Amezwaru

Taxeřqit n ijenwan d temmurt

1

1 Deg umezwaru ixřeq-dd AREBBI ijenwan d temmurt.   

2 Tuɣa tammurt texřa, am mammec war tt ittḥidi ḥed u x wudem n waman ihewřen taǧest, u Arruḥ n AREBBI tuɣa ittraḥ ittas-dd x wudem n waman.

3 Uca inna AREBBI: “Ad tiři tfawt”, uca tusa-dd tfawt! □  

4 Iẓra AREBBI belli tafawt teṣbeḥ uca ibḍa AREBBI jar tfawt d taǧest.

5 Iřaɣa AREBBI tafawt ‘aziř’ u ‘taǧest’ iřaɣa as ‘ǧiřet’. Tedweř d tameddit u idweř d ṣṣbeḥ: d ass amezwaru.

6 Uca inna AREBBI: “Ad tiři ict n řqubbet di řwesṭ n waman, ad tebḍa aman x waman!”   

7 AREBBI igga řqubbet n ujenna uca ibḍa aman i iǧan swadday i řqubbet x waman i iǧan sennej i řqubbet. Uca ammu i temsar.   

8 Iřaɣa AREBBI i řqubbet ‘ajenna’. Uca tedweř d tameddit u idweř d ṣṣbeḥ: d ass wiss tnayen.

9 Uca inna AREBBI: “Ad munen waman i iǧan swadday i ujenna ɣar ijj n wemcan maḥend ad dd-iban řbarr!” Uca ammu i temsar.   

10 Iřaɣa AREBBI i řbarr ‘tammurt’ u amuni n waman iřaɣa as ‘řebḥur’. Uca iẓra AREBBI belli man aya iṣbeḥ. □  

11 Uca inna AREBBI: “Ad dd-tesseɣmi temmurt aɣemmuy aziza: afsu aziza i izarrɛen zzariɛet d tcejjura s fruta i dd itticen frutat ɛlaḥsab marka nsent s zzariɛet nsent dayes x wudem n temmurt!” Uca ammu i temsar.

12 Tesseɣmi-dd temmurt aɣemmuy aziza: afsu aziza i izarrɛen zzariɛet ɛlaḥsab marka nnes d tcejjura i dd itticen řɣiǧet ɛlaḥsab marka nsent s zzariɛet nsent dayes. Uca iẓra AREBBI belli man aya iṣbeḥ.

13 Uca tedweř d tameddit u idweř d ṣṣbeḥ: d ass wiss třata.

14 Uca inna AREBBI: “Ad din iřint tfawin di řqubbet n ujenna ḥima ad bḍant jar wass d ǧiřet, ad iřint d řimarat, d wussan ittwaggen, d wussan, d iseggʷusa   

15 uca ad iřint d tifawin di řqubbet n ujenna ḥima ad wcent tafawt x temmurt!” Uca ammu i temsar.   

16 Igga AREBBI tnayen n tifawin mɣarent, tafawt tameqqrant, ḥima ad teḥkem x uziř, u tafawt tameẓyant ḥima ad teḥkem x ǧiřet, uca uřa d itran.

17 Issars i-tent AREBBI di řqubbet n ujenna ḥima ad wcent tafawt x temmurt

18 u ḥima ad ḥekment x wass d ǧiřet u ḥima ad bḍant jar tfawt d taǧest. Uca iẓra AREBBI belli man aya iṣbeḥ.

19 Uca tedweř d tameddit u idweř d ṣṣbeḥ: d ass wiss arebɛa.

20 Uca inna AREBBI: “Ad dd-ssefyen waman s waṭṭas n marra min di iǧa buḥbeř iddaren uca ad ḍwen ijḍaḍ sennej i temmurt ɣar mani teǧa řqubbet n ujenna!” □  

21 Ixřeq-dd AREBBI imuddaren imeqqranen di řebḥar u marra buḥbeř iddaren ittenhezzan, inni zi dd-ssefyen waman, ɛlaḥsab marka nsen uca marra ijḍaḍ s wafriwen ɛlaḥsab marka nsen. Uca iẓra AREBBI belli man aya iṣbeḥ.

22 Ibark i-ten AREBBI, inna: “Jjem-dd řɣiǧet, ktarem, ɛemmarem aman n řebḥur, uca ad ktaren ijḍaḍ di temmurt.”   

23 Uca tedweř d tameddit u idweř d ṣṣbeḥ: d ass wiss xemsa.

24 Uca inna AREBBI: “Ejj temmurt ad tessuffeɣ marra min ɣares buḥbeř iddaren ɛlaḥsab marka nnes: řebhayem d imuddaren nni ittbuɛen d řmař n řexřa ɛlaḥsab marka nsen!” Uca ammu i temsar. □  

25 Igga AREBBI řmař n řexřa n temmurt ɛlaḥsab marka nsen, u řebhayem ɛlaḥsab marka nsent u marra imuddaren nni ittbuɛen x wudem n temmurt ɛlaḥsab marka nsen. Uca iẓra AREBBI belli man aya iṣbeḥ.

26 Uca inna AREBBI: “Ejj aneɣ ad negg Adam, bnadem di ṣṣifet nneɣ, deg warwas nneɣ, uca ad ɣares yiři jjehd x iseřman n řebḥar u x ijḍaḍ n ujenna u x řebhayem u x marra tammurt u x marra imuddaren nni ittbuɛen x temmurt!” □  

27 Ixřeq-dd AREBBI Adam di ṣṣifet nnes. Ixřeq i-t-i-dd di ṣṣifet n AREBBI, ixřeq i-ten-dd awtem d tewtemt.   

28 Ibark i-ten AREBBI uca inna asen AREBBI: “Jjem-dd řɣiǧet, ktarem, ɛemmarem tammurt uca arrem tt sadu ufus nwem, ḥekmem x iseřman n řebḥar u x ijḍaḍ n ujenna u x marra imuddaren nni ittbuɛen x temmurt!”   

29 Inna AREBBI: “Xzarem, ad awem wceɣ marra afsu aziza i izarrɛen zzariɛet x marra wudem n temmurt uřa d marra ticejjura s řɣiǧet ɣarsent nni izarrɛen zzariɛet. Man aya ad awem yiři d macca. □    

30 U i marra řmař n řexřa n temmurt, u i marra ijḍaḍ n ujenna u i marra min ittbuɛen x temmurt i di iǧa buḥbeř iddaren, ad asen yiři marra afsu aziza d macca i nitni.” Uca ammu i temsar.   

31 Uca iẓra AREBBI marra min igga, u xzar, tuɣa iṣbeḥ aṭṭas. Tedweř d tameddit u idweř d ṣṣbeḥ: d ass wiss setta.   

□ 

1:3 tafawt - aqa din ijj n řfarq jar tfawt ɣar ijj n uɣezdis u tfuct d itran ɣar ijj n uɣezdis nneɣni. Tafuct d yetran aqa-ten arebbun tafawt, maca war ggin ca tafawt s yixef nsen. Tira iqeddsen qqarent aqa Arebbi d Tafawt, war dayes bu taǧest (xzar 1 Yḥ. 1:5). S uyenni teḍhar-dd tfawt deg wass d amezwaru n txeřqit, maca war tᵉttwaxřeq zi Arebbi minzi Netta s Yixef nnes d Tafawt.

□ 

1:10 řebḥur - niɣ ‘il’ d ‘ilawen’.

□ 

1:20 ɣar mani teǧa řqubbet n ujenna - s Tɛibranit ‘x wudmawen n řqubbet n ujenna’.

□ 

1:24 imuddaren - ixs ad yini ‘iwdan’ d ‘lḥayawanat’ d marra min iddaren nni izemmar ad yuyur.

□ 

1:26 ad ɣares yiři - s Tɛibranit ‘ad ɣarsen yiři’, min ixs ad yini ‘ad yiři ɣar iwdan ...’.

□ 

1:29 tacejjart - niɣ ‘aseklu’ (‘isekla’) niɣ ‘taddagt’ (‘tiddagin’). afessar - bnadem tuɣa ittett aysum di řweqt nni. Awarni i ṭṭufan ibda bnadem ad yecc aysum (xzar Amz. 9:2-4).

2

1 Ammu i ttwakemmřen ijenwan d temmurt d qaɛ řɛeskar nsen. □  

2 Deg wass wiss sebɛa ikemmeř AREBBI řxedmet nnes i igga uca yareyyeḥ deg wass wiss sebɛa zi marra řxedmet nnes i igga.   

3 Ibarek AREBBI ass wiss sebɛa uca issqeddes i-t, minzi dayes i yareyyeḥ zi marra řxedmet nnes, řxedmet i dd-ixřeq AREBBI maḥend ad tt igg amenni.

Ina d imezruyen n wexřaq n ujenna d temmurt řami dd-ttwaxeřqen.

Taxeřqit n Adam d temɣart nnes

4 Deg wass i igga SIDI AREBBI tammurt d ijenwan

5 - qbeř tuɣi din marra cbarq di temmurt u qbeř dd-iɣmi wefsu n yeyyar, minzi SIDI AREBBI war ijji anẓar ad iwwet ɛad x temmurt - uca war tuɣi din Adam ɛad ḥima ad ixdem tammurt,

6 tgeɛɛed-dd tayyut zi temmurt, tessu marra udem n temmurt.

7 Uca ikewwen SIDI AREBBI Adam zi tɛejjajt n ucař uca isuḍ řeɛwin n tudart deg wenzaren nnes. Ammu i idweř Adam d ijj n nnefs iddar.   

8 Xenni iẓẓu SIDI AREBBI jjennet di Ɛadn, jjihet n ccarq, uca issars din Adam i igga. □  

9 Uca isseɣmi-dd SIDI AREBBI zi temmurt kuř tacejjart, tecna i řxeẓrat u tmiẓidt i macca, uca isseɣmi-dd řa d tacejjart n tudart di řwesṭ n jjennet uřa d tacejjart n tussna n řxar d řɣar.   

10 Iffeɣ-dd ijj n iɣzar zi Ɛadn, ḥima ad issuw jjennet u ssenni immsebḍa x arebɛa n izeǧifen i iggin tiseǧyawin.

11 Isem n yeɣzar amezwaru d Ficun. Netta i innḍen i marra tammurt n Ḥawila mani iǧa wureɣ.

12 Ureɣ n temmurt nni iṣbeḥ. Aqa din aserɣaɣ acemřař qqaren as ‘bᵉdula’, d weẓru n ‘uniks’.

13 Isem n iɣzar wiss tnayen d Jiḥun i tuɣa innḍen i marra tammurt n Kuc.

14 Isem n iɣzar wiss třata d Ḥiddaqil. Netta ittazzeř ɣar ccarq n Accur. U iɣzar wiss arebɛa d Lfuraṭ.

15 Iksi SIDI AREBBI Adam uca issars i-t di jjennet n Ɛadn, ḥima ad tt ixdem u ad tt iḥḍa.

16 SIDI AREBBI iweṣṣa Adam, inna: “Zi marra ticejjura n jjennet ad tecced macca,

17 maca zi tcejjart n tussna n řxar d řɣar war ttᵉtted ca zzayes, minzi deg wass i zzayes ɣa tecced, řmewt i ɣa temmted!”

18 Inna SIDI AREBBI: “War iɛeddeř ad yiři Adam weḥḥdes. Ad as ggeɣ wi t ɣa iɛawnen, am netta qibač nnes.”

19 Tuɣa SIDI AREBBI igga zeg ucař marra řmař n řexřa u marra ijḍaḍ n ujenna, uca indeh i-ten ɣar Adam, ḥima ad iẓar mammec i ten ɣa isemma. Mammec i ɣa isemma Adam kuř nnefs iddaren d wa d isem nnes.

20 Igga Adam ismawen i marra řebhayem d yejḍaḍ n ujenna u i marra řmař n řexřa, maca i Adam war yufi wi t ɣa iɛawnen d wi ɣa yiřin am netta qibač nnes.

21 Issehwa-dd SIDI AREBBI ijj n yiḍeṣ yuǧeɣ x Adam uca iṭṭeṣ. Xenni iksi icten zi tɣezdisin nnes uca iqqen amcan yarezmen nni s weysum.

22 Yarra SIDI AREBBI taɣezdist tenni i iksi zi Adam d tamɣart uca yiwyi tt-i-dd ɣar Adam.   

23 Xenni inna Adam: “Twařa-ya tanita aqa-tt d iɣes zeg iɣsan inu d aysum zeg weysum inu. Tanita ad tᵉttwasemma ‘taryazt’, ixs ad yini ‘tamɣart’, minzi nettat tᵉttwaksi-dd zeg weryaz.”   

24 X uya ad ismeḥ weryaz di babas d yemmas, ad iqqen ɣar temɣart nnes uca ad iřin d ict n ddat. □    

25 Tuɣa-ten s tnayen idsen d iɛaryanen, Adam d temɣart nnes, maca tuɣa war din ca n řeḥya jar asen.   

□ 

2:1 qaɛ řɛeskar nsen - niɣ ‘marra řɛeskar nsen’.

□ 

2:8 Ɛadn - isem wanita ixs ad yini ‘meẓri’. S uyenni tuɣa jjennet Ɛadn d ijj n wemcan mani izemmar bnadem ad yarr meẓri ɛlaḥsab min ixs Arebbi, war iǧi ɛlaḥsab min ixs bnadem.

□ 

2:24 ict n ddat - s Tɛibranit ‘ijj n weysum’. Awařen xsen ad inin belli aryaz d temɣart nnes aqa-ten d ijj n bnadem. Man aya d ttidet s minzi Ḥawwa teffeɣ zeg arrimet n Adam s ufus n Arebbi.

Ddenb amezwaru

3

1 Tuɣa afiɣar d aḥraymi x marra řmař n řexřa i igga SIDI AREBBI. Inna i temɣart: “Ma d tidett inna AREBBI: ‘Ɣarwem war ttᵉttem ca zi marra ticejjura n jjennet’?”

2 Tenna temɣart i ufiɣar: “Zi řɣiǧet n tcejjura n jjennet nzemmar ad necc,

3 maca zi řɣiǧet n tcejjart di řwesṭ n jjennet, inna AREBBI: ‘War zzayes ttᵉttem, war tt ttḥadam, ḥima war tᵉttmettim.’ ”

4 Inna ufiɣar i temɣart: “Kenniw war tᵉttmettim ca s řmewt qaɛ,   

5 maca AREBBI issen belli ass nni di zzayes i ɣa teccem, ad arzment tiṭṭawin nwem uca ad tiřim am AREBBI, ad tessnem řxar zi řɣar.”   

6 Teẓra temɣart belli tacejjart teṣbeḥ i macca uca teɛjeb asent i tiṭṭawin, aqa tacejjart tegga dayes meẓri maḥend ad zzayes tedweř d tamiɣist. Xenni teksi zi řɣiǧet nnes, tecca uca tewca ɛawed i weryaz nnes i tuɣa akides, uca netta icca.   

7 Nnarzment tiṭṭawin nsen uca ufin ixef nsen d iɛaryanen. Xenni xeyyḍen tifray n wartu, uca ggin zzaysent tibantiwin i yixef nsen.

8 Xenni sřin nitni tmijja n SIDI AREBBI iggur di jjennet ɣar uweṭṭu n tmeddit, uca iffar Adam d temɣart nnes zeg wudem n SIDI AREBBI jar tcejjura n jjennet.

9 Uca iřaɣa SIDI AREBBI Adam, inna as: “Mani teǧid?”

10 Netta inna: “Sřiɣ i tmijja nnec di jjennet uca ggʷedeɣ minzi necc d aɛaryan, xenni ffareɣ.” □  

11 Inna as Netta: “Wi d ac innan belli cek d aɛaryan? Ma teccid zi tcejjart nni x cek weṣṣiɣ ‘Aqa ad zzayes tecced?”

12 Inna Adam: “Tamɣart nni d ayi tewcid, nettat tewca ayi zi tcejjart uca cciɣ.”

13 Inna as SIDI AREBBI i temɣart: “Manawya i teggid?” Tenna as temɣart: “Iɣarra ayi ufiɣar uca cciɣ.”   

14 Inna SIDI AREBBI i ufiɣar:

“Řami teggid aya,

aqa ac d amenɛuř jar marra řebhayem

u jar marra řmař n řexřa.

X uɛeddis nnec ad tmurded,

uca ad tecced ucař

marra ussan n tudart nnec. □  

15 Ad ggeɣ řeɛdawat jar ac d temɣart,

jar zzariɛet nnec d zzariɛet nnes.

D tenni nnes ad teřbez azeǧif nnec,

u cek ad as třebzed anirz nnes.”   

16 Inna i temɣart:

“Aṭṭas i ɣa arniɣ řeḥriq d řewjeɛ n tarwa nnem.

S řeḥriq ad dd-tarwed iḥenjiren,

uca ɣar weryaz nnem ad temmeẓred,

maca netta ad xam iḥkem.”   

17 Uca inna i Adam:

“Minzi tesřid ɣar tmijja n temɣart nnec

u teccid zi tcejjart tenni x cek weṣṣiɣ:

‘Aqa ad zzayes tecced!’,

ad tiři temmurt d nneɛřet x ssibbet nnec.

S tamara ad zzayes tecced,

marra ussan n tudart nnec.

18 Isennanen d tzeggʷart i d ac dd ɣa tesseɣmi,

uca ad tecced afsu n yeyyar.

19 S tidi n uɣembub nnec ad tecced aɣrum

ař dd ɣa tdewřed ɣar temmurt i zi temmeksid,

minzi cek d acař uca ɣar ucař i ɣa dd-tdewřed.”

20 Iřaɣa Adam isem n temɣart nnes Ḥawwa minzi nettat d yemmas n marra inni iddaren. □  

21 Igga SIDI AREBBI i Adam d temɣart nnes arruḍ s yiřem uca yarḍ asen t.   

22 Inna SIDI AREBBI: “Xzar, Adam wa, aqa idweř am yijjen zzayneɣ, issen řxar d řɣar. Řexxu, ejj i-t war isswaẓẓaḍ afus nnes maḥend ad iksi zi Tcejjart n Tudart ɛawed, ad yecc u xenni ad iddar i řebda.”

23 Uca issuffuɣ i-t SIDI AREBBI zi jjennet n Ɛadn ḥima ad ixdem tammurt i zi tuɣa immeksi.

24 Yuẓẓeř x Adam uca igga ikiruben ccarq i jjennet n Ɛadn d yijj n ssif itteḥduduq, ittecḍiḍiḥ ssa d ssa i uɛessi x webrid n tcejjart n tudart. □  

□ 

3:10 aɛaryan - niɣ ‘azeɛbud’.

□ 

3:14 řmař n řexřa - marra řewḥuc i iǧan di řexřa, di demnet, di řɣabet (niɣ di tagant), deg wezɣar u di ṣṣeḥra.

□ 

3:20 Ḥawwa - isem wanita ixs ad yini ‘tenni iddaren’ niɣ ‘tenni itticen tudart’.

□ 

3:24 ikiruben - ict n lmarka n lmalakat iqeddsen. Aqa-ten d imeqqranen di tzemmar d ṣṣulṭa, ttbeddan řebda zzat i Arebbi (‹xzar Ḥiz. 1 d Aweḥḥi 4, 5›)

Qayin d Habil

4

1 Issen Adam Ḥawwa, tamɣart nnes, uca teysi s ddeyset uca turuw-dd Qayin, tenna “Jjiɣ-dd aryaz, d SIDI!” □  

2 Xenni ɛawed turuw-dd umas Habil. Tuɣa Habil d ameksaw n wuǧi u Qayin iruḥ ixeddem tammurt. □  

3 Uca awarni ussan imsar belli Qayin iqeddem ict n tewhibt zi řɣiǧet n wudem n temmurt i SIDI.

4 Iqeddem Habil ɛawed ict n tewhibt zeg imenza n wuǧi nnes, zeg inni ɣar iǧa tadunt aṭṭas. Ixzar SIDI ɣar Habil d tewhibt nnes,   

5 maca ɣar Qayin d tewhibt nnes war d as yarri ca taynit. Uca ixeyyeq Qayin aṭṭas, inneqřeb as uɣembub.

6 Inna SIDI i Qayin: “Mayemmi txeyyqed? Mayemmi d ac inneqřeb uɣembub?

7 Mařa teggid mliḥ, ma war din ittiři usgeɛɛed, u mařa war teggid mliḥ, ddenb aqa-t izzeř ɣar tewwart? Meẓri nnes ɣarek, maca ittxeṣṣa cek ad xas tseǧḍed.”

8 Issiweř Qayin ak-d Habil umas. Uca imsar am ǧan nitni deg iyyar, belli Qayin ikkar ɣar umas Habil uca inɣa i-t.   

9 Xenni inna SIDI i Qayin: “Mani iǧa umac Habil?” Inna: “War ssineɣ. Ma necc d ameḥḍay x uma?”

10 Uca inna Netta: “Min teggid? Aqa tmijja n idammen n umac sɣuyyun-dd ɣari zi temmurt.   

11 Řexxu, aqa cek d menɛuř zi temmurt, tenni yarezmen aqemmum nnes, ḥima ad teqbeř idammen n umac zeg ifassen nnec.

12 Xmi ɣa txedmed x temmurt, war ttᵉdikkʷiř ad ac tewc marra jjehd nnes uca cek ad tiřid d amennejru d ametluɛ di temmurt.”   

13 Xenni inna Qayin i SIDI: “Lɛiqab inu imɣar aṭṭas x tzemmar inu.

14 Aqa Cek ass-a tuẓẓřed xafi zeg uɣembub n temmurt-a uca zeg uɣembub nnec ad ttwaffare. Ad iřiɣ d amennejru d ametluɛ di temmurt uca ad yiři marra wenni d ayi ɣa yafen ad ayi ineɣ.”   

15 Xenni inna as SIDI: “S uya marra wenni i ɣa inɣen Qayin, ad zzayes xeřfen sebɛa n twařawin.” Uca igga SIDI řeɛřamet i Qayin belli marra wenni t ɣa yafen war t ineqq.

Tarwa n Qayen

16 Xenni iffeɣ-dd Qayin zeg wudem n SIDI uca iruḥ izeddeɣ di temmurt n Nud, ccarq n Ɛadn. □  

17 Issen Qayin tamɣart nnes uca teysi s ddeyset uca turuw as-dd Ḥanux. Tuɣa Qayen ibna ict n tendint uca iřaɣa as i tendint am yisem n mmis Ḥanux. □  

18 Ḥanux ijja-dd Ɛirad, u Ɛirad ijja-dd Miḥuya’il u Miḥuya’il ijja-dd Matuca’il u Matuca’il ijja-dd Lamak. □  

19 Imřec Lamak tnayen n temɣarin. Icten qqaren as Ɛada, tenneɣni qqaren as Ṣilla. □  

20 Turuw-dd Ɛada Yabal. Netta idweř d babatsen i imezdaɣ n iqiḍan u i imeksawen n řebhayem. □  

21 Isem n umas tuɣa d Yubal wenni tuɣa d babatsen i marra inni ittiraren řgambri d temja. □  

22 Ṣilla turuw-dd ɛawed Tubal-Qayin, amziř n imziřen n marra inni ixeddmen s nnḥas d wuzzař. Učmas n Tubal-Qayin tuɣa d Naɛma. □  

23 Inna Lamak i temɣarin nnes, Ɛada d Ṣilla: “Sřent i tmijja inu, a timɣarin n Lamak! Sřent ɣar min ɣa iniɣ. Aqa nɣiɣ aryaz i uyezzim inu d uḥenjir i uyeddim inu!

24 Aqa ad xeřfen zi Qayin sebɛa n twařawin, maca zi Lamak sebɛa u-sebɛin n twařawin.”   

Axřaq n Cit

25 Yudef Adam ɛawed x tamɣart nnes uca turuw-dd nettat aḥenjir. Třaɣa as Cit, minzi tenna: “AREBBI iwca ayi zzariɛet nneɣni deg wemcan n Habil, minzi Qayin inɣa i-t.” □  

26 Uřa i Cit ittwaxřeq-dd useymi, uca igga as Anuc. Řexdenni ibda bnadem s uřaɣi x Yisem n SIDI.

Wa d adlis ittwanḍen n imezruyen n yinni dd-ittwaxeřqen zi Adam. □  

□ 

4:1 Qayin - isem wanita ixs ad yini ‘agřa’ niɣ ‘min ittwakessben’.

□ 

4:2 Habil - isem wanita ixs ad yini ‘tayyut’ niɣ ‘amedlu’ niɣ ‘řefwar’ niɣ ‘min iɛeddun’ niɣ ‘min ifennan’. S uyenni idweř isem nnes d aceyyar ɣar min d as i ɣa imsaren umi i d as inɣa umas. Ad tefna tudart nnes deɣya am ict n tayyut tɛeddu. ameksaw - niɣ ‘aniči’.

□ 

4:16 Nud - isem wanita ixs ad yini ‘atlaɛ’ niɣ ‘aweddar’ niɣ ‘tarewřa’ (xzar Izhd. 56:9).

□ 

4:17 Ḥanux - isem wanita ixs ad yini ‘wenni ittceṭṭaren’ niɣ ‘wenni ikemmřen’. Tuɣa Ḥanux d ijj n bnadem s wuř ikemmřen ɣar Arebbi.

□ 

4:18 Ɛirad - isem wanita ittqennan ak-d ‘Ɛarad’ (xzar Řxř. 21:1). Ad taɣ ad yiři řmeɛna nnes ‘ɛzeř’ niɣ ‘arweř’. Inneɣni qqaren aqa dayes řmeɛna ‘amezduɣ n tendint’. Miḥuya’il - isem wanita ixs ad yini ‘wenni ittwawten zi Arebbi’. Matuca’il - ad taɣ ad yiři řmeɛna n yisem wanita ‘aryaz n Arebbi’ niɣ ‘min iɛna Arebbi?’ Inneɣni qqaren aqa-t d ‘aryaz n taẓaǧit’. Lamak - ad taɣ ad yiři řmeɛna n yisem-a ‘wenni ijehden’.

□ 

4:19 Ɛada - isem wanita ixs ad yini ‘tunger’ niɣ ‘aẓri’. Uřa d tamɣart n Ɛisu řaɣan as s yisem-a (xzar Amz. 36:2, 4 u Amz. 26:34, 35). Ṣilla - isem wanita ixs ad yini ‘tiři’.

□ 

4:20 Yabal - isem wanita ixs ad yini ‘iɣzar’ niɣ ‘aman ittazzřen’. imeksawen - niɣ ‘iničan’.

□ 

4:21 Yubal - isem wanita ixs ad yini ‘yeɣzar’ niɣ ‘tammurt yuffen’.

□ 

4:22 Tubal-Qayin - ad taɣ isem-a wanita ixs ad yini ‘amziř, maca řmeɛna war iǧi itwassnen nican. Naɛma - isem wanita ixs ad yini ‘iɛizzen’ niɣ ‘yarḍan’.

□ 

4:25 Cit - isem wanita ixs ad yini ‘wenni ikessin amcan n wenneɣni’ niɣ ‘wenni ittwaggen deg wemcan n wenneɣni’. Man aya ixs ad yini aqa Arebbi iwca i Ḥawwa ijj n mmis deg wemcan n Habil.

□ 

4:26 Anuc - isem wanita ixs ad yini ‘bnadem’ niɣ ‘aryaz’.

Tarwa n Adam

5

1 Ass min di igga AREBBI Adam, igga i-t di ṣṣifet n AREBBI.   

2 Awtem d tewtemt ixřeq i-ten-dd. Ibark i-ten uca iřaɣa asen s yisem ‘Adam’, bnadem, deg wass i di ten dd-ixřeq. □    

3 Awarni řami iddar Adam mya u-třatin n iseggʷusa, ijja-dd aḥenjir deg warwas nnes u di ṣṣifet nnes uca iřaɣa as Cit.

4 Awarni řami dd-ijja Cit, iddar Adam ɛad temn-mya n iseggʷusa, ijja-dd iḥenjiren d tḥenjirin.   

5 Ammu i iddar Adam tesɛa-mya u-třatin n iseggʷusa uca immut.

6 Awarni řami iddar Cit mya u-xemsa n iseggʷusa, ijja-dd Anuc.   

7 Awarni řami dd-ijja Anuc, iddar Cit ɛad temn-mya u-sebɛa n iseggʷusa, ijja-dd iḥenjiren d tḥenjirin.

8 Ammu i iddar Cit tesɛa-mya u-tenɛac n iseggʷusa uca immut.

9 Awarni řami iddar Anuc tesɛin n iseggʷusa, ijja-dd Qinan. □    

10 Awarni řami dd-ijja Qinan, iddar Anuc ɛad temn-mya u-xemmesṭac n iseggʷusa, ijja-dd iḥenjiren d tḥenjirin.

11 Ammu i iddar Anuc tesɛa-mya u-xemsa n iseggʷusa uca immut.

12 Awarni řami iddar Qinan sebɛin n iseggʷusa, ijja-dd Mahalal-Il. □  

13 Awarni řami dd-ijja Mahalal-Il, iddar Qinan ɛad temn-mya u-rebɛin n iseggʷusa, ijja-dd iḥenjiren d tḥenjirin.

14 Ammu i iddar Qinan tesɛa-mya u-ɛecra n iseggʷusa uca immut.

15 Awarni řami iddar Mahalal-Il xemsa u-settin n iseggʷusa, ijja-dd Yarad. □  

16 Awarni řami dd-ijja Yarad, iddar Mahalal-Il ɛad temn-mya u-třatin n iseggʷusa, ijja-dd iḥenjiren d tḥenjirin.

17 Ammu i iddar Mahalal-Il temn-mya u-xemsa u-tesɛin n iseggʷusa uca immut.

18 Awarni řami iddar Yarad mya u-tnayen u-settin n iseggʷusa, ijja-dd Ḥanux. □    

19 Awarni řami dd-ijja Ḥanux, iddar Yarad ɛad temn-mya n iseggʷusa, ijja-dd iḥenjiren d tḥenjirin.

20 Ammu i iddar Yarad tesɛa-mya u-tnayen u-settin n iseggʷusa uca immut.

21 Awarni řami iddar Ḥanux xemsa u-settin n iseggʷusa, ijja-dd Matucalaḥ. □    

22 Awarni řami dd-ijja Matucalaḥ, yuyur Ḥanux ak-d AREBBI teřt-mya n iseggʷusa, ijja-dd iḥenjiren d tḥenjirin.   

23 Ammu i iddar Ḥanux teřt-mya u-xemsa u-settin n iseggʷusa.

24 Yuyur Ḥanux ak-d AREBBI uca war ittwif ɛad minzi AREBBI iksi i-t.   

25 Awarni řami iddar Matucalaḥ mya u-sebɛa u-tmanyin n iseggʷusa, ijja-dd Lamak. □  

26 Awarni řami dd-ijja Lamak, iddar Matucalaḥ ɛad sebɛa-mya u-tnayen u-tmanyin n iseggʷusa, ijja-dd iḥenjiren d tḥenjirin.

27 Ammu i iddar Matucalaḥ tesɛa-mya u-tesɛa u-settin n iseggʷusa uca immut.

28 Awarni řami iddar Lamak mya u-tnayen u-tmanyin n iseggʷusa, ijja-dd ijj n uḥenjir.

29 Iřaɣa isem nnes Nuḥ, inna: “Wa ad aneɣ issfewwej x řxedmet nneɣ d tamara n ifassen nneɣ, minzi SIDI aqa inɛeř tammurt!” □  

30 Awarni řami dd-ijja Nuḥ, iddar Lamak ɛad xemsa-mya u-xemsa u-tesɛin n iseggʷusa, ijja-dd iḥenjiren d tḥenjirin.

31 Ammu i iddar Lamak sebɛa-mya u-sebɛa u-sebɛin n iseggʷusa uca immut.

32 Awarni řami iddar Nuḥ xemsa-mya n iseggʷusa, Nuḥ ijja-dd Cam d Ḥam d Yafat.

□ 

5:2 deg wass i di ten ixřeq - s Tɛibranit ‘deg wass i di dd-ttwaxeřqen’.

□ 

5:9 Qinan - isem wanita ixs ad yini ‘agřa’ niɣ ‘lmulk’ niɣ ‘řɛucc’ niɣ ‘tazeddiɣt’.

□ 

5:12 Mahalal-Il - isem wanita ixs ad yini ‘asemɣar zi Arebbi’.

□ 

5:15 Yarad - isem wanita ixs ad yinni ‘ijjen wenni i dd-iqarrsen zi’.

□ 

5:18 Ḥanux - xzar Amz. 4:17.

□ 

5:21 Matucalaḥ - isem-a wanita ixs ad yini ‘aryaz s fřitca’ niɣ ‘wenni dd-ittwassekken’ niɣ ‘aryaz wenni ɣar iǧa ict n ureqqas niɣ ict n tabrat’.

□ 

5:25 Lamak - ad taɣ ixs ad yini isem-a ‘wenni ijehden’ niɣ ‘amwaḍeɛ’.

□ 

5:29 Nuḥ - isem-a wanita ixs ad yini ‘afewwej’.

Tuɛeffna n iwdan

6

1 Řami bdan iwdan ad ktaren di temmurt uca urwent asen-dd yessitsen, □  

2 aqa ẓrin arrawen n AREBBI belli yessis n bnadem cnant, uca ksin timɣarin i yixef nsen zi marra tinni ixḍaren nitni. □    

3 Xenni inna SIDI: “War ittɣimi Arruḥ inu řebda di bnadem, aqa-t d ddat zi ssibbet n uweddar nnes. Ad iřin wussan n tudart nnes mya u-ɛicrin n iseggʷusa.” □  

4 Deg wussan nni tuɣa ‘inifilim’, ixs ad yini ‘inni iwḍan’, di temmurt uca awarni man aya ɛawed, umi dd-udfen arraw n AREBBI ɣar yessis n iwdan uca urwent asen-dd. Nitni d ‘jjwaheř’ n zzman nni, d iryazen s yisem. □  

5 Iẓra SIDI belli řɣar n bnadem d aṭṭas x temmurt uca marra řemwayař n uxarreṣ n wuř nnes d aɛeffan kuř ass.   

6 Uca indem SIDI umi igga bnadem di temmurt uca iqqes as wuř nnes.

7 Inna SIDI: “Ad mḥiɣ x wudem n temmurt bnadem i dd-xeřqeɣ, bnadem ak-d řebhayem d imuddaren ittbuɛen uřa d ijḍaḍ n ujenna, minzi nedmeɣ umi ten ggiɣ.”

8 Maca Nuḥ yufa arḍa di tiṭṭawin n SIDI.

Ina d imezruyen n yinni dd-ittwaxeřqen zi Nuḥ.

Nuḥ d ṭṭufan

9 Tuɣa Nuḥ d aryaz d amsegged ikmeř jar marra jjiřat nni iddaren akides. Yuyur Nuḥ ak-d AREBBI.   

10 Uca ijja-dd Nuḥ třata n iḥenjiren: Cam d Ḥam d Yafat. □  

11 Tuɣa tammurt d ict n řxarbet di tiṭṭawin n AREBBI u tuɣa tammurt teccur s lɛunf.

12 Ixzar AREBBI ɣar temmurt, u xzar, aqa-tt d řxarbet, maɣar marra imeddaren s arrimet n weysum tuɣa xarrben abrid nsen x temmurt.

13 Inna AREBBI i Nuḥ: “Aneggar n marra imeddaren s arrimet n weysum aqa-t zzat i wudem inu, minzi tammurt teccur s lɛunf zzaysen. Aqa ad ten teḥḥiɣ ak-d temmurt.

14 Egg i yixef nnec ijj n uɣarrabu s ukeccuḍ n umerzi uca egg ixxamen i marra řmař deg uɣarrabu. Ɣeǧef aɣarrabu zi daxeř u zi barra s tizeft. □  

15 Ammu ittxeṣṣa ad t tegged: tuzzeggart n uɣarrabu ad tiři teřt-mya n iɣaǧen u tiru n uɣarrabu ad tiři xemsin n iɣaǧen u řuɛřa nnes ad yiři třatin n iɣaǧen. □  

16 Ittxeṣṣa ad tegged ict n tburjet i tfawt deg uɣarrabu uca ad tt tkemmřed anect n ijj n uɣiř zi sennej. Ad tegged tawwart n uɣarrabu deg uɣezdis nnes. Ad tegged ṭṭebqet n wadday d ṭṭebqet wiss tnayen di řwesṭ d ṭṭebqet wiss třata sennej.

17 Aqa Necc ad ssekkeɣ sseḥřet n waman x temmurt, ḥima ad teḥḥiɣ sadu ujenna marra imeddaren s arrimet n weysum i di iǧa arruḥ n tudart. Marra min iǧan di temmurt ad iḍřeq i buḥbeř.

18 Maca ad ssbeddeɣ Řɛahd inu akidek uca cek ad tadfed ɣar uɣarrabu, cek d iḥenjiren nnec d temɣart nnec d temɣarin n iḥenjiren nnec akidek.   

19 Uca zi marra min iddaren, zi marra imeddaren s arrimet n weysum ad tessidfed tyuya ɣar uɣarrabu ḥima ad ddaren akidek: ittxeṣṣa ad yiři d awtem d tewtemt.

20 Ad ɣarek dd-tas tyuya zi marra, ḥima ad teḥḍid tudart nsen: zeg ijḍaḍ ɛlaḥsab markat nsen, zi řebhayem ɛlaḥsab markat nsent u zi marra imuddaren nni ittbuɛen x temmurt ɛlaḥsab markat nsen.

21 Uca cek, ksi i yixef nnec zi marra macca i ittwaccan uca smun i-tt ɣarek, ḥima ad ac yiři d macca uca uřa i nitni.”

22 Uca igga Nuḥ am mammec marra i xef t iweṣṣa AREBBI, ammu i t igga.   

□ 

6:1 iwdan - s Tɛibranit ‘bnadem’, uřa di ayet wiss 2.

□ 

6:2 arrawen n Arebbi - man aya ixs ad yini ‘lmalakat’. Xzar Ayub 1:6; 2:1, 38:7. Maca lmalakat war zemmarent ad adfent x yessis n bnadem, maca ad taɣ s tseḥḥart nsent u umi bdant ad zedɣen deg iryazen d temɣarin (am jjnun) ggin zzaysen arrawen nni iggin axmi ‘jjwaheř’. Jjwaheř nni ssfesden jjiř n bnadem uřa d zzariɛet n temɣart i zi iwaɛd SIDI AREBBI Amsenjem nnes, Lmasiḥ (xzar Amz. 3:15). S uyenni tuɣa ittxeṣṣa i SIDI AREBBI ḥima ad iḥkem x ddunect marra, ařami igga ṭṭufan ad dd-yas x temmurt. Mɣir Nuḥ i iqqimen iddar ak-d twacunt nnes. SIDI AREBBI iḥebbes uřa d lmalakat nni iggin aya (xzar 1 Bṭ. 3:19, 20, 2 Bṭ. 2:4 u Yah. 6, 7).

□ 

6:3 nnes - s Tɛibranit ‘nsen’.

□ 

6:4 inifilim - s Tɛibranit ina d ‘inni iwḍan’. Nessen aqa-ten d iwdan imɣaren aṭṭas maɣar nufa awař-a uřa deg Wedlis Iqeddsen di řectab ‘Di řexřa’ 13:33. S uyenni nessen aqa isem wanita iceyyar ɣar ‘jjwaheř’.

□ 

6:10 Cam - isem-a wanita ixs ad yini ‘isem’. Ḥam - ixs ad yini ‘igwa’ niɣ ‘iḥma’. Yafat - isem wanita ixs ad yini ‘wenni ittwazeǧeɛ aṭṭas’ niɣ ‘innurezmen’.

□ 

6:14 tizeft - awař ‘tizeft’ di Tɛibranit dayes řemɛani. Izemmar ad yini ‘afeddi’ niɣ ‘ttaman n ufeddi’. Xẓar Uf. 21:30 u Řxř. 35:32. S uyenni mařa ittwafdi ijj bnadem aqa man aya ixs ad yini belli uřa d ddnub nnes ad iřin ttwaɣemsen.

□ 

6:15 iɣaǧen - ijj n uɣiř ɛřayen 50 cm niɣ azyen n mitru.

7

1 Inna SIDI i Nuḥ: “Adef cek d marra řaǧ n taddart nnec ɣar uɣarrabu, minzi ẓriɣ cek d amsegged zzat i wudem inu di jjiř-a.   

2 Zi marra řebhayem n řeḥřař ad ɣarek teksid sebɛa, sebɛa, awtem d tewtemt nnes, u zi řebhayem n řeḥram tyuya, awtem d tewtemt nnes.   

3 Uřa zeg ijḍaḍ n ujenna ittxeṣṣa ad teksid sebɛa n tiyuyawin, awtem d tewtemt, ḥima ad teḥḍid zzariɛet nsen i tudart di marra tammurt,

4 minzi xmi ɣa ɛdun ɛad sebɛa n wussan Necc ad jjeɣ anẓar ad iwwet x temmurt arebɛin n wussan d arebɛin n ǧyaři, uca ad teḥḥiɣ zeg wudem n temmurt marra min iǧan, d min ggiɣ Necc.”

5 Uca igga Nuḥ am mammec kuřci i xef t iweṣṣa SIDI.   

6 Tuɣa Nuḥ d mmis n setta-mya n iseggʷusa řami dd-tusa sseḥřet n waman x temmurt.

7 Uca yudef Nuḥ ɣar uɣarrabu di ssibbet n waman n sseḥřet, netta d iḥenjiren nnes d temɣart nnes d temɣarin n iḥenjiren nnes akides.   

8 Zi řebhayem n řeḥřař u zi řebhayem n řeḥram u zeg ijḍaḍ u zi marra min ittbuɛen x wudem n temmurt

9 tudef tyuya s tyuya ɣar Nuḥ ɣar uɣarrabu, awtem d tewtemt am mammec iweṣṣa AREBBI i Nuḥ.

10 Awarni sebɛa n wussan imsar belli aman n sseḥřet usin-dd x temmurt.

11 Deg useggʷas wiss setta-mya zi tudart n Nuḥ, deg uyur wiss tnayen, deg wass wiss sbeɛṭac n uyur nni, deg wass-a nnit, tuɣa ssefyen-dd marra řɛunṣarat n waman ihewřen uca ttwarezment tburjatin n ujenna.

12 Tuɣa anẓar iqqim iccat s jjehd x temmurt arebɛin n wussan d arebɛin n ǧyaři.

13 Deg wass nni nnit tuɣa Nuḥ yudef ɣar uɣarrabu ak-d Cam d Ḥam d Yafat, ayt n Nuḥ, uřa ak-d tamɣart n Nuḥ u ak-d třata n temɣarin n iḥenjiren nnes akidsen,

14 nitni d marra markat n řmař n řexřa d marra markat n řebhayem d marra markat n imuddaren nni ittbuɛen x temmurt d marra markat n ijḍaḍ, marra ajḍiḍ, d marra min ɣar iǧa afriwen.

15 Zi marra imeddaren s arrimet n weysum i di iǧa arruḥ n tudart, tusa-dd tyuya s tyuya ɣar Nuḥ ɣar uɣarrabu.

16 U zi marra imeddaren s arrimet n weysum i dd-yusin, yudef ijj n wewtem d ict n tewtemt am mammec t yumur AREBBI, uca iqqen SIDI tawwart awarni as.

17 Tuɣa sseḥřet x temmurt arebɛin n wussan uca geɛɛden waman uca ssgeɛɛden aɣarrabu ařami igeɛɛed sennej i wudem n temmurt.

18 Geɛɛden waman uca mmarenyen-dd aṭṭas sennej i temmurt uca yuyur uɣarrabu x wudem n waman.

19 Geɛɛden aman aṭṭas s waṭṭas, ařami marra idurar yuɛřan i din iǧan sadu marra ajenna, dewřen dřin.

20 Uřyen waman xemmesṭac n iɣaǧen sennej i idurar uca dřin idurar.

21 Marra imeddaren s arrimet n weysum i ittenhezzan x temmurt iḍřeq i buḥbeř nnes, ijḍaḍ d řebhayem, řmař n řexřa, marra imuddaren ittbuɛen, inni ittbuɛen x wudem n temmurt uřa d marra iwdan.   

22 Marra min di iǧa řeɛwin n arruḥ n tudart ɣarsen deg wenzaren nsen zi marra min din iǧan x řbarr, immut.

23 Uca marra min din iǧan x wudem n temmurt ittwamḥa, zi bnadem ař řmař d imuddaren inni ittbuɛen d ijḍaḍ n ujenna. Ina ttwateḥḥan zi temmurt. Nuḥ weḥḥdes i iqqimen d marra min kides i iǧan deg uɣarrabu.   

24 Geɛɛden waman x temmurt mya u-xemsin n wussan.

8

1 Uca ixarreṣ AREBBI di Nuḥ u di marra řmař n řexřa d marra řebhayem i tuɣa akides deg uɣarrabu. Igga AREBBI ad yekk ijj n usemmiḍ x temmurt ařami arsan waman.

2 Bellɛent řɛunṣarat n waman ihewřen d tburjatin n ujenna uca ibedd wenẓar zeg ujenna.

3 Uca, am dd-ttasen ttraḥen, dewřen-dd waman zi temmurt. Awarni mya u-xemsin n wussan neqṣen waman.

4 Deg uyur wiss sebɛa, deg wass wiss sbeɛṭac n uyur nni, yarsa uɣarrabu x idurar n Ararat.

5 Qqimen waman neqqṣen ař ayur wiss ɛecra. Deg uyur wiss ɛecra, deg wass amezwaru n uyur, ḍharent-i-dd tqiccatin n idurar.

6 Awarni řami ɛdun arebɛin n wussan, yarzem Nuḥ taburjet n uɣarrabu nni dayes tuɣa igga,

7 uca issekk abaɣeř. Wanita iffeɣ, iqqim ittraḥ ittas-dd ařami bdan waman ttaẓɣen x temmurt.

8 Xenni issekk ssenni tadbirt, ḥima ad iẓar, ma aman neqṣen x wudem n temmurt.

9 Maca war tufi tedbirt mani ɣa tessars tařeqqa n uḍar nnes uca teɛqeb-dd ɣares ɣar uɣarrabu, minzi aman tuɣa aten ɛad x wudem n marra tammurt. Isswiẓẓeḍ afus nnes, iṭṭef i-tt uca issidef i-tt-i-dd ɣares deg uɣarrabu.

10 Iraja ɛad sebɛa n wussan nneɣni, xenni issekk tadbirt ɛawed zeg uɣarrabu.

11 Uca tadbirt teɛqeb-dd ɣares ɣar tmeddit, u xzar, aqa afar n zzitun deg uqemmum nnes. Xenni ifhem Nuḥ belli aman neqṣen zi temmurt.

12 Iraja ɛad sebɛa n wussan, xenni issekk tadbirt ɛawed uca nettat war ɣares dd-teɛqib ɛad.

13 Deg useggʷas wiss setta-mya u-waḥit n Nuḥ, deg uyur amezwaru, deg wass amezwaru n uyur nni, uẓɣen waman x temmurt. Iksi Nuḥ tawwart n useqqaf n uɣarrabu, ixzar ɣar barra, uca xzar, udem n temmurt aqa yuẓeɣ.

14 Deg uyur wiss tnayen, deg wass wiss sebɛa u-ɛicrin n uyur nni, tuẓeɣ temmurt.

15 Xenni issiweř AREBBI ak-d Nuḥ, inna:

16 “Ffeɣ zeg uɣarrabu, cek d temɣart nnec d iḥenjiren nnec d temɣarin n iḥenjiren nnec akidek.

17 Marra min iddaren i iǧan akidek, zi marra min ɣarsen arrimet n weysum, zeg ijḍaḍ, zi řmař u zi marra imuddaren nni ittbuɛen x temmurt, ejj i-ten ad ffɣen akidek, ejj i-ten ad mṭarracen x temmurt, ad arren řɣiǧet uca ad mmarenyen x temmurt.”   

18 Iffeɣ Nuḥ d iḥenjiren nnes d temɣart nnes d temɣarin n iḥenjiren nnes akides.

19 Marra řmař n řexřa, marra min ittbuɛen, d marra ijḍaḍ, d marra min ittenhezzan x temmurt ffɣen zeg uɣarrabu ɛlaḥṣab řaǧat nsen.

20 Ibna Nuḥ ijj n uɛalṭar i SIDI uca iksi zi marra řmař n řeḥřař u zi marra ijḍaḍ n řeḥřař uca iqeddem tiɣarṣa n wecmaḍ x uɛalṭar. □    

21 Uca icemm SIDI řefwaḥet ittfuḥen uca inna SIDI deg wuř nnes: “War ttɛiqqibeɣ ɛad ad neɛřeɣ tammurt x ssibbet n bnadem, minzi min dd-itteffɣen zeg wuř n bnadem d aɛeffan waha zi temẓi nnes. War ttɛiqqibeɣ ɛad ad wteɣ marra min iddaren am mammec ggiɣ.   

22 Marra ussan i ɣa teqqim temmurt teǧa, ad tiři tyarza d tmeyra, teṣmeḍ d řeḥmu, anebdu d řmecta uca ass d ǧiřet war ttbeddin ɛemmarṣ.” □    

□ 

8:20 aɛalṭar- niɣ ‘řmedbeḥ’.

□ 

8:22 tayarza - niɣ ‘amud’. tameyra - niɣ ‘tafersit’.

Řɛahd n Arebbi ak-d Nuḥ

9

1 Xenni ibarek AREBBI Nuḥ d iḥenjiren nnes uca inna asen: “Jjem-dd řɣiǧet, marenyem u ɛemmarem tammurt!   

2 Tiggʷudi d řɛurret zi kenniw ad iřint x marra řmař n řexřa, x marra ijḍaḍ n ujenna u x marra min ittbuɛen x temmurt u x marra iseřman di řebḥar: aqa mmewcen deg ufus nwem.

3 Marra min ittbuɛen, min iddaren, ad awem yiři d macca. Necc ad awem t wceɣ marra, am d awem wciɣ afsu aziza,   

4 maca aysum ak-d buḥbeř nnes i iǧan d idammen nnes, war ten ttᵉttem.   

5 D tidett ad ttareɣ idammen nwem n řeɛmur nwem, ad ten ttareɣ zeg ifassen n marra imuddaren, uřa zeg ifassen n bnadem, u zeg ifassen n umas n kuř ijjen ad ttareɣ řeɛmar n bnadem.   

6 Wi ɣa issizzřen idammen n bnadem, idammen nnes ad ten ssizzřen s ufus n bnadem, minzi AREBBI igga bnadem di ṣṣifet nnes.   

7 U kenniw, jjem-dd řɣiǧet, dewřem deg waṭṭas, mṭarrcem di temmurt uca dewřem deg waṭṭas xas.”   

8 Uca issiweř AREBBI ak-d Nuḥ d iḥenjiren nnes nni ɣares, inna:

9 “Necc, xzar, Necc tteggeɣ Řɛahd inu akidwem u ak-d zzariɛet nwem awarni awem,   

10 u ak-d marra buḥbeř iddaren nni iǧan akidwem, ak-d ijḍaḍ, ak-d řmař u ak-d marra řmař n řexřa x temmurt inni akidwem, wah, ak-d marra min dd-iffɣen zeg uɣarrabu ař marra min iddaren x temmurt.

11 Ad ggeɣ Řɛahd inu akidwem, aqa marra imeddaren s arrimet n weysum war ttwakessin ɛad s waman n sseḥřet, u war din tᵉttiři ɛad sseḥřet i ɣa yareddǧen tammurt.”

12 Xenni inna AREBBI: “D ta ad tiři d řeɛřamet n Řɛahd tenni i ɣa ggeɣ jar ayi d kenniw d marra řeɛmar iddaren akidwem, i marra jjiřat i řebda:

13 Ad ggeɣ řqews inu deg iseynuten wenni i ɣa yiřin d řeɛřamet n Řɛahd jar ayi d temmurt.

14 Xmi ɣa bḍiɣ iseynuten x temmurt, xenni ad imsar belli řqews-a ad dd-iḍhar deg iseynuten.

15 Xenni ad idareɣ Řɛahd inu jar ayi d kenniw d marra řeɛmar iddaren n marra imeddaren s arrimet n weysum. War dd-ddikkʷiřen waman d sseḥřet ɛawed, maḥend ad ssɣarqen marra imeddaren s arrimet n weysum.

16 Ad dd-iḍhar řqews deg iseynuten, uca Necc ad t ẓareɣ ḥima ad idareɣ Řɛahd i řebda jar AREBBI d marra řeɛmar iddaren di marra imeddaren s arrimet n weysum i iǧan x temmurt.”

17 Uca inna AREBBI i Nuḥ: “D ta d řeɛřamet n Řɛahd inu wenni i ɣa ggeɣ jar ayi d marra imeddaren s arrimet n weysum i iǧan x temmurt.”

Tarwa n Nuḥ

18 Tarwa n Nuḥ inni dd-iffɣen zeg uɣarrabu tuɣa aten d Cam d Ḥam d Yafat. Ḥam tuɣa d babas n Kenɛan. □    

19 Ina d třata n iḥenjiren n Nuḥ. Zzaysen ttwabezzɛen iwdan di marra tammurt.

20 Ibda Nuḥ ixeddem am ufeǧaḥ, iẓẓu tizayarin deg umarjeɛ n uḍiř.

21 Umi iswa binu, iscar uca iɛarra ixef nnes di řwesṭ n uqiḍun nnes.

22 Iẓra Ḥam, babas n Kenɛan, tuɛɛaryent n babas uca inna t i tnayen n aytmas di barra.

23 Ksin Cam d Yafat ca n werruḍ, ssarsen t x tɣarḍin n tnayen idsen nsen uca uyuren ɣar ḍeffar, dřin tuɛɛaryent n babatsen. Arrin aɣembub nsen ɣar ḍeffar, war ẓrin ca tuɛɛaryent n babatsen.

24 Ifaq-dd Nuḥ zi ssekra nnes uca idweř yargeb x min d as igga mmis amaẓuẓ.

25 Inna: “D amenɛuř i yeǧa Kenɛan! Ad yiři d amsexxar qaɛ n imsexxaren i aytmas!”

26 Uca inna: “Ad ittwabarek SIDI, AREBBI n Cam. Kenɛan ad yiři d amsexxar i nitni.

27 Zeɛma ad iwesseɛ AREBBI tazeddiɣt i Yafat, ad izdeɣ deg iqiḍan n Cam, u Kenɛan ad asen yiři d amsexxar.”

28 Awarni sseḥřet iddar Nuḥ ɛad teřt-mya u-xemsin n iseggʷusa.

29 Ammu i iddar Nuḥ tesɛa-mya u-xemsin n iseggʷusa, xenni immut.

Ina d imezruyen n yinni dd-ittwaxeřqen zeg ayt n Nuḥ: Cam, Ḥam d Yafat.

□ 

9:18 Kenɛan - isem-a wanita ixs ad yini ‘tammurt iwaṭan’.

Tarwa n Cam, Xam d Yafit

10

1 Ttwarwen asen-dd iḥenjiren awarni i sseḥřet.   

Tacejjart n jjadira n řegnus (Amz. 10)

2 Ayt n Yafat tuɣa aten d Jumar, Majuj, Maday, Yawan, Tubal, Macik d Tiras. □    

3 Iḥenjiren n Jumar, tuɣa aten d Ackanaz, Rifat d Tujarma.

4 Iḥenjiren n Yawan tuɣa aten d Ilica, Tarcic d Ikittiyyen d Idudaniyyen. □  

5 Zzaysen i ttwabḍant tegzirin n řegnus di temmura nsen, kuř ijjen ɛlaḥsab iřes nnes uca marra ɛlaḥsab řaǧ nsen u di řegnus nsen.

6 Ayt n Ḥam tuɣa aten d Kuc, Miṣrayim, Fuṭ d Kenɛan.   

7 Iḥenjiren n Kuc tuɣa aten d Seba, Ḥawila, Sabta, Raɛama d Sabtaka. Iḥenjiren n Raɛama tuɣa aten d Caba d Dadan.

8 Kuc ijja-dd Nimrud. Wanita ibda ad yiři d jjiheř di temmurt.   

9 Wa tuɣa d anegmar d ameqqran zzat i wudem n SIDI. X uya qqaren: ‘Anegmar ameqqran am Nimrud zzat i wudem n SIDI.’

10 Amezwar n tgeldit nnes tuɣa atent d tineddam n Babil d Irix d Akkad d Kalna di temmurt n Cinɛar.

11 Zi temmurt nni dd-iffeɣ ɣar Accur uca ibna din Ninwa, Riḥubut-Ɛir d Kalaḥ

12 d Risin jar Ninwa d Kalaḥ, nettat d tandint tameqqrant.

13 Miṣrayim ijja-dd Iludiyyen, Iɛanamiyyen, Ilahabiyyen, Inaftuḥiyyen,

14 Ifatrusiyyen, Ikasluḥiyyen, inni zi dd-iqqarṣen Ifilisṭiniyyen, uřa d Ikafturiyyen.

15 Kenɛan ijja-dd Ṣidun, amenzu nnes, d Ḥit

16 d Uyabusi d Umuri d Ujirjaci

17 d Uḥiwi d Uɛarqi d Usini

18 d Urwadi d Uṣamari d Uḥamati. Awarni as mbezzɛent marra řaǧat n Kenɛan.

19 Tuɣa aymir n ayt n Kenɛan zi Ṣidun ɣar Xirar ař Ɣazza u ssenni ɣar Sadum d Ɛamurra d Adma d Ṣabuyim ař Lacaɛ. □  

20 Ina d ayt n Ḥam ɛlaḥsab řaǧat nsen, ɛlaḥsab iřsawen nsen, di timmura nsen u ak-d řegnus nsen.

21 I Cam, wenni d jedd n marra ayt n Ɛabir, umas n Yafat, ameqqran, ttwarwen as-dd ɛawed iḥenjiren.

22 Iḥenjiren n Cam tuɣa aten d Ɛilam, Accur, Arfakcad, Lud d Aram.   

23 Iḥenjiren n Aram tuɣa aten d Ɛuṣ d Ḥul d Jatir d Mac.

24 Arfakcad ijja-dd Calaḥ u Calaḥ ijja-dd Ɛabir.   

25 Ttwarwen-dd i Ɛabir tnayen n iḥenjiren. Ijjen qqaren as Falaj, minzi deg wussan nnes tᵉttwafeǧeq temmurt, u qqaren as i umas Yuqṭan. □  

26 Yuqṭan ijja-dd Almudad, Calaf, Haḍarmawt, Yaraḥ,

27 Haduram, Uzal, Diqla,

28 Ɛubal, Abimayil, Caba,

29 Ufir, Ḥawila d Yubab. Marra ina tuɣa aten d iḥenjiren n Yuqṭan.

30 Tammurt mani tuɣa zeddɣen tuɣa-tt zi Mica ař Safar, adrar n ccarq.

31 Ina d ayt n Cam ɛlaḥsab řaǧat nsen u ɛlaḥsab iřsawen nsen, di temmura nsen u ak-d řegnus nsen.

32 Tina d řaǧat n iḥenjiren n Nuḥ, ɛlaḥsab mammec dd-xeřqen, ak-d řegnus nsen. Zzaysen i zi ttwabḍan řegnus di temmurt awarni i sseḥřet.

Amsebḍi n řegnus x temmurt (Amz. 10)

□ 

10:2 Jumar - isem wanita ixs ad yini ‘wenni břa řɛib’ niɣ ‘wenni ikemřen’. Majuj - niɣ ‘Maxux’, niɣ ‘Magug’.

□ 

10:4 Ikittiyyen d Idudaniyen - ixs ad yini ‘tiqebbař n Kit d Dudan’.

□ 

10:19 Xirar - isem-a wanita ixs ad yini ‘amcan i inewjiwen’. Ɣazza - isem-a wanita ixs ad yini ‘jjehd’. Adma - isem-a wanita ixs ad yini ‘tammurt tazeggʷaɣt’. Ṣabuyim - isem-a wanita ixs ad yini ‘iɣayḍen n wezɣar’ niɣ ‘aẓri n weẓri’ niɣ ‘iɛebbuzen’ niɣ ‘tandint n řɛeskar’.

□ 

10:25 Falaj - isem wanita ixs ad yini ‘abeṭṭu’ niɣ ‘afeǧeq’. tettwafeǧeq - awař-a izemmar ad iceyyar ɣar (1) ubeṭṭu n iwdan umi SIDI ibeṭṭa iřes nsen uca dewřen nitni ad ssiwřen ɛřam kuř iřsawen jar asen (xzar Amz. 11:1-9), niɣ ɣar (2) ubeṭṭu n umaḍal (niɣ ‘ddunnit’) deg iziynan, ixs ad yini Amrika, Ifriqiyya, Asiya, Ustraliya d Urupa, maɣar deg umezwaru tuɣa tammurt d ijj n wemcan (xzar Amz. 1:9, 10). Yuqṭan - isem-a wanita ixs ad yini ‘ameẓyan’.

Ṣṣumɛet n Babil

11

1 Tuɣa marra tammurt s yiřes d ijjen u s řhard d ijjen.

2 Imsar řami fesyen iqiḍan nsen uca ffɣen-dd zi ccarq, ufin ijj n řewḍa di temmurt n Cinɛar, uca qqimen zeddɣen dinni.   

3 Nitni nnan, kuř ijj i wenneɣni: “Araḥem-dd, ad negg iẓra zi třaxt, ad ten nesseḥma!” Ammu i d asen tedweř třaxt d aẓru u acarmuḍ idweř ɣarsen d tarrist.

4 Xas uca nnan: “Zid, ad nebna ict n tendint d ict n ṣṣumɛet, taqiccat nnes ad dd-taweḍ ɣar ujenna, u jjem aneɣ ad negg ijj n yisem i neccin, ḥima war nᵉttemsebḍi ca x wudem n marra tammurt.”   

5 Xenni ihwa-dd SIDI, ḥima ad iẓar tandint d ṣṣumɛet nni bnan tarwa n bnadem.

6 Inna SIDI: “Xzar, aqa aten d řgens d ijjen u marra ina ɣarsen ijj n yiřes. Wa d beddu n min ɣa ggen. Řexxu war din min ten i ɣa issbedden x webrid nsen nni nwan ad ggen.

7 Araḥem-dd, ad nehwa uca ad nessxarweḍ iřes nsen, ḥima kuř ijjen war ifehhem ɛad iřes n wenni t yudsen.”

8 Ammu i ten izzuzar SIDI ssenni x wudem n marra tammurt uca ssbedden řebni n tendint.   

9 X uya i d as řaɣan i tendint nni s yisem n ‘Babil’, minzi din issxarweḍ SIDI iřes n marra tammurt u ssenni i ten izzuzar SIDI x wudem n marra tammurt.

Ina d imezruyen n yinni dd-ittwaxeřqen zi Cam. □  

Tarwa n Cam

10 Umi tuɣa ɣar Cam mya n iseggʷusa, ijja-dd Arfakcad, tnayen n iseggʷusa awarni i sseḥřet. □    

11 Awarni řami dd-ijja Arfakcad, iddar Cam ɛad xemsa-mya n iseggʷusa, uca ijja-dd iḥenjiren d tḥenjirin. □  

12 Iddar Arfakcad xemsa u-třatin n iseggʷusa, xenni ijja-dd Calaḥ. □  

13 Awarni řami dd-ijja Arfakcad Calaḥ, iddar ɛad arebɛa-mya u-třata n iseggʷusa, uca ijja-dd iḥenjiren d tḥenjirin.

14 Iddar Calaḥ třatin n iseggʷusa, xenni ijja-dd Ɛabir. □  

15 Awarni řami dd-ijja Calaḥ Ɛabir, iddar ɛad arebɛa-mya u-třata n iseggʷusa, uca ijja-dd iḥenjiren d tḥenjirin.

16 Iddar Ɛabir arebɛa u-třatin n iseggʷusa, xenni ijja-dd Falaj. □  

17 Awarni řami dd-ijja Falaj, iddar Ɛabir ɛad arebɛa-mya u-třatin n iseggʷusa, uca ijja-dd iḥenjiren d tḥenjirin.

18 Iddar Falaj třatin n iseggʷusa, xenni ijja-dd Raɛuw. □    

19 Awarni řami dd-ijja Raɛuw, iddar Falaj ɛad mitayen u-tesɛa n iseggʷusa, uca ijja-dd iḥenjiren d tḥenjirin.

20 Iddar Raɛuw tnayen u-třatin n iseggʷusa, xenni ijja-dd Saruj.□  

21 Awarni řami dd-ijja Saruj, iddar Raɛuw ɛad mitayen u-sebɛa n iseggʷusa, uca ijja-dd iḥenjiren d tḥenjirin.

22 Iddar Saruj třatin n iseggʷusa, xenni ijja-dd Naḥur.□  

23 Awarni řami dd-ijja Naḥur, iddar Saruj ɛad mitayen n iseggʷusa, uca ijja-dd iḥenjiren d tḥenjirin.

24 Iddar Naḥur tesɛa u-ɛicrin n iseggʷusa, xenni ijja-dd Taraḥ.□  

25 Awarni řami dd-ijja Naḥur Taraḥ, iddar ɛad mya u-tesɛaṭac n iseggʷusa, uca ijja-dd iḥenjiren d tḥenjirin.

26 Iddar Taraḥ sebɛin n iseggʷusa, xenni ijja-dd Abram, Naḥur d Haran.

Ina d imezruyen n yinni dd-ittwaxeřqen zi Taraḥ. □  

27 Taraḥ ijja-dd Abram, Naḥur d Haran, u Haran ijja-dd Luṭ.   

28 Immut Haran zzat i babas Taraḥ di temmurt mani dd-ixřeq netta, di Ur n Ikaldaniyyen.

29 Uca ksin Abram d Naḥur i yixef nsen timɣarin. Isem n temɣart n Abram tuɣa-t d Saray u isem n temɣart n Naḥur d Milka, yeǧis n Haran, babas n Milka d Yiska.   

30 Saray tuɣa-tt war dd-tᵉttiruw, tuɣa war ɣares bu uḥenjir.   

31 Uca iksi Taraḥ Abram, mmis, d Luṭ mmis n Haran, mmis n mmis, d Saray, tasřit nnes, tamɣart n mmis Abram, uca nitni ffɣen jmiɛ zi Ur n Ikaldaniyyen, ḥima ad raḥen ɣar temmurt n Kenɛan. Iwḍen ɣar Ḥaran uca zeddɣen dinni. □    

32 Umi tegga Taraḥ mitayen u-xemsa n iseggʷusa, immut Taraḥ di Ḥaran.

□ 

11:9 Babil - isem-a wanita ixs ad yini ‘axarweḍ’ niɣ ‘Arebbi issxarwaḍ’.

□ 

11:10 afessar - deg wedlis Amezwaru 5:32 neqqar aqa Cam ittwaxeřqed-dd awarni řami tuɣa Nuḥ ɣares 500 n iseggʷusa. Deg useggʷas wiss setta mya n tudart n Nuḥ tebda sseḥret (Amz. 7:11). Tuɣa tusa-dd sseḥřet ijj n useggʷas x temmurt. Ak-d ineɣmisen i nufa deg wawařen n aya-ya nessen aqa Nuḥ tuɣa ɣares 502 n iseggʷusa řami dd-ittwaxeřq Cam. Cam - isem-a wanita ixs ad yini ‘isem’.

□ 

11:11 afessar - aqa Cam idweř ɣares 600 n iseggʷusa. S uyenni tuɣa ɛad iddar řami tuɣa Ibrahim ɣares 50 n iseggʷusa.

□ 

11:12 Calaḥ - isem wanita ixs ad yini ‘řesnaḥ’ niɣ ‘arraw’.

□ 

11:14 Ɛabir - isem wanita ixs ad yini ‘tammurt n ujemmaḍ’.

□ 

11:16 Falaj - isem wanita ixs ad yini ‘abeṭṭu’ niɣ ‘afeǧeq’.

□ 

11:18 Raɛuw - isem wanita ixs ad yini ‘ameddukkeř’.

□ 

11:20 Saruj - isem wanita ixs ad yini ‘taseṭṭa’ niɣ ‘řfarɛ’.

□ 

11:22 Naḥur - isem wanita ixs ad yini ‘aneffeḥ yuǧɣen’.

□ 

11:24 Taraḥ - isem wanita ixs ad yini ‘amcan n wareyyeḥ’.

□ 

11:26 Abram - isem-a wanita ixs ad yini ‘tababat iɛuǧen’ niɣ ‘babas n Aram’.

□ 

11:31 Ikaldaniyyen - Ikaldaniyyen tuɣa zeddɣen di jjwayeh n Ur, ict n tendint di tgeldit n Misuputamiya. Deg wussan-a nessen belli jjwayeh n Misuputamiya aqa-tent d ccamal n Lɛiraq. Ař i řexxu aṭṭas n iwdan di ccamal n Lɛiraq ssawařen s tutlayt n Tkaldanit.

Tařaɣit n Arebbi x Abram

12

1 Inna SIDI i Abram: “Ffeɣ zi temmurt nnec, zi temmurt mani dd-txeřqed u zi taddart n babac, ruḥ ɣar temmurt i d ac ɣa ssecneɣ.   

2 Ad zzayek dd-ssuffɣeɣ ijj n řgens imɣar, ad cek barkeɣ u ad ssemɣareɣ isem nnec uca iři d cek ɛawed d lbaraka.

3 Ad barkeɣ wenni cek i ɣa ibarken d wenni cek i ɣa ineɛřen, ad t neɛřeɣ. Dayek i ɣa ttwabarkent marra řaǧat n temmurt.”   

Asafar n Ibrahim (Amz. 12-24)

4 Uca iruḥ Abram am mammec d as inna SIDI, uca iruḥ Lut akides. Tuɣa Abram ɣares xemsa u-sebɛin n iseggʷusa umi dd-iffeɣ zi Ḥaran.

5 Uca indeh Abram Saray tamɣart nnes, d Luṭ mmis n umas, d marra agřa i yarebḥen, d iwdan d řmař nni dd-kesben di Ḥaran. Ffɣen zi Ḥaran ḥima ad raḥen ɣar temmurt n Kenɛan uca iwḍen ɣar temmurt n Kenɛan.   

6 Iẓwa Abram zi temmurt nni ɣar wemcan n Cakim ař tacejjart n yigg n Mura. Di řweqt nni tuɣa ayt n Kenɛan zeddɣen di temmurt. □    

7 Iban-dd SIDI i Abram, inna as: “I zzariɛet nnec umi i ɣa wceɣ tammurt-a.” Uca ibna din ijj n uɛalṭar min xef issars taɣarṣt i SIDI, wenni d as dd-ibanen. □    

8 Xenni iɛdu ssenni ɣar idurar i iǧan x ccarq n Bayt-Il uca iwta dinni iqiḍan nnes, ijja Bayt-Il x jjihet n řɣarb u Ɛay x ccarq. Din ibna ijj n uɛalṭar i SIDI uca iřaɣa Isem n SIDI. □  

9 Awarni man aya ifsi Abram iqiḍan nnes, immuṭṭi zeg wemcan ɣar wemcan, ɣar Temmurt n Ljanub.

Abram di Miṣra

10 Idweř řaẓ di temmurt uca ikemmeř Abram x webrid nnes, ihwa ɣar Miṣra, ḥima ad izdeɣ din am ubarrani, minzi tuɣa řaẓ imɣar di temmurt.

11 Řami dd-tiweḍ řweqt nni umi i ɣa yudef ɣar Miṣra, inna i Saray, tamɣart nnes: “Xzar, aqa ssneɣ belli cem d tamɣart dayes aẓri.

12 Xmi cem i ɣa ẓaren Imiṣriyyen, zemmaren ad inin: ‘Ta d tamɣart nnes!’, ad ayi nɣen uca ad cem jjen di tudart.

13 Ini, aqa cem d učma, ḥima ad ayi yiři řxir di ṭṭweɛ nnem uca ad iqqim řeɛmar inu iddar i cem.”   

14 Imsar umi yudef Abram ɣar Miṣra, ẓrin Imiṣriyyen belli tamɣart teṣbeḥ aṭṭas.

15 Uřa d řḥukkam n firɛun, ajeǧid, ẓrin tt uca ssemɣaren tt ɣar Firɛun uca iwyen tt ɣar taddart n firɛun.

16 Uca imṣuref Firɛun mlih ak-d Abram di ṭṭweɛ nnes. Ammu i iksi uǧi d ifunasen d tfunasin d yeɣyař d isemɣan d tiyya d teɣyař d iřeɣman. □  

17 Maca SIDI iwta firɛun d aytbab n taddart nnes s jjrayeḥ mɣarent di řesbab n Saray, tamɣart n Abram.   

18 Xenni firɛun iřaɣa-dd i Abram, inna as: “Manawaya i dayi teggid? Maɣar war d ayi tennid belli nettat d tamɣart nnec?

19 Mayemmi tennid: ‘Nettat d učma!’, ařami tt ggiɣ necc d tamɣart i yixef inu? Řexxu xzar, aqa ac tamɣart nnec, ksi tt, tbeɛɛded!”

20 Yumur firɛun iryazen nnes xas uca ssqebbḍen t ak-d temɣart nnes u ak-d marra min tuɣa ɣares.

□ 

12:6 Cakim - isem wanita ixs ad yini ‘taɣruḍt’ niɣ ‘aɛrur’. tacejjart n yigg - niɣ ‘ibejji’. Isem nnes s tlatinit ‘Pistacia Terebintus’, xzar Amawal Amecṭuḥ n Omar Kerdja (424, 437).

□ 

12:7 aɛalṭar- niɣ ‘řmedbeḥ’.

□ 

12:8 Bayt-Il - isem wanita ixs ad yini ‘taddart n Arebbi’. Ɛay - isem wanita ixs ad yini ‘řxarbet’.

□ 

12:16 iřeɣman - iřeɣman di Israil u di temmura nneɣni di Ccarq Ameřwasu d iřeɣman s yijj n tgeɛrurt waha.

Abram d Luṭ farqen

13

1 Ammu i yuyur Abram zi Miṣra ɣar Temmurt n Ljanub n Kenɛan, netta d temɣart nnes, ak-d marra min ɣares, d Luṭ akides.

2 Abram tuɣa ɣares aṭṭas n wagřa d řebhayem d nnuqart d wureɣ.

3 Uca immuṭṭi zeg wemcan ɣar wemcan zi Temmurt n Ljanub ɣar Bayt-Il ař amcan mani tuɣa iǧa uqiḍun nnes qbeř, jar Bayt-Il d Ɛay,   

4 ař amcan n uɛalṭar i tuɣa igga qbeř, min xef issars tiɣarṣa d tewhibin, uca dinni iřaɣa Abram Isem n SIDI.   

5 Uca Luṭ, wenni yuyuren ak-d Abram, tuɣa ɣares ɛawed uǧi d ifunasen d tfunasin d iqiḍan.

6 Tammurt war d asen tiriw ḥima ad qqimen zeddɣen jmiɛ, minzi agřa nsen imɣar aṭṭas ař war zemmaren ad din zedɣen jmiɛ.   

7 Uca imsar umcubbec jar imeksawen n řebhayem n Abram d imeksawen n řebhayem n Luṭ. Tuɣa ayt n Kenɛan d Ifiriziyyen zeddɣen řexdenni di temmurt. □    

8 Inna Abram i Luṭ: “War ittiři ɛad umcubbec jar ayi d cek, jar imeksawen inu d imeksawen nnec, minzi neccin d iryazen awmaten.

9 Ma war tarzem temmurt zzatec? Ttzawgeɣ cek ad xafi tebḍiḍ, ma x uzeřmaḍ, niɣ x yefus! Mařa cek truḥed x yefus, necc ad raḥeɣ x uzeřmaḍ.”   

10 Issgeɛɛed Luṭ tamuɣři nnes uca iẓra adewwar n yeɣzar n L’Urdun tuɣa marra iswa. Qbeř areddeǧ zi SIDI tuɣa Sadum d Ɛamurra am jjennet n SIDI, am temmurt n Miṣra xmi dd ɣa tased ɣar Ṣuɣar.

11 Uca ixḍar Luṭ i yixef nnes marra adewwar n yeɣzar n L’Urdun u ifsi Luṭ iqiḍan nnes uca yuyur ɣar ccarq. Ammu i mmsebḍan nitni ijjen x wenneɣni.

12 Abram izdeɣ di temmurt n Kenɛan, maca Luṭ izdeɣ di tneddam n udewwar n L’Urdun, iwta iqiḍan nnes ař Sadum.

13 Iryazen n Sadum tuɣa aten d iɛeffanen d imednab ak-d SIDI ař ṭṭarf.   

14 Awarni řami xas immsebḍa Luṭ, inna SIDI i Abram: “Sarreḥ řexxu tiṭṭawin nnec, texzared zeg wemcan mani teǧid ɣar ccamal, ɣar ljanub, ɣar ccarq u ɣar řɣarb,

15 minzi marra tammurt i tᵉttwařid, ad ac tt wceɣ, i cek d zzariɛet nnec i řebda.   

16 Ad ggeɣ zzariɛet nnec am tɛejjajt n temmurt, ḥima, mařa izemmar ḥed ad iḥseb taɛejjajt n temmurt, uřa d zzariɛet nnec tzemmar ɛawed ad tᵉttwaḥseb.   

17 Kkar, cuq di temmurt di tuzzeggart nnes d tiru nnes, minzi i cek umi tt i ɣa wceɣ.”

18 Xenni ikkes Abram iqiḍan nnes uca yuyur ad izdeɣ ɣar tcejjura n yigg n Mamri, inni iǧan di Ḥabrun. Dinni ibna ijj n uɛalṭar i SIDI.   

□ 

13:7 imeksawen - niɣ ‘iničan’.

Abram ifekk Luṭ uca imsagar ak-d Malkiṣadiq

14

1 Deg wussan n Amrafil, ajeǧid n Cinɛar, d Ariyuc, ajeǧid n Illasar, d Kidurlaɛumer, ajeǧid n Ɛilam, d Tidal, ajeǧid n řegnus, imsar belli

2 ina ggin řbaruḍ ak-d Bira, ajeǧid n Sadum u ak-d Bircaɛ, ajeǧid n Ɛamurra, u ak-d Cinab, ajeǧid n Adma, u ak-d Cim’ibar, ajeǧid n Ṣabuyim, u ak-d ujeǧid n Bilaɛ, wenni iǧan d Ṣuɣar.

3 Marra ina munen di řewḍa n teɣzurt n Siddim, aqa d Řebḥar Ameǧaḥ. □  

4 Tuɣa xeddmen tenɛac n iseggʷusa i Kidurlaɛumir, maca ɣar useggʷas wiss třeṭṭac ɣewwɣen.

5 Uca deg useggʷas wiss arbeɛṭac yusa-dd Kidurlaɛumir d ijeǧiden i yeǧan akides uca ɣeřben x Irafawiyyen di Actirut-Qarnaym, x Izuziyyen di Ham, x Imitiyyen di Cawa-Qaryatayim □    

6 u x Ixuriyyen deg idurar nsen n Saɛir ař Faran, wenni iǧan zzat i řexřa.

7 Awarni aya dewřen-dd, usin-dd ɣar Ɛayn-Micfat, wenni d Qadac, uca ɣeřben x yewdan nni izeddɣen di marra tammurt n ayt n Ɛamaliq u ɛawed x Imuriyyen inni izeddɣen di Haṣṣun-Tamar. □  

8 Xenni iffeɣ ujeǧid n Sadum d ujeǧid n Ɛamurra d ujeǧid n Adma d ujeǧid n Ṣabuyim d ujeǧid n Bilaɛ, aqa-tt d Ṣuɣar. Ruḥen nitni ɣar řewḍa n teɣzurt n Siddim, maḥend ad mmenɣen

9 ak-d Kidurlaɛumir, ajeǧid n Ɛilam d Tidɛal, ajeǧid n řegnus, d Amrafil, ajeǧid n Cinɛar, d Aryuk, ajeǧid n Illasar: arebɛa n ijeǧiden ggin řbaruḍ ak-d xemsa. □  

10 Tuɣa řewḍa n teɣzurt n Siddim teccur s wanuten n tizeft. Uca arewřen ijeǧiden n Sadum d Ɛamurra uca wḍan daysen, u inni iqqimen arewřen ɣar idurar.

11 Ksin marra agřa n Sadum d Ɛamurra d marra macca i xeznen uca uyuren.

12 Ksin ɛawed Luṭ, mmis n umas n Abram, d wagřa nnes uca ruḥen. Netta tuɣa izeddeɣ di Sadum.

13 Xenni yusa-dd ijjen zeg inni yarewřen, inna man aya i Abram, Aɛibrani, wenni tuɣa izeddɣen ɣar tcejjura n yigg n Mamri, aryaz d Amuriy, umas n Ackul d Ɛanir. Nitni d arfiqen di řɛahd n Abram. □    

14 Řami isřa Abram belli umas ṭṭfen t d ameḥbus, yiwi iryazen inni idarrben i umenɣi, inni dd-ittwaxeřqen di taddart nnes, di teřt-mya u-tmenṭac, uca iḍfar i-ten ař Dan.

15 S ǧiret bḍan xasen nitni, ggin terfiqin, netta d imsexxaren nnes, uca iɣřeb xasen uca iḍfar i-ten ɣar tendint n Ḥuba, tenni iǧan x uzeřmaḍ n Dimacq.

16 Yarra-dd marra agřa uřa d umas Luṭ d wagřa nnes uřa d timɣarin d řgens.

17 Umi dd-iɛqeb, awarni řami iɣřeb netta x Kidurlaɛumir u x ijeǧiden nni tuɣa akides, iffeɣ ujeǧid n Sadum ḥima ad t iřqa di Řewḍa n Teɣzurt n Cawa, tenni iǧan d Taɣzurt n Ujeǧid.

18 U Malkiṣadiq, ajeǧid n Calim, yiwi-dd aɣrum d binu. Netta tuɣa d akehhan n Arebbi, Amɛuǧi x kuřci. □    

19 Ibark i-t, inna as: “Ad ittwabarek Abram zi Arebbi, Amɛuǧi x kuřci, wenni iggin ijenwan d temmurt.

20 Ad ittwabarek Arebbi, Amɛuǧi x kuřci, wenni isellmen iɣrimen nnec deg ifassen nnec!” Uca Abram iwca as řeɛcur n marra.

21 Uca inna ujeǧid n Sadum i Abram: “Ewc ayi marra min iddaren, maca ksi agřa i yixef nnec.”

22 Maca Abram yarra-dd x ujeǧid n Sadum: “Aqa ssgeɛɛdeɣ afus inu ɣar SIDI Arebbi, Amɛuǧi x kuřci, wenni iggin ajenna d temmurt, jjuǧeɣ

23 maḥend war kessiɣ afiřu niɣ taḥezzemt n sandaliyat uřa ca n řḥajjet zi marra min iǧan nnec, ḥima war teqqared: ‘Necc sstejjareɣ Abram!’

24 War ɣari dayes bu tasɣart! Mɣir min ccin imsexxaren d tesɣart n iryazen nni kidi iruḥen, Anir d Ickul d Mamri, ejj i-ten ad ksin tasɣart nsen!”

□ 

14:3 Řebḥar Ameǧaḥ - niɣ ‘Ill Ameǧaḥ’.

□ 

14:5 Irafawiyyen - ijj n řgens n jjwaheř amecnaw Iɛanaqiyyen d Izuziyyen d Imiyyen. Isem wanita uřa d isem n marra řegnus-a inni jar asen jjwaheř.

□ 

14:7 Ɛayn-Micfat - isem wanita ixs ad yini ‘anu n řḥukm’. Kades - isem wanita ixs ad yini ‘amqeddas’. Haṣṣun-Tamar - isem wanita ixs ad yini ‘azbar n tini’.

□ 

14:9 ajeǧid n Juyim - ixs ad yini ‘ajeǧid n řegnus’.

□ 

14:13 Aɛibrani - tanita d twařa tamezwarut i nᵉttaf isem-a deg Wedlis Iqeddsen. Deg wedlis ‘Amezwaru’, udem 39, ayat 4 d 17 uřa deg wudem 41, ayet 21 nᵉttaf isem-a am uceyyar ɣar Yusuf u deg wedlis Amezwaru (Amz. 43:32) am ijj n uceyyar ɣar marra ihenjiren n Yaɛqub (xzar ɛawed Amz. 40:15).

□ 

14:18 Malkiṣadiq - isem wanita ixs ad yini ‘ajeǧid amsegged’ niɣ ‘ajeǧid d amtiqqi’.

Řɛahd n Arebbi ak-d Abram

15

1 Awarni man aya yusa-dd wawař n SIDI ɣar Abram deg ijj n řewḥiy. Inna as “War tteggʷed ca, Abram, Necc d aseřqi i cek, řmunet nnec temɣar aṭṭas d Necc.”   

2 Uca inna Abram: “Sidi inu, SIDI, min d ayi ɣa tewced, maɣar necc ad raḥeɣ ammu břa mmi u Aliɛazir zi Dimacq ad yiři amecnaw mmi x wagřa n taddart inu?” □  

3 Inna Abram ɛawed: “Xzar, war d ayi tewcid zzariɛet, s uyenni, wenni iǧan am mmi n taddart inu, ad yiři d awrit inu!” □  

4 Uca xzar, awař n SIDI yusa-dd ɣares, inna: “War cek iwarret ca wa, maca wenni i ɣa iffɣen zzayek ad yiři d awrit nnec.”

5 Issuffeɣ i-t ɣar barra, inna: “Xzar ɣar ujenna, tḥesbed itran, mařa tzemmared ad ten tḥesbed!” Uca inna as: “Ammu i ɣa tiři zzariɛet nnec!”   

6 Uca netta yumen di SIDI uca iḥseb as t-i-dd d tasegda. □    

7 Inna as ɛawed: “Necc d SIDI, wenni cek dd-yiwyen zi Ur n Ikaldaniyyen, ḥima ad ac wceɣ tammurt-a d řwart.”   

8 Xenni netta inna: “A Sidi inu, SIDI, s minzi i ɣa ssneɣ, belli ad tt warteɣ?”

9 Inna as Netta: “Awi ayi-dd ict n tɛejmit n třata n iseggʷusa d ijj n iɣayḍ n třata iseggʷusa d ijj n icarri n třata iseggʷusa d ict n tejlilleḥt d ijj n wedbir d ameẓyan.”

10 Netta yiwi-dd ɣares marra man aya, ibḍa ten x wezyen u igga kuř azyen qibač i wenneɣni, maca war ibḍi ca ijḍaḍ.   

11 Hwan-dd ijḍaḍ ittkeccaḍen x imurḍas, maca Abram yuẓẓeř xasen.

12 Ɣar uɣeǧay n tfuct, imsar aqa yusa as-dd i Abram ijj n yiḍeṣ yuǧeɣ, uca xzar, tiggʷudi d taǧest iḥedqen wḍan-dd xas.

13 Xenni inna i Abram: “Ssen s tidett aqa zzariɛet nnec ad tiři d tabarranect deg ict n temmurt i war iǧin nnes uca ad asen xedmen am isemɣan u nitni ad xasen ggen aɣiř arebɛa-mya n iseggʷusa.   

14 Maca řgens umi ɣa xedmen am isemɣan, ad xasen ḥekmeɣ ɛawed, uca awarni man aya ad ffɣen s wagřa imɣar.   

15 Ad tᵉttwassmuned ɣar řejdud nnec s řehna uca ad cek neḍřen am umeccaybu iweqqar.   

16 Jjiř wiss arebɛa ad dd-iɛqeb danita, minzi řqedd n řmuɛṣiyyet n Imuriyyen ɛad war ikemmeř.”   

17 Řami teɣři tfuct uca tedweř d taǧest, tuɣa din afarran iddexxnen u iɛdu ijj n weṣfeḍ n tmessi jar izeynan nni. □  

18 Deg wass nni nnit igga SIDI ijj n Řɛahd ak-d Abram, inna: “I zzariɛet nnec umi wciɣ tammurt-a zeg iɣzar n Miṣra ař iɣzar ameqqran, iɣzar n Lfuraṭ:   

19 tammurt n Iqiniyyen, Iqeniziyyen, Iqadmiyyen,

20 Iḥittiyyen, Ifirziyyen, Irafawiyyen,

21 Imuriyyen, ayt n Kenɛan, Igirgaciyyen d Iyibusiyyen.”

□ 

15:2 Aliɛazir - isem-a wanita ixs ad yini ‘wenni ɣar iǧa Arebbi d amɛawen nnes’ niɣ ‘wenni umi iwca Arebbi afus’.

□ 

15:3 zzariɛet - ixs ad yini ‘tarrawt’.

□ 

15:6 iḥesb as t-i-dd d tasegda - niɣ ‘igga as t i netta d tasegda’.

□ 

15:17 afessar - řami ggin tnayen n ijeǧiden zic ijj n řɛahd di Ccarq-Ameřwasu ksin nitni ijj n umeddar i tɣarṣt, bḍan t d izeynan uca ssarsen azyen ɣar ijj n uɣezdis u azyen ɣar ijj n uɣezdis nneɣni. Xenni tuɣa x ujeǧid nni tuɣa d amuqřiř zzaysen ad yuyur di řwest n tnayen n iziynan am iqqar aqa ajeǧid wenni d ameqqran zzaysen ɣares řḥeqq ḥima ad kides igg amecnaw min igga ak-d umuddar i umi ɣarṣen, mařa netta war ikemmeř řɛahd i igga akides (xzar Irm. 34:18-20). Deg wawařen-a nettwařa aqa Arebbi wenni d ameqqran x Ibrahim, tuɣa iggur di řwest n izeynan n umeddar di ṣṣifet n wesfeḍ am tuɣa Ibrahim ittbedda ɣar uɣezdis. Man aya ixs ad yini aqa Arebbi s Yixef nnes d Netta i iqeḍɛen řɛahd ak-d Ibrahim minzi Arebbi ittḥinna x bnadem, issen bnadem war izemmar ad ikemmeř uřa d ijj n řɛahd akides. Bnadem izemmar mɣir ad ittwassenjem xmi i ɣa yamen di Řɛahd i igga Arebbi di Mmis, ixs ad yini di Lmasiḥ wenni iwcin Ixef nnes d tɣarṣt i ddnub n iwdan.

Hajar d Ismaɛil

16

1 Saray, tamɣart n Abram, war d as dd-tiruw ca. Tuɣa ɣares ict n tayya zi Miṣra qqarent as Hajar.

2 Tenna Saray i Abram: “Aqa teẓrid belli SIDI iṭṭef xafi tarwa. Adef x tayya inu, balak ad zzayes ksiɣ tarwa.” Abram tuɣa issḥessa ɣar Saray. □  

3 Awarni řami izdeɣ Abram ɛecra n iseggʷusa di temmurt n Kenɛan, tiwi-dd Saray, tamɣart n Abram, tayya nnes Hajar, tenni zi Miṣra, uca tewca as-dd i Abram, aryaz nnes, d tamɣart nnes.

4 Yudef x Hajar uca nettat teksi ddeyset. Umi teẓra belli teksi ddeyset, xenni tedweř lallas tᵉttwasseḥqar di tiṭṭawin nnes.

5 Tenna Saray i Abram: “Zi ssibbet nnec ggin dayi řmunkar. Necc ggiɣ tayya inu deg weḥsin nnec. Umi teẓra belli teksi ddeyset, dewřeɣ d tameḥguret di tiṭṭawin nnes. Ejj ad iḥkem SIDI jar ayi d cek!”

6 Inna Abram i Saray: “Xzar, tayya nnem deg ifassen nnem. Egg zzayes min tᵉttwařid cem mliḥ di tiṭṭawin nnem.” Uca Saray tqemmeɛ i-tt u xenni nettat tarweř zzayes.

7 Uca lmalak n SIDI iřqa i-tt ɣar tařa n waman di řexřa, ɣar tařa deg webrid ittawyen ɣar Cur. □  

8 Inna: “Hajar, tayya n Saray, manis dd-tusid u mani ɣa traḥed?” Nettat tenna: “Ttrakkwařeɣ zeg wudem n lalla Saray!”

9 Xenni inna as lmalak n SIDI: “Dweř ɣar lallam, uḍar sadu ifassen nnes.”

10 Inna as ɛawed lmalak n SIDI: “Ad kettareɣ aṭṭas zzariɛet nnem, ař war izemmar ad tᵉttwaḥseb řami i ɣa tiři deg waṭṭas.”

11 Inna as lmalak n SIDI ɛawed: “Aqa řexxu, teksid ddeyset uca ad tarwed aseymi. Ad as tegged Ismaɛil, minzi SIDI isřa am di řemḥayen nnem. □  

12 Uca netta ad yiři d ijj n bnadem amecnaw asnus n řexřa. Afus nnes ad yiři x marra, u afus n marra ad yiři xas. Ad izdeɣ arendad n marra aytmas.”   

13 U nettat třaɣa x Yisem n SIDI i ɣares-dd issiwřen, tenna: “Cek d Arebbi i ittwařan!”, minzi tenna: “Ma war da ẓriɣ wenni d ayi ittwařan?”

14 X uya semman anu nni: anu ‘Laḥay-Ru’i’. Xzar, aqa-t jar Qadac d Barad. □    

15 Uca turuw-dd Hajar i Abram aseymi. Igga as Abram isem n mmis nni i d as dd-turuw Hajar ‘Ismaɛil’.   

16 Abram tuɣa ɣares setta u-tmanyin n iseggʷusa, umi dd-turuw Hajar Ismaɛil i Abram.

□ 

16:2 ɣar Saray - am ikmeř ‘ɣar tmijja n Saray’.

□ 

16:7 Cur - isem wanita ixs ad yini ‘řḥiḍ’. Tandint-a tuɣa ɣar weymir jar Kenɛan d Miṣra.

□ 

16:11 Ismaɛil - isem-a wanita ixs ad yini ‘Arebbi ad iseř’ niɣ ‘wenni umi i ɣa iseř Arebbi’ niɣ ‘wenni i d as ittesřan Arebbi’.

□ 

16:14 anu Laḥay-Ru’i - isem-a wanita ixs ad yini ‘anu n wenni iddaren u ixzar dayi’. Barad - isem-a wanita ixs ad yini ‘tebrurri’.

Řɛahd n Arebbi ak-d Ibrahim

17

1 Řami tuɣa ɣares ɣar Abram tesɛa u-tesɛin n iseggʷusa, iban as-dd SIDI i Abram, inna as: “Necc d Arebbi Amzemmar x kuřci! Uyur zzat i wudem inu uca iři d bnadem ikemmřen! □    

2 Necc ad ggeɣ Řɛahd inu jar ayi d cek uca ad cek sskettareɣ s yijj n cckel imɣar.”   

3 Xenni iwḍa Abram x uɣembub nnes uca issiweř AREBBI akides, inna as:

4 “Xzar, Necc ad ggeɣ Řɛahd inu akidek uca cek ad tiřid d babatsen n waṭṭas n řegnus.   

5 War ittiři isem nnec ɛad ‘Abram’ maca ‘Ibrahim’, minzi Necc ggiɣ cek d babatsen n waṭṭas n řegnus.

6 Uca Necc ad cek arreɣ ad tegged řɣiǧet aṭṭas s waṭṭas u ad cek arreɣ d řegnus, uca ijeǧiden ad zzayek dd-ffɣen.   

7 Ad ggeɣ Řɛahd inu jar ayi d cek d zzariɛet nnec awarni ac di marra jjiřat nsen, am yijj n Řɛahd i řebda, ḥima ad iřiɣ d AREBBI i cek u i zzariɛet nnec awarni ac.   

8 Ad ac wceɣ, i cek u i zzariɛet nnec awarni ac, tammurt mani tzeddɣed am ubarrani, marra tammurt n Kenɛan d agřa i řebda. Necc ad iřiɣ d AREBBI i nitni.”   

9 Inna AREBBI ɛawed i Ibrahim: “Cek ad teḥḍid Řɛahd inu, cek d zzariɛet nnec awarni ac, di marra jjiřat nsen.

10 D wa d Řɛahd inu wenni i ɣa teḥḍam jar ayi-dd d kenniw d zzariɛet nnec awarni ac: ittxeṣṣa ad ixten zzaywem marra min iǧan d awtem.

11 Kenniw ad txetnem aysum n řeɛdařyet nwem uca man aya ad tiři d řeɛřamet n Řɛahd jar ayi-dd d kenniw.   

12 Mmis n tmenya n wussan ad ixten jar awem, mkuř awtem di marra jjiřat nwem, am wenni dd-ixeřqen di taddart nnec am wenni ittwasɣen s nnuqart zi kuř abarrani u war iǧin zi zzariɛet nnec.   

13 Am wenni dd-ixeřqen di taddart nnec, am wenni tesɣid s nnuqart, ittxeṣṣa as ad ixten. Ammu i ɣa yiři Řɛahd inu deg weysum nwem d Řɛahd i řebda.

14 Aryaz war ixtinen, wenni řeɛdařyet nnes war tt xtin, aryaz nni ittxeṣṣa ad t qessen zi řgens nnes, aqa yarẓa Řɛahd inu.” □  

15 Inna AREBBI ɛawed i Ibrahim: “I Saray tamɣart nnec war d as třiɣid ɛad ‘Saray’, maca ‘Sara’ d wa i ɣa yiřin isem nnes. □  

16 Minzi ad tt barkeɣ u zzayes ad ac wceɣ mmic. Wah, ad tt barkeɣ uca nettat ad tedweř d řegnus u ijeǧiden n řegnus ad zzayes dd-ffɣen!”

17 Xenni iwḍa Ibrahim x uɣembub nnes uca iḍḥec, inna deg wuř nnes: “Aryaz n mya n iseggʷusa ma ad as dd-ittwaxřeq mmis? U Sara, tenni ɣar iǧa tesɛin n iseggʷusa, ma ɛad ad dd-taruw?”

18 Inna Ibrahim i AREBBI: “Mři Ismaɛil iddar qibač i wudem nnec!”

19 Maca AREBBI inna: “Lla, ɛad Sara, tamɣart nnec, d tenni d ac dd ɣa yarwen aseymi, uca cek ad as třaɣid Isḥaq. Necc ad ggeɣ Řɛahd inu akides d Řɛahd i řebda, i zzariɛet nnes awarni as.□    

20 Zi jjihet n Ismaɛil, aqa seǧeɣ ac. Xzar, Necc barkeɣ t uca ad t arreɣ ittaruw řɣiǧet u ad t arreɣ d aṭṭas. Tenɛac n řḥukkam i dd ɣa yejj, ad t ggeɣ d ijj n řgens imɣar.   

21 Maca ad ggeɣ Řɛahd inu ak-d Isḥaq, wenni i d ac dd ɣa taruw Sara di řweqt-a, deg useggʷas i dd ɣa yasen.”   

22 Umi ikemmeř awař nnes akides, igeɛɛed AREBBI, iggʷej x Ibrahim.

23 Iksi Ibrahim mmis Ismaɛil d marra isemɣan i dd-ittwaxeřqen di taddart nnes d marra inni immesɣen s nnuqart, marra min iǧan d awtem jar aytbab n taddart n Ibrahim uca ixten řeɛdařyet nsen deg wass nni am mammec d as inna AREBBI.

24 Tuɣa ɣar Ibrahim tesɛa u-tesɛin n iseggʷusa umi ixten deg weysum n řeɛdařyet nnes. □  

25 Igga mmis Ismaɛil třeṭṭac n iseggʷusa, umi t xetnen deg weysum n řeɛdařyet nnes.

26 Ixten Ibrahim d mmis Ismaɛil deg wass d ijjen.

27 Xetnen akides marra iryazen n taddart nnes, inni dd-ittwaxeřqen di taddart nnes uřa d inni immesɣen s nnuqart zeg ubarrani. □  

□ 

17:1 Amzemmar x kuřci - wenni ɣares tizemmar x marra min iǧan.

□ 

17:14 aryaz nni - s Tɛibranit ‘řeɛmar nni’.

□ 

17:15 Saray - ad taɣ isem-a wanita ixs ad yini ‘yeǧis n ujeǧid’ (‹’amira’›), maca ɛlaḥsab inneɣni ‘tamɣart imeḥden’. Sara - isem-a wanita ixs ad yini ‘tajeǧidt’ niɣ ‘yemmatsen n řegnus’.

□ 

17:19 Isḥaq - isem wanita ixs ad yini ‘netta iḍeḥḥec’.

□ 

17:24 tesɛa u-tesɛin n iseggʷusa - man aya ixs ad yini belli Isḥaq ittwaxeřqed-dd umi tuɣa Ibrahim ɛad ittwaxten (Amz. 18:10-14 d 21:5), aqa-t awarni řami igga Arebbi řɛahd nnes akides (xzar Amz. 17:21). Maca Ismaɛil ittwaxřeq-dd qbeř mma igga Arebbi řɛahd nnes ak-d Ibrahim.

□ 

17:27 zeg ubarrani - s Tɛibranit ‘zi mmis n ubarrani’.

Awař n SIDI x třařit n Isḥaq

18

1 Uca iḍhar SIDI i Ibrahim ɣar tcejjura n yigg n Mamri umi tuɣa yareyyeḥ ɣar wadaf n uqiḍun nnes di ṭṭḥa n uziř.

2 Issgeɛɛed tamuɣři nnes, iẓra, aqa din třata n yeryazen qibač nnes. Umi ten iẓra, ikkar ittazzeř ɣarsen zi wadaf n uqiḍun. Uca ibendeq s uɣembub nnes ɣar temmurt, □    

3 inna: “A Sidi inu, mařa řexxu ufiɣ arḍa di tiṭṭawin nnec, ttzawageɣ cek, war ɛeddu x umsexxar nnec.

4 Ejj imsexxaren inu ad dd-awyen cwayt n waman uca sirdem iḍaren nwem uca zzřem cwayt sadu tcejjart-a. □  

5 Ad dd-awyeɣ ařeqquz n weɣrum ḥima ad ttwaneɛcen wuřawen nwem, xenni ad teɛdum. Aqa x uya i dd-tekkim zzat i umsexxar nwem!” Nitni nnan: “Egg am mammec tennid.”

6 Iruḥ Ibrahim deɣya ɣar uqiḍun ɣar Sara, inna: “Deɣyat, ksi třata n řeqyas n waren azdad, eggw i-ten uca egg zzayes tifḍirin.” □  

7 Xas uca yuzzeř Ibrahim ɣar ifunasen uca iṭṭef-dd ijj n umeẓyan n ufunas igma d lemliḥ, iwca i-t i ubřiɣ, uca wa iqeǧeq, ḥima ad t issewjed.

8 Netta iksi ɛawed ddhen d uɣi d umeẓyan n ufunas nni issewjed, uca issars i-t zzatsen, u netta tuɣa ibedd qibač nsen sadu tcejjart, uca ccin.

9 Xenni nnan as: “Mani teǧa Sara tamɣart nnec?” Yarra-dd xasen: “Aqa-tt din deg uqiḍun.”

10 Uca Netta inna: “D tidett ad ɣarek dd-dewřeɣ ɣar řweqt n tudart u xzar, ad ɣares yiři uḥenjir ɣar Sara, tamɣart nnec.” U Sara tesřa ɣar wadaf n uqiḍun nni iǧan awarni as.   

11 Ibrahim d Sara tuɣa wsaren, uyuren deg wussan, uca Sara tuɣa tbedd as tubbart n temɣarin.   

12 Uca teḍḥec Sara deg wuř nnes, tenna: “Awarni tewsar inu, ma ad ɣari yiři řxir-a d lemliḥ qaɛ, am iǧa sidi inu uřa d netta iwsar?”   

13 Inna SIDI i Ibrahim: “Maɣar teḍḥec Sara, tenna: ‘Ma zemmareɣ ad arweɣ am wsareɣ řexxu?’

14 Ma aqa din ca n řḥajjet x SIDI tewɛar? Ad ɣarek dd-ɛeqbeɣ di řweqt i negga, ɣar řweqt n tudart uca ad yiři ɣar Sara mmis!”   

15 Sara tenkar, tenna: “War ḍeḥceɣ ca!”, minzi tuɣa teggʷed. Netta inna as: “Lla, aqa cem tḍeḥced!”

Taẓaǧit n Ibrahim x Sudum

16 Xenni kkaren iryazen nni ssenni, sewḍen ɣar Sadum, uca iruḥ Ibrahim akidsen, issqebbeḍ i-ten.

17 Uca inna SIDI: “Ma ad ffareɣ Necc x Ibrahim min i ɣa ggeɣ?   

18 Ad yiři Ibrahim zeɛma d ijj n řgens imɣar ijhed, aqa ad dayes ttwabarken marra řegnus n ddunect.   

19 Minzi Necc qqneɣ ixef inu akides, ḥima ad isseřmed iḥenjiren nnes uřa d taddart nnes awarni as, maḥend ad ḥḍan abrid n SIDI, ad ggen tasegda d řḥeqq, ḥima SIDI ad dd-yawi i Ibrahim min tuɣa xas inna.”

20 Xenni inna SIDI: “Tɣuyyit n Sadum d Ɛamurra temɣar aṭṭas u ddnub nsen deqřen.

21 Ad dd-hwiɣ, ad ẓareɣ ma ggin nican am tɣuyyit nsen i ɣari dd-yusin niɣ lla, ad ssneɣ.”

22 Xenni dewřen iryazen ssenni uca ṭṭfen abrid ɣar Sadum. Maca Ibrahim tuɣa iqqim ɛad ibedd zzat i wudem n SIDI.

23 Uca iqarreb-dd Ibrahim, inna: “Ma s tidett ad taredǧed ɛawed amsegged ak-d uɛeffan?

24 Aqa dinni balak xemsin n imseggaden daxeř i tendint. Ma s tidett ad ten taredǧed, u war tsemmḥed deg wemcan nni di ṭṭweɛ n xemsin n imseggaden i dayes iǧan?

25 Iggʷej xak ad tegged aya, ad tenɣed amsegged ak-d uɛeffan, wah, iggʷej xak ad yiři umsegged meḥsub am uɛeffan. Aqa řqaḍi n ddunect ma war ittegg s řḥeqq?”   

26 Řexdenni inna as SIDI: “Mařa ufiɣ di Sadum xemsin n imseggaden daxeř i tendint, ad semḥeɣ i wemcan di ṭṭweɛ nsen.”

27 Ibrahim yarra-dd, inna: “Xzar řexxu, bdiɣ zeɛɛmeɣ ad ssiwřeɣ ak-d Sidi inu, waxxa necc d cař d yiɣɣeḍ.

28 Ad taɣ neqṣen zi xemsin n imseggaden xemsa, ma ad taredǧed x xemsa nni marra tandint?” Inna: “War tt ttaredǧeɣ mařa ufiɣ din xemsa u-rebɛin.”

29 Yarni deg wawař akides, inna as: “Ad taɣ ad yiři ad ittwaf din arebɛin!” Yarra-dd Netta: “War tt tteggeɣ ca di ṭṭweɛ n arebɛin nni.”

30 Xas uca inna: “War ttxeyyiq řexxu Sidi inu, xmi ɣa ssiwřeɣ ɛawed. Ad taɣ ad yiři din třatin!” Yarra-dd: “War tt ttaredǧeɣ mařa ufiɣ din třatin.”

31 Inna ɛawed: “Xzar řexxu, bdiɣ zeɛmeɣ ad ssiwřeɣ ak-d Sidi inu. Ad taɣ ad yiři din mɣir ɛicrin!” Yarra-dd: “War tt ttaredǧeɣ ca di ṭṭweɛ n ɛicrin nni.”

32 Xenni inna: “War ttxeyyiq řexxu Sidi inu, xmi ɣa ssiwřeɣ ɛawed. Ad taɣ ad yiři din mɣir ɛecra!” Yarra-dd: “War tt ttaredǧeɣ di ṭṭweɛ n ɛecra nni.”

33 Xenni iruḥ SIDI awarni řami ikemmeř awař nnes ak-d Ibrahim uca Ibrahim idweř-dd ɣar wemcan n tzeddiɣt nnes.

□ 

18:2 ibendeq - niɣ ‘isjed’.

□ 

18:4 tacejjart - niɣ ‘addag’ (‘iddagen’).

□ 

18:6 ijj n řeqyas - ɛřayen 7-8 litru.

Tarewřa n Luṭ zi Sudum

19

1 Uca iwḍent xenni tnayen n lmalakat nni ɣar Sadum s ǧiřet. Tuɣa Luṭ iqqim ɣar tewwart n Sadum. Umi ten iẓra Luṭ, ikkar maḥend ad ten iřqa uca ibendeq s uɣembub nnes ɣar temmurt. □  

2 Inna: “Xzar, a isiditen inu, ttzawageɣ kenniw ad dd-tasem ɣar taddart n umsexxar nwem uca ad dayes tessensem, ad tessirdem iḍaren nwem. Xenni ad tfaqem zic, ad tkemmřem x webrid nwem.” Maca nitni nnan: “Lla, aqa deg wazzay ad neqqim ad nessens.”   

3 Maca netta ikellef xasen aṭṭas ařami akides ruḥen, udfen ɣar taddart nnes uca igga asen amensi, iggʷa aɣrum břa antun uca ccin.   

4 Aqa qbeř i ɣa ṭṭṣen, qewwaren i taddart iryazen n tendint, iryazen n Sadum, zeg umeẓyan ař awessar, marra iwdan zi marra imucan iṭṭurfen n tendint.

5 Nitni řaɣan i Luṭ, nnan as: “Mani ǧan iryazen inni ɣarek dd-yusin ǧiret-a? Suffeɣ i-ten-dd, ḥima ad ten nessen.” □  

6 Iffeɣ-dd ɣarsen Luṭ, ɣar tewwart, uca iqqen tawwart awarni as.

7 Inna: “Ttzawgeɣ, a aytma inu, war tteggem qaɛ řɣar!

8 Xzar, ɣari tnayen n yessi, tinni ɛad war issinen aryaz. Ejj ayi ad awem tent i-dd-ssuffɣeɣ barra uca ggem daysent min tᵉttwařam mliḥ di tiṭṭawin nwem. Mɣir i iryazen-a war daysen tteggem walu, aqa x uya dd-usin nitni swadday n tiři n tzeqqa inu ɣar tmensiwt.” □  

9 Nitni nnan: “Aggʷej diha!” Uca nnan ɛawed: “Aqa wanita yusa-dd da d abarrani uca ixs ad xaneɣ iḥkem am řqaḍi! Řexxu ad cek nḍarr ktar zzaysen.” Uca ggin aṭṭas n uɣiř x weryaz nni, x Luṭ, uca qarrben-dd ḥima ad arẓen tawwart.   

10 Maca iryazen nni sswiẓẓḍen afus nsen, ssidfen Luṭ ɣar taddart akidsen uca bellɛen tawwart.

11 Nitni wtin iryazen nni tuɣa ibedden ɣar tewwart n taddart s tuddarɣeč, am umeẓyan am umeqqran, ařami ssihřen nitni ixef nsen di tarezzut x tewwart.

12 Xenni nnan iryazen nni i Luṭ: “Wi ɣarek da ɛad? Ma aḍeggʷař niɣ iḥenjiren niɣ tḥenjirin, marra inni ɣarek di tendint, ejj i-ten ad ffɣen zeg wemcan-a.

13 Aqa ad nareddeǧ amcan-a, minzi tɣuyyit nnes temɣar zzat i wudem n SIDI, u SIDI issekk aneɣ-dd, ḥima ad tt nareddeǧ.”

14 Iffeɣ Luṭ uca issiweř ak-d iḍeggʷařen nnes, inni iggin ad meřcen yessis, inna: “Kkarem, ffɣem zeg wemcan-a, minzi SIDI ad yareddeǧ tandint-a.” Maca iban-dd ittqeṣṣar di tiṭṭawin n iḍeggʷařen nnes.

15 Umi iṣbeḥ řhař, ssqeǧqent lmalakat Luṭ, nnant: “Kkar, teksid tamɣart nnec d tnayen n yessic, tinni akidek, ḥima war thelliked ca di řmuɛṣiyyet n tendint-a.”

16 Maca netta war izɛim. Xenni ṭṭfen iryazen nni afus nnes d ufus n temɣart nnes d ifassen n tnayen n yessis, minzi SIDI tuɣa ixs ad xas iḥinn. Nitni ssuffɣen t ɣar barra, nedhen t barra i tendint.

17 Ařami ten ssuffɣen barra, inna Netta: “Senjem ixef nnec! War xezzar awarni ac, war ttbeddi di jjihet-a am tekmeř. Arweř ɣar idurar, ḥima war tᵉttwateḥḥid ca.” □  

18 Inna asen Luṭ: “Lla, ttzawageɣ, a Sidi inu!

19 Xzar, amsexxar nnec yufa arḍa di tiṭṭawin nnec, wah tessemɣared tamexsiwt nnec icewwaren, tenni kidi teggid umi d ayi tejjid ddareɣ. Maca war zemmareɣ ad arewřeɣ ɣar idurar qbeř d ayi ɣa iṭṭef řɣar uca ad mmteɣ!

20 Xzar řexxu, tandint-a aqa tudes-dd aṭṭas, aqa zemmareɣ ad dinni arewřeɣ. Nettat d tameɛnanuct. Ejj ayi ad arewřeɣ řexxu dinni. Ma war teǧi d ict n tendint d tameɛnanuct? Xenni zemmareɣ ad qqimeɣ ddareɣ.”

21 Yarra-dd xas: “Xzar, tiweḍ ayi-dd ɛawed tzawegt nnec x uya, war ttareddǧeɣ ca tandint min xef tessiwřed.

22 Qeǧeq, arweř din, minzi war zemmareɣ ad ggeɣ walu ař dd ɣa tawḍed ɣar dinni.” X uya semman isem n tendint nni Ṣuɣar. □  

23 Ařami yiweḍ Luṭ ɣar Ṣuɣar, tenqar-dd tfuct x temmurt.

24 Ijja SIDI ad iwwet wenẓar x Sadum u x Ɛamurra, d řecbareyyet d tmessi zeg ujenna zi ɣar SIDI. □    

25 Yareddeǧ Netta tineddam nni d marra adewwar nni, ak-d marra imezdaɣ n tneddam nni uřa d aɣemmuy n temmurt.

26 Tamɣart nnes, tenni tuyur ɣar ḍeffar nnes, texzar awarni as uca tedweř d ijj n uqellij n tmeǧaḥt.   

27 Ɣar ṣṣbeḥ zic ikkar Ibrahim, yuyur ɣar wemcan mani tuɣa ibedd zzat i wudem n SIDI.

28 Isweḍ ɣar Sadum d Ɛamurra u ɣar marra tammurt n udewwar nni, uca iẓra belli ddexxan ittgeɛɛad zi temmurt am ddexxan n ict n tefqunt.

29 Ařami yareddeǧ AREBBI tineddam n udewwar nni, ifekkar AREBBI di Ibrahim uca issekk Luṭ barra zi řwesṭ n uceřwaw, umi iqřeb tineddam i di izdeɣ Luṭ. □  

Luṭ d yessis

30 Igeɛɛed Luṭ zi Ṣuɣar uca iruḥ izdeɣ ak-d tnayen n yessis deg idurar, minzi iggʷed ad iqqim izeddeɣ di Ṣuɣar. Uca izdeɣ deg ifri ak-d tnayen n yessis.

31 Tenna tmenzut i tmaẓuẓt: “Babatneɣ d awessar, war iqqim uɛezri di temmurt ad xaneɣ dd-yadef am mammec teggur di marra ddunect.

32 Zid, ejj aneɣ ad newc binu i babatneɣ ad issu uca ad kis nezzeř, maḥend ad newc tudart i zzariɛet n babatneɣ.” □  

33 Di ǧiřet nni wcint binu i babatsent, iswa. Xenni tudef tmenzut, tᵉṭṭeṣ ak-d babas, maca netta war yuci ca belli tezzeř akides niɣ tekkar ɛawed.

34 Tiwecca nnes tenna tmenzut i tmaẓuẓt: “Aqa necc zzřeɣ ǧiret iɛdun ak-d baba, ad as newc ad issu binu ɛawed ǧiret-a. Xenni ad tadfed cem ad kides tezzřed, maḥend ad dd-nejj jjiř ad iqqim iddar zi ẓẓariɛet n babatneɣ.”

35 Wcint binu i babatsent ɛawed di ǧiret nni, iswa. Xenni tekkar tmaẓuẓt uca tᵉṭṭeṣ ak-d babas. Maca netta war yuci ca belli tezzeř akides niɣ tekkar ɛawed.

36 Ammu ksint tnayen n yessis n Luṭ s ddeyset zi babatsent.

37 Uca turuw-dd tmenzut aseymi, třaɣa isem nnes Mu’ab. Wa d babatsent n ayt n Mu’ab ɣar ass-a. □  

38 Tamaẓuẓt ɛawed turuw-dd aseymi uca třaɣa isem nnes Ben-Ɛammi. Netta d babatsen n iḥenjiren n Ɛammun ɣar ass-a. □  

□ 

19:1 ibendeq - niɣ ‘isjed’.

□ 

19:5 ḥima ad ten nessen - man aya ixs ad yini aqa iryazen n Sadum tuɣa xsen ad ten ɣeṣben.

□ 

19:8 afessar - ad taɣ igga Luṭ ammu maḥend ad yejj yessis ad tᵉttwaɣeṣbent zeg iryazen n Sadum, minzi tuɣa itteggʷed řḥukm n Arebbi x tmegga n iryazen nni ixsen ad ggen min war iḥeǧřen, min iǧan ḍidd i ṭṭbiɛet n bnadem maḥend ad ittwagg. Issen Luṭ aqa Arebbi tuɣa iḥekkem x ddunect s sseḥřet deg wussan n Nuḥ maɣar ‘tarwa n Arebbi’ (aqa-ten d lmalakat n Arebbi) usin-dd ɣar yessis n bnadem u man aya d nnɛi di tiṭṭawin n Arebbi (xzar Amz. 6:1-4, Yahuda 6,7). Ammu ixḍar Luṭ ḥima ad iwc tiḥenjirin nnes maḥend ad issenjem tandint n Sadum zi řḥukm ameqqran n Arebbi.

□ 

19:17 ixef nnec - s Tɛibranit ‘řeɛmar nnec’.

□ 

19:22 Ṣuɣar - isem wanita ixs ad yini ‘ameẓyan’ niɣ ‘amuqřiř’.

□ 

19:24 afessar - deg wussan-a ufin imusnawen n umezruy marra min iqqimen n tneddam nni d iɣɣeḍ. Ittɣiř asen aqa řqedd n řeḥmu di Ɣammura yiweḍ ɣar 3000 Salsiyus. Řeḥyuḍ d txudam n wureɣ dewřen d iɣɣeḍ. Řecbareyyet ad tafed ɛad řexxu di jjwayeh n Řebḥar Immuten.

□ 

19:29 aceřwaw - s lḥarf ‘aneqřeb’

□ 

19:32 zzariɛet - ixs ad yini ‘tarwa’.

□ 

19:37 Mu’ab - isem wanita ixs ad yini ‘zi baba’.

□ 

19:38 Ben-Ɛammi - isem wanita ixs ad yini ‘mmis n řgens inu’.

Ibrahim ak-d Abimalik, ajeǧid n Jirar

20

1 Ssenni issmuṭṭiy Ibrahim iqiḍan nnes, yuyur ɣar Temmurt n Ljanub. Izdeɣ netta jar Qadac d Cur uca iqqim am ubarrani di Jirar.

2 Umi inna Ibrahim x Sara tamɣart nnes: “Nettat d učma i teǧa!”, issekk Abimalik, ajeǧid n Jirar, yiwi akis Sara. □    

3 Maca iḍhar-dd AREBBI i Abimalik di tarjit n ǧiret, inna as: “Aqa řexxu ad temmted di ssibbet n temɣart, tenni dd-tiwyed akidek, minzi nettat temřec ak-d weryaz.”

4 Maca Abimalik tuɣa war ɣares dd-iqarreb, inna: “A Sidi inu, ma xenni ad tawḍed ad tenɣed ijj n řgens iseggden?

5 Ma war d ayi inni netta: ‘Nettat d učma i teǧa!’, u nettat s yixef nnes tenna ɛawed: ‘Netta d uma i yeǧa!’ S tidett n wuř u s ifassen izdigen i ggiɣ aya.”

6 Inna as AREBBI di tarjit: “Necc ssneɣ ɛad belli teggid man aya s tidett n wuř, x uya ḥḍiɣ cek ḥima war xafi txeṭṭiḍ u war cek jjiɣ ad tt tḥadid.

7 Řexxu, arr tamɣart ɣar weryaz nnes, minzi netta d anabi uca netta ad xak iẓẓaǧ, ḥima ad teddared. Maca mařa war tt tarrid ca, ssen belli aqa ad temmted, cek d marra min iǧan nnec!”

8 Ikkar Abimalik zic ɣar ṣṣbeḥ. Iřaɣa i marra imsexxaren nnes, inna marra awařen-a deg imezzuɣen nsen uca iryazen nni dewřen ggʷeden aṭṭas.

9 Xenni iřaɣa Abimalik x Ibrahim uca inna as: “Min d aneɣ teggid d min di xḍiɣ akidek umi tɣeḍred xafi u x tgeldit inu ddenb ameqqran? Cek teggid akidi min war icuwwaren ad t tegged.”

10 Uca yarni inna Abimalik i Ibrahim: “Min cek yejjin řami teggid man aya?”

11 Inna Ibrahim: “Minzi nwiɣ: ‘Nican war dinni tiggʷudi zi AREBBI deg wemcan-a uca ad ayi nɣen di ssibbet n temɣart inu.’

12 Uca s tidett nettat ɛawed d učma. Nettat d yeǧis n baba, maca war teǧi d yeǧis n yemma uca tedweř d tamɣart inu.

13 Umi d ayi issetleɛ AREBBI zi taddart n baba, nniɣ as: ‘Ad yiři wa d řeɛřamet n tmexsiwt nnec icewwaren i necc, aqa ad tinid di marra imucan mani ɣa naweḍ: Netta aqa d uma!’ ”   

14 Xenni iksi Abimaliki uǧi d ifunasen d tfunasin d isemɣan d tiyya uca iwca i-ten i Ibrahim uca yarr as Sara, tamɣart nnes.

15 Inna Abimalik: “Xzar, tammurt inu aqa-tt qibač nnec. Zdeɣ mani i d ac dd-iḍhar mliḥ di tiṭṭawin nnec.”

16 I Sara inna: “Xzar, wciɣ ařef n uqiyyat n nnuqart i umam. Aqa atent d ařeḥḥaf x tiṭṭawin i kuřci inni kidem iǧan, wah, i kuřci idweř am-dd d ttiqart.”

17 Iẓẓuǧ Ibrahim i AREBBI uca AREBBI issgenfa Abimalik d temɣart nnes d temsexxarin nnes uca urwent.

18 Minzi tuɣa SIDI ibelleɛ qaɛ marra řemřawat n temɣarin di taddart n Abimalik di ssibbet n Sara, tamɣart n Ibrahim.

□ 

20:2 Abimalik - isem wanita ixs ad yini ‘babas n ujeǧid’.

Axřaq n Isḥaq

21

1 Uca yarzef SIDI ɣar Sara, am mammec t inna, uca ikemmeř SIDI awař i inna i Sara.   

2 Teksi Sara s ddeyset uca turuw-dd ijj n useymi i Ibrahim x tewsar nnes, di řmijar nni i d as inna AREBBI.   

3 Uca iřaɣa Ibrahim i mmis aseymi, wenni d as dd-turuw Sara, Isḥaq.

4 Ibrahim ixten i mmis Isḥaq umi tuɣa ɣares tmenya n wussan, am mammec d as yumur AREBBI.   

5 Tuɣa ɣar Ibrahim mya n iseggʷusa, ařami ɣares dd-ixřeq mmis Isḥaq.

6 Tenna Sara: “Isseḍḥec ayi AREBBI u kuř ijj wenni i ɣa isřan i man aya, ad iḍḥec ɛawed akidi.”

7 Tenna ɛawed: “Man wen izeɛmen ad yini i Ibrahim, aqa Sara ad tessuṭṭeḍ iseyman? Aqa urweɣ as-dd aḥenjir x tewsar nnes!”

Sara d Hajar

8 Igma useymi uca ittwakkes as uṭṭuḍ. Deg wass i d as kksen uṭṭuḍ i Isḥaq, issewjed Ibrahim ict n zzardet temɣar.

9 Umi teẓra Sara mmis n Tmiṣrect Hajar, wenni dd-turuw Hajar i Ibrahim, iqeṣṣar xas,

10 tenna i Ibrahim: “Aẓẓeř x tayya-ya d mmis, minzi mmis n tayya-ya war iwarret ca ak-d mmi, ak-d Isḥaq.”   

11 Awař-a iban-dd d aɛeffan aṭṭas di tiṭṭawin n Ibrahim di ssibbet n mmis.

12 Maca inna AREBBI i Ibrahim: “War ttejji aḥenjir d tayya nnec ad iřin d tisineft di tiṭṭawin nnec. Seř ɣar marra min i d ac ɣa tini Sara, minzi di Isḥaq ad ac tiři zzariɛet. □    

13 Ad ggeɣ ɛawed ijj n řgens zi mmis n tayya-ya, minzi uřa d netta d zzariɛet nnec.”   

14 Xenni ikkar Ibrahim zic uca iksi aɣrum d ict n tecyart n waman, iwca i-ten i Hajar, issars as ten x teɣruḍt. Iwca as ɛawed aḥenjir uca issqebbeḍ i-tt. Uca nettat truḥ, tennejru di řexřa n Bi’r-Sebɛa.

15 Řami neqṣen waman zi tecyart, tenḍar aḥenjir sadu ijj n cbarq,

16 uca truḥ teqqim qibač nnes řaggʷaj n tecti n řqews, minzi tenna: “War zemmareɣ ad ẓareɣ meřmi i ɣa immet uḥenjir.” Ammu i teqqim qibač nnes uca tessgeɛɛed tmijja nnes, tesɣuyyu.

17 Isřa AREBBI ɣar tmijja n uḥenjir uca lmalak n AREBBI iřaɣa i Hajar zeg ujenna, inna as: “Min cem yuɣin, Hajar? War tteggʷed ca, minzi AREBBI isřa řḥess n uḥenjir, din mani iǧa.

18 Kkar, sgeɛɛed aḥenjir uca ṭṭef as deg ufus nnem, minzi ad zzayes ggeɣ ijj n řgens imɣar.”   

19 Uca yarzem AREBBI tiṭṭawin nnes, teẓra řɛunṣar n waman. Truḥ, tɛemmar tacyart s waman, tewca as i uḥenjir, ad isu.

20 Tuɣa AREBBI ak-d uḥenjir, iyma, izdeɣ di řexřa u tuɣa-t d amjebbad n řqews.

21 Tuɣa izeddeɣ di řexřa n Faran uca teksi as-dd yemmas tamɣart zi temmurt n Miṣra.

Řɛahd jar Ibrahim d Abimalik

22 Di řweqt nni d ict imsar, belli Abimalik ak-d Fikul, akumandar n řɛeskar nnes, issiweř ak-d Ibrahim, inna: “AREBBI aqa-t akidek di marra min tᵉttegged. □  

23 Řexxu, jaǧ ayi ɣar AREBBI, aqa war tᵉttɣeccid iḥenjiren inu uřa d ayyawen inu! Maca s muxas tamexsiwt icewwaren i kik ggiɣ qbeř, ad zzayes tegged cek akidi u ak-d temmurt mani teqqimed am ubarrani.”   

24 Inna Ibrahim: “Necc ad jjaǧeɣ!”

25 Xas uca iɛeyyeb Ibrahim Abimalik x řɛunṣar n waman nni iṭṭfen zzayes imsexxaren n Abimalik s uɣiř.

26 Xenni inna Abimalik: “Necc war ssineɣ wi iggin man aya u cek war d ayi t tennid ca qbeř. Aqa ař řexxu i zzayek t sřiɣ.”

27 Iksi Ibrahim uǧi d ifunasen d tfunasin uca iwca as ten i Abimalik uca nitni s tnayen idsen ggin ijj n řɛahd jar asen.

28 Maca issars Ibrahim sebɛa n txeswin zeg wuǧi ɣar uɣezdis.

29 Xenni inna Abimalik i Ibrahim: “Min ɛnant sebɛa n txeswin nni teggid ɣar uɣezdis?”

30 Inna netta: “Ksi zeɛma sebɛa aya n txeswin zeg ifassen inu, ḥima ad iřint d cchadet di ṭṭweɛ inu belli necc i iɣzin anu-ya.”

31 X uya semman amcan nni Bi’r-Sebɛa, minzi nitni s tnayen idsen tuɣa jjuǧen din.

32 Ammu i ggin řɛahd di Bi’r-Sebɛa. Awarni man aya ikkar Abimalik ak-d Fikul, akumandar n řɛeskar nnes, iɛqeb ɣar temmurt n Ifilisṭiniyyen.

33 Iẓẓu Ibrahim ict n tcejjart n tmarist di Bi’r-Sebɛa uca iřaɣa din isem n SIDI, Arebbi n řebda. □    

34 Izdeɣ Ibrahim am ubarrani di temmurt n Ifilisṭiniyyen aṭṭas n wussan.

□ 

21:12 zzariɛet - ixs ad yini ‘tarwa’.

□ 

21:22 Fikul - isem-a wanita ixs ad yini ‘aqemmun n marra’. Aqa netta x marra iɛeskariyyen u tuɣa ittxeṣṣa ad as ṭṭaɛen di marra min yumur netta.

□ 

21:33 tacejjart n tmarist - s tlatinit ‘Tamarix’.

Ibrahim iqeddem mmis Isḥaq d taɣarṣt i Arebbi

22

1 Awarni man aya temsar, aqa ijarreb AREBBI Ibrahim, inna as: “Ibrahim!” Uca inna as: “Xzar, necc aqa ayi da!”

2 Inna as Netta: “Ksi ayenni n mmic, wenni texsed, Isḥaq, uca ruḥ ɣar temmurt n Muriya uca tqeddmed t din d taɣraṣt x yijj n wedrar jar idurar i d ac ɣa iniɣ.”   

3 Ikkar Ibrahim zic, iḥezzem i weɣyuř nnes uca iksi akides tnayen n imsexxaren nnes d mmis Isḥaq. Iqess akeccuḍ i tewhibt n tɣarṣt, ikkar, iruḥ deg webrid ɣar wemcan i d as inna AREBBI.

4 Deg wass wiss třata issgeɛɛed Ibrahim tamuɣři nnes uca iẓra amcan zi řaggʷaj.

5 Inna Ibrahim i imsexxaren nnes: “Rajam da ak-d weɣyuř, necc d uḥenjir ad nraḥ diha, ad nesjed. Awarni as ad ɣarwem dd-neɛqeb.”

6 Iksi Ibrahim akeccuḍ i wecmaḍ n tɣarṣt, issars i-t x mmis Isḥaq u netta s yixef nnes iksi s ufus nnes timessi d txedmect, uca ammu i ruḥen nitni s tnayen idsen.

7 Xenni issiweř Isḥaq ak-d Ibrahim babas, inna: “Baba inu!” Inna netta: “Xzar, necc aqa ayi da, mmi!” Uca inna netta: “Xzar, aqa da timessi d ukeccuḍ, maca mani iǧa izmar i tɣarṣt?”   

8 Inna Ibrahim: “AREBBI Simant nnes ad issarzeq s yezmar i tɣarṣt, a mmi!” Uca ammu i ruḥen s tnayen idsen

9 uca iwḍen ɣar wemcan nni i d as inna AREBBI. Din i ibna Ibrahim ijj n uɛalṭar uca iɛdeř akeccuḍ, icarf mmis Isḥaq uca issars i-t x uɛalṭar x ikecwaḍ.   

10 Xas uca isswiẓẓeḍ Ibrahim afus nnes uca iksi-dd taxedmect, ḥima ad iɣarṣ i mmis.

11 Maca lmalak n SIDI iřaɣa as-dd zeg ujenna, inna as: “Ibrahim, Ibrahim!” Netta inna: “Necc aqa ayi da!”

12 Xenni inna as: “War swiẓẓiḍ afus nnec ɣar uḥenjir. war d ttegg ca, minzi řexxu aqa ssneɣ belli tᵉtteggʷeded AREBBI u war xafi tessɛizzed ayenni n mmic.”

13 Issgeɛɛed Ibrahim tiṭṭawin nnes, u xzar, aqa awarni as tuɣa ijj n icarri iqqen ɣar cbarq zeg waccawen nnes. Yuyur Ibrahim dinni, iṭṭef icarri uca igga-i-t d taɣarṣt deg wemcan n mmis. □  

14 Iřaɣa Ibrahim isem n wemcan nni: “SIDI ad issarzeq!” S uyenni iqqar bnadem ař ass-a: “Deg wedrar n SIDI ad yiři yarzeq!” □  

15 Iřaɣa-dd lmalak n SIDI wiss martayen zeg ujenna x Ibrahim,

16 inna: “Minzi teggid man aya uca war xafi tᵉṭṭifed ayenni n mmic, ad jjaǧeɣ x Simant inu, iqqar SIDI,   

17 aqa ad cek barkeɣ aṭṭas uca ad kettareɣ zzariɛet nnec aṭṭas am yitran n ujenna u am yijdi x tma n řebḥar. Zzariɛet nnec ad tᵉṭṭef tawwart n řɛedyan nnes d řwart   

18 u di zzariɛet nnec ad ttwabarken marra řegnus n temmurt, minzi tesřid i tmijja inu.”   

19 Xenni iɛqeb-dd Ibrahim ɣar imsexxaren nnes. Nitni kkaren uca ruḥen jmiɛ deg webrid ɣar Bi’r-Sebɛa, uca igga Ibrahim ad izdeɣ di Bi’r-Sebɛa.

20 Awarni man aya imsar aqa xebbaren Ibrahim, nnan as: “Xzar, ɛawed Milka turuw-dd iḥenjiren i Naḥur umac:

21 Ɛuṣ, amenzu nnes, d Buz umas, d Qamuwil wenni d babas n Aram,

22 d Kasad d Ḥazu d Fildac d Yidlaf d Bituwil.”

23 Bituwil ijja-dd Rifqa. Tmenya aya i dd-turuw Milka i Naḥur, umas n Ibrahim.

24 U tayya nnes, tenni umi qqaren Riɛuma, turuw as-dd ɛawed Ṭabaḥ d Jaḥam d Taḥac d Maɛka. □  

□ 

22:13 accawen - niɣ ‘iqiccawen’.

□ 

22:14 ad issarzeq ... ad ittwassarzeq - s Tɛibranit ‘ad iẓar ... ad ittwaẓar’. afessar - wa d adrar ‘Muri-Yah’, amcan nni i ɣa isscen Arebbi (Aɛwd. 12:11) d amcan n Zzawect Iqeddsen nni tuɣa din deg wussan awarni man aya. Ad taɣ tuɣa amcan-a uřa d amcan mani tuɣa izeddeɣ Malkiṣadiq, ajeǧid n Salim, ixs ad yini tasɣart n wedrar nni iǧan ɣar ccamal, tenni idewřen d adrar n Zzawect Iqeddsen. Tasɣart n ljanub n wedrar tuɣa d tandint n Dawud. Dawud iṭṭef lburj n ayt n Yabus nni iǧan x wedrar-a (1 Ij. 8:1, 1 Im. 11:5, 2 Ṣm. 5:6, 7, 9). Awarni as isɣa Dawud tasɣart n ccamal n wedrar 'Muri-Yah' zi Arawna, wenni ɣar iǧa ijj n wendrar x wedrar-a mani tuɣa dd-issehwa Lmalak n SIDI afus nnes ařami tbedd jjriḥect nni issiweḍ Lmalak n SIDI x Israil nni dd yusin zi ssibbet n řeḥsab n řgens nni igga Dawud s yixef nnes, břa ma ittar SIDI (xzar 2 Ṣm. 24). Xmi i ɣa nɣar 2 Ṣm. 5:7, 1 Ij. 8:1 u Izhd. 2:6 nᵉttaf aqa nzemmar ad neḥseb adrar-a 'Muri-Yah' d adrar 'Siḥyun', adrar iqeddsen, mani ssarsen Ttabut deg wussan n Dawud (2 Ṣm. 6:17). Idweř Siḥyun d isem aneggar n marra adrar, uřa d isem i tendint n Urcalim marra. Xzar ɛawed afessar ɣar 2 Ij. 19:31.

□ 

22:24 tayya nnes - ixs ad yini ‘tayya n Naḥur’.

Řmewt d wenḍeř n Sara

23

1 Tuɣa ɣar Sara mya u-sebɛa u-ɛicrin n iseggʷusa. Man aya d řmijař n iseggʷusa n tudart n Sara.

2 Uca temmut Sara di Qaryat-Arbaɛ, ixs ad yini Ḥabrun, di temmurt n Kenɛan. Uca yudef-dd Ibrahim ɣar uqiḍun, icḍen x Sara, isɣuy xas.

3 Xas uca ikkar Ibrahim ṭṭarf i umettin nnes, uca issiweř ak-d tarwa n Ḥit, inna:

4 “Necc d abarrani d amɛezzeb ɣar awem. Wcem ayi mɣir anḍeř d agřa jar awem, ḥima ad neḍřeɣ amettin inu zi zzat inu.”   

5 Arrin-dd tarwa n Ḥit x Ibrahim, nnan as:

6 “Seř ɣarneɣ, a sidi inu! Cek d řḥakem n AREBBI jar aneɣ. Nḍeř amettin nnec deg wenḍeř nneɣ iṣebḥen. Uřa d ijj zzayneɣ ad cek iṭṭef x wenḍeř nnes, ḥima ad dayes tneḍřed amettin nnec.”

7 Xenni ikkar Ibrahim, ibendeq zzat i řgens n temmurt, zzat i tarwa n Ḥit

8 uca issiweř akidsen, inna: “Mařa kenniw s array nwem ad neḍřeɣ amettin inu zi zzat inu, sřem ɣari uca zawgem di ṭṭweɛ inu ɣar Ɛifrun, mmis n Zuhar,

9 maḥend ad ayi iwc ifri n Makfila, d wenni nnes, ɣar ṭṭarf n yeyyar nnes. Ejj i-t ad ayi t iwc s ttaman nnes ikmeř. Ad yiři d anḍeř inu i ɣa mellkeɣ jar awem.”

10 Ɛifrun tuɣa iqqim jar tarwa n Ḥit uca Ɛifrun, Aḥitti, yarra-dd x Ibrahim deg imejjan n tarwa n Ḥit d marra inni yudfen ɣar tewwart n tendint nnes, inna:

11 “Lla, a sidi inu, seř-dd ɣari! Necc ad ac wceɣ iyyar uřa d ifri nni dayes iǧan. Zzat i tiṭṭawin n tarwa n řgens inu ad ac t wceɣ, nḍeř amettin nnec!”

12 Xenni ibendeq Ibrahim s uɣembub nnes ɣar temmurt zzat i řgens n temmurt

13 uca issiweř ak-d Ɛifrun deg imezzuɣen n řgens n temmurt, inna: “Ttzawgeɣ, mařa texsed, seř-dd ɣari. Ad ac wceɣ nnuqart n yeyyar, qbeř i-tt zzayi, xenni ad dayes neḍřeɣ amettin inu.”

14 Yarra-dd Ɛifrun x Ibrahim, inna as:

15 “Sidi inu, seř-dd ɣari! Min ixs ad yini iyyar isekkwan arebɛa-mya ciqlu n nnuqart jar ayi d cek? Nḍeř amettin nnec!” □  

16 Isřa Ibrahim i Ɛifrun uca iwzen Ibrahim i Ɛifrun tmenyat n nnuqart i xef issiweř deg imezzuɣen n tarwa n Ḥit: arebɛa-mya ciqlu n nnuqart, am tt nnumen isebbaben.   

17 Ammu i idweř yeyyar n Ɛifrun, wenni iǧan di Makfila arendad n Mamri, iyyar d ifri wenni dayes iǧan d marra ticejjura inni deg iyyar ɣar iymiren nnes i d as dd-innḍen, □    

18 d agřa n Ibrahim zzat i tarwa n Ḥit d marra inni yudfen ɣar tewwart n tendint.

19 Awarni aya inḍeř Ibrahim Sara, tamɣart nnes, deg ifri n yeyyar n Makfila qibač i Mamri, wenni iǧan d Ḥabrun di temmurt n Kenɛan.

20 Ammu i idweř iyyar ak-d yefri i dayes iǧan zi tarwa n Ḥit ɣar Ibrahim am wenḍeř nnes.

□ 

23:15 aciql ... iciqlen - ijj n řeqyas n wureɣ d nnuqart u n řḥajat nneɣni. Aqa din uřa d aciql n Zzawect Iqeddsen (xzar Uf. 38:26).

□ 

23:17 Makfila - isem-a wanita ixs ad yini ‘tnayen n tseqqar’ niɣ ‘tasɣart’ (x webrid n umedya: ‘tasɣart n temmurt’).

Isḥaq d Rifka

24

1 Ibrahim tuɣa iwsar u imɣar deg wussan uca SIDI ibarek Ibrahim di kuřci.

2 Xenni inna Ibrahim i umsexxar nnes awessar nni iǧan x taddart nnes, awkiř n marra min ɣares: “Egg řexxu afus nnec sadu tmeṣṣaḍt inu,   

3 ad ac ssjjaǧeɣ s SIDI, AREBBI n ijenwan d AREBBI n temmurt, belli war dd-tᵉttiwyed tamɣart i mmi zi tḥenjirin n ayt n Kenɛan mani zeddɣeɣ necc jar asen,   

4 maca ad traḥed ɣar temmurt i zi dd-usiɣ, ɣar raǧ inu, maḥend ad dd-tawyed tamɣart i mmi Isḥaq.”

5 Inna as umsexxar: “Balak war tᵉttexs temɣart ad ayi dd-teḍfar ɣar temmurt-a. Ma ittxeṣṣa ad arreɣ mmic ɣar temmurt nni manis dd-tusid?”

6 Inna as Ibrahim: “Ḥḍat, war dd-ttarri ca mmi dinni!

7 SIDI, AREBBI n ijenwan wenni d ayi iṭṭfen zi taddart n baba u zi temmurt n raǧ inu, wenni ɣari issiwřen, ijjuǧ ayi umi d ayi inna: ‘I zzariɛet nnec ad wceɣ tammurt-a!’, d Netta i ɣa issekken lmalak nnes zzat i wudem nnec, maḥend ad tawyed ssenni tamɣart i mmi.   

8 Mařa tamɣart war tᵉttexs ad cek dd-teḍfar, ad tiřid třellid zi tjaǧit-a, mɣir war dd-ttarri din mmi.”

9 Issars umsexxar afus nnes sadu tmeṣṣaḍt n sidis Ibrahim ijjuǧ as x man aya.

10 Iksi umsexxar ɛecra n iřeɣman zeg iřeɣman n sidis, iruḥ. Tuɣa ɣares ɛřam kuř agřa iɣřan n sidis. Ikkar uca iṭṭef abrid ɣar temmurt n Aram-Nahrayn, aqa-tt d Misuputamya, ɣar tendint n Naḥur. □  

11 Ɣar uxecci n tmeddit ijja iřeɣman ad jjnen barra i tendint zzat i řɛunṣar n waman, ɣar tsaɛɛet i di dd-ffɣent temɣarin, maḥend ad ayment aman.

12 Xenni inna: “SIDI, AREBBI n sidi inu Ibrahim, ttzawageɣ Cek ad ayi tɛawned ass-a uca scen tamexsiwt nnec icewwaren i sidi inu Ibrahim.

13 Aqa ayi ɣar řɛunṣar n waman d tḥenjirin n yeryazen n tendint ad dd-ffɣent maḥend ad ayment aman.

14 Ejj tabřiɣt nni umi ɣa iniɣ: ‘Sehwa-dd aqbuc nnem, mařa texsed, ad sweɣ!’, uca xenni ad tini: ‘Su, ad wardeɣ uřa d iřeɣman nnec!’, aqa d nettat i teggid i umsexxar nnec Isḥaq, u s uya ad ssneɣ aqa tessecned tamexsiwt nnec icewwaren i sidi inu.”

15 Uca ɛad qbeř i ɣa ikemmer awař, iẓra Rifqa, tenni i dd-yurwen i Bituwil, mmis n Milka, tamɣart n Naḥur umas n Ibrahim, teffeɣ-dd zi tendint s weqbuc nnes x teɣruḍt.   

16 Tabřiɣt tuɣa dayes aẓri imɣar, d taɛzarect, war tt issin weryaz. Nettat tehwa-dd ɣar řɛunṣar, teccur aqbuc nnes uca tgeɛɛed ɛawed.

17 Yuzzeř ɣares umsexxar nni, inna: “Ttzawgeɣ cem ad ayi tewced ad sweɣ cwayt n waman zeg weqbuc nnem!”

18 Nettat tenna: “Su, a sidi inu!” Tqeǧeq tessehwa aqbuc nnes x ufus nnes, tewca as ad isu.

19 Řami d as tewca iswa mliḥ, tenna: “Ad aymeɣ aman ɛawed i iřeɣman nnec, ař ɣarsen i ɣa yiři s zzyada.”

20 Tqeǧeq tᵉssexwa aqbuc di tarya, tuzzeř ɛawed ɣar řɛunṣar, ḥima ad tayem aman, uca tuyem asen-dd aman i iřeɣman nnes marra.

21 Waxxa itebhet dayes weryaz, isqar, ḥima ad issen ma SIDI issehwen xas abrid nnes niɣ lla.

22 Umi jjiwnen iřeɣman tisessi, iksi weryaz deg ijj n umur ict n txadent n wureɣ, tenni iweznen azyen ciqlu, d tnayen n tmeqyasin i ifassen nnes, tinni iweznen ɛecra ciqlu n wureɣ,

23 inna: “Ini ayi, umi teggid d yeǧis? Ma aqa din amcan di taddart n babam mani nzemmar ad nessens?”

24 Nettat tenna as: “Necc d yeǧis n Bituwil, mmis n Milka, wenni i-tt-i-dd-yurwen i Naḥur.”   

25 Uca tarni tenna as: “Aqa ɛawed ɣarneɣ aṭṭas n uřum d iɣeǧ, u ɣarneɣ ɛawed amcan i tmensiwt.”

26 Uca yuḍar weryaz uca ibendeq i SIDI,

27 inna: “Ad ittwabarek SIDI, AREBBI n sidi inu Ibrahim, wenni war ikkisen tamexsiwt nnes icewwaren d řaman nnes zi sidi inu. Indeh ayi SIDI deg webrid ɣar taddart n wawmaten n sidi inu.”

28 Tuzzeř tebřiɣt, tɛawed timesřayin-a i yemmas di taddart.

29 Uca Rifqa tuɣa ɣares umas, qqaren as Laban, uca Laban yuzzeř ɣar weryaz nni tuɣa din di barra ɣar řɛunṣar.

30 Tuɣa iẓra taxadent d tnayen n tmeqyasin deg ifassen n učmas uca isřa i wawařen i tuɣa teqqar učmas Rifqa, tenna: “Ammu i kidi issiweř weryaz nni.” Uca yuyur ɣar weryaz. Xzar, ibedd diha zzat i iřeɣman, ɣar řɛunṣar.

31 Inna: “Araḥ-dd, a cek d amimun n SIDI! Mayemmi teqqimed di barra, necc aqa sswejdeɣ taddart d wemcan i iřeɣman.”

32 Iruḥ weryaz akides ɣar taddart u netta iḍřeq i iseɣwan n iřeɣman. Netta iwca asen řum d macca, uca iksi aman, ḥima ad issird iḍaren nnes uřa d iḍaren n iryazen nni kides iǧan.

33 Issars zzates min ɣa yecc. Uca netta inna: “War ttᵉtteɣ qbeř i ɣa iniɣ tabrat inu.” Netta inna as: “Siweř!”

34 Xenni inna: “Necc d amsexxar n Ibrahim.

35 SIDI ibark sidi inu aṭṭas s waṭṭas uca ccan nnes imɣar aṭṭas. Aqa iwca as uǧi d ifunasen d tfunasin, nnuqart d wureɣ, isemɣan d tiyya, iřeɣman d yeɣyař.

36 D Sara, tamɣart n sidi inu, turuw-dd aḥenjir i sidi inu awarni umi tewsar u netta iwca as marra min ɣares.

37 Uca sidi inu ijja ayi jjuǧeɣ, inna: ‘War dd-ttawi tamɣart i mmi zi tḥenjirin n ayt n Kenɛan inni mani zedɣeɣ di temmurt nsen.

38 Uct xak mařa war ttriḥed ɣar taddart n baba, ɣar raǧ inu uca ad dd-tawyed tamɣart i mmi ssenni.’

39 Xenni necc nniɣ i sidi inu: ‘Balak tamɣart war d ayi dd-tḍeffar.’

40 Uca netta inna ayi: ‘SIDI i umi uyureɣ zzat i wudem nnes, aqa Netta ad dd-issekk lmalak nnes akidek uca ad xak issehwen abrid nnec ař dd ɣa tawyed i mmi ict n temɣart zi řaǧ inu u zi taddart n baba.

41 Ad tiřid tfekked zi tjaǧit i d ayi tejjuǧed, xmi ɣa traḥed ɣar řaǧ inu u nitni war d ac tt tticen, xenni ad cek ssuffɣeɣ zi tjaǧit nnec i tuɣa tejjuǧed.’

42 Ass-a usiɣ-dd ɣar řɛunṣar uca nniɣ: ‘A SIDI, AREBBI n sidi inu Ibrahim, ttzawageɣ ad tᵉsshewned řexxu abrid i di ggureɣ.

43 Aqa ayi da zzat i řɛunṣar n waman. Ejj ad tiři ammu, aqa taɛzarect, tenni dd ɣa iffɣen, maḥend ad tayem aman u i tenni umi ɣa iniɣ: Ewc ayi ad sweɣ cwayt n waman zeg uqbuc nnem!

44 uca xenni nettat ad ayi tini: Su cek u necc ad aymeɣ ɛawed i iřeɣman nnec!, d ta ad tiři d tamɣart nni d issewjed SIDI i mmis n sidi inu.’

45 Uca qbeř i ɣa kemmřeɣ taẓaǧit-a deg wuř inu, xzar, Rifqa teffeɣ-dd s uqbuc nnes x teɣruḍt nnes, tehwa ɣar řɛunṣar uca tuyem-dd aman. Nniɣ as: ‘Ttzawgeɣ cem ad ayi tewced ad sweɣ!’

46 Deɣya tessehwa aqbuc nnes, tenna: ‘Su u necc ad ssesweɣ ɛawed iřeɣman nnec!’ Swiɣ uca nettat tewca ɛawed i iřeɣman ad swen.

47 Sseqsiɣ tt, nniɣ: ‘Umi teggid d yeǧis?’ Nettat tarra: ‘Necc d yeǧis n Bituwil, mmis n Naḥur wenni d as dd-yurwen Milka.’ Xenni ggiɣ as taxadent di tinzart nnes d tmeqyasin deg ifassen nnes.

48 Xas uca uḍareɣ, bendqeɣ i SIDI uca barkeɣ SIDI, AREBBI n sidi inu Ibrahim, wenni d ayi inedhen nican deg webrid, ḥima ad dd-awyeɣ iǧis n umas n sidi inu d temɣart i mmis.

49 Xenni řexxu, mařa kenniw texsem ad tessecnem tamexsiwt icewwaren d řaman i sidi inu, ini ayi t, mařa lla, ini ayi t ɛawed, xenni ad kkeɣ yefus niɣ uzeřmaḍ.”

50 Xenni Laban d Bituwil arrin-dd, nnan: “Zi SIDI i dd-iffeɣ uya, war nzemmar ad dayek nini řɣar niɣ řxar.

51 Xzar, Rifqa qibač nnec, ksi tt uca truḥed. Ad tiři nettat d tamɣart n mmis n sidi nnec, am mammec inna SIDI!”

52 Umi isřa umsexxar n Ibrahim awařen nsen, ibendeq ɣar temmurt zzat i SIDI.

53 Uca issuffeɣ-dd umsexxar řeqcuɛ n nnuqart d řeqcuɛ n wureɣ d warruḍen, iwca i-ten i Rifqa. Ɛawed iwca tirzifin iɣřan i umas d yemmas.

54 Ccin, swin, netta d yeryazen inni kis dd-yusin. Ssensen din uca faqen ɣar ṣṣbeḥ. Xenni inna: “Samḥem ayi ad raḥeɣ řexxu ɣar sidi inu!”

55 Arrin-dd umas d yemmas: “Ejj tabřiɣt akidneɣ waxxa mɣir ɛecra n wussan, awarni as ad tuyured.”

56 Maca netta inna asen: “War dayi tᵉṭṭifem ɛad umi SIDI issehwen abrid inu! Mɣir ejj ayi ad raḥeɣ ɣar sidi inu.”

57 Nitni arrin-dd řexdenni: “Ejj aneɣ ad nřaɣa i tebřiɣt, ad nseř i min ɣa tini zeg uqemmum nnes.”

58 Řaɣan i Rifqa uca nnan as: “Ma ad traḥed cem ak-d weryaz-a?” Uca nettat tarra-dd: “Wah, ad raḥeɣ.”

59 Xenni ssqebbḍen nitni Rifqa, učmatsen, ak-d tmeṭṭaḍt nnes, uca ssqebbḍen ɛawed amsexxar n Ibrahim d iryazen nnes.   

60 Uca barken Rifqa, nnan as: “A učmatneɣ, ad tawḍed ad temɣared d řuřuf n ɛecra n řuřuf uca zzariɛet nnem ad tᵉṭṭef tawwart n yinni tt icarrhen!”   

61 Tekkar Rifqa d temsexxarin nnes timeẓyanin, nyint x iřeɣman, ḍfarent aryaz. Ammu i dd-yiwi umsexxar Rifqa uca iruḥ.

62 Aqa iffeɣ-dd Isḥaq zeg wanu n Laḥay-Ru’i. Tuɣa izeddeɣ di Temmurt n Ljanub.   

63 Iffeɣ-dd Isḥaq maḥend ad iẓẓaǧ deg iyyar. Tuɣa-tt ɣar uweṭṭu n tmeddit. Netta issgeɛɛed tamuɣři nnes, iqceɛ, u xzar, iřeɣman ttqarraben-dd!

64 Rifqa ɛawed tessgeɛɛed tiṭṭawin nnes, teẓra Isḥaq. Nettat tejja ixef nnes ad tḍar deɣya x weřɣem

65 uca tenna i umsexxar: “Min iɛna weryaz nni dd-yusin deg iyyar ɣarneɣ?” Uca inna umsexxar: “Wa d sidi inu!” Xenni teksi takenbuct uca třeḥḥef.

66 Uca iɛawed umsexxar i Isḥaq marra min igga.

67 Igewwed i-tt Isḥaq ɣar uqiḍun n yemmas Sara, yiwi Rifqa uca nettat tedweř d tamɣart nnes u netta tuɣa ittexs i-tt. Ammu i ifewwej Isḥaq awarni řmewt n yemmas.

□ 

24:10 Aram-Nahrayn - s Tɛibranit ‘Aram-Nahrayim’, awař-a wanita ixs ad yini: Aram jar tnayen n iɣezran.

Tarwa n Ibrahim

25

1 Iksi Ibrahim tamɣart nneɣni, qqaren as Qatura. □    

2 Netta turuw as-dd Zimran, Yaqcan, Midyan, Yicbaq d Cuḥa.   

3 Yuqcan ijja-dd Caba d Dadan. Uca arrawen n Dadan tuɣa aten d Iccuriyyen d Ilituciyyen d Iliyumiyyen.

4 Iḥenjiren n Midyan tuɣa aten d Ɛiyfa, Ɛifar, Ḥanux, Abidaɛ d Aldaɛa. Marra ina tuɣa aten d iḥenjiren n Qaṭura.

5 Ibrahim iwca marra min ɣares i Isḥaq.   

6 Maca i iḥenjiren n tiyya i tuɣa ɣar Ibrahim, iwca asen Ibrahim arriɣalut uca, am t tuɣa ɛad iddar, issekk i-ten ssenni ɣar ccarq, ɣar temmurt n ccarq, issiggʷej i-ten x Isḥaq mmis.

7 Ibrahim tuɣa iddar mya u-xemsa u-sebɛin n iseggʷusa, wa d řmijař n tudart nnes.

8 Iḍřeq Ibrahim i buḥbeř nnes uca immut di ccib isegged, di tewsar d tyawant. Uca immarni ɣar řgens nnes.   

9 Isḥaq d Ismaɛil, iḥenjiren nnes, neḍřen t deg ifri n Makfila deg iyyar n Ɛifrun, mmis n Ṣuḥar, Aḥitti, iyyar i iǧan qibač i Mamri.

10 Ittwanḍeř Ibrahim d temɣart nnes Sara deg iyyar nni isɣa Ibrahim zi tarwa n Ḥit.

11 Awarni i řmewt n Ibrahim ibarek AREBBI mmis Isḥaq. Uca izdeɣ Isḥaq zzat i wanu n Laḥay-Ru’i. □  

12 Ina d imezruyen n yinni dd-ittwaxeřqen zi Ismaɛil, mmis n Ibrahim, inni dd-tejja Hajar, tayya n Sara zi Miṣra, i Ibrahim.

13 D yina d ismawen n iḥenjiren n Ismaɛil, s ismawen nsen ɛlaḥsab axřaq nsen. Amenzu n Ismaɛil tuɣa-t d Nabayut, xenni Qidar, Adbiyil, Mibsam,   

14 Misma, Duma, Massa,

15 Ḥadar, Tayma, Yaṭur, Nafic d Qidma.

16 D yina d iḥenjiren n Ismaɛil s ismawen nsen, s dcurat nsen d řmarageḥ nsen: tenɛac n řḥukkam s řaǧat nsen.

17 Tuɣa iddar Ismaɛil mya u-sebɛa u-třatin n iseggʷusa. Xenni iḍřeq Ismaɛil i buḥbeř nnes, immut uca immarni ɣar řgens nnes.

18 Nitni zeddɣen zi Ḥawila ɣar Cur, wenni iǧan arendad n Miṣra, am tᵉṭṭfed abrid ɣar Accur. Netta izdeɣ arendad n marra aytmas.

Ina d imezruyen n yinni dd-ittwaxeřqen zi Isḥaq, mmis n Ibrahim.

Yaɛqub d Ɛisu

19 Ibrahim ijja-dd Isḥaq.

20 Tuɣa ɣar Isḥaq arebɛin n iseggʷusa umi yiwi Rifqa d tamɣart. Nettat d yeǧis n Bituwil, Aramiyu zi Faddan-Aram, učmas n Laban, Aramiyu.

21 Iḥeccem Isḥaq SIDI di ṭṭweɛ n temɣart nnes, tenni tuɣa war ittirwen ca, uca istajeb as SIDI s tẓaǧit nnes yuǧɣen, ařami teksi temɣart nnes, Rifqa, ddeyset.   

22 Uca mmdeḥsen iḥenjiren deg uɛeddis nnes. Xenni tenna: “Manawya ɛawed, mayemmi d ayi ittemsar man aya?”, uca truḥ ad tesseqsa SIDI.

23 Inna as SIDI: “Aqa din tnayen n řegnus di ddeyset nnem u tnayen n ccuɛub ad mmsebḍan zi dwaxeř nnem. Ijj n cceɛb ad yiři ijhed x cceɛb nneɣni u wenni d amenzu ad ixdem i umaẓuẓ.”   

24 Ařami dd-iwḍen wussan nnes ad taru, xzar, aqa da deg uɛeddis nnes acniwen.

25 Iffeɣ-dd umezwar. Tuɣa-t d azeggʷaɣ, iceɛɛar qaɛ am yict n thiḍurt. S uyenni ggin as Ɛisu. □  

26 Awarni as iffeɣ-dd umas. Iṭṭef afus nnes deg unirz n Ɛisu. S uya semman t s yisem Yaɛqub. Tuɣa ɣar Isḥaq settin n iseggʷusa ɣar wexřaq nsen.   

27 Řami gman iḥenjiren, idweř Ɛisu d ijj n weryaz issen aneymar, ijj n weryaz n barra, maca Yaɛqub idweř d ijj n weryaz yarsa, wenni izeddɣen deg iqiḍan. □  

28 Isḥaq tuɣa ittexs Ɛisu, minzi iɛjeb as ad yecc aysum n řmař n řexřa, u Rifqa tuɣa tᵉttexs Yaɛqub.

29 Uca issnenni Yaɛqub ict n macca, umi dd-iɛqeb Ɛisu zi řexřa, yuḥeř.

30 Inna Ɛisu i Yaɛqub: “Ttzawgeɣ cek ad ayi tewced ad cceɣ zeg uzeggʷaɣ, azeggʷaɣ nni diha, maɣar aqa fniɣ s ufadi.” X uya qqaren as ‘Idum’. □  

31 Řexdenni inna Yaɛqub: “Zenz ayi ass-a řḥeqq nnec n umenzu.”

32 Inna Ɛisu: “Xzar, aqa necc ad mmteɣ, min ɣa ggeɣ s řḥeqq n umenzu?”   

33 Xenni inna Yaɛqub: “Jaǧ ayi řexxu!” Uca ijjuǧ as, izzenz i Yaɛqub řḥeqq n umenzu nnes.

34 Xas uca iwca Yaɛqub i Ɛisu aɣrum d umecři n řeɛdes, u Ɛisu icca, iswa, ikkar, iruḥ. Ammu isseḥqar Ɛisu řḥeqq n umenzu nnes.

□ 

25:1 Qatura - isem wanita ixs ad yini ‘řebxur’.

□ 

25:11 Laḥay-Ru’i - xzar Amz. 16:14.

□ 

25:25 Ɛisu - isem wanita ixs ad yini ‘azeggʷaɣ’ niɣ ‘iḥḥarcuw’.

□ 

25:27 aryaz yarsa - awař Aɛibrani ixs ad yini s lḥarf ‘aryaz ikemřen’ niɣ ‘aryaz břa řɛib’, maca di ca n twařawin am řexxu nzemmar ad nini ‘aryaz amtiqqi’, niɣ ‘aryaz yarsan’.

□ 

25:30 Idum - isem wanita ixs ad yini ‘azeggwaɣ’.

Řɛahd jar Isḥaq d Abimalik

26

1 Tuɣa iǧa řaẓ di temmurt, ijj n řaẓ nneɣni x umezwar nni tuɣa iǧan deg wussan n Ibrahim. S uya iruḥ Isḥaq ɣar Abimalik, ajeǧid n Ifilisṭiniyyen, ɣar jjwayeh n Jirar.

2 Dinni iban as-dd SIDI, inna: “War hekkwi ca ɣar Miṣra. Zdeɣ di temmurt i d ac ɣa iniɣ.

3 Zdeɣ di temmurt-a am ubarrani u Necc ad kik iřiɣ, ad cek barkeɣ, minzi i cek u i zzariɛet nnec umi ɣa wceɣ marra timmura-ya uca ad kemmřeɣ tjaǧit i jjuǧeɣ i Ibrahim babac.   

4 Ad kettareɣ zzariɛet nnec am yitran n ujenna uca ad wceɣ i zzariɛet nnec marra timmura-ya. Marra řegnus n ddunect ad ttwabarken di zzariɛet nnec,   

5 minzi isřa Ibrahim i wawař inu uca iḥḍa min d as wciɣ maḥend ad iḥḍa: řumurat inu, tiweṣṣa inu d izerfan inu.”

6 Ammu i iqqim Isḥaq izeddeɣ di Jirar.

7 Řami t sseqsan iryazen n wemcan nni x temɣart nnes, inna asen: “Nettat d učma!”, minzi iggʷed ad yini: “D tamɣart inu!”. Maɣar inna deg yixef nnes: “Mařa war nniɣ amenni ad ayi nɣen iryazen n wemcan-a di ṭṭweɛ n Rifqa, minzi aqa dayes aẓri.”

8 Řami din izdeɣ aṭṭas n wussan, imsar belli Abimalik, ajeǧid n Ifilisṭiniyyen, ixzar-dd zi řkazi, iẓra Isḥaq ittɛatab Rifqa, tamɣart nnes.

9 Uca iřaɣa Abimalik x Isḥaq, inna as: “Xzar, ta s tidett d tamɣart nnec! Mammec teggid tennid aneɣ d učma?” Isḥaq inna as: “S minzi nniɣ i yixef inu: ‘Aqa tiři ad ayi nɣen x ssibbet nnes.’ ”

10 Abimalik inna: “Maɣar d aneɣ teggid aya? X drus ad yiři iṭṭeṣ ca n ijj zi řgens ak-d temɣart nnec uca ad tiři teggid ddenb x yiři nneɣ.”

11 Yumur Abimalik marra řgens, inna: “Wenni i ɣa iḥadan aryaz-a niɣ tamɣart nnes, ad t nɣen nican!”

12 Izarɛ Isḥaq di temmurt nni uca iksi aseggʷas nni mya n imuren n zzyada, minzi ibark i-t SIDI.

13 Temmarni ccenɛet n weryaz nni uca netta iqqim imeqqar, ařami tedweř ccenɛet nnes d tameqqrant aṭṭas.

14 Tuɣa ɣares uǧi u ɣares ɛawed ifunasen d tfunasin d waṭṭas n isemɣan, ařami zzayes usmen Ifilisṭiniyyen.

15 Marra anuten nni ɣzan imsexxaren deg wussan n Ibrahim babas, netyen ten Ifilisṭiniyyen uca ccuren ten s ucař.

16 Xenni inna Abimalik i Isḥaq: “Beɛɛed xaneɣ, minzi tdewřed tjehded xaneɣ s waṭṭas.”

17 Isḥaq iruḥ ssenni, iwta iqiḍan nnes di teɣzurt n Jirar uca izdeɣ dinni.

18 Uca idweř Isḥaq iɣza anuten n waman inni tuɣa ɣzin deg wussan n Ibrahim babas, inni netyen Ifilisṭiniyyen awarni i řmewt n Ibrahim. Isemma ten s ismawen inni d asen iřaɣa babas.

19 Uca imsexxaren n Isḥaq ɣzan di teɣzurt nni uca ufin din řɛunṣar n waman ddaren.

20 Xenni qacḥen imeksawen n Jirar ak-d imeksawen n Isḥaq, nnan: “Aman nneɣ!” S uyenni řaɣan isem n řɛunṣar nni ‘Ɛisiq’, minzi tuɣa ttqacaḥen xas. □  

21 Xenni ɣzan ijj n řɛunṣar nneɣni uca mmennɣen xas ɛawed. S uyenni d as igga isem n ‘Sitna’.

22 Uca ibeɛɛed ssenni, iɣza ijj n řɛunṣar nneɣni, war xas qicḥen ca uca ggin as isem nnes ‘Raḥubut’, inna: “Řexxu SIDI iwca aneɣ ttasiɛ uca ad ɣarneɣ tiři řɣiǧet di temmurt.”

23 Uca igeɛɛed ssenni ɣar Bi’r-Sebɛa.

24 Iban as-dd SIDI di ǧiret nni, inna as: “Necc d AREBBI n Ibrahim babac! War tteggʷed ca, aqa Necc akidek u Necc ad cek barkeɣ, ad kettareɣ zzariɛet nnec di ṭṭweɛ n umsexxar inu Ibrahim.”

25 Xenni ibna din ijj n uɛalṭar min xef igga taɣarṣt, uca iřaɣa Isem n SIDI. Iwta din aqiḍun nnes uca ɣzin din imsexxaren n Isḥaq ijj n wanu.

26 Abimalik yusa-dd ɣares zi Jirar, ak-d Aḥuzzat, ameddukkeř nnes, d Fikul, akumandar n řɛeskar nnes.

27 Inna asen Isḥaq: “Maɣar ɣari dd-tusim, waxxa kenniw tcarrhem ayi uca tessuffɣem ayi xawem?”

28 Nitni nnan: “Aqa neẓra belli SIDI akidek. S uya nenna, ad din tiři řexxu ict n tjaǧit jaraneɣ, jaraneɣ d cek, uca ejj aneɣ ad kik negg ijj n řɛahd,

29 ḥima cek war d aneɣ tᵉttegged řɣar, am mammec uřa d neccin war cek nḥidi ca uca aqa nemṣurref akidek mliḥ uca nessekk i cek di řaman. Aqa cek řexxu d amimun n SIDI!”

30 Xenni igga asen ict n zzardet uca ccin, swin.

31 Kkaren zic uca jjuǧen ijjen i wenneɣni. Xas uca issqebbeḍ i-ten Isḥaq uca ruḥen nitni zi ɣares di řehna.

32 Deg wass nni d ijj usin-dd imsexxaren n Isḥaq, xebbaren t x wanu i iɣzan uca nnan as: “D aman i nufa.”

33 Isemma anu-ya Sebɛa. X uya i iǧa yisem n tendint nni Bi’r-Sebɛa, ař ass-a.

Timɣarin n Ɛisu

34 Umi tuɣa ɣar Ɛisu arebɛin n iseggʷusa, yiwi Yudit, yeǧis n Biri, Aḥitti, d tamɣart, uřa d Basmat, yeǧis n Ilun, Aḥitti. □  

35 Tuɣa atent d tarzugi n wuř i Isḥaq d Rifqa.   

□ 

26:20 imeksawen - niɣ ‘iničan’.

□ 

26:34 Biri - isem-a wanita ixs ad yini ‘anu inu’. Basmat - isem-a wanita ixs ad yini ‘ittfuḥen’ niɣ ‘řeɛṭur’. Ilun - isem-a wanita ixs ad yini ‘tacejjart n řbeǧuḍ’.

Isḥaq ibarek Yaɛqub

27

1 Řami idweř Isḥaq d awessar u tiṭṭawin nnes ɛemcent ařami ɛřaḥař war ittwiři, iřaɣa Ɛisu, mmis amenzu, inna as: “Mmi!” Uca netta inna as: “Aqa ayi da!”

2 Uca inna: “Aqa necc wsareɣ, war ssineɣ ass i di ɣa mmteɣ.

3 Řexxu, ksi řesnaḥ nnec d weqrab nnec n fřitcat d řqews nnec, teffɣed ɣar řexřa uca gmar ayi-dd taymart i macca.

4 Sewjed ayi-dd ict n macca icnan i d ayi ɣa iɛejben uca tewced ayi tt-i-dd, ad tt cceɣ, ḥima ad cek barkeɣ qbeř ma ad mmteɣ.”

5 Rifqa tuɣa tesřa umi issiweř Isḥaq ak-d mmis Ɛisu. Uca iruḥ Ɛisu ɣar řexřa ḥima ad iymar timeyra, maḥend ad tt-i-dd-yawi.

6 Xenni tessiweř Rifqa ak-d Yaɛqub mmis, tenna as: “Xzar, necc sřiɣ babac issawař ak-d Ɛisu umac, inna as:

7 ‘Awi ayi-dd ict n teymart uca sewjed ayi ict n macca lemliḥ, maḥend ad tt cceɣ, ḥima necc ad ac barkeɣ qibač i wudem n SIDI qbeř i ɣa mmteɣ.’

8 Řexxu, mmi, seř-dd ɣari min zi cek ɣa umureɣ.

9 Řuh ɣar tḥimart uca awi ayi-dd tnayen n iɣayḍen imeẓyanen zeg iɣayḍen. Necc ad zzaysen sswejdeɣ ict n macca icnan i babac, am mammec d as ittaɛjib

10 u ittxeṣṣa cek ad t tawyed i babac, ad yecc, ḥima ad cek ibarek qbeř řmewt nnes.”

11 Xenni inna Yaɛqub i Rifqa, yemmas: “Xzar, Ɛisu uma d aryaz bu-cɛar u necc d aryaz d ařeqqaɣ.

12 Balak ad ayi iḥada baba uca ad iřiɣ amecnaw aɣeccac di tiṭṭawin nnes. Xenni ad ksiɣ ict n nneɛřet xafi, war kessiɣ lbaraka.”

13 Yemmas tenna as: “Nneɛřet nnec ad tiři xafi, a mmi! Ṭaɛ i wawař inu waha, awyi ten-dd ɣari.”

14 Xenni netta iruḥ, iksi ten uca yiwyi ten i yemmas. Uca yemmas tegga ict n macca icnan am mammec d as ittaɛjib i babas.

15 Teksi Rifqa arruḍ ifeccḥen aṭṭas i tuɣa ɣares di taddart zeg warruḍ n Ɛisu, mmis amenzu, uca tarḍ i-t Yaɛqub, mmis amaẓuẓ. □  

16 Tegga as iřem n iɣayḍen imeẓyanen zeg iɣayḍen x ifassen nnes u x yiri nnes ařeqqaɣ.

17 Tewca macca-ya icnan ak-d weɣrum nni tenggʷa deg ifassen n mmis Yaɛqub.

18 Netta yusa-dd ɣar babas, inna: “A Baba!” Netta inna: “Aqa ayi da! Min teɛnid cek, a mmi?”

19 Inna Yaɛqub i babas: “Necc d Ɛisu, amenzu nnec. Ggiɣ min d ayi tennid. Kkar řexxu, qqim, ecc zi tmeyra inu, ḥima ad ayi ibarek řeɛmar nnec.”

20 Xenni inna Isḥaq i mmis: “Mammec teggid tufid tt deɣya, a mmi?” Inna: “Maɣar SIDI, AREBBI nnec, igga i-tt deg webrid inu.”

21 Isḥaq inna i Yaɛqub: “Qarreb-dd řexxu, ḥima ad cek ḥadiɣ, a mmi, ma cek d mmi Ɛisu niɣ lla.”

22 Řami dd-iqarreb Yaɛqub ɣar babas Isḥaq, iḥada t uca inna: “Tmijja d tmijja n Yaɛqub, maca ifassen d ifassen n Ɛisu.”

23 Netta war t iɛqiř, minzi ifassen nnes tuɣa ceɛɛaren amecnaw ifassen n Ɛisu uca ibark i-t.

24 Inna: “Ma d cek d mmi Ɛisu?” Netta inna: “D necc!”

25 Xenni inna: “Sqarreb ayi tt-i-dd zzati, ḥima ad cceɣ zi tmeyra n mmi, ḥima necc ad cek barkeɣ.” Issars i-tt-i-dd zzates uca icca. Yiwi as-dd ɛawed binu uca iswa. □  

26 Inna as babas Isḥaq: “Qarreb-dd ɣari řexxu, sudem ayi, a mmi!”

27 Uca iqarreb-dd ɣares, issudem i-t. Icemm Isḥaq arriḥet n warruḍ nnes uca ibark i-t, inna: “Xzar, řefwaḥet n mmi am řefwaḥet n yeyyar i ibarek SIDI.

28 Ad ac iwc AREBBI zi nnda n ujenna u zi řeydam n temmurt uřa d waṭṭas n imendi d binu n jdid.   

29 Ad ac xedmen řegnus uca ccuɛub ad ac bendqen. Ḥkem x aytmac u ejj iḥenjiren n yemmac ad ac bendqen! Inni cek i ɣa ineɛřen, ad ttwaneɛřen, u inni cek ɣa ibarken, ad ttwabarken.”   

30 Awarni řami ikemmeř Isḥaq lbaraka i Yaɛqub uca am dd-iffeɣ Yaɛqub ɛad x babas Isḥaq, iɛqeb-dd Ɛisu, umas, zi teymart nnes.

31 Issewjed xenni ict n macca icnan uca iksi tt ɣar babas, inna as: “Ttzawgeɣ, baba, kkar tecced zi teymart n mmic, ḥima cek ad ayi tbarked.” □  

32 Inna as Isḥaq, babas: “Min teɛnid cek?” Netta inna: “Necc d mmic, amenzu nnec, Ɛisu.”

33 Uca innexřeɛ Isḥaq, inna: “Min iɛna wanita i dd-yusin da, iṭṭef taymart uca yiwi ayi tt-i-dd? Cciɣ zi marra man aya qbeř dd-tusid uca necc barkeɣ t u ad ittwabarek ɛawed.”

34 Umi isřa Ɛisu awařen n babas, isɣuy s yijj n řeɛyad ijhed yarzeg, inna i babas: “Barek ayi uřa d necc, a baba!”   

35 Inna: “Yusa-dd umac s teḥraymect, iksi lbaraka nnec.”

36 Xenni inna: “Ma war iǧi isem nnes s řḥeqq Yaɛqub? Aqa icmet ayi tnayen n twařawin. Iksi řḥeqq n umenzu inu uca aqa řexxu iksi ɛawed lbaraka inu.” Xenni inna: “Ma war ɣarek teqqim ca n lbaraka i necc?”   

37 Xenni yarra-dd Isḥaq, inna i Ɛisu: “Xzar, necc ggiɣ t d řḥakem xak uca wciɣ as aytmas d imsexxaren, uřa s imendi d binu n jdid ɛewwřeɣ t. Min din ɛad, ad ac wceɣ řexxu, a mmi?”

38 Inna Ɛisu i babas: “Ma ɣarek mɣir lbaraka-ya waha, a baba? Barek ayi ɛawed, uřa d necc, a baba!” Uca issgeɛɛed Ɛisu tmijja nnes, isɣuy.   

39 Xenni yarra-dd Isḥaq x babas, inna as: “Xzar, ad tiři tzeddiɣt nnec iggʷejjen x řeydam n temmurt u x nnda n ujenna sennej.

40 S ssif nnec i ɣa teqqimed teddared u ad txedmed i umac. Maca xmi ɣa teqqimed ad tenhezzed, ad imsar ad tawḍed ad tekksed zayřu nnes x yiri nnec.”

41 Uca icarh Ɛisu Yaɛqub di ssibbet n lbaraka i zi t ibarek babas, uca inna Ɛisu deg wuř nnes: “Ad awḍen wussan n uɛezzi n baba, xenni ad nɣeɣ uma Yaɛqub.”

42 Umi nnan i Rifqa awařen n Ɛisu, mmis amenzu, tᵉssekk ijjen ad iřaɣa i Yaɛqub, mmis amaẓuẓ, tenna as: “Xzar, Ɛisu umac yarezzu mammec zzayek i ɣa ixřef, netta ixs ad cek ineɣ.

43 Řexxu, a mmi, ṭaɛ i wawař inu. Kkar uca tarewřed ɣar Ḥaran ɣar uma Laban.

44 Zdeɣ akides ca n wussan ař ɣa yarsa wesɛar n umac.

45 Xmi ɣa ixsi uxeyyeq n umac uca ad ittu min d as teggid, necc ad ssekkeɣ ijjen, maḥend ad cek dd-yawi ssenni. Mayemmi i zzaywem ɣa ttwaḥarrmeɣ s tnayen idwem deg ijj n wass?”

46 Tenna Rifqa i Isḥaq: “Carrheɣ tudart inu di ssibbet n yessis n Ḥit. Mařa Yaɛqub yiwi tamɣart zi tebřiɣin n Ḥit, am tnayen-a, zi tḥenjirin n temmurt-a, man lqima i ɣa yiřin ɣar tudart inu?”   

□ 

27:15 di taddart - ixs ad yini ‘deg uqiḍun’.

□ 

27:25 ḥima necc ad cek barkeɣ - s lḥarf ‘ḥima ad cek ibarek řeɛmar inu’

□ 

27:31 ḥima cek ad ayi tbarked - s Tɛibranit ‘ḥima ad ayi ibarek řeɛmar nnec’

Tarewřa n Yaɛqub d tarjit nnes di Bayt-Il

28

1 Iřaɣa Isḥaq i Yaɛqub, ibarek i-t uca issekk i-t, inna as: “War ttawi tamɣart zi yessis n Kenɛan.

2 Kkar, ruḥ ɣar Fadan-Aram, ɣar taddart n Bituwil, babas n yemmac, uca awi-dd ssenni tamɣart i cek zeg yessis n Laban, umas n yemmac.   

3 Arebbi, Amzemmar x kuřci, ad cek ibarek u ad ac iwc řɣiǧet uca ad cek ikettar ař ɣa tdewřed d ijj n wegraw n řegnus.

4 Iři Netta ad ac iwc lbaraka n Ibrahim, i cek u i zzariɛet nnec akidek, ḥima ad twarted tammurt nni di tzeddɣed am ubarrani, tenni iwca AREBBI i Ibrahim.”   

5 Xenni issekk Isḥaq Yaɛqub. Uca netta iruḥ ɣar Faddan-Aram, ɣar Laban, mmis n Bituwil, Aramiyu, umas n Rifqa, yemmas n Yaɛqub d Ɛisu.

6 Umi iẓra Ɛisu belli Isḥaq ibarek Yaɛqub uca issekk i-t-i-dd ɣar Faddan-Aram ḥima ad yawi i yixef nnes tamɣart ssenni, u řami t ibarek, yumur i-t, inna as: “War kessi tamɣart zeg yessis n Kenɛan!”,

7 uca iẓra ɛawed belli Yaɛqub iṭaɛ babas d yemmas, iruḥ ɣar Faddan-Aram,

8 xenni itwařa Ɛisu belli yessis n Kenɛan d tiɛeffanin di tiṭṭawin n babas Isḥaq.

9 Xenni iruḥ Ɛisu ɣar Ismaɛil uca yiwi Maḥalat d tamɣart i yixef nnes, yarni tt-i-dd ɣar temɣarin nneɣni. Nettat tuɣa-tt d yeǧis n Ismaɛil, mmis n Ibrahim, učmas n Nabayut.

10 Uca iffeɣ Yaɛqub zi Bi’r-Sebɛa, iruḥ ɣar Ḥaran.

11 Yiweḍ ɣar ijj n wemcan mani yensa, minzi tuɣa tafuct teɣri. Iksi zeg yeẓra n wemcan nni, issars i-ten sadu uzeǧif nnes uca iwḍa iṭṭeṣ deg wemcan nni.

12 Yurja, aqa ijj n ddruj ibedd x temmurt uca ittḥada ixef n ddruj ajenna, u xzar, lmalakat n AREBBI ttařyent hekkwant zzayes.   

13 U xzar, SIDI ibedd xas, inna: “Necc d SIDI, AREBBI n babac Ibrahim, d AREBBI n Isḥaq. Tammurt i xef tᵉṭṭṣed ad ac tt wceɣ i cek u i zzariɛet nnec.   

14 Ad tiři zzariɛet nnec am ucař n temmurt uca ad tiriwed ɣar řɣarb d ccarq, ɣar ccamal d ljanub. Dayek u di zzariɛet nnec ad ttwabarkent marra řaǧat n temmurt.   

15 Aqa ayi Necc akidek u Necc ad cek ḥḍiɣ qaɛ mani i ɣa traḥed, ad cek arreɣ ɣar temmurt-a, minzi Necc war cek ttejjiɣ ař ɣa kemmřeɣ min d ac nniɣ.”

16 Řami dd-ifaq Yaɛqub zeg yiḍeṣ nnes, inna: “S tidett, SIDI aqa-t deg wemcan-a u necc war ssineɣ!”

17 Tuɣa iggʷed aṭṭas, inna: “Mecḥař issaggʷad wemcan-a! Aqa ta mɣir d Taddart n AREBBI u tanita d tawwart n ujenna!”

18 Ikkar Yaɛqub uca iksi aẓru nni tuɣa issars sadu uzeǧif nnes, igga i-t am yijj n weẓru n řidaret uca ifarreɣ zzect x uzeǧif n weẓru.   

19 Igga amcan nni Bayt-Il, maca zeg umezwaru tuɣa isem n wemcan nni Luz.

20 Uca iwaɛd Yaɛqub, inna: “Mařa AREBBI aqa-t akidi uca ad ayi iḥḍa deg webrid i ɣa uyureɣ, ad ayi iwc aɣrum ḥima ad cceɣ, d warruḍ ḥima ad arḍeɣ

21 u mařa dewřeɣ ɣar taddart n baba di řaman, xenni SIDI ad yiři d AREBBI i necc.

22 Uc aẓru-ya i ggiɣ d aẓru n řidaret, ad yiři d Taddart n AREBBI u zi marra min d ayi ɣa tewced, ad ac wceɣ řeɛcur!”

Řemřac n Yaɛqub ak-d Liya d Raḥil

29

1 Iksi Yaɛqub deg iḍaren nnes, iruḥ ɣar temmurt n ayt n ccarq.

2 Ixzar uca iẓra ijj n wanu deg iyyar u tuɣa din třata n tḥimriwin n wuǧi jnint zzates, minzi zeg wanu nni warrden nitni tiḥimriwin. Tuɣa din ijj n weẓru x uqemmum n wanu.

3 Ssmunen din marra tiḥimriwin. Xas uca kksen aẓru x uqemmum n wanu uca warden uǧi. Awarni as arrin aẓru ɛawed x uqemmum n wanu.

4 Inna asen Yaɛqub: “Aytma inu, manis kenniw?” Nitni arrin-dd: “Zi Ḥaran i neǧa.”

5 Netta inna asen: “Ma tessnem Laban, mmis n Naḥur?” Nitni arrin-dd: “Wah, nessen i-t.”

6 Inna asen netta: “Mammec iǧa?” Arrin-dd: “Aqa-t mliḥ, aqa da yeǧis Raḥil tusa-dd ak-d wuǧi.”

7 Inna as: “Aqa da aziř ɛad imɣar, war yeǧi bu řweqt ḥima ad nendeh řebhayem. Wardem uǧi uca ruḥem, maḥend ad ten tarewsem.”

8 Nitni arrin-dd: “War nzemmar ad t negg ař dd ɣa munent marra tiḥimriwin. Xenni ad sseḥřuǧden aẓru x uqemmum n wanu, ḥima ad nwared uǧi.”

9 Řami tuɣa ɛad issawař akidsen, tusa-dd Raḥil s wuǧi n babas, minzi nettat tuɣa-tt d tameksawt.

10 Řami iẓra Yaɛqub Raḥil, yeǧis n Laban, umas n yemmas, ak-d wuǧi n Laban, umas n yemmas, ixecc-dd Yaɛqub uca isseḥřuǧed aẓru x uqemmum n wanu, iward uǧi n Laban, umas n yemmas.

11 Issudem Yaɛqub Raḥil, issgeɛɛed tmijja nnes uca isɣuy.

12 Inna Yaɛqub i Raḥil aqa netta zi řaǧ n babas i iǧa, uřa d mmis n Rifqa. Uca nettat tuzzeř, txebbar babas.

13 Umi isřa Laban řexbar x Yaɛqub, mmis n učmas, yuzzeř ad t iřqa uca idarreɛ as, issudem i-t, indeh i-t ɣar taddart nnes. Uca netta iɛawed marra timesřayin-a i Laban.

14 Inna as Laban: “D tidett cek d iɣes inu d aysum inu i teǧid.” Uca iqqim ɣares řqedd n ijj n uyur ikmeř.

15 Řexdenni inna Laban i Yaɛqub: “Umi cek d uma i teǧid, ma ad ɣari txedmed baṭeř? Ini ayi min i ɣa tiři řmunet nnec?”

16 Laban ɣares tnayen n yessis. Isem n tmenzut d Liya u isem n tmaẓuẓt, Raḥil.

17 Tiṭṭawin n Liya tuɣa kecɛent, maca Raḥil tuɣa dayes aẓři n waddud u n řxezrat.

18 Yaɛqub ixs Raḥil. Inna: “Necc ad ɣarek xedmeɣ sebɛa n iseggʷusa x Raḥil yeǧis tmaẓuẓt.”   

19 Laban yarra-dd: “Xar ad ac tt wceɣ i cek niɣ ad tt wceɣ i weryaz nneɣni. Qqim akidi.”

20 Ammu i ixdem Yaɛqub x Raḥil sebɛa n iseggʷusa maca ḍharen as-dd iseggʷusa nni amecnaw ca n wussan, minzi tuɣa ittexs i-tt.

21 Inna Yaɛqub i Laban: “Ewc ayi řexxu tamɣart inu, minzi aqa kemmřen wussan n řmijař inu, ařami xas i ɣa yadfeɣ.”

22 Xenni issmun Laban marra iryazen n wemcan nni, igga urar.

23 Ɣar tmeddit iksi yeǧis Liya uca issiweḍ i-tt ɣares uca yudef xas Yaɛqub.

24 Iwca Laban tayya nnes Zilpa i yeǧis Liya d tayya.

25 Tiwecca nnes iẓra Yaɛqub belli d Liya. Xenni inna i Laban: “Min d ayi teggid? Ma war d ac xdimeɣ x Raḥil? Maɣar d ayi tcemted?”

26 Laban inna: “War ittiři uya di temmurt nneɣ ad nessizzar tamaẓuẓt x tmenzut.

27 Kemmeř ssimana-ya n wurar n ta, xenni ad ac newc ɛawed tin x řxedmet i ɣa tegged ssa tsawent akidi ɛad sebɛa n iseggʷusa nneɣni.”

28 Igga Yaɛqub amenni, ikemmeř ssimana-ya n wurar. Xenni iwca as yeǧis Raḥil d tamɣart

29 uca iwca Laban tayya nnes Bilha i yeǧis Raḥil maḥend ad tiři d tayya nnes.

30 Yudef Yaɛqub ɛawed x Raḥil uca ixs Raḥil ɛad ktar x Liya. Uca isexxar as ɛawed sebɛa n iseggʷusa nneɣni.

Iḥenjiren n Yaɛqub

31 Umi iẓra SIDI belli Liya tuɣa tᵉttwasseḥqar, yarzem řemřawet nnes, maca Raḥil tuɣa war dd-tᵉttiruw ca.

32 Teksi Liya s ddeyset uca turuw-dd aḥenjir, igga as Rubin, minzi tenna: “Aqa SIDI ixzar ɣar řemḥayem inu. Řexxu ad ayi ixs weryaz inu.” □  

33 Teksi ɛawed s ddeyset, turuw-dd aḥenjir, tenna: “Umi isřa SIDI belli necc ttwasseḥqareɣ, iwca ayi ɛawed wa.” Uca tegga as Cimɛun.

34 Teksi ɛawed s ddeyset, turuw-dd aḥenjir, tenna: “Řexxu twařa-ya ad imun weryaz inu akidi, minzi urweɣ as-dd třata n iḥenjiren.” X uya netta igga as Lawi.

35 Teksi twařa nneɣni s ddeyset, turuw-dd aḥenjir uca tenna: “Twařa-ya ad qadiɣ SIDI.” X uya tegga as Yahuda. Awarni man aya tessbedd tarwa. □  

□ 

29:32 Rubin - isem-a wanita ixs ad yini ‘xẓar, ijj n mmis!’.

□ 

29:35 Yahuda - isem-a wanita ixs ad yini ‘ad ittwasemɣar Arebbi’.

30

1 Umi teẓra Raḥil belli war dd-tiruw i Yaɛqub, tusem zeg učmas, tenna i Yaɛqub: “Ewc ayi tarwa! Mařa war teqbiřed, xenni ad mmteɣ.”

2 Ixeyyeq Yaɛqub x Raḥil, inna: “Ma aqa ayi necc deg wemcan n AREBBI, wenni xam iṭṭfen řɣiǧet n uɛeddis nnem?”

3 Tenna: “Aqa da tayya inu Bilha. Adef xas, ḥima ad dd-taruw x ifadden inu maḥend uřa d necc ad ɣari tiři tarrawt zzayes.”

4 Tewca as Bilha, tayya nnes, d tamɣart uca yudef xas Yaɛqub.

5 Teksi Bilha s ddeyset uca turuw-dd aḥenjir i Yaɛqub.

6 Tenna Raḥil: “Iwca ayi AREBBI tasɣart uca isřa ɛawed ɣari. Iwca ayi mmi.” X uya tegga as Dan. □  

7 Teksi Bilha, tayya n Raḥil, twařa nneɣni s ddeyset uca turuw-dd i Yaɛqub aḥenjir wiss tnayen.

8 Tenna Raḥil: “S imenɣan n AREBBI menɣeɣ ak-d učma uca ɣeřbeɣ.” Tegga as Naftali.

9 Umi teẓra Liya tessbedd tarwa, teksi Zilpa, tayya nnes, tewca i-tt i Yaɛqub d tamɣart,

10 uca Zilpa, tayya n Liya, turuw-dd aḥenjir i Yaɛqub.

11 Tenna Liya: “Mana řxir-a!” uca tegga as Jad.

12 Uca turuw-dd Zilpa, tayya n Liya, aḥenjir wiss tnayen i Yaɛqub.

13 Uca tenna Liya: “A sseɛd inu!”, minzi tibřiɣin ad ayi ḥesbent d sseɛd!” Uca tegga as Acir.

14 Deg wussan n tmeyra n irden iffeɣ Rubin uca yufa ‘titeffaḥin n tayri’ deg iyyar uca netta yiwy i-tent i Liya, yemmas. Xenni tenna Raḥil i Liya: “Ttzawgeɣ cem ad ayi tewced zi ‘tteffaḥin n tayri’ n mmim.”

15 Maca Liya tenna as: “Ma war iǧi drus ařami tiwyed aryaz inu, umi texsed ɛawed ad dd-tawyed ‘titeffaḥin n tayri’ n mmi?” Tenna Raḥil: “S uya ad iṭṭeṣ akidem ǧiřet-a x ‘tteffaḥin n tayri’ n mmim.” □  

16 Umi dd-iɛqeb Yaɛqub zeg iyyar s tmeddit, teffeɣ-dd Liya ɣares tenna as: “Ad xafi tadfed, minzi nican criɣ cek s ‘tteffaḥin n tayri’ n mmi.” Uca ammu i iṭṭeṣ akides ǧiret nni.

17 Isřa AREBBI i Liya uca teksi s ddeyset uca turuw-dd aḥenjir wiss xemsa i Yaɛqub.

18 Tenna Liya: “AREBBI iwca ayi řmunet inu x umi wciɣ tayya inu i weryaz inu!” Uca tegga as Issakar.

19 Teksi Liya ɛawed s ddeyset uca turuw-dd aḥenjir wiss setta i Yaɛqub.

20 Uca tenna Liya: “AREBBI iwca ayi ict n lbaraka tecna. Řexxu ad kidi izdeɣ weryaz inu, minzi urweɣ as-dd setta n iḥenjiren.” Uca tegga as Zabulun.

21 Awarni as turuw-dd taḥenjirt. Tegga as Dina.

22 Xenni idar AREBBI Raḥil uca isřa as AREBBI uca yarzem řemřawřet nnes.

23 Teksi s ddeyset uca turuw-dd aḥenjir, tenna: “Ikkes AREBBI řḥegra inu!”

24 Uca tegga as Yusuf, tenna: “Ad ayi yarni SIDI aḥenjir nneɣni.”

Řɛaḥd jar Yaɛqub d Laban

25 Řami dd-turuw Raḥil Yusuf, inna Yaɛqub i Laban: “Sekk ayi uca ad raḥeɣ ɣar dcar inu d temmurt inu.

26 Ewc ayi timɣarin inu d iḥenjiren inu min zi ɣarek xedmeɣ. Xenni ad ffɣeɣ. Aqa cek tessned řxedmet i zi tuɣa d ac ttsexxareɣ.”

27 Inna as Laban: “Mři ufiɣ řexxu arḍa di tiṭṭawin nnec. Aqa ẓriɣ s ijj n řeɛjeb belli SIDI ibarek ayi di ṭṭweɛ nnec.”

28 Yarni inna: “Ini ayi zeɛma man řmunet i texsed, uca ad ac tt wceɣ.”

29 Xenni inna as: “Cek tessned mammec d ac xedmeɣ d mammec uyureɣ ak-d řebhayem nnec zeg wami kic ǧiɣ.

30 Minzi drust i tuɣa ɣarek řexdenni qbeř i dd-usiɣ, aqa idweř deg waṭṭas, uca ibarek i cek SIDI deg iṣuraf inu. Xenni řexxu, meřmi zemmareɣ ad xedmeɣ i taddart inu?”

31 Inna as: “Min d ac i ɣa wceɣ?” Yarra-dd Yaɛqub: “War d ayi ttic walu, maca samḥ ayi aya waha, xenni ad dd-dewřeɣ ad arewseɣ uǧi nnec ɛawed uca ad ten ḥḍiɣ.

32 Ass-a ad ɛduɣ x marra taḥimart n wuǧi nnec. Egg cek x uɣezdis zzayes marra uǧi ibeqqḍen d iqarqacen, marra uǧi abarcan jar iḥuřiyyen d min iǧan d aqarqac niɣ s ibeqqiḍen jar iɣayḍen. Man aya ad yiři d řmunet inu.

33 Xmi dd ɣa tased deg ijj n wass n yimař maḥens ad tẓared řmunet inu, ad tban tsegda inu zzat i wudem nnec ammu nican: min war iǧin ibeqqeḍ niɣ min war iǧin iqqarqec jar iɣayḍen d min war iǧin d abarcan jar iḥuřiyyen, aqa ad ittwaḥseb ittwacar jar min iǧan inu.”

34 Xenni inna Laban: “Xzar, aqa ad yiři am mammec i d ayi tennid!”

35 Deg wass nni ifarq iwetman n iɣayḍen icarḍen d iqarqacen uřa d marra tiɣayḍtin ibeqqḍen d iqarqacen, d marra inni di teǧa temřeř, uřa d marra min iǧan d abarcan jar iḥuřiyyen, uca issars i-ten deg ufus n iḥenjiren nnes.

36 Xenni igga třata n wussan n webrid jar ixef nnes d Yaɛqub. Uca yarwes Yaɛqub uǧi iqqimen n Laban.

37 Xenni iksi Yaɛqub tiseḍwin n ṣṣefṣaf u zi tcejjart n ǧuz u zi tcejjart n dulb. Netta iqeccar i-tent d iceṭṭiḍen d icemřařen umi iɛarra x ucemřař n tseḍwin.

38 Issars tiseḍwin-a iqeccaren qibač i wuǧi di taryiwin d řeqwareb mani dd-usin wuǧi maḥend ad swent uca dewřent ttweḥḥament xmi dd-tasent ad wardent.

39 Xmi i ɣa iweḥḥem wuǧi ɣar tseḍwin, urwent-i-dd tɣarṭin min icarḍen d min ibeqqḍen d min iqarqacen.

40 Xenni tuɣa ibeṭṭa Yaɛqub iḥuřiyyen uca yarra uǧi s uzeǧif nsen ɣar min icarḍen d min iǧan d abarcan jar wuǧi n Laban. Uca igga tiḥimriwin nnes ɣar uɣezdis, war tent iggi ak-d wuǧi n Laban.

41 Kuř amuř xmi ttweḥḥament tinni ijehden zeg wuǧi, ittegg Yaɛqub tiseḍwin qibač i wuǧi di taryiwin, ḥima ad weḥḥment ɣar tseḍwin. □  

42 Maca war tent issars ca ak-d tenni iḍeɛfen jar wuǧi. Ammu tuɣa tinni iḍeɛfen i Laban u tinni ijehden i Yaɛqub.

43 Uca imɣar wagřa n weryaz-a břa qeṭṭu. Tuɣa ɣares aṭṭas n wuǧi d tiyya d isemɣan d iřeɣman d yeɣyař.

□ 

30:6 isřa ɛawed ɣari - s Tɛibranit ‘isřa ɛawed i tmijja inu’.

□ 

30:15 tateffaḥt - niɣ ‘tadfuyyit’.

□ 

30:41 qibač i wuǧi - s Tɛibranit ‘qibač i tiṭṭawin n wuǧi’.

Tarewřa n Yaɛqub zi Laban

31

1 Uca isřa Yaɛqub awařen n iḥenjiren n Laban, nnan: “Yaɛqub iksi marra min tuɣa n babatneɣ u s min tuɣa n babatneɣ aqa ikseb marra aɛuǧi-ya.” □  

2 Ixzar Yaɛqub ɣar uɣembub n Laban. Xzar, war kides iǧi am iḍennaḍ d fariḍennaḍ.

3 Inna SIDI i Yaɛqub: “Dweř ɣar temmurt n řejdud nnec u ɣar řaǧ nnec. Aqa Necc ad iřiɣ akidek.”

4 Isekk Yaɛqub uca iřaɣa-dd x Raḥil d Liya ɣar yeyyar, ɣar wuǧi nnes.

5 Inna asent: “Ttwařiɣ belli aɣembub n babatkent war kidi iǧi am iḍennaḍ d fariḍennaḍ. Maca AREBBI n řejdud inu aqa-t akidi.

6 Kennint tessnent belli aqa xedmeɣ i babatkent s marra min ɣari d jjehd.

7 Maca babatkent iɣecc ayi, ibeddeř řmunet inu ɛecra n twařawin, maca AREBBI war d as isemmeḥ ḥima ad ayi igg řɣar.

8 Mařa netta inna: ‘Ibeqqiḍen ad iřin d řmunet nnec!’, řexdenni marra uǧi urwent-i-dd uǧi s ibeqqiḍen, mařa inna: ‘Inni s icariḍen ad iřin d řmunet nnec!’, řexdenni marra uǧi urwent-i-dd uǧi s icariḍen.

9 Ammu ikkes AREBBI řebhayem n babatkent uca iwca ayi tent i necc.

10 Imsar ɣar řweqt umi weḥḥment uǧi, ssgeɛɛdeɣ tamuɣři inu uca ẓriɣ di tarjit, aqa da iɣayḍen nni ineggzen x wuǧi, tuɣa aten s icariḍen d ibeqqiḍen d iqarqacen.

11 Inna ayi lmalak n AREBBI di tarjit ‘Yaɛqub!’ Necc nniɣ ‘Aqa ayi da!’

12 Inna: ‘Nḍar tiṭṭawin nnec, xzar, marra iɣayḍen, inni ineggzen x wuǧi, aqa aten s icariḍen d ibeqqiḍen d iqarqacen, minzi Necc ẓriɣ marra min d ac ittegg Laban.

13 Necc d Arebbi n Bayt-Il, mani tdehned aẓru n řidaret u mani d ayi tewcid awař. Kkar řexxu, ffeɣ zi temmurt-a, ɛqeb ɣar temmurt mani txeřqed.’ ”   

14 Xenni arrint-i-dd Raḥil d Liya, nnant as: “Ma din ɛad ca n tesɣart niɣ ict n řwart i neccin di taddart n babatneɣ?

15 Ma war nettwiḥsib am tbarraniyyin? Aqa netta izzenz aneɣ u netta aqa iqeṭṭa marra nnuqart nneɣ.

16 Minzi marra agřa nni ikkes AREBBI i babatneɣ, nneɣ i iǧa u n iḥenjiren nneɣ. Řexxu ɛad, egg marra min d ac inna AREBBI.”

17 Xenni ikkar Yaɛqub uca issgeɛɛed iḥenjiren nnes d temɣarin nnes x iřeɣman.

18 Igga deg webrid marra řebhayem nnes d marra agřa nnes nni dd-ikseb, aqa řebhayem nni iṭṭef, inni dd-ikseb di Fadan-Aram, ḥima ad dd-iɛqeb ɣar Isḥaq, babas, di temmurt n Kenɛan.

19 Umi iruḥ Laban ɣar tiřsa n wuǧi nnes, tucar Raḥil řexyařat timeẓyanin n l’aṣnam n babas.

20 Yaɛqub ixdeɛ Laban, Aramiyu, řami war d as iɛřim aqa ad yarweř.

21 Yarweř s marra min ɣares. Ikkar, iẓwa iɣzar n Lfuraṭ uca yarra azeǧif nnes ɣar idurar n Jilɛad. □  

22 Deg wass wiss třata xebbaren Laban, aqa yarweř Yaɛqub.

23 Xenni yiwi aytmas akides, iruḥ awarni as ticři n sebɛa n wussan, ixecc xas deg idurar n Jilɛad.

24 Uca yusa-dd AREBBI ɣar Laban, Aramiyu, di tarjit di ǧiret, inna as: “Ɣarek ad tessiwřed s řxar niɣ s řɣar ak-d Yaɛqub.”

25 Ireḥḥeg xenni Laban x Yaɛqub. Yaɛqub tuɣa iwta aqiḍun nnes deg idurar. Laban ɛawed iwta iqiḍan nnes ak-d aytmas deg idurar n Jilɛad.

26 Xenni inna Laban i Yaɛqub: “Min teggid, teẓwid ayi uř uca tiwyid-dd yessi am tmeḥbas n garra?

27 Mayemmi tarewřed s tnuffra u tucared ayi u mayemmi war d ayi txebbared, ḥima ad cek ssqebbḍeɣ s řefraḥet, s řeɣnuj, s ubendir u s řgambri?

28 War d ayi tejjid ad ssudmeɣ iḥenjiren inu d tḥenjirin inu. Řexxu d tubbuheřya i teggid.

29 Ɣari tizemmar deg ifassen inu, ḥima ad cek ḍarreɣ, maca AREBBI n babatwem issiweř akidi ǧiret-a, inna: ‘Ɣarek ad tessiwřed s řxar niɣ s řɣar ak-d Yaɛqub.’

30 Uca řexxu tuyured, umi zeɛma tweḥḥced taddart n babac. Maca maɣar i d ayi tucared irebbiten inu?”

31 Yarra-dd Yaɛqub, inna i Laban: “Minzi tuɣa ggʷedeɣ, nniɣ ak-d yixef inu ad taɣ ad ayi tekksed yessic s uɣiř!

32 Ɣar wenni i ɣa tafed l’aṣnam nnec, ejj i-t war iddar ɛad! Qibač i wawmaten nneɣ ad tmeyyzed min iǧan nnec jar min iǧan ɣari uca awyi t akidek.” Maɣar Yaɛqub war issin belli Raḥil i ten yucaren.

33 Uca yudef Laban ɣar uqiḍun n Yaɛqub, ɣar uqiḍun n Liya, ɣar uqiḍun n tnayen n tiyya uca war yufi walu. Řami dd-iffeɣ zeg uqiḍun n Liya, yudef ɣar uqiḍun n Raḥil.

34 Maca teksi Raḥil řexyařat timeẓyanin n l’aṣnam, tegga i-tent deg iɣaynen n weřɣem uca teqqim xasen. Yarzu Laban deg uqiḍun am ikmeř, maca war yufi walu.

35 Tenna i babas: “War ittiři aya d řɣar di tiṭṭawin n sidi inu, minzi war zemmareɣ ad kkareɣ qibač nnec, maɣar aqa ayi s tnamit n temɣarin.” Uca yarzu, maca war yufi řexyařat timeẓyanin n l’aṣnam.

36 Xenni ixeyyeq Yaɛqub uca imcubbec ak-d Laban. Yaɛqub iṭṭef deg wawař, inna i Laban: “Mani iǧa uxeṭṭu inu? Man wen iǧan d ddenb inu, umi d ayi dd-teḍfared s zzɛaf?

37 Cek tbeqced marra řqecc inu. Min tufid zi marra řeḥwayej n taddart nnec? Egg i-t da zzat n yaytma d aytmac uca ejj i-ten ad ḥekmen jar aneɣ s tnayen.

38 Ɛicrin n iseggʷusa i kik kkiɣ. Tixeswin nnec d tɣayḍin nnec ɛemmarṣ ssutment niɣ ɛemmarṣ cciɣ icarriyen n wuǧi nnec.

39 War d ac iwyeɣ min ittwamezzqen, maca xeṭṣeɣ t simant inu. Min ittwacaren zzayi deg wass niɣ di ǧiret, aqa zeg ifassen inu tᵉttared t.

40 S uziř ittett ayi řeḥmu yuẓɣen tiřmect u s ǧiret ttejmideɣ zi sqiɛ, ařami yarweř iḍeṣ zi ɣari.

41 Ammu i d ayi tuɣa di taddart nnec ɛicrin n iseggʷusa. Xedmeɣ ɣarek arbeɛṭac n iseggʷusa x tnayen n yessic d setta n iseggʷusa x wuǧi uca tbeddřed řmunet inu ɛecra n twařawin.

42 Mařa AREBBI n baba, AREBBI n Ibrahim d tiggʷudi n Isḥaq, iři war kidi iǧi, d ṣṣeḥ iři ad ayi tessqaded řexxu s ifassen xwan! Iẓra AREBBI tamara d tumar n ifassen inu uca ideqmar i cek ǧiřet n iḍennaḍ.”

43 Yarra-dd Laban uca inna i Yaɛqub: “Tiḥenjirin-a d yessi u iḥenjiren-a d iḥenjiren inu, u uǧi-ya d uǧi inu, u marra min tᵉttwařid aqa inu. Min zemmareɣ xenni ad ggeɣ řexxu s yessi niɣ s iḥenjiren nsent nni urwent?

44 Ɣawer ɛad řexxu, ad negg ijj n řɛahd, necc d cek, ad yiři Netta d cchadet jar ayi d cek!”

45 Uca iksi Yaɛqub aẓru, issgeɛɛed i-t am weẓru n řidaret.

46 Uca inna Yaɛqub i yaytmas: “Smunem iẓra!” Ksin iẓra uca ggin taɛurrict uca ccin din x tɛurrict nni.

47 Uca igga Laban i uɛurric n iẓra nni ‘Jigar-Sahaduta’, maca Yaɛqub igga as ‘Jilɛad’.

48 Xenni inna Laban: “Taɛurrict-a ad tiři d cchadet ass-a jar ayi d cek!” X uya tegga as Jilɛad

49 d Miṣfa, minzi netta inna: “Iři SIDI ad iḥḍa jar ayi d cek, xmi ɣa niři am nᵉnuffar ijjen zeg wenneɣni. □  

50 Mařa tesseḥqared yessi niɣ ad tmeřced timɣarin nneɣni x yessi, am war din iǧi ḥed akidneɣ ḥima ad yiři d acehhad, aqa AREBBI ad yiři d acehhad jar ayi d cek!”

51 Inna ɛawed Laban i Yaɛqub: “Xzar, taɛurrict-a n yeẓra, xzar, aẓru n řidaret nni ssbeddeɣ jar ayi d cek.

52 Taɛurrict-a n yeẓra d weẓru-ya n řidaret ad cehden belli necc war ɣarek dd-ẓekkʷiɣ ca x tɛurrict-a uca uřa d cek war ɣari dd-tẓekkʷwid ca i řɣar x tɛurrict-a uřa x weẓru-ya n řidaret!

53 AREBBI n Ibrahim d AREBBI n Naḥur, aqa AREBBI n babatsen, ejj i-t ad iḥkem jar aneɣ!” Maca Yaɛqub ijjuǧ s ‘Tiggʷudi n Isḥaq babas’.

54 Xenni iɣarṣ Yaɛqub i yict n tɣarṣt deg idurar uca iřaɣa i yaytmas ad ccen aɣrum. Uca ccin aɣrum, senssen ǧiret nni deg idurar.

□ 

31:1 aɛuǧi - niɣ ‘řɛezz’.

□ 

31:21 Jilɛad - isem wanita ixs ad yini ‘tawrirt n cchadet’.

□ 

31:49 Miṣfa - isem wanita ixs ad yini ‘lburj i uḥettu’.

Asřaḥ jar Yaɛqub d Ɛisu

32

1 Ikkar Laban ɣar tuffut n ṣṣbeḥ, issudem iḥenjiren nnes d yessis, ibark i-ten. Xenni iruḥ Laban, iɛqeb ɣar wemcan nnes.

2 Uca iṭṭef Yaɛqub ɛawed abrid nnes uca usint-i-dd lmalakat n AREBBI, řqant t-i-dd.   

3 Inna Yaɛqub umi ten iẓra: “Řmargeḥ n řɛeskar n AREBBI d wa!”, uca iřaɣa isem n wemcan nni Maḥanayim.

4 Issekk Yaɛqub ireqqasen ɣar zzat, ɣar Ɛisu umas ɣar temmurt n Saɛir, aqa-tt d jjihet n Idum.

5 Uca iweṣṣa i-ten, inna asen: “Ammu i ɣa tinim i sidi inu Ɛisu: ‘Ammu i iqqar umsexxar nnec Yaɛqub: Tuɣa zeddɣeɣ ak-d Laban am ubarrani uca qqimeɣ din ař i řexxu.

6 Ɣari ifunasen d yeɣyař d wuǧi d isemɣan d tiyya uca ssekkeɣ ireqqasen, maḥend ad t iniɣ i sidi inu, maḥend ad afeɣ arḍa di tiṭṭawin nnec.’ ”

7 Ireqqasen dewřen-dd ɣar Yaɛqub, nnan: “Nruḥ ɣar umac Ɛisu, u netta ɛawed yusa-dd ad cek iřqa u aqa din arebɛa-mya n yeryazen akides.”

8 Xenni Yaɛqub tudef i-t tiggʷudi temɣar uca issqenḍ i-t řḥař. Netta ibḍa iwdan, inni akides d wuǧi d ifunasen d tfunasin d iřeɣman x tnayen n řemrageḥ n řɛeskar.

9 Inna: “Mařa yusa-dd Ɛisu ɣar ijj n řmargeḥ n řɛeskar, ad xas iɣřeb, xenni ad yarweř řmargeḥ n řɛeskar i iqqimen.”

10 Uca inna Yaɛqub: “A AREBBI n baba Ibrahim d AREBBI n baba Isḥaq, a SIDI, Cek wenni d ayi innan: ‘Dweř ɣar temmurt nnec d raǧ nnec uca Necc ad ac ggeɣ min icnan!’   

11 Aqa ayi qell x marra timegga n tmexsiwt icewwaren d marra řaman i tessecned i umsexxar nnec, minzi ẓwiɣ L’Urdun s teɣɣarct inu řami dd-ffɣeɣ uca řexxu dewřeɣ-dd d tnayen n řemrageḥ n řɛeskar.

12 Fekk ayi řexxu zeg ufus n Ɛisu uma, minzi tteggʷedeɣ balak ad dd-yas uca ad ineɣ uřa d tiyemmatin ak-d iḥenjiren!

13 Uca Cek tennid: ‘Necc ad kik ggeɣ mliḥ, ad ggeɣ zzariɛet nnec am yijdi n řebḥar i war izemmar ad ittwaḥseb zi ssibbet n ubarru nnes!’ ”   

14 Issens din ǧiřet nni uca iksi zi min dd-yusin deg ifassen nnes d agřa, maḥend ad t yewc d arriɣalu i umas Ɛisu:

15 mitayen n tɣayḍin d ɛicrin n imuyan d mitayen n txeswin d ɛicrin n icarriyyen

16 d třatin n třeɣmin issuṭṭuḍen ak-d tarwa nsent, arebɛin n tfunasin timeẓyanin, ɛecra n ifunasen imeẓyanen d ɛicrin n teɣyař d ɛecra n yeɣyař imeẓyanin.

17 Isseɛdu ten ɣar ifassen n imsexxaren nnes, kuř taḥimart weḥḥdes, uca inna i imsexxaren nnes: “Ɛdum kenniw řexxu zzat inu, ggem ttasiɛ jar tḥimart d tḥimart.”

18 Xenni yumur umezwar, inna as: “Mařa yusa-dd Ɛisu i umsagar akidek uca isseqsa ac, inna: ‘Wi cek yiřan d mani ɣa traḥed?’ u ‘Umi tina i iǧan zzatek?’,

19 řexdenni ad tinid: ‘D arriɣalu i yeǧa n umsexxar nnec Yaɛqub, wenni dd-issekk i sidi inu Ɛisu. Xzar, netta ɛawed yusa-dd awarni aneɣ!’ ”

20 Yumur ɛawed wenni wiss tnayen d wiss třata inni igguren awarni i tḥimriwin, inna: “Siwřem awařen-a d ijjen ak-d Ɛisu, xmi t ɣa teřqam.

21 Kenniw ɛawed ad tinim: ‘Xzar, amsexxar nnec Yaɛqub yusa-dd awarni aneɣ!’ ” Minzi inna: “Ad t ssareyyḥeɣ s arriɣalu-ya i dd-yusin zzat inu. Xenni awarni man aya ad ẓareɣ aɣembub nnes, balak ad iqbeř aɣembub inu zzates.”

22 Ammu i issizzar arriɣalu zzates ɣar ujemmaḍ am issens netta ǧiret nni di řmargeḥ n řɛeskar.

23 Ikkar ǧiřet nni uca iksi tnayen n temɣarin nnes d tnayen n tiyya nnes d ḥiṭac n iḥenjiren nnes, iẓwa amcan n uẓekkwu n yeɣzar n Yabbuq.

24 Yiwyi i-ten uca isseẓwa ten i teɣzurt u marra min ɣares isseɛdu t ɣar ujemmaḍ.

25 Maca iqqim Yaɛqub weḥḥdes u netta immuɣzeř ak-d ijj n Weryaz ařmi d tuffut n řefjar.

26 Umi iẓra Wanita aqa war xas iqedd ca, iḥada t ɣar wemcan n temqiqqect n tmeṣṣaḍt nnes, maḥend ad dd-tenxuxer tamqiqqect n tmeṣṣaḍt n Yaɛqub umi kides tuɣa ittmuɣzuř.

27 Inna: “Ejj ayi ad raḥeɣ, aqa iṣbeḥ řḥař.” Maca netta inna: “War Cek ttejjiɣ, mɣir mařa tbarked ayi.”   

28 Uca Netta inna as: “Mammec d ac qqaren?” Yarra-dd xas: “Yaɛqub.”

29 Xenni inna as: “War d ac qqaren ɛad Yaɛqub, maca Israil, minzi temmenɣed ak-d AREBBI d iwdan, uca cek tɣeřbed.” □    

30 Isseqsa Yaɛqub xenni, inna: “Ini ayi řexxu Isem nnec!” Yarra-dd xas: “Maɣar tesseqsid x Yisem inu?” Uca ibark i-t din.

31 Uca isemma Yaɛqub amcan nni Fanuwil, inna: “Minzi ẓriɣ AREBBI aɣembub deg uɣembub uca injem řeɛmar inu.”

32 Tenqar-dd xas tfuct umi tuɣa iɛdu x Fanuwil, uca yuyur ittzeḥḥef zi tmeṣṣaḍt nnes.

33 X uya war ttᵉtten ayt n Israil ař ass-a zeg weẓwar igdaren i ittekken x temqiqqect n tmeṣṣaḍt, minzi iḥada tameṣṣaḍt n Yaɛqub ɣar mani iǧa weẓwar igdaren.

□ 

32:29 Israil - isem wanita ixs ad yini ‘Arebbi ittmenɣa’ niɣ ‘netta ittmenɣa ak-d Arebbi’.

33

1 Issgeɛɛed Yaɛqub tamuɣři nnes uca iẓra Ɛisu d arebɛa-mya n yeryazen akides xeccen-dd. Ifarq Yaɛqub iḥenjiren x Liya d Raḥil d tnayen n tiyya.

2 Igga tiyya d tarwa nsent ɣar zzat, awarni asent Liya d tarwa nnes u Raḥil d Yusuf d ineggura.

3 Umi iɛdu zzat i tiṭṭawin nsen, ibendeq ɣar temmurt sebɛa n twařawin ařami dd-yiweḍ ɣar umas. □  

4 Ɛisu yuzzeř-dd ḥima ad t iřqa, idarreɛ as, ingez as x yiri nnes, issudem i-t uca run s tnayen.

5 Xas uca issgeɛɛed tiṭṭawin nnes, iẓra timɣarin d iḥenjiren nni uca inna: “Min ɛnan ina inni akidek?” Netta yarra-dd xas: “D tarwa nni iwca AREBBI zeg arḍa nnes i umsexxar nnec.”

6 Uca reḥḥgent-i-dd tiyya, nitenti d tarwa nsent, uca bendqent.

7 Treḥḥeg-dd ɛawed Liya d iḥenjiren nnes uca bendqen. Řexdenni iqarreb-dd Yusuf d Raḥil uca bendqen.

8 Inna as: “Min texsed ak-d ubarru-ya n řɛeskar nni řqiɣ?” Netta inna: “Necc ssekkeɣ t, maḥend ad afeɣ arḍa di tiṭṭawin n sidi inu!”

9 Inna Ɛisu: “Aqa ɣari aṭṭas, uma inu! Ad yiři i cek min iǧan nnec!”

10 Xas uca inna Yaɛqub: “Lla, ttzawageɣ cek! Mařa ufiɣ řexxu arḍa di tiṭṭawin nnec, ksi arriɣalu inu zeg ifassen inu, maɣar ẓriɣ udem nnec axmi ẓriɣ udem n AREBBI uca tqebřed xafi s řemřaḥet.

11 Ttzawgeɣ cek, ksi lbaraka inu i d ac dd-iwyeɣ, minzi AREBBI imṣurruf akidi s arḍa uca necc ɣari kuřci.” Ikellef i-t uca iksi t.

12 Netta inna: “Ejj aneɣ ad nefsi iqiḍan nneɣ, ad nraḥ. Necc ad raḥeɣ zzatec.”

13 Maca netta inna as: “Sidi inu issen, aqa iḥenjiren-a arehfen u aqa ɣari uǧi d tfunasin urwent ssuṭṭuḍent. Mařa bnadem izeyyar xasent aṭṭas, waxxa mɣir i yijj n wass, ad immet wuǧi marra.

14 Ad iɛdu řexxu sidi inu zzat i uɣembub n umsexxar nnes u necc ad dd-aseɣ cwayt cwayt ak-d iṣuraf n řeksibet i iǧan zzati uřa ak-d iṣuraf n iḥenjiren, ař dd ɣa awḍeɣ ɣar sidi inu di Saɛir.”

15 Inna Ɛisu: “Ad jjeɣ řexxu akidek ca n iwdan inni iǧan akidi.” Maca netta inna: “Umi ddegga? Ejj ayi ad afeɣ arḍa di tiṭṭawin n sidi inu!”

16 Iɛqeb-dd Ɛisu deg wass nni x webrid ɣar Saɛir.

17 Uca ifsi Yaɛqub iqiḍan nnes, yuyur ɣar Sukkut, ibna din taddart i yixef nnes uca igga iɛuccuten n tseṭṭa i řebhayem nnes. X uya iřaɣa isem n wemcan nni Sukkut, ixs ad yini ‘Iɛuccuten’. □  

18 Umi dd-iɛqeb Yaɛqub zi Fadan-Aram, yusa-dd ɣar Calim, ict n tendint n Cakim, tenni iǧan di temmurt n Kenɛan, uca iwta iqiḍan nnes zzat i tendint.   

19 Isɣa ṭṭarf n yeyyar mani iwta iqiḍan nnes, zeg ifassen n iḥenjiren n Ḥamur, babas n Cakim, s mya n iziynat n nnuqart iweznen. □  

20 Issgeɛɛed din ijj n uɛalṭar min xef temmars tɣarṣt uca iřaɣa as: ‘Arebbi d AREBBI n Israil!’ □  

□ 

33:3 zzat i tiṭṭawin nsen - s Tɛibranit ‘zzat i iɣembab nsen’.

□ 

33:17 Sukkut - isem wanita ixs ad yini ‘Iɛuccuten’.

□ 

33:19 Ḥamur - isem-a wanita ixs ad yini ‘aɣyuř’.

□ 

33:20 Arebbi (d) AREBBI n Israil! - niɣ ‘AREBBI n Israil d Arebbi!’

Asnuqqeb n Dina zi Cakim, mmis n Ḥamur

34

1 Dina, yeǧis n Liya, tenni dd-turuw i Yaɛqub, teffeɣ, ḥima ad temmeřqa ak-d yessis n temmurt.   

2 Cakim, mmis n Ḥamur Aḥiwi, řḥakem n temmurt nni, iẓra i-tt, iksi tt uca iṭṭeṣ akides, issexsar i-tt.

3 Iṭṭarbeṭ di Dina, yeǧis n Yaɛqub, u netta ixs tabřiɣt uca issiweř ɣar wuř n tebřiɣt.

4 Issiweř Cakim ɣar Ḥamur babas, inna as: “Awyi ayi-dd tabřiɣt-a d tamɣart.”

5 Řami isřa Yaɛqub belli Cakim iḍeyyeɛ ccaraf n yeǧis Dina, tuɣa iḥenjiren nnes ak-d řebhayem deg iyyar. Issusem Yaɛqub ařami dd-ɛeqben nitni.

6 Iruḥ Ḥamur, babas n Cakim ɣar Yaɛqub, ḥima ad kis issiweř.

7 Tarwa n Yaɛqub dewřen-dd zeg iyyar uca areggben x řexbar. Xeyyqen x man aya deg wuř u ffugmen aṭṭas, minzi igga řefḍiḥet-a di Israil umi iṭṭeṣ ak-d yeǧis n Yaɛqub. man aya war icuwwar ad t yegg.

8 Issiweř Ḥamur akidsen, inna: “Řeɛmar n mmi Cakim iqqen ɣar yeǧitwem, ttzawageɣ, ad as tt tewcem d tamɣart,

9 uca ad nemḍeggwař. Ad aneɣ tewcem yeǧitwem, kenniw ad teksim yessitneɣ i yixef nwem.

10 Zedɣem akidneɣ, minzi tammurt aqa-tt zzatwem. Zedɣem u uyurem dayes uca ṭṭfem dayes agřa i kenniw.”

11 Uca inna Cakim ɛawed i babas d aytmas: “Ejj ayi ad afeɣ arḍa di tiṭṭawin nwem uca ad wceɣ min d ayi ɣa tinim.

12 Waxxa ad tessḍeqřem xafi řeḥmeř aṭṭas n ṣṣadaq d ssunan, aqa necc ad wceɣ mecḥař ma d ayi ɣa tinim. Wcem ayi mɣir tabřiɣt d tamɣart.”

13 Arrin-dd iḥenjiren n Yaɛqub x Cakim d Ḥamur, babas, s ict n teḥraymect, minzi aqa issexsar Dina, učmatsen.

14 Nitni ssiwřen, nnan asen: “War nzemmar ad negg ammu, ad newc učmatneɣ i weryaz nni ɛad s řeɛdařyet. Degga d řɛar xaneɣ.   

15 Mɣir s umtawi-ya waha ad kenniw nseɛɛef, mařa teggim am neccin, ad tᵉttwaxetnem marra iwetman nwem.

16 Xenni ad awem newc yeǧitneɣ uca ad neksi yessitwem, ad kidwen nezdeɣ, ad niři d ijj n řgens.

17 Maca mařa war d aneɣ tesřim di tmesřact n wextan, xenni ad neksi yeǧitneɣ uca ad nuyur.”

18 Banen wawařen nsen mliḥ deg imezzuɣen n Ḥamur u deg imejjan n Cakim, mmis n Ḥamur. □  

19 Aɛezri war d as icqi ad igg man aya, minzi netta ittexs aṭṭas yeǧis n Yaɛqub u netta tuɣa-t qaɛ mweqqar di marra taddart n babas.

20 Uca usin-dd Ḥamur d mmis Cakim ɣar tewwart n tendint nnes, ssiwřen ak-d yeryazen n tendint, nnan:

21 “Iryazen-a d imhudnen akidneɣ. Ejj aneɣ ad ten nejj ad zedɣen di temmurt-a uca ad dayes uyuren. Xzar, tammurt tewseɛ i nitni ɣar marra iɣezdisen nnes. Neccin ad neksi yessitsen d timɣarin, ad asen newc yessitneɣ.

22 Maca s umtawi-ya waha ad seɛɛfen yeryazen-a, ḥima ad kidneɣ zedɣen u ḥima ad dewřen d ijj n řgens akidneɣ, mařa marra iryazen i iǧan jar aneɣ ad ttwaxetnen am mammec ttwaxetnen nitni.

23 Řebhayem nsen d agřa nsen d marra řmař nsen, ma war ttiřin nneɣ? Ejj aneɣ ad ten nseɛɛef, xenni ad zedɣen akidneɣ.”

24 Marra inni dd-yusin ɣar tewwart n tendint nnes sřin i Ḥamur d mmis Cakim uca marra iryazen inni dd-yusin ɣar tewwart n tendint nnes, ttwaxetnen.

25 Umi tuɣa ɛad daysen řehriq deg wass wiss třata, temsar belli iḥenjiren n Yaɛqub, Cimɛun d Lawi, aytmas n Dina, aqa kuř ijj zzaysen iksi ssif nnes uca ruḥen ɣar tendint mani d asen ittɣiř aqa dayes řaman uca nɣin marra iryazen.   

26 Nɣin Ḥamur d mmis Cakim s řeqḍeɛ n ssif uca ksin Dina zi taddart n Cakim, ffɣen.

27 Tarwa n Yaɛqub usin-dd ɣar yinni ittwanɣen uca keccḍen tandint, minzi nitni ssexsaren učmatsen.

28 Ksin uǧi nsen d ifunasen d tfunasin nsen d yeɣyař nsen d marra min tuɣa di tendint u deg iyyar.

29 Ksin marra agřa nnes uca iwyen-dd marra iḥenjiren d temɣarin nsen d imeḥbas uca ucaren marra min tuɣa di tudrin.

30 Xenni inna Yaɛqub i Cimɛun d Lawi: “Kenniw tessidfem ayi deg imxumbar ařami d ayi tessarzgem ɣar imezdaɣ n temmurt-a, ɣar ayt n Kenɛan d Ifiriziyyen. D necc ɣari ijj n wuru n yeryazen waha. Mařa ad munen x uzeřmaḍ inu, ad ayi qeẓẓren, ad iřiɣ areyyteɣ, necc d taddart inu.”

31 Nitni nnan: “Ma iɛeddeř xenni ad iḥseb učmatneɣ amecnaw ict n lfasda?”

□ 

34:18 imezzuɣen - niɣ ‘imejjan’.

Aɛqab n Yaɛqub ɣar Bayt-Il

35

1 Uca inna AREBBI i Yaɛqub: “Kkar, geɛɛed ɣar Bayt-Il uca qqim din. Egg din ijj n uɛalṭar min xef i ɣa tessarsed taɣarṣt i Arebbi, wenni d ac dd-ibanen umi dd-tarewřed zeg uɣembub n umac Ɛisu.”   

2 Xenni inna Yaɛqub i řwacun n taddart nnes u i marra inni tuɣa akides: “Kksem irebbiten iɣriben nni iǧan jar awem, sizedgem ixef nwem uca beddřem arruḍ nwem. □  

3 Ad nekkar, ad ngeɛɛed ɣar Bayt-Il. Necc ad ggeɣ din ijj n uɛalṭar i Arebbi nni xafi dd-yarrin deg wass n řeḥṣaret inu, d wenni tuɣa akidi deg webrid nni uyureɣ.”

4 Uca wcin i Yaɛqub marra irebbiten iɣriben nni tuɣa ɣarsen uřa d tixrazin deg imezzuɣen nsen uca iffar i-ten Yaɛqub sadu tcejjart n yigg i tuɣa zzat i Cakim. □  

5 Řami fesyen iqiḍan, uyuren ssenni, tuɣa tiggʷudi n AREBBI x tneddam nni tuɣa di jjwayeh i d asen dd-innḍen, ařami nitni war ḍeffaren iḥenjiren n Yaɛqub.

6 Ammu i yiweḍ Yaɛqub ɣar Luz di temmurt n Kenɛan, aqa-tt d Bayt-Il, netta d marra řgens i tuɣa akides.

7 Ibna din ijj n uɛalṭar uca iřaɣa i wemcan nni Il-Bayt-Il, minzi dinni i d as dd-iḍhar AREBBI, umi dd-yarweř zeg uɣembub n umas.   

8 Temmut Dibura, tamesseṭṭaḍt n Rifqa uca neḍřen tt swadday i Bayt-Il, sadu tabeǧuḍt uca iřaɣa isem nnes ‘Allun-Bakut’, aqa-tt d ‘tabeǧuḍt n imeṭṭawen’.

9 Iḍhar as-dd ɛawed AREBBI i Yaɛqub umi dd-idweř zi Fadan-Aram uca ibark i-t.   

10 Inna as AREBBI: “Isem nnec d Yaɛqub. Zi ssa d tsawent war tteggen ɛad isem nnec ‘Yaɛqub’, maca ‘Israil’, d wa i ɣa yiřin d isem nnec.” Uca isemma t Israil.   

11 Inna as AREBBI: “Necc d Arebbi, Amzemmar x kuřci! Egg řɣiǧet, mmarniy! Zzayek i ɣa iffeɣ ijj n řgens, wah, d ijj n wegraw n řegnus ad ffɣen zzayek u ijeǧiden ad ffɣen zi tejɛinna nnec.   

12 Uca tammurt-a i wciɣ i Ibrahim d Isḥaq, i cek umi tt i ɣa wceɣ uca uřa i zzariɛet nnec awarni ac ad wceɣ tammurt.”

13 Xas uca igeɛɛed AREBBI sennej zeg wemcan mani kides issiweř.

14 Yaɛqub issgeɛɛed ijj n weẓru n řidaret deg wemcan mani kis issiweř, ijj n weẓru n řidaret. Iseyyeb xas ict n tewhibt n useyyeb uca ifarreɣ zzect x uzeǧif nnes.   

15 Igga Yaɛqub isem n wemcan mani kides issiweř AREBBI ‘Bayt-Il!’

Axřaq n Binyamin d řmewt n Raḥil

16 Fesyen nitni iqiḍan nsen, ffɣen zi Bayt-Il uca umi tuɣa tteggwijen mɣir cwayt x Ifrata, xenni turuw-dd Raḥil u teɛdu xas tarwa teqseḥ. □  

17 Imsar, umi teɣɣuḍed di tarwa nnes, tenna as řqabřa: “War tteggʷed, aqa wa ɛawed ad yiři d mmim!”

18 Řami teḍřeq i buḥbeř am temmut din, aqa třaɣa as Bin-Uni, isem-a ixs ad yini ‘mmis n řeḥriq inu’, maca babas iřaɣa as Binyamin, ixs ad yini ‘mmis n zzhar inu’. □  

19 Ammu i temmut Raḥil uca neḍřent tt deg webrid ɣar Ifrata, ixs ad yini Bayt-Laḥm.   

20 Uca igga Yaɛqub ijj n weẓru n řidaret x wenḍeř nnes. D wa d aẓru n řidaret n Raḥil x wenḍeř n Raḥil ař ass-a.

21 Xas uca ifsi Israil iqiḍan uca iwta aqiḍun nnes x uɛeddu n Majdal-Ɛidr.

22 Umi izdeɣ Israil di temmurt nni, imsar belli Rubin iruḥ iṭṭeṣ ak-d Bilha, tayya n babas, uca yiweḍ ad t ifhem Israil.

Aqa řexxu iwḍen ayt n Yaɛqub tenɛac.   

23 Tarwa n Liya tuɣa aten: Rubin, amenzu n Yaɛqub d Cimɛun d Lawi d Yahuda d Issakar d Zabulun.   

24 Tarwa n Raḥil tuɣa aten: Yusuf d Binyamin.

25 Tarwa n Bilha, tayya n Raḥil, tuɣa aten: Dan d Naftali.

26 Tarwa n Zilpa, tayya n Liya, tuɣa aten: Jad d Acir. Ina tuɣa aten d iḥenjiren n Yaɛqub inni d as dd-ittwaxeřqen di Fadan-Aram.

Řmewt n Isḥaq

27 Uca yusa-dd Yaɛqub ɣar babas Isḥaq di Mamri, di tendint n Arbaɛ, tenni iǧan d tandint n Ḥabrun, mani tuɣa Ibrahim izeddeɣ am ubarrani, uca Isḥaq amenni awarni as. □  

28 Iddar Isḥaq mya u-tmanyin n iseggʷusa. □  

29 Iḍřeq Isḥaq i buḥbeř, immut uca immarni ɣar řgens nnes, iwsar, ijjiwen zi tudart, uca Ɛisu d Yaɛqub, iḥenjiren nnes, neḍřen t.   

□ 

35:2 irebbiten iɣriben - man aya ixs ad yini ‘laṣnam’. Uřa di ayet 4.

□ 

35:4 nni tuɣa ɣarsen - s Tɛibranit ‘inni deg ifassen nsen’

□ 

35:16 Ifrata - isem-a wanita ixs ad yini ‘min itticen řɣiǧet’ niɣ ‘wenni itticcen řɣiǧet’.

□ 

35:18 Bin-Oni - isem-a wanita ixs ad yini ‘mmi n řeḥriq inu’. Binyamin - isem-a wanita ixs ad yini ‘mmi n ufus yefusi’.

□ 

35:27 tandint n Arbaɛ - niɣ ‘Qaryat-Arbaɛ’.

□ 

35:28 Iddar Isḥaq ... - s Tɛibranit ‘Uca tuɣa wussan n Isḥaq ...’

Tarwa n Ɛisu

36

1 Ina d imezruyen n yinni dd-ittwaxeřqen zi Ɛisu, wenni iǧan d Idum.   

2 Ɛisu iksi timɣarin nnes zeg yessis n Kenɛan: Ɛada, yeǧis n Ilun, Aḥitti, d Ahulibama, yeǧis n Ɛana, yeǧis n Ṣabɛun, Aḥiwi,

3 d Basmat, yeǧis n Ismaɛil, učmas n Nabayut.

4 Ɛada turuw-dd Ilifaz i Ɛisu uca Basmat turuw as-dd Raɛuwil.

5 Ahulibama turuw-dd Yaɛus d Yaɛlam d Quraḥ. Ina tuɣa aten d iḥenjiren n Ɛisu, inni d as dd-yurwen di temmurt n Kenɛan.

6 Uca iksi Ɛisu timɣarin nnes d iḥenjiren nnes d yessis d marra aytbab n taddart nnes uřa d řebhayem nnes d marra řmař nnes d marra agřa nnes nni tuɣa dd-ikseb zi temmurt n Kenɛan uca iruḥ ɣar temmurt nneɣni i iggʷejen x uɣembub n umas Yaɛqub,

7 minzi agřa nsen tuɣa imɣar ařami war zemmaren ad zedɣen jmiɛ, uca tammurt mani tuɣa zeddɣen am řbarrani, war tqedd i řebhayem nsen.   

8 Xenni izdeɣ Ɛisu deg idurar n Saɛir. Ɛisu, netta d Idum.   

9 Ina d imezruyen n yinni dd-ittwaxeřqen zi Ɛisu, babas n Idum, deg idurar n Saɛir.

10 Ina tuɣa aten d ismawen n iḥenjiren n Ɛisu: Ilifaz, mmis n Ɛada tenni d tamɣart n Ɛisu, Raɛuwil, mmis n Basmat, tenni d tamɣart n Ɛisu.

11 Iḥenjiren n Ilifaz tuɣa aten d Tayman, Umar, Ṣafu, Jaɛtam d Qanaz. □  

12 Timnaɛ tedweř d tayya n Ilifaz, mmis n Ɛisu, u nettat turuw-dd Ɛamaliq i Ilifaz. Ina tuɣa aten d iḥenjiren n Ɛada, tamɣart n Ɛisu.

13 Ina tuɣa aten d iḥenjiren n Raɛuwil: Naḥat, Zaraḥ, Camma d Mizza. Ina tuɣa aten d iḥenjiren n Basmat, tenni d tamɣart n Ɛisu.

14 Ina tuɣa aten d iḥenjiren n Ahulibama, tenni d tamɣart n Ɛisu, yeǧis n Ɛana, tenni d yeǧis n Zibyun. Nettat turuw-dd Yaɛuc, Jaɛlam d Quraḥ i Ɛisu.

15 Ina tuɣa aten d imɣaren n tqebbař n ayt n Ɛisu.

Iḥenjiren n Ilifaz, amenzu n Ɛisu: amɣar Timan d umɣar Umar d umɣar Ṣafu d umɣar Qinaz,

16 d umɣar Quraḥ, d umɣar Gatam, d umɣar Ɛamaliq. Ina tuɣa aten d imɣaren n Ilifaz di temmurt n Idum, ina tuɣa aten d iḥenjiren n Ɛada.

17 Ina tuɣa aten d iḥenjiren n Raɛuwil, mmis n Ɛisu: amɣar Naḥat d umɣar Zaraḥ d umɣar Samma d umɣar Mizza. Ina tuɣa aten d imɣaren n Raɛuwil di temmurt n Idum, d ina tuɣa aten d iḥenjiren n Basmat, tamɣart n Ɛisu.

18 Ina tuɣa aten d ayt n Ahulibama, tamɣart n Ɛisu: amɣar Yaɛuc d umɣar Yaɛlam d umɣar Quraḥ. Ina tuɣa aten d imɣaren n Ahulibama, tamɣart n Ɛisu, yeǧis n Ɛana.

19 Ina tuɣa aten d iḥenjiren n Ɛisu d ina tuɣa aten d imɣaren n tqebbař nsen, nitni d Idum.

20 Ina tuɣa aten d iḥenjiren n Saɛir, Axuri, inni d imezdaɣ n temmurt nni: Luṭan, Cubal, Ṣabɛun, Ɛana,   

21 Dicun, Iṣar d Dican.

Ina tuɣa aten d imɣaren n tqebbař n Ixuriyyen, ayt n Saɛir di temmurt n Idum.

22 Iḥenjiren n Luṭan tuɣa aten d Axuri d Haymam uca tuɣa Timnaɛ d učmas n Luṭan.

23 Ina tuɣa aten d iḥenjiren n Cubal: Ɛalwan, Manaḥat, Ɛibal, Cafu d Unam.

24 Ina tuɣa aten d iḥenjiren n Ṣabɛun: Aya d Ɛana. D Ɛana wanita d wenni d yufin řɛunṣarat s waman iḥman di řexřa, umi yarwes iɣyař n Zibiyun babas.   

25 Ina tuɣa aten d iḥenjiren n Ɛana: mɣir Dicun, d Ahulibama, yeǧis n Ɛana.

26 Ina tuɣa aten d iḥenjiren n Dican: Ḥamdan d Ahban d Yitran d Karan.

27 Ina tuɣa aten d iḥenjiren n Iṣar: Bilhan, Zaɛwan d Ɛaqan.

28 Ina tuɣa aten d iḥenjiren n Dican: Ɛuṣ d Aran.

29 Ina tuɣa aten d imɣaren n tqebbař n Ixuriyyen: amɣar Luṭan d umɣar Cubal d umɣar Ṣabɛun d umɣar Ɛana

30 d umɣar Dicun d umɣar Iṣar d umɣar Dican. Ina tuɣa aten d imɣaren n Ixuriyyen ɛlaḥsab imɣaren nsen di temmurt n Saɛir.

31 Ina tuɣa aten d ijeǧiden nni iḥekmen di temmurt n Idum qbeř ma ad iḥkem ujeǧid x ayt n Israil:   

32 Bilaɛ, mmis n Baɛur, iḥkem di Idum uca isem n tendint nnes tuɣa-t d Dinhaba.

33 Immut Bilaɛ uca Yubab, mmis n Zaraḥ zi Buṣra idweř d ajeǧid deg wemcan nnes.

34 Yubab immut uca Ḥucam, zi temmurt n Itaymaniyyen, idweř d ajeǧid deg wemcan nnes.

35 Immut Ḥucam uca Hadad, mmis n Badad, wenni iɣeřben x Midyan deg iyyar n Mu’ab, idweř d ajeǧid deg wemcan nnes. Isem n tendint nnes qqaren as Ɛawit.

36 Immut Hadad uca Samla zi Masriqa idweř d ajeǧid deg wemcan nnes.

37 Immut Samla uca Cawul, zi Raḥubut ɣar yeɣzar n Lfuraṭ, idweř d ajeǧid deg wemcan nnes.

38 Immut Cawul uca Baɛl-Ḥanan, mmis n Ɛakbur, idweř d ajeǧid deg wemcan nnes.

39 Immut Baɛl-Ḥanan, mmis n Ɛakbur, uca Hadar idweř d ajeǧid deg wemcan nnes. Tandint nnes qqaren as Faɛu u tamɣart nnes qqaren as Mahiṭab’il, yeǧis n Maṭrid, yeǧis n Ma-Dahab. □  

40 Ina tuɣa aten d ismawen n imɣaren n tqebbař n Ɛisu ɛlaḥsab řaǧat nsen d imucan nsen d ismawen nsen: amɣar Timnaɛ d umɣar Ɛalwa d umɣar Yatit   

41 d umɣar Ahulibama d umɣar Ila d umɣar Finun

42 d umɣar Qanaz d umɣar Tayman d umɣar Mibṣar

43 d umɣar Majdiyil d umɣar Ɛiram. Ina tuɣa aten d imɣaren n Idum ɛlaḥsab imucan nsen, di temmurt n řmelk nsen. Wanita d Idum, wenni d babas n Idumiyyen.

44 Uca izdeɣ Yaɛqub di temmurt n Kenɛan mani tuɣa izeddeɣ babas am ubarrani.

Ina d imezruyen n yinni dd-ittwaxeřqen zi Yaɛqub.   

□ 

36:11 Tayman - nᵉttaf isem wanita i twařa tamezwarut danita deg Wedlis Iqeddsen. Isem wanita ixs ad yini ‘afusi’ niɣ ‘ɣar ufus afusi’ niɣ ‘ljanub’ niɣ ‘ɣar ljanub’. Aqa wa d isem n mmis Ilifaz u awarni as idweř isem-a d isem n temmurt nnes di Idum.

□ 

36:39 Ma-Dahab - isem wanita ixs ad yini ‘aman n wureɣ’.

Yusuf, zzenzen t aytmas

37

1 Řami tuɣa ɣar Yusuf sbeɛṭac n iseggʷusa, yarwes uǧi n babas ak-d aytmas. Tuɣa Yusuf d amsexxar ɣar iḥenjiren n Bilha d iḥenjiren n Zilpa, timɣarin n babas uca issiweḍ Yusuf awařen nsen iɛeffanen i babatsen.

2 Uca ixs Israil Yusuf qaɛ x marra iḥenjiren nnes, minzi tuɣa-t ɣares d mmis x tewsar nnes uca igga as arruḍ s ifassen d iziraren.

3 Řami ẓrin aytmas belli babas ittexs i-t qaɛ xasen, carhen t uca war zemmaren akides ssiwřen ɛad s řehna.

4 Uca yurja Yusuf ict n tarjit, iɛawd i-tt i yaytmas. S uya nitni dewřen carhen t ɛad ktar.

5 Inna asen: “Sřem řexxu tarjit-a nni urjiɣ.

6 Xzar, tuɣa nettcedda tiqebbiḍin n imendi di řwesṭ n yeyyar. U xzar, taqebbiḍt inu tbedd, teqqim tbedd u tiqebbiḍin nwem nni tuɣa d as dd-innḍent, bendqen i tqebbiḍt inu.”

7 Arrin-dd xas aytmas: “Ma ad tḥekmed zeɛma nican xaneɣ am ujeǧid niɣ ad xaneɣ tseǧḍed d aseǧeḍ?” Uca carhen t ɛad ktar di ssibbet n tirja nnes d wawařen nnes.

8 Uca yurja ɛad tarjit nneɣni, iɛawd i-tt i yaytmas, inna: “Xzar, arjiɣ ɛad tarjit nneɣni. Xzar tafuct d uyur d ḥiṭac n itran bendqen ayi.”

9 Iɛawed i-tt i babas d aytmas uca iwebbex i-t babas, inna as: “Mana tarjit-a i tarjid? Ma ad dd-nas jmiɛ, necc d yemmac d aytmac, ad ac nbendeq ɣar temmurt?”

10 Aytmas usmen zzayes. Maca babas iɛqeř x wawařen-a.   

11 Uca ruḥen aytmas, ḥima ad arewsen uǧi n babatsen ɣar Cakim.

12 Xenni inna Israil i Yusuf: “Ma war arewsen aytmac uǧi ɣar Cakim? Zid, ad cek ɣarsen ssekkeɣ.” Uca yarra-dd xas: “Aqa ayi da!”

13 Uca inna as: “Ruḥ cek, xzar muxas ǧan aytmac d muxas ǧan wuǧi uca awi ayi-dd řexbar ɛawed.” Ammu i-t issekk zi řewḍa n teɣzurt n Ḥabrun uca netta yiweḍ-dd ɣar Cakim.

14 Yufa i-t ijj n weryaz umi iweddar deg iyyar. Isseqsa t weryaz, inna: “Min tarezzud?”

15 Inna: “Arezzuɣ x aytma. Ttzawgeɣ cek, ini ayi mani arewsen.”

16 Aryaz yarra-dd: “Aqa muṭṭiyen iqiḍan nsen ssa, necc sřiɣ asen qqaren: ‘Ejj aneɣ ad nraḥ ɣar Dutan.’ ” Řexdenni iruḥ Yusuf awarni aytmas uca yufa i-ten di Dutan. □  

17 Umi t ẓrin zi řaggʷaj, qbeř ma ad ɣarsen dd-iqarreb, mɛahaden ḍidd nnes ḥima ad t nɣen,

18 nnan ijj i wenneɣni: “Xzar, yusa-dd bu-tirja nni!

19 Zid řexxu, ejj aneɣ ad t nᵉnneɣ uca ad t nenḍar deg wanu, ad nini: ‘Ca n řweḥc yewɛar icca i-t!’, uca xenni ad nẓar min ɣa iřint tirja nnes.”

20 Isřa Rubin man aya uca ifekk i-t zeg ifassen nsen, inna: “War t nneqq ca!”   

21 Inna asen ɛawed Rubin: “War sizziřem idammen! Nḍarem t deg wanu-ya da di řexřa. War xas tteggem afus!”. Inna ammu ḥima ad t ifekk zeg ifassen nsen uca ad t yarr ɣar babas.

22 Uca imsar, umi dd-yiweḍ Yusuf ɣar aytmas, kksen nitni arruḍ x Yusuf, arruḍ s ifassen d iziraren nni xas tuɣa,

23 uca ṭṭfen t, nḍaren t deg wanu. Maca anu tuɣa ixwa, war dayes tuɣi ca aman.

24 Awarni man aya qqimen maḥend ad ccen aɣrum, uca řami ssgeɛɛden nitni tiṭṭawin nsen, zřin ijj n ukaravan n Ismaɛiliyyen i dd-yusin zi Jilɛad. Iřeɣman nsen arbun řeɛṭur d řefwah n balsam d mirru, gguren ad t awyen ɣar Miṣra.

25 Xenni inna Yahuda i yaytmas: “Man řefḍeř mařa nenɣa umatneɣ uca ad neffar idammen nnes?

26 Ɣawrem, ad t nezzenz i Ismaɛiliyyen, war ittiři ufus nneɣ xas, aqa d umatneɣ d aysum nneɣ.” Uca sřin aytmas ɣares.

27 Am dd-ɛdun tujjar n Midyan, ssgeɛɛden-dd Yusuf zeg wanu uca zzenzen t s ɛicrin n uqiyyat n nnuqart i Ismaɛiliyyen, inni dd-yiwyen Yusuf ɣar Miṣra.   

28 Řami dd-idweř Rubin ɣar wanu, war din yufi Yusuf ɛad deg wanu. Xenni icarreg arruḍ nnes.

29 Idweř ɣar aytmas uca inna: “Aḥenjir war din iǧi ɛad. I necc, mani ɣa raḥeɣ?”

30 Xenni ksin arruḍ n Yusuf uca ɣarṣen i yijj n umyan zeg iɣayḍen uca marɣen arruḍ s idammen.

31 Ssekken ijjen s arruḍ d lemliḥ s ifassen d iziraren, jjin t ad t yawi ɣar babatsen, nnan: “D wa i nufa. Xzar řexxu, ma wah niɣ lla arruḍ n mmic?”

32 Uca netta iɛeqř i-t, inna: “Arruḍ n mmi i yeǧa! Ca n řweḥc yewɛar icca i-t. Yusuf s tidett bettqen t!”

33 Icarreg Yaɛqub arruḍ nnes uca yarḍ ict n txancet n wecḍan x tejɛinna nnes, icḍen x mmis aṭṭas n wussan.

34 Kkaren marra iḥenjiren nnes d marra tiḥenjirin nnes maḥend ad t ɛezzan, ɛad netta war ixs ad ittwaɛezza, inna: “Lla, ad dd-hwiɣ nnuryeɣ ɣar řaxart.” Uca isɣuy xas babas.   

35 Imidiyaniyyen zzenzen t di Miṣra i Putifar, amsexxar amcenneɛ n firɛun, řqebṭan n iɛessasen n arrimet.   

□ 

37:16 Dutan - isem-a wanita iffeɣ-dd zi tutlayt n Ikaldaniyyen u ixs ad yini ‘tnayen n wanuten’.

Yahuda d Tamar

38

1 Di řweqt d ict ihwa Yahuda, iffeɣ x aytmas, uca iwta iqiḍan nnes ɣar yijj n weryaz d Adullamiti wenni umi qqaren Ḥira.

2 Uca iẓra din Yahuda yeǧis n yijj n weryaz d Akenɛani wenni umi qqaren Cuɛa. Uca Yahuda yiwi yeǧis n Cuɛa d tamɣart, uca yudef xas.   

3 Nettat teksi s ddeyset uca turuw-dd aḥenjir uca Yahuda iřaɣa as Ɛir.

4 Uca teksi ɛawed s ddeyset, turuw-dd aḥenjir uca třaɣa as Unan.

5 Uca turuw-dd ɛawed aḥenjir uca třaɣa as Cayla. Netta tuɣa-t di Kazib umi d as t-i-dd-turuw.   

6 Yahuda iksi tamɣart i Ɛir, amenzu nnes. Tamɣart-a qqarent as Tamar.

7 Ɛir, amenzu n Yahuda, tuɣa-t d aɛeffan di tiṭṭawin n SIDI uca inɣa i-t SIDI.

8 Xenni inna Yahuda i Unan: “Adef x temɣart n umac, mřec akides deg wemcan n umac, tejjed-dd zzariɛet i umac.”

9 Maca Unan issen belli zzariɛet war tᵉttiři nnes. Uca ammu imsar, umi yudef x temɣart n umas, inɣeř zzariɛet nnes di temmurt, ḥima war ittic zzariɛet i umas.

10 Min igga tuɣa d aɛeffan di tiṭṭawin n SIDI uca inɣa i-t uřa d netta.

11 Xenni inna Yahuda i Tamar, tasřit nnes: “Qqim am tajjač di taddart n babam, ař ɣa imɣar mmi Cayla!”, minzi inna: “Aqa war ittmetti uřa d wa am yaytmas.” Uca truḥ Tamar, tezdeɣ di taddart n babas.

12 Ɛdun wussan aṭṭas, xenni temmut yeǧis n Cuɛa, tamɣart n Yahuda. Yahuda yarezzu ad ittwaɛezza uca igeɛɛed ɣar tḥimart n wuǧi nnes ɣar Timnata, netta d Ḥira, ameddukkeř nnes zi Adullam.

13 Ɛeřmen t i Tamar, nnan: “Xzar, aḍeggʷař nnem igeɛɛed ɣar Timnata, ad iřs uǧi nnes.”

14 Xenni tekkes xas arruḍ n tajjač, třeḥḥef s tkenbuct, tesřeḥhef ixef nnes zzayes, uca truḥ ad teqqim ɣar wadaf n Ɛaynayim, wenni iǧan deg webrid ɣar Timnata, minzi teẓra Cayla imɣar, u nettat tuɣa war d as temmewc d tamɣart.

15 Uca iẓra i-tt Yahuda, iḥesb i-tt d lfasda, minzi tuɣa-tt třeḥḥef i uɣembub nnes.

16 Uca imeyyeř ɣares ɣar webrid, inna as: “Ejj ayi ad xam adfeɣ!”, minzi netta tuɣa war issin, belli nettat d tasřit nnes. Nettat tenna: “Min d ayi ɣa tewced, ḥima ad xafi tadfed?”

17 Yarra-dd: “Necc ad am-dd ssekkeɣ ijj n iɣayḍ d ameẓyan zeg iɣayḍen, zeg wuǧi.” Tenna as: “Mɣir ewc ayi ijj n warhan ař d ayi t-i-dd tᵉssekked.”

18 Inna: “Man aḍman i d am i ɣa wceɣ?” Nettat tenna: “Taxadent nnec n ucemmiɛ d ttesbiḥ nnec d taɣɣarct i ɣarek deg ufus.” Uca iwca as ten, yudef xas uca teksi zzayes ddeyset.

19 Uca tekkar, truḥ, tekkes xas takenbuct nnes uca tyarḍ arruḍ nnes n tajjač.

20 Uca issekk Yahuda iɣayḍ d ameẓyan zeg iɣayḍen x ufus n umeddukkeř nnes Adullami, ḥima ad iṭṭef ɛawed aḍman zeg ufus n temɣart, maca war tt yufi.

21 Isseqsa iryazen x wemcan nnes, inna: “ Mani teǧa temɣart n farq-ccɣeř nni tuɣa iqqimen x webrid ɣar Ɛanayim?” Nitni arrin-dd xas: “War da tuɣi qaɛ ca n temɣart n farq-ccɣeř ɣar zzawect.”

22 Xenni iɛqeb-dd ɣar Yahuda, inna: “War tt ufiɣ ca, uřa d iryazen n wemcan nni nnan: ‘War da tuɣi qaɛ ca n temɣart n farq-ccɣeř ɣar zzawect.’ ”

23 Uca inna Yahuda: “Ejj i-tt ad tᵉṭṭef aḍman ɣares, ḥima war nettiři d řɛar. Xzar, necc aqa ssekkeɣ iɣayḍ-a d ameẓyan, maca cek war tt tufid.”

24 Ɛřaḥař awarni třata n iyuren temsar, aqa xebbaren Yahuda, nnan: “Tamar, tasřit nnec, aqa tessefsed ixef nnes uca řexxu nettat aqa-tt s ddeyset s farq-ccɣeř nnes.” Xenni inna Yahuda: “Suffɣem tt-i-dd, ad tecmeḍ!”

25 Umi tt-i-dd-yiwyen ɣar barra, tessekk-dd ijjen ɣar uḍeggʷař nnes, maḥend ad yini: “Zeg weryaz n řeḥwayej-a, aqa ksiɣ s ddeyset.” Tenna ɛad: “Arzu xenni wi iřan taxadent-a n ucemmiɛ d ttesbiḥin-a d taɣɣarct-a.”

26 Yahuda iɛeqř i-tent, inna: “Aqa-tt d nican xafi, minzi war tt wciɣ d tamɣart i Cayla mmi.” War iqqim issen i-tt ɛad.

27 Di řweqt umi dd-tiweḍ ad dd-taruw, aqa da acniwen deg uɛeddis nnes.   

28 Imsar umi dd-turuw, issuffeɣ-dd ijjen afus uca teksi t řqabřa uca tcedd i-t ɣar ufus nnes s ufiřu d azeggʷaɣ, tenna: “Wa i dd-iffɣen d amezwar.”

29 Řami dd yarra afus nnes, iban-dd umas, uca tenna: “Mammec teggid tazzit. Ad tiřid d bu-ittareẓẓan!” Uca semman t Fariṣ. □    

30 Awarni man aya iffeɣ-dd umas, wenni ɣar iǧa ufiřu azeggʷaɣ deg ufus nnes uca isemma t Zaraḥ. □  

□ 

38:29 Fariṣ - isem-a wanita ixs ad yini ‘anufseř’.

□ 

38:30 Zaraḥ - isem-a wanita ixs ad yini ‘azeggʷaɣ’ niɣ ‘wenni yareqqen’.

Yusuf ameḥḍay x taddart n Putifar

39

1 Nedhen xenni Yusuf ɣar Miṣra. Putifar, amsexxar amcenneɛ n firɛun, řqebṭan n iɛessasen n arrimet, ijj n Umiṣri, isɣa i-t zeg ufus n Ismaɛiliyyen, inni din t yiwyen.   

2 Tuɣa SIDI ak-d Yusuf. Tuɣa netta d aryaz ifřeḥ uca tuɣa-t di taddart n sidis, Amiṣri.   

3 Iẓra sidis belli SIDI tuɣa-t akides u belli SIDI issekkwaḍ s ufus nnes marra min tuɣa ittegg.

4 Ammu i yufa Yusuf arḍa di tiṭṭawin nnes, isexxar as. Uca igga i-t Putifar d ameḥḍay x taddart nnes uca igga as deg ufus nnes marra min ɣares.

5 Zeg wass min di t igga x taddart nnes u x marra min ɣares, ibark SIDI taddart n Umiṣri di ṭṭweɛ n Yusuf. Tuɣa lbaraka n SIDI x marra min ɣares, am daxeř n taddart, am barra deg iyyar.

6 Marra min ɣares, ijja i-t deg ifassen n Yusuf, ař war issin netta ca ktar mɣir aɣrum i ittett.

Tuɣa Yusuf icna deg waddud u udem nnes dayes aẓri.

7 Imsar awarni man aya, aqa tamɣart n sidis tenḍar tiṭṭawin nnes di Yusuf, tenna: “Zid, ṭṭeṣ akidi.”   

8 Maca netta yugi, inna i temɣart n sides: “Xzar, sidi inu war issin min iǧan di taddart řami da akides ǧiɣ. Marra min ɣares, igga i-t deg ufus inu.

9 Netta war iǧi sennej inu di taddart-a, war d ayi iṭṭif s walu mɣir cem, umi teǧid d tamɣart nnes. Mammec i ɣa ggeɣ ljarima-ya tameqqrant am tanita uca ad ggeɣ ddenb ak-d AREBBI!”

10 Tuɣa tessawař ak-d Yusuf kuř ass, war ɣares ittesři, ḥima ad iṭṭeṣ ṭṭarf nnes u ḥima ad akides yiři.

11 Deg ijj n wass temsar, umi dd-yudef ɣar taddart, ḥima ad igg řxedmet nnes, war tuɣi din uřa d ijj zeg yeryazen n taddart.

12 Xenni tᵉṭṭeff i-t zeg warruḍ nnes, tenna: “Araḥ-dd zzeř akidi!” Řexdenni ijja as netta arruḍ nnes deg ufus, yarweř, iffeɣ barra.

13 Umi teẓra belli ijja as arruḍ nnes deg ufus nnes, yarweř ɣar barra,

14 třaɣa i aytbab n taddart, tenna asen: “Xzarem, aqa netta yiwy aneɣ-dd aryaz Aɛibrani, ḥima ad xaneɣ iḍḥec. Yusa-dd ɣari, ḥima akidi iṭṭeṣ uca necc sɣuyeɣ s jjehd.

15 Umi isřa belli ssgeɛɛdeɣ tmijja inu uca sɣuyeɣ, ijja ɣari arruḍ nnes, yarweř, iffeɣ barra.”

16 Uca nettat tegga arruḍ nnes zzates, ař dd ɣa yas sidis ɣar taddart.

17 Xenni tessiweř akides s wawařen nni d ijjen, tenna: “Amsexxar Aɛibrani wenni dd-tiwyed ɣarneɣ, yusa-dd ɣari ḥima ad ayi issɛurra.

18 Umi ssgeɛɛdeɣ tmijja inu, sɣuyeɣ, ijja arruḍ nnes ɣari uca yarweř barra.”

19 Sides isřa i wawařen inni d as tenna temɣart nnes, tenna: “Ammu i d ayi igga umsexxar nnec!”, uca ixeyyeq aṭṭas.

20 Iṭṭef i-t sidi n Yusuf, igga i-t di řeḥbes, mani tuɣa imeḥbas n ujeǧid. Ammu i iqqim di řeḥbes.   

21 Maca SIDI tuɣa-t ak-d Yusuf uca isswiẓẓeḍ ɣares s tmexsiwt nnes icewwaren uca iwca as arḍa nnes di tiṭṭawin n umeqqran n řeḥbes.

22 Uca ameqqran n řeḥbes yarra marra imeḥbas nni tuɣa di řeḥbes sadu ufus n Yusuf. Marra min tuɣa tteggen din tuɣa ittekk x ufus nnes.

23 Ameqqran n řeḥbes war d as iqqim min xef ɣa innehweř zi min tuɣa sadu ufus nnes, minzi SIDI tuɣa ak-d Yusuf. Min ma tuɣa ittegg netta, SIDI issekkwaḍ i-t.

Yusuf ifessar tnayen n tirja

40

1 Imsar awarni man aya belli awarrad n ujeǧid n Miṣra d uxebbaz dennben ḍidd i siditsen, ajeǧid n Miṣra. □  

2 Iffugem firɛun x tnayen n imsexxaren icennɛen nnes, x umeqqran n iwarraden u x umeqqran n ixebbazen.

3 Igga i-ten deg uḥeṭṭu di taddart n řqebṭan n iɛessasen n arrimet, di taddart n tɛessast, mani iḥebbes Yusuf.

4 Řqebṭan n iɛessasen n arrimet igga Yusuf d ameḥḍay nsen, uca netta tuɣa ittsexxar xasen. Ammu tuɣa aten ussan d iziraren di řeḥbes.

5 Urjin tarjit s tnayen idsen nsen, kuř ijjen zzaysen yurja di ǧiřet nni tarjit nnes s řmeɛna nnes, am uwarrad am uxebbaz n ujeǧid n Miṣra, inni tuɣa ittwaḥebbsen di taddart n tɛessast.

6 Uca yusa-dd ɣarsen Yusuf x ṣṣbeḥ, ixzar daysen uca iẓra i-ten ttqellqen.

7 Řexdenni isseqsa netta imsexxaren icennɛen n firɛun, inni tuɣa akides di řeḥbes di taddart n sidis, inna: “Maɣar barecnen udmawen nwem ass-a qaɛ ammu?”

8 Nitni nnan: “Aqa nurja tarjit, war da wi tt ɣa ifekken.” Inna asen Yusuf: “Ma war ǧin ca ifessaren zi AREBBI? Iwa, ɛawdem ayi tent řexxu!”

9 Xenni iɛawed umeqqran n iwarraden tarjit nnes i Yusuf, inna as: “Necc di tarjit inu ẓriɣ tazayart zzati tbedd.

10 Tazayart nni ɣares třata n tseḍwin. Xmi tessendiy, ittgeɛɛad nnuwwar nnes u ɣar izekkunen nnes iban-dd řḥebb n uḍiř yiweḍ.

11 Uca řkas n firɛun tuɣa-t ɣari deg ufus inu uca ksiɣ aḍiř nni uca ɛessareɣ t di řkas n firɛun uca sseɛduɣ řkas ɣar ufus n firɛun.”

12 Inna as Yusuf: “D wa d afessar nnes: třata n tiseḍwin, aqa d třata n wussan.

13 Ɛad třata n wussan xenni ad ac issgeɛɛed firɛun azeǧif nnec uca ad cek yarr ɣar tsexxart nnec, ad tesseɛdud řkas i firɛun deg ufus nnes, am mammec tuɣa tasɣart nnec zic řami cek tuɣa d awarrad nnes.

14 Maca ɛqeř xafi xmi d ac dd ɣa yas řxar, ttzawageɣ cek ad kidi tegged s tmexsiwt icewwaren uca ejj firɛun ad xafi iɛqeř uca fekk ayi-dd zi taddart-a.

15 Minzi ucaren ayi zi temmurt n Iɛibraniyyen u da war ggiɣ x min xef dayi i ɣa ggen deg weḥfur n imeḥbas.”

16 Řami iẓra umeqqran n ixebbazen belli ifessar as mliḥ, inna i Yusuf: “Uřa d necc ẓriɣ di tarjit inu třata n tsuǧatin s weɣrum d acemřař x uzeǧif inu.

17 Di tsuǧet n sennej tuɣa dayes aṭṭas n macca i firɛun i igga uxebbaz u ijḍaḍ ttᵉtten zi tsuǧet i iǧan x uzeǧif inu.”

18 Yarra-dd xas Yusuf, inna: “D wa d afessar nnes. Třata n tsuǧatin d třata n wussan.

19 Ɛad třata n wussan xenni ad xak issgeɛɛed firɛun azeǧif nnec jmiɛ akik uca ad cek yayeř x ict n tcejjart u ijḍaḍ ad ccen aysum nnec.” □  

20 Deg wass wiss třata, ass n wexřaq n firɛun, imsar belli issewjed ict n zzardet i marra imsexxaren nnes uca issgeɛɛed azeǧif n umeqqran n iwarraden u azeǧif n umeqqran n ixebbazen tuɣa-t jar imsexxaren nnes.

21 Uca netta yarra ameqqran n iwarraden ɣar řxedmet nnes n uwarrad, ařami wanita iwca ɛawed řkas deg ufus n firɛun.

22 Maca ameqqran n ixebbazen yuyeř i-t, am mammec d as ifessar Yusuf.

23 Maca ameqqran n iwarraden war ifekkar ca ɛad di Yusuf, ittu t.

□ 

40:1 awarrad - wenni iqeddmen řkas i ujeǧid awarni iqeǧeb i-t d amezwaru.

□ 

40:19 tacejjart - niɣ ‘addag’ (‘iddagen’).

Tarjit n firɛun

41

1 Awarni řami ɛdun tnayen n iseggʷusa yurja firɛun aqa netta zeɛma ibedd x yeɣzar n Nil.

2 Xzar, geɛɛdent-i-dd sebɛa n tfunasin zeg iɣzar, ṣebḥent i řxezrat u ɛemmarent s weysum, heddant jar weḥtic n uɣanim.

3 U xzar, sebɛa n tfunasin nneɣni geɛɛdent-i-dd awarni asent zeg iɣzar. Nitenti war ḥřint i řxezrat, aqa kkuccḍent uca beddent zzat i tfunasin nneɣni ɣar tma n iɣzar.

4 Tifunasin i war iḥřin i řxeẓrat, tinni ikuccḍen, ṣarḍent sebɛa n tfunasin iṣebḥen i řxezrat, tinni iṣeḥḥen. Uca ifaq-dd firɛun.

5 Iṭṭeṣ ɛawed uca yurja twařa nneɣni, u xzar, zeg ict n tseṭṭa geɛɛdent sebɛa n tidrin ccurent, cnant.

6 U xzar, ɣemyent-i-dd sebɛa n tidrin qqusbaren awarni asent, isscemḍ i-tent usemmiḍ acarqi.

7 Sebɛa n tidrin qqusbarent ṣarḍent sebɛa n tidrin iyman d iccuren. Uca ifaq-dd firɛun, u xzar, aqa d ict n terjit.

8 Ɣar ṣṣbeḥ iban-dd belli buḥbeř nnes innehweř uca issekk maḥend ad dd-řaɣan i marra tarwa n tseḥḥart n Miṣra u i marra imiɣisen. Iɛawd asen firɛun tarjit nnes, maca war din tuɣi ḥed izemmar ad tt ifessar i firɛun.

9 Issiweř umeqqran n iwarraden ak-d firɛun, inna: “Deg wass-a ad ttwasɛeqřeɣ x ddnub inu.

10 Umi iffugem firɛun x imsexxaren nnes, igga ayi di řeḥbes di taddart n řqebṭan n iɛessasen n arrimet, am necc am umeqqran n ixebbazen.

11 Necc d netta nurja ict n tarjit di ǧiret d ict. Kuř ijj zzayneɣ yurja tarjit nnes s řmeɛna nnes.   

12 Tuɣa din akidneɣ ijj n ubřiɣ d Aɛibrani. Tuɣa-t d amsexxar n řqebṭan n iɛessasen n arrimet. Nḥaja as tirja nneɣ uca ifessar aneɣ tent. I kuř ijj zzayneɣ ifessar as tarjit nnes.

13 Am mammec tent ifessar, amenni i imsar. Aqa Firɛun yarra ayi necc ɣar řxedmet inu u wenneɣni yuyeř i-t.”

14 Issekk firɛun ḥima ad dd-řaɣan x Yusuf uca ssuffɣen t-i-dd deɣya zeg weḥfur n imeḥbas. Iḥeff acuwwaf, ibeddeř arruḍ uca ammu i yudef ɣar firɛun.   

15 Inna firɛun i Yusuf: “Necc urjiɣ ict n tarjit, war iǧi wi tt ɣa ifessaren. Maca aqa sřiɣ xak belli cek, xmi i ɣa tesřid i tarjit, tzemmared ad tt tfessared.”

16 Yarra-dd Yusuf x firɛun, inna: “War iǧi ca zzayi, maca AREBBI ad dd-yarr x mammec ɣa idweř umeddur n firɛun.”

17 Inna firɛun i Yusuf: “Di tarjit inu ẓriɣ ixef inu beddeɣ x tma n iɣzar.

18 Aqa geɛɛdent-i-dd sebɛa n tfunasin zeg iɣzar, ṣeḥḥent u ṣebḥent i řxezrat, heddant jar weḥtic n uɣanim.

19 Awarni asent sebɛa n tfunasin nneɣni geɛɛdent-i-dd. Tuɣa kkuccḍent u war ḥřint deg wudem, uẓɣent. Ammu war ḥřint, ɛemmarṣ war tent ẓriɣ di temmurt n Miṣra am tekmeř.

20 Tifunasin yuẓɣen, war iḥřin, sarḍent sebɛa n tyenduzin timezwura iṣeḥḥen.

21 Umi udfent tina deg uɛeddis nsent, ɛad war issin ḥed, belli aqa udfent deg uɛeddis nsent, aqa qqiment war ḥřint i řxezrat am qbeř. Xenni faqeɣ.

22 Ɛawed ẓriɣ di tarjit inu, xzar, zeg ict n tseṭṭa ffɣent-i-dd sebɛa n tidrin ccurent u cnant.

23 Xzar, ẓriɣ, geɛɛdent-i-dd sebɛa n tidrin qqusbarent, uẓɣent, isscemḍ i-tent usemmiḍ acarqi.

24 U sebɛa n tidrin yuẓɣen, ṣarḍent sebɛa n tidrin nni icnan. Nniɣ tarjit i tarwa n tseḥḥart, maca war din tuɣi ḥed i izemmaren ad ifessar tarjit-a.”

25 Xenni inna Yusuf i firɛun: “Tarjit n firɛun d ict. AREBBI ibeyyen i firɛun min i ɣa yegg Netta.

26 Sebɛa n tfunasin cnant aqa atent d sebɛa n iseggʷusa. Uca tidrin cnant aqa d sebɛa n iseggʷusa. D tarjit d ict.

27 Sebɛa n tfunasin uẓɣent war iḥřin tinni dd-yuřyen awarni asent, aqa d sebɛa n iseggʷusa, u sebɛa n tidrin qqusbarent, tinni isscemḍ usemmiḍ acarqi, aqa atent d sebɛa n iseggʷusa i di ɣa yiři řaẓ.

28 D wa d awař i nniɣ i firɛun. Min ɣa yegg AREBBI, aqa isscen i-t i firɛun.

29 Xzar, di sebɛa n iseggʷusa i dd-igguren ad tiři tyawant tameqqrant x marra tammurt n Miṣra.

30 Awarni asen ad dd-asen sebɛa n iseggʷusa n řaẓ. Di marra tammurt n Miṣra ad ttun marra tyawant uca řaẓ ad iteḥḥa tammurt.

31 Uca tyawant war tᵉttiři tᵉttwassen ɛad zi ssibbet n řaẓ i tt-i-dd-iḍfaren, maɣar řḥař ad yiři iqseḥ aṭṭas.

32 Ɛlaḥsab ṭṭbiɛet n tnayen n wudmawen n tarjit n firɛun, aqa tnayen n tseqqar, aqa man aya s minzi yura tt AREBBI nican u AREBBI aqa ad tt yegg deɣya.

33 Ejj firɛun řexxu ad yarzu x ijj n weryaz s řefhamet d tiɣit, maḥend ad t igg x temmurt n Miṣra.

34 Ejj firɛun ad igg ammu: ejj i-t ad igg iweqqafen x temmurt, maḥend ad ksin řexmus n řɣiǧet n temmurt n Miṣra di sebɛa n iseggʷusa n tyawant.

35 Ejj i-ten ad ssmunen marra řeɛweč deg iseggʷusa iṣebḥen i dd ɣa yasen uca ad xemmřen řḥebb n yirden sadu ufus n firɛun, maḥend ad t xemmřen d macca di tneddam.

36 Ad yiři d řexzen n macca i temmurt i sebɛa n iseggʷusa n řaẓ nni dd ɣa iwḍan x temmurt n Miṣra, ḥima tammurt war tᵉttmetti ca s řaẓ.”

37 Awařen-a banen-dd d lemliḥ i firɛun d marra imsexxaren nnes.   

Yusuf idweř d řḥakem x temmurt n Miṣra

38 Xenni inna firɛun i imsexxaren nnes: “Ma izemmar ad ittwaf ca n weryaz am wa i di izeddeɣ Arruḥ n AREBBI?”   

39 Uca inna firɛun i Yusuf: “Umi AREBBI immeř ac-dd marra aya, x uya war din yeǧi wenni ɣar teǧa řefhamet d tiɣit am cek.

40 Cek ad tiřid x taddart inu u i wawař nnec ad iṭaɛ řgens inu marra. Mɣir x řɛarc waha ad iřiɣ necc d ameqqran xak.”   

41 Yarni inna firɛun i Yusuf: “Xzar, ggiɣ cek x marra tammurt n Miṣra.”

42 Uca ikkes firɛun taxadent nnes zeg ufus nnes, igga i-tt deg ufus n Yusuf uca issyarḍ as arruḍ n řeqṭen azdad uca igga as taseddect n wureɣ deg yiri nnes.

43 Issenya i-t di tkarrut wiss tnayen i tuɣa ɣares uca řaɣan am gguren zzates: “Qews!” Ammu i t igga x marra tammurt n Miṣra.

44 Inna firɛun i Yusuf: “Necc d firɛun, břa cek uřa d ijj ad igeɛɛed afus nnes niɣ aḍar nnes di marra tammurt n Miṣra.”

45 Iřaɣa firɛun i Yusuf s yisem n Ṣafnat-Faɛniḥ uca iwca as Asnat d tamɣart, tenni d yeǧis n Futi-Faraɛ, akehhan n Un. Uca ijuř Yusuf di temmurt n Miṣra.

46 Tuɣa Yusuf d mmis n třatin n iseggʷusa řami ibedd netta zzat i firɛun, ajeǧid n Miṣra, uca iffeɣ Yusuf zzat i firɛun uca ijuř x marra tammurt n Miṣra.

47 Uca tesseɣmi-dd temmurt di sebɛa n iseggʷusa s tyawant. □  

48 Issmun marra macca n sebɛa n iseggʷusa n tyawant, inni tuɣa di temmurt n Miṣra, uca ixemmeř macca di tneddam. Macca n iyyaren i d as dd-innḍen i kuř tandint, ixemmeř i-tt dayes daxeř di tendint.

49 Yusuf ixemmeř řḥebb n irden aṭṭas, anect n ijdi n řebḥar, ařami war izemmar ad ittwaḥseb, minzi tuɣa-t břa řeḥsab.

50 Qbeř i dd-yusa useggʷas amezwaru n řaẓ, mmarenyen-dd ɣar Yusuf tnayen n iḥenjiren, inni d as dd-turuw Asnat, yeǧis n Futi-Faraɛ, akehhan n Un.   

51 Isemma Yusuf amenzu Manassa, minzi inna: “AREBBI aqa issettu ayi marra tamara inu d marra taddart n baba.” □  

52 Wiss tnayen isemma i-t Ifrayim, minzi inna: “AREBBI igga ayi s řɣiǧet di temmurt n řeḥṣaret inu.” □  

53 Xenni kemmřen sebɛa n iseggʷusa n ufeyyeḍ n řɣiǧet nni ikkin x temmurt n Miṣra,

54 uca bdan ad dd-asen sebɛa n iseggʷusa n řaẓ, am mammec xas issiweř Yusuf. Tuɣa řaẓ di marra timmura, maca di marra tammurt n Miṣra tuɣa dayes ɛad aɣrum.   

55 Ařami tuɣa řaẓ di marra tammurt n Miṣra, isɣuy řgens ɣar firɛun x weɣrum. Uca inna firɛun i marra Imiṣriyyen: “Ruḥem ɣar Yusuf, ggem min d awem ɣa yini!”

56 Tuɣa řaẓ izeǧeɛ x marra tammurt uca yarzem Yusuf x marra min tuɣa ixemmeř, uca izzenz i-t i Imiṣriyyen, minzi tuɣa řaẓ idweř imɣar aṭṭas di temmurt n Miṣra.

57 Zi marra timmura usin-dd iwdan ɣar Miṣra ɣar Yusuf ḥima ad sɣen, minzi di marra timmura tuɣa řaẓ imɣar aṭṭas.

□ 

41:47 s tyawant - s Tɛibranit ‘s ifassen iccuren’.

□ 

41:51 Manassa - isem-a wanita ixs ad yini ‘wenni ittejjan ad ttuɣ’.

□ 

41:52 Ifrayim - isem-a wanita ixs ad yini ‘wenni itticcen řɣiǧet’.

Aytmas n Yusuf usin-dd ɣar Miṣra i twařa tamezwarut

42

1 Řami iẓra Yaɛqub belli aqa din řḥebb n yirden di Miṣra, xenni inna i iḥenjiren nnes “Maɣar teqqimem txezzarem ijjen deg wenneɣni?”

2 Inna: “Aqa necc sřiɣ belli din imendi di Miṣra. Ruḥem dinni uca sɣem aneɣ-dd ssenni řḥebb, ḥima ad neqqim neddar uca war nettmetti ca.”   

3 Hwan ɛecra n wawmaten n Yusuf, maḥend ad raḥen ad sɣen imendi zi Miṣra.

4 Maca Yaɛqub war issekk Binyamin, umas n Yusuf, ak-d aytmas, minzi inna: “Ḥima war d as ittemsar ca n řḥajjet d taɛeffant.”

5 Jar inni dd-yusin dinni, usin-dd ɛawed ayt n Israil, maḥend ad sɣen macca, minzi tuɣa din řaẓ di temmurt n Kenɛan.

6 Tuɣa Yusuf d řḥakem x temmurt uca izzenz imendi i marra řgens n temmurt. Umi dd-iwḍen aytmas n Yusuf, bendqen as s uɣembub nsen ɣar temmurt.   

7 Umi iẓra Yusuf aytmas, iɛqeř i-ten, maca igga ixef nnes axmi war ten issin uca issiweř akidsen s řeqsaḥet, inna asen: “Manis dd-tusim?” Nnan: “Zi temmurt n Kenɛan, maḥend ad nseɣ macca.”

8 Yusuf iɛeqř aytmas, maca nitni war t ɛqiřen ca.

9 Ifekkar Yusuf di tirja nni tuɣa xasen yurja, inna asen: “Kenniw d ibergagen i teǧam, tusim-dd, ḥima ad tẓarem mani war tᵉttwaḥḍi temmurt.”   

10 Arrin-dd xas: “Lla, a sidi inu, ɛad imsexxaren nnec usin-dd, maḥend ad sɣen macca.

11 Marra neccin aqa aneɣ d tarwa n ijj n weryaz. Aqa aneɣ d iryazen d imtiqqan, imsexxaren nnec war ǧin ca d ibergagen.”

12 Netta yarra-dd xasen: “Lla, kenniw tusim-dd maḥend ad tẓarem tuɛɛaryent n temmurt.”

13 Nnan nitni: “Neccin d imsexxaren nnec, aqa aneɣ di tenɛac n wawmaten, tarwa n ijj n weryaz di temmurt n Kenɛan. Aqa amaẓuẓ aqa-t ak-d babatneɣ u wenneɣni war iǧi ɛad.”   

14 Inna asen Yusuf: “Ma war d awem t nniɣ umi nniɣ: ‘Aqa kenniw d ibergagen!’

15 S uya tᵉttwaqeǧbem. S tidett am iddar firɛun, kenniw war dd-tteffɣem ssa, mɣir xmi dd ɣa yas umatwem amaẓuẓ danita!

16 Sekkem ijj n zzaywem, maḥend ad dd-yawi umatwem. Xenni kenniw ad tᵉttwaḥebbsem uca awařen nwem ad ttwaqeǧben, ma daywem řaman. Mařa lla, s tidett am iddar firɛun, aqa kenniw d ibergagen!”

17 Uca igga i-ten třata n wussan di řeḥbes.

18 Deg wass wiss třata inna asen Yusuf: “Ggem aya, ḥima ad teqqimem teddarem, necc tteggʷdeɣ AREBBI.

19 Mařa kenniw d iryazen d imtiqqan, jjem xenni ijj n umatwem ad iqqim icarf di taddart mani tᵉttwaḥebbsem kenniw, xenni ruḥem, ksim imendi i řaẓ n aytbab n taddart nwem.

20 Awyem-dd xenni umatwem, amaẓuẓ, maḥend ad ttwaqeǧben wawařen nwem, war tᵉttmettim ca.” Uca nitni ggin amenni.   

21 Nnan i wayawya: “S tidett aqa ittxeṣṣa aneɣ ad dd-narr ddeyyet n umatneɣ, aqa neẓra řḥeṣran n řeɛmar nnes umi d aneɣ ittar aḥinni, maca war d as nesři ca! X uya dd-yusa řḥeṣran-a xaneɣ.”

22 Yarra-dd xasen Rubin, inna: “Ma war d awem t nniɣ, umi nniɣ: ‘War xeṭṭim ca ak-d uḥenjir!’, maca kenniw war tesřim ca. Xzar, idammen nnes ttwattaren řexxu!”   

23 Nitni war ssinen belli ifhem asen Yusuf, minzi tuɣa aturjman jar asen.   

24 Inneqřeb xasen uca isɣuy. Awarni as inneqřeb-dd ɛawed ɣarsen, issiweř akidsen, iksi zzaysen Cimɛun uca iḥebbes i-t zzat i tiṭṭawin nsen.

25 Yumur Yusuf maḥend ad ccuren tixuncay nsen s imendi u ad ggen tmenyat n nnuqart di kuř ict n txancet nsen uca wcin asen macca i webrid. U ammu i kidsen ggin.

26 Ssarbun imendi nsen x yeɣyař nsen uca ffɣen ssenni.

27 Umi yarzem ijjen zzaysen taxancet nnes, ḥima ad issecc aɣyuř nnes ɣar mani ɣa ssensen, iẓra nnuqart nnes deg arzam n uqemmum n txancet nnes.

28 Inna i yaytmas: “Nnuqart inu tedweř ayi-dd. Xzar, aqa-tt da di txancet inu!” Řexdenni ibedd asen wuř, arjijen uca nnan i wayawya: “Manawya i d aneɣ ittegg AREBBI?”

29 Uca reḥḥgen ɣar babatsen Yaɛqub di temmurt n Kenɛan uca ɛawden as marra min xasen ikkin, nnan:

30 “Aryaz, bab n temmurt, issiweř akidneɣ s řeqsaḥet, iḥesb aneɣ d ibergagen n temmurt.

31 Maca nenna as: ‘Neccin d iryazen d imtiqqan, ɛemmarṣ war neǧi d ibergagen.

32 Aqa aneɣ di tenɛac n wawmaten, iḥenjiren n babatneɣ. Ijjen war iqqim, amaẓuẓ aqa-t ass-a ak-d babatneɣ di temmurt n Kenɛan.’

33 U aryaz nni, bab n temmurt, inna aneɣ: ‘S uya ad ssneɣ, ma aqa kenniw d imtiqqan. Ad kidi tejjem ijjen zeg aytmatwem uca ad teksim macca i řaẓ nni din ɣar aytbab n taddart nwem, xenni ffɣem.

34 Awyem-dd da umatwem, amaẓuẓ, xenni ad ssneɣ belli war teǧim d ibergagen, maca d imtiqqan uca ad awem dd-arxuɣ i wamatwem nwem uca ad traḥem ad tjuřem di temmurt.’ ”

35 Umi ssexwan tixuncay nsen, ḥekkaren belli di txancet n kuř ijjen, aqa dayes tacyart s nnuqart nnes. Ẓrin nitni d babatsen ticyar s nnuqart nsen uca tudef i-ten tiggʷudi.   

36 Inna asen babatsen Yaɛqub: “Aqa tḥarrmem ayi zeg iḥenjiren inu! Yusuf war dd-iḍhar ɛad uřa d Cimɛun, uca řexxu tᵉttexsem ad tnedhem Binyamin. Marra man aya ittemsaren di řeɛkes inu!”

37 Xenni issiweř Rubin ɣar babas, inna: “Ad tenɣed tnayen n iḥenjiren inu, mařa war d ac t-i-dd-arriɣ. Ewc ayi t deg ufus inu, necc aqa ad ac t-i-dd-arreɣ!”

38 Maca netta inna as: “Mmi war ittriḥ ca akidwem, minzi umas immut u netta weḥḥdes i d ayi iqqimen. Mařa iřqef i-t ca n řɣar deg webrid nni i ɣa tekkem, ad tessehwam ccib inu s wecḍan ɣar řaxart.”

Aytmas n Yusuf usin-dd ɣar Miṣra i twařa wiss tnayen

43

1 Maca řaẓ tuɣa imɣar aṭṭas di temmurt.

2 Řami kemmřen ccin řḥebb n yirden nni kidsen dd-iwyen zi Miṣra, inna asen babatsen: “Dewřem-dd ɛawed uca sɣem aneɣ-dd cwayt n macca.”

3 Xenni issiweř Yahuda, inna: “Aqa aryaz nni inna aneɣ s urekkez: “War tẓarrem ɛad udem inu, mɣir mařa tiwyem-dd umatwem akidwem.”

4 Mařa tessekked umatneɣ akidneɣ, ad nraḥ din uca ad ac dd-nseɣ macca,

5 maca mařa war t tᵉssekkid akidneɣ, xenni war dinni nettraḥ, minzi aryaz nni inna aneɣ: ‘War tẓarrem ɛad udem inu mɣir mařa yusa-dd umatwem akidwem.’ ”   

6 Inna Israil: “Maɣar d ayi teggim řɣar uca tennam i weryaz nni belli aqa ɣarwem ɛad umatwem nneɣni?”

7 Nitni nnan: “Aryaz nni isseqsa xaneɣ nican, u x temmurt mani nexřeq, inna: ‘Ma iddar ɛad babatwem? Ma ɣarwem ca n umatwem nneɣni?’ Xenni nɛawed as t. Ma nzemmar zeg wawařen-a ad dd-nejbed illa ad nessen zeɛma ad yini: ‘Awyem-dd umatwem?’ ”

8 Uca inna Yahuda i babas Israil: “Sekk akidi aḥenjir uca ad nekkar ad nraḥ, ḥima ad neddar u war nᵉttmetti ca neccin d cek d tarwa nneɣ.

9 Necc ad as iřiɣ d aḍman u zeg ufus inu ad t tᵉttared ɛawed. Mařa war d ac t-i-dd-arriɣ, ad t ssbeddeɣ zzatek, ad yiři xḍiɣ akidek i řebda!   

10 Meɛlik war neqqim nettraja aṭṭas, tiři řexxu nedweř-dd tnayen n twařawin.”

11 Uca yarra-dd xasen Israil, babatsen: “Mařa ammu i yeǧa s tidett, ggem ammu uca ksim min icnan aṭṭas n temmurt di txuncay nwem, hwam-dd maḥend ad t tiwyem d arriɣalu i weryaz nni: cwayt n balsam d cwayt n tamment, řeɛṭur d mirru d teɣyact n pistac d ǧuz.

12 Ksim tnayen n tseqqar n tenɛacin n nnuqart akidwem uca arrem s ufus nwem nnuqart i dd-iɛeqben di txuncay nwem. Ad taɣ tuɣa d ca n lɣalaṭ.

13 Awyem-dd ɛawed umatwem akidwem, kkarem, ɛeqbem ɣar weryaz nni.

14 Uca aqa Arebbi, Amzemmar x kuřci, ad awem iwc arreḥmet zzat i wudem n weryaz nni uca ad yarxu i umatwem nneɣni d Binyamin. U min d ayi iqqimen necc, mařa ttwaḥarrmeɣ zeg iḥenjiren inu, aqa ad zzaysen ttwaḥarrmeɣ!”

15 Xenni iwyen iryazen arriɣalu uca ksin deg ufus nsen tnayen n tseqqar n tmenyat n nnuqart uřa d Binyamin uca kkaren, hwan ɣar Miṣra uca bedden zzat i wudem n Yusuf.

16 Umi iẓra Yusuf Binyamin akidsen, inna i wenni tuɣa x taddart nnes: “Sidef iryazen-a ɣar taddart, tɣarṣed i ca min iǧan i tɣarṣt, sewjed i-tt, minzi iryazen-a ad kidi ccen ɣar wezyen n wass.”

17 Igga weryaz am mammec d as inna Yusuf uca yiwi iryazen ɣar taddart n Yusuf.

18 Xenni dewřen yeryazen nni ggʷeden aṭṭas, umi ten ssidfen di taddart n Yusuf uca nitni nnan: “X tmenyat n nnuqart i d aneɣ dd-idewřen di txuncay nneɣ twařa tamezwarut iwyen aneɣ-dd da ḥima xenni ɛawed ad xaneɣ ɛefsen uca ad xaneɣ ɛeddan, xenni ad aneɣ ksin d isemɣan ak-d yeɣyař nneɣ.”

19 Qarrben-dd ɣar weryaz nni igga Yusuf x taddart uca ssiwřen akides ɣar wadaf n taddart,

20 nnan: “A sidi inu, neccin aqa nican nehwa-dd d amezwar, maḥend ad nseɣ macca.   

21 Imsar umi dd-niweḍ ɣar řemraḥ uca narzem tixuncay nneɣ, neẓra nnuqart n kuř ijj ɣar werzam n uqemmum n txancet nnes, nnuqart nneɣ s řmizan nnes nican. Aqa narra i-tt-i-dd s ifassen nneɣ.   

22 Ɛawed niwi-dd deg ifassen nneɣ nnuqart nneɣni, ḥima ad nseɣ macca. Neccin war nessin wi iggin nnuqart di txuncay nneɣ.”

23 Yarra-dd xasen: “Sřam xawem, war tteggʷedem ca! AREBBI nwem d AREBBI n babatwem iwca awem ict n txabect di txuncay nwem. Aqa nnuqart nwem ṭṭfeɣ tt.” Uca issuffeɣ-dd ɣarsen Cimɛun.

24 Xenni issidef weryaz iryazen nni ɣar taddart n Yusuf, iwca asen aman uca sirden iḍaren nsen. Iwca asen ɛawed řeɛřef i yeɣyař nsen.   

25 U nitni sswejden arriɣalu i Yusuf, wenni igguren ad dd-yas ɣar wezyen n wass, minzi nitni sřin aqa ad ccen dinni.

26 Řami dd- yudef Yusuf ɣar taddart, wcin as-dd di taddart arriɣalu nni dd-iwyen akidsen, uca bendqen as ɣar temmurt.   

27 Isseqsa ten x mammec ǧan uca inna: “Mammec iǧa babatwem awessar i xef tessiwřem? Ma aqa ɛad iddar?”

28 Nitni arrin: “Mlih i yeǧa umsexxar nnec, babatneɣ, netta ɛad iddar.” Uḍaren nitni uca netta ibendeq.

29 Řami netta issgeɛɛed tiṭṭawin nnes uca iẓra Binyamin, umas, mmis n yemmas, inna: “Ma d wa d umatwem, amaẓuẓ, min xef d ayi tessiwřem?” Xenni inna: “Ad xak iḥinn AREBBI, a mmi!”   

30 Yusuf iffeɣ xenni deɣya, minzi taḥnunect nnes x umas tuɣa temɣar. Yarzu x mani ɣa iru uca yudef ɣar ijj n wexxam uca iru din.   

31 Issird udem nnes uca iffeɣ-dd ɣar barra, iṭṭef deg ixef nnes, inna: “Qedmem-dd macca.”

32 Nitni sswejden as i netta weḥḥdes u i nitni weḥḥedsen uřa i Imiṣriyyen inni akides ccin weḥḥedsen, minzi Imiṣriyyen war zemmaren ad ccen aɣrum ak-d Iɛibraniyyen, minzi d man aya d jjɛifect ɣar Imiṣriyyen.

33 Uca nitni qqimen zzat i wudem nnes: amenzu deg wemcan nnes ɛlaḥsab tasɣart n tmenzut nnes uca amaẓuẓ deg wemcan nnes ɛlaḥsab temẓi nnes. Tuɣa iryazen ttbehaten, xezzaren ijjen deg wenneɣni.

34 Uca netta iqeddem asen-dd zi min tuɣa iǧan zzates, maca tasɣart n Binyamin tuɣa-tt xemsa n tseqqar ktar zi tseqqar n marra idsen. Uca swin nitni, ssenni dewřen farḥen akides.

Taxceft i igga Yusuf i aytmas

44

1 Issekk Yusuf ɣar umsexxar nni tuɣa x taddart nnes, inna as: “Ɛemmar tixuncay n yeryazen nni s macca, marra min zemmaren ad ksin. Egg nnuqart n kuř ijj deg warzam n uqemmum n txancet nnes.

2 Sars řkas inu, řkas n nnuqart, deg warzam n uqemmum n txancet n umaẓuẓ ak-d tmenyat n nnuqart n řḥebb nnes n yirden.” Uca igga am mammec d as inna Yusuf.

3 Ɣar ṣṣbeḥ umi dd-yeffu řhař, jjin iryazen ad uyuren, nitni ak-d yeɣyař nsen.

4 Umi ffɣen nitni zi tendint, tuɣa ɛad war ggʷijen ca, inna Yusuf i wenni tuɣa x taddart nnes: “Kkar, ḍfar iryazen nni uca, xmi xasen ɣa teɛdud, ini asen: ‘Maɣar dd-tarram řxar s řɣar?

5 Ma war iǧi d wa d řkas i zi isess sidi inu u ma war iǧi s wa i zi ɣa ikacef min ɣa imsaren tiwecca? Aqa teggim řɣar umi teggim amya.’ ”

6 Am ten iɛdu, inna asen awařen-a simant nsen.

7 Nitni arrin-dd xas: “Mayemmi iqqar sidi inu awařen-a? Iggʷej x imsexxaren nnec ad ggen man aya.

8 Xzar, nnuqart i nufa deg warzam n uqemmum n txuncay nneɣ, aqa narr ac tt-i-dd zi temmurt n Kenɛan. Mammec ɛad i ɣa negg ad nacar nnuqart niɣ ureɣ zi taddart n sidi nnec?

9 Wi zeg imsexxaren nnec i ɣar i ɣa ittwaf řkas, ad immet, uca neccin ɛawed ad niři d isemɣan n sidi inu!”

10 Netta inna: “Xenni řexxu ad yiři am mammec tennam kenniw. Wenni ɣar t ɣa naf, d netta ad yiři d ismeɣ inu, maca kenniw ad tiřim d ifurra.”

11 Uca kuř ijj zzaysen iqeǧeq ad issars taxancet nnes di temmurt uca kuř ijj yarzem taxancet.

12 Uca netta ifettec i-tent, ibda zeg umeqqran, ikemmeř zeg umeẓyan, uca ufin řkas di txancet n Binyamin.

13 Xenni carrgen arruḍ nsen, uca kuř ijj issarbu ɛawed x weɣyuř nnes uca ɛeqben nitni ɣar tendint.

14 Uca yiweḍ Yahuda ak-d aytmas ɣar taddart n Yusuf, wenni tuɣa din ɛad, uca wḍan zzates ɣar temmurt.

15 Inna asen Yusuf: “Mana cɣeř-a i teggim? Ma war tefhimem ca belli ijj n weryaz am necc, iggur ad xas ikacef nican?”

16 Inna Yahuda: “Min ɣa nini i sidi inu d mammec i ɣa nessiweř niɣ s min zi ɣa nsegged ixef nneɣ? AREBBI iqeǧeb ddenb n imsexxaren nnec, xzar, neccin d imsexxaren n sidi inu, neccin d wi ɣar ufin řkas.”

17 Maca netta yarra: “Iggʷej xafi ad ggeɣ aya! Aryaz nni ɣar ufin řkas, netta ad yiři d ismeɣ inu, maca kenniw ruḥem di řehna ɣar babatwem.”

18 Xenni yiweḍ-dd Yahuda ɣares, inna: “A sidi inu, ejj ad issiweř umsexxar nnec ijj n wawař deg umezzuɣ n sidi inu, war yareqq uxeyyeq nnec x umsexxar nnec, minzi aqa cek am firɛun.

19 Sidi inu isseqsa imsexxaren nnes, inna: ‘Ma ɣarwem ɛad babatwem niɣ tawmat?’

20 Uca neccin narra x sidi inu: ‘Aqa ɣarneɣ babatneɣ d awessar d yijj n uḥenjir, wenni d as dd-ittwaxeřqen x tewsar nnes, d amaẓuẓ ɛad. Umas immut, netta waha i iqqimen zeg iḥenjiren n yemmas, u babas ittexs i-t.’

21 Xas uca tennid cek i imsexxaren nnec: ‘Awyem t-i-dd da ɣari, ḥima ad t ẓareɣ s tiṭṭawin inu.’   

22 Uca neccin nenna i sidi inu: ‘War izemmar uḥenjir ad yejj babas, minzi mařa ijja i-t, babas ad immet.’

23 Xenni tennid i imsexxaren nnec: ‘Mařa umatwem amaẓuẓ war dd-yusi akidwem, war tẓarrem ɛad udem inu.’   

24 Řami ngeɛɛed ɣar baba, amsexxar nnec, nesseɛdu as awařen n sidi inu.

25 Uca babatneɣ inna: ‘Ɛeqbem ɛawed maḥend ad tesɣem cwayt n macca i neccin.’

26 Xenni narra-dd: ‘War nzemmar ad nraḥ. Maca mařa umatneɣ, amaẓuẓ, iruḥ akidneɣ, ad nraḥ, minzi war nzemmar ad nẓar udem n weryaz nni, mɣir mařa aqa akidneɣ umatneɣ amaẓuẓ.’

27 Xenni inna aneɣ umsexxar nnec, babatneɣ: ‘Kenniw tessnem belli tnayen n iḥenjiren i d ayi dd-turuw temɣart inu.

28 Iffeɣ ijjen zi ɣari uca nniɣ: Aqa s tidett ittwabetteq! U ař řexxu ɛad war t ẓriɣ.   

29 Mařa ɛawed tekksem ayi wa uca imsar ca n řɣar, ad tessehwam ccib inu s wecḍan ɣar řaxart!’   

30 Řexxu xenni, mařa ruḥeɣ necc ɣar umsexxar nnec, baba, uca aḥenjir war kidi iǧi - řeɛmar nnes iřṣeq ɣar řeɛmar n babas -

31 aqa ad immet xmi ɣa iẓar aḥenjir war iǧi, uca imsexxaren nnec ad ssehwan ccib n umsexxar nnec, babatneɣ, s wecḍan ɣar řaxart.

32 Aqa zeɛma amsexxar nnec d aḍman i uḥenjir-a ɣar baba umi inna: ‘Mařa war d ac t-i-dd-arriɣ, řexdenni necc ad iřiɣ d amednub i baba i řebda!’   

33 Iwa řexxu, ejj amsexxar nnec ad iqqim deg wemcan n uḥenjir-a am yismeɣ ɣar sidi inu, uca ejj aḥenjir ad iraḥ ak-d aytmas!

34 Maɣar mammec ɣa ggeɣ ad geɛɛdeɣ ɣar baba, břa aḥenjir-a akidi? Mammec i ɣa ẓareɣ řemḥayen i dd ɣa iwḍan x baba?”

Yusuf issargeb ixef nnes i aytmas

45

1 Xenni war izemmar ɛad Yusuf ad iṭṭef ixef nnes zzat i yinni akides marra uca iřaɣa: “Suffɣem marra inni akidi da!” War iqqim ḥed akides řami isscen Yusuf i yaytmas min iɛna.

2 Řexdenni yarxu tmijja nnes s iɣuyyan, ařami d as sřin Imiṣriyyen, uca uřa d taddart n firɛun tesřa aya.

3 Inna Yusuf i yaytmas: “Necc d Yusuf! Ma iddar ɛad baba?” Aytmas war zemmaren ad xas dd-arren, minzi tuɣa ggʷeden zzayes.

4 Inna Yusuf i yaytmas: “Qarrbem-dd řexxu ɣari!” Uca nitni qarrben ɣares. Inna xenni: “Necc d Yusuf umatwem, wenni tezzenzem i Miṣra.   

5 Řexxu, war kessim s wemnus u war t ttejjim ad yiři d axeyyeq di tiṭṭawin nwem umi d ayi tezzenzem danita i Miṣra, aqa AREBBI issekk ayi-dd, maḥend ad kenniw jjeɣ teddarem.   

6 Aqa řexxu ɛad tnayen n iseggʷusa n řaẓ di temmurt uca qqim ɛad xemsa n iseggʷusa war daysen ittiři tyarza niɣ tameyra.

7 Maca AREBBI issekk ayi-dd zzatwem, ḥima ad awem ggeɣ min iqqimen x temmurt u ḥima ad ḥḍiɣ tudart nwem i yijj n usenjem imɣar.   

8 Xenni řexxu, kenniw war d ayi dd-tessekkem ca da, maca AREBBI d wenni d ayi iggin d babas i firɛun d sidi x marra taddart nnes d řḥakem x marra tammurt n Miṣra.

9 Qeǧqem deɣya, sgeɛɛdem ɣar baba, inim as: ‘Ammu i iqqar mmic Yusuf: AREBBI igga ayi d sidi n marra Miṣra. Araḥ-dd ɣari, war tteɛgiz.

10 Ad tzedɣed di temmurt n Jucan, ad tiřid zzati, cek d iḥenjiren nnec, d iḥenjiren n iḥenjiren nnec, d wuǧi d ifunasen d tfunasin uřa d marra min ɣarek.

11 Ad ac ggeɣ arzeq din, minzi ad dd-asen ɛad xemsa n iseggʷusa n řaẓ, ḥima war tᵉtteḍɛifed, cek lla, taddart nnec lla, uřa d marra min ɣarek lla!

12 Xzar, tiṭṭawin nwem ẓrint, uřa d tiṭṭawin n uma Binyamin, aqa d necc i kidwem issawařen.

13 Ɛeřmem i baba x marra aɛuǧi inu di Miṣra u x marra min teẓrim. Qeǧqem deɣya, tiwyem-dd baba da.”   

14 Uca ingez x yiri n Binyamin umas, iru, uca Binyamin iru x yiri nnes.

15 Issudem marra aytmas, iru xasen. Awarni man aya ssiwřen akides aytmas.

16 Řami tesřa taddart n firɛun řexbar-a, nnan: “Aytmas n Yusuf usin-dd!”. Tuɣa-t d řexbar aṣebḥan di tiṭṭawin n firɛun d imsexxaren nnes.

17 Inna firɛun i Yusuf: “Ini i aytmac: ‘Ggem aya: sarbum zwayeř nwem uca geɛɛdem, ruḥem ɣar temmurt n Kenɛan.

18 Ksim-dd babatwem d raǧ nwem, tusim-dd ɣari. Aqa ad awem wceɣ lemliḥ n temmurt n Miṣra uca ad teccem zi min icnan n temmurt. □  

19 Aqa ttwaggent tiweṣṣa di ṭṭweɛ nnek. Ggem aya: Ksim zi temmurt n Miṣra ikarruten i iḥenjiren nwem u i temɣarin nwem, awyem-dd zzayes babatwem uca asem-dd da.

20 War ttejjim tiṭṭawin nwem ad ssḥissfent i řqecc nwem, minzi lemliḥ n temmurt n Miṣra ad yiři nwem.’ ”

21 Uca ammu i ggin ayt n Israil. Iwca asen Yusuf ikarruten x řumur n firɛun uca iwca asen ɛawed macca i webrid.

22 Iwca i kuř ijj zzaysen weḥḥdes arruḍ n jdid, maca i Binyamin iwca as teřt-mya n uqiyyat n nnuqart d xemsa n warruḍ d jdid.

23 U ammu ɛawed issekk i babas ɛecra n yeɣyař ccuren s min ifarzen n Miṣra u ɛecra n teɣyař ccurent s imendi d weɣrum d macca i babas umi ɣa yiři netta deg webrid.

24 Iqebbeḍ aytmas uca ruḥen. Inna asen netta: “War ttmenɣim ca deg webrid.”

25 Geɛɛden zi Miṣra, iwḍen ɣar temmurt n Kenɛan ɣar Yaɛqub, babatsen.

26 Wcin as řexbar, nnan: “Yusuf aqa iddar ɛad, wah, aqa-t d řḥakem n marra tammurt n Miṣra!” Xenni isxef wuř nnes, minzi war ten yumin ca.

27 Umi d as ɛawden marra awařen n Yusuf inni d asen inna u řami iẓra ikarruten inni dd-issekk Yusuf ḥima ad t awyen, iɛqeb-dd buḥbeř n babatsen Yaɛqub.

28 Uca inna Israil: “Kfa! Yusuf mmi aqa iddar! Ad raḥeɣ uca ad t ẓarɣ qbeř i ɣa mmteɣ!”

□ 

45:18 min icnan - s Tɛibranit temmars ammu ‘tadunt n temmurt’.

Aytmas n Yusuf usin-dd ɣar Miṣra ak-d Yaɛqub

46

1 Ifsi Israil iqiḍan nnes ssenni, yuyur s marra min ɣares uca yiweḍ ɣar Bi’r-Sebɛa. Iqeddem din tiɣarṣa i AREBBI n babas Isḥaq.

2 Uca issiweř AREBBI ak-d Israil di iweḥḥan di ǧiřet, inna: “Yaɛqub, Yaɛqub!” uca inna netta: “Aqa ayi da!”

3 Xenni inna: “Necc d Arebbi, AREBBI n babac. War tteggʷed, maḥend ad tehwid ɣar Miṣra, minzi Necc ad cek ggeɣ din d ijj n řgens imɣar.   

4 Ad kidek hwiɣ ɣar Miṣra uca Necc ad cek ssgeɛɛdeɣ ɛawed u Yusuf ad xak issars ifassen nnes x tiṭṭawin nnec.”   

5 Ikkar Yaɛqub, iffeɣ zi Bi’r-Sebɛa. Ksin ayt n Israil babatsen Yaɛqub d iḥenjiren nsen d temɣarin nsen deg ikarruten nni dd-issekk firɛun maḥend ad t yawi.   

6 Ksin řebhayem nsen d wagřa i yarebḥen di temmurt n Kenɛan uca iwḍen ɣar Miṣra, Yaɛqub d marra iḥenjiren nnes akides:

7 iḥenjiren nnes d iḥenjiren n iḥenjiren nnes jmiɛ akides, uřa d yessis d yessitsen n iḥenjiren nnes, aqa yiwi akides marra tarwa nnes ɣar Miṣra. □  

Tarwa n Yaɛqub

8 Ina d ismawen n ayt n Israil, inni yudfen ɣar Miṣra:

Yaɛqub d iḥenjiren nnes.

Amenzu n Yaɛqub: Rubin.   

9 Tarwa n Rubin: Ḥanuk d Fallu d Ḥaṣrun d Karmi. □  

10 Tarwa n Cimɛun: Yamuyil d Yamin d Uhad d Yakin d Ṣuḥar d Cawul, mmis n temɣart Takenɛanit.   

11 Tarwa n Lawi: Jarcun d Qahat d Marari.   

12 Tarwa n Yahuda: Ɛir d Unan d Cayla d Fariṣ d Zaraḥ. Maca Ɛir d Unan mmuten di temmurt n Kenɛan. Tarwa n Fariṣ tuɣa aten Ḥaṣrun d Ḥamul.   

13 Tarwa n Issakar: Tulaɛ d Fawwa d Yub d Cimrun.

14 Tarwa n Zabulun: Sarad d Ilun d Yaḥliyil.

15 Ina tuɣa aten d iḥenjiren n Liya inni d as dd-turuw i Yaɛqub di Fadan-Aram, uca ɛawed yeǧis Dina. Marra řeɛmur n iḥenjiren nnes d tḥenjirin tuɣa aten di třata u-třatin.

16 Tarwa n Jad: Ṣifyun d Ḥajji d Cuni d Aṣbun d Ɛiri d Arudi d Arwili.   

17 Iḥenjiren n Acir: Yimna d Yiswi d Bariɛa d učmatsen Caraḥ. D iḥenjiren n Bariɛa: Ḥabir d Malkiyil.   

18 Ina tuɣa aten d iḥenjiren n Zilpa tenni iwca Laban i yeǧis Liya. Nettat turuw-dd ina i Yaɛqub, ina seṭṭac d arruḥ.   

19 Tarwa n Raḥil, tamɣart n Yaɛqub: Yusuf d Binyamin.

20 Ttwaxeřqen-dd i Yusuf di temmurt n Miṣra Manassa d Ifrayim, inni d as dd-turuw Asnat, yeǧis n Fuṭi-Faraɛ, akehhan n Un.   

21 Tarwa n Binyamin: Bilaɛ d Bakir d Acbil d Jira d Naɛman d Iḥi d Ruc d Muffim d Ḥuffim d Ard.   

22 Ina tuɣa aten d iḥenjiren n Raḥil, inni dd-ittwawarwen i Yaɛqub, marra arbeɛṭac d arruḥ.

23 Tarwa n Dan: mɣir Ḥucim.

24 Tarwa n Naftali: Yaḥaṣwil d Juni d Yiṣru d Cillim.   

25 Ina tuɣa aten d iḥenjiren n Bilha, tenni i d as iwca Laban i Raḥil yeǧis. Turuw as-dd ina i Yaɛqub, ina marra tuɣa aten sebɛa d arruḥ.   

26 Marra řeɛmur nni dd-yusin ɣar Miṣra ak-d Yaɛqub, inni dd-iffɣen zeg uɣezdis nnes, břa timɣarin n iḥenjiren n Yaɛqub, ina marra tuɣa aten di setta u-settin řeɛmur.

27 Tarwa n Yusuf inni d as dd-ittwaxeřqen di Miṣra, aqa tnayen n řeɛmur. Marra řeɛmur n taddart n Yaɛqub nni dd-yusin ɣar Miṣra, tuɣa aten di sebɛin.   

28 Uca netta issekk Yahuda zzates ɣar Yusuf, ḥima ad isscen abrid zzates ɣar Jucan uca iwḍen ɣar temmurt n Jucan.

29 Indeh Yusuf ɛawed akarru nnes uca igeɛɛed ɣar Jucan, maḥend ad iřqa Israil, babas. Umi d as immeř ixef nnes, ingez as x yiri, iqqim ittru x yiri nnes aṭṭas.

30 Inna Israil i Yusuf: “Řexxu zemmareɣ necc ad mmteɣ, řexxu umi ẓriɣ aɣembub nnec, zeɛma aqa ɛad teddared!”

31 Xenni inna Yusuf i yaytmas u i aytbab n taddart n babas: “Ad geɛɛdeɣ ad xebbareɣ firɛun, ad iniɣ: ‘Aytma d taddart n baba, inni iǧan di temmurt n Kenɛan, aqa usin-dd ɣari.

32 Iryazen d imeksawen n wuǧi, tuɣa ceɣřen ixef nsen ak d řebhayem. Aqa iwyen-dd uǧi nsen d ifunasen d tfunasin nsen d marra min ɣarsen.’

33 Mařa imsar ad awem dd-iřaɣa firɛun uca ad awem yini: ‘Min teɛna řxedmet i tᵉtteggem?’,

34 ad tinim: ‘Imsexxaren nnec d iryazen inni iceɣřen ak-d řebhayem zi temẓi nsen ař i řexxu, neccin uřa d řejdud nneɣ!’, ḥima ad ɣarwem yiři ttesriḥ maḥend ad tzedɣem di temmurt n Jucan, minzi kuř ameksaw n wuǧi, aqa-t d jjɛifect i Imiṣriyyen.”   

□ 

46:7 marra tarwa nnes - s Tɛibranit ‘marra zzariɛet nnes’.

□ 

46:9 Ḥanuk - xzar afesssar ɣar Amz. 4:17. Fallu - ‘aryaz icenɛen’. Ḥaṣrun - ‘wenni d iqewwaren s ijj n řḥiḍ’. Karmi - ‘tazayart inu’ niɣ ‘bab n tzayart’.

Israil ad izdeɣ di Jucan

47

1 Řami dd-yusa Yusuf, ixebbar firɛun, inna as: “Baba d aytma d wuǧi nsen d ifunasen d tfunasin nsen d marra min ɣarsen, aqa usin-dd zi temmurt n Kenɛan. Xzar, aqa aten di temmurt n Jucan.”   

2 Uca zi jar marra aytmas yiwi xemsa n yeryazen, iqeddem as ten i firɛun.

3 Xenni inna firɛun i yaytmas: “Min teɛna řxedmet i tᵉtteggem?” Nitni arrin-dd x firɛun: “Imsexxaren nnec d imeksawen n wuǧi, am neccin am řejdud nneɣ.”   

4 Nnan ɛawed i firɛun: “I tzeddiɣt di temmurt-a am ibarraniyyen i dd-nusa, minzi war yeǧi wefsu i wuǧi n imsexxaren nnec, minzi řaẓ iqseḥ di temmurt n Kenɛan. Xenni řexxu, nettzaweg i cek, ejj imsexxaren nnec ad zedɣen di temmurt n Jucan!”

5 Uca issiweř firɛun ak-d Yusuf, inna: “Babac d aytmac usin-dd ɣarek.

6 Tammurt n Miṣra aqa-tt nnec marra. Ejj babac d aytmac ad zedɣen di temmurt iṣebḥen, ejj i-ten ad zedɣen di temmurt n Jucan uca mařa tḥekkared belli aqa jar asen iryazen iwengiten, ggem ten d imeḥḍayen x řebhayem inu.”

7 Uca indeh Yusuf babas, iqeddem i-t i firɛun uca Yaɛqub ibarek firɛun.

8 Inna firɛun i Yaɛqub: “Mechař ɣarek n iseggʷusa?” □  

9 Yaɛqub yarra-dd x firɛun: “Mya u-třatin n iseggʷusa i ddareɣ d abarrani. Ussan n iseggʷusa n tudart inu yuqřiřen u ccuren s řɣar. War iwiḍen ca wussan n iseggʷusa n tudart n řejdud inu deg wussan n lɣurba nsen.”   

10 Xenni Yaɛqub ibark firɛun uca iffeɣ ssenni zzat i wudem n firɛun.

11 Isscen Yusuf tazeddiɣt i babas d aytmas, iwca asen tasɣart di temmurt n Miṣra, zi lemliḥ n temmurt, di temmurt n Raɛamsis am mammec t iweṣṣa firɛun.

12 Iɛewweř Yusuf babas d aytmas d marra taddart n babas. Iɛewweř uřa d macca i iḥenjiren imeẓyanen. □  

Aseyyar n Yusuf di řweqt n řaẓ

13 Aɣrum tuɣa war iǧi di temmurt marra, minzi řaẓ tuɣa iqseḥ aṭṭas, ařami tiweḍ temmurt n Miṣra d temmurt n Kenɛan fennant s řaẓ.

14 Xenni iyru Yusuf marra nnuqart nni ittwafen di temmurt n Miṣra u di temmurt n Kenɛan deg ubeddeř n imendi i isɣin. Igga Yusuf nnuqart nni di taddart n firɛun.

15 Umi teqḍa nnuqart zi temmurt n Miṣra d temmurt n Kenɛan, usin-dd marra Imiṣriyyen ɣar Yusuf nnan: “Ewc aneɣ aɣrum, maɣar mayemmi ɣa nemmet zzatek? War din ɛad ca nnuqart.”

16 Yusuf inna: “Mařa war ɣarwem bu nnuqart ɛad, wcem xenni řebhayem nwem u necc ad awem wceɣ macca deg ubeddeř n řebhayem nwem.”

17 Nitni iwyen-dd řebhayem nsen ɣar Yusuf uca iwca asen Yusuf aɣrum deg wemcan n iysan d wuǧi d ifunasen d tfunasin d yeɣyař nsen uca issecc i-ten s weɣrum deg wemcan n marra řebhayem nsen deg useggʷas nni.

18 Umi iɛdu useggʷas nni, usin-dd ɣares deg useggʷas wiss tnayen uca nnan as: “War nᵉtteffar ca x sidi inu belli aqa nnuqart nneɣ teqḍa uca řebhayem aqa atent deg ufus n sidi inu. War iqqim walu zzat i wudem n sidi inu, mɣir arrimet nneɣ d iyyaren nneɣ.

19 Mayemmi ɣa nemmet zzat i tiṭṭawin nnec, uřa d neccin uřa d iyyaren nneɣ? Seɣ aneɣ, tesɣed tammurt nneɣ i weɣrum uca neccin d temmurt nneɣ ad niři d imsexxaren n firɛun. Ewc aneɣ zzariɛet ḥima ad neddar war nettmetti ca uca tammurt war tᵉddikkwiř d amessuci!”

20 Xenni isɣa Yusuf marra tammurt n Miṣra i firɛun, minzi Imiṣriyyen zzenzen marra iyyar nsen, minzi tuɣa řaẓ iqseḥ xasen. U ammu i tedweř temmurt d agřa n firɛun.

21 Uca issmuṭṭiy řgens zeg uneggaru n weymir ař aneggaru nneɣni n weymir n Miṣra ɣar tneddam.

22 Mɣir tammurt n ikehhanen war tt isɣi ca. Aqa ikehhanen ɣarsen ict n řmunet zi firɛun, nitni ttᵉtten tasɣart nsen, tenni i d asen iwca firɛun. X uya war zzenzen ca tammurt nsen.

23 Xenni inna Yusuf i řgens: “Xzar, ass-a necc sɣiɣ kenniw uřa d tammurt nwem i firɛun. Xzarem, aqa da zzariɛet nwem. Zarɛem zzayes tammurt!

24 Zi řɣiǧet ad tewcem tasɣart texmusect i firɛun u arebɛa n tseqqar i iqqimen ad iřint i yixef nwem d zzariɛet i yeyyar uca ad iřint, maḥend ad zzaysent teccem kenniw ak-d aytbab n taddart nwem u ɛawed, maḥend ad zzaysent ccen iḥenjiren imeẓyanen nwem.”

25 Nitni nnan: “Cek teḥḍid tudart nneɣ. Ejj aneɣ ad naf arḍa di tiṭṭawin n sidi inu uca neccin ad niři d imsexxaren i firɛun.”

26 Igga Yusuf man aya d tawṣeyyet i din iǧan ař ass-a, belli ict n tesɣart n texmusect n řɣiǧet n temmurt n Miṣra ad tiři i firɛun. Mɣir iyyaren n ikehhanen qqimen d agřa nsen, war ddikkwiřen ca d agřa n firɛun.

Řmewt n Yaɛqub tudes-dd

27 Ammu i izdeɣ Israil di temmurt n Miṣra, di temmurt n Jucan, mellken dayes uca wcin řɣiǧet uca ktaren s yijj n cckel imɣar.

28 Iddar Yaɛqub di temmurt n Miṣra sbeɛṭac n iseggʷusa uca tuɣa ussan n Yaɛqub, iseggʷusa n tudart nnes, mya u-sebɛa u-rebɛin n iseggʷusa.

29 Umi dd-iwḍen wussan i Israil ad immet, iřaɣa-dd x Yusuf mmis, inna as: “Mařa ufiɣ arḍa di tiṭṭawin nnec, ttzawageɣ cek, ad tegged afus nnec sadu tmeṣṣaḍt inu uca egg akidi s tmexsiwt icewwaren d řaman u war d ayi neṭṭeř ca di Miṣra,   

30 maca xmi ɣa ggeɣ ad areyyḥeɣ jar řejdud inu, xenni awi ayi zi Miṣra uca nḍeř ayi deg wenḍeř nsen. Yarra-dd xas: “Necc ad ggeɣ min tennid!”

31 Xas uca inna as: “Jaǧ ayi!”, uca ijjuǧ as. Řexdenni yuḍar Israil x uzeǧif n qama.   

□ 

47:8 Mechař ɣarek n issegʷusa? - s Tɛibranit ‘Mecḥař ussan n iseggʷusa n tudart nnec?’

□ 

47:12 macca i iḥenjiren - s Tɛibranit ‘macca i uqemmum n iḥenjiren’.

Yaɛqub ibarek tarwa n Yusuf

48

1 Awarni man aya imsar, ittwanna i Yusuf: “Xzar, aqa babac iḥřec!” Xenni iksi akides tnayen n iḥenjiren nnes Manassa d Ifrayim.

2 Xebbaren Yaɛqub, nnan: “Xzar, aqa mmic Yusuf ad ɣarek dd-yas!” Xenni igga Israil uř deg ixef nnes uca ikkar iqqim x qama.

3 Xenni inna Yaɛqub i Yusuf: “Arebbi, Amzemmar x kuřci, aqa iban ayi-dd di Luz, di temmurt n Kenɛan, u aqa Netta ibark ayi.   

4 U aqa Netta inna ayi: “Xzar, ad cek arreɣ ad tegged řɣiǧet uca ad cek kettareɣ, ad cek ggeɣ d ijj n wegraw n řegnus, ad ac wceɣ tammurt-a d agřa i řebda u i zzariɛet nnec awarni ac.   

5 Uca řexxu, aqa tnayen n iḥenjiren nnec, Ifrayim d Manassa, inni d ac dd-ittwaxeřqen di temmurt n Miṣra qbeř i ɣarek dd-usiɣ di temmurt n Miṣra, aqa aten inu, am Rubin d Cimɛun i iǧan inu.   

6 Maca inni d ac dd-ittwaxeřqen awarni asen, ad iřin nnec. Ad ttwasemman x yisem n aytmatsen di řwart nsen.

7 Umi dd-usiɣ zi Fadan-Aram, temmut Raḥil zzati di temmurt n Kenɛan deg webrid, řami tuɣa ɛad war tiggʷij x Ifrata. Neḍřeɣ tt din deg webrid ɣar Ifrata!”, aqa-tt d Bayt-Laḥm.   

8 Iẓra Israil iḥenjiren n Yusuf, inna: “Min ɛnan ina?”

9 Yarra-dd Yusuf x babas: “D iḥenjiren inu i d ayi iwca AREBBI danita.” Inna as: “Sqarrbem ten-dd ɣari uca ad ten barkeɣ!”

10 Tuɣa tiṭṭawin n Israil uẓɣent s tewsar, war iqqim ittwařa. Issqarreb as ten-dd, xenni issudem i-ten, idarreɛ asen.

11 Inna Israil i Yusuf: “War d ayi ittɣiř ad ẓareɣ ɛad udem nnec. Xzar, AREBBI igga ayi ad ẓareɣ ɛad tarwa nnec!” □  

12 Xenni issḍar i-ten Yusuf x ifadden nnes uca ibendeq s wudem nnes ɣar temmurt.

13 Uca iksi i-ten Yusuf s tnayen idsen, Ifrayim s ufusi nnes arendad n uzeřmaḍ n Israil u Manassa s uzeřmaḍ nnes arendad n ufusi n Israil uca issqarreb as ten-dd.

14 Isswiẓẓeḍ Israil yefus nnes, issars i-t x uzeǧif n Ifrayim, waxxa tuɣa-t d amaẓuẓ, d azeřmaḍ nnes x uzeǧif n Manassa. Issars ammu ifassen nnes mammec nneɣni neɛmada, waxxa Manassa tuɣa-t d amenzu.

15 Israil ibark Yusuf, inna: “D AREBBI, wenni umi řejdud inu, Ibrahim d Isḥaq, uyuren zzates, AREBBI, wenni iǧan d Ameksaw inu zeg wami ǧiɣ ař ass-a, □    

16 lmalak nni d ayi ifdin zi marra tuɛeffna, iři netta ad ibark iḥenjiren-a u iři ad ittwařaɣa isem inu daysen uřa d isem n řejdud inu, Ibrahim d Isḥaq. Iři ad mmarenyen ař ɣa dewřen d ijj n ubarru am iseřman deg waman di řwesṭ n temmurt!” □    

17 Umi iẓra Yusuf, belli babas igga afus afusi nnes x uzeǧif n Ifrayim, tuɣa-tt d ict n řeɛřamet war teḥḥři ɣares di tiṭṭawin nnes uca iṭṭef afus n babas, ḥima ad t ibeddeř zeg uzeǧif n Ifrayim ɣar uzeǧif n Manassa.

18 Inna Yusuf i babas: “War ttegg ca ammu, a baba, minzi d wa d amenzu, egg afusi nnec x uzeǧif nnes.”

19 Maca babas war ixs ca, inna: “Ssneɣ, a mmi, ssneɣ. Ɛawed netta ad idweř d ijj n řgens, ad imɣar ɛawed, maca umas amaẓuẓ ad yiři ktar zzayes, zzariɛet nnes ad tedweř d tacurret n řegnus.”   

20 Uca ammu i ten ibarek deg wass nni, inna: “Dayek, deg yisem nnek, a Yusuf ad ibarek řgens Israil, ad inin: ‘Ad kenniw yarr AREBBI am Ifrayim d Manassa!’ ” Uca yarra Ifrayim ad ibedd zzat i Manassa.   

21 Awarni as inna Israil i Yusuf: “Xzar, ad mmteɣ, maca AREBBI ad yiři akidwem, ad kenniw issmuṭṭiy ɣar temmurt n řejdud nwem.

22 Aqa wciɣ ac ict n tesɣart n idurar x min wciɣ i yaytmac, tenni ksiɣ necc zeg ifassen n Imuriyyen s ssif d řqews inu.”   

□ 

48:11 tarwa nnec - s Tɛibranit ‘zzariɛet nnec’.

□ 

48:15 zzates - s Tɛibranit ‘zzat i uɣembub nnes’, ixs ad yini ‘di řḥeḍra nnes’.

□ 

48:16 ifdin - xzar Izhd. 78:35.

Yaɛqub ibarek tarwa nnes

49

1 Iřaɣa Yaɛqub x iḥenjiren nnes, inna: “Smunem-dd ixef nwem, ad awem iniɣ min d awem ɣa imsaren deg uneggar n wussan.

2 Smunem-dd ixef nwem uca sřem, a tarwa n Yaɛqub, sřem i Israil, babatwem.

3 Rubin, cek d amenzu inu, jjehd inu, d amezwar n teryast inu, aqa cek d amseḍfar inu di řuɛřa, d amseḍfar inu di řɛezz.   

4 Cek amecnaw aman ittneqřaben, war dd ayi tḍeffared, aqa cek tgeɛɛded ɣar řectu n řemřac n babac, řexdenni tessfeḍḥed t, aqa ɣar řectu inu igeɛɛed.   

5 Cimɛun d Lawi d awmaten! Řemwas nsen d řesnaḥ n lɛunf.

6 Di tmeɛmuč nsen war ittidef řeɛmar inu deg wegraw nsen war icarrec wuř inu. Aqa deg uxeyyeq nsen nɣin ijj n weryaz uca iɛjeb asen ad qessen iẓewran n iḍaren n ufunas.   

7 D amenɛuř axeyyeq nsen, minzi wanita ijhed aṭṭas, uřa d aduqqez n ufugem nsen, minzi iqseḥ. Necc ad ten bḍiɣ x Yaɛqub, ad ten ssuyuseɣ di Israil.   

8 Yahuda, aytmac ad cek ssemɣaren. Afus nnec ad yiři x yiri n řɛedyan nnec u iḥenjiren n babac ad ac bendqen.

9 Yahuda d ijj n mmis n wayrad. Zi zzardet i tuřyed, a mmi. Iqwes amecnaw ayrad u amecmaw tayradt. Wi izeɛɛemen ad t-dd-issfaq?   

10 Taɣɣarct n řḥakem war ittwakkes x Yahuda uřa d azeǧaḍ n ṣṣulṭa zi jar iḍaren nnes, ař dd ɣa yas wenni i ɣa iwcen arraḥet uca ad as ṭaɛen řegnus.   

11 Iqqen ɣar tzayart asnus nnes d mmis nnes n teɣyuč ɣar tzayart icennɛen aṭṭas, issird arruḍ nnes di binu u arruḍ nnes deg idammen n uḍiř.

12 Tiṭṭawin nnes d tibarcanin s binu u tiɣmas nnes d ticemřařin s uɣi.

13 Zabulun ad izdeɣ ɣar tma n řebḥar, ad yiři d řmuyyi i iɣarruba. Aɣezdis nnes ad yareyyeḥ x Ṣidun.   

14 Issakar d ijj n weɣyuř iqseḥ, izzeř jar tnayen n řmedwat.

15 Umi iẓra arraḥet d lemliḥ u tammurt aqa tarecceq, iqwes, igga tiɣarḍin nnes maḥend ad yarbu arrmeḥ uca ammu i idweř sadu azayřu n ismeɣ.

16 Dan ad iḥkem řgens nnes am yict zi tqebbař n Israil.

17 Ad yiři Dan d afiɣar deg webrid, tařefsa deg umesruq, wenni izeɛɛfen deg inirzawen n uyis, ař ɣa iwḍa wenni xas inyin ɣar ḍeffar.

18 Asenjem nnec i ttrajiɣ, a SIDI!

19 Jad, ad xas ḥejment bandiyyat, maca ad xasen idarrec.

20 Acir, aɣrum nnes ad yiři d aɣrum ismen, netta ad iqeddem macca yiziden igellden.

21 Naftali d ict n tudadt ittwaḍeřqen, issuffuɣ awařen cnan.

22 Yusuf d mmis n tcejjart itticen řɣiǧet, mmis n tcejjart itticen řɣiǧet ɣar tařa. Yessis ggurent x weɣbar.   

23 Nitni ssarezgen xas tudart, neyycen xas, wah imjebbaden n řqews ḍfaren t,   

24 maca řqews nnes iqqim imḥeḍ u iɣaǧen n ifassen nnes qqimen arxun s ifassen n Umzemmar n Yaɛqub - x uya Netta d Ameksaw d taṣḍart n Israil -

25 s Arebbi n babac wenni cek i ɣa iɛawnen, Amzemmar x kuřci, wenni cek i ɣa ibarken s lbarakat n ujenna sennej, s lbarakat n waman ihewřen i din iǧan swadday, s lbarakat n tubbect d řemřawet.

26 Lbarakat n babac d timeqqranin uɛřant x lbarakat n yinni d ayi dd-yejjin uca ttakkwaḍent ɣar tqiccatin n tewririn n řebda. Ad iřint x uzeǧif n Yusuf, x tuccent n ucuwwaf n wenni yarebbu ttaj n weɛzar jar aytmas .   

27 Binyamin d ijj n wuccen ittmezzaq. Ɣar ṣṣbeḥ ad isarḍ zzardet u s ǧiřet ibeṭṭa takeccaḍt.”

28 Marra ina d tenɛac n tqebbař n Israil. D man aya min d asen inna babatsen uca ibark i-ten, wah, ibark i-ten, kuř ijj s lbaraka nnes.

29 Yumur i-ten, inna asen: “Ad mmarenyeɣ ɣar řgens inu. Neḍřem ayi ak-d řejdud inu deg ifri wenni iǧan deg iyyar n Ifrun, Aḥitti,

30 deg ifri wenni iǧan deg iyyar n Makfila i iǧan zzat i Mamri di temmurt n Kenɛan, tenni isɣa Ibrahim ak-d yeyyar zi Ifrun, Aḥitti, ḥima ad yiři d anḍeř nnes.   

31 Dinni i neḍřen Ibrahim d Sara tamɣart nnes. Dinni i neḍřen Isḥaq d temɣart nnes Rifqa. U necc neḍřeɣ din Liya.   

32 Iyyar s ifri i tuɣa dayes iǧan immseɣ x tarwa n Ḥit.”

33 Umi ikemmeř Yaɛqub ad iweṣṣa iḥenjiren nnes, ikemmec iḍaren nnes di qama, iffeɣ i-t buḥbeř uca immarni ɣar řgens nnes.   

Anḍeř n Yaɛqub

50

1 Xenni ingez Yusuf x uɣembub n babas, iru xas uca issudem i-t.

2 Yumur Yusuf i imsexxaren nnes, iḍbiben, ad ḥennḍen babas uca iḍbiben ḥennḍen Israil.

3 Arebɛin n wussan i dayes kkin, minzi ḥdajen ussan nni maḥend ad kemmřen aḥenneṭ uca run marra Imiṣriyyen sebɛin n wussan di ssibbet nnes.

4 Umi ɛdun wussan n řeɛzat xas, issiweř Yusuf ak-d yenni n taddart n firɛun, inna: “Mařa ufiɣ řexxu arḍa di tiṭṭawin nwem, ttzawageɣ kenniw, ad tessiwřem deg imejjan n firɛun, inim:

5 “Baba inu ijja ayi ad jjaǧeɣ uca inna: ‘Aqa ttmettiɣ. Ittxeṣṣa ad ayi tneḍřed deg wenḍeř nni neqceɣ i yixef inu di temmurt n Kenɛan!’ Xenni, ttzawageɣ, ejj ayi ad raḥeɣ řexxu ad neḍřeɣ baba uca awarni man aya ad dd-ɛeqbeɣ.”   

6 Uca inna firɛun: “Ruḥ, nḍeř babac, am mammec yarra cek ad as tejjuǧed.”

7 Uca igeɛɛed Yusuf ḥima ad inḍeř babas uca geɛɛden marra imsexxaren n firɛun akides, imɣaren n taddart nnes d marra imɣaren n temmurt n Miṣra,

8 uřa d marra taddart n Yusuf d aytmas nnes d taddart n babas. Mɣir iḥenjiren imeẓyanen nsen d wuǧi nsen d ifunasen d tfunasin nsen jjin ten di temmurt n Jucan.

9 Geɛɛden akides ikarruten d yinni inyin x yeysan uca ggin ijj n uqarru n řɛeskar imɣar.

10 Umi iwḍen ɣar unedrar n Atad, wenni iǧan x ujemmaḍ n L’Urdun, ssgeɛɛden din ict n tɣuyyit temɣar, tejhed aṭṭas uca igga Yusuf din ijj n wecḍan x babas i yijj n řmijař n sebɛa n wussan.

11 Ẓrin imezdaɣ n temmurt, ayt n Kenɛan, acḍan deg unedrar n Atad, nnan: “Wa d acḍan imɣar n Imiṣriyyen.” X uya řaɣan isem nnes Abal-Miṣrayim, wenni iǧan x ujemmaḍ n L’Urdun. □  

12 Ggin as iḥenjiren nnes am mammec ten iweṣṣa.

13 Arbun t iḥenjiren nnes ɣar temmurt n Kenɛan, neḍřen t deg ifri deg iyyar n Makfila nni isɣa Ibrahim ak-d yeyyar zi Ifrun, Aḥitti, arendad n Mamri, maḥend ad yiři d anḍeř nnes.   

14 Awarni řami inḍeř babas, iɛqeb Yusuf ɣar Miṣra, netta d yaytmas d marra inni akides dd-igeɛɛden, maḥend ad neḍřen babas.

15 Umi ẓrin aytmas n Yusuf babatsen immut, nnan: “Mařa icarh aneɣ Yusuf, ad aneɣ ixeǧeṣ nican marra řɣar nni dayes negga.”

16 S uyenni ssekken ad xebbaren Yusuf s man aya, nnan: “Babac iweṣṣa qbeř řmewt nnes, inna:

17 ‘Ammu i ɣa tinim i Yusuf: Ttzawgeɣ cek, ɣfar řexxu axeṭṭu n aytmac d ddenb nsen d řɣar i d ac ggin. Ɣfar řexxu axeṭṭu n imsexxaren n AREBBI n babac!’ ” Uca isɣuy Yusuf am kis ssiwřen ammu.

18 Xenni usin-dd ɛawed aytmas s yixef nsen, wḍan as zzat i uɣembub nnes, nnan: “Aqa-neɣ da d imsexxaren nnec!”

19 Yarra-dd xasen Yusuf: “War tteggʷdem ca! Ma aqa ayi necc deg wemcan n AREBBI?   

20 Waxxa kenniw txarrṣem dayi s řɣar, aqa AREBBI inwa zzayes řxar, ḥima ad yegg am mammec i teǧa ass-a, ad yejj di tudart ijj n řgens d ameqqran.   

21 Řexxu, war tteggʷdem ca! Necc ad kenniw ɛewwřeɣ, kenniw d iḥenjiren imeẓyanen nwem.” Ammu ten issfewwej uca issiweř akidsen ɣar wuřawen nsen.

22 Tuɣa Yusuf izeddeɣ di Miṣra, netta d taddart n babas, uca iddar Yusuf mya u-ɛecra n iseggʷusa.

23 Iẓra Yusuf iḥenjiren n Ifrayim ař jjiř wiss třata. Aqa ttwarwen-dd iḥenjiren n Makir, mmis n Manassa, ɛawed x ifadden n Yusuf.   

24 Uca inna Yusuf i yaytmas: “Necc ad mmteɣ, maca AREBBI ad kenniw yarzef s tidett uca ad kenniw issgeɛɛed zi temmurt-a ɣar temmurt i iwaɛd s tjaǧit i Ibrahim d Isḥaq d Yaɛqub.”   

25 Xas uca issjjuǧ Yusuf ayt n Israil, inna: “AREBBI ad kenniw yarzef s tidett uca xenni ad teksim ssa iɣsan inu!”   

26 Immut Yusuf umi tuɣa ɣares mya u-ɛecra n iseggʷusa. Ḥennḍen t uca ssarsen t di řmeḥmeř n umettin di Miṣra.

□ 

50:11 Abal-Miṣrayim - isem-a wanita ixs ad yini ‘acḍan n Imiṣriyyen’.

Uffuɣ

Beddu n tesmuɣi n Israil

1

1 Ina d ismawen n ayt n Israil i dd-yiwḍen ak-d Yaɛqub ɣar Miṣra. Yusa-dd kuř ijj zzaysen ak-d aytbab n taddart nnes: □    

2 Rubin, Cimɛun, Lawi d Yahuda, □  

3 Issakar, Zabulun d Binyamin,

4 Dan d Naftali, Jad d Acir.

5 Marra řeɛmur nni dd-iffɣen zi tmeṣṣaḍt n Yaɛqub, tuɣa aten di sebɛin. Yusuf tuɣa-t di Miṣra.   

6 Immut Yusuf d marra aytmas, d jjiř nni marra.

7 Mmarenyen ayt n Israil u jjin-dd řɣiǧet ařami zzaysen tesfuffi temmurt uca ttwaktaren uca dewřen jehden aṭṭas, minzi teccur zzaysen temmurt.   

8 Iffeɣ-dd xenni ijj n ujeǧid d jdid iḥekkem x Miṣra, wenni tuɣa war issin Yusuf.   

9 Inna i řgens nnes: “Xzar, řgens n ayt n Israil imɣar u ijhed xaneɣ.

10 Řexxu, aqa ad xas neḥkem s řeɛqeř, ḥima war ittmarni řgens ktar, uca, mařa imsar ikkar ca n řbaruḍ, ad idweř ak-d řɛedyan nneɣ, ad yegg řḥarb akidneɣ uca xenni ad iffeɣ zi temmurt.”   

11 Nitni ggin xasen imeḥḍayen x warbar n tesmuɣi, ḥima ad ssdeǧen řgens s ddquřat i xasen ssarebbun. Bnan i firɛun, ajeǧid, tineddam n řexzen: Fitum d Raɛamsis.

12 Maca mecḥař ma deǧen nitni řgens, amenni i igma u ibezzeɛ řgens, ařami iwḍen nitni ad carhen ayt n Israil aṭṭas.   

13 Uca arrin Imiṣriyyen ayt n Israil d isemɣan s uɣiř

14 uca ssarezgen tudart nsen s tesmuɣi iqesḥen deg ubeǧaɛ d llajur uřa di marra tesmuɣi deg iyyaren. Marra tasmuɣi i ggin nitni di řwest nsen, tuɣa tt s uɣiř. □  

15 Issiweř ujeǧiḍ n Miṣra ak-d řqabřat tiɛibraniyyin, icten zzaysent qqaren as Sifra, u tenneɣni qqaren as Fuɛat.

16 Inna: “Xmi ɣa tɛawnent timɣarin tiɛibraniyyin ad arwent, uca ad texzarent xmi ttɣimant x iẓra maḥend ad arwent, ittxeṣṣa kennint ad nɣent aḥenjir mařa d mmis, maca mařa d yeǧis, jjent tt ad teddar!”

17 Maca řqabřat tuɣa tteggʷedent AREBBI, war ggint muxas tent yumur ujeǧid n Miṣra, maca ḥḍant tudart n iḥenjiren.

18 Xenni iřaɣa ujeǧid n Miṣra i řqabřat, inna asent: “Maɣar teggint aya, aqa teḥḍant tudart n iḥenjiren?”

19 Řqabřat arrint x firɛun: “Tiɛibraniyyin war ǧint am Timiṣriyyin, minzi nitenti jehdent, ttarwent qbeř ma ad ɣarsent dd-tas řqabřa.”

20 Uca AREBBI igga mliḥ i řqabřat uca immarni řgens, dewřen jehden s waṭṭas.

21 Minzi řqabřat ggʷedent AREBBI, imsar, aqa yarzeq i-tent-i-dd s tudrin ak-d řwacun. □  

22 Řexdenni yumur firɛun marra řgens nnes, inna: “Kuř aḥenjir i dd ɣa ixeřqen ad t tenḍarem deg iɣzar u marra taḥenjirt i dd ɣa ixeřqen ad tt tejjem ad teddar.”   

Tageldit n Miṣra (Uffuɣ 1-14)

□ 

1:1 Israil - wanita d isem n jdid i Yaɛqub. Xzar Amz. 32:29.

□ 

1:2 \bd afessar n řmeɛna n ismawen n ayt n Israil - xzar Amz. 49.

□ 

1:14 tasmuɣi - ‘řxedmet n isemɣan’.

□ 

1:21 yarzeq - s Tɛibranit ‘yegga’.

Axřaq n Musa d tarewřa nnes

2

1 Uca iffeɣ ijj n weryaz zi raǧ n taddart n Lawi, yiwi ict n tḥenjirt n Lawi d tamɣart.   

2 Teksi temɣart s ddeyset uca turuw-dd aḥenjir. Umi teẓra belli iṣbeḥ uḥenjir, teffar i-t třata n iyuren. □    

3 Umi war tezmar ɛad ad t teffar, teksi as-dd ict n tsenduqt n uɣanim, tebra i-tt s ucarmuḍ d tizeft uca tessars dayes aḥenjir, tegga tasenduqt nni jar uɣanim x tma n iɣzar.

4 Tbedd wučmas ɣar řaggʷaj, maḥend ad tẓar min zzayes ɣa ggen.

5 U xzar, tehwa yeǧis n firɛun, maḥend ad tessird ixef nnes deg iɣzar. Tuɣa timsexxarin tibřiɣin nnes ggurent x tma n iɣzar. Nettat teẓra tasenduqt deg uɣanim uca tessekk tismeɣt nnes uca teksi tt-i-dd.   

6 Ařami tt tarzem, teẓra aḥenjir nni, uca xzar, aḥenjir tuɣa ittru. Yudef i-tt uziǧez, tenna: “Wa d ijj zeg iḥenjiren n Iɛibraniyyen!”

7 Řexdenni tenna učmas i yeǧis n firɛun: “Ma ad raḥeɣ ad řaɣiɣ x ict n temsuḍeḍt zi Tɛibraniyyin maḥend ad am tessuṭṭeḍ aḥenjir?”

8 Tenna as yeǧis n firɛun: “Ruḥ!” Truḥ teɛzarect, třaɣa i yemmas n uḥenjir.

9 Řexdenni tenna as yeǧis n firɛun: “Awi-dd aḥenjir-a, tessuṭṭeḍ i-t i necc u necc ad cem xeǧṣeɣ.” Teksi temɣart aḥenjir uca tessuṭṭeḍ i-t.

10 Umi igma uḥenjir, tiwyi i-t ɣar yeǧis n firɛun, idweř as am mmis uca tegga as Musa, tenna: “Aqa jebdeɣ t-i-dd zeg waman.”

11 Deg wussan nni imsar, umi igma Musa, aqa iffeɣ-dd ɣar aytmas, uca iẓra ddquřat i xasen ssarebbun. Iẓra ijj n Umiṣri iccat ijj n Uɛibrani, ijjen zeg aytmas.   

12 Ixzar da d diha, iẓra belli war din ḥed, xenni inɣa Amiṣri nni uca issnuffar i-t deg ijdi.

13 Umi dd-iffeɣ tiwecca nnes, iẓra tnayen n yeryazen Iɛibraniyyen ttmenɣan. Inna Musa i uɛeffan nni ittɛeddan: “Maɣar teccated jjar nnec?”

14 Inna netta: “Wi i cek iggin d řḥakem d řqaḍi xaneɣ? Ma cek teqqared aya umi cek tenwid ad ayi tenɣed am mammec tenɣid Amiṣri?” Řexdenni iggʷed Musa, inna: “S tidett tamesřact tᵉttwassen!”   

15 Umi isřa firɛun man aya, yarzu ad ineɣ Musa. Maca Musa yarweř zi firɛun uca izdeɣ di temmurt n Midyan uca iqqim din ɣar ijj n wanu.   

16 Akehhan n Midyan tuɣa ɣares sebɛa n yessis, tinni i dd-yusin ad ayment aman din uca ccurent sswarej, ḥima ad wardent uǧi n babatsent.

17 Usin-dd imeksawen uca uẓẓřen xasent. Ikkar Musa řexdenni, ifekk i-tent, iward uǧi nsent. □  

18 Umi dewřent ɣar babatsent umi qqaren Raɛuyil, inna asent: “Mayemmi dd-ttɛeqbent ass-a deɣya?” □  

19 Nitenti arrint-i-dd xas: “Ijj n weryaz d Amiṣri ifekk aneɣ zeg ifassen n imeksawen uca ɛawed yuyem aneɣ-dd aṭṭas n waman uca iward uǧi.” □  

20 Inna i yessis: “I mani yeǧa? Mayemmi tejjint aryaz nni din? Ruḥent řaɣant-i-dd xas ḥima ad icc aɣrum!”

21 Uca iqbeř Musa ad izdeɣ ak-d weryaz nni uca netta iwca as i Musa yeǧis Ṣaffura d tamɣart.

22 Tejja as-dd aḥenjir, igga as Jarcum, minzi inna: “Necc tuɣa ayi d aɣrib deg ict n temmurt d taɣribt xafi.” □    

23 Řami teɛdu waṭṭas n řweqt, immut ujeǧid n Miṣra uca weḥweḥen ayt n Israil di tesmuɣi i di tuɣa ddaren, ssɣuyen uca iɣuyyan nsen geɛɛden ɣar AREBBI zi tesmuɣi nsen.

24 Uca issḥess AREBBI i tɣuyyit nsen uca ixarreṣ AREBBI di Řɛahd nnes ak-d Ibrahim u ak-d Isḥaq u ak-d Yaɛqub.   

25 Ixzar AREBBI ɣar ayt n Israil uca yargeb AREBBI x řeɣben nsen.

□ 

2:2 iyuren - niɣ ‘cchur’.

□ 

2:17 imeksawen - niɣ ‘iničan’.

□ 

2:18 Raɛuyil - ɣares uřa d isem nneɣni, aqa-t Yitru. Xzar Ufuɣ 3:1. Isem-a ixs ad yini ‘ameddukkař n Arebbi’.

□ 

2:19 imeksawen - niɣ ‘iničan’.

□ 

2:22 Jarcum - isem-a wanita ixs ad yini ‘ijj n ubarrani (ǧiɣ) danita’.

Tařaɣit n Arebbi x Musa

3

1 Yarwes Musa uǧi n Yitru, aḍeggʷař nnes, akehhan n Midyan. Indeh uǧi awarni i řexřa uca yiwiḍ-dd ɣar wedrar n AREBBI, ɣar Ḥurib.

2 Iban as-dd lmalak n SIDI deg ijj n uceɛɛuř di řwesṭ n ijj n cbarq ak-d isennanen, u xzar, netta iẓra belli cbarq ak-d isennanen tuɣa tekkar dayes tmessi, maca cbarq war ittwacmeḍ ca.

3 Inna Musa: “Ejj ayi ad qewseɣ cwayt, maḥend ad ẓareɣ tameẓriwt nni tameqqrant, mayemmi cbarq ak-d isennanen war icemmeḍ ca.”

4 Řami iẓra AREBBI belli ijja abrid, maḥend ad iẓar man aya, iřaɣa-dd xas AREBBI zi řwesṭ n cbarq ak-d isennanen, inna: “Musa, Musa!” Netta yarra: “Aqa ayi da!”

5 Xenni inna Netta: “War dd-ttqarrab ca danita! Kkes tisiřa nnec zeg iḍaren nnec, minzi amcan i xef tbedded, aqa-t d tammurt tqeddes.”   

6 Inna ɛawed: “Necc d AREBBI n babac, AREBBI n Ibrahim, AREBBI n Isḥaq d AREBBI n Yaɛqub.” Řexdenni issduriy Musa aɣembub nnes, minzi iggʷed ad isweḍ di AREBBI.   

7 Inna SIDI: “Aqa ẓriɣ řmeḥnet i di iddar řgens inu i iǧan di Miṣra uca sřiɣ iɣuyyan nsen zzat i imzeyyaren nsen, aqa ssneɣ tamara nsen.   

8 Hwiɣ-dd ḥima ad fekkeɣ řgens zeg ifassen n Imiṣriyyen, ad t ssuffɣeɣ zi temmurt nni ɣar ict n temmurt teṣbeḥ d tmiriwt, ɣar ict n temmurt ifeyyḍen s uɣi d tamment, ɣar wemcan n ayt n Kenɛan d Iḥittiyyen d Imuriyyen d Ifiriziyyen d Iḥiwiyyen d Iyibusiyyen.

9 Xzar řexxu, aqa tiweḍ-dd ɣari tɣuyyit n ayt n Israil uca ɛawed ẓriɣ ddeǧ nsen i zi ten deǧen Imiṣriyyen.

10 Řexxu xenni, ruḥ, Necc ad cek ssekkeɣ ɣar firɛun u cek ad tsuffɣed řgens inu, ayt n Israil, zi Miṣra.”   

11 Xenni inna Musa i AREBBI: “Min ɛniɣ necc ařami ɣa raḥeɣ ɣar firɛun, ad ssuffɣeɣ ayt n Israil zi Misra?”

12 Netta inna as: “Necc ad kik iřiɣ u tanita ad ac tiři d řeɛřamet, belli Necc ssekkeɣ-dd cek: x minni i ɣa tessuffɣed řgens-a zi Miṣra, ad tɛebdem AREBBI x wedrar-a.”   

13 Xenni inna Musa i AREBBI: “Xzar, xmi dd ɣa awḍeɣ necc ɣar ayt n Israil, ad asen iniɣ: ‘AREBBI n řejdud nwem issekk ayi-dd ɣarwem!’, uca nitni ad ayi sseqsan: ‘Mammec d as qqaren?’, min d asen ɣa iniɣ xenni?”

14 Inna AREBBI i Musa: “NECC d NECC i ǧiɣ”. Uca inna ɛawed: “Ammu i ɣa tinid i ayt n Israil: NECC d NECC i ǧiɣ! aqa Netta d Wenni d ayi dd-issekken ɣarwem.”

15 Inna AREBBI ɛawed i Musa: “Ammu i ɣa tinid i ayt n Israil: ‘SIDI, AREBBI n řejdud nwem, AREBBI n Ibrahim d AREBBI n Isḥaq d AREBBI n Yaɛqub, issekk ayi-dd ɣarwem. D wa d Isem inu i řebda u Yisem wanita ad yiři i řidaret dayi zi jjiř ař jjiř.’

16 Ruḥ, tessmuned imɣaren n Israil, ini asen: ‘SIDI, AREBBI n řejdud nwem, AREBBI n Ibrahim d Isḥaq d Yaɛqub iban ayi-dd, inna: ‘Aqa xawem ḥinneɣ uca ẓriɣ min xawem sseɛdun di Miṣra.

17 Nniɣ: Necc ad kenniw ssuffɣeɣ zi řmeḥnet di Miṣra ɣar temmurt n ayt n Kenɛan d Iḥittiyyen d Imuriyyen d Ifiriziyyen d Iḥiwiyyen d Iyibusiyyen, ɣar ict n temmurt ifeyyḍen s uɣi d tamment.’

18 Ad sřen i tmijja nnec, uca ad traḥed, cek d imɣaren n Israil, ɣar ujeǧid n Miṣra, ad as tinim: ‘SIDI, AREBBI n Iɛibraniyyen, imsagar akidneɣ. Xenni řexxu, ejj aneɣ ad neṭṭef abrid ticři n třata n wussan di řexřa, ḥima ad nqeddem tiɣarṣa i SIDI, AREBBI nneɣ.’ □  

19 Maca Necc ssneɣ belli ajeǧid n Miṣra war kenniw ittejji ad traḥem uřa s ufus ijehden.

20 Xenni ad sswiẓẓḍeɣ afus inu, ad wteɣ Miṣra s marra lmuɛjizat inu i dayes i ɣa ggeɣ di řwesṭ nnes, uca awarni i man aya, netta ad kenniw yejj ad traḥem.

21 Ad ḥinneɣ x řgens-a zzat i tiṭṭawin n Imiṣriyyen uca ad imsar, xmi ɣa traḥem, war tᵉtteffɣem ca s ifassen xwan.

22 Ad tᵉttar kuř tamɣart zi tajjart nnes u zi tbarranit nni akides izeddɣen di taddart, řeqcuɛ n nnuqart d wureɣ d warruḍ, uca kenniw ad ten teggem x iḥenjiren d tḥenjirin nwem, uca ammu i ɣa tkeccḍem Miṣra.”   

□ 

3:18 taɣarṣt - tiɣarṣa - niɣ ‘ddebiḥet’, ‘ddbayeḥ’.

Arebbi issekk Musa ɣar Miṣra

4

1 Xenni yarra-dd Musa, inna: “Xzar, nitni war dayi ttimnen ca uca war ttesřin ca i wawař inu, minzi ad inin: ‘SIDI war d ac dd-iban ca!’ ” □  

2 Xenni inna as SIDI: “Min ɣarek deg ufus nnec?” Uca yarra-dd: “D taɣɣarct.”

3 Inna: “Nḍar i-tt x temmurt!” Inḍar i-tt x temmurt, tedweř d ijj ufiɣar uca yarweř Musa zzayes.

4 Řexdenni inna SIDI i Musa: “Swiẓẓeḍ afus nnec, ṭṭef i-tt zeg unewwar nnes ...” - uca isswiẓẓeḍ Musa afus nnes, iṭṭef i-tt uca tedweř ɛawed d taɣɣarct deg ufus nnes -

5 “... ḥima ad amnen belli aqa iban ac-dd SIDI, AREBBI n řejdud nsen, AREBBI n Ibrahim, AREBBI n Isḥaq d AREBBI n Yaɛqub.”

6 Inna as SIDI ɛawed: “Sidef afus nnec deg weḥsin nnec.” Uca issidef afus nnes deg weḥsin uca umi t-i-dd-ikkes, xzar, afus nnes ibarṣ am wedfeř. □  

7 Uca inna: “Arr afus nnec ɛawed deg weḥsin!” Yarra afus nnes deg weḥsin uca iɛqeb issuffeɣ i-t-i-dd ɛawed zeg weḥsin, uca xzar, idweř ɛawed am min iqqimen n arrimet nnes.

8 “Mařa war zzayek uminen ca u war ɣarek dd-ttesřin i min d asen i ɣa tini řeɛřamet tamezwarut, xenni ad amnen di min d asen ɣa tini řeɛřamet taneggarut.

9 Mařa nitni war uminen ca di tnayen n řeɛřamat-a u war d ac sřin ca, xenni ksi aman n iɣzar uca farreɣ i-ten x řaẓaɣ u aman nni teksid zeg iɣzar ad dewřen d idammen x řaẓaɣ.”   

10 Řexdenni inna Musa i SIDI: “A Sidi inu!, necc war ǧiɣ ca d aryaz n bu-tawařin, iḍennaḍ lla, uřa d fariḍennaḍ lla u zeg wami tebdid ad tessiwřed ak-d umsexxar nnec lla, minzi necc ɣari aqemmum ideqřen d iřes ideqřen.”

11 Inna as SIDI: “Wi iwcin aqemmum i bnadem? Niɣ wi iggin ḥed d aziynun niɣ d adehcur niɣ d wenni ittwařan niɣ d adarɣař? Ma war iǧi d Necc, SIDI?

12 Řexxu, ruḥ din, ad iřiɣ ak-d uqemmum nnec, ad ac ssecneɣ mliḥ min ɣa tinid.”   

13 Maca netta inna: “A Sidi inu, sekk s ufus nnec man wen i texsed ad tessekked.”

14 Řexdenni ittwassarɣ weɣḍab n SIDI x Musa, inna: “Ma war iǧi Harun, Alawi, d umac? Necc ssneɣ, aqa netta issen ad issiweř. Xzar, aqa ad kic imsagar u xmi cek ɣa iẓar, ad ifarḥ wuř nnes.

15 Uca cek ad kis tessiwřed, ad as tegged awařen deg uqemmum nnes. Ggur ad iřiɣ ak-d uqemmum nnec d uqemmum nnes, ad awem ssɣareɣ min ɣa tinim.   

16 Netta ad issiweř ak-d řgens deg wemcan nnec. Ad imsar ammu: netta ad ac yiři amecnaw aqemmum nnec u cek ad tiřid i netta amecnaw AREBBI.

17 Ad teksid taɣɣarct-a i zi ɣa tegged řeɛřamat deg ufus nnec.”

18 Iruḥ Musa uca idweř ɣar uḍeggʷař nnes Yitru, inna as: “Ejj ayi ad raḥeɣ, ad ɛeqbeɣ ɣar aytma nni iǧan di Miṣra, ḥima ad ẓareɣ, ma ɛad ddaren.” Inna Yitru i Musa: “Ruḥ di řehna.”

19 Inna SIDI ɛawed i Musa di Midyan: “Řuḥ, tdewřed ɣar Miṣra, minzi aqa mmuten marra inni tuɣa yarezzun řmewt nnec.”

20 Iksi Musa tamɣart nnes d iḥenjiren nnes uca issenya i-ten x weɣyuř, idweř-dd ɣar temmurt n Miṣra uca iksi Musa taɣɣarct n AREBBI deg ufus nnes.

21 Inna SIDI i Musa: “Xmi ɣa traḥed, ad dd-tdewřed ɛawed ɣar Miṣra, xzar ad tegged i firɛun marra lmuɛjizat nni d ac ggiɣ deg ufus nnec. Maca Necc ad ssqesḥeɣ uř nnes, řami war ixs ad iḍřeq i řgens.

22 Xenni ad tinid i firɛun: ‘Ammu i iqqar SIDI: Israil d mmi d amenzu inu.   

23 Aqa nniɣ ac: Ejj ad iffeɣ mmi ad ayi iɛbed! Maca cek tugid ad t tejjed. Xzar, Necc ad nɣeɣ mmic, amenzu nnec.’ ”

24 Imsar deg webrid, deg ijj n wemcan mani ɣa ssensen, immeřqa SIDI akides u Netta tuɣa ixs ad t ineɣ.

25 Řexdenni teksi Ṣaffura ict n txedmect n weẓru, texten řeɛdařyet n mmis uca teřqef as iḍaren nnes, tenna: “S tidett cek teǧid am yijj n yesři n idammen i necc”

26 Ijja i-t xenni. Řexḍenni tenna: “Cek d isři n idammen i teǧid!”, di ssibbet n ixtanen.

27 Inna SIDI i Harun: “Ruḥ ad teřqid Musa di řexřa!” Uca iruḥ, imsagar akides ɣar wedrar n AREBBI, issudem i-t.

28 Ixebbar Musa Harun x marra awařen i d as inna SIDI wenni i-t-i-dd-issekken uřa x marra řeɛřamat i d as yumur ad igg.

29 Xenni iruḥ Musa d Harun, ssmunen marra imɣaren n ayt n Israil,

30 uca issiweř Harun s marra awařen i tuɣa inna SIDI i Musa uca igga řeɛřamat qibač i tiṭṭawin n řgens.

31 Uca yumen zzaysen řgens, sřin belli SIDI izziǧez as ayt n Israil umi iẓra řmeḥnet i di ǧan, uḍaren uca bendqen as.

□ 

4:1 i wawař inu - s Tɛibranit ‘i tmijja inu’.

□ 

4:6 aḥsin - niɣ ‘abeḥrur’.

Musa d Harun zzat i firɛun

5

1 Awarni man aya yudef Musa d Harun ɣar Firɛun, nnan as: “Ammu i iqqar SIDI, AREBBI n Israil: ‘Ejj ad iraḥ řgens inu, ḥima ad ayi iɛeyyed di řexřa!’ ”

2 Maca firɛun inna: “Min iɛna SIDI umi ɣa sřeɣ i wawař nnes uca ad jjeɣ Israil ad iffeɣ. Necc war ssineɣ SIDI u war ttejjiɣ ad iraḥ Israil.” □    

3 Nitni nnan: “AREBBI n Iɛibraniyyen imsagar akidneɣ, ejj aneɣ xenni ad nraḥ ticři n třata n wussan di řexřa, ad nqeddem taɣarṣt i SIDI, AREBBI nneɣ, ḥima war d aneɣ iřeqqef s ṭṭaɛun niɣ s ssif.”   

4 Řexdenni inna asen ujeǧid n Miṣra: “Mayemmi, a kenniw, Musa d Harun, tessbeddem řgens x řxedmet nnes? Ruḥem kenniw, dewřem ɣar ddquřat i xawem iǧan!”

5 Inna firɛun: “Xzar, aqa řexxu řgens n temmurt d aṭṭas u kenniw texsem ad ten tessbeddem x warbar n ddquřat i xasen ttwaggent.”

6 Yumur firɛun deg wass nni i imzeyyaren n řgens u i iweqqafen nsen, inna:

7 “Zi ssa d tsawent war tticem ɛad řum i řgens maḥend ad zzayes ggen llajur am yiḍennaḍ d fariḍennaḍ. Jjem ten ad raḥen nitni, ad yrun řum i yixef nsen.

8 Řqedd n llajur i ggin iḍennaḍ d fariḍennaḍ ad xasen t teggem ɛawed, war zzayes tessneqqisem walu, minzi nitni d ifinyanen. X uya sɣuyyun ammu, qqaren: ‘Ejj aneɣ ad nraḥ ad nqeddem taɣarṣt i AREBBI nneɣ.’

9 Ittxeṣṣa řxedmet ad tiři tedqeř x iryazen-a, ḥima ad dayes řhan ammu uca war tticen ɛad taynit i wawařen ixarriqen.”

10 Řexdenni ruḥen imzeyyaren n řgens d iweqqafen nsen ggʷejen x Firɛun uca ssiwřen ak-d řgens, nnan: “Ammu i iqqar firɛun: ‘Necc war d awem tticeɣ ca ɛad řum.’

11 Ruḥem kenniw ad tyarwem řum mani t ɣa tafem, maɣar war xawem tᵉttwakkes walu zi řxedmet nwem.”

12 Řexdenni imbezzeɛ řgens x marra tammurt n Miṣra, ḥima ad yrun iɣeǧ deg wemcan n uřum.

13 Imzeyyaren ziyyaren xasen, nnan: “Kemmřem řxedmet nwem, kuř ass min dd-ittasen i kuř ass, am mammec tuɣa din řexdenni řum.”

14 Ttwafarcen iweqqafen n ayt n Israil, inni xasen ggin imzeyyaren n firɛun, nnan asen: “Mayemmi war tkemmřem tasɣart nwem n llajur am řebda, iḍennaḍ lla u ɛawed ass-a lla?”

15 Řexdenni usin-dd iweqqafen n ayt n Israil, sɣuyen ɣar firɛun, nnan: “Mayemmi tᵉttegged ammu ak-d isemɣan nnec?

16 War ittmewci bu uřum i isemɣan nnec, waxxa qqaren aneɣ: ‘Ggem llajur!’ U xzar, aqa isemɣan nnec ttᵉtten aɛmud, waxxa řɛib aqa-t di řgens nnec!”

17 Netta yarra-dd: “Kenniw d ifinyanen, d ifinyanen aṭṭas. X uya teqqarem: ‘Jjem aneɣ ad nraḥ maḥend ad nqeddem taɣarṣt i SIDI.’

18 Ruḥem řexxu ad txedmem. War d awem tticen ɛad ařum, waxxa ittxeṣṣa kenniw ad teqqimem tsebbřem řeɛbar n llajur!”

19 Řexdenni ẓrin iweqqafen n ayt n Israil, aqa-ten ḥařa, minzi ittwanna: “Kenniw war ssneqṣem walu zi llajur i dd-ittasen i kuř ass.”

20 Umi dd-ffɣen x firɛun, mmṣadafen ak-d Musa d Harun, inni tuɣa din ibedden ḥima ad ten rajan.

21 Nnan asen: “D SIDI, d wenni kenniw ittwařan, d wenni xawem i ɣa iḥekmen, minzi kenniw aqa tessarzgem aneɣ ɣar firɛun d imsexxaren nnes umi d asen teggim ssif deg ifassen nsen maḥend ad aneɣ nɣen.”

22 Řexdenni idweř Musa ɣar SIDI, inna: “A Sidi inu, mayemmi tegged řɣar di řgens-a, mayemmi d ayi tessqaded xenni?

23 Zeg wami udfeɣ ɣar firɛun ḥima ad ssiwřeɣ s Yisem nnec, ideǧ firɛun řgens-a u Cek qaɛ war tfekkid ca řgens nnec.”

□ 

5:2 i wawař nnes - s Tɛibranit ‘i tmijja nnes’.

SIDI issiweř ak-d Musa

6

1 Řexdenni inna SIDI i Musa: “Řexxu ad tẓared min ɣa ggeɣ i firɛun, minzi s ufus ijehden ad ten yejj ad raḥen, wah, s ufus ijehden ad xasen yaẓẓeř zi temmurt nnes.”

2 Issiweř AREBBI ɣar Musa, inna as: “Necc d SIDI,

3 Necc baneɣ-dd i Ibrahim, d Isḥaq d Yaɛqub am Arebbi, Amzemmar x kuřci, maca s Yisem inu ‘SIDI’, tuɣa war ɣarsen ttwassneɣ ca.

4 Ɛawed ssgeɛɛdeɣ Řɛahd inu akidsen aqa ad asen wceɣ tammurt n Kenɛan, tammurt n unewji nsen mani ten tuɣa am yibarraniyyen.

5 Ɛawed Necc sřiɣ anixses n ayt n Israil, inni ittwaggen d isemɣan zeg Imiṣriyyen, aqa xarrṣeɣ di Řɛahd inu.

6 S uya ad tinid i ayt n Israil: Necc aqa ayi d SIDI u Necc ad kenniw ssuffɣeɣ zi sadu zayřu n Imiṣriyyen. Necc ad kenniw fekkeɣ zi tesmuɣi nsen, ad kenniw fdiɣ s uɣiř isswiẓẓḍen d řeḥkamat imɣaren.

7 Ad kenniw qebřeɣ d řgens inu uca ad awem iřiɣ d AREBBI u kenniw ad tessnem belli Necc d SIDI, AREBBI nwem, d wenni tuɣa kenniw issuffuɣen zi sadu zayřu n Imiṣriyyen.

8 Ad kenniw ssidfeɣ ɣar temmurt mixef ssgeɛɛdeɣ afus inu maḥend ad tt wceɣ i Ibrahim d Isḥaq d Yaɛqub u Necc ad awem tt wceɣ d řwart, Necc d SIDI!” □  

9 Ammu i issiweř Musa ak-d ayt n Israil, maca nitni war sřin ca ɣar Musa zi ssibbet n řeḥṣaret n tnefsect d tasmuɣi iqesḥen.

10 Uca issiweř SIDI ak-d Musa, inna:

11 “Adef ɣar firɛun, ajeǧid n Miṣra, tinid as ad iḍřeq i ayt n Israil maḥend ad ffɣen zi temmurt nnes.”

12 Maca Musa issiweř zzat i SIDI, inna: “Xzar, ayt n Israil war ɣari dd-sřin, mammec i d ayi ɣa iseř firɛun u necc aqa ɣari iyencicen war ittwaxetnen.” □  

13 Řexdenni issiweř SIDI ɣar Musa d Harun uca yumur i-ten ad uyuren ɣar ayt n Israil d firɛun, ajeǧid n Miṣra, ḥima ad issuffeɣ ayt n Israil zi temmurt n Miṣra.

Tarwa n Rubin, Cimɛun d Lawi

14 Ina d izeǧifen x řaǧat zi tudrin n ibabaten nsen.

Ayt n Rubin, amenzu n Israil, nitni d Hanuk d Fallu, Ḥaṣrun d Karmi. D yina d řaǧat n Rubin.   

15 Ayt n Cimɛun tuɣa aten d Yamuyil d Yamin d Uhad d Yakin d Ṣuḥar d Cawul, mmi n ict n temɣart Takenɛanit. Ina d řaǧat n Cimɛun.   

16 Ina d ismawen n ayt n Lawi ɛlaḥsab asettef n wexřaq nsen: Jarcum d Qahat d Marari. Tuɣa řmijař n tudart n Lawi mya u-sebɛa u-třatin n iseggʷusa.   

17 Ayt n Jarcum tuɣa aten d Libna d Cimɛi ɛlaḥsab řaǧat nsen.   

18 Ayt n Qahat tuɣa aten d Ɛamram d Yiṣhar d Ḥabrun d Ɛuzziyil. Tuɣa řmijař n tudart n Qahat mya u-třata u-třatin n iseggʷusa.   

19 Ayt n Marari tuɣa aten d Maḥli d Muci. Ina d řaǧat n Lawi ɛlaḥsab asettef n wexřaq nsen.   

20 Uca Ɛamram iksi Yukabad, ɛentis, d tamɣart i yixef nnes u nettat turuw as-dd Harun d Musa. Tuɣa řmijař n tudart n Ɛamram mya u-sebɛa u-třatin n iseggʷusa.   

21 Ayt n Yiṣhar tuɣa aten d Quraḥ d Nafaj d Dikri.

22 Ayt n Ɛuzziyil tuɣa aten d Micayil d Alṣafan d Sitri.

23 Uca iksi Harun Ilicabaɛ, yeǧis n Ɛamminadab, učmas n Naḥcun, d tamɣart i yixef nnes u nettat turuw as-dd Nadab d Abihu d Aliɛazar d Itamar.   

24 Ayt n Quraḥ tuɣa aten d Assir d Alqana d Abiyasaf. Ina d řaǧat n Iquraḥiyyen.

25 Uca Aliɛazar, mmis n Harun, iksi icten zeg yessis n Futiyil d tamɣart i yixef nnes uca nettat turuw as-dd Finaḥas. Ina d izeǧifen n tudrin n ibabaten n Ilawiyyen ɛlaḥsab řaǧat nsen.

26 Aqa wa d Harun d Musa i umi inna SIDI: “Suffɣem ayt n Israil zi temmurt n Miṣra am ttwasettfen nitni ɛlaḥsab iseddiyyen n řɛeskar nsen.”

27 Ina d inni issiwřen ak-d firɛun, ajeǧid n Miṣra, ḥima ad ssuffɣen ayt n Israil zi Miṣra, Musa d Harun, nitni d ina.

28 Imsar deg wass i issiweř SIDI ak-d Musa di temmurt n Miṣra,

29 aqa issiweř SIDI ak-d Musa, inna: “Necc d SIDI i ǧiɣ! Marra min d ac qqareɣ, ini t i firɛun, ajeǧid n Miṣra.”

30 Xenni inna Musa zzat i SIDI: “Aqa ɣari necc iyencicen war ittwaxetnen, mammec ɣa yegg xenni ad ɣari iseǧ firɛun?” □    

□ 

6:8 ssgeɛɛdeɣ afus inu - man aya ixs ad yini belli Arebbi tuɣa ijjuǧ ad asen iwc tammurt. Xzar ɛawed Ɛbr. 6:13-18.

□ 

6:12 necc ... ɣari iyencicen war ittwaxetnen - man aya ixs ad yini: necc war zemmareɣ x wawař deg wemcan n Arebbi zzat i firɛun.

□ 

6:30 Aqa ɣari iyencicen war ittwaxetnen - xzar afessar ɣar Uf. 6:12.

Musa d Harun ruḥen ɣar firɛun twařa nneɣni

7

1 Inna SIDI i Musa: “Xzar, Necc aqa ggiɣ cek d AREBBI i firɛun d umac Harun ad ac yiři d anabi i cek.

2 Cek ad tinid marra min zi cek ɣa umureɣ uca Harun, umac, ad issiweř ak-d firɛun, ḥima ad yejj ad ffɣen ayt n Israil zi temmurt nnes.   

3 Maca Necc ad ssqesḥeɣ uř n firɛun uca ad kettareɣ řeɛřamat d lmuɛjizat inu di temmurt n Miṣra.

4 Maca firɛun war ɣarwem-dd issḥessi u Necc ad ggeɣ afus inu x Miṣra uca ad ssuffɣeɣ řɛeskarat inu, řgens inu, ayt n Israil, zi temmurt n Miṣra s řeḥkamat imɣaren.

5 Řexdenni ad ssnen Imiṣriyyen belli Necc d SIDI i ǧiɣ xmi ɣa sswiẓẓḍeɣ afus inu x Miṣra uca ad ssuffɣeɣ ayt n Israil zi řwesṭ nsen.”

6 Uca ggin Musa d Harun am mammec ten yumur SIDI, wah, amenni i ggin.

7 Tuɣa Musa d ijj n bnadem n tmenyin n iseggʷusa u tuɣa Harun d ijj n bnadem n třata u-tmenyin n iseggʷusa, řami ssiwřen ak-d firɛun.

8 Uca issiweř SIDI ak-d Musa d Harun, inna:

9 “Mařa issiweř akidwem firɛun, ad yini: ‘Secnem, aqa kenniw tzemmarem ad teggem ict n lmuɛjiza!’, xenni ad tinid i Harun: ‘Ṭṭef taɣɣarct nnec uca nḍar i-tt zzat i firɛun!’, xenni ad tedweř d ict n řhaycet.”

10 Udfen xenni Musa d Harun ɣar firɛun uca ggin mammec i d asen yumur SIDI. Inḍar Harun taɣɣarct nnes zzat i firɛun d imsexxaren nnes uca tedweř d ict n řhaycet.

11 Řexdenni iřaɣa-dd ɛawed firɛun x imiɣisen d iseḥḥaren, uca tarwa n tseḥḥart n Miṣra ggin ɛawed amenni s tmegga nsen n swadday swadday d ict.

12 Inḍar kuř ijjen taɣɣarct nnes uca dewřent tiɣɣaryen nni d řhaycat. Maca taɣɣarct n Harun tsarḍ tiɣɣaryen nsen.

13 Uř n firɛun idweř iqseḥ uca war ɣarsen isři ca, am mammec tuɣa i d asen inna SIDI qbeř.

Tesɛa n jjrayeḥ timezwura

14 Řexdenni inna SIDI i Musa: “Uř n firɛun idweř iqseḥ. War ixs ad yejj ad iffeɣ řgens.

15 Ruḥ tiwecca ɣar ṣṣbeḥ ɣar firɛun. Xzar, netta ad iffeɣ ɣar waman. Cek raja din ɣar tma n yiɣzar uca ksi-dd taɣɣarct nni idewřen d afiɣar deg ufus nnec.

16 Ad as tinid: ‘SIDI, AREBBI n Iɛibraniyyen issekk ayi-dd ɣarek, inna: Ejj ad iraḥ řgens inu, ḥima ad ayi iɛbed di řexřa! Xzar, ař řexxu war texsed ad tseǧed.

17 Ammu i iqqar SIDI: ‘S man aya ad tessned belli Necc d SIDI!’ Xzar, Necc ad wteɣ aman i iǧan deg iɣzar s teɣɣarct i ɣari deg ufus inu uca ad dewřen d idammen.

18 Iseřman i iǧan deg iɣzar ad mmten ař ɣa yurṣuḍ iɣzar n Nil, ad ɛiffen Imiṣriyyen ad swen aman n iɣzar n Nil.’ ”

19 Inna SIDI ɛawed i Musa: “Ini i Harun: ‘Ksi taɣɣarct nnec, swiẓẓeḍ afus nnec x waman n Miṣra, x iɣezran nsen, x tɣezratin nsen, x iyeřmamen nsen x marra imucan manis ttmunan waman uca ad dewřen d idammen. Ad dewřen d idammen x marra tammurt n Miṣra, uřa di řeqcuɛ n ukeccuḍ d weẓru.’ ”

20 Musa d Harun ggin am mammec i d asen yumur SIDI. Issgeɛɛed Harun taɣɣarct, iwta aman nni tuɣa deg iɣzar qibač i tiṭṭawin n firɛun d imsexxaren nnes uca marra aman nni tuɣa deg iɣzar dewřen d idammen.   

21 Mmuten iseřman inni tuɣa deg iɣzar uca yurṣuḍ yeɣzar ařami dewřen Imiṣriyyen war zemmaren ad zzayes swen aman uca dewřen waman d idammen di marra tammurt n Miṣra.

22 Maca tarwa n tseḥḥart n Miṣra ggin amenni s tmegga nsen n swadday swadday ařami uř n firɛun idweř iqseḥ, u netta war ɣarsen issḥess ca, am mammec d asen tuɣa inna SIDI.

23 Inneqřeb firɛun uca yudef ɣar taddart nnes uca war iggi uř nnes ɛad di man aya.

24 Marra Imiṣriyyen ɣzan x tma n iɣzar n Nil maḥend ad afen aman n tessit, minzi war zemmaren ad swen aman n iɣzar n Nil.

25 Ammu i ɛdun sebɛa ussan awarni řami iwta SIDI iɣzar n Nil.

26 Xenni inna SIDI i Musa: “Adef ɣar firɛun, ini as: ‘Ammu i iqqar SIDI: Ejj ad iffeɣ řgens inu ḥima ad ayi iɛbed.

27 Mařa tugid ad ten tejjed ad raḥen, aqa ad wteɣ marra tammurt nnec s iqarqriwen

28 uca iɣzar n Nil ad dd-iseffiy x iqarqriwen, ad zzayes-dd geɛɛden, ad adfen ɣar taddart nnec u ɣar wexxam nnec n yiḍeṣ, ad dd-asen x qama nnec uřa di taddart n imsexxaren nnec u jar řgens nnec, u ɛad deg ifarranen nnec u di tbeqyin nnec.

29 Ad xak dd-geɛɛden iqarqriwen uřa x řgens nnec u x marra imsexxaren nnec.’ ”

8

1 Inna SIDI ɛawed i Musa: “Ini i Harun: ‘Swiẓẓeḍ afus nnec s teɣɣarct nnec x iɣezran, x tɣezratin uřa x iyeřmamen, sgeɛɛed iqarqriwen x temmurt n Miṣra.’ ”

2 Uca isswiẓẓeḍ Harun afus nnes x waman n Miṣra uca geɛɛden-dd iqarqriwen uca dřin tammurt n Miṣra.

3 Uca uřa d tarwa n tseḥḥart ggin amenni s tmegga nsen n swadday swadday d ict, uca ssgeɛɛden-dd ɛawed iqarqriwen x temmurt n Miṣra.

4 Iřaɣa-dd firɛun x Musa d Harun, inna asen: “Ẓaǧem s řaǧaɣ i SIDI ḥima ad xafi iksi iqarqriwen u x řgens inu, uca xenni ad jjeɣ ad iffeɣ řgens, maḥend ad qeddmen tiɣarṣa i SIDI.”

5 Inna Musa i firɛun: “Ṭṭef xafi řḥurmet meřmi d ayi ɣa tinid ad xak ẓẓaǧeɣ u x imsexxaren nnec u x řgens nnec, maḥend ad xak qeḍɛeɣ iqarqriwen u x tudrin nnec, ad qqimen deg iɣzar waha.”

6 Yarra-dd xas: “Tiwecca!” Inna Musa: “Ad yiři am mammec tennid ḥima ad tessned belli war din iǧi ḥed am SIDI, AREBBI nneɣ.

7 Uca iqarqriwen ad mmeksin xak u x tudrin nnec uřa x imsexxaren nnec u x řgens nnec, ad qqimen deg iɣzar waha.”

8 Řexdenni iffeɣ Musa d Harun x firɛun uca iřaɣa Musa i SIDI di ssibbet n jjriḥect n iqarqriwen nni tuɣa igga x firɛun.

9 Uca igga SIDI am mammec dd-ittas ak-d wawař n Musa uca mmuten iqarqriwen uca weddaren zi tudrin, zi řemraḥat u zeg iyyaren.

10 Uca ssmunen ten d iɛurrac uca turṣuḍ zzaysen temmurt.

11 Řami iẓra firɛun belli aqa bnadem izemmar ad yarr nnefs, isseqseḥ uř nnes uca war ɣarsen issḥess, am mammec tuɣa inna SIDI.   

12 Řexdenni inna SIDI i Musa: “Ini i Harun: ‘Swiẓẓeḍ taɣɣarct nnec, tewted zzayes acař n temmurt. Xenni ad idweř d nnamus x marra tammurt n Miṣra.’ ”

13 Uca ammu i ggin nitni. Isswiẓẓeḍ Harun afus nnes s teɣɣarct nnes i dayes, iwta acař n temmurt. Uca yusa-dd nnamus am x iwdan am x řmař. Marra acař n temmurt idweř d nnamus di marra tammurt n Miṣra.   

14 Tarwa n tseḥḥart ggin tizemmar nsen amenni ɛawed s tmegga nsen n swadday swadday, maḥend ad ssuffɣen nnamus, maca war zemmaren. Uca tuɣa nnamus x iwdan d řmař.

15 Řexdenni nnan tarwa n tseḥḥart i firɛun: “Man aya d aḍaḍ n AREBBI!” Maca isseqseḥ uř n firɛun uca war dd ɣarsen iseǧ ca, am mammec tuɣa inna SIDI.

16 Uca inna SIDI i Musa: “Tiwecca kkar zic, ad tbedded zzat i firɛun. Xzar, netta ad iffeɣ ɣar tma n waman, ad as tinid: ‘Ammu i iqqar SIDI: Ejj ad iraḥ řgens inu, ḥima ad ayi iɛbed!

17 Minzi mařa war tejjid řgens inu ad iraḥ, xzar, Necc ad xak ssekkeɣ iyřafen n ibeɛɛac, x imsexxaren nnec, x řgens nnec, x tudrin nnec, ař ɣa ttwaccurent tudrin n Imiṣriyyen s iyřafen n ibeɛɛac uca amenni uřa d tammurt mani zeddɣen.

18 Deg wass nni ad ssḥuzeɣ tammurt n Jucan mani izeddeɣ řgens inu, ḥima war din ttiřin weyřafen n ibeɛɛac ḥima ad tessned belli Necc d SIDI di řwesṭ n temmurt.

19 Uca ad ggeɣ ijj n ttaman n weṣřaḥ jar řgens inu d wenni nnec. Tiwecca ad tiři řeɛřamet-a.’ ”

20 Uca ammu i igga SIDI. Usin-dd iyřafen imeqqranen n ibeɛɛac x taddart n firɛun, x tudrin n imsexxaren nnes u x marra tammurt n Miṣra uca tᵉttwaxarreb temmurt s iyřafen n ibeɛɛac.   

21 Řexdenni iřaɣa firɛun i Musa d Harun, inna asen: “Ruḥem, tqeddmem taɣarṣt i AREBBI nwem di temmurt-a.”

22 Inna Musa: “War dd-yusi ad negg ammu, minzi ad nqeddem taɣarṣt i SIDI, AREBBi nneɣ, min iǧan d ict n jjɛifect ɣar Imiṣriyyen. Xzar, mařa nqeddem d taɣarṣt zzat i tiṭṭawin n Imiṣriyyen min d asen ittɣiř d jjɛifect, ma war d aneɣ tarejjmen ca?   

23 Ejj aneɣ ad nraḥ ticři n třata n wussan di řexřa, ḥima ad nqeddem taɣarṣt i SIDI, AREBBI nneɣ, am mammec d aneɣ yumur Netta.”

24 Xenni inna firɛun: “Necc ad kenniw jjeɣ ad traḥem uca ad tqeddmem taɣarṣt i SIDI, AREBBI nwem, di řexřa, maca war iɛeddeř ad tiggʷijem aṭṭas. Ẓaǧem uřa xafi.”

25 Musa inna: “Aqa ad xak ffɣeɣ, ad ẓẓaǧeɣ i SIDI, ḥima ad ikkes tiwecca iyřafen n ibeɛɛac x firɛun, x imsexxaren nnes uřa x řgens nnes. Maca ittxeṣṣa firɛun war ixeddeɛ twařa nneɣni, war ittejji ad iraḥ řgens, maḥend ad iqeddem taɣarṣt i SIDI.”

26 Řexdenni iffeɣ Musa x firɛun uca iẓẓuǧ i SIDI.

27 Igga SIDI ɛlaḥsab awař i inna Musa uca ikkes iyřafen n ibeɛɛac x firɛun, x imsexxaren nnes, uřa x řgens nnes. War iqqim uřa d ijj n ubeɛɛuc.

28 Maca firɛun isseqseḥ uř nnes twařa-ya ɛawed, war ijji ad iraḥ řgens.   

9

1 Řexdenni inna SIDI i Musa: “Adef ɣar firɛun, ini as: ‘SIDI, AREBBI n Iɛibraniyyen iqqar ammu: Ejj ad iraḥ řgens inu, maḥend ad ayi iɛbed.

2 Minzi mařa tugid ad ten tejjed ad raḥen uca ad ten tᵉṭṭfed ɛad ktar,

3 xzar, afus n SIDI ad yiři x řmař nnec nni iǧan deg iyyar, x iysan d yeɣyař d yiřeɣman d ifunasen d tfunasin uřa x wuǧi s yijj n ṭṭaɛun iqesḥen aṭṭas.

4 Ad ifarz SIDI jar řebhayem n ayt n Israil d řebhayem n Imiṣriyyen, ḥima war ittmetti walu zi marra min iǧan n ayt n Israil.’ ”

5 Uca ineyyec SIDI ict n řweqt umi inna: “Tiwecca ad yegg SIDI man aya di temmurt.”

6 Tiwecca nnes igga SIDI ddeqq nni uca mmuten marra řebhayem n Miṣra, maca zi řebhayem n ayt n Israil war temmut uřa d ict zzaysent.

7 Uca issekk firɛun ijjen, uca aqa da, war temmut uřa d ict zi řebhayem n ayt n Israil. Maca uř n firɛun idweř iqseḥ uca war yejji ad iffeɣ řgens.

8 Řexdenni inna SIDI i Musa d Harun: “Ɛemmar uru n ifassen nwem s iɣɣeḍ zi tefqunt uca ejj Musa ad t izzuzar deg ujenna qibač i tiṭṭawin n firɛun.

9 Ad idweř iɣɣeḍ d taɛejjajt ifsusen x marra tammurt n Miṣra uca taɛejjact ad tedweř d tiḥebba s řewɛi x bnadem u x řmař di marra tammurt n Miṣra.”

10 Uca ksin iɣɣeḍ zi tefqunt am tuɣa bedden zzat i firɛun uca izzuzar i-t Musa deg ujenna uca idweř d tiḥebba s řewɛi am deg iwdan am di řmař,

11 ařami tarwa n tseḥḥart war zemmaren ad qqimen bedden zzat i Musa di ssibbet n tḥebba, minzi tiḥebba ḥekment iseḥḥaren d marra Imiṣriyyen.

12 Maca SIDI isseqseḥ uř n firɛun, ařami war d asen iseǧ ca, am mammec tuɣa inna SIDI i Musa.

13 Řexdenni inna SIDI i Musa: “Tiwecca kkar zic, tbedded zzat i wudem n firɛun uca ini as: ‘Ammu i iqqar SIDI, AREBBI n Iɛibraniyyen: Ejj ad iraḥ řgens inu, maḥend ad ayi iɛbed.

14 Minzi twařa-ya Necc ad cek řeqfeɣ deg wuř s marra jjrayeḥ inu uca uřa d imsexxaren nnec d řgens nnec, ḥima ad tessned belli war iǧi ḥed am Necc di marra tammurt.

15 Minzi ɛad řexxu tuɣa zemmareɣ ad sswiẓẓḍeɣ afus inu, ḥima ad cek wteɣ uřa d řgens nnec s ṭṭaɛun uca tuɣa izemmar ad tᵉttwateḥḥid zi temmurt.

16 Maca s tidett Necc ssbeddeɣ cek ḥima ad ac ssecneɣ jjehd inu u ḥima ad ittwacenneɛ Isem inu di marra tammurt.   

17 Ma tᵉttegged ɛad tiɛinkrifin ḍidd i řgens inu, ḥima war ten tejjid ad raḥen?

18 Xzar, tiwecca ɣar tsaɛɛet-a Necc ad arreɣ tabrurri iddeqřen ad tewwet, tabrurri i war tuɣi ɛemmarṣ di Miṣra zeg wass i di tᵉttwabna ař i řexxu. □  

19 Xenni sekk řexxu imsexxaren nnek, maḥend ad ssidfen řebhayem d marra min ɣarek deg iyyar ɣar daxeř. Kuř bnadem niɣ d řmař nni i ɣa ittwafen deg iyyar, war t ssidfen ɣar daxeř n taddart, ad xas dd-tewḍa tebrurri uca nitni ad mmten.’ ”

20 Wenni iggʷeden awař n SIDI zeg imsexxaren n firɛun, ijja imsexxaren nsen d řebhayem nsen arewřen ɣar daxeř di tudrin.

21 Maca wenni war ittiqqen awař n SIDI s wuř nnes, aqa ijja imsexxaren nnes d řebhayem nnes deg iyyar.

22 Xenni inna SIDI i Musa: “Swiẓẓeḍ afus nnec ɣar ujenna uca ad tiři tebrurri x marra tammurt n Miṣra, x iwdan, x řmař u x marra afsu deg iyyaren di temmurt n Miṣra.”

23 Xenni isswiẓẓeḍ Musa taɣɣarct nnes ɣar ujenna uca SIDI igga ajjaj d tebrurri uca tesswiẓẓeḍ tmessi ɣar temmurt. Ammu i igga SIDI maḥend ad tewwet tebrurri x temmurt n Miṣra.

24 Tuɣa din tabrurri d tmessi ixeǧḍen ak-d tebrurri. Tuɣa tejhed aṭṭas, war tt tuɣi ɛemmarṣ di marra tammurt n Miṣra zeg wami tuɣa tedweř d ijj n řgens.   

25 Uca tewta tebrurri x marra tammurt n Miṣra, x marra min tuɣa deg iyyar, x iwdan d řmař. Tewta tebrurri ɛawed x marra afsu deg iyyar uca ttwarẓent marra tcejjura n řexřa.

26 Mɣir di tammurt n Jucan, mani ǧan ayt n Israil, war tewti tebrurri.

27 Řexdenni issekk firɛun ad řaɣan i Musa d Harun uca inna asen: “Necc xḍiɣ twařa-ya. SIDI, aqa-t d Amsegged uca necc d řgens inu d iɛeffanen!

28 Ẓaǧem s řaǧaɣ i SIDI, minzi cfa, aqa ajjajen n AREBBI d aṭṭas uřa d tabrurri. Necc ad kenniw jjeɣ ad traḥem, war kenniw ttᵉṭṭfeɣ ca ɛad danita.”

29 Xenni inna as Musa: “Meřmi ɣa ffɣeɣ zi tendint ad sswiẓẓḍeɣ ifassen inu ɣar SIDI uca ad bedden wajjajen, war tᵉttiři ɛad tebrurri, maḥend ad tessned belli tammurt aqa-tt n SIDI.

30 Maca xak d x imsexxaren nnec, aqa ssneɣ mazal war teggʷedem ca zi SIDI AREBBI.”

31 Tiffest d imendi tuɣa ttwařeqfen, minzi imendi tuɣa-t s tidrin d tiffest tnewwar.

32 Maca irden d karṣana war ttwařeqfen ca, minzi tuɣa aten war dd-ffiɣen ɛad. □  

33 Xenni yuyur Musa zi firɛun, iffeɣ zi tendint uca iksi ifassen nnes ɣar SIDI. Řexdenni bedden wajjajen d tebrurri uřa d ibuda n wenẓar x temmurt.

34 Umi iẓra firɛun belli anẓar d tebrurri d wajjajen bedden, ixḍa ɛad ktar uca isseqseḥ uř nnes, netta d imsexxaren nnes.

35 Uř n firɛun yarni di řeqsaḥet, war ijji ad iraḥ ayt n Israil, am mammec tuɣa inna SIDI s tsexxart n Musa.   

□ 

9:18 ɣar tsaɛɛet-a - s Tɛibranit ‘ɣar řweqt-a’.

□ 

9:32 karṣana - niɣ ‘dduxn’ niɣ ‘jawars’.

10

1 Xenni inna SIDI i Musa: “Adef ɣar firɛun, minzi Necc ssqesḥeɣ uř nnes d wuř n imsexxaren nnes, ḥima ad ssecneɣ řeɛřamat inu di řwesṭ n temmurt nnes,   

2 u ḥima ad tɛawded deg imezzuɣen n mmic d mmis n mmic min ggiɣ ak-d Miṣra, u ad tɛawded x řeɛřamat i ggiɣ jar asen, maḥend ad tessnem belli Necc d SIDI.”

3 Řexdenni yudef Musa d Harun ɣar firɛun, nnan as: “SIDI, AREBBI n Iɛibraniyyen inna: ‘Mecḥař ɣa tekked tugid ad tehwid ɣar wudem inu? Ejj ad iraḥ řgens inu ḥima ad ayi iɛbed.

4 Minzi mařa tugid ad tejjed ad iraḥ řgens inu, aqa ad ssiwḍeɣ tiwecca tmurɣi x temmurt nnec.

5 Ad dřen udem n temmurt ař war izemmar ḥed ad itwařa tammurt ɛad uca ad ccen min iqqimen i ittwanejmen, min d awem iqqimen ɛad awarni i tebrurri. Ad tecc tmuɣri ɛawed marra ticejjura i d awem dd-iɣemmyen deg iyyar.

6 Uca ad ccurent tudrin nnec d tudrin n imsexxaren nnec d tudrin n marra Imiṣriyyen. Ammu war tt ẓrin ɛemmarṣ ibabaten nnec d řejdud n ibabaten nnec zeg wami ten tuɣa x temmurt ɣar wass-a.’ ” Uca idweř-dd netta, ismeḥ di firɛun.

7 Nnan as imsexxaren n firɛun: “Ař meřmi i d aneɣ ɣa yiři wanita d řfex? Ejj ad raḥen iryazen nni, maḥend ad ɛebden SIDI AREBBI nsen! Ma war tessined ɛad belli Miṣra aqa tᵉttwaxarreb?”

8 Řexdenni ssiwḍen imsexxaren n firɛun Musa d Harun ɛawed ɣar firɛun. Netta inna asen: “Ruḥem, ɛebdem SIDI, AREBBI nwem! Ini ayi, min ɛnan inni ixsen ad raḥen?”

9 Inna Musa: “Ad nraḥ ak-d iḥramen nneɣ d iwessura nneɣ, s iḥenjiren nneɣ d tḥenjirin nneɣ, s wuǧi nneɣ d ifunasen d tfunasin nneɣ, minzi ɣarneɣ ijj n Řɛid i SIDI.”

10 Xenni yarra-dd xasen: “Xenni ittxeṣṣa ad yiři SIDI aṭṭaṣ akidwem mařa ad jjeɣ ad traḥem kenniw d iḥenjiren imeẓyanen nwem. Xzarem, aqa kenniw tenwim řɣar!

11 War ittiři amenni. Jjem ad ɛebden iryazen ijehden i SIDI, minzi d man aya i tᵉttexsem.” Uca uẓẓřen xasen zi qibač n wudem n firɛun.

12 Xenni inna SIDI i Musa: “Swiẓẓeḍ afus nnec x temmurt n Miṣra, ḥima tamurɣi ad tgeɛɛed x temmurt n Miṣra, maḥend ad tecc marra afsu aziza n temmurt, marra min iceṭṭen x tebrurri.”

13 Isswiẓẓeḍ Musa ɣar teɣɣarct nnes x temmurt n Miṣra uca igga SIDI ad dd-isuḍ ijj n usemmiḍ i dd-yusin zi ccarq x temmurt war iqeṭṭin marra ass nni d marra ǧiřet nni. Ɣar ṣṣbeḥ yiwi-dd usemmiḍ tamurɣi.   

14 Tgeɛɛed-dd tmurɣi x marra tammurt n Miṣra, tṣeyyeḥ x marra jjwayeh n Miṣra. Aqa tuɣa řḥař yewɛar aṭṭas. Tamurɣi am tanita war tt tuɣi qbeř uca war tᵉttiři ɛemmarṣ zi ssa ɣar zzat.

15 Aqa dřint udem n marra tammurt ařami tessutem temmurt. Nitenti ccint marra afsu n temmurt d marra řɣiǧet n tcejjura i tuɣa iqqimen zi tebrurri. Di marra tammurt n Miṣra war iqqim walu zi marra tuzzizewt di tcejjura niɣ deg wefsu n iyyar.

16 Řexdenni iřaɣa firɛun deɣya i Musa d Harun, inna: “Aqa xḍiɣ ak-d SIDI, AREBBI nwem, uřa akidwem.

17 Ttzawgeɣ řexxu ad ayi tsamḥem x uxeṭṭu inu twařa-ya. Ẓaǧem s řaǧaɣ i SIDI, AREBBI nwem, ḥima ad xafi ikkes řmewt-a waha.”

18 Uca iffeɣ x firɛun uca iẓẓuǧ s řaǧaɣ ɣar SIDI.

19 Xenni ijja SIDI ad dd-iɛqeb usemmiḍ i dd-yusin zi ccarq ɣar řɣarb, issjehd i-t aṭṭas, uca ikkes usemmiḍ tamurɣi, inḍar i-tt di Řebḥar n Telga. War teqqim uřa d ict n tmurɣi di marra jjwayeh n Miṣra. □  

20 Maca isseqseḥ SIDI uř n firɛun umi war ijji ayt n Israil ad raḥen.

21 Xenni inna SIDI i Musa: “Swiẓẓeḍ afus nnec ɣar ujenna, xenni ad tiři taǧest x temmurt n Miṣra ař ɣa tafed tzemmared ad tḥadid taǧest.”

22 Isswiẓẓeḍ Musa afus nnes ɣar ujenna uca tehwa-dd taǧest tejhed x marra tammurt n Miṣra, třata n wussan. □    

23 Uřa d ijj war itwiři wenneɣni. Uřa d ijj war ikkar zeg wemcan nnes třata n wussan. Maca marra ayt n Israil tuɣa ɣarsen tafawt deg imucan mani tuɣa zeddɣen.

24 Řexdenni iřaɣa firɛun i Musa, inna: “Ruḥem, tɛebdem SIDI! Jjem waha ad iqqim wuǧi nwem d ifunasen d tfunasin nwem. Maca tzemmarem ad dd-tawyem iḥenjiren imeẓyanen akidwem.”

25 Yarra-dd xas Musa: “Ittxeṣṣa cek ɛawed ad aneɣ tewced deg ufus tiɣarṣa uřa d tiɣarṣa n wecmaḍ. Ad tent nessewjed d tɣarṣṭ i SIDI, AREBBI nneɣ.

26 Uřa d řebhayem nneɣ ittxeṣṣa ad kidneɣ raḥent, war ittɣimi uřa d ijj n ucekrud, minzi zzaysent i ɣa neksi, ḥima ad neɛbed SIDI, AREBBI nneɣ, minzi war nessin s minzi ɣa neɛbed SIDI, AREBBI nneɣ, ař din ɣa naweḍ.”

27 Maca SIDI isseqseḥ uř n firɛun uca yugi ad ten yejj ad raḥen.

28 Inna as firɛun: “Aggʷej xafi! Ḥḍa, ḥima war tẓarred ɛad udem inu, minzi ass i di ɣa tẓared udem inu, ad temmted!”

29 Inna Musa: “Ad yiři am mammec i tennid: war ẓarreɣ ɛad udem nnec!”   

□ 

10:19 inḍar itt - s Tɛibranit ‘iwwet i-tt’. Řebḥar n Telga - niɣ ‘Řebḥar n Teřga’.

□ 

10:22 třata n wussan - niɣ ‘teřtyam’.

Abarreḥ s jjriḥect wiss ɛecra

11

1 Inna SIDI i Musa: “Ad řeqfeɣ ɛad mɣir s yicten jjriḥect x firɛun d Miṣra. Awarni ta ad kenniw issekk ssa. Ɣar uneggar xmi kenniw ɣa yejj ad truḥem marra, ad xawem yaẓẓeř ssa s tidett.

2 Siweř xenni deg imezzuɣen n řgens maḥend ad ittar kuř aryaz zeg wajjar nnes u kuř tamɣart zi tajjart nnes řeqcuɛ n nnuqart d wureɣ.”   

3 SIDI iwca as i řgens arḍa di tiṭṭawin n Imiṣriyyen. Ɛawed tuɣa Musa d ijj weryaz s ccan ameqqran di temmurt n Miṣra di tiṭṭawin n řgens u di tiṭṭawin n imsexxaren n firɛun.   

4 Inna Musa: “Ammu i inna SIDI: ‘Ɣar wezyen n ǧiřet Necc ad ɛduɣ di řwesṭ n Miṣra   

5 uca ad immet kuř amenzu di temmurt n Miṣra, zeg umenzu n firɛun, wenni iqqimen x řɛarc n tgeldit, ař amenzu n tayya, tenni iqqimen awarni i tsirt tḥarri imendi, uřa d kuř amenzu zi řebhayem.   

6 Ad din tiři ict n tɣuyyit d tameqqrant x marra tammurt n Miṣra i war tuɣi ɛemmarṣ niɣ ɛemmarṣ ɛad ad tiři.

7 Maca ɣar marra ayt n Israil, war ittẓu uřa d ijj n weqzin x iwdan uřa x řmař, maḥend ad tessnem, belli SIDI ittegg řfarz jar Imiṣriyyen d Israil.’

8 Xenni ad ɣari dd-hwan marra imsexxaren nnec, ad ayi bendqen, ad inin: ‘Ffeɣ cek d marra řgens i cek iḍeffaren deg iṣuraf nnec!’ Awarni man aya necc ad ffɣeɣ.’ ” Uca iffeɣ x firɛun, tekkar dayes tmessi s uxeyyeq.   

9 Aqa inna SIDI i Musa: “Firɛun war d awem ittesři ca, ḥima ad mɣarent řeɛřamat inu di temmurt n Miṣra.”

10 Aqa Musa d Harun ggin marra řeɛřamat-a zzat i wudem n firɛun, maca SIDI tuɣa isseqseḥ uř n firɛun ařami war ijji ad ffɣen ayt n Israil zi temmurt nnes.   

Ařeqqem n Tɣarṣt n Useɛdu niɣ ‘Pasxa’

12

1 Issiweř SIDI ak-d Musa d Harun di temmurt n Miṣra, inna:

2 “Ayur-a ad awem yiři d azeǧif n iyuren. Ad awem yiři wa i kenniw d amezwaru n iyuren n useggʷas.

3 Siweř ɣar marra tamesmunt n Israil, ini: ‘Deg wass wiss ɛecra ad iksi kuř ijj i yixef nnes ijj n yezmar x marra řaǧ n taddart i dd-iqqarṣen zeg ibabaten, ijj n yezmar x ict n taddart. □  

4 Maca mařa raǧ n taddart tuɣa imẓi i yezmar, xenni ittxeṣṣa ad iksi ak-d wajjar nnes yudsen ɣar taddart nnes ɛlaḥsab řqedd n iwdan. Zi jjihet n yezmar ad tewtem řeḥsab i min ɣa yecc kuř ijjen.

5 Ad yiři d izmar icnan qaɛ, awtem n ijj n useggʷas. Ad t teksim zeg iḥuřiyyen niɣ zeg iɣayḍen.   

6 Ad t txemmřem ař ass arbeɛṭac zeg uyur-a uca ad as iɣarṣ marra agraw n tmesmunt n Israil jar beddu n wezyen n wass ař dd-tewḍa tmeddit.

7 Ad ksin ca zeg idammen uca ad t ggen x tnayen n řeḍruf i iǧan ɣar uɣezdis n tewwart u x tnebdat sennej i tewwart n tudrin mani t ɣa ccen.

8 Ad ccen aysum di ǧiřet nni, aysum icennfen ɣar tmessi ak-d weɣrum břa antun. Ad t ccen s řebzar yarzeg.   

9 War t ttᵉttem ca d aziza niɣ yenwan deg waman, maca mɣir mařa ittwacennef di tmessi, ak-d uzeǧif nnes d iḍaren nnes d wadan nnes.

10 War zzayes ttejjim walu ɣar ṣṣbeḥ, maca min zzayes ɣa iqqimen ɣar ṣṣbeḥ, ittxeṣṣa kenniw ad t tcemḍem di tmessi.

11 Ammu i d awem ittxeṣṣa ad t teccem: tajɛinna nwem ad tiři tebyes, sandaliyat nwem deg iḍaren nwem u taɣɣarct nwem deg ufus nwem uca ad t teccem deɣya. Aqa-t d Taɣarṣt n Useɛdu n SIDI.

12 Minzi di ǧiřet-a, Necc ad ɛduɣ x temmurt n Miṣra uca ad wteɣ kuř amenzu di temmurt n Miṣra, ammu deg iwdan uřa di řmař, uca ad ssiwḍeɣ řeḥkamat inu x marra irebbiten n Miṣra, Necc d SIDI!

13 Uca idammen ad awem iřin d ict n řeɛřamet x tudrin mani tzeddɣem kenniw. Mařa ẓriɣ idammen, ad xawem ɛduɣ. War tᵉttiři jjriḥect ineqqen jar awem, xmi ɣa wteɣ tammurt n Miṣra.

14 Ass-a ad awem yiři d ijj n wass i řidaret uca ad zzayes tɛeyydem i SIDI. Aqa-tt d ict n tewṣeyyet i řebda i marra jjiřat nwem, ḥima ad zzayes tɛeyydem.   

15 Sebɛa n wussan ad teccem aɣrum břa antun. Nican deg wass amezwaru ad tessuffɣem antun zi tudrin nwem, minzi man wen i ɣa iccen ca s wentun, zeg wass amezwaru ař ass wiss sebɛa, bnadem nni ad ittwaqess zi Israil. □  

16 Deg wass amezwaru ad yiři ijj n umuni iqeddsen uca ɛawed deg wass wiss sebɛa ad din yiři ijj n umuni iqeddsen. Uřa d ict n řxedmet war tᵉttwagg ca deg wussan nni. Mɣir min ɣa yecc kuř ijj, d man aya waha iɛeddeř ad zzaywem ittwassewjed.

17 Ad teḥḍam Řɛid n Weɣrum břa Antun, minzi deg wass nni aqa ssuffɣeɣ-dd kenniw zi temmurt n Miṣra. Ad teḥḍam ass-a di marra jjiřat nwem, aqa-tt d ict n tewṣeyyet i řebda.

18 Deg uyur amezwaru, deg wass wiss arbeɛṭac n uyur, di ǧiřet, ad teccem aɣrum břa antun ař ǧiřet n wass waḥit u-ɛicrin zeg uyur.   

19 Sebɛa n wussan war ittwiffi wentun di tudrin nwem, minzi man wen i ɣa iccen zi min iǧan s wentun, ma d abarrani niɣ d mmis n temmurt, bnadem nni ad ittwaqess zi tmesmunt n Israil.

20 War ttᵉttem walu zi min iǧan s wentun. Di marra tizeddaɣ nwem ad teccem aɣrum břa antun.’ ”   

21 Iřaɣa Musa i marra imɣaren n Israil, inna asen: “Ṭṭfem, ksim ijjen zeg wuǧi i yixef nwem, i řaǧat nwem u ɣarṣem t i Tɣarṣt n Useɛdu.   

22 Ṭṭfem ict n tqebbiḍt n tɛelǧet, sɣeḍsem tt deg idammen nni iǧan di ṭṭebṣi, ɣemsen xenni zeg idammen i iǧan di ṭṭebṣi x tnebdat sennej i tewwart u x tnayen n řeḍruf ɣar uɣezdis n tewwart. Ař ṣṣbeḥ war itteffeɣ uřa d ijjen zzaywem zi tewwart n taddart nnes. □  

23 SIDI ad iẓwa x temmurt, maḥend ad iwwet Imiṣriyyen, maca xmi ɣa iẓar idammen x tnebdat n nnej u x tnayen n řeḍruf ɣar uɣezdis n tewwart, xenni ad iɛdu SIDI tawwart nni, war ittejji amteḥḥay ad yadef ɣar tudrin nwem, ḥima ad iwwet.   

24 Ḥḍam awař-a i nniɣ, aqa d tewṣeyyet i cek u i iḥenjiren nnec i řebda.

25 Ad yiři, xmi ɣa tadfem ɣar temmurt tenni d awem ɣa yewc SIDI, am mammec inna Netta, ad teḥḍam aɛbad-a n řidaret.

26 Uca x minni d awem ɣa inin iḥenjiren nwem: ‘Min ixs ad yini weɛbad-a n řidaret i kenniw?’,   

27 xenni ad tinim: ‘Aqa d Taɣarṣt n Useɛdu i SIDI wenni iɛdun x tudrin n ayt n Israil di Miṣra, umi iwta Imiṣriyyen uca ifekk tudrin nneɣ.’ ” Řexdenni yuḍar řgens uca bendqen nitni.

28 Ruḥen ayt n Israil uca ggin am mammec ten yumur SIDI i Musa d Harun u ammu i tt ggin.   

Jjriḥect wiss ɛecra

29 Tuɣa ɣar wezyen n ǧiřet umi iwta SIDI marra imenza di temmurt n Miṣra s řmewt, zeg umenzu n firɛun, wenni iqqimen x řɛarc nnes, ař amenzu n umeḥbus i iǧan di řeḥbes, uřa d marra imenza n řebhayem. □    

30 Ikkar firɛun di ǧiřet nni, netta d marra imsexxaren nnes d marra Imiṣriyyen uca tuɣa din ict n tɣuyyit temɣar minzi war tuɣi uřa d ict n taddart mani war iǧi umettin.   

31 Uca iřaɣa-dd i Musa d Harun s ǧiřet, inna: “Kkarem, teffɣem zi řwesṭ n řgens inu, kenniw jmiɛ ak-d ayt n Israil, ruḥem, tɛebdem SIDI, am mammec tennam kenniw.

32 Awyem uǧi nwem d ifunasen d tfunasin nwem, am mammec tennam. Ruḥem, maca ttzawgeɣ kenniw, barkem ayi necc ɛawed!”

33 Zeyyaren Imiṣriyyen aṭṭas x řgens, maḥend nitni ad ffɣen s uqeǧeq zi temmurt, minzi Imiṣriyyen nnan: “Aqa neccin marra d imettan!”

34 Uca yiwi řgens arecti nnes qbeř ma ɣa inḍu uca tibeqyin nnḍen tent jar warruḍ nsen x ṭɣarḍin nsen. □  

35 Ayt n Israil ggin ɛlaḥsab awař i d asen inna Musa, ttaren řeqcuɛ n nnuqart d wureɣ d warruḍ zeg Imiṣriyyen.   

36 SIDI iwca řgens arḍa di tiṭṭawin n Imiṣriyyen, wcin asen min ttaren, u ammu i keccḍen nitni Imiṣriyyen. □  

37 Fesyen ayt n Israil iqiḍan nsen, uyuren zi Raɛamsis ɣar Sukkut, tuɣa aten ɛřaḥař di setta-myat-ařef x iḍaren, ttwaḥesben iryazen waha, břa iḥenjiren.

38 Igeɛɛed akidsen ijj n ubarru d ameqqran n ɛřam kuř iwdan, xenni ɛawed uǧi d ifunasen d tfunasin, aqa-tt d ict n tḥimart temɣar aṭṭas.

39 S warecti i kidsen dd-iwyen zi Miṣra ggʷin tifḍirin břa antun, minzi tuɣa ɛad war ismim, minzi uẓẓřen xasen-dd zi Miṣra u war zemmaren ad bedden maḥend ad areyyḥen u war sswejden macca i webrid i yixef nsen.

40 Tuɣa řmijař n tzeddiɣt n ayt n Israil di Miṣra, řmijar i din izedɣen, arebɛa-mya u-třatin n iseggʷusa.   

41 Ɣar uneggar n arebɛa-mya u-třatin n iseggʷusa, deg wass nni simant nnes, ffɣen marra řɛeskar n SIDI zi temmurt n Miṣra.

42 Tanita aqa-tt d ict n ǧiret ittxeṣṣa ad tᵉttwaḥḍa i řewqar i SIDI, maɣar Netta indeh i-ten zi temmurt n Miṣra. Ǧiřet-a tanita, aqa-tt i SIDI. Ittxeṣṣa ad tᵉttwaḥda zi marra ayt n Israil, di marra jjiřat nsen.

Taɣarṣt n Useɛdu d ubarrani

43 Inna SIDI i Musa d Harun: “D ta d tawṣeyyet x Tɣarṣt n Useɛdu: war zzayes ittett mmis n ubarrani,

44 maca kuř ismeɣ immesɣen zeg ijj n weryaz s nnuqart, izemmar ad zzayes yecc, mařa txetned as.

45 Amɛezzeb d ucewwař war zzayes ttᵉtten ca.

46 Ad ittwacc di taddart d ict u war itteffeɣ walu zeg weysum nni ɣar barra n taddart uca war zzayes ittareẓẓi uřa d ijj n yiɣes.   

47 Marra tamesmunt n Israil ad tegg amenni.

48 Mařa ca n ubarrani innewjew-dd ɣarek uca ixs ad issewjed Taɣarṣt n Useɛdu i SIDI, ittxeṣṣa ad ittwaxten kuř aryaz nni ɣares iǧan. Řexdenni ad dd-iqarreb, ad tt issewjed, uca ad yiři am wenni dd-ixeřqen di temmurt. Maca uřa d ijj zeg inni war ixtinen war izemmar ad zzayes yecc.   

49 Ad din yiři ijj n uzerf i wenni dd-ixeřqen di temmurt u i ubarran i izeddɣen jar awem am ubarrani.”

50 Uca marra ayt n Israil ggin am mammec d asen yumur Musa d Harun, ammu i tt ggin.

51 Uca imsar deg wass nni simant nnes issuffuɣ SIDI ayt n Israil zi temmurt n Miṣra am ttwasettfen nitni ɛlaḥsab iseddiyyen n řɛeskar nsen.

□ 

12:3 tamesmunt - niɣ ‘jmaɛet’. izmar - niɣ ‘iɣiḍ’. řaǧ n taddart - aqa din nican di tira ’taddart n ibabaten’, aqa-t d ijj n wawař Aɛibrani nni ixs ad yini ‘řaǧ i iǧan ɣar wenni iǧan d babatsen’.

□ 

12:15 bnadem - di tira Tɛibranit nican ‘řeɛmar’.

□ 

12:22 taɛelǧet - s Teɛrabt: زُوفَا.

□ 

12:29 řeḥbes - s Tɛibranit ‘taddart n wanu’. Ad taɣ ḥebbsen Imiṣriyyen imeḥbas deg ijj n wanu ḥima war zemmaren ad arewřen.

□ 

12:34 arecti nnes - s Tɛibranit ‘arecti nsen’.

□ 

12:36 Imiṣriyyen - s Tɛibranit ‘Miṣra’.

Azerf i imenza

13

1 Issiweř SIDI ak-d Musa, inna:

2 “Sqeddes ayi kuř amenzu, wenni zi jar ayt n Israil yarezmen řemřawet d amezwaru, am zeg iwdan am zi řebhayem. Netta aqa inu.”   

3 Inna Musa i řgens: “Idarem ass-a min di teffɣem zi Miṣra, zi taddart n tesmuɣi, minzi SIDI issuffeɣ-dd kenniw zzayes s ufus ijehden. Deg wass-a war tᵉttettem walu min di iǧa wentun. □  

4 Ass-a ad teffɣem, deg uyur n Abib.   

5 Mařa SIDI issidef i cek ɣar temmurt n ayt n Kenɛan d Iḥittiyyen d Imuriyyen d Iḥiwiyyen d Iyabusiyyen, x tenni ijjuǧ i řejdud nwem ad ac tt iwc, tammurt ifeyyḍen s uɣi d tamment, xenni ad teḥḍam aɛbad-a n řidaret deg uyur-a.

6 Sebɛa n wussan ad tecced aɣrum břa antun uca deg wass wiss sebɛa ad din yiři ijj n Řɛid i SIDI.

7 Sebɛa n wussan ad ittwacc weɣrum břa antun uca war ɣarek ittwiffi min ixemmren. Di marra jjwayeh nnec war ittwifi wentun ɣarek.

8 Deg wass nni ad tḥajid i mmic, ad as tinid: Man aya di ṭṭweɛ n min d ayi igga SIDI umi dd-ffɣeɣ zi Miṣra.

9 Ad ac yiři am yijj n uceyyar x ufus nnec u i řidaret jar tiṭṭawin nnec, maḥend Ccariɛa n SIDI ad tiři deg uqemmum nnec, minzi s ufus ijehden issuffeɣ SIDI i kenniw zi Miṣra.

10 S uya i ɣa teḥḍid tawsiyyet-a di řweqt nnes i d as ittwaggen, zeg useggʷas ɣar useggʷas.

11 Ad yiři xmi cek ɣa issidef SIDI di temmurt n ayt n Kenɛan, am mammec i d ac ijjuǧ uřa i řejdud nnec, uca iwca ac tt,

12 xenni ad tesseɛdud ɣar SIDI kuř amenzu i yarezmen řemřawet d amezwaru uřa d kuř amenzu n řebhayem i yarezmen řemřawet d amezwaru: iwetman ad iřin i SIDI.   

13 Maca kuř amenzu i yarezmen řemřawřet n weɣyuř d amezwaru, ad t tefdid s yijj zeg wuǧi. Mařa war t tefdid, ad as tarẓed iri. Kuř amenzu n bnadem zeg iḥenjiren nnec ad t tefdid.

14 Uca ad imsar, xmi cek ɣa isseqsa mmic tiwecca, ad yini: ‘Manawya?’, ad as tinid: ‘Aqa issuffuɣ aneɣ-dd SIDI zi Miṣra s ufus ijehden, zi taddart n tesmuɣi.

15 Řami d aneɣ ibedd firɛun deg webrid i wuffuɣ nneɣ, imsar aqa SIDI inɣa marra imenza di temmurt n Miṣra, zeg umenzu n bnadem ař amenzu n řebhimet. X uya qeddmeɣ kuř amenzu i yarezmen řemřawet d amezwaru d taɣraṣt i SIDI, maca kuř amenzu jar iḥenjiren inu, ad t fdiɣ.

16 Ad yiři d aceyyar x ufus nnec d ijj n ufiřu n useggem jar tiṭṭawin nnec, minzi SIDI aqa issuffeɣ aneɣ-dd zi Miṣra s ufus ijehden.’ ”   

17 Umi ijja firɛun řgens ad iraḥ, war ten indih AREBBI ɣar webrid n temmurt n Ifilisṭiniyyen, waxxa nettat tudes, minzi AREBBI inna: “Maḥend war ittendemmi řgens xmi ɣa iẓar řbaruḍ uca ad dd-idweř ɣar Miṣra.”

18 Indeh AREBBI řgens, maḥend ad ikk x webrid n řexřa ɣar Řebḥar n Telga. Uca geɛɛden ayt n Israil zi Miṣra wejden i umenɣi.

19 Iksi Musa akides iɣsan n Yusuf, minzi netta issjuǧ ayt n Israil s ict n tẓaǧit, inna: “S tidett ad ɣarwem dd-yarzef AREBBI, uca ad tessgeɛɛdem iɣsan inu ssa akidwem!”   

20 Uca fesyen iqiḍan nsen, ggʷejen x Sukkut uca wtin iqiḍan nsen di Itam, ɣar ṭṭarf n řexřa.

21 SIDI izwar i tiṭṭawin nsen deg uẓiř deg ijj n uqellij n useynu, maḥend ad ten igewwed deg webrid, u di ǧiřet deg ijj n uqellij n tmessi, ḥima ad ɣarsen igg tafawt, ḥima ad taf zemmaren ad uyuren ass d ǧiřet.

22 Deg wass war dd-ikkis aqellij n useynu zzat i uɣembub n řgens uřa di ǧiřet war dd-ikkis aqellij n tmessi.

□ 

13:3 tasmuɣi - aqa isemɣan ddaren di tesmuɣi minzi war ɣarsen bu tiřelli.

Musa d řgens ẓwan Řebḥar n Telga

14

1 Xenni issiweř SIDI ak-d Musa, inna:

2 “Siweř ak-d ayt n Israil, maḥend ad dd-dewřen uca ad wten iqiḍan nsen zzat i Fi-Haxirut, jar Migdul d řebḥar, qibač i Baɛal-Ṣafun. Arendad nnes ad tewtem iqiḍan nwem x tma n řebḥar.   

3 Xenni ad yini firɛun x ayt n Israil: ‘Aqa nitni weddaren di temmurt, aqa řexřa iḥṣar i-ten.’

4 Uca Necc ad ssqesḥeɣ uř n firɛun, ḥima ad ten iḍfar u Necc ad ttwassɛuǧiɣ x firɛun u x marra řɛeskar nnes uca ad ssnen Imiṣriyyen belli Necc d SIDI.” Uca ammu i tt ggin nitni.   

5 Uca xebbaren i ujeǧiḍ n Miṣra belli řgens yarweř. Xenni ibeddeř wuř n firɛun d imsexxaren nnes x řgens uca nnan: “Mammec i negga aya, nessekk Israil zi tesmuɣi i iggin i neccin?”

6 Uca iḥezzem Firɛun akarru nnes, iksi akides řgens nnes.

7 Iksi akides setta-mya n ikarruten icewwaren d marra ikarruten n Miṣra uca igga acewwar n ineɣrafen zi řɛeskar nnes x kuř ijj zzaysen.

8 Aqa isseqseḥ SIDI uř n firɛun, ajeǧid n Miṣra, uca yardef netta ayt n Israil, maca ayt n Israil tuɣa ffɣen s yijj n ufus ittwassgeɛɛden.

9 Aredfen ten Imiṣriyyen uca iwḍen ɣarsen s marra iysan d ikarruten n firɛun d imnayen nnes d řɛeskar nnes, ɣar Fi-Haxarut, ɣar ujemmaḍ n Baɛal-Ṣafun, mani wtin iqiḍan nsen ɣar řebḥar.   

10 Řami ten dd-yudes firɛun, ssgeɛɛden ayt n Israil tamuɣři nsen, ẓrin belli Imiṣriyyen ḍfaren ten-dd uca nitni ggʷeden aṭṭas. Xenni sɣuyen ayt n Israil ɣar SIDI.

11 Nnan i Musa: “Ma war ǧin ɛad imeḍřan di Miṣra ař d aneɣ dd-tawyed, maḥend ad nemmet di řexřa-ya? Maɣar teggid ammu, tessuffɣed aneɣ-dd zi Miṣra?

12 Ma war kidek nessiweř marra awařen-a di Miṣra, nenna: ‘Ejj aneɣ ad nexdem i Imiṣriyyen’? Xar mařa tuɣa neqqim nexdem i Imiṣriyyen x mařa nemmut di řexřa.”   

13 Xenni inna Musa i řgens: “War tteggʷedem, beddem, texzarem asenjem n SIDI i d awem ɣa yewc ass-a, minzi Imiṣriyyen nni tᵉttwařam ass-a, ɛemmarṣ ad ten tẓarem ɛad i řebda.

14 SIDI ad xawem immneɣ uca kenniw ad tseɣdem waha.”

15 Inna SIDI i Musa: “Mayemmi ɣari tᵉttřaɣid? Ini i ayt n Israil ḥima ad fesyen iqiḍan nsen.

16 Sgeɛɛed taɣɣarct nnec, swiẓẓeḍ afus nnec x řebḥar uca farq i-t, ḥima ad iẓwa ayt n Israil x řbarr di řwesṭ n řebḥar.

17 Xzar, Necc ad ssqesḥeɣ uř n Imiṣriyyen, maḥend ad ten aredfen di řebḥar u Necc ad ssɛuǧiɣ Ixef inu s firɛun u s marra řɛeskar nnes, ikarruten nnes d imnayen nnes n iysan.

18 Ad ssnen Imiṣriyyen belli Necc d SIDI, xmi ɣa ttwassɛuǧiɣ s firɛun, s ikarruten nnes d imnayen nnes n iysan.”

19 Xenni immuṭṭi lmalak n AREBBI nni yuyuren zzat i řɛeskar n Israil uca idweř ɣar ḍeffar nsen: aqellij n useynu immuṭṭi zi zzat i wudem nsen uca ibedd ɣar ḍeffar nsen.

20 Yudef uqellij jar řɛeskar n Imiṣriyyen d řɛeskar n Israil. Tuɣa aseynu d taǧest ɣar uɣezdis-a u issiɣ i uɣezdis nneɣni s ǧiřet u war dd-iqarreb ijjen ɣar wenneɣni ǧiřet tekmeř.

21 Uca isswiẓẓeḍ Musa afus nnes x řebḥar uca iɛarn SIDI xenni řebḥar ɣar uɣezdis s yijj n usemmiḍ d acarqi ijhed, marra ǧiřet nni, uca yarra řebḥar ad ijeffef. Ammu i ttwammsebḍan waman.   

22 Uyuren ayt n Israil x min yuẓɣen di řwesṭ n řebḥar uca aman ggin amecnaw řḥiḍ x yefus nsen d uzeřmaḍ nsen.   

23 Aredfen ten Imiṣriyyen, ruḥen awarni asen di řwesṭ n řebḥar s marra iysan n firɛun d ikarruten nnes d imnayen nnes n yiysan.

24 Řami d yeffu řḥař, imsar belli SIDI iṣweḍ ɣar řɛeskar n Imiṣriyyen zeg uqellij n tmessi d iseynuten uca issxarweḍ řɛeskar n Miṣra.

25 Ijja tijarrarin n ikarruten nsen ad fesxent, ařami idweř iwɛar xasen ad uyuren ɣar zzat. Řexdenni nnan Imiṣriyyen, kuř ijjen zzaysen i yixef nnes: “Ittxeṣṣa ayi ad arewřeɣ zi zzat n tiṭṭawin n Israil, minzi SIDI immneɣ di ṭṭweɛ nsen ḍidd i Imiṣriyyen.”

26 Inna SIDI i Musa: “Swiẓẓeḍ afus nnec x řebḥar, ḥima ad dewřen waman x Imiṣriyyen, x ikarruten nsen u x imnayen nsen n iysan.”

27 Xenni isswiẓẓeḍ Musa afus nnes x řebḥar u ɣar řefjar n ṣṣbeḥ idweř řebḥar ɣar mani t tuɣa qbeř uca arewřen Imiṣriyyen nican ḍidd nnes uca iɣḍeř SIDI Imiṣriyyen di řwesṭ n řebḥar.

28 Dewřen-dd waman uca ttwaneḍřen ikarruten d imnayen n iysan n marra řɛeskar n firɛun i tuɣa yudef awarni asen ɣar řebḥar. War zzaysen iqqim uřa d ijjen.   

29 Maca ayt n Israil uyuren x min yuẓɣen di řwesṭ n řebḥar u aman tuɣa ggin amecnaw řḥiḍ ɣar yefus nsen d uzeřmaḍ nsen.   

30 Ammu i issenjem SIDI Israil deg wass nni zeg ufus n Imiṣriyyen uca Israil iẓra Imiṣriyyen i immuten x tma n řebḥar.

31 Iẓra Israil afus imɣaren i igga SIDI deg Imiṣriyyen uca iggʷed řgens zi SIDI, uca umnen nitni di SIDI u di Musa, amsexxar nnes.

Izři n uɣelleb n Musa

15

1 Řexdenni izehhed Musa jmiɛ ak-d ayt n Israil zhid-a i SIDI, nnan:

“Ad zehhdeɣ i SIDI,

minzi Netta yuɛřa di řuɛřa!

Ayis d wenni xas yenyin

inḍar i-ten di řebḥar.   

2 SIDi d jjehd inu d azehhed inu.

Netta idweř d asenjem inu.

Wa d Arebbi inu,

necc ad t ssemɣareɣ.

Netta d AREBBI n baba,

necc ad t ssɛuǧeɣ!   

3 SIDI d aryaz n umenɣi,

SIDI d Isem nnes!

4 Ikarruten n firɛun d řɛeskar nnes

inḍar i-ten di řebḥar

u acewwar n ineɣrafen nnes n řɛeskar

ɣarqen di Řebḥar n Telga.

5 Aman ihewřen dřin i-ten.

Amecnaw aẓru, hwan ɣar řaǧaɣ.   

6 A SIDI, afus afusi nnec

ittwaɛezz s jjehd,

afus afusi nnec,

a SIDI, aqa iřbez řeɛdu.   

7 S řemɣaret n uɛuǧi nnec tᵉteḥḥid

inni kik ittemɛařan.

Mařa tessekked řḥaduq n weɣḍab nnec,

ad ten yecc wanita amecnaw iɣeǧ.

8 S usuḍi n wenzaren nnec

ɛurrcen waman,

ttwassbedden tseǧya am weɣbar,

aman ihewřen jemden

di řwesṭ n řebḥar.   

9 Inna řeɛdu: ‘Ad ten aredfeɣ,

ad ten ɛduɣ,

ad bḍiɣ řmur,

řeɛmar inu ad zzaysen ijjiwen,

ad dd-jebdeɣ ssif inu,

afus inu ad zzaysen ikkes řwart nsen.’

10 Tsuḍed s nnefs nnec

uca ideř i-ten řebḥar.

Nitni hwan-dd am řexfif

deg waman imɣaren.   

11 A SIDI, man wen i iǧan

am Cek jar irebbiten?

Wi iǧan am Cek,

d wenni ittwassɛuǧen di tqeddast,

amweqqar deg izřan n uṣebbeḥ,

man wen itteggen řeɛjayeb am Cek?

12 Tesswiẓẓḍed afus afusi nnec,

tsarḍ i-ten temmurt.

13 Cek tgewwded řgens-a

s tmexsiwt nnec icuwwaren,

aqa tefdid t,

s jjehd nnec tnedhed ten

ɣar Tzeddiɣt Iqeddsen nnec.

14 Řegnus sřin x uya uca arjijen.

Teṭṭef teggʷudi deg imezdaɣ n Filicit.

15 Řexdenni imeqqranen n tqebbař

n Idum ttbehten,

inni ɣar teǧa ṣṣulṭa di Mu’ab

ttarjijen,

u marra imezdaɣ n Kenɛan aqa fesyen!   

16 Tewḍa xasen řɛurret d tiggʷudi.

S řemɣaret n uɣiř nnec

seɣden am weẓru,

ařami iẓwa řgens nnec, a SIDI,

ařami iẓwa řgens-a

i tkesbed i Yixef nnec.  

17 Cek ad ten tnedhed

uca ad ten teẓẓud

x wedrar n řwart nnec,

amcan i teggid d Tazeddiɣt nnec,

a SIDI, Zzawect Iqeddsen

i iggin ifassen nnec, a Sidi inu.

18 SIDI ad iḥkem i řebda qaɛ!

19 Minzi ayis n firɛun yudef ɣar řebḥar

s ikarruten nnes d imnayen nnes

uca iqřeb xasen SIDI ɛawed

aman n řebḥar.

Maca ayt n Israil ẓwan x řaẓaɣ

di řwesṭ n řebḥar.”

20 U Maryam, tanabit, učmas n Harun, teksi aǧun deg ufus nnes u marra timeṭṭa ffɣent awarni as s ibendiren d ccḍiḥ s nnubtat.   

21 Xenni tarra-dd xasen Maryam snnubet nnes: “Ɣennjem i SIDI, minzi aqa Netta yuɛřan aṭṭas! Inḍar ayis ak-d wenni xas yenyin di řebḥar.”

22 Xenni ijja Musa řgens n Israil ad ifsi iqiḍan nsen, inni iǧan x tma n Řebḥar n Telga, uca ruḥen di řexřa n Cur, uyuren třata n wussan di řexřa břa ad afen aman.

23 Uca iwḍen ɣar Mara, maca war zemmaren ad swen aman n Mara, minzi tuɣa aten d imerzagen. X uya ggin as i wemcan nni ‘Mara’.   

24 Innedqem řgens x Musa, inna: “Min ɣa nsu?” □  

25 Netta iřaɣa i SIDI uca SIDI immeř as ijj n ukeccuḍ uca inḍar i-t daxeř deg waman uca dewřen waman d imiẓiden. Din i d as igga i řgens ict n tewṣeyyet d ict n lfariḍa u dinni i-ten iqeǧeb.

26 Inna: “Mařa tesřid mliḥ i wawař n SIDI, AREBBI nnec, teggid min iǧan nican di tiṭṭawin nnes, ad tesřed i řumarat nnes, ad teḥḍid marra tiweṣṣa nnes, xenni Necc war d awem-dd ssekkiɣ řehřac i dd-ssekkeɣ x Miṣra, minzi Necc d SIDI, Amesgenfi nnec!”

27 Řexdenni iwḍen ɣar Ilim, mani tuɣa tenɛac n řɛunṣarat n waman, d sebɛin n tcejjura n tini uca wtin iqiḍan nsen dinni zzat i waman.

□ 

15:24 Innedqem - niɣ ‘iɛekkes’.

Aɣrum zeg ujenna

16

1 Uca fesyen iqiḍan nsen, uyuren zi Ilim, u marra tamesmunt n ayt n Israil tiweḍ ɣar řexřa n Sin i iǧan jar Ilim d Sina. Tuɣa man aya deg wass xemmesṭac n uyur wiss tnayen awarni řami dd-ffɣen zi temmurt n Miṣra.   

2 Marra tamesmunt n ayt n Israil tennedqem zi Musa d Harun di řexřa.

3 Nnan asen ayt n Israil: “Mři nemmut s ufus n SIDI di temmurt n Miṣra umi tuɣa neqqim ɣar ṭṭbaṣi n weysum, necca aɣrum ařami nejjiwen! Minzi kenniw tessuffɣem aneɣ-dd ɣar řexřa-ya maḥend ad tenɣem marra agraw aya s řaẓ.”   

4 Xenni inna SIDI i Musa: “Xzar, ad jjeɣ aɣrum ad xawem dd-iwḍa zeg ujenna am wenẓar. Xenni ad iffeɣ řgens, ad ksin min ḥdajen i wass deg wass nni, ḥima ad ten qeǧbeɣ, ma gguren di tɣuri n Ccariɛa inu, niɣ lla.   

5 Ad yiři deg wass wiss setta, ad sswejden min dd-iwyen ɣar daxeř. Man aya ad yiři d tnayen n tseqqar x min ɣa ssmunen kuř ass.”

6 Řexdenni inna Musa d Harun i marra ayt n Israil: “Ɣar uɛecci ad tessnem belli SIDI i kenniw dd-issuffɣen zi temmurt n Miṣra,

7 u ɣar ṣṣbeḥ ad tẓarem aɛuǧi n SIDI, minzi aqa Netta isřa anedqem nwem x SIDI. Ma neccin, min neɛna, ḥima kenniw ad xaneɣ tenndeqmem?” □  

8 Inna Musa: “Řami d awem iwca SIDI aysum i macca deg uɛecci u aɣrum di tyawant di ṣṣbeḥ, aqa isřa SIDI anedqem nwem i zi xas tᵉttnedqamem. I neccin, min neɛna? Kenniw war xaneɣ tᵉttnedqamem, maca x SIDI.”

9 Inna Musa i Harun: “Ini i tmesmunt n ayt n Israil marra: ‘Reḥḥgem-dd ɣar zzat i wudem n SIDI, minzi aqa isřa i unedqem nwem.’ ”

10 Am issiweř Harun ak-d tmesmunt n ayt n Israil marra, tuɣa xezzaren ɣar řexřa uca xzar, aɛuǧi n SIDI iḍhar-dd deg useynu.   

11 Issiweř SIDI ak-d Musa, inna:

12 “Necc sřiɣ i unedqem n ayt n Israil. Siweř akidsen uca ini: Jar beddu n wezyen n wass ař dd-tewḍa tmeddit ad teccem aysum, ɣar ṣṣbeḥ ad tejjiwnem s weɣrum uca ad tessnem belli Necc d SIDI, AREBBI nwem.”   

13 Ɣar uɛecci uřyent i-dd ijḍaḍ qqaren as ‘tsalwa’ uca dřint řmargeḥ n řɛeskar u ɣar ṣṣbeḥ tuɣa nnda inneḍ-dd i řmargeḥ.   

14 Řami dd-igeɛɛed nnda, aqa da, ict n řḥajjet d tazdat am teqcurt, d tazdat am nnda igarsen, tᵉttwaf x wudem n řexřa, x temmurt.   

15 Ẓrin tt ayt n Israil, nnan ijjen i wenneɣni: “Manawya?”, minzi war ssinen min iɛna. Řexdenni inna asen Musa: “Wa d aɣrum nni d awem iwca SIDI, ḥima ad teccem.   

16 Wa d awař i d awem yumur SIDI: ‘Ejj ad zzayes iksi kuř ijj ɛlaḥsab min iḥdaj, řeqyas n ijj n uɛumir, ɛřaḥař tnayen litru, i ijjen bnadem. Kuř aryaz ad iksi ɛlaḥsab řqedd n iwdan i ɣares deg uqiḍun.’ ” □  

17 Uca ammu i ggin ayt n Israil. Yrun zzayes, ijjen aṭṭas, wenneɣni drus.

18 Weznen aya s řeqyas n uɛumir. Wenni yrun aṭṭas war ɣares zzyada d wenni yrun drus, war d as ittxeṣṣi ɛad. Kuř ijj iyru macca nnes ɛlaḥsab min iḥdaj.   

19 Inna asen Musa: “Uřa d ijj ad zzayes yejj ař ṣṣbeḥ.”

20 Maca nitni war sřin ca i Musa u ca n yeryazen xemmřen ca zzayes ař ṣṣbeḥ. Xenni udfen dayes ikeccawen uca ibda ad igg ccum. Uca iffugem xasen Musa aṭṭas.

21 Kuř ṣṣbeḥ yrun t, kuř ijj ɛlaḥsab izemmar ad icc netta, minzi mařa teḥma tfuct, tuɣa ittfessi.

22 Deg wass wiss setta yrun tnayen n tseqqar n weɣrum, řeqyas n tnayen n iɛumiren i kuř azeǧif. Uca usin-dd marra řḥukkam n tmesmunt uca xebbaren Musa.

23 Netta inna asen: “D man aya min xef issiweř SIDI: ‘Tiwecca d ijj n wass n arraḥet, ijj n wass n ssebt d amqeddas i SIDI. Sengʷem min texsem ad tᵉssengʷem, snennam min texsem ad tᵉssennam uca marra min ɣa iqqimen, xemmřem t ař ṣṣbeḥ.’ ”

24 Nitni xemmřen t ař ṣṣbeḥ am mammec ten yumur Musa uca war yarṣuḍ u war dayes tuɣi tkecca.

25 Xenni inna Musa: “Ccem aya ass-a, minzi ass-a d ass n ssebt n SIDI. Ass-a war t tᵉttifem deg iyyar.

26 Setta n wussan ad teyrum, maca deg wass wiss sebɛa aqa d ssebt, war ittiři walu.”

27 Deg wass wiss sebɛa imsar belli ffɣen ca zi řgens, maḥend ad yrun ca, maca war ufin walu.

28 Inna SIDI i Musa: “Ař meřmi tugim ad teḥḍam řumurat inu d izerfan inu?

29 Xzarem, minzi SIDI iwca awem ass n ssebt, x uya iwca awem deg wass wiss setta aɣrum i tnayen n wussan. Kuř ijj zzaywem ad iqqim deg wemcan nnes! Deg wass wiss sebɛa war dd-itteffiɣ uřa d ijj zeg wemcan nnes!”

30 Uca yareyyeḥ řgens deg wass n ssebt.

31 Taddart n Israil třaɣa as ‘manna’. Tuɣa-tt d tacemřařt am zzariɛet n řqeṣbur uca aředdi nnes amecnaw tifḍirin n tamment.   

32 Xenni inna Musa: “Ddegga d awař i zi yumur SIDI: ‘Ccurem zzayes řeqyas n yijj n uɛumir uca xemmeř i-t i marra jjiřat nwem i dd ɣa yasen, ḥima ad ẓaren aɣrum min zi kenniw ssecceɣ di řexřa, umi kenniw ssuffɣeɣ zi temmurt n Miṣra.”

33 Inna Musa i Harun: “Ksi ijj n uzenbiř uca ɛemmar i-t s yijj n uɛumir n ‘manna’ uca egg i-t zzat i wudem n SIDI, ḥima ad ittwaxemmeř i marra jjiřat nwem.”   

34 Uca igga i-tt Harun zzat i Cchadet, ḥima ad tᵉttwaxemmeř am mammec d as yumur SIDI i Musa.

35 Ammu i ccin ayt n Israil ‘manna’ arebɛin n iseggʷusa, ařami iwḍen ɣar temmurt mani ɣa raḥen ad zedɣen. Ccin manna ařami iwḍen ɣar weymir n temmurt n Kenɛan.   

36 Ijj n uɛumir d ɛecra di tesɣart n ijj n ifa. □  

□ 

16:7 anedqem - niɣ ‘řeɛkaset’.

□ 

16:16 aɛumir - (řeqyas n) yijj n ‘uɛumir’ d taɛeccart n yijj n ‘ifa’. Xzar Uf. 16:36

□ 

16:36 ijj n uɛumir - xzar Ufuɣ 16:16. ijj n ifa - ɛřayen 22 litru. Aqa-t d ijj n řeqyas n imendi d irden. Abatu uřa d ijj n řeqyas n 22 litru maca i waman d binu d zzect. Aqa din inni qqaren belli ijj n ifa ktar zi 22 litru, ad taɣ 35 litru niɣ ktar. Ijj n ifa d ɛecra di tesɣart n yijj n uhumir uca ahumir dayes 220 litru.

Massa d Mariba

17

1 Uca fesyen marra tamesmunt n ayt n Israil iqiḍan nsen, uyuren zi řexřa n Sin, am mammec d asen yumur SIDI uca wtin iqiḍan nsen di Rafidim. War din tuɣi aman, ḥima ad issu řgens.

2 Xenni imcubbec řgens ak-d Musa, nitni nnan: “Ewc aneɣ aman, ḥima ad nsu!” Musa inna asen: “Mayemmi tᵉttexsem ad kidi temcubbucem? Mayemmi tᵉttqeǧabem SIDI?”   

3 Tuɣa řgens iffud aṭṭas ɣar waman uca nndeqmen zi Musa, nnan: “Maɣar d aneɣ tessgeɛɛded zi Miṣra? Ma ḥima ad ayi thellked s ufadi uřa d tarwa inu d řebhayem inu?”

4 Řexdenni isɣuy Musa ɣar SIDI, inna: “Min ɣa ggeɣ ak-d řgens-a? Mɣir cwayt uca ad ayi arejmen.”

5 Inna SIDI i Musa: “Ekk zzat i řgens uca ksi akidek ca zeg imɣaren n Israil uca ksi ɛawed deg ufus nnec taɣɣarct nni zi tewtid iɣzar uca ruḥ.   

6 Xzar, Necc ad beddeɣ din zzatek x teṣḍart ɣar Ḥurib, ad tewted taṣḍart, ad zzayes dd-ffɣen waman uca ad issu řgens.” Igga Musa amenni zzat i tiṭṭawin n imɣaren n Israil.   

7 Uca iřaɣa isem n wemcan nni Massa d Mariba, minzi ayt n Israil mmcubbcen din u minzi nitni qeǧben SIDI, nnan: “Ma SIDI aqa-t řexxu di řwesṭ nneɣ niɣ lla?”

Amenɣi ak-d Amalik

8 Xenni yusa-dd Ɛamaliq uca immneɣ ak-d Israil di Rafidim.   

9 Inna Musa i Yacuwa: “Ejj aneɣ ad nixḍar iryazen uca ad neffeɣ, maḥend ad nemmneɣ ak-d Ɛamaliq. Tiwecca ad beddeɣ sennej x tqiccat n tewrirt uca taɣɣarct n AREBBI ad tiři deg ufus inu.”

10 Igga Yacuwa am mammec d as inna Musa, immneɣ ak-d Ɛamaliq, maca Musa d Harun d Ḥur uřyen ɣar tqiccat n tewrirt.

11 Uca imsar řami issgeɛɛed Musa afus nnes, řexdenni tuɣa Israil tɣeǧeb, maca xmi ittejja afus nnes ad ihwa, řexdenni ɣeǧben ayt n Ɛamaliq.

12 Ifassen n Musa dewřen ddeqřen. Xenni ksin ijj n weẓru uca ggin t sadu Musa uca iqqim xas uca Harun d Ḥur sennden ifassen nnes, ijj zeg uɣezdis-a, wenneɣni zeg uɣezdis nneɣni. Ammu i iqqimen ifassen nnes geɛɛden ařami teɣři tfuct.

13 Uca iɣřeb Yacuwa x Ɛamaliq d řgens nnes s řeqḍeɛ n ssif. □  

14 Xenni inna SIDI i Musa: “Ari aya deg ijj n wedlis ittwannḍen i řidaret dayes uca egg i-t deg imejjan n Yacuwa, belli aqa Necc ad mḥiɣ qaɛ řidaret di Ɛamaliq sadu ujenna.”   

15 Ibna Musa ijj n uɛalṭar uca iřaɣa as s yisem: “SIDI d taɛeǧant inu!”

16 Uca inna: “Afus tuɣa x řɛarc n SIDi. SIDI ad yegg garra x Ɛamaliq zi jjiř ař jjiř.”   

□ 

17:13 s řeqḍeɛ - s Tɛibranit ‘s uqemmum’.

Arzef n Yitrun

18

1 Isřa Yitrun, akehhan n Midyan, aḍeggʷař n Musa, marra min igga AREBBI ak-d Musa u ak-d řgens nnes Israil, aqa issuffeɣ-dd SIDI Israil zi Miṣra.   

2 Iṭṭef Yitrun, aḍeggʷař n Musa, Ṣaffura, tamɣart n Musa, awarni řami d as iwca tirzifin nnes n tesřit,

3 uřa d tnayen n iḥenjiren nnes, ijjen qqaren as Jarcum, minzi tuɣa inna: “Tuɣa ayi d abarrani di temmurt d tabarranect!”,   

4 u wenneɣni qqaren as Aliɛazir, minzi tuɣa inna: “AREBBI n baba iɛawen ayi uca ifekk ayi zi ssif n firɛun.”

5 Yitrun aḍeggʷař n Musa, ak-d iḥenjiren nnes d tmeṭṭut nnes, iwḍen ɣar Musa di řexřa, ɣar mani iwta iqiḍan, ɣar wedrar n AREBBI.

6 Uca netta ijja ad inin i Musa: “Necc, aḍeggʷař nnec Yitrun, usiɣ-dd ɣarek s temɣart nnec d tnayen n iḥenjiren nnes akides.”

7 Xenni iffeɣ Musa ad iřqa aḍeggʷař nnes, ibendeq uca issudem i-t. Ijjen isseqsa wenneɣni x umeddur nnes uca udfen ɣar uqiḍun.

8 Musa iḥaja i uḍeggʷař nnes marra min igga SIDI ak-d firɛun u ak-d Imiṣriyyen di ṭṭweɛ n Israil u x marra tamara nni xasen ikkin deg webrid d mammec ten ifekk SIDI.

9 Ifarḥ Yitrun zi marra řxir nni igga SIDI i Israil, umi t ifekk zeg ufus n Imiṣriyyen.

10 Inna Yitrun: “Ad ittwabarek SIDI d wenni kenniw ifekken zeg ufus n Imiṣriyyen u zeg ufus n firɛun, d wenni ifekken řgens zeg ufus n Imiṣriyyen!

11 Řexxu ssneɣ belli SIDI imɣar aṭṭas x marra irebbiten, aqa di tmesřact nni dessaren xasen.”   

12 Xenni iksi Yitrun, aḍeggʷař n Musa, taɣarṣt n wecmaḍ d tiɣarṣa i AREBBI uca yusa-dd Harun jmiɛ ak-d marra imɣaren n ayt n Israil, maḥend ad yecc aɣrum jmiɛ ak-d uḍeggʷař n Musa zzat i wudem n AREBBI.

13 Tiwecca nnes tuɣa Musa ittɣima x řkursi, maḥend ad iḥkem řgens. Tuɣa řgens ibedd zzat i Musa zi ṣṣbeḥ zic ař ǧiřet.

14 Iẓra uḍeggʷař n Musa marra min tuɣa ittegg Musa i řgens, inna: “Manawaya i teggid cek i řgens? Mayemmi tᵉttɣimid cek weḥḥdek u marra řgens ibedd zzatek zi ṣṣbeḥ zic ař ǧiřet?”

15 Yarra-dd Musa x uḍeggʷař nnes: “Minzi řgens ittas-dd ɣari ḥima ad ittar ccwar n AREBBI.

16 X minni ɣarsen tᵉttiři ca n tmesřact, ttasen-dd ɣari s man aya uca necc ad carrɛeɣ jar ijj d wenneɣni, ssecaneɣ asen tiweṣṣa d izerfan n AREBBI.”

17 Řexdenni inna as uḍeggʷař n Musa: “Min teggid war iǧi ca mliḥ.

18 Ammu i ɣa taḥřed aṭṭas, cek d řgens-a i kik iǧan, minzi man aya idqeř xak aṭṭas, war d as tzemmared ad t tegged weḥḥdek.

19 Seř řexxu i wawař inu, necc ad cek neṣḥeɣ uca AREBBI ad kik yiři. Iři cek d aweṣṣay x řgens zzat i AREBBI uca qeddem ddɛawi zzat i AREBBI.

20 Scen asen tiweṣṣa d izerfan uca scen asen abrid i ten ittxeṣṣan ad uyuren u řxedmet i d asen ittxeṣṣan ad tt ggen.

21 Ɛawed xzar cek, ad tarzud jar marra řgens x iryazen izeɛɛamen, inni itteggʷeden AREBBI, iryazen iṣdiqen, inni icarrhen tarezzut x arbeḥ. Egg i-ten d imeqqranen x wařef, d imeqqranen x mya, d imeqqranen x xemsin d imeqqranen x ɛecra.

22 Ejj i-ten ad carrɛen jar řgens řebda. Ejj i-ten ad qeddmen marra ddɛawi iwɛaren zzatek, maca marra ddɛawi timeẓyanin ad xasent carrɛen s yixef nsen. Egg i-t tefsus x yixef nnec uca ejj i-ten ad tt arbun akidek.

23 Mařa teggid aya, u AREBBI i cek yumuren, tzemmared ad teqqimed tbedded uca marra řgens aya ad yaweḍ ɛawed di řehna ɣar wemcan i d asen ittwagg.”

24 Isřa Musa ɣar wawař n uḍeggʷař nnes, igga marra min d as inna.   

25 Ixḍar Musa iryazen izeɛɛamen zi marra Israil uca igga i-ten d izeǧifen x řgens: imeqqranen x wařef, imeqqranen x mya, imeqqranen x xemsin d imeqqranen x ɛecra.

26 Uca nitni tuɣa ttcarrɛen řgens řebda uca ddɛawi iwɛaren qedmen tent ɣar Musa, maca marra ddɛawi timeẓyanin carrɛen tent s yixef nsen.

27 Iqebbeḍ Musa aḍeggʷař nnes uca iɛqeb netta ɣar temmurt nnes.

SIDI x wedrar n Sina

19

1 Deg uyur wiss třata awarni i wuffuɣ n ayt n Israil zi temmurt n Miṣra, deg wass nni nnit, iwḍen-dd ɣar řexřa n Sina.

2 Aqa fesyen iqiḍan nsen, uyuren zi Rafidim uca iwḍen ɣar řexřa n Sina uca wtin iqiḍan nsen di řexřa. Iwta Israil iqiḍan nnes qibač i wedrar.

3 Yuři Musa ɣar AREBBI uca iřaɣa as-dd SIDI zeg wedrar, inna as: “Ammu i ɣa tessiwřed ak-d taddart n Yaɛqub u ammu i ɣa tinid i ayt n Israil:   

4 ‘Kenniw teẓrim min ggiɣ ak-d Imiṣriyyen u mammec kenniw ksiɣ x wafriwen n ugider uca iwyeɣ-dd kenniw ɣari. □    

5 Xenni řexxu, mařa tesřim mliḥ ɣar wawař inu u ad teḥḍam Řɛahd inu, ad ɣari tiřim kenniw tiɣřam x marra řegnus, minzi marra tammurt aqa-tt inu.   

6 Kenniw ad ayi tiřim d ict n tgeldit n ikehhanen d ijj n řgens amqeddas.’ Ina d awařen nni d ac ittxeṣṣan ad ten tinid i ayt n Israil.”   

7 Ihwa-dd Musa uca iřaɣa-dd x imɣaren n řgens uca ibarreḥ asen marra awařen-a i d as yumur SIDI.

8 Uca yarra-dd marra řgens, nnan: “Marra min issiweř SIDI, ad t negg!” Uca issiweḍ Musa awařen n řgens ɛawed i SIDI.   

9 Inna SIDI i Musa: “Xzar, Necc ad ɣarek dd-aseɣ deg ijj n useynu d abarcan, ḥima ad iseř řgens xmi Necc kik ɣa ssiwřeɣ uca ɛawed ad zzayek amnen i řebda.” Minzi Musa ixebbar awařen n SIDI i řgens.

10 SIDI inna i Musa: “Ruḥ ɣar řgens uca sqeddes i-ten ass-a d tiwecca, ejj i-ten ad ssirden arruḍ nsen

11 uca ad iřin wejden i wass wiss třata, minzi deg wass wiss třata ad dd-ihwa SIDI ɣar wedrar n Sina zzat i tiṭṭawin n marra řgens.

12 Egg iymiren i řgens deg wenneḍ n wedrar, ini: ‘Ɣarwem, war tiřyem ɣar wedrar niɣ ad tḥadam ṭṭarf nnes. Man wen i ɣa iḥadan adrar, ad ittwaneɣ nican.   

13 War t ittḥidi ḥed s ufus, minzi xenni ad ittwarjem niɣ ad ittwawwet nican s fřitcat min ma iɛna, řebhimet niɣ d bnadem, war ittɣimi iddar. Mařa ad din yiři ijj n usuḍi deg uyicc n usřiwřew d azirar, zemmaren nitni ad ařyen adrar.’ ”

14 Xenni ihwa-dd Musa zeg wedrar ɣar řgens, issqeddes řgens uca ssirden arruḍ nsen.

15 Inna i řgens: “Iřim ttwejdem i wass wiss třata, war dd-ttqarrabem ɣar temɣart.”   

16 Di ṣṣbeḥ n wass wiss třata usin-dd wajjajen d wassamen. Aqa yarsa ijj n useynu iddeqřen x wedrar u řḥess n usuḍi deg uyicc n icarri idweř ijhed aṭṭas. Marra řgens di řmargeḥ n řɛeskar yarjij.  

17 Musa indeh řgens zi řmargeḥ n řɛeskar, maḥend ad iřqa AREBBI uca bedden nitni swadday i wedrar.   

18 Marra adrar n Sina iddexxen, minzi SIDI tuɣa ihwa-dd xas di tmessi. Ddexxan nnes yuři-dd am ddexxan n ufarran uca marra adrar inhezz aṭṭas.   

19 Am idweř usuḍi deg uyicc n icarri ijhed aṭṭas, issiweř Musa uca yarra-dd xas AREBBI s yijj n řḥess ijhed.

20 Uca ihwa-dd SIDI x wedrar n Sina, x tqiccet n wedrar, uca iřaɣa SIDI i Musa ɣar tqiccet n wedrar. Xenni igeɛɛed Musa.

21 Inna SIDI i Musa: “Hwa-dd, ɛřem i řgens, maḥend war ttcuqin di SIDI, maḥend ad t ẓaren uca xenni balak ad ttwahellken aṭṭas zzaysen.

22 Ejj ɛawed ikehhanen, inni i dd ɣa iqarrben ɣar SIDI, ad ssqeddsen ixef nsen, ḥima SIDI war xasen iseɛɛar ca.”

23 Inna Musa i SIDI: “Řgens war izemmar ad igeɛɛed adrar n Sina, minzi Cek tɛeřmed aneɣ tennid: ‘Egg iymiren x wedrar uca sqeddes i-t.’ ”

24 Inna as SIDI: “Ruḥ, hwa! Ad tgeɛɛded cek d Harun akidek, maca ikehhanen d řgens war zemmaren ad cuqen, ḥima ad geɛɛden ɣar SIDI, ḥima Netta war xasen iseɛɛar ca.”

25 Řexdenni ihwa-dd Musa ɣar řgens uca inna asen marra aya.

□ 

19:4 agider - niɣ ‘asiwan’.

Ɛecra n tweṣṣa

20

1 Issiweř AREBBI marra awařen-a, inna:

2 “Necc d SIDI, AREBBI nnec, wenni cek dd-issuffɣen zi temmurt n Miṣra, zi taddart n tesmuɣi.   

3 War ɣarek ttiřin irebbiten nneɣni zzat i wudem inu.

4 War ttegg i yixef nnec řexyař ineqcen niɣ ca n řḥajjet tarwes di min iǧan sennej deg ujenna niɣ di ca da swadday di temmurt niɣ di ca deg waman i iǧan sadu temmurt.   

5 War d asen ttbendiq uřa ad xasen tsexxared, minzi Necc, SIDI, AREBBI nnec, d ijj n Arebbi ittasmen, wenni dd-yarezfen řmuɛṣiyyet n ibabaten di tarwa ař jjiř wiss třata d wiss arebɛa n yinni d ayi icarrhen,

6 d wenni isscanen tamexsiwt nnes icewwaren i řuřuf n yinni d ayi ittexsen u ḥeṭṭan řumurat inu.

7 War neṭṭeq s Yisem n SIDI, AREBBI nnec, di řbaṭeř, minzi war ittbarri SIDI i wenni i ɣa ineṭqen s Yisem nnes di řbaṭeř.   

8 Idar ass n ssebt, ḥima ad t tessqeddsed.   

9 Setta n wussan i ɣa txedmed, ad tegged marra řxedmet nnec.   

10 Ass wiss sebɛa d wass n ssebt n SIDI, AREBBI nnec. War dayes ttegg uřa d ict n řxedmet, cek lla, uřa d mmic lla, d yeǧic lla, d ismeɣ nnec lla, d tayya nnec lla, d řebhimet nnec lla, uřa d abarrani nni akidek iǧan daxeř i tewwura nnec lla.

11 Minzi di setta n wussan igga SIDI ijenwan d temmurt, řebḥar d marra min dayes uca yareyyeḥ deg wass wiss sebɛa. X uya ibarek SIDI ass n ssebt uca issqeddes i-t.   

12 Weqqar babac d yemmac, maḥend ussan n tudart nnec zemmaren ad zzuggarten di temmurt i d ac ɣa yewc SIDI, AREBBI nnec.   

13 War neqq.   

14 War zenna.   

15 War ttacar.

16 War cehhed s ẓur ḍidd i jjar nnec.

17 War meẓri di ca, taddart n jjar nnec war dayes meẓri. War meẓri di tamɣart n jjar nnec, niɣ deg yismeɣ nnes, niɣ di tayya nnes, niɣ deg ufunas nnes, niɣ deg weɣyuř nnes uřa deg ict n řḥajjet i iǧan n jjar nnec.”   

18 Marra řgens iẓra u isřa i wajjajen d wassamen d ddriz n usuḍi deg uyicc n icarri d wedrar idduxxunen. Umi iẓra řgens man aya, xenni arjijen uca beɛɛden nitni ɣar řaggʷaj.   

19 Nnan i Musa: “Siweř cek akidneɣ uca ad nseř. Maca ittxeṣṣa AREBBI war kidneɣ issiwiř, ḥima war nettmetti!”   

20 Inna Musa i řgens: “War teggʷedem ca, aqa yusa-dd AREBBI, ḥima ad kenniw iqeǧeb u ḥima ad zzayes teggʷedem maḥend war txeṭṭim ca.”

21 Ibedd řgens zi řaggʷaj, maca Musa iqarreb-dd ɣar useynu ibbumbsen mani tuɣa AREBBI.   

22 Inna SIDI i Musa: “Ammu ittxeṣṣa ad tinid i ayt n Israil: ‘Kenniw teẓrim belli ssiwřeɣ-dd akidwem zeg ujenna.

23 War kidi tteggem irebbiten n nnuqart u war tteggem irebbiten n wureɣ i yixef nwem.

24 Egg ayi ijj n uɛalṭar s ucař, qeddem xas tiɣarṣa nnec n wecmaḍ d tiɣarṣa nnec n řehna, uǧi nnec d ifunasen d tfunasin nnec. Di kuř amcan mani ɣa ggeɣ řidaret n Yisem inu, ad ɣarek dd-aseɣ uca ad ac barkeɣ.   

25 Mařa teggid ayi ijj n uɛalṭar n iẓra, war t tbennid s tṣuḍar ittwassuydan, minzi mařa teddzed s uřeyzim nnec, iři ad t tessɛiǧted.   

26 War ttgiɛɛid ɣar uɛalṭar inu s yijj n ddruj, ḥima war ittbin useḍḥi nnec.”

Tiweṣṣa zi jjihet jjar nnek

21

1 “Tina i iǧan d lfarayiḍ nni d asen ɣa tessiwḍed.

2 Mařa tesɣid ismeɣ d Aɛibrani, xenni netta ad ac isexxar setta n iseggʷusa, maca deg useggʷas wiss sebɛa ad iffeɣ d aḥurri baṭeř.   

3 Mařa yudef weḥḥdes, weḥḥdes i ɣa iffeɣ, mařa ɣares tamɣart, ad iffeɣ netta d temɣart nnes.

4 Mařa sidis iwca as tamɣart uca nettat tejja as-dd iḥenjiren d tḥenjirin, xenni tamɣart d tarwa nnes ad iřin n sidis, u xenni netta ad iffeɣ s iman nnes.

5 Maca mařa ismeɣ inna nican: ‘Necc xseɣ sidi inu d temɣart inu d tarwa inu, war xseɣ ad ffɣeɣ d aḥurri!’,   

6 řexdenni sidis ad t issbedd zzat i AREBBI. Ad t yawi ɣar tewwart niɣ ɣar tefřawt ɣar uɣezdis n tewwart uca sidis ad as issnuqqeb amejjun nnes s yict n tsineft uca netta ad as isexxar i řebda.   

7 Mařa izzenz ḥed yeǧis d tayya, war itteffiɣ am muxas tteffɣen isemɣan.

8 Mařa war teɛjib i tiṭṭawin n sidis u netta tuɣa ixḍeb i-tt, ad tt yejj ad tᵉttwafdi. War izemmar ad tt izzenz i yijj n řgens n barra minzi netta iɣdar zzayes s min igga.

9 Mařa ixḍeb i-tt i mmis, ad kides yegg ɛlaḥsab lfariḍa zi jjhet n yeǧis.

10 Mařa iksi tamɣart nneɣni i yixef nnes, war ineqqeṣ řɛuč n weysum nnes, niɣ arruḍ nnes, niɣ řɛacart nnes.

11 Mařa netta war d as iggi třata-ya, xenni nettat ad teffeɣ baṭeř, břa řexraṣ.”

12 “Wenni i ɣa iwten ḥed ař ɣa immet, ad t nɣen nican.   

13 Mařa war t iggi neɛmada, maca AREBBI igga as-dd deg ufus nnes, řexdenni Necc ad ac ssecneɣ amcan mani izemmar ad yarweř.

14 Maca mařa yuff ḥed x wajjar nnes uca inɣa i-t s řeɣdaret, xenni ad t teksid ɣar uɛalṭar inu, maḥend ad t nɣen.

15 Wenni iwtin babas niɣ yemmas, ad ittwaneɣ nican.   

16 Wenni yucaren bnadem uca izzenz i-t, niɣ ittwaf ɛad ɣares, ad ittwaneɣ nican.

17 Wenni i ɣa ineɛřen babas niɣ yemmas, ad ittwaneɣ nican.   

18 Mařa iryazen mmcubbcen uca ijjen iwta wenneɣni s weẓru niɣ s řpuniyyet, uca wanita war immut, maca iwḍa di tassut,

19 xenni, mařa wanita ikkar ɛawed uca yuyur ɣar barra x teɣɣarct, ad yiři wenni t iwtin d amezdag. Ad as ixeǧeṣ mɣir min yareyyeḥ uca ad t yejj ad iggenfa mliḥ.

20 Mařa iwta ḥed ismeɣ nnes niɣ tayya nnes s weɛmud uca immut sadu ufus nnes, xenni ittxeṣṣa ad as yaɣ x tesɣart nnes nican.

21 Maca mařa iqqim ibedd ijj niɣ tnayen n wussan, war d as yuɣi tasɣart, minzi netta d tamenyat n nnuqart nnes i yeǧa.

22 Mařa iryazen mmenɣen uca wtin ict n temɣart s ddeyset uca iwḍa as-dd uɛeddis nnes, maca war iǧi ca d ayezzim, xenni netta ad ixeǧeṣ nican ijj n multa ɛlaḥsab min d as ɣa ittar weryaz n temɣart uca ad tt iwc i řquḍat. □  

23 Mařa imsar ca n uyezzim d aɛeffan, řexdenni ad tewced tudart s tudart,

24 tiṭṭ s tiṭṭ, tiɣmest s teɣmest, afus s ufus, aḍar s uḍar,   

25 acmaḍ s wecmaḍ, ayezzim s uyezzim, ticti s tecti.

26 Mařa iřqef ḥed tiṭṭ n ismeɣ nnes niɣ tiṭṭ n tayya nnes, iḍeyyeɛ i-tt, xenni ad t yejj ad yuyur amenni zi ssibbet n tiṭṭ nnes.

27 Mařa s tecti ittekkes tiɣmest n ismeɣ nnes, niɣ tiɣmest n tayya nnes, xenni ad as yejj ad yuyur amenni zi ssibbet n teɣmest nnes.

28 Mařa afunas ibarrez aryaz niɣ tamɣart, u wanita immut, xenni ad arjmen afunas u aysum nnes war zzayes ttᵉtten. Bab n ufunas ad yiři d afurri.   

29 Maca mařa afunas tuɣa d abarrez iḍennaḍ d fariḍennaḍ uca bab nnes tuɣa issen uca war t iḥḍi uca inɣa aryaz niɣ tamɣart, xenni ad arjmen afunas uca ɛawed ad nɣen bab nnes.

30 Mařa ggin xas ddeyyet, řexdenni ad iwc marra min xas ggin d ttaman n ufekki i tudart nnes, □  

31 niɣ mařa afunas ibarrez aḥenjir niɣ taḥenjirt. Ad as ggen ɛlaḥsab lfariḍa-ya.

32 Mařa afunas ibarrez ismeɣ niɣ tayya, ad wcen třatin ciqlu n nnuqart i sidis, uca afunas ad t arjmen.

33 Mařa yarzem ḥed anu niɣ mařa iɣza ḥed anu uca war t idři, uca iwḍa dayes ufunas niɣ aɣyuř,

34 xenni bab n wanu ad ixeǧeṣ. Ad yarr nnuqart i bab nnes uca řebhimet immuten ad tiři nnes.

35 Mařa afunas iyzem afunas n wajjar nnes ařami immut, řexdenni ad zzenzen afunas iddaren, ad bḍan tamenyat-a jar asen uca ad bḍan ɛawed afunas amettin.

36 Maca mařa issen belli afunas ibarrez iḍennaḍ d fariḍennaḍ, uca bab nnes war t iḥḍi, ad ixeǧeṣ afunas s ufunas uca afunas amettin ad yiři nnes.

37 Mařa yucar ḥed afunas niɣ ijjen zeg wuǧi uca iɣarṣ as niɣ izzenz i-t, xenni ad ixeǧeṣ xemsa n ifunasen x yijj n ufunas u arebɛa n wuǧi x yijjen n wuǧi.”   

□ 

21:22 řquḍat - niɣ ‘imezurfa’, aqa-ten d iwdan nni ɣar iǧa tussna n izerfan (ccariɛa) uca sřin i ddɛawi n iwdan maḥend ad xasen ḥekkmen.

□ 

21:30 tudart - s Tɛibranit ‘řeɛmar’.

Tiweṣṣa zi jjihet n wagřa n umqarreb

22

1 “Mařa ittwaf uceffar ɛad am ittacar, uca iwta i-t uca immut, war ttiřin idammen x wenni t yufin.

2 Mařa tenqar-dd xas tfuct, ad xas iřin idammen di ssibbet-a. Ad as ixeǧeṣ uceffar marra. Mařa war ɣares ca, ad immenz di ssibbet n tucceffra nnes.

3 Mařa tᵉttwaf tucceffart teddar deg ufus nnes, ma d afunas i tt tuɣa niɣ d aɣyuř niɣ d ijjen zeg wuǧi, ittxeṣṣa as ad ixeǧeṣ tnayen n tseqqar.

4 Mařa ijja ḥed ad heddan řmař iyyar niɣ amarjeɛ n uḍiř uca yarwes dayes taḥimart nnes uca ad asen iḍřeq ařami ad heddan di temmurt n wenneɣni, xenni ad tt ixeǧeṣ zi řemxeyyer n yeyyar nnes u zi řemxeyyer n umarjeɛ n uḍiř nnes.

5 Mařa teffeɣ-dd tmessi uca teřqef asennan uca tecca tiqebbiḍin n imendi niɣ imendi ibedden niɣ iyyar, xenni wenni iqqden timessi ad ixeǧeṣ marra min ittwacemḍen.

6 Mařa iḥḍa ḥed i wajjar nnes nnuqart niɣ řeqcuɛ u man aya ittwacar as zi taddart n weryaz nni, xenni aceffar, mařa ufin t, ad ixeǧeṣ tnayen n tseqqar.

7 Mařa war ittwif uceffar, řexdenni ad ssqarrben bab n taddart ɣar AREBBI maḥend ad ssnen ma war isswiẓẓeḍ ufus nnes ɣar wagřa n wajjar nnes.

8 Kuř aɛeddi zi jjihet n ufunas niɣ n weɣyuř niɣ n ijj zeg wuǧi niɣ n warruḍ niɣ n min iweddaren i zzayes inna ḥed: ‘Aqa-t d wa!’, ad dd-tas tmesřact i iǧan jar asen s tnayen zzat i řquḍat uca wenni ad xas ḥekmen řquḍat ad ixeǧeṣ i wajjar nnes tnayen n tseqqar.

9 Mařa iwca ḥed i wajjar nnes aɣyuř niɣ afunas niɣ ijj n zeg wuǧi, niɣ mammec ma tegga řebhimet, ḥima ad t iḥḍa uca immut niɣ yarreẓ niɣ ucaren t, am war iẓri ḥed,

10 xenni ad tiři tjaǧit ɣar SIDI jar asen s tnayen belli war isswiẓẓeḍ afus nnes ɣar wagřa n wajjar nnes. Bab nnes ad iqbeř tajaǧit nnes uca ad taf břa ma ad t ittxeǧeṣ wenneɣni.

11 Maca mařa ittwacar nican zzayes, di lḥala-ya ad ixeǧeṣ i bab nnes.

12 Mařa iban aqa ittwamezzeq nican, ad t yawi d burhan uca war ittxeǧiṣ min ittwamezzqen.

13 Mařa yarḍeř ḥed ca x wajjar nnes uca tarreẓ niɣ temmut di řɣayeb n bab nnes, ittxeṣṣa as ad tt ixeǧeṣ marra.

14 Maca mařa bab nnes tuɣa iḥḍar, war tt ittxiǧaṣ. Mařa tuɣa icra tt xas, ad dd-yas x řexřaṣ nnes.”

X usefsad n arruḥ d arrimet, x yinni iḍeɛfen u x uceqqef di Arebbi

15 “Uca mařa immarḍen ḥed x ca n teɛzařect, tuɣa war tt ixḍib ḥed ɛad, uca iṭṭeṣ akides, ittxeṣṣa as ad as iwc ṣṣadaq imun maḥend ad tt yawi d tamɣart.

16 Mařa babas war ixs ad as tt iwc, ad as iwzen ɛad ṣṣadaq n teɛzuray s nnuqart.

17 War ttejji taseḥḥart ad teddar.   

18 Man wen i ɣa iṭṭṣen ak-d ijj n řmař, ad t nɣen nican.   

19 Wenni i ɣa iwehhben ca n tɣarṣt i irebbiten, war iǧi mɣir i SIDI waha, ittxeṣṣa ad ittwaḥarrem i uteḥḥi.   

20 War ddeǧem abarrani u war xas ttzeyyarem, minzi tuɣa uřa d kenniw d ibarraniyyen di temmurt n Miṣra.   

21 War ttdeǧi ca ict n tajjač niɣ ijj n uyujiř.   

22 Mařa tiwḍed ad t tesseḥqared aṭṭas uca netta isɣuy-dd ɣari, aqa Necc s uɣiř ad sřeɣ i tɣuyyit nnes.

23 Ad yareɣ weɣḍab inu uca Necc ad kenniw nɣeɣ s ssif, timeṭṭa nwem ad dewřent d tijjař d tarrawt nwem d iyujiřen.

24 Mařa tareḍřed nnuqart i řgens inu, i umezřuḍ i din ɣarek, xenni war kides ttegged am ittegg bab n umarwas: war xas ttegg ca arriba.   

25 Mařa teksid arruḍ n wajjar nnec d aḍman, arr as t qbeř ma ad teɣři tfuct.   

26 Minzi war ɣares mɣir ařeḥḥaf wanita, aqa-t d arruḍ x teřmect nnes. Min di ɣa iṭṭeṣ xenni? Xmi ɣari dd ɣa isɣuy, řexdenni ad as sřeɣ, minzi Necc aqa d aḥnin!

27 War ttceqqif di AREBBI u war ttekkʷar řḥakem n řgens nnec.   

28 War sɛeṭṭařa taccuret n tmeyra nnec niɣ aḥřay n teysart nnec. Ad ayi tewced uřa d amenzu n iḥenjiren nnec.   

29 Ammu i ɣa tegged ɛawed s ifunasen nnec d wuǧi nnec. Sebɛa n wussan ad iřin ak-d yemmatsen uca ɣar wass wiss tmenya ad ayi ten tewced.   

30 Ad ayi tiřim d imqeddasen u war ttᵉttem aysum i ittwamezzqen di řexřa. Ad t tenḍarem i yiṭan.” □    

□ 

22:30 imqeddasen - s Tɛibranit ‘iwdan imqeddasen’ niɣ ‘iryazen imqeddasen’.

Tiweṣṣa zi jjihet n mammec i ɣa nemṣurruf ak-d umqarreb

23

1 “War ssuffuɣ řexbar issxarriqen. War ttic afus nnec i uɛeffan, maḥend ad tiřid d acehhad n ddeǧ.

2 War areddef azyen ameqqran di řɣar u war dd-ttarri di ddeɛwet ař ɣa tmeyyřed teggʷejed x řḥeqq awarni i waṭṭas, ad tfarɣed řḥeqq.

3 Di ddeɛwet nnes war ttriḥ ca ak-d řmeskin.   

4 Mařa teřqid afunas niɣ aɣyuř iweddar n řeɛdu nnec, ittxeṣṣa ad as t tarred nican.   

5 Mařa teẓrid aɣyuř n wenni tcarrhed iwḍa s ddqeř nnes, ittxeṣṣa cek ad teḥḍid ixef nnec ad tejjed tamesřact i netta waha, maca cek d netta jmiɛ ad tfekkem aɣyuř qaɛ.   

6 War sfarraɣ tasɣart n umezřuḍ i din ɣarek di ddeɛwet nnes.   

7 Beɛɛed x tmesřact iɣeccen. War neqq afurri niɣ amsegged, minzi Necc war ttbarriɣ aɛeffan.

8 War kessi tarzeft, minzi tarzeft tessdarɣař tiṭṭawin yarezmen u tessfarraɣ awařen n imseggden.   

9 War tzeyyarem x ubarrani. Aqa kenniw tessnem nnefs n ubarrani, minzi tuɣa kenniw d ibarraniyyen di temmurt n Miṣra.   

10 Setta n iseggʷusa ad tzarɛed tammurt nnec uca ad tessmuned řɣiǧet nnes.

11 Deg useggʷas wiss sebɛa ad tt tejjed ad tareyyḥed uca ad as tarxud, ḥima ad zzayes ccen imezřaḍ n řgens nnec. Uca min ɣa jjen nitni ad zzayes ccen řmař n řexřa. Ammu i ɣa tegged ɛawed s umarjeɛ n uḍiř nnec d zzitun nnec.   

12 Di setta n wussan ad tegged řxedmet nnec u deg wass wiss sebɛa ad tareyyḥed, maḥend ad yareyyeḥ ufunas nnec d weɣyuř nnec u ad yarr nnefs mmis n tayya nnec d ubarrani.”  

Tiweṣṣa zi jjihet n uweqqar i Sidi Arebbi

13 Di marra min d awem nniɣ, ḥḍam t. War ttidarem isem n irebbiten nneɣni. War ttesřan isem nnes zeg uqemmum nnec.   

14 Třata n twařawin deg useggʷas ad ayi tɛeyydem ijj n řɛid.

15 Řɛid n Weɣrum břa Antun ad t teḥḍam. Sebɛa n wussan ad tecced aɣrum břa antun, am mammec kenniw umureɣ Necc, di řweqt ittwaggen deg uyur Abib, minzi dayes i dd-teffɣed zi Miṣra. War dd-ttusim s ifassen xwan zzat i wudem inu.   

16 Ḥḍam ɛawed Řɛid n Tmeyra, Řɛid n Tmenzut n řxedmet nnec i tzarɛed deg iyyar, u Řɛid n Usmuni n ṣṣabet deg uneggar n useggʷas, xmi ɣa tessmuned řɣiǧet n řxedmet nnec zeg iyyar.   

17 Třata n twařawin deg useggʷas ad ḍharen marra iryazen n řgens nnec i wudem n Sidi, SIDI.

18 War ttqeddam idammen n tɣarṣt inu ak-d min ixemmaren, u tadunt n tɣarṣt n řɛid inu war ttnusi ǧiřet tekmeř ař ṣṣbeḥ.

19 Tamezwarut n tmenzut zeg wudem n temmurt nnec ad tt tawyed ɣar Taddart n SIDI, AREBBI nnec. War snenni iɣayḍ d ameẓyan s uɣi n yemmas.   

20 Xzar, ad ssekkeɣ ijj n lmalak zzat i wudem nnec, ḥima ad cek iḥḍa deg webrid uca ad cek yawi ɣar wemcan nni sswejdeɣ.   

21 Ḥḍa arendad i wudem nnes uca seř i wawař nnes, war xas ssarzig ca řeɛmar, minzi netta war ittekkes iɛeddiyen nwem, minzi Isem inu aqa-t dayes.

22 Maca mařa s tidett ad tesřed i wawař nnes, ad tegged marra min d ac ɣa iniɣ, ad iřiɣ d řeɛdu i řɛedyan nnec uca ad ḥṣareɣ inni cek iḥeṣṣaren.  

23 Minzi lmalak inu ad yiři zzatek, ad cek ssidfeɣ di temmurt n Imuriyyen d Iḥittiyyen d Ifiriziyyen d ayt n Kenɛan d Iḥiwiyyen d Iyabusiyyen, u Necc ad ten teḥḥiɣ.

24 War ttbendiq i irebbiten nsen niɣ ad ten tɛebded niɣ ad tegged am tteggen nitni, maca ad ten tᵉteḥḥid qaɛ uca ad tarẓed marra imayḍuten nsen iqeddsen.

25 Ad tɛebdem SIDI, AREBBI nwem, u Netta ad ibarek aɣrum nnec d waman nnec. Necc ad kkseɣ řehřacat zi řwesṭ nnec.   

26 War ttiři temɣart nni umi iwḍa uɛeddis niɣ war ittirwen di temmurt nnec. Necc ad kemmřeɣ řqedd n wussan nnec.   

27 Ad ssekkeɣ anexřiɛ zzat i uɣembub nnec, ad ssxarewḍeɣ marra řgens i ɣa tafed deg webrid nnec uca ad arreɣ marra řɛedyan nnec ad xak arewřen.   

28 Necc ad ssekkeɣ irezzan zzat i uɣembub nnec, inni ɣa yaẓẓřen x Iḥiwiyyen d ayt n Kenɛan d Iḥittiyyen zzat i wudem nnec.   

29 War xasen ttaẓẓřeɣ zi zzat nwem deg ijj n useggʷas, maḥend war tᵉttɣimi temmurt d řexřa u řmař n řexřa war xak ttmarnin aṭṭas.

30 S cway cway ad xasen aẓẓřeɣ zi zzat necc, ař ɣa temmarenyed deg waṭṭas uca ad tzemmared ad teksid tammurt d řwart.

31 Necc ad ggeɣ iymiren zi Řebḥar n Telga ař řebḥar n Ifilisṭiniyyen u zi řexřa ař iɣzar n Lfuraṭ, minzi ad arreɣ imezdaɣ n temmurt deg ufus nnec uca ad cek arreɣ ad xasen taẓẓřed zi zzat nnec.   

32 War kidsen ttegg řɛahd niɣ ak-d irebbiten nsen.   

33 War iɛeddeř ad zedɣen di temmurt nnec, ḥima war cek ttarrin ad akidi texḍid. Mařa tɛebded i irebbiten nsen, ad ac yiři man aya d řfex i cek.”   

Řɛahd n Arebbi ak-d řgens

24

1 Uca inna Netta i Musa:

“Geɛɛed ɣar SIDI, cek d Harun d Nadab d Abihu, d sebɛin n imɣaren n Israil, uca bendqem zi řaggʷaj.

2 Musa weḥḥdes ad dd-iqarreb ɣar SIDI, maca war iɛeddeř ad qarrben nitni. Uřa d řgens war kides ittgiɛɛid ca.”

3 Musa iɛqeb-dd uca ixebbar řgens x marra awařen n SIDI u x marra lfarayiḍ. Marra řgens yarra-dd s yijj n wawař, nnan: “Marra awařen i inna SIDI ad zzaysen negg.” □    

4 Musa yura marra awařen n SIDI. Ɣar ṣṣbeḥ zic ikkar uca ibna ijj n uɛalṭar ɣar iḍaren n wedrar uca igga tenɛac n imayḍuten n weẓru, ɛlaḥsab řqedd n tenɛac n tqebbař n Israil.

5 Issekk iḥudriyyen zeg ayt n Israil, inni issbexxaren tiɣarṣi n wecmaḍ u qeddmen tiɣarṣi n řehna zeg ifunasen imeẓyanen i SIDI.

6 Iksi Musa azyen n idammen, igga i-t di ṭṭbaṣi uca azyen nneɣni n idammen izeǧeɛ i-ten x uɛalṭar.

7 Iksi adlis ittwannḍen n Řɛahd, iɣra i-t x imezzuɣen n řgens uca nitni nnan: “Marra min d aneɣ inna SIDI, ad t negg, ad t nṭaɛ.”

8 Iksi Musa idammen, irucc i-ten x řgens, inna: “Xzar, ina d idammen n Řɛahd nni igga SIDI akidwem x marra awařen-a.”   

9 Igeɛɛed Musa ak-d Harun d Nadab d Abihu d sebɛin n imɣaren n Israil.

10 Ẓrin AREBBI n Israil. Tuɣa sadu iḍaren nnes am tisi n zzellij i ittwaggen n ṣaffir aziza, iṣfa am ujenna simant nnes.   

11 War isswiẓẓeḍ afus nnes x imcennɛen n ayt n Israil uca nitni xzaren ɣar AREBBI, ccin, swin.

12 Inna SIDI i Musa: “Geɛɛed-dd ɣari ɣar wedrar uca qqim din uca Necc ad ac wceɣ tiřwiḥin n weẓru, Ccariɛa d řumarat tinni uriɣ x teřwiḥin, ḥima ad asen tent tessřemded.”

13 Ikkar Musa ak-d Yacuwa, amsexxar nnes, uca igeɛɛed Musa ɣar wedrar n AREBBI.

14 Inna i imɣaren: “Rajam aneɣ danita ař dd ɣarwem i ɣa nedweř. Xzar, Harun d Ḥur akidwem. Mařa din ḥed ɣares ddɛawi, ittxeṣṣa as ad ɣarsen iraḥ.”

15 Xenni igeɛɛed Musa ɣar wedrar, uca ijj n useynu idřa adrar.

16 Aɛuǧi n SIDI tuɣa izeddeɣ deg wedrar n Sina u aseynu idřa i-t setta n wussan uca deg wass wiss sebɛa iřaɣa-dd Netta x Musa zi řwesṭ n useynu.

17 Ascan n uɛuǧi n SIDI tuɣa-t di tiṭṭawin n ayt n Israil am tmessi ittetten x tqiccat n wedrar.   

18 Yudef Musa ɣar řwesṭ n useynu uca igeɛɛed adrar. Tuɣa Musa iqqim arebɛin n wussan d arebɛin n ǧyaři deg wedrar.

□ 

24:3 s yijj n wawař - s Tɛibranit ‘s yijj n uqemmum’.

Tiweṣṣa zi jjihet n řebni n Tzeddiɣt n Sidi Arebbi

25

1 Issiweř SIDI ak-d Musa, inna:

2 “Ini i ayt n Israil ad ayi dd-ssgaɛɛden tawhibt. Zi kuř aryaz nni d as iɛarren wuř nnes, ad zzayes teksim tawhibt n usgaɛɛed i Necc.   

3 Ta d tawhibt n usgeɛɛed, tenni i ɣa teksid zzaysen: ureɣ d nnuqart d nnḥas,

4 d ufiřu adeḥmi d urjuwani d uzeggʷaɣ iḥedqen d řeqṭen azdad d ccɛar n iɣayḍen, □  

5 d iřmawen izeggʷaɣen n icarriyyen, d iřmawen n ddenfiřat, d ukeccuḍ n tcejjart n ukasiya, □  

6 zzect i tfawt n řqendiř, řeɛṭur i zzect n wedhan u i řebxur ittfuḥen,

7 iẓra n uniks d iẓra iɣřan nneɣni, maḥend ad ten ggen x upalṭu u x tajmect.   

8 Ad ayi ggen ict n Zzawect Iqeddsen, ḥima ad zedɣeɣ di řwesṭ nsen.

9 Ad t tegged am marra min d ac ɣa ssecneɣ, ɛlaḥsab amedya n Tzeddiɣt u ɛlaḥsab amedya n marra řeqcuɛ i dayes iǧan.

10 Ad ggen ɛawed ict n Ttabut n ukeccuḍ n tcejjart n ukasiya. Ad tiři tuzzeggart nnes tnayen n iɣaǧen d wezyen u tiru nnes ijj n uɣiř d wezyen u řuɛřa nnes ijj n uɣiř d wezyen.   

11 Ad t ttcelled s wureɣ iṣfan, zi daxeř u zi barra ad tt tcelled, uca ɣar sennej ad as tennḍed ijj n zzwaq n wureɣ.

12 Ad as tessfesyed arebɛa n texrazin n wureɣ. Ad tent tcedded ɣar arebɛa n tyarsawin nnes. Tnayen n texrazin ad iřint ɣar yijj n uɣezdis u tnayen n texrazin i uɣezdis nneɣni.

13 Ad tegged iɛumad i trebbut zeg ukeccuḍ n tcejjart n ukasiya uca ad ten tedřed s wureɣ.

14 Sidfem iɛumad di texrazin nni iǧan ɣar iɣezdisen n Ttabut, ḥima ad zzaysen arbun Ttabut.

15 Iɛumad ad iřin di texrazin n Ttabut, war zzaysent ten ttekksen ca.   

16 Ad tessarsed Cchadet, tenni i d ac ɣa wceɣ, di Ttabut.   

17 Ad tegged ɛawed ict n tqebbart n weṣřaḥ n wureɣ iṣfan s yict n tuzzeggart n tnayen n iɣaǧen d wezyen u s ict n tiru n ijj n uɣiř d wezyen. □    

18 Ad tegged ɛawed tnayen n ikiruben n wureɣ iɛdeř s wefḍis, ařami i ɣa ffɣen ikiruben zi tnayen n ixfawen n tqebbart n weṣřaḥ. □    

19 Ad tegged ijj n ukirub ɣar ijj n yixef u ijj n ukirub nneɣni ɣar yixef nneɣni. Ad teggem ikiruben zi tqebbart n weṣřaḥ ɣar tnayen n ixfawen nnes.

20 Ad bezzɛen ikiruben afriwen nsen sennej nsen uca ad dřen taqebbart n weṣřaḥ s wafriwen nsen. Udmawen nsen ad iřin ijj qibač i wenneɣni uca ad ẓaren udmawen n ikiruben ɣar tqebbart n weṣřaḥ.   

21 Ad tegged taqebbart n weṣřaḥ x Ttabut uca ad tessarsed Cchadet i d ac ɣa wceɣ di Ttabut.   

22 Dinni i kic ɣa mmeřqiɣ uca ad kik ssiwřeɣ zi sennej i tqebbart n weṣřaḥ, zi jar tnayen n ikiruben nni iǧan sennej i Ttabut n Cchadet, x marra min d ac ɣa umureɣ i ayt n Israil.   

23 Ad tegged ict n tzewḍa n ukeccuḍ n tcejjart n ukasiya, ad ɣares tiři ict n tuzzeggart n tnayen n iɣaǧen d ict n tiru n ijjen uɣiř d ijj n řuɛřa n ijjen uɣiř d wezyen.

24 Ad tt tedřed s wureɣ iṣfan uca ad as tegged ɣar tma nnes ijj zzwaq n wureɣ.

25 Ad tegged ict n tma i d as dd-innḍen n ijj n cbar n ufus u ɣar tma i d as dd-innḍen ad tegged ijj n zzwaq n wureɣ.

26 Ad tegged arebɛa n texrazin n wureɣ uca ad tent tcedded ɣar arebɛa n tɣemmura nni iǧan ɣar arebɛa n iḍaren nsen.

27 Tixrazin ad iřint udsent i tma, maḥend ad daysent ttwaṭṭfen iɛumad i tarebbut n tzewḍa.

28 Ad tegged iɛumad i tarebbut zeg ukeccuḍ n tcejjart n ukasiya, ad ten tɣeǧfed s wureɣ uca ad zzaysen arbun tazewḍa.

29 Ad tegged ɛawed ṭṭbaṣi nnes d tɣenjayin nnes d iɣarrafen nnes d řkisan nnes i zi ɣa farrɣen. Ad ten tegged s wureɣ iṣfan.

30 X tzewḍa ad tegged aɣrum n wescan řebda zzat i wudem inu.

31 Ad tegged řqendiř s wureɣ iṣfan. Ad tegged řqendiř s wefḍis n wemziř. Afud ak-d uḍar nnes d iɣaǧen nnes uřa d řkisan nnes d tɛebbuzin nnes i dd-ittasen ak-d nnuwwarat nnes ad iřin d aɣezdis d ijj.   

32 Setta n iɣaǧen ad dd-ffɣen zeg iɣezdisen nnes, třata n iɣaǧen zeg ijj n uɣezdis n řqendiř d třata n iɣaǧen zeg uɣezdis nneɣni n řqendiř.

33 Třata n řkisan ad iřin deg ijj n uɣiř di furma n nnuwwarat n ǧewz ak-d tɛebbuzt d nnewwac, uca ɛawed ɣar uɣiř nneɣni třata n řkisan di furma n nnuwwarat n ǧewz ak-d tɛebbuzt d nnewwac. Ammu i ɣa ggen marra setta n iɣaǧen nni dd-iffɣen zi řqendiř.

34 Ɣar řqendiř simant nnes ad din iřin arebɛa n řkisan di furma n nnuwwarat n ǧewz, ak-d tɛebbuzin nsen i dd-ittasen ak-d nnuwwarat nsen.

35 Ad din tiři ict n tɛebbuzt sadu tyuya n iɣaǧen i zzayes dd-iffɣen u ict n tɛebbuzt sadu tyuya n iɣaǧen i zzayes dd-iffɣen awarni as, u ɛawed ict n tɛebbuzt sadu tyuya n iɣaǧen i zzayes dd-iffɣen awarni as. Ammu i ɣa yiři i setta n iɣaǧen i dd-iffɣen zi řqendiř.

36 Tiɛebbuzin nsen d iɣaǧen nsen ad zzayes-dd ffɣen uca marra aya ad yiři d ict n řqecɛet tᵉttwaɛdeř s wefḍis n wemziř s wureɣ iṣfan.

37 Ad tegged setta n řefnarat nnes uca ad ssarsen řefnarat nnes x řqendiř, maḥend ad wcent tfawt ɣar ṭṭarf n ujemmaḍ.

38 Tijeqqaḍin n teftič nnes d tmejmarin nnes ad iřint s wureɣ iṣfan. □  

39 Ad ittwagg řqendiř zeg ict n talint n wureɣ iṣfan s marra řeqcuɛ-a akides.

40 Uca xzar, ad t tegged am umedya nnes, wenni i d ac ittwamřen deg wedrar.”   

Řeqcuɛ iqeddsen di Zzawect n Sidi Arebbi (Uffuɣ 38:1)

□ 

25:4 azeggʷaɣ iḥedqen - niɣ ‘qirmiz’.

□ 

25:5 akasiya - ict n tcejjart s ukeccuḍ iqesḥen aṭṭas. Tᵉttwaf tcejjart-a aṭṭas di řexřa n Sinayi. S Teɛrabt qqaren as ‘سَنْط’.

□ 

25:17 taqebbart n weṣřaḥ - ḥima ad tfehmed ktar min ixs ad yini awař-a, xzar Lawi 16:14, 15 uřa Di Řexřa 7:89.

□ 

25:18 ikiruben - ict n marka n lmalakat.

□ 

25:38 Tijeqqaḍin - niɣ ‘tineqqaḍin’.

26

1 “Ad tegged Tazeddiɣt s ɛecra n tjartiřin s řeqṭen azdad imuden u s ufiřu adeḥmi d urjuwani d uzeggʷaɣ iḥedqen, ak-d ikiruben. Ad ten tegged am řxedmet n ufennan.   

2 Tuzzeggart n yict n tjartiřt ad tiři tmenya u-ɛicrin n iɣaǧen u tiru n yict n tjartiřt arebɛa n iɣaǧen. Marra tijartiřin ad ɣarsent yiři řeɛbar d ijj.

3 Xemsa n tjartiřin ad tent ssmunen ict ak-d tenneɣni u ɛawed xemsa n tjartiřin ad tent ssmunen ict ak-d tenneɣni.

4 Ɣar tma n yict n tjartiřt ɣar ṭṭarf mani tt ɣa ssmunen, ad tegged tisarawin tideḥmanin. Ammu i tent ɣa tegged ɛawed ɣar tma n tjartiřt nneɣni ɣar ṭṭarf i ɣar iǧa useřqi nneɣni.

5 Xemsin n tsarawin i ɣa tegged deg ict n tjartiřt u xemsin n tsarawin ɣar ṭṭarf n tjartiřt nni ɣar iǧa useřqi nneɣni, maḥend tisarawin ad mmeřqant ict ak-d tenneɣni.

6 Ad tegged ɛawed xemsin n tsennarin n wureɣ uca ad tessmuned tijartiřin ict ak-d tenneɣni s tsennarin, maḥend ad tedweř d ict n Tzeddiɣt.

7 Ad tegged ɛawed tijařtiřin s ccɛar n iɣayḍen, maḥend ad iřint d ijj n uqiḍun x Tzeddiɣt. Ad tegged ḥiṭac n tjartiřin.   

8 Tuzzeggart n ict n tjartiřt ad tiři třatin n iɣaǧen u tiru n ict n tjartiřt ad tiři arebɛa n iɣaǧen. Ḥiṭɛac n tjartiřin ad ɣarsent yiři řeɛbar d ijj.

9 Ad tessmuned xemsa n tjartiřin weḥḥedsent d setta n tjartiřin ɛawed weḥḥedsent. Tajartiřt wiss setta ad tt tḍefṣed zzat i wudem n Uqiḍun.

10 Ad tegged xemsin n tsarawin ɣar tma n yict n tjartiřt ɣar ṭṭarf ɣar useřqi, uca xemsin n tsarawin x tma n tjartiřt ɣar useřqi nneɣni.

11 Ad tegged xemsin n tsennarin n nnḥas uca ad tent tessidfed di tsarawin uca ad tessmuned Aqiḍun, maḥend ad yiři d ijjen.

12 Min iceṭṭen n tjartiřin n uqiḍun, azyen n tjartiřt nni iceṭṭen ad yayeř ɣar ḍeffar n Tzeddiɣt.

13 Zi min iceṭṭen di tuzzeggart n tjartiřin, ijj n uɣiř ad yayeř ɣar yijj n ṭṭarf d ijj n uɣiř ɣar ṭṭarf nneɣni, ɣar tnayen n iɣezdisen n Tzeddiɣt, maḥend ad as iřeḥḥef i yijj n uɣezdis u i uɣezdis nneɣni.

14 Ad tegged i Uqiḍun ɛawed ict n tseqqaft n iřmawen izeggʷaɣen n icarriyyen u sennej i man aya ict n tseqqaft n iřmawen n ddenfiřat.

15 Ad tegged i Tzeddiɣt tifeřwin n ukeccuḍ n tcejjart n ukasiya nni ibedden nican.

16 Řeɛbar n tuzzeggart n ict n tefřawt dayes ɛecra n iɣaǧen u řeɛbar n tiru n ict n tefřawt dayes ijj n uɣiř d wezyen.

17 I kuř tafřawt ad ɣares iřin tnayen n iḍaren, inni issmeřqan twečmatin ict ak-d tenneɣnit, ammu i ɣa tegged i marra tifeřwin n Tzeddiɣt.

18 Ad tegged i Tzeddiɣt tifeřwin, ɛicrin n tfeřwin ɣar jjihet n ljanub, ɣar yefus.

19 Ad tegged arebɛin n tyarsawin n nnuqart maḥend ad tent ssarsen sadu ɛicrin n tfeřwin, tnayen n tyarsawin sadu ict n tefřawt i tnayen n iḍaren nnes, d tnayen n tyarsawin sadu tafřawt nneɣni i tnayen n iḍaren nnes.

20 Ɛawed ad tegged ɛicrin n tfeřwin i uɣezdis nneɣni n Tzeddiɣt, ɣar jjihet n ccamal,

21 s arebɛin n tyarsawin nsen n nnuqart: tnayen n tyarsawin i kuř tafřawt d tnayen n tyarsawin sadu tafřawt nneɣni.

22 U ɣar uɣezdis n řɣarb n Tzeddiɣt ad as tegged setta n tfeřwin.

23 Ad tegged tnayen n tfeřwin i tɣemmura n Tzeddiɣt i iǧan ɣar tnayen n iɣezdisen n ḍeffar.

24 Zi swadday ad iřint ṣqent am wacniwen uca ammu i ɣa iřint nican d icten ař ɣa awḍent sennej deg ict n texrazt. Ammu i ɣa yiři i tnayen n tfeřwin ɣar tnayen n tɣemmura.

25 Ad din iřint tmenya n tfeřwin ak-d tyarsawin nsent n nnuqart. Xenni seṭṭac n tyarsawin, tnayen n tyarsawin sadu ict n tefřawt d tnayen n tyarsawin sadu tafřawt nneɣni.

26 Ad tegged tiḥenya n uɛarreḍ zeg ukeccuḍ n tcejjart n ukasiya, inni ɣa iɛdun x tfeřwin, xemsa i tfeřwin n ijj n uɣezdis n Tzeddiɣt

27 u xemsa n tḥenya n uɛarreḍ i tfeřwin ɣar uɣezdis nneɣni n Tzeddiɣt u xemsa n tḥenya n uɛarreḍ i tfeřwin n uɣezdis n Tzeddiɣt ɣar uɣezdis n řɣarb ɣar tnayen n iɣezdisen n ḍeffar.

28 Taḥnact n uɛarreḍ di řwesṭ ad teɛdu x tfeřwin di řwesṭ, zeg ijj n yixef ɣar wenneɣni.

29 Ad tɣeǧfed tifeřwin s wureɣ uca ad tegged tixrazin nsen n wureɣ, maḥend ad daysent ssidfen tiḥenya n uɛarreḍ. Ad tedřed ɛawed tiḥenya n uɛarreḍ s wureɣ.

30 Ad tessgeɛɛded Tazeddiɣt ɛlaḥsab amedya n řebni nni d ac ittwamřen x wedrar.   

31 Ad teggeḍ ijj n uřeḥḥaf s ufiřu adeḥmi d urjuwani d uzeggʷaɣ iḥedqen u s řeqṭen azdad imuden, ad t ggen am řxedmet n ufennan, uca ikiruben ad xas iřin.   

32 Ad t tayřed x arebɛa n ipilaren n ukeccuḍ n tcejjart n ukasiya i idřin s wureɣ. Tisennarin nsen ad iřint n wureɣ uca ipilaren nni ad bedden x arebɛa n tyarsawin n nnuqart.

33 Ad tayřed ařeḥḥaf ɣar wadday n tsennarin uca ad tessidfed Ttabut n Cchadet daxeř i uřeḥḥaf uca ařeḥḥaf ad ibḍa jar Uqeddas d Weqdas x Uqeddas.

34 Ad tessarsed taqebbart n weṣřaḥ x Ttabut n Cchadet deg Weqdas x Uqeddas.

35 Ad tegged tazewḍa barra i uřeḥḥaf uca ad tessarsed řqendiř qibač i tzewḍa ɣar uɣezdis n Tzeddiɣt ɣar jjihet n ljanub u ad tegged tazewḍa ɣar uɣezdis ɣar jjihet n ccamal.

36 Ad tegged arwaq s ufiřu adeḥmi d urjuwani d uzeggʷaɣ iḥedqen u s řeqṭen azdad imuden i wadaf n Uqiḍun, am ijj n umudi n uxeyyaḍ.   

37 Uca ad tegged i arwaq xemsa n ipilaren n ukeccuḍ n tcejjart n ukasiya uca ad ten tcelled s wureɣ. Tisennarin nsen ad iřint n wureɣ u i ipilaren nni ad asen tfesyed xemsa n tyarsawin n nnḥas.”

Tazeddiɣt n Sidi Arebbi ak-d řemraḥ (Uffuɣ 38:9)

27

1 “Ad tegged aɛalṭar n ukeccuḍ n ukasiya n xemsa n iɣaǧen di tuzzeggart d xemsa n iɣaǧen di tiru. Ad yiři s arebɛa n tɣemmura u řuɛřa nnes ad yiři třata n iɣaǧen.   

2 Ɣar arebɛa n tɣemmura ad tegged accawen nnes. Accawen nnes ad dewřen d ijjen akides uca ad t třeḥḥfed s nnḥas. □  

3 Ad tegged tiydurin nnes, ḥima ad daysent tenḍared iɣɣeḍ n min iqqimen n tadunt nnes ittwacemḍen uca ad tegged ɛawed iɣenjayen nnes d ṭṭawyat nnes i urucci d furcayat nnes d tmejmarin nnes. Ad tegged marra řeqcuɛ nnes s nnḥas.

4 Ad tegged ict n tracca, ict n umudi n nnḥas, uca ad tegged arebɛa n texrazin n nnḥas i umudi nni, ɣar arebɛa n tɣemmura nnes.

5 Ad t tzeyyared sadu i tma n uɛalṭar, swadday, maḥend ad yiři umudi n nnḥas nni ɣar wezyen n uɛalṭar.

6 Ad tegged iɛumad i tarebbut i uɛalṭar, iɛumad n ukeccuḍ n ukasiya uca ad ten třeḥḥfed s nnḥas.

7 Iɛumad nnes ad ttwassidfen di texrazin. Ad iřin iɛumad i tarebbut ɣar tnayen n iɣezdisen n uɛalṭar xmi t ɣa arbun.

8 Ad tegged ijj n řxawi ɣar daxeř n tfeřwin. Am mammec i d ac imřa x wedrar, ammu i t ɣa ggen nitni.

9 Ad tegged řemraḥ n Tzeddiɣt. Ɣar jjihet n ljanub, ɣar yefus, ad tegged řizarat s řeqṭen azdad imuden, kuř ict zzaysent n mya n iɣaǧen di tuzzeggart i yijj n uɣezdis.   

10 Ɛicrin n ipilaren nnes d ɛicrin n tyarsawin nnes ad iřin n nnḥas. Tisennarin n ipilaren d iqeḍban nsen i useřqi ad iřin n nnuqart.

11 Ammu ɣar jjihet n ccamal, di tuzzeggart, ad din iřint řizarat n mya iɣaǧen. Ad iřin ɛicrin n ipilaren nsent d ɛicrin n tyarsawin nsen n nnḥas. Tisennarin n ipilaren d iqeḍban nsen i useřqi ad iřin n nnuqart.

12 Di tiru n řemrah, ɣar uɣezdis n řɣarb, ad din iřint řizarat n xemsin n iɣaǧen di tuzzeggart ak-d ɛecra n ipilaren nsent d ɛecra n tyarsawin nsen.

13 Tiru n řemraḥ ɣar uɣezdis n ccarq, zi manis dd-tneqqar tfuct, ad tiři xemsin iɣaǧen.

14 Řizarat ɣar yijj n uɣezdis n zzat ad iřint xemmesṭac n iɣaǧen di tuzzeggart, ak-d třata n ipilaren nsent d třata n tyarsawin nsen.

15 Ɣar uɣezdis n zzat nneɣni ad din iřint ɛawed řizarat n xemmesṭac n iɣaǧen di tuzzeggart ak-d třata n ipilaren nsent d třata n tyarsawin nsen.

16 Ɣar wadaf n řemraḥ ad din yiři ijj n arwaq n ɛicrin n iɣaǧen, ggin t s ufiřu adeḥmi d urjuwani d uzeggʷaɣ iḥedqen u s řeqṭen azdad imuden, ijj n umudi n uxeyyaḍ, ak-d arebɛa n ipilaren nnes d arebɛa n tyarsawin nsen.

17 Marra ipilaren i d as dd-innḍen i řemraḥ ad iřin s iqeḍban n nnuqart i useřqi uca tisennarin nsen ad iřint n nnuqart d tyarsawin nsen n nnḥas.

18 Tuzzeggart n řemraḥ ad tiři mya n iɣaǧen u tiru ad tiři xemsin n iɣaǧen d xemsin ɛawed uca řuɛřa ad yiři xemsa n iɣaǧen, marra s řeqṭen azdad imuden uca tyarsawin nsen ad iřint n nnḥas.

19 Marra řeqcuɛ n Tzeddiɣt i iǧan i marra tasexxart nnes uřa d marra řewtad nnes d marra řewtad n řemraḥ ad iřin n nnḥas.

Arcam n Tzeddiɣt n Sidi Arebbi (Uffuɣ. 40:7)

20 Ad tumured ayt n Israil, ḥima ad ac dd-awyen zzect teṣfa teddez zi zzitun i tfawt, ḥima ad tareɣ tfawt řebda.   

21 Harun d warraw nnes ad ḥḍan man aya zi ǧiřet ař ṣṣbeḥ zzat i wudem n SIDI deg Uqiḍun n Umsagar zzat i uřeḥḥaf i iǧan zzat i Cchadet. D man aya ad yiři d ict n tewṣeyyet i řebda nni ittxeṣṣa ad tᵉttwaḥḍa zi jjihet n ayt n Israil di marra jjiřat nsen.”

□ 

27:2 accawen - niɣ ‘iqiccawen’.

28

1 “Uca cek ad ɣarek dd-tessqarrbed Harun, umac, d warraw nnes akides zi řwesṭ n ayt n Israil, ḥima ad ayi ɛebden am yikehhanen, Harun, Nadab, Abihu, Aliɛazar d Itamar, zeg warraw n Harun.   

2 Ad tegged arruḍ iqeddsen i Harun, umac, ad as yiři i uɛuǧi d telwizt.

3 Ad tessiwřed ɣar marra inni iǧan d imiɣisen n wuř, inni ccureɣ s arruḥ n tiɣit, maḥend ad ggen arruḍ i Harun, ḥima ad as ssqeddsen d akehhan i Necc.

4 Ina d arruḍ i ɣa ggen: ict n tejmect d ijj n upalṭu d ijj n useřham d ict tcamir imuden am ijj n ureqqam n ufennan, d ict n areẓẓet d ict n tḥezzamt. Ad ggen arruḍ iqeddsen i Harun, umac, u i warraw nnes, ḥima ad ayi sexxaren am ukehhan.

5 Nitni ad ksin ifiřan n wureɣ d afiřu adeḥmi d urjuwani d uzeggʷaɣ iḥedqen d řeqṭen azdad,

6 uca ad ggen apalṭu s ifiřan n wureɣ u s ufiřu adeḥmi d urjuwani d uzeggʷaɣ iḥedqen u s řeqṭen azdad imuden, ad yiři am řxedmet n ufennan.   

7 Ad ɣares yiři tnayen n tɣarḍin immseřsaqen ɣar tnayen n ṭṭrufa nnes i zi ɣa ittwassmun upalṭu.

8 Taḥezzamt izewwqen, wenni iǧan x upalṭu nnes n ukehhan, ad zzayes tᵉttwagg d icten akides, s ifiřan n wureɣ u s ufiřu adeḥmi d urjuwani d uzeggʷaɣ iḥedqen u s řeqṭen azdad imuden.

9 Ad teksid tnayen n iẓra n uniks uca ad xasen tneqced ismawen n ayt n Israil.

10 Setta n ismawen x yijj n weẓru d setta n ismawen nneɣni x weẓru nneɣni ɛlaḥsab asettef n wexřaq nsen.

11 D man aya d ict n ṣṣenɛet n uneqqac n weẓru iɣřan. Am ict n txadent n ucemmiɛ, ammu i ɣa ttwaneqcen tnayen n yeẓra s ismawen n ayt n Israil. Ad asen tegged ticuyar n wureɣ i d as dd-innḍen.

12 Ad tegged iẓra nni x tɣarḍin n upalṭu, aqa aten d iẓra n řidaret i ayt n Israil. Harun ad yarbu ismawen nsen i řidaret zzat i wudem n SIDI x tnayen tɣarḍin nnes.

13 Ad tegged ticuyar n wureɣ

14 uca ɛawed tnayen n ssnaseř n wureɣ iṣfan. Ad ten tegged amecnaw ifiřan, amecnaw ict n řxedmet n umudi. Ad tcedded ssnaseř imuden ɣar tcuyar.

15 Ad tegged tajmect i řeḥkam. Ad tt tegged am řxedmet n ufennan, am upalṭu n ukehhan. Ad tt tegged s ifiřan n wureɣ u s ufiřu adeḥmi d urjuwani d uzeggʷaɣ iḥedqen u s řeqṭen azdad imuden.   

16 Tajmect ad tiři s arebɛa n tɣemmura, tᵉttwaḍfeṣ. Tuzzeggart nnes ad tiři d ijj n wezyen n uɣiř, u tiru nnes d ijj n wezyen n uɣiř.

17 Ad xas tegged iẓra, arebɛa n řeṣfuf n iẓra. Ijj n ṣṣef ad yiři s yijj n řeɛqiq d azeggwaɣ d ict n tyaqut d ict n smaraxt. Wa d ṣṣef amezwaru.

18 Ṣṣef wiss tnayen ad yiři s yijj n karbunkel d yijj n ṣaffir aziza d yijj n diamanti.

19 Ṣṣef wiss třata ad yiři s yijj n weẓru n yasintu d yijj n axat d yijj n umatist.

20 U ṣṣef wiss arebɛa ad yiři s yict n texrisulit d yijj n uniks d yijj n yaspis. Ina ad ttwaṭṭfen deg wureɣ di tcuyar nsen.

21 Iẓra ad xasen iřin ismawen n ayt n Israil, tenɛac n yeẓra ɛlaḥsab ismawen nsen, s ineqqacen n txadent n ucemmiɛ, kuř aneqqic ɛlaḥsab isem nnes i d as dd-yusin. Aqa aten i tenɛac n tqebbař.

22 Ad tegged ssnaseř x tejmect, ifiřan imuden n wureɣ iṣfan.

23 Ad tegged tnayen n texrazin n wureɣ ɣar tejmect uca ad tcedded tnayen n texrazin nni ɣar tnayen n ṭṭrufa n tejmect.

24 Ad tcedded tnayen n ssnaseř n wureɣ imuden ɣar tnayen n texrazin ɣar řeḍruf n tejmect.

25 Ad tcedded tnayen n ixfawen n tnayen n ssnaseř imuden ɣar tnayen n tcuyar uca ad tent tcedded ɣar tɣarḍin i iǧan ɣar uɣezdis n zzat n upalṭu n ukehhan.

26 Ad tegged ɛawed tnayen n texrazin n wureɣ uca ad tent tegged ɣar tnayen n ixfawen n tejmect ɣar swadday, x tma nsen nni iǧan ɣar upalṭu, ɣar daxeř.

27 Ad tegged tnayen n texrazin n wureɣ, tinni i ɣa tcedned x tnayen n tɣarḍin n upalṭu n ukehhan, swadday, ɣar zzat, qibač i useřqi nnes ɣar sennej i tḥezzamt izewwqen n upalṭu.

28 Ad tessmuned tajmect s texrazin nnes ɣar texrazin n upalṭu ak-d ijj n ufiřu imuden adeḥmi, maḥend ad tiři tejmect sennej i tḥezzamt izewwqen n upalṭu uca war tᵉttbeṭṭi tejmect x upalṭu.

29 Ammu i ɣa yawi Harun ismawen n ayt n Israil di tejmect n řeḥkam x wuř nnes x minni i ɣa yadef ɣar Uqeddas, ařami i ɣa qqimen i řidaret zzat i wudem n SIDI i řebda.

30 Ad tessarsed iẓra n ‘Urim’ d ‘Tummim’ di tejmect n řeḥkam, maḥend ad iřin x wuř n Harun x minni i ɣa yadef zzat i wudem n SIDI. Ammu i ɣa yarbu Harun řebda řeḥkam n ayt n Israil x wuř nnes zzat i wudem n SIDI.

31 Ad tegged aseřham n upalṭu n ukehhan marra zeg ufiřu adeḥmi.   

32 Ad yiři warzam i uzeǧif nnes di řwesṭ nnes. Ɣar tma n warzam ad din tiři ict n tma imuden, tenni i ɣa yiřin am warzam i yiri deg ijj n warruḍ n wuzzař n uɛeskari, war tᵉttcarrig. □  

33 Ɣar tmuwwa nnes ad tegged tiremmanin n ifiřan adeḥmi d urjuwani d uzeggʷaɣ iḥedqen, ɣar tmuwwa nnes i d as dd-innḍen, u jar asent ad tegged nnwaqes n wureɣ i d as dd-innḍen.

34 Ijj awarni i wenneɣni, ijj n nnaqus n wureɣ d ict n tremmant, uca ɛawed ijj awarni i wenneɣni, ijj n nnaqus n wureɣ d ict n tremmant, ammu i ɣa iřin ɣar tmuwwa n useřham u deg wenneḍ nnes.

35 Harun ad t yarḍ xmi ittssexxar netta, ařami i ɣa ittwaseř ddriz nnes x minni i ɣa yadef ɣar Zzawect Iqeddsen zzat i wudem n SIDI u xmi ɣa iffeɣ ɛawed, ḥima war ittmetti.

36 Ad tegged ict n teřwiḥt s nnuwwar n wureɣ iṣfan uca ad xas tneqced awařen-a am mammec neqqcen taxadent n ucemmiɛ: “AMQEDDAS i SIDI.”   

37 Ad tt tcedded ɣar yijj n ufiřu adeḥmi x areẓẓet. Ad tiři teřwiḥt ɣar zzat n ureẓẓet.

38 Ad tiři teřwiḥt x tenyart n Harun, ḥima Harun ad yarbu řmuɛṣiyyet i iǧan di tmesřayin iqeddsen nni i ɣa ssqeddsen ayt n Israil ak-d marra tiwhibin n tmesřayin nsen iqeddsen. Ad tiři řebda x tenyart nnes, ḥima ad iřint tmesřayin nni arḍant zzat i wudem n SIDI.

39 Ad tegged tcamir s řeqṭen azdad. Ad tegged areẓẓet ɛawed s řeqṭen azdad. Taḥezzamt ad tt tegged am ijj n umudi n uxeyyaḍ.”

Arruḍ n uzeǧif n ikehhanen (Uffuɣ 39:1)

40 “I warraw n Harun ad tegged tcamir u ad asen tegged tiḥezzamin u ad asen tegged ticuccay, maḥend ad asen iřin i uɛuǧi d telwizt.

41 Ad tessyarḍed Harun, umac, d warraw nnes i kides iǧan, uca cek ad ten tdehned, ad ten třeqqmed u ad ten tessqeddsed, ḥima ad ayi xedmen am yikehhanen.

42 Egg asen ssraweř n řeqṭen, ḥima ad dřen aysum n useḍḥi nsen. Ad iřin zi tejɛinna uca ad awḍen ɣar ifadden.

43 Ssřaweř nni ad iřin x arrimet n Harun d warraw nnes xmi ɣa yadfen ɣar Uqiḍun n Umsagar niɣ xmi dd ɣa qarrben ɣar uɛalṭar maḥend ad sexxaren di Zzawect Iqeddsen, ḥima war dd-ttiwyen řmuɛṣiyyet uca ad mmten. Ta ad tiři d ict n tewṣeyyet i řebda i netta u i zzariɛet nnes awarni as.”

□ 

28:32 arzam - s Tɛibranit ‘aqemmum’.

29

1 “D man aya i d asen ɣa tegged, ḥima ad ten tessqeddsed, maḥend ad ayi iřin d ikehhanen. Ksi ijj n ufunas - ameẓyan n ufunas - d tnayen n wacraren icnan qaɛ,   

2 u ɛawed aɣrum břa antun d řemsemnat břa antun ixeǧḍen s zzect d teřfaf břa antun ttwadehnent s zzect, tinni i ɣa tegged marra s waren azdad n yirden.

3 Ad tent tegged deg ict n tsuǧet uca ad tent tawyed di tsuǧet jmiɛ ak-d ufunas ameẓyan d tnayen n icarriyyen.

4 Ad dd-tessqarrbed Harun d warraw nnes ɣar wadaf n Uqiḍun n Umsagar uca ad ten tessirded s waman.

5 Ad teksid arruḍ, ad tyarḍed Harun tcamir d useřḥam i upalṭu d upalṭu simant nnes d tejmect uca ad as tbeysed s tḥezzamt izewwqen n upalṭu.

6 Ad tessarsed areẓẓet x uzeǧif nnes u x areẓẓet ad tegged ttaj iqeddsen n weɛzař.

7 Ad teksid zzect i wedhan uca ad tt tzeǧɛed x uzeǧif nnes uca ad t tdehned.   

8 Xenni ad tawyed iḥenjiren nnes, ad asen tyarḍed tcamirat.

9 Ad asen tbeysed s tḥezzamt, i Harun d warraw nnes, uca ad asen tarekkbed ticuccay. Ad ɣarsen tiři tukehhant ɛlaḥsab ict n tewṣeyyet i řebda. Ad tařeqqmed Harun d warraw nnes. □  

10 Xenni ad tawyed afunas ameẓyan zzat i Uqiḍun n Umsagar u Harun d warraw nnes ad ssarsen ifassen nsen x uzeǧif n ufunas ameẓyan.   

11 Ad tɣarṣed i ufunas ameẓyan zzat i wudem n SIDI, ɣar wadaf n Uqiḍun n Umsagar.

12 Xenni ad teksid idammen n ufunas ameẓyan uca ad ten tegged s uḍaḍ nnec x waccawen n uɛalṭar uca ad tzeǧɛed marra idammen iqqimen ɣar iḍaren n uɛalṭar. □  

13 Ad teksid ɛawed marra tadunt nni idřin adan d min yuyřen ɣar tsa, d tnayen n tiẓẓař ak-d tadunt i xasent iǧan uca ad tessbexxared aya x uɛalṭar. □  

14 Maca aysum n ufunas ameẓyan d yiřem nnes d umessař nnes ad ten tesscemḍed s tmessi barra i řmargeḥ n řɛeskar, aqa d taɣarṣt n ddenb.   

15 Xenni ad teksid ijj n ucarri uca Harun d warraw nnes ad ssarsen ifassen nsen x uzeǧif n icarri.

16 Ad tɣarṣed i icarri uca ad teksid idammen nnes, ad ten tzeǧɛed x uɛalṭar zi marra iɣezdisen nnes.   

17 Ad tebḍid icarri d iceǧiqen, ad tessirded adan nnes d icekrad nnes uca ad ten tegged x iceǧiqen nnes u x uzeǧif nnes.

18 Ad tessiɣed i icarri am ikmeř x uɛalṭar, aqa d taɣarṣt n wecmaḍ i SIDI, ict n řefwaḥet ittfuḥen, aqa d ict n tewhibt n tmessi i SIDI.

19 Xenni ad teksid icarri nneɣni uca Harun d warraw nnes ad ssarsen ifassen nsen x uzeǧif n icarri.

20 Ad tɣarṣed i icarri uca ad teksid zeg idammen nnes uca ad tegged man aya x iɣes n umezzuɣ afusi n Harun u x iɣes n umezzuɣ afusi n warraw nnes u ɛawed x uḍaḍ n yimez n ufus nsen afusi u x uḍaḍ n yimez n uḍar nsen afusi uca ad tzeǧɛed iḍammen iqqimen x uɛalṭar zi kuř jjihet.

21 Xenni ad teksid zeg idammen nni iǧan x uɛalṭar u zi zzect i wedhan uca ad zzaysen trucced Harun d warruḍ nnes uca ad trucced ɛawed arraw nnes d arruḍ n warraw nnes akides, ḥima ad yiři ittwaqeddes, netta d arruḍ nnes, uřa d tarwa nnes d arruḍ n tarwa nnes akides.

22 Ad teksid tadunt n icarri řa d tadunt ɣar unewwar řa tadunt nni idřin adan, uřa min yuyřen ɣar tsa d tnayen n tiẓẓař s tadunt i xasent iǧan d acekrud afusi, minzi wa d icarri i udeccen n ikehhanen.

23 Ksi ɛawed ict n tecnift n weɣrum d ict n temsemment n weɣrum ittwasswejden s zzect d ict n teřfeft zi tsuǧet n weɣrum břa antun i iǧan zzat i wudem n SIDI.

24 Sars man aya marra x ifassen n Harun u x ifassen n warraw nnes uca ad ten tessenhezzed zi ssa ɣar da am ict n tewhibt n wenhezzi zzat i wudem n SIDI.

25 Awarni as ad tt teksid zeg ifassen nsen uca ad tt tessbexxared x uɛalṭar, x tɣarṣt n wecmaḍ, ad tiři d ict n řefwaḥet ittfuḥen zzat i wudem n SIDI. Aqa-tt d ict n tewhibt n tmessi i SIDI.

26 Ad teksid idmaren n icarri i udeccen n Harun uca ad ten tᵉssenhezzed zi ssa ɣar da am ict n tewhibt n wenhezzi zzat i wudem n SIDI. Tanita ad tiři d tasɣart nnec.

27 Ad tessqeddsed idmaren n tewhibt n wenhezzi i ittwanhezzen zi ssa ɣar da, uřa d ucekrud i ittwanhezzen zi ssa ɣar da d wenni ittwassgeɛɛden. Aqa-ten zeg icarri n udeccen, am zeg wenni i yeǧan i Harun am zeg wenni i yeǧan i warraw nnes.

28 Aya ad yiři i Harun d warraw nnes d ict n tewṣeyyet i řebda zi jjihet n ayt n Israil, minzi d tawhibt n usgeɛɛed i teǧa. Ad tiři d ict n tewhibt i ɣa ssgeɛɛden ayt n Israil zi tɣarṣa nsen n řehna. Aqa d tawhibt nsen n usgeɛɛed i SIDI.   

29 Arruḍ iqeddsen n Harun ad yiři i warraw nnes awarni as, maḥend ad ten dehnen u ad ten ařeqmen dayes.

30 Man wen zeg iḥenjiren nnes i ɣa yiřin d akehhan deg wemcan nnes uca ad yadef ɣar Uqiḍun n Umsagar, maḥend ad isexxar di Zzawect Iqeddsen, ad t yarḍ sebɛa n wussan.

31 Ad teksid icarri i udeccen uca ad tᵉssengwed aysum nnes deg ijj n wemcan iqeddsen.

32 Harun d warraw nnes ad ccen aysum n icarri d weɣrum i iǧan di tsuǧet ɣar wadaf n Uqiḍun n Umsagar.   

33 Ad ccen zi min zi ittwagg wesřaḥ, ḥima ad ten řeqqmen u ad ten ssqeddsen. Maca ijj n ubarrani war zzayes ittett, minzi aqa d ict n řḥajjet d tamqeddest.   

34 Mařa iceṭṭ ca zeg weysum n tɣarṣa i udeccen niɣ zeg weɣrum ař ṣṣbeḥ, ad tesscemḍed min iceṭṭen di tmessi. Ittxeṣṣa war t ittett ḥed, minzi d ict n řḥajjet iqeddsen i yeǧa.

35 Ammu i ɣa tegged ak-d Harun u ak-d warraw nnes, ad tegged ɛlaḥsab marra min d ac weṣṣiɣ. Ad ten tařeqqmed sebɛa n wussan.

36 Kuř ass ad tesswejded afunas ameẓyan d taɣarṣt n ddenb i weṣřaḥ uca ad tekksed ddenb x uɛalṭar umi xas ɣa tessiwḍed aṣřaḥ, uca xenni ad t tdehned, maḥend ad t tessqeddsed.

37 Sebɛa n wussan ad tegged aṣřaḥ x uɛalṭar uca ad t tessqeddsed, xenni ad yiři d amqeddas qaɛ. Wenni i ɣa iḥadan aɛalṭar, ad yiři d amqeddas.

38 D man aya i ɣa tesswejded x uɛalṭar: tnayen n izmaren n ijj n useggʷas, kuř ass řebda.   

39 Ad tesswejded ijj n yezmar di ṣṣbeḥ u izmar nneɣni ad t tesswejded jar beddu n wezyen n wass ař dd-tewḍa tmeddit.

40 I yijj n yezmar ad teksid ɛecra di tesɣart n ijj n ifa n waren azdad ixeǧḍen s zzect ddzen tt-i-dd zi zzitun, u arebɛa di tesɣart n ijj n uhinu n binu d tawhibt n useyyeb. □  

41 Ad tɣarṣed i yezmar nneɣni jar beddu n wezyen n wass ař dd-tewḍa tmeddit. Ad ɣares tarnid tawhibt n řɣiǧet am mammec tenni n ṣṣbeḥ u ɛawed tawhibt nnes n useyyeb. Aqa d řefwaḥet ittfuḥen. Aqa d tawhibt n tmessi i SIDI.

42 Ad tiři d taɣarṣt n wecmaḍ řebda di marra jjiřat nwem ɣar wadaf n Uqiḍun n Umsagar zzat i wudem n SIDI, mani ɣa ssmuneɣ akidwem, maḥend ad kidek ssiwřeɣ din.

43 Ad mmsagareɣ din ak-d ayt n Israil, u Aqiḍun ad ittwaqeddes s uɛuǧi inu.

44 Ad ssqeddseɣ Aqiḍun n Umsagar d uɛalṭar. Ad ssqeddseɣ ɛawed Harun d warraw nnes, ḥima ad ayi iřin d ikehhanen.

45 Ad zedɣeɣ di řwesṭ n ayt n Israil, ad asen iřiɣ d AREBBI   

46 uca ad ssnen belli Necc d SIDI, AREBBI nsen, wenni ten issuffɣen zi temmurt n Miṣra, maḥend ad zedɣeɣ di řwesṭ nsen. Necc d SIDI, AREBBI nsen.”

□ 

29:9 tukehhant - awař-a ixs ad yini ‘řxedmet n ukehhan’. Ad tařeqqmed Harun d tarwa nnes. - s Tɛibranit ‘Ad teccured ifassen n Harun d tarwa nnes.’

□ 

29:12 accawen - niɣ ‘iqiccawen’.

□ 

29:13 tiẓẓař - niɣ ‘tigeẓřin’. Uřa di ayet 22.

□ 

29:40 ahinu - ijj n ‘uhinu’ dayes 6 ½ litru n waman niɣ n uceffay u n řeḥwayej nneɣni, u 6,5 litru ittawi-dd 1/6 ‘bath’. Ijj n ‘bath’ imun dayes xenni 6 n ‘uhinu’, ixs ad yini ɛřayen 40 litru.

30

1 “Ad tegged ɛawed aɛalṭar n řebxur. Ad t tegged zeg ukeccuḍ n tcejjart n ukasiya.   

2 Tuzzeggart ad tiři d ijjen uɣiř, u tiru ɛawed d ijjen uɣiř. Ad yiři uɛalṭar s arebɛa n tɣemmura. Řuɛřa nnes ad yiři d tnayen n iɣaǧen u accawen nnes ad iřin d ijjen akides. □  

3 Ad t tɣeǧfed s wureɣ iṣfan, udem nnes n sennej d iɣezdisen nnes i d as dd-innḍen d waccawen nnes. Ad as tegged ijj n zzwaq n wureɣ i d as dd-innḍen.

4 Ad as tegged tnayen n texrazin n wureɣ sadu zzwaq nnes. Ad tent tegged ɣar tnayen n iɣezdisen nnes, ɣar tnayen n tɣemmar nnes. Ad iřint i iɛumad, ḥima ad zzaysen arbun aɛalṭar n řebxur.

5 Ad tegged tnayen n iɛumad i tarebbut zeg ukeccuḍ n ukasiya uca ad ten tɣeǧfed s wureɣ.

6 Ad t tessarsed zzat i uřeḥḥaf i iǧan zzat i Ttabut n Cchadet, zzat i tqebbart n weṣřaḥ tenni iǧan x Cchadet, mani kik i ɣa mmsagareɣ.

7 Ad issbexxar Harun řebxur ittfuḥen kuř ṣṣbeḥ. Awarni řami iɛdeř tiftiřin, ad issbexxar.   

8 Meřmi i ɣa issireɣ Harun tiftiřin jar beddu n wezyen n wass ař dd-tewḍa tmeddit, ad yejj řebxur ad ibexxar. Ad yiři d ijj n řebxur i řebda zzat i wudem n SIDI i marra jjiřat nwem.

9 Kenniw war xas tessgeɛɛdem ca řebxur d aɣrib, niɣ taɣarṣt n wecmaḍ niɣ tawhibt n řɣiǧet u war xas ttzeǧaɛem tawhibt n useyyeb.

10 Harun ad igg aṣřaḥ x waccawen nnes ict n twařa deg useggʷas s idammen n tɣarṣa n ddenb i weṣřaḥ. Ad t isseṣřeḥ ict n twařa deg useggʷas i marra jjiřat nwem. Aqa-t d amqeddas qaɛ i SIDI.”

11 Issiweř SIDI ak-d Musa, inna:

12 “Xmi ɣa teksid řqedd n ayt n Israil, řqedd n yinni ittwaḥesben, xenni nitni ad wcen, kuř ijj i yixef nnes, ttaman n weṣřaḥ i SIDI ɣar useddi nsen, ḥima war tᵉttiři jjriḥect jar asen x minni ten ɣa tḥesbed.   

13 D man aya i ɣa wcen nitni, kuř ijj zeg inni ɣa iẓwan ɣar yinni ittwaḥesben: azyen ciqlu ɛlaḥsab ciqlu n Zzawect Iqeddsen - ciqlu-ya d ɛicrin jira - azyen ciqlu-ya ad yiři d tawhibt n usgeɛɛed i SIDI.   

14 Kuř ijj zeg inni ɣa iẓwan ɣar yinni ittwaḥesben, zi ɛicrin iseggʷusa sennej, ad issgeɛɛed tawhibt i SIDI.

15 Bu-wagřa war ittic ktar u amezřuḍ war issenqis zeg wezyen ciqlu, xmi ɣa tessgeɛɛdem tawhibt n SIDI i weṣřaḥ n řeɛmur nwem.

16 Ad teksid nnuqart i weṣřaḥ n ayt n Israil uca ad tt tfarzed i tsexxart n Uqiḍun n Umsagar. Ad tiři d řidaret i ayt n Israil zzat i wudem n SIDI i weṣřaḥ n řeɛmur nwem.”   

17 Issiweř SIDi ak-d Musa, inna:

18 “Ad tegged ɛawed tbanyut n nnḥas i usird, ak-d uḍar n nnuqart nnes i x tt ɣa ssarsen, maḥend ad ssirden ixef nsen. Ad tt tessarsed jar Uqiḍun n Umsagar d uɛalṭar uca ad dayes tegged aman,

19 maḥend Harun d warraw nnes ad zzayes ssirden ifassen nsen d iḍaren nsen.

20 Xmi ɣa yadfen ɣar Uqiḍun n Umsagar ad ssirden s waman ḥima war ttmettin ca, uřa xmi dd ɣa qarrben ɣar uɛalṭar, maḥend ad sexxaren xmi ɣa ssbexxaren tawhibt n tmessi i SIDI.

21 Xenni ad ssirden ifassen nsen d iḍaren nsen ḥima war ttmettin ca. Man aya ad asen yiři d ict n tewṣeyyet i řebda, i netta u i zzariɛet nnes, i marra jjiřat nsen.”

22 Issiweř SIDI ak-d Musa, inna:

23 “Cek, ksi řexxu ɣarek řeɛṭur icnan aṭṭas: xems-mya ciqlu n mirru yuzzřen ak-d řqedd n wezyen n manawenni, aqa-t d mitayen u-xemsin ciqlu zi řqarfa ittfuḥen u mitayen u-xemsin ciqlu zeg uɣanim uḥemmum ittfuḥen,

24 xemsa-mya ciqlu n qassiya iwezznen ɛlaḥsab ciqlu n Zzawect Iqeddsen, d ijj n uhinu n zzect n zzitun.

25 Egg zzaysen ict n zzect tamqeddast i wedhan, ijj n řeɛṭur ixeǧḍen ɛlaḥsab ṣṣenɛet n uɛeṭṭar. Aya ad yiři d ict n zzect tamqeddest i wedhan.

26 S man aya ad tdehned Aqiḍun n Umsagar, Ttabut n Cchadet,

27 tazewḍa ak-d marra řeqcuɛ nnes d řqendiř ak-d marra řeqcuɛ nnes d uɛalṭar n řebxur,

28 d uɛalṭar n wecmaḍ ak-d marra řeqcuɛ nnes d tbanyut ak-d uḍar nnes.

29 Ad tessqeddsed marra aya, ḥima ad yiři d amqeddas qaɛ. Marra wi ɣa iḥadan zi man aya, ad ittwaqeddes.

30 Ad tdehned Harun d warraw nnes uca ad ten tessqeddsed, ḥima ad ayi iřin d ikehhanen.

31 Ad tessiwřed ak-d ayt n Israil uca ad tinid: ‘Ta ad tiři d ict n zzect tamqeddast i wedhan i Necc di marra jjiřat nwem. □  

32 War iɛeddeř ad tt farrɣen x arrimet n bnadem, u mammec teǧa war zzayes tteggem učmas. Tamqeddast i teǧa uca ad tiři d tamqeddast i kenniw.

33 Wenni i ɣa isswejden s řebzar ict n zzect n wedhan am tanita uca ad zzayes tmesḥed x yijj n ubarrani, ad ittwaqess zi řgens nnes.’ ”

34 Inna SIDI i Musa:

“Ksi i yixef nnec řebzar ittfuḥen: tuddimin n userɣaɣ d weqcur n tcejjart n řqarfa d ɣalba, řebzar ittfuḥen d jjawi iṣfan. Ad yiři řqedd nnes am řqedd n wenneɣni.

35 Egg zzayes ijj n řeɛṭur, ijj n uxeǧeḍ am tenni igga uɛeṭṭar: ittwameǧed, iṣfa, iqeddes.

36 Ḥri-dd zzayes taneɣda tazdadt uca sars ca zzayes zzat i Cchadet deg Uqiḍun n Umsagar mani akidek ɣa msagareɣ. Ad awem tiři d tamqeddast qaɛ.

37 Řeɛtur nni i ɣa tegged, war t tteggem s uxeǧeḍ d ijjen akides i yixef nwem. Ad yiři d amqeddas i cek, ad yiři i SIDI.

38 Wenni i iggin ca am wanita uca ad t icemm, ad ittwaqess zi řgens nnes.”

□ 

30:2 accawen - niɣ ‘iqiccawen’. Uřa di ayet 3 d 10.

□ 

30:31 i Necc - man aya ixs ad yini ‘i AREBBI’.

31

1 Issiweř SIDI ak-d Musa, inna:

2 “Xzar, Necc řaɣiɣ-dd x Baṣaliyil, mmis n Uri, mmis n Ḥur, zi teqbič n Yahuda s yisem nnes.   

3 Ccureɣ t s Arruḥ n AREBBI, s tiɣit, s řeɛqeř, s tussna u s marra min ittxeṣṣan n tzemmar n ṣṣnayeɛ,   

4 ḥima ad ixemmem ireqqamen s lfenn, maḥend ad ten tteggen s wureɣ d nnuqart d nnḥas,

5 u ḥima ad neqcen iẓra iɣřan maḥend ad ten ggen di tcuyar nsen, u ḥima ad neqcen akeccuḍ, ḥima ammu i ɣa ggen marra řxedmet.

6 Aqa Necc ggiɣ akides Ahuliyab, mmis n Axisamak, zi řaǧ n Dan. Deg wuř n marra inni ɣar iǧa wuř d amiɣis, ggiɣ tiɣit. Nitni ad ggen marra min xef weṣṣiɣ:

7 Aqiḍun n Umsagar, Ttabut n Cchadet, taqebbart n weṣřaḥ nni xas iǧan, u marra řeqcuɛ n Uqiḍun:

8 tazewḍa ak-d marra řeqcuɛ nnes, d řqendiř iṣfan s marra řeqcuɛ nnes d uɛalṭar n řebxur,

9 aɛalṭar n wecmaḍ ak-d marra řeqcuɛ nnes d tbanyut s uḍar nnes,

10 arruḍ n tsexxart d warruḍ iqeddsen n Harun, akehhan, d warruḍ n warraw nnes, maḥend ad sexxaren am ukehhan,

11 d zzect i wedhan, d řebxur ittfuḥen i Zzawect Iqeddsen. Ɛlaḥsab marra minzi cek umureɣ ad ggen marra aya.”

12 Issiweř SIDI ak-d Musa, inna:

13 “Cek, siweř ak-d ayt n Israil, ini: ‘Ad teḥḍam ussan n ssebt inu, minzi ssebt d řeɛřamet jar ayi d kenniw, i marra jjiřat nwem, ḥima ad tessnem belli Necc d SIDI, wenni kenniw issqeddsen.

14 Ḥḍam ass n ssebt, minzi iqeddes i iǧa i kenniw! Wenni t ɣa issfesden, ad t nɣen nican, minzi man wen i dayes ɣa iggin ca n řxedmet, ad ittwaqḍeɛ zi řwesṭ n řgens nnes. □    

15 Setta n wussan ad tegged řxedmet uca deg wass wiss sebɛa ad yiři d ssebt, arraḥet tmun, tqeddes i teǧa i SIDI! Kuř ijj, wenni iggin ca n řxedmet deg wass n ssebt, ad t nɣen nican.

16 Ayt n Israil ad ḥḍan ass n ssebt, ad ḥḍan ssebt di marra jjiřat nsen am ijj n Řɛahd i řebda.

17 Ad tiři d ict n řeɛřamet jar ayi d ayt n Israil, minzi di setta n wussan igga SIDI ajenna d temmurt u deg wass wiss sebɛa yareyyeḥ, yarra nnefs.”   

18 Řami ikemmeř SIDI awař i kides issiwřen x wedrar n Sina, iwca i Musa tnayen n teřwiḥin n Cchadet. Tuɣa tiřwiḥin nni zeg weẓru, ttwarint s uḍaḍ n AREBBI.   

□ 

31:14 man wen - s Tɛibranit ‘řeɛmar nni’.

Aɛejmi n wureɣ

32

1 Řami iẓra řgens belli Musa iɛeṭṭař, war dd-ihwi ɛad zeg wedrar, inneyru-dd řgens ɣar Harun, nnan as: “Kkar, egg aneɣ irebbiten, inni i ɣa yuyuren zzatneɣ, minzi Musa aya, aryaz nni d aneɣ dd-issuffɣen zi Miṣra, war nessin min t yuɣin.”   

2 Harun inna asen: “Qeřɛem tixrazin n wureɣ nni iǧan deg imejjan n temɣarin nwem u n iḥenjiren nwem uřa n yessitwem, awyem tent-i-dd ɣari.”

3 Ikkes marra řgens tixrazin n wureɣ nni iǧan deg imejjan nsen uca iwyen as tent-i-dd ɣar Harun.

4 Netta iksi tent zeg ifassen nsen uca icekkeř i-tent s imeydi, igga zzaysent ijj n uɛejmi n ufessi. Řexdenni nnan: “A Israil, wa d arebbi nnec, wenni cek dd-issuffɣen zi temmurt n Miṣra.” □  

5 Řami iẓra Harun aya, ibna ijj n uɛalṭar zzat i uɛejmi uca iřaɣa Harun, inna: “Tiwecca ad yiři d řɛid i SIDI.”

6 Tiwecca nnes kkaren zic uca ssbexxaren tiɣarṣa n wecmaḍ uca qeddmen akidsent ɛawed tiɣarṣa n řehna. Xenni iqqim řgens, icca, iswa, ikkar, maḥend ad yegg řefrayej.   

7 Xas uca issiweř SIDI ak-d Musa: “Uyur, hwa, minzi řgens nnec, wenni dd-tessuffɣed zi temmurt n Miṣra, aqa igga min war iḥřin.   

8 Aqa ffɣen deɣya x webrid nni x ten weṣṣiɣ. Ggin ijj n uɛejmi n ufessi i yixef nsen uca bendqen as, qeddmen as tiɣarṣa uca nnan: ‘A Israil, wanita d arebbi nnec, wenni cek dd-issuffɣen zi temmurt n Miṣra.’ ”   

9 Inna SIDI i Musa: “Necc ẓriɣ řgens-a, xzar, aqa-t d ijj n řgens iqseḥ!   

10 Řexxu ejj ayi ad raḥeɣ, ad areɣ aɣḍab inu xasen uca ad ten teḥḥiɣ, u Necc ad cek arreɣ d ijj n řgens imɣar.”

11 Maca Musa izawg zzat i wudem n SIDI, AREBBI nnes, inna: “A SIDI, mayemmi ɣa yareɣ weɣḍab nnec x řgens nnec, wenni dd-tessuffɣed zi temmurt n Miṣra s yijj n jjehd imɣar u s ufus ijehden?   

12 Mayemmi ssawařen Imiṣriyyen jar asen, qqaren: ‘Netta issuffeɣ i-ten s nneyyet taɛeffant, maḥend ad ten ineɣ x idurar u maḥend ad ten iteḥḥa zeg wudem n temmurt?’ Dweř x řḥaduq n weɣḍab nnec uca ndem x tuɛeffna i texsed ad tarred x řgens nnec.   

13 Fekkar di Ibrahim d Isḥaq d Israil, imsexxaren nnec, inni umi tejjuǧed s Yixef nnec u tessiwřed akidsen: ‘Necc ad arniɣ zzariɛet nwem am yitran n ujenna uca ad wceɣ marra tammurt-a i xef ssiwřeɣ i zzariɛet nnec uca nitni ad tt ṭṭfen d ict n řwart i řebda.”   

14 Xenni indem SIDI x tuɛeffna i tuɣa inna ad tt yegg x řgens nnes.

15 Uca idweř-dd Musa, ihwa-dd zeg wedrar s tnayen n teřwiḥin n Cchadet deg ufus nnes. Tiřwiḥin-a ttwarint x tnayen n iɣezdisen nsent: ttwarint x yijj n uɣezdis u x uɣezdis nneɣni.

16 Tiřwiḥin tuɣa atent d řxedmet n AREBBI uca tira nni ineqcen di teřwiḥin d tira n AREBBI.   

17 Isřa Yacuwa i řḥess n řgens isɣuyyu uca inna i Musa: “Aqa da, řḥess n umenɣi di řmargeḥ n řɛeskar.”

18 Maca netta inna: “War iǧi d řḥess n usřewřiw ɣar řeɣřeb niɣ d řḥess n usɣuyyi ɣar txessart, maca min ttesřiɣ d řḥess n iɣuyyan war iḥřin.”

19 Uca imsar, am dd-ireḥḥeg ɣar řmargeḥ n řɛeskar uca iẓra aɛejmi d ccḍiḥ s nnubtat, yarɣa weɣḍab n Musa uca inḍar tiřwiḥin zeg ifassen nnes, yarẓa i-tent ɣar iḍaren n wedrar.   

20 Iṭṭef uɛejmi nni ggin, isscemḍ i-t di tmessi, ařami idweř d iɣɣeḍ uca izzuzar i-t x wudem n waman uca yarra ayt n Israil ad t swen.   

21 Inna Musa i Harun: “Min zzayek igga řgens-a ařami d as dd-tiwyed ijj n ddenb d ameqqran aṭṭas?”

22 Harun inna: “War yareqq weɣḍab n sidi inu! Cek tessned řgens-a, aqa-t di řɣar.   

23 Nnan ayi: ‘Egg aneɣ irebbiten nni ɣa yuyuren zzat i uɣembub nneɣ, minzi Musa wanita, aryaz wenni d aneɣ dd-issuffɣen zi temmurt n Miṣra, war nessin min t yuɣin.’

24 Xenni nniɣ asen: ‘Wi ɣar iǧa ureɣ, ad t-i-dd-ikkes, uca ad ayi t yewc!’ Uca nḍareɣ t di tmessi uca iffeɣ-dd uɛejmi-ya.”

25 Umi iẓra Musa, aqa řgens idweř d imfelles, minzi Harun ijja afelles nsen ad idweř d taḍeḥḥact jar řɛedyan nsen,

26 ibedd Musa ɣar wadaf n řmargeḥ, inna: “Man wen i iǧan i SIDI, as-dd da ɣari!” Uca munen-dd ɣares marra iḥenjiren n Lawi.

27 Inna asen: “Ammu i iqqar SIDI, AREBBI n Israil! Sarsem kuř ijj ssif nnes x tmeṣṣaḍt nnes, ɛdum uca ɛeqbem x řmargeḥ zeg wadaf ɣar wadaf nneɣni uca ad ineɣ kuř ijj umas d kuř ijj umeddukkeř nnes d kuř ijj jjar nnes!”

28 Tarwa n Lawi ggin ɛlaḥsab awař n Musa. Deg wass nni wḍan ɛřaḥař teřt-ařaf n yeryazen n řgens.

29 Musa inna: “Ksim ifassen nwem ass-a ɣar SIDI, kuř ijj x mmis u x umas. Meɛlik ufiɣ Netta ad ibarek i kenniw ammu ass-a!”

30 Tiwecca nnes inna Musa i řgens: “Kenniw teggim ijj n ddenb imɣar. Ɛad necc ad ařyeɣ řexxu ɣar SIDI, balak ad ufiɣ aṣřaḥ x ddenb nwem.”

31 Idweř-dd Musa ɣar SIDI uca inna as: “Wayyaw, řgens-a igga ijj n ddenb imɣar, minzi ggin ijj n arebbi n wureɣ i yixef nsen.

32 Řexxu, ɣfar asen i ddenb nsen! Niɣ mḥa ayi zeg wedlis nnec ittwannḍen nni turid.”

33 Inna SIDI i Musa: “Wenni xafi ixḍan, d wa i ɣa mḥiɣ zeg wedlis inu ittwannḍen.

34 Ruḥ řexxu, awi řgens-a ɣar mani d ac nniɣ. Aqa lmalak inu ad iraḥ zzat nnec! Deg wass n uxeǧeṣ inu ad asen xeǧṣeɣ ddnub nsen!”

35 Ammu i iwta SIDI řgens, minzi ggin aɛejmi nni igga Harun.

□ 

32:4 aɛejmi - niɣ ‘ayenduz’ niɣ ‘yuggu’.

33

1 Issiweř SIDI ak-d Musa: “Ruḥ, geɛɛed ssa, cek d řgens nni dd-tessuffɣed zi temmurt n Miṣra, ɣar temmurt nni x jjuǧeɣ i Ibrahim d Isḥaq d Yaɛqub, nniɣ: ‘I zzariɛet nnec ad tt wceɣ!’   

2 Necc ad ssekkeɣ zzat i uɣembub nnec lmalak, uca ad aẓẓřeɣ x ayt n Kenɛan d Imuriyyen d Iḥittiyyen d Ifiriziyyen d Iḥiwiyyen d Iyibusiyyen

3 deg webrid nwem ɣar ict n temmurt ifeyyḍen s uɣi d tamment. Necc s imant inu war ttgiɛɛideɣ akidwem, ḥima war kenniw tᵉtteḥḥiɣ deg webrid, minzi kenniw d ijj n řgens iqseḥ.”   

4 Umi isřa řgens awař-a aɛeffan, ceḍnen uca uřa d ijj igga ɛad řehzuṭ nnes.

5 Aqa inna SIDI i Musa: “Ini i ayt n Israil: ‘Kenniw d ijj n řgens iqseḥ. Mařa geɛɛdeɣ jar awem mɣir ijj n wermac, ad kenniw teḥḥiɣ. Xenni řexxu kksem řehzuṭ nwem, aqa Necc ad ssneɣ min d ac ɣa ggeɣ.’ ”

6 Kksen ayt n Israil řehzuṭ nsen zeg wedrar n Hurib.

7 Iksi Musa Aqiḍun uca iwta Aqiḍun barra i řmargeḥ n řɛeskar, iggʷej aṭṭas x řmargeḥ, uca iřaɣa as ‘Aqiḍun n Umsagar’. Kuř ijj wenni tuɣa yarezzun SIDI, iffeɣ ɣar Uqiḍun n Umsagar, wenni iǧan barra i řmargeḥ.

8 Umi iffeɣ Musa ɣar Uqiḍun, ikkar marra řgens, bedden barra, kuř ijj ɣar wadaf n uqiḍun nnes, uca nitni xzaren ɣares am tiṭṭawin nsen ḍeffaren Musa ařami yudef ɣar Uqiḍun.

9 Umi yudef Musa ɣar Uqiḍun, aqa aqellij n useynu ihwa, ibedd ɣar wadaf n Uqiḍun uca Netta issiweř ak-d Musa.

10 Uca marra řgens iẓra aqellij n useynu ibedd ɣar wadaf n Uqiḍun, xenni ikkar marra řgens uca ibendeq kuř ijj ɣar wadaf n uqiḍun nnes.

11 Issiweř SIDI ak-d Musa aɣembub deg uɣembub, am mammec issiweř bnadem ak-d umeddukkeř nnes. Xenni iɛqeb-dd ɣar řmargeḥ n řɛeskar, maca amsexxar nnes Yacuwa, mmis n Nun, wenni ɛad d aḥudri, ɛemmarṣ war ibeɛɛed x řwesṭ n Uqiḍun.

Aɛuǧi n SIDI

12 Inna Musa i SIDI: “Xzar, Cek tennid ayi: ‘Ndeh řgens-a!’, maca Cek war d ayi tessecned wi kidi i ɣa tessekked. Cek tennid: ‘Necc ssneɣ cek s yisem nnec!’ uřa: ‘Tufid arḍa di tiṭṭawin inu!’

13 Řexxu xenni, mařa ufiɣ arḍa di tiṭṭawin nnec, zawgeɣ Cek ad ayi tessecned abrid nnec, ḥima ad Cek ssneɣ, maḥend ad afeɣ arḍa di tiṭṭawin nnec. Xzar, cceɛb-a d řgens nnec!”

14 Inna: “Lmalak n wudem inu ad yuyur akidek u Necc ad cek ssareyyḥeɣ.”

15 Xenni yarra-dd xas: “Mařa udem nnec war kidneɣ ittriḥ, war ttejji xenni ad ngeɛɛed ssa!

16 Mammec ɣa ssnen belli aqa ufiɣ arḍa di tiṭṭawin nnec, necc d řgens nnec? Ma war iǧi minzi Cek truḥed akidneɣ, aqa neccin, necc d řgens nnec, nfarrez x kuř řgens i iǧan x wudem n temmurt?”   

17 Inna SIDI i Musa: “Ɛawed ad ggeɣ awař-a i tennid umi tufid arḍa di tiṭṭawin inu uca ssneɣ cek s yisem nnec.”

18 Xas uca inna Musa: “Zawgeɣ Cek, scen ayi aɛuǧi nnec!”

19 Inna: “Necc ad sseɛduɣ marra tcuni inu zzatek uca ad ɛeyydeɣ Isem n SIDI zzat i uɣembub nnec uca ad ḥinneɣ x wi ɣa ḥinneɣ, ad areḥmeɣ x wi ɣa areḥmeɣ.”   

20 Inna ɛawed: “Cek war tzemmared ad tẓared udem inu, minzi war d ayi iẓarr bnadem uca ad iqqim iddar.”

21 Xas uca inna SIDI: “Xzar, zzat inu amcan mani ɣa tbedded x teṣḍart.

22 Xmi ɣa iɛdu uɛuǧi inu, ad cek ggeɣ deg ijj n ufeǧiq n teṣḍart uca ad cek dřeɣ s třeqqa n ufus inu ař dd-ẓwiɣ.

23 U xmi ɣa kkseɣ afus inu, xenni ad ayi tẓared zi ḍeffar, maca war tẓarred udem inu!”

Tnayen n teřwiḥin n jdid n weẓru

34

1 SIDI inna i Musa: “Qess i yixef nnec tnayen n teřwiḥin n weẓru am tmezwura, uca Necc ad ariɣ x teřwiḥin nni awařen d ijjen i tuɣa di teřwiḥin timezwura i tarẓid.   

2 Sewjed i ṣṣbeḥ uca geɛɛed di ṣṣbeḥ ɣar wedrar n Sina uca bedd din zzati x tqiccet n wedrar.

3 War iɛeddeř ad igeɛɛed uřa d ijj n bnadem akidek, niɣ ad iban ḥed deg wedrar am ikmeř. Uřa d uǧi d ifunasen d tfunasin war zemmaren ad arewsen ṭṭarf i wedrar.” □    

4 Xenni iqess tnayen n teřwiḥin n weẓru am tmezwura, uca ikkar Musa di ṣṣbeḥ zic uca igeɛɛed ɣar wedrar n Sina am mammec t iweṣṣa SIDI uca yiwi akis deg ufus nnes tnayen n teřwiḥin n weẓru.

5 Ihwa-dd SIDI deg useynu, ibedd akides din uca iřaɣa s Yisem n ‘SIDI’.

6 Iẓwa SIDI zzat i uɣembub nnes uca iɛeyyed: “SIDI, SIDI, Arebbi, d wenni iccuren s arreḥmet d teḥnunect, ɣares ttasiɛ n řxaḍar, dayes aṭṭas n tmexsiwt icewwaren d řaman,   

7 d wenni iḥeṭṭan tamexsiwt nnes icewwaren i řuřuf, d wenni iɣeffaren řmuɛṣiyyet d xeṭṭu d ddnub, d wenni war ittbarrin wenni itteggen ddenb, d wenni dd-yarezfen řmuɛṣiyyet n ibabaten deg iḥenjiren u deg iḥenjiren n iḥenjiren nsen ař jjiř wiss třata d wiss arebɛa.”   

8 Musa yuḍar s wudem nnes ɣar temmurt uca ibendeq.

9 Inna: “A Sidi inu, mařa ufiɣ xenni arḍa di tiṭṭawin nnec, ad yuyur xenni Sidi inu di řwesṭ nneɣ, minzi řgens iqseḥ. Ɣfar aneɣ řmuɛṣiyyet nneɣ u qbeř aneɣ d řwart nnec!”   

10 Netta inna: “Xzar, Necc ad ggeɣ Řɛahd. Zzat i marra řgens nnek, ad ggeɣ řeɛjayeb war ittwaggen ca di marra tammurt u jar marra řegnus, ařami marra řgens di řwesṭ nnes i zi teǧid, ad iẓar min igga SIDI, minzi min ɣa ggeɣ akidek ad isseggʷed aṭṭas.   

11 Ḥḍa min x cek weṣṣiɣ ass-a! Xzar, ad aẓẓřeɣ zzat i uɣembub nnec x Imuriyyen d ayt n Kenɛan d Iḥittiyyen d Ifiriziyyen d Iḥiwiyyen d Iyibusiyyen.

12 Ɣarek ad tegged řɛahd ak-d umezduɣ n temmurt mani ɣa tadfed, ḥima netta war d ac ittiři d řfex di řwesṭ nnec.   

13 Ittxeṣṣa awem ad tɣeḍřem iɛalṭaren nsen u ad tarẓam imayḍuten nsen iqeddsen u ad thedmem tirebbin nsen n cwarti.

14 War ttbendiq i arebbi nneɣni, minzi SIDI, wenni umi qqaren ‘Anessam’, aqa-t d ijj n Arebbi ittasmen. □    

15 Ɣarek ad tegged řɛahd ak-d imezdaɣ n temmurt, uca xenni ad ssfesden nitni ixef nsen umi ɣa dewřen awarni i irebbiten nsen, ad qeddmen tiɣarṣa i irebbiten nsen, uca ad cek ɛarḍen i macca n tɣarṣa nsen.

16 Ad teksid tiḥenjirin nsen d timɣarin i iḥenjiren nnec, maca ad ssfesdent tḥenjirin nsen ixef nsent umi ɣa dewřen awarni i irebbiten nsent uca ad arrent iḥenjiren nnec ad dewřen awarni i irebbiten nsent.   

17 War ttegg i yixef nnec irebbitten n ufessay. □  

18 Ad teḥḍiḍ Řɛid n Weɣrum břa Antun: sebɛa n wussan ad tecced aɣrum břa antun, di řweqt ittwaggen deg uyur Abib, am mammec cek weṣṣiɣ, minzi deg uyur Abib i dd-teffɣed zi Miṣra.   

19 Marra min yarezzmen řemřawet d amezwaru Inu, marra iwetman n řebhayem nnec i ɣa yarzzmen řemřawet d amezwaru, am wenni n ufunas, am wenni n wuǧi.   

20 Mařa amenzu n weɣyuř yarzem řemřawrat d amezwaru, ad t tefdid s yijj zeg wuǧi. Mařa war t tefdid, ad as tarẓed iri. Ad tefdid marra imenza n iḥenjiren nnec.

War iɛeddeř ad ḍharen s ifassen xwan zzat i wudem inu.   

21 Setta n wussan ad txedmed, maca deg wass wiss sebɛa ad tareyyḥed. Uřa di řweqt n tyarza d tmeyra ad tareyyḥed.   

22 Ad tegged Řɛid n Simanat, aqa-t d Řɛid n Tmenzut n tmeyra n yirden, uřa d Řɛid n Usmuni ɣar uneggar n useggʷas.   

23 Kuř aryaz ad dd-iban třata n twařawin deg useggʷas zzat i wudem n Sidi, SIDI, AREBBI n Israil,   

24 minzi zzat i uɣembub nnec ad kkseɣ tasɣart n řwart x řegnus uca ad sswesɛeɣ iymiren nnec uca uřa d ijjen ad immeẓri ad yacar tammurt nnec, xmi ɣa tgeɛɛded třata n twařawin deg useggʷas, ḥima ad tbaned zzat i wudem n SIDI, AREBBI nnec.

25 War ttqeddem idammen n tɣarṣt inu ak-d min ixemmaren. Taɣarṣt n Řɛid n Tɣarṣt n Useɛdu war ttnusi ǧiřet ař ṣṣbeḥ.   

26 Tamezwarut n tmenzut n wudem n temmurt nnec ad tt-i-dd-tawyed ɣar Taddart n SIDI, AREBBI nnec.

War snenni iɣayḍ d ameẓyan s uɣi n yemmas.”   

27 Inna SIDI i Musa: “Ari awařen-a i yixef nnec, minzi am mammec qqaren wawařen-a, aqa ggiɣ Řɛahd akidek u ak-d Israil.”

28 Uca Musa tuɣa din ak-d SIDI arebɛin n wussan d arebɛin n ǧyaři. War icci aɣrum niɣ iswa aman. Uca yura di teřwiḥin awařen n Řɛahd, Ɛecra n Wawařen.   

29 Řami dd-ihwa Musa zeg wedrar n Sina, am tuɣa tnayen n teřwiḥin n Cchadet deg ifassen n Musa am dd-ihwa zeg wedrar, imsar aqa war issin Musa belli tiřmect n uɣembub nnes tareqq minzi tuɣa akides issawař.   

30 Harun d marra ayt n Israil ṣewḍen ɣar Musa, u xzar, tiřmect n wudem nnes tuɣa tareqq, ggʷeden ad ɣares dd-qarrben.

31 Iřaɣa-dd xasen Musa uca idweř-dd Harun d marra řḥukkam n tmesmunt ɣares uca issiweř Musa akidsen.

32 Awarni as qarrben-dd marra ayt n Israil uca netta yumur i-ten marra min xef issiweř SIDI akides deg wedrar n Sina.

33 Řami ikemmeř Musa awař nnes akidsen, igga ařeḥḥaf x wudem nnes.   

34 Xmi i ɣa yiři Musa zzat i wudem n SIDI ḥima ad kides issiweř, ikkes ařeḥḥaf, ař dd-iffeɣ ɛawed. U řami dd-iffeɣ ɣar barra, issiweř ak-d ayt n Israil min d as yumur SIDI.

35 Uca ẓrin ayt n Israil aɣembub n Musa, aqa tiřmect n wudem nnes tareqq, xenni yarra Musa ařeḥḥaf x wudem nnes, ař dd-yudef ɛawed, ḥima akides issiweř.

□ 

34:3 bnadem - s Tɛibranit ‘aryaz’.

□ 

34:14 Anessam - Arebbi ixs aqa iwdan ad ɛebden Netta waha, minzi war dinni Arebbi yuɛřan x marra min iǧan am Netta. S uyenni nzemmar ad nini aqa Netta ittasem, Netta war ittexs ad t neɣdar, ad nuyur awarni i irebbiten nneɣni. Awař ‘anessam’ ixs ad yini ‘wenni ittasmen’.

□ 

34:17 irebbiten n ufessay - ixs ad yini ‘řexyarat ifesyen n irebbiten nsen’.

Asewjed n řebni n Uqiḍun n Umsagar

35

1 Musa issmun marra tamesmunt n ayt n Israil uca inna asen: “Ina d awařen nni yumur SIDI, ḥima ad ten teggem.   

2 Setta n wussan ad tegged řxedmet u ass wiss sebɛa ad awem yiři iqeddes, aqa d ssebt, arraḥet tmun i SIDI. Kuř ijj, wenni dayes iggin ca n řxedmet, ad ittwaneɣ.   

3 War tessruɣim kenniw timessi di marra tizeddiɣin nwem deg wass n ssebt.”   

4 Issiweř Musa ak-d marra tamesmunt n ayt n Israil, inna: “D wa d min iweṣṣa SIDI, umi inna: □  

5 ‘Ksim zi min ɣarwem ict n tewhibt n usgeɛɛed i SIDI. Kuř ijj, wenni umi yennurzem wuř nnes, ad tt yawi, aqa-tt d tawhibt n usgeɛɛed i SIDI: ureɣ d nnuqart d nnḥas,   

6 afiřu adeḥmi d urjuwani d uzeggʷaɣ iḥedqen d řeqṭen azdad d ccɛar n iɣayḍen,   

7 iřmawen izeggʷaɣen n icarriyyen d iřmawen n ddenfiřat d ukeccuḍ n ukasiya,   

8 zzect i tfawt, řeɛṭur i zzect n wedhan u i řebxur ittfuḥen,   

9 iẓra n uniks d iẓra iɣřan nneɣni, maḥend ad ten ggen x upalṭu u x tejmect.   

10 Marra inni iǧan jar awem s wuř d amiɣis, ad dd-asen ad ggen marra min yumur SIDI:

11 Tazeddiɣt, Aqiḍun nnes d tseqqaft nnes d tsennarin nnes d tfeřwin nnes d tḥenya nnes n uɛarreḍ d ipilaren nnes d tyarsawin nnes,   

12 d Ttabut ak-d iɛumad nnes i tarebbut d tqebbart n weṣřaḥ d uřeḥḥaf i dduri,

13 d tzewḍa ak-d iɛumad nnes i tarebbut d marra řeqcuɛ nnes d weɣrum n wescan,   

14 d řqendiř i tfawt d řeqcuɛ nnes d teftiřin nnes d zzect i tfawt

15 d uɛalṭar n řebxur ak-d iɛumad nnes i tarebbut d zzect i wedhan d řebxur ittfuḥen d arwaq n wadaf ɣar wadaf n Tzeddiɣt,   

16 d uɛalṭar n wecmaḍ d tracca nnes n nnḥas d iɛumad nnes i tarebbut d marra řeqcuɛ nnes d tbanyut s uḍar nnes,   

17 d řizarat n řemraḥ, ipilaren nnes ak-d tyarsawin nsen d arwaq i wadaf n řemraḥ,   

18 d řewtad n Tzeddiɣt d řewtad n řemraḥ d ifiřan nsen,   

19 arruḍ i řxedmet deg Uqeddas, arruḍ iqeddsen n ukehhan Harun d warruḍ n warraw nnes, maḥend ad xedmen am yikehhanen.’ ”  

20 Xenni ffɣen nitni, marra tamesmunt n ayt n Israil, ggʷejen zi zzat n uɣembub n Musa.

21 Xenni yusa-dd kuř ijj, wenni umi inhezz wuř nnes, u marra wenni umi innurzem buḥbeř nnes, uca iwyen-dd nitni tawhibt n usgeɛɛed, tenni ssgeɛɛden nitni ɣar SIDI, d tenni i ɣa yiřin i Uqiḍun n Umsagar u i tsexxart i dayes u i warruḍ iqeddsen.

22 Ammu dd-usin iryazen jmiɛ ak-d temɣarin, marra inni umi innurzem wuř nsen uca iwyen-dd timessakin d texrazin n umezzuɣ d tinzar d txudan n ucemmiɛ d tseddiyin s wedmam n wureɣ d marra řeqcuɛ n wureɣ, wah, kuř ijjen yiwi ict n tewhibt n wenhezzi n wureɣ i SIDI.

23 Marra wi ɣar ittwaf afiřu adeḥmi d urjuwani d uzeggʷaɣ iḥedqen niɣ řeqṭen azdad niɣ ccɛar n iɣayḍen niɣ iřmawen izeggʷaɣen n icarriyyen niɣ iřmawen n ddenfiřat, iwyen-dd man aya.

24 Marra wi issgeɛɛden tawhibt n nnuqart niɣ n nnḥas, iwyen tawhibt-a n usgeɛɛed ɣar SIDI, d marra wi ɣar ittwaf ukeccuḍ n ukasiya i marra řxedmet n tsexxart, iwyen man aya.

25 Marra timɣarin s wuř amiɣis ttqarḍcent s ifassen nsent uca nitenti iwyent-i-dd min qareḍcent: afiřu adeḥmi d urjuwani d uzeggʷaɣ iḥedqen d řeqṭen azdad. □    

26 Marra timɣarin nni umi inhezz wuř nsent s tiɣit, qareḍcent ccɛar n iɣayḍen.

27 Řḥukkam iwyen-dd iẓra n uniks d iẓra iɣřan nneɣni, ḥima ad ten ggen x upalṭu u x tejmect,

28 řeɛṭur d zzect i tfawt d zzect i wedhan u i řebxur ittfuḥen.   

29 Ayt n Israil wcin s řxaḍar i SIDI, marra iryazen d temɣarin, inni umi inhezz wuř nsen, maḥend ad wcen s řxaḍar i marra řxedmet nni yumur SIDI, ḥima ad tᵉttwagg s tsexxart n Musa.

30 Xenni inna Musa i ayt n Israil: “Xzarem, SIDI iřaɣa-dd i Baṣaliyil, mmis n Uri, mmis n Ḥur, zi řaǧ n Yahuda, s yisem nnes.   

31 Iccur i-t Arruḥ n AREBBI s tiɣit d řeɛqeř d tussna u s marra min ittxeṣṣan n tzemmar n ṣṣnayeɛ   

32 i uxemmem n ɛřam kuř ireqqamen, ḥima ad ten yegg s wureɣ d nnuqart d nnḥas,   

33 u i uneqqac n iẓra iɣřan d usarsi nsen, u i uneqqac n ukeccuḍ u ḥima ad igg marra ireqqamen s lfenn.   

34 Igga Arebbi deg wuř nnes tawengit i useřmed, deg wuř nnes u deg wuř n Ahuliyab, mmis n Axisamak, zi řaǧ n Dan.

35 Iccur i-ten s tiɣit n wuř, maḥend ad ggen marra řxedmet: řxedmet n taneqqact d warcam d umudi s ufiřu adeḥmi d urjuwani d uzeggʷaɣ iḥedqen d řeqṭen azdad uřa d řxedmet n uxeyyaḍ.” Nitni ggin kuř řxedmet u ttsaqaren arcamen s lfenn.   

□ 

35:4 D wa d min iweṣṣa SIDI - s Tɛibranit ‘D wa d awař i yumuren SIDI’.

□ 

35:25 s wuř amiɣis - s Tɛibranit ‘amiɣis n wuř’.

36

1 Baṣaliyil d Ahuliyab d kuř aryaz s wuř amiɣis i umi iwca SIDI tiɣit d řeɛqeř, maḥend ad ssnen mammec ɣa ggen marra řxedmet i tsexxart n Zzawect Iqeddsen, ggin marra am mammec ten yumur SIDI.

2 Musa iřaɣa-dd i Baṣaliyil d Ahuliyab d kuř aryaz s wuř amiɣis, umi igga SIDI tiɣit deg wuř nnes, uřa marra wenni umi inhezz wuř nnes, maḥend ad dd-yas ɣar řxedmet uca ad tt igg.

3 Nitni ksin zi zzat n wudem n Musa marra tawhibt nni ssgeɛɛden ayt n Israil i řxedmet di ṭṭweɛ ni tsexxart n Zzawect Iqeddsen, maḥend ad ggen řxedmet nni. Uca aqa ɛad ggin ad as dd-awyen kuř ṣṣbeḥ tiwhibin s řxaḍar.

4 Xenni usin-dd marra iryazen imiɣisen, inni tuɣa iceɣřen x marra řxedmet n Zzawect Iqeddsen, ijj ijj dewřen-dd zi řxedmet nni ggin nitni, □  

5 uca ssiwřen ak-d Musa, nnan: “Řgens yiwi-dd ktar zi min ittxeṣṣan di ṭṭweɛ n řxedmet nni i d aneɣ yumur SIDI, ḥima ad tt negg.”

6 Xas uca yumur Musa, ḥima ad barrḥen di řmargeḥ n řɛeskar, ad inin: “War ttejji aryaz niɣ tamɣart ɛad ad yegg ca n řxedmet nni i ɣa issgeɛɛed d tawhibt i Zzawect Iqeddsen!” Ammu i issbedd Musa řgens ad yawi ɛad ktar,

7 minzi cfa timesřayin nni d iwyen i marra řxedmet i ɣa ggen, aqa tceṭṭ ɛad ktar.

8 Jar yinni ɣar tuɣa řxedmet, aqa marra imiɣisen n wuř ggin Tazeddiɣt zi ɛecra n tjartiřin n řeqṭen azdad imuden u s ufiřu adeḥmi d urjuwani d uzeggʷaɣ iḥedqen ak-d ikiruben nni xasent igga am yijj n warcam n ufennan. □  

9 Tuzzeggart n ict n tjartiřt tuɣa-tt tmenya u-ɛecrin n iɣaǧen u tiru n ict n tjartiřt tuɣa-t arebɛa n iɣaǧen u marra tijartiřin ɣarsent d řeɛbar d ijj.   

10 Issmun xemsa n tjartiřin ict ak-d tenneɣni uca xemsa n tjartiřin issmun i-tent ɛawed ict ak-d tenneɣnit. □  

11 Xenni igga tisarawin ideḥmaniyyen di tma n yict n tjartiřt ɣar ṭṭarf ɣar useřqi uca amenni i tent igga ɛawed di tma n tjartiřt nneɣni ɣar ṭṭarf, ɣar mani iǧa useřqi nneɣni.   

12 Igga xemsin n tsarawin x tma n yict n tjartiřt d xemsin n tsarawin ɣar ṭṭarf n tjartiřt nneɣni ɣar useřqi nneɣni. Tisarawin ṭṭfent nican ict di tenneɣnit.   

13 Igga ɛawed xemsin n tsennarin n wureɣ uca issmun tijartiřin ict i tenneɣni s tsennarin uca ammu tedweř Tzeddiɣt d ict.   

14 Igga ɛawed tijařtiřin n ccɛar n iɣayḍen, ad iřint d Aqiḍun x Tzeddiɣt. Igga ḥiṭac n tjartiřin.

15 Tuzzeggart n ict n tjartiřt tuɣa-tt třatin n iɣaǧen u tiru n ict n tjartiřt d arebɛa n iɣaǧen. Ḥiṭɛac n tjartiřin ɣarsent řeɛbar d ijj.

16 Netta issmun xemsa n tjartiřin weḥḥedsent u ɛawed setta n tjartiřin weḥḥedsent.

17 Igga xemsin n tsarawin x tma n tjartiřt taneggarut ɣar ṭṭarf n useřqi ak-d tenneɣni uca igga ɛawed xemsin n tsarawin x tma n tjartiřt ɣar ṭṭarf n useřqi nneɣni.

18 Igga ɛawed xemsin n tsennarin n nnḥas, ḥima ad issmun Aqiḍun maḥend ad t yarr d ijjen.   

19 Igga ɛawed ict n tseqqaft n iřmawen izeggʷaɣen n icarriyyen i Uqiḍun uca sennej i man aya ict n tseqqaft n iřmawen n ddenfiřat.   

20 Igga tifeřwin i Tzeddiɣt s ukeccuḍ n ukasiya nni ibedden nican.   

21 Tuzzeggart n ict n tefřawt tuɣa-tt ɛecra n iɣaǧen u tiru n yict n tefřawt d ijj n uɣiř d wezyen.   

22 Kuř tafřewt ɣares tnayen n iḍaren, inni issmeřqan ict ak-d tenneɣnit am twečmatin Ammu i igga s marra tifeřwin n Tzeddiɣt.   

23 Igga tifeřwin i Tzeddiɣt, ɛicrin n tfeřwin ɣar jjihet n ljanub, ɣar yefus.   

24 Igga ɛawed arebɛin n tyarsawin n nnuqart sadu ɛicrin n tfeřwin, tnayen n tyarsawin sadu ict n tefřawt i tnayen n iḍaren nnes, uřa d tnayen n tyarsawin sadu tafřawt nneɣni i tnayen n iḍaren nnes.   

25 Igga ɛawed ɛicrin n tfeřwin i uɣezdis nneɣni n Tzeddiɣt, ɣar uɣezdis n ccamal,   

26 s arebɛin n tyarsawin nnes n nnuqart: tnayen n tyarsawin sadu ict n tefřawt d tnayen n tyarsawin sadu tafřawt nneɣni.   

27 I iɣezdisen n ḍeffar n Tzeddiɣt, ɣar uɣezdis n řɣarb, igga setta n tfeřwin.   

28 Igga tnayen n tfeřwin d tifeřwin i tɣemmura n Tzeddiɣt ɣar tnayen n iɣezdisen ɣar ḍeffar.   

29 Zi swadday tuɣa řeṣqent am wacniwen uca ammu i tent tuɣa d icten ař dd-awḍent sennej deg ict n texrazt. Ammu i igga s tnayen n tfeřwin i tnayen n tɣemmura.   

30 Ammu i din tuɣa tmenya n tfeřwin s tyarsawin nsent n nnuqart, aqa atent d seṭṭac n tyarsawin, tnayen n tyarsawin sadu kuř tafřewt.   

31 Igga ɛawed tiḥenya n uɛarreḍ zeg ukeccuḍ n ukasiya, xemsa n tfeřwin ɣar ijj n uɣezdis n Tzeddiɣt,   

32 u xemsa n tḥenya n uɛarreḍ i tfeřwin ɣar uɣezdis nneɣni n Tzeddiɣt d xemsa n tḥenya n uɛarreḍ i tfeřwin n Tzeddiɣt ɣar tnayen n tɣemmura n ḍeffar ɣar řɣarb.   

33 Taḥnact n uɛarreḍ di řwesṭ igga i-tt ad teẓwa zi řwesṭ n tfeřwin zeg ixef ař wenneɣni.   

34 Iɣeǧef tifeřwin s wureɣ uca igga tixrazin nsent n wureɣ, maḥend ad daysent ssidfen tiḥenya n uɛarreḍ uca uřa d tiḥenya n uɛarreḍ icellel i-tent s wureɣ.   

35 Igga ijj n uřeḥḥaf s ufiřu adeḥmi d urjuwani d uzeggʷaɣ iḥedqen u s řeqṭen azdad imuden, igga i-t d ijj n warcam n ufennan ak-d ikiruben xas.   

36 Igga as arebɛa n ipilaren n ukeccuḍ n ukasiya uca iɣeǧef i-ten s wureɣ. Tisennarin nsen tuɣa atent n wureɣ. Issefsi i ipilaren arebɛa n tyarsawin nsent n nnuqart.   

37 Igga ijj n arwaq i wadaf n Uqiḍun s ufiřu adeḥmi d urjuwani d uzeggʷaɣ iḥedqen u s řeqṭen azdad imuden, igga i-t d ijj n umudi n uxeyyaḍ,   

38 s xemsa n ipilaren nnes d tsennarin nnes. Iɣeǧef tizeǧifin nsen d iqeḍban nsen i useřqi s wureɣ. Tiyarsawin nsen tuɣa atent n nnḥas.   

□ 

36:4 ijj ijj - s Tɛibranit ‘aryaz aryaz’.

□ 

36:8 ikiruben - ict n marka n lmalakat.

□ 

36:10 ict ak-d tenneɣnit - s Tɛibranit ‘ict ɣar yict’.

37

1 Igga Baṣaliyil Ttabut n ukeccuḍ n tcejjart n ukasiya. Tuzzeggart nnes tuɣa-tt tnayen n iɣaǧen d wezyen u tiru nnes ijj n uɣiř d wezyen uca řuɛřa nnes ijj n uɣiř d wezyen.   

2 Iɣeǧef i-t zi daxeř d barra s wureɣ iṣfan uca igga as ijj n zzwaq n wureɣ i d as dd-innḍen.

3 Issefsi as arebɛa n texrazin i arebɛa n tɣemmura nnes: tnayen n texrazin ɣar yijj n uɣezdis d tnayen n texrazin ɣar uɣezdis nneɣni.

4 Igga iɛumad i tarebbut zeg ukeccuḍ n ukasiya uca iɣeǧef i-ten s wureɣ.

5 Igga iɛumad i tarebbut di texrazin ɣar tnayen n iɣezdisen n Ttabut, maḥend ad zzaysen arbun Ttabut.

6 Igga taqebbart n weṣřaḥ n wureɣ iṣfan s tuzzeggart nnes n tnayen n iɣaǧen d wezyen u tiru nnes n ijj n uɣiř d wezyen.

7 Igga tnayen n ikiruben n wureɣ. Iɛdeř i-ten am řxedmet n wemziř i dd-itteffɣen zi tnayen n ixfawen n tqebbart n weṣřaḥ.

8 Ijj n ukirub iffeɣ zeg ijj n ixef ɣar uɣezdis-a u akirub nneɣni zeg ixef nneɣni ɣar uɣezdis nneɣni. Igga ikiruben zi tnayen n ixfawen n tqebbart n weṣřaḥ.   

9 Ikiruben sswiẓẓḍen afriwen nsen sennej uca s wafriwen nsen dřin taqebbart n weṣřaḥ. Iɣembab nsen tuɣa ijjen qibač i wenneɣni uca di řweqt d icten tuɣa iɣembab n ikiruben ɣar tqebbart n weṣřaḥ.   

10 Igga tazewḍa n ukeccuḍ n tcejjart n ukasiya. Tuɣa tuzzeggart nnes tnayen n iɣaǧen u tiru nnes ijj n uɣiř d řuɛřa nnes ijj n uɣiř d wezyen.   

11 Iɣeǧef i-tt s wureɣ iṣfan uca igga as ijj n zzwaq n wureɣ i d as dd-innḍen.   

12 Igga ɛawed ict n tma i d as dd-innḍen n ijj n cbar n ufus uca igga ijj n zzwaq n wureɣ ɣar tmewwa nnes i d as dd-innḍen.   

13 Issefsi as arebɛa n texrazin n wureɣ uca igga tixrazin ɣar arebɛa n tɣemmura nni iǧan ɣar arebɛa n iḍaren nnes.   

14 Tuɣa tixrazin zzat n tma, maḥend ad daysent ssidfen iɛumad i tarebbut, ḥima ad zzaysen arbun tazewḍa.   

15 Igga iɛumad i tarebbut zeg ukeccuḍ n ukasiya uca iɣeǧef i-ten s wureɣ, maḥend ad zzaysen arbun tazewḍa.

16 Igga řeqcuɛ i ɣa yiřin x tzewḍa s wureɣ iṣfan: ṭṭbaṣi nnes d tɣenjayin nnes d řkisan nnes d iɣarrafen, maḥend ad zzaysen kebben.   

17 Igga řqendiř n wureɣ iṣfan. Iɛdeř řqendiř s wefḍis n wemziř: afud x uḍar nnes d iɣaǧen nnes d řkisan nnes d tɛebbuzin nnes i dd-ittasen ak-d nnuwarat nnes, aqa-ten marra tuɣa zzayes dd-itteffɣen.   

18 Zeg iɣezdisen nnes ffɣen-dd setta n iɣaǧen, třata n iɣaǧen n řqendiř zeg ijj n uɣezdis d třata n iɣaǧen n řqendiř zeg uɣezdis nneɣni.   

19 Ɣar ijj n uɣiř tuɣa din třata n řkisan am nnewwac n ǧewz s tɛebbuzt d nnewwac uca x uɣiř nneɣni ɛawed třata n řkisan am nnewwac n ǧewz s ict n tɛebbuzt i dd-ittasen ak-d ijj n nnewwac. Ammu i yeǧan marra setta n iɣaǧen nni dd-itteffɣen zi řqendiř.   

20 Ɣar řqendiř simant nnes tuɣa din arebɛa n řkisan am nnuwarat n ǧewz ak-d tɛebbuzin nsen i dd-ittasen ak-d nnuwarat nsen.   

21 Sadu tyuya n iɣaǧen i zzayes dd-iffɣen d amezwaru aqa din ict n tɛebbuzt uca amenni i din ict n tɛebbuzt sadu tyuya n iɣaǧen i zzayes dd-iffɣen awarni as uca ɛawed din ict n tɛebbuzt sadu tyuya n iɣaǧen i zzayes dd-iffɣen d aneggaru. Man aya iǧa amenni i setta n iɣaǧen i zzayes dd-iffɣen.

22 Tuɣa tiɛebbuzin nsen d iɣaǧen nsen ffɣen-dd zzayes. Marra aya tuɣa d ict n řxedmet n wemziř s wureɣ iṣfan.   

23 Igga setta n řefnarat nnes ak-d tjeqqaḍin n teftič nnes d tmejmarin nnes, marra s wureɣ iṣfan. □    

24 Igga řqendiř ak-d marra řeqcuɛ nnes zeg ict n talint n wureɣ iṣfan.   

25 Igga aɛalṭar n řebxur zeg ukeccuḍ n tcejjart n ukasiya s tuzzeggart nnes n ijj uɣiř u tiru nnes n ijj n uɣiř. Tuɣa-t s arebɛa n tɣemmura. Řuɛřa nnes tuɣa-t tnayen n iɣaǧen. Zzayes tuɣa accawen nnes d ijj akides. □    

26 Iɣeǧef i-t s wureɣ iṣfan, udem nnes n sennej d iɣezdisen nnes i d as dd-innḍen u ɛawed accawen nnes. Igga as ijj n zzwaq n wureɣ i d as dd-innḍen.   

27 Igga as tnayen n texrazin n wureɣ sadu zzwaq nnes i tnayen n tɣemmura nnes, ɣar tnayen n iɣezdisen nnes, ḥima ad daysent ssidfen iɛumad, maḥend ad zzaysen arbun aɛalṭar n řebxur.   

28 Igga iɛumad i tarebbut zeg ukeccuḍ n ukasiya uca iɣeǧef i-ten s wureɣ.   

29 Igga ɛawed zzect tamqeddest i wedhan d řebxur iṣfan ittfuḥen, ɛlaḥsab ṣṣenɛet n uɛeṭṭař.   

□ 

37:23 tijeqqaḍin - niɣ ‘tineqqaḍin’.

□ 

37:25 accawen - niɣ ‘iqiccawen’.

38

1 Igga aɛalṭar n wecmaḍ s ukeccuḍ n ukasiya. Tuzzeggart nnes tuɣa-tt xemsa n iɣaǧen u tiru nnes xemsa n iɣaǧen, tuɣa-t s arebɛa n tɣemmura, u řuɛřa nnes tuɣa-t třata n iɣaǧen.   

2 Ɣar arebɛa n tɣemmura igga accawen nnes. Accawen nnes tuɣa aten d ijjen akides. Iɣeǧef i-t s nnḥas. □    

3 Igga marra řeqcuɛ i uɛalṭar: tiydurin d iɣenjayen d ṭṭawyat i urucci d furcayat d tmejmarin, marra řeqcuɛ-a igga i-ten s nnḥas.   

4 Igga ict n tracca i uɛalṭar, ijj n umudi n nnḥas sadu tma nnes, swadday ɣar wezyen n uɛalṭar.   

5 Issefsi arebɛa n texrazin i arebɛa n ixfawen n tracca n nnḥas maḥend ad daysent ssidfen iɛumad i tarebbut.

6 Igga iɛumad i tarebbut zeg ukeccuḍ n ukasiya uca iɣeǧef i-ten s nnḥas.

7 Igga iɛumad i tarebbut di texrazin ɣar iɣezdisen n uɛalṭar, maḥend ad zzaysen t arbun. Igga i-t s tfeřwin ak-d řxawi di daxeř nsent.   

8 Igga tabanyut n nnḥas s uḍar nnes n nnḥas zi tisitin n terbiɛin n temɣarin nni xedment ɣar wadaf n Uqiḍun n Umsagar.   

9 Igga řemraḥ. Ɣar jjihet n ljanub, ɣar yefus, tuɣa tuzzeggart n řizarat n řemraḥ mya n iɣaǧen n řeqṭen azdad imuden.   

10 Ɛicrin n ipilaren nnes d ɛicrin n tyarsawin nsen tuɣa aten n nnḥas. Tisennarin n ipilaren d iqeḍban nsen i useřqi tuɣa aten n nnuqart.

11 Ɣar uɣezdis n ccamal tuɣa din řizarat s ict n tuzzeggart n mya n iɣaǧen ak-d ɛicrin n ipilaren nsent u ak-d ɛicrin n tyarsawin nsen n nnḥas. Tisennarin n ipilaren d iqeḍban nsen i useřqi tuɣa aten n nnuqart.

12 Ɣar uɣezdis n řɣarb tuɣa din řizarat n xemsin n iɣaǧen ak-d ɛecra n ipilaren nsent d ɛecra n tyarsawin nsen. Tisennarin n ipilaren d iqeḍban nsen i useřqi tuɣa aten n nnuqart.

13 Ɣar uɣezdis n ccarq, ɣar jjihet n wenqar n tfuct, tuɣa din řizarat n xemsin n iɣaǧen.

14 Tuɣa řizarat ɣar ijj n uɣezdis n zzat xemmesṭac n iɣaǧen di tuzzeggart ak-d třata n ipilaren nsent d třata n tyarsawin nsen.

15 Ɣar uɣezdis n zzat nneɣni n wadaf n řemraḥ, ɣar uɣezdis-a d uɣezdis nni, tuɣa řizarat daysent xemmesṭac n iɣaǧen di tuzzeggart, ak-d třata n ipilaren nsent d třata n tyarsawin nsen.

16 Marra řizarat nni d as dd-innḍen i řemraḥ tuɣa atent n řeqṭen azdad imuden.

17 Tiyarsawin n ipilaren tuɣa atent n nnḥas d tsennarin n ipilaren d iqeḍban nsen i useřqi tuɣa aten s nnuqart uca takursit x tzeǧifin nsen tuɣa-tt zi nnuqart d marra ipilaren n řemraḥ tuɣa ɣarsen iqeḍban n nnuqart i useřqi.

18 Arwaq ɣar wadaf n řemraḥ ggin t d ijj n umudi n uxeyyaḍ s ufiřu adeḥmi d urjuwani d uzeggʷaɣ iḥedqen u s řeqṭen azdad imuden. Tuzzeggart nnes tuɣa ɛicrin n iɣaǧen u řuɛřa x marra tiru n řemraḥ xemsa n iɣaǧen, am řizarat n řemraḥ.

19 Arebɛa n ipilaren d arebɛa n tyarsawin nsen tuɣa aten s nnḥas d tsennarin nsen s nnuqart uca takursit x tzeǧifin nsen uřa d iqeḍban nsen i useřqi tuɣa aten s nnuqart.

20 Marra řewtad n Tzeddiɣt d řemraḥ i d as dd-innḍen tuɣa aten s nnḥas.

21 Man aya d min ssuffɣen nitni i Tzeddiɣt, Tazeddiɣt n Cchadet, uca zemmen t s řumur n Musa s tsexxart n Ilawiyyen, s ufus n Itamar, mmis n Harun, akehhan.

22 Baṣaliyil mmis n Uri, mmis n Ḥur, zi teqbič n Yahuda, igga marra min d as yumur SIDI i Musa.

23 Tuɣa akides Ahuliyab, mmis n Axisamak, zi teqbič n Dan. Tuɣa-t d aneqqac d bu-ṣṣenɛet, axeyyaḍ n ufiřu adeḥmi d urjuwani d uzeggʷaɣ iḥedqen d řeqṭen azdad.

24 Marra ureɣ i ssxedmen nitni i řxedmet ɣar marra řxedmet i iggin di Zzawect Iqeddsen, ixs ad yini ureɣ n tewhibin n wenhezzi, tuɣa: tesɛa u-ɛicrin talint u sebɛa-mya u-třatin ciqlu ɛlaḥsab ciqlu iqeddsen.

25 Nnuqart n yinni ittwaḥesben n tmesmunt tuɣa-tt mya talint d ařef u-sebɛa-mya u-xemsa u-sebɛin ciqlu, ɛlaḥsab ciqlu iqeddsen.

26 Ijj n wezyen i yijj n bnadem, aqa-t d azyen ciqlu ɛlaḥsab min dd-ittawi ciqlu iqeddsen, zi marra wi iɛdun ɣar yinni ittwaḥesben zi ɛicrin n iseggʷusa sennej, d man aya i setta-mya u-teřt-ařaf u-xemsa-mya u-xemsin n yeryazen.

27 Mya talint n nnuqart nni tuɣa atent ḥima ad zzaysent ssfesyen tyarsawin n Zzawect Iqeddsen d tyarsawin n uřeḥḥaf: mya n tyarsawin zi mya talint, ixs ad yini ict n talint i yict n tyarsa.

28 Zeg wařef u-sebɛa-mya u-xemsa u-sebɛin ciqlu igga tisennarin i ipilaren. Iɣeǧef tizeǧifin nsen uca icedd ɣarsen iqeḍban i useřqi.

29 Nnḥas n tewhibin n wenhezzi tuɣa-t sebɛin talint d ařfayen u-arebɛa-mya ciqlu.

30 S man aya igga tyarsawin i wadaf n Uqiḍun n Umsagar d uɛalṭar n nnḥas d tracca nnes n nnḥas d marra řeqcuɛ n uɛalṭar

31 d tyarsawin n ipilaren n řemraḥ i d as dd-innḍen d tyarsawin n wadaf n řemraḥ d marra řewtad n Tzeddiɣt d marra řewtad n ipilaren i d as dd-innḍen i řemraḥ.

□ 

38:2 accawen - niɣ ‘iqiccawen’.

Musa iqeǧeb marra řxedmet uca ibarek řgens

39

1 Ggin ɛawed arruḍ i tsexxart s ufiři adeḥmi d urjuwani d uzeggʷaɣ iḥedqen, ḥima ad zzayes sexxaren ikehhanen di Zzawect Iqeddsen. Ɛawed ggin arruḍ iqeddsen i Harun, am mammec d as yumur SIDI i Musa.   

2 Igga apalṭu n ukehhan s ifiřan n wureɣ u s ufiřu adeḥmi d urjuwani d uzeggʷaɣ iḥedqen u s řeqṭen azdad imuden.   

3 Nitni bezzɛen tiřwiḥin n wureɣ uca qessen zzaysent ifiřan, ḥima ad ten xeyyḍen jar ufiřu adeḥmi d urjuwani d uzeggʷaɣ iḥedqen u jar řeqṭen azdad, d man aya tuɣa d ict n řxedmet am tt ittegg ufennan.   

4 Ggin as tiɣarḍin imseřsaqen uca ssmunen apalṭu ɣar tnayen n ixfawen nnes.

5 Taḥezzamt izewwqen i tuɣa ɣar upalṭu nnes, tuɣa teřseq dayes, tedweř d ict akides. Tᵉttwagg tḥezzamt s webrid d ijjen ak-d upalṭu s ifiřan n wureɣ u s ufiřu adeḥmi d urjuwani d uzeggʷaɣ iḥedqen u s řeqṭen azdad imuden, am mammec yumur SIDI i Musa.   

6 Nitni ggin ɛawed iẓra n uniks, inni ittwaṭṭfen di tcuyar n wureɣ, neqcen ten am yijj n wenqac n txadent n ucemmiɛ s ismawen n ayt n Israil.   

7 Igga i-ten x tɣarḍin n upalṭu, am iẓra n řidaret i ayt n Israil, am mammec yumur SIDI i Musa.   

8 Igga tajmect, ict n řxedmet am tt ittegg ufennan, am mammec igga apalṭu, s ifiřan n wureɣ u s ufiřu adeḥmi d urjuwani d uzeggʷaɣ iḥedqen u s řeqṭen azdad imuden.

9 Tuɣa-tt s arebɛa n tɣemmura. Ḍefsen tajmect. Tuɣa tuzzeggart nnes d ijj n wezyen n uɣiř, uca uřa d tiru nnes d ijj n wezyen n uɣiř. Tuɣa iḍfes x tnayen.   

10 Settfen dayes arebɛa n řeṣfuf n yeẓra: ijj n ṣṣef s yijj n řeɛqiq d azeggwaɣ d ict n tyaqut d yict n smaraxt. D wa d ṣṣef amezwar.   

11 Ṣṣef wiss tnayen s yijj n karbunkel d yijj n ṣaffir aziza d yijj n diamanti.   

12 Ṣṣef wiss třata s yijj n weẓru n yasintu d yijj n axat d yijj umatist.

13 Ṣṣef wiss arebɛa s yict n texrisulit d yijj n uniks d yijj n yaspis. Tuɣa ttwaṭṭfen di tcuyar nsen n wureɣ.

14 Iẓra tuɣa xasen ismawen n ayt n Israil, tenɛac n yeẓra ɛlaḥsab ismawen nsen, s ineqqacen n ijj n ucemmiɛ, kuř aneqqac ak-d yisem nnes i d as dd-yusin. Aqa aten i tenɛac n tqebbař.

15 Ɣar ixfawen n tejmect ggin tiseddyin s wureɣ iṣfan, tinni imuden am yijj n ufiřu.

16 Ggin tnayen n tcuyar n wureɣ d tnayen n texrazin n wureɣ uca cedden tnayen n texrazin ɣar tnayen n ixfawen n tejmect.

17 Cedden tnayen n ssnaseř imuden n wureɣ ɣar tnayen n texrazin ɣar ixfawen n tejmect.

18 Tnayen n ixfawen nneɣni n tnayen n ssnaseř imuden, cedden ten ɣar tnayen n tcuyar uca wcin ten x ṭɣarḍin n upalṭu, deg wudem n zzat.

19 Ggin ɛawed tnayen n texrazin n wureɣ, cedden tent ɣar tnayen n ixfawen nneɣni n tejmect, di tma nnes nni qibač i upalṭu, ɣar daxeř.

20 Ggin ɛawed tnayen n texrazin n wureɣ, cedden tent x tnayen n tɣarḍin n upalṭu n ukehhan, swadday, ɣar zzat, qibač i useřqi nnes ɣar sennej i tḥezzamt izewwqen n upalṭu.

21 Uca cedden tajmect s texrazin nnes ɣar texrazin n upalṭu n ukehhan ak-d ijj n ufiřu adeḥmi ařami idweř sennej i tḥezzamt izewwqen n upalṭu, uca xenni war tbeṭṭi tejmect x upalṭu, am mammec yumur SIDI i Musa.

22 Igga ɛawed aseřham n upalṭu n ukehhan am mammec t ittegg uxeyyaḍ, tuɣa-t d adeḥmi marra.

23 Arzam n useřham tuɣa-t di řwesṭ nnes am mammec ggin arzam n yiri n warruḍ n wuzzař n uɛeskari. Deg wenneḍ n warzam tuɣa din ict n tma, ḥima war ittcarrig.

24 Ɣar tmuwwa n wadday n useřham ggin tiremmanin s ufiřu adeḥmi d urjuwani d uzeggʷaɣ iḥedqen zeg ifiřan imuden.

25 Ggin ɛawed nnwaqes n wureɣ iṣfan uca ssarsen nnwaqes nni jar tremmanin ɣar tmuwwa n wadday n useřham, deg wenneḍ jar tremmanin.

26 Ijj n nnaqus d ict n tremmant, xenni ɛawed ijj n nnaqus d ict n tremmant ɣar tmuwwa n wadday n useřham deg wenneḍ, maḥend ad dayes ggen tasexxart nsen, am mammec yumur SIDI i Musa.

27 Ggin tcamir i Harun d warraw nnes s řeqṭen azdad, am mammec t ittegg uxeyyaḍ,   

28 areẓẓet n řeqṭen azdad d tcuccay izewwqen n řeqṭen azdad d ssraweř n řeqṭen s řeqṭen azdad imuden

29 u tuɣa taḥezzamt n řeqṭen azdad imuden u n ufiřu adeḥmi d urjuwani d uzeggʷaɣ iḥedqen, aqa-tt d ijj n umudi n uxeyyaḍ, am mammec yumur SIDI i Musa.

30 Ggin tařwiḥt s nnuwar n ttaj iqeddsen n weɛzař s wureɣ iṣfan uca neqcen dayes tira-ya: “AMQEDDAS i SIDI!”, am mammec neqcen taxadent n ucemmiɛ.   

31 Uca cedden as ijj n ufiřu imuden adeḥmi, ḥima ad tt ayřen sennej i areẓẓet, am mammec yumur SIDI i Musa.   

32 Ammu i tkemmeř marra řxedmet n Tzeddiɣt, Aqiḍun n Umsagar. Ayt n Israil aqa ggin tt am mammec yumur SIDI i Musa, ammu i tt ggin.

33 Ksin Tazeddiɣt ɣar Musa, Aqiḍun d marra řeqcuɛ nnes d tsennarin nnes d tfeřwin nnes d tḥenya nnes n uɛarreḍ d ipilaren nnes d tyarsawin nnes   

34 d tseqqaft n iřmawen izeggʷaɣen n icarriyyen d tseqqaft n iřmawen n ddenfiřat d uřeḥḥaf i dduri,

35 Ttabut n Cchadet d iɛumad nnes i tarebbut d tqebbart n weṣřaḥ

36 d tazewḍa ak-d marra řeqcuɛ nnes d weɣrum n wescan   

37 d řqendiř n wureɣ iṣfan d řefnarat nnes - řefnarat nni tuɣa ittxeṣṣa ad ttwasswejdent, d marra řeqcuɛ nnes d zzect i tfawt -

38 d uɛalṭar n wureɣ d zzect i wedhan d řebxur ittfuḥen d arwaq i wadaf n Uqiḍun

39 d uɛalṭar n nnḥas s tracca n nnḥas d iɛumad nnes i tarebbut d marra řeqcuɛ nnes d tbanyut ak-d uḍar nnes

40 d řizarat n řemraḥ ak-d ipilaren nsent d tyarsawin nsen, uřa d arwaq n wadaf n řemraḥ d ifiřan nnes d řewtad nnes d marra řeqcuɛ i tsexxart n Tzeddiɣt, i Uqiḍun n Umsagar

41 uřa d arruḍ i tsexxart, ḥima ad zzayes sexxaren ikehhanen di Zzawect Iqeddsen, arruḍ iqeddsen i ukehhan Harun d arruḍ i warraw nnes, ḥima ad sexxaren d ikehhanen.   

42 Ggin ayt n Israil marra řxedmet am mammec marra i yumur SIDI i Musa.

43 Ixzar Musa ɣar marra řxedmet uca iẓra belli tᵉttwagg am mammec yumur SIDI, wah, ammu i-tt ggin. Uca ibark i-ten Musa.

Musa issgeɛɛed Aqiḍun n Umsagar

40

1 Issiweř SIDI ak-d Musa, inna:

2 “Deg wass amezwaru n uyur amezwaru ad tessgeɛɛded Tazeddiɣt, Aqiḍun n Umsagar.

3 Ad dayes tegged Ttabut n Cchadet uca ad tedřed Ttabut s uřeḥḥaf.

4 Ad tessidfed tazewḍa uca ad tt tsettfed asettef nnes. Ad tessidfed řqendiř uca ad tessiɣed řefnarat nnes.   

5 Ad tessarsed aɛalṭar n wureɣ i řebxur zzat i Ttabut n Cchadet uca ad tegged arwaq n wadaf zzat n Tzeddiɣt.   

6 Ad tessarsed aɛalṭar n wecmaḍ zzat i wadaf n Tzeddiɣt, Aqiḍun n Umsagar.

7 Ad tessarsed tabanyut jar Uqiḍun n Umsagar d uɛalṭar uca ad dayes tegged aman.

8 Ad tessbedded řemraḥ ɣar marra iɣezdisen nnes uca ad tayřed arwaq n wadaf n řemraḥ.   

9 Ad teksid zzect i wedhan uca ad tdehned Tazeddiɣt d marra min dayes iǧan. Ad tt tessqeddsed ak-d marra řeqcuɛ nnes. Ad tiři nettat d tamqeddast.

10 Ad tdehned aɛalṭar n wecmaḍ s marra řeqcuɛ nnes. Ad tessqeddsed aɛalṭar. Aɛalṭar ad yiři d amqeddas qaɛ.   

11 Ad tdehned tabanyut d uḍar nnes uca ad tt tessqeddsed.

12 Ad dd-tessqarrbed Harun d warraw nnes ɣar wadaf n Uqiḍun n Umsagar uca ad ten tessirded s waman.

13 Ad tessyarḍed i Harun arruḍ iqeddsen uca ad t tdehned uca ad t tessqeddsed, maḥend ad ayi yiři d akehhan i Necc.

14 Xenni ad dd-tessqarrbed iḥenjiren nnes uca ad asen tyarḍed tcamirat.

15 Ad ten tdehned am mammec tdehned babatsen, maḥend ad ayi sexxaren am yikehhanen. Ad yiři wedhan nsen i nitni d ict n tukehhant i řebda i marra jjiřat nsen.”

16 Igga Musa marra am mammec yumur SIDI, wah, ammu i t igga.

17 Imsar deg uyur amezwaru n useggʷas wiss tnayen, deg wass amezwaru n uyur, aqa ssgeɛɛden Tazeddiɣt.   

18 Musa issgeɛɛed Tazeddiɣt, issars tiyarsawin nnes, igga daysent tifeřwin, igga xasent tiḥenya n uɛarreḍ tinni xasent iẓwan, uca issbedd ipilaren nnes.

19 Ibezzeɛ Aqiḍun x Tzeddiɣt uca issars xas taseqqaft n Uqiḍun am mammec yumur SIDI i Musa.

20 Iksi Cchadet uca issars i-tt daxeř di Ttabut uca icedd iɛumad i tarebbut ɣar Ttabut uca issars taqebbart n weṣřaḥ x Ttabut.

21 Issidef Ttabut di Tzeddiɣt uca yuyeř ařeḥḥaf am dduri uca issduriy Ttabut n Cchadet am mammec yumur SIDI i Musa.   

22 Issars tazewḍa deg Uqiḍun n Umsagar, ɣar uɣezdis n ccamal n Tzeddiɣt, ɣar barra n uřeḥḥaf.

23 Isettef xas aɣrum zzat i wudem n SIDI, am mammec yumur SIDI i Musa.   

24 Issars řqendiř deg Uqiḍun n Umsagar, nican deg urendad n tzewḍa, ɣar jjihet n ljanub n Tzeddiɣt.

25 Issars xas tiftiřin zzat i wudem n SIDI, am mammec yumur SIDI i Musa.

26 Iwca amcan i uɛalṭar n wureɣ deg Uqiḍun n Umsagar zzat i uřeḥḥaf.

27 Issbexxar xas řebxur ittfuḥen am mammec yumur SIDI i Musa.

28 Yuyeř arwaq ɣar wadaf n Tzeddiɣt.

29 Iwca amcan i uɛalṭar n wecmaḍ ɣar wadaf n Tzeddiɣt, Aqiḍun n Umsagar. Issbexxar xas taɣarṣt n wecmaḍ d tewhibt n řɣiǧet, am mammec yumur SIDI i Musa.

30 Issars tabanyut jar Uqiḍun n Umsagar d uɛalṭar. Igga dayes aman i usird.

31 Musa d Harun d warraw nnes ssirden zzayes ifassen d iḍaren nsen.

32 Řami tuɣa ttadfen ɣar Uqiḍun n Umsagar u řami dd-ttqarraben ɣar uɛalṭar, ssirden ixef nsen am mammec yumur SIDI i Musa.

33 Ɣar marra iɣezdisen n Tzeddiɣt d uɛalṭar ittwagg as-dd řemraḥ uca yuyeř netta arwaq n wadaf n řemraḥ. Ammu i ikemmeř Musa řxedmet.

34 Xenni idřa useynu Aqiḍun n Umsagar uca aɛuǧi n SIDI iccur Tazeddiɣt.   

35 War izemmar Musa ad yadef ɣar Uqiḍun n Umsagar, minzi aseynu yarsa xas u aɛuǧi n SIDI iccur Tazeddiɣt.

36 Řami dd-igeɛɛed useynu zi sennej n Tzeddiɣt, fesyen ayt n Israil iqiḍan nsen uca ammu muṭṭyen zeg wemcan ɣar wemcan.

37 Mařa war dd-igeɛɛed useynu, war fesyen iqiḍan nsen ař ass i di tuɣa ittgeɛɛed.

38 Minzi aseynu n SIDI tuɣa yarsa x Tzeddiɣt s uziř uca di ǧiřet tuɣa timessi zzat i tiṭṭawin n marra taddart n Israil deg imuṭṭuyen nsen zeg wemcan ɣar wemcan.   

Ilawiyyen

Tiɣarṣa n wecmaḍ

1

1 Iřaɣa i Musa uca issiweř SIDI akides zeg Uqiḍun n Umsagar, inna:

2 “Siweř ak-d ayt n Israil uca ini asen:

‘Mařa issqarreb ijj n bnadem zzaywem tawhibt i SIDI, xenni ad dd-tessqarrbem tawhibt nwem zi řebhayem, zeg ifunasen d tfunasin niɣ zeg wuǧi. □  

3 Mařa tawhibt nnes d taɣarṣt n wecmaḍ zeg ifunasen d tfunasin, xenni ad dd-issqarreb ijj n uwtem icnan qaɛ. Ad t yiwi ɣar wadaf n Uqiḍun n Umsagar, maḥend ad yaf arḍa zzat i wudem n SIDI.

4 Ad yegg afus nnes x uzeǧif n tɣarṣt n wecmaḍ uca ammu i ɣa tᵉttwaqbeř tɣarṣt s arḍa di ṭṭweɛ nnes, maḥend ad yiři i weṣřaḥ nnes.   

5 Ad iɣarṣ i umeẓyan n ufunas zzat i wudem n SIDI uca arraw n Harun, ikehhanen, ad dd-iwyen idammen, ad zeǧɛen idammen ɣar marra iɣezdisen x uɛalṭar nni iǧan ɣar wadaf n Uqiḍun n Umsagar.

6 Ad ikkes tiřmect n tɣarṣt n wecmaḍ uca ad ibḍa afunas d iceǧiqen.

7 Arraw n akehhan Harun ad ssarɣen timessi x uɛalṭar uca ad settfen akeccuḍ x tmessi.

8 Arraw n Harun, ikehhanen, ad settfen iceǧiqen d uzeǧif d tadunt x ukeccuḍ nni iǧan x tmessi i iǧan x uɛalṭar.

9 Netta ad issird adan nnes d iḍaren nnes s waman. Akehhan ad issbexxar man aya marra x uɛalṭar, aqa d taɣarṣt n wecmaḍ, d tawhibt n tmessi, d ict n řefwaḥet ittfuḥen i SIDI.

10 Mařa tawhibt nnes d taɣarṣt n wecmaḍ zeg wuǧi, zeg iḥuřiyyen niɣ zeg iɣayḍen, xenni ittxeṣṣa ad dd-issqarreb awtem icnan qaɛ.

11 Ad as iɣarṣ zzat i wudem n SIDI ɣar uɣezdis n ccamal n uɛalṭar uca arraw n Harun, ikehhanen, ad zeǧɛen idammen nnes x uɛalṭar ɣar marra iɣezdisen nnes.

12 Ad t ibḍa d iceǧiqen, ak-d azeǧif nnes d tadunt nnes, uca akehhan ad ten isettef x ukeccuḍ nni iǧan x tmessi i iǧan x uɛalṭar.

13 Ad issird adan nnes d icekraden nnes s waman. Akehhan ad yawi man aya marra u ad t issbexxar x uɛalṭar. Aqa d ict n tɣarṣt n wecmaḍ, ict n tewhibt n tmessi, ict n řefwaḥet ittfuḥen i SIDI.

14 Mařa tawhibt nnes d taɣarṣt n wecmaḍ zeg ijḍaḍ i SIDI, xenni ad yawi tawhibt nnes zi tejlilliḥin niɣ zeg idbiren imeẓyanen.

15 Akehhan ad t yawi ɣar uɛalṭar, ad as ikkes azeǧif uca ad t issbexxar x uɛalṭar. Ad iẓemm idammen nnes x uɣezdis n uɛalṭar

16 uca ad as ikkes aseyru ak-d min dayes iqqimen u ad inḍar aya zzat i uɛalṭar ɣar uɣezdis n ccarq x wemcan n iɣɣeḍ n min iqqimen n tadunt

17 Ad t icarreg ɣar wefriwen, maca war t ibeṭṭi ca qaɛ, uca akehhan ad t issbexxar x uɛalṭar, x ukeccuḍ nni iǧan x tmessi. Aqa d ict n tɣarṣt n wecmaḍ, d ict n tewhibt n tmessi, d ict n řefwaḥet ittfuḥen i SIDI.’ ”

□ 

1:2 niɣ - s Tɛibranit ‘u’.

Tiɣarṣa n řɣiǧet

2

1 “Mařa iqeddem ḥed tawhibt n řɣiǧet ɣar SIDI, ad tiři tewhibt nnes n waren azdad uca ad xas iseyyeb zzect uca ad xas issars jjawi.   

2 Ad tt yawi ɣar warraw n Harun, ikehhanen, uca ad zzayes iksi ukehhan ijj n wuru iccur zeg waren azdad nni u zi zzect nni ak-d marra jjawi, uca akehhan ad issbexxar aya x uɛalṭar i řidaret i tewhibt nni, aqa d ict n tewhibt n tmessi d ict n řefwaḥet ittfuḥen i SIDI.   

3 Min iqqimen n tewhibt n řɣiǧet ad yiři i Harun u i warraw nnes. Aqa d amqeddas qaɛ zi marra tiwhibin n tmessi n SIDI.   

4 Mařa tqeddmed tawhibt i iǧan d tawhibt n řɣiǧet darḥen tt di tefqunt, xenni ad tiři d řemsemnat břa antun, ixeǧḍen s zzect, uřa d tiřfaf břa antun ttwadehnent s zzect, marra zeg waren azdad.

5 Mařa tawhibt nnec d tawhibt n řɣiǧet ggʷin tt x wexdim, ad tiři n waren azdad ixeǧḍen s zzect, wardayes bu wentun.

6 Ad ten tarẓed d ifetwiten uca ad xas tseyybed zzect. Aqa-tt d ict n tewhibt n řɣiǧet.

7 Mařa tawhibt nnec d tawhibt n řɣiǧet ggʷin tt di ṭṭajjin, ad tiři tewjed s waren azdad ak-d zzect.

8 Tawhibt n řɣiǧet i zzaysen iwejden, ad tt tawyed ɣar SIDI. Bnadem ad zzayes dd-iqarreb ɣar ukehhan uca wanita ad tt yawi ɣar uɛalṭar.

9 Ad iksi ukehhan zi tewhibt n řɣiǧet ict n řidaret uca ad tt issbexxar x uɛalṭar, aqa d tawhibt n tmessi, d řefwaḥet ittfuḥen i SIDI.

10 Min iqqimen n tewhibt n řɣiǧet ad yiři i Harun u i warraw nnes. Aqa-t d amqeddas qaɛ zi tewhibin n tmessi n SIDI.

11 War iɛeddeř i uřa d ict n tewhibt n řɣiǧet i ɣa tqeddmem i SIDI ad tiři tewjed s wentun. Maɣar zi min ma n wentun d zi min ma tamment war zzayes tessbexxaram ca uřa d ict n tewhibt n tmessi i SIDI.

12 Ad tiwyem tawhibt n usuffeɣ amezwaru n ṣṣabet ɣar SIDI, maca nitni war zemmaren ad ssbexxaren tawhibt-a x uɛalṭar am řefwaḥet ittfuḥen i SIDI.   

13 Kuř tawhibt n tewhibt n řɣiǧet nnec ad tiři tmeǧḥed s tmeǧaḥṭ. Tameǧaḥt n Řɛahd n AREBBI nnec war tzemmar ad tenqeṣ ɣar tewhibt n řɣiǧet nnec. Ad tqeddmed tameǧaḥt ɣar kuř tawhibt nnec.   

14 Mařa tiwyed ict n tewhibt n řɣiǧet n tmenzut, ad tiwyed tidrin yiwḍen, tinni ittwafaren x tmessi, ak-d řḥebb aziza ibaryen am tewhibt n řɣiǧet zi tmenzut nnec.

15 Ad xas tseyybed zzect u ad xas tessarsed jjawi, aqa d tawhibt n řɣiǧet.

16 Xenni ad issbexxar ukehhan ijj n wezyen zi řḥebb ibaryen u zi zzect nnes ak-d marra jjawi nnes i xas iǧan am tewhibt n řidaret di man aya. Aqa d tawhibt n tmessi i SIDI.”

Tiɣarṣa n řeḥna

3

1 “Mařa tawhibt nnes d taɣarṣt n řehna, ittxeṣṣa, mařa xenni issqarreb-dd amuddar, ad yiři d awtem niɣ d tawtemt n ifunasen d tfunasin, ad dd-issqarreb ijj n umuddar icnan qaɛ zzat i wudem n SIDI.

2 Ad issars afus nnes x uzeǧif n tewhibt nnes uca ad as iɣarṣ qibač i wadaf n Uqiḍun n Umsagar uca arraw n Harun, ikehhanen, ad zeǧɛen idammen nnes x uɛalṭar ɣar marra iɣezdisen nnes.

3 Zi tewhibt n řehna ad iqeddem ict tewhibt n tmessi i SIDI, ixs ad yini tadunt i idřin adan d marra tadunt i iǧan x wadan.   

4 Ad ikkes tnayen n tiẓẓař ak-d tadunt i xasent iǧan ɣar tejɛinna uřa d min yuyřen ɣar tsa u yarsa x tiẓẓař. □  

5 Arraw n Harun ad ssbexxaren aya x uɛalṭar x tɣarṣt n wecmaḍ i iǧan x ukeccuḍ i din iǧan x tmessi. Aqa-t d tawhibt n tmessi, d ict n řefwaḥet ittfuḥen i SIDI.   

6 Mařa tawhibt nnes d taɣarṣt n řehna i SIDI, awtem niɣ d tawtemt n wuǧi, xenni ad dd-issqarreb ijj n umudar icnan qaɛ.

7 Mařa d uḥuři i dd-issqarreb d taɣarṣt, xenni ad t-i-dd issqarreb zzat i wudem n SIDI.

8 Netta ad issars afus nnes x uzeǧif n tewhibt nnes uca ad as iɣarṣ zzat i Uqiḍun n Umsagar, uca arraw n Harun ad zeǧɛen idammen nnes x uɛalṭar ɣar marra iɣezdisen nnes.

9 Ad iqeddem tadunt n tɣarṣt n řehna am yict n tewhibt n tmessi i SIDI: marra tanewwart n tadunt nni yudsen abeɛṣuṣ ad tt ikkes, uřa d tadunt i idřin adan d marra tadunt i iǧan x wadan

10 uca ad ikkes uřa d tnayen n tiẓẓař ak-d tadunt i xasent iǧan ɣar tejɛinna d min yuyřen ɣar tsa u yarsa x tiẓẓař.

11 Akehhan ad issbexxar aya x uɛalṭar. Aqa d macca, ict n tewhibt n tmessi i SIDI.   

12 Mařa tawhibt nnes d iɣayḍ, xenni ad t-i-dd-issqarreb zzat i wudem n SIDI.

13 Ad issars afus nnes x uzeǧif nnes uca ad as iɣarṣ zzat i Uqiḍun n Umsagar, uca arraw n Harun ad zeǧɛen cwayt n idammen nnes x uɛalṭar ɣar marra iɣezdisen nnes.

14 Ad zzayes iqeddem tawhibt nnes, ixs ad yini tadunt i idřin adan, u marra tadunt i iǧan x wadan, am tewhibt n tmessi i SIDI

15 uca ad ikkes uřa d tnayen n tiẓẓař ak-d tadunt i xasent iǧan ɣar tejɛinna uřa d min yuyřen ɣar tsa u yarsa x tiẓẓař.

16 Akehhan ad issbexxar aya x uɛalṭar, aqa d macca n tewhibt n tmessi s ict n řefwaḥet ittfuḥen. Marra tadunt ad tiři i SIDI.

17 Ta d tawṣeyyet i řebda i marra jjiřat nwem, mani ma i ɣa tzedɣem: marra tadunt d marra idammen war ten ttᵉttem.”   

□ 

3:4 tiẓẓař - niɣ ‘tigeẓřin’. Uřa di ayat 10 d 15.

Tiɣarṣa n ddenb

4

1 Issiweř SIDI ak-d Musa, inna:

2 “Siweř ak-d ayt n Israil, ini:

‘Mařa ca n yijjen ixḍa am iweddar x marra tiweṣṣa n SIDI, min war ittxeṣṣi ad ittwagg, u netta ixḍa deg ict zzaysent, xenni ad tiři tmesřact ammu:

3 Mařa akehhan amedhun ixḍa, ařami idweř řgens ixḍa, ad dd-issqarreb ijj n ufunas. - ameẓyan icnan qaɛ n ict n tfunast - am tɣarṣt n ddenb i SIDI di ṭṭweɛ n ddenb nnes i igga.

4 Ad yawi afunas nni ameẓyan ɣar wadaf n Uqiḍun n Umsagar, zzat i wudem n SIDI, uca netta ad issars afus nnes x uzeǧif n ufunas ameẓyan uca ad as iɣarṣ i ufunas ameẓyan zzat i wudem n SIDI.

5 Xenni akehhan amedhun ad iksi ca zeg idammen n ufunas ameẓyan uca ad t yawi ɣar Uqiḍun n Umsagar.

6 Ad issuf ukehhan aḍaḍ nnes deg idammen uca ad irucc ca zeg idammen nni sebɛa n twařawin zzat i wudem n SIDI, zzat i uřeḥḥaf n Zzawect Iqeddsen.   

7 Ad igg ukehhan cwayt n idammen x waccawen n uɛalṭar i řebxur ittfuḥen i din zzat i wudem n SIDI deg Uqiḍun n Umsagar. Netta ad ifarreɣ marra idammen i iqqimen n ufunas ameẓyan ɣar uḍar n uɛalṭar n wecmaḍ ɣar wadaf n Uqiḍun n Umsagar. □    

8 Ad ikkes marra tadunt n ufunas ameẓyan n tɣarṣt: tadunt i idřin adan d marra tadunt i iǧan x wadan □    

9 uca ad ikkes tnayen n tiẓẓař ak-d tadunt i xasent iǧan ɣar tejɛinna uřa d min yuyřen ɣar tsa u yarsa x tiẓẓař, □  

10 am mammec ikkes man aya x ufunas n tɣarṣi n řehna, uca akehhan ad issbexxar aya x uɛalṭar n wecmaḍ.   

11 Iřem n ufunas ameẓyan d marra aysum nnes ak-d uzeǧif d icekrad nnes d wadan nnes d umessař nnes i dayes,   

12 aqa marra afunas ameẓyan ad t issuffeɣ barra i řmargeḥ n řɛeskar ɣar ijj n wemcan iṣfa mani tteggen iɣɣeḍ i iqqimen n tadunt uca ad t issecmeḍ s tmessi x ukeccuḍ. Ad t cemḍen mani zeǧɛen iɣɣeḍ.   

13 Mařa teffeɣ tmesmunt n Israil marra zeg webrid uca teffar tmesřact x tiṭṭawin n wegraw n řgens, uca nitni ggin ict n řḥajjet nni iffɣen x marra tiweṣṣa n SIDI, zi jjihet n min war ittxeṣṣi ad yegg, uca idweř daysen umarwas,   

14 uca iban-dd ddenb i zi iffɣen x webrid n řumurat, xenni ad dd-issqarreb wegraw n řgens ijj n ufunas - ameẓyan n tfunast - d taɣarṣt i ddenb, uca ad t awyen zzat i Uqiḍun n Umsagar.

15 Imɣaren n tmesmunt ad ssarsen ifassen nsen x uzeǧif n ufunas ameẓyan zzat i wudem n SIDI uca netta ad as iɣarṣ i ufunas nni ameẓyan zzat i wudem n SIDI.

16 Akehhan amedhun ad yawi cwayt zeg idammen n ufunas ameẓyan ɣar Uqiḍun n Umsagar,

17 uca ad issuf ukehhan aḍaḍ nnes deg idammen uca ad irucc s idammen nni sebɛa n twařawin zzat i wudem n SIDI, zzat i uřeḥḥaf.

18 Netta ad igg cwayt zeg idammen nni x waccawen n uɛalṭar nni iǧan zzat i wudem n SIDI deg Uqiḍun n Umsagar. Xenni ad ifarreɣ marra idammen iceṭṭen ɣar uḍar n uɛalṭar n wecmad i din zzat i wadaf n Uqiḍun n Umsagar.

19 Ad xas ikkes marra tadunt uca ad tt issbexxar x uɛalṭar.

20 Uca ad igg s ufunas ameẓyan am mammec igga s ufunas ameẓyan n tɣarṣt n ddenb, ammu i ɣa yegg. Akehhan ad xasen igg aṣřaḥ uca ad asen ittwaɣfar. □  

21 Xenni ad issuffeɣ afunas ameẓyan barra i řmargeḥ n řɛeskar uca ad t issecmeḍ am mammec issecmeḍ afunas amezwaru. Aqa-tt d taɣarṣt n ddenb n wegraw n řgens.

22 Mařa ijj n řḥakem ixḍa, uca s uweddar igga ict n řḥajjet nni itteffɣen x webrid n marra tiweṣṣa n SIDI, AREBBI nnes, i war ittcuwwaren ad ittwagg, uca idweř dayes umarwas,

23 niɣ mařa ittwassargeb as uxeṭṭu nnes i igga ḍidd i řumur, ad tiři tewhibt nnes, tenni i ɣa iqeddem, d ijj n umyan zeg iɣayḍen, ijj n wewtem icnan qaɛ.

24 Ad issars afus nnes x uzeǧif n umyan uca ad as iɣarṣ deg wemcan mani ɣarṣen i taɣarṣt n wecmaḍ zzat i wudem n SIDI. Aqa d taɣarṣt n ddenb.

25 Xenni ad iksi ukehhan s uḍaḍ nnes cwayt zeg idammen n tɣarṣt n ddenb uca ad ten igg x waccawen n uɛalṭar n wecmaḍ uca xenni ad ifarreɣ idammen iceṭṭen ɣar uḍar n uɛalṭar n wecmaḍ.

26 Ad issbexxar marra tadunt nnes x uɛalṭar, am mammec d as igga i tadunt n tɣarṣt n řehna. Akehhan ad xas igg aṣřaḥ di ṭṭweɛ n ddenb nnes uca ad as ittwaɣfar. □  

27 Mařa ijjen bnadem zi řgens n temmurt ixḍa s uweddar am igga mɣir ict n řḥajjet nni itteffɣen x icten n tweṣṣa n SIDI, min war ittcuwwar ad ittwagg, uca idweř dayes umarwas,   

28 niɣ ittwassargeb as uxeṭṭu nnes i igga, xenni ad tiři tewhibt nnes nni i ɣa iqeddem d ict n tɣayḍet, ict n tewtemt icnan qaɛ, d taɣarṣt x ddenb i igga.

29 Ad issars afus nnes x uzeǧif n tɣarṣt n ddenb uca ad as iɣarṣ i tɣarṣt n ddenb deg wemcan n tɣarṣt n wecmaḍ.

30 Xenni ad iksi ukehhan s uḍaḍ nnes cwayt zeg idammen uca ad t igg ɣar waccawen n uɛalṭar n tɣarṣt n wecmaḍ uca ad ifarreɣ marra idammen iceṭṭen ɣar uḍar n uɛalṭar.

31 Ad xas ikkes marra tadunt nnes am mammec kksen tadunt n tɣarṣt n řehna uca akehhan ad tt issbexxar x uɛalṭar, ad tiři d ict n řefwaḥet ittfuḥen i SIDI. Uca akehhan ad xas igg aṣřaḥ uca ad as ittwaɣfar.   

32 Mařa iqeddem ijj n izmar d tawhibt i tɣarṣt n ddenb, xenni ad iqeddem ict n tawtemt icnan qaɛ.

33 Ad issars afus nnes x uzeǧif n tɣarṣt n ddenb uca ad as iɣarṣ i tɣarṣt n ddenb deg wemcan mani ɣarṣen i tɣarṣt n wecmaḍ.

34 Xenni ad iksi ukehhan s uḍaḍ nnes cwayt zeg idammen n tɣarṣt n ddenb uca ad t igg x waccawen n uɛalṭar n wecmaḍ uca ad ifarreɣ marra idammen nnes iceṭṭen ɣar uḍar n uɛalṭar.

35 Ad xas ikkes marra tadunt nnes, am mammec ikkes tadunt n uḥuři n tɣarṣt n řehna, uca akehhan ad tt issbexxar x uɛalṭar, x tewhibin n tmessi i SIDI uca akehhan ad xas igg aṣřaḥ x ddenb i igga, uca ad as ittwaɣfar.’ ”

□ 

4:7 accawen - niɣ ‘iqiccawen’. Uřa di ayat 18, 25, 30 d 34.

□ 

4:8 Ad ikkes - s Tɛibranit’ ‘ad issgaɛɛed’.

□ 

4:9 tiẓẓař - niɣ ‘tigeẓřin’.

□ 

4:20 ifdi - xzar Izhd. 78:35.

□ 

4:26 ifdi - xzar Izhd. 78:35.

5

1 “Mařa ixḍa ḥed umi isřa ahejji n ict n nneɛřet uca netta d acehhad xas, niɣ iẓra i-t niɣ issen i-t: mařa war xas iqqar walu, xenni ad yarbu řmuɛṣiyyet nnes. □  

2 Niɣ mařa iḥada ḥed min ma zi tmesřact ixemjen, řxecbet n řmař ixmej, niɣ řxecbet n řebhimet ixemjen, niɣ řxecbet n umuddar ixmej ittbuɛen, uca netta war issin aya, aqa ixmej u dayes amarwas.   

3 Niɣ mařa iḥada ca n řexmej n bnadem, min ma zi řexmej nnes i zi idweř netta ixmej, mařa tennuffar xas uca issen it awarni as, aqa dayes amarwas.

4 Niɣ mařa iẓẓuǧ ḥed s tcarfayeḥ nnes, maḥend ad igg řɣar niɣ ad igg řxar, niɣ min ma izemmar bnadem ad inṭeq amenni waha s ict n tjaǧit, am war tt issin, maca issen i-t awarni man aya, aqa dayes amarwas di ssibbet n ict zi tmesřayin-a.

5 Xenni ad imsar, mařa dayes amarwas di ssibbet n icten zi tmesřayin-a, ad inɛem x min tuɣa ixḍa. □  

6 X ddenb i igga, ittxeṣṣa as ad iqeddem ict n tewtemt n wuǧi d taɣarṣt n umarwas, ict n texsi niɣ ict n tɣayḍet, d taɣarṣt n ddenb i SIDI, uca akehhan ad xas igg aṣřaḥ di ssibbet n ddenb nnes.□  

7 Maca mařa afus nnes war ɣares min iqedden i yijj zeg wuǧi, xenni ad yawi i SIDI i tɣarṣt n umarwas x ddenb i igga, tnayen n tejlilliḥin niɣ tnayen n idbiren imeẓyanen, ijjen i tɣarṣt n ddenb u ijjen i tɣarṣt n wecmaḍ.   

8 Ad ten yawi ɣar ukehhan, wenni dd ɣa yawyen d amezwaru tajlilliḥt niɣ aḍbir i iǧan i tɣarṣt n ddenb uca ad ikkes azeǧif nnes zi cwayt awarni yiri nnes, maca war t ibeṭṭi marra.   

9 Ad irucc cwayt n idammen ɣar uɣezdis n uɛalṭar uca min iceṭṭen zeg idammen, ad t iẓemm ɣar uḍar n uɛalṭar. Aqa-tt d taɣarṣt n ddenb.

10 Ad issewjed ameddar nneɣni am tɣarṣt n wecmaḍ ɛlaḥsab lfariḍa uca ammu i xas i ɣa yegg ukehhan aṣřaḥ x ddenb nnes i igga uca ad as ittwaɣfar.  

11 Mařa afus nnes war ɣares min iqedden i tnayen n tejlilliḥin niɣ i tnayen n idbiren imeẓyanen, xenni wenni ixḍan, ad yawi am tewhibt nnes taɛcart n ijj n ifa n waren azdad d tawhibt n ddenb. War xas ittegg zzect uřa war xas issrusi jjawi, minzi aqa-tt d taɣarṣt n ddenb.

12 Ad tt yawi ɣar ukehhan uca akehhan ad zzayes iksi ijj n wuru iccur uca ad issbexxar aya am řidaret dayes x uɛalṭar, x tewhibin n tmessi i SIDI. Aqa-tt d taɣarṣt n ddenb.   

13 Ammu i xas ɣa yegg ukehhan aṣřaḥ x ddenb nnes nni igga zi jjihet n icten zi tmesřayin-a uca ad as ittwaɣfar. Min iceṭṭen ad yiři i ikehhanen am mammec i yeǧan ak-d tewhibt n řɣiǧet.”   

Tiɣarṣa n umarwas

14 Issiweř SIDI ak-d Musa, inna:

15 “Mařa igga ḥed s řeɣdar uca ixḍa s uweddar di tmesřayin iqeddsen n SIDI, ittxeṣṣa ad yawi icarri icnan qaɛ zeg wuǧi d taɣarṣt n umarwas i SIDI. Ad tiři řqimet nnes ɛlaḥsab řqimet i tqeddared cek deg iciqluten n nnuqart ɛlaḥsab ciqlu n Zzawect Iqeddsen. Aqa d taɣarṣt n umarwas.   

16 Zi tmesřayin iqeddsen ad yarr di min di ixḍa qbeř, uca ad dayes yarni řexmus. Uca ad iwc man aya i ukehhan uca akehhan ad t isseṣřeḥ s icarri n tɣarṣt n umarwas uca ad as ittwaɣfar.

17 Mařa ixḍa ḥed uca igga ict n tmesřact i war tᵉttcuwwar ad tᵉttwagg, am dd-iffeɣ deg ict n tmesřact zi tweṣṣa n SIDI, uca tuɣa tnuffar xas, ad dayes yiři umarwas uca ad yarbu řmuɛṣiyyet nnes.

18 Ad yawi ijj n icarri icnan qaɛ zeg wuǧi ɣar ukehhan i tɣarṣt n umarwas, ad tiři řqimet nnes ɛlaḥsab řqimet i tqeddared cek uca ad t isseṣřeḥ ukehhan x uweddar nnes i di iweddar am war t issin uca ad as ittwaɣfar.

19 Aqa d taɣarṣt n umarwas. S tidett tuɣa dayes amarwas zzat i SIDI.”

20 Issiweř SIDI ak-d Musa, inna:

21 “Mařa ixḍa ḥed uca iɣdar SIDI am issxarriq x jjar nnes x min d as immewcen, maḥend ad t iḥḍa, niɣ x min ijja deg ufus nnes, niɣ x min xas yucaren, niɣ x ca n ubeɛɛej i igga i jjar nnes,

22 niɣ am issxarriq x ca min iweddaren i ca n yijjen u ittwaf zzayes uca xenni netta ijjuǧ ẓur, wah, am issxarriq netta x icten zi marra timesřayin nni ittegg bnadem ařami ixeṭṭa s man aya,   

23 xenni ittxeṣṣa, umi ixḍa uca idweř dayes umarwas, aqa netta ad dd-yarr tuceffart nni yucar, niɣ min ittwakksen nni iksi netta s uɣiř, niɣ min tuɣa iḥḍa nni d as immewcen maḥend ad tt iḥḍa, niɣ min iweddaren nni yufa.

24 Uca marra min xef ijjuǧ ẓur, ad dd-yarr řqimet nnes tmun uca ad yarni řexmus. Netta ad t iwc i wenni umi dd-tusa deg wass n tɣarṣt nnes n umarwas.

25 Netta ad yawi taɣarṣt nnes n umarwas ɣar SIDI, ijj n icarri icnan qaɛ zeg wuǧi, wenni řqimet nnes ad tiři ɛlaḥsab řqimet i tqeddared cek, ad tiři d taɣarṣt n umarwas, uca ad t yawi ɣar ukehhan.

26 Xenni akehhan ad xas igg asřaḥ zzat i wudem n SIDI uca ad as ittwaɣfar x min igga, mařa idweř dayes amarwas s ict n tmesřact zi marra timesřayin-a.”

□ 

5:1 ahejji - s Tɛibranit ‘tmijja’.

□ 

5:5 icten zi tmesřayin-a - s Tɛibranit ‘icten zzaysent’, uřa di ayat 13.

□ 

5:6 ifdi - xzar Izhd. 78:35.

6

1 Issiweř SIDI ak-d Musa, inna:

2 “Umur Harun d warraw nnes, ini asen: ‘Wa d azerf i tɣarṣt n wecmaḍ. Taɣarṣt n wecmaḍ x ukeccuḍ x uɛalṭar ad teqqim tareqq ǧiřet tekmeř ař ṣṣbeḥ u ittxeṣṣa timessi n uɛalṭar ad teqqim ad tecmeḍ dayes.

3 Akehhan ad yarḍ aseřham nnes n řeqṭen, ad ibyes ssarwař nnes n řeqṭen x arrimet nnes, uca ad iksi iɣɣeḍ n min iqqimen n tadunt n tɣarṣt n wecmaḍ, tenni tecca tmessi, uca ad t issars zzat i uɛalṭar.

4 Xenni ad ikkes arruḍ nnes uca ad yarḍ arruḍ nneɣni, ad yawi iɣɣeḍ n min iqqimen n tadunt barra i řmargeḥ n řɛeskar ɣar yijj n wemcan iṣfa.

5 Ittxeṣṣa ad teqqim tmessi tareqq x uɛalṭar, ittxeṣṣa war txessi ca. Akehhan ad xas issarɣ akeccuḍ kuř ṣṣbeḥ uca ad xas isettef taɣarṣt n wecmaḍ uca ad xas issbexxar tadunt n tɣarṣa n řehna.

6 Timessi x uɛalṭar ad teqqim tareqq řebda, war txessi.’ ”

7 “Wa d azerf i tewhibt n řɣiǧet. Arraw n Harun ad tt awyen zzat i wudem n SIDI zzat i uɛalṭar.   

8 Netta ad zzayes iksi ijj n wuru zeg waren azdad n tewhibt n řɣiǧet ak-d ca n zzect nnes d marra jjawi i iǧan x tewhibt n řɣiǧet. Ad issbexxar aya x uɛalṭar. Aqa d ict n řefwaḥet ittfuḥen, ict n řidaret dayes i SIDI.   

9 Harun d warraw nnes ad ccen min zzayes iceṭṭen. Ittxeṣṣa ad t ccen břa antun deg wemcan amqeddas. Ad t ccen di řemraḥ n Uqiḍun n Umsagar.

10 War iɛeddeř ad t ggʷen s wentun. Ta d taɣarṣt nsen nni wciɣ Necc zi tewhibin inu n tmessi. Aqa-tt d tamqeddast qaɛ am tɣarṣt n ddenb d tɣarṣt n umarwas.

11 Marra iwetman jar warraw n Harun ad zzayes ccen. Aqa-tt d ict n tewṣeyyet i řebda x tewhibin n tmessi n SIDI i marra jjiřat nwem. Marra wi tt ɣa iḥadan, ad ittwaqeddes.”   

12 Issiweř SIDI ak-d Musa, inna:

13 “Ta d tawhibt n Harun d warraw nnes i zi dd ɣa qarrben ɣar SIDI deg wass min di i ɣa ittwadhen Harun: taɛcart n ijj n ifa n waren azdad am ict n tewhibt n řɣiǧet i řebda, azyen nnes di ṣṣbeḥ d wezyen nnes nneɣni ɣar uɛecci.

14 Deg ijj n uxdim ad tessewjed aya s zzect n zzitun uca ad t tawyed d tawhibt awarni t txeǧḍed. Ad tqeddmed iřeqqwaz ttwarẓan n tewhibt n řɣiǧet am ict n řefwaḥet ittfuḥen i SIDI.

15 Akehhan nni ɣa dehnen deg wemcan nnes zeg iḥenjiren nnes, ad tt issewjed. Aqa-tt d tawṣeyyet i řebda. Tawhibt-a ad tᵉttwabexxar i SIDI marra.

16 Marra tawhibt n řɣiǧet n ukehhan ad tiři tekmeř. War zzayes ttᵉtten ca.”

17 Issiweř SIDI ak-d Musa, inna:

18 “Siweř ak-d Harun d warraw nnes, ini asen: ‘Wa d azerf i tɣarṣt n ddenb: deg wemcan mani tᵉttwaɣarṣ taɣarṣt n wecmaḍ, ad tᵉttwaɣarṣ ɛawed taɣarṣt n ddenb zzat i wudem n SIDI. Aqa-tt d tamqeddast qaɛ.

19 Akehhan nni tt ɣa iqeddmen d taɣarṣt ad zzayes yecc. Ittxeṣṣa ad tᵉttwacc deg ijj n wemcan amqeddas di řemraḥ n Uqiḍun n Umsagar.   

20 Marra wi ɣa iḥadan aysum nnes ad zzayes ittwaqeddes. Mařa ingez cwayt zeg idammen x yijj n warruḍ, xenni ittxeṣṣa ad tessirded min xas ibeqqḍen deg ijj n wemcan amqeddas.

21 Uca řqecɛet n třaxt i di tt ssnennan, ad tᵉttwarẓ, maca mařa ssenwen tt deg ict n řqecɛet n nnḥas, xenni ittxeṣṣa ad ḥekken u ad ssřiřen řqecɛet s waman.

22 Marra wi iǧan d awtem jar ikehhanen ad zzayes yecc. Aqa-tt d tamqeddast qaɛ.

23 Maca uřa d ict n tɣarṣt n ddenb i zi ttwaqeddmen idammen nnes deg Uqiḍun n Umsagar, maḥend ad iřin i weṣřaḥ di Zzawect Iqeddsen, war zzayes ittwacc ca. Ad tᵉttwacmeḍ s tmessi.’ ”   

7

1 “Wa d azerf i tɣarṣt n umwarwas. Aqa d tamqeddast qaɛ.

2 Deg wemcan mani ɣarrṣen i tɣarṣt n wecmaḍ, ad ɣarṣen i tɣarṣt n umarwas. Ad izeǧeɛ idammen nnes x uɛalṭar ɣar marra iɣezdisen nnes.

3 Ad yawi marra tadunt nnes: anewwar n tadunt d tadunt nni idřin adan,

4 uca ad ikkes tnayen n tiẓẓař ak-d tadunt i xasent iǧan ɣar tejɛinna, uřa d min yuyřen ɣar tsa uca yarsa x tiẓẓař, □  

5 uca akehhan ad issbexxar aya x uɛalṭar am yict n tewhibt n tmessi i SIDI. Aqa-tt d taɣarṣt n umarwas.

6 Marra awtem jar ikehhanen ad zzayes yecc. Ad ittwacc deg ijj n wemcan amqeddas, aqa-tt d tamqeddast qaɛ.

7 Ad yiři ijj n uzerf am i tɣarṣt n ddenb am i tɣarṣt n umwarwas. Ad yiři weysum n tɣarṣt i ukehhan, wenni tuɣa zzayes igg aṣřaḥ x ca n yijjen. □  

8 Akehhan nni i ɣa iqeddmen taɣarṣt n wecmaḍ n ca n ijjen, i ukehhan nni ad tiři teřmect n tɣarṣt n tmessi nni dd-iqeddem, tiřmect ad tiři i netta.

9 Kuř tawhibt n řɣiǧet nni ḍarrḥen nitni di tefqunt uřa d marra min ittwasswejden di ṭṭajjin niɣ deg wexdim, d man aya ad yiři i ukehhan nni t iqeddmen, ad yiři i netta.

10 Kuř tawhibt n řɣiǧet i ittwaxeǧḍen s zzect n zzitun niɣ yuẓɣen, ad tiři i marra arraw n Harun, am i yijj am i wenneɣni.”

11 “Wa d azerf i tɣarṣt n řehna tenni i ɣa iqeddem bnadem i SIDI.

12 Mařa ad tt iqeddem i uqadi, xenni ad iqeddem ak-d tewhibt n uqadi uřa d řemsemnat břa antun ixeǧḍen s zzect d teřfaf břa antun ttwadehnent s zzect d řemsemnat n waren azdad ttwaxeǧḍent s zzect.   

13 Ad iqeddem tawhibt nnes ak-d řemsemnat n weɣrum s wentun, jmiɛ ak-d tewhibt n uqadi, tenni iǧan zi tewhibin nnes n řehna.

14 Zi kuř ddarb n tawhibt ad iqeddem icten zzayes am tewhibt n usgeɛɛed i SIDI. Ad tiři i ukehhan nni i ɣa izeǧɛen idammen n tɣarṣa n řehna x uɛalṭar ɣar marra iɣezdisen nnes, ad tiři i netta.

15 Aysum n tewhibt n uqadi, tenni iǧan zi tewhibin nnes n řehna, ad ittwacc deg wass i di ɣa iqeddem tawhibt nnes. War ittejji zzayes walu ař ṣṣbeḥ.

16 Mařa tawhibt nnes tusa-dd ak-d ijj n lwaɛd niɣ teǧa d ict n tewhibt s řxaḍar, ad tᵉttwacc deg wass i di i ɣa iqeddem taɣarṣt nnes uca min zzayes iceṭṭen ad ittwacc deg wass i-t-i-dd-iḍfaren.   

17 Min iceṭṭen ɛad zeg weysum n tɣarṣt ad ittwacmeḍ s tmessi deg wass wiss třata.

18 Mařa ittwacc ɛad zeg weysum n tɣarṣt nnes n řehna deg wass wiss třata, xenni wenni tt iqeddmen war ittiři i arḍa n SIDI u taɣarṣt nnes war d as tᵉttwiḥsib ca d taɣarṣt n řehna. Ad tiři d ict n jjɛifect uca wenni zzayes ɣa iccen ad yarbu řmuɛṣiyyet nnes.

19 Aysum nni iḥadan ca n tmesřact ixemjen, war zzayes ttᵉttem. Ad t sscemḍen s tmessi. Zi min iceṭṭen n weysum, izemmar ad zzayes yecc marra wenni izedgen.

20 D wenni i ɣa iccen zeg weysum n tɣarṣt n řehna, tenni iǧan i SIDI, am xas yarsa řexmej nnes, řeɛmar nni ad ittwaqess zi řgens nnes.   

21 Mařa iḥada ḥed ca n tmesřact ixmej, amecnaw řexmej n bnadem niɣ řexmej n yict n řebhimet ixemjen niɣ ca n tmesřact i iǧan d nnɛi n řexmej, uca xenni ad yecc zeg weysum n tɣarṣin n řehna i SIDI, řeɛmar nni ad ittwaqess zi řgens nnes.”

Tadunt d idammen aqa d řeḥram i macca

22 Issiweř SIDI ak-d Musa, inna:

23 “Siweř ak-d ayt n Israil, ini: ‘Kenniw war ttᵉttem ca qaɛ tadunt n ufunas niɣ n izmar niɣ n iɣayḍ.

24 Tadunt n ict n řxecbet d tadunt n ijj n umuddar mezzqen t, tɛeddeř ad tᵉttwagg i mammec ma tegga řxedmet, maca kenniw war zzayes ttᵉttem walu.

25 Man wen i ɣa iccen tadunt n yict n řebhimet i zi dd ɣa ssqarrben ict n tewhibt n tmessi i SIDI, řeɛmar nni zzayes i ɣa iccen, ad ittwaqess zi řgens nnes. □  

26 Di marra tizeddiɣin nwem war ttᵉttem uřa d ca zeg idammen, am zeg ijḍaḍ am zi řebhayem.   

27 Kuř ijj n řeɛmar nni i ɣa iccen mɣir ca zeg idammen, řeɛmar nni ad ittwaqess zi řgens nnes.’ ”

Tasɣart n tɣarṣa n řehna i ikehhanen

28 Issiweř SIDI ak-d Musa, inna:

29 “Siweř ak-d ayt n Israil, ini: ‘Wi i dd ɣa issqarrben tɣarṣt nnes n řehna i SIDI, ad iqeddem tawhibt nnes i SIDI zi tɣarṣt n řehna nnes.

30 S ifassen nnes ad yawi tiwhibin n tmessi zzat i SIDI. Tadunt i iǧan x idmaren ad tt yawi ak-d idmaren nni, maḥend ad tt issenhezz zi ssa ɣar da am yict n tewhibt n wenhezzi zzat i wudem n SIDI.   

31 Akehhan ad issbexxar tadunt x uɛalṭar, maca idmaren ad iřin i Harun d warraw nnes.

32 Zi tɣarṣa nwem n řehna ad tqeddmem i ukehhan ɛawed acekrud afusi d tawhibt n usgeɛɛed.

33 Acekrud afusi ad yiři d tasɣart n wenni zeg warraw n Harun i ɣa iqeddmen idammen n tɣarṣi n řehna d tadunt nsent.

34 Minzi Necc ksiɣ idmaren n wenhezzi d ucekrud i dd-ittwassgeɛɛden d tawhibt zi tɣarṣi n řehna n ayt n Israil u wciɣ ten i ukehhan Harun u i warraw nnes am yict n lfariḍa i řebda, zi jjihet n ayt n Israil.  

35 Ta d tasɣart ittwassdehnen n Harun d tesɣart ittwassdehnen n warraw nnes zi tewhibin n tmessi n SIDI deg wass i ten dd-issqarreb, maḥend ad iřin d ikehhanen i SIDI,

36 tasɣart nni iwca SIDI i ayt n Israil deg wass i ten idhen. Aqa d ict n tewṣeyyet i řebda i marra jjiřat nsen.’ ”

37 Wa d azerf i tɣarṣt n wecmaḍ d tewhibt n řɣiǧet d tɣarṣt n ddenb d tɣarṣt n umarwas d tɣarṣa i udeccen d tɣarṣa n řehna,

38 azerf i iweṣṣa SIDI i Musa deg wedrar n Sina, ass min di iweṣṣa ayt n Israil ad qeddmen tiwhibin nsen i SIDI di řexřa n Sina.

□ 

7:4 tiẓẓař - niɣ ‘tigeẓřin’.

□ 

7:7 ifdi - xzar Izhd. 78:35.

□ 

7:25 bnadem - s Tɛibranit ‘řeɛmar’.

Ařeqqem n Harun d tarwa nnes

8

1 Issiweř SIDI ak-d Musa, inna:

2 “Ksi Harun jmiɛ ak-d warraw nnes d warruḍ d zzect i wedhan d ufunas ameẓyan n tɣarṣt n ddenb d tnayen n icarriyyen d tsuǧet s weɣrum břa antun,   

3 u řaɣa i marra tamesmunt ɣar wadaf n Uqiḍun n Umsagar.”

4 Igga Musa am mammec d as iweṣṣa SIDI uca tmun tmesmunt ɣar wadaf n Uqiḍun n Umsagar.

5 Inna Musa i tmesmunt: “Wa d min iweṣṣa SIDI ad ittwagg.”   

6 Musa issqarreb-dd Harun d warraw nnes uca issird i-ten s waman.

7 Issars xas tcamir, ibyes as s tḥezzamt, issyarḍ as aseřham. Igga xas apalṭu uca ibyes as s tḥezzamt izewwqen n upalṭu uca iqqen as zzayes apaltu.   

8 Issemten xas tajmect uca igga iẓra n ‘Urim’ d ‘Tumim’ di tajmect.   

9 Igga areẓẓet x uzeǧif nnes uca ɣar zzat x areẓẓet igga tařwiḥt s nnuwwar n wureɣ n ttaj iqeddsen n weɛzař, am mammec yumur SIDI i Musa.   

10 Xenni iksi Musa zzect i wedhan uca idhen Tazeddiɣt d marra min dayes iǧan uca issqeddes marra aya.

11 Irucc zzayes x uɛalṭar sebɛa n twařawin uca idhen ɛawed aɛalṭar d marra řeqcuɛ nnes uřa d tabanyut ak-d uḍar nnes maḥend ad ten issqeddes.

12 Iseyyeb zzect i wedhan x uzeǧif n Harun uca idhen i-t, ḥima ad t issqeddes.   

13 Issqarreb-dd Musa arraw n Harun uca yarḍ asen tcamirat uca ibyes asen s tḥezzamin uca inneḍ asen ticuccay am mammec yumur SIDI i Musa.   

14 Issqarreb-dd afunas ameẓyan n tɣarṣt n ddenb uca Harun d warraw nnes ssarsen ifassen nsen x uzeǧif n ufunas ameẓyan n tɣarṣt n ddenb.   

15 Iɣarṣ as uca iksi Musa idammen uca igga cwayt zzaysen s uḍaḍ nnes x waccawen n uɛalṭar i iǧan ɣar marra iɣezdisen nnes uca ammu i issizdeg aɛalṭar. Xenni iseyyeb idammen ɣar uḍar n uɛalṭar. Ammu i issqeddes i-t i weṣřaḥ xas. □  

16 Iksi marra tadunt nni iǧan x wadan d min yuyřen ɣar tsa d tnayen n tiẓẓař d tadunt nsent uca Musa issbexxar aya x uɛalṭar. □  

17 Maca afunas ameẓyan d yiřem nnes d weysum nnes d amessař nnes, issarɣ i-ten barra i řmargeḥ n řɛeskar, am mammec yumur SIDI i Musa.   

18 Issqarreb-dd Musa icarri n tɣarṣt n wecmaḍ uca Harun d warraw nnes ssarsen ifassen nsen x uzeǧif n icarri.

19 Iɣarṣ i icarri uca izeǧeɛ Musa idammen x uɛalṭar ɣar marra iɣezdisen nnes.

20 Ibḍa icarri d iceǧiqen nnes uca issbexxar Musa azeǧif d iceǧiqen d tadunt.

21 Issird adan d iḍaren s waman uca issbexxar Musa marra icarri x uɛalṭar, aqa d taɣarṣt n wecmaḍ s yict n řefwaḥet ittfuḥen, aqa d tawhibt n tmessi i SIDI, am mammec yumur SIDI i Musa.   

22 Issqarreb-dd xenni icarri nneɣni, icarri i udeccen, uca Harun d warraw nnes ssarsen ifassen nsen x uzeǧif n icarri.

23 Uca iɣarṣ as uca iksi Musa cwayt zeg idammen uca igga i-ten x iɣes n umezzuɣ afusi n Harun u x uḍaḍ n yimez n ufus nnes afusi u x uḍaḍ n yimez n uḍar nnes afusi.

24 Issqarreb-dd ɛawed arraw n Harun uca igga Musa cwayt zeg idammen x iɣes n umezzuɣ nsen afusi u x uḍaḍ n yimez n ufus nsen afusi u x uḍaḍ n yimez n uḍar nsen afusi uca izeǧeɛ Musa idammen iqqimen x uɛalṭar ɣar marra iɣezdisen nnes.

25 Iksi tadunt d unewwar s tadunt d marra tadunt tenni iǧan x wadan d min yuyřen ɣar tsa d tnayen n tiẓẓař ak-d tadunt nsent uřa d acekrud afusi.   

26 Zi tsuǧet s weɣrum břa antun, tenni tuɣa zzat i wudem n SIDI, iksi ijj n řemsemmem břa antun d yict n temsemmemt isswejden s zzect d ict n teřfeft uca issars i-ten x tadunt u x ucekrud afusi.

27 Igga marra man aya deg ifassen n Harun u deg ifassen n warraw nnes uca issenhezz aya am yict n tewhibt n wenhezzi zzat i wudem n SIDI.   

28 Awarni as iksi ten Musa ɛawed zeg ifassen nsen uca issbexxar i-ten x uɛalṭar, x tɣarṣt n wecmaḍ. Aqa d tiɣarṣa i udeccen s yict n řefwaḥet ittfuḥen, aqa d tawhibt n tmessi i SIDI.

29 Iksi Musa idmaren uca issenhezz i-ten am yict n tewhibt n wenhezzi zzat i wudem n SIDI. Man aya d tasɣart n ucarri i udeccen, tenni iǧan i Musa, am mammec yumur SIDI i Musa.   

30 Iksi Musa cwayt n zzect i wedhan u n idammen i iǧan x uɛalṭar uca irucc man aya x Harun u x warruḍ nnes, x warraw nnes u x warruḍ n warraw nnes, inni akides iǧan. Ammu i issqeddes Harun d warruḍ nnes d warraw nnes d warruḍ n warraw nnes akides.   

31 Inna Musa i Harun u i warraw nnes: “Senwem aysum nni ɣar wadaf n Uqiḍun n Umsagar uca teccem t dinni s weɣrum nni iǧan di tsuǧet n tɣarṣa i udeccen, am mammec weṣṣiɣ necc, nniɣ: ‘Harun d warraw nnes ad t ccen.’   

32 Min iceṭṭen n weysum d weɣrum, ad t tesscemḍen s tmessi.

33 Zeg wadaf n Uqiḍun n Umsagar war zzayes dd-tᵉtteffɣem ca sebɛa n wussan, ař ass min di i ɣa kemmřen wussan n uřeqqem nwem, minzi netta ad kenniw yařeqqem sebɛa n wussan.

34 Am mammec igga marra deg wass-a, ammu i iweṣṣa SIDI, maḥend ad xawem igg aṣřaḥ.

35 Ad teqqimem ɣar wadaf n Uqiḍun n Umsagar, ass d ǧiřet, sebɛa n wussan uca ad tᵉṭṭfem aḥeṭṭu i SIDI, ḥima war tᵉttmettim ca, minzi ammu i t ttweṣṣiɣ necc.”

36 Harun d warraw nnes ggin marra min d asen iweṣṣa SIDI s tsexxart n Musa.

□ 

8:15 accawen - niɣ ‘iqiccawen’.

□ 

8:16 tiẓẓař - niɣ ‘tigeẓřin’.

Tiɣarṣa timezwura - aɛuǧi n SIDI

9

1 Deg wass wiss tmenya imsar, aqa Musa iřaɣa i Harun d warraw nnes d imɣaren n Israil

2 uca inna i Harun: “Ksi ɣarek ijj n uɛejmi, ameẓyan n ufunas, am tɣarṣt n ddenb, uřa d ijj n icarri am tɣarṣt n wecmaḍ, aqa ad iřin cnan qaɛ, uca ejj i-ten ad dd-qarrben ɣar wudem n SIDI. □    

3 Siweř ak-d ayt n Israil uca ini: “Ksim ijj n umyan zeg iɣayḍen am tɣarṣt n ddenb u ksi ijj n uɛejmi d ijj n yezmar, aqa ad iřin imuddaren cnan qaɛ n ijj n useggʷas, i tɣarṣt n wecmaḍ,

4 uca ksi ɛawed ijj n ufunas d ijj n ucarri am tɣarṣa n řehna, maḥend ad ten qeddmen d ddbiḥet i SIDI, uřa d ict n tewhibt n řɣiǧet ixeǧḍen s zzect, minzi ass-a ad awem dd-iban SIDI.”

5 Xenni awyen min xef iweṣṣa Musa ɣar zzat n Uqiḍun n Umsagar uca tamesmunt tqarreb-dd uca bedden nitni zzat i wudem n SIDI.

6 Uca Musa inna: “D man aya min xef iweṣṣa SIDI maḥend ad t teggem. Uca xenni ad awem dd-iban uɛuǧi n SIDI.”

7 Inna Musa i Harun: “Qarreb-dd ɣar uɛalṭar uca sewjed taɣarṣt nnec n ddenb d tɣarṣt nnec n wecmaḍ uca egg aṣřaḥ x yixef nnec u x řgens. Sewjed ɛawed tawhibt n řgens uca egg xasen aṣřaḥ am mammec t iweṣṣa SIDI.”   

8 Xenni iqarreb-dd Harun ɣar uɛalṭar uca iɣarṣ i uɛejmi n tɣarṣt n ddenb i iǧan i yixef nnes.

9 Arraw n Harun iwyen as-dd idammen uca netta issuf aḍaḍ nnes deg idammen uca igga i-ten x waccawen n uɛalṭar. Min iceṭṭen n idammen iseyyeb i-ten ɣar uḍar n uɛalṭar.

10 Issbexxar tadunt d tiẓẓař d min yuyřen ɣar tsa n tɣarṣt n ddenb x uɛalṭar am mammec yumur SIDI i Musa. □  

11 Issecmeḍ aysum d yiřem s tmessi barra i řmargeḥ n řɛeskar.

12 Iɣarṣ taɣarṣt n wecmaḍ uca arraw n Harun qeddmen as idammen uca netta izeǧeɛ i-ten x uɛalṭar ɣar marra iɣezdisen nnes.

13 Xenni qeddmen as taɣarṣt n wecmaḍ i ttwabḍan d iceǧiqen, uřa d azeǧif, uca netta issbexxar i-tt x uɛalṭar.

14 Issird adan d iḍaren uca issbexxar i-ten x tɣarṣt n wecmaḍ i iǧan x uɛalṭar.

15 Awarni as issqarreb-dd tawhibt n řgens. Netta iksi amyan n tɣarṣt n ddenb i řgens uca iɣarṣ as uca issewjed i-t d taɣarṣt n ddenb am mammec issewjed icarri amezwaru.   

16 Issqarreb-dd taɣarṣt n wecmaḍ uca issewjed i-tt ɛlaḥsab lfariḍa.

17 Iqeddem tawhibt n řɣiǧet uca iksi zzayes ijj n wuru iccur uca issbexxar aya x uɛalṭar, zzat i tɣarṣt n wecmaḍ n ṣṣbeḥ.   

18 Iɣarṣ ɛawed i ufunas u i yicarri n tɣarṣt n řehna di ṭṭweɛ n řgens, uca arraw n Harun qeddmen as idammen uca izeǧeɛ i-ten x uɛalṭar ɣar marra iɣezdisen nnes.

19 X tadunt n ufunas u n icarri: anewwar s tadunt nnes d min idřin aḍan d tiẓẓař d min yuyřen ɣar tsa,

20 aqa ssarsen tadunt nni x idmaren uca netta issbexxar tadunt x uɛalṭar.

21 Maca idmaren d ucekrud afusi issenhezz i-ten Harun amecnaw ict n tewhibt n wenhezzi zzat i wudem n SIDI, am mammec t iweṣṣa Musa.   

22 Xenni issgeɛɛed Harun ifassen nnes ɣar řgens uca ibarek i-ten uca ihwa awarni řami iqeddem taɣarṣt n ddenb d tɣarṣt n wecmaḍ d tɣarṣt n řehna.

23 Uca yudef Musa ak-d Harun ɣar Uqiḍun n Umsagar uca nitni ffɣen zzayes ɛawed uca barken řgens uca iban uɛuǧi n SIDI i marra řgens

24 uca teffeɣ-dd tmessi zi zzat i wudem n SIDI, tecca taɣarṣt n wecmaḍ x uɛalṭar uřa d tadunt. Umi iẓra řgens man aya, sřiweřwen uca wḍan ɣar temmurt x uɣembub nsen.   

□ 

9:2 aɛejmi - niɣ ‘ayenduz’ niɣ ‘yuggu’. Uřa di ayat 3 d 8.

□ 

9:10 tiẓẓař - niɣ ‘tigeẓřin’. Uřa di ayet 19.

Řmewt n Nadab d Abihu

10

1 Nadab d Abihu, arraw n Harun, ksin kuř ijj řmejmar nnes uca ggin dayes řebxur uca ammu i yiwyen nitni timessi teɣrib zzat i wudem n SIDI, min war d asen iweṣṣa Netta.

2 Teffeɣ-dd tmessi zi zzat i wudem n SIDI, tecc i-ten uca mmuten zzat i wudem n SIDI.   

3 Inna Musa i Harun: “D man aya x min xef issiweř SIDI umi inna: ‘S yinni i ɣari dd ɣa iqarrben ad ttwaqeddseɣ uca zzat i wudem n marra řgens ad ttwassɛuǧeɣ.’ ” Uca isqar Harun.   

4 Iřaɣa Musa i Micayil d i Ilṣafan, arraw n Ɛuzziyil, ɛemmis n Harun, uca inna asen: “Qarrbem-dd, tarbum aytmatwem zi qibač n Zzawect Iqeddsen, awyi ten barra i řmargeḥ n řɛeskar.”

5 Qarrben-dd nitni uca arbun ten di tcamirat nsen barra i řmargeḥ n řɛeskar, am mammec t inna Musa.

6 Xenni inna Musa i Harun u i Aliɛazar d Itamar, arraw nnes: “War ḍeǧqem i ucuwwaf x izeǧifen nwem niɣ ttcarrgem arruḍ nwem i wecḍan, ḥima war tᵉttmettim uca ad yiři uduqqez n weɣḍab x marra tamesmunt. Maca aytmatwem, marra taddart n Israil, ad run x tmessi-ya, tenni issecmeḍ SIDI.

7 War dd-tteffɣem ca zi wadaf n Uqiḍun n Umsagar, ḥima war tᵉttmettim ca, minzi zzect n wedhan n SIDI aqa tt xawem.” Uca nitni ṭṭaɛen i wawař n Musa.   

Tawṣeyyet x binu d ccrab

8 Issiweř SIDI ak-d Harun, inna:

9 “War iɛeddeř ad tsessed binu niɣ ccrab ijehden xmi ɣa tadfem ɣar Uqiḍun n Umsagar, cek lla uřa d iḥenjiren nnec nni akidek lla, ḥima war tᵉttmettim ca. Aqa-tt d ict n tewṣeyyet i řebda i marra jjiřat nwem,

10 ḥima ad af tzemmarem ad tfarzem jar min iǧan iqeddsen d min war iǧin iqeddsen u jar min iṣfan d min war iṣfin,

11 u ḥima ad tessřemdem i ayt n Israil marra tiweṣṣa nni ɣarsen issiweř SIDI s tsexxart n Musa.”

Aliɛazar d Itamar

12 Uca issiweř Musa ak-d Harun u ak-d Aliɛazar d Itamar, arraw nnes iqqimen: “Ksim tawhibt n řɣiǧet nni iceṭṭen zi tewhibin n tmessi i SIDI uca ccem tt břa antun zzat i uɛalṭar, minzi aqa-tt d tamqeddast qaɛ.

13 Ad tt teccem deg ijj n wemcam iqeddsen, minzi ta d taɣarṣt i cek u i iḥenjiren nnec zi tewhibin n tmessi n SIDI, minzi ammu i d ayi ittwaweṣṣa.   

14 Deg ijj n wemcan iṣfa ad teccem ɛawed idmaren n wenhezzi d ucekrud n tewhibt i dd-ittwassgeɛɛden, cek d iḥenjiren nnec d tḥenjirin nnec akidek, minzi d man aya d tasɣart nnec d tasɣart n tarwa nnec zi tɣarṣa n řehna n ayt n Israil.

15 Ad awyen acekrud n tewhibt i dd-ittwassgeɛɛden uřa d idmaren n wenhezzi ak-d tewhibin n tmessi n tadunt, maḥend ad ten ssenhezzen zzat i wudem n SIDI am tewhibt n wenhezzi. Aqa d ict n tewṣeyyet i řebda i cek u i iḥenjiren nnec akidek, am mammec t iweṣṣa SIDI.”

16 Uca Musa yarzu s cḍaret x umyan n tɣarṣt n ddenb, maca xzar, icemḍ. Xenni iffugem x Aliɛazar d Itamar, arraw iqqimen n Harun, inna:

17 “Mayemmi war teccim taɣarṣt n ddenb deg wemcan iqeddsen? Minzi aqa-tt d tamqeddast qaɛ uca netta iwca awem tt-i-dd ḥima kenniw ad tarbum řmuɛṣiyyet n tmesmunt, maḥend ad xasen teggem aṣřaḥ zzat i wudem n SIDI.

18 Xzarem, ḥdam war ssidfen walu zeg idammen daxeř i Zzawect Iqeddsen. Tuɣa ittxeṣṣa kenniw ad tt teccem di Zzawect Iqeddsen am mammec d awem weṣṣiɣ necc.”   

19 Xenni issiweř Harun ak-d Musa: “Xzar, ass-a aqa qeddmen taɣarṣt n ddenb d tɣarṣt n wecmaḍ zzat i wudem n SIDI. Mařa necc, awarni řami xafi kkent tmesřayin-a, aqa cciɣ zi tɣarṣt n ddenb ass-a, ma xenni man aya icna di tiṭṭawin n SIDI?”

20 Umi isřa Musa aya, iban as-dd man aya d lemliḥ di tiṭṭawin nnes.

Imuddaren izedgen d inni ixemjen

11

1 Issiweř SIDI ak-d Musa d Harun, inna asen:

2 “Siweř ak-d ayt n Israil uca inim: ‘Ina aqa aten d řmař, inni umi iɛeddeř ad teccem zi jar marra řmař nni din x temmurt.   

3 Iɛeddeř ad teccem zi marra řmař i ɣar teǧa tecḍect immsebḍan, aqa farqa n tecḍect imssebḍan qaɛ, u sennej i man aya ttarran ifeẓ.

4 Maca zeg inni ittarran ifeẓ d yinni ɣar teǧa tecḍect immsebḍan, war ttᵉttem ina: ařɣem, minzi itteffeẓ, maca war ɣares bu tecḍect immsebḍan, s uyenni aqa ixmej i kenniw,

5 akawka n teṣḍart, minzi ittarra ifeẓ, maca tacḍect war temmsebḍi, u s uyenni aqa ixmej i kenniw,   

6 amenni ayarziz, minzi ittarra ifeẓ, maca war ɣares tacḍect immsebḍan, s uyenni aqa ixmej i kenniw,   

7 ɛaweḍ iřef, minzi ɣares tacḍect immsebḍan uca aqa farqa n tecḍect immsebḍan qaɛ, maca war ittarri ifeẓ, s uyenni aqa ixmej i kenniw.

8 Zeg weysum nsen war zzayes ttᵉttem niɣ ad tḥadam řxecbat nsen, aqa xemjen i kenniw.’ ”

9 “Ina iɛeddeř ad ten teccem zi jar marra imuddaren nni iddaren deg waman: marra wi ɣar iǧa wafriwen d teqcurt deg waman u di řebḥur u di tɣezratin, ina iɛeddeř ad ten teccem,

10 maca marra wi war ɣar yeǧi ifriwen niɣ taqcurt di řebḥur u di tɣezratin, zi jar marra i zi sseffyen aman uřa zi jar marra min iddaren deg waman, ad awem yiři d nnɛi.

11 Wah ad awem yiři d nnɛi. War iɛeddeř ad teccem zeg weysum nsen u řxecbat nsen ad ɣarwem iřint d nnɛi.

12 Marra min iǧan deg waman břa ifriwen d teqcurt, ad ɣarwem yiři d nnɛi.”

13 “Zeg ijḍaḍ ad ɣarwem iřin ina d nnɛi, war zzaysen ttᵉttem ca, aqa aten d nnɛi: agider, isɣi, agider n řebḥar,   

14 aceffar iṭṭawen s tazřa, amessɣuy amuqḍiɛ n tiṭṭawin ak-d marra markat nnes,   

15 marra markat n ubaɣeř,   

16 yeǧis n tɣuyyit, aɛennaf, ajḍiḍ n řebḥar, řbaz ak-d markat nnes,   

17 aḥemmař n řkas, bu-tcararrut, bu-usuḍi n řmewt,

18 bu-yuntaḥ, bu-uɛuqqi, bu-uḥawar,   

19 abellarj, bu-usuḍi iɛeffnen ak-d marra markat nnes, dundun d řweḍwaḍ.”   

20 “Marra wi ɣar iǧa afriwen i ittbuɛen u igguren x arebɛa n iḍaren, ad ɣarwem yiři d nnɛi.

21 Maca zi marra inni ittbuɛen am ɣarsen afriwen u gguren x arebɛa n iḍaren, iɛeddeř i kenniw ad teccem inni ɣar iǧa iḍaren i wengaz sennej i iḍaren nsen i tecři, ḥima ad zzaysen negzen x temmurt.

22 Ina tzemmarem ad zzaysen teccem: tamurɣi n weyřaf ak-d markat nnes, tamuɣri n teṣḍart ak-d markat nnes, tamuɣri ineggzen ak-d markat nnes d tamuɣri iřeḥḥfen ak-d markat nnes.

23 Marra wi ɣar iǧa afriwen i ittbuɛen u ɣares arebɛa n iḍaren, ad ɣarwem yiři d nnɛi.”

24 “S imuddaren-a i ɣa tᵉttwaxemjem. Marra wi ɣa iḥadan řxecbat nsen, ad yiři ixmej ař tameddit.

25 Manwen yiwyen ca zi řxecbat nsen, ad issird arruḍ nnes uca ad yiři ixmej ař tameddit.

26 Marra řebhayem, inni ɣar teǧa tecḍect immsebḍan i zi farqa n tecḍect war tfarq qaɛ, uřa war ttarran ifeẓ, ad ɣarwem iřin xemjen. Marra wi ten i ɣa iḥadan, ad yiři ixmej.

27 Kuř amuddar jar imuddaren i igguren x arebɛa n třeqqa n iḍaren nsen, ad ɣarwem yiři ixmej. Marra wi ɣa iḥadan řxecbat nsen, ad yiři ixmej ař tameddit.

28 Wi yiwyen ca n řxecbat nsen, ad issird arruḍ nnes uca ad yiři ixmej ař tmeddit. Ad awem iřin xemjen.”

29 “Zi jar imuddaren ittbuɛen, inni ittbuɛen x temmurt, d ina ad xawem iřin xemjen i kenniw: ajarbuɛ, aɣerda, icfar ak-d markat nnes,

30 iqqli, taknakart, azermummuy, aḥdiḍ d tata.□  

31 Ina ad ɣarwem iřin xemjen zi jar marra imuddaren nni ittbuɛen x temmurt. Marra wi ten i ɣa iḥadan awarni řmewt nsen, ad yiři ixmej ař tameddit.

32 Marra min xef iwḍa ca zi řxecbat nsen ad yiři ixmej, niɣ ict n řqecɛet n tefřawt, niɣ arruḍ, niɣ tiřmect, niɣ taxancet, niɣ min ma řqecɛet i xef iwḍa ca zzaysent, ittxeṣṣa ad ittwassars deg waman, ad yiři ixmej ař tameddit u awarni aya ad yiři izdig.   

33 Marra řqecɛet n třaxt, tenni umi di iwḍa cwayt zzayes, aqa marra min dayes iǧan ad yiři ixmej uca ittxeṣṣa i kenniw ad tarẓem ṭṭebṣi.

34 Marra macca nni ttnuman iwdan ad ccen, tenni x wḍan waman nni, ad tiři texmej, u marra tissit nni ttnuman iwdan ad swen, mammec ma tegga řqecɛet i di teǧa macca niɣ tissit, ad tiři texmej.

35 Marra min xef iwḍa ca n řxecbat nsen, ad yiři ixmej. Afarnu d tzewḍa ad ttwarẓen, aqa xemjen uca ad ɣarwem iřin xemjen.

36 Maca řɛunṣar niɣ d anu mani ɣar ssizzřen aman, ad yiři izdeg. Maca wi ɣa iḥadan řxecbat nsen, ad yiři ixmej.

37 Uca mařa iwḍa ca zi řxecbat nsen x ca n zzariɛet i uzarɛ, tenni ittxeṣṣa ɛad ad zarɛen, xenni ad tiři tizdeg.

38 Maca mařa seyyben aman x zzariɛet uca iwḍa xas ca zi řxecbat nsen, xenni ad ɣarwem tiři zzariɛet nni texmej.

39 Uca mařa immut ijj zi jar řmař nni teccim, xenni wi ɣa iḥaḍan řxecbet nnes, ad yiři ixmej ař tameddit.

40 Wenni iccen zi řxecbet nnes, ad issird arruḍ nnes uca ad yiři ixmej ař tameddit. Wenni yarbun ca zi řxecbet nnes, ad issird arruḍ nnes uca ad yiři ixmej ař tameddit.

41 Kuř amuddar ittbuɛen x temmurt, aqa-t d nnɛi. War iɛeddeř ad ittwacc.

42 Zi jar marra imuddaren ittbuɛen, inni ittbuɛen x wudem n temmurt, war ttᵉttem ca marra min igguren x uɛeddis niɣ marra min igguren x arebɛa n iḍaren ař marra min igguren x waṭṭas n iḍaren, minzi aqa aten d nnɛi.

43 War tteggem nnɛi i řeɛmur nwem s marra imuddaren ittbuɛen nni din ittbuɛen x wudem n temmurt, war zzayes ssxemmajem ixef nwem ařami ad zzaysen txemjem.

44 Minzi Necc d SIDI, AREBBI nwem. Kenniw ad tessqedsem ixef nwem uca ad tiřim d imqeddasen, minzi Necc aqa d amqeddas. War ssxemmajem řeɛmur nwem s marra immudaren ittbuɛen, inni ittbuɛen x wudem n temmurt.   

45 Minzi Necc D SIDI, wenni kenniw dd-issgeɛɛden zi temmurt n Miṣra, ḥima ad iřiɣ d AREBBI nwem. Iřim d imqeddasen, maɣar aqa Necc d amqeddas.”

46 Wa d azerf x řmař, x ijḍaḍ u x marra imuddaren nni zzaysen issefyen waman uca x marra imuddaren nni ittbuɛen x temmurt,

47 ḥima ad ittwagg řfarq jar min ixemjen d min izdigen u jar imuddaren inni iɛeddřen i macca d imuddaren inni war iɛeddřen i macca.

□ 

11:30 taknakart - niɣ ‘tiqqlit’.

Tiweṣṣa n usizdeg ɣar wexřaq

12

1 Issiweř SIDI ak-d Musa, inna:

2 “Siweř ak-d ayt n Israil, ini: ‘Mařa teksi ict n temɣart ddeyset uca turuw-dd aḥenjir, ad tiři texmej sebɛa n wussan. Ad tiři texmej am deg wussan n weɛzař xmi xas idammen.

3 Deg wass wiss tmenya ittxeṣṣa ad ittwaxten aysum n řeɛdařyet nnes.   

4 Awarni man aya ad teqqim třata u-třatin n wussan deg idammen n usizdeg nnes. War tᵉttḥidi walu zi min iǧan iqeddes u war tᵉttraḥ ɣar Zzawect Iqeddsen ař ɣa kemmřen wussan n usizdeg nnes.

5 Mařa turuw d taḥenjirt, ad tiři texmej tnayen n ssimanat, am deg wussan n weɛzař nnes. Awarni man aya ad teqqim setta u-settin n wussan deg idammen n usizdeg nnes. □  

6 Xmi ɣa kemmřen wussan n usizdeg n mmis niɣ n yeǧis, xenni ad tawi ijj n izmar n ijj n useggʷas am tɣarṣt n wecmaḍ niɣ ijj n wedbir d ameẓyan niɣ ict n tejlilliḥt am tɣarṣt n ddenb ɣar ukehhan ɣar wadaf n Uqiḍun n Umsagar.

7 D netta ad yawi man aya zzat i wudem n SIDI uca ad xas igg aṣřaḥ. Xenni ad tiři tizdeg zi řɛunṣar n idammen nnes. Wa d azerf i tenni i ɣa yarwen ijj n mmis niɣ ict n yeǧis. □  

8 Mařa war tiwiḍ ad tawi ijj zeg wuǧi, xenni ad tᵉṭṭef tnayen n tejlilliḥin niɣ tnayen n idbiren imeẓyanen, ijj i tɣarṣt n wecmaḍ u ijj i tɣarṣt n ddenb, uca akehhan ad xas igg aṣřaḥ. Xenni ad tiři tizdeg.’ ” □  

□ 

12:5 ssimanat - niɣ ‘imalasen’.

□ 

12:7 ifdi - xzar Izhd. 78:35.

□ 

12:8 ifdi - xzar Izhd. 78:35.

Tiweṣṣa zi jjihet n řehřac n řbarṣ

13

1 Issiweř SIDI ak-d Musa d Harun, inna:

2 “Mařa ijj n bnadem ɣares di teřmect n arrimet nnes aɛebbuz niɣ ict n tḥebbuct niɣ ijj n wengaz iccemřeř, uca wanita izemmar ad idweř d uḍun n řbarṣ di teřmect n arrimet nnes, ad t awyen ɣar Harun, akehhan, niɣ ɣar yijjen zeg warraw nnes, ɣar ikehhanen.

3 Akehhan ad ixzar ɣar wuḍun di teřmect n arrimet nnes uca mařa iẓra aqa iẓuṭṭan deg wemcan n wuḍun dewřen d icemřařen uca iban wuḍun ɛad yuǧeɣ x teřmect n arrimet nnes, aqa xenni d uḍun n řbarṣ. Xmi t ɣa iẓar ukehhan, ad t ibarreḥ d amexmuj.

4 Maca mařa angaz iccemřeř di teřmect n arrimet nnes d acemřař u war yuǧiɣ x teřmect u iẓeṭṭan war dwiřen d icemřařen, xenni ad ibelleɛ ukehhan x wenni di iǧa uḍun nni sebɛa n wussan.

5 Mařa iẓra i-t ukehhan deg wass wiss sebɛa uca iẓra aqa uḍun amenni iqqim, war imɣir wuḍun di teřmect, xenni ad t ibelleɛ ukehhan ɛawed sebɛa n wussan nneɣni.

6 Deg wass wiss sebɛa ad t iẓar ukehhan ɛawed uca mařa iban aqa uḍun yarsa uca war imɣir ɛad ktar x teřmect, xenni akehhan ad t ibarreḥ d amezdag. Tuɣa-tt d ict n tfuriy. Ad issird arruḍ nnes uca ad yiři izdig.

7 Maca mařa imɣar wuḍun aṭṭas x teřmect awarni řami t iẓra ukehhan di ṭṭweɛ n usizdeg nnes, ittxeṣṣa ad isscen ixef nnes i ukehhan twařa nneɣni.

8 Mařa iẓra ukehhan, aqa řehřac imɣar x teřmect, ad t ibarreḥ d amexmuj. Aqa-t d řehřac n řbarṣ i iǧa.

9 Xmi uḍun n řbarṣ aqa-t deg ijj n bnadem, ad t awyen ɣar ukehhan.

10 Mařa iẓra ukehhan, aqa iban ijj n uɛebbuz d acemřař di teřmect, u iẓeṭṭan dewřen d icemřařen u iban-dd weysum iddar deg uɛebbuz,

11 aqa-t d řbars aqdim di teřmect n arrimet nnes uca akehhan ad zzayes ibarreḥ d amexmuj. War xas ittbelliɛ ca, minzi netta aqa ixmej.

12 Mařa yuyur řbarṣ x tiřmect marra uca idřa řbarṣ marra tiřmect n wenni ɣar iǧa uḍun zeg uzeǧif nnes ař iḍaren nnes, ař mani izemmar ad iẓar ukehhan s tiṭṭawin nnes,

13 uca iẓra i-t ukehhan, iẓra řbars idřa marra arrimet nnes, xenni netta ad ibarreḥ d amezdag i wenni di iǧa wuḍun. Tiřmect aqa-tt d tacemřač qaɛ. Netta aqa izdig.

14 Maca deg wass mani dayes i ɣa dd-iban weysum iddar, ad yiři ixmej.

15 Mařa iẓra ukehhan aysum nni iddar, ad t ibarreḥ d amexmuj. Aysum iddaren ixmej, aqa-t d řehřac n řbarṣ.

16 Maca mařa ibeddeř weysum iddaren u idweř d acemřař, ittxeṣṣa as ad dd-yas ɣar ukehhan.

17 Mařa iẓra i-t ukehhan uca aqa amcan n uḍun idweř d acemřař, ad ibarreḥ ukehhan wenni di iǧa řehřac d amezdag. Netta aqa izdig.

18 Mařa din x teřmect n weysum ict n tḥebbuct u tᵉttwassgenfa tanita,

19 maca deg wemcan n tḥebbuct idweř d ijj n uɛebbuz imřeř niɣ d ijj n wengaz iccemřeř, acemřař iruḥ ɣar tezweɣ, xenni ad iẓar ukehhan man aya.

20 Xmi ɣares i ɣa ixzar ukehhan uca iẓra aqa-t sadu teřmect uca iẓeṭṭan nnes d icemřařen, xenni akehhan ad t ibarreḥ d amexmuj, aqa-t d uḍun n řbarṣ wenni yuyuren s tḥebbuct.

21 Maca mařa iẓra i-t ukehhan uca war dayes yufi uřa d ijj n uẓeṭṭu d acemřař uca war idwiř yuǧeɣ x teřmect, maca idweř yarsa, xenni ad xas ibelleɛ ukehhan sebɛa n wussan.

22 Mařa tuyur x teřmect marra, xenni akehhan ad t ibarreḥ d amexmuj. Aqa-t d uḍun n řbarṣ.

23 Maca mařa angaz iccemřeř n teřmect iqqim deg wemcan nnes, war imɣir ca, aqa-t d ccamet n tḥebbuct uca akehhan ad t ibarreḥ d amezdag.

24 Niɣ mařa idweř di teřmect n arrimet ijj n uyezzim n wecmaḍ uca aysum iddaren n uyezzim n wecmaḍ idweř d ijj n wengaz iccemřeř, acemřař iruḥ ɣar tezweɣ niɣ d acemřař,

25 uca iẓra ukehhan man aya, uca xzar, iẓeṭṭan i iǧan deg wengaz iccemřeř aqa dewřen d icemřařen, uca iban aqa amcan n wengaz yuǧeɣ di teřmect, aqa-t d řbarṣ nni dd-iffɣen zeg uyezzim n wecmaḍ. Akehhan ad t ibarreḥ d amexmuj. Aqa-t d uḍun n řbarṣ.

26 Maca mařa akehhan iẓra man aya uca war ittwiři iẓeṭṭan icemřařen deg wengaz iccemřeř uca iẓra angaz war yuǧiɣ x teřmect uca yarsa, xenni ad xas ibelleɛ ukehhan sebɛa n wussan.

27 Deg wass wiss sebɛa ad t iẓar ukehhan uca mařa imɣar wengaz ktar x teřmect, akehhan ad t ibarreḥ d amexmuj. Aqa-t d uḍun n řbarṣ.

28 Maca mařa angaz iccemřeř iqqim deg wemcan nnes, war imɣir x teřmect uca yarsa, aqa-t d aɛebbuz n wecmaḍ. Akehhan ad t ibarreḥ d amezdag, minzi aqa-tt d ccamet n wecmaḍ.

29 Mařa ijj n weryaz niɣ ict n temɣart dayes uḍun deg uzeǧif niɣ di tmart,

30 uca ixzar ukehhan ɣar uḍun, u xzar, aqa ittban yuǧeɣ di teřmect uca dayes iẓeṭṭan iwarɣen d izdaden, xenni akehhan ad t ibarreḥ d amexmuj. Aqa-tt d tfuri n yiřem, aqa-t d řbarṣ n uzeǧif niɣ n tmart.

31 Maca mařa iẓra ukehhan uḍun n tfuri n yiřem, iẓra aqa war yuǧiɣ di teřmect uca war dayes iẓeṭṭan ibarcanen, xenni ad xas ibelleɛ ukehhan x wenni di iǧa wuḍun n tfuri n yiřem i yijj n řmijař n sebɛa n wussan.

32 Ad iẓar ukehhan uḍun deg wass wiss sebɛa uca mařa iẓra, aqa tfuri n yiřem war temɣir, war dayes yufi iẓeṭṭan iwarɣen uca tfuri n yiřem war tuǧiɣ x teřmect,

33 xenni netta ad iḥeff i yixef nnes, maca amcan n tfuri n yiřem war t ittḥeffi ca uca akehhan ad ibelleɛ x wenni di iǧa tfuri n yiřem ɛad ict n twařa nneɣni i yijj n řmijař n sebɛa n wussan.

34 Deg wass wiss sebɛa ad iẓar ukehhan amcan n tfuri n yiřem. Mařa iẓra aqa tfuri n yiřem war temɣir ca, war tuǧiɣ x teřmect, xenni akehhan ad t ibarreh d amezdag. Ad issird arruḍ nnes uca ad yiři izdig.

35 Maca mařa tfuri n yiřem temɣar aṭṭas x teřmect awarni i usizdeg nnes,

36 uca iẓra i-t ukehhan uca iẓra tfuri n yiřem temɣar x teřmect, xenni war yarezzu ukehhan x iẓeṭṭan iwarɣen ɛad, netta aqa ixmej.

37 Maca mařa tfuri n yiřem aqa tban-dd tbedd di tiṭṭawin nnes, uca ffɣen-dd zzayes iẓeṭṭan ibarcanen, xenni aqa tᵉggenfa tfuri n yiřem uca netta aqa izdeg. Akehhan ad t ibarreḥ d amezdag.

38 Mařa banen-dd imucan ccemřeřen, iccemřeřen d icemřařen, di teřmect n ijj n weryaz niɣ n ict n temɣart,

39 uca iẓra ukehhan man aya uca iẓra aqa di teřmect n arrimet banen-dd imucan arsan, icemřařen, xenni aqa-tt d ict n tfuri n teřmect, netta aqa izdeg.

40 Mařa iwḍa ucuwwaf n uzeǧif n ijj n weryaz, aqa d aqeccar, xenni netta aqa izdig.

41 Mařa tanyart n ca n yijj ad tedweř tařeqqaɣt, aqa tanyart nnes tqeccar waha, netta aqa izdig.

42 Maca mařa din ijj n uḍun imřeř iruḥ ɣar tezweɣ x uzeǧif aqeccar niɣ x tenyart taqeccart, aqa-t d řbarṣ nni dd-iffɣen x uzeǧif nnes aqeccar niɣ x tenyart nnes taqeccart.

43 Mařa iẓra i-t ukehhan uca iẓra aqa aɛebbuz n wuḍun imřeř, iruḥ ɣar tezweɣ x uzeǧif nnes aqeccar niɣ x tenyart nnes taqeccart, iban-dd am řbarṣ n teřmect n arrimet,

44 xenni aqa aryaz d bu-řbarṣ i iǧa, netta aqa ixmej. Akehhan ad t ibarreḥ d amexmuj, uḍun aqa-t x uzeǧif nnes.”

45 “Ittxeṣṣa ad ittwacarreg warruḍ n bu-řbarṣ i di iǧa wuḍun uca ad iḍřeq i ucuwwaf x uzeǧif nnes, ad iřeḥḥef acřaɣem ɣar uyencic, ad iřaɣa: ‘Amexmuj! Amexmuj!’   

46 Marra ussan i dayes i ɣa yiři wuḍun, ad yiři ixmej. Netta d amexmuj. Netta ad izdeɣ weḥḥdes uca tzeddiɣt nnes ad tiři barra i řmargeḥ n řɛeskar.”

47 “Mařa uḍun n řbarṣ deg ijj n warruḍ, deg ijj n warruḍ n taḍuft niɣ deg ijj n warruḍ n řeqṭen,

48 niɣ deg wecḍaḍ ixeyyḍen niɣ deg ufiřu immuden, niɣ n řeqṭen niɣ n taḍuft, niɣ ɣar yiřem, niɣ ɣar mammec ma řqecɛet n yiřem,

49 u ticti ittwawten deg warruḍ niɣ deg yiřem, niɣ ɣar wecḍaḍ ixeyyḍen niɣ ɣar ufiřu immuden, niɣ di mammec ma n řqecɛet nni tteggen s yiřem, tezzizu niɣ tezweɣ, aqa-t d uḍun n řbarṣ. Ad ittwasscen aya i ukehhan.

50 Akehhan ad ixzar ɣar wemcan n uḍun uca min iḍnen ad t ibelleɛ sebɛa n wussan.

51 Deg wass wiss sebɛa ad ixzar ɣar wuḍun. Mařa imɣar uḍun deg warruḍ, niɣ ɣar wecḍaḍ ixeyyḍen niɣ ɣar ufiřu immuden, niɣ deg yiřem n mammec ma řqecɛet nni tteggen s yiřem, aqa uḍun d řbars iqesḥen i yeǧa, aqa ixmej.

52 Ad issecmeḍ arruḍ niɣ afiřu d azirar niɣ afiřu immuden, niɣ n taḍuft niɣ n řeqṭen i iǧa, niɣ mammec ma řqecɛet nni tteggen s yiřem i dayes tuɣa uḍun, minzi aqa-t d řbarṣ iqesḥen. Ittxeṣṣa ad ittwassecmeḍ s tmessi.

53 Maca mařa iẓra ukehhan man aya uca aqa uḍun war imɣir ca deg warruḍ, niɣ deg wecḍaḍ ixeyyḍen niɣ deg ufiřu immuden, niɣ di mammec ma řqecɛet nni tteggen s yiřem,

54 xenni ad yumur ukehhan maḥend ad ssirden min di yeǧa wuḍun, uca awarni i man aya ad xas ibelleɛ twařa nneɣni řqedd n sebɛa n wussan.

55 Mařa iẓra ukehhan uḍun awarni i usird, uca iẓra uḍun war ibeddiř ca uca uḍun war imɣir, aqa arruḍ nni ixmej. Ittxeṣṣa ad t tessecmeḍed s tmessi. Aqa uḍun idweř yuǧeɣ ittᵉtt ɣar ḍeffar niɣ ɣar zzat.

56 Maca mařa iẓra ukehhan man aya uca iẓra belli uḍun yarsa awarni i usird, xenni ad t iqess zeg warruḍ, niɣ zeg yiřem, niɣ zeg wecḍaḍ ixeyyḍen niɣ zeg ufiřu immuden.

57 Maca mařa iban wuḍun twařa nneɣni deg warruḍ, niɣ ɣar wecḍaḍ ixeyyḍen niɣ ɣar ufiřu immuden, niɣ di mammec ma řqecɛet nni tteggen s yiřem, aqa idduqqez řbarṣ. Ittxeṣṣa ad tessecmeḍ s tmessi min dayes i iǧan uḍun.

58 Arruḍ, niɣ afiřu d azirar niɣ afiřu immuden niɣ mammec ma řqecɛet nni tteggen s yiřem, wenni tessirded uca iruḥ xas wuḍun, ad t tessirded twařa nneɣni uca xenni ad yiři izdig.”

59 Wa d azerf n wuḍun n řbarṣ n warruḍ n taḍuft niɣ n řeqṭen, niɣ n wecḍaḍ ixeyyḍen niɣ n ufiřu immuden, niɣ n mammec ma řqecɛet nni tteggen s yiřem, maḥend xenni ad barrḥen s tezdeg nnes niɣ s řexmej nnes.

Asizdeg n řehřac n řbarṣ

14

1 Issiweř SIDI ak-d Musa, inna:

2 “Wa d azerf n bu-řbarṣ i wass n usizdeg nnes. Ittxeṣṣa ad t nedhen ɣar ukehhan,   

3 uca ad iffeɣ ukehhan ɣar barra i řmargeḥ n řɛeskar. Xmi ɣares i ɣa ixzar ukehhan uca iẓra aqa iggenfa wuḍun n řbarṣ n bu-řbarṣ,

4 ad yumur ukehhan, maḥend ad ksin i wenni i ɣa ittwassizedgen tnayen n ijḍaḍ iddaren izdigen, uřa d akeccuḍ n tcejjart n tengelt, d uzeggʷaɣ iḥedqen, d tɛelǧet. □  

5 Ad yumur ukehhan maḥend ad ɣarṣen i yijj n wejḍiḍ deg ict n řqecɛet n třaxt, sennej i waman ittazzřen.

6 Xenni ad iksi ajḍiḍ iddaren d ukeccuḍ n tcejjart n tengelt d uzeggʷaɣ iḥedqen d tɛelǧet uca ad ten issuf ak-d wejḍiḍ iddaren deg idammen n wejḍiḍ i ittwaɣarṣen sennej i waman ittazzřen.

7 Ad irucc sebɛa n twařawin x wenni ittwassizedgen zi řbarṣ. Xenni ad t ibarreḥ d amezdag uca ad yarxu i wejḍiḍ iddaren maḥend ad iḍew sennej i wudem n yeyyar.

8 Uca wenni ittwassizedgen ad iṣebben arruḍ nnes uca ad iḥeff marra acuwwaf nnes, ad issird ixef nnes s waman. Xenni ad yiři izdeg. Awarni as ad yadef ɣar řmargeḥ n řɛeskar uca ad izdeɣ barra i uqiḍun nnes ɛad sebɛa n wussan.

9 Deg wass wiss sebɛa ad iḥeff marra acuwwaf n uzeǧif nnes d tmart nnes d temmiwin n tiṭṭawin nnes, wah, ad iḥeff marra acuwwaf nnes, ad iṣebben arruḍ nnes uca ad issird arrimet nnes s waman, xenni ad yiři izdeg.

10 Deg wass wiss tmenya ad iksi tnayen n izmaren kemmřen d icten texsi icnan qaɛ n ijjen useggʷas ak-d třata zi ɛecra n ijjen ifa n waren azdad am tewhibt n řɣiǧet ixeǧḍen s zzect, u ɛawed ijjen ulux n zzect.

11 Akehhan, wenni t issizedgen, ad yarr aryaz nni ittxeṣṣa ad ittwassizdeg, ak-d marra aya zzat i wudem n SIDI ɣar wadaf n Uqiḍun n Umsagar.

12 Ad iksi ukehhan izmar nni uca ad t-i-dd-issqarreb am tɣarṣt n umarwas ak-d ulux n zzect, uca ad t issenhezz am tewhibt n wenhezzi zzat i wudem n SIDI.

13 Xenni ad iɣarṣ i yezmar nni deg wemcan mani ɣarrṣen taɣarṣt n ddenb d tɣarṣt n wecmaḍ, deg wemcan amqeddas. Minzi taɣarṣt n umarwas, am tɣarṣt n ddenb, i ukehhan i teǧa, aqa-tt d tamqeddast qaɛ.   

14 Ad iksi ukehhan cwayt zeg idammen n tɣarṣt n umarwas uca akehhan ad ten igg x iɣes n umezzuɣ afusi n wenni i ɣa ittwassizedgen uřa x yimez n ufus nnes afusi u x yimez n uḍar nnes afusi.

15 Amenni i ɣa iksi ukehhan ca zeg ulux n zzect uca ad tt inɣeř x třeqqa n ufus nnes azeřmaḍ.

16 Ad issuf ukehhan aḍaḍ nnes afusi s zzect nni ɣares deg ufus nnes azeřmaḍ uca ammu i ɣa irucc s uḍaḍ nnes cwayt zi zzect sebɛa n twařawin zzat i wudem n SIDI.

17 Uca min iqqimen zi zzect nni ɣares deg ufus nnes, ad tt igg ukehhan x iɣes n umezzuɣ afusi n wenni i ɣa ittwassizedgen, uřa x yimez n ufus nnes afusi u x yimez n uḍar nnes afusi, tiwa n idammen n tɣarṣt n umarwas i xasen igga qbeř.

18 Min iqqimen n zzect nni iǧan ɣar ukehhan di třeqqa n ufus nnes, ad t inɣeř x uzeǧif n wenni i ɣa ittwassizedgen uca ammu i t ɣa isseṣřeḥ ukehhan zzat i wudem n SIDI. □  

19 Ad issewjed ukehhan xenni taɣarṣt n ddenb uca ad isseṣřeḥ wenni ittwassizedgen zi řexmej nnes. Awarni as ad iɣarṣ i tɣarṣt n wecmaḍ.

20 Ad issbexxar ukehhan taɣarṣt n wecmaḍ d tewhibt n řɣiǧet x uɛalṭar. Ammu i t ɣa isseṣřeḥ ukehhan uca ad yiři izdeg.

21 Mařa netta iẓřeḍ uca afus nnes war t issiweḍ, xenni ad iksi ijj n yizmar am tɣarṣt n umarwas maḥend ad xas igg aṣřaḥ am igga izmar d tewhibt n wenhezzi. Ad iksi řa d ict n teɛcart n ijj n ifa n waren azdad ixeǧḍen s zzect am tewhibt n řɣiǧet, uřa d ijj n ulux n zzect

22 d tnayen n tejlilliḥin niɣ tnayen n idbiren imeẓyanin, anect izemmar ufus nnes ad issiweḍ. Ict ad tiři d taɣarṣt n ddenb u tenneɣni ad tiři d taɣarṣt n wecmaḍ.

23 Deg wass wiss tmenya ad ten yawi di ṭṭweɛ n usizdeg nnes ɣar ukehhan, ɣar wadaf n Uqiḍun n Umsagar, zzat i wudem n SIDI.

24 Ad iksi ukehhan izmar n tɣarṣt n umarwas d ulux nni n zzect uca akehhan ad ten issenhezz am tewhibt n wenhezzi zzat i wudem n SIDI.

25 Xenni ad iɣarṣ i izmar n tɣarṣt n umarwas uca akehhan ad iksi cwayt zeg idammen n tɣarṣt n umarwas, ad ten yarr x iɣes n umezzuɣ afusi n wenni ittwassizedgen uřa x yimez n ufus nnes afusi u x yimez n uḍar nnes afusi.

26 Ad ifarreɣ ukehhan ca n zzect x třeqqa n ufus aẓeřmaḍ n yixef nnes.

27 S uḍaḍ nnes afusi ad irucc ukehhan s zzect nni ɣares deg ufus nnes aẓeřmaḍ sebɛa n twařawin zzat i wudem n SIDI.

28 Akehhan ad igg cwayt zi zzect nni ɣares iǧan deg ufus nnes x iɣes n umezzuɣ afusi n wenni ittwassizedgen uřa x yimez n ufus nnes afusi u x yimez n uḍar nnes afusi, deg wemcan nnit mani ttwaggen idammen n tɣarṣṭ n umarwas qbeř.

29 Min iqqimen zi zzect nni ɣar ukehhan deg ufus nnes, ad t igg x uzeǧif n wenni ittwassizedgen, maḥend ad xas igg aṣřaḥ zzat i wudem n SIDI.

30 Xenni ad issewjed ijj zi tnayen n tejlilliḥin niɣ zeg idbiren imeẓyanen, anect umi izemmar ufus nnes ad issiweḍ.

31 Zi min d as ɣa issiweḍ ufus nnes, ad yiři ijj i tɣarṣt n ddenb u wenneɣni i tɣarṣt n wecmaḍ, sennej i tewhibt n řɣiǧet. Akehhan ad igg aṣřaḥ x wenni ittwassizedgen zzat i wudem n SIDI.

32 Wa d azerf i wenni di iǧa wuḍun n řbarṣ uca afus nnes war izemmar ad issiweḍ i usizdeg nnes.”

33 Issiweř SIDI ak-d Musa d Harun, inna:

34 “Xmi ɣa tadfem ɣar temmurt n Kenɛan, tenni d awem ɣa wceɣ d agřa, uca mařa ggiɣ Necc uḍun n řbarṣ x ca n taddart n temmurt nni ɣarwem d agřa,

35 ad dd-yas xenni wenni ɣar teǧa taddart nni, ad ixebbar akehhan, ad yini: ‘Ittɣiř ayi-dd axmi din ca n wuḍun di taddart.’

36 Xenni akehhan ad issekk, maḥend ad ssexwan taddart qbeř i dd ɣa yas ukehhan s yixef nnes, ḥima ad ixemm uḍun, ḥima war ittwassexmij marra min iǧan di taddart. Awarni as ad dd-yas ukehhan, maḥend ad ixemmem taddart.

37 Mařa ixzar ɣar uḍun uca iẓra aqa uḍun n řeḥyuḍ n taddart banen-dd dayes iḥufar zzizwen niɣ zewɣen, uǧɣen x wudem n řḥiḍ,

38 xenni ad iffeɣ ukehhan zi taddart nni zi wadaf n taddart uca ad iqqen taddart sebɛa n wussan.

39 Deg wass wiss sebɛa ad dd-idweř ukehhan uca mařa iẓra aqa uḍun ibezzeɛ x řeḥyuḍ n taddart,

40 xenni ad iweṣṣa ukehhan, maḥend ad kksen iẓra mani iřseq wuḍun u ad ten nḍaren deg ijj n wemcan ixemjen barra i tendint.

41 Ad yejj ad qeccaren daxeř n taddart ɣar marra iɣezdisen nnes, uca ad zeǧɛen abeǧaɛ i qeccaren barra i tendint deg ijj n wemcan d amexmuj.

42 Xenni ad ksin iẓra nneɣni, ad ten ggen deg wemcan n iẓra nni iheřcen uca ad ksin abeǧaɛ nneɣni maḥend ad zzayes ḥenncen taddart.

43 Mařa uḍun idweř-dd uca issfuffi ɛawed di taddart awarni řami kksen iẓra u qeccaren taddart awarni řami tt ḥenncen,

44 xenni ad dd-yas ukehhan ad tt iqeǧeb. Mařa iẓra, aqa uḍun ibezzeɛ di taddart, xenni aqa din ijj n řbarṣ iqesḥen di taddart. Aqa-tt texmej.

45 Ad hedmen taddart, iẓra nnes d tḥenya nnes d marra tarrist n taddart uca ad ssiggʷejen aya barra i tendint ɣar ijj n wemcan d amexmuj.

46 Wi ɣa yadfen ɣar taddart deg ijj n wass zeg wussan awarni řami bellɛen taddart, netta ad yiři ixmej ař tameddit.

47 Wi ɣa iṭṭṣen di taddart, ad iṣebben arruḍ nnes u wi ɣa iccen di taddart, ad issird arruḍ nnes.

48 Mařa yudef ukehhan, maḥend ad tt iqeǧeb uca iẓra aqa uḍun war imɣir di taddart, awarni řami ḥenncen taddart, xenni ad ibarreḥ ukehhan belli taddart tezdeg, minzi uḍun ittwassgenfa.

49 Ad iksi tnayen n ijḍaḍ d ukeccuḍ n tcejjart n tengelt d uzeggʷaɣ iḥedqen d tɛelǧet, maḥend ad zzaysen ikkes ddenb x taddart. □  

50 Ad iɣarṣ i yijj n wejḍiḍ deg ict n řqecɛet n třaxt, sennej i waman iddaren.

51 Ad iksi akeccuḍ n tcejjart n tengelt d tɛelǧet d uzeggʷaɣ iḥedqen uřa d ajḍiḍ iddaren uca ad issuf marra aya deg idammen n wejḍiḍ ittwaɣarṣen u deg waman iddaren uca ad irucc taddart sebɛa n twařawin.

52 Ammu i ɣa ikkes ddenb x taddart s idammen n wejḍiḍ, s waman iddaren d wejḍiḍ iddaren d ukeccuḍ n tcejjart n tengelt d tɛelǧet d uzeggʷaɣ iḥedqen.

53 Ad yejj ajḍiḍ iddaren ad iḍwa barra i tendint sennej i wudem n yeyyar. Ammu i ɣa igg aṣřaḥ x taddart nni uca ad tiři tizdig.”

54 “Wa d azerf x marra řehřacat n řbarṣ u x tfuri n yiřem,

55 x řbarṣ n arruḍ u n taddart,

56 x ijj n uɛebbuz, x ict n tḥebbuct u x ijj n wengaz iccemřeř n teřmect.

57 Azerf-a aqa i tɣuri deg wass i di ɣa yiři ḥed ixmej niɣ deg wass i di ɣa yiři ḥed izdeg. Wa d azerf n řbarṣ.”

□ 

14:4 tɛelǧet - niɣ ‘hisup’. Uřa di ayat 6, 49, 51 d 52.

□ 

14:18 ifdi - xzar Izhd. 78:35.

□ 

14:49 tɛelǧet - niɣ ‘hisup’

Asizzeř zi arrimet n yeryazen d temɣarin

15

1 Issiweř SIDI ak-d Musa d Harun, inna:

2 “Siweř ak-d ayt n Israil, inim asen: ‘Mařa aryaz ɣares ijj n useyyeř zi arrimet nnes, xenni ad yiři ixmej zi ssibbet n useyyeř.

3 Wa ad yiři d řexmej nnes zi ssibbet n useyyeř nnes: mařa arrimet nnes tᵉttejja aseyyeř nnes niɣ arrimet nnes tessbedda aseyyeř nnes, aqa-t d řexmej nnes.

4 Kuř qama min xef ɣa iṭṭeṣ wenni di iǧa useyyeř, ad yiři ixmej u kuř řqecɛet i xef ɣa iqqim, ad tiři texmej.

5 Marra wi ɣa iḥadan qama nnes, ad iṣebben arruḍ nnes, ad issird ixef nnes ɛawed s waman uca ad yiři ixmej ař tameddit.

6 Wenni i ɣa iqqimen x ca x min xef tuɣa iqqim wenni di iǧa useyyeř, ad iṣebben arruḍ nnes, ad issird ixef nnes ɛawed s waman uca ad yiři ixmej ař tameddit.

7 Wenni i ɣa iḥadan arrimet n wenni di iǧa useyyeř, ad iṣebben arruḍ nnes uca netta simant nnes ad issird s waman, uca ad yiři ixmej ař tameddit.

8 Mařa wi di iǧa useyyeř issusef x ijj n umezdag, aqa wa ad iṣebben arruḍ nnes, ad issird ixef nnes s waman uca ad yiři ixmej ař tameddit.

9 Kuř trict min xef iqqim wenni di iǧa useyyeř, ad tiři texmej.

10 Marra wi ɣa iḥadan mammec ma řqecɛet nni iǧan sadu nnes, ad yiři ixmej ař tameddit uca wi tt ɣa iksin, ad iṣebben arruḍ nnes, ad issird ixef nnes s waman uca ad yiři ixmej ař tameddit.

11 Marra wi ɣa ittwaḥadan zeg wenni di iǧa useyyeř břa ma ad issird wa ifassen nnes amezwaru, ad iṣebben arruḍ nnes, ad issird ixef nnes s waman uca ad yiři ixmej ař tameddit.

12 Ṭṭebṣi n třaxt nni iḥada wenni di iǧa useyyeř, ittxeṣṣa ad ittwarẓ, maca marra řqecɛet n tefřawt ad tt sirden s waman.   

13 Xmi wenni di iǧa useyyeř ad ittwassizdeg zeg useyyeř nnes, ittxeṣṣa as simant nnes ad iḥseb i sebɛa n wussan. Xenni ad iṣebben arruḍ nnes, ad issird arrimet nnes s waman iddaren uca ad yiři izdig.

14 Deg wass wiss tmenya ad iksi tnayen n tejlilliḥin niɣ tnayen n idbiren imeẓyanen uca ad dd-yas zzat i wudem n SIDI ɣar wadaf n Uqiḍun n Umsagar uca ad ten iwc i ukehhan.

15 Akehhan ad issewjed ict n tɣarṣt n ddenb d ict n tɣarṣt n wecmaḍ. Akehhan ad xas igg aṣřaḥ zzat i wudem n SIDI x useyyeř nnes.’ ”□  

16 “Mařa iffeɣ-dd useyyeř n waǧu zeg weryaz, ad issird arrimet nnes marra s waman uca ad yiři ixmej ař tameddit.

17 Kuř arruḍ d kuř iřem i xef iǧa useyyeř n waǧu, ittxeṣṣa ad t sirden s waman uca ad yiři ixmej ař tameddit.

18 Mařa iṭṭeṣ yijj weryaz ak-d temɣart uca inḍar dayes netta, xenni ad ssirden s tnayen idsen s waman uca ad iřin xemjen ař tameddit.”

19 “Mařa tamɣart tuɣa-tt tseyyeř, aqa xas idammen di arrimet nnes, xenni ad teɛzeř sebɛa n wussan. Marra wi tt ɣa iḥadan ad yiři ixmej ař tameddit. □  

20 Marra min xef tuɣa tᵉṭṭeṣ deg weɛzař nnes, ad yiři ixmej uca marra min xef tuɣa teqqim, ad yiři ixmej.

21 Marra wi ɣa iḥadan qama nnes, ad issird arruḍ nnes, ad issird ixef nnes s waman uca ad yiři ixmej ař tameddit.

22 Marra wi ɣa iḥadan ca n řqecɛet min xef tuɣa tᵉttɣima, ad iṣebben arruḍ nnes, ad issird ixef nnes s waman uca ad yiři ixmej ař tameddit.

23 Niɣ mařa iqqim x qama niɣ x řqecɛet i xef tuɣa teqqim nettat, umi iḥada aya ad yiři ixmej ař tameddit.

24 Mařa iṭṭeṣ akides ijj n weryaz uca yusa-dd xas weɛzař nnes, xenni ad yiři ixmej sebɛa n wussan. Kuř qama i x tuɣa iṭṭeṣ, ad tiři texmej.

25 Mařa usin-dd idammen x ict n temɣart aṭṭas n wussan barra i řmijař n weɛzař nnes niɣ mařa tuɣa aseyyeř ktar x řmijař n weɛzař nnes, xenni ad tiři texmej marra ussan n useyyeř i dd-yusin ak-d řexmej nnes, am deg wussan n weɛzař nnes.   

26 Kuř qama min xef tᵉṭṭeṣ marra ussan n useyyeř nnes, ad as tiři am qama n weɛzař nnes u marra řqecɛet min xef teqqim, ad tiři texmej amecnaw řexmej n weɛzař nnes.

27 Marra wi ɣa iḥadan timesřayin nni, ad yiři ixmej. Ad iṣebben arruḍ nnes uca ad issird ixef nnes s waman uca ad yiři ixmej ař tameddit.

28 Mařa tᵉttwassizdeg zeg useyyeř nnes, ittxeṣṣa ad teḥseb i yixef nnes sebɛa n wussan, awarni as ad tiři tezdeg.

29 Deg wass wiss tmenya ad teksi i yixef nnes tnayen n tejlilliḥin niɣ tnayen n idbiren imeẓyanen uca ad ten tawi ɣar ukehhan ɣar wadaf n Uqiḍun n Umsagar.

30 Akehhan ad issewjed ict n tɣarṣt n ddenb d ict n tɣarṣt n wecmaḍ uca akehhan ad xas igg aṣřaḥ di tmesřact n useyyeř n řexmej nnes zzat i wudem n SIDI.

31 Ammu i ɣa tɛezřed ayt n Israil x řexmej nsen, ḥima war ttᵉmettin di řexmej nsen, umi ssxemmajen Tazeddiɣt inu nni iǧan di řwesṭ nsen.”

32 Wa d azerf i wenni ɣar iǧa useyyeř u i wenni zi ɣa iffeɣ waǧu nnes uca xenni ad yiři ixmej

33 u ɛawed i tenni min xef iǧa idammen uca xenni teɛzeř ixef nnes u ɛawed i wi di tuɣa aseyyeř, i weryaz uřa i temɣart, u ɛawed i weryaz i tuɣa iṭṭṣen ak-d tenni iǧan texmej.

□ 

15:15 ifdi - xzar Izhd. 78:35.

□ 

15:19 teɛzeř - s Tɛibranit ‘ad tiři di weɛzař nnes’.

Ass n Weṣřaḥ

16

1 Issiweř SIDI ak-d Musa awarni i řmewt n tnayen n warraw n Harun, awarni řami dd-qarrben nitni zzat i wudem n SIDI uca mmuten.   

2 SIDI inna i Musa: “Siweř ak-d Harun, umac, ḥima war ittidef řebda ɣar Uqeddas daxeř i uřeḥḥaf zzat i tqebbart n weṣřaḥ nni iǧan x Ttabut, ḥima war ittmetti ca, minzi Necc ttbaneɣ-dd deg ijj n useynu sennej i tqebbart n weṣřaḥ.   

3 S uya ad yadef Harun ɣar Uqeddas: s ijj n ufunas, ameẓyan n tfunast, i tɣarṣt n ddenb, u s yijj n icarri i tɣarṣt n wecmaḍ.

4 Ad yarḍ tcamir iqeddsen n řeqṭen uca ssarwař n řeqṭen ad yiři x arrimet nnes. Ad ibyes taḥezzamt n řeqṭen uca ad yarekkeb areẓẓet n řeqṭen. Aqa man aya d arruḍ iqeddsen. Mařa ad ten yarḍ, ittxeṣṣa as ad issird arrimet nnes s waman d amezwaru.

5 Ad iksi zi tmesmunt n ayt n Israil tnayen n imyanen zeg iɣayḍen i tɣarṣt n ddenb d ijj n icarri i tɣarṣt n wecmaḍ.

6 Ad dd-issqarreb Harun afunas ameẓyan n tɣarṣt n wecmaḍ, wenni iǧan i yixef nnes, uca ad igg aṣřaḥ i yixef nnes u i taddart nnes. □    

7 Ad iksi tnayen n imyanen uca ad ten igg zzat i wudem n SIDI ɣar wadaf n Uqiḍun n Umsagar.

8 Ad inḍar Harun taqedduḥt x tnayen n imyanen: ict n tqedduḥt x SIDI u ict n tqedduḥt x iɣayḍ innufsřen, qqaren as ‘Ɛazazil’.

9 Ad dd-issqarreb Harun amyan nni x dd-tewḍa taqedduḥt i SIDI uca ad t issewjed d tɣarṣt n ddenb.

10 Amyan i x dd-tewḍa taqedduḥt n iɣayḍ innufsřen, ad t igg iddar zzat i wudem n SIDI, maḥend ad zzayes igg aṣřaḥ uca xenni ad t issekk am yiɣayḍ innufsřen ɣar řexřa.

11 Ad dd-issqarreb Harun afunas ameẓyan n tɣarṣt n ddenb, wenni tuɣa i yixef nnes, uca ad igg aṣřaḥ i yixef nnes u i aytbab n taddart nnes uca ad iɣarṣ i ufunas ameẓyan n tɣarṣt n ddenb, wenni iǧan i yixef nnes.

12 Ad iksi ɛawed ijj n řmejmar iccur s řefḥem itteḥduduqen n uɛalṭar zzat i wudem n SIDI uca ad iccur tnayen n ifassen nnes s řebxur azdad ittfuḥen, uca ad yawi marra aya daxeř i uřeḥḥaf.

13 Ad igg řebxur x tmessi zzat i wudem n SIDI, ḥima aseynu n řefwar n řebxur ad ideř taqebbart n weṣřaḥ i iǧan x Cchadet, uca war ittmetti ca.

14 Ad iksi cwayt zeg idammen n ufunas ameẓyan uca ad ten irucc s uḍaḍ nnes x wudem n tqebbart n weṣřaḥ ɣar uɣezdis n ccarq uca ɛawed ad irucc cwayt zeg idammen sebɛa n twařawin s uḍaḍ nnes zzat i tqebbart n weṣřaḥ.   

15 Xenni ad iɣarṣ i umyan n tɣarṣt n ddenb, wenni iǧan i řgens uca ad yawi idammen ɣar daxeř i uřeḥḥaf uca ad igg s idammen nnes am mammec igga s idammen n ufunas ameẓyan: ad ten irucc x tqebbart n weṣřaḥ u zzat i tqebbart n weṣřaḥ.

16 Ammu i i ɣa igg aṣřaḥ x Uqeddas i řḥajjat ixemjen n ayt n Israil u i ixeṭṭan nsen i dd-ittasen ak-d marra ddnub nsen. Ammu i ɣa yegg di ssibbet n Uqiḍun n Umsagar, wenni iǧan akidsen di řwesṭ n marra timesřayin ixemjen nsen.

17 Uřa d ijj n bnadem ad yiři ɛad deg Uqiḍun n Umsagar zeg wami i ɣa yadef maḥend ad igg aṣřaḥ deg Uqeddas ař ɣa iffeɣ ɛawed. Ammu i ɣa igg aṣřaḥ i yixef nnes u i marra agraw n řgens n Israil.

18 Ad iffeɣ ař uɛalṭar i iǧan zzat i wudem n SIDI uca ad igg asřaḥ x uɛalṭar. Ad iksi cwayt zeg idammen n ufunas ameẓyan u cwayt zeg idammen n umyan uca ad issars aya x waccawen n uɛalṭar deg wenneḍ nnes.

19 Sebɛa n twařawin ad xas irucc s uḍaḍ nnes cwayt zeg idammen uca ad t issizdeg u ad t issqeddes zi řexmej n ayt n Israil.

20 Awarni řami ikemmeř aṣřaḥ n Uqeddas d Uqiḍun n Umsagar d uɛalṭar, ad dd-issqarreb xenni amyan iddaren.

21 Ad issars Harun tnayen n ifassen nnes x uzeǧif n umyan iddaren uca ammu i ɣa inɛem Harun sennej i uzeǧif n umyan x marra řmuɛṣiyyet n ayt n Israil d marra ixeṭṭan nsen i dd-yusin ak-d marra ddnub nsen uca ad ten issars x uzeǧif n umyan uca ad t issekk ɣar řexřa s ufus n ijj n weryaz wenni isswejden i ddegga.

22 Uca iɣayḍ ad yawi ak-d ixef nnes marra řmuɛṣiyyet nsen ɣar ict n jjihet texřa. Netta ad issekk amyan ɣar řexřa.

23 Xenni ad yadef Harun ɣar Uqiḍun n Umsagar uca ad ikkes arruḍ n řeqṭen nni yarḍ, umi yudef ɣar Uqeddas uca ad t yejj din.

24 Ad issird arrimet nnes s waman deg wemcan amqeddas uca ad yarḍ arruḍ nnes. Xenni ad iffeɣ, ad issewjed taɣarṣt n wecmaḍ nnes d tɣarṣt n řgens uca ad igg aṣřaḥ i yixef nnes u i řgens.

25 Ad issbexxar tadunt n tɣarṣt n ddenb x uɛalṭar.

26 Wi dd-isekken amyan am umyan innufsřen, ad iṣebben arruḍ nnes, ad issird arrimet nnes s waman. Awarni as ad yadef ɣar řmargeḥ n řɛeskar.

27 Afunas ameẓyan n tɣarṣt n ddenb d umyan n ṭɣarṣt n ddenb i zi ttwassidfen idammen nsen, maḥend ad zzaysen ittwagg aṣřaḥ deg Uqeddas, ad ten ssuffɣen barra i řmargeḥ n řɛeskar uca ad zzaysen sscemḍen iřmawen nsen d weysum nsen d umessař nsen s tmessi.   

28 Wi ten ɣa isscemḍen, ad iṣebben arruḍ nnes, ad issird arrimet nnes s waman. Awarni as ad yadef ɣar řmargeḥ n řɛeskar.

29 Ta d ict n tewṣeyyet i řebda i kenniw. Deg uyur wiss sebɛa, deg wass wiss ɛecra n uyur, ad tesswaḍɛem ixef nwem uca war tteggem uřa d ict n řxedmet, niɣ wenni dd-ixeřqen di temmurt niɣ ubarrani nni izeddɣen di řwest nwem.   

30 Minzi deg wass nni ad ittwagg weṣřaḥ i kenniw, maḥend ad tᵉttwassizedgem. Kenniw marra ad tᵉttwassizedgem zzat i wudem n SIDI.

31 Ass nni ad yiři d ijj wass n ssebt, arraḥet tmun i kenniw. Ad tesswaḍɛem ixef nwem, aqa-tt d ict n tewṣeyyet i řebda.

32 Akehhan, wenni dehnen u řeqqmen nitni deg wemcan n babas, maḥend ad yiři d akehhan, ad igg aṣřaḥ uca ad yarḍ arruḍ n řeqṭen, arruḍ iqeddsen.

33 Ad igg aṣřaḥ x Zzawect Iqeddsen u x Tqiḍunt n Umsagar u x uɛalṭar. Ad igg aṣřaḥ ɛawed x marra ikehhanen u x marra řgens n wegraw.

34 Ta d ict n tewṣeyyet i řebda i kenniw, ḥima ad ittwagg weṣřaḥ x marra ayt n Israil i marra ddnub nsen, ict n twařa deg useggʷas.” Uca igga am mammec iweṣṣa SIDI i Musa.   

□ 

16:6 ifdi - xzar Izhd. 78:35.

Ittxeṣṣa ad awyen tiɣarṣa d tɣarṣa n wecmaḍ ɣar wadaf n Uqiḍun

17

1 Issiweř SIDI ak-d Musa, inna:

2 “Siweř ak-d Harun d warraw nnes u ak-d marra ayt n Israil, ini asen: ‘Wa d awař i iweṣṣa SIDI, iqqar:

3 Kuř aryaz zi taddart n Israil, wenni iɣarṣen i ufunas niɣ i yezmar niɣ i iɣayḍ di řmargeḥ niɣ wenni t iɣarṣen barra i řmargeḥ,

4 maca war t yiwi d tawhibt ɣar wadaf n Uqiḍun n Umsagar, maḥend ad t-i-dd-issqarreb d tawhibt ɣar SIDI zzat n Tzeddiɣt n SIDI, ad as dd-ittwaḥseb idammen nni. Netta issizzeř idammen, s uyenni ad ittwaqes weryaz nni zi řgens nnes,

5 maḥend, xmi ɣa qeddmen ayt n Israil tiɣarṣa nsen, tinni nnumen ɣarrṣen barra deg iyyar, nitni ad tent awyen ɣar SIDI, ɣar ukehhan ɣar wadaf n Uqiḍun n Umsagar, maḥend ad tent qeddmen din am tɣarṣa n řehna i SIDI.

6 Akehhan ad izeǧeɛ idammen x uɛalṭar n SIDI ɣar wadaf n Uqiḍun n Umsagar u netta ad issbexxar tadunt am yict n řefwaḥet ittfuḥen i SIDI.   

7 War ttqeddamen ɛad tiɣarṣa nsen i imuyan ijennin, inni ḍeffaren nitni am ayt n farq-ccɣeř. Ta d ict n tewṣeyyet i řebda i nitni i marra jjiřat nsen.’

8 Ad asen tinid ɛawed: ‘Kuř aryaz n ayt n Israil u n ibarraniyyen, inni iǧan di řwesṭ nsen, wenni ixsen ad issbexxar ict n tɣarṣt n wecmaḍ niɣ ca n ṭaɣarṣt i ɣares,

9 maca war tt-i-dd-yiwi ɣar wadaf n Uqiḍun n Umsagar, ḥima ad tt issewjed i SIDI, aryaz nni ad ittwaqess zi řgens nnes.’ ”

Tawṣeyyet ḥima war ttᵉtten idammen

10 “Kuř ijj zi taddart n Israil niɣ zeg ibarraniyyen, inni izeddɣen di řwesṭ nsen, wenni i ɣa iccen idammen mammec ma ggin, Necc ad qeřbeɣ udem inu x řeɛmar nni iccen idammen nni, uca ad t qeḍɛeɣ zi řwesṭ n řgens nnes.   

11 Minzi řeɛmar n arrimet deg idammen uca Necc wciɣ awem idammen x uɛalṭar, maḥend ad zzaysen ittwagg weṣřaḥ i řeɛmur nwem, minzi idammen d ina i ɣa iwyen aṣřaḥ i řeɛmar.

12 X uya aqa nniɣ i ayt n Israil: Uřa d ijj zzaywem war ittett zeg idammen, uřa d abarrani i izeddɣen di řwesṭ nwem war ittett idammen.

13 Kuř ijj zeg ayt n Israil u zeg ibarraniyyen i izeddɣen di řwesṭ nwem, wenni iymaren ijj n umuddar niɣ ijj n wejḍiḍ nni izemmar ad ittwacc, ad issizzeř idammen nnes uca ad ten issduriy s ucař.

14 Minzi řeɛmar n kuř aysum d idammen nnes, aqa aten d ijjen ak-d řeɛmar nnes. S uyenni nniɣ i ayt n Israil: ‘War ttᵉttem zeg idammen n mammec ma igga weysum!’, minzi řeɛmar n marra aysum d idammen nnes. Wenni zzaysen ɣa iccen, ad ittwaqess zi řgens nnes.   

15 Marra wenni i ɣa iccen zeg ict n řxecbet niɣ zeg ijj n umuddar imezzqen, ma netta zi tarwa n temmurt niɣ netta d ijj n ubarrani, ad iṣebben arruḍ nnes uca ad issird ixef nnes s waman uca ad yiři ixmej ař tameddit. Awarni aya ad yiři izdeg.   

16 Mařa war issird arruḍ u war issird arrimet nnes, xenni ad yarbu řmuɛṣiyyet nnes.”

Izerfan ḍidd i min iǧan d řefḍiḥet di twacunt u di familiya

18

1 Issiweř SIDI ak-d Musa, inna:

2 “Siweř ak-d ayt n Israil uca ini asen: ‘Necc d SIDI, AREBBI nwem!

3 War tteggem am mammec tteggen di temmurt n Miṣra mani tuɣa tzeddɣem kenniw, u war tᵉtteggem am mammec tteggen di temmurt n Kenɛan mani kenniw ɣa nedheɣ, u war tᵉtteggem ɛlaḥsab tiweṣṣa nsen. □  

4 Ad teggem lfarayiḍ inu uca ad teḥḍam tiweṣṣa inu, maḥend ad daysen tuyurem: Necc d SIDI, AREBBI nwem!

5 Ad teḥḍam tiweṣṣa inu d lfarayiḍ inu: bnadem nni tent itteggen, ad zzaysent iddar, Necc d SIDI!   

6 Uřa d ijj ad dd-iqarreb ɣar ca n yijjen zi raǧ nnes, ḥima ad issɛarra řɛar nnes: Necc d SIDI.

7 War ttessɛarri ca řɛar n babac d řɛar n yemmac. Aqa-tt d yemmac, war ttessɛarri ca řɛar nnes.

8 Řɛar n temɣart n babac war t ttessɛarri ca. Aqa-t d řɛar n babac.   

9 X řɛar n učmac, yeǧis n babac niɣ yeǧis n yemmac, niɣ nettat tᵉttwaxřeq-dd di taddart niɣ barra i taddart, aqa řɛar nnes war t tessɛarri ca.

10 X řɛar n yeǧis n mmic niɣ n yeǧis n yeǧic, war ttessɛarri ca řɛar nsen minzi aqa d řɛar nnec.

11 War ttessɛarri ca řɛar n yeǧis n temɣart n babac, tenni dd-ittwaxeřqen i babac. Aqa-tt d učmac.   

12 War ttessɛarri ca řɛar n učmas n babac. Aqa-tt d raǧ n babac.   

13 War ttessɛarri ca řɛar n učmas n yemmac, minzi nettat d raǧ n yemmac.

14 War ttessɛarri ca řɛar n umas n babac u war dd-ttqarrabed ɣar temɣart nnes, aqa-tt d ɛentic.   

15 War ttessɛarri ca řɛar n temɣart n mmic, aqa-tt d tamɣart n mmic. War ttessɛarri ca řɛar nnes.   

16 War ttessɛarri ca řɛar n temɣart n umac, aqa-t d řɛar n umac.   

17 War tessɛarri ca řɛar n temɣart d yeǧis. War dd-ttawi ca yeǧis n mmis niɣ yeǧis n yeǧis, maḥend ad tessɛarrid řɛar nnes. Aqa atent d raǧ nnec, aqa-tt d ict n tmeɛmuč ifesden.   

18 War dd-ttawi tamɣart d tacna ak-d učmas maḥend ad tt tɣenned ammu, xmi ɣa tessɛarrid řɛar nnes am ɛad teddar.

19 War dd-ttqarrab ca ɣar ict n temɣart xmi ɣa teɛzeř ixef nnes zi ssibbet n řexmej nnes ḥima ad tessɛarrid řɛar nnes.   

20 War ttᵉṭṭeṣ ak-d temɣart n jjar nnec, maɣar ammu i ɣa tfesded ixef nnec zzayes.   

21 War ttejji arraw nnec ad ẓwan ɣar Mulak, war ssexsara Isem n AREBBI nnec, Necc d SIDI!   

22 War ttᵉṭṭeṣ ca ak-d ca n weryaz am tᵉṭṭeṣed ak-d temɣart. Aqa-tt d jjɛifect.   

23 War fessed ca ixef nnec ak-d ca n řebhimet am tfeḥḥřed ixef nnec akides, u tamɣart war tᵉttbeddi zzat i řebhimet maḥend ad tfesded ixef nnes zzayes. Aqa d ijj n uxeǧeḍ ifesden.   

24 War fessdem ca ixef nwem s marra timesřayin-a, minzi řegnus nni i ɣa ssuffɣeɣ zzat i uɣembub nwem, tuɣa fessden ixef nsen s marra timesřayin-a.

25 S uyenni tedweř temmurt tefsed uca Necc ad as xeǧṣeɣ řmuɛṣiyyet nnes, uca ad tɛuqq temmurt imezdaɣ nnes.

26 Maca kenniw ad teḥḍam tiweṣṣa d lfarayiḍ inu, war tteggem uřa d ict n řḥajjet zi marra jjɛayef-a, niɣ wenni zi tarwa n temmurt uřa d abarrani nni izeddɣen di řwesṭ nwem.   

27 Minzi iryazen n temmurt, inni tuɣa qbeř nwem, aqa ggin marra jjɛayef-a uca ammu i tedweř temmurt tefsed.

28 War ttejji tammurt ad kenniw tɛuqq umi tt tfessdem, am mammec tɛuqq temmurt řgens nni tuɣa din qbeř nwem.

29 Minzi marra inni iggin ca zi marra jjɛayef-a, aqa řeɛmur i ɣa iggin ammu, ad ttwaqeḍɛen zi řgens nsen.

30 Ad teḥḍam min d awem umureɣ, maḥend war tḍeffarem tiweṣṣa yurṣuḍen am mammec tt ggin řegnus qbeř nwem. War zzaysent tfessdem ixef nwem, Necc d SIDI, AREBBI nwem!’ ”

□ 

18:3 war tᵉtteggem - s Tɛibranit ‘war tᵉggurem’.

Tiweṣṣa x uweqqar di tudart

19

1 Issiweř SIDI ɣar Musa, inna:

2 “Siweř ak-d marra tamesmunt n ayt n Israil uca ini asen: ‘Ittxeṣṣa ad tiřim d imqeddasen, minzi Necc d SIDI, AREBBI nwem, aqa ayi d amqeddas!   

3 Kuř ijj ad iweqqar yemmas d babas uca ussan inu n ssebt ad ten teḥḍam, Necc d SIDI, AREBBI nwem!  

4 War ddikkʷiřem ɣar l’aṣnam u war tteggem i yixef nwem řexyařat ifesyen d irebbiten. Necc d SIDI, AREBBI nwem!   

5 Xmi ɣa tqeddmen taɣarṣt n řehna i SIDI, xenni ad tt tqeddmem s ijj n webrid i zi ɣa tᵉttwaqebřem s arḍa.

6 Ittxeṣṣa ad tᵉttwacc deg wass n tɣarṣt nwem uřa di tiwecca awarni as. Min iqqimen ař wass wiss třata ad ittwassecmeḍ s tmessi.   

7 Mařa tᵉttwacc ɛad deg wass wiss třata, ad tiři d jjɛifect, war tᵉttwaqebbeř s arḍa.

8 Wi zzayes ɣa iccen ad yarbu řmuɛṣiyyet nnes, minzi issexsara min iǧan d amqeddas n SIDI uca xenni ad ittwaqess bnadem nni zi řgens nnes.

9 Mařa temjarem ṣṣabet n temmurt nwem, war mejjar cek iyyar nnec ař aɣezdis aneggar niɣ ad tjemɛed min iqqimen awarni tameyra nnec.   

10 War řeqqeḍ uḍiř n umarjeɛ nnec kuřci, war ḥruw marra min din iqqimen di temmurt deg umarjeɛ nnec n uḍiř. Ad tejjed aya i umezřuḍ u i ubarrani, Necc d SIDI, AREBBI nwem!

11 War ttacar u war ssxarriq, uřa d ijj ad icmet jjar nnes.   

12 War ttjaǧam ẓur s Yisem inu. War ssexsara Isem n AREBBI nnec. Necc d SIDI.  

13 War ssḥissif jjar nnec niɣ ad t tacared. War ttᵉṭṭef řmunet n icewwařen zi ǧiřet ař tiwecca. □    

14 War ttekkʷar adehcur u war ttegg ca min di ɣa inqareḍ udarɣař, maca ittxeṣṣa ad teggʷeded AREBBI, Necc d SIDI!

15 Ɣar weḥkam war ttɣeccim. War sɛizzi amezřuḍ u war sɛeddu ɣar bu-txuba. Ittxeṣṣa ad tḥekmed x jjar nnec s usegged.   

16 War ggur jar řgens nnec s unemmem, war ttbeddi x idammen n jjar nnec, Necc d SIDI!   

17 War carreh umac deg wuř nnec. Ad tɛeřmed aɛřam i jjar nnec u war tkessid ddenb xak zi ssibbet nnes.   

18 War ttentiqim niɣ ad txemmřed antaqem x tarwa n řgens nnec. Ad texsed jjar nnec amecnaw ixef nnec, Necc d SIDI.  

19 Ad teḥḍam tiweṣṣa inu. War ttřeqqam ca řebhimet nnec ak-d ijj n marka nneɣni. War zarreɛ tnayen n markat n zzariɛet deg iyyar nnec u war yarreḍ arruḍ ittwaggen s tnayen n markat n ukettan.   

20 Mařa aryaz iṭṭeṣ ak-d ict n temɣart, ict n tayya ixḍeb i-tt yijj n weryaz nneɣni, maca war ittwaxeǧeṣ ɛad ttaman nnes n ufekki niɣ temmewc as třelli, xenni ad yiři řeḥsab, maca war ttwaneqqen ca, minzi nettat tuɣa ɛad war tᵉttwaḥar ca.

21 Netta ad yawi taɣarṣt n umarwas nnes i SIDI ɣar wadaf n Uqiḍun n Umsagar, ijj n icarri am tɣarṣt n umarwas.

22 Akehhan ad xas igg aṣřaḥ s icarri n tɣarṣt n umarwas zzat i wudem n SIDI i ddenb nnes i igga uca ddenb nnes i igga ad as ittwaɣfar. □  

23 Xmi ɣa tawḍem di temmurt uca teẓẓum ɛřam kuř ticejjura, maḥend ad zzaysent teccem, xenni war txettnem ‘řeɛdařyet nnes’, tenni d řɣiǧet nnes. Třata n iseggʷusa war tent txettnem, war zzaysent ttettem ca.

24 Deg useggʷas wiss arebɛa ad tiři marra řɣiǧet nnes tqeddes, i usemɣar i SIDI.

25 Deg useggʷas wiss xemsa ad teccem řɣiǧet nnes uca ṣṣabet nnes ad tt tewcem i yixef nwem. Necc d SIDI, AREBBI nwem!

26 War ttettem ca ak-d idammen. War iɛeddeř ad tgezznem niɣ ad tceɣřem ixef nwem s tbezgiwt.

27 War ttḥeffim acuwwaf n uzeǧif nwem deg wenneḍ nnes u war ttḍeyyiɛem ca tma n tmart nwem.   

28 War iɛeddeř ad tcarḍem arrimet nwem zi ssibbet n yijj n umettin niɣ ad tarecmem tiggaz di arrimet nwem. Necc d SIDI!   

29  War sdeǧi yeǧic, ad tt tarred d tamɣart n farq-ccɣeř, ḥima war tweṭṭi temmurt di farq-ccɣeř uca xenni ad teccur temmurt s řefḍiḥet.

30 Ad teḥḍam ussan inu n ssebt uca ad tweqqarem Zzawect inu Iqeddsen. Necc d SIDI!

31 War ttdikkwiřem ɣar yinni issawařan ak-d imettan u ɣar igezzanen, war ɣarsen arezzfem, ḥima ad zzaysen tᵉttwaxemjem. Necc d SIDI, AREBBI nwem!   

32 Ad tekkared i wenni ɣar iǧa ucuwwaf icab uca ad tweqqared udem n iwessura uca ad teggʷeded AREBBI nnec. Necc d SIDI!

33 Xmi kidek ɣa izdeɣ ijj n ubarrani di temmurt nwem, war t ttḍeǧmem.   

34 Abarrani, wenni ɣarwem izeddɣen, ad awem yiři am yijjen zi tarwa n temmurt nwem. Ad t texsed am yixef nnec, minzi tuɣa kenniw d ibarraniyyen di temmurt n Miṣra. Necc d SIDI, AREBBI nwem!

35 Xmi ɣa tiřim ɣar weḥkam war ttɣeccem ca s řeɛbar n tuzzeggart niɣ n ddqeř niɣ s řeɛbar n min dayes.

36 Ad ɣarwem yiři d ijj n řmizan nican d iẓra n řmizan nican uřa d ijj n ifa nican d ijj n uhinu nican, Necc d SIDI, AREBBI nwem, wenni kenniw dd-issuffɣen zi temmurt n Miṣra.   

37 Ad teḥḍam marra tiweṣṣa d řumur inu uca ad ten teggem. Necc d SIDI!’ ”

□ 

19:13 war ttᵉṭṭef - nican zi Tɛibranit ‘war ttnusi’.

□ 

19:22 ifdi - xzar Izhd. 78:35.

Izerfen x mammec i ɣa yiři řɛiqab

20

1 Issiweř SIDI ak-d Musa, inna:

2 “Ad tinid i ayt n Israil: ‘Kuř ijjen zeg ayt n Israil niɣ zeg ibarraniyyen, wenni i ɣa iwcin zeg iḥenjiren nnes i Mulak, ad ittwaneɣ nican. Řgens n temmurt ad t yarjem. □    

3 Necc ad qeřbeɣ udem inu x weryaz nni uca ad t qeḍɛeɣ zi řgens nnes, minzi netta aqa iwca zi zzariɛet nnes i Mulak. S uyenni tuɣa issexmej Zzawect inu Iqeddsen uca issexsar Isem amqeddas inu.

4 Mařa tarwa n temmurt qqnen tiṭṭawin nsen x weryaz nni, xmi ɣa iwc netta zi zzariɛet nnes i Mulak, uca nitni war t neqqen,

5 xenni Necc ad qeřbeɣ udem inu x weryaz nni u x řaǧ nnes uca ad t qeḍɛeɣ zi jar řgens nnes, netta d marra inni issefsaden ixef nsen am ddekkwařen awarni as maḥend ad ssfesden ixef nsen ak-d Mulak.’ ”

6 “Bnadem nni i ɣa iqeřben ixef nnes ɣar yinni issawařan ak-d imettan d igezzanen, maḥend ad dewřen awarni asen am ssfesden ixef nsen, Necc ad qeřbeɣ udem inu x bnadem nni uca ad t qeḍɛeɣ zi jar řgens nnes.”□    

7 “Sqeddsem ixef nwem, iřim d imqeddasen, minzi Necc d SIDI, AREBBI nwem!   

8 Ḥḍam tiweṣṣa inu uca ggem zzaysent. Necc d SIDI, wenni kenniw issqeddsen.”

9 “Maɣar kuř aryaz nni i ɣa ineɛřen x babas niɣ x yemmas, ad ittwaneɣ nican. Inɛeř x babas niɣ x yemmas, idammen nnes aqa aten xas.   

10 Mařa ijj n weryaz izna ak-d temɣart n weryaz nneɣni, xenni wenni tuɣa izennan ak-d temɣart n jjar nnes ad ittwaneɣ nican, wenni iznan d tenni iznan.   

11 Mařa ijj n weryaz, am iṭṭeṣ ak-d temɣart n babas, aqa issɛurri řɛar n babas, xenni nitni s tnayen ad ttwanɣen nican. Idammen nsen aqa aten xasen. □    

12 Mařa ijj n weryaz iṭṭeṣ ak-d temɣart n mmis, xenni nitni s tnayen ad ttwanɣen nican. Aqa ggin ijj n uxeǧeḍ ifesden. Idammen nsen aqa aten xasen. □    

13 Mařa ijj n weryaz iṭṭeṣ ak-d ijj n weryaz nneɣni am mammec itteṭṭeṣ weryaz ak-d ict n temɣart, xenni aqa nitni s tnayen idsen ggin ict n řefḍiḥet temɣar. Ad ttwanɣen nican. Idammen nsen aqa aten xasen.   

14 Mařa imeřc ijj n weryaz ca n temɣart uřa d yemmas, aqa-tt d řefḍiḥet. Ad t sscemḍen s tmessi, netta d nitenti s tnayen, ḥima xenni war tᵉttiři ɛad d řefḍiḥet di řwesṭ nwem.   

15 Mařa ijj n weryaz iṣṣur ixef nnes ak-d ict n řebhimet, xenni ittxeṣṣa ad ittwaneɣ nican. Ittxeṣṣa ɛawed ad tenɣem řebhimet.   

16 Mařa ca n temɣart tqarreb-dd ɣar ca n řebhimet mammec ma tegga, maḥend ad kides tfeḥḥeř, xenni ad tenɣed tamɣart d řebhimet. Ad ttwanɣen nican. Idammen nsen aqa aten xasen.

17 Mařa ijj n weryaz iṭṭef učmas, yeǧis n babas niɣ yeǧis n yemmas, uca iẓra řɛar nnes uca nettat teẓra řɛar nnes, aqa-tt d řefḍiḥet. Ad ttwanɣen s tnayen zzat i tiṭṭawin n tarwa n řgens nsen. Aqa issɛurri řɛar n učmas, ad yarbu řmuɛṣiyyet nnes.   

18 Mařa ijj n weryaz iṭṭeṣ ak-d ict n temɣart tenni x iǧa idammen uca aqa issɛurri řɛar nnes, issɛurri anu n idammen nnes, uca nettat simant nnes tessɛurri anu n idammen nnes, xenni ad ttwaqeḍɛen s tnayen zi řwesṭ n řgens nsen.   

19 War sɛarri ca učmas n yemmac niɣ učmas n babac, minzi xenni issfeṭṭaḥ bnadem řɛar n raǧ nnes. Nitni ad arbun řmuɛṣiyyet nsen.   

20 Mařa ijj n weryaz, wenni ittᵉṭṭṣen ak-d ɛentis, aqa issɛurri řɛar n ɛemmis, ad arbun nitni řmuɛṣiyyet nsen. Ad mmten břa tarwa. □    

21 Mařa ijj n weryaz yiwi tamɣart n umas, aqa man aya d aɛeddi x weɛzař n temɣart. Aqa issɛurri řɛar n umas. Ad iřin břa iḥenjiren.’ ”   

22 “Ḥḍam marra tiweṣṣa inu d marra lfarayiḍ inu uca ggem tent, maḥend war kenniw tᵉttɛuqqi temmurt mani kenniw i ɣa nedheɣ, ḥima ad dayes tzedɣem.   

23 War ggurem x tebridt n tweṣṣa n řgens nni ɣa ssuffɣeɣ zzat i wudem nwem, minzi nitni ggin marra timesřayin-a u s uya carrheɣ ten.   

24 Necc nniɣ awem: Kenniw ad twartem tammurt nsen uca ad awem tt-i-dd wceɣ d řwart, ict n temmurt ifeyyḍen s uɣi d tamment. Necc d SIDI, AREBBI nwem, wenni kenniw ifarzen zi jar řegnus.   

25 X uya kenniw ad tmeyyzem jar řebhayem n řeḥřař d yinni ixemjen u jar ijḍaḍ ixemjen d yinni n řeḥřař. War ssexsaram řeɛmuř nwem ak-d ca n řebhimet niɣ ak-d ca n wejḍiḍ niɣ ak-d ca zi marra min ittbuɛen x temmurt, marra min d awem ḥarrmeɣ, ḥima ad t tḥesbem d řexmej.”   

26 “Aqa kenniw ad ayi tiřim d imqeddasen, minzi Necc d SIDI d amqeddas uca Necc farzeɣ kenniw zi řegnus, ḥima ad tiřim inu.

27 Mařa ijj n weryaz niɣ ict n temɣart ɣares buḥbeř n uɛezzem n imettan niɣ n tgezzant, xenni ad ttwanɣen nican. Ad ten arejmen. Idammen nsen aqa aten xasen.”   

□ 

20:2 ad t yarjem - s Tɛibranit ‘ad t yarjem s iẓra’.

□ 

20:6 Bnadem - s Tɛibranit ‘Řeɛmar’.

□ 

20:11 Aqa ggint i yixef nsen. - s Tɛibranit ‘Idammen nsen aqa-ten xasen’.

□ 

20:12 temɣart n mmis - aqa-tt d tasřit nnes.

□ 

20:20 ɛentis - aqa-tt d tamɣart n umas n babas.

Asizdeg n ikehhanen

21

1 Inna SIDI i Musa: “Siweř ak-d ikehhanen, arraw n Harun, uca ini asen: ‘War iɛeddeř i uřa d ijj zzaywem ad issexmej ixef nnes s ijj n umettin jar řgens nnes.

2 mɣir s raǧ nnes yudsen, s yemmas niɣ s babas niɣ s mmis niɣ s yeǧis niɣ s umas.

3 Uřa s učmas nni d taɛzarct, tenni d řaǧ nnes yudsen u war ɣares tuɣi weryaz, aqa iɛeddeř ad zzayes issexmej ixef nnes.

4 Bab n taddart war issxemmaj ixef nnes jar řgens nnes. S uya ittwaf issexsar ixef nnes.”

5 “War tteggen ca n wemcan iquccar x izeǧif nsen, u war ttḥeffin ṭṭarf n tmart nsen u war carrḍen acarreḍ deg weysum nsen.   

6 Ad iřin d imqeddasen i AREBBI nsen uca war feṭṭḥen Isem n AREBBI nsen, minzi aqa d nitni i ittawyen tiwhibin n tmessi ɣar AREBBI, tinni d macca n AREBBI nsen. S uya ad iřin d imqeddasen.

7 War iɛeddeř ad awyen tamɣart nni iǧan d lfasda niɣ icten tᵉttwaɣṣeb. Uřa d ict n temɣart nni ittwaǧfen zeg weryaz nnes, war tt ttiwyen, minzi akehhan d amqeddas i AREBBI nnes.

8 Ad t tḥesbed d amqeddas, minzi netta ittawi macca n AREBBI nnec. Ad yiři d amqeddas i cek, minzi Necc d amqeddas, Necc d SIDI wenni kenniw issqeddsen.”

9 “Mařa yeǧis n ijj n weryaz nni iǧan d akehhan tessefḍeḥ ixef nnes s farq-ccɣeř nnes, xenni aqa tessefḍeḥ babas uca ittxeṣṣa as ad tᵉttwassecmeḍ s tmessi.”

10 “Arrays n ikehhanen jar aytmas, wenni x uzeǧif nnes tᵉttwafarreɣ zzect n wedhan u wenni ittwařeqqmen, maḥend ad yarḍ arruḍ n ukehhan, netta war izemmar ad iḍřeq i ucuwwaf x uzeǧif nnes niɣ ad icarreg arruḍ nnes.

11 War iɛeddeř ad dd-iqarreb ɣar ijj n umettin, ɛad s babas d yemmas war iɛeddeř ad issexmej ixef nnes.

12 War itteffeɣ zi Zzawect Iqeddsen, ḥima war issexsara Zzawect Iqeddsen n AREBBI, minzi ttaj n weɛzař n zzect n wedhan n AREBBI nnes aqa-t xas. Necc d SIDI!

13 Ad yawi ict n teɛzarect d tamɣart.

14 War ittiwi tajjač niɣ taneǧaft niɣ tenni ittwaɣeṣben d tamɣart, maca ad yawi ict n teɛzarect zi řgens nnes d tamɣart.

15 War issexsara zzariɛet nnes jar řgens nnes, minzi Necc d SIDI, wenni t issqeddsen.”

16 Issiweř SIDI ak-d Musa, inna:

17 “Siweř ak-d Harun, ini: ‘Uřa d ijj zi zzariɛet nnec di marra jjiřat nsen i di iǧa ca n uneɛḍab, ad dd-iqarreb, ḥima ad yawi macca n tewhibt n AREBBI nnes.

18 Minzi uřa d ijj n weryaz war dd-ittqarrib ca s yijj n řɛib, ma d adarɣař i iǧa niɣ d aqidar niɣ s ca war iḥři niɣ ɣares ṣṣifet tfarɣ

19 niɣ ijj n weryaz yarẓ as uḍar niɣ afus

20 niɣ bu-teɛrurt niɣ ḥed yařwes di ca n yijj n ttejjař niɣ s ict n tiṭṭ tuff niɣ s jdam niɣ s ict n ccamet texsar niɣ s iqeǧařen idgedgen.

21 War iɛeddeř i uřa d ijj n weryaz zi zzariɛet n ukehhan Harun, wenni di iǧa ca n řɛib, ad ireḥḥeg, maḥend ad iqeddem tiwhibin n tmessi n SIDI. Aqa dayes aneɛḍab, war izemmar ad iffeɣ maḥend ad iqeddem macca n tewhibt n AREBBI nnes.

22 Zi macca n tewhibt n AREBBI nnes iɛeddeř ad zzayes yecc, am zi min iǧan iqeddsen qaɛ am zi min iqeddsen.

23 Maca war iɛeddeř ad dd-iqarreb ɣar uřeḥḥaf uřa ɣar uɛalṭar, minzi dayes ict n uneɛḍab, ḥima war issexsara Tizawiyyin Iqeddsen inu, minzi Necc d SIDI wenni ten issqeddsen.’ ”

24 Ammu i issiweř Musa ak-d Harun u ak-d warraw nnes u ak-d marra ayt n Israil.

22

1 Issiweř SIDI ak-d Musa, inna:

2 “Siweř ak-d Harun u ak-d warraw nnes, maḥend, mařa ittxeṣṣa, war ttakkwaḍen ɣar tewhibin iqeddsen n ayt n Israil tinni d ayi ssqeddsen, ḥima war ssexsaran Isem amqeddas inu. Necc d SIDI!

3 Ini asen: ‘Marra aryaz zi zzariɛet nwem di marra jjiřat nwem, wenni dd ɣa iqarrben ɣar tewhibin iqeddsen, tinni ssqeddsen ayt n Israil i SIDI, am ixmej netta, aqa ad ittwaqess řeɛmar nni zi zzat i wudem inu. Necc d SIDI.

4 Uřa d ijjen zi zzariɛet n Harun nni di iǧa řbarṣ niɣ wenni ɣar iǧa useyyeř, war ittett zi tewhibin iqeddsen ař ɣa yiři izdig. Wenni iḥadan ca zi min ittwassxemjen s ijj n umettin niɣ s ijj n weryaz nni tuɣa s useyyeř n waǧu,   

5 niɣ s ijj n weryaz nni iḥadan ca min ittbuɛen i zi idweř ixmej, niɣ iḥada ijj n bnadem i zi idweř ixmej s mammec ma tegga texmuji nnes,

6 řeɛmar nni iḥadan tmesřact niɣ bnadem nni ad yiři ixmej ař tameddit, war ittett zi tewhibin iqeddsen, mɣir awarni i ɣa issird arrimet nnes s waman.

7 Xmi dd ɣa teɣři tfuct, ad yiři izdig. Awarni aya ad yecc zi tewhibin iqeddsen, minzi aqa atent d macca nnes.

8 War ittett zeg ict n řxecbet niɣ zeg ijj n umuddar imezzqen, minzi zzayes i ɣa issexmej ixef nnes, Necc d SIDI!   

9 Ad ḥḍan min xef ten weṣṣiɣ, ḥima war ssarebbun x yixef nsen ddenb u xenni ad zzayes mmten, xmi ɣa ssɛiǧten aya. Necc d SIDI wenni ten issqeddsen.

10 Uřa d ijj n ubarrani war ittett zi tewhibt iqeddsen. Amɛezzeb i izeddɣen jar ikehhanen uřa d acewwař war ttᵉtten zi tewhibt iqeddsen.

11 Maca mařa akehhan isɣa ijj n bnadem s nnuqart nnes, aqa iɛeddeř i wa maḥend ad yecc zi macca n tewhibt nnes, uřa i yinni dd-ittwaxeřqen di taddart nnes.

12 Mařa yeǧis n ukehhan tedweř d tamɣart n ijj n ubarrani, war tᵉttett ca zi tewhibt i dd-ittwassgeɛɛden zi tewhibin iqeddsen.

13 Maca mařa yeǧis n ukehhan aqa-tt d tajjač niɣ tᵉttwaǧef zeg weryaz nnes uca war ɣares aḥenjir uca tedweř-dd ɣar taddart n babas, am di temẓi nnes, xenni ad tecc zi macca n tewhibt n babas, maca uřa d ijj n ubarrani ad zzayes yecc.   

14 Mařa ca n yijjen icca zi tewhibt iqeddsen s uweddar, xenni ad ɣares yarni tasɣart n texmusect uca ad yarr tawhibt iqeddsen ɣar ukehhan.

15 War iɛeddeř ad ssexsaren tiwhibin iqeddsen n ayt n Israil, tinni ssgeɛɛden nitni ɣar SIDI,

16 ařami i ɣa ssarbun amarwas n řmuɛṣiyyet x ayt n Israyil, umi ɣa ccen nitni zi tewhibin nsen iqeddsen i d yawyen nitni s yixef nsen, minzi Necc d SIDI, wenni ten issqeddsen.’ ”

Tiɣarṣa i iṭṭewɛen ayt n Israil

17 Issiweř SIDI ak-d Musa inna:

18 “Siweř ak-d Harun d warraw nnes u ak-d marra ayt n Israil uca ini asen: ‘D man aya iggur i kuř ijjen zi taddart n Israil u i ibarraniyyen di Israil, wenni i ɣa yiwyen tawhibt nnes tenni dd-yusin ak-d marra řewɛud nsen d marra tiwhibin nsen nni wcin s řxaḍar, tenni qeddmen nitni d taɣarṣt n wecmaḍ i SIDI.

19 Maḥend ad kenniw yarr ad tiřim tᵉttwaqebbřem ittxeṣṣa ad tiři tewhibt d ijj n wewtem icnan qaɛ zeg ifunasen niɣ zeg izmaren niɣ zeg icarriyyen.

20 War iɛeddeř ad tqeddmem ca n řmař dayes aneɛḍab, minzi aya war kenniw dd-ittarri ad daywem ittwaf arḍa.

21 Mařa ijj n weryaz iqeddem ict n tɣarṣt n řehna ɣar SIDI, maḥend ad ikemmeř ijj n lwaɛd niɣ am yict n tewhibt s řxaḍar, xenni ad tiři taɣarṣt d ijj n umuddar icnan qaɛ zi řebhayem niɣ zeg wuǧi, ḥima ad dayes ittwaf arḍa. War iɛeddeř ad dayes yiři uřa d ijj n řɛib.   

22 Min iǧan d adarɣař niɣ min ittwarẓen niɣ min di iǧan ijj n uyezzim yarezmen niɣ min di ǧant tfiḍřiwin niɣ jdam niɣ ccamet texsar war t-i-dd-tessqarrabem ca ɣar SIDI uca war zzayes ttiwyem tawhibt n tmessi i SIDI x uɛalṭar.

23 Maca ijj n ufunas niɣ ijjen zeg wuǧi i iqebḥen zi ssibbet n tuzzeggart niɣ tuquḍeḍt aṭṭas, iɛeddeř ad t-i-dd-tesswejded am yict n tewhibt s řxaḍar, maca war dayes ittwaf arḍa i yijj n lwaɛd.

24 Min idgeddgen, min iřebzen, min imezzqen, min ittwaqessen war t ttiwyem ɣar SIDI, war tteggem aya di temmurt nwem.

25 Zeg ufus n mmis n ubarrani war ttqeddamem ca zi marra man aya uřa d ict n tewhibt d macca i AREBBI, minzi dayes řɣecc nsen uřa d nneqṣan nnes, man aya war ittwaqebbiř ca di ṭṭweɛ nwem.’ ”

26 Issiweř SIDI ak-d Musa, inna:

27 “Xmi dd-ixeǧeq ufunas niɣ izmar niɣ iɣayḍ, xenni ad yiři sadu ḥeṭṭu n yemmas sebɛa n wussan. Zeg wass wiss tmenya u awarni as ad iṣřeḥ i yarḍa am tewhibt n tmessi i SIDI.

28 War iɛeddeř ad tɣarṣed i ufunas niɣ i yijjen zeg wuǧi ak-d mmis deg wass d ijj.

29 X minni texsem ad tqeddmem tawhibt n uqadi i SIDI, qeddem xenni min iṣeřḥen i yarḍa nwem.

30 Ad tᵉttwacc deg wass nni nnit. War zzayes ttejjim ca ař ṣṣbeḥ. Necc d SIDI!   

31 Ad teḥḍam tiweṣṣa inu uca ad zzaysent teggem. Necc d SIDI!

32 War ssexsaram Isem inu iqeddsen, ḥima Necc ad ttwaqeddseɣ di řwest n ayt n Israil. Necc d SIDI, wenni kenniw issqeddsen,

33 d wenni kenniw dd-issuffɣen zi temmurt n Miṣra, ḥima ad iřiɣ d AREBBI i kenniw. Necc d SIDI!’ ”

Řeɛyudat n SIDI

23

1 Issiweř SIDI ak-d Musa, inna:

2 “Siweř ak-d ayt n Israil uca ini asen: ‘Řeɛyudat ittwaggen n SIDI, inni x ɣa tbarrḥem, ad iřin d imuniten iqeddsen, aqa atent d řeɛyudat inu ittwaggen.

3 Setta n wussan ad txedmem, maca deg wass wiss sebɛa ad yiři d ssebt, arraḥet imun, ijj n umuni iqeddsen. Ittxeṣṣa war dayes txeddmem. Aqa d ssebt i SIDI di marra tizeddiɣin nwem.   

4 Aqa d ina d řeɛyudat ittwaggen n SIDI, imuniten iqeddsen, inni i ɣa tbarrḥem deg wussan nsen ittwaggen.

5 Deg uyur amezwaru, deg wass wiss arbeɛṭac n uyur, jar beddu n wezyen n wass ař dd-tewḍa tmeddit, ad tiři d Tɣarṣt n Useɛdu n SIDI.   

6 Deg wass wiss xemmesṭac n uyur nnit, ad yiři d Řɛid n Weɣrum břa Antun i SIDI. Sebɛa n wussan ad teccem aɣrum břa antun.

7 Ass amezwar ad teggem ijj n umuni iqeddsen. War tteggem uřa d ict n řxedmet i ittxeṣṣan ad tᵉttwagg.

8 Sebɛa n wussan kemmřen ad tawyem ict n tewhibt n tmessi i SIDI uca deg wass wiss sebɛa ad din yiři ijj n umuni iqeddsen. War tteggem uřa d ict n řxedmet i ittxeṣṣan ad tᵉttwagg.’ ”

9 Issiweř SIDI ak-d Musa, inna:

10 “Siweř ak-d ayt n Israil, ini asen: ‘Mařa tiwḍem ɣar temmurt nni d awem ɣa wceɣ uca ad temjarem ṣṣabet nnes, xenni ad tawyem ict n tqebbiḍt zi tmezwarut n ṣṣabet nwem ɣar ukehhan.

11 Uca netta ad issenhezz taqebbiḍt nni zi ssa ɣar da zzat i wudem n SIDI, maḥend ad tᵉttwaqebřem s arḍa. Di tuffut awarni ssebt ad tt issenhezz ukehhan.

12 Deg wass min di i ɣa tenhezzem taqebbiḍt, ad tesswejdem ɛawed ijj n izmar icnan qaɛ n ijj n useggʷas am yict n tɣarṣt n wecmaḍ i SIDI.

13 Ad tiři tewhibt n řɣiǧet zi tnayen n teɛcuray n ijj n ifa n waren azdad ixeǧḍen s zzect, aqa-tt d ict n tewhibt n tmessi s ict n řefwaḥet ittfuḥen i SIDI, u tawhibt nnes n useyyeb ad tiři d binu, ijj n arbeɛ zeg ijj n uhinu.

14 War ttᵉttem aɣrum uřa d tidrin yurfen niɣ tizizawin ař ass min di dd-tiwyem tawhibt nwem ɣar AREBBI. Aqa-tt d ict n tewṣeyyet i řebda i marra jjiřat nwem mani ma tzeddɣem.

15 Awarni as ad tḥesbem s řmeqřub i yixef nwem zi ṣṣbeḥ awarni i ssebt, zeg wass min di dd-tiwyem taqebbiḍt n tewhibt n wenhezzi: ittxeṣṣa ad iřin sebɛa n wussan n ssebt kemmřen.   

16 Ad tḥessbem xemsin n wussan ař tuffut n ssebt wiss sebɛa. Xenni ad tawyem ict n tewhibt n řɣiǧet n jdid i SIDI.

17 Ad dd-tawyem tnayen n tecnifin n weɣrum i wenhezzi zeg imucan mani tzeddɣem. Ad iřint zi tnayen n teɛcuray n yijj n ifa n waren azdad, ggwint s wentun. Aqa atent d timenza i SIDI.

18 Kenniw ad dd-tessqarrbem ak-d weɣrum ɛawed sebɛa n izmaren cnan qaɛ n ijj n useggʷas d ijj n ufunas - ameẓyan n tfunast - d tnayen n icarriyyen. Ad iřin i tɣarṣt n wecmaḍ i SIDI ak-d tewhibt nsen n řɣiǧet d tewhibin nsen n useyyeb, aqa d ict n tewhibt n tmessi s ict n řefwaḥet ittfuḥen i SIDI.

19 Ad tesswejdem ɛawed ijj n umyan zeg iɣayḍen d taɣarṣt n ddenb u tnayen n izmaren n ijj n useggʷas d tɣarṣt n řehna.

20 Ad ten issenhezz ukehhan ak-d weɣrum n tamenzut zi ssa ɣar da am yict n tewhibt n wenhezzi zzat i wudem n SIDI, uřa d tnayen n izmaren. Ad iřin qeddsen i SIDI, i ukehhan.

21 Deg wass nnit ad tbarrḥem i yijj n umuni iqeddsen. War tteggem uřa d ict n řxedmet i ittxeṣṣan ad tᵉttwagg. Aqa-tt d ict n tewṣeyyet i řebda mani ma i ɣa tzedɣem i marra jjiřat nwem.

22 Xmi ɣa temjarem řɣiǧet n temmurt nwem, war mejjar ař aneggar n ṭṭarf n yeyyar nnec, u min iqqimen n řɣiǧet nnec war t tkessed ca. Ittxeṣṣa ad tejjem cwayt i umezřuḍ u i ubarrani. Necc d SIDI, AREBBI nwem!’ ”   

23 Issiweř SIDI ak-d Musa, inna:

24 “Siweř ak-d ayt n Israil, ini asen: ‘Deg uyur wiss sebɛa, deg wass amezwaru n uyur, ad yiři d ssebt i kenniw, ijj n wass n řidaret ak-d usuḍi s wesruddeḥ deg uyicc n icarri, ijj n umuni iqeddsen.   

25 War tteggem uřa d ict n řxedmet i ittxeṣṣan ad tᵉttwagg. Ad dd-tesqarrbem ict n tewhibt n tmessi i SIDI.’ ”

26 Issiweř SIDI ak-d Musa, inna:

27 “Deg wass wiss ɛecra n uyur wiss sebɛa ad yiři d Ass n Weṣřaḥ. Ad teggem ijj n umuni iqeddsen i kenniw. Ad tesswaḍɛem ixef nwem uca ad tqeddmem ict n tewhibt n tmessi i SIDI.   

28 War tteggem uřa d ict n řxedmet deg wass nni nnit, minzi aqa-t d Ass n Weṣřaḥ, maḥend ad ittwagg weṣřaḥ i kenniw zzat i wudem n SIDI, AREBBI nwem.

29 Minzi marra bnadem nni war isswaḍɛen ixef nnes deg wass nni nnit, ad ittwaqess zi řgens nnes.

30 Kuř bnadem nni i ɣa iggin ca n řxedmet deg wass nni nnit, Necc ad teḥḥiɣ bnadem nni zi řwesṭ n řgens nnes. □  

31 War tteggem uřa d ict n řxedmet. Aqa-tt d ict n tewṣeyyet i řebda i marra jjiřat nwem mani ma i ɣa tzedɣem.

32 Ad yiři d ijj n ssebt n arraḥet tmun i kenniw. Ad iřin řeɛmur nwem ḥṣaren. Deg wass wiss tesɛa n uyur, di ǧiřet, zeg uɛecci ɣar uɛecci nneɣni ad teḥḍam arraḥet nwem n ssebt.”

33 Issiweř SIDI ak-d Musa, inna:

34 “Siweř ak-d ayt n Israil uca ini: ‘Deg wass wiss xemmesṭac n uyur wiss sebɛa ad yiři d Řɛid n Iɛuccuten i SIDI, sebɛa n wussan.   

35 Deg wass amezwaru ad yiři yijj n umuni iqeddsen. War tteggem uřa d ict n řxedmet i ittxeṣṣan ad tᵉttwagg.

36 Sebɛa n wussan ad tqeddmem tiwhibin n tmessi ɣar SIDI. Deg wass wiss tmenya ad din yiři yijj n umuni iqeddsen uca ad tawyem ict n tewhibt n tmessi i SIDI. Aqa d ijj n umuni ifarzen d amqeddes, war tteggem uřa d ict n řxedmet i ittxeṣṣan ad tᵉttwagg.   

37 Tina d řeɛyudat ittwaggen n SIDI, tinni zi ɣa tbarrḥem d imuniten iqeddsen, maḥend ad tqeddmem ict n tewhibt n tmessi ɣar SIDI, ict n tɣarṣt n wecmaḍ d ict n tewhibt n řɣiǧet, ict n tewhibt i tɣarṣt d tewhibin n useyyeb, kuř ass min ittwaggen i wass nni,

38 barra i tɣarṣa nwem n wussan n ssebt n SIDI d tewhibin nwem n lwuɛud nwem d tewhibin nwem s řxaḍar, inni tᵉttnumem ad tent tewcem i SIDI.

39 Maca deg wass wiss xemmesṭac n uyur wiss sebɛa, xmi ɣa tessmunem řɣiǧet n temmurt, xenni ad tɛeyydem Řɛid n SIDI, sebɛa n wussan. Deg wass amezwaru ad yiři yijj n wass n ssebt uřa deg wass wiss tmenya ad din yiři yijj n wass n ssebt.

40 Deg wass amezwaru ad teksim řɣiǧet n tcejjura icewwaren: tiseḍwin n tini d tiseḍwin n tcejjura s tefray aṭṭas d tseḍwin n tcejjart n tnemřač n tɣezratin. Sebɛa n wussan ad tfarḥem zzat i wudem n SIDI, AREBBI nwem. □  

41 Ad tɛeyydem Řɛid n Iɛuccuten sebɛa n wussan deg useggʷas i SIDI. Aqa-tt d ict n tewṣeyyet i řebda i marra jjiřat nwem. Ad t tɛeyydem deg uyur wiss sebɛa.

42 Ad tzedɣem sebɛa n wussan deg iɛuccuten. Marra inni dd-ittwaxeřqen di Israil ad zedɣen deg iɛuccuten,

43 ḥima ad ssnen marra jjiřat nwem, belli Necc ggiɣ ad zedɣen ayt n Israil deg iɛuccuten, umi ten ssuffɣeɣ zi temmurt n Miṣra. Necc d SIDI, AREBBI nwem!’ ”

44 Ammu i issiweř Musa ak-d ayt n Israil x řeɛyudat ittwaggen n SIDI.

□ 

23:30 bnadem - s Tɛibranit ‘řeɛmar’.

□ 

23:40 tacejjart n tnemřač - s Tɛibranit ‘tacejjart n yeɣzar’.

Izerfen i řqendiř d weɣrum n wesscan

24

1 Issiweř SIDI ak-d Musa, inna:

2 “Umur ayt n Israil maḥend ad ac dd-awyen i tfawt zzect iṣfan ttwaddzen tt-i-dd zi zzitun, ḥima ad tejjem tafawt tareqq řebda.

3 Harun ad tt isettef řebda zzat i wudem n SIDI zi ǧiřet ař ṣṣbeḥ zzat n uřeḥḥaf n Cchadet deg Uqiḍun n Umsagar. Aqa-tt d ict n tewṣeyyet i řebda i marra jjiřat nwem.

4 Ittxeṣṣa as ad isettef řebda tiftiřin n tfawin i iǧan x řqendiř izdigen zzat i wudem n SIDI.

5 Ad teksid waren azdad uca ad zzayes tᵉssenggʷed tenɛac n řemsemnat. Ict n temsemmemt ad tiři zi tnayen n teɛcurin n yijj n ifa n waren azdad.

6 Ad tent tegged di tnayen n isettifen, setta deg ijj n usettif x tzewḍa izdigen zzat i wudem n SIDI.

7 Ad tegged x kuř asettif jjawi iṣfan nni ɣa yiři i řidaret ak-d weɣrum. Aqa-tt d ict n tewhibt n tmessi i SIDI.

8 Di kuř ass n ssebt ad isettef aya řebda zzat i wudem n SIDI di ṭṭweɛ n ayt n Israil. Aqa-t d ijj n Řɛahd i řebda.

9 Ad yiři weɣrum i Harun d warraw nnes, inni t ɣa iccen deg wemcan amqeddas, minzi i netta i iǧa uya d amqeddas qaɛ zi tewhibin n tmessi n SIDI. Aqa-tt d ict n tewṣeyyet i řebda.”   

Řɛiqab i wenni iceqqfen di SIDI u i wenni iggin tuɛeffna

10 Mmis n ict n temɣart Tisra’ilect teffeɣ ɣar barra. Netta tuɣa-t d mmis n ijj n weryaz d Amiṣri izeddɣen jar ayt n Israil. Mmis n temɣart-a Tisra’ilect u ijj n weryaz Israyili mmenɣen ak-d wayawya di řmargeḥ n řɛeskar.

11 Mmis n temɣart Tisra’ilect iceqqef deg Yisem uca ikkʷar. Xenni iwyen t ɣar Musa. Yemmas, qqaren as Cilumiya, yeǧis n Dibri, zi teqbič n Dan.

12 Ggin ad xas ḥḍan ařami d asen i ɣa immeř min i ɣa ggen zeg uqemmum n SIDI.

13 Uca issiweř SIDI ak-d Musa, inna:

14 “Suffeɣ wenni ineɛřen barra i řmargeḥ n řɛeskar uca ejj marra inni d as isřin ad ssarsen ifassen nsen x uzeǧif nnes. Xenni ad t tarjem tmesmunt am tekmeř.

15 Ad tessiwřed ak-d marra ayt n Israil uca ad asen tinid: ‘Kuř aryaz i ɣa ineɛřen AREBBI, ad yarbu ddenb nnes.

16 Wenni ittceqqafen deg Yisem n SIDI, ad ittwaneɣ nican!’ Marra tamesmunt ad t tarjem. Ad ittwaneɣ ubarrani uřa d wenni dd-ittwaxeřqen di temmurt mařa ittceqqef deg Yisem.”

17 “Mařa ijj n weryaz inɣa řeɛmar n ca n bnadem nneɣni, xenni ad ittwaneɣ nican.

18 Maca wenni inɣin řeɛmar n ict n řebhimet, ad yarr řeɛmar s řeɛmar.

19 Mařa ijj n weryaz issyizem jjar nnes, xenni ad zzayes ggen am mammec igga netta:

20 tareẓẓit s tareẓẓit, tiṭṭ s tiṭṭ, tiɣmest s teɣmest. Anect issyizzem netta ijj n bnadem, ammu i d as ɣa ggen ɛawed.   

21 Wenni inɣin ict n řebhimet, ad tt yarr, u wenni inɣin ijj n bnadem, ad ittwaneɣ simant nnes.

22 Ad ɣarwem yiři d ijj n uzerf i ubarrani am i wenni dd-ixeřqen di temmurt, minzi Necc d SIDI, AREBBI nwem!”

23 Xenni inna Musa i ayt n Israil ad ssuffɣen wenni tuɣa ineɛɛřen barra i řmargeḥ n řɛeskar, ḥima ad t arejmen. Uca ayt n Israil ggin am mammec d as yumur SIDI i Musa.

Aseggʷas n ssebt d useggʷas n usřiwřew

25

1 Issiweř SIDI ak-d Musa x wedrar n Sina, inna:

2 “Siweř ak-d ayt n Israil uca ini asen: ‘Xmi ɣa tawḍem ɣar temmurt nni d awem ɣa wceɣ, xenni ad tareyyeḥ temmurt, ijj n wareyyeḥ n ssebt i SIDI.   

3 Setta n iseggʷusa ad tzarɛed iyyar nnec uca setta n iseggʷusa ad tezbared tizayarin n umarjeɛ nnec uca ad tessmuned řɣiǧet nnes,

4 maca deg useggʷas wiss sebɛa ad tiři ict n arraḥet n ssebt i temmurt, ijj n ssebt i SIDI. War tzarrɛed ca iyyar nnec u war tzebbared ca tizayarin n umarjeɛ nnec.

5 Min dd-iɣemmyen amenni waha, war t mejjarem u aḍiř war t zebbarem zi tzayart nnec i war ittwiḥidin. Ad yiři d ijj n useggʷas n ssebt i temmurt.

6 Ṣṣabet n arraḥet n ssebt n temmurt nnec ad awem tiři d macca, i cek, i yismeɣ nnec, i tayya nnec, i ucewwař nnec uřa i umɛezzeb nnec, inni akidek izeddɣen am yibarraniyyen.

7 Ṣṣabet nnes marra ad tiři d macca i řebhayem u i řmař nni iǧan di temmurt nnec.’ ”

8 “Ad tḥessbem kenniw ɛawed sebɛa n ssimanat n iseggʷusa, sebɛa wwet i-tt di sebɛa n iseggʷusa, maḥend ad awḍen wussan n sebɛa n simanat n iseggʷusa munen ɣar tesɛa u-rebɛin n iseggʷusa. □  

9 Xenni deg uyur wiss sebɛa, deg wass wiss ɛecra n uyur, ad tejjed asuḍi deg uyicc n icarri ad ittekk x temmurt nwem s wesruddeḥ. Deg Wass n Weṣřaḥ ad tejjem ad ittekk usuḍi deg uyicc n icarri x marra tammurt nwem. □  

10 Ad tessqeddsem aseggʷas n useggʷas wiss xemsin. Ad tbarrḥem s třelli i marra imezdaɣ di marra tammurt. Ad yiři d ijj n useggʷas n usřiwřew i kenniw uca ad dd-iɛqeb kuř aryaz ɣar wagřa nnes u ɣar raǧ nnes.

11 Aseggʷas n useggʷas wiss xemsin ad awem yiři d ijj n useggʷas n usřiwřew. War tzarrɛem u war tmejjarem min dd-iɣemmyen amenni waha, u war tzebbarem ca zi tzayart war ittwiḥidin,

12 minzi aqa d aseggʷas n usřiwřew! Aqa tzemmarem ad teccem řɣiǧet n yeyyar.

13 Deg useggʷas-a n usřiwřew ad dd-iɛqeb kuř ijjen ɣar wagřa nnes.”

14 “Meřmi cek ɣa tezzenzed ca i jjar nnec niɣ mařa tesɣid ca zeg ufus n jjar nnec, war iɛeddeř uřa d ijjen ad iɣebben wenneɣni.

15 Ɛlaḥsab řqedd n iseggʷusa zeg wami iǧa useggʷas n usřiwřew ad tesɣed tammurt zi jjar nnec u ɛlaḥsab řqedd n iseggʷusa n ṣṣabet ad kik yegg tamenziwt.

16 Ma aqa dinni ɛad aṭṭas n iseggʷusa ɣar zzat, xenni ad tarnid di ttaman n tmesɣiwt nnes u mařa aqa dinni ɛad drus n iseggʷusa ɣar zzat, xenni ad tessneqṣem di ttaman n tmesɣiwt nnes, minzi netta ad ac tt izzenz ɛlaḥsab řqedd n iseggʷusa n ṣṣabet.

17 War ittɣebbi ḥed jjar nnes. Ggʷed AREBBI nnec, minzi aqa Necc d SIDI, AREBBI nwem!”

18 “Ḍfarem tiweṣṣa inu, ḥḍam lfarayiḍ inu uca ggem zzaysent, ad tzedɣem xenni di temmurt di řaman.

19 Tammurt ad tewc řɣiǧet nnes u kenniw ad zzayes teccem ař ɣa tejjiwnem uca ad din tzedɣem di řaman.

20 Uca mařa tennim: ‘Min ɣa necc deg useggʷas wiss sebɛa? Xzar, war nzemmar ad nzarreɛ u war nzemmar ad nessmuni ṣṣabet nneɣ!’,

21 xenni deg useggʷas wiss setta Necc ad awem dd-ssekkeɣ lbaraka inu ḥima tammurt ad tewc rɣiǧet i třata n iseggʷusa.

22 Deg useggʷas wiss tmenya ad tzarɛem ɛawed. Uca ad teccem zi ṣṣabet taqdimt ař aseggʷas wiss tesɛa. Ař i ɣa tiři ṣṣabet nnes n jdid, ad teccem ɛad zi ṣṣabet taqdimt.”

23 “Tammurt war tᵉttmenzi i řebda, minzi tammurt aqa-tt Inu uca kenniw xenni d ibarraniyyen d imeɛzab ɣari.

24 S uya ittxeṣṣa kenniw ad tewcem ttesriḥ maḥend ad ifdi tammurt di marra tammurt i ɣarwem iǧan d wagřa. □  

25 Mařa umac iẓřeḍ uca izzenz ca zeg wagřa nnes, ad dd-yas umefdi nnes, řaǧ nnes yudsen, maḥend ad ifdi min izzenz umas. □  

26 Mařa aryaz war ɣares bu umefdi, maca afus nnes izemmar ad yaf min icfan, maḥend ad t ifdi,

27 xenni ad iḥseb iseggʷusa zeg wami tᵉttwammenz temmurt uca ad ixeǧeṣ min iqqimen i weryaz umi tt izzenz uca ad tt-i-dd-yarr ɣar wagřa nnes.

28 Mařa afus nnes war yufi řqedd, ḥima ad as dd-yarr min tuɣa izzenz, xenni min tuɣa izzenz ad iqqim deg ufus n wenni t isɣin ař aseggʷas n usřiwřew. Maca deg useggʷas n usřiwřew ad ittwafekk man aya uca ad t-i-dd-yarr ɣar wagřa nnes.”

29 “Mařa ca n yijjen izzenz taddart nnes deg ict n tendint umi dd-nnḍen s weɣbar xenni iɛeddeř ad yiři ufekki nnes ař d iɛdu ijj n useggʷas am ikmeř zi tmenziwt nnes. Marra ussan nni iɛeddeř ad tt ifdi.

30 Maca mařa war tᵉttwafdi di řmijař n ijj n useggʷas, xenni taddart di tendint nni dd-innḍen s weɣbar, ad tiři řebda i wenni tt isɣin, i marra jjiřat nnes. War tᵉttwafekk deg useggʷas n usřiwřew.

31 Maca tudrin nni n ředcur i umi war dd-inniḍ řeɣbar ad ttwaḥesbent am yijj n yeyyar n temmurt. Danita izemmar ad yiři řḥeqq n ufekki uca ad ittwafekk yeyyar deg useggʷas n usřiwřew.

32 X tneddam n Ilawiyyen, tudrin di tneddam n wagřa nsen, aqa Ilawiyyen ɣarsen řḥeqq i řebda ḥima ad tent fdin.

33 Mařa ca n yijjen ifda i-tt zeg ufus n Ilawiyyen, xenni ad tᵉttwafekk taddart i immenzen i ijjen i war iǧin zeg Ilawiyyen, tenni iǧan di tendint n wagřa nnes, deg useggʷas n usřiwřew, minzi tudrin n tneddam n Ilawiyyen aqa atent d agřa nsen di řwesṭ n ayt n Israil.

34 Iyyar nni iqqnen ɣar tneddam, war ittmenzi, minzi aqa-t d agřa nsen i řebda.”

35 “Mařa umac iẓřeḍ uca ifassen nnes bdan ad arjijen din ɣarek, xenni ittxeṣṣa ad t-i-dd-tsennded maḥend ad ibedd, uřa d abarrani niɣ d amɛezzeb, maḥend ad iqqim ad ɣarek iddar.

36 War zzayes tkessid arriba uřa d arbeḥ, maca ad teggʷded AREBBI nnec, ḥima umac i din ɣarek ad iqqim iddar. □    

37 War d as ttic tmenyat n nnuqart s arriba u war d as ttic macca s warbeḥ.

38 Aqa Necc d SIDI, AREBBI nwem, wenni kenniw dd-issuffɣen zi temmurt n Miṣra, ḥima ad awem wceɣ tammurt n Kenɛan u ḥima ad iřiɣ d AREBBI i kenniw.”

39 “Mařa umac iẓřeḍ am kik iǧa uca immenz ac i cek, war t tᵉttarrid ad ixdem am yismeɣ.   

40 Ad kik izdeɣ amecnaw acewwař, amecnaw ijj n umɛezzeb, uca ad ɣarek ixdem ař aseggʷas n usřiwřew.

41 Xenni ad xak iffeɣ, netta simant nnes ak-d tarwa nnes, uca ad idweř ɣar řaǧ nnes u ad idweř ɣar wagřa n řejdud nnes.

42 Minzi aqa aten d imsexarren inu inni ssuffɣeɣ Necc zi temmurt n Miṣra. War ttmenzin am mammec ittmenza ijj n ismeɣ.

43 War xas ttṣeǧeḍ s řeqsaḥet, maca ad teggʷded AREBBI nnec.   

44 X ismeɣ nnec niɣ x tayya nnec, inni ɣarek ɣa yiřin, ad iřin zi řegnus i d ac dd-innḍen. Zzaysen ad tesɣed isemɣan d teyyawin.

45 Tzemmarem ad ten tesɣem zeg iḥenjiren n imeɛzab nni izeddɣen jar awem am yibarraniyyen u zi řaǧat nsen, inni akidwem iǧan, inni ten dd-ijjin di temmurt nwem. Nitni ad dewřen d agřa nwem.

46 Uca ad ten tejjed d řwart i iḥenjiren nwem awarni awem. Tzemmarem ad ten tarrem ad awem sexxaren řebda, maca x aytmatwem, ayt n Israil, war ttṣellṭem kuř ijj x wenneɣni s řeqsaḥet.”

47 “Mařa yiweḍ ufus n ijj n ubarrani niɣ n ijj n umɛezzeb i izeddɣen jar awem, uca umac i ɣares izeddɣen idweř iẓřeḍ uca ad izzenz ixef nnes i ubarrani nni izeddɣen ɣarek niɣ i yijjen zi jjadira n řaǧ n ubarrani nni,

48 xenni iɛeddeř, awarni ma izzenz ixef nnes, ad ittwafdi. Ijjen zeg aytmas ad t ifdi.

49 Iɛeddeř i ɛemmis niɣ i mmis n ɛemmis ad t ifdi niɣ ijjen zi raǧ nnes i-t-i-dd-yudsen, zi řwacun nnes, ad t ifdi, niɣ mařa ɣares s min zi, xenni iɛeddeř ad ifdi ixef nnes.

50 Ad igg řeḥsab ak-d wenni t isɣin zeg useggʷas min di izzenz ixef nnes ař aseggʷas n usřiwřew u ttaman n tmenziwt s nnuqart ad yiři ɛlaḥsab řqedd n iseggʷusa, inni i ɣa ittwaḥesben am wussan n ijj n ucewwař ixeddmen akides.

51 Mařa aqa din ɛad aṭṭas n iseggʷusa ɣar zzat, ad ixeǧeṣ maḥend ad ittwafdi anect n tesɣart n ttaman s tmenyat n nnuqart i zi ittwaseɣ.

52 Mařa ɛad drus i iqqimen n iseggʷusa ař aseggʷas n usřiwřew, xenni ad igg i yixef nnes ijj n řeḥsab uca ad ixeǧeṣ ttaman n ufekki nnes ɛlaḥsab iseggʷusa i din iqqimen.

53 Am yijj n ucewwař ad ɣares iqqim zeg useggʷas ař aseggʷas. War iɛeddeř ad xas ṣellṭen s řeqsaḥet zzat i tiṭṭawin nnec.

54 Mařa war ittwafdi s marra aya, xenni ad ifekk deg useggʷas n usřiwřew, netta d tarwa nnes akides.

55 Minzi ayt n Israil aqa aten d imsexxaren inu, inni ssuffɣeɣ zi temmurt n Miṣra. Aqa Necc d SIDI, AREBBI nwem.”

□ 

25:8 ssimanat - niɣ ‘imalasen’.

□ 

25:9 Ass n Weṣřaḥ - s Tɛibranit ‘Ass n Řefdiyyat’.

□ 

25:24 ifdi - xzar Izhd. 78:35.

□ 

25:25 amefdi - aryaz wenni t i ɣa ifdin. Xzar Izhd. 78:35.

□ 

25:36 arriba - niɣ ‘řfayda’.

Lbaraka d nneɛřet

26

1 “War tteggem i yixef nwem l’aṣnam, war sbeddam řexyař ineqcen uřa d umayḍu iqeddsen, war ssrusam řexyař n weẓru di temmurt nwem, ḥima ad as tbendqem, minzi Necc d SIDI, AREBBI nwem!   

2 Ad teḥḍam ussan n ssebt inu uca ad awem iqarr ijj n uweqqar yuǧɣen i Zzawect inu Iqeddsen, aqa Necc d SIDI!”   

3 “Mařa ad tuyurem di tweṣṣa inu uca ad tᵉṭṭfem di tweṣṣa inu uca ad zzaysent teggem,   

4 xenni Necc ad awem wceɣ anẓar di řweqt nnes, uca tammurt ad dd-tawi ṣṣabet nnes, uca ticejjura n yeyyar ad wcent řɣiǧet nsent.

5 Ad yiři usarwet ař ařqaḍ n uḍiř uca ařqaḍ n uḍiř ad yiři ař řweqt n uzarreɛ uca ad teccem ař ɣa tejjiwnem uca ad tzedɣem di řaman di temmurt nwem.   

6 Necc ad ggeɣ řehna di temmurt. Mařa tᵉṭṭṣem, war ittiři wi kenniw i ɣa issiggʷden. Necc ad mḥiɣ řewḥuc iwɛaren zi temmurt uca ssif war dd-iẓekkʷi x temmurt nwem.   

7 Ad teḍfarem řɛedyan nwem uca nitni ad wḍan s ssif nwem zzat i tiṭṭawin nwem.

8 Xemsa n yeryazen zzaywem ad ḍfaren mya uca mya zzaywem ad ḍfaren ɛecra-ařaf uca řɛedyan nwem ad wḍan s řeqḍeɛ n ssif zzat i tiṭṭawin nwem. □    

9 Minzi Necc ad ɣarwem dd-dewřeɣ uca ad awem dd-jjeɣ řɣiǧet uca ad kenniw arniɣ uca ad ssmetneɣ Řɛahd inu akidwem.

10 Am i ɣa teccem ɛad zi zzad nni txeznem, ad tekksem deɣya zzad aqdim, maḥend ad tejjem amcan i jdid.

11 Necc ad ggeɣ Tazeddiɣt inu di řwest nwem uca řeɛmar inu war zzaywem ittɛiffi ca ɛad.   

12 Ad uyureɣ jar awem, Necc ad iřiɣ d AREBBI nwem uca kenniw ad ayi tiřim d řgens inu.

13 Necc d SIDI, AREBBI nwem, wenni kenniw dd-issuffɣen zi temmurt n Miṣra, ḥima war tᵉttiřim ɛad d isemɣan nsen. Necc arẓiɣ imqeǧaḍen n uzayřu nwem uca nedheɣ kenniw s wudem yuři.”

14 “Maca mařa war d ayi tesřim niɣ war tᵉtteggim marra min zi kenniw weṣṣiɣ,   

15 uca mařa tesseḥqarem tiweṣṣa inu u řeɛmar nwem ad iɛiff zi lfarayiḍ inu, ař ɣa tawḍem war tᵉtteggem ɛad marra tiweṣṣa inu, uca ammu i ɣa tarẓem Řɛahd inu,

16 xenni Necc ad awem ggeɣ aya: ad xawem dd-ssehwiɣ arjef d bu-deǧis d tmessi n arwaḥ nni i ɣa iteḥḥan tiṭṭawin uca ad ɛeddben řeɛmar. Ad tzarɛem zzariɛet nwem baṭeř, minzi řɛedyan nwem ad tt ccen.

17 Ad ggeɣ udem inu ḍidd nwem ařami i ɣa ttwassexsarem zzat i wudem n řɛedyan nwem uca inni kenniw icarrhen ad xawem ṣellṭen uca kenniw ad tarewřem břa ad yiři wi kenniw iraran.”   

18 “U mařa awarni man aya ɛad war ɣari tesřim, Necc ad ɣares arniɣ sebɛa n twařawin, maḥend ad kenniw webbxeɣ x ddnub nwem.

19 Necc ad arẓeɣ aɛeffar n jjehd nwem, Necc ad arreɣ ajenna nwem am wuzzař d temmurt nwem am nnḥaṣ.

20 Ad tḍeyyɛem jjehd nwem baṭeř, minzi tammurt nwem war tᵉttic ṣṣabet nnes u ticejjura n temmurt war tticent řɣiǧet.

21 Mařa temɛařam kidi uca war tᵉttexsem ad ayi tesřim, xenni Necc ad xawem dd-ssehwiɣ ɛad sebɛa n jjrayeḥ anect n ddnub nwem.

22 Ad ɣarwem dd-ssekkeɣ řewḥuc n řexřa, maḥend ad awem xeḍfen tarwa nwem, ad sshellken řebhayem nwem, uca ad ssneqṣen lɛadad nwem, ařami ibriden nwem ad dewřen d ddmani.”

23 “Mařa s man aya kenniw war ɣari dd-ttesřim, maca teqqimem tᵉttemɛařam akidi,

24 xenni uřa d Necc ad qqimeɣ ttemɛařaɣ akidwem uca ad xawem dd-ssehwiɣ ɛad sebɛa n jjrayeḥ x ddnub nwem.   

25 Ad xawem ssekkeɣ ijj n ssif nni i ɣa issekkaren antaqem n Řɛahd inu ař ɣa tᵉttwassmunem di tneddam nwem. Xenni Necc ad ssekkeɣ ṭṭaɛun di řwesṭ nwem uca kenniw ad tᵉttwasellmem deg ufus n řeɛdu nwem.

26 Xmi ɣa arẓeɣ řeɛweč n weɣrum nwem, xenni ɛecra n temɣarin ad ssenggʷent aɣrum nwem di tefqunt d ict, uca awarni i ɣa weznent aɣrum ad t i-dd-arrent uca kenniw ad t teccem, maca war tᵉttjiwinem. □  

27 Mařa ɛad s man aya war ɣari dd-tᵉttesřim, maca ad teqqimem ad temɛařam akidi,

28 xenni Necc ad xawem sɛareɣ u ad kenniw arebbiɣ, wah sebɛa n imuren Necc ad kenniw arebbiɣ di ssibbet n ddnub nwem.

29 Ad teccem aysum n iḥenjiren nwem uřa d aysum n tḥenjirin nwem ad t teccem.   

30 Ad areddǧeɣ řegɛudi mani tᵉttwehhabem ddbayeḥ nwem, ad nḍareɣ ipilaren nwem n arebbi n tfuct, ad arreɣ řxecbat nwem x řxecbat n imeyḍa n l’aṣnam nwem uca řeɛmar inu ad zzaywem iɛiff.   

31 Ad arreɣ tineddam nwem d řxarbet uca ad areddǧeɣ tizawiyyin iqeddsen nwem uca war ttexseɣ ad cemmeɣ ɛad řefwaḥet ittfuḥen nwem.

32 Wah, Necc ad areddǧeɣ tammurt uca řɛedyan nwem, inni dayes izeddɣen, ad zzayes nnxeřɛen.”

33 “Ad kenniw zuzzareɣ jar řegnus uca ad kseɣ ssif awarni awem uca tammurt nwem ad tedweř d řexřa uca tineddam nwem ad iřint d řxarbet.

34 Xenni tammurt ad xas arḍan wussan n ssebt nnes, marra ussan n wareddeǧ n temmurt, umi i ɣa tiřim di temmurt n řɛedyan nwem. Xenni ad tareyyeḥ temmurt u ad tegg tcuni x wussan n ssebt nnes.   

35 Mařa ussan n wareddeǧ ad ɣares yiři wareyyeḥ, minzi tammurt war tareyyiḥ ca deg wussan n ssebt nwem řami tuɣa kenniw tzeddɣem dinni.”

36 “Ad ggeɣ tiggʷudi deg wuřawen n yinni zzaywem i ɣa iqqimen di temmura n řɛedyan nsen, ařami řḥess n ict n tfarect i yiwi usemmiḍ ad xasen yaẓẓeř u ad ten yarr ad arewřen am mammec ittarekkwař bnadem zi ssif. Nitni ad wḍan, waxxa war xasen ittiẓẓeř ḥed.

37 Ad nqarḍen ijjen deg wenneɣni am xmi ẓrin řeqdeɛ n yijj n ssif, waxxa war xawem ittiẓẓeř ḥed. Kenniw war tzemmaren ad teqqimem tbeddem zzat i tiṭṭawin n řɛedyan nwem,

38 maca kenniw ad tᵉttwahellkem jar řegnus uca tammurt n řɛedyan nwem ad kenniw tecc.”

39 “Inni zzaywem i ɣa iqqimen ad isřawen di temmura n řɛedyan nwem di ssibbet n řmuɛṣiyyet nsen. Uřa di ssibbet n řmuɛṣiyyet n řejdud nsen ad sřawen nitni jmiɛ akidsen.

40 Maca mařa neɛmen x řmuɛṣiyyet nsen d řmuɛṣiyyet n ibabaten nsen zi ssibbet n řeɣdar nsen i zi d ayi ɣdaren uca ɛawed mmɛařan akidi

41 - uca xenni uřa d Necc mmɛařiɣ akidsen u iwyeɣ ten ɣar temmurt n řɛedyan nsen, maḥend ad taɣ uř nsen war ixtinen ad yaḍar uca ad qebřen řexřaṣ i řmuɛṣiyyet nsen -

42 xenni Necc ad xarrṣeɣ ɛawed di Řɛahd inu ak-d Yaɛqub uca ɛawed di Řɛahd inu ak-d Isḥaq uca ad xarrṣeɣ di Řɛahd inu ak-d Ibrahim uca ad xarrṣeɣ ɛawed di temmurt.

43 Tammurt ad tᵉttwajj zzaysen uca ad xas arḍan wussan n ssebt nnes umi ɣa teqqim d ict n řxarbet xmi war dayes zeddɣen ɛad, uca nitni ad řemden ad qebřen lɛiqab n řmuɛṣiyyet nsen, minzi nḍaren lfarayiḍ inu u minzi řeɛmar nsen iɛiff zi tweṣṣa inu.”

44 “Sennej i uya, aqa d man aya: mařa aqa aten di temmurt n řeɛdyan nsen, Necc war ten neṭṭareɣ ca u war ten ttɛiffiɣ ař ten ɣa teḥḥiɣ u ad mḥiɣ Řɛahd inu akidsen minzi Necc d SIDI, AREBBI nsen!   

45 Maca di ṭṭweɛ nsen ad ɛeqřeɣ x Řɛahd inu ak-d imezwura, inni nedheɣ zi temmurt n Miṣra zzat i tiṭṭawin n řegnus, maḥend ad iřiɣ d AREBBI i nitni, Necc d SIDI!”

46 Tina d tiweṣṣa d lfarayiḍ d izerfan nni igga SIDI jar as d jar ayt n Israil deg wedrar n Sina s tsexxart n Musa.

□ 

26:8 zzat i tiṭṭawin nwem - s Tɛibranit ‘zzat i wudmawen nwem’.

□ 

26:26 řeɛweč n weɣrum - s ḥarf ‘azeǧaḍ n weɣrum’.

Lwuɛud d ufekki zzaysen

27

1 Issiweř SIDI ak-d Musa, inna:

2 “Siweř ak-d ayt n Israil uca ini asen, aqa mařa ixs ḥed ad igg ijj n lwaɛd i AREBBI, ad yiři ttaman n ufekki n řeɛmur ittwassqeddsen i SIDI ɛlaḥsab řqimet i tqeddared cek.

3 Mařa řqimet i tqeddared cek aqa d řqedd n ijj n weryaz zi ɛicrin ař settin n iseggʷusa, xenni ad tiři řqimet i tqeddared xemsin ciqlu n nnuqart ɛlaḥsab ciqlu n Zzawect Iqeddsen.

4 Mařa d ict n temɣart, xenni ad tiři řqimet i tqeddared třatin ciqlu.”

5 “Uca mařa d ijj n ubřiɣ zi xemsa ař ɛicrin n iseggʷusa, xenni ad tiři řqimet i tqeddared i yijj n weryaz ɛicrin ciqlu u i yict n temɣart ɛecra ciqlu.”

6 “Mařa d ijj n uḥenjir zeg yijj n uyur ař xemsa n iseggʷusa, xenni ad tiři řqimet i tqeddared i yijj n weryaz xemsa ciqlu n nnuqart u i yict n temɣart třata ciqlu n nnuqart.”

7 “Mařa d ijj n mmis n bnadem zi settin iseggʷusa niɣ sennej, xenni, mařa netta d aryaz, ad tiři řqimet i tqeddared xemmesṭac ciqlu u mařa d tamɣart ad tiři řqimet i tqeddared ɛecra n ciqlu.”

8 “Mařa tuɣa iẓřeḍ aṭṭas u war izemmar ad iwc řqimet i tqeddared cek, xenni ad t ssbedden zzat i wudem n ukehhan uca xenni ad iqeddar ukehhan řqimet nnes. Ad t iqeddar ukehhan ɛlaḥsab min izemmar ad issmun ufus n wenni iwcin awař, ammu i t ɣa iqeddar ukehhan.”

9 “Mařa d řebhayem i zi ɣa qeddmen tawhibt i SIDI, xenni marra min zzaysen ɣa iwc netta i SIDI, ad yiři iqeddes.

10 War ittbeddiř u war ixeǧef amuddar icnan x wenni iqebḥen niɣ amuddar iqebḥen x wenni icnan. Mařa ibeddeř ɛad ict n řebhimet s ict n řebhimet nneɣni, xenni ta d tenni i x tt ibeddeř ad iřint qeddsent.

11 Mařa teǧa d ict n řebhimet texmej, war iɛeddeř ad tt qeddmen d tawhibt i SIDI, xenni ad yarr řebhimet nni ad tbedd zzat i wudem n ukehhan.

12 Akehhan ad iqeddar řqimet nnes jar min icnan d min war iḥřin. Uca am mammec i tt ɣa tqeddared cek, am ukehhan, ammu i ɣa tiři.

13 Mařa netta ixs ɛad ad tt ifdi, ad xas yarni ict n tesɣart n texmusect n řqimet i tqeddared cek.”□  

14 “Mařa ca n yijjen issqeddes taddart nnes, maḥend ad tiři tqeddes i SIDI, xenni ad iqeddar ukehhan řqimet nnes jar min icnan d min iqebḥen. Am mammec iqeddar ukehhan řqimet nnes, ammu i ɣa tiři.

15 Mařa wenni tt issqeddsen ixs ad ifdi taddart nnes, xenni netta ad xas yarni ict n tesɣart n texmusect n řqimet ittwaggen s nnuqart uca ad tiři nnes ɛawed.”

16 “Mařa ca n yijjen issqeddes i SIDI ca n tesɣart n yeyyar nni ɣares iǧan, xenni ad tqeddared řqimet nnes ɛlaḥsab zzariɛet nnes. Zzariɛet n ijj n uḥumir n imendi ad as ggen xemsin ciqlu. □  

17 Mařa tuɣa issqeddes iyyar nnes zeg useggʷas n usřiwřew, xenni ad tedweř řqimet n yeyyar tbedd ɛlaḥsab řqimet i tqeddared.

18 Mařa tuɣa issqeddes iyyar nnes awarni i useggʷas n usřiwřew, xenni akehhan ad as ihṣeb řqimet s nnuqart n iseggʷusa iqqimen ař aseggʷas n usřiwřew i dd ɣa yasen u xenni ad tiři řqimet qell x řqimet tmun i tuɣa tqeddared cek.

19 Mařa wenni issqeddsen iyyar, ixs ad t ifdi nican, xenni ad yarni ict n tesɣart n texmusect di nnuqart x řqimet i tqeddared cek uca xenni ad as yiři ɛawed.”

20 “Mařa war ixs ad ifdi iyyar nni niɣ mařa izzenz iyyar i yijj n weryaz nneɣni, xenni war izemmar ad ittwafdi ɛad yeyyar.

21 Awarni řami dd-iffeɣ deg useggʷas n usřiwřew, ad yiři iyyar iqeddes i SIDI am yijj n yeyyar ittwaḥarrmen qaɛ. Ad yiři d agřa n ukehhan.”

22 “Mařa ca n yijjen issqeddes ijj n yeyyar nni isɣa i SIDI, maca war iǧi yeyyar n wagřa nnes,

23 xenni akehhan ad as iḥseb ttaman n řqimet i tqeddared cek ař aseggʷas n usřiwřew uca netta ad ixeǧeṣ řqimet i tqeddared deg wass nni d ijj am ict n tmesřact tqeddes i SIDI.

24 Deg useggʷas n usřiwřew ad dd-iɛqeb yeyyar ɛawed i wenni x t isɣa, i wenni tuɣa ɣar teǧa temmurt d agřa.

25 Aqeddar ad yiři ɛlaḥsab ciqlu n Zzawect Iqeddsen. Ad yiři ciqlu ɛicrin jira.”  

26 “Maca amenzu, wenni ifarzen i SIDI zi řebhayem am umenzu, war iɛeddeř ad t issqeddes uřa d ijjen, niɣ d afunas i iǧa niɣ d ijjen zeg wuǧi, aqa-t i SIDI.   

27 Maca mařa tuɣa-t zeg ict n řebhimet ixemjen, izemmar ad tt ifdi ɛlaḥṣab řqimet i tqeddared cek uca ad xas yarni ict n tesɣart n texmusect. Mařa war tᵉttwafeddi, xenni ad temmenz ɛlaḥsab řqedd i tqeddared cek.”

28 “Maca uřa d ict n řḥajjet nni ittwaḥarrmen zeg ijj n weryaz i SIDI zi marra min ɣares iǧan n iwdan d řebhayem d iyyaren, war iɛeddeř ad temmenz niɣ ad tᵉttwafdi. Marra min ittwaḥarrmen, ad yiři d amqeddas qaɛ i SIDI.   

29 Marra min ittwaḥarrmen qaɛ i uteḥḥi, min ittwaḥarrmen zeg iwdan, war iɛeddeř ad ittwafdi, maca ittxeṣṣa ad ittwaneɣ nican.”

30 “Marra tiɛcuray n temmurt, zi zzariɛet n temmurt u zi řɣiǧet n tcejjura, ad iřint i SIDI, aqa atent qeddsent i SIDI.

31 Mařa ca n yijjen ixs ad ifdi ca zi řeɛcur nnes, xenni ad xas yarni ict n tesɣart di xemsa.

32 X marra tiɛcuray zeg ifunasen d tfunasin d wuǧi, zi marra min ikkin sadu uzeǧaḍ n umeksaw, ad yiři umuddar wiss ɛecra iqeddes i SIDI.

33 War iɛeddeř ad yarzu mammec tecna niɣ mammec war teḥři i teǧa, uřa war t ittbeddiř ca, maca mařa ibeddeř i-t, xenni amuddar nni d wenni zi t i ɣa ibeddeř ad iřin qeddsen. War iɛeddeř ad ittwafdi.”

34 Aqa tina d tiweṣṣa nni i zi iweṣṣa SIDI i Musa u i ayt n Israil deg wedrar n Sina.

□ 

27:13 ifdi - xzar Izhd. 78:35.

□ 

27:16 aḥumiř - ‘aḥumir’ d ijj n ‘kur’ (Ḥiz. 45:11, 14). Ijj n uḥumir niɣ ijj n kur, aqa 222 litr.

Di Řexřa

Lɛadad n řɛeskar n Israil

1

1 Issiweř SIDI ak-d Musa di řexřa n Sina, deg Uqiḍun n Umsagar, deg wass amezwaru n uyur wiss tnayen, deg useggʷas wiss tnayen awarni řami dd-ffɣen zi temmurt n Miṣra, inna:

2 “Ksim řqedd n ismawen n marra iryazen n marra tamesmunt n ayt n Israil, azeǧif azeǧif, am ttwasettfen nitni ɛlaḥsab řaǧat nsen, ɛlaḥsab tudrin n ibabaten nsen.   

3 Ittxeṣṣa cek d Harun ad tḥesbem kuř ijj di Israil zi ɛicrin n iseggʷusa sennej, marra inni dd-iffɣen ak-d řɛeskar, ɛlaḥsab tirbiɛin n řɛeskar nsen.

4 Ad awem iwc afus ijj n weryaz zi kuř taqbič, aryaz i iǧan d azeǧif n taddart n babas.

5 Aqa d ina d ismawen n yeryazen nni d awem ɣa iwcen afus:

I Rubin, Iliṣur mmis n Cadayur,

6 i Cimɛun, Calumiyil, mmis n Ṣuriycadday,

7 i Yahuda, Naḥcun, mmis n Ɛamminadab,

8 i Issakar, Natanayil, mmis n Ṣuɣar.

9 i Zabulun, Iliyab, mmis n Ḥilun,

10 i ayt n Yusuf:

i Ifrayim, Ilicamaɛ, mmis n Ammihud,

i Manassa, Jamliyil, mmis n Fadahṣur,

11 i Binyamin, Abidan mmis n Jidɛuni,

12 i Dan, Axiɛazar, mmis n Ɛammicadday,

13 i Acir, Fajɛiyil, mmis n Ɛukran,

14 i Jad, Iliyasaf, mmis n Daɛuyil,

15 i Naftali, Axiraɛ, mmis n Ɛinan.”

16 Ina tuɣa d inni ittwařaɣan zi tmesmunt, nitni d řḥukkam n tqebbař n ibabaten nsen, izeǧifen x řuřuf n Israil.

17 Ksin Musa d Harun iryazen nni tuɣa ittwarecmen s ismawen nsen

18 uca ssmunen tamesmunt marra deg wass amezwaru n uyur wiss tnayen uca nitni xebbaren jjdira nsen, ɛlaḥsab řaǧat nsen, ɛlaḥsab tudrin n ibabaten nsen, am ttwazemmemen ismawen n yinni ɣar iǧa ɛicrin n iseggʷusa sennej, azeǧif azeǧif.

19 Am mammec d as yumur SIDI i Musa, aqa iḥseb i-ten di řexřa n Sina.

20 Ayt n Rubin, amenzu n Israil: tarwa nsen - ttwasettfen ɛlaḥsab řaǧat nsen, ɛlaḥsab tudrin n ibabaten nsen - inni zzayes ittwaḥesben ɛlaḥsab ismawen nsen azeǧif azeǧif, kuř aryaz zi ɛicrin iseggʷusa sennej, marra wenni i ɣa iffɣen ak-d řɛeskar,

21 wah, inni ittwaḥesben ammu i teqbič n Rubin, tuɣa aten di setta u-rebɛin-ařef u-xemsa mya.

22 Ayt n Cimɛun: tarwa nsen - ttwasettfen ɛlaḥsab řaǧat nsen, ɛlaḥsab tudrin n ibabaten nsen - inni zzayes ittwaḥesben ɛlaḥsab lɛadad n ismawen nsen, azeǧif azeǧif, kuř aryaz zi ɛicrin iseggʷusa sennej, marra wenni i ɣa iffɣen ak-d řɛeskar,

23 wah, inni ittwaḥesben ammu i teqbič n Cimɛun tuɣa aten di tesɛa u-xemsin-ařef u-teřt-mya.

24 Ayt n Jad: tarwa nsen - ttwasettfen ɛlaḥsab řaǧat nsen, ɛlaḥsab tudrin n ibabaten nsen - inni zzayes ittwaḥesben ɛlaḥsab ismawen n marra iryazen zi ɛicrin iseggʷusa sennej, marra wenni i ɣa iffɣen ak-d řɛeskar,

25 wah, inni ittwaḥesben ammu i teqbič n Jad tuɣa aten di xemsa u-rebɛin-ařef u-setta-mya u-xemsin.

26 Ayt n Yahuda: tarwa nsen - ttwasettfen ɛlaḥsab řaǧat nsen, ɛlaḥsab tudrin n ibabaten nsen - inni zzayes ittwaḥesben ɛlaḥsab ismawen n marra iryazen zi ɛicrin iseggʷusa sennej, kuř ijjen i dd-itteffɣen ak-d řɛeskar,

27 wah, inni ittwaḥesben ammu i teqbič n Yahuda tuɣa aten di arebɛa u-sebɛin-ařef u-setta-mya.

28 Ayt n Issakar: tarwa nsen - ttwasettfen ɛlaḥsab řaǧat nsen, ɛlaḥsab tudrin n ibabaten nsen - inni zzayes ittwaḥesben ɛlaḥṣab ismawen n marra iryazen zi ɛicrin iseggʷusa sennej, marra wenni i ɣa iffɣen ak-d řɛeskar,

29 wah, inni ittwaḥesben ammu i teqbič n Issakar tuɣa aten di arebɛa u-xemsin-ařef u-arebɛa-mya.

30 Ayt n Zabulun: tarwa nsen - ttwasettfen ɛlaḥsab řaǧat nsen, ɛlaḥsab tudrin n ibabaten nsen - inni zzayes ittwaḥesben ɛlaḥsab ismawen n marra iryazen zi ɛicrin iseggʷusa sennej, marra wenni i ɣa iffɣen ak-d řɛeskar,

31 wah, inni ittwaḥesben ammu i teqbič n Zabulun tuɣa aten di sebɛa u-xemsin-ařef u-arebɛa-mya.

32 Ayt n Yusuf:

Ayt n Ifrayim: tarwa nsen - ttwasettfen ɛlaḥsab řaǧat nsen, ɛlaḥsab tudrin n ibabaten nsen, inni zzayes ittwaḥesben ɛlaḥsab ismawen n marra iryazen zi ɛicrin iseggʷusa sennej, marra wenni i ɣa iffɣen ak-d řɛeskar,

33 wah, inni ittwaḥesben ammu i teqbič n Ifrayim tuɣa aten di arebɛin-ařef u-xemsa-mya.

34 Ayt n Manassa: tarwa nsen - ttwasettfen ɛlaḥsab řaǧat nsen, ɛlaḥsab tudrin n ibabaten nsen, inni zzayes ittwaḥesben ɛlaḥsab ismawen n marra iryazen zi ɛicrin iseggʷusa sennej, marra wenni i ɣa iffɣen ak-d řɛeskar,

35 wah, inni ittwaḥesben ammu i teqbič n Manassa tuɣa aten di tnayen u-třatin-ařef u-mitayen.

36 Ayt n Binyamin: tarwa nsen - ttwasettfen ɛlaḥsab řaǧat nsen, ɛlaḥsab tudrin n ibabaten nsen, inni zzayes ittwaḥesben ɛlaḥsab ismawen n marra iryazen zi ɛicrin iseggʷusa sennej, marra wenni i ɣa iffɣen ak-d řɛeskar,

37 wah, inni ittwaḥesben ammu i teqbič n Binyamin tuɣa aten di xemsa u-třatin-ařef u-arebɛa-mya.

38 Ayt n Dan: tarwa nsen - ttwasettfen ɛlaḥsab řaǧat nsen, ɛlaḥsab tudrin n ibabaten nsen, inni zzayes ittwaḥesben ɛlaḥsab ismawen n marra iryazen zi ɛicrin iseggʷusa sennej, marra wenni i ɣa iffɣen ak-d řɛeskar,

39 wah, inni ittwaḥesben ammu i teqbič n Dan tuɣa ten di tnayen u-settin-ařef u-sebɛa-mya.

40 Ayt n Acir: tarwa nsen - ttwasettfen ɛlaḥsab řaǧat nsen, ɛlaḥsab tudrin n ibabaten nsen, inni zzayes ittwaḥesben ɛlaḥsab ismawen n marra iryazen zi ɛicrin iseggʷusa sennej, marra wenni i ɣa iffɣen ak-d řɛeskar,

41 wah, inni ittwaḥesben ammu i teqbič n Acir tuɣa ten di waḥit u-rebɛin-ařef u-xemsa-mya.

42 Ayt n Naftali: tarwa nsen - ttwasettfen ɛlaḥsab řaǧat nsen, ɛlaḥsab tudrin n ibabaten nsen, inni zzayes ittwaḥesben ɛlaḥsab ismawen n marra iryazen zi ɛicrin iseggʷusa sennej, marra wenni i ɣa iffɣen ak-d řɛeskar,

43 wah, inni ittwaḥesben ammu i teqbič n Naftali tuɣa aten di třata u-xemsin-ařef u-arebɛa-mya.

44 Ina d inni ittwaḥesben, inni ttwaḥesben s ufus n Musa d Harun d řḥukkam n Israil, tenɛac n yeryazen, ijjen weryaz i taddart n babas. □  

45 Marra inni ittwaḥesben zeg ayt n Israil - am ttwasettfen nitni ɛlaḥsab taddart n ibabaten nsen - marra inni ɣar iǧa ɛicrin n iseggʷusa sennej, kuř ijj wenni dd-itteffɣen ak-d řɛeskar,

46 wah, marra inni ittwaḥesben tuɣa aten di setta-mya u-ṭeřt-ařaf u-xemsa-mya u-xemsin.   

47 Ilawiyyen war carcen ca jar asen di řeḥsab di ṭṭweɛ n teqbič n ibabaten nsen,

48 minzi SIDI tuɣa issiweř ak-d Musa, inna:

49 “Mɣir taqbič n Lawi war tt ttᵉḥseb ca u war tt zemmi ca azeǧif azeǧif jar ayt n Israil.

50 Maca ittxeṣṣa cek s yixef nnec, ad tegged Ilawiyyen x Tzeddiɣt n Cchadet u x marra řeqcuɛ nnes u x marra min d as dd-yusin. Nitni ad arbun Tazeddiɣt ak-d řeqcuɛ nnes marra, uca ad dayes sexxaren. Ittxeṣṣa ad wten iqiḍan nsen min dd-innḍen i Tzeddiɣt.

51 Mařa ad tᵉttwafsi Tzeddiɣt, ad tt hedmen Ilawiyyen uca mařa tiweḍ Tzeddiɣt ɣar řmargeh aneḍfar, xenni ad tt ssbedden Ilawiyyen ɛawed. Mařa dd-iqarreb ca n ubarrani, xenni netta ad ittwaneɣ.

52 Ayt n Israil ad wten iqiḍan n řmargeḥ nsen, kuř ijj ɣar tɛeǧant nnes, am ttwasettfen nitni ɛlaḥsab tirbiɛin n řɛeskar nsen.

53 Ilawiyyen ad wten iqiḍan nsen ɣar kuř jjihet n Tzeddiɣt n Cchadet, ḥima war ittiři uduqqez n weɣḍab x tmesmunt n ayt n Israil. Ittxeṣṣa i Ilawiyyen ad ḥḍan x Tzeddiɣt n Cchadet.”

54 Uca ggin ayt n Israil s marra min yumur SIDI i Musa, wah, ammu i-t ggin.

□ 

1:44 taddart n babas - ixs ad yini ‘raǧ i dd-itteffɣen zeg ict n tbabat ak-d twacunin i dayes d jjiřat nnes’.

Asettef n tqebbař

2

1 Issiweř SIDI ak-d Musa d Harun, inna:

2 “Ayt n Israil ad wten iqiḍan nsen kuř ijj ɣar tɛeǧant nnes, ɣar řeɛřamat n taddart n ibabaten nsen. Ad wten iqiḍan nsen cwayt ɣar řaggʷaj ɣar marra iɣezdisen n Uqiḍun n Umsagar.”

3 Inni iǧan sadu n tɛeǧant n řmargeḥ n řɛeskar n Yahuda ad wten iqiḍan nsen, am ttwasettfen nitni ɛlaḥsab tirbiɛin n řɛeskar nsen ɣar ccarq, ɣar manis dd-tneqqar tfuct. Naḥcun, mmis n Ɛamminadab, ad yiři d řḥakem n ayt n Yahuda.

4 Inni ittwaḥesben i řɛeskar nnes, tuɣa aten di arebɛa u-sebɛin-ařef u-setta-mya.

5 Zzates ad tewwet teqbič n Issakar iqiḍan nnes. Natanayil, mmis n Ṣuɣar, ad yiři d řḥakem n ayt n Issakar.

6 Inni ittwaḥesben i řɛeskar nnes, tuɣa aten di arebɛa u-xemsin-ařef u-arebɛa-mya.

7 Xenni taqbič n Zabulun. Iliyab, mmis n Hilun, ad yiři d řḥakem n ayt n Zabulun.

8 Inni ittwaḥesben i řɛeskar nnes, tuɣa aten di sebɛa u-xemsin-ařef u-arebɛa-mya.

9 Inni ittwaḥesben i řmargeḥ n řɛeskar n Yahuda tuɣa aten marra jmiɛ di mya u-setta u-tmanin-ařef u-arebɛa-mya n yeryazen, ttwasettfen ɛlaḥsab tirbiɛin n řɛeskar nsen. Nitni ad fesyen iqiḍan nsen amezwaru.

10 Ɣar ljanub ad tiři tɛeǧant n řmargeḥ n řɛeskar n Rubin. Nitni ad iřin ttwasettfen ɛlaḥsab tirbiɛin n řɛeskar nsen. Iliṣur, mmis n Cadayyur, ad yiři d řḥakem n ayt n Rubin. □  

11 Inni ittwaḥesben i řɛeskar nnes, tuɣa aten di setta u-rebɛin-ařef u-xemsa-mya.

12 Zzates ad tewwet teqbič n Cimɛun iqiḍan nnes. Calumiyil, mmis n Ṣuriycadday, ad yiři d řḥakem n ayt n Cimɛun.

13 Inni ittwaḥesben i řɛeskar nnes, tuɣa aten di tesɛa u-xemsin-ařef u-teřt-mya.

14 Xenni taqbič n Jad. Ilyasaf, mmis n Raɛuyil, ad yiři d řḥakem n ayt n Jad.

15 Inni ittwaḥesben i řɛeskar nnes, tuɣa aten di xemsa u-rebɛin-ařef u-setta-mya u-xemsin.

16 Inni ittwaḥesben i řmargeḥ n řɛeskar n Rubin, tuɣa aten marra di mya u-waḥit u-xemsin-ařef u-arebɛa-mya u-xemsin n yeryazen, ttwasettfen ɛlaḥsab tirbiɛin n řɛeskar nsen. Nitni ad fesyen iqiḍan nsen wiss tnayen.

17 Xenni ad ittwafsi Uqiḍun n Umsagar ak-d řmargeḥ n Ilawiyyen, di řwesṭ n marra řɛeskar. Am mammec ɣa wten iqiḍan nsen, ammu ittxeṣṣa ad mmuṭṭiyen ɛawed, kuř ijj deg wemcan nnes, am ttwasettfen nitni ɛlaḥsab tiɛeǧanin nsen.

18 Ɣar řɣarb ad tiři tɛeǧant n řmargeḥ n řɛeskar n Ifrayim. Nitni ad iřin ttwasettfen ɛlaḥsab tirbiɛin n řɛeskar nsen. Ilicamaɛ, mmis n Ɛammihud, ad yiři d řḥakem n ayt n Ifrayim.

19 Inni ittwaḥesben i řɛeskar nnes, tuɣa aten di arebɛin-ařef u-xemsa-mya.

20 Zzates ad tiři teqbič n Manassa. Jamliyil, mmis n Fadahṣur ad yiři d řḥakem n ayt n Manassa.

21 Inni ittwaḥesben i řɛeskar nnes, tuɣa aten di tnayen u-třatin-ařef u-mitayn.

22 Xenni taqbič n Binyamin. Abidan, mmis n Jidɛuni, ad yiři d řeḥkam n ayt n Binyamin.

23 Inni ittwaḥesben i řɛeskar nnes, tuɣa aten di xemsa u-ṭřatin-ařef u-arebɛa-mya.

24 Inni ittwaḥesben i řmargeḥ n řɛeskar n Ifrayim, tuɣa aten di mya u-tmenya-ařef u-mya n yeryazen, ttwasettfen ɛlaḥsab tirbiɛin n řɛeskar nsen. Nitni ad fesyen iqiḍan nsen wiss třata.

25 Ɣar ccmal ad tiři tɛeǧant n řmargeḥ n řɛeskar n Dan. Nitni ad iřin ttwasettfen ɛlaḥsab tirbiɛin n řɛeskar nsen. Axiɛazar, mmis n Ɛammicadday, ad yiři d řḥakem n ayt n Dan.

26 Inni ittwaḥesben i řɛeskar nnes, tuɣa aten di tnayen u-settin-ařef u-sebɛa-mya.

27 Zzates ad tewwet teqbič n Acir iqiḍan nnes. Fajɛiyil, mmis n Ɛukran, ad yiři d řḥakem n ayt n Acir.

28 Inni ittwaḥesben i řɛeskar nnes, tuɣa aten di waḥit u-rebɛin-ařef u-xemsa-mya.

29 Xenni taqbič n Naftali. Axiraɛ, mmis n Ɛinan, ad yiři d řḥakem n ayt n Naftali.

30 Inni ittwaḥesben i řɛeskar nnes, tuɣa aten di třata u-xemsin-ařef u-arebɛa-mya.

31 Inni ittwaḥesben i řmargeḥ n řɛeskar n Dan, tuɣa aten di mya u-sebɛa u-xemsin-ařef u-setta-mya n yeryazen. Nitni ad fesyen iqiḍan nsen d aneggaru, am ttwasettfen nitni ɛlaḥsab tiɛeǧanin nsen.

32 Ina d inni ittwaḥesben n ayt n Israil, am ttwasettfen nitni ɛlaḥsab taddart n ibabaten nsen. Marra inni ittwaḥesben di řemrageḥ n řɛeskar, am ttwasettfen nitni ɛlaḥsab tirbiɛin n řɛeskar nsen, tuɣa aten di setta-mya u-teřt-ařaf u-xemsa-mya u-xemsin n yeryazen.”   

33 Ilawiyyen jar ayt n Israil war ttwaḥesben ca, nican am mammec d as yumur SIDI i Musa.   

34 Uca ggin ayt n Israil am mammec marra min d as yumur SIDI i Musa: am mammec wtin iqiḍan nsen s usettef ɣar tɛeǧanin nsen, ammu i ɣa fesyen iqiḍan nsen ɛawed, kuř ijjen ittwasettef ɛlaḥsab řaǧat nnes, ɣar taddart n ibabaten nnes.

□ 

2:10 ɣar uẓeřmaḍ - niɣ ‘ɣar ljanub’.

Ayt n Harun

3

1 Aqa ina d tarwa n Harun d Musa deg wussan nni issiweř SIDI ak-d Musa x wedrar n Sina.

2 Aqa ina d ismawen n warraw n Harun: Nadab d amenzu, xenni Abihu, Aliɛazar d Itamar.   

3 Aqa ina d ismawen n warraw n Harun, ikehhanen inni ittwadehnen u inni ittwařeqqmen am yikehhanen.

4 Maca Nadab d Abihu mmuten zzat i wudem n SIDI, umi qeddmen timessi tařɣibt zzat i wudem n SIDI di řexřa n Sina. War tuɣi ɣarsen arraw. S uya tuɣa Aliɛazar d Itamar sexxaren am ukehhan zzat i wudem n babatsen Harun.   

Tasexxart n ayt n Lawi

5 Issiweř SIDI ak-d Musa, inna:

6 “Sqarreb-dd taqbič n Lawi uca egg i-ten zzat i wudem n ukehhan Harun, ḥima ad xas sexxaren.   

7 Ejj i-ten ad řhan tasexxart nnes d tsexxart n marra tamesmunt zzat i Uqiḍun n Umsagar, maḥend ad kemmřen řxedmet n Tzeddiɣt.

8 Ad ḥḍan x marra řeqcuɛ n Uqiḍun n Umsagar uca ad ṭṭfen aḥeṭṭu n ayt n Israil maḥend ad sexxaren di tsexxart n Tzeddiɣt.

9 Cek ad tewced Ilawiyyen i Harun u i warrawen nnes. Aqa d yina i d as immewcen i netta waha zeg ayt n Israil.

10 Ad třeqqmed Harun d warraw nnes maḥend ad ḥḍan x tukehhant. Abarrani nni i dd ɣa iqarrben ad ittwaneɣ.”

11 Issiweř SIDI ak-d Musa, inna:

12 “Xzar, Necc ksiɣ Ilawiyyen zi řwesṭ n ayt n Israil deg wemcan n imenza, marra inni yarezmen řemřawet d amezwaru jar ayt n Israil. Ilawiyyen ad iřin inu,   

13 minzi kuř amenzu aqa inu. Deg wass min di wtiɣ marra imenza di temmurt n Miṣra, aqa ssqeddseɣ i Yixef inu marra imenza di Israil, zi bnadem ař řmař. Nitni ad iřin inu, Necc d SIDI!”   

Řqedd n Ilawiyyen

14 Issiweř SIDI ak-d Musa di řexřa n Sina, inna:

15 “Ḥseb ayt n Lawi, am ttwasettfen nitni ɛlaḥsab tudrin n ibabaten nsen, ɛlaḥsab řaǧat nsen. Marra iwetman nni iǧan d ijj n uyur sennej, ad ten teḥseb.”

16 Uca Musa iḥseb i-ten x řumur n SIDI, am mammec d as iweṣṣa.

17 Tuɣa ina d ayt n Lawi ak-d ismawen nsen: Jarcun, d Qahat d Marari.   

18 Tuɣa ina d ismawen n ayt n Jarcun, ɛlaḥsab řaǧat nsen: Libni d Cimɛi.

19 Ayt n Qahat, ɛlaḥsab řaǧat nsen: Ɛamram d Yiṣhar d Ḥabrun d Ɛuzziyil.

20 Ayt n Marari, ɛlaḥsab řaǧat nsen: Maḥli d Muci. Tuɣa ina d řaǧat n Ilawiyyen, ttwasettfen ɛlaḥsab tudrin n ibabaten nsen.

21 Ɣar Jarcun tuɣa teǧa řaǧ n Ilibniyyen d řaǧ n Icimɛiyyen. Tuɣa tina d řaǧat n Ijarcuniyyen.

22 Řqedd n yinni zzaysen ittwaḥesben, n marra iwetman zeg ijj n uyur sennej, aqa řqedd nni n yinni zzaysen ittwaḥesben tuɣa di sebɛa-ařaf u-xemsa-mya.

23 Wtint řaǧat n Ijarcuniyyen iqiḍan nsen ɣar ḍeffar n Tzeddiɣt, ɣar řɣarb.

24 Tuɣa Ilyasaf, mmis n Layil, d řḥakem n taddart n babatsen n Ijarcuniyyen.

25 Zi jjihet n Uqiḍun n Umsagar ḥḍan ayt n Jarcun x Tzeddiɣt, x Uqiḍun ak-d tseqqafin nnes, x warwaq ɣar wadaf n Uqiḍun n Umsagar,

26 x řizarat n řemraḥ d warwaq ɣar wadaf n řemraḥ i zi tᵉttwanneḍ Tzeddiɣt d uɛalṭar, u x ifiřan nnes, uřa x marra min dd-ittasen ak-d tsexxart nni.

27 Zi Qahat tuɣa iqqarṣ-dd řaǧ n Iɛamramiyyen d řaǧ n Iṣhariyyen d řaǧ n Iḥibruniyyen d řaǧ n Iɛaziyiliyyen. Tuɣa tina d řaǧat n Iqahatiyyen.

28 Tuɣa řqedd n marra iwetman zeg ijj n uyur sennej temn-ařaf u-setta-mya. Nitni ḥḍan x Zzawect Iqeddsen.

29 Wtint řaǧat n ayt n Qahat iqiḍan nsen ɣar uɣezdis n Tzeddiɣt, ɣar ljanub.

30 Iliṣafan, mmis n Ɛuzziyil, tuɣa d řḥakem n taddart n babatsen n řaǧat n Iquhatiyyen.

31 Nitni tuɣa ḥeṭṭan x Ttabut d tzewḍa d řqendiř d iɛalṭaren u x řeqcuɛ n Zzawect Iqeddsen i ssxedmen u x uřeḥḥaf, wah, x marra i dd-ittasen ak-d tsexxart nni.

32 Tuɣa Aliɛazar, mmis n ukehhan Harun, d řḥakem amezwaru qaɛ x marra řḥukkam n Lawi. Netta iṭṭef acbar x yinni tuɣa iḥeṭṭan x Zzawect Iqeddsen.

33 Zi Marari tuɣa iqqarṣ řaǧ n Imaḥliyyen d řaǧ n Imuciyyen. Tuɣa tina d řaǧat n Marari.

34 Tuɣa řqedd n yinni zzaysen ittwaḥesben, n marra iwetman zeg ijj n uyur sennej, di setta-ařaf u-mitayn.

35 Tuɣa Suriyil, mmis n Abixayil, d řḥakem n taddart n babatsen n řaǧat n Marari. Nitni wtin iqiḍan nsen ɣar uɣezdis n Tzeddiɣt, ɣar ccamal.

36 Ayt n Marari tuɣa tᵉṭṭfen acbar maḥend ad wcen taynit i marra tifeřwin n Tzeddiɣt, i tḥenya n uɛarreḍ, i ipilaren nnes, i tyarsawin nnes u i marra řeqcuɛ nnes, wah. i marra min dd-ittasen ak-d tsexxart nni,

37 uřa i ipilaren nni dd-innḍen i řemraḥ ak-d tyarsawin nsen d řewtad nsen d ifiřan nsen.

38 Musa d Harun ak-d warraw nnes wtin iqiḍan nsen zzat i wudem n Tzeddiɣt, zzat i wudem n Uqiḍun n Umsagar, ɣar ccarq manis dd-tneqqar tfuct. Nitni ḥḍan x Zzawect Iqeddsen di ṭṭweɛ n ayt n Israil. Abarrani nni dd-iqarrben, tuɣa ittxeṣṣa ad ittwaneɣ.   

39 Marra inni ittwaḥesben n Ilawiyyen, inni iḥseb Musa ak-d Harun ɛlaḥsab řumur n SIDI, am ttwasettfen nitni ɛlaḥsab řaǧat nsen, marra iwetman zeg ijj n uyur sennej, tuɣa aten di tnayen u-ɛicrin-ařef.

40 Inna SIDI i Musa: “Ḥseb marra imenza n iwetman n ayt n Israil, zeg ijj n uyur sennej, uca ksi řqedd n ismawen nsen.

41 Ad teksid Ilawiyyen i Necc - Necc d SIDI! - deg wemcan n marra imenza jar ayt n Israil uřa d řebhayem n Ilawiyyen deg wemcan n marra imenza jar řebhayem n ayt n Israil.”

42 Uca iḥseb Musa marra imenza jar ayt n Israil am mammec d as yumur SIDI.

43 Řqedd n ismawen n marra imenza iwetman n ijj n uyur sennej, n yinni zzaysen ittwaḥesben, tuɣa aten di tnayen u-ɛicrin-ařef u-mitayn u-třata u-sebɛin.

44 Issiweř SIDI ak-d Musa, inna:

45 “Ksi Ilawiyyen deg wemcan n marra imenza jar ayt n Israil uřa d řebhayem n Ilawiyyen deg wemcan n řebhayem nsen, minzi Ilawiyyen ad iřin inu. Aqa Necc d SIDI.

46 Zi jjihet n mitayen u-třata u-sebɛin, inni ittxeṣṣa ad ttwafdin, maɣar nitni qqimen sennej i Ilawiyyen n imenza n ayt n Israil,

47 ittxeṣṣa ad teksid xemsa ciqlu i kuř ijj n uzeǧif. Ad t teksid anect n ciqlu n Zzawect Iqeddsen. Ciqlu wanita aqa dayes ɛicrin jira.   

48 Ad tewced nnuqart nni i Harun u i warraw nnes, aqa-tt i ttaman n ufekki n yinni iqqimen sennej i řqedd n Ilawiyyen.”

49 Xenni iksi Musa nnuqart n ttaman n ufekki n yinni iqqimen sennej n yinni ittwafdin s Ilawiyyen.

50 Uca iṭṭef nnuqart nni zeg imenza n ayt n Israil: ařef u-teřt-mya u-xemsa u-settin ciqlu, ɛlaḥsab ciqlu n Zzawect Iqeddsen.

51 U Musa iwca nnuqart n yinni iwcin ttaman n ufekki i Harun u i warraw nnes, ɛlaḥsab awař n uqemmum n SIDI, am mammec d as yumur SIDI i Musa.

Tasexxart n Iqahatiyyen

4

1 Issiweř SIDI ak-d Musa d Harun, inna:

2 “Ḥseb ayt n Qahat azeǧif azeǧif jar ayt n Lawi, am ttwasettfen nitni ɛlaḥsab řaǧat nsen, ɛlaḥsab tudrin n ibabaten nsen,

3 zi třatin n iseggʷusa sennej ař xemsin n iseggʷusa, marra wenni i ɣa yadfen ɣar řɛeskar maḥend ad yegg řxedmet deg Uqiḍun n Umsagar.

4 D ta i ɣa yiřin d tasexxart n ayt n Qahat deg Uqiḍun n Umsagar: aḥeṭṭu x Weqdas x Uqeddas.

5 Xmi dd ɣa fesyen řmargeḥ, ad dd-yas Harun d warraw nnes uca ad kksen ařeḥḥaf i iǧan i dduri uca ad zzayes ssduryen Ttabut n Cchadet.

6 Ittxeṣṣa ad xas ggen ijj n dduri n iřmawen n ddenfiřat uca ad xas bezzɛen ijj n dduri marra d adeḥmi uca ad as ggen iɛumad nnes i tarebbut.

7 Ad bezzɛen ict n tjartiřṭ tadeḥmit x tzewḍa i weɣrum n wescan uca ad xas ggen ṭṭbaṣi, tiɣenjayin d řkisan d iɣarrafen s inni i ɣa kebben. Uca ittxeṣṣa ad xas yiři weɣrum n řebda.   

8 Awarni uya ad xas bezzɛen ijj n dduri azeggʷaɣ iḥedqen uca ad tt dřen ɛawed s ijj n dduri n iřmawen n ddenfiřat uca ad as ggen iɛumad nnes i tarebbut.

9 Xenni ad ksin ict n tjartiřt tadeḥmanit uca ad zzayes dřen řqendiř i tfawt uřa d řefnarat nnes d tjeqqaḍin n teftič nnes d tmejmarin nnes d marra řeqcuɛ nnes i zzect di ṭṭweɛ n tsexxart i řqendiř.   

10 Ad ggen řqendiř-a d marra řeqcuɛ nnes deg ijj n dduri n iřmawen n ddenfiřat uca ad t ssarsen x ǧuḥ n tkessit.

11 Ad bezzɛen ijj n dduri adeḥmani x uɛalṭar n řebxur uca ad t dřen ɛawed s yijj n dduri n iřmawen n ddenfiřat uca ad as ggen iɛumad nnes i tarebbut.

12 Uca ad ksin marra řeqcuɛ i tsexxart i ssxeddmen di Zzawect Iqeddsen uca ad ten ggen deg ijj n dduri adeḥmani uca ad t dřen s yijj n dduri n iřmawen n ddenfiřat, xenni ad ssarsen aya x ǧuḥ n tkessit.

13 Ad kksen min iqqimen n tadunt n uɛalṭar uca ad xas bezzɛen ict n tjartiřt tarjuwanit.

14 Ad xas ssarsen marra řeqcuɛ i ssxedmen i tsexxart: timejmarin, furcayat, iɣenjayen, ṭṭawyat i urucci d marra dduzan n uɛalṭar. Tiwwa nnes ad bezzɛen ijj n dduri n iřmawen n ddenfiřat uca ad as ggen iɛumad nnes i tarebbut.

15 Xmi ɣa ikemmeř Harun d warraw nnes dduri n Zzawect Iqeddsen d marra řeqcuɛ n Zzawect Iqeddsen xmi ɣa fesyen iqiḍan n řmargeḥ n řɛeskar, xenni ad dd-asen warraw n Quhat ḥima ad arbun marra, maca ittxeṣṣa war ttḥidin min iǧan iqeddsen, minzi mařa lla ad mmten. Man aya d min ittxeṣṣa ad arbun warraw n Qahat di tmesřact n Uqiḍun n Umsagar.

16 Aliɛazar, mmis n ukehhan Harun, ad iṭṭef acbar x zzect i tfawt d řebxur ittfuḥen d tewhibt n řɣiǧet n řebda d zzect i wedhan, wah, Harun ad iṭṭef acbar x Tzeddiɣt marra u x marra min dayes, řa x min iǧan di Zzawect Iqeddsen uřa x řeqcuɛ nnes.”   

17 Issiweř SIDI ak-d Musa d Harun, inna:

18 “Ɣarwem ad tqeḍɛem taqbič n řaǧat n Iqahatiyyen zi řwesṭ n Ilawiyyen.

19 Ggem kisen ammu ḥima ad ddaren, war ttmettin xmi dd ɣa qarrben ɣar Weqdas x Uqeddas: ittxeṣṣa as i Harun d warraw nnes ad dd-adfen uca ad ggen kuř aryaz di řxedmet nnes u di ddqeř i ittxeṣṣa ad yarbu.

20 War iɛeddeř ad adfen maḥend ad ẓaren Zzawect Iqeddsen, mɣir i yict n wermac n wabřiwen waha, maɣar xenni ad mmten.”

Tasexxart n Ijarcuniyyen

21 Issiweř SIDI ak-d Musa, inna:

22 “Ḥseb ɛawed ayt n Jarcun azeǧif azeǧif, am ttwasettfen nitni ɛlaḥsab tudrin n ibabaten nsen, ɛlaḥsab řaǧat nsen.

23 Ad ten tḥesbed zi třatin n iseggʷusa sennej, ař xemsin n iseggʷusa, kuř ijj i ɣa yadfen ɣar řɛeskar ḥima ad yegg tasexxart deg Uqiḍun n Umsagar.

24 D ta d tasexxart n řaǧat n Jarcun di tmesřact n tsexxart d tarebbut.

25 Ad arbun tijartiřin n Tzeddiɣt d Uqiḍun n Umsagar: taseqqaft nnes d tseqqaft nnes n iřmawen n ddenfiřat nni i ɣa yiřin tiwwa nnes, d warwaq n wadaf n Uqiḍun n Umsagar,

26 d řizarat n řemraḥ d arwaq i tewwart n wadaf ɣar řemraḥ i dd-innḍen i Tzeddiɣt d uɛalṭar d marra ifiřan nsen d marra řeqcuɛ i dd-ittasen ak-d tsexxart nsen u marra min d as ṣennɛen, d man aya ad tiři řxedmet nsen.

27 Marra řxedmet n ayt n Jarcun di tmesřact n marra tarebbut d marra tasexxart nsen, ad tiři ɛlaḥsab řumur n Harun d warraw nnes. Ittxeṣṣa awem ad ten tessecnem s uḥeṭṭu marra min ittxeṣṣa ad arbun.

28 Ta d tasexxart n řaǧat n ayt n Jarcun deg Uqiḍun n Umsagar. Nitni ad ksin amnus i uya sadu ufus n Itamar, mmis n Harun, akehhan.

Tasexxart n Ayt n Marari

29 Ad tḥesbed ayt n Marari, am ttwasettfen nitni ɛlaḥsab řaǧat nsen, ɛlaḥsab tudrin n ibabaten nsen.

30 Ad ten tḥesbed zi třatin n iseggʷusa sennej, ař xemsin n iseggʷusa, marra wenni i ɣa yadfen ɣar řɛeskar maḥend ad isexxar di tsexxart n Uqiḍun n Umsagar.

31 D ta d tasɣart nsen di trebbut ɣar marra tasexxart nsen deg Uqiḍun n Umsagar: tifeřwin n Tzeddiɣt d tḥenya n uɛarreḍ d ipilaren nnes d tyarsawin nnes,

32 d ipilaren n řemraḥ i d as dd-innḍen ak-d tyarsawin nsen d řewtad nsen d iseɣwan nsen, aqa d ta d tasɣart nsen di trebbut n marra řeqcuɛ nsen u di marra tasexxart i dd-ittasen ak-d marra man aya. Řeqcuɛ i ittxeṣṣa ad ten arbun, ittxeṣṣa kenniw ad ten tzemmed s ismawen nsen.

33 D ta d tasexxart n řaǧat n ayt n Marari ɣar marra tasexxart nsen deg Uqiḍun n Umsagar sadu ufus n Itamar, mmis n Harun, akehhan.”

Imsexxaren n Ilawiyyen

34 Musa d Harun d řḥukkam n tmesmunt ḥesben ayt n Qahat, am ttwasettfen nitni ɛlaḥsab řaǧat nsen u ɛlaḥsab tudrin n ibabaten nsen,

35 zeg wenni ɣar iǧa třatin n iseggʷusa sennej, ař wenni ɣar iǧa xemsin n iseggʷusa, kuř ijj i ɣa yadfen maḥend ad isexxar deg Uqiḍun n Umsagar.

36 Inni zzaysen ittwaḥesben, am ttwasettfen nitni ɛlaḥsab řaǧat nsen, tuɣa aten di ařfayen u-sebɛa-mya u-xemsin.

37 Ina d inni ittwaḥesben zi řaǧat n Iqahatiyyen, marra wi ittsexxaren deg Uqiḍun n Umsagar, inni ḥesben Musa d Harun x řumur n SIDI sadu ufus n Musa.

38 Inni ittwaḥesben zeg ayt n Jarcun, am ttwasettfen nitni ɛlaḥsab řaǧat nsen u ɛlaḥsab tudrin n ibabaten nsen,

39 zeg wenni ɣar iǧa třatin n iseggʷusa sennej, ař wenni ɣar iǧa xemsin n iseggʷusa, kuř ijj i ɣa yadfen maḥend ad isexxar deg Uqiḍun n Umsagar,

40 aqa inni zzaysen ittwaḥesben, am ttwasettfen nitni ɛlaḥsab řaǧat nsen, ɛlaḥsab tudrin n ibabaten nsen, tuɣa aten di ařfayen u-setta-mya u-třatin,

41 Ina d inni ittwaḥesben n řaǧat n ayt n Jarcun, marra wi ittsexxaren deg Uqiḍun n Umsagar, inni ḥesben Musa d Harun x řumur n SIDI.

42 Ina d inni ittwaḥesben n řaǧat n ayt n Marari, am ttwasettfen nitni ɛlaḥsab řaǧat nsen, ɛlaḥsab tudrin n ibabaten nsen,

43 zeg wenni ɣar iǧa třatin n iseggʷusa sennej, ař wenni ɣar iǧa xemsin n iseggʷusa, kuř ijj i ɣa yadfen di řɛeskar maḥend ad isexxar deg Uqiḍun n Umsagar,

44 aqa inni zzaysen ittwaḥesben, am ttwasettfen nitni ɛlaḥsab řaǧat nsen, tuɣa aten di teřt-ařaf u-mitayen.

45 Ina d inni ittwaḥesben n řaǧat n Marari, inni ḥesben Musa d Harun x řumur n SIDI sadu ufus n Musa.

46 Marra inni ittwaḥesben, inni ḥesben Musa d Harun d řḥukkam n Israil zeg Ilawiyyen, am ttwasettfen nitni ɛlaḥsab řaǧat nsen u ɛlaḥsab tudrin n ibabaten nsen,

47 zeg wenni ɣar iǧa třatin n iseggʷusa sennej ař wenni ɣar iǧa xemsin n iseggʷusa, marra wenni i ɣa yadfen maḥend ad igg řxedmet n tsexxart u řxedmet n trebbut n ddquřat deg Uqiḍun n Umsagar,

48 aqa inni zzaysen ittwaḥesben tuɣa aten di temn-ařaf u-xemsa-mya u-tmanin.

49 Nitni ttwaḥesben x řumur n SIDI sadu ufus n Musa, kuř aryaz ittwařeqqem di tsexxart nnes u x ddqeř nnes. Nitni ttwaḥesben zzayes am mammec d as yumur SIDI i Musa.

Izerfan nneɣni

5

1 Issiweř SIDI ak-d Musa, inna:

2 “Umur ayt n Israil ad ssuffɣen marra ayt n řbarṣ zi řmargeḥ n řɛeskar, uřa d marra inni ɣar iǧa useyyeř d marra inni ittwassxemjen zeg ict n řxecbet.   

3 Ad ten tessuffɣem, am yeryazen am temɣarin. Kenniw ad ten tessuffɣem barra i řmargeḥ n řɛeskar ḥima war ssxemmajen řemrageḥ nsen mani zeddɣeɣ Necc di řwesṭ nsen.”

4 Uca ggin ayt n Israil ammu. Nitni ssuffɣen ten barra i řmargeḥ n řɛeskar. Ayt n Israil ggin am mammec i inna SIDI i Musa.

5 Issiweř SIDI ak-d Musa, inna:

6 “Siweř ak-d ayt n Israil: ‘Mařa ijj n weryaz niɣ ict n temɣart i iggin ca n ddenb n bnadem i zi iɣdar di SIDI, xenni ad yiři řeɛmar nni d bu-umarwas.   

7 Ad neɛmen x ddenb nsen i ggin. Netta ad ixeǧeṣ amarwas nnes marra u ad as yarni ict n tesɣart texmusect uca ad iwc aya i wenni idewřen itturs as netta.   

8 Maca mařa war din iǧi umefdi i weryaz nni, maḥend ad as ixeǧeṣ amarwas, xenni ad yiři umarwas, i ittxeṣṣa ad ixeǧeṣ i SIDI, i ukehhan, ak-d d icarri n weṣřaḥ i zzayes t ɣa isseṣřeḥ. □    

9 Kuř tawhibt nni ssgeɛɛden ayt n Israil n tewhibin iqeddsen nni dd-ittawyen ɣar ukehhan ad tiři nnes.

10 Marra tiwhibin iqeddsen n ca n weryaz ad iřint i netta, min ma i ɣa iwc ijj n weryaz i ukehhan, d man aya ad yiři i netta.’ ”   

Azerf x tusmi

11 Issiweř SIDI ak-d Musa, inna:

12 “Siweř ak-d ayt n Israil uca ini asen: ‘Mařa tamɣart n ca n weryaz teffeɣ u teɣdar i-t,

13 u ca n weryaz issen i-tt, uca man aya innufaren i tiṭṭawin n weryaz nnes u nettat tessnuffar i-t uca ammu tessexmej ixef nnes u war din wi xas ɣa icehden u nettat ɛemmarṣ war tᵉttwaṭṭef,

14 uca xenni yusa-dd xas buḥbeř n tusmi uca yusem x temɣart nnes umi nettat tᵉttwassexmej, niɣ yusa-dd xas buḥbeř n tusmi uca yusem x temɣart nnes umi nettat war tᵉttwassexmij ca,

15 xenni aryaz ad yawi tamɣart nnes ɣar ukehhan uca ad yawi tawhibt nnes i nettat, aqa-tt d taɛcart n ijj n ifa n waren n imendi. War xas ifarreɣ zzect niɣ ad xas issars jjawi, minzi aqa-tt d tawhibt n řɣiǧet di ssibbet n tusmi, ict n tewhibt n řɣiǧet i řidaret, tenni dd ɣa yawyen axarreṣ di řmuɛṣiyyet.

16 Ad tt-i-dd-issqarreb ukehhan uca ad tt issars zzat i wudem n SIDI.

17 Ad iksi ukehhan aman iqeddsen deg ict n řqecɛet n třaxt uca ad iksi ca zeg ucař i iǧan di temmurt n Tzeddiɣt, ad yegg aya deg waman.

18 Xenni ad igg ukehhan tamɣart nni zzat i wudem n SIDI, ad ifekk acuwwaf n uzeǧif n temɣart uca ad igg tawhibt n řɣiǧet i řidaret deg ifassen nnes, aqa d tawhibt n řɣiǧet n tusmi. Akehhan ad iṭṭef deg ufus nnes aman imerzagen nni dd-ittawyen nneɛřet.

19 Akehhan ad tt yejj ad tejjaǧ uca ad yini i temɣart: Mařa war kim iṭṭiṣ ḥed u war tewḍid zeg weryaz nnem di texmuji, aqa ad tiřid tᵉttwaṣfid zeg waman-a imerzagen inni dd-ittawyen nneɛřet.

20 Maca uct xam, mařa tewḍid zeg weryaz nnem uca tᵉttwassxemjed uca ijj n weryaz mɣir aryaz nnem iṭṭeṣ akim!

21 Xenni ad yejj ukehhan tamɣart ad tejjaǧ tajaǧit n nneɛřet. Ad yini ukehhan i temɣart: SIDI ad cem yarr d ijj n umedya n nneɛřet-a d tjaǧit-a di řwesṭ n řgens nnem, xmi ɣa yejj SIDI ad iwḍa umeṣṣaḍ nnem uca ad yarr aɛeddis nnem yuff,

22 uca aman-a i dd-ittawyen nneɛřet ad adfen ɣar wadan nnem maḥend ad ssuffen aɛeddis nnem uca ad ssɣeḍřen ameṣṣaḍ nnem! Uca ad tini temɣart: Amin Amin!

23 Ad yari ukehhan nnɛaři-ya x ict n tewriqt ittwannḍen uca xenni ad tent imḥa deg waman imerzagen.

24 Ad iwc aman imerzagen i dd-ittawyen nneɛřet i temɣart u nettat ad tsu ařami aman i dd-ittawyen nneɛřet ad dayes adfen daxeř uca ad dewřen d imerzagen.

25 Akehhan ad iksi tawhibt n řɣiǧet n tusmi zeg ufus n temɣart uca ad issenhezz tawhibt n řɣiǧet zzat i wudem n SIDI uca ad tt-i-dd issqarreb ɣar uɛalṭar.

26 Ad iksi ukehhan ijj n wuru zi tewhibt n řɣiǧet, aqa-tt d tawhibt n řidaret, uca ad issbexxar aya x uɛalṭar uca xenni ad iwc aman i temɣart ad tsu.

27 Mařa iwca as aman ad tsu, xenni, mařa tᵉttwassexmej uca nettat teɣdar aryaz nnes, aman i dd-ittawyen nneɛřet ad dayes dewřen d imerzagen uca aɛeddis nnes ad yuff uca ameṣṣaḍ nnes ad ittwaɣḍeř u tamɣart ad tedweř d nneɛřet di řwesṭ n řgens nnes.

28 Maca mařa war texmij ca temɣart, maca tezdeg, xenni ad tiři war xas ca, ad tiři tᵉttaru.’ ”

29 Wa d azerf zi jjihet n tusmi, xmi tewḍa ict n temɣart zeg weryaz nnes uca tᵉttwassexmej

30 niɣ xmi dd yusa buḥbeř n tusmi x weryaz uca netta yusem x temɣart nnes. Xenni ad yarra tamɣart ad tbedd zzat i wudem n SIDI u akehhan ad as ikemmeř marra azerf-a wa.

31 Aryaz ad yiři d amezdag zi ssibbet n řmuɛṣiyyet, tamɣart-a ad tarbu řmuɛṣiyyet nnes.

□ 

5:8 amefdi ... ifdi - xzar Izhd. 78:35.

Lwaɛd n temrist n weɛzař

6

1 Issiweř SIDI ak-d Musa, inna:

2 “Siweř ak-d ayt n Israil uca ini asen: ‘Mařa ijj n weryaz niɣ ict n temɣart i iwejden maḥend ad iwc awař n ttaj n ucuwwaf n lwaɛd, maḥend ad iɛzeř ixef nnes s ttaj nni i SIDI,

3 xenni ad iggʷej x binu d ccrab. War isess řxeǧ zi binu niɣ řxeǧ zi ccrab u war isess aman n uḍiř, u war ittett zeg uḍiř azeyza niɣ zeg uḍiř yuẓɣen. □  

4 Marra ussan n ttaj nnes n weɛzař war ittett ca min dd-iffɣen zi tzayart, zeg uɛeqqa nnes ař taqcurt nnes.’ ”

5 “Marra ussan n wawař i dd ttasen ak-d ttaj nnes n weɛzař war ittekk řmus x uzeǧif nnes ař ɣa kemmřen wussan nni iɛzeř i SIDI uca ad yiři iqeddes uca ad yejj iɛeyyacen n ucuwwaf n uzeǧif nnes ad mɣaren.   

6 Marra ussan i issḥuzz i SIDI, war dd-ittqarrib ca ɣar řeɛmar n ijj n umettin. □  

7 War issxemmij ixef nnes x babas niɣ x yemmas niɣ x umas niɣ x učmas mařa gguren ad mmten, minzi ttaj n weɛzař n AREBBI nnes aqa-tt x uzeǧif nnes.”

8 “Marra ussan n ttaj nnes n weɛzař ad yiři iqeddes i SIDI.

9 Mařa wenni ittmettan ad immet deɣya deg wermac n wabřiwen uca issexmej azeǧif nnes s ttaj nnes n weɛzař, xenni ad iḥeff azeǧif nnes deg wass n usizdeg nnes. Deg wass wiss sebɛa ittxeṣṣa ad t iḥeff.

10 Deg wass wiss tmenya ad yawi tnayen n tejlilliḥin niɣ tnayen n iḍbiren ɣar ukehhan ɣar wadaf n Uqiḍun n Umsagar.

11 Akehhan ad issewjed ict d taɣarṣt n ddenb d ict d taɣarṣt n wecmaḍ uca ad t isseṣřeḥ, minzi netta aqa ixḍa di ssibbet n umettin. Netta ad issqeddes azeǧif nnes ɛawed deg wass nni □  

12 uca twařa nneɣni ad ineyyec netta ussan n ttaj nnes n weɛzař i SIDI uca ad iqeddem ijj n izmar n ijj n useggʷas d taɣarṣt n umarwas. Ussan iɛdun ad iřin wḍan minzi aqa tᵉttwassexmej ttaj nnes n weɛzař.”

13 “Wa d azerf n wenni yarebbun ttaj n weɛzař: deg wass min di ttwakemmřen wussan n ttaj nnes n weɛzař, ad t awyen ɣar wadaf n Uqiḍun n Umsagar.

13 Xenni ad dd-issqarreb tawhibt nnes ɣar SIDI, ijj n izmar icnan qaɛ n ijj n useggʷas am tɣarṣt n wecmaḍ d ict n texsi icnan qaɛ n ijj n useggʷas am tɣarṣt n ddenb d ijj n icarri icnan qaɛ am tɣarṣt n řehna

15 d ict n tsuǧet ak-d weɣrum břa antun d řemsemnat n waren azdad ixeǧḍen s zzect d teřfaf n weɣrum břa antun ttwadehnent s zzect uřa d tawhibt nnes n řɣiǧet d tewhibin nnes n useyyeb.”

16 “Akehhan ad yawi man aya zzat i wudem n SIDI uca ad issewjed taɣarṣt nnes n ddenb d tɣarṣt nnes n wecmaḍ.

17 Ad issewjed icarri am tɣarṣt n řehna i SIDI uřa d tasuǧet ak-d tecnifin břa antun uca akehhan ad issewjed ɛawed tawhibt n řɣiǧet nnes d tewhibin n useyyeb nnes.”

18 “Xenni wenni yarebbun ttaj n weɛzař ad iḥeff azeǧif n ttaj nnes n weɛzař ɣar wadaf n Uqiḍun n Umsagar uca ad iksi acuwwaf n uzeǧif n ttaj nnes n weɛzař uca ad yegg aya x tmessi i iǧan sadu tɣarṣt n řehna.   

19 Xenni ad iksi ukehhan tameṣṣaḍt n zzat yenggʷan n icarri d ict n temsemment břa antun zi tsuǧet d ict n teřfeft břa antun uca ad tent issars x ifassen n wenni yarebbun ttaj n weɛzař awarni ma iḥeff ttaj nnes n weɛzař.

20 Akehhan ad tent issenhezz zi ssa ɣar da zzat i wudem n SIDI. Aqa-tt d ict n tmesřact tamqeddast i ukehhan, ak-d idmaren n wenhezzi u ak-d ucekrud n tewhibt ittwassgeɛɛden. Awarni aya iɛeddeř i wenni yarebbun ttaj n weɛzař maḥend ad isu binu.”   

21 “Wa d azerf n wenni yarebbun ttaj n weɛzař, wenni tuɣa iwaɛden i SIDI tawhibt nnes di ssibbet n ttaj n weɛzař nnes, barra min izemmar ufus nnes ɛad ad issiweḍ. Ittxeṣṣa as ad yegg ɛlaḥsab awař i iwcin, ɛlaḥsab azerf n ttaj n weɛzař nnes.”

Lbaraka s ufus n ikehhanen

22 Issiweř SIDI ak-d Musa, inna:

23 “Siweř ak-d Harun d warraw nnes uca ini: ‘Ammu ad tbarkem ayt n Israil uca ad asen tinim:

24 SIDI ad ac ibarek uca ad cek iḥḍa!

25 SIDI ad yarr udem nnes

ad xak yegg tfawt uca ad xak iḥinn.

26 SIDI ad ɣarek dd-inneqřeb udem nnes

uca ad ac iwc řehna!’

27 Ad ssiwḍen Isem inu x ayt n Israil u Necc ad ten barkeɣ.’ ”

□ 

6:3 aman n uḍiř - niɣ: ‘aẓemmi n uḍiř’.

□ 

6:6 arrimet - s Tɛibranit ‘ɣar řeɛmar’.

□ 

6:11 ifdi - xzar Izhd. 78:35.

Tiwhibin n izeǧifen n ayt n Israil

7

1 Imsar deg wass min di ikemmeř Musa asbeddi n Tzeddiɣt, idhen u issqeddes i-tt ak-d řeqcuɛ nnes uřa d marra aɛalṭar ak-d řeqcuɛ nnes. Aqa idhen i-ten uca issqeddes i-ten.   

2 Xenni qarrben-dd řḥukkam n Israil, izeǧifen n tudrin n řejdud nsen. Nitni d řḥukkam n tqebbař, nitni tuɣa x yinni ittwaḥesben.

3 Nitni iwyen-dd tawhibt nsen zzat i wudem n SIDI: setta n ikarruten ak-d tseqqift d tenɛac n ifunasen, aqa d ijj n ukarru i tnayen n řḥukkam d ijj n ufunas i kuř ijj n řḥakem uca iwyen ten zzat i wudem n Tzeddiɣt.

4 Issiweř SIDI ak-d Musa, inna:

5 “Ksi aya zzaysen, ḥima ad iřin i řxedmet n tsexxart n Uqiḍun n Umsagar. Ittxeṣṣa ad ten tewced i Ilawiyyen, i kuř aryaz am mammec dd-ittas ak-d tsexxart nnes.”

6 Uca Musa iṭṭef ikarruten d ifunasen uca iwca i-ten i Ilawiyyen.

7 Tnayen n ikarruten d arebɛa n ifunasen i iwca i ayt n Jarcun, am mammec dd-ittas ak-d tsexxart nsen,

8 u i ayt n Marari iwca asen arebɛa n ikarruten d tmenya n ifunasen, am mammec dd-ittas ak-d tsexxart nsen sadu ufus n Itamar, mmis n ukehhan Harun.

9 I ayt n Qahat war d asen iwci walu, minzi tuɣa xasen tasexxart n Zzawect Iqeddsen, nitni arbun Zzawect x tɣarwaḍ nsen.

10 Xenni qarrben-dd řḥukkam ak-d tewhibt i udeccen n uɛalṭar deg wass min di ittwadhen uɛalṭar. Iwyen řḥukkam tiwhibin nsen zzat i wudem n uɛalṭar.

11 Inna SIDI i Musa: “Ijj n řḥakem deg ijj n wass, xenni ɛawed ijj n řḥakem deg wass awarni as, ammu i ɣa qeddmen nitni tiwhibin nsen i udeccen n uɛalṭar.”

12 Deg wass amezwaru iqeddem Naḥcun, mmis n Ɛamminadab, zi teqbič n Yahuda, tawhibt nnes.

13 Tuɣa-tt tawhibt nnes: ijjen ṭṭebṣi n nnuqart n mya u-třatin ciqlu n ddqeř, d icten ṭṭawya i urucci n nnuqart n sebɛin ciqlu, ɛlaḥsab ciqlu n Zzawect Iqeddsen. Tuɣa-ten s tnayen ccuren s waren azdad ixeǧḍen s zzect am tewhibt n řɣiǧet.

14 Xenni ict n tɣenjact n wureɣ n ɛecra ciqlu teccur s řebxur,

15 ijj n ufunas - ameẓyan n tfunast - ijj n icarri, ijj n izmar n ijj n useggʷas am tɣarṣt n wecmaḍ,

16 ijj n umyan zeg iɣayḍen i tɣarṣt n ddenb

17 u i tɣarṣt n řehna: tnayen n ifunasen d xemsa n icarriyyen d xemsa n iɣayḍen d xemsa n izmaren n ijj n useggʷas. Aqa ta d tawhibt n Naḥcun, mmis n Ɛamminadab.

18 Deg wass wiss tnayen iqeddem Natanayil, mmis n Ṣuɣar, wenni d řḥakem n Issakar, tawhibt nnes.

19 Tuɣa-tt tawhibt nnes: ijjen ṭṭebṣi n nnuqart n mya u-třatin ciqlu n ddqeř, d icten ṭṭawya i urucci n nnuqart n sebɛin ciqlu, ɛlaḥsab ciqlu n Zzawect Iqeddsen. Tuɣa-ten s tnayen ccuren s waren azdad ixeǧḍen s zzect am tewhibt n řɣiǧet.

20 Xenni ict n tɣenjact n wureɣ n ɛecra ciqlu teccur s řebxur,

21 ijj n ufunas - ameẓyan n tfunast - ijj n icarri d ijj n izmar n ijj n useggʷas am tɣarṣt n wecmaḍ,

22 ijj n umyan zeg iɣayḍen i tɣarṣt n ddenb

23 u i tɣarṣt n řehna: tnayen n ifunasen, xemsa n icarriyyen, xemsa n iɣayḍen d xemsa n izmaren n ijj n useggʷas. Aqa ta d tawhibt n Natanayil, mmis n Ṣuɣar.

24 Deg wass wiss třata iqeddem řḥakem n ayt n Zabulun, Iliyab, mmis n Ḥilun, tawhibt nnes.

25 Tuɣa-tt tawhibt nnes: ijjen ṭṭebṣi n nnuqart n mya u-třatin ciqlu n ddqeř, d icten ṭṭawya i urucci n nnuqart n sebɛin ciqlu, ɛlaḥsab ciqlu n Zzawect Iqeddsen. Tuɣa-ten s tnayen ccuren s waren azdad ixeǧḍen s zzect am tewhibt n řɣiǧet.

26 Xenni ict n tɣenjact n wureɣ n ɛecra ciqlu teccur s řebxur,

27 ijj n ufunas - ameẓyan n tfunast - ijj n icarri d ijj n izmar n ijj n useggʷas am tɣarṣt n wecmaḍ,

28 ijj n umyan zeg iɣayḍen i tɣarṣt n ddenb

29 u i tɣarṣt n řehna: tnayen n ifunasen, xemsa n icarriyyen, xemsa n iɣayḍen d xemsa n izmaren n ijj n useggʷas. Aqa ta d tawhibt n Iliyab, mmis n Ḥilun.

30 Deg wass wiss arebɛa iqeddem řḥakem n ayt n Rubin, Aliṣur, mmis n Cadayyur, tawhibt nnes.

31 Tuɣa-tt tawhibt nnes: ijjen ṭṭebṣi n nnuqart n mya u-třatin ciqlu n ddqeř, d icten ṭṭawya i urucci n nnuqart n sebɛin ciqlu, ɛlaḥsab ciqlu n Zzawect Iqeddsen. Tuɣa-ten s tnayen ccuren s waren azdad ixeǧḍen s zzect am tewhibt n řɣiǧet.

32 Xenni ict n tɣenjact n wureɣ n ɛecra ciqlu teccur s řebxur,

33 ijj n ufunas - ameẓyan n tfunast - ijj n icarri d ijj n izmar n ijj n useggʷas am tɣarṣt n wecmaḍ,

34 ijj n umyan zeg iɣayḍen i tɣarṣt n ddenb

35 u i tɣarṣt n řehna: tnayen n ifunasen, xemsa n icarriyyen, xemsa n iɣayḍen d xemsa n izmaren n ijj n useggʷas. Aqa ta d tawhibt n Aliṣur, mmis n Cadayyur.

36 Deg wass wiss xemsa iqeddem řḥakem n ayt n Cimɛun, Calumiyil, mmis n Ṣuricadday, tawhibt nnes.

37 Tuɣa-tt tawhibt nnes: ijjen ṭṭebṣi n nnuqart n mya u-třatin ciqlu n ddqeř, d icten ṭṭawya i urucci n nnuqart n sebɛin ciqlu, ɛlaḥsab ciqlu n Zzawect Iqeddsen. Tuɣa-ten s tnayen ccuren s waren azdad ixeǧḍen s zzect am tewhibt n řɣiǧet.

38 Xenni ict n tɣenjact n wureɣ n ɛecra ciqlu teccur s řebxur,

39 ijj n ufunas - ameẓyan n tfunast - ijj n icarri d ijj n izmar n ijj n useggʷas am tɣarṣt n wecmaḍ,

40 ijj n umyan zeg iɣayḍen i tɣarṣt n ddenb

41 u i tɣarṣt n řehna: tnayen n ifunasen, xemsa n icarriyyen, xemsa n iɣayḍen d xemsa n izmaren n ijj n useggʷas. Aqa ta d tawhibt n Calumiyil, mmis n Ṣuricadday.

42 Deg wass wiss setta iqeddem řḥakem n ayt n Jad, Aliyasaf, mmis n Daɛuyil, tawhibt nnes.

43 Tuɣa-tt tawhibt nnes: ijjen ṭṭebṣi n nnuqart n mya u-třatin ciqlu n ddqeř, d icten ṭṭawya i urucci n nnuqart n sebɛin ciqlu, ɛlaḥsab ciqlu n Zzawect Iqeddsen. Tuɣa-ten s tnayen ccuren s waren azdad ixeǧḍen s zzect am tewhibt n řɣiǧet.

44 Xenni ict n tɣenjact n wureɣ n ɛecra ciqlu teccur s řebxur,

45 ijj n ufunas - ameẓyan n tfunast - ijj n icarri d ijj n izmar n ijj n useggʷas am tɣarṣt n wecmaḍ,

46 ijj n umyan zeg iɣayḍen i tɣarṣt n ddenb

47 u i tɣarṣt n řehna: tnayen n ifunasen, xemsa n icarriyyen, xemsa n iɣayḍen d xemsa n izmaren n ijj n useggʷas. Aqa ta d tawhibt n Aliyasaf, mmis n Daɛuyil.

48 Deg wass wiss sebɛa iqeddem řḥakem n ayt n Ifrayim, Ilicamaɛ, mmis n Ɛammihud, tawhibt nnes.

49 Tuɣa-tt tawhibt nnes: ijjen ṭṭebṣi n nnuqart n mya u-třatin ciqlu n ddqeř, d icten ṭṭawya i urucci n nnuqart n sebɛin ciqlu, ɛlaḥsab ciqlu n Zzawect Iqeddsen. Tuɣa-ten s tnayen ccuren s waren azdad ixeǧḍen s zzect am tewhibt n řɣiǧet.

50 Xenni ict n tɣenjact n wureɣ n ɛecra ciqlu teccur s řebxur,

51 ijj n ufunas - ameẓyan n tfunast - ijj n icarri d ijj n izmar n ijj n useggʷas am tɣarṣt n wecmaḍ,

52 ijj n umyan zeg iɣayḍen i tɣarṣt n ddenb

53 u i tɣarṣt n řehna: tnayen n ifunasen, xemsa n icarriyyen, xemsa n iɣayḍen d xemsa n izmaren n ijj n useggʷas. Aqa ta d tawhibt n Ilicamaɛ, mmis n Ɛammihud.

54 Deg wass wiss tmenya iqeddem řḥakem n ayt n Manassa, Jamaliyil, mmis n Fadahṣur, tawhibt nnes.

55 Tuɣa-tt tawhibt nnes: ijjen ṭṭebṣi n nnuqart n mya u-třatin ciqlu n ddqeř, d icten ṭṭawya i urucci n nnuqart n sebɛin ciqlu, ɛlaḥsab ciqlu n Zzawect Iqeddsen. Tuɣa-ten s tnayen ccuren s waren azdad ixeǧḍen s zzect am tewhibt n řɣiǧet.

56 Xenni ict n tɣenjact n wureɣ n ɛecra ciqlu teccur s řebxur,

57 ijj n ufunas - ameẓyan n tfunast - ijj n icarri d ijj n izmar n ijj n useggʷas am tɣarṣt n wecmaḍ,

58 ijj n umyan zeg iɣayḍen i tɣarṣt n ddenb

59 u i tɣarṣt n řehna: tnayen n ifunasen, xemsa n icarriyyen, xemsa n iɣayḍen d xemsa n izmaren n ijj n useggʷas. Aqa ta d tawhibt n Jamaliyil, mmis n Fadahṣur.

60 Deg wass wiss tesɛa iqeddem řḥakem n ayt n Binyamin, Abidan, mmis n Jidɛuni, tawhibt nnes.

61 Tuɣa-tt tawhibt nnes: ijjen ṭṭebṣi n nnuqart n mya u-třatin ciqlu n ddqeř, d icten ṭṭawya i urucci n nnuqart n sebɛin ciqlu, ɛlaḥsab ciqlu n Zzawect Iqeddsen. Tuɣa-ten s tnayen ccuren s waren azdad ixeǧḍen s zzect am tewhibt n řɣiǧet.

62 Xenni ict n tɣenjact n wureɣ n ɛecra ciqlu teccur s řebxur,

63 ijj n ufunas - ameẓyan n tfunast - ijj n icarri d ijj n izmar n ijj n useggʷas am tɣarṣt n wecmaḍ,

64 ijj n umyan zeg iɣayḍen i tɣarṣt n ddenb

65 u i tɣarṣt n řehna: tnayen n ifunasen, xemsa n icarriyyen, xemsa n iɣayḍen d xemsa n izmaren n ijj n useggʷas. Aqa ta d tawhibt n Abidan, mmis n Jidɛuni.

66 Deg wass wiss ɛecra iqeddem řḥakem n ayt n Dan, Axiɛazar, mmis n Ɛamicadday, tawhibt nnes.

67 Tuɣa-tt tawhibt nnes: ijjen ṭṭebṣi n nnuqart n mya u-třatin ciqlu n ddqeř, d icten ṭṭawya i urucci n nnuqart n sebɛin ciqlu, ɛlaḥsab ciqlu n Zzawect Iqeddsen. Tuɣa-ten s tnayen ccuren s waren azdad ixeǧḍen s zzect am tewhibt n řɣiǧet.

68 Xenni ict n tɣenjact n wureɣ n ɛecra ciqlu teccur s řebxur,

69 ijj n ufunas - ameẓyan n tfunast - ijj n icarri d ijj n izmar n ijj n useggʷas am tɣarṣt n wecmaḍ,

70 ijj n umyan zeg iɣayḍen i tɣarṣt n ddenb

71 u i tɣarṣt n řehna: tnayen n ifunasen, xemsa n icarriyyen, xemsa n iɣayḍen d xemsa n izmaren n ijj n useggʷas. Aqa ta d tawhibt n Axiɛazar, mmis n Ɛamicadday.

72 Deg wass wiss ḥiṭac iqeddem řḥakem n ayt n Acir, Fajɛiyil, mmis n Ɛukran, tawhibt nnes.

73 Tuɣa-tt tawhibt nnes: ijjen ṭṭebṣi n nnuqart n mya u-třatin ciqlu n ddqeř, d icten ṭṭawya i urucci n nnuqart n sebɛin ciqlu, ɛlaḥsab ciqlu n Zzawect Iqeddsen. Tuɣa-ten s tnayen ccuren s waren azdad ixeǧḍen s zzect am tewhibt n řɣiǧet.

74 Xenni ict n tɣenjact n wureɣ n ɛecra ciqlu teccur s řebxur,

75 ijj n ufunas - ameẓyan n tfunast - ijj n icarri d ijj n izmar n ijj n useggʷas am tɣarṣt n wecmaḍ,

76 ijj n umyan zeg iɣayḍen i tɣarṣt n ddenb

77 u i tɣarṣt n řehna: tnayen n ifunasen, xemsa n icarriyyen, xemsa n iɣayḍen d xemsa n izmaren n ijj n useggʷas. Aqa ta d tawhibt n Fajɛiyil, mmis n Ɛukran.

78 Deg wass wiss tenɛac iqeddem řḥakem n ayt n Naftali, Axiraɛ, mmis n Ɛiynan, tawhibt nnes.

79 Tuɣa-tt tawhibt nnes: ijjen ṭṭebṣi n nnuqart n mya u-třatin ciqlu n ddqeř, d icten ṭṭawya i urucci n nnuqart n sebɛin ciqlu, ɛlaḥsab ciqlu n Zzawect Iqeddsen. Tuɣa-ten s tnayen ccuren s waren azdad ixeǧḍen s zzect am tewhibt n řɣiǧet.

80 Xenni ict n tɣenjact n wureɣ n ɛecra ciqlu teccur s řebxur,

81 ijj n ufunas - ameẓyan n tfunast - ijj n icarri d ijj n izmar n ijj n useggʷas am tɣarṣt n wecmaḍ,

82 ijj n umyan zeg iɣayḍen i tɣarṣt n ddenb

83 u i tɣarṣt n řehna: tnayen n ifunasen, xemsa n icarriyyen, xemsa n iɣayḍen d xemsa n izmaren n ijj n useggʷas. Aqa ta d tawhibt n Axiraɛ, mmis n Ɛiynan.

84 Tuɣa ta d tawhibt i udeccen n uɛalṭar zi řḥukkam n Israil deg wass nni di ittwadhen uɛalṭar: tenɛac n ṭṭbaṣi n nnuqart d tenɛac n ṭṭawyat i urucci n nnuqart d tenɛac n tɣenjayin n wureɣ.

85 Ijjen ṭṭebṣi n nnuqart iwzen mya u-třatin ciqlu d icten ṭṭawya i urucci iwzen sebɛin ciqlu. Marra nnuqart n řeqcuɛ nni tewzen ařfayen u-arebɛa-mya ciqlu ɛlaḥsab ciqlu n Zzawect Iqeddsen.

86 Tenɛac n tɣenjayin n wureɣ ccurent s řebxur. Kuř taɣenjayt tewzen ɛecra ciqlu, ɛlaḥsab ciqlu n Zzawect Iqeddsen. Marra ureɣ n tɣenjayin iwzen mya u-ɛicrin ciqlu.

87 Marra řebhayem i tɣarṣt n wecmaḍ aqa daysent tenɛac n ifunasen imeẓyanen, tenɛac n icarriyyen, tenɛac n izmaren n ijj n useggʷas ak-d tewhibt n řɣiǧet nsen, u tenɛac imyanen zeg iɣayḍen i tɣarṣt n ddenb.

88 Marra řebhayem n tɣarṣt n řehna aqa daysent arebɛa u-ɛicrin n ifunasen imeẓyanen, settin n icarriyyen d settin n iɣayḍen d settin n izmaren n ijj n useggʷas. Man aya d tawhibt i udeccen n uɛalṭar awarni ittwadhen.

89 Umi yudef Musa ɣar Uqiḍun n Umsagar, ḥima ad kides issiweř, isřa Tmijja tessiweř akides zi sennej n tqebbart n weṣřaḥ i iǧan x Ttabut n Cchadet, zi jar tnayen n ikiruben. Ammu i issiweř SIDI akides. □  

□ 

7:89 ikiruben - ict n marka n lmalakat.

Asbeddi n řqendiř

8

1 Issiweř SIDI ak-d Musa, inna:

2 “Siweř ak-d Harun, ini as: ‘Xmi ɣa tessarsed tifawin x řqendiř, ittxeṣṣa sebɛa n tfawin ad wcent tafawt ɣar zzat n řqendiř.’ ”   

3 Uca ammu i igga Harun. Issars tifawin nnes ɣar zzat n řqendiř, am mammec d as yumur SIDI i Musa.

4 Tuɣa řqendiř d ict n ṣṣenɛet n wureɣ yeɛdeř s wefḍis. Zeg ufuḍ x uḍar nnes ař nnuwwarat nnes tuɣa ittwagg s wefḍis. Ɛlaḥsab amedya i d as isccen SIDI, ammu i iṣenneɛ řqendiř.   

Tamewci n Ilawiyyen d řxedmet nsen

5 Issiweř SIDI ak-d Musa, inna:

6 “Ksi Ilawiyyen zi jar řwesṭ n ayt n Israil uca sizdeg i-ten.

7 Ammu i d asen ɣa tegged ḥima ad ten tessizedged: Rucc i-ten s waman n usizdeg. Ittxeṣṣa asen ad ḥeffen marra arrimet nsen uca ad ssirden arruḍ nsen uca ad ssizdegen ixef nsen.

8 Xenni ad ksin ijj n ufunas, ameẓyan n tfunast, ak-d tewhibt n řɣiǧet nnes n waren azdad ixeǧḍen s zzect u ɛawed ijj n ufunas wiss tnayen, ameẓyan n tfunast, am tɣarṣt n ddenb.

9 Ad tawyed Ilawiyyen zzat i Uqiḍun n Umsagar uca ad tessmuned marra tamesmunt n ayt n Israil.

10 Ad dd-tessqarrbed Ilawiyyen zzat i wudem n SIDI uca ayt n Israil ad ssarsen ifassen nsen x Ilawiyyen.

11 Ad yejj Harun ad hezzen Ilawiyyen zi ssa ɣar da zzat i wudem n SIDI am yict n tewhibt n wenhezzi di ṭṭweɛ n ayt n Israil. Nitni ad dewřen ttsexxaren di tsexxart n SIDI.

12 Ilawiyyen ad ssarsen ifassen nsen x izeǧifen n ifunasen imeẓyanen uca ad tesswejded ijj i tɣarṣt n ddenb d yijj i tɣarṣt n wecmaḍ i SIDI, ḥima ad zzaysen ittwagg weṣřaḥ i Ilawiyyen.

13 Ad tegged Ilawiyyen ad bedden zzat i wudem n Harun u zzat i wudem n warraw nnes uca ad ten tarred ad hezzen zi ssa ɣar da am yict n tewhibt n wenhezzi zzat i wudem n SIDI.

14 Ammu i ɣa tḥuzzed Ilawiyyen zi řwesṭ n ayt n Israil ḥima Ilawiyyen ad iřin inu.   

15 Awarni man aya ad dd-asen Ilawiyyen ḥima ad sexxaren deg Uqiḍun n Umsagar. Ad ten tessizedged uca ad ten tarred ad hezzen zi ssa ɣar da am yict n tewhibt n wenhezzi,

16 minzi nitni ttwammewcen ayi nican zi řwesṭ n ayt n Israil, uca Necc ksiɣ ten i Yixef inu deg wemcan n marra min yarezmen řemřawet d amezwaru, deg wemcan n umenzu n marra ayt n Israil.

17 Minzi marra amenzu jar ayt n Israil aqa-t inu, zeg iwdan, ammu zi řmař, zeg wass i di nɣiɣ Necc marra imenza di temmurt n Miṣra, ssqeddseɣ ten i Necc.   

18 Necc ksiɣ Ilawiyyen deg wemcan n marra imenza jar ayt n Israil.   

19 Necc wciɣ Ilawiyyen i Harun u i warraw nnes am yijj n uriɣalu zi řwesṭ n ayt n Israil, maḥend ad ggen tasexxart n ayt n Israil deg Uqiḍun n Umsagar u maḥend ad ittwagg weṣřaḥ di ṭṭweɛ n ayt n Israil, ḥima war tᵉttiři jjriḥect x ayt n Israil xmi dd ɣa qarrben ayt n Israil ɣar Zzawect Iqeddsen.”

20 Musa d Harun d marra tamesmunt n ayt n Israil ggin ak-d Ilawiyyen ɛlaḥsab marra min d as yumur SIDI i Musa zi jjihet n Ilawiyyen, ammu i ggin ayt n Israil akidsen.

21 Ilawiyyen ssizdigen ixef nsen zi ddenb nsen uca ṣebbnen arruḍ nsen uca Harun yarra i-ten ad nhezzen zi ssa ɣar da am yict n tewhibt n wenhezzi zzat i wudem n SIDI uca Harun isseṣřeḥ i-ten i usizdeg nsen. □  

22 Awarni man aya usin-dd Ilawiyyen ḥima ad sexxaren deg Uqiḍun n Umsagar zzat i wudem n Harun u zzat i wudem n warraw nnes am mammec d as yumur SIDI i Musa zi jjihet n Ilawiyyen, ammu i kidsen ggin.

23 Issiweř SIDI ak-d Musa, inna:

24 “Ta zi jjihet n Ilawiyyen: aqa ittxeṣṣa i kuř mmis n xemsa u-ɛicrin n iseggʷusa sennej ad dd-yas, ḥima ad isexxar di ṭṭweɛ n tsexxart n Uqiḍun n Umsagar

25 u xmi i ɣa yiweḍ ɣar xemsin n iseggʷusa ad iffeɣ zi řɛeskar n tsexxart u war iqqim ittsexxar ɛad ktar.

26 Ad iwc afus i yaytmas deg Uqiḍun n Umsagar ḥima ad xas ḥḍan, maca netta s yixef nnes war izemmar ad isexxar. Ammu i ɣa tegged ak-d Ilawiyyen zi jjihet n uḥeṭṭu i xasen ittwaggen.”

□ 

8:21 ifdi - xzar Izhd. 78:35.

Tiweṣṣa i Tɣarṣt n Useɛdu

9

1 Issiweř SIDI ak-d Musa di řexřa n Sina deg useggʷas wiss tnayen awarni řami dd-ffɣen zi temmurt n Miṣra, deg uyur amezwaru, inna:

2 “Jjem ayt n Israil ad sswejden Taɣarṣt n Useɛdu di řweqt nnes ittwaggen.   

3 Deg wass wiss arbeɛṭac n uyur-a, jar beddu n wezyen n wass ař dd-tewḍa tmeddit, ittxeṣṣa ad tt tesswejdem di řweqt nnes ittwaggen. Ittxeṣṣa ad tt tesswejdem ɛlaḥsab marra tiweṣṣa d lfarayiḍ nnes.”

4 Issiweř Musa ak-d ayt n Israil, inna ittxeṣṣa asen ad sswejden Taɣarṣt n Useɛdu.

5 Uca nitni sswejden Taɣarṣt n Useɛdu deg wass wiss arbeɛṭac n uyur amezwaru di řexřa n Sina, jar beddu n wezyen n wass ař dd-tewḍa tmeddit, ɛlaḥsab marra min d as yumur SIDI i Musa, ammu i tt sswejden ayt n Israil.

6 Ca n yeryazen ttwassxemjen s řxecbet n ijj n bnadem immuten uca war zemmaren ad sswejden Taɣarṣt n Useɛdu. X uya qarrben-dd nitni deg wass nni zzat i wudem n Musa u zzat i wudem n Harun

7 uca nnan as yeryazen nni: “Neccin nexmej s řxecbet n ijj n bnadem immuten. Mayemmi i nettwassbedd ařami war nzemmar ad dd-nessqarreb tawhibt n SIDI deg wass nnes ittwaggen di řwesṭ n ayt n Israil?”

8 Musa inna asen: “Qqimem tbeddem, ḥima ad sřeɣ min d awem ɣa iweṣṣa SIDI.”

9 Issiweř SIDI ak-d Musa, inna:

10 “Siweř ak-d ayt n Israil uca ini: ‘Mařa ḥed zzaywem niɣ zi jjiřat nwem i dd ɣa yasen ittwassexmej zi řxecbet n yijj n umettin, niɣ netta deg webrid d azirar, xenni ad issewjed ɛad Taɣarṣt n Useɛdu i SIDI.

11 Deg uyur wiss tnayen, deg wass wiss arbeɛṭac, jar beddu n wezyen n wass ař dd-tewḍa tmeddit, ad tt sswejden. Xenni ad tt ccen ak-d weɣrum břa antun u ak-d řebzar yarezgen.

12 War ttejjin zzayes walu ař ṣṣbeḥ uca war zzayes ttareẓẓan iɣes. Ittxeṣṣa ad tt sswejden ɛlaḥsab marra tiweṣṣa n Tɣarṣt n Useɛdu.’ ”   

13 “Mařa ijj n weryaz d amezdag i war iǧin deg webrid, ad yejj ad issewjed Taɣarṣt n Useɛdu, xenni ad ittwaqess řeɛmar nni zi řgens nnes, minzi netta war dd-issqarreb ca tawhibt n SIDI di řweqt nnes ittwaggen. Aryaz nni ad yarbu ddenb nnes.

14 Mařa izdeɣ akidwem ijj n ubarrani, wenni i ɣa isswejden Taɣarṣt n Useɛdu n SIDI, xenni ad issewjed Taɣarṣt n Useɛdu ɛlaḥsab tawṣeyyet n Taɣarṣt n Useɛdu u ɛlaḥsab lfarayiḍ nnes. Ad din tiři ict n tewṣeyyet i kenniw, i ubarrani ammu i wenni dd-ixeřqen di temmurt.”   

Agewwed n SIDI s useynu

15 Deg wass min di tᵉttwassgeɛɛed Tzeddiɣt, idřa useynu Tazeddiɣt ak-d Uqiḍun n Cchadet u di ǧiřet iḍhar-dd x Tzeddiɣt am tmessi ař ṣṣbeḥ.   

16 Ammu i tuɣa řebda, aseynu idřa i-tt u di ǧiřet iḍhar-dd am tmessi.

17 Řami dd-igeɛɛed useynu zi sennej n Uqiḍun, xenni awarni aya fesyen ayt n Israil iqiḍan nsen u deg wemcan mani tuɣa dd-ibedd useynu, din i wtin ayt n Israil iqiḍan nsen.

18 Fesyen ayt n Israil iqiḍan nsen ɛlaḥsab řumur n SIDI uca x řumur n SIDI wtin iqiḍan nsen. Marra ussan tuɣa aseynu iqqim sennej i Tzeddiɣt, qqimen nitni zeddɣen din.   

19 Řami dd-ibedd useynu aṭṭas n wussan sennej i Tzeddiɣt, ḥḍan ayt n Israil tasexxart n SIDI uca war fesyen ca iqiḍan nsen.

20 Umi iqqim useynu cwayt n wussan sennej i Tzeddiɣt, xenni wtin nitni iqiḍan nsen ɛlaḥsab řumur n SIDI u x řumur n SIDI fesyen iqiḍan nsen ɛawed.

21 Mařa imsar belli aseynu ibedd din zi ǧiřet ař ṣṣbeḥ uca igeɛɛed useynu di ṣṣbeḥ, xenni fesyen nitni iqiḍan nsen. Ma deg wass i iǧa niɣ di ǧiřet, xmi dd-igeɛɛed useynu, fesyen nitni iqiḍan nsen.

22 Uca mařa iqqim useynu ibedd sennej i Tzeddiɣt tnayen n wussan, niɣ ijj n uyur, niɣ aṭṭas n wussan, ařami xas ɣa yarsa, xenni qqimen ayt n Israil ttxeyymen dinni, war fesyen ca iqiḍan nsen. Mařa igeɛɛed useynu, xenni fesyen nitni iqiḍan nsen.   

23 X řumur n SIDI wtin iqiḍan nsen u x řumur n SIDI fesyen iqiḍan nsen. Aqa ḥḍan min d asen yumur SIDI, x řumur n SIDI, s tsexxart n Musa.

Accawen n icarri i usuḍi

10

1 Issiweř SIDI ak-d Musa, inna:

2 “Egg i yixef nnec tnayen n řebwaq iziraren n nnuqart, s yijj n umarsu s wefḍis ad ten tegged uca ad iřin i ubarreḥ n tmesmunt u i usmuṭṭi n řemrageḥ n řɛeskar.

3 Xmi daysen ɣa suḍen, ad ɣarek tmun tmesmunt marra ɣar wadaf n Uqiḍun n Umsagar.

4 Xmi ɣa suḍen deg ijj zi tnayen nni, xenni mɣir řḥukkam, izeǧifen x řuřuf n Israil, i xak dd ɣa imunen.

5 Xmi ɣa tsuḍem s wesruddeḥ di řbuq, xenni ad mmuṭṭiyent řemrageḥ nni immarsen ɣar ccarq.

6 Xmi ɣa tsuḍem s wesruddeḥ di řbuq tnayen n twařawin, xenni ad mmuṭṭiyent řemrageḥ nni immarsen ɣar uɣezdis n ljanub. Ad suḍen s wesruddeḥ umi ɣa muṭṭiyen zeg wemcan ɣar wemcan nneɣni.

7 I tmesmunt n wegraw n řgens ittxeṣṣa ad tsuḍem di řebwaq, maca břa asruddeḥ.

8 Ad suḍen warraw n Harun, ikehhanen, di řebwaq. Ad tiři d ict n tewṣeyyet i řebda i marra jjiřat nwem.”

9 “Xmi dd ɣa teffɣem ɣar garra di temmurt nwem, ḥima ad tmenɣem ak-d weɣrim nni kenniw dd-ihekkweřen, xenni ad tsuḍem s wesruddeḥ di řebwaq uca kenniw ad tᵉttwatidarem zzat i wudem n SIDI, AREBBI nwem, uca ad tnejmem zi řɛedyan nwem.

10 Ammu di kuř ijj n wass n řefraḥet u di řeɛyudat ittwaggen u deg umezwaru n iyuren nwem ad tsuḍem di řebwaq xmi ɣa tawyem tiɣarṣa n wecmaḍ nwem d tɣarṣa n uqadi nwem uca ammu i ɣa iřint di ṭṭweɛ nwem i řidaret zzat i wudem n AREBBI, Necc d SIDI, AREBBI nwem.”   

Aggʷejji zi řexřa n Sina

11 Imsar deg useggʷas wiss tnayen, deg uyur wiss tnayen, deg wass wiss ɛicrin n uyur, aqa ittwassgeɛɛed useynu zi sennej n Tzeddiɣt n Cchadet.

12 Uca fesyen ayt n Israil iqiḍan nsen, mmuṭṭiyen zeg wemcan ɣar wemcan zi řexřa n Sina uca ibedd-dd useynu di řexřa n Faran.

13 Ammu fesyen iqiḍan nsen twařa tamezwarut, x řumur n SIDI, x ufus n Musa.

14 D amezwaru tᵉttwakkes tɛeǧant n řmargeḥ n řɛeskar n ayt n Yahuda, uyuren am ttwasettfen ɛlaḥsab tirbiɛin n řɛeskar nsen. Naḥcun, mmis n Ɛamminadab, tuɣa d azeǧif x řɛeskar.   

15 Natanayil, mmis n Ṣuɣar, tuɣa d azeǧif x řɛeskar n teqbič n ayt n Issakar.

16 Iliyab, mmis n Ḥilun, tuɣa d azeǧif x řɛeskar n teqbič n ayt n Zibulun.

17 Awarni man aya hedmen Tzeddiɣt uca fesyen ayt n Jarcun d ayt n Marari iqiḍan nsen uca arbun Tazeddiɣt.

18 Xenni tᵉttwakkes tɛeǧant n řmargeḥ n řɛeskar n Rubin uyuren, ttwasettfen ɛlaḥsab tirbiɛin n řɛeskar nsen. Iliṣur, mmis n Cadayur, tuɣa d azeǧif x řɛeskar nnes.

19 Calumiyil, mmis n Ṣuricadday, tuɣa d azeǧif x řɛeskar n teqbič n ayt n Cimɛun.

20 Ilyasaf, mmis n Daɛuyil, tuɣa d azeǧif x řɛeskar n teqbič n ayt n Jad.

21 Xenni fesyen ayt n Qahat iqiḍan nsen, arbun Zzawect Iqeddsen. Uca ayt n Jarcun d ayt n Marari bnan Tazeddiɣt qbeř twasit nsen.   

22 \+bdit Awarni as\+add* tᵉttwakkes tɛeǧant n řmargeḥ n řɛeskar n ayt n Ifrayim, uyuren, ttwasettfen ɛlaḥsab tirbiɛin n řɛeskar nsen. Ilicamaɛ, mmis n Ɛammihud, tuɣa d azeǧif x řɛeskar nnes.

23 Jamaliyil, mmis n Fadahṣur, tuɣa d azeǧif x řɛeskar n teqbič n ayt n Manassa.

24 Abidun, mmis n Jidɛuni, tuɣa d azeǧif x řɛeskar n teqbič n ayt n Binyamin.

25 \+bdit Xenni\+add* tᵉttwakkes tɛeǧant n řmargeḥ n řɛeskar n ayt n Dan, am uɣezdis uneggar n marra řemrageḥ, uca uyuren, ttwasettfen ɛlaḥsab tirbiɛin n řɛeskar nsen. Axiɛazar, mmis n Ɛammicadday, tuɣa d azeǧif x řɛeskar nnes.

26 Fajɛiyil, mmis n Ɛukran, tuɣa d azeǧif x řɛeskar n teqbič n ayt n Acir.

27 Axiraɛ, mmis n Ɛinan, tuɣa d azeǧif x řɛeskar n teqbič n ayt n Zibulun.

28 Ammu i ssmuṭṭiyen ayt n Israil iqiḍan nsen zeg wemcan ɣar wemcan, am ttwasettfen nitni ɛlaḥsab řɛeskarat nsen, ammu i fesyen nitni iqiḍan nsen.

29 Inna Musa i Ḥubab, mmis n Raɛuyil, Amidyani, aḍeggʷař n Musa: “Neccin ad nemmuṭṭi ɣar wemcan i d aneɣ inna SIDI: ‘Necc ad awem t-i-dd wceɣ!’ As-dd akidneɣ, ad ac negg tcuni, minzi SIDI issiweř x Israil s řxir.”

30 Netta inna as: “Necc war ttriḥeɣ, maɣar ad uyureɣ ɣar temmurt inu u ɣar řaǧ inu.”

31 Uca netta inna as: “Ttzawgeɣ cek, war d aneɣ ttejji, minzi cek tessned mammec icuwwar ad newwet iqiḍan nneɣ. Cek aqa tdewřed aneɣ - am mammec neqqar - am tiṭṭawin.

32 Xmi ɣa traḥed akidneɣ uca ad aneɣ dd-yas řxir i dayneɣ ɣa igg SIDI, aqa neccin ad ac negg tcuni ɛawed.”

33 Uca fesyen iqiḍan nsen, uyuren zeg wedrar n SIDI ticři n třata n wussan. Ttabut n Řɛahd tuyur zzat i wudem nsen ticři n třata n wussan, ḥima ad yarzu x ijj n wemcan i arraḥet.

34 Deg uziř tuɣa aseynu n SIDI sennej nsen umi kksen iqiḍan nsen zi řmargeḥ n řɛeskar.

35 Řami tᵉttwassmuṭṭi Ttabut, temsar řebda belli Musa inna: “Kkar, a SIDI, ejj řeɛdyan nnec ad mmzeǧaɛen u inni kenniw icarrhen ad arewřen zeg wudem nnec!”   

36 Ɣar ubeddi n Ttabut, inna: “Dweř-dd, a SIDI, ɣar ɛecra n řuřuf n řuřuf n Israil!”

Timessi n SIDI

11

1 Imsar umi idweř řgens am yijj n ubarru ittcetcan, tuɣa man aya d řeḥriq i imezzuɣen n SIDI. Řami isřa SIDI aya, yarɣa weɣḍab nnes u timessi n SIDI tarɣa di řwesṭ nsen uca tecca řeḍruf n řmargeḥ n řɛeskar.   

2 Xenni iřaɣa-dd řgens x Musa uca Musa iẓẓuǧ i SIDI uca texsi tmessi.

3 Uca iřaɣa as i wemcan nni ‘Tabɛira’, minzi timessi n SIDI tuɣa tarɣa di řwesṭ nsen.

Sebɛin n imɣaren - Tisekrin

4 Abarru imxeǧaḍen n ibarraniyyen nni iǧan di řwesṭ nsen, dewřen curren s umeẓri u bdan ayt n Israil ɛawed ad cettcan, nnan: “Wi d aneɣ ɣa iwcin aysum?   

5 Nɛeqqeř ɛad x iseřman nni necca di Miṣra baṭeř u x řexyar d ddellaɛ d řebṣeř yuẓɣen d řebṣeř d ticcart.

6 Řexxu řeɛmur nneɣ uẓɣen uca war din walu mɣir ‘manna’-ya zzat i tiṭṭawin nneɣ!”

7 Tuɣa ‘manna’ ittemcabeh di zzariɛet n řqeṣbur uca ccuf nnes amecnaw ccuf n userɣaɣ acemřař qqaren as ‘bᵉdula’.   

8 Řgens iffeɣ, immsebḍa uca yrun tt uca ḥaryen tt sadu tsirt niɣ ddzen tt s wezduz uca xenni ssenggʷen tt di arwa uca ggin zzayes tifḍirin. Tuɣa aředdi nnes am min inggʷan s zzect.

9 Xmi dd-ihekkwa nnda x řmargeḥ n řɛeskar, xenni thekkʷa-dd xas ‘manna’ ɛawed.

10 Uca isřa Musa aqa řgens isɣuy, řaǧ awarni inneɣni, kuř ijj ɣar wadaf n uqiḍun nnes. Yarɣa weɣḍab n SIDI aṭṭas, uca tuɣa man aya uřa d tuɛeffna di tiṭṭawin n Musa.

11 Inna Musa i SIDI: “Mayemmi teggid řɣar deg umsexxar nnec u mayemmi war ufiɣ řxaḍar di tiṭṭawin nnec, umi xafi dd-tessarsed ddqeř n marra řgens-a?

12 Ma necc deyseɣ balak s marra řgens-a? Niɣ necc i-t-i-dd yurwen, maḥend tzemmared ad ayi tinid: ‘Awyi t deg wecyun nnec!’, am wenni issuṭṭuḍen yarebbu aseymi, ɣar temmurt min xef tejjuǧed Cek i řejdud nnes.

13 Zi manis d asen-dd ɣa yawyeɣ aysum i ɣa wceɣ d macca i marra řgens-a? Minzi nitni sɣuyyun-dd ɣari, qqaren: ‘Ewc aneɣ aysum i ɣa necc!’

14 Necc weḥḥdi war zemmareɣ ad arbuɣ řgens-a marra, aqa man aya idqeř xafi aṭṭas.

15 Mařa dayi teggid ammu, necc ttzawageɣ ad ayi tenɣed ḥsen, mařa ufiɣ arḍa di tiṭṭawin nnec, xenni necc war ẓarreɣ řeɣben inu ɛad ktar!”

16 Xenni inna SIDI i Musa: “Smun ayi-dd sebɛin n yeryazen zeg imɣaren n Israil, inni tessned cek d imɣaren n řgens u d imeḥḍayen. Awyi ten-dd ɣar Uqiḍun n Umsagar uca ejj iten ad din bedden zzatek.

17 Xenni Necc ad hwiɣ uca ad kik ssiwřeɣ. Ad ksiɣ zi Arruḥ i xak iǧan uca ad xasen t ssarseɣ. Ammu i kik ɣa arbun ddqeř n řgens-a, maḥend war t tarebbud ca weḥḥdek.

18 Ad tinid i řgens: ‘Sqeddsem ixef nwem i tiwecca, xenni ad teccem aysum, minzi aqa trum deg imezzuɣen n SIDI, tennam: Wi d aneɣ ɣa iwcen ad necc aysum? Tuɣa-neɣ mliḥ di Miṣra! S uya i d awem ɣa iwc SIDI aysum ad teccem.

19 War t tᵉttettem ijj n wass waha uřa d tnayen n wussan, niɣ xemsa n wussan, niɣ ɛecra n wussan, niɣ ɛicrin n wussan,

20 maca marra ussan n uyur ař d awem dd-iffeɣ zeg wenzaren nwem uca ad zzayes tɛiffem, umi tenḍarem SIDI wenni iǧan di řwesṭ nwem, uca trum zzat i uɣembub nnes, tennam: Mayemmi ɛad dd-neffeɣ zi Miṣra?’ ”   

21 Uca Musa inna: “Řgens-ya, di řwesṭ nsen i ǧiɣ, aqa-t di setta-ařaf n yeryazen x iḍaren uca Cek teqqared: ‘Ad asen wceɣ aysum uca ad zzayes ccen ijj n uyur amen ikmeř!’

22 Mařa ɣarṣen asen i marra wuǧi d ifunasen, ma ad yiři cfa asen? Niɣ mařa ssmunen asen marra iseřman n řebḥar, ma ad yiři cfa asen?”   

23 Inna SIDI i Musa: “Ma xenni yebri ufus n SIDI? Řexxu xenni, ad tẓared ma ad iqfeř awař nnes niɣ lla!”   

24 Iffeɣ-dd Musa uca inna awařen n SIDI i řgens uca issmun sebɛin n yeryazen zeg imɣaren n řgens uca issbedd i-ten am dd-nnḍen i Uqiḍun.

25 Xenni ihwa-dd SIDI deg useynu uca issiweř akides uca iksi zi Arruḥ nni tuɣa xas uca issars i-t x sebɛin n yeryazen, x imɣaren. Uca imsar, umi tuɣa xasen Arruḥ, bdan ad nebban, maca awarni i uya war iqqim ɛad.

26 Uca qqimen tnayen n yeryazen di řmargeḥ n řɛeskar, ijjen qqaren as Ildad u wenneɣni qqaren as Midad uca Arruḥ n SIDI tuɣa-t xasen, minzi nitni aqa aten zeg inni yuran, maca war dd-ffiɣen ɣar Uqiḍun uca tuɣa ttnebban di řmargeḥ n řɛeskar.

27 Yuzzeř-dd ijj n uḥenjir uca ixebbar man aya i Musa, inna: “Ildad d Midad ttnebban di řmargeḥ n řɛeskar.”

28 Yarra-dd Yacuwa, mmis n Nun, ijjen zeg ibřiɣen ittfarzen, inna: “Sidi inu, Musa, ḥarrem i-ten!”

29 Inna as Musa: “Ma cek tecḍared di ṭṭweɛ inu? Mři marra řgens n SIDI tuɣa-t marra d inabiyyen, iři igga xasen SIDI Arruḥ nnes!”

30 Idweř-dd Musa ɣar řmargeḥ n řɛeskar, netta d imɣaren n Israil.

31 Xenni yusa-dd ijj n usemmiḍ, issekkar i-t SIDI, indeh-dd ijḍaḍ qqaren as ‘tsalwa’ zi řebḥar uca inḍar i-tent x řmargeḥ n řɛeskar, ticři n webrid n ijj n wass ɣar ijj n tma d ticři n webrid ɣar tma nneɣni, deg wenneḍ n řmargeḥ n řɛeskar, ař ɛřayen tnayen n iɣaǧen x wudem n temmurt.   

32 Ikkar řgens uca ass nni ikmeř d ǧiřet nni tekmeř d marra ass i t-i-dd iḍfaren yrun nitni ijḍaḍ qqaren as ‘tsalwa’. Wenni ɣares drus, iksi ɛecra iḥumiren. Bezzɛen tent qibač nsen x tiru i innḍen i řmargeḥ n řɛeskar.

33 Mintra aysum ɛad jar teɣmas nsen, qbeř ma ad t ffẓen, yarɣa weɣḍab n SIDI x řgens uca SIDI iwta řgens s ict n tecti temɣar aṭṭas.   

34 Isemma Musa amcan nni ‘Qabarut-Hata’awat’, minzi dinni i neḍřen řgens i tuɣa immeẓren ammu.

35 Zi Qabarut-Hata’awat ifsi řgens iqiḍan nnes, uyuren ɣar Ḥaḍayrut uca qqimen di Ḥaḍayrut.

Řbarṣ n Maryam

12

1 Tessiweř Maryam ak-d Harun x Musa di ssibbet n temɣart Takucit nni tuɣa dd-yiwi, minzi netta yiwi-dd ict n temɣart Takucit. □  

2 Uca nnan: “Ma issiweř SIDI zi Musa waha? Ma war zzayneɣ issiweř ɛawed?” Uca isřa SIDI man aya.

3 Tuɣa Musa d aryaz amwaḍeɛ aṭṭas, ktar zi marra iwdan i iddaren x temmurt.

4 Deɣya issiweř SIDI ak-d Musa d Harun d Maryam: “Ffɣem kenniw s třata, uyurem ɣar Uqiḍun n Umsagar!” Uca ffɣen-dd s třata.

5 Xenni ihwa-dd SIDI deg uqellij n useynu uca ibedd ɣar wadaf n Uqiḍun, iřaɣa i Harun d Maryam. Ffɣen-dd nitni s tnayen.

6 Uca inna asen Netta: “Sřem xenni i wawařen inu! Mařa din jar awem ijj n unabi, ad as ssecneɣ Ixef inu, Necc, SIDI, s ij n řewḥiy uca ad kis ssiwřeɣ s ict n tarjit.

7 Maca war tteggeɣ amenni s umsexxar inu Musa, aqa netta d amtiqqi di taddart inu tekmeř.   

8 Necc ssiwřeɣ akides zeg uqemmum ɣar uqemmum, war iǧi s řemɛani innufaren. Aqa iẓra addud n SIDI. Mayemmi war teggʷidem zeg umsexxar inu u mayemmi i tessiwřem ammu x Musa?”   

9 Xenni yarɣa xasen weɣḍab n SIDI uca iruḥ.

10 Uca aseynu iffeɣ x Uqiḍun, uca xzar, Maryam dayes řehřac n řbarṣ, aqa-tt d tacemřařt am wedfeř. Uca Harun inneqřeb-dd ɣar Maryam, u xzar, aqa nettat dayes řbarṣ.

11 Uca inna Harun i Musa: “A, sidi inu, war xaneɣ srussi ddenb i negga s tefɣuri umi dayes nexḍa!

12 War tt ttejji ad tedweř am umettin i zi ittwacc wezyen n arrimet nnes am dd-teffeɣ zi řemřawet n yemmas.”

13 Iřaɣa Musa i SIDI, inna: “A Arebbi, ttzawageɣ ad tt tessgenfid!”

14 Inna SIDI i Musa: “Ma mařa babas aqa inxar deg wudem nnes, ma war tᵉseḍḥi sebɛa n wussan? Ejj i-tt ad tᵉttwassuffeɣ zi řmargeḥ n řɛeskar sebɛa n wussan uca awarni as ad tᵉttwaqbeř ɛawed.”

15 Tᵉttwassuffeɣ Maryam sebɛa n wussan barra i řmargeḥ n řɛeskar uca řgens war ikkis iqiḍan nnes ařami tᵉttwaqbeř Maryam ɛawed.

16 Awarni man aya ifsi řgens iqiḍan nnes, yuyur zi Ḥaḍayrut uca wtin iqiḍan nsen di řexřa n Faran.

□ 

12:1 Takucit - ixs ad yini ‘tamɣart zi temmurt n Kuc’. Tammurt n Kuc tuɣa-tt di Ifriqiyya mani teǧa iḍa tammurt n Ssudan d temmurt n Itiyupiyya (Al-Habac).

Tenɛac n ibergagen

13

1 Issiweř SIDI ak-d Musa, inna:

2 “Sekk iryazen zzatek ḥima ad bergagen tammurt n Kenɛan, tenni i ɣa wceɣ i ayt n Israil. I kuř taqbič n řejdud ad tessekkem ijj n weryaz, kuř ijj ad yiři d řḥakem jar asen.” □  

3 Musa issekk i-ten zi řexřa n Faran, x řumur n SIDI. Tuɣa marra iryazen nni d izeǧifen n ayt n Israil.

4 Aqa d ina d ismawen nsen:

zi teqbič n Rubin, Cammuɛ, mmis n Zakkur,

5 zi teqbič n Cimɛun, Cafat, mmis n Axuri,

6 zi teqbič n Yahuda, Kalib, mmis n Yafunni,

7 zi teqbič n Issakar, Yijɛal, mmis n Yusuf,

8 zi teqbič n Ifrayim, Hucaɛ, mmis n Nun, □  

9 zi teqbič n Binyamin, Falṭi, mmis n Rafu,

10 zi teqbič n Zabulun, Jaddiyil, mmis n Sudi,

11 zi teqbič n Yusuf, i teqbič n Manassa, Jaddi, mmis n Susi,

12 zi teqbič n Dan, Ɛammiyil, mmis n Jamalli,

13 zi teqbič n Acir, Satur, mmis n Mixayil,

14 zi teqbič n Naftali, Naḥbi, mmis n Wafsi,

15 zi teqbič n Jad, Ja’uyil, mmis n Maki.

16 Aqa ina d ismawen n yeryazen nni issekk Musa ḥima ad bergagen tammurt uca Musa iřaɣa i Huciɛa, mmis n Nun, s yisem n Yacuwa.

17 Issekk i-ten Musa ḥima ad bergagen tammurt n Kenɛan, inna asen: “Ařyem ssiha ař Tammurt n Ljanub uca ařyem xenni ɣar idurar,

18 uca xzarem mammec teǧa temmurt d řgens i dayes izeddɣen, ma ijhed niɣ iḍɛef i yeǧa, ma aqa din drus niɣ aṭṭas.

19 Xzarem ɛawed mammec teǧa temmurt i di izeddeɣ řgens, ma tammurt d taṣebḥant niɣ d taɛeffant i teǧa, u mammec ǧant tneddam i di izeddeɣ řgens, ma zeddɣen di řemrageḥ n iqiḍan niɣ di tneddam ifaryen s iɣebřawen.

20 U ɛawed mammec teǧa temmurt, ma tessɣemmi niɣ tuẓeɣ, ma aqa din ticejjura niɣ lla. Ggem taryast uca ksim ca zi řɣiǧet n temmurt. Ussan nni tuɣa aten d ussan n tmenzut n uḍiř.”

21 Uca nitni geɛɛden uca bergagen tammurt zi řexřa n Ṣin ař Raḥub, mani ɣa tiwḍed ɣar Ḥamat.

22 Geɛɛden ɛad ktar ɣar Temmurt n Ljanub uca iwḍen ɣar Ḥabrun. Dinni i tuɣa Aximan, Cicay d Talmay, nitni d iḥenjiren n Ɛanaq. Ḥabrun tuɣa tᵉttwabna sebɛa n iseggʷusa qbeř Ṣuɛan di Miṣra.

23 Xenni iwḍen ař taɣzurt n Ackul uca ssenni kksen ict n tezremt s yijj n uzekkun n uḍiř wenni dd-iwyen s tnayen s yijj n uzeǧaḍ n trebbut. Kksen ɛawed zeg aremmam u zi tazart. □  

24 Qqaren as i wemcan nni taɣzurt n Ickul, isem wanita ixs ad yini ‘taɣzurt n Uzekkun’, di ssibbet n uzekkun n uḍiř nni qessen ayt n Israil din.

25 Umi kemmřen arebɛin n wussan, dewřen-dd zeg ubergag n temmurt.

26 Ɛeqben nitni uca usin-dd ɣar Musa d Harun u ɣar marra tamesmunt n ayt n Israil di řexřa n Faran, ɣar Qadac, uca wcin řexbar i marra tamesmunt uca ssecnen asen řɣiǧet n temmurt. □  

27 Ḥajan as, nnan: “Aqa nudef ɣar temmurt nni mani d aneɣ tessekked. S tidett tfeyyeḍ s uɣi d tamment u tanita d řɣiǧet nnes.   

28 Maca řgens, wenni izeddɣen di temmurt, ijhed u tineddam ɣarsent iɣebrawen mɣarent aṭṭas, u neẓra ɛawed arrawen n Ɛanaq.

29 Ayt n Ɛamaliq zeddɣen di Temmurt n Ljanub, u Iḥittiyyen d Iyabusiyyen d Imuriyyen zeddɣen deg idurar u ayt n Kenɛan zeddɣen ɣar řebḥar u x tma n L’Urdun.”

30 Xenni issesqar Kalib řgens zzat i Musa, inna: “Ejj aneɣ ad ngeɛɛed s jjehd uca ad tt neṭṭef d řwart, minzi nzemmar as neccin!”

31 Maca iryazen nni geɛɛden akides, nnan: “War nzemmar ad ngeɛɛed ḍidd i řgens nni, minzi aqa ijhed xaneɣ aṭṭas.”

32 Ammu i dd-iwyen ijj n řexbar war iḥřin i ayt n Israil x temmurt nni x tuɣa ttbergagen, nnan: “Tammurt x manis nekka ḥima ad tt nbergeg, aqa d ict n temmurt tsarreḍ imezdaɣ nnes uca marra iwdan nni neẓra, aqa aten d iryazen n waddad imɣar.

33 Aqa neẓra din ‘nifilim’, ixs ad yini ‘jjwaheř iwḍan’, ayt n Ɛanaq, arrasa n jjwaheř iwḍan. Tuɣa neccin di tiṭṭawin nneɣ amecnaw tamurɣi uca ammu i dd asen nettban di tiṭṭawin nsen.” □  

□ 

13:2 kuř taqbič n ibabaten - s Tɛibranit ‘kuř taqbič n ibabaten nnes’.

□ 

13:8 Hucaɛ - isem wanita ixs ad yini ‘asenjem’. Tuɣa isem wanita d yisem amezwaru n Yacuwa wenni issidfen řgens n Israil di temmurt n Kenɛan.

□ 

13:23 Ackul - isem wanita ixs ad yini ‘azekkun’.

□ 

13:26 Ɛeqben - s Tɛibranit ‘Uyuren’.

□ 

13:33 nifilim - aqa-ten lmalakat i iwḍan zeg wemcan nsen deg ujenna umi ddenben ḍidd i SIDI. Xzar Amz. 6:4. tamuɣri - s Tɛibranit ‘tamuɣri iřeḥḥfen’.

Tiggʷudi n řgens zi řɛedyan

14

1 Marra tamesmunt tebda tesɣuyyu s jjehd uca řgens iru marra ǧiřet nni.

2 Marra ayt n Israil tuɣa ttnedqamen ḍidd i Musa u ḍidd i Harun uca tenna as marra tmesmunt: “Meɛlik qaɛ nemmut di temmurt n Miṣra!” niɣ: “Meɛlik qaɛ nemmut di řexřa-ya!”

3 “Mayemmi d aneɣ dd-yiwi SIDI ɣar temmurt-a ḥima ad newḍa s ssif u xenni ad dewřent temɣarin nneɣ d tarwa nneɣ d takeccaḍt? Ma war yeǧi ḥsen zeɛma ad neɛqeb ɣar Miṣra?”

4 Uca nnan ijj i wenneɣni: “Ejj aneɣ ad negg ijj d azeǧif xaneɣ uca ad neɛqeb ɣar Miṣra!”

5 Řexdenni wḍan Musa d Harun x uɣembub nsen zzat i wudem n marra agraw n tmesmunt n ayt n Israil.

6 Yacuwa, mmis n Nun, d Kalib, mmis n Yafunni, inni tuɣa zeg inni tuɣa ittbergagen x temmurt, carrgen arruḍ nsen.

7 Nitni ssiwřen ɣar marra tamesmunt n ayt n Israil, nnan: “Tammurt nni x nekka maḥend ad tt nbergeg, aqa-tt d ict n temmurt mliḥ aṭṭas.

8 Mařa SIDI issfarnen ɣarneɣ, Netta ad aneɣ dd-yawi ɣar temmurt-a uca ad aneɣ tt iwc, ict n temmurt ifeyyḍen s uɣi d tamment.

9 Maca war ttiřim d imɣewwɣen ḍidd i SIDI uca war tteggʷedem ca zi řgens n temmurt-a, minzi aqa aten d aɣrum nneɣ. Tiři nsen teffeɣ-dd sennej nsen, aqa SIDI akidneɣ, war zzaysen tteggʷdem ca!”  

10 Maca řami tessiweř marra tamesmunt belli ittxeṣṣa ad ten arejmen, iban-dd uɛuǧi n SIDI deg Uqiḍun n Umsagar zzat i marra ayt n Israil.

11 Inna SIDI i Musa: “Ař meřmi d ayi ɣa isɛar řgens-a? Ař meřmi war d ayi ttimnen s marra řeɛřamat nni ggiɣ di řwesṭ nsen?

12 Necc ad ten wteɣ s ṭṭaɛun uca ad xasen kkseɣ řwart uca ad cek ggeɣ d ijj n řgens d ameqqran, ijhed xasen.”

13 Inna Musa i SIDI: “Ad sřen Imiṣriyyen man aya, minzi Cek tessuffɣed řgens-a s jjehd nnec zi řwesṭ nsen.  

14 uca ad t inin i imezdaɣ n temmurt-a, inni isřin belli Cek, a SIDI, di řwesṭ n řgens-a, belli Cek, a SIDI, tbaned-dd amecnaw udem deg wudem, belli aseynu nnec ittbedda sennej nsen u belli Cek teggured zzat i wudem nsen deg ijj n uqellij n useynu s uziř uca s ǧiřet deg ijj n uqellij n tmessi. □    

15 Mařa tenɣid řgens-a am yijj n weryaz, xenni řegnus nni isřin x usemɣar nnec ad ssiwřen ad inin:

16 ‘Minzi SIDI war izemmar ad issidef řgens-a di temmurt nni x ijjuǧ ad asen tt iwc, aqa s uyenni d asen iɣarṣ di řexřa!’   

17 Řexxu xenni, ejj ad yiři jjehd n Sidi inu imɣar am mammec tuɣa tessiwřed, tennid:

18 ‘SIDI ɣares ttasiɛ n řxaḍar uřa d aṭṭas n tmexsiwt icewwaren. Aqa yarebbu řmuɛṣiyyet d uxeṭṭu nneɣ u Netta war ittbarri wenni itteggen ddenb u isseɛɛdu řmuɛṣiyyet n ibabaten ɣar iḥenjiren nnes ař jjiř wiss třata d jjiř wiss arebɛa.’   

19 Ɣfar i řgens-a řmuɛṣiyyet nnes ɛlaḥsab řemɣaret n tmexsiwt nnec icewwaren u am mammec themřed ak-d řgens-a zi temmurt n Miṣra ař danita!”

20 Inna SIDI: “Necc ɣfareɣ asen ɛlaḥsab awař nnec.

21 S tidett am ddareɣ Necc, aqa marra tammurt ad tᵉttwaccur s uɛuǧi n SIDI!

22 Minzi marra iryazen nni iẓrin aɛuǧi inu d řeɛřamat inu i ggiɣ di Miṣra u di řexřa, d yinni d ayi iqeǧben di řexřa ɛad ɛecra n twařawin u war sřin i tmijja inu,

23 war ẓarren tammurt nni x jjuǧeɣ i řejdud nsen ad asen tt wceɣ, wah, marra inni d ayi issdduqqzen ammu, war tt ẓarren.   

24 Maca ad ssiwḍeɣ amsexxar inu Kalib ɣar temmurt mani tuɣa yudef qbeř uca ad tt warten tarwa nnes, minzi tuɣa akides ijj n arruḥ nneɣni uca netta iḍfar ayi nican.   

25 Aqa ayt n Ɛamaliq d ayt n Kenɛan zeddɣen di řewḍa n teɣzurt. Ad dd-tdewřem tiwecca uca ad tekksem iqiḍan nwem ssa, ffɣem ɣar řexřa, uyurem deg webrid ɣar Řebḥar n Telga.”

26 Issiweř SIDI ak-d Musa d Harun, inna:

27 “Ař meřmi ɣa teqqim tmesmunt-a taɛeffant tᵉttnedqam xafi? Anedqem n ayt n Israil i zi xafi ttnedqamen, aqa sřiɣ t.   

28 Ini asen: ‘S tidett am ddareɣ Necc, iqqar SIDI, mařa war d awem tteggeɣ am mammec d awem sřiɣ s imezzuɣen inu min tennam kenniw.   

29 Řxecbat nwem ad wḍant di řexřa-ya, řxecbat n marra inni ittwaḥesben n řgens, marra řqedd n iḥenjiren nwem zi ɛicřin iseggʷusa sennej i tuɣa xafi ittnedqamen.   

30 Kenniw war tᵉttidfem ca ɣar temmurt min xef ssgeɛɛdeɣ afus inu maḥend ad jjaǧeɣ ad kenniw ggeɣ ad dayes tzedɣem, mɣir Kalib, mmis n Yafunni, d Yacuwa, mmis n Nun.   

31 Tarwa nwem i xef tennam: ‘Ad ttwakeccḍen!’, Necc ad ten ssidfeɣ dayes uca nitni ad ssnen tammurt nni tenḍarem kenniw ammu s useḥqar.

32 Maca řxecbat nwem, wah, kenniw simant nwem, ad tewḍam di řexřa-ya,

33 uca iḥenjiren nwem ad tellɛen di řexřa-ya řmijař n arebɛin n iseggʷusa uca kenniw ad kiwem tarbum farq-ccɣeř nwem ař ɣa fnant řxecbat nwem di řexřa.

34 Anect i řqedd n wussan i tuɣa tᵉttbergagem tammurt, iqqar arebɛin n wussan - aqa ijj n wass d ijj n useggʷas - ad tarbum řmuɛṣiyyet nwem, řmijař n arebɛin n iseggʷusa. Kenniw ad tessnem aqa Necc beɛɛdeɣ xawem.   

35 Necc d SIDI ssiwřeɣ: Mařa war tteggeɣ ammu ak-d marra tamesmunt-a taɛeffant tenni ikksen awař xafi: ad mmten di řexřa-ya, ad mmten din!”

36 Iryazen nni issekk Musa maḥend ad bergagen tammurt, řami dd-dewřen, tamesmunt am tekmeř tedweř ḍidd nnes umi nitni ssiwřen s řɣar x tammurt,

37 aqa iryazen nni ibehdřen tammurt, mmuten s ict n jjriḥect zzat i wudem n SIDI.   

38 Maca Yacuwa, mmis n Nun, d Kalib, mmis n Yafunni, qqimen ddaren jar iryazen nni iruḥen ad bergagen tammurt.

39 Issiweř Musa awařen-a ɣar marra ayt n Israil. Iḥzen xenni řgens aṭṭas.

40 Uca nitni kkaren zic uca uřyen ař taqiccat n wedrar, nnan: “Aqa-neɣ da uca ad ngeɛɛed ɣar wemcan min xef issiweř SIDI, minzi neccin aqa nexḍa!”

41 Maca Musa inna: “Mayemmi tᵉttɛeddam ammu řumur n SIDI? Man aya war iɛeddu!   

42 War ttgeɛɛidem ca minzi SIDI war ittiři di řwesṭ nwem. War ttejjim ixef nwem ad texsarem zzat i wudem n řɛedyan nwem.

43 Minzi ayt n Ɛamaliq d ayt n Kenɛan aqa aten din zzat nwem uca ad tewḍam kenniw s ssif minzi kenniw tiggʷejem x SIDI. S uya SIDI war kiwem ittiři.”

44 Maca nitni tuɣa ttuffen maḥend ad dd-ařyen ař taqiccat n wedrar. Maca Ttabut n Řɛahd n SIDI d Musa war ffiɣen zi řwesṭ n řmargeḥ n řɛeskar.

45 Xenni hwan-dd ayt n Ɛamaliq d ayt n Kenɛan nni tuɣa izeddɣen deg wedrar nni uca arenyen ten u řebzen ten ař Ḥurma.

□ 

14:14 udem deg wudem - s Tɛibranit ‘tiṭṭ di tiṭṭ’.

Tiɣarṣa n tmessi

15

1 Issiweř SIDI ak-d Musa, inna:

2 “Siweř ak-d ayt n Israil, ini asen: ‘Xmi ɣa tadfem ɣar temmurt mani ɣa tzeddɣem, tammurt nni d awem ɣa wceɣ,

3 uca ad tesswejdem din ict n tewhibt n tmessi i SIDI, ict n tɣarṣt n wecmaḍ niɣ ict n tewhibt i tɣarṣt i ukemmeř n ijj n lwaɛd niɣ ict n tewhibt s řxaḍar niɣ ict n tewhibt i řeɛyudat nwem ittwaggen, maḥend ad tiři d ict n řefwaḥet ittfuḥen i SIDI, zi řebhayem niɣ zeg wuǧi,

4 xenni wenni dd ɣa iqeddmen tawhibt nnes i SIDI, ad yawi ɛawed ict n tewhibt n řɣiǧet zeg ict n teɛcart n yijj n ifa n waren azdad ixeǧḍen s yijj n arbeɛ n ijj n uhinu n zzect.   

5 Ad tesswejded ak-d man aya ijj n arbeɛ n ijj n uhinu n binu am tewhibt n useyyeb i kuř ijj n izmar, maḥend ad tiři x tɣarṣt n wecmaḍ niɣ x tewhibt i tɣarṣt,

6 niɣ, mařa ad tiři i yijj n icarri, xenni ittxeṣṣa ad tesswejded ict n tewhibt n řɣiǧet zi tnayen n teɛcuray n ijj n ifa n waren azdad ixeǧḍen s ict n ttuřut n ijj n uhinu n zzect,

7 uca ad tqeddmed ɛawed ict n ttuřut n ijj n uhinu n binu am tewhibt n useyyeb, am yict n řefwaḥet ittfuḥen i SIDI.’ ”

8 “Xmi ɣa tesswejded ameẓyan n ufunas am tɣarṣt n wecmaḍ niɣ am tewhibt i tɣarṣt maḥend ad yiři i ukemmeř n ijj n lwaɛd niɣ am tɣarṣt n řehna i SIDI,

9 xenni ittxeṣṣa ad tqeddmed ak-d umeẓyan n ufunas ɛawed ict n tewhibt n řɣiǧet n třata n teɛcuray n ijj n ifa n waren azdad ixeǧḍen deg wezyen n uhinu n zzect,

10 uca ittxeṣṣa ɛawed ad dd-tawyed azyen n uhinu n binu am tewhibt n useyyeb, am tewhibt n tmessi, ict n řefwaḥet ittfuḥen i SIDI.

11 Ammu i ittxeṣṣa ad ggen i kuř afunas, niɣ i kuř icarri, niɣ i kuř ijj zeg wuǧi, zeg iḥuřiyyen niɣ zeg iɣayḍen.

12 Ɛlaḥsab řqedd n imuddaren i tɣarṣt i ɣa tesswejdem, ad teggem ammu i kuř ijj n umuddar, ɛlaḥsab řqedd ikemmřen n imuddaren.

13 Marra inni dd-ittwaxeřqen di temmurt ad ggen timesřayin-a ammu, xmi dd ɣa qeddmen nitni ict n tewhibt n tmessi, ict n řefwaḥet ittfuḥen i SIDI.

14 Xmi ɣa tafed jar marra jjiřat nwem ijj n ubarrani i iqqimen akidwem, niɣ ijjen wenni izeddɣen di řwesṭ nwem, aqa netta ad issewjed ict n tewhibt n tmessi, ict n řefwaḥet ittfuḥen i SIDI, xenni ad tt igg am mammec tt tᵉtteggem kenniw.”

15 Ay, agraw n řgens, ad din tiři ict n tewṣeyyet, ict n tewṣeyyet i řebda i kenniw u i ubarrani nni akidwem iqqimen i marra jjiřat nwem. Ad yiři ubarrani am mammec teǧam kenniw zzat i wudem n SIDI.   

16 Ad yiři ijj n uzerf d ict n lfariḍa i kenniw u i ubarrani nni akidwem iqqimen.”

Imezwura n waren

17 Issiweř SIDI ak-d Musa, inna:

18 “Siweř ak-d ayt n Israil uca ini asen: ‘Xmi ɣa tadfem ɣar tammurt mani kenniw ɣa yawyeɣ,

19 xenni ad imsar, umi ɣa teccem aɣrum zi řɣiǧet n temmurt, aqa kenniw ad tessgeɛɛdem ict n tewhibt n usgeɛɛed i SIDI.

20 Zi tmezwarut n warecti nwem ad tessgeɛɛdem ict n temsemment am tewhibt n usgeɛɛed. Ad tt tessgeɛɛdem am mammec tessgeɛɛdem tawhibt n usgeɛɛed n unedrar.

21 Zi tmezwarut n warecti nwem ad tqeddmem ict n tewhibt n usgeɛɛed i SIDI di marra jjiřat nwem.’ ”

Ddenb war iǧi neɛmada

22 “Mařa tweddarem u war tᵉtteggem marra řumurat-a i tuɣa issawař SIDI ak-d Musa

23 - marra min d awem yumur SIDI s tsexxart n Musa zeg wass min zi t yumur SIDI, ssenni d tsawent, di marra rejyuř nwem -

24 xenni ad imsar, mařa ittwagg s uweddar barra i tiṭṭawin n tmesmunt, aqa tamesmunt marra ad tessewjed ijj n ufunas, ameẓyan n tfunast, am tɣarṣt n wecmaḍ, am ict n řefwaḥet ittfuḥen i SIDI ak-d tewhibt nnes n řɣiǧet d tewhibt nnes n useyyeb ɛlaḥsab lfariḍa u ak-d yijj n umyan zeg iɣayḍen am tɣarṣt n ddenb.

25 Xenni ad igg ukehhan asřaḥ i marra tamesmunt n ayt n Israil uca ad asen ittwaɣfar, minzi man aya imsar zeg uweddar, uca nitni qeddmen tawhibt nsen, ict n tewhibt n tmessi i SIDI, uřa d taɣarṣt nsen n ddenb, zzat i wudem n SIDI. □  

26 Marra tamesmunt n ayt n Israil ad tᵉttwaɣfar, uřa d abarrani nni izeddɣen di řwesṭ nwem, x umi imsar am iweddar marra řgens.”

27 “Mařa ijjen bnadem ixḍa am netta iweddar, xenni ad dd-issqarreb ict n tɣayḍet n ijj n useggʷas am tɣarṣt n ddenb. □    

28 Akehhan ad igg aṣřaḥ zzat i wudem n SIDI x bnadem nni tuɣa iweddar, am tuɣa ixḍa s uweddar zzat i wudem n SIDI, am xas i ɣa yegg asřaḥ uca xenni ad as ittwaɣfar.

29 Ad din yiři ijj n uzerf i wenni iggin ca s uweddar, i wenni dd-ixeřqen di temmurt uřa i ubarrani nni izeddɣen di řwesṭ nwem.”

Ddenb s ufus igeɛɛden

30 “Maca bnadem nni iggin ca s ufus igeɛɛden, ma netta ittwaxřeq-dd di temmurt niɣ netta d abarrani, aqa netta iceqqef di SIDI uca bnadem nni ad ittwaqess zi řwesṭ n řgens nnes, □  

31 umi isseḥqar awař n SIDI u yarẓa řumur nnes. Bnadem nni ad ittwaqess qaɛ zi řgens nnes, řmuɛṣiyyet nnes ad tiři xas.”

32 Řami tuɣa ayt n Israil di řexřa, ufin ijj n weryaz ittḥarwac akeccuḍ deg wass n ssebt.

33 Inni t yufin am tuɣa ittḥarwac akeccuḍ, iwyen t ɣar Musa d Harun d marra tamesmunt.

34 Ggin t di tḥeṭṭut, minzi tuɣa war dd-ibin min zzayes ɣa ggen.   

35 Xenni inna SIDI i Musa: “Aryaz nni ad ittwaneɣ nican. Marra tamesmunt ad t tarjem barra i řmargeḥ n řɛeskar.”

36 Xenni tessuffeɣ i-t marra tmesmunt barra i řmargeḥ n řɛeskar uca nitni arejmen t ařami immut, am mammec t yumur SIDI i Musa.

Ticarcifa n řidaret

37 Issiweř SIDI ak-d Musa, inna:

38 “Siweř ak-d ayt n Israil uca ini asen, ad ggen i yixef nsen ticarcifa ɣar tɣemmura n warruḍ nsen di marra jjiřat nsen uca ad ggen ijj n ufiřu d adeḥmi ɣar tcarcifa, tinni ɣar tɣemmura.   

39 Ad yiři ufiřu ɣar tcarcift, ḥima ad twařam afiřu nni uca ad tidarem di marra řumurat n SIDI uca ad tent teggem u war tḍeffarem ccehwat n wuřawen nwem d tiṭṭawin nwem, inni awarni asent tennumem ad tessefsedem ixef nwem,

40 u ḥima ad txarrṣem di řumurat inu, ad zzaysent teggem, maḥend ad tiřim tᵉttwaqeddsem zzat i AREBBI nwem.

41 Necc d SIDI, AREBBI nwem wenni kenniw dd-issuffɣen zi temmurt n Miṣra ḥima ad iřiɣ d AREBBI nwem. Necc d SIDI, AREBBI nwem!”

□ 

15:25 ifdi - xzar Izhd. 78:35.

□ 

15:27 bnadem - s Tɛibranit ‘řeɛmar’. Ammu uřa di ayat wiss 28 d 30.

□ 

15:30 s ufus issgeɛɛden - man aya ixs ad yini aqa igga i-t s neɛmada.

Aɣewweɣ n Quraḥ d Datan d Abiram

16

1 Quraḥ, mmis n Yiṣhar, mmis n Qahat, mmis n Lawi, ak-d Datan d Abiram, tnayen n iḥenjiren n Iliyab, d Un, mmis n Falat, iḥenjiren n Rubin, iwyen iryazen,   

2 uca kkaren ḍidd i Musa, jmiɛ ak-d iryazen nneɣni zeg ayt n Israil, mitayen u-xemsin n řḥukkam n tmesmunt, aqa aten zeg inni dd-ittwařaɣan ɣar umuni, iryazen s ccan.

3 Nitni munen ḍidd i Musa d Harun, nnan asen: “Cfa awem kenniw! Minzi marra tamesmunt, wah, marra nitni d imqeddasen uca SIDI di řwesṭ nsen. Mayemmi tessuɛřam ixef nwem sennej i wegraw n řgens n SIDI?”

4 Umi isřa Musa i man aya, iwḍa x wudem nnes.

5 Uca issiweř ak-d Quraḥ d marra abarru nnes, inna: “Tiwecca ad isscen SIDI wenni iǧan nnes d wenni iǧan d amqeddas d wenni i ɣares dd ɣa issqarreb. Wenni ifarz Netta, d wenni i dd ɣa issqarreb Netta ɣares.

6 Ggem aya! Ejj Quraḥ d marra abarru nnes ad awyen timejmarin.

7 Tiwecca ggem xasent řefḥem i tmessi, sarsem xas řebxur zzat i wudem n SIDI. Xenni ad imsar belli aryaz nni ixḍar SIDI, ad yiři d amqeddas. Aqa truḥem tiggʷijem, ayt n Lawi!”

8 Inna Musa i Quraḥ: “Sřem řexxu, ttzawageɣ, kenniw, ayt n Lawi!

9 Ma war xawem icfi umi kenniw issfarz AREBBI n Israil x tmesmunt n Israil maḥend ad kenniw ɣares dd-issqarreb, ḥima ad tsexxarem di Tzeddiɣt n SIDI uca ḥima ad tbeddem zzat i wudem n tmesmunt maḥend ad ten tsexxarem?

10 Netta issqarreb i cek-dd ɣares, cek d marra aytmac, ayt n Lawi, jmiɛ akidek. Ma tarezzum řexxu ɛawed tukehhant?

11 S uya, cek d marra abarru nnec, aqa kenniw tmunem ḍidd n SIDI, minzi min iɛna Harun, min iɛna ḥima ad xas tennedqem?”

12 Uca issekk Musa ad řaɣan x Datan d Abiram, iḥenjiren n Iliyab, maca nitni nnan: “War dd-nettis ca!”

13 Ma war iǧi icfa awem umi d aneɣ dd-tssuffɣem zeg ict n temmurt ifeyyḍen s uɣi d tamment, ḥima ad aneɣ tesshelleked di řexřa uca xenni ɛawed tegged ixef nnec d řḥakem xaneɣ?

14 Uřa d cek war d aneɣ dd-tessidfed ca deg ict n temmurt ifeyyḍen s uɣi d tamment, u war d aneɣ tewcid iyyaren d imarjaɛen n uḍiř d řwart. Ma ittɣiř ac tzemmared ad tessdaɣřed tiṭṭawin n yeryazen-a? Neccin war dd-nettis ca!”

15 Xenni ittwassarɣ ufugem n Musa, inna i SIDI: “War xezzar ɣar tewhibt nsen! Necc war zzaysen kessiɣ qaɛ ijj n uɣyuř uca war ggiɣ řɣar uřa i yijj zzaysen.”   

16 Inna Musa i Quraḥ: “Cek d marra abarru nnec, asem-dd tiwecca zzat i wudem n SIDI, cek d nitni, d Harun.

17 Ksim kuř ijj zzaywem ijj n řmejmar, ggem dayes řebxur uca qarrbem-dd akides zzat i wudem n SIDI. Kuř aryaz ak-d řmejmar nnes, mitayen u-xemsin n tmejmarin, uca ɛawed cek d Harun, kuř ijj ak-d řmejmar nnes.”

18 Iksi kuř ijj řmejmar nnes uca ggin dayes timessi u ssarsen xas řebxur uca uyuren ad bedden zzat i wadaf n Uqiḍun n Umsagar, uřa d Musa d Harun.

19 Quraḥ iɣewweɣ xasen marra abarru nnes ɣar wadaf n Uqiḍun n Umsagar. Řexdenni iban-dd uɛuǧi n SIDI ɣar marra tamesmunt.

20 Issiweř SIDI ak-d Musa d Harun, inna:

21 “Ḥeydem ixef nwem zeg ubarru-ya, xenni ad ten hellkeɣ deg wermac n wabřiwen!”

22 Maca nitni wḍan x wudem nsen, nnan: “A Arebbi, AREBBI n marra buḥbeřat n marra ddat! Mařa ixḍa ijj n weryaz, ma xenni ad tegged aɣḍab nnec ad idduqqez x marra tamesmunt?”   

23 Issiweř SIDI ak-d Musa, inna:

24 “Siweř ak-d tmesmunt, ini: ‘Beɛɛdem x tzeddiɣt n Quraḥ d Datan d Abiram d min d as dd-innḍen.’ ”

25 Xenni Musa ikkar uca iruḥ ɣar Datan d Abiram uca uyuren imɣaren n Israil awarni as.

26 Uca issiweř netta ak-d tmesmunt, inna: “Ttzawgeɣ, beɛɛdem x iqiḍan n yeryazen-a iqejḥen u war ttḥadam uřa d ict n řḥajjet n min iǧan nsen, ḥima kenniw war tᵉttwahellikem ca s ddnub nsen!”

27 Kkaren nitni uca beɛɛden x iqiḍan n Quraḥ d Datan d Abiram d min d as dd-innḍen. Datan d Abiram ffɣen-dd, bedden ɣar wadaf n iqiḍan nsen ak-d temɣarin nsen d iḥenjiren nsen d iḥenjiren nsen imeẓyanen.

28 Xenni inna Musa: “S man aya i ɣa tessnem belli SIDI issekk ayi-dd, ḥima ad ggeɣ marra timegga-ya, minzi war dd-ffiɣent ca zeg wuř inu.

29 Mařa ina ad mmten am mammec mmuten iwdan marra u ad ten iřqef min iřeqfen marra iwdan, xenni ad taf SIDI war d ayi dd-issekk.

30 Maca mařa SIDI ixřeq-dd ca n řḥajjet d tamaynut qaɛ uca tammurt ad tarzem aqemmum nnes, ad ten tsarḍ ak-d marra min iǧan nsen uca ad hwan ddaren di řaxart, xenni i ɣa tessnem belli iryazen-a aqa ssduqqzen SIDI.”

31 Uca imsar, umi ikemmeř awařen-a, tfeǧeq temmurt nni swadday nsen.

32 Tarzem temmurt aqemmum nnes uca tsarḍ i-ten ak-d aytbab n taddart nsen u ak-d marra iwdan n Quraḥ d marra agřa nsen.   

33 Hwan-dd ddaren di řaxart ak-d marra min iǧan nsen uca tammurt tessduriy i-ten u ttwateḥḥan zi řwesṭ n wegraw n řgens.

34 Marra Israil, inni tuɣa dd-innḍen, arewřen umi sřin i tɣuyyit nsen, minzi nnan: “Niɣ ad taf uřa d neccin ad aneɣ tṣarḍ temmurt.”

35 Uca teffeɣ-dd tmessi zi SIDI, tecca mitayen u-xemsin n yeryazen nni dd-yiwyen řebxur.

Jjriḥect ineqqen

17

1 Issiweř SIDI ak-d Musa, inna:

2 “Ini i Aliɛazar, mmis n ukehhan Harun, belli ad iksi timejmarin zeg uḥaduq n tmessi uca ad issuyes min iqqimen n tmessi di řaggʷaj, minzi aqa timejmarin nni, qeddsent i ǧant!

3 Jjem ten ad ggen zi tmejmarin n yeryazen-a, inni tuɣa ixeṭṭan ḍidd i řeɛmur nsen, tiřwiḥin d tizirarin i dduri i uɛalṭar, minzi iwyen tent zzat i wudem n SIDI, s uya ttwaqeddsent tina. Ad iřint d ijj n uceyyar i ayt n Israil.”

4 Xenni iksi ukehhan Aliɛazar timejmarin n nnḥas nni dd-iwyen yinni ittwacemḍen i tewhibt, uca tketken tent ḥima ad zzaysent dřent aɛalṭar

5 i řidaret i ayt n Israil, ḥima uřa d ijj n weryaz war iǧin zi zzariɛet n Harun, war dd-ittqarrib ca břa ttesriḥ zzat i wudem n SIDI, ḥima ad issbexxar řebxur, maḥend war d as iřqef min iřeqfen Quraḥ d ubarru nnes, am mammec tuɣa issiweř SIDI s uqemmum n Musa.

6 Tiwecca nnes tuɣa marra tamesmunt n ayt n Israil tᵉttnedqam ḍidd i Musa d Harun, nnan: “Kenniw tenɣim řgens n SIDI!”

7 Uca umi tmun tmesmunt ḍidd i Musa d Harun uca bdan nitni gguren ɣar Uqiḍun n Umsagar, xzar, aqa din aseynu nni t idřin uca iban-dd uɛuǧi n SIDI.

8 Yusa-dd Musa ak-d Harun, bedden zzat i Uqiḍun n Umsagar.

9 Issiweř SIDI ak-d Musa, inna:

10 “Kkarem, aggʷejem zi řwesṭ n tmesmunt u Necc ad ten mḥiɣ deg ijj n wermac n wabřiwen!” Xenni wḍan x wudem nsen.

11 Inna Musa i Harun: “Ksi deɣya ijj n řmejmar, egg xas timessi n uɛalṭar uca sars xas řebxur. Azzeř ɣar tmesmunt uca egg aṣřaḥ di ṭṭweɛ nsen, minzi iffeɣ-dd uduqqez n weɣḍab zi zzat i wudem n SIDI. Aqa da jjriḥect am tebda ɛad.”

12 Iksi Harun řmejmar, am mammec inna Musa, uca yuzzeř ɣar řwesṭ n wegraw n řgens, uca xzar, jjriḥect tuɣa am tebda ɛad jar řgens, uca netta issars dayes řebxur uca igga aṣřaḥ di ṭṭweɛ n řgens. □  

13 Tuɣa ibedd jar imettan d imuddaren uca tᵉttwassbedd jjriḥect.

14 Wi immuten zi jjriḥect tuɣa aten di arbeɛṭac-ařef u-sebɛa-mya, břa inni immuten di ssibbet n Quraḥ.

15 Idweř Harun ɣar Musa ɣar wadaf n Uqiḍun n Umsagar. Aqa tᵉttwassbedd jjriḥect.

Taɣɣarct izzeyzuyen n Harun

16 Issiweř SIDI ak-d Musa, inna:

17 “Siweř ak-d ayt n Israil uca ksi zzaysen ict n teɣɣarct i kuř taddart n ibabaten nsen, zi marra řḥukkam nsen, ɛlaḥsab lɛadad n tudrin n ibabaten nsen, tenɛac n tᵉɣɣaryen. Ittxeṣṣa ad tarid isem n kuř ijj zzaysen x teɣɣarct nnes.

18 Ad tarid isem n Harun x teɣɣarct n Lawi, minzi ad din tiři ict n teɣɣarct i yijj n uzeǧif n taddart n řejdud nsen.

19 Ad tent tegged deg Uqiḍun n Umsagar, zzat i Cchadet, mani kidwem ɣa msagareɣ.   

20 Xenni ad imsar, aqa ad tnuwwar teɣɣarct n weryaz nni ixḍareɣ Necc uca ad ssbeddeɣ anedqem ḍidd inu i zi xawem nndeqmen ayt n Israil.”

21 Issiweř Musa ak-d ayt n Israil, uca marra řḥukkam nsen wcin ict n teɣɣarct i mkuř ijj n řḥakem, ɛlaḥsab řqedd n tudrin n ibabaten nsen, tenɛac n teɣɣaryen. Uca taɣɣarct n Harun tuɣa-t jar tᵉɣɣaryen nsen.

22 Musa issars tiɣɣaryen nni zzat i wudem n SIDI deg Uqiḍun n Cchadet.

23 Tiwecca nnes yudef Musa ɣar Uqiḍun n Cchadet, uca xzar, taɣɣarct n Harun di ṭṭweɛ n taddart n Lawi tuɣa tegga tacřařt uca taɛebbuzt tessuffeɣ-dd uca nnuwwar nnes yarzem uca yiwi-dd ǧuz yiwḍen.

24 Xenni issuffeɣ Musa marra tiɣɣaryen zi zzat i wudem n SIDI ɣar marra ayt n Israil. Ẓrin aya uca ṭṭfen kuř ijj taɣɣarct nnes.

25 Xenni inna SIDI i Musa: “Arr taɣɣarct n Harun zzat i Cchadet, ad tt teḥḍid am yijj n uceyyar ḍidd i yinni iɣewwɣen. Ammu i ɣa tessbedded anedqem nsen ḍidd inu maḥend nitni war ttmettin ca.”   

26 Uca igga Musa am mammec d as yumur SIDI, ammu i igga netta.

27 Xenni ssiwřen ayt n Israil ak-d Musa, nnan: “Xzar, ad zzayneɣ iffeɣ buḥbeř, ad nettwahellek, ad nettwahellek marra neccin!

28 Man wen ma i dd ɣa iqarrben ɣar Uqiḍun n SIDI, ad immet. Ma ad nettwateḥḥa ař zzayneɣ iffeɣ buḥbeř?”

□ 

17:12 ifdi - xzar Izhd. 78:35.

Řeḥmeř d řmunet n ikehhanen d Ilawiyyen

18

1 Inna SIDI i Harun:

“Cek d warraw nnec d taddart n babac akidek, ad tarbum řmuɛṣiyyet n Zzawect Iqeddsen nwem. Cek d warraw nnec akidek ad arbun řmuɛṣiyyet n tukehhant nwem.

2 Ad dd-tiwyed akidek uřa d aytmac, taqbič n Lawi, taqbič n babac. Nitni ad dd-mmarenyen ɣarek, ad ac sexxaren, maca cek, jmiɛ ak-d iḥenjiren nnec, ad tsexxared zzat i wudem n Uqiḍun n Cchadet.

3 Ad ṭṭfen acbar nnec uca ad ḥḍan x marra Aqiḍun, maca war zemmaren ad dd-qarrben ɣar řeqcuɛ n Zzawect Iqeddsen u ɣar uɛalṭar ḥima war ttᵉttmettin, war iǧi řa d nitni uřa d kenniw.

4 Ittxeṣṣa asen ad mmarenyen ɣarek uca ad ṭṭfen acbar x Uqiḍun n Umsagar u x marra tasexxart n Uqiḍun. Wenni war ɣar iǧi ttesriḥ war izemmar ad ɣarwem dd-iqarreb.

5 Ad tᵉṭṭfem acbar x Zzawect Iqeddsen uřa x uɛalṭar, ḥima war dd-ittis ɛad uduqqez n weɣḍab x ayt n Israil.

6 Necc, aqa da Necc, ksiɣ awmaten nwem, Ilawiyyen, zi jar řwesṭ n ayt n Israil. Aqa nitni am yict n tewhibt i kenniw tenni ittxeṣṣa ad twehhbem i SIDI maḥend ad sexxaren nitni deg Uqiḍun n Umsagar.   

7 Maca cek d iḥenjiren nnec akidek ad tᵉṭṭfem tukehhant nwem di marra min iqqnen ak-d uɛalṭar d min iǧan daxeř i uřeḥḥaf uca ammu ad tsexxarem kenniw. Necc ad awem wceɣ tukehhant d tsexxart am yict n terzeft. Abarrani nni dd ɣa iqarrben, ad ittwaneɣ.”

8 Issiweř SIDI ak-d Harun:

“Necc, xzar, aqa d Necc i d ac iwcin aḥeṭṭu x tewhibin n usgeɛɛed i qeddmen nitni i Necc. Necc wciɣ tent ak-d marra tiwhibin iqeddsen n ayt n Israil am tesɣart i x ittwagg wedhan, i cek u i warraw nnec, am yict n tewṣeyyet i řebda.

9 Zi tewhibin iqeddsen ad iřint iziynat i war yudifen ɣar tmessi i cek: marra tiwhibin nsen ak-d marra tiwhibin nsen n řɣiǧet, ak-d marra tiɣarṣa nsen n ddenb u ak-d marra tiɣarṣa nsen n umarwas nni d ayi dd ɣa yarren am texriṣt. Man aya marra ad yiři d amqeddas qaɛ i cek u i iḥenjiren nnec.

10 Ad tecced aya deg ijj n wemcan iqeddsen qaɛ. Kuř awtem ad zzayes yecc. Aya ad yiři d amqeddas i kenniw.”

11 “Ɛawed d man aya ad yiři i cek: tawhibt n usgeɛɛed n tewhibt nsen ak-d marra tiwhibin n wenhezzi n ayt n Israil. Wciɣ tent i cek u i warrawen nnec d tarrawin nnec nni kidek iǧan. Aqa-tt d ict n tewṣeyyet i řebda. Kuř ijjen di taddart nnec nni iǧan d amezdag, ad zzaysent yecc.”  

12 “Min iǧan řemxeyyar n zzect d min iǧan řemxeyyar n binu n jdid u zeg irden, aqa d tamezwarut i zzaysen ad wcen i SIDI, aqa wciɣ ac tt.

13 Tamenzut n marra min iǧan x temmurt nsen, nni dd ɣa yawyen ɣar SIDI, aqa marra man aya ad yiři i cek. Kuř ijjen wenni iǧan d amezdag di taddart nnec, izemmar ad zzayes yecc.”

14 “Marra min ittwaḥarrmen di Israil, ad yiři nnec.   

15 Marra min yarezmen řemřawat d amezwaru jar marra aysum i ɣa qeddmen i SIDI, zi bnadem niɣ zi řebhimet, ad yiři nnec. Maca ad tefdid qaɛ amenzu n iwdan uca ittxeṣṣa ɛawed ad tefdid amenzu n řebhayem ixemjen.   

16 Wi zzaysen ɣa ttwafdin nitni, ad ttwafdin d mmis n ijj n uyur ɛlaḥsab řqimet i tqeddared cek di nnuqart, xemsa ciqlu ɛlaḥsab ciqlu n Zzawect Iqeddsen, wenni iǧan ɛicrin jira.   

17 Maca amenzu n ufunas d umenzu n uḥuři d umenzu n iɣayḍ, war t tfeddim ca. Aqa aten qeddsen i ǧan. Ad tzeǧɛed idammen nsen x uɛalṭar u tadunt nsen ad tt tessbexxared am tewhibt n tmessi, am yict n řefwaḥet ittfuḥen i SIDI.

18 Aysum nnes ad yiři nnec, am yidmaren n wenhezzi am ucekrud afusi ad iřin nnec.

19 Marra tiwhibin n usgeɛɛed zi tewhibin iqeddsen nni ɣa ssgeɛɛden ayt n Israil i SIDI, wciɣ tent i cek u i iḥenjiren nnec d tḥenjirin nnec inni akidek iǧan. Aqa d ict n tewṣeyyet i řebda, ad yiři d ijj n řɛahd s řemřaḥet i řebda zzat i wudem n SIDI, i cek u i zzariɛet nnec nni akidek iǧan.”

20 Inna SIDI i Harun:

“War tᵉttᵉṭṭfed řwart di temmurt nsen u war ɣarek tᵉttiři bu tesɣart di řwesṭ nsen. Necc d tasɣart nnec d řwart nnec di řwesṭ n ayt n Israil.   

21 Xzar, Necc wciɣ i ayt n Lawi marra řeɛcur di Israil d řwart di ṭṭweɛ n tsexxart nni ggin nitni, tasexxart n Uqiḍun n Umsagar.

22 Ayt n Israil war dd-ttqarriben ɛad ɣar Uqiḍun n Umsagar, ḥima war dd-ttiwyen ammu ddenb x yixef nsen uca ad mmten.

23 Maca Ilawiyyen ad sexxaren di tsexxart n Uqiḍun n Umsagar uca ad arbun řmuɛṣiyyet nsen. Aqa-tt d ict n tewṣeyyet i řebda i marra jjiřat nwem, aqa nitni war ttᵉṭṭfen řwart di řwesṭ n ayt n Israil,

24 minzi řeɛcur n ayt n Israil nni ssgeɛɛden nitni i SIDI am tewhibt n usgeɛɛed, wciɣ ten i Ilawiyyen. X uya nniɣ asen: War warrten di řwesṭ n ayt n Israil!”

25 Issiweř SIDI ak-d Musa, inna:

26 “Ammu i ɣa tessiwřed ak-d Ilawiyyen uca ad asen tinid: ‘Xmi teksim řeɛcur n ayt n Israil nni wciɣ kenniw d řwart, xenni ad zzaysen tessgeɛɛdem ict n tewhibt n usgeɛɛed i SIDI, řeɛcur zi řeɛcur.

27 Ad awem dd-tᵉttwaḥseb am tewhibt n usgeɛɛed, am yirden n unedrar u am teccuret n tsirt n uḍiř.

28 Ammu i d awem ittxeṣṣa ad tessgeɛɛdem ict n tewhibt n usgeɛɛed i SIDI zi marra řeɛcur nwem nni ɣa teksim zeg ayt n Israil. Ittxeṣṣa ad tewcem tawhibt, tenni tessgeɛɛdem zzaysen i SIDI, ɣar ukehhan Harun.

29 Zi marra min d awem ɣa wcen, ad tessgeɛɛdem tawhibt n usgeɛɛed tmun i SIDI, zi řemxeyyar nnes, tasɣart nnes iqeddsen zzayes.’

30 Uca ittxeṣṣa ac ad asen tinim: ‘Mařa teksim zzayes řemxeyyar nnes, aqa aya ad dd-ittwaḥseb d řɣiǧet n unedrar d řɣiǧet n tsirt n uḍiř i Ilawiyyen.

31 Ad teccem aya di kuř amcan, kenniw d aytbab n taddart nwem, minzi ta d řmunet i tsexxart nwem deg Uqiḍun n Umsagar.

32 Mařa ad zzayes teksim min iǧan ḥsen, xenni war xawem tarebbum ddenb. War iɛeddeř ad tfesdem tiwhibin iqeddsen n ayt n Israil, ḥima war tᵉttmettim ca.’ ”

Aman n usizdeg

19

1 Issiweř SIDI ak-d Musa d Harun, inna:

2 “Ta d tawṣeyyet n CCariɛa nni yumur SIDI, umi inna: ‘Siweř ak-d ayt n Israil ad ac dd-awyen ict n tfunast tazeggʷaɣt, tenni icnan u tenni war di iǧi uneɛḍab uca war xas ssarsen ɛad azayřu.

3 Ad tt tewcem i ukehhan Aliɛazar u netta ad tt issuffeɣ barra i řmargeḥ n řɛeskar u ad as ɣarṣen zzat i wudem nnes.   

4 Akehhan Aliɛazar ad iksi cwayt n idammen nnes s uḍaḍ nnes uca ad irucc sebɛa n twařawin cwayt zeg idammen nnes jjihet n wudem n Uqiḍun n Umsagar.   

5 Ad sscemḍen tafunast zzat i tiṭṭawin nnes. Tiřmect nnes, aysum nnes d idammen nnes ad ten sscemḍen jmiɛ ak-d umessař nnes.   

6 Ad iksi ukehhan akeccuḍ n tcejjart n tengelt d tɛelǧet d uzeggʷaɣ iḥedqen uca ad inḍar aya di řwesṭ n tmessi i di tᵉttwacmeḍ tfunast. □  

7 Xenni ad iṣebben ukehhan arruḍ nnes, ad issird arrimet nnes deg waman, uca awarni as ad yadef ɣar řmargeḥ. Akehhan ad yiři ixmej ař tameddit.

8 D wenni tt isscemḍen, ad iṣebben ɛawed arruḍ nnes deg waman uca ad issird arrimet nnes s waman. Netta ad yiři ixmej ař tameddit.

9 Aryaz amezdag ad iyru iɣɣeḍ n tfunast uca ad ten igg barra i řmargeḥ deg ijj n wemcan izdig. Aqa x tmesmunt n ayt n Israil maḥend ad teḥḍa x waman n weɛzař, aqa aten i usizdeg n ddenb.

10 Wenni iyrun iɣɣeḍ n tfunast ad iṣebben arruḍ nnes uca ad yiři ixmej ař tameddit. Aqa d ict n tewṣeyyet i řebda i ayt n Israil u i ubarrani nni izeddɣen di řwesṭ nsen.’ ”

11 “Wi ɣa iḥadan ca n umettin, mammec ma tegga ca n řxecbet n bnadem, ad yiři ixmej sebɛa n wussan.   

12 Deg wass wiss třata ad ikkes ddenb x yixef nnes s waman n weɛzař. Xenni ad yiři izdig deg wass wiss sebɛa. Mařa war ikkis ddenb x yixef nnes deg wass wiss třata, war ittiři izdig deg wass wiss sebɛa.

13 Marra wi iḥadan ijj n umettin, řeɛmar n ijj n bnadem immut, uca war ikkis ddenb x yixef nnes, aqa issexmej Tazeddiɣt n SIDI. Řeɛmar nni ad ittwaqess zi Israil. Minzi war xas zzuzaren ca aman n weɛzař, ad yiři ixmej. Řexmej nnes aqa-t xas ɛad.”

14 “Wa d azerf x ijj n bnadem nni immuten deg ijj n uqiḍun. Marra wi ɣa yadfen ɣar uqiḍun nni u marra wi ɣa iqqimen deg uqiḍun nni, ad yiři ixmej sebɛa n wussan.

15 Ɛawed kuř řqecɛet yarezmen, war xas taqebbart teqqen s tesɣunt, ad tiři texmej,

16 Marra wi iḥadan ḥed ittwassnuqqben s ssif deg iyyar, niɣ ca n umettin niɣ iɣsan n ijj n bnadem, niɣ ijj n wenḍeř, ad yiři ixmej sebɛa n wussan.

17 I yijj n umexmuj ittxeṣṣa ad ksin cwayt n iɣɣeḍ n tɣarṣt n ddenb icemḍen uca ad xas ssfarrɣen aman iddaren deg ict n řqecɛet.

18 Ijj n weryaz d amezdag ad iksi tɛelǧet, ad tt issuf deg waman uca xenni ad tt irucc x uqiḍun u x marra řeqcuɛ u x řeɛmur nni tuɣa din iǧan, uca ammu ɛawed x wi iḥadan iɣsan niɣ ca n yijjen nni ittwassnuqqben niɣ ca n umettin niɣ ca n wenḍeř.   

19 Amezdag ad irucc x umexmuj deg wass wiss třata u deg wass wiss sebɛa ad xas irucc u deg wass wiss sebɛa ad xas ikkes ddenb. Ad iṣebben arruḍ nnes ad issird ixef nnes s waman uca ad yiři izdeg ař tameddit.

20 Aryaz ixemjen i war ittejjin ad ikkes ddenb x yixef nnes, řeɛmar nni ad ittwaqess zi řwesṭ n wegraw n řgens, minzi aqa issexmej Zzawect Iqeddsen n SIDI. War xas ruccen aman n weɛzař, aqa ixmej.

21 Ta d ict n tewṣeyyet i řebda i nitni. Wenni iruccen aman n weɛzař ad iṣebben arruḍ nnes u wi ɣa iḥadan aman n weɛzař, ad yiři ixmej ař tameddit.

22 Marra min ittwaḥadan zeg umexmuj, ad yiři ixmej, uca bnadem nni i ɣa iḥadan aya, ad yiři ixmej ař tameddit.”

□ 

19:6 tɛelǧet - niɣ ‘hisup’

Řmewt n Maryam

20

1 Deg uyur amezwaru tiweḍ marra tamesmunt n ayt n Israil ɣar řexřa n Ṣin. Řgens iqqim di Qadac. Din i temmut Maryam uca neḍřen tt din.

Aman n Miriba

2 War tuɣi din ca aman i tmesmunt. Xenni munen ḍidd i Musa d Harun.

3 Tuɣa řgens imcubbec ak-d Musa, nnan: “Mři tuɣa zzayneɣ iffeɣ buḥbeř umi tuɣa iffeɣ buḥbeř zeg aytmatneɣ zzat i wudem n SIDI!   

4 Mayemmi tessidfem wegraw n řgens n SIDI di řexřa-ya maḥend ad mmten din, neccin d řebhayem nneɣ?

5 U mayemmi d aneɣ dd-tessiřyem zi Miṣra ḥima ad aneɣ tessiwḍem ɣar wemcan-a aɛeffan? Deg wemcan-a war din zzariɛet niɣ tazart niɣ tzayart niɣ aremmam u war din ɛad aman ḥima ad nsu.”

6 Xenni yiweḍ Musa ak-d Harun zi zzat n wudem n wegraw n řgens ɣar wadaf n Uqiḍun n Umsagar uca wḍan x wudmawen nsen uca iban asen-dd uɛuǧi n SIDI.

7 Issiweř SIDI ak-d Musa, inna:

8 “Ksi taɣɣarct uca smun tamesmunt, cek d Harun, umac. Ittxeṣṣa ad tessiwřem ak-d teṣḍart zzat i tiṭṭawin nsen uca xenni ad tewc aman nnes. Ammu i ɣa tessuffɣem aman i nitni zi teṣḍart uca ad tᵉssessud tamesmunt d řebhayem.”   

9 Xenni iksi Musa taɣɣarct zi zzat n wudem n SIDI am mammec d as yumur Netta,

10 uca issmun Musa d Harun agraw n řgens zzat i wudem n teṣḍart. Netta inna asen: “Sřem řexxu, a kenniw inni iɣewwɣen, ma ittxeṣṣa aneɣ ad dd-nessuffeɣ aman zi teṣḍart-a?”   

11 Uca issgeɛɛed Musa afus nnes uca iwta taṣḍart tnayen n twařawin s taɣɣarct nnes uca ffɣen-dd zzayes aṭṭas n waman uca teswa tmesmunt d řebhayem nsen.   

12 Xenni inna SIDI i Musa d Harun: “Minzi kenniw war d ayi tᵉttecřem zzat i tiṭṭawin n ayt n Israil ařami d ayi tweqqarem s uweqqar iqeddsen, s uya war tessidifem agraw-a n řgens di temmurt nni d asen wciɣ.”   

13 Ina aqa d aman n Mariba min xef arezzun ayt n Israil ad mcubbcen ak-d SIDI u mani Netta iban-dd d Amqeddes jar asen.

Idum yugi aẓwi n řgens

14 Issekk Musa ireqqasen zi Qadac ɣar ujeǧid n Idum, nnan: “Ammu i iqqar Israil, umac: ‘Cek tessned marra tamara nni xaneɣ ikkin,   

15 aqa řejdud nneɣ hwan-dd ɣar Miṣra u tuɣa nzeddeɣ aṭṭas n iseggʷusa di Miṣra u Imiṣriyyen ggin dayneɣ u di řejdud nneɣ aṭṭas n řɣar.

16 Nřaɣa x SIDI uca Netta isřa tmijja nneɣ uca issekk-dd lmalak uca issuffeɣ aneɣ-dd zi Miṣra. Xzar, aqa aneɣ di Qadac, ict n tendint ɣar ṭṭarf n jjihet nnec.   

17 Ejj aneɣ, mařa texsed, ad neẓwa x temmurt nnec. War nẓekkwi x iyyaren niɣ x imarjaɛen nnec n uḍiř u war nᵉsess aman zeg wanuten. X webrid igellden ad neɛdu břa ma ad nḥeyyed ɣar yefus uřa ɣar uzeřmaḍ, ař ɣa neɛdu ɛawed iymiren n temmurt nnec.’ ”

18 Inna as Idum: “War ttẓekkʷid xafi, niɣ ak kic mmsagareɣ s ssif balak!”

19 Xenni nnan as ayt n Israil: “Ad neḍfar abrid ameqqran u mařa ad sweɣ aman nnec, necc d řebhayem inu, ad ten xeǧṣeɣ. Ad ẓwiɣ tammurt x iḍaren d wenni netta waha.”

20 Maca netta inna: “War xas tẓekkʷid!” Uca iffeɣ Idum maḥend ad kis imsagar s yijj n ubarru d ameqqran d ufus ijehden.

21 Ammu yugi Idum ad iwc ttesriḥ i Israil maḥend ad iẓwa aymir nnes. S uyenni i ijja Israil abrid di ssibbet nnes.   

Řmewt n Harun

22 Fesyen iqiḍan nsen, ffɣen zi Qadac, uca xenni iwḍen ayt n Israil ɣar wedrar n Hur, tamesmunt marra.   

23 Issiweř SIDI ak-d Musa d Harun ɣar wedrar n Hur, ɣar weymir n temmurt n Idum, inna:

24 “Ad immarni Harun ɣar řgens nnes, minzi war ittidef ɣar temmurt nni wciɣ i ayt n Israil, minzi kenniw tɣennanem x řumur inu ɣar waman n Mariba.

25 Ksi Harun d Aliɛazar, mmis, uca arr i-ten ad geɛɛden x wedrar n Hur.   

26 Ɛarra Harun zeg warruḍ nnes uca syarḍ i-t i Aliɛazar, mmis. Xenni ad ittwaksi Harun uca ad immet din.”

27 Musa igga am mammec d as yumur SIDI. Uřyen adrar n Hur zzat i tiṭṭawin n marra tamesmunt.

28 Musa iɛarra Harun zeg warruḍ nnes uca issyarḍ i-t i Aliɛazar, mmis. Uca immut Harun din x tqiccat n wedrar. Xenni ihwa-dd Musa zeg wedrar ak-d Aliɛazar.   

29 Marra tamesmunt teẓra belli Harun iḍřeq i buḥbeř nnes uca run třatin n wussan di ssibbet n Harun, marra taddart n Israil.

Tasexxart n ujeǧid n Ɛarad

21

1 Umi isřa Akenɛani, ajeǧid n Ɛarad nni izeddɣen di Temmurt n Ljanub, belli yusa-dd Israil x webrid n ibergagen, immneɣ ḍidd i Israil uca iṭṭef ca zzaysen d imeḥbas.

2 Xenni iwca Israil ijj n wawař i SIDI uca inna: “Mařa d tidett tɛarrned řgens-a deg ufus inu, necc ad ḥarrmeɣ tineddam nsen i uteḥḥi.”

3 SIDI istajeb i Israil uca isellem as ayt n Kenɛan uca nitni ḥarrmen i-ten i uteḥḥi uřa d marra tineddam nsen uca iřaɣa amcan nni s yisem n Ḥurma. □  

Afiɣar n nnḥas

4 Xenni fesyen iqiḍan nsen zeg wedrar n Hur, ruḥen x webrid ɣar Řebḥar n Telga uca s man aya tuɣa ittxeṣṣa ad nnḍen i temmurt n Idum. Uca řgens war iṣbir deg webrid.

5 Aqa iqaceḥ řgens ḍidd i AREBBI d Musa: “Mayemmi d aneɣ dd-tessuffɣem zi Miṣra, maḥend ad nemmet di řexřa-ya? War da iǧi weɣrum uřa d aman. Řeɛmar nneɣ iɛiff zeg weɣrum-a i war isekkwin!”

6 Xenni iḍřeq SIDI ifiɣran yareqqen jar řgens, inni izeɛfen řgens uca immut waṭṭas n řgens n Israil.   

7 Yusa-dd řgens ɣar Musa, nnan: “Aqa nexḍa, minzi nqaceḥ ak-d SIDI u akidek. Ẓaǧ i SIDI maḥend ad xaneɣ ikkes ifiɣran-a.” Xenni iẓuǧ Musa di ṭṭweɛ n řgens. □  

8 Inna SIDI i Musa: “Egg ijj n ufiɣar yareqqen uca sars i-t x ict n teḥnact uca man wen ma ittwazeɛfen u ad ɣares ixzar, ad iddar.”   

9 Uca igga Musa ijj n ufiɣar n nnḥas uca issars i-t x teḥnact uca xmi izeɛɛef ca n ufiɣar ca n yijjen, uca wanita ixezzar ɣar ufiɣar n nnḥas, xenni ad iqqim iddar.   

Zi Ubut ɣar Fisja

10 Xenni fesyen ayt n Israil iqiḍan nsen uca wtin iqiḍan nsen di Ubut.   

11 Xenni kksen iqiḍan nsen zi Ubut, wtin iqiḍan nsen ɣar arwinat n Ɛabarim di řexřa i iǧan zzat i wudem n Mu’ab manis dd-tneqqar tfuct.

12 Ssenni kksen iqiḍan nsen uca wtin iqiḍan nsen di teɣzurt n Zarad.

13 Ssenni kksen iqiḍan nsen uca wtin iqiḍan nsen x ujemmaḍ n yeɣzar n Arnun, wenni issizřen di řexřa, iffeɣ zi jjihet n weymir n Imuriyyen, minzi aqa Arnun d aymir ak-d Mu’ab, jar Mu’ab d Imuriyyen.   

14 X uya qqaren deg wedlis ittwannḍen n garrat n SIDI:

“Wahib di Sufa d tɣezratin n Arnun,

15 u tiɣezratin i dd-ihekkwan,

ařami meyyřent ɣar tzeddiɣt n Ɛar,

d tenni isennden x weymir n Mu’ab.”   

16 Ssenni ruḥen ɣar Bi’r, ‘Anu’. Wa aqa d anu min xef inna SIDI i Musa: “Smun řgens, xenni ad asen wceɣ aman.”

17 Xenni iɣennej Israil izři-ya:

“Ngez, a anu!”

Arrim-dd xas s ijj n izři:

18 “Cek anu, wenni ɣzin řḥukkam,

wenni ineqcen tarwa n taṣiřet n řgens

ak-d umgewwad nsen

s izeǧaḍen nsen n řeḥkamet.”

Zi řexřa ruḥen ɣar Mattana,

19 uca zi Mattana ɣar Naḥliyil, zi Naḥliyil ɣar Bamut,

20 uca zi Bamut ɣar teɣzurt nni iǧan deg iyyar n Mu’ab, x tqiccat n Fisja nni ittsijjan ɣar tnezruft.

Aɣelleb x Siḥun d Ɛuj

21 Xenni issekk Israil ireqqasen ɣar Siḥun, ajeǧid n Imuriyyen, inna:   

22 “Ejj ayi ad cuqeɣ di temmurt nnec. War nettmeyyiř ca ɣar iyyaren niɣ ɣar imarjaɛen nnec n uḍiř u war nsess aman zeg wanuten. Ad neɛdu x webrid igellden, ař ɣa neɛdu x temmurt nnec.”   

23 Maca Siḥun war yejji ad iẓwa Israil x jjwayeh nnes. Issmun Siḥun marra řgens nnes uca iffeɣ, ḥima ad imsagar ak-d Israil, ɣar řexřa, uca yusa-dd di Yahaṣ uca immneɣ ak-d Israil.   

24 Uca Israil iwta i-t s řeqḍeɛ n ssif uca iksi temmurt nnes d řwart, zi Arnun ař Yabbuq, ař ayt n Ɛammun, minzi jjihet n ayt n Ɛammun aqa-t d ijj n lburj ijehden.   

25 Iksi Israil marra tineddam-a uca izdeɣ Israil di marra tineddam n Imuriyyen, di Ḥacbun u di marra tneddam i ɣares dd-iqqnen.   

26 Minzi Ḥacbun tuɣa d tandint n Siḥun, ajeǧid n Imuriyyen, uca netta tuɣa immneɣ ak-d ujeǧid i d as dd-izwaren n Mu’ab uca iksi zzayes marra tammurt nnes ař Arnun.

27 X uya qqaren inni issawařen s wawařen iweznen:

“Asem-dd ɣar Ḥacbun,

ad tᵉttwabna u ad tᵉttwaɛdeř

tendint n Siḥun!

28 Minzi teffeɣ-dd tmessi zi Ḥacbun

d ijj n uɛeccař zi tendint n Siḥun,

aceɛɛař nni icca Ɛar n ayt n Mu’ab

řḥukkam n řuɛřat n Arnun.   

29 Uct xak, Mu’ab!

Aqa ittwahellek řgens n Kamuc.

Iḥenjiren nnes i tuɣa yarewřen

d tḥenjirin nnes,

aqa isellem i-ten d imeḥbas i Siḥun,

ajeǧid n Imuriyyen.   

30 Aqa newwet i-ten s fřitcat.

Ḥacbun ittwahellek ař Dibun.

Nareddeǧ i-ten ař Nufaḥ

tenni iǧan ař Midaba.”

31 Ammu i idweř Israil ad izdeɣ di temmurt n Imuriyyen.

32 Uca issekk Musa ibergagen ɣar Yaɛzir uca ksin tineddam i ɣares dd-iqqnen uca kksen tasɣart n Imuriyyem nni tuɣa din izeddɣen.

33 Xenni meyyřen zeg webrid nsen, uřyen abrid ɣar Bacan. Xenni iffeɣ-dd Ɛuj, ajeǧid n Bacan, netta d marra řgens nnes, maḥend ad kidsen imsagar i umenɣi di Idraɛi.   

34 Inna SIDI i Musa: “War zzayes tteggʷed ca, minzi Necc ggiɣ t deg ufus nnec, ak-d marra řgens nnes d temmurt nnes uca ad zzayes tegged am mammec teggid zi Siḥun ajeǧid n Imuriyyen, wenni tuɣa izeddɣen di Ḥacbun.”   

35 Uca areddǧen t, netta d iḥenjiren nnes d marra řgens nnes, ař mani war iqqim uřa d ijj n umařwar zzayes uca ksin tammurt nnes d řwart.   

□ 

21:3 istajeb i Israil - s Tɛibranit ‘isřa i tmijja n Israil’.

□ 

21:7 ifiɣran - s Tɛibranit ‘afiɣar’.

Balɛam ittwařaɣa zi Balak

22

1 Xenni fesyen ayt n Israil iqiḍan nsen uca wtin iqiḍan nsen di řewḍat n Mu’ab, arendad n Ariḥa nni iǧan x ujemmaḍ n L’Urdun.

2 Uca iẓra Balaq, mmis n Ṣiffur, marra min igga Israil deg Imuriyyen.

3 Mu’ab tuɣa itteggʷed aṭṭas zi řgens-a, minzi tuɣa aten deg waṭṭas. Mu’ab tuɣa ittnexřaɛ zeg ayt n Israil.

4 Xenni inna Mu’ab i imɣaren n Midyan: “Řexxu řɣaci-ya ad iřseḥ marra min d aneɣ-dd innḍen, am mammec iřesseḥ ufunas taziyzawt n yeyyar.” Tuɣa Balaq, mmis n Ṣiffur, ajeǧid n Mu’ab.

5 Issekk ireqqasen ɣar Balɛam, mmis n Baɛur, ɣar tendint n Fatur ɣar yeɣzar n Lfuraṭ, di temmurt n ayt n řgens nnes, maḥend ad as dd-řaɣan uca netta inna: “Xzar, iffeɣ-dd ijj n řgens zi Miṣra uca xzar, aqa idřa udem n temmurt uca aqa nitni zeddɣen nican arendad inu.   

6 As-dd řexxu, nɛeř řgens di ṭṭweɛ inu, minzi aqa ijhed xafi. Ad taɣ necc zemmareɣ ad t ɣeřbeɣ niɣ ad t ssuffɣeɣ zi temmurt, minzi necc ssneɣ belli wi ɣa tbarked cek, ad ittwabarek u wi ɣa tneɛřed, ad ittwanɛeř.”

7 Xenni ruḥen imɣaren n Mu’ab d imɣaren n Midyan ak-d řmunet n uɛezzem deg ufus nsen, iwḍen ɣar Balɛam uca ssiwřen akides s wawařen n Balak.

8 Netta inna asen: “Sensem da ǧiřet-a, xenni necc ad xawem dd-arreɣ am mammec ɣari ɣa issiweř SIDI.” Xenni qqimen řḥukkam n Mu’ab ɣar Balɛam.

9 Yusa-dd AREBBI ɣar Balɛam, inna: “Min ɛnan iryazen nni iǧan akidek?”

10 Inna Balɛam i AREBBI: “Balak, mmis n Ṣiffur, ajeǧid n Mu’ab, issekk i-ten-dd ɣari, inna:

11 ‘Xzar, ijj n řgens iffeɣ-dd zi Miṣra u aqa idřa udem n temmurt. As-dd, nɛeř i-t di ṭṭweɛ inu. Ad taɣ zemmareɣ xenni ad kisen menɣeɣ niɣ ad ten ssuffɣeɣ.’ ”

12 Inna AREBBI i Balɛam: “War ttriḥ kisen niɣ ad tneɛřed řgens nni, minzi řgens aqa ittwabarek.”

13 Xenni ikkar Balɛam di ṣṣbeḥ uca inna i řḥukkam n Balak: “Dewřem-dd ɣar temmurt nwem, minzi SIDI war d ayi ismiḥ ḥima ad raḥeɣ akidwem.”

14 Xenni kkaren řḥukkam n Mu’ab uca dewřen-dd ɣar Balak uca nnan: “Balɛam yugi ad dd-yas akidneɣ.”

15 Issekk Balak ɛawed řḥukkam, ɛad ktar u ɛad wenni icennɛen ktar x yina imezwura.

16 Usin-dd ɣar Balɛam, nnan: “Ammu i iqqar Balak, mmis n Ṣiffur: ‘Ttzawgeɣ cek, war ttejji ixef nnec maḥend war ɣari dd-ttased,

17 minzi ad cek karrmeɣ s waṭṭas uca ad ggeɣ marra min d ayi ɣa tinid. Ttzawgeɣ cek, as-dd uca nɛeř řgens-a di ṭṭweɛ inu!”

18 Yarra-dd Balɛam uca inna i imsexxaren n Balak: “Waxxa Balak ad ayi iwc taddart nnes teccur s nnuqart d wureɣ, ɛad war zmireɣ ad ffɣeɣ x řumur n SIDI, AREBBI inu, maḥend ad ggeɣ ca n řḥajjet d tameẓyant niɣ ca n řḥajjet d tameqqrant.   

19 Xenni řexxu, ttzawageɣ kenniw, qqimem danita ǧiřet-a ḥima ad ssneɣ min d ayi ɣa yini SIDI ɛad ktar.”

20 Di ǧiřet yusa-dd AREBBI ɣar Balɛam, inna as: “Mařa dewřen-dd yeryazen nni maḥend ad ac dd-řaɣan, kkar xenni uca ruḥ akidsen. Maca war ttegg mɣir min d ac ɣa iniɣ.”

21 Ikkar Balɛam ɣar ṣṣbeḥ uca iḥezzem i teɣyuč nnes uca yuyur ak-d řḥukkam n Mu’ab.

22 Xenni yarɣa weɣḍab n AREBBI, minzi netta iruḥ uca lmalak n SIDI ibedd deg webrid am cciṭan ḍidd nnes. Netta inya x teɣyuč nnes uca tnayen n imsexxaren tuɣa aten akides.

23 Uca taɣyuč teẓra lmalak n SIDI ibedd deg webrid s ssif nnes ittwajebden deg ufus nnes. S uyenni teřḥem teɣyuč zeg webrid uca tuyur deg iyyar. Xenni iwta Balɛam taɣyuč ḥima ad tt yarr ɣar webrid.   

24 Maca lmalak n SIDI ibedd deg ict n tebridt teḥṣar jar imarjaɛen n uḍiř s yijj n weɣbar ɣar ṭṭarf d ijj n weɣbar ɣar ṭṭarf nneɣnit.

25 Umi teẓra teɣyuč lmalak n SIDI, teřṣeq ɣar weɣbar uca ittwaḥṣar uḍar n Balɛam ak-d weɣbar uca netta iqqim iccat i-tt.

26 Uca iruḥ lmalak n SIDI ɣar zzat uca ibedd deg ijj n wemcan iḥṣar aṭṭas ař mani war ittwif ttasiɛ maḥend ad iḥeyyed ɣar yefus uřa ɣar uzeřmaḍ.

27 Umi teẓra teɣyuč lmalak n SIDI, tbarc sadu Balɛam uca Balɛam ixeyyeq aṭṭas uca ifarc taɣyuč s yijj n ukeccuḍ.

28 Xenni yarzem SIDI aqemmum n teɣyuč uca tenna i Balɛam: “Min d ac ggiɣ umi d ayi tfarced řexxu ɛad třata n imuren?”   

29 Xenni inna Balɛam i teɣyuč: “Minzi cem tbuṣared xafi. Mři ɣari ssif deg ufus inu, ad tiři xenni nɣiɣ cem!”

30 Tenna teɣyuč i Balɛam: “Ma war ǧiɣ necc taɣyuč nnec i xef tenyid zeg wami necc ɣarek ǧiɣ ař ass-a? Ma aqa necc nnumeɣ tteggeɣ ak kik ammu?” Uca yarra-dd xas: “Lla!”

31 Xenni yarzem SIDI tiṭṭawin n Balɛam ařami iẓra lmalak n SIDI ibedd deg webrid s ssif nnes ittwajebden deg ufus nnes. Xenni yuḍar Balɛam, ibendeq s uɣembub nnes ɣar temmurt.

32 Inna as lmalak n SIDI: “Mayemmi tewtid taɣyuč nnec třata n imuren? Xzar, aqa Necc ffɣeɣ-dd am ijj n weɣrim, minzi abrid-a ittḍarra ayi Necc nican.   

33 Teẓra ayi teɣyuč uca teřḥem xenni zi zzat i wudem inu třata n imuren. Mařa war teřḥim zi zzat i wudem inu, xenni Necc ad yiři aqa řexxu nɣiɣ cek u nettat ad tt jjeɣ ad teddar.”

34 Xenni inna Balɛam i lmalak n SIDI: “Aqa necc xḍiɣ, minzi war ssineɣ belli Cek tbedded zzati deg webrid. Ɛad řexxu, mařa aya d řɛib di tiṭṭawin nnec, necc ad dd-dewřeɣ.”

35 Inna lmalak n SIDI i Balɛam: “Ruḥ ak-d iwdan-a, maca siweř waha min d ac ɣa iniɣ Necc.” Ammu iruḥ Balɛam ak-d řḥukkam n Balak.

36 Umi Balak isřa, aqa Balɛam yusa-dd, iruḥ ḥima ad t immeřqa ɣar tandint n Mu’ab i iǧan ɣar jjihet n weymir n Arnun, ɣar ṭṭarf n jjihet n weymir.

37 Uca Balak inna i Balɛam: “Ma war ssekkeɣ necc iwdan ad ac dd-řaɣan? Mayemmi war ɣari dd-tusid? Ma war zemmareɣ necc ad cek karmeɣ?”

38 Xenni yarra-dd Balɛam x Balak: “Xzar, necc usiɣ-dd ɣarek, maca ma zemmareɣ necc řexxu ad ssiwřeɣ x ca? Awař nni i ɣa yegg SIDI deg uqemmum inu, ad t iniɣ.” □  

39 Uca iruḥ Balɛam ak-d Balak uca usin-dd ɣar Qaryat-Ḥaṣut.

40 Xenni iɣarṣ Balak i ifunasen d wuǧi, issekk zzaysen ɣar Balɛam u ɣar řḥukkam nni tuɣa akides.

41 Ɣar ṣṣbeḥ imsar belli Balak yiwi akis Balɛam uca issiři i-t x řuɛřat n Baɛl mani tuɣa izemmar ad iẓar řgens ař ṭṭarf iggʷejen qaɛ.

□ 

22:38 yarra-dd - s Tɛibranit ‘inna’.

Balɛam ibarek Israil

23

1 Xenni inna Balɛam i Balak: “Bna sebɛa n iɛalṭaren danita i necc uca sewjed ayi sebɛa n ifunasen imeẓyanen d sebɛa n icarriyyen.”

2 Balak igga am mammec d as inna Balɛam uca Balak d Balɛam qeddmen ijj n ufunas ameẓyan d ijj n icarri x kuř ijj n uɛalṭar.

3 Xenni Balɛam inna i Balak: “Bedd din zzat i tɣarṣt n wecmaḍ nnec, xenni necc ad raḥeɣ. Ad taɣ ad kidi imsagar SIDI uca mammec ma igga wawař nni d ayi ɣa isscen, necc ad ac t-i-dd-ssargbeɣ.” Xenni iruḥ Balɛam ɣar tqiccat d taqeccart n wedrar.

4 U immeřqa AREBBI ak-d Balɛam uca netta inna as: “Aqa sswejdeɣ sebɛa n iɛalṭaren uca qeddmeɣ ijj n ufunas ameẓyan d ijj n icarri x kuř ijj n uɛalṭar.”

5 Xenni igga SIDI ijj n wawař deg uqemmum n Balɛam uca inna: “Dweř ɣar Balak uca siweř akides ammu.”

6 Uca umi ɣares-dd idweř, xzar, ibedd zzat i tɣarṣt n wecmaḍ nnes, jmiɛ ak-d marra řḥukkam n Mu’ab.

7 Xenni ibda iqqar awař nnes iweznen, inna:

“Zi Aram indeh ayi-dd Balak, ajeǧid n Mu’ab,

zeg idurar n ccarq, inna:

‘As-dd, nɛeř ayi Yaɛqub,

as-dd, zawar Israil!’

8 Maca mammec ɣa neɛřeɣ,

wenni war ittwaneɛřen zi Arebbi,

u mammec ɣa zawareɣ

wenni war izawar SIDI?

9 Minzi zi tqiccat n tṣuḍar twařiɣ t,

uca zi tiwririn xezzareɣ dayes.

Aqa wa d ijj n řgens izeddɣen weḥḥdes

u war iḥesseb ixef nnes jar řegnus.   

10 Wi ɣa iḥesben acař n Yaɛqub

niɣ wi i ɣa iḥesben řqedd n ijj n arbeɛ zi Israil?

Ejj ad immet řeɛmar inu

řmewt n imseggaden

u ejj ɛawed ad yiři uneggar n tudart inu

ad imqudda akides!”

11 Xenni inna Balak i Balɛam: “Min d ayi teggid? Necc iwyeɣ cek ḥima ad tneɛřed řɛedyan inu, maca xzar, aqa nican tbarked i-ten!”

12 Netta yarra-dd, inna: “Ma war ittxeṣṣi ad ḥḍiɣ maḥend ad ssiwřeɣ min igga SIDI deg uqemmum inu?”

13 Xenni inna Balak: “Ttzawgeɣ cek ad dd-tased akidi ɣar ijj n wemcan nneɣni zi manis ɣa tẓared řgens ɛawed. Ad tẓared ṭṭrufa nnes waha, war t tẓarred marra. Ssenni ad t tneɛřed di ṭṭweɛ inu!”

14 Uca yiwyi i-t ɣar řewḍa n Ṣufim x tqiccat n Fisja uca ibna din sebɛa n iɛalṭaren uca x kuř ijj n uɛalṭar iqeddem ijj n ufunas ameẓyan d ijj n icarri.

15 Netta inna i Balak: “Mařa cek ad tbedded da zzat i tɣarṣt nnec n wecmaḍ, xenni necc ad kis mmsagareɣ din.”

16 Uca imsagar SIDI ak-d Balɛam uca igga ijj n wawař deg uqemmum nnes, inna: “Dweř ɣar Balak uca ini as ammu.”   

17 Uca netta yusa-dd ɣares, u xzar, netta tuɣa ibedd zzat i tɣarṣt n wecmaḍ nnes uca řḥukkam n Mu’ab bedden zzates. Inna as Balak: “Min inna SIDI?”

18 Xenni ibda netta awař nnes iweznen, inna:

“Kkar, Balak, sḥess!

Seř ɣari, cek, mmis n Ṣiffur!

19 Arebbi war iǧi d mmis n bnadem,

maḥend zeɛma ad issxarriq,

niɣ d mmis n bnadem

maḥend zeɛma ad t iřqef wendam.

Ma ad yini uca war tt ittegg,

niɣ ad issiweř uca war tt ittkemmiř?   

20 Xzar, aqa ṭṭfeɣ řumur ḥima ad barkeɣ.

Umi ibarek Netta,

necc war zemmareɣ ad dd-arreɣ aya.

21 War ittwiři řmuɛṣiyyet n Yaɛqub

u řeɣben n Israil war t iẓar.

SIDI, AREBBI nnes, aqa-t akides

uca asuḍi s wesruddeḥ di řbuq

di ṭṭweɛ n Ujeǧid aqa-t dayes.   

22 Arebbi issuffeɣ i-ten-dd zi Miṣra.

Netta i nitni am waccawen iziraren

n iɣayḍ n řexřa.   

23 Aqa zeɛma war din aɛezzem di Yaɛqub

u war din tagezzant di Israil.

Ta d řweqt i di tᵉttwanna x Yaɛqub d Israil:

‘Aqa xzar, min igga Arebbi!’

24 Aqa da, řgens ad ikkar am teyradt

u ad dd-igeɛɛed am weyrad.

War issezzeř ixef nnes

ař ɣa yecc taymart nnes

uca ad issu idammen n min imezzeq.” □  

25 Xenni inna Balak i Balɛam: “Mařa xenni war texsed qaɛ ad t tneɛřed, war t ttbarak ca ɛawed.”

26 Balɛam yarra-dd, inna i Balak: “Ma war d ac nniɣ: ‘Marra min d ayi ɣa yini SIDI, ad t ggeɣ?’ ”

27 Xenni inna Balak i Balɛam: “Ttzawgeɣ cek ad dd-tased, ad cek awyeɣ ɣar ijj n wemcan nneɣni. Ad taɣ ad yiři nican di tiṭṭawin n AREBBI mařa ad t tneɛřed ssenni di ṭṭweɛ inu.”

28 Uca Balak indeh Balɛam ɣar tqiccat n Faɣur nni ixezzaren ɣar tnezruft.

29 Xenni inna Balɛam i Balak: “Bna danita sebɛa n iɛalṭaren uca sewjed ayi danita sebɛa n ifunasen imeẓyanen d sebɛa n icarriyyen.”

30 Balak igga am mammec d as inna Balɛam uca x kuř ijj n uɛalṭar iqeddem din ijj n ufunas ameẓyan d ijj n icarri.

□ 

23:24 min imezzeq - nican zi Tɛibranit ‘min issnuqqeb’ niɣ ‘min isseyzem’.

Awařen iweznen n Balɛam

24

1 Iẓra Balɛam belli aqa yarḍa i tiṭṭawin n SIDI umi ibarek Israil uca xenni war yarezzu, am umur amezwaru d umur wiss tnayen, ḥima ad iɛezzem s ifiɣran, maca yarra udem nnes ɣar řexřa.

2 Umi issgeɛɛed tamuɣři nnes, iẓra Israil izdeɣ din, tᵉttwasettef ɛlaḥsab tiqebbař nnes, xenni yusa-dd Arruḥ n AREBBI xas.

3 Ibda netta awař nnes iweznen, inna:

“Awař n Balɛam, mmis n Baɛur,

awař n weryaz ijehden, wenni umi teqqen tiṭṭ,

4 ijj n wawař n wenni isřin awařen n Arebbi,

d wenni ixezzaren řewḥiy

n Umzemmar x kuřci,

am dd-iwḍa s tiṭṭawin yarezmen.

5 A Yaɛqub, mecḥař ṣebḥen iqiḍan nnec,

d tzeddiɣin nnec, a Israil!,

6 aqa sswiẓẓaḍen amecnaw tiɣzurin,

amecnaw aɣemmuy icewwaren ak-d yeɣzar,

amecnaw acfiř nni iẓẓu SIDI,

amecnaw ticejjura n tengelt

zzat i waman. □  

7 Zeg ibuqařen nnes ad ssizzřen waman

uca zzariɛet nnes ad tiři di tuffet.

Ajeǧid nnes ad ittwassgeɛɛed x Ajaj

u tageldit nnes ad tᵉttwassuɛřa.

8 Arebbi issuffeɣ i-t-i-dd zi Miṣra.

Jjehd nnes am waccawen iziraren

n iɣayḍ n řexřa.

Ad yecc řegnus, iɣrimen nnes,

ad iřbez iɣussan nsen

uca ad ten issnuqqeb s fřitcat nnes.   

9 Aqa iɣnes,

issezzeř ixef nnes am weyrad,

am teyradt.

Wi t i dd ɣa issekkaren?

Wenni cek ittbarken, ad ittwabarek

u wenni cek ineɛɛřen, ad yiři ittwanɛeř!’ ”  

10 Xenni yarɣa uxeyyeq n Balak x Balɛam. Iwta netta deg ifassen nnes uca Balak inna i Balɛam: “Aqa řaɣiɣ-dd cek maḥend ad tneɛřed řɛedyan inu, maca xzar, aqa tbarked i-ten ɛad nican třata n imuren!

11 Xenni řexxu, arweř ɣar wemcan mani tzeddɣed! Necc nniɣ ac t, ad cek cenɛeɣ aṭṭas, maca xzar, SIDI imneɛ xak ccenɛet nni!”

12 Xenni inna Balɛam i Balak: “Ma war ssiwřeɣ ak-d ireqqasen nni d ayi dd-tᵉssekked uca nniɣ:

13 ‘Waxxa Balak ad ayi iwc taddart nnes teccur s nnuqart d wureɣ, xenni necc ɛad war zmireɣ ad ɛeddiɣ x řumur n SIDI, maḥend ad ggeɣ ca n řḥajjet n řxar niɣ n řɣar i dd-itteffɣen zeg wuř inu. Min ɣa yini SIDi, ad t iniɣ.’   

14 Řexxu xenni, xzar, necc ad dd-dewřeɣ ɣar řgens inu. As-dd, necc ad cek ssaregbeɣ x řefhamet uca ad ac iniɣ min d ac ɣa yegg řgens-a deg uneggar n wussan.”

15 Xenni ibda netta awař iweznen nnes, inna:

“Awař n Balɛam, mmis n Baɛur,

awař n weryaz ijehden,

wenni umi teqqen tiṭṭ!

16 Tawařt n wenni isřin awařen n Arebbi,

d wenni issnen zi tussna

n wenni d Amɛuǧi x kuřci,

d wenni ixezzaren řewḥiy

n Umzemmar x kuřci,

am dd-iwḍa s tiṭṭawin yarezmen.

17 Ad t ẓarɣ, war iǧi řexxu,

ad t twařiɣ, maca war iǧi zi řadaset.

Ad dd-iffeɣ itri zi Yaɛqub

uca ad tekkar uzeǧaḍ

n řḥakem zi Israil,

wenni i ɣa iřebzen lḥenkat

n uzeǧif n Mu’ab

uca ad iřbez marra tarwa n ssdeɛ   

18 uca ad ittwaṭṭef Idum d řwart

u Saɛir, wenni d řeɛdu nnes,

ad t ṭṭfen d řwart ɛawed,

uca ammu i ɣa yegg Israil s taryast.

19 U wenni i dd ɣa iffɣen zi Yaɛqub ad iḥkem

u netta ad isshellek

wenni yarewřen zi tendint.”   

20 Umi netta iẓra Ɛamaliq, ibda awař iweznen nnes, inna:

“Ɛamaliq d amezwaru n řegnus,

maca aneggaru nnes ad idweř d ahellek!”

21 Řami iẓra Iqiniyyen, ibda netta awař iweznen nnes, inna:

“Tazeddiɣt nnec temten

uca teggid řɛucc nnec di teṣḍart.

22 Ɛad Qayin ad ittwassecmeḍ.

Ař meřmi izemmar Accur

ad ac dd-yawi d ameḥbus?”

23 Uca ibda netta awař iweznen nnes, inna:

“Ay, wi ɣa iqqimen iddaren

xmi xas i ɣa issars Arebbi man aya?

24 Iɣarruba zi jjwayeh n Kittim

ad ɣezzan Accur

uca ad ɣezzan ɛawed Ɛabir

u netta ad ittwateḥḥa.” □  

25 Ikkar Balɛam, yuyur uca idweř ɣar wemcan nnes n tzeddiɣt. Uřa d Balak iṭṭef abrid nnes.

□ 

24:6 acfiř - ixs ad yini ‘aluwi’ (‘aluwis’)

□ 

24:24 Kittim - ixs ad yini ‘Qubrus’.

Israil d l’aṣnam n yessis n Mu’ab

25

1 Izdeɣ Israil di Ciṭṭim uca ibda řgens ad issefsed ixef nnes ak-d yessis n Mu’ab.   

2 Ɛarḍen-dd řgens ɣar tɣarṣi n irebbiten nsent uca řgens icca zzaysent, uca nitni bendqen i irebbiten nsent.   

3 Ammu imun řgens ak-d Baɛl-Faɣur uca yarɣa weɣḍab n SIDI x Israil.   

4 Inna SIDI i Musa: “Ksi marra iryazen nni iǧan d izeǧifen n řgens uca ayeř i-ten zzat i SIDI di tfuct iḥarren, xenni ad iggʷej řḥaduq n weɣḍab n SIDI x Israil.”   

5 Xenni inna Musa i řquḍat n Israil: “Ejj kuř ijj ad ineɣ inni zi jar yeryazen nnes i imunen ak-d Baɛl-Faɣur!”

6 Uca xzar, ijj n weryaz zeg ayt n Israil yusa-dd uca netta yiwi-dd ict n temɣart Tmidiyanect ɣar aytmas zzat i tiṭṭawin n Musa u zzat i tiṭṭawin n marra tamesmunt n ayt n Israil, am ttrun nitni ɣar wadaf n Uqiḍun n Umsagar.

7 Iẓra i-t Finaḥas, mmis n Aliɛazar, mmis n Harun. Netta ikkar zi řwesṭ n tmesmunt, iksi ijj n uḥric deg ufus nnes   

8 uca iruḥ awarni i weryaz zi Israil ɣar uqiḍun s řqubbet uca issnuqqeb i-ten s tnayen, am weryaz nni zi Israil, am temɣart s uɛeddis nnes. Xenni tbedd jjriḥect x ayt n Israil.

9 Uca mmuten di jjriḥect arebɛa u-ɛicrin-ařef n iwdan.   

10 Issiweř SIDI ak-d Musa, inna:

11 “Fineḥas, mmis n Aliɛazar, mmis n Harun, akehhan, isseggwej asɛar inu x ayt n Israil, minzi netta tuɣa imḥeḍ aṭṭas di řwesṭ nsen di ṭṭweɛ n tusmi inu iqeddsen, ařami Necc war hdijeɣ ɛad ad teḥḥiɣ ayt n Israil di řweqt n tusmi inu iqeddsen.   

12 S uya ini: ‘Xẓar, Necc ad as wceɣ Řɛahd inu n řehna.   

13 I netta u i zzariɛet nnes awarni as ad ɣarsen yiři Řɛahd n tukehhant i řebda, minzi netta tuɣa imḥeḍ di ṭṭweɛ n AREBBI nnes uca igga aṣřaḥ di ṭṭweɛ n ayt n Israil.’ ”

14 Isem n weryaz n Israil nni inɣa Fineḥas, i tuɣa ittwaneɣ jmiɛ ak-d temɣart Tamidyanect, tuɣa-t d Zimri, mmis n Salu, ijj n řḥakem x taddart n babatsen, x Icimɛuniyyen.

15 Isem n temɣart Tamidyanict i tuɣa ittwanɣen tuɣa-tt Kuzbi, yeǧis n Ṣur, wenni d ijj n uzeǧif x tqebbařt n taddart n ijj n tbabat n Imidyaniyyen.

16 Issiweř SIDI ak-d Musa, inna:

17 “Ḥṣarem x Imidyaniyyen uca ɣellbem xasen,  

18 minzi nitni ḥṣaren kenniw s teḥraymect nsen s minzi kenniw zeřɣen zi jjihet n Faɣur d Kuzbi, yeǧis n řḥakem n Midyan, učmatsen, tenni ittwanɣen deg wass n jjriḥect di ssibbet n Faɣur.”   

19 Uca awarni i jjriḥect imsar min dd-igguren.

Ittwaḥseb Israil i twařa wiss tnayen

26

1 Issiweř SIDI ak-d Musa d Aliɛazar, mmis n Harun, akehhan, inna:

2 “Ḥesbem marra tamesmunt n ayt n Israil, azeǧif azeǧif, zi ɛicřin n iseggʷusa sennej, am ttwasettfen nitni ɛlaḥsab taddart n ibabaten nsen, marra wenni dd-itteffɣen di Israil ak-d řɛeskar.”   

3 Musa d Aliɛazar, akehhan, ssiwřen akidsen di řewḍat n Mu’ab, ɣar L’Urdun arendad n Ariḥa uca nnan:

4 “Zi ɛicřin n iseggʷusa sennej!” am mammec t yumur SIDI i Musa.

Ina d ayt n Israil nni tuɣa dd-iffɣen zi temmurt n Miṣra:   

5 Rubin tuɣa d amenzu n Israil.

Aqa ina d iḥenjiren n Rubin: zi Ḥanuk řaǧ n Iḥanukiyyen, zi Fallu řaǧ n Ifalluwiyyen,   

6 zi Ḥaṣrun řaǧ n Iḥaṣruniyyen, zi Karmi řaǧ n Ikarmiyyen.

7 Tina tuɣa d řaǧat n Irubiniyyen uca inni zzaysen ittwaḥesben tuɣa aten di třata u-rebɛin-ařef u-sebɛa-mya u-třatin n yeryazen.

8 Tarwa n Fallu tuɣa aten: mɣir Iliyab.

9 Tuɣa arraw n Iliyab: Nimuyil, Datan d Abiram. Ina, Datan d Abiram, tuɣa aten d imřaɣan n tmesmunt inni iɣewwɣen ḍidd i Musa d Harun, jmiɛ ak-d ubarru n Quraḥ, umi ɣewwɣen ḍidd i SIDI. □    

10 Tammurt tarzem aqemmum nnes uca tsarḍ i-ten, jmiɛ ak-d Quraḥ, řami immut ubarru nni umi timessi tecca mitayen u-xemsin n yeryazen. Dewřen nitni d ijj n weɛřam issiggwiden.

11 Maca iḥenjiren n Quraḥ war mmuten ca.

12 Ina tuɣa d iḥenjiren n Cimɛun ɛlaḥsab řaǧat nsen: zi Nimuyil iqqarṣ řaǧ n Inimuyiliyyen, zi Yamin řaǧ n Iyaminiyyen, zi Yakin řaǧ n Iyakiniyyen,

13 zi Zaraḥ řaǧ n Izaraḥiyyen, zi Cawul řaǧ n Icawuliyyen.

14 Tina tuɣa d řaǧat n Icimɛuniyyen: tnayen u-ɛicrin-ařef u-mitayn n yeryazen.

15 Ina tuɣa d iḥenjiren n Jad ɛlaḥsab řaǧat nsen: zi Ṣifun iqqarṣ řaǧ n Iṣifuniyyen, zi Ḥajji řaǧ n Iḥajjiwiyyen, zi Cuni řaǧ n Icuniyyen,

16 zi Uzni řaǧ n Iyuzniyyen, zi Ɛiri řaǧ n Iɛiriyyen,

17 zi Arud řaǧ n Irudiyyen, zi Ariyili řaǧ n Iriyiliyyen.

18 Tina tuɣa atent d řaǧat n Jad uca inni zzaysen ittwaḥesben tuɣa aten di arebɛin-ařef u-xemsa-mya.

19 Ayt n Yahuda tuɣa aten d Ɛir d Unan. Maca mmuten Ɛir d Unan di temmurt n Kenɛan.   

20 Ina tuɣa aten d iḥenjiren n Yahuda ɛlaḥsab řaǧat nsen: zi Cayla iqqarṣ řaǧ n Icilayyen, zi Fariṣ řaǧ n Ifaraṣiyyen, zi Zaraḥ řaǧ n Izaraḥiyyen.

21 Ina tuɣa aten d iḥenjiren n Fariṣ: zi Ḥaṣrun iqqarṣ řaǧ n Iḥaṣruniyyen, zi Ḥamul řaǧ n Iḥamuliyyen.   

22 Tina tuɣa atent d řaǧat n Yahuda uca inni zzaysen ittwaḥesben tuɣa aten di setta u-sebɛin-ařef u-xemsa-mya n yeryazen.

23 Ina tuɣa aten d iḥenjiren n Issakar ɛlaḥsab řaǧat nsen: zi Tulaɛ iqqarṣ řaǧ n Itulaɛiyyen, zi Puwa řaǧ n Ipuwaniyyen,

24 zi Yacub řaǧ n Iyacubiyyen, zi Cimrun řaǧ n Icimruniyyen.

25 Tina tuɣa atent d řaǧat n Issakar uca inni zzaysen ittwaḥesben tuɣa aten di arebɛa u-settin-ařef u-teřt-mya n yeryazen.

26 Ina tuɣa aten d iḥenjiren n Zabulun ɛlaḥsab řaǧat nsen: zi Sarid iqqarṣ řaǧ n Isaridiyyen, zi Ilun řaǧ n Iluniyyen, zi Yaḥliyil řaǧ n Iyaḥliyiliyyen.

27 Tina tuɣa atent d řaǧat n Izabuluniyyen uca inni zzaysen ittwaḥesben tuɣa aten di settin-ařef u-xemsa-mya n yeryazen.

28 Ina tuɣa aten d iḥenjiren n Yusuf ɛlaḥsab řaǧat nsen: Manassa d Ifrayim.

29 Ina tuɣa aten d iḥenjiren n Manassa: zi Makir iqqarṣ řaǧ n Imakiriyyen. Makir yejj-dd Jilɛad. Zi Jilɛad iqqarṣ řaǧ n Ijilɛadiyyen.   

30 Ina tuɣa aten d iḥenjiren n Jilɛad: zi Iɛazar iqqarṣ řaǧ n Iɛazariyyen, zi Ḥalaq řaǧ n Iḥalaqiyyen,

31 zi Asriyil řaǧ n Isriyiliyyen, zi Cakam řaǧ n Icakamiyyen,

32 zi Cimidaɛ řaǧ n Icimdaɛiyyen, zi Ḥafar řaǧ n Iḥafariyyen.

33 Ṣalufḥad, mmis n Ḥafar, war tuɣi ɣares ca iḥenjiren, mɣir tiḥenjirin. Ina tuɣa aten d ismawen n yessis n Ṣalufḥad: Maḥla, Nuɛa, Ḥujla, Milka d Tirṣa.   

34 Tina tuɣa atent d řaǧat n Manassa uca inni zzaysen ittwaḥesben tuɣa aten di tnayen u-xemsin-ařef u-sebɛa-mya n yeryazen.

35 Ina tuɣa aten d iḥenjiren n Ifrayim, ɛlaḥsab řaǧat nsen: zi Cutalaḥ iqqarṣ řaǧ n Icutalaḥiyyen, zi Bakar řaǧ n Ibakariyyen, zi Taḥan řaǧ n Itaḥaniyyen.

36 Ina tuɣa aten d iḥenjiren n Cutalaḥ: zi Ɛiran řaǧ n Iɛiraniyyen.

37 Tina tuɣa atent d řaǧat n warrawen n Ifrayim uca inni zzaysen ittwaḥesben tuɣa aten di tnayen u-třatin-ařef u-xemsa-mya n yeryazen.

Ina tuɣa aten d arrawen n Yusuf, ttwasettfen ɛlaḥsab řaǧat nsen.

38 Ina tuɣa aten d iḥenjiren n Binyamin ɛlaḥsab řaǧat nsen: zi Bilaɛ iqqarṣ řaǧ n Ibilaɛiyyen, zi Acbil řaǧ n Icbiliyyen, zi Aḥiram řaǧ n Iḥiramiyyen,

39 zi Cafufam řaǧ n Icafufamiyyen, zi Ḥufam řaǧ n Iḥufamiyyen.

40 Ina tuɣa aten d iḥenjiren n Balaɛ: Ard d Nuɛman. Zi Ard iqqarṣ řaǧ n Irdiyyen, zi Nuɛman řaǧ n Inuɛmaniyyen.

41 Ina tuɣa aten d iḥenjiren n Binyamin, ɛlaḥsab řaǧat nsen uca inni zzaysen ittwaḥesben tuɣa aten di xemsa u-rebɛin-ařef u-setta-mya n yeryazen.

42 Ina tuɣa aten d iḥenjiren n Dan ɛlaḥsab řaǧat nsen: zi Cuḥam iqqarṣ řaǧ n Icuḥamiyyen. Tina tuɣa d řaǧat n Dan, ttwasettfent ɛlaḥsab řaǧat nsen.

43 Marra řaǧat n Icuḥamiyyen, aqa inni zzaysen ittwaḥesben tuɣa aten di arebɛa u-settin-ařef u-arebɛa-mya n yeryazen.

44 Ina tuɣa aten d iḥenjiren n Acir ɛlaḥsab řaǧat nsen: zi Yimna iqqarṣ řaǧ n Iyimniyyen, zi Yicwi řaǧ n Iyicwiyyen, zi Beriɛa řaǧ n Ibariɛiyyen.

45 Ina tuɣa aten d iḥenjiren n Beriɛa: zi Ḥabir iqqarṣ řaǧ n Iḥabiriyyen, zi Malkiyil řaǧ n Imalkiyiliyyen.

46 Isem n yeǧis n Acir tuɣa-tt d Saraḥ.

47 Ina tuɣa aten d iḥenjiren n Acir uca inni zzaysen ittwaḥesben tuɣa aten di třata u-xemsin-ařef u-arebɛa-mya n yeryazen.

48 Ina tuɣa aten d iḥenjiren n Naftali ɛlaḥsab řaǧat nsen: zi Yaḥasyil iqqarṣ řaǧ n Iyaḥasliyyen, zi Juni řaǧ n Ijuniyyen,

49 zi Yaṣir řaǧ n Iyaṣiriyyen, zi Cillim řaǧ n Icillimiyyen.

50 Tina tuɣa atent d řaǧat n Naftali, ɛlaḥsab řaǧat nsen uca inni zzaysen ittwaḥesben tuɣa aten di xemsa u-rebɛin ařaf u-arebɛa-mya n yeryazen.

51 Ina d inni ittwaḥesben zeg ayt n Israil: setta-mya u-waḥit-ařef u-sebɛa-mya u-třatin n yeryazen.

52 Issiweř SIDI ak-d Musa, inna:

53 “Jar ina ad tᵉttwabḍa temmurt d řwart, ɛlaḥsab řqedd n ismawen nsen.

54 I wenni umi ɣar iǧa aṭṭas n iwdan, ad tewced ktar d řwart uca i wenni umi ɣar iǧa drus n iwdan, ad tewced qell d řwart. Kuř ijjen ɛlaḥsab inni ittwaḥesben ad as temmewc tasɣart nnes.   

55 Tammurt ad tᵉttwabḍa s tqedduḥt. Nitni ad warten ɛlaḥsab ismawen n tqebbař n řejdud nsen.   

56 Ad tᵉttwabḍa tesɣart n kuř ijj s tqedduḥt jar inni iǧan s waṭṭas d inni iǧan drus.”

57 Ina tuɣa aten d inni ittwaḥesben zi Lawi ɛlaḥsab řaǧat nsen: zi Jarcun řaǧ n Ijarcuniyyen, zi Qahat řaǧ n Iqahatiyyen, zi Marari řaǧ n Imarariyyen.   

58 Tuɣa tina d řaǧat n Ilawiyyen: řaǧ n Ilibniyyen, řaǧ n Iḥibruniyyen, řaǧ n Imahliyyen, řaǧ n Imuciyyen, řaǧ n Iquraḥiyyen. Uca Qahat yejj-dd Ɛamram.

59 Tamɣart n Ɛamram qqarent as Jukabad, yeǧis n Lawi, tenni dd-ittwarwen i Lawi di Miṣra. D nettat turuw-dd Harun d Musa d Maryam, učmatsen, i Ɛamram.   

60 I Harun ttwarwen as-dd Nadab d Abihu, Aliɛazar d Itamar.

61 Maca Nadab d Abihu mmuten, umi dd-iwyen timessi taɣribt zzat i wudem n SIDI.   

62 Inni zzaysen ittwaḥesben, zeg Ilawiyyen, marra iwetman n ijj n uyur sennej, tuɣa aten di třata u-ɛicrin-ařef. Ina maca war ttwaḥesben ca ak-d ayt n Israil, minzi war d asen temmewc tesɣart d řwart jar ayt n Israil.

63 Ina tuɣa aten d inni ittwaḥesben s ufus n Musa d Aliɛazar, akehhan. Nitni ḥesben ayt n Israil di řewḍat n Mu’ab, ɣar L’Urdun arendad n Ariḥa.

64 War tuɣi jar asen uřa d ijj zeg inni ittwaḥesben n Musa d Harun, akehhan, umi ḥesben nitni ayt n Israil di řexřa n Sina.

65 minzi xasen tuɣa inna SIDI ad mmten s tidett di řexřa. War zzaysen iqqim uřa d ijj, mɣir Kalib, mmis n Yafunni, d Yacuwa, mmis n Nun.  

□ 

26:9 imřaɣan - ixs ad yin ‘inni ittwařaɣan’.

Yessis n Ṣalufḥad

27

1 Xenni usint-i-dd yessis n Ṣalufḥad, mmis n Ḥafar, mmis n Jilɛad, mmis n Makir, mmis n Manassa, inni iǧan n řaǧat n Manassa, mmis n Yusuf. Ina d ismawen n yessis: Maḥla, Nuɛa, Ḥujla, Milka d Tirṣa.  

2 Tuɣa beddent zzat i wudem n Musa u zzat i wudem n Aliɛazar, akehhan, u zzat i wudem n řḥukkam u zzat i wudem n marra tamesmunt ɣar wadaf n Uqiḍun n Umsagar, nnant:

3 “Babatneɣ immut di řexřa u war t tuɣi jar ubarru n yinni imunen ḍidd i SIDI, deg ubarru n Quraḥ war din t tuɣi netta, minzi immut di ddnub nnes u war ɣares tuɣi iḥenjiren. □    

4 Mayemmi ɣa ikkes isem n babatneɣ zi jar řaǧ nnes, ma minzi war ɣares tuɣi bu uḥenjir? Ewc aneɣ agřa di řwesṭ n aytmas n babatneɣ.”

5 Musa yiwi ddeɛwa nsent zzat i wudem n SIDI.

6 Issiweř SIDI ak-d Musa, inna:

7 “Aqa aya am mammec t nnant yessis n Ṣalufḥad. Ittxeṣṣa ad asent tewced tasɣart n řwart di  řwest n aytmas n babatsen uca ad xasent tesseɛdud řwart n babatsent.   

8 Uca ad tessiwřed ak-d ayt n Israil, ad tinid: ‘Mařa ca n yijjen immut břa mmis, xenni ad tesseɛdum řwart nnes ɣar yeǧis,

9 u mařa war ɣares yeǧis, ad tewcem řwart nnes i yaytmas.

10 Mařa war ɣares aytmas ɛawed, ad tewcem řwart nnes i yaytmas n babas.

11 Mařa babas war ɣares aytmas ɛawed, ad tewcem řwart nnes i raǧ nnes, i wenni i d as dd-yudsen zi řaǧ nnes, ḥima ad tt iwart netta.’ Man aya ad tiři d ict n tewṣeyyet n uzerf i řebda i ayt n Israil, am mammec t yumur SIDI i Musa.”

Ařeqqem n Yacuwa

12 Xenni inna SIDI i Musa: “Geɛɛed-dd adrar-a Abarim uca xzar tammurt nni wciɣ i ayt n Israil.   

13 Xmi tt ɣa tẓared, ad tᵉmmarnid ɣar řgens nnec, uřa d cek, am mammec uřa d umac Harun immarni ɣar řgens nnes,   

14 minzi kenniw tɣewwɣem zzat i tiṭṭawin nsen ḍidd i řumur inu maḥend ad ayi tessqeddsem di řexřa n Ṣin, řami din tuɣa amcubbec di tmesmunt. Aqa d ina d aman n Mariba, ɣar Qadac di řexřa n Ṣin.”   

15 Issiweř Musa ak-d SIDI, inna:

16 “Ad igg SIDI, AREBBI n buḥbeřat n marra ddat, aḥeṭṭu x tmesmunt deg ufus n ijj n weryaz,   

17 ḥima netta ad iffeɣ zzat i wudem nsen uca ad yadef zzat i wudem nsen uca ad ten indeh ɣar barra, ad ten issidef ɣar daxeř, maḥend tamesmunt n SIDI war tᵉttiři am wuǧi břa ameksaw.” □    

18 Xenni inna SIDI i Musa: “Ksi Yacuwa, mmis n Nun, ijj n weryaz i di iǧa Arruḥ, uca sars xas afus nnec   

19 uca ad t tegged zzat i wudem n ukehhan Aliɛazar u zzat i marra tamesmunt, ad as tewced řumur zzat i tiṭṭawin nsen.

20 Ewc as ca zeg uweqqar nnec ḥima ad as tseř marra tamesmunt n ayt n Israil.

21 Netta ad ibedd zzat i ukehhan Aliɛazar, wenni i ɣa icawar zzat i wudem n SIDI ɛlaḥsab řeḥkam n Urim. X řumur nnes ad dd-ffɣen ɣar barra u x řumur nnes ad adfen ɣar daxeř, netta d marra ayt n Israil uřa d marra tamesmunt.”   

22 Uca Musa igga am mammec d as yumur SIDI. Yiwi Yacuwa uca issbedd i-t zzat i ukehhan Aliɛazar u zzat i wudem n marra tamesmunt.

23 Issars xas ifassen nnes uca isseɛdu as řumur am mammec d as inna SIDI s tsexxart n Musa.

□ 

27:3 jar - s Tɛibranit ‘di řwest n’.

□ 

27:17 ameksaw - niɣ ‘aniči’.

Tiɣarṣa n kuř ass

28

1 Issiweř SIDI ak-d Musa, inna:

2 “Umur ayt n Israil, ini asen: ‘Ittxeṣṣa kenniw ad teḥḍam x tɣarṣṭ inu, macca inu i tewhibin inu n tmessi, ict n řefwaḥet ittfuḥen i Necc, maḥend ad ayi tent tqeddmem di řweqt nnes ittwaggen.’

3 Ad asen tinid: ‘Aqa ta d tawhibt n tmessi i ittxeṣṣan ad tqeddmem: tnayen n izmaren icnan n ijj n useggʷas, am tɣarṣt n wecmaḍ řebda.   

4 Ijj n izmar ad t tesswejded di ṣṣbeḥ uca izmar nneɣni ad t tesswejded jar beddu n wezyen n wass ař dd-tewḍa tmeddit

5 uca ak-d man aya am tewhibt n řɣiǧet ict n teɛcart n yijj n ifa n waren azdad ixeǧḍen s yijj n arbeɛ n ijj n uhinu n zzect, ttwaddzen t-i-dd zi zzitun.   

6 Aqa-tt d taɣarṣṭ n wecmaḍ n řebda, tenni tuɣa ittwaggen deg wedrar n Sina am yict n řefwaḥet ittfuḥen, aqa-tt d ict n tewhibt n tmessi i SIDI.

7 Tawhibt nnes n useyyeb ad tiři d ijj n arbeɛ n ijj n uhinu i yijj n izmar. Seyyeb tawhibt n useyyeb n ccrab di Zzawect Iqeddsen zzat i SIDI.

8 Ad tesswejded izmar nneɣni jar beddu n wezyen n wass ař dd-tewḍa tmeddit. Ad t tesswejded am mammec tesswejded tawhibt n řɣiǧet di ṣṣbeḥ u am mammec tesswejded tawhibt n useyyeb nnes, am ict n tewhibt n tmessi, ict n řefwaḥet ittfuḥen i SIDI.’ ”

Tiɣarṣa n kuř ssimana

9 “Deg wass n ssebt ad tesswejded tnayen n izmaren icnan n ijj n useggʷas d tnayen n teɛcurin n yijj n ifa n waren azdad am tewhibt n řɣiǧet ixeǧḍen s zzect ak-d tewhibt nnes n useyyeb.

10 Aqa-tt d taɣarṣṭ n wecmaḍ n ssebt i mkuř ssebt, ad tt tarnid i tɣarṣt n wecmaḍ n řebda d tewhibt nnes n useyyeb.”

Tiɣarṣa n kuř uyur

11 “Deg umezwar n kuř ijj n iyuren nwem ittxeṣṣa ad tqeddmem ict n tɣarṣt n wecmaḍ i SIDI: tnayen n ifunasen - imeẓyanen n ict n tfunast - ijj n icarri, sebɛa n izmaren icnan qaɛ n ijj n useggʷas

12 uca ak-d man aya třata n teɛcurin n ijj n ifa n waren azdad am tewhibt n řɣiǧet ixeǧḍen s zzect i yijj n ufunas ameẓyan u tnayen n teɛcurin n yijj n ifa n waren azdad am tewhibt n řɣiǧet ixeǧḍen s zzect i yijj n icarri

13 uca arni ict n teɛcart n yijj n ifa n waren azdad am tewhibt n řɣiǧet ixeǧḍen s zzect i yijj n izmar. Aqa-tt d taɣarṣt n wecmaḍ s ict n řefwaḥet ittfuḥen, aqa-tt d ict n tewhibt n tmessi i SIDI.

14 Tiwhibin nsen n useyyeb ad iřint d azyen n uhinu n binu ak-d ufunas ameẓyan d ict n ttuřut n ijj n uhinu ak-d icarri d yijj n arbeɛ n ijj n uhinu ak-d izmar. Ta d taɣarṣt n wecmaḍ n kuř ayur, i kuř ayur zeg iyuren n useggʷas.

15 Ittxeṣṣa ad tesswejded ijj n umyan zeg iɣayḍen d taɣarṣt n ddenb i SIDI, ad tt tarnid i tɣarṣt n wecmaḍ n řebda ak-d tewhibt nnes n useyyeb.”

Tiɣarṣa deg wussan n Řɛid n Useɛdu

16 Deg uyur amezwaru, deg wass wiss arbeɛṭac n uyur, ad tiři Tɣarṣt n Useɛdu n SIDI.   

17 Deg wass wiss xemmesṭac n simant n uyur ad yiři Řɛid. Sebɛa n wussan ad ccen aɣrum břa antun.

18 Deg wass amezwaru n Řɛid ad yiři yijj n umuni iqeddsen. War tteggem uřa d ict řxedmet i ittxeṣṣan ad tᵉttwagg.   

19 Ad tqeddmem ict n tewhibt n tmessi am tɣarṣt n wecmaḍ i SIDI: tnayen n ifunasen imeẓyanen d ijj n icarri d sebɛa n izmaren n ijj n useggʷas. Ittxeṣṣa ad iřin cnan qaɛ.

20 Ad tiři tewhibt n řɣiǧet n waren azdad ixeǧḍen s zzect. Ad zzayes tesswejdem třata n teɛcurin n yijj n ifa i yijj n ufunas ameẓyan d tnayen n teɛcurin n yijj n ifa i yijj n icarri.

21 Ad tesswejded ict n teɛcart n yijj n ifa i yijj n izmar, uca ammu i marra sebɛa n izmaren nni.

22 Sewjed ɛawed ijj n umyan zeg iɣayḍen d taɣarṣt n ddenb maḥend ad ittwagg weṣřaḥ i kenniw.

23 Ad tesswejdem man aya sennej i usewjed n tɣarṣt wecmaḍ di ṣṣbeḥ nni iǧan d ict n tɣarṣt n wecmaḍ i řebda.

24 Am mammec uya ad tesswejdem macca n tewhibin n tmessi sebɛa n wussan, di kuř ass zzaysen, am ict n řefwaḥet ittfuḥen i SIDI. Ad ittwassewjed sennej i usewjed n tɣarṣt n wecmaḍ n řebda ak-d tewhibt nnes n useyyeb.

25 Deg wass wiss sebɛa ad teggem ijj n umuni iqeddsen. War tteggem uřa d ict řxedmet i ittxeṣṣan ad tᵉttwagg.”

Imezwura n řɣiǧet

26 “Deg wass n tmenzut n ṣṣabet di Řɛid n Ssimanat, xmi dd ɣa tqeddmem ict n tewhibt n řɣiǧet n jdid ɣar SIDI, ad teggem ijj n umuni iqeddsen. War tteggem uřa d ict n řxedmet i ittxeṣṣan ad tᵉttwagg.

27 Ad tqeddmem ict n tɣarṣt n wecmaḍ am yict n řefwaḥet ittfuḥen i SIDI: tnayen n ifunasen imeẓyanen i yijj n icarri d sebɛa n izmaren n ijj n useggʷas

28 ak-d tewhibt nnes n řɣiǧet n waren azdad ixeǧḍen s zzect: třata n teɛcurin n yijj n ifa i yijj n ufunas ameẓyan d tnayen n teɛcurin n yijj n ifa i yijj n icarri

29 uřa d ict n teɛcart n yijj n ifa i kuř izmar, uca ammu i marra sebɛa n izmaren nni.

30 Swejdem ɛawed ijj n umyan zeg iɣayḍen am tɣarṣt n ddenb maḥend ad ittwagg weṣřaḥ i kenniw.

31 Ad ten tesswejdem sennej i usewjed n tɣarṣt n wecmaḍ n řebda d tewhibt nnes n řɣiǧet. Ad iřin cnan qaɛ i kenniw ak-d tewhibin nsen n useyyeb.”

Taɣarṣt n wass umezwaru n uyur wiss sebɛa

29

1 “Deg uyur wiss sebɛa, deg wass amezwaru n uyur, ad teggem ijj n umuni iqeddsen. War tteggem uřa d ict n řxedmet i ittxeṣṣan ad tᵉttwagg. Ad awem yiři d ijj n wass n usuḍi s wesruddeḥ deg uyicc n icarri.   

2 Ad tesswejdem ict n tɣarṣt n wecmaḍ am yict n řefwaḥet ittfuḥen i SIDI: ijj n ufunas - ameẓyan n ict n tfunast - d yijj n icarri d sebɛa n izmaren icnan qaɛ n ijj n useggʷas

3 ak-d tewhibt nsen n řɣiǧet zeg waren azdad ixeǧḍen s zzect: třata n teɛcurin n yijj n ifa i ufunas ameẓyan d tnayen n teɛcurin n yijj n ifa i icarri

4 ak-d ict n teɛcart n yijj n ifa i kuř izmar, uca ammu i sebɛa n izmaren marra.

5 Swejdem ɛawed ijj n umyan zeg iɣayḍen am tɣarṣt n ddenb maḥend ad ittwagg weṣřaḥ i kenniw.

6 sennej i usewjed n tɣarṣt n wecmaḍ ak-d tewhibt nnes n řɣiǧet d sennej i usewjed n tɣarṣt n wecmaḍ n řebda ak-d tewhibt nnes n řɣiǧet d tewhibin nsen n useyyeb, ɛlaḥsab lfariḍa nsent, am yict n řefwaḥet ittfuḥen, ict n tɣarṣt n tmessi i SIDI.

Tiɣarṣa deg Wass n Weṣřaḥ

7 Deg wass wiss ɛecra ad teggem ijj n umuni iqeddsen uca ad tesswaḍɛem ixef nwem. War tteggem uřa d ict n řxedmet i ittxeṣṣan ad tᵉttwagg.   

8 Ad tqeddmem ict n tɣarṣt n wecmaḍ am yict n řefwaḥet ittfuḥen i SIDI: ijj n ufunas ameẓyan d yijj n icarri d sebɛa n izmaren icnan qaɛ n ijj n useggʷas. Ittxeṣṣa ad awem iřin cnan aṭṭas.   

9 Ɛawed tawhibt nsen n řɣiǧet n waren azdad ixeǧḍen s zzect: třata n teɛcurin n yijj n ifa i yijj n ufunas ameẓyan, tnayen n teɛcurin n yijj n ifa i yijj n icarri

10 u ict n teɛcart n yijj n ifa i kuř izmar, uca ammu i sebɛa n izmaren marra.

11 Swejdem ɛawed ijj n umyan zeg iɣayḍen am tɣarṣt n ddenb, sennej i usewjed n tɣarṣt n ddenb i zi tᵉttwagg weṣřaḥ uca uřa d taɣarṣt n wecmaḍ n řebda ak-d tewhibt nnes n řɣiǧet d tewhibin nsen n useyyeb.

Tiɣarṣa n Řɛid n Iɛuccuten

12 Deg wass wiss xemmesṭac n uyur wiss sebɛa ad teggem ijj n umuni iqeddsen. War tteggem uřa d ict n řxedmet i ittxeṣṣan ad tᵉttwagg. Sebɛa n wussan ad tɛeyydem řɛid i SIDI.

13 Ad tqeddmem ict n tɣarṣt n wecmaḍ am tewhibt n tmessi, am ict n řefwaḥet ittfuḥen i SIDI: třeṭṭac n ifunasen - imeẓyanen n ict n tfunast - tnayen n icarriyyen u arbeɛṭac n izmaren n ijj n useggʷas. Ittxeṣṣa ad iřin cnan qaɛ.

14 Ɛawed tawhibt nsen n řɣiǧet n waren azdad ixeǧḍen s zzect: třata n teɛcurin n yijj n ifa i yijj n ufunas ameẓyan, i marra třeṭṭac n ifunasen imeẓyanen, u tnayen n teɛcurin n yijj n ifa i yijj n ucarri, i tnayen n icarriyyen nni

15 uřa d ict n teɛcart n yijj n ifa i kuř izmar, uca ammu i marra arbeɛṭac n izmaren nni.

16 Swejdem ɛawed ijj n ijj n umyan zeg iɣayḍen am tɣarṣt n ddenb, sennej i usewjed n tɣarṣt n wecmaḍ n řebda ak-d tewhibt nnes n řɣiǧet d tewhibt nnes n useyyeb.

17 Deg wass wiss tnayen: tenɛac n ifunasen imeẓyanen d tnayen n icarriyyen d arbeɛṭac n izmaren icnan n ijj n useggʷas,

18 ak-d tewhibt nsen n řɣiǧet d tewhibin nsen n useyyeb i ifunasen imeẓyanen, i icarriyyen u i izmaren, ɛlaḥsab řqedd nsen, ɛlaḥsab lfariḍa.

19 Swejdem ɛawed ijj n umyan zeg iɣayḍen am tɣarṣt n ddenb, sennej i usewjed n tɣarṣt n wecmaḍ n řebda ak-d tewhibt nnes n řɣiǧet d tewhibin nsen n useyyeb.

20 Deg wass wiss třata: ḥiṭac n ifunasen imeẓyanen d tnayen n icarriyyen d arbeɛṭac n izmaren n ijj n useggʷas, ican qaɛ,

21 ak-d tewhibt nsen n řɣiǧet d tewhibin nsen n useyyeb i ifunasen imeẓyanen, i icarriyyen u i izmaren, ɛlaḥsab řqedd nsen, ɛlaḥsab lfariḍa.

22 Swejdem ɛawed ijj n umyan zeg iɣayḍen am tɣarṣt n ddenb, sennej i usewjed n tɣarṣt n wecmaḍ n řebda ak-d tewhibt nnes n řɣiǧet d tewhibt nnes n useyyeb.

23 Deg wass wiss arebɛa: ɛecra n ifunasen imeẓyanen d tnayen n icarriyyen d arbeɛṭac n izmaren icnan n ijj n useggʷas,

24 ak-d tewhibt nsen n řɣiǧet d tewhibin nsen n useyyeb i ifunasen imeẓyanen, i icarriyyen u i izmaren, ɛlaḥsab řqedd nsen, ɛlaḥsab lfariḍa.

25 Swejdem ɛawed ijj n umyan zeg iɣayḍen am tɣarṣt n ddenb, sennej i usewjed n tɣarṣt n wecmaḍ n řebda ak-d tewhibt nnes n řɣiǧet d tewhibt nnes n useyyeb.

26 Deg wass wiss xemsa: tesɛa n ifunasen imeẓyanen d tnayen n icarriyyen d arbeɛṭac n izmaren icnan n ijj n useggʷas,

27 ak-d tewhibt nsen n řɣiǧet d tewhibin nsen n useyyeb i ifunasen imeẓyanen, i icarriyyen u i izmaren, ɛlaḥsab řqedd nsen, ɛlaḥsab lfariḍa.

28 Swejdem ɛawed ijj n umyan zeg iɣayḍen am tɣarṣt n ddenb, sennej i usewjed n tɣarṣt n wecmaḍ n řebda ak-d tewhibt nnes n řɣiǧet d tewhibt nnes n useyyeb.

29 Deg wass wiss setta: tmenya n ifunasen imeẓyanen d tnayen n icarriyyen d arbeɛṭac n izmaren icnan n ijj n useggʷas,

30 ak-d tewhibt nsen n řɣiǧet d tewhibin nsen n useyyeb i ifunasen imeẓyanen, i icarriyyen u i izmaren, ɛlaḥsab řqedd nsen, ɛlaḥsab lfariḍa.

31 Swejdem ɛawed ijj n umyan zeg iɣayḍen am tɣarṣt n ddenb, sennej i usewjed n tɣarṣt n wecmaḍ n řebda ak-d tewhibt nnes n řɣiǧet d tewhibin nnes n useyyeb.

32 Deg wass wiss sebɛa: sebɛa n ifunasen imeẓyanen d tnayen n icarriyyen d arbeɛṭac n izmaren icnan n ijj n useggʷas,

33 ak-d tewhibt nsen n řɣiǧet d tewhibin nsen n useyyeb i ifunasen imeẓyanen, i icarriyyen u i izmaren, ɛlaḥsab řqedd nsen, ɛlaḥsab lfariḍa.

34 Swejdem ɛawed ijj n umyan zeg iɣayḍen am tɣarṣt n ddenb, sennej i usewjed n tɣarṣt n wecmaḍ n řebda ak-d tewhibt nnes n řɣiǧet d tewhibt nnes n useyyeb.

35 Deg wass wiss tmenya ad teggem ijj n umuni ifarzen. War tteggem uřa d ict řxedmet i ittxeṣṣan ad tᵉttwagg.   

36 Ad tqeddmem ict n tɣarṣt n wecmaḍ am tewhibt n tmessi, am ict n řefwaḥet ittfuḥen i SIDI: ijj n ufunas ameẓyan d yijj n icarri d sebɛa n izmaren icnan n ijj n useggʷas

37 ak-d tewhibt nsen n řɣiǧet d tewhibin nsen n useyyeb i ufunas ameẓyan, i icarri u i izmaren, ɛlaḥsab řqedd nsen, ɛlaḥsab lfariḍa.

38 Swejdem ɛawed ijj n umyan zeg iɣayḍen am tɣarṣt n ddenb, sennej i usewjed n tɣarṣt n wecmaḍ n řebda ak-d tewhibt nnes n řɣiǧet d tewhibt nnes n useyyeb.

39 Ad teggem timesřayin-a i SIDI di řeɛyudat nwem ittwaggen sennej i tewhibin n řewɛud nwem d tewhibin nwem s řxaḍar i ittraḥen ak-d tɣarṣa n wecmaḍ nwem d tewhibin nwem n řɣiǧet d tewhibin nwem n useyyeb d tewhibin nwem n řehna.”

Tijuǧa

30

1 Uca issiweř Musa ak-d ayt n Israil ɛlaḥsab marra min yumur SIDI i Musa.

2 Issiweř Musa ak-d izeǧifen n tqebbař n ayt n Israil, inna: “Aqa d ta min xef yumur SIDI:

3 ‘Xmi ɣa tafed ijj n weryaz iwca awař niɣ ijjuǧ ict n tjaǧit ḥima ad iqqen ixef nnes s yijj n řɛahd, xenni war ittareẓẓi awař nnes. Ittxeṣṣa as ad igg ɛlaḥsab min dd-iffɣen zeg uqemmum nnes.   

4 Xmi ɣa tafed ict n temɣart tewca awař nnes i SIDI uca ad teqqen ixef nnes s yijj n řɛahd di temẓi nnes di taddart n babas,

5 uca babas isřa i wawař n lwaɛd nnes d řɛahd nnes i zi teqqen ixef nnes, uca babas isqar zzates, xenni marra lwuɛud nnes ad iřin ṣeřḥen d kuř aqqan nnes ad yiři iṣřeḥ.

6 Maca mařa babas issbedd i-tt zi man aya deg wass nni di isřa aya, xenni uřa d ijj zi lwuɛud nnes u uřa d ijj zeg waqqan nnes i zi teqqen ixef nnes, war iṣeǧeḥ ca. SIDI ad as iɣfar, minzi babas issbedd i-tt x man aya.

7 Mařa tuɣa-tt temřec ak-d yijj n weryaz uca xas lwuɛud niɣ nettat tuɣa teqqen ixef nnes s yijj n wawař iffeɣ-dd s tcarfayeḥ zeg iyencicen nnes,

8 uca aryaz nnes isřa as uca isqar zzates deg wass i di isřa aya, xenni ad seřḥen lwuɛud nnes d kuř aqqan nnes ad yiři iṣřeḥ.

9 Maca mařa aryaz nnes deg wass nni di isřa aya, inhar i-tt, xenni netta issebḍeř lwaɛd nni xas uřa d awař s tcarfayeḥ zeg iyencicen nnes i zi tuɣa teqqen ixef nnes uca AREBBI ad as iɣfar aya.’ ”

10 “X lwaɛd n tajjač niɣ n tenni ittwaǧfen: marra min zi tuɣa teqqen ixef nnes, ad yiři iṣeǧeḥ.

11 Mařa tuɣa tewca awař niɣ teqqen ixef nnes s ict n tjaǧit i yijj n řɛahd di taddart n weryaz nnes,

12 uca aryaz nnes isřa i uya uca isqar zzates uca war tt issbedd x man aya, xenni ad ṣeřḥen marra lwuɛud nnes u kuř aqqan nnes i zi tuɣa teqqen ixef nnes ad yiři iṣřeḥ.

13 Maca mařa aryaz nnes issebḍeř aya qaɛ deg wass i di isřa, xenni war ittiři iṣeǧeḥ ca qaɛ zi min dd-iffɣen zeg iyencicen nnes n lwuɛud niɣ n waqqan. Aryaz nnes issebḍeř aya uca AREBBI ad as iɣfar.

14 Kuř lwaɛd d kuř aqqan s ict n tjaǧit i umi ɣa tesswaḍeɛ ixef nnes, aryaz nnes izemmar ad t issemten niɣ aryaz nnes izemmar ad t issebḍeř.

15 Mařa aryaz nnes isqar qaɛ zeg wass x wass, xenni issemten marra lwuɛud nnes niɣ kuř aqqan nnes i xas iǧan. Aqa issemten i-ten minzi isqar zzates deg wass i di ten isřa.

16 Mařa netta, awarni řami d asen isřa, ad ten issebḍeř, xenni ad yarbu netta řmuɛṣiyyet n temɣart nnes.”

17 Aqa d tina d tiweṣṣa i zi yumur SIDI i Musa, i iǧan jar weryaz d temɣart, jar babas d yessis, tenni iqqimen di taddart n babas di temẓi nnes.

Garra ak-d Midyan

31

1 Issiweř SIDI ak-d Musa, inna:

2 “Ntaqem di ṭṭweɛ n ayt n Israil x Imidyaniyyen. Awarni as ad tᵉmmarnid ɣar řgens nnec.”   

3 Issiweř Musa ak-d řgens, inna: “Swejdem zi ɣarwem iryazen i umenɣi ḍidd i Midyan u nitni ad iřin ḍidd i Midyan maḥend ad ssiwḍen nneqmet n SIDI x Midyan.

4 Ittxeṣṣa awem ad tessekkem ařef n yeryazen zi kuř taqbič ɣar umenɣi, zi kuř ict zi marra tiqebbař n Israil.”

5 Ammu i ttwafarzen zi řuřuf n Israil ařef n yeryazen zi kuř taqbič, aqa aten jmiɛ tenɛac-n-řuřuf n yerazen iwejden i umenɣi.

6 Musa issekk i-ten ɣar umenɣi, ařef n yeryazen zi kuř taqbič. Netta issekk i-ten ɣar umenɣi ak-d Finaḥas, mmis n ukehhan Aliɛazar, u netta ɣares řeqcuɛ iqeddsen d řebwaq i usuḍi s wesruddeḥ i umenɣi deg ufus nnes

7 uca mmenɣen ḍidd i Imidyaniyyen, am mammec t yumur SIDI i Musa uca nɣin marra min iǧan d awtem.

8 Sennej i yinni zzaysen ittwassnuqqben, nɣin ɛawed ijeǧiden n Midyan: Iwi, Raqim, Ṣur, Ḥur d Rabaɛ, xemsa n ijeǧiden n Midyan, uřa Balɛam, mmis n Baɛur, nɣin t s ssif.   

9 Ayt n Israil ḥebbsen timɣarin n Midyan d tarwa nsen, u keccḍen řebhayem nsen d tḥimriwin nsen d marra min ɣarsen.

10 Sscemḍen s tmessi marra tineddam nsen mani tuɣa zeddɣen d marra lqelɛat nsen.

11 Ksin marra min keccḍen, marra takeccaḍt n iwdan d řebhayem   

12 uca iwyen-dd imeḥbas d marra takeccaḍt ɣar Musa u ɣar ukehhan Aliɛazar u ɣar tmesmunt n ayt n Israil, di řmargeḥ n řɛeskar, di řewḍat n Mu’ab, ɣar L’Urdun, arendad n Ariḥa.

13 Uca iffeɣ-dd Musa ak-d ukehhan Aliɛazar d marra řḥukkam n tmesmunt barra i řmargeḥ n řɛeskar maḥend ad ten mmsagaren.

14 Iffugem Musa aṭṭas x imgewwaden n řɛeskar, x imeqqranen x wařef u x imeqqranen x mya, inni dd-iɛeqben zeg umenɣi.

15 Inna asen Musa: “Ma tejjim marra min iǧan d tawtent iddar?

16 Xzar, s wescan n Balɛam, timɣarin-a tuɣa atent d řesbab aqa ayt n Israil ɣdaren SIDI di tmesřact n Faɣur uca tewḍa-dd jjriḥect x tmesmunt n SIDI.   

17 Řexxu xenni, nɣem marra iwetman nni jar iḥenjiren imeẓyanen uca nɣem marra tamɣart nni imunen ak-d ijj n weryaz am tᵉṭṭeṣ nettat ak-d ijj n weryaz.   

18 Maca marra tiḥenjirin jar temɣarin nni war imunen ak-d ijj n weryaz am akides ṭṭṣent, jjem tent i yixef nwem ad ddarent.

19 Ittxeṣṣa awem ad tewtem iqiḍan nwem barra i řmargeḥ n řɛeskar řmijař n sebɛa n wussan. Kuř ijjen, wenni inɣin ijj n řeɛmar n bnadem, u kuř ijjen, wenni iḥadan ijjen i ittwassnuqqben, ad yejj ad kksen ddenb x yixef nnes deg wass wiss třata u deg wass wis sebɛa, ammu i ɣa teggem kenniw uřa d imeḥbas nwem.

20 Ittxeṣṣa ad tekksem ddenb ɛawed x marra arruḍ d marra řeqcuɛ n iřmawen d marra min ittwaggen s thiḍurt n iɣayḍ d marra řeqcuɛ n ukeccuḍ.”

21 Aliɛazar, akehhan, inna i iɛeskariyyen nni dd-iffɣen ɣar umenɣi: “Ta d tawṣeyyet zi Ccariɛa nni yumur SIDI i Musa:

22 Mɣir ureɣ d nnuqart d nnḥas d uzzař d istanyu d řexfif,

23 marra min izemmaren i tmessi, x tmessi ad t tessekkem, xenni ad yiři izdig, maca ittxeṣṣa ad zzayes tekksem ddenb s waman n weɛzař. Marra min war izemmaren i tmessi, ad t tessekkem x waman.   

24 Deg wass wiss sebɛa ad tṣebbnem arruḍ nwem, xenni ad tiřim d imezdagen. Awarni uya tzemmarem ad tadfem ɣar řmargeḥ n řɛeskar.”

25 Issiweř SIDI ak-d Musa, inna:

26 “Ṭṭef řeɛbar n tkeccaḍt n iwdan d řebhayem nni tᵉttwaḥebbes, cek jmiɛ ak-d ukehhan Aliɛazar u ak-d izeǧifen n tudrin n ibabaten n tmesmunt.

27 Bḍa takeccaḍt x tnayen jar inni icarcen deg umenɣi d yinni iffɣen ak-d řɛeskar zeg ict n jjihet d marra tamesmunt zi jjihet nneɣnit.   

28 Sgeɛɛdet ict n ṣṣedqet i SIDI zeg iɛeskariyyen nni dd-iffɣen ɣar umenɣi ak-d řɛeskar: ijj n řeɛmar zi xemsa mya n iwdan uca amenni zeg ifunasen d tfunasin u zeg iɣyař u zeg wuǧi.

29 Zeg wezyen nsen n tkeccaḍt ad teksid ṣṣedqet-a uca ad tt tewced i ukehhan Aliɛazar am ict n tewhibt n usgeɛɛed i SIDI.

30 Zeg wezyen n tkeccaḍt n ayt n Israil ad teksid ijj zi kuř xemsin: zeg iwdan, zeg ifunasen d tfunasin, zeg iɣyař u zeg wuǧi, wah, zi marra řebhayem. Ad tewced aya i Ilawiyyen nni iṭṭfen acbar x Tzeddiɣt n SIDI.” □  

31 Uca igga Musa d ukehhan Aliɛazar am mammec t yumur SIDI i Musa.

32 Awarni as tuɣa řeksibet nni iqqimen n tkeccaḍt nni ikecceḍ řgens n řɛeskar setta-mya u-xemsa u-sebɛin-ařef n wuǧi. □  

33 tnayen u-sebɛin-ařef n ifunasen d tfunasin,

34 waḥit u-settin-ařef n iɣyař

35 uca zi jjihet n řeɛmar n bnadem, zi temɣarin nni war iṭṭiṣen di qama ak-d ijj n weryaz, aqa atent marra tnayen u-třatin-ařef.

36 Ijj n wezyen, tasɣart n yinni dd-iffɣen ak-d řɛeskar, aqa-t di teřt-mya u-sebɛa u-třatin-ařef n wuǧi.

37 Ṣṣedqet i SIDI n wuǧi tuɣa-tt di setta-mya u-xemsa u-sebɛin.

38 Uca tuɣa din setta u-třatin-ařef n ifunasen d tfunasin uca ṣṣedqet zzaysen i SIDI tuɣa-tt di tnayen u-sebɛin.

39 Uca tuɣa din třatin-ařef u-xemsa-mya n iɣyař uca ṣṣedqen zzaysen i SIDI, waḥit u-settin.

40 Uca zi jjihet n řeɛmur n bnadem tuɣa din seṭṭac-ařef n temɣarin u aṣeddeq zzaysent i SIDI aqa tnayen u-třatin n temɣarin.

41 Iwca Musa ṣṣedqet, tenni d tawhibt n usgeɛɛed i SIDI, i ukehhan Aliɛazar, am mammec t yumur SIDI i Musa.   

42 Zeg wezyen nneɣni i ayt n Israil, wenni ifarz Musa di ṭṭweɛ nsen zeg yeryazen nni tuɣa immenɣen,

43 - azyen nni n tesɣart i tmesmunt tuɣa-t di teřt-mya u-sebɛa u-třatin-ařef u-xemsa mya n wuǧi,

44 setta u-třatin-ařef n ifunasen d tfunasin,

45 třatin-ařef u-xemsa-mya n yeɣyař

46 uca seṭṭac-ařef n řeɛmur n iwdan -

47 zeg wezyen nni i ayt n Israil iksi Musa ijj zi kuř xemsin, ammu zeg iwdan am zi řebhayem, uca iwca aya i Ilawiyyen, inni iṭṭfen acbar x Tzeddiɣt n SIDI, am mammec t yumur SIDI i Musa.

48 Xenni usin-dd ikumandaren x řuřuf n řɛeskar, imeqqranen x wařef d imeqqranen x mya, ɣar Musa,

49 nnan i Musa: “Imsexxaren nnec aqa ḥesben marra iɛeskariyyen nni sadu ufus nneɣ u war d aneɣ iruḥ uřa d ijj n weryaz.

50 S uya niwi tawhibt n SIDI, kuř ijj min yufa: ict n řqecɛet n wureɣ, ict n txeřxařt, ict n tmeqyast, ict n txatent n ucemmiɛ, ict n texrazt niɣ ict n tseddect s wedmam n wureɣ, ḥima ad zzaysent ittwagg weṣřaḥ x řeɛmur nneɣ zzat i wudem n SIDI.”

51 Musa d ukehhan Aliɛazar ksin zzaysen ureɣ nsen, marra řeqcuɛ i ggin s lfenn.

52 Marra ureɣ n tewhibt nni ssgeɛɛden i SIDI zeg imeqqranen x wařef u zeg imeqqranen x mya tuɣa di seṭṭac-ařef u-sebɛa-mya u-xemsin ciqlu.

53 Iɛeskariyyen aqa keccḍen kuř ijj i yixef nnes min xsen.   

54 Musa d ukehhan Aliɛazar ṭṭfen ureɣ nni n imeqqranen x wařef u x mya uca iwyen t ɣar Uqiḍun n Umsagar, am yict n řidaret i ayt n Israil zzat i wuden n SIDI.

□ 

31:30 ifunasen d tfunasin - s Tɛibranit aqa din ijj n wawař waha, war iǧi tnayen.

□ 

31:32 iɛeskariyyen - s Tɛibranit ‘řgens n řɛeskar’.

Tutra n teqbič n Rubin d teqbič n Jad

32

1 Ayt n Rubin ɣarsen aṭṭas n řebhayem u ayt n Jad ɣarsen aṭṭas s waṭṭas n řebhayem uca nitni ẓrin tammurt n Yaɛzir d temmurt n Jilɛad, uca xzar, jjihet nni tecna i řebhayem.

2 Usin-dd ayt n Jad u ayt n Rubin, ssiwřen ak-d Musa d ukehhan Aliɛazar u ak-d řḥukkam n tmesmunt, nnan:

3 “Ɛaṭarut, Dibun, Yaɛzir, Nimra, Ḥacbun, Aliɛala, Cabam, Nabu d Baɛun,

4 tammurt nni x iɣřeb SIDI zzat i wudem n tmesmunt n Israil, aqa-tt d ict n temmurt tecna i řebhayem u neccin, imsexxaren nnec ɣarsen řebhayem.”

5 Nnan: “Mařa nufa arḍa di tiṭṭawin nnec, ma zeɛma ad temmewc temmurt-a d agřa i imsexxaren nnec u war d aneɣ ttejji ad neẓwa L’Urdun.”

6 Yarra-dd Musa x ayt n Jad u x ayt n Rubin: “Mařa aytmatwem ad dd-ffɣen ɣar garra, ma xenni kenniw ad teqqimem da?

7 Mayemmi ɣa tessɛegzem uř n ayt n Israil maḥend war ẓekkʷin ɣar temmurt i d asen iwca SIDI?

8 Ammu i ggin řejdud nwem umi ten ssekkeɣ zi Qadac-Barniɛ ḥima xenni ad ẓaren tammurt.   

9 Iwḍen nitni ɣar teɣzurt n teɣzart n Ickul uca ẓrin tammurt uca qeřben uřawen n ayt n Israil, maḥend war ttidfen ca di temmurt i d asen iwca SIDI.

10 Deg wass nni yarɣa weɣḍab n SIDI uca ijjuǧ, inna:

11 ‘Iryazen nni dd-iffɣen zi Miṣra, zi ɛicrin iseggʷusa sennej, war ẓarren tammurt nni x jjuǧeɣ ad tt wceɣ i Ibrahim d Isḥaq d Yaɛqub, minzi nitni war d ayi ḍfaren nican,   

12 mɣir Kalib, mmis n Yafunni, Aqinizi, d Yacuwa, mmis n Nun, minzi nitni ḍfaren nican i SIDI.’

13 Uca ammu yarɣa weɣdab n SIDI x Israil uca igga i-ten ad tellɛen di řexřa arebɛin n iseggʷusa, ařami ifna marra jjiř nni iggin řɣar di tiṭṭawin n SIDI,

14 Uca xzar, kenniw tɣewwɣem am řejdud nwem, kenniw d ijj n ubarru n yeryazen d imednab, uca ammu i ɣa tarnim ɛad řḥaduq n weɣḍab n SIDI x Israil.

15 Mařa tdewřem-dd kenniw zi ḍeffar nnes, Netta ad yejj řgens di řexřa ɛawed uca ammu i ɣa tejjem marra řgens aya ad ihellek.”

16 Xenni qarrben-dd ɣares, nnan: “Ad nebna da řkuriyyat i wuǧi nneɣ u tineddam i iḥenjiren nneɣ,

17 maca neccin ad dd-neffeɣ newjed i umenɣi zzat i wudem n ayt n Israil s řesnaḥ nneɣ, ařami ten nessiweḍ ɣar wemcan nsen. Iḥenjiren nneɣ ad qqimen di tneddam ifaryen zi ssibbet n imezdaɣ n temmurt.

18 War nᵉddekkwiř ɣar tudrin nneɣ ař i ɣa temmewc tesɣart n řwart i kuř ijj zeg ayt n Israil.

19 Minzi war nteṭṭef di řwart akidsen ɣar tma nneɣni n L’Urdun uřa ɣar zzat, minzi tasɣart i d aneɣ dd-ittasen aqa-tt ɣar tma-ya tanita n L’Urdun, ɣar ccarq.”

20 Xenni inna asen Musa: “Mařa teggim ammu, mařa tesswejdem ixef nwem i umenɣi zzat i wudem n SIDI,

21 u kuř ijj, wenni isswejden ixef nnes i umenɣi, ad iẓwa L’Urdun zzat i wudem n SIDI, ař Netta ad yaẓẓeř x řɛedyan nnes zzat i wudem nnes zi tesɣart nsen n řwart,

22 u ad tiři temmurt tᵉttwaxḍeɛ zzat i wudem n SIDI, xenni iɛeddeř ad dd-tdewřem u ad tiřim tbeddem zzat i SIDI u zzat i Israil břa amarwas u ad tiři temmurt-a d agřa nwem zzat i wudem n SIDI.

23 Maca mařa war teggim ammu, xenni aqa texḍam ḍidd i SIDI uca ad tessnem aqa ddenb nwem ad kenniw yaf.

24 Bnam tineddam i iḥenjiren nwem d řkuriyyat i wuǧi nwem uca ggem min dd-iffɣen zeg uqemmum nwem.”

25 Xenni ssiwřen ayt n Jad d ayt n Rubin ak-d Musa, nnan: “Imsexxaren nnec ad ggen am mammec ten yumur sidi inu.

26 Tarwa nneɣ, timɣarin nneɣ, řeksibet nneɣ d marra řebhayem nneɣ ad qqimen di tneddam n Jilɛad,

27 maca imsexxaren nnec ad ẓwan i umenɣi zzat i wudem n SIDI, marra inni isswejden ixef nsen i umenɣi, am mammec issiweř sidi inu.”

28 Uca yumur xasen Musa i ukehhan Aliɛazar u i Yacuwa, mmis n Nun, u i izeǧifen n tudrin n ibabaten n tqebbař n ayt n Israil,   

29 inna asen Musa: “Mařa ayt n Jad d ayt n Rubin ad kiwem ẓwan L’Urdun, kuř ijj wenni isswejden ixef nnes i umenɣi zzat i wudem n SIDI, u mařa xenni tammurt ad tiři tᵉttwaxḍeɛ zzat i wudem nwem, ad taf ad asen tewcem tammurt n Jilɛad d agřa.

30 Maca mařa war kiwem ẓekkʷim wejden i umenɣi, xenni ad ṭṭfen agřa di řwesṭ nwem di temmurt n Kenɛan.”

31 Ayt n Jad d ayt n Rubin arrin-dd, nnan: “Am mammec issiweř SIDI ak-d imsexxaren nnec, ammu i ɣa negg.

32 Neccin ad neẓwa ɣar temmurt n Kenɛan ad niři newjed i umenɣi zzat i wudem n SIDI, maca tasɣart nneɣ n řwart ad tiři ɣar tma-ya wanita n L’Urdun.”

33 U iwca asen Musa, i ayt n Jad u i ayt n Rubin u i wezyen n teqbič n Manassa, mmis n Yusuf, tageldit n Siḥun, ajeǧid n Imuriyyen, d tgeldit n Ɛuj, ajeǧid n Bacan, tammurt s tneddam nnes nni iǧan di jjwayeh nnes uřa d tineddam di temmurt i d as dd-innḍen.   

34 Ayt n Jad bnan Dibun, Ɛaṭarut, Ɛaruɛir,

35 Ɛaṭrut-Cufan, Yaɛzir, Yujbaha,

36 Bayt-Nimra d Bayt-Haran, tineddam ifaryen d řkuriyyat i wuǧi.

37 Ayt n Rubin bnan Ḥacbun, Aliɛala, Qaryatayim, □  

38 Nabu, Baɛl-Maɛun, tenni zi ittwabeddeř isem nsen, d Sibma, uca řaɣan ismawen n tneddam i bnan ɛawed s yisem nneɣni.

39 Ayt n Makir, mmis n Manassa, ruḥen ɣar Jilɛad uca ṭṭfen tt uca uẓẓřen x Imuriyyen nni din iǧan zi řwart nsen.   

40 Uca Musa iwca Jilɛad i Makir, mmis n Manassa, uca iruḥ netta ad izdeɣ din.

41 Uca Ya’ir, mmis n Manassa, iruḥ uca iṭṭef dcurat nnes uca iřaɣa asent dcurat n Ya’ir.

42 Amenni iruḥ Nubaḥ uca iṭṭef Qinat d tneddam i ɣares dd-iqqnen uca isemma as Nubaḥ s yisem nnes.

□ 

32:37 Qaryatayim - ixs ad yini ‘tnayen n tneddam’.

Isafaren zi Miṣra ař Kenɛan

33

1 Ammu i ssmmuṭṭiyen ayt n Israil inni dd-iffɣen zi temmurt n Miṣra, zeg wemcan ɣar wemcan, am ttwasettfen nitni ɛlaḥsab tirbiɛin n řɛeskar nsen, s ufus n Musa d Harun.

2 X řumur n SIDI yura Musa imucan manis dd-ffɣen ak-d ireḥḥalen nsen. Ina d ireḥḥalen nsen ak-d imucan manis dd-ffɣen.

3 Fesyen iqiḍan nsen, ffɣen zi Raɛamsis deg uyur amezwaru, deg wass wiss xemmesṭac n uyur amezwaru. Di ṣṣbeḥ, deɣya awarni i Tɣarṣt n Useɛdu ffɣen-dd ayt n Israil s yijj n ufus ittwassgeɛɛden zzat i tiṭṭawin n marra Imiṣriyyen,   

4 umi tuɣa ceɣřen Imiṣriyyen neṭṭřen marra imenza nsen, inni iwta SIDI s řmewt jar asen. Ɛawed issiweḍ SIDI řeḥkam nnes x irebbiten nsen.

5 Fesyen ayt n Israil iqiḍan nsen, ffɣen zi Raɛamsis uca wtin iqiḍan nsen di Sukkut.

6 Fesyen iqiḍan nsen, ffɣen zi Sukkut uca wtin iqiḍan nsen di Itam ɣar tma n řexřa.   

7 Fesyen iqiḍan nsen, ffɣen zi Itam uca dewřen-dd ɣar Pi-Haḥirut nni iǧan arendad n Baɛl-Ṣafun uca wtin iqiḍan nsen zzat i wudem n Majdal.   

8 Fesyen iqiḍan nsen, ffɣen zi Pi-Haḥirut uca cukken di řwesṭ n řebḥar ɣar řexřa uca uyuren ticři n třata n wussan di řexřa n Itam, xenni wtin iqiḍan nsen di Mara.   

9 Fesyen iqiḍan nsen, ffɣen zi Mara uca iwḍen ɣar Ilim, mani iǧa tenɛac n iɣbaluten n waman d sebɛin n tcejjura n tini uca wtin iqiḍan nsen din.   

10 Fesyen iqiḍan nsen, ffɣen zi Ilim uca wtin iqiḍan nsen ɣar Řebḥar n Telga.

11 Fesyen iqiḍan nsen, ffɣen zi Řebḥar n Telga uca wtin iqiḍan nsen di řexřa n Sin.   

12 Fesyen iqiḍan nsen, ffɣen zi řexřa n Sin uca wtin iqiḍan nsen di Dufqa.

13 Fesyen iqiḍan nsen, ffɣen zi Dufqa uca wtin iqiḍan nsen di Aluc.

14 Fesyen iqiḍan nsen, ffɣen zi Aluc uca wtin iqiḍan nsen di Rafidim, mani war yufi aman i řgens maḥend ad swen.   

15 Fesyen iqiḍan nsen, ffɣen zi Rafidim uca wtin iqiḍan nsen di řexřa n Sina.  

16 Fesyen iqiḍan nsen, ffɣen zi řexřa n Sina uca wtin iqiḍan nsen di Qabarut-Hata’awat.   

17 Fesyen iqiḍan nsen, ffɣen zi Qabarut-Hata’awat uca wtin iqiḍan nsen di Ḥaḍayrut.

18 Fesyen iqiḍan nsen, ffɣen zi Ḥaḍayrut uca wtin iqiḍan nsen di Ritma.

19 Fesyen iqiḍan nsen, ffɣen zi Ritma uca wtin iqiḍan nsen di Rimmun-Fariṣ.

20 Fesyen iqiḍan nsen, ffɣen zi Rimmun-Fariṣ uca wtin iqiḍan nsen di Libna.

21 Fesyen iqiḍan nsen, ffɣen zi Libna uca wtin iqiḍan nsen di Rissa.

22 Fesyen iqiḍan nsen, ffɣen zi Rissa uca wtin iqiḍan nsen di Qihaylata.

23 Fesyen iqiḍan nsen, ffɣen zi Qihaylata uca wtin iqiḍan nsen di wedrar n Cafar.

24 Fesyen iqiḍan nsen, ffɣen zeg wedrar n Cafar uca wtin iqiḍan nsen di Ḥarada.

25 Fesyen iqiḍan nsen, ffɣen zi Ḥarada uca wtin iqiḍan nsen di Maqhaylut.

26 Fesyen iqiḍan nsen, ffɣen zi Maqhaylut uca wtin iqiḍan nsen di Taḥat.

27 Fesyen iqiḍan nsen, ffɣen zi Taḥat uca wtin iqiḍan nsen di Taraḥ.

28 Fesyen iqiḍan nsen, ffɣen zi Taraḥ uca wtin iqiḍan nsen di Mitqa.

29 Fesyen iqiḍan nsen, ffɣen zi Mitqa uca wtin iqiḍan nsen di Ḥacmuna.

30 Fesyen iqiḍan nsen, ffɣen zi Ḥacmuna uca wtin iqiḍan nsen di Musirut.  

31 Fesyen iqiḍan nsen, ffɣen zi Musirut uca wtin iqiḍan nsen di Bani-Yaɛqan.

32 Fesyen iqiḍan nsen, ffɣen zi Bani-Yaɛqan uca wtin iqiḍan nsen di Ḥur-Jidjad.

33 Fesyen iqiḍan nsen, ffɣen zi zi Hur-Jidjad uca wtin iqiḍan nsen di Yutbat.

34 Fesyen iqiḍan nsen, ffɣen zi zi Yutbat uca wtin iqiḍan nsen di Ɛabruna.

35 Fesyen iqiḍan nsen, ffɣen zi zi Ɛabruna uca wtin iqiḍan nsen di Ɛiṣyun-Jabar.

36 Fesyen iqiḍan nsen, ffɣen zi zi Ɛiṣyun-Jabar uca uca wtin iqiḍan nsen di řexřa n Ṣin nni yeǧa Qadac.   

37 Fesyen iqiḍan nsen, ffɣen zi Qadac uca wtin iqiḍan nsen ɣar wedrar n Hur, ɣar tma n temmurt n Idum.   

38 Yuři ukehhan Harun adrar n Hur am mammec d as inna SIDI uca immut din deg useggʷas wiss arebɛin awarni i uffuɣ n ayt n Israil zi temmurt n Miṣra, deg uyur wiss xemsa, deg wass amezwaru n uyur.   

39 Tuɣa Harun ɣares mya u-třata u-ɛicrin n iseggʷusa umi immut deg wedrar n Hur.

40 Uca Akenɛani, ajeǧid n Ɛarad, wenni tuɣa izeddɣen di ljanub n temmurt n Kenɛan, isřa s twasit n ayt n Israil.   

41 Fesyen iqiḍan nsen, ffɣen zeg wedrar n Hur uca wtin iqiḍan nsen di Ṣalmuna.  

42 Fesyen iqiḍan nsen, ffɣen zi Ṣalmuna uca wtin iqiḍan nsen di Funun.

43 Fesyen iqiḍan nsen, ffɣen zi Funun uca wtin iqiḍan nsen di Ubut.   

44 Fesyen iqiḍan nsen, ffɣen zi Ubut uca wtin iqiḍan nsen di řxirbat n Ɛabarim di jjwayeh n weymir ak-d Mu’ab. □  

45 Fesyen iqiḍan nsen, ffɣen zi řxirbat n Ɛabarim uca wtin iqiḍan nsen di Dibun-Jad.

46 Fesyen iqiḍan nsen, ffɣen zi Dibun-Jad uca wtin iqiḍan nsen di Ɛalmun-Diblatayim.

47 Fesyen iqiḍan nsen, ffɣen zi Ɛalmun-Diblatayim uca wtin iqiḍan nsen deg idurar n Ɛabarim zzat i wudem n wedrar n Nabu.

48 Fesyen iqiḍan nsen, ffɣen zeg idurar n Ɛabarim uca wtin iqiḍan nsen di řewḍat n Mu’ab ɣar L’Urdun arendad i Ariḥa.

49 Nitni wtin iqiḍan nsen ɣar L’Urdun zi Bayt-Yacimut ař Abal-Ciṭṭim di řewḍat n Mu’ab.  

Awař n Musa x uṭeffu n Kenɛan

50 Issiweř SIDI ak-d Musa di řewḍat n Mu’ab ɣar L’Urdun arendad n Ariḥa, inna:

51 “Siweř ak-d ayt n Israil uca ini asen: ‘Xmi i ɣa teẓwam L’Urdun ɣar temmurt n Kenɛan,

52 xenni ittxeṣṣa kenniw ad tessuffɣem marra imezdaɣ n temmurt zzat i uɣembub nwem d marra řexyařat nsen ineqcen ad tent taredǧem. Ɛawed ittxeṣṣa kenniw ad tᵉteḥḥam marra řexyařat ifesyen nsen d marra řegɛudi nsen.   

53 Ad tᵉṭṭfem tammurt d řwart uca ad dayes tzedɣem, minzi Necc wciɣ awem tammurt nni d agřa.

54 Ad tebḍam tammurt s tqedduḥt am řwart x řaǧat nwem. Wi ɣar iǧa aṭṭas, ad as tewcem aṭṭas, u wenni ɣar iǧa drus, ad as tewcem drus. Mani d as dd-tusa tqedduḥt, ad yiři nnes. Ɛlaḥsab tiqebbař n řejdud nwem ad twartem tasɣart nwem.   

55 Maca mařa kenniw war tessuffuɣem ca imezdaɣ n temmurt zzat i wudem nwem, xenni ad imsar aqa inni i ɣa tejjem ad qqimen, ad dewřen d isennanen di tiṭṭawin nwem d iwezwizen deg iɣezdisen nwem uca nitni ad kenniw ḥṣaren di temmurt nni mani tzeddɣem.   

56 Uca xenni ad imsar ad awem ggeɣ am mammec tuɣa xarrṣeɣ ad akidsen ggeɣ.”

□ 

33:44 řxirbat - niɣ ‘arwinat’.

Iymiren n temmurt

34

1 Issiweř SIDI ak-d Musa, inna:

2 “Umur ayt n Israil uca ini asen: ‘Xmi ɣa tadfem tammurt n Kenɛan, xenni ta d tammurt i d awem ɣa yiřin d řwart, tammurt n Kenɛan ak-d iymiren nnes ad tiři ammu:

3 Jjihet n ljanub ad ɣarwem tiři zi řexřa n Ṣin ař aymir n Idum uca aymir n ljanub ad ɣarwem yiři zi ṭṭarf aneggaru n Řebḥar Ameǧaḥ di ccarq   

4 uca aymir ad imeyyeř zi ljanub ɣar Tsunta n Tɣarḍmiwin uca ad iɛdu ɣar Ṣin uca ṭṭrufa nnes ad dd-awḍen jjihet n ljanub n Qadac-Barniɛ uca ad iɛdu ɣar Ḥaṣar-Addar uca ad iẓwa ɣar Aṣmun.

5 Ad inneḍ weymir zi Aṣmun ɣar Teɣzart n Miṣra uca ṭṭrufa nnes ad awḍen ař řebḥar.

6 Uca aymir n řɣarb ad awem yiři Řebḥar Ameqqran. Wa ad awem yiři d aymir n řɣarb.”□  

7 Wa ad awem yiři d aymir n ccamal: ad t tarcmem i yixef nwem zeg Řebḥar Ameqqran ař adrar n Hur.

8 Zeg wedrar n Hur ad t tarcmem ař mani ɣa tawḍed ɣar Ḥamat uca ṭṭrufa n weymir ad awḍen ař Ṣadad.

9 Ad yeɛdu weymir ař Zifrun uca ṭṭrufa nnes ad awḍen ař Ḥaṣar-Ɛinan. Wa ad awem yiři d aymir n ccamal.

10 Ad tarcmem aymir nwem n ccarq zi Ḥaṣar-Ɛinan ɣar Cafam

11 uca ad dd-ihwa weymir zi Cfam ař Ribla, ccarq n Ɛayn. Xenni ad dd-ihwa weymir ɛad ktar uca ad imun ak-d tma n ccarq n Řebḥar n Kinnarat.

12 Xenni ad dd-ihwa weymir ɣar L’Urdun uca ṭṭrufa nnes ad awḍen ař Řebḥar Ameǧaḥ. Ta ad awem tiři d tammurt ak-d iymiren nnes i d as dd-innḍen.”

13 Uca Musa yumur ayt n Israil, inna: “Ta d tammurt nni i ɣa tebḍam jar awem s tqedduḥt, tenni x yumur SIDI ad temmewc i tesɛa n tqebbař u i wezyen n teqbič n Manassa.

14 Minzi taqbič n ayt n Rubin tᵉttwasettef ɛlaḥsab taddart n ibabaten nsen u taqbič n Jad tᵉttwasettef ɛlaḥṣab taddart n ibabaten nsen, aqa nitni ṭṭfen ɛad tasɣart nsen, u azyen n teqbič n Manassa tᵉṭṭef uřa d nettat tasɣart nnes n řwart.

15 Tnayen n tqebbař d wezyen aqa ṭṭfent řwart nsent ɣar ujemmaḍ n L’Urdun, zi Ariḥa ɣar ccarq ɣar manis dd-tneqqar tfuct.”

16 Issiweř SIDI ak-d Musa, inna:

17 “Ina d ismawen n yeryazen inni i ɣa ibḍan tammurt jar awem:

Akehhan Aliɛazar d Yacuwa, mmis n Nun.   

18 Ad teksim ɛawed ijj n řḥakem zi kuř taqbič maḥend ad tebḍam tammurt.

19 Ina d ismawen n yeryazen:

i teqbič n Yahuda, Kalib, mmis n Yafunni

20 i teqbič n ayt n Cimɛun, Cimuwil, mmis n Ɛammihud,

21 i teqbič n Binyamin, Ilidad, mmis n Kaslun,

22 i teqbič n ayt n Dan, řḥakem Buqqi, mmis n Yujli,

23 i teqbič n ayt n Yusuf:

i teqbič n ayt n Manassa, řḥakem Ḥanniyil, mmis n Ifud,

24 i teqbič n ayt n Ifrayim, řḥakem Qimuyil, mmis n Cifṭan,

25 i teqbič n ayt n Zabulun, řḥakem Iliṣafan, mmis n Farnax,

26 i teqbič n ayt n Issakar, řḥakem Falṭiyil, mmis n Ɛazzan,

27 i teqbič n ayt n Acir, řḥakem Axihud, mmis n Calumi,

28 i teqbič n ayt n Naftali, řḥakem Fadahyil, mmis n Ɛammihud.”

29 Ina d inni x yumur SIDI ad bḍan řwart i ayt n Israil di temmurt n Kenɛan.

□ 

34:6 Řebḥar Ameqqran - niɣ ‘Ill Ameqqran’. Řebḥar-a qqaren as di Arif ‘Řebḥar Ameẓyan’, uca isem nnes n jdid aqa-t ‘Ill Agrakal’.

Tineddam i Ilawiyyen

35

1 Issiweř SIDI ak-d Musa di řewḍat n Mu’ab ɣar L’Urdun arendad n Ariḥa uca inna:

2 “Umur ayt n Israil ḥima ad wcen, zi řwart nsen i ṭṭfen, tineddam i Ilawiyyen maḥend ad daysent zedɣen. Ad tewcem i Ilawiyyen ɛawed ddmani n tarewsa, inni d asen dd-innḍen i tneddam.   

3 Tineddam-a ad iřint maḥend ad daysent zedɣen, uca ddmani n tarewsa ad iřin i řebhayem nsen u i wagřa nsen u i marra imuddaren nsen.

4 Uca ddmani n tarewsa i iǧan ɣar tneddam nni i ɣa tewcem i Ilawiyyen, ad iřin zeg weɣbar n tendint ɣar barra ařef n iɣaǧen uca amenni ɣar marra iɣezdisen nnes.

5 Barra n tendint ɣar ccarq ad tɛebbarem ařfayen n iɣaǧen u ɣar ljanub ařfayen n iɣaǧen u ɣar řɣarb ařfayen n iɣaǧen u ɣar ccamal ařfayen n iɣaǧen uca tandint ad tiři di řwesṭ. Ina ad asen iřin d ddmani n tarewsa n tneddam.

6 Tineddam i ɣa tewcem i Ilawiyyen ad iřint setta n tneddam n tarewřa. Ad tent tewcem maḥend ad din yarweř uqettař. Sennej i man aya ad tent tewcem ɛad tnayen u-rebɛin n tneddam.   

7 Marra tineddam i ɣa tewcem i Ilawiyyen, ad iřint tmenya u-rebɛin n tneddam, tina simant nsent d ddmani nsent n tarewsa.

8 X tneddam i ɣa tewcem zeg wagřa n ayt n Israil, ad tent teksim ktar zeg wenni ɣar iǧa waṭṭas u zeg wenni ɣar iǧa drus, ad teksid drus. Kuř ijj ad iwc zi tneddam nnes i Ilawiyyen ɛlaḥsab řqedd n tesɣart nnes zi řwart i iṭṭef.”

Tineddam i tarewřa

9 Issiweř SIDI ak-d Musa, inna:

10 “Siweř ak-d ayt n Israil uca ini asen: ‘Xmi ɣa teẓwam L’Urdun ɣar temmurt n Kenɛan,   

11 ad tneyycem i yixef nwem tineddam nni d awem i ɣa iřint d tineddam n tarewřa, ḥima aqettař, wenni inɣin ḥed zeg uweddar, izemmar ad din yarweř.

12 Tineddam-a ad awem iřint i tarewřa zeg uneqqam n idammen, ḥima war ittmetti uqettař qbeř ma ad ibedd zzat i wudem n tmesmunt i řḥukm.

13 Zi tneddam i ɣa tewcem, ad zzaysent iřint setta d tineddam n tarewřa i kenniw.

14 Třata n tneddam ad tent tewcem ɣar ujemmaḍ n L’Urdun u třata n tneddam ad tent tewcem di temmurt n Kenɛan. Ad iřint d tineddam n tarewřa.   

15 Setta n tneddam-a ad iřint i tarewřa i ayt n Israil uřa i ubarrani d umɛezzeb di řwesṭ nsen, ḥima wenni inɣin ḥed zeg uweddar, izemmar ad din yarweř.

16 Mařa iwwet i-t s ict n řqecɛet n wuzzař uca immut, xenni aqa netta d aqettař. Aqettař ad ittwaneɣ nican.

17 Mařa iwwet i-t s ijj n weẓru deg ufus i zi izemmar ad immet uca xenni immut, aqa netta d aneqqam. Aneqqam ad ittwaneɣ nican.

18 Niɣ mařa iwwet i-t s ict n řqecɛet n ukeccuḍ deg ufus i zi izemmar ad immet uca xenni immut, aqa netta d aqettař. Aqettař ad ittwaneɣ nican.

19 Aneqqam n idammen ad ineɣ aqettař. Mařa ad t iřqa, ad t ineɣ.

20 U mařa iɛarn i-t s wecrah, niɣ inḍar ɣares ca s neɛmada ařami zzayes immut,   

21 niɣ iwwet i-t s řeɛdawet s ufus nnes, ařami zzayes immut, xenni wenni t inɣin ad ittwaneɣ nican. Aqa-t d aqettař. Aneqqam n idammen ad ineɣ aqettař xmi t ɣa iřqa.

22 Maca mařa tuɣa iɛarren i-t amenni deg wermac n wabřiwen břa řeɛdawet, niɣ inḍar ɣares ca n řqecɛet am iweddar,

23 niɣ am war t iẓri, igga ad xas dd-iwḍa ca n weẓru i zi izemmar ad immet, uca xenni immut am war tuɣi d řeɛdu nnes u netta tuɣa war d as yarezzu řɣar,

24 xenni tamesmunt ad teḥkem jar uqettař d uneqqam n idammen ɛlaḥsab lfarayiḍ-a.

25 Tamesmunt ad tfekk aqettař zeg ufus n uneqqam n idammen uca tamesmunt ad tejj netta ad iɛqeb ɣar tendint nnes n tarewřa. Ad din iqqim ař řmewt n arrays n ikehhanen, wenni dehnen nitni s zzect iqeddsen.

26 Maca mařa aqettař iffeɣ barra n iymiren n tendint n tarewřa mani yarweř,

27 uca aneqqam n idammen yufa i-t barra n iymiren n tendint n tarewřa uca aneqqam n idammen inɣa wenni inɣin, war xas ca idammen xenni.

28 Minzi tuɣa xas ad iqqim di tendint nnes n tarewřa ař řmewt n arrays n ikehhanen. Maca awarni řmewt n arrays n ikehhanen izemmar ad iɛqeb uqettař ɣar temmurt nni iǧan nnes.

29 Aya ad awem tiři d tawṣeyyet n řḥeqq i marra jjiřat nwem mani ma ɣa tzedɣem.

30 Kuř ijj, wenni inɣin ḥed, aqa aqettař ad ittwaneɣ ɛlaḥsab aqemmum n řechud, maca ijj n ucehhad waha, war izemmar ad iched x ict n nnefs s řmewt.   

31 War kessim ddeyyet x řeɛmar n uqettař nni x ittwaḥkem s řmewt, maɣar ittxeṣṣa ad ittwaneɣ nican.

32 War kessim ddeyyet x wenni yarewřen ɣar tendint nnes n tarewřa di ṭṭweɛ n weɛqab nnes, maḥend ad izdeɣ di temmurt qbeř řmewt n arrays n ikehhanen.

33 War iɛeddeř ad tessexsarem tammurt mani teǧam, minzi idammen ssexsaran tammurt uca war izemmar ad ittwagg weṣřaḥ i temmurt di ṭṭweɛ n idammen i dayes ittwassizřen, mɣir s idammen n wenni ten issizzřen.

34 War sxemmijem tammurt mani ɣa tzedɣem kenniw, di řwesṭ nnes i ɣa zedɣeɣ Necc, minzi Necc d SIDI, wenni izeddɣen di řwesṭ n ayt n Israil.”

Tasɣart n řwart i yessis n Ṣalufḥad

36

1 Zi řaǧat n iḥenjiren n Yusuf qarrben-dd izeǧifen jar ibabaten n řaǧ n iḥenjiren n Jilɛad, mmis n Makir, mmis n Manassa uca nitni ssiwřen zzat i wudem n Musa u zzat i wudem n řḥukkam, izeǧifen nneɣni x ibabaten n řaǧat n ayt n Israil

2 uca nitni nnan: “SIDI yumur sidi inu maḥend ad iwc tammurt s tqedduḥt i ayt n Israil d řwart. Uca yumur SIDI i sidi inu ad iwc tasɣart n řwart n umatneɣ Ṣalufḥad i yessis.   

3 Mařa dewřent nitenti d tinemřač ak-d ijjen zeg iḥenjiren n tqebbař nneɣni n ayt n Israil, xenni ad tᵉttwakkes tesɣart nsent di řwart n řejdud nneɣ uca ad tᵉttwarni tasɣart nsent i tesɣart n teqbič i ɣar ɣa munent uca ammu ad ittwassemẓi min iǧan d tasɣart nneɣ s tqedduḥt.

4 Xmi dd ɣa yas useggʷas n usřiwřew i ayt n Israil, xenni ad tᵉttwamarni tesɣart nsent i tesɣart n teqbič ak-d wi ɣa munent. Ammu i ɣa tᵉttwakkes xenni tesɣart nsent di řwart n teqbič n řejdud nneɣ.”

5 Xenni yumur Musa i ayt n Israil ɛlaḥsab řumur n SIDI, inna: “Aqa d tidett am mammec tessiweř teqbič n ayt n Yusuf.

6 Wa d awař i zi yumur SIDI x yessis n Ṣalufḥad, iqqar: ‘Ejj i-tent ad meřcent ak-d wenni d asent yarecqen. Ittxeṣṣa mɣir ad meřcent di řaǧ n teqbič n babatsent.

7 War iɛeddeř ad traḥ tesɣart n ayt n Israil zi teqbič ɣar teqbič nneɣni, minzi kuř aryaz n ayt n Israil ad iqqim iṭṭef di tesɣart n teqbič n řejdud nnes.

8 Yeǧis n kuř ijj i ɣa iṭṭfen ict n tesɣart zeg ayt n Israil, ittxeṣṣa as ad temřec ak-d ijj zeg ijj n řaǧ zi teqbič n babas, ḥima kuř ijj zeg ayt n Israil ad iwart tasɣart n řejdud nnes. □  

9 War iɛeddeř ad traḥ tesɣart n ict n teqbič ɣar teqbič nneɣni, minzi ittxeṣṣa i kuř ict zi tqebbař n ayt n Israil ad iqqim iṭṭef di tesɣart nnes.’ ”

10 Yessis n Ṣalufḥad ggint am mammec t yumur SIDI i Musa.

11 Maḥla, Tirṣa, Ḥujla, Milka d Nuɛa, yessis n Ṣalufḥad, dewřent d tinemřač ak-d iḥenjiren n ɛemmitsent.   

12 Dewřent d tinemřač di řaǧat n ayt n Manassa, mmis n Yusuf. Ammu i teqqim tesɣart nsent di teqbič n babatsent.

13 Tina d tiweṣṣa d lfarayiḍ nni yumur SIDI s tsexxart n Musa i ayt n Israil di řewḍat n Mu’ab, ɣar L’Urdun arendad n Ariḥa.

□ 

36:8 Yeǧis - niɣ ‘iǧis’.

Aɛawed n Ccariɛa

Awař n Musa

1

1 Ina d awařen nni issiweř Musa i marra Israil x ujemmaḍ n L’Urdun, di řexřa, di Řewḍa arendad n Ṣuf, jar Faran d Tufal d Laban d Ḥaḍayrut d Di-Dahab.

2 Zi Ḥurib x webrid n idurar n Saɛir ař Qadac-Barniɛ aqa-tt d ict n ticti n ḥiṭac n wussan.

3 Imsar deg useggʷas wiss arebɛin, deg uyur wiss ḥiṭac, deg wass amezwaru n uyur, issiweř Musa ak-d ayt n Israil ɛlaḥsab marra min d as iweṣṣa SIDI zi jjihet nsen,

4 awarni umi iɣřeb di Idraɛi x Siḥun, ajeǧid n Imuriyyen wenni tuɣa izeddɣen di Ḥacbun, u x Ɛuj, ajeǧid n Bacan, wenni tuɣa izeddɣen di Ɛactarut.   

5 X ujemmaḍ n L’Urdun, di temmurt n Mu’ab, ibda Musa ad ifessar Ccariɛa-ya, inna:

6 “SIDI, AREBBI nneɣ, issiweř akidneɣ ɣar Ḥurib, inna: ‘Kenniw teqqimen aṭṭas ɣar wedrar-a, aqa d aṭṭas.

7 Dewřem, kksem iqiḍan nwem uca adfem ɣar idurar n Imuriyyen u ɣar marra imucan yudsen di Řewḍa, di Temmurt n Idurar, di Temmurt Iwaṭan, di Temmurt n Ljanub u ɣar tma n řebḥar, tammurt n ayt n Kenɛan, d Lubnan ař iɣzar ameqqran, iɣzar n Lfuraṭ.

8 Xzar, Necc wciɣ awem tammurt i iǧan zzat i wudem nwem. Adfem ɣares, tᵉṭṭfem tammurt nni x ijjuǧ SIDI ad tt iwc i řejdud nwem, i Ibrahim, Isḥaq d Yaɛqub, u i zzariɛet nsen awarni asen.’   

9 Di řweqt nni ssiwřeɣ necc akidwem, nniɣ: ‘Necc waha war zemmareɣ ad arbuɣ amnus i kenniw.   

10 SIDI, AREBBI nwem, igga kenniw d aṭṭas, uca xzar, kenniw řexxu d aṭṭas am yitran n ujenna.

11 Ad taf ad daywem immarni SIDI, AREBBI n řejdud nwem, am mammec kenniw teǧam řexxu ařef n twařawin uca ad taf ad kenniw ibarek am mammec tuɣa ɣarwem dd-issiweř.

12 Mammec zemmareɣ necc weḥḥdi waha ad arbuɣ isḥessifen nwem d ddquřat nwem d imcubbecen nwem?

13 Ksim zi jar teqbič nwem iryazen imiɣisen, ifehhmen, inni ittwassnen icnan, ḥima ad ten ggeɣ d izeǧifen xawem.’

14 Xenni kenniw tarrim-dd xafi, tennam ayi: ‘Awař i tessiwřed, aqa iban-dd icna, ḥima ad t negg.’

15 Uca ksiɣ izeǧifen n teqbič nwem, iryazen imiɣisen, ifehhmen, inni ittwassnen icnan, uca ggiɣ ten d izeǧifen xawem, am imeqqranen x wařef, imeqqranen x mya, imeqqranen x xemsin d imeqqranen x ɛecra, u am imeḥḍayen x tqebbař nwem.

16 Di řweqt nni umureɣ i řquḍat nwem uca nniɣ: ‘Sřem ɣar aytmatwem uca ḥekmem s yijj n řḥukm iseggden jar weryaz d umas d ubarrani nni kides iǧan. □    

17 War tteggem s wudmawen di řeḥkam. Ad tesřem ɣar umeẓyan d umeqqran. War teggʷdem zeg wudem n ca n yijjen, minzi řeḥkam ɣar AREBBI. Tamesřact nni tewɛar xawem, awyem tt-i-dd ɣari uca necc ad tt sřeɣ.’   

18 Ammu i kenniw umureɣ di řweqt nni marra timesřayin nni xawem ad tent teggem.”

19 “Xenni nefsi iqiḍan nneɣ uca neffeɣ zi Ḥurib uca neẓwa marra řexřa ameqqran issaggʷaden nni teẓrim, nuyur deg webrid n idurar n Imuriyyen am mammec d aneɣ yumur SIDI, AREBBI nneɣ, uca niweḍ ɣar Qadac-Barniɛ.

20 Xenni nniɣ awem: ‘Aqa tiwḍem ɣar idurar n Imuriyyen nni i d aneɣ ɣa iwc SIDI, AREBBI nneɣ.

21 Xzar, SIDI, AREBBI nnec, aqa iwca as tammurt i din iǧan zzat i wudem nnec. Geɛɛed, ṭṭef i-tt, am mammec ɣarek issiweř SIDI, AREBBI n řejdud nwem. War tteggʷed u war ttejji ad iɛgez wuř nnec.’

22 Tusim-dd ɣari marra kenniw, tennam: ‘Ejj aneɣ ad nessekk iryazen zzat i wudem nneɣ ḥima ad bergagen tammurt maḥend ad aneɣ xebbaren x man abrid i zi ɣa ngeɛɛed di tammurt u mammec ǧant tneddam i ɣar dd ɣa nas.’

23 Tuɣa awař-a d lemliḥ i necc uca ksiɣ tenɛac n yeryazen zi řwest nwem, zi kuř taqbič ijj n weryaz.   

24 Nnḍen nitni uca uyuren x webrid ɣar idurar uca usin-dd ɣar teɣzurt n Ickul uca bergagen temmurt.   

25 Ksin s ifassen nsen řɣiǧet n temmurt uca hwan-dd ɣarneɣ. Iwyen aneɣ-dd řexbar, nnan: ‘Tammurt i d aneɣ ɣa iwc SIDI, AREBBI nneɣ, teṣbeḥ.’ ”

26 “Qaɛ amenni, war texsem ad tgeɛɛdem uca tɣewwɣem ḍidd i řumur n SIDI, AREBBI nwem.   

27 Uca tnedqem-dd deg iqiḍan nwem, tennam: ‘Deg weqřab nnes xaneɣ, aqa issuffeɣ aneɣ SIDI zi temmurt n Miṣra maḥend ad aneɣ yarr ɣar ifassen n Imuriyyen maḥend ad aneɣ yareddeǧ. □  

28 Mani xenni i ɣa ngeɛɛed? Aytmatneɣ ssfessyen uřawen nneɣ, nnan: Řgens imɣar uca zzugaren xaneɣ. Tineddam mɣarent uca ttwafaryent ař ajenna uca neẓra din uřa d ayt n Ɛanaq.’   

29 Necc nniɣ awem: ‘War tarjijem ca u war zzaysen tteggʷdem.

30 SIDI, AREBBI nwem, wenni igguren zzatwem, ad immneɣ di ṭṭweɛ nwem, ammu nican am mammec igga zzat i tiṭṭawin nwem di ṭṭweɛ nwem di Miṣra

31 uřa di rexřa, mani teẓrid mammec tuɣa cek yarebbu SIDI, AREBBI nnec, marra abrid nni tuyured, am yijj n weryaz yarebbun mmis, ařami dd-tiwḍem ɣar wemcan-a.’

32 Maca kenniw ɛad war tuminem ca s wawař-a di SIDI, AREBBI nwem,

33 wenni tuɣa igguren zzat i wudem nwem deg webrid, ḥima ad awem yarzu mani ɣa tewtem iqiḍan nwem, u wenni tuɣa igguren, s ǧiřet di tmessi, maḥend ad awem isscen abrid mani kenniw ittxeṣṣa ad tuyurem, u s uziř deg ijj n useynu.   

34 SIDI isřa řḥess n wawařen nwem uca ijja aɣḍab nnes ad idduqqez, ijjuǧ, inna:

35 ‘Uřa d ijj zeg yeryazen-a n jjiř-a aɛeffan war iẓarr tammurt icnan nni x jjuǧeɣ maḥend ad tt wceɣ i řejdud nwem,   

36 mɣir Kalib, mmis n Yafunni, netta ad tt iẓar uca i netta d iḥenjiren nnes ad wceɣ tammurt nni x igga iḍaren nnes, minzi netta tuɣa iḍeffar SIDI nican.’

37 Isɛar xafi SIDI di ssibbet nwem, inna: ‘Uřa d cek war ɣares ttidfed ca!   

38 Yacuwa, mmis n Nun, wenni ibedden zzat i wudem nnec, ad ɣares yadef. Sjehd i-t, minzi netta d wenni tt ɣa iwcen d řwart i Israil.

39 Uca tarwa nwem i x tennam: Ad dewřen d teymart!, iḥenjiren nwem nni war ssinen ɛad řxar niɣ řɣar, nitni ad ɣares adfen uca Necc ad asen tt-i-dd-wceɣ uca nitni ad tt warten.

40 Maca kenniw ad dd-tdewřem, ad tekksem iqiḍan nwem ssa uca ad tuyurem ɣar řexřa ɣar Řebḥar n Telga.’

41 Kenniw tarrim-dd, tennam ayi: ‘Aqa nexḍa ak-d SIDI. Ad ngeɛɛed uca ad nemmneɣ qaɛ am mammec d aneɣ yumur SIDI, AREBBI nneɣ.’ Xenni tbeysem, kuř ijj s řesnaḥ nnes n garra u kenniw s zzɛamet nwem tbeddem ad tgeɛɛdem ɣar wedrar.

42 Xenni inna ayi SIDI: ‘Ini asen: War ttgeɛɛdem, war ttmenɣim, minzi Necc war ǧiɣ di řwesṭ nwem, ḥima war txeṣṣarem zzat i wudem n řɛedyan nwem.’

43 Ammu i kiwem ssiwřeɣ, maca kenniw war ttesřim uca tɣewwɣem ḍidd i řumur n SIDI uca teggim s tuffet, tgeɛɛdem ɣar idurar.

44 Uca ffɣen Imuriyyen nni tuɣa izeddɣen deg idurar uca uẓẓřen xawem, am tteggent tzizwa, uca řebzen kenniw di Ṣaɛir ař Ḥurma.

45 Tdewřem-dd, tessɣuyem zzat i wudem n SIDI. SIDI war isři i tmijja nwem, war d awem iwci amezzuɣ,

46 uca teqqimem di Qadac ict n řweqt d azirar, ussan aṭṭas i dinni teqqimem.”

□ 

1:16 řquḍat - niɣ ‘imᵉzurfa.

□ 

1:27 ɣar ifassen - s Tɛibranit ‘ɣar ufus’.

2

1 “Xenni nedweř-dd uca nefsi iqiḍan uca nuyur ɣar řexřa, deg webrid ɣar Řebḥar n Telga, am mammec d ayi inna SIDI uca nenneḍ aṭṭas n wussan i idurar n Saɛir.

2 Xenni issiweř SIDI akidi, inna:

3 ‘Aṭṭas i tennḍem i wedrar-a, aqa cfa. Arrem azeǧif ɣar ccamal

4 uca umur řgens, ini: Ad tekkem kenniw x weymir n aytmatwem, ayt n Ɛisu, inni izeddɣen di Saɛir. Nitni ad zzaywem ggʷeden, maca ittxeṣṣa kenniw ad teḥḍam ixef nwem aṭṭas. □  

5 War kisen ttemɛařam, minzi war d awem tticeɣ uřa d ijj n cbar zi temmurt nsen, minzi Necc wciɣ idurar n Saɛir d řwart i Ɛisu. □    

6 Ad xasen tesɣem řeɛweč s nnuqart ḥima ad tzemmarem ad teccem u ad xasen tesɣem ɛawed aman s nnuqart ḥima ad teswem.

7 Minzi SIDI, AREBBI nnec, tuɣa ibarek i cek di marra řxedmet n ifassen nnec. Netta issen ticři nnec di řexřa-ya ameqqran. Marra arebɛin n iseggʷusa-ya tuɣa SIDI, AREBBI nnec, akidek uca war d ac ixeṣṣi walu.’ ”

8 “Umi nekka x yaytmatneɣ, ayt n Ɛisu nni tuɣa izeddɣen di Saɛir, x webrid n Řewḍa n Ilat d Ɛiṣyun-Jabir, nedweř-dd uca nekka x webrid n řexřa n Mu’ab.

9 Xenni issiweř akidi SIDI: ‘War ssaggʷad Mu’ab u war kisen ttmenɣam, minzi Necc war d awem tticeɣ walu d řwart zi temmurt nsen, minzi Necc wciɣ Ɛar d řwart i ayt n Luṭ.’

10 Tuɣa zeddɣen din Imiyyen, ijj n řgens d ameqqran d aṭṭas uca nitni d iziraren am Iɛanaqiyyen.

11 Nitni ttwaḥesben d Irafawiyyen am Iɛanaqiyyen uca ayt n Mu’ab qqaren as Imiyyen.□  

12 Uřa d Ixuriyyen tuɣa zeddɣen qbeř di Saɛir, maca ayt n Ɛisu ksin řwart nsen uca teḥḥan ten zzat i wudem nsen uca ggin zeddɣen din deg wemcan nsen, am mammec tuɣa ittegg Israil s temmurt n řwart nnes, tenni i d asen iwca SIDI.

13 ‘Kkarem řexxu, teẓwam teɣzurt n Zarad!’ Uca neẓwa teɣzurt n Zarad.

14 Tmenya u-třatin n iseggʷusa i nuyur zi Qadac-Barniɛ ařami neẓwa taɣzurt n Zarad, ařami iqḍa jjiř nni n iɛeskariyyen inni issnen amenɣi zi řwesṭ n řmargeḥ n řɛeskar, am mammec tuɣa d asen ijjuǧ SIDI.

15 Ammu i xasen tuɣa afus n SIDI, ḥima ad ten iteḥḥa zi řwesṭ n řmargeḥ n řɛeskar ařami qḍan marra.

16 Umi qḍan u mmuten marra iɛeskariyyen inni issnen amenɣi zi řwesṭ n řgens, imsar

17 aqa issiweř akidi SIDI, inna:

18 ‘Ass-a ad teẓwid aymir n temmurt n Mu’ab, ɣar tendint n Ɛar.

19 Ad dd-tqarrbed ɣar urendad n ayt n Ɛammun. War ten ttessiggʷid ca, war xasen ttɛeddid ca, minzi war d awem tticeɣ řwart zi temmurt n ayt n Ɛammun, minzi wciɣ tt d řwart i ayt n Luṭ.’

20 Tᵉttwaḥseb uřa d Ɛammun d ict n temmurt n Irafawiyyen. Tuɣa Irafawiyyen zeddɣen din qbeř u Iɛamuniyyen qqaren asen Izamzumiyyen.

21 Tuɣa-ten d ijj n řgens imɣar aṭṭas, d azirar n waddud am Iɛanaqiyyen. Tuɣa yareddeǧ i-ten SIDI zzat i wudem nnes u nitni ksin řwart nsen uca zeddɣen deg wemcan nsen.

22 Tuɣa Netta igga ammu ɛawed i ayt n Ɛisu, inni tuɣa izedɣen di Saɛir, maɣar iteḥḥa Ixuriyyen zzatsen uca nitni ksin řwart nsen uca zeddɣen din ař ass-a.

23 Uca Ikafturiyyen nni tuɣa iffɣen zi Kaftur, teḥḥan Iɛawiyyen, inni tuɣa izeddɣen di dcurat ař Ɣazza, uca nitni ggin ad din zedɣen ař ass-a.

24 ‘Kkarem, fesyem iqiḍan nwem uca ẓwam taɣzurt n teɣzart n Arnun. Xzar, wciɣ Siḥun, ajeǧid n Ḥacbun, Amuri, d temmurt nnes deg ifassen nwem. Bda ad tt teksid uca tadfed akides ɣar garra.

25 Ass-a ad bdiɣ ad arreɣ tiggʷudi d řɛurret zzayek x marra řegnus sadu ajenna marra, inni i xak ɣa isřen řexbar uca ad arjijen u ad qdiddsen zzatek.’

26 Xenni ssekkeɣ ireqqasen zi řexřa n Qadimut ɣar Siḥun, ajeǧid n Ḥacbun s wawařen n řehna, nniɣ:   

27 ‘Ad kkeɣ x temmurt nnec d abrid, x webrid ad raḥeɣ. War heyyḍeɣ x webrid ɣar yefus uřa ɣar uzeřmaḍ.   

28 Ad ayi tezzenzed macca i nnuqart ḥima ad cceɣ, aman ad ayi ten tewced i nnuqart ḥima ad sweɣ. Ad ẓwiɣ x iḍaren inu waha

29 - am mammec d ayi sarrḥen ayt n Ɛisu nni izeddɣen di Saɛir d ayt n Mu’ab nni izeddɣen di Ɛar - ařami ɣa ẓwiɣ L’Urdun ɣar temmurt i d aneɣ ɣa iwc SIDI, AREBBI nneɣ.’

30 Maca Siḥun, ajeǧid n Ḥacbun war ixs ad aneɣ yejj ad tt neẓwa, minzi SIDI, AREBBI nnec, isseqsaḥ buḥbeř nnes, u isseqsaḥ uř nnes ḥima ad t isellem deg ifassen nnec, am teǧa ass-a.

31 Uca inna ayi SIDI: ‘Xzar, Necc bdiɣ ad sellmeɣ Siḥun d temmurt nnes ɣarek. Bda ad tt teksid ḥima ad twarted tammurt nnes.’

32 Xenni iffeɣ-dd Siḥun ɣar umsagar akidneɣ, netta ak-d marra řgens nnes, i garra di Yahaṣ.   

33 SIDI, AREBBI nneɣ, isellem aneɣ t uca narni t, netta d iḥenjiren nnes d marra řgens nnes.   

34 Neksi marra tineddam nnes uca nḥarrem kuř tandint i uteḥḥi, iryazen d temɣarin d iḥenjiren, war nejji ad iqqim uřa d ijj n umarweř.

35 Mɣir řebhayem d min ittwakeccḍen zi tneddam aqa neksi aya d tkeccaḍt i yixef nneɣ.

36 Zi Aruɛir nni yeǧan ɣar tma n teɣzart n Arnun, u zi tendint nni yeǧan di teɣzurt ař Jilɛad, war din tuɣi uřa d ict n tendint tuɛřa xaneɣ ɛad. SIDI, AREBBI nneɣ, isellem aneɣ marra.   

37 Maca cek war dd-tqarrbed ca ɣar temmurt n ayt n Ɛammun, marra min tuɣa ɣar tma n teɣzart n Yabbuq d tneddam x idurar, u war dd-tqarrbed ca ɣar uřa d ict n temmurt i d aneɣ iḥarrem SIDI.”

□ 

2:4 ad teḥḍam ixef nwem aṭṭas - niɣ ‘ad tiřim tfaqem’.

□ 

2:5 ijj n cbar - niɣ ‘ij n uṣurf n uḍar’.

□ 

2:11 Irafawiyyen - niɣ ‘jjwaheř’.

3

1 “Xenni nedweř-dd uca ngeɛɛed abrid n Bacan. Iffeɣ-dd Ɛuj, ajeǧid n Bacan, i umsagar akidneɣ, netta d marra řgens nnes, i garra di Idraɛi.   

2 Xenni inna ayi SIDI: ‘War zzayes tteggʷed ca, minzi sellmeɣ t, netta d marra řgens nnes d temmurt nnes, ɣar ifassen nnec uca ad zzayes tegged am mammec teggid s Siḥun, ajeǧid n Imuriyyen nni tuɣa izeddɣen di Ḥacbun.’   

3 Uca SIDI, AREBBI nneɣ, isellem Ɛuj, ajeǧid n Bacan d marra řgens nnes ɣar ifassen nneɣ uca narniy t ař mani war nejji ad iqqim uřa d ijj n umarweř.

4 Di řweqt nni neṭṭef marra tineddam. War din tuɣi uřa d ict n tendint war zzaysen tt neṭṭif: settin n tneddam d marra jjihet n Arjub, tageldit n Ɛuj di Bacan.

5 Marra tineddam nni ttwafaryent s řeḥyuḍ d tiwwura d iɛumad i ubelleɛ. Sennej i uya tuɣa din aṭṭas n tneddam deg iyyaren.

6 Uca nḥarrem i-tent i uteḥḥi, am mammec negga zi Siḥun, ajeǧid n Ḥacbun. Di kuř tandint aqa nḥarrem iryazen d temɣarin d iḥenjiren i uteḥḥi.

7 Maca neksi i yixef nneɣ marra řebhayem d min iqqimen d takeccaḍt zi tineddam.

8 Ammu i neṭṭef di řweqt nni tammurt zi tnayen n ijeǧiden n Imuriyyen nni iǧan x ujemmaḍ n L’Urdun, zi teɣzart n Arnun ař adrar n Ḥarmun

9 - tenni umi qqaren Iṣayduniyyen s yisem n Hirmun Siryun u Imuriyyen qqaren as Sinir -

10 marra tineddam n řwaṭa yuɛřan d marra Jilɛad d marra Bacan ař Salxa d Idraɛi, marra tineddam n tgeldit n Ɛuj di Bacan.

11 Minzi mɣir Ɛuj, ajeǧid n Bacan, tuɣa iqqim zi min iqqimen n Irafawiyyen. Xzar, qama nnes d ict n qama n wuzzař, ma war iǧi di Rabba n ayt n Ɛammun? Tuzzeggart nnes tesɛa n iɣaǧen u tiru nnes arebɛa n n iɣaǧen, ɛbaren tt s uɣiř n ijj n weryaz.

12 Di řweqt nni neṭṭef tammurt-a d řwart, zi tendint n Ɛaruɛir, nni iǧan ɣar teɣzart n Arnun, uřa d azyen n idurar n Jilɛad ak-d tneddam nnes, uca wciɣ tt i Irubiniyyen d Ijadiyyen.   

13 Min iqqimen n Jilɛad d marra Bacan, tageldit n Ɛuj, wciɣ tt i wezyen n teqbič n Manassa. Marra jjihet n Arjub ak-d marra Bacan qqaren as tammurt n Irafawiyyen.

14 Ya’ir, mmis n Manassa, iṭṭef marra tammurt n Arjub ař weymir i iǧan ak-d Ijacuriyyen d Imaɛkiyyen uca iřaɣa jjwayeh nni s yisem nnes: jjihet n Bacan, dcurat n Ya’ir. D wa d isem nsen ař ass-a.”

15 “I Makir wciɣ as Jilɛad.

16 I Irubiniyyen d Ijadiyyen wciɣ asen min iqqimen n Jilɛad ař teɣzart n Arnun, ař řwesṭ n iɣzar nni iǧan d aymir, ař tiɣzart n Yabbuq nni iǧan d aymir ak-d ayt n Ɛammun.

17 Ɛawed wciɣ asen Řewḍa d L’Urdun nni iǧan d aymir zi Kinnarat ař řebḥar n Řewḍa, Řebḥar Ameǧah, wadday n teysarin n wedrar n Fisja, ɣar uɣezdis n ccarq.” □  

18 “Di řweqt nni weṣṣiɣ kenniw, nniɣ: ‘SIDI, AREBBI nwem, iwca awem tammurt-a, ḥima ad tt tᵉṭṭfem d řwart. Ittxeṣṣa ad teẓwam twejdem i umenɣi zzat i aytmatwem, ayt n Israil, marra ayt n umenɣi.   

19 Iɛeddeř ad qqimen di tneddam nwem, tenni d awem wciɣ necc, mɣir temɣarin nwem d iḥenjiren nwem d řebhayem nwem - aqa ssneɣ belli ɣarwem aṭṭas n řebhayem -

20 ař ɣa iwc SIDI arraḥet i aytmatwem am mammec i d awem iwca, uca uřa d nitni ad ksin tammurt nni i d asen ɣa iwc SIDI, AREBBI nwem, d řwart x ujemmaḍ n yeɣzar n L’Urdun. Xenni iɛeddeř ad dd-tdewřem, kuř ijj ɣar tesɣart i d awem wciɣ necc i kuř ijjen zzaywem.’

21 Di řweqt nni weṣṣiɣ i Yacuwa, nniɣ: ‘Tiṭṭawin nnec ẓrint marra min igga SIDI, AREBBI nwem, s tnayen n ijeǧiden-a. Ammu i ɣa yegg SIDI s marra tigeldiwin i ɣar ɣa teẓwid.   

22 War zzaysen teggʷdem, minzi SIDI, AREBBI nwem, ad immneɣ di ṭṭweɛ nwem.’

23 Uca ẓuǧeɣ ɣar SIDI di řweqt nni, nniɣ:

24 ‘Sidi inu, SIDI! Cek tebdid ad tessecned i umsexxar nnec řemɣaret nnec d ufus nnec ijehden, minzi man arebbi i din deg ujenna niɣ di temmurt izemmar ad yegg řexdayem d jjehd am mammec ten tᵉttegged Cek?   

25 Ejj ayi ad ẓwiɣ, zawgeɣ Cek, uca ad ẓarɣ tammurt icnan, tenni iǧan x ujemmaḍ n L’Urdun, aqa idurar nni icnan d Lubnan!’

26 Maca SIDI iṣxeḍ xafi afugem nnes di ṭṭweɛ nwem uca war d ayi isři. Inna ayi SIDI: ‘Cfa min d ayi tᵉttared, aqa d aṭṭas. War kidi ssiwiř ɛad x tmesřact-a.   

27 Aři ɣar tqiccat n Fisja uca sgeɛɛed tamuɣři nnec ɣar řɣarb, ɣar ccamal, ɛar ljanub u ɣar ccarq u xzar i tt s ixef n tiṭṭawin nnec, minzi war tẓekkʷwid ca L’Urdun-a.

28 Sellem řumur i Yacuwa, egg dayes uř u sejhed i-t, minzi netta ad iẓwa zzat i wudem n řgens-a uca netta ad ten yarr ad warten tammurt i ɣa tẓared x wedrar Fisja.’

29 Uca neqqim di teɣzurt zzat i Bayt-Faɣur.”

□ 

3:17 Řebḥar Ameǧaḥ - niɣ ‘Ill Ameǧaḥ’.

Řɛahd ak-d SIDI AREBBI

4

1 “Xenni řexxu, a Israil, seř ɣar tweṣṣa d lfarayiḍ nni d awem sseřmadeɣ, maḥend ad tent teggem ḥima ad teddarem uca ad tadfem ɣar temmurt nni i d awem ɣa iwc SIDI, AREBBI n řejdud nwem, uca ad tt twartem.   

2 War arennyem ɣar wawař i d awem ɣa umureɣ u war zzayes ttekksem, ḥima ad tiřim tᵉttᵉṭṭfem di tweṣṣa n SIDI, AREBBI nwem, tinni zi d awem ttumureɣ.   

3 Tiṭṭawin nwem ẓrint min igga SIDI ak-d Baɛl-Faɣur, minzi marra aryaz nni iḍeffaren Baɛl-Faɣur, aqa iteḥḥa i-t SIDI, AREBBI nwem, zi řwesṭ nwem.   

4 Maca kenniw, inni iřessqen ɣar SIDI, AREBBI nwem, aqa kenniw marra teddarem ɛad ass-a.

5 Xzarem, necc ssřemdeɣ awem tiweṣṣa d lfarayiḍ am mammec d ayi yumur SIDI, AREBBI inu, ḥima ad zzaysent teggem di temmurt i ɣar ɣa tadfem maḥend ad tt twartem.

6 Ṭṭfem daysent u ggem tent, minzi ta ad tiři tiɣit nwem d řeɛqeř nwem zzat i tiṭṭawin n řegnus nni i ɣa isřen marra tiweṣṣa-ya. Xenni ad inin nitni: ‘Řgens-a ameqqran wanita d tidett d ijj n řgens d amiɣis u s řeɛqeř!’ □  

7 Minzi man řgens imɣaren i da iǧan, aqa ɣares arebbi yudsen am SIDI, AREBBI nneɣ, řebda xmi xas nettřaɣa?   

8 U man řgens da iǧan imɣar, aqa ɣares tiweṣṣa d lfarayiḍ iseggmen am marra Ccariɛa-ya nni d awem ɣa wceɣ ass-a?

9 Maca ḥḍa x yixef nnec uca ṭṭef nican acbar x řeɛmur nnec ḥima war tᵉttud min ẓrint tiṭṭawin nnec u ḥima timesřayin-a war dd-tteffiɣent ca zeg wuřawen nnec. Ittxeṣṣa ad tent tessargbed i iḥenjiren nnec u i iḥenjiren n iḥenjiren nnec.   

10 Ass min di tuɣa tbedded ɣar wedrar n Ḥurib zzat i wudem n SIDI, AREBBI nnec, řami d ayi inna SIDI: ‘Smun ɣari řgens-a, xenni Necc ad ten arreɣ ad sřen awařen inu maḥend ad ten ssřemden ḥima ad zzayi ggʷeden marra ussan nni iddaren di temmurt uca ḥima ad ten ssřemden i iḥenjiren nsen.’

11 Xenni tqarrbem-dd kenniw uca tbeddem ɣar iḍaren n wedrar uca adrar yarɣa ařami timessi nnes tiweḍ ɣar řwesṭ n ujenna, uca aqa din taǧest d iseynuten d yijj n useynu ibbumbes. □    

12 Xenni issiweř akidwem SIDI zi řwesṭ n tmessi. Kenniw tesřim i řḥess n wawařen, maca war teẓrim ca addud nnes, mɣir ict n tmijja umi tesřim waha.

13 Netta issargeb kenniw x Řɛahd nnes, wenni yumur ad t teggem, ɛecra n wawařen. Yura ten di tnayen n teřwiḥin n weẓru.

14 I necc ɛawed yumur SIDI di řweqt nni maḥend ad kenniw ssřemdeɣ tiweṣṣa d lfarayiḍ maḥend ad zzaysent teggem di temmurt i ɣar ɣa teẓwam ḥima ad tt twartem.”

15 “Ḥḍam nican x řeɛmur nwem, minzi kenniw war teẓrim uřa d ijj n waddud deg wass umi akidwem issiweř SIDI x wedrar n Ḥurib zi řwesṭ n tmessi!

16 War ttessefsadem ixef nwem umi ɣa teggem i yixef nwem ijj n řexyař ineqcen, addud n ca n ijj n ṣṣanam, addud n ca n ijj n wewtem niɣ n ict n tewtemt,

17 ijj n řexyař n ca n ijj n umuddar nni iǧan x temmurt, niɣ ijj n řexyař n ca n ijj n wejḍiḍ s wefriwen i iṭṭawen deg ujenna,

18 niɣ ijj n řexyař n ca n ijj n umuddar nni ittbuɛen x temmurt, niɣ ijj n řexyař n ca n ijj n wesřem nni iǧan deg waman sadu temmurt.

19 Ɣarek ad tessgeɛɛded tamuɣři nnec ɣar ujenna uca xenni ad tẓared tafuct d uyur d itran, marra řɛeskar n ujenna, uca xenni ad ttwaɛarrned ad asen tbendqed uca ad asen tɛebded i nitni, inni ibḍa SIDI, AREBBI nnec, i marra řegnus sadu marra ajenna.

20 SIDI aqa iqbeř i kenniw uca issuffeɣ i kenniw-dd zeg ufarran n wuzzař, zi Miṣra, ḥima ad as tiřim d řgens nnes i iwart, am teǧa ass-a.   

21 Ɛawed isɛar xafi SIDI di ssibbet n wawařen nwem uca ijjuǧ belli war ẓekkʷwiɣ ca L’Urdun u war ttidfeɣ ɣar temmurt iṣebḥen nni i d ac ɣa iwc SIDI, AREBBI nnec, d řwart,   

22 minzi necc ad mmteɣ di temmurt-a, war ẓekkʷiɣ ca L’Urdun. Kenniw ad teẓwam uca ad tᵉṭṭfem tammurt-a icnan.

23 Ḥḍam war tᵉttum Řɛahd n SIDI, AREBBI nwem, wenni igga akidwem uca ḥḍam war tteggem i yixef nwem ijj n řexyař ineqcen zi ca n n řḥajjet i d ac iḥarrem SIDI, AREBBI nnec.

24 Minzi SIDI, AREBBI nnec, aqa-t d ict n tmessi ittetten, d ijj n Arebbi ittasmen.   

25 Xmi ɣa tarwem arraw d ayyawen uca ad tewsarem di temmurt uca xenni ad tdeǧmem ixef nwem, ad teggem ijj n řexyař ineqcen, ṣṣiffet n ca n řḥajjet uca ad teggem řɣar di tiṭṭawin n SIDI, AREBBI nwem umi t ɣa tesɛarem ammu,

26 xenni necc ass-a ad řaɣiɣ x ujenna d temmurt d řechud xawem, aqa kenniw ad tᵉttwahellkem deɣya s tidett di temmurt i ɣar ɣa teẓwam x L’Urdun maḥend ad tt teksim d řwart. War dayes tᵉttɣimim kenniw ca n wussan ktar ɛad, minzi ad tᵉttwateḥḥam qaɛ.

27 SIDI ad kenniw ibezzeɛ jar řegnus uca ad zzaywem iqqim ijj n wuru n yeryazen waha jar řegnus mani kenniw ɣa indeh SIDI.   

28 Din ad tsexxarem irebbiten nni ittwaggen s ifassen n bnadem s ukeccuḍ d weẓru, inni war ittwařin, war ittesřin, war ittetten u war ittcemman.”  

29 “Ad tarzum ssenni SIDI, AREBBI nnec, u cek ad t tafed, mařa tarezzud xas s marra uř nnec d marra řeɛmar nnec. □  

30 Mařa cek di řeḥṣaret uca ad ɣarek dd-asen marra awařen-a deg uneggar n wussan, xenni ad dd-tdewřed ɣar SIDI, AREBBI nnec, u ad tesřed i tmijja nnes,

31 minzi SIDI, AREBBI nnec, d ijj n Arebbi yareḥḥmen, war cek ittejji u war cek ittareddeǧ. War ittettu Řɛahd n řejdud nnec, wenni d asen ijjuǧ.

32 Seqsa xenni x wussan iɛdun, inni iǧan qbeř i cek, zeg wass min di igga AREBBI bnadem x temmurt, seqsa zi ṭṭarf n ujenna ɣar ṭṭarf nneɣni n ujenna, ma ɛemmarṣ temsar ca n řḥajjet temɣar anect n tanita niɣ ittwaseř ca am man aya?

33 Ma ɛemmarṣ isřa ca n řgens tmijja n AREBBI tessiweř zi řwesṭ n tmessi am mammec tt ttesřid cek uca xenni iqqim iddar?

34 Niɣ ma iqeǧeb ɛemmarṣ ijj n arebbi ad dd-yas maḥend ad iksi i yixef nnes ijj n řgens zi řwesṭ n ijj n řgens nneɣni s tjarribin, s řeɛřamat, s lmuɛjizat, s umenɣi, s ufus ijehden, s uɣiř isswiẓẓḍen u s tmegga ssiggʷident mɣarent, am marra min igga SIDI, AREBBI nwem, zzat i tiṭṭawin nwem di Miṣra?

35 Aqa i cek umi dd-ittwassban aya, ḥima ad tessned belli SIDI d AREBBI i iǧa. War din ca nneɣni mɣir Netta.  

36 Zeg ujenna igga ad tesřed i tmijja nnes ḥima ad cek inebbeh u x temmurt aqa isscen ac timessi nnes imɣaren u aqa tesřid awařen nnes zi řwesṭ n tmessi.

37 Minzi Netta tuɣa ixs řejdud nnec, u ifarz zzariɛet nnes awarni as, aqa issuffeɣ i cek-dd s Yixef nnes zi Miṣra s jjehd nnes imɣaren   

38 ḥima ad yaẓẓeř zzat i wudem nnec x řegnus imɣaren d yinni xak ijehden zi teṣɣart nsen, u ḥima ad dayes issidef cek u ad ac iwc tammurt nsen d řwart, am mammec i teǧa ass-a.

39 Xenni ssen ass-a uca xarreṣ x man aya deg wuř nnec belli SIDI d AREBBI i yeǧa, sennej deg ujenna u swadday di temmurt, war din ḥed nneɣni!

40 Ṭṭef di tweṣṣa nnes u di řumurat nnes, tinni d ac umureɣ ass-a ḥima ad iffeɣ umeddur mliḥ i cek u i iḥenjiren nnec awarni ac uca ad zzugarten ussan di temmurt i d ac ɣa iwc SIDI, AREBBI nnec, i řebda.”

41 Xenni ifarz Musa třata n tneddam n tarewřa x ujemmaḍ n L’Urdun manis dd-tneqqar tfuct,   

42 ḥima ad din yařwer uqettař nni inɣin, břa ma ad as igg řeḥsab, jjar nnes, wenni umi war icarrhen ɛemmarṣ iḍennaḍ uřa d fariḍennaḍ. Wanita izemmar ad yarweř ɣar ict zi tneddam-a ařami iqqim iddar netta.

43 Baṣir di řexřa, di řwaṭa yuɛřan, i Rubiniyyen, u Ramut di Jilɛad i Ijadiyyen u Julan d Bacan i Imanassiyyen.   

44 Ta d Ccariɛa nni igga Musa zzat i ayt n Israil.

45 Ina d cchadat d tiweṣṣa d lfarayiḍ nni issiweř Musa ɣar ayt n Israil umi dd-ffɣen zi Miṣra.

46 Aya tuɣa x ujemmaḍ n L’Urdun, di teɣzurt arendad n Bayt-Faɣur, di temmurt n Siḥun, ajeǧid n Imuriyyen, wenni tuɣa izeddɣen di Ḥacbun, wenni x iɣřeb Musa ak-d ayt n Israil umi dd-ffɣen zi Miṣra.   

47 Aqa ksin tammurt nnes am řwart uřa d tammurt n Ɛuj, ajeǧid n Bacan, timmura n tnayen n ijeǧiden n Imuriyyen nni tuɣa zeddɣen x ujemmaḍ n L’Urdun manis dd-tneqqar tfuct,   

48 zi Ɛaruɛir nni iǧan ɣar tma n teɣzart n Arnun ař wedrar n Siyun nni iǧan d wedrar n Ḥirmun,

49 d marra řewḍa x ujemmaḍ n L’Urdun, ɣar ccarq, ař Řebḥar n Řewḍa nni iǧan wadday n teysarin n wedrar n Fisja.

□ 

4:6 Ṭṭfem ... ggem - s Tɛibranit ‘Ṭṭef ... egg’, amecnaw issawař Netta i yijj weryaz.

□ 

4:11 ɣar iḍaren - s Tɛibranit ‘sadu’. ɣar řwest - s Tɛibranit ‘ɣar wuř’.

□ 

4:29 ssenni - niɣ ‘zi senni’.

5

1 Iřaɣa Musa i marra Israil uca inna asen: “Sřem, a Israil, i tweṣṣa d lfarayiḍ, tinni i xef ssiwřeɣ necc ass-a deg imezzuɣen nwem, ḥima ad tent třemdem u ad tent teḥḍam maḥend ad zzaysent teggem.

2 SIDI, AREBBI nneɣ, igga ijj n Řɛahd akidneɣ di Ḥurib.   

3 War iǧi ak-d řejdud nneɣ i igga AREBBI Řɛahd-a, maca akidneɣ, neccin, inni da ibedden ddaren marra ass-a.

4 Udem ak-d wudem issiweř akidwem SIDI x wedrar, zi řwesṭ n tmessi.

5 Tuɣa ayi di řweqt nni beddeɣ jar SIDI d kenniw ḥima ad kenniw ssaregbeɣ x wawař n SIDI, minzi tuɣa kenniw teggʷdem zi tmessi u war tgeɛɛadem ca ɣar wedrar. Uca Netta inna:   

6 ‘Necc d SIDI, AREBBI nnec, wenni cek-dd issuffɣen zi temmurt n Miṣra, zi taddart n tesmuɣi.   

7 War ɣarek ttiřin ca irebbiten nneɣni zzat i wudem inu.

8 War ttegg i yixef nnec ijj n řexyař ineqcen niɣ min ma řexyař n min din iǧan sennej deg ujenna niɣ swadday x temmurt niɣ deg waman sadu temmurt.

9 War d asen ttbendeq u ad asen tɛebded, minzi Necc, SIDI, AREBBI nnec, d ijj n Arebbi ittasmen, wenni dd-yarezfen řmuɛṣiyyet n ibabaten deg iḥenjiren ař jjiř wiss třata u wiss arebɛa n yinni d ayi icarrhen,   

10 maca wenni issecnen tamexsiwt icewwaren i řuřuf n yinni d ayi ittexsen u ḥeṭṭan tiweṣṣa inu.

11 War neṭṭeq s Yisem n SIDI, AREBBI nnec, di řbaṭeř, minzi SIDI war ittbarri wenni i ɣa ineṭqen s Yisem nnes di řbaṭeř.   

12 Ḥḍa ass n ssebt ḥima ad t tessqeddsed am mammec d ac yumur SIDI, AREBBI nnec.   

13 Setta n wussan ad txedmed, ad tegged marra řxedmet nnec,

14 maca ass wiss sebɛa d ass n ssebt n SIDI, AREBBI nnec. War dayes tᵉttegged uřa d ict n řxedmet, cek lla uřa d mmic d yeǧic d yismeɣ nnec d tayya nnec d ufunas nnec d weɣyuř nnec d řebhayem nnec uřa d abarrani nni akik iǧan daxeř i tewwura nnec lla, ḥima ismeɣ nnec d tayya nnec ad areyyḥen am cek.

15 Ad tɛeqřem belli tuɣa cek d ismeɣ di temmurt n Miṣra u SIDI, AREBBI nnec, aqa issuffeɣ i cek-dd ssenni s yijj n ufus ijehden d ijj n uɣiř isswiẓẓḍen. X uya yumur cek SIDI, AREBBI nnec, ad teḥḍid ass n ssebt.

16 Weqqar babac d yemmac, am mammec i d ak yumur SIDI, AREBBI nnec maḥend ussan n tudart nnec zemmaren ad zzuggarten uca ad iffeɣ umeddur nnec mliḥ x wudem n temmurt i d ac ɣa iwc SIDI, AREBBI nnec.   

17 War neqq.   

18 War zenna.   

19 War ttacar.

20 War cehhed s ẓur ḍidd i jjar nnec.

21 War ttegg meẓri di temɣart n jjar nnec u war ḍemmeɛ di taddart n jjar nnec, niɣ deg iyyar nnes, niɣ deg yismeɣ nnes, niɣ di tayya nnes, niɣ deg ufunas nnes, niɣ deg weɣyuř nnes, niɣ di ca zi marra min iǧan ɣar jjar nnec.’   

22 Issiweř SIDI awařen-a ak-d marra agraw nwem n řgens s ict n tmijja ijehden x wedrar, zi řwesṭ n tmessi, zeg iseynuten u zeg useynu ibbumbes u war immarni ca ktar. Yuri ten x tnayen n teřwiḥin n weẓru uca iwca i-tent i necc.   

23 Uca imsar, umi tesřim kenniw i tmijja zi řwesṭ n taǧest uca adrar icemmeḍ s tmessi, aqa tqarrbem-dd ɣari, marra izeǧifen n tqebbař nwem d imɣaren nwem,

24 tennam ayi: ‘Xzar, SIDI, AREBBI nneɣ, isscen aneɣ-dd aɛuǧi nnes d řemɣaret nnes uca nesřa i tmijja nnes zi řwesṭ n tmessi. Ass-a neẓra belli SIDI issiweř ak-d bnadem uca wa iqqim iddar.

25 Řexxu xenni, mayemmi ɣa nemmet? Minzi timessi-ya imɣaren ad aneɣ tecc. Mařa neqqim nᵉttesřa i tmijja n SIDI, AREBBI nneɣ, ad nemmet.

26 Minzi man wen i din yeǧan jar marra min ɣares arrimet, wenni isřan i tmijja n AREBBI iddaren tessiweř-dd zi řwesṭ n tmessi am neccin, d wenni iddaren ɛad?   

27 Ad dd-tqarrbed cek u ad tesřed ɣar marra min ɣa yini SIDI, AREBBI nneɣ, uca xenni ad tessiwřed akidneɣ x marra min d ac ɣa yini SIDI, AREBBI nneɣ, u neccin ad as nseř uca ad zzayes negg.’   

28 Isřa SIDI i tmijja n wawařen nwem umi kidi tessiwřem uca inna ayi SIDI: ‘Sřiɣ i tmijja n wawařen n řgens-a, awařen nni kik ssiwřen. Aqa mliḥ, marra kik ssiwřen nitni.

29 Iři ad asen immewc ijj n wuř maḥend ad ayi ggʷeden uca ad ḥḍan tiweṣṣa inu marra ussan qaɛ ḥima nitni d tarwa nsen ad iřin mliḥ i řebda!

30 Ruḥ, tinid asen: Dewřem-dd ɣar iqiḍan nwem!

31 Uca cek, bedd da kidi, ḥima ad akidek ssiwřeɣ tiweṣṣa d lfarayiḍ nni i d asen ɣa tessřemded ḥima ad zzaysent ggen di temmurt nni i d asen ɣa wceɣ d řwart.’

32 Ḥḍam ḥima ad teggem am mammec i d awem yumur SIDI, AREBBI nwem, war ttḥeyydem x man aya, war iǧi ɣar yefus uřa ɣar uzeřmaḍ.

33 Ad tuyurem marra abrid nni d awem yumur SIDI, AREBBI nwem, ḥima ad teddarem uca ad tiřim mliḥ u ḥima ad zzuggarten ussan nwem di temmurt nni i ɣa teksim d řwart.”

6

1 “Tina d tiweṣṣa d lfarayiḍ nni yumur SIDI, AREBBI nwem, maḥend ad awem tent ssřemdeɣ, ḥima ad zzaysent teggem di temmurt i ɣar ɣa teẓwam maḥend ad tt teksim d řwart,

2 ḥima ad teggʷded SIDI, AREBBI nnec, uca ad teḥḍid marra tiweṣṣa nnes d řumurat nnes nni i d ac umureɣ, cek d mmic d mmis n mmic, marra ussan n tudart nnec, ḥima ussan n tudart nnec ad zzuggarten.

3 Seř, a Israil, ḥḍa ad zzaysent tegged, ḥima ad tiřid mliḥ u ḥima kenniw ad temmarnim s waṭṭas di temmurt ifeyyḍen s uɣi d tamment, am mammec tuɣa inna SIDI, AREBBI n řejdud nnec.”

4 “Seř, a Israil, SIDI, AREBBI nneɣ, SIDI d Ijj.   

5 Ad texsed SIDI, AREBBI nnec, s marra wuř nnec u s marra řeɛmar nnec u s marra jjehd nnec.  

6 Awařen-a nni i d ac umureɣ ass-a, ad iřin deg wuř nnec.

7 Ad ten tessiggzed i iḥenjiren nnec uca ad xasent tessiwřed xmi ɣa teqqimed di taddart nnec u xmi ɣa tuyured deg webrid u xmi ɣa tᵉṭṭṣed u xmi ɣa tekkared.  

8 Ad ten tbeysed am yict n řeɛřamet deg ufus nnec, ad iřint am yijj n ufiřu n useggem jar tiṭṭawin nnec.

9 Uca ad ten tarid x řeḍruf ɣar uɣezdis n tewwart n taddart nnec u di tewwura nnec.”

10 “Uca ad imsar, xmi SIDI, AREBBI nnec, ad cek yawi di temmurt i x ijjuǧ i řejdud nwem, i Ibrahim d Isḥaq d Yaɛqub, maḥend ad ac tt iwc, s tneddam imɣaren icnan, tinni war tebnid cek

11 u s tudrin iccuren s marra řxar i zi war tent teccured cek, u s teɣzin nni cek war teɣzid, u s tzayarin d tzemmurin nni war teẓẓud cek. Uca xmi ɣa tecced u ad tejjiwned,   

12 ḥḍa xenni maḥend war ttᵉttud SIDI wenni cek dd-issuffɣen zi temmurt n Miṣra, zi taddart n tesmuɣi.

13 Ad teggʷded SIDI, AREBBI nnec, ad t tɛebded u s Yisem nnes ad tejjaǧed.  

14 War ggurem awarni i irebbiten nneɣni zi irebbiten n řegnus i d awem dd-innḍen

15 - minzi SIDI, AREBBI nwem d ijj n Arebbi ittasmen di řwesṭ nnec - ḥima war xak yareqq weɣḍab n SIDI, AREBBI nnec, uca ad cek iteḥḥa zeg wudem n temmurt.

16 War ttqeǧabem ca SIDI, AREBBI nwem, am mammec t tqeǧbem di Massa.   

17 Ad teḥḍid nican řumurat n SIDI, AREBBI nwem uřa d cchadat nnes d tweṣṣa nnes nni i d ac yumur.

18 Egg min iǧan iseggden d min icnan di tiṭṭawin n SIDI, ḥima ad tiřid mliḥ u ḥima ad tadfed ɣar temmurt icnan i zi ijjuǧ SIDI i řejdud nnec, ḥima ad asen tt iwc.

19 ḥima ad taẓẓřed x marra řɛedyan zzat i wudem nnec, am mammec issiweř SIDI.”

20 “Xmi cek ɣa isseqsa mmic, ad yini: ‘Min teɛna cchadat d tweṣṣa d lfarayiḍ nni d awem yumur SIDI, AREBBI nneɣ?’,

21 xenni ad tinid i mmic: ‘Neccin tuɣa aneɣ d isemɣan n firɛun di Miṣra, maca SIDI issuffeɣ aneɣ-dd zi Miṣra s ufus ijehden.

22 SIDI igga, qibač i tiṭṭawin nneɣ, řeɛřamat d lmuɛjizat imɣaren d issiggʷden di Miṣra, ɣar firɛun u ɣar marra taddart nnes.

23 Uca issuffeɣ aneɣ-dd ssenni ḥima ad aneɣ issidef maḥend ad aneɣ yewc tammurt nni x ijjuǧ i řejdud nneɣ,ḥima ad asen tt iwc.

24 SIDI yumur aneɣ ad negg ɛlaḥsab marra tiweṣṣa-ya, ad neggʷed zi SIDI, AREBBI nneɣ, i řebda, di ṭṭweɛ n tizi nneɣ ḥima ad neddar am teǧa ass-a.

25 Man aya ad yiři d tasegda nneɣ xmi ɣa neḥḍa maḥend ad negg marra řumurat-a zzat i wudem n SIDI, am mammec d aneɣ yumur Netta.”

Israil d imezdaɣ n Kenɛan

7

1 “Xmi SIDI, AREBBI nnec, ad cek issidef di temmurt mani ɣa traḥed maḥend ad tt teksid d řwart, uca Netta ad yaẓẓeř zi zzatek aṭṭas n řegnus: Iḥittiyyen d Ijirjaciyyen d Imuriyyen d ayt n Kenɛan d Ifiriziyyen d Iḥiwiyyen d Iyabusiyyen, sebɛa n řegnus mɣaren u jehden xak aṭṭas,   

2 uca SIDI, AREBBI nnec, ad ten isellem zzat i wudem nnec u cek ad ten tɣeřbed, xenni ittxeṣṣa ad ten tḥarrmed qaɛ i uteḥḥi. War kisen ttegg řɛahd u war d asen sscen řeḥnunect nnec.   

3 War teddikkwiřem d iḍeggʷařen ɛawed akidsen. War ttic yeǧic i mmis u war dd-ttawi yeǧis i mmic,   

4 minzi aya ad yarr mmic ad dd-idweř zi ḍeffar inu uca ad isexxar i irebbiten nneɣni uca ammu ad xawem yareɣ weɣḍab n SIDI uca ad kenniw iteḥḥa deɣya.

5 Ammu maca i ittxeṣṣa ad kisen teggem: ad thedmem iɛalṭaren nsen, ad tarẓam imayḍuten nsen iqeddsen u ad thedmen tirebbin nsen n cwarti uca ad tesscemḍem řexyařat nsen ineqcen n ukeccuḍ s tmessi.   

6 Minzi cek d ijj n řgens iqeddes i SIDI, AREBBI nnec. SIDI, AREBBI nnec, wenni cek ifarzen ḥima ad as tiřid d ijj n řgens iɣřan x marra řegnus nni yeǧan x wudem n temmurt.   

7 SIDI war ɣarwem iqqen u war kenniw ixḍar umi tuɣa kenniw d aṭṭas zi marra řegnus, minzi tuɣa kenniw teswam qell jar marra řegnus,

8 maca tayri n SIDI i kenniw d uḥeṭṭu nnes x tjaǧit nni ijjuǧ i řejdud nwem, tajaǧit i zi kenniw dd-issuffeɣ SIDI s ufus ijehden d i zi cek issenjem zi taddart n tesmuɣi, zeg ufus n firɛun, ajeǧid n Miṣra.   

9 Ssen xenni, belli SIDI, AREBBI nnec, d AREBBI, aqa Netta d Arebbi amtiqqi, wenni iḥeṭṭan Řɛahd d tmexsiwt icewwaren zi jjihet n yinni t ittexsen uca ḥeṭṭan řumurat nnes, ař jjiř wiss ařef,   

10 maca marra wi t icarrhen deg uɣembub nnes, aqa Netta ad zzaysen tt ixřef am ten i ɣa yareddeǧ. War ittriji, maḥend ad ixeǧeṣ wenni t icarrhen deg uɣembub nnes.   

11 Ḥḍa xenni řumurat d tweṣṣa d lfarayiḍ nni d ac umureɣ necc ass-a maḥend ad zzaysent tegged.”

12 “Ad imsar, umi tesřim i lfarayiḍ-a u kenniw ad tent teḥḍam u ad zzaysent teggem, aqa SIDI, AREBBI nnec, ad ac ibedd x Řɛahd d tamexsiwt icewwaren i tuɣa ijjuǧ i řejdud nnec.   

13 Netta ad cek ixs, ad cek ibarek u ad cek yarr deg waṭṭas. Ad ibarek řɣiǧet n uɛeddis nnec d řɣiǧet n temmurt nnec, irden nnec, binu nnec n jdid, zzect nnec n ṭṭri, tarrawt n tfunasin nnec d imeẓyanen iɛizzen n wuǧi nnec, di temmurt nni tuɣa ijjuǧ i řejdud nnek ad ac tt-i-dd-iwc.

14 Aqa cek tᵉttwabarked jar řegnus! War dayek ittɣimi ɛad ḥed i war dd-ittejjin uřa d tenni war ittiriwen, uca ammu uřa di řebhayem nnec.   

15 Ad zzayek ikkes SIDI marra řehřac u war cek iřeqqef uřa s ca n řehřacat tiɛeffanint i ɣarek ittwassnen zi Miṣra, maca Netta ad tent issiweḍ x marra inni i cek icarrhen.

16 Ad tecced marra řegnus nni d ac ɣa iwc SIDI, AREBBI nnec. Tiṭṭ nnec war xasen tᵉttḥinni u irebbiten nsen war ten tsexxared, minzi aya ad yiři d řfex i cek.

17 Mařa tennid deg wuř nnec: Řegnus-a mɣaren xafi, mammec ɣa zemmareɣ ad zzaysen kkseɣ ɛemmarṣ řwart nsen?

18 Xenni war zzaysen tteggʷed. Xarreṣ mliḥ di min igga SIDI, AREBBI nnec, ak-d firɛun u ak-d marra Imiṣriyyen,

19 xarreṣ di tqeǧabin imɣaren, tinni teẓrid s tiṭṭawin nnec u di řeɛřamat d lmuɛjizat d ufus ijehden d uɣiř isswiẓẓḍen ak-d wi cek dd-issuffeɣ SIDI, AREBBI nnec. Ammu i ɣa yegg SIDI, AREBBI nnec, s marra řegnus i zi tteggʷeded.   

20 SIDI, AREBBI nnec, ad issekk irezzan iḍarɣařen jar asen, ař ɣa ttwahellken inni iqqimen, inni ittwassnuffaren zzatek.   

21 War tteggʷed zzat i wudem nsen, minzi SIDI, AREBBI nnec, aqa-t di řwesṭ nnec, aqa-t d Arebbi imɣaren u issaggʷaden.

22 SIDI, AREBBI nnec, ad issuffeɣ řegnus-a zzatek cwayt cwayt. War izemmar ad xasen teqḍid deɣya, mařa lla ad mmarenyen řewḥuc deg iyyar aṭṭas xak.

23 SIDI, AREBBI nnec, ad ten isellem zzat i wudem nnec u ad ten issxarweḍ s yijj n uxarweḍ imɣar ař ɣa ttwateḥḥan.

24 Ad isellem ijeǧiden nsen deg ufus nnec uca ad temḥid isem nsen zi sadu ujenna. Uřa d ijj n weryaz war izemmar ad ibedd zzat i wudem nnec ař ten ɣa tᵉteḥḥid.

25 Řexyařat ineqcen ad tent tesscemḍed s tmessi. Nnuqart d wureɣ i xasent iǧan war dayes ɛecceq u war t kessi i yixef nnec, ḥima war zzayes tᵉttxarwiḍed, minzi aya d ict n jjɛifect i SIDI, AREBBI nnec.

26 War ttiwi ict n jjɛifect am ta ɣar taddart nnec, mařa lla ad tᵉttwaḥarrmed i uteḥḥi am netta. Ad zzayes tɛiffed aṭṭas u ad ac tiři d tamennɛit, minzi aqa-tt d ict n řqecɛet n řeḥram.”

Sřem i SIDI AREBBI uca ṭṭfem di Řɛahd nnes

8

1 “Ad teḥḍam marra řumurat i zi d awem umureɣ ass-a, maḥend ad tent teggem, ḥima ad teddarem u ad temmarenyem uca ad tadfem ɣar temmurt, tenni ijjuǧ SIDI i řejdud nwem, uca ad tt teksim d řwart.

2 Ad tidared marra abrid x mani cek igewwed SIDI, AREBBI nnec, arebɛin n iseggʷusa di řexřa ḥima ad cek isswaḍeɛ u ad cek iqeǧeb maḥend ad issen min din deg wuř nnec, ma ad teḥḍid řumurat nnes niɣ lla.

3 Netta isswaḍeɛ i cek u issřaẓ i cek u iwca ac ‘manna’ d macca, tenni war tessined ca cek uřa d řejdud nnec war tt ssinen ca, ḥima ad ac isscen belli bnadem war iddar s weɣrum waha, maca aqa bnadem iddar s marra min dd-iffɣen zeg uqemmum n SIDI.   

4 Arruḍ nnec ɛemmarṣ war xak iwsar uřa d aḍar nnec war yuff ca di marra arebɛin n iseggʷusa-ya.  

5 Sen deg wuř nnec, belli SIDI, AREBBI nnec, aqa yarebba i cek, am mammec yarebba aryaz mmis

6 uca ḥḍa řumurat n SIDI, AREBBI nnec, ařami teǧid deg ibriden nnes u ařami zzayes tteggʷeded.”

7 “Minzi SIDI, AREBBI nnec,

ad cek issidef

deg ict n temmurt icnan,

ict n temmurt n tɣezratin

d řɛunṣarat d waman ihewřen,

inni dd-iffɣen zi teysart d wedrar,

8 ict n temmurt n irden

d imendi d tzayarin

d wartan n tazart d iremmamen,

ict n temmurt teccur

s zzect n tzitunt u n tamment,

9 ict n temmurt mani ɣa tecced aɣrum

umi war din řexṣeṣ

u war cek ittxeṣṣi ca dayes,

ict n temmurt, iẓra nnes

ccuren s wuzzař

u zeg idurar nnes ad tneqced nnḥas.

10 Mařa teccid u tejjiwned,

ad tbarked SIDI, AREBBI nnec,

x temmurt icnan, tenni d ac iwca.”   

11 “Ḥḍa ixef nnec, ḥima war tᵉttud SIDI, AREBBI nnec, ařami war teḥḍid řumurat nnes, lfarayiḍ nnes d tweṣṣa nnes, tinni d ac umureɣ ass-a,

12 ḥima war ittiři - mařa teccid u tejjiwned uca aqa tebnid tudrin icnan, tinni i di teggid ad daysent tzedɣed,

13 uca ifunasen d tfunasin nnec d wuǧi nnec ttwammarnin u nnuqart d wureɣ nni ɣarek aqa ttwammarnin, u marra min ɣarek aqa ittwammarni -

14 ad tessgeɛɛded uř nnec, ad tᵉttud SIDI, AREBBI nnec, wenni cek dd-issuffɣen zi temmurt n Miṣra, zi taddart n tesmuɣi ...

15 d Wenni i cek dd-inedhen di řexřa imɣaren u issaggʷaden mani tuɣa ifiɣran yarɣin d tɣarḍmiwin uřa di tammurt ittfadan břa aman,

d Wenni dd-issuffɣen aman zeg weẓru n sseǧaḥ,   

16 d Wenni d ac iwcin ‘manna’ i macca di řexřa, manna nni war ssinen řejdud nwem, ḥima ad cek isswaḍeɛ u ḥima ad cek iqeǧeb u ḥima ad ac igg tcuni ɣar uneggar,   

17 uca xenni ad tinid deg wuř nnec: ‘S tzemmar inu d jjehd n ufus inu ṭṭfeɣ marra řeksibet-a i yixef inu.’

18 Idar SIDI, AREBBI nnec aqa Netta i d ac iwcin jjehd ḥima ad tkesbed ict n řeksibet temɣar maḥend ad imten ammu Řɛahd nnes nni tuɣa ijjuǧ i řejdud nnec, am teǧa ass-a.

19 Mařa tiwḍed ad tᵉttud SIDI, AREBBI nnec, uca ad tuyured awarni i irebbiten nneɣni, ad asen tɛebded u ad asen tbendqed, necc ass-a barrḥeɣ ac-dd, aqa ad tᵉttwahellkem s ttidet.

20 Ad tᵉttwahellkem am řegnus nni x yuẓẓeř SIDI zzat i wudem nwem, minzi war tesřim i tmijja n SIDI, AREBBI nwem.”

Tnayen n teřwiḥin timezwura n weẓru

9

1 “Seř, Israil, ass-a ad teẓwid L’Urdun, maḥend ad tadfed ɣar temmurt, ḥima ad tekksed řwart n řegnus imɣaren u zeg inni xak ijehden, inni ɣarsen tineddam timeqqranin nni ttwafaryent ař ajenna,

2 ijj n řgens n iwdan izzugarten, ayt n Iɛanaqiyyen inni tessned ɛad u x yinni tesřid qqaren: ‘Wi ɣa ibedd zzat i wudem n ayt n Iɛanaqiyyen?’   

3 Ssen xenni, aqa SIDI, AREBBI nnec, d wenni izwaren zzat i wudem nnec. Netta d ict n tmessi ittetten, Netta ad ten iteḥḥa u ad ten isswaḍeɛ zzat i wudem nnec uca cek ad zzaysen tekksed řwart nsen u ad ten taredǧed deɣya am mammec ɣarek dd-issiweř SIDI.   

4 Řami SIDI, AREBBI nnec, xasen yuẓẓeř zzatek, xenni war qqar deg wuř nnec, ad tinid: ‘SIDI issidef ayi-dd di ssibbet n tsegda inu maḥend ad ksiɣ tammurt-a d řwart’. Minzi di ssibbet n tuɛeffna n řegnus-a ad zzaysen ikkes SIDI řwart nsen zzat i wudem nnec.

5 War iǧi di ssibbet n tsegda nnec, war iǧi di ssibbet n řeṣfayet n wuř nnec, ad din traḥed ḥima ad teksid tammurt nsen d řwart, maca di ssibbet n tuɛeffna n řegnus-a u ḥima ad iḥḍa awař nni zi ijjuǧ SIDI, AREBBI nnec, i řejdud nnec, i Ibrahim d Isḥaq d Yaɛqub, ad zzaysen ikkes SIDI, AREBBI nnec, řwart nsen zzat i wudem nnec.”   

6 “S uya i ɣa tessned, belli war iǧi di ssibbet n tsegda nnec i d ac iwca SIDI, AREBBI nnec, tammurt-a icnan maḥend ad tt teksid d řwart, minzi kenniw d ijj n řgens d aɣennan.

7 Idar, war ttᵉttu, belli teggid ad idduqqez weɣḍab n SIDI, AREBBI nnec, di řexřa. Zeg wass nni di teffɣed zi temmurt n Miṣra ařami dd-tudfed ɣar wemcan-a, tuɣa tɣewwɣem kenniw x SIDI.   

8 Minzi di Hurib teggim ad idduqqez weɣḍab n SIDI, ařami xawem isɛar SIDI ařami ixs ad kenniw iteḥḥa.   

9 Řami uřyeɣ ɣar wedrar ḥima ad ṭṭfeɣ tiřwiḥin n weẓru, tiřwiḥin n Řɛahd nni akidwem igga SIDI, qqimeɣ arebɛin n wussan d ǧyaři deg wedrar. Aɣrum war t cciɣ, aman war ten swiɣ.   

10 Iwc ayi SIDI tnayen n teřwiḥin n weẓru urint s uḍaḍ n AREBBI u daysent marra awařen nni tuɣa kiwem issiweř SIDI deg wedrar zi řwesṭ n tmessi deg wass n wegraw n řgens.   

11 Imsar ɣar uneggar n arebɛin n wussan d arebɛin n ǧiyaři, řami d ayi iwca SIDI tnayen n teřwiḥin n weẓru, tiřwiḥin n Řɛahd,

12 inna ayi SIDI: ‘Kkar, hwa deɣya ssa, minzi řgens nnec, wenni tnedhed zi Miṣra, aqa iḍeyyeɛ i-t. Weddaren deɣya abrid nni i x ten weṣṣiɣ. Ggin i yixef nsen ijj n řexyař ifesyen.’

13 Issiweř akidi SIDI ɛawed, inna: ‘Necc ẓriɣ řgens-a, uca xzar, netta d ijj n řgens iqseḥ.   

14 Ejj ayi ad ten teḥḥiɣ u ad mḥiɣ isem nsen zi swadday n ujenna, ad cek ggeɣ d ijj n řgens ijehden u imɣar x wanita.’ ”  

15 “Uca dewřeɣ-dd, hwiɣ-dd zeg wedrar. Tuɣa adrar yareqq s tmessi u tuɣa ɣari tnayen n teřwiḥin n Řɛahd di tnayen n ifassen inu.

16 Ẓriɣ, aqa da, kenniw texḍam ak-d SIDI, AREBBI nwem. Teggim i yixef nwem ijj n uɛejmi ifesyen. Kenniw tiggʷejem deɣya x webrid nni x d awem yumur SIDI. □  

17 Xenni ṭṭfeɣ tnayen n teřwiḥin, nḍareɣ tent zi tnayen n ifassen inu, arẓiɣ tent zzat i tiṭṭawin nwem.

18 Wḍiɣ ɣar temmurt zzat i wudem n SIDI am umur amezwaru, arebɛin n wussan d arebɛin n ǧyaři war cciɣ aɣrum u war swiɣ aman di ssibbet n ddnub i teggim umi teggim min iǧan d řɣar di tiṭṭawin n SIDI u umi t tesɛarem.

19 Minzi ggʷedeɣ zeg weɣḍab d wesɛar i zi xawem tuɣa SIDI iffugem u tuɣa ixs ad kenniw iteḥḥa. Maca SIDI isřa ayi ɛad twařa-ya.

20 Tuɣa SIDI ɛawed isɛar aṭṭas x Harun ařami tuɣa ixs ad t iteḥḥa. Ẓẓuǧeɣ ɛawed di ṭṭweɛ n Harun di řweqt nni d ijjen.

21 Ddenb nwem, wenni d aɛejmi nni teggim, ksiɣ t uca sscemḍeɣ t di tmessi, ceǧqeɣ t, haryeɣ t mliḥ, ařami idweř d ifsus am tɛejjajt uca nḍareɣ taɛejjact nnes di teɣzart nni dd-ihekkwan zeg wedrar.   

22 Tanya di Tabɛira, di Massa u di Qabarut-Hata’awat tessffugmem SIDI.   

23 Uca umi kenniw issekk SIDI zi Qadac-Barniɛ, inna: ‘Ařyem u ṭṭfem tammurt d řwart, tammurt nni i d awem wciɣ Necc!’, tuɣa kenniw ɛawed tɣewwɣem x řumur zeg uqemmum n SIDI, AREBBI nwem, war tuminem, war tesřim i tmijja nnes.   

24 Tuɣa kenniw tɣewwɣem x SIDI zeg wass nni kenniw ssneɣ.

Taẓaǧit n Musa

25 Ɣenseɣ ixef inu zzat i wudem n SIDI, marra arebɛin n wussan d arebɛin n ǧyaři nni, tuɣa ayi din ɣenseɣ zzat i wudem n SIDI, minzi SIDI inna, belli Netta ad kenniw iteḥḥa.

26 Ẓuǧeɣ i SIDI uca nniɣ: ‘A Sidi inu, SIDI, war tthellak řgens d řwart nnec, wenni tfekked s řemɣaret nnec, aqa Cek tnedhed ten zi Miṣra s ufus nnec ijehden.  

27 Idar imsexxaren nnec, Ibrahim, Isḥaq d Yaɛqub, war xezzar ɣar tɣennant n řgens-a uřa ɣar tuɛeffna nnes d ddenb nnes,

28 ḥima, inni di temmurt i zi d aneɣ dd-tessuffɣed, war qqaren: Minzi SIDI war izemmar ad ten issidef di temmurt i x tuɣa kisen issawař, u minzi icarh i-ten, aqa issuffeɣ i-ten-dd maḥend ad ten ineɣ di řexřa.   

29 Aqa nitni d řgens nnec d řwart nnec, wenni dd-tessuffɣed s tzemmar nnec tameqqrant u s uɣiř nnec isswiẓẓḍen!’ ”

□ 

9:16 aɛejmi - niɣ ‘amwa’, ‘ayenduz’ niɣ ‘yuggu’. Uřa di ayet 21.

Tnayen n teřwiḥin nneɣni n weẓru

10

1 “Di řweqt nni d ijjen inna ayi SIDI: ‘Nqec tnayen n teřwiḥin n weẓru am tinni timezwura uca geɛɛed-dd ɣari ɣar wedrar uca egg i cek ict n Ttabut n ukeccuḍ.   

2 Ad ariɣ di teřwiḥin awařen nni tuɣa di teřwiḥin timezwura nni tarẓid uca ad tent tessarsed di Ttabut.

3 Necc ggiɣ ict n Ttabut n ukeccuḍ n ukasiya uca neqceɣ tnayen n teřwiḥin n weẓru am tmezwura. Geɛɛdeɣ ɣar wedrar s tnayen n teřwiḥin deg ufus inu.

4 Yura x teřwiḥin, anect n tira tamezwarut, ɛecra n wawařen nni tuɣa issiweř SIDI deg wass n wegraw n řgens x wedrar zi řwesṭ n tmessi uca iwca i-tent ayi-dd SIDI.

5 Dewřeɣ-dd u hwiɣ-dd zeg wedrar uca ssarseɣ tiřwiḥin di Ttabut nni ggiɣ uca diha i ǧant ɛad, am mammec d ayi yumur SIDI.”

6 Fesyen ayt n Israil iqiḍan nsen zi Biɛrut-Bani-Yaɛqan, ffɣen ɣar Musira. Dinni immut Harun uca ittwanḍeř din. Mmis Aliɛazar idweř d akehhan deg wemcan nnes.   

7 Ssenni mmuṭṭiyen ɣar Judjud u zi Judjud ɣar Yuṭbata, tammurt n tɣezratin n waman.   

8 Di řweqt nni d ijjen iḥuzz SIDI taqbič n Lawi ḥima ad arbun Ttabut n Řɛahd n SIDI maḥend ad bedden zzat i wudem n SIDI, ad as sexxaren u ad barken deg Yisem nnes, ař ass-a.

9 X uya Lawi war ɣares tuɣi ca n tesɣart, uřa d ca n řwart ak-d aytmas. SIDI d řwart nnes, am mammec d as inna SIDI, AREBBI nnec.   

10 “Uca necc qqimeɣ x wedrar, am wussan imezwura, arebɛin n ussan d arebɛin n ǧyaři uca isřa ayi SIDI ɛawed twařa-ya, aqa SIDI tuɣa war ixs ad kenniw issexsar.   

11 Inna ayi SIDI: ‘Kkar, uyur deg webrid zzat i wudem n řgens, ḥima ad adfen ɣar temmurt, tenni jjuǧeɣ i řejdud nsen ad asen tt-i-dd-wceɣ, ad tt ksin d řwart.’

12 Řexxu xenni, a Israil! Min zzayek ittar SIDI, AREBBI nnec, mɣir ad teggʷeded SIDI, AREBBI nnec, ad tuyured deg ibriden nnes u ad t texsed uca ad tsexxared i SIDI, AREBBI nnec s marra uř nnec u s marra řeɛmar nnec,   

13 uca ad teḥḍid řumurat n SIDI d tweṣṣa nni necc xak carḍeɣ ass-a i tizi nnec.

14 Xzar, ajenna d ujenna n ijenwan d marra min dayes i SIDI, AREBBI nnec i iǧan.   

15 Mɣir ɣar řejdud nnec waha i iqqen SIDI Ixef nnes ḥima ad ten ixs u Netta ixḍar zzariɛet nsen awarni asen, aqa d kenniw, zi marra řegnus, am teǧa ass-a.

16 Xetnem xenni i řeɛdařyet n wuř nwem, war sqessiḥem ca ɛad ktar uřawen nwem,   

17 minzi SIDI, AREBBI nwem, d AREBBI x marra irebbiten d Sidi x marra isiditen, ijj n Arebbi imɣar d ajebbar d ameggʷed, wenni war itteggen řfarz deg iwdan niɣ ikessi ccarḍ,   

18 wenni itteggen tasegda i uyujiř d tajjač, wenni ittexsen abarrani u iwca as aɣrum d arruḍ.

19 Ittxeṣṣa ad texsem abarrani, minzi tuɣa kenniw d ibarraniyyen di temmurt n Miṣra.

20 Ad teggʷeded SIDI, AREBBI nnec, ad as tsexxared uca ad as třeṣqed u s Yisem nnes ad tejjaǧed.   

21 Aqa Netta d asebbaḥ nnec, uca Netta d AREBBI nnec, wenni ɣarek iggin řxedmet-a d tameqqrant uřa d marra timesřayin-a issaggʷaden tinni ẓrint tiṭṭawin nnec.

22 Řejdud nwem hwan-dd s sebɛin n řeɛmur ɣar Miṣra uca řexxu igga i-c SIDI, AREBBI nnec, aṭṭas am yitran n ujenna.”   

Řɣiǧet n ṭṭaɛet d řɣiǧet n řmuɛṣiyyet

11

1 “Ad texsed SIDI, AREBBI nnec uca ad teḥḍid min d ac yumur Netta, tiweṣṣa nnes d lfarayiḍ nnes d řumurat nnes, marra ussan.

2 Ittxeṣṣa ad tessnem ass-a, necc war ssiwřeɣ ak-d iḥenjiren nwem, inni war tt issinen u war ẓrin ttarbiyyet n SIDI, AREBBI nwem, d řemɣaret nnes d ufus nnes ijehden d uɣiř nnes isswiẓẓḍen

3 d řeɛřamat nnes d timegga nnes, tinni igga di řwesṭ n Miṣra, zzat i firɛun, ajeǧid n Miṣra, u zzat i marra tammurt nnes,

4 ... min igga ak-d řɛeskar n Imiṣriyyen d iysan nsen d ikarruten nsen, mammec d yarra aman n Řebḥar n Telga ad feyyḍen x izeǧifen nsen umi kenniw ḍfaren. Aqa ihellek i-ten SIDI, ař ass-a,

5 ... d min akidwem igga di řexřa ařami tiwḍem ɣar wemcan-a,

6 ... d min igga ak-d Datan d Abiram, iḥenjiren n Iliyab, mmis n Rubin, mammec tarzem temmurt aqemmum nnes uca tsarḍ i-ten ak-d raǧ nsen d iqiḍan nsen u ak-d marra inni din ibedden, inni ten dd-iḍfaren deg iṣuraf nsen, di řwesṭ n marra Israil.   

7 Aqa tiṭṭawin nwem ẓrint marra timegga timeqqranin n SIDI nni tuɣa igga Netta.”

8 Xenni ḥḍam marra tiweṣṣa nni i d awem umureɣ ass-a, ḥima ad zzaysent tjehdem uca ad tadfem ɣar temmurt i ɣar ɣa teẓwam, maḥend ad tt tᵉṭṭfem d řwart, uca xenni ad tt tᵉṭṭfem d řwart,   

9 u ḥima ad zzugarten wussan nwem x wudem n temmurt nni ijjuǧ SIDI i řejdud nwem ad asen tt-i-dd-iwc u i zzariɛet nsen, ict n temmurt ifeyyḍen s uɣi d tamment.

10 Minzi tammurt nni mani tᵉttraḥed ḥima ad tt tᵉṭṭfed d řwart, war teǧi am temmurt n Miṣra manis dd-teffɣem, mani tzarɛed zzariɛet nnec u tenni tesswed s iḍaren nnec am yict n teḥwict tazizawt.

11 Tammurt i ɣar ɣa teẓwam maḥend ad tt tᵉṭṭfem d řwart, aqa-tt d ict n temmurt n idurar d teysarin, tenni isessen aman n wenẓar zeg ujenna,

12 ict n temmurt i x iḥeṭṭa SIDI, AREBBI nnec, i x ǧant řebda tiṭṭawin n SIDI, AREBBI nnec, zi beddu n useggʷas ař aneggar n useggʷas.

13 Mařa tesřim nican i tweṣṣa inu, tinni d awem umureɣ ass-a, ḥima ad texsem SIDI, AREBBI nwem, uca ad as tsexxarem s marra uř nwem u s marra řeɛmar nwem, xenni ad imsar,

14 aqa Necc ad wceɣ anẓar di temmurt nwem di řweqt nnes, anẓar n zic d uneggar, ḥima ad tessmuned irden nnec d binu nnec n jdid d zzect nnec n ṭṭri

15 uca Necc ad ac wceɣ arbiɛ deg iyyar nnec i řebhayem nnec uca cek ad tecced u ad tejjiwned.”

16 “Ḥḍam war ittwassɣekkʷi wuř nwem uca ad teffɣem zeg webrid, ad tɛebdem i irebbiten nneɣni, ad asen tbendqem.   

17 Iři xenni ad xawem yareɣ weɣḍab n SIDI uca ad iqqen ijenwan maḥend war iccit wenẓar ɛad u war tᵉttic temmurt ɛad ṣṣabet nnes u kenniw ad ttwaredǧem deɣya zi temmurt icnan, tenni i d awem ɣa iwc SIDI.

18 S uya ḥḍam awařen-a inu deg wuřawen nwem u di řeɛmar nwem u ad ten tbeysem am yict n řeɛřamet x ufus nwem, ad iřin d ifiřan n useggem x tiṭṭawin nwem   

19 uca sřemdem ten i iḥenjiren nwem am xasen tessawařem xmi ɣa tiřim di tudrin nwem u xmi ɣa tiřid deg webrid u deg yiḍeṣ nnec u xmi ɣa tiřid tfaqed,   

20 u arim ten x řeḍruf ɣar uɣezdis n tewwart n taddart nnec u x tewwura nnec

21 ḥima ad ktaren wussan nwem d wussan n iḥenjiren nwem x temmurt, tenni min xef ijjuǧ SIDI i řejdud nwem ad asen ten-i-dd-iwc, am wussan n ujenna qqimen ktaren sennej i temmurt.

22 Minzi mařa teḥḍam nican marra tawṣeyyet-a nni d awem umureɣ ass-a maḥend ad tt teggem u maḥend ad texsem SIDI, AREBBI nwem, ad tuyurem deg ibriden nnes marra u ad ɣares dd-třeṣqem,

23 xenni SIDI ad issuffeɣ marra řegnus-a zzat i wudem nwem uca ammu i ɣa twartem tasɣart n řegnus imɣaren d ijehden xawem.

24 Marra amcan nni i ɣa teɛjen třeqqa n uḍar nwem ad yiři nwem. Zi řexřa u zi Lubnan, u zeg iɣzar, iɣzar n Lfuraṭ, ař řebḥar di řɣarb, ad yiři weymir n temmurt nnec.   

25 War izemmar uřa d ijj ad iqqim ibedd zzat i wudem nwem. SIDI, AREBBI nwem, ad igg tiggʷudi d řɛurret zzaywem x marra tammurt nni i x ɣa tɛejnem, am mammec tuɣa akidwem issiweř.”   

26 “Xzar, necc ad ggeɣ ass-a lbaraka d nneɛřet zzat i wudem nwem:

27 ... lbaraka, mařa ad tesřem i tweṣṣa n SIDI, AREBBI nwem, tinni x d awem umureɣ ass-a,

28 ... d nneɛřet, mařa war tesřim i tweṣṣa n SIDI, AREBBI nwem, uca ad teggʷejem x webrid i x d awem umureɣ ass-a, x minni i ɣa teḍfarem irebbiten nneɣni i war tessinem ca.

29 Xmi SIDI, AREBBI nnec, ad cek issidef di temmurt nni i ɣar ɣa traḥed ḥima ad tt tᵉṭṭfed d řwart, xenni ad tegged lbaraka x wedrar n Jirizim d nneɛřet x wedrar n Ɛibal. □    

30 Ma war ǧin idurar nni x ujemmaḍ n L’Urdun, awarni i webrid, manis dd-tneqqar tfuct, di temmurt n ayt n Kenɛan nni izeddɣen di Řewḍa, arendad n Jiljal, zzat i tcejjura n yigg n Mura?

31 Minzi kenniw ad teẓwam L’Urdun ḥima ad din tadfem u ḥima ad tᵉṭṭfem tammurt, tenni i d awem ɣa iwc SIDI, d řwart u kenniw ad tt twartem u ad dayes tzedɣem.

32 Ḥḍam xenni marra tiweṣṣa d lfarayiḍ nni i d awem ssecneɣ ass-a.”

□ 

11:29 ad tegged - s Tɛibranit ‘ad tewcid’.

Amcan iqeddsen

12

1 “D tina d tiweṣṣa d lfarayiḍ nni i ɣa teḥḍam maḥend ad tent teggem di temmurt nni i d ac iwca SIDI, AREBBI n řejdud nnec, ḥima ad tt teksid d řwart, marra ussan nni i ɣa teddarem kenniw x wudem n temmurt.

2 Ad tareddǧem qaɛ marra imucan mani tuɣa sexxaren řegnus i irebbiten nsen, marra imucan nni i ɣa teṭṭfem d řwart: x idurar yuɛřan, x tewririn u sadu kuř tacejjart tazizawt. □    

3 Ad tenḍarem iɛalṭaren nsen, ad tarẓem imayḍuten nsen iqeddsen u tirebbin nsen n cwarti ad tent tesscemḍem s tmessi uca ad thedmem řexyařat ineqcen n irebbiten nsen uca ad temḥam isem nsen zeg wemcan nni.   

4 Minzi ammu war tɛebbdem i SIDI, AREBBI nwem am tteggen nitni,

5 maca ad tarzum x wemcan nni i ɣa yixḍar SIDI, AREBBI nwem, zi jar marra tiqebbař nwem, ḥima ad din igg Isem nnes, wah, ɣar Tzeddiɣt nnes i ɣa tarzum u din i ɣa tawḍem   

6 uca dinni i ɣa tawyem tiɣarṣa nwem n wecmaḍ d tɣarṣa nwem d řeɛcur nwem d tewhibt nni issgeɛɛed ufus nwem d tewhibin nwem s řxaḍar d imenza n ifunasen d tfunasin nwem d imenza n wuǧi nwem,

7 uca dinni i ɣa teccem zzat i wudem n SIDI, AREBBI nwem, ad tfarḥem, kenniw d řaǧ n tudrin nwem, zi marra min igga ufus nwem u zi min di kenniw ibarek SIDI, AREBBI nnec.

8 War tteggem am marra min nᵉttegg neccin da ass-a: kuř aryaz ittegg min d as ittwařa nican di tiṭṭawin nnes.

9 Minzi aqa ɛad řexxu war tudifem ca ɣar arraḥet u ɣar řwart nni d awem iwca SIDI, AREBBI nnec.

10 Xmi ɣa teẓwam L’Urdun uca ad tzedɣem di temmurt nni d awem ɣa iwc SIDI, AREBBI nwem, d řwart, Netta ad awem iwc arraḥet zi marra řɛedyan nwem i d awem dd-innḍen uca ad tzedɣem di řaman.

11 Din i ɣa yiři wemcan nni i ɣa yixḍar SIDI, AREBBI nwem, ḥima ad issezdeɣ din Isem nnes uca dinni i ɣa tawyem marra min x cek umureɣ: tiɣarṣa n wecmaḍ nwem, tiɣarṣa nwem, řeɛcur nwem, tiwhibin n usgeɛɛed n ufus nwem d marra tiwhibin n lwaɛd nni i ɣa tweɛdem i SIDI.   

12 Ad tfarḥem zzat i wudem n SIDI, AREBBI nwem, kenniw d iḥenjiren nwem d tḥenjirin nwem d isemɣan nwem d tiyya nwem d Ulawi nni izeddɣen daxeř i tewwura nwem, minzi war ɣares tasɣart niɣ řwart akidwem.   

13 Ḥḍa war ssbexxara tiɣarṣa nnec n wecmaḍ di min ma amcan nni twařid,

14 maca waha deg wemcan nni i ɣa yixḍar SIDI deg icten zi tqebbař nnec, dinni waha i ɣa tessbexxared tiɣarṣa n wecmaḍ uca dinni i ɣa tegged marra min d ac umureɣ.

Tawṣeyyet x idammen u ḍidd i weɛbed n l’aṣnam n řegnus

15 S marra tzemmared ad tɣarṣed daxeř i tewwura nnec marra min immeẓri wuř nnec uca ad zzayes tecced ɛlaḥsab lbaraka nni d ac ɣa iwc SIDI, AREBBI nnec, daxeř i tewwura nnec. Amexmuj d umezdag zemmaren ad zzayes ccen, axmi ttetten zeg iɣayḍ n wezɣar u zeg udad.

16 Mɣir idammen war ten tᵉttetted. Ad ten tneɣřed x temmurt am waman.   

17 War iɛeddeř ad tecced daxeř i tewwura nnec zi řeɛcur n irden d binu nnec n jdid d zzect nnec n ṭṭri uřa zeg imenza n ifunasen d tfunasin d wuǧi nnec niɣ zi tewhibin n wawař i tewcid niɣ zi tewhibin s řxaḍar niɣ zi tewhibt nni issgeɛɛed ufus nnec.

18 Minzi ad ten tecced zzat i wudem n SIDI, AREBBI nnec, deg wemcan nni ɣa yixḍar SIDI, AREBBI nnec, cek, mmic, yeǧic, ismeɣ nnec, tayya nnec d Ulawi nni izeddɣen daxeř i tewwura nnec uca ad tfarḥed zzat i wudem n SIDI, AREBBI nnec, di marra min ɣar ɣa isswiẓẓed ufus nnec.

19 Ḥḍa, war semmeḥ ɣar uzeǧif nnes Alawi di marra ussan nnec x temmurt nnec.”

20 “Xmi SIDI, AREBBI nnec, ad issiyru aymir n temmurt nnec, am mammec d ac inna, uca ad tinid: ‘Xseɣ ad cceɣ aysum’, minzi immeẓri řeɛmar nnec ad yecc aysum, xenni ad tecced aysum anect n marra min imeẓri řeɛmar nnec. □    

21 Mařa tuɣa cek tiggʷejed x wemcan nni i ɣa yixḍar SIDI, AREBBI nnec, ḥima ad din issemten Isem nnes, xenni tzemmared ad tɣarṣed zeg ifunasen d tfunasin nnec u zeg wuǧi nnec nni d ac iwca SIDI, am mammec cek umureɣ, uca ad zzayes tecced daxeř i tewwura nnec anect n marra min dayes immeẓri řeɛmar nnec.

22 Am mammec ittwacc iɣayḍ n wezɣar d udad, amenni i zzayes ɣa tecced. Amexmuj d umezdag zemmaren ad zzayes ccen.

23 Mɣir war ttᵉtt ɛemmarṣ zeg idammen, minzi idammen d řeɛmar. War ttᵉtt řeɛmar ak-d weysum.

24 War ten tᵉttᵉtted, maca ad ten tneɣřed x temmurt am waman.

25 War ten tᵉttᵉtted, ḥima ad tiřid cek mliḥ d iḥenjiren nnec awarni ac, xmi ɣa tegged min iseggden zzat i tiṭṭawin n SIDI.

26 Ad tawyed mɣir timesřayin nni ɣarek qeddsent d tɣarṣa n lwaɛd nnec uca ad kidsent dd-tased ɣar wemcan i ɣa yixḍar SIDI

27 uca ad tesswejded tiɣarṣa n wecmaḍ, aysum nnes d idammen nnes, x uɛalṭar n SIDI, AREBBI nnec, uca idammen n tɣarṣa ad ttwazeǧɛen x uɛalṭar n SIDI, AREBBI nnec, maca iɛeddeř ad tecced aysum.

28 Ḥḍa, u seř i marra awařen-a nni d ac umureɣ, ḥima ad tiřid mliḥ, cek d iḥenjiren nnec awarni ac i řebda, umi ɣa tegged min icnan d min iseggden di tiṭṭawin n SIDI, AREBBI nnec.”

29 “Xmi ɣa iteḥḥa SIDI, AREBBI nnec, řegnus mani ɣa traḥed ḥima ad ten teksid d řwart uca xenni cek ad ten teksid d řwart uca ad tzedɣed di temmurt nsen,

30 ḥḍa maḥend war tḍeffared awarni asen di řfex d ict, awarni ma ad ttwateḥḥan zzat i wudem nnec, uca ad tarzud x irebbiten nsen, ad tinid: ‘Am mammec sexxaren nitni i irebbiten nsen, ammu i ɣa ggeɣ uřa d necc.’

31 War ttegg amenni i SIDI, AREBBI nnec, minzi marra min iǧan d jjɛifect i SIDI d min icarreh Netta, aqa ggin t nitni i irebbiten nsen. Ɛad sscemḍen iḥenjiren nsen d yessitsen di tmessi i irebbiten nsen.”

□ 

12:2 tacejjart - niɣ ‘addag’ (‘iddagen’).

□ 

12:20 issiyru - niɣ ‘iwesseɛ’.

X inabiyyen issxarriqen u x weɛbed n l’aṣnam

13

1 “Marra awař nni x kenniw weṣṣiɣ, ad t teḥḍam ad zzayes teggem. War ɣares arenni u war zzayes ttekkes.   

2 Mařa ikkar ijj n unabi niɣ ijj n umerji n tirja di řwesṭ nnec uca igga ca n řeɛřamet niɣ s ca n lmuɛjiza ɣarek,

3 uca řeɛřamet nni niɣ lmuɛjiza nni x d ac issiweř temsar uca xenni inna: ‘Ejj ad nuyur awarni i irebbiten nneɣni!’, inni war tessined, uca: ‘Ejj aneɣ ad asen neɛbed!’,

4 xenni war ttesři i wawařen n unabi nni niɣ n umerji n tirja nni, minzi SIDI, AREBBI nwem, ittqeǧab kenniw, ḥima ad issen ma tᵉttexsem SIDI, AREBBI nwem s marra uř nwem u s marra řeɛmar nwem.

5 Ad tuyurem awarni i SIDI, AREBBI nwem, ad zzayes teggʷdem, ad tᵉṭṭfem di tweṣṣa nnes, ad tesřem i tmijja nnes, ad as tsexxarem u ad dayes třeṣqem.   

6 Ittxeṣṣa ad ittwaneɣ unabi nni niɣ umerji nni n tirja, minzi issiweř x řaggʷajet x webrid n SIDI, AREBBI nwem - wenni kenniw issuffɣen zi temmurt n Miṣra, d wenni cek ifdin zi taddart n tesmuɣi - maḥend ad cek issuffeɣ zeg webrid nni x yumur SIDI, AREBBI nnec, ad dayes tuyured. Ittxeṣṣa ad tekksed řɣar zi řwesṭ nnec. □    

7 Mařa umac, mmis n yemmac, niɣ mmic niɣ yeǧic niɣ tamɣart n wuř nnec niɣ ameddukkeř nnec nni i iǧan am řeɛmar nnec, ad cek iɣar s tnuffra ad yini: ‘Ejj aneɣ ad nuyur ad nsexxar i irebbiten nneɣni!’ inni war tessined ca cek uřa d řejdud nnec,   

8 inni iǧan zeg irebbiten n řegnus i d ac-dd innḍen, inni yudsen niɣ inni xak iggʷejen zi ṭṭarf n temmurt ař ṭṭarf nneɣni,

9 xenni war xas ttegg ca, war ɣares ttesři ca. War t areḥḥem ca, war d ac izziǧiz ca niɣ ad t teffared,

10 maca ittxeṣṣa ad t tenɣed nican. Afus nnec ad xas yiři d amezwaru, maḥend ad t tenɣed u xenni ad xas yiři ufus n řgens marra.   

11 Ad t tḥejjarem s yeẓra ař ɣa immet, minzi tuɣa yarezzu ad cek issiggʷej x SIDI, AREBBI nnec, wenni i cek dd-issuffɣen zi temmurt n Miṣra, zi taddart n tesmuɣi.

12 Marra Israil ad sřen uca ad ggʷeden, ařami war dd-dikkʷiřen ad ggen řɣar-a di řwesṭ nnec.”   

13 “Mařa tesřid aqa qqaren deg icten zi tneddam nni i d awem ɣa iwc SIDI ḥima ad daysent tzedɣed:

14 ‘Aqa ffɣen-dd zi řwesṭ nwem yeryazen, ayt i war isekkwin, uca ssɣekkwan imezdaɣ n tendint nsen, qqaren: Ejj ad nraḥ ad neɛbed irebbiten nneɣni, inni war tessinem!’,

15 xenni ad tarzud u ad tesseqsid mliḥ, u xzar, mařa tufid tamesřact nni tbedd x tidett, aqa jjɛifect nni tᵉttwagg di řwesṭ nnec,

16 řexdenni ad tegged ict n tecti i imezdaɣ n tendint s řeqḍeɛ n ssif. Ad tt tḥarrmed i uteḥḥi s marra min dayes, uřa d řebhayem nnes, s řeqḍeɛ n ssif.

17 Ad tessmuned marra takeccaḍt nnes ɣar řwesṭ n wazzay nnes, ad tessecmeḍ tandint s tmessi ak-d marra takeccaḍt i dayes, i SIDI, AREBBI nnec, uca ad tedweř tendint d ict n řxarbet i řebda, ɛemmarṣ ad tᵉttwabna ɛawed.

18 War ttejji min ittwaḥarrmen i uteḥḥi ad iqqim iřeṣṣeq jar ifassen nnec, ḥima SIDI ad xak issiggʷej řḥaduq n weɣḍab nnes uca ad ac iwc arreḥmet, ad cek yarḥem ad cek yarni, am mammec ijjuǧ i řejdud nnec,

19 xmi ɣa tesřed ɣar tmijja n SIDI, AREBBI nnec, ḥima ad teḥḍid marra tiweṣṣa nnes, tinni i x d ac weṣṣiɣ ass-a, u ḥima ad tegged min iseggden di tiṭṭawin n SIDI, AREBBI nnec.”

□ 

13:6 ifdin - xzar Izhd. 78:35.

14

1 “Kenniw d iḥenjiren n SIDI, AREBBI nwem. War xebbcem ca x arrimet nwem, war tqeccarem ca jar tiṭṭawin nwem di ssibbet n ijj n umettin.   

2 Minzi aqa cek d ijj n řgens iqeddes ɣar SIDI, AREBBI nnec, uca SIDI ifarz cek ḥima ad as tiřid d řgens iɣřan zi marra řegnus i iǧan x temmurt.   

X macca d wagřa

3 War ttett zi kuřci min iǧan d jjɛifect.

4 Aqa d ina d imuddaren i iɛeddeř ad ten teccem: afunas, ijjen zeg iḥuřiyyen, ijjen zeg iɣayḍen,   

5 udad, iɣayḍ n wezɣar, izerzer, iɣayḍ ak-d waccawen imeqqranen, amellal, afunas n řexřa d iɣayḍ n idurar. □  

6 Iɛeddeř ad teccem marra řmař i ɣar iǧa třeqqa n tecḍect immsebḍan, tacḍect immsebḍan x tnayen, u sennej i man aya ttarran ifeẓ jar řmař.

7 Maca zeg inni ittarran ifeẓ d yinni i ɣar teǧa tecḍect immsebḍan qaɛ x tnayen, war iɛeddeř ad teccem ina: ařɣem, d uyarziz d ukawka n teṣḍart minzi tteffẓen, maca war ɣarsen bu tecḍect immsebḍan, u xenni ad ɣarwem iřin xemjen.

8 Ammu uřa d iřef, waxxa ɣares tacḍect immsebḍan, war ittarri ifeẓ, s uyenni ad ɣarwem yiři ixmej. War ttᵉttem ca zeg weysum nnes, war ttḥadam ca řxecbat nsen.

9 Iɛeddeř ad teccem ina zi marra min iǧan deg waman: marra wi ɣar iǧa wafriwen d teqcurt iɛeddeř ad ten teccem.

10 Maca marra min war ɣar ǧin wafriwen niɣ taqcurt, war iɛeddeř ad ten teccem, ad ɣarwem iřin xemjen.

11 Marra ijḍaḍ izdigen iɛeddeř ad ten teccem,

12 maca war iɛeddeř ad zzaysen teccem ina: agider, isɣi, agider n řebḥar,

13 bu-řxeẓrat d amesɣuy amuqḍiɛ n tiṭṭawin d bu-umeṭṭaw s tazřa ak-d marra markat nnes,   

14 marra markat n ubaɣeř,

15 yeǧis n buheyyaf, aɛennaf, ajḍiḍ n řebḥar, řbaz ak-d markat nnes,   

16 aḥemmař n řkas, bu-usuḍi n řmewt, bu-yuntaḥ,

17 bu-uɛuqqi, bu-uḥawař, bu-tcararrut,

18 abellarj, bu-usuḍi iɛeffnen ak-d markat nnes, dundun d řweḍwaḍ.

19 Marra min ɣar iǧa wafriwen nni ittbuɛen ad ɣarwem yiři ixmej. War iɛeddeř ad ttwaccen.

20 Marra ijḍaḍ izdigen iɛeddeř ad ten teccem.

21 War iɛeddeř ad teccem uřa zeg ict n řxecbet. Ad tt tewced i ubarrani nni iǧan daxeř i tewwura nnec, ḥima ad zzayes yecc, niɣ ad tt tezzenzed i ubarrani, minzi cek d ijj n řgens d amqeddas i SIDI, AREBBI nnec.”

“War snenni iɣayḍ d ameẓyan deg uɣi n yemmas.”   

22 Ad tɛeccared nican marra řɣiǧet n zzariɛet nni ittejju iyyar nnec zeg useggʷas ɣar useggʷas nneɣni.

23 Ad tecced řeɛcur n irden nnec, n binu nnec n jdid, n zzect nnec n ṭṭri, uřa n imenza n řebhayem nnec u n wuǧi nnec zzat i wudem n SIDI, AREBBI nnec, deg wemcan i ɣa yixḍar Netta maḥend ad din izemmem Isem nnes, ḥima ad třemded ad teggʷeded SIDI, AREBBI nnec kuř ass.   

24 Mařa abrid izzuggart xak aṭṭas, ař ɣa tafed war tzemmared ad tawyed řeɛcur din, minzi amcan nni yixḍar SIDI, AREBBI nnec, ḥima ad din izemm Isem nnes, iǧan iggʷej xak aṭṭas, uca mařa xenni SIDI, AREBBI nnec ibarek i cek,

25 qřeb i-ten xenni d tmenyat n nnuqart uca uyur s tkemmust n tmenyat deg ufus nnec ɣar wemcan nni i ɣa yixḍar SIDI, AREBBI nnec, □  

26 ad tṣarfed tmenyat nni x marra min di immeẓri wuř nnec, x ifunasen d tfunasin, x wuǧi, x binu, x ccrab niɣ x min ma ixs wuř nnec uca ad tecced din zzat i wudem n SIDI, AREBBI, ad tfarḥed, cek d řaǧ n taddart nnec.”   

27 “War semmeḥ ca di Alawi nni izeddɣen ɣar daxeř i tewwura nnec, minzi war ɣares bu tasɣart niɣ řwart akidek.   

28 Ɣar uneggar n třata n iseggʷusa ad tessuffɣed marra řeɛcur n řɣiǧet deg useggʷas nni uca ad ten txezned jar daxeř n tewwura nnec.

29 Xenni Alawi ad dd-yas, minzi war ɣares teǧi tesɣart niɣ řwart akidek, uřa d abarrani d uyujiř d tajjač nni iǧan ɣar daxeř i tewwura nnec uca ad ccen, ad jjiwnen, ḥima xenni SIDI, AREBBI nnec, ad ac ibarek di marra řxedmet i ɣa tegged s ufus nnec.”

□ 

14:5 iɣayḍ n wezɣar - niɣ ‘azenkud’. amellal - niɣ ‘amrur’ niɣ ‘acamul’.

□ 

14:25 takemmust - niɣ ‘tacemmust’.

15

1 “Ɣar uneggar n sebɛa n iseggʷusa ad yiři ijj n wesmaḥ n imerwusa.   

2 Ta d tamesřact n ufekki zeg imerwusa: kuř bab n umarwas, wenni yareḍřen zeg ufus nnes i jjar nnes, ad as isemḥ i umarwas. War ittettar ca amarwas zeg jjar nnes uřa zeg umas, minzi ittwabarreḥ s ufekki n imerwusa i SIDI.

3 Iɛeddeř ad třaɣid abarrani x umarwas, maca min iǧan nnec ɣar umac, d man aya ad dayes ismeḥ ufus nnec.

4 Aqa war ittxeṣṣi ca ad ɣarek yiři uřa d ijj n umezřuḍ, minzi SIDI ad cek ibarek aṭṭas di temmurt nni i d ac ɣa iwc, SIDI, AREBBI nnec, d tasɣart i ɣa twarted,

5 mařa xenni tesřid s teynit ɣar tmijja n SIDI, AREBBI nnec, ḥima ad teḥḍid uca ad tegged marra tiweṣṣa-ya, tinni x d ac weṣṣiɣ ass-a.

6 Minzi SIDI, AREBBI nnec, ad ac ibarek am mammec tuɣa d ac inna, uca aṭṭas n řegnus ad xak arḍřen s weḍman, maca cek war tareṭṭřed walu s weḍman x uřa d yijjen zzaysen. Cek ad tḥekmed x waṭṭas n řegnus, maca nitni war xak ḥekkmen ca.”

7 “Xmi din ɣarek ɣa yiři ijj n umezřuḍ, ijj zeg aytmac, ɣar daxeř i yict zi tewwura n temmurt nnec nni i d ac ɣa yewc SIDI, AREBBI nnec, xenni war sseqsaḥ ca uř nnec u war ttzeyyar ca afus nnec x umac nni izeřḍen,

8 maca ad as tarzmed afus nnec s wecrim u ad as tareḍřed s weḍman, ɛlaḥsab min iḥwaj deg uzeyyar nnes.

9 Ḥḍa, war ittiři deg wuř nnec uřa d ijj n uxarriṣ baṭeř, teqqared deg yixef nnec: ‘Aqa yudes-dd useggʷas wiss sebɛa, aseggʷas n ufekki n imerwusa!’, uca xenni ad texzared s tiṭṭawin ixeyyqen x umac nni i di iǧa zzeřḍ uca war d as tᵉtticed walu u netta ad zzayek icetca ɣar SIDI uca ad xak yiři ddenb.

10 Ittxeṣṣa ad as tewced deɣya, war ittiři uxeyyeq deg wuř nnec xmi i d as ɣa tewced, minzi x uya ad ac ibarek SIDI, AREBBI nnec, di marra řxedmet nnec u di marra mani ɣa yaweḍ ufus nnec.   

11 Minzi ameẓřuḍ war ittwameḥḥi zi temmurt. X uya necc umureɣ cek, qqareɣ: Arzem afus nnec ař ṭṭarf i umac, i wenni ittwaḥṣaren u i umezřuḍ nni iǧan di temmurt nnec.”   

12 “Mařa umac, ijj n Uɛibrani niɣ ict n Tɛibranect, ittwazzenz ɣarek, xenni ad ac ixdem setta n iseggʷusa, maca deg useggʷas wiss sebɛa ad as tsarrḥed ad as tarxud zi ɣarek s třelli.   

13 Xmi i d as ɣa tsarrḥed, xenni war t ttejji ad iraḥ s ifassen xwan.

14 Axmi d as ɣa tegged tiseddect ammu i d as ɣa tegged ict n tewhibt zeg wuǧi u zeg unedrar u zi tsirt n uḍiř. S min d ac ibarek SIDI, AREBBI nnec, ad as tewced i netta.

15 Ad tidared belli tuɣa cek d ismeɣ di temmurt n Miṣra uca SIDI, AREBBI nnec, aqa ifdi xak. X uya, necc umureɣ cek tiweṣṣa-ya ass-a. □    

16 Mařa netta inna ac: ‘War xak ttaggʷjeɣ!’, minzi ittexs i cek d řaǧ n taddart nnec, minzi aqa netta mliḥ ɣarek,

17 xenni ad teksid ijj n usiyni uca ad tessnuqqeb amezzuɣ nnes uřa d tewwart uca ammu i ɣa yiři d ismeɣ nnec i řebda u ammu i ɣa tegged ɛawed s tayya nnec.   

18 War dd-ittbin iqseḥ di tiṭṭawin nnec, xmi t ɣa tessekked di třelli, minzi tuɣa isexxar i cek setta n iseggʷusa, yarebbeḥ i cek řexřaṣ n ijj n ucewwař tnayen n tseqqar. Ammu i cek ɣa ibarek SIDI, AREBBI nnec, di marra min ɣa tegged.”

19 “Ad tessqeddsed i SIDI, AREBBI nnec, marra imenza iwetman nni dd-ittwaxeřqen jar ifunasen d tfunasin nnec d wuǧi nnec. War iɛeddeř ad tessxedmed amenzu n ifunasen nnec uca amenzu n wuǧi nnec war t tteǧas.   

20 Aseggʷas awarni i useggʷas ad ten tecced, cek d řaǧ n taddart nnec, zzat i wudem n SIDI, AREBBI nnec, deg wemcan i ɣa yixḍar SIDI.

21 Maca mařa tuɣa dayes řɛib, tuɣa-t d aqidar niɣ d adarɣař niɣ min ma řɛib aɛeffan i ɣares iǧan, war d as ɣarreṣ ca i SIDI, AREBBI nnec.  

22 Daxeř i tewwura nnec ad zzayes tecced, am umexmuj am umezdag, am mammec i ɣa tecced zeg iɣayḍ n wezɣar u zeg udad.

23 Mɣir idammen nnes, war ten ttᵉtt ca, ad ten tfarrɣed x temmurt am waman.”   

□ 

15:15 ifdi - xzar Izhd. 78:35.

Řeɛyudat

16

1 “Ḥḍa ayur n Abib, ad tesswejded Taɣarṣt n Useɛdu i SIDI, AREBBI nnec, minzi deg uyur n Abib issuffeɣ i cek-dd SIDI, AREBBI nnec, zi temmurt n Miṣra s ǧiřet.   

2 Ad tɣarṣed i Taɣarṣt n Useɛdu i SIDI, AREBBI nnec, uǧi d ifunasen d tfunasin deg wemcan nni i ɣa yixḍar SIDI, maḥend ad din issezdeɣ Isem nnes.

3 War kis ttᵉtt ca s wentun. Sebɛa n wussan ad kis tecced aɣrum břa antun, aɣrum n tamara, minzi deɣya teffɣed zi temmurt n Miṣra, ḥima ad tɛeqřed x wass i dd-tteffɣed zi Miṣra marra ussan n tudart nnec.   

4 War kik ittemẓar wentun di marra jjihet nnec sebɛa n wussan uca zeg weysum nni i tɣarṣed ɣar uɛecci n wass amezwaru, war ittnusi ca ař tiwecca nnes.   

5 War iḥeǧeř ad tɣarṣed i Tɣarṣṭ n Useɛdu ɣar daxeř i yict n tewwura n tneddam i d ac ɣa yewc SIDI, AREBBI nnec,

6 maca deg wemcan nni i ɣa yixḍar SIDI, AREBBI nnec, ḥima ad din issizdeɣ Isem nnes, din i ittxeṣṣa ad tɣarṣed i Tɣarṣt n Useɛdu ɣar uɛecci xmi ɣa teɣři tfuct di tsaɛɛet nni di teffɣed zi Miṣra.

7 Uca ad tt tessengʷed ad tt tecced deg wemcan nni i ɣa yixḍar SIDI, AREBBI nnec. Ɣar ṣṣbeḥ awarni as ad tɛeqbed uca ad traḥed ɣar iqiḍan nnec.

8 Setta n wussan ad tecced aɣrum břa antun uca deg wass wiss sebɛa ad yiři ijj n umuni ifarzen i SIDI, AREBBI nnec. Xenni war iḥeǧeř ad tegged uřa d ict n řxedmet i ittxeṣṣa ad tᵉttwagg.”

9 “Ad tḥesbed sebɛa n ssimanat i yixef nnec. Zeg wami i ɣa tebdid ad tegged amjar deg imendi ibedden, ad tebdid ad tḥesbed sebɛa n simanat.   

10 Xas uca ad tegged Řɛid n Ssimanat i SIDI, AREBBI nnec. Ad tewced ict n ṣṣedqet s řxaḍar zeg ufus nnec am mammec cek ibarek SIDI, AREBBI nnec.

11 Ad tfarḥed zzat i wudem n SIDI, AREBBI nnec, cek, mmic, yeǧic, ismeɣ nnec, tayya nnec, Alawi nni ittɣiman daxeř i tewwura nnec, abarrani, ayujiř d tajjač nni iǧan di řwesṭ nnec, deg wemcan nni i ɣa yixḍar SIDI, AREBBI nnec, ḥima ad din issezdeɣ Isem nnes.

12 Ad tɛeqřed belli tuɣa cek d ismeɣ di Miṣra uca ittxeṣṣa ad teḥḍid tiweṣṣa-ya u ad ten tegged.”

13 “Ad tɛeyyded Řɛid n Iɛuccuten sebɛa n wussan, xmi tkemmřed asmuni n ṣṣabet n unedrar nnec d uẓemmi n tsirt nnec n uḍiř.   

14 Uca ad tfarḥed di Řɛid nnec, cek, mmic, yeǧic, ismeɣ nnec, tayya nnec, Alawi, abarrani, ayujiř d tajjač nni ittɣiman daxeř i tewwura nnec.

15 Sebɛa n wussan ad tɛeyyded i SIDI, AREBBI nnec, deg wemcan nni i ɣa yixḍar SIDI, minzi SIDI, AREBBI nnec, ad cek ibarek di marra řɣiǧet nnec u di marra řxedmet n ifassen nnec uca ad tfarḥed s tidett!”

16 “Třata n twařawin deg useggʷas ad dd-banen marra iwetman nnec zzat i wudem n SIDI, AREBBI nnec, deg wemcan nni i ɣa yixḍar Netta: di Řɛid n Weɣrum břa Antun, di Řɛid n Ssimanat, di Řɛid n Iɛuccuten. War dd-ittbin uřa d ijj s ifassen xwan zzat i wudem n SIDI.   

17 Kuř aryaz ad iwc am mammec d as immewcen deg ufus nnes, anect n lbaraka i d ac iwca SIDI, AREBBI nnec.

X řeḥkamet

18 Ad tfarned řquḍat d imeḥḍayen ɣar daxeř i tewwura nni d ac ɣa iwc SIDI, AREBBI nnec, jar marra tiqebbař nnec. Nitni ad ḥekmen jar řgens s ict n řeḥkamet iseggden.

19 War tteffeɣ ca x webrid n tidett, war ttegg s wudmawen xmi ɣa tḥekmed. War ttᵉṭṭef ca arrecwet, minzi arrecwet tessdarɣař tiṭṭawin n yinni iḥekkmen u tessfarraɣ awařen n yinni iqqaren tidett.   

20 Tasegda uca ɛawed tasegda ad teḍfared, ḥima ad teddared uca ad twarted tammurt nni i d ac ɣa iwc SIDI, AREBBI nnec.

Aɛřam ɣar řgens x weɛbed n l’aṣnam

21 War ttegg ca tarebbit n cwarti zi ca n tcejjart zzat i uɛalṭar n SIDI, AREBBI nnec, wenni ɣa tegged. □  

22 War ssgeɛɛad ameyḍa iqeddsen i yixef nnec, minzi d man aya icarreh SIDI, AREBBI nnec.”

□ 

16:21 tacejjart - niɣ ‘addag’ (‘iddagen’).

17

1 “War ɣarreṣ ca i ufunas niɣ i yijjen zeg wuǧi i di iǧa ca n řɛib, niɣ ca n řmař iɛeffnen, i SIDI, AREBBI nnec, minzi man aya d jjɛifect i SIDI, AREBBI nnec.   

2 Umi yufa di řwesṭ nnec, ɣar daxeř i tewwura nnec, tinni d ac iwca SIDI, AREBBI nnec, ca n weryaz niɣ ca n temɣart i iggin min iǧan d řɣar di tiṭṭawin n SIDI, AREBBI nnec, uca ammu i ɣa iɛeddu x Řɛahd nnes,   

3 uca ad yuyur, ad iɛbed i irebbiten nneɣni uca ad asen ibendeq, i tfuct niɣ i yuyur niɣ i marra itran n ujenna, min war xef umureɣ necc,

4 uca yiweḍ i cek-dd řexbar uca tesřid tt, xenni ittxeṣṣa ad tt tarzud mliḥ, u xzar, mařa d tidett uca tban belli tᵉttwagg di Israil jjɛifect tanita,

5 xenni ad tessuffɣed aryaz nni niɣ tamɣart nni i iggin řɣar-a ɣar tewwura nnec, aryaz nni niɣ tamɣart nni, uca ad ten tḥejjared s iẓra ař ɣa mmten.”

6 “X wawař zeg uqemmum n tnayen niɣ třata n řechud ad ittwaneɣ wenni ittwaḥkem s řmewt. X wawař zeg uqemmum n ijj n ucehhad war iḥeǧeř ad ittwaneɣ.   

7 Afus n řechud ad xas wḍan d amezwaru maḥend ad t nɣen uca awarni as ad xas wḍan ifassen n marra řgens. Ammu i ɣa tekksed řɣar zi řwesṭ nnec.”  

8 “Xmi xak ɣa teqseḥ ca n tmesřact di lḥukm jar usizzeř n idammen d usizzeř n idammen nneɣni, jar ddeɛwet d ddeɛwet, jar ticti d tecti, niɣ di lḥukm deg imcubbac ɣar daxeř i tewwura nnec, xenni ad tekkared, ad tgeɛɛded ɣar wemcan nni ɣa yixḍar SIDI, AREBBI nnec.  

9 Uca ad dd-tawḍed ɣar ikehhanen, ɣar Ilawiyyen, uca xenni ɣar řqaḍi nni din iǧan deg wussan nni, uca ad tesseqsid u nitni ad cek xebbaren x řeḥkam.

10 Ad tegged am tenfuč nni i cek ɣa xebbaren deg wemcan nni i ɣa yixḍar SIDI uca ad teḥḍid marra min d ac ɣa sseɛdun.

11 Ad tegged ɛlaḥsab awař n Ccariɛa nni d ac ɣa seccnen u ɛlaḥsab řeḥkam nni d ac ɣa inin. War ttḥeyyid x wawař i d ac ɣa inin ɣar yefus uřa ɣar uzeřmaḍ.

12 Aryaz nni itteggen s tuffet u war ittesři ɣar ukehhan nni i din ibedden, ḥima ad din isexxar SIDI, AREBBI nnec, niɣ war ittesři ɣar řqaḍi, aqa aryaz nni ad immet. Ittxeṣṣa ad tekksed řɣar zi Israil.

13 Marra řgens ittxeṣṣa asen ad sřen u ad ggʷeden u war ttuffen ɛad.”

X ujeǧid

14 “Xmi ɣa tadfed ɣar temmurt nni i d ac ɣa iwc SIDI, AREBBI nnec uca ad tt tᵉṭṭfed d řwart uca ad dayes tzedɣed u xenni ad tinid: ‘Ad xafi ggeɣ ijj n ujeǧid am marra řegnus i d ayi dd-innḍen!’,

15 xenni ad xak tegged d ajeǧid wenni i ɣa yixḍar SIDI, AREBBI nnec. Zi řwesṭ n aytmac ad tegged d ijj n ujeǧid xak, war xak ttegg ca abarrani i war iǧin ca d umac.

16 Maca war iḥeǧeř ad yarni iysan i ixef nnes u war ittarri ca řgens ɣar Miṣra maḥend ad yarni iysan, minzi SIDI inna awem: Zi ssa d tsawent war dd-tɛiqqibem ɛemmarṣ x webrid-a!

17 War ikessi ca i ixef nnes aṭṭas n temɣarin, ḥima war ittɣarri wuř nnes. War yarenni ca i yixef nnes nnuqart niɣ ureɣ s waṭṭas.

18 Xmi ɣa iqqim x řɛarc n tgeldit nnes, xenni ad yari i yixef nnes ict n uɛawed n tira n Ccariɛa-ya deg ijj n wedlis ittwannḍen zzat i wudem n ikehhanen, Ilawiyyen.

19 Ad ɣares yiři uɛawed n tira-ya, ad dayes iɣar marra ussan n tudart nnes, ḥima ad iřmed ad iggʷed SIDI, AREBBI nnes, ad iḥḍa marra awařen n Ccariɛa-ya d tweṣṣa-ya uca ad zzaysent igg,

20 ḥima war issiřiy uř nnes x yaytmas niɣ ad iḥeyyed x webrid n tewṣeyyet, war iǧi ɣar yefus uřa ɣar uzeřmaḍ, maḥend ad izzugart ussan n tgelda nnes, netta d warraw nnes, di řwesṭ n Israil.”

Řmunet n ikehhanen d Ilawiyyen

18

1 “War tᵉttiři tesɣart niɣ řwart ak-d Israil i ikehhanen, Ilawiyyen, i marra taqbič n Lawi. Ad ccen tiɣarṣa n wecmaḍ n SIDI u zi teṣɣart nnes.   

2 War ɣares ittiři d řwart di řwesṭ n aytmas. SIDI d řwart nnes, am mammec d as inna.   

3 Man aya ad yiři d tasɣart n řḥeqq n ikehhanen qibač i řgens, qibač i yinni iṣeddqen ict n tɣarṣt, ma d afunas niɣ ijjen zeg wuǧi: ad wcen i ukehhan tameṣṣaḍt n zzat, tnayen n iɣesmiren d tekrict.

4 Asuffuɣ amezwaru n ṣṣabet n irden nnec u zi binu n jdid nnec u zi zzect nnec n ṭṭri u tamezwarut n waǧas zi taḍuft n wuǧi nnec, ad as tewced.

5 Minzi yixḍar i-t SIDI, AREBBI nnec zi jar marra tiqebbař nnec, ḥima ad ikkar, ad isexxar di ṭṭweɛ n Yisem n SIDI, netta d arraw nnes, marra ussan.

6 Xmi dd ɣa yas Ulawi zeg ijjen zi tewwura nnec zi marra Israil, mani izeddeɣ am ubarrani, uca yusa-dd s marra řxaḍar nnes ɣar wemcan i ɣa yixḍar SIDI

7 uca ad isexxar dinni deg Yisem n SIDI, AREBBI nnes, am marra aytmas, Ilawiyyen, inni din ibedden zzat i wudem n SIDI,

8 xenni ad ccen nitni tasɣart anect n wayawya, barra i ttaman n min immenzen zeg min iǧan nnes ɛlaḥṣab jjadira nnes n taddart n řejdud.”

Aɛřam ɣar řgens x tgezzant

9 “Xmi ɣa tadfed ɣar temmurt nni i d ac ɣa yewc SIDI, AREBBI nnec, war sseřmad ca i yixef nnec ad tegged am jjɛayef n řegnus-a.

10 War ittwiffi ḥed jar awem wenni i ɣa isseɛdun mmis niɣ yeǧis x tmessi niɣ wenni iǧan d aɛezzem, niɣ abezgaw, niɣ amegzu, niɣ aseḥḥar,   

11 niɣ wenni itteggen tira, niɣ wenni issawařan ak-d imettan niɣ wenni ittgezzan uřa d wenni yarezzun ccwar zeg imettan.

12 Minzi marra wenni itteggen timesřayin-a, aqa-t d jjɛifect ɣar SIDI u zi ssibbet n jjɛayef-a ad zzaysen ikkes SIDI, AREBBI nnec, řwart nsen zzat i wudem nnec.

13 Maca cek ad tiřid d addud zzat i SIDI, AREBBI nnec.

14 Minzi řegnus nni i ɣa twarted s uɣiř, ad sřen i ibezgawen d iɛezzamen, maca cek, war d ac isemmeḥ SIDI, AREBBI nnec, ad tegged aya.”

X unabi

15 “Ad ac igg SIDI, AREBBI nnec, ijj n unabi zi řwesṭ nnec, zeg aytmac, am necc, i netta umi ɣa tesřem,   

16 minzi d man aya am mammec marra min tᵉttared zi SIDI, AREBBI nnec, di Ḥurib deg wass n wegraw n řgens, umi tennid: ‘War dd-ddikkwiřeɣ necc ad sřeɣ i tmijja n SIDI, AREBBI inu, uca war ẓarreɣ necc ɛad timessi-ya imɣaren, ḥima war ttmettiɣ.’   

17 Xenni inna ayi SIDI: ‘Aqa ggin mliḥ umi kik ssiwřen marra aya.’

18 Ad asen dd-ssekkeɣ ijj n unabi zi řwesṭ n aytmatsen, am cek, uca necc ad ggeɣ awařen inu deg uqemmum nnes uca netta ad awem issiweř x marra min xef d as weṣṣiɣ.   

19 Uca ad imsar, ad ttareɣ řeḥsab zeg weryaz nni war isřin i wawařen inu i ɣa issiweř s Yisem inu.

20 Maca anabi nni i ɣa yuffen ḥima ad issiweř ijj n wawař s Yisem inu, wenni necc war umureɣ ca ad zzayes issiweř, d wenni i ɣa issiwřen s yisem n irebbiten nneɣni, aqa anabi nni ad immet.   

21 Mařa teqqared deg wuř nnec: ‘Mammec ɣa negg ad nessen aqa SIDI war issiweř awař nni?’,

22 xenni ittxeṣṣa ad tessnem, xmi anabi nni tuɣa issawař s Yisem n SIDI uca xenni awař nnes war imsar u war dd-iffiɣ, aqa awař nni war d as ittwanna zi ɣar SIDI. Anabi nni issawař s uɛeffar. War zzayes tteggʷed ca.”

Třata n tneddam n tarewřa

19

1 “Xmi SIDI, AREBBI nnec, ɣa iteḥḥa řegnus i zzaysen d ac ɣa iwc, SIDI, AREBBI nnec, tammurt uca xenni ad teksid řwart nsen uca ad tzedɣed di tneddam nsen u di tudrin nsen,

2 xenni ittxeṣṣa cek ad tḥuzed i yixef nnec třata n tneddam di řwesṭ n temmurt i d ac ɣa iwc SIDI, AREBBI nnec, maḥend ad tt teksid d řwart.   

3 Ad tɛedřed ijj n webrid uca tammurt, tenni d ac ɣa iwc SIDI, AREBBI nnec, d řwart, ad tt tebḍid x třata n tseqqar. Man aya ḥima kuř aqettař izemmar ad din yarweř.

4 D wa d amtawi i zi iɛeddeř i uqettař maḥend ad din yarweř, ḥima ad iqqim iddar: mařa inɣa jjar nnes břa ma ad as igg řeḥsab, u tuɣa war t icarreh ca iḍennaḍ d fariḍennaḍ.”   

5 “Wenni iruḥen ak-d jjar nnes ɣar wezɣar ḥima ad iqess ticejjura uca isswiẓẓeḍ afus nnes s ccaqur ḥima ad iḥarwec tacejjart uca xenni iffeɣ as wuzzař n ccaqur uca iřqef jjar nnes uca wanita immut, aqa wanita izemmar ad yarweř ɣar icten zi n tneddam-a maḥend ad iqqim iddar. □  

6 Ammu war izemmar uneqqam n idammen, xmi ɣa iɣeřɣeř wuř nnes, ad iḍfar aqettař uca ad xas iḥart, mařa abrid d azirar uca ad t ineɣ am war xas iǧi řeḥkam s řmewt, minzi tuɣa war t icarreh, war iǧi iḍennaḍ uřa d fariḍennaḍ.

7 X uya necc umureɣ cek, qqareɣ: ‘Ḥuz třata n tneddam i yixef nnec.’

8 Uca mařa SIDI, AREBBI nnec ad iwesseɛ tammurt nnec, am mammec ijjuǧ i řejdud nnec, u ad ac iwc marra tammurt i x inna ad tt iwc i ibabaten nnec,   

9 - mařa ad teḥḍid marra tawṣeyyet-a maḥend ad tt tegged am mammec d ac umureɣ ass-a ḥima ad texsed SIDI, AREBBI nnec, uca ad tuyured deg ibriden nnes i řebda - xenni ad tarnid ɛad třata n tneddam ɣar třata-ya,   

10 ḥima war ttwassizřen idammen imezdagen di řwesṭ n temmurt nnec, tenni i d ac ɣa iwc SIDI, AREBBI, d řwart uca ad xak yiři ddenb.

11 Maca mařa ca n weryaz icarh jjar nnes uca iqabeř i-t uca ikkar ɣares u xenni igga as ict n tecti uca immut, xenni yarweř ɣar icten zi tneddam nni,   

12 xenni ad ssekken imɣaren n tendint nnes, ad t ksin t zeg wemcan nni, ad t ggen deg ifassen n uneqqam n idammen uca ad immet.

13 War d ac izziǧiz, maca ad temḥid zi Israil idammen n wenni war iggin ddenb ḥima ad tiřid mliḥ.”

14 “War smuṭṭiy aymir n jjar nnec, wenni neyycen řejyuř n qbeř di tesɣart nnec, tenni i ɣa twarted di temmurt i d ac ɣa iwc SIDI, AREBBI nnec, ḥima ad tt tᵉṭṭfed.   

X řechud di řmeḥkama

15 Ijj n ucehhad waha war izemmar ad ikkar d acehhad x ca n weryaz di ssibbet n ca n řmuɛṣiyyet niɣ di ca n ddenb nni izemmar ad ittwagg. X wawař zeg uqemmum n tnayen niɣ x wawař zeg uqemmum n ṭrata n řechud ad tᵉttwaḍmen tmesřact.   

16 Xmi ɣa ikkar ijj n ucehhad aqṭaṭɛiy x ca n weryaz ḥima ad zzayes icetca x ca n ddenb,

17 xenni ad bedden tnayen n yeryazen, inni ittemmcubbucen zzat i wudem n SIDI, zzat i wudem n ikehhanen d řquḍat nni i din ɣa yiřin deg wussan nni.

18 Uca řquḍat ad arzun mlih di tmesřact, u aqa, mařa acehhad d ijj n ucehhad issxarriqen, ad iched s řbaṭeř x umas,

19 xenni ad zzayes teggem am mammec tuɣa ittxarreṣ ad igg netta ak-d umas. Ammu i ɣa tekksed řɣar zi řwesṭ nnec,   

20 ḥima inni iqqimen ad sřen, ad ggʷeden, war ddikkʷiren ad ggen řḥajjet taɛeffant di řwesṭ nnec.

21 War d ac izziǧiz: řeɛmar s řeɛmar, tiṭṭ s tiṭṭ, tiɣmest s teɣmest, afus s ufus, aḍar s uḍar.”   

□ 

19:5 azɣar - niɣ ‘řɣabet’ niɣ ‘tazgant’.

Izerfan i garra

20

1 “Mařa teffɣed ɣar umenɣi ak-d řɛedyan nnec uca teẓrid iysan d ikarruten, ijj n řgens ktar zzayek, war zzaysen tteggʷed ca, s minzi SIDI, AREBBI nnec, wenni cek dd-issuffɣen zi temmurt n Miṣra, aqa-t akidek.

2 Xmi ɣa tadsem i umenɣi, ad dd-iqarreb ukehhan uca ad issiweř ɣar řgens,

3 ad asen yini: ‘Seř, Israil, kenniw qarrbem-dd ass-a ɣar umenɣi ak-d řɛedyan nwem. War ssemẓayem uř nwem, war tteggʷdem niɣ ad tarjijem, niɣ ɛawed ad tqefqifem zzat i wudem nsen,

4 minzi SIDI, AREBBI nwem, Netta aqa ad kiwem yuyur ḥima ad xawem immneɣ zzat i řɛedyan nwem maḥend ad kenniw issenjem.’

5 Uca imeḥḍayen ad ssiwřen ak-d řgens ad inin: ‘Wi ibnan taddart n jdid uca war dayes izdiɣ ɛad? Ejj i-t ad yuyur, ad dd-idweř ɣar taddart nnes, ḥima war ittmetti deg umenɣi uca ad dd-yas ḥed nneɣni ad dayes izdeɣ.

6 Wi yeẓẓun tizayarin uca war iɣebbi ɛad zi řɣiǧet nnes? Ejj i-t ad yuyur, ad dd-idweř ɣar taddart nnes, ḥima war ittmetti deg umenɣi uca ad zzayes iɣebba ḥed nneɣni.   

7 Wi ixeḍben tamɣart u war tt imřic ɛad? Ejj i-t ad yuyur, ad dd-idweř ɣar taddart nnes, ḥima war ittmetti deg umenɣi uca ad tt yawi weryaz nneɣni.   

8 Imeḥḍayen ad arnin deg wawař ak-d řgens, ad inin: ‘Wi iǧan d aryaz d amaggʷad niɣ ittɣaca? Ejj i-t ad yuyur, ad dd-idweř ɣar taddart nnes, ḥima war tteɣnisen wuřawen n aytmas am wuř nnes.’   

9 Xmi ɣa kemmřen imeḥḍayen awař ak-d řgens, xenni ad ggen ikumandaren n řɛeskar ɣar uzeǧif n řgens.”

10 “Xmi ɣa tadsed ca n tendint ḥima ad kides temmenɣed, ittxeṣṣa ad as třaɣid i weṣřaḥ.

11 Mařa tarra-dd xak s weṣřaḥ, xenni marra řgens nni dayes ittwaf, ad cek isexxar s uɣiř uca ad cek ixdem.

12 Mařa war kik teggi řehna, maca d amenɣi i tarezzu, xenni ad as tennḍed.

13 SIDI, AREBBI nnec, ad ac tt iwc i cek deg ufus nnec u marra min iǧan d awtem dayes, ad t tewted s řeqḍeɛ n ssif.

14 Mɣir timeṭṭa d iḥenjiren d řebhayem d marra min dayes di tendint, marra takeccaḍt nnes, ad tt teksid i yixef nnec d tkeccaḍt uca ad tecced zi tkeccaḍt n řɛedyan nnec, inni d ac iwca SIDI, AREBBI nnec.

15 Amenni i ɣa tegged di marra tineddam nni xak iggʷejen aṭṭas, tinni war iǧin zi tneddam n řegnus-a.

16 Maca tineddam n řegnus nni d ac iwca SIDI, AREBBI nnec, d řwart, war zzaysent tejjid uřa d ca min ɣa yarren nnefs ad iqqim iddar.   

17 Ad tent tḥarrmed i uteḥḥi: Iḥittiyyen, Imuriyyen, ayt n Kenɛan, Ifiriziyyen, Iḥiwiyyen d Iyabusiyyen, am mammec i d ac yumur SIDI, AREBBI nnec,

18 ḥima nitni war d awem ssřemmaden ad teḍfarem marra jjɛayef nni ggin nitni i irebbiten nsen uca xenni ad texḍam ak-d SIDI, AREBBI nwem.

19 Mařa tennḍed i yict n tendint aṭṭas n wussan řami temmenɣed akides maḥend ad tt tᵉṭṭfed, xenni war ttareddaǧ ca ticejjura s teyyita n ccaqur, minzi ad zzaysent tecced. S uya war tent ttqessid, minzi ma tacejjart n yeyyar am bnadem nni dd-ittbanen zzat i wudem nnec umi teḥṣared tandint? □  

20 Mɣir tacejjart nni tessned war teǧi d tacejjart i zi ɣa tecced, aqa tanita ad tt taredǧed, ad tt tqessed, ad zzayes tebnid ijj n ssur x tendint nni akidek ittmenɣan, ař ɣa tɣeḍřed tandint nni.”

□ 

20:19 tacejjart - niɣ ‘addag’ (‘iddagen’).

Aneqqi zeg ijjen i war ittwassnen

21

1 “Mařa ittwaf ḥed ittwaneɣ di temmurt nni d ac ɣa iwc SIDI, AREBBI nnec, maḥend ad tt tᵉṭṭfed d řwart, izzeř deg iyyar uca war issin ḥed wi t inɣin,

2 xenni imɣaren nnec d řquḍat nnec ad dd-ffɣen uca ad ksin řeɛbar ař tineddam i d as dd-innḍen i wenni ittwanɣen.

3 Zi tendint nni yudsen i wenni ittwanɣen, ad zzayes ksin yemɣaren ict n tɛejmit n tfunasin nni ɛemmarṣ war zzayes crizen ca u tenni war ijbiden ɛad azayřu.

4 Uca imɣaren n tendint nni ad ssehwan taɛejmit nni ɣar ict n teɣzurt ittazřen řebda s waman, ɛemmarṣ war tᵉttwacarz u war tᵉttwaẓẓu uca ad arẓen iri n tɛejmit din di teɣzurt.

5 Xenni ad dd-qarrben ikehhanen, ayt n Lawi, minzi SIDI, AREBBI nnec, ixḍar i-ten maḥend ad xas sexxaren u maḥend ad barken s Yisem n SIDI, u ɛlaḥsab awař nsen ad ittwaḥkem kuř amcubbec d kuř řexcunet.

6 Uca marra imɣaren n tendint nni yudsen x wenni ittwanɣen, ad ssirden ifassen nsen sennej i tɛejmit nni umi ittwarẓ yiri di teɣzurt.

7 Ad barrḥen, ad inin: ‘Ifassen nneɣ war ssizzřen ca idammen-a u tiṭṭawin nneɣ war t ẓrin.

8 Egg aṣřaḥ i řgens nnec Israil nni tefdid, a SIDI, uca war ssrusa idammen imezdagen di řwesṭ n řgens nnec Israil!’ Xenni idammen ittwassizřen nni ad ttwaḥesben d řefdiyyet i nitni.

9 Ammu i ɣa tekksed idammen imezdagen zi řwesṭ nnec, minzi ittxeṣṣa ad tegged min iǧan nican di tiṭṭawin n SIDI.”

Tamɣart ittwaḥebbsen di garra

10 “Xmi ɣa teffɣed ɣar umenɣi ak-d řɛedyan nnec uca SIDI, AREBBI nnec, igga ac ten deg ifassen nnec uca tiyed ten d imeḥbas,

11 uca teẓrid jar imeḥbas ict n temɣart, tecna deg waddud, uca temmeẓred ad tt teksid d tamɣart i yixef nnec,

12 xenni ad tt tessidfed ɣar taddart nnec uca ad tḥeff azeǧif nnes, ad tqessed iccaren nnes.

13 Ad tekkes arruḍ n tmeḥbast nnes uca ad teqqim di taddart nnec uca ad tesɣuy i babas d yemmas ijj n uyur ikmeř u awarni man aya tzemmared ad xas tadfed uca ad tiřid d aryaz nnes u nettat ad tiři d tamɣart nnec.

14 Uca mařa war d ac teɛjib, ad tt tejjed ad tuyur ɣar řxaḍar nnes, war tt znuzi s nnuqart. War zzayes tegged axmi sseřɛet i teǧa, minzi aqa tesseḥqared tt.” □  

Řḥeqq n umenzu

15 “Mařa aryaz ɣares tnayen n temɣarin, icten ittexs i-tt, tenneɣnit icarreh i-tt, uca tenni icarreh d tenni ittexs urwent as-dd iḥenjiren, maca amenzu tuɣa-t n tenni icarreh,

16 xenni deg wass nni i di ɣa ibḍa řwart n min ɣares iǧan i iḥenjiren nnes, war izemmar ad iwc tasɣart n umenzu i mmis n tenni ittexs deg wemcan i ɣa iwc i mmis n tenni icarreh, wenni d amenzu i yeǧa.

17 Ittxeṣṣa ad inɛem s mmis amenzu n tenni icarreh umi d as ɣa iwc tnayen n tseqqar zi marra min d as dd-ikkaren, minzi netta d amezwar n teryast nnes u tasɣart n tmenzut nnes i teǧa.”   

Mmis aɣennan

18 “Mařa ijj n weryaz ɣares mmis d aɣennan d amɣewweɣ nni war ittesřin i wawař n babas niɣ i wawař n yemmas, uca nitni wtint t, maca netta war d asen ittesři,

19 xenni babas d yemmas ad t ksin uca ad t awyen barra zzat i imɣaren n tendint nnes, ɣar tewwart n wemcan mani izeddeɣ.

20 Ad inin i imɣaren n tendint: ‘Wa d mmitneɣ d aɣennan d amɣewweɣ, war ittesři i wawař nneɣ, aqa afus nnes innuqqeb u netta d ameskar.’

21 Xenni marra iryazen n tendint ad t arejmen ař ɣa immet. Ittxeṣṣa ad tekksed aɛeffan zi řwesṭ nwem ḥima marra Israil ad tseř uca ad teggʷed.”

Anḍeř n wenni xas řḥukm n řmewt

22 “Mařa ijj n weryaz igga ijj n ddenb i x iǧa řḥukm n řmewt uca ittwaneɣ, tuyřed i-t x ict n teḥnact n ukeccuḍ,

23 xenni war ttejjim řxecbet nnes ad tessens x teḥnact, maca ad t tneḍřed deg wass nni, minzi wenni ittwayřen aqa-t d amenɛuř zi AREBBI. War sxemmaj tammurt nnec, tenni d ac ɣa iwc SIDI, AREBBI nnec, d řwart.”   

□ 

21:14 ɣar řxaḍar nnes - s Tɛibranit ‘ɣar řeɛmar nnes’.

Tiweṣṣa nneɣni

22

1 “War iɛeddeř ad txezzared waha deg uweddar n ufunas niɣ n ijjen zeg wuǧi n umac, niɣ ad xasen tqeřbed tiṭṭawin, maca ittxeṣṣa ad ac ten-i-dd-tarred nican i umac.   

2 Mařa umac war iǧi ca yudes niɣ war t tessined, ad t tessidfed ɣar daxeř i taddart nnec uca ad ɣarek iqqim ař dd ɣa yas umac ad xas yarzu uca xenni ad as t-i-dd tarred.

3 Amenni i ɣa tegged s weɣyuř nnes, amenni i ɣa tegged ɛawed s warruḍ nnes, wah, ammu i ɣa tegged ak-d marra tamesřact n umac, tenni d as iweddaren uca tufid tt cek. War iɛeddeř ad as tennufared. □  

4 War teqqimed ad texzared deg weɣyuř n umac niɣ deg ufunas nnes am wḍan deg webrid, war xasen qeǧeb ca tiṭṭawin. S tidett ad ten tessekkared akides.”

5 “Tamɣart war tyarreḍ min ittřiqen i weryaz, niɣ aryaz ad yarḍ arruḍ n temɣart, minzi marra wi itteggen aya aqa-tt d jjɛifect i SIDI, AREBBI nnec.

6 Mařa iban-dd zzat i wudem nnec x webrid ca n řɛucc n wejḍiḍ, di ca n tcejjart niɣ x temmurt, s iwarruden niɣ s tmeǧařin, uca yemmatsen tessdeř x iwarruden niɣ x tmeǧařin, xenni war ttᵉṭṭef yemmatsen ak-d iwarruden. □  

7 Ad tejjed ad tuyur yemmatsen, maca ad teksid iwarruden i yixef nnec, ḥima ad tiřid mliḥ, uca ad ac zuggarten wussan n tudart nnec.

8 Xmi ɣa tebnid taddart n jdid, ad tegged taɛmadt x tzeqqa nnec, ḥima war ttikkʷiḍen idammen ɣar taddart nnec, mařa iwḍa-dd zzayes ḥed.

9 War zarreɛ ca amarjeɛ n uḍiř nnec s tnayen n markat n zzariɛet, ḥima war tᵉttwassɛiǧit marra ṣṣabet n zzariɛet nni tzarɛed uřa d řɣiǧet n umarjeɛ n uḍiř.   

10 War carrez ca s ufunas d weɣyuř jmiɛ.

11 War yarreḍ ca arruḍ ittwaggen zi txeǧeḍt n taḍuft d řeqṭen jmiɛ.

12 Ad tegged tcarcifa x arebɛa n iɣemmura n useřham nnec i zi třeḥḥfed.”   

Izerfan zi jjihet n řemřac

13 “Mařa ijj n weryaz yiwi ict n temɣart uca yudef-dd xas, xenni ad tt icarh,

14 uca issekkar xas awařen uca yarra isem nnes d aɛeffan, inna: ‘Aqa tamɣart-a iwyeɣ tt, uca umi ɣares-dd qarrbeɣ, iwḍeɣ ad ssneɣ aqa war teǧi ca d taɛzarect!’,

15 xenni ad isscen babas n tebřiɣt nni d yemmas lburhanat n tɣuni n tebřiɣt i yemɣaren ɣar tewwart n tendint.

16 Ad yini babas n tebřiɣt nni i yemɣaren: ‘Necc wciɣ yeǧi i weryaz-a d tamɣart uca netta idweř icarh i-tt,

17 uca aqa netta issekkar xas awařen, inna: War ufiɣ ɣar yeǧic lburhanat n tɣuni n tebřiɣt. Aqa aya d lburhanat n tɣuni n yeǧi!’ Uca nitni ad bezzɛen ařeḥḥaf zzat i wudem n imɣaren n tendint.

18 Xenni ad ṭṭfen imɣaren n tendint aryaz nni uca ad t farcen

19 uca ad as ggen multa n mya n uqiyyat n nnuqart uca ad tent wcin i babas n tebřiɣt nni, minzi netta yarra isem d aɛeffan x ict n teɛzarect zi Israil. Ad tiři d tamɣart nnes, war iḥeǧeř ad as iǧef marra ussan min ɣa yekk iddar.

20 Maca mařa iffeɣ man aya d tidett uca war ufin lburhanat n tɣuni ɣar tebřiɣt,

21 xenni ad ssuffɣen tabřiɣt nni ɣar tewwart n taddart n babas uca ad tt arejmen yeryazen n tendint, ař ɣa temmet, minzi tegga řefḍiḥet di Israil umi tessefḍeḥ ixef nnes di taddart n babas. Ittxeṣṣa ad tekksed řɣar zi řwesṭ nnec.”

22 “Mařa ittwaṭṭef ijj n weryaz umi iṭṭeṣ ak-d ca n temɣart i iǧan ak-d weryaz, xenni ad mmten s tnayen, aryaz nni iṭṭṣen ak-d temɣart d temɣart ɛawed. Ittxeṣṣa ad tekksed řɣar zi Israil.   

23 Mařa ict n tebřiɣt d taɛzarect tᵉttwaxḍeb zeg ijj n weryaz, uca yufa i-tt ijj n weryaz di tendint uca iṭṭeṣ akides,

24 xenni ad ten tessuffɣem barra s tnayen ɣar tewwart n tendint, ad ttwarejmen ař ɣa mmten nitni: tabřiɣt minzi war tessekkar ca tɣuyyit di tendint, aryaz minzi isseḥqar tamɣart n jjar nnes. Ittxeṣṣa ad tekksed řɣar zi řwesṭ nnec.

25 Mařa ijj n weryaz yufa ict n tebřiɣt ittwaxeḍben deg iyyar uca issexsar i-tt weryaz, iṭṭeṣ akides, xenni ittxeṣṣa ad immet weryaz waha, wenni kis iṭṭṣen.

26 War ttegg walu i tebřiɣt. Tabřiɣt war teggi ca ddenb ař řmewt, minzi tamesřact-a am tmesřact n weryaz nni ikkaren ak-d jjar nnes uca inɣa i-t,

27 minzi netta yufi tt deg iyyar, tesɣuy tebřiɣt nni ittwaxeḍben, maca war tuɣi din wi tt ɣa issnejmen.

28 Xmi ca n weryaz yufa ict n tebřiɣt d taɛzarect, war tt ixḍib ḥed, uca netta iṭṭef i-tt, iṭṭeṣ akides uca ttwafen nitni,

29 xenni aryaz nni iṭṭṣen akides ad iwc i babas n tebřiɣt xemsin n uqiyyat n nnuqart u nettat ad tedweř d tamɣart nnes, umi tt isseḥqar. War izemmar ad as iǧef marra ussan n tudart nnes.   

30 War iɛeddeř i weryaz ad iksi tamɣart n babas u war iɛeddeř ad issɛarra x wafriw ittsarran n warruḍ n babas.”   

□ 

22:3 War iɛeddeř ad as tennufared - d man aya ixs ad yini ‘War iɛeddeř ad as tenkared aɛawen nnec’.

□ 

22:6 tacejjart - niɣ ‘addag’ (‘iddagen’).

X yinni war izemmaren ad adfen ɣar tmesmunt

23

1 “War iɛeddeř i wenni umi deqfen, umi ttwaddzen imeǧařen niɣ ttwakksen imenyaren ad yadef ɣar wegraw n řgens n SIDI.

2 War iɛeddeř i mmis n řeḥram ad yadef ɣar wegraw n řgens n SIDI. Ɛad ař jjiř wiss ɛecra nnes uřa d ijj zzayes war d as iɛeddeř ad yadef ɣar tmesmunt n SIDI.

3 War iɛeddeř i yijjen n zeg ayt n Ɛammun niɣ i yijjen zeg ayt n Mu’abi ad yadef ɣar wegraw n řgens n SIDI. Waxxa ař jjiř wiss ɛecra nnes ɛad war iɛeddeř i uřa d ijj zzaysen ad yadef ɣar wegraw n řgens n SIDI i řebda,  

4 minzi nitni war ɣarwem dd-ffiɣen ḥima ad kidwem msagaren ɣar webrid s weɣrum d waman umi dd-teffɣem zi Miṣra uca umi netta xak icra Balɛam, mmis n Baɛur, zi Fatur zi temmurt n Aram-Nahrayn, aqa-tt d Misuputamya, maḥend ad cek inɛeř. □    

5 Maca SIDI, AREBBI nnec, tuɣa war ixs ad iseř i Balɛam uca SIDI, AREBBI nnec, yarra nneɛřet d lbaraka, minzi SIDI, AREBBI nnec, tuɣa ittexs i cek.

6 War tarezzu x řehna nsen d řxar nsen, marra ussan n tudart nnec, ař i řebda.   

7 War carreh Adumi, minzi netta d umac, war carreh Amiṣri, minzi tuɣa cek d abarrani di temmurt nnes.

8 Iḥenjiren i d asen ittwarwen iɛeddeř asen ad adfen ɣar wegraw n řgens n SIDI zi jjiř wiss třata.”

Tiweṣṣa nneɣni

9 “Umi dd ɣa teffɣed s řɛeskar ḍidd i řɛedyan nnec, ad teḥḍid ixef nnec zi marra řɣar.

10 Mařa din ijj n weryaz akidek, war iǧi ca d amezdag ak-d min imsaren s ǧiřet, ad iffeɣ barra i řmargeḥ n řɛeskar. War d as iɛeddeř maḥend ad yadef ɣar daxeř n řmargeḥ.

11 Ɣar uweṭṭu n tmeddit, ad issird ixef nnes s waman u awarni i uɣeǧay n tfuct izemmar ad yadef ɛawed ɣar řmargeḥ.

12 Ittxeṣṣa ad ɣarek yiři wemcan barra i řmargeḥ n řɛeskar mani ɣa teffɣed di barra.

13 Ad ɣarek yiři ɛawed jar řeqcuɛ nnec ijj n ujij uca xmi ɣa teqqimed barra, ad zzayes txebced ijj n weḥfur, ad tenqeřbed u ad txemmřed isuffɣan nnec.

14 Minzi SIDI, AREBBI nnec, iggur di řmargeḥ nnec n řɛeskar ḥima ad cek ifekk u ḥima ad ac isellem řɛedyan nnec zzat i wudem nnec. Tasqift nnec at tiři tqeddes, ḥima Netta war dayek ittwiři ca n řefḍiḥet uca ad xak inneqřeb awarni ac.”

15 “Ismeɣ i ɣarek dd-yarewřen zi bab nnes, war tzemmared ad t tsellmed ɛawed i bab nnes.

16 Ad kik izdeɣ di řwesṭ nnec, deg wemcan nni ɣa yixḍar ɣar daxeř i yict zi tewwura nnec, mani ɣa yiři mliḥ. War iɛeddeř ad t tḍeřmed.

17 War tᵉttiři uřa d ict n temɣart n farq-ccɣeř n zzawect jar yessis n Israil uca war ittiři uřa d ijj n umetli n zzawect jar ayt n Israil.

18 Mammec ma yegga wawař nnec, war iɛeddeř ad dd-tawyed i uya řmunet n farq-ccɣeř niɣ ttaman n weqzin ɣar Taddart n SIDI, AREBBI nnec, minzi aqa aten s tnayen d ict n jjɛifect ɣar SIDI, AREBBI nnec.

19 War ttegg arriba x umac, war iǧi arriba x nnuqart, war iǧi arriba x macca, war iǧi arriba x marra tamesřact nni izemmaren ad dd-tawi arriba. □    

20 Tzemmared ad tegged arriba x ubarrani, maca war tzemmared ad tegged arriba x umac, ḥima ad ac ibarek SIDI, AREBBI nnec, di marra řxedmet n ifassen nnec di temmurt mani ɣa traḥed ḥima ad tt teksid d řwart.

21 Xmi ɣa tegged ijj n lwaɛd i SIDI, AREBBI nnec, war teddikkwiřed ca ɣar ḍeffar maḥend ad t tkemmřed, minzi SIDI, AREBBI nnec, ad zzayek ittar ad t tkemmřed, mařa lla ad xak yiři d ddenb.   

22 Mařa war teggid ijj n lwaɛd, war xak ittiři ddenb.

23 Min dd-iffɣen zi jar iyencicen nnec, ad t tkemmřed s tidett, am mammec ittxeṣṣa ad tkemmřed lwaɛd n tewhibt s řxaḍar nni zi twaɛded SIDI, AREBBI nnec, u wenni x tessiwřed s uqemmum nnec.

24 Xmi ɣa tadfed ɣar umarjeɛ n uḍiř n umqarrab nnec, tzemmared ad tecced aḍiř ɛlaḥsab meẓri n řeɛmar nnec, maca ittxeṣṣa war tᵉttegged walu di tsuǧet nnec.

25 Mařa tudfed ɣar imendi ibedden n jjar nnec, tzemmared ad teksid tidrin s ifassen nnec, maca war iɛeddeř ad tewted amjar deg imendi ibedden n jjar nnec.”   

□ 

23:4 Aram-Nahrayn - s Tɛibranit ‘Misuputamiya’.

□ 

23:19 arriba - niɣ ‘řfayda’.

Ijj n řḥař ifarzen n waǧaf

24

1 “Xmi ɣa yawi ijj n weryaz ict n temɣart uca imřec akides uca war d as teɛjib umi dayes yufa ca n řefḍiḥet, uca xenni ad as yari tabrat n weǧaf, ad as tt iwc deg ufus nnes uca ad tt issufeɣ zi taddart nnes,   

2 uca xenni teffeɣ nettat zi taddart nnes, truḥ uca tedweř d tamɣart ɣar ijj n weryaz nneɣni,

3 uca aryaz aneggaru icarh i-tt, ad as yari tabrat n weǧaf uca ad as tt iwc deg ufus nnes uca ad tt issekk zi taddart nnes, niɣ aryaz aneggaru nni i-tt yiwyen d tamɣart nnes, immut,

4 xenni war iɛeddeř i weryaz nnes amezwaru, wenni d as iṭellqen, ad tt yegg ɛawed d tamɣart i yixef nnes, awarni umi tᵉttwassexmej nettat, minzi man aya d jjɛifect zzat i wudem n SIDI. War iɛeddeř ad tessiwiḍ ddenb x temmurt i d ac iwca SIDI, AREBBI nnec, d řwart.”

Tiweṣṣa i uḥeṭṭu x umqarreb

5 “Xmi ijj n weryaz tuɣa am imřec, xenni war itteffeɣ ca ak-d řɛeskar u war xas tᵉttwagg uřa d ict n tmesřact. Ad yiři ijj n useggʷas i taddart nnes waha u ad issfarḥ tamɣart nnes i yiwi i yixef nnes.”   

6 “War iɛeddeř ad teksid iẓra n tsirt s tnayen d aḍman, niɣ aẓru nni zzaysen ittenhezzan waha, minzi aqa xenni ad yiři řeɛmar d aḍman.”

7 “Mařa ittwaf ijj n weryaz yucar ca n yijj zeg wawmaten nnes, zeg ayt n Israil, uca netta yarra i-t d ismeɣ uca izzenz i-t, xenni ad immet uceffar nni. Ittxeṣṣa ad tekksed řɣar zi řwesṭ nnec.”   

8 “Xmi din teǧa jjriḥect n řbarṣ, ḥḍa ad teḥḍid u ad tegged nican ɛlaḥsab marra min d ac ɣa ssřemden ikehhanen Ilawiyyen. Ad teḥḍam maḥend ad teggem marra am mammec ten umureɣ.   

9 Idar min igga SIDI, AREBBI nnec, ak-d Maryam deg webrid umi dd-teffɣem zi Miṣra.”  

10 “Mařa tarḍřed ca i jjar nnec, xenni war ttidef ɣar taddart nnes ḥima ad zzayes teksid ca d aḍman i yixef nnec.

11 Ad teqqimed barra uca aryaz i umi tarḍřed ad ac dd-yawi ddiyyet ɣar barra.

12 Mařa tuɣa d aryaz d amezřuḍ, xenni war ttᵉttnusi deg werhan nnes amecnaw i yeǧa d tassut nnes.

13 Ad as dd-tarred ddiyyet nni nican ɣar uɣeǧi n tfuct, ḥima ad iṭṭeṣ di tassut nnes uca ad ac ibarek. Man aya ad ac tiři d tasegda zzat i wudem n SIDI, AREBBI nnec.”  

14 “War sḥissfem acewwař ameḥdaj amezřuḍ zeg aytmac niɣ zeg ibarraniyyen i izeddɣen di temmurt nnec u daxeř i tewwura nnec.   

15 Ad as tewced řmunet nnes kuř ass. War xas tɣeǧi tfuct x man aya, minzi netta d amezřuḍ uca immeẓri dayes, ḥima netta war ittřiɣi i SIDI di ssibbet nnec uca ad dayek yiři ddenb.”

16 “Ibabaten war ttwaneqqen di ssibbet n iḥenjiren nsen u iḥenjiren war ttwaneqqen di ssibbet n ibabaten nsen. Kuř ijj ad ittwaneɣ di ssibbet n ddenb nnes.”  

17 “War sfarraɣ řeḥkam n ubarrani d uyujiř niɣ ad teksid arruḍ n tajjač d aḍman.  

18 Ad tɛeqřed belli tuɣa cek d ismeɣ di Miṣra uca aqa SIDI, AREBBI nnec, ifdi cek ssenni. X uya necc ttumureɣ cek ad tegged man aya. □  

19 Xmi tmejjared ṣṣabet nnec deg iyyar nnec uca tᵉttud ca n tqebbiḍt deg iyyar, xenni war dd-tᵉddikkʷiřed maḥend ad tt teksid. Ad tiři d tasɣart i ubarrani, i uyujiř u i tajjač, ḥima ad cek ibarek SIDI, AREBBI nnec, di marra řxedmet n ifassen nnec.  

20 Xmi ɣa tẓewḍed tacejjart nnec n zzitun, war ttic taynit ɛad i min iqqimen awarni ac. D man aya i ɣa yiřin i ubarrani, i uyujiř u i tajjač.

21 Awarni řami třeqḍed aḍiř n umarjeɛ nnec n uḍiř, war arezzu ad třeqḍed min iqqimen awarni ac ɛawed. Aqa man aya ad yiři i ubarrani, i uyujiř u i tajjač.

22 Ad tɛeqřed belli tuɣa cek d ismeɣ di temmurt n Miṣra. X uya necc ttumureɣ cek ad tegged man aya.”

□ 

24:18 ifdi - xzar Izhd. 78:35.

Tiweṣṣa nneɣni

25

1 “Mařa din ijj n umcubbec jar iryazen uca ittxeṣṣa asen ad uyuren ɣar řmeḥkama, ad xasen ḥekmen, xenni ad barrḥen x wenni ɣar iǧa řḥeqq uca ad ḥekmen x umednub. □  

2 Mařa amednub issdaheǧ tiyyita, xenni řqaḍi ad yejj ad t ɣeḍřen ɣar temmurt uca ad t farcen zzat i wudem nnes anect itturs di řeḥsab n řɣecc nnes.

3 Iɛeddeř ad as iwc arebɛin n teyyita, war ɣarsent yarenni ca, minzi mařa ad t ifarc ɛad ktar sennej i tiyyita-ya, aqa umac ad ac dd-iban d ameḥgur jar tiṭṭawin nnec.”  

4 “War ttegg tacmant i ufunas xmi issarwat.”   

5 “Xmi zeddɣen wawmaten ak-d wayawya uca immut ijj zzaysen, uca war dd-yejji ca mmis, xenni tamɣart n umettin war tmeǧec ca ak-d ca n weryaz barra familiya nnes. Ad xas yadef wařews uca ad tt igg d tamɣart nnes uca ad as yegg xenni lwajib n wařews. □    

6 Uca amenzu nni i dd ɣa taruw, ad ixřef isem n umas immuten, ḥima isem n wa war imeḥḥi ca zi Israil.

7 Maca mařa aryaz war ixs ad iksi tamɣart n umas, ad třah xenni temɣart n umas ɣar tewwart, ɣar imɣaren, ad tini: ‘Ařews inu yugi ad ixřef isem n umas di Israil, war ixs ad igg lwajib n wařews.’   

8 Xenni imɣaren n tendint nni ad as dd-řaɣan uca ad akides ssiwřen. Mařa netta imneɛ deg wawař nnes uca inna: ‘War xseɣ ca ad tt awyeɣ!’,

9 ad ɣares dd-tqarreb xenni tařewst zzat i tiṭṭawin n imɣaren, ad as tekkes sandala nnes zeg uḍar uca ad xas tessusef x uɣembub, ad tbarreḥ, ad tini: ‘Ammu i ittwagg deg weryaz nni war ixsen ad ibna taddart n umas!’   

10 Uca ad as řaɣan di Israil s yisem wanita: ‘Taddart n wenni umi ittwakkes sandala nnes!’ ”

11 “Mařa din iryazen mcubbucen uca treḥḥeg-dd temɣart n ca n ijj ḥima ad tfekk aryaz nnes zeg ufus n wi t iccaten uca nettat tesswiẓẓeḍ afus nnes uca tᵉṭṭef i-t zi tfulin n useḍḥi nnes,

12 ad as tqessed xenni afus nnes, war d am ttezziǧiz.”

13 “War ɣarek ittiři di txancet nnec ijj n weẓru n řewzen d ijj n weẓru nneɣni, ijj n weẓru d ameqqran uřa d ijj n weẓru d ameẓyan.

14 War ɣarek ittiři di taddart nnec, řmud n ijj n ifa uřa d ijj n ifa nneɣni, ijj n ifa d ameqqran uřa d ijj n ifa d ameẓyan.

15 Ijj n weẓru n řewzen iwaṭa, iseggem ad ɣarek yiři uřa d ij n řmud n yijj n ifa nican, iwaṭa, ḥima ussan nnec ad zzuggarten x wudem n temmurt nni i d ac ɣa iwc, SIDI, AREBBI nnec.

16 Minzi marra wi ɣa iggin man aya, marra wi ɣa iggin řɣecc, aqa netta d nnɛi ɣar SIDI, AREBBI nnec.”   

Ateḥḥi n Ɛamaliq

17 “Idar min zzayek igga Ɛamaliq deg webrid, umi dd-teffɣed zi Miṣra,   

18 mammec dd-iffeɣ ɣar umsagar akidek deg webrid uca ihjem xak zi ḍeffar mani ǧan marra inni iḍeɛfen, umi cek tuɣa tuḥřed, tefnid. Netta war iggʷid ca AREBBI.

19 Ad imsar, xmi SIDI, AREBBI nnec, ad cek issareyyeḥ zi marra řɛedyan i d ac-dd innḍen di temmurt i d ac ɣa iwc SIDI, AREBBI nnec, d řwart, ḥima ad tt teksid, aqa ad temḥid řidaret n Ɛamaliq zi sadu ujenna. War t ttᵉttu!”

□ 

25:1 wenni ɣar iǧa řḥeqq - s Tɛibranit ‘amsegged’.

□ 

25:5 ařwes - niɣ ‘umas n weryaz nnes’.

Tawhibt n imezwura

26

1 “Xmi ɣa tadfed ɣar temmurt nni d ac ɣa iwc SIDI, AREBBI nnec, d řwart, uca ad tt tᵉṭṭfed uca ad dayes tzedɣed,

2 xenni ad teksid zi tmezwarut n kuř řɣiǧet i ɣa tessmuned zi temmurt nni d ac ɣa iwc SIDI, AREBBI nnec, ad t tegged di tsuǧet uca ad traḥed ɣar wemcan i ɣa yixḍar SIDI maḥend ad din issezdeɣ Isem nnes.   

3 Uca ad dd-tased ɣar ukehhan, wenni din ɣa yiřin deg wussan nni, ad as tinid: ‘Aqa ass-a ad barrḥeɣ i SIDI, AREBBI nnec, belli aqa udfeɣ ɣar temmurt nni x ijjuǧ SIDI i řejdud nneɣ ḥima ad aneɣ tt iwc.’

4 Uca ad iksi ukehhan tasuǧet zeg ufus nnec, ad tt issars zzat i uɛalṭar n SIDI, AREBBI nnec.

5 Ad tbarrḥed zzat i wudem n SIDI, AREBBI nnec, ad tinid: ‘Aramiyu nni tuɣa iǧan ɛřaḥař ad ifna aqa tuɣa-t d baba. Netta ihwa ɣar Miṣra uca izdeɣ din am ubarrani ak-d ijj n wuru n yeryazen waha uca iyma, idweř d ijj n řgens imɣar, ijhed u deg waṭṭas.   

6 Imiṣriyyen ḍeřmen u ḥṣaren aneɣ u ggin xaneɣ tasmuɣi teqseḥ.

7 Uca nesɣuy ɣar SIDI, AREBBI n řejdud nneɣ, uca isřa SIDI i tmijja nneɣ u iẓra arẓiyyet nneɣ d řeɣben nneɣ d řmeḥnet nneɣ.

8 Issuffeɣ aneɣ-dd SIDI zi Miṣra s ufus ijehden, s uɣiř isswiẓẓḍen, s timegga imɣaren issiggʷiden, s řeɛřamat u s lmuɛjizat,

9 uca issidef aneɣ ɣar wemcan-a uca iwca aneɣ tammurt-a, tammurt ifeyyḍen s uɣi d tamment.

10 Uca řexxu, xzar, iwyeɣ-dd tamezwarut n řɣiǧet n temmurt nni d ayi tewcid, a SIDI!’ Xenni ad t tegged zzat i wudem n SIDI, AREBBI nnec, ad tbendqed zzat i wudem n SIDI, AREBBI nnec.

11 Ad tfarrḥed zi marra řxař i ɣa iwc SIDI, AREBBI nnec, i cek u i aytbab n taddart nnec: cek d Ulawi d ubarrani i iǧan di řwesṭ nnec.”

Řeɛcur

12 “Xmi ɣa tkemmřed zeg uɛeccar n marra řeɛcur n řɣiǧet nnec deg useggʷas wiss třata, wenni d aseggʷas n řeɛcur, xenni ad ten tewced i Ulawi, i ubarrani, i uyujiř, i tajjač, ḥima ad ccen daxeř i tewwura nnec u ad jjiwnen.   

13 Uca ad tinid zzat i wudem n SIDI, AREBBI nnec: ‘Aqa ksiɣ min iǧan iqeddsen zi taddart inu uca ɛawed wciɣ t i Ulawi, i ubarrani, i uyujiř, i tajjač, am mammec marra tiweṣṣa i d ayi tweṣṣid. Necc war ɛeddiɣ uřa x icten zi tweṣṣa nnec u war ttuɣ walu.   

14 War zzayes cciɣ deg wecḍan inu u war zzayes ksiɣ umi xemjeɣ uřa war zzayes wciɣ i yijj n umettin. Aqa sřiɣ i tmijja n SIDI, AREBBI inu, u ggiɣ marra min d ayi tumured.

15 Xzar zi Tzeddiɣt nnec iqeddsen, zeg ujenna, ɣar swadday uca barek řgens nnec Israil d temmurt nni d aneɣ tewcid, am mammec tejjuǧed i řejdud nneɣ, tammurt nni ittfeyyḍen s uɣi d tamment.’ ”   

Awař aneggaru

16 “SIDI, AREBBI nnec, aqa yumur i cek ass-a, ad tegged tiweṣṣa-ya d lfarayiḍ-a. Ḥḍa tent uca egg zzaysen s marra uř nnec d marra řeɛmar nnec.

17 Ass-a tennid aqa SIDI ad yiři d AREBBI nnec, ad tuyured deg ibriden nnes, ad teḥḍid tiweṣṣa d řumurat nnes d lfarayiḍ nnes uca ad tesřed i tmijja nnes.   

18 Uca SIDI inna ac ass-a i cek, aqa cek ad ɣares tiřid d ijj n řgens iɣřa aṭṭas, am mammec d awem inna, u ittxeṣṣa ac ad teḥḍid marra tiweṣṣa nnes,   

19 ḥima Netta ad cek issuɛřa x marra řegnus i usemɣar d yisem d řɛezz, ḥima ad tiřid d ijj n řgens iqeddsen i SIDI, AREBBI nnec, am mammec tuɣa inna.”   

Adrar n Ɛibal d wedrar n Jirizim

27

1 Musa, ak-d imɣaren n Israil, yumur řgens, inna:

“Ḥḍam marra tiweṣṣa-ya, tinni d awem umureɣ necc ass-a.

2 Ad imsar deg wass umi ɣa teẓwam iɣzar n L’Urdun ɣar temmurt nni d ac ɣa iwc SIDI, AREBBI nnec, aqa ad tessbedded iẓra imeqqranen uca ad ten tḥennced s jjar.   

3 Ad dayes tarid marra awařen n Ccariɛa-ya, xmi ɣa teẓwid ḥima ad tadfed ɣar temmurt nni d ac ɣa iwc SIDI, AREBBI nnec, ict n temmurt ifeyyḍen s uɣi d tamment, am mammec i d ac inna SIDI, AREBBI n řejdud nnec.

4 Xmi ɣa teẓwam iɣzar n L’Urdun, ad tessbeddem iẓra, inni x d awem umureɣ ass-a x wedrar n Ɛibal uca ad ten tḥennced s jjar.

5 Ad din tebnid ijj n uɛalṭar i SIDI, AREBBI nnec, ijj n uɛalṭar n yeẓra. War xas tessiřiyed dduzan n wuzzař zi ssa ɣar da.   

6 Ittxeṣṣa ad tebnid aɛalṭar n SIDI, AREBBI nnec, s yeẓra kemřen waha uca ad xas tessbexxared tiɣarṣa n wecmaḍ i SIDI, AREBBI nnec.

7 Ɛawed ad as tqeddmed tiɣarṣi nnec n řehna. Ad din tecced uca ad tfarḥed zzat i wudem n SIDI, AREBBI nnec.

8 Ad tarid marra awařen n Ccariɛa-ya deg yeẓra s ijj n wenqac icewwaren icnan.”

9 Tuɣa Musa issawař ak-d ikehhanen, Ilawiyyen, ɣar marra Israil, inna: “Sqar, sḥess, a Israil! Ass-a tiwḍed ad tiřid d ijj n řgens i SIDI, AREBBI nnec.

10 Ad tesřed i tmijja n SIDI, AREBBI nnec, uca ad tegged zi řumurat nnes d tweṣṣa nnes, tinni x cek umureɣ ass-a.”

11 Iweṣṣa Musa řgens deg wass nni, inna:

12 “Xmi ɣa teẓwam L’Urdun ad bedden tqebbař aya x wedrar n Jirizim ḥima ad barken řgens: Cimɛun d Lawi d Yahuda d Issakar d Yusuf d Binyamin.”  

13 “Uca tiqebbař-a ad bedden x wedrar n Ɛibal ḥima ad neɛřen: Rubin, Jad d Ɛacir d Zabulun, Dan d Naftali.”

14 “Ad barrḥen Ilawiyyen uca ad inin s tmijja ijehden i marra arraw n Israil:

15 ‘D amenɛuř aryaz nni iggin ijj n řexyař ineqcen niɣ ifesyen, aqa-t d jjɛifect i SIDI, ict n řxedmet n ifassen n uḥrayfi, uca ad tt igg deg wemcan nnes s tnuffra.’ Uca marra řgens ad dd-yarr ad yini: ‘Amin!’

16 ‘D amenɛuř wi ɣa isseḥqaren babas niɣ yemmas!’ Uca marra řgens ad yini: ‘Amin!’

17 ‘D amenɛuř wi ɣa issmuṭṭyen aymir n jjar nnes!’ Uca marra řgens ad yini: ‘Amin!’

18 ‘D amenɛuř wi ɣa issweddaren adarɣař deg webrid!” Uca marra řgens ad yini: ‘Amin!’

19 ‘D amenɛuř wi ɣa issfarrɣen tasɣart n ubarrani, n uyujiř u n tajjač!’ Uca marra řgens ad yini: ‘Amin!’

20 ‘D amenɛuř wi ɣa iṭṭṣen ak-d temɣart n babas, minzi ittɛarra babas’ Uca marra řgens ad yini: ‘Amin!”   

21 ‘D amenɛuř wi ɣa iṭṭṣen ak-d ca n umuddar!’ Uca marra řgens ad yini: ‘Amin!’

22 ‘D amenɛuř wi ɣa iṭṭṣen ak-d učmas, yeǧis n babas niɣ yeǧis n yemmas!’ Uca marra řgens ad yini: ‘Amin!’

23 ‘D amenɛuř wi ɣa iṭṭṣen ak-d tadeggʷač nnes!’ Uca marra řgens ad yini: ‘Amin!’

24 ‘D amenɛuř wi ɣa inɣen jjar nnes s tnuffra!’ Uca marra řgens ad yini: ‘Amin!’

25 ‘D amenɛuř wi ɣa iṭṭfen arrecwet maḥend ad inɣa ijj n bnadem, mahend ad issizzeř idammen imezdagen!’ Uca marra řgens ad yini: ‘Amin!’

26 ‘D amenɛuř wi war ittqarran awařen n Ccariɛa-ya maḥend ad ten yegg!’ Uca marra řgens ad yini: ‘Amin!’ ”  

Lbarakat d nnaɛři

28

1 “Ad imsar, mařa tesřid mliḥ i tmijja n SIDI, AREBBI nnec, ad teḥḍid marra tiweṣṣa nnes, tinni d ac ttumureɣ ass-a ḥima ad tent tegged, xenni ad cek issuɛřa SIDI, AREBBI nnec, x marra řegnus n temmurt.   

2 Marra lbarakat-a ad xak dd-asent, ad ac dd-awḍent, mařa tesřid i tmijja n SIDI, AREBBI nnec.

3 Ad tᵉttwabarked di tendint u ad tᵉttwabarked deg iyyar.

4 Ad tᵉttwabarek řɣiǧet n uɛeddis nnec d řɣiǧet n temmurt nnec d řɣiǧet n řebhayem nnec d twarura n tfunasin nnec d imeẓyanen iɛizzen n wuǧi nnec.

5 Ad tᵉttwabarek tsuǧet nnec d tebqect nnec.

6 Ad tᵉttwabarked ɣar wadaf nnec, ad tᵉttwabarked deg wuffuɣ nnec.”

7 “SIDI ad isellem řɛedyan nnec, inni xak ɣa ikkaren d ibarḥaḍ zzat i wudem nnec. Ad xak dd-ffɣen deg webrid d ijj uca ad arewřen zzat i wudem nnec x sebɛa n ibriden.

8 SIDI ad ac yumur s lbaraka di tesrafin nnec u x marra min igga ufus nnec. Netta ad cek ibarek di temmurt nni i d ac ɣa iwc SIDI, AREBBI nnec.

9 SIDI ad cek yarr ad tekkared am yijj n řgens iqeddsen i Yixef nnes am mammec i d ac ijjuǧ, xmi ɣa teḥḍid tiweṣṣa n SIDI, AREBBI nnec, uca ad tuyured deg ibriden nnes.

10 Marra řegnus n temmurt ad ẓaren belli Isem n SIDI ittwadenna xak uca ad zzayek ggʷeden.

11 SIDI ad ac iwc řxar s ufeyyeḍ di řɣiǧet n uɛeddis nnec u di řɣiǧet n řebhayem nnec u di řɣiǧet n temmurt nnec, di temmurt nni ijjuǧ SIDI i řejdud nnec ad ac tt-i-dd-iwc.   

12 SIDI ad ac yarzem tawwart n wexxam nnes n txubay iṣeřḥen, ijenwan, ḥima ad iwc anẓar i temmurt nnec di řweqt nnes u ḥima ad ibarek marra řxedmet n ufus nnec. Ad tarḍřed i waṭṭas n řegnus, maca cek war xasen tareṭṭřed.

13 SIDI ad cek yarr d azeǧif, war iǧi d unewwar, uca cek waha ad tiřid sennej, war tᵉttiřid swadday, mařa tesřid i tweṣṣa n SIDI, AREBBI nnec, wenni i d ac ttumureɣ ass-a ḥima ad tent teḥḍid uca ad zzaysent tegged.

14 War ttḥeyyid ca ɣar yefus uřa ɣar uzeřmaḍ x marra awařen nni d ac umureɣ ass-a ařami ɣa teḍfared irebbiten nneɣni, ad xasen tsexxared.

15 Maca ad imsar, mařa war tesřid i wawař n SIDI, AREBBI nnec, ḥima ad teḥḍid marra řumurat d tweṣṣa nnes i x d ac ttumureɣ ass-a, ḥima ad zzaysent tegged, xenni marra nnɛaři-ya ad xak dd-hwant u ad cek řeqfent:  

16 Ad tiřid d amenɛuř di tendint u ad tiřid d amenɛuř deg iyyar.

17 Tasuǧet nnec d tebqect nnec ad iřint ttwaneɛřent.

18 D tamenɛuřt i ɣa tiři řɣiǧet n uɛeddis nnec d řɣiǧet n temmurt nnec u twarura n tfunasin nnec d imeẓyanen iɛizzen n wuǧi nnec.

19 Ad tiřid d amenɛuř ɣar wadaf nnec u ad tiřid d amenɛuř deg uffuɣ nnec.”

20 “Ad ac dd-issekk SIDI nneɛřet d uxarweḍ d uheddi ɣar marra mani isswiẓẓed ufus nnec, ař ɣa tᵉttwamḥid u ad tefnid deɣya zzat i wudem inu di ssibbet n řexdayem nnec tiɛeffanin, minzi tejjid ayi.

21 SIDI ad dayek isseřṣeq ṭṭaɛun ař cek ɣa iqḍa zi temmurt nni ɣar ɣa tadfed ḥima ad tt teksid d řwart.

22 SIDI ad cek iwwet s bu-deǧis, s tmessi n arwaḥ d ugeyyeḥ, s řeḥmu d řaẓaɣ, s imendi ittwasscemḍen zeg usemmiḍ uřa d jjriḥect n wefsu. Ina ad cek ḍfaren ař ɣa thellked.   

23 Ajenna nni iǧan tiwa i uzeǧif nnec ad yiři d nnḥas u tammurt nni iǧan sadu nnec d uzzař.   

24 Ad yarr SIDI, AREBBI nnec, anẓar n temmurt nnec d ijj n useynu n řeɛjaj d ibquqen n řeɛjaj. Man aya ad xak dd-ihwa ař ɣa tᵉttwateḥḥid.

25 SIDI ad cek yarr tᵉttwaɣeřbed zzat i wudem n řɛedyan nnec. Deg ijj n webrid ad dd-teffɣed ḍidd i řeɛdu nnec uca ad tarewřed zzat i wudem nnes x sebɛa n ibriden uca ad tiřid d ict n řqecɛet n unexřiɛ i marra tigeldiwin n ddunect.

26 Řxecbet nnec ad tiři d macca i ijḍaḍ n ujenna u i marra řmař x temmurt uca uřa d ijj war izemmar ad ten issiggʷed.

27 SIDI ad cek iwwet s tḥebba n Miṣra, s iɛebbuzen, s jdam, s wajjiḍ ař ɣa taf war tzemmared ad teggenfid.   

28 SIDI ad cek iwwet s tubbuheřya, s tuddarɣeč u s arjef n wuř.”

29 “Deg wezyen n uziř ad tḥadid am uḥadi n udarɣař di taǧest. Ibriden nnec war ttiřin ṣeřḥen, wah, ad tiřid tᵉttwaḥṣared u tᵉttwakeccḍed marra ussan n tudart nnec uca war ittiři wi cek ɣa issenjmen.

30 Ad txeḍbed ict n temɣart uca ijj n weryaz nneɣni ad tt issnuqqeb, ad tebnid taddart i yixef nnec uca war dayes tzeddɣed, ad teggid ijj n umarjeɛ n uḍiř ad dayes teẓẓud tizayarin maca war zzaysent testenfiɛed.

31 Afunas nnec ad ittwaɣarṣ zzat i tiṭṭawin nnec uca war zzayes tᵉttetted, aɣyuř nnec ad t ucaren zzat i wudem nnec uca war d ac dd-ittɛiqqib. Uǧi nnec ad t wcen i řɛedyan nnec uca war ɣarek ittiři wi ɣa issenjmen.

32 Ad mmewcen iḥenjiren nnec d tḥenjirin nnec i yijj n řgens nneɣni. Tiṭṭawin nnec ad twařant uca ad daysen temmeẓred ass ikmeř uca war ittiři jjehd deg ufus nnec.

33 Řɣiǧet n temmurt nnec d marra řxedmet nnec ad t icc ijj n řgens i war tessined uca ad tiřid teḥṣared u ad třebzed waha marra ussan n tudart nnec.

34 Ad tdewřed d abuhaři zi ssibbet n min ɣa tẓared s tiṭṭawin nnec.”

35 “SIDI ad cek iwwet s tḥebba tiɛeffanin ɣar ifadden u ɣar iḍaren i zi war tzemmared ad zzaysen teggenfid, zi třeqqa n uḍar nnec ař aceqquf n uzeǧif nnec.

36 SIDI ad cek yarr jmiɛ ak-d ujeǧid nnec, wenni cek ɣa tegged x yixef nnec, ad traḥed ɣar ijj n řgens nni war tessined ca, uřa d řejdud nnec, uca din i ɣa tsexxared i irebbiten nneɣni n ukeccuḍ d weẓru.

37 Ad tiřid d ict n řqecɛet n unexřiɛ d ijj n umedya d ict n ssibbet i ustehzi iqesḥen jar marra řegnus mani cek ɣa indeh SIDI.

38 Ad tessuffɣed aṭṭas n zzariɛet ɣar yeyyar uca ad třeqḍed drus, minzi tamurɣi ad tt teḥřuw.   

39 Ad teggid imarjaɛen n uḍiř ad daysen teẓẓud tizayarin uca ad tent tɛarrṣed, maca war tsessed binu uca war třeqqḍed walu, minzi ad tent icc ukecca.

40 Ad ɣarek iřin izemmuren di marra tammurt nnec, maca war tdehhned ixef nnec s zzect, minzi ad iwḍa zzitun zeg uzemmur nnec qbeř řweqt.

41 Ad dd-tejjed iḥenjiren d tḥenjirin, maca war ttiřin ca nnec, minzi ad ruḥen di tmeḥbast.

42 Marra ticejjura d řɣiǧet n temmurt nnec ad tent tᵉṭṭef tmurɣi d tasɣart nnes.

43 Abarrani nni iǧan di řwesṭ nnec, ad xak issuɛřa ixef nnes, sennej u sennej ɛad, uca cek ad tᵉttwassehwid ɣar temmurt, swadday ɣar wadday.

44 Netta ad ac yarḍeř, maca cek war d as tareṭṭřed. Netta ad yiři d azeǧif, cek ad tiřid d anewwar.

45 Uca ad xak dd-hwant marra nnɛaři-ya, ad cek ḍfarent, ad cek řeqfent ař ɣa tᵉttwamḥid, umi war tesřid i tmijja n SIDI, AREBBI nnec, ḥima ad teḥḍid řumurat nnes d tiweṣṣa nnes, inni d ac yumur Netta.

46 Ad iřint d ict n řeɛřamet d ijj n usiggʷid yewɛaren i cek u i zzariɛet nnec i řebda.

47 Minzi war tsexxared i SIDI, AREBBI nnec s řefraḥet d tcuni n wuř zi ssibbet n ufeyyeḍ n marra min din iǧan,

48 ad tsexxared i řɛedyan, inni i xak ɣa issekk SIDI, s řaẓ d ufadi, s tuɛɛaryent d řexṣeṣ n marra timesřayin, uca Netta ad igg azayřu n wuzzař x yiri nnec, ař cek ɣa imḥa.

49 SIDI ad xak dd-issgeɛɛed ijj n řgens iggʷej, zeg uneggaru n temmurt, am yijj n ugider iṭṭawen, ijj n řgens i umi war tzemmared ad tfehmed iřes nnes, □  

50 ijj n řgens ɣares udem iqḍeɛ, war ittweqqar awessar, war yareḥḥem x uḥenjir.

51 Ad yecc řɣiǧet n řebhayem nnec d řɣiǧet n temmurt nnec, ař ɣa tᵉttwamḥid, minzi war d ac ittejji irden, niɣ binu n jdid, niɣ zzect n ṭṭri, niɣ twarura n tfunasin nnec niɣ imeẓyanen iɛizzen n wuǧi nnec, ař cek i ɣa yareddeǧ.

52 Ad cek iḥṣar jar marra tewwura nnec, ař ɣa wḍan řeḥyuḍ yuɛřan imetnen, inni x tuɣa tᵉttecřed di marra tammurt nnec. Ad cek iḥṣar jar marra tewwura nnec di marra tammurt nni d ac iwca SIDI, AREBBI nnec.

53 Xmi d ak-dd ɣa innḍen u di řeḥṣaret i zi cek ɣa iḥṣaren řɛedyan nnec, ad tecced řɣiǧet n uɛeddis nnec d weysum n iḥenjiren nnec d tḥenjirin nnec nni d ac ɣa iwc SIDI, AREBBI nnec.   

54 Aryaz nni i yareḍben u wenni iḍebɛen aṭṭas ad tiři tamuɣři nnes d taɛeffant ɣar umas u ɣar temɣart n wuř nnes u ɣar min d as iqqimen zeg iḥenjiren nnes,

55 maḥend war ittic uřa i yijj zzaysen ca n weysum n iḥenjiren nnes, inni i ɣa yecc umi war d as iqqim ca zi marra man aya di řeḥṣaret u di ḍḍiqa i zi xak ɣa ibezzez řeɛdu nnec di marra tiwwura nnec.

56 Tamɣart i yareḍben u tenni iḍebɛen aṭṭas, ɛemmarṣ war teggi třeqqa n uḍar nnes x temmurt di ssibbet n warḍab u n weḍbeɛ nnes, ad tiři tmuɣři nnes d taɛeffant ɣar weryaz n wuř nnes u ɣar mmis d yeǧis,

57 di ssibbet n llufan nni dd-iffɣen jar iḍaren nnes u di ssibbet n iḥenjiren nni turuw, minzi ad ten tecc s tnuffra di ssibbet n řexṣeṣ n marra di řeḥṣaret u di ḍḍiqa i xak ɣa ibezzez řeɛdu nnec di marra tiwwura nnec.”

58 “Mařa war teḥḍid marra awařen n Ccariɛa-ya nni yuran deg wedlis-a ittwannḍen maḥend ad teggʷeded Isem-a iɛuǧan, issaggʷaden, SIDI, AREBBI nnec,

59 xenni ad yarr SIDI jjrayeḥ nnec d jjrayeḥ jar zzariɛet nnec d ijj n arjef ař ṭṭarf. Ad iřint d jjrayeḥ mɣarent, ad dument, uca ad iřin řehřacat iɛeffnen i ɣa iqqimen ɣar zzat.

60 Netta ad ɣarek dd-yarr marra řehřacat n Miṣra i zi tuɣa teggʷded uca ad dayek řeṣqent.

61 Amenni ad ɣarek dd-yarr SIDI marra řehřacat d marra jjrayeḥ nni war yurin deg wedlis ittwanḍen n Ccariɛa-ya, ař ɣa tᵉttwamḥid.

62 Ad teqqimed ak-d ijj n wuru n yeryazen deg wemcan i di ɣa tiřim am yitran n ujenna deg waṭṭas, umi war tesřid i tmijja n SIDI, AREBBI nnec.

63 Am mammec zzaywem ifarḥ SIDI ḥima ad daywem igg tcuni u ad awem ittmarni, ammu zzaywem i ɣa ifarḥ SIDI maḥend ad kenniw ihellek u maḥend ad kenniw iteḥḥa uca kenniw ad tᵉttwaqeřɛem zi temmurt nni ɣar ɣa tadfed ḥima ad tt teksid d řwart.   

64 SIDI ad ac ibezzeɛ x marra řegnus, zeg ujemmaḍ n ddunect ař ujemmaḍ nneɣni n ddunect uca din ad tsexxared i irebbiten nneɣni n ukeccuḍ d weẓru nni war tessined cek niɣ řejdud nnec.   

65 War tᵉttifed řhudnet jar řegnus-a uca tařeqqa n uḍar nnec war tᵉttif areyyaḥ, minzi SIDI ad ac iwc din uř yarejfen d tmuɣři txessi d ijj n řeɛmar isřawen.

66 Tudart nnec ad ac tiři am tuyeř zzat nnec, ad tiřid teggʷeded ǧiřet d wass uca war ittiři weḍman x tudart nnec.

67 Ɣar ṣṣbeḥ ad tinid: ‘A, iři ad tiři d ǧiřet!’ u di ǧiřet ad tinid: ‘A, iři ad yiři d ṣṣbeḥ!’ zi ssibbet n tiggʷudi deg wuř nnec i d ac issiggʷiden u zi ssibbet n min ɣa twařint tiṭṭawin nnec.

68 SIDI ad cek yarr ɣar Miṣra deg iɣurruba x webrid min xef d ac nniɣ: ‘War t tẓarred ɛemmarṣ!’, uca din ad tezzenzem ixef nwem i řɛedyan nnec d isemɣan d tiyya, maca war ittiři wi kenniw i ɣa isɣen.”

69 Ina d awařen n Řɛahd nni yumur SIDI i Musa ḥima ad t igg ak-d ayt n Israil di temmurt n Mu’ab, sennej i Řɛahd i kidsen igga ɣar Ḥurib.

□ 

28:49 agider - niɣ ‘asiwan’.

Ttiqqet d ṭṭaɛet

29

1 Iřaɣa-dd Musa x marra Israil, inna asen:

“Kenniw aqa teẓrim marra min igga SIDI di temmurt n Miṣra zzat i tiṭṭawin nwem di firɛun d marra imsexxaren nnes d marra tammurt nnes,   

2 tiqeǧuba timeqqranin, tinni teẓrim s tiṭṭawin nwem, řeɛřamat d lmuɛjizat nni imɣaren.   

3 Ař ass-a SIDI war d awem iwci uř ḥima ad tfehmem uřa d tiṭṭawin ḥima ad tẓarem uřa d imezzuɣen ḥima ad tesřem.

4 Ssnedheɣ kenniw arebɛin n iseggʷusa di řexřa. Arruḍ nwem war idwiř d řbaři u tisiřa nwem war dduysarent x iḍaren nwem.

5 War teccim aɣrum, war teswim binu uřa d ccrab, ḥima ad tessnem belli Necc d SIDI, AREBBI nwem.”

6 “Řami treḥḥgem ɣar wemcan-a, iffeɣ-dd Siḥun, ajeǧid n Ḥacbun, ak-d Ɛuj, ajeǧid n Bacan, ḥima ad kidneɣ imsagar i umenɣi uca neɣřeb i-ten   

7 uca neṭṭef tammurt nsen uca newc i-tt d řwart i Irubiniyyen d Ijadiyyen u i wezyen n teqbič n Manassa.   

8 Ḥḍam awařen n Řɛahd-a, teggem ten, ḥima ad tawḍem s řeɛqeř ɣar marra min ɣa teggem.

9 Ass-a marra kenniw tbeddem zzat i wudem n SIDI, AREBBI nwem - izeǧifen n tqebbař nwem d imɣaren nwem d imeḥḍayen nwem, marra iryazen n Israil,

10 imeẓyanen nwem, d temɣarin nwem, ibarraniyyen nni izeddɣen di řwest n řmargeḥ n řɛeskar nwem, zeg wenni ittqessen akeccuḍ ař wenni dd-ittaymen aman -

11 ḥima ad yadef kuř ijj zzaywem ɣar Řɛahd n SIDI, AREBBI nnec nni i ɣa iqqen SIDI, AREBBI nnec ass-a akidek, u ɣar nneɛřet i iǧan d uɣezdis nnes nneɣni,

12 ḥima ad ac yegg ass-a ad tekkared am řgens nnes uca Netta ad ac yiři d AREBBI, am d ac inna u am ijjuǧ i řejdud nnec Ibrahim d Isḥaq d Yaɛqub.   

13 War iǧi akidwem waha i ɣa ggeɣ Řɛahd-a d nneɛřet-a i iǧan d uɣezdis nnes nneɣni,

14 ak-d yinni da ɣarneɣ iḥḍaren ass-a zzat i wudem n SIDI, AREBBI nneɣ, maca ɛawed ak-d yinni war da ɣarneɣ iǧin ass-a.

15 Minzi kenniw tessnem mammec tuɣa nzeddeɣ di temmurt n Miṣra, u mammec neẓwa di řwesṭ n temmura n řegnus nni x dd-tekkem uřa d kenniw,

16 uca teẓrim nnɛawat nsen n l’aṣnam d imeyḍa n l’aṣnam nsen nni ɣarsen n weẓru d ukeccuḍ d nnuqart d wureɣ.”

17 “War ittiři jar awem aryaz niɣ tamɣart niɣ řaǧ niɣ taqbič ad issiggʷej ass-a uř nnes x SIDI, AREBBI nwem, ḥima ad isexxar i irebbiten n řegnus nni u war ittiři jar awem aẓwar nni i ɣa ittarwen arrhaj niɣ cciḥ,   

18 uca ad imsar, umi ɣa iseř awařen n nneɛřet-a, aqa netta ad iseggem ixef nnes deg wuř nnes, ad yini: ‘Ad ɣari yiři řehna, waxxa ggureɣ di řeqsaḥet n wuř inu, ař ɣa ihellek min issun ak-d min iffuden.’

19 SIDI war d as isemmeḥ, maca aɣḍab n SIDI d tusmi nnes iqeddsen ad dduxxnen deg weryaz nni, u marra nneɛřet nni yurin deg wedlis-a ittwannḍen ad xas tiři uca SIDI ad imḥa isem nnes zi sadu ujenna.

20 SIDI ad t iḥuz x marra tiqebbař n Israil i řɣar, ɛlaḥsab marra nnɛaři n Řɛahd nni yurin deg wedlis-a ittwanḍen n Ccariɛa-ya.

21 Xenni jjiř i dd ɣa yasen, iḥenjiren nwem, inni ɣa igeɛɛden awarni awem, uřa d ubarrani nni i dd ɣa yasen zeg ict n temmurt tiggʷej, marra nitni ad inin ammu xmi ɣa ẓaren jjrayeḥ n temmurt-a d řehřacat i zi issehřec SIDI tammurt:

22 ‘Řecbariyyet d tmeǧaḥt, aqa tecmeḍ marra tammurt, war tᵉttwaẓẓu niɣ tessɣemmi ɛad u war issgeɛɛid afsu aziza, am mammec imsar deg uneqřeb n Sadum d Ɛamurra d Adma d Ṣabuyim nni issneqřeb SIDI deg weɣḍab nnes d wesɛar nnes!’,

23 uca ɛawed marra řegnus ad inin: ‘Mayemmi igga SIDI man aya i temmurt-a? Mana řḥaduq n weɣḍab-a imɣaren?’   

24 Xenni ad dd-arren: ‘Minzi nitni jjin Řɛahd n SIDI, AREBBI n řejdud nsen, Řɛahd nni iqqen Netta akidsen umi ten dd-issuffeɣ zi temmurt n Miṣra.

25 Uyuren ɛebden i irebbiten nneɣni uca bendqen asen, i irebbiten nni war ssinen nitni, war d asen tent-i-dd-iwci Netta.

26 Aɣḍab n SIDI yarɣa x temmurt-a maḥend ad ɣares indeh marra nneɛřet nni yurin deg wedlis-a ittwannḍen.

27 SIDI iqřeɛ i-ten zi temmurt deg weɣḍab d wesɛar d uduqqez n weɣḍab imɣar uca inḍar i-ten ɣar temmurt nneɣni, am teǧa ass-a.’

28 Timesřayin innufaren aqa tent i SIDI, AREBBI nneɣ, maca timesřayin ttwassaregbent aqa tent i neccin u i iḥenjiren nneɣ i řebda, maḥend ad negg marra awařen n Ccariɛa-ya.”

Aqarru n Řɛahd

30

1 “Xmi xak dd ɣa yasent marra tmesřayin-a, lbaraka d nneɛřet nni ggiɣ zzatek, uca ad tent tarred ɣar wuř nnec jar marra řegnus ɣar mani SIDI, AREBBI nnec, xak yuẓẓeř,

2 uca ad tɛeqbed ɣar SIDI, AREBBI nnec, ad tesřed i tmijja nnes s marra uř nnec u s marra řeɛmar nnec anect n marra min x cek umureɣ ass-a, cek jmiɛ ak-d iḥenjiren nnec,

3 xenni SIDI, AREBBI nnec, ad ibḍeř aḥebbes nnec uca ad xak yarḥem uca ad cek issmun zi jar marra řegnus ɣar mani cek ibezzeɛ SIDI, AREBBI nnec.   

4 Waxxa inni x yuẓẓřen zzayek, aqa aten ɣar uneggaru n ujenna, aqa SIDI, AREBBI nnec, ad cek issmun uca ad cek dd-indeh ssenni.   

5 SIDI, AREBBI nnec, ad cek issidef ɣar temmurt nni warten řejdud nnec uca ad tt teksid ɛawed d řwart. Netta ad dayek igg tcuni u ad dayek yarni ɛad ktar zi řejdud nnec.

6 SIDI, AREBBI nnec, ad ixten uř nnec d wuř n tarwa nnec ḥima ad texsed SIDI, AREBBI nnec, s marra uř nnec d marra řeɛmar nnec, ḥima ad teddared.  

7 SIDI, AREBBI nnec, ad yarr marra nnɛaři nni x řɛedyan nnec u x yinni cek icarrhen, inni xak dd-idarrcen ɛawed.

8 Ad tɛeqbed, ad tesřed i tmijja n SIDI uca ad tegged marra řumurat nni xef ac ttumureɣ ass-a.

9 SIDI, AREBBI nnec, ad ac iwc afeyyeḍ di marra řxedmet n ifassen nnec, di řɣiǧet n uɛeddis nnec, di řɣiǧet n řebhayem nnec u di řɣiǧet n temmurt nnec, aya ad yiři i řxar nnec, minzi SIDI ad iɛqeb ḥima ad zzayek ifarḥ i řxar nnec, am mammec tuɣa ifarḥ i řejdud nnec,   

10 Xmi ɣa tesřed i tmijja n SIDI, AREBBI nnec ḥima ad teḥḍid řumurat nnes d tweṣṣa nnes, tinni yurin deg wedlis-a ittwanḍen n Ccariɛa uca xmi dd ɣa tdewřed ɣar SIDI, AREBBI nnec, s marra uř nnec, s marra řeɛmar nnec.”

11 “Minzi řumur-a i x cek ttumureɣ necc ass-a, war iǧi yuɛřa xak u war iggʷij ca.

12 War iǧi deg ujenna, ḥima ad tinid: ‘Wi ɣa igeɛɛden ɣar ujenna di ṭṭweɛ nneɣ ḥima ad aneɣ t-i-dd-yawi i neccin uca ad as nseř, ḥima nzemmar ad zzayes negg?’   

13 War iǧi x ujemmaḍ n řebḥar, ařami ɣa tzemmared ad tinid: ‘Wi ɣa iẓwan ɣar ujemmaḍ n řebḥar ḥima ad aneɣ t-i-dd-yawi i neccin uca ad as nseř, ḥima nzemmar ad zzayes negg?’,

14 minzi awař-a yudes i cek aṭṭas, aqa-t deg uqemmum nnec, aqa-t deg wuř nnec, ḥima ad zzayes tegged.”

15 “Xzar, necc ggiɣ zzatek ass-a tudart d řxar uřa d řmewt d řɣar,

16 minzi necc ttumureɣ cek ass-a ḥima ad texsed SIDI, AREBBI nnec, ad tuyured deg ibriden nnes uca ad teḥḍid řumurat nnes d tweṣṣa nnes d lfarayiḍ nnes maḥend ad teddared u ad tᵉttwammarnid, uca SIDI, AREBBI nnec, ad ac ibarek di temmurt nni ɣar ɣa tadfed ḥima ad tt tᵉṭṭfed d řwart.

17 Maca mařa uř nnec ittaggʷej u war tᵉttesřid uca ad tᵉttwassuffɣed zeg webrid, ad tbendqed zzat i irebbiten nneɣni uca ad asen tɛebded,

18 xenni necc ttbarrḥeɣ awem ass-a belli s tidett ad temmtem. War tarennyed ca ussan nnec x temmurt mani ɣa tadfed awarni řami teẓwid L’Urdun, ḥima ad tt tᵉṭṭfed d řwart.

19 Ass-a necc řaɣiɣ x ujenna d temmurt, maḥend ad iřin d řechud xawem: ggiɣ zzatek tudart d řmewt, lbaraka d nneɛřet! Ixḍar xenni tudart, ḥima ad teddared, cek d zzariɛet nnec,   

20 maḥend ad texsed SIDI, AREBBI nnec, uca ad tesřed i tmijja nnes, ad as třeṣqed, minzi Netta d tudart nnec uřa d tuzzegart n wussan nnec, ḥima tzemmared ad tzedɣed x temmurt nni x ijjuǧ SIDI i řejdud nnec ad asen tt-i-dd-iwc, i Ibrahim d Isḥaq d Yaɛqub.”

Yacuwa iksi amcan n Musa

31

1 Iruḥ Musa uca issiweř s wawařen-a ak-d marra Israil,

2 inna asen: “Ass-a necc ɣari mya u-ɛicrin n iseggʷusa. War zemmareɣ ɛad ad ffɣeɣ uřa ad adfeɣ uca SIDI inna ayi: ‘War tẓekkʷid iɣzar-a n L’Urdun!’   

3 SIDI, AREBBI nnec, ad iẓwa zzat i wudem nnec. Netta ad yareddeǧ řegnus-a zzat i wudem nnec uca ad tᵉṭṭfed řwart nsen. Yacuwa ad iẓwa zzat i wudem nnec, am mammec inna SIDI.   

4 SIDI ad kisen igg am mammec igga ak-d Siḥun d Ɛuj, ijeǧiden n Imuriyyen, inni yareddeǧ Netta s tnayen, u am mammec igga ak-d temmurt nsen.   

5 Xmi ten ɣa isellem SIDI zzat i wudem nwem, ad kisen teggem ɛlaḥsab marra tawṣeyyet nni zi kenniw weṣṣiɣ  

6 Iřim d iryazen u iřim tmeḥḍem, war tteggʷedem, war ttarjijem ca zzat i wudem nsen, minzi SIDI, AREBBI nnec, d wenni akidek igguren. Netta war dayek isemmeḥ niɣ cek ittejji.”   

7 Iřaɣa Musa i Yacuwa, inna as zzat i tiṭṭawin n marra Israil: “Iři d aryaz u iři tmeḥḍed, minzi ad tadfed ak-d řgens-a ɣar temmurt nni ijjuǧ SIDI i řejdud nsen ad asen tt-i-dd-iwc uca cek ad ten tejjed ad tt ṭṭfen d řwart.

8 SIDI, d wenni yuyuren zzat i wudem nnec, d Netta i ɣa yiřin akidek, war cek ittettu ca niɣ ad dayek ismeḥ. War tteggʷed u war ttarjiji.”   

Musa iwca Ccariɛa i ayt n Lawi

9 Yura Musa Ccariɛa-ya uca iwca i-tt i ikehhanen, ayt n Lawi, inni yarbun Ttabut n Řɛahd n SIDI, u i marra imɣaren n Israil.

10 Musa yumur i-ten, inna: “Awarni sebɛa n iseggʷusa, di řweqt ittwaggen n useggʷas n ufekki n imerwusen di Řɛid n Iɛuccuten,

11 xmi ɣa imun marra Israil maḥend ad iḥḍar zzat i wudem n SIDI, AREBBI nnec, deg wemcan nni i ɣa yixḍar Netta, ad tɣared s jjehd Ccariɛa-ya zzat i marra Israil deg imezzuɣen nsen.   

12 Ejj ad imun řgens, iryazen d temɣarin d iḥenjiren d ibarraniyyen nni iǧan ɣar daxeř n tewwura nnec ḥima ad sřen u ḥima ad řemden ad ggʷeden SIDI, AREBBI nwem uca ad ḥḍan marra awařen n Ccariɛa-ya

13 u ḥima iḥenjiren nsen, inni war tt issinen, ad sřen uca ad řemden ad ggʷeden SIDI, AREBBI nwem marra ussan nni i ɣa teddarem x wudem n temmurt nni ɣar ɣa teẓwam x L’Urdun maḥend ad tt tᵉṭṭfem d řwart.”

Abarreḥ x řmuɛṣiyyet i dd ɣa yasen

14 SIDI inna i Musa: “Aqa iwḍen-dd wussan nnec i di ɣa temmted. Řaɣa i Yacuwa u sbeddem ixef nwem deg Uqiḍun n Umsagar ḥima ad t umureɣ.” Musa d Yacuwa ruḥen, bedden deg Uqiḍun n Umsagar.

15 Xenni iban-dd SIDI deg Uqiḍun, deg ijj n uqellij n useynu, uca ibedd uqellij n useynu sennej i wadaf n Uqiḍun.

16 SIDI inna i Musa: “Aqa cek ad tᵉttwassmuned ak-d řejdud nnec uca xenni řgens-a ad ikkar ad issefsed ixef nnes am ɣa yuyur awarni i irebbiten n ibarraniyyen n temmurt nni ɣar ɣa yadef řgens ař řwesṭ nnes uca řgens ad dayi ismeḥ, ad yarẓ Řɛahd inu wenni kidsen ggiɣ.

17 Deg wass nni ad yareɣ weɣḍab inu x řgens uca ad ten jjeɣ, ad zzaysen ffareɣ udem inu uca ad ittwaṣarḍ řgens uca ad xas dd-asen waṭṭas n iceřwawen d řeḥṣarat, ař ɣa yini řgens deg wass nni: ‘Ma war xafi dd-usin iceřwawen-a, minzi AREBBI war kidi iǧi?’ □  

18 Deg wass nni ad ffareɣ udem inu marra di ssibbet n řɣar nni igga umi idweř ɣar irebbiten nneɣni.

19 Řexxu xenni, ari tizřit-a i yixef nwem uca seřmed i-tt i ayt n Israil, egg i-tt deg uqemmum nsen, ḥima tizřit-a ad tiři d acehhad di ṭṭweɛ inu ḍidd i Israil,

20 minzi Necc ad ssidfeɣ řgens-a ɣar temmurt nni x jjuǧeɣ i řejdud nsen ad asen tt wceɣ, ict n temmurt ifeyyḍen s uɣi d tamment, uca ad ccen, ad jjiwnen, ad dewřen qbubbzen. Xenni ad dewřen ɣar irebbiten nneɣni, ad xasen sexxaren uca ad ayi ssduqzen, ad arẓen Řɛahd inu.

21 Uca ad imsar umi d as dd-usin i řgens-a aṭṭas n iceřwawen d řeḥṣarat, aqa xenni izři-ya ad dd-tarr deg wudem nnes am yijj n ucehhad, minzi war tᵉttiři tᵉttwattu zeg uqemmum n tarwa nnes, minzi Necc ssneɣ axarreṣ nni iḥeṭṭa ɛad ass-a di daxeř nnes, qbeř ma ad t ssidfeɣ di temmurt nni x jjuǧeɣ ad asen tt wceɣ.” □  

22 Deg wass nni yura Musa tizřit-a uca isseřmed i-tt i ayt n Israil.

23 Uca Netta yumur i Yacuwa, mmis n Nun, inna: “Iři d aryaz, iři tmeḥḍed, minzi ad tessidfed ayt n Israil di temmurt nni x d asen jjuǧeɣ maḥend ad asen tt wceɣ uca Necc ad akidek iřiɣ.”   

24 Uca imsar umi ikemmeř Musa tira n wawařen n Ccariɛa-ya deg ijj n wedlis ittwannḍen, ař aneggar nsen,

25 aqa Musa yumur Ilawiyyen nni yarbun Ttabut n Řɛahd n SIDI, inna:

26 “Ksim adlis-a ittwanḍen n Ccariɛa uca teggem t zzat i Ttabut n Řɛahd n SIDI, AREBBI nwem, maḥend ad din yiři d acehhad ḍidd nwem,   

27 minzi necc ssneɣ aɣewweɣ nwem d tɣennant nwem. Xzar, umi necc ddareɣ ɛad akidwem ass-a, kenniw aqa tɣewwɣem x SIDI, mecḥař ɛad ktar i ɣa teggem awarni i řmewt inu!

28 Smunem-dd ɣari marra imɣaren n tqebbař nwem d imeḥḍayen nwem, xenni ad ssiwřeɣ awařen-a deg imezzuɣen nsen uca ad ggeɣ ajenna d temmurt d řechud ḍidd nsen.

29 minzi necc ssneɣ aqa awarni řmewt inu ad tfesdem ař ṭṭarf uca ad teffɣem x webrid nni x kenniw umureɣ. Deg uneggar n wussan, ad teggem řɣar di tiṭṭawin n SIDI ař ɣa t tesɛarem s řxedmet i teggim s ifassen nwem.”

30 Xenni issiweř Musa deg imezzuɣen n marra agraw n řgens n Israil s wawařen n tizřit-a ařami ten ikemmeř.

□ 

31:17 war kidi iǧi - s Tɛibranit ‘war iǧi di řwest inu’.

□ 

31:21 tarwa - s Tɛibranit ‘zaad’.

Izři n Musa

32

1 “Sřem, a ijenwan, ad ssiwřeɣ!

Ejj tammurt ad tseř

i wawařen n uqemmum inu!

2 Ejj taɣuri inu ad tudem am wenẓar,

ad hwant tiwařin inu am nnda,

am ict n thiḍurt x uɣemmuy aziza

u am tnecnacin x wefsu,

3 minzi necc ad barrḥeɣ Isem n SIDI,

arrem-dd řemɣaret i AREBBI nneɣ!

4 Netta d Taṣḍart, řxedmet nnes nican,

minzi marra ibriden nnes ttwaseggden,

ijj n Arebbi d amtiqqi břa řɣecc,

aqa-t d amsegged, nican i yeǧa.

5 Řgens aqa issefsed ixef nnes,

nitni war ǧin ca d iḥenjiren nnes,

maca d řefḍiḥet,

aqa-t d ijj n jjiř ifarɣ, ixnunnes.

6 Ma texsem ad teggem aya i SIDI,

a řgens abuhaři d wefɣur!

Ma war iǧi Netta d Babac nni cek isɣin,

d wenni cek iggin

u d wenni cek ikewwnen?

7 Idarem ussan iɛdun,

xemmem iseggʷusa n jjiř ař jjiř,

seqsa babac u netta ad ac t iɛawed

seqsa imɣaren u nitni ad ac t inin.

8 Umi iwca Umɛuǧi x kuřci

tasɣart nsen i marra řegnus,

umi ibḍa tarwa n bnadem,

issgeɛɛed iymiren n řegnus

ɛlaḥsab řqedd n ayt n Israil.

9 Minzi tasɣart n SIDI d řgens nnes,

Yaɛqub d afiřu n řeɛbar n tesɣart nnes.

10 Yufa i-t di temmurt n řexřa,

di tnezruft ixřan ak-d řewḥuc

ittzun, issɣuyyun.

Inneḍ as-dd, isseřmed i-t,

iḥḍa i-t am mummu n tiṭṭ nnes.

11 Am ugider nni issfaqen řɛucc nnes,

iṭṭaw sennej i warrud nnes zi ssa ɣar da,

ittbezzeɛ afriwen nnes,

iksi i-t uca yarebbu t x wafriwen nnes,

12 ammu i indeh i-t SIDI waha

uca war tuɣi din akides

ca n arebbi d aɣrib.

13 Issenya i-t x tɛuřař n temmurt

uca icca řɣiǧet n yeyyar.

Ijja i-t ad iẓemm tamment zi jjarf,

d zzect zeg weẓru n teṣḍart,   

14 d trussi n tfunasin d uɣi n wuǧi

s tadunt n izmaren d icarriyyen,

inni iǧan am tarwa n Bacan,

u s tadunt n iɣayḍen,

s mummu n waren n irden.

Ɛawed cek teswid zeg idammen n uḍiř,

ak-d ukuffu nnes xas.

15 Idweř Yacurun iqbubbez

uca iẓẓeɛbeḍ

- ‘Aqa tmesřed u teqbubbzed,

wah, s tadunt tᵉttwadřed!’ -

uca ismeḥ di Arebbi

nni i-t dd-ixeřqen

uca isseḥqar Taṣḍart n usenjem nnes.

16 S irebbiten iɣriben

ssekkaren nitni tusmi nnes,

s jjɛayef sɛaren t.

17 Nitni qeddmen tiɣarṣa i ccwaṭen,

war iǧi i Arebbi,

i irebbiten nni war ssinen,

irebbiten n jdid,

inni dd-yusin ɛad mammec,

war zzaysen ttarjijen řejdud nwem.

18 Taṣḍart nni i cek dd-yejjin,

tsemḥed dayes

u tᵉttud Arebbi

nni i cek dd-yurwen s řewjeɛ.

19 Iẓra SIDI man aya uca issehqar i-ten,

zi ssibbet n usduqqez

n iḥenjiren nnes d yessis.

20 Netta inna:

‘Ad zzaysen ffareɣ udem inu,

ad ẓareɣ mammec ɣa yiři

zzman uneggaru nsen,

minzi nitni d ijj n jjiř ittneqřab,

d tarwa i di war iǧi řmanet.

21 Nitni ssekkaren tusmi inu

s min war iǧin d Arebbi,

sɛaren ayi s l’aṣnam nsen ibeṭṭřen.

Necc ad ssekkareɣ tusmi nsen

s min war iǧin d řgens,

s yijj n řgens d abuhaři ad ten sɛareɣ.   

22 Minzi s weɣḍab inu tekkar tmessi,

ad tecmeḍ ař řaxart din swadday,

uca ad tecc tammurt d řɣiǧet nnes,

u ad tessecmeḍ tisi n idurar.   

23 Necc ad asen arniɣ iceřwawen,

ad xasen neyyceɣ fřitcat inu.

24 Ad ttwaheyyfen s řaẓ

uca ad ttwaṣarḍen s ṭṭaɛun

u s wareddeǧ amerzag

u Necc ad daysen ssekkeɣ

tiɣmas n řmař

s ssem ineqqen n ifiɣran

inni ittmuǧuɣen di tɛejjajt.

25 Zi barra ad ikkes ssif tarrawt,

u zeg wexxam n daxeř

ad teřqef tiggʷudi:

am ubřiɣ am teɛzarect,

aseymi ak-d umeccaybu.

26 Tuɣa xseɣ ad iniɣ:

‘Am usemmiḍ ad ten faretkeɣ,

ad ssbeddeɣ řidaret nsen jar iwdan!’,

27 mři war ǧiɣ tteggʷideɣ

zeg wesɛar n řeɛdu,

ḥima iɣrimen nsen war t nekkaren

uca ad inin:

‘Ifassen nneɣ,

inni ittwassgeɛɛden ammu s jjehd,

ggin aya marra, war iǧi d SIDI.’

28 Minzi nitni d ijj n řgens břa array

u war daysen řefhamet.

29 Mři ggin tiɣit,

xenni iggur ad fehmen aya

u ad wcen taynit i uneggar nsen.

30 Mammec izemmar ad iḍfar

ijj n bnadem ařef n iwdan

u mammec zemmaren tnayen

ad arren ɛecra-ařaf ad arewřen,

mařa war d asen temmenz teṣḍart nsen

uca war d asen isellem SIDI i nitni?

31 Minzi taṣḍart nsen

war teǧi am Taṣḍart nneɣ.

Ejj ad ḥekmen řɛedyan nneɣ s ixef nsen.

32 Minzi tazayart nsen

teǧa zi tzayart n Sadum

u zeg iyyaren n Ɛamurra.

Aḍiř nsen d aḍiř n ssem,

ɣarsen izekkunen ccuren s tarzugi. □  

33 Binu nsen

amecnaw asuḍi n tmessi n řhaycat,

amecnaw ssem ineqqen n třefsiwin.

34 Ma marra aya war ɣari ittwaxzen,

ittwacemmeɛ deg ixxamen n txubay inu?

35 D Necc i yeǧan x nneqmet d řexřaṣ,

xmi ɣa iḥřuǧeḍ uḍar nsen.

Ass n uḍeyyeɛ nsen aqa yudes,

uca min xasen i ɣa yiři, ad imsar deɣya.   

36 Minzi SIDI ad igg s řḥeqq

di ṭṭweɛ n řgens nnes,

Netta ad iḥenn x imsexxaren nnes

xmi ɣa iẓar belli jjehd immeksi,

uca war din iqqim ɛad

wenni ittwaṭṭfen d wenni ijjin. □    

37 Xenni ad yini:

‘Mani ǧan irebbiten nsen,

mani taṣḍart i ɣares ufin adurri?

38 Mani ǧan irebbiten nni zi

ccin tadunt n tɣarṣa nsen,

inni zi sessen binu

n tewhibin n useyyeb nsen?

Ejj i-ten ad kkaren, ad cek ɛawnen

u ejj i-t ad xawem issduri.’

39 Xzarem řexxu,

aqa d Necc, wah d Necc,

u war din ca uřa d ijj n arebbi akidi.

Necc neqqeɣ u Necc sseddareɣ,

Necc řebbzeɣ u ssgenfiɣ

u war din wi ɣa ifekken zeg ufus inu.   

40 Minzi Necc ad sswiẓẓḍeɣ afus inu

ɣar ujenna,

ad iniɣ: ‘Necc aqa ddareɣ i řebda!’

41 Mařa ssqeḍɛeɣ ssif inu ittwessgen

uca afus inu ad iṭṭef di řḥukm,

xenni Necc ad ntaqmeɣ zi iɣrimen inu

u zeg inni d ayi icarrhen.

42 Ad ssᵉscareɣ fřitcat n řqews inu

s idammen,

uca ssif inu ad isarḍ aysum,

idammen n wenni ittwanɣen

u n wenni ittwaḥebbsen

azeǧif n řeɛdu

ak-d ijeṭṭayen n ucuwwaf nnes.   

43 Sřiwřewem, a řegnus!, ak-d řgens nnes,

minzi Netta ad intaqem

i idammen n imsexxaren nnes,

ad yarra nneqmet x iɣrimen nnes,

uca ad igg weṣřaḥ

i temmurt nnes d řgens nnes.” □    

44 Yusa-dd Musa uca issiweř marra awařen n tizřit-a x imezzuɣen n řgens, netta jmiɛ ak-d Huciɛa, mmis n Nun. □  

45 Umi ikemmeř Musa marra awařen-a i zi issiweř ɣar marra Israil,

46 inna asen: “Arrem marra awařen-a nni x d awem nniɣ ass-a ɣar wuř nwem, ḥima ad ten tumurem i iḥenjiren nwem maḥend ad ḥḍan marra awařen n Ccariɛa-ya ad zzaysen ggen,

47 minzi war iǧi d awař n baṭeř i kenniw, maca d tudart nwem. S wawař-a ad tezzuggartem ussan nwem x temmurt i ɣar ɣa teẓwim x L’Urdun, maḥend ad tt tᵉṭṭfem d řwart.”

48 Issiweř SIDI ak-d Musa deg wass nni, inna:

49 “Geɛɛed adrar n Abarim, aqa-t d adrar n Nabu nni iǧan di temmurt n Mu’ab arendad n Ariḥa, uca xzar tammurt n Kenɛan nni i ɣa wceɣ d řwart i ayt n Israil,   

50 uca mmet x wedrar nni ɣar ɣa tgeɛɛded. Ad tdewřed ad tᵉmmarnid ɣar řgens nnec, am mammec immut umac Harun x wedrar n Hur uca immarni ɣar řgens nnes,   

51 minzi kenniw teɣdařem zzayi di řwesṭ n ayt n Israil ɣar waman n Mariba-Qadac di řexřa n Ṣin, minzi kenniw war d ayi tessqeddsem di řwesṭ n ayt n Israil.   

52 Xenni řexxu ad ṭẓared tammurt zzatek, maca war ttidfed ca ɣar temmurt nni i ɣa wceɣ i ayt n Israil.”

□ 

32:32 tazayart - niɣ ‘ḍiřect’.

□ 

32:36 jjehd - s Tɛibranit ‘afus’ wenni d řeɛřamet n jjehd d tzemmar n bnadem.

□ 

32:43 igg weṣraḥ - xzar Izhd. 78:35: ifdi, amefdi.

□ 

32:44 Huciɛa - ijj n yisem nneɣni i Yacuwa.

Lbaraka n Musa

33

1 D ta d lbaraka nni zi ibarek, Musa, aryaz n SIDI, ayt n Israil qbeř řmewt nnes.

2 Inna:

“SIDI yusa-dd zeg wedrar n Sina, igeɛɛed-dd ittwesseg arendad nsen zi Saɛir, tuɣa ittissiq umi dd-iban zeg wedrar n Faran uca iffeɣ-dd zi jar ɛecra-ařaf n imqeddasen. Zeg ufus nnes afusi issberbic s wassamen arendad nsen.   

3 Wah, Netta ittexs řegnus! Marra imqeddasen iǧan deg ufus nnec, aqa aten ɣar iḍaren nnec, wah, ad ikkar kuř ijjen zzaysen zeg wawařen nnec.

4 Musa yumur aneɣ x Ccariɛa, aqa-tt d řwart n tmesmunt n Yaɛqub.

5 Tuɣa Netta d Ajeǧid di Yacurun umi nyarwen izeǧifen n řgens, jmiɛ ak-d tqebbař n Israil.”

6 “Iři ad iddar Rubin, war itmetti, uca iři war ttiřin iryazen nnes udrusen!”

7 D man aya i inna x Yahuda: “A SIDI, seř ɣar tmijja n Yahuda uca yarr i-t ɣar řgens nnes. S ifassen nnes immneɣ di ṭṭweɛ nnes uca iři Cek ad as iwc afus ḍidd n iɣrimen nnes!” □  

8 U x Lawi inna: “Tummim nnec d Urim nnec ad iřin i weryaz nni d ameddukkeř nnec d amtiqqi, wenni tqeǧbed di Massa, ak-d wi tqacḥed ɣar waman n Mariba,   

9 wenni innan x babas d yemmas: ‘War ten ttwiřiɣ!’, d wenni war issɛizz x yaytmas niɣ war ixs ad issen iḥenjiren nnes, minzi nitni ṭṭfen di min tennid Cek uca ḥḍan Řɛahd nnec.

10 Nitni ad ssřemden lfarayiḍ nnec i Yaɛqub u Ccariɛa nnec i Israil. Ad ssuyusen řebxur zzat i wenzaren nnec uřa d taɣarṣt n wecmaḍ ikemmřen x uɛalṭar nnec.

11 Barek tizemmar nnes di min igga, a SIDI, uca ṭṭef arḍa s řxedmet n ifassen nnes, ɣḍeř timeṣṣaḍin n yinni akides ittemɛařan d n yinni t icarrhen ḥima ɛemmarṣ war ttbeddin ɛad!”

12 U x Binyamin inna: “Amɛizz n SIDI, netta ad ɣares izdeɣ di řaman, ass marra ad t ideř uca ad izdeɣ jar tiɣarḍin nnes!” □  

13 U x Yusuf inna: “Ad ibarek SIDI tammurt nnes s min iǧan iɣřan qaɛ zeg ujenna, s nnda, u s waman ihewřen, inni din iǧan swadday,   

14 u s řɣiǧet iɣřan n tfuct u s min iǧan iɣřan i ittic uyur,

15 u s řqimet n idurar tiqdimin u s min iɣřan n tewririn n řebda,

16 u s min iɣřan aṭṭas n temmurt d uɛemmar nnes, u s tcuni n wenni tuɣa izeddɣen di cbarq ak-d isennanen. Iři ad dd-yas x uzeǧif n Yusuf u x tuccent n ucuwwaf n wenni yarebbun ttaj n weɛzař jar aytmas.   

17 Amenzu n ufunas nnes d ucewwar nnes u accawen nnes am waccawen iziraren n iɣayḍ n řexřa, ad zzaysen iwwet řegnus marra jmiɛ ař tineggura n ddunect. Ina d ɛecra n řuřuf n Ifrayim u ina d řuřuf n Manassa!”   

18 U x Zabulun inna: “Farḥ, a Zabulun, s wuffuɣ nnec, u cek, a Issakar!, farḥ s iqiḍan nnec.

19 Ad řaɣan i řegnus ɣar wedrar. Din i ɣa ɣarṣen tiɣarṣa n tsegda, minzi ad ẓemmen afeyyeḍ n řebḥur d txubay innufaren deg ijdi.”

20 U x Jad inna: “Ad ittwabarek Wenni iggin ttasiɛ i Jad! Netta izeddeɣ din am teyradt uca icarreg aɣiř, wah, uřa d aceqquf n uzeǧif.

21 Iksi tammurt icnan i yixef nnes, minzi aqa din tᵉttwaḥḍa tesɣart n umgewwad s weḍman. Yusa-dd ak-d izeǧifen n řgens, ikemmeř tasegda n SIDI d řeḥkamat nnes, jmiɛ ak-d Israil.”

22 U x Dan inna: “Dan d ijj n mmis n wayrad nni i ineggzen ɣar zzat zi Bacan.”

23 U x Naftali inna: “A Naftali, iři tejjiwned s tcuni u teccured s lbaraka n SIDI. Ksi lɣarb d ljanub d řwart.”

24 U x Acir inna: “Aqa ittwabarek Acir ak-d iḥenjiren nnes. Iři ad yaf arḍa zeg aytmas uca ad issur aḍar nnes di zzect.

25 Zzekrunat nnec aqa aten zeg wuzzař d nnḥas, ad yiři jjehd nnec am wussan nnec!”

26 “War din iǧi am Arebbi, a Yacurun, wenni innayen x ujenna ḥima ad ac iwc afus, wenni innayen x iseynuten s lɛaḍama nnes.   

27 AREBBI n řebda d tazeddiɣt i udurri, u swadday ttɛawanen iɣaǧen nnes n řebda. Netta ad yaẓẓeř x řeɛdu zzat i wudem nnec, ad yini: ‘Aredeǧ!’

28 Israil ad izdeɣ weḥḥḍes di řaman. Ad yiři wanu n Yaɛqub deg ict n temmurt iccuren n irden d binu n jdid, wah, ijenwan nnes ad udmen s nnda.   

29 Sseɛd nnec, a Israil! Wi iǧan am cek? Ijj n řgens ittwassnejmen zi SIDI. Aqa Netta d aseřqi i uɛawen uřa d ijj n ssif n lɛaḍama nnec. Řɛedyan nnec ad ssniɛmiřen ad sswaḍɛen i cek uca cek ad tɛefsed x idemrawen nsen!”

□ 

33:7 di ṭṭweɛ nnes - ixs ad yini ‘di ṭṭweɛ n Israil’.

□ 

33:12 ad izdeɣ jar tiɣarḍin nnes ... - min ixs ad yini ‘Binyamin ad izdeɣ s ttiqqet x Arebbi uca Arebbi ad iderr Binyamin u Binyamin ad izdeɣ jar tɣarḍwin n SIDI’.

Řmewt n Musa

34

1 Xenni igeɛɛed Musa zi řewḍat n Mu’ab ɣar wedrar n Nabu, ɣar tqiccet n Fisja nni iwejjhen Ariḥa uca isscen as SIDI marra tammurt, zi Jilɛad ař Dan,   

2 marra Naftali d temmurt n Ifrayim d Manassa d marra tammurt n Yahuda ař řebḥar d min din awarni as,

3 d Temmurt n Ljanub d udewwar n řewḍa n Ariḥa, Tandint n Tcejjura n Tini ař Ṣuɣar.

4 Uca inna as SIDI: “Ta d tammurt nni x jjuǧeɣ i Ibrahim, d Isḥaq d Yaɛqub, nniɣ: ‘I zzariɛet nnec, ad tt wceɣ!” Jjiɣ cek ad tt tẓared s tiṭṭawin nnec, maca war tẓekkʷid ca diha.”   

5 Ammu i dinni immut Musa, amsexxar n SIDI, di temmurt n Mu’ab, am mammec awař i dd-iffɣen zeg uqemmum n SIDI.

6 Uca Netta inḍeř i-t di teɣzurt di temmurt n Mu’ab qibač i Bayt-Faɣur uca uřa d ijj issen amcan n wenḍeř nnes ař ass-a.

7 Tuɣa Musa ɣares mya u-ɛicrin n iseggʷusa umi immut. Tiṭṭ nnes war teɣri ca, war d as iruḥ řemɛezz.

8 Sɣuyyen ayt n Israil x Musa di řewḍat n Mu’ab třatin n wussan uca ammu i ttwakemmřen ussan n iɣuyyan d wecḍan n Musa.

9 Yacuwa, mmis n Nun, tuɣa iccur s buḥbeř n tiɣit, minzi Musa tuɣa issars xas ifassen nnes u ayt n Israil sřin ɣares uca ggin am mammec t yumur SIDI i Musa.   

10 Ɛemmarṣ ɛad war dd-ikkar anabi di Israil am Musa, wenni tuɣa issnen SIDI udem ɣar wudem,

11 s marra řeɛřamat nni zi t issekk SIDI, ḥima ad tent igg di temmurt n Miṣra, zzat i firɛun d marra imsexxaren nnes d marra tammurt nnes,

12 u s marra afus nni ijehden u s marra timegga imɣaren issaggʷaden, tinni igga Musa zzat i tiṭṭawin n marra Israil.

Yacuwa

Řumur n SIDI i uṭeffu n temmurt n Kenɛan

1

1 Awarni i řmewt n Musa, amsexxar n SIDI, issiweř SIDI ak-d Yacuwa, mmis n Nun, amsexxar n Musa, inna:   

2 “Musa, amsexxar inu immut. Řexxu kkar, ekk x L’Urdun-a, cek d marra řgens-a, ɣar temmurt i d asen ɣa wceɣ Necc, i ayt n Israil.

3 Kuř amcan min xef ɣa teɛjen třeqqa n uḍar nwem, aqa wciɣ awem t i kenniw, am mammec i ssiwřeɣ Necc ak-d Musa.   

4 Tammurt nwem ad tiři zi řexřa ař Lubnan-a, ař iɣzar ameqqran, iɣzar n Lfuraṭ, marra tammurt n Iḥittiyyen ař Řebḥar Ameqqran ɣar řɣarb mani tɣeǧi tfuct. □  

5 Uřa d ijj war izemmar ad iqqim ibedd zzat i wudem nnec marra ussan n tudart nnec. Am mammec d ayi tuɣa ak-d Musa, ad iřiɣ uřa akidek. Necc war dayek semmḥeɣ niɣ ad cek ttejjiɣ.   

6 Iři d aryaz u iři tmeḥḍed, minzi cek ad tarred řgens-a ad iṭṭef tammurt d řwart, tammurt nni x Necc jjuǧeɣ i řejdud nsen ad asen tt wceɣ.   

7 Iři waha d aryaz u iři tmeḥḍed, maḥend ad teḥḍid ad tegged marra Ccariɛa nni d ac yumur Musa, amsexxar inu. War xas ttḥeyyed ɣar yefus uřa ɣar uzeřmaḍ, maḥend ad tegged s řeɛqeř mani ma i ɣa traḥed.   

8 War ttejji ca adlis n Ccariɛa-ya ad ac ittwakkes x yiřes nnec, maca xarreṣ dayes ass d ǧiřet, maḥend ad teḥḍiḍ ad tegged ammu nican am mammec marra min dayes tura, minzi xenni i ɣa tfeřḥed deg webrid nnec uca ad tt tegged s řeɛqeř.   

9 Ma war d ac t nniɣ? Iři d aryaz u iři tmeḥḍed, war tteggʷed u war ttejji ad iɛgez wuř nnec, minzi SIDI, AREBBI nnec, aqa-t akidek qaɛ mani ma i ɣa traḥed.”

10 Uca yumur Yacuwa i imeḥḍayen n řgens, inna:

11 “Uyurem x řwesṭ n řmargeḥ n řɛeskar uca umur řgens, inim asen: ‘Swejdet řeɛweč i yixef nwem, minzi awarni i třata n wussan ad teẓwam L’Urdun-a, ḥima ad tadfem ɣar temmurt i d awem ɣa iwc SIDI, AREBBI nwem, d řwart uca ad tt teksim d řwart.’ ”

12 Issiweř Yacuwa ak-d Irubiniyyen d Ijadiyyen u ak-d wezyen n teqbič n Manassa, inna:

13 “Ɛeqřet x wawař nni x i d awem yumur Musa, amsexxar n SIDI, umi inna awem: ‘SIDI, AREBBI nwem, iwca awem arraḥet uca iwca awem tammurt-a.

14 Timɣarin nwem, iḥenjiren nwem d řebhayem nwem ad qqimen di temmurt i d awem iwca Musa x ujemmaḍ n L’Urdun uca kenniw ad teẓwam tḥezzmem zzat i wudem n aytmatwem, marra ayt n bu-teɣruḍt imeḥḍen, uca kenniw ad asen tewcem afus,

15 ař ɣa yewc SIDI arraḥet i aytmatwem, am tuɣa iwca i kenniw, uca uřa d nitni ad ṭṭfen tammurt i d asen iwca SIDI, AREBBI nwem, d řwart. Xenni ad iɛeddeř ad dd-tdewřem ɣar temmurt tenni d řwart nwem uca ad twartem min d awem iwca Musa, amsexxar n SIDI, x ujemmaḍ n L’Urdun manis dd-tneqqar tfuct.”

16 Nitni arrin-dd x Yacuwa, nnan: “Marra min xef i d aneɣ tumured, ad t negg u mani ma i d aneɣ ɣa tessekked, ad nuyur.

17 Ammu nican am mammec nesřa ɣar Musa, ad ɣarek nseř. Mɣir iři ad kik yiři SIDI, AREBBI nnec, am mammec tuɣa iǧa ak-d Musa!

18 Kuř aryaz nni i ɣa iɛṣan řumur nnec u war ixs ad iseř i wawařen nnec ɣar marra min d as ɣa tumured, ad ittwaneɣ. Iři waha d aryaz u iři tmeḥḍed!”

□ 

1:4 Řebḥar Ameqqran - niɣ ‘Ill Ameqqran’. Řebḥar-a qqaren as di Arif ‘Řebḥar Ameẓyan’ u isem nnes n jdid aqa-t ‘Ill Agrakal’.

Raḥab d tnayen n ibergagen

2

1 Yacuwa, mmis n Nun, issekk zi Ciṭṭim tnayen n yeryazen maḥend ad bergagen s tnuffra, inna: “Uyurem, xzarem tammurt d Ariḥa!” Ffɣen, iwḍen ɣar taddart n ict n temɣart n farq-ccɣeř, qqaren as Raḥab, uca ssensen din.

2 Xebbaren t i ujeǧid n Ariḥa, nnan: “Xzar, di ǧiřet-a usin-dd danita ca n yeryazen n ayt n Israil, ḥima ad bergagen di temmurt.”

3 Issekk ujeǧid n Ariḥa ɣar Raḥab maḥend ad as inin: “Suffeɣ-dd iryazen i dd yudfen ɣar taddart nnem, minzi usin-dd, ḥima ad ksin řexbar x min ittemsaran di marra tammurt.”

4 Aqa tessidef temɣart tnayen n yeryazen nni uca tessnuffar i-ten. Tenna: “S tidett, iryazen usin-dd ɣari, maca war ssineɣ manis nitni.

5 Umi ttwabellɛent tewwura n tendint ɣar uweṭṭu n taǧest, ffɣen yeryazen. Necc war ssineɣ mani uyuren yeryazen nni. Ḍfarem ten deɣya, xenni tzemmarem ad xasen tḥartem.”

6 Maca nettat tessgeɛɛed i-ten x tzeqqa uca tessnuffar i-ten sadu iɣeddiwen n tiffest nni tuɣa ttwassarsen i nettat x tzeqqa.

7 Tuɣa ten ḍeffaren yeryazen x webrid n L’Urdun ař imucan n uẓekkwu uca awarni řami ffɣen inni tuɣa ten iḍeffaren, bellɛen xasen tawwart.

8 Qbeř i ɣa ṭṭṣen, tgeɛɛed Raḥab ɣarsen ɣar tzeqqa,

9 tenna asen: “Necc ssneɣ, aqa SIDI iwca awem tammurt-a u belli tiggʷudi zzaywem tewḍa-dd xaneɣ u marra imezdaɣ n temmurt fesyen deg wudem nwem.

10 Maɣar neccin nesřa, mammec issiẓeɣ SIDI aman n Řebḥar n Telga deg wudem nwem umi dd-teffɣem zi Miṣra, uca nesřa ɛawed min teggim ak-d Siḥun d Ɛuj, tnayen n ijeǧiden n Imuriyyen, inni tuɣa aɣirin i L’Urdun, inni tḥarrmem u tᵉtteḥḥam.  

11 Umi nesřa aya, ifsiy wuř nneɣ, u war iqqim ca buḥbeř iddar di ca n yeryaz di ssibbet nwem, minzi SIDI, AREBBI nwem, d AREBBI, sennej deg ujenna d da swadday x temmurt.   

12 Řexxu xenni, jjaǧem ayi ɣar SIDI, minzi necc ggiɣ zzaywem s tamexsiwt icewwaren, aqa uřa d kenniw ad teggem s tmexsiwt icewwaren ak-d řaǧ n taddart n baba u wcem ayi ijj n weɛřam n řaman nwem,

13 aqa kenniw ad tejjem baba d yemma, aytma d suyᵉtma ak-d marra min iǧan nsen, ad ddaren u belli kenniw ad tfekkem řeɛmurat nneɣ zi řmewt.”

14 Arrin-dd xas yeryazen: “Mařa war tefḍiḥem tamesřact nneɣ, ad immet řeɛmar nneɣ deg wemcan nwem. Uca ad imsar xmi d aneɣ ɣa iwc SIDI tammurt-a, ad am nesscen tamexsiwt icewwaren d řaman nneɣ.”

15 Xas uca tseyyeb i-ten temɣart s yijj n wesɣun zi řkazi, minzi tuɣa taddart nnes ɣar řḥiḍ n barra n wecbar n tendint uca tuɣa tzeddeɣ deg wecbar n tendint.

Řḥiḍ ak-d řḥiḍ nnes wiss amezwaru d wiss tnayen di Ariḥa (Yac. 2:15)

16 Nettat tenna asen: “Ffɣem ɣar idurar, maḥend inni i kenniw iḍeffaren war xawem ḥarrten u ffarem dinni třata n wussan ař ɣa ɛeqben inni kenniw iḍeffaren. Awarni man aya tzemmarem ad tmenɛem abrid nwem.”

17 Iryazen nnan as: “Ad niři nettwassizdeg zi tjaǧit-a i d aneɣ teggid ad tt nejjaǧ,

18 ila mařa ad tegged ammu: Xzar, xmi i ɣa nadef ɣar temmurt, ittxeṣṣa ad tegged asɣun-a azeggʷaɣ imuden i zi d aneɣ tseyybed ɣar řkazi, uca ad tessmuned babam d yemmam d aytmam d marra řaǧ n babam ɣarem di taddart nnem.

19 Maca qaɛ wi ɣa iffɣen zi tewwura n taddart nnem, ad iřin idammen nnes x uzeǧif nnes, u neccin ad niři nettwassizdeg zzaysen, maca qaɛ wenni akidem ɣa iqqimen di taddart, idammen nnes ad iřin x uzeǧif nneɣ mařa ca n yijj ad xas issars afus.   

20 Mařa cem tessuffɣed tamesřact nneɣ, xenni ad niři nettwassizdeg ɛawed zi tjaǧit i d aneɣ teggid ad am nejjuǧ i cem.”

21 Nettat tarra-dd xasen: “Ɛlaḥsab awařen nwem, ammu i ɣa yiři!” Xenni tejja i-ten ad uyuren uca tcedd asɣun azeggʷaɣ ɣar řkazi.   

22 Uyuren nitni uca iwḍen ɣar wedrar uca qqimen dinni třata n wussan, ařami dd-ɛeqben inni i ten iḍeffaren. Inni ten iḍeffaren tuɣa arezzun xasen deg webrid marra, maca war ten ufin.

23 Xenni areggʷḥen-dd tnayen nni n yeryazen, hwan-dd zeg wedrar, ẓwan-dd uca usin-dd ɣar Yacuwa, mmis n Nun, u ḥajan as marra min d asen imsaren.

24 Nnan i Yacuwa: “S tidett, SIDI igga aneɣ marra tammurt deg ifassen u ɛawed fesyen marra imezdaɣ n temmurt di ssibbet nneɣ.”

Aẓwi n L’Urdun

3

1 Ɣar tuffut zic, ikkar Yacuwa uca ksin iqiḍan nsen zi Ciṭṭim uca usin-dd ɣar L’Urdun, netta d marra ayt n Israil, uca ssensen dinni qbeř i ɣa ẓwan.

2 Imsar awarni třata n wussan, aqa imeḥḍayen uyuren x řwesṭ n řmargeḥ n řɛeskar

3 uca umuren řgens, nnan: “Xmi ɣa tẓarem Ttabut n Řɛahd n SIDI, AREBBI nwem, uca ikehhanen Ilawiyyen arbun tt, xenni uřa d kenniw ad temmuṭṭyem zeg wemcam nwem, ad tt teḍfarem.

4 Maca ittxeṣṣa ad tɛebbarem ttasiɛ ɛřaḥař i ařfayen n iɣaǧen jar awem d netta, war ɣares tadsem. Ammu i ɣa tessnem abrid i ɣa tekkem, maɣar kenniw zic ɛemmarṣ war tekkim abrid-a, war iǧi iḍennaḍ u war iǧi fariḍennaḍ.”

5 Inna Yacuwa i řgens: “Qeddsem ixef nwem, minzi tiwecca ad igg SIDI řeɛjayeb di řwesṭ nwem.”

6 Issiweř Yacuwa ɛawed ak-d ikehhanen, inna: “Sgeɛɛdem Ttabut n Řɛahd uca ẓwam zzat i wudem n řgens!” Nitni ssgeɛɛden Ttabut n Řɛahd u izwaren ɣar zzat i wudem n řgens.

7 Tuɣa SIDI inna i Yacuwa: “Ass-a ad kkareɣ ad cek ssemɣareɣ zzat i tiṭṭawin n marra Israil, maḥend marra ad ssnen, aqa Necc akidek i ǧiɣ, am mammec i d ayi tuɣa ak-d Musa.   

8 Cek ad tumured ikehhanen inni yarebbun Ttabut n Řɛahd, ad tinid: ‘X minni i ɣa tawḍem ɣar tma n waman n L’Urdun, ad din tbeddem di L’Urdun!’ ”

9 Xas uca inna Yacuwa i ayt n Israil: “Asem-dd da u tesřem awařen n SIDI, AREBBI nwem.”

10 Uca inna Yacuwa: “S man aya ad tessnem, aqa ijj n Arebbi iddar aqa-t jar awem u Netta ad issuffeɣ ayt n Kenɛan d Iḥittiyyen d Iḥiwiyyen d Ifariziyyen d Ijirjaciyyen d Imuriyyen d Iyabusiyyen zzat i tiṭṭawin nwem zi řwart nsen.

11 Xzarem, Ttabut n Řɛahd n Sidi n marra tammurt tezwar awem zzat i wudem nwem di L’Urdun.

12 Řexxu xenni, farnem tenɛac n yeryazen zi tqebbař n Israil akidwem, ijj n weryaz zi kuř taqbič.

13 Xmi iḍaren n ikehhanen, inni yarebbun Ttabut n SIDI, Sidi n marra tammurt, ad bedden deg waman n L’Urdun, xenni ad imsar aqa aman n L’Urdun ad nqeḍɛen, aman i dd-ihekkwan zi sennej ɣar swadday, uca ad qqimen bedden am yijj n weɣbar.”   

14 Řami ikkes řgens iqiḍan nnes ḥima ad iẓwa L’Urdun, arbun ikehhanen Ttabut n Řɛahd zzat i wudem n řgens.   

15 Umi iwḍen iḥemmařen n Ttabut ɣar L’Urdun uca ḥadan iḍaren n ikehhanen, inni yarbun Ttabut, x tma n waman - tuɣa L’Urdun issfiy x marra tmewwa nnes di marra ussan n tmeyra -   

16 bedden waman nni dd-ihekkwan zi sennej. Aman bedden nican am yijj n weɣbar iggʷej aṭṭas, ɣar tendint n Adam tenni zzat i Ṣartan. Ammu i bedden waman inni dd-ihekkʷan ɣar swadday, ɣar řebḥar n Řewḍa, ɣar Řebḥar Ameǧaḥ, aqa ttwaqeḍɛen qaɛ. Xenni iẓwa řgens deg urendad n Ariḥa.

17 Ikehhanen, inni yarbun Ttabut n Řɛahd n SIDI, bedden di řaman x řaẓaɣ, di řwesṭ n L’Urdun umi iẓwa marra Israil x řaẓaɣ ařami ikemmeř marra řgens aẓwi x L’Urdun.

4

1 Umi tuɣa ikemmeř marra řgens aẓwi x L’Urdun, imsar aqa SIDI issiweř ak-d Yacuwa, inna:   

2 “Farnem tenɛac n yeryazen zi řgens, ijjen weryaz zi kuř taqbič,

3 u tumured xasen, ini: ‘Ksim ssa, zi řwest n L’Urdun, zeg wemcan mani tuɣa bedden iḍaren n ikehhanen di řaman, tenɛac n iẓra, ksim ten akidwem ɣar ujemmaḍin, ssarsem ten di řmargeḥ n řɛeskar mani ɣa tessensem ǧiřet-a.’ ”

4 Xenni iřaɣa Yacuwa tenɛac n yeryazen nni ifarn i-ten zeg ayt n Israil, ijj n weryaz zi kuř taqbič,

5 uca Yacuwa inna asen: “Uyurem zzat i wudem n Ttabut n SIDI, AREBBI nwem, ɣar řwesṭ n L’Urdun uca ad iksi kuř aryaz i yixef nnes ijj n weẓru x teɣruḍt nnes, ɛlaḥsab řqedd n tqebbař n ayt n Israil,

6 ḥima ad yiři aya d ict n řeɛřamet jar awem. Minzi mařa iḥenjiren nwem ad sseqsan, ad inin: ‘Min ixs ad inin yeẓra-ya i kenniw?’,

7 xenni kenniw ad asen tinim: ‘Aqa-ten din minzi nqeḍɛen waman n L’Urdun zzat i wudem n Ttabut n Řɛahd n SIDI! Ɣar uẓwi x L’Urdun nqeḍɛen waman n L’Urdun uca iẓra-ya d ict n řidaret i ayt n Israil di man aya i řebda.’ ”   

8 Ayt n Israil ggin am mammec tuɣa yumur Yacuwa uca ksin tenɛac n iẓra zi řwesṭ n L’Urdun, am mammec tuɣa issiweř SIDI ɣar Yacuwa, ɛlaḥsab řqedd n tqebbař n ayt n Israil, uca ksin ten akidsen ɣar ujemmaḍin, ɣar řmargeḥ mani tuɣa ssensen, uca ssarsen ten din.

9 Issars Yacuwa ɛawed tenɛac n iẓra di řwesṭ n L’Urdun, deg wemcan mani tuɣa mmarsen iḍaren n ikehhanen, inni yarbun Ttabut n Řɛahd, u aqa aten ɛad din ař ass-a.

10 Ikehhanen, inni yarbun Ttabut, qqimen bedden di řwesṭ n L’Urdun, ařami tuɣa ittwakemmeř min inna SIDI i Yacuwa maḥend ad t yini i řgens ɛlaḥsab marra min yumur Musa i Yacuwa, uca iqeǧeq řgens ssenni, iẓwa.

11 Umi tuɣa marra řgens ikemmeř aẓwi, teẓwa Ttabut n SIDI ak-d ikehhanen zzat i wudem n řgens.

12 Ayt n Rubin d ayt n Jad d wezyen n teqbič n Manassa ẓwan ḥezzmen i umenɣi zzat i wudem n ayt n Israil, am mammec tuɣa akidsen issiweř Musa.   

13 Tuɣa-ten ɛřaḥař di arebɛin-ařef n yeryazen, ḥezzmen marra i umenɣi. Nitni ẓwan ɣar wazzay n umenɣi zzat i wudem n SIDI, ɣar řewḍat n Ariḥa.

14 SIDI issemɣar Yacuwa deg wass nni di tiṭṭawin n marra Israil uca ggʷeden zzayes am mammec tuɣa ggʷeden zi Musa, marra ussan n tudart nnes.   

15 SIDI issiweř ak-d Yacuwa, inna:

16 “Umur i ikehhanen, inni yarebbun Ttabut n Cchadet, ad geɛɛden zi L’Urdun.”

17 Xenni yumur Yacuwa ikehhanen, inna: “Gaɛɛdem zi L’Urdun ɣar sennej!”

18 Umi geɛɛden ikehhanen, inni yarbun Ttabut n Řɛahd n SIDI, zi řwesṭ n L’Urdun u tuɣa tisi n iḍaren n ikehhanen ɛad am mammec dd-ffɣen zeg waman, imsar aqa aman n L’Urdun dewřen ɣar wemcan nsen uca dewřen ssfayen x marra timmawin nnes am yiḍennaḍ d fariḍennaḍ.

19 Tuɣa řgens igeɛɛed zi L’Urdun deg wass wiss ɛecra deg uyur amezwaru uca wtin iqiḍan nsen di Jiljal, ɣar ccarq n Ariḥa.

20 Di Jiljal issbedd Yacuwa tenɛac n iẓra i tuɣa akidsen-dd iksin zi L’Urdun.

21 Uca netta issiweř ak-d ayt n Israil, inna: “Mařa sseqsan tiwecca iḥenjiren nwem ibabaten nsen uca ad inin: ‘Min xsen ad inin yeẓra-ya?’

22 xenni ad tɛeřmem i iḥenjiren nwem, ad tinim: ‘Danita iẓwa Israil L’Urdun-a x řaẓaɣ,

23 minzi SIDI, AREBBI nwem, issiẓeɣ aman n L’Urdun zzat i wudem nwem ařami teẓwam, am mammec i tuɣa igga SIDI, AREBBI nwem, ɛawed ak-d Řebḥar n Telga nni issiẓeɣ zzat i wudem nneɣ ařami din neẓwa,   

24 ḥima marra řegnus x temmurt ad ssnen, aqa afus n SIDI ijhed, ḥima kenniw ad teggʷdem SIDI, AREBBI nwem, i řebda.’ ”

Axtan n řgens di Jiljal

5

1 Umi marra ijeǧiden n Imuriyyen i iǧan x tma n řɣarb n L’Urdun d marra ijeǧiden n ayt n Kenɛan i iǧan ɣar řebḥar, sřan, aqa SIDI issiẓeɣ aman n L’Urdun zzat i wudem n ayt n Israil, ařami neẓwa ɣar ujemmaḍin, xenni ifsiy wuř nsen u war daysen iqqim ca arruḥ zzat i wudem n ayt n Israil.

2 Di řweqt nni issiweř SIDI ak-d Yacuwa: “Egg i yixef nnec ifarricen n weẓru uca xten i ayt n Israil i twařa wiss tnayen!”   

3 Xenni igga Yacuwa ifarricen n weẓru i yixef nnes uca ixten i ayt n Israil ɣar Jibɛa-Haɛralut, aqa d ‘Tawrirt n Řeɛdařeyyat n Wextan’.

4 Man aya d řesbab i zi ixten i-ten Yacuwa: marra řgens i tuɣa dd-iffɣen zi Miṣra, marra iwetman, ixs ad yini marra iɛeskariyyen mmuten deg webrid di řexřa awarni i wuffuɣ nsen zi Miṣra.

5 Minzi marra řgens nni dd-iffɣen, tuɣa-t ittwaxten, maca marra řgens nni dd-ittwaxeřqen deg webrid di řexřa awarni i uffuɣ nsen zi Miṣra, nitni war ttwaxetnen ca.   

6 Minzi arebɛin n iseggʷusa gguren ayt n Israil di řexřa ařami ittwahellek řgens marra, marra iɛeskariyyen i tuɣa dd-iffɣen zi Miṣra, inni tuɣa war isřin ɣar tmijja n SIDI d inni tuɣa ijjuǧ asen SIDI, war ten ittejji ca ad ẓaren tammurt nni x tuɣa ijjuǧ SIDI i řejdud nsen ad asen tt iwc, ict n temmurt ifeyyḍen s uɣi d tamment.   

7 Iḥenjiren nsen inni issnekkar Netta deg wemcan nsen, d ina d inni tuɣa ixten Yacuwa, minzi nitni ɣarsen ɛad řeɛdařyet minzi war d asen xetnen deg webrid.

8 Umi kemmřen ad xten marra řgens, imsar belli qqimen deg wemcan nsen di řmargeḥ n řɛeskar ařami ggenfan.

9 Inna SIDI i Yacuwa: “Ass-a aqa kkseɣ xawem řefḍiḥet n Miṣra.” X uyenni qqaren as i wemcan nni Jiljal, ař ass-a.

Taɣarṣt n Useɛdu - ‘Manna’, aɣrum n ujenna, ibedd

10 Wtin ayt n Israil iqiḍan nsen di Jiljal uca sswejden Taɣarṣt n Useɛdu deg wass arbeɛṭac n uyur nni, di ǧiřet, di řewḍat n Ariḥa.   

11 Nitni ccin aɣrum břa antun d teɣwawin icennfen zi řɣiǧet n temmurt, zi tiwecca awarni i Taɣarṣt n Useɛdu, deg wass nni simant nnes.   

12 Tiwecca nnes, awarni řami ccin zi řɣiǧet n temmurt, inneqḍeɛ manna. Ssenni war iqqim ɛad ‘manna’ i ayt n Israil. Deg useggʷas nni ccin zi řɣiǧet n temmurt n Kenɛan.

Yacuwa iẓra Ameqqran n řɛeskar n SIDI

13 Umi tuɣa iǧa Yacuwa zzat i Ariḥa, issgeɛɛed tiṭṭawin nnes, uca xzar, tuɣa ijj n weryaz ibedd zzates, ɣares ssif nnes deg ufus nnes. Yacuwa iruḥ ɣares inna as: “Cek ma zzayneɣ niɣ zeg iɣrimen nneɣ?”   

14 Netta yarra-dd: “Lla, minzi necc d akumandar n řɛeskar n SIDI. Necc řexxu i dd-usiɣ!” Uca iwḍa Yacuwa x uɣembub nnes ɣar temmurt, yuḍar, uca inna as: “Min ixs ad yini Sidi inu i umsexxar nnes?”

15 Xenni inna akumandar n řɛeskar n SIDI i Yacuwa: “Kkes tisiřa nnec zeg iḍaren nnec, minzi amcan i xef tbedded d amqeddas i iǧa.” Uca amenni i igga Yacuwa.   

Aweṭṭu n Ariḥa

6

1 Ariḥa tuɣa teqqen tiwwura nnes nican zzat i wudem n ayt n Israil. Uřa d ijj war izemmar ad iffeɣ, uřa d ijj war izemmar ad din yadef.

2 Xenni inna SIDI i Yacuwa: “Xzar, Necc ggiɣ ac Ariḥa ak-d ujeǧid nnes, ayt n bu-teɣruḍt imeḥḍen, deg ufus nnec.

3 Ittxeṣṣa kenniw ad tennḍem i tendint. Marra iɛeskariyyen ad nnḍen i tendint ict n twařa. Amya i ɣa teggem setta n wussan.

4 Sebɛa n ikehhanen ad izwaren zzat i Ttabut ad arbun sebɛa n waccawen n icarri i usřiwřew. Deg wass wiss sebɛa ad tennḍem i tendint sebɛa n twařawin u xenni ad suḍen ikehhanen deg waccawen n icarri.

5 Xmi ɣa yiři ijj n usuḍi d azirar deg yicc n usřiwřew u kenniw ad tesřem řḥess-a n usuḍi deg uyicc n icarri, xenni ad yarreẓ řgens imun s tɣuyyit deg ujenna. Xas uca ad iwḍa řḥiḍ n tendint uca ad xas iẓwa řgens, kuř ijj n weryaz ad yuyur nican ɣar zzat.”

6 Xenni iřaɣa Yacuwa, mmis n Nun, x ikehhanen, inna asen: “Ksim kenniw Ttabut n Řɛahd u ttejjem sebɛa n ikehhanen ad izwaren ɣar zzat i wudem n Ttabut n SIDI ad arbun sebɛa n waccawen n icarri i usřiwřew.”

7 Nnan i řgens: “Ẓwam u tennḍem i tendint. Jjem iɛeskariyyen s řesnaḥ ad ẓwan zzat i wudem n Ttabut n SIDI.”

8 Imsar am mammec tuɣa inna Yacuwa i řgens. Sebɛa n ikehhanen tuɣa arebbun sebɛa n waccawen n icarri i usřiwřew uca ẓwan zzat i wudem n SIDI, suḍen deg waccawen n icarri uca Ttabut n Řɛahd n SIDI teggur awarni asen.

9 Iryazen iḥezzmen s řesnaḥ izwaren zzat i wudem n ikehhanen nni isuḍen deg waccawen n icarri u x ḍeffar n Ttabut yusa-dd uɣezdis aneggaru n řɛeskar, am gguren, ttsuḍen nitni deg waccawen n icarri.

10 Yacuwa aqa yumur řgens, inna “War ttesɣuyyum, war ttejjim tmijja nwem ad as iseř ḥed, war dd-itteffeɣ uřa d ijj n wawař zeg uqemmum nwem ař ass nni d awem ɣa iniɣ: ‘Sɣuyyem!’ Xenni ad tesɣuyyem i umenɣi.”

11 Xas uca yejja Ttabut n SIDI ad tenneḍ i tendint, ict n twařa tenneḍ as-dd. Xenni dewřen ɣar řmargeḥ n řɛeskar, ssensen di řmargeḥ.

12 Tiwecca nnes ɣar tuffut n zic ikkar Yacuwa uca arbun ikehhanen Ttabut n SIDI.

13 Sebɛa n ikehhanen nni tuɣa yarebbun sebɛa n waccawen n icarri i usřiwřew zzat i wudem n Ttabut n SIDI, qqimen gguren, suḍen deg waccawen n icarri u iryazen iḥezzmen s řesnaḥ izwaren ɣar zzat u x ḍeffar n Ttabut n SIDI iḍfar uɣezdis aneggaru n řɛeskar, am qqimen gguren am ttsuḍen deg waccawen n icarri.

14 Deg wass wiss tnayen nnḍen ɛawed ict n twařa i tendint uca dewřen ɣar řmargeḥ n řɛeskar. Ammu i ggin setta n wussan.

15 Deg wass wiss sebɛa, imsar, aqa kkaren zic, umi iṣbeḥ řḥař, uca nnḍen ammu sebɛa n twařawin i tendint. Deg wass nni waha nnḍen i tendint sebɛa n twařawin.

16 Uca imsar ɣar twařa wiss sebɛa umi suḍen ikehhanen deg waccawen n icarri, aqa Yacuwa inna i řgens: “Sɣuyyem, minzi SIDI igga awem tandint deg ufus!

17 Tandint ad tᵉttwaḥarrem i SIDI, tandint d marra min dayes. Mɣir tamɣart n farq-ccɣeř Raḥab waha d marra inni ɣares iǧan di taddart nnes ad qqimen ddaren, minzi nettat tessnuffar x ireqqasen nni tuɣa nessekk.

18 Ḥḍam ixef nwem zi marra min ittwaḥarrmen, maḥend kenniw war teddikkwiřem d ayt n řeḥram am teksim ca n min iǧan d řeḥram u ad tarrem řmargeḥ n řɛeskar n Israil d řeḥram u ad t tɣeḍřem d arrẓiyet.

19 Marra nnuqart d wureɣ d řeqcuɛ n nnḥas d wuzzař, marra aya d amqeddas i SIDI uca ad t tessidfem deg wexxam n txubay n SIDI.”   

20 Xas uca isɣuy řgens i umenɣi uca suḍen deg waccawen n icarri. Uca imsar, umi isřa řgens řḥess n usuḍi deg uyicc n icarri, aqa řgens yarreẓ deg ict n tɣuyyit deg ujenna u řḥiḍ n tendint ihdem u řgens igeɛɛed, yudef ɣar tendint, kuř ijj n weryaz yuyur nican ɣar zzat, uca ṭṭfen nitni tandint.   

21 Ḥarrmen marra min iǧan di tendint i řḥukm s řeqḍeɛ n ssif, zeg iryazen ař timɣarin, zeg iḥramen ař iwessura, ař afunas, uǧi d weɣyuř.

22 Inna Yacuwa i tnayen n yeryazen nni tuɣa ittbergagen tammurt: “Adfem ɣar taddart n temɣart n farq-ccɣeř, u ssuffɣem tamɣart nni ak-d marra min ɣares, am mammec kenniw i d as tejjuǧem.”   

23 Xenni udfen ibřiɣen, ibergagen, uca ssuffɣen-dd Raḥab ak-d babas d yemmas d aytmas d marra min iǧan nnes. Ssuffɣen marra řaǧ nnes uca ggin asen mani ɣa qqimen barra i řmargeḥ n řɛeskar n Israil.

24 Sscemḍen tandint d marra min dayes s tmessi. Mɣir nnuqart d wureɣ d řeqcuɛ n nnḥas d wuzzař, ssidfen ten ɣar wexxam n txubay di Taddart n SIDI.

25 Raḥab, tamɣart n farq-ccɣeř d řaǧ n taddart n babas d marra min iǧan nnes, ijja i-ten Yacuwa ad ddaren. U nettat tzeddeɣ di řwesṭ n Israil ař ass-a, minzi tuɣa tessnuffar x ireqqasen i tuɣa issekk Yacuwa, ḥima ad bergagen tammurt.

26 Di řweqt nni ijjuǧ Yacuwa, inna: “Aryaz nni i ɣa issbedd Ariḥa ɛawed ad yiři ittwanɛeř zzat i wudem n SIDI. Ad as yegg dsas nnes di tareẓẓit n umenzu nnes, ad issbedd tiwwura nnes di tareẓẓit n mmis amaẓuẓ.”   

27 Ammu i tuɣa SIDI ak-d Yacuwa, uca řexbar ikka marra tammurt.

Ddenb n Ɛaxan

7

1 Ayt n Israil ɣeccen ak-d min iǧan ittwaḥarrmen i uteḥḥi. Ɛaxan, mmis n Karmi, mmis n Zabdi, mmis n Zaraḥ, zi teqbič n Yahuda, iksi ca zi min ittwaḥarrmen i uteḥḥi. Xenni yarɣa weɣḍab n SIDI x ayt n Israil.   

2 Yacuwa issekk iryazen zi Ariḥa ɣar Ɛay i iǧan ɣar Bayt-Awin, ɣar ccarq n Bayt-Il. Netta issiweř akidsen, inna: “Gaɛɛdem, bergagem tammurt!” Iryazen ffɣen u bergagen x Ɛay.

3 Umi dd-ɛeqben ɣar Yacuwa, nnan as: “Nhřa ma igeɛɛed din marra řgens. Ejj ad geɛɛden din ɛřaḥař ařfayen niɣ teřt-ařaf n yeryazen ḥima ad ɣeřben x Ɛay. War dd-ttiwyed ca dinni marra řgens, minzi nitni aqa aten di drus.

4 Ammu i geɛɛden zi řgens ɛřaḥař teřt-ařaf n yeryazen, maca nitni arewřen zzat i wudem n yeryazen n Ɛay.

5 Iryazen n Ɛay nɣin zzaysen setta u-třatin n yeryazen uca ḍfaren ten zi zzat n wudem n tewwart ař Cabarim uca ɣeřben xasen deg uhekkwu. Xenni ifsiy wuř n řgens, idweř am waman.

6 Yacuwa icarreg arruḍ nnes, iwḍa x uɣembub nnes ɣar temmurt zzat i Ttabut n SIDI, ař ǧiřet, netta d imɣaren n Israil, uca nitni ssuyusen ucař x uzeǧif nsen.

7 Yacuwa inna: “A, Sidi inu, SIDI, mayemmi tejjid řgens-a ad iẓwa L’Urdun? Ma ḥima ad aneɣ tegged deg ufus n ayt n Imuriyyen, maḥend ad aneɣ teḥḥan? Iři, negga ad neqbeř ad nezdeɣ ɣar ujemmaḍ n L’Urdun.”

8 A Sidi inu, min ɣa iniɣ, awarni i umi yarra Israil aɛrur ɣar wudem n řɛedyan nnes maḥend ad yarweř?

9 Mařa ad t sřen ayt n Kenɛan d marra imezdaɣ n temmurt, ad aneɣ qewwaren, ad qeḍɛen isem nneɣ zi tammurt. Min i ɣa tegged xenni i Yisem nnec ameqqran?”

10 Xenni inna SIDI i Yacuwa: “Kkar, mayemmi da tmedded ammu x uɣembub nnec ɣar temmurt?

11 Aqa Israil ixḍa uca nitni ɛeddan Řɛahd inu nni x d asen umureɣ. Ksin ɛawed zi min iǧan ittwaḥarrmen i uteḥḥi, ucaren ɛawed, ssxarrqen ɛawed uca ssarsen aya ɛawed ɣar řeqcuɛ nsen.

12 X uya war zemmaren ayt n Israil ad qqimen bedden zzat i wudem n řɛedyan nsen. Ad arrin aɛrur ɣar wudem n řɛedyan nsen maḥend ad arewřen, minzi nitni dewřen ttwaḥarrmen qaɛ i lḥukm. Necc war kiwem ttiřiɣ ɛad, mařa war tekksem zi řwesṭ nwem min ittwaḥarrmen i uteḥḥi.

13 Kkar, sqeddes řgens, ad tinid: ‘Sqeddsem ixef nwem i tiwecca, minzi ammu i iqqar SIDI, AREBBI n Israil: Aqa din ca min ittwaḥarrmen i uteḥḥi di řwesṭ nwem, Israil! War tzemmared ad tessbedded řɛedyan nnec, ař ɣa tekksem zi řwesṭ nwem min ittwaḥarrmen i uteḥḥi.

14 Tiwecca ad dd-tqarrbem, ad tiřim tᵉttwasettfem ɛlaḥsab tiqebbař nwem uca xenni ad dd-tqarreb teqbič nni iɛeǧem SIDI, ɛlaḥsab řaǧat nnes u řaǧ i ɣa iɛeǧem SIDI ad dd-iqarreb ɛlaḥsab řaǧat n tudrin nnes uca řaǧ n taddart nni i ɣa iɛeǧem SIDI ad dd-iqarreb am ttwasettfen nitni ɛlaḥsab iryazen ibřiɣen nsen.

15 Uca ad imsar, aqa wenni iksin ca zi min ittwaḥarrmen i uteḥḥi ad ittwassecmeḍ s tmessi ak-d marra min ɣares iǧan, minzi netta iɛedda x Řɛahd n SIDI u igga řefḍiḥet di Israil.’ ”

16 Ikkar Yacuwa zic uca ijja ad dd-isqarreb Israil taqbič taqbič uca tᵉttwaɛeǧem teqbič n Yahuda.

17 Ijja ad dd-tqarreb řaǧ n Yahuda uca tᵉttwaɛeǧem řaǧ n Izaraḥiyyen. Xenni ijja ad dd-tqarreb řaǧ n Izaraḥiyyen, tᵉttwasettef ɛlaḥsab iryazen ibřiɣen nnes uca ittwaɛeǧem Zabdi.

18 Netta ijja ad dd-iqarreb řaǧ n taddart nnes, am ttwasettfen nitni ɛlaḥsab iryazen ibřiɣen nsen, uca ittwaɛeǧem Ɛaxan, mmis n Karmi, mmis n Zabdi, mmis n Zaraḥ, zi teqbič n Yahuda.

19 Yacuwa inna i Ɛaxan: “A mmi, ewc řɛezz i SIDI, AREBBI n Israil, u qada i-t! Ini ayi, min teggid cek, war xafi snuffar ca”

20 Ɛaxan yarra-dd x Yacuwa, inna: “Aqa s tidett, necc xḍiɣ ak-d SIDI, AREBBI n Israil, maɣar necc ggiɣ ta d ta.

21 Necc ẓriɣ jar tkeccaḍt ijj n upartessu izewwqen zi Cinar d mitayen ciqlu n nnuqart d ict n tbarrat n wureɣ tewzen xemsin ciqlu. Necc meẓreɣ daysen uca iwyeɣ ten-dd ɣari, aqa aten nnufaren di temmurt, di řwesṭ n uqiḍun inu, d nnuqart swadday.”

22 Yacuwa issekk ireqqasen. Nitni uzzřen ɣar uqiḍun, xzar, řeḥwayej tuɣa aten nuffaren deg uqiḍun, d nnuqart swadday.

23 Ksin nitni řeḥwayej nni zi řwesṭ n uqiḍun uca iwyen ten ɣar Yacuwa u ɣar marra ayt n Israil uca ssarsen ten zzat i wudem n SIDI. □  

24 Yacuwa, d marra Israil akides, iksi Ɛaxan, mmis n Zaraḥ, uřa d nnuqart d upartessu izewwqen d tbarrat n wureɣ d iḥenjiren nnes d yessis nnes d ifunasen nnes d iɣyař nnes d wuǧi nnes d uqiḍun nnes d marra min ɣares uca iwyen ten ɣar teɣzurt n Axur.

25 Inna Yacuwa: “Mayemmi d aneɣ teggid di arrẓiyet? SIDI ad cek yegg di arrẓiyet ass-a!” D marra Israil yarjem i-t s iẓra uca sscemḍen ten s tmessi uca nḍaren xasen iẓra.

26 Ssbedden xas ijj n uɛurric d ameqqran n iẓra wenni din iǧan ař ass-a. Uca SIDI igga ad dd-iɛqeb řḥaduq n weɣḍab nnes. X uya qqaren as i temmurt nni: ‘Taɣzurt n Axur’ ař ass-a. □  

□ 

7:23 ssarsen ten ... - s Tɛibranit ‘seyyben ten’.

□ 

7:26 Axur - min ixs ad yini ‘řeɣben’.

Aɣelleb x Ɛay

8

1 Xenni inna SIDI i Yacuwa: “War tteggʷed, war ttejji ad iɛgez wuř nnec. Ksi akidek marra řgens n řɛeskar, kkar, tuyured ɣar Ɛay! Xzar, Necc ggiɣ ajeǧid n Ɛay d řgens nnes d tendint nnes d temmurt nnes deg ufus nnec.   

2 Cek ad tegged ak-d Ɛay u ak-d ujeǧid nnes am mammec teggid ak-d Ariḥa u ak-d ujeǧid nnes, ad teksim mɣir takeccaḍt d řebhayem waha i yixef nwem. Egg deg weɛrur n tendint ijn n řfex.”   

Aɣelleb x ljanub n temmurt n Kenɛan (Yac. 5-10)

3 Xas uca ikkar Yacuwa ak-d marra řgens n řɛeskar ḥima ad igeɛɛed ɣar Ɛay. Ixḍar Yacuwa teřt-ařaf n yeryazen, ayt n bu-teɣruḍt imeḥḍen, uca issekk i-ten s ǧiřet

4 uca yumur i-ten, inna: “Xzarem, ad teggem řfex ɣar weɛřuř n tendint. War tiggʷejem aṭṭas x tendint u iřim tḥezzmem.

5 Necc ad dd-qarrbeɣ ɣar tendint ak-d marra řgens. Ad imsar mařa ffɣen i umsagar akidneɣ am twařat tamezwarut, xenni ad zzaysen narweř zzat i wudem nsen.

6 Nitni ad aneɣ dd-ḍfaren ař ten dd-nessiggʷej x tendint, minzi nitni ad inin: ‘Nitni arewřen zzat i wudem nneɣ am twařat tamezwarut.’ Xmi zzaysen ɣa narweř zzat i wudem nsen,

7 ittxeṣṣa kenniw ad tekkarem zeg wecbar, ad tᵉṭṭfem tandint, minzi SIDI, AREBBI nwem, ad tt iwc deg ufus nwem.

8 Uca ad imsar x minni i ɣa tiři tᵉṭṭfem tandint, ad tessarɣem tandint s tmessi. Ittxeṣṣa ad teggem ɛlaḥsab awař n SIDI. Xzarem, necc aqa umureɣ kenniw.”

9 Xenni issekk i-ten Yacuwa uca nitni ggin řfex uca qqimen jar Bayt-Il d Ɛay, ɣar řɣarb x Ɛay. Yacuwa issens ǧiřet nni di řwesṭ n řgens.

10 Tiwecca zic ikkar Yacuwa. Iḥseb řgens i umenɣi uca igeɛɛed ak-d imɣaren n Israil zzat i wudem n řgens ɣar Ɛay.

11 Marra řgens n řɛeskar, inni kis iǧan, iffeɣ-dd uca nitni qarrben-dd uca iwḍen ař qibač i tendint. Nitni wtin iqiḍan nsen ɣar ccamal n Ɛay. Tuɣa din ict n teɣzurt jar as-dd d Ɛay.

12 Iksi netta ɛřaḥař xemsa-ařaf n yeryazen uca igga asen řfex jar Bayt-Il d Ɛay, ɣar řɣarb n tendint.

13 Ssbedden řgens, zeɛma marra řɛeskar ɣar ccamal n tendint, uca aɣezdis aneggaru n řɛeskar ɣar řɣarb n tendint. Yacuwa iruḥ ǧiřet nni ɣar řwesṭ n řewḍa n teɣzurt.

14 Umi iẓra-ya ujeǧid n Ɛay, qeǧqen uca kkaren zic. Ffɣen iryazen n tendint i umsagar ak-d Israil, i umenɣi, netta ak-d marra řgens nnes, ɣar wazzay n umenɣi zzat i wudem n Řewḍa. Maca netta war issin belli tuɣa ggin as ijj n řfex ɣar weɛrur n tendint.

15 Yacuwa d marra Israil ggin axmi jjin ixef nsen ad ttwawten qibač nsen uca arewřen x webrid n řexřa.

16 Marra řgens i tuɣa iǧan di tendint řaɣan ten ḥima ad ten ḍfaren. Ḍfaren Yacuwa uca dewřen iggʷejen x tendint.

17 Uřa d ijj n weryaz war iqqim di Ɛay niɣ di Bayt-Il, wenni war dd-iffiɣen ca i weḍfar awarni i Israil, uca nitni jjin tandint tarzem uca qqimen ḍeffaren ayt n Israil.

18 Xenni issiweř SIDI ak-d Yacuwa: “Swiẓẓeḍ aḥric nni deg ufus nnec ɣar Ɛay, minzi Necc ad wceɣ tandint deg ufus nnec.” Xenni isswiẓẓeḍ Yacuwa aḥric nni deg ufus nnes ɣar tendint. □  

19 Xenni ikkar uɣezdis aneggaru n řɛeskar deɣya uca umi isarreḥ Yacuɛa afus nnes, bdan ad azzřen uca iwḍen ɣar tendint uca ṭṭfen tt. Ggin t s tazřa uca ssekkaren timessi di tendint.

20 Iryazen n Ɛay nnqeřben uca ẓrin ddexxan yuři ɣar ujenna zi tendint. Nitni war zemmaren ad arewřen ɣar da uřa ɣar din, minzi řgens i tuɣa yarewřen ɣar řexřa, inneqřeb-dd i umenɣi x wenni ten iḍeffaren.

21 Umi iẓar Yacuwa d marra ayt n Israil belli inni tuɣa rajan di tnuffra, ṭṭfen tandint uca yuři ddexxan zi tendint, ɛeqben-dd nitni uca wtin iryazen n Ɛay.

22 Inni dd-iffɣen zi tendint, ruḥen i umsagar akidsen, ařami iryazen n Ɛay dewřen di řwesṭ n Israiliyyen, ina ɣar uɣezdis-a d ina ɣar uɣezdis nneɣni, uca nitni ɣeřben xasen ařami war zzaysen iqqim uřa d ijjen ad yarweř niɣ ad injem.   

23 Menɛen ajeǧid n Ɛay am iddar ɛad u iwyen t ɣar Yacuwa.

24 Umi ayt n Israil kemmřen ad nɣen marra imezdaɣ n Ɛay, am deg iyyar am di řexřa mani tuɣa ten dd-ḍfaren uca ttwanɣen marra s řeqḍeɛ n ssif, xenni iɛqeb Israil ɣar Ɛay uca wtin tt s řeqḍeɛ n ssif.

25 Marra inni ittwanɣen deg wass nni, iryazen d temɣarin, tuɣa aten di tenɛac-ařaf, dayes marra iryazen n Ɛay.

26 Yacuwa war issehwi afus nnes i isswiẓẓḍen s uḥric ařami tuɣa iḥarrem marra imezdaɣ n Ɛay i uteḥḥi.

27 Ksin Israiliyyen mɣir řebhayem d tkeccaḍt n tendint nni i yixef nsen ɛlaḥsab awař n SIDI, awař nni yumur Netta i Yacuwa.   

28 Issecmeḍ Yacuwa tandint n Ɛay uca yarra i-tt d ict n řxirbet i řebda, d ict n temmurt d řexřa ař ass-a.

29 Netta yuyeř ajeǧid n Ɛay ɣar ict n teḥnact ař tameddit u umi teɣři tfuct, yumur Yacuwa ad kksen řxecbet nnes zi teḥnact. Nḍaren tt ɣar wadaf n tewwart n tendint u ssbedden xas ijj n uɛurric d ameqqran n yeẓra, i din iǧan ɛad ař ass-a.   

Aɛaltar x wedrar n Ibal d tɣuri n Ccariɛa

30 Xenni ibna Yacuwa ijj n uɛalṭar i SIDI, AREBBI n Israil, x wedrar n Ɛibal,

31 am mammec t yumur Musa, amsexxar n SIDI, i ayt n Israil, ɛlaḥsab min yuran deg wedlis ittwannḍen n Ccariɛa n Musa: ijj n uɛalṭar n weẓru qaɛ, war xas meyyřen s uřa d ijj n dduzan n wuzzař zi ssa ɣar da. Nitni bexxaren xas tiɣarṣa n tmessi i SIDI. Ɣarṣen ɛawed tiɣarṣa n řehna.   

32 X yeẓra igga netta ict n tiřemt n tira n Ccariɛa n Musa, tenni yura zzat i wudem n ayt n Israil.   

33 Marra ayt n Israil d imɣaren d imeḥḍayen d řquḍat bedden ɣar uɣezdis-a u ɣar uɣezdis nneɣni n Ttabut qibač i ikehhanen zi ayt n Lawi inni yarbun Ttabut n Řɛahd n SIDI, am ubarrani am aytbab n temmurt. Azyen zzaysen tuɣa zzat n wedrar n Jirizim u azyen nneɣni ɣar zzat n wedrar n Ɛibal, am mammec tuɣa yumur Musa, amsexxar n SIDI zic, maḥend ad barken ammu ayt n Israil.

34 Awarni uya iɣra marra awařen n Ccariɛa, lbaraka d nneɛřet, ɛlaḥsab marra min yuran deg wedlis n Ccariɛa.

35 Zi marra min tuɣa yumur Musa, war iǧi uřa d ijj n wawař, war t iɣri Yacuwa i marra agraw n řgens n Israil, uřa d timɣarin d iḥenjiren imeẓyanen d ubarrani wenni akidsen iruḥen, tuɣa aten din.   

□ 

8:18 Necc ad wceɣ tandint deg ufus nnec - s Tɛibranit ‘Necc ad tt wceɣ deg ufus nnec’.

Taḥraymect n ayt n Jibɛun

9

1 Umi marra ijeǧiden, inni yeǧan x ujemmaḍ n L’Urdun ṣrin x man aya - ijeǧiden x Temmurt n Idurar, di Temmurt Iwaṭan u ɣar marra tma n Řebḥar Ameqqran ař qibač i idurar n Lubnan: Iḥittiyyen d Imuriyyen d ayt n Kenɛan d Ifariziyyen d Iḥiwiyyen d Iyabusiyyen -□  

2 munen nitni ḥima ad mmenɣen ak-d Yacuwa u ak-d Israil x ijj n array.

3 Umi imezdaɣ n Jibɛun sřin min tuɣa igga Yacuwa ak-d Ariḥa d Ɛay,

4 ggin t s teḥraymect. Nitni uyuren deg webrid uca ggin ixef nsen d imsekkan. Iwyen tixuncay tibuřay x iɣyař nsen, tixuncay n yiřem tibuřay ttwacarrgent u twaxeyyḍent ɛawed i binu.

5 Qqnen ɛawed tisiřa d řbari, ittwaḍarrfen x iḍaren nsen u yarḍen arruḍ abuřay, u marra aɣrum n řeɛweč nsen tuɣa yuẓeɣ ittfruruy.

6 Uyuren ammu ɣar Yacuwa di řmargeḥ n řɛeskar n Jiljal, nnan as i netta u i ayt n Israil: “Neccin nusa-dd zeg ict n temmurt tiggʷej. Řexxu xenni, ggem ijj n řɛahd akidneɣ.”

7 Arrin-dd iryazen n Israil x Iḥiwiyyen: “Ad taɣ kenniw tzeddɣem jar aneɣ. Mammec nzemmar ad kidwem negg ijj n řɛahd?”

8 Nitni maca nnan i Yacuwa: “Neccin d imsexxaren nnec.” Xenni inna asen Yacuwa: “Min teɛnam kenniw d manis i dd-tusim?”

9 Nitni arrin-dd xas: “Imsexxaren nnec usin-dd zeg ict n temmurt tiggʷej aṭṭas di ṭṭweɛ n Yisem n SIDI, AREBBI nwem. Minzi neccin nesřa xas řexbar u x marra min igga di Miṣra,

10 d marra min igga Netta ak-d ijeǧiden n ayt n Imuriyyen inni yeǧan aɣirin i L’Urdun, Siḥun, ajeǧid n Ḥacbun, d Ɛuj, ajeǧid n Bacan nni tuɣa izeddeɣ di Ɛactarut.   

11 Uca ssiwřen akidneɣ imɣaren nneɣ d marra imezdaɣ n temmurt, nnan: ‘Ṭṭfem řeɛweč deg ufus nwem i webrid, uyurem i umsagar akidsen uca ad asen tinim: Neccin d imsexxaren nwem.’ Xenni řexxu, ggem akidneɣ ijj n řɛahd.

12 Aɣrum-a nneɣ da tuɣa ɛad iḥma umi t-i-dd akidneɣ neksi zi tudrin nneɣ d řeɛweč deg wass ařami ɣarwem dd-neṭṭef abrid. Řexxu aqa-t yuẓeɣ idweř ittfruruy.

13 Uřa d tixuncay n yiřem n binu nni neccur, tuɣa atent n jdid, maca xzarem, řexxu feǧqent. Aqa d arruḍ nneɣ d sandaliyat nneɣ ḥfant s webrid i iggʷejen s waṭṭas.”

14 Xenni ksin iryazen n Israil zi řeɛweč. War ksin ccwar zeg uqemmum n SIDI.

15 Igga Yacuwa akidsen řehna u igga akidsen ɛawed ijj n řɛahd, ad ten yejj ad ddaren uca uřa d řḥukkam n tmesmunt jjuǧen asen.

16 Awarni třata n wussan awarni i umi tuɣa i d asen wcin řɛahd, sřan nitni belli aqa d jjiran nsen, u aqa zeddɣen di řwesṭ nsen.

17 Minzi ayt n Israil kksen iqiḍan nsen uca iwḍen ɣar tneddam nsen deg wass wiss třata. Tuɣa tineddam nsen Jibɛun d Kafira d Biɛrut d Qaryat-Yaɛarim.

18 Ayt n Israil war ten nɣin ca, minzi řḥukkam n tmesmunt tuɣa jjuǧen asen aya ɣar SIDI, AREBBI n Israil. S uyenni i teqqim marra tmesmunt tmuɣmuɣ x řḥukkam.

19 Xenni nnan marra řḥukkam n tmesmunt: “Neccin nejjuǧ asen aya ɣar SIDI, AREBBI n Israil. S uyenni řexxu war nzemmar ad ten nḥada.

20 Ittxeṣṣa ad nkemmeř tajaǧit-a u ad ten nejj ad ddaren, maḥend war xaneɣ dd-iweṭṭi uduqqez n weɣḍab di ssibbet n tjaǧit nni d asen negga.

21 Řḥukkam nnan asen: “Nitni ad qqimen ddaren uca ad dewřen d inezdamen d inuyam i marra tamesmunt, am mammec d asen t nnan řḥukkam.”

22 Iřaɣa i-ten Yacuwa, inna: “Mayemmi xaneɣ tcemtem, tennam: ‘Neccin nzeddeɣ ɣar řaggʷaj s waṭṭas xawem!’, waxxa kenniw tzeddɣem di řwest n temmurt nneɣ?

23 Řexxu xenni, kenniw tᵉttwaneɛřem. War zzaywem ittwakkes ad tiřim d imsexxaren, inezdamen d inuyam i Taddart n AREBBI inu.” □  

24 Nitni arrin-dd x Yacuwa, nnan: “I imsexxaren nnec ittwanna nican belli SIDI, AREBBI nwem, yumur amsexxar nnes Musa, aqa Netta ad awem iwca marra tammurt uca ad ihellek marra imezdaɣ n temmurt zzat i tiṭṭawin nwem. S uya tuɣa neggʷed aṭṭas x tudart nneɣ zzat i wudem nwem. S uyenni i negga neccin aya. □    

25 Řexxu xenni, xzar, aqa aneɣ deg ufus nnec. Egg akidneɣ min tᵉttwařid mliḥ d min iǧan nican di tiṭṭawin nnec ḥima ad zzayneɣ tegged.”

26 Ammu i zzaysen igga uca netta ifekk i-ten zeg ufus n ayt n Israil, ařami nitni war ten nɣin ca.

27 Deg wass nni simant nnes igga i-ten Yacuwa d inezdamen d inuyam i tmesmunt u i uɛalṭar n SIDI, ař ass-a, deg wemcan nni ɣa yixḍar Netta.

□ 

9:1 Řebḥar Ameqqran - niɣ ‘Ill Ameqqran’. Řebḥar-a qqaren as di Arif ‘Řebḥar Ameẓyan’ u isem nnes d jdid aqa-t ‘Ill Agrakal’.

□ 

9:23 War zzaywem ittwakkes ad tiřim .... - s Tɛibranit ‘War zzaywem ittwaqeṣṣ ...’.

□ 

9:24 x tudart nneɣ - s Tɛibranit ‘x řeɛmur nneɣ’.

Amenɣi ɣar Jibɛun

10

1 Imsar, umi Aduni-Ṣadaq, ajeǧid n Urcalim isřa, aqa Yacuwa tuɣa iṭṭef Ɛay, iḥarrem i-tt qaɛ uca aqa igga ak-d Ɛay d ajeǧid nnes am tuɣa igga ak-d Ariḥa u ak-d ujeǧid nnes u aqa imezdaɣ n Jibɛun ggin řehna ak-d ayt n Israil u zeddɣen di řwesṭ nsen,   

2 aqa nitni ggʷeden aṭṭas, minzi Jibɛun tuɣa d ict n tendint temɣar, umi tt tuɣa am yicten zi jar tneddam n tgeldit. Tuɣa-tt temɣar x Ɛay u marra iryazen nnes tuɣa aten d ayt n bu-teɣruḍt.

3 Issekk Aduni-Zedek, ajeǧid n Urcalim, imsekkan ɣar Huham, ajeǧid n Ḥabrun, ɣar Fir’am, ajeǧid n Yarmut, ɣar Yafiɛ, ajeǧid n Laxic u ɣar Dabir, ajeǧid n Ɛajlun, inna:

4 “Geɛɛdem-dd ɣari u tewcem ayi afus. Ejj aneɣ ad newwet Jibɛun, minzi tegga řehna ak-d Yacuwa u ak-d ayt n Israil.”

5 Nitni munen uca geɛɛden xemsa n ijeǧiden n Imuriyyen: ajeǧid n Urcalim, ajeǧid n Ḥabrun, ajeǧid n Yarmut, ajeǧid n Ɛajlun, nitni d marra řɛeskar nsen uca nnḍen i Jibɛun uca kkaren mmenɣen akides.

6 Ssekken iryazen n Jibɛun ireqqasen i Yacuwa, ɣar řmargeḥ n řɛeskar di Jiljal, nnan: “War semmeḥ ifassen nnec deg imsexxaren nnec, as-dd deɣya ɣarneɣ. Senjem aneɣ d tewced aneɣ afus, minzi marra ijeǧiden n ayt n Imuriyyen, inni i izeddɣen deg idurar, aqa munen xaneɣ.”

7 Xenni igeɛɛed-dd Yacuwa zi Jiljal, netta d marra řgens n řɛeskar akides d marra ayt n bu-teɣruḍt imeḥḍen.

8 Minzi SIDI inna i Yacuwa “War tteggʷed ca zzaysen, minzi wciɣ ten deg ufus nnec. Uřa d ijj zzaysen war izemmar ad ibedd zzat i wudem nnec.”

9 Yacuwa ihwa-dd xasen s řɣefřet. Igeɛɛaden-dd zi Jiljal ǧiřet am tekmeř.

10 SIDI issnexřeɛ i-ten zzat i wudem n Israil uca igga asen ijj n weɣḍar d ameqqran ɣar Jibɛun uca netta iḍfar i-ten x webrid ittgeɛɛaden ɣar Bayt-Ḥurun uca iwwet i-ten ař ṭṭarf n Ɛaziqqa d Maqida.

11 Imsar umi nitni arewřen zzat i wudem n Israil deg uhekkwu ɣar Bayt-Ḥurun, aqa SIDI inḍar xasen iẓra d imeqqranen zeg ujenna ař Ɛaziqqa uca mmuten. Inni immuten s ibquqen n tebruri tuɣa aten ktar zeg inni ittwanɣen s ssif s ifassen n ayt n Israil.

12 Xenni issiweř Yacuwa ak-d SIDI, deg wass umi isellem SIDI Imuriyyen i ayt n Israil, inna zzat i tiṭṭawin n Israiliyyen: “A tafuct, bedd ɣar Jibɛun, i cek a, ayur, ɣar teɣzurt n Ayalun”

13 Uca tafuct tbedd d uyur iqqim ibedd ařami yuɣa řgens tasɣart x řɛedyan nnes. Ma war yura man aya deg wedlis ittwannḍen n umsegged? Tafuct tbedd di řwesṭ n ujenna u war tqeǧeq ad tɣeǧi, ɛřayen ijj n wass ikmeř.

14 War din iǧi uřa d ijj n wass am wanita, war imsar zic uřa awarni as, ijj n wass i di tuɣa isřa SIDI ɣar tmijja n ijj n weryaz ammu, minzi SIDI tuɣa immneɣ di ṭṭweɛ n Israil.

15 Xenni iɛqeb-dd Yacuwa d marra Israil akides, ɣar řmargeḥ n řɛeskar di Jiljal.

16 Xemsa n ijeǧiden nni arewřen uca nnufaren deg ifri ɣar Maqqida.

17 Ittwanna man aya i Yacuwa, nnan: “Aqa ttwafen xemsa n ijeǧiden. Nitni nnuffaren deg ifri ɣar Maqqida.

18 Xenni inna Yacuwa: “Seqnunniyem tiṣuḍar d timeqqranin x uqemmum n ifri uca ssbeddem iryazen xasen, ḥima ad xasen ɛessen.

19 Kenniw s yixef nwem, war tᵉttɣimam tbeddem. Ḍfarem řɛedyan nwem, wtem aɣezdis aneggaru nsen. War ten ttejjim ad adfen ɣar tneddam nsen, minzi SIDI, AREBBI nwem, igga awem ten deg ufus nwem.”

20 Umi ikemmeř i-ten Yacuwa d ayt n Israil s ict n tecti tameqqrant ařami ttwaqḍan nitni, uca iwḍen mɣir inni yarewřen ɣar tneddam ifaryen,

21 aqa yareggʷeḥ marra řgens di řehna ɣar Yacuwa di řmargeḥ n řɛeskar ɣar Maqqida. Uřa d ijj war izɛim ad issenhez iřes nnes x ayt n Israil.

22 Xenni inna Yacuwa: “Arzmem aqemmum n ifri uca awyem-dd xemsa n ijeǧiden nni zeg ifri ɣari da!”

23 Nitni ggin t ammu, ssuffɣen-dd xemsa n ijeǧiden zeg ifri ɣares: ajeǧid n Urcalim, ajeǧid n Ḥabrun, ajeǧid n Yarmut, ajeǧid n Laxic d ujeǧid n Ɛajlun.

24 Umi dd-ssuffɣen nitni ijeǧiden nni ɣar Yacuwa, iřaɣa Yacuwa marra iryazen n Israil uca inna i ikumandaren x iɛeskariyyen nni tuɣa akides iruḥen: “Qarrbem-dd uca sarsem iḍaren nwem x tmejjarin n ijeǧiden-a.” Qarrben-dd nitni uca ssarsen iḍaren x timejjarin nsen.

25 Xenni inna asen Yacuwa: “War tteggʷdem ca, war ttejjim ad iɛqez wuř nwem, iřim d iryazen u iřim tmeḥḍem, minzi ammu i ɣa igg SIDI ak-d marra řɛedyan nwem, inni ak-d tᵉttmenɣam.”

26 Xenni iwwet i-ten Yacuwa uca inɣa i-ten. Yayeř i-ten ɣar xemsa n tḥenya uca qqimen ayřen ɣar tḥenya ařami d tameddit.   

27 Imsar ɣar řweqt n uɣeǧay n tfuct, issekk Yacuwa maḥend ad ten-i-dd-kksen zi tḥenya, ad ten nḍaren deg ifri i di tuɣa nnuffaren. Xenni ggin tiṣuḍar d timeqqranin x uqemmum n ifri, inni din iǧan ař ass-a.

28 Deg wass nni iṭṭef Yacuwa Maqqida uca iwwet i-tt s řeqḍeɛ n ssif. Uca ajeǧid nnes, iḥarrem i-t uřa d marra nitni d kuř řeɛmar nni iǧan deg wemcan nni. War ijji ad iqqim uřa d ijj n umarweř uca igga ak-d ujeǧid n Maqqida am mammec tuɣa igga ak-d ujeǧid n Ariḥa.

29 Xenni iẓwa Yacuwa ak-d marra ayt n Israil zi Maqqida ɣar Libna uca immneɣ ak-d Libna.

30 Uca SIDI iwca i-tt deg ufus n Israil, ak-d ujeǧid nnes. Iwwet i-tt s řeqḍeɛ n ssif ak-d marra řeɛmar i dayes iǧan, war ijji ad iqqim uřa d ijj n umarweř, uca igga ak-d ujeǧid nnes am mammec tuɣa igga ak-d ujeǧid n Ariḥa.

31 Xenni iẓwa Yacuwa zi Libna ɣar Laxic d marra Israil akides uca inneḍ as-dd i tendint uca immneɣ akides.

32 SIDI iwca Laxic deg ufus n Israil. Uca Israil iṭṭef i-tt deg wass wiss tnayen uca iwwet i-tt s řeqḍeɛ n ssif ak-d marra řeɛmar i dayes iǧan, ammu nican am mammec tuɣa i-tt igga ak-d Libna.

33 Xenni igeɛɛed Huram, ajeǧid n Jazar, maḥend ad iɛawen Laxic, maca Yacuwa iwwet i-t uřa d řgens nnes ařami war ijji ad ɣares iqqim uřa d ijj n umarweř.

34 Yacuwa iẓwa zi Laxic ɣar Ɛajlun d marra Israil akides uca nnḍen as-dd uca mmenɣen akides.

35 Ṭṭfen tt deg wass nni uca wtin tt s řeqḍeɛ n ssif uca deg wass nni iḥarrem marra řeɛmar i dayes iǧan, ammu nican am mammec tuɣa igga ak-d Laxic.

36 Iẓwa Yacuwa zi Ɛajlun ɣar Ḥabrun d marra Israil akides, uca mmenɣen akides.

37 Nitni ṭṭfen tt uca wtin tt s řeqḍeɛ n ssif, ajeǧid nnes d marra tineddam nnes ak-d marra řeɛmar i dayes iǧan. War ijji ad iqqim uřa d ijj n umarweř, ammu nican am mammec tuɣa igga ak-d Ɛajlun. Netta iḥarrem i-tt ak-d marra řeɛmar i dayes iǧan.

38 Uca idweř-dd Yacuwa ɣar Dabir d marra Israil akides uca immneɣ akides.

39 Netta iṭṭef i-tt u nitni wtin ajeǧid nnes d marra tineddam nnes s řeqḍeɛ n ssif uca ḥarrmen marra řeɛmar i dayes iǧan. Netta war ijji ad iqqim uřa d ijj n umarweř. Am mammec tuɣa igga netta ak-d Ḥabrun, ammu igga ɛawed ak-d Dabir u ak-d ujeǧid nnes igga am tuɣa igga ak-d ujeǧid n Libna.

40 Ammu i iɣřeb Yacuwa x marra tammurt: Tammurt n Idurar d Temmurt n Ljanub d Temmurt Iwaṭan, d marra ijeǧiden nsen. War ijji ad iqqim uřa d ijj n umarweř. Marra min tuɣa ittarran nnefs, iḥarrem i-t i uteḥḥi, am mammec tuɣa i d as yumur SIDI AREBBI n Israil.   

41 Yacuwa iwwet i-ten zi Qadac-Barniɛ ař Ɣazza u ammu uřa d marra tammurt n Jucan, ař Jibɛun.

42 Iṭṭef Yacuwa ijeǧiden-a d temmurt nsen s ict n tecti, minzi SIDI, AREBBI n Israil, immneɣ di ṭṭweɛ n Israil.

43 Xenni iɛqeb Yacuwa ɣar řmargeḥ n řɛeskar di Jiljal d marra Israil akides.

Amenɣi ḍidd i ujeǧid Yabin d ijeǧiden nni akis iǧan

11

1 Umi Yabin, ajeǧid n Ḥaṣur, isřa aya, issekk ɣar Yubab, ajeǧid n Madun, ɣar ujeǧid n Cimrun, ɣar ujeǧid n Akcaf,

2 u ɣar ijeǧiden inni tuɣa izeddɣen ɣar ccamal di Temmurt n Idurar u di Řewḍa ɣar ljanub zi Kinnarut u di Temmurt Iwaṭan u x tiwririn n Dur ɣar řɣarb,

3 ɣar ayt n Kenɛan di ccarq d řɣarb, Imuriyyen, Iḥittiyyen, Ifiriziyyen, Iyabusiyyen deg idurar d Iḥiwiyyen ɣar uḍar n wedrar n Hirmun, di temmurt n Miṣfa.

4 Ffɣen-dd nitni s marra řɛeskar nsen akidsen, ijj n ubarra ameqqran n řgens, am yijdi ɣar tma n řebḥar, anect aṭṭas, uca arni ɣares aṭṭas s waṭṭas n iysan d ikarruten.

5 Marra ijeǧiden-a řaɣan-dd xasen uca usin-dd, wtin iqiḍan nsen jmiɛ ɣar waman n Mayrum i umenɣi ḍidd i Israil.

Aṭeffu n ccamal n Kenɛan (Yac. 11)

6 Inna SIDI i Yacuwa: “War zzaysen tteggʷed, minzi tiwecca ɣar řweqt ammu řexxu ad ten ggeɣ ttwaɣeřben marra zzat i wudem n Israil. Cek ad tqessed iẓewran n iḍaren n iysan nsen uca ad tesscemḍed ikarruten nsen di tmessi.”

7 Yacuwa s marra řɛeskar akides, iffeɣ-dd ɣarsen s ict n řɣefřet ɣar waman n Mayrum uca wḍan-dd xasen.

8 SIDI igga i-ten deg ufus n Israil uca nitni wtin ten, ḍfaren ten ař Ṣidun-Ameqqran d Misrafut-Mayim, u ař taysart n Miṣfa ɣar ccarq. Nitni qḍan ten ařami war zzaysen jjin ad iqqim uřa d ijj n umarweř.

9 Yacuwa igga akidsen am mammec d as inna SIDI. Netta iqess iẓewran n iḍaren n iysan nsen uca issecmeḍ ikarruten nsen s tmessi.

10 Di řweqt nni iɛqeb Yacuwa uca iṭṭef Ḥaṣur uca iwta ajeǧid nnes s řeqḍeɛ n ssif, minzi Ḥaṣur tuɣa-t qbeř d azeǧif x marra tigeldiwin-a.

11 Wtin marra řeɛmar iddaren nni dayes iǧan s řeqḍeɛ n ssif uca ḥarrmen ten u nɣin ten. War iqqim walu zi marra min ittarran nnefs uca issecmeḍ Ḥaṣur s tmessi.

12 Iṭṭef Yacuwa marra tineddam n ijeǧiden-a s marra ijeǧiden nsen uca iwta i-ten s řeqḍeɛ n ssif uca iḥarrem i-ten, am mammec tuɣa yumur Musa, amsexxar n SIDI.   

13 Marra tineddam nni ibedden x tiwririn war tent sscemḍen Israiliyyen s tmessi, mɣir Ḥaṣur umi issecmeḍ Yacuwa s tmessi.

14 Keccḍen ayt n Israil marra takeccaḍt n tneddam d řebhayem i ixef nsen. Maca nitni nɣin marra iwdan s řeqḍeɛ n ssif, ařami ten teḥḥan. Marra min ittaran nnefs, war zzayes jjin uřa d ijj.

Lista n marra min iṭṭef Yacuwa n temmurt n Kenɛan

15 Am mammec t yumur SIDI i umsexxar nnes Musa, ammu i t igga Musa x Yacuwa, uca ammu i-t igga Yacuwa. Netta war ismiḥ uřa deg ijj n wawař zi marra awařen i yumur SIDI i Musa maḥend ad t igg.   

16 Ammu iṭṭef Yacuwa marra tammurt nni: Tammurt n Idurar d marra Tammurt n Ljanub d marra tammurt n Jucan d Temmurt Iwaṭan d Řewḍa d idurar n Israil d řwaṭa nnes,

17 marra tammurt zeg Wedrar d Aqeccar, wenni isgeɛɛaden ɣar Saɛir ař Baɛl-Jad, di teysart n Lubnan, swadday i wedrar n Ḥirmun. Marra ijeǧiden nsen iḥebbes i-ten, iwta i-ten uca inɣa i-ten.

18 Aṭṭas n wussan i immneɣ Yacuwa ak-d marra ijeǧiden-a.

19 War iǧi uřa d ict n tendint i iggin řehna ak-d ayt n Israil, mɣir Iḥiwiyyen, inni tuɣa izeddɣen di Jibɛun. Nitni ṭṭfen tent marra s umenɣi.

20 Minzi SIDI tuɣa igga ad isseqseḥ uř nsen ař dd ɣa ffɣen ad mmenɣen ak-d Israil, ḥima ad ten iḥarrem uca war xasen yareḥḥem, ḥima ad ten iqḍa, am mammec tuɣa yumur SIDI i Musa.

21 Di řweqt nni iffeɣ Yacuwa uca iteḥḥa Iɛanaqiyyen zi temmurt n idurar, zi Ḥabrun, zi Dabir, zi Ɛanab, zi marra Tammurt n Idurar n Yahuda u zi marra tammurt n idurar n Israil. Yacuwa iḥarrem i-ten ak-d tneddam nsen i uteḥḥi.

22 Di temmurt n ayt Israil war qqimen ɛad Iɛanaqiyyen. Qqimen mɣir di Ɣazza, Jat d Acdud.

23 Iṭṭef Yacuwa marra tammurt nni, am mammec marra i tuɣa issiweř SIDI ɣar Musa, uca Yacuwa iwca i-tt d řwart i Israil ɛlaḥsab tirbiɛin n tqebbař nsen. Xenni tuɣa tammurt tareyyeḥ zeg umenɣi.

Aɣřeb x waḥd u třatin n ijeǧiden

12

1 Ina d ijeǧiden n temmurt, inni x ɣeřben ayt n Israil uca xenni ṭṭfen nitni tammurt nsen d řwart, aɣirin i L’Urdun zi manis i d tneqqar tfuct, zi teɣzart n Arnun ař idurar n Ḥirmun d marra Řewḍa di ccarq.

2 Ɣar umezwaru nsen, Siḥun, ajeǧid n Imuriyyen, wenni tuɣa izeddɣen di Ḥacbun, netta iḥkem x jjwayeh zi Ɛaruɛir i iǧan ɣar tma n teɣzart n Arnun, ař řwesṭ n teɣzart, u x wezyen n Jilɛad ař tiɣzart n Yabbuq, aqa-t d aymir n ayt n Ɛammun,

3 u x Řewḍa ař řebḥar n Kinnarut di ccarq u ař řebḥar n Řewḍa, Řebḥar Ameǧaḥ, di ccarq, abrid n Bayt-Yacimut, u zi ljanub ař swadday i teysarin n Fisja.

4 Xenni tammurt n Ɛuj, ajeǧid n Bacan, wenni iǧan zi min iqqimen zeg Irafawiyyen, jwaheř i tuɣa izeddɣen di Ɛactarut d Idraɛi.   

5 Netta iḥkem x idurar n Ḥirmun, x Salxa u x marra Bacan ař weymir n Ijacuriyyen d Imaɛkiyyen u x wezyen n Jilɛad ař tammurt n Siḥun, ajeǧid n Ḥacbun.

6 Musa, amsexxar n SIDI, ak-d ayt n Israil, wtin ten u Musa, amsexxar n SIDI, tuɣa iwca tammurt nni d řwart i Irubiniyyen d Ijadiyyen u i wezyen n teqbič n Manassa.   

7 Ina d ijeǧiden n temmurt inni x iɣřeb Yacuwa d ayt n Israil, ɣar ujemmaḍ n L’Urdun di lɣarb, zi Baɛl-Jad di teysart n Lubnan ař adrar aqeccar wenni issgeɛɛden ɣar Saɛir. Uca Yacuwa iwca i-tt d řwart i tqebbař n Israil ɛlaḥsab tirbiɛin nsen,   

8 Di Temmurt n Idurar u di Temmurt Iwaṭan u di Řewḍa u di teysarin u di řexřa u di Temmurt n Ljanub: Iḥittiyyen, Imuriyyen, ayt n Kenɛan, Ifariziyyen, Iḥiwiyyen d Iyabusiyyen.

9 Ajeǧid n Ariḥa: d ijj.

Ajeǧid n Ɛay i iǧan ɣar uɣezdis n Bayt-Il: d ijj.

10 Ajeǧid n Urcalim: d ijj.

Ajeǧid n Ḥabrun: d ijj.

11 Ajeǧid n Yarmut: d ijj.

Ajeǧid n Laxic: d ijj.

12 Ajeǧid n Ɛajlun: d ijj.

Ajeǧid n Jazar: d ijj.

13 Ajeǧid n Dabir: d ijj.

Ajeǧid n Jadar: d ijj.

14 Ajeǧid n Ḥurma: d ijj.

Ajeǧid n Ɛarad: d ijj.

15 Ajeǧid n Libna: d ijj.

Ajeǧid n Ɛadullam: d ijj.

16 Ajeǧid n Maqqida: d ijj.

Ajeǧid n Bayt-Il: d ijj.

17 Ajeǧid n Taffuḥ: d ijj.

Ajeǧid n Ḥafar: d ijj.

18 Ajeǧid n Afiq: d ijj.

Ajeǧid n Laccarun: d ijj.

19 Ajeǧid n Madun: d ijj.

Ajeǧid n Ḥaṣur: d ijj.

20 Ajeǧid n Cimrun-Mara’un: d ijj.

Ajeǧid n Akcaf: d ijj.

21 Ajeǧid n Taɛnak: d ijj.

Ajeǧid n Majiddu: d ijj.

22 Ajeǧid n Qadac: d ijj.

Ajeǧid n Yuqnaɛam ɣar Karmal: d ijj.

23 Ajeǧid n Dur x tiwririn ɣar Dur: d ijj.

Ajeǧid n Juyim di Jiljal: d ijj.

24 Ajeǧid n Tirṣa: d ijj.

Marra ijeǧiden-a aqa aten di waḥit u-třatin.

SIDI issiweř ak-d Yacuwa

13

1 Umi tuɣa Yacuwa d awessar uca imɣar deg wussan n tudart nnes, inna as SIDI: “Cek tewsared u temɣared deg wussan uca ɛad teqqim aṭṭas n temmurt maḥend ad tt teksid d řwart.

2 Ta d tammurt iqqimen: marra iduwwaren n Ifilisṭiniyyen u marra jjwayeh n Ijacuriyyen,

3 zeg yeɣzar n Ciḥur nni issizzřen zzat i wudem n Miṣra, ař aymir n Ɛiqrun di ccamal nni ittwaḥseb-dd d tammurt n ayt n Kenɛan, dayes xemsa n řbacat n tneddam n Ifilisṭiniyyen, ixs ad yini Aɣazi d Acdudi d Acqaluni, Ajitti, d Aɛaqruni, d Iɛawiyyen,

4 uca xenni zi ljanub marra tammurt n ayt n Kenɛan d Muɣara tenni n Iṣiduniyyen, ař Afiq u ař weymir n Imuriyyen,

5 uca xenni tammurt n Ijibliyyen d marra Lubnan manis i dd-tneqqar tfuct, zi Baɛl-Jad swadday i wedrar n Ḥirmun ař mani ittakkwaḍ bnadem ɣar Ḥamat,

6 marra inni izeddɣen di jjwayeh zeg idurar n Lubnan ař Misrafut-Mayim, marra Iṣiduniyyen. Necc ad xasen aẓẓřeɣ zzat i wudem n ayt n Israil. Egg maca tammurt d řwart i Israil waha, am mammec d ac umureɣ.”

Tasɣart n Rubin, n Jad u i wezyen n teqbič n Manassi

7 “Bḍa řexxu tammurt-a d řwart jar tesɛa n tqebbař d wezyen n teqbič n Manassa,

8 iryazen n Manassa nni iksin ak-d Irubiniyyen d Ijadiyyen tasɣart n řwart nsen nni i d asen iwca Musa x ujemmaḍ n L’Urdun di ccarq, am mammec d asen tt iwca Musa, amsexxar n SIDI:

9 zi Aruɛir i iǧan x tma n Arnun d tendint i iǧan di řwesṭ n teɣzurt d marra řwaṭa yuɛřan zi Miydaba ař Dibun,   

10 d marra tineddam n Siḥun, ajeǧid n Imuriyyen wenni tuɣa iḥekkmen di Ḥacbun, ař aymir n ayt n Ɛammun

11 uřa d Jilɛad d temmurt n Ijacuriyyen d Imaɛkiyyen d qaɛ wedrar n Ḥirmun d marra Bacan ař Salxa,

12 marra tageldit n Ɛuj, di Bacan, wenni tuɣa iḥekkmen di Ɛactarut d Idraɛi. Netta tuɣa iqqim zi min iqqimen n Irafawiyyen nni tuɣa iwta i-ten Musa uca yuẓẓeř xasen zi tesɣart nsen.

13 Maca ayt n Israil war uẓẓřen x ayt n Ijacuriyyen d Imaɛkiyyen zi tesɣart nsen. Jacur d Maɛkat qqimen zeddɣen di řwesṭ n ayt n Israil ař ass-a.

14 I teqbič n Lawi waha umi i war iwci tasɣart. Tiɣarṣa n tmessi n SIDI, AREBBI n Israil, d tasɣart nnes, am mammec tuɣa i d as issiweř Netta.

15 Iwca Musa i teqbič n ayt n Rubin tasɣart nsen, ɛlaḥsab řaǧat nsen.

16 I nitni umi dd-tekkar temmurt n Aruɛir, tenni i iǧan ɣar tma n teɣzart n Arnun ak-d tendint nni iǧan di řwesṭ n teɣzurt d marra řwaṭa yuɛřan ař Midiba.

17 Ḥacbun d marra tineddam nnes nni iǧan x řwaṭa yuɛřan: Dibun, Bamut-Baɛl d Bayt-Baɛl-Maɛun

18 d Yahṣa d Qadimut d Mayfaɛa

19 d Qaryatayim d Sibma d Ṣarat-Ha-Caḥar x wedrar n řewḍa n teɣzurt, □  

20 d Bayt-Faɣur d tisawnin n Fisja d Bayt-Yacimut,

21 marra tineddam x řwaṭa yuɛřan d marra tageldit n Siḥun, ajeǧid n Imuriyyen, inni i tuɣa iḥekkmen di Ḥacbun, i x iɣřeb Musa, am iɣřeb uřa x řḥukkam n Midyan: Awi d Raqam d Ṣur d Ḥur d Rabaɛ, inni i d asen iwca Ṣihun jjehd akides, imezdaɣ n temmurt.

22 Sennej i marra inni ittwanɣen di garra, nɣin ayt n Israil ɛawed Balɛam, mmis n Baɛur, agezzan, s řeqḍeɛ n ssif.   

23 Tuɣa L’Urdun ak-d jjwayeh nnes d aymir n ayt n Rubin ak-d temmurt ɣar tma nnes. Ta d tasɣart n ayt n Rubin ɛlaḥsab řaǧat nsen, ak-d tneddam d dcurat nsen.   

24 Iwca Musa i teqbič n Jad, i ayt n Jad, tasɣart nsen ɛlaḥsab řaǧat nsen.

25 I nitni umi dd-tekkar temmurt n Yaɛazir d marra tineddam n Jilɛad d wezyen n temmurt n ayt n Ɛammun ař Aruɛir nni iǧan zzat i wudem n Rabba,

26 zi Ḥacbun ař Ramat-Miṣfa d Buṭunim, u zi Maḥanayim ař aymir n Dabir.

27 U di řewḍa n teɣzurt: Bayt-Haram d Bayt-Nimra d Sukkut d Ṣafun d min iqqimen n tgeldit n Siḥun, ajeǧid n Ḥacbun, L’Urdun d jjwayeh nnes ař aneggar n řebḥar n Kinnarat x ujemmaḍ n L’Urdun ɣar ccarq.

28 Ta d tasɣart n ayt n Jad, ɛlaḥsab řaǧat nsen, tineddam d dcurat nnes.

29 Iwca Musa i wezyen n teqbič n Manassa tasɣart nsen. Tekkar as-dd i wezyen n teqbič n Manassa, ɛlaḥsab řaǧat nsen.

30 Tuɣa tammurt nsen zi Maḥanayim: marra Bacan, marra tageldit n Ɛuj, ajeǧid n Bacan, d marra dcurat n Ya’ir nni iǧan di Bacan, settin n tneddam.   

31 D wezyen n Jilɛad d Ɛactarut d Idriɛi, tineddam n tgeldit n Ɛuj di Bacan, kkaren-dd i iḥenjiren n Maxir, mmis n Manassa, aqa i wezyen n iḥenjiren n Maxir, ɛlaḥsab řaǧat nsen.

32 Tina d jjwayeh i tuɣa ibḍa Musa d řwart di řewḍat n Mu’ab, x ujemmaḍ n L’Urdun, ɣar Ariḥa, ɣar ccarq.

33 Maca i teqbič n Lawi war d as iwci Musa ca tasɣart. SIDI, AREBBI n Israil d tasɣart nsen, am mammec tuɣa akidsen issiweř.   

Abeṭṭu n temmurt n Kenɛan (Yac. 13 - 21)

□ 

13:19 Qiryatayim - ixs ad yini ‘tnayen n tneddam’.

Abeṭṭu n temmurt ɣar ujemmaḍ n yeɣzar n L’Urdun

14

1 Tina d tseqqar i ṭṭfen ayt n Israil di temmurt n Kenɛan, tinni i d asen ibḍa d řwart ukehhan Aliɛazar d Yacuwa, mmis n Nun, d izeǧifen n tudrin n ibabaten n tqebbař n ayt n Israil.   

2 S tqedduḥt ṭṭfen marra tasɣart nsen, am mammec t yumur SIDI s tsexxart n Musa zi jjihet n tesɛa n tqebbař d wezyen n teqbič.   

3 Maɣar Musa tuɣa iwca i tnayen n tqebbař d wezyen n teqbič ict n tesɣart aɣirin i L’Urdun, maca i Ilawiyyen war d asen iwci ca tasɣart di řwesṭ nsen.

4 Aqa ayt n Yusuf ggin tnayen n tqebbař, Manassa d Ifrayim, u i Ilawiyyen war d as wcin ca tasɣart di temmurt maca mɣir tineddam i tzeddiɣt d min iǧan zzatsent n ddmani n tarewsa i řebhayem u i min ɣarsen iǧan. □  

5 Am mammec tuɣa yumur SIDI i Musa, ammu i ggin ayt n Israil řami bḍan tammurt.

6 Xenni qarrben-dd ayt n Yahuda ɣar Yacuwa di Jiljal. Kalib, mmis n Yafunni, Aqinizi, inna as: “Cek tessned min xafi d xak inna SIDI i Musa, aryaz n AREBBI, di Qadac-Barniɛ.   

7 Necc ggiɣ arebɛin n iseggʷusa, umi i dd ayi issekk Musa, amsexxar n SIDI, zi Qadac-Barniɛ maḥend ad bergageɣ tammurt u necc ɛeqbeɣ ɣares, xebbareɣ as am mammec t tuɣa deg wuř inu.

8 Waxxa amenni aytma, inni i tuɣa akidi igeɛɛden, ssfessyen uř n řgens, maca necc tuɣa řebda ḍeffareɣ SIDI, AREBBI inu.   

9 Deg wass nni ijjuǧ Musa, inna: “Wayyaw, mařa tammurt i di tessarsed aḍar nnec, war tᵉttiři i cek d iḥenjiren nnec d tasɣart i řebda, minzi tuɣa cek řebda tḍeffared SIDI, AREBBI inu!”

10 Řexxu, xzar, SIDI ijja ayi ddareɣ, am mammec issiweř. Řexxu aqa xemsa u-rebɛin n iseggʷusa zeg wami issiweř SIDI ɣar Musa awař-a, umi Israil yuyur di řexřa. Uca řexxu, aqa da, am mammec tᵉttwařid, ɣari xemsa u-tmanyin n iseggʷusa.

11 Necc ɛad meḥḍeɣ am mammec meḥḍeɣ deg wass nni umi i d ayi dd-issekk Musa. Am mammec tuɣa jehhdeɣ deg wussan nni, ammu i jehhdeɣ ɛawed iḍa i umenɣi maḥend ad ffɣeɣ u ad areggʷḥeɣ.   

12 Řexxu xenni, ewc ayi tammurt-a n idurar i x issiweř SIDI deg wass nni, maɣar cek tesřid simant nnec deg wass nni, aqa ayt n Iɛanaqiyyen aqa aten dinni uřa d tineddam mɣarent u faryent. Ad taɣ ad kidi yiři SIDI, ad awḍeɣ ad xasen aẓẓřeɣ am mammec inna SIDI.”

13 Xenni ibarek i-t Yacuwa uca iwca Ḥabrun d řwart i Kalib, mmis n Yafunni.

14 X uya teǧa tendint n Ḥabrun d řwart n Kalib, mmis n Yafunni, Aqinizi, ař ass-a, minzi netta tuɣa řebda iḍeffar SIDI, AREBBI n Israil.

15 Ḥabrun tuɣa qqaren as zic ‘tandint n Arbaɛ’. Tuɣa Arbaɛ d aryaz d ameqqran deg ayt n Iɛanaqiyyen. Uca tammurt tuɣa dayes řhudnet zeg umenɣi. □  

□ 

14:4 Ilawiyyen - ixs ad yini ‘ayt n Lawi’.

□ 

14:15 tandint n Arbaɛ - niɣ ‘Qaryat-Arbaɛ’.

Tasɣart n Yahuda

15

1 Taqedduḥt i ayt n Yahuda, ɛlaḥsab řaǧat nsen, tekkar-asent ɣar weymir n Idum, řexřa n Ṣin, ɣar ljanub, ař ljanub qaɛ.

2 Aymir n ljanub tuɣa-t i nitni zi manis iqeṭṭa Řebḥar Ameǧaḥ, zeg yiřes n uqemmum n Řebḥar i dd-itteffɣen ɣar ljanub,   

3 uca iɛeddu xenni ɣar ljanub n Tsunta n Tɣarḍmiwin uca iɛeddu ɣar Ṣin uca ittgeɛɛed zi ljanub n Qadac-Barniɛ, ittekk x Ḥaṣrun u ittgeɛɛad ɣar Addar uca idekkwař ɣar Qarqaɛ

4 u xenni ittekk x Ɛaṣmun u itteffeɣ ɣar Teɣzart n Miṣra uca ṭṭrufa n weymir ttakkwaḍen ař řebḥar. Wa aqa d aymir n ljanub i kenniw.

5 Aymir n ccarq aqa-t d Řebḥar Ameǧaḥ ɣar qeṭṭu n L’Urdun u aymir n ccamal zeg yiřes n Řebḥar, zi manis iqeṭṭa L’Urdun

6 u ssenni ittgeɛɛed weymir ɣar Bayt-Ḥujla uca iɛeddu ɣar ccamal n Bayt-Ɛaraba u xenni ittgeɛɛed ař weẓru n Buhan, mmis n Rubin,

7 uca ittgeɛɛed weymir zi Dabir zi Teɣzurt n Axur u ittenneḍ ɣar ccamal ɣar Jiljal wenni iǧan ajemmaḍ i webrid n uẓekkwu x idurar n Adummim i iǧan ɣar ljanub n teɣzart u xenni iɛeddu weymir ɣar waman n Ɛayn-Camc uca itteffeɣ ɣar Ɛayn-Rujal.

8 Zi ssa ittgeɛɛed weymir zi teɣzurt n mmis n Hinnum, ɣar uɣezdis n ljanub n wedrar n n Uyabusi, aqa-t d Urcalim, u aymir yarenni ittgeɛɛed ɣar tqiccat n wedrar wenni iǧan ɣar řɣarb n teɣzurt n mmis n Hinnum tenni iǧan ɣar jjihet n ccamal n uneggaru n teɣzurt n Irafawiyyen.

9 Zi tqiccat n wedrar immars weymir ɣar tařa n Neftuḥa u iɛeddu ɣar tneddam n idurar n Ifrun u xenni immars weymir ɣar Baɛala, tenni d Qaryat-Yaɛarim.

10 Zi Baɛala ittakkwaḍ weymir ɣar řɣarb ɣar idurar n Saɛir uca iɛeddu zi ccamal ɣar uɣezdis n wedrar n Yaɛarim, aqa-t d Kasalun, uca ihekkwa ɣar Bayt-Cams u ittekk x Timnah.

11 Xenni iɛeddu weymir ɣar uɣezdis n ccamal n Ɛaqrun. Xenni immars weymir ɣar Cakrun u ittekk x uɣezdis n wedrar n Baɛla u itteffeɣ ɣar Yabniyil uca ṭṭrufa n weymir takkwaḍen ař řebḥar.

12 Aymir n řɣarb iɛeddu ař Řebḥar Ameqqran d tma n řebḥar. Wa d aymir n ayt n Yahuda zi marra iɣezdisen, ɛlaḥsab řaǧat nsen.   

13 Maca Kalib, mmis n Yafunni, iwca as ict n tesɣart di řwesṭ n ayt n Yahuda, ɛlaḥsab tawṣeyyet zeg uqemmum n SIDI i Yacuwa, aqa-tt d tandint n Arbaɛ. Arbaɛ tuɣa d babas n Ɛanaq, ixs ad yini Ḥabrun.   

14 Yuẓẓeř Kalib ssenni x třata n iḥenjiren n Ɛanaq: Cicay, Aximan u Talmay, inni dd-ittwaxeřqen i Ɛanaq.   

15 Ssenni igeɛɛed ɣar imezdaɣ n Dabir. Dabir tuɣa qqaren as zic: tandint n Sifr.

16 Inna Kalib: “Man wen i ɣa iwten tandint n Sifr ad tt iṭṭef, ad as wceɣ yeǧi Axsa d tamɣart!”

17 Ɛutniyil, mmis n Qanaz, umas n Kalib, iṭṭef i-tt u Kalib iwca as yeǧis Axsa d tamɣart.

18 Imsar umi nettat tusa-dd ɣar Ɛutniyil, tarra i-t ad ittar ijj n yeyyar x babas uca teḍra x weɣyuř nnes. Kalib isseqsa tt: “Min cem yuɣin?” □    

19 Nettat tarra: “Ewc ayi ict n lbaraka, maɣar cek tewcid ayi ict n temmurt tuẓeɣ, xenni ewc ayi uřa d řɛunṣarat n waman!” Uca iwca as řɛunṣarat n nnej d řɛunṣarat n wadday.

20 Ta d tasɣart n teqbič n ayt n Yahuda, ɛlaḥsab řaǧat nsen.

21 Tina tuɣa d tineddam iggʷejen n teqbič n ayt n Yahuda, ɣar weymir ak-d Idum di Temmurt n Ljanub: Qabṣiyil d Ɛidar d Yajur

22 d Qina d Dimuna d Ɛadada

23 d Qadac d Ḥaṣur d Yitnan

24 d Zif d Ṭalam d Baɛlut

25 d Ḥaṣur-Xadata d tneddam n Ḥaṣrun, ta d Ḥaṣur.

26 Xenni Amam d Camaɛ d Mulada

27 d Ḥaṣa-Jadda d Ḥacmun d Bayt-Falaṭ

28 d Ḥaṣar-Cuɛal d Bi’r-Sebɛa d Bizyutiya

29 d Baɛla d Ɛayyim d Ɛazam,

30 d Altulad d Kisil d Ḥurma

31 d Ṣiqlaɣ d Madmanna d Sansanna

32 d Labayut d Cilḥim d Ɛayn d Rimmun. Marra tineddam aqa atent di tesɛa u-ɛicrin ak-d ředcur nsent.

33 Di Temmurt Iwaṭan: Icta’ul d Ṣurɛa d Acna

34 d Zanux d Ɛayn-Jannim d Taffuḥ d Ɛaynam,

35 d Yarmut d Adullam d Suku d Aziqa

36 d Caɛarayim d Ɛaditayim d Judayra d Judayratayim. Marra jmiɛ tuɣa atent di arbeɛṭac n tneddam ak-d ředcur nsent.

37 Ṣanan d Ḥadaca d Mijdal-Jad

38 d Dilan d Miṣfa d Yaqtiyil

39 d Laxic d Buṣqat d Ɛajlun

40 d Kabbun d Laḥmas d Kitlic

41 d Judayrut d Bayt-Dajun d Naɛama d Maqqada. Marra jmiɛ tuɣa atent di seṭṭac n tneddam ak-d ředcur nsent.

42 Libna d Ɛatir d Ɛacan

43 d Yaftaḥ d Acna d Naṣib

44 d Qaɛila d Aksib d Marica. Marra jmiɛ tuɣa atent di tesɛa n tneddam ak-d ředcur nsent.

45 Ɛaqrun ak-d tneddam i ɣares dd-iqqnen d ředcur nnes.

46 Zi Ɛaqrun ař rebḥar, marra min iǧan ɣar uɣezdis n Acdud ak-d ředcur nsen.

47 Acdud ak-d tneddam i ɣares dd-iqqnen d ředcur nnes, Ɣazza ak-d tneddam i ɣares dd-iqqnen d ředcur nnes ař Taɣzart n Miṣra d Řebḥar Ameqqran ak-d temmurt n tma n řebḥar.

48 Di Temmurt n Idurar: Camir d Yattir d Suku

49 d Danna d tendint n Sanna, ta d Dabir,

50 d Ɛanab d Actimu d Ɛanim

51 d Jucan d Ḥulun d Jilu. Marra jmiɛ tuɣa atent di ḥiṭac n tneddam ak-d ředcur nsent.

52 Arab d Duma d Acɛan

53 d Yanum d Bayt-Taffuḥ d Afiqa

54 d Ḥumṭa d Qaryat-Arbaɛ, tenni d Ḥabrun, d Ṣaɛur. Marra jmiɛ tuɣa atent di tesɛa n tneddam ak-d ředcur nsent.

55 Maɛun d Karmal d Zif d Yuṭa

56 d Yizraɛil d Yuqdaɛam d Zanuḥ

57 d Qayin d Jibɛa d Timnah. Marra jmiɛ tuɣa atent di ɛecra n tneddam ak-d ředcur nsent.

58 Ḥalḥul d Bayt-Ṣur d Jadur

59 d Maɛarat d Bayt-Ɛanut d Iltaqun. Marra jmiɛ tuɣa atent di setta n tneddam ak-d ředcur nsent.

60 Qaryat-Baɛl, aqa-t d Qaryat-Yiɛarim d Rabba. Marra jmiɛ tuɣa atent di tnayen n tneddam ak-d ředcur nsent.

61 Di řexřa Bayt-Ɛaraba d Middin d Sakaka

62 d Nibcan d tendint n Umeǧaḥ d Ɛayn-Jadi. Marra jmiɛ tuɣa atent di setta n tneddam ak-d ředcur nsent.

63 Maca ayt n Yahuda war zemmaren ad aẓẓřen x Iyabusiyyen inni d imezdaɣ n Urcalim. X uyenni zeddɣen Iyabusiyyen ɛad ak-d ayt n Yahuda di Urcalim ař ass-a.

□ 

15:18 babas - ixs ad yini ‘babas n temɣart, Kalib.’

Tasɣart n ayt n Yusuf: Manassi d Ifrayim

16

1 Taqedduḥt i ayt n Yusuf tekkar as-dd zi L’Urdun ɣar Ariḥa, uca aymir ittekk x tma n ccarq n waman n Ariḥa, x řexřa nni dd-ittgeɛɛaden zi Ariḥa x idurar n Bayt-Il.

2 U zi Bayt-Il itteffeɣ ɣar Luz, ittekk x temmurt n ayt n Arkit ɣar Ɛaṭarut

3 uca ihekkwa-dd ɣar řɣarb ɣar temmurt n Ifalaṭiyyen ař tammurt n Bayt-Ḥurun n wadday u ař Jazar u ṭṭrufa nnes ttakkwaḍen ař řebḥar.

4 Xenni ṭṭfen uřa d ayt n Yusuf, Manassa d Ifrayim, řwart nsen.

5 Aymir n ayt n Ifrayim, ɛlaḥsab řaǧat nsen, d wa. Aymir n tesɣart nsen ibedda ɣar ccarq n Ɛaṭarut-Adar uca iggur ař Bayt-Ḥurun n nnej,

6 uca iggur ɣar řɣarb ɣar uɣezdis n ccamal n Mikmata uca ittefriɣ weymir ɣar ccarq ɣar Ta’anat-Cilu u xenni ittekk xas x uɣezdis nnes n ccarq ɣar Yanuḥa,

7 u zi Yanuḥa ihekkwa ɣar Ɛaṭarut d Naɛarata uca ɛřayen ineḥḥed Ariḥa u xenni itteffeɣ ɣar L’Urdun.

8 Zi Taffuḥ iɛeddu weymir ɣar řɣarb ɣar tiɣzart n Qana uca ṭṭrufa nnes ttakkwaḍen ař řebḥar. Ta d tasɣart n teqbič n ayt n Ifrayim, ɛlaḥsab řaǧat nsen.

9 Tineddam i ittwaḥuzen i ayt n Ifrayim aqa atent di řwesṭ n tesɣart n Manassa, marra tineddam ak-d ředcur nsent.

10 War uẓẓiřen ca x ayt n Kenɛan nni tuɣa izeddɣen di Jazar zi tesɣart nsen. Ammu zeddɣen Ikenɛaniyyen ɛad di řwesṭ n ayt n Ifrayim ař ass-a. Tᵉttwagg xasen maca ljizya n tsexxart.

17

1 Tuɣa din ɛawed ict n taqedduḥt i teqbič n Manassa, minzi netta tuɣa d amenzu n Yusuf, tekkar as-dd i Makir, amenzu n Manassa, babas n temmurt n Jilɛad, Jilɛad d Bacan, maɣar netta tuɣa d ijj n uɛeskari imeḥḍen.   

2 Tekkar asen-dd tqedduḥt i ayt iqqimen n Manassa ɛlaḥsab řaǧat nsen, i ayt n Abiɛazar d ayt n Ḥalaq d ayt n Asriyil d ayt n Cakam d ayt n Ḥafar d ayt n Camidaɛ. Ina d ayt n Manassa, mmis n Yusuf, ɛlaḥsab řaǧat nsen.

3 U Zeluḥfad, mmis n Ḥafar, mmis n Jilɛad, mmis n Makir, mmis n Manassa, war ɣares tuɣi ca iḥenjiren, maca tuɣa ɣares yessis. Ina d ismawen n yessis: Maḥla d Nuɛa, Ḥujla, Milka d Tirṣa.   

4 Nitenti qarrbent-i-dd zzat i wudem n ukehhan Aliɛazar u zzat i wudem n Yacuwa, mmis n Nun, u zzat i wudem n řḥukkam, nnant: “SIDI yumur Musa, ad aneɣ iwc tasɣart jar aytmatneɣ.” Uca iwca asent, ɛlaḥsab řumur n SIDI, ict n tasɣart jar wawmaten n babatsent.   

5 Ammu i iwḍan ifiřan n řeɛbar ɛecra n twařawin i Manassa, břa tammurt n Jilɛad d Bacan i iǧan aɣirin n L’Urdun.

6 Maɣar yessis n Manassa ṭṭfent tasɣart di řwesṭ n warrawen nnes u tammurt n Jilɛad tuɣa i warrawen n Manassa i iqqimen.

7 Aymir n Manassa itteffeɣ zi Acir iɛeddu ɣar Mikmata i iǧan ajemmaḍ i Cakim u aymir itteffeɣ ɣar ufusi ɣar imezdaɣ n Ɛayn-Taffuḥ.

8 Manassa ɣares tammurt n Taffuḥ, maca Taffuḥ simant nnes nni iǧan x weymir ak-d Manassa, tuɣa i ayt n Ifrayim.

9 Xenni ihekkwa weymir ɣar teɣzart n Qana ɣar ljanub n teɣzart. Tineddam n Ifrayim aqa-tent din jar tneddam n Manassa. Tammurt n Manassa teǧa ɣar tma n ccamal n iɣzar uca ṭṭrufa nnes ttakkwaḍen ař řebḥar.

10 Ljanub aqa n Ifrayim, ccamal aqa n Manassa u řebḥar d aymir nnes. Di ccamal ttenḥadan x Acir u di ccarq x Issakar.

11 Di Issakar u di Acir dewřen ina ɣar Manassa: Bayt-Can ak-d tneddam i ɣares dd-iqqnen u Yablaɛam ak-d tneddam nnes d imezdaɣ n Dur ak-d tneddam nnes d imezdaɣ n Ɛayn-Dur ak-d tneddam nnes d imezdaɣ n Taɛnak ak-d tneddam nnes d imezdaɣ n Majiddu ak-d tneddam nnes, třata n treqqiɛin uyřent.

12 Ayt n Manassa war zemmaren ad zzaysen ṭṭfen tineddam-a d tesɣart n řwart, minzi ayt n Kenɛan ggin ad qqimen zeddɣen di temmurt.   

13 Umi ayt n Israil dewřen jehden, ggin nitni ljizya x ayt n Kenɛan, maca war xasen uẓẓřen qaɛ.

14 Ssiwřen ayt n Yusuf ak-d Yacuwa, nnan: “Mayemmi d ayi tewcid d tasɣart mɣir ict n tqedduḥt d yijj n ufiřu n řeɛbar, waxxa necc d ijj n řgens d ameqqran, awarni i umi d ayi igga SIDI lbaraka ammu?”

15 Yacuwa inna asen: “Mařa cek xenni d ijj n řgens ameqqran, geɛɛed xenni ɣar wezɣar uca zdem dinni ttasiɛ i yixef nnec di temmurt n Ifiriziyyen d Irafawiyyen, mařa ḥṣaren xak idurar n Ifrayim.” □  

16 Xenni nnan ayt n Yusuf: “Idurar nni war d aneɣ ttqiddin. Marra ayt n Kenɛan nni izeddɣen di temmurt n řewḍa n teɣzurt ɣarsen ikarruten n umenɣi n wuzzař, am yinni izeddɣen di Bayt-Can ak-d tneddam i ɣares dd-iqqnen u am yinni di řewḍa n teɣzurt n Yazraɛil.”

17 Issiweř Yacuwa ak-d taddart n Yusuf, ak-d Ifrayim d Manassa, inna: “Kenniw d ijj n řgens d ameqqran u ɣarwem jjehd ameqqran. Kenniw war tᵉttᵉṭṭfem mɣir ict n tqedduḥt,

18 maɣar uřa d idurar ad iřin nwem uca umi teǧa d azɣar, ittxeṣṣa ad tzedmem uca ṭṭrufa nnes ad iřin i kenniw, maɣar ad taẓẓřem x ayt n Kenɛan zi tesɣart nsen, waxxa ɣarsen ikarruten n umenɣi n wuzzař u waxxa nitni jehden.”

□ 

17:15 azɣar - niɣ ‘řɣabet’ niɣ ‘tazgant’.

Tazeddiɣt d wagraw n řgens di Cilu

18

1 Marra tamesmunt n ayt n Israil tmun di Cilu uca dinni i wtin Aqiḍun n Umsagar, awarni umi sswaḍɛen tammurt i yixef nsen.

2 Tuɣa qqiment jar ayt n Israil sebɛa n tqebbař, tinni tuɣa war d asent immewcen ɛad d tasɣart nsent.

3 Inna Yacuwa i ayt n Israil: “Ař meřmi ttrajam ɛad ař ɣa tadfem ad tᵉṭṭfem tammurt i d awem iwca SIDI, AREBBI n řejdud nwem, d řwart?

4 Ksim i yixef nwem třata n yeryazen zi kuř taqbič, ḥima necc ad ten ssekkeɣ uca nitni ad kkaren ad kken x temmurt uca ad tt zemmen zi jjihet mammec ittxeṣṣa ad tiři tesɣart nsen, xenni ad ɣari dd-ɛeqben.

5 Ad tt bḍan x sebɛa n tseqqar. Yahuda ad iqqim x temmurt nnes di ljanub u taddart n Yusuf ad teqqim x temmurt nnes di ccamal.

6 Kenniw ad tzemmem tammurt x sebɛa n tseqqar uca izemmanen nni ad ayi ten dd-tawyem danita, xenni necc ad awem nḍareɣ taqedduḥt zzat i wudem n SIDI, AREBBI nneɣ.

7 Minzi Ilawiyyen war ɣarsen bu tasɣart di řwest nwem, minzi tukehhant n SIDI d tasɣart nsen. Jad d Rubin d wezyen n teqbič n Manassa ṭṭfen tasɣart nsen x ujemmaḍ n L’Urdun, ɣar ccarq, tasɣart nni i d asen iwca Musa, amsexxar n SIDI.

8 Kkaren iryazen uca ṭṭfen abrid. Yumur Yacuwa i yinni iṭṭfen abrid maḥend ad zemmen tammurt s tira, inna: “Uyurem, ttekkem x temmurt uca zemmemem tt. Xenni ɛeqbettiw-dd ɣari u necc ad awem da nḍareɣ taqedduḥt di Cilu zzat i wudem n SIDI.”

9 Iryazen ṭṭfen abrid, cuqen tammurt uca zemmen tt deg ijj n wedlis ittwannḍen, settfen tt ɛlaḥsab tineddam, ɛlaḥsab sebɛa n tseqqar, uca ɛeqben ɣar Yacuwa di řmargeḥ n řɛeskar di Cilu.

10 Xenni inḍar Yacuwa taqedduḥt zzat i wudem n SIDI. Din i d asen ibḍa Yacuwa tammurt jar ayt n Israil, ɛlaḥsab tirbiɛin nsen.

Tasɣart n Binyamin

11 Taqedduḥt n teqbič n Binyamin teḍhar-dd ɛlaḥsab řaǧat nsen, u tasɣart n tqedduḥt nsen tusa-dd jar ayt n Yahuda d ayt n Yusuf.

12 Itteffeɣ weymir nsen ɣar uɣezdis n ccamal zi L’Urdun uca ittgeɛɛad ɣar weɛrur n ccamal n Ariḥa, iɛeddu xenni ɣar řɣarb ittekk x idurar uca ṭṭrufa nnes ttakkwaḍen ař řexřa n Bayt-Awan.   

13 Ssenni iẓekkwa weymir ɣar Luz x weɛrur n ljanub n Luz, wa d Bayt-Il, uca xenni ihekkwa-dd ɣar Ɛaṭarut x wedrar i iǧan ɣar ljanub n Bayt-Ḥurun n wadday.

14 Aymir iɛeddu uca ittmeyyeř jjihet n řɣarb, xenni ɣar ljanub zeg wedrar i iǧan arendad n Bayt-Ḥurun, xenni yarenni iggur ɣar ljanub uca ṭṭrufa nnes ttakkwaḍen ař Qaryat-Baɛla, ta d Qaryat-Yaɛarim, ict n tendint n ayt n Yahuda. Wa d aɣezdis n řɣarb.

15 Aɣezdis n ljanub itteffeɣ zi ṭṭarf aneggar n Qaryat-Yaɛarim. Ibedda weymir zi řɣarb u ittakkwaḍ ɣar tařa n waman n Naftuḥa.

16 Xenni ihekkwa-dd weymir ɣar ṭṭarf n wedrar i zi tᵉttwařid taɣzurt n mmis n Hinnum nni iǧan ɣar ṭṭarf n ccamal n teɣzurt n Irafawiyyen uca xenni ihekkwa-dd x teɣzurt n Hinnum ɣar uɣezdis n ljanub n wedrar n Iyabusiyyen uca ihekkwa-dd ɣar tařa n Rujil.  

17 Uca ittekk x ccamal uca ittakkwaḍ ɣar Ɛayn-Camc uca iɛeddu ɣar Jalilut, nni iǧan arendad n webrid n uẓekkwu x idurar n Adummim uca ihekkwa-dd ɣar weẓru n Buhan, mmis n Rubin,   

18 u iẓekkwa ɣar řgeɛɛdet nni iǧan ɣar ccamal arendad n Řewḍa uca xenni ihekkwa di Řewḍa.

19 Xenni iɛeddu weymir ɣar ccamal ɣar řgeɛɛdet n Bayt-Ḥujla u ṭṭrufa nnes aqa aten ɣar iřes n ccamal n Řebḥar Ameǧaḥ, ɣar uneggar n L’Urdun di ljanub. Wa d aymir n ljanub.

20 L’Urdun tuɣa d aymir nnes x uɣezdis n ccarq. Ta d tasɣart n ayt n Binyamin ɛlaḥsab iymiren nnes i d as iquwwaren, ɛlaḥasab řaǧat nsen.

21 Tineddam n teqbič n ayt n Binyamin, ɛlaḥsab řaǧat nsen d tina: Ariḥa d Bayt-Ḥujla d Ɛimaq-Qiṣiṣ

22 d Bayt-Ɛaraba d Ṣamarayim d Bayt-Il

23 d Iɛawiyyen d Ha-Fara d Ɛufra,

24 d Kafar-Ɛammuni d Ha-Ɛufni d Jabaɛ. Marra jmiɛ tuɣa atent di tenɛac n tneddam ak-d ředcur nsent.

25 Jibɛun d Rama d Biɛrut

26 d Miṣfa d Kafira d Muṣa

27 d Raqam d Yarafwil d Tarala

28 d Ṣalaɛ d Alaf d Ayabusi, wenni d Urcalim, d Jibɛa d Qaryat. Marra jmiɛ tuɣa atent di arbeɛṭac n tneddam ak-d ředcur nsent. Ta d tasɣart n ayt n Binyamin ɛlaḥsab řaǧat nsen.

X setta n tseqqar nneɣni

19

1 Taqedduḥt wiss tnayen tekkar as-dd i Cimɛun, i teqbič n Cimɛun, ɛlaḥsab řaǧat nsen. Tasɣart nsen teǧa di řwest n tesɣart n ayt n Yahuda.

2 Di tesɣart nsen dewřent ɣarsen tneddam-a: Bi’r-Sebɛa d Cabɛa d Mulada

3 d Ḥaṣar-Cuɛal d Baɛla d Ɛaṣam

4 d Iltulad d Batul d Ḥurma

5 d Ṣiqlaɣ d Bayt-Markabut d Ḥaṣar-Susa

6 d Bayt-Labawut d Caruḥayn. Marra jmiɛ tuɣa atent di třeṭṭac n tneddam ak-d ředcur nsent.

7 Xenni Ɛayn d Rimmun d Ɛatar d Ɛacan. Marra jmiɛ tuɣa atent di arebɛa n tneddam ak-d ředcur nsent,

8 uřa d marra ředcur i dd-ittennḍen i tneddam-a ař Baɛlat-Bi’r, tenni d Rama n ljanub. Ta d tasɣart n teqbič n ayt n Cimɛun, ɛlaḥsab řaǧat nsen.

9 Tasɣart n ayt n Cimɛun tuɣa tᵉttwaksi zi min ɛebbaren s ufiřu n řeɛbar i ayt n Yahuda, minzi tasɣart n ayt n Yahuda tuɣa-tt i ina d tameqqrant aṭṭas. X uyenni warten ayt n Cimɛun ict n tesɣart di tesɣart nsen.

10 Taqedduḥt wiss třata teḍhar-dd i ayt n Zabulun, ɛlaḥsab řaǧat nsen. Aymir n tesɣart nsen iɛeddu ař Sarid.

11 Ittgeɛɛed weymir nsen ɣar řɣarb u ɣar Marɛala uca ittakkwaḍ ař Dabbaca u ař tiɣzart nni issizzřen zzat i Yuknaɛam.

12 Zi Sarid ittmeyyeř weymir ɣar ccarq, ɣar manis d tneqqar tfuct, ař weymir n Kislut-Tabur uca itteffeɣ ɣar Dubra u ittgeɛɛed ɣar Yafiɛ.

13 Ssenni iɛeddu ɣar ccarq, ɣar manis dd-tneqqar tfuct, ɣar Jat-Ḥafar u ɣar Ɛit-Qaṣin u itteffeɣ ɣar Rimmun, ittefriɣ xenni ɣar Nayɛa.

14 Ittefriɣ weymir zi ccamal ɣar Ḥannatun u ṭṭrufa nnes ttakkwaḍen ař teɣzurt n Jiftaḥ-Il.

15 Xenni Qaṭṭa d Nahlal d Cimrun d Yadala d Bayt-Laḥm. Marra jmiɛ tuɣa atent di tenɛac n tneddam ak-d ředcur nsent.

16 Ta d tasɣart n ayt n Zabulun, ɛlaḥsab řaǧat nsen, tineddam-a ak-d ředcur nsent.

17 Taqedduḥt wiss arebɛa tekkar as-dd i Issakar, i ayt n Issakar, ɛlaḥsab řaǧat nsen.

18 Iɛeddu weymir nsen ɣar Yazraɛil d Kislut d Cunam

19 d Ḥafarayim d Ciyun d Anaḥara

20 d Rabbit d Qicyun d Abaṣ

21 d Rama d Ɛayn-Jannim d Ɛayn-Ḥadda d Bayt-Qaṣṣays.

22 Ittakkwaḍ weymir ař Tabur d Caḥṣima d Bayt-Cams u ṭṭrufa n weymir ttakkwaḍen ař L’Urdun. Marra jmiɛ tuɣa atent di seṭṭac n tneddam ak-d ředcur nsent.

23 Ta d tasɣart n ayt n Issakar, ɛlaḥsab řaǧat nsen, tineddam ak-d ředcur nsent.

24 Taqedduḥt wiss xemsa tekkar as-dd i teqbič n ayt n Acir, ɛlaḥsab řaǧat nsen.

25 Aymir nsen aqa-t d Ḥalqa d Ḥali d Baṭan d Akcaf

26 d Allammalak d Amɛad d Mic-Al, uca ittakkwaḍ ař wedrar n Karmil di řɣarb u ař Cixur-Libna.

27 Ittmeyyeř weymir ɣar manis dd-tneqqar tfuct ɣar Bayt-Dajun uca ittakkwaḍ ař Zabulun d teɣzurt n Yiftaḥ-Il ɣar ccamal, xenni ař Bayt-Ɛamiq d Naɛiyil, uca itteffeɣ x uzeřmaḍ n Kabul

28 uca iɛeddu ɣar Ɛabrun d Raḥub d Ḥammun d Qana ař Ṣidun ameqqran.

29 Ittmeyyeř weymir ɣar Rama iggur ař tandint n Ṣur i ifaryen u xenni ittmeyyeř weymir ɣar Ḥuṣa u ṭṭrufa nnes ttakkwaḍen ař řebḥar, zi Ḥibl ař Akzib

30 d Ɛumma d Afiq d Raḥub. Marra jmiɛ tuɣa atent di tnayen u-ɛicrin n tneddam ak-d ředcur nsent.

31 Ta d tasɣart n teqbič n ayt n Acir, ɛlaḥsab řaǧat nsen, tineddam-a ak-d ředcur nsent.

32 Taqedduḥt wiss setta tekkar as-dd i ayt n Naftali, i ayt n Naftali, ɛlaḥsab řaǧat nsen.

33 Iɛeddu weymir nsen zi Ḥalaf, zi tcejjart n yigg di Ṣaɛanayim, d Adami-Naqib d Yabniyil ař Laqqum uca ṭṭrufa nnes ttakkwaḍen ař L’Urdun.

34 Ittmeyyeř weymir ɣar řɣarb ɣar Aznut-Tabur u ssenni iɛeddu ɣar Ḥuquq u ittakkwaḍ ař Zabulun di ljanub u di řɣarb issuffuɣ ař Acir u di ccarq ař Yahuda ɣar L’Urdun.

35 Tineddam ifaryen aqa atent Ṣiddim d Ṣayr d Ḥammat d Raqqat d Kinnarat

36 d Adama d Rama d Ḥaṣur

37 d Qadac d Idřaɛi d Ɛayn-Ḥaṣur

38 d Yirun d Mijdal-Il d Ḥurim d Bayt-Ɛanat d Bayt-Cams. Marra jmiɛ tuɣa atent di tseɛṭac n tneddam ak-d ředcur nsent.

39 Ta d tasɣart n ayt n Naftali, ɛlaḥsab řaǧat nsen, tineddam ak-d ředcur nsent.

40 Taqedduḥt wiss sebɛa tekkar as-dd i teqbič n ayt n Dan, ɛlaḥsab řaǧat nsen.

41 Aymir n tesɣart nsen aqa-t d Ṣurɛa d Icta’ul d Ɛir-Camc

42 d Caɛalbim d Ayalun d Yitla,

43 d Iylun d Timnata d Ɛaqrun

44 d Iltaqay d Jibbatun d Baɛlat

45 d Yahud d Bani-Baraq d Jat-Rimmun

46 d Miyah-Yarqun d Raqqun ak-d temmurt qibač i Yafa.

47 Maca tammurt n ayt n Dan teḥsar i nitni. Xenni geɛɛden ayt n Dan ɣar Lacam, arzmen amenɣi ak-d Lacam, řeɣben tt, wtin tt s řeqḍeɛ n ssif uca ṭṭfen tt d tasɣart nsen uca qqimen zeddɣen din. Nitni ggin as i Lacam isem Dan ɛlaḥsab isem n babatsen Dan.

48 Ta d tasɣart n teqbič n ayt n Dan, ɛlaḥsab řaǧat nsen, tineddam-a ak-d ředcur nsent.

49 Umi kemmřen ayt n Israil abeṭṭu n temmurt di tseqqar n řwart ɛlaḥsab iymiren nnes, wcin ayt n Israil uřa i Yacuwa, mmis n Nun, ict n tesɣart di řwesṭ nsen.

50 Wcin as, s řumur n SIDI, tandint i tuɣa ittar, Timnat-Saraḥ x idurar n Ifrayim. Netta ibna tandint nni, uca iruḥ izdeɣ dinni.

51 Tina d tiseqqar nni ittwabḍan d řwart s tqedduḥt i ayt n Israil di Cilu zzat i wudem n SIDI ɣar wadaf n Uqiḍun n Umsagar s ufus n ukehhan Aliɛazar d Yacuwa, mmis n Nun, d imɣaren n tudrin n ibabaten n tqebbař. Ammu kemmřen abeṭṭu n temmurt.

Tineddam n tarewřa

20

1 Issiweř SIDI ak-d Yacuwa, inna:

2 “Siweř ak-d ayt n Israil, ini: ‘Ad tfarzem tineddam n tarewřa i yixef nwem, min xef d awem ssiwřeɣ s tsexxart n Musa, □    

3 ḥima ad yarweř din uqettař nni inɣin ijj n bnadem zeg uweddar, břa ma ad as igg řeḥsab. Ad iřint d imucan mani ɣa tarewřem zeg uneqqam n idammen. □  

4 Mařa netta yarweř ɣar icten zi tneddam nni, ad ibedd ɣar tewwart n tendint uca ad iḥaja tamsart nnes deg imezzuɣen n imeqqranen n tendint. Xenni ad t ssidfen di tendint, ad as wcen ijj n wemcan maḥend ad ɣarsen izdeɣ.   

5 Mařa xenni iḍfar i-t uneqqam n idammen, war d as tticen aqettař deg ufus nnes, maɣar netta inɣa jjar nnes břa ma ad as igg řeḥsab, tuɣa war t icarreh ca iḍennaḍ niɣ fariḍennaḍ.

6 Netta ad iqqim izdeɣ di tendint nni, ař ɣa ibedd i řeḥkam zzat i wudem n tmesmunt, uca awarni man aya ař ɣa immet arrays n ikehhanen wenni din iǧan deg wussan nni. Xenni izemmar uqettař ad iɛqeb ɣar tendint nnes u ɣar taddart nnes, ɣar tendint i zi dd-yarweř.

7 Xenni qeddsen Qadac deg idurar n Naftali di Ljalil u Cakim x idurar n Ifrayim u Qaryat-Arbaɛ, tenni d Ḥabrun, di Temmurt n Idurar n Yahuda.

8 Aɣirin n L’Urdun, di jjihet n ccarq zi Ariḥa, wcin nitni zi teqbič n Rubin Baṣar di řexřa x řwaṭa yuɛřan u zi teqbič n Jad wcin nitni Ramut di Jilɛad u zi teqbič n Manassa tandint n Julan di Bacan.   

9 Tina d tineddam nni ittwaggen i marra ayt n Israil u i ubarrani nni i izeddɣen di řwesṭ nsen, ḥima kuř ijj zeg inni inɣin ijj n bnadem s uweddar, izemmar ad din yarweř, ḥima war ittmetti s ufus n ineqqamen n idammen ař ɣa ibedd i řḥukm zzat i wudem n tmesmunt. □  

□ 

20:2 s tsexxart n Musa - s lḥarf: ‘s ufus n Musa’, ixs ad yini ‘s uqemmum n Musa’ niɣ ‘s řumur n Musa’.

□ 

20:3 bnadem - s Tɛibranit ‘řeɛmar’.

□ 

20:9 bnadem - di Tɛibranit ‘řeɛmar’.

Tineddam n Ilawiyyen

21

1 Xenni qarrben-dd izeǧifen n tudrin n ibabaten n Ilawiyyen ɣar ukehhan Aliɛazar d Yacuwa, mmis n Nun, u qarrben-dd ɣar izeǧifen n tudrin n ibabaten n tqebbař n ayt n Israil.   

2 Ssiwřen akidsen di Cilu di temmurt n Kenɛan, nnan: “SIDI yumur s ufus n Musa, ad aneɣ mmewcent tneddam, ḥima ad daysent nezdeɣ, ak-d ddmani nsent n tarewsa i řebhayem nneɣ.”   

3 Xenni wcin ayt n Israil s řumur n SIDI, zi tesɣart nsen, tineddam ak-d ddmani nsent n tarewsa i Ilawiyyen.

4 Uca tekkar asent-dd tqedduḥt i řaǧat n Qahat. S tqedduḥt kkarent asen-dd i warraw n ukehhan Harun zeg Ilawiyyen třeṭṭac n tneddam zi temmurt n teqbič n Yahuda u n teqbič n Cimɛun u n teqbič n Binyamin.

5 I inni iqqimen n ayt n Qahat kkarent asen-dd s tqedduḥt ɛecra n tneddam zi temmurt n řaǧat n teqbič n Ifrayim u n teqbič n Dan u n wezyen n teqbič n Manassa.

6 I ayt n Jarcun kkarent asen-dd s tqedduḥt třeṭṭac n tneddam zi temmurt n řaǧat n teqbič n Issakar u n teqbič n Acir u n teqbič n Naftali u n wezyen n teqbič n Manassa di Bacan.

7 I ayt n Marari kkarent asen-dd s tqedduḥt tenɛac n tneddam, ɛlaḥsab řaǧat nsen, zi temmurt n teqbič n Rubin u n teqbič n Jad u n teqbič n Zabulun.

8 Ayt n Israil wcin tineddam-a ak-d ddmani nsent n tarewsa s tqedduḥt i Ilawiyyen, am mammec t yumur SIDI s tsexxart n Musa.

9 Zi temmurt n teqbič n ayt n Yahuda u zi teqbič n ayt n Cimɛun wcin asen tineddam-a i ittwannan s yisem nsent

10 u marra aya ikkar asen-dd i warraw n Harun nni iǧan zi řaǧat n Iqahatiyyen zeg ayt n Lawi, minzi taqedduḥt tamezwarut tewḍa xasen.

11 Nitni wcin asen tandint n Arbaɛ, babas n Ɛanaq, tenni d Ḥabrun, di Temmurt n Idurar n Yahuda ak-d ddmani nnes n tarewsa i d as dd-innḍen. □  

12 Maca iyyaren n tendint d ředcur nnes wcin ten d agřa i Kalib, mmis n Yafunni.

13 I ayt n ukehhan Harun wcin asen tineddam-a d tandint n tarewřa i uqettař: Ḥabrun ak-d ddmani nnes n tarewsa, d Libna ak-d ddmani nnes n tarewsa,

14 d Yattir ak-d ddmani nnes n tarewsa, d Ictumaɛ ak-d ddmani nnes n tarewsa,

15 d Ḥulun ak-d ddmani nnes n tarewsa, d Dabir ak-d ddmani nnes n tarewsa,

16 d Ɛayn ak-d ddmani nnes n tarewsa, d Yuṭṭa ak-d ddmani nnes n tarewsa, d Bayt-Cams ak-d ddmani nnes n tarewsa, marra jmiɛ tuɣa atent di tesɛa n tneddam zi tnayen n tqebbař-a.

17 Zi teqbič n Binyamin wcin asen Jibɛun ak-d ddmani nnes n tarewsa, d Jibɛa ak-d ddmani nnes n tarewsa,

18 Ɛanatut ak-d ddmani nnes n tarewsa, d Ɛalmun ak-d ddmani nnes n tarewsa. Marra jmiɛ tuɣa atent di arebɛa n tneddam.

19 Marra tineddam n warraw n Harun, n ikehhanen, tuɣa atent di třeṭṭac n tneddam ak-d ddmani nsent n tarewsa.

20 I řaǧat n ayt n Qahat, Ilawiyyen, nni iqqimen zeg ayt n Qahat kkarent asen-dd s tqedduḥt tineddam zi temmurt n teqbič n Ifrayim.

21 Wcin asen tineddam-a d tandint n tarewřa i uqettař: Cakim ak-d ddmani nnes n tarewsa x idurar n Ifrayim, d Jazar ak-d ddmani nnes n tarewsa,

22 d Qibṣayim ak-d ddmani nnes n tarewsa, d Bayt-Ḥurun ak-d ddmani nnes n tarewsa. Marra jmiɛ tuɣa atent di arebɛa n tneddam.

23 Zi teqbič n Dan kkarent asen-dd: Iltaqa ak-d ddmani nnes n tarewsa, Jibbatun ak-d ddmani nnes n tarewsa,

24 Ayalun ak-d ddmani nnes n tarewsa d Jad-Rimmun ak-d ddmani nnes n tarewsa. Marra jmiɛ tuɣa atent di arebɛa n tneddam.

25 Zi temmurt n wezyen n teqbič n Manassa kkarent asen-dd Taɛnak ak-d ddmani nnes n tarewsa d Jad-Rimmun ak-d ddmani nnes n tarewsa. Marra jmiɛ tuɣa atent di tnayen n tneddam.

26 Marra tineddam i řaǧat n ayt n Qahat nni iqqimen tuɣa atent di ɛecra n tneddam ak-d ddmani nsent n tarewsa.

27 Zi temmurt n wezyen n teqbič n Manassa kkarent asen-dd tneddam-a i ayt n Jarcun, zi řaǧat n Ilawiyyen, am tendint n tarewřa i uqettař: Julan di Bacan ak-d ddmani nnes n tarewsa d Baɛactara ak-d ddmani nnes n tarewsa. Marra jmiɛ tuɣa atent di tnayen n tneddam.

28 Zi temmurt n teqbič n Issakar kkarent asen-dd: Qicyun ak-d ddmani nnes n tarewsa, d Dabrat ak-d ddmani nnes n tarewsa,

29 Yarmut ak-d ddmani nnes n tarewsa, d Ɛayn-Jannim ak-d ddmani nnes n tarewsa. Marra jmiɛ tuɣa atent di arebɛa n tneddam.

30 Zi temmurt n teqbič n Acir kkarent asen-dd: Mic-Al ak-d ddmani nnes n tarewsa, d Ɛabdun ak-d ddmani nnes n tarewsa,

31 d Ḥalqat ak-d ddmani nnes n tarewsa d Raḥub ak-d ddmani nnes n tarewsa. Marra jmiɛ tuɣa atent di arebɛa n tneddam.

32 Zi temmurt n teqbič n Naftali kkarent asen-dd am tendint n tarewřa i uqettař: Qadac di Ljalil ak-d ddmani nnes n tarewsa, d Ḥammut-Dur ak-d ddmani nnes n tarewsa d Qartan ak-d ddmani nnes n tarewsa. Marra jmiɛ tuɣa atent di třata n tneddam.

33 Marra tineddam n ayt n Jarcun ɛlaḥsab řaǧat nsen tuɣa atent di třeṭṭac n tneddam ak-d ddmani nsent n tarewsa.

34 I řaǧat n ayt n Marari, aqa aten d inni iqqimen ɛad zeg Ilawiyyen, mmewcent asen zi temmurt n teqbič n Zabulun, Juqnaɛam ak-d ddmani nnes n tarewsa, Qarta ak-d ddmani nnes n tarewsa,

35 Dimna ak-d ddmani nnes n tarewsa d Nahalal ak-d ddmani nnes n tarewsa. Marra jmiɛ tuɣa atent di arebɛa n tneddam.

36 Zi temmurt n teqbič n Rubin kkarent asen-dd Baṣar ak-d ddmani nnes n tarewsa, d Yahṣa ak-d ddmani nnes n tarewsa,

37 Qadimut ak-d ddmani nnes n tarewsa d Mafaɛa ak-d ddmani nnes n tarewsa. Marra jmiɛ tuɣa atent di arebɛa n tneddam.

38 Zi temmurt n teqbič n Jad kkarent asen-dd am tendint n tarewřa i uqettař: Ramut di Jilɛad ak-d ddmani nnes n tarewsa, d Maḥanayim ak-d ddmani nnes n tarewsa,

39 Ḥacbun ak-d ddmani nnes n tarewsa, d Yaɛzir ak-d ddmani nnes n tarewsa. Marra jmiɛ tuɣa atent di arebɛa n tneddam.

40 Tuɣa tina marra d tineddam i ayt n Marari, ɛlaḥsab řaǧat nsen, tinni iqqimen zi řaǧat n Ilawiyyen, tinni x dd-tewḍa tqedduḥt nsen, marra jmiɛ tuɣa tent di tenɛac n tneddam.

41 Marra tineddam di řwesṭ n řwart n ayt n Israil tuɣa atent di tmenya u-rebɛin n tneddam ak-d ddmani nsent n tarewsa.

42 Tineddam-a tuɣa atent marra ak-d ddmani nsent n tarewsa i d asent innḍen. Ammu i tuɣa teǧa ɣar marra tineddam-a.

43 Ammu iwca SIDI i Israil marra tammurt nni tuɣa ijjuǧ ad tt iwc i řejdud nsen uca nitni warten tt uca ruḥen zeddɣen dayes.

44 Uca SIDI igga asen řhudnet zi marra iɣezdisen, am mammec marra nni tuɣa ijjuǧ i řejdud nsen. Uřa d ijj zi řɛedyan nsen war d asen izemmar zzat i wudem nsen. SIDI iwca asen marra řɛedyan deg ufus nsen.

45 Uřa d ijj n wawař zi marra awařen icnan i zi issiweř SIDI ɣar taddart n Israil iwḍa. Marra aya ittwakemmeř.

□ 

21:11 tandint n Arbaɛ - niɣ ‘Qaryat-Arbaɛ’.

Aɛqab n tqebbař i iǧan ɣar ujemmaḍ n L’Urdun

22

1 Xenni iřaɣa-dd Yacuwa i Irubiniyyen d Ijadiyyen d wezyen n teqbič n Manassa,

2 inna asen: “Kenniw teḥḍam marra min xef i d awem yumur Musa, amsexxar n SIDI, u kenniw tesřam ɛawed i tmijja inu di marra min xef d awem umureɣ.   

3 Kenniw war tesmiḥem ca deg aytmatwem deg waṭṭas n wussan ař ass-a u teḥḍam aḥeṭṭu n řumur n SIDI, AREBBI nwem.

4 Uca řexxu igga SIDI, AREBBI nwem, i aytmatwem arraḥet, am mammec tuɣa i d asen tt iwaɛd. Ɛeqbem xenni řexxu ɣar iqiḍan nwem di temmurt n řwart nwem nni d awem iwca Musa, amsexxar n SIDI, x ujemmaḍ n L’Urdun.   

5 Maca ḥḍam mliḥ ad teggem řumur d Ccariɛa i d awem iwca Musa, amsexxar n SIDI, ḥima ad texsem SIDI, AREBBI nwem, ad tuyurem di marra ibriden nnes, ad teḥḍam marra řumurat nnes uca ad ɣares třeṣqem u ad as tsexxarem s marra wuř d marra řeɛmar nwem.”   

6 Ibarek i-ten Yacuwa, ijja i-ten ad uyuren uca nitni areggʷḥen ɣar iqiḍan nsen.

7 I wezyen n teqbič n Manassa tuɣa iwca Musa ict n tesɣart di Bacan, maca i yijj n wezyen nneɣni iwca as Yacuwa ict n tesɣart ɣar aytmatsen x uɣezdis-a n L’Urdun zi manis tɣeǧi tfuct. Umi ten issekk Yacuwa ɣar iqiḍan nsen, ibarek i-ten

8 uca issiweř akidsen, inna: “S wagřa d ameqqran ad tɛeqbem ɣar iqiḍan nwem, s waṭṭas n řebhayem u s nnuqart d wureɣ u s nnḥas d wuzzař u s waṭṭas n warruḍ. Bḍam takeccaḍt n řɛedyan nwem ak-d aytmatwem.”

9 Ɛeqben ayt n Rubin d ayt n Jad d wezyen n teqbič n Manassa, ffɣen zi ɣar ayt n Israil, iggʷejjen x Cilu nni iǧan di temmurt n Kenɛan, ḥima ad raḥen ɣar temmurt n Jilɛad, ɣar temmurt n řmuřk nsen nni iṭṭfen d agřa ɛlaḥsab řumur n SIDI s tsexxart n Musa.

Aɛaltar n tqebbař ɣar ujemmaḍ n L’Urdun

10 Umi iwḍen nitni ɣar tmuwwa n L’Urdun nni iǧan ɛad di temmurt n Kenɛan, bnan ayt n Rubin d ayt n Jad d wezyen n teqbič n Manassa dinni ijj n uɛalṭar ɣar L’Urdun, ijj n uɛalṭar imɣar aṭṭas.   

11 Uca sřin ayt n Israil aqa qqaren: “Xzarem, ayt n Rubin d ayt n Jad d wezyen n teqbič n Manassa bnan ijj n uɛalṭar ɣar weymir n temmurt n Kenɛan x tmuwwa n L’Urdun, x uɣezdis n L’Urdun n ayt n Israil.”

12 Umi sřin ayt n Israil aya, tmun marra tmesmunt n ayt n Israil di Cilu ḥima ad ffɣen i umenɣi akidsen s ijj n řɛeskar.

13 Uca ssekken ayt n Israil Finaḥas, mmis n ukehhan Aliɛazar, ɣar ayt n Rubin u ɣar ayt n Jad u ɣar wezyen n teqbič n Manassa di Jilɛad,

14 u ssekken akides ɛecra n řḥukkam, ijj n řḥakem zi kuř taddart n babas, zi marra tiqebbař n Israil. Kuř ijj zzaysen tuɣa d azeǧif n taddart n řejdud nsen i řuřuf n Israil.

15 Usin-dd nitni ɣar ayt n Rubin u ɣar ayt n Jad u ɣar wezyen n teqbič n Manassa di temmurt n Jilɛad, nnan asen:

16 “Ammu i tessiweř marra tmesmunt n SIDI: Min ixs ad yini řeɣdar-a i zi teɣdarem AREBBI n Israil umi tḥeyydem ass-a zi ḍeffar n SIDI, umi tebnam i yixef nwem ijj n uɛalṭar maḥend ad tɣewwɣem x SIDI ass-a?

17 Ma war iǧi cfa aneɣ řmuɛṣiyyet n Faɣur, řmuɛṣiyyet i zi ɣar ass-a ɛad war nettwassizdeg u zzayes i tewḍa jjriḥect x tmesmunt n SIDI?  

18 Ma aqa kenniw ass-a tewcim s weɛrur i SIDI uca ad imsar xenni, umi ɣa tɣewwɣem ass-a x SIDI, ad iffugem Netta x marra tmesmunt n Israil?

19 Mařa zeɛma texmej temmurt i iǧan d agřa nwem, xenni ɛdum ɣar temmurt nni iǧan d agřa n SIDI u mani teǧa Tzeddiɣt n SIDI uca ksim i yixef nwem ijj n wegra di řwesṭ nneɣ, maca war tɣewwɣem ca x SIDI u war tɣewwɣem ca xaneɣ umi ɣa tebnam ijj n uɛalṭar i yixef nwem, mɣir aɛalṭar n SIDI, AREBBI nneɣ.

20 Ma tuɣa Ɛaxan, mmis n Zaraḥ, war iɣdar di tmesřact n min ittwaḥarrmen i uteḥḥi u xenni ma war dd-ittis uduqqez n weɣḍab x marra tamesmunt n Israil? Uca aryaz nni war immut weḥḥḍes waha di řmuɛṣiyyet nnes.’ ”

21 Xenni arrin-dd ayt n Rubin d ayt n Jad d wezyen n teqbič n Manassa uca ssiwřen ak-d izeǧifen x řuřuf n Israil:

22 “Arebbi x marra irebbiten, SIDI, Arebbi x marra irebbiten issen i-t u Israil ad t issen ɛawed! Mařa iffeɣ-dd aya zeg uɣewweɣ niɣ zi řeɣdar x SIDI, xenni war xaneɣ tceṭṭar ca ass-a,   

23 mařa tuɣa ḥima ad nebna i neccin ijj n uɛalṭar maḥend ad newc s weɛrur i SIDI niɣ mařa tuɣa ḥima ad nqeddem ict n tɣarṣt n wecmaḍ niɣ ict n tewhibt n řɣiǧet niɣ i usewjed n tɣarṣa n řehna, ejj SIDI simant nnes ad t ibeqqec.

24 Uct xaneɣ, mařa war neggi aya zeg wemnus umi neqqar: ‘Iḥenjiren nwem zemmaren ad inin i iḥenjiren nneɣ tiwecca: Min jar awem-dd ak-d SIDI, AREBBI n Israil?

25 SIDI igga L’Urdun d aymir jar aneɣ d kenniw, ayt n Rubin d ayt n Jad! Kenniw war ɣarwem ca tasɣart di SIDI!’ Ammu zemmaren ad ssbedden iḥenjiren nwem iḥenjiren nneɣ x tiggʷudi n SIDI.

26 X uyenni nenna: Ejj aneɣ ad nebna aɛalṭar-a, war iǧi i tɣarṣt n wecmaḍ uřa i tɣarṣt,

27 maca ḥima ad yiři d acehhad jar neccin d kenniw u jar jjiřat nneɣ awarni aneɣ, ḥima ad nsexxar di tsexxart n SIDI zzat i wudem nnes s tɣarṣi nneɣ n wecmaḍ d tɣarṣi nneɣ nneɣni d tɣarṣi nneɣ n řehna u ḥima iḥenjiren nwem war qqaren i iḥenjiren nneɣ: Kenniw war ɣarwem ca tasɣart di SIDI.   

28 Neccin nenna: Mařa imsar tiwecca ad inin nitni aya i neccin u i jjiřat awarni aneɣ, xenni ad nini: ‘Xzarem, amedya n řebni n uɛalṭar-a n SIDI nni iggin řejdud nneɣ, war iǧi i tɣarṣt n wecmaḍ niɣ i tɣarṣt nneɣni, maca ḥima ad yiři d acehhad jar neccin d kenniw.’

29 Iggʷej xaneɣ aqa neccin ad nɣewweɣ x SIDI niɣ ass-a ad newc s weɛrur i SIDI umi ɣa nebna ijj n uɛalṭar i tɣarṣt n wecmaḍ niɣ i tewhibt n řɣiǧet niɣ i tɣarṣt nneɣni, illa aɛalṭar n SIDI, AREBBI nneɣ, wenni iǧan zzat i Tzeddiɣt nnes.”

30 Akehhan Finaḥas d řḥukkam n tmesmunt d izeǧifen x řuřuf n Israil nni kides iǧan, sřin awařen i issiwřen ayt n Rubin d ayt n Jad d ayt n Manassa u tuɣa aya d lemliḥ di tiṭṭawin nsen.

31 Finaḥas, mmis n Aliɛazar, inna i ayt n Rubin u i ayt n Jad u i ayt n Manassa: “Ass-a ad tessnem belli SIDI aqa-t di řwesṭ nneɣ umi kenniw war teɣdarem ca SIDI. S uya kenniw tfekkem ayt n Israil zeg ufus n SIDI.”

32 Xenni yareggʷeḥ ukehhan Finaḥas, mmis n Aliɛazar, ak-d řḥukkam zeg ayt n Rubin d ayt n Jad, zi temmurt n Jilɛad ɣar temmurt n Kenɛan, ɣar ayt n Israil, uca nitni ggin daysen řexbar.

33 Tuɣa tamesřact d lemliḥ di tiṭṭawin n ayt n Israil uca ḥemden ayt n Israil AREBBI u war d asen nnan ɛad ad ffɣen ad mmenɣen maḥend ad areddǧen tammurt i di tuɣa zeddɣen ayt n Rubin d ayt n Jad.

34 Ayt n Rubin d ayt n Jad řaɣan as i uɛalṭar nni: “Ad yiři d acehhad jar aneɣ aqa SIDI d AREBBI.”

Awař n Yacuwa i izeǧifen n Israil

23

1 Imsar umi ɛdun aṭṭas n wussan awarni umi SIDI tuɣa igga i Israil řhudnet zi marra řɛedyan nnes i d as dd-innḍen u umi tuɣa Yacuwa iwsar, imɣar deg wussan,

2 aqa iřaɣa Yacuwa i marra Israil, imɣaren nnes d izeǧifen nnes d řquḍat nnes d imeḥḍayen nnes, inna asen: “Necc wsareɣ u mɣareɣ deg wussan

3 uca kenniw teẓrim marra min igga SIDI, AREBBI nwem, ak-d marra řegnus-a zzat i tiṭṭawin nwem, maɣar SIDI, AREBBI nwem Simant nnes, d wenni tuɣa immenɣen di ṭṭweɛ nwem.

4 Xzar necc bḍiɣ awem řegnus-a i iqqimen jar awem s tqedduḥt, am tesɣart n řwart i tqebbař nwem, ak-d marra řegnus i teḥḥiɣ zi L’Urdun ař řebḥar ameqqran mani tɣeǧi tfuct.

5 SIDI, AREBBI nwem, ad xasen ibarrez zzat i wudem nwem u ad xasen yaẓẓeř zzat i wudem nwem zi řwart nsen u kenniw ad tᵉṭṭfem tammurt nsen d řwart, am mammec i d awem issiweř SIDI, AREBBI nwem.   

6 Ḥḍam aṭṭas s jjehd u ggem marra min yurin deg wedlis-a ittwannḍen n Ccariɛa n Musa, ḥima war xas tḥeyyidem uřa ɣar yefus uřa ɣar uzeřmaḍ,   

7 ḥima kenniw war ttṣuram ixef nwem ak-d řegnus-a inni ɛad iqqimen ɣarwem, u war ttfekkarem ɛad deg yisem n irebbiten nsen u war xasen ttjaǧam u ḥima kenniw war d asen tɛebbdem u war d asen tᵉttbendqem.   

8 Maɣar ittxeṣṣa ad třeṣqem i SIDI, AREBBI nwem, am mammec i t teggim ař ass-a.   

9 SIDI yuẓẓeř x řegnus mɣaren u jjehden zzat i wudem nwem. U xawem kenniw, ař ass-a war din ḥed i izemmaren ad ibedd zzat i wudem nwem.

10 Ijj n weryaz zzaywem izemmar ad yaẓẓeř x wařef n yeryazen, minzi SIDI, AREBBI nwem Simant nnes, d wenni ittmenɣan di ṭṭweɛ nwem, am mammec tuɣa akidwem issiweř.   

11 Ḥḍam xenni ař ṭṭarf x řeɛmur nwem ḥima ad texsem SIDI, AREBBI nwem.

12 Minzi mařa kenniw tḥeyydem xas uřa d ict n jjurret waha, uca ad třeṣqem i min kidwem iqqimen ɛad n řegnus, i yinni kiwem iqqimen, uca ad tdewřem d iḍeggʷařen u ad ɣarsen tadfem u nitni am nneɣni,

13 xenni ad tessnem nican, aqa SIDI, AREBBI nwem, war ittiẓẓeř ɛad x řegnus-a zzat i wudem nwem. Nitni ad dewřen d řfex d tracca i kenniw, d tiyyita s urekkuḍ x iɣezdisen nwem d isennanen i tiṭṭawin nwem, ař ɣa tᵉttwateḥḥam zi temmurt taṣebḥant i d awem iwca SIDI, AREBBI nwem.

14 Xzar, ass-a necc simant inu ad uyureɣ abrid n marra tammurt u kenniw ad tessnem s marra uř nwem u s marra řeɛmar nwem, aqa uřa d ijj n wawař zi marra awařen i xawem inna SIDI, AREBBI nwem, war dd-iffiɣ. Marra ffɣen-dd xawem, uřa d ijj n wawař war iqqim war dd-iffiɣ.

15 Uca ad imsar, am mammec xawem dd-yusa marra awař icnan i kidwem issiweř SIDI, AREBBI nwem, ammu i xawem i ɣa isseqfeř SIDI uřa d kuř awař iɛeffnen ař Netta kenniw iteḥḥa zi temmurt-a taṣebḥant i d awem iwca SIDI, AREBBI nwem.

16 Mařa kenniw tɛeddam x Řɛahd n SIDI, AREBBI nwem, Řɛahd nni x d awem yumur Netta uca kenniw ad tuyurem ad tɛebdem i irebbiten nneɣni uca ad asen tuḍarem, xenni ad xawem yareɣ weɣḍab n SIDI uca kenniw ad tᵉttwateḥḥam deɣya zi temmurt taṣebḥant i d awem iwca Netta.

Tajdid n Řɛahd n Israil ak-d SIDI

24

1 Yacuwa issmun marra tiqebbař n Israil di Cakim uca iřaɣa i imɣaren n Israil d izeǧifen nsen d řquḍat nsen d imeḥḍayen nsen uca nitni ssbedden ixef nsen zzat i wudem n AREBBI.

2 Xenni inna Yacuwa i marra řgens: “Ammu i iqqar SIDI, AREBBI n Israil: ‘Řejdud nwem zeddɣen zi cḥař uya x ujemmaḍ n yeɣẓar n Lfuraṭ, Taraḥ, babas n Ibrahim d babas n Naḥur, u nitni tuɣa ttsexxaren i irebbiten nneɣni.   

3 Xenni iwyeɣ-dd jedditwem Ibrahim zeg uɣirin i iɣzar n Lfuraṭ u jjiɣ t yuyur di marra tammurt n Kenɛan. Necc arniɣ i zzariɛet nnes u wciɣ as Isḥaq.   

4 I Isḥaq wciɣ Yaɛqub d Ɛisu, u i Ɛisu wciɣ tammurt n idurar n Saɛir d tasɣart, maca Yaɛqub d iḥenjiren nnes hwan ɣar Miṣra.   

5 Xenni ssekkeɣ Musa d Harun uca wtiɣ Miṣra am mammec t ggiɣ di řwesṭ nnes u awarni as ssuffɣeɣ-dd kenniw.   

6 Necc ssuffɣeɣ-dd řejdud nwem zi Miṣra u kenniw tiwḍem-dd ɣar řebḥar u Imiṣriyyen ḍfaren ibabaten nwem s ikarruten d imnayen ař Řebḥar n Telga.   

7 Uca sɣuyen ɣar SIDI u Netta igga taǧest jar awem d Imiṣriyyen uca ijja řebḥar issfeyyeḍ xasen ařami ten idřa. S tiṭṭawin nwem teẓrim min ggiɣ di Miṣra. Awarni aya tuɣa tzeddɣem aṭṭas n wussan di řexřa.

8 Necc iwyeɣ-dd kenniw ɣar temmurt n Imuriyyen i tuɣa izeddɣen aɣirin i L’Urdun. Nitni mmenɣen akidwem, maca Necc ggiɣ ten deg ufus nwem u kenniw tᵉṭṭfem tammurt nsen u Necc qḍiɣ xasen zzat i wudem nwem.   

9 Xenni ikkar Balak, mmis n Saffur, ajeǧid n Mu’ab, uca immneɣ ak-d Israil. Netta issekk ḥima ad řaɣan i Bilɛam, mmis n Baɛur, maḥend ad kenniw inɛeř.

10 Maca Necc war xseɣ ad sřeɣ i Balɛam. S uya ibarek netta i kenniw aṭṭas u Necc fekkeɣ-dd kenniw zeg ufus nnes.

11 Xenni teẓwam L’Urdun, tusim-dd ɣar Ariḥa. Imezdaɣ n Ariḥa, mmenɣen akidwem, Imuriyyen d Ifiriziyyen d ayt n Kenɛan d Iḥittiyyen d Ijirjasiyyen d Iḥiwiyyen d Iyabusiyyen uca wciɣ awem ten deg ufus nwem.   

12 Necc ssekkeɣ irezzan iḍarɣařen uca uẓẓřen xasen zzatwem, am mammec ttwaẓẓřen tnayen n ijeǧiden nni zzat i wudem nwem. D man aya war iǧi s ssif nwem uřa s řqews nwem.   

13 Necc wciɣ awem tammurt i x war tarebrem u tineddam nni war tebnim, ḥima ad tzeddɣem daysent. Uca teccim ɛawed zi tzayarin d izemmuren i tuɣa war teẓẓum.’  

14 Xenni řexxu, ggʷedem SIDI uca sexxarem as s řekmaret d řaman. Nḍarem irebbiten nni umi sexxaren řejdud nwem aɣirin i iɣzar n Lfuraṭ u di Miṣra uca sexxarem i SIDI.

15 Maca mařa war dd-tusi x tiṭṭawin nwem maḥend ad tsexxarem i SIDI, xenni ixḍarem ass-a i man wen umi i ɣa tsexxarem, i irebbiten nni umi sexxaren řejdud nwem aɣirin i iɣzar n Lfuraṭ, niɣ i irebbiten n Imuriyyen nni di temmurt nsen tzeddɣem. Necc maca d taddart inu, neccin ad nsexxar i SIDI!”

16 Xenni yarra-dd řgens: “Man aya iggʷej aneɣ, aqa neccin ad nejj SIDI ad nexdem irebbiten nneɣni.

17 Maɣar SIDI d AREBBI nneɣ d Netta i d aneɣ-dd issgeɛɛden zi temmurt n Miṣra, neccin d řejdud nneɣ, zi taddart n tesmuɣi u Netta d wenni iggin řeɛřamat timeqqranin zzat i tiṭṭawin nneɣ u Netta issřeqqa xaneɣ di marra abrid i nuyur u jar marra řegnus i umi ncuq tammurt nsen.

18 SIDI yuẓẓeř x marra řegnus zzat i wudem nneɣ, uřa x Imuriyyen, imezdaɣ n temmurt. Uřa d neccin ad nsexxar i SIDI, maɣar Netta d AREBBI nneɣ.”

19 Xenni inna Yacuwa i řgens: “Kenniw war tzemmarem ad tsexxarem i SIDI, maɣar Netta d AREBBI Amqeddes aṭṭas u Netta d ijj n Arebbi ittasmen. Netta war d awem iɣeffar ixeṭṭan nwem d ddnub nwem.

20 Mařa kenniw tejjim SIDI, ad tsexxarem i irebbiten nneɣni, xenni Netta ad xawem inneqřeb, ad d awem igg řɣar uca ad kenniw iqḍa, awarni řami Netta igga akidwem qbeř taṣebḥant.”   

21 Xenni inna řgens i Yacuwa: “Lla, minzi neccin ad nsexxar i SIDI.”

22 Inna Yacuwa i řgens: “Kenniw d řechud x ixef nwem, aqa kenniw tfarzem SIDI, ḥima ad as tsexxarem.” Nitni nnan “Neccin d řechud!”

23 “Xenni řexxu, nḍarem irebbiten iɣriben nni iǧan di řwesṭ nwem u tarrem uřawen nwem ɣar SIDI, AREBBI n Israil!”

24 Inna řgens i Yacuwa: “Neccin ad nsexxar i SIDI, AREBBI nneɣ, uca ad nseř i tmijja nnes.”

25 Deg wass nni igga Yacuwa ijj n řɛahd ak-d řgens uca igga asen di Cakim tawṣeyyet d lfariḍa.   

26 Yura Yacuwa awařen-a deg wedlis ittwannḍen n Ccariɛa n SIDI uca netta iksi ijj n weẓru d ameqqran uca issbedd i-t di Cakim sadu ict n tcejjart n yigg nni ibedden ɣar Zzawect Iqeddsen n SIDI.

27 Inna Yacuwa i marra řgens: “Xzarem, aẓru-ya ad xaneɣ yiři d acehhad, minzi netta isřa marra awařen n SIDI nni kidneɣ issiweř u netta ad yiři d acehhad i kenniw ḥima war ttɣeccam AREBBI nwem.”

28 Xenni yarxu Yacuwa i řgens, kuř aryaz iruḥ ɣar tesɣart nnes.

Řmewt n Yacuwa d Aliɛazir

29 Awarni i tmesřayin-a imsar, belli Yacuwa, mmis n Nun, amsexxar n SIDI, immut, netta d ijj n mmis n bnadem ɣares mya u-ɛecra n iseggʷusa.

30 Neḍřen t di temmurt n tesɣart nnes di Timnat-Saraḥ nni iǧan x idurar n Ifrayim, ɣar ccamal n wedrar n Jaɛac.   

31 Israil isexxar i SIDI marra ussan n Yacuwa d marra ussan n imɣaren nni iqqimen ddaren ict n řweqt d azirar awarni i Yacuwa u ssnen marra min igga SIDI di ṭṭweɛ n Israil.

32 Ixsan n Yusuf i tuɣa dd-iwyen akidsen ayt n Israil zi Miṣra, neḍřen ten di Cakim di tkirat n yeyyar i tuɣa isɣa Yaɛqub x ayt n Ḥamur, babas n Cakim, s mya n i iziynat n nnuqart iweznen uca tedweř d tasɣart n ayt n Yusuf.   

33 Uřa d Aliɛazar, mmis n Harun, immut uca neḍřen t di tewrirt n mmis n Finaḥas, tawrirt i d as immewcen i Finaḥas deg idurar n Ifrayim.

Řquḍat

Yahuda idweř d azeǧif awarni i řmewt n Yacuwa

1

1 Awarni i řmewt n Yacuwa, imsar aqa ayt n Israil sseqsan SIDI, nnan: “Man wen zzayneɣ i ɣa ikkaren d amezwaru ad igeɛɛed ad immneɣ ak-d ayt n Kenɛan?”   

2 Yarra-dd SIDI: “Yahuda ad igeɛɛed d amezwaru. Xzar, Necc wciɣ as tammurt deg ufus nnes.”

3 Uca inna Yahuda i umas Cimɛun: “Geɛɛed akidi di temmurt n tqedduḥt n řeɛbar inu uca ejj aneɣ ad nemmneɣ ak-d ayt n Kenɛan, xenni necc ad kik geɛɛdeɣ di temmurt n tqedduḥt nnec.” Uca yuyur akides Cimɛun.

4 Igeɛɛed Yahuda uca SIDI iɛarn ayt n Kenɛan d Ifiriziyyen deg ufus nsen uca ɣeřben xasen ɣar Bazaq, ɛecra-ařaf n yiryazen. □  

5 Nitni ufin Aduni-Bazaq di Bazaq uca mmenɣen akides u nitni ɣeřben x ayt n Kenɛan u x Ifiriziyyen.

6 Maca Aduni-Bazaq yarweř uca nitni ḍfaren t uca ṭṭfen t uca qessen as imzawen d tfednin timeqqranin zeg ifassen nnes u zeg iḍaren nnes.

7 Xenni inna Aduni-Bazaq: “Sebɛin n ijeǧiden, ttwaqessen asen imzawen d tfednin, tuɣa řeqqḍen iřeqqʷaz sadu ṭṭabřa inu. Mammec i kidsen ggiɣ, ammu i d ayi ixeǧeṣ AREBBI!” Iwyen t ɣar Urcalim uca netta immut dinni.

8 Ayt n Yahuda mmenɣen ak-d Urcalim uca ṭṭfen tt, wtin tt s řeqḍeɛ n ssif uca qqeden tandint s tmessi.

9 Awarni as hwan ayt n Yahuda ḥima ad mmenɣen ak-d ayt n Kenɛan, inni izeddɣen di Temmurt n Idurar, di Temmurt n Ljanub u di Temmurt Iwaṭan.   

10 Iffeɣ Yahuda ɣar ayt n Kenɛan i tuɣa izeddɣen di Ḥabrun. Isem n Ḥabrun tuɣa zic qqaren as Qaryat-Arbaɛ. Nitni ɣeřben x Cicay d Aximan d Talmay.   

11 Ssenni iffeɣ ɣar imezdaɣ n Dabir. Isem n Dabir tuɣa zic qqaren as Qaryat-Safar.   

12 Inna Kalib: “Wenni i ɣa iwten Qaryat-Safar ad tt iṭṭef, ad as wceɣ yeǧi Axsa d tamɣart.”

13 Ɛutniyil, mmis n Qinaz, umas ameẓyan n Kalib, iṭṭef i-tt. Uca Kalib iwca as yeǧis Axsa d tamɣart. □  

14 Imsar umi ɣares dd-tusa nettat, tɛarn i-t s tutra x yeyyar n babas. Uca teḍra x weɣyuř. Isseqsa tt Kalib: “Min cem yuɣin?”   

15 Nettat tarra-dd xas: “Ewc ayi ict n lbaraka, minzi tewcid ayi ict n treqqiɛt n temmurt ɣar ljanub. Ttzawgeɣ, ewc ayi uřa d řɛunṣarat!” Uca iwca as Kalib řɛunṣarat n nej d řɛunṣarat n wadday.

16 Geɛɛden arraw n Uqini, wenni d aḍegʷař n Musa, ak-d ayt n Yahuda zi Tendint n Tcejjura n Tini ɣar řexřa n Yahuda nni iǧan di Temmurt n Ljanub ɣar Ɛarad. Ffɣen nitni, zeddɣen ak-d řgens. □  

17 Iruḥ Yahuda ak-d umas Cimɛun uca ɣeřben nitni x ayt n Kenɛan inni i tuɣa izeddɣen di Ṣafat, ḥarrmen ten qaɛ uca teḥḥan ten uca ggin as i tendint nni Ḥurma.

18 Iṭṭef Yahuda uřa d Ɣazza ak-d temmurt nnes d Acqalun ak-d temmurt nnes d Ɛaqrun ak-d temmurt nnes.

19 SIDI tuɣa-t ak-d Yahuda ařami yuẓẓeř x imezdaɣ n Temmurt n Idurar, maca imezdaɣ n řewda n teɣzurt war izemmar ad xasen yaẓẓeř zi tesɣart nsen, minzi nitni tuɣa ɣarsen ikarruten n umenɣi n wuzzař.

20 I Kalib wcin as Ḥabrun, am mammec tuɣa inna Musa, uca netta yuẓẓeř ssenni x třata n iḥenjiren n Ɛanaq.  

21 Ayt n Binyamin war zemmaren ad aẓẓřen x Iyabusiyyen, inni izeddɣen di Urcalim. Ammu i qqimen Iyabusiyyen zeddɣen ɣar ayt n Binyamin di Urcalim, ař ass-a.

22 Taddart n Yusuf tgeɛɛed ɣar Bayt-Il uca SIDI tuɣa-t akidsen.

23 Tuyur taddart n Yusuf ḥima ad tbergag ɣar Bayt-Il. Isem n tendint tuɣa zic qqaren as Luz.   

24 Inni tuɣa iřebten i tendint, ẓrin ijj n weryaz iffeɣ-dd zi tendint, nnan as: “Scen aneɣ manis nzemmar ad nadef ɣar tendint, xenni neccin ad kik negg tamexsiwt icewwaren.”

25 Xenni isscen asen tawwart n wadaf ɣar tendint uca nitni wtin tandint s ict n tecti s řeqḍeɛ n ssif, maca nitni jjin aryaz nni ad yuyur ak-d marra raǧ nnes.

26 Uca yuyur weryaz ɣar temmurt n Iḥittiyyen uca ibna ict n tendint, igga as isem Luz. Wa d isem nnes ař ass-a.

27 Manassa war izemmar ad yaẓẓeř x imezdaɣ n Bayt-Can d tneddam i ɣares dd-iqqnen, řa x imezdaɣ n Taɛnak ak-d tneddam nnes řa x imezdaɣ n Dur d tneddam nnes řa x imezdaɣ n Yiblaɛam d tneddam nnes uřa x imezdaɣ n Majiddu d tneddam nnes. Tuɣa ayt n Kenɛan ɛewwřen ad qqimen zeddɣen di temmurt nni.   

28 Tuɣa Israil idweř ijhed ařami igga ljizya x ayt n Kenɛan, maca war zemmaren ad xasen aẓẓřen marra.

29 Uřa d Ifrayim war izemmar ad yaẓẓeř x ayt n Kenɛan i tuɣa izeddɣen di Jazar u qqimen ayt n Kenɛan zeddɣen di řwesṭ nsen di Jazar.   

30 Zabulun war izemmar ad yaẓẓeř x imezdaɣ n Qiṭrun d imezdaɣ n Nahalul u qqimen ayt n Kenɛan zeddɣen di řwesṭ nsen u tᵉttwagg xasen ljizya.

31 Acir war izemmar ad yaẓẓeř x imezdaɣ n Ɛakku uřa x imezdaɣ n Ṣidun d Aḥlab d Akzib d Halba d Afiq d Raḥub.

32 Iciriyyen zeddɣen di řwesṭ n ayt n Kenɛan, inni d imezdaɣ n temmurt, minzi nitni war zemmaren ad xasen aẓẓřen. □  

33 Naftali war izemmar ad yaẓẓeř x imezdaɣ n Bayt-Cams d imezdaɣ n Bayt-Ɛanat. Ammu i tuɣa izdeɣ di řwesṭ n ayt n Kenɛan, inni d imezdaɣ n temmurt. Tᵉttwagg xasen ljizya x imezdaɣ n Bayt-Cams d Bayt-Ɛanat.

34 Imuriyyen ḥṣaren ayt n Dan ɣar idurar, minzi war ten jjin ad hwan ɣar řewḍa n teɣzurt.

35 Tuɣa Imuriyyen ɛewwřen ad qqimen zeddɣen deg idurar n Ḥaras, di Ayalun u di Caɛalbim, maca afus n taddart n Yusuf tuɣa izeyyar xasen aṭṭas ařami xasen tᵉttwagg ljizya.

36 Tuɣa aymir n Imuriyyen zi Tsunta n Tɣarḍmiwin, zi jjarf uca ssenni ɣar sennej.

□ 

1:4 Bazaq - isem wanita ixs ad yini ‘assam’.

□ 

1:13 Ɛutniyil - isem wanita ixs ad yini ‘ayrad n Arebbi’.

□ 

1:16 Tandint n Tcejjura n Tini - aqa-tt d tandint n Ariḥa.

□ 

1:32 Iciriyyen - ixs ad yini ‘ayt n Acir’.

Lmalak n SIDI di Bukim

2

1 lmalak n SIDI igeɛɛed zi Jiljal ɣar Bukim, inna: “Necc ssuffɣeɣ-dd kenniw zi Miṣra uca iwyeɣ-dd kenniw ɣar temmurt nni x jjuǧeɣ i řejdud nwem, nniɣ: ‘Necc ɛemmarṣ war ttareẓẓiɣ Řɛahd inu akidwem i řebda.   

2 Uca kenniw, war d awem iɛeddeř ad teggem uřa d ijj n řɛahd ak-d imezdaɣ n temmurt-a, u ittxeṣṣa awem ad tɣeḍřem iɛalṭaren nsen!’ Maca kenniw war tesřim ca i tmijja inu. Mayemmi teggim aya?   

3 U Necc nniɣ awem ɛawed: ‘Aqa war xasen taẓẓřeɣ zzat i wudem nwem, maca nitni ad iřin am isennanen deg iɣezdisen nwem uca irebbiten nsen ad awem dewřen d řfex.’ ”   

4 Umi lmalak n SIDI tuɣa issiweř awařen-a ɣar marra ayt n Israil, imsar, aqa řgens issgeɛɛed tmijja nnes uca run nitni.

5 Nitni qqaren as i wemcan nni ‘Bukim’ uca nitni qeddmen din taɣarṣt i SIDI. □  

Awarni i řmewt n Yacuwa iffeɣ ayt n Israil zeg webrid n SIDI

6 Umi issekk Yacuwa řgens, ffɣen ayt n Israil, kuř aryaz ɣar tesɣart nnes, maḥend ad ṭṭfen tammurt d řwart.   

7 Tuɣa řgens isexxar i SIDI marra ussan n Yacuwa d marra ussan n imɣaren, inni ɛad iqqimen ddaren aṭṭas awarni i Yacuwa u inni iẓrin marra řxedmet tameqqrant n SIDI tenni igga i Israil.

8 Yacuwa, mmis n Nun, amsexxar n SIDI, immut am ijj n bnadem d bab n mya u-ɛecra n iseggʷusa.

9 Neḍřen t daxeř i weymir n tesɣart nnes di Timnat-Ḥaras, di temmurt n idurar n Ifrayim, ɣar uɣezdis n ccamal n wedrar n Jaɛac.

10 U ɛawed marra jjiř nni, aqa ittwassmun ɣar řejdud nsen. Awarni asen ikkar-dd ijj n jjiř nneɣni, jjiř nni war issin ca SIDI u war issin ca řxedmet i igga ak-d Israil.

11 Xenni ggin ayt n Israil min tuɣa iǧan d aɛeffan di tiṭṭawin n SIDI uca sexxaren i ‘Ibaɛlen’

12 Nitni jjin SIDI, AREBBI n řejdud nsen, wenni ten dd-issuffɣen zi Miṣra uca nitni ḍfaren irebbiten nneɣni, irebbiten n řegnus i d asen-dd innḍen, uca uḍaren asen u ammu i sɛaren SIDI.

13 Maɣar nitni jjin SIDI uca dewřen sexxaren i Baɛal u i ‘Ɛactarutin’.

14 X uya yarɣa weɣḍab n SIDI x Israil. Netta igga i-ten deg ufus n iceffaren i ten ikeccḍen u igga i-ten deg ufus n řɛedyan nsen i d asen dd-innḍen uca dewřen war zemmaren ad qqimen bedden zzat i wudem n řɛedyan nsen.   

15 Mani ma ffɣen nitni, tuɣa afus n SIDI ḍidd nsen i řɣar, am mammec tuɣa issiweř SIDI u am mammec tuɣa i d asen ijjuǧ SIDI. Aqa ttwaḥṣaren ař aneggar.   

16 Maca SIDI issekkar řquḍat, inni ten issnejmen zeg ufus n yinni ten ikeccḍen.

17 Nitni war sřin ca uřa ɣar řquḍat nsen, maca ssfesden ixef nsen umi uyuren awarni irebbiten nneɣni uca uḍaren asen. Deɣya ḥeyyden x webrid nni i di uyuren řejdud nsen, inni tuɣa isřin i tweṣṣa n SIDI. Nitni maca war ggin amenni!

18 Umi d asen dd-issekkar SIDI řquḍat, tuɣa SIDI ak-d řqaḍi uca issenjem i-ten zeg ufus n řɛedyan nsen, marra ussan n řqaḍi nni, maɣar SIDI tuɣa indem zi ssibbet n iɣuyyan nsen zzat i wudem n yinni ten iḥṣaren d yinni i xasen ittaẓẓřen.

19 Uca imsar umi immut řqaḍi, aqa nitni dewřen ɣar ḍeffar uca dewřen ɛeffnen ktar zeg řejdud nsen umi uyuren awarni irebbiten nneɣni, sexxaren asen uca bendqen asen. Nitni war jjin zi tmegga nsen tiɛeffanin u zi webrid nsen i tuɣa ḍeffaren s tɣennant.   

20 Xenni yarɣa weɣḍab n SIDI x Israil uca Netta inna: “Minzi řgens-a iɛedda Řɛahd inu min xef weṣṣiɣ řejdud nsen u war sřin i tmijja inu,

21 uřa d Necc war qqimeɣ ɛad ad aẓẓřeɣ zzat i wudem nsen x řegnus nni ijja Yacuwa, umi immut,   

22 ařami Necc ad zzaysen qeǧbeɣ Israil, ma ad ḥḍan nitni abrid n SIDI maḥend ad dayes uyuren am mammec t ḥḍan řejdud nsen, niɣ lla.”

23 Uca ijja SIDI řegnus-a ad areyyḥen uca war xasen yuẓẓiř deɣya u ɛawed netta war ten iggi deg ufus n Yacuwa.

□ 

2:5 Bukim - ixs ad yini ‘inni ittrun’.

Israil jar řegnus - Řquḍat

3

1 Ina d řegnus i ijja SIDI ad areyyḥen, ḥima ad zzaysen iqeǧeb Israil, ixs ad yini marra inni war issinen ca ɛad x marra garrat ak-d Kenɛan,

2 mɣir ḥima ad dewřen jjiřat n ayt n Israil ad ssnen amenɣi, ḥima ad řemden ad mmenɣen, mɣir inni war issinen ca amenɣi:

3 xemsa n řbacat n tneddam n ayt n Ifilisṭiniyyen d marra ayt n Kenɛan d Iṣiduniyyen d Iḥiwiyyen i izeddɣen x idurar n Lubnan, zeg wedrar n Baɛl-Hirmun ař mani ɣa tiwḍed ɣar Ḥamat.

4 Nitni tuɣa aten din ḥima ad zzaysen ittwaqeǧeb Israil, ḥima ad yiři ittwassnen ma nitni ad sřen i tweṣṣa n SIDI, tinni yumur Netta i řejdud nsen s tsexxart n Musa.

5 Ayt n Israil tuɣa zeddɣen di řwesṭ n ayt n Kenɛan: Iḥittiyyen d Imuriyyen d Ifiriziyyen d Iḥiwiyyen d Iyabusiyyen.

6 Nitni iwyen yessitsen d temɣarin nsen i yixef nsen u tiḥenjirin nsen wcin tent i iḥenjiren nsen uca nitni bdan ad sexxaren i irebbiten nsen.

Israil di řweqt n řquḍat (Řquḍat)

7 Uca ggin ayt n Israil min iǧan d aɛeffan di tiṭṭawin n SIDI, ttun SIDI, AREBBI nsen, uca uyuren ad sexxaren i ‘Ibaɛlen’ d tirebbin nsen n cwarti.

8 Xenni yarɣa weɣḍab n SIDI x Israil u Netta iwca i-ten deg ufus n Kucan-Ricaɛtayim, ajeǧid n Aram-Nahrayn, aqa-tt d Misuputamya. Xenni sexxaren ayt n Israil tmenya n iseggʷusa i Kucan-Ricaɛtayim.

9 Sɣuyyen ayt n Israil ɣar SIDI uca SIDI igga ad ikkar ijj n umsenjem i ayt n Israil, wenni i ten ifekken, Ɛutniyil, mmis n Qanaz, umas n Kalib, wenni d ameẓyan xas.

10 Tuɣa xas Arruḥ n SIDI u tuɣa d řqaḍi x Israil uca iffeɣ ɣar umenɣi. Iwca as SIDI Kucan-Ricaɛtayim, ajeǧid n Aram, deg ufus nnes uca iɣřeb netta x Kucan-Ricaɛtayim.

11 Tareyyeḥ temmurt arebɛin n iseggʷusa. Xenni immut Ɛutniyil, mmis n Qanaz.

12 Ayt n Israil arnin ad ggen min iǧan d aɛeffan di tiṭṭawin n SIDI. Uca SIDI igga jjehd di Ɛijlun, ajeǧid n Mu’ab, ḍidd i Israil, minzi nitni ggin min iǧan d aɛeffan di tiṭṭawin n SIDI.

13 Netta issmun ɣares ayt n Ɛammun u n Ɛamaliq uca iffeɣ, iɣřeb x Israil uca nitni ṭṭfen Tandint n Tcejjura n Tini. □  

14 Tmenṭac n iseggʷusa tuɣa ayt n Israil ttsexxaren i Ɛijlun, ajeǧid n Mu’ab.

15 Xenni sɣuyen ayt n Israil ɣar SIDI uca SIDI igga ad dd-ikkar ijj n umsenjem, Ihud, mmis n Jira, zi teqbič n Binyamin, ijj n weryaz i war ittwadarreb mliḥ s ufusi nnes afusi. Uca ayt n Israil ssekken t ḥima ad wcen ict n terzeft i Ɛijlun, ajeǧid n Mu’ab, s ufus nnes.

16 Ihud igga i yixef nnes ijj n ssif ɣares tnayen n řeqduɛ, tuzzeggart nnes anect n ijj n uɣiř, iqqen i-t sadu warruḍ nnes ɣar tmeṣṣaḍt nnes tafusect.

17 Ammu i dd-iqarreb s terzeft ɣar Ɛijlun, ajeǧid n ayt n Mu’ab, Ɛijlun tuɣa d aryaz iṣeḥḥ aṭṭas.

18 Umi tuɣa Ihud ikemmeř timewca n tarzeft, imsar, aqa issqebbeḍ iwdan i tuɣa yarebbun tarzeft ɣar řaggʷaj,

19 maca netta simant nnes iɛqeb awarni man aya zi řexyař ineqcen i din iǧan di Jiljal, inna: “Necc ɣari ijj n ssir xak, ajeǧid!” Uca wa inna: “Sqarem!” Marra wi tuɣa ibedden ɣares, ffɣen zi ɣares ɣar barra.

20 Yusa-dd ɣares Ihud umi Ɛijlun iqqim deg wexxam n nnej asemmaḍ, wenni tuɣa i netta waha. Xenni inna Ihud: “Necc ɣari ijj n wawař n AREBBI i cek.” Uca ikkar ujeǧid zi řkursi nnes igellden.

21 Xenni isswiẓẓeḍ Ihud s ufus nnes azeřmaḍ, ijbed-dd ssif nni x tmeṣṣaḍt nnes tafusect, icukk i-t deg uɛeddis nnes,

22 ařami yudef s ufus nni awarni i řmus n ssif uca tadunt tbelleɛ-dd x řmus, maɣar netta war ikkis ssif zeg uɛeddis nnes. Xas uca iffeɣ s webrid n wexxam n yiḍeṣ.

23 Xenni iffeɣ Ihud zeg wuffuɣ n wexxam n wesqif. Ibelleɛ tiwwura n wexxam n nnej awarni as u yarra zzekrun.

24 Umi yuyur netta, usin-dd imsexxaren nnes uca umi ẓrin aqa tiwwura n wexxam n nnej ttwabellɛent s zzekrun, nnan: “Netta aqa idřa waha iḍaren nnes deg wexxam asemmaḍ n daxeř.”

25 Nitni qqimen ttrajan ařami dewřen sseṣḥan, u xzar, netta war yarzim ca tiwwura n wexxam n nnej. Nitni ksin ssarut, arzmen tawwart, uca xzar, immenḍar siditsen ɣar temmurt immut.

26 Ihud maca tuɣa yarweř, am tuɣa ttrajan nitni. Netta tuɣa ikka x řexyař ineqcen uca yarweř ɣar Siɛirat.

27 Řami dd-yiweḍ netta dinni, isuḍ deg uyicc n icarri x idurar n Ifrayim. Xenni hwan ayt n Israil akides zeg wedrar u netta simant nnes yuyur zzat i wudem nsen.

28 Netta inna asen: “Ḍfarem ayi-dd, minzi SIDI iwca awem řɛedyan nwem, ayt n Mu’ab, deg ufus nwem.” Uca nitni ḍfaren t uca ṭṭfen imucan n uẓekkwu n L’Urdun ɣar Mu’ab uca war jjin uřa d ijj ad iẓwa.

29 Di řweqt nni wtin nitni ayt n Mu’ab, ɛřaḥař tenɛac-ařef n yeryazen, marra nitni jehden, iɛeskariyyen, uřa d ijj n weryaz war injim.

30 Ammu ittwassdeǧ Mu’ab deg wass nni sadu ufus n Israil uca tareyyeḥ temmurt tmenyin n iseggʷusa.

31 Awarni as yusa-dd Camjar, mmis n Ɛanat, wenni inɣin setta-mya n yeryazen zeg Ifilisṭiniyyen s yijj n řmacam n ifunasen. Ammu issenjem uřa d netta Israil.

□ 

3:13 Tandint n Tcejjura n Tini - ixs ad yini ‘Ariḥa’.

Aɣelleb n Baraq d Dabura

4

1 Umi tuɣa Ihud immut, arnin ayt n Israil ad ggen min iǧan d aɛeffan di tiṭṭawin n SIDI.

2 SIDI igga i-ten SIDI deg ufus n Yabin, ajeǧid n ayt n Kenɛan, wenni tuɣa iḥekkem di Ḥaṣur. Tuɣa Sisara d akumandar n řɛeskar nnes. Wa tuɣa izeddɣen di Harucit-ha-Xuyim.   

3 Xenni sɣuyen ayt n Israil i SIDI, maɣar Sisara ɣares tesɛa-mya n ikarruten n uzzař i umenɣi u netta tuɣa issdeǧ ayt n Israil s lɛunf řmijař n ɛicrin n iseggʷusa.

4 Tuɣa Dabura, tanabit, ict n temɣart s arruḥ am tmessi, teḥkem Israil di řweqt nni.

5 Nettat tuɣa tᵉqqim x řkursi n řḥukm swadday i tcejjart n tini n Dabura, jar Rama d Bayt-Il, x idurar n Ifrayim, uca ayt n Israil geɛɛden ɣares maḥend ad as awyen ddeɛwat nsen.

6 Nettat tessekk, třaɣa i Baraq, mmis n Abinuɛam zi Qadac di Naftali, tenna as: “Ma war yumur SIDI, AREBBI n Israil: ‘Uyur, ffeɣ ɣar wedrar n Tabur u tawyed akidek ɛecra ařef n yeryazen zeg ayt n Naftali u zeg ayt n Zabulun!   

7 Ɣar teɣzart n Qicun necc ad ɣarek nedheɣ Sisara, akumandar n řɛeskar n Yabin, ak-d ikarruten nnes d ubarru nnes n yeryazen uca ad ac t-i-dd-wceɣ deg ifassen nnec!’ ”   

8 Baraq inna as: “Mařa cem tuyured akidi, ad uyureɣ, maca mařa cem war kidi tuyured, war ggureɣ.”

9 Nettat tenna: “Necc ad kik uyureɣ nican, mɣir war d ac ittiři ccan deg webrid i ɣa tuyured, minzi SIDI ad izzenz Sisara ɣar ufus n ict temɣart.” Xenni tekkar Dabura uca tuyur ak-d Baraq ɣar Qadac.

10 Xenni Baraq iřaɣa-dd i Zabulun d Naftali ɣar Qadac uca igeɛɛed x iḍaren ak-d ɛecra-ařaf n yeryazen uca uřa d Dabura tuyur akides.

11 Ḥabir, Aqini, wenni tuɣa ittnejřa x Qayin, netta d ijj n zeg ayt n Ḥubab, aḍeggʷař n Musa. Aqa iwta iqiḍan nnes ɣar tcejjart n yigg di Ṣaɛanayim nni iǧan ɣar Qadac.   

Adrar n Tabur di Řewḍa n Yizraɛil (Řquḍat 4:22)

12 Xebbaren i Sisara, aqa Baraq, mmis n Abinuɛam, igeɛɛed ɣar wedrar n Tabur.

13 Xenni issmun-dd Sisara marra ikarruten nnes, tesɛa-mya n ikarruten n wuzzař, d marra řgens i tuɣa ɣares iǧan, zi Ḥarucat-ha-Xuyim ař teɣzart n Qicun.

14 Uca tenna Dabura i Baraq: “Kkar, minzi wa d ass i di iwca SIDI Sisara deg ufus nnec. Ma war dd-itteffeɣ SIDI simant nnes ɣar zzat i cek!” Xenni ihwa-dd Baraq zeg wedrar n Tabur u ɛecra-ařaf n yeryazen ḍfaren t.

15 SIDI yaẓẓeř x Sisara u x marra ikarruten nnes u x marra řɛeskar nnes s řeqḍeɛ n ssif zzat i wudem n Baraq, ařami iḍra x ukarru, yarweř x iḍaren.   

16 Uca Baraq iḍfar ikarruten d řɛeskar ař Ḥarucat-ha-Xuyim. Marra řɛeskar n Sisara iwḍa s řeqḍeɛ n ssif, ařami war iqqim uřa d ijj.

17 Sisara yarweř x iḍaren ɣar uqiḍun n Yaɛil, tamɣart n Ḥabir, Aqini, maɣar tuɣa řehna jar Yabin, ajeǧid n Ḥaṣur d taddart n Ḥabir, Aqini.

18 Yaɛil teffeɣ ɣar Sisara, tenna as: “Ejj abrid, a sidi inu, ejj abrid ɣari, war tteggʷed!” Uca netta iffeɣ zeg webrid, yuyur ɣares ɣar uqiḍun uca nettat tedřa i-t s ict n tmaltat.

19 Netta inna as: “Ewc ayi aman ad sweɣ, necc dayi afadi!” Nettat tarzem ict n txancet n uɣi u tewca as ad isu, xenni tedřa i-t twařat nneɣnit.   

20 Xenni inna as ɛawed: “Bedd ɣar tewwart n uqiḍun uca mařa yusa-dd ijjen isseqsa cem, iqqar: ‘Ma da ca n ijj?’, xenni arr xas: ‘Uřa d ijj!’ ”

21 Teṭṭef Yaɛil, tamɣart n Ḥabir, ijj n řewted n uqiḍun uca teksi ijj n wefḍis deg ufus nnes uca tudef ɣares nhřa řḥess uca tewta as řewted deg uɣezdis n uzeǧif nnes ařami yiweḍ řewted ɣar temmurt. Tuɣa netta yuǧeɣ deg yiḍeṣ s řweḥřan, uca ammu i immut.

22 U xzar, Baraq tuɣa iḍeffar Sisara uca teffeɣ Yaɛil, truḥ ad kis temmeřqa, tenna as: “As-dd, ad ac ssecneɣ aryaz wenni x tarezzud!” Netta yudef akides uca aqa Sisara ittazzeř x temmurt u řewted di lḥenk n uzeǧif nnes.

23 Ammu i ideǧ SIDI Yabin, ajeǧid n Kenɛan, zzat i wudem n ayt n Israil deg wass nni.

24 Afus n ayt n Israil yarenni ad iṭṭef uca idqeř aṭṭas x Yabin, ajeǧid n Kenɛan, ařami tuɣa teḥḥan Yabin, ajeǧid n Kenɛan.

Izři n uɣelleb n Dabura d Baraq

5

1 Deg wass nni ɣennjen Dabura d Baraq, mmis n Abinuɛam, nnan:

2 “Barkem SIDI i ijeṭṭayen

n ucuwwaf ittwafessyen di Israil,

s uṭewweɛ n řgens s řxaḍar!

3 Sřem, kenniw, ijeǧiden,

sḥessem, kenniw, ayt n jjehd!

Necc ad ɣennjeɣ izřan i SIDI,

necc ad zehhdeɣ i SIDI, AREBBI n Israil.

4 A SIDI, umi Cek dd-teffɣed zi Saɛir,

umi Cek tuɣa teggured zeg iyyar n Idum,

tenhezz temmurt, yarjij ujenna,

wah, uřa d iseynuten farrɣen-dd s waman.   

5 Idurar fesyen zzat i wudem n SIDI,

adrar nni n Sina, ifsi

zzat i wudem n SIDI, AREBBI n Israil.   

6 Deg wussan n Camjar, mmis n Ɛanat,

deg wussan n Yaɛil, qqimen ibriden xřan,

u inni tuɣa igguren x tebridin,

ttekken imesraq iɛarrqen.

7 Imjaheden war qqimen,

war qqimen di Israil,

ařami kkareɣ necc, Dabura,

ařami kkareɣ necc, yemmas n Israil.

8 Umi ifarz řgens irebbiten nneɣni,

xenni tuɣa din ijj n umenɣi ineqqen

ɣar tewwura.

Taseddart n uɛeskar d uḥric,

war ittwaẓri ɛad jar arebɛa-ařaf

di Israil!

9 Uř inu ak-d imgewwaden n Israil,

inni iṭewwɛen ixef nsen jar řgens s řxaḍar,

lbaraka i SIDI!

10 A kenniw, inni innayen

x teɣyař d ticemřařin,

kenniw inni ittɣiman x tzarbiyyin

d kenniw inni igguren deg webrid,

siwřem x man aya!

11 S tmijja n imjebbaden n řqews

i din jar wanuten,

aqa ittwaseř wawař

x tmegga iseggden n SIDI,

timegga iseggden n umjahad n Israil.

Xenni ihwa-dd řgens n SIDI

ɣar tewwura n tendint.

12 Ḥḍat, ḥḍat, Dabura,

ḥḍat, ḥḍat, siweř s yijj n izři!

Kkar, Baraq, awi imeḥbas nnec,

a cek, mmis n Abinuɛam!

13 Xenni ihwa kuř wi yarewřen

ɣar ayt n jjehd n řgens,

SIDI ihwa-dd ɣari ak-d ayt n bu-teɣruḍt.

14 Zeg Ifrayim usin-dd

inni aẓwar nsen di Ɛamaliq

u awarni ac yuyur Binyamin

jar řɛeskarat n yewdan nnec.

Zi Maxir hwan imgewwaden,

u zi Zabulun inni iṭṭfen

aɛekkaz n wenni iḥessben.

15 Řḥukkam n Issakar hwan-dd ak-d Dabura,

uca am mammec ittwassekk Issaxar,

ammu i ittwassekk uřa d Baraq

di řewḍa n teɣzurt.

Di řeṣfuf n Rubin

tuɣa ixarriṣen n wuř d aṭṭas.

16 Mayemmi teqqimed jar iɣendifen,

tessḥessed ɣar wesbuɛriy n tḥimriwin?

Di řeṣfuf n Rubin

ggin ad beqqcendeg wuř aṭṭas.

17 Jilɛad iqqim izeddeɣ

x ujemmaḍ n L’Urdun

u mayemmi iqqim Dan ɣar tɣarruba?

Acir iqqim ɣar tma n řebḥar

uca iqqim izdeɣ ɣar iftasen nnes.

18 Zabulun d ijj n řgens

isebbeř tudart nnes ař řmewt,

am t igga uřa d Naftali

x řegɛudi n wazzay n umenɣi.

19 Ijeǧiden usin-dd, mmenɣen.

Řexdenni mmenɣen ijeǧiden n Kenɛan

di Taɛnak ɣar waman n Majiddu,

maca war ksin takeccaḍt n nnuqart.

20 Minzi itran mmenɣen zeg ujenna,

mmenɣen ak-d Sisara zi tebridin nsen.

21 Iɣzar n Qicun iwyi i-ten,

tiɣzart n mecḥař uya, tiɣzart n Qicun!

Uyur s jjehd, a řeɛmar inu.

22 Řexdenni nnxuxřent ticeḍyin n iysan

zeg urabeɛ břa uqeṭṭu

zeg ayt n bu-ṣṣulṭa nnes.

23 Neɛřem Miruz, inna lmalak n SIDI,

neɛřem imezdaɣ nnes s ict n nneɛřet,

minzi war dd-usin

ḥima ad wcen afus i SIDI,

ḥima ad wcen afus i SIDI

s ayt n bu-teɣruḍt nsen.

24 Tettwabarek Yaɛil, tamɣart n Ḥabir, Aqini,

sennej i marra timɣarin.

Tettwabarek nettat sennej

i marra timɣarin izeddɣen deg iqiḍan.

25 Netta ittar aman, nettat tewca as aɣi,

tiwi as-dd trussi

deg ict n ṭṭebṣi d ameqqran aṭṭas.

26 S ufus nnes tesswiẓẓeḍ ɣar řewted,

afus afusi nnes ɣar wefḍis n ixeddamen.

Nettat tewta Sisara,

texbeḍ as x uzeǧif nnes,

teřbez uca tessnuqqeb as

aɣezdis n uzeǧif nnes.

27 Ikmummec jar iḍaren nnes,

ibbuzzeř, aqa izzeř din.

Aqa ikmummec jar iḍaren nnes, ibbuzzeř.

Umi tuɣa ittekmummuc,

iwḍa din, uca iwḍa-dd iřeqqef!

28 Zi řkazi nnes texzar-dd yemmas n Sisara

uca tesɣuy jar iqḍiben n wuzzař

‘Mayemmi iɛeṭṭař ukarru nnes n umenɣi

ammu aṭṭas?

Mayemmi iɛeṭṭař ddriz n ikarruten nnes’

29 Inni d tiɣmisin aṭṭas jar tjeǧidin nnes

arrint-i-dd,

uca uřa d nettat simant nnes

tarra-dd x min tenna:

30 ‘Ma xenni nitni war ufin walu

uca aqa aten war beṭṭin takeccaḍt?

I kuř aryaz ijehden ict n teɛzarect

niɣ tnayen n teɛzariyyin?

Takeccaḍt n ikettanen ittwassqareqcen

i Sisara,

takeccaḍt n ikettanen ittwassqareqcen,

aburḍa, řxedmet n umudi

ɣar tnayen n iɣezdisen

zeg ukettan ittwassqareqcen i irawen,

am tkeccaḍt?’

31 Ammu i ɣa hellken řɛedyan nnec, a SIDI,

maca inni Cek ittexsen ad iřin am tfuct

i dd-ineqqaren di jjehd nnes.”

Awarni aya tareyyeḥ temmurt arebɛin n iseggʷusa.   

Jidɛun d Lmalak n SIDI

6

1 Maca ayt n Israil ggin min iǧan d aɛeffan di tiṭṭawin n SIDI uca isellem i-ten SIDI deg ufus n Midyan, ijj n řmijař n sebɛa n iseggʷusa.

2 Umi tuɣa afus n Midyan ijhed x Israil, ggin ayt n Israil i yixef nsen ifran deg idurar d ixerdusen d lqelɛat ḍidd i Midyan.

3 Awarni řami tuɣa zarrɛen ayt n Israil, ttgeɛɛed Midyan uca uřa d ayt n Ɛamaliq d ayt n ccarq ttgeɛɛden ḍidd nsen.

4 Nitni wtin iqiḍan nsen ḍidd nsen uca areddǧen řɣiǧet n temmurt ař jjwayeh n Ɣazza. Nitni war jjin di Israil i zi ɣa iddar bnadem, řa d uǧi, řa d afunas uřa d aɣyuř.

5 Maɣar nitni geɛɛden s tḥimriwin nsen d iqiḍan nsen uca usin-dd am yijj n weyřaf n tmurɣi. War izemmar ad ttwaḥesben ak-d iřeɣman nsen uca nitni udfen ɣar tammurt, ḥima ad tt areddǧen.

6 Ammu iẓřeḍ Israil aṭṭas zi ssibbet n Midyan. Uca xenni sɣuyen ayt n Israil ɣar SIDI.

7 Xmi sɣuyen ayt n Israil ɣar SIDI di ssibbet n Midyan, imsar,

8 aqa SIDI issekk-dd ijj n weryaz, ijj n unabi, ɣar ayt n Israil. Netta inna asen: “Ammu i iqqar SIDI, AREBBI n Israil: ‘Necc ssgeɛɛdeɣ kenniw zi Miṣra u ssuffɣeɣ-dd kenniw zi taddart n tesmuɣi.

9 Necc fekkeɣ-dd kenniw zeg ufus n Imiṣriyyen u zeg ufus n marra inni kenniw iḥṣaren. Necc uẓẓřeɣ xasen zzat i wudem nwem u wciɣ awem tammurt nsen.

10 Necc nniɣ awem: Necc d SIDI, AREBBI nwem, war ttɛebbdem irebbiten n Imuriyyen, inni di temmurt nsen tzeddɣem!’ Maca kenniw war tesřim ɣar tmijja inu.”   

11 Xenni yusa-dd lmalak n SIDI uca iqqim sadu n tcejjura n yigg nni iǧan ɣar Ɛafra, tenni n Yuwac, Abiɛazari. Mmis Jidɛun tuɣa-t din issarwat irden di tsirt n uḍiř ḥima ad t issarweř ammu zzat i wudem n Midyan. □  

12 Řexdenni iban as-dd lmalak n SIDI, inna as: “SIDI akidek, a cek, bu-teɣruḍt imeḥḍen!”

13 Jidɛun inna as: “A, Sidi inu, mařa SIDI aqa-t akidneɣ, mayemmi i d aneɣ iřqef xenni marra uya u mani ǧan marra řeɛjayeb i x d aneɣ ssiwřen řejdud nneɣ, umi nitni nnan: ‘Ma war d aneɣ-dd issuffeɣ SIDI zi Miṣra?’ Maca řexxu inḍar aneɣ SIDI, isellem aneɣ deg ifassen n Midyan.”

14 Rexdenni idweř-dd ɣares SIDI, inna: “Uyur di jjehd nnec wanita uca ad tfekked Israil zeg ufus n Midyan. Ma Necc war cek-dd ssekkeɣ?”   

15 Maca netta yarra-dd xas: “A Sidi inu, s minzi i ɣa fekkeɣ Israil? Xzar řwacun inu d tamezřuḍt qaɛ di Manassa u necc d amudrus qaɛ di taddart n baba.”

16 Inna as SIDI: “Minzi Necc ad iřiɣ akidek, ad tɣeřbed Midyan, axmi d ijj n weryaz waha.”

17 Xenni inna as netta: “Mařa xenni ufiɣ arḍa di tiṭṭawin nnec, xenni iwca ayi ict n řeɛřamet, aqa d Cek simant nnec i kidi issawařen.

18 War ssa ttraḥ ca, ař ɣarek dd ɣa ɛeqbeɣ ad tiři iwyeɣ-dd tewhibt inu u ad tt-i-dd-ssarseɣ zzatek.” Netta inna: “Ad qqimeɣ ař dd ɣa tɛeqbed.”

19 Uca yudef Jidɛun, issewjed ijj n iɣayḍ d ameẓyan zeg iɣayḍen d iɣrumen břa aɣrum zeg yijj n ifa n waren. Netta issars aysum di tṣuǧet, igga arrwa deg ict n teydurt uca yiwi man aya ɣares ɣar barra sadu tcejjart n yigg uca issars as man aya.

20 Maca inna as lmalak n AREBBI: “Ksi aysum d iɣrumen břa antun u tessarsed ten da x teṣḍart uca zeǧeɛ xas arrwa!” Uca ammu i t igga.

21 Xas uca isarreḥ lmalak n SIDI tixeft n teɣɣarct i tuɣa ɣares deg ufus, iḥada zzayes aysum d iɣrumen břa antun. Řexdenni tgeɛɛed tmessi zi teṣḍart, tecca aysum d iɣrumen. Xenni innufseř lmalak n SIDI x tiṭṭawin n Jidɛun.

22 Umi Jidɛun iẓra, aqa tuɣa-t d lmalak n SIDI, inna Jidɛun: “A, Sidi inu, SIDI, aqa necc ẓriɣ lmalak n SIDI aɣembub deg uɣembub.”

23 Maca SIDI yarra-dd xas: “Ad kidek yiři řehna, war tteggʷed ca, cek war ttmettid.”

24 Uca Jidɛun ibna dinni ijj n uɛalṭar i SIDI, igga as: “SIDI d řehna!” Aqa-t di Ɛafra n ayt n Abiɛazari ař ass-a.

25 Di ǧiřet nni simant nnes, imsar aqa SIDI inna as: “Ksi ijj n ufunas ameẓyan zeg ifunasen i iǧan n babac, aqa afunas ameẓyan wiss tnayen n sebɛa n iseggʷusa uca ɣḍeř aɛalṭar n Baɛl i iǧan n babac u zdem tarebbit n cwarti nni zzates!

26 Bna xenni ijj n uɛalṭar i SIDI, AREBBI nnec, x tqiccat n lqelɛa-ya, sewjed i-t, uca ksi afunas ameẓyan wiss tnayen uca awyi t-i-dd d tɣarṣt n wecmaḍ s ukeccuḍ n trebbit n cwarti nni ittxeṣṣa ad tzedmed.”

27 Xenni iksi Jidɛun ɛecra n yeryazen zeg imsexxaren nnes uca igga am mammec d as inna SIDI. Maca umi netta iggʷed zi řwacun n taddart n babas u zeg yeryazen n tendint ad t igg s wass, igga i-t di ǧiřet.

28 Umi dd-kkaren yeryazen n tendint tiwecca zic, ẓrin nitni aqa aɛalṭar n Baɛl ittwahdem uca tᵉttwazdem trebbit n cwarti nni zzates u afunas ameẓyan wiss tnayen ittwabexxar x uɛalṭar i din ittwabnan.

29 Uca nnan i wayawya: “Man wen iggin aya?” Nitni sseqsan, arzun uca nnan: “Jidɛun, mmis n Yuwac, i-t iggin.”

30 Xenni nnan yeryazen n tendint i Yuwac: “Sufeɣ-dd mmic ḥima ad immet, minzi netta iɣḍer aɛalṭar n Baɛl u minzi netta izdem tarebbit n cwarti i zzates iǧan.”

31 Yuwac yarra-dd x marra inni i dd ɣares ibedden: “Ma texsem ad tmenɣem i Baɛl? Ma texsem ad t tessnejmem? Wenni akides i ɣa ibedden, ad ittwaneɣ di ṣṣbeḥ-a wanita. Mařa netta d ijj n arebbi, ejj i-t ad immneɣ i yixef nnes nnit, minzi ɣeḍřen aɛalṭar nnes.”

32 Deg wass nni iřaɣa as-dd i Jidɛun Yarubbaɛl, min ixs ad yini: “Baɛl immneɣ akides, maɣar netta iɣḍeř aɛalṭar nnes.”

33 Marra Midyan d Ɛamaliq d ayt n ccarq munen uca ẓwan-dd L’Urdun uca wtin iqiḍan nsen di řewḍa n teɣzurt n Yazraɛil.

34 Arruḥ n SIDI issyarḍ i Jidɛun uca netta isuḍ deg uyicc n icarri uca iřaɣa-dd x ayt n Abiɛazar maḥend ad bedden awarni as.

35 Issekk ireqqasen di marra Manassa uca ittwařaɣa Manassa maḥend ad bedden nitni awarni as. Xenni issekk ireqqasen ɣar Acir u ɣar Zabulun u ɣar Naftali uca nitni geɛɛden maḥend ad ten mmeřqan.

36 Xas uca inna Jidɛun i AREBBI: “Mařa Cek texsed s tidett ad tfekked Israil s ufus inu am mammec i d ayi tennid,

37 xzar, xenni necc ad ssarseɣ tahiḍurt n taḍuft x unedrar. Mařa iwḍa nnda mɣir x taḍuft waha, maca tammurt marra teqqim tuẓeɣ, xenni ssneɣ necc, aqa Cek ad tessnejmed Israil s ufus inu, am mammec i d ayi tennid.”

38 U ammu i temsar. Tiwecca nnes ikkar zic uca izři tahiḍurt uca iẓemm-dd nnda zi thiḍurt, ict n ṭṭawya teccur s waman.

39 Xas uca inna Jidɛun i AREBBI: “Ttzawgeɣ war xafi yareqq weɣḍab nnec mařa necc ssiwřeɣ ict n twařa nneɣnit. Ejj ayi ad qeǧbeɣ s thiḍurt ɛad ict n twařa nneɣni waha, uca ad teqqim thiḍurt tuẓeɣ u x marra tammurt ad din yiři nnda.”   

40 Uca di ǧiřet nni igga i-t SIDI ammu: tahiḍurt waha i iqqimen tuẓeɣ u tuɣa nnda x marra tammurt.

□ 

6:11 Yuwac - isem wanita ixs ad yini ‘wenni immewcen s ufus n Arebbi’.

Jidɛun yaẓẓeř x ayt n Midyan

7

1 Yarubbaɛl, wa d Jidɛun, ikkar zic uřa d marra řgens i ɣares iǧan uca wtin nitni řmargeḥ n řɛeskar nsen ɣar tařa n Ḥarud. Řmargeḥ n Midyan tuɣa iǧan zzates ɣar ccamal, zi tewrirt n Mura di řewḍa n teɣzurt.

2 SIDI inna i Jidɛun: “Řgens i ɣarek iǧan aqa-t deg waṭṭas. Ammu war zemmareɣ ad asen ggeɣ Midyan deg ufus nsen, niɣ izemmar Israil ad xafi ifeyyec ad yini: ‘Afus inu issenjem ayi.’

3 S uya, řaɣa deg imezzuɣen n řgens, ini: ‘Wenni itteggʷeden d wenni ittarjijen ad iɛqeb uca ad iffeɣ deɣya zeg idurar n Jilɛad!’ ” Xenni ɛeqben tnayen u-ɛicrin-ařef n yeryazen zi řgens uca qqimen ɣares ɛecra-ařaf.   

4 Maca SIDI inna i Jidɛun: “Řgens aqa-t ɛad deg waṭṭas. Sehwa ten ɣar waman, dinni ad ten ddzeɣ i cek. Ad imsar x wenni i d ac ɣa iniɣ: ‘Wa ad kik iraḥ!’, win ad kik iraḥ, maca kuř ijj i x d ac ɣa iniɣ: ‘Wanita war kik ittriḥ!’, win war kik ittriḥ.”

5 Issehwa řgens ɣar waman. Xenni inna as SIDI: “Kuř ijj wenni i ɣa iřesḥen aman s yiřes nnes, am mammec i ten iřesseḥ weqzin, ad t tegged ɣar ijj n ṭṭarf. Ammu uřa d marra inni i ɣa yaḍaren x ifadden maḥend ad swen.”

6 Řqedd n yinni iwyen aman s ufus nsen ɣar uqemmum nsen maḥend ad řesḥen aman s yiřes nsen, tuɣa aten di teřt-mya n yeryazen, maca marra inneɣni uḍaren x ifadden ḥima ad swen aman.

7 Xas uca inna SIDI i Jidɛun: “S ufus n teřt-mya n yeryazen-a, inni iřesḥen aman s yiřes nsen, ad kenniw ssnejmeɣ u Necc ad ggeɣ Midyan deg ufus nnec. Marra řgens nneɣni i iqqimen ad uyuren, kuř ijj ɣar wemcan nnes.

8 Nitni ksin řeɛweč n řgens d waccawen nsen n icarri deg ufus, umi netta issekk marra iryazen n Israil, kuř ijj ɣar uqiḍun nnes. Maca teřt-mya n yeryazen nni ijja i-ten ɣares. Tuɣa řmargeḥ n řɛeskar n Midyan swadday nnes di řewḍa n teɣzurt.

9 Di ǧiřet nni temsar, aqa SIDI inna as: “Kkar bedd, hwa ɣar řmargeḥ n řɛeskar, maɣar Necc ggiɣ ac ten deg ufus nnec.

10 Mařa cek aqa teggʷded ɛad maḥend ad dd-tehwid, hwa-dd xenni ɣar řmargeḥ n řɛeskar ak-d Fura, amsexxar nnec.

11 Ad tesřed min xef ssawařen, uca xenni ad ac immewc jjehd deg ifassen nnec ařami ɣa tzemɛed ad tehwid ɣar řmargeḥ n řɛeskar.” Xenni ihwa netta ak-d Fura, amsexxar nnes, ařami iwḍen ař zzat i terbiɛin isswejden i umenɣi ɣar ṭṭarf n řmargeḥ.

12 Uca Midyan d Ɛamaliq d marra ayt n ccarq tuɣa ssun di řewḍa n teɣzurt am yijj n weyřaf n tmurɣi u iřeɣman nsen war zemmaren ad ttwaḥesben, tuɣa aten deg waṭṭas am yijdi ɣar tma n řebḥar.   

13 Umi yiweḍ Jidɛun din, xzar, ijj n weryaz, tuɣa ittḥaja i umeddukkeř nnes ict n tarjit, inna: “Xzar, necc ɣari ict n tarjit uca ẓriɣ mammec ijj n weɣrum n imendi i iwḍan ɣar swadday iqnunni-dd ɣar daxeř n řmargeḥ n řɛeskar n Midyan uca yiweḍ ař aqiḍun uca iřqef i-t ařami iwḍa u idweř x uzeǧif. Aqa ammu i iwḍa uqiḍun.”

14 Yarra-dd xas umeddukkeř nnes, inna: “Aya war ixs ad yini mɣir ssif n Jidɛun, mmis n Yuwac, aryaz zi Israil. AREBBI iwca Midyan d marra řmargeḥ n řɛeskar deg ufus nnes.”

15 Umi isřa Jidɛun tarjit-a d min texs ad tini, yuḍar uca xenni iɛqeb ɣar řmargeḥ n řɛeskar n Israil, inna: “Kkarem, SIDI igga řmargeḥ n řɛeskar n Midyan deg ufus nwem.”

16 Jidɛun ibḍa teřt-mya n yeryazen x třata n ibaṭayunen uca iwca kuř ijj zzaysen ijj n uyicc n icarri deg ufus nnes d ijj n weqḍuḥ ixwan d ijj n uṣefḍaw deg weqḍuḥ.

17 Netta inna asen: “Xzarem-dd ɣari uca ggem amenni. Xzar, mařa iwḍeɣ ɣar ṭṭarf n řmargeḥ, xenni ad teggem uřa d kenniw am mammec i ɣa ggeɣ necc.

18 Xmi ɣa suḍeɣ necc deg uyicc n icarri uřa d marra inni ɣari iǧan, xenni ad tsuḍem uřa d kenniw deg waccawen n icarri ɣar marra iɣezdisen n řmargeḥ, ad tinim: ‘I SIDI u i Jidɛun!’ ”

19 Uca Jidɛun d mya n yeryazen nni tuɣa ɣares, iwḍen-dd ɣar ṭṭarf n řmargeḥ n řɛeskar ɣar umezwaru n tɛessast n wezyen n ǧiřet, umi ten tuɣa ɛad ggur ad ssbedden iɛessasen, uca suḍen deg waccawen n icarri, uca nitni wtin, arẓin iqḍuḥen nni ɣarsen deg ufus nsen.

20 Třata n ibaṭayunen suḍen deg waccawen n icarri uca arẓin iqḍuḥen u s ufus aẓeřmaḍ ṭṭfen iṣefḍawen u s ufus afusi accawen n icarri ḥima ad daysen suḍen uca sɣuyen: “Ssif n SIDI d Jidɛun!”

21 Qqimen bedden ɣar marra iɣezdisen n řmargeḥ kuř ijj deg wemcan nnes. Xenni bdan ad aẓẓřen marra inni iǧan di řmargeḥ, sɣuyen uca arewřen.

22 Umi suḍen teřt-mya n yeryazen deg waccawen n icarri, issekkar SIDI ssif n ijjen ḍidd i wenneɣni di marra řmargeḥ uca yarweř řɛeskar ař Bayt-Ciṭṭa, jjihet n Zarara ař tma n yeɣzar i iǧan ɣar Abil-Maḥula ɣar Ṭabbat.   

23 Xenni řaɣan-dd x yeryazen n Israil, zi Naftali u zi Acir u zi marra Manassa uca ḍfaren nitni ayt n Midyan.

24 Ɛawed issekk Jidɛun ireqqasen ɣar marra idurar n Ifrayim, inna: “Hwam, uyurem ɣar umsagar ak-d ayt n Midyan u tekksem as iɣezran ař Bayt-Bara uřa d L’Urdun.” Ttwařaɣan marra iryazen n Ifrayim uca nitni ṭṭfen iɣezran ař Bayt-Bara d L’Urdun.

25 Nitni ḥebbsen tnayen n řḥukkam n Midyan, Ɣurab d Di’ab, uca nɣin Ɣurab x teṣḍart n Ɣurab u Di’ab nɣin t x tsirt n uḍiř n Di’ab uca nitni ɛerfen x Imidyaniyyen. Izeǧifen n Ɣurab d Di’ab iwyen ten ɣar Jidɛun x ujemmaḍ n L’Urdun.   

Aɣelleb n Jidɛun x Midyan

8

1 Xenni nnan as yeryazen n Ifrayim: “Manawya i d aneɣ da teggid, aqa cek war i d xaneɣ třiɣid umi teffɣed, ḥima ad temmenɣed ak-d Midyan?” Uca nitni mmcubbecen akides aṭṭas.   

2 Jidɛun yarra-dd xasen: “Mani i dd ɣa yas min ggiɣ ak-d min teggim? Ma war iǧi ařqaḍ n min iyuran n uḍiř n ayt n Ifrayim xar zi řɣiǧet n binu n ayt n Abiɛazar? □  

3 SIDI igga Ɣurab d Di’ab, řḥukkam n Midyan, deg ufus nwem. Min zemmareɣ ad ggeɣ ad t ssemquddeɣ akidwem?” Umi netta inna awař-a yarsa uxeyyeq nsen.

4 Umi dd-yusa Jidɛun ɣar L’Urdun, iẓwa netta ak-d teřt-mya n yeryazen nni tuɣa ɣares iǧan. Nitni fnan řami ten qqimen ḍeffaren ayt n Midyan.

5 Inna netta i yeryazen n Sukkut: “Ttzawgeɣ, wcem i řgens i dd ayi iḍfaren x iḍaren ticnifin n weɣrum, maɣar nitni fnan u necc aqa ḍeffareɣ Zabaḥ d Ṣalmunnaɛ, ijeǧiden n Midyan.”

6 Maca řḥukkam n Sukkut nnan: “Zabaḥ d Ṣalmunnaɛ, ma aqa aten deg ufus nnec, maḥend ad newc aɣrum i řɛeskar nnec?”

7 S uya inna Jidɛun: “Xenni řexxu, xmi d ayi ɣa igg SIDI Zabaḥ d Ṣalmunnaɛ deg ufus inu, xenni ad awem ssarewteɣ aysum n arrimet nwem ak-d isennanen d yeẓra n tmessi zi řexřa.”

8 Uca igeɛɛed ssenni ɣar Fanuwil uca issiweř amenni akidsen. Arrin-dd xas yeryazen n Fanuwil am mammec i dd-arrin yeryazen n Sukkut.

9 S uyenni issiweř ɛawed ak-d yeryazen n Fanuwil, inna: “Mařa necc ɛeqbeɣ-dd di řehna, ad hedmeɣ ṣṣumɛet-a ta.”

10 Tuɣa Zabaḥ d Ṣalmunnaɛ ak-d řɛeskar nsen di Karkur, tuɣa aten ɛřaḥař di xemmesṭac-ařef n yeryazen, marra inni tuɣa iqqimen zi marra řɛeskar n ayt n ccarq. Aqa mya u-ɛicrin-ařef n yeryazen inni izemmaren x ssif tuɣa ttwanɣen ɛad.

11 Uca igeɛɛed Jidɛun ak-d webrid n yinni izeddɣen deg iqiḍan, ɣar ccarq n Nubaḥ d Yujbaha u netta iɣřeb x řɛeskar nni, umi iɛeskariyyen di řmargeḥ ittɣiř asen aqa aten di řaman.

12 Zabaḥ d Ṣalmunnaɛ arewřen uca netta iḍfar i-ten. Iṭṭef tnayen n ijeǧiden n Midyan, Zabaḥ d Ṣalmunnaɛ, d imeḥbas uca issiggʷed marra řɛeskar.   

13 Umi dd-iɛqeb Jidɛun, mmis n Yuwac, zeg umenɣi, ikka x tsunta n Ḥaras,

14 iṭṭef ijj n webřiɣ zeg yeryazen n Sukkut d ameḥbus uca isseqsa t. Wanita yura as marra ismawen n řḥukkam n Sukkut d imɣaren nsen, sebɛa u-sebɛin n yeryazen.

15 Umi dd-yiweḍ netta ɣar yeryazen n Sukkut, inna: “Ina d Zabaḥ d Ṣalmunnaɛ, inni zi i d ayi tessbarrqem umi tennam: ‘Ma Zabaḥ d Ṣalmunnaɛ aqa aten deg ufus nnec ař ɣa newc aɣrum i yeryazen nnec nni yuḥřen?’ ”

16 Xenni iṭṭef imɣaren n tendint d isennanen d iẓra n tmessi zi řexřa uca igga iryazen n Sukkut ad zzayes acan.

17 Lburj n Fanuwil ihdem i-t u inɣa iryazen n tendint.

18 Xenni inna i Zabaḥ d Ṣalmunnaɛ: “Mammec iǧan yeryazen nni tenɣim di Tabur?” Nitni arrin-dd xas: “Nitni tuɣa aten am cek, ɣarsen addud d ijjen ak-d iḥenjiren n ujeǧid.”

19 Xenni inna: “Nitni tuɣa d aytma, iḥenjiren n yemma. S tidett am iddar SIDI, mři ten tejjim ad ddaren, iři war kenniw neqqeɣ!”

20 Xenni inna i Yatar, amenzu nnes: “Kkar, neɣ i-ten!” Maca abřiɣ war dd-ikkis ssif nnes, minzi netta iggʷed umi ɛad d abřiɣ.

21 Xenni nnan Zabaḥ d Ṣalmunnaɛ: “Kkar cek simant nnec uca neɣ aneɣ, maɣar mammec aryaz, ammu tizemmar nnes.” Uca ikkar Jidɛun, inɣa Zabaḥ d Ṣalmunnaɛ uca iksi tiziriwin timeẓyanin i d yuyřen ɣar irawen n iřeɣman nsen.   

Aɛbed n l’aṣnam zi Jidɛun d řmewt nnes

22 Uca iryazen n Israil nnan i Jidɛun: “Ḥekmet xaneɣ, cek uřa d mmic d wayyaw nnec, maɣar cek tfekked aneɣ zeg ufus n Midyan.”

23 Inna asen Jidɛun: “Necc war xawem ḥekkmeɣ uřa d mmi war xawem iḥekkem. SIDI d wenni i xawem i ɣa iḥekmen.”

24 Jidɛun yarni inna asen: “Necc xseɣ ad zzaywem ttareɣ ca. Ad ayi iwc kuř ijj n weryaz ict n texrazt zi tkeccaḍt nnes!”, minzi ttwafen ɣarsen texrazin n wureɣ, maɣar nitni tuɣa aten d ayt n Ismaɛil.

25 Nitni nnan: “Neccin ad ac tent newc s řxaḍar!” Nitni bezzɛen ijj n werruḍ uca kuř aryaz inḍar xas ict n texrazt zi tkeccaḍt nnes.

26 Tixrazin n wureɣ nni ittar weznent sbeɛṭac-mya n ciqlu wureɣ, nhřa tiziriwin timeẓyanin d texrazin di ṣṣifet n tuddimin d werruḍ arjuwani i tuɣa yarḍen ijeǧiden n Midyan, nhřa tiseddyin i yuyřen ɣar irawen n iřeɣman nsen.

27 Jidɛun igga zzayes ijj n upalṭu n ukehhan uca igga i-t di tendint nnes, di Ɛafra, u marra Israil yuyur awarni as am awarni i yict n temɣart n farq-ccɣeř. Aya idweř d řfex i Jidɛun d taddart nnes.

28 Ammu tuɣa innbehdeř Midyan zeg ayt n Israil uca war zemmaren ad ssgeɛɛden azeǧif nsen ɛad. Tuɣa tammurt tareyyeḥ arebɛin n iseggʷusa deg wussan n Jidɛun.

29 Uca Yarubbaɛl, mmis n Yuwac, yuyur uca izdeɣ ɛawed di taddart nnes.

30 Jidɛun tuɣa ɣares sebɛin n iḥenjiren inni dd-iffɣen zi tmeṣṣaḍt nnes, minzi tuɣa ɣares aṭṭas n temɣarin.

31 Uřa d tayya nnes tenni tuɣa iǧan di Cakim, tejja as-dd ijj n uḥenjir u netta igga as Abimalik.

32 Jidɛun, mmis n Yuwac, immut umi acuwwaf nnes tuɣa icab aṭṭas uca nḍřen t deg wenḍeř n babas Yuwac, di Ɛafra, tandint n Abiɛazari.

33 Awarni řami immut Jidɛun, imsar, aqa ayt n Israil dewřen-dd uca ssfesden ixef nsen am uyuren awarni i ‘Ibaɛlen’ uca ggin Baɛl-Barit d arebbi nsen.

34 Ayt n Israil war fekkaren ɛad di SIDI, AREBBI nsen, wenni ten ifekken zeg ufus n marra řɛedyan i d asen dd-innḍen

35 uca war ssecnen tamexsiwt icewwaren i taddart n Yarubbaɛl, d tenni n Jidɛun, x marra řxar i igga di ṭṭweɛ n Israil.

□ 

8:2 Jidɛun - s Tɛibranit ‘netta’.

Abimalik d imezdaɣ n Cakim

9

1 Abimalik, mmis n Yarubbaɛl, yuyur ɣar Cakim, ɣar aytmas n yemmas. Netta issiweř akidsen u ak-d marra řwacun n taddart n babas n yemmas, inna:

2 “Siwřem maca deg imezzuɣen n marra imezdaɣ n Cakim: ‘Min iǧan mliḥ i kenniw: mařa sebɛin n yeryazen ad xawem ḥekmen, marra iḥenjiren n Yarubbaɛl, niɣ mařa mɣir ijj n weryaz waha ad xawem iḥkem? Ɛeqřem ɛawed, aqa necc d iɣussan nwem d aysum nwem.’ ”

3 Xenni ssiwřen aytmas n yemmas marra awařen-a deg imezzuɣen n marra imezdaɣ n Cakim ařami uř nsen imeyyeř ad dd-yas ak-d Abimalik, maɣar nitni nnan: “Netta d umatneɣ.”

4 Nitni wcin as sebɛin n uqiyyat n nnuqart zi zzawect n Baɛl-Barit. Zzaysent icra Abimalik iryazen ixwan d yinni iṭarrcen, uca nitni ḍeffaren t-i-dd.

5 Yudef ɣar taddart n babas di Ɛafra u inɣa x ijj n weẓru aytmas, iḥenjiren n Yarubbaɛl, sebɛin n yeryazen. Mɣir Yutam, aḥenjir amaẓuẓ n Yarubbaɛl iqqim weḥḥdes, minzi netta tuɣa innuffar. □  

6 Uca munen marra imezdaɣ n Cakim d marra inni di lqelɛa uca ffɣen, ggin Abimalik d ajeǧid ɣar tcejjart n yigg nni iǧan deg wemcan iqeddsen ɣar Cakim.   

7 Nitni xebbaren aya i Yutam, ikkar ibedd x tqiccat n wedrar n Jarizim. Issgeɛɛed tmijja nnes, inna asen: “Sřem ɣari, a kenniw imezdaɣ n Cakim, uca AREBBI ad ɣarwem iseř!”

8 “Acḥař uya kkarent tcejjura, ffɣent ḥima ad dehnent ijj n ujeǧid x yixef nsent uca nnant i uzemmur: ‘Iři cek d ajeǧid nneɣ!’

9 Azemmur inna asen: ‘Ma ad semḥeɣ di tadunt n zzect inu nni i d ayi issemɣar AREBBI d iwdan? Ma ad ḍweɣ sennej i tcejjura nneɣni?’

10 Uca nnant tcejjura i wartu: ‘As-dd, iři cek d ajeǧid nneɣ!’

11 Urtu inna asen: ‘Ma ad semḥeɣ di taẓyudi inu d řɣiǧet iṣebḥen inu? Ma ad ḍweɣ sennej i tcejjura nneɣni?’

12 Uca nnant tcejjura i tzayart: ‘As-dd, iři cem d ajeǧid nneɣ!’

13 Maca tenna asen tzayart: ‘Ma ad semḥeɣ di binu n jdid inu nni issefraḥen AREBBI d iwdan? Ma ad ḍweɣ sennej i tcejjura nneɣni?’

14 Xenni nnan marra ticejjura i cbarq ak-d isennanen: ‘As-dd, iři cek d ajeǧid nneɣ!’

15 Uca cbarq ak-d isennanen inna i tcejjura: ‘Mařa texsent kennint s tidett ad ayi tdehnent d ajeǧid xakent, asent-dd xenni, afent adurri di tiři inu, maca mařa lla, xenni ad tekkar tmessi zi cbarq ak-d isennanen, ad tecc ticejjura n tengelt n Lubnan.’ ”

16 Řexxu xenni, kenniw, imezdaɣ n Cakim, mařa teggim s tidett d řeṣfayet umi teggim Abimalik d ajeǧid, u mařa kenniw teggim mliḥ di Yarubbaɛl d taddart nnes, u mařa kenniw teggim dayes am mammec issdaheǧ,

17 - aqa baba immneɣ di ṭṭweɛ nwem uca isebbeř tudart nnes uca ifekk kenniw zeg ufus n Midyan,

18 maca kenniw tɣewwɣem ass-a x taddart n baba u x ijj n weẓru aqa tenɣim arraw nnes, sebɛin n yeryazen, u teggim Abimalik, mmis n tayya, d ajeǧid x imezdaɣ n Cakim, minzi netta d umatwem -

19 mařa kenniw teggim ass-a s tidett d řeṣfayet di Yarubbaɛl d taddart nnes, xenni ad tfarḥem di Abimalik u netta ad ifarḥ daywem.

20 Maca mařa war iǧi amenni, xenni ad tekkar tmessi zi Abimalik ad tecc iryazen n Cakim d imezdaɣ n lqelɛa uca ad tekkar tmessi zeg imezdaɣ n Cakim u zi marra inni di lqelɛa, ad tecc Abimalik!’ ”

21 Xenni yuyur Yutam, yarweř, iruḥ ɣar Bi’r. Tuɣa izeddeɣ din, iggʷej x umas Abimalik. □  

22 Řami tuɣa iḥekkem Abimalik x Israil třata n iseggʷusa,

23 issekk AREBBI ijj n řaryaḥ d aɛeffan jar Abimalik d imezdaɣ n Cakim. Imezdaɣ n Cakim ɣdaren zi Abimalik,

24 ḥima aɣeṣṣeb, nni ittwaggen i sebɛin n iḥenjiren n Yarubbaɛl, d idammen nsen ad dd-asen x umatsen Abimalik, wenni ten inɣin, u x imezdaɣ n Cakim, inni tuɣa issjehden ifassen nnes maḥend ad nɣen aytmas.

25 Imezdaɣ n Cakim wejden as řefxux x tqiccat n idurar u nitni keccḍen marra wenni din xasen i ɣa ikken d abrid. Aya ittwanna i Abimalik.

26 Jaɛal, mmis n Ɛabid, yusa-dd ak-d aytmas uca nitni uyuren ɣar Cakim u imezdaɣ n Cakim ttiqqen dayes.

27 Nitni ffɣen ɣar iyyaren, řeqḍen uḍiř deg imarjaɛen nsen, ɛeffsen x uḍiř uca ɣennjen izřan n řefraḥet, udfen ɣar taddart n arebbi nsen, ccin swin uca neɛřen Abimalik.

28 Uca Jaɛal, mmis n Ɛabid, inna: “Min iɛna netta Abimalik d man wen i iǧan d Cakim, aqa neccin ad as naḍar? Ma war iǧi netta d mmis n Yarubbaɛl? U ma war iǧi Zabul d lwali nnes? Sexxarem xenni i yeryazen n Ḥamur, babas n Cakim, minzi mayemmi i d as ɣa nsexxar?

29 Mři maca řgens-a deg ufus inu, xenni necc tuɣa xseɣ ad aẓẓřeɣ x Abimalik.” Uca inna i Abimalik: “Arni i řɛeskar nnec uca ffeɣ ɣar umenɣi!”

30 Umi Zabul, řḥakem n tendint, isřa awařen n Jaɛal, mmis n Ɛabid, yarɣa uxeyyeq nnes.

31 Netta issekk ireqqasen ɣar Abimalik di tnuffra, nnan: “Xzar, Jaɛal, mmis n Ɛabid, d aytmas usin-dd ɣar Cakim, u xzar, aqa ssɣewwɣen xak tandint.

32 Xenni řexxu, kkar di ǧiřet-a, cek d řgens nni ɣarek iǧan, uca egg ijj n řfex deg iyyar.

33 U ɣar tuffut, ɣar wenqar n tfuct, ittxeṣṣa ad tekkared zic uca ɛref x tendint. U xzar, mařa netta d řgens i ɣares ad ɣarek dd-iffeɣ, egg xenni akides min xef izemmar ufus nnec ad igg.”

34 Abimalik d marra řgens i ɣares, ikkar-dd di ǧiřet u nitni ggin ijj n řfex x Cakim s arebɛa n ibaṭayunen.

35 U Jaɛal, mmis n Ɛabid, iffeɣ-dd, yuyur ɣar tewwart n tendint u Abimalik, d marra řgens i ɣares, ikkar zeg wemcan innuffaren.

36 Umi Jaɛal iẓra řgens, inna i Zabul: “Xzar, aqa iwdan hekkwan-dd zi tqiccat n idurar.” Zabul inna as: “Cek twařid tiři n idurar d iwdan.”

37 Jaɛal yarni issawař, inna: “Xzar, aqa ijj n ubarru n řgens ihekkwa-dd zi tɛebbuḍt n temmurt u ict n řkumpaniyyet tusa-dd zeg webrid n tcejjart n yigg n ibezgawen.”

38 Xenni inna as Zabul: “Mani i ǧan řexxu wawařen nnec i zi tennid: ‘Min iɛna Abimalik, aqa neccin ad as nsexxar? Ma war ǧin ina d řgens i tesseḥqared cek? Ffeɣ xenni řexxu u temmenɣed akides!”

39 Uca iffeɣ Jaɛal zzat i wudem n imezdaɣ n Cakim uca immneɣ ak-d Abimalik.

40 Iḍfar i-t Abimalik, minzi netta yarweř zzat i wudem nnes uca aṭṭas n yinni ittwassnuqqben s ssif wḍan ař adaf n tewwart n tendint.

41 Iqqim Abimalik di Aruma u Zabul yuẓẓeř x Jaɛal d aytmas ařami war zemmaren ad qqimen ɛad di Cakim.

42 Tiwecca nnes, imsar, řgens iffeɣ ɣar iyyar. Aya ɛawden t i Abimalik.

43 Xenni iksi netta řgens, ibḍa t x třata n ibaṭayunen uca igga ijj n řfex deg iyyar uca netta ixezzar, aqa řgens iffeɣ zi tendint. Xenni ikkar ḍidd nsen uca iɣřeb xasen.

44 Minzi Abimalik d ibaṭayunen i ɣares, ffɣen uca uyuren ad bedden ɣar tewwart n tendint, u tnayen n ibaṭayunen nneɣnit udfen x yinni tuɣa deg iyyar uca qḍan xasen.

45 Ass nni marra immneɣ Abimalik ak-d tendint. Netta iṭṭef i-tt, inɣa řgens i dayes iǧan. Xenni ihdem tandint uca issuyes xas tameǧaḥt.

46 Umi t sřin marra imezdaɣ n lburj, udfen ɣar amcan n warwař n taddart n arebbi nsen Barit. □  

47 Ittwanna i Abimalik, aqa marra imezdaɣ n lburj n Cakim ggin ad munen din.

48 Xas uca igeɛɛed Abimalik adrar n Ṣalmun, netta ak-d marra řgens i ɣares iǧan, u Abimalik iṭṭef ccaqur nnes deg ufus uca iqřeɛ ict n tṣeṭṭa n tcejjart, iksi tt u issars i-tt x teɣruḍt nnes, inna i řgens nnes: “Min teẓrim ggiɣ necc, qeǧqem, ggem t uřa d kenniw am necc!”

49 U marra řgens, kuř aryaz, iqřeɛ taṣeṭṭa nnes uca ḍfaren Abimalik u ssarsen tent ɣar wemcan n warwař uca qqedmen asen timessi x wemcan n warwař ařami mmuten uřa d marra iryazen n lburj n Cakim, ɛřaḥař ařef n yeryazen d temɣarin.

50 Iruḥ Abimalik ɛawed ɣar Tabaṣ, iwta iqiḍan nnes ɣar Tabaṣ uca iṭṭef i-tt.

51 Tuɣa di řwesṭ n tendint ijj n lburj imettnen u arewřen ɣares marra iryazen d temɣarin d marra imezdaɣ n tendint uca nitni bellɛen xasen, nyin x tzeqqa n lburj.

52 Yiweḍ Abimalik ɣar lburj u immneɣ akides, maca xmi netta dd-iqarreb ɣar tewwart n lburj ḥima ad as iqqed timessi,

53 tenḍar ict n temɣart ict n taṣḍart n tsirt yuɛřan x uzeǧif n Abimalik uca teřbez as aceqquf n uzeǧif.   

54 Deɣya iřaɣa netta i umsexxar nnes wenni d as yarebbun řesnaḥ, inna as: “Jbedd ssif nnec uca neɣ ayi, ḥima war xafi qqaren: ‘Ict temɣart tenɣa i-t’.” Uca aḥudri nnes issnuqqeb i-t uca immut.

55 Umi ẓrin iryazen n Israil, aqa Abimalik immut, ffɣen-dd, kuř ijj n weryaz ɣar wemcan n tzeddiɣt nnes.

56 Ammu i ixeǧeṣ AREBBI tuɛeffna n Abimalik nni igga i babas umi inɣa sebɛin n aytmas.

57 Marra tuɛeffna i iggin iryazen n Cakim yarr i-tt AREBBI x uzeǧif nsen u nneɛřet n Yutam, mmis n Yarubbaɛl, tewḍa-dd xasen.

□ 

9:5 Yutam - isem wanita ixs ad yini ‘Arebbi d wenni ikemřen’ niɣ ‘Arebbi břa řɛib’.

□ 

9:21 x umas - s Tɛibranit ‘x wudem n umas’.

□ 

9:46 Barit - isem wanita ixs ad yini ‘řɛahd’. S uyenni ‘arebbi n řɛahd’.

Tulaɛ, Ya’ir d Yaftaḥ

10

1 Awarni Abimalik ikkar Tulaɛ, mmis n Fuwa, mmis n Dudu, ijj n weryaz zi teqbič n Issakar, ḥima ad issenjem Israil. Netta tuɣa izeddeɣ di Camir x idurar n Ifrayim.

2 Netta tuɣa d řqaḍi x Israil třata u-ɛicrin n iseggʷusa. Xenni immut, ittwanḍeř di Camir.

3 Awarni as ikkar Ya’ir, Ajilɛadi. Netta tuɣa d řqaḍi x Israil tnayen u-ɛicrin n iseggʷusa.

4 Netta tuɣa ɣares třatin n iḥenjiren, inni innayen x třatin n iɣyař u ɣarsen třatin n tneddam, ttřaɣan asent ‘dcurat n Ya’ir’ ař ass-a. Aqa atent di temmurt n Jilɛad.

5 Uca immut Ya’ir, neḍřen t di Qamun.

6 Ayt n Israil arnin ad ggen min iǧan d aɛeffan di tiṭṭawin n SIDI. Nitni sexxaren i ‘Ibaɛlen’ d ‘Ɛactarutin’ uřa d irebbiten n Aram d irebbiten n Ṣidun d irebbiten n Mu’ab d irebbiten n Ɛammun d irebbiten n Ifilisṭiniyyen. Nitni jjin SIDI u war d as sexxaren ɛad.   

7 Yarɣa weɣḍab n SIDI x i Israil u Netta igga i-ten deg ufus n Ifilisṭiniyyen u deg ufus n ayt n Ɛammun.

8 Deg useggʷas nni řebzen u arẓin nitni ayt n Israil. Ammu i iggin nitni tmenṭac n iseggʷusa ak-d ayt n Israil inni iǧan x ujemmaḍ n L’Urdun, di temmurt n Imuriyyen, tenni di Jilɛad.

9 Uca ɛawed ẓwan ayt n Ɛammun L’Urdun ḥima ad mmenɣen uřa ak-d Yahuda d Binyamin d taddart n Ifrayim ařami ittwaḥsar Israil aṭṭas.

10 Xenni sɣuyen ayt n Israil ɣar SIDI, nnan: “Neccin nexḍa akidek, minzi neccin nesmeḥ di AREBBI nneɣ, nsexxar ‘Ibaɛlen’.”

11 Xenni inna SIDI i ayt n Israil: “Ma war kenniw ssnejmeɣ zeg ufus n Imiṣriyyen d Imuriyyen u zeg ufus n ayt n Ɛammun d Ifilisṭiniyyen

12 u zeg ufus n ayt n Ṣidun u zeg ufus n ayt n Ɛamaliq d Imaɛuniyyen, inni tuɣa kenniw iḥṣaren umi kenniw i d ɣari tesɣuyem, ma xenni Necc war ssnejmeɣ kenniw zeg ufus nsen?

13 Waxxa amenni kenniw tsemḥem dayi u tsexxarem i irebbiten nneɣni. S uya war kenniw ssenjimeɣ ɛad.   

14 Uyurem, tesɣuyem ɣar irebbiten nni tareccḥem i yixef nwem. Jjem ten ad kenniw ssnejmen di řweqt n řeḥṣaret nwem.”

15 Maca ayt n Israil nnan i SIDI: “Neccin aqa nexḍa. Egg Cek akidneɣ marra min i d ac iɛejben di tiṭṭawin nnec, mɣir fekk aneɣ ass-a waha!”

16 U nitni ssiggʷejen irebbiten iɣriben zi řwesṭ nsen uca sexxaren i SIDI. Xenni war izemmar řeɛmar nnes ad tarbu ɛad řeɣben n Israil.

17 Ttwasmunen ayt n Ɛammun uca wtin iqiḍan nsen di Jilɛad. Uřa d ayt n Israil munen u nitni wtin iqiḍan nsen di Miṣfa.

18 Xenni inna řgens, řḥukkam n Jilɛad, i wayawya: “Man aryaz i ɣa immenɣen d amezwaru ak-d ayt n Ɛammun? Netta ad idweř d azeǧif x marra imezdaɣ n Jilɛad.”   

Yaftaḥ d ayt n Ɛammun

11

1 Yaftaḥ, zi temmurt n Jilɛad, tuɣa-t d ijj n bu-teɣruḍt imeḥḍen, maca netta tuɣa d mmis n ict n temɣart n farq-ccɣeř. Jilɛad aqa ijja-dd Yaftaḥ ɣares.   

2 Uřa d tamɣart n Jilɛad turuw as-dd iḥenjiren. Umi iḥenjiren n temɣart-a mɣaren, uẓẓřen x Yaftaḥ, nnan as: “Cek war tᵉttᵉṭṭifed ca tasɣart di taddart n babatneɣ, maɣar cek d mmis n ict n temɣart nneɣnit.”

3 Uca yarweř Yaftaḥ zeg wudem n aytmas u netta iqqim izdeɣ di temmurt n Ṭub. Uca ict n tewrawt n yeryazen xwan usin-dd ɣar Yaftaḥ, ffɣen-dd akides.

4 Awarni aṭṭas n wussan imsar, kkaren ayt n Ɛammun mmenɣen ak-d Israil.

5 Uca imsar, umi ayt n Ɛammun mmenɣen ak-d Israil, aqa imɣaren n Jilɛad ṭṭfen abrid ḥima ad awyen Yaftaḥ zi temmurt n Ṭub.

6 Nitni nnan i Yaftaḥ: “As-dd, iři d akumandar nneɣ u ejj aneɣ ad nemmneɣ ak-d ayt n Ɛammun.”

7 Yaftaḥ inna i imɣaren n Jilɛad: “Ma war d ayi tɛiffem u tuẓẓřem xafi zi taddart n baba? Mayemmi i dd ɣari tusim řexxu, řexxu umi teǧam di řeḥṣaret?”

8 Arrin-dd imɣaren n Jilɛad x Yaftaḥ: “S uya i dd ɣarek nusa řexxu, ḥima cek akidneɣ tuyured ad temmenɣed ak-d ayt n Ɛammun. Cek ad ɣarneɣ tiřid d azeǧif x marra imezdaɣ n Jilɛad.”

9 Xenni inna Yaftaḥ i imɣaren n Jilɛad: “Mařa kenniw tarrim ayi ɣar umenɣi ak-d ayt n Ɛammun u SIDI isellem i-ten zzat i wudem inu, ad dewřeɣ d azeǧif nwem!”

10 Imɣaren n Jilɛad nnan i Yaftaḥ: “Ad yiři SIDI d wenni ittesřan jar aneɣ. Uct xaneɣ mařa war nᵉttegg ɛlaḥsab awařen nnec.”

11 Xas uca yuyur Yaftaḥ ak-d imɣaren n Jilɛad u řgens igga i-t d azeǧif d akumandar x yixef nnes. Uca issiweř Yaftaḥ marra awařen nnes zzat i wudem n SIDI di Miṣfa.

12 Uca issekk Yaftaḥ ireqqasen ɣar ujeǧid n ayt n Ɛammun, inna: “Min din jar ayi d cek, aqa cek teffɣed, ḥima ad temmenɣed ḍidd i temmurt inu?”

13 Inna ujeǧid n ayt n Ɛammun i ireqqasen n Yaftaḥ: “Minzi Israil tuɣa iṭṭef tammurt inu zeg Arnun ař Yabbuq u ař L’Urdun, umi dd-iffeɣ zi Miṣra. Arr ayi-tt řexxu s řehna!”

14 Issekk Yaftaḥ ɛawed ireqqasen ɣar ujeǧid n ayt n Ɛammun.

15 Inna as: “Ammu i iqqar Yaftaḥ: ‘Israil war iṭṭif ca tammurt n Mu’ab d temmurt n ayt n Ɛammun,   

16 minzi umi dd-ffɣen zi Miṣra, yuyur Israil di řexřa ař Řebḥar n Telga uca ɣar uneggar yusa-dd ɣar Qadac.

17 Xenni issekk Israil ireqqasen ɣar ujeǧid n Idum, inna: ‘Ejj ayi ad cuqeɣ di temmurt nnec!’ Maca ajeǧid n Idum war isři ca. Issekk ɛawed ireqqasen ɣar ujeǧid n Mu’ab uca uřa d netta war iwc ttesriḥ. Ammu iqqim Israil di Qadac.   

18 Uca yuyur řgens di řexřa, inneḍ i temmurt n Idum d temmurt n Mu’ab uca yusa-dd ammu ɣar uɣezdis n temmurt n Mu’ab i iǧan ɣar mani tneqqar tfuct uca nitni wtin iqiḍan nsen aɣirin i Arnun, maca war dd-usin daxeř i weymir n temmurt n Mu’ab, maɣar Arnun d aymir n Mu’ab.

19 Xenni issekk Israil ireqqasen ɣar Siḥun, ajeǧid n Imuriyyen, ajeǧid n Ḥacbun, uca inna as Israil: ‘Ejj aneɣ ad ncuq tammurt nnec ař amcan i ɣar i ɣa uyureɣ.’   

20 Maca Siḥun war ittiqq Israil ař i ɣa icuq tammurt nnes waha. U Siḥun issmun marra řgens nnes uca nitni wtin iqiḍan nsen di Jahaṣ. Uca xenni immneɣ netta ak-d Israil.

21 SIDI, AREBBI n Israil, igga xenni Siḥun d marra řgens nnes deg ufus n Israil uca ɣeřben xasen. Marra tammurt n Imuriyyen, inni tuɣa izeddɣen di temmurt nni, iṭṭef i-tt Israil d řwart.

22 Nitni ṭṭfen marra tammurt n Imuriyyen d tasɣart, zeg Arnun ař Yabbuq u zi řexřa ař L’Urdun.   

23 Xenni řexxu, aqa yuẓẓeř SIDI, AREBBI n Israil, x Imuriyyen zzat i wudem n řgens n Israil zi řwart nsen u ma cek xenni ad tt tᵉṭṭfed d tasɣart?

24 Ma war tᵉṭṭifed ca d tasɣart min d ac ɣa iwc arebbi nnec Kamuc d řwart? Ammu i ɣa neṭṭef marra d řwart min d aneɣ ɣa iwc SIDI, AREBBI nneɣ, d řwart.

25 Xenni řexxu, ma cek xar s waṭṭas x Balak, mmis n Ṣiffur, ajeǧid n Mu’ab? Ma netta ɛemmarṣ ma imcubbec ak-d Israil? Ma ɛemmarṣ ma immneɣ akidsen?   

26 Israil tuɣa izdeɣ ɛad teřt-mya n iseggʷusa di Ḥacbun u di tneddam i ɣares dd-iqqnen u di Ɛaruɛir d tneddam i ɣares dd-iqqnen u di marra tineddam nni iǧan ɣar tmuwwa n Arnun. Mayemmi war tent tfekkem xenni di marra řweqt nni?

27 Necc war kik xḍiɣ, maca cek tegged ayi řɣar umi akidi temmenɣed. SIDI, wenni d Řqaḍi, ad iḥkem ass-a jar ayt n Israil u jar ayt n Ɛammun!”

28 Maca ajeǧid n ayt n Ɛammun war isři ɣar wawařen nni d as dd-issekk Yaftaḥ s ufus n ijj n ureqqas.

29 Uca ihwa-dd Arruḥ n SIDI x Yaftaḥ u netta iẓwa Jilɛad d Manassa. Netta iẓwa ɛawed x Miṣfa di Jilɛad uca iẓwa xenni ɣar ayt n Ɛammun.

30 Uca iwaɛd Yaftaḥ ijj n lwaɛd i SIDI, inna: “Mařa Cek ad tegged ayt n Ɛammun qaɛ deg ufus inu,

31 xenni, mařa ɛeqbeɣ-dd di řehna zeg ayt n Ɛammun, min i dd ɣa iffɣen zi tewwura n taddart inu ḥima ad kidi immeřqa, ad yiři i SIDI u necc ad as t qeddmeɣ d tasɣart n wecmaḍ.”

32 Xas uca iẓwa Yaftaḥ ɣar ayt n Ɛammun ḥima ad kisen immneɣ uca SIDI igga i-ten deg ufus nnes.

33 Netta iɣřeb xasen zi Ɛaruɛir ař mani tiwḍed ɣar Minnit, ɛicrin n tneddam, ař Abal-Kurum, aqa-tt d ict n tecti d tameqqrant aṭṭas. Ammu i dd-ttwassehwan ayt n Ɛammun zzat i wudem n ayt n Israil. □  

34 Umi dd-yusa Yaftaḥ ɣar Miṣfa ɣar taddart nnes, xzar, teffeɣ-dd ɣares yeǧis ḥima ad t-i-dd teřqa barra s ibendiren d ccḍiḥ s nnubtat. Nettat tuɣa d ayenni ɣares n yeǧis, netta tuɣa war ɣares aḥenjir uřa d taḥenjirt nneɣnit.

35 Umi tt iẓra, icarreg arruḍ nnes, inna: “A wayyaw, yeǧi, cem tessehwid ayi-dd aṭṭas u tdewřed ɣar yinni i d ayi itteggen řeḥřiq minzi necc arzmeɣ aqemmum inu i SIDI, war zemmareɣ ad dd-dewřeɣ ɛad.”

36 Nettat tenna as: “Baba inu! Mařa cek tarzmed aqemmum nnec i SIDI, xenni egg kidi ɛlaḥsab awař i dd-iffɣen zeg uqemmum nnec, maɣar intaqem SIDI qaɛ di ṭṭweɛ nnec x řɛedyan nnec, x ayt n Ɛammun.”

37 U nettat tenna ɛawed i babas: “Iři ad kidi ittwagg ɛlaḥsab awař-a. Ejj ayi tnayen n iyuren, maḥend necc ad uyureɣ, ad dd-hwiɣ maḥend ad ruɣ x idurar x tuɛezriya inu, necc ak-d tmeddukař inu.”

38 Netta yarra-dd xas: “Uyur!” Uca ijja i-tt ad traḥ tnayen n iyuren. Nettat maca tᵉṭṭef abrid ak-d tmeddukař nnes uca tru x tuɛezriya nnes deg idurar.

39 Imsar, umi qefřen tnayen n iyuren, tareggʷweḥ-dd ɣar babas u netta iqfeř lwaɛd i iwaɛd. Nettat tuɣa ɛemmarṣ war tessin uřa d ijj n weryaz. Ammu idweř d lɛada di Israil, □  

40 aqa aseggʷas awarni i useggʷas yessis n Israil ad ṭṭfent abrid, ḥima ad idarent i yeǧis n Yaftaḥ, Ajilɛadi, arebɛa n wussan deg useggʷas.

□ 

11:33 Abal-Kurum - isem wanita ixs ad yini ‘řewḍa n (iḥwicen n) tzayarin’.

□ 

11:39 war tessin - řmeɛna n wawař-a, aqa nettat war tᵉṭṭis ca ak-d weryaz, maca teqqim ammu d taɛzarect.

Yaftaḥ d Ifrayim

12

1 Xenni ttwassmunen iryazen n Ifrayim i umenɣi u nitni ẓwan ɣar Zafun. Nnan i Yaftaḥ: “Mayemmi teẓwid ḥima ad temmenɣed ak-d ayt n Ɛammun u war d aneɣ třiɣid ḥima ad nuyur akidek? Neccin ad ac neqqed timessi i taddart nnec tiwa i uzeǧif nnec d cek akides.”   

2 Yaftaḥ inna asen: “Necc d řgens inu tuɣa aneɣ deg ijj n umcubbec d ameqqran ak-d ayt n Ɛammun. Řaɣiɣ-dd xawem, maca kenniw war dd-tusim ḥima ad ayi tfekkem zeg ufus nsen.

3 Umi ẓriɣ, belli kenniw war dd-tusim i usenjem, sebbřeɣ tudart inu uca ẓwiɣ L’Urdun ɣar ayt n Ɛammun u SIDI igga ayi ten deg ufus. Mayemmi i dd ɣari tgeɛɛdem ass-a ḥima akidi temmenɣem?”

4 Xas uca issmun Yaftaḥ marra iryazen zi Jilɛad uca immneɣ ak-d Ifrayim u iryazen n Jilɛad ɣeřben x Ifrayim, minzi iryazen n Ifrayim nnan: “Kenniw d inni yarewřen zeg Ifrayim!”, aqa Jilɛad yusa-dd jar Ifrayim d Manassa.

5 Jilɛad iḥewwes imucan n uẓekkwu n L’Urdun inni iǧan n Ifrayim. D marra inni yarewřen n Ifrayim nnan: “Ejj ayi ad ẓwiɣ”, xenni sseqsan t iryazen zi Jilɛad: “Ma cek zi Ifrayim?” Mařa netta inna: “Lla!”,

6 xenni nnan as: “Ini ‘Cibbulit!’ ” Inna netta xenni: ‘Sibbulit!’ u iban-dd netta war izmir ad t inṭeq mliḥ, xenni ṭṭfen t uca nɣin t ɣar imucan n uẓekkwu n L’Urdun. Ammu i wḍan tnayen u-rebɛin-ařef n yeryazen n Ifrayim di řweqt nni.

7 Tuɣa Yaftaḥ iḥekkem Israil setta n iseggʷusa. Xenni immut Yaftaḥ, Ajilɛadi, u netta ittwanḍeř deg ict zi tneddam n Jilɛad.

Ibṣan, Ilun d Ɛabdun

8 Awarni as tuɣa Ibṣan zi Bayt-Laḥm d řqaḍi x Israil.

9 Netta tuɣa ɣares třatin n iḥenjiren u issmeǧec třatin n yessis ɣar barra u i třatin n arrawen nnes ijja i-ten ad awyen třatin n yessis zi barra. Tuɣa netta iḥekkem x Israil sebɛa n iseggʷusa.

10 Xenni immut Ibṣan uca ittwanḍeř di Bayt-Laḥm.

11 Awarni as tuɣa Ilun, Azabuluni, d řqaḍi x Israil. Netta iḥkem x Israil ɛecra n iseggʷusa. □  

12 Xenni immut Ilun, Azabuluni, uca ittwanḍeř di Ayalun di temmurt n Zabulun.

13 Awarni as tuɣa Ɛabdun, mmis n Hillal, zi Firɛatun, d řqaḍi x Israil.

14 Netta tuɣa ɣares arebɛin n iḥenjiren d třatin n wayyawen, inni innayen x sebɛin n iɣyař. Netta tuɣa d řqaḍi x Israil tmenya n iseggʷusa.   

15 Xenni immut Ɛabdun, mmis n Hillel, zi Firɛatun, uca ittwanḍeř di Firɛatun, di temmurt n Ifrayim, x idurar n Ɛamaliq.

□ 

12:11 Azabuluni - ijjen zi teqbič n Zabulun.

Axřaq n Camcun

13

1 Xenni arnin ayt n Israil maḥend ad ggen min iǧan d aɛeffan di tiṭṭawin n SIDI. Xenni inḍar i-ten SIDI deg ufus n Ifilisṭiniyyen, ijj n řmijař n arebɛin n iseggʷusa.   

2 Tuɣa din ijj n weryaz zi Ṣurɛa, zi řwacun n Dan. Tuɣa qqaren as Manuḥ. Tamɣart nnes tuɣa war ɣares bu tarwa u war dd-tiruw ca.

3 Iban-dd lmalak n SIDI i temɣart-a uca netta inna as: “Xzar, war ɣarem bu tarwa u war dd-tirwud ca, maca ad teksid ddeyset, ad tarwed ijj n uḥenjir.

4 Xenni řexxu, ḥḍa ixef nnem! War sess binu uřa d ccrab u war ttᵉtt walu zi marra min inegsen!   

5 Maɣar xzar, cem ad teksid s ddeyset, ad tarwed ijj n uḥenjir. War d as ittekk řmus x uzeǧif nnes, maɣar aḥenjir ad yarbu ttaj n weɛzař n AREBBI zeg uɛeddis n yemmas u netta ad ibda ḥima ad ifekk Israil zeg ufus n Ifilisṭiniyyen.”   

6 Tamɣart tudef u tessiweř ak-d weryaz nnes, tenna as: “Ijj n Weryaz n AREBBI yusa-dd ɣari. Aɣembub nnes igga am lmalak n AREBBI, issaggʷad aṭṭas, uca necc war t sseqsiɣ manis dd-yusa, u Netta war d ayi inni mammec d as qqaren.

7 Netta inna ayi: ‘Xzar, cem ad teksid s ddeyset, ad tarwed ijj n uḥenjir. War sess binu uřa d ccrab u war ttᵉtt walu min ixemjen, minzi aḥenjir ad yarbu ttaj n weɛzař n AREBBI zeg uɛeddis n yemmas ař ass n řmewt nnes.’

8 Uca iẓẓuǧ Manuḥ ɣar SIDI, inna: “A, Sidi inu, ttzawageɣ Cek, ejj aryaz n AREBBI wenni dd tessekked, ad ɣarneɣ dd-yas twařa nneɣnit, maḥend ad aneɣ isscen min ɣa negg ak-d uḥenjir wenni dd ɣa ixeřqen.”

9 Uca SIDI isřa ɣar Manuḥ u lmalak n AREBBI yusa-dd ict n twařa nneɣnit ɣar temɣart. Nettat teqqim deg iyyar uca aryaz nnes Manuḥ tuɣa war kides iǧi. □  

10 Nettat tqeǧeq u teɛřef, tɛawed aya i weryaz nnes, tenna as: “Xzar, Aryaz nni dd ɣari yusin, iban ayi-dd ɛawed.”

11 Ikkar Manuḥ, iḍfar tamɣart nnes. Umi dd-yusa ɣar Weryaz, inna as: “Ma cek d Aryaz nni issiwřen ak-d temɣart inu?” Netta yarra-dd xas: “Wah, d Necc.”

12 Xenni inna Manuḥ: “Mařa ttwakemmřen xenni wawařen nnec řexxu, min i ɣa tiři řqaɛida i zi ɣa nuyur ak-d uḥenjir u min i ɣa tiři řxedmet nnes?”

13 Inna lmalak n SIDI i Manuḥ: “Tamɣart ad teḥḍa ixef nnes zi marra min d as nniɣ.

14 Nettat war ttᵉtt min dd-ittasen zi tzayart uca war tsess binu uřa d ccrab u war ttᵉtt walu zi marra min inegsen. Ad teḥḍa marra min d as umureɣ.”

15 Xenni inna Manuḥ i lmalak n SIDI: “Ejj aneɣ ad Cek nemneɛ ɣarneɣ cwayt danita u ad ac nessewjed ijj n iɣayḍ d ameẓyan zeg iɣayḍen zzat i wudem nnec.”

16 Maca lmalak n SIDI inna i Manuḥ: “Mařa texsed ad ayi tmenɛed, war ttᵉtteɣ zeg weɣrum nnec u mařa texsed ad tesswejded ict n tɣarṣt n wecmaḍ, ittxeṣṣa ad tt tqedmed i SIDI.” Minzi Manuḥ war issin, aqa-t d lmalak n SIDI.

17 Uca inna Manuḥ i lmalak n SIDI: “Mammec i d ac qqaren, ḥima ad ac negg ccan, xmi ɣa ittwakemmeř wawař nnec.”

18 Inna as maca lmalak n SIDI “Mayemmi d ayi tesseqsid x Yisem inu? Aqa wanita d Řeɛjeb.”

19 Xenni iksi Manuḥ ijj n iɣayḍ d ameẓyan zeg iɣayḍen ak-d tewhibt n řɣiǧet uca iqeddem aya x teṣḍart i SIDI. Xas uca igga Netta ijj n řeɛjeb umi Manuḥ d temɣart nnes tuɣa xezzaren.

20 Řami tuɣa aceɛɛař n uɛalṭar igeɛɛed deg ujenna, imsar aqa uřa lmalak n SIDI igeɛɛed deg uceɛɛař n uɛalṭar. Manuḥ d temɣart nnes ẓrin aya, wḍan ɣar temmurt x iɣembab nsen.

21 Ssenni maca war dd-ibin lmalak n SIDI ɛad ɣar Manuḥ d temɣart nnes. Xenni issen Manuḥ, belli tuɣa d lmalak n SIDI.

22 Inna Manuḥ i temɣart nnes: “S tidett neccin ad nemmet, minzi neccin neẓra AREBBI.”   

23 Tenna as temɣart nnes: “Mařa SIDI ixs ad aneɣ ineɣ, iři Netta war iksi zeg ufus nneɣ taɣarṣt n wecmaḍ d tewhibt n řɣiǧet u ad tiři war dd aneɣ ittejji ad nẓar ad nseř qaɛ man aya di řweqt-a.”

24 Tamɣart turuw-dd ijj n uḥenjir, tegga as Camcun. Aḥenjir imɣar u SIDI ibarek i-t. □    

25 Uca Arruḥ n SIDI ibda ad t indeh di řmargeḥ n řɛeskar n Dan jar Ṣurɛa d Icta’ul.

□ 

13:9 isřa ɣar Manuḥ - s Tɛibranit ‘isřa ɣar tmijja n Manuḥ’.

□ 

13:24 Camcun - isem wanita ixs ad yini ‘am tfuct’.

Řemřac n Camcun

14

1 Camcun ihwa ɣar Timnata. Di Timnata iẓra ict n temɣart jar yessis n Ifilisṭiniyyen.

2 Umi dd-igeɛɛed ɛawed, iḥaja t i babas d yemmas, inna: “Necc ẓriɣ di Timnata ict n temɣart jar yessis n Ifilisṭiniyyen. Xenni řexxu, awyem ayi tt d tamɣart i necc!”

3 Inna as babas uřa d yemmas: “Ma war din teǧi ict n temɣart jar yessis n aytmac u jar marra řgens inu umi texsed ad tawyed ict n temɣart zeg Ifilisṭiniyyen i war ittwaxetnen?” Uca inna Camcun i babas: “Awi ayi i-tt i necc, minzi nettat d tamɣart tecna di tiṭṭawin inu.”

4 Babas d yemmas war ssinen, aqa man aya tuɣa-t zi SIDI, aqa netta yarezzu ssibbet ḍidd i Ifilisṭiniyyen, minzi di řweqt nni tuɣa Ifilisṭiniyyen ḥekkmen x Israil.

5 Ihwa-dd Camcun ɣar Timnata ak-d babas d yemmas. Umi iwḍen ɣar imarjaɛen n uḍiř n Timnata, xzar, iffeɣ-dd ɣares ijj n weyrad d ameẓyan izehhar.

6 Arruḥ n SIDI iṭṭef i-t ařami t imezzeq axmi ittwamezzeq ijj n iɣayḍ d ameẓyan uca d man aya imsar am war ɣares uřa d ict n řḥajjet deg ufus nnes. Netta war iɛawed i babas d yemmas min igga.

7 Xenni ihwa, issiweř ak-d tmeṭṭut. U nettat tuɣa d tamɣart tecna di tiṭṭawin n Camcun.

8 Awarni ca n wussan idweř ɣar din ɛawed, ḥima ad tt yawi d tamɣart. Iffeɣ zeg webrid ḥima ad ixzar řxecbet n weyrad, u xzar, tuɣa din ijj n weyřaf n tzizwa di řxecbet n weyrad, ak-d tamment.

9 Netta iyru tamment deg ifassen, iruḥ uca ittett zzayes am iggur. Umi dd-yusa ɣar babas d yemmas, iwca asen zzayes uca uřa d nitni ccin. Maca netta war d asen ini, aqa netta tuɣa ikkes-dd tamment zi řxecbet n weyrad.

10 Xenni ihwa babas ɣar temɣart u Camcun igga dinni ijj n wurar am mammec nnumen ad t tteggen iḥudriyyen.

11 Umi t ẓrin nitni, imsar, belli iwyen třatin n imɛacaren ḥima akides iřin.

12 Inna asen Camcun: “Ejj ayi ad awem iniɣ ict n tḥajit n twafit. Mařa kenniw tzemmaren ad ayi tt tcarrḥem u ad xas teffɣem di sebɛa n wussan n wurar-a, xenni ad awem wceɣ třatin n tikkas d třatin n warruḍ icnan.

13 Maca mařa war tzemmarem ad ayi tt tcarrḥem, xenni kenniw ad ayi tewcem třatin n tikkas d třatin n warruḍ icnan.” Nitni nnan as: “Ini aneɣ tḥajit n twafit nnec, neccin nexs ad tt nseř!”

14 Netta inna asen: “Macca iffeɣ-dd zeg wenni ittetten u taẓyudi teffeɣ-dd zeg wenni ijehden.” Třata n wussan war zemmaren ad carrḥen tḥajit n twafit i d asen inna.

15 Deg wass wiss sebɛa imsar, aqa nnan i temɣart n Camcun: “Ɣwa aryaz nnem maḥend ad aneɣ ifessar tḥajit n twafit niɣ ad am neqqed timessi ak-d taddart n babam. Ma tɛarḍem aneɣ da, ḥima ad aneɣ tekksem agřa nneɣ niɣ lla?”

16 Uca tru temɣart n Camcun zzates, tenna: “Cek aqa tcarrhed ayi waha, war d ayi tᵉttexsed. Cek tennid i tarwa n řgens inu ict n tḥajit n twafit u war d ayi tt tfessared.” Netta yarra-dd xas: “Xzar, war tt nniɣ ɛad uřa i baba uřa i yemma. Mammec i d am tt i ɣa iniɣ i cem?”

17 Nettat maca tru zzates marra sebɛa n wussan nni di ggin urar u deg wass wiss sebɛa imsar ařami i d as tt inna, minzi nettat tehweř i-t uca nettat tcarreḥ tḥajit n twafit i tarwa n řgens nnes.

18 Xenni nnan as yeryazen n tendint deg wass wiss sebɛa qbeř ma ad teɣři tfuct: “Min iǧan d amiẓid x tamment d min ijehden x weyrad?” X uya netta inna asen: “Mařa war tecrizem kenniw s tɛejmit inu, iři kenniw war teffiɣem tḥajit n twafit inu.”

19 Xenni iṭṭef i-t Arruḥ n SIDI uca ihwa ɣar Acqalun uca inɣa třatin n yeryazen u iksi takeccadṭ zzaysen uca iwca arruḍ icnan i yinni issfehmen tḥajit n twafit. Axeyyeq nnes maca tuɣa yareqq uca igeɛɛed ɛawed ɣar taddart n babas.

20 S uya temmewc temɣart nnes i umɛacar nnes, wenni tuɣa i-t iɛacaren.

Axřef n Camcun di ṭṭweɛ n temɣart Tafiliṣtinect nnes zi Timna

15

1 Awarni ca n wussan, deg wussan n tmeyra n irden, imsar, issijji Camcun x temɣart nnes, yiwi akides ijj n iɣayḍ d ameẓyan zeg iɣayḍen, inna i babas: “Ejj ayi ad adfeɣ ɣar temɣart inu deg wexxam!” Maca babas war t ijji ad yadef.

2 Inna babas: “S tidett necc nniɣ deg yixef inu, cek tɛiffed tt, s uyenni wciɣ tt i umɛacar nnec. Ma war teǧi učmas tamaẓuẓt ɛad tecna xas? Ejj i-tt ad ɣarek tiři deg wemcan nnes.”

3 Maca Camcun inna asen: “Twařat-a ad iřiɣ d acemrař zi jjihet n Ifilisṭiniyyen, mařa ggiɣ daysen min iǧan d aɛeffan.”

4 U Camcum yuyur, iymar-dd teřt-mya n iceɛbawen. Iksi iṣefḍawen uca issneqřeb i-ten ijj x wenneɣni s ikennasen nsen uca di řwesṭ, jar tnayen n ikennasen, icedd ijj n uṣefḍaw.

5 Netta issarɣ iṣefḍawen uca ijja iceɛbawen ad uyuren deg imendi ibedden n Ifilisṭiniyyen. Ammu issarɣ icuwwafen n imendi d imendi ibedden, uřa d iyyaren n uzemmur.

6 Xenni nnan Ifilisṭiniyyen: “Wi iggin aya?” Nnan; “Aqa d Camcun, aḍeggʷař n weryaz. zi Timnata, minzi wanita yiwi as tamɣart nnes, iwca i-tt i umɛacar nnes.” Xenni geɛɛden Ifilisṭiniyyen uca qqden timessi i temɣart d babas.

7 Xas uca inna asen Camcun: “Mařa kenniw teggim ammu, xenni ḥsen ad zzaywem ntaqmeɣ d amezwaru uca awarni aya waha ad ssbeddeɣ amenɣi.”

8 Netta yarẓa asen iɣsan x tnayen, aqa iwta i-ten s ict n tecti d tameqqrant. Xenni ihwa, yuyur izdeɣ deg ifri n teṣḍart n Ɛiṭam. □  

9 Xenni geɛɛden Ifilisṭiniyyen uca wtin iqiḍan nsen di Yahuda uca areyycen ixef nsen ař Laḥi.

10 Iryazen n Yahuda nnan: “Mayemmi i dd xaneɣ tgeɛɛdem?” Nitni arrin-dd nnan: “Neccin ngeɛɛed, ḥima ad ncarf Camcun maḥend ad kides negg am mammec i kidneɣ igga netta.”

11 Uca hwan teřt-ařaf n yeryazen zi Yahuda ɣar ifri n teṣḍart n Ɛiṭam, nnan i Camcun: “Ma war tessined cek, aqa Ifilisṭiniyyen ḥekkmen xaneɣ? Mayemmi d aneɣ teggid aya?” Netta yarra-dd xasen: “Am mammec akidi ggin, ammu akidsen i ɣa ggeɣ.”

12 Nitni nnan as: “Neccin nehwa-dd ḥima ad cek ncarf u ad cek negg deg ifassen n Ifilisṭiniyyen.” Xenni inna Camcun: “Jaǧem ayi, aqa kenniw war xafi thejjmem.”

13 Nitni ssiwřen akides, nnan as: “Man aya war ittiři, maca neccin ad cek ncarf u ad cek negg deg ufus nsen, maca s tidett war cek neneqq.” Uca carfen t nitni s tnayen n tseɣwin d timaynutin uca nedhen t zeg ifri ɣar sennej.

14 Řami yiweḍ ɣar Laḥi, ffɣen-dd ɣares Ifilisṭiniyyen s iɣuyyan n umenɣi. Řexdenni iṭṭef i-tt Arruḥ n SIDI uca tiseɣwin nni ɣar iɣaǧen nnes dewřent am tiffest i ittwasscemḍen s tmessi d iceddiyyen nnes fesyen zeg iɣaǧen nnes.

15 Netta yufa ijj n yiɣes n uqabsi d ṭṭri n ijj n weɣyuř. Xenni isswiẓẓeḍ afus nnes, iḥart xas uca inɣa zzayes ařef n yeryazen.

16 Inna Camcun: “S yijj n yiɣes n uqabsi n weɣyuř, ijj n uɛurric, tnayen n iɛurricen, aqa s yijj n iɣes n uqabsi n teɣyuč nɣiɣ ařef n yeryazen.”

17 Imsar, umi ikemmeř awař nnes, inḍar iɣes n uqabsi zeg ufus nnes uca igga as i wemcan nni Ramat-Laḥi, ‘Řgeɛɛdet n yiɣes n uqabsi’.□  

18 Řexdenni tuɣa dayes afadi aṭṭas uca iřaɣa ɣar SIDI inna: “Cek tewcid i umsexxar nnec asenjem-a ameqqran. Ma xenni ittxeṣṣa ad mmteɣ s ufadi, ad wḍiɣ deg ifassen n ina inni war ixetnen?”   

19 Xas uca issfeǧeq AREBBI aḥfur n Laḥi, ffɣen-dd zzayes waman. Netta isu uca buḥbeř nnes idweř-dd uca idweř-dd ɣar tudart. X uya igga as i tařa nni ‘Ɛayn-Haqurey’, ixs ad yini ‘Tařa n wenni ittřaɣan’. Tanita aqa-tt di Laḥi ař ass-a.

20 Tuɣa netta d řqaḍi x Israil deg wussan n Ifilisṭiniyyen, ɛicrin n iseggʷusa.

□ 

15:8 yarẓa asen ixsan x tnayen - s Tɛibranit ‘aḍar x tmeṣṣaḍt’.

□ 

15:17 Ramat-Laḥi - isem wanita ixs ad yini ‘řgaɛɛdet n yiɣes n uqabsi’.

Camcun di Ɣazza

16

1 Umi iṭṭef Camcun abrid ɣar Ɣazza, iẓra dinni ict n temɣart n farq-ccɣeř, uca yudef ɣares.

2 Xenni ittwanna i ayt n Ɣazza: “Camcun aqa-t da!” Innḍen as-dd uca ḥḍan ǧiřet tmun ɣar tewwart n tendint. Ǧiřet tmun ssqaren, nnan: “Ɣar tuffut n wass ad t neneɣ.”

3 Camcun maca iqqim izzeř iṭṭeṣ ař azyen n ǧiřet. Xenni ikkar-dd deg wezyen n ǧiřet, iṭṭef tiwwura n tendint ak-d řeḍruf ɣar uɣezdis n tewwart, iqřeɛ i tent i-dd akl-d weɛmud i ubelleɛ, igga i-tent x tɣarḍin nnes uca yarbu tent ɣar tqiccet n wedrar nni iǧan qibač i Ḥabrun.

Camcun d Dalila

4 Awarni as, imsar iɛceq ict n temɣart ɣar teɣzart n Suraq, qqaren as Dalila.

5 Uca řbacat n tneddam n Ifilisṭiniyyen usin-dd ɣares, nnan as: “Ɣwa i-t, u xzar ad tafed zi manis ɣares jjehd-a tameqqrant u mammec xas i ɣa nzemmar. Xenni ad t ncarf, ḥima ad t neṭṭef. Neccin ad am newc kuř ijj zzayneɣ ařef u-mya n uqiyyat n nnuqart.”

6 Xas uca tenna Dalila i Camcun: “Ini ayi maca, zi manis ɣarek jjehd-a ameqqran d mammec zemmaren ad cek carfen ḥima ad tᵉttwaṭṭfed.”

7 Inna as Camcun: “Mařa carfen ayi s sebɛa n iẓewran ṭṭri zeg weysum nni war yuẓiɣen ɛad, xenni ad dewřeɣ arxuɣ am kuř ijj n bnadem nneɣni.”

8 Řbacat n tneddam n Ifilisṭiniyyen iwyen as-dd sebɛa n iẓewran d ṭṭri zeg weysum nni war yuẓiɣen ɛad u nettat tcarf i-t zzaysent.

9 Deg ijj n umur tuɣa ɣares ḥed di texxamt n daxeř iṭṭef aḥeṭṭu. Tenna as: “A Camcun, Ifilisṭiniyyen usin-dd xak!” Xenni iqḍuw iẓewran am mammec ittqeṭṭas bnadem afiřu n tiffest axmi tt teřqef tmessi. Uca ssir n jjehd nnes war idwiř ittwassen.

10 Xas uca tenna Dalila i Camcun: “Xzar, tcemted ayi u tessxarrqed xafi. Ini ayi maca řexxu, s min zi zemmaren ad cek carfen.”

11 Netta inna as: “Mařa carfen ayi s tseɣwin n jdid war ttwassxedment ɛemmarṣ, ad dewřeɣ arxuɣ am kuř ijj n bnadem nneɣni.”

12 Uca Dalila teksi tiseɣwin timaynutin tcarf i-t zzaysent u tenna as: “A Camcun, Ifilisṭiniyyen usin-dd xak!”, deg umur d ijjen tuɣa ḥed deg ict n texxamt n daxeř iṭṭef aḥeṭṭu. Xenni iqeṭṭes tiseɣwin zeg iɣaǧen nnes am yijj n ufiřu.

13 Xas uca tenna Dalila i Camcun: “Xzar, cek tcemted ayi u tessxarrqed xafi. Ini ayi maca, s min zi zemmaren ad cek carfen?” Netta inna as: “Mařa cem tmuded sebɛa n tmuzarin x uzeǧif inu ak-d wexmar n ddebbuz n txeyyaḍt!”

14 Xenni nettat tessemted tent s yijj n umesmir, tenna as: “A Camcun, Ifilisṭiniyyen usin-dd xak!” Xenni ifaq-dd zeg yiḍeṣ nnes, ikkes-dd ddebbuz n txeyyaḍt d ufiřu.

15 Xas uca tenna as: “Mammec tzemmared ad tinid: ‘Necc ttexseɣ cem!’, mařa uř nnec war ɣari iǧi? Řexxu tcemted ayi třata n twařawin u war d ayi tennid zi manis ɣarek jjehd-a ameqqran.”

16 Uca imsar, umi nettat tegga xas aɣiř s wawařen nnes u tehweř i-t marra ussan, idweř řeɛmar nnes di řeḥṣaret ař řmewt.

17 Netta issargeb i-tt marra x wuř nnes, inna as: “Ijj n řmus i uḥeffi ɛemmarṣ war ɣari dd-yusi x uzeǧif inu, minzi necc arebbuɣ ttaj n weɛzař zeg uɛeddis n yemmas. Mařa ittwaḥeff ucuwwaf inu, xenni ad ayi iffeɣ jjehd inu, ad dewřeɣ arxuɣ am kuř bnadem nneɣni.”

18 Umi teẓra Dalila, belli aqa netta issargeb i-tt marra x wuř nnes, nettat tessekk ɣar řbacat n tneddam n Ifilisṭiniyyen, tenna: “Asem-dd twařa-ya da, minzi issargeb ayi marra sirr n wuř nnes.” Řbacat n tneddam n Ifilisṭiniyyen geɛɛden-dd ɣares, iwyen-dd akidsen řweznat n nnuqart deg ufus nsen.

19 Nettat tejja Camcun ad iṭṭeṣ x ifadden nnes, třaɣa i weryaz, tqess as sebɛa n tmuzarin x uzeǧif nnes uca tebda nettat tᵉṭṭef i-t ɣares uca jjehd nnes iffeɣ zzayes.

20 Xenni tenna: “A Camcun, Ifilisṭiniyyen usin-dd xak!” Netta ifaq-dd zeg yiḍeṣ, inna: “Twařa-ya ad arxuɣ, ad ssfekkeɣ ixef inu”, minzi netta war issin, aqa SIDI tuɣa ismeḥ dayes.

21 Xenni ṭṭfen t Ifilisṭiniyyen, qeřɛen as tiṭṭawin uca nedhen t ɣar Ɣazza, carfen t s tnayen n ssnaseř n nnḥas u netta idweř issunnuḍ tasirt di řeḥbes.

22 Maca acuwwaf n uzeǧif nnes idweř imeqqar deɣya awarni řami i d as ḥeffen.

Řmewt n Camcun

23 Řbacat n tneddam n Ifilisṭiniyyen munen, ḥima ad qeddmen ict n tɣarṣt d tameqqrant i Dajun, arebbi nsen, uřa i řefraḥet, uca nnan: “Arebbi nneɣ iwca aneɣ Camcun, řeɛdu nneɣ, deg ifassen nneɣ.”

24 Umi t iẓra řgens, ssemɣaren arebbi nsen, maɣar nnan: “Arebbi nneɣ igga řeɛdu nneɣ deg ufus nneɣ: netta, wenni ixřan tammurt nneɣ d wenni inɣin zzayneɣ aṭṭas!”

25 Uca imsar, umi uř nsen tuɣa ifarḥ, nnan: “Řaɣam i Camcun, ḥima ad aneɣ issfarḥ.” Uca řaɣan-dd x Camcun zi řeḥbes uca sstehzan zzayes zzat i wudem nsen uca jjin t ad ibedd jar ipilaren.

26 Xenni inna Camcun i uḥenjir wenni t inedhen zeg ufus: “Ewc ayi cwayt n arraḥet. Xseɣ ad ḥadiɣ ipilaren i yarebbun taddart, maḥend ad xasen senndeɣ.”

27 Taddart tuɣa teccur s yeryazen d temɣarin. Tuɣa din ɛawed marra řbacat n tneddam n Ifilisṭiniyyen. X tzeqqa iwaṭan tuɣa qqimen amenni teřt-ařaf n yeryazen d temɣarin nni xezzaren umi ittɣennen Camcun.

28 Xenni iřaɣa Camcun ɣar SIDI, inna: “Sidi inu, SIDI, xarreṣ dayi. Ewc ayi mɣir twařa-ya waha jjehd inu, a AREBBI, ḥima ad ntaqmeɣ ixef inu zeg Ifilisṭiniyyen di ssibbet n tiṭṭawin inu deg ict n twařa.”   

29 Uca iṭṭef Camcun tnayen n ipilaren i iǧan di řwesṭ i yarbun u min xef tsenned taddart, iṭṭef ijj n upilar s ufus nnes afusi d wenneɣni s ufus nnes azeřmaḍ.

30 Xas uca Camcun inna: “Ejj řeɛmar inu ad immet ak-d Ifilisṭiniyyen!”, u netta iɣnes ixef nnes ɣar zzat s marra jjehd nnes uca tewḍa taddart x řbacat n tneddam u x marra řgens i dayes tuɣa iǧan. Tuɣa qedda n yinni i inɣa s řmewt nnes d ameqqran x yinni tuɣa inɣa umi tuɣa iddar.

31 Aytmas d marra taddart n babas hwan-dd u ssgeɛɛden t, iwyen t u neḍřen t jar Ṣurɛa d Icta’ul deg wenḍeř n babas Manuḥ. Tuɣa netta d řqaḍi x Israil ɛicrin n iseggʷusa.

Mixa d řexyař nnes n ṣṣanam

17

1 Ijj n weryaz tuɣa izeddeɣ x idurar n Ifrayim, qqaren as Mixa-Yahu.

2 Netta inna i yemmas: “Ařef u-mya n uqiyyat n nnuqart i d am ittwakksen, i xasent tennid ict n nneɛřet i zi tneṭqed deg imezzuɣen inu, xzar, nnuqart nni aqa-tt ɣari, necc ksiɣ tt.” Yemmas tenna: “Ad ittwabarek mmi zi SIDI!”

3 Netta yarra ařef u-mya n uqiyyat n nnuqart i yemmas uca yemmas tenna as: “Nnuqart ssqeddseɣ tt i SIDI zeg ufus inu i mmi ḥima ad zzayes igg ijj n řexyař ineqcen d ijj n řexyař ifesyen. Xenni řexxu ad ac tt arreɣ.”

4 Netta maca yarra nnuqart ɛawed i yemmas. Xenni teksi yemmas mitayen n uqiyyat n nnuqart u tewca i-tent i yijj n wemziř n wureɣ, wenni zzayes iggin ijj n řexyař ineqcen d yijj n řexyař ifesyen uca ggin tent di taddart n Mixa-Yahu.

5 Tuɣa Mixa ɣares ict n taddart n arebbi u netta igga ijj n upalṭu n ukehhan d řexyařat timeẓyanin n l’aṣnam uca iřeqqem ijjen zeg iḥenjiren nnes ad ɣares yiři d akehhan.

6 Deg wussan nni war din tuɣi ajeǧid di Israil. Kuř ijj ittegg min iǧan nican di tiṭṭawin nnes.   

7 Di Bayt-Laḥm di Yahuda tuɣa din ijj n webřiɣ zi řwacun n Yahuda. Netta tuɣa d ijj n Ulawi, tuɣa izeddeɣ dinni d abarrani.

8 Aryaz-a iffeɣ zi tendint nni, zi Bayt-Laḥm di Yahuda, ḥima ad izdeɣ am ubarrani mani ma izemmar ad yaf amcan. X webrid nnes yiweḍ ɣar idurar n Ifrayim ɣar taddart n Mixa.

9 Mixa isseqsa t: “Manis i dd-tusid cek?” Netta yarra-dd xas: “Necc d Alawi zi Bayt-Laḥm di Yahuda. Necc ggureɣ, ḥima ad zedɣeɣ mani ma i ɣa yafeɣ amcan.”

10 Xenni inna as Mixa: “Qqim ɣari uca tiřid ayi d baba d akehhan! Necc ad ac wceɣ ɛecra n uqiyyat n nnuqart d ca n werruḍ d řeɛweč.” Uca Alawi yuyur akides.

11 Alawi yarḍa xas deg wawař ḥima ad iqqim ak-d weryaz u abřiɣ tuɣa i Mixa am yijjen zeg arraw nnes.

12 Mixa iccur Alawi uca idweř webřiɣ d akehhan i netta uca iqqim di taddart n Mixa.

13 Uca inna Mixa: “Řexxu ssneɣ necc, aqa SIDI ad ayi igg řxar, maɣar necc ɣari Alawi wanita d akehhan.”

Taqbič n Dan teṭṭef Layic d tasɣart nnes

18

1 Deg wussan nni war din tuɣi ajeǧid di Israil u deg wussan nni tuɣa taqbič n Dan tarezzu tasɣart i yixef nnes maḥend ad dayes tezdeɣ, minzi war d as dd-tekkar ɛad tesɣart jar tqebbař n Israil.   

2 Ssekken ayt n Dan zi řwacun nsen xemsa n yeryazen zi marra ṭṭrufa nsen, iryazen nni d ayt n umenɣi inni dd-yusin zi Ṣurɛa d Icta’ul, ḥima ad arzun řexbar x temmurt, ad dayes yarzun. Nitni nnan asen: “Uyurem, arzum tammurt!” Usin-dd ɣar idurar n Ifrayim ɣar taddart n Mixa uca ssensen dinni.

3 Umi iwḍen nitni ɣar taddart n Mixa, ɛeqřen x tmijja n webřiɣ zeg ayt n Lawi, uca ffɣen zeg webrid ɣares, nnan as: “Min cek i da dd-yiwyen u min i da tᵉttegged u min i da tarezzud cek?”

4 Netta yarra-dd xasen: “Ta d ta i igga Mixa akidi. Netta icra ayi u ammu i dewřeɣ necc d akehhan nnes.”

5 Nitni nnan as: “Seqsa aneɣ AREBBI, maḥend ad nessen, ma abrid i ɣa nuyur, ad yiři mliḥ.”

6 Yarra-dd xasen ukehhan: “Uyurem di řehna! Abrid i texsem ad t tekkem, aqa-t yarezmen zzat i tiṭṭawin n SIDI.”

7 Xenni ruḥen xemsa n yeryazen nni, iwḍen ɣar Layic. Nitni ẓrin aqa řgens izdeɣ dayes di řaman am mammec t tuɣa d lqaɛida ɣar ayt n Ṣidun, s řhudnet u di řaman. Tuɣa war din uřa d ijj di temmurt wenni iḥṣaren x yijjen di ca n řḥajjet niɣ iṭṭef ca s řexcunet. Nitni tuɣa iggʷejen aṭṭas x ayt n Ṣidun u war ɣarsen tuɣi walu uřa ak-d ijj n bnadem.

8 Uca usin-dd ɣar aytmatsen di Ṣurɛa d Icta’ul uca nnan asen aytmatsen: “Man awař i ɣarwem?”

9 Nitni arrin-dd xasen: “Kkarem, jjem ad ngeɛɛed, minzi neẓra tammurt, u xzar, aqa-tt tecna aṭṭas. Ma xenni texsem ad teqqimem tᵉttarsam ammu? War tteɛgizem ca maḥend ad tadfem ɣar temmurt ḥima ad tt tᵉṭṭfem d řwart.

10 Mařa kenniw ad tawḍem din, xenni ad tafem ijj n řgens izeddɣen di řaman uca tammurt tewseɛ aṭṭas ɣar tnayen n iɣezdisen, minzi AREBBI igga awem tt deg ufus nwem, aqa-t d ijj n wemcan mani war d as ittxeṣṣi walu n min iǧan x temmurt.”

11 Xas uca kksen iqiḍan nsen ssenni, zi řaǧ n Dan zi Ṣurɛa d Icta’ul, setta mya n yeryazen ḥezzmen s řesnaḥ.

12 Nitni geɛɛden uca wtin iqiḍan nsen ɣar Qaryat-Yaɛarim di Yahuda. X uya qqaren as i wemcan nni ‘Maxan-Dan’ ař ass-a. Xzar, aqa-tt awarni i Qaryat-Yaɛarim. □    

13 Ssenni ffɣen, ɛdun ɣar idurar n Ifrayim iwḍen ɣar taddart n Mixa.

14 Xenni ssiwřen xemsa n yeryazen, inni tuɣa igguren ḥima ad bergen tammurt n Layic, nnan i aytmatsen: “Ma tessnem, aqa di tudrin nni aqa din ijj n upalṭu n ukehhan d řexyařat timeẓyanin n l’aṣnam d ijj n řexyař ineqcen d ijj n řexyař ifesyen? Xenni řexxu, tessnem min xawem ad t teggem.”

15 Řexdenni ffɣen zeg webrid nsen, usin-dd ɣar taddart n webřiɣ, ɣar taddart n weryaz zeg ayt n Lawi, ɣar taddart n Mixa, uca sseqsan x mammec iǧa.

16 Setta-mya n yeryazen zeg ayt n Dan i iḥezzmen s řesnaḥ nsen, qqimen bedden ɣar wadaf n tewwart.

17 Xemsa n yeryazen, inni tuɣa iffɣen ḥima ad bergagen tammurt, geɛɛden, udfen u iwyen řexyař ineqcen d upalṭu n ukehhan d řexyařat timeẓyanin n l’aṣnam d řexyař ifesyen. Akehhan iqqim ibedd ɣar uqemmum n tewwart ak-d setta-mya n yeryazen iḥezzmen s řesnaḥ.

18 Xemsa ina udfen ɣar taddart n Mixa, kksen řexyař ineqcen d upalṭu n ukehhan d řexyařat timeẓyanin n l’aṣnam d řexyař ifesyen. Xenni inna asen ukehhan: “Min din tᵉtteggem?”

19 Nitni nnan as: “Susem, sars afus nnec x uqemmum nnec, uyur akidneɣ u dweř d baba d akehhan nneɣ! Min iḥřan, mařa cek d akehhan di taddart n ijj n weryaz waha niɣ mařa cek d akehhan i yict n teqbič d yijj n řaǧ di Israil?”

20 Řexdenni ifarḥ wuř n weryaz nni uca iksi apalṭu n ukehhan d řexyařat timeẓyanin n l’aṣnam d řexyař ineqcen uca yudef jar řgens.

21 Uca ɛeqben nitni, ffɣen uca nedhen iḥenjiren d řmař d ddquřat akidsen ɣar zzat.

22 Umi nitni tuɣa iggʷejen aṭṭas x taddart n Mixa, řaɣan-dd i yeryazen di tudrin yudsen x taddart n Mixa, ḥima ad munen uca nitni xeccen x ayt n Dan.

23 Nitni řaɣan awarni i ayt n Dan, maca ina nnqeřben azeǧif nsen, nnan i Mixa: “Min cek yuɣin? Mayemmi třaɣid ḥima ad ttwassmunen marra?”

24 Inna netta: “Kenniw tekksem xafi irebbiten inu i ggiɣ uřa d akehhan uca tuyurem. Min ɣari řexxu ɛad? Mammec teggim ɛad teqqarem ayi: ‘Min cek yuɣin?’ ”

25 Ayt n Dan nnan as: “Ɣarek ad nseř i tmijja nnec ɣarneɣ niɣ izemmar ad xawem wḍan iryazen yewɛaren u iři ad taɣ ad iweddar řeɛmar nnec uřa d řeɛmur n taddart nnec.”

26 Uca uyuren ayt n Dan deg webrid nsen uca umi iẓra Mixa belli nitni tuɣa jehden xas, inneqřeb, yareggʷeḥ ɣar taddart nnes.

27 Nitni maca iwyen min iggin Mixa uřa d akehhan wenni tuɣa ɣares ittsexxaren. Nitni iwḍen ɣar Layic, ɣar ijj n řgens izeddɣen di řhudnet d řaman uca nɣin ten s řeqḍeɛ n ssif u sscemḍen tandint s tmessi.

28 War din uřa d ijjen izemmar ad ifekk, minzi Layic tuɣa tiggʷwej aṭṭas x Ṣidun u war tuɣi ɣarsen walu uřa ak-d ijj n bnadem. Tuɣa-tt di řewḍa n teɣzurt nni ɣar Bayt-Raḥub. Awarni uya bnan tandint ɛawed uca zeddɣen dayes.

29 Nitni qqaren as i tendint ‘Dan’, x yisem n babatsen Dan, wenni dd-ittwarwen i Israil. Maca zic tandint tuɣa qqaren as Layic.   

30 Ayt n Dan ssbedden řexyař ineqcen i yixef nsen. Uca Yahunatan, mmis n Jarcum, mmis n Musa, netta ak-d iḥenjiren nnes, tuɣa aten d ikehhanen n teqbič n Dan ař ass i di tᵉttwandeh temmurt ɣar lmenfa. □  

31 Nitni tuɣa ssbedden řexyař ineqcen n Mixa, tenni igga, zzat i yixef nsen marra ussan min tekka Taddart n AREBBI teǧa di Cilu.

□ 

18:12 Maxan-Dan - isem wanita ixs ad yini ‘tesqift n Dan’.

□ 

18:30 mmis n Musa - aqa neccin nᵉttaf di řmaxṭuṭat n Imasuritiyyen, inni iǧan d imariren n Wudayen, isem n Manassa deg wemcan n yisem n Musa. Waxxa amenni azyen ameqqran n yenni arezzun s jjehd deg Wedlis Iqeddsen n SIDI AREBBI qqaren belli isem n Manassa war yuran danita am mammec nneɣni umi lḥarf ‘nun’ ɣares ijj n ccekl ifarzen, war iǧi am mammec t yuran deg imucan nneɣni. S uyenni ittɣiř asen aqa Imasuritiyyen arnin lḥarf ‘nun’ maɣar nitni war xsen ad ddeǧen isem n Musa s weɛbed n laṣnam am mammec i t igga Yahunatan d tarwa nnes.

Řefḍiḥet i iggin ayt n Binyamin

19

1 Deg wussan nni, umi war din tuɣi ajeǧid di Israil, tuɣa din ijj n Ulawi izeddeɣ d abarrani deg ijj n wemcan ɣar iɣezdisen n idurar n Ifrayim. Netta yiwi ict n temɣart d tayya zi Bayt-Laḥm di Yahuda.   

2 Maca tayya nnes tedweř tessefḍeḥ ixef nnes umi ɣares tt tuɣa uca tesmeḥ dayes, teɛqeb ɣar taddart n babas di Bayt-Laḥm di Yahuda. Dinni teqqim aṭṭas n wussan, arebɛa n iyuren.

3 Xenni ikkar weryaz, iḍfar i-tt ḥima ad kis issiweř s wuř nnes maḥend ad tt-i-dd-issareggʷeḥ. Tuɣa amsexxar nnes ameẓyan akides d ict n tyuya n yeɣyař. Uca nettat tiwyi i-t ɣar taddart n babas. Umi t iẓra babas n tḥenjirt ifarḥ řami kides i ɣa immeřqa.

4 Aḍeggʷař nnes, babas n tḥenjirt, igga xas aṭṭas aɣiř maḥend akides iqqim třata n wussan. Nitni ccin, swin u ssensen dinni.

5 Imsar deg wass wiss arebɛa, aqa nitni faqen zic ɣar tuffut u netta ikkar ixs ad yuyur. Xenni inna babas n tḥenjirt i wesři nnes: “Semḥeḍ ixef nnec s yijj n uřeqquz n weɣrum, xenni ad taf tzemmarem ad tuyurem.”

6 Nitni qqimen, ccin, swin s tnayen idsen nsen. Xenni inna babas n tḥenjirt i weryaz: “Ttzawgeɣ, qqim da, ad tessensed uca ad ifarḥ wuř nnec.”

7 Aryaz ikkar ḥima ad yuyur, maca aḍeggʷař nnes ikellef xas, igga xas aɣiř ḥima ad dinni issens ɛawed.

8 Deg wass wiss xemsa ikkar zic ɣar tuffut ḥima ad yuyur. Inna babas n tḥenjirt: “Arni semḥeḍ uř nnec!” U nitni qqimen ttrajan ař ɣa iɛdu wass uca ccin tnayen idsen munen.

9 Xenni ikkar weryaz ḥima ad yuyur, netta ak-d tayya nnes d umsexxar nnes. Aḍeggʷař nnes, babas n tḥenjirt, inna: “Xzar, ass ggur ad iɛdu tiweḍ-dd tmeddit, ttzawgeɣ sensem da. Xzar, sfarḥ uř nnec u kkarem tiwecca zic maḥend ad tᵉṭṭfem abrid ɣar tqiḍunt nnec.”

10 Maca aryaz war ixs ca ɛad ad issens. Ikkar uca yuyur, yiweḍ ař qibač Yabus, tenni d Urcalim, u tuɣa ict n tyuya n yeɣyař bardɛen d tayya nnes aqa-tt akides.

11 Umi ten tuɣa nitni ɣar Yabus, tuɣa ass ad iɛdu. Xenni inna umsexxar i bab nnes: “Uyur, ad da nḍar di tendint-a n Iyabusiyyen, ad dayes nessens.”

12 Maca sidi nnes yarra-dd xas: “Neccin war nettmeyyiř ɣar ict n tendint taɣribt, tenni war iǧin n ayt n Israil, maca ad narni ad nuyur ɣar Jibɛa.”

13 Netta inna ɛawed i umsexxar nnes: “As-dd, ejj aneɣ ad narzu ad naweḍ ɣar ijj zeg imucan nni, ad nessens di Jibɛa niɣ di Rama.”

14 Nitni arnin uyuren u teɣři xasen tfuct umi ten-tuɣa nitni ɣar Jibɛa nni iǧan n Binyamin.

15 Uca ssfarɣen zeg webrid, ḥima ad adfen ɣar din maḥend ad ssensen di Jibɛa. Umi ɣar din yudef, iqqim deg wazzay n tendint, minzi war ten issidef ḥed ɣar taddart maḥend ad ssensen.

16 Uca xzar, ɣar tmeddit iɛqeb-dd yijj n uwessar zi řxedmet nnes zeg iyyar. Tuɣa aryaz nni ɛawed zeg idurar n Ifrayim, maca izdeɣ am abarrani di Jibɛa, maca imezdaɣ n temmurt nni tuɣa aten d ayt n Binyamin.

17 Issgeɛɛed netta tamuɣři nnes, ixzar aryaz nni tuɣa dd-ikkin d abrid deg wazzay n tendint. Awessar inna: “Mani ɣa tuyured u manis i dd-tusid?”

18 Inna as netta: “Neccin neffeɣ-dd zi Bayt-Laḥm ař ṭṭarf qaɛ ḍeffar x idurar n Ifrayim, ssenni i dd-usiɣ. Necc tuɣa uyureɣ ɣar Bayt-Laḥm di Yahuda, uca řexxu ggureɣ ɣar Taddart n SIDI uca war da uřa d ijj wenni ixsen ad ayi issidef ɣar taddart nnes,

19 waxxa neccin ɣarneɣ řum d řeɛřef i yeɣyař nneɣ uřa d aɣrum d binu i necc, i tayya nnec u i uḥudri nni iǧan ɣar imsexxaren nnec. War d aneɣ ixeṣṣ walu.”

20 Xenni inna uwessar: “Ad kik yiři řehna! Maca min i d ac iqqimen, aqa-t ɣari, mɣir ittxeṣṣa war tᵉttnusid deg wazzay.”

21 Netta issidef i-t ɣar taddart nnes, iwca řeɛřef i iɣyař u nitni ssirden iḍaren nsen, ccin swin.

22 Di řweqt d ict řami ifarḥ wuř nsen, xzar, deɣya nnḍen-dd yeryazen n tendint i taddart - iryazen nni d ayt i war isekkwin - uca ssqarqben di tewwart. Nitni ssiwřen ak-d weryaz awessar, bab n taddart, nnan: “Suffeɣ-dd aryaz, wenni dd-yudfen ɣar taddart nnec, ɣar barra, neccin nexs akides newḍa.”   

23 Aryaz, bab n taddart, iffeɣ-dd ɣarsen, inna asen: “Lla, a aytma, war tteggem ca tuɛɛefna, awarni řami dd-yudef weryaz-a řexxu ɣar taddart inu. Ɣarwem ad teggem řefḍiḥet am tanita.

24 Xzar, yeǧi d taɛzarect d tayya nnes ad ɣarwem tent ssuffɣeɣ. Sehwam tent u ggem akidsent min texsem, maca deg weryaz-a war tteggem řefḍiḥet am tanita.”

25 Maca iryazen war xsen ad ɣarsen sřan. Xenni iṭṭef aryaz tayya nnes, issuffeɣ i-tt-dd ɣarsen ɣar barra. Nitni uřyen xas, jeyyḥen tt ǧiřet tekmeř ař tuffut u nitni jjin tt ad tuyur ařami isbeḥ řḥař.

26 Umi d tarreẓ tuffut, tusa-dd temɣart-a uca tewḍa ɣar tewwart n taddart n weryaz mani tuɣa iǧa sidis nnes, teqqim din ařami i dd-teffeɣ tfawt.

27 Umi dd-ikkar sidis ɣar tuffut, yarzem tiwwura n taddart uca iffeɣ ɣar barra, ḥima ad iṭṭef abrid nnes, xzar, din i tewḍa temɣart, tayya nnes, ɣar tewwart n taddart s ifassen nnes x tnebdat.

28 Netta inna as: “Kkar bedd, neccin nexs ad nuyur!” Maca uřa d ijj war xas dd-yarri. Xenni issars i-tt x weɣyuř uca iṭṭef abrid ɣar wemcan n tzeddiɣt nnes.

29 Umi yiweḍ netta ɣar taddart, iksi ijj n řmus, iṭṭef tayya nnes, iqess i-tt x tenɛac n tseqqar uca issekk i-tent ɣar marra jjwayeh n Israil.

30 Uca imsar, aqa qaɛ wenni iẓrin aya, inna: “Man aya ɛemmarṣ ɛad war imsar uřa war t neẓri zeg wass i di ffɣen ayt n Israil zi Miṣra ař ass-a. Xemmem dayes, mcawarem ak-d wayawya uca inim řeḥkam!”

Amenɣi n ayt n Israil ak-d teqbič n Binyamin

20

1 Xenni ffɣen marra ayt n Israil, uca tmun tmesmunt am yijj n weryaz ɣar SIDI di Miṣfa, zi Dan ař Bi’r-Sebɛa uřa d tammurt n Jilɛad.

2 Imdebbaren n marra řgens, n marra tiqebbař n Israil, ssbedden ixef nsen di tmesmunt n AREBBI, arebɛa-mya-ařef n yeryazen x iḍaren, marra iryazen inni izemmaren x ssif.

3 Ayt n Binyamin sřin, aqa ayt n Israil geɛɛden ɣar Miṣfa. Ayt n Israil nnan: “Siwřem, mammec tzemmar ad temsar tuɛeffna-ya?”

4 Aryaz Alawi, aryaz n temɣart ittwanɣen, yarra-dd xasen: “Necc usiɣ-dd ak-d tayya inu zi Jibɛa tenni iǧan n Binyamin, ḥima ad ssenseɣ din.

5 Uca imezdaɣ n Jibɛa nnqeřben xafi, nnḍen ayi-dd di ǧiřet i taddart, nwan ad ayi nɣen u ɣeṣben tayya inu ařami temmut.

6 Xenni ksiɣ tayya inu, bḍiɣ tt d tiseqqar, ssekkeɣ ijj n wezyen zzayes ɣar marra jjwayeh n temmurt n tesɣart n Israil, minzi nitni ggin řefḍiḥet d tubbuheřya di Israil.

7 Xzar, kenniw marra d ayt n Israil. Arrem-dd kenniw x man aya s wawař d ccwar!”

8 Uca ibedd řgens imun am yijj n weryaz, inna: “Uřa d ijjen zzayneɣ war iggur ɣar tqiḍunt nnes u uřa d ijjen zzayneɣ war ittɛiqqib ɣar taddart nnes.

9 Ammu i ɣa negg xenni řexxu ak-d Jibɛa: ‘Ad xas neffeɣ ɛlaḥsab taqedduḥt!

10 Ad narecceḥ zi marra tiqebbař n Israil ɛecra n yeryazen zi mya u mya zeg wařef u ařef zi ɛecra-ařaf, ḥima ad awyen řeɛweč i řgens, ḥima, xmi i dd ɣa yasen ɣar Jibɛa tenni iǧan n Binyamin, ad zemmaren ad ggen akides ɛlaḥsab marra tubbuheřya nni igga di Israil.”

11 Munen marra iryazen n Israil di tendint-a, tuɣa munen ak-d wayawya am yijj n weryaz.

12 Uca sekkent tiqebbař n Israil iryazen ɣar marra taqbič n Binyamin, nnan: “Mana řefḍiḥet-a i ɣarwem imsaren?

13 Xenni řexxu, wcem aneɣ-dd iryazen nni, ayt i war isekkwin i iǧan di Jibɛa, ḥima ad ten nenneɣ uca ad ittwamḥa min iǧan d aɛeffan zi Israil.” Maca ayt n Binyamin war xsen ad sřen ɣar aytmatsen, ayt n Israil. □    

14 Usin-dd ayt n Binyamin zi tneddam nsen ɣar Jibɛa munen ḥima ad ffɣen ɣar umenɣi ak-d ayt n Israil.

15 Deg wass nni sedden nitni ayt n Binyamin zi tneddam, setta u-ɛicrin-ařef n yeryazen inni izemmaren i ssif, břa imezdaɣ n Jibɛa i zzaysen ttwafarzen ɛad sebɛa-mya n yeryazen.

16 Jar marra řgens-a aqa din sebɛa-mya n yeryazen ttwafarzen i war ttwadarrben mliḥ s ufusi nsen afusi. Kuř ijj zzaysen izemmar ad iḥaka mliḥ aṭṭas s yeǧiy s ufus uzeřmaḍ, war xeṭṭin.   

17 Uřa d iryazen n Israil ttwasedden. Nhřa ayt n Binyamin tuɣa aten di arebɛa-mya-ařef n yeryazen inni izemmaren x ssif. Marra nitni d iɛeskariyyen.

18 Kkaren ayt n Israil uca ffɣen ɣar Bayt-Il. Sseqsan AREBBI, nnan: “Man wen zzayneɣ i ɣa iffɣen d amzwaru ɣar umenɣi ak-d ayt n Binyamin?” Inna SIDI: “Amezwaru Yahuda.”

19 Kkaren ayt n Israil ɣar tuffut, wtin iqiḍan nsen ajemmaḍ i Jibɛa

20 Ffɣen yeryazen n Israil ɣar umenɣi ak-d Binyamin uca sedden yeryazen n Israil ixef nsen qibač nsen i umenɣi ɣar Jibɛa.

21 Xenni ffɣen-dd ayt n Binyamin zi Jibɛa uca ɣeḍřen zi Israil deg wass nni tnayen u-ɛicrin-ařef n yeryazen.

22 Maca řgens, iryazen n Israil, ggin taryast, sedden ixef nsen ict n twařa nneɣnit i umenɣi ɣar mani tuɣa sedden ixef nsen deg wass amezwaru.

23 Uca ayt n Israil geɛɛden, run zzat i wudem n SIDI ař tameddit, sseqsan: “Ma ad ffɣeɣ ict n twařa nneɣnit ɣar umenɣi ak-d iḥenjiren n uma Binyamin?” SIDI yarra-dd: “Gaɛɛdem ḍidd i nnes i umenɣi!”

24 Deg wass wiss tnayen qarrben-dd ayt n Israil ɣar ayt n Binyamin,

25 uca iffeɣ Binyamin deg wass wiss tnayen zi Jibɛa maḥend ad kidsen immeřqa. Ɣeḍřen ɛawed tmenṭac-ařef n yeryazen ɣar temmurt, inni tuɣa marra zemmaren x ssif.

26 Xas uca ffɣen marra ayt Israil, řgens marra, uca iwḍen ɣar Bayt-Il, run. Qqimen dinni zzat i wudem n SIDI uca ẓummen deg wass nni ař tameddit uca qeddmen tiɣarṣa n wecmaḍ d tɣarṣa n řehna zzat i wudem n SIDI.

27 Xenni sseqsan ayt n Israil SIDI, minzi di Bayt-Il tuɣa din Ttabut n Řɛahd n AREBBI deg wussan nni.

28 Deg wussan nni tuɣa ibedd Finaḥas, mmis n Aliɛazar, mmis n Harun, zzat i wudem nnes uca inna: “Ma ad neffeɣ ict n twařa nneɣnit ɣar umenɣi ak-d arrawen n uma Binyamin niɣ ad dayes nesmeḥ?” SIDI yarra-dd: “Ffɣem, maɣar tiwecca ad ten ggeɣ deg ufus nnec.”

29 Xas uca igga Israil řefxux ɣar marra iɣezdisen n Jibɛa.   

30 Deg wass wiss třata geɛɛden ayt n Israil ḍidd i ayt n Binyamin. Sedden ixef nsen i umenɣi ak-d Jibɛa, am mammec tt ggin twařawin iɛdun.

31 Xenni ffɣen ayt n Binyamin i umsagar ak-d ayt n Israil u ttwassiggʷejen x tendint uca, am mammec twařawin iɛdun, bdan ad nɣin iryazen zi řgens x ibriden imeqqranen i zzaysen ittgeɛɛed ijj n webrid ɣar Bayt-Il u wenneɣni ɣar Jibɛa, nɣin ɛřaḥař třatin n yeryazen n Israil.

32 Xenni nnan ayt n Binyamin: “Aqa nitni ttwaɣeřben zzat i wudem nneɣ, am twařa tamezwarut.” Xenni nnan ayt n Israil: “Ejj aneɣ ad narweř, ad ten nessiggʷej x tendint ɣar ibriden imeqqranen.”

33 Xenni kkaren marra iryazen n Israil zeg wemcan nsen innuffaren u sedden ixef nsen i umenɣi ɣar Baɛl-Tamar. Di řweqt d ict ffɣen inni zi Israil i tuɣa ggin ijj n řfex zeg wemcan nsen innufaren zeg yefri n Jibɛa.

34 Ɛecra-ařaf n yeryazen ittwafarzen zi marra Israil usin-dd zeg urendad n Jibɛa u amenɣi idweř iwɛar. Maca ayt n Binyamin war ssinen, aqa ticti tḥart xasen.

35 SIDI iwta ayt n Binyamin zzat i wudem n Israil, ařami ayt n Israil nɣin deg wass nni xemsa u-ɛicrin-ařef u-mya n yeryazen, inni izemmaren marra x ssif.

36 Ẓrin ayt n Binyamin aqa nitni tuɣa ttwawten. Xenni wcin iryazen n Israil ttasiɛ i ayt n Binyamin, minzi nitni ttecřen x řfex nni tuɣa ggin ḍidd i Jibɛa.

37 Inni i tuɣa innuffaren, qeǧqen ad ḥejmen x Jibɛa. Ammu i ḥejmen inni i tuɣa deg wemcan innuffaren uca wtin marra tandint s řeqḍeɛ n ssif.

38 Iryazen n Israil tuɣa ggin awař ak-d yinni iggin řfex deg wemcan innuffaren, aqa nitni ad jjen aseynu ameqqran n ddexxan ad dd-igeɛɛed zi tendint,

39 uca xenni ad nnqeřben iryazen n Israil deg umenɣi. Binyamin tuɣa ibda ad ineɣ inni ittwassnuqqben zi Israil, ɛřaḥař třatin n yeryazen. Aqa nnan: “Nitni ttwawten nican zzat i wudem nneɣ am deg umenɣi amezwaru.”

40 DI tsaɛɛet nni ibda useynu ameqqran ad dd-igeɛɛed zi tendint am yijj n uqellij n ddexxan. Umi ixzar Binyamin ɣar ḍeffar, aqa tandint marra tgeɛɛed am ddexxan ɣar ujenna.

41 Xenni nnqeřben-dd iryazen n Israil uca iryazen n Binyamin iwta i-ten unexřiɛ, minzi nitni ẓrin aqa ticti taɛeffant tuɣa teřqef i-ten.

42 Nitni nnqeřben ɣar řexřa zzat i wudem n ayt n Israil. Amenɣi maca iḍfar i-ten, uca inni zi tneddam aqa ggin ict n tɣarṣt tameqqrant di řwesṭ nsen.

43 Nitni nnḍen i ayt n Binyamin, ḍfaren ten břa qeṭṭu, ɛefsen xasen ař amcan n arraḥet qibač n Jibɛa ɣar uɣezdis n ccarq manis dd-tneqqar tfuct.

44 Wḍan tmenṭac-ařef n yeryazen, marra nitni d iryazen imeḥḍen.

45 Xenni nnqeřben, arewřen ɣar řexřa, ɣar teṣḍart n Rimmun. U x webrid ameqqran qḍan zzaysen x xemsa-ařaf n yeryazen. Ḍfaren ten ař Jidɛum, wtin zzaysen ařfayen n yeryazen s řmewt.

46 Deg wass nni tuɣa marra inni iwḍan zi Binyamin di xemsa u-ɛicrin-ařef n yeryazen nni zemmaren x ssif, marra nitni d iryazen imeḥḍen.

47 Setta-mya n yeryazen maca nnqeřben, arewřen ɣar řexřa, ɣar teṣḍart n Rimmun, uca nitni qqimen arebɛa n iyuren di teṣḍart n Rimmun.   

48 Ɛeqben iryazen n Israil ɣar ayt n Binyamin uca wtin ten marra s řeqḍeɛ n ssif, zeg yeryazen n tendint ař řmař d marra min din ufin. Sennej i man aya ssarɣen marra tineddam i ufin deg webrid nsen s tmessi.

□ 

20:13 war xsen ad sřen ɣar aytmatsen - s Tɛibranit ‘war xsen ad sřen ɣar tmijja n aytmatsen’.

Timɣarin i ayt n Binyamin

21

1 Iryazen n Israil tuɣa jjuǧen di Miṣfa uca nnan: “Uřa d ijj zzayneɣ war ittic yeǧis i ayt n Binyamin d tamɣart.”

2 Yusa-dd řgens ɣar Bayt-Il uca qqimen nitni dinni zzat i wudem n AREBBI ař tameddit. Nitni ssgeɛɛden tmijja nsen uca run s imeṭṭawen ittazzřen.

3 Nnan: “A SIDI, AREBBI n Israil, mayemmi imsar uya di Israil, aqa ass-a teqqim ict n teqbič n Israil war tbin?”

4 Tiwecca nnes, imsar, aqa řgens ikkar zic. Nitni bnan ijj n uɛalṭar, qeddmen xas tiɣarṣa n wecmaḍ d tɣarṣa n řehna.

5 Nnan ayt n Israil: “Wi iqqimen zi marra tiqebbař n Israil war dd-igeɛɛden ɣar wegraw n řgens n SIDI?” Tuɣa ggin ict n tjaǧit zi jjihet n wenni war i dd-igeɛɛden ɣar SIDI ɣar Miṣfa, nnan: “Ad ittwaneɣ nican!”

6 Xas uca nedmen ayt n Israil x umatsen Binyamin, nnan: “Ass-a tᵉttwaqess ict n teqbič zi Israil.

7 Mammec i ɣa negg di tmesřact n temɣarin i yeryazen n Binyamin nni iqqimen? Minzi neccin nejjuǧ ɣar SIDI war d asen nettic ca yessitneɣ d tamɣart.”

8 Nnan: “Ma war dd-igeɛɛed ca n yijjen zi tqebbař n Israil ɣar SIDI di Miṣfa?” Xzar, war dd-yusi uřa d ijjen zi Yabic di Jilɛad ɣar řmargeḥ n řɛeskar, ɣar wegraw n řgens,

9 minzi řgens ittwaḥseb, u xzar, zi Yabic di Jilɛad war din iǧi uřa d ijjen.

10 Xenni tessekk tmesmunt tenɛac-ařef n yeryazen zeg inni d ayt n umenɣi qaɛ uca umuren ten, nnan: “Gaɛɛdem, wtem imezdaɣ n Yabic di Jilɛad s řeqḍeɛ n ssif, uřa d timɣarin d iḥenjiren imeẓyanen.

11 Ammu i ittxeṣṣa ad teggem: marra min iǧan d awtem d marra timɣarin tinni tuɣa iṭṭṣen ak-d weryaz, ad ten tḥarrmem i uteḥḥi!”   

12 Ufin jar imezdaɣ n Yabic di Jilɛad arebɛa-mya n tebřiɣin tinni d tiɛzariyyin, tinni tuɣa ɛad war ṭṭiṣent ak-d weryaz, uca iwyen tent ɣar řmargeḥ n řɛeskar di Cilu di temmurt n Kenɛan.

13 Xas uca tessekk tmesmunt tmun ireqqasen uca ssiwřen ak-d ayt n Binyamin i iǧan ɣar teṣḍart n Rimmun, barrḥen asen s řehna.   

14 Di řweqt nni ɛeqben ayt n Binyamin uca wcin asen timɣarin tinni tuɣa jjin ddarent zi temɣarin n Yabic di Jilɛad. Maca tuɣa war ten ttqeddint ɛad.

15 Xenni tuɣa řgens izziǧez as Binyamin, maɣar SIDI tuɣa igga tazzit deg iseddiyyen n tqebbař n Israil.

16 Uca imeqqranen n tmesmunt nnan: “Mammec i ɣa negg di tmesřact n temɣarin i yeryazen n Binyamin nni iqqimen, minzi timɣarin ttwateḥḥant zi Binyamin.”

17 U nnan ɛawed: “Tasɣart n yinni yarewřen aqa-tt n Binyamin. Ittxeṣṣa war tmeḥḥi uřa d ict n teqbič zi Israil.

18 Maca neccin war nzemmar ad asen newc timɣarin zi yessitneɣ, maɣar ayt n Israil jjuǧen, nnan: “Wenni iwcin tamɣart i ayt n Binyamin ad ittwanɛeř.”

19 Xenni nnan nitni: “Xzar, zeg useggʷas ař aseggʷas aqa din Řɛid n SIDI di Cilu. Řɛid ittwagg sennej i Bayt-Il, ɣar ccarq n webrid ameqqran i ineddhen zi Bayt-Il ɣar Cakim, ɣar uɣezdis n ljanub n Lebuna.”

20 U nitni ɛeřmen i ayt n Binyamin, nnan: “Uyurem din uca wḍam u ḥḍam deg imarjaɛen n uḍiř.

21 Mařa xenni kenniw txezzarem u teẓrim xmi i dd ɣa ffɣent yessis n Cilu, ḥima ad ceḍḥent, ffɣem-dd xenni řexdenni zeg imarjaɛen n uḍiř uca ejj ad iṭṭef kuř aryaz tamɣart nnes zi yessis n Cilu, u awarni as uyurem ɣar temmurt n Binyamin!

22 Mařa xenni babatsent niɣ aytmatsent usin-dd ḥima ad xaneɣ cetcan, ad asen nini: ‘Samḥem aneɣ, jjem ten, minzi deg umenɣi ak-d Yabic war nzemmar ad nawi i kuř aryaz tamɣart, u ɛawed kenniw war d asen tent tewcim, niɣ iři řexxu ad daywem yiři d amarwas.’ ”

23 Uca ammu i ggin ayt n Binyamin. Zi teɛzaryin iceṭṭḥen s nnubtat tinni iṭṭfen, ksin nitni timɣarin ɛlaḥsab řqedd nsen uca ffɣen, ɛeqben ɣar tesɣart nsen uca ssbedden tineddam nsen, ggin zeddɣen daysent.

24 Di řweqt nni ffɣen-dd ssenni uřa d ayt n Israil, kuř ijj yuyur ɣar teqbič nnes u ɣar řaǧ nnes. Ffɣen ssenni, kuř ijjen yuyur ɣar tesɣart nnes.

25 Deg wussan nni war tuɣi din ajeǧid di Israil. Kuř ijj ittegg min iǧan nican di tiṭṭawin nnes.   

Raɛut

1

1 Deg wussan i di qeṭṭan řquḍat řeḥkamat di temmurt, imsar ijj n řaẓ di temmurt. S uyenni iffeɣ ijj n weryaz zi Bayt-Laḥm di Yahudiyya ḥima ad izdeɣ d abarrani deg iyyaren n Mu’ab, netta d temɣart nnes d tnayen n iḥenjiren nnes akides.

2 Aryaz ttřaɣan as Alimalik, tamɣart nnes ttřaɣan as Naɛumi, d tnayen n iḥenjiren nnes ttřaɣan asen Maḥlun d Kilyun, nitni tuɣa aten d ayt n Ifrata zi Bayt-Laḥm di Yahudiyya. Nitni iwḍen ɣar iyyaren n Mu’ab, qqimen dinni.

3 Alimalik, aryaz n Naɛumi, immut. Teqqim nettat ak-d tnayen n warraw nnes.

4 Ina iwyen timɣarin n Mu’ab, isem n ict qqaren as Ɛurfa u isem n tenneɣni Raɛut, uca qqiment dinni řqedd n ɛřaḥař ɛecra n iseggʷusa.

5 U mmuten uřa d tnayen nni: Maḥlun d Kilyun. Teqqim temɣart weḥḥdes, břa tnayen n warraw nnes u břa aryaz nnes.

Aɛqab n Naɛumi ak-d Raɛut

6 Uca teɛdeř Naɛumi ixef nnes ak-d tesřatin nnes, ḥima ad dd-tedweř zeg iyyaren n Mu’ab, maɣar tuɣa tesřa aqa SIDI yarzef i řgens nnes uca iwca asen aɣrum.

7 S uyenni teffeɣ nettat ak-d tnayen n tesřatin nnes zeg wemcan mani tuɣa teqqim marra řweqt nni. Nitenti ruḥent deg webrid maḥend ad areggʷḥent ɣar temmurt n Yahudiyya.

8 Tenna Naɛumi i tnayen n tesřatin nnes: “Areggʷḥent-i-dd, dewřent-i-dd, kuř icten ɣar taddart n yemmas! SIDI ad akent iwc tamexsiwt nnes icewwaren, am mammec tt teggint deg imettan u dayi.

9 SIDI ad yejj ad tafent arraḥet, kuř icten di taddart n weryaz nnes!” Xenni tessudem i-tent uca nitenti ssgeɛɛdent tmijja nsent, sɣuyent,

10 nnant as: “Neccin ad dd-nedweř nican akidem ɣar řgens nnem!”

11 Naɛumi tenna: “Ɛeqbent-i-dd, a yessi! Mayemmi texsent akidi traḥent? Ma ɣari deg uɛeddis inu ɛad iḥenjiren nni izemmaren ad dewřen d iryazen i kennint?

12 Ɛeqbent-i-dd, a yessi inu! Ruḥent, minzi necc aqa wsareɣ maḥend ad ɣari yiři ɛad weryaz. Waxxa nniɣ: ‘Necc ɣari ɛad asitem!’, wah, iři ǧiřet-a ad iřiɣ i yijj n weryaz, wah, ad arweɣ iḥenjiren,

13 ma texsent ad trajant ař ɣa mɣaren, ma texsent ad tmenɛent ixef nkent maḥend ad tdewřent i yijj n weryaz? Lla, a yessi! Aqa ameddur inu iffeɣ d amerzag xakent aṭṭas, maɣar iffeɣ-dd ufus n SIDI ḍidd ayi.”

14 Xenni ssgeɛɛdent timijjawin nsent uca arnint ɛad deg iɣuyyan uca Ɛurfa tessudem lallas, maca Raɛut teqqim teřṣeq dayes.

15 Tenna: “Xzar, tanuṭ nnem aqa tedweř ɣar řgens nnes u ɣar irebbiten nnes. Dweř, teḍfared tanuṭ nnem!”

16 Raɛut tarra-dd xas: “War xafi ttziyyar ḥima ad dayem semḥeɣ uca ad dd-dewřeɣ awarni i weɛrur nnem, minzi mani ɣa tuyured cem, din i ɣa uyureɣ uřa d necc, u mani i ɣa tessensed cem, din i ɣa ssenseɣ uřa d necc, řgens nnem d řgens inu, d AREBBI nnem d AREBBI inu.

17 Mani i ɣa temmted, din i ɣa mmteɣ uřa d necc u din i ɣa ttwaneḍřeɣ uřa d necc. Ejj ad ayi igg SIDI ta d ta uca ad dayes yarni ɛad, minzi mɣir řmewt i d ayi ɣa ibḍan xam!”

18 Ařami teẓra Naɛumi belli nettat tegga x tecři, war teqqim tessawař ɛad akides.

19 Ammu i yuyurent s tnayen idsent ařami iwḍent ɣar Bayt-Laḥm. Umi iwḍent ɣar Baytlaḥm, imsar, aqa marra tandint tenneḥweř di ṭṭweɛ nsent uca nnant temɣarin: “Ma d ta d Naɛumi?”

20 Maca nettat tarra-dd xasen tenna: “War d ayi ttřaɣant ‘Naɛumi’ ssa d tsawent, maca řaɣant ayi: ‘Mara’, maɣar Amzemmar x kuřci igga dayi tarzugi d tameqqrant.□  

21 Ffɣeɣ ccureɣ maca SIDI ijja ayi ad dd-areggʷḥeɣ s ifassen xwan. Mayemmi d ayi ttřaɣant ɛad ‘Naɛumi’ umi xafi iched SIDI u Amzemmar x kuřci igga ayi min iǧan d aɛeffan?”

22 Ammu i tareggʷeḥ Naɛumi ak-d Raɛut, Tamu’abect, tasřift nnes nni dd-idewřen akides zeg iyyaren n Mu’ab. Iwḍent nitenti ɣar Baytl-Laḥm ɣar umezwaru n tmeyra n imendi. □  

□ 

1:20 Mara - man aya ixs ad yini ‘Tamarzagt’.

□ 

1:22 imendi - niɣ ‘caɛir’ ( الشعير).

Raɛut deg iyyar n Buɛaz

2

1 Naɛumi tuɣa ɣares ijjen zi řaǧ n weryaz nnes, ijj n weryaz s waṭṭas n wagřa, zi řaǧ n Alimalik, ttřaɣan as Buɛaz.   

2 Tenna Raɛut Tamu’abect i Naɛumi: “Ejj ayi ad ffɣeɣ ɣar iyyar ad ssmuneɣ tidrin awarni i wenni i ɣa yafeɣ arḍa di tiṭṭawin nnes.” Uca nettat tarra-dd xas: “Uyur, yeǧi!”   

3 Raɛut tuyur uca tusa-dd din, tessmuna awarni i yinni imejjaren. Uca imsar, tewḍa as-dd tesɣart n yeyyar n Buɛaz wenni zi řaǧ n Alimalik.

4 U xzar, yusa-dd Buɛaz zi Bayt-Laḥm, inna i yinni imejjaren: “SIDI akidwem!” Nitni arrin-dd xas: “SIDI ad cek ibarek!”

5 Xenni inna Buɛaz i umsexxar nnes wenni tuɣa x yinni imejjaren: “Umi tegga yeǧis taḥenjirt nni?”

6 Amsexxar wenni tuɣa x yinni imejjaren, yarra-dd xas, inna: “Nettat d taḥenjirt Tamu’abect i dd-yusin ak-d Naɛumi zeg iyyar n Mu’ab.

7 Nettat tenna: ‘Ejj ayi ad ssmuneɣ tidrin u ad yarweɣ tidrin ɣar icuwwafen n imendi awarni i yinni imejjaren!’ Ammu i dd-tusa uca teqqim zeg uteffu n řḥař ař řexxu. Drus waha i teqqim di taddart.”

8 Buɛaz inna i Raɛut: “Sḥes ɣari, a yeǧi! War třeqqḍed uřa ɣar ijj n yeyyar nneɣni, war ttaggʷej zi ssa, maca qqim tudsed ɣar temsexxarin inu.

9 Tebbet tiṭṭawin nnem deg iyyar aya mani mejjaren, uyur awarni asent. Necc ɛeřmeɣ i imsexxaren inu, war cem ttḥidin. Mařa teffuded, tzemmared ad tuyured ɣar iqubac ad teswed zi min d yuymen imsexxaren.”

10 Nettat tewḍa x wudem nnes uca tuḍar ɣar temmurt, tenna as: “Mayemmi ufiɣ arḍa di tiṭṭawin nnec, aqa cek tbedded akidi, waxxa necc d tabarranit?”

11 Buɛaz yarra-dd xas, inna: “Aqa nnan ayi nican marra min teggid i lallam awarni i řmewt n weryaz nnem, mammec teggid tsemḥed di babam d yemmam d temmurt nnem mani txeřqed uca tuyured ɣar ijj n řgens i war t tessined qbeř.

12 Ad cem ixeǧeṣ SIDI n Israil tasexxart nnem taṣebḥant i teggid uca ad am dd-tas řmunet teccur zi SIDI, AREBBI n Israil, sadu ifriwen nnes i dd-tusid maḥend ad dinni tedduryed.”   

13 Nettat tenna: “Ejj ayi ad afeɣ arḍa di tiṭṭawin nnec, a sidi inu, minzi tessfewwjed xafi, tessiwřed ɣar wuř n tayya nnec, waxxa necc war ǧiɣ am uřa d ict zi tiyya nnec.”

14 Ɣar řḥař n macca inna as Buɛaz: “As-dd da uca ecc zeg weɣrum, sisen ařeqquz nnem di řxeǧ!” Nettat teqqim zzat i yinni imejjaren uca iwca as netta tiɣwawin, tecca tejjiwen, iceṭṭ xas ɛad.

15 Ařami tekkar ḥima ad tessmun tidrin, iɛřem Buɛaz i imsexxaren nnes: “Ejj i-tt ad tessmun jar icuwwafen n imendi u war tt tesseḥqaram ca!

16 Ɣeḍřem as-dd cwayt cwayt zi tqebbiḍin uca jjem tt di tammurt, uca jjem tt ad tessmun aya, war tt tzawarem.”

17 Uca nettat tuɣa třeqqeḍ deg iyyar nni ař tameddit. Xenni tṣeffa min tuɣa teřqeḍ. Tuɣa ɛřaḥař řqedd n ijj n ifa n imendi.

18 Nettat tessmun i-t, tudef ɣar tendint uca teẓra lallas min tuɣa teřqeḍ. Tejbed ɛawed min tuɣa iceṭṭen zi macca nnes tameqqrant uca tewca as t.

19 Xenni tesseqsa lallas: “Mani třeqḍed ass-a u mani txedmed? Ad ittwabarek wenni tuɣa akidem ibedden!” Uca nettat tḥaja as i lallas wi i ɣar tuɣa texdem, tenna: “Aryaz i ɣar xedmeɣ ass-a ttřaɣan as Buɛaz.”

20 Xenni tenna Naɛumi i tesřift nnes: “Ad ittwabarek SIDI wenni war ikkisen tamexsiwt nnes icewwaren zeg yinni iddaren d yinni immuten!” Tenna as Naɛumi ɛawed: “Aryaz nni zzayneɣ, netta d ijj zeg imefdiyyen nneɣ inni zemmaren ad sɣen afedday.” □    

21 Raɛut, Tamu’abect, tenna: “Netta inna ayi ɛad: ‘Qqim ɣar imsexxaren nni ɣari iǧan, ař ɣa kemmřen ad ssmunen marra tamegra nni ɣari iǧan.’ ”

22 Tenna Naɛumi i tesřift nnes Raɛut: “Mliḥ, a yeǧi, mařa teffɣed cem ak-d temsexxarin nnes, xenni war iǧi wi cem i ɣa ihewřen deg iyyar nneɣni.”

23 Raɛut teqqim tudes i temsexxarin n Buɛaz ḥima ad tessmun tidrin, ařami teqḍa tmeyra n imendi d tmeyra n irden uca teqqim tezdeɣ ɣar lallas.

□ 

2:20 amefdi - imefdiyyen - wenni izemmaren ad ifekk afday u ad idweř ɛawed ɣar twacunt i ɣar iǧa wefday d agřa n zic.

Raɛut d Buɛaz x unedrar

3

1 Uca lallas Naɛumi tenna as: “A yeǧi, ma tuɣa war ttexseɣ ad am afeɣ amcan n řaman ḥima ad tiřid mliḥ?

2 Ma war iǧi Buɛaz, i ɣar tuɣa cem jar temsexxarin nnes, d ijjen zi raǧ nneɣ? Xzar, ass-a ɣar tmeddit, ad izzuzar imendi deg unedrar.

3 Sird, dhen ixef nnem uca yarḍ taqendurt nnem, xenni hwa-dd ɣar unedrar! War seccan ixef nnem i weryaz ař ɣa yiři icca iswa.

4 Mařa iraḥ ad iṭṭeṣ, ad tiři ad tarzud amcan mani izzeř. Adef xenni ɣar din, tɛarrid x dduri x iḍaren nnes uca zzeř dinni! Netta ad am yini xenni, min ittxeṣṣa ad t tegged.”

5 Nettat tarra-dd xas: “Marra min d ayi teqqared, ad t ggeɣ.”

6 Nettat tehwa ɣar unedrar uca tegga amenni qaɛ min tuɣa d as tenna lallas.

7 Řami icca iswa Buɛaz, ifarḥ wuř nnes, ikkar yuyur, ḥima ad izzeř ɣar ṭṭarf n ijj n uɛurric n tqebbiḍin n imendi. Xenni tusa-dd břa řḥess, tɛarra x dduri ɣar iḍaren nnes uca tezzeř.

8 Ɣar wezyen n ǧiřet innexřeɛ weryaz nni, inneqřeb, uca xzar, ict n temɣart tuɣa tezzeř ɣar iḍaren nnes.

9 Netta inna: “Min teɛnid cem?” Nettat tarra-dd xas: “Necc d Raɛut, tayya nnec. Egg maca afriw nnec x tayya nnec, maɣar cek d wenni izemmaren ad ayi ifdi.” □    

10 Inna netta: “Tettwabarked cem zi SIDI, a yeǧi! Řexxu deg uneggar teggid tamexsiwt nnem icewwaren mahu s min teggid deg umezwaru, maɣar cem war tuzziřed awarni i iɛezriyyen, imezřaḍ niɣ ayt n bu wagřa.

11 Xenni řexxu, a yeǧi, war tteggʷed ca! Marra min ɣa tinid, ad am t ggeɣ, maɣar qaɛ wi da di tewwart n tendint n řgens inu issen, aqa cem d ict n temɣart temḥeḍ.

12 Řexxu xenni, d tidett necc d ijj n umefdi, maca din ɛad ijj n umefdi nneɣni, wenni d am itteɛnan ktar xafi necc.

13 Seɛdu ǧiřet-a da. Mařa imsar tiwecca di ṣṣbeḥ, netta ixs ad xam ifdi, mliḥ, xenni ejj i-t ad ifdi, maca mařa netta war ixs ad cem ifdi, xenni necc ad xam fdiɣ, s tidett xenni am iddar SIDI. Qqim zzeř ař tiwecca.”

14 Ammu i teqqim tezzeř ɣar iḍaren nnes ař tiwecca uca qbeř ma izemmar ijj ad iẓar wenneɣni, tekkar, maɣar netta inna: “War tᵉttiři tᵉttwassnen, aqa ict n temɣart tuɣa tusa-dd ɣar unedrar”

15 Netta inna ɛawed: “Ksi tacḍaḍt i zi třeḥḥfed, ṭṭef i-tt!” Uca netta iccur i-tt s setta n řeqyasat n imendi uca issarbu tt xas. Xenni yudef ɣar tendint.

16 Tusa-dd nettat ɣar lallas u tanita tesseqsa: “Min teɛnid cem, a yeǧi?” Nettat tḥaja as marra min kis igga weryaz nni. □  

17 Tenna: “Setta n řeqyas-a n imendi iwca ayi ten, maɣar netta inna: ‘Cem war teggured ca ɣar lallam s ifassen ixwan.’ ”

18 Xenni tenna Naɛumi: “Raja, a yeǧi, qqim da ař ɣa tessned mammec ɣa teffeɣ tmesřact. Minzi aryaz nni war ittareyyiḥ ca ař dd-issuffeɣ tamesřact ɛad ass-a ɣar uneggar nnes.”

□ 

3:9 ifdi - xzar Izhd. 78:35.

□ 

3:16 Min teɛnid cem, a yeǧi? - ixs ad yini ‘Mammec teǧid, a yeǧi?’

Buɛaz ifdi iyyar n Alimilik uca imřec ak-d Raɛut

4

1 Buɛaz igeɛɛed ɣar tewwart n tendint uca iqqim dinni. U xzar, iɛdu-dd umefdi, wenni xef tuɣa issiweř Buɛaz. Netta inna as: “A cek, diha, as-dd ɣar ṭṭarf n webrid u teqqimed danita!” Yusa-dd ɣar ṭṭarf n webrid uca iqqim.

2 Yiwi-dd Buɛaz ɛecra n yeryazen zeg imɣaren n tendint, inna: “Qimem-dd danita!”, uca qqimen.

3 Xenni inna i umefdi: “Naɛumi tenni dd-iɛeqben zi temmurt n Mu’ab texs ad tezzenz takirat n yeyyar i tuɣa ɣar umatneɣ Alimalik.

4 Necc xemmeɣ, xseɣ ad cek xas xebbareɣ uca ad ac iniɣ: Seɣ i-tt zzat n yinni i da iqqimen u zzat n imɣaren n řgens. Mařa texsed ad tt tefdid, fdi tt u mařa war texsed ad tt tefdid, ini ayi t ḥima ad ssneɣ, minzi war da ḥed izemmar ad tt ifdi mɣir cek niɣ d necc, u necc i iǧan awarni ac.” Xenni inna netta: “Necc ad tt fdiɣ.”□  

5 Buɛaz yarni inna: “Deg wass i di i ɣa tesɣed iyyar zeg ufus n Naɛumi, xenni ad tesɣed akides uřa d Raɛut, Tamu’abect, tamɣart n wenni immuten, ḥima ad teḥḍid isem n umettin x tesɣart nnes n řwart.”

6 Inna umefdi: “Xenni necc war zemmareɣ ad t fdiɣ, ḥima war ttḍiyyɛeɣ tasɣart inu. Fdi t cek i yixef nnec min xafi maḥend ad t fdiɣ, maɣar necc war zemmareɣ ad t fdiɣ.”

7 Ammu tuɣa tteggen inni n zzman umi ggin ad beddřen iyyar jar asen niɣ umi t fdin, aqa, ḥima ad tewced tamesřact zzat i wudem n marra Israil, aqa aryaz ittekkes sandala nnes uca ittic i-tt i jjar nnes. D man aya tuɣa iǧan di Israil.   

8 Amefdi inna i Buɛaz: “Seɣ i-t i yixef nnec!” Uca netta ikkes sandala nnes.

9 Xenni Buɛaz inna i marra imɣaren u i marra řgens: “Kenniw d řechud deg wass-a, aqa necc, marra min iǧan n Alimalik u marra min iǧan n Kilyun u n Maḥlun, sɣiɣ t zeg ufus n Naɛumi.

10 Uřa d Raɛut, Tamu’abect, tamɣart n Maḥlun, iwyeɣ tt d tamɣart, ḥima ad iqqim isem n wenni immuten x tesɣart n řwart nnes, maḥend isem n wenni immuten war ittekkes jar aytmac u zi tewwart n wemcan n tzeddiɣt nnes. Deg wass-a aqa kenniw d řechud.”

Buɛaz ifdi tammurt uca yawi Raɛut d temɣart (Raɛut 4:9)

11 Marra řgens nni iǧan di tewwart n tendint d imɣaren nnan:

“Neccin d řechud! Iři SIDI ad yegg tamɣart nni i d ɣa yadfen ɣar taddart nnec am Raḥil d Liya, tinni zzaysent s tnayen tᵉttwagg teddart n Israil. Egg s cḍaret di Ifrata uca ad ittwabarreḥ isem nnec di Bayt-Laḥm! □    

12 Taddart nnec tegga am taddart n Fariṣ, wenni turuw-dd Tamar i Yahuda, zeg warraw i d ac ɣa iwc SIDI zi tebřiɣt-a.”   

13 Buɛaz yiwi Raɛut uca nettat tedweř d tamɣart nnes uca yudef xas uca SIDI iwca as ad teksi s ddeyset uca turuw-dd ijj n uḥenjir.

14 Uca nnant timɣarin i Naɛumi: “Ad ittwabarek SIDI wenni war cem ijjin ass-a nhřa ijj n umefdi. Iři ad ittwabarreḥ isem nnes di Israil!

15 Ad ɣarwem yiři am wenni dd-issfaqen řeɛmar nnem uca ad cem iṣun x tewsar nnem, maɣar tasřift nnem, tenni cem ittexsen, turuw i-t-i-dd, aqa nettat teḥřa x sebɛa n iḥenjiren.”

16 Naɛumi teksi aḥenjir, tessars i-t x idmaren nnes u tedweř tessyam i-t.

17 Tajjarin wcint as ijj n yisem, nnant: “I Naɛumi ittwarwuw as-dd ijj n uḥenjir!”, u ggin as Ɛubid. Netta d babas n Yassa, babas n Dawud.

Řejdud n Dawud

18 Ina d inni dd-ittwarwen zi Fariṣ: Fariṣ ijja-dd Ḥaṣrun,   

19 Ḥaṣrun ijja-dd Ram, Ram ijja-dd Ɛamminadab,  

20 Ɛamminadab ijja-dd Naḥcun, Naḥcun ijja-dd Salmun,   

21 Salmun ijja-dd Buɛaz, Buɛaz ijja-dd Ɛubid,  

22 Ɛubid ijja-dd Yassa d Yassa ijja-dd Dawud.   

□ 

4:4 tefdid ... fdi ... ifdi - xzar Izhd. 78:35.

□ 

4:11 Raḥil d Liya - nitenti d timɣarin n Yaɛqub,

1 Ṣamwil

Taẓaǧit n Ḥanna

1

1 Tuɣa din ijj n weryaz zi Ramatayim-Ṣufim, zeg idurar n Ifrayim, qqaren as Ilqana, mmis n Yaruḥam, mmis n Alihu, mmis n Tuḥu, mmis n Ṣuf, ijj n weryaz zi Ifrayim.   

2 Netta tuɣa ɣares tnayen n temɣarin. Icten qqaren as Ḥanna u tenneɣnit qqaren as Faninna. Faninna tuɣa ɣares iḥenjiren, maca Ḥanna war ɣares tuɣi bu iḥenjiren.

3 Aryaz-a tuɣa ittgeɛɛad aseggʷas x useggʷas zi tendint nnes ḥima ad isjed u ad iqeddem tiɣarṣa i SIDI n řɛeskarat ɣar Taddart n SIDI di Cilu. Dinni tuɣa tnayen n iḥenjiren n Ɛali, Ḥufni d Finaḥas. Nitni d ikehhanen n SIDI.   

4 Deg wass řami dd-yiwi Ilqana taɣarṣt, imsar aqa iwca tiseqqar n tɣarṣt i temɣart nnes Faninna u i marra iḥenjiren nnes d tḥenjirin nnes,

5 maca i Ḥanna iwca as tnayen n tseqqar, maɣar netta tuɣa ittexs Ḥanna, waxxa SIDI tuɣa ibelleɛ as řemřawet.

6 Taɣrimt nnes tuɣa tseɛɛar i-tt aṭṭas maḥend ad tt tessfugem, minzi SIDI tuɣa ibelleɛ as řemřawet.

7 Ammu i igga Ilqana aseggʷas x useggʷas. Uca meřmi ma tᵉttgeɛɛed Ḥanna akides ɣar Taddart n SIDI, tseɛɛar i-tt Faninna u nettat tru, war tecci walu.

8 Xenni inna aryaz nnes Ilqana: “Ḥanna, mayemmi tᵉttrud, mayemmi war tᵉttᵉtted ca u mayemmi uř nnem icḍen? Ma necc war d am cniɣ x ɛecra n iḥenjiren?”   

9 Deg ijj n wass, awarni umi tecca u teswa di Cilu, tekkar Ḥanna. Tuɣa akehhan Ɛali iqqim x řkursi ɣar tefřawt n uɣezḍis n tewwart n Zzawect n SIDI.

10 Tuɣa řeɛmar n Ḥanna yarzeg, tᵉẓẓuǧ ɣar SIDI, tru aṭṭas.

11 Nettat tegga ijj n lwaɛd, tenna: “A, SIDI n řɛeskarat, mařa Cek texzared s tidett ɣar řemḥayen n tayya nnec u txarrṣed dayi u war tᵉttᵉttud tayya nnec, ad tewced i tayya nnec ijj n uḥenjir d awtem, xenni ad t wceɣ i SIDI min ɣa yekk iddar uca uřa d ijj n řmus war ittḥeffi i uzeǧif nnes.” □    

12 Umi tekka aṭṭas tᵉttẓaǧa zzat i wudem n SIDI, imsar, aqa Ɛali iḥḍa aqemmum nnes.

13 Tuɣa Ḥanna tessiweř deg wuř nnes, iyencicen nnes ttenhezzan waha, maca tmijja nnes tuɣa war tᵉttwaseř. Ɛali ittɣiř as tescar.

14 Inna as Ɛali: “Mecḥař ɛad i ɣa teqqimed tescared? Kkes xam ssekra nnem!”

15 Ḥanna tarra-dd xas, tenna: “Lla, sidi inu, necc d ict n temɣart s buḥbeř icḍen. Necc war swiɣ binu uřa d ccrab, maca farrɣeɣ uř inu zzat i wudem n SIDI.   

16 War ḥesseb ca tayya nnec d ict n tyeǧit i war tsekkʷi, maɣar ař i řexxu ssiwřeɣ waha zi řhemm inu ameqqran u zi tiqqest n wuř inu.”

17 Ɛali yarra-dd xas, inna: “Uyur di řehna uca AREBBI n Israil ad am iwc min zzayes tᵉttared.”

18 Nettat tenna: “Iři ad taf tayya nnec d aḥinni zzat i tiṭṭawin nnec!” Xenni tuyur temɣart abrid nnes, tecca u tuɣa aɣembub nnes war icḍin ɛad.

19 Ɣar tuffut n ṣṣbeḥ kkaren zic, bendqen zzat i wudem n SIDI uca ɛeqben ɣar taddart nsen di Rama. Tuɣa Ilqana iṭṭeṣ ak-d Ḥanna, tamɣart nnes, uca SIDI ixarreṣ dayes, di Ḥanna.

Axřaq n Ṣamwil

20 Umi ɛdun wussan awarni řami teksi Ḥanna s ddeyset, turuw-dd ijj n uḥenjir. Tegga as Camwil, umi nettat tenna: “Maɣar necc ttareɣ t zi SIDI.”

21 Uca aryaz nni, Ilqana, igeɛɛed ɛawed ak-d marra inni n taddart nnes, ḥima ad yawi taɣarṣt n kuř aseggʷas d tɣarṣt nnes n lwaɛd i SIDI.

22 Maca Ḥanna war kidsen tgiɛɛid ca, maca tenna i weryaz nnes: “Xmi d as ɣa kkseɣ uṭṭuḍ i useymi, xenni ad t-i-dd-awyeɣ din, uca ad iḍhar uḥenjir zzat i wudem n SIDI u netta ad iqqim dinni i řebda.”

23 Aryaz nnes, Ilqana, inna as: “Egg min tᵉttwařid mliḥ di tiṭṭawin nnem. Qqim da di taddart ař d as i ɣa tekksed uṭṭuḍ. Ad iqfeř SIDI awař nnes!” Ammu i teqqim temɣart di taddart uca tessuṭṭuḍ aḥenjir nnes ařami i d as tekkes uṭṭuḍ.

24 Awarni řami i d as tekkes uṭṭuḍ, tiwyi t akides ak-d třata n ifunasen imeẓyanen d ijj n ifa n waren d ict n txancet n binu. Nettat tiwyi t ɣar Taddart n SIDI di Cilu. Tuɣa-t aḥenjir ɛad d ameẓyan.   

25 Nitni ɣarṣen i ufunas ameẓyan uca iwyen aḥenjir ɣar Ɛali.

26 Nettat tenna: “A, sidi inu, s tidett am iddar řeɛmar nnec, a sidi inu, necc d tamɣart nni tuɣa i da ibedden ɣar uɣezdis nnec, ḥima ad ẓẓaǧeɣ ɣar SIDI.

27 Necc ttareɣ aḥenjir-a u SIDI isřa i tutra inu nni zzayes ttareɣ.

28 S uyenni aqa sellmeɣ t i SIDI marra ussan min ɣa yekk iddar. Aqa immewc i SIDI.” Uca netta ibendeq din zzat i wudem n SIDI.

□ 

1:11 aḥenjir - s Tɛibranit ‘zzariɛet’. min ɣa yekk iddar - s Tɛibranit ‘marra ussan n tudart nnes.’

Izři n Hanna

2

1 Xenni teẓẓuǧ Ḥanna, tenna:

“Uř inu ittesřiwřiw

s řefraḥet di SIDI.

Icc inu ittwassgeɛɛed di SIDI.

Aqemmum inu yarzem d arzam

x řɛedyan inu,

maɣar farḥeɣ x usenjem nnec.  

2 Uřa d ijj d amqeddes am SIDI,

maɣar war din iǧi ḥed mɣir Cek,

u war din teǧi teṣḍart

am AREBBI nneɣ!   

3 War tarennim tessawařem

ammu s nnfaxet,

war dd-tteffiɣ uřa d ca n tuffet

zeg uqemmum nwem,

maɣar SIDI d ijj n Arebbi

issen marra,

timegga nnes ttwaweznent.

4 Řqews n ayt n bu-teɣruḍt ittwarẓa,

maca inni inqarḍen

ḥezzmen s jjhed.

5 Inni ijjiwnen arehnen ixef nsen

i weɣrum,

maca inni iǧuẓen,

war qqimen ɛad ǧuzen.

Tenni war ittirwen

turuw-dd sebɛa n iḥenjiren,

tenni ɣar iǧa ubarru n iḥenjiren, tisřaw.   

6 AREBBI ineqq u ittic tudart,

Netta isshekkʷwa ɣar řaxart

u issgeɛɛad-dd ssenni.  

7 SIDI ittarra ijj d amezřuḍ

u ijj nneɣni yarra i-t d bu-wagřa,

isshekkwa d issgeɛɛad.

8 Amuqřiř issekkar i-t zi tɛejjajt,

řmeskin ijebd i-t-i-dd zeg wefraḍ,

maḥend ad ten issɣim

ɣar tarwa n taṣiřet,

maḥend ad iwc

ijj n řkursi n řɛezz d řwart,

minzi dsusa n temmurt iǧan n SIDI

u Netta issbedd xasen ddunect.  

9 Netta i issřeqqan

x iṣuraf n imtiqqan nnes,

maca iɛeffanen

ad ttwassbekmen di taǧest,

minzi aryaz war ittiři ca d bu teɣruḍt

zi jjehd n yixef nnes.

10 Wenni ittemcubbucen ak-d SIDI,

ad ittwarẓ.

Ad xasen isshemhem deg ujenna.

SIDI ad iḥkem tineggura n ddunect,

ad iwc tizemmar i ujeǧid

uca ad issgeɛɛed icc n lmasiḥ nnes.”  

Iḥenjiren n Ɛali

11 Iɛqeb Ilqana ɛawed ɣar taddart nnes ɣar Rama, maca aḥenjir isexxar i SIDI zzat i wudem n ukehhan Ɛali.

12 Maca tarwa n Ɛali tuɣa d tarwa i war isekkwin. Nitni war ssinen ca SIDI.

13 Ikehhanen nnumen ad ggen ak-d řgens ammu: mařa yiwi ijj n weryaz ict n tɣarṣt, xenni, umi tuɣa aysum ɛad ittnenna, yusa-dd ijj n umsexxar n ikehhanen ak-d ict n furcita n třata n icukḍan deg ufus nnes,

14 ijju tt di řburmet niɣ deg uṭenjir niɣ di marmita niɣ di teydurt u marra min ɣa teksi furcita, iksi t ukehhan i yixef nnes. Ammu i t ggin ɣar marra ayt n Israil inni dd-yusin ɣar Cilu.

15 Ammu ɛawed, qbeř ɣa bexxaren tadunt, yusa-dd ijj n umsexxar n ikehhanen, inna i weryaz nni dd-iwyen taɣarṣt: “Ewc ayi aysum ḥima ad t qřiɣ i ukehhan, minzi netta war xak iksi ca aysum ittwanennan, maca mɣir aziza.” □  

16 Mařa yarra-dd xas weryaz: “Amezwar ittxeṣṣa ad bexxaren tadunt marra, xenni ksi min ixs wuř nnec i yixef nnec!”, inna as umsexxar n ukehhan: “Lla, ittxeṣṣa ad t tewced řexxu, mařa lla, ad t ksiɣ s uɣiř!”

17 Ddenb n imsexxaren tuɣa imɣar aṭṭas zzat i wudem n SIDI, maɣar iryazen sseḥqaren tawhibt n řɣiǧet n SIDI.

18 Maca Camwil tuɣa ittsexxar zzat i wudem n SIDI, aqa-t d ijj n uḥenjir iḥezzmen s yijj n upalṭu n ukehhan n řeqṭen.

19 Yemmas tegga as ijj n useřham uca tᵉttawyi as t-i-dd zeg useggʷas ɣar useggʷas, xmi tᵉttgeɛɛed ak-d weryaz nnes ḥima ad tawi din taɣarṣt n kuř aseggʷas.

20 Igga Ɛali lbaraka di Ilqana d temɣart nnes, inna: “Iři ad ac iwc SIDI zi temɣart-a ijj n uḥenjir deg wemcan n uḥenjir i tsellem nettat, deg wemcan n uḥenjir i immewcen i SIDI.” Xenni ɛeqben nitni ɣar wemcan n tzeddiɣt nnes. □  

21 SIDI maca ixzar ɣar Ḥanna u nettat teksi s ddeyset uca turuw-dd třata n iḥenjiren d tnayen n tḥenjirin, am tuɣa imeqqar Camwil ameẓyan ɣar SIDI.

22 Idweř Ɛali iwsar aṭṭas. Netta isřa x marra min ggin iḥenjiren nnes i marra Israil uca isřa ɛawed aqa nitni ṭṭṣen ak-d temɣarin i tuɣa ttsexxarent ɣar wadaf n Uqiḍun n Umsagar.   

23 Netta inna asen: “Mayemmi tᵉtteggem aya ammu, ařami i ttesřiɣ zi marra řgens-a x tmegga nwem tiɛeffanin?

24 Lla, a iḥenjiren inu, aya war iǧi d ijj n řexbar iḥřa i sřiɣ. Kenniw tᵉttarram řgens-a n SIDI ad iwḍa di xeṭṭu.

25 Mařa ijj n bnadem ixḍa ak-d ijj bnadem nneɣni, xenni ad xas iḥkem AREBBI, maca mařa ijj n bnadem ad ixḍa x SIDI, wi xas ɣa iwten?” Waxxa amenni nitni war sřin ca ɣar babatsen, maɣar SIDI tuɣa ixs ad ten ineɣ. □  

26 Maca Camwil ameẓyan tuɣa imeqqar uca yarni ittas-dd x řxaḍar i SIDI uřa ɣar iwdan.   

Awař n Arebbi x Ɛali d tarwa nnes

27 Uca yusa-dd ijj n weryaz n SIDI ɣar Ɛali, inna as: “Ammu i iqqar SIDI: ‘Ma war i d ssecneɣ ixef inu nican i taddart n babac umi ten tuɣa di Miṣra, di taddart n firɛun?   

28 Necc farzeɣ t zi marra tiqebbař n Israil d akehhan i Necc maḥend ad igeɛɛed ɣar uɛalṭar inu ḥima ad din issarɣ řebxur u maḥend ad yarḍ apalṭu n ukehhan zzat i wudem inu. Necc wciɣ ɛawed i taddart n babac marra tiɣarṣa n tmessi n ayt n Israil.   

29 Mayemmi tɛeffsem kenniw x tɣarṣt inu d tewhibt n řɣiǧet i zi umureɣ maḥend ad tent twehhbem di Tzeddiɣt inu, u mayemmi tᵉttweqqarem iḥenjiren nwem aṭṭas xafi umi tmesřem kenniw ixef nwem s mummu n marra tiwhibin n řɣiǧet n řgens inu Israil?’   

30 S uya iqqar SIDI, AREBBI n Israil: ‘Necc nniɣ nican: Taddart nnec d taddart n babac ad uyurent zzat i wudem inu i řebda!’, maca řexxu iqqar SIDI: ‘Aya aqa iggʷej xafi, maɣar inni d ayi ittweqqaren, ad ten weqqareɣ, maca inni i d ayi isseḥqaran, ad ttwaḥesben d imuqřiřen.   

31 Xzar ad asen wussan, ad qeḍɛeɣ aɣiř nnec d uɣiř n taddart n babac ařami war ittiři ɛad d awessar di taddart nnec.

32 Cek ad texzared belli ad dd-yas ijj n weɣrim n Tzeddiɣt, waxxa Netta ittegg tcuni-ya marra i Israil, uca ɛemmarṣ ad yiři ɛad ijj n uwessar di taddart nnec, marra ussan.

33 War qeṭṭɛeɣ ca kuř aryaz i ɣ̮arek iǧan x uɛalṭar inu, ařami ɣa uḥřent tiṭṭawin nnec qaɛ, ad tefna řeɛmar nnec uca marra arraw n taddart nnec ad mmten d iryazen.

34 D ta i d ak ɣa tiři d řeɛřamet nni dd ɣa tas x tnayen n iḥenjiren nnec, Ḥufni d Finaḥas: ad mmten s tnayen deg ijj n wass.   

35 Necc maca ad ggeɣ i Ixef inu ijj n ukehhan d amtiqqi. Netta ad igg ɛlaḥsab uř d řeɛmar inu. Necc ad as ssbeddeɣ ict n taddart temten uca netta ad yuyur řebda zzat i wudem n lmasiḥ inu.

36 Uca ad imsar, belli marra wi ɣa iqqimen zi taddart nnec, ad dd-yas ad as ibendeq i yict n tuqiyyat n nnuqart niɣ i yict n tecnift n weɣrum, ad yini: ‘Arni ayi mɣir ɣar ict n řxedmet n tsexxart n ikehhanen, maḥend ad ɣari yiři ijj n uřeqqim n weɣrum i macca.’ ”

□ 

2:15 aziza - niɣ ‘war ittwanennin’.

□ 

2:20 ijj n uḥenjir - s Tɛibranit ‘ict n zzariɛet’. deg wemcan n uḥenjir - s Tɛibranit ‘deg wemcan n tutra’.

□ 

2:25 ɣar babatsen - s Tɛibranit ‘ɣar tmijja n babatsen’.

Tařaɣit n Arebbi x Ṣamwil

3

1 Camwil ameẓyan tuɣa ittsexxar i SIDI zzat i wudem n Ɛali. Deg wussan nni tuɣa awař n SIDI iqqiǧet. War tuɣi tᵉtteffiɣ ca n řewḥiy.

2 Deg wass nni, umi Ɛali iṭṭeṣ deg wemcan nnes uca dewřent tiṭṭawin nnes arxunt ařami tuɣa war izemmar ad ittwařa ɛad, imsar -   

3 ɛad qbeř ixsi řefnar n AREBBI u Camwil tuɣa iṭṭeṣ di Zzawect n SIDI mani teǧa Ttabut n AREBBI -

4 aqa SIDI iřaɣa i Camwil. Uca yarra-dd xas Camwil: “Necc aqa ayi da!”

5 Netta yuzzeř ɣar Ɛali, inna: “Danita i ǧiɣ, cek třaɣid ayi-dd.” Maca netta inna: “Necc war xak dd-řaɣiɣ ca, ɛqeb, ad tezzřed!” Uca iɛqeb, izzeř.

6 SIDI iřaɣa i Camwil twařa nneɣnit uca ikkar-dd Camwil, yuyur ɣar Ɛali, inna: “Necc aqa ayi da, minzi cek třaɣid ayi-dd.” Yarra-dd xas netta: “Necc war xak dd-řaɣiɣ ca, mmi, ɛqeb, ad tezzřed!”

7 Camwil ɛad war issin SIDI u awař n SIDI tuɣa ɛad war d as ittwassargeb.

8 Iřaɣa-dd SIDI x Camwil ɛawed i twařa wiss třata u netta ikkar-dd, yuyur ɣar Ɛali, inna: “Necc aqa ayi da, cek třaɣid ayi-dd.” Xas uca iḥekkar Ɛali, aqa SIDI tuɣa iřaɣa x uḥenjir,

9 uca Ɛali inna i Camwil: “Ruḥ, ad tezzřed! Mařa Netta iřaɣa ac-dd ɛawed, xenni arr xas: ‘Siweř, SIDI, maɣar amsexxar nnec ittesřa!’ ” Uca iɛqeb Camwil, izzeř deg wemcan nnes.

10 Xenni yusa-dd SIDI uca ibedd din uca iřaɣa am twařawin nneɣni: “Camwil, Camwil!” Inna Camwil: “Siweř, maɣar amsexxar nnec ittesřa!”

11 SIDI inna i Camwil: “Xzar, Necc ad ggeɣ ca di Israil ařami marra wi xas i ɣa isřen, tnayen n imezzuɣen nnes ad ṭneṭnen.   

12 Deg wass nni ad qefřeɣ marra i Ɛali, zeg umezwaru ař aneggaru min zi ssiwřeɣ x taddart nnes.   

13 Minzi Necc ɛeřmeɣ as, aqa Necc ad ḥekmeɣ taddart nnes i řebda x řmuɛṣiyyet min xef issen, minzi řami ssiwḍen iḥenjiren nnes nneɛřet x yixef nsen, netta war ten iṭṭif ca.

14 S uya Necc jjuǧeɣ i taddart n Ɛali: ‘War ittwagg weṣřaḥ i řebda i řmuɛṣiyyet n taddart n Ɛali s tɣarṣt uřa s tewhibt n řɣiǧet!’ ”

15 Camwil iqqim izzeř ař ṣṣbeḥ, xenni yarzem tiwwura n Taddart n SIDI. Maca Camwil iggʷed ad iḥaja řewḥiy i Ɛali.

16 Xenni iřaɣa Ɛali x Camwil, inna: “Camwil, mmi!” Netta yarra-dd xas: “Necc aqa ayi da!”

17 Xenni inna: “Man awař i d ac inna? Ttzawgeɣ cek, war xafi snuffar! Ejj ad ac igg AREBBI ammu, ɛad mahu, mařa cek tessnuffared xafi ijj n wawař waha zi marra awařen i kidek issiweř Netta.”

18 Xenni iḥaja as Camwil marra awařen u war xas ten iffar. Uca yarra-dd xas Ɛali: “Aqa-t d SIDI, ejj i-t ad igg min iǧan nican di tiṭṭawin nnes!”

19 Camwil tuɣa imeqqar u SIDI tuɣa-t akides u war ijji uřa d ijjen zi marra awařen nnes ad iwḍa ɣar temmurt.

20 Marra Israil, zi Dan ař Bi’r-Sebɛa, tuɣa ittwařa aqa Camwil tuɣa ittwařeqqem d anabi n SIDI.

21 SIDI iqqim ad dd-iḍhar di Cilu, minzi SIDI issargeb Ixef nnes i Camwil di Cilu s wawař n SIDI.

Ifilisṭiniyyen ṭṭfen Ttabut n SIDI

4

1 Awař n Camwil yiweḍ ɣar marra Israil uca iffeɣ Israil ɣar umsagar ak-d Ifilisṭiniyyen i umenɣi akidsen. Nitni wtin iqiḍan nsen ɣar Abin-Haɛizir, uca Ifilisṭiniyyen wtin iqiḍan nsen ɣar Afiq. □  

2 Ifilisṭiniyyen sedden ixef nsen i umenɣi ak-d Israil uca umi imeyyeř umenɣi da d diha, ittwaɣelleb Israil zzat i wudem n Ifilisṭiniyyen uca nitni nɣin ɛřaḥař arebɛa-ařaf n yeryazen di řeṣfuf n řɛeskar nsen deg wazzay n umenɣi.

3 Umi iɛqeb řgens ɣar řmargeḥ n řɛeskar, nnan imɣaren n Israil: “Mayemmi d aneɣ iwta SIDI ass-a zzat i wudem n Ifilisṭiniyyen? Ejj aneɣ ad neksi Ttabut n Řɛahd n SIDI zi Cilu, ad dd-tas di řwest nneɣ, ḥima ad aneɣ tfekk zeg ufus n řɛedyan nneɣ.”

4 Řgens issekk iryazen ɣar Cilu, iwyen-dd ssenni Ttabut n Řɛahd n SIDI n řɛeskarat wenni ittɣiman x ikiruben. Tuɣa dinni tnayen n iḥenjiren n Ɛali, Ḥufni d Finaḥas, ak-d Ttabut n Řɛahd n AREBBI. □    

5 Umi dd-tusa Ttabut n Řɛahd n SIDI ɣar řmargeḥ n řɛeskar, imsar, aqa marra Israil isřiwřew s yijj n usřiwřew ijehden, ařami tarjiji temmurt.

6 Umi sřan Ifilisṭiniyyen i řḥess n usřiwřew, nnan: “Mana řḥess-a n usřiwřew ijehden di řmargeḥ n řɛeskar n Iɛibraniyyen?” Uca nitni fehmen, aqa Ttabut n SIDI tusa-dd di řmargeḥ n řɛeskar.

7 Ggʷeden Ifilisṭiniyyen aṭṭas, maɣar nitni nnan: “AREBBI yusa-dd ɣarsen ɣar řmargeḥ n řɛeskar!” Uca nnan: “Ayyaw xaneɣ, maɣar aya ammu ɛemmarṣ war imsar!

8 Uct xaneɣ, man wen i d aneɣ ɣa ifekken zeg ufus n irebbiten ijehden? Ina d irebbiten i iwtin Imiṣriyyen s marra jjrayeḥ di řexřa!

9 Iřim tmeḥḍem u iřim d iryazen, kenniw Ifilisṭiniyyen, maḥend war tᵉttsexxarem i Iɛibraniyyen am mammec nitni ɣarwem sexxaren. Iřim d iryazen u menɣem!”   

10 Uca ffɣen Ifilisṭiniyyen ɣar umenɣi u ittwaɣřeb Israil. Arewřen nitni, kuř ijj ɣar uqiḍun nnes. Tuɣa d ict n txessart d tameqqrant aṭṭas, ařami wḍan třatin-ařef n yeryazen zi Israil i dd-iffɣen ɣar umenɣi x iḍaren.

11 Ttabut n AREBBI tᵉttwaḥewwes u tnayen n iḥenjiren n Ɛali, Ḥufni d Finaḥas, mmuten.   

12 Xenni yuzzeř ijjen zeg ayt n Binyamin zeg wazzay n umenɣi, yiweḍ ɣar Cilu deg wass nni simant nnes, s warruḍ icarreg uca acař tuɣa x uzeǧif nnes.   

13 Řami yiweḍ netta, iqqim Ɛali x řkursi nnes ɣar tma n webrid, iqceɛ, minzi uř nnes tuɣa ittarjiji zi ssibbet n Ttabut n AREBBI. Umi dd-yusa weryaz nni maḥend ad t iḥaja di tendint, tesɣuy tendint marra.

14 Umi isřa Ɛali řḥess n usɣuyyi, inna: “Mana řḥess n řharaj-a n řɣaci nni?” Xenni iqeǧeq weryaz, yusa-dd, iḥaja t i Ɛali.

15 Tuɣa ɣar Ɛali tmenya u-tesɛin n iseggʷusa. Tiṭṭawin nnes dewřent arxunt, ařami war ittwiři ɛad.   

16 Aryaz inna i Ɛali: “Necc usiɣ-dd zeg wazzay n umenɣi. Ass-a arewřeɣ zi řeṣfuf n řɛeskar.” Inna as Ɛali: “Min imsaren, a mmi?”

17 Areqqas yarra-dd xas, inna: “Israil yarweř zzat i wudem n Ifilisṭiniyyen u řgens igga ict n txessart tewɛar aṭṭas. Uřa d tnayen n iḥenjiren nnec, Ḥufni d Finaḥas, ttwanɣen u Ttabut n AREBBI tᵉttwaḥewwes.”

18 Umi netta yidar Ttabut n AREBBI, imsar, aqa Ɛali iwḍa ɣar ḍeffar zi řkursi zzat i tewwart. Netta yarreẓ zeg yiri uca iffeɣ as buḥbeř, maɣar aryaz tuɣa iwsar u idqeř. Netta tuɣa d řqaḍi x Israil arebɛin n iseggʷusa.

19 Tasřit nnes, tamɣart n mmis Finaḥas, tuɣa teksi s ddeyset, tuɣa ɛřayen ad dd-taruw. Umi nettat tesřa aqa Ttabut n AREBBI tᵉttwaḥewwes, u ɛemmis immut uřa d aryaz nnes, xenni tekmummec uca turuw-dd aḥenjir nnes, minzi tuɣa iṭṭef i-tt řewjeɛ nnes n tarut.

20 Umi dd-tiweḍ řweqt n řmewt nnes, nnant temɣarin tinni ɣares ibedden: “War tteggʷed ca, cem turwed-dd ijj n uḥenjir.” Maca nettat war xasent dd-tarri ca u uř nnes war tḥekkar.

21 Nettat tegga as i uḥenjir ‘Ikabud’, tenna: “Ittwakkes uɛuǧi zi Israil!”, minzi tᵉmmeksi Ttabut n AREBBI, uca uřa di ssibbet n řmewt n ɛemmis d weryaz nnes.

22 Nettat tenna: “Ittwakkes uɛuǧi zi Israil, maɣar tᵉmmeksi Ttabut n AREBBI.”

□ 

4:1 Abin-Haɛizir - isem wanita ixs ad yini ‘aẓru n uɛawen’ niɣ ‘aẓru n twiza’.

□ 

4:4 ikiruben - ict n marka n lmalakat.

Ttabut di temmurt n Ifilisṭiniyyen

5

1 Ifilisṭiniyyen ksin Ttabut n AREBBI uca iwyen tt zi Abin-Haɛizir ɣar Acdud.

2 Xenni ksin Ifilisṭiniyyen Ttabut n AREBBI uca ssiwḍen tt di taddart n Dajun uca ssarsen tt x uɣezdis n Dajun.

3 Tiwecca nnes umi imezdaɣ n Acdud kkaren zic, xzar, Dajun tuɣa iwḍa x uɣembub nnes x temmurt zzat i Ttabut n SIDI. Ksin nitni Dajun, ssbedden t ɛawed deg wemcan nnes.

4 Tiwecca nnes umi dd-kkaren nitni zic ɛawed, xzar, Dajun tuɣa iwḍa ɛawed x uɣembub nnes x temmurt zzat i Ttabut n SIDI, maca azeǧif n Dajun d ifassen nnes s tnayen mmarsen qessen ɣar tnebdat. Mɣir arrimet n Dajun tuɣa teqqim deg wemcan nnes.

5 X uya war ɛfisen ikehhanen n Dajun d marra inni i dd-ittasen ɣar taddart n Dajun x tnebdat n Dajun di Acdud ař ass-a.

6 Afus n SIDI idqeř x imezdaɣ n Acdud. Netta issarɛeb i-ten uca iwta ten s tḥebba, di tandint n Acdud d jjwayeh nnes.   

7 Umi iryazen n Acdud ẓrin, aqa ammu i imsar, nnan nitni: “Ttabut n AREBBI n Israil war tzemmar ad ɣarneɣ teqqim, maɣar afus nnes igga xaneɣ ddqeř uřa x arebbi nneɣ Dajun.”

8 Nitni ssekken iryazen uca ggin ad ssmunen marra řbacat n tneddam n Ifilisṭiniyyen, nnan: “Min ɣa negg s Ttabut n AREBBI n Israil?” Nnan nitni: “Ttabut n AREBBI n Israil ad tᵉttwassmuṭṭiy ɣar Jat.” Xenni ssmuṭṭiyen Ttabut n AREBBI n Israil ɣar Jat.

9 Maca awarni i umi tt ssmuṭṭiyen, issiweḍ ufus n SIDI ijj n uxarweḍ d ameqqran x tendint nni uca iwta iryazen n tendint, zeg umeẓyan ař ameqqran, s tḥebba innufaren.

10 Xenni ssekken nitni Ttabut n AREBBI ɣar Ɛaqrun. Umi dd-tusa Ttabut n AREBBI ɣar Ɛaqrun, imsar, aqa imezdaɣ n Ɛaqrun sɣuyen, nnan: “Nitni iwyen-dd Ttabut n AREBBI n Israil ɣarneɣ danita, ḥima ad aneɣ nɣen uřa d řgens nneɣ.”

11 Ssekken nitni ireqqasen uca ggin ad ssmunen marra řbacat n tneddam n Ifilisṭiniyyen, nnan: “Siggʷejem Ttabut n AREBBI n Israil, jjem tt ad dd-tedweř ɣar wemcan nnes, ḥima war d ayi ineqq uřa d řgens inu!”, minzi tuɣa din ijj n uqezzeb imɣar di marra tandint uca afus n AREBBI idqeř aṭṭas x Ɛaqrun.

12 Iwdan, inni war immuten, tuɣa ttwawten s tḥebba, ařami aɣuyyi n usɣati n tendint igeɛɛed ɣar ujenna sennej.

Adweř n Ttabut ɣar Israil

6

1 Umi Ttabut n SIDI tekka sebɛa n iyuren di temmurt n Ifilisṭiniyyen,

2 řaɣan Ifilisṭiniyyen x ikehhanen d igezzanen, nnan: “Min ɣa negg ak-d Ttabut n SIDI? Secnem aneɣ, mammec tt i ɣa nessekk ɣar wemcan nnes.”

3 Nitni arrin-dd xasen: “Mařa kenniw tessekkem Ttabut n AREBBI n Israil, xenni war tt tessekkem texwa, minzi ittxeṣṣa ad txeǧṣem ict n tewhibt n umarwas i weɛdař. Xenni ad teggenfam uca ad tessnem, mayemmi afus nnes war zzaywem ittekkes.”

4 Xenni nnan nitni: “Man tawhibt n umarwas i d as ɣa nqeddem i weɛdař?” Nitni arrin-dd xasen: “Xemsa n tḥebba n wureɣ d xemsa n iɣardayen n wureɣ, x qedda n řbacat n tneddam n Ifilisṭiniyyen, minzi kenniw marra teřqef kenniw jjriḥect d icten uřa d řbacat nwem.

5 Ggem řexyařat n tḥebba nwem d řexyařat n iɣardayen nwem nni yareddǧen tammurt, uca sɛuǧem AREBBI n Israil. Ad taɣ ad issefses afus nnes xawem, x irebbiten nwem u x temmurt nwem.

6 Mayemmi ɣa tessqesḥem uř nwem am ssqesḥen Imiṣriyyen d firɛun uř nsen? Umi xasen izeyyar Netta ař ṭṭarf, ma nitni war d arxun i ayt Israil u ma nitni war dd-ffiɣen ca xenni?   

7 Xenni  řexxu, ksim ijj n ukarru n jdid, swejdem t s tnayen n tfunasin ssuṭṭuḍent, war xasent immars ɛad uzayřu, u qqnem tifunasin ɣar zzat i ukarru u kksem asent zi ḍeffar nsent imeẓyanen nsent u awyem ten ɣar taddart.

8 Xenni ksim Ttabut n SIDI, sarsem tt x ukarru u sarsem x uɣezdis nnes, deg ict n tsenduqt, řeqcuɛ n wureɣ i texsem ad as txeǧṣem am tewhibt n umarwas i weɛdař. Sekkem tt, ad traḥ.

9 Ḥḍam, mařa akarru igeɛɛed-dd deg webrid ɣar weymir nnes, ɣar Bayt-Cams, xenni d Netta i d aneɣ iwtin s tecti-ya tameqqrant, mařa lla, xenni nessen neccin, aqa war iǧi d afus nnes i d aneɣ iřeqfen: aqa tusa-dd amenni waha.”

10 Iryazen ggin tt ammu. Nitni ksin tnayen n tfunasin ssuṭṭuḍent, qqnen tent ɣar zzat i ukarru uca qqnen imeẓyanen nsent deg uyennir n taddart.

11 Nitni ssarsen Ttabut n SIDI x ukarru, uřa d tasenduqt ak-d iɣardayen n wureɣ d řexyařat n tḥebba nsen.

12 Tifunasin uyurent nican ɣar webrid jjihet n Bayt-Cams, uyurent x webrid iseggmen nni. Nitenti qqiment ggurent, am ssmuhrutent, war ḥeyydent x webrid ɣar yefus uřa ɣar uzeřmaḍ. Řbacat n tneddam n Ifilisṭiniyyen areddfen tent ař aymir n Bayt-Cams.

13 Imezdaɣ n Bayt-Cams tuɣa mejjaren ṣṣabet n irden di řewḍa n teɣzurt. Umi ssgeɛɛden nitni tamuɣři nsen, ẓrin Ttabut u farḥen aṭṭas umi tt ẓrin.

14 Akarru tuɣa yiweḍ ař iyyar n Yacuwa, wenni zi Bayt-Cams, uca ibedd ukarru dinni. Tuɣa dinni ijj n weẓru d ameqqran. Nitni zedmen tifeřwin n ukarru u ssgeɛɛden tifunasin d taɣarṣt n wecmaḍ i SIDI.

15 Ilawiyyen ksin Ttabut n SIDI d tsenduqt immarsen x uɣezdis nnes, i di tuɣa řeqcuɛ n wureɣ, u ssarsen aya x weẓru nni ameqqran. Deg wass nni simant nnes ssgeɛɛden yeryazen n Bayt-Cams tiɣarṣa n wecmaḍ i SIDI u qeddmen ɛawed tiɣarṣa.

16 Umi ẓrin xemsa n řbacat n tneddam n Ifilisṭiniyyen man aya, dewřen-dd ɣar Ɛaqrun deg wass nni simant nnes.

17 Tina d tiḥebba n wureɣ nni ixeǧṣen Ifilisṭiniyyen am tewhibt n umarwas i weɛdař i SIDI: ict i Acdud, ict i Ɣaza, ict i Acqilun, ict i Jat, ict i Ɛakrun.

18 Uřa d iɣardayen n wureɣ x qedda n marra tineddam n Ifilisṭiniyyen tinni iqqnen i xemsa n řbacat n tneddam, zi tneddam ifaryen ař dcurat i d asent i-dd-innḍen. Yiweḍ ukarru ař Abil, aẓru ameqqran i xef tuɣa ssarsen Ttabut n SIDI, aẓru i din iqqimen ař ass-a deg iyyar n Yacuwa zi Bayt-Cams.

19 Netta maca iwta iryazen n Bayt-Cams, minzi nitni tuɣa xzaren Ttabut n SIDI. Zi řgens iwta Netta sebɛin n yeryazen zeg xemsin-ařef n yeryazen. Uca icḍen řgens, minzi SIDI tuɣa igga i řgens ict n tecti d tameqqrant.

20 Xenni nnan iryazen n Bayt-Cams: “Wi izemmaren ad iqqim ibedd zzat i wudem n SIDI, AREBBI d amqeddes wa? D ɣar man wen zzayneɣ i ɣa tuyur Ttabut?”

21 Nitni ssekken ireqqasen ɣar imezdaɣ n Qaryat-Yaɛarim, nnan: “Ifilisṭiniyyen arrin-dd Ttabut n SIDI. Hwam uca ssgeɛɛdem tt ɣarwem sennej!”

Amenɣi ɣar Miṣfa

7

1 Xenni usin-dd yeryazen n Qaryat-Yaɛarim uca iwyen Ttabut n SIDI ɣarsen sennej. Nitni ssidfen tt di taddart n Abinadab, x tewrirt, uca ssqeddsen mmis Aliɛazar ḥima ad iḥḍa x Ttabut n SIDI.   

2 Zeg wass nni imsar aqa Ttabut teqqim di Qaryat-Yaɛarim. Tuɣa ɛdun aṭṭas n wussan ařami ɛdun ɛicrin n iseggʷusa. Marra taddart n Israil tuyur awarni i SIDI, tᵉttcetca.

3 Xenni issiweř Camwil ɣar marra taddart n Israil, inna: “Mařa kenniw texsem ad dd-tdewřem ɣar SIDI s marra uř nwem, xenni nḍarem xawem irebbiten iɣriben zi řwesṭ nwem, uřa d ‘Ɛactarutin’, u arrem uř nwem ɣar SIDI, xedmem as i Netta weḥḥdes, xenni Netta ad kenniw ifekk zeg ufus n Ifilisṭiniyyen.”   

4 Uca nḍaren ayt n Israil ‘Ibaɛlen’ d ‘Ɛactarutin’ uca ɛebden i SIDI weḥḥdes.

5 Inna Camwil: “Smunem marra Israil di Miṣfat, xenni necc ad ẓẓaǧeɣ i SIDI i kenniw.”

6 Munen di Miṣfa uca uymen aman, farrɣen ten zzat i wudem n SIDI. Deg wass nni ẓummen uca nnan din: “Aqa nexḍa ak-d SIDI!” Ammu i iḥkem Camwil ayt n Israil di Miṣfa.

7 Umi Ifilisṭiniyyen sřin, aqa ayt n Israil tuɣa munen di Miṣfat, ffɣen řbacat n tneddam n Ifilisṭiniyyen ḍidd i Israil. Řami sřin ayt n Israil i mana aya, ggʷeden nitni zeg Ifilisṭiniyyen.

8 Nnan ayt n Israil i Camwil: “War sbeddi s uřaɣi di ṭṭweɛ nneɣ i SIDI, AREBBI nneɣ, maḥend Netta ad aneɣ ifekk zeg ufus n Ifilisṭiniyyen.”

9 Xenni iksi Camwil ijj n izmar iṭṭeḍ u iqeddem i-t qaɛ d taɣarṣt n wecmaḍ i SIDI u Camwil iřaɣa ɣar SIDI di ṭṭweɛ n Israil u SIDI isřa as.

10 Umi iqeddem Camwil taɣarṣt n wecmaḍ, imsar, aqa usin-dd Ifilisṭiniyyen i umenɣi ak-d Israil. Uca isshemhem SIDI aṭṭas deg wass nni x Ifilisṭiniyyen, issarjef i-ten ařami ttwaɣeřben zzat i wudem n Israil.   

11 Ffɣen yeryazen n Israil zi Miṣfa, ḍfaren Ifilisṭiniyyen uca wtin ten ař sadu Bayt-Kar.

12 Iksi Camwil ijj n weẓru, issbedd i-t jar Miṣfa d San. Netta igga as isem ‘Abin-Haɛizir’, inna: “Ař danita i d aneɣ iwca SIDI afus.” □    

13 Ammu i ttwasseḥqaren Ifilisṭiniyyen uca war udifen ca ɛad daxeř i iymiren n Israil, minzi tuɣa afus n SIDI ḍidd i Ifilisṭiniyyen marra ussan n Camwil.

14 Tineddam zi Ɛaqrun ař Jat i tuɣa ṭṭfen Ifilisṭiyyen zeg ayt n Israil, dewřent-dd ɣar Israil uca jjwayeh i ɣarsen dd-iqqnen, iqřeɛ i-tent Israil zeg ufus n Ifilisṭiniyyen uca idweř din řehna jar Israil d Imuriyyen.

15 Tuɣa Camwil d řqaḍi x Israil marra ussan n tudart nnes.

16 Aseggʷas x useggʷas tuɣa netta itteffeɣ, iggur di Bayt-Il d Jiljal d Miṣfa. Di marra imucan nni tuɣa netta d řqaḍi x Israil.

17 Awarni aya idweř netta ɣar Rama, maɣar dinni i tuɣa taddart nnes u dinni tuɣa netta d řqaḍi x Israil uca ibna dinni ijj n uɛalṭar i SIDI.   

□ 

7:12 Abin-Haɛizir - isem wanita ixs ad yini ‘aẓru n uɛawen’ niɣ ‘aẓru n twiza’.

Řgens ittar ijj n ujeǧid

8

1 Umi idweř Camwil iwsar, imsar, aqa igga iḥenjiren nnes d řquḍat x Israil.

2 Mmis amezwaru tuɣa qqaren as Yuwil u wenni wiss tnayen qqaren as Abiya. Nitni tuɣa aten d řquḍat di Bi’r-Sebɛa.

3 Maca iḥenjiren nnes war aredfen ibriden nnes. Nitni arezzun x arbeḥ i yixef nsen, ṭṭfen arriɣalut u ssfarrɣen řḥeqq.   

4 Xenni munen marra imɣaren n Israil, usin-dd ɣar Camwil di Rama.

5 Nitni nnan as: “Xzar, cek tewsared u iḥenjiren nnec war gguren ca x tebridin nnec. S uya egg řexxu ijj n ujeǧid xaneɣ maḥend ad xaneɣ iḥkem, am mammec iǧa ɣar marra řegnus nneɣni.”   

6 Awař-a iǧa d aɛeffan di tiṭṭawin n Camwil, řami nnan: “Ewc aneɣ ijj n ujeǧid maḥend ad xaneɣ iḥkem!” Uca Camwil iẓẓuǧ i SIDI.   

7 Inna SIDI i Camwil: “Seř ɣar řgens di marra min i d ac ɣa inin, maɣar war iǧi d cek i nḍaren nitni, maca d Necc i nḍaren nitni, ḥima Necc war ttiřiɣ d ajeǧid xasen. □  

8 Nitni tteggen ɛad am mammec ggin s marra timegga nsen zeg wass i ten dd-ssgeɛɛdeɣ zi Miṣra ař ass-a. Nitni semḥen d ayi uca sexxaren i irebbiten nneɣni. Ammu i dayek tteggen nitni ɛawed.

9 Seř řexxu ɣarsen, maca ɛřem asen nican uca sargeb i-ten s řḥeqq n ujeǧid wenni i xasen i ɣa iḥekmen.” □  

10 Issiweř Camwil marra awařen n SIDI ak-d řgens nni zzayes ittaren ijj n ujeǧid.

11 Netta inna: “Aya i ɣa yiři d řḥeqq n ujeǧid i xawem i ɣa iḥekmen: netta ad yawi iḥenjiren nwem, ad ten yarra i yixef nnes ɣar ikarruten nnes maḥend ad iřin d imnayen nnes, u ad zzřen ɣar zzat i ikarruten nnes.

12 Netta ad ten igg i yixef nnes d imeqqranen x wařef uřa d imeqqranen x xemsin, u ad ten yarr ad carzen iyyaren nnes, ad mjaren ṣṣabet nnes u ad ggen dduzan n umenɣi nnes d dduzan n ikarruten nnes.

13 Yessitwem ad tent-i-dd-yawi maḥend ad as ggent fumaḍat, ad ssnennant u ad ggʷent.

14 Ad iksi mummu n iyyaren nwem, n imarjaɛen nwem n uḍiř u n iḥwicen n tazart nwem, uca ad t iwc i imsexxaren nnes.

15 Ad iksi řeɛcur n zzariɛet nwem, n imarjaɛen nwem n uḍiř uca ad ten iwc i imsexxaren nnes icennɛen u i imsexxaren nnes inneɣni.

16 Ad iksi isemɣan d tiyya nwem d iḥudriyyen nwem iṣebḥen d iɣyař nwem, uca ad ten yejj ad as xedmen.

17 Ad iksi řeɛcur n tḥimriwin nwem u kenniw ad tiřim d imsexxaren nnes.

18 Deg wass nni ad tesɣuyem zzat i wudem n ujeǧid nwem i texḍarem kenniw, maca SIDI war d awem ittesři ca deg wass nni.”

19 Maca řgens war ixs ad iseř ɣar Camwil, nnan: “Lla, ittxeṣṣa ad xaneɣ yiři ijj n ujeǧid.”

20 Uřa d neccin ad niři am řegnus nneɣni marra, ajeǧid nneɣ ad xaneɣ iḥkem s řḥeqq. Netta ad yizwar zzat i wudem nneɣ uca ad issuyur imenɣan nneɣ.”

21 Umi isřa Camwil i marra awařen n řgens, inna ten deg imezzuɣen n SIDI.

22 SIDI inna i Camwil: “Seř ɣarsen, egg xasen ijj n ujeǧid!” Xas uca inna Camwil i yeryazen n Israil: “Ejj ad yuyur kuř ijj ɣar tendint nnes.” □  

□ 

8:7 ɣar řgens - s Tɛibranit ‘ɣar tmijja n řgens’.

□ 

8:9 Seř řexxu ɣarsen - s Tɛibranit ‘Seř řexxu ɣar tmijja nsen’.

□ 

8:22 Seř ɣarsen - s Tɛibranit ‘Seř ɣar tmijja nsen’.

Cawul yarezzu x iɣyař uca imsagar ak-d Ṣamwil

9

1 Tuɣa din ijj n weryaz zi Binyamin, qqaren as Qis, mmis n Abiyil, mmis n Ṣarur, mmis n Bakurat, mmis n Afiyaḥ, ijj n weryaz zeg ayt n Binyamin, ijj n weryaz s wagřa aṭṭas.   

2 Netta tuɣa ɣares ijj n mmis, qqaren as Cawul. Tuɣa-t d ameẓyan u dayes aẓri. Uřa d ijj n weryaz jar ayt n Israil war dayes tuɣi aẓri am netta. Netta yujar marra řgens s tiddi n uzeǧif.

3 Tuɣa tiɣyař n Qis, babas n Cawul, weddarent. Xenni inna Qis i mmis Cawul: “Ksi ijjen zeg imsexxaren, awyi t akidek uca kkar, arzu x teɣyař.”

4 Netta ikka x idurar n Ifrayim, ikka x temmurt n Calica, maca nitni war tent ufin. Xas uca kkin nitni x temmurt n Caɛalim, war tent ufin dinni. Xenni kkin x temmurt n Binyamin, war tent ufin dinni ɛawed.

5 Umi iwḍen nitni ɣar temmurt n Ṣuf, inna Cawul i umsexxar nnes nni tuɣa akides: “As-dd, ad neɛqeb, niɣ baba war ikessi ɛad s wemnus di teɣyař, maca dayneɣ.”

6 Wanita yarra-dd xas: “Xzar xenni, aqa ijj weryaz n AREBBI izeddeɣ di tendint-a. Aqa-t d ijj n weryaz d amcenneɛ. Marra min iqqar, itteffeɣ-dd nican. Ejj aneɣ ad ɣares nraḥ dinni, xenni ad taɣ ad aneɣ isscen abrid i ittxeṣṣa ad dayes nuyur.”

7 Xenni inna Cawul i umsexxar nnes: “Maca xzar, mařa nraḥ, min ɣa nawi xenni i weryaz nni? Maɣar aɣrum jar řeḥwayej nneɣ iruḥ. Neccin war ɣarneɣ aɣiralut i nzemmar ad newc i weryaz n AREBBI. Niɣ min ɣarneɣ nneɣni?”

8 Yarra-dd umsexxar ɛawed x Cawul, inna: “Xzar, necc ɣari da ɛad ijj n arbeɛ n ijj n ciqlu n nnuqart. Ad t wceɣ i weryaz n AREBBI, maḥend netta ad aneɣ isscen abrid.”

9 Zic tuɣa iqqar weryaz di Israil, mařa tuɣa iffeɣ ḥima ad isseqsa AREBBI: “Asem-dd, ad nuyur ɣar umwařaw!”, maɣar anabi n wass-a, zic qqaren as ‘amwařaw’. □    

10 Inna Cawul i umsexxar nnes: “Awař nnec iṣbeḥ! As-dd, ejj aneɣ ad nuyur!” Uca uyuren nitni ɣar tendint mani iǧa aryaz n AREBBI.

11 Umi geɛɛden nitni tsawent n tendint msagaren ak-d tebřiɣin tinni dd-iffɣen maḥend ad ayment aman uca nnan asent: “Ma amwařaw da?”

12 Nitenti arrint xasen, nnant: “Xzar, netta aqa-t diha ɣar zzat. Deɣyat, maɣar netta yusa-dd ass-a ɣar tendint, minzi řgens ass-a ad igg ict n tɣarṣt x řgeɛɛdet.

13 Xmi ɣa tadfem ɣar tandint, ad t tafem qbeř ma ad igeɛɛed ɣar řgeɛɛdet ḥima ad imun i macca, maɣar řgens war ittett mařa war dd-yusi netta, minzi netta ad igg lbaraka di tɣarṣt, xenni ɛad ad ccen inewjiwen. Geɛɛdem řexxu, minzi ass-a aqa-t d lfurṣa ad t tafem nican!” □  

14 Nitni geɛɛden ɣar tendint uca umi iwḍen ɣar řwesṭ n tendint, xzar, iffeɣ-dd ɣarsen Camwil, imsagar akidsen maḥend ad iggur ɣar řgeɛɛdet.

15 Minzi ijj n wass qbeř i dd-yusa Cawul, issargeb SIDI i Camwil deg umezzuɣ, inna:   

16 “Tiwecca ammu di řweqt-a, ad ɣarek ssekkeɣ ijj n weryaz zi temmurt n Binyamin. Ad t tdehned d řḥakem x řgens inu Israil. Netta ad ifekk řgens inu zeg ufus n Ifilisṭiniyyen, maɣar Necc ẓriɣ řgens inu Israil u tɣuyyit nsen i usɣati tiweḍ-dd ɣari.”

17 Umi Camwil iẓra Cawul ittas-dd, yarra-dd xas SIDI: “Xzar, d wa d aryaz i x i d ac nniɣ: ‘Wa ad iḥkem x řgens inu.’ ”

18 Yuyur Cawul ɣar Camwil di řwesṭ n tewwart n tendint inna: “Scen ayi mani teǧa taddart n umwařaw.”

19 Yarra-dd Camwil x Cawul, inna: “Necc d amwařaw. Uyur ɣar zzat i wudem inu x řgeɛɛdet, ḥima kenniw ad kidi teccem ass-a. Tiwecca zic ad cek jjeɣ ad teɛdud u necc ad cek ssargbeɣ x marra min iǧan deg wuř nnec.

20 X teɣyař i d ac iweddaren ass-a ɛad třata n wussan zeg wami, war dayek ittiři bu wemnus, maɣar ttwafent nitenti. Maca wi ɣar ittraḥ marra meẓri n Israil? Ma war iǧi ɣarek u ɣar marra taddart n babac?”

21 Xenni yarra-dd Cawul, inna: “Ma war ǧiɣ necc zeg ayt n Binyamin, zi tmeẓyant qaɛ n tqebbař n Israil? Ma war teǧi řaǧ inu tamuqřiřt qaɛ zi marra řaǧat n teqbič n Binyamin? Mayemmi kidi tessawařed awařen am ina?”

22 Camwil iksi Cawul d umsexxar nnes akides, issidef i-ten deg wexxam n arwa, issɣim i-ten deg wemcan amezwaru jar inewjiwen. Tuɣa nnyarwen amenni třatin n yeryazen.

23 Xenni inna Camwil i ugezzar: “Awi-dd řexxu tasɣart i d ac wciɣ, tenni x d ac nniɣ: ‘Ejj i-tt ɣarek!’ ”

24 D agezzar issgeɛɛed taɣruḍt ak-d marra min xas iǧan, issars i-tt zzat i Cawul, inna: “Xzar, aya min iceṭṭen. Egg i-tt zzatek ad tecced, minzi ittwaḥḍa i tsaɛɛet-a, umi nniɣ: ‘Necc ɛarḍeɣ x řgens.’ ” Uca icca Cawul ak-d Camwil deg wass nni.

25 Xenni hwan-dd nitni zi řgeɛɛdet ɣar tendint u netta issiweř ak-d Cawul x tzeqqa.

26 Kkaren zic, uca imsar, ɣar řefjar n wass, aqa iřaɣa-dd Camwil x Cawul i tuɣa iǧan x tzeqqa, inna: “Kkar, necc xseɣ ad cek ssqebbḍeɣ!” Xenni ikkar Cawul uca ffɣen s tnayen idsen ɣar barra, netta ak-d Camwil.

27 Umi dd-hwan nitni ař ṭṭarf n tendint, inna Camwil i Cawul: “Ini i umsexxar ad ibeɛɛed zzat i wudem nneɣ!” Xenni iggʷej netta. Inna Camwil: “Qqim řexxu, bedd da u necc ad ac iniɣ awař n AREBBI.”

□ 

9:9 amwařaw - ijj n bnadem wenni ittwařan di tmesřayin n Arebbi inuffaren.

□ 

9:13 lfurṣa - niɣ ‘ařaq’.

Ittwadhen Cawul d ajeǧid

10

1 Xas uca iksi Camwil taziyyat n zzect, iseyyeb i-tt x uzeǧif nnes, issudem i-t, inna: “Ma xenni SIDI war cek idhin d řḥakem x řwart nnes?   

2 Xmi xafi i ɣa tuyured ass-a, ad tafed tnayen n yeryazen ɣar wenḍeř n Raḥil di Ṣalṣaḥ di temmurt n Binyamin, nitni ad ac inin: ‘Tiɣyař i x tuɣa tarezzud, ttwafent uca babac ismeḥ di tmesřact n teɣyař, maca netta dayes řexxu amnus xawem, iqqar: Min ɣa ggeɣ x mmi?’ ”

3 Ssenni ad tarnid ad tuyured uca ad tawḍed ɣar tcejjart n yigg n Tabur. Dinni i ɣa temmeřqid ak-d třata n yeryazen nni ittgeɛɛaden ɣar SIDI ɣar Bayt-Il. Ijjen ad yarbu třata n iɣayḍen imeẓyanen, ijjen ad yarbu třata n tecnifin u ijjen ad yarbu ict n txancet n binu.

4 Nitni ad sseqsan x umeddur nnec uca ad ac wcen tnayen n tecnifin i ɣa tᵉṭṭfed zeg ufus nsen.   

5 Awarni as ad dd-tased ɣar tendint n Jibɛa n AREBBI mani beddent tecbarin n tɛessast n Ifilisṭiniyyen. Xmi dinni i ɣa tawḍed ɣar tendint, ad imsar ad temmeřqid ak-d ict n kula n inabiyyen, inni dd-ihwan zi řgeɛɛdet, uca zzatsen lharpa d ubendir d tẓamart d řgambri am ttnebban nitni.   

6 Ad xak dd-ihwa Arruḥ n SIDI u cek ad tnebbad akidsen uca ad tdewřed d ijj n bnadem nneɣni.

7 Ad imsar xmi ɣarek i dd ɣa yasen řeɛřamat-a, aqa ad xak yiři ḥima ad tegged min ɣa yaf ufus nnec, minzi AREBBI aqa-t akidek.

8 Ad ayi tizwared ad dd-tehwid ɣar Jiljal, u xzar, necc ad dd-hwiɣ ɣarek ḥima ad din ssgeɛɛdeɣ tiɣarṣa n wecmaḍ d tɣarṣa n řehna. Sebɛa n wussan i din i ɣa trajid ař dd ɣarek i ɣa yaseɣ, ad ac dd-barrḥeɣ min ɣa tegged.”   

9 Umi issneqřeb aɛrur nnes ḥima ad yuyur x Camwil, imsar aqa AREBBI ibeddeř uř nnes deg ijj n wuř nneɣni. Marra řeɛřamat-a imsaren deg wass nni simant nnes.

10 Umi iwḍen nitni ɣar Jibɛa, aqa iřqa i-t ijj n kula n inabiyyen uca Arruḥ n AREBBI ihwa-dd xas uca netta inebba di řwesṭ nsen.   

11 Uca imsar, aqa marra inni tuɣa t issnen iḍennaḍ d fariḍennaḍ, ẓrin mammec tuɣa ittnebba ak-d inabiyyen, uca řgens inna jar asen: “Min yuɣin mmis n Qic? Ma uřa d Cawul jar inabiyyen?”

12 Ijj n weryaz ssenni yarra-dd, inna: “Man wen iǧan d babatsen?” Ammu i iqqim wawař-a ittwassnen: “Ma uřa d Cawul jar inabiyyen?”   

13 Umi issbedd ittnebba, yusa-dd ɣar řgeɛɛdet.

14 Ɛemmis n Cawul inna as u i umsexxar nnes: “Mani tuɣa tᵉttrahem kenniw?” Netta yarra-dd xas: “Narezzu x teɣyař, maca umi neẓra, aqa nitenti war dinni ǧint, niweḍ ɣar Camwil.”

15 Xenni inna ɛemmis n Cawul: “Ini ayi, ɛafak, min d awem inna Camwil?”

16 Cawul yarra-dd x ɛemmis: “Netta inna aneɣ nican, aqa tiɣyař ttwafent.” Tamesřact n tgelda maca i x tuɣa issiweř Camwil, war d as tt iɛiwed ca.

17 Camwil iřaɣa-dd i řgens ɣar SIDI di Miṣfa.

18 Netta inna i ayt n Israil: “Ammu i iqqar SIDI, AREBBI n Israil: ‘Necc ssuffɣeɣ-dd Israil zi Miṣra u fekkeɣ kenniw zeg ufus n Imiṣriyyen u zeg ufus n marra tigeldiwin nni kenniw iḥṣaren.

19 Maca ass-a kenniw tenḍarem SIDI nwem, wenni tuɣa kenniw ifekken zi marra zzɛaf nwem u zi marra řeḥṣarat nwem. Kenniw tennam as: Egg ijj n ujeǧid xaneɣ! Xenni řexxu, beddem zzat i wudem n SIDI, ɛlaḥsab tiqebbař nwem d řuřuf nwem!’ ”   

20 Camwil ijja marra tiqebbař n Israil ad dd-qarrbent uca taqbič n Binyamin tᵉttwakkes zzaysent   

21 Xas uca ijja taqbič n Binyamin ad tqarreb, ɛlaḥsab řaǧat nnes, uca ittwakkes zzayes řaǧ n Matri u xenni ittwakkes zzayes Cawul, mmis n Qic. Arzun xas, maca war zemmaren ad t afen.

22 Nitni sseqsan SIDI ict n twařa nneɣnit: “Ma nican yusa-dd weryaz nni danita?” SIDI yarra-dd: “Xzar, netta iffar jar řeḥwayej.”

23 Nitni uzzřen din, iwyen t-i-dd ssenni. Umi dd-yusa netta ibedd jar řgens, yujar netta marra řgens s tiddi n uzeǧif.   

24 Inna Camwil i marra řgens: “Ma teẓrim řexxu man wen ifarz SIDI? Uřa d ijjen zi řgens war dayes yarwis.” Uca isřiwřew marra řgens, nitni nnan: “Tudart i ujeǧid!”

25 Camwil isscen i řgens řḥeqq n tgelda, yura i-t deg ijj n wedlis uca issars i-t zzat i wudem n SIDI. Xenni yarxu Camwil i marra řgens, kuř ijj yuyur ɣar taddart nnes.

26 Uřa d Cawul yuyur ɣar taddart nnes ɣar Jibɛa uca iruḥ akides wezyen n řɛeskar nni tuɣa iḥada SIDI uř nsen.   

27 Maca ayt i war isekkwin nnan: “Mammec i d aneɣ ɣa ifekk weryaz-a?” U nitni sseḥqaren t u war d as dd-iwyen ca tarzeft, maca netta igga axmi war ittesři.   

Cawul ifekk tandint n Yabic di Jilɛad

11

1 Xenni iffeɣ-dd Naḥac, Aɛammuni, uca inneḍ s řɛeskar nnes i tendint n Yabic di Jilɛad. Marra iryazen n Yabic nnan i Naḥac: “Egg ijj n řɛahd akidneɣ uca xenni ad ac nsexxar.” □  

2 Inna asen Aɛammuni Naḥac: “X webrid-a necc akidwem ggeɣ řɛahd, necc ad awem dd-qeřɛeɣ marra tiṭṭ tafusect, ad tt ggeɣ d řefḍiḥet x marra Israil.”

3 Imɣaren n Yabic nnan: “Ejj aneɣ sebɛa n wussan, ḥima ad dd-nessekk ireqqasen ɣar marra tammurt n Israil. Mařa war nufi uřa d ijj i d aneɣ ɣa issnejmen, xenni ad ɣarek dd-neffeɣ.”

4 Umi dd-iwḍen ireqqasen ɣar Jibɛa n Cawul, ssiwḍen-dd nitni awařen-a ɣar imezzuɣen n řgens u marra řgens issgeɛɛed tmijja nnes, run.

5 U xzar, Cawul yusa-dd awarni i ifunasen nnes zeg iyyar, inna: “Min yuɣin řgens ittru ammu?” Nitni ḥajan as awařen n yeryazen n Yabic.

6 Ihwa-dd Arruḥ n AREBBI x Cawul umi isřa awařen-a uca yarɣa uxeyyeq nnes aṭṭas.

7 Netta iksi ijj n uzayřu n ifunasen, iqeṭṭes i-ten d iceǧiqen, issekk iceǧiqen s ufus n ireqqasen ɣar marra tammurt n Israil. Ireqqasen nnan: “Wenni war iffiɣen awarni i Cawul u awarni Camwil ɣar umenɣi, xzar, ammu i ɣa ittwagg ak-d ifunasen d tfunasin nnes.” Xenni tewḍa-dd tiggʷudi n SIDI x marra řgens uca ffɣen munen am yijj n weryaz.   

8 Isedd i-ten Cawul di Bazaq. Tuɣa-ten di teřt-mya-ařef zeg ayt n Israil u třatin-ařef n yeryazen zi Yahuda.

9 Nitni nnan i ireqqasen nni tuɣa dd-yusin: “Ammu i ɣa tinim i yeryazen n Yabic di Jilɛad: ‘Tiwecca, xmi ɣa tiři tfuct tařɣa, ad tᵉttwassnejmem.’ ” Umi iwḍen ireqqasen, ɛawden tt i yeryazen n Yabic uca farḥen nitni.

10 Nnan yeryazen n Yabic: “Tiwecca ad ɣarek dd-neffeɣ uca xenni tzemmarem akidneɣ tᵉtteggem min tᵉttwařam kenniw mliḥ di tiṭṭawin nwem.”

11 Tiwecca nnes imsar, aqa Cawul ibḍa řgens x třata n ibaṭayunen u ɣar tuffut n ṣṣbeḥ udfen nitni ɣar řmargeḥ n řɛeskar, uca wtin ayt n Ɛammun ɣar ṭṭḥa n uziř. Inni iqqimen iddaren ttwabezzɛen ařami war iqqim uřa d tyuya zzaysen ak-d wayawya.

12 Xenni inna řgens i Camwil: “Man wen i innan: ‘Ma Cawul ad xaneɣ yiři d ajeǧid?’ Awyi ten-dd danita, ḥima ad ten neneɣ.”   

13 Maca Cawul inna: “Deg wass-a uřa d ijjen war ittwaneɣ, maɣar ass-a SIDI issiweḍ-dd asenjem ɣar Israil.”

14 Inna Camwil i řgens: “Ejj aneɣ ad nuyur ɣar Jiljal, ad dinni nřeqqeḥ tagelda.”

15 Xenni yuyur marra řgens ɣar Jiljal u nitni ggin dinni di Jiljal Cawul d ajeǧid zzat i wudem n SIDI. Ɣarṣen tiɣarṣa n řehna zzat i wudem n SIDI uca ifarḥ Cawul aṭṭas ak-d marra iryazen n Israil.

□ 

11:1 Aɛammuni - ijjen zi řgens n Ɛammun niɣ zi ayt n Ɛammun.

Awař aneggaru n Ṣamwil i řgens

12

1 Xenni inna Camwil i marra Israil: “Xzar, necc sřiɣ ɣarwem di marra min i d ayi tennam u necc ggiɣ ijj n ujeǧid xawem. □  

2 Uca řexxu, xzar, ajeǧid iruḥ zzat i wudem nwem. Necc wsareɣ, dewřeɣ cabeɣ, u xzar, arraw inu aqa aten jar awem. Zi temẓi inu ař ass-a necc ggureɣ am ukehhan zzat i wudem nwem.

3 Aqa ayi necc da. Cehdem xafi zzat i SIDI u zzat i lmasiḥ nnes. I umi iwyeɣ ca n ufunas? I umi iwyeɣ ijj n weɣyuř? Man wen i ḥṣareɣ u man wen i ɣezziɣ u zi man wen i ṭṭfeɣ ict n terzeft maḥend ad qqneɣ tiṭṭawin inu? Necc ad awem t arreɣ.”

4 Nitni arrin-dd xas: “Cek war d aneɣ teḥṣared ca u war d aneɣ tɣezzid u war tᵉṭṭifed uřa d ict n řḥajjet zi ca n yijjen.”

5 Xenni inna asen: “SIDI d acehhad xawem u lmasiḥ nnes d acehhad ass-a, aqa kenniw war tufim uřa d ict n řḥajjet deg ufus inu!” Inna řgens: “Aqa-t d acehhad!”

6 Inna Camwil i řgens: “D SIDI i tuɣa iggin Musa d Harun u Netta d wenni i dd-issuffɣen řejdud nwem zi Miṣra.

7 Xenni řexxu, beddem-dd ɣari, maḥend ad awem ssecneɣ řḥeqq zzat i wudem n SIDI, marra timegga iseggden n SIDI tinni igga i kenniw u i řejdud nwem.

8 Umi dd-yusa Yaɛqub ɣar Miṣra, sɣuyen řejdud nwem ɣar SIDI u SIDI issekk-dd Musa d Harun, uca nitni ssuffɣen-dd řejdud nwem zi Miṣra u sszedɣen ten deg wemcan-a.   

9 Maca nitni ttun SIDI, AREBBI nsen. Xenni Netta izzenz i-ten i Sisara, akumandar n řɛeskar, di Ḥaṣur, u i Ifilisṭiniyyen u i ujeǧid n ayt n Mu’ab. Marra nitni tuɣa mmenɣen akidsen.   

10 Uca sɣuyen nitni ɣar SIDI, nnan: ‘Neccin nexḍa, maɣar neccin nesmeḥ di SIDI, nsexxar i ‘Ibaɛlen’ d ‘Ɛactarutin’. U řexxu, fekk aneɣ zeg ufus n řɛedyan nneɣ uca neccin ad Cek nsexxar.’

11 Xas uca issekk-dd SIDI Yarubbaɛl d Badan d Yaftaḥ d Camwil u Netta ifekk kenniw zeg ufus n řɛedyan nwem i d awem dd-innḍen, ařami tzeddɣem kenniw di řaman.   

12 Umi teẓrim kenniw aqa Naḥac, ajeǧid n ayt n Ɛammun, iffeɣ-dd ɣarwem, tennim ayi: ‘Lla, ittxeṣṣa ad xaneɣ yiři ijj n ujeǧid!’, waxxa SIDI, AREBBI nwem, d Ajeǧid nwem.   

13 Řexxu, xzar, aqa ajeǧid nwem, wenni i tixḍarem, wenni tuɣa tᵉttrajam. Aqa SIDI igga i-t d ajeǧid xawem.   

14 Mařa kenniw tᵉtteggʷedem SIDI, ad as tsexxarem u ad tesřam i tmijja nnes, u war ttɣewwɣem x min dd-iffɣen zeg uqemmum n SIDI, xenni kenniw, iwa kenniw d ujeǧid nwem wenni i xawem i ɣa iḥekmen, ad tiřim di řaman ɣar ḍeffar n SIDI, AREBBI nwem.   

15 Maca mařa kenniw war tesřim ɣar tmijja n SIDI, ad tɣewwɣem x min dd-iffɣen zeg uqemmum n SIDI, xenni afus n SIDI ad xawem yiři am t tuɣa x řejdud nwem.

16 Xenni řexxu, beddem kenniw, xzarem řxedmet tameqqrant i d ɣa igg SIDI zzat i tiṭṭawin nwem.

17 Ma war iǧi ass-a ṣṣabet n irden? Necc ad řaɣiɣ ɣar SIDI u Netta ad iwc ajjajen d wenẓar ař ɣa tessnem u ad tẓarem mechař imɣar řɣar i teggim zzat i tiṭṭawin n SIDI maḥend ad as tᵉttarem ijj n ujeǧid i yixef nwem.”

18 U Camwil iřaɣa ɣar SIDI, u SIDI issekk-dd deg wass nni ajjajjen d wenẓar, uca marra řgens teřqef i-t tiggʷudi d tameqqrant zi SIDI u zi Camwil.

19 Marra řgens inna i Camwil: “Ẓaǧ i imsexxaren nnec ɣar SIDI, AREBBI nnec, maḥend war nettmetti ca, maɣar neccin narni-dd ɣar marra ddnub nneɣ ɛad tuɛeffna aya, belli narzu ijj n ujeǧid i neccin.”

20 Xenni inna Camwil i řgens: “War tteggʷdem ca! Kenniw teggim marra tuɛeffna-ya, maca ḥḍam ařami war ttḥeyyadem ca ɛad zi ɣar ḍeffar n SIDI, uca sexxarem i SIDI s marra uř nwem.

21 War ttḥeyyadem ca, minzi xenni ad taf tḍaffarem l’aṣnam ixwan, timesřayin nni war ineffɛen u war ittfekkin, minzi nitenti xwant.

22 Minzi SIDI war isemmeḥ di řgens nnes di ṭṭweɛ n Yisem nnes ameqqran, maɣar SIDI igga ad kenniw igg d řgens i Yixef nnes.

23 Min d ayi icqan, iggʷej xafi aqa ad xḍiɣ ak-d SIDI umi ssbeddeɣ tẓaǧit akidwem, maca necc ad awem ssecneɣ abrid iṣebḥen iseggmen.

24 Mɣir, ggʷedem SIDI, sexxarem xas s řmanet s wuř nwem marra, maɣar xzarem, ma war iggi Netta jar awem marra timesřayin nni imɣaren!

25 Maca mařa kenniw ad tarnim ad teggem tuɛeffna, xenni řa d kenniw uřa d ajeǧid nwem ad thellkem.”

□ 

12:1 sřiɣ ɣarwem - s Tɛibranit ‘sřiɣ ɣar tmijja nwem’.

Řmuɛṣiyyet n Cawul

13

1 Tuɣa ɣar Cawul ɛicrin n iseggʷusa umi idweř d ajeǧid. Netta iḥkem arebɛin n iseggʷusa x Israil.

2 Cawul ifarz teřt-ařaf n yeryazen zi Israil. Ařfayen zzaysen tuɣa aten ɣar Cawul di Mixmas u x idurar n Bayt-Il, u ařef zzaysen tuɣa aten ɣar Yunatan di Jibɛa di temmurt n Binyamin. Min iqqimen zi řgens yarxu as ijj ijj ad yuyur ɣar uqiḍun nnes.

3 Yunatan iɣřeb x tecbart n řɛeskar n Ifilisṭiniyyen di Jibɛa, uca sřan xas Ifilisṭiniyyen. Xenni igga Cawul ad suḍen deg uyicc n icarri di marra tammurt, inna: “Ejj Iɛibraniyyen ad t sřen!”

4 Marra Israil isřa abarreḥ-a: “Cawul iɣřeb x ict n tecbart n řɛeskar n Ifilisṭiniyyen u s man aya issarzeg Israil ixef nnes ɣar Ifilisṭiniyyen.” Ittwařaɣa řgens maḥend ad uyuren awarni i Cawul ɣar Jiljal.

5 Ifilisṭiniyyen ssmunen i umenɣi ak-d Israil. Nitni tuɣa ɣarsen teřt-ařaf n ikarruten d setta-ařaf n imnayen, uca řgens n řɛeskar tuɣa deg waṭṭas am yijdi ɣar tma n řebḥar. Nitni geɛɛden u wtin iqiḍan nsen ɣar Mixmas, ɣar ccarq n Bayt-Awin. □  

6 Kuř aryaz di Israil tuɣa ittwařa aqa nitni di řeḥṣaret, minzi uẓẓřen x řgens. Uca innufar řgens deg ifran u deg ifeǧaqen n teṣḍart u di tṣuḍar u deg imucan n tnuffra u deg wanuten.

7 Ẓwan Iɛibraniyyen L’Urdun ɣar temmurt n Jad d Jilɛad. Tuɣa Cawul s yixef nnes ɛad di Jiljal u marra řgens tuɣa ittarjiji awarni as.

8 Netta iraja di Jiljal sebɛa n wussan ař řweqt i igga Camwil. Maca umi Camwil war dd-yusi, aqa ibezzeɛ řgens ixef nnes, uyuren xas.

9 Řexdenni inna Cawul: “Awyem ayi-dd da ict n tɣarṣt n wecmaḍ d tɣarṣa n řehna!” Xenni issgeɛɛed taɣarṣt n wecmaḍ.

10 Umi ikemmeř s tewhibt n tɣarṣt n wecmaḍ, imsar, aqa yusa-dd Camwil. Cawul iffeɣ ad t iřqa, ḥima ad as ibarek.

11 Xenni inna Camwil: “Min teggid cek?” Inna Cawul: “Minzi necc ẓriɣ, aqa řgens yuyur ayi u cek war dd-tusid ɛad deg wussan ittwaggen uca Ifilisṭiniyyen nnjarwen ɣar Mixmas,

12 nniɣ necc: ‘Řexxu ad ɣari dd-hwan Ifilisṭiniyyen u necc war zawgeɣ ɛad zzat i wudem n SIDI!’. X uya uciɣ aqa din aɣiř xafi, ḥima ad ssgeɛɛdeɣ ict n tɣarṣt n wecmaḍ.”

13 Camwil yarra-dd x Cawul: “Cek teggid tubbuheřya. War teḥḍid ca tawṣeyyet n SIDI, AREBBI nnec, tenni d ac yumur, minzi xenni iři aqa SIDI icedd řexxu tagelda nnec x Israil i řebda.

14 Řexxu maca tagelda nnec war tᵉttɣimi ca. SIDI ifarz i Yixef nnes ijj n weryaz x wuř nnes u SIDI yumur as ad yiři d řḥakem x řgens nnes, maɣar cek war teḥḍid ca min i d ac yumur SIDI.”

15 Ikkar Camwil, igeɛɛed zi Jiljal ɣar Jibɛa di Binyamin uca Cawul isedd řgens i tuɣa ɣares iǧan, ca n setta-mya n yeryazen.

16 Cawul, mmis Yunatan d řgens i ɣarsen iǧan, qqimen di Jibɛa di temmurt n Binyamin. Uca Ifilisṭiniyyen wtin iqiḍan nsen di Mixmas.

17 Uca iffeɣ ubarru n iqṭaṭɛiyyen zi řmargeḥ n řɛeskar n Ifilisṭiniyyen di třata n bandiyyat Ict n bandiyya tarra azeǧif ɣar webrid n Ɛufra, ɣar temmurt n Cuɛal,

18 u bandiyya nneɣni tarra azeǧif ɣar webrid n Bayt-Ḥurun u bandiyya wiss třata tarra azeǧif ɣar webrid n weymir nni ixezzaren di teɣzurt n Ṣabuɛim, ɣar řexřa.

19 Di marra Israil war ittwif uřa d ijj n wemziř, minzi Ifilisṭiniyyen tuɣa nnan: “Ḥima Iɛibraniyyen war tteggen ssif niɣ lansa.”   

20 X uya marra Israil iqqim ihekkwa ɣar Ifilisṭiniyyen, ḥima ad isseqḍeɛ kuř aryaz uzzař n wesɣar nnes, dduzan nnes, wuzzař n uzeddam nnes d wuzzař n tsiřit nnes.

21 Tuɣa ɣarsen izeynaten war iqḍiɛen ɣar wuzzař n isuɣar u ɣar dduzan u ɣar tazzarin s třata n icukḍan u ɣar isennanen ibedden n řmacam n iyenduzen.

22 Umi dd-yiweḍ wass n umenɣi war ittwif uřa d ijj n ssif uřa d ijj n uḥric di marra řgens nni tuɣa iǧan ɣar Cawul d Yunatan, aqa ttwafen mɣir ɣar Cawul d Yunatan.

23 Ict n terbiɛt n iɛessasen n řeskar n Ifilisṭiniyyen iffeɣ ɣar webrid n uẓekkwu x idurar n Mixmas.

□ 

13:5 imnayen - ‘inni inyin x iysan’.

Adef n Yunatan ɣar tecbart n Ifilisṭiniyyen

14

1 Ijj n wass imsar, aqa Yunatan, mmis n Cawul, inna i umsexxar wenni d as yarebbun řesnaḥ: “As-dd, ejj aneɣ ad neẓwa ɣar terbiɛt n iɛessasen n řɛeskar n Ifilisṭiniyyen nni din iǧan x ujemmaḍ!”, maca netta war t inni i babas.

2 Tuɣa Cawul iqqim ɣar tma n Jibɛa sadu ict n tcejjart n aremmam nni ibedden di Miɣrun, uca řgens i tuɣa akides iǧan, dayes ɛřaḥař setta-mya n yeryazen.   

3 Axiya, mmis n Axiṭub, umas n Ixabud, mmis n Finaḥas, mmis n Ɛali, akehhan n SIDI di Cilu, tuɣa yarḍ apalṭu n ukehhan. Řgens war issin aqa Yunatan tuɣa yuyur.

4 Jar imucan n uẓekkʷu x idurar i x tuɣa Yunatan yarezzu ad iẓwa ɣar terbiɛt n iɛessasen n řeskar n Ifilisṭiniyyen, tuɣa din ɣar uɣezdis-a ict n teṣḍart iqeḍɛen i dd-iffɣen uřa d ict teṣḍart iqeḍɛen i dd-iffɣen ɣar uɣezdis nneɣni. Ict ttřaɣan as Buṣayṣ d ict nneɣnit ttřaɣan as Sana.

5 Ict n teṣdart iqeḍɛen tuɣa ɣar ccamal arendad n Mixmas d ict n tesḍart iqeḍɛen nneɣni tuɣa ɣar ljanub arendad n Jibaɛ.

6 Inna Yunatan i umsexxar wenni d as yarebbun řesnaḥ: “As-dd, ejj aneɣ ad neẓwa ɣar terbiɛt n iɛessasen n řeskar n yinni war ittwaxetnen, ad taɣ ad igg SIDI ca di ṭṭweɛ nneɣ, minzi war iwɛar i SIDI, ḥima ad ifekk s ufus n waṭṭas niɣ s ufus n drus.”

7 Aḥemmař n řesnaḥ nnes yarra-dd xas: “Egg marra min ɣarek deg wuř nnec. Uyur, xzar, necc akidek am wuř nnec.”

8 Yunatan inna: “Xzar, neccin ad neẓwa ɣar yeryazen nni, ad asen nesscen ixef nneɣ.

9 Mařa nitni xenni ad aneɣ inin: ‘Beddem ař ɣarwem dd ɣa nas!’, xenni ad neqqim nbedd deg wemcan nneɣ, war ɣarsen nettgeɛɛid ca.

10 Maca mařa nitni ad inin: ‘Geɛɛdem-dd ɣarneɣ!’, xenni ad ɣarsen ngeɛɛed, minzi SIDI igga aneɣ ten deg ufus nneɣ. Aya ad aneɣ yiři d řeɛřamet.”

11 Řami dd seccnen nitni ixef nsen s tnayen idsen ɣar terbiɛt n iɛessasen n řeskar n Ifilisṭiniyyen, nnan Ifilisṭiniyyen: “Xzarem, Iɛibraniyyen ffɣen-dd zeg ixubac nsen i di tuɣa nnuffaren.”

12 Iryazen n terbiɛt n řɛeskar nnan i Yunatan u i wenni d as yarebbun řesnaḥ: “Geɛɛdem-dd ɣarneɣ, neccin ad awem dd-nessiweḍ řexbar!” Uca inna Yunatan i uḥemmař n řesnaḥ nnes: “Geɛɛed awarni ayi, maɣar SIDI igga i-ten deg ufus n Israil.”

13 Xenni igeɛɛed Yunatan x ifassen d iḍaren ɣar sennej, u aḥemmař n řesnaḥ nnes iḍfar i-t uca wḍan iɛessasen nni zzat i wudem n Yunatan u awarni as inɣa i-ten uḥemmař n řesnaḥ nnes.

14 Ticti-ya tamezwarut i zi iwta Yunatan d uḥemmař n řesnaḥ nnes ɛřaḥař ɛicrin n yeryazen, tuɣa teǧa x ijj n yeyyar i tuɣa anect n ijj n wezyen n yeyyar i izemmar ijj n uzayřu n iyenduzen ad t icarz deg ijj n wass.

15 Amenni tudef tarjijet di řmargeḥ n řɛeskar x yeyyar, di marra řgens u deg yinni n terbiɛt n řɛeskar. Uřa d abarru n ikeccaḍen ttarjijen s yixef nsen, wah, uřa d tammurt tenhezz. Tuɣa-tt d ict n řɛurret temɣar n AREBBI.

16 Iɛessasen n Cawul di Jibɛa di Binyamin ẓrin, aqa ittwabezzeɛ řɣaci, dewřen nitni ttmenɣan ak-d wayawya.

17 Xenni inna Cawul i řgens i tuɣa ɣares iǧan: “Arzum xenni u xzarem man wen i zzayneɣ iffɣen.” Nitni arzun u xzar, aqa Yunatan d uḥemmař n řesnaḥ nnes war din ǧin.

18 Xenni inna Cawul i Axiya: “Awi-dd Ttabut n AREBBI danita!” Maɣar Ttabut tuɣa-tt deg wussan nni ɣar ayt n Israil .

19 Umi tuɣa Cawul issawař ɛad ak-d ukehhan, imsar, aqa řɣaci di řmargeḥ n řɛeskar n Ifilisṭiniyyen idweř innehweř aṭṭas. Xenni inna Cawul i ukehhan: “Fekk afus nnec!”

20 Cawul d marra řgens nni tuɣa ɣares, aqa ttwařaɣan-dd maḥend ad munen, uca usin-dd ɣar wazzay n umenɣi, u xzar, ssif n ijjen tuɣa x wenneɣni. Aqa ikkar ijj n uxarweḍ d ameqqran.

21 Tuɣa din ɛawed Iɛibraniyyen inni aṭṭas zeg wami tuɣa ibedden x uɣezdis n Ifilisṭiniyyen, tuɣa tteffɣen-dd akidsen mmṭarrcen jar řɛeskar. Uřa d nitni munen ɣar Israiliyyen nni iǧan ak-d Cawul d Yunatan.

22 Umi marra iryazen n Israil, inni tuɣa innuffaren x idurar n Ifrayim, sřan, aqa Ifilisṭiniyyen tuɣa arewřen, munen uřa d nitni ɣarsen i umenɣi maḥend ad ḍfaren Ifilisṭiniyyen.

23 Deg wass nni ifekk SIDI Israil uca amenɣi iffeɣ uřa ɣar Bayt-Awin.

24 Ttwaɛarrnen iryazen n Israil deg wass nni ar ṭṭarf, minzi Cawul ijjuǧ i řgens, inna: “Wenni i ɣa iccen macca qbeř tameddit u qbeř i ɣa ntaqmeɣ necc x řɛedyan inu, ad yiři ittwanɛeř!” X uya war icci marra řgens.

25 Marra řgens n temmurt yudef ɣar wezɣar uca tuɣa din tamment tewseɛ deg iyyar. □  

26 Umi dd-yudef řgens ɣar wezɣar, aqa din tamment s ufeyyeḍ, maca uřa d ijj war ɣares isswiẓẓeḍ s ufus maḥend ad zzayes iksi ɣar uqemmum nnes, maɣar řgens iggʷed tajaǧit n Cawul.

27 Maca Yunatan tuɣa war isři řami issjuǧ babas řgens. Netta isswiẓẓeḍ s uneggar n uzeǧaḍ nnes nni iǧan deg ufus nnes uca issisen i-t deg ict n teɣraṣt n tamment. Řami yiwi afus nnes ɣar uqemmum nnes, aqa dewřent tiṭṭawin nnes izdigent aṭṭas.

28 Xenni yarra-dd ijj n weryaz zi řgens, inna: “Babac issjuǧ řgens s ict n tjaǧit, inna: ‘Aryaz i ɣa iccen ass-a aɣrum, ad yiři ittwanɛeř!’ S uyenni ifna řgens.”

29 Xas uca inna Yunatan: “Baba iɣḍeř tammurt di arrẓiyyet. Xzarem waha, tiṭṭawin inu ttceɛɛřent, minzi necc qqaseɣ drust zi tamment-a.

30 Iḥřa asen mři icca řgens mliḥ ass-a zi tkeccaḍt i iṭṭef zi řɛedyan nnes, minzi řexxu ticti i zi wtin nitni Ifilisṭiniyyen war teǧi d tameqqrant ɛad.”

31 Deg wass nni wtin nitni Ifilisṭiniyyen zi Mixmas ař Ayalun, u řgens tuɣa ifna aṭṭas.

32 Řgens iɛemmed x tkeccaḍt u nitni ksin uǧi d ifunasen d tfunasin, uca ɣarṣen asen x temmurt, u řgens icca aysum s idammen.

33 Ssargben man aya i Cawul, nnan: “Aqa řgens ixḍa ak-d SIDI umi nitni ccin aysum ak-d idammen.” Netta inna: “Kenniw tɣeddarem. Seqnunniyem-dd kenniw ass-a ict n teṣḍart ɣari.”

34 Inna Cawul ɛawed: “Bezzɛem ixef nwem jar řgens, tinim asen: ‘Ejj kuř aryaz ad ayi dd-yawi afunas nnes, u ejj kuř aryaz ad ayi dd-yawi ɛawed ijjen zeg wuǧi nnes. Ɣarṣem asen da, ccem zzaysen, maca war ttxeṭṭim ak-d SIDI umi ɣa teccem s idammen.” Uca kuř aryaz zi marra řgens yiwi-dd afunas nnes s ufus di ǧiřet uca ɣarṣen as dinni.

35 Uca Cawul ibna ijj n uɛalṭar i SIDI. Tuɣa-t d aɛalṭar amezwaru i issbedd i SIDI.

36 Xenni inna Cawul: “Ejj aneɣ ad nehwa ǧiřet-a, ad neḍfar Ifilisṭiniyyen u ad ten nkecceḍ ař tuffut n ṣṣbeḥ, war zzaysen nᵉttejji uřa d ijjen ad iddar ɛad.” Nnan nitni “Egg marra min tᵉttwařid nican di tiṭṭawin nnec.” Maca akehhan inna: “Jjem aneɣ ad dd-nqarreb ɣar AREBBI.”

37 Xenni isseqsa Cawul AREBBI “Ma ad hwiɣ, ad ḍfareɣ Ifilisṭiniyyen? Ma ad ten tegged deg ufus n Israil?” Maca SIDI war xas dd-yarri deg wass nni.

38 Xas uca inna Cawul: “Asem-dd da, marra imḍebbaren n řgens, snem u xzarem, min di iǧa ddnub-a i ittwaggen ass-a.   

39 Minzi s tidett am iddar SIDI wenni ifekken Israil, waxxa tuɣa-t d mmi Yunatan, netta ad immet nican.” Maca uřa d ijj zi řgens war dd-yarri ca.

40 Inna ɛawed i marra ayt n Israil: “Ittxeṣṣa ad tbeddem ɣar ijj n uɣezdis, necc d mmi Yunatan ad nbedd ɣar uɣezdis nneɣni.” Řgens yarra-dd x Cawul: “Egg min tᵉttwařid cek mliḥ di tiṭṭawin nnec.”

41 Xas uca issiweř Cawul ak-d SIDI, AREBBI n Israil “Arr-dd xaneɣ maḥend ad t nessen nican!” Xenni ittwaṭṭef Yunatan d Cawul uca řgens iffeɣ d amezdag.

42 Cawul inna: “Nḍarem taqedduḥt jar ayi necc d mmi Yunatan!” Xenni ittwaṭṭef Yunatan.

43 Inna Cawul i Yunatan: “Ini ayi, min teggid cek!” Yunatan iḥaja as t, inna: “Necc qqaseɣ mɣir cwayt n tamment s uneggaru n uẓeǧaḍ nni iǧan deg ufus inu. Aqa ayi da, ma ittxeṣṣa ayi ad mmteɣ?”

44 Xenni inna Cawul: “Ejj ad ayi igg AREBBI ta d ta u ad dayes yarni ɛad, mařa war cek neqqeɣ minzi cek, Yunatan, ittxeṣṣa ac ad temmted nican.”

45 Maca řgens inna i Cawul: “Ma ittxeṣṣa ad immet Yunatan, wenni iwyen asenjem-a ameqqran i Israil? War xas nessiweř! S tidett am iddar SIDI, aya war ittiři, war zzayes iweṭṭa uřa d ict n uẓeṭṭu n ucuwwaf n uzeǧif nnes ɣar temmurt, minzi netta igga i-t ass-a ak-d AREBBI.” Ammu i ifekk řgens i Yunatan uca tuɣa war ittxeṣṣi ad immut.

46 Cawul ismeḥ deg weḍfar n Ifilisṭiniyyen uca Ifilisṭiniyyen ɛeqben ɣar imucan n tzeddiɣt nsen.

47 Uca Cawul iṭṭef tagelda x Israil, immneɣ ak-d marra řɛedyan nnes i d as dd-innḍen: ak-d Mu’ab, ak-d ayt n Ɛammun, ak-d Idum, ak-d ijeǧiden n Ṣuba u ak-d Ifilisṭiniyyen. Mani ma yarra s uzeǧif, yiwi-dd aɣelleb.

48 Netta igga s teryast, iɣřeb x ayt n Ɛamaliq u ifekk Israil zeg ufus n yinni t ikeccḍen.

49 Arrawen n Cawul tuɣa aten d Yunatan d Yicwi d Malkicuɛa. Ismawen n tnayen n yessis d Mirab, tenni d tamenzut, u isem n tmaẓuẓt aqa d Mixal.

50 Tamɣart n Cawul qqaren as Axinuɛam, yeǧis n Aximaɛaṣ. Uca isem n ukumandar n řɛeskar nnes, aqa d Abnir, mmis n Nir, ɛemmis n Cawul.

51 Qic, wenni d babas n Cawul, u Nir, wenni d babas n Abnir, tuɣa aten d iḥenjiren n Abiyil.

52 Tuɣa din ijj n umenɣi iwɛar ak-d Ifilisṭiniyyen marra ussan min ikka iddar Cawul. Kuř ijj n weryaz bu-teɣruḍt d kuř ijj n mmis n umenɣi i iẓra Cawul, iksi i-t ɣares.

□ 

14:25 azɣar - niɣ ‘řɣabet’ niɣ ‘tazgant’.

Cawul ittwammenḍar zi Arebbi am ujeǧid x Israil

15

1 Camwil inna i Cawul: “SIDI tuɣa issekk ayi-dd ḥima ad cek dehneɣ d ajeǧid x řgens nnes, x Israil. Seř xenni ɣar wawařen n SIDI.

2 Ammu i iqqar SIDI n řɛeskarat: ‘Necc ad xeǧṣeɣ min igga Ɛamaliq i Israil, aqa ibedd as deg webrid umi dd-igeɛɛed Israil zi Miṣra.   

3 Kkar řexxu u wwet Ɛamaliq. Ḥarrem marra min ɣares i uteḥḥi u war xas ttḥiwiř ca, maca neɣ marra, zeg weryaz ař temɣart, zeg uḥenjir ař aseymi, zeg ufunas ař uǧi, zeg weřɣem ař aɣyuř!’ ”

4 Iřaɣa-dd Cawul x řgens. Isedd i-ten di Ṭalayim. Tuɣa-ten di mitayen-ařef n yeryazen x iḍaren d tenɛac ařef n yeryazen n Yahuda.

5 Umi yiweḍ Cawul ɣar tendint n Ɛamaliq, igga ijj n řfex di teɣzurt,

6 uca Cawul ijja ad inin i ayt n Iqiniyyen: “Ffɣem, beɛɛdem, semḥem di řwesṭ n Ɛamaliq, ḥima necc war kenniw tteḥḥiɣ akidsen, maɣar kenniw teggim s tmexsiwt icewwaren ak-d ayt n Israil umi dd-ffɣen zi Miṣra.” Xas uca ffɣen Iqiniyyen zi řwesṭ n ayt n Ɛamaliq.   

7 Xenni iɣřeb Cawul x ayt n Ɛamaliq zi Ḥawila ař Cur i iǧan arendad n Miṣra.

8 Ajaj, ajeǧid n Ɛamaliq, iṭṭef i-t iddar, maca marra řgens iḥarrem i-ten i uteḥḥi s řeqḍeɛ n ssif.   

9 Maca Cawul d řgens ḥawřen x Ajaj uřa x řemxeyyer n wuǧi d ifunasen d tfunasin u x min iǧan iṣebḥen awarni as u x marra izmaren daysen tadunt u x marra min tuɣa d aṣebḥan qaɛ. War xsen ad ten ḥarrmen i uteḥḥi, maca marra min iǧan drus d min iḍeɛfen, ḥarrmen t i uteḥḥi.

10 Xenni yusa-dd wawař n SIDI ɣar Camwil, inna:

11 “Necc nedmeɣ, aqa ggiɣ Cawul d ajeǧid, maɣar netta iḥeyyed zi ḍeffar inu u war isseqfeř awařen inu.” Innehweř Camwil, isɣuy tameddit tmun ɣar SIDI.

12 Tiwecca nnes zic ikkar Camwil, yuyur ad iřqa Cawul. Ittwanna as i Camwil, nnan: “Cawul yusa-dd ɣar Karmil u issbedd dinni ijj n uqellij n řidaret i yixef nnes, xenni inneqřeb, iɛdu, ihwa ɣar Jiljal.”

13 Yusa-dd Camwil ɣar Cawul u Cawul inna as: “Aqa cek tᵉttwabarked zi SIDI! Necc ssqefřeɣ awař n SIDI.”

14 Xenni yarra-dd xas Camwil: “D min ixs ad yini řḥess-a n wuǧi i d ayi ittadfen deg imezzuɣen inu, d řḥess n ifunasen d tfunasin i ttesřiɣ?”

15 Cawul inna: “Nitni iwyen ten-dd akidsen zi Ɛamaliq, minzi řgens iḥaweř x mummu n wuǧi d ifunasen d tfunasin, ḥima ad ten qeddmen d taɣarṣt i SIDI, AREBBI nnec. Min iqqimen nḥarrem i-t i uteḥḥi.”

16 Xenni inna Camwil i Cawul: “Cfa! Necc ad cek iniɣ min i d ayi inna SIDI di ǧiřet-a.” Inna as Cawul: “Siweř!”

17 Inna Camwil: “Umi teǧid ɛad d ameẓyan di tiṭṭawin nnec, ma war tdewřed ca d azeǧif n tqebbař n Israil, u ma war cek idhen SIDI d ajeǧid x Israil?

18 SIDI issekk i cek ɣar webrid, inna: “Uyur, ḥarrem imednab nni, ayt n Ɛamaliq, i uteḥḥi u mneɣ akidsen ař ten ɣa teqḍid qaɛ.

19 Mayemmi war tesřid ca ɣar tmijja n SIDI uca tewḍiḍ cek x tkeccaḍt u teggid min iǧan d řɣar di tiṭṭawin n SIDI?”

20 Xenni inna Cawul i Camwil: “Necc sřiɣ ɣar tmijja n SIDI u necc kkeɣ abrid i x i d ayi dd-issekk SIDI. Necc iwyeɣ-dd danita Ajaj, ajeǧid n Ɛamaliq uca ayt n Ɛamaliq ḥarrmeɣ ten i uteḥḥi.

21 Řgens iksi uǧi d ifunasen d tfunasin zi tkeccaḍt, mummu n min ittwaḥarrmen, ḥima ad qeddmen aya i SIDI, AREBBI nnec, di Jiljal.”

22 Maca Camwil inna: “Ma teɛjeb as i SIDI tiɣarṣa n wecmaḍ d tiɣarṣa nneɣni am mammec i d as iɛjeb useǧi i tmijja n SIDI? Xzar aseǧi ḥsen zi tɣarṣt u asḥessi s taynit ḥsen zi tadunt n icarriyyen.   

23 Minzi aɣewweɣ am ddenb n uɛezzem, u taɣennant am weɛbad n ṣṣanam d řexyařat timeẓyanin n l’aṣnam. Minzi cek tenḍared awař n SIDI, inḍar Netta i cek am ujeǧid.”

24 Xenni inna Cawul i Camwil: “Necc xḍiɣ, maɣar necc ttɛeddiɣ x řumur i dd-iffɣen zeg uqemmum n SIDI u x wawařen nnec, minzi necc ggʷedeɣ zi řgens u sřiɣ ɣarsen. □  

25 S uyenni, ɣfar ayi ddenb inu u dweř akidi, xenni ad sejdeɣ i SIDI.”

26 Maca Camwil yarra-dd x Cawul: “Necc war kidek dikkʷiřeɣ ca, maɣar cek tenḍared awař n SIDI. S uya SIDI inḍar i cek am ujeǧid x Israil.”

27 Umi Camwil inneqřeb ḥima ad yuyur, icebbar as Cawul di tma n useřham nnes, maca wanita icarreg.

28 Xenni inna as Camwil: “Deg wass-a icarreg ac SIDI tagelda n Israil u iwca i-tt i jjar nnec wenni iǧan ḥsen zzayek.□  

29 Uřa Lɛaḍim n Israil i ittduman i řebda war issxarriq ca u war indim, maɣar Netta war iǧi d bnadem ařami i ɣa indem.”   

30 Xas uca inna as: “Necc xḍiɣ. Ewc ayi maca aweqqar zzat i imɣaren n řgens u zzat i Israil. Dweř akidi, xenni ad sejdeɣ i SIDI, AREBBI nnec.”

31 Uca idweř Camwil, yareddef Cawul u Cawul ibendeq zzat i SIDI.

32 Xas uca inna Camwil: “Awi-dd ɣari Ajaj, ajeǧid n Ɛamaliq. Ajaj yuyur ɣares s arratuḥ. Inna Ajaj ak-d ixef nnes: “S tidett, tarzugi n řmewt tᵉttwaḥeyyed xafi.”

33 Maca Camwil inna: “Am mammec issḥarrem ssif nnec timɣarin x iḥenjiren nsent, ammu i ɣa tᵉttwaḥarrem yemmac jar timɣarin x tarwa nnes.” U Camwil iqeṭṭes Ajaj d iceǧiqen zzat i wudem n SIDI di Jiljal.

34 Xenni yuyur Camwil ɣar Rama u Cawul igeɛɛed ɣar taddart nnes di Jibɛa n Cawul.

35 Camwil war iẓri ɛad Cawul ař ass n řmewt nnes, maca Camwil icḍen x Cawul. Uca indem SIDI řami igga Cawul d ajeǧid x Israil.

□ 

15:24 sřiɣ ɣarsen - s Tɛibranit ‘sřiɣ ɣar tmijja nsen’.

□ 

15:28 tagelda - awař-a ixs ad yini ‘řeḥkam x ict n tgeldit’.

Dawud ittwadhen am ujeǧid

16

1 Xenni inna SIDI i Camwil: “Mecḥař d acḍan i yeǧan ɛad ɣarek x Cawul, wenni ggiɣ Necc d ajeǧid x Israil? Ɛemmar icc nnec s zzect, uca tuyured. Necc ad cek ssekkeɣ ɣar Yassa zi Bayt-Laḥm, minzi jar arraw nnes aqa ẓriɣ ijj n ujeǧid i Necc.”

2 Maca Camwil inna: “Mammec i ɣa ggeɣ ad din raḥeɣ? Mařa iseř x man aya Cawul, ad ayi ineɣ.” Yarra-dd SIDI: “Ksi ict n tɛejmit zeg ifunasen akidek, ad tinid: ‘Necc usiɣ-dd ḥima ad qeddmeɣ ict n tɣarṣt d tawhibt i SIDI.’

3 Ittxeṣṣa ad tɛarḍed x Yassa ɣar tewhibt u Necc ad cek ssargbeɣ x min i ittxeṣṣan ad tegged. Cek ad tdehned wenni i d ac ɣa iniɣ.”

4 Camwil igga min tuɣa d as inna SIDI. Umi dd-yusa ɣar Bayt-Laḥm, ffɣen-dd ɣares imɣaren n tendint ttarjijin, nnan: “Ma tawasit nnec s řehna?”

5 Netta inna: “S řehna. Necc usiɣ-dd ḥima ad qeddmeɣ ict n tɣarṣt d ṣṣedqet i SIDI. Qeddsem ixef nwem u asem-dd akidi ɣar ṣṣedqet. Netta iqeddes Yassa d iḥenjiren nnes uca iɛarḍ i-ten ɣar tewhibt n tɣarṣt.

6 Uca imsar umi dd-usin nitni, iẓra netta Iliyab uca ixarreṣ: “D wa s tidett ɣar SIDI d amedhun nnes.”

7 SIDI maca inna i Camwil: “War xezzar ca ɣar waddud nnes uřa ɣar řuɛřa nnes n tiddi, minzi Necc nḍareɣ t, maɣar war itthimmi ca min ɣar ixezzar bnadem, minzi bnadem ittwařa min iǧan zzat i tiṭṭawin nnes, maca SIDI ittwařa uř.”   

8 Xenni iřaɣa Yassa x Abinadab, ijja i-t ad iɛdu x Camwil, maca netta inna: “Wanita ɛawed war t yixḍar SIDI.”

9 Xas uca ijja Yassa ad xas iɛdu Camma, maca netta inna: “Wanita ɛawed war t yixḍar SIDI.”

10 Ammu i ijja Yassa ad ɛdun sebɛa n iḥenjiren nnes x Camwil, maca Camwil inna i Yassa: “Ina war ten ixḍar ca SIDI.”

11 Xenni inna Camwil i Yassa: “Ma d ina marra iḥudriyyen nnec?” Netta yarra-dd xas: “Amaẓuẓ iqqim ɛad, aqa yarekkwes uǧi.” Inna Camwil i Yassa: “Sekk ijj maḥend ad t-i-dd-yawi, minzi neccin war nettquwwir ca i ṭṭabřa qbeř i dd ɣa yas netta.”   

12 Netta issekk ijj maḥend ad t-i-dd yawi. Netta tuɣa d arrubyu u tuɣa ɣares tiṭṭawin cnant u tuɣa d muṣbiḥ i řxezrat. Xenni inna SIDI: “Kkar, dehn i-t, maɣar aqa d wa.”

13 Uca iksi Camwil icc s zzect, idehn i-t di řwest n aytmas. Uca Arruḥ n SIDI ihwa x Dawud zeg wass nni d tsawent. Camwil ikkar, yareggʷeḥ ɣar Rama.   

Dawud ittirar x řgambri i Cawul

14 Arruḥ n SIDI tuɣa iḥeyyed x Cawul u ijj n řaryah d aɛeffan zi ɣar SIDI issiggʷed i-t.

15 Nnan as imsexxaren n Cawul: “Xzar, ijj n řaryah d aɛeffan n AREBBI issiggʷed i cek.

16 Ejj ad yini siditneɣ i imsexxaren nnec inni ibedden zzat i wudem nnec, maḥend ad arzun x ijj n weryaz ittḥakan di řgambri. Mařa iṭṭef i cek řaryaḥ aɛeffan n AREBBI, ejj i-t xenni ad yirar netta s ufus nnes di řgambri, ḥima ad tiřid mliḥ.”

17 Xenni inna Cawul i imsexxaren nnes: “Arzum ayi-dd x ijj n weryaz nni ittiraren mliḥ x řgambri u awyem t-i-dd da ɣari!”

18 Ijjen zeg imsexxaren yarra-dd xas, inna: “Aqa ẓriɣ ijj n mmis n Yassa zi Bayt-Laḥm wenni izemmaren ad yirar mliḥ. Netta d ijj n bu-teɣruḍt imeḥḍen d ijj n weryaz aɛeskari, issen ad ixḍar awařen nnes. Aqa-t d ijj n weryaz d aṣebḥan n waddud u SIDI akides.”

19 Issekk Cawul ireqqasen ɣar Yassa, inna: “Sekk ayi-dd mmic Dawud wenni iǧan ak-d wuǧi.”

20 Yassa iksi ijj n weɣyuř ak-d weɣrum d ict n tecyart n binu d ijj n iɣayḍ d ameẓyan zeg iɣayḍen uca issekk aya s ufus n mmis Dawud ɣar Cawul.

21 Ammu dd-yusa Dawud ɣar Cawul uca ibedd zzat i wudem nnes u netta ittexs i-t aṭṭas. Netta idweř d aḥemmař n řesnaḥ nnes.

22 S uyenni issekk Cawul ɣar Yassa maḥend ad as yini: “Ttzawgeɣ cek, ejj Dawud ad iqqim ibedd zzat i wudem inu, maɣar netta yufa arḍa di tiṭṭawin inu.”

23 Meřmi ma dd-yusa řaryaḥ d aɛeffan n AREBBI ɣar Cawul, iksi Dawud řgambri uca ibda ittirar dayes s ufus nnes. D man aya dd-yarrin nnefs ɣar Cawul ařami idweř mliḥ, uca xenni iḥeyyed xas buḥbeř aɛeffan.

Dawud d Juliyat

17

1 Ifilisṭiniyyen ssmunen řɛeskarat nsen i umenɣi u nitni nnyarwen ɣar Suku di temmurt n Yahuda. Wtin iqiḍan nsen jar Suku d Ɛaziqqa ɣar Afas-Dammim.

2 Uřa d Cawul d yeryazen n Israil nnyarwen uca wtin iqiḍan nsen di Teɣzurt n Ila. Nitni sedden ixef nsen i umenɣi qibač i Ifilisṭiniyyen.

3 Ifilisṭiniyyen bedden x wedrar ɣar uɣezdis-a u Israiliyyen bedden x wedrar ɣar uɣezdis nni u taɣzurt tuɣa jar asen.

4 Xenni iffeɣ-dd ijj n uɛeskari d azeɛɛam zi řmargeḥ n řɛeskar n Ifilisṭiniyyen, qqaren as Juliyat. Tuɣa-t zi Jat. Řuɛřa nnes setta n iɣaǧen d ijj n wezyen n uɣiř.

5 X uzeǧif nnes tuɣa ijj n lkask n nnḥas, u netta yarḍ arruḍ n wuzzař n uɛeskari s teqcurin. Tuɣa řewzen n warruḍ n wuzzař xemsa-ařaf ciqlu n nnḥas.

6 Netta tuɣa ɣares iseřqan n ifadden n nnḥas i uḥeṭṭu n iḍaren u jar tɣarḍin nnes yarbu ijj n uḥric n nnḥas.

7 Aɛmud n lansa nnes tuɣa t am yijj n ukeccuḍ n uxeyyeḍ u tixeft n wuzzař n lansa nnes tewzen setta-mya ciqlu n wuzzař u wenni d as yarebbun taseddart nnes tameqqrant n uɛeskari izwar as.

8 Netta tuɣa ibedd din, iřaɣa i iseddiyyen n řɛeskar n Israil, inna asen: “Mayemmi i dd-teffɣem u tseddem ixef nwem i umenɣi? War iǧi necc d Afilisṭini u kenniw d imsexxaren n Cawul? Farzem ijj n weryaz i kenniw wenni ɣari dd ɣa ihwan.

9 Mři xafi izemmar deg umenɣi, ad ayi iwwet, xenni neccin ad niři d imsexxaren nwem, maca mařa necc arebḥeɣ uca ad xas ɣeřbeɣ, xenni kenniw ad tiřim d imsexxaren nneɣ, ad aneɣ tsexxarem.”

10 Inna Ufilisṭini ɛawed: “Deg wass-a stehziɣ zeg iseddiyyen n řɛeskar n Israil, ad awem iniɣ: ‘Ewc ayi ijj n weryaz maḥend ad nemmneɣ ak-d wayawya!’ ”

11 Cawul d marra Israil sřan awařen-a n Ufilisṭini uca nnxeřɛen u ggʷeden aṭṭas.

12 Dawud tuɣa d mmis n ijj n weryaz zi Ifrata, zi Bayt-Laḥm di temmurt n Yahuda, qqaren as Yassa. Netta tuɣa ɣares tmenya n iḥenjiren u deg wussan n Cawul tuɣa ḥessben t d awessar umi dd-yusa jar yeryazen.

13 Třata n iḥenjiren imeqqranen n Yassa ḍfaren Cawul ɣar umenɣi. Ismawen n třata n iḥenjiren nnes, inni dd-iffɣen ɣar umenɣi, aqa aten Iliyab, amenzu, u wenni wiss tnayen d Abinadab u wenni wiss třata d Camma.

14 Tuɣa Dawud d amaẓuẓ uca třata n iḥenjiren imeqqranen tuɣa ḍfaren Cawul.

15 Dawud tuɣa innum ittraḥ dinni u xenni ittareggʷeḥ-dd zi Cawul, ḥima ad yarwes uǧi n babas di Bayt-Laḥm.   

16 Afilisṭini tuɣa ittas-dd ɣar tuffut u ɣar tmeddit, isscan ixef nnes din, arebɛin n wussan.

17 Inna Yassa i mmis Dawud: “Ksi ɛafak i aytmac ijj n ifa n teɣwawin-a d ɛecra n tecnifin, awyi tent deɣya ɣar řmargeḥ n řɛeskar ɣar aytmac.

18 U ɛecra n trussi n uɣi-ya awyi tent ɣar umeqqran x wařef. Arzu x yaytmac, ma mliḥ i iǧan u awyi zzaysen ict n weḍman d jjurret n tudart!”

19 Cawul d aytmas d marra iryazen n Israil, tuɣa ttmenɣan ak-d Ifilisṭiniyyen di Teɣzurt n Ila.

20 Ikkar Dawud zic ɣar tuffut, ijja tḥimart n wuǧi ɣar ijj n uɛessas u yiwi marra aya akides uca yuyur am mammec tuɣa i d as t yumur Yassa. Umi dd-yiweḍ ɣar řmargeḥ n ikarruten, řexdenni i iffeɣ řɛeskar ɣar useddi n umenɣi, bdan ad sɣuyen s iɣuyyan n umenɣi.   

21 Israil d Ifilisṭiniyyen sedden ixef nsen i umenɣi, aɣembub n ijj n useddi deg uɣembub n ijj n useddi nneɣni.

22 Dawud ijja řeḥwayej nni ɣares deg ifassen n ijj n uɛessas n řeḥwayej uca yuzzeř ɣar useddi n řɛeskar. Umi din yiweḍ, isseqsa x yaytmas mammec ǧan nitni.

23 Řami tuɣa akidsen issawař, xzar, iffeɣ-dd umjahed azeɛɛam nni, qqaren as Julyat zi Jat, zi řɛeskar n Ifilisṭiniyyen. Netta issiweř s wawařen d ijjen u Dawud isřa xas.

24 Umi ẓrin marra iryazen n Israil aryaz nni, arewřen. Nitni ggʷeden aṭṭas.

25 Nnan yeryazen n Israil: “Ma teẓrim kenniw mammec i dd-igeɛɛed weryaz nni? Netta igeɛɛed-dd ḥima ad istehza zi Israil. Aryaz wenni t i ɣa iɣeřben, ad t yarr ujeǧid d bu-wagřa ameqqran. Netta ad as iwc yeǧis u ad ikkes x řaǧ n taddart n babas ḍḍariba di Israil.”

26 Xenni issiweř Dawud ak-d yeryazen inni ɣares dd-ibedden, inna: “Min ɣa ittwagg i weryaz nni i ɣa iwten Afilisṭini-aya, wenni i ɣa ikkes astehzi x Israil? Min iɛna Afilisṭini-aya i war ittwaxetnen, aqa istehza x iseddiyyen n řɛeskar n AREBBI iddaren?”

27 Yarra-dd xas řgens s wawař d ijjen, nnan: “D man aya i ɣa ittwagg i weryaz nni t i ɣa iɣeřben.”

28 Umas ameqqran Iliyab isřa as issawař ak-d yeryazen. Yarɣa uxeyyeq n Iliyab x Dawud, inna: “Mayemmi i dd-tehwid cek danita u man wen i umi tejjid taḥimart tameẓyant n wuǧi di řexřa? Necc ssneɣ aɛeffar nnec d tuɛeffna n wuř nnec, minzi cek tehwid-dd danita ḥima ad texzared ɣar umenɣi.”

29 Dawud inna: “Min ggiɣ řexxu ɛawed? Ma war iǧi mɣir ijj n wawař i sseqsiɣ?”

30 Netta iḥeyyed xas, iruḥ ɣar ijjen nneɣni, isseqsa aseqsi d ijjen uca yarra-dd xas řgens s wawař d ijjen am mammec dd-arrin nitni twařa tamezwarut.

31 Nitni sřan i wawařen i tuɣa issawař Dawud uca ssiwřen x man aya zzat i wudem n Cawul u netta ijja ad t-i-dd-awyen.

32 Inna Dawud i Cawul: “Uřa d ijj n bnadem war ittefciř wuř nnes zeg Ufilisṭini. Amsexxar nnec ad yuyur ad immneɣ ak-d Ufilisṭini.”

33 Cawul inna i Dawud: “Cek war tzemmared ad traḥed ɣar Ufilisṭini-aya ḥima akides tᵉmmenɣed, maɣar cek d aḥudri ɛad, maca netta d aryaz aɛeskari zi temẓi nnes.”

34 Xas uca inna Dawud i Cawul: “Amsexxar nnec tuɣa yarekkwes taḥimart n wuǧi n babas. Mařa yusa-dd ijj n weyrad niɣ ijj n ddub, uca iṭṭef ijjen zeg wuǧi n tḥimart,

35 xenni ḍfareɣ t, wtiɣ t u fekkeɣ-dd izmar zeg uqemmum nnes. Řami dd-ikkar akidi, cebbareɣ as di tmart, wtiɣ t uca nɣiɣ t.

36 Amsexxar nnec inɣa ayrad uřa d ddub. Ammu i ɣa yiři ak-d Ufilisṭini-aya i war ittwaxetnen, ad as temsar am i yijj n zzaysen, minzi netta istehza zeg iseddiyyen n řɛeskar n AREBBI iddaren.”

37 Inna Dawud ɛawed: “SIDI wenni d ayi ifekken zeg iceqřaḍen n wayrad u zeg iceqřaḍen n ddub, ad ayi ifekk zeg ufus n Afilisṭini-aya.” Xenni inna Cawul i Dawud: “Uyur, ad kidek yiři SIDI!”

38 Cawul issyarḍ i Dawud arruḍ nnes n umenɣi, igga as ijj n lkask n nnḥas x uzeǧif nnes u iḥezzem as s yijj n warruḍ n wuzzař.

39 Icedd Dawud ssif nnes tiwa i warruḍ nnes, inwa ad yuyur cwayt, minzi war t iqeǧeb ɛemmarṣ. Xenni inna Dawud i Cawul: “Necc war zemmareɣ ad uyureɣ di řeḥwayej-a, war tt qeǧbeɣ ɛemmarṣ!” Uca Dawud issars i-tent ɛawed.

40 Iksi aɛekkaz deg ufus nnes, ixḍar xemsa n iẓra iḥnunnyen zi teɣzart uca igga i-ten di tecyart nnes n tarewsa i ɣares tuɣa, maca mani ten i ɣa yaweḍ deɣya, u tuɣa iǧiy deg ufus nnes. Ammu i iffeɣ ɣar umsagar ak-d Ufilisṭini.

41 Afilisṭini yuyur, iqarreb-dd ɣar Dawud u wenni d as yarebbun taseddart tameqqrant izwar as.

42 Umi dd issgeɛɛed Ufilisṭini tamuɣři nnes, iẓra Dawud, isseḥqar i-t, maɣar Dawud tuɣa d aḥudri ɛad, netta tuɣa arrubyu d muṣbiḥ i řxezrat.

43 Afilisṭini inna i Dawud: “Ma necc d ijj n weqzin, aqa cek tusid-dd ɣari s ikecwaḍ?” Uca Afilisṭini tuɣa ineɛɛeř x Dawud ɣar irebbiten nnes.

44 Inna Ufilisṭini ɛawed i Dawud: “As-dd ɣari, xenni necc ad wceɣ aysum nnec, maḥend ad t ṣarḍen ijḍaḍ n ujenna d řmař n řexřa.”

45 Xenni inna Dawud i Ufilisṭini: “Cek tusid-dd ɣari s ssif d lansa d uḥric, maca necc usiɣ-dd ɣarek deg Yisem n SIDI n řɛeskarat, AREBBI n iseddiyyen n řɛeskar n Israil nni zi testᵉhezzid.”

46 Ass-a ad cek igg SIDI deg ufus inu. Necc ad cek ɣeřbeɣ. Ad ac kkseɣ azeǧif u deg wass-a ad wceɣ řxecbat n řɛeskar n Ifilisṭiniyyen, maḥend ad tent ṣarḍen ijḍaḍ n ujenna d řmař n řexřa. Marra ddunect ad tessen aqa Israil ɣares ijj n AREBBI.

47 Uřa d marra agraw-a n řgens ad issen aqa SIDI war ittfekki s ssif uřa s lansa, maɣar amenɣi n SIDI u Netta ad cek igg deg ifassen nneɣ.” □  

48 Uca imsar, umi Afilisṭini ikkar, iqarreb-dd ɣar Dawud, Dawud igga s tazřa uca yuzzeř ɣar useddi n řɛeskar n řeɛdu i umsagar ak-d Ufilisṭini.

49 Iwta Dawud ɣar tecyart nnes n tarewsa, ikkes-dd ijj n weẓru, iḥejjar i-t s iǧiy uca iřqef Afilisṭini di tenyart nnes. Aẓru indef i tenyart nnes ařami iwḍa netta x uɣembub nnes ɣar temmurt.

50 Ammu i iɣřeb Dawud x Ufilisṭini s ijj n yiǧiy d ijj n weẓru. Netta iřqef Afilisṭini, inɣa i-t. War ɣares tuɣi i Dawud qaɛ ssif deg ufus nnes.

51 Xenni yuzzeř Dawud din ɣar Ufilisṭini u umi dd-ibedd zzates, iṭṭef ssif nnes, ijbed i-t-i-dd zeg weɣraf, inɣa i-t, uca iqess as azeǧif s ssif nnes. Umi ẓrin Ifilisṭiniyyen, aqa bu-teɣruḍt nsen immut, arewřen nitni.

52 Iryazen n Israil d Yahuda kkaren, sɣuyen ařaɣi n umenɣi uca ḍfaren Ifilisṭiniyyen ař Jat u ař tiwwura n Ɛaqrun. Inni ittwanɣen zeg Ifilisṭiniyyen wḍan deg webrid zi Caɛarayim ař Jat d Ɛaqrun.

53 Awarni aya ɛeqben-dd ayt n Israil zeg weḍfar s wecnaq n Ifilisṭiniyyen uca keccḍen řemrageḥ n řɛeskar nsen.

54 Iksi Dawud azeǧif n Ufilisṭini, yiwyi t ɣar Urcalim, maca řesnaḥ nnes igga i-ten deg uqiḍun nnes. □  

55 Umi iẓra Cawul aqa Dawud iggur ɣar umsagar ak-d Ufilisṭini, inna netta i Abnir, akumandar n řɛeskar: “Umi igga mmis uḥudri-ya?” Abnir yarra-dd xas: “S tidett am iddar řeɛmar nnec, a ajeǧid, necc war t ssineɣ.”

56 Ajeǧid inna: “Seqsa xenni umi igga mmis uḥuḍri-ya!”

57 Umi dd-iɛqeb Dawud awarni i umi tuɣa iɣřeb x Ufilisṭini, yiwyi t akides Abnir, indeh i-t ɣar Cawul. Dawud tuɣa ɣares ɛad azeǧif n Ufilisṭini deg ufus nnes.

58 Cawul isseqsa t: “Umi teggid mmis cek, a aḥudri?” Dawud yarra-dd xas: “Mmis n umsexxar nnec, n Yassa zi Bayt-Laḥm.”

□ 

17:47 deg ifassen nneɣ - s Tɛibranit ‘deg ufus nneɣ’.

□ 

17:54 řesnaḥ nnes - ixs ad yini ‘řesnaḥ n Julyat’.

Řeɛdawat n Cawul ḍidd i Dawud

18

1 Umi ikemmeř Dawud řhard ak-d Cawul, imsar, aqa řeɛmar n Yunatan iqqen ɣar Dawud, u Yunatan ittexs Dawud am řeɛmar nnes.

2 Cawul iksi ɣares Dawud deg wass nni u war t ijji ɛad ad iɛqeb ɣar taddart n babas.

3 Yunatan igga ijj n řɛahd ak-d Dawud, minzi netta ittexs i-t am yixef nnes.

4 Yunatan ikkes aseřham nnes i tuɣa yarḍ, iwca i-t i Dawud, uřa d arruḍ nnes, uca ɛawed ssif nnes d řqews nnes d webyas nnes i řesnaḥ.

5 Dawud iffeɣ ɣar umenɣi mani ma issekk i-t Cawul. Tuɣa abrid nnes mliḥ ařami t yarra Cawul x iɛeskariyyen nnes. Tuɣa Dawud d lemliḥ di tiṭṭawin n marra řgens uřa di tiṭṭawin n imsexxaren n Cawul.

6 Xmi dd-usin umi yareggʷeḥ Dawud awarni i řeɣřeb x Ifilisṭiniyyen, imsar, aqa ffɣent-i-dd temɣarin zi marra tineddam n Israil i umsagar ak-d Cawul uca ɣennjent u ceḍḥent s ibendiren, s řefraḥet u s řgambriyat s třata n ifiřan.

7 Timɣarin arrint meẓri nsent, ɣennjent s nnubtat, nnant: “Cawul iɣřeb x řuřuf nnes, maca Dawud x ɛecra n řuřuf nnes!”   

8 Cawul iffugem aṭṭas. Tuɣa d man aya d řɛib di tiṭṭawin nnes, inna: “Wcint i Dawud ɛecra n řuřuf, maca wcint ayi mɣir řuřuf. Maca teqqim as mɣir tgelda waha?”

9 Zeg wass nni sennej ibda Cawul iḥeṭṭa Dawud.

10 Tiwecca nnes imsar, aqa iwḍa-dd ɛawed řaryaḥ d aɛeffan n AREBBI x Cawul, u idweř ittekk x uzeǧif di taddart nnes, am tuɣa ittirar Dawud am wussan nneɣni s ufus nnes x řgambri. Cawul tuɣa ɣares lansa deg ufus.

11 Cawul inḍar lansa, inna: “Necc ad řeqfeɣ Dawud u ad t semmareɣ ɣar řḥiḍ.” Izemmar Dawud ad as ixnes tnayen n twařawin.

12 Tuɣa Cawul itteggʷed zi Dawud, minzi SIDI tuɣa-t ak-d Dawud, maca tuɣa ismeḥ di Cawul.

13 S uyenni issiggʷej Cawul Dawud x yixef nnes, igga i-t d ameqqran x wařef. Netta itteffeɣ u ittareggʷaḥ zzat i wudem n řgens.

14 Tuɣa Dawud ifřeḥ di marra ibriden nnes u SIDI tuɣa-t akides.

15 Umi iẓra Cawul, aqa Dawud ifřeḥ, tuɣa netta itteggʷed zzat i wudem nnes.

16 Maca marra Israil d Yahuda ttexsen Dawud, minzi netta itteffeɣ u ittareggʷaḥ zzat i wudem nsen.

17 Cawul inna i Dawud: “Xzar, necc ad ac wceɣ Mirab, yeǧi tameqqrant qaɛ, d tamɣart. Mɣir iři d ijj n uḍeggʷař imḥeḍ deg umenɣi i necc u mneɣ imenɣan n SIDI.” Inna Cawul ak-d yixef nnes: “Ḥima war ittiři ufus inu ḍidd nnes, maca afus n Ifilisṭiniyyen ad yiři ḍidd nnes.”

18 Inna Dawud i Cawul: “Min ɛniɣ necc d min teɛna tudart inu d min teɛna řaǧ n baba di Israil, aqa necc ad dewřeɣ d aḍeggʷař n ujeǧid?”

19 Umi dd-tiweḍ řweqt i di i ɣa temmewc Mirab, yeǧis n Cawul, d tamɣart i Dawud, imsar, aqa temmewc nettat d tamɣart i Ɛadriyil zi Maḥula.

20 Mixal, yeǧis n Cawul, tuɣa tᵉttexs Dawud. Xebbaren as t i Cawul u tuɣa aya d ict n tmesřact tecna di tiṭṭawin nnes.

21 Inna Cawul: “Necc ad as tt wceɣ, ḥima ad as idweř d řfex u ḥima ad yiři ufus n Ifilisṭiniyyen ḍidd nnes.” Inna Cawul i Dawud: “Ass-a tzemmared ad tdewřed d aḍeggʷař inu s tenni d wiss tnayen.” □  

22 Yumur Cawul i imsexxaren nnes: “Siweř ak-d Dawud di tnuffra, ini: ‘Aqa cek tusid-dd i ujeǧid x řxaḍar u marra imsexxaren ttexsen cek. Xenni dweř řexxu d aḍeggʷař n ujeǧid.’ ”

23 Ssiwřen imsexxaren n Cawul awařen-a deg imezzuɣen n Dawud. Xenni inna Dawud: “Ma d tamesřact tehwen di tiṭṭawin nwem ad idweř ijj d aḍeggʷař n ujeǧid? Ma war ǧiɣ d ijj n weryaz d amezřuḍ d amuqřiř?”

24 Imsexxaren n Cawul ḥajan as t, nnan: “Issiweř Dawud awařen-a.”

25 Xenni inna Cawul: “Ammu i ɣa tinim i Dawud: ‘Ajeǧid war d as teɛjib ṣṣadaq, maca iɛjeb as mya n řeɛdařeyyat n Ifilisṭiniyyen, ḥima ad intaqem zi řɛedyan n ujeǧid.” Tuɣa Cawul ittxarraṣ ad ineɣ Dawud s ufus n Ifilisṭiniyyen.

26 Ixeddamen nnes ɛawden awařen-a i Dawud. Xenni tuɣa aya d ict n tmesřact tecna di tiṭṭawin n Dawud, ḥima ad idweř d aḍeggʷar n ujeǧid. Řmijař n wussan ittwaggen tuɣa ɛad war ɛdun.

27 Xenni ikkar Dawud. Netta d yeryazen nnes ṭṭfen abrid, uca iwta netta mitayen n yeryazen n Ifilisṭiniyyen. Yiwi-dd Dawud řeɛdařeyyat nsen u s uya sedden nitni qaɛ řqedd-a i ujeǧid, ḥima ad idweř d aḍeggʷař n ujeǧid. Xenni iwca as Cawul yeǧis Mixal d tamɣart.   

28 Cawul iẓra u issen, aqa SIDI tuɣa-t ak-d Dawud, u Mixal, yeǧis n Cawul, tuɣa tᵉttexs i-t.

29 Idweř Cawul iggʷed ɛad ktar zi Dawud uca Cawul idweř d řeɛdu n Dawud marra ussan n tudart nnes.

30 Umi dd-ffɣen řḥukkam n Ifilisṭiniyyen, imsar, meřmi ma ffɣen tuɣa Dawud yarenni mahu di wefřaḥ nnes x marra imsexxaren n Cawul, ařami idweř isem nnes icennɛen ař ṭṭarf.

□ 

18:21 aḍeggʷař - ixs ad yini aqa Cawul iwaɛd i Dawud belli wanita ad idweř d ‘mmis nnes’ s řemrac ak-d yessis.

Dawud yarweř zi Cawul

19

1 Issiweř Cawul ak-d mmis Yunatan u ak-d imsexxaren nnes belli ittxeṣṣa ad nɣen Dawud. Maca Yunatan, mmis n Cawul, tuɣa issɛizz xas Dawud aṭṭas.

2 Iḥaja Yunatan x uya i Dawud, inna: “Baba Cawul yarezzu ad cek ineɣ. Xenni řexxu, raja ař tiwecca. Adef ɣar wemcan n usneffar u xemmeř ixef nnec.

3 Necc ad ffɣeɣ, ad beddeɣ ak-d baba deg weḥwic mani ɣa tiřid cek. Ad xak ssiwřeɣ ak-d baba, ad xzareɣ mammec ggurent tmesřayin. Xenni ad cek ssargbeɣ.”

4 Yunatan issiweř s tizi n Dawud ak-d babas, inna as: “Ittxeṣṣa ujeǧid war ittegg ca ddenb deg umsexxar nnes Dawud, maɣar uřa d netta war dayek iggi ca ddenb, u timegga nnes aqa atent d řefḍeř i cek aṭṭas.

5 Netta isebbeř tudart nnes, iɣřeb x Ufilisṭini u SIDI yiwiḍ ijj n usenjem d ameqqran i marra Israil. Cek teẓrid t simant nnec u tfarḥed. Mayemmi texsed ad texḍid x idammen imezdagen ařami ɣa tenɣed Dawud břa ssibbet?”

6 Cawul isřa ɣar Yunatan u Cawul ijjuǧ: “S tidett am iddar SIDI, netta war ittwaneqq ca!” □  

7 Uca iřaɣa Yunatan x Dawud, iḥaja as Yunatan marra awařen-a. Xenni indeh Yunatan Dawud ɣar Cawul u netta tuɣa-t zzat i wudem nnes am iḍennaḍ d fariḍennaḍ.

8 Yiweḍ-dd umenɣi ɛawed uca iffeɣ Dawud, immneɣ ak-d Ifilisṭiniyyen. Netta ihettek i-ten s ict n tecti d tameqqrant u nitni ṭṭfen tarewřa zzat i wudem nnes.

9 Maca řaryaḥ d aɛeffan n SIDI iwḍa-dd ɛawed x Cawul. Umi netta iqqim di taddart nnes, imneɛ lansa deg ufus nnes umi tuɣa Dawud ittirar s ufus nnes x řgambri.   

10 Cawul tuɣa yarezzu ad isemmar Dawud di řḥiḍ s lansa nnes, maca netta ixnes as i Cawul u netta iřqef řḥiḍ s lansa. Dawud yarweř, issenjem ixef nnes ǧiřet nni.

11 Issekk Cawul ireqqasen ɣar taddart n Dawud, ḥima ad t ḥḍan u ad t nɣen ɣar tuffut. Maca Mixal, tamɣart n Dawud, tḥaja xas i Dawud, tenna: “Mařa cek war tessnejmed ixef nnec di ǧiřet-a, ad tᵉttwanɣed tiwecca.”

12 Mixal tessehwa Dawud zi řkazi. Xenni yuyur, yarweř uca issenjem ixef nnes.

13 Xenni teksi Mixal ijj n řexyař n ṣṣanam, tessars i-t di qama uca tegga ict n thiḍurt n cɛar n iɣayḍ ɣar mani iǧa uzeǧif u tedřa i-t s yijj n warruḍ.

14 Cawul issekk ireqqasen maḥend ad dd-awyen Dawud, maca nettat tenna: “Netta ihřec.”

15 Xenni issekk Cawul ireqqasen maḥend ad ssijjen x Dawud, inna: “Awyem t-i-dd di tassut ɣari da, ḥima ad t nɣeɣ.”

16 Umi dd-usin ireqqasen, xzar, aqa din ijj n řexyař n ṣṣanam di qama d ict n thiḍurt n cɛar n iɣayḍ ɣar mani iǧa uzeǧif nnes.

17 Uca inna Cawul i Mixal: “Mayemmi d ayi teɣdared ammu, tejjid řeɛdu inu ad yarweř, ařami issenjem ixef nnes?” Mixal tarra-dd x Cawul: “Netta inna ayi: ‘Ejj ayi ad uyureɣ, mayemmi i cem i ɣa nɣeɣ?’ ”

18 Ammu yarweř Dawud, issenjem ixef nnes uca yusa-dd ɣar Camwil di Rama, iḥaja as marra min tuɣa i d as igga Cawul. Xenni yuyur netta jmiɛ ak-d Camwil, qqimen di Nayut.

19 Uca ḥajan aya i Cawul, nnan: “Dawud aqa-t di Nayut ɣar Rama.”

20 Xenni issekk Cawul ireqqasen, ḥima ad awyen Dawud. Nitni ẓrin tarbiɛt n inabiyyen nni ittnebban. Tuɣa Camwil ibedd ɣarsen d ameḥḍay, uca ihwa-dd Arruḥ n AREBBI x ireqqasen n Cawul ařami uřa d nitni bdan ad nebban.

21 Umi ittwanna aya i Cawul, issekk netta ireqqasen nneɣni, maca uřa d nitni bdan ad nebban. Yarni Cawul deg usekki n ireqqasen i twařa wiss třata, uca uřa d nitni bdan ad nebban.

22 Xas uca yuyur netta simant nnes ɣar Rama. Yiweḍ netta ɣar wanu ameqqran di Sixu, isseqsa, inna: “Mani ǧan Camwil d Dawud?” Nnan as: “Xzar, aqa aten di Nayut ɣar Rama.”

23 Xenni yuyur din ɣar Nayut ɣar Rama, u ihwa-dd xas Arruḥ n AREBBI. Netta tuɣa iggur am ittnebba ař dd-yiweḍ ɣar Nayut ɣar Rama.

24 Uřa d netta ikkes arruḍ nnes uca uřa d netta ittnebba zzat i wudem n Camwil. Ass nni d ǧiřet tmun izzeř din d aqeddid. X uya qqaren: “Ma uřa d Cawul jar inabiyyen?”

□ 

19:6 ɣar Yunatan - s Tɛibranit ‘ɣar tmijja n Yunatan’.

Řɛahd jar Dawud d Yunatan

20

1 Dawud yarweř zi Nayut tenni ɣar Rama uca yusa-dd ɣar Yunatan, inna: “Min ggiɣ necc? Man ljarima inu d ddenb i d as ggiɣ i babac, aqa netta ixs ad zzayi ikkes tudart?”

2 Inna as Yunatan: “War xas nessiweř! Cek war tᵉttmettid ca. Xzar baba war ittegg walu, uřa d ict n řḥajjet d tameqqrant niɣ tameẓyant, břa ma i d ayi tt ɣa issargeb. Mayemmi baba zzayi i ɣa issnuffar tamesřact-a? Aya war izemmar.”

3 Xenni ijjuǧ as Dawud twařa nneɣnit, inna: “Babac issen nican, aqa ufiɣ řxaḍar di tiṭṭawin nnec. X uya inna: ‘War ttejji ad issen Yunatan man aya, ḥima war ikessi s wemnus!’ X uya, s tidett am iddar SIDI u am ddareɣ necc, aqa din jar ayi d řmewt mɣir ijj n uṣurif waha!”

4 Yunatan inna i Dawud: “Min iǧan deg wuř nnec, necc ad ac t ggeɣ.”

5 Dawud yarra-dd x Yunatan: “Xzar, tiwecca ad ibedd uyur uca ittxeṣṣa ayi ad qqimeɣ ɣar ṭṭabřa ak-d ujeǧid ad cceɣ. Ewc ayi ttesřiḥ ḥima ad uyureɣ maḥend ad nuffareɣ deg iyyar ař tameddit wiss třata.

6 Mařa yarzu xafi babac, ifqed ayi, xenni ini: ‘Dawud iḥeccem ayi s waṭṭas ḥima izemmar ad iraḥ ɣar tendint nnes deɣya, ɣar Bayt-Laḥm, minzi dinni i ɣa tiři tɣarṣt n useggʷas i marra řaǧ.’

7 Mařa netta xenni inna: ‘Mliḥ!’, ad yiři řehna i umsexxar nnec, maca mařa yarɣa ufugem nnes, xenni ad tessned, aqa netta igga di řbař nnes ad d ayi igg řɣar.

8 Egg s tmexsiwt icewwaren ak-d umsexxar nnec, minzi tessidfed amsexxar nnec akidek deg ijj n řɛahd n SIDI. Maca mařa ggiɣ ict n ljarima, neɣ ayi cek. Mayemmi texsed ad ayi tawyed ɣar babac?”   

9 Inna Yunatan: “Aqa man aya iggʷej xak! Minzi waxxa aregbeɣ xas, aqa baba igga di řbař nnes ad dayek igg řɣar, ma xenni necc war d ac t qqareɣ?”

10 Inna Dawud i Yunatan: “Man wen i d ayi dd ɣa yawyen areqqas, mařa iwca ac babac ict n temwarrit teqseḥ?”

11 Xenni inna Yunatan i Dawud: “As-dd, ejj aneɣ ad neffeɣ barra ɣar yeyyar.” Uca ffɣen nitni s tnayen idsen, ɣar yeyyar barra.

12 Inna Yunatan i Dawud: “Jjuǧeɣ ɣar SIDI, AREBBI n Israil, mařa necc tiwecca niɣ farwicca ɣar řweqt-a, aqa wtiɣ řeḥsab ammu d wammu zi jjihet n baba, ufiɣ aqa mliḥ i Dawud uca xenni necc war ssekkiɣ ḥed ad ac t yini,

13 xenni ad igg SIDI ta d ta s Yunatan u ad dayes yarni ɛad. Maca mařa ittɣiř as mliḥ i baba ad dayek igg řɣar, xenni necc ad ac t iniɣ, ad cek jjeɣ ad teffɣed ḥima tzemmared ad tuyured di řehna. SIDI ad yiři akidek am mammec i tuɣa ak-d baba.

14 Uca xak, war ittiři waha am ddareɣ, war ittiři xenni waha ad ayi tessecned tamexsiwt icewwaren n SIDI ḥima war ttmettiɣ ca,

15 maca ɛad war tqeṭṭɛed tamexsiwt nnec icewwaren i řebda x taddart inu, uřa xmi ɣa iqḍeɛ SIDI marra řɛedyan n Dawud zeg wudem n temmurt!”

16 Uca igga Yunatan ijj n řɛahd ak-d taddart n Dawud uca SIDI ittar i-t zeg ufus n řɛedyan n Dawud.

17 Yunatan ijja Dawud ad ijjaǧ twařa nneɣnit, minzi netta tuɣa ittexs i-t, aqa ittexs i-t am mammec tuɣa ittexs ixef nnes.

18 Xas uca inna as Yunatan: “Tiwecca d ayur amaynu u nitni war cek ttifen, maɣar řkursi nnec ad iqqim ixwa.

19 Awarni ɛdun třata n wussan ittxeṣṣa ad tehwid qaɛ, ad truḥed ɣar wemcan mani tuɣa tennuffared deg wass nni di yarzu netta ad cek ineɣ, u qqim ɣar uɣezdis n weẓru n Ha’izil.

20 Necc ad wteɣ třata n fřitcat zzates axmi xseɣ ad řeqfeɣ tandayt.

21 Xzar, necc ad ssekkeɣ aḥudri awarni asent, ad as iniɣ: ‘Uyur, arzu x fřitcat!’ Mařa necc ad iniɣ nican i uḥudri: ‘Ḥḍa, fřitcat aqa udsent ɣar uɣezdis-a zi ɣarek!’, xenni awyi tent-i-dd, as-dd, maɣar aqa din řehna i cek u war din walu, s tidett am iddar SIDI!

22 Maca mařa necc nniɣ i uḥudri: ‘Xẓar, fřitcat aqa aggʷejent xak ɛad ktar!’, xenni aggʷej, maɣar SIDI issekka cek ɣar řaggʷaj.

23 Uca x wawař i nekkes, necc d cek, aqa SIDI ad yiři d acehhad jar ayi d cek i řebda!”

24 Issnuffar Dawud ixef nnes barra deg iyyar. Řami dd-yusa uyur amaynu iqqim ujeǧid ɣar ṭṭabřa ḥima ad icc.

25 Tuɣa ajeǧid iqqim ɣar umensi-ya deg wemcan nnes am mammec tuɣa iqqim ɣar imensiyyen inneɣni, di řkursi i iǧan ɣar řḥiḍ. Yunatan ikkar u Abnir iqqim ɣar uɣezdis n Cawul u řkursi n Dawud iban-dd ixwa.

26 Deg wass nni Cawul war ini walu, maɣar netta inna deg ixef nnes: “Imsar as ca ařami netta war iǧi d amezdag. Aqa nican netta war iǧi d amezdag.”

27 Tiwecca nnes, deg wass wiss tnayen awarni i uyur amaynu, umi iqqim řkursi n Dawud ixwa ɛawed, imsar, aqa inna Cawul i mmis Yunatan: “Mayemmi mmis n Yassa war dd-yusi iḍennaḍ d wass-a ɣar umensi?”

28 Yunatan yarra-dd x Cawul: “Dawud iḥeccem ayi aṭṭas maḥend izemmar ad iraḥ ɣar Bayt-Laḥm.

29 Netta inna: ‘Ejj ayi ad uyureɣ, maɣar neccin ad negg ict n tɣarṣt n řaǧ nneɣ di tendint. Uma igga xafi ad ḥḍareɣ. Mařa xenni ufiɣ řexxu arḍa di tiṭṭawin nnec, ttzawageɣ, ejj ayi ad uyureɣ ḥima ad ẓareɣ aytma.’ X uya war dd-yusi Dawud ɣar ṭṭabřa n ujeǧid.”

30 Xenni yareɣ uxeyyeq n Cawul x Yunatan, inna as: “Cek, mmis n temɣart iɣennan ifarɣen, necc ssneɣ mliḥ, aqa cek tixḍared aɣezdis n mmis n Yassa. D man aya d řefḍiḥet i cek d řefḍiḥet i tuɛɛaryent n yemmac!

31 Minzi marra ussan min ɣa yekk mmis n Yassa iddar x temmurt, war tbeddid cek uřa d tageldit nnec. Xenni řexxu, sekk ijjen, awyi t-i-dd ɣari, maɣar netta d mmis n řmewt.”

32 Yarra-dd Yunatan x babas Cawul, inna as: “Mayemmi ittxeṣṣa ad ittwaneɣ netta? Min igga?”

33 Xenni iḥejjar i-t Cawul s lansa nnes, ḥima ad t iřqef. Ammu i issen Yunatan, aqa babas tuɣa igga di řbař nnes ad ineɣ Dawud.

34 Ikkar Yunatan x ṭṭabřa umi yarɣa uxeyyeq nnes, war icci aɣrum deg wass wiss tnayen n uyur amaynu, maɣar netta tuɣa ikessi s wemnus i Dawud, minzi babas tuɣa issbehdeř i-t ammu.

35 Tiwecca nnes ɣar tuffut, imsar aqa Yunatan yuyur barra deg iyyar, di řweqt i igga amsagar ak-d Dawud u tuɣa akides ijj n uḥudri d ameẓyan.

36 Netta inna i uḥudri: “Uyur, arzu x fřitcat nni ɣa wteɣ.” Aḥudri yuzzeř u netta iwta ict n fřitca tekka sennej nnes.

37 Umi dd-yiweḍ uḥudri ɣar wemcan mani teǧa fřitca, iřaɣa-dd Yunatan awarni i uḥudri, inna: “Ma war tewḍi fřitca zzayek aɣirin ɛad?”

38 Iřaɣa Yunatan ɛawed i uḥudri “Deɣya, azzeř, war ttbeddi!” Aḥudri i iǧan ak-d Yunatan issmun fřitca uca iɛqeb ɣar bab nnes.

39 Aḥudri war issin walu. Mɣir Yunatan d Dawud ssnen x tmesřact jar asen.

40 Xenni iwca Yunatan řeqcuɛ n řesnaḥ nnes i uḥudri i tuɣa ɣares iǧan, inna as: “Uyur, arr i-ten ɣar tendint!”

41 Umi yuyur uḥudri, ikkar Dawud zeg uɣezdis n ljanub, iwḍa s uɣembub nnes ɣar temmurt uca yuḍar třata n twařawin. Nitni ssudmen ayawya, run s tnayen idsen ařami Dawud yarni dayes.

42 U Yunatan inna i Dawud: “Uyur di řehna. Aqa nejjuǧ s tnayen idneɣ s Yisem n SIDI, nenna: ‘Ad yiři SIDI d acehhad jar ayi d cek, jar zzariɛet inu d zzariɛet nnec i řebda!’ ”

Dawud di Nub

21

1 Xenni ikkar Dawud, yuyur, uca yudef Yunatan ɣar tendint.

2 Xenni yiweḍ Dawud ɣar Nub ɣar ukehhan Aximalik. Aximalik iffeɣ-dd ɣar Dawud yarjef, inna as: “Mayemmi cek weḥḥdek, war kidek uřa d ijj?”

3 Dawud inna i ukehhan Aximalik: “Ajeǧid iwca ayi ijj n wareqqas, inna ayi: ‘Uřa d ijj war ittriggib x tmesřact i d ac dd-ssekkeɣ u xak ggiɣ!’ Sargbeɣ i imsexxaren aqa ad ruḥen ɣar wemcan-a d wemcan-in.

4 Xenni řexxu, min ɣarek? Ewc ayi xemsa n tecnifin deg ufus niɣ min ma tzemmared ad tafed.”

5 Akehhan yarra-dd x Dawud, inna: “War din aɣrum i macca ɣar ufus, mɣir aɣrum amqeddes waha i da. Meɛlik imsexxaren tuɣa ttaggʷejen waha x temɣarin!”

6 Dawud yarra-dd x ukehhan, inna as: “S tidett, timɣarin ttwaḥeyydent xaneɣ am mammec teǧa lqaɛida zeg wami ffɣeɣ, u řeqcuɛ n imsexxaren ttwaqeddsen. Waxxa amenni manawya d ijj n wuffuɣ am řebda, aqa uffuɣ-a ittwaqeddes ass-a s řeqcuɛ.”

7 Xenni iwca as ukehhan aɣrum iqeddsen, maɣar war tuɣi dinni aɣrum mɣir aɣrum n wescan nni ittwakkes zi zzat i wudem n SIDI, ḥima ad ssarsen deg wemcan nnes aɣrum iḥma deg wass nni ittwakkes.   

8 Deg wass nni tuɣa dinni ijj zeg imsexxaren n Cawul. Netta tuɣa ittwaḥṣar dinni zzat i wudem n SIDI. Qqaren as Duwaɛ, zi Idum. Netta tuɣa ɣares ṣṣulṭa aṭṭas jar imeksawen inni iǧan ɣar Cawul.

9 Uca inna Dawud i Aximalik: “Ma war da ɣarek ict n lansa niɣ ijj n ssif ɣar ufus? Maɣar war kidi ksiɣ ssif d řesnaḥ inu deg ufus inu, minzi tamesřact n ujeǧid tuɣa tᵉttqeǧiq.”

10 Inna ukehhan: “Ssif n Julyat, Afilisṭini wenni x tɣeřbed di Řewḍa n Teɣzurt n Ila, aqa-t da, ittwanneḍ deg ijj n warruḍ awarni i upalṭu n ikehhanen. Mařa texsed ad t teksid, ksi t, minzi war da walu mɣir wanita.” Inna Dawud: “War iǧi ijj am netta! Ewc ayi t!”

Dawud di Jat

11 Ikkar Dawud, yarweř deg wass nni zzat i wudem n Cawul uca netta yusa-dd ɣar Axic, ajeǧid n Jat.

12 Imsexxaren n Axic nnan as: “Ma wanita war iǧi d Dawud, ajeǧid n temmurt? Ma war iǧi d wenni zi ɣennjent, ceḍḥent temɣarin s nnubtat, qqarent: ‘Cawul iɣřeb x řuřuf nnes, maca Dawud x ɛecra n řuřuf nnes?’ ”  

13 Dawud yarra awařen-a ɣar wuř nnes u tuɣa itteggʷed aṭṭas zzat i wudem n Axic, ajeǧid n Jat.

14 Xenni igga ixef nnes axmi iweddar řeɛqeř nnes zzat i tiṭṭawin nsen, igga axmi ijjen dayes aṭemmes umi xas ssarsen ifassen, uca ibda ixebbec di tewwura n tewwart n tendint, ijja ikuffan nnes hekkwan-dd x tmart nnes.

15 Xenni inna Axic i imsexxaren nnes: “Xzarem, kenniw tᵉttwařam aqa aryaz ibbuhři. Mayemmi i-t-i-dd-tiwyem ɣari?”

16 Ma ttxeṣṣan ayi ibuhařiyyen, aqa tiwyem-dd ɣari wanita maḥend ad ɣari igg tubbuheřya? Ma d wanita i dd ɣa yadfen ɣar taddart inu?”

Dawud deg ifri n Adullam

22

1 Xenni yuyur Dawud ssenni, issenjem ixef nnes ɣar ifri n Adullam. Aytmas d marra taddart n babas sřan aya uca hwan ɣares dinni.

2 Uca kuř aryaz nni tuɣa di ca n řeḥṣaret u kuř aryaz i di tuɣa iǧa umarwas u kuř aryaz s řbař d amerzag, aqa marra nitni ffɣen ɣares uca netta idweř d amgewwed nsen. Tuɣa ɣares řqedd n arebɛa-mya n yeryazen.

3 Ssenni iffeɣ Dawud ɣar Miṣfat di Mu’ab. Inna netta i ujeǧid n Mu’ab: “Ejj baba d yemma ad ɣarwem dd-asen, ař ɣa ssneɣ min kidi i ɣa yegg SIDI.”

4 Netta yiwyi ten zzat i wudem n ujeǧid n Mu’ab uca nitni qqimen ɣares marra ussan i di ikka Dawud di lburj deg idurar.

5 Maca anabi Jat inna i Dawud: “War ttɣimi di lburj deg idurar, maca aggʷej, ad tadfed ɣar temmurt n Yahuda!” Xenni yuyur Dawud, yiweḍ ɣar wezɣar n Ḥarit. □  

Tamenɣiwt n ikehhanen n Nub

6 Cawul isřa belli Dawud d iryazen, inni tuɣa ɣares iǧan, ttwafen. Tuɣa Cawul iqqim di Jibɛa sadu ict n tcejjart n tmarist ɣar Rama. Tuɣa ɣares ict n lansa deg ufus nnes u marra imsexxaren nnes bedden ɣares. □  

7 Inna Cawul i imsexxaren nnes i ɣares ibedden: “Ttzawgeɣ, sřem, kenniw ayt n Binyamin! Ma ad iwc mmis n Yassa iyyaren d imarjaɛen n uḍiř i kenniw marra? Ma ad yarr kenniw marra d imeqqranen x wařef d imeqqranen x mya?

8 Aqa kenniw marra teggim xafi tameɛmuč uca uřa d ijjen war d ayi issargeb belli mmi igga ijj n řɛahd ak-d mmis n Yassa uca uřa d ijj zzaywem war d as cqiɣ, war d ayi tessargbem aqa mmi issamar amsexxar inu xafi maḥend ad xafi izeyyar s tḥraymect am mammec iǧa ass-a.”

9 Xenni yarra-dd Duwaɛ, wenni iǧan zi Idum, wenni d ameḥḍay x imsexxaren n Cawul, inna: “Necc ẓriɣ mmis n Yassa řami dd-yusa di Nub ɣar Aximalik, mmis n Axiṭub.

10 Netta ittar SIDI di ṭṭweɛ nnes, iwca as macca uřa d ssif n Julyat, Afilisṭini.”

11 Xas uca issekk ujeǧid ijj maḥend ad dd-iřaɣa x ukehhan Aximalik, mmis n Axiṭub, jmiɛ ak-d marra taddart n babas, ikehhanen, inni iǧan di Nub. Uca marra usin-dd ɣar ujeǧid.

12 Inna Cawul: “Seř, cek, mmis n Axiṭub!” Netta yarra-dd: “Xzar, aqa ayi da, a sidi inu!”

13 Cawul inna as: “Mayemmi xafi teggim tameɛmuč, cek d mmis n Yassa, aqa cek tewcid as macca d ssif u tᵉttared AREBBI di ṭṭweɛ nnes ḥima ad xafi iɣewweɣ u ad xafi izeyyar, am mammec iǧa ass-a.”

14 Yarra-dd Aximalik x ujeǧid, inna: “Man wen zi marra imsexxaren nnec d amtiqqi am Dawud, aḍeggʷař n ujeǧid, u man wen i ɣa yawḍen amenni ɣar imtiqqan nnec u wi ɣar iǧa ccan ammu di taddart nnec?

15 Ma ass-a waha i kkareɣ ad ttareɣ SIDI di ṭṭweɛ nnes? Aqa man aya iggʷej xafi. Ejj ajeǧid war ineṭṭar řbaṭeř x umsexxar nnes niɣ x marra taddart n baba di ssibbet n ca n řḥajjet, minzi amsexxar nnec war issin walu x marra aya, ma d tamesřact d tameẓyant niɣ d tameqqrant i teǧa.”

16 Maca ajeǧid inna: “Cek s tidett ad temmted, a Aximalik, cek d marra taddart n babac.”

17 Ajeǧid inna i iřeqqasen n tazřa nni ɣares-dd ibedden: “Nqeřbem u nɣem ikehhanen n SIDI, maɣar uřa d nitni wcin afus i Dawud, minzi nitni ssnen aqa netta tuɣa ittrakkwař u nitni war d ayi xas ssargben ca.” Maca imsexxaren n ujeǧid war xsen ad sswiẓẓḍen afus nsen, ḥima ad zzayes wten ikehhanen n SIDI.

18 Xenni inna ujeǧid i Duwaɛ: “Neqřeb, wwet ikehhanen!” Xenni inneqřeb Duwaɛ, wenni iǧan zi Idum, iwta ikehhanen. Deg wass nni inɣa netta xemsa u-tmanyin n yeryazen nni yarḍen apalṭu n ukehhan.

19 Netta iwta uřa d Nub, tandint n ikehhanen, s řeqḍeɛ n ssif, iryazen d temɣarin, iḥenjiren d iseyman. Iwta ɛawed ifunasen d yeɣyař d wuǧi s řeqḍeɛ n ssif.

20 Ijj zeg warraw n Aximalik, mmis n Axiṭub, issenjem ixef nnes. Tuɣa isem nnes Abyatar u netta iqeǧeq ixef nnes awarni i Dawud.

21 Abyatar iḥaja i Dawud, aqa Cawul tuɣa inɣa ikehhanen n SIDI.

22 Xenni inna Dawud i Abyatar: “Deg wass nni, umi tuɣa Duwaɛ zi Idum dinni, ssneɣ aqa netta ad iḥaja aya i Cawul. Necc d wenni x iǧan marra řeɛmur n taddart n babac.

23 Qim ɣari, war tteggʷed ca, maɣar wenni yarezzun ad ineɣ řeɛmar inu, yarezzu ad ineɣ uřa d řeɛmar nnec. Aqa cek ɛawed ɣari di řaman.”

□ 

22:5 azɣar - niɣ ‘řɣabet’ niɣ ‘tazgant’.

□ 

22:6 tacejjart n tmarist - s tlatinit ‘Tamarix’.

Dawud di Qaɛila

23

1 Ḥajan i Dawud, nnan: “Aqa Ifilisṭiniyyen ttmenɣan ak-d Qaɛila uca ttkeccaḍen inedrar.”

2 Isseqsa Dawud SIDI, inna: “Ma ad ffɣeɣ din, ad wteɣ Ifilisṭiniyyen?” SIDI yarra-dd x Dawud: “Ffeɣ, wwet Ifilisṭiniyyen uca fekk Qaɛila!”

3 Nnan as yeryazen n Dawud: “Xzar, neccin nᵉtteggʷed deɣya da di Yahuda, mammec ɛad mařa neccin neffeɣ ɣar Qaɛila ɣar iseddiyyen n řɛeskar n Ifilisṭiniyyen.”

4 Uca Dawud isseqsa SIDI twařa nneɣnit u SIDI yarra-dd xas, inna: “Kkar, hwa ɣar Qaɛila, minzi Necc ad ac wceɣ Ifilisṭiniyyen deg ifassen nnec.”

5 Xas uca iffeɣ Dawud ak-d yeryazen nnes ɣar Qaɛila, immneɣ ak-d Ifilisṭiniyyen. Netta yuẓẓeř x tḥimarin nsen uca iwta ten s ict n tecti d tameqqrant. Ammu i ifekk Dawud imezdaɣ n Qaɛila.

6 Umi Abyatar, mmis n Aximalik, yarweř ɣar Dawud ɣar Qaɛila, imsar, netta aqa ihwa ak-d upalṭu n ukehhan deg ifassen nnes.   

7 Ḥajan as i Cawul, aqa Dawud yiweḍ ɣar Qaɛila. Xenni inna Cawul: “AREBBI igga ayi i-t deg ufus inu, minzi netta ittwaḥebbes ařami yudef ɣar ict n tendint s tewwura d iɛumad i ubelleɛ.”

8 Ijja Cawul ad řaɣan x marra řgens ɣar umenɣi, ḥima ad hwan ɣar Qaɛila maḥend ad nnḍen i Dawud d yeryazen nnes.

9 Řami yargeb Dawud belli Cawul issewjed as tuɛeffna-ya s tnuffra, inna netta i ukehhan Abyatar: “Awi-dd apalṭu n ukehhan da!”

10 Inna Dawud: “A SIDI, AREBBI n Israil, amsexxar nnec isřa nican, aqa Cawul iɛemmed ad dd-yas ɣar Qaɛila, ḥima ad ixarreb tandint di ssibbet inu.

11 Ma ad ayi sseɛdun imezdaɣ n Qaɛila deg ufus nnes? Ma ad ihwa Cawul am mammec isřa umsexxar nnec? A SIDI, AREBBI n Israil, ini t i umsexxar nnec!” SIDI yarra-dd: “Netta ad ihwa.”

12 Xas uca inna Dawud: “Ma imezdaɣ n Qaɛila ad sseɛdun necc d yeryazen inu i Cawul?” Inna SIDI “Nitni ad cek sseɛdun.”

13 Xas uca ikkar Dawud ak-d yeryazen nnes, amenni setta mya n yeryazen, uca ffɣen nitni zi Qaɛila, dewřen gguren mani ma zemmaren ad uyuren. Umi ittwanna i Cawul, aqa injem-dd Dawud zi Qaɛila, ijja zeg webrid nnes, war iffiɣ ca.

Dawud di řexřa n Zif

14 Dawud iqqim di řexřa di lqelɛat n idurar uca iqqim x idurar di řexřa n Zif. Cawul yarzu xas marra ussan, maca AREBBI war t iggi deg ufus nnes.

15 Umi iẓra Dawud, aqa Cawul tuɣa iffeɣ ḥima ad xas yarzu, tuɣa Dawud di řexřa n Zif di Xurisa. □  

16 Xenni ikkar Yunatan, mmis n Cawul, uca yuyur ɣar Dawud di Xurisa, issejhed afus nnes di AREBBI.

17 Netta inna as: “War tteggʷed ca, minzi afus n baba Cawul war cek dd-ittikkʷiḍ u cek ad tdewřed d ajeǧid x Israil u necc ad dewřeɣ d wiss tnayen ɣarek. Uřa d baba Cawul issen aya.”

18 U nitni s tnayen idsen ggin ijj n řɛahd zzat i wudem n SIDI. Dawud iqqim di Xurisa u Yunatan yareggʷeḥ ɣar taddart nnes.

19 Xas uca geɛɛden yeryazen zi Zif ɣar Cawul di Jibɛa, nnan: “Ma war innuffar Dawud ɣarneɣ di lqelɛat deg idurar di Xurisa, x tewrirt n Ḥaxila, ɣar ljanub n tnezruft? □  

20 Xenni řexxu, a ajeǧid, hwa-dd ɛlaḥsab marra meẓri n wuř nnec. Ad tiři xenni tmesřact nneɣ, ḥima ad t nesseɛdu ɣar ufus n ujeǧid.”

21 Cawul inna: “Ad tᵉttwabarkem zi SIDI, minzi cqiɣ awem ammu.

22 Uyurem, wejdem ɛad ktar u ḥḍam u snem u xzarem amcan mani iǧa uḍar nnes u man wen i t dinni iẓrin, maɣar qqaren ayi, aqa netta d aḥraymi aṭṭas.

23 Ḥḍam u ssnem marra imucan n tnuffra mani issnuffar ixef nnes u ɛeqbem mařa tkemmřem. Xenni ad kidwem uyureɣ u mařa netta di temmurt, necc ad xas arzuɣ jar marra řuřuf n Yahuda.”

24 Kkaren nitni, izzaren zzat i wudem n Cawul ɣar Zif. Dawud d yeryazen nnes tuɣa aten di řexřa n Maɛun, di Řewḍa ɣar ljanub n tnezruft.

25 Cawul d yeryazen nnes ffɣen ḥima ad xas arzun. Nnan aya i Dawud u netta ihwa-dd zi řejruf di řexřa n Maɛun. Umi t isřa Cawul, řexdenni iḍfar netta Dawud di řexřa n Maɛun.

26 Cawul ikka x ijj n uɣezdis n wedrar u Dawud d yeryazen nnes kken x uɣezdis nneɣni n wedrar. Řami iqeǧeq Dawud maḥend ad yaggʷej x wudem n Cawul, imsar, aqa Cawul d yeryazen nnes nnḍen-dd i Dawud d yeryazen nnes ḥima ad ten ṭṭfen.

27 Maca yusa-dd ijj n ureqqas ɣar Cawul inna: “Deɣya, as-dd, minzi Ifilisṭiniyyen hejmen x temmurt!”

28 Xenni iɛqeb-dd Cawul zeg weḍfar n Dawud uca iffeɣ ɣar umsagar ak-d Ifilisṭiniyyen. X uya qqaren as i wemcan nni Salaɛ-ha-Maxlikut. □  

□ 

23:15 ḥima ad xas yarzu - s Tɛibranit ‘ḥima ad yarzu x řeɛmar nnes’.

□ 

23:19 ɣar ljanub n tnezruft - niɣ ‘ɣar yefusi n tnezruft’.

□ 

23:28 Salaɛ-ha-Maxlikut - isem wanita ixs ad yini ‘aseǧaḥ n ubeṭṭu’ niɣ ‘aseǧaḥ n warweř’.

Dawud issɛizz x tudart n Cawul

24

1 Yuyur Dawud ssenni uca iqqim di lqelɛat deg idurar n Ɛayn-Jadi.

2 Uca imsar, umi dd-iɛqeb Cawul zeg weḍfar n Ifilisṭiniyyen, ɛawden as, nnan: “Dawud aqa-t di řexřa n Ɛayn-Jadi.”

3 Xenni iksi Cawul teřt-ařaf n yeryazen ittwafarzen zi marra Israil, iffeɣ ḥima ad yarzu x Dawud d yeryazen nnes arendad n tṣuḍar n Iɣayḍen n Řejruf.

4 Netta yusa-dd ɣar řkuriyyat n wuǧi i iǧan ɣar webrid mani tuɣa iǧa ijj n yefri. Cawul yudef ɣares, ḥima ad ideř iḍaren nnes. Tuɣa Dawud d yeryazen nnes qqimen ɣar ḍeffar deg ifri. □  

5 Xenni nnan as yeryazen n Dawud: “Xzar, wa d ass i x d ac inna SIDI: ‘Xzar, Necc ad ac ggeɣ řeɛdu nnec deg ufus nnec u cek tzemmared akides tegged min tᵉttwařid nican di tiṭṭawin nnec.” Uca ikkar Dawud, iqess s tnuffra ijj n ṭṭarf zeg useřham n Cawul.

6 Awarni as maca issdewdiw uř n Dawud dayes, minzi netta tuɣa icarreg ijj n ṭṭarf zeg useřham n Cawul.

7 Netta inna i yeryazen nnes: “SIDI ad ayi iḥḍa aqa necc ad ggeɣ aya i sidi inu, i umedhun n SIDI, aqa ad sswiẓẓḍeɣ afus inu ḍidd nnes, maɣar netta d amedhun n SIDI!” □  

8 Issiweř Dawud ak-d yeryazen nnes s wawařen iqesḥen u war ten ijji ad hejmen x Cawul. U Cawul ikkar, iffeɣ-dd zeg ifri, iṭṭef abrid.

9 Xas uca ikkar uřa d Dawud, iffeɣ-dd zeg ifri, iřaɣa-dd x Cawul, inna: “Sidi inu, ajeǧid!” U Cawul ixzar ɣar ḍeffar uca yuḍar Dawud s uɣembub nnes ɣar temmurt, ibendeq. □  

10 Inna Dawud i Cawul: “Mayemmi tesřid ɣar wawařen n iwdan, inni iqqaren: ‘Xẓar, Dawud ixs ad ac igg řɣar?’

11 Xzar ass-a teẓrid s tiṭṭawin nnec, aqa SIDI igga cek ass-a deg ifri deg ufus inu. Nnan ayi ḥima ad cek nɣeɣ, maca necc ḥawřeɣ xak, minzi nniɣ ak-d yixef inu: ‘Necc war sswiẓẓaḍeɣ afus inu ḍidd i sidi inu, maɣar netta d amedhun n SIDI.’

12 Xzar baba, ṭṭarf n useřham nnec aqa-t deg ufus inu. Umi necc carrgeɣ ijj n ṭṭarf n upartessu nnec, war cek nɣiɣ. Xenni ssen u xzar, aqa war ɣari deg ufus inu řa d tuɛeffna uřa d axeṭṭu u necc war kik xḍiɣ ca. Maca cek tarezzud ḥima ad ayi tekksed tudart inu. □  

13 SIDI ad iḥkem jar ayi d cek uca SIDI ad intaqem i necc zzayek, maca afus inu war ittiři xak.

14 Am mammec iqqar wawař iweznen n řejdud: ‘Zeg iɛeffanen ittas-dd tuɛeffna!’, maca afus inu war ittiři ḍidd i cek.

15 Awarni man wen iḍeffar ujeǧid n Israil? Man wen i tyemmared? Awarni yijj n weqzin immuten, awarni i yijj n uyenni n ucurdu!

16 SIDI ad yiři d řqaḍi nneɣ u netta ad iḥkem jar ayi d cek. Netta ad ixzar di man aya uca ad iḥkem x ddeɛwet inu u Netta ad ayi yaɣ tasɣart zeg ufus nnec.” □  

17 Umi ikemmeř Dawud x řhard n wawařen-a i Cawul, imsar, aqa Cawul inna: “Ma ta d tmijja nnec, mmi Dawud?” Xenni issgeɛɛed Cawul tmijja nnes, iru.

18 Inna netta i Dawud: “Cek d amsegged xafi necc, maɣar cek teggid akidi mliḥ, maca necc ggiɣ akidek tuɛeffna.

19 Cek, wah cek tessecned ayi ass-a, mammec d ayi teggid mliḥ, maɣar SIDI tuɣa igga ayi deg ufus nnec u cek war d ayi tenɣid ca.

20 Maɣar mařa ijj n weryaz yufa řeɛdu nnes, ma xenni ad t yejj ad yuyur abrid nnes di řxar? SIDI ad cek ixeǧeṣ s řxar di ssibbet n min d ayi teggid ass-a.

21 Řexxu ssneɣ, aqa cek ad tdewřed d ajeǧid u tageldit n Israil ad temten s ufus nnec.

22 X uyenni jjaǧ ayi řexxu ɣar SIDI, aqa cek war tqeṭṭɛeḍ zzariɛet inu awarni ayi u war tᵉttekksed isem inu zi taddart n baba!”

23 Dawud ijjuǧ i Cawul u Cawul yareggʷeḥ ɣar taddart nnes u Dawud d yeryazen nnes geɛɛden ɣar lburj deg idurar.

□ 

24:4 ḥima ad ideř iḍaren nnes - awař-a ixs ad yini ‘ḥima ad ibarḍ’.

□ 

24:7 amedhun n SIDI - awař-a ixs ad yini ‘wenni ittwafarzen zi SIDI umi t dehnen s zzect’.

□ 

24:9 s uɣembub ‘nnes’ - s Tɛibranit ‘s tinzar nnes’.

□ 

24:12 tudart inu - s Tɛibranit ‘řeɛmar inu’.

□ 

24:16 řqaḍi - niɣ ‘amezruf’.

Dawud d Nabal ak-d Abijayil

25

1 Camwil immut u marra Israil imun. Nitni wtin xas agejdur u neḍřen t di taddart nnes di Rama. Xas uca ikkar Dawud, ihwa ɣar řexřa n Faran.   

2 Tuɣa di Maɛun ijj n weryaz wenni tuɣa ɣar iǧa wagřa di Karmil. Aryaz tuɣa d bu-wagřa ař ṭṭarf, iǧa ɣares teřt-ařaf n wuǧi d ařef n iɣayḍen. Netta tuɣa iǧas uǧi nnes di Karmil.

3 Aryaz ttřaɣan as Nabal u tamɣart nnes ttřaɣan as Abijayil. Tamɣart tuɣa ɣares řeɛqeř mliḥ u tuɣa-tt d muṣbiḥ i řxezrat, maca aryaz tuɣa iqseḥ u timegga nnes d tiɛeffanin i ǧant. Netta tuɣa-t am wuř nnes. □  

4 Umi isřa Dawud di řexřa, aqa Nabal tuɣa iǧas uǧi nnes,

5 issekk Dawud ɛecra n imsexxaren din. Inna Dawud i iḥudriyyen: “Gaɛɛdem ɣar Karmil u xmi ɣa tawḍem ɣar Nabal, ittxeṣṣa awem ad tesseqsam x umeddur nnes deg yisem inu.

6 Ittxeṣṣa ad tinim ammu: ‘Iři ad xak yiři řehna uca ad yiři řehna x taddart nnec d řehna ɣar marra min iǧan nnec!

7 Aqa necc sřiɣ belli cek ɣarek irewwan. Iwa xenni, imeksawen nni ɣarek tuɣa aten akidneɣ uca neccin war ten nxewwej ca uca war ten inqiṣ walu zi min ɣarsen marra ussan i ikkin nitni akidneɣ di Karmil.

8 Seqsa imsexxaren nnec u nitni ad ac inin. Ejj ad afen imsexxaren arḍa di tiṭṭawin nnec, maɣar nusa-dd ɣar ijj n wass n wurar. Ttzawgeɣ, ewc i imsexxaren nnec u i mmic Dawud min ɣa yaf ufus nnec.’ ”

9 Umi iwḍen imsexxaren n Dawud din, ssiwřen ak-d Nabal marra awařen-a deg yisem n Dawud, uca qqimen ttrajan.

10 Maca Nabal yarra-dd x imsexxaren n Dawud, inna: “Man wen i iǧan Dawud u man wen i iǧan d mmis n Yassa? Ass-a aqa din aṭṭas n imsexxaren nni yarewřen. Kuř ijj yarweř zi zzat n wudem n bab nnes.

11 Ma ad ksiɣ xenni aɣrum inu d waman inu d tɣarṣt i ɣarṣeɣ i irewwan inu uca ad t wceɣ i yeryazen x yinni war ssineɣ uřa d manis dd-usin nitni?”

12 Xenni nnqeřben imsexxaren n Dawud ɣar webrid i zi dd-usin, ɛeqben uca usin-dd ɣar Dawud u ḥajan as marra awařen-a. □  

13 Xas uca inna Dawud i yeryazen nnes: “Kur aryaz ad ibyes ssif nnes!” Uca kuř aryaz ibyes ssif nnes, uřa d Dawud ibyes ssif nnes. Nitni geɛɛden awarni i Dawud, amenni arebɛa-mya n yeryazen, u qqimen mitayen ɣar řeḥwayej.

14 Ijjen zeg imsexxaren tuɣa iḥaja aya i Abijayil, tamɣart n Nabal, inna as: “Xzar, Dawud issekk-dd ireqqasen zi řexřa ḥima ad ssiwḍen lbaraka i siditneɣ, maca wanita iqřeɛ xasen s tzawart.

15 Iryazen tuɣa aten cnan i neccin u nitni war d aneɣ seddɛen ca. War nefqid walu marra ussan i dinni nesseɛdu akidsen deg iyyar n tarewsa.

16 Nitni tuɣa aten am yijj n řḥiḍ i neccin, ǧiřet d wass, di marra ussan i kidsen neǧa u tuɣa neccin narwes uǧi.

17 Řexxu aqa tessned tt. Xzar mliḥ, min ittxeṣṣa ad t tegged, maɣar řɣar x siditneɣ d marra taddart nnes imten. Netta d ijj n weryaz war isekkwi wawař akides.”

18 Tqeǧeq Abijayil, teksi mitayen n tecnifin d tnayen n txuncay n yiřem i binu d xemsa n texsiwin wejdent d xemsa n řeqyas n teɣwawin d mya n tɣayiṭatin n zzbib d mitayen n iɣrumen n tazart, u nettat tessars manawenni marra x yeɣyař. □  

19 Tenna i imsexxaren nnes: “Uyurem zzat i wudem inu. Xzar necc ad kenniw aredfeɣ.” Maca nettat war d as tenni aya i weryaz nnes Nabal. □  

20 Umi tenya nettat x weɣyuř, tehwa x udurri n wedrar, xzar, imsar aqa Dawud d yeryazen nnes hwan-dd i umsagar akides u nettat temmeřqa akidsen.

21 Dawud tuɣa inna: “S tidett, baṭeř i ḥḍiɣ x marra min ɣares iǧan di řexřa, ařami war iweddar walu zi min ɣares. Netta ixeǧeṣ ayi min iṣebḥen s min war iḥřin.

22 Ejj ad igg AREBBI ta d ta ak-d řɛedyan n Dawud u ad dayes yarni ɛad, mařa necc ad jjeɣ ař tiwecca uřa d ijj wenni t itteggen x řḥiḍ zi marra min ɣares!”

23 Umi teẓra Abijayil Dawud, teḍra deɣya x weɣyuř nnes, tewḍa x temmurt zzat i Dawud, tuḍar as s uɣembub nnes ɣar temmurt.

24 Nettat tewḍa as ɣar iḍaren, tenna: “Necc, waha, i di iǧa řɛib, a Sidi inu. Ejj ad tessiweř tayya nnec akidek u seř i wawařen n tayya nnec.

25 Ejj sidi inu war ixezzar ɣar weryaz-a i war isekkwin, ɣar Nabal, maɣar am mammec d as qqaren, ammu i yeǧa netta. Nabal d isem nnes u tubbuheřya aqa-tt dayes. Necc, tayya nnec, war ẓriɣ ca imsexxaren n sidi inu i dd-tessekked.

26 Xenni řexxu, a sidi, s tidett am iddar SIDI u iddar řeɛmar nnec, aqa SIDI d wenni cek immenɛen maḥend ad tessizzřed idammen u ad tfekked ixef nnec s ufus nnec. Ad dewřen řexxu řɛedyan nnec d yinni yarezzun ad ggen řɣar di sidi inu am Nabal.

27 Iwa řexxu, man aya d lbaraka i dd-tiwi tayya nnec i sidi inu, maḥend ad tt wcen i imsexxaren nni yuyuren deg iṣuraf n sidi inu.

28 Ttzawgeɣ, ɣfar axeṭṭu i tayya nnec, maɣar SIDI Arebbi ad issbedd i sidi inu ict n taddart temten, minzi sidi inu ittegg garrat n SIDI u war dayek ittwaff řɣar zeg wussan imezwura nnec.

29 Mařa ijj n bnadem ikkar xak ḥima ad cek iḍfar, ḥima ad yarzu x řeɛmar nnec, xenni ad yiři řeɛmar n sidi inu di řaman, iqqen di tecyart n yinni iddaren ɣar SIDI AREBBI nnec, maca řeɛmar n řɛedyan nnec ad zzayes iḥejjar netta ɣar řaggʷaj zeg ukemmic n iǧiy.

30 Ad imsar, mařa SIDI ad igg ak-d sidi inu ɛlaḥsab marra taṣebḥant i xak issiweř u ad cek yegg d řḥakem x Israil,

31 xenni war ittiři aya i cek, a sidi inu, d ssibbet i zi ɣa tenqarḍed uřa d taɛenkrift i wuř, aqa cek tessizzřed idammen baṭeř u aqa sidi inu igga ad ifekk ixef nnes. Mařa SIDI AREBBI ad igg řxar di sidi inu, ɛqeř xenni x tayya nnec.”

32 Xenni inna Dawud i Abijayil: “Ad ittwabarek SIDI, AREBBI n Israil, wenni cem dd-issekken ass-a i umsagar akidi!

33 Aqa tᵉttwabarek řefhamet nnem uca tᵉttwabarked uřa d cem, řami d ayi tessbedded ass-a zeg usizzeř n idammen u zi nneqmet i yixef inu s ifassen inu!

34 Maɣar s tidett, am iddar SIDI, AREBBI n Israil, wenni d ayi issbedden ad am ggeɣ řɣar, mařa cem war ɣari dd-teffiɣed deɣya, xenni war ittɣimi ɣar tfawt n tuffut uřa d ijjen zeg iwdan n Nabal, wenni t itteggen x řḥiḍ!”

35 Uca iksi Dawud zeg ufus nnes min tuɣa i d as dd-tiwi, inna as: “Uyur di řehna ɣar taddart nnem! Xzar, necc sřiɣ-dd ɣarem u ad ssgeɛɛdeɣ udem nnem iḥeznen.” □  

36 Umi dd-tusa Abijayil ɣar Nabal, ittegg netta ict n zzardet n tissit di taddart nnes am yict n zzardet n ujeǧid. Uř n Nabal tuɣa-t x řxaḍar nnes, iscar ař ṭṭarf. S uyenni nettat war d as tenni uřa d ijj n wawař, ameẓyan niɣ ameqqran, x min imsaren ař tafawt n tuffut.

37 Ɣar tuffut, řami iffeɣ binu x Nabal, imsar, aqa tamɣart nnes tenna as man aya. Uca ijmed wuř nnes, idweř am yijj n weẓru.

38 Awarni ɛecra n wussan, imsar, aqa SIDI iwta Nabal ařami immut.

39 Umi isřa Dawud belli Nabal immut, inna netta: “Ad ittwabarek SIDI wenni iggin řḥukm x řḥegra i d ayi ittwaggen, ittar i-t zeg ufus n Nabal, uca issbedd amsexxar nnes ḥima ad igg řɣar. SIDI yarra řɣar n Nabal ad dd-idweř x uzeǧif nnes!” Uca Dawud issekk ijj u wanita issiweř ak-d Abijayil, ḥima ad tt yawi d tamɣart i netta.

40 Umi dd-usin imsexxaren n Dawud ɣar Abijayil ɣar Karmil, ssiwřen akides, nnan: “Dawud issekk aneɣ-dd ɣarem, ḥima ad cem nawi d tamɣart i netta.”

41 Řexdenni tekkar, tbendeq s uɣembub nnes ɣar temmurt, tenna: “Xzar, tamsexxart nnec am yict n tayya, ḥima ad tessird iḍaren i imsexxaren n sidi inu.”

42 Tqeǧeq Abijayil, tekkar. Nettat tenya x weɣyuř nnes ak-d xemsa n temsexxarin nnes timeẓaynin tinni tt yareddfen x iḍaren. Nettat teḍfar ireqqasen n Dawud uca tedweř d tamɣart nnes.

43 Yiwi Dawud ɛawed Axinuɛam zi Yazraɛil d tamɣart. Nitenti s tnayen idsent dewřent d tamɣart i netta.

44 Cawul maca tuɣa iwca yeǧis Mixal, tamɣart n Dawud, i Palti, mmis n Layic wenni iǧan zi Jallim.   

□ 

25:3 Nabal - isem wanita ixs ad yini ‘abuhaři’. Abijayil - isem wanita ixs ad yini ‘baba d řefraḥet inu’.

□ 

25:12 ɣar webrid i zi dd-usin - s Tɛibranit ‘ɣar webrid nsen’.

□ 

25:18 řeqyas - ɛřayen 7-8 litru.

□ 

25:19 Uyurum - s Tɛibranit ‘Ẓwam’.

□ 

25:35 sřiɣ-dd ɣarem - s Tɛibranit ‘sřiɣ i tmijja nnem’.

Dawud issɛizz x tudart n Cawul i twařa wiss tnayen

26

1 Iryazen n Zif usin-dd ɣar Cawul ɣar Jibɛa, nnan: “Ma war issnuffar Dawud ixef nnes x tewrirt n Ḥaxila arendad n tnezruft?”

2 Xenni ikkar Cawul uca ihwa ɣar řexřa n Zif, akides teřt-ařaf n yeryazen ittwafarzen zi Israil, ḥima ad yarzu x Dawud di řexřa n Zif.

3 Iwta Cawul iqiḍan nnes ɣar webrid x tewrirt n Ḥaxila tenni arendad n tnezruft. Dawud iqqim di řexřa, iẓra Cawul iḍfar i-t-i-dd ɣar řexřa.

4 Maɣar Dawud tuɣa issekk ixbarjiyyen u netta tuɣa issen aqa Cawul igga ad dd-yas.

5 Dawud ikkar u yusa-dd mani tuɣa iwta Cawul iqiḍan nnes. Dawud tuɣa ittwařa mani tuɣa izzeř Cawul ak-d ukumandar n řɛeskar nnes, Abnir, mmis n Nir. Cawul iṭṭeṣ di řmargeḥ n ikarruten u řgens tuɣa inneḍ as-dd s iqiḍan nsen.

6 Xenni iṭṭef Dawud deg wawař. Issiweř ak-d Aximalik, Aḥitti, u ak-d Abicay, mmis n Ṣiruya, umas n Yuwab, inna: “Man wen akidi i ɣa ihwan ɣar Cawul di řmargeḥ n řɛeskar?” Abicay inna: “Necc ad kidek hwiɣ.”

7 Yusa-dd Dawud ak-d Abicay di ǧiřet ɣar řgens, u xzar, Cawul tuɣa iṭṭeṣ di řmargeḥ n ikarruten u lansa nnes tejju zzat i uzeǧif nnes di temmurt. Innḍen as-dd Abnir d řgens.

8 Xenni inna Abicay i Dawud: “Ass-a iqqen SIDI řeɛdu nnec deg ufus nnec. Ejj ayi řexxu ad t ssnuqqbeɣ ak-d temmurt s ict n tecti n lansa. War tteḥdijiɣ ad tt ggeɣ ict n twařa nneɣnit.”

9 Dawud inna i Abicay: “War t ttareddeǧ ca, maɣar man wen izemmaren ad yarr afus nnes ɣar umedhun n SIDI uca ad iqqim d afurri?”

10 Xenni inna Dawud: “S tidett am iddar SIDI, SIDI ad t iwwet: niɣ ad dd-yas wass nnes i di i ɣa immet niɣ ad dd-ihwa ɣar umenɣi uca ad ittwaneɣ.

11 SIDI ad ayi iḥḍa aqa necc ad wteɣ s ufus inu amedhun n SIDI. Ttzawgeɣ cek, ksi lansa i iǧan zzat i uzeǧif nnes d tebriqt n waman uca ejj aneɣ ad nuyur!”

12 Iksi Dawud lansa d tebriqt n waman i tuɣa din iǧan zzat i uzeǧif n Cawul uca ffɣen nitni. Uřa d ijj war t iẓri, řa d ijj war t yuci u uřa d ijj war ifiq, maɣar marra ṭṭṣen, minzi SIDI tuɣa isseɣḍes i-ten deg ijj n yiḍeṣ yuǧeɣ.

13 Dawud iɛdu ɣar uɣezdis nneɣni uca ibedd ɣar řaggʷaj x tqiccat n wedrar. Tuɣa iǧa ttasiɛ d ameqqran jar asen.

14 Iřaɣa-dd Dawud i řgens u i Abnir, mmis n Nir, inna: “Ma war dd-tarrid ca, Abnir?” Xenni yarra-dd Abnir, inna: “Min teɛnid cek wenni d ittřaɣan x ujeǧid?”

15 Xenni inna Dawud i Abnir: “Ma cek war teǧid d aryaz? Man wen di Israil i iǧan am cek? Mayemmi xenni war teḥḍid x sidi nnec, ajeǧid? Aqa ijjen zi řgens yudef-dd ḥima ad yareddeǧ ajeǧid, sidi nnec.

16 Min teggid war iǧi ca mliḥ. S tidett am iddar SIDI, kenniw d tarwa n řmewt, minzi kenniw war tɛessem x sidi nwem, amedhun n SIDI! Xzar mani ǧant řexxu lansa n ujeǧid d tebriqt n waman tinni tuɣa zzat i uzeǧif nnes!”

17 Cawul iɛqeř tmijja n Dawud, inna: “Ma ta d tmijja nnec, a mmi Dawud?” Dawud inna: “Aqa-tt d tmijja inu, sidi inu, ajeǧid!”

18 Xenni inna: “Mayemmi iḍeffar sidi inu amsexxar nnes ammu? Minzi min ggiɣ u man t řɛib i yumsen ɣar ufus inu?

19 Xenni řexxu, ejj ad iseř sidi inu, ajeǧid, i wawařen n umsexxar nnes. Mařa SIDI issehweř i cek xafi, iři ad icemm Netta tawhibt n řɣiǧet, maca mařa d iwdan i iǧan, xenni ad ttwaneɛřen nitni zzat i wudem n SIDI, maɣar nitni uẓẓřen xafi ass-a ařami war zemmareɣ ad qqimeɣ qqneɣ ɛad i řwart n SIDI, u maɣar nitni qqaren: ‘Ruh, sexxar i irebbiten inneɣni!’

20 Xenni řexxu, ejj idammen inu war ttizzřen deg ict n temmurt iggʷejen x SIDI. Minzi ajeǧid n Israil iffeɣ, ḥima ad yarzu x ijj n uyenni n ucurdu waha, am mammec yemmaren tasekkurt deg idurar.”   

21 Xas uca inna Cawul: “Necc xḍiɣ, ɛqeb-dd, a mmi Dawud, maɣar necc war d ac tteggeɣ ɛad řɣar, minzi tudart inu tuɣa ass-a tsekkwa ɣarek di tiṭṭawin nnec. Xzar, necc ggiɣ tubbuheřya u weddareɣ s waṭṭas.” □  

22 Dawud yarra-dd, inna: “Xzar, aqa da lansa n ujeǧid. Ejj ijj zeg imsexxaren nnec ad iẓwa, ad tt-i-dd yawi.

23 Ad ixeǧeṣ SIDI kuř ijj x tsegda nnes d ttiqqet nnes, minzi SIDI tuɣa isellem i cek ass-a deg ufus inu, maca war xseɣ ca ad ggeɣ afus inu deg umedhun n SIDI.

24 Xzar, am mammec tuɣa tudart nnec ass-a tiɣřa di tiṭṭawin inu, ammu i ɣa tiři tudart inu di tiṭṭawin n SIDI tiɣřa. Netta ad ayi ifekk zi marra řeḥṣaret.” □  

25 Cawul inna i Dawud: “Aqa cek tᵉttwabarked, mmi Dawud. Min ma i ɣa tegged, aqa ad tawḍed ɛawed.” Xenni yuyur Dawud abrid nnes u Cawul iɛqeb ɣar wemcan nnes mani tuɣa izeddeɣ.

□ 

26:21 tudart inu - s Tɛibranit ‘řeɛmar inu’.

□ 

26:24 tudart - s Tɛibranit ‘řeɛmar’.

Dawud di temmurt n Ifilisṭiniyyen

27

1 Inna Dawud deg wuř nnes: “Řexxu ɛad ijj n wass uca ad ttwanɣeɣ x ufus n Cawul. War iqqim ḥaca ad arewřeɣ deɣya ɣar temmurt n Ifilisṭiniyyen, maḥend ad iqḍeɛ i Cawul řayas zi jjihet inu maḥend ad xafi yarzu ɛad ktar di marra tammurt n Israil. Ammu i ɣa nejmeɣ i ufus nnes.”

2 Dawud ikkar, netta d setta-mya n yeryazen nni tuɣa ɣares iǧan, ɛdun ɣar mmis n Maɛuk, ajeǧid n Jat.

3 Iqqim Dawud ɣar Axis, netta d yeryazen nnes, kuř aryaz ak-d taddart nnes. Dawud izdeɣ din ak-d tnayen n temɣarin nnes, Axinuɛam zi Yazraɛil u Abijayil, tamɣart n Nabal, zi Karmil.

4 Umi nnan i Cawul, aqa Dawud yarweř ɣar Jat, war yarni iqqim ad xas yarzu ɛad ktar.

5 Inna Dawud i Axic: “Mařa ufiɣ necc řxaḍar di tiṭṭawin nnec, xenni ewc ayi ijj n wemcan deg ict zi tneddam nnec n temmurt, ḥima zemmareɣ ad zedɣeɣ din. Mayemmi i ɣarek i ɣa izdeɣ umsexxar nnec akidek di tendint n ujeǧid?”

6 Deg wass nni iwca as Axic tandint n Ṣiqlaɣ. S uya tuɣa teǧa Ṣiqlaɣ n ijeǧiden n Yahuda ař ass-a.

7 Ussan i ikka Dawud di temmurt n Ifilisṭiniyyen, tuɣa d ijj n useggʷas d arebɛa n iyuren.

8 Dawud iffeɣ ak-d iryazen nnes u nitni keccḍen Ijacuriyyen d Ijarziyyen d ayt n Ɛamaliq, minzi ina tuɣa zeddɣen zeg wecḥař uya di temmurt, jjihet n Cur ař tammurt n Miṣra.

9 Dawud iwta tammurt u war ijji ad iddar uřa d ijj n weryaz niɣ uřa d ict n temɣart. Iṭṭef ɛawed uǧi d ifunasen d tfunasin d yeɣyař d iřeɣman d warruḍ uca iɛqeb, yusa-dd ɣar Axic.

10 U Axic inna: “Mani truḥem ass-a maḥend ad tkeccḍem?” Inna Dawud: “Ɣar ljanub n Yahuda!”, niɣ: “Ɣar ljanub n temmurt n Iyarḥamitiliyyen!”, niɣ: “Ɣar ljanub n temmurt n Iqiniyyen!”

11 War ijji Dawud ad iddar uřa d ijj n weryaz niɣ uřa d ict n temɣart ḥima ad dd-yas ɣar Jat. Inna: “Ḥima nitni war xaneɣ ttɛiwiden walu, ad inin: ‘Ta i igga Dawud!’ ” Ammu i iqqim ittegg di marra ussan i ikka di jjwayeh n Ifilisṭiniyyen.

12 Axic ittiqq di Dawud, inna: “S tidett netta issarzeg ixef nnes ɣar řgens nnes, ɣar Israil, uca x uyenni aqa netta ad yiři d amsexxar inu i řebda.”

Cawul iruḥ ɣar ict n temɣart di Ɛayn-Dur

28

1 Deg wussan nni, řami ssmunen Ifilisṭiniyyen řɛeskar nsen i umenɣi, ḥima ad mmenɣen ak-d Israil, imsar, aqa Axic inna i Dawud: “Ittxeṣṣa ad tessned mliḥ, aqa cek ad kidi teffɣed s uɣiř di řɛeskar, cek d yeryazen nnec.”

2 Xenni inna Dawud i Axic: “Di man aya ad tẓared min izemmar ad yegg umsexxar nnec!” Axic inna i Dawud: “S uya ad cek ggeɣ d aɛessas xafi di marra ussan.” □  

3 Camwil tuɣa immut d marra Israil tuɣa icḍen xas. Nitni neḍřen t di Rama, di tendint nnes. Cawul tuɣa issuffuɣ inni issawařen ak-d imettan uřa d igezzanen zi temmurt.   

4 Ifilisṭiniyyen munen marra. Nitni usin-dd uca wtin iqiḍan nsen ɣar Cunam u Cawul issmun marra Israil u nitni wtin iqiḍan nsen ɣar Jilbuɛa.

5 Umi iẓra Cawul řmargeḥ n řɛeskar n Ifilisṭiniyyen, tusa as-dd tiggʷudi u wuř nnes idweř itteqdiddis s waṭṭas.

6 Cawul isseqsa SIDI, maca SIDI war xas dd-yarri ca, war iǧi s tirja, uřa s Urim, uřa s inabiyyen.

7 Xenni inna Cawul i imsexxaren nnes: “Arzum ayi-dd ict n temɣart iddebbaran x buḥbeřat n imettan, ḥima necc ad ɣares raḥeɣ u ad tt sseqsiɣ.” Imsexxaren nnes nnan as: “Xzar, di Ɛayn-Dur aqa din ict n temɣart tenni iddebbaran x buḥbeřat n imettan.”

8 Cawul issneqřeb ixef nnes, yarḍ arruḍ nneɣni uca yuyur. Tnayen n yeryazen ruḥen akides u nitni iwḍen di ǧiřet ɣar temɣart, uca inna netta: “Gezzen ayi zi buḥbeř n ijj n umettin uca řaɣa ayi-dd x wenni d am i ɣa iniɣ.”

9 Xenni tenna xas temɣart: “Aqa da cek tessned mliḥ min igga Cawul, mammec tuɣa itteḥḥa inni issawařen ak-d imettan d igezzanen zi temmurt. Mayemmi d ayi tᵉttegged řfex, ḥima ad ayi tenɣed?”

10 Cawul maca ijjuǧ as ɣar SIDI, inna: “S tidett am iddar SIDI, war cem iřeqqef di tmesřact-a ca řɛib!”

11 Xenni tenna temɣart: “Man wen i xef-dd i ɣa řaɣiɣ i cek?” Netta inna “Řaɣa ayi-dd x Camwil!”

12 Umi teẓra temɣart Camwil, tesɣuy deg ujenna u tessiweř temɣart ak-d Cawul, tenna as: “Mayemmi d ayi tcemted? Cek aqa d Cawul!”

13 Inna as ujeǧid: “War tteggʷed ca, maca min tᵉttwařid cem?” Xenni tenna temɣart i Cawul: “Necc ttwařiɣ inni yarewsen deg irebbiten i dd-ittgeɛɛaden zi temmurt.”

14 Netta inna as: “Mammec tegga tiddi nnes?” Nettat tenna: “Ijj n uwessar ittgeɛɛed u yarḍ s yijj n useřham.” Xenni issen Cawul, aqa-t d Camwil, yuḍar netta s uɣembub nnes ɣar temmurt uca ibendeq.

15 Uca Camwil inna: “Mayemmi d ayi thewřed, tejjid ad xafi dd-řaɣan?” Cawul inna: “Necc ttwaḥṣareɣ aṭṭas, maɣar Ifilisṭiniyyen ttmenɣan akidi u AREBBI iḥeyyed xafi u war iqqim ittarra-dd xafi ɛad, war iǧi x tebridin n inabiyyen uřa s tirja. S uyenni řaɣiɣ-dd xak, maḥend ad ayi tessecned min ɣa ggeɣ.”

16 Xenni inna Camwil: “Mayemmi d ayi tᵉttseqsid, mařa SIDI iḥeyyed xak u Netta idweř ḍidd nnec?

17 SIDI simant nnes igga am mammec tuɣa zzayi inna u netta iqřeɛ i cek tageldit zeg ufus nnec, iwca i-tt i jjar nnec, i Dawud.

18 Minzi cek war tesřid ca ɣar tmijja n SIDI u cek war tessiwḍed ca řḥaduq n weɣḍab nnes ɣar Ɛamaliq, x uya i d ac igga SIDI ass-a aya.

19 SIDI ad kidek igg uřa d Israil deg ufus n Ifilisṭiniyyen, u tiwecca ad tiřid cek d iḥenjiren nnec ɣari. Uřa d řɛeskar n Israil ad t igg SIDI deg ufus n Ifilisṭiniyyen.”

20 Xenni iwḍa Cawul deɣya, ibeqqeḍ di temmurt, tuɣa itteggʷed aṭṭas zeg wawařen n Camwil, uca jjehd war dayes iqqim, minzi war icci aɣrum, ass d ǧiřet kemmřen.

21 Tamɣart tuyur ɣar Cawul, uca teẓra i-t yarjef aṭṭas. Tenna as: “Xzar, tayya nnec tesřa ɣar tmijja nnec u necc sebbřeɣ tudart inu, sřiɣ ɣar wawařen i d ayi tennid.

22 Xenni řexxu maca seř ɣar tmijja n tayya nnec! Necc ad ac qeddmeɣ ijj n uřeqqim n weɣrum. Ecc ḥima ad tᵉttwassjheded xmi ɣa tᵉṭṭfed abrid.”

23 Maca netta yugi, inna: “Necc war ttᵉtteɣ!” Maca imsexxaren nnes uřa d tamɣart ḥṣaren t ařami isřa netta ɣarsen, uca netta ikkar zi temmurt, iqqim x qama. □  

24 Tamɣart tuɣa ɣares ijj n uɛejmi imseř di taddart uca tɣarṣ as deɣya. Nettat teksi awren, teggʷa arecti u tegga zzayes aɣrum břa antun.□  

25 Nettat tqeddem aya i Cawul d imsexxaren nnes uca ccin nitni. Awarni aya kkaren u areggʷḥen di ǧiřet nni.

□ 

28:2 aɛessas xafi - s Tɛibranit ‘aɛessas i uzeǧif inu’.

□ 

28:23 ɣarsen - s Tɛibranit ‘ɣar tmijja nsen’.

□ 

28:24 aɛejmi - niɣ ‘amwa’, ‘ayenduz’ niɣ ‘yuggu’.

Dawud d řbacat n Ifilisṭiniyyen

29

1 Ifilisṭiniyyen ssmunen marra řɛeskar nsen ɣar Afiq uca Israil tuɣa iwta iqiḍan nnes ɣar tařa nni iǧan ɣar Yazraɛil.

2 Uca řbacat n tneddam n Ifilisṭiniyyen ẓwan ɣar din s řmyawat d řuřuf nsen uca iẓwa Dawud d yeryazen nnes ak-d Axic ɣar uɣezdis aneggaru.

3 Xenni nnan řḥukkam n Ifilisṭiniyyen: “Min da tteggen Iɛibraniyyen-a?” Yarra-dd Axic x řḥukkam n Ifilisṭiniyyen: “Ma wa war iǧi d Dawud, amsexxar n Cawul, ajeǧid n Israil, wenni tuɣa ɣari iǧan aseggʷas d wass? Zeg wass i ɣari dd-yeɛdu ař ass-a necc war dayes ufiɣ uřa d ijj n řɛib.”

4 Ffuggmen xas aṭṭas řḥukkam n Ifilisṭiniyyen. Nnan as řḥukkam n Ifilisṭiniyyen: “Sekk aryaz ad iɛqeb, ḥima ad idweř ɣar wemcan nnes nni i d as tessecned. War izemmar akidneɣ ihwa ɣar umenɣi, ḥima xenni war iddikkwiř d řeɛdu nneɣ deg umenɣi. Maɣar s minzi izemmar wanita ad iṣřeḥ ak-d sidis nnes? Ma war iǧi ak-d izeǧifen n yeryazen-a?   

5 Ma wanita war iǧi d Dawud wenni x ɣennjent d ceḍḥent s nnubtat, nnant: ‘Cawul netta iɣřeb x řuřuf nnes, maca Dawud netta x ɛecra n řuřuf nnes?’ ”   

6 Uca iřaɣa-dd Axic i Dawud inna as: “S tidett am iddar SIDI, cek d aṣdiq. Ufuɣ nnec d weɛqab nnec akidi di řɛeskar aqa aten mliḥ di tiṭṭawin inu, maɣar necc war dayek ufiɣ uřa d ca n řɣecc zeg wass i ɣari dd-tusid ař ass-a. Maca cek war teǧid mliḥ di tiṭṭawin n řbacat n tneddam.

7 Xenni řexxu, ɛqeb, uyur di řehna, ḥima war tᵉttegged qaɛ ca n řɣecc di tiṭṭawin n řbacat n tneddam n Ifilisṭiniyyen.”

8 Xenni inna Dawud i Axic: “Maɣar min ggiɣ? Min tufid deg umsexxar nnec zeg wass amezwaru i d ayi tuɣa zzat i wudem nnec ař ass-a, ařami war ruḥeɣ akidwem ad menɣeɣ ak-d řɛedyan n sidi inu, ajeǧid?”

9 Axic yarra-dd, inna i Dawud: “Necc ssneɣ tt, minzi cek d lemliḥ di tiṭṭawin inu am yijj n lmalak n AREBBI, maca řḥukkam n Ifilisṭiniyyen nnan: ‘Netta war akidneɣ itteffeɣ ɣar umenɣi.’

10 S uyenni kkar tiwecca zic s imsexxaren n sidi nnec, inni akidek dd-yusin. Mařa tekkarem s wass zic uca iṣbeḥ řḥař, ffɣem xenni.”

11 Dawud ikkar zic, netta d yeryazen nnes, ḥima ad uyuren di ṣṣbeḥ, ad dd-ɛeqben ɣar temmurt n Ifilisṭiniyyen. Ifilisṭiniyyen maca ffɣen, geɛɛden ɣar Yazraɛil.

Dawud intaqem zeg Iɛamaliqiyyen

30

1 Umi dd-yusa Dawud d yeryazen nnes ɣar Ṣiqlaɣ deg wass wiss třata, tuɣa imsar, aqa ayt n Ɛamaliq keccḍen ljanub uřa d Ṣiqlaɣ. Nitni wtin Ṣiqlaɣ, qqden as timessi

2 uca ḥebbsen timɣarin nni din iǧan. War nɣin uřa d ijj, ameẓyan niɣ d ameqqran, maca iwyen ten uca uyuren abrid nsen.

3 Yusa-dd Dawud ak-d yeryazen nnes ɣar tendint, uca xzar, aqa tᵉttwassecmeḍ tendint s tmessi u timɣarin d iḥenjiren d tḥenjirin tuɣa ttwaḥewwsen.

4 Dawud d řgens i ɣares iǧan ssgeɛɛden tmijja nsen, sɣuyen ařami war daysen iqqim jjehd ḥima ad sɣuyen.

5 Uřa d tnayen n temɣarin n Dawud ttwaḥewwsent, Axinuɛam zi Yazraɛil u Abijayil zi Karmil.

6 Tuɣa Dawud tᵉttwaḥṣared aṭṭas, minzi řgens tuɣa issawař maḥend ad t arejmen, maɣar řeɛmur n marra řgens tuɣa arezgen, kuř aryaz x txessart n iḥenjiren nnes d tḥenjirin nnes. Maca Dawud issejhed ixef nnes di SIDI, AREBBI nnes.

7 Inna Dawud i ukehhan Abyatar, mmis n Aximalik: “Awi-dd da ɣari apalṭu n ukehhan!” U Abyatar yiwi-dd apalṭu n ukehhan ɣar Dawud.

8 Xenni isseqsa Dawud i SIDI: “Ma ad ḍfareɣ bandiyya-ya? Ma ad xasen ḥarteɣ?” SIDI yarra-dd xas: “Ḍfar i-ten, maɣar cek ad xasen tḥarted u ad tfekked imeḥbas nican.”

9 Iffeɣ-dd Dawud, netta d setta-mya n yeryazen nni tuɣa ɣares. Umi dd-iwḍen nitni ař tiɣzart n Basur, bedden din inni iqqimen ɣar ḍeffar,

10 maca Dawud iqqim iḍeffar bandiyya nni, netta d arebɛa-mya n yeryazen akides. Mitayn n yeryazen, inni tuɣa yuḥřen aṭṭas maḥend ad ẓwan tiɣzart n Bacur, qqimen bedden din.

11 Nitni ufin ijj n weryaz d Amiṣri deg iyyar uca iwyen t ɣar Dawud. Nitni wcin as aɣrum u netta icca u nitni wcin as ɛawed aman maḥend ad isu.

12 Arnin as ict n tesɣart n ijj n weɣrum n tazart yuẓɣen d tnayen n iɣrumen n zzbib u netta icca, idweř as-dd buḥbeř nnes, maɣar netta tuɣa war icci war iswi třata n wussan d třata n ǧiyaři.

13 Xenni inna as Dawud: “Wi cek yiřan u manis cek?” Xenni inna uḥudri Amiṣri: “Necc d ijj n umsexxar n ijj n weryaz n Ɛamaliq u sidi inu ijja ayi, řami heřceɣ třata n wussan zeg wami.

14 Neccin tuɣa nkecceḍ tammurt n ljanub n Ikaritiyyin, tenni ɣar Yahuda, uřa d tammurt n ljanub n Kalib, u neccin nessecmeḍ Ṣiqlaɣ s tmessi.”

15 Dawud inna as: “Ma tzemmared ad ayi tnedhed ɣar bandiyya-ya n ixewwanen?” Netta inna: “Jaǧ ayi ɣar AREBBI, aqa cek war d ayi tneqqed u war d ayi tessɛeddud i sidi inu! Xenni necc ad cek nedheɣ ɣar bandiyya-ya.”

16 Uca indeh i-t din, u xzar, nitni tuɣa qqimen ttwabezzɛen x marra tammurt, ccin, swin u ceḍḥen zi ssibbet n tkeccaḍt tameqqrant i tuɣa dd-iwyen zi temmurt n Ifilisṭiniyyen u zi temmurt n Yahuda.

17 Dawud iwta xasen zi tbambast ař tameddit n wass i-tt-i-dd-iḍfaren uca uřa d ijjen zzaysen war injim, mɣir arebɛa-mya n iḥudriyyen nni inyin x iřeɣman, arewřen.

18 Ammu dd-ifekk Dawud marra min kksen ayt n Ɛamaliq. Dawud ifekk-dd uřa d tnayen n temɣarin nnes.

19 Zeg umeẓyan ař ameqqran, zeg iḥenjiren d tḥenjirin, zi tkeccaḍt u zi marra min zzaysen kksen, war iweddar walu. Marra yarra i-t-i-dd Dawud.

20 Iksi Dawud ɛawed marra uǧi d ifunasen d tfunasin. Nedhen ten ɣar zzat i řeksibet n yixef nsen, nnan: “Ta d takeccaḍt n Dawud.”

21 Umi dd-yiweḍ Dawud ɣar mitayen n yeryazen, inni tuɣa yuḥřen aṭṭas ḥima ad ḍfaren Dawud ɛad, inni ijja Dawud ɣar teɣzart n Bacur, aqa ffɣen-dd nitni ɣar umsagar ak-d Dawud u ak-d řgens nni tuɣa ɣares. Dawud iqarreb-dd ɣarsen uca isseqsa x umeddur nsen.

22 Xenni yarra-dd kuř aryaz war iḥřin d wenni war isekkwin jar yeryazen nni tuɣa dd-iffɣen ak-d Dawud, nnan: “Maɣar nitni war kidneɣ ffiɣen, x uyenni war d asen nᵉttic walu zi tkeccaḍt i dd-nfekk, mɣir i kuř aryaz tamɣart nnes d iḥenjiren nnes. D ina zemmaren nitni ad awyen uca ad kidsen areggʷḥen.”

23 Maca Dawud inna: “War iɛeddeř ad teggem amenni, aytma, aqa SIDI d wenni d aneɣ iwcin aya u Netta iḥḍa aneɣ u iwca bandiyya i d aneɣ dd-iwḍan deg ufus nneɣ.

24 Wi ɣarwem i ɣa isřen ɣar wawař nwem? Maɣar tasɣart n wenni iffɣen ɣar umenɣi ad tiři am tesɣart n wenni iqqimen ɣar řexzin. Nitni ad tt bḍan jmiɛ.”

25 Ammu i tt teqqim zeg wass nni, minzi netta igga i-tt d ict n tewṣeyyet d ict n lfariḍa di Israil ař ass-a.

Dawud issekk tirzefin i imɣaren n Yahuda

26 Umi yareggʷeḥ Dawud ɣar Ṣiqlaɣ, issekk netta tirzefin zi tkeccaḍt ɣar imɣaren n Yahuda, imeddukkař nnes, am i d asen inna: “Ta d ict n lbaraka i kenniw zi tkeccaḍt n řɛedyan n SIDI”.

27 Issekk i imɣaren di Bayt-Il, i yinni di Ramat di ljanub, i yinni di Yattir,

28 i yinni di Ɛaruɛir, i yinni di Sifmut, i yinni di Icitimuɛa,

29 i yinni di Raxil, i yinni tuɣa izeddɣen di tneddam n Iyarḥamtiliyyen, i yinni izeddɣen di tneddam n Iqiniyyen,

30 i yinni di Ḥurma, i yinni di Kur-Ɛacan, i yinni di Ɛatak,

31 i yinni di Ḥabrun u ɣar marra imucan mani tuɣa ikka Dawud, netta ak-d iryazen nnes.

Řmewt n Cawul

31

1 Mmenɣen Ifilisṭiniyyen ak-d Israil. Iryazen n Israil arewřen zzat i wudem n Ifilisṭiniyyen uca wḍan d imettan x temmurt n idurar n Jilbuɛa.   

2 Ifilisṭiniyyen ḍfaren Cawul d arraw nnes břa qeṭṭu uca Ifilisṭiniyyen nɣin Yunatan d Abinadab d Malkicuɛa, arraw n Cawul.

3 Idweř umenɣi ak-d Cawul iwɛar. Imjebbaden, iryazen s řqews, ufin t u netta tuɣa itteggʷed aṭṭas zeg imjebbaden n řqews.

4 Xenni inna Cawul i uḥemmař n řesnaḥ nnes: “Suffeɣ-dd ssif nnec, snuqqeb ayi zzayes! Niɣ ad taɣ ad dd-asen inni war ittwaxetnen, maḥend ad ayi ssnuqqben u ad zzayi stehzan.” Maca aḥemmař n řesnaḥ nnes war ixs ad tt igg, maɣar netta tuɣa iggʷed aṭṭas. Xenni iksi Cawul ssif uca ijja ixef nnes ad xas iwḍa.

5 Umi aḥemmař n řesnaḥ iẓra, aqa Cawul immut, igga uřa d netta ad iwḍa s yixef nnes x ssif nnes uca immut akides.

6 Ammu i immut Cawul deg wass nni, imun ak-d třata n iḥenjiren nnes u ak-d uḥemmař n řesnaḥ nnes uřa ak-d marra iryazen nnes.

7 Umi ẓrin yeryazen n Israil, inni tuɣa ɣar uɣezdis nneɣni n řewḍa n teɣzurt d inni tuɣa x ujemmaḍ n L’Urdun, aqa iryazen n Israil arewřen u aqa Cawul d třata n iḥenjiren nnes ttwanɣen, semḥen nitni di tneddam nsen uca arewřen. Řexdenni usin-dd Ifilisṭiniyyen uca dewřen zeddɣen daysent.

8 Tiwecca nnes, umi dd-usin Ifilisṭiniyyen, ḥima ad keccḍen inni ittwanɣen, imsar, aqa ufin Cawul d třata n iḥenjiren nnes, inni tuɣa iwḍan x wedrar n Jilbuɛa.

9 Nitni qessen as azeǧif, ssarxun as řesnaḥ uca ssekken ireqqasen di temmurt n Ifilisṭiniyyen, ḥima ad ssiwḍen řexbar aṣebḥan ɣar taddart n řexyařat n l’aṣnam nsen u jar řgens.   

10 Řesnaḥ n Cawul ssarsen t di taddart n zzawect n ‘Ɛactarutin’, u řxecbet nnes uyřen tt ɣar řḥiḍ n Bayt-Can.

11 Umi imezdaɣ n Yabic-Jilɛad sřan min ggin Ifilisṭiniyyen di Cawul,

12 kkaren marra iryazen imeḥḍen, uyuren ǧiřet tmun uca ksin řxecbet n Cawul d řxecbat n iḥenjiren nnes zi řḥiḍ n Bayt-Can uca iwḍen ɣar Yabic uca sscemḍen tent dinni.

13 Xenni ksin iɣsan nsen, neḍřen ten sadu tacejjart n tmarist n Yabic uca ẓummen sebɛa n wussan. □  

□ 

31:13 tacejjart n tmarist - s tlatinit ‘Tamarix’.

2 Ṣamwil

Řmewt n Cawul d Yunatan

1

1 Imsar awarni i řmewt n Cawul, umi dd-iɛqeb Dawud zi řeɣřeb x ayt n Ɛamaliq, iqqim Dawud tnayen n wussan di Ṣiqlaɣ.   

2 Xenni imsar deg wass wiss třata, aqa da, yusa-dd ijj n weryaz zi řmargeḥ n řɛeskar n Cawul s warruḍ icarreg u s ucař x uzeǧif nnes. Umi dd-yiweḍ netta ɣar Dawud, iwḍa ɣar temmurt, yuḍar as.

3 Dawud inna as: “Manis i dd-tusid cek?” Netta yarra-dd xas: “Necc ssnejmeɣ-dd ixef inu zi řmargeḥ n řɛeskar n Israil.”

4 Dawud inna as: “Min din d řexbar? Ini ayi t!” Netta yarra-dd xas: “Řgens yarweř zeg umenɣi u aṭṭas n řgens i wḍan, mmuten. Uřa d Cawul d mmis Yunatan mmuten.”

5 Dawud inna i uḥudri nni d as dd-yiwyen řexbar: “Mammec teggid tessned, belli Cawul d mmis Yunatan mmuten?”

6 Xenni inna uḥudri i d as dd-yiwyen řexbar: “Necc usiɣ-dd amenni waha ɣar idurar n Jilbuɛa uca ẓriɣ mammec isenned Cawul x lansa nnes u ikarruten n umenɣi d imnayen inni xasen inyin ḍeffaren t břa qeṭṭu. □  

7 Netta, am dd-inneqřeb, iẓra ayi, iřaɣa ayi-dd u necc nniɣ as: ‘Aqa-yi da!’

8 Netta inna ayi: ‘Min teɛnid cek?’ Necc arriɣ-dd xas: ‘Necc zeg ayt n Ɛamaliq.’

9 Xenni inna ayi netta: ‘As-dd ɣari, neɣ ayi, maɣar necc teřqef ayi tuccent, maca waxxa amenni tudart aqa-tt dayi.’ □  

10 Řexdenni necc uyureɣ u nɣiɣ t, maɣar necc ssneɣ, aqa war ittɣimi iddar awarni i uweṭṭu nnes. Xenni ksiɣ ttaj n weɛzař nni x uzeǧif nnes d tmeqyast i tuɣa ɣares deg uɣiř, iwyeɣ ten-dd řexxu da ɣar sidi inu.”

11 Řexdenni iṭṭef Dawud arruḍ nnes, icarreg i-t. Ammu i tt ggin uřa d marra iryazen i tuɣa ɣares iǧan.   

12 Nitni wtin agejdur, run u ẓummen ař tameddit x Cawul, x mmis Yunatan, x řgens n SIDI u x taddart n Israil, minzi wḍan s ssif.

13 Xenni inna Dawud i uḥudri nni tuɣa i d as-dd-yiwyen řexbar: “Zi manis dd-tusid cek?” Netta inna as: “Necc d mmis n ijj n ubarrani, n ijj n weryaz zeg ayt n Ɛamaliq.”

14 Dawud inna as: “Mammec teggid, cek war teggʷided ca ad tesswiẓẓḍed s ufus ḥima ad tareddǧed amedhun n SIDI?”

15 Xas uca iřaɣa-dd Dawud x ijjen zeg imsexxaren inna: “Qarreb-dd, ḥeyyeḥ xas!” U netta iḥeyyeḥ xas ařami t inɣa.

16 Dawud inna as: “Idammen nnec ad iřin x uzeǧif nnec, maɣar aqemmum nnec iched xak umi tennid: ‘Necc nɣiɣ amedhun n SIDI.’ ”

Izři s igejduren x Cawul d Yunatan

17 Iɣennej Dawud izři-ya n wecḍan x Cawul u x mmis Yunatan.

18 Netta inna: “Ad řemden ayt n Yahuda Izři n Řqews.” Xzar, yura deg Wedlis n Umsegged.   

19 “Talwizt n Israil ittwaneɣ

x řegɛudi nnec.

Mammec wḍan ayt n bu-teɣruḍt!

20 War tt ttḥajam di Jat,

war ttsiwḍem řexbar

deg ibriden n Acqalun,

maḥend yessis n Ifilisṭiniyyen

war farrḥent,

maḥend yessis n yinni war ittwaxetnen

war ssřiwřiwent.   

21 A idurar n Jilbuɛa,

war xawem ittiři nnda niɣ anẓar,

war xawem ttiřin iyyaren

maḥend ad zzaysen ttwakksent

tiwhibin n usgeɛɛed,

maɣar din ittwabeqqeḍ

tseddart n ayt n bu-teɣruḍt s řɛar,

taseddart n Cawul,

axmi netta war iǧi d amedhun s zzect.

22 Zeg idammen n yinni ittwanɣen,

zi tadunt n ayt n bu-teɣruḍt

war d imniɛ řqews n Yunatan,

u ssif n Cawul war dd-iɛqib baṭeř.

23 Cawul d Yunatan ttwaɛizzen

d iɣřan ɣar iwdan di tudart nsen,

u di řmewt nsen war mmsebḍin.

Nitni tuɣa aten fsusen x igidaren

d jehden x wayraden.

24 A yessis n Israil, runt x Cawul,

wenni kennint issyarḍen s uzeggʷaɣ,

s řeqcuɛ iɣřan,

d wenni iggin talwizt n wureɣ

x warruḍ nkent.

25 Mammec i wḍan ayt n bu-teɣruḍt

di řwesṭ n umenɣi!

A, Yunatan, tettwanɣed x řegɛudi nnec.

26 Di ssibbet nnec ttwaḥṣareɣ,

a uma Yunatan!

Cek tuɣa tᵉttwaɛizzed ɣari aṭṭas.

Tuɣa tayri nnec ɣari d ssar ktar

x tayri n temɣarin.

27 Mammec wḍan ayt n bu-teɣruḍt,

mammec weddaren řesnaḥ n umenɣi!”

□ 

1:6 amnay - imnayen - niɣ ‘bu-iysan’ - ‘ayt n bu-iysan’. D wenni inyin x yijj n uyis d netta d amnay.

□ 

1:9 tudart - s Tɛibranit ‘řeɛmar’.

Dawud ittwadhen am ujeǧid x Yahuda

2

1 Awarni uya imsar, aqa Dawud isseqsa SIDI, inna: “Ma ad geɛɛdeɣ ɣar icten zi tneddam n Yahuda?” SIDI inna as: “Geɛɛed!” Uca Dawud inna: “Mani ɣa geɛɛdeɣ?” Netta inna: “Ɣar Ḥabrun.”

2 Xenni igeɛɛed Dawud ɣar Ḥabrun ak-d tnayen n temɣarin nnes, Axinuɛam zi Yazraɛil, u Abijayil, tamɣart n Nabal zi Karmil.

3 Dawud yarra ad geɛɛden ɛawed iryazen nni tuɣa akides iǧan, kuř aryaz ak-d twacunt nnes, uca nitni uyuren ad zedɣen di tneddam n Ḥabrun.

4 Awarni uya usin-dd yeryazen n Yahuda ɣar Ḥabrun uca dehnen Dawud dinni d ajeǧid x taddart n Yahuda. Xenni usin-dd ḥima ad xebbaren Dawud, nnan: “Iryazen n Yabic di Jilɛad aqa neḍřen Cawul.”

5 Xenni issekk Dawud ireqqasen ɣar yeryazen n Yabic di Jilɛad, inna asen: “Ad kenniw ibarek SIDI, minzi kenniw teggim i Cawul, sidi nwem, s tmexsiwt icewwaren uca tneḍřem t.

6 Ad awem isscen SIDI řexxu tamexsiwt nnes icewwaren d řaman nnes. Uřa d necc ad awem ggeɣ s tcuni, minzi aqa kenniw teggim aya.

7 Xenni řexxu, jjem ad ttwassjehden ifassen nwem u iřim tmeḥḥdem, maɣar Cawul, sidi nwem, immut. Uřa d taddart n Yahuda tedhen ayi d ajeǧid xasen.”

Dawud d Ic-Bucat, mmis n Cawul

8 Abnir, mmis n Nir, akumandar n řɛeskar n Cawul, tuɣa yiwi akides Ic-Bucat, mmis n Cawul, ɣar Maḥanayim.

9 Netta igga i-t d ajeǧid x Jilɛad, x Icuriyyen, x Yazraɛil, x Ifrayim, x Binyamin u x marra Israil.

10 Ic-Bucat, mmis n Cawul, tuɣa ɣares arebɛin n iseggʷusa umi idweř netta d ajeǧid x Israil, u netta iḥkem tnayen n iseggʷusa. Mɣir inni n taddart n Yahuda bedden ak-d Dawud.

11 Řqedd n wussan i tuɣa Dawud iḥkem di Ḥabrun am ujeǧid x taddart n Yahuda, tuɣa sebɛa n iseggʷusa d setta n iyuren.   

12 Abnir, mmis n Nir, iffeɣ ak-d imsexxaren n Ic-Bucat, mmis n Cawul, zi Maḥanayim ɣar Jibɛun.

13 Uřa d Yuwab, mmis n Ṣaruya, d imsexxaren n Dawud ffɣen uca nitni mmeřqan ak-d wayawya ɣar uyeřmam n Jibɛun. Dinni qqimen nitni bedden, ijj ɣar uɣezdis-a n uyeřmam u wenneɣni x ujemmaḍ n uyeřmam.

14 Inna Abnir i Yuwab: “Ejj iḥudriyyen ad kkaren ad mmuɣzřen zzatneɣ.” Yuwab inna: “Nitni ad kkaren!”

15 Nitni kkaren, xenni ɛeddun. Aqa ḥesben tenɛac zi Binyamin i Ic-Bucat, mmis n Cawul, u tenɛac zeg imsexxaren n Dawud.

16 Ijj iṭṭef wenneɣni zeg uzeǧif u ijju as s ssif nnes deg uɣezdis n wenneɣni u nitni wḍan s tnayen idsen. S uyenni qqaren as i wemcan nni Ḥalqat-Haṣurim wenni iǧan ɣar Jibɛun.

17 Deg wass nni idweř umenɣi iqseḥ aṭṭas. Abnir d yeryazen n Israil ttwaɣellben zzat i wudem n imsexxaren n Dawud.

18 Tuɣa din třata n iḥenjiren n Ṣaruya, nitni d Yuwab d Abicay d Ɛasa’il. Ɛasa’il tuɣa ifsus x iḍaren am yijj zeg iɣayḍen n wezɣar deg iyyar.

19 Ɛasa’il iḍfar Abnir. Umi tuɣa iggur, war iḥeyyed ɣar ḍeffar n Abnir, řa ɣar yefus uřa ɣar uzeřmaḍ.

20 Uca inneqřeb Abnir, inna: “Ma d cek, Ɛasa’il?” U netta inna: “D necc!”

21 Abnir inna as: “Farɣ ɣar yefus niɣ ɣar uzeřmaḍ u cebbar deg ijj zeg iḥudriyyen u ksi i yixef nnec arruḍ nnes n řɛeskar!” Ɛasa’il maca war ixs ad xas iḥeyyed zi ḍeffar nnes.

22 Xenni inna Abnir ɛawed i Ɛasa’il: “Ḥeyyed zi ḍeffar inu. Mayemmi cek i ɣa wteɣ ɣar temmurt? Mammec i ɣa ggeɣ xenni ɛad ad xzareɣ i umac Yuwab di tiṭṭawin?”

23 Netta maca yugi ad as iḥeyyed. Xenni ijju as Abnir deg uɛeddis s yixef aneggaru n lansa nnes, ařami dd-issuffeɣ fřitca zi ḍeffar. Netta iwḍa din uca immut deg wemcan nni. Imsar belli marra inni dd-yusin ɣar wemcan mani iwḍa u mani immut Ɛasa’il, qqimen bedden.

24 Yuwab d Abicay ḍfaren Abnir. Řami dd-iwḍen nitni ař tawrirt n Amma, tenni zzat i Jiyaḥ, ɣar webrid n řexřa n Jibɛun, teɣři tfuct.

25 Ayt n Binyamin munen awarni Abnir, dewřen d ict n terbiɛt akides, uca ammu i qqimen nitni bedden x tqiccet n ict n tewrirt.

26 Abnir iřaɣa-dd x Yuwab, inna: “Ma ad icc ssif i řebda? Ma war tessined cek, aqa aya ad indeh ɣar ijj n uqeṭṭu d amerzag? Ař meřmi ɛad war teqqared i řgens nnec, ḥima ad iɛqeb zeg weḍfar n aytmatsen?”

27 Yuwab inna: “S tidett am iddar AREBBI, mařa cek war tessiwřed x ijj n umuɣzeř, xenni ad yiři řgens issbedd zi man aya ɣar ṣṣbeḥ, iři kuř aryaz ad issbedd zeg weḍfar n umas!”

28 Xenni isuḍ Yuwab deg uyicc n icarri u marra řgens issbedd. Nitni war ḍfaren ɛad Israil uca war mmenɣen ɛad ktar.

29 Abnir d yeryazen nnes cuqen ǧiřet nni marra di Řewḍa, ẓwan L’Urdun, kkin x marra taɣzurt uca iwḍen ɣar Maḥanayim.

30 Uřa d Yuwab iɛqeb-dd zeg weḍfar n Abnir u netta issmun marra řgens. Weddaren tseɛṭac n iryazen n Dawud uřa d Ɛasa’il.

31 Imsexxaren n Dawud maca tuɣa wtin aṭṭas n yeryazen zeg ayt n Binyamin u zeg yeryazen n Abnir. Mmuten teřt-mya u-settin n yeryazen.

32 Nitni ssgeɛɛden Ɛasa’il u neḍřen t deg wenḍeř n babas di Bayt-Laḥm. Yuwab d yeryazen nnes uyuren ǧiřet nni marra u řami iwḍen ɣar Ḥabrun, tenqar-dd xasen tfawt.

Amenɣi jar aytbab n taddart n Cawul d Dawud

3

1 Idweř ij n umenɣi jar taddart n Cawul d taddart n Dawud i ikkin aṭṭas. Dawud idweř yarenni di jjhed u inni n taddart n Cawul gguren arexxun.

2 Di Ḥabrun ttwarwen-dd i Dawud iḥenjiren. Amenzu nnes Amnun, n Axinuɛam Tayazraɛilit. □    

3 Wiss tnayen nnes Kil’ab, n Abijayil, tamɣart n Nabal, Akarmali, wiss třata Abcalum, mmis n Maɛka, yeǧis n Talmay, ajeǧid n Jacur, □  

4 wiss arebɛa Aduniya, mmis n Hajjit, wiss xemsa Cafaṭya, mmis n Abiṭal,

5 u wiss setta Yitraɛam, n Ɛajla, tamɣart n Dawud. Ina ttwarwen-dd ɣar Dawud di Ḥabrun.

6 Min ikka umenɣi jar taddart n Cawul d taddart n Dawud, imsar, aqa Abnir issemɣar tizemmar nnes di taddart n Cawul.

7 Cawul tuɣa ɣares ict n tayya, ttřaɣan as Riṣfa. Nettat tuɣa-tt d yeǧis n Ayya. Uca inna Ic-Bucat i Abnir: “Mayemmi tudfed ɣar tayya n baba?”   

8 Abnir iffugem x wawařen n Ic-Bucat, inna: “Ma necc d ijj n uzeǧif n weqzin i iqqnen ɣar Yahuda? Ma war iǧi d necc d wenni isscanen ɛad ař ass-a tamexsiwt inu icewwaren i taddart n Cawul, babac, u i yaytmas u i imeddukkař nnes, ma war iǧi d necc d wenni war cek ijjin ad tewḍid deg ifassen n Dawud? Ma texsed xenni ad xafi tɛeyyared ass-a x řmuɛṣiyyet ak-d ict n temɣart?

9 Ejj AREBBI ad igg ta d ta ak-d Abnir u ad dayes yarni ɛad! Am mammec ijjuǧ SIDI i Dawud ammu i zzayes ɣa ggeɣ,

10 umi ɣa sseɛduɣ tageldit n taddart n Cawul uca ad ssmetneɣ řɛarc n Dawud x Israil u x Yahuda, zi Dan ař Bi’r-Sebɛa.”

11 Uca netta war izemmar x temwarrit i Abnir, maɣar netta tuɣa iggʷed zzayes.

12 Xenni issekk Abnir ireqqasen di ṭṭweɛ n yixef nnes ɣar Dawud, inna: “Wi yiřan tammurt?” Inna ɛawed: “Egg akidi řɛahd nnec, xzar, ad ac wceɣ afus ḥima marra Israil ad ɣarek dd-inneqřeb.”

13 U netta inna: “Mliḥ, necc ad ggeɣ ijj n řɛahd akidek, maca mɣir ict n tmesřact ad ac tt ttareɣ. Ad ac iniɣ: ‘Cek war tẓarred udem inu, mɣir mařa cek ad tawyed da d amezwaru Mixal, yeǧis n Cawul, xmi dd ɣa tased ḥima ad tẓared udem inu.’ ”

14 Xenni issekk Dawud ireqqasen ɣar Ic-Bucat, mmis n Cawul, inna: “Ewc ayi-dd tamɣart inu Mixal, tenni i dd-iwyeɣ s mya n řeɛdařeyyat n Ifilisṭiniyyen s wexḍab n tesřit!”   

15 Ic-Bucat issekk ireqqasen uca ikkes i-tt x weryaz nnes, x Falṭiyil, mmis n Layic.   

16 Aryaz nnes yuyur akides ař Baxurim, yuyur ittru awarni as. Xenni inna as Abnir: “Uyur, ɛqeb!” Uca iɛqeb netta.

17 Tuɣa issiweř Abnir x imɣaren n Israil, inna: “Aṭṭas zeg wami kenniw texsem Dawud ad yiři d ajeǧid xawem.

18 Řexxu ggem t, maɣar SIDI issiweř ak-d Dawud, inna: ‘S ufus n Dawud, amsexxar inu, ad fekkeɣ řgens inu Israil zeg ufus n Ifilisṭiniyyen u zeg ufus n marra řɛedyan nsen.’ ”

19 Issiweř Abnir uřa deg imezzuɣen n ayt n Binyamin. Xenni yuyur Abnir ɣar Ḥabrun, ḥima ad issiweř deg imezzuɣen n Dawud x marra min iǧan d lemliḥ di tiṭṭawin n Israil u di tiṭṭawin n taddart n Binyamin.

20 Uca yusa-dd Abnir ɣar Dawud di Ḥabrun. Tuɣa ɛicrin n yeryazen akides. Dawud igga ict n zzardet i Abnir d yeryazen i kides iǧan.

21 Xenni inna Abnir i Dawud: “Necc ad kkareɣ ad ṭṭfeɣ abrid maḥend ad yarweɣ marra Israil ɣar sidi inu, ajeǧid, ḥima nitni ad ggen akidek ijj n řɛahd u cek ad tiřid d ajeǧid x marra min immeẓri řeɛmar nnec.” S uya ijja Dawud Abnir ad yuyur di řehna.

Abnir ittwaneɣ zi Yu’ab

22 Uca xzar, imsexxaren n Dawud d Yuwab ɛeqben-dd zeg ijj n usafar n ukecceḍ. Nitni iwyen akidsen ict n tkeccaḍt d tameqqrant. Abnir tuɣa war iǧi ɛad ɣar Dawud di Ḥabrun, maɣar Dawud tuɣa ijja i-t ad yuyur di řehna.

23 Řami dd-yiweḍ Yuwab d marra řɛeskar nni ɣares, ɛawden i Yuwab, nnan: “Abnir, mmis n Nir, yusa-dd ɣar ujeǧid u netta ijja i-t ad yuyur uca xenni yuyur Abnir di řehna.”

24 Xenni yuyur Yuwab ɣar ujeǧid, inna as: “Min teggid? Aqa Abnir yusa-dd ɣarek. Mayemmi i t tessekked uca xenni yuyur netta amenni waha?

25 Cek tessned Abnir, mmis n Nir. Netta yusa-dd waha ḥima ad cek icmet u ḥima ad issen x wuffuɣ nnec ɣar umenɣi u x weɛqab nnec u x marra min texsed ad tegged.”

26 Yuwab iffeɣ zi ɣar Dawud uca issekk ireqqasen awarni i Abnir inni t-i-dd-yarrin ad idweř zeg wanu n Sira. Maca Dawud war issin walu x man aya.

27 Umi dd-iɛqeb Abnir ɣar Ḥabrun, indeh i-t Yuwab ɣar uɣezdis di řwesṭ n tewwart n tendint maḥend ad kides issiweř s řhudnet uca xenni ijju t din deg uɛeddis, ařami immut, di ssibbet n wexřaf n idammen n umas Ɛasa’il. □    

28 Umi isřa Dawud manawenni awarni as, inna: “Necc d tgeldit inu d afurri zzat i SIDI i řebda x idammen n Abnir, mmis n Nir.

29 Ejj i-ten ad iřin x uzeǧif n Yuwab u x marra taddart n babas. Ejj taddart n Yuwab war d as ineqqeṣ ɛemmarṣ ca n ijj ad dayes yiři useyyeř, niɣ wenni di iǧa řbarṣ, niɣ wenni iṭṭfen deg umekkuk n uxeyyaḍ, niɣ wenni iwḍan s ssif, niɣ wenni ittxeṣṣan aɣrum!”

30 Yuwab d umas Abicay nɣin Abnir, minzi netta tuɣa inɣa umatsen Ɛasa’il deg umenɣi ɣar Jibɛun.

31 Maca Dawud inna i Yuwab u i marra řgens nni tuɣa ɣares iǧan: “Carrgem arruḍ nwem, yarḍem arruḍ n wecḍan uca uyurem zzat i řmeḥmeř n Abnir am teccatem agejdur!” Ajeǧid Dawud simant nnes yuyur ɣar ḍeffar n řmeḥmeř.

32 Řami neḍřen Abnir di Ḥabrun, issgeɛɛed ujeǧid tmijja nnes, iru ɣar wenḍeř n Abnir uřa d řgens iru marra.

33 Ajeǧid issgeɛɛed ict n ucetci n imettan i Abnir, inna: “Ma immut Abnir am immut ijj n ubuhaři?

34 Ifassen nnec tuɣa war carfen u iḍaren nnec tuɣa war qeyyden s ssnaseř n nnḥas, maca cek tewḍid am mammec iwḍa bnadem sadu ufus n ayt n řmuɛṣiyyet.” Řexdenni yarni řgens marra ɛad deg imeṭṭawen.

35 Marra řgens yusa-dd ɣar Dawud ḥima ad xas ziyyaren ad icc aɣrum am tuɣa ɛad d aziř. Maca Dawud ijjuǧ, inna: “Ejj AREBBI ad ayi igg ta d ta uca ad dayes yarni ɛad, mařa necc cciɣ ca n weɣrum niɣ ca nneɣni qbeř ma ad teɣři tfuct!”

36 man aya idweř ittwassen ɣar marra řgens uca tuɣa d man aya d lemliḥ di tiṭṭawin nsen, am mammec tuɣa marra min igga ujeǧid d lemliḥ di tiṭṭawin n marra řgens.

37 Marra řgens d marra Israil ssnen deg wass nni, aqa war dd-yekki zeg ujeǧid maḥend ad nɣen Abnir, mmis n Nir.

38 Inna ujeǧid i imsexxaren nnes: “Ma war tessinem kenniw, aqa ass-a iwḍa ijj n řḥakem, wah, ijj n weryaz d ameqqran di Israil?

39 Ass-a ḍeɛfeɣ, waxxa necc ttwadehneɣ d ajeǧid. Iryazen-a, arraw n Ṣaruya, qesḥen xafi. SIDI ad ixeǧeṣ aɛeffan tuɛeffna nnes nni igga.”

□ 

3:2 Tayazraɛilit - ict n temɣart zi jjihet n Yazraɛil di ccamal n Israil.

□ 

3:3 Akarmali - ijj n weryaz zi jjihet n Karmil.

□ 

3:27 maḥend akides issiweř - ixs ad yini aqa Yu’ab igga axmi ixs akides issiweř břa axewwej, maca s tidett netta ixs ad t ineɣ.

Aneqqi n Ic-Bucat

4

1 Umi isřa mmis n Cawul, aqa Abnir immut di Ḥabrun, dewřen ifassen nnes ḍeɛfen u marra Israil innexřeɛ.

2 Mmis n Cawul tuɣa ɣares tnayen n yeryazen jar imsexxaren nnes, inni iǧan d řqebṭanat n bandiyyat. Ijjen qqaren as Baɛna u wenneɣni Rakab, tuɣa aten d iḥenjiren n Rimmun, Abi’ruti, zeg ayt n Binyamin, maɣar uřa d Biɛrut ittwaḥseb-dd ɣar Binyamin.   

3 Ibiɛrutiyyen arewřen ɣar Jattayim uca qqimen zeddɣen dinni ař ass-a am ibarraniyyen.

4 Yunatan, mmis n Cawul, tuɣa ɣares ijj n mmis nni tuɣa iqarrmen zi tnayen n iḍaren. Netta tuɣa ɣares xemsa n iseggʷusa umi dd-yusa řexbar x Cawul d Yunatan zi Yazraɛil. Tenni t isseymen tuɣa tᵉṭṭef i-t uca tarweř. Aqa deg uqeǧeq n tarewřa, imsar, netta iwḍa, idweř iqarrem. Qqaren as Mafibucat.   

5 Rakab d Baɛna, iḥenjiren n Rimmun, Abiɛruti, ṭṭfen abrid uca usin-dd di ṭṭḥa n uziř ɣar taddart n Ic-Bucat. Netta tuɣa izzeř di qama di tmeddit. □  

6 Xzar, nitni udfen ɣar daxeř di taddart axmi tuɣa nwan ad ksin irden, uca ssnuqqben t deg uɛeddis. Rakab d umas Baɛna xtuttřen.

7 Nitni udfen ɣar taddart umi t tuɣa izzeř di qama nnes deg wexxam n yiḍeṣ nnes, uca ssnuqben t, nɣin t uca qessen as azeǧif. Xenni ksin azeǧif nnes akidsen uca uyuren ǧiřet tmun, kkin abrid n Řewḍa.

8 Nitni iwyen azeǧif n Ic-Bucat ɣar Dawud ɣar Ḥabrun, nnan i ujeǧid: “Xzar, azeǧif n Ic-Bucat, mmis n Cawul, řeɛdu nnec, wenni tuɣa yarezzun buḥbeř nnec. Aqa ass-a SIDI ixřef i sidi inu ajeǧid zi Cawul d zzariɛet nnes.” □  

9 Maca Dawud yarra-dd x Rakab d umas Baɛna, iḥenjiren n Rimmun, Abiɛruti, inna asen: “S tidett am iddar SIDI, wenni ifekken řeɛmar inu zi marra řeḥṣaret!

10 Aqa wenni d ayi dd-yiwyen řexbar uca inna: ‘Xẓar, Cawul immut!’, tuɣa ittɣiř as di tiṭṭawin nnes aqa netta am yijjen i dd-yiwyen řexbar aṣebḥan, maca necc ṭṭfeɣ t uca nɣiɣ t di Ṣiqlaɣ, waxxa netta tuɣa iraja ad as wceɣ řmunet i řexbar aṣebḥan.   

11 Mecḥař ɛad řexxu iryazen iɛeffanen inni inɣin ijj n weryaz d amsegged di taddart nnes x qama nnes! Xenni řexxu, ma necc war xeǧfeɣ xenni zzaywem idammen nnes u ad kenniw mḥiɣ zi temmurt?”

12 Xenni yumur Dawud imsexxaren nnes u nitni nɣin ten. Qessen asen ifassen d iḍaren uca uyřen ten ɣar uyeřmam n Ḥabrun. Azeǧif n Ic-Bucat, maca ksin t nitni, neḍřen t deg wenḍeř n Abnir di Ḥabrun.   

□ 

4:5 Abiɛruti - ijj n weryaz zi tendint n Birut di temmurt n ayt n Binyamin.

□ 

4:8 buḥbeř nnec - s Tɛibranit ‘tudart nnec’.

Dawud ittwadhen am ujeǧid di Hibrun

5

1 Marra tiqebbař n Israil usint-i-dd ɣar Dawud ɣar Ḥabrun, ssiwřent, nnant: “Xzar, neccin d iɣussan d weysum nnec.   

2 Iḍennaḍ uřa d fariḍennaḍ umi tuɣa Cawul d ajeǧid xaneɣ, tuɣa d cek i dd-issuffɣen Israil ɣar umenɣi u tejjid i-t-i-dd ad idweř. Ɛawed inna ac SIDI: ‘Cek ad tarewsed řgens inu Israil u cek ad tiřid d řḥakem x Israil.’ ”   

3 Xenni usin-dd marra imɣaren n Israil ɣar ujeǧid di Ḥabrun u ajeǧid Dawud igga ijj n řɛahd akidsen di Ḥabrun zzat i wudem n SIDI. Nitni dehnen Dawud d ajeǧid x Israil.

4 Tuɣa ɣar Dawud třatin n iseggʷusa umi idweř netta d ajeǧid. Netta iḥkem arebɛin n iseggʷusa.

5 Di Ḥabrun iḥkem x Yahuda sebɛa n iseggʷusa d setta n iyuren u di Urcalim iḥkem třata u-třatin n iseggʷusa x marra Israil d Yahuda.   

Aṭṭefu n Urcalim

6 Ajeǧid iffeɣ ak-d yeryazen nnes ɣar Urcalim, ḥima ad immneɣ ak-d ayt n Iyabusiyyen, imezdaɣ n temmurt. Ssiwřen ak-d Dawud, nnan: “Cek war tᵉttidfed ca da, maɣar idarɣařen d iqiḍaren ad cek ḥṣaren, ad inin: ‘Dawud war da ittidef ca.’ ”

7 Dawud iḥewwes lburj n Ṣihyun, d wenni d tandint n Dawud.

8 Deg wass nni inna Dawud: “Kur ijj i ɣa iwten ijj n Uyabusi, ejj-i-t ad t immenḍar deg waman issizzřen aṭṭas. Iqidaren d idarɣařen icarreh i-ten řeɛmar n Dawud.” X uya qqaren: “Ijj n udarɣař d ijj n uqidar war dd-ttidfen ɣar taddart.”   

9 Dawud iqqim izdeɣ di lqelɛa uca igga as: ‘Tandint n Dawud’. Ibna Dawud deg wenneḍ n lburj uřa ɣar daxeř nnes.

10 Dawud idweř yarenni di řemɣaret, maɣar SIDI, AREBBI n řɛeskarat, tuɣa-t akides.

11 Ḥiram, ajeǧid n Ṣur, issekk ireqqasen ɣar Dawud ak-d akeccuḍ n tcejjart n tengelt d ineqqacen n ukeccuḍ d ineqqacen n weẓru n řḥiḍ. Nitni ssbedden ict n taddart i Dawud. □  

12 Dawud issen, aqa SIDI tuɣa igga i-t d ajeǧid x Israil u tuɣa issgeɛɛed tageldit nnes di ṭṭweɛ n řgens nnes Israil.

13 Awarni twasit nnes zi Ḥabrun tuɣa Dawud yarenni tiyya d temɣarin i yixef nnes zi Urcalim u ttwarwen as-dd i Dawud ɛad iḥenjiren d tḥenjirin.   

14 Ina d ismawen n iḥenjiren i d as dd-ittwarwen di Urcalim: Cammuɛ, Cubab, Natan, Suliman,

15 Yibḥar, Ilicuɛ, Nafaj, Yafiɛ,

16 Alicamaɛ, Alyadaɛ d Ilifalaṭ.

Aɣelleb x Ifilisṭiniyyen

17 Umi sřin Ifilisṭiniyyen, aqa dehnen Dawud d ajeǧid x Israil, geɛɛden marra Ifilisṭiniyyen ḥima ad arzun x Dawud. Dawud isřa x man aya u netta ihwa ɣar lqelɛa.

18 Ifilisṭiniyyen usin-dd uca bezzɛen ixef nsen di teɣzurt n Irafawiyyen.

19 Xenni isseqsa Dawud SIDI, inna: “Ma ad geɛɛdeɣ ḍidd i Ifilisṭiniyyen? Ma ad ten tegged deg ufus inu?” SIDI inna i Dawud: “Geɛɛed, maɣar Necc nican ad ggeɣ Ifilisṭiniyyen deg ufus nnec!”

20 U yiweḍ Dawud ɣar Baɛl-Faraṣim. Dinni iwta Dawud Ifilisṭiniyyen, inna: “SIDI icuq zzat i wudem inu di řɛedyan inu am yict n tareẓẓit n waman.” X uya igga as i wemcan nni Baɛl-Faraṣim.   

21 Ifilisṭiniyyen jjin dinni řexyařat n l’aṣnam nsen u Dawud d yeryazen nnes ksin ten akidsen.

22 Geɛɛden Ifilisṭiniyyen ict n twařa nneɣnit u bezzɛen ixef nsen di teɣzurt n Irafawiyyen.

23 Dawud isseqsa SIDI u Netta inna: “War ttgeɛɛid ca ḍidd nsen, maca ekk asen-dd ɣar ḍeffar, ad ɣarsen dd-tased zi jjihet n tcejjura n umetti.

24 Xmi ɣa tesřed i tecři n iṣuraf di tqiccat n tcejjura n umetti, xenni ffeɣ, thejmed, maɣar SIDI ad ac izwar zzat i wudem nnec, ḥima ad iwwet řɛeskar n Ifilisṭiniyyen.”

25 Dawud igga am mammec d as yumur SIDI u netta iwta Ifilisṭiniyyen zi Jibɛa ař mani ɣa tawḍed ɣar Jazar.

□ 

5:11 tacejjart - niɣ ‘addag’ (‘iddagen’).

Asmuṭṭi n Ttabut ɣar tendint n Dawud

6

1 Dawud issmun twařa nneɣnit marra iɛeskariyyen ittwafarzen di Israil, třatin-ařef n yeryazen.   

2 Uca ikkar Dawud, iffeɣ ak-d marra řgens i ɣares iǧan zi Baɛli-Yahuda ḥima ad ssenni issgeɛɛed Ttabut n SIDI, Ttabut i x ittwabarreḥ s Yisem, s Isem n SIDI n řɛeskarat, wenni ittɣiman x ikiruben. □  

3 Nitni nedhen Ttabut n SIDI x ijj n ukarru n jdid. Nitni iwyen tt-i-dd zi taddart n Abinadab tenni ibedden x ict n teɛrurt. Ɛuzza d Axiyu, iḥenjiren n Abinadab, nedhen akarru n jdid.   

4 Nitni iwyen t-i-dd zi taddart n Abinadab i tuɣa ibedden x ict n teɛrurt, uca uyuren ak-d Ttabut n SIDI. Axiyu yuyur ɣar zzat i Ttabut.

5 Dawud d marra taddart n Israil uraren zzat i wudem n SIDI s ɛřam kuř dduzan n ǧɣa zeg ukeccuḍ n tcejjart n umerzi, s řgambriyat d lharpat d ibendiren d nnaqusat d teǧunin n wuzzař. □  

6 Umi iwḍen ɣar unedrar n Naxun, isswiẓẓeḍ Ɛuzza afus nnes ɣar Ttabut n AREBBI uca iṭṭef i-tt, minzi nderfen ifunasen.

7 Xenni yarɣa weɣḍab n SIDI x Ɛuzza uca iwta i-t AREBBI din x uxeṭṭu-ya. Netta immut din ɣar Ttabut n SIDI.

8 Yiweḍ ssem ɣar wuř n Dawud, aqa SIDI tuɣa isɛar ammu x Ɛuzza, uca iřaɣa as i wemcan nni Fariṣ-Ɛuzza ař ass-a.

9 Deg wass nni teřqef Dawud tiggʷudi zi SIDI, inna: “Mammec i ɣa yegg ad ɣari dd-tas Ttabut n SIDI?”

10 S uyenni Dawud war ixs ad yejj ad ɣares dd-awyen Ttabut n SIDI di tendint n Dawud. Dawud ijja i-tt ad taggʷej ɣar taddart n Ɛubid-Idum, Ajitti. □  

11 Tekka Ttabut n SIDI třata n iyuren di taddart n Ɛubid-Idum, Ajitti, uca SIDI ibarek Ɛubid-Idum d marra taddart nnes.

12 Xenni xebbaren i ujeǧid Dawud, nnan: “SIDI aqa ibarek taddart n Ɛubid-Idum d marra min iǧan nnes, di ṭṭweɛ n Ttabut n AREBBI.” Xenni yuyur Dawud din, issgeɛɛed Ttabut n AREBBI s řefraḥet zi taddart n Ɛubid-Idum ɣar tendint n Dawud.

13 Řami uyuren inni yarebbun Ttabut n SIDI setta n iṣuraf, imsar, aqa iqeddem Dawud ijj n ufunas d ijj n uɛejmi imesřen d tɣarṣt.

14 Dawud icḍeḥ s marra tizemmar nnes zzat i wudem n SIDI. Tuɣa Dawud yarḍ ijj n upalṭu n ukehhan n řeqṭen.

15 Dawud d marra taddart n Israil iwyen Ttabut n SIDI s usřiwřew u s řḥess n usuḍi deg uyicc n icarri ɣar sennej.

16 Řami dd-tiweḍ Ttabut n SIDI ɣar tendint n Dawud, imsar, aqa Mixal, yeǧis n Cawul, texzar-dd zi řkazi. Umi teẓra nettat mammec ineggez d iceṭṭeḥ ujeǧid Dawud zzat i wudem n SIDI, tesseḥqar i-t deg wuř nnes.

17 Arbun Ttabut n SIDI ɣar daxeř uca ssarsen tt deg wemcan nnes di řwesṭ n uqiḍun nni tuɣa i d as icedd Dawud uca Dawud issgeɛɛed tiɣarṣa n wecmaḍ zzat i wudem n SIDI, uřa d tiɣarṣa n řehna.

18 Umi ikemmeř Dawud zeg usgeɛɛed n tɣarṣa n wecmaḍ d tɣarṣa n řehna, ibarek řgens deg Yisem n SIDI n řɛeskarat.

19 Netta ibḍa x marra řgens, x marra řɣaci n Israil, x yeryazen d temɣarin, i kuř ijj iwca as ict n txebbazt n weɣrum, ijj n uřeqquz n weysum n ufunas d ijj n weɣrum n zzbib. Xenni yuyur řgens marra, kuř aryaz ɣar taddart nnes.

20 Yareggʷeḥ Dawud, ḥima ad ibarek taddart nnes. Teffeɣ-dd ɣares Mixal, yeǧis n Cawul, tenna as: “Mammec igga ujeǧid n Israil ass-a ccan d ameqqran i ixef nnes, umi iɛarra netta ixef nnes zzat i tiṭṭawin n tiyya n imsexxaren nnes am mammec iɛarra ca n yijjen zeg inni war isekkwin?”

21 Dawud yarra-dd x Mixal: “Necc ggiɣ t zzat i wudem n SIDI wenni d ayi ifarzen x babam d marra taddart nnes, ḥima ad ayi igg d řḥakem x řgens n SIDI, x Israil, aqa zzat i wudem n SIDI i ceṭṭḥeɣ s řefraḥet.

22 D ameẓyan ɛad i ɣa dewřeɣ. Necc ad iřiɣ d amuqřiř di tiṭṭawin inu. Ɣar tiyya i x tessiwřed cem, ɣarsent i ɣa ṭṭfeɣ ccan.”

23 Mixal, yeǧis n Cawul, teqqim břa aḥenjir ař ass n řmewt nnes.

□ 

6:2 ikiruben - ict n marka n lmalakat.

□ 

6:5 amerzi - niɣ ‘ameḍzi’. taǧunin n wuzzař - niɣ ‘asimbal’ d ‘isimbalen’.

□ 

6:10 Ajitti - ijj n weryaz zi tendint n Jat.

Řwaɛd zi jjihet n Zzawect Tameqqrant i ɣa tᵉttwabna zi Suliman

7

1 Umi iqqim ujeǧid di taddart nnes u SIDI tuɣa igga as řehna zi marra řɛedyan nnes i d as dd-innḍen, imsar,   

2 aqa inna ujeǧid i unabi Natan: “Xzar, necc zeddɣeɣ deg ict n taddart n ukeccuḍ n tcejjart n tengelt, maca Ttabut n AREBBI třeḥḥef sadu tajartiřt n uqiḍun.”

3 Natan inna i ujeǧid: “Uyur waha, egg marra min ɣarek deg wuř nnec, maɣar SIDI akidek.”

4 Di ǧiřet nni imsar aqa iffeɣ wawař n SIDI ɣar Natan, inna:

5 “Uyur, ini i umsexxar inu, i Dawud: ‘Ammu i iqqar SIDI: Ma texsed ad ayi tebnid ict n taddart, maḥend ad dayes zedɣeɣ?

6 Ɛemmarṣ war zdiɣeɣ deg ict n taddart zeg wass umi dd-ssgeɛɛdeɣ ayt n Israil zi Miṣra ař ass-a, maca durryeɣ deg ijj n Uqiḍun, deg ict n Tzeddiɣt.

7 Mani ma uyureɣ ak-d ayt n Israil, ma Necc ssiwřeɣ ɛemmarṣ uřa s yijj n wawař i yict zi tqebbař n Israil tinni i umureɣ ad arwesen řgens inu Israil, u nniɣ: Mayemmi war d ayi tebnim ict n Taddart n ukeccuḍ n tcejjart n tengelt?

8 Xenni řexxu, ammu i ittxeṣṣa ad tinid i umsexxar inu, i Dawud: Ammu i iqqar SIDI n řɛeskarat: Necc iwyeɣ-dd cek zi řkuri, zi ḍeffar n wuǧi, maḥend ad tiřid d řḥakem x řgens inu, x Israil.   

9 Mani ma tuyured, ǧiɣ Necc akidek u qḍiɣ x marra řɛedyan nnec zzat i wudem nnec. Necc ggiɣ ac ijj n isem d ameqqran am yismawen n imeqqranen nni iǧan x temmurt.   

10 Necc neyyceɣ ijj n wemcan i řgens inu, i Israil, uca ẓẓuɣ t din, maḥend ad izdeɣ deg wemcan nnes, war ittwanhezzi ɛad u war t ḥeṣṣaren ɛad ayt n řmuɛṣiyyet am deg umezwaru,

11 zeg wass nni ggiɣ Necc řquḍat x řgens inu Israil. Necc wciɣ ac řehna zi marra řɛedyan nnec uca řexxu ad ac isscen SIDI, aqa SIDI ad ac igg ict n taddart.

12 Řami ttwakemmřen wussan nnec uca ad tegged ad tareyyḥed jar řejdud nnec, ad dd-ssekkareɣ zzariɛet nnec i dd-itteffɣen zi daxeř nnec u Necc ad ssmetneɣ tagelda nnes.   

13 Netta ad ibna ict n taddart i Yisem inu u Necc ad ssmetneɣ řɛarc n tagelda nnes i řebda.   

14 Necc ad iřiɣ d Babas i netta u netta ad yiři i Necc d mmi. Mařa netta iffaryeḍ, ad t arebbiɣ s weɛmud d teyyita n tarwa n bnadem.   

15 Tamexsiwt inu icewwaren war zzayes tᵉttxennes am mammec ttessxenseɣ tt x Cawul i x tt kkseɣ zzat i tiṭṭawin nnec.

16 Taddart nnec d tgelda nnec ad ttwassmetnent zzat i wudem nnec i řebda, řɛarc nnec ad iqqim ibedd i řebda.’ ” □  

17 Natan issiweř ɣar Dawud nican ɛlaḥsab awařen-a u ɛlaḥsab marra řewḥiy-a.

18 Xenni yudef ujeǧid Dawud uca iqqim zzat i wudem n SIDI, inna: “Min ɛniɣ necc, Sidi inu, SIDI, u min teɛna taddart inu aqa Cek tnedhed ayi-dd ař danita?

19 Di tiṭṭawin nnec d man aya marra ɛad drus, a Sidi inu SIDI, maca řexxu tessiwřed ɛad x taddart n umsexxar nnec deg wussan iggʷejen i dd ittasen. D man aya d taɣuri d tidett i bnadem, a Sidi inu, SIDI!

20 Min d ac i ɣa yini Dawud ɛad ktar? Cek tessned amsexxar nnec, a Sidi inu, SIDI!

21 Di ṭṭweɛ n wawař nnec u ɛlaḥsab uř nnec aqa teggid marra planu imɣaren wanita, ḥima ad tessargbed amsexxar nnec.

22 X uya Cek d ameqqran, a Sidi inu SIDI, maɣar war din iǧi uřa d ijj am Cek u war din iǧi uřa d ijj n AREBBI mɣir Cek ɛlaḥsab marra min nesřa s imezzuɣen nneɣ.   

23 Man wen i iǧan am řgens nnec, am Israil, ayenni n řgens x temmurt i ɣar iraḥ AREBBI ḥima ad t ifdi i Yixef nnes d řgens, u ḥima ad igg i Yixef nnes ijj n Yisem, u ḥima ad awem igg ict n řxedmet d tameqqrant uřa d tmegga d timeqqranin i temmurt nnec zzat i wudem n řgens nnec nni tefdid i Yixef nnec zi Miṣra, zi řegnus u zeg irebbiten nsen. □    

24 Cek teggid řgens nnec Israil d ijj n řgens i Yixef nnec i řebda. Cek, a SIDI, aqa Cek tdewřed d AREBBI i nitni.

25 Xenni řexxu, SIDI AREBBI, ejj awař nni tessiwřed x umsexxar nnec u x taddart nnes ad ibedd i řebda u egg am mammec tessiwřed.

26 Ejj Isem nnec ad ittwassemɣar i řebda, ad inin: ‘SIDI n řɛeskarat ijehden aqa-t d AREBBI x Israil!’, uca iři ad tᵉttwassemten taddart n umsexxar nnec Dawud zzat i wudem nnec.

27 Maɣar Cek, a SIDI n řɛeskarat, AREBBI n Israil, aqa tessargbed deg imezzuɣen n umsexxar nnec, tennid: ‘Necc ad ac ssbeddeɣ ict n taddart!’ X uya tusa-dd deg wuř n umsexxar nnec maḥend ad iẓẓaǧ taẓaǧit-a ɣarek.

28 Xenni řexxu, a Sidi inu, SIDI, Cek d AREBBi nni uca awařen nnec d tidett u Cek tessiwřed s marra tcuni-ya ɣar umsexxar nnec.   

29 Xenni řexxu, mařa tusa ac-dd x řxaḍar, barek taddart n umsexxar nnec, ḥima ad tiři zzat i wudem nnec i řebda, minzi Cek, a Sidi inu, SIDI, tessiwřed aya u s lbaraka nnec ad tᵉttwabarek taddart n umsexxar nnec i řebda.’ ”

□ 

7:16 řɛarc - niɣ ‘řkursi igellden’.

□ 

7:23 ifdi - xzar Izhd. 78:35.

Iɣellaben n Dawud

8

1 Awarni aya imsar aqa Dawud iɣřeb x Ifilisṭiniyyen uca yarra i-ten sadu afus nnes u Dawud ikkes řeḥkamet zeg ufus n Ifilisṭiniyyen.   

2 Ɛawed iɣřeb netta x Mu’ab uca iɛbar i-ten s yijj n ufiřu n řeɛbar am zzřen di temmurt. Netta iɛbar tnayen n ifiřan n řeɛbar, ḥima ad ten ineɣ, uřa d ijj n ufiřu imun, ḥima ad ten yejj ddaren. Ammu i dewřen ayt n Mu’ab d imsexxaren i Dawud nni ittxeṣṣan ad as wcen ljizya.

3 Dawud iɣřeb ɛawed x Hadad-Ɛazar, mmis n Raḥub, ajeǧid n Ṣuba, umi tuɣa dd-iffeɣ wanita ḥima ad ɣares dd-yarr řeḥkamet nnes ɣar yeɣzar n Lfuraṭ. □  

4 Dawud ikkes zzayes ařef u sebɛa-mya n imnayen d ɛicrin-ařef n yeryazen x iḍaren, uca iqess Dawud iẓewran n iḍaren n marra iysan n ikarruten, maca ijja zzayes mya n iysan n ikarruten.   

5 Yusa-dd Aram zi Dimacq, ḥima ad iwc afus i Hadad-Ɛazar, ajeǧid n Ṣuba, u Dawud iɣřeb x tnayen u-ɛicrin-ařaf n yeryazen n Aram.

6 Dawud igga řɛeskarat n uḥewwes jar Iramiyyen n Dimacq u Iramiyyen dewřen d imsexxaren n Dawud inni ittxeṣṣan ad as wcen tarzifin. SIDI igga ttasiɛ i Dawud mani ma iruḥ.

7 Dawud iksi tiseddariyin iqesḥen n uɛeskari nni ttwaggent s wureɣ, tinni tuɣa iǧan n imsexxaren n Hadad-Ɛazar u yiwyi tent ɣar Urcalim.

8 Iksi Dawud aṭṭas n nnḥas zi Bataḥ u zi Biratay, tineddam n Hadad-Ɛazar.

9 Umi Tuɛi, ajeǧid n Ḥamat, isřa aqa Dawud iɣřeb x marra řɛeskar n Hadad-Ɛazar,

10 issekk Tuɛi mmis Yuram ɣar ujeǧid Dawud, ḥima ad isseqsa x umeddur nnes u ḥima ad as ibarek, minzi netta immneɣ akides u iɣřeb xas, maɣar Hadad-Ɛazar tuɣa yarezzu ad immneɣ ak-d Tuɛi řebda. Netta yiwi akides deg ufus nnes řeqcuɛ n nnuqart d řeqcuɛ n wureɣ d řeqcuɛ n nnḥas, □  

11 inni issqeddes ujeǧid Dawud ɛawed i SIDI, imun ak-d nnuqart d wureɣ nni tuɣa issqeddes zi marra řegnus nni tuɣa yarra sadu nnes:

12 zi Aram, zi Mu’ab, zeg ayt n Ɛammun, zeg Ifilisṭiniyyen, zi Ɛamaliq uřa zi tkeccaḍt n Hadad-Ɛazar, mmis n Raxub, ajeǧid n Ṣuba.

13 Igga Dawud ɛawed ijj n yisem, umi dd-iɛqeb netta zeg řeɣřeb x Aram di Teɣzurt n Tmeǧaḥt, tmenṭac-ařef n yeryazen.   

14 Netta igga řɛeskarat n uḥewwes di Idum. Di marra Idum igga řɛeskarat n uḥewwes u marra Idumiyyen dewřen d imsexxaren i Dawud. SIDI igga ttasiɛ i Dawud mani ma iffeɣ netta.

Imdebbaren imeqqranen n Dawud

15 Dawud iḥkem x marra Israil u Dawud igga s řḥeqq d tsegda i marra řgens nnes.   

16 Yuwab, mmis n Ṣaruya, tuɣa-t x řɛeskar u Yahucafaṭ, mmis n Axilud, tuɣa-t d amarir n umezruy.

17 Ṣaduq, mmis n Axiṭub, d Aximalik, mmis n Abyatar, tuɣa aten d ikehhanen u Saraya tuɣa-t d amarir.

18 Banaya, mmis n Yahuyadaɛ, tuɣa-t x iɛessasen n arrimet n ujeǧid u x ireqqasen n tazřa. Iḥenjiren n Dawud tuɣa aten d ikehhanen nnes.

□ 

8:3 řeḥkamet - s Tɛibranit ‘afus nnes’.

□ 

8:10 Hadad-Ɛazar tuɣa yarezzu ad immneɣ ak-d Tuɛi řebda - awařen-a xsen ad inin aqa Hadad-Ɛazar iffeɣ aṭṭas n twařawin ɣar umenɣi ak-d ujeǧid Tuy.

Dawud d Mafibucat

9

1 Dawud inna: “Ma iqqim ɛad ca n yijjen zi taddart n Cawul, ḥima necc ad as ssecneɣ tamexsiwt inu icewwaren di ṭṭweɛ n Yunatan?”

2 Tuɣa din ijj n umsexxar ɣar taddart n Cawul, ttřaɣan as Ṣiba. Řaɣan as-dd ɣar Dawud. Inna as ujeǧid: “Ma cek d Ṣiba?” Netta inna: “D amsexxar nnec.”   

3 Ajeǧid inna: “Ma iqqim ɛad ca n ijj zi taddart n Cawul iddar, ḥima ad as ssecneɣ tamexsiwt icewwaren n AREBBI?” Xenni inna Ṣiba i ujeǧid: “Aqa din ɛad ijj n mmis n Yunatan wenni d aneɛḍab zi tnayen n iḍaren.”   

4 Inna as ujeǧid: “Mani iǧa netta?” Ṣiba inna as i ujeǧid: “Xzar, netta aqa-t di taddart n Maxir, mmis n Ɛammiyil, di Lu-Dabar.”

5 Xenni issekk ujeǧid Dawud din u yiwyi t-i-dd zi taddart n Maxir, mmis n Ɛammiyil di Lu-Dabar.

6 Umi Mafibucat, mmis n Yunatan, mmis n Cawul, yudef ɣar Dawud, iwḍa s uɣembub nnes ɣar temmurt, yuḍar as. Dawud inna: “Mafibucat!” Netta inna: “Xzar, aqa da amsexxar nnec.”

7 Dawud inna as: “War tteggʷed, maɣar necc ad ac ssecneɣ tamexsiwt inu icewwaren di ṭṭweɛ n babac Yunatan. Necc ad ac arreɣ marra iyyaren n jedd nnec Cawul u cek ad tecced řebda macca ɣar ṭṭabřa inu.” □  

8 Xenni yuḍar as, inna: “Min iɛna umsexxar nnec ařami cek texzared ɣar ijj n weqzin immuten am mammec ǧiɣ necc?”

9 Xenni iřaɣa ujeǧid x Ṣiba, amsexxar n Cawul, inna as: “Marra min iǧan n Cawul d marra taddart nnes, wciɣ t i mmis n sidi nnec.

10 Cek ad as tcarzed tammurt, cek d iḥenjiren nnec d imsexxaren nnec, uca ad as tawyed ṣṣabet nnes, ḥima mmis n sidi nnec ad ɣares yiři weɣrum maḥend ad yecc. Mafibucat, mmis n sidi nnec, ad yecc řebda aɣrum ɣar ṭṭabřa inu.” Ṣiba tuɣa ɣares xemmesṭac n iḥenjiren d ɛicrin n imsexxaren.

11 Ṣiba inna i ujeǧid: “Amsexxar nnec ad igg ɛlaḥsab marra min yumur sidi inu ajeǧid i umsexxar nnes!” Dawud inna ɛad: “Mafibucat ad icc ɣar ṭṭabřa inu am yijjen zeg iḥenjiren n ujeǧid.”

12 Mafibucat tuɣa ɣares ijj n mmis ttřaɣan as Mixa. Marra inni tuɣa izeddɣen di taddart n Ṣiba tuɣa aten d imsexxaren n Mafibucat.

13 U Mafibucat tuɣa izeddeɣ di Urcalim, maɣar netta ittett řebda ɣar ṭṭabřa n ujeǧid. Netta tuɣa-t d aneɛḍab zi tnayen n iḍaren.

□ 

9:7 jedd nnec - s Tɛibranit ‘babac’.

Amenɣi ak-d ayt n Ɛammun d Iramiyyen

10

1 Awarni aya imsar, aqa ajeǧid n ayt n Ɛammun immut. Mmis Ḥanun idweř d ajeǧid deg wemcan nnes. □    

2 Xenni inna Dawud: “Necc xseɣ ad ssecneɣ tamexsiwt icewwaren i Ḥanun, mmis n Naḥac, am mammec i d ayi isscen babas tamexsiwt nnes icewwaren.” Dawud issekk ireqqasen ḥima ad t iɛezza x řmewt n babas s ufus n imsexxaren nnes u imsexxaren n Dawud iwḍen ɣar temmurt n ayt n Ɛammun.

3 Xenni nnan řḥukkam n ayt n Ɛammun i sidi nsen Ḥanun: “Ma ixs Dawud s tidett ad iweqqar babac di tiṭṭawin nnec, umi dd-issekk netta imsexxaren maḥend ad cek ɛezzan? Ma war dd-issekk Dawud imsexxaren nnes ɣarek, ḥima ad arzun di tendint, ad ssmunen řexbar uca xenni ad tt arren war teǧi d nettat?”

4 Xas uca iṭṭef Ḥanun imsexxaren n Dawud, iḥeff asen azyen zi tmart u iqess asen azyen n warruḍ ař ḍeffar, uca issekk i-ten.

5 Umi xebbaren aya i Dawud, issekk asen ireqqasen, minzi nitni tuɣa ttseḍḥan ixef nsen aṭṭas. Inna ujeǧid: “Qqimem di Ariḥa ař dd ɣa temɣar tmart nwem, xenni ad dd-tdewřem.”

6 Umi ẓrin ayt n Ɛammun belli nitni tuɣa ssarzgen ixef nsen ɣar Dawud, ssekken ayt n Ɛammun ireqqasen u cran zeg ayt n Aram zi Bayt-Raxub u zeg ayt n Aram zi Ṣuba ɛicrin-ařaf n yeryazen x iḍaren, u zeg ujeǧid n Maɛka ařef n yeryazen u zeg yeryazen n Ṭub tenɛac-ařaf n yeryazen.

7 Umi isřa Dawud aya, issekk netta Yuwab s marra řɛeskar nnes, ayt n bu-teɣruḍt.

8 Ayt n Ɛammun ffɣen-dd u sedden ixef nsen i umenɣi ɣar wadaf n tewwart n tendint, maca ayt n Aram n Ṣuba d Raxub d yeryazen n Ṭub d Maɛka tuɣa aten s yixef nsen deg iyyar.

9 Umi iẓra Yuwab, aqa amenɣi ixeẓẓar i-ten deg uɣembub ɣar zzat u ɣar ḍeffar, ixḍar netta zi marra inni ittwafarzen di řɛeskar n Israil uca issbedd i-ten i umenɣi ajemmaḍ n ayt n Aram.

10 Min iqqimen n řgens igga i-ten sadu ufus n umas Abicay, wenni ten issbedden ajemmaḍ n ayt n Ɛammun.

11 Inna netta: “Mařa Aram ijhed xafi, xenni as-dd, fekk ayi! Mařa ayt n Ɛammun jehden xak, xenni ad dd-aseɣ ad cek fekkeɣ.

12 Iři d aryaz u ad niři d iryazen di ṭṭweɛ n řgens nneɣ u di ṭṭweɛ n tneddam n AREBBI. Ejj SIDI ad igg min iǧan d lemliḥ di tiṭṭawin nnes.”

13 Xenni iqarreb-dd Yuwab d řgens i ɣares iǧan i umenɣi ak-d Aram uca ina ṭṭfen di tarewřa zzat i wudem nnes.

14 Umi ẓrin ayt n Ɛammun, aqa ayt n Aram arewřen, ṭṭfen uřa d nitni di tarewřa zzat i wudem n Abicay uca iwḍen ɣar tendint. Yuwab iɛqeb awarni i umenɣi ak-d ayt n Ɛammun uca yiweḍ ɣar Urcalim.

15 Umi ẓrin ayt n Aram aqa nitni ttwaɣeřben zzat i wudem n Israil, nnyarwen twařa nneɣnit.

16 Uca Hadad-Ɛazar issekk ireqqasen, ijja ad dd-asen ayt n Aram inni izeddɣen x ujemmaḍ n iɣzar n Lfuraṭ uca nitni usin-dd ɣar Ḥilam. Cubak, akumandar n řɛeskar n Hadad-Ɛazar, iffeɣ zzat i wudem nsen.

17 Umi ittwanna aya i Dawud, issmun netta marra Israil, iẓwa L’Urdun, yusa-dd ɣar Ḥilam. Ayt n Aram sedden ixef nsen i umenɣi qibač i Dawud u mmenɣen akides.

18 Ayt n Aram arewřen zzat i wudem n Israil u Dawud iqḍa x sebɛa-mya n ikarruten n umenɣi d arebɛin-ařef n imnayen n ayt n Aram. Ɛawed iwta netta Cubak, akumandar n řɛeskar nsen, ařami immut din.

19 Umi ẓrin marra ijeǧiden nni tuɣa ittraḥen ak-d Hadad-Ɛazar, belli aqa nitni twaɣellben zzat i wudem n ayt n Israil, ggin nitni řehna ak-d Israil u sexxaren as. Ayt n Aram ggʷeden ad fekken ayt n Ɛammun twařa nneɣnit. □  

□ 

10:1 deg wemcan nnes - man aya ixs ad yini, aqa ixřef i-t.

□ 

10:19 sexxaren as - s Tɛibranit ‘asen’.

Dawud d Batcabaɛ

11

1 Ɣar ubeddu n useggʷas n jdid, di řweqt i di itteffɣen ijeǧiden ɣar umenɣi, imsar aqa Dawud issekk Yuwab ak-d yeryazen nnes nni akides iǧan d marra Israil. Nitni řebzen ayt n Ɛammun uca nnḍen i Rabba. Maca Dawud simant nnes iqqim di Urcalim.   

2 Umi dd-ikkar Dawud ict n twařa di tmeddit zi qama nnes, imsar aqa netta yuyur x tzeqqa iwaṭan n tzeddiɣt n ujeǧid. Iẓra ssenni ict n temɣart tessirid ixef nnes. Tamɣart nni dayes aẓri aṭṭas.

3 Dawud issekk ijj din maḥend ad isseqsa x temɣart nni. Ittwanna as: “Ma war teǧi d Bat-Cabaɛ, yeǧis n Iliɛam, tamɣart n Aḥitti Uriya?”

4 Xas uca issekk Dawud ireqqasen, ijja ad tt-i-dd-awyen. Nettat tudef-dd ɣares uca iṭṭeṣ akides. Awarni řami tuɣa tᵉttwazidged zi řexmej nnes, teɛqeb ɣar taddart nnes.   

5 Tamɣart tuɣa teksi s ddeyset uca tessekk ijj, tessargeb Dawud, tenna: “Necc ksiɣ s ddeyset.”

6 Xas uca issekk Dawud ict n tebrat ɣar Yuwab: “Sekk-dd Aḥitti Uriya ɣari!” U Yuwab issekk Uriya ɣar Dawud.

7 Umi ɣares-dd yusa Uriya, isseqsa Dawud x mammec iǧa Yuwab u x mammec iǧa řgens u x mammec iggur umenɣi.

8 Xenni inna Dawud i Uriya:“ Hwa ɣar taddart nnec uca ssird iḍaren nnec!” Uriya ismeḥ di taddart n ujeǧid u sseḍfaren as ɛad ict n tarzeft n ujeǧid.

9 Maca Uriya izzeř iṭṭeṣ ɣar tewwart n taddart n ujeǧid ak-d marra imsexxaren n sidi nnes. Netta war ihwi ca ɣar taddart nnes.

10 Xebbaren i Dawud, nnan: “Uriya war ihwi ca ɣar taddart nnes.” Xas uca inna Dawud i Uriya: “Ma war dd-tedwiřed zeg usafar? Mayemmi cek war tehwid ɣar taddart nnec?” □  

11 Uriya yarra-dd x Dawud: “Ttabut d Israil d Yahuda ttɣiman deg iqiḍan u sidi inu Yuwab d imsexxaren n sidi inu wtin iqiḍan nsen deg iyyar yarezmen. Ma xenni ad uyureɣ necc ɣar taddart inu, ḥima ad cceɣ, ad sweɣ u ad wḍiɣ ak-d temɣart inu? S tidett am teddared cek u iddar řeɛmar nnec, war tteggeɣ aya!”

12 Xas uca inna Dawud i Uriya: “Qqim uřa d ass-a ɛad danita. Tiwecca ad cek ssekkeɣ ɛawed.” Uca ammu i iqqim Uriya ass nni d wass i t-i-dd-iḍfaren di Urcalim.

13 Iɛarḍ i-t Dawud uca netta icca, iswa zzat i wudem nnes uca Dawud isscar i-t. Ɣar tmeddit maca iffeɣ Uriya, ḥima ad izzeř ɛawed ɣar imsexxaren n sidi nnes, maca netta war ihwi ca ɣar taddart nnes.

14 Ɣar tuffut imsar, aqa Dawud yura ict n tebrat i Yuwab uca issekk i-tt s ufus n Uriya.

15 Netta yura di tebrat nni: “Sbeddet Uriya ɣar zzat mani iǧa umenɣi iqesḥen, xenni ḥeyydet xas, ḥima ad t řeqfen, ad immet.”

16 Am iḥṣar Yuwab tandint, imsar netta issbedd Uriya ɣar mani netta issen aqa dinni bedden yeryazen imeḥḍen aṭṭas.

17 Xenni i dd-ffɣen yeryazen zi tendint, mmenɣen ak-d Yuwab. Wḍan yeryazen zi řgens, zeg imsexxaren n Dawud, uřa d Aḥitti Uriya immut.

18 Yuwab issekk ijj n umsexxar uca iḥaja i Dawud x mammec iggur umenɣi.

19 Netta yumur i umsexxar, inna: “Mařa cek tkemmřed řexbar nnec x mammec iggur marra umenɣi,

20 uca imsar ad ikkar wesɛar n ujeǧid, ad ac yini: “Mayemmi tudsem tandint deg umenɣi? Ma war tessinem kenniw, aqa nitni ad wtin kenniw zi řḥiḍ?

21 Man wen inɣin Abimalik, mmis n Yarubbucat? Ma war iǧi d ict n temɣart tenḍared xas tasirt yuɛřan n tsirt zi řḥiḍ, ařami netta immut di Tabaṣ? Mayemmi tuyurem tudsem ammu řḥiḍ?’, xenni cek ad tinid: ‘Uřa d amsexxar nnec, Aḥitti Uriya, ittwaneɣ.’ ”   

22 Areqqas yuyur, yusa-dd ɣar Dawud uca iḥaja as marra x min xef t issekk Yuwab.

23 Areqqas inna i Dawud: “Iryazen tuɣa jehden xaneɣ u nitni tuɣa ffɣen-dd ɣarneɣ ař iyyar, maca neccin neḥṣar i-ten ař tawwart n tendint.

24 Xenni wtin inni ittḥakan s řqews zi řḥiḍ x imsexxaren nnec, ařami mmuten imsexxaren n ujeǧid. Uřa d amsexxar nnec, Aḥitti Uriya, immut.”

25 Xenni inna Dawud i ureqqas: “Ammu i ɣa tinid i Yuwab: ‘War ttejji ad tiři tmesřact-a d taɛeffant di tiṭṭawin nnec, maɣar ssif ad icc wanita, daweḥda wenneɣni. Iři d aryaz deg umenɣi ak-d tendint u hdem i-tt!’ Egg dayes taryast s wawař-a.”

26 Tamɣart n Uriya tesřa belli aqa aryaz nnes Uriya immut u nettat tegga x sidi nnes acḍan.

27 Umi teɛdu řweqt n wecḍan issekk Dawud ad tt-i-dd-awyen di taddart nnes. Nettat tedweř d tamɣart nnes uca turuw as-dd ijj n uḥenjir. Maca min tuɣa igga Dawud, tuɣa d aɛeffan di tiṭṭawin n SIDI.

□ 

11:10 asafar - niɣ ‘amuddu’.

Awař n unabi Natan

12

1 Issekk SIDI Natan ɣar Dawud. Řami ɣares yudef netta, inna as:

“Deg ict n tendint tuɣa din tnayen n yeryazen, ijjen tuɣa ɣares agřa, wenneɣni d amezřuḍ.

2 Bu-wagřa ɣares abarru n wuǧi d ifunasen d tfunasin.

3 Amezřuḍ maca war ɣares walu mɣir ict n tḥuřit d tameẓyant i tuɣa dd-isɣa. Netta tuɣa issecca i-tt u tedweř tmeqqar ɣares u ɣar iḥenjiren nnes. Tecca zeg uřeqquz n weɣrum nnes u teswa zeg ufenjař nnes u tᵉṭṭeṣ x ifadden nnes. Tuɣa-tt i netta am yict n yeǧis.

4 Umi dd-yusa ijj n umsebrid ɣar weryaz bu-wagřa, yewɛar xas ḥima ad issewjed macca i umsebrid i ɣares dd-yusin zeg ijj n wuǧi nnes niɣ zeg ijj n ifunasen d tfunasin nnes. S uyenni iksi netta taḥuřit tameẓyant n weryaz amezřuḍ uca issewjed i-tt i weryaz nni tuɣa ɣares dd-yusin.”

5 Yarɣa uxeyyeq n Dawud aṭṭas x weryaz nni, inna i Natan: “S tidett am iddar SIDI, aryaz i iggin aya, tekkar as-dd řmewt,

6 uca taḥuřit tameẓyant ad tt ixřef arebɛa n tseqqar, minzi netta igga aya, war dayes yarḥim.”   

7 Xenni inna Natan i Dawud: “Cek simant nnec d aryaz nni. Ammu i iqqar SIDI, AREBBI n Israil: Necc dehneɣ cek d ajeǧid x Israil u Necc ssnejmeɣ cek zeg ufus n Cawul.   

8 Necc wciɣ ac taddart n sidi nnec d temɣarin n sidi nnec x ifadden nnec u Necc wciɣ ac taddart n Israil d Yahuda. Mařa aya drus, iři ad arniɣ wa niɣ ta i cek.

9 Mayemmi tesseḥqared awař n SIDI u teggid min iǧan d aɛeffan di tiṭṭawin nnes? Cek tenɣid Aḥitti Uriya s ssif u teksid tamɣart nnes, teggid tt d tamɣart i yixef nnec uca tenɣid aryaz nnes s ssif n ayt n Ɛammun.

10 Xenni řexxu, ssif war ittḥeyyid i řebda x taddart nnec, maɣar cek tesseḥqared ayi u teksid tamɣart n Uḥitti Uriya, ḥima ad tedweř d tamɣart nnec.

11 Ammu i iqqar SIDI: Xẓar, Necc ad xak ssekkareɣ tuɛeffna zi taddart nnec u Necc ad ac kkseɣ timɣarin nnec zzat i tiṭṭawin nnec, ad tent wceɣ i jjar nnec u netta ad iṭṭeṣ ak-d temɣarin nnec ɣar tfuct deg ujenna.   

12 Maɣar cek teggid tt s tnuffra, maca Necc ad ggeɣ aya zzat i tiṭṭawin n marra Israil u ɣar tifawt n tfuct.”

13 Xas uca inna Dawud i Natan: “Necc xḍiɣ ak-d SIDI!” Inna Natan i Dawud: “SIDI iɣfar ddenb nnec, war tmettid ca.

14 Maca, umi cek tarrid řɛedyan n SIDI ad ceqqfen aṭṭas, s tidett ittxeṣṣa ad immet mmic i d ac dd-ittwarwen.”

15 Xenni yuyur Natan ɣar taddart nnes. SIDI iřqef aḥenjir i tuɣa dd-turuw temɣart n Uriya i Dawud uca idweř iḥřec aṭṭas.

Taẓaǧit n Dawud i mmis

16 Dawud yarzu AREBBI di ṭṭweɛ n uḥenjir. Iẓumm Dawud břa qeṭṭu u netta yudef, izzeř x temmurt di ǧiřet.

17 Imɣaren n taddart nnes usin-dd, bedden ɣares ḥima ad t arren ad dd-ikkar zi temmurt. Netta maca war ixs u war icci aɣrum akidsen.

18 Deg wass wiss sebɛa imsar aqa aḥenjir immut. Imsexxaren n Dawud ggʷeden ad as inin, aqa aḥenjir immut, maɣar nitni nnan: “Xzar, umi aḥenjir tuɣa iddar ɛad, nessiweř akides, maca war ɣarneɣ isři ca. Mammec i nzemmar řexxu ad as nini: ‘Aḥenjir immut’? Netta ad igg tuɛeffna deg ixef nnes.”

19 Dawud iẓra aqa imsexxaren nnes ssawařen s tḥessect jar asen u Dawud yuca illa aḥenjir tuɣa immut. Netta inna i imsexxaren nnes: “Ma immut uḥenjir?” Nitni nnan as: “Aqa immut!”

20 Xenni ikkar Dawud zi temmurt, issird, idhen ixef nnes, ibeddeř arruḍ nnes. Netta yudef ɣar Taddart n SIDI, isjed. Umi xenni yareggʷeḥ ɣar taddart, ittar aɣrum u nitni ssarsen aɣrum zzates uca icca.

21 Nnan as imsexxaren nnes: “Min teggid cek řexxu? Umi aḥenjir ɛad iddar, tẓummed di ṭṭweɛ nnes u trud. Maca awarni řami immut uḥenjir, tekkared uca teccid aɣrum.”

22 Netta yarra-dd xasen: “Umi aḥenjir ɛad iddar, ẓummeɣ u ruɣ, maɣar necc nniɣ: ‘Wi issnen, SIDI ad xafi iḥinn u aḥenjir ad iddar.’

23 Řexxu maca immut. Mayemmi ɣa ẓummeɣ ɛad? Ma zemmareɣ ad t-i-dd-arreɣ? Necc ad ɣares raḥeɣ ict n twařa, maca netta war dd ɣari ittɛiqqib.”

24 Dawud issfewwej tamɣart nnes Bat-Cabaɛ u netta yudef xas, iṭṭeṣ akides. Nettat turuw-dd ijj n uḥenjir, igga as Suliman. SIDI tuɣa ittexs i-t   

25 uca igga as Yadid-Yah s ufus n unabi Natan, am mammec tuɣa ixs SIDI.

Aɣelleb x tendint n Rabba di Ɛammun

26 Yuwab immneɣ ak-d Rabba n ayt n Ɛammun u netta iḥewwes tandint n ujeǧid.   

27 Xas uca issekk Yuwab ireqqasen ɣar Dawud, inna: “Necc mmenɣeɣ ak-d Rabba ṭṭfeɣ uřa d tandint n waman.

28 Smun min iqqimen n řɛeskar uca nneḍ i tendint, ṭṭef i-tt, niɣ ad ṭṭfeɣ necc tandint uca ad xas řaɣan s yisem inu.”

29 Xenni issmun Dawud marra řɛeskar, iffeɣ ɣar Rabba, immneɣ akides uca iṭṭef i-tt.

30 Ikkes ttaj x uzeǧif n ujeǧid, wenni s yijj n řewzen n ict n talint n wureɣ u xas tayaqutin iɣřan, uca tusa-dd ttaj x uzeǧif n Dawud. Netta yiwi ɛawed ict n tkeccaḍt d tameqqrant aṭṭas zi tendint.   

31 Řgens nni dayes iǧan issuffeɣ i-t u iḥjem xasen s řmencarat d iyařzimen n wuzzař d ccwaqar n wuzzař uca netta ijja i-ten ad ɛdun s řkuccat n llajur. Ammu i igga netta ak-d marra tineddam n ayt n Ɛammun. Xenni iɛqeb Dawud d marra řgens ɣar Urcalim.   

Amnun d Tamar

13

1 Imsar awarni aya, aqa Abcalum, mmis n Dawud, tuɣa ɣares ict n učmas dayes aẓri, qqaren as Tamar, uca Amnun, mmis n Dawud, iɛceq i-tt.

2 Amnun tuɣa icḍen aṭṭas ařami ihřec x ssibbet n učmas Tamar, maɣar nettat tuɣa d taɛzarect, uca tuɣa war izemmar di tiṭṭawin n Amnun ad as igg ca.

3 Amnun tuɣa ɣares ijj n umeddukkeř qqaren ass Yunadab, ijj n mmis n Cimɛa, umas n Dawud. Yunadab tuɣa d ijj n weryaz d aḥraymi aṭṭas.

4 Netta inna as: “Mayemmi tceḍned ammu zi tuffut ař tuffut, cek, mmis n ujeǧid? Ma war texsed cek ad ayi t tɛawded?” Amnun yarra-dd xas: “Necc ɛecqeɣ Tamar, učmas n uma Abcalum.”

5 Inna as Yunadab: “Zzeř di qama u egg ixef nnec theřced. Mařa xenni yusa-dd babac, ḥima ad xak issijj, ini as: ‘Ejj učma Tamar ad ɣari dd-tas maḥend ad ayi tewc macca u ad tessewjed macca zzat i tiṭṭawin inu, ḥima ad ẓarɣ, ad cceɣ zeg ufus nnes.’ ”

6 Amnun izzeř din, issniɛmiř ihřec. Umi dd-yusa ujeǧid, ḥima ad xas issijj, inna Amnun i ujeǧid: “Ejj ad dd-tas učma Tamar maḥend nettat ad ayi tessewjed tnayen n tɣaryiṭatin u necc ad tent cceɣ zeg ufus nnes.”

7 Dawud issekk ijj ɣar Tamar, di taddart nnes, ḥima ad as inna: “Ruḥ ɣar taddart n umam Amnun u sewjed as macca.”

8 Tamar tuyur ɣar taddart n umas Amnun wenni din izzřen di qama. Nettat teksi arecti, teggʷa t u tessewjed tiɣaryiṭatin zzat i tiṭṭawin nnes uca teggʷa tiɣaryiṭatin.

9 Nettat teksi marmita teggid-i-tt zzates, maca netta yugi ad icc. Xenni inna Amnun: “Ejj ad xafi ffɣen marra!” U marra ffɣen xas.

10 Xenni inna Amnun i Tamar: “Awi-dd macca deg wexxam, ḥima ad cceɣ zeg ufus nnem.” U Tamar teksi tiɣaryiṭatin i tuɣa tegga u tiwyi tent i umas Amnun deg wexxam.

11 Nettat tessiẓẓwiḍ i-tent s ufus nnes ɣares maḥend ad icc. Netta iṭṭef i-tt, inna as: “As-dd, ṭṭeṣ ɣari, učma!”

12 Maca nettat tenna as: “Lla, a uma, war d ayi ssexsari ca, maɣar ammu war ittwagg di Israil. War ttegg ca řefḍiḥet-a!

13 Mani ɣa uyureɣ di řefḍiḥet inu? U cek, cek ad tiřid d ijjen zeg ibuhařiyyen di Israil. Siweř maca ak-d ujeǧid, minzi netta war d ayi itteṭṭef xak.”

14 Maca Amnun war ixs ca ad ɣares iseř, maca ijhed xas uca issbehdeř i-tt, iṭṭeṣ akides.

15 Daweḥda nnes iɛiff i-tt s yijj n uɛiffi d ameqqran aṭṭas, minzi aɛiffi i zi tt iɛiff, tuɣa-t d tameqqrant x tayri i zi tuɣa tt iɛceq. Amnun inna as: “Kkar, aggʷej!”

16 Xenni inna as: “War din řesbab maḥend ad ayi tessekked. Tuɛeffna-ya ad tiři ɛad d řɛib d ameqqran x min d ayi teggid.” Netta maca war ixs ad ɣares iseř.

17 Iřaɣa x umsexxar nnes wenni i xas ittsexxaren, inna as: “Sekk ta xafi ɣar barra u belleɛ tawwart awarni as!”

18 Nettat tuɣa xas arruḍ s ifassen d iziraren, maɣar ammu i yarḍent yessis n ujeǧid min ɣa kkent d tiɛzariyyin. Amsexxar nnes yiwyi tt ɣar barra, ibelleɛ tawwart awarni as.

19 Tamar tzuzzar iɣɣeḍ x uzeǧif nnes u tcarreg arruḍ s ifassen d iziraren i tyarḍ, tessars ifassen nnes x uzeǧif nnes, am tuyur tesɣuyyu.

20 Umas Abcalum isseqsa tt: “Ma tuɣa umam Amnun akidem? Řexxu xenni, učma, susem, netta d umam. War d am itteqqes bu řḥař!” U Tamar teqqim weḥḥdes di taddart n umas Abcalum.

21 Řami isřa ujeǧid Dawud x marra timesřayin-a, idweř ixeyyeq aṭṭas.

22 Abcalum war issiweř ɛad ak-d Amnun, war iǧi di tcuni uřa di tuɛeffna, maɣar Abcalum iɛiff Amnun minzi wanita tuɣa issbehdeř učmas Tamar.

Ittwaneɣ Amnun zi Abcalum

23 Awarni řami ɛdun tnayen n iseggʷusa munen, imsar, aqa Abcalum tuɣa ɣares irewwan di Baɛl-Ḥaṣur nni iǧan ɣar Ifrayim u Abcalum iɛarḍ marra arraw n ujeǧid.

24 Yuyur Abcalum ɣar ujeǧid, inna: “Xzar, amsexxar nnec ɣares irewwan! Ejj ujeǧid s marra imsexxaren nnes ad uyuren ak-d umsexxar nnec.”

25 Maca ajeǧid yarra-dd x Abcalum: “LLa, a mmi, ejj aneɣ war dd-nettis marra, ḥima war xak nᵉttegg ddqeř!” Netta izeyyar xas, maca netta war ixs akides yuyur, maca waxxa amenni ibarek i-t.

26 Xenni inna Abcalum: “Mařa lla, ejj uma Amnun ad kidneɣ yuyur!” Ajeǧid inna as: “Mayemmi akidek i ɣa yuyur?”

27 Umi xas izeyyar Abcalum, ijja netta ad uyuren Amnun d marra arraw n ujeǧid akides.

28 Abcalum yumur imsexxaren nnes, inna: “Ḥḍam, xmi ɣa yarecceq uř n Amnun zi binu u necc ad awem iniɣ: ‘Wtem Amnun!’, xenni ittxeṣṣa kenniw ad t nɣem. War tteggʷedem ca! Ma necc simant inu war t umureɣ i kenniw? Iřim d iryazen u iřim d ayt n bu-teryast.”

29 Imsexxaren n Abcalum ggin ak-d Amnun am mammec i tuɣa xasen igga Abcalum. Xenni kkaren marra iḥenjiren n ujeǧid, nyin, kuř aryaz x usardun nnes, uca arewřen.

30 Umi nitni tuɣa aten ɛad deg webrid, imsar, aqa řexbar yiweḍ ɣar Dawud, nnan: “Abcalum inɣa marra iḥenjiren n Dawud, war iqqim uřa d ijjen zzaysen.”

31 Uca ikkar Dawud, icarreg arruḍ nnes, izzeř x temmurt. Marra imsexxaren nnes bedden din ɣares s warruḍ nsen icarrgen.   

32 Maca Yunadab, mmis n Cimɛa, umas n Dawud, issiweř, inna: “Ittxeṣṣa i sidi inu war ittɣiř deg ixef nnes, aqa nɣin marra iḥudriyyen, iḥenjiren n ujeǧid. Amnun waha i ittwanɣen, maɣar Abcalum igga aya di řbař nnes zeg wass i di issxarreg wanita učmas Tamar.

33 Ejj sidi inu, ajeǧid, war d as ittɣimi řḥař řexxu, ad yini: ‘Marra arraw n ujeǧid ttwanɣen!’, maɣar Amnun waha immut.”

34 Abcalum tuɣa yarweř. Uca amsexxar wenni ittɛessan, issgeɛɛed tamuɣři nnes, u xzar, aqa iwdan aṭṭas usin-dd zeg webrid i iǧan awarni as, zeg uɣezdis n wedrar.

35 Xenni inna Yunadab i ujeǧid: “Xzar, arraw n ujeǧid i dd-ttasen. Aqa imsar am mammec inna umsexxar nnec.”

36 Uca imsar umi ikemmeř awař nnes, aqa xeḍren-dd arraw n ujeǧid. Nitni ssgeɛɛden tmijja nsen, run. Uřa d ajeǧid d marra imsexxaren nnes ksin deg imeṭṭawen.

37 Abcalum tuɣa yarweř, yuyur ɣar Talmay, mmis n Ɛammixur, ajeǧid n Jacur. Dawud icḍen x mmis marra ussan.

38 Abcalum tuɣa yarweř, yuyur ɣar Jacur. Netta iqqim dinni třata n iseggʷusa.

39 Aya issbedd ajeǧid Dawud maḥend ad iffeɣ i umenɣi ak-d Abcalum, maɣar netta issɛezza ixef nnes zi jjihet n řmewt n Amnun, maɣar wanita aqa immut.

Aɛqeb n Abcalum ɣar Urcalim

14

1 Umi Yuwab, mmis n Ṣaruya, iḥekkar aqa uř n ujeǧid tuɣa ḍidd i Abcalum,

2 issekk Yuwab ijj n ureqqas ɣar Taquɛa uca ijja ad ssenni dd-awyen ict n temɣart d tamiɣist, inna as: “Ttzawgeɣ, egg axmi cem tceḍned, yarḍ arruḍ n wecḍan, war dehhen ixef nnem s zzect! Sneɛmiř am yict n temɣart nni iceḍnen x ijj n umettin aṭṭas n wussan. □  

3 Adef ɣar ujeǧid u siweř akides awařen-a.” Uca Yuwab inna as min ɣa tini.

4 Tamɣart zi Taqquɛa tenna i ujeǧid, am tewḍa s uɣembub nnes ɣar temmurt, tuḍar as: “Senjem ayi, a ajeǧid!”

5 Inna as ujeǧid: “Min cem yuɣin?” Nettat tenna as: “S tidett necc d tajjač, aryaz inu immut.

6 Tayya nnec tuɣa ɣares tnayen n iḥenjiren u nitni s tnayen idsen mmenɣen deg iyyar. Tuɣa war din uřa d ijj ad ten ibḍa. Xenni iwta ijjen wenneɣni uca inɣa i-t.

7 U xzar, marra řaǧ iɣewweɣ x tayya nnec, nnan: ‘Awi-dd wenni inɣin umas da, maḥend ad t nenneɣ di ssibbet n řeɛmar n umas wenni t inɣin u ammu i ɣa neqḍa uřa x wewrit.’ Ammu i xsen nitni ad ssxesyen ayenni n řefḥem itteḥduduqen i d ayi iqqimen ařami war ittɣimi i weryaz inu isem di temmurt qaɛ.”

8 Xenni inna ujeǧid i temɣart: “Uyur ɣar taddart! Necc ad ssuffɣeɣ řumurat xam.”

9 Tamɣart zi Taqquɛa tenna i ujeǧid: “Sidi inu ajeǧid, ejj ad tiři řmuɛṣiyyet xafi u x taddart n baba. Ajeǧid d řɛarc nnes d imezdagen.”

10 Inna ujeǧid: “Awi ayi-dd ɣari wenni ɣar iǧa ca xam, ařami netta war ittɣimi ɛad ad cem iṣeddeɛ.”

11 Nettat tenna: “Ejj ajeǧid ad ixarreṣ di SIDI, AREBBI nnec, ḥima wenni ixsen ad ixřef idammen war yarenni ɛad di arẓiyyet u war issuffuɣ mmi ɣar ṭṭarf.” Xenni inna netta: “S tidett am iddar SIDI, mařa uřa d ijj n uzeṭṭu n ucuwwaf n uzeǧif n mmim ad iwḍa di temmurt!”

12 Xenni tenna temɣart: “Ttzawgeɣ, ejj tayya nnec ad tini ɛad ijj n wawař i sidi inu ajeǧid.” Uca netta inna: “Siweř.”

13 Tamɣart tenna: “Mayemmi xenni tenwid cek s yixef nnek ad tegged ammu ak-d řgens n AREBBI? Umi inna ujeǧid řexxu awař-a, aqa netta simant nnes am wenni di iǧa řɛib, minzi ajeǧid war dd-ittarri ɣares wenni t inḍar.

14 Maɣar neccin marra ad nemmet, aqa neccin am waman ittwafarrɣen x temmurt, war nnyarwen. SIDI war ittekkes řeɛmar, maca ad ixarreṣ ḥima wenni zzayes ittwammenḍar, war ittɣimi immenḍar.

15 Xenni řexxu, necc usiɣ-dd da ḥima ad ssiwřeɣ awař-a ak-d sidi inu ajeǧid, minzi řgens issiggʷed ayi. Xenni tenna tayya nnec: Ejj ayi ad ssiwřeɣ ak-d ujeǧid, ad taɣ ad igg ujeǧid min ɣa tini tayya nnes,

16 maɣar ajeǧid ad iseř ɣar tayya nnes, maḥend ad tt ifekk zeg ufus n weryaz nni ixsen ad iteḥḥa necc d mmi zi tesɣart i ṭṭfeɣ zi AREBBI.

17 Tayya nnec tenna ɛawed: Ejj ad issareyyeḥ wawař n sidi inu ajeǧid, maɣar sidi inu ajeǧid, igga am yijj n lmalak n AREBBI ařami ittesřa min iṣebḥen d min war iḥřin. Ad kidek yiři SIDI AREBBI nnec.”

18 Ajeǧid yarra-dd xas, inna i temɣart: “War xafi teffar walu zi tmesřact i x cem i ɣa sseqsiɣ.” Tamɣart tenna: “Ejj sidi inu, ajeǧid, ad issiweř.”

19 Inna ujeǧid: “Ma Yuwab ɣares afus di marra man aya?” Tamɣart tarra-dd xas: “S tidett am iddar řeɛmar inu, a sidi inu, ajeǧid, ma izemmar uřa d ijjen ad ibeɛɛed ɣar yefus niɣ ɣar uzeřmaḍ x marra min issiweř sidi inu, ajeǧid! Wah, amsexxar nnec Yuwab d wenni d ayi yumuren. Netta igga marra awařen-a deg uqemmum n tayya nnec.

20 Aya igga i-t umsexxar nnec Yuwab, ḥima ad iwc i tmesřact ijj n uɣembub nneɣni. Maca sidi inu d amiɣis am yijj n lmalak n AREBBI, ařami issen marra min ittemsaran di temmurt.”

21 Xas uca inna ujeǧid i Yuwab: “Xzar ɛafak, necc ggiɣ man aya. Uyur, awi-dd aḥudri Abcalum!”

22 Yuwab iwḍa s uɣembub nnes ɣar temmurt, yuḍar as, iqada i ujeǧid. Uca inna Yuwab: “Ass-a issen umsexxar nnec, aqa ufiɣ arḍa di tiṭṭawin nnec, sidi inu, ajeǧid, minzi ajeǧid igga ɛlahsab awař n umsexxar nnes.”

23 Ikkar Yuwab, yuyur ɣar Jacur u yiwiḍ ɣar Urcalim ak-d Abcalum.

24 Inna ujeǧid: “Ejj i-t ad iɛqeb ɣar taddart nnes. Udem inu maca war t iẓẓar.” Xenni iɛqeb Abcalum ɣar taddart nnes, maca war iẓri udem n ujeǧid.

25 Di marra Israil war iǧi uřa d ijj n weryaz icewwar am Abcalum ařami ittwassuɛřa aṭṭas. Zi tařeqqa n iḍaren ař tqiccit n uzeǧif nnes war dayes uřa d ijj n řɛib.

26 Mařa iḥeff acuwwaf nnes, tuɣa innum ad t iḥeff ɣar uneggar n wussan ɛlaḥsab ussan n kuř aseggʷas, minzi tuɣa iddekkwař idqeř xas. Iḥeff u iwzen acuwwaf n uzeǧif nnes. Tuɣa řewzen n ucuwwaf mitayen ciqlu ɛlaḥsab aẓru s řewzen imten n ujeǧid.

27 Ttwarwen-dd třata n iḥenjiren i Abcalum d ict n yeǧis qqaren as Tamar. Nettat tedweř d ict n temɣart dayes aẓri.

28 Abcalum izdeɣ tnayen n iseggʷusa di Urcalim. Netta war iẓri udem n ujeǧid.

29 Xenni issekk Abcalum ijj n ureqqas ɣar Yuwab, ḥima ad t issekk ɣar ujeǧid di ṭṭweɛ n yixef nnes, maca Yuwab war ixs ad ɣares dd-yas. Uca issekk areqqas twařa nneɣnit, maca netta war ixs ad dd-yas.

30 Xenni inna i imsexxaren nnes: “Xzarem, iyyar n Yuwab i iǧan x uɣezdis n wenni inu u netta iẓẓu dayes imendi. Uyurem din, qqedem as timessi!” Uca imsexxaren n Abcalum qqden timessi i iyyar nni.

31 Xas uca ikkar Yuwab uca issijj x Abcalum di taddart nnes, inna as: “Mayemmi qqden imsexxaren nnec timessi i ureqqiɛ n iyyar i iǧan inu?”

32 Abcalum inna i Yuwab: “Xzar, necc ssekkeɣ-dd ɣarek ḥima ad ac iniɣ: ‘As-dd da, ḥima ad cek ssekkeɣ ɣar ujeǧid ad tinid: Min ɣar dd-usiɣ da zi Jacur? Mliḥ i necc mři dinni qqimeɣ.’ Xenni řexxu ittxeṣṣa ad ẓareɣ udem n ujeǧid. Mařa dayi ɛad řmuɛṣiyyet, ejj i-t ad ayi ineɣ.”

33 Xenni yuyur Yuwab ɣar ujeǧid, inna as aya. U wanita iřaɣa-dd x Abcalum uca yudef netta ɣar ujeǧid, ibendeq as s uɣembub nnes ɣar temmurt, zzat i ujeǧid, uca ajeǧid issudem Abcalum.

□ 

14:2 Taquɛa - isem-a wanita ixs ad yini ‘amcan mani izemmar ad ttwatwen iqiḍan’. Tuɣa Taquɛa d ict n tendint ɣar ṭṭarf n ljanub n Bayt-Laḥm, ɛřayen 8 km.

Tameɛmuč i igga Abcalum x Dawud

15

1 Awarni uya imsar, aqa Abcalum ijja ad as iḍebbaran ijj n ukarru d iysan d xemsin n yeryazen inni ittazzřen ɣar zzat nnes.

2 Tuɣa ittekkar Abcalum zic ɣar tuffut n řḥař uca ibedd ɣar uɣezdis n webrid ɣar tewwart n tendint. Uca imsar, meřmi ma ixs ijj n weryaz ad iraḥ s ict n ddeɛwet ɣar ujeǧid i ccreɛ, iřaɣa-dd xas ɣares, inna: “Zi man tandint cek?” Mařa wanita yarra-dd: “Amsexxar nnec zeg ict zi tqebbař n Israil”,

3 inna as Abcalum: “Xzar, ddeɛwa nnec mliḥ u nican, maca ɣar ujeǧid war iǧi uřa d ijj wenni ɣarek ɣa isřen.”

4 Abcalum yarni inna: Mři d ayi ggin d řqaḍi di temmurt, maḥend kuř aryaz wenni ɣar iǧa umcubbec niɣ ddeɛwet, ad ɣari dd-yas, necc ad as aɣeɣ tasɣart?” □  

5 Mařa iqarreb-dd ɣares ijj n weryaz ḥima ad as ibendeq, isswiẓẓeḍ afus nnes, iṭṭef i-t uca issudem i-t.

6 Ammu igga Abcalum ɣar marra inni iǧan zi Israil, inni dd-yusin i ccreɛ ɣar ujeǧid. Ammu yucar Abcalum uř n yeryazen n Israil.

7 Awarni arebɛa n iseggʷusa imsar aqa Abcalum inna i ujeǧid: “Ejj ayi ad uyureɣ, ad ssqefřeɣ di Ḥabrun lwaɛd inu i waɛdeɣ i SIDI.

8 Maɣar amsexxar nnec igga ijj n lwaɛd umi tuɣa zeddɣeɣ ɛad di Jacur di Aram, nniɣ: ‘Mařa SIDI ijja ayi s tidett ad dd-dewřeɣ ɣar Urcalim, xenni ad xedmeɣ i SIDI.’ ”

9 Xenni inna as ujeǧid: “Uyur di řehna!” Ikkar netta uca yuyur ɣar Ḥabrun.

10 Abcalum maca issekk iryazen x iḍaren ɣar marra tiqebbař n Israil ḥima ad inin: “Mařa kenniw tesřam i usuḍi deg uyicc n icarri, xenni ittxeṣṣa ad tinim: ‘Abcalum d ajeǧid di Ḥabrun.’ ”

11 Zi Urcalim uyuren ak-d Abcalum mitayen n yeryazen inni ittwaɛarḍen. Nitni uyuren akides di řehna nsen, war ssinen x walu.

12 Řami din iqeddem tiɣarṣa, issekk Abcalum ɛawed ɣar Axitufil, zi Jilu, wenni d amcawar n Dawud, zi tendint nnes, zi Jilu. Ammu i tedweř tmeɛmuč tmeqqar uca immarni řgens i iǧan ɣar Abcalum.

Arweř n Dawud zi Abcalum

13 Xenni dd-yusa ijj n ureqqas ɣar Dawud, inna: “Uř n kuř aryaz idweř ak-d Abcalum!”

14 Xenni inna Dawud i marra imsexxaren nnes, inni tuɣa ɣares iǧan di Urcalim: “Kkarem, ad narweř, maɣar war ittɣimi ɣarneɣ uřa d ijjen nni i ɣa injem zzat i wudem n Abcalum. Deɣyam deg wuffuɣ niɣ netta ad iqeǧeb ad xaneɣ iḥart, ad dayneɣ igg tuɛeffna uca ad iwwet tandint-a s řeqḍeɛ n ssif.”

15 Xenni nnan imsexxaren n ujeǧid i ujeǧid: “Xzar, imsexxaren nnec ad ggen ɛlaḥsab marra min ɣa yixḍar sidi inu ajeǧid.”

16 Ammu i iffeɣ ujeǧid zi tendint, ak-d marra taddart nnes deg iṣuraf nnes. Ajeǧid ijja ɛecra n tiyya maḥend ad ḥḍant taddart.

17 Umi dd-iffeɣ ujeǧid zi tendint ak-d marra řgens nnes deg iṣuraf nnes, qqimen nitni bedden ɣar řaggʷaj.

18 Marra imsexxaren ɛdun xas uřa d iɛessasen n arrimet nnes marra, u marra ireqqasen nnes n tazřa. Uřa d marra ayt n Jat, setta-mya n yeryazen nni dd-yusin deg iṣuraf nnes zi Jat, aqa kkin zzat i wudem n ujeǧid.   

19 Xenni inna ujeǧid i Ittay, wenni zeg ayt n Jat: “Mayemmi texsed uřa d cek ad tuyured akidneɣ? Ɛqeb u qqim ɣar ujeǧid, maɣar cek d ijj n ubarrani, aqa cek beɛda tᵉttwassuffɣed zi temmurt nnec.

20 Iḍennaḍ i dd-tusid cek. Ma necc ad cek awyeɣ akidneɣ ass-a ḥima ad dd-teffɣed, umi i ɣa uyureɣ necc mani ma i ttwariɣ izemmar ad řaḥeɣ. Ɛqeb, awi-dd akidek aytmac. Ad kidek tiři tmexsiwt icewwaren d řaman.”

21 Maca Ittay yarra-dd x ujeǧid, inna: “S tidett am iddar SIDI u iddar sidi inu ajeǧid, deg wemcan mani ɣa yiři sidi inu ajeǧid, ma immut niɣ iddar, dinni i ɣa yiři uřa d amsexxar nnec!”

22 Xenni inna Dawud i Ittay: “Uyur xenni, ekk-dd!” Ikka xas Ittay, wenni iǧan zeg ayt n Jat, ak-d marra iryazen nnes d iḥenjiren i ɣares iǧan.

23 Marra temmurt tru umi ikka řgens. Ajeǧid iẓwa tiɣzart n Qidrun uřa d marra řgens iẓwa, ṭṭfen abrid ɣar řexřa.   

24 Aqa din uřa d Ṣaduq d marra Ilawiyyen inni yarbun Ttabut n Řɛahd akides. Nitni ssarsen Ttabut n AREBBI u Abyatar igeɛɛed din ařami iqfeř uɛeddu n marra řgens zi tendint.

25 Xenni inna ujeǧid i Ṣaduq: “Arr Ttabut n AREBBI ɣar tendint. Mařa necc ufiɣ arḍa zzat i tiṭṭawin n SIDI, xenni Netta ad ayi yarr ɣar da, ad ayi yarr ad ẓarɣ Ttabut ɛawed uřa d Tazeddiɣt.

26 Maca mařa Netta ad yini: ‘Cek war d ayi dd-tusid x řxaḍar!’, aqa ayi da, ejj i-t ad kidi igg min iǧan d lemliḥ di tiṭṭawin nnes.”

27 Yarenni inna ujeǧid i ukehhan Ṣaduq: “Ma war teǧid cek d amwařaw? Ɛqeb di řehna ɣar temmurt nnec d tnayen n iḥenjiren nwem akidwem: mmic Aximaɛaṣ, d Yunatan, mmis n Abyatar. □  

28 Xzar, necc ad rajiɣ di řexřa ɣar manis ẓekkwan x L’Urdun, ař dd ɣa tas tebrat zzaywem ɣari.”

29 Xas uca yiwyi Ṣaduq ak-d Abyatar Ttabut n AREBBI ɣar Urcalim uca qqimen dinni.

30 Dawud igeɛɛed tasawent n wedrar n Zzitun. Iru am dd-igeɛɛed. Tuɣa azeǧif nnes ireḥḥef, yuyur x iḍaren s řeḥfa. Uřa d marra řgens i ɣares, kuř aryaz zzayes ireḥḥef azeǧif nnes, uca geɛɛden nitni, run am geɛɛden.

31 Xenni ḥajan as i Dawud, nnan: “Axitufil tuɣa-t jar inni iggin tameɛmuč x uɣezdis n Abcalum.” Uca inna Dawud: “A SIDI, sbeṭṭeř ccwar n Axitufil.”

32 Řami Dawud yiweḍ ɣar tqiccet n wedrar, mani ttnuman ad sejden zzat i AREBBI, xzar, yusa-dd Ḥucay, Ayarki, i umsagar akides s warruḍ icarrgen u s ucař x uzeǧif nnes.   

33 Dawud inna as: “Mařa cek teẓwid akidi, ad xafi tiřid d ddqeř.

34 Mařa maca cek tɛeqbed ɣar tendint, ad tinid i Abcalum: ‘Necc ad iřiɣ d amsexxar nnec, a ajeǧid! Tuɣa ayi zic d amsexxar n babac, řexxu maca ad iřiɣ d amsexxar nnec!’, xenni tzemmared ad tbeḍřed ccwar n Axitufil.

35 Ma war dinni ɣarek ikehhanen Ṣaduq d Abyatar? Ad imsar ad tɛawded marra min ɣa tesřed zi taddart n ujeǧid i ikehhanen Ṣaduq d Abyatar.

36 Aqa nitni ɣarsen dinni tnayen n iḥenjiren nsen, Aximaɛaṣ, mmis n Ṣaduq, d Yunatan, mmis n Abyatar. Ad ayi dd-tessiwḍem marra awař i tesřim zzaysen.”

37 Uca Ḥucay, ameddukkeř n Dawud, yudef ɣar tendint uca uřa d Abcalum yudef ɣar Urcalim.

□ 

15:4 Man wen d ayi i ɣa iggin d řqaḍi di temmurt - řmeɛna n wawařen n Abcalum d wanita: ‘Mři d ayi maca ɣa ggen d řqaḍi di temmurt’.

□ 

15:27 amwařaw - d wenni ittwařan min innufaren s tirja niɣ s tmeẓra.

Amsagar n Dawud ak-d Ṣiba

16

1 Umi iɛdu Dawud cwayt x tqiccet n wedrar, iffeɣ Ṣiba, amsexxar n Mafibucat, i umsagar akides s ict n tyuya n yeɣyař bardɛen, issars xasen mitayen n iɣrumen, mya n iɣrumen n zzbib u mya n tini n unebdu d ict n tecyart dayes binu. □  

2 Inna ujeǧid i Ṣiba: “Min texsed ad tegged s uya?” Inna Ṣiba: “Iɣyař i taddart n ujeǧid ḥima ad xasen nyen, u aɣrum d tini n unebdu i imsexxaren, ḥima ad ccen, u binu i yinni yuḥřen di řexřa, ḥima ad swen.”

3 Xenni inna ujeǧid: “Mani iǧa mmis n sidi nnec?” Inna Ṣiba i ujeǧid: “Xzar, netta iqqim di Urcalim, maɣar netta inna: ‘Ass-a taddart n Israil ad ayi dd-tarr tageldit n baba.’ ”   

4 Xenni inna ujeǧid i Ṣiba: “Xzar, marra min iǧan n Mafibucat, ad yiři nnec!” Ṣiba inna: “Necc bendqeɣ, mři ufiɣ arḍa di tiṭṭawin nnec, a sidi inu ajeǧid!”

Dawud ittwanɛeř zi Cimɛi

5 Umi dd-yusa ujeǧid Dawud ɣar Baxurim, iẓra ijj n weryaz iffeɣ-dd ssenni zi řaǧ n taddart n Cawul. Qqaren as Cimɛi, mmis n Jira. Netta iggur am ineɛɛeř.   

6 Netta iḥejjar Dawud d marra imsexxaren n ujeǧid Dawud s yeẓra, am ibedd řgens marra d marra ayt n bu-teɣruḍt zzates ɣar yefus d uzeřmaḍ.

7 Ammu i iqqar Cimɛi am t ineɛɛeř: “Aggʷej, aggʷej, cek, aryaz n usizzeř n idammen d weryaz i war isekkwin!

8 SIDI issiweḍ xak marra idammen n taddart n Cawul wenni deg wemcan nnes i tḥekmed. SIDI iwca tageldit deg ifassen n mmic Abcalum. Xzar man aya iffeɣ-dd zi tuɛeffna nnec umi cek d ijj n weryaz n usizzeř n idammen.”

9 Xenni inna Abicay, mmis n Ṣaruya, i ujeǧid: “Mayemmi ɣa inɛeř weqzin-a immuten, sidi inu ajeǧid? Ejj ayi ad din ẓwiɣ, ad as qesseɣ azeǧif.”   

10 Maca ajeǧid inna: “Min din jar ayi d kenniw, arraw n Ṣaruya? Aqa netta inɛeř, umi d as inna SIDI: ‘Nɛeř Dawud!’ Man wen izemmaren xenni ad yini: ‘Mayemmi i teggid aya?’ ”

11 Dawud yarni inna i Abicay d marra imsexxaren nnes: “Xzarem, mmi i dd-iffɣen zi ddat inu, yarezzu ad ayi ineɣ. Mahu xenni řexxu aryaz-a zeg ayt n Binyamin? Jjem t ad inɛeř, minzi SIDI i d as t innan.

12 Ad taɣ SIDI ad ittwařa tamara inu uca ad ayi dd-yarr SIDI taṣebḥant deg wemcan n nneɛřet nnes n wass-a.”

13 Dawud ak-d yeryazen nnes ṭṭfen abrid u Cimɛi yuyur arendad nnes ɣar uɣezdis nneɣni n tewrirt, am ineɛɛeř u ittḥejjar Dawud s yeẓra uca igga taɛejjajt ad tḍuw.

14 Yiweḍ-dd ujeǧid ak-d marra řgens i ɣares ɣar Ayafim. Dinni izemmar ad yarr nnefs ɛawed.

Ḥucay d Axitufil ak-d Abcalum

15 Abcalum ak-d marra řgens, iryazen n Israil, usin-dd ɣar Urcalim u Axitufil tuɣa-t ɣares.

16 Umi i dd-yusa Ḥucay, Ayarki, ameddukkeř n Dawud, ɣar Abcalum, imsar belli Ḥucay inna i Abcalum: “Tudart i ujeǧid, tudart i ujeǧid!”

17 Abcalum inna i Ḥucay: “Ma d man aya xenni d ijj n wescan n tmexsiwt icewwaren i umeddukkeř nnec? Mayemmi war triḥed ak-d umeddukkeř nnec?”

18 Ḥucay inna i Abcalum: “Lla, necc ad iřiɣ ɣar wenni ittwafarzen zi SIDI u zi marra řgens-a u zi marra iryazen n Israil, u necc ad ɣares qqimeɣ.

19 I umi ɣa sexxareɣ xenni? Ma war ittiři zzat i wudem n mmis? Am mammec necc xedmeɣ zzat i wudem n babac, ammu i ɣa iřiɣ zzat i wudem nnec.”

20 Abcalum inna i Axitufil: “Wcem aneɣ ccwar, min ɣa negg?”

21 Axitufil inna i Abcalum: “Adef ɣar tiyya n babac tinni ijja awarni as ḥima ad ḥḍant taddart. Ammu i ɣa iseř marra Israil, aqa cek tessarzged ixef nnec ɣar babac uca ad ttwassjehden ifassen n marra inni akidek iǧan.”

22 Wtin i Abcalum ict n tqiḍunt x tzeqqa u Abcalum yudef ɣar tiyya n babas zzat i tiṭṭawin n marra Israil.

23 Deg wussan nni ittwaḥseb ccwar n Axitufil axmi ijjen yarezzu awař n AREBBI. Ammu i yeǧa s marra ccwar n Axitufil, am ɣar Dawud am ɣar Abcalum.

□ 

16:1 tini n unebdu - niɣ ‘fruta n unebdu’.

Abeṭṭeř n cwar n Axitufil

17

1 Axitufil inna i Abcalum: “Ejj ayi ad farzeɣ tenɛac-ařef n yeryazen, ad sswejdeɣ ixef inu ḥima ad ḍfareɣ Dawud ǧiřet-a.

2 Xenni necc ad xas hejmeɣ, mintra ifassen nnes ɛad uḥřen u ḍeɛfen. Ad t ssiggʷideɣ u marra řgens i ɣares iǧan ad yarweř. Xenni necc ad nɣeɣ ajeǧid, netta waha.

3 Ad ɣarek dd-arreɣ marra řgens. Řmewt n weryaz i x tarezzud aqa-t am wedwař n yewdan marra, řgens ad t iqbeř, ad tiři řehna.”

4 Tuɣa aya d ijj n wawař nican di tiṭṭawin n Abcalum u di tiṭṭawin n marra imɣaren n Israil.

5 Maca inna Abcalum: “Řaɣat uřa i Ḥucay, Ayarki. Ejj aneɣ ad ɣares nseř ɛawed min ɣa yini.”

6 Umi dd-yudef Ḥucay, issiweř Abcalum akides, inna: “Ammu i issiweř Axitufil. Ma ad negg ɛlaḥsab awař nnes? Mařa war iǧi ammu, xenni siweř cek!”

7 Xenni inna Ḥucay i Abcalum: “Twařat-a ccwar nni iwcin Axitufil war iǧi mliḥ.”

8 Yarni Ḥucay inna: “Cek tessned aqa babac d yeryazen nnes, nitni d ayt n bu-teɣruḍt, u aqa řeɛmar nsen yarzeg am yijj n ddub di řexřa, wenni umi ittwacar wenjuɣ. Babac d ijj n weryaz aɛeskari u netta war ittnusi ak-d řgens.

9 Aqa řexxu innuffar deg ijj zeg ifran niɣ deg ijj zeg imucan n tnuffra. Mařa ɣar umezwaru wḍan ca zzaysen, xenni marra wi t ɣa isřen, ad yini: ‘Aqa din ict n tecti di řgens nni iḍfaren Abcalum.’

10 Xenni ɛad wenni dd-ixeřqen i umenɣi, wenni uř nnes am wuř n ijj n weyrad, ad ifceř deɣya, maɣar marra Israil issen aqa babac d ijj n bu-teɣřuḍt u ɣares ayt n umenɣi.

11 S uyenni ad ac ssecneɣ ad tessmuned deɣya marra Israil zi Dan ař Bi’r-Sebɛa, ijj n ubarru aṭṭas am yijdi ɣar tma n řebḥar, u cek ad kidsen teffɣed ɣar umenɣi.

12 Xenni neccin ad xas nehjem deg ijj zeg imucan n tnuffra mani ɣa ittwaf. Ad xas nehjem am iweṭṭa nnda x temmurt. War ittɣimi uřa d ijjen zzayes u zi marra iryazen i ɣares iǧan.

13 Mařa netta ad issmun ixef nnes di ca n tendint, marra Israil ad kkaren ad awyen iseɣwan ɣar tendint nni, ad tt njarr di teɣzurt ařami war zzayes ittwaf uřa d ijj n weẓru ɛad.”

14 Xenni inna Abcalum uřa d marra iryazen n Israil: “Ccwar n Ayarki Ḥucay iḥřa x ccwar n Axitufil.” Aqa SIDI tuɣa yumur ad beḍřen ccwar lemliḥ n Axitufil, ḥima SIDI ad yawi tuɛeffna x Abcalum.

Dawud iruḥ ɣar Maḥanayim

15 Inna Ḥucay i ikehhanen Ṣaduq d Abyatar: “Ta d ta icawar Axitufil i Abcalum d imɣaren n Israil, maca d ta d ta ixef weṣṣiɣ necc.

16 Xenni řexxu, sekk deɣya ijj n ureqqas maḥend ad ixebbar i Dawud, ad yini: “War sens ǧiřet-a deg imucan n uẓekkwu n řexřa. Ẓwa deɣya, niɣ ad ittwaṣarḍ ujeǧid d marra řgens i ɣares iǧan.”

17 Maca Yunatan d Aximaɛaṣ qqimen bedden ɣar tařa n Rujal. Ict n tayya tuyur dinni, tḥaja asen tt. Nitni uyuren u ḥajan tt i ujeǧid Dawud. Tuɣa-ten war zemmaren ad adfen ɣar tendint, umi ittxeṣṣa war ten ẓarren iwdan.

18 Waxxa amenni ijj n umsexxar iẓra i-ten uca iḥaja t i Abcalum. Maca ina s tnayen idsen uzzřen, usin-dd ɣar taddart n ijj n weryaz di Baxurim wenni tuɣa ɣar iǧa ijj n wanu di řemraḥ. Nitni ḍrin dayes.

19 Tamɣart teksi tazarbeč uca tessars i-tt x uqemmum n wanu uca tareyyec xas iwzan i ittwaqeccaren n imendi. Ammu i war dd-tbin tmesřact.

20 Řami imsexxaren n Abcalum usin-dd ɣar temɣart di taddart, sseqsan tt: “Mani iǧa Aximaɛaṣ d Yunatan?” Tamɣart tarra-dd xasen: “Nitni ẓwan tiɣzart nni.” Xenni ffɣen imsexxaren nni, arzun, war ten ufin. Xenni ɛeqben ɣar Urcalim.

21 Awarni umi tuɣa nitni uyuren, imsar, nitni geɛɛden zeg wanu, uyuren, xebbaren aya i ujeǧid Dawud. Nitni nnan i Dawud: “Kkarem, ẓwam aman deɣya, maɣar ta d ta d ccwar i xawem igga Axitufil.”

22 Ikkar Dawud ak-d marra řgens i ɣares iǧan u nitni ẓwan L’Urdun. Ɣar tfawt n tuffut n wass, tuɣa war din ɛad uřa d ijjen war iẓwi L’Urdun.

23 Umi Axitufil iẓra, aqa ccwar nnes ittwabeṭṭeř, ibardeɛ netta i weɣyuř nnes, ikkar, yuyur ɣar taddart nnes di tendint nnes. Netta yumur i taddart nnes, xenni yuyeř ixef nnes. Ammu i immut u ittwanḍeř deg wenḍeř n babas.

24 Dawud yiweḍ ɣar Maḥanayim, u Abcalum iẓwa L’Urdun, netta d marra iryazen n Israil akides.

25 Abcalum tuɣa igga Ɛamasa x řɛeskar deg wemcan n Yuwab. Ɛamasa tuɣa d mmis n ijj n weryaz qqaren as Yitra, ijj n weryaz zi Israil, wenni tuɣa yudfen x Abijayil, yeǧis n Naḥac, učmas n Ṣaruya, yemmas n Yuwab.

26 Israil d Abcalum wtin iqiḍan nsen di temmurt n Jilɛad.

27 Umi dd-yusa Dawud ɣar Maḥanayim, imsar, aqa Cubi, mmis n Naḥac, zi Rabba, zeg ayt n Ɛammun, d Maxir, mmis n Ɛammiyil zi Lu-Dabar, d Barzilay, Ajilɛadi zi Rujalim iwyen as-dd marra man aya:   

28 ifarracen d ṭṭbaṣi d iqdiḥen n třaxt d irden d imendi d waren, aqa řeḥbub qřan, uca uřa d ibawen d řeɛdes, aqa uřa d nitni qřan,

29 d tamment d ddhen d wuǧi d trussi n tfunasin. Nitni iwyen marra man aya ɣar Dawud d řgens i ɣares iǧan maḥend ad ccen. Maɣar nnan: “Řgens iǧuẓ, iheyyef, iffud din di řexřa.”

Aɣelleb x Abcalum d řmewt nnes

18

1 Isedd Dawud řgens nni tuɣa ɣares iǧan u igga xasen imeqqranen x wařef d imeqqranen x mya.

2 Dawud issekk řgens. Ict n tuřut zzaysen sadu ufus n Yuwab, ict n ttuřut sadu ufus n Abicay, mmis n Ṣaruya, umas n Yuwab, d ict n tuřut sadu afus n Ittay, zi Jat. Inna ujeǧid i řgens: “Uřa d necc ad akidwem ffɣeɣ ɣar umenɣi.”

3 Maca řgens inna: “Cek war kidneɣ teffɣeḍ ca ɣar umenɣi, maɣar mařa neccin narweř s tidett, war kidneɣ řehhin. Mařa azyen zzayneɣ immut, war kidneɣ řehhin. Maɣar cek řexxu tsekkwʷid am ɛecra n řuřuf zzayneɣ. S uyenni řexxu mlih, mařa cek ad aneɣ tewced afus zi tendint.”

4 Xenni inna asen ujeǧid: “Necc ad ggeɣ min tᵉttwařam mliḥ di tiṭṭawin nwem!” Ajeǧid ibedd ɣar tewwart n tendint u marra řgens iffeɣ s řmyawat d řuřuf.

5 Yumur ujeǧid i Yuwab, Abicay d Ittay: “Egg s uḥaweř ak-d uḥudri, ak-d Abcalum, di ṭṭweɛ inu.” Marra řgens isřa i ujeǧid am yumur marra imeqqranen x Abcalum.

6 Řgens iffeɣ ɣar iyyar, ɣar umsagar ak-d Israil. Amenɣi ikkar deg wezɣar n Ifrayim. □  

7 Ttwaɣellben din iryazen n řgens n Israil zzat i wudem n imsexxaren n Dawud. Deg wass nni temsar din ict n tecti tameqqrant ařami wḍan ɛicrin-ařef n yeryazen.

8 Amenɣi iffeɣ ssenni di marra jjwayeh. Deg wass nni isarḍ wezɣar iryazen zi řgens ktar zeg inni isarḍ ssif.

9 Imsar Abcalum ibedd tiṭṭ di tiṭṭ ak-d imsexxaren n Dawud. Abcalum inya x ijj n userdun. Umi aserdun yuyur sadu řefruɛ imcubbcen n yict n tcejjart n yigg ameqqran, innuɣ netta s uzeǧif nnes di tcejjart n yigg ařami iqqim ittennuyeř jar ujenna d temmurt d userdun yuyur swadday nnes.

10 Ijj n weryaz iẓra i-t, iḥaja t i Yuwab, inna: “Xzar, necc ẓriɣ Abcalum yuyeř ɣar ict n tcejjart n yigg.”

11 Inna Yuwab i weryaz i d as iḥajan aya: “Xzar, cek teẓrid t, mayemmi war t teẓwiḍed ca dinni ɣar temmurt? Xenni iři necc ad ac wceɣ ɛecra n uqiyyat n nnuqart d ijj n webyas!”

12 Inna weryaz i Yuwab: “War wezzneɣ uřa d ařef n uqiyyat n nnuqart deg ifassen inu, war sswiẓẓiḍeɣ afus inu x mmis n ujeǧid, maɣar ajeǧid yumur i cek d Abicay d Ittay deg imezzuɣen n řgens, inna: ‘Ejj kuř ijj ad iḥḍa x uḥuḍri Abcalum!’

13 Mařa necc ad ggeɣ s řɣecc ak-d řeɛmar nnes - aqa i ujeǧid war teqqim uřa d ict n řḥajjet txemmeř - xenni cek ad xafi tekkared.”

14 Xenni inna Yuwab: “Necc war xak ttrajiɣ.” U netta iksi třata n lansat, ijju as tent deg wuř n Abcalum, am netta ɛad yuyeř iddar di řwesṭ n tcejjart n yigg.

15 Ɛecra n imsexxaren inni d as yarebbun řesnaḥ i Yuwab, nnḍen as uca wtin Abcalum, nɣin t.

16 Xenni isuḍ Yuwab deg uyicc n icarri uca iɛqeb-dd řgens marra zeg weḍfar n Israil, minzi Yuwab ixs ad iḥaweř x řgens.

17 Nitni ksin Abcalum, nḍaren t deg wezɣar di tesraft tuǧeɣ u ssarbun xas ijj n uɛurric n yeẓra imɣar aṭṭas. Marra Israil iṭṭef di tarewřa, kuř aryaz ɣar uqiḍun nnes.

18 Umi tuɣa iddar, iksi Abcalum i yixef nnes ijj n umayḍu iqeddsen, issbedd i-t di Teɣzurt n Ujeǧid, minzi inna: “Necc war ɣari bu mmi i ɣa isseɛqeř isem inu.” Netta iřaɣa as i umayḍu nni s yisem nnes. Ař ass-a qqaren as i umayḍu nni ‘afus n Abcalum’.

19 Xenni inna Aximaɛaṣ, mmis n Ṣaduq: “Ejj ayi ad azzřeɣ ɣar ujeǧid ad as ssiwḍeɣ řexbar aṣebḥan, aqa SIDI iḥḍa t zeg ifassen n řɛedyan nnes.”

20 Maca Yuwab inna as: “Ass-a war tessiwḍed ca řexbar aṣebḥan, maca deg ijj n wass nneɣni tzemmared ad tessiwḍed řexbar aṣebḥan. Ass-a war tessiwḍed areqqas d aṣebḥan maɣar mmis n ujeǧid immut.”

21 Inna Yuwab i Ukuci: “Uyur, ini i ujeǧid, min teẓrid cek!” Akuci ibendeq zzat i Yuwab uca xenni yuzzeř.

22 Xenni Aximaɛaṣ, mmis n Ṣaduq, inna ict n twařa nneɣnit i Yuwab: “Ad dd-yas wi ixsen, ejj ayi uřa d necc ad azzřeɣ awarni i Ukuci!” Inna Yuwab: “Mayemmi texsed ɛad ad tazzřed, a mmi? War ittwaf ɛad areqqas d aṣebḥan i cek, maḥend ad t tessiwḍed!”

23 Inna: “Ad dd-yas wi ixsen, necc xseɣ ad din azzřeɣ.” Xenni inna as Yuwab: “Azzeř!” Uca Aximaɛaṣ yuzzeř x webrid n udewwar n L’Urdun uca izzar netta Akuci.

24 Dawud iqqim jar tnayen n tewwura n tendint. Aɛessas igeɛɛed tazeqqa n tewwart i iǧan ɣar řḥiḍ, issgeɛɛed tamuɣři nnes, iceyyeɛ, iẓra ijj n weryaz ittazzeř, netta weḥḥdes.

25 Aɛessas iřaɣa, inna i-tt i ujeǧid. Ajeǧid inna: “Mařa netta weḥḥdes, xenni ad yaweḍ ijj n řexbar d aṣebḥan!” Yarni iqarreb-dd weryaz.

26 Xenni iẓra uɛessas ɛad ijj n weryaz nneɣni ittazzeř uca iřaɣa ɣar uɛessas n tewwart, inna: “Xzar, ittazzeř din ɛad ijj n weryaz nneɣni, uřa d netta weḥḥdes.” Ajeǧid inna: “Uřa d netta ad yaweḍ ijj n řexbar d aṣebḥan.”

27 Aɛessas inna ɛawed: “Necc ttwařiɣ amezwaru iggur am Aximaɛaṣ, mmis n Ṣaduq.” Inna ujeǧid: “Wa d ijj n weryaz iṣbeḥ, netta ad dd-yas s yijj n ureqqas d aṣebḥan.”

28 Aximaɛaṣ iřaɣa, inna i ujeǧid: “Řehna!” U netta ibendeq zzat i ujeǧid s uɣembub nnes ɣar temmurt, inna: “Ad ittwabarek SIDI, AREBBI nnec, wenni d ac isellmen iryazen nni igeɛɛden afus nsen x sidi inu ajeǧid.”

29 Inna ujeǧid: “Ma aḥudri, Abcalum, aqa-t mliḥ?” Inna Aximaɛaṣ: “Necc ẓriɣ ijj n ubarru d ameqqran umi Yuwab, amsexxar n ujeǧid, issekk amsexxar nnec, maca necc war ssineɣ min imsaren.”

30 Inna ujeǧid: “Ḥeyyed ɣar uɣezdis, bedd da!” U netta iḥeyyed ɣar uɣezdis, iqqim ibedd dinni.

31 Uca xzar, yusa-dd uřa d Akuci. Akuci inna: “Xzar, ijj n řexbar d aṣebḥan i sidi inu, ajeǧid. SIDI iḥḍa cek zeg ufus n marra inni xak iɣewwɣen.”

32 Xenni inna ujeǧid i Ukuci: “Ma aḥudri, Abcalum, aqa-t mliḥ?” Inna Ukuci: “Iři ad dewřen marra řɛedyan n sidi inu ajeǧid d marra inni xak iɣewwɣen maḥend ad cek ggen tuɛeffna am uḥuḍri.”

□ 

18:6 azɣar - niɣ ‘řɣabet’ niɣ ‘tazgant’.

Dawud icḍen x Abcalum

19

1 Xenni innexřeɛ ujeǧid aṭṭas, igeɛɛed ɣar wexxam i iǧan sennej i tewwart, iru. Uca am ikka ssa d ssa, inna ammu: “A mmi Abcalum, a mmi, a mmi Abcalum! Iři necc mmuteɣ deg wemcan nnec, a Abcalum, a mmi, a mmi!”

2 Nnan i Yuwab: “Xzar, ajeǧid ittru, ittecḍin x Abcalum.”

3 Deg wass nni idweř usenjem n marra řgens ɣar wecḍan, maɣar řgens isřa deg wass nni: “Ajeǧid icḍen x mmis.”

4 Deg wass nni yudef-dd řgens ɣar tendint am mammec ittḥama řgens i ittseḍḥa ixef nnes, xmi ttarekkʷařen zeg umenɣi.

5 Ajeǧid tuɣa iřeḥḥef i uɣembub nnes, ittřaɣa ujeǧid s tmijja ijehden: “A Mmi Abcalum, Abcalum, a mmi, a mmi!”

6 Xenni yudef Yuwab ɣar ujeǧid di taddart, inna: “Cek ass-a tessḥecmed udem n marra imsexxaren nnec inni dd-ifekken ass-a řeɛmar nnec d řeɛmar n iḥenjiren nnec d tḥenjirin nnec uřa d řeɛmar n temɣarin nnec d řeɛmar n tiyya nnec,

7 umi texsed inni cek ittɛiffen u umi tɛiffed inni cek ittexsen. Maɣar cek tewcid aneɣ ass-a ad nessen, aqa ɣarek imeqqranen d imsexxaren war sekkwin walu. Iwa ass-a ssneɣ, mařa Abcalum iddar u neccin marra tuɣa nemmut, man aya ad yiři nican di tiṭṭawin nnec.

8 Xenni řexxu, kkar, ffeɣ ɣar barra, uca siweř ɣar wuř n imsexxaren nnec, maɣar necc ad ac jjaǧeɣ ɣar SIDI, mařa cek war teffiɣed ɣar barra, xenni ǧiřet-a war ittɣimi ad ɣarek issens uřa d ijj n weryaz. D man aya ad yiři mahu i cek x marra tuɛeffna i cek iřeqfen zi temẓi nnec ař iḍa.”

9 Xenni ikkar ujeǧid, iqqim di tewwart n tendint. U nitni xebbaren marra řgens, nnan: “Xzar, ajeǧid iqqim di tewwart.” Uca yusa-dd marra řgens zzat i wudem n ujeǧid. Maca Israil yarweř, kuř aryaz ɣar iqiḍan nnes.

Aɛqab n Dawud ɣar Urcalim

10 Uca marra řgens, di marra tiqebbař n Israil, tuɣa ittemcubbec, nitni nnan: “Ajeǧid issenjem aneɣ zeg ufus n řɛedyan nneɣ u netta ifekk aneɣ zeg ufus n Ifilisṭiniyyen u řexxu yarweř zi temmurt zi ssibbet n Abcalum,

11 umi Abcalum, wenni nedhen neccin d ajeǧid xaneɣ, immut deg umenɣi. Xenni řexxu, mayemmi tessusmem ammu ḥima ad dd-tarrem ajeǧid ɛawed ɣar da?”

12 Xenni issekk ajeǧid Dawud ijj n ureqqas ɣar ikehhanen Ṣaduq d Abyatar, inna: “Siweř ak-d imɣaren n Yahuda, ini: ‘Mayemmi texsem ad tiřim d ineggura ḥima ad tarrem ajeǧid ɣar taddart nnes?’ - minzi awařen n marra Israil iwḍen ɣar ujeǧid di taddart nnes -

13 ‘Kenniw d aytma inu, kenniw d iɣsan inu d weysum inu. Mayemmi texsem xenni ad tiřim d ineggura i d ɣa yarren ajeǧid?’

14 Uca i Ɛamasa ad as tinim: ‘Ma war iǧi cek d iɣsan inu d aysum inu? Ejj AREBBI ad ayi igg ta d ta, mařa war tᵉttiřid d akumandar n řɛeskar deg wemcan n Yuwab zzat i wudem inu marra ussan.’ ”   

15 Ammu izemmar Dawud ad ɣares dd-ijbedd uř n marra iryazen n Yahuda am uř n ijj n weryaz u nitni ssekken ɣar ujeǧid nnan: “Ɛqeb, cek d marra imsexxaren nnec.”

16 Xenni iɛqeb-dd ujeǧid uca yiweḍ-dd ɣar L’Urdun, uca ayt n Yahuda usin-dd ɣar Jiljal i umsagar ak-d ujeǧid maḥend ad raḥen ad ɛawnen aẓekkʷi n ujeǧid x L’Urdun.

17 Uca Cimɛi, mmis n Jira, ijj zeg ayt n Binyamin zi Baxurim iksi deg uḍar nnes, ihwa ak-d yeryazen n Yahuda i umsagar ak-d ujeǧid Dawud.   

18 Tuɣa akides ɛawed ařef n yeryazen zi Binyamin, uřa d Ṣiba, amsexxar n taddart n Cawul ak-d xemmesṭac n iḥenjiren nnes d ɛicrin n imsexxaren nnes akides. Nitni iwḍen ad ɛdun L’Urdun qbeř i dd ɣa yas dinni ujeǧid.

19 Teẓwa tɣarrabut i useẓwi n taddart n ujeǧid u ḥima ad tegg min iǧan d lemliḥ di tiṭṭawin nnes. U Cimɛi, mmis n Jira, iwḍa s uɣembub nnes ɣar temmurt zzat i wudem n ujeǧid, umi dd-iẓwa wanita L’Urdun,

20 u netta inna i ujeǧid: “Ejj sidi inu war d ayi iḥesseb řmuɛṣiyyet inu, ejj i-t war ittidar ɛad deg ufaryeḍ i igga umsexxar nnec deg wass umi iffeɣ sidi inu ajeǧid zi Urcalim, ḥima ajeǧid war tt ikessi ammu ɣar wuř ḥima ad zzayi intaqem.

21 Maɣar amsexxar nnec issen: Necc, wah, necc xḍiɣ, maca xzar, necc ass-a d amezwaru zi marra taddart n Yusuf i dd-ihwan, ḥima ad msagareɣ sidi inu ajeǧid.”

22 Xenni yarra-dd Abicay, mmis n Ṣaruya, inna: “Zeɛma war ittxeṣṣi Cimɛi ad immet x man aya? Aqa netta inɛeř amedhun n SIDI.”

23 Maca Dawud inna: “Min jar ayi-dd akidwem, arraw n Ṣaruya, umi tdewřem ayi ass-a am ijj n weɣrim? Ma ittxeṣṣa ad ittwaneɣ ass-a ca n ijj di Israil? Axmi necc war ssineɣ, aqa necc ass-a dewřeɣ d ajeǧid x Israil?”

24 Ajeǧid inna i Cimɛi: “Cek war tᵉttmettid ca!” Uca ajeǧid ijjuǧ as t.

25 Uřa d Mafibucat, mmis n Cawul, yusa-dd i umsagar ak-d ujeǧid. Netta tuɣa war issird iḍaren nnes, u war iḥeff acřaɣem nnes u war iṣebben arruḍ nnes zeg wass i di iffeɣ ujeǧid ař ass i di dd-iɛqeb netta di řehna.

26 Umi dd-yusa di Urcalim i umsagar ak-d ujeǧid, imsar, aqa inna as ujeǧid: “Mayemmi war kidi truḥed, Mafibucat?”

27 Netta inna as: “Sidi inu ajeǧid, amsexxar inu iɣdar ayi, maɣar amsexxar nnec inna: ‘Necc xseɣ ad bardɛeɣ i weɣyuř, ad xas nyeɣ, ad raḥeɣ ak-d ujeǧid!’, maɣar amsexxar nnec d aqejdaḥ.

28 Netta iceqqef deg umsexxar nnec ɣar sidi inu ajeǧid. Maca sidi inu ajeǧid, am yijj n lmalak n AREBBI. Egg min iǧan d lemliḥ di tiṭṭawin nnec.   

29 Minzi marra taddart n baba tuɣa war teǧi mɣir iryazen imettinen i sidi inu ajeǧid. Waxxa amenni cek tessɣimed amsexxar nnec ɣar yinni ittetten ɣar ṭṭabřa nnec! Min ɣari ɛad d tasɣart u i umi ɣa ttareɣ ɛad ktar ɣar ujeǧid?”

30 Ajeǧid inna as: “Mayemmi tessawařed ɛad ammu x tmesřayin nnec? Necc qqareɣ ac: Cek d Ṣiba, kenniw ad tebḍam tammurt.”

31 Inna Mafibucat i ujeǧid: “Netta izemmar ad tt iksi marra, maɣar sidi inu ajeǧid, aqa iɛqeb ɣar taddart nnes di řehna.”

32 Barzillay, Ajilɛadi, ihwa zi Rujalim maḥend ad t iwc afus i ujeǧid ɣar uẓekkwu n L’Urdun, ḥima ad t issqebbeḍ ammu x L’Urdun.

33 Barzillay tuɣa iwsar aṭṭas, ijj n weryaz n tmenyin n iseggʷusa. Netta tuɣa iksi ɣares ajeǧid umi t tuɣa di Maḥanayim, minzi netta tuɣa-t d ijj n weryaz ɣares agřa aṭṭas.   

34 Ajeǧid inna i Barzillay: “Ẓwa akidi. Necc ad cek ɣari ksiɣ di Urcalim.”

35 Maca Barzillay inna i ujeǧid: “Mecḥař n wussan n iseggʷusa n tudart inu ɛad din ařami ɣa ffɣeɣ ak-d ujeǧid ɣar Urcalim?

36 Ass-a necc ɣari tmenyin n iseggʷusa. Ma zemmareɣ ad farzeɣ ɛad min iṣebḥen zi min war iḥřin? Ma izemmar umsexxar nnec ad iqqas min ɣa cceɣ d min ɣa sweɣ? Ma zemmareɣ ad sřeɣ ɛad i tmijja n imedyazen d tmedyazin? Mayemmi ɣa issedqeř umsexxar nnec ɛad x sidi inu ajeǧid?

37 Amsexxar nnec ad iẓwa L’Urdun ak-d ujeǧid mɣir cwayt. Mayemmi d ayi ɣa iwc ujeǧid tarebbaḥt-a?

38 Ejj amsexxar nnec ad iɛqeb ḥima ad mmteɣ di tendint inu, ɣar wenḍeř n baba d yemma. Xzar, aqa da amsexxar nnec Kimham! Ejj i-t ad iẓwa ak-d sidi inu ajeǧid. Egg as min tᵉttwařid mliḥ di tiṭṭawin nnec.”

39 Xenni inna ujeǧid: “Kimham ad kidi iẓwa u min tᵉttwařid mliḥ di tiṭṭawin nnec, ad as t ggeɣ. Marra min zzayi tessutared, ad ac t ggeɣ.”

40 Umi iẓwa marra řgens L’Urdun, iẓwa uřa d ajeǧid. Ajeǧid issudem Barzillay, ibarek i-t. Xas uca idweř netta ɣar temmurt nnes.

41 Ajeǧid maca yarni iɛdu ɣar Jiljal u Kimham iɛdu akides. Marra řgens n Yahuda tuɣa isseɛdu ajeǧid, uřa d azyen n řgens n Israil.

42 U xzar, marra iryazen n Israil usin-dd ɣar ujeǧid, nnan i ujeǧid: “Mayemmi aytmatneɣ, iryazen n Yahuda, ucaren cek i neccin u nedhen ajeǧid d taddart nnes řami tuɣa iẓwa L’Urdun d marra iryazen n Dawud akides?”

43 Xenni arrin-dd marra iryazen n Yahuda x yeryazen n Israil: “Minzi ajeǧid itteɛna aneɣ-dd. Mayemmi txeyyqem x uya? Ma necca neccin zi macca n ujeǧid niɣ yiwi-dd netta ict n tarzeft i neccin?”

44 Iryazen n Israil arrin-dd x yeryazen n Yahuda, nnan: “Neccin ɣarneɣ ɛecra n ifassen ɣar ujeǧid, uřa ak-d Dawud ɣarneɣ xenni ktar xawem. Mayemmi d aneɣ tesseḥqarem? Ma war iǧi wawař nneɣ d amezwaru, maḥend ad narr ajeǧid nneɣ?” Uca tuɣa awař n yeryazen n Yahuda ijhed x wawař n yeryazen n Israil.

Aɣewweɣ n Cabɛa

20

1 Tuɣa din ijj n weryaz i war isekkwin, qqaren as Cabaɛ, mmis n Bikri, ijj n Ubinyamini. Netta isuḍ deg uyicc n icarri, inna: “Neccin war ɣarneɣ tasɣart di Dawud u neccin war ɣarneɣ řwart ak-d mmis n Yassa. Ejj kuř aryaz ad yuyur ɣar iqiḍan nnes, a Israil!”

2 Xenni iffeɣ kuř aryaz zi ḍeffar n Dawud, iruḥ awarni i Cabaɛ, mmis n Bikri. Maca iryazen n Yahuda qqimen řesqen ak-d ujeǧid nsen, zi L’Urdun ař Urcalim.

3 Umi yudef Dawud ɣar taddart nnes di Urcalim, iksi ujeǧid ɛecra n temɣarin, tiyya nnes tinni tuɣa ijja awarni as ḥima ad ḥḍant taddart. Netta igga i-tent deg ict n taddart tᵉttwaḥḍa u netta itthilla daysent, maca war ɣarsent yudif. Nitenti qqiment bellɛent ař ass n řmewt nsent, ddarent d tijjař.

4 Inna ujeǧid ɛawed i Ɛamasa: “Řaɣa-dd x yeryazen n Yahuda ad munen ɣari di třata n wussan, uca xenni bedd cek da!”

5 Ɛamasa iffeɣ ḥima ad iřaɣa x Yahuda ad ssmunen, maca netta iɛeṭṭeř x řweqt i tuɣa akides igga ujeǧid.

6 Xenni inna Dawud i Abicay: “Řexxu ad aneɣ igg Cabaɛ, mmis n Bikri, tuɛeffna mahu x Abcalum. Ksi akidek imsexxaren n sidi u ḍfar i-t, ḥima netta war izemmar ad yaf i yixef nnes tineddam ifaryen uca ad iweddar zi tiṭṭawin nneɣ.”

7 Ffɣen yeryazen n Yuwab, uyuren awarni as ak-d iɛessasen n arrimet d ireqqasen n tazřa d marra ayt n bu-teɣruḍt. Nitni ffɣen-dd zi Urcalim, ḥima ad ḍfaren Cabaɛ, mmis n Bikri.

8 Umi ten tuɣa ɣar weẓru ameqqran n Jibɛun, tuɣa Ɛamasa zzat i wudem nsen. Yuwab tuɣa ittḥezzam arruḍ nnes n umenɣi i yarḍ. Tuɣa xas ijj n uḥezzam ak-d ssif deg ufurru n weɣřaf i xas ittwaggen ɣar tejɛinna nnes. Umi yuyur netta ɣar zzat, iwḍa as ssif zzayes.

9 Inna Yuwab i Ɛamasa: “Aqa cek mliḥ, uma?” Icebbar Yuwab s ufus afusi di tmart n Ɛamasa ḥima ad t issudem.

10 Ɛamasa war iḥekkar i ssif i tuɣa deg ufus n Yuwab uca netta iřqef i-t zzayes deg uɛeddis uca ffɣen as-dd wadan ɣar temmurt. Netta immut břa ma iřqef i-t ict n twařa nneɣnit. U Yuwab ak-d umas Abicay iḍfar Cabaɛ, mmis n Bikri.   

11 Ijj n weryaz ibedd ɣares ɣar Ɛamasa. Tuɣa netta zeg imsexxaren n Yuwab, inna: “Ejj wenni ixḍaren Yuwab uřa d wenni iǧan ak-d Dawud, ad iḍfar Yuwab!” □  

12 Ɛamasa maca tuɣa izzeř ittwanneḍ deg idammen nnes deg webrid ameqqran. Umi iẓra aryaz nni, aqa marra řgens iqqim ibedd, ijarr netta Ɛamasa zeg webrid ɣar yeyyar u inḍar ijj n warruḍ tiwa nnes, minzi iẓra qaɛ wi ɣares dd-iwḍen, iqqim ittbedda.

13 Ařami tuɣa netta ittwaggʷej x webrid, ɛdun marra iryazen awarni i Yuwab, ḥima ad ḍfaren Cabaɛ, mmis n Bikri,

14 wenni tuɣa ikka x marra tiqebbař n Israil ɣar Abal u ɣar Bayt-Maɛka, ak-d marra Ibiriyyen nni ittwassmunen u ruḥen ɛawed awarni as.

15 Ammu dd-iwḍen nitni ɣar din uca nnḍen-dd i Cabaɛ di Abal-Bayt-Maɛka. Nitni ssefyen ijj n lbaraj x tendint u lbaraj nni ibedd ɣar řḥiḍ n zzat i dd-innḍen i tendint. Marra řgens i tuɣa ak-d Yuwab, ggin ad areddǧen řḥiḍ ḥima ad as ssɣeḍřen.

16 Xenni třaɣa ict n temɣart d tmiɣist zi tendin:t “Sřem, sřem, inim i Yuwab: ‘As-dd da, ades-dd, ařami zemmareɣ akidek ssiwřeɣ.’ ”

17 Umi dd-yusa netta, yudes-dd ɣares, tenna temɣart: “Ma cek d Yuwab?” Netta inna: “D necc.” Tenna as nettat: “Seř ɣar wawařen n tayya nnec.” Netta inna: “Necc ttesřiɣ.”

18 Xenni tenna: “Zic tuɣa ssiwřen di kuř amcan, nnan: ‘Ittxeṣṣa asen ad tt sseqsan nican di Abal!’, uca ammu i kemmřen nitni tamesřact nni mliḥ.

19 Necc zeg inni n ayt n řehna u zeg imtiqqan di Israil, maca cek texsed ad tenɣed ict n tendint, tenni d yemmas di Israil. Mayemmi ɣa tṣarḍed řwart n SIDI?”

20 Yuwab yarra-dd xas, inna: “Aya iggʷej xafi aqa necc ad ṣarḍeɣ u ad hedmeɣ!

21 Tamesřact war teǧi amenni. Maca ijj n weryaz zeg idurar n Ifrayim, qqaren as Cabɛa, mmis n Bikri, iksi afus nnes x ujeǧid, x Dawud. Netta waha ittxeṣṣa ad t tewcem, xenni ad ḥeyydeɣ zi tendint.” Tenna temɣart i Yuwab: “Xzar, azeǧif nnes ad ac t-i-dd-immenḍar tiwa i řḥiḍ.”

22 Tusa-dd temɣart s tiɣit nnes ɣar marra řgens u nitni qessen azeǧif i Cabɛa, mmis n Bikri, nḍaren t i Yuwab. Xenni isuḍ Yuwab deg uyicc n icarri u nitni bezzɛen ixef nsen, aggʷejen x tendint u kuř aryaz yuyur ɣar iqiḍan nnes u Yuwab iɛqeb ɣar Urcalim, ɣar ujeǧid.

Imdebbaran imeqqranen n Dawud

23 Yuwab ittwagg d azeǧif x marra řɛeskar n Israil, u Banaya, mmis n Yahuyadaɛ, tuɣa x iɛessasen n arrimet u x ireqqasen n tazřa.   

24 Aduram ibedd x ljizya u Yahucafaṭ, mmis n Axilud, tuɣa-t d amarir n umezruy.

25 Ciwa tuɣa d amarir, u Ṣaduq d Abyatar tuɣa aten d ikehhanen.

26 Uřa d Ɛira zi Ya’ir tuɣa d akehhan n Dawud.

□ 

20:11 ibedd ɣares - ixs ad yini ibedd ɣar arrimet n Amasa.

Ddeɛwet n ayt n Jibɛun ḍidd i Cawul

21

1 Deg wussan n Dawud tuɣa din ijj n řaẓ, třata n iseggʷusa, aseggʷas awarni useggʷas. U Dawud yarzu udem n SIDI u SIDI inna: “D man aya x Cawul u x idammen i iřeṣqen di taddart nnes, minzi netta inɣa ayt n Jibɛun.”

2 Xenni iřaɣa-dd ujeǧid x ayt n Jibɛun, issiweř akidsen. Ayt n Jibɛun war dd-qqarṣen ca zeg ayt n Israil, maca zi min ɛad iqqimen zeg Imuriyyen. Ayt n Israil tuɣa jjuǧen asen, maca Cawul tuɣa yarezzu ad ten iwwet deg wecḍar nnes i ayt n Israil d Yahuda.   

3 Dawud inna i ayt n Jibɛun: “Min d awem i ɣa ggeɣ u s min zi ɣa ggeɣ aṣřaḥ, maḥend ad tbarkem řwart n SIDI?”

4 Ayt n Jibɛun nnan as: “War d aneɣ icqi nnuqart niɣ d wureɣ zi Cawul niɣ zi taddart nnes. Ɛawed war d aneɣ dd-ikkar ad neneɣ ca n ijj di Israil.” U netta inna: “Min ɣa tinim, ad awem t ggeɣ.”

5 Nitni nnan i ujeǧid: “Icqa aneɣ weryaz nni ixsen ad xaneɣ iqḍa u tuɣa inwa ad imḥa aɣimi nneɣ di marra tammurt n Israil.

6 Ad aneɣ mmewcen sebɛa n yeryazen zeg iḥenjiren nnes, ḥima ad ten ayřen zzat i SIDI di Jibɛa n Cawul, wenni ittwafarzen zi SIDI!” Uca ajeǧid inna: “Necc ad ten wceɣ.”

7 Maca ajeǧid issɛizz x Mafibucat, mmis n Yunatan, mmis n Cawul, di ṭṭweɛ n tjaǧit i SIDI, tenni tᵉttwagg jar asen, jar Dawud d Yunatan, mmis n Cawul.   

8 Ajeǧid iksi tnayen n iḥenjiren n Riṣfa, yeǧis n Aya, i dd-turuw i Cawul, Armuni d Mafibucat, d xemsa n iḥenjiren n Mirab, yeǧis n Cawul, i dd-turuw i Ɛadriyil, mmis n Barzillay zi Maḥulay.

9 Netta iwca i-ten deg ifassen n ayt n Jibɛun inni ten ayřen x wedrar zzat i wudem n SIDI. Sebɛa nni wḍan deg ict n twařa u s ijj n webrid. Nitni ttwanɣen deg wussan n tmeyra, deg wussan imezwura, ɣar beddu n tmeyra n imendi.

10 Xenni teksi Riṣfa, yeǧis n Aya, ict n txancet tessu tt zzat i yixef nnes x ijj n jjarf. Zi beddu n tmeyra ař xasen dd-zeǧɛen waman zeg ujenna. Nettat war tejji ijḍaḍ n ujenna ad ɣarsen dd-asen s uziř uřa d řewḥuc n řexřa s ǧiřet.

11 Ḥajan as i Dawud min tuɣa tegga Riṣfa, yeǧis n Aya, tayya n Cawul.

12 Iṭṭef Dawud abrid maḥend ad iksi zeg imezdaɣ n Yabic di Jilɛad iɣussan n Cawul d iɣussan n mmis Yunatan nni dd-kksen nitni zeg wazzaɣ n Bayt-San, mani ten yuyřen Ifilisṭiniyyen deg wass i di ɣeřben Ifilisṭiniyyen Cawul x idurar n Jilbuɛa.   

13 Netta issgeɛɛed ssenni iɣsan n Cawul d iɣsan n mmis Yunatan. Nitni ssmunen ɛawed iɣsan n yinni ittwayřen.

14 Neḍřen iɣsan n Cawul d mmis Yunatan di temmurt n Binyamin di Ṣaylaɛ deg wenḍeř n babas Qis u nitni ggin marra min d asen yumur ujeǧid. Awarni man aya ijja AREBBI ad ittwasseṣřeḥ ixef nnes di ṭṭweɛ n temmurt s tẓaǧit nsen yuǧɣen.

Amenɣi ak-d ayt n Rafa

15 Ifilisṭiniyyen mmenɣen ɛawed ak-d Israil. Dawud ihwa d imsexxaren nnes akides. Nitni mmenɣen ak-d Ifilisṭiniyyen uca idweř Dawud yuḥeř aṭṭas.   

16 Yicbi-Banub, ijj zeg iḥenjiren n Rafa, wenni lansa nnes tewzen teřt-mya ciqlu n nnḥas u wenni tuɣa ibyes s yijj n ssif n jdid, iṭṭɣiř as ad iwwet Dawud.

17 Maca Abicay, mmis n Ṣaruya, iwca afus i Dawud, iwta Afilisṭini, inɣa i-t. Xenni jjuǧen as yeryazen n Dawud, nnan: “Cek war akidneɣ teffɣed ɛad ɣar umenɣi, war iɛeddeř ad txesyid řefnar n Israil.”

18 Awarni as imsar, aqa ikkar ɛawed umenɣi ak-d Ifilisṭiniyyen di Jub. Řexdenni Sabkay, Aḥucayi, iwta Saf, wenni d ijj zeg iḥenjiren n Rafa.   

19 Ɛawed tuɣa din umenɣi ak-d Ifilisṭiniyyen di Jub. Ilḥanan, mmis n Yaɛri-Arjim, zi Bayt-Laḥm, iɣřeb x učmas n Julyat zi Jat. Akeccuḍ n lansa nnes igga am yijj n weɛmud n ukeccuḍ n uxeyyeḍ.

20 Uca ikkar ɛawed umenɣi di Jat. Tuɣa din ijj n weryaz d azirar, s setta n iḍewḍan ɣar ifassen nnes u setta n tfednin ɣar iḍaren nnes, marra řqedd nsen arebɛa u ɛicrin. Uřa d netta ittwaxřeq-dd i Rafa.

21 Netta istehza zi Israil, maca Yunatan, mmis n Cimɛa, umas n Dawud, iɣřeb xas.

22 Arebɛa-ya ttwaxeřqen-dd di Rafa di Jat u nitni wḍan s ufus n Dawud u s ufus n imsexxaren nnes.

Izři n Dawud

22

1 Dawud issiweř awařen n izři-ya i SIDI deg wass umi t ifekk SIDI zeg ufus n marra řɛedyan nnes u zeg ufus n Cawul.   

2 Netta inna:

“SIDI d Taṣḍart inu

d lburj inu d amfekki inu.

3 SIDI n Teṣḍart inu, ɣares arekkwařeɣ.

Cek d aseřqi inu

d yicc n usenjem inu,

lburj inu yuɛřan,

amcan inu n tarewřa d Amsenjam inu.

Cek tfekked ayi zi lɛunf.   

4 Řaɣiɣ: Asemɣar i SIDI!,

uca ttwassnejmeɣ zi řɛedyan inu.

5 Maɣar nnḍen ayi-dd

řemwaj n řmewt,

ssiggʷedent ayi

řḥemřat n waman ihajen.

6 Iseɣwan n řaxart carfen ayi,

tixecfin n řmewt ḥṣarent ayi.

7 Di řeḥṣaret inu řaɣiɣ-dd x SIDI

u x AREBBI inu i x dd-řaɣiɣ.

Zi Zzawect Tameqqrant nnes

isřa Netta i tmijja inu

uca iɣuyyan inu udfen

ɣar imezzuɣen nnes.

8 Xenni tenhezz u tarjiji temmurt,

dsusa n ujenna

ttraḥen-dd ttasen-dd, nhezzen,

maɣar aɣḍab nnes tuɣa ittwassarɣ.

9 Ddexxan igeɛɛed-dd zeg wenzaren nnes,

timessi zeg uqemmum nnes tṣarḍ,

řefḥem itteḥduduqen ittwassarɣ zzayes.

10 Netta igga ajenna ad yaḍar,

Netta ihwa-dd.

Aqa din ijj n useynu ibbumbes

sadu iḍaren nnes.

11 Netta indeh x ijj n ukirub, iḍwa,

Netta ittwaẓar x wafriwen n usemmiḍ. □  

12 Netta igga taǧest ad as tenneḍ

am iɛuccuten,

ijj n wegraw n waman,

iseynuten iqelljen ibbarecnen.

13 Zi tissiqt qibač nnes

ttwassarɣen řefḥem itteḥduduqen.

14 Ijja SIDi ajjaj ad idduqqez zeg ujenna,

uca Amɛuǧi x kuřci

igga tmijja nnes ttnefrara.

15 Netta issekk fřitcat n řqews nnes

uca ibezzeɛ i-ten,

izzaryeḍ assamen uca issiggʷed i-ten.

16 Tisiwin n řebḥar dewřent ttbanent,

dsusa n ddunect dewřen ɛarran

zeg uweddeb n SIDI,

zeg usuḍi n řeɛwin zeg wenzaren nnes.

17 Isswiẓẓeḍ-dd afus nnes zi řuɛřa,

yiwi ayi, ijbed ayi-dd zeg waman mɣaren.

18 Netta ifekk ayi-dd

zi řeɛdu inu ijehden,

zeg inni d ayi icarrhen,

minzi nitni tuɣa jehden xafi.

19 Ḥṣaren ayi deg wass n arẓiyyet inu,

maca SIDI tuɣa d amɛemmed inu.

20 Netta indeh ayi ɣar ttasiɛ, issenjem ayi,

maɣar Netta tuɣa ittɛizza dayi.

21 SIDI ixřef ayi ɛlaḥsab tasegda inu,

ɛlaḥsab tazdugi n ifassen inu ixeǧeṣ ayi.

22 Maɣar necc ḥḍiɣ ibriden n SIDI,

war ḥeyydeɣ ca x AREBBI inu s uxeyyeb.

23 Maɣar marra lfarayiḍ nnes

tuɣa jar tiṭṭawin inu,

war ḥeyyideɣ ca x tweṣṣa nnes.

24 Dewřeɣ kemřeɣ i Netta,

ḥḍiɣ ixef inu zi řmuɛṣiyyet inu.

25 SIDI ixřef ayi anect n tasegda inu,

anect n tazdugi inu zzat i tiṭṭawin nnes.

26 I umeddukkeř amtiqqi

i teǧid d ameddukkeř d amtiqqi,

i bu-teɣruḍt ikemmřen

i teǧid Cek tkemmřed.

27 I wenni ittwassizedgen

aqa Cek d amezdag,

ak-d wenni ifarɣen, aqa tfarɣed.

28 Cek tessnejmed řgens ittwaḥṣar,

maca tiṭṭawin nnec ḍidd i imɛeffaren,

Cek ad ten tessehwid. □  

29 Minzi Cek d řefnar inu, a SIDI!

SIDI ittegg tafawt di taǧest inu.

30 Minzi akidek ad azzřeɣ

x ict n bandiyya,

ak-d AREBBI inu ad neggzeɣ

x ijj n řḥiḍ.

31 Abrid n Arebbi ikmeř, min iqqar SIDI

aqa ittwaṣeffa di tmessi.

Netta d aseřqi i marra

inni ɣares yarekkwařen.   

32 Maɣar man wen i iǧan d Arebbi,

mɣir SIDI,

u man wen i iǧan d taṣḍart,

mɣir AREBBI nneɣ?   

33 Arebbi nni d lqelɛa inu ijhed,

Netta issarxu abrid inu nican.

34 Netta igga iḍaren inu

am yinni n tudadin,

Netta yarra ayi

ad beddeɣ x řegɛudi inu.

35 Netta isseřmed ifassen inu i umenɣi,

iɣaǧen inu maḥend ad meḥḍen

ijj n řqews n nnḥas.

36 Tewcid ayi aseřqi n usenjem nnec,

s uwaḍeɛ nnec tessemɣared ayi.

37 Aqa tegged ttasiɛ i uṣurif inu sadu inu,

uca ticeɛbin inu war meyyřent.

38 Necc ḍfareɣ řɛedyan inu

uca teḥḥiɣ ten,

war dd-ttɛiqqibeɣ ař ten qḍiɣ.

39 Necc qḍiɣ ten u řebzeɣ ten,

ařami war kkaren ɛawed.

Nitni wḍan-dd sadu iḍaren inu.

40 Cek tbeysed ayi s jjehd i umenɣi,

tarrid inni ɣari dd-ikkaren

ad aḍaren sadu inu.

41 Cek tewcid ayi timejjart n řɛedyan inu,

n yinni d ayi icarrhen,

u necc areddǧeɣ ten.

42 Nitni řaɣan, maca war din tuɣi amsenjem,

řaɣan, x SIDI,

maca Netta war xasen dd-yarri.

43 Necc ssweddareɣ ten

am tɛejjajt n temmurt,

am ubeǧaɛ x ibriden

ɛejneɣ xasen u řebzeɣ ten.

44 Cek tfekked ayi

zeg imcubbecen n řgens inu,

teḥḍid ayi d azeǧif n řegnus,

ijj n řgens war t ssineɣ, ad ayi isexxar.   

45 Tarwa n ijj n ubarrani

ssniɛmiřen sswaḍɛen ayi.

Mɣir řami d ayi isřa umezzuɣ nsen waha,

sřin-dd ɣari.

46 Arrawen n ijj n ubarrani fecřen,

waxxa nnḍen asen-dd lbarajat nsen.

47 Tudart i SIDI. Ad tᵉttwabarek Teṣḍart inu.

Ejj AREBBI n teṣḍart n usenjem inu

ad ittwassgeɛɛed ɣar ujenna!.

48 Arebbi wenni xafi ittentaqamen

d wenni d ayi itteggen řegnus

sadu ufus inu,

49 wenni d ayi ittfekkan

zeg ufus n řɛedyan inu,

wah, Cek tessgeɛɛaded ayi

tiwa n yinni d ayi ittḍaddan,

Cek tessenjamed ayi

zeg weryaz n řexcunet.

50 X uya, SIDI, xseɣ ad Cek qadiɣ,

xseɣ ad zehhdeɣ Isem nnec.   

51 Netta igga isenjimen

n ujeǧid nnes mɣaren,

uca isscen tamexsiwt nnes icewwaren

i umedhun nnes,

i Dawud u i zzariɛet nnes i řebda.”

□ 

22:11 akirub - ict n marka n lmalakat.

□ 

22:28 imɛeffaren - ‘ayt bu-nnfaxet’.

Awařen ineggura n Dawud

23

1 Ina d awařen ineggura n Dawud.

Dawud, mmis n Yassa issawař, bu-teɣruḍt i ittwassɛuǧan issawař, amedhun n AREBBI n Yaɛqub, amedyaz iɛizzen n Israil.

2 Arruḥ n SIDI issiweř zzayi u awař nnes x iřes inu.

3 AREBBI n Israil inna, aqa Taṣḍart n Israil tessiweř akidi:

“Ijj n řḥakem jar iwdan, ijj n umsegged,

ijj n řḥakem nni itteggʷeden AREBBI,

4 wenni iggin am tfawt ɣar tuffut

xmi dd-tneqqar tfuct,

ɣar ict n tuffut

břa iseynuten iɛbubbzen,

xmi, s tissiqt n tfawt

awarni i wenẓar,

aqa issfuffuy aɣemmuy aziza

zi temmurt.”

5 “Ma war teǧi taddart inu

ɣar Arebbi amenni?

Aqa igga ayi ijj n Řɛahd i řebda,

msettef di marra u ittwaḥḍa.

Qaɛ asenjem inu

d marra min issnekkaran řefraḥet,

ma Netta war issɣemmi aya?

6 Maca inni war isekkwin

ad ttwammenḍaren

am ict n tseṭṭa ak-d isennanen,

marra nitni,

maɣar war izemmar

ad ttwaṭṭfen s ufus.

7 Aryaz i ixsen ad tent iḥada,

ad iḥezzem ixef nnes s wuzzař

d ukeccuḍ n lansa

u nitni ad ttwasscemḍen s tmessi

deg wemcan nsen.”

Ayt n bu-teɣruḍt n Dawud

8 Ina d ismawen n ayt n bu-teɣruḍt i iǧan ɣar Dawud: Yucayb Bacabbat, mmis n Atahkamuni, azeǧif n ineɣrafen. Lansa nnes tuɣa d řehzuṭ nnes, issnuqqeb temn-mya n yeryazen deg ijj n umenɣi. □    

9 Awarni as yusa-dd Aliɛazar, mmis n Dudu, mmis n Axuxi. Netta tuɣa d ijjen zi třata n ayt n bu-teɣruḍt nni iǧan ak-d Dawud, řami nitni stehzan zeg Ifilisṭiniyyen nni tuɣa din munen i umenɣi, am geɛɛden iryazen n Israil ɣarsen i umenɣi.

10 Netta ikkar, iwta deg Ifilisṭiniyyen ař yuḥeř ufus nnes. Iřṣeq ufus nnes di ssif. SIDI yiwiḍ ijj n usenjem d ameqqran deg wass nni uca iryazen n řgens ɛeqben awarni as, maca mɣir ḥima ad keccḍen.

11 Awarni as yusa-dd Camma, mmis n Aji, Aharari. Řami nnjarwen Ifilisṭiniyyen ɣar Laxi, tuɣa dinni ijj n iyyar iccuren s řeɛdes. Řgens tuɣa yarweř zzat i wudem n Ifilisṭiniyyen.

12 Netta ibedd di řwest n ureqqiɛ n iyyar nni, ifekk i-t-i-dd uca iɣřeb x Ifilisṭiniyyen. Ammu yarra as SIDI ijj n weɣřab d ameqqran.

13 Třata zi třatin n izeǧifen hwan, usin-dd ɣar Dawud di řweqt n tmeyra, deg ifri n Abdullam. Tuɣa din ict n terbiɛt n Ifilisṭiniyyen tewta iqiḍan nsen di teɣzurt n Irafawiyyen.

14 Dawud tuɣa-t di lqelɛa u tuɣa din ict n teřbiḥt n řɛeskar n Ifilisṭiniyyen di Bayt-Laḥm.

15 Uca Dawud iřqef i-t ufadi, inna: “Wi d ayi i dd ɣa yawyen aman zi tařa n Bayt-Laḥm i iǧan ɣar tewwart n tendint?”

16 Xenni cuqen třata n ayt n bu-teɣruḍt nni řmargeḥ n řɛeskar n Ifilisṭiniyyen, uymen-dd aman zi tařa n Bayt-Laḥm, i iǧan ɣar tewwart n tendint. Ksin ten akidsen u iwḍen ɣar Dawud, maca netta yugi ad ten isu uca izeǧeɛ i-ten zzat i SIDI.

17 Netta inna: “Aya iggʷej xafi, a SIDI, aqa necc ad ggeɣ man aya. Ma ad sweɣ idammen n yeryazen, inni din iruḥen am sebbřen tudart nsen?” U netta war ixs ad ten isu. D man aya i t iggin třata n ayt n bu-teɣruḍt nni.

18 Abicay, mmis n Yuwab, mmis n Ṣaruya, tuɣa d azeǧif n třata nni. Netta iḥenneḍ lansa nnes x teřt-mya, issnuqqeb i-ten. Netta ɣares ijj n isem ittwacenneɛ jar třata nni.

19 Ma war iǧi netta d wenni ittwacennɛen aṭṭas zi třata-ya? S uya tuɣa netta d řqebṭan nsen. Maca netta war yiwiḍ uřa ɣar třata n imezwura.

20 Xenni Banaya, mmis n Yahuyadaɛ, mmis n ijj weryaz imeḥḍen, timegga nnes mɣarent, netta zi Qabḍiyil. Netta iɣřeb x tnayen n iyraden ijehden. Ɛawed tuɣa netta ihwa ict n twařa, iɣřeb x ijj n weyrad di řwesṭ n ijj n wanu deg ijj n wass umi iwta wedfeř.

21 Netta iɣřeb uřa x yijj n weryaz d Amiṣri, ijj n weryaz isseggʷaden. Amiṣri tuɣa ɣares ict n lansa deg ufus nnes. Ihwa ɣares s yijj n weɛmud, ikkes lansa zeg ufus n Umiṣri u inɣa i-t s lansa nnes.

22 D man aya i igga Banaya, mmis n Yahuyadaɛ. S uya ɣares isem icneɛ jar třata n ayt n bu-teɣruḍt.

23 Netta tuɣa d wenni ittwacennɛen aṭṭas zi třatin, maca war yiweḍ ař třata imezwura. Dawud igga i-t jar imtiqqan nnes.

24 Tuɣa Ɛasa’il, umas n Yuwab, jar třatin;

Ilḥanan, mmis n Dudu, zi Bayt-Laḥm;

25 Camɛa, Aḥarudi;

Iliqa, Aḥarudi;

26 Halaṣ, Afalṭi;

Ɛira, mmis n Ɛiqqic, Atiqquɛi;

27 Abiɛazar, Aɛanatuti;

Mabunnay, Aḥucayi;

28 Ṣalmun, Axuxi;

Mahray, Anaṭufati;

29 Xalab, mmis n Baɛna, Anaṭufati;

Ittay, mmis n Ribay,

zi Jibɛa zeg ayt n Binyamin;

30 Banaya, zi Firɛatun;

Hidday, zi teɣzurin n Jaɛac;

31 Abu-Ɛalbun, Aɛarabati;

Ɛazmawet, Abarḥumi;

32 Ilyaḥba, Acaɛlubuni;

zeg iḥenjiren n Yacan, mɣir Yunatan;

33 Camma, Aharari;

Axiyam, mmis Carar, Arari;

34 Ilifalaṭ, mmis n Aḥasbay,\qt*

\qt mmis n Umaɛki;

Iɛam, mmis n Axiṭufil, Ajiluni;

35 Ḥaṣray, Akarmali;

Faɛray, Alarbi;

36 Yijɛal, mmis n Natan, zi Ṣuba;

Bani, Ajadi;

37 Ṣalaq, Aɛammuni;

Naḥray, Abiɛruti,

aḥemmař n řesnaḥ n Yuwab, mmis n Ṣaruya;

38 Ɛira, Ayitri;

Jarib, Ayitri;

39 Uriya, Aḥitti.

Marra jmiɛ sebɛa u-třatin n yeryazen.

□ 

23:8 deg ijj n umenɣi - s Tɛibranit ‘deg icten ticti’.

Aḥsab n řgens d lɛiqab

24

1 Tuɣa yarɣa weɣḍab n SIDI ɛawed x Israil. Netta issekkar Dawud xasen, inna: “Uyur ad tḥesbed Israil d Yahuda!”   

2 Inna ujeǧid i Yuwab, akumandar n řɛeskar, wenni tuɣa ɣares iǧan: “Ekk marra tiqebbař n Israil, zi Dan ař Bi’r-Sebɛa, sedd řgens maḥend necc ad ssneɣ řqedd n iryazen n řgens.”

3 Xenni inna Yuwab i ujeǧid: “Ad yarni SIDI, AREBBI nnec, aṭṭas i řgens-a am mammec ǧan nitni řexxu, ɛad mya n tseqqar am mammec ǧan nitni řexxu, u ejj ad ẓarent tiṭṭawin n sidi inu ujeǧid aya. Maca i umi iwca sidi inu ajeǧid taynit i tmesřact-a?”

4 Maca awař n ujeǧid ijhed x Yuwab u x ikumandaren n řɛeskar, uca iffeɣ Yuwab ak-d ikumandaren n řɛeskar, yaggʷej x wudem n ujeǧid ḥima ad isedd řɛeskar n Israil.

5 Nitni ẓwan L’Urdun u wtin iqiḍan nsen ɣar uɣezdis afusi n tendint n Ɛaruɛir tenni ɣar řwesṭ n teɣzart n yeɣzar n Jad, uca uyuren xenni ɣar Yaɛzir.   

6 Usin-dd di Jilɛad u di Taḥtim-Ḥudci. Xas uca usin-dd ɣar Dan-Yaɛan u ɣar jjwayeh n Ṣidun.

7 Uca usin-dd ɣar tendint n Ṣur i ifaryen s iɣebřawen u ɣar marra tneddam n Iḥiwiyyen d Ikenɛaniyyen, Ɣar uneggar iwḍen nitni ɣar ljanub n Yahuda di Bi’r-Sebɛa.

8 Ammu kkin nitni marra tammurt u awarni ɛdun tesɛa n iyuren d ɛicrin n wussan usin-dd ɣar Urcalim.

9 U Yuwab iwca i ujeǧid řqedd n řeḥsab n řgens. Di Israil tuɣa dayes temn-myat-ařef n yeryazen imeḥḍen inni izemmaren x ssif u xemsa-myat-ařef n yeryazen tuɣa aten zi Yahuda.

10 Maca uř n Dawud ibda ad ireddu as awarni iḥseb řgens u Dawud inna i SIDI: “Necc xḍiɣ xak aṭṭas s min ggiɣ. A SIDI, kkes řexxu řmuɛṣiyyet x umsexxar nnec, maɣar necc ggiɣ tubbuheřya tameqqrant.”

11 Umi Dawud ikkar ɣar tuffut, imsar, aqa yusa-dd awař n SIDI i unabi Jad, amwařaw n Dawud, inna:

12 “Uyur, siweř i Dawud: ‘Ammu i iqqar SIDI: Ad ac dd-ssarseɣ třata n tmesřayin. Ixḍar ict zzaysent uca ad ac tt ggeɣ.’ ”

13 Yusa-dd Jad ɣar Dawud, ixebbar i-t, inna as: “Ma ad iwḍa sebɛa n iseggʷusa n řaẓ x temmurt nnec? Niɣ texsed ad tarewřed třata n iyuren zzat i wudem n řɛedyan nnec u netta ad cek iḍfar? Niɣ texsed ad yiři ṭṭaɛun di temmurt nnec? Xenni řexxu, ssen min i ɣa tixḍared u xzar, min dd ɣa arreɣ ɣar wenni d ayi dd-issekken.”

14 Xenni inna Dawud i Jad: “Necc ttwaḥṣareɣ aṭṭas. Ejj aneɣ ad newḍa deg ifassen n SIDI, maɣar arreḥmet nnes temɣar, maca war xseɣ ca ad wḍiɣ deg ifassen n iwdan.”

15 Xenni issiweḍ SIDI ijj n ṭṭaɛun x Israil, zi tuffut ař ijj n řmijař ittwaggen. Mmuten sebɛin-ařef n yeryazen n řgens zi Dan ař Bi’r-Sebɛa.

16 Umi isswiẓẓeḍ lmalak afus nnes x Urcalim, ḥima ad iɣḍeř tandint deg uḍeyyeɛ, indem SIDI x tuɛeffna, inna i lmalak i iggur ad iɣḍeř řgens deg uḍeyyeɛ: “Cfa, sehwa afus nnec řexxu!” Tuɣa lmalak n SIDI ittaweḍ ɣar unedrar n Uyabusi Arawna.

17 Umi Dawud iẓra lmalak wenni iwtin řgens, issiweř Dawud ak-d SIDI, inna: “Xzar, necc xḍiɣ u necc, wah necc ggiɣ řmuɛṣiyyet, maca uǧi-ya, min ggin? Ejj ad yiři ufus nnec i tecti ɣari d ɣar taddart n baba.”

Aɛalṭar x wendrar n Arawna

18 Deg wass nni beɛda yusa-dd Jad ɣar Dawud, inna as: “Geɛɛed, sbedd ijj n uɛalṭar i SIDI x unedrar n Uyabusi Arawna.”

19 Dawud igeɛɛed ɛlaḥsab awař n Jad, am mammec t yumur SIDI.

20 Arawna iceyyeɛ u iẓra ajeǧid ak-d imsexxaren nnes usin-dd ɣares. Xenni yuyur Arawna ɣar barra, ibendeq zzat i ujeǧid s uɣembub nnes ɣar temmurt.

21 Arawna inna: “Mayemmi i dd-yusa sidi inu ajeǧid, ɣar umsexxar nnes?” Dawud inna: “Ḥima ad xak sɣeɣ andrar ḥima ad bniɣ din ijj n uɛalṭar i SIDI, maḥend ad tbedd tecti di řgens.”

22 Xenni inna Arawna i Dawud: “Ejj sidi inu ajeǧid ad iksi u ad iwehheb min d as ittɣiř d lemliḥ di tiṭṭawin nnes. Xzar aqa din ifunasen d tfunasin i tɣarṣt n wecmaḍ u ksi tiřwiḥin itteḥřuǧuḍen i usarwet d řeḥwayej n ifunasen d tfunasin d akeccuḍ i tmessi.

23 Aya marra, a ajeǧid, ad ac iwc Arawna i ujeǧid.” Ɛawed inna Arawna i ujeǧid: “Iři ad dd-tased cek x řxaḍar ɣar SIDI, AREBBI nnec!”

24 Maca ajeǧid inna i Arawna: “Lla, maɣar necc xseɣ ad xak t sɣeɣ s ttaman nnes ikmeř, maɣar necc war ttwehhbeɣ i SIDI, AREBBI inu, tiɣarṣa n wecmaḍ i war isekkwin walu.” U Dawud isɣa andrar d ifunasen d tfunasin i xemsin ciqlu n nnuqart.

25 Dawud ibna din ijj n uɛalṭar i SIDI uca issgeɛɛed din tiɣarṣa n wecmaḍ d tewhibin n řɣiǧet. Ammu ittwasseṣřeḥ SIDI x temmurt s tẓaǧit yuǧɣen u tᵉttwassbedd tecti di Israil.

1 Ijeǧiden

Suliman idweř d ajeǧid

1

1 Tuɣa ajeǧid Dawud iwsar u imɣar deg wussan. Ssduryen t s warruḍ maca war t iřqif ɛad řeḥmu.

2 Nnan as imsexxaren nnes: “Ejj ad arzun i sidi inu ajeǧid ict n tebřiɣt d taɛzarect u ejj i-tt ad tbedd zzat i wudem n ujeǧid, ad dayes tᵉthilla. Ejj i-tt ad tᵉṭṭeṣ ɣar idmaren nnes, ḥima sidi inu ajeǧid, ad idweř iḥemma.”

3 Arzun nitni di marra tammurt n Israil x ict n tebřiɣt dayes aẓri. Ufin Abicaj, Tacunamit, uca iwyen tt ɣar ujeǧid. □  

4 Tabřiɣt tuɣa dayes aẓri aṭṭas u nettat tᵉthilla dayes u tsexxar xas. Ajeǧid war tt issin ca. □  

5 Aduniya, mmis n Hajjit, ixs ad issuɛřa ixef nnes, inna: “Necc ad dewřeɣ d ajeǧid.” Netta iḍebbar ikarruten d imnayen uca izwaren xemsin n yeryazen s tazřa zzat i wudem nnes.   

6 Babas tuɣa ɛemmarṣ war xas isseqseḥ x man aya řami d as inna: “Mayemmi i teggid aya?” Ɛawed Aduniya tuɣa ɣares ijj n waddud icna. Yemmas turuw t-i-dd awarni i Abcalum. □    

7 Issiweř ak-d Yuwab, mmis n Ṣaruya, u ak-d Abyatar, akehhan, uca nitni wcin afus i Aduniya.   

8 Maca akehhan Ṣaduq d Banaya, mmis n Yahuyadaɛ, d unabi Natan d Cimɛi d Riɛi uřa d ayt n bu-teɣruḍt nni iǧan ɣar Dawud, war qqinen ca ixef nsen ɣar Aduniya.

9 Aduniya iɣarṣ i wuǧi d ifunasen d tfunasin d řmař iṣeḥḥen ɣar weẓru n Zaḥifa wenni ɣar tařa n Rujil. Netta iɛarḍ marra aytmas, iḥenjiren n ujeǧid, u marra iryazen n Yahuda, imsexxaren n ujeǧid.   

10 Maca anabi Natan d Banaya d ayt n bu-teɣruḍt n Dawud d umas Suliman, war ten iɛriḍ ca.

11 Xenni inna Natan i Bat-Cabaɛ, yemmas n Suliman, inna: “Ma war tesřid cem, aqa Aduniya, mmis n Hajjit, idweř d ajeǧid? Aqa Dawud, siditneɣ, war xas yargib?

12 Xenni řexxu, as-dd, ejj ayi ad am wceɣ ccwar, ḥima ad tessnejmed tudart nnem d tudart n mmim Suliman.

13 Uyur, adef ɣar ujeǧid Dawud, ini as: ‘A sidi inu ajeǧid, ma war tejjuǧed i tayya nnec, tennid: S tidett, mmim Suliman ad yiři d ajeǧid awarni ayi u netta ad iqqim x řɛarc inu? Mayemmi idweř xenni Aduniya d ajeǧid?’

14 Xzar, umi cem dinni tessawařed ɛad ak-d ujeǧid, ad adfeɣ uřa d necc ad kemmřeɣ awařen nnem.”

15 Bat-Cabaɛ tudef ɣar ujeǧid deg wexxam n daxeř. Ajeǧid tuɣa iwsar aṭṭas u Abicaj, Tasunamit, tsexxar xas.

16 Bat-Cabaɛ tuḍar, tbendeq i ujeǧid uca ajeǧid inna: “Min cem yuɣin?”

17 Nettat tenna as: “A sidi inu, cek tejjuǧed i tayya nnec ɣar SIDI, AREBBI nnec: ‘S tidett, Suliman, mmim, ad yiři d ajeǧid awarni ayi u netta ad iqqim x řɛarc inu!

18 Uca řexxu, xzar, Aduniya idweř d ajeǧid, u řexxu, sidi inu ajeǧid, cek war xas tessargibed ca.

19 Netta iɣarṣ i waṭṭas n ifunasen d řmař iṣeḥḥen d wuǧi u netta iɛarḍ x marra iḥenjiren n ujeǧid u x Abyatar, akehhan, u x Yuwab, akumandar n řɛeskar, maca amsexxar nnec Suliman, war t iɛriḍ ca.

20 Ɣarek cek, a sidi inu ajeǧid, ɣarek cek xezzarent marra tiṭṭawin n Israil, ḥima cek ad asen tessecned man wen i ɣa iqqimen x řɛarc n sidi inu ajeǧid awarni as netta.

21 Niɣ ad imsar, mařa sidi inu ajeǧid ad igg ad yareyyeḥ jar řejdud nnes, aqa necc d mmi Suliman ad ttwaḥesben d ayt n řmuɛṣiyyet.’ ”

22 U xzar, am tessawař nettat ɛad ak-d ujeǧid, yudef-dd anabi Natan.

23 Xebbaren aya i ujeǧid, nnan: “Xzar, aqa da anabi Natan.” Netta yusa-dd zzat i wudem n ujeǧid, ibendeq zzat i ujeǧid s uɣembub nnes ɣar temmurt.

24 Inna Natan: “Sidi inu ajeǧid, ma tennid cek: ‘Aduniya ad yiři d ajeǧid awarni ayi u netta ad iqqim x řɛarc inu’?

25 Maɣar netta ihwa ass-a u netta iɣarṣ i waṭṭas n ifunasen d řmař iṣeḥḥen d wuǧi u iɛarḍ x marra iḥenjiren n ujeǧid u x ikumandaren n řɛeskar u x ukehhan Abyatar. Xzar nitni ttᵉtten, sessen zzat i wudem nnes, qqaren: ‘Ad iddar ujeǧid Aduniya!’

26 Maca necc, necc wenni d amsexxar nnec, d ukehhan Ṣaduq d Banaya, mmis n Yahuyadaɛ, d Suliman, amsexxar nnec, war d aneɣ iɛriḍ ca.

27 Ma iffeɣ-dd wawař-a zi sidi inu ajeǧid? Ma xenni war tessargibed ca amsexxar nnec, man wen i ɣa iqqimen x řɛarc n sidi inu ajeǧid awarni as?”

28 Ajeǧid Dawud iṭṭef deg wawař, inna: “Řaɣat ayi-dd x Bat-Cabaɛ!” Nettat tusa-dd ɣar zzat i wudem n ujeǧid, tbedd din zzat i wudem n ujeǧid.

29 Xenni ijjuǧ ujeǧid, inna: “S tidett am iddar SIDI, wenni ifekken řeɛmar inu zi marra řeḥṣaret,

30 wah nican, am mammec d am jjuǧeɣ ɣar SIDI, AREBBI n Israil, nniɣ: ‘Aqa mmim Suliman ad yiři d ajeǧid awarni ayi u netta ad iqqim x řɛarc inu deg wemcan inu!’, wah, ammu i-t ɣa ggeɣ s tidett ass-a.”

31 Xas uca tuḍar Bat-Cabaɛ s uɣembub nnes ɣar temmurt, tbendeq i ujeǧid, tenna: “Ad iddar sidi inu, ajeǧid Dawud, i řebda!”

32 Xas uca inna ujeǧid Dawud: “Řaɣat ayi-dd i ukehhan Ṣaduq d unabi Natan d Banaya, mmis n Yahuyadaɛ!” Uca nitni usin-dd zzat i wudem n ujeǧid.

33 Inna asen ujeǧid: “Ksim imsexxaren n siditwem akidwem u ejj mmi Suliman ad iniy x usardun i ɣari iǧan u sehwa t ɣar Jiḥun.

34 Ejj akehhan Ṣaduq ak-d unabi Natan ad t idhen dinni d ajeǧid x Israil. Xenni ad tsuḍem deg uyicc n icarri, ad tinim: ‘Tudart i Suliman!’

35 Ittxeṣṣa ad tgeɛɛdem awarni as u netta ad dd-yas ad iqqim x řɛarc inu. Netta ad yiři d ajeǧid deg wemcan inu, maɣar necc umureɣ as ḥima ad yiři d řḥakem x Israil u x Yahuda.”

36 Banaya, mmis n Yahuyadaɛ, yarra-dd x ujeǧid, inna: “Amin, ammu i iqqar SIDI, AREBBI n sidi inu ajeǧid!

37 Am mammec tuɣa iǧa SIDI ak-d sidi inu ajeǧid, ammu i ɣa yiři Netta uřa ak-d Suliman. Iři Netta ad issemɣar ɛad řɛarc nnes x řɛarc n sidi inu, ajeǧid Dawud!”

38 Xenni ihwa ukehhan Ṣaduq ak-d unabi Natan d Banaya, mmis n Yahuyadaɛ, u ak-d iɛessasen n arrimet d ireqqasen n tazřa. Nitni ssenyen Suliman x usardun n ujeǧid Dawud u nedhen t ɣar Jiḥun.

39 Akehhan Ṣaduq, iksi icc s zzect zeg uqiḍun uca idhen Suliman. Nitni suḍen deg uyicc n icarri u marra řgens inna: “Tudart i ujeǧid Suliman!”   

40 Marra řgens igeɛɛed awarni as. Iwdan ṣeffaren di tzamarin u farḥen s ict n řefraḥet temɣar ařami tfeǧeq temmurt s řḥess nsen. □  

41 Isřa aya Aduniya ak-d marra inewjiwen nni ɣares iǧan. Nitni tuɣa bḥřa mmunswen. Uřa d Yuwab isřa i usuḍi deg uyicc n icarri, inna: “Mana řḥess zi tendint ammu s zzhir aṭṭas?”

42 Am issawař netta ɛad, yusa-dd Yunatan, mmis n ukehhan Abyatar. Aduniya inna: “Adef-dd ɣar daxeř, minzi cek d ijj n weryaz imeḥḍen. Cek ad tawyeḍ nican ijj n řexbar aṣebḥan.”

43 Yunatan yarra-dd, inna i Aduniya: “S řemqřub, siditneɣ, ajeǧid Dawud, igga Suliman d ajeǧid.

44 Ajeǧid issekk akides akehhan Ṣaduq d unabi Natan d Banaya, mmis n Yahuyadaɛ, d iɛessasen n arrimet d ireqqasen n tazřa u ina ggin t ad iniy x usardun n ujeǧid.

45 Akehhan Ṣaduq d unabi Natan dehnen t d ajeǧid di Jiḥun u ssenni geɛɛden s řefraḥet ařami tehweř tendint. Aya d řḥess i tesřim.

46 Uřa d Suliman ittɣima x řɛarc n tgeldit.

47 Uřa d imsexxaren n ujeǧid usin-dd, ḥima ad barken siditneɣ, ajeǧid Dawud, nnan: ‘Iři ad yarr AREBBI nnec isem n Suliman ɛad icna x yisem nnec u ad yarr řɛarc nnes ɛad imɣar x řɛarc nnec.’ Xas uca ibendeq ujeǧid x tassut nnes.

48 Ɛawed inna ujeǧid: ‘Ad ittwabarek SIDI, AREBBI n Israil, wenni iwcin ass-a ad iqqim ijjen x řɛarc inu, umi tiṭṭawin inu ɛad zemmarent ad twařant aya.’ ”

49 Marra inewjiwen inni tuɣa iǧan ɣar Aduniya nnxeřɛen, kkaren uca ffɣen, kuř aryaz yuyur abrid nnes.

50 Aduniya iggʷed zi Suliman. Netta ikkar, yuyur uca icebbar deg waccawen n uɛalṭar.

51 Xebbaren man aya ɣar Suliman, nnan: “Xzar, Aduniya, iggʷed zeg ujeǧid Suliman, maɣar aqa netta icebbar deg waccawen n uɛalṭar, iqqar: ‘Ejj ajeǧid Suliman ad ayi ijjaǧ ass-a, aqa netta war ineqq amsexxar nnes s ssif!’ ”

52 Inna Suliman: “Mařa netta iban-dd d ijj n weryaz d amtiqqi, war xas iweṭṭi uřa d ijj n uzeṭṭu n ucuwwaf nnes, maca mařa ittwaf dayes tuɛeffna, ittxeṣṣa ad immet.”

53 Ajeǧid Suliman issekk ca n ireqqasen u nitni kessin t zeg uɛalṭar u netta yusa-dd, ibendeq zzat i ujeǧid Suliman. Inna as Suliman: “Ruḥ ɣar taddart nnec!”

□ 

1:3 Tacunamit - ict n temɣart zi Sunam niɣ zi Cunam, ict n tendint di temmurt n Issakar, ɣar ljanub n wedrar n Tabur, di ccamal n Israil. Qqaren as i tendint-a ɛawed ‘Culam’ u zi tendint-a i dd-teffeɣ tesřit i x neqqar deg wedlis ‘Izři x izřan’.

□ 

1:4 war tt issin ca - man aya ixs ad yini ‘war xas dd-yudef ca’.

□ 

1:6 Yemmas - ixs ad yini ‘Hajjit’.

□ 

1:40 Iwdan - s Tɛibranit ‘řgens’.

Awařen ineggura n Dawud i Suliman

2

1 Umi dd-udsen wussan n Dawud ad immet, iɛřem netta i mmis Suliman, inna:

2 “Necc ad uyureɣ abrid n marra tammurt. Iři tmeḥḍed u iři d aryaz!

3 Ḥḍa awekkeř n SIDI, AREBBI nnec, ḥima ad tuyured di tebridin nnes, maḥend ad tᵉṭṭfed di tweṣṣa nnes d řumurat nnes d lfarayiḍ nnes d cchadat nnes am mammec t yura di Ccariɛa n Musa, ḥima ad tegged s řeɛqeř di marra min ɣa tegged d mani ma i ɣa traḥed,   

4 ḥima ad ikemmeř SIDI awař nnes i xafi issiweř, umi inna: ‘Mařa iḥenjiren nnec ad ḥḍan abrid nsen s wuř nsen marra u s řeɛmar nsen marra, ḥima ad uyuren s řaman zzat i wudem inu, xenni war cek ittxeṣṣi weryaz x řɛarc n Israil.   

5 Cek tessned ɛawed min i d ayi igga Yuwab, mmis n Ṣaruya, min igga netta i tnayen n ikumandaren n řɛeskarat n Israil, i Abnir, mmis n Nir, u i Ɛamasa, mmis n Yatir. Netta inɣa i-ten. Di řweqt n řehna issizzeř idammen am di řweqt n umenɣi uca am di řweqt n umenɣi igga idammen ɣar webyas nnes i ɣares ɣar tejɛinna nnes uřa ɣar sandaliyat nnes nni x iḍaren nnes.   

6 Egg ɛlaḥsab tiɣit nnec u war ttejji acuwwaf nnes icaben ad ihwa ɣar řaxart di řehna.

7 Scen tamexsiwt icewwaren i ayt n Barzillay zi Jilɛad. Nitni ad iřin jar inni i ɣa iccen zi ṭṭabřa nnec, maɣar ammu i dd-yusin ɣari umi arewřeɣ zzat i wudem n umac Abcalum.   

8 Xzar Cimɛi, mmis n Jira, zeg ayt nn Binyamin, zi Baxurim. uřa d netta akidek. Netta inɛeř ayi s ict n nneɛřet iqesḥen deg wass umi necc arewřeɣ ɣar Maḥanayim, maca immseřqa akidi ɣar L’Urdun u necc jjuǧeɣ as ɣar SIDI, nniɣ: ‘Ɣari mařa ad cek nɣeɣ s ssif!’   

9 Xenni řexxu, war t ḥeṣṣeb d amezdag, maɣar cek d ijj n weryaz d amiɣis u tessned min d as ɣa tegged, ḥima acuwwaf nnes icaben ad ihwa ɣar řaxart s idammen.”

10 Dawud igga ad yareyyeḥ jar řejdud nnes. Netta ittwanḍeř di tendint n Dawud.   

11 Ussan i di tuɣa iḥekkem Dawud x Israil, tuɣa aten arebɛin n iseggʷusa. Sebɛa n iseggʷusa iḥkem di Ḥabrun u di Urcalim iḥkem třata u-třatin n iseggʷusa.   

Timegga timezwura n ujeǧid Suliman

12 Suliman iqqim x řɛarc n babas Dawud u tagelda nnes tedweř tarenni di řemten aṭṭas.   

13 Xenni Aduniya, mmis n Hajjit, yusa-dd ɣar Bat-Cabaɛ, yemmas n Suliman. Nettat tenna: “Ma tawasit nnec s řehna?” Netta inna: “Řehna!”

14 Netta inna: “Necc ɣari kim ijj n wawař.” Nettat tenna as: “Siweř!”

15 Inna netta: “Cem tessned, aqa tageldit tusa ayi-dd u marra Israil igga dayi tiṭṭawin, ḥima ad dewřeɣ d ajeǧid. Maca tagelda tenneqřeb uca tedweř i uma, minzi tusa as-dd zi SIDI.   

16 Řexxu maca xseɣ ad ɣarem ttareɣ ict n řḥajjet waha. War d ayi tagi!” Nettat tenna: as: “Siweř!”

17 Netta inna: “Siweř ak-d ujeǧid Suliman - maɣar netta war cem ittarri - ḥima netta ad ayi iwc Abicaj, Tasunamit, d tamɣart.”

18 Bat-Cabaɛ tenna: “Mliḥ, necc ad ssiwřeɣ ak-d ujeǧid di ṭṭweɛ nnec.”

19 Xenni tusa-dd Bat-Cabaɛ ɣar ujeǧid Suliman, ḥima akides tessiweř x Aduniya. Ajeǧid ikkar i umsagar akides, yuḍar zzates. Awarni man aya iqqim x řɛarc, ijja ad din ssarsen ijj n řkursi i yemmas n ujeǧid u nettat teqqim ɣar ufus afusi nnes.

20 Xenni tenna as nettat: “Necc xseɣ ad ac ttareɣ ict n řḥajjet waha. War d ayi tagi!” Inna as ujeǧid: “Seqsa, yemma, necc war cem ttarriɣ ca.”

21 Nettat tenna as: “Ttzawgeɣ cek ḥima ad temmewc Abicaj, Tasunamit, i umac Aduniya d tamɣart.”

22 Ajeǧid Suliman yarra-dd xas, inna i yemmas: “Mayemmi tᵉttared cem i Aduniya Abicaj, Tasunamit? Ttar xenni uřa d tagelda, maɣar netta d uma wenni d ameqqran xafi, wah ttar i-tt i netta u i ukehhan Abyatar d Yuwab, mmis n Ṣaruya.”

23 Ajeǧid Suliman ijjuǧ ɣar SIDI, inna: “Ad ayi igg AREBBI ta d ta u ɛad ktar zi man aya, maɣar Aduniya issiweř awař-a ḍidd i tudart nnes!

24 Xenni řexxu, s tidett am iddar SIDI, wenni d ayi issemtnen u wenni d ayi issɣiman x řɛarc n tgeldit n baba Dawud u wenni d ayi iggin ict n taddart am mammec tuɣa inna qbeř i baba Dawud, s tidett, Aduniya ad ittwaneɣ ass-a!”   

25 Xas uca issekk ujeǧid Suliman řumur-a s ufus n Banaya, mmis n Yahuyadaɛ. Wanita iwta i-t uca immut Aduniya.

26 Inna ujeǧid i ukehhan Abyatar: “Uyur ɣar Ɛanatut, ɣar temmurt nnec, maɣar cek d ijj n weryaz isdaḥeǧ řmewt. Ass-a maca war cek neqqeɣ ca, minzi cek tarbud Ttabut n Sidi inu, SIDI, zzat i wudem n baba Dawud, u minzi cek tweddbed uřa s marra i zi iweddeb baba.”   

27 Suliman yuẓẓeř x Abyatar ařami netta war tuɣi ɛad d akehhan i SIDI, ḥima ad ittwakemmeř wawař n SIDI i tuɣa issiweř zi jjihet n taddart n Ɛali di Cilu.   

28 Umi yiweḍ řexbar ɣar Yuwab - aqa Yuwab iffeɣ, iḍfar Aduniya, waxxa netta war dd-iffiɣ ca, ḥima ad iḍfar Abcalum - yarweř Yuwab ɣar Uqiḍun n SIDI uca iṭṭef accawen n uɛalṭar.   

29 Xebbaren ajeǧid Suliman aqa Yuwab yarweř ɣar Uqiḍun n SIDI. U xzar, ibedd din ɣar uɛalṭar. Suliman issekk ɣares Banaya, mmis n Yahuyadaɛ, inna: “Ruḥ din, neɣ i-t!”

30 Banaya yusa-dd ɣar Uqiḍun n SIDI uca inna as: “Ammu i iqqar ujeǧid: ‘Ffeɣ-dd ɣar barra!’ ” Netta inna: “Lla, necc xseɣ ad mmteɣ da!” Banaya issiweḍ tamwarrit ɣar ujeǧid, inna: “Ammu i issiweř Yuwab u ammu xafi dd-yarra.”

31 Inna as ujeǧid: “Egg min i d ac inna netta, ɣeḍř i-t uca neḍř i-t, ḥima ad taggʷejed xafi u x taddart n baba idammen i issizzeř Yuwab baṭeř.

32 Ammu i ɣa yarr SIDI idammen i issizzeř netta x uzeǧif nnes, minzi netta issḥeyyed tnayen n yeryazen, inni iseggden u iḥřan xas, uca inɣa i-ten s ssif umi baba Dawud war t issin: Abnir, mmis n Nir, akumandar n řɛeskar n Israil, u Ɛamasa, mmis n Yatir, akumandar n řɛeskar n Yahuda.

33 Ammu i ɣa ɛeqben idammen nsen x uzeǧif n Yuwab u x uzeǧif n tarwa nnes i řebda. Maca Dawud d tarwa nnes d taddart nnes d řɛarc nnes, ad ɣarsen yiři řehna zi SIDI i řebda.”

34 Banaya, mmis n Yahuyadaɛ, igeɛɛed ɣar uɛalṭar, iwta i-t uca inɣa i-t. Netta ittwanḍeř di taddart nnes di řexřa.

35 Ajeǧid igga xenni Banaya, mmis n Yahuyadaɛ, deg wemcan nnes x řɛeskar uca ajeǧid igga Ṣaduq, akehhan, deg wemcan n Abyatar.   

36 Xenni ijja ujeǧid ad řaɣan i Cimɛi, inna as: “Bna i yixef nnec ict n taddart di Urcalim uca zdeɣ din, war tteffeɣ ɣar da uřa ɣar diha!

37 Ad imsar deg wass i di i ɣa teffɣed, ad teẓwid tiɣzart n Qidrun, aqa ad tessned nican ad temmted nhřa mma. Idammen nnec ad iřin x uzeǧif nnec.”

38 Cimɛi yarra-dd x ujeǧid: “Awař-a d lemliḥ. Am mammec issiweř sidi inu ajeǧid, ammu i ɣa igg uřa d umsexxar nnec.” U Cimɛi tuɣa izeddeɣ aṭṭas n wussan di Urcalim.

39 Maca awarni i třata n iseggʷusa, imsar, aqa tnayen n imsexxaren n Cimɛi arewřen ɣar Axic, mmis n Maɛka, ajeǧid n Jat. Xebbaren aya i Cimɛi, nnan: “Xzar, imsexxaren nnec aqa aten di Jat.”

40 Xenni ikkar Cimɛi, ibardeɛ i weɣyuř nnes uca yuyur ɣar Axic ɣar Jat, ḥima ad yarzu x imsexxaren nnes. Cimɛi yuyur din u yarra i-ten-dd zi Jat.

41 Xebbaren aya i Suliman aqa Cimɛi iffeɣ zi Urcalim ɣar Jat uca iɛqeb-dd ɛawed.

42 Ajeǧid issekk ad řaɣan i Cimɛi uca inna as: “Ma war cek jjiɣ ad tejjaǧed ɣar SIDI u ɛeřmeɣ ac, nniɣ: ‘Deg wass i di i ɣa teffɣed ɣar da niɣ ɣar diha ad tessned nican, ad temmted nḥřa mma’? U cek tennid ayi: ‘Awař-a i sřiɣ, aqa-t mliḥ.’

43 Mayemmi xenni war teḥḍid ca tajaǧit n SIDI d řumur i d ac ggiɣ?”

44 Inna ujeǧid ɛawed i Cimɛi: “Cek tessned deg wuř nnec marra tuɛeffna i teggid i baba Dawud. S uyenni SIDI ad dd-yarr tuɛeffna nnec x uzeǧif nnec.   

45 Maca ad ittwabarek ujeǧid Suliman u řɛarc n Dawud ad ittwassemten i řebda zzat i wudem n SIDI.”

46 Xas uca iḍebbar ujeǧid x Banaya, mmis n Yahuyadaɛ, u wanita yuyur ɣar barra, iwta Cimɛi ařami immut wanita. Ammu i tᵉttwacedd tgeldit deg ufus n Suliman.   

Aḍhar amezwaru n SIDI i Suliman d tutra nnes

3

1 Suliman idweř d aḍeggʷař n firɛun, ajeǧid n Miṣra. Netta yiwi yeǧis n firɛun uca issidif i-tt ɣar tendint n Dawud, ařami tuɣa isseqfeř řebni n taddart nnes d Taddart n SIDI d řḥiḍ i d as dd-innḍen i Urcalim.   

2 Mɣir řgens yarni ittqeddam tiɣarṣa x řegɛudi waha, minzi ař ussan nni war tᵉttwabenni ɛad Taddart i Yisem n SIDI.   

3 Suliman tuɣa ittexs SIDI umi yuyur ɛlaḥsab tiweṣṣa n babas Dawud. Iqeddem mɣir tiɣarṣa d řebxur x řegɛudi waha.

4 Ammu i yuyur ujeǧid ict n twařa ɣar Jibɛun, ḥima ad dinni iɣarṣ, maɣar řgeɛɛdet nni tuɣa-tt d tameqqrant qaɛ. Issgeɛɛed Suliman x uɛalṭar nni ařef tiɣarṣa n wecmaḍ.   

5 Iban-dd SIDI di Jibɛun s ǧiřet i Suliman deg ict n terjit, uca inna AREBBI: “Ttar! Min i d ac ɣa wceɣ?”   

6 Inna Suliman:

“Cek tessecned tamexsiwt icewwaren tameqqrant i umsexxar nnec, baba Dawud, am mammec yuyur netta zzat i wudem nnec s řaman d tsegda d řeṣfayet n wuř ɣarek, u Cek txemmřed as tamexsiwt-a icewwaren tameqqrant u tewcid as ijj n mmis, ḥima ad iqqim x řɛarc nnes, am teǧa ass-a. □  

7 Xenni řexxu, a SIDI, AREBBI inu, Cek teggid amsexxar nnec d ajeǧid deg wemcan n baba Dawud. Maca necc ǧiɣ ɛad d aḥenjir ameẓyan. Necc war ssineɣ mammec ɣa ffɣeɣ u mammec ɣa ɛeqbeɣ.   

8 Amsexxar nnec aqa-t di řwesṭ n řgens nnec nni tixḍared Cek, ijj n řgens imɣar ařami war izemmar ad ittwaqedd niɣ ad ittwaḥesseb zeg ubarru nnes ameqqran.   

9 Ewc xenni i umsexxar nnec ijj n wuř iften ḥima ad taf izemmar ad iḥkem di řgens u ḥima ad ifarz s řeɛqeř jar min iǧan icna d min iǧan d aɛeffan, minzi man wen izemmaren ad iḥkem x řgens-a ameqqran nnec?”

10 Awař-a tuɣa d lemliḥ di tiṭṭawin n Sidi, řami zeɛma Suliman ittar man aya. □  

11 Inna as AREBBI:

“Minzi cek tᵉttared aya u war tᵉttared ca tudart tazirart i yixef nnec, u war tᵉttared agřa i yixef nnec u war tᵉttared ca tudart n řɛedyan nnec, maca tᵉttared i yixef nnec řeɛqeř, ḥima ad tesřed mliḥ ddeɛwat di řmeḥkama,   

12 aqa s uya Necc ggiɣ ɛlaḥṣab awařen nnec. Xzar, Necc wciɣ ac ijj n wuř d amiɣis d afehham, am mammec war tuɣi qbeř i cek u war ittiři awarni ac.   

13 Uřa d min war tᵉttared, ad ac t wceɣ, am wagřa am uɛuǧi, ařami marra ussan n tudart nnec war din ittiři weryaz am cek jar ijeǧiden.   

14 Mařa cek tuyured x tebridin inu ařami ɣa teḥḍid tiweṣṣa inu d řumurat inu, am mammec yuyur babac Dawud, xenni Necc ad sszuggareɣ řqedd n wussan n tudart nnec.”

15 Ifaq-dd Suliman, u xzar, tuɣa-tt d ict n terjit. Netta yusa-dd ɣar Urcalim uca ibedd zzat i Ttabut n Řɛahd n Sidi u issgeɛɛed tiɣarṣa n wecmaḍ u igga tiwhibin n řehna u issewjed ɛawed ict n zzardet i marra imsexxaren nnes.

Řeḥkam amiɣis n Suliman

16 Xenni usint-i-dd tnayen n temɣarin ɣar ujeǧid. Tuɣa-tent d timɣarin n farq-ccɣeř, beddent zzat i wudem nnes.

17 Ict n temɣart tenna: “Mařa texsed, a sidi inu, necc zeddɣeɣ ak-d temɣart-a di taddart d ict, u necc urweɣ umi d ayi tuɣa ɣares di taddart.

18 Deg wass wiss třata awarni řami dd-urweɣ, imsar, aqa uřa d tamɣart-a turuw-dd ijj n uḥenjir. Neccin tuɣa nmun, war tuɣi ɣarneɣ uřa d ijj n ubarrani di taddart, mɣir neccin s tnayen di taddart.

19 Aḥenjir n temɣart-a immut di ǧiřet umi tezzeř xas deg iḍeṣ.

20 Nettat tekkar ɣar wezyen n ǧiřet, tekkes ayi aḥenjir inu, umi tayya nnec tᵉṭṭeṣ, u tessars i-t deg weḥsin nnes uca mmis immuten tessars i-t deg weḥsin inu.

21 Umi kkareɣ ɣar tuffut, ḥima ad ssuṭṭuḍeɣ aḥenjir inu, xzar, netta immut. Di ṣṣbeḥ tuɣa ayi xezzareɣ mliḥ, ẓriɣ tuɣa-t war iǧi ca d aḥenjir inu nni dd-urweɣ.”

22 Xas uca tenna temɣart nneɣnit: “Lla, wenni iddaren d aḥenjir inu u wenni immuten d aḥenjir nnem!” Tenneɣnit tenna: “Lla, wenni immuten d aḥenjir nnem u wenni iddaren d aḥenjir inu!” Ammu i ssiwřent zzat i wudem n ujeǧid.

23 Inna ujeǧid: “Tanita teqqar: ‘Wenni iddaren d aḥenjir inu u wenni immuten d aḥenjir nnem!’, uca wenneɣni teqqar: ‘Lla, wenni immuten d aḥenjir nnem u wenni iddaren d aḥenjir inu.’ ”

24 Xenni inna ujeǧid: “Awyem ayi-dd ijj n ssif!” Nitni iwyen ijj n ssif ɣar ujeǧid. □  

25 Ajeǧid inna: “Qessem aḥenjir iddaren x tnayen uca wcem ijj n wezyen i yicten zzaysent u wcem i tᵉnneɣnit ijj n wezyen nneɣni.”

26 Maca řami tuɣa tacit nnes i uḥenjir nnes imɣar, tessiweř temɣart tenni ɣar iǧa uḥenjir iddar, ak-d ujeǧid, tenna: “A, sidi inu, wcet as aḥenjir nni iddaren mařa texsed, war t neqqet!” Tanita maca tenna: “War ittiři inu uřa nnem. Qesset t di řwesṭ!”

27 Xenni yarra-dd ujeǧid, inna: “Wcem as aḥenjir iddaren! War t neqqem. Nettat d yemmas.”

28 Marra Israil isřa x řeḥkam i zi iḥkem ujeǧid u nitni ggʷeden zzat i wudem n ujeǧid, minzi nitni ẓrin belli tiɣit n AREBBI dayes ḥima ad yaɣ tasɣart.

□ 

3:6 řkursi nnes igellden - niɣ ‘lɛarc’ nnes (ijj n wawař ittwaksin zi Teɛrabt).

□ 

3:10 Sidi - s Tɛibranit ‘Sidi inu’.

□ 

3:24 ɣar ujeǧid - s Tɛibranit ‘zzat i wudem n ujeǧid’.

Řḥukkam imeqqranen n Suliman d řwulat nnes

4

1 Tuɣa ajeǧid Suliman d ajeǧid x marra Israil.

2 Ina tuɣa d řḥukkam nnes imeqqranen:

Ɛazarya, mmis n Ṣaduq, tuɣa-t d akehhan d amezwaru.

3 Iliḥuraf d Axiya, iḥenjiren n Cica, tuɣa aten d imariren.

Yaḥucafaṭ, mmis n Axilud, tuɣa-t d amarir amezwaru. □  

4 Banaya, mmis n Yahuyadaɛ, tuɣa-t x řɛeskar.

Ṣaduq d Abyatar tuɣa aten d ikehhanen.

5 Ɛazarya, mmis n Natan, tuɣa-t x řwulat.

Zabud, mmis n Natan, tuɣa-t d akehhan d ameddukkeř n ujeǧid.

6 Axicar tuɣa-t x tzeddiɣt n ujeǧid.

Aduniram, mmis n Abda tuɣa-t x ljizya.   

7 Suliman ɣares tenɛac n řwulat x marra Israil, inni ibedden x řeɛweč n ujeǧid d taddart nnes. X kuř ijj s uyur nnes deg useggʷas, tuɣa xas ad t iksi.

8 Ina d ismawen nsen:

Mmis n Ḥur x idurar n Ifrayim.

9 Mmis n Daqar di Maqas u di Caɛalubbim, Bayt-Cams d Ilun-Bayt-Ḥanan.

10 Mmis n Ḥasad di Arubut. Netta tuɣa ɣares Suku d marra tammurt n Ḥafir.

11 Mmis n Abinadab ɣares marra tiwririn n Dur. Tafat, yeǧis n Suliman, tuɣa-tt ɣares d tamɣart.

12 Baɛna, mmis n Axilud, ɣares Taɛnak, Majiddu d marra Bayt-Can i iǧan ɣar Ṣurtan, swadday n Yazraɛil, zi Bayt-Can ař Abal-Maḥula, ař uɣezdis nneɣni n Yuqmaɛam.

13 Mmis n Jabar tuɣa di Ramut-Jilɛad. Netta ɣares dcurat n Ya’ir, mmis n Manassa, tinni iǧan di Jilɛad. Tuɣa ɣares uřa d jjihet n Arjub, tenni di Bacan, settin n tineddam mɣarent s řḥiḍ u s weɛmud n nnḥas.

14 Axinadab, mmis n Ɛiddu, ɣares Maḥanayim.

15 Aximaɛaṣ tuɣa-t d lwali di Naftali. Netta yiwi uřa Basimat, yeǧis n Suliman, d tamɣart nnes.

16 Baɛna, mmis n Hucai, tuɣa-t d lwali di Acir u di Baɛalut.

17 Yahucafaṭ, mmis n Faruḥ, tuɣa-t d lwali di Issakar.

18 Cimɛi, mmis n Iyla, tuɣa-t d lwali di Binyamin.

19 Jabar, mmis n Uri, tuɣa-t d lwali di temmurt n Jilɛad, tammurt n Siḥun, ajeǧid n Imuriyyen, u n Ɛuj, ajeǧid n Bacan. Netta tuɣa d ayenni n lwali di temmurt nni.

20 Tuɣa řgens n Yahuda d Israil s waṭṭas am yijdi ɣar tma n řebḥar, ammu aṭṭas. Nitni ccin, swin u farḥen.

□ 

4:3 amarir - imariren - inni zemmaren x tira n řectub d umezruy.

Řemɣaret n Suliman

5

1 Suliman iḥkem x marra tigeldiwin zeg iɣzar n Lfuraṭ ař tammurt n Ifilisṭiniyyen u ař aymir n Miṣra. Nitni tuɣa ttawyen tarzifin u sexxaren i Suliman, marra ussan n tudart nnes.

2 Asuniy n Suliman i yijj n wass tuɣa-t třatin ikuruten n waren azdad u settin ikuruten n waren,

3 ɛecra n ifunasen iṣeḥḥen, ɛicrin n ifunasen n heddu d mya n wuǧi, ahta i udaden, iɣayḍen n wezɣar, waccawen imeqqranen d iweẓẓiwen n řexřa. □  

4 Ammu i tuɣa iḥekkem x marra tammurt x tma-ya n iɣzar n Lfuraṭ, zi Tifsax ař Ɣazza, x marra ijeǧiden x tma-ya n iɣzar uca idweř as řehna ɣar marra jjwayeh i d as dd-innḍen.

5 Yahuda d Israil tuɣa zeddɣen di řaman, kuř ijj sadu tzayart nnes u sadu wartu nnes, zi Dan ař Bi’r-Sebɛa, marra ussan n Suliman.   

6 Suliman tuɣa ɣares arebɛin-ařef n řkurit n yeysan i ikarruten nnes n umenɣi u tenɛac-ařef n imnayen. □    

7 Lwulat-a, kuř ijj deg uyur nnes, tthillan deg ujeǧid Suliman u di marra inni tuɣa dd-ittasen ɣar ṭṭabřa n ujeǧid Suliman. Nitni war jjin ad ixeṣṣ walu.

8 Imendi d uřum i iysan u i iysan n tazřa ttawyen ten ɣar wemcan mani ma iǧa, kuř ijj am mammec awekkeř nnes.

9 SIDI iwca i Suliman tiɣit d řeɛqeř s waṭṭas uřa d ttasiɛ n tussna deg wuř am yijdi ɣar tma n řebḥar.

10 Tiɣit n Suliman tuɣa d tameqqrant x tiɣit n marra tarwa n manis i dd-tneqqar tfuct u x marra tiɣit n Imiṣriyyen.

11 Netta tuɣa d amiɣis x marra iwdan, x Itan, Azraḥi, x Hayman, Kalkul d Dardaɛ, iḥenjiren n Maḥul. Isem nnes idweř ittwassnen ɣar marra řegnus i d as dd-innḍen.

12 Netta issiweř teřt-ařaf n wawařen iweznen. Ařef u-xemsa n izřan tuɣa aten zzayes.

13 Netta issiweř ɛawed x tcejjura, zi tcejjart n tengelt x idurar n Lubnan ař tɛelǧet i dd-iɣemmyen zi řḥiḍ. Netta issiweř ɛawed x řmař, x ijḍaḍ, x marra imuddaren inni ittbuɛen u x iseřman. □  

14 Zi marra řegnus usin-dd iwdan, ḥima ad sřen tiɣit n Suliman, zi marra ijeǧiden n temmurt inni tuɣa isřan x tiɣit nnes.

Asewjed n Suliman i řebni n Zzawect Tameqqrant

15 Ḥiram, ajeǧid n Ṣur, issekk imsexxaren nnes ɣar Suliman, maɣar netta tuɣa isřa, aqa dehnen Suliman d ajeǧid deg wemcan n babas. Iwa Ḥiram tuɣa řebda ittexs Dawud.   

16 Suliman ijja ad inin i Ḥiram:

17 “Cek tessned aqa baba Dawud tuɣa war izemmar ad ibna ict n Taddart i Yisem n SIDI, AREBBI nnes, zi ssibbet n imenɣan i zi i d as dd-innḍen nitni, ařami ten igga SIDI sadu iḍaren nnes. □    

18 Maca řexxu iwca ayi SIDI, AREBBI inu, řehna zi marra iɣezdisen. War din iǧi ɛad bu weɣrim u war din ɛad asiggʷed n tuɛeffna.

19 Xzar, necc nwiɣ ad bniɣ ict n Taddart i Yisem n SIDI, AREBBI inu, am mammec issiweř SIDI i baba Dawud, inna: ‘Mmic, wenni i ɣa ssɣimeɣ x řɛarc nnec, ad ibna ict n Taddart i Yisem inu.’   

20 Umur xenni řexxu, aqa ad ayi zedmen ticejjura n tengelt zeg idurar n Lubnan. Imsexxaren inu ad iřin ak-d imsexxaren nnec u necc ad ac wceɣ řmunet i imsexxaren nnec ɛlaḥsab marra min d ayi ɣa tinid, minzi cek tessned aqa neccin war ɣarneɣ uřa d ijj wenni izemmaren ad izdem akeccuḍ am ayt n Ṣidun.”

21 Umi isřa Ḥiram awařen n Suliman, imsar, aqa ifarḥ aṭṭas s waṭṭas, inna: “Ad ittwabarek SIDI ass-a, maɣar Netta iwca i Dawud ijj n mmis d amiɣis x řgens-a d ameqqran!”

22 Ḥiram issekk ijj n ureqqas ɣar Suliman, inna: “Necc sřiɣ i umi i tessekked ijj n ureqqas ɣari. Necc ad ssqefřeɣ marra meẓri nnec zi jjihet n ukeccuḍ n tcejjart n tengelt d ukeccuḍ n tcejjart n umerzi. □  

23 Imsexxaren inu ad t-i-dd-awyen zeg idurar n Lubnan ɣar řebḥar u necc ad t ssiwḍeɣ x tɣarruba n tḥenya x řebḥar ɣar wemcan i d ayi ɣa tinid. Dinni ad t ssarxuɣ u cek ad t teksid, u cek ad tessqefřed marra meẓri inu, maḥend ad tewced macca i taddart inu.”

24 Uca Ḥiram iwca akeccuḍ n tcejjart n tengelt d ukeccuḍ n tcejjart n umerzi i Suliman, marra anect meẓri nnes.

25 Iwca Suliman ɛicrin-ařef ikuruten n irden i Ḥiram d macca i taddart nnes u ɛicrin ikuruten n zzect n zzitun taḥurrect. D man aya i iwca Suliman aseggʷas x useggʷas i Ḥiram.

26 SIDI iwca i Suliman tiɣit am mammec tuɣa i d as inna netta. Tuɣa din řehna jar Ḥiram d Suliman, uca nitni s tnayen idsen ggin ijj n řɛahd.   

27 Ajeǧid Suliman issgeɛɛed-dd zi marra Israil iryazen i tsexxart i ittxeṣṣan. Asgeɛɛed-a yiwi-dd třatin-ařef n yeryazen i řxedmet.

28 Issekk i-ten ɣar idurar n Lubnan, ɛecra-ařaf n yeryazen deg uyur, s nnubet: ijj n uyur tuɣa aten x idurar n Lubnan u tnayen n iyuren tuɣa aten di taddart nsen. Aduniram tuɣa x yeryazen i iggin řxedmet.

29 Tuɣa Suliman ɣares ɛawed sebɛin-ařef n imsexxaren i trebbut n řehmeř d tmenyin-ařef n isuydayen x idurar.

30 Ahta ɛad i imeḥḍayen imeqqranen n Suliman nni iǧan x řxedmet, tuɣa din třata u-třatin-mya n yeryazen nni iǧan x řgens i iggin řxedmet.

31 Yumur ujeǧid maḥend ad neqcen tiṣuḍar timeqqranin, tiṣuḍar iɣřan, ḥima ad ssarsen dsas n Taddart s tiṣuḍar-a ittwassuydan.

32 Ibennayen n Suliman d ibennayen n Ḥiram uřa d Ijibayliyyen neqcen tent. Nitni sswejden akeccuḍ d yeẓra, ḥima ad bnan Taddart.

□ 

5:3 iweẓẓiwen n řexřa - ict n marka n ijḍaḍ am ‘iyaẓiden’.

□ 

5:6 amnay - imnayen - aryaz wenni inyin x ijj n uyis.

□ 

5:13 tɛelǧet - niɣ ‘hisup’.

□ 

5:17 sadu iḍaren - s Tɛibranit ‘sadu aḍar nnes’.

□ 

5:22 amerzi - niɣ ‘ameḍzi’.

Řebni n Zzawect Tameqqrant

6

1 Deg useggʷas wiss arebɛa-mya u-tmanyin awarni i uffuɣ n ayt n Israil zi temmurt n Miṣra, deg useggʷas wiss arebɛa n tgelda n Suliman x Israil, deg uyur n Ziw, ayur wiss tnayen, imsar, aqa netta ibda ad ibna Taddart n SIDI.   

Zzawect i ibnan ujeǧid Suliman (1 Ij. 6)

2 Taddart i ibna ujeǧid Suliman i SIDI tuɣa-tt settin n iɣaǧen n tuzzeggart u ɛicrin n iɣaǧen n tiru u třatin n iɣaǧen n řuɛřa.

3 Asqif n wadaf ɣar zzat n Wexxam n Zzawect Tameqqrant n Taddart, tuɣa-t ɛicrin n iɣaǧen n tezzuggart ɣar wudem n tiru n Taddart, u tiru nnes tuɣa-t ɛecra n iɣaǧen ɣar wudem n Taddart.   

4 Netta igga i Taddart tiburjatin, bellɛen tent s tewwura ak-d iɛumad i ubelleɛ.

5 Ɣar řḥiḍ, ɣar marra iɣezdisen nnes n Taddart, ibna ijj n řebni n zziyada, ɣar řeḥyuḍ i d as dd-innḍen i Taddart, řeḥyuḍ n Wexxam n Zzawect Tameqqrant u n Wexxam n Daxeř n Zzawect. Igga řebniyyat n řeḍruf am wafriwen ɣar iɣezdisen n Taddart deg wenneḍ.

6 Tisefři n wadday tuɣa-tt di xemsa n iɣaǧen n tiru u tenni di řwesṭ tuɣa-tt di setta n iɣaǧen u tenni wiss třata tuɣa-tt di sebɛa n iɣaǧen, maɣar igga tinebdatin ɣar barra n Taddart ɣar iɣezdisen nnes, ḥima tisefřin war ttidfent ca di řeḥyuḍ n Taddart.

7 Umi tᵉttwabna Taddart, aqa tᵉttwabna s tṣuḍar ittwaqessen zi mani tent neqcen, ařami war ttwisřen ifḍisen, niɣ ccaqur niɣ ca zi řeqcuɛ n wuzzař di Taddart řami tᵉttwabna.

8 Tawwart i řebni n řeḍruf ɣar umerwasu tuɣa-tt ɣar uɣezdis afusi ař zzat n Taddart. X ddrujat yennḍen ttgeɛɛaden ɣar wenni deg umerwasu u zeg umerwasu ɣar wenni wiss třata.

9 Ammu i ibna Taddart, ikemmeř i-tt. Issduriy Taddart s tḥenya u s teřwiḥin n ukeccuḍ n tneglin.

10 Ibna ɛawed řebni n zziyada ɣar marra Taddart, xemsa n iɣaǧen n řuɛřa i kuř ṭṭebqet Wanita yarsa s tḥenya n ukeccuḍ n tcejjart n tengelt x Taddart.

11 Xenni yusa-dd wawař n SIDI ɣar Suliman, inna:

12 “X Taddart-a i tbennid: Mařa cek tuyured ɛlaḥṣab tiweṣṣa inu u ad tegged lfarayiḍ inu u ad teḥḍid řumurat inu umi daysent tuyured, xenni Necc ad ac ssqefřeɣ awař i ssiwřeɣ ɣar babac Dawud.   

13 Necc ad zedɣeɣ di řwesṭ n ayt n Israil u Necc war semmḥeɣ ca di řgens inu Israil.”

14 Suliman ibna Taddart u ikemmeř i-tt.

15 Netta ibna uřa d admawen n řeḥyuḍ n Taddart nni iǧan ɣar daxeř s tfeřwin n ukeccuḍ n tcejjart n tengelt. Zi tisi n Taddart ař řeḥyuḍ n tzeqqa iřeḥḥef i-ten s ukeccuḍ u iřeḥḥef i tisi n Taddart s ukeccuḍ n tcejjart n umerzi. □  

16 Tuɣa ibna ɛad ɛicrin n iɣaǧen ktar zeg iɣezdisen n ḍeffar n Taddart s tfeřwin n ukeccuḍ n tcejjart n tengelt, zi tisi ař tazeqqa n řeḥyuḍ, uca igga ttasiɛ di daxeř nnes d Axxam n Daxeř n Zzawect i Netta, d Aqdas x Uqeddas.

17 Taddart tuɣa-tt arebɛin iɣaǧen n tuzzeggart, ixs ad yini Axxam n Zzawect Tameqqrant nni ɣar zzat.

18 Tuɣa akeccuḍ n tcejjart n tengelt i iǧan ɣar daxeř n Taddart ittwaneqqec s tɛebbuzin d nnuwwarat ggur ad arezment. Marra tuɣa akeccuḍ n tengelt, war dd-ittbin uřa d ijj weẓru.

19 Igga Axxam n Daxeř n Zzawect ɣar daxeř qaɛ n Taddart, ḥima ad din issars Ttabut n Řɛahd n SIDI.

20 Axxam n Daxeř n Zzawect tuɣa-t ɛicrin n iɣaǧen n tuzzeggart ɣar uɣezdis n zzat u ɛicrin n iɣaǧen n tiru d ɛicrin n iɣaǧen n řuɛřa. Iřeḥḥef i-t s wureɣ izedgen. Iřeḥḥef ɛawed aɛalṭar s ukeccuḍ n tcejjart n tengelt.

21 Suliman iɣeǧef daxeř n Taddart s wureɣ izedgen. Ɣar zzat n Wexxam n Daxeř n Zzawect isseɛdu ssnaseř n wureɣ. Iɣeǧef Wexxam n Daxeř s wureɣ.

22 Iɣeǧef marra Taddart s wureɣ, ařami tkemmeř marra Taddart. Iɣeǧef marra aɛalṭar nni iǧan ɣar Wexxam n Daxeř n Zzawect s wureɣ.

23 Deg Wexxam n Daxeř n Zzawect igga tnayen n ikiruben n ukeccuḍ n uzemmur. Tiddi nsen tuɣa-tt di ɛecra n iɣaǧen. □    

24 Ijj n wafriw n ukirub tuɣa dayes xemsa n iɣaǧen u deg wafriw nneɣni n ukirub tuɣa dayes ɛawed xemsa n iɣaǧen. Zeg ixef n yijj n wafriw nnes ař ixef n wafriw nnes nneɣni aqa ɛecra n iɣaǧen.

25 Akirub nneɣni tuɣa ɣares ɛawed řeɛbar n ɛecra n iɣaǧen. Ikiruben tuɣa ɣarsen s tnayen idsen ijj n řeɛbar d ijj n waddud.

26 Ijj n ukirub tuɣa řuɛřa nnes ɛecra n iɣaǧen u ammu uřa d řuɛřa n ukirub nneɣni.

27 Netta issbedd ikiruben di řwesṭ n taddart n daxeř. Ifriwen n ikiruben tuɣa bezzɛen ařami afriw n ijj ittakkʷaḍ ijj n řḥiḍ u afriw n ukirub nneɣni ittakkwaḍ řḥiḍ nneɣni. Ɣar řwesṭ n taddart mmḥadan ifriwen nsen ayawya, afriw ɣar wefriw.   

28 Netta iɣeǧef ikiruben s wureɣ.

29 Marra řeḥyuḍ n Taddart ɣar marra iɣezdisen nnes inqec i-ten s uqessi n ineqqicen n ikiruben d tcejjura n tini d nnuwwarat yarezmen, zi daxeř u ɣar barra.

30 Iɣeǧef tisi n Taddart s wureɣ am deg wexxam n ḍaxeř am deg wexxam n zzat.

31 Ɣar wadaf n Wexxam n Daxeř n Zzawect igga netta tiwwura n ukeccuḍ n uzemmur. Akwadrun s řeḍruf ɣar uɣezdis n tewwart ittawi ijj n řexmus n řḥiḍ.

32 Tnayen n tewwura tuɣa atent zeg ukeccuḍ n uzemmur. Netta inqec daysen ineqqicen n ikiruben d tcejjura n tini d nnuwwarat yarezmen, uca iɣeǧef tiwwura s wureɣ. Uřa d ikiruben d tcejjura n tini ibezzeɛ i-ten s wureɣ.

33 Igga ɛawed řeḍruf i tnayen n iɣezdisen n wadaf n Wexxam n Zzawect Tameqqrant zeg ukeccuḍ n uzemmur, zeg ict n terbaɛt n řḥiḍ.

34 Tnayen n tewwura tuɣa atent zeg ukeccuḍ n tcejjart n umerzi. Tnayen n tɣemmura ɣar ṭṭarf n ict n tewwart tuɣa ttquwwarent di barra u tnayen n tɣemmura ttwaneqcent ɣar ṭṭarf n tenneɣnit tuɣa ttquwwarent di daxeř.

35 Netta inqec daysent ikiruben d tcejjura n tini d nnuwwarat yarezmen uca icellel i-tent s wureɣ, s ijj n wudem n teqcurt iřeɣɣen x wenqac.

36 Netta ibna řemraḥ ɣar daxeř s třata n iseddiyyen n tṣuḍar ittwassuydan u s yijj n useddi n tḥenya n tcejjart n tengelt.

37 Deg useggʷas wiss arebɛa ittwassars dsas n Taddart n SIDI, deg uyur Ziw.

38 Deg useggʷas wiss ḥiṭac n uyur Bul, aqa-t d ayur wiss tmenya, tᵉttwakemmeř Taddart s marra tiseqqar nnes u ɛlaḥsab marra lfarayiḍ nnes. Netta ibna i-tt deg ijj n řmijař n sebɛa n iseggʷusa.

□ 

6:15 amerzi - niɣ ‘ameḍzi’.

□ 

6:23 ikiruben - ict n marka n lmalakat.

Řeqṣar n Suliman

7

1 Di taddart nnes ibna Suliman třeṭṭac n iseggʷusa, uca ikemmeř marra taddart nnes.   

2 Netta ibna Taddart n Wezɣar n Lubnan. Tuɣa-tt di mya n iɣaǧen n tuzzeggart u xemsin n iɣaǧen n tiru u třatin n iɣaǧen n řuɛřa, tᵉttwagg x arebɛa n iseddiyyen n ipilaren n ukeccuḍ n tcejjart n tengelt u ttwassarsent tḥenya n ukeccuḍ n tcejjart n tengelt tiwa i ipilaren. □  

3 Tuɣa s ict n tzeqqa zeg ukeccuḍ n tcejjart n tengelt tiwa i tḥenya n uɛarreḍ nni iǧan x xemsa u-rebɛin n ipilaren nni, aqa xemmesṭac n tḥenya x ijj n useddi n ipilaren.

4 Tuɣa tiwwura n řekwazi di třata n iseddiyyen, ict n tburjet ajemmaḍ i tburjet nneɣni, třata n twařawin.

5 Marra tiwwura d řeḍruf nsent ɣar iɣezdisen tuɣa aten d akwadrun, uca arzam n ict n tewwart tuɣa-tt ajemmaḍ n warzam n ict n tewwart nneɣni, třata n twařawin.

6 Asqif igga i-t s ipilaren ɣar zzat n taddart, xemsin n iɣaǧen n tuzzeggart u třatin n iɣaǧen n tiru. Ɣar wudem n ipilaren nni tuɣa ict n tesqift nneɣni ak-d ipilaren, uca ɛawed uřa d ijj n useqqef ɣar wudem n ipilaren nni.

7 Netta igga ɛawed axxam i řɛarc mani tuɣa icarreɛ, axxam n taddart n ccraɛ, uca issduriy i-t zi tisi swadday ař tisi nneɣni sennej s ukeccuḍ n tcejjart n tengelt.

8 Taddart nnes, mani tuɣa izeddeɣ, di řemraḥ nneɣni nni iǧan ktar ɣar daxeř zeg wexxam n taddart n ccraɛ, aqa tᵉttwagg amenni. Netta igga ɛawed ict n taddart i yeǧis n firɛun, tenni yiwi Suliman d tamɣart, am wexxam-a wanita.   

Xariṭa n Taddart n Wezɣar d Řeqṣar n Suliman d Zzawect Iqeddsen (1 Kn. 7)

9 Man aya marra tuɣa-t zi tṣuḍar iɣřan, ttwassuydant ɛlaḥsab řeqyas, zi daxeř u zi barra ttwancaren s řmencar, u man aya zi dsas ař iẓra n sennej qaɛ u zi barra ař řemraḥ ameqqran.

10 Dsas ittwagg s tṣuḍar iɣřan, iẓra imeqqranen, iẓra n ɛecra n iɣaǧen u iẓra n tmenya n iɣaǧen,

11 u tiwa nsen tiṣuḍar iɣřan, ttwassuydant ɛlaḥsab řeqyas, uřa d akeccuḍ n tcejjart n tengelt.

12 Řemraḥ ameqqran i d as dd-innḍen tuɣa-t ɛawed zi třata n iseddiyyen n tṣuḍar ittwassuydan d ijj n useddi n ukeccuḍ n tcejjart n tengelt, am mammec i řemraḥ n daxeř i Taddart n SIDI am i wesqif n wadaf n Taddart.

Řxedmet n Ḥiram i Zzawect Tameqqrant

13 Ajeǧid Suliman issekk ɣar Ḥiram zi Ṣur, ḥima ad dd-yas.   

14 Wanita tuɣa d mmis n ict n tajjač zi teqbič n Naftali u babas tuɣa-t d ijj n weryaz zi Ṣur, ijj n wemziř n nnḥas. Netta tuɣa iccur s řefhamet d řeɛqeř d tussna ḥima ad issuffeɣ qaɛ řxedmet n nnḥas. Netta yusa-dd ɣar ujeǧid Suliman u marra min igga, igga i-t n nnḥas.   

15 Netta igga tnayen n ipilaren n nnḥas. Řuɛřa n ijj n upilar tuɣa-tt tmenṭac n iɣaǧen uca s yijj n ufiřu n tenɛac n iɣaǧen izemmar ad inneḍ i upilar nneɣni.   

16 Netta igga tnayen n ttijan n nnḥas ifesyen ḥima ad ten ssarsen x izeǧifen n ipilaren. Řuɛřa n ijj n ttaj tuɣa-t xemsa n iɣaǧen u řuɛřa n ttaj nneɣni tuɣa-t uřa d xemsa n iɣaǧen.

17 Uřa d tijeṭṭayin ttwaggent s ict n řxedmet n umudi, am ifiřan ggin tent s ssnaseř i ttijan i iǧan x izeǧifen n ipilaren. Sebɛa i yijj n ttaj u sebɛa i ttaj nneɣni.

18 Igga ipilaren d tnayen n iseddiyyen n iremmamen i d as dd-innḍen i dd-yusin ak-d řxedmet n umudi i ittwaggen maḥend ad zzayes issduriy ttijan i iǧan tiwa i iseddiyyen n iremmamen. Ammu i igga uřa i ttaj nneɣni.

19 Ttijan x uzeǧif n ipilaren nni iǧan ɣar wesqif n wadaf ttwaggen am tlillicin, s ijj n řuɛřa n arebɛa n iɣaǧen. □  

20 Ttijan i iǧan x tnayen n ipilaren dewřen sennej ak-d wudem n uqurar nni tuɣa i-dd-ittasen ak-d řxedmet imuden. Uca mitayen n iremmamen quwwaren asen-dd s tnayen n iseddiyyen, uřa x ttaj nneɣni.

21 Xenni issbedd netta ipilaren ɣar wesqif n wadaf n Zzawect Tameqqrant. Issbedd apilar afusi, igga as Yaxin, uca issbedd uřa d apilar azeřmaḍ, igga as Buɛaz.

22 X uzeǧif n ipilaren tuɣa din ict n řxedmet izewwqen di furma n ijj n řkas am ict n tlillect. Ammu tᵉttwakemmeř řxedmet n ipilaren.

23 Netta igga tarimant ifesyen i waman. Tuɣa-t řeɛbar nnes zi ṭṭarf ař ṭṭarf nnes nneɣni ɛecra n iɣaǧen, d aqurar qaɛ, uca tiddi nnes tuɣa-t di xemsa n iɣaǧen u tzemmared ad as tennḍed s ict n ufiřu n řeɛbar n třatin n iɣaǧen. □    

24 Swadday i tma nnes i d as dd-innḍen qaɛ, tuɣa din tiɛebbuzin ak-d nnuwwarat yarezmen. Ɛecra di kuř ijj n uɣiř nnḍent i trimant. Tnayen n iseddiyyen nni n tɛebbuzin ak-d nnuwwarat yarezmen tuɣa ttwafesyen akides.   

25 Tarimant tbedd x tenɛac n ifunasen. Třata zzaysen arrin s wudem nsen ɣar ccamal, třata zzaysen arrin s wudem nsen ɣar řɣarb, třata zzaysen arrin s wudem nsen ɣar ljanub u třata zzaysen arrin s wudem nsen ɣar ccarq. Tarimant tarsa xasen u marra zzɛenquqat nsen tuɣa dewřent xezzarent ɣar daxeř.

26 Tegdar n trimant d ijj cbar n ufus u tma nnes tuɣa am řxedmet izewwqen n tma n ijj n ufenjař, am tnewwact n tlillect. Twawit nnes tuɣa ařfayen ibatuten. □  

27 Netta igga ɛecra n tkarrutin n nnḥas. Tuɣa tuzzeggart n ict n tkarrut arebɛa n iɣaǧen u tiru nnes arebɛa n iɣaǧen u řuɛřa nnes třata n iɣaǧen.

28 Ammu i ttwaggent tkarrutin. Nitenti tuɣa ɣarsent tiřwiḥin ɛarrḍent u teřwiḥin ɛarrḍent tuɣa atent jar ccafud.

29 X teřwiḥin ɛarrḍent jar ccafud, tuɣa din arcamen n weyraden, ifunasen d ikiruben. Ɣar sennej x ccafud tuɣa din ijj n usennad. Sadu weyraden d ifunasen ttwaggent tiseddiyin n tefray nni yuyřen ɣar wadday .

30 Ict n tkarrut tuɣa ɣares arebɛa n tjarrarin n nnḥas d řeḥzamat n nnḥas. Arebɛa n iḍaren tuɣa ɣarsen tiɣarḍin. Tiɣarḍin ifesyen nni tuɣa atent sadu i tbanyut i usird, zzat i kuř taɣarḍt tuɣa din tiseddiyin n tefray.

31 Aqemmum nnes tuɣa-t ɣar daxeř n ttaj n tkarrut, ijj n uɣiř ɣar sennej. Aqemmum nnes tuɣa-t d aqurar, ijj n uɣiř d wezyen, ammu i ittwagg. X uqemmum tuɣa din ɛawed tinqacin, u tiřwiḥin nsen ɛarrḍent tuɣa atent s arebɛa n tɣemmura, war ǧint d tiqurarin.

32 Arebɛa n tjarrarin tuɣa atent sadu teřwiḥin ɛarrḍent u řeḥzamat n tjarrarin tuɣa atent ceddnent ɣar tkarrut. Řuɛřa n ict n tjarrart tuɣa-t ijj n uɣiř d wezyen.

33 Tijarrarin ttwaggent am ttwaggent tjarrarin n ijj n ukarru. Řeḥzamat nsent, yantat nsent, arradyawat nsent d iɣuřaf n řeḥzamat nsent ttwafesyent marra.

34 Tuɣa din arebɛa n tɣarḍin ɣar arebɛa n tɣemmura n ict n tkarrut. Tiɣarḍin nnes ffɣent zi tkarrut.

35 Sennej i tkarrut tuɣa din ijj n ṭṭarf n wezyen n uɣiř ibedd iquwwar as-dd zi marra iɣezdisen nnes. Sennej i tkarrut tuɣa din ɛawed ifassen ɣar teřwiḥin nnes.

36 X teřwiḥin ak-d ifassen nsent u x teřwiḥin tiqebbarin nsent inqec ikiruben, iyraden d tcejjura n tini, x kuř ijj n wemcan ixřa, uřa d tiseddiyin n tefray ɣar marra iɣezdisen.

37 Ammu i igga netta ɛecra n tkarrutin, marra s yijj n webrid n ufesyi, s yijj n řeqyas, s yijj n waddud.

38 Igga ɛawed ɛecra n tbanyutin n nnḥas. Ict n tbanyut iksi arebɛin ibatuten. Ict n tbanyut tuɣa-tt dayes arebɛa n iɣaǧen. X qaɛ ict zi ɛecra n tkarrutin nni tuɣa tekkar as-dd ict n tbanyut. □    

39 Igga xemsa n tkarrutin ɣar uɣezdis n zzat afusi n Taddart u xemsa ɣar uɣezdis n zzat azeřmaḍ n Taddart, maca tarimant tameqqrant i waman igga i-t ɣar uɣezdis n zzat afusi n Taddart, ɣar uɣezdis n ccarq, ɣar ljanub nnes.

40 Igga Ḥiram ɛawed tibanyutin i usird, iɣenjayen d ṭṭawyat i urucci. Ikemmeř Ḥiram marra řxedmet nni igga i ujeǧid Suliman i Taddart n SIDI:

41 tnayen n ipilaren d tnayen n iquraren n ttijan nni iǧan x izeǧifen n tnayen n ipilaren nni, uřa d tnayen n řexdayem n umuddi i d asent-i-dd-innḍen i tnayen n iquraren n ttijan inni iǧan x izeǧifen n tnayen n ipilaren,

42 arebɛa-mya n iremmamen i tnayen n řexdayem n umuddi ttwammsebḍan x tnayen n iseddiyyen n iremmamen i kuř řxedmet n umuddi i zi dřin nitni tnayen n iquraren n ttijan inni x wudem sennej n ipilaren,

43 d ɛecra n tkarrutin d ɛecra n tbanyutin nni iǧan x tkarrutin nni,

44 d tarimant d tenɛac n ifunasen sadu i trimant,

45 d teydurin d iɣenjajen d ṭṭawyat i urucci.

Marra řeqcuɛ-a i igga Ḥiram i ujeǧid Suliman i Taddart n SIDI, tuɣa aten zi nnḥas ittwassuydan.

46 Ajeǧid ikebb i-ten deg udewwar n L’Urdun di třaxt igdaren jar Sukkut d Ṣartan.   

47 Suliman issɛizz x wewzan n marra řeqcuɛ-a di ssibbet n řqedd nsen d ameqqran aṭṭas. War beqqcen di řewzen n nnḥas.

48 Suliman igga marra řeqcuɛ i Taddart n SIDI:

aɛalṭar n wureɣ, tazewḍa n wureɣ min xef ittwassars weɣrum n wescan,   

49 řa d řeqnadeř, xemsa ɣar yefus d xemsa ɣar uzeřmaḍ, zzat i Wexxam n Daxeř n Zzawect zeg wureɣ izedgen, řa d nnuwarat yarezmen d řefnarat d tjeqqaḍin n teftič n wureɣ,

50 uřa d ṭṭawyat d tjeqqaḍin d ṭṭawyat i urucci d tɣenjayin d tmejmarin n wureɣ izedgen. Xenni igga ɛawed řemfaseř i tewwura n Taddart n daxeř, i Weqdas x Uqeddas, uřa řemfaseř i tewwura n Wexxam n Zzawect Tameqqrant n Taddart zeg wureɣ.

51 Ammu i tᵉttwakemmeř marra řxedmet i igga ujeǧid Suliman i Taddart n SIDI. Uca Suliman issidef tiwhibin iqeddsen n babas. Issars nnuqart d wureɣ d řeqcuɛ deg ixxamen n txubay n Taddart n SIDI. □    

□ 

7:2 azɣar - niɣ ‘řɣabet’ niɣ ‘tazgant’. řuɛřa - niɣ ‘tiddi’.

□ 

7:19 tilillicin - ict n marka n nnuwarat daysen aẓri aṭṭas.

□ 

7:23 tarimant - s Tɛibranit ‘řebḥar’ niɣ ‘il’.

□ 

7:26 abatu - ijj n ‘ubatu’ ɛraḥař 20 niɣ 40 litru.

□ 

7:38 abatu - ijj n ‘ubatu’ ɛraḥař 20 niɣ 40 litru.

□ 

7:51 tiwhibin iqeddsen - s Tɛibranit ‘timesřayin iqeddsen’.

Adeccen n Zzawect Tameqqrant

8

1 Xenni issmun Suliman imɣaren n Israil, marra izeǧifen n tqebbař, řḥukkam n tudrin n řejdud n ayt n Israil ɣar ujeǧid Suliman di Urcalim, ḥima ad ssgeɛɛden Ttabut n Řɛahd n SIDI zi tendint n Dawud, tenni d Ṣihyun.   

2 Marra iryazen n Israil munen-dd ɣar ujeǧid Suliman ɣar řɛid deg uyur n Itanim, aqa-t d ayur wiss sebɛa.

3 Marra imɣaren n Israil usin-dd u ikehhanen ssgeɛɛden Ttabut.

4 Nitni ssgeɛɛden Ttabut n SIDI ak-d Uqiḍun n Umsagar uřa d marra řeqcuɛ iqeddsen i tuɣa iǧan deg Uqiḍun. Ssgeɛɛden tt ikehhanen d Ilawiyyen.

5 Ajeǧid Suliman ak-d marra tamesmunt n Israil i tuɣa ɣares dd-tmun u tuɣa-tt akides zzat i Ttabut, marra nitni wehhben uǧi d ifunasen d tfunasin, inni war zemmaren ad ttwaḥesben zi ssibbet n řqedd ameqqran nsen.

6 Ikehhanen iwyen Ttabut n Řɛahd n SIDI ɣar wemcan nnes, ɣar Wexxam n Daxeř n Taddart, deg Weqdas x Uqeddas, ař sadu wafriwen n ikiruben. □  

7 Maɣar ikiruben bezzɛen tnayen n wafriwen nsen tiwa n wemcan n Ttabut, uca ikiruben dřin Ttabut d iɛumad nnes i tarebbut zi sennej.

8 Iɛumad nnes n tarebbut tuɣa ffɣen-dd ařami ttwaẓarren ixfawen n iɛumad nnes zeg Uqeddas zzat i wudem n Wexxam n Daxeř n Zzawect, maca zi barra war zemmaren ad ten ẓaren. Iɛumad qqimen dinni ař ass-a.

9 War iǧi uřa d ca di Ttabut mɣir tnayen n teřwiḥin i tuɣa dayes issars Musa ɣar Hurib, řami igga SIDI Řɛahd ak-d ayt n Israil umi dd-ffɣen zi Miṣra.   

10 Řami dd-ffɣen ikehhanen zeg Uqeddas ɣar barra, imsar, aqa ijj n useynu iccur Taddart n SIDI.

11 War zemmaren ikehhanen ad qqimen bedden ḥima ad sexxaren zi ssibbet n useynu, minzi aɛuǧi n SIDI tuɣa iccur Taddart n SIDI.   

12 Xenni inna Suliman: “SIDI inna aqa Netta ad izdeɣ deg ijj n useynu ibbumbes.   

13 S tidett, necc bniɣ ict n Taddart, ict n Tzeddiɣt i Cek, ijj n wemcan imten i Cek, ḥima ad din tzedɣed i řebda.”

14 Inneqřeb ujeǧid s uɣembub nnes uca ibarek marra agraw-a n řgens n Israil u marra agraw n Israil tuɣa ibedd.

15 Netta inna: “Ad ittwabarek SIDI, AREBBI n Israil, wenni issiwřen s uqemmum nnes i baba Dawud d wenni t ikemmřen s ufus nnes umi inna:

16 ‘Zeg wass i di nedheɣ řgens inu Israil zi Miṣra, war ixḍareɣ uřa d ict n tendint zi marra tiqebbař n Israil, ḥima ad dinni bniɣ ict n Taddart, ḥima ad din yiři Isem inu, maca Necc ixḍareɣ Dawud, ḥima ad yiři d řḥakem x řgens inu Israil.’   

17 Tuɣa deg wuř n baba Dawud, ḥima ad ibna ict n Taddart i Yisem n SIDI, AREBBI n Israil.   

18 Inna SIDI i baba Dawud: ‘Umi teggid deg wuř nnec ḥima ad tebnid ict n Taddart i Yisem inu, di man aya i teggid mliḥ umi tt tuɣa deg wuř nnec.

19 Maca war iǧi cek i ɣa ibnan Taddart nni, maca mmic i dd-iffɣen zi tejɛinna nnec. D netta ad ibna Taddart i Yisem inu.’

20 SIDI issemten awař nnes nni issiweř, maɣar necc dewřeɣ beddeɣ deg wemcan n baba Dawud u qqimeɣ x řɛarc n Israil, am mammec tuɣa issiweř SIDI, u necc bniɣ Taddart i Yisem n SIDI, AREBBI n Israil.

21 Necc ggiɣ din ijj n wemcan i Ttabut tenni di iǧa Řɛahd n SIDI i igga Netta ak-d řejdud nneɣ umi ten dd-indeh zi Miṣra.”

22 Suliman ibedd zzat i uɛalṭar n SIDI arendad n marra agraw n řgens n Israil, uca netta iksi ifassen nnes ɣar ujenna,   

23 inna:

“A SIDI, AREBBI n Israil, war iǧi uřa d ijj n AREBBI am Cek deg ujenna sennej u x temmurt swadday, wenni iḥḍan Řɛahd d tmexsiwt icewwařen i imsexxaren nnec nni igguren zzat i wudem nnec s marra uř nsen,

24 wenni iḥḍan di ṭṭweɛ n umsexxar nnec, baba Dawud, x min xef akides tessiwřed, minzi s uqemmum nnec i tessiwřed u s ufus nnec i dd-tarrid ad ittwakemmeř, am teǧa ass-a.

25 Xenni řexxu, SIDI, AREBBI n Israil, ḥḍat di ṭṭweɛ n umsexxar nnec, baba Dawud, x min kides tessiwřed umi tennid: ‘War ittwaqess zzayek uřa d ijj n weryaz zi zzat i wudem inu wenni iqqimen x řɛarc n Israil, min ɣa kken iḥenjiren nnec ad ḥḍan ad uyuren abrid nsen zzat i wudem inu am mammec tuyured cek zzat i wudem inu!’   

26 Xenni řexxu, a AREBBI n Israil, egget ad dewřen d tidett awařen nni tessiwřed ak-d umsexxar nnec, baba Dawud.

27 Maɣar ma s tidett ad izdeɣ AREBBI x temmurt? Xzar, ajenna, wah, ajenna n ijenwan war izemmar ad Cek iksi, mecḥař s drus Taddart-a nni ssbeddeɣ necc!   

28 Meyyeř ɣar tẓaǧit n umsexxar nnec u ɣar uzaweg nnes, a SIDI, AREBBI inu, ḥima ad tesřed ɣar uřaɣi u ɣar tẓaǧit nni iẓẓuǧ umsexxar nnec ass-a zzat i wudem nnec.

29 Ejj tiṭṭawin nnec ad ttwarezment ǧiřet d wass tiwa i Taddart-a, tiwa i wemcan i x tennid: ‘Aqa Isem inu ad din yiři i useǧi ɣar tẓaǧit i iẓẓuǧ umsexxar nnec deg wemcan-a.’   

30 Seř xenni i uzaweg n umsexxar nnec u n řgens nnec Israil, i uzaweg nni ttaren nitni deg wemcan-a, u seř Cek xenni deg wemcan n Tzeddiɣt nnec, deg ujenna, wah, seř uca ɣfar.

31 Mařa ixḍa ijj ak-d jjar nnes u tᵉttwagg xas ict n tjaǧit, ḥima ad tt ijjuǧ u wanita yusa-dd uca ijjuǧ zzat i uɛalṭar nnec di Taddart-a,

32 seř Cek xenni deg ujenna, kkar, ḥkem x imsexxaren nnec, ḥima ad ittwaḥkem x uɛeffan ařami abrid nnes ad dd-ihwa x uzeǧif nnes, u ḥima ad tᵉttwagg tsegda i umsegged ařami ad as tᵉttwaɣ tesɣart ɛlaḥsab tasegda nnes.

33 Mařa ittwaɣřeb řgens nnec Israil zzat i wudem n řeɛdu, minzi nitni xḍan akidek, maca nitni ad ɣarek dd-dewřen uca ad qadan Isem nnec u ad ẓaǧen ad ksin s řmeɛruf i Cek di Taddart-a,

34 seř Cek xenni deg ujenna u ɣfar ddnub n řgens nnec Israil u ndeh i-ten ad dd-dewřen ɣar temmurt nni tewcid i řejdud nsen.

35 Mařa ibelleɛ ujenna, xmi war din ittiři wenẓar, minzi nitni xḍan akidek u nitni ad ẓẓaǧen am nnqeřben ɣar wemcan-a, ad qadan Isem nnec u ad dd-dewřen x ddnub nsen umi Cek ten teḥṣared,

36 seř Cek xenni deg ujenna u ɣfar asen ddenb n imsexxaren nnec u n řgens nnec Israil, minzi Cek tesseřmaded i-ten abrid aṣebḥan nni ittxeṣṣa ad uyuren, u ewc Cek xenni anẓar x temmurt nni tewcid d řwart i řgens nnec.

37 Mařa din řaẓ di temmurt, niɣ ṭṭaɛun, niɣ ittwassecmeḍ imendi zeg usemmiḍ, niɣ jjriḥect n wefsu niɣ tamuɣri tenni iṣarrḍen, niɣ mařa iḥṣar i-t řeɛdu ɣar tewwura nnes, niɣ teřqef i-t mammec ma tegga ca n jjriḥect niɣ ca n řeḥřac,

38 xenni man ma i ɣa iẓẓuǧ niɣ ɣa ittar ijj n bnadem niɣ marra řgens nnec Israil, am nitni, kuř ijj zzaysen, ssnen jjriḥect n wuř nsen, u netta iksi xenni ifassen nnes ɣar Taddart-a,

39 seř Cek ɣares zeg ujenna, amcan imten n Tzeddiɣt nnec, ɣfar, kkar u ewc kuř ijj ɛlaḥsab tibridin nnes - am mammec tessned Cek uř nnes, maɣar Cek waha i issnen uř n kuř bnadem -

40 ḥima nitni ad Cek ggʷeden marra ussan i ɣa kken ddaren x wudem n temmurt nni tewcid i řejdud nneɣ,

41 Uca seř Cek uřa ɣar ubarrani nni war iǧan zi řgens nnec Israil, maca ad dd-yas di ṭṭweɛ n Yisem nnec zeg ict n temmurt iggʷejen.

42 Maɣar nitni ad sřen x Yisem nnec ameqqran, x ufus nnec ijehden u x uɣiř nnec isswiẓẓḍen! Mařa netta dd-yusa u ad iẓẓaǧ di Taddart-a,

43 seř Cek xenni zeg ujenna, amcan imten n Tzeddiɣt nnec, u egg ɛlaḥsab marra min xef d ɣarek ɣa iřaɣa ubarrani, ḥima marra řegnus n ddunect ad ssnen Isem nnec, ḥima nitni ad Cek ggʷeden, am řgens nnec Israil, u ad ucin, aqa Isem nnec ittwabarreḥ tiwa i Taddart-a i bniɣ.

44 Mařa řgens iffeɣ ɣar umenɣi ak-d řeɛdu nnes deg webrid min xef ten tessekked u nitni ad ẓẓaǧen i SIDI am nnqeřben ɣar tendint-a i tixḍared Cek u ɣar Taddart i bniɣ necc i Yisem nnec,

45 seř Cek xenni deg ujenna i tẓaǧit nsen u i uzaweg nsen uca taɣed asen tasɣart.

46 Mařa nitni xḍan akidek - maɣar war iǧi uřa d ijj bnadem i war ixḍan - u Cek tesɛared xasen, ad ten tsellmed zzat i wudem n řeɛdu uca nitni ad ten nedhen d imeḥbas ɣar temmurt n řeɛdu, ma teggʷej niɣ tudes i teǧa,   

47 u nitni ad tuben deg wuř nsen di temmurt mani ttwaḥebbsen, wah, ad tuben u ad xak dd-řaɣan di temmurt n yinni ten iḥebbsen, ad inin: ‘Neccin nexḍa u negga min war iseggden, aqa negga tuɛeffna!’,

48 u nitni ad ɣarek dd-dewřen s marra uř nsen u s marra řeɛmar nsen di temmurt n řɛedyan nsen inni ten iḥebbsen uca ad ɣarek ẓẓaǧen am nnqeřben ɣar temmurt nni tewcid i řejdud nsen, ɣar tendint-a i tixḍared Cek u ɣar Taddart-a i bniɣ necc i Yisem nnec,

49 seř Cek xenni deg ujenna, amcan imten n Tzeddiɣt nnec, i tẓaǧit nsen u i uzaweg nsen uca aɣ asen tasɣart.

50 Ɣfar i řgens nnec min zi xḍan akidek u ɣfar asen marra ixeṭṭan nsen i kidek ixḍan, u ewc asen arreḥmet zzat i wudem n yinni i ten iḥebbsen, ḥima nitni ad xasen areḥmen.

51 Nitni maɣar d řgens nnec d tasɣart nnec nni dd-tessuffɣed zi Miṣra, zi řwesṭ n uferran n wuzzař.

52 Ejj tiṭṭawin nnec ad ttwarzment i uḥeccem n umsexxar nnec u i uḥeccem n řgens nnec Israil, maḥend ad ɣarsen tesřed ak-d marra min ɣarek i ɣa řaɣan,

53 maɣar Cek tfarzed i-ten i Yixef nnec d řwart zi marra řegnus n temmurt, am mammec tessiwřed Cek s tsexxart n Musa, umsexxar nnec, umi tessuffɣed řejdud nneɣ zi Miṣra, a Sidi inu, SIDI!”   

54 Řami tuɣa Suliman ikemmeř marra tẓaǧit-a u marra aḥeccem-a ɣar SIDI, imsar, aqa netta ikkar zi zzat n uɛalṭar n SIDI, am t tuɣa x ifadden nnes s weɛrur iqwes am ttwasswiẓẓaḍen ifassen nnes ɣar ujenna.

55 Netta tuɣa ibedd din uca ibarek marra agraw n řgens n Israil, inna s tmijja ijehden:

56 “Ad ittwabarek SIDI, wenni issareyyḥen řgens nnes Israil ɛlaḥsab marra min tuɣa iqqar! Zi marra awařen iṣebḥanen i zi issiweř s tsexxart n umsexxar nnes Musa, war dd-iwḍi uřa d ijj.   

57 Ad yiři SIDI, AREBBI nneɣ, akidneɣ am tuɣa iǧa ak-d řejdud nneɣ, maḥend Netta war d aneɣ ittejji u war d aneɣ ineṭṭar,

58 maca ad indeh uřawen nneɣ ɣares, maḥend neccin ad nuyur x tebridin nnes u ad neḥḍa řumurat nnes d tweṣṣa nnes d lfarayiḍ nnes nni yumur i řejdud nneɣ.

59 Ejj awařen-a i ssiwřeɣ s uḥeccem zzat i wudem n SIDI, ass d ǧiřet, ad iřin udsen ɣar SIDI, AREBBI nneɣ, ḥima Netta ad yaɣ tasɣart i umsexxar nnes d řgens nnes Israil, kuř ass s min i ittřiqen i wass nni,

60 maḥend marra řegnus n temmurt ad ssnen aqa SIDI d AREBBI, war din nneɣni,   

61 maḥend uř nwem ad yiři imun ak-SIDI, AREBBI nneɣ, ḥima ad tuyurem ɛlaḥsab tiweṣṣa nnes, ad teḥḍam řumurat nnes, am teǧa ass-a.”

62 Iɣarṣ ujeǧid d marra Israil akides tiɣarṣa zzat i wudem n SIDI.

63 Suliman iɣarṣ tiɣarṣa n řehna nni iɣarṣ i SIDI: tnayen u-ɛicrin-ařaf n ifunasen d tfunasin d mya u-ɛicrin-ařaf n wuǧi d taɣarṣt n řehna. Ammu i ideccen ujeǧid Taddart n SIDI jmiɛ ak-d marra ayt n Israil.   

64 Deg wass d ijjen issqeddes ujeǧid řwesṭ n řemraḥ n zzat wenni iǧan zzat i Taddart n SIDI, minzi issewjed din taɣarṣt n wecmaḍ d tewhibt n řɣiǧet uřa d tadunt n tɣarṣa n řehna. Maɣar aɛalṭar n nnḥas wenni iǧan zzat i wudem n SIDI, tuɣa d ameẓyan ḥima ad iksi tiɣarṣa n wecmaḍ d tewhibt n řɣiǧet d tadunt n tɣarṣa n řehna.   

65 Di řweqt nni igga Suliman Řɛid ɛawed d marra Israil akides, zi mani ɣa tiwḍed ɣar Ḥamat ař Taɣzart n Miṣra: ijj n wegraw n řgens ameqqran zzat i wudem n SIDI, AREBBI nneɣ, sebɛa n wussan uřa d sebɛa n wussan ktar, arbeɛṭac n wussan.   

66 Deg wass wiss tmenya yarxu netta i řgens, uca nitni barken ajeǧid. Awarni uya uyuren ɣar iqiḍan nsen s wuř ifarḥ u s řxaḍar x marra řxar i tuɣa igga SIDI i umsexxar nnes Dawud u i řgens nnes Israil.

□ 

8:6 ikiruben - ict n marka n lmalakat.

Aḍhar wiss tnayen n SIDI i Suliman

9

1 Awarni řami ikemmeř Suliman řebni n Taddart n SIDI u řebni n taddart n ujeǧid, wah, marra min tuɣa immeẓri u tuɣa ixs ad t igg,   

2 iban-dd SIDI i Suliman i twařa wiss tnayen, am mammec i d as dd-iban di Jibɛun.   

3 Inna as SIDI: “Necc sřiɣ i tẓaǧit nnec u i uḥeccem nnec i zi tḥeccmed zzat i wudem inu. Taddart i tebnid, ssqeddseɣ tt, ḥima ad ssmetneɣ din Isem inu i řebda uca tiṭṭawin inu d wuř inu ad din iřin i řebda!   

4 Mařa cek tuyured zzat i wudem inu am mammec tuɣa iggur babac Dawud s wuř imun u s řeṣfayet, ad tegged am mammec marra i d ac umureɣ u ad teḥḍid tiweṣṣa inu d lfarayiḍ inu,

5 xenni ad ssmetneɣ řɛarc n tgelda nnec x Israil i řebda, am mammec ssiwřeɣ ɣar babac Dawud, nniɣ: ‘War zzayek ittwaqessi ca n weryaz zi řɛarc n Israil!’   

6 Maca mařa kenniw, cek d iḥenjiren nwem, ad tḥeyydem zi ḍeffar inu u kenniw war tḥeṭṭam ɛad řumurat inu d tweṣṣa inu nni wciɣ zzat i wudem nwem, u kenniw ad tuyurem ad tsexxarem i irebbiten nneɣni, ad asen tbendqem,   

7 xenni ad qḍiɣ Israil zi temmurt nni d asen wciɣ uca Taddart-a i ssqeddseɣ i Yisem inu ad tt mmenḍareɣ zeg wudem inu u Israil ad idweř d ijj n umedya d ict n řqecɛet n ustehzi jar marra řegnus.   

8 U x Taddart-a tenni yuɛřan qaɛ, marra wi xas i ɣa ikken, ad itebhet ad iṣeffar. Nitni ad inin: ‘Mayemmi igga SIDI ammu di temmurt-a u di Taddart-a?’   

9 Ad inin: ‘Minzi nitni semḥen di SIDI, AREBBI nsen, wenni dd-issuffɣen řejdud nsen zi temmurt n Miṣra, u minzi nitni cebbaren di irebbiten nneɣni, uyuren ad asen bendqen u ad asen ɛebden, x uya issiweḍ SIDI marra řɣar-a xasen.’ ”

Řebniyat n Suliman

10 Awarni ɛicrin n iseggʷusa i di ibna Suliman tnayen n tudrin, Taddart n SIDI u taddart n ujeǧid, imsar   

11 - am iwca Ḥiram, ajeǧid n Ṣur, i Suliman ɛlaḥsab meẓri nnes akeccuḍ n tcejjart n tengelt d ukeccuḍ n tcejjart n umerzi d wureɣ - aqa Suliman iwca i Ḥiram ɛicrin n tneddam di temmurt n Ljalil. □  

12 Ḥiram iffeɣ-dd zi Ṣur, ḥima ad ixzar tineddam nni d as iwca Suliman, maca tuɣa atent war cnant di tiṭṭawin nnes.

13 Netta inna: “Mana tineddam-a i d ayi tewcid, awma?” U netta iřaɣa asent: ‘Tammurt n Kabul’. Nitenti ttwařaɣant ammu ař ass-a.

14 Ḥiram tuɣa issekk i ujeǧid mya u-ɛicrin talint n wureɣ.

15 D wa d awař x ljizya i tuɣa issgeɛɛed ujeǧid Suliman, maḥend ad ibna Taddart n SIDI d taddart nnes d lqelɛa d řḥiḍ n Urcalim d Ḥaṣur d Majiddu d Jazar.

16 Firɛun, ajeǧid n Miṣra, tuɣa igeɛɛed, iṭṭef Jazar, iqedd as timessi. Inɣa ayt n Kenɛan i tuɣa izeddɣen di tendint uca iwca i-tt d tarzeft n tesřit i yeǧis, tamɣart n Suliman.

17 Suliman ibna xenni Jazar d Bayt-Ḥurun n wadday

18 d Baɛlat di temmurt nni d Tadmar di řexřa   

19 d marra tineddam n řexzen nni ɣares ɣar Suliman uřa d tineddam n ikarruten d tineddam n imnayen, u marra min tuɣa immeẓri Suliman ad t ibna di Urcalim, x idurar n Lubnan u di marra tammurt i x iḥkem.

20 Marra řgens i iqqimen n Imuriyyen, Iḥittiyyen, Ifiriziyyen, Iḥiwiyyen d Iyabusiyyen, inni war iǧin ca zeg ayt n Israil,

21 tarwa nsen nni iqqimen awarni asen di temmurt, inni war zemmaren ayt n Israil ad ten ḥarrmen i uteḥḥi, igga xasen Suliman ljizya n tesmuɣi ař ass-a.

22 Zeg ayt n Israil war iggi Suliman uřa d ijj d ismeɣ, minzi nitni tuɣa aten d iɛeskariyyen d imsexxaren nnes d řḥukkam nnes d ineɣrafen nnes n řɛeskar d imeqqranen n ikarruten nnes d imnayen nnes.   

23 Ina d imeḥḍayen imeqqranen nni tuɣa ittwařeqqmen x řxedmet di ṭṭweɛ n Suliman, xemsa-mya u-xemsin n yeryazen nni tuɣa iḍebbaren x řgens nni tuɣa itteṭṭfen di řxedmet.

24 Maca yeǧis n firɛun tgeɛɛed zi tendint n Dawud ɣar taddart i tuɣa i d as ibna. Řexdenni ibna lqelɛa.   

25 Třata n twařawin deg useggʷas issgeɛɛed Suliman tiɣarṣa n wecmaḍ d tewhibin n řehna x uɛalṭar i tuɣa ibna i SIDI. Ɛawed issbexxar x uɛalṭar n řebxur nni iǧan zzat i wudem n SIDI, uca ammu i isellem netta Taddart am tekmeř i SIDI.

26 Ajeǧid Suliman ibna uřa d ijj n wagraw n iɣarruba di Ɛiṣyun-Jabar i iǧan ɣar Ilat, ɣar tma n Řebḥar n Telga, di temmurt Idum.

27 Ḥiram issekk imsexxaren nnes s wagraw n iɣarruba nni, ibeḥriyyen inni issnen řebḥar, jmiɛ ak-d imsexxaren n Suliman.

28 Nitni iwḍen ɣar Ufir u ksin ssenni arebɛa-mya u-ɛicrin talint n wureɣ u iwyen t ɣar ujeǧid Suliman.

□ 

9:11 amerzi - niɣ ‘ameḍzi’.

Anewjew n tjeǧidt n Saba

10

1 Tajeǧidt n Caba tesřa x ccennɛet n Suliman tenni i dd-yusin ak-d Yisem n SIDI u nettat tusa-dd, ḥima ad t tqeǧeb s tḥuja n twafit.   

2 Nettat tusa-dd ɣar Urcalim s ijj n ukaravan i d as dd-iḍfaren s ddqeř n wagřa aṭṭas, s iřeɣman nni yarebbun řeɛṭur d waṭṭas n wureɣ d iẓra iɣřan, u nettat tusa-dd ɣar Suliman u tessiweř akides x marra min ɣares deg wuř.   

3 Suliman icarḥ marra awařen i tḥaja nettat. War din uřa d ijj n wawař s řemɛani innuffaren i war izemmar ujeǧid ad as t icarreḥ.

4 Tajeǧidt n Caba teẓra marra tiɣit n Suliman d taddart i ibna,

5 d macca x ṭṭabřa nnes, d mammec qqimen imsexxaren nnes, d mammec bedden ixeddamen nnes d warruḍ nsen, d iwarraden nnes, d ddruj nnes izewwqen i xef dd-igeɛɛed ɣar Taddart n SIDI, uca war iqqim dayes ɛřaḥař buḥbeř ɛad.   

6 Nettat tenna i ujeǧid: “Awař nni sřiɣ di temmurt inu x wawařen nnec u x tiɣit nnec, nican d tidett.

7 Necc war umineɣ ca s wawařen nni, ařami dd-usiɣ danita u xenni tiṭṭawin inu ẓrint aya. Xzar azyen zi kuř man aya war d ayi ittwanna. Tiɣit d tcuni ɛlaḥsab ccennɛet i x sřiɣ, aqa cek sennej nsent.

8 Sseɛd n yeryazen nnec, sseɛd n imsexxaren nnec, inni ibedden zzat i wudem nnec řebda, inni zemmaren ad sřen tiɣit nnec.

9 Ad ittwabarek SIDI, AREBBI nnec, wenni umi dd-tusid x řxaḍar, ḥima ad cek yegg x řɛarc n Israil. Minzi SIDI ittexs Israil i řebda, s uya igga cek d ajeǧid, maḥend ad tegged řḥeqq d tsegda.”

10 Nettat tewca i ujeǧid mya u-ɛicrin talint n wureɣ d waṭṭas n řeɛṭur d yeẓra iɣřan. Ijj n ufeyyeḍ n řeɛṭur am wanita i iwcin tajeǧidt n Caba i ujeǧid Suliman, ɛemmarṣ ɛad war dd-yusi ca.

11 Agraw n iɣarruba n Ḥiram i-dd yiwyen ureɣ zeg Ufir, yiwyi-dd ɛawed aṭṭas n ukeccuḍ n tcejjart n ṣandal d yeẓra iɣřan zi Ufir.

12 Ajeǧid igga zeg ukeccuḍ n ṣandal wanita afrayen izewwqen i Taddart n SIDI u i taddart n ujeǧid uřa d řgambriyat d lharpat i imedyazen. Akeccuḍ n sandal am wanita ɛemmarṣ war dd-yusi niɣ ittwaẓar ɛad ař ass-a.   

13 Ajeǧid Suliman iwca i tjeǧidt n Caba marra di min tuɣa temmeẓri, min ma tuɣa tᵉttar sennej i min d as iwca ɛad, ɛlaḥṣab tacrimt n ufus n ujeǧid Suliman. Xenni tenneqřeb, tedweř ɣar temmurt nnes, nettat d imsexxaren nnes.

Agřa aṭṭas n Suliman

14 Řqedd n wureɣ i ittadfen ɣar Suliman deg ijj n useggʷas tuɣa setta-mya u-setta u-settin talint n wureɣ,   

15 břa min iksi zeg ittijariyyen u zi tsebbabt n isebbaben u zi marra ijeǧiden n Ɛarabiyya u zi lwulat n temmurt.

16 Ajeǧid Suliman igga ɛawed mitayen n tseddariyin n uɛeskari timeqqranin s wureɣ ittwaddzen. X ict n tseddart ttwaggen setta-mya ciqlu n wureɣ.   

17 Yarni igga netta teřt-mya n tseddariyin n uɛeskari s wureɣ ittwaddzen. Ttwaggent teřt minayat n wureɣ x ict n tseddart. Ajeǧid issars i-tent di taddart n Wezɣar n Lubnan. □    

18 Ajeǧid Suliman igga ɛawed ijj n řɛarc ameqqran zi řɛaj uca iɣeǧef i-t s wureɣ ittwaṣeffan. □    

19 Řɛarc wanita ɣares setta n tareffidin u azeǧif n řɛarc tuɣa-t iquwwar ɣar ḍeffar nnes u ɣar tnayen n iɣezdisen n řkursi tuɣa ǧan iɣaǧen, u tnayen n wayraden tuɣa bedden zzat i iɣaǧen.

20 Tenɛac n wayraden bedden ɣar tnayen n iɣezdisen x setta n tareffidin. Am netta war ittwagg ɛad uřa deg ict n tgeldit.

21 Marra iɣarrafen n tissit n Suliman tuɣa aten n wureɣ u marra řeqcuɛ n Taddart n Wezɣar n Lubnan tuɣa aten s wureɣ izedgen, war din nnuqart dayes, maɣar deg wussan n Suliman tuɣa ḥessben tt d walu. □  

22 Maɣar ajeǧid tuɣa ɣares ijj n wagraw n iɣarruba n Tarcic x řebḥar jmiɛ ak-d wegraw n iɣarruba n Ḥiram. Ict n twařa di třata n iseggʷusa yudef wegraw n iɣarruba n Tarcic, yiwi ureɣ d nnuqart, řɛaj d ibaɣusen d iṭawsen.

23 Ajeǧid Suliman iɛdu marra ijeǧiden n ddunect deg wagřa d tiɣit.   

24 Marra ddunect yarzu ad ẓaren udem n Suliman, maḥend ad sřen tiɣit nnes i tuɣa issars AREBBI deg wuř nnes.

25 S uyenni usin-dd nitni aseggʷas awarni i umas, kuř ijj s tarzeft nnes, s řeqcuɛ n nnuqart, řeqcuɛ n wureɣ, arruḍ, řesnaḥ, řeɛṭur, iysan d isardan. Aqa d man aya imsar aseggʷas awarni i umas.

26 Suliman issmun ikarruten d imnayen. Netta tuɣa ɣares ařef u-arebɛa-mya n ikarruten d tenɛac-ařef n imnayen, uca yiwyi ten ɣar tneddam n ikarruten u ɣar ujeǧid di Urcalim.   

27 Ajeǧid igga nnuqart aṭṭas di Urcalim, amecnaw iẓra, u ticejjura n tengelt igga i-tent aṭṭas amecnaw izemmuren nni iǧan di Temmurt Iwaṭan.   

28 Iysan i Suliman ttwassuffɣen zi Miṣra, zi Qiwi. Isebbaben n ujeǧid iwyen ten s yijj n ttaman imetnen zi Qiwi.   

29 Ijj n ukarru igeɛɛed-dd u ittwassuffeɣ-dd zi Miṣra s ijj n ttaman n setta-mya ciqlu n nnuqart u ijj n uyis s mya u-xemsin ciqlu. Nitni ssuffɣen ten s ufus nsen ɛawed i marra ijeǧiden n Iḥittiyyen u i ijeǧiden n Aram.   

□ 

10:17 azɣar - niɣ ‘řɣabet’ niɣ ‘tazgant’.

□ 

10:18 řɛaj - ixs ad yini ‘accawen n lfil’.

□ 

10:21 azɣar - niɣ ‘řɣabet’ niɣ ‘tazgant’.

Aɛbed n l’aṣnam zi Suliman

11

1 Ajeǧid Suliman tuɣa ittexs aṭṭas n temɣarin tibarraniyyin, am mammec tuɣa ittexs uřa d yeǧis n firɛun: timɣarin zi Mu’ab, zi Ɛammun, zi Idum, zi Ṣidun u zeg Iḥittiyyin,   

2 timɣarin zi řegnus i x tuɣa inna SIDI i ayt n Israil: “Kenniw war ɣarsen ttadfem uca uřa d nitni war ɣarwem ttadfen. S tidett ad ɣwan nitni uř nwem, ḥima ad tuyurem awarni i irebbiten nsen!” Maca Suliman iqqen ɣarsen s tayri.   

3 Netta tuɣa ɣares sebɛa-mya n temɣarin, tijeǧidin, u teřt-mya n tiyya. Timɣarin nnes ɣwant uř nnes.

4 Řami dd-tiweḍ tewsar ɣar Suliman ɣwant temɣarin nnes uř nnes, ařami yuyur awarni i irebbiten nneɣni. Uř nnes war iqqim imun i SIDI, AREBBI nnes, am wuř n babas Dawud.

5 Suliman yuyur awarni i Acturit, tarebbit n Iṣiduniyyen, u awarni i Milkum, nnɛi n l’aṣnam n ayt n Ɛammun.   

6 Suliman igga min iǧan d aɛeffan di tiṭṭawin n SIDI. Netta war tuɣi icḍar aṭṭas i SIDI am babas Dawud.

7 Xenni ibna Suliman ict n řgeɛɛdet i Kamuc, nnɛi n ṣṣanam n ayt n Mu’ab, deg wedrar wenni iǧan zzat i Urcalim, uca uřa d ict n řgeɛɛdet i Mulik, nnɛi n ṣṣanam n ayt n Ɛammun.   

8 Ammu i igga i marra timɣarin nnes tibarraniyyin, tinni iwyen řebxur d tɣarṣa n wecmaḍ i irebbiten nsent.

9 S uyenni isɛar SIDI x Suliman, minzi uř nnes tuɣa iḥeyyed x SIDI, AREBBI n Israil, i tuɣa ɣares-dd iban tnayen n twařawin,   

10 waxxa tuɣa ɣares dd-yusa řumur nican, maḥend war iggur awarni i irebbiten nneɣni u netta xenni war iḥḍa min d as yumur SIDI.   

11 S uyenni inna SIDI i Suliman: “Minzi imsar ac ammu ařami war teḥḍid ca Řɛahd inu d tweṣṣa inu nni cek umureɣ, s tidett ad zzayek qeřɛeɣ tageldit-a uca ad tt wceɣ i umsexxar nnec.   

12 Deg wussan nnec war t ggeɣ ɛad di ṭṭweɛ n babac Dawud, maca ad tt qeřɛeɣ zeg ufus n mmic.

13 Maca Necc war xak qeřɛeɣ tageldit marra. Ad wceɣ ict n teqbič i mmic di ṭṭweɛ n umsexxar inu Dawud u di ṭṭweɛ n Urcalim nni farzeɣ Necc.”

Řɛedyan n Suliman

14 SIDI issekkar-dd i Suliman ijj n řeɛdu Hadad, zi Idum. Tuɣa Hadad zi tarwa n ujeǧid n Idum. □  

15 Umi tuɣa Dawud di Idum u Yuwab, akumandar nnes n řɛeskar, igeɛɛed maḥend ad inḍeř inni ittwassnuqqben, imsar, aqa Yuwab inɣa marra min iǧan d awtem di Idum.   

16 Maɣar Yuwab iqqim dinni setta n iyuren ak-d marra Israil, ařami iteḥḥa marra min iǧan d awtem di Idum. □  

17 Maca Hadad izemmar ad yarweř, netta d ca n yeryazen Idumiyyen zeg imsexxaren n babas akides, ařami dd-usin ɣar Miṣra. Tuɣa Hadad ɛad d ijj n uḥenjir d ameẓyan.

18 Nitni tuɣa kkaren zi Midyan uca iwḍen ɣar Faran. Dinni ksin nitni iryazen n Faran akidsen uca usin-dd ɣar Miṣra ɣar firɛun, ajeǧid n Miṣra. Wanita iwca as ict n taddart, iwca as awař ad as iwc macca u iwca as ict n temmurt.

19 Hadad yufa arḍa ameqqran di tiṭṭawin n firɛun, ařami wanita iwca as učmas n temɣart nnes d tamɣart, učmas n tjeǧidt Taḥfanis.

20 Učmas n Taḥfanis turuw as-dd mmis Janubat, wenni tessuṭṭuḍ Taḥfanis di taddart n firɛun, ařami xenni Janubat iyma di řwesṭ n ayt n firɛun.

21 Isřa Hadad di Miṣra belli Dawud tuɣa igga ad yareyyeḥ jar řejdud nnes uca Yuwab, akumandar n řɛeskar, immut. Xenni inna Hadad i firɛun: “Sekk ayi-dd, ad raḥeɣ ɣar temmurt inu!”

22 Maca firɛun inna: “Min cek ixeṣṣen ɣari, řami dayek ẓriɣ, cek texsed ad tɛeqbed ɣar temmurt nnec?” Netta inna: “Walu, maca waxxa amenni sekk ayi-dd din!”

23 AREBBI issekkar xas ɛawed ijj n řeɛdu nneɣni, Razun, mmis n Ilidaɛ, wenni tuɣa yarewřen zi sidi nnes Hadad-Ɛazar, ajeǧid n Ṣuba.   

24 Tuɣa issmun iryazen, idweř d řqebṭan n bandiyya nsen řami tuɣa ixs Dawud ad ten ineɣ. Maca nitni ruḥen ɣar Dimacq, zeddɣen din u areyysen di Dimacq.   

25 Netta tuɣa-t d ijj n řeɛdu n Israil marra ussan n Suliman d man aya sennej i řɣar i igga Hadad. Netta iɛiff Israil u yareyyes am ujeǧid x Aram.

26 Yarubɛam, mmis n Nabaṭ, ijj n Ifrati zi Ṣaradata, ijj n umsexxar n Suliman issgeɛɛed afus nnes x ujeǧid. Yemmas qqaren as Ṣaruɛa, tuɣa-tt d tajjač. □    

27 D man aya d ssibbet i zi tuɣa dd-issgeɛɛed afus nnes x ujeǧid, řami tuɣa Suliman ibenna lqelɛa, iqqen tazzit di tendint n babas Dawud. □  

28 Tuɣa Yarubɛam d ijj n bu-teɣruḍt imeḥḍen. Iẓra Suliman aqa aḥudri imḥeḍ di řxedmet uca netta igga i-t x marra řxedmet n tarebbut n taddart n Yusuf.

29 Di řweqt nni imsar aqa Yarubɛam iffeɣ zi Urcalim uca yufa i-t unabi Axiya deg webrid. Wanita tuɣa yarḍ ijj n warruḍ n jdid u nitni s tnayen idsen tuɣa aten weḥḥedsen deg iyyar.

30 Axiya iṭṭef arruḍ n jdid nnes wenni yarḍen u icarreg i-t di tenɛac n iziynat.

31 Inna i Yarubɛam: “Ksi ɛecra n iziynat i cek, maɣar ammu i iqqar SIDI, AREBBI n Israil: ‘Xẓar, Necc ad carrgeɣ tageldit zeg ufus n Suliman uca ad ac wceɣ ɛecra n tqebbař,   

32 maca ict n teqbič ad tiři i netta di ṭṭweɛ n umsexxar inu Dawud u di ṭṭweɛ n Urcalim, tandint nni farzeɣ Necc zi marra tiqebbař n Israil.

33 Maɣar nitni semḥen dayi u sejden i Acturit, tarebbit n Iṣiduniyyen, i Kamuc, arebbi n ayt n Mu’ab, u i Malkam, arebbi n ayt n Ɛammun. War uyuren nitni di tebridin inu maḥend ad ggen min iǧan nican di tiṭṭawin inu u war ḥḍin tiweṣṣa inu d lfarayiḍ inu am t igga babas Dawud.

34 Maca war d as ttekkseɣ ca marra tageldit zeg ufus nnes, maca ad t ssmetneɣ d řḥakem marra ussan n tudart nnes di ṭṭweɛ n umsexxar inu Dawud, wenni farzeɣ d wenni iḥḍan řumurat inu d tweṣṣa inu,

35 maca ad kkseɣ tagelda zeg ufus n mmis u ad cek wceɣ ɛecra n tqebbař zzayes,

36 u i mmis ad as wceɣ ict n teqbič, maḥend ad teqqim i umsexxar inu Dawud řebda ict n tfawt zzat i wudem inu di Urcalim, tandint nni farzeɣ Necc i Yixef inu, ḥima ad din ssmetneɣ Isem inu.   

37 Necc ad cek ksiɣ u cek ad tḥekmed x marra min immeẓri řeɛmar nnec u ad tiřid d ajeǧid x Israil.

38 Mařa cek tesřid ɣar marra min zi cek umureɣ, ad tuyured x tebridin inu u ad tegged min iǧan nican di tiṭṭawin inu umi i ɣa teḥḍid tiweṣṣa inu d řumurat inu am t igga umsexxar inu Dawud, xenni ad imsar aqa Necc ad iřiɣ akidek u ad ac bniɣ ict n taddart i ɣa teqqim am mammec tt bniɣ i Dawud u Necc ad ac wceɣ Israil,

39 Necc ad ssehwiɣ tarwa n Dawud i man aya, maca war iǧi i řebda.” □  

40 Suliman tuɣa yarezzu ad ineɣ Yarubɛam, maca Yarubɛam ikkar, yarweř ɣar Miṣra, ɣar Cicak, ajeǧid n Miṣra. Netta iqqim di Misra ař řmewt n Suliman.

41 Min iqqimen n imezruyen n Suliman d marra min igga d tiɣit i ɣares, ma man aya marra war ittwazemmem ca deg wedlis n imezruyen n Suliman?   

42 Řweqt nni iḥkem Suliman x marra Israil di Urcalim, tuɣa arebɛin n iseggʷusa.   

43 Suliman igga ad yareyyeḥ jar řejdud nnes. Netta ittwanḍeř di tendint n babas Dawud u mmis Raḥabɛam idweř d ajeǧid deg wemcan nnes.

□ 

11:14 tarwa - s Tɛibranit ‘zzariɛet’.

□ 

11:16 iteḥḥa- s Tɛibranit ‘iqḍeɛ’.

□ 

11:26 Yarubɛam - isem wanita ixs ad yini ‘řgens d aṭṭas’ niɣ ‘řgens imcubbec’.

□ 

11:27 tazzit - niɣ ‘řxawi’.

□ 

11:39 tarwa - s Tɛibranit ‘zzariɛet’.

Abeṭṭu n tgeldit

12

1 Raḥabɛam yuyur ɣar Cakim, maɣar marra Israil yusa-dd ɣar Cakim, ḥima ad t ggen d ajeǧid.   

2 Umi isřa Yarubɛam, mmis n Nabaṭ, x man aya, umi tuɣa ɛad di Miṣra - aqa netta tuɣa yarweř zi zzat n wudem n ujeǧid Suliman u Yarubɛam tuɣa izdeɣ di Miṣra - imsar   

3 aqa ssekken-dd ɣares ireqqasen, jjin ad xas řaɣan. Yarubɛam d marra agraw n řgens n Israil usin-dd, ssiwřen ak-d Raḥabɛam, nnan:

4 “Babac igga xaneɣ ijj n uzayřu iqseḥ. Xenni řexxu, sarxu cek řxedmet iqesḥen n babac uřa d azayřu iḍeqřen i xaneɣ igga, xenni ad cek nexdem.”   

5 Netta inna asen: “Uyurem u ɛeqbem awarni i třata n wussan.” Uca yuyur řgens.

6 Imcawar ujeǧid Raḥabɛam ak-d imeqqranen, inni tuɣa ibedden zzat i wudem n babas Suliman umi tuɣa ɛad iddar, inna: “S min zi d ayi tweṣṣam ad dd-arreɣ x řgens-a?”

7 Nitni ssiwřen akides, nnan: “Mařa cek teggid ixef nnec ass-a d amsexxar i řgens-a, ad xasen tsexxared, ad xasen dd-tarred u ad kidsen tessiwřed s wawařen icnan, xenni ad dewřen nitni d imsexxaren nnec i řebda.”

8 Maca netta inḍar ccwar i d as tuɣa wcin imeqqranen uca imcawar ak-d iḥudriyyen nni tuɣa akides imɣaren u bedden řexxu zzat i wudem nnes.

9 Netta isseqsa ten: “Man tᵉttcawarem ad t dd-narr x wawař n řgens, minzi ssiwřen akidi, nnan ayi: ‘Sarxu azayřu i xaneɣ igga babac.’ ”

10 Iḥudriyyen nni akides tuɣa imɣaren ssiwřen akides, nnan: “Ammu i dd ɣa tarred x řgens i kidek issiwřen, innan: ‘Babac isseḍqeř azayřu nneɣ, maca řexxu cek sarxu t xaneɣ!’ u ammu i kidsen i ɣa tessiwřed: ‘Aḍaḍ ameẓyan inu ad yiři d ameqqran x tejɛinna n baba.

11 Xenni řexxu, aqa baba iqqen awem ijj n uzayřu iqesḥen, xenni necc ad t ssḍeqřeɣ ɛad. Baba yarebba kenniw s urekkuḍ, necc ad kenniw arebbiɣ s iɣarḍmiwen.’ ”

12 Deg wass wiss třata usin-dd Yarubɛam d marra řgens ɣar Raḥabɛam, am mammec tuɣa issiweř ujeǧid, inna: “Ɛeqbem-dd ɣari awarni i třata n wussan!”

13 Ajeǧid yarra-dd řgens s ict n temwarrit iqesḥen, maɣar netta inḍar ccwar i d as wcin imeqqranen.

14 Issiweř akidsen ɛlaḥsab ccwar n iḥudriyyen, inna: “Baba isseḍqeř azayřu nwem, maca necc ad ssḍeqřeɣ ɛad azayřu nwem. Baba yarebbi kenniw s urekkuḍ, necc ad kenniw arebbiɣ s iɣarḍmiwen.”

15 Ajeǧid war isři ca ɣar řgens, maɣar aneqřeb-a tuɣa i dd-yusa zi SIDI, ḥima ad issemten awař i tuɣa issiweř SIDI s ufus n Axiya, Aciluni, i Yarubɛam, mmis n Nabaṭ.   

16 Umi marra Israil iẓra aqa ajeǧid war ɣarsen isři ca, yarra-dd řgens x ujeǧid, nnan: “Man tasɣart i ɣarneɣ di Dawud? Neccin war ɣarneɣ bu tesɣart ɣar mmis n Yassa. Ɣar iqiḍan nnec, a Israil! Řha řexxu ak-d taddart nnec, a ayt n Dawud!” Uca yuyur Israil ɣar iqiḍan nsen.   

17 Maca x ayt n Israil inni tuɣa izeddɣen di tneddam n Yahuda, aqa Raḥabɛam tuɣa xasen d ajeǧid.

18 Ajeǧid Raḥabɛam issekk ɣarsen Aduram, wenni iǧan x ljizya n tesmuɣi, u marra Israil yarjem i-t s yeẓra ařami immut. Ajeǧid Raḥabɛam iqeǧeb, maḥend ad yenya deɣya x ijj n ukarru ḥima ad yarweř ɣar Urcalim.   

19 Ammu i iɣewweɣ Israil x taddart n Dawud, ař ass-a.   

20 Umi marra Israil isřa aqa Yarubɛam iɛqeb-dd, imsar, aqa ssekken ɣares maḥend ad as dd-řaɣan, ḥima ad dd-yas ɣar tmesmunt uca ggin t d ajeǧid x marra Israil. Uřa d ijj war iqqim iḍeffar ɛad taddart n Dawud mɣir taqbič n Yahuda.

21 Umi dd-yusa Raḥabɛam ɣar Urcalim, issmun marra taddart n Yahuda d teqbič n Binyamin, mya u-tmenyin-ařef n iryazen ittwafarzen, ttwadarrben i umenɣi, ḥima ad mmenɣen ak-d taddart n Israil, ḥima ad dd-arren tageldit ɣar Raḥubɛam, mmis n Suliman.   

22 Xenni yusa-dd wawař n AREBBI ɣar Camɛiya aryaz n AREBBI, inna:   

23 “Siweř ak-d Raḥabɛam, mmis n Suliman, ajeǧid n Yahuda, u ak-d marra taddart n Yahuda u tenni n Binyamin u i marra min iqqimen n řgens, ini:

24 ‘Ammu i iqqar SIDI: War ttgeɛɛdem u war ttmenɣam ak-d aytmatwem, ayt n Israil. Ittxeṣṣa ad iɛqeb kuř ijj n weryaz ɣar taddart nnes, maɣar d man aya i imsaren zzayi.’ ” Nitni sřin ɣar wawař n SIDI uca ɛeqben uca uyuren ɣar wemcan nsen ɛlaḥsab awař n SIDI.

Tagelda ittwamsebḍan n Isra’il d Yahuda (1 Ij. 12)

25 Yarubɛam ibna Cakim x idurar n Ifrayim uca izdeɣ dinni. Ssenni iffeɣ uca ibna Fanuwil.   

26 Inna Yarubɛam deg wuř nnes: “Řexxu ad dd-teɛqeb tgeldit ɣar taddart n Dawud.

27 Maɣar mařa řgens-a ad dd-igeɛɛed, ḥima ad yawi tiwhibin di Taddart n SIDI di Urcalim, xenni ad dd-idweř wuř n řgens-a ɣar siditsen, ɣar Raḥabɛam, ajeǧid n Yahuda. Ad ayi nɣen u ad dd-ɛeqben ɣar Raḥabɛam, ajeǧid n Yahuda.”

28 Imcawar ujeǧid, xenni igga tnayen n iɛejmiyyen n wureɣ, inna asen i řgens: “D aṭṭas i kenniw maḥend ad tgeɛɛdem ɣar Urcalim. Xzar, irebbiten nnec, a Israil, inni cek i dd-issuffɣen zi Miṣra.” □    

29 Netta issbedd ijj n ṣṣanam n ufunas di Bayt-Il u wenneɣni issbedd i-t di Dan.

30 Aya idweř d aɛraḍ ɣar ddnub. Řgens izwar yuyur zzat i wudem n ijj n ufunas ař Dan.

31 Netta issbedd ict n zzawect x řegɛudi. Igga ikehhanen i dd-iqqarṣen zi marra ṭṭrufa n řgens inni war iǧin zeg ayt n Lawi.   

32 Deg uyur wiss tmenya, deg wass wiss xemmesṭac n uyur, igga Yarubɛam ijj n řɛid, am řɛid i tteggen di Yahuda, u netta issgeɛɛed tiɣarṣa x uɛalṭar. Igga ammu di Bayt-Il ḥima ad iqeddem tiɣarṣa i iɛejmiyyem i yegga. Igga ɛawed ikehhanen di Bit-Il x řegɛudi nni igga.

33 Deg wass wiss xemmesṭac deg uyur wiss tmenya n uyur i tuɣa ixarreṣ netta deg wuř nnes, issgeɛɛed tiɣarṣa x uɛalṭar nni igga di Bayt-Il. Ammu i issbedd ijj n řɛid i ayt n Israil uca issbexxar řebxur x uɛalṭar.

□ 

12:28 iɛejmiyyen - niɣ ‘amwa’, ‘ayenduz’ niɣ ‘yuggu’.

Aryaz n Arebbi zi temmurt n Yahuda

13

1 Xzar, s wawař n SIDI yusa-dd ijj n weryaz n AREBBI zi Yahuda ɣar Bayt-Il. Yarubɛam tuɣa ibedd zzat i uɛalṭar, ḥima ad iwehheb řebxur.

2 Netta iřaɣa x uɛalṭar s wawař n AREBBI, inna: “A aɛalṭar, aɛalṭar, ammu i iqqar SIDI, ad dd-ittwaxřeq ijj n mmis di taddart n Dawud, ad as qqaren Yuciya. Netta ad xak igg d taɣarṣt ikehhanen n řegɛudi nni xak iwehhben řebxur, u ad xak cemḍen iɣsan n iwdan.”   

3 Deg wass nni d ijjen iwca ict n řeɛřamet, inna: “Ta d řeɛřamet i x issiweř SIDI. Xzar, aɛalṭar ad icarreg u iɣɣeḍ n min iqqimen n tadunt i xas iǧan ad zzayes dd-iḥruǧeḍ.”

4 Umi isřa ujeǧid awař n weryaz n AREBBI wenni iřaɣan x uɛalṭar di Bayt-Il, imsar, aqa isswiẓẓeḍ Yarubɛam afus nnes x uɛalṭar, inna: “Ṭṭef i-t!” Maca afus nnes nni tuɣa ɣares isswiẓẓḍen, yuẓeɣ, ařami war izemmar ɛad ad t-i-dd-yarr ɣares.

5 Icarreg uɛalṭar uca iḥřuǧed zzayes yiɣɣed n tadunt ɛlaḥsab řeɛřamet i iwca weryaz n AREBBI s wawař n SIDI.

6 Xenni yarra-dd ujeǧid, inna i weryaz n AREBBI: “Zawg zzat i wudem n SIDI, AREBBI nnec, uca ẓaǧ xafi ḥima afus inu ad ɣari dd-idweř!” Uca izawg weryaz n AREBBI i wudem n SIDI uca afus n ujeǧid idweř-dd ɣares uca idweř am mammec t tuɣa qbeř.   

7 Xas uca issiweř ujeǧid ak-d weryaz n AREBBI: “As-dd ɣar taddart inu uca areyyeḥ! Uřa d necc ad ac wceɣ ict n terzeft.”

8 Maca yarra-dd weryaz n AREBBI x ujeǧid: “Waxxa cek tewcid ayi azyen n taddart nnec, necc war akidek ggureɣ u war tticeɣ aɣrum deg wemcan-a uřa war da sesseɣ.   

9 Maɣar ammu i d ayi iweṣṣa s wawař n SIDI, inna: ‘Cek war dinni tᵉttᵉtted u war dinni tsessed u war tɛiqqibed x webrid i x dd-tusid.’ ”

10 Uca netta iruḥ x ijj n webrid nneɣni u war dd-iɛqib ca x webrid i x dd-yusa ɣar Bayt-Il.

11 Di Bayt-Il tuɣa izeddeɣ ɛad ijj n unabi iwsar. Mmis nnes yusa-dd, iḥaja as min tuɣa igga weryaz n AREBBI deg wass nni di Bayt-Il, uřa d awařen i inna i ujeǧid. Iḥenjiren nnes ḥajan as ten i babatsen.

12 Inna asen babatsen: “X man abrid i yuyur netta?” Iḥenjiren nnes tuɣa ẓrin man abrid tuɣa iṭṭef weryaz n SIDI wenni tuɣa i dd-yusin zi Yahuda.

13 Netta inna i iḥenjiren nnes: “Bardɛem ayi i weɣyuř!” Nitni bardɛen as i weɣyuř uca netta inya xas iruḥ.

14 Netta yareddef aryaz n AREBBI uca yufa i-t am iqqim sadu ict n tcejjart n yigg. Netta inna as: “Ma cek d aryaz n AREBBI wenni dd-iffɣen zi Yahuda?” Netta inna: “D necc!”

15 Xenni inna as: “As-dd akidi ɣar taddart inu u ecc aɣrum.”

16 Maca netta inna: “Necc war zemmareɣ akidek ɛeqbeɣ u necc war akidek dd-ttaseɣ. Uřa d necc war ttᵉtteɣ, war sesseɣ deg wemcan-a.

17 Maɣar yusa-dd ɣari wawař n SIDI, inna: ‘Cek war tzemmared ad dinni tecced aɣrum u war tsessed aman. Cek war tzemmared ad dd-tɛeqbed x webrid i x dd-tusid.’ ”

18 Netta inna as: “Uřa d necc d ijj n unabi am cek, u ijj n lmalak issiweř akidi s wawař n SIDI, inna: ‘Awyi t ɣarek di taddart nnec, ḥima ad yecc aɣrum, ad isess aman.’ ” Ammu i issxarreq xas.  

19 Uca netta iɛqeb akides, icca aɣrum di taddart nnes u iswa aman.

20 Umi qqimen nitni ɣar ṭṭabřa, aqa yusa-dd wawař n SIDI ɣar unabi wenni tuɣa t-i-dd-yarrin,

21 u netta iřaɣa i weryaz n AREBBI i dd-yusin zi Yahuda, inna: “Ammu i iqqar SIDI: ‘Maɣar cek tɣewwɣed x wawař n SIDI u war teḥḍid řumur i d ac yumur SIDI, AREBBI nnec,

22 maca tɛeqbed u teccid aɣrum u teswid aman deg wemcan i x i d ac inna: ‘War tzemmared ad din tecced aɣrum u war din tssesed aman, x uya řxecbet nnec war dd-tusa deg wenḍeř n řejdud nnec.’ ”

23 Awarni umi tuɣa icca d iswa, ibardeɛ as i weɣyuř i unabi i d igga ad dd-idweř.

24 Ammu dd-iffeɣ uca imsagar akides ijj n weyrad, inɣa i-t. Řxecbet nnes tuɣa temmenḍar din x webrid u aɣyuř ibedd zzates uca uřa d ayrad ibedd zzat i řxecbet.   

25 U xzar, ɛdun ca n yeryazen, ẓrin řxecbet temmenḍar x webrid uřa d ayrad ibedd zzat i řxecbet. Nitni iwḍen ɣar tendint n unabi iwsaren uca ssiwřen x man aya.

26 Umi anabi wenni i-t-i-dd-yarrin zeg webrid, isřa man aya, inna netta: “Wa d aryaz n AREBBI, wenni tuɣa iɣewwɣen x wawař n SIDI. X uyenni iwca i-t SIDI i weyrad u wanita imezzeq i-t uca inɣa i-t ɛlaḥsab awař n SIDI wenni tuɣa kides issiwřen.”

27 Uca netta issiweř ak-d iḥenjiren nnes, inna: “Bardɛem ayi i weɣyuř!” Nitni bardɛen as,

28 uca netta iffeɣ, yufa řxecbet temmenḍar x webrid uřa d aɣyuř d wayrad i ibedden zzat i řxecbet. Ayrad war yecci řxecbet u war imezzeq aɣyuř.

29 Xenni issgeɛɛed unabi řxecbet, issars i-tt x weɣyuř uca yiwyi tt akides. Ammu i dd-yusa unabi iwsaren di tendint, ḥima ad xas iwwet agejdur u ad t inḍeř.

30 Netta inḍeř řxecbet deg wenḍeř nnes u nitni wtin xas agejdur: “Uh, uma inu!”

31 Awarni umi tuɣa t inḍeř, imsar, aqa issiweř ak-d iḥenjiren nnes, inna: “Xmi ɣa mmteɣ, neḍřem ayi deg wenḍeř i di immenḍar weryaz n AREBBI u ssarsem iɣsan inu x uɣezdis n iɣsan nnes!

32 Maɣar awař i ibarreḥ s wawař n SIDI x uɛalṭar-a nni iǧan di Bayt-Il u x marra tizawiyyin n řegɛudi nni iǧan di tneddam n Samarya, ad dd-iffeɣ nican.”   

33 Awarni i wawař-a war dd-iddekkʷiř ca Yarubɛam zeg webrid aɛeffan nnes, maca yařeqqem ɛawed ikehhanen zi marra ṭṭrufa n řgens x řegɛudi. Wenni t ixsen, yařeqqem i-t u wanita idweř d akehhan n řegɛudi.   

34 Zi tmesřact-a tewḍa taddart n Yarubɛam di ddnub, ařami dd-tqarreb ɣar uteḥḥi d wareddeǧ zi temmurt.

Yarubɛam d unabi Ahiya

14

1 Di řweqt nni idweř Abiya, mmis n Yarubɛam, ihřec.

2 Inna Yarubɛam i temɣart nnes: “Kkar, beddeř arruḍ nnem, maḥend war iɛeqqeř uřa d ijj aqa cem d tamɣart n Yarubɛam, ad tuyured ɣar Cilu. Aqa dinni anabi Axiya wenni xafi innan aqa necc ad dewřeɣ d ajeǧid x řgens-a.   

3 Ksi akidem ɛecra n iɣrumen d tefḍiřin d ijj n uqdiḥ n tamment uca uyur ɣares! Netta ad am ini min ɣa imsaren ak-d uḥenjir.”

4 Uca ammu i tegga temɣart n Yarubɛam. Nettat tekkar, tuyur ɣar Cilu, tiweḍ ɣar taddart n Axiya. Axiya tuɣa war itwiři maɣar tiṭṭawin nnes tuɣa dewřent ṭṭemmsent di tewsar nnes.

5 Maca SIDI inna i Axiya: “Xzar, ad dd-tas temɣart n Yarubɛam, ḥima ad cek tesseqsa x mmis, minzi wanita ihřec. Ta d ta i d as ɣa tinid. Xmi i dd ɣa tas, ad imsar, nettat ad tessniɛmiř ixef nnes d icten nneɣnit.”

6 Umi isřa Axiya řḥess n iṣuraf nnes ɣar tewwart, imsar, aqa netta inna: “Adef-dd ɣar daxeř, a tamɣart n Yarubɛam! Mayemmi tessniɛmiřed ixef nnem amecnaw cem d icten nneɣnit? Necc ttwassekkeɣ-dd ɣarem s ict n tebrat iqesḥen.

7 Uyur, ini i Yarubɛam: ‘Ammu i iqqar SIDI, AREBBI n Israil: Minzi Necc ssgeɛɛdeɣ cek zi jar řwesṭ n řgens u ggiɣ cek d řḥakem x řgens inu Israil,   

8 uca carrgeɣ tageldit zi taddart n Dawud uca wciɣ ac tt, maca cek war teǧid ca am umsexxar inu Dawud, wenni iḥḍan řumurat inu d wenni dd ayi iḍfaren, ḥima ad yegg mɣir min iǧan nican di tiṭṭawin inu,

9 u minzi teggid tt d taɛeffant mahu x min ggin marra inni iǧan qbeř i cek, uca cek tuyured teggid irebbiten nneɣni d řexyařat nneɣni ifesyen, ḥima ad ayi tesɛared, uca tenḍared ayi awarni i weɛrur nnec,

10 s uya, xzar, ad awyeɣ tuɛeffna x taddart n Yarubɛam u ad teḥḥiɣ zi Yarubɛam marra wi t itteggen x řḥiḍ, am wenni ittwaṭṭfen, am wenni umi jjin di Israil, u Necc ad mḥiɣ min iqqimen n taddart n Yarubɛam, am mammec farḍen řeɣbar ař ɣa iqḍa.   

11 Man wen zi taddart n Yarubɛam i ɣa immten di tendint, ad t ccen yiṭan u wi ɣa immten deg iyyar, ad t ccen ijḍaḍ n ujenna, maɣar SIDI d wenni tt innan.”

12 “U cem, kkar, uyur ɣar taddart nnem! Mařa iḍaren nnem ad awyen ɣar tendint, ad immet uḥenjir.

13 Marra Israil ad xas wten agejdur u nitni ad t neḍřen, maɣar netta waha zi taddart n Yarubɛam ad iṭṭef anḍeř, maɣar di taddart n Yarubɛam ittwaf dayes netta waha min icnan i SIDI, AREBBI n Israil.

14 SIDI ad dd-issekkar i Yixef nnes ijj n ujeǧid x Israil nni i ɣa iteḥḥan taddart n Yarubɛam, ass aqa d wa. Min din? Wah, ɛad řexxu!   

15 SIDI ad iwwet Israil, ad t issenhezz ssa d ssa am uɣanim deg waman, u Netta ad iqřeɛ Israil zi temmurt-a iṣebḥen i iwca i řejdud nsen u Netta ad ten yareyyec x ujemmaḍ n iɣzar n Lfuraṭ, minzi nitni ggin i yixef nsen tirebbin n cwarti u sɛaren zzaysent SIDI.   

16 Netta ad isellem Israil di ssibbet n ddnub i igga Yarubɛam, i zi yarra Israil ad ixḍa.”

17 Uca tekkar temɣart n Yarubɛam, tᵉṭṭef abrid uca tiweḍ ɣar Tirṣa. Umi dd-tusa ɣar tnebdat n taddart, immut uḥenjir.

18 Nitni neḍřen t u marra Israil iwta xas agejdur, ɛlaḥsab awař n SIDI i issiweř s ufus n umsexxar nnes, anabi Axiya.

19 Imezruyen iqqimen n Yarubɛam, mammec immneɣ d mammec iḥkem, xzar, ma man aya marra war ittwazemmem ca deg wedlis n imezruyen n ijeǧiden n Israil.

20 Ussan i iḥkem Yarubɛam tuɣa tnayen u-ɛicrin n iseggʷusa. Netta igga ad yareyyeḥ jar řejdud nnes u mmis Nadab idweř d ajeǧid deg wemcan nnes.

Řmewt n Raḥubɛam, mmis n Suliman

21 Raḥabɛam, mmis n Suliman, tuɣa d ajeǧid di Yahuda. Tuɣa ɣares waḥit u-rebɛin n iseggʷusa umi idweř netta d ajeǧid. Netta iḥkem sbeɛṭac n iseggʷusa di Urcalim, di tendint i ixḍar SIDI zi jar marra tiqebbař n Israil, ḥima ad din issemten Isem nnes. Yemmas qqaren as Niɛma, nettat zi temmurt n Ɛammun.   

22 Yahuda igga min iǧan d aɛeffan di tiṭṭawin n SIDI u nitni sɛaren t mahu x marra min tuɣa ggin řejdud nsen s ddnub nsen i zi xḍan.

23 Maɣar uřa d nitni bnan řegɛudi i yixef nsen d imayḍuten iqeddsen d tirebbin n cwarti, di marra tiwririn yuɛřan u sadu kuř tacejjart tazizit. □  

24 Tuɣa din uřa d imetleyyen di temmurt. Nitni ggin marra jjɛayef n řegnus i tuɣa issuffeɣ SIDI zi řwart zzat i wudem n ayt n Israil.

25 Deg useggʷas wiss xemsa n ujeǧid Raḥabɛam, imsar, aqa igeɛɛed Cicak, ajeǧid n Miṣra, ḍidd i Urcalim.   

26 Netta ikkes řeknuz zi Taddart n SIDI u řeknuz zi taddart n ujeǧid, iwa, netta yiwi marra. Yiwi uřa d marra tiseddariyin n uɛeskari n wureɣ nni igga Suliman.   

27 Deg wemcan nsent igga ujeǧid Raḥabɛam tiseddariyin n uɛeskari ittwaggen zi nnḥas. Igga i-tent deg ifassen n imeqqranen x ireqqasen n tazřa nni tuɣa ttɛessan ɣar wadaf n taddart n ujeǧid.

28 Meřmi ma i ɣa yadef ujeǧid ɣar Taddart n SIDI, imsar, aqa ireqqasen n tazřa arebbun tent u iwyen tent xenni ɛawed ɣar wexxam n ireqqasen n tazřa.

29 Imezruyen iqqimen n Raḥabɛam d marra min igga, ma man aya marra war ittwazemmem ca deg wedlis n imezruyen n ijeǧiden n Yahuda?

30 Tuɣa iǧa umenɣi jar Raḥabɛam d Yarubɛam marra ussan nsen.

31 Raḥabɛam igga ad yareyyeḥ jar řejdud nnes. Netta ittwanḍeř jar řejdud nnes di tendint n Dawud. Yemmas qqaren as Niɛma, ict n temɣart Taɛammunit. Mmis Abiyam idweř d ajeǧid deg wemcan nnes.

□ 

14:23 tacejjart - niɣ ‘addag’ (‘iddagen’).

Abiyam, ajeǧid x temmurt n Yahuda

15

1 Deg useggʷas wiss tmenṭac n ujeǧid Yarubɛam, mmis n Nabaṭ, idweř Abiyam d ajeǧid x Yahuda.   

2 Netta iḥkem třata n iseggʷusa di Urcalim. Yemmas qqaren as Maɛka, yeǧis n Abicalum.   

3 Netta yuyur di marra ddnub n babas nni tuɣa igga qbeř nnes uca uř nnes war tuɣi ca icḍar ɣar SIDI, AREBBI nnes, am wuř n babas Dawud.

4 Maca di ṭṭweɛ n Dawud iwca as SIDI, AREBBI nnes, ijj n řefnar di Urcalim umi igga ad issekkar mmis awarni as, u umi igga ad teqqim tbedd Urcalim,   

5 maɣar Dawud tuɣa igga min iǧan nican di tiṭṭawin n SIDI u netta tuɣa war iḥeyyed di marra tudart nnes x marra min i d as yumur Netta, mɣir di tmesřact n Uriya, Aḥitti.   

6 Tuɣa din amenɣi jar Raḥabɛam d Yarubɛam, marra ussan n tudart nnes.

7 Imezruyen iqqimen n Abiyam d marra min igga, ma man aya marra war ittwazemmem ca deg wedlis n imezruyen n ijeǧiden n Yahuda? Tuɣa din ɛawed amenɣi jar Abiyam d Yarubɛam.

8 Abiyam igga ad yareyyeḥ jar řejdud nnes. Neḍřen t di tendint n Dawud. Mmis Asa idweř d ajeǧid deg wemcan nnes.  

Asa, ajeǧid x temmurt n Yahuda

9 Deg useggʷas wiss ɛicrin n Yarubɛam, ajeǧid n Israil, idweř Asa d ajeǧid x Yahuda.   

10 Netta iḥkem waḥit u-rebɛin n iseggʷusa di Urcalim. Ḥennas qqaren as Maɛka, yeǧis n Abicalum.

11 Asa igga min iǧan nican di tiṭṭawin n SIDI, am igga babas Dawud.

12 Netta issuffeɣ imetleyyen zi temmurt uca iḥeyyed marra imeyḍa n l’aṣnam nsen i tuɣa ggin řejdud nnes.   

13 Netta issḥeyyed uřa d ḥennas Maɛka zi jjehd nnes, maɣar nettat tuɣa tegga ijj n řexyař d jjɛifect i trebbit n cwarti. Asa iqess jjɛifect nnes uca isscemḍ i-tt ɣar teɣzart n Qidrun.   

14 War ttwaḥeyydent řegɛudi, maca uř n Asa tuɣa icḍar nican i SIDI, marra ussan n tudart nnes.

15 Netta yiwi tiwhibin iqeddsen n babas uřa d tiwhibin nni issqeddes netta s yixef nnes di Taddart n SIDI: nnuqart d wureɣ d řeqcuɛ nneɣni.   

16 Tuɣa din amenɣi jar Asa d Baɛca, ajeǧid n Israil, marra ussan nsen.

17 Baɛca, ajeǧid n Israil, igeɛɛed ɣar umenɣi ḍidd i Yahuda uca ibna Rama, ḥima war ittejji uřa d ijj ad yuyur ɣar Asa, ḥima ad ɣares dd-yas.   

18 Xenni iksi Asa marra nnuqart d wureɣ i tuɣa iqqimen deg ixxamen n txubay n Taddart n SIDI uřa d txubay n taddart n ujeǧid, uca isellem marra aya i imsexxaren nnes. Uca ajeǧid Asa issekk i-ten ɣar Binhadad, mmis n Tabrimun, mmis n Ḥazyun, ajeǧid n Aram, wenni tuɣa izeddɣen di Dimacq, ḥima ad yini:   

19 “Aqa din ijj n řɛahd jar ayi d cek, jar baba d babac. Xzar necc ad ac dd-ssekkeɣ ict n terzeft n nnuqart d wureɣ. Ruḥ, fsi řɛahd nnec ak-d Baɛca, ajeǧid n Israil, maḥend ad ikkar ad xafi iggʷej.”

20 Binhadad isřa ɣar ujeǧid Asa uca issekk ikumandaren n řɛeskar nnes ɣar tneddam n Israil. Netta iɣřeb x Ɛiyun d Dan d Abal-Bayt-Maɛka d marra Kinnarut. Aqa issekk i-ten ɣar marra tammurt n Naftali.

21 Umi Baɛca isřa x uya, imsar, aqa netta issbedd di řebni n Rama uca iqqim izeddeɣ di Tirṣa.

22 Ajeǧid Asa ijja ad barrḥen di marra Yahuda, war ittɣimi ḥed, ḥima nitni ad kksen iẓra zi Rama d ukeccuḍ i zi tuɣa ibenna Baɛca. U s man aya ibna ujeǧid Asa tandint n Jibɛa di Binyamin d Miṣfa.

23 Imezruyen iqqimen n Asa, marra timegga nnes imeḥḍen d marra min igga uřa d tineddam nni ibna, ma man aya marra war ittwazemmem ca deg wedlis n imezruyen n ijeǧiden n Yahuda? Maca umi iwsar, ihřec netta zeg iḍaren nnes s tnayen.

24 Asa igga ad yareyyeḥ jar řejdud nnes. Netta ittwanḍeř jar řejdud nnes di tendint n babas Dawud. Mmis Yahucafaṭ idweř d ajeǧid deg wemcan nnes.   

Nadab, ajeǧid x temmurt n Israil

25 Nadab, mmis n Yarubɛam, idweř d ajeǧid x Israil deg useggʷas wiss tnayen n Asa, ajeǧid n Yahuda. Netta iḥkem tnayen n iseggʷusa x Israil.

26 Netta igga min iǧan d aɛeffan di tiṭṭawin n SIDI uca yuyur deg webrid n babas u di ddnub nnes i zi yarra Israil ad ixḍa.

27 Baɛca, mmis n Abiya, zi taddart n Issakar, igga xas ict n tmeɛmuč u Baɛca iɣřeb xas di Jibbatun nni iǧan n Ifilisṭiniyyen, umi Nadab d marra Israil tuɣa innḍen i Jibbatun.

28 Inɣa i-t Baɛca deg useggʷas wiss třata n Asa, ajeǧid n Yahuda, u netta idweř d ajeǧid deg wemcan nnes.

29 Umi idweř netta d ajeǧid, imsar, aqa iqḍa x marra taddart n Yarubɛam. Uřa d ca n Yarubɛam nni yarrin nnefs, war t ijji ad iqqim iddar, ařami t iteḥḥa ɛlaḥsab awař n SIDI nni tuɣa issiweř s uqemmum n umsexxar nnes Axiya, Aciluni,   

30 di ssibbet n ddnub n Yarubɛam i zi ixḍa netta u i zi yarra Israil ad ixḍa s tmegga nnes ixewwjen i zi isɛar SIDI, AREBBI n Israil.

31 Imezruyen iqqimen n Nadab, d marra min igga, ma man aya marra war ittwazemmem ca deg wedlis n imezruyen n ijeǧiden n Israil?

32 Tuɣa din amenɣi jar Asa d Baɛca, ajeǧid n Israil, marra ussan nsen.

Baɛsa, ajeǧid n Israil

33 Deg useggʷas wiss třata n ujeǧid Asa, ajeǧid n Yahuda, idweř Baɛca, mmis n Axiya, d ajeǧid x marra Israil di Tirṣa, u netta iḥkem arebɛa u-ɛicrin n iseggʷusa.

34 Netta igga min iǧan d aɛeffan di tiṭṭawin n SIDI u yuyur deg webrid n Yarubɛam u di ddnub nnes i zi yarra Israil ad ixḍa.

Aɛřem n ujeǧid Baɛsa s unabi Yahu

16

1 Yusa-dd wawař n SIDI ɣar Yahu, mmis n Ḥanani. Awař tuɣa ḍidd i Baɛca, inna:

2 “Minzi Necc ssgeɛɛdeɣ-dd cek zi tɛejjajt u ggiɣ cek d řḥakem x řgens inu Israil, uca cek tuyured x webrid n Yarubɛam u tarrid řgens inu Israil ad ixḍa umi i d ayi tesɛared s ddnub nsen,   

3 xzar, s uya ad mḥiɣ min iqqimen n Baɛca d min iqqimen n taddart nnes, u Necc ad ggeɣ taddart nnec am taddart n Yarubɛam, mmis n Nabaṭ.   

4 Man wen zi taddart n Baɛca i ɣa immten di tendint, ad t ccen yiṭan u man wen zzayes i ɣa immuten deg iyyar, ad t ccen yijḍaḍ n ujenna.”   

5 Imezruyen iqqimen n Baɛca, d marra min igga, ma man aya marra war ittwazemmem ca deg wedlis n imezruyen n ijeǧiden n Israil?

6 Baɛca igga ad yareyyeḥ jar řejdud nnes u netta ittwanḍeř di Tirṣa. Mmis Ila idweř d ajeǧid deg wemcan nnes.

7 Ammu dd-yusa wawař n SIDI s ufus n unabi Yahu, mmis n Ḥanani, uřa x Baɛca d taddart nnes zi ssibbet n marra taɛeffant i igga di tiṭṭawin n SIDI, umi t isɛar s řexdayem n ifassen nnes u umi idweř am taddart n Yarubɛam, uca uřa minzi netta tuɣa iqḍa wanita.

Iyla, ajeǧid n Israil

8 Deg useggʷas wiss setta u-ɛicrin n Asa, ajeǧid n Yahuda, idweř Ila, mmis n Baɛca, d ajeǧid x Israil di Tirṣa, i ijj n řmijař n tnayen n iseggʷusa.

9 Zimri, amsexxar nnes, wenni d akumandar x ijj n wezyen n ikarruten n umenɣi, igga xas ict n tmeɛmuč umi t tuɣa di Tirṣa, tuɣa iscar di taddart n Arṣa, wenni tuɣa d ameḥḍay x taddart di Tirṣa.

10 Zimri yudef, iwta i-t uca inɣa i-t deg useggʷas wiss sebɛa u-ɛicrin n Asa, ajeǧid n Yahuda. Netta idweř d ajeǧid deg wemcan nnes.   

11 Řami idweř d ajeǧid uca inya x řɛarc nnes, imsar, aqa iqḍa x marra taddart n Baɛca. Netta war ijji uřa d ijj wenni t iggin x řḥiḍ ad iddar, u war ijji uřa d ijj wenni izemmaren ad as intaqem u uřa d ijj zeg imeddukkař nnes.

12 Ammu i iteḥḥa Zimri marra taddart n Baɛca ɛlaḥsab awař n SIDI nni issiweř Baɛca s ufus n unabi Yahu,

13 di ssibbet n marra ddnub n Baɛca d ddnub n mmis Ila i zi xḍan nitni u i zi arrin Israil ad ixḍa am sɛaren SIDI, AREBBI n Israil, s l’aṣnam nsen ibeṭṭřen.

14 Imezruyen iqqimen n Ila, d marra min igga, ma man aya marra war ittwazemmem ca deg wedlis n imezruyen n ijeǧiden n Israil?

Zimri, ajeǧid n Israil

15 Deg useggʷas wiss sebɛa u-ɛicrin n Asa, ajeǧid n Yahuda, tuɣa Zimri sebɛa n wussan d ajeǧid di Tirṣa. Řgens tuɣa iḥeṣṣar i Jibbatun nni iǧan n Ifilisṭiniyyen.

16 Řgens i tuɣa iwtin iqiḍan nnes din, isřa aqa qqaren: “Zimri tuɣa igga d ict n tmeɛmuč uca inɣa ajeǧid.” Deg wass nni marra řgens yarra Ɛumri, wenni d akumandar x řɛeskar, d ajeǧid x Israil di řmargeḥ n řɛeskar.

17 Ɛumri igeɛɛed-dd zi Jibbatun d marra Israil akides uca nnḍen as-dd i Tirṣa.

18 Umi iẓra Zimri aqa tandint tuɣa tᵉttwaṭṭef, yudef ɣar lqelɛa n taddart n ujeǧid, iqedd tiwa nnes timessi i taddart n ujeǧid, ařami immut

19 di ssibbet n ddnub nnes i tuɣa igga, umi igga min iǧan d aɛeffan di tiṭṭawin n SIDI, umi yuyur deg webrid n Yarubɛam uřa di ssibbet n ddnub i igga am d yarra Israil ad ixḍa.

20 Imezruyen iqqimen n Zimri, d tameɛmuč i igga, ma man aya marra war ittwazemmem ca deg wedlis n imezruyen n ijeǧiden n Israil?

Ɛumri, ajeǧid n Israil

21 Xenni ittwammsebḍa řgens n Israil x tnayen n iziynat. Ijj n wezyen n řgens ibedd awarni i Tibni, mmis n Jinat, maḥend ad t ggen d ajeǧid, u ijj n wezyen nneɣni ibedd awarni i Ɛumri.

22 Řgens nni ibedden awarni i Ɛumri, tuɣa ijhed x řgens nni ibedden awarni i Tibni, mmis n Jinat. Xenni immut Tibni u Ɛumri idweř d ajeǧid.

23 Deg useggʷas wiss waḥit u-třatin n Asa, ajeǧid n Yahuda, idweř Ɛumri d ajeǧid x Israil. Netta iḥkem tenɛac n iseggʷusa. Di Tirṣa iḥkem setta n iseggʷusa.

24 Isɣa adrar n Samarya zi Camir s tnayen talint n nnuqart, u netta ibda ad ibna x wedrar n Samarya. Iřaɣa as i tendint i ibna ‘Samarya’, ɛlaḥsab isem n Camir, bab n wedrar.

25 Ɛumri igga min iǧan d aɛeffan di tiṭṭawin n SIDI. Netta tuɣa igga min iǧan d aɛeffan mahu x marra inni tuɣa d as izwaren.

26 Netta yuyur di kuř tabridt n Yarubɛam, mmis n Nabaṭ, u di ddnub nnes i zi yarra Israil ad ixḍa, umi sɛaren nitni SIDI, AREBBI n Israil, s l’aṣnam nsen ibeṭṭřen.

27 Imezruyen iqqimen n Ɛumri d min igga d ṣṣulṭa nnes i zi igga, ma man aya marra war ittwazemmem ca deg wedlis n imezruyen n ijeǧiden n Israil?

28 Ɛumri igga ad yareyyeḥ jar řejdud nnes. Netta ittwanḍeř di Samarya. Mmis Axab idweř d ajeǧid deg wemcan nnes.

Axab, ajeǧid n Israil, ak-d temɣart nnes Izabil

29 Axab, mmis n Ɛumri, idweř d ajeǧid x Israil deg useggʷas wiss tmenya u-třatin n Asa, ajeǧid n Yahuda. Axab mmis n Ɛumri, iḥkem tnayen u-ɛicrin n iseggʷusa x Israil di Samarya.

30 Axab, mmis n Ɛumri, igga min iǧan d aɛeffan di tiṭṭawin n SIDI, mahu x marra inni tuɣa zzayes izwaren.

31 Tuɣa tuyurt nnes di ddnub n Yarubɛam, mmis n Nabaṭ, drus waha, maɣar netta yiwi Izabal, yeǧis n It-Baɛal, ajeǧid n Iṣiduniyyen, d tamɣart, uca yuyur ad iɛbed i Baɛl, isjed as.

32 Netta issbedd ijj n uɛalṭar i Baɛl di zzawect n Baɛl nni ibna netta di Samarya.

33 Netta igga ɛawed ict n trebbit n cwarti. Axab iɛdu s wesɛar nnes i SIDI, AREBBI n Israil, x marra ijeǧiden nni tuɣa i d as izwaren.

34 Deg wussan nnes ibna Ḥiyil, zi Bayt-Il, tandint n Ariḥa. Issars dsas nnes di ssum n mmis amenzu Abiram u di ssum n mmis amaẓuẓ Sajub yarekkeb tiwwura nnes ɛlaḥsab awař n SIDI i issiweř s uqemmum n Yacuwa, mmis n Nun.   

Anabi Iliya ɣar yeɣzar n Krit

17

1 Iliya, zi Ticbi, zeg imeɛzab n Jilɛad, inna i Axab: “S tidett am iddar SIDI, AREBBI n Israil, wenni umi beddeɣ zzat i wudem nnes, mařa ad dd-yas nnda niɣ anẓar deg iseggʷusa-ya, ad yiři aya mɣir s wawař inu!” □    

2 Yusa-dd ɣares wawař n SIDI, inna:

3 “Uyur ssenni, arr s uzeǧif ɣar ccarq uca snuffar ixef nnec ɣar tiɣzart n Krit wenni iǧan ɣar ujemmaḍ n L’Urdun. □  

4 Ad imsar ad teswed zi teɣzart u Necc umureɣ i ibaɣřiwen, aqa ad cek dinni sseccen.”

5 Netta yuyur deg webrid uca igga ɛlaḥsab awař n SIDI. Netta yuyur ad izdeɣ ɣar teɣzart n Krit nni iǧan ɣar ujemmaḍ n L’Urdun.

6 Ibaɣřiwen iwyen as-dd aɣrum d weysum ɣar tuffut uřa d aɣrum d weysum ɣar tameddit u netta iswa zi teɣzart.

Iliya d tajjač n Ṣarfat

7 Awarni waṭṭas n wussan, imsar, aqa yuẓeɣ tiɣzart, maɣar war iwti ca wenẓar di temmurt.

8 Yusa as-dd wawař n SIDI, inna:

9 “Kkar, uyur ɣar Ṣarfat nni iǧan ɣar Ṣidun, zdeɣ dinni. Xzar, necc umureɣ dinni i yict n tajjač, maḥend ad cek tessecc.”   

10 Netta ikkar, yuyur ɣar Ṣarfat. Umi dd-yusa ɣar tewwart n tendint, xzar, ict n tajjač tᵉttḥarwac akeccuḍ. Netta iřaɣa xas, inna: “Awi ayi-dd ca n waman deg uɣarraf-a, ḥima ad sweɣ.”

11 Umi tuyur nettat ḥima ad dd-tawi aya, iřaɣa-dd netta xas: “Awi ayi-dd uřa d ijj n uřeqqim n weɣrum deg ufus nnem.

12 Maca nettat tenna: “S tidett am iddar SIDI, AREBBI nnec, min ɣari d tafdiřt, aqa mɣir ict n wuru n waren deg ubuqař d ca n zzect deg uɣarraf! Xzar necc ḥarwceɣ tnayen n ikeccuḍen u ad t sswejdeɣ i necc d mmi, xenni ad t necc ad nemmet.”

13 Inna as Iliya: “War tteggʷed ca. Uyur, egg min tuɣa tennid, maca egg ayi-dd d amezwaru ict n tefḍiřt u awi tt-i-dd da ɣari. Awarni uya ad tessewjed ca i cem u i ixef nnem d mmim.

14 Maɣar ammu i iqqar SIDI, AREBBI n Israil: ‘Aren deg ubuqař war ixekkʷi u zzect deg uɣarraf war tneqqiṣ ař ass i di i ɣa iwc SIDI anẓar x wudem n temmurt.’ ”

15 Nettat tuyur uca tegga ɛlaḥṣab awař n Iliya. Ammu i icca nettat, uca uřa d nettat d taddart nnes, aṭṭas n wussan.

16 Aren deg ubuqař war ixekkʷi d zzect deg uɣarraf war tneqqiṣ ɛlaḥsab awař n SIDI i issiweř s uqemmum n Iliya.

17 Awarni man aya, imsar, aqa ihřec mmis n temɣart-a, mmis n llala n taddart. Řehřac nnes yarni aṭṭas ařami war ittari ɛad nnefs.

18 Nettat tenna i Iliya: “Min din jar ayi d cek, a cek, aryaz n AREBBI? Ma tusid-dd ɣari ḥima ad ayi tessɛeqřed x ddnub inu u ḥima ad tenɣed mmi?”

19 Netta yarra-dd xas: “Ewc ayi-dd mmim!” U netta iksi t zeg weḥsin nnes, yarbu t ɣar sennej ɣar wexxam n nnej mani tuɣa izdeɣ netta simant nnes, uca issars i-t x qama nnes.

20 Xenni iřaɣa ɣar SIDI, inna: “SIDI, AREBBI inu, ma teggid xenni ɛad tuɛeffna di tajjač-a i ɣar zeddɣeɣ necc am ubarrani, ařami tenɣid mmis?”

21 Netta isarreḥ ixef nnes třata n twařawin tiwa i uḥenjir u iřaɣa ɣar SIDI, inna: “SIDI, AREBBI inu, ejj ad ɣares dd-yeɛqeb řeɛmar n uḥenjir-a!”

22 SIDI isřa i tmijja n Iliya uca iɛqeb-dd řeɛmar n uḥenjir ɛawed ɣares ařami dd-idweř iddar.

23 Iliya iksi aḥenjir uca issehwa t zeg wexxam n nnej di taddart uca iwca as t i yemmas. Inna Iliya: “Xzar, mmim iddar!”

24 Tenna temɣart i Iliya: “Řexxu ssneɣ aqa cek d ijj n weryaz n AREBBI u aqa awař n SIDI deg uqemmum nnec d tidett.”

□ 

17:1 Aticbi - ijj n weryaz zi Ticbi zi jjwayeh n Jilɛad.

□ 

17:3 ɣar ujemmaḍ n ... - s Tɛibranit ‘zzat i wudem n ...’ Uřa di ayet 5.

Iliya d inabiyyen n Baɛal x wedrar n Karmil

18

1 Awarni waṭṭas n wussan, imsar, aqa yusa-dd wawař n SIDI ɣar Iliya deg useggʷas wiss třata, inna: “Uyur, scen ixef nnec i Axab, maɣar Necc ad wceɣ anẓar di temmurt.”

2 Uca yuyur Iliya ḥima ad isscen ixef nnes i Axab. Tuɣa řaẓ imɣar di Samarya.

3 Axab tuɣa iřaɣa i Ɛubadya wenni iǧan x taddart n ujeǧid. Ɛubadya tuɣa itteggʷed SIDI aṭṭas.

4 Umi Izabal iqḍa inabiyyen n SIDI, imsar, aqa Ɛubadya yiwi mya n inabiyyen, issnuffar i-ten, xemsin xemsin deg ijj n yefri, u iɛteq i-ten s weɣrum d waman.

5 Axab inna i Ɛubadya: “Uyur di temmurt ɣar marra tařawin n waman u ɣar marra tiɣezratin. Ad taɣ ad naf aheddu u zemmaren iysan d isardan ad qqimen ddaren u ad taf nhřa ma nenɣa řmař.”

6 Nitni bḍan tammurt jar asen ḥima ad tt cuqen. Axab yuyur x ijj n webrid, netta weḥḥdes, u Ɛubadya yuyur x ijj webrid nneɣni, uřa d netta weḥḥdes.

7 Umi tuɣa Ɛubadya deg webrid, xzar, aqa immeřqa akides Iliya. Ɛubadya iɛqeř i-t, iwḍa zzates s uɣembub nnes ɣar temmurt, inna: “Ma d cek, sidi inu Iliya?”

8 Inna as wanita: “D necc. Uyur, inna i sidi nnec: ‘Xẓar, Iliya aqa-t danita!’ ”

9 Maca netta inna: “Man ddenb i ggiɣ, aqa cek ad ayi tsellmed deg ifassen n Axab, ḥima ad ayi ineɣ?

10 S tidett am iddar SIDI, AREBBI nnec, war din uřa d ijj n řgens niɣ ict n tgeldit mani sidi inu war ijji ad xak yarzu! Mařa nnan nitni: ‘Netta war da iǧi!’, xenni ijja řgens nni ad ijjaǧ belli war zemmaren ad cek afen.

11 U řexxu cek tennid: ‘Uyur, ini i sidi nnec: Xzar Iliya aqa-t danita!’

12 Ad taɣ ad imsar, xmi i xak ɣa uyureɣ, aqa Arruḥ n SIDI ad cek iksi, war ssineɣ mani. Mařa xenni necc ad dd-aseɣ, ḥima ad t iniɣ i Axab u netta war cek ittif, netta ad ayi ineɣ, waxxa amsexxar nnec itteggʷed SIDI zi temẓi inu.

13 Ma war d ac ɛiwden ca i sidi inu, min ggiɣ necc, umi Izabal inɣa inabiyyen n SIDI? Aqa necc ssnuffareɣ mya n yeryazen zeg inabiyyen, kuř xemsin deg ijj n yefri? Uřa aqa necc ɛetqeɣ ten s weɣrum d waman?

14 U řexxu teqqared ‘Uyur, ini i sidi nnec: Xzar, Iliya aqa-t da!’ Netta ad ayi ineɣ.”

15 Inna Iliya: “S tidett am iddar SIDI n řɛeskarat zzat i wudem nnes umi beddeɣ, aqa nican necc ad seccneɣ ixef inu ass-a!”

16 Xenni yuyur Ɛubadya ɣar umsagar ak-d Axab, ixebbar as t. Uca Axab yuyur, maḥend ad imsagar ak-d Iliya.

17 Umi iẓra Axab Iliya, imsar, aqa Axab inna as: “Ma cek d aḍeyyeɛ n Israil?”   

18 Netta inna: “Necc war ḍiyyɛeɣ ca Israil, maca cek d taddart n babac umi kenniw tejjim řumurat n SIDI ɣar uɣezdis u cek tuyured awarni i ‘Ibaɛlen’.

19 Xenni řexxu, smun marra Israil ɣari ɣar wedrar n Karmil uřa d arebɛa-mya u-xemsin n inabiyyen n Baɛl d arebɛa-mya n inabiyyen n trebbit n cwarti nni ittetten zi ṭṭabřa n Izabal.”

20 Axab issekk ijj n ureqqas ɣar marra ayt n Israil u issmun inabiyyen ɣar wedrar n Karmil.

21 Iliya iqarreb-dd ɣar marra řgens, inna: “Mecḥař ɛad i ɣa tekkem ɛad ttneqřabem kenniw ɣar tnayen n iɣezdisen? Mařa SIDI d AREBBI, ḍfarem as-dd, u mařa d Baɛl, xenni ḍfarem wanita!” Maca řgens war xas dd-yarri uřa s yijj n wawař.   

22 Xenni inna Iliya i řgens: “Necc waha i iqqimen d anabi n SIDI uca inabiyyen n Baɛl aqa aten s arebɛa-mya u xemsin n yeryazen.

23 Ejj ad aneɣ wcen tnayen n ifunasen. Ejj i-ten xenni ad farzen afunas ameẓyan amezwaru i yixef nsen, ad t bḍan u ad t ssarsen x ukeccuḍ, maca war tteggen timessi sadu nnes. Necc ad sswejdeɣ afunas ameẓyan nneɣni, ad t ssarseɣ x ukeccuḍ u war tteggeɣ timessi sadu nnes.

24 Xenni ad třaɣam isem n arebbi nwem u necc ad řaɣiɣ Isem n SIDI, uca AREBBI wenni i dd ɣa yarren s tmessi, d Netta ad yiři d AREBBI.” Uca iřaɣa marra řgens, nnan: “Awař-a d lemliḥ!”

25 Inna Iliya i inabiyyen n Baɛl: “Xḍarem i yixef nwem afunas ameẓyan amezwaru u sswejdem as t d amezwaru, maɣar kenniw s waṭṭas. Řaɣam xenni isem n arebbi nwem, maca war srusam ca timessi sadu nnes.”

26 Nitni ksin afunas ameẓyan i d asen iwca netta u sswejden t. Xenni řaɣan i yisem n Baɛl, zi tuffut ař azal, nnan: “A Baɛl, arr aneɣ-dd!” Maca walu n řḥess uca uřa d ijj war dd-yarri ca. Nitni negzen x uɛalṭar i din ittwaggen.

27 Ɣar wazal ibda Iliya ittqessar xasen, inna: “Řaɣam s tmijja ijehden, aqa-t d arebbi. Nican netta ittxemmam, niɣ iɛezzeř cwayt, niɣ netta ɛad deg webrid. Ad taɣ itteṭṭeṣ uca ittxeṣṣa as ad ifaq ɛad.”

28 Nitni sɣuyen s tmijja ijehden u qessen ixef nsen s řesyuf d iḥricen am tnamit nsen, ařami uzzřen idammen nsen xasen.

29 Umi iɛdu azal, imsar, aqa nitni ttnebban ař dd ɣa yawyen tawhibt n řɣiǧet. Maca war din uřa d ict n tmijja uca uřa d ijj war dd-yarri u war din bu listijaba walu.

30 Xenni inna Iliya i řgens: “Qarrbem-dd ɣari!” Marra řgens iqarreb-dd ɣares u netta iɛdeř aɛalṭar n SIDI i tuɣa ittwahdem.

31 Iliya iksi tenɛac n yeẓra, x řqedd n tqebbař n iḥenjiren n Yaɛqub i umi dd-yusa wawař n SIDI i tuɣa inna: “Israil ad yiři d isem nnec.”   

32 S yeẓra nni ibna netta aɛalṭar deg Yisem n SIDI. Iqewwar i uɛalṭar ict n tarya s řqedd n tnayen n řeqyas n zzariɛet. □  

33 Isettef akeccuḍ uca ibḍa afunas ameẓyan d iceǧiqen, issars i-t x ukeccuḍ.

34 Inna: “Ɛemmarem arebɛa n ibuqařen s waman uca zeǧɛem ten tiwa i tɣarṣt n wecmaḍ u x ukeccuḍ!” Uca yarni inna: “Ggem t twařa nneɣnit!” U nitni ggin t twařa nneɣnit. Xenni inna: “Ggem t wiss třata n twařawin!” U nitni ggin t wiss třata n twařawin.

35 Ttazzřen waman, nnḍen i uɛalṭar. U netta iɛemmar uřa d tarya s waman.

36 Umi qeddmen tawhibt n řɣiǧet, imsar, aqa anabi Iliya iqarreb-dd, inna: “SIDI, AREBBI n Ibrahim d Isḥaq d Israil, ejj ad ittwassen ass-a aqa Cek d AREBBI di Israil u aqa necc d amsexxar nnec i ǧiɣ u belli necc ggiɣ marra man aya ɛlaḥsab awař nnec.   

37 Arr ayi-dd, a SIDI, arr ayi-dd, ḥima řgens-a ad issen, aqa Cek, a SIDI, d AREBBI i teǧid u aqa Cek tarrid-dd uř nsen ɣarek.”

38 Uca tehwa-dd tmessi n SIDI zeg ujenna, tecca taɣarṣt n wecmaḍ d ukeccuḍ d yeẓra d tɛejjajt, uca teřseḥ uřa d aman i iǧan di tarya.

39 Marra řgens iẓra i-t. Nitni wḍan s uɣembub nsen ɣar temmurt, nnan: “SIDI aqa-t d AREBBI, SIDI aqa-t d AREBBI!”

40 Iliya inna asen: “Ṭṭfem inabiyyen n Baɛl, war ttejjim uřa d ijj zzaysen ad yarweř.” Ṭṭfen ten, uca Iliya ijja i-ten ad ssehwan ɣar teɣzart n Qicun, inɣa i-ten dinni.

41 Xenni inna Iliya i Axab: “Geɛɛed, ecc, teswed, maɣar necc aqa ttesřiɣ řḥess n ijj n ucarcar n wenẓar aṭṭas.”

42 Axab igeɛɛed, ḥima ad icc ad isu uca igeɛɛed Iliya ɣar tqiccat n Karmil. Iqqunjeř x temmurt uca igga udem nnes jar ifadden nnes.

43 Xenni inna i umsexxar nnes: “Geɛɛed uca xzar ɣar řebḥar!” Wanita igeɛɛed, ixzar ɣar řaggʷaj, inna: “War ttwiřiɣ walu!” Iliya inna: “Dweř-dd twařa nneɣnit!”, uca ammu sebɛa n twařawin!

44 Ɣar twařa wiss sebɛa, imsar, aqa inna: “Xzar, ict n tseynut tameẓyant, am ufus n ijj n weryaz, igeɛɛed-dd zi řebḥar.” Xenni inna: “Uyur, ini i Axab: ‘Ḥezzem iysan, hwa-dd, maḥend anẓar war cek ittᵉṭṭef.”

45 Jar u jar ibbarcen ujenna s iseynuten u s usemmiḍ uca ibda wenẓar ad iwwet aṭṭas. Xenni inya Axab deg ukarru, iffeɣ, yuyur ɣar Yazraɛil.

46 Tuɣa afus n SIDI x Iliya. Netta ibyes taɛjinna nnes uca izwar ittazzeř zzat i wudem n Axab ařami dd-yiweḍ ɣar Yazraɛil.

□ 

18:32 řeqyas - ɛřayen 7-8 litru.

Iliya x wedrar n Hurib

19

1 Axab iḥaja i Izabal marra min igga Iliya uřa d marra x mammec inɣa Iliya marra inabiyyen s ssif.

2 Izabal tessekk ijj n ureqqas ɣar Iliya, maḥend ad as yini: “Ad ayi ggen irebbiten ta d ta uřa d ktar zi man aya, mařa war ggiɣ tiwecca di řweqt-a řeɛmar nnec am řeɛmar n ijj zzaysen.”

3 Netta ixzar, ikkar uca iruḥ, ḥima ad injem řeɛmar nnes. Yusa-dd ɣar Bi’r-Sebɛa nni iǧan di Yahuda, uca ijja aḥudri amsexxar nnes dinni.

4 Netta simant nnes yuyur ticři n webrid n ijj n wass di řexřa, iqqim izzeř sadu tazeggʷart n wazzu uca ittar, ḥima ad immet řeɛmar nnes, inna: “Kfa, a SIDI, ksi řexxu řeɛmar inu, maɣar war ǧiɣ ḥsen x řejdud inu.”

5 Xenni izzeř, iṭṭeṣ sadu ict n tzeggʷart n wazzu. U xzar, lmalak iḥada t, inna as: “Kkar, ecc!”

6 Umi netta issgeɛɛed tamuɣři nnes, xzar, zzat i uzeǧif nnes aqa din ict n tefḍiřt i tuɣa ssengʷen tt s řefḥem uřa d ict n tebriqt dayes aman. Xenni icca, iswa uca idweř ɛawed izzeř din.

7 Lmalak n SIDI yusa-dd twařa wiss tnayen, iḥada t, inna: “Kkar, ecc, niɣ abrid ad yiři d azirar xak.”

8 Netta ikkar, icca, iswa. S jjehd n macca yuyur ticti n arebɛin n wussan d arebɛin n ǧiyaři ař adrar n AREBBI, Hurib.   

9 Dinni yiweḍ ɣar ijj n yefri uca issens dinni. U xzar, yusa as-dd awař n SIDI, inna as: “Min da i ɣa tegged, Iliya?”

10 Netta inna: “Necc cḍareɣ ař ṭṭarf di ṭṭweɛ n SIDI, AREBBI n řɛeskarat, maɣar ayt n Israil semḥen di Řɛahd nnec, hedmen iɛalṭaren nnec u inabiyyen nnec ttwanɣen s ssif, mɣir necc d wenni iqqimen u nitni arezzun ad ayi kksen uřa d tudart inu.” □    

11 Netta inna: “Ffeɣ, bedd x wedrar zzat i wudem n SIDI.” U xzar, iɛdu-dd SIDI. Ict n tḥaryaḍt temɣar u tejhed aqa tewta idurar u teřbez řejruf zzat i wudem n SIDI. Maca SIDI tuɣa war iǧi ca di tḥaryaḍt. Awarni i tḥaryaḍt yusa-dd ijj n wenhezzi n temmurt. Maca SIDI tuɣa war iǧi ca deg wenhezzi n temmurt.

12 Awarni i wenhezzi n temmurt tusa-dd tmessi. Maca SIDI tuɣa war iǧi ca di tmessi. Awarni tmessi tuɣa din ict n tmijja tefsus, tarsa.

13 Umi isřa Iliya, imsar aqa iřeḥḥef aɣembub nnes deg upartessu nnes, iffeɣ ɣar barra uca ibedd ɣar uqemmum n yefri. U xzar, ict n tmijja issiweř akides, tenna: “Min da tegged Iliya?”

14 Netta inna: “Necc cḍareɣ ař ṭṭarf di ṭṭweɛ n SIDI, AREBBI n řɛeskarat, maɣar ayt n Israil semḥen di Řɛahd nnec, hedmen iɛalṭaren nnec, u inabiyyen nnec ttwanɣen s ssif, mɣir necc d wenni iqqimen, u nitni arezzun ad kksen uřa d tudart inu.”

15 Inna as SIDI: “Uyur, ɛqeb abrid nnec ɣar řexřa n Dimacq u xmi ɣa tawḍed ɣar din, dhen Ḥazayil d ajeǧid x Aram!

16 Uřa d Yahu, mmis n Nimci, ad t tdehned d ajeǧid x Israil uca Ilicaɛ, mmis n Cafat zi Abal-Maḥula, dhen i-t d anabi deg wemcan nnec.

17 Ad imsar, aqa Yahu ad ineɣ wi ɣa inejmen i ssif n Ḥazayil, u Ilicaɛ ad ineɣ wi ɣa inejmen i ssif n Yahu.   

18 Xenni jjiɣ Necc di Israil sebɛa-ařaf n řeɛmur, marra inni ifadden nsen war qqunjeřen zzat i Baɛl u marra inni war t issudmen s uqemmum nsen.”   

19 Iffeɣ Iliya ssenni, yufa Ilicaɛ, mmis n Cafat. Netta tuɣa icarrez s tenɛac n izayřuten n iyenduzen u netta simant nnes icarz x wiss tenɛac. Iliya iɛdu ɣares, inḍar xas apartessu nnes.

20 Řexdenni ismeḥ deg ifunasen, iɛřef awarni i Iliya, inna: “Ttzawgeɣ, ejj ayi ad ssudmeɣ baba d yemma i uqebbeḍ, xenni ad cek ḍfareɣ.” Netta inna as: “Uyur, dweř, minzi min dayek ggiɣ necc?”

21 Iɛqeb netta xenni awarni as, iksi ijj n uzayřu n ifunasen uca iɣarṣ asen. S ukeccuḍ n uzayřu issnenna aysum nsen, iwca i-t i řgens maḥend ad icc. Awarni uya ikkar, uca iḍfar Iliya, isexxar as.

□ 

19:10 tudart - s Tɛibranit ‘řeɛmar’.

Řeḥṣaret n Samarya d umenɣi ɣar Afiq

20

1 Binhadad, ajeǧid n Aram, issmun marra řɛeskar nnes. Tuɣa akides tnayen u-třatin n ijeǧiden s iysan d ikarruten. Netta igeɛɛed, inneḍ i Samarya u immneɣ akides.

2 Xenni issekk netta ireqqasen ɣar Axab, ajeǧid n Israil, daxeř di tendint.

3 Inna as: “Ammu i iqqar Bin-Hadad: ‘Nnuqart nnec d wureɣ nnec inu. Uřa d timɣarin nnec d iḥenjiren nnec icewwaren, aqa aten inu.’ ”

4 Ajeǧid n Israil yarra-dd xas, inna: “Am mammec tennid, a sidi inu ajeǧid. Necc nnec s marra min ɣari.”

5 Ireqqasen usin-dd ict n twařa nneɣnit, nnan: “Ammu issiweř Binhadad, inna: ‘Necc jjiɣ ad ac inin: Ittxeṣṣa ad ayi tewced nnuqart d wureɣ nnec d temɣarin nnec d iḥenjiren nnec!,

6 maca tiwecca ɣar řweqt-a ad ssekkeɣ imsexxaren inu ɣarek, maḥend ad arzun di taddart nnec u di tudrin n imsexxaren nnec. Ad imsar belli nitni ad ṭṭfen marra min xak iɛizzen di tiṭṭawin nnec s ifassen nsen, ad t awyen.’ ”

7 Xenni iřaɣa ujeǧid n Israil x marra imɣaren n temmurt, inna: “Snem xenni u xzarem aqa wanita inwa řɣar, maɣar tuɣa issekk-dd ɣari qbeř, maḥend ad iksi timɣarin inu d iḥenjiren inu d nnuqart inu d wureɣ inu u necc war d as t qḍiɛeɣ.”

8 Marra imɣaren d marra řgens nnan as: “War ɣares ttesři u war d as ttic ttesriḥ!”

9 Xenni inna i ireqqasen n Binhadad: “Inim i sidi inu ajeǧid: ‘Marra umi i tessekked amsexxar nnec ɣar umezwaru ad t ggeɣ, maca tamesřact-a war zemmareɣ ad t ggeɣ.’ ” Ffɣen ireqqasen uca iwyen as-dd awař-a.

10 Xas uca issekk Binhadad ɣares, inna: “Ad ayi ggen irebbiten ammu u ad arnin ɛad ktar, mařa taɛejjajt n Samarya tqedd, ḥima ad teccur uru n ifassen n marra řgens i yuyuren deg iṣuraf inu!”

11 Yarra-dd ujeǧid n Israil, inna: “Inim as: ‘Wenni ibeysen abyas, war ittcenneɛ ixef nnes am wenni t issarsen.’ ”

12 Umi isřa i wawař-a, am tuɣa isess ak-d ijeǧiden deg iqiḍan, aqa inna i imsexxaren nnes: “Sbeddem ixef nwem!” U nitni sswejden ixef nsen i umenɣi ḍidd i tendint.

13 U xzar ijj n unabi yusa-dd ɣar Axab, ajeǧid n Israil, inna: “Ammu i issiweř SIDI: ‘Ma tᵉttwařid cek řɣaci-ya ameqqran? Xzar ass-a Necc ad t wceɣ deg ufus nnec, ḥima ad tessned aqa Necc d SIDI.’ ”

14 Uca Axab inna: “Zi man wen?” Netta inna: “Ammu i iqqar SIDI: ‘S imsexxaren n řḥukkam n lɛamalat.’ ” U netta inna: “Man wen i ɣa ibdan amenɣi?” Inna netta: “D cek!”

15 Xas uca isedd netta imsexxaren n řḥukkam n lɛamalat. Tuɣa aten di mitayen u-tnayen u-třatin. Isedd awarni asen marra řgens. Marra ayt n Israil, tuɣa aten di sebɛa-ařaf n yeryazen.

16 Ffɣen nitni ɣar wazal. Binhadad tuɣa iscar deg iqiḍan, netta d ijeǧiden, tnayen u-třatin n ijeǧiden i d as iwcin afus.

17 Imsexxaren n řḥukkam n lɛamalat ffɣen-dd d imezwura zi Samarya. Binhadad tuɣa issekk ca n ibergagen u nitni xebbaren as, nnan: “Aqa iryazen ffɣen-dd zi Samarya.”

18 Netta inna: “Mařa nitni ffɣen-dd i řehna, ṭṭfem ten ddaren u mařa nitni ffɣen-dd i umenɣi, ṭṭfem ten ɛawed ddaren!”

19 Ffɣen-dd imsexxaren n řḥukkam n lɛamalat zi tendint ak-d řɛeskar i dd-yusin awarni asen.

20 Kuř aryaz iɣřeb x weɣrim nnes ařami arewřen ayt n Aram u Israil iḍfar i-ten, maca Binhadad, ajeǧid n Aram, injem x uyis ak-d ca n imnayen. □  

21 Xenni iffeɣ uřa d ajeǧid n Israil u netta iɣřeb x yeysan d ikarruten n umenɣi ařami igga as ict n tecti d tameqqrant i Aram.

22 Xenni yusa-dd unabi ɣar ujeǧid n Israil, inna as: “Uyur, mḥeḍ ixef nnec. Ssen u xzar min ɣarek ad t tegged, maɣar ɣar ubeddu n useggʷas n jdid ad xak iffeɣ ujeǧid n Aram twařa nneɣni.

23 Imsexxaren n ujeǧid n Aram nnan as: “AREBBI nsen d ijj n arebbi n idurar, x uya tuɣa jehden xaneɣ. Mařa neccin nemmneɣ akidsen di řwaṭa, xenni ad xasen nejhed nican!

24 Egg min iqqar wawař-a: Kkes kuř ijj zeg ijeǧiden zeg wemcan nnes u ggem lwulat deg wemcan nsen.

25 Smun ammu ijj n řɛeskar am řɛeskar nni tweddared, s yeysan am yeysan nni u s ikarruten am ikarruten nni, uca ejj aneɣ akidsen nemmneɣ di řwaṭa. Uct mařa xenni neccin war xasen nejhid!” U netta isřa ɣarsen uca amenni i igga. □  

26 Ɣar ubeddu n useggʷas n jdid, imsar, aqa Binhadad isedd Aram. Iffeɣ ɣar Afiq i umenɣi ak-d Israil.

27 Uřa d ayt n Israil ttwasedden. Wcin asen řeɛweč u nitni ffɣen i umsagar akidsen. Ayt n Israil wtin iqiḍan nsen ajemmaḍ nsen am tnayen n tḥimriwin timeẓyanin n iɣayḍen. Inni n Aram maca ɛemmaren tammurt.

28 Yusa-dd ɣarsen weryaz n SIDI, issiweř ak-d ujeǧid n Israil, inna: “Ammu i issiweř SIDI: ‘Minzi inni n Aram innan: SIDI d ijj n arebbi n idurar, war iǧi d ijj n arebbi n tseǧyin!’, x uya i ɣa wceɣ řɣaci-ya ameqqran deg ufus nnec, ḥima kenniw ad tɛeqřem, aqa Necc d SIDI.”

29 Tuɣa wtin iqiḍan nsen sebɛa n wussan arendad n wayawya. Deg wass wiss sebɛa, imsar, aqa ikkar umenɣi. Deg ijj n wass nɣin ayt n Israil myat-ařef n yeryazen x iḍaren zi Aram.

30 Inni iqqimen arewřen ɣar tendint n Afiq uca řḥiḍ iwḍa x sebɛa u-ɛicrin-ařef n yeryazen, nni tuɣa iqqimen. Uřa Binhadad tuɣa yarweř uca yudef ɣar tendint, yuyur zeg ijj n wexxam ɣar ijj n wexxam nneɣni.   

31 Xenni nnan as imsexxaren nnes: “Xzar, neccin nesřa, aqa ijeǧiden n taddart n Israil d ijeǧiden daysen tamexsiwt icewwaren. Ejj aneɣ ad nebyes s txuncay n wecḍan ɣar webyas u s iseɣwan ɣar izeǧifen nneɣ uca ad neffeɣ ɣar ujeǧid n Israil. Ad taɣ ad cek yejj ad teddared.” □  

32 Nitni beysen s txuncay n wecḍan u ggin iseɣwan ɣar izeǧifen nsen uca ammu dd-usin nitni ɣar ujeǧid n Israil, nnan: “Amsexxar nnec Binhadad inna: ‘Ejj ad iddar řeɛmar inu!’ ” U netta yarra-dd: “Ma netta iddar ɛad? Netta d uma!”

33 Iryazen fehmen aqa man aya d ict n řeɛřamet teṣbeḥ, uca arzun deɣya x ca, ma aqa man aya nican, uca nnan: “Umac Binhadad ...” Uca netta inna: “Asem-dd, awyem t-i-dd danita.” Xenni iffeɣ Binhadad ɣares u netta issenya t deg ukarru.

34 Inna as Binhadad: “Tineddam nni tuɣa iṭṭef baba zi babac, ad tent arreɣ. Iwa, egg i yixef nnec dcurat i tsebbabt di Dimacq am mammec igga baba dcurat di Samarya.” Uca Axab inna: “Necc ad ac arxuɣ x ijj n řɛahd.” U netta iqqen akides ijj n řɛahd uca yarxu as.

Anabi iwebbex Axab

35 Ijj n weryaz zeg ayt n inabiyyen inna i jjar nnes s wawař n SIDI: “Wwet ayi!” Aryaz yugi maca ad t iwwet.

36 Inna as netta: “Minzi cek war tesřid ɣar tmijja n SIDI, xzar, mɣir cek ad xafi teffɣed, ad cek ineɣ ijj n weyrad.” Umi xas yuyur, iřqef i-t ijj n weyrad u wanita inɣa i-t.

37 Xenni yufa ijj n weryaz nneɣni, inna: “Wwet ayi!” Aryaz nni iwta i-t ammu, ařami t iyzem.

38 Yuyur unabi, ibedd ɣar webrid i umeřqi ak-d ujeǧid. Issnuffar ixef nnes s ijj n řecfen x tiṭṭawin nnes.

39 Umi dd-iɛdu ujeǧid, imsar, aqa iřaɣa i ujeǧid, inna: “Amsexxar nnec tuɣa iffeɣ ɣar řwesṭ n umenɣi. Uca xzar, aqa din ijj weryaz yusa-dd ɣar uɣezdis, yiwi ayi-dd ijj n weryaz, inna: ‘Ḥḍa aryaz-a, maca mařa iweddar ɣar useddi n řɛeskar, ad yiři řeɛmar nnec deg wemcan nnes niɣ ad txeǧṣed ict n talint n nnuqart.’

40 Řami tuɣa ittceɣeř umsexxar nnec da d diha, imsar, aqa war din iqqim ɛad.” Inna as ujeǧid n Israil: “Wa d řḥukm nnec, tewtid t s yixef nnec!”

41 Netta ikkes deɣya řecfen x tiṭṭawin nnes, uca iɛqeř i-t ujeǧid n Israil, aqa-t d ijj zeg inabiyyen.

42 Netta inna as: “Ammu i issiweř SIDI: ‘Minzi cek tejjid aryaz nni ḥarrmeɣ necc i uteḥḥi ad injem zeg ufus nnec, ad yiři řeɛmar nnec deg wemcan n řeɛmar nnes u řgens nnec deg wemcan n řgens nnes.”   

43 Ajeǧid n Israil yuyur s řxaḍar ixsaren d ixeyyiqen ɣar taddart uca yusa-dd ɣar Samarya.

□ 

20:20 aɣrim - s Tɛibranit ‘aryaz’. amnay - wenni ineddhen ayis.

□ 

20:25 isřa ɣarsen - s Tɛibranit ‘isřa ɣar tmijja nsen’.

□ 

20:31 Ad taɣ ad cek yejj ad teddared - s Tɛibranit ‘ad yejj řeɛmar nnec ad iddar’.

Řeḥwic n tzayart n Nabut

21

1 Awarni tmesřayin-a aqa din min imsaren ak-d Nabut, Ayazraɛili, wenni ɣar iǧa ijj n umarjeɛ n uḍiř di Yazraɛil zzat i řeqṣar n Axab, ajeǧid n Samarya.

2 Axab issiweř ak-d Nabut, inna: “Ewc ayi amarjeɛ nnec n uḍiř, ḥima ad ɣari yiři d taḥwic tazizawt, maɣar aqa tudes i taddart inu. Necc ad ac wceɣ deg wemcan nnes ijj n umarjeɛ nneɣni n uḍiř iṣbeḥ xas, niɣ mařa man aya d lemliḥ di tiṭṭawin nnec, ad cek xeǧṣeɣ ttman nnes s ttmenyat n nnuqart.”

3 Maca Nabut inna i Axab: “SIDI ad ayi iḥḍa, aqa ad ac wceɣ tasɣart n řejdud inu!”

4 Uca iɛqeb Axab ɣar taddart nnes s řxaḍar ixsaren d ixeyyiqen zi ssibbet n wawař i kides issiweř Nabut, Ayazraɛili, umi inna: “Necc war d ac tticeɣ tasɣart n řejdud inu.” U netta izzeř x qama nnes, yarra aɣembub nnes ɣar řḥiḍ, war icci aɣrum.

5 Tamɣart nnes Izabal tusa-dd ɣares, tessiweř akides: “Min din ařami řxaḍar nnec ixsar ammu u war tᵉttetted aɣrum?”

6 Netta issiweř akides: “Maɣar necc ssiwřeɣ ak-d Nabut, Ayazraɛili, nniɣ as: ‘Ewc ayi amarjeɛ nnec n uḍiř i ttmenyat n nnuqart, niɣ, mařa texsed ad ac wceɣ ijj n umarjeɛ n uḍiř nneɣni deg wemcan nnes!’, maca netta inna: ‘Necc war d ac tticeɣ amarjeɛ inu n uḍiř!’ ”

7 Tenna as temɣart nnes Izabal: “Ma xenni cek ttegged ixef nnec d ajeǧid x Israil? Kkar, ecc aɣrum u ejj uř nnec ad yiři mliḥ! Necc ad ac wceɣ amarjeɛ n uḍiř n Nabut, Ayazraɛili.”

8 Nettat tura tibratin x yisem n Axab uca tcemmeɛ i-tent s txaḍent nnes n ucemmiɛ u tessekk tibratin nni i imeqqranen u i tarwa n taṣiřet nni tuɣa izeddɣen ɣar Nabut di tendint nnes.

9 Di tebratin tura, tenna: “Barrḥem s yijj n uẓummi u sɣimem Nabut ɣar zzat n marra řgens

10 uca sbeddem tnayen n iryazen, ayt i war isekkwin, qibač nnes, ḥima ad xas cehden, ad inin: ‘Cek tceqqfed di AREBBI u deg ujeǧid!’ Sufɣem t xenni ɣar barra u arejmem t ař d immet.”

11 Iryazen n tendint, imeqqranen d tarwa n taṣiřet nni tuɣa izeddɣen di tendint nnes, ggin ɛlaḥsab min d asen tumur Izabal, am mammec yurin di tebratin nni tuɣa d asen dd-tessekk.

12 Nitni barrḥen s yijj n uẓummi u ssɣimen Nabut ɣar zzat n marra řgens.

13 Xenni usin-dd tnayen n yeryazen, ayt i war isekkwin, uca qqimen qibač nnes. Iryazen i war isekkwin cehden xas, x Nabut, zzat i řgens, nnan: “Nabut iceqqef di SIDI u deg ujeǧid.” Xenni ssuffɣen t barra i tendint uca arejmen t ařami immut.

14 Awarni as jjin ad inin i Izabal: “Nabut ittwarjem u immut.”

15 Umi tesřa Izabal aqa Nabut ittwarjem, immut, imsar, aqa Izabal tenna i Axab: “Kkar, ksi amarjeɛ n uḍiř n Nabut, Ayazraɛili, d řwart, aḥwic i yugin netta ad ac t iwc s ttmenyat n nnuqqart, maɣar Nabut war iddar ca ɛad, maca immut.”

16 Umi isřa Axab, belli Nabut immut, imsar, aqa Axab ikkar, maḥend ad ihwa ɣar umarjeɛ n uḍiř n Nabut, Ayazraɛili, ḥima ad t iksi d řwart.

17 Xenni yusa-dd wawař n SIDI ɣar Iliya, Aticbi, inna:

18 “Kkar, hwa, ḥima ad temmeřqid ak-d Axab, ajeǧid n Israil, wenni iǧan di Samarya. Xzar, netta deg umarjeɛ n uḍiř n Nabut mani ɣar dd-ihwa, ḥima ad t iksi d řwart.

19 Ittxeṣṣa ad kides tessiwřed, ad tinid: ‘Ammu i iqqar SIDI: Ma tenɣid u xenni tekksed uřa d tasɣart?’ Ɛawed ittxeṣṣa ad kides tessiwřed, ad tinid: ‘Ammu i iqqar SIDI: Deg wemcan mani řesḥen iṭan idammen n Nabut, ad řesḥen iṭan uřa d idammen nnec, wah, d inni nnec!’ ”

20 Inna Axab i Iliya: “Ma tufid ayi, cek, řeɛdu inu?” Netta inna: “Necc ufiɣ cek minzi cek tezzenzed ixef nnec, maḥend ad tegged min iǧan d aɛeffan di tiṭṭawin n SIDI.

21 Xzar Necc ad xak ssiwḍeɣ řɣar u ad mḥiɣ min iqqimen nnec. Ad teḥḥiɣ marra wi t itteggen x řḥiḍ, am wenni ittwaṭṭfen, am wenni umi jjin di Israil.   

22 Necc ad arreɣ taddart nnec am taddart n Yarubɛam, mmis n Nabaṭ, u am taddart n Baɛca, mmis n Axiya, zi ssibbet n wesɛar i zi d ayi tesɛared, u umi tarrid Israil ad ixḍa.”   

23 Issiweř SIDI uřa x Izabal, inna: “Iṭan ad ccen Izabal ɣar řḥiḍ n zzat n Yazraɛil.   

24 Man wen zi Axab i ɣa immuten di tendint, ad t ccen iṭan u man wen i ɣa immuten deg iyyar ad t ccen ijḍaḍ n ujenna.”

25 Uřa d ijj war iǧi ɛemmarṣ am Axab i izzenzen ixef nnes, ḥima ad yegg min iǧan d aɛeffan di tiṭṭawin n SIDI, am t tɛarren temɣart nnes Izabal.   

26 Netta igga min iǧan d jjɛifect ař ṭṭarf umi yareddef imeyḍa n l’aṣnam nsen u umi igga ɛlaḥsab marra min iggin Imuriyyen nni tuɣa issuffeɣ SIDI zi řwart zzat i wudem n ayt n Israil.

27 Umi isřa Axab awařen-a, ibda ad icarreg arruḍ nnes, yarḍ ict txancet n wecḍan x arrimet nnes, iẓumm. Ɛawed iṭṭeṣ deg ict n txancet u yuyur s arexwan.

28 Xenni yusa-dd wawař n SIDI ɣar Iliya, Aticbi, inna:

29 “Ma teẓrid mammec issehwa Axab ixef nnes zzat i wudem inu? Minzi issehwa ixef nnes zzat i wudem inu, necc war ssikkʷiḍeɣ řɣar deg wussan nnes, maca deg wussan n mmis ad ssiwḍeɣ řɣar x taddart nnes.”

Amenɣi ak-d Aram x Ramut di Jilɛad

22

1 Třata n iseggʷusa ḥḍan nitni řhudnet, war din tuɣi amenɣi jar Aram d Israil.   

2 Deg useggʷas wiss třata, řami dd-ihwa Yahucafaṭ, ajeǧid n Yahuda, ɣar ujeǧid n Israil, imsar,

3 aqa ajeǧid n Israil inna i imsexxaren nnes: “Ma tessnem aqa Ramut di Jilɛad nneɣ? Ma ittxeṣṣa aneɣ ad neḥḍa řhudnet, war ten nᵉttekkes zeg ufus n ujeǧid n Aram?”

4 Xas uca inna i Yahucafaṭ “Zeɛma ad kidi teffɣed ɣar umenɣi ak-d Ramut di Jilɛad?” Inna Yahucafaṭ i ujeǧid n Israil: “Necc ad iřiɣ am cek, řgens inu am řgens nnec, iysan inu am yeysan nnec.”

5 Inna Yahucafaṭ ɛawed i ujeǧid n Israil: “Seqsa ɛafak ass-a x wawař n SIDI.”

6 Xenni issmun ujeǧid n Israil inabiyyen, ɛřaḥař arebɛa-mya n yeryazen, inna asen: “Ma ad ffɣeɣ ɣar umenɣi ɣar Ramut di Jilɛad niɣ ad t jjeɣ?” Nitni nnan: “Geɛɛed, maɣar Sidi inu ad ten iwc deg ufus n ujeǧid.”

7 Maca Yahucafaṭ inna: “Ma war da ca ijj n unabi n SIDI, maḥend ad nzemmar ad t nesseqsa neccin?”

8 Xenni inna ujeǧid n Israil i Yahucafaṭ: “Aqa ɛad da ijj n weryaz i zzayes nzemmar ad nesseqsa SIDI. Maca necc carheɣ t, maɣar netta war d ayi ittnebba ɛemmarṣ s min iṣebḥen, maca mɣir s min iǧan d aɛeffan. Aqa-t d Mixa-Yahu, mmis n Yimla.” Inna Yahucafaṭ: “War iǧi ammu i ɣa issiweř ajeǧid!”

9 Xenni iřaɣa-dd ujeǧid n Israil i yijj n umsexxar amcenneɛ, inna: “Deɣya, awi-dd Mixa-Yahu, mmis n Yimla!”

10 Ajeǧid n Israil d Yahucafaṭ, ajeǧid n Yahuda, qqimen din, kuř ijj x řɛarc nnes, yarḍen s warruḍ n ijeǧiden x wazzay n unedrar ɣar uqemmum n tewwart n tendint n Samarya u marra inabiyyen tuɣa ttnebban zzat i wudem nsen.   

11 Ṣidqiya, mmis n Kanɛana, tuɣa igga i ixef nnes accawen n wuzzař, inna: “Ammu i inna SIDI: ‘S yina i ɣa tessnuqqbed ayt n Aram ař ten ɣa teqḍiḍ.’ ”

12 Marra inabiyyen tuɣa ttnebban kifkif, nnan: “Geɛɛed ɣar Ramut di Jilɛad, ad tiřid tfeřḥed, minzi SIDI ad ten iwc deg ufus n ujeǧid.”

13 Areqqas nni tuɣa iṭṭfen abrid, ḥima ad iřaɣa i Mixa-Yahu, issiweř, inna:“Xzar xenni, awařen n inabiyyen axmi dd-ffɣen zeg ijj n uqemmum s řxir ɣar ujeǧid. Ttzawgeɣ ad iřin wawařen nnec am wawařen nsen, siweř min iṣebḥen.”

14 Maca Mixa-Yahu inna: “S tidett am iddar SIDI, min d ayi ɣa yini SIDI, ad t iniɣ.”

15 Umi dd-yusa ɣar ujeǧid, inna as ujeǧid: “Mixa-Yahu, ma ad neffeɣ neccin ɣar Ramut di Jilɛad niɣ ad t nejj?” Inna as netta: “Geɛɛed, ad tiřid tfeřḥed, minzi SIDI ad ten iwc deg ufus n ujeǧid.”

16 Inna as ujeǧid: “Mecḥař n twařawin ittxeṣṣa ayi ad cek ssjaǧeɣ, war d ayi tennid mɣir tidett deg Yisem n SIDI?”

17 Uca netta inna: “Necc ẓriɣ marra Israil ttwabezzɛen x idurar am wuǧi war ɣarsen bu umeksaw. Inna SIDI: ‘Ina war ɣarsen bu isiditen, ejj kuř aryaz ad dd-idweř ɣar taddart nnes di řehna.’ ”

18 Xenni inna ujeǧid n Israil i Yahucafaṭ: “Ma war d ac nniɣ: ‘Netta ittnebba xafi walu n min iṣebḥen, mɣir min iǧan d aɛeffan?’ ”

19 Xas uca inna wanita: “S uya seř i wawař n SIDI. Necc ẓriɣ SIDI iqqim x řɛarc d marra řɛeskar n ujenna ibedd ɣares, ɣar yefus nnes u ɣar uzeřmaḍ nnes.   

20 SIDI inna: ‘Man wen i ɣa iɣwan Axab ař ɣa igeɛɛed, ad iwḍa di Ramut di Jilɛad?’ Wa inna ammu u win inna ammu.

21 Xenni iffeɣ-dd ijj n buḥbeř, ibedd zzat i wudem n SIDI, inna: ‘Necc ad t ɣwiɣ.’ SIDI isseqsa t: ‘S minzi?’

22 Netta inna: ‘Necc ad ffɣeɣ u ad dewřeɣ d ijj n buḥbeř issxarriqen deg uqemmum n marra inabiyyen nnes.’ U netta inna: ‘Ad tfeřḥed maḥend ad t teɣwid. Ffeɣ, egg amenni!’

23 Xenni řexxu, SIDI iwca ijj n buḥbeř issxarriqen deg ufus n marra inabiyyen nwem uca SIDI ibarreḥ xak s řɣar.”

24 Xenni iqarreb-dd Ṣidqiya, mmis n Kanɛana, ɣar Mixa-Yahu, iwti t ɣar uɣesmir, inna: “Mani xenni tuɣa zzayi iɛdu Arruḥ n SIDI ḥima ad kidek issiweř?”

25 Inna Mixa-Yahu: “Xzar, ad t tẓared deg wass nni di ɣa temhafed zeg ijj n wexxam ɣar wexxam nneɣni, ḥima ad tessnuffared ixef nnec.”   

26 Ajeǧid n Israil inna: “Ṭṭfem Mixa-Yahu, nedhem t ɣar Amun, řḥakem n tendint, u ɣar Yuwac, mmis n ujeǧid.

27 Ad tinid: ‘Ammu i iqqar ujeǧid: Nḍarem wa di řeḥbes u seccem t s weɣrum n řeḥṣaret u s waman n řeḥṣaret ař dd ɣa ɛeqbeɣ di řehna.’ ”

28 Mixa-Yahu inna: “Mařa cek tɛeqbed-dd s tidett di řehna, aqa SIDI war zzayi issiweř!” Netta inna ɛawed: “Sřem, řegnus, marra kenniw!”   

29 Xenni igeɛɛed ujeǧid n Israil ak-d Yahucafaṭ, ajeǧid n Yahuda, ɣar Ramut di Jilɛad.

30 Inna ujeǧid n Israil i Yahucafaṭ: “Necc ad beddřeɣ arruḍ, xenni ad dd-ffɣeɣ ɣar umenɣi. Cek maca tzemmared ad tyarḍed arruḍ nnec!” Ajeǧid n Israil igga arruḍ war iǧi nnes, iffeɣ-dd ɣar umenɣi.

31 Ajeǧid n Aram tuɣa yumur i řqebṭanat n ikarruten n umenɣi, inni zzaysen ɣares tnayen u-třatin, inna: “Ittxeṣṣa awem war ttmenɣim ak-d umeqqran niɣ ak-d umeẓyan, mɣir ak-d ujeǧid n Israil!”

32 Umi řqebṭanat n ikarruten n umenɣi ẓrin Yahucafaṭ, imsar, aqa nitni nnan: “Aqa d wa, ajeǧid n Israil!” Nitni meyyřen xas ḥima akides mmenɣen, maca Yahucafaṭ isɣuy.

33 Umi ẓrin řqebṭanat n ikarruten n umenɣi, aqa netta tuɣa war iǧi d ajeǧid n Israil, imsar, aqa dewřen-dd, war t areddfen ɛad.

34 Xenni iɛeyyen ijj n weryaz s řqews s řbař nnes d acemřař uca iřqef ajeǧid n Israil jar wawaḍen n warruḍ n wuzzař. Řexdenni inna wanita i wenni ineddhen akarru: “Qřeb afus nnec, suffeɣ ayi zi řɛeskar, maɣar iyzmeɣ aṭṭas.”

35 Deg wass nni idweř umenɣi yewɛar aṭṭas. Iqqim ujeǧid ibedd deg ukarru deg umenɣi ak-d ayt n Aram, maca ɣar tmeddit immut. Idammen n uyezzim tuɣa uzzřen deg uɛeddis n ukarru.

36 Ɣar uɣeǧay n tfuct jjin ad barrḥen s jjehd di marra řɛeskar, nnan: “Kuř aryaz ad dd-iɛqeb ɣar tendint nnes u kuř aryaz ɣar temmurt nnes!”

37 Immut ujeǧid, iwyen t ɣar Samarya. Nitni neḍřen ajeǧid di Samarya.

38 Ssirden akarru deg uyeřmam n Samarya uca řesḥen iṭan idammen nnes, mani timɣarin n farq-ccɣeř ssirdent dayes, ɛlaḥsab awař n SIDI i tuɣa inna.

39 Imezruyen iqqimen n Axab, d marra min igga d taddart n řɛaj i ibna d marra tineddam i ibna, ma man aya marra war ittwazemmem ca deg wedlis n imezruyen n ijeǧiden n Israil? □  

40 Axab igga ad yareyyeḥ jar řejdud nnes. Mmis Axazya idweř d ajeǧid deg wemcan nnes.

Yahucafaṭ, ajeǧid n Yahuda

41 Yahucafaṭ, mmis n Asa, idweř d ajeǧid x Israil, deg useggʷas wiss arebɛa n Axab, ajeǧid n Israil.   

42 Yahucafaṭ tuɣa ɣares xemsa u-třatin n iseggʷusa, umi idweř d ajeǧid. Netta iḥkem xemsa u-ɛicrin n iseggʷusa di Urcalim. Yemmas qqaren as Azuba, yeǧis n Calxi.

43 Netta yuyur di marra tibridin n babas Asa, war xasent iḥeyyed ca. Netta igga min iǧan nican di tiṭṭawin n SIDI.

44 Řegɛudi war ttwakksent. Řgens yiwi ɛad tiɣarṣa d tewhibin n řebxur x řegɛudi.

45 Yahucafaṭ iḥḍa x řehna ak-d ujeǧid n Israil.

46 Imezruyen iqqimen n Yahucafaṭ, d tmegga nnes imeḥḍen i igga d mammec immneɣ, ma man aya marra war ittwazemmem ca deg wedlis n imezruyen n ijeǧiden n Yahuda?

47 Netta imḥa imetleyyen iqqimen zi temmurt, inni tuɣa iqqimen zeg wussan n babas Asa.

48 Di Idum war tuɣi din ca n ujeǧid, maca ijj n lwali n ujeǧid.

49 Yahucafaṭ igga iɣarruba n Tarcic, ḥima ad nedhen ɣar Ufir ad awyen ureɣ. Maca war dd-ffiɣen ca, maɣar iɣarruba arẓin ɣar Ɛiṣyun-Jabar.

50 Xenni inna Axazya, mmis n Axab, i Yahucafaṭ: “Ejj imsexxaren inu ad nedhen ak-d imsexxaren nnec x iɣarruba!”, maca Yahucafaṭ yugi.

51 Yahucafaṭ igga ad yareyyeḥ jar řejdud nnes. Netta ittwanḍeř jar řejdud nnes di tendint n babas Dawud. Mmis Yahuram idweř d ajeǧid deg wemcan nnes.

Axazya, ajeǧid n Israil

52 Axazya, mmis n Axab, idweř d ajeǧid x Israil di Samarya, deg useggʷas wiss sbeɛṭac n Yahucafaṭ, ajeǧid n Yahuda. Netta iḥkem tnayen n iseggʷusa x Israil.

53 Netta igga min iǧan d aɛeffan di tiṭṭawin n SIDI. Netta yuyur x webrid n babas u x webrid n yemmas u x webrid n Yarubɛam, mmis n Nabaṭ, wenni yarrin Israil ad ixḍa.

54 Netta iɛbed Baɛl, ibendeq as. Netta isɛar SIDI, AREBBI n Israil, s marra min tuɣa igga babas.

□ 

22:39 řɛaj - ixs ad yini ‘accawen n lfil’.

2 Ijeǧiden

Iliya ak-d Axazya - Řmewt n Axazya

1

1 Awarni řmewt n Axab iɣewweɣ Mu’ab x Israil.   

2 Iwḍa-dd Axazya s tracca n řkazi n tɣurfet nnes di Samarya uca ihřec. Netta issekk ireqqasen inna asen: “Ruḥem ɣar Baɛal-Zabub, arebbi n Ɛaqrun, maḥend ad tesseqsam ma war d ayi ineqq řehřac-a.”

3 Maca lmalak n SIDI issiweř-dd ɣar Ilicaɛ, Aticbi: “Kkar, geɛɛed, řqa ireqqasen n ujeǧid n Samarya u siweř akidsen: ‘Ma s tidett war din AREBBI di Israil, ařami kenniw tuyurem, ḥima ad tesseqsam Baɛal-Zabub, arebbi n Ɛaqrun?’

4 S uya, ammu i iqqar SIDI: ‘War dd-thekkʷid ca zi tassut i x tgeɛɛded, maca ad temmted řmewt.’ ” Uca xenni iffeɣ Iliya.

5 Řami dd-ɛeqben ireqqasen ɣar Axaziya, inna asen i nitni: “Min ixs ad yini man aya, řami dd-tɛeqbem ɛawed deɣya?” □  

6 Nitni arrin-dd xas: “Ijj n weryaz imsagar akidneɣ, inna aneɣ: ‘Ɛeqbem ɣar ujeǧid wenni kenniw dd-issekken, ad as tinim: Ammu i issiweř SIDI, ma s tidett war ɣarwem zeɛma AREBBI di Israil ařami tessekked, ḥima ad tesseqsid Baɛal-Zabub, arebbi n Ɛaqrun? S uya war dd-thekkʷid ca zi tassut i x tgeɛɛded, maca ad temmted řmewt.’ ”

7 Netta issiweř akidsen: “Mammec igga waddud n weryaz nni kidwem imsagaren u issiweř akidwem awařen-a?”

8 Nitni arrin-dd xas: “Netta d ijj n weryaz ɣares ijj n upartessu n ucuwwaf, ɣares ijj n webyas n ccark x tejɛinna nnes.” Xenni inna netta: “Wa d Iliya, Aticbi.” □  

9 Netta issekk ijj n umeqqran n xemsin ak-d xemsin n yeryazen nnes ɣares. Wanita igeɛɛed ɣares, u xzar, Iliya tuɣa ittɣima x tqiccat n wedrar. U netta issiweř ɣares: “Cek, aryaz n AREBBI, ajeǧid inna ac: ‘Hwa-dd!’ ”

10 Iliya yarra-dd, inna i umeqqran n xemsin: “Mařa necc aqa d aryaz n AREBBI, ejj ad tewḍa tmessi zeg ujenna, ad cek tecc, cek d xemsin n yeryazen nnec.” Řexdenni tewḍa-dd tmessi zeg ujenna, tecca i-t netta d xemsin n yeryazen nnes.

11 Xas uca issekk ɣares ɛawed ijj n umeqqran nneɣni n xemsin ak-d xemsin n yeryazen nnes. Wanita iṭṭef deg wawař, inna as: “Cek, a aryaz n AREBBI, ammu i iqqar ujeǧid: ‘Hwa-dd deɣya!’ ”

12 Iliya yarra-dd uca inna asen: “Mařa necc d aryaz n AREBBI, ammu i dd ɣa tewḍa tmessi zeg ujenna, ad cek tecc d yeryazen nnec,” Řexdenni tewḍa-dd tmessi zeg ujenna, tecca i-t netta d xemsin n yeryazen nnes.

13 Issekk ɛawed ijj n umeqqran n xemsin i twařa wiss třata, ak-d xemsin n yeryazen nnes. Umi igeɛɛed umeqqran n xemsin wiss třata uca yiweḍ ɣares, yuḍar netta x ifadden nnes zzat i Iliya uca iḥeccem i-t, inna as: “A aryaz n AREBBI, ejj ad teswa tudart inu d tudart n imsexxaren nnec, n xemsin n yeryazen-a, di tiṭṭawin nnec.

14 Xzar, timessi tewḍa-dd zeg ujenna, tecca tnayen n imeqqranen n xemsin ak-d xemsin n yeryazen nsen. Ejj ad teswa řexxu tudart inu di tiṭṭawin nnec!”

15 Uca inna lmalak n SIDI i Iliya: “Hwa akides, war tteggʷed ca zzat i wudem nnes!” Ikkar netta, ihwa akides ɣar ujeǧid.

16 Xas uca issiweř ak-d ujeǧid: “Ammu i iqqar SIDI: ‘Maɣar cek tessekked ireqqasen nnec, ḥima ad sseqsan Baɛal-Zabul, arebbi n Ɛaqrun, axmi war din iǧi s tidett AREBBI di Israil, ḥima ad t tesseqsid x wawař nnes, s uya war dd-thekkwid ca zi tassut i x tgeɛɛded, maca ad temmted řmewt.’ ”

17 Ammu i immut ɛlaḥsab awař n SIDI i tuɣa issiweř Iliya. Maɣar netta tuɣa war ɣares bu mmis, idweř Yuram d ajeǧid deg wemcan nnes deg useggʷas wiss tnayen n Yahuram, mmis n Yahucafaṭ, ajeǧid n Yahuda.

18 Imezruyen iqqimen n Axazya, d min igga, ma man aya marra war ittwazemmem ca deg wedlis n imezruyen n ijeǧiden n Israil?

□ 

1:5 Řami dd-ɛeqben ireqqasen ɣar Axazya - s Tɛibranit ‘Řami ɣares dd-ɛeqben ireqqasen’.

□ 

1:8 Aticbi - ijj n weryaz zi tendint n Ticbi.

Iliya ittwammeksi ɣar ujenna

2

1 Imsar ɣar tmeksit n Iliya s ufus n SIDI deg ict n tḥaryaḍt ɣar ujenna, aqa iffeɣ Iliya ak-d Ilicaɛ zi Jiljal.

2 Inna Iliya i Ilicaɛ: “Qqim da, maɣar SIDI issekk ayi ɣar Bayt-Il.” Maca Ilicaɛ inna:“S tidett am iddar SIDI u iddar řeɛmar nnec, necc war cek ttejjiɣ.” Ammu i hwan nitni s tnayen ɣar Bayt-Il.

3 Ffɣen-dd ayt n inabiyyen, inni tuɣa iǧan di Bayt-Il, ɣar Ilicaɛ, nnan as: “Ma tessned, aqa SIDI ass-a ad ikkes bab nnec tiwa i uzeǧif nnec?” Netta yarra-dd: “Uřa d necc aqa ssneɣ t. Sqarem!”

4 Iliya inna as: “Qqim da, Ilicaɛ, maɣar SIDI issekk ayi ɣar Ariḥa.” Maca netta inna: “S tidett am iddar SIDI u iddar řeɛmar nnec, necc war cek ttejjiɣ ca!” Ammu dd-usin nitni ɣar Ariḥa.

5 Xenni usin-dd ayt n inabiyyen nni iǧan di Ariḥa ɣar Ilicaɛ, nnan as: “Ma tessned, aqa SIDI ass-a ad ikkes bab nnec tiwa i uzeǧif nnec?” Netta yarra-dd: “Uřa d necc aqa ssneɣ t. Sqarem!”

6 Iliya maca inna as: “Qqim da, maɣar SIDI issekk ayi ɣar L’Urdun.” Maca netta inna: “S tidett am iddar SIDI u am iddar řeɛmar inu, necc war cek ttejjiɣ ca!” Uca nitni uyuren s tnayen idsen.

7 Uřa d xemsin n yeryazen zeg ayt n inabiyyen uyuren, qqimen bedden arendad nsen ɣar řaggʷaj, am bedden nitni s tnayen idsen ɣar L’Urdun.

8 Xenni iksi Iliya aseřham nnes, issunneḍ i-t uca iwta zzayes x waman nni ttwabḍan x tnayen n iɣezdisen u nitni ẓwan s tnayen idsen x řaẓaɣ.

9 Řami ẓwan nitni, imsar, aqa Iliya inna i Ilicaɛ: “Ttar ict n řḥajjet i d ac ɣa ggeɣ, qbeř mma xak i ɣa mmeksiɣ!” Ilicaɛ yarra-dd: “Iři ad xafi dd-hwant tnayen n tseqqar n buḥbeř nnec!”

10 Iliya inna: “Cek tᵉttared ict n tmesřact tewɛar. Mařa cek teẓrid ayi řami xak i ɣa mmeksiɣ, ad ac imsar ammu, maca mařa war iǧi amenni, war ittemsar ca.”

11 Uca imsar am nitni gguren u ssawařen ak-d wayawya, xzar, aqa din ict n tkarrut n tmessi ak-d iysan n tmessi tenni tebḍa i-ten ijj x wenneɣni. Ammu igeɛɛed Iliya di tḥaryaḍt ɣar ujenna.

12 Ilicaɛ iẓra uca iřaɣa xas: “A baba, a baba! Akarru n umenɣi n Israil d imnayen nnes!” Xenni netta war t itwiři ɛad uca iksi arruḍ nnes, icarreg i-t x tnayen.   

13 Xenni issmun-dd aseřham i dd-yewḍan zzayes netta uca iɛqeb, ibedd ɣar tma n L’Urdun.

14 Netta iksi aseřham n Iliya i dd-yewḍan zzayes netta, iwta zzayes x waman, inna: “Mani iǧa SIDI AREBBI n Iliya? Wah, Netta!” Uca netta iwta x waman uca mmsebḍan nitni x tnayen n iɣezdisen uca iẓwa Ilicaɛ.

15 Umi ayt n inabiyyen nni din ibedden arendad n Ariḥa, ẓrin t, nnan: “Buḥbeř n Iliya yarsa x Ilicaɛ.” Nitni usin-dd ɣares uca uḍaren zzates s uɣembub nsen ɣar temmurt.

16 Nitni nnan as: “Xzar xenni, jar imsexxaren nnec aqa din xemsin n yeryazen, ayt n umenɣi. Ejj i-ten ad uyuren, ad arzun x sidi nnec, ad taɣ SIDI iksi t uca inḍar i-t x ijj n wedrar niɣ deg ict zi teɣzurin.” Maca netta inna: “War sekkim uřa d ijj!”

17 Umi xas ɛemmden nitni ařami d as iweddar min ɣa yegg, inna: “Iwa sekkem ten din!” Nitni ssekken xemsin n yeryazen d ina arzun třata n wussan, maca nitni war t ufin.

18 Uca ɛeqben-dd nitni ɣares, minzi tuɣa iqqim di Ariḥa. Netta inna asen: “Ma war d awem nniɣ: ‘War ttriḥem ca’?”

Ilicaɛ issgenfa aman n Ariḥa

19 Iryazen n tendint nnan i Ilicaɛ: “Xzar xenni, addud n tendint mliḥ, am mammec ittwařa sidi inu simant nnes, maca aman war iḥřin u tammurt tiwi-dd agray.”

20 Netta inna: “Awyem ayi-dd ijj n ṭṭebsi d amaynu u ggem dayes tameǧaḥt!” Uca nitni iwyen as t-i-dd.

21 Xenni iffeɣ zi tendint ɣar tařa n waman uca inḍar dayes tameǧaḥt nni, inna: “Ammu i iqqar SIDI: ‘Necc arriɣ aman-a ṣebḥen. War dd-ttiwyen řmewt niɣ d agray ɛad.’ ”

22 Aman dewřen ṣebḥen ɛawed ař ass-a ɛlaḥsab awař n Ilicaɛ i issiweř.

Iḥudriyyen sseḥqaren Ilicaɛ di Bayt-Il

23 Ssenni igeɛɛed ɣar Bayt-Il. Am ittgeɛɛed abrid, ffɣen-dd iḥudriyyen zi tendint, inni t ikkʷaren, nnan as: “Aqeccar, geɛɛed! Aqeccar, geɛɛed!”

24 Netta inneqřeb-dd awarni as, ixzar daysen uca ixza i-ten deg Yisem n SIDI. Řexdenni usin-dd tnayen n ddubat zeg wezɣar u mezzqen tnayen-u-rebɛin n iḥudriyyen. □  

25 Ssenni yuyur netta ɣar wedrar n Karmil uca ssenni iɛqeb ɣar Samarya.

□ 

2:24 azɣar - niɣ ‘řɣabet’ niɣ ‘tazgant’.

Amenɣi n Yuram, ajeǧid n Israil ak-d Mu’ab

3

1 Deg useggʷas wiss tmenṭac n Yahucafaṭ, ajeǧid n Yahuda, idweř Yuram, mmis n Axab, d ajeǧid x Israil di Samarya. Netta iḥkem tenɛac n iseggʷusa.

2 Netta igga min iǧan d aɛeffan di tiṭṭawin n SIDI, maca war t iggi ammu d taɛeffant am babas d yemmas, maɣar ikkes amayḍu iqeddsen n Baɛal wenni igga babas.   

3 Maca netta iqqim imenneɛ di ddnub n Yarubɛam, mmis n Nabaṭ, wenni yarrin Israil ad ixḍa. Netta war iḥeyyed x ddnub n Yarubɛam.

4 Micaɛ, ajeǧid n Mu’ab, tuɣa d ameksaw u tuɣa ittic i ujeǧid n Israil myat-ařef n izmaren d taḍuft n myat-ařef n icarriyyen. □  

5 Řami immut Axab, imsar, aqa iɣewweɣ ujeǧid n Mu’ab x ujeǧid n Israil.   

6 Deg wass nni iffeɣ-dd ujeǧid Yuram zi Samarya uca isedd marra Israil.

7 Iṭṭef abrid uca issekk ijj n ureqqas ɣar Yahucafaṭ, ajeǧid n Yahuda, inna: “Ajeǧid n Mu’ab iɣewweɣ xafi. Ma cek ad kidi teffɣed deg umenɣi ak-d Mu’ab?” Netta inna: “Necc ad ffɣeɣ akidek. Necc ad iřiɣ am cek, řgens inu am řgens nnec d iysan inu am yiysan nnec.”   

8 Inna: “X man abrid i ɣa ngeɛɛed?” Netta inna: “X webrid n řexřa n Idum.”

9 Řexdenni yuyur ujeǧid n Israil d ujeǧid n Yahuda d ujeǧid n Idum. Nitni nnḍen ijj n webrid n sebɛa n wussan uca war tuɣi din aman i řɛeskar u i řebhayem nni ten iḍfaren.

10 Xenni inna ujeǧid n Israil: “Axeyyeb i neccin umi dd-iřaɣa SIDI třata n ijeǧiden-a, ḥima ad ten iwc deg ufus n Mu’ab!”

11 Uca Yahucafaṭ inna: “Ma war da iǧi ijj n unabi n SIDI, wenni i zi ɣa nesseqsa SIDI?” Xenni yarra-dd ijjen zeg imsexxaren n ujeǧid n Israil, inna: “Ilicaɛ, mmis n Cafat, wenni izeǧɛen aman x ifassen n Iliya, aqa-t danita!”   

12 Uca inna Yahucafaṭ: “Ɣares netta awař n SIDI.” Uca ajeǧid n Israil d Yahucafaṭ d ujeǧid n Idum hwan-dd ɣares.

13 Ilicaɛ inna i ujeǧid n Israil: “Min dinni jar ayi-dd d cek? Uyur ɣar inabiyyen n babac u ɣar inabiyyen n yemmac!” Maca ajeǧid n Israil yarra-dd xas: “Lla, maɣar SIDI iřaɣa-dd i třata-ya n ijeǧiden ɣar da, ḥima ad ten iwc deg ufus n Mu’ab.”   

14 Ilicaɛ yarra-dd xas: “S tidett am iddar SIDI n řɛeskarat nni umi beddeɣ zzat i wudem nnes, mři necc war ɣari bu uweqqar i Yahucafaṭ, ajeǧid n Yahuda, ad yiři necc war cek ḥessbeɣ u war dayek xezzareɣ!   

15 Xenni řexxu, awi ayi-dd ijj iccat x ifiřan. Řami tuɣa ittirar wenni iccaten x ifiřan, imsar aqa afus n SIDI yarsa xas.

16 Inna netta: “Ammu i iqqar SIDI: ‘Ggem di teɣzurt-a tařyiwin d teřyiwin ktar!’

17 Maɣar ammu i iqqar SIDI: ‘Kenniw war tẓarrem asemmiḍ uřa d anẓar, maca waxxa amenni taɣzurt-a ad teccur s waman uca kenniw ad tessʷem, kenniw uřa d řebhayem nwem d zzwayeř nwem.’

18 Maca man aya ɛad drus di tiṭṭawin n SIDI, maɣar Netta ad awem iwc uřa d Mu’ab deg ifassen nwem.

19 Kenniw ad tewtem kuř tandint ifaryen u kuř tandint icennɛen, u ad tqeḍɛem kuř tacejjart iṣebḥen u ad tbellɛem marra řɛunṣarat n waman u ad tḍeyyɛem kuř iyyar iṣebḥen n temmurt s yeẓra.”

20 Uca di tiwecca ɣar tsaɛɛet i ɣar dd-ttawyen tawhibt n řɣiǧet, imsar, aqa usin-dd waman zi Idum uca tɣebba temmurt s waman.

21 Mu’ab am ikmeř isřa belli ijeǧiden ffɣen-dd i umenɣi akidsen. Xenni řaɣan-dd x marra iryazen, ixs ad yini, zeg inni izemmaren ad sennḥen s webyas n řesnaḥ ař kuř ijj sennej i uya, uca nitni settfen ixef nsen ɣar weymir.

22 Nitni kkaren ɣar tuffut n ṣṣbeḥ, u umi dd-tenqar tfuct x waman, ẓrin ayt n Mu’ab nni x ujemmaḍin, aqa aman d izeggʷaɣen am yidammen.

23 Nitni nnan: “Ina d idammen. Ijeǧiden nɣin ixef nsen am mmenɣen jar asen s ssif uca ijj iwta wenneɣni. Iwa ayt n Mu’ab, ṭṭfem takeccaḍt!” □  

24 Maca umi iwḍen nitni ɣar řmargeḥ n řɛeskar n Israil, kkaren ayt n Israil uca wtin ayt n Mu’ab. Arewřen ayt n Mu’ab zzat i wudem nsen uca xenni udfen nitni ɣar temmurt, wtin Mu’ab.

25 Nitni hedmen tineddam uca kuř aryaz inḍar aẓru nnes x kuř iyyar iṣebḥen uca dřin t. Ɛawed netyen nitni marra řɛunṣarat n waman uca qeḍɛen kuř tacejjart iṣebḥen ařami ceṭṭen mɣir iẓra n řḥiḍ n Qir-Ḥarisat. Ayt bu-iǧayen nnḍen as uca ɣeḍřen tt.

26 Umi iẓra ujeǧid n Mu’ab belli amenɣi iwɛar xas aṭṭas, issmun-dd ɣares sebɛa mya n yeryazen nni izemmaren ad jebden ssif, ḥima ad icuq iseddiyyen n řɛeskar ɣar ujeǧid n Idum, maca nitni war zemmaren.

27 Xenni iksi netta mmis amenzu wenni i ɣa idewřen d ajeǧid awarni as, uca yiwyi t x řḥiḍ d taɣarṣt n wecmaḍ. Uca yusa-dd uduqqez d ameqqran n weɣḍab x Israil. Nitni ffɣen zzayes uca ɛeqben ɣar temmurt nsen.

□ 

3:4 ameksaw - niɣ ‘aniči’.

□ 

3:23 ijj - s Tɛibranit ‘aryaz’.

Zzect n tajjač

4

1 Ict zi temɣarin n ayt n inabiyyen třaɣa i Ilicaɛ, tenna: “Amsexxar nnec, aryaz inu, immut, uca cek tessned belli amsexxar nnec tuɣa itteggʷed SIDI. Řexxu maca yusa-dd bab n wareṭṭař, ḥima ad iksi akides tnayen n iḥenjiren inu d isemɣan.”   

2 Inna as Ilicaɛ: “Min zemmareɣ ad am ggeɣ? Ini ayi min ɣarem di taddart.” Nettat tarra-dd xas: “Tayya nnec war ɣares walu mɣir ict n tɣarraft dayes zzect.”

3 Xenni inna: “Ttar i yixef nnem tiqduḥin barra i taddart, tiqduḥin n jjiran nnem xwant, ḥḍa war iřint drus.

4 Xenni adef ɣar daxeř uca belleɛ tawwart awarni am u awarni i iḥenjiren nnem. Farreɣ xenni zzect di marra tiqduḥin nni, u min iǧan iccur, sars i-t ɣar uɣezdis!”

5 Xas uca tuyur xas uca tbelleɛ tawwart awarni as u awarni i iḥenjiren nnes. Nitni iwyen ɣares tiqduḥin u nettat tfarreɣ daysent zzect.

6 Umi ccurent marra tiqduḥin, tenna i mmis: “Awi ayi-dd ɛad ict n teqduḥt!”, maca netta yarra-dd xas: “War da teqqim ca teqduḥt ɛad!” U zzect tuɣa teqḍa.

7 Nettat tuyur ad tt txebbar i weryaz n AREBBI u wanita inna: “Uyur, zenz zzect u xeǧeṣ bab n wareṭṭař nnem u zi min ɣa iqqimen ad zzayes teddared, cem ak-d iḥenjiren nnem.”

Ilicaɛ d mmis n temɣart zi Cunam

8 Deg ijj n wass umi dd-ikka Ilicaɛ x Cunam, imsar, aqa ict n temɣart icennɛen issbedd i-t din, ḥima ad ɣares icc. Řebda umi tuɣa dd-ittekk x tendint nni, imsar, aqa iḥeyyed x webrid nnes ɣar din, ḥima ad icc ca n macca.

9 Nettat maca tenna i weryaz nnes: “Xzar, necc uciɣ aqa aryaz-a i ɣarneɣ dd-yusin řebda, aqa-t d aryaz amqeddas.

10 Ejj aneɣ ad nebna sennej ijj n wexxam d tameẓyant s řeḥyuḍ, uca ad negg din ijj n qama, ict n ṭṭabřa, ijj n řkursi d ijj n řefnar i netta. Mařa netta xenni yusa-dd ɣarneɣ, izemmar ad dinni iɛzeř ixef nnes.”

11 Deg ijj n wass imsar aqa Ilicaɛ yusa-dd din uca iɛzeř ixef nnes deg wexxam n nnej uca iruḥ izzeř dinni.

12 Xenni inna netta i umsexxar nnes Jiḥazi: “Řaɣa-dd i Tcunamect tanita!” Netta iřaɣa as u nettat tbedd zzat i wudem nnes.

13 Netta tuɣa i d as innan i umsexxar nnes: “Ini as: ‘Cem tᵉthillid dayneɣ aṭṭas. Min izemmar ad am ittwagg? Ma ad taɣ din ict n řḥajjet min xef nzemmar ad nessiweř ak-d ujeǧid niɣ ak-d ukumandar ameqqran n řɛeskar di ṭṭweɛ nnem?’ ” Maca nettat tenna: “Necc zeddɣeɣ di řwesṭ n řgens inu.”

14 Xenni tuɣa inna: “Min izemmaren ad as ittwagg?” Uca inna Jiḥazi: “Nettat war ɣares aḥenjir u aryaz nnes iwsar.”

15 Xenni tuɣa inna netta “Řaɣa-dd xas!” U netta iřaɣa-dd xas uca teqqim nettat tbedd di tewwart,

16 uca netta inna: “Di řweqt-a ittwaggen, ɣar tsaɛɛet n tudart, ad teksid aḥenjir deg iɣaǧen nnem.” Uca nettat tenna: “Lla, a sidi inu, a aryaz n AREBBI, war sxarriq zeɛma x tayya nnec!”   

17 Tamɣart tedweř teksi s ddeyset uca turuw-dd ijj n uḥenjir di řweqt ittwaggen, ɣar řweqt n tudart nni x tuɣa issiweř Ilicaɛ akides.

18 Umi imɣar uḥenjir, imsar deg ijj n wass, iffeɣ-dd barra ɣar babas, ɣar yinni imejjaren.

19 Inna i babas: “A azeǧif inu, a azeǧif inu!” Uca babas inna i yijj n umsexxar: “Arbu t ɣar yemmas!” □  

20 Netta yarbu t uca yiwyi t ɣar yemmas. Netta tuɣa ittɣima x ifadden nnes ař azal, xenni immut.

21 Nettat tgeɛɛed sennej, tessars i-t x qama n weryaz n AREBBI. Tbelleɛ tawwart xas uca teffeɣ.

22 Třaɣa-dd x weryaz nnes, tenna as: “Sekk ayi-dd ijjen zeg imsexxaren d ijj zi teɣyař, ḥima ad uyureɣ deɣya ɣar weryaz n AREBBI u xenni ad ɛeqbeɣ ɛawed.”

23 Netta inna: “Mayemmi ɣa tuyured ɣares ass-a? Aqa war iǧi d abeddi n uyur u war iǧi d ssebt.” Nettat tenna: “Kuřci ad yiři mliḥ!”

24 Nettat tbardeɛ i teɣyuč u tenna i umsexxar nnes: “Ndeh i-tt, qqim ggur. Am tnedhed war tbeddi di ṭṭweɛ inu mɣir xmi d ac t i ɣa iniɣ.”

25 Nettat teffeɣ uca tiweḍ-dd ɣar weryaz n AREBBI, ɣar wedrar n Karmil. Umi tt iẓra netta zi řaggʷaj, inna i Jiḥazi, amsexxar nnes: “Xzar, aqa din d Tacunamect.”

26 Řexxu, uyur deɣya, řqa tt uca ini as: ‘Ma aqa cem mliḥ? Ma aryaz nnem aqa-t mliḥ? Ma aḥenjir nnem aqa-t mliḥ?’ ” Uca nettat tenna: “Aqa-ten mliḥ!”

27 Umi maca dd-tusa ɣar weryaz n AREBBI x wedrar, tqebbeḍ nettat x iḍaren nnes. Jiḥazi yudef-dd din ḥima ad tt iɛarn ɣar uɣezdis, maca aryaz n AREBBI inna: “Aḥta as, maɣar řeɛmar nnes icḍen dayes u SIDI issnuffar xafi min xef u war d ayi issargeb ca.”

28 Tenna nettat: “Ma necc ttareɣ i sidi inu ijj n mmi? Ma war nniɣ necc: ‘War d ayi cemmet’?”   

29 Inna netta i Jiḥazi: “Byes tajɛinna nnec, ksi taɣɣarct inu deg ufus nnec uca ṭṭef abrid! Mařa cek temmeřqid ca n yijj, war xas ttseǧam, u mařa iseǧem xak ḥed, war xas dd-ttarri ca! Sars taɣɣarct inu x uɣembub n uḥenjir!”   

30 Maca yemmas n uḥenjir tenna: “S tidett am iddar SIDI u iddar řeɛmar inu, necc war xak ttḥeyyideɣ ca!” Netta ikkar, iḍfar i-tt.

31 Tuɣa Jiḥazi izwar deɣya zzatsen u issars taɣɣarct x uɣembub n uḥenjir, maca netta war iggi ca řḥess uřa d twarrit. Xenni iɛqeb ḥima ad xas iřqa, uca iḥaja as t, inna: “Aḥenjir war dd-ifiq.”

32 Umi dd-yusa Ilicaɛ ɣar taddart, tuɣa immut uḥenjir, immars x qama nnes.

33 Yudef netta ɣar wexxam, ibelleɛ tawwart awarni asen s tnayen idsen uca iẓẓuǧ i SIDI.   

34 Xenni ibedd zzat i qama, iwḍa tiwa n uḥenjir uca issars netta aqemmum nnes x uqemmum nnes, tiṭṭawin nnes x tiṭṭawin nnes, ifassen nnes x ifassen nnes. Netta issbuzzeř ammu tiwa nnes uca teḥma arrimet n uḥenjir.

35 Xenni iɛqeb-dd, yuyur di taddart da d diha, igeɛɛed twařa nneɣnit uca issbuzzeř ixef nnes tiwa nnes. Řexdenni iɛḍes uḥenjir sebɛa n twařawin uca xenni yarzem uḥenjir tiṭṭawin nnes.   

36 Iřaɣa-dd netta i Jiḥazi, inna: “Řaɣa-dd x Tcunamect!” Uca netta iřaɣa-dd xas uca tusa-dd nettat ɣares, uca inna Ilicaɛ: “Arbu mmim!”

37 Tudef nettat din, tewḍa ɣar iḍaren nnes uca yuḍar as s uɣembub nnes ɣar tammurt. Xenni teksi mmis uca teffeɣ ɣar barra.

Řmewt di marmita d lmuɛjiza n usecci

38 Umi dd-iɛqeb Ilicaɛ ɣar Jiljal, tuɣa din řaẓ di temmurt u ayt n inabiyyen qqimen zzates. Inna netta i umsexxar nnes: “Egg marmita d tameqqrant u egg taḥrirt i ayt n inabiyyen.” □  

39 Xenni dd-iffeɣ ijjen zzaysen yuyur ɣar weḥwic barra, ḥima ad dd-yawi tibbi. Netta yufa ijj n wezbir n řexřa uca iřqeḍ-dd zzayes ařami iccur ubeḥrur n warruḍ nnes s texsact n řexřa. Xenni iɛqeb-dd uca iqess i-ten di marmita. Aqa nitni war tt ssinen.

40 Xenni farɣen aya i iryazen, ḥima ad ccen. Umi qqasen nitni zi teḥrirt-a, imsar, aqa nitni sɣuyen deg ujenna, řaɣan: “A, yeryaz n AREBBI, řmewt aqa-tt di marmita!” Uca nitni war zemmaren ad zzayes ccen.

41 Netta inna: “Awi ayi-dd drus n waren!” Netta issuyes i-t di marmita, inna: “Farɣem aya i řgens, ḥima ad ccen!” Xenni idweř war dinni ca war iḥři di marmita.   

42 Yusa-dd ijj n weryaz zi Baɛl-Calica, yiwi-dd i weryaz n AREBBI aɣrum zi ṣṣabet tamenzut, ɛicrin n iɣrumen n imendi d řḥebb ibaryen n imendi deg ict n tecyart, uca netta inna: “Ewc man aya i řgens.”

43 Maca wanita inna: “Mammec t i ɣa ssarseɣ i mya n yeryazen?” Netta maca inna: “Ewc i-t i řgens ad t yecc, maɣar ammu i iqqar SIDI: ‘Ad ccen u ɛad ad iceṭṭ’.”   

44 Netta issars asen t uca ccin nitni, u iceṭṭ xasen am mammec tuɣa inna wawař n SIDI.

□ 

4:19 Uca babas inna ... - s Tɛibranit ‘Uca netta inna ...’

□ 

4:38 ayt n inabiyyen - ixs ad yini ‘inni ixsen ad řemden ad dewřen d inabiyyen. Aqa-ten d imeḥḍaren n Ilicaɛ.

Asgenfi n Nuɛman

5

1 Nuɛman, akumandar n řɛeskar n ujeǧid n Aram, tuɣa-t d ijj n weryaz ɣares ssumɛet zzat i wudem n sidis nnes u tuɣa ɣares ccan aṭṭas, maɣar zzayes i yiwi SIDI asenjem i Aram. Aryaz nni tuɣa d ijj n bu-teɣruḍt imeḥḍen, maca tuɣa dayes řbarṣ.

2 Tuɣa din bandiyyat zi Aram, iwyent-dd ict n tebřiɣt zi temmurt n Israil d tameḥbust. Tuɣa-tt txeddem i temɣart n Nuɛman.

3 Tenna i lallas: “Mři tuɣa sidi inu ɣar unabi di Samarya, xenni iři netta ad t issgenfa zi řbars nnes.”

4 Xenni yuyur wanita, ḥima ad t iḥaja i sidis nnes, inna: “Ammu d wammu i tessiweř tebřiɣt zi temmurt n Israil.” □  

5 Xenni inna ujeǧid n Aram: “Uyur din u necc ad ssekkeɣ ict n tebrat i ujeǧid n Israil.” Netta yuyur deg webrid uca iksi ɛecra talintat n nnuqart d setta-ařaf ciqlu n wureɣ d ɛecra n warruḍ icnan.

6 Netta issiweḍ tabrat i ujeǧid n Israil, ammu i yura: “Řexxu xenni, xzar, mařa tiweḍ-dd tebrat-a ɣarek, aqa necc ssekkeɣ-dd ɣarek ɛawed amsexxar inu Nuɛman, maḥend ad t tessgenfid zi řbarṣ nnes.”

7 Umi iɣra ujeǧid n Israil tabrat, icarreg arruḍ nnes, iřaɣa: “Necc maɣar ma d AREBBI ařami zemmareɣ ad sseddareɣ ijj n umettin ařami netta dd-issekk weryaz-a ɣari, maḥend ad t ssgenfiɣ zi řbarṣ nnes? Iwa, ssnem, u xzarem, aqa netta yarezzu ayi řesbab waha!”   

8 Umi isřa Ilicaɛ, aryaz n AREBBI, belli ajeǧid n Israil icarreg arruḍ nnes, imsar aqa netta issekk ijj ɣar ujeǧid, ḥima ad as yini: “Mayemmi tcarrged arruḍ nnec? Ejj i-t ad ɣari dd-yas, ḥima xenni netta ad issen, aqa din ijj n unabi di Israil.”

9 Ammu dd-yusa Nuɛman ak-d iysan d ukarru nnes uca ibedd ɣar tewwart n taddart n Ilicaɛ.

10 Xenni issekk Ilicaɛ ijj n ureqqas ɣares, iqqar: “Uyur u ssird ixef nnec sebɛa n twařawin di L’Urdun, xenni ad tedweř arrimet nnec teggenfa uca cek ad tiřid d amezdag.”

11 Iffugem Nuɛman, uca yuyur, iqqar: “Xzar, necc nniɣ deg ixef inu: ‘Netta ad iffeɣ ɣar barra, ad ibedd din, maḥend ad iřaɣa Isem n SIDI, AREBBI nnes, uca ad issekk s ufus nnes amcan i dayes iǧan řbarṣ u ammu i ɣa iggenfa řbarṣ.’

12 Ma war iǧi Abana d Farfar, iɣezran n Dimacq, ḥsen x marra iɣezran n Israil? Ma war zemmareɣ ad dinni ssirdeɣ, ḥima ad zedgeɣ?” Netta inneqřeb uca yuyur, isɛar aṭṭas.

13 Imsexxaren nnes usin-dd ɣares, ssiwřen akides, nnan: “Baba, mři anabi nni ittar zzayek ca min iwɛaren, iři teggid t? I mařa inna xak ɛad: ‘Sird ixef nnec uca ad tdewřed cek tizdiged?’ ”

14 Xenni ihwa-dd ɣar L’Urdun uca isseɣḍeṣ ixef nnes sebɛa n twařawin di L’Urdun am mammec inna wawař n unabi n AREBBI uca tedweř arrimet nnes teggenfa am arrimet n ijj n uḥenjir u netta idweř izdig.   

15 Xenni iɛqeb ɣar weryaz n AREBBI ak-d marra řɛeskar nnes uca yiweḍ din, ibedd zzat i wudem nnes, inna: “Xzar, řexxu ssneɣ, aqa war iǧi AREBBI mani ma x marra tammurt mɣir di Israil waha. Xenni řexxu, ɛafek, ksi ict n tarzeft zeg umsexxar nnec!”

16 Maca netta inna: “S tidett am iddar SIDI wenni umi beddeɣ zzat i wudem nnes, necc war kessiɣ walu!” U netta issḥeccem i-t, ḥima ad iksi ca, maca netta yugi.

17 Inna Nuɛman: “Mařa lla, iři xenni ad immewc i umsexxar nnec aṭṭas n ucař, anect zemmaren tnayen n iserdan ad arbun, maɣar amsexxar nnec war ittiwi ɛad taɣarṣt n wecmaḍ niɣ taɣarṣt i irebbiten inneɣni mɣir i SIDI waha.

18 Maca iři ad iɣfar SIDI i umsexxar nnec ta waha, mařa sidi inu ad yadef ɣar zzawect n Rimmun ḥima ad ibendeq am ittɛemmed dinni x uɣiř inu, aqa necc xenni ad bendqeɣ ammu di zzawect n Rimmun. Mařa ad bendqeɣ ammu di zzawect n Rimmun, iři ad iɣfar SIDI tamesřact nni i umsexxar nnec.”

19 Inna as: “Uyur di řehna!” U netta isafar tammurt, iggʷej xas ijj n webrid.

20 Inna Jiḥazi, amsexxar n Ilicaɛ, aryaz n AREBBI: “Xzar, sidi inu issɛizz x Naɛman, Aramiyu, maḥend ad iksi ca zeg ufus nnes zi min tuɣa i dd-yiwi netta. S tidett am iddar SIDI, necc ad t areddfeɣ deɣya uca ad zzayes ksiɣ ca!”

21 Jiḥazi yuyur, yardef Nuɛman. Umi Nuɛman iẓra, aqa netta yuzzeř awarni as, iḍra-dd zeg ukarru, maḥend akides imsagar, inna: “Mliḥ?”

22 Netta yarra-dd xas: “Mliḥ. Sidi inu issekk ayi-dd maḥend ad yini: ‘Aqa, ɣar řexxu ɛad usin-dd tnayen n iḥudriyyen zeg ayt n inabiyyen zeg idurar n Ifrayim. Ewc asen xenni ict n talint n nnuqart d tyuya n warruḍ icnan.’ ”

23 Inna Nuɛman: “Ɛafak, ksi zzayi tnayen talint n nnuqart.” Netta iḥeccem i-t u igga tnayen talint n nnuqart di tnayen n tecyarin uca iwca tnayen n warruḍ icnan i tnayen n imsexxaren nnes, inni ten yarbun ɣar zzat nnes.

24 Umi yiweḍ ɣar řgeɛɛdet, iksi ten zeg ifassen nsen uca innuffar i-ten di taddart. Ijja iryazen ad uyuren uca ffɣen nitni.

25 Awarni man aya yudef uca ibedd zzat i bab nnes. Ilicaɛ isseqsa t: “Manis dd-tusid, a Jiḥazi?” Uca netta yarra-dd: “Amsexxar nnec war dd-iffiɣ ca mani.”

26 Maca Ilicaɛ inna as: “Ma war tuɣi uř inu din iḥḍar umi dd-iḍra weryaz zeg ukarru nnes i umsagar akidek? Maɣar ma d řḥař ad tmenɛed nnuqart d warruḍ d tcejjura n zzitun d imarjaɛen n uḍiř d wuǧi d ifunasen d tfunasin d isemɣan d tiyya?

27 Řbarṣ n Nuɛman ad iřseq i řebda dayek u di zzariɛet nnec!” Xenni iffeɣ zi zzat i wudem nnes s řbarṣ, d acemřař am wedfeř.   

□ 

5:4 wanita - ixs ad yini ‘Nuɛman’.

Taceqqurt ifettaḥen

6

1 Ayt n inabiyyen nnan i Ilicaɛ: “Xzar, amcan mani nzeddeɣ zzat i wudem nnec, iḥṣar i neccin.”

2 Ejj aneɣ ad nuyur ɣar L’Urdun u dinni qaɛ ijj zzayneɣ ad dd-yawi ijj n ukeccuḍ, maḥend ad negg ict n tzeddiɣt i neccin.” Netta inna: “Uyurem!”

3 Ijjen zzaysen maca inna: “Ɛafak, uyur ak-d imsexxaren nnec.” Netta inna: “Necc akidwem uyureɣ.”

4 Xenni yuyur akidsen. Umi dd-usin ɣar L’Urdun, zedmen ticejjura.

5 Řami izdem ijj ict n tcejjart, imsar, aqa řeqḍeɛ n wuzzař n ccaqur iwḍa deg waman uca netta iřaɣa, inna: “A sidi inu, ccaqur tuɣa ittwarḍeř!”

6 Aryaz n AREBBI inna: “Mani iwḍa?” Umi d as isscen amcan, iqess ijj n ukeccuḍ, inḍar i-t din u ammu yiwi-dd uzzař iggur sennej.

7 Inna netta: “Sgeɛɛed i-t-i-dd ɣarek!” Xenni isswiẓẓeḍ s ufus nnes uca iṭṭef i-t.

Timegga n Ilicaɛ deg umenɣi ak-d Aram

8 Ajeǧid n Aram immneɣ ak-d Israil uca imcawar ak-d imsexxaren nnes, inna: “Deg wemcan-in d win ad wteɣ iqiḍan i řɛeskar inu.”

9 Maca aryaz n AREBBI issekk ijj ɣar ujeǧid n Israil, inna: “Ḥḍa ixef nnec ad tekked x wemcan nni, maɣar din hwan ayt n Aram.”

10 Ajeǧid n Israil issekk ireqqasen ɣar wemcan i x tuɣa akides issiweř weryaz n AREBBI u i zi tuɣa i d as iɛřem wanita, uca igga ad ḥḍan din. U man aya war imsar ca ict n twařa niɣ tnayen n twařawin waha.

11 Uř n ujeǧid n Aram ihaj x man aya u netta iřaɣa i imsexxaren nnes, inna asen: “Ma war tzemmarem kenniw ad ayi tinim man wen jar aneɣ ittraḥ ak-d ujeǧid n Israil?”

12 Ijjen zeg imsexxaren nnes inna: “Lla, sidi inu, ajeǧid! Maca Ilicaɛ, anabi wenni iǧan di Israil, issargeb ujeǧid n Israil awařen i tessawařed deg wexxam nnec n yiḍeṣ.”

13 Inna netta: “Uyurem uca xzarem mani ittiři netta. Xenni ad ssekkeɣ iryazen inu, ad t ṭṭfen.” Xebbaren t, nnan: “Netta aqa-t di Dutan.”

14 Xenni issekk netta iysan d ikarruten d ijj n řɛeskar ameqqran. Nitni iwḍen din di ǧiřet uca nnḍen-dd i tendint.

15 Amsexxar n AREBBI ikkar ɣar tuffut uca iffeɣ ɣar barra, u xzar, ijj n řɛeskar tuɣa inneḍ i tendint s yeysan d ikarruten. Xenni inna as aḥudri: “A sidi inu, min ɣa negg?”

16 Netta inna: “War tteggʷed ca, maɣar inni ɣarneɣ aṭṭas x yinni ɣarsen.”   

17 Ilicaɛ iẓẓuǧ, inna: “A SIDI, arzem as tiṭṭawin, maḥend ad iẓar!” U SIDI yarzem i umsexxar tiṭṭawin ařami itwařa. U xzar, adrar iccur s yeysan d ikarruten n tmessi i dd-innḍen i Ilicaɛ.

18 Umi ɣares dd-usin nitni, iẓẓuǧ Ilicaɛ i SIDI, inna: “Wwet maca řgens-a s tuddarɣeč!” Uca netta iwta ten s tuddarɣeč ɛlaḥsab awař n Ilicaɛ.

19 Xas uca inna asen Ilicaɛ: “Wa war iǧi d abrid nican u war teǧi d tandint nican. Ḍfarem ayi-dd! Necc ad kenniw nedheɣ ɣar weryaz nni x tarezzum!” U netta indeh i-ten ɣar Samarya.

20 Umi iwḍen nitni ɣar Samarya, imsar, aqa Ilicaɛ inna: “A SIDI arzem tiṭṭawin n iryazen-a, maḥend ad ẓaren!”. Uca yarzem asen SIDI tiṭṭawin ařami ẓrin. U xzar, aqa nitni tuɣa aten di řwesṭ n Samarya.

21 Umi ten iẓra, inna ujeǧid n Israil i Ilicaɛ: “Ma ad ten nɣeɣ, a baba?”

22 Maca wanita inna: “War ten neqq ca! Cek s yixef nnec, ma ad tenɣed inni tḥebbsed s ssif nnec d řqews nnec? Sars asen-dd aɣrum d waman maḥend ad ccen ad swen, uca xenni ad ɛeqben ɣar sidi nsen.”

23 Issewjed asen ijj n umensi d ameqqran uca nitni ccin, swin. Awarni aya yarxu asen uca ffɣen ɣar sidi nsen. Xenni war dd-usint bandiyyat n Aram ɛad di temmurt n Israil.

24 Awarni uya imsar, aqa Binhadad, ajeǧid n Aram, issmun marra řɛeskar nnes, iffeɣ, ḥima ad inneḍ i Samarya.

25 Imsar ijj n řaẓ d ameqqran di Samarya, maɣar xzar, nitni nnḍen as-dd ařami idweř ijj n uzeǧif n ijj weɣyuř isekkwa tmenyin n uqiyyat n nnuqart d yijj n arrbeɛ n ijj n řeqyas s řeɣbar n wedbir idweř isekkwa xemsa n uqiyyat n nnuqart.

26 Umi iɛdu ujeǧid n Israil x řḥiḍ, imsar, belli třaɣa as-dd ict n temɣart, tenna: “Ewc ayi-dd afus, a sidi inu ajeǧid!”

27 Netta inna: “Mařa SIDI war d am iwci afus, mammec necc d am ɣa wceɣ afus? Ma ad yiři s ca zeg unedrar niɣ zi tsirt n uḍiř?”

28 Inna as ujeǧid: “Min cek yuɣin?” Nettat tenna: “Tamɣart-a tenna ayi: ‘Awi-dd mmim, ḥima ass-a ad t necc u mmi ad t necc xenni tiwecca.’ ”

29 Ammu neccin nᵉssnenna mmi uca necca i-t. Maca řami d as nniɣ tiwecca nnes: ‘Ewc řexxu mmim, ḥima ad t necc!’, řexdenni tessnuffar nettat mmis.”   

30 Umi isřa ujeǧid awařen n temɣart-a, icarreg arruḍ nnes uca ammu i yuyur x řḥiḍ uca iẓra řgens illa aqa yarḍ ict n txancet n wecḍan x arrimet nnes.

31 Netta inna: “Ejj ad ayi igg AREBBI ta d ta uca ad dayes yarni ɛad, mařa iqqim uzeǧif n Ilicaɛ, mmis n Cafat, xas ař ass-a!”   

32 Ilicaɛ iqqim di taddart nnes d imeqqranen qqimen ɣares. Tuɣa ujeǧid issekk ijj n weryaz ɣar zzat nnes, maca qbeř ma yiweḍ ureqqas ɣares, inna Ilicaɛ i imeqqranen: “Ma teẓrim aqa wanita, mmis n ijj n uqettař, issekk-dd wenni d ayi ɣa iqessen azeǧif? Ḥḍam řexxu, xmi dd ɣa yas ureqqas, bellɛem tawwart u sbeddem t ɣar tewwart! Ma war ittwaseř řḥess n iṣuraf n sidis awarni as?”

33 Řami tuɣa akidsen issawař ɛad, xzar, ihwa-dd ureqqas ɣares. Uca ajeǧid inna: “Xzar, tuɛeffna-ya zi SIDI. Min ɣa rajiɣ ɛad xenni zi SIDI?”

Ilicaɛ izwar ibarreḥ s usenjem n Samarya

7

1 Xenni inna Ilicaɛ: “Sřem i wawař n SIDI! Ammu i iqqar SIDI: ‘Tiwecca ɣar řweqt-a ad teswa ijj n řeqyas n waren azdad ɣar tewwart n Samarya mɣir ijj n ciqlu u ad mmenzen uřa d tnayen n řeqyas n imendi i yijj n ciqlu waha!” □  

2 Ijj n uneɣraf n řɛeskar, wenni x uɣiř nnes iɛemmed ujeǧid, yarra-dd x weryaz n AREBBI: “Xzar, waxxa mařa SIDI igga řekwaza deg ujenna, ma izemmar aya ad imsar?” Maca netta inna: “Xzar, ad t tẓared s tiṭṭawin nnec, maca war zzayes tᵉttetted.”

3 Tuɣa din arebɛa n yeryazen zzat i wadaf n tewwart. Nnan ijj i wenneɣni: “Mayemmi ɣa neqqim da ař ɣa nemmet?   

4 Mařa ad nini: ‘Ejj aneɣ ad nadef ɣar tendint!’, xenni iǧa řaẓ di tendint u neccin ad dayes nemmet. U mařa neqqim neccin da, ad nemmet ɛawed. Xenni řexxu, ejj aneɣ ad neffeɣ ad newḍa deg ifassen n řmargeḥ n řɛeskar n Aram. Mařa nitni jjin aneɣ neddar, ad neqqim neddar, u mařa nitni nɣin aneɣ, xenni ad nemmet.”

5 Nitni kkaren di tbambast, ḥima ad uyuren ɣar řmargeḥ n řɛeskar n Aram. Maca umi udfen nitni ɣar ṭṭarf n řmargeḥ n řɛeskar n Aram, war din tuɣi uřa d ijjen.

6 Maɣar Sidi ijja řɛeskar n Aram ad iseř i yijj n ujarri n ikarruten d ijj n ddriz n iysan d ǧɣareɣ n ijj n řɛeskar d ameqqran, ařami nitni nnan ijjen i wenneɣni: “Xzar, ajeǧid n Israil icra d iḥarrec-dd xaneɣ ijeǧiden n Iḥittiyyen d ijeǧiden n Imiṣriyyen.” □    

7 Kkaren uca arewřen di tbambast uca jjin iqiḍan nsen d yeysan nsen d yeɣyař nsen uřa d řmargeḥ n řɛeskar am mammec ten tuɣa, uca arewřen maḥend ad ssnejmen řeɛmar nsen.

8 Řami dd-iwḍen ayt n bu-řbarṣ ɣar ṭṭarf n řmargeḥ n řɛeskar, udfen ɣar ijj n uqiḍun, ccin, swin u iwyen ssenni nnuqart d wureɣ d warruḍen uca ffɣen, ssnuffaren aya. Awarni man aya ɛeqben-dd, udfen ɣar ijj n uqiḍun nneɣni uca iwyen uřa ssenni ca, uca ffɣen, ssnuffaren aya ɛawed.

9 Xenni nnan i wayawya: “Neccin war nᵉttegg min iǧan nican. Ass-a d ijj n wass n řexbar aṣebḥan u neccin nesseɣd. Mařa nraja da ař i ɣa iffu řḥař, ad aneɣ teřqef řmuɛṣiyyet. Xenni řexxu, asem-dd, ejj aneɣ ad nuyur, ad t nɛawed di taddart n ujeǧid.”

10 Nitni iwḍen din, řaɣan x uɛessas n tewwart n tendint, ḥajan asen, nnan: “Neccin nudef ɣar řmargeḥ n řɛeskar n Aram, u xzar, war din uřa d ijj, war nesři i ca n řḥess n yewdan, mɣir iysan tuɣa qqnen d yeɣyař tuɣa carfen, d iqiḍan am mammec ǧan.”

11 Iřaɣa x iɛessasen n tewwart uca ssiwḍen nitni areqqas ɣar daxeř n taddart n ujeǧid.

12 Ikkar ujeǧid di ǧiřet, inna i imsexxaren nnes: “Necc ad awem iniɣ min akidneɣ i ɣa yegg Aram. Nitni ssnen, aqa neccin d ayt n bu-ǧuẓ. X uyenni ffɣen zi řmargeḥ n řɛeskar, ḥima ad nuffaren deg iyyar, qqaren: ‘Mařa nitni ad ffɣen zi tendint, ad ten neṭṭef ddaren uca ad nadef ɣar tendint.’ ”

13 Ijjen zeg imsexxaren yarra-dd, inna: “Ejj iryazen ad ksin xemsa n iysan nni ɛad din iǧan, inni iqqimen di tendint, u xenni ad nẓar ma ad asen imsar am waṭṭas n ayt n Israil inni da iqqimen, niɣ am waṭṭas n ayt n Israil inni ittwahellken. Ejj aneɣ ad ten nessekk uca xenni ad nẓar min i ɣa yiři.”

14 Ksin nitni tnayen n iysan n tazřa. Ajeǧid issekk i-ten awarni i řɛeskar n Aram, inna: “Uyurem, texzarem!”

15 Nitni ḍfaren ten ař L’Urdun, u xzar, abrid marra inti s warruḍ d řeḥwayej nni immenḍaren ayt n Aram am tuɣa ttqeǧiqen di tarewřa nsen. Ireqqasen ɛeqben u ssiwḍen řexbar i ujeǧid.

16 Xenni iffeɣ řgens zi tendint uca keccḍen řmargeḥ n řɛeskar n Aram uca temmenz ijj n řeqyas n waren azdad s yijj n ciqlu d tnayen n řeqyas n imendi s yijj n ciqlu ɛlaḥsab awař n SIDI. □  

17 Igga ujeǧid aneɣraf n řɛeskar wenni x ittcař, ḥima ad yiři x tewwart, maca iɛfes xas řgens di tewwart ařami immut am mammec tuɣa inna weryaz n AREBBI, wenni issiwřen umi tuɣa ɣares dd-ihwa ujeǧid.

18 Aqa imsar am mammec tuɣa issiweř weryaz n AREBBI i ujeǧid, i innan: “Tiwecca ɣar řweqt-a ad mmenzen ɣar tewwart n Samarya tnayen n řeqyas n imendi s yijj n ciqlu d yijj n řeqyas n waren azdad s yijj n ciqlu.”

19 Tuɣa yarra-dd uneɣraf n řɛeskar x weryaz n AREBBI, inna: “Xzar, waxxa mařa SIDI igga řekwaza deg ujenna, ma izemmar ad imsar uya?” U netta tuɣa inna: “Xzar, ad t tẓared s tiṭṭawin nnec, maca war zzaysen tᵉttetted.”

20 Ammu i d as temsar, maɣar řgens iɛfes xas di tewwart. ařami immut.

□ 

7:1 řeqyas - ɛřayen 7-8 litru.

□ 

7:6 Sidi - s Tɛibranit ‘Sidi inu’.

□ 

7:16 řeqyas - ɛřayen 7-8 litru.

Cwar n Ilicaɛ i temɣart zi Cunam

8

1 Řami issiweř Ilicaɛ ak-d temɣart tenni umi tuɣa issfaq mmis, inna as: “Kkar, ffeɣ, cem ak-d twacunt nnem u zdeɣ am yict n tbarranect mani ma tzemmared ad tzedɣed, maɣar SIDI yura ict n řeḥṣaret n řaẓ tenni i ɣa yekken ɛawed sebɛa n iseggʷusa x temmurt.”   

2 Uca tekkar temɣart, tegga ɛlaḥsab awař n weryaz n AREBBI. Nettat teffeɣ ak-d twacunt nnes uca tezdeɣ sebɛa n iseggʷusa di temmurt n Ifilisṭiniyyen.

3 Awarni sebɛa n iseggʷusa, imsar belli tamɣart teɛqeb-dd zi temmurt n Ifilisṭiniyyen. Nettat teffeɣ, ḥima ad tᵉttar twiza n ujeǧid x taddart nnes d yeyyar nnes.

4 Ajeǧid tuɣa ittḥarreḍ ak-d Jiḥazi, amsexxar n weryaz n AREBBI, inna: “Ḥaja ayi marra timesřayin timeqqranin i igga Ilicaɛ.”

5 Imsar am tuɣa ittɛawad wanita i ujeǧid x mammec dd-issfaq Ilicaɛ ijj n umettin, xzar, tusa-dd temɣart nni umi dd-issfaq mmis, ḥima ad tᵉttar twiza n ujeǧid x taddart nnes d yeyyar nnes. Xenni inna Jiḥazi: “A sidi inu ajeǧid, ta d tamɣart d wa d mmis i dd-issfaq Ilicaɛ ɣar tudart.”

6 Ajeǧid isseqsa tamɣart u nettat tḥaja as tt-i-dd. Xas uca iwca as ujeǧid ijj n umsexxar amcenneɛ, inna: “Ḥḍat ad ɣares ittwarr marra min iǧan nnes uřa d marra ṣṣabet n iyyar zeg wass nni di tejja nettat tammurt ař ass-a.”

Ilicaɛ di Dimacq

7 Ilicaɛ yusa-dd ɣar Dimacq umi Binhadad, ajeǧid n Aram, ihřec. Ḥajan as man aya, nnan: “Aqa aryaz n AREBBI yusa-dd danita.”

8 Xas uca inna ujeǧid i Ḥazayil: “Awi-dd akidek ict n terzeft, ruḥ ad teřqid aryaz n AREBBI uca seqsa zzayes SIDI, ad tinid: “Ma necc ad ggenfiɣ zi řehřac-a?”   

9 Ḥazayil yuyur ad t iřqa uca yiwi akides ict n terzeft, ɛřam kuř n min iǧan d lemliḥ zi Dimacq, ijj n ddqeř n arebɛin n iřeɣman. Netta yiweḍ u ibedd zzates, inna: “Mmic Binhadad, ajeǧid n Aram, issekk ayi-dd ɣarek, maḥend ad sseqsiɣ: ‘Ma ad ggenfiɣ zi řehřac-a?’ ”

10 Inna as Ilicaɛ: “Uyur, ad tinid: ‘Cek war teggenfid ca kuřci!’ SIDI isscen ayi, aqa netta ad immet nican.”

11 Udem nnes ibɛar u isseqseḥ dayes tamuɣři ařami war issin min ɣa yegg. Xenni ibda weryaz n AREBBI ittru.

12 Xenni inna Ḥazayil: “Mayemmi ittru sidi inu?” Netta inna: “Minzi necc ssneɣ řeḥřiq i d ɣa tawyed cek i ayt n Israil. Cek ad teqqded timessi i lqelɛat nsen, ad tenɣed iḥudriyyen nsen s ssif, ad třebzed iḥenjiren nsen u timɣarin nsen i iksin s ddeyset ad asent tcarrged aɛeddis.”   

13 Ḥazayil inna: “Maɣar min iɛna umsexxar nnec, aqzin nni, aqa netta izemmar ad igg řḥajjet d tameqqrant am tanita?” Ilicaɛ inna: “SIDI isscen ayi-dd belli ad tiřid d ajeǧid x Aram.”

14 Xenni iggʷej netta x Ilicaɛ, uca yusa-dd ɣar sidis. Wanita inna as: “Min d ac inna Ilicaɛ?” U netta yarra-dd: “Netta inna ayi: ‘Aqa cek ad teggenfid!’ ”

15 Tiwecca nnes imsar aqa iksi netta ict n malta, isseɣḍeṣ i-tt deg waman uca issars i-tt x uɣembub nnes ařami immut. Uca idweř Ḥazayil d ajeǧid deg wemcan nnes.

Yuram, ajeǧid n Yahuda

16 Deg useggʷas wiss xemsa n Yuram, mmis n Axab, ajeǧid n Israil, umi tuɣa Yahucafat d ajeǧid n Yahuda, idweř Yahuram, mmis n Yahucafaṭ, d ajeǧid n Yahuda.   

17 Netta tuɣa ɣares tnayen u-třatin n iseggʷusa umi idweř d ajeǧid. Netta iḥkem tmenya n iseggʷusa di Urcalim.

18 Netta yuyur deg webrid n ijeǧiden n Israil, am mammec tuɣa tegga taddart n Axab, maɣar yeǧis n Axab tedweř d tamɣart nnes. Netta igga min iǧan d aɛeffan di tiṭṭawin n SIDI.

19 Maca SIDI war ixs ad yareddeǧ Yahuda di ṭṭweɛ n umsexxar nnes Dawud, am mammec d as tuɣa inna, ad as iwc řebda ijj n řefnar zzat i tiṭṭawin nnes di ṭṭweɛ n warrawen nnes.   

20 Deg wussan nnes izemmar Idum ad ixtutteř zeg ifassen n Yahuda umi ɣewwɣen, u nitni ggin ijj n ujeǧid x yixef nsen.   

21 Xas uca iɛdu Yahuram ak-d marra ikarruten n umenɣi nnes ɣar Ṣaɛir. Uca imsar aqa ikkar s ǧiřet uca ihjem x ayt n Idum inni tuɣa i d as dd-innḍen i netta u i imeqqranen n ikarruten n umenɣi, maca řgens yarweř ɣar iqiḍan nnes.

22 S uyenni, xtuttřen ayt n Idum s uɣewweɣ zi jar ifassen n Yahuda ař ass-a. Di řweqt nni beɛda iɣewweɣ uřa d Libna.

23 Imezruyen i iqqimen n Yahuram, d marra min igga, ma man aya marra war ittwazemmem ca deg wedlis n imezruyen n ijeǧiden n Yahuda?

24 Yahuram igga ad yareyyeḥ jar řejdud nnes. Netta ittwanḍeř jar řejdud nnes di tendint n Dawud. Mmis, Axazya, idweř d ajeǧid deg wemcan nnes.   

Axazya, ajeǧid n Yahuda

25 Deg useggʷas wiss tenɛac n Yuram, mmis n Axab, ajeǧid n Israil, ibda Axazya, mmis n Yahuram, ajeǧid n Yahuda, ad iḥkem.   

26 Axazya tuɣa ɣares tnayen u-ɛicrin n iseggʷusa umi idweř d ajeǧid. Netta iḥkem ijj n useggʷas di Urcalim. Yemmas qqaren as Ɛatalya, yeǧis n Ɛumri, ajeǧid n Israil.   

27 Netta yuyur deg webrid n taddart n Axab u igga min iǧan d aɛeffan di tiṭṭawin n SIDI, am taddart n Axab, maɣar tuɣa d aḍeggʷař n taddart n Axab.

28 Iffeɣ Axazya ak-d Yuram, mmis n Axab, i umenɣi ak-d Ḥazayil, ajeǧid n Aram, ɣar Ramut di Jilɛad, maca ayt n Aram ɣeřben x Yuram.

29 Xenni yareggʷeḥ ujeǧid Yuram, maḥend ad yarzu di Yazraɛil agenfu zeg iyezzimen nni i d as ggin ayt n Aram umi immneɣ netta di Ramut ak-d ujeǧid nsen Ḥazayil, ajeǧid n Aram. Axazya, mmis n Yahuram, ajeǧid n Yahuda, ihwa-dd din, ḥima ad issijj x Yuram, mmis n Axab, di Yazraɛil, umi tuɣa ihřec netta.   

Yahu idweř d ajeǧid x Israil

9

1 Xenni anabi Ilicaɛ iřaɣa-dd i yijjen zeg ayt n inabiyyen, inna as: “Byes, ksi aɣarraf-a n zzect deg ufus nnec uca tuyured ɣar Ramut di Jilɛad.   

2 Xmi dinni i ɣa tawḍed, arzu x Yahu, mmis n Yahucafaṭ, mmis n Nimci. Adef ɣares uca ejj i-t ad dd-ikkar zi řwesṭ n yaytmas, ndeh i-t ɣar ijj n wexxam iṭṭurfiy mliḥ.

3 Xenni ksi aɣarraf n zzect, zeǧeɛ i-t x uzeǧif nnes uca ini: ‘Ammu i iqqar SIDI: Necc dehneɣ cek d ajeǧid x Israil.’ Xenni arzem tawwart, arweř, war ttriji ɛad ktar!”   

4 Aḥudri, amsexxar n unabi, yuyur deg webrid ɣar Ramut di Jilɛad.

5 Umi din dd-yiweḍ, xzar, ikumandaren n řɛeskar tuɣa qqimen dinni. Netta inna: “Necc ɣari ijj n wawař i cek, a řqebṭan. Yahu isseqsa: “I man wen zzayneɣ marra?” Netta inna: “I cek, a řqebṭan!”

6 Xenni ikkar Yahu, yudef ɣar taddart. U netta ifarreɣ as zzect x uzeǧif nnes, inna as: “Ammu i iqqar SIDI, AREBBI n Israil: ‘Necc dehneɣ cek d ajeǧid x řgens n SIDI, x Israil.

7 Cek ad tewted taddart n Axab, sidi nnec, u necc ad ttareɣ zeg ufus n Izabil idammen n imsexxaren inu, inabiyyen, uřa d idammen n marra imsexxaren n SIDI.

8 Marra taddart n Axab ad tᵉttwakkes, u Necc ad qḍiɣ zi taddart n Axab marra wi t itteggen x řḥiḍ, am wenni ittwaṭṭfen, am wenni umi jjin di Israil.   

9 Necc ad arreɣ taddart n Axab amecnaw taddart n Yarubɛam, mmis n Nabaṭ, u am taddart n Baɛca, mmis n Axiya.   

10 Iṭan ad ccen Izabil deg iyyar n Yazraɛil uca war ittiři uřa d ijj wenni tt i ɣa ineḍřen.” Xenni yarzem netta tawwart uca yarweř.’ ”   

11 Umi dd-iffeɣ Yahu ɣar barra ɣar imsexxaren n sidis, nnan as: “Aqa cek mliḥ? Mayemmi i ɣarek dd-yusa ubuhaři-ya?” Netta yarra-dd xasen: “Kenniw tessnem aryaz d řhard nnes!”

12 Maca nitni nnan “D ixarriqen, ini aneɣ t!” xenni inna: “Ammu d wammu i kidi issiweř, inna: ‘Ammu i iqqar SIDI: Necc dehneɣ cek d ajeǧid x Israil.’ ”

13 Řexdenni qeǧqen u kuř ijj iksi arruḍ nnes uca issars i-t sadu iḍaren nnes x tareddifin n ddruj uca suḍen deg uyicc n icarri, nnan: “Yahu d ajeǧid!”

14 Yahu, mmis n Yahucafaṭ, mmis n Nimci, igga ijj n řɛahd ḍidd Yuram. Yuram, netta jmiɛ ak-d marra Israil, tuɣa iḥḍa x Ramut di Jilɛad arendad n wudem n Ḥazayil, ajeǧid n Aram.

15 Maca ajeǧid Yuram yareggʷeḥ-dd, maḥend ad yarzu di Yazraɛil agenfu zeg iyezzimen i d as tuɣa ggin ayt n Aram, umi immneɣ ak-d Ḥazayil, ajeǧid n Aram. Yahu inna: “Mařa kenniw tᵉttafqem, xenni war ttejjim ad yarweř uřa d ijj zi tendint, ad yuyur maḥend ad issiweḍ řexbar-a ɣar Yazraɛil.”   

Řmewt n ujeǧid Yuram d ujeǧid Ahazya d tjeǧidt Izabil

16 Xenni inya deg ukarru nnes, indeh ɣar Yazraɛil, maɣar dinni i tuɣa Yuram. Axazya, ajeǧid n Yahuda, tuɣa ihwa-dd, ḥima ad issijj x Yuram.

17 Aɛessas ibedd x ṣṣumɛet di Yazraɛil uca iẓra Yahu yusa-dd, inna: “Necc ttwařiɣ ijj n uhimur.” Xenni inna Yuram: “Awi-dd ijj n bu-uyis uca ssekk i-t-i-dd i umsagar akidsen, ad yini: “Ma d řehna min xef dd-tusid?”

18 Bu-uyis inya, ḥima ad t iřqa, inna: “Ammu i iqqar ujeǧid: ‘Ma d řehna min xef dd-tusid?’ ” Maca Yahu yarra-dd xas: “Mani cek icqa řehna? As-dd ɣar ḍeffar inu.” Aɛessas iɛřem aya, inna: “Amsexxar yiweḍ ɣarsen, maca war dd-iɛqib ca.”

19 Issekk ujeǧid ijj n bu-uyis wiss tnayen. Umi dd-yusa wanita ɣarsen, inna: “Ammu i iqqar ujeǧid: ‘Ma d řehna min xef dd-tusid?’ ” Maca Yahu yarra-dd xas: “Mani cek icqa řehna. As-dd ɣar ḍeffar inu.”

20 Aɛessas iɛřem s man aya ɛawed: “Netta yiweḍ i-ten, maca war dd-iɛqib ca u mammec ineddeh ayis, igga am mammec ittegg Yahu, mmis n Nimci, maɣar netta ineddeh am ineddeh ijj n ubuhaři.”

21 Xenni inna Yuram: “Ḥezzem akarru!” Ḥezzmen akarru nnes u Yuram, ajeǧid n Israil, iffeɣ ak-d Axazya, ajeǧid n Yahuda, nedhen kuř ijj akarru nnes. Nitni ffɣen i umsagar ak-d Yahu uca ufin t ɣar yeyyar n Nabut, Ayazraɛili.

22 Imsar umi iẓra Yuram Yahu, inna: “Ma d řehna i xef dd-tusid, a Yahu?” Maca wanita yarra-dd: “Mana řehna-ya min ɣa yekk farq-ccɣeř n yemmac Izabil d tseḥḥarin nnes ammu s waṭṭas?”

23 Inneqřeb Yuram, ḥima ad yarweř, uca inna i Axazya: “Tamenziwt, Axazya!”

24 Maca Yahu imneɛ řqews nnes deg ufus uca iřqef Yuram s fřitca jar iɣaǧen nnes. Fřitca tesnuqqeb qaɛ uř nnes uca iwḍa netta deg ukarru nnes.

25 Xenni inna Yahu i Bidkar, aneɣraf nnes n řɛeskar: “Ksi t uca nḍar i-t di tesɣart n yeyyar n Nabut, Ayazraɛili. Ɛqeř, necc d cek, ijj ɣar uɣezdis n wenneɣni, aqa nedhen x ikarruten nneɣ awarni i babas Axab umi xas icetca SIDI ammu, inna:

26 ‘S tidett am ẓriɣ iḍennaḍ idammen n Nabut d iḥenjiren nnes, iqqar SIDI, ammu i zzayek ten ɣa xeřfeɣ x yeyyar-a, issawař SIDI.’ Xenni řexxu, ksi t uca nḍar i-t deg iyyar ɛlaḥsab awař n SIDI.”   

27 Umi Axazya, ajeǧid n Yahuda, iẓra aya, iṭṭef abrid ɣar Bayt-Hagan. Yahu iḍfar i-t u řami yiweḍ ɣar teysart n Jur nni iǧan ɣar Jibliɛam, inna: “Wwet i-t uřa d netta x ukarru!” Xenni yarweř netta ɣar Majiddu uca immut din.   

28 Imsexxaren nnes iwyen t x ukarru ɣar Urcalim uca neḍřen t deg wenḍeř nnes jar řejdud nnes di tendint n Dawud.

29 Deg useggʷas wiss ḥiṭac n Yuram, mmis n Axab, tuɣa idweř Axazya d ajeǧid x Yahuda.

30 Xenni yusa-dd Yahu ɣar Yazraɛil. Řami tt tesřa Izabil, tkeḥḥeř tiṭṭawin nnes, tzewweq acuwwaf nnes uca texzar zi řkazi ɣar swadday.

31 Umi dd-yudef Yahu zi tawwart, tenna: “Ma d řehna i xef dd-tusid, Zimri, a cek wenni inɣin sidis?” □    

32 Netta ixzar ɣar řkazi sennej, inna: “Wi akidi iǧan? Man Wen?” Xenni xzaren tnayen niɣ třata n imsexxaren icennɛen ɣares din swadday.

33 Netta inna asen: “Nḍarem tt-i-dd swadday!” Nitni nḍaren-tt-i-dd swadday ařami idammen nnes ttwaruccen x řḥiḍ u x yeysan, u netta iřbez i-tt.

34 Netta yudef uca icca, iswa. Awarni uya inna: “Xzarem ɣar tmexziwt nni u neḍřem tt, maɣar nettat d yeǧis n ujeǧid.”   

35 Nitni uyuren, ḥima ad tt neḍřen, maca nitni war tt ufin ca mɣir taceqquft n uzeǧif d iḍaren d ifassen waha.

36 Umi dd-ɛeqben, ɛawden as t u netta yarra-dd: “Wa d awař n SIDI nni issiwiř s uqemmum n umsexxar nnes, Ilicaɛ Aticbi. Netta inna: ‘X yeyyar n Yazraɛil iṭan ad ccen aysum n řxecbet n Izabil.   

37 Řxecbet n Izabil ad tiři am řeɣbar x yeyyar deg weḥwic n Yazraɛil, ař ɣa taf war din wi ɣa inin: Ta d Izabil.’ ”

□ 

9:31 aneqqam - aqa-t d aryaz wenni inɣin ijj n bnadem.

Yahu inɣa řaǧ n Axab

10

1 Axab tuɣa ɣares sebɛin n iḥenjiren di Samarya. Yahu yura tibratin, issekk i-tent ɣar Samarya i imeqqranen n Yazraɛil, i imɣaren u i yinni yarebban iḥenjiren n Axab. Daysent inna:

2 “Mařa řexxu tabrat-a tusa-dd ɣarwem, am ɣarwem iḥenjiren n siditwem řa d ikarruten d yeysan, d ict n tendint ifaryen d řesnaḥ,

3 arzum xenni x yinni iṣebḥen d inni imeḥḍen qaɛ jar iḥenjiren n siditwem u sɣimem t x řɛarc n babas u wtem di ṭṭweɛ n taddart n siditwem.”

4 Maca nitni dewřen tteggʷeden aṭṭas, nnan: “Xzar, tnayen n ijeǧiden war zemmaren ad qqimen bedden zzates, mammec i ɣa nzemmar neccin ad neqqim nbedd?”

5 Inni iǧan x taddart u x tendint, imɣaren d yinni yarebban iḥenjiren n Axab, ssekken ijj n ureqqas ɣar Yahu, nnan: “Neccin d imsexxaren nnec, u marra min d aneɣ ɣa tinid, ad t negg. Neccin war nᵉttegg uřa d ijj d ajeǧid. Egg min tᵉttwařid nican di tiṭṭawin nnec.”

6 Xenni yura ɣarsen ict n tebrat i twařa wiss tnayen, inna: “Mařa aqa kenniw ɣar uɣezdis inu, ad tesřem ɣar min ɣa iniɣ, ksim xenni izeǧifen n iḥenjiren n siditwem, u asem-dd tiwecca ammu ɣar řweqt-a ɣari di Yazraɛil.” Iḥenjiren n ujeǧid, sebɛin n yeryazen, tuɣa zeddɣen ɣar imcennɛen n tendint, inni ten yarebban.

7 Umi ɣarsen dd-tiweḍ tebrat, imsar, belli nitni ṭṭfen iḥenjiren n ujeǧid, nɣin ten marra, sebɛin n yeryazen. Nitni ggin izeǧifen nsen di řkurbat uca ssekken tent ɣares ɣar Yazraɛil.

8 Yusa-dd umsexxar, issiweḍ areqqas, inna: “Aqa iwyen-dd izeǧifen n iḥenjiren n ujeǧid.” Netta yarra-dd: “Sarsem ten ař tiwecca di tnayen n iɛurrac ɣar wadaf n tewwart.”

9 Ɣar tiwecca, umi iffeɣ ɣar barra, imsar, aqa ibedd din, inna i marra řgens: “Kenniw d imseggaden. Xzarem, d necc i iggin ict n tmeɛmuč x sidi inu u nɣiɣ t. Maca wi inɣin marra ina?

10 Snem, aqa war iweṭṭi ɣar temmurt uřa d ijj n wawař n SIDI nni inna SIDI ḍidd i taddart n Axab, maɣar SIDI igga min tuɣa inna s uqemmum n umsexxar nnes Ilicaɛ.” □    

11 Yahu inɣa marra wi iqqimen zi taddart n Axab di Yazraɛil uřa d marra imcennɛen nnes d imeddukkař nnes d ikehhanen nnes, ařami war ijji ad zzayes iqqim uřa d ijj n umarweř.

12 Xenni ikkar uca iṭṭef abrid ɣar Samarya. Umi t tuɣa netta deg webrid, imsar di taddart n umeřqi n imeksawen, □  

13 aqa immeřqa Yahu ak-d awmaten n Axazya, ajeǧid n Yahuda, inna: “Min teɛnam kenniw?” Nitni arrin-dd: “Neccin d awmaten n Axazya u nehwa-dd, ḥima ad nseǧem x iḥenjiren n ujeǧid d iḥenjiren n tjeǧidt.”   

14 Xenni inna: “Ṭṭfem ten ddaren!” Ṭṭfen ten ddaren u nɣin ten ɣar wanu n taddart n imeksawen. Tuɣa-ten di tnayen u arebɛin n yeryazen. War ijji uřa d ijj zzaysen iddar.

15 Netta iffeɣ ssenni uca yufa Yunadab, mmis n Rikab, wenni dd-iffɣen i umsagar akides. Netta iseǧem xas, inna as: “Ma uř nnec iseggem akidi am mammec iseggem wuř inu akidek?” Yunadab yarra-dd xas: “Amenni, amenni! Ewc ayi-dd afus nnec.” Netta iwca as afus uca ijja i-t ad dd-iniy ɣares deg ukarru.

16 Netta inna: “As-dd akidi uca ad tẓared asam inu i SIDI.” Ammu i jjin t ad dd-iniy akides deg ukarru.

17 Umi yiweḍ ɣar Samarya, inɣa netta marra inni tuɣa iqqimen n Axab di Samarya, ařami t iqḍa qaɛ am mammec inna wawař n SIDI nni tuɣa inna i Ilicaɛ.   

Yahu iqḍa x weɛbed n Baɛal

18 Yahu issmun marra řgens uca inna asen: “Axab tuɣa isexxar i Baɛal cwayt, maca Yahu ad as isexxar aṭṭas ɛad.

19 Xenni řexxu, řaɣam-dd x marra inabiyyen n Baɛal d marra imsexxaren nnes d marra ikehhanen nnes, maḥend ad ɣari dd-asen. Ḥḍam aqa ad iqqim ḥed, minzi ɣari ict n tɣarṣt d tameqqrant i Baɛal. Marra wi ɣa iɣaben, war ittɣimi iddar.” Yahu maca igga ta s tḥraymect, maḥend ad iqḍa x imsexxaren n Baɛal.

20 Xas uca inna Yahu: “Sqeddsem ijj n umuni ifarzen i Baɛal!” Uca nitni barrḥen i man aya.

21 Issekk Yahu ireqqasen di marra Israil u marra imsexxaren n Baɛal usin-dd, war iqqim uřa d ijj war dd-yusi. Nitni udfen ɣar zzawect n Baɛal ařami teccur zzawect n Baɛal zi ṭṭarf ař ṭṭarf.

22 Xenni inna i wenni iǧan x wexxam n warruḍ: “Awi-dd arruḍen i marra imsexxaren n Baɛal!” U wanita yiwi asen-dd arruḍen.

23 Yudef Yahu ak-d Yunadab, mmis n Rikab, ɣar zzawect n Baɛal u netta inna i imsexxaren n Baɛal: “Xzarem mliḥ, aqa war ɣarwem ittiři uřa d ijj zeg imsexxaren n SIDI, mɣir imsexxaren n Baɛal waha.”

24 Umi iwḍen, maḥend ad din awyen tiɣarṣa d tɣarṣa n wecmaḍ, tuɣa issbedd Yahu tmenyin n yeryazen i yixef nnes di barra, inna: “Zeg weryaz nni i ɣa yejj ad injem ijj zeg yeryazen nni ggiɣ deg ifassen nwem, ad idweř řeɛmar nnes deg wemcan n řeɛmar nni.”

25 Řami iqfeř usewjed n tɣarṣṭ n wecmaḍ, imsar belli netta inna i ireqqasem n tazřa u i řqebṭanat: “Adfem, wtem ten, war ttejjim uřa d ijj ad injem!” Nitni nɣin ten s řeqḍeɛ n ssif u řqebṭanat nḍaren ten barra. Nitni udfen ɣar uř n zzawect n Baɛal.

26 Nitni kksen imayḍuten iqeddsen zi zzawect n Baɛal uca ssarɣen ten.

27 Nitni arẓin ameyḍa iqeddsen n Baɛal. Hedmen ɛawed zzawect n Baɛal uca ggin tt d ict n tzubact ař ass-a.

28 Ammu i imḥa Yahu Baɛal zi Israil.

29 Maca Yahu war ibedd zeg weḍfar n ddnub n Yarubɛam, mmis n Nabaṭ, wenni yarrin Israil ad ixḍa: iɛejmiyyen n wureɣ nni iǧan di Bayt-Il. □    

30 SIDI inna i Yahu: “Minzi teggid nican umi teggid min iǧan nican di tiṭṭawin inu, uca teggid ak-d taddart n Axab marra min ɣari deg wuř, ad qqimen iḥenjiren nwem x řɛarc n Israil ař jjiř wiss arebɛa.”   

31 Maca Yahu war iḥḍi ca maḥend ad yuyur ɛlaḥsab Ccariɛa n SIDI, AREBBI n Israil, s marra uř nnes. Netta war iḥeyyed x ddnub n Yarubɛam wenni yarrin Israil ad ixḍa.

32 Deg wussan nni ibda SIDI ad issemẓi Israil. Ḥazayil iwta i-ten di marra tammurt n Israil,

33 zi L’Urdun manis dd-tneqqar tfuct, marra tammurt n Jilɛad, tammurt n Ijadiyyen d Irubiniyyen d Imanassiyyen, zi Aruɛir wenni iǧan ɣar teɣzart n Arnun, uřa d Jilɛad d Bacan.

34 Imezruyen iqqimen n Yahu, d marra min igga d marra timegga nnes imeḥḍen, ma man aya marra war ittwazemmem ca deg wedlis n imezruyen n ijeǧiden n Israil?

35 Yahu igga ad yareyyeḥ jar řejdud nnes. Neḍřen t di Samarya. Mmis Yahuyaḥaz idweř d ajeǧid deg wemcan nnes.

36 Ussan i di tuɣa Yahu iḥekkem di Samarya aqa aten di tmenya u-ɛicrin n iseggʷusa.

□ 

10:10 s uqemmum - s Tɛibranit ‘s ufus’.

□ 

10:12 imeksawen - niɣ iničan’.

□ 

10:29 iɛejmiyyen - niɣ ‘iyenduzen’ niɣ ‘yuggu’.

Akehhan Yahuyadaɛ yumur ḥima ad nɣen Atalya

11

1 Umi Ɛatalya, yemmas n Axazya, teẓra, aqa mmis immut, tegga ad teqḍa x marra tarrawt n řaǧ n ujeǧid.   

2 Maca Yahuciba, yeǧis n ujeǧid Yahuram, učmas n Axazya, teksi Yuwac, mmis n Axazya, s tnuffra zi jar iḥenjiren n ujeǧid nni ittwanɣen uca tiwyi t ak-d temɣart i t issuṭṭuḍen deg wexxam n tassut uca tessnuffar i-t dinni zi Ɛatalya, ḥima war ittwaneqq.

3 Netta iqqim inuffar akides setta n iseggʷusa di Taddart n SIDI, umi teḥkem Ɛatalya x temmurt.

4 Deg useggʷas wiss sebɛa issekk Yahuyadaɛ uca ijja ad dd-asen imeqqranen x mya n iɛessasen n arrimet u n ireqqasen n tazřa uca issmun i-ten ɣares di Taddart n SIDI. Netta igga akidsen ijj n řɛahd, ijja i-ten ad jjaǧen di Taddart n SIDI. Xas uca isscen asen mmis n ujeǧid.   

5 Netta yumur i-ten, inna: “D man aya i ɣa teggem: ict n ttuřut nwem, inni i ɣa yadfen deg wass n ssebt, ad ɛessen ɣar taddart n ujeǧid.

6 Ict n ttuřut ad tbedd ɣar tewwart n Ṣur u ict n ttuřut ɣar tewwart awarni i ireqqasen n tazřa. Ammu i ɣa tɛessem x taddart di tnubbat.

7 Tnayen n izeynat nwem, zi marra inni i ɣa iffɣen di ssebt, ad ḥḍan ɣar Taddart n SIDI, ɣar ujeǧid.

8 Kenniw ad tennḍem i ujeǧid, kuř aryaz s řesnaḥ nnes deg ufus nnes, u wenni i ɣa yarzun ad yadef jar řeṣfuf ad ittwaneɣ. Ittxeṣṣa kenniw ad teqqimen ak-d ujeǧid mařa netta iffeɣ niɣ mařa yudef.

9 Imeqqranen x mya ggin am mammec iweṣṣa ukehhan Yahuyadaɛ uca kuř ijj zzaysen yiwi akides iryazen nnes inni yudfen deg wass n ssebt, jmiɛ ak-d yinni iffɣen deg wass n ssebt uca usin-dd ɣar ukehhan Yahuyadaɛ.   

10 I imeqqranen n mya iwca ukehhan lansat d tseddariyin iqesḥen n řɛeskar i tuɣa iǧan n ujeǧid Dawud, tinni tuɣa iǧan di Taddart n SIDI.

11 Ireqqasen n tazřa bedden s řesnaḥ deg ufus zeg uɣezdis afusi n wudem n Taddart ař aɣezdis azeřmaḍ n wudem n Taddart, ɣar uɛalṭar u ɣar Taddart, ammu quwwaren-dd i ujeǧid.

12 Xenni issuffeɣ-dd mmis n ujeǧid ɣar barra uca igga as ttaj n weɛzař x uzeǧif uca iwca as Cchadet. Ammu i t ggin d ajeǧid, dehnen t. Nitni wtin deg ifassen, nnan: “Tudart i ujeǧid!”

13 Umi tesřa Ɛatalya řḥess n ireqqasen n tazřa d wenni n řgens, tusa-dd nettat ɣar řgens ɣar Taddart n SIDI.

14 Teẓra, u xzar, ajeǧid ibedd ɣar upilar am mammec teǧa di lqaɛida, uca ikumandaren n řɛeskar d inni iṣuden di řebwaq bedden ɣar ujeǧid. Marra řgens n temmurt ifraḥ u isuḍ di řebwaq. Xenni tcarreg Ɛatalya arruḍ nnes, tesɣuy: “Tamenziwt, tamenziwt!”

15 Maca yumur ukehhan Yahuyadaɛ i imeqqranen x mya, inni tuɣa iǧan x řɛeskar, inna asen: “Awyem tt jar iseddiyyen n řɛeskar ɣar barra uca nɣem wi tt ɣa iḍfaren s ssif.” Maɣar akehhan tuɣa inna: “War tt ttejji ad tᵉttwaneɣ di Taddart n SIDI.”

16 Nitni ssarsen xas ifassen, uca řami truḥ x webrid n wadaf n iysan ɣar taddart n ujeǧid, nɣin tt dinni. □  

17 Yahuyadaɛ igga ijj n řɛahd jar SIDI d ujeǧid d řgens, ḥima ad iřin d ijj n řgens i SIDI, uca netta igga uřa d ijj n řɛahd jar ujeǧid d řgens.   

18 Xas uca yudef marra řgens n temmurt ɣar taddart n zzawect n Baɛal u hedmen tt. Iɛalṭaren nnes d řexyařat nnes arẓin ten qaɛ. U nitni nɣin Mattan, akehhan n Baɛal, zzat i iɛalṭaren. Akehhan yařeqqem imeḥḍayen x Taddart n SIDI.

19 Netta yiwi akides imeqqranen x mya d iɛessasen n arrimet d ireqqasen n tazřa d marra řgens n temmurt u nitni ssehwan ajeǧid zi Taddart n SIDI uca kkin x webrid n Tewwart n Ireqqasen n Tazřa tenni ɣar taddart n ujeǧid, u dinni iqqim x řɛarc n ijeǧiden.

20 Marra řgens n temmurt ifarḥ uca tarsa tendint. Aqa nɣin Ɛatalya s ssif ɣar taddart n ujeǧid.

□ 

11:16 ifassen - s Tɛibranit ‘s ifassen nsen’.

Yuwac, ajeǧid n Yahuda

12

1 Tuɣa ɣar Yuwac sebɛa n iseggʷusa umi idweř d ajeǧid.  

2 Deg useggʷas wiss sebɛa n Yahu idweř Yuwac d ajeǧid. Netta iḥkem arebɛin n iseggʷusa di Urcalim. Yemmas qqaren as Ḍibya zi Bi’r-Sebɛa.   

3 Yuwac igga min iǧan nican di tiṭṭawin n SIDI, marra ussan min ikka ukehhan Yahuyadaɛ isseřmed i-t.

4 War ttwakksent mɣir řegɛudi. Uca řgens tuɣa ittqeddem ɛad tiɣarṣa d tewhibin n řebxur x řegɛudi nni.

5 Yuwac inna i ikehhanen: “Marra nnuqart n tewhibin iqeddsen nni i ɣa yiwyen di Taddart n SIDI, řa nnuqart i kuř řeɛmar i iɛeddun ɣar inni ittwaḥesben, řa nnuqart n kuř řeɛmar ɛlaḥsab aqeddar nnes uca uřa marra nnuqart i x dd-yusa deg wuř n ijj n weryaz ḥima ad tt yawi ɣar Taddart n SIDI,   

6 ad tt ksin ikehhanen i yixef nsen, kuř aryaz zeg inni issen. Uca nitni ad zzayes areqqɛen řeḥyuḍ ihruran n Taddart, marra min din ittwafen n řeḥyuḍ ihruran.”

7 Deg useggʷas wiss třata u-ɛicrin n ujeǧid Yuwac war ɛeddřen ikehhanen ɛad řeḥyuḍ ihruran n Taddart.

8 Xenni iřaɣa ujeǧid Yuwac i ukehhan Yahuyadaɛ u i ikehhanen inneɣni, inna asen: “Mayemmi war tɛeddřem řeḥyuḍ icarrgen n Taddart? Xenni řexxu, war tkessim ɛad nnuqart i dd-ittasen zeg inni tessnem, mɣir ḥima ad tt tessiwḍem i weɛdař n min icarrgen di řeḥyuḍ di Taddart.”

9 Qebřen ikehhanen, maḥend war kessin ɛad nnuqart zi řgens u maḥend war ḥdijen ca ɛad ad ɛedřen řeḥyuḍ iqeṭṭsen n Taddart.

10 Akehhan Yahuyadaɛ iksi ict n tsenduqt, igga ijj n unuqqib di tqebbart nnes uca issars i-tt zzat i uɛalṭar ɣar yefus n kuř ijj n wenni ittadfen Taddart n SIDI, uca ikehhanen, inni iḥḍan x wadaf ɣar Taddart, ggin dayes marra nnuqart i dd-ittwawyen di Taddart n SIDI.

11 Umi ẓrin aqa din aṭṭas n nnuqart di tsenduqt, imsar aqa igeɛɛed umarir n ujeǧid ak-d arrays n ikehhanen. Nitni ssmunen tt di txuncay uca weznen nnuqart nni ittwafen di Taddart n SIDI.

12 Nitni wcin řqedd iweznen n nnuqart deg ufus n yinni iggin řxedmet, i imeḥḍayen n Taddart n SIDI. U nitni wcin tt ɛawed i ineqqacen n ukeccuḍ u i ibennayen nni tuɣa ixeddmen di Taddart n SIDI,

13 u i imaṣṣuten d isuydayen, u i tmesɣiwt n ukeccuḍ d tṣuḍar yuydan itteḥwajan i wareqqeɛ n min iqeṭṭsen zi řeḥyuḍ di Taddart n SIDI, u i marra min seyyaren i wareqqeɛ n taddart.

14 Mɣir war ttwaggen ṭṭbaṣi n nnuqart řa tjeqqaḍin, řa ṭṭawyat i urucci d řebwaq, uřa d řeqcuɛ n wureɣ d nnuqart, zi nnuqart i dd-iwyen iwdan di Taddart n SIDI.

15 maɣar nitni wcin tt marra i yinni iggin řxedmet uca nitni areqqɛen zzayes Taddart n SIDI.

16 War mmseḥsiben ca ak-d yeryazen nni umi wcin nnuqart deg ufus nsen, ḥima ad tt wcen i yinni iggin řxedmet, minzi nitni tuɣa tteggen s utiqqi.

17 Nnuqart n tɣarṣt n umarwas d nnuqart n tɣarṣa n ddenb war tt ssidfen ɣar Taddart n SIDI. Tuɣa-tt i ikehhanen.

18 Xenni igeɛɛed Ḥazayil, ajeǧid n Aram, immneɣ ak-d Jat, iṭṭef i-t. Awarni man aya iɛewweř Ḥazayil tamuɣři nnes ɣar Urcalim, ḥima ad igeɛɛed ḍidd nnes.   

19 Maca Yuwac iksi marra řeqcuɛ iqeddsen nni tuɣa issqeddes i-tent Yahucafaṭ, Yahuram d Axazya, řejdud nnes, ijeǧiden n Yahuda, uřa d řeqcuɛ iqeddsen nnes d marra wureɣ nni tuɣa iǧan deg ixxamen n txubay n Taddart n SIDI u n taddart n ujeǧid, uca issekk aya ɣar Ḥazayil, ajeǧid n Aram. Xas uca iggʷej netta x Urcalim.   

20 Imezruyen iqqimen n Yuwac d marra min igga, ma man aya marra war ittwazemmem ca deg wedlis n imezruyen n ijeǧiden n Yahuda?

21 Imsexxaren nnes ɣewwɣen xas, ggin xas ict n tmeɛmuč uca nɣin Yuwac di taddart n lqelɛa manis hekkwan ɣar Silla.   

22 Aqa Yuzakar, mmis n Cimɛat, d Yahuzabad, mmis n Cumir, imsexxaren nnes, wtin t ařami immut. Nitni neḍřen t jar řejdud nnes di tendint n Dawud. Amaṣya, mmis, idweř d ajeǧid deg wemcan nnes.

Yahuyaḥaz, ajeǧid n Israil

13

1 Deg useggʷas wiss třata u-ɛicrin n Yuwac, mmis n Axazya, ajeǧid n Yahuda, idweř Yahuyaḥaz, mmis n Yahu, d ajeǧid x Israil, di Samarya. Netta iḥkem sbeɛṭac n iseggʷusa.

2 Netta igga min iǧan d aɛeffan di tiṭṭawin n SIDI. Netta iḍfar ddnub n Yarubɛam, mmis n Nabaṭ, wenni yarran Israil ad ixḍa. Netta war iḥeyyed x man aya.

3 X uyenni yarɣa weɣḍab n SIDI x Israil. Marra ussan nni iwca i-ten deg ifassen n Ḥazayil, ajeǧid n Aram, u deg ifassen n Binhadad, mmis n Ḥazayil.

4 Maca Yahuyaḥaz iḥeccem zzat i wudem n SIDI u SIDI isřa as, maɣar Netta iẓra řeḥṣaret n Israil, mammec i ten iḥṣař ujeǧid n Aram.

5 SIDI iwca ijj n umsenjem i Israil, ařami zemmaren ad nfekken zeg ufus n ayt n Aram, uca xenni tuɣa ayt n Israil zeddɣen ɛawed am qbeř deg iqiḍan nsen.

6 Maca nitni war ḥeyyden ca x ddnub n taddart n Yarubɛam wenni yarrin Israil ad ixḍa. Israil iqqim iggur ammu u teqqim tarebbit n cwarti tbedd di Samarya.

7 Maɣar netta war ijji zi řɛeskar n Yahuyaḥaz, mɣir xemsin n imnayen d ɛecra n ikarruten d ɛecra ařef n yeryazen x iḍaren, maɣar ajeǧid n Aram tuɣa iqḍa i-ten, igga i-ten am tɛejjajt ɣar usarwet.

8 Imezruyen iqqimen n Yahuyaḥaz, d marra min igga d marra timegga nnes imeḥḍen, ma man aya marra war ittwazemmem ca deg wedlis n imezruyen n ijeǧiden n Israil?

9 Yahuyaḥaz igga ad yareyyeḥ jar řejdud nnes. Neḍřen t di Samarya. Mmis Yuwac idweř d ajeǧid deg wemcan nnes.

Yuwac, ajeǧid n Israil

10 Deg useggʷas wiss sebɛa u-třatin n Yuwac, ajeǧid n Yahuda, idweř Yuwac, mmis n Yahuyaḥaz, d ajeǧid x Israil. Netta iḥkem seṭṭac n iseggʷusa di Samarya.

11 Netta igga min iǧan d aɛeffan di tiṭṭawin n SIDI. Netta war iḥeyyed x ddnub n Yarubɛam, mmis n Nabaṭ, wenni yarrin Israil ad ixḍa, maca netta yarni yuyur amenni.

12 Imezruyen iqqimen n Yuwac d marra min igga d marra timegga nnes imeḥḍen i zi immneɣ ak-d Amaṣya, ajeǧid n Yahuda, ma man aya marra war ittwazemmem ca deg wedlis n imezruyen n ijeǧiden n Israil?

13 Yuwac igga ad yareyyeḥ jar řejdud nnes. Xas uca inya Yarubɛam x řɛarc nnes. Yuwac ittwanḍeř di Samarya jar ijeǧiden n Israil.

Řmewt n Ilicaɛ d lmuɛjiza ɣar wenḍeř nnes

14 Ilicaɛ ittwařqef s řehřac i zi ɣa immet. Yuwac, ajeǧid n Israil, ihwa-dd ɣares uca iru zzates, inna: “A baba, a baba! Akarru n Israil d imnayen nnes!” □    

15 Ilicaɛ inna: “Ksi řqews d fřitcat!” Netta iṭṭef i yixef nnes ijj n řqews d fřitcat.

16 Xenni inna netta i ujeǧid n Israil: “Sars afus nnec x řqews!” Uca issars netta afus nnes x řqews uca issars Ilicaɛ ifassen nnes x ifassen n ujeǧid,

17 inna: “Arzem řkazi i iǧan ɣar manis dd-tneqqar tfuct!”, uca netta yarzem i-t. Xenni inna Ilicaɛ: “Wwet!” U netta iwta s řqews nnes. Uca inna Ilicaɛ: “Aqa-tt d ict n fřitca n usenjem s ufus n SIDI uřa d ict n fřitca n usenjem zeg ifassen n Aram, minzi ad tɣeřbed Aram di Ɛafik ař ɣa ittwareddeǧ.”   

18 Xas uca inna netta: “Ksi fřitcat!” Uca netta iṭṭef i-tent. Xenni inna i ujeǧid n Israil: “Wwet x temmurt!” Uca wanita iwta třata n twařawin x temmurt uca řexdenni ibedd.

19 Aryaz n AREBBI iffugem xas aṭṭas, inna: “Tuɣa ittxeṣṣa ad tewted xemsa niɣ setta n twařawin, iři ad teɣřeb x Aram ařami t i ɣa teqḍid qaɛ. Řexxu maca ad tɣeřbed x Aram mɣir třata n twařawin.

20 Ilicaɛ immut uca neḍřen t. Bandiyyat n ayt n Mu’ab tuɣa ttnumant ad adfent ɣar temmurt ɣar umezwaru n useggʷas.

21 Xzar, umi tuɣa neṭṭřen ict n twařa ijj n weryaz, imsar aqa ẓrin ict n bandiyya. Nitni nḍaren aryaz deg wenḍeř n Ilicaɛ. Umi dayes iwḍa weryaz, iḥada iysan n Ilicaɛ, idweř iddar ɛawed uca ikkar ibedd x iḍaren nnes.

Iɣellaben n Yuwac x Aram

22 Ḥazayil, ajeǧid n Aram, iḥṣar x Israil, marra ussan n Yahuyaḥaz.

23 Maca SIDI iḥinn x řgens nnes uca yarḥem xasen uca inneqřeb ɣarsen di ṭṭweɛ n Řɛahd nnes ak-d Ibrahim, Isḥaq d Yaɛqub. Netta tuɣa war ixs ad ten yareddeǧ u war ixs ad ten issekk zi zzat n wudem nnes, ař řexxu.

24 Ḥazayil, ajeǧid n Aram, immut u mmis Binhadad idweř d ajeǧid deg wemcan nnes.

25 Yuwac, mmis n Yahuyaḥaz, ikkes-dd zeg ifassen n Binhadad, mmis n Ḥazayil, tineddam nni tuɣa iṭṭef wanita zeg ifassen n babas Yahuyaḥaz. Yuwac iɣřeb xas třata n twařawin uca yarra-dd tineddam ɛawed ɣar Israil.

□ 

13:14 imnayen - inni inyin x iysan u nedhen xasen.

Amaṣya, ajeǧid n Yahuda

14

1 Deg useggʷas wiss tnayen n Yuwac, mmis n Yahuyaḥaz, ajeǧid n Israil, idweř Amaṣya, mmis n Yuwac, d ajeǧid n Yahuda.   

2 Netta tuɣa ɣares xemsa u-ɛicrin n iseggʷusa, umi idweř d ajeǧid. Netta iḥkem di Urcalim. Yemmas qqaren as Yahuɛadan, zi Urcalim.   

3 Netta igga min iǧan nican di tiṭṭawin n SIDI, maca war iǧi am babas Dawud. Igga nican am mammec igga babas Yuwac.

4 Mɣir war ttwakksent řegɛudi. Řgens yiwi ɛad tiɣarṣa d tewhibin n řebxur x řegɛudi.

5 Umi tuɣa tagelda temten deg ifassen nnes, imsar belli netta inɣa imsexxaren nni inɣin ajeǧid, babas.

6 Maca iḥenjiren n iqettařen war ten inɣi ca, am mammec t yura deg wedlis ittwannḍen n Ccariɛa n Musa, i di iweṣṣa SIDI, inna: “Ibabaten war ttwaneqqen di ssibbet n iḥenjiren nsen uřa iḥenjiren war ttwaneqqen di ssibbet n ibabaten nsen, maɣar kuř ijj ad ittwaneɣ x ddnub n yixef nnes.”   

7 Netta iɣřeb x ayt n Idum di Teɣzurt n Tmeǧaḥt, ɛecra ařef n yeryazen, u iṭṭef Salaɛ deg umenɣi u igga as Yaqtayil, ař ass-a. □  

8 Xenni issekk Amaṣya ireqqasen ɣar Yuwas, mmis n Yahuyaḥaz, mmis n Yahu, ajeǧid n Israil, inna: “As-dd, ejj aneɣ ad nemmeřqa i umenɣi.”

9 Maca Yuwac, ajeǧid n Israil, issekk ijj n ureqqas ɣar Amaṣya, ajeǧid n Yahuda, inna: “Cbarq ak-d isennanen i iɣemmyen x idurar n Lubnan, issekk ict n tebrat ɣar tcejjart n tengelt x idurar n Lubnan, inna: ‘Ewc yeǧis d tamɣart i mmi!’ Maca ijj n řweḥc n řexřa i din yuyuren x idurar n Lubnan, ikka u iɛfes x cbarq ak-d isennanen.

10 Iwa cek tɣeřbed x Idum u řexxu tdewřed dayek nnfaxet deg wuř nnec. Ṭṭef deg uweqqar i ɣarek u qqim di taddart nnec, minzi mayemmi ɣa temmenḍared ixef nnec di řɣar u ad tewḍid, cek d Yahuda akidek?”

11 Maca Amaṣya war ixs ad iseř, uca Yuwac, ajeǧid n Israil, igeɛɛed ařami netta d Amaṣya, ajeǧid n Yahuda, mmqabařen ɣar Bayt-Cams i iǧan di Yahuda.

12 Yahuda ittwaɣřeb s ufus n Israil, uca nitni arewřen, kuř ijj ɣar uqiḍun nnes.

13 Yuwac, ajeǧid n Israil, iṭṭef Amaṣya, ajeǧid n Yahuda, mmis n Yuwac, mmis n Axazya, di Bayt-Cams uca yiweḍ t-i-dd ɣar Urcalim. Dinni igga ict n tazzit di řḥiḍ n Urcalim, zi Tewwart n Ifrayim ař Tewwart n Teɣmart, x ijj n webrid n arebɛa-mya n iɣaǧen.

14 Yiwi marra ureɣ d nnuqart d marra řeqcuɛ i ittwafen di Taddart n SIDI u deg ixxamen n txubay n taddart n ujeǧid, uřa d irehhanen, uca iɛqeb ɣar Samarya.

15 Imezruyen iqqimen n Yuwac d min igga d tmegga nnes imeḥḍen d mammec immneɣ ak-d Amaṣya, ajeǧid n Yahuda, ma man aya marra war ittwazemmem ca deg wedlis n imezruyen n ijeǧiden n Israil?

16 Yuwac igga ad yareyyeḥ jar řejdud nnes. Netta ittwanḍeř di Samarya jar ijeǧiden n Israil. Mmis Yarubɛam idweř d ajeǧid deg wemcan nnes.

17 Amaṣya, mmis n Yuwac, ajeǧid n Yahuda, iddar ɛad xemmesṭac n iseggʷusa awarni i řmewt n Yuwac, mmis n Yahuyaḥaz, ajeǧid n Israil.

18 Imezruyen iqqimen n Amaṣya, ma man aya marra war ittwazemmem ca deg wedlis n imezruyen n ijeǧiden n Yahuda?

19 Nitni ggin ict n tmeɛmuč xas di Urcalim, ařami netta yarweř ɣar Laxic, maca nitni ssekken awarni as inni t iḍfaren ɣar Laxic uca nɣin t dinni.   

20 Nitni iwyen t-i-dd x yeysan u netta ittwanḍeř di Urcalim jar řejdud nnes di tendint n Dawud.

21 Marra řgens n Yahuda yiwi Ɛazarya, wenni umi ɣar iǧa seṭṭac n iseggʷusa, u ggin t d ajeǧid deg wemcan n babas Amaṣya.   

22 Netta ibna Ilat u yarra i-t deg ufus n Yahuda, awarni řami igga ad yareyyeḥ ujeǧid jar řejdud nnes.

Yarubɛam, ajeǧid n Israil

23 Deg useggʷas wiss xemmesṭac n Amaṣya, mmis n Yuwac, ajeǧid n Yahuda, idweř Yarubɛam, mmis n Yuwac, ajeǧid n Israil di Samarya. Netta iḥkem waḥit u-ɛicrin n iseggʷusa di Samarya.

24 Netta igga min iǧan d aɛeffan di tiṭṭawin n SIDI. Netta war iḥeyyed x marra ddnub n Yarubɛam, mmis n Nabaṭ, wenni yarrin Israil ad ixḍa.

25 Netta yarra-dd marra tammurt n Israil sadu ufus nnes zi mani ɣa tiwḍed ɣar Ḥamat ař Řebḥar n Řewḍa ɛlaḥsab awař n SIDI, AREBBI n Israil, i tuɣa issiweř s uqemmum n umsexxar nnes Yunus, mmis n Amittay zi Jat-Ḥafir.   

26 Maɣar SIDI iẓra aqa řeɣben n Israil d amerzag aṭṭas u war din iqqim ɛad wenni ittwaṭṭfen d wenni umi jjin u war tuɣi wenni iɛawnen i Israil.

27 SIDI tuɣa war yenni ad imḥa isem n Israil zi sadu ijenwan, uca issenjem i-ten s ufus n Yarubɛam, mmis n Yuwac.

28 Imezruyen iqqimen n Yarubɛam d marra min igga d marra timegga nnes imeḥḍen d mammec immneɣ u mammec ikesseb twařa nneɣnit Dimacq d Ḥamat inni tuɣa iǧan ɣar Yahuda, ma man aya marra war ittwazemmem ca deg wedlis n imezruyen n ijeǧiden n Israil?

29 Yarubɛam igga ad yareyyeḥ jar řejdud nnes, jar ijeǧiden n Israil. Mmis Zakariyya idweř d ajeǧid deg wemcan nnes.

□ 

14:7 Salaḥ - isem n yijj n wemcan niɣ n ict n tendint.

Ɛazarya, ajeǧid n Yahuda

15

1 Deg useggʷas wiss sebɛa u ɛicrin n Yarubɛam, ajeǧid n Israil, idweř Ɛazarya, mmis n Amaṣya, ajeǧid n Yahuda.   

2 Netta tuɣa ɣares seṭṭac n iseggʷusa umi idweř d ajeǧid. Netta iḥkem tnayen u-xemsin n iseggʷusa di Urcalim. Yemmas qqaren as Yakulya zi Urcalim.   

3 Netta igga min iǧan nican di tiṭṭawin n SIDI, am mammec marra i tuɣa igga babas Amaṣya.

4 Mɣir war ttwakksent řegɛudi. Yiwi řgens ɛad tiɣarṣa d tewhibin n řebxur x řegɛudi.

5 Maca SIDI iwta ajeǧid ařami ihřec s řbarṣ ař ass n řmewt nnes. Netta iqqim izeddeɣ deg ict n taddart tᵉttwaɛzeř, umi Yutam, mmis n ujeǧid, tuɣa d řemqeddem n tzeddiɣt n ujeǧid u iḥekkem x řgens n temmurt.

6 Imezruyen iqqimen n Ɛazarya d marra min igga, ma man aya marra war ittwazemmem ca deg wedlis n imezruyen n ijeǧiden n Yahuda?

7 Ɛazarya igga ad yareyyeḥ jar řejdud nnes. Neḍřen t jar řejdud nnes di tendint n Dawud. Mmis Yutam idweř d ajeǧid deg wemcan nnes.

Zakarya, ajeǧid n Israil

8 Deg useggʷas wiss tmenya u-třatin n Ɛazarya, ajeǧid n Yahuda, iḥkem Zakariyya, mmis n Yarubɛam, x Israil di Samarya, řqedd n setta n iyuren.

9 Netta igga min iǧan d aɛeffan di tiṭṭawin n SIDI, nican am mammec t ggin řejdud nnes. Netta war iḥeyyed x ddnub n Yarubɛam, mmis n Nabaṭ, wenni yarrin Israil ad ixḍa.

10 Callum, mmis n Yabic, igga xas ict n tmeɛmuč uca iwta i-t zzat i řgens uca inɣa i-t. Netta idweř d ajeǧid deg wemcan nnes. □  

11 Imezruyen iqqimen n Zakariyya, xzar, aqa ttwazemmemen deg wedlis n imezruyen n ijeǧiden n Israil.

12 Wa d awař i tuɣa issiweř SIDI ɣar Yahu, inna: “Iḥenjiren nnec ad qqimen x řɛarc n Israil ař jjiř wiss arebɛa!” Uca ammu i temsar.   

Callum, ajeǧid n Israil

13 Deg useggʷas wiss tesɛa u-třatin n Ɛuzziya, ajeǧid n Yahuda, idweř Callum, mmis n Yabic, d ajeǧid. Netta iḥkem ijj n uyur ikmeř di Samarya. □  

14 Manaḥim, mmis n Jadi, iffeɣ-dd ɣares zi Tirṣa uca yusa-dd ɣar Samarya, iwta Callum, mmis n Yabic, di Samarya, uca inɣa i-t. Netta idweř d ajeǧid deg wemcan nnes.

15 Imezruyen iqqimen n Callum d tmeɛmuč i igga, xzar, man aya marra ittwazemmem deg wedlis n imezruyen n ijeǧiden n Israil.

16 Xenni iɣřeb Manaḥim x Tafsaḥ, d marra imezdaɣ nni dayes, uca iwta uřa d tammurt nnes zi Tirṣa, minzi nitni tuɣa war d as arzimen tiwwura. Aqa inɣa i-ten. Marra timɣarin s ddeyset ifetteq asent aɛeddis.

Manaḥim, ajeǧid n Israil

17 Deg useggʷas wiss tesɛa u-třatin n Ɛazarya, ajeǧid n Yahuda, idweř Manaḥim, mmis n Jadi, d ajeǧid x Israil. Netta iḥkem ɛecra n iseggʷusa di Samarya.

18 Netta igga min iǧan d aɛeffan di tiṭṭawin n SIDI. Marra ussan n tudart nnes war iḥeyyed ca x ddnub n Yarubɛam, mmis n Nabaṭ, wenni yarrin Israil ad ixḍa.

19 Xenni yusa-dd Ful, ajeǧid n Accur, ihjem x temmurt. Iwca Manaḥim ařef talint n nnuqart i Ful, ḥima ad iqqim ad iḥkem u ḥima ad issemten tageldit deg ufus nnes.   

20 Manaḥim igga Israil ad ɣares dd-yiwi nnuqart, marra ayt n bu-wagřa, ḥima ad issiweḍ nnuqart nni i ujeǧid n Accur. Zi kuř aryaz iksi xemsin ciqlu. Xas uca iɛqeb ujeǧid n Accur, war iqqim ɛad di temmurt.

21 Imezruyen iqqimen n Manaḥim d marra min igga, ma man aya marra war ittwazemmem ca deg wedlis n imezruyen n ijeǧiden n Israil?

22 Manaḥim igga ad yareyyeḥ jar řejdud nnes. Mmis Faqaḥya idweř d ajeǧid deg wemcan nnes.

Faqaḥya, ajeǧid n Israil

23 Deg useggʷas wiss xemsin n Ɛazarya, ajeǧid n Yahuda, idweř Faqaḥya, mmis n Manaḥim, d ajeǧid x Israil. Netta iḥkem tnayen n iseggʷusa di Samarya.

24 Netta igga min iǧan d aɛeffan di tiṭṭawin n SIDI. Netta war iḥeyyed x ddnub n Yarubɛam, mmis n Nabaṭ, wenni yarrin Israil ad ixḍa.

25 Faqaḥ, mmis n Ramalyahu, aneɣraf n řɛeskar, igga xas ict n tmeɛmuč, iwwet i-t di Samarya, di lburj n taddart n ujeǧid. Arjub d Aryah wcin as afus u tuɣa akides ɛawed xemsin n yeryazen zi Jilɛad. Netta inɣa Faqaḥya u idweř d ajeǧid deg wemcan nnes.

26 Imezruyen iqqimen n Faqaḥya d marra min igga, xzar, man aya marra ittwazemmem deg wedlis n imezruyen n ijeǧiden n Israil.

Faqaḥ, ajeǧid n Israil

27 Deg useggʷas wiss tnayen u-xemsin n Ɛazarya, idweř Faqaḥ, mmis n Ramalyahu, d ajeǧid x Israil. Netta iḥkem ɛicrin n iseggʷusa di Samarya.

28 Netta igga min iǧan d aɛeffan di tiṭṭawin n SIDI. Netta war iḥeyyed ca x ddnub n Yarubɛam, mmis n Nabaṭ nni yarrin Israil ad ixḍa.

29 Deg wussan n Faqaḥ, ajeǧid n Israil, yusa-dd Tiɣlat-Filasir, ajeǧid n Accur. Netta iḥewwes Ɛayun d Abil-Bayt-Maɛka d Yanuḥ d Qadac d Ḥaṣur d Jilɛad d Ljalil d marra tammurt n Naftali. Netta indeh i-ten ɣar lmenfa ɣar Accur.   

30 Huciɛa, mmis n Ila, igga ict n tmeɛmuč x Faqaḥ, mmis n Ramalyahu. Netta iwta i-t uca inɣa i-t. Netta idweř d ajeǧid deg wemcan nnes deg useggʷas wiss ɛicrin n Yutam, mmis n Ɛuzziya.

31 Imezruyen iqqimen n Faqaḥ d marra min igga, xzar, man aya marra ittwazemmem deg wedlis n imezruyen n ijeǧiden n Israil.

Yutam, ajeǧid n Yahuda

32 Deg useggʷas wiss tnayen n Faqaḥ, mmis n Ramalyahu, ajeǧid n Israil, idweř Yutam d ajeǧid. Tuɣa netta d mmis n Ɛuzziya, ajeǧid n Yahuda.   

33 Netta tuɣa ɣares xemsa u-ɛicrin n iseggʷusa umi idweř d ajeǧid. Netta iḥkem seṭṭac n iseggʷusa di Urcalim. Yemmas qqaren as Yaruca, yeǧis n Ṣaduq.   

34 Netta igga min iǧan nican di tiṭṭawin n SIDI, nican am mammec t igga babas Ɛuzziya.

35 Mɣir war ttwakksent řegɛudi. Řgens yiwyi-dd ɛad tiɣarṣa d tewhibin n řebxur x řegɛudi. Netta ibna Tewwart Yuɛřan di Taddart n SIDI.

36 Imezruyen iqqimen n Yutam, d marra min igga, ma man aya marra war ittwazemmem ca deg wedlis n imezruyen n ijeǧiden n Yahuda?

37 Deg wussan nni ibda SIDI ad issekk Raṣin, ajeǧid n Aram, d Faqaḥ, mmis n Ramalyahu, ɣar Yahuda.   

38 Yutam igga ad yareyyeḥ jar řejdud nnes. Netta ittwanḍeř jar řejdud nnes di tendint n babas Dawud. Mmis Aḥaz idweř d ajeǧid deg wemcan nnes. □  

□ 

15:10 Callum - isem wanita ixs ad yini ‘nneqmet’ niɣ ‘axřaf’.

□ 

15:13 Ɛuziya - niɣ ‘Ɛuzi-Yahu’. Isem wanita ixs ad yini ‘SIDI d jjhed inu’.

□ 

15:38 Aḥaz - isem wanita ixs ad yini ‘netta iṭṭef’.

Aḥaz, ajeǧid n Yahuda

16

1 Deg useggʷas wiss sbeɛṭac n Faqaḥ, mmis n Ramalyahu, idweř Aḥaz, mmis n Yutam, d ajeǧid n Yahuda.   

2 Aḥaz tuɣa ɣares ɛicrin n iseggʷusa umi idweř d ajeǧid. Netta iḥkem seṭṭac n iseggʷusa di Urcalim. Netta war iggi min iǧan nican di tiṭṭawin n SIDI, AREBBI nnes, am mammec igga babas Dawud.

3 Netta yuyur deg ibriden n ijeǧiden n Israil. Netta ijja ɛad mmis ad yuyur di tmessi am mammec marra jjɛayef n řegnus inni tuɣa iɛarren SIDI zzat i wudem n ayt n Israil.   

4 Netta yiwyi-dd tiɣarṣa d tewhibin n řebxur x řegɛudi u x tewririn u sadu marra azɣar aziza.

5 Xas uca iffeɣ Raṣin, ajeǧid n Aram, d Faqaḥ, mmis n Ramalyahu, ajeǧid n Israil, immneɣ ak-d Urcalim. Nitni nnḍen i Aḥaz, maca war zemmaren ad xas ɣeřben.   

6 Di řweqt nni yarra-dd Raṣin, ajeǧid n Aram, Ilat i Aram. Issuffeɣ ayt n Yahuda zi Ilat uca usin-dd ayt n Aram ɣar Ilat, qqimen zeddɣen din ař ass-a. □  

7 Aḥaz issekk ireqqasen i Tiɣlat-Filasir, ajeǧid n Accur, inna: “Necc d amsexxar nnec d mmic. Geɛɛed d tfekked ayi zeg ufus n ujeǧid n Aram d ujeǧid n Israil, inni xafi innqeřben.”

8 Aḥaz yiwi nnuqart d wureɣ i ittwafen di Taddart n SIDI u deg ixxamen n txubay n taddart n ujeǧid uca issekk aya am ict n terzeft i ujeǧid n Accur.   

9 Ajeǧid n Accur isřa ɣares uca igeɛɛed ujeǧid n Accur ɣar Dimacq, iṭṭef i-tt. Netta indeh i-tt ɣar lmenfa ɣar Qir u inɣa Raṣin.

10 Ajeǧid Aḥaz iffeɣ ɣar Dimacq i umsagar ak-d Tiɣlat-Filasir, ajeǧid n Accur, uca iẓra ijj n uɛalṭar di Dimacq. Ajeǧid Aḥaz issekk ijj n umedya n uɛalṭar d tweṣṣaf nnes n řebni, qaɛ am mammec tuɣa ittxeṣṣa ad t ggen, ɣar ukehhan Uriya.

11 Xas uca ibna ukehhan Uriya aɛalṭar. Ɣar řweqt i di dd-iɛqeb ujeǧid Aḥaz zi Dimacq, aqa ibna t ukehhan Uriya am mammec marra min ɣares dd-issekk ujeǧid Aḥaz zi Dimacq.

12 Umi dd-yusa ujeǧid zi Dimacq, iẓra ujeǧid aɛalṭar uca iqarreb-dd ujeǧid ɣar uɛalṭar uca issbexxar xas tiɣarṣa.

13 Netta issbexxar taɣarṣt nnes d tewhibt nnes n řɣiǧet u iseyyeb xas tawhibt n useyyeb nnes. Issfarrɣeɣ uřa d idammen n tɣarṣa nnes n řehna x uɛalṭar.

14 Aɛalṭar n nnḥas nni ibedden zzat i wudem n SIDI, issmuṭṭiy t zeg uɣezdis n zzat n Taddart, zi jar uɛalṭar n jdid d Taddart n SIDI, ɣar uɣezdis n ccamal n uɛalṭar n jdid uca issars i-t dinni.

15 Řexdenni ajeǧid Aḥaz iweṣṣa akehhan Uriya, inna: “Sbexxar taɣarṣt n wecmaḍ n ṣṣbeḥ d tewhibt n řɣiǧet n tmeddit řa taɣarṣt n wecmaḍ n ujeǧid d tewhibt nnes n řɣiǧet d tɣarṣt n wecmaḍ di ṭṭweɛ n marra řgens n temmurt d tewhibin nsen n řɣiǧet d tewhibin nsen n useyyeb, u zeǧeɛ xas marra idammen n marra tiɣarṣa n wecmaḍ u n tɣarṣa nneɣni. Aɛalṭar n nnḥas ad yiři i nnec, ḥima ad dayes arzuɣ ɛad.

16 Akehhan Uriya igga am mammec marra s minzi iweṣṣa ujeǧid Aḥaz.

17 Ajeǧid Aḥaz iqess teřwiḥin i yeǧan x tkarrutin uca ikkes zzaysent tabanyut i xas iǧan. Ikkes uřa d tarimant n waman zeg ifunasen n nnḥas inni sadu nnes uca issars i-tt x ict n zzellij n weẓru. □    

18 Pasu n ssebt i tuɣa ibnan di Taddart, uřa d adaf n ujeǧid ɣar uɣezdis n barra ikkes i-ten zi Taddart n SIDI di ssibbet n ujeǧid n Accur.   

19 Imezruyen iqqimen n Aḥaz d min igga, ma man aya marra war ittwazemmem ca deg wedlis n imezruyen n ijeǧiden n Yahuda?

20 Aḥaz igga ad yareyyeḥ jar řejdud nnes di tendint n Dawud. Mmis Ḥizqiya idweř d ajeǧid deg wemcan nnes.

□ 

16:6 Iramiyyen - ixs ad yini ‘ayt n temmurt n Aram’.

□ 

16:17 tarimant - s Tɛibranit ‘řebḥar’ niɣ ‘il’.

Ḥucaɛ, ajeǧid n Israil ař lmenfa ɣar Accur

17

1 Deg useggʷwas wiss tenɛac n Aḥaz, ajeǧid n Yahuda, idweř Huciɛa, mmis n Ila, d ajeǧid x Israil di Samarya. Netta iḥkem tesɛa n iseggʷusa.

2 Netta igga min iǧan d aɛeffan di tiṭṭawin n SIDI, maca war iǧi anect n ijeǧiden n Israil, inni tuɣa qbeř nnes.

3 Calmanassar, ajeǧid n Accur, ihjem xas uca Huciɛa idweř d amsexxar nnes uca ittwagg xas maḥend ad as iwc ljizya.

4 Ajeǧid n Accur yufa aqa Huciɛa igga ict n tmeɛmuč. Wanita tuɣa issekk ireqqasen nnes ɣar Su, ajeǧid n Miṣra, uca war dd-yiwi ɛad ljizya am qbeř i ujeǧid n Accur, zeg useggʷas ař aseggʷas. Ajeǧid n Accur iṭṭef i-t uca icedd i-t s iceddiyyen di řeḥbes.

5 Ajeǧid n Accur iwḍa x marra tammurt, igeɛɛed ɣar Samarya u inneḍ as-dd třata n iseggʷusa.   

6 Deg useggʷas wiss tesɛa n Huciɛa, iḥewwes ajeǧid n Accur Samarya uca indeh ayt n Israil di lmenfa ɣar Accur u issezdeɣ i-ten di Ḥalaḥ u ɣar Xabur wenni d iɣzar n Juzan, u di tneddam n Imadayen.   

7 Aya imsar minzi ayt n Israil xḍan x SIDI, AREBBI nsen, wenni ten dd-issgeɛɛden zi Miṣra, zi sadu i ufus n firɛun, ajeǧid n Miṣra, u umi ggʷeden nitni irebbiten nneɣni,

8 ggin ad ddaren ɛlaḥsab tiweṣṣa n řegnus nni iɛarren i-ten SIDI zi zzat i wudem nsen, u ɛlaḥsab tiweṣṣa n ijeǧiden n Israil inni ten iggin.   

9 Ayt n Israil tuɣa dřin timesřayin i war ittřiqin zzat i SIDI. Nitni ssbedden i ixef nsen řegɛudi di marra tineddam nsen, wah, zi lburj n tɛessast ař tandint ifaryen s iɣebřawen.

10 Nitni ssbedden imayḍuten iqeddsen d trebbin n cwarti x kuř tawrirt yuɛřan u sadu kuř azɣar d aziza.

11 Nitni qeddmen tiwhibin n řebxur x marra řegɛudi, am mammec ggin řegnus nni tuɣa issuffeɣ SIDI zi zzat n wudem nsen. Nitni ggin timesřayin d tiɛeffanin ařami sɛaren SIDI.

12 Nitni sexxaren i imeyḍa n l’aṣnam i x tuɣa d asen inna SIDI: “War iɛeddeř ad teggem aya!”   

13 SIDI iɛřem i Israil d Yahuda s uqemmum n marra inabiyyen, u s kuř ijj n umwařaw, inna: “Tubem zi tbridin nwem tiɛeffanin u ḥḍam x lfarayiḍ inu d tweṣṣa inu ɛlaḥsab marra Ccariɛa i zi umureɣ řejdud nwem u wenni d awem dd-ssekkeɣ s ufus n imsexxaren inu, inabiyyen.   

14 Nitni war sřin ca u tuɣa qesḥen aṭṭas am mammec tuɣa qesḥen aṭṭas řejdud nsen, inni war iggin ttiqet di SIDI, AREBBI nsen.   

15 Nitni nḍaren tiweṣṣa nnes d Řɛahd nnes, wenni igga Netta ak-d řejdud nsen, uřa d cchadat nnes nni tuɣa xasen iched. Nitni ḍfaren min iǧan di řbaṭeř uca uřa d nitni s yixef nsen dewřen beṭṭřen. Nitni ḍfaren ɛawed řegnus nni d asen dd-innḍen i x tuɣa d asen inna SIDI aqa ad tteggen am mammec ggin nitni.

16 Nitni aggʷejen x marra tiweṣṣa n SIDI, AREBBI nsen, u ggin i yixef nsen řexyařat ifesyen: tnayen n iɛejmiyyen. Nitni ggin ɛawed ict n trebbit n cwarti uca bendqen i marra řɛeskar n ujenna u ɛebden i Baɛal. □    

17 Nitni arrin iḥenjiren nsen d tḥenjirin nsen ad cuqen di tmessi uca ssxedmen aɛezzem d tgezzant. Nitni zzenzen ixef nsen, maḥend ad ggen min iǧan d aɛeffan di tiṭṭawin n SIDI, ḥima ad t sɛaren.   

18 X uyenni isɛar SIDI aṭṭas x Israil, ařami inḍar i-ten x wudem nnes. War zzaysen iqqim walu mɣir taqbič n Yahuda.   

19 Maca uřa d Yahuda war iḥḍa lfarayiḍ n SIDI, AREBBI nsen. Nitni uyuren di tweṣṣa n Israil nni ggin s yixef nsen.

20 SIDI inḍar marra zzariɛet n Israil. Netta issbehdeř i-ten uca iwca i-ten deg ufus n imkeccaḍen ařami inḍar i-ten x wudem nnes.

21 Maɣar Netta tuɣa iqřeɛ Israil zi taddart n Dawud uca ggin Yarubɛam, mmis n Nabaṭ d ajeǧid. Yarubɛam maca ibḍa Israil x SIDI uca yarra i-ten ad ggen ijj n ddenb d ameqqran.   

22 Ayt n Israil kkin di marra ddnub i igga Yarubɛam. Nitni war xasen ḥeyyden ca,

23 ařami inḍar SIDI Israil zi zzat i wudem nnes am mammec tuɣa issiweř s uqemmum n marra imsexxaren nnes, inabiyyen. Ssuffɣen Israil zeg wudem n temmurt nnes di lmenfa ɣar Accur, ař ass-a.

Řegnus nneɣni di Samarya

24 Ajeǧid n Accur yiwi-dd iwdan zi Babil d Kuta d Ɛawa d Ḥamat d Sfarwayim, uca issezdeɣ i-ten di tneddam n Samarya, deg wemcan n ayt n Israil. Nitni ṭṭfen Samarya d řwart i yixef nsen u ggin ad zedɣen di tneddam nnes.

25 Umi dinni zedɣen ɛad cwayt, imsar aqa nitni war ggʷiden ca SIDI. Xenni issekk SIDI iyraden jar asen inni inɣin ca zzaysen.

26 Nitni ssiwřen x man aya ak-d u ujeǧid n Accur, nnan: “Řegnus nni tessuffɣed u tesszedɣed di tneddam n Samarya, war ssinen mammec teǧa tubbart n AREBBI n temmurt. X uya Netta issekk iyraden jar asen, u xzar, nitni nɣin ten, maɣar war ssinen ca tubbart n AREBBI n temmurt.

27 Ajeǧid n Accur yumur, inna: “Jjem ad din iraḥ ijjen zeg ikehhanen nni tnedhem ssenni. Nitni ad din raḥen u ad din zedɣen u netta ad asen isseřmed tubbart n AREBBI n temmurt.”

28 Yusa-dd ijjen zeg ikehhanen nni tuɣa nedhen zi Samarya uca netta izdeɣ di Bayt-Il. Isseřmed i-ten mammec ɣa weqqaren SIDI.

29 Maca kuř řgens yarni ad igg irebbiten n yixef nnes uca ssbedden ten di tudrin x řegɛudi nni tuɣa bnan Isamariyyen, kuř řgens di tneddam nsen mani tuɣa zeddɣen.

30 Iryazen n Babil ggin i yixef nsen Sukkut-Bnut, u iryazen zi Kuta ggin Narjal, u iryazen zi Ḥamat ggin Acima,

31 u Iɛawiyyen ggin iwrafen n Nibḥaz d Tartaq, uca Isafarwayyin sscemḍen iḥenjiren nsen i Adrammilik d Ɛanammilix, irebbiten n Sfarwayim.

32 S marra man aya ggʷeden nitni ɛawed SIDI, maca di řweqt d ijj ggin nitni i yixef nsen zi marra řeṣfuf nsen ɛawed ikehhanen i řegɛudi, inni d asen isexxaren di tudrin x řegɛudi.   

33 Nitni ggʷeden SIDI uca sexxaren uřa i irebbiten n ixef nsen am mammec tuɣa teǧa tubbart n řegnus i zi tuɣa ttwanedhen nitni.   

34 Ař ass-a tteggen nitni ɛlaḥsab ṭṭbayeɛ nsen n zic. Nitni war tteggʷden ca SIDI u war tteggen ca ɛlaḥsab tiweṣṣa d lfariḍa, ixs ad yini Ccariɛa d řumur i igga SIDI x ayt n Yaɛqub wenni umi tuɣa iwca isem ‘Israil’.   

35 SIDI igga ijj n Řɛahd akidsen, uca yumur i-ten, inna: “Kenniw war tzemmarem ad tweqqarem irebbiten nneɣni, war d asen ttaḍarem, war d asen ɛebbdem u war d asen ttawyem taɣarṣt.   

36 Maca ittxeṣṣa ad teggʷdem SIDI, wenni kenniw dd-issuffɣen zi Miṣra s jjhed ameqqran u s uɣiř isswiẓẓḍen, u ad as tsejdem u ad as tawyem taɣarṣt.

37 Ad teḥḍam tiweṣṣa d lfarayiḍ d Ccariɛa d řumur nni d awem yura, maḥend ad ten teggem kuř ass. War iḥeǧeř ad teggʷdem irebbiten nneɣni.

38 War tᵉttᵉttum Řɛahd i ggiɣ akidwem u war tᵉttweqqarem i irebbiten nneɣni,

39 maɣar ad teggʷedem SIDI, AREBBI nwem. Netta ad kenniw issenjem zeg ufus n marra řɛedyan nwem.”

40 Maca nitni war xsen ad sřen, maca ggin ɛlaḥsab tubbart nsen n zic.

41 Řegnus ggʷeden SIDI u sexxaren uřa i řexyařat nsen ineqcen deg umur d ijjen. Uřa d iḥenjiren nsen d iḥenjiren n iḥenjiren nsen tteggen ɛad am mammec ggin řejdud nsen, ař ass-a.

□ 

17:16 iɛejmiyyen - niɣ ‘ayenduz’ niɣ ‘yuggu’.

Ḥizqiya d ajeǧid x Yahuda

18

1 Deg useggʷas wiss třata n Huciɛa, mmis n Ila, ajeǧid n Israil, imsar belli Ḥizqiya idweř d ajeǧid. Netta tuɣa d mmis n Aḥaz, ajeǧid n Yahuda.   

2 Netta tuɣa ɣares xemsa u-ɛicrin n iseggʷusa umi idweř d ajeǧid. Netta iḥkem tesɛa u-ɛicrin n iseggʷusa di Urcalim. Yemmas qqaren as Abi, yeǧis n Zakariyya.

3 Netta igga min iǧan nican di tiṭṭawin n SIDI, nican am mammec t igga babas Dawud.

4 Netta ikkes řegɛudi, yarẓa imayḍuten iqeddsen, ihdem tarebbit n cwarti uca iřbez afiɣar n nnḥas i tuɣa igga Musa, minzi ayt n Israil tuɣa i d as dd-yiwyen tiwhibin n řebxur ař ussan nni. Netta iřaɣa as Naḥuctan.   

5 Netta ittceř x SIDI, AREBBI n Israil. Jar marra ijeǧiden n Yahuda inni dd-yusin awarni as niɣ ddaren qbeř nnes, war tuɣi iǧi uřa d ijj am netta.

6 Netta tuɣa iḍfar abrid n SIDI, war xas iḥeyyed ca zi ḍeffar nnes. Netta tuɣa iḥeṭṭa řumurat nnes nni tuɣa yumur SIDI i Musa.

7 SIDI tuɣa akides. Mani ma tuɣa ittraḥ, tuɣa ifřeḥ. Netta iɣewweɣ x ujeǧid n Accur u war xas isexxar ɛad.

8 Netta iɣřeb x Ifilisṭiniyyen ař Ɣazza ak-d jjwayeh nnes, zi lburj n iɛessasen ař tandint ifaryen.   

9 Deg useggʷas wiss arebɛa n ujeǧid Ḥizqiya, d aseggʷas wiss sebɛa n Huciɛa, mmis n Ila, ajeǧid n Israil, imsar belli Calmanassar, ajeǧid n Accur, igeɛɛed ḍidd i Samarya uca iṭṭef i-tt.   

10 Nitni ṭṭfen tt awarni i třata n iseggʷusa. Deg useggʷas wiss setta n Ḥizqiya, aqa-t d aseggʷas wiss tesɛa n Ḥuciɛa, ajeǧid n Israil, ṭṭfen nitni Samarya.   

11 Ajeǧid n Accur indeh ayt n Israil di lmenfa ɣar Accur uca yiwyi ten di Ḥalaḥ u ɣar Xabur, wenni d iɣzar n Juzan, u di tneddam n Imadayen,   

12 maɣar nitni tuɣa war sřin ɣar min d asen inna SIDI, AREBBI nsen, uca arẓin Řɛahd nnes. Marra min yumur Musa, amsexxar n SIDI, war d as sřin u war t ggin. □  

Tageldit n Accur (Ɛřayen 650 iseggʷusa qbeř i Lmasiḥ)

Adaf n Sanḥarib di temmurt n Yahuda

13 Deg useggʷas wiss arbeɛṭac n ujeǧid Ḥizqiya iffeɣ Sanḥarib, ajeǧid n Assur, ɣar marra tineddam ifaryen s iɣebrawen n Yahuda uca iḥewwes i-tent.   

14 Ḥizqiya, ajeǧid n Yahuda, issekk ireqqasen ɣar ujeǧid n Accur, ɣar Laxic, inna: “Necc xḍiɣ! Beɛɛed xafi! Marra min xafi ɣa tegged, ad t xeǧṣeɣ.” Xenni igga ujeǧid n Accur ict n ljizya x Ḥizqiya, ajeǧid n Yahuda: teřt mya talint n nnuqart d třatin talint n wureɣ.

15 Ḥizqiya iwca marra nnuqart nni ittwafen di Taddart n SIDI u deg ixxamen n txubay n taddart n ujeǧid.

16 Di řweqt nni iqess Ḥizqiya, ajeǧid n Yahuda, marra wureɣ n tewwura n Zzawect Tameqqrant n SIDI u n řeḍruf ɣar uɣezdis n tewwart inni tuɣa iɣeǧef Ḥizqiya, ajeǧid n Yahuda, s wureɣ uca iwca i-t i ujeǧid n Accur.

17 Xenni issekk ajeǧid n Accur ljiniral ak-d uzeǧif n imsexxaren icennɛen d ukumandar n řɛeskar ak-d ijj n řɛeskar d ameqqran aṭṭas zi Laxic ɣar ujeǧid Ḥizqiya di Urcalim. Nitni geɛɛden, iwḍen ɣar Urcalim. Uca awarni řami geɛɛden uca iwḍen nitni, bedden ɣar uqadus n waman n uyeřman n sennej, wenni iǧan ɣar webrid yuɛřan ɣar Weḥwic n Uṣebban.

18 Nitni řaɣan, ḥima ad dd-yas ujeǧid. Xenni uyuren ɣarsen Alyaqim, mmis n Ḥilqiya, wenni iǧan x taddart n ujeǧid, ak-d umarir Cibna d Yuwax, mmis n Asaf, amarir n umezruy.

19 Akumandar n řɛeskar inna asen: “Inim i Ḥizqiya: ‘Ammu i iqqar ujeǧid ameqqran, ajeǧid n Accur: Man atecři-ya i x tᵉttecřed?

20 Aqa-t d řhard n iyencicen waha, umi tennid: Aqa ɣarneɣ ccwar d jjehd i umenɣi! Man wen i x tᵉttecřed, aqa cek tɣewwɣed xafi?

21 Xzar, řexxu tᵉttecřed x Miṣra, x uɣanim nni innḍefsen, wenni, umi ḥed xas i ɣa iɛemmed, ittejjun deg ufus nnes uca issnuqqeb i-t. Ammu i yeǧa firɛun, ajeǧid n Miṣra, i marra inni xas ittecřen.   

22 Mařa kenniw ad d ayi tinim: ‘Neccin nettceř x SIDI, AREBBI nneɣ!’, \add xenni necc ad iniɣ:, ‘Ma Netta war iǧi d wenni i zi iḥeyyed Ḥizqiya řegɛudi d iɛalṭaren, u xenni inna i Yahuda d Urcalim: Ittxeṣṣa ad tbendqem zzat i uɛalṭar-a di Urcalim?’

23 Xenni řexxu, egg ijj n umḥarrem ak-d sidi inu, ajeǧid n Accur, Necc ad ac wceɣ ařfayen n iysan mařa cek zeg uɣezdis nnec ad asen dd-tawyed ayt n bu-uyis.

24 Mammec texsed ad tennqeřbed x wudem n lwali, wenni qaɛ d ameẓyan n imsexxaren n sidi inu, uca ad tᵉttecřed x Miṣra di ssibbet n ikarruten d imnayen?

25 Ɛawed, maɣar ma necc geɛɛdeɣ-dd ḍidd n wemcan-a, ḥima ad t areddǧeɣ břa SIDI? SIDI ini ayi: ‘Geɛɛed ḍidd i temmurt-a, areddeǧ i-tt!’ ”

26 Uca nnan Alyaqim, mmis n Ḥilqiya d Cibna d Yuwax i ukumandar n řɛeskar: “Siweř ɛafek s iřes n Tramit ak-d imsexxaren nnec, minzi nefhem as mliḥ. War kidneɣ ssiwiř s Tyahudect deg imezzuɣen n řgens i iǧan x řḥiḍ.”

27 Maca akumandar n řɛeskar inna asen: “Ma issekk ayi-dd sidi inu ḥima ad ssiwřeɣ awařen-a ɣar sidi nnec u ɣarek waha, war iǧi i yeryazen nni iqqimen x řḥiḍ, maḥend ad iniɣ aqa aten jmiɛ akidwem ad ccen asuffeɣ nsen u ad swen ibeccicen nsen?”

28 Xenni ikkar ukumandar, iřaɣa s jjhed s Tyahudect uca issiweř, inna: “Sřem i wawař n ujeǧid ameqqran, ajeǧid n Accur!

29 Ammu i iqqar ujeǧid: ‘Ḥḍam war kenniw ittɣecci Ḥizqiya, minzi netta war izemmar ad kenniw ifekk zeg ufus nnes.

30 War ttejjim Ḥizqiya ad kenniw yarr ad tᵉttecřem x SIDI, ad tinim: SIDI ad aneɣ ifekk nican u tandint-a war tᵉttmewci ca deg ifassen n ujeǧid n Accur.’

31 War tesřim ca ɣar Ḥizqiya, maɣar ammu i iqqar ujeǧid n Accur: ‘Ggem ayi array uca ffɣem-dd zi tendint ɣari, xenni izemmar kuř ijjen zzaywem ad icc zi tzayart nnes u zeg wartu n tazart nnes u ad isu aman zeg wanu nnes,

32 ař dd ɣa yaseɣ u ad kenniw awyeɣ ɣar ict n temmurt am temmurt nwem: ɣar ict n temmurt teccur s imendi d binu n jdid, ɣar ict n temmurt teccur s weɣrum d imarjaɛen n uḍiř, ict n temmurt n zzitun d zzect d tamment. Ammu i ɣa teqqimem teddarem, war tmettim ca. War ttesřim ɣar Ḥizqiya, maɣar netta ittɣarra kenniw xmi iqqar: SIDI ad aneɣ ifekk!

33 Ma zemmaren xenni irebbiten n řegnus, kuř ijj zzaysen, ad fekken tammurt nsen zeg ufus n ujeǧid n Accur?

34 Mani ǧan irebbiten n Ḥamat d Arfad? Mani ǧan irebbiten n Sfarwayim d Haniɛ d Ɛiwa? Ma fekken nitni Samarya zeg ufus inu?

35 Man wen zi marra irebbiten n temmura nneɣni i issnejmen tammurt nsen zeg ufus inu ařami ɣa ifekk SIDI Urcalim zeg ufus inu?’ ”

36 Maca řgens iseɣd, war xas dd-yarri s uřa d ijj n wawař, maɣar řumur n ujeǧid inna: “Kenniw war xas dd-tarrim ca!”

37 Xenni yusa-dd Alyaqim, mmis n Ḥilqiya, řemqeddem n tzeddiɣt n ujeǧid, ak-d Cibna amarir, d Yuwax, mmis n Asaf, amarir n umezruy s warruḍ icarrgen ɣar Ḥizqiya. Nitni ḥajan as marra awařen n ukumandar n řɛeskar.

□ 

18:12 ɣar min d asen inna SIDI - s Tɛibranit ‘ɣar tmijja n SIDI’.

Awař amezwaru x ufekki n Urcalim

19

1 Umi ten isřa ujeǧid Ḥizqiya, icarreg arruḍ nnes, idřa ixef nnes s ict n txancet n wecḍan uca yudef ɣar Taddart n SIDI. □    

2 Xenni issekk netta Alyaqim, řemqeddem n tzeddiɣt n ujeǧid, d Cabna, amarir, d imɣaren n ikehhanen deg warruḍ n txuncay n wecḍan ɣar unabi Icaɛya, mmis n Amuṣ.   

3 Nitni nnan as: “Ammu i iqqar Ḥizqiya: ‘Ass-a d ijj n wass n řeḥṣaret u n weɛqab u n ubehdeř, maɣar iḥenjiren iwḍen-dd ař arzam n uɛeddis n yemmatsen, maca war din jjehd i twarut.   

4 Ad taɣ SIDI, AREBBI nnec, isřa marra awařen n ukumandar n řɛeskar wenni ittwassekken zi sidis nnes, ajeǧid n Accur, ḥima ad istehza zi AREBBI iddaren, u ad taɣ SIDI, AREBBI nnec, ad iɛaqeb awařen i isřa. Sgeɛɛed xenni ict n tẓaǧit di ṭṭweɛ n řbaqi nni i ɣa ittwafen ɛad.’ ”

5 Ammu iwḍen imsexxaren n ujeǧid Ḥizqiya ɣar Icaɛya.

6 Inna asen Icaɛya: “Ammu i ittxeṣṣa ad tinim i siditwem: ‘Ammu i iqqar SIDI: War teggʷed ca zeg wawařen i tesřid cek, i zi i d ayi ceqqfen imsexxaren n ujeǧid n Accur.

7 Xzar, Necc ad dayes ggeɣ ijj n buḥbeř u netta ad iseř i yijj n řexbar u ad iɛqeb ɣar temmurt nnes u Necc ad t nɣeɣ din di temmurt nnes s ssif.’ ”

8 Xenni iɛqeb-dd ukumandar n řɛeskar uca yufa ajeǧid n Accur ittmenɣa ak-d tendint n Libna, maɣar isřa aqa iqřeɛ iqiḍan nnes iffeɣ zi Laxic.

9 Umi isřa aqa nnan x Tirhaqa, ajeǧid n Kuc: “Xzar, iffeɣ-dd, ḥima akidek immneɣ!”, issekk ɛawed ireqqasen ɣar Ḥizqiya, inna:

10 “Ammu i ɣa tessiwřem ak-d Ḥizqiya, ajeǧid n Yahuda, ad tinim: ‘War ttejji ad cek iɣwa AREBBI nnec wenni x tᵉttecřed am iqqar: Urcalim war tᵉttweṭṭi i ujeǧid n Accur deg ifassen!

11 Xzar, tesřid min ggin ijeǧiden n Accur ak-d marra timmura nneɣnit, tinni tuɣa ad ttwareddǧent. Ma ittɣiř ac ad tᵉttwafekked?

12 Ma fekken ten irebbiten n řegnus inni yareddǧen řejdud inu? Juzan d Ḥaran d Rṣif d ayt n Ɛadan, inni tuɣa izeddɣen di Talassar?

13 Mani iǧa ujeǧid n Ḥamat d ujeǧid n Arfad d ujeǧid n tendint n Sfarwayim uřa d ajeǧid n Hanaɛ d Ɛiwwa?’ ”

Taẓaǧit n Ḥizqiya d ufekki n Urcalim

14 Ḥizqiya iksi tibratin zeg ufus n imsexxaren uca iɣra i-tent. Xenni igeɛɛed ɣar Taddart n SIDI uca ibezzeɛ i-tent Ḥizqiya zzat i wudem n SIDI.

15 Uca iẓẓuǧ Ḥizqiya zzat i wudem n SIDI, inna: “A SIDI, AREBBI n Israil, wenni ittɣiman jar ikiruben! Cek, wah Cek weḥḥdek d AREBBI n marra tigeldiwin n ddunect. Cek teggid ijenwan d temmurt. □  

16 A SIDI, ewc amezzuɣ nnec, seř! A SIDI, arzem tiṭṭawin nnec, xzar! Seř i wawařen n Sanḥarib nni dd-issekk, ḥima ad istehza zi AREBBI iddaren.

17 D tidett, a SIDI, ijeǧiden n Accur qḍan řegnus nni, xarrben temmurt nsen,

18 u nḍaren irebbiten nsen di tmessi, maɣar tuɣa war ǧin d irebbiten, maca d timegga n ufus n yewdan waha, zeg ukeccuḍ d weẓru, uca nitni mḥan ten.

19 Maca řexxu, a SIDI, AREBBI nneɣ, senjem aneɣ zeg ufus nnes, maḥend marra tigeldiwin n ddunect ad ssnen, a SIDI, aqa Cek weḥḥdek d AREBBI.”

20 Xenni isekk Icaɛya, mmis n Amuṣ, ijj n ureqqas ɣar Ḥizqiya, inna: “Ammu i iqqar SIDI, AREBBI n Israil: ‘Necc sřiɣ s minzi ɣari teẓẓuǧed x Sanḥarib, ajeǧid n Accur.

21 Wa d awař i xas issiweř SIDI: ‘Taɛzarect, yeǧis n Ṣihyun, tesseḥqar i cek, testehza zzayek, yeǧis n Urcalim thezza azeǧif awarni ac!

22 Wi zi testehzid u wi di tceqqfed? Wi xef tessgeɛɛded tmijja nnec, u mixef tessgeɛɛded s nnfaxet tiṭṭawin nnec? Cek tᵉttɣennaned x Umqeddas n Israil!

23 S uqemmum n imsexxaren nnec testehzid Sidi inu, tennid: S ubarru n ikarruten inu geɛɛdeɣ idurar yuɛřan, iɣezdisen n Lubnan. Necc ad zedmeɣ ticejjura nnes n tengelt yuɛřan uřa d řemxeyyer n ssibri nnes u necc ad dd-adfeɣ ɣar wemcan nnes n wareyyeḥ i iggʷejen aṭṭas, ɣar wezɣar n umarjeɛ nnes n uḍiř iṣebḥen. □  

24 Necc ɣziɣ anuten, swiɣ aman. S tařeqqa n iḍaren inu ssiẓɣeɣ marra iɣezran n Miṣra.

25 Ma war tesřid aqa aṭṭas zeg wami ggiɣ man aya, uca wciɣ as udem deg wussan n mecḥař uya? Řexxu jjiɣ t ad dd-iffeɣ, aqa cek d wenni i ɣa yarren tineddam ifaryen d řxirbat.

26 Imezdaɣ nsen tuɣa aten arxun, arẓin u seḍḥan. Nitni tuɣa aten am wefsu deg iyyar, am uɣemmuy aziza, am uřum x tzeɣwin, u am imendi icemḍen s usemmiḍ qbeř ma ad iffeɣ.

27 Maca necc ssneɣ aɣimi nnec d uffuɣ nnec d weɛqab nnec d uɣewweɣ nnec xafi.

28 Minzi cek tɣewwɣed xafi u tuffet nnec tiweḍ ɣar imezzuɣen inu, ad ac ssekkeɣ tasennart deg wenzaren nnec u ad ggeɣ sřimet jar iyencicen nnec, u Necc ad cek arreɣ x webrid i di dd-tusid da.’

29 D ta ad ac tiři d řeɛřamet: Deg useggʷas-a ad teccem min ɣa iɣemmyen s yixef nnes u deg useggʷas wiss tnayen min zzayes ɣa iɣemmyen ɛawed, maca deg useggʷas wiss třata ad tzarɛem u ad temjarem, ad teggem imarjaɛen n uḍiř, ad daysen teẓẓum tzayarin uca ad teccem řɣiǧet nnes.

30 Maɣar min innejmen, min iqqimen zi taddart n Yahuda, ad iwwet ɛawed iẓewran ɣar swadday u sennej ad yawi řɣiǧet.

31 Maɣar zi Urcalim ad dd-iffeɣ min iqqimen u zeg wedrar n Ṣihyun ad iffeɣ min innejmen, asam n SIDI n řɛeskarat ijehden ad igg aya.

32 S uya, ammu i iqqar SIDI x ujeǧid n Accur: Netta war dd-ittidef ca di tendint-a u war dayes iccit ca uřa d ict n fřitca, war ɣares-dd iqarreb ca s ict n tseddart n uɛeskari u war xas ttbeqqiḍen ijj n lbaraj i řeḥṣaret.

33 X webrid i x dd ɣa yas, ad dd-iɛqeb. War ittidif ca ɣar tendint-a, iqqar SIDI.

34 Necc ad sseřqiɣ x tendint-a, ḥima ad tt ssnejmeɣ di ṭṭweɛ inu u di ṭṭweɛ n umsexxar inu Dawud.’ ”   

35 Di ǧiřet nni, imsar, aqa iffeɣ lmalak n SIDI, inɣa mya u-xemsa u-tmenyin-ařef n yeryazen di řmargeḥ n řɛeskar n Accur. Umi i dd kkaren nitni tiwecca nnes, xzar, aqa aten marra idsen d řxecbat.   

36 Uca Sanḥarib, ajeǧid n Accur, yarẓa iqiḍan nnes, iruḥ uca iɛqeb ɣar temmurt nnes. Netta iqqim izeddeɣ di Ninwa.

37 Umi isjed ijj n wass di taddart n arebbi nnes Nisrux, imsar, aqa iḥenjiren nnes Adrammilik d Caraṣar nɣin t s ssif. Nitni arewřen ɣar temmurt n Ararat. Mmis Asarḥaddun idweř d ajeǧid deg wemcan nnes.   

□ 

19:1 Umi ten isřa - s Tɛibranit ‘Imsar umi isřa ...’

□ 

19:15 ikiruben - ict n marka n lmalakat.

□ 

19:23 S uqemmum - s Tɛibranit ‘s ufus’. amerzi - niɣ ‘ameḍzi’.

Řeḥřac n Hazaqiya d usgenfi nnes

20

1 Deg wussan nni iḥřec Ḥizqiya s ijj n řeḥřac ineqqen. Yusa-dd ɣares unabi Icaɛya, mmis n Amuṣ, inna as: “Ammu i iqqar SIDI: ‘Ewc řumurat i taddart nnec, maɣar ad temmted, war tᵉttɣimid teddared ɛad ktar.’ ”   

2 Xenni inneqřeb s uɣembub nnes ɣar řḥiḍ uca iẓuǧ i SIDI, inna:

3 “A, SIDI, ɛqeř aqa necc uyureɣ zzat i wudem nnec s řaman u s yijj n wuř ikemmřen u ggiɣ min iǧan nican di tiṭṭawin nnec.” Uca ibda Ḥizqiya ittru s jjhed.

4 Tuɣa ɛad war iffiɣ Icaɛya zi řwesṭ n tendint, řami ɣares dd-yusa wawař n SIDI, inna:

5 “Ɛqeb, ini i Ḥizqiya, řḥakem n řgens inu: ‘Ammu i iqqar SIDI, AREBBI n babac Dawud: Necc sřiɣ i tẓaǧit nnec u ẓriɣ i imeṭṭawen nnec. Xzar, ad cek ssgenfiɣ. Deg wass wiss třata ad tgeɛɛded ɛawed ɣar Taddart n SIDI.

6 Necc ad arniɣ xemmesṭac n iseggʷusa i wussan n tudart nnec u ad cek fekkeɣ zeg ufus n ujeǧid n Accur, uřa d tandint. Necc ad sseřqiɣ x tendint-a di ṭṭweɛ inu u di ṭṭweɛ n umsexxar inu Dawud.’ ”

7 Xas uca inna Icaɛya: “Ksi ijj n weɣrum n tazart!” Nitni iwyen t-i-dd, ssarsen x ubuɛrus uca idweř iggenfa.

8 Ḥizqiya maca inna i Icaɛya: “Man řeɛřamet aqa SIDI ad ayi issgenfa u necc ad geɛɛdeɣ ɣar Taddart n SIDI deg wass wiss třata?”

9 Inna Icaɛya: “Aya ad ac tiři d řeɛřamet n SIDI, aqa SIDI ad isseqfeř awař nni issiweř: ‘Ma ad tuyur tiři ɛecra n treffidin ɣar zzat niɣ ad dd-teɛqeb ɛecra n treffidin ɣar ḍeffar?’ ”

10 Ḥizqiya inna: “Ihwen i tiři, maḥend ad tezzuggar ɛecra n treffidin, lla, ejj tiři ad teɛqeb ɛecra n treffidin ɣar ḍeffar.” □  

11 Uca iřaɣa unabi Icaɛya ɣar SIDI u Wanita ijja tiři ad teɛqeb x treffidin i x tehwa x ddruj n Aḥaz: ɛecra n treffidin ɣar ḍeffar.

Ireqqasen zi Babil

12 Di řweqt nni issekk Baradux-Baladan, mmis n Baladan, ajeǧid n Babil, tibratin d ict n tarzeft ɣar Ḥizqiya, maɣar netta tuɣa isřa aqa Ḥizqiya ihřec.   

13 Ḥizqiya isřa asen uca isscen asen marra taddart n txubay nnes: nnuqart d wureɣ d řeɛṭur d zzect d řehri n řesnaḥ nnes d marra min ittwafen deg ixxamen nnes n txubay. War iqqim walu di taddart nnes u di marra řeḥkamet nnes nni war tuɣi d asen t isscen.

14 Xenni yusa-dd unabi Icaɛya ɣar ujeǧid Ḥizqiya, inna as: “Min nnan iryazen nni u manis dd-usin ɣarek?” Ḥizqiya inna: “Nitni usin-dd zeg ict n temmurt tiggʷej, zi Babil.”

15 Netta inna: “Min ẓrin nitni di taddart nnec?” Ḥizqiya inna: “Nitni ẓrin marra min iǧan di taddart inu. War iqqim ca zi min iǧan deg ixxamen n txubay inu, war d asen t ssecneɣ.”

16 Xenni inna Icaɛya i Ḥizqiya: “Seř i wawař n SIDI!

17 ‘Ad dd-asen wussan meřmi marra min iǧan di taddart nnec uřa d min yarwen řejdud nnec ař ass-a, ad t awyen ɣar Babil. War ittɣimi walu, iqqar SIDI.

18 Ad awyen uřa zeg iḥenjiren nnec inni dd ɣa iffɣen zzayek, inni dd ɣa tejjed, ḥima ad iřin d imsexxaren imcennɛen di řeqṣar n ujeǧid n Babil.’ ”

19 Ḥizqiya inna i Icaɛya: “Awař n SIDI i d ayi tennid iṣbeḥ.” Netta inna ɛawed: “Niɣ lla, mařa xenni deg wussan inu ad din yiři řehna d řaman!”

20 Imezruyen iqqimen n Ḥizqiya d marra timegga nnes imeḥḍen d mammec igga ayeřmam d uqadus n waman u mammec indeh aman di tendint, ma man aya marra war ittwazemmem ca deg wedlis n imezruyen n ijeǧiden n Yahuda?   

21 Ḥizqiya igga ad yareyyeḥ jar řejdud nnes. Mmis Manassa idweř d ajeǧid deg wemcan nnes.

□ 

20:10 Ḥazaqiya - nican s Tɛibranit ‘Yeḥazqi-Yahu’. Isem wanita ixs ad yini ‘SIDI iwca ayi jjehd’.

Manassi, ajeǧid n Yahuda

21

1 Tuɣa ɣar Manassa tenɛac n iseggʷusa umi idweř d ajeǧid. Netta iḥkem xemsa u-xemsin n iseggʷusa di Urcalim. Yemmas qqaren as Hafṣi-Bah.   

2 Netta igga min iǧan d aɛeffan di tiṭṭawin n SIDI, am mammec jjɛayef n řegnus nni tuɣa issuffeɣ SIDI zi zzat n wudem n ayt n Israil zi řwart nsen.

3 Netta ibda ad iɛdeř řegɛudi nni tuɣa ihdem babas Ḥizqiya. Netta issbedd iɛalṭaren i Baɛal uca igga ict n trebbit n cwarti am mammec tuɣa tt igga Axab, ajeǧid n Israil, uca ibendeq i marra řɛeskar n ujenna uca iɛbed asen.   

4 Issbedd ɛawed iɛalṭaren di Taddart n SIDI i x inna SIDI: “Di Urcalim ad ssmetneɣ Isem inu.”   

5 Netta ibna iɛalṭaren i marra řɛeskar n ujenna di tnayen n řemraḥat n Taddart n SIDI.

6 Netta ijja mmis ad yekk x tmessi u issxeddam tabezgiwt u tuɣa ittgezzen. Netta yiwi-dd inni issawařen ak-d imettan, d igezzanen. Netta igga aṭṭas min iǧan d aɛeffan di tiṭṭawin n SIDI, maḥend ad t isɛar.

7 Netta issbedd ijj n řexyař ineqcen n trebbit n cwarti nni tuɣa igga, di Taddart nni x tuɣa inna SIDI i Dawud, mmis n Suliman: “Di Taddart-a u di Urcalim i farzeɣ zi marra tiqebbař n Israil, ad ssmetneɣ Isem inu i řebda.   

8 Necc war ttejjiɣ ɛad aḍar n Israil ad iweddar barra i temmurt i wciɣ i řejdud nsen. Mɣir ittxeṣṣa asen ad ḥḍan ad ggen am mammec marra min d asen umureɣ u am mammec marra Ccariɛa i d asen yumur umsexxar inu Musa.”

9 Maca nitni war sřin ca, maɣar Manassa yarra i-ten ad weddaren, ařami arenyen di tuɛɛefna mahu řegnus nni imḥa SIDI zzat i wudem n ayt n Israil.

10 Xenni issiweř SIDI s uqemmum n imsexxaren nnes, inabiyyen, inna: □  

11 “Minzi Manassa, ajeǧid n Yahuda, igga jjɛayef-a, igga netta tuɛɛefna mahu x ayt n Amur inni i din iǧan qbeř nnes. Netta yarra uřa d Yahuda ad ixḍa s imeyḍa nnes n l’aṣnam.   

12 S uya, ammu i iqqar SIDI, AREBBI n Israil: ‘Xzar, Necc ad ggeɣ tuɛeffna x Urcalim d Yahuda, maḥend marra wi xas i ɣa isřen, aqa tnayen n imezzuɣen nnes ad ṭneṭnen.

13 Necc ad qqneɣ i Urcalim fiřu n řeɛbar n Samarya d řmizan n taddart n Axab. Necc ad mesḥeɣ Urcalim am mammec mesḥeɣ ijj n ṭṭebṣi. Mesḥen t u xenni qeřben t x uzeǧif nnes.

14 Ad jjeɣ min iqqimen zi tesɣart n řwart inu, ad ten ssiwḍeɣ ɣar ifassen n řɛedyan nsen u nitni ad dewřen d taḥeggʷast d takeccaḍt i marra řɛedyan nsen,

15 maɣar nitni ggin min iǧan d aɛeffan di tiṭṭawin n SIDI u maɣar nitni sɛaren ayi zeg wass i di ffɣen řejdud nsen zi Miṣra ař ass-a.

16 Ɛawed tuɣa Manassa issizzeř aṭṭas n idammen imezdagen ařami zzaysen iccur marra Urcalim zeg ijj n ṭṭarf ɣar wenneɣni, břa ma nidar ɛad ddenb nnes i zi yarra Yahuda ad ixḍa, umi igga min iǧan d aɛeffan di tiṭṭawin n SIDI.

17 Imezruyen iqqimen n Manassa d marra min igga uřa d ddenb nnes i igga, ma man aya marra war ittwazemmem ca deg wedlis n imezruyen n ijeǧiden n Yahuda?

18 Manassa igga ad yareyyeḥ jar řejdud nnes. Netta ittwanḍeř deg weḥwic n taddart nnes, di řemraḥ n Ɛuṣa. Mmis Amun idweř d ajeǧid deg wemcan nnes.   

Amun, ajeǧid n Yahuda

19 Amun tuɣa ɣares tnayen u-ɛicrin n iseggʷusa umi idweř d ajeǧid. Netta iḥkem tnayen n iseggʷusa di Urcalim. Yemmas qqaren as Mcullamit, yeǧis n Ḥaruz zi Yutba.   

20 Netta igga min iǧan d aɛeffan di tiṭṭawin n SIDI, ammu nican am mammec t igga babas Manassa.

21 Netta yuyur kuř abrid i di yuyur babas. Netta isexxar i imeyḍa n l’aṣnam i tuɣa isexxar uřa d babas uca isjed asen.

22 Netta ismeḥ di SIDI, AREBBI n řejdud nnes, u netta war yuyur ca deg webrid n SIDI.

23 Imsexxaren n Amun ggin xas ict n tmeɛmuč uca nɣin ajeǧid di taddart nnes.

24 Maca řgens n temmurt nɣin marra inni tuɣa iggin ict n tmeɛmuč i ujeǧid Amun, uca řgens n temmurt ggin mmis Yuciya d ajeǧid deg wemcan nnes.

25 Imezruyen iqqimen n Amun d min igga, ma man aya marra war ittwazemmem ca deg wedlis n imezruyen n ijeǧiden n Yahuda?

26 Netta ittwanḍeř deg wenḍeř nnes deg weḥwic n Ɛuzza. Mmis Yuciya idweř d ajeǧid deg wemcan nnes.   

□ 

21:10 s uqemmum - s Tɛibranit ‘s ufus’.

Yuciya, ajeǧid n Yahuda - Adlis ittwannḍen n Ccariɛa

22

1 Yuciya tuɣa ɣares tmenya n iseggʷusa umi idweř d ajeǧid. Netta iḥkem waḥit u-třatin n iseggʷusa di Urcalim. Yemmas qqaren as Yadidya, yeǧis n Ɛadaya zi Buṣqat.   

2 Netta igga min iǧan nican di tiṭṭawin n SIDI. Netta yuyur di kuř abrid n babas Dawud, war iḥeyyed x webrid ɣar yefus uřa ɣar uzeřmaḍ.

3 Deg useggʷas wiss tmenṭac n ujeǧid Yuciya, imsar belli ajeǧid Yuciya issekk amarir Cafan, mmis n Aṣalya, mmis n Macullam, ɣar Taddart n SIDI, inna:

4 “Geɛɛed ɣar Ḥilqiya, arrays n ikehhanen, ḥima ad yegg ad sswejden tmenyat n nnuqart i dd yiwyen di Taddart n SIDI, d tinni i dd-yarwen iɛessasen n tewwura zi řgens.

5 Ejj i-ten ad tent ggen deg ifassen n yinni itteggen řxedmet, deg ifassen n imeḥḍayen n Taddart n SIDI, ḥima nitni ad tent wcen i yinni itteggen řxedmet i din iǧan di Taddart n SIDI, ḥima ad areqqɛen řeḥyuḍ ihruran n Taddart,

6 i ineqqacen n ukeccuḍ d weẓru, i ibennayen d imaṣṣuten, u i tmesɣiwt n ukeccuḍ d tṣuḍar ittwassuydan i weɛdař n Taddart.”

7 Maca war ittxeṣṣi maḥend ad kidsen ggen řeḥsab zi jjihet n ttmenyat n nnuqart i d asen immewcen, maɣar nitni tteggen s utiqqi.

8 Xenni inna arrays n ikehhanen Ḥilqiya i umarir Cafan: “Necc ufiɣ adlis ittwannḍen n Ccariɛa di Taddart n SIDI.” Uca iwca Ḥilqiya i Cafan adlis ittwannḍen u wanita iɣra i-t.

9 Awarni as yuyur umarir Cafan ɣar ujeǧid uca issiweḍ řexbar i ujeǧid, inna: “Imsexxaren nnec ssmunen ttmenyat n nnuqart nni ittwafen di Taddart, farrɣen tent uca wcin tent deg ifassen n yinni iggin řxedmet, i imeḥḍayen n Taddart n SIDI.”

10 Ɛawed iḥaja umarir Cafan i ujeǧid, inna: “Akehhan Ḥilqiya iwca ayi ijj n wedlis.” Cafan iɣra i-t zzat i wudem n ujeǧid.

11 Umi isřa ujeǧid awařen n wedlis ittwannḍen n Ccariɛa, icarreg arruḍ nnes. □  

12 Ajeǧid yumur i ukehhan Ḥilqiya u i Axiqam, mmis n Cafan, u i Ɛakbur, mmis n Mixa-Yah, u i Cafan, amarir, u i Ɛasaya, amsexxar n ujeǧid, inna:

13 “Uyurem, arzum SIDI di ṭṭweɛ inu u di ṭṭweɛ n řgens u di ṭṭweɛ n marra Yahuda zi jjihet n wawařen-a n wedlis-a ittwannḍen i ittwafen, maɣar asɛar n SIDI i yarɣin ḍidd nneɣ d ameqqran, minzi řejdud nneɣ war sřin ca ɣar wawařen n wedlis-a ittwannḍen, ḥima ad ggen am mammec marra min dayes yuran i neccin.”

14 Xenni yuyur ukehhan Ḥilqiya ak-d Axiqam, Ɛakbur, Cafan d Ɛasaya ɣar tnabit Xulda, tamɣart n Callum, mmis n Tiqwa, mmis n Ḥarḥas, wenni iḥeṭṭan x warruḍen. Nettat tezdeɣ di Urcalim, deg wezyen nneɣni. Nitni ssiwřen akides.

15 Nettat tenna asen: “Ammu i iqqar SIDI, AREBBI n Israil: ‘Ini i weryaz nni kenniw i ɣari dd-issekken:

16 Ammu i iqqar SIDI: Xzar, Necc ad awyeɣ tuɛeffna x wemcan-a u x imezdaɣ nnes, aqa marra awařen n wedlis-a ittwannḍen i iɣra ujeǧid n Yahuda,

17 maɣar nitni semḥen dayi, iwyen tiwhibin n řebxur i irebbiten nneɣni ařami dayi sɛaren s marra řxedmet n ifassen nsen. Asɛar inu ad ittwassarɣ ḍidd i wemcan-a u war ixessi ca ɛad.

18 Maca inim i ujeǧid n Yahuda, wenni kenniw dd-issekken da ḥima ad tᵉttarem i SIDI: Ammu i iqqar SIDI, AREBBI n Israil, x wawařen i tesřid cek:

19 Minzi uř nnec idweř yarḍeb u tesswaḍɛed ixef nnec zzat i wudem n SIDI umi tesřid x min ssiwřeɣ x wemcan-a u x imezdaɣ nnes - aqa nitni ad dewřen d ict n řqecɛet n unexřiɛ d nneɛřet - u umi tcarrged arruḍ nnec uca trud zzat i wudem inu, x uya ad ac sřiɣ, iqqar SIDI.

20 S uya, aqa Necc ad cek ssmuneɣ ɣar řejdud nnec uca ad ttwassarsed deg wenḍeř di řehna u tiṭṭawin nnec war ẓarrent tuɛeffna i d ɣa awyeɣ x wemcan-a.’ ” Xenni ssiwḍen nitni awař-a ɣar ujeǧid.

□ 

22:11 Umi isřa - s Tɛibranit ‘Imsar umi isřa ...’.

Ařeqqeḥ s ufus n Yuciya

23

1 Xenni issekk ujeǧid ireqqasen uca marra imɣaren n Yahuda d Urcalim munen ɣares.   

2 Ajeǧid igeɛɛed ɣar Taddart n SIDI ak-d marra iryazen n Yahuda d marra imezdaɣ n Urcalim, uřa d ikehhanen d inabiyyen d marra řgens, zeg umeẓyan ař umeqqran, u netta iɣra xasen deg imezzuɣen nsen marra awařen n wedlis n Řɛahd nni tuɣa ufin di Taddart n SIDI.

3 Ajeǧid tuɣa ibedd ɣar ijj n upilar uca netta iqqen Řɛahd zzat i SIDI, ḥima ad iḍfar SIDI, ad iḥḍa řumurat nnes d cchadat nnes d tweṣṣa nnes s marra uř nnes u s marra řeɛmar nnes, maḥend ad issemten awařen n Řɛahd-a nni yurin deg wedlis-a. Uca yudef řgens marra di Řɛahd.

4 Ajeǧid yumur i Ḥilqiya, arrays n ikehhanen, u i ikehhanen n usettef wiss tnayen u i iɛessasen n tewwart, aqa nitni ad ssuffɣen marra řeqcuɛ nni tuɣa ittwaggen i Baɛal u i trebbit n cwarti uřa i marra řɛeskar n ujenna zi Zzawect Tameqqrant n SIDI ɣar barra, u issecmeḍ man aya marra barra i Urcalim deg iyyaren n Qidrun u ijja ad arbun iɣɣeḍ nnes ɣar Bayt-Il.

5 Netta ikkes ɛawed ikehhanen n l’aṣnam nni tuɣa řeqqmen ijeǧiden n Yahuda, ḥima ad qeddmen tiwhibin n řebxur di řegɛudi, di tneddam n Yahuda u di jjwayeh i dd innḍen i Urcalim, uřa d yinni i iqeddmen tiwhibin n řebxur i Baɛal, d tfuct, d tziri, d temmura n ujenna u i marra řɛeskar n ujenna. □  

6 Issuffeɣ uřa d tarebbit n cwarti zi Taddart n SIDI, igga i-tt barra i Urcalim ɣar teɣzart n Qidrun. Netta issecmeḍ i-tt ɣar teɣzart n Qidrun u iddez i-tt d taɛejjajt u yareyyec i-tt x imeḍřan n ayt n řgens.

7 Netta ihdem ixxamen n imetleyyin nni tuɣa ɣar Taddart n SIDI, mani ttxeyyaḍent temɣarin iqiḍan nni ggint am tizzayiwin i trebbit n cwarti.

8 Netta ijja ad ssuffɣen marra ikehhanen zi tneddam n Yahuda uca issexmej řegɛudi mani qeddmen ikehhanen tiwhibin n řebxur, zi Jabɛa ař Bi’r-Sebɛa. Netta ihdem řegɛudi ɣar tewwura n tendint, uřa d tinni iǧan ɣar wadaf n Tewwart n Yacuwa, azeǧif ameqqran n tendint, ɣar uzeřmaḍ n wenni i tuɣa ittadef Tawwart n Tendint.

9 Maca ikehhanen n řegɛudi war zemmaren ad geɛɛden ɣar uɛalṭar n SIDI di Urcalim, maca nitni ccin aɣrum břa antun di řwest n aytmatsen.

10 Netta issexmej uřa d Tufat nni iǧan di teɣzurt n ayt n Hinnum, ḥima uřa d ijj war issɛeddu mmis niɣ yeǧis x tmessi i Mulak.

11 Netta ikkes iysan i tuɣa ggin ijeǧiden n Yahuda i řewqar n tfuct ɣar wadaf n Taddart n SIDI, ɣar texxamt n Natan-Malak, amsexxar acenneɛ, wenni iǧan di řebniyyat barra i Zzawect Tameqqrant. Netta iqedd i ikarruten n tfuct s tmessi.

12 Uřa d iɛalṭaren nni tuɣa ibedden x tzeqqa n tɣurfet n Aḥaz nni ggin ijeǧiden n Yahuda, uřa d iɛalṭaren i igga Manassa di tnayen n řemraḥat n Taddart n SIDI, ihdem i-ten ujeǧid. Netta iřbez i-ten, issiggʷej i-ten ssenni uca inḍar taɛejjajt nsen di teɣzart n Qidrun.

13 Uca issexmej ujeǧid řegɛudi nni din iǧan zzat i Urcalim, ɣar yefus n wedrar n Uḍeyyeɛ, řegɛudi i ibna Suliman, ajeǧid n Israil, i Acturit, nnɛi n l’aṣnam n ayt n Ṣidun, u i Kamuc, nnɛi n l’aṣnam n ayt n Mu’ab, u i Milkum, jjɛifect n l’aṣnam n ayt n Ɛammun.

14 Netta yarẓa imayḍuten iqeddsen d iwetwiten uca ihdem tirebbin n cwarti uca iccur amcan nsen s yeɣsan n yewdan.   

15 Uřa d aɛalṭar nni iǧan di Bayt-Il, řgeɛɛdet i iggin Yarubɛam, mmis n Nabaṭ, d wenni yarrin Israil ad ixḍa, aqa aɛalṭar nni d řgeɛɛdet nni, ihdem i-ten s tnayen idsen. Netta issecmeḍ řgeɛɛdet, iddez i-tt ařami tedweř d taɛejjajt uca issecmeḍ tarebbit n cwarti.   

16 Umi dd-inneqřeb Yuciya, iẓra imeḍřan i tuɣa dinni x wedrar, uca issekk din ca n yeryazen, iksi-dd iɣsan zeg imeḍřan uca issecmeḍ i-ten x uɛalṭar. Ammu i issexmej i-t ɛlaḥsab awař n SIDI i zi ibarreḥ weryaz n AREBBI wenni ibarrḥen awařen-a.   

17 Yarni inna: “Mana weẓru nni i war ẓriɣ ɛemmars i din twařiɣ?” Nnan as yeryazen n tendint: “Wa d anḍeř n weryaz n AREBBI wenni tuɣa dd-yusin zi Yahuda, d wenni ibarrḥen s tmesřayin-a nni teggid ak-d uɛalṭar-a n Bayt-Il.”

18 Netta inna: “Jjem t din! Uřa d ijjen war ittḥidi iɣsan nnes!” Ammu i jjin nitni iɣsan nnes jmiɛ ak-d yeɣsan n unabi wenni dd-yusin zi Samarya.

19 Ikkes Yuciya marra tudrin n tzawiyyin n řegɛudi nni iǧan di tneddam n Samarya i tuɣa ssbedden ijeǧiden n Israil, maḥend ad sɛaren SIDI. Netta igga zzaysen am mammec igga di Bayt-Il.   

20 Marra ikehhanen n řegɛudi inni tuɣa iǧan din, iɣarṣ asen x iɛalṭaren uca issecmeḍ iɣsan n iwdan. Awarni as iɛqeb ɣar Urcalim.

Řɛid n Tɣarṣt n Useɛdu

21 Ajeǧid yumur i marra řgens: “Swejdem Řɛid n Tɣarṣt n Useɛdu i SIDI, AREBBI nwem, am mammec ittwari deg wedlis-a n Řɛahd.”   

22 Ict n Řɛid n Tɣarṣt n Useɛdu am wa war ittwagg ɛemmarṣ zeg wussan n řquḍat nni tuɣa iḥekkmen Israil, uřa di marra ussan n ijeǧiden n Israil d ijeǧiden n Yahuda.

23 Maca deg useggʷas wiss tmenṭac n ujeǧid Yuciya sswejden nitni Řɛid n Tɣarṣt n Useɛdu wanita i SIDI di Urcalim.

24 Yuciya ikkes uřa d yinni issawařen ak-d imettan, d igezzanen, d řexyařat timeẓyanin n l’aṣnam, d imeyḍa n l’aṣnam, d marra nnɛawat n l’aṣnam i ittwařan di temmurt n Yahuda u di Urcalim, ḥima ad igg awařen n Ccariɛa i ittwarin deg wedlis ittwannḍen i tuɣa yufa ukehhan Ḥilqiya di Taddart n SIDI.   

25 Qbeř nnes war din tuɣi uřa d ijj n ujeǧid am netta, idweř-dd ɣar SIDI s marra uř nnes u s marra řeɛmar nnes d s marra jjehd nnes, ɛlaḥsab Ccariɛa n Musa, u awarni as war din tuɣi uřa d ijjen am netta.   

26 Maca SIDI war ijji zi řḥaduq n weɣḍab nnes ameqqran i zi tuɣa yarɣa weɣḍab nnes x Yahuda zi ssibbet n marra asɛar i d as igga Manassa.

27 SIDI inna: “Ad ssiggʷjeɣ uřa d Yahuda x wudem inu, am mammec ssiggʷejeɣ Necc Israil, u Necc ad nḍareɣ tandint-a Urcalim i farzeɣ, uřa d Taddart i xef nniɣ: ‘Ad yiři Isem inu diha!’ ”   

28 Imezruyen iqqimen n Yuciya d marra min igga, ma man aya marra war ittwazemmem ca deg wedlis n imezruyen n ijeǧiden n Yahuda?

29 Deg wussan nnes igeɛɛed firɛun Nixu, ajeǧid n Miṣra, ḍidd i ujeǧid n Accur ɣar yeɣzar n Lfuraṭ. Ajeǧid Yuciya iffeɣ, maḥend ad t iřqa, maca firɛun Nixu inɣa i-t ɣar Majiddu řami t yeẓra.

30 Imsexxaren nnes iwyen t d amettin x ijj n ukarru zi Majiddu ɣar Urcalim, ssiwḍen t ɣar Urcalim uca neḍřen t deg wenḍeř nnes. Řgens n temmurt iksi Yahuyaḥaz, mmis n Yuciya, uca dehnen t, ggin t d ajeǧid deg wemcan n babas.   

Yahuyaḥaz, ajeǧid n Yahuda

31 Yahuyaḥaz tuɣa ɣares třata u-ɛicrin n iseggʷusa umi idweř d ajeǧid. Netta iḥkem třata n iyuren di Urcalim. Yemmas qqaren as Ḥamutal, yeǧis n Irmiya zi Libna.   

32 Netta igga min iǧan d aɛeffan di tiṭṭawin n SIDI, nican am mammec t ggin řejdud nnes.

33 Firɛun Nixu ijja ad t ibelleɛ di Ribla di temmurt n Ḥamat, ḥima war iḥekkem ɛad di Urcalim. Netta igga i temmurt ijj n multa n mya talint n nnuqart d ict n talint n wureɣ.

34 Xenni igga firɛun Alyaqim, mmis n Yuciya d ajeǧid deg wemcan n babas uca ibeddeř isem nnes ɣar Yahuyaqim. Maca Yahuyaḥaz yiwyi i-t uca yusa-dd ɣar Miṣra uca immut dinni.   

Yahuyaqim, ajeǧid n Yahuda

35 Yahuyaqim iwca nnuqart d wureɣ i firɛun, maca netta tuɣa iqeddar tammurt, ḥima izemmar ad isellem nnuqart nni ɛlaḥsab řumur n firɛun. Iqeddar kuř ijj n weryaz ɛlaḥsab řeqdar nnes, ammu i ittar nnuqart d wureɣ n řgens n temmurt, ḥima ad t iwc i firɛun Nixu.   

36 Yahuyaqim tuɣa ɣares xemsa u-ɛicrin n iseggʷusa umi idweř d ajeǧid. Netta iḥkem ḥiṭac n iseggʷusa di Urcalim. Yemmas qqaren as Zabida, yeǧis n Fidaya zi Rumat.

37 Netta igga min iǧan d aɛeffan di tiṭṭawin n SIDI, nican am mammec t ggin řejdud nnes.

□ 

23:5 timmura n ujenna - ixs ad yini كواكب سيارونِ.

Yahuda sadu ufus n ujeǧid n Babil řmijař n třata n iseggʷusa

24

1 Deg wussan nnes igeɛɛed Nabuxadnaṣṣar, ajeǧid n Babil, u Yahuyaqim idweř iṭaɛ as třata n iseggʷusa. Xenni inneqřeb uca iɣewweɣ xas.   

2 Issekk-dd ɣares SIDI bandiyyat n Ikaldaniyyen d bandiyyat n Aram d bandiyyat n Mu’ab d bandiyyat n ayt n Ɛammun. Netta issekk i-ten ɣar Yahuda, ḥima ad tt xarrben ɛlaḥsab awař n SIDI i tuɣa issiweř s uqemmum n imsexxaren nnes, inabiyyen. □    

3 Wah, man aya imsar ak-d Yahuda ɛlaḥsab řumur n SIDI, ḥima ad t issiggʷej x wudem nnes di ssibbet n ddnub n Manassa, di ssibbet n marra min igga wanita. □  

4 Uřa di ssibbet n idammen imezdagen i issizzeř řami tuɣa zzaysen iccur Urcalim. S uya SIDI tuɣa war ixs ad as iɣfar.

5 Imezruyen iqqimen n Yahuyaqim d marra min igga, ma man aya marra war ittwazemmem ca deg wedlis n imezruyen n ijeǧiden n Yahuda?

6 Yahuyaqim igga ad yareyyeḥ jar řejdud nnes. Mmis Yahuyakin idweř d ajeǧid deg wemcan nnes.

7 Ajeǧid n Miṣra war iffiɣ ɛad ɣar umenɣi zi temmurt nnes, maɣar ajeǧid n Babil tuɣa iksi marra min tuɣa iǧan n ujeǧid n Miṣra zi Teɣzart n Miṣra ař iɣzar n Lfuraṭ.

Yahuyakin, ajeǧid n Yahuda - amezwar n lmenfa ɣar Babil

8 Yahuyakin tuɣa ɣares tmenṭac n iseggʷusa umi idweř d ajeǧid. Netta iḥkem třata n iyuren di Urcalim. Yemmas qqaren as Neḥucṭa, yeǧis n Il-Natan zi Urcalim.   

9 Netta igga min iǧan d aɛeffan di tiṭṭawin n SIDI, nican am mammec t igga babas.

10 Di řweqt nni ffɣen imsexxaren n Nabuxadnaṣṣar, ajeǧid n Babil, ɣar Urcalim uca tᵉttwaḥsar tendint.   

11 Uřa Nabuxadnaṣṣar, ajeǧid n Babil, netta simant nnes yusa-dd ɣar tendint am tt ḥṣaren imsexxaren nnes.

12 Xenni iffeɣ Yahuyakin, ajeǧid n Yahuda, zi tendint, yuyur ɣar ujeǧid n Babil, netta ak-d yemmas d imsexxaren nnes d řḥukkam nnes d imsexxaren nnes icennɛen. Ajeǧid n Babil iḥebbes i-t deg useggʷas wiss tmenya n tgelda nnes.

13 Netta iḥewwes ssenni marra tixubay zi Taddart n SIDI d txubay zi taddart n ujeǧid uca ikkes ureɣ x marra řeqcuɛ n wureɣ nni tuɣa igga Suliman, ajeǧid n Israil, di Zzawect Tameqqrant n SIDI, am mammec tuɣa issiweř SIDI.   

14 Netta yiwi-dd marra Urcalim ak-d marra řḥukkam d marra ayt n bu-teɣruḍt imeḥḍen, ɛecra-ařaf n imeḥbas, uřa d kuř aneqqac n ukeccuḍ d weẓru d imziřen. War ijji uřa d ijj mɣir imezřaḍ n řgens n temmurt.

15 Netta indeh Yahuyakin ɣar Babil. Yemmas n ujeǧid d temɣarin n ujeǧid d imsexxaren nnes icennɛen d marra ayt n jjehd di temmurt yiwyi ten di lmenfa zi Urcalim ɣar Babil.   

16 Marra iryazen imeḥḍen, sebɛa-ařaf n yeryazen, uřa d ineqqacen n ukeccuḍ d weẓru d imziřen, ařef n yeryazen, d marra abarru n ayt n bu-teɣruḍt inni ittqeddan x umenɣi, aqa ajeǧid n Babil indeh i-ten marra di lmenfa ɣar Babil.   

17 Ajeǧid n Babil igga Mattanya, ɛemmis, d ajeǧid deg wemcan nnes uca ibeddeř isem nnes ɣar Ṣidqiya.  

Ṣidqiya, ajeǧid n Yahuda

18 Ṣidqiya tuɣa ɣares waḥit u-ɛicrin n iseggʷusa umi idweř d ajeǧid. Netta iḥkem ḥiṭac n iseggʷusa di Urcalim. Yemmas qqaren as Ḥamuṭal, yeǧis n Irmiya, zi Libna.   

19 Netta igga min iǧan d aɛeffan di tiṭṭawin n SIDI, nican am mammec t igga Yahuyaqim.

20 Zi ssibbet n weɣḍab n SIDI, aqa imsar i Urcalim d Yahuda ařami ten-i-dd issekk zi zzat i wudem nnes. Awarni as iɣewweɣ Ṣidqiya x ujeǧid n Babil.

□ 

24:2 s uqemmum - s Tɛibranit ‘s ufus’.

□ 

24:3 ɛlaḥsab řumur n SIDI - s Tɛibranit ‘x uqemmum n SIDI’.

Yahuda di lmenfa ɣar Babil

25

1 Deg useggʷas wiss tesɛa n řeḥkamet nnes, deg uyur wiss ɛecra, deg wass wiss ɛecra n uyur, imsar aqa yusa-dd Nabuxadnaṣṣar, ajeǧid n Babil, ɣar Urcalim, netta ak-d marra řɛeskar nnes. Iḥṣar i-tt uca nitni quwwaren as s ict n řgeɛɛdet i tɛessast.   

2 Ḥṣaren tandint ař aseggʷas wiss ḥiṭac n ujeǧid Ṣidqiya.

3 Deg wass wiss tesɛa n uyur wiss arebɛa idweř řaẓ imɣar di tendint ařami war tuɣi ɛad macca ɣar řgens n temmurt.   

4 Xenni tᵉttwarẓ tendint u marra iɛeskariyyen arewřen di ǧiřet x webrid n tewwart i iǧan jar tnayen n řeḥyuḍ nni iǧan ɣar weḥwic n ujeǧid, waxxa Ikaldaniyyen tuɣa quwwaren i tendint, uca ajeǧid yuyur deg webrid n Řewḍa.

5 Maca řɛeskar n Ikaldaniyyen ḍfaren ajeǧid u nitni ḥarten xas di řewḍat n Ariḥa u marra řɛeskar nnes bezzɛen t xas.

6 Ṭṭfen ajeǧid uca iwyen t ɣar ujeǧid n Babil, ɣar Ribla, uca ḥekmen xas.

7 Nitni ɣarṣen i iḥenjiren n Ṣidqiya zzat i tiṭṭawin nnes, ssdarɣřen tiṭṭawin n Ṣidqiya uca carfen t s tnayen n ssnaseř n nnḥas, iwyen t ɣar Babil.

8 Awarni as deg uyur wiss xemsa, deg wass wiss xemsa n uyur - tuɣa-t deg useggʷas wiss tseɛṭac n Nabuxadnaṣṣar, ajeǧid n Babil - yusa-dd Nabuzaradan, řqebṭan n iɛessasen n arrimet, amsexxar n ujeǧid n Babil, di Urcalim.

9 Issecmeḍ Taddart n SIDI d taddart n ujeǧid d marra tudrin n Urcalim uřa kuř taddart d tameqqrant issarɣ as timessi.

10 Řeḥyuḍ i dd-innḍen i Urcalim ɣeḍřen ten marra řɛeskar n Ikaldaniyyen nni dd-yusin ak-d řqebṭan n iɛessasen n arrimet.

11 Min iceṭṭen zi řgens nni ittwajjen di tendint, ixs ad yini marra inni tuɣa iɛdun ɣar ujeǧid n Babil d min iceṭṭen zi řɣaci, indeh i-ten Nabuzaradan, řqebṭan n iɛessasen n arrimet, ɣar lmenfa.

12 Řqebṭan n iɛessasen n arrimet ijja mɣir ca n imezřaḍ n temmurt am ayt n bu-tzayart d ifeǧaḥen.

13 Ipilaren n nnḥas di Taddart n SIDI d tkarrutin d trimant n nnḥas nni tuɣa din ɣar Taddart n SIDI, arẓin ten Ikaldaniyyen uca arbun marra nnḥas ɣar Babil.□    

14 Uřa d tiydurin, d iɣenjayen, d tjeqqaḍin, d tɣenjayin uřa d marra řeqcuɛ n nnḥas i zi tuɣa ttsexxaren, iwyen ten.

15 Řqebṭan n iɛessasen n arrimet yiwi-dd timejmarin d ṭṭawyat i urucci, marra min tuɣa iǧan qaɛ n wureɣ niɣ n nnuqart.

16 Uřa d tnayen n ipilaren d trimant d tkarrutin nni tuɣa igga Suliman i Taddart n SIDI. Tuɣa war izemmar ad weznen nnḥas n marra řeqcuɛ-a.

17 Řuɛřa n ijj n upilar tuɣa dayes tmenṭac n iɣaǧen, u ttaj i xas, tuɣa n nnḥas. Řuɛřa n ttaj tuɣa-t třata n iɣaǧen. , u tiracciwin d iremmamen i d as dd-innḍen i ttaj tuɣa aten marra n nnḥas. Ammu i tuɣa uřa ɣar upilar wiss tnayen, x tracca i xas iǧan.  

18 Yiwi-dd řqebṭan n iɛessasen n arrimet ɛawed Saraya, akehhan ameqqran, d Ṣafanya, akehhan wiss tnayen, uřa d třata n iɛessasen n tewwart. □  

19 Netta yiwi-dd ijj n umsexxar amcenneɛ wenni ittwařeqqmen x iɛeskariyyen d xemsa n yeryazen imeḥḍen zeg imtiqqan n ujeǧid, inni ittwafen di tendint, jmiɛ ak-d umarir n ukumandar n řɛeskar nni izemmemen řgens n temmurt i umenɣi, uřa d settin n yeryazen zi řgens n temmurt nni ittwafen di tendint.

20 Yiwi ten Nabuzaradan, řqebṭan n iɛessasen n arrimet uca yuyur akidsen ɣar ujeǧid n Babil, ɣar Ribla.

21 Ajeǧid n Babil iwwet i-ten, inɣa i-ten di Ribla di temmurt n Ḥamat. Ammu i ittwandeh Yahuda zi temmurt nnes ɣar lmenfa.

22 X řgens i tuɣa iqqimen di temmurt n Yahuda, i tuɣa ijja din Nabuxadnaṣṣar, ajeǧid n Babil, aqa igga xasen Jadalya, mmis n Axiqam, mmis n Cafan.   

23 Umi sřin ikumandaren n řɛeskarat, nitni d yeryazen nsen, belli ajeǧid n Babil igga Jadalya d awkiř, usin-dd nitni ɣar Jadalya di Miṣfa: Ismaɛil, mmis n Natanya, Yuḥanan, mmis n Qariḥa, Saraya, mmis n Tanḥumat, Anaṭufati, d Yazanyahu, mmis n Umaɛki, nitni ak-d yeryazen nsen.   

24 Jadalya ijjuǧ asen u i yeryazen nsen, inna asen: “War tteggʷdem zeg imsexxaren n Ikaldaniyyen. Qqimem di temmurt uca sexxarem i ujeǧid n Babil, xenni ad tiřim mliḥ.”

25 Maca deg uyur wiss sebɛa yusa-dd Ismaɛil, mmis n Natanya, mmis n Ilicamaɛ, wenni dd-iqqarṣen zeg ujeǧid, ak-d ɛecra n yeryazen. Nitni wtin Jadalya ařami immut uřa d Iyahudiyyen d Ikaldaniyyen inni ɣares iǧan di Miṣfa.

26 Xenni ikkar marra řgens, am umeẓyan am umeqqran, uřa d ikumandaren n řɛeskar, ffɣen ɣar Miṣra, minzi ggʷeden zeg Ikaldaniyyen.

Yahuyakin iṭṭef arḍa di Babil

27 Deg useggʷas wiss sebɛa u-třatin n lmenfa n Yahuyakin, ajeǧid n Yahuda, deg uyur wiss tenɛac, deg wass wiss sebɛa u-ɛicrin n uyur, imsar, aqa Iwil-Marudax, ajeǧid n Babil, deg useggʷas i di idweř d ajeǧid, iḍřeq-dd i Yahuyakin, ajeǧid n Yahuda, zi řeḥbes.   

28 Netta issiweř akides s řeḍrafet u igga řkursi nnes tiwa i řkarasi n ijeǧiden nneɣni i tuɣa ɣares iǧan di Babil.

29 Ibeddeř Yahuyakin arruḍ nnes n řeḥbes uca idweř ittett řebda ɣares marra ussan n tudart nnes.

30 X řɛuč nnes, aqa immewc as zeg ujeǧid řebda ijj n řɛuč aqedda n wass x wass nnes, marra ussan n tudart nnes.

□ 

25:13 tarimant - s Tɛibranit ‘řebḥar’ niɣ ‘il’.

□ 

25:18 Ṣafanya - isem-a wanita ixs ad yini ‘wenni t issnuffaren SIDI’.

1 Imezruyen

Jjiřat n Adam ař Ibrahim d Isḥaq d Yaɛqub

1

1 Adam, Cit, Anuc,   

2 Qinan, Mahalal-Il, Yarad,

3 Ḥanux, Matucalaḥ, Lamak,

4 Nuḥ, Cam, Ḥam, Yafat.

5 Arrawen n Yafat tuɣa aten d Jumar, Majuj, Maday, Yawan, Tubal, Macik d Tiras. □  

6 Arrawen n Jumar tuɣa aten d Ackanaz, Difat d Tujarma. □  

7 Arrawen n Yawan tuɣa aten d Ilica, Tarcica, Ikittiyyen d Idudaniyyen. □  

8 Arrawen n Ḥam tuɣa aten d Kuc, Miṣrayim, Fuṭ d Kenɛan.

9 Arrawen n Kuc tuɣa aten d Seba, Ḥawila, Sabta, Raɛama d Sabtaka.

Arrawen n Raɛama tuɣa aten d Caba d Dadan.

10 Kuc ijja-dd Nimrud. Wanita ibda ad yiři d ijj n jjiheř x temmurt.

11 Miṣrayim ijja-dd Iludiyyen, Iɛanamiyyen, Ilahabiyyen, Inaftuḥiyyen,

12 Ifatrusiyyen, Ikasluḥiyyen, inni zi i dd-iqqarṣen Ifilisṭiniyyen, uřa d Ikafturiyyen.

13 Kenɛan ijja-dd Ṣidun, amenzu nnes, d Ḥit,

14 Ayabusi, Amuri, Ajirjaci,

15 Aḥiwi, Aɛarqi, Asiniy,

16 Arwadi, Aṣamari d Uḥamati.

17 Arrawen n Cam tuɣa aten d Ɛilam Accur, Arfakcad, Lud, Aram, Ɛuz, Ḥul, Jatar d Macik.

18 Arfakcad ijja-dd Calaḥ u Calaḥ ijja-dd Ɛabir.

19 Ttwarwen-dd i Ɛabir tnayen n warrawen. Ijjen qqaren as Falaj, minzi deg wussan nnes tᵉttwabḍa temmurt, uca qqaren as i umas Yuqṭan.

20 Yuqṭan ijja-dd Almudad, Calaf, Haḍarmawt, Yaraḥ,

21 Haduram, Uzal, Diqla,

22 Ɛibal, Abimayil, Caba, □  

23 Ufir, Ḥawila d Yubab. Marra ina tuɣa aten d arrawen n Yuqṭan.

24 Cam, Arfakcad, Calaḥ,

25 Ɛabir, Falaḥ, Raɛuw,

26 Saruj, Naḥur, Taraḥ,

27 Abram, wa d Ibrahim.

28 Arrawen n Ibrahim tuɣa aten d Isḥaq d Ismaɛil.

29 Ina d inni zzaysen dd-ittwarwen:

amenzu n Ismaɛil tuɣa-t d Nabayut, xenni Qidar, Adabil, Mibsam,   

30 Micmaɛ, Duma, Massa, Ḥadad d Tayma,

31 Yaṭur, Nafic d Qidma. Ina tuɣa aten d arrawen n Ismaɛil.

32 Arrawen n Qaṭura, tayya n Ibrahim: nettat turuw-dd Zimran, Yuqcan, Madan, Midyan, Yicbaq d Cuḥa. Arrawen n Yuqcan tuɣa aten d Caba d Dadan.   

33 Arrawen n Midyan tuɣa aten d Ɛiyfa, Ɛifar, Ḥanux, Abidaɛ d Aldaɛa.

Nitni marra tuɣa aten d arrawen n Qaṭura.

34 Ibrahim ijja-dd Isḥaq. Arrawen n Isḥaq tuɣa aten d Ɛisu d Israil.   

35 Arrawen n Ɛisu tuɣa aten d Ilifaz, Raɛuwil, Yaɛuc, Yaɛlam d Quraḥ.

36 Arrawen n Ilifaz tuɣa aten d Tayman, Umar, Ṣafi, Jaɛtam, Qinaz, Timnaɛ d Ɛamaliq. □  

37 Arrawen n Raɛuyil tuɣa aten d Naḥat, Zaraḥ, Camma d Mizza.

38 Arrawen n Saɛir tuɣa aten d Luṭan, Cubal, Ṣibɛun, Ɛana, Dicun, Iṣar d Dican.   

39 Arrawen n Luṭan tuɣa aten d Axuri d Humam uca tuɣa Timnaɛ d učmas n Luṭan. □  

40 Arrawen n Cubal tuɣa aten d Ɛalyan, Manaḥat, Ɛibal, Cafi d Unam.

Arrawen n Ṣibɛun tuɣa aten d Aya d Ɛana.□  

41 Arrawen n Ɛana mɣir: Dicun.

Arrawen n Dicun tuɣa aten d Ḥamran, Icban, Yitran d Karan.

42 Arrawen n Iṣar tuɣa aten d Bilhan d Zaɛwan d Yaɛkan.

Arrawen n Dicun tuɣa aten d Ɛuṣ d Aran. □  

43 Ina d ijeǧiden i tuɣa iǧan x Idum, qbeř ma tuɣa iḥekkem ijj n ujeǧid x ayt n Israil:

Bilaɛ, mmis n Baɛur. Tandint nnes qqaren as Dinhaba.   

44 Immut Bilaɛ uca Yuwab, mmis n Zaraḥ, zi Buṣra, idweř d ajeǧid deg wemcan nnes.

45 Immut Yuwab uca Ḥucam zi temmurt n Itaymaniyyen idweř d ajeǧid deg wemcan nnes.

46 Immut Ḥucam uca Hadad mmis n Badad wenni iɣeřben Midyan deg iyyar n Mu’ab, idweř d ajeǧid deg wemcan nnes. Isem n tendint nnes qqaren as Ɛawit.

47 Immut Hadad uca Samla zi Masriqa idweř d ajeǧid deg wemcan nnes.

48 Immut Samla uca Cawul, zi Raḥubut ɣar yeɣzar n Lfuraṭ, idweř d ajeǧid deg wemcan nnes.

49 Immut Cawul uca Baɛl-Ḥanan, mmis n Ɛakbur, idweř d ajeǧid deg wemcan nnes.

50 Immut Baɛl-Ḥanan uca Hadad idweř d ajeǧid deg wemcan nnes. Tandint nnes qqaren as Faɛi u tamɣart nnes qqaren as Mahiṭab’il, yeǧis n Maṭrid, yeǧis n Ma-Dahab. □  

51 Immut Hadad uca xenni dewřen yina d imɣaren n Idum:

amɣar Timnaɛ, d umɣar Ɛalwa, d umɣar Yatit,

52 d umɣar Ahulibama, d umɣar Ila, d umɣar Finun,

53 d umɣar Qanaz, d umɣar Tayman, d umɣar Mibṣar,

54 d umɣar Majdiyil, d umɣar Ɛiram.

Ina tuɣa aten d imɣaren n tqebbař n Idum.

□ 

1:5 Majuj - niɣ ‘Maxux’, niɣ ‘Magug’.

□ 

1:6 Difat - deg wedlis Amz. 10:3 nufa ‘Rifat’.

□ 

1:7 Tarcica - deg wedlis Amz. 10:4 nufa ‘Tarcic’.

□ 

1:22 Ɛibal - deg wedlis Amz. 10:28 nufa ‘Ɛubal’.

□ 

1:36 Qinaz - deg wedlis Amz. 36:11 nufa ‘Zifu’. Timnaɛ - isem wanita war t nufa deg wedlis Amezwaru, udem 36. Ad taɣ iceyyar isem wanita ɣar ict n temɣart tenni taru Ɛamaliq i Ilifaz.

□ 

1:39 Humam - deg wedlis Amz. 1:39 nufa ‘Haymam’.

□ 

1:40 Ɛalyan - deg wedlis Amz. 36:23 nufa ‘Ɛalwan’. Cafi - deg wedlis Amz. 36:23 nufa ‘Cafu’. Ṣibɛun - deg wedlis Amz. 36:24 nufa ‘Ṣabɛun’.

□ 

1:42 Yaɛkan - deg wedlis Amz. 36:27 nufa ‘Ɛaqan’.

□ 

1:50 Hadad - deg wedlis Amz. 36:39 nufa ‘Hadar’. Pahi - deg wedlis Amz. 36:39 nufa ‘Pahu’.

Tenɛac n iḥenjiren n Israil

2

1 Ina tuɣa aten d ayt n Israil: Rubin, Cimɛun, Lawi d Yahuda, Issakar d Zabulun,

2 Dan, Yusuf d Binyamin, Naftali, Jad d Acir.

3 Arrawen n Yahuda tuɣa aten d Ɛir d Unan d Cayla. Aqa třata-ya ttwarwen as-dd zeg yeǧis n Cuɛa, Takenɛanit. Ɛir, amenzu n Yahuda, tuɣa d aɛeffan di tiṭṭawin n SIDI. S uyenni inɣa i-t.

4 Tamar, tasřit nnes, turuw as-dd Fariṣ d Zaraḥ. Yahuda tuɣa ɣares s marra xemsa n warrawen.

5 Arrawen n Fariṣ tuɣa aten d Ḥaṣrun d Ḥamul.

6 Arrawen n Zaraḥ tuɣa aten d Zimri, Itan, Hayman, Kalkul d Daraɛ. S marra xemsa.

7 Arrawen n Karmi tuɣa aten d Ɛaxar, wenni iɣeḍřen Israil di řeɣben, minzi igga s řeɣdar ak-d min tuɣa ittwaḥarrmen i uteḥḥi.

8 Arrawen n Itan: mɣir Ɛazarya.

9 Arrawen n Ḥaṣrun inni d as dd-ittwarwen tuɣa aten d Yarḥam’il d Ram d Kalubay.

10 Ram ijja-dd Ɛamminadab.

Ɛamminadab ijja-dd Naḥcun, řḥakem n ayt n Yahuda.

11 Naḥcun ijja-dd Salmu.

Salmu ijja-dd Buɛaz.

12 Buɛaz ijja-dd Ɛubid.

Ɛubid ijja-dd Yassa.

13 Yassa ijja-dd Iliyab, amenzu nnes, wiss tnayen Abinadab, wiss třata Cimɛa,

14 wiss arebɛa Natanayil, wiss xemsa Radday,

15 wiss setta Uṣam d wiss sebɛa Dawud.

16 Suyᵉtmatsen tuɣa aten d Ṣaruya d Abijayil.

Arrawen n Ṣaruya tuɣa aten d Abicay d Yuwab d Ɛasa’il, třata n warrawen.

17 Abijayil turuw-dd Ɛamasa u babas n Ɛamasa tuɣa-t d Yatru, wenni d Asmaɛili.

18 Kalib, mmis n Ḥaṣrun, ijja-dd ak-d Ɛazuba, tamɣart nnes, yeǧis Yariɛut.

D ina tuɣa aten d arrawen nnes: Yacar, Cubab d Ardun.

19 Umi immut Ɛazuba, yiwi Kalib Ifrata d tamɣart i yixef nnes u nettat turuw as-dd Ḥur.

20 Ḥur ijja-dd Uri u Uri ijja-dd Baṣalyil.

21 Awarni as yudef Ḥaṣrun x yeǧis n Maxir, babas n Jilɛad, u netta yiwyi tt d tamɣart umi ɣares tuɣa settin n iseggʷusa u nettat turuw as-dd Sajub.

22 Sajub ijja-dd Ya’ir. Netta tuɣa ɣares třata u-ɛicrin n tneddam di temmurt n Jilɛad.

23 Jacur ak-d Aram ikkes zzaysen dcurat n Ya’ir, uřa d Qanat d tneddam i ɣares dd-iqqnen, s marra settin n tneddam.

Ina marra tuɣa aten d arrawen n Maxir, babas n Jilɛad.   

24 Awarni řmewt n Ḥaṣrun di Kalib-Ifrata, turuw as-dd Abiya, tamɣart n Ḥaṣrun, Acḥur, babas n Taquɛa.

25 Arrawen n Yarḥam’il, amenzu n Ḥaṣrun, tuɣa aten d Ram, amenzu, xenni Buna, Awran, Uṣam d Axiya.

26 Yarḥam’il tuɣa ɣares ɛad ict n temɣart nneɣnit, qqaren as Aṭara. Nettat tuɣa d yemmas n Unam.

27 Arrawen n Ram, amenzu n Yarḥam’il, tuɣa aten d Maɛaṣ d Yamin d Ɛaqar.

28 Arrawen n Unam tuɣa aten d Cammay d Yadaɛ.

Arrawen n Cammay tuɣa aten d Nadab d Abicur.

29 Tamɣart n Abicur qqaren as Abiḥayil. Nettat turuw as-dd Aḥban d Mulid.

30 Arrawen n Nadab tuɣa aten d Salad d Affayim.

Salad immut břa arrawen.

31 Arrawen n Affayim: mɣir Yicɛi.

Arrawen n Yicɛi: mɣir Cican.

Arrawen n Cican: mɣir ict n yeǧis, Aḥlay.

32 Arrawen n Yadaɛ, umas n Cammay, tuɣa aten d Yatru d Yunatan.

Yatru immut břa arrawen.

33 Arrawen n Yunatan tuɣa aten d Falat d Zaza.

Ina tuɣa aten d arrawen n Yarḥam’il.

34 Cican tuɣa war ɣares bu warrawen maca yessis wah. Cican tuɣa ɣares ijj n umsexxar d Amiṣri, qqaren as Yarḥaɛ.

35 Cican iwca yeǧis d tamɣart i umsexxar nnes Yarḥaɛ u nettat turuw as-dd Ɛattay.

36 Ɛattay ijja-dd Natan,

Natan ijja-dd Zabad,

37 Zabad ijja-dd Iflal,

Iflal ijja-dd Ɛubid,

38 Ɛubid ijja-dd Yahu,

Yahu ijja-dd Ɛazarya,

39 Ɛazarya ijja-dd Ḥalaṣ,

Ḥalaṣ ijja-dd Ilɛasa,

40 Ilɛasa ijja-dd Sismay,

Sismay ijja-dd Callum,

41 Callum ijja-dd Yaqamya

u Yaqamya ijja-dd Ilicamaɛ.

42 Arrawen n Kalib, umas n Yarḥam’il: mɣir Micaɛ, amenzu nnes wenni d babas n Zif, uřa d arrawen n Marica, babas n Ḥabrun.

43 Arrawen n Ḥabrun tuɣa aten d Quraḥ, Taffuɛ, Raqam d Camaɛ.

44 Camaɛ ijja-dd Raḥam, babas n Jaraqɛam,

u Raqam ijja-dd Cammay.

45 Mmis n Cammai tuɣa-t d Maɛun.

Maɛun tuɣa d babas n Bayt-Ṣur.

46 Ɛiyfa, tayya n Kalib, turuw-dd Ḥaran, Muṣa d Jaziz.

Ḥaran ijja-dd Jaziz.

47 Arrawen n Jah-Day tuɣa aten d Rajam, Yutam, Jican, Falaṭ, Ɛiyfa d Caɛaf.

48 Ak-d tayya n Kalib, Maɛka, ijja-dd netta Cabar d Tarḥana.

49 Nettat turuw-dd Caɛaf, babas n Madmanna, d Cawa, babas n Makbina d babas n Jibɛa. Yeǧis n Kalib tuɣa Ɛaksa.

50 Ina d arrawen n Kalib: mmis n Ḥur, amenzu n Ifrata, tuɣa Cubal, babas n Qaryat-Yaɛarim,

51 Salma, babas n Bayt-Laḥm, d Ḥarif, babas n Bayt-Jadir.

52 Arrawen n Cubal, babas n Qaryat-Yaɛarim, tuɣa aten d Haruwa d Ḥaṣi-ha-Manuḥut.

53 Tiwacunin n Qaryat-Yaɛarim tuɣa aten d Iyitriyyen, Iffutiyyen, Icamatiyyen d Imacraɛiyyen. Zzaysen i dd-iqqarṣen Iṣarɛiyyen d Ictawuliyyen.

54 Arrawen n Salma: mɣir Bayt-Laḥm, uca Inaṭufatiyyen tuɣa aten: Ɛaṭarut-Bayt-Yu’ab d Ḥaṣi-ha-Manaḥti d Iṣurɛiyyen.

55 Tiwacunin n imariren nni izeddɣen di Yaɛbiṣ, tuɣa aten d Itirɛatiyyen d Icamɛayyen d Isukaniyyen. Nitni d Iqiniyyen inni dd-iqqarṣen zi Ḥammat, babas n taddart n Rakab.

3

1 Ina tuɣa d arrawen n Dawud inni d as dd-ittwarwen di Ḥabrun: amenzu tuɣa d Amnun n Axinuɛam, Tayazraɛilit; wiss tnayen Daniyal n Abijayil, Takarmalit; □  

2 wiss třata Abcalum, mmis n Maɛka, yeǧis n Talmay, ajeǧid n Jacur; wiss arebɛa Aduniya, mmis n Hajjit;

3 wiss xemsa Cafaṭya n Abiṭal, wiss setta Yitarɛam, n temɣart nnes Ɛajla.

4 Ttwarwen as-dd setta di Ḥabrun, minzi iḥkem dinni sebɛa n iseggʷusa d setta n iyuren u di Urcalim iḥkem třata u-třatin n iseggʷusa.

5 Ina ttwarwen as-dd di Urcalim: Cimɛa, Cubab, Natan, Suliman. Arebɛa-ya tuɣa aten d arrawen n Bat-Cuɛ, yeǧis n Ɛammiyil. □  

6 Xenni Yibḥar, Ilicamɛa, Ilifalaṭ,

7 Nujah, Nafaj, Yafiɛ,

8 Ilicamaɛ, Iliyadaɛ, Ilifalaṭ, tesɛa n warrawen.

9 Ina marra d arrawen n Dawud, nhřa arrawen n tiyya, u Tamar tuɣa d učmatsen.

10 Mmis n Suliman tuɣa-t d Raḥabɛam, mmis Abiya, mmis Asa, mmis Yahucafaṭ,

11 mmis Yahuram, mmis Axazya, mmis Yuwac,

12 mmis Amaṣya, mmis Ɛazarya, mmis Yutam,

13 mmis Aḥaz, mmis Ḥizqiya, mmis Manassa,

14 mmis Amun d mmis Yuciya.

15 Arrawen n Yuciya tuɣa aten d amenzu Yuḥanan, wiss tnayen Yahuyaqim, wiss třata Ṣidqiya, wiss arebɛa Callum.

16 Arrawen n Yahuyaqim: mmis Yakunya d mmis Ṣidqiya.

17 Arrawen n Yakunya: Assir, Caɛaltiyil tuɣa d mmis,

18 u xenni Malkiram d Fadaya d Cinaṣṣar d Yaqamya d Hucamɛa d Nadabya.

19 Arrawen n Fadaya tuɣa aten d Zarubbabil d Cimɛi.

Arrawen n Zarubbabil tuɣa aten d Macullam d Ḥananya, u učmatsen tuɣa-tt d Calumit,

20 u xenni Ḥacuba d Uwhil d Baraxya d Ḥasadya d Yucab-Ḥasad, xemsa n warrawen.

21 Arrawen n Ḥanan-Yah tuɣa aten Falaṭ-Yah, d Icaɛya. Arrawen n Rafaya, arrawen n Arnan, arrawen n Ɛubadya, arrawen n Cakanya.

22 Arrawen n Caxanya, mɣir Camɛiya.

Arrawen n Cimɛiya tuɣa aten d Ḥattuc, Yijɛal, Bariḥ, Naɛarya d Cafat, setta n warrawen.

23 Arrawen n Naɛarya tuɣa aten d Ilyuɛinay, Ḥizqiya d Ɛazriqam, třata n warrawen.

24 Arrawen n Ilyuɛinay tuɣa aten d Hudawyahu, Ilyacib, Falaya, Ɛaqqub, Yuḥanan, Dalaya d Ɛanani, sebɛa n warrawen.

□ 

3:1 Tayazraɛilit - ict n temɣart zi Yazraɛil. Takarmalit - ict n temɣart zi Karmil.

□ 

3:5 Bat-Cuɛ - isem-a wanita urin t ‘Batcabaɛ’ mani nneɣni.

4

1 Arrawen n Yahuda tuɣa aten d Fariṣ, Ḥaṣrun d Karmi d Ḥur d Cubal.

2 Ra’aya, mmis n Cubal, ijja-dd Yaḥat u Yaḥat ijja-dd Axumay d Lahad. Tina tuɣa atent d řaǧat n Iṣarɛiyyen.

3 Ina tuɣa aten d arrawen n Abi-Ɛiṭam: Yazraɛil, Yacma d Yadbac. Isem n učmatsen tuɣa-t d Haṣṣalalfuni.

4 Fanuwil tuɣa-t d babas n Jadur, u Ɛazar tuɣa-t d babas n Ḥuca. Ina tuɣa aten d arrawen n Ḥur, amenzu n Ifrata, babas n Bayt-Laḥm.

5 Acḥur, babas n Taquɛa, tuɣa ɣares tnayen n temɣarin, Ḥala d Naɛara.

6 Naɛara turuw as-dd Axuzzam, Ḥafar, Taymani d Ixactariyyen. Ina tuɣa aten d arrawen n Naɛara.

7 Arrawen n Ḥala tuɣa aten d Ṣarat, Ṣuḥar d Itnan.

8 Quṣ ijja-dd Ɛanub d Haṣubiba, d řaǧat n Axarḥil, mmis n Harum.

9 Yaɛbiṣ tuɣa ɣares ccan x yaytmas. Yemmas tuɣa tegga as Yaɛbiṣ, maɣar nettat tenna: “Necc urweɣ t-i-dd s řeḥriq.”

10 Iřaɣa Yaɛbiṣ x AREBBI n Israil, inna: “Mařa Cek tbarked ayi u ad twessɛed aymir n temmurt inu uca ad kidi yiři ufus nnec, ad xafi tessiggʷejed řɣar ḥima war d ayi třeqqef tamara ...!” Uca AREBBI issiweḍ as min ittar.

11 Kalub, umas n Cuḥa, ijja-dd Maḥir. Wanita d babas n Ictun.

12 Ictun ijja-dd Bayt-Rafa d Fasiḥ d Taḥinna, babas n tendint n Ɛir-Naḥac. Ina d iryazen n Rayka. □  

13 Arrawen n Qanaz tuɣa aten d Ɛutniyil d Saraya. Arrawen n Ɛutniyil, mɣir Ḥatat.

14 Maɛunatay ijja-dd Ɛafra, u Saraya ijja-dd Yuwab, babas n Teɣzurt n Iḥrayfiyyen, maɣar nitni d iḥrayfiyyen, ayt n bu-ṣṣenɛet.

15 Arrawen n Kalib, mmis n Yafunni, tuɣa aten d Ɛiru, Iyla d Naɛam. Arrawen n Ila, mɣir Qinaz.

16 Arrawen n Yahlaliyil tuɣa aten d Zif d Zifa d Tiriya d Asarayil.

17 Arrawen n Ɛizra tuɣa aten d Yatar d Marad d Ɛifar d Yalun. Nettat, Bitya, turuw-dd Maryam d Cammay d Yicbaḥ, babas n Ictamuɛ,

18 u tamɣart nnes Tayahudect turuw-dd Yarad, babas n Jadur, d Ḥabir, babas n Suku, d Yaqutiyil, babas n Zanuḥ, maca inneɣni nitni tuɣa aten d arrawen n Bitya, yeǧis n firɛun, tenni yiwi Marad d tamɣart. □  

19 Arrawen n temɣart n Hudiya, učmas n Naḥam, tuɣa aten d babas n tendint n Qaɛila, Ajarmi, d Ictamuɛa, Amaɛki.

20 Arrawen n Cimun tuɣa aten d Amnun d Rinna, Bin-Ḥanan d Tilun. Arrawen n Yiɛci tuɣa aten d Zuḥayt d Ban-Zuḥayt.

21 Arrawen n Cayla, mmis n Yahuda, tuɣa aten d Ɛir, babas n Lika, Laɛda, babas n Marica, d řaǧat n taddart n yinni ixeddmen s tiffest n taddart n Acbiɛa.

22 U xenni Yuqim d yeryazen n Kuziba, d Yuwac d Saraf, inni iṣeǧḍen x Mu’ab, d Yacubi-Laḥm. D man aya d řexbarat tiqdimin.

23 Nitni tuɣa aten d ayt n bu-třaxt u zeddɣen di Nataɛim d Jadira. Nitni qqimen zeddɣen din ḥima ad sexxaren i ujeǧid.

24 Arrawen n Cimɛun tuɣa aten d Namuyil d Yamin, Yarib, Zaraḥ, Cawul.

25 Callum d mmis, mmis Mibsam, mmis Micmaɛ.

26 Arrawen n Micmaɛ: mmis Ḥammuyil, mmis Zakkur d mmis Cimɛi.

27 Cimɛi tuɣa ɣares seṭṭac n warrawen d setta n tḥenjirin. Maca aytmas war ɣarsen tuɣi bu warrawen aṭṭas u marra řaǧat nsen war mmarnint ca am tinni n warrawen n Yahuda.

28 Nitni tuɣa zeddɣen di Bi’r-Sebɛa, di Mulada, di Ḥaṣar-Cuɛal,

29 di Bilha di Ɛaṣim, di Tulad,

30 di Bituwil, di Ḥurma, di Ṣiqlaɣ,

31 di Bayt-Markabut, di Ḥaṣar-Susim, di Bayt-Biri u di Caɛarayim. Ař idweř Dawud d ajeǧid tuɣa ina d tineddam nsen,

32 d dcurat nsen: Ɛiṭam, Ɛayn, Rimmun, Tukan d Ɛacan, xemsa n tneddam

33 ak-d marra dcurat i d asent-i-dd innḍen i tneddam-a, ař Baɛl. Tina d jjwayeh mani zedɣen u nitni ḥḍan s yixef nsen lista n jjadira.

34 Macubab d Yamlik d Yuca, mmis n Amaṣya,

35 d Yuwil d Yahu, mmis n Yuciba, mmis n Saraya, mmis n Ɛasiyil,

36 d Ilyuɛinay d Yaɛquba d Yacuḥaya d Ɛasaya d Ɛadiyil d Yasimiyil d Banaya

37 d Ziza, mmis n Cifɛi, mmis n Allun, mmis n Yadaya, mmis n Cimri, mmis n Camɛiya.

38 Ina, inni i da ittwařaɣan s yisem nsen, tuɣa aten d řḥukkam di řaǧat nsen, uca tudrin n ibabaten nsen tuɣa mmarnint aṭṭas.

39 Nitni uyuren, kkin x uɣezdis n řɣarb n Jadur ař ccarq n teɣzurt, ḥima ad ufin mani ɣa hedden wuǧi nsen.

40 Nitni ufin din ddmani n tarewsa ccuren mliḥ, cnan. Tuɣa tammurt tewseɛ ɣar marra iɣezdisen, tarsa u dayes řhudnet, maɣar inni n Ḥam tuɣa zeddɣen din zic.

41 Ina, inni ittwazemmemen s ismawen nsen, usin-dd deg wussan n ujeǧid Ḥizqiya, ajeǧid n Yahuda, u nitni hedmen iqiḍan nsen, uřa d Imaɛuniyyen inni din ufin, teḥḥan ten ař ass-a. Nitni ggin ad zedɣen deg wemcan nsen, maɣar tuɣa dinni tammurt n tarewsa i wuǧi nsen. □  

42 Zeg ina, zeg warrawen n Cimɛun, ffɣen ɛawed xemsa mya n yeryazen ɣar idurar n Saɛir. Falaṭya d Naɛriya d Rafaya d Ɛuzziyil, arrawen n Yicɛi, bedden ɣar uzeǧif nsen.

43 Nitni nɣin min iqqimen n ayt n Ɛamaliq inni dd innejmen u nitni zeddɣen dinni ař ass-a.

□ 

4:12 Ɛir-Naḥac - isem wanita ixs ad yini ‘tandint n ufiɣrar’

□ 

4:18 Tayahudit - ict n temɣart zi Yahuda.

□ 

4:41 Ḥazaqiya - s Tɛibranit ‘Yeḥazqiyahu’.

5

1 Arrawen n Rubin, amenzu n Israil - minzi netta tuɣa-t d amenzu, maca umi netta issexsar tassut n babas, temmewc tasɣart n tmenzut nnes i warrawen n Yusuf, mmis n Israil, maca war iǧi amenni ařami Yusuf ittwazemmem di lista n jjadira ɛlaḥsab tasɣart n tmenzut nnes, □  

2 maɣar Yahuda idweř d bu-teɣruḍt jar aytmas u zzayes iffeɣ řḥakem waxxa tasɣart n tmenzut tuɣa-tt ɣar Yusuf -

3 arrawen n Rubin, amenzu n Israil, tuɣa aten d Ḥanuk d Fallu, Ḥaṣrun d Karmi.

4 Arrawen n Yuwil: mmis Camɛiya, mmis Hajuj mmis Cimɛi,

5 mmis Mixa, mmis Ra’aya, mmis Baɛl

6 d mmis Ba’ira, wenni yiwyi Tiɣlat-Filasir, ajeǧid n Accur, di lmenfa. Netta tuɣa d řḥakem n Irubiniyyen.

7 Aytmas, ttwasettfen ɛlaḥsab řaǧat nsen, umi nitni ttwazemmemen di lista n jjadira ɛlaḥsab axřaq nsen, tuɣa aten d azeǧif Yaɛiyil d Zakariyya □  

8 d Bilaɛ, mmis n Asa, mmis n Camɛi, mmis n Yuwil. Netta tuɣa izeddeɣ di Ɛaruɛir ař Nabu d Baɛl-Maɛun.

9 Izdeɣ di ccarq ař wadaf ɣar řexřa i isswiẓẓḍen ixef nnes zeg iɣzar n Lfuraṭ, maɣar řebhayem nsen dewřen s waṭṭas di temmurt n Jilɛad.

10 Deg wussan n Cawul ggin nitni amenɣi ak-d Ihajriyyen, inni iwḍan s ufus nsen. Nitni ggin ad zedɣen deg iqiḍan nsen x marra aɣezdis ɣar ccarq n Jilɛad.

11 Arrawen n Jad tuɣa zeddɣen ajemmaḍin nsen di temmurt n Bacan ař Salxa.

12 Yuwil tuɣa-t d azeǧif nsen u Cafam tuɣa-t d wiss tnayen, d Yaɛnay d Cafat. Nitni tuɣa zeddɣen di Bacan.

13 Aytmatsen, ttwasettfen ɛlaḥsab tudrin n ibabaten nsen, tuɣa aten d Mixayil d Macullam d Cabɛa d Yuray d Yaɛkan d Ziɛa d Ɛabir, sebɛa n wawmaten.

14 Ina tuɣa aten d arrawen n Abiḥayil, mmis n Ḥuri, mmis n Yaruḥ, mmis n Jilɛad, mmis n Mixayil, mmis n Yacicay, mmis n Yahdu, mmis n Buz.

15 Axi, mmis n Ɛabdiyil, mmis n Juni, tuɣa-t d azeǧif n taddart n ibabaten nsen.

16 Nitni tuɣa zeddɣen di Jilɛad, di Bacan u di tneddam i ɣares dd-iqqnen u di marra ddmani n tarewsa n Carun ař timawwin nsen.

17 Marra ina ttwazemmemen di listat n jjadira deg wussan n Yutam, ajeǧid n Yahuda, u deg wussan n Yarubɛam, ajeǧid n Israil.

18 Zeg warrawen n Rubin d warrawen n Jad d wezyen n teqbič n Manassa, zeg ayt n umenɣi, zeg iryazen inni yarebbun taseddart n uɛeskari d ssif d yinni imeḥḍen řqews u tuɣa darrben deg umenɣi, aqa din arebɛa u-rebɛin-ařef u-sebɛa-mya u-settin inni dd-iffɣen ak-d řɛeskar.

19 Nitni mmenɣen ak-d Ihajriyyen u ak-d Yaṭur d Nafic d Nudab.

20 Nitni ttwaɛawnen deg umenɣi akidsen uca Ihajriyyen d marra inni akidsen iǧan, mmewcen deg ufus nsen, maɣar nitni sɣuyen deg umenɣi ɣar AREBBI u wanita ijja ad issarḍa ixef nnes s tẓaǧit yuǧɣen nsen, minzi nitni tecřen xas.

21 Nitni ḥewwsen řmař nsen: xemsin-ařef n iřeɣman nsen, mitayen u-xemsin-ařef n wuǧi u ařfayen n yeɣyař u myat-ařef n iwdan. □  

22 Minzi tuɣa din aṭṭas n yinni ittwanɣen, maɣar tuɣa-t d ijj n umenɣi n AREBBI. Nitni ggin ad din zedɣen deg wemcan nsen ař lmenfa.

23 Arrawen n wezyen n teqbič n Manassa zedɣen di temmurt nni. Nitni mmarnin zi Bacan ař Baɛl-Ḥirmun d Sanir d wedrar n Ḥarmun.

24 Ina tuɣa aten d izeǧifen n tudrin n ibabaten nsen: Ɛifar d Yicɛi d Iliyil d Ɛazriyil d Irmiya d Hudaya d Yaḥdiyil. Nitni tuɣa aten d ayt n bu-teɣruḍt, iryazen imeḥḍen, iryazen n yisem, izeǧifen n tudrin n ibabaten nsen.

25 Nitni ɣdaren AREBBI n řejdud nsen u ssfesden ixef nsen s irebbiten n řegnus n temmurt, inni tuɣa iteḥḥa AREBBI zzat i wudem nsen.

26 Xenni issekkar AREBBI n Israil buḥbeř n Ful, ajeǧid n Accur, d buḥbeř n Tiɣlat-Filnasir, ajeǧid n Accur, u wanita indeh i-ten ɣar lmenfa: ayt n Rubin d ayt n Jad d wezyen n teqbič n Manassa. Netta yiwyi ten ɣar Ḥalaḥ d Xabur d Haran u ɣar iɣzar n Juzan, u nitni qqimen dinni ař ass-a.   

Zi Lawi ař akehhan ameqqran Harun d tarwa nnes

27 Arrawen n Lawi tuɣa aten d Jarcun, Qahat d Marari.

28 Arrawen n Qahat tuɣa aten d Ɛamram, Yiṣhar d Ḥabrun d Ɛuzziyil.

29 Arrawen n Ɛamram tuɣa aten d Harun d Musa, u Maryam učmatsen.

Arrawen n Harun tuɣa aten d Nadab d Abihu, Aliɛazar d Itamar.

30 Aliɛazar ijja-dd Finaḥas, Finaḥas ijja-dd Abicuɛa,

31 Abicuɣa ijja-dd Buqqi, Buqqi ijja-dd Ɛuzzi,

32 Ɛuzzi ijja-dd Zaraḥ-Yah, Zaraḥ-Yah ijja-dd Marayut,

33 Marayut ijja-dd Amarya, Amarya ijja-dd Axiṭub,

34 Axiṭub ijja-dd Ṣaduq, Ṣaduq ijja-dd Aximaɛaṣ,

35 Aximaɛaṣ ijja-dd Ɛazarya, Ɛazarya ijja-dd Yuḥanan

36 u Yuḥanan ijja-dd Ɛazarya. Wanita tuɣa d wenni ittsexxaren am ukehhan di Taddart i ibna Suliman di Urcalim.

37 Ɛazarya ijja-dd Amarya, Amarya ijja-dd Axiṭub,

38 Axiṭub ijja-dd Ṣaduq, Ṣaduq ijja-dd Callum,

39 Callum ijja-dd Ḥilqiya, Ḥilqiya ijja-dd Ɛazarya,

40 Ɛazarya ijja-dd Saraya u Saraya ijja-dd Yahuṣadaq.

41 Yahuṣadaq yuyur akidsen umi SIDI indeh Yahuda d Urcalim ɣar lmenfa s ufus n Nabuxadnaṣṣar.

□ 

5:1 tamenzut - niɣ ‘axeřqeḍ amezwaru’ niɣ ‘tařařit tamezwarut’ niɣ ‘tawařut tamezwarut’.

□ 

5:7 tařařit - niɣ ‘axřaq’.

□ 

5:21 iwdan - s Tɛibranit ‘řeɛmuř’.

Ayt n Lawi - Ilawiyyen

6

1 Arrawen n Lawi tuɣa aten d Jarcun, Qahat d Marari.

2 Ina d ismawen n warrawen n Jarcun: Libni d Cimɛi.

3 Arrawen n Qahat tuɣa aten d Ɛamram, Yiṣḥar, Ḥabrun d Ɛuzziyil.

4 Arrawen n Marari tuɣa aten d Maḥli d Muci. Tina d řaǧat n Ilawiyyen, ɛlaḥsab řejdud nsen.

5 N Jarcun: mmis Libni, mmis Yaḥat, mmis Zimma,

6 mmis Yuwax, mmis Ɛiddu, mmis Zaraḥ d mmis Yatray.

7 Arrawen n Qaḥat: mmis Ɛamminadab, mmis Quraḥ, mmis Assir,

8 mmis Ilqana, mmis Abiyasaf, mmis Assir,

9 mmis Taḥat, mmis Uriyil, mmis Ɛuzziya d mmis Cawul.

10 Arrawen n Ilqana tuɣa aten d Ɛamasay d Aximut.

11 Ilqana: mmis tuɣa-t Ilqana, mmis Ṣufay, mmis Naḥat,

12 mmis Iliyab, mmis Yaruḥam d mmis Ilqana.

13 Arrawen n Camwil tuɣa aten d Yuwil, amenzu nnes, u wenni d wiss tnayen tuɣa-t Abiya.

14 Arrawen n Marari: Maḥli, mmis Libni, mmis Cimɛi, mmis Ɛuzza,

15 mmis Cimɛa, mmis Ḥajiya d mmis Ɛasaya.

16 Ina d inni igga Dawud ḥima ad iřin x uɣennej n yizřan di Taddart n SIDI, awarni řami tuɣa tiweḍ Ttabut ɣar wemcan n arraḥet nnes.

17 Nitni tuɣa ttsexxaren s izřan zzat i Tzeddiɣt, zzat i Uqiḍun n Umsagar, ař ikemmeř Suliman řebni n Taddart n SIDI di Urcalim. Nitni bedden di tsexxart nsen ɛlaḥsab lfariḍa nsen.

18 Ina d inni i din ibedden ak-d warrawen nsen:

Zeg warrawen n Iqaḥatiyyen: Hayman, amedyaz, mmis n Yuwil, mmis n Camwil,

19 mmis n Ilqana, mmis n Yaruḥam, mmis n Iliyil, mmis n Tuwaḥ,

20 mmis n Ṣuf, mmis n Ilqana, mmis n Maḥat, mmis n Ɛamasay,

21 mmis n Ilqana, mmis n Yuwil, mmis n Ɛazarya, mmis n Ṣafanya, □  

22 mmis n Taḥat, mmis n Assir, mmis n Abiyasaf, mmis n Quraḥ,

23 mmis n Yiṣhar, mmis n Qahat, mmis n Lawi, mmis n Israil.

24 Umas Asaf tuɣa ittbedda ɣar ufusi nnes. Tuɣa Asaf d mmis n Baraxya, mmis n Cimɛi,

25 mmis n Mixayil, mmis n Baɛasiya, mmis n Malkiya,

26 mmis n Itni, mmis n Zaraḥ, mmis n Ɛadaya,

27 mmis n Itan, mmis n Zimma, mmis n Cimɛi,

28 mmis n Yaḥat, mmis n Jarcum, mmis n Lawi.

29 Aytmatsen, arrawen n Marari, bedden ɣar uzeřmaḍ: Itan, mmis n Qici, mmis n Ɛabdi, mmis n Mallux,

30 mmis n Ḥacabya, mmis n Amaṣya, mmis n Ḥilqiya,

31 mmis n Amṣi, mmis n Bani, mmis n Camar,

32 mmis n Maḥli, mmis n Muci, mmis n Marari, mmis n Lawi.

33 Aytmatsen, Ilawiyyen, tuɣa ttwaggen i qaɛ tsexxart di Tzeddiɣt n Taddart n AREBBI.

34 Maca Harun d warrawen nnes, inni issbexxaren tiɣarṣa x uɛalṭar n wecmaḍ u x uɛalṭar n řebxur, aqa aten ḥima ad bedden ak-d qaɛ řxedmet deg Weqdas x Uqeddas u ḥima ad ggen aṣřaḥ i Israil am mammec marra min tuɣa yumur Musa, amsexxar n AREBBI.

35 Ina d arrawen n Harun: mmis Aliɛazar, mmis Finaḥas, mmis Abicuɛa,

36 mmis Buqqi, mmis Ɛuzzi, mmis Zaraḥ-Yah

37 mmis Marayut, mmis Amarya, mmis Axiṭub,

38 mmis Ṣaduq d mmis Aximaɛaṣ.

39 Ina d imucan mani tuɣa zeddɣen, ɛlaḥsab řemrageḥ nsen x temmurt nsen:

i warrawen n Harun, i řaǧ n Iqahatiyyen, minzi tuɣa-tt teqduḥt i nitni.

40 Wcin asen Ḥabrun di temmurt n Yahuda ak-d ddmani n tarewsa nnes i d as dd-innḍen.

41 Iyyar n tendint d dcurat nnes wcin t i Kalib, mmis n Yafunni.

42 I warrawen n Harun wcin asen tineddam n tarewřa Ḥabrun d Libna ak-d ddmani n tarewsa nnes, Yattir d Ictamuɛa ak-d ddmani n tarewsa nnes,

43 Ḥilayn ak-d ddmani n tarewsa nnes, d Dabir ak-d ddmani n tarewsa nnes,

44 d Ɛacan ak-d ddmani n tarewsa nnes, d Bayt-Cams ak-d ddmani n tarewsa nnes.

45 Zi teqbič n Binyamin ksin nitni Jabɛa ak-d ddmani n tarewsa nnes, d Ɛallimat ak-d ddmani n tarewsa nnes, d Ɛanatut ak-d ddmani n tarewsa nnes. Marra tineddam nsen tuɣa atent d třeṭṭac n tneddam ak-d řaǧat nsen.

46 I warrawen n Qahat i iqqimen zi řaǧ n teqbič, ttwaɛeyynent s tqedduḥt ɛecra n tneddam zeg wezyen n teqbič, zeg wezyen n Manassa.

47 I warrawen n Jarcun ttwaɛeyynent ɛlaḥṣab řaǧat nsen zi teqbič n Issakar, u zi teqbič n Acir, u zi teqbič n Naftali, u zi teqbič n Manassa di Bacan třeṭṭac n tneddam.

48 I warrawen n Marari ɛlahsab řaǧat nsen ttwaɛeyynent s tqedduḥt tenɛac n tneddam zi teqbič n Rubin, u zi teqbič n Jad u zi teqbič n Zabulun.

49 Ayt n Israil wcin i Ilawiyyen tineddam-a ak-d ddmani nsent n tarewsa.

50 S tqedduḥt wcin nitni tineddam-a i ittwařaɣan s yisem nsent zi teqbič n warrawen n Yahuda u zi teqbič n warrawen n Cimɛun u zi teqbič n warrawen Binyamin.

51 Uca zi řaǧat n warrawen n Qahat ṭṭfen nitni ɛawed tineddam zi teqbič n Ifrayim di temmurt nsen.

52 Minzi wcin asen zi tneddam n tarewřa Cakim ak-d ddmani n tarewsa nnes x idurar n Ifrayim, d Jazar ak-d ddmani n tarewsa nnes,

53 d Yaqmaɛam ak-d ddmani n tarewsa nnes, d Bayt-Ḥurun ak-d ddmani n tarewsa nnes,

54 d Ayalun ak-d ddmani n tarewsa nnes d Jat-Rimmun ak-d ddmani n tarewsa nnes.

55 Zeg wezyen n teqbič n Manassa ksin nitni Anir ak-d ddmani n tarewsa nnes, d Bilɛam ak-d ddmani n tarewsa nnes i min iqqimen zi řaǧ n warrawen n Qahat.

56 Arrawen n Jarcum ksin ɛawed zi řaǧ n wezyen n teqbič n Manassa: Julan di Bacan ak-d ddmani n tarewsa nnes d Ɛactarut ak-d ddmani n tarewsa nnes.

57 U zi teqbič n Issakar ksin nitni Qadac ak-d ddmani n tarewsa nnes, Dubra ak-d ddmani n tarewsa nnes,

58 Ramut ak-d ddmani n tarewsa nnes u Ɛanim ak-d ddmani n tarewsa nnes.

59 Zi teqbič n Acir ksin nitni Macal ak-d ddmani n tarewsa nnes, d Ɛabdun ak-d ddmani n tarewsa nnes,

60 d Ḥuquq ak-d ddmani n tarewsa nnes, d Raḥub ak-d ddmani n tarewsa nnes.

61 Zi teqbič n Naftali ksin nitni Qadac di Ljalil ak-d ddmani n tarewsa nnes, d Ḥammun ak-d ddmani n tarewsa nnes d Qaryatayim ak-d ddmani n tarewsa nnes.

62 Inni iqqimen n warrawen n Marari ksin ɛawed zi teqbič n Zabulun Rimmunu ak-d ddmani n tarewsa nnes, d Tabur ak-d ddmani n tarewsa nnes

63 u x ujemmaḍ n L’Urdun ɣar Ariḥa, ccarq n L’Urdun, ksin nitni zi teqbič n Rubin Baṣar di řexřa ak-d ddmani n tarewsa nnes, d Yahṣa ak-d ddmani n tarewsa nnes,

64 d Qadimut ak-d ddmani n tarewsa nnes, d Mayfaɛa ak-d ddmani n tarewsa nnes,

65 u zi teqbič n Jad ksin nitni Ramut di Jilɛad ak-d ddmani n tarewsa nnes, d Maḥanayim ak-d ddmani n tarewsa nnes,

66 d Ḥacbun ak-d ddmani n tarewsa nnes, d Yaɛzir ak-d ddmani n tarewsa nnes.

□ 

6:21 Ṣafanya - isem-a wanita ixs ad yini ‘wenni t issnuffaren SIDI’.

7

1 Arrawen n Issakar tuɣa aten d Tulaɛ d Fuwwa d Yacub d Cimrun, arebɛa n warrawen.

2 Arrawen n Tulaɛ tuɣa aten d Ɛuzzi, Rafaya, Yariyil, Yaḥmay, Yibcam d Cimuwil, izeǧifen n tudrin n ibabaten nsen n Tulaɛ, ayt n bu-teɣruḍt imeḥḍen, nitni ttwazemmemen ɛlaḥsab axřaq nsen. Deg wussan n Dawud tuɣa řqedd nsen tnayen u-ɛicrin-ařef u-setta-mya n yeryazen.

3 Arrawen n Ɛuzzi, mɣir Yazraḥya, u arrawen n Yazraḥya tuɣa aten d Mixayil, Ɛubadya, Yuwil d Yacci-Yah, nitni marra tuɣa aten xemsa n izeǧifen.

4 Tuɣa xasen řumur x terbiɛin n řɛeskar, u nitni tuɣa ttwasettfen ɛlaḥsab jjadira nsen, ɛlaḥsab taddart n ibabaten nsen. Aqa-ten di setta u-třatin-ařef n yeryazen, maɣar nitni tuɣa ɣarsen aṭṭas n temɣarin d warrawen. □  

5 Uca xenni aytmatsen zi marra řaǧat n Issakar, sebɛa u-tmanyin-ařef n ayt n bu-teɣruḍt imeḥḍen, inni ittwazemmemen marra di listat n jjadira.

6 Arrawen n Binyamin tuɣa aten d Bilaɛ, Bakar d Yadiɛayil, třata n warrawen.

7 Arrawen n Bilaɛ tuɣa aten d Iṣbun, Ɛuzzi, Ɛuzziyil, Yarimut d Ɛayri, xemsa n izeǧifen n řaǧat n ibabaten, ayt n bu-teɣruḍt imeḥḍen. Ttwazemmemen zzaysen tnayen u-ɛicrin-ařef u-arebɛa u-třatin n yeryazen di listat n jjadira.

8 Arrawen n Bakar tuɣa aten d Zamira, Yuɛac, Iliɛazar, Ilyuɛinay, Ɛumri, Yarimut, Abiya, Ɛanatut d Ɛalamat. Nitni marra tuɣa aten d arrawen n Bakar.

9 Ttwazemmemen zzaysen ɛicrin-ařef u-mitayn n ayt n bu-teɣruḍt imeḥḍen di listat n řaǧat, ɛlaḥsab jjadira nsen u nitni tuɣa ttwasettfen ɛlaḥsab izeǧifen n tudrin n ibabaten nsen.

10 Arrawen n Yadiɛil, mɣir Bilhan. U arrawen n Bilhan tuɣa aten d Yaɛic, Binyamin, Ihud, Kanɛana, Zaytan, Tarcic d Axicaḥar.

11 Nitni marra tuɣa aten d arrawen n Yadiɛil. Sbeɛṭac-ařef u-mitayn n ayt n bu-teɣruḍt imeḥḍen ffɣen ɣar umenɣi ak-d řɛeskar, am ttwasettfen nitni ɛlaḥsab izeǧifen n řaǧat nsen.

12 Cuffim d Huffim tuɣa aten d arrawen n Ɛir, Hucim, arrawen n Aḥir.

13 Arrawen n Naftali tuɣa aten d Jaḥṣiyil, Juni, Yaṣar d Callum, arrawen n Bilha.

14 Arrawen n Manassa: Acriyil, wenni i d as dd-turuw temɣart nnes. Tayya nnes, ict n temɣart Taramit, turuw-dd Maxir, babas n Jilɛad. □    

15 Maxir iksi ict n temɣart i Ḥuffim d Cuffim. Isem n učmas tuɣa-tt d Maɛka. Isem n wenni wiss tnayen tuɣa-t d Ṣalufḥad. Ṣalufḥad ɣares yessis waha.

16 Maɛka, tamɣart n Maxir, turuw-dd ijj n mmis uca tegga as Farac u umas qqaren as Carac u arrawen nnes tuɣa aten d Ulam d Raqam.

17 Arrawen n Ulam: mɣir Badan. Ina d arrawen n Jilɛad, mmis n Maxir, mmis n Manassa.

18 X učmas Hamulakat, nettat turuw-dd Ichud, Abiɛazar d Maḥla.

19 Arrawen n Camidaɛ tuɣa aten d Ixyan, Cakim d Laqḥi d Aniɛam.

20 Arrawen n Ifrayim, mɣir Cutalaḥ. Mmis tuɣa Barad, mmis Taḥat, mmis Ilɛada, mmis Taḥat,   

21 mmis Zabad, mmis Cutalaḥ u xenni Ɛazar d Ilɛad. Iryazen n Jat, inni dd-ittwaxeřqen di temmurt, nɣin ten, minzi nitni tuɣa hwan, ḥima ad kksen řmař nsen.

22 Ifrayim, babatsen, icḍen aṭṭas n wussan uca aytmas usin-dd ḥima ad t ɛezzan.

23 Xenni yudef netta x temɣart nnes uca teksi ddeyset uca turuw-dd ijj n uḥenjir. Netta igga as Bariɛa, minzi deg wussan nni tuɣa d arẓiyyet di taddart nnes.

24 Yeǧis tuɣa Cira. Nettat tessbedd Bayt-Ḥurun n wadday d Bayt-Ḥurun n nnej d Uzzin-Cira.

25 Rafaɛ tuɣa d mmis uřa d Racaf. Uca mmis tuɣa d Talaḥ, mmis Taḥan,

26 mmis Laɛdan, mmis Ɛammihud, mmis Ilicamaɛ,

27 mmis Nun d mmis Yacuwa. □  

28 Agřa nsen d imucan mani zeddɣen tuɣa Bayt-Il ak-d tneddam i ɣares dd-iqqnen, d Naɛran ɣar ccarq u Jazar ɣar řɣarb ak-d tneddam i ɣarsent dd-iqqnen, uřa d Cakim ak-d tneddam i ɣares dd-iqqnen ař Ɣazza ak-d tneddam i ɣares dd-iqqnen.

29 Tuɣa Bayt-Can ak-d tneddam i ɣares dd-iqqnen, Taɛnak ak-d tneddam i ɣares dd-iqqnen, Majiddu ak-d tneddam i ɣares dd-iqqnen u Dur ak-d tneddam i ɣares dd-iqqnen deg ifassen n ayt n Manassa. Ayt n Yusuf, mmis n Israil, tuɣa zeddɣen daysent.

30 Arrawen n Acir tuɣa aten d Yimna, Yicwa, Yicwi, Bariɛa d Saraḥ tenni d učmatsen.

31 Arrawen n Bariɛa tuɣa aten d Ḥabir d Malkiyil. Netta d baba n Birzawat.

32 Ḥabir ijja-dd Yafliṭ, Cumir, Ḥutam d Cuɛa, učmatsen

33 Arrawen n Yafliṭ tuɣa aten d Fasak, Bimhal d Ɛacwat. Ina tuɣa aten d arrawen n Yafliṭ.

34 Arrawen n Camar tuɣa aten d Axi, Ruhja, Yahubba d Aram.

35 Arrawen n umas Hilam tuɣa aten d Ṣufaḥ, Yimnaḥ, Calac d Ɛamal.

36 Arrawen n Ṣufaḥ tuɣa aten d Suwaḥ, Ḥaranfar, Cuɛal, Biri, Yamra,

37 Baṣar, Hud, Camma, Cilca, Yitran d Ba’ira.

38 Arrawen n Yitram tuɣa aten d Yafunni, Ficfa d Ara.

39 Arrawen n Ɛulla tuɣa aten d Araḥ, Ḥaniyil d Riṣya.

40 Marra ina tuɣa aten d arrawen n Acir, izeǧifen n řaǧat n ibabaten, ayt n bu-teɣruḍt ifarzen imeḥḍen, izeǧifen n řḥukkam. Nitni ttwazemmemen di listat n jjadira n řɛeskar i umenɣi. Tuɣa řqedd nsen setta u-ɛicrin-ařef n yeryazen.

□ 

7:4 terbiɛin - s Tɛibranit ‘bandiyyat’. Uřa di 12:19.

□ 

7:14 Taramit - ict n temɣart zi temmurt n Aram.

□ 

7:27 Yacuwa - isem ikkemřen nnes ‘Yahu-Cuwa’.

Tarwa n Binyamin

8

1 Binyamin ijja-dd Bilaɛ, amenzu nnes, Acbil d wiss tnayen, Axrax d wiss třata,

2 Naḥu d wiss arebɛa u Rafa d wiss xemsa.

3 Bilaɛ tuɣa ɣares arrawen-a: Addar, Jira d Abihud,

4 Abicuɛa, Nuɛman, Axuxa,

5 Jira, Cafufan d Ḥuram.

6 Ina d arrawen n Aḥud. Nitni tuɣa aten d izeǧifen x ibabaten n řaǧat n imezdaɣ n Jibɛa. Nedhen i-ten ɣar Manaḥat,

7 aqa d Naɛman, Axiya d Jira. Netta indeh i-ten. U netta ijja-dd Ɛuzza d Axiḥud.

8 Caḥarayim ijja-dd iḥenjiren di temmurt n Mu’ab, awarni i umi tuɣa issuffeɣ timɣarin nnes Ḥucim d Baɛra.

9 Ak-d temɣart nnes Xudac ijja-dd Yubab, Ḍibya, Mica, Malkam,

10 Yaɛuṣ, Cabiya d Mirma. Ina tuɣa aten d arrawen nnes, izeǧifen x ibabaten n řaǧat.

11 Ak-d Ḥucim ijja-dd netta Abiṭub d Ilfaɛal.

12 Arrawen n Ilfaɛal tuɣa aten d Ɛabir, Micɛam, Camid nni ibnan Unu d Lud ak-d tneddam i ɣares dd-iqqnen,

13 Bariɛa d Camaɛ. Ina tuɣa aten d izeǧifen n ibabaten n řaǧat n imezdaɣ n Ayalun. Nitni uẓẓřen x imezdaɣ n Jat.

14 Axiyu, Cacaq, Yarimut,

15 Zabadya, Ɛarad, Ɛadar,

16 Mixayil, Jicfa d Yuxa tuɣa aten d arrawen n Bariɛa.

17 Zabadya, Macullam, Ḥazki, Ḥabir,

18 Yicmaray, Yazliya d Yubab tuɣa aten d arrawen n Ilfaɛal.

19 Yaqim, Zikri, Zabdi,

20 Iliɛinay, Ṣillatay, Iliyil,

21 Ɛadaya, Baraya d Cimra tuɣa aten d arrawen n Cimi.

22 Yicfan, Ɛabir, Iliyil,

23 Ɛabdun, Zixri, Ḥanan,

24 Ḥananya, Ɛilam, Ɛntutiya,

25 Yafdiya d Fanuwil tuɣa aten d arrawen n Cacaq.

26 Camcaray, Caḥarya, Ɛatalya,

27 Yaɛracya, Iliya d Zikri tuɣa aten d arrawen n Yaruḥam.

28 Ina tuɣa aten d izeǧifen x ibabaten, ttwasettfen ɛlaḥsab jjadira nsen, izeǧifen i iǧan. Nitni tuɣa zeddɣen di Urcalim.

Familya n Cawul

29 Di Jibɛun izdeɣ babas n Jibɛun u tamɣart nnes qqaren as Maɛka.

30 Amenzu nnes tuɣa Ɛabdun, xenni Ṣur, Qis, Baɛal, Nadab,

31 Jadur, Axxiyu d Zakir.

32 Miqlut ijja-dd Cama. Uřa d nitni zedɣen di Urcalim ajemmaḍ n aytmatsen, jmiɛ ak-d yaytmatsen.

33 Nir ijja-dd Qis u Qis ijja-dd Cawul u Cawul ijja-dd Yunatan, Malkicuɛa, Abinadab d Icbaɛal.

34 Mmis n Yunatan tuɣa Marib-Baɛal. Marib-Baɛal ijja-dd Mixa.

35 Arrawen n Mixa tuɣa aten d Fitun, Malik, Tariɛ d Aḥaz.

36 Aḥaz ijja-dd Yahuɛadda u Yahuɛadda ijja-dd Ɛalmat, Ɛazmawet d Zimri. Zimri ijja-dd Muṣa,

37 u Muṣa ijja-dd Binɛa. Mmis tuɣa Rafaɛ, mmis Ilɛasa d mmis Aṣiyal.

38 Aṣiyal tuɣa ɣares setta n warrawen u ina d ismawen nsen: Ɛazriqam, Bukra, Ismaɛil, Caɛarya, Ɛubadya d Ḥanan. Nitni marra tuɣa aten d arrawen n Aṣiyal.

39 Arrawen n umas Ɛaciq tuɣa aten d Ulam, amezwaru nnes, u wiss tnayen tuɣa-t d Yaɛuc d wiss třata Ilifalaṭ.

40 Arrawen n Ulam tuɣa aten d iryazen, ayt n bu-teɣruḍt imeḥḍen nni imeḥḍen řqews. Nitni tuɣa ɣarsen aṭṭas n warrawen d wayyawen, s marra mya u-xemsin. Marra ina zeg warrawen n Binyamin.

Imezdaɣ n Urcalim

9

1 Marra Israil ittwazemmem di listat n jjadira u xzar, nitni ttwazemmemen deg wedlis n ijeǧiden n Israil d Yahuda. Ittwandeh Yahuda ɣar lmenfa ɣar Babil di ssibbet n řeɣdar nsen.

2 Imezdaɣ imezwura i iggin ad zedɣen x wagřa nsen di tneddam nsen, tuɣa aten ayt n Israil, uca uřa d ikehhanen d Ilawiyyen d imsexxaren n Zzawect Tameqqrant.

3 Zeg warrawen n Yahuda u zeg warrawen n Binyamin u zeg warrawen n Ifrayim u zeg warrawen n Manassa zedɣen ina di Urcalim:

4 Ɛutay, mmis n Ɛammihud, mmis n Ɛumri, mmis n Imri, mmis n Bani. Netta tuɣa zeg warrawen n Fariṣ, mmis n Yahuda.

5 Zeg Aciluniyyen: Ɛasaya, amenzu ak-d warrawen nnes,

6 u zeg warrawen n Zaraḥ: Yaɛuyil waha.

Aytmatsen tuɣa aten di setta mya u-tesɛin.

7 Zeg warrawen n Binyamin: Sallu, mmis n Macullam, mmis n Huduya, mmis n Hasnuwa,

8 d Yibniya, mmis n Yaruḥam; u Ila, mmis n Ɛuzzi, mmis n Mikri; u Macullam, mmis n Cafaṭya, mmis n Raɛuyil, mmis n Yibniya.

9 Aytmatsen, ttwasettfen ɛlaḥsab jjadira nsen, tuɣa aten di tesɛa-mya u-setta u-xemsin n yeryazen. Marra iryazen-a tuɣa aten d izeǧifen x ibabaten n řaǧat nsen.

10 Zeg ikehhanen: Yadaɛya, Yahuyarib d Yakin;

11 d Ɛazarya, mmis n Ḥilqiya, mmis n Macullam, mmis n Ṣaduq, mmis n Marayut, mmis n Axiṭub, řḥakem n Taddart n AREBBI;

12 d Ɛadaya, mmis n Yaruḥam, mmis n Facḥur, mmis n Malkiya; u Maɛsay, mmis n Ɛadiyil, mmis n Yaḥzira, mmis n Macullam, mmis n Macillimit, mmis n Immir.

13 Aytmatsen inni tuɣa iqqnen ɣar izeǧifen n tudrin n ibabaten nsen, tuɣa aten deg ařef u-sebɛa-mya u-settin n ayt n bu-teɣruḍt imeḥḍen, inni iggin řxedmet n tsexxart di Taddart n AREBBI.

14 Zeg Ilawiyyen: Camɛiya, mmis n Ḥacub, mmis n Ɛazriqam, mmis n Ḥacabya, zeg warrawen n Marari,

15 d Baqbaqar d Ḥarac d Jalal d Matanya, mmis n Mixa, mmis n Zikri, mmis n Asaf;

16 d Ɛubaya, mmis n Camɛiya, mmis n Jalal, mmis n Yadutun; d Baraxya, mmis n Asa, mmis n Ilqana, wenni izeddɣen di ředcur n Inaṭufatiyyen.

17 Iɛessasen n tewwart tuɣa aten d Callum, Ɛaqqub, Ṭalmun d Aximan d tawmat nsen. Callum tuɣa-t d azeǧif.

18 Ař řexxu bedden nitni ɣar Tewwart n Ujeǧid di manis i dd-tneqqar tfuct. Nitni d iɛessasen n tewwart ɣar řemrageḥ n řɛeskar n ayt n Lawi.   

19 Callum, mmis n Quri, mmis n Abiyasaf, mmis n Quraḥ, d aytmas, inni tuɣa iqqnen ɣar taddart n babas, ixs ad yini Iquraḥiyyen, tuɣa aten x řxedmet n tsexxart. Nitni tuɣa-ten d iɛessasen ɣar tnebdatin n Uqiḍun, am mammec tuɣa řejdud nsen d iɛessasen n wadaf ɣar řmargeḥ n řɛeskar n SIDI.

20 Finaḥas, mmis n Aliɛazar, tuɣa-t zic d řḥakem nsen. SIDI tuɣa akides.

21 Zakariyya, mmis n Macalmiya, tuɣa-t d aɛessas n tewwart ɣar wadaf n Uqiḍun n Umsagar.

22 Marra inni ittwafarzen am yiɛessasen n tewwart ɣar wadafen, tuɣa aten di mitayen u-tenɛac n yeryazen. Nitni ttwazemmemen di lista n jjadira di ředcur nsen. Dawud d Camwil, amwařaw, ssmetnen ten di řfusina i d asen dd-ittwawekkřen.

23 Nitni tuɣa ttɛessan ak-d warrawen nsen ɣar tewwura n Taddart n SIDI, ɣar Taddart n Uqiḍun.

24 Iɛessasen n tewwura tuɣa bedden ɣar arebɛa n iɣezdisen n usemmiḍ: ɣar ccarq, ɣar řɣarb, ɣar ccamal, ɣar ljanub.

25 Tuɣa x aytmatsen, inni tuɣa izeddɣen di ředcur nsen, ad dd-asen deg wass wiss sebɛa, ḥima ad sexxaren řmijař n ict n ssimana di řwawqat ittwaggen, jmiɛ akidsen,

26 maɣar di řxedmet i d asen-dd ittwawekkřen tuɣa nitni d arebɛa n iɛessasen imezwura x tewwura. Nitni, ixs ad yini Ilawiyyen, ttwařeqqmen x ixxamen u x txubay n Taddart n AREBBI.

27 Di ǧiřet ssensen deg wenneḍ n Taddart n AREBBI, maɣar tuɣa ttwakellfen s tɛessast d warzam n tewwura kuř ṣṣbeḥ.

28 Ca zzaysen ttwaggen x dduzanat n tsexxart, maɣar nitni ḥessben ten umi ten ssidfen u umi ten ssuffɣen.

29 Ca nneɣni zzaysen ttwaggen x dduzanat u x marra řeqcuɛ iqeddsen u x waren azdad d binu d zzect d jjawi d řeɛṭur.

30 Imsewjjaden n txeǧeḍt ittfuḥen ak-d řeɛṭur tuɣa aten zeg warrawen n ikehhanen.

31 Mattitya, ijjen zeg ayt n Lawi, tuɣa d amenzu n Callum, Aquraḥi. Ittwawekkeř as maḥend ad issewjed min ittxeṣṣa ad ssengwen.

32 Zeg warrawen n Iqahatiyyen, zeg aytmatsen, tuɣa ca ttwařeqqmen x weɣrum n wescan, ḥima ad t ssarsen di ṭṭabřa kuř ass n ssebt.

33 Nitni tuɣa aten uřa d imedyazen, izeǧifen n ibabaten n řaǧat n Ilawiyyen, inni ittwanfekken zi řexdayem nneɣni minzi tuɣa xasen ḥima ad ceɣřen ak-d řxedmet-a ass d ǧiřet.

34 Ina tuɣa aten d izeǧifen n ibabaten n řaǧat n Ilawiyyen, ttwasettfen ɛlaḥsab jjadira nsen, izeǧifen i iǧan. Nitni tuɣa zeddɣen di Urcalim.

Tarwa n Jibɛun

35 Di Jibɛun zedɣen Yaɛiyil, babas n Jibɛun, u isem n temɣart nnes tuɣa-t Maɛka.

36 Mmis amenzu tuɣa Ɛabdun. Tuɣa zeddɣen din ɛawed Ṣur, Qis, Nir, Nadab,

37 Jadur, Axiyu, Zakariyya d Miqlut.

38 Miqlut ijja-dd Cimɛa. Nitni tuɣa zeddɣen ajemmaḍ n aytmatsen di Urcalim, jmiɛ ak-d aytmatsen inneɣni.

39 Nir ijja-dd Qis, Qis ijja-dd Cawul u Cawul ijja-dd Yunatan, Malkicuɛa, Abinadab d Icbaɛal.

40 Mmis n Yunatan tuɣa Marib-Baɛal, u Marib-Baɛal ijja-dd Mixa.

41 Arrawen n Mixa tuɣa aten d Fitun, Malak d Taḥriɛa.

42 Aḥaz ijja-dd Yaɛra, u Yaɛra ijja-dd Ɛalmat, Ɛazmawet d Zimri, u Zimri ijja-dd Muṣa,

43 u Muṣa ijja-dd Binɛa. Mmis tuɣa Rafaya, mmis Ilɛasa d mmis nnes Aṣil.

44 Aṣil tuɣa ɣares setta n warrawen u ina d ismawen nsen: Ɛazriqam d Bukra d Ismaɛil d Caɛarya d Ɛubadya d Ḥanan. Ina tuɣa aten d arrawen n Aṣil.

Řmewt n Cawul

10

1 Mmenɣen Ifilisṭiniyyen ak-d Israil. Iryazen n Israil arewřen zzat i wudem n Ifilisṭiniyyen uca wḍan d imettan x temmurt n idurar n Jilbuɛa.   

2 Ifilisṭiniyyen ḍfaren Cawul d arrawen nnes břa qeṭṭu. Ifilisṭiniyyen nɣin Yunatan, Abinadab d Malkicuɛa, arrawen n Cawul.

3 Tuɣa amenɣi ak-d Cawul iwɛar. Imjebbaden n řqews ufin t u netta tuɣa iggʷed aṭṭas zeg imjebbaden n řqews.

4 Inna Cawul i uḥemmař n řesnaḥ nnes: “Suffeɣ-dd ssif nnec, snuqqeb ayi zzayes! Niɣ ad dd-asen inni war ittwaxetnen, ad zzayi stehzan.” Maca aḥemmař nnes n řesnaḥ war ixs ad tt igg, maɣar tuɣa iggʷed aṭṭas. Xenni iksi Cawul ssif uca isseɣḍeř ixef nnes xas.

5 Umi iẓra uḥemmař n řesnaḥ, aqa Cawul immut, iwḍa řa d netta x ssif nnes uca immut.

6 Immut Cawul ak-d třata n warrawen nnes uca ammu temmut qaɛ taddart nnes.

7 Umi ẓrin marra yeryazen n Israil, inni tuɣa di řewḍa n teɣzurt, belli iryazen n Israil arewřen u Cawul d warrawen nnes ttwanɣen, semḥen nitni di tneddam nsen uca arewřen. Řexdenni usin-dd Ifilisṭiniyyen uca dewřen zeddɣen din.

8 Tiwecca nnes umi dd-usin Ifilisṭiniyyen ḥima ad keccḍen inni ittwanɣen, imsar, aqa ufin Cawul d warrawen nnes, inni tuɣa iwḍan x wedrar n Jilbuɛa.

9 Nitni keccḍen t uca iwyen azeǧif nnes d řesnaḥ nnes uca ssekken ten di temmurt n Ifilisṭiniyyen, ḥima ad ssiwḍen řexbar aṣebḥan ɣar řexyařat n l’aṣnam nsen u ɣar řgens.

10 Nitni ssarsen řesnaḥ n Cawul di taddart n arebbi nsen u aceqquf n uzeǧif nnes semmaren t ɣar řḥiḍ n Bayt-Can.

11 Umi sřan marra imezdaɣ n Yabic min ggin Ifilisṭiniyyen ak-d Cawul,

12 kkaren marra iryazen imeḥḍen, ksin řxecbet n Cawul d řxecbat n warrawen nnes uca iwyen tent ɣar Yabic. Nitni neḍřen iɣsan nsen sadu i tcejjart n yigg di Yabic uca ẓummen sebɛa n wussan.

13 Cawul immut di ssibbet n řeɣdar nnes i zi tuɣa iɣeddar SIDI, di ssibbet n wawař n SIDI i war dayes iṭṭif netta, u umi yarzu ccwar ɣar wenni issawařen ak-d imettan,

14 war isseqsi SIDI. S uyenni inɣa i-t SIDI uca issmuṭṭiy tagelda i Dawud, mmis n Yassa.

Dawud idweř d ajeǧid uca iṭṭef Urcalim

11

1 Marra Israil yusa-dd ɣar Dawud ɣar Ḥabrun, nnan: “Xzar, neccin d iɣsan d weysum nnec.   

2 Ɛad umi tuɣa Cawul d ajeǧid xaneɣ, aqa d cek i dd-issuffɣen Israil ɣar umenɣi uca tjebded t-i-dd ad dd-idweř. Ɛawed inna ac SIDI, AREBBI nnec: ‘Cek ad tarewsed řgens inu Israil u cek ad tiřid d řḥakem x Israil.’ ”

3 Xenni usin-dd marra imɣaren n Israil ɣar ujeǧid di Ḥabrun uca igga ujeǧid Dawud ijj n řɛahd akidsen di Ḥabrun zzat i wudem n SIDI. Nitni dehnen Dawud d ajeǧid x Israil ɛlaḥsab awař n SIDI s uqemmum n Camwil. □    

4 Dawud iffeɣ ak-d marra Israil ɣar Urcalim, aqa-t d Yabus. Dinni tuɣa zeddɣen ayt n Yabus, imezdaɣ n temmurt.

5 Imezdaɣ n Yabus nnan i Dawud: “Cek war da tᵉttidfed ca.” Maca Dawud iṭṭef lburj n Ṣihyun, aqa-t d tandint n Dawud.

6 Maɣar Dawud inna: “Kuř ijj wenni i ɣa iwten ayt n Yabus d amezwaru, ad idweř d azeǧif n ikumandaren. Uca Yuwab, mmis n Saraya, igeɛɛed d amezwaru, s uyenni idweř netta d azeǧif.

7 Tuɣa Dawud izeddeɣ di lqelɛa. X uya qqaren as i lqelɛa tandint n Dawud.

8 Netta ibna tandint i d as dd-innḍen, zi lqelɛa u ssenni iquwwar as-dd. Iɛdeř Yuɛab min iqqimen n tendint.

9 Idweř Dawud yarenni di řemɣaret, maɣar SIDI n řɛeskarat tuɣa-t akides.

Ayt n bu-teɣruḍt n Dawud

10 Ina d izeǧifen n ayt n bu-teɣruḍt n Dawud inni issjjehden akides tagelda nnes di marra Israil, ḥima ad t ggen d ajeǧid x Israil ɛlaḥsab awař n SIDI.   

11 Ta d lista n lɛadad n ayt n bu-teɣruḍt n Dawud: Yacubɛam, mmis n Hakmuni, azeǧif n třatin. Netta iḥenneḍ s lansa nnes x teřt-mya n yeryazen nni issnuqqeb deg ijj n umur.

12 Awarni as yusa-dd Aliɛazar, mmis n Dudu, Axuxi. Netta tuɣa d ijj zi třata n ayt n bu-teɣruḍt.

13 Netta tuɣa-t ak-d Dawud di Fas-Dammim. Ifilisṭiniyyen nnyarwen din i umenɣi. Ijj n wezyen n yeyyar tuɣa iccur s imendi umi yarweř řgens zeg Ifilisṭiniyyen.

14 Nitni bedden di řwest n wezyen n yeyyar nni, fekken t, uca ɣeřben x Ifilisṭiniyyen. Ammu i yarra SIDI d asenjem d ameqqran.

15 Třata zi třatin n izeǧifen hwan ař taṣḍart, usin-dd ɣar Dawud deg ifri n Abdullam. Řɛeskar n Ifilisṭiniyyen tuɣa iwta iqiḍan nnes di teɣzurt n Irafawiyyen.

16 Dawud tuɣa-t di lqelɛa u tuɣa din ijj n řɛeskar n uḥewwes n Ifilisṭiniyyen di Bayt-Laḥm.

17 Dawud iřqef i-t ufadi, inna: “Wi i d ayi dd ɣa yawyen aman zi tařa n Bayt-Laḥm nni iǧan ɣar tewwart n tendint?”

18 Xenni cuqen třata nni řmargeḥ n řɛeskar n Ifilisṭiniyyen, uymen-dd aman zi tařa n Bayt-Laḥm, tenni iǧan ɣar tewwart n tendint. Ksin ten akidsen uca iwḍen ɣar Dawud. Netta yugi ad ten isu, maca izeǧeɛ i-ten zzat i SIDI.

19 Netta inna: “Aya iggʷej xafi, a AREBBI inu, aqa necc ad ggeɣ man aya. Ma ad sweɣ idammen n yeryazen s řeɛmar nsen daysen, maɣar nitni sebbřen tudart nsen simant nsen?” U netta war ixs ad ten isu. D man aya i ggin třata n ayt n bu-teɣruḍt nni.

20 Abicay, mmis n Yuwab, tuɣa d azeǧif n třata nni. Netta iḥenneḍ lansa nnes x teřt-mya n yeryazen, issnuqqeb i-ten. Netta ɣares ijj n yisem ittwacennɛen jar třata nni.

21 Jar třata-ya tuɣa Abicay d wenni ittwacennɛen tnayen n imuren, u netta tuɣa d řqebṭan i nitni. Maca netta war yiwiḍ uřa am třata imezwura.

22 Xenni Banaya, mmis n Yahuyadaɛ, mmis n ijj n weryaz imeḥḍen, timegga nnes mɣarent. Netta zi Qabḍiyil. Iɣřeb x tnayen n iyraden jehden zi Mu’ab. Ɛawed tuɣa ihwa ict n twařa, iɣřeb x ijj n weyrad di řwesṭ n ijj n wanu deg ijj n wass umi iwta wedfeř.

23 Netta iɣřeb uřa x yijj n weryaz d Amiṣri, s yijj tiddi n xemsa n iɣaǧen. Amiṣri tuɣa ɣares lansa deg ufus nnes tegga am yijj n weɛmud n ukeccuḍ n uxeyyeḍ. Ihwa ɣares s weɛmud, ikkes as lansa zeg ufus n Umiṣri uca inɣa i-t s lansa nnes.

24 D man aya i igga Banaya, mmis n Yahuyadaɛ. S uya ɣares iǧa isem icneɛ jar třata n ayt n bu-teɣruḍt.

25 Netta tuɣa d wenni ittwacennɛen aṭṭas zi třatin, maca war yiweḍ ař třata imezwura. Dawud igga i-t jar imtiqqan nnes.

26 Ayt bu-teɣruḍt imeḥḍen i iqqimen tuɣa aten:

Ɛasa’il, umas n Yuwab,

Ilḥanan, mmis n Dudu, zi Bayt-Laḥm,

27 Cammut, Aharudi,

Ḥaliṣ, Alfaluni,

28 Ɛira, mmis n Ɛiqqic, Atiqquɛi,

Abiɛazar, Aɛanatuti,

29 Sibbikay, Aḥucati,

Ɛilay, Axuxi,

30 Maharay, Anaṭufati,

Xalid, mmis n Baɛna, Anaṭufati,

31 Ittay, mmis n Ribay, zi Jibɛa, zeg warrawen n Binyamin,

Banaya, zi Firɛatun,

32 Huray zi teɣzarin n Jaɛac,

Abiyil, Aɛarabati,

33 Ɛazmawet, Abaḥrumi,

Ilyaḥba, Acaɛalbuni,

34 arrawen n Hacim, Ajazuni,

Yunatan, mmis n Cajay, Aharari,

35 Axiyam, mmis n Sakar, Aharari,

Ilifal, mmis n Ur,

36 Ḥafir, Amakirati,

Axiya, Afaluni,

37 Ḥaṣru, Akarmali,

Naɛray, mmis n Izbay,

38 Yuwil, umas n Natan,

Mibḥar, mmis n Hajri,

39 Ṣaliq, Aɛammuni,

Naḥray, Aba’iruti, -

aḥemmař n řesnaḥ n Yuwab, mmis n Ṣaruya,

40 Ɛira, Ayitri,

Jarib, Ayitri,

41 Uriya, Aḥitti,

Zabad, mmis n Aḥlay,

42 Adina, mmis n Ciza, zi teqbič n Rubin,

wenni d azeǧif n ayt n Rubin,

u sennej nnes ɛad třatin n yeryazen,

43 Ḥanan, mmis n Maɛka,

d Yucafaṭ, Amatni,

44 Ɛuzziya Aɛactaruti,

Camaɛ d Yaɛiyil, arrawen n Ḥutam, Aɛaruɛiri,

45 Yadiɛil, mmis n Cimri,

Yuḥa, umas, Atiṣi,

46 Iliyil Amaḥwim,

Yaribay d Yucuwya, arrawen n Ilnaɛam,

d Yitma Amu’abi,

47 Iliyil, Ɛubid d Yaɛsiyil zi Maṣubaya.

□ 

11:3 s uqemmum - s Tɛibranit ‘s ufus’.

Imeḍfaren n Dawud di Ṣiqlaɣ

12

1 Ina i dd-yusin ɣar Dawud ɣar Ṣiqlaɣ, umi tuɣa ittxeṣṣa ɛad ad iqqim Dawud itteggʷej x wudem n Cawul, mmis n Qic. Nitni tuɣa tteqqen i ayt n bu-teɣruḍt inni iwcin afus i Dawud deg umenɣi.

2 Nitni tuɣa ḥezmen s řeqwas u zemmaren ad ḥejjaren s yeẓra u ad wten fřitcat s řqews s ufus afusi u s ufus azeřmaḍ. Nitni tuɣa aten zeg aytmas n Cawul, zi Binyamin.

3 Axiɛazar tuɣa d azeǧif nsen, xenni Yuwac, nitni s tnayen idsen d arrawen n Camaɛa, zi Jibɛa,

xenni Yazu’il d Falaṭ, nitni s tnayen idsen d arrawen n Ɛazmawet,

u Baraxya d Yahu, zi Ɛanatut,

4 u Yacmaɛya, zi Jibɛun, wenni tuɣa d ijj n bu-teɣruḍt jar třatin u tuɣa x třatin,

5 uřa d Irmiya, Yaḥziyil, Yuḥanan d Yuzabad, Ajadiri,

6 Ilɛuzay, Yarimut, Baɛliya, Camarya, Cafaṭya, Aḥarufi,

7 Ilqana, Yacci-Yah, Ɛazriyil, Yuɛazar d Yacubɛam, nitni d Iquraḥiyyen,

8 u ɣar uneggar Yuɛila d Zabadya, nitni s tnayen idsen d arrawen n Yaruḥam zi Jadur.

9 Zeg ayt n Jad aqa din inni immsebḍan ixef nsen ḥima ad ẓwan ɣar Dawud, di lqelɛa di řexřa. Ayt n bu-teɣruḍt imeḥḍen, iɛeskariyyen wejden i umenɣi, ttwaḥezmen s tseddariyin n uɛeskari timeqqranin u s iḥricen. Udmawen nsen am wudmawen n weyraden u nitni uyuren s tazřa amecnaw iɣayḍen n wezɣar x idurar.

10 Ɛazar tuɣa-t d azeǧif,

Ɛubadya d wiss tnayen, Iliyab d wiss třata,

11 Micmanna d wiss arebɛa, Irmiya d wiss xemsa,

12 Ɛattay d wiss setta, Iliyil d wiss sebɛa,

13 Yuḥanan d wiss tmenya, Ilzabad d wiss tesɛa,

14 Irmiya d wiss ɛecra, Maxbanay d wiss ḥiṭac.

15 Ina tuɣa aten zeg warrawen n Jad, imeqqranen n řɛeskar. Ameẓyan ḥesben t am mya n yeryazen u ameqqran am ařef.

16 Ina d inni iẓwan L’Urdun deg uyur amezwaru, umi isfi L’Urdun barra marra timuwwa nnes u nitni uẓẓřen x marra imezdaɣ n řewḍat n teɣzurt i iǧan ɣar ccarq d řɣarb.

17 Uřa zeg warrawen n Binyamin u zeg warrawen n Yahuda usin-dd yeryazen ɣar Dawud ɣar lqelɛa n wedrar.

18 Dawud iffeɣ-dd ɣarsen ḥima ad ten iřqa, uca iṭṭef deg wawař, inna asen: “Mařa kenniw tusim-dd ɣari ḥima ad ayi tewcem afus, xenni necc ad iřiɣ s wuř d ijj akidwem, maca mařa kenniw tusim-dd ḥima ad ayi tsellmem i iɣrimen inu, waxxa war din teǧi řexcunet ɣar ifassen inu, xenni iři ad t iẓar AREBBI n řejdud nneɣ u ad kenniw ixeǧes!”

19 Iwḍa-dd Arruḥ am warruḍ x Ɛamasay, azeǧif n třatin, netta inna: “Neccin akidek, Dawud, u neccin akidek, mmis n Yassa. Řehna, řehna ad kidek yiři u řehna ad yiři ak-d yinni d ac iwcin afus, maɣar AREBBI nnec iwca ac afus.” Xenni issidef i-ten Dawud u igga i-ten d izeǧifen x terbiɛt n řɛeskar.

20 Uřa zi Manassa tuɣa din inni iɛdun ɣar Dawud, umi dd-iffeɣ ak-d Ifilisṭiniyyen ɣar umenɣi ak-d Cawul. Ifilisṭiniyyen maca war d asen jjin ad wcen afus, minzi řbacat n tneddam n Ifilisṭiniyyen ssekken t, nnan: “Zeɛma netta izemmar ad iɛdu s izeǧifen nneɣ deg ufus nnes ɣar Cawul, sides.”

21 Umi dd-iɛqeb ɣar Ṣiqlaɣ, ɛdun ina ɣares zeg ayt n Manassa: Ɛadnaḥ, Yuzabad, Yadiɛil, Mixayil, Yuzabad, Ilihu d Ṣilltay, řqebṭanat x řuruf n Manassa.

22 Nitni wcin afus i Dawud ḥima ad igewwed tirbiɛin n řɛeskar, maɣar nitni marra tuɣa aten d ayt n bu-teɣruḍt imeḥḍen u nitni tuɣa aten d ikumandaren n řɛeskar.

23 Maɣar di řweqt nni usin-dd yeryazen ɣar Dawud zeg wass ař ass ḥima ad as wcen afus, ařami dewřen d řɛeskar d ameqqran, am řɛeskar n AREBBI.

X řɛeskar n Dawud di Ḥabrun

24 Wa d řqedd n izeǧifen nni ittwaḥesben n yinni i tuɣa isswejden i umenɣi, inni dd-yusin ɣar Dawud di Ḥabrun maḥend ad ɣares sseɛdun tagelda n Cawul, am mammec t yumur SIDI:

25 Zeg warrawen n Yahuda tuɣa řqedd n yinni yarbun tiseddariyin n uɛeskari timeqqranin d iḥricen setta-ařaf u-temn-mya n yeryazen. Nitni tuɣa wejden i umenɣi.

26 Zeg warrawen n Cimɛun tuɣa řqedd n ayt n bu-teɣruḍt imeḥḍen i řɛeskar sebɛa-ařaf u-mya n yeryazen.

27 Zeg warrawen n Lawi arebɛa-ařaf u-setta-mya n yeryazen.

28 Yahuyadaɛ tuɣa d řḥakem i warrawen n Harun. Netta yiwi akides teřt-ařaf u-sebɛa-mya n yeryazen.

29 Ṣaduq tuɣa d aḥudri, bu-teɣruḍt imeḥḍen. Zi taddart n babas tuɣa din tnayen u-ɛicrin n řqebṭanat.

30 Zeg warrawen n Binyamin, aytmas n Cawul, tuɣa din teřt-ařaf n yeryazen, minzi azyen ameqqran zzaysen tuɣa ḥeṭṭan taddart n Cawul.

31 Zeg warrawen n Ifrayim tuɣa din ɛicrin-ařef u-tmenya-mya n yeryazen, ayt n bu-teɣruḍt imeḥḍen, iryazen s yisem di taddart n ibabaten nsen.

32 Zeg wezyen n teqbič n Manassa tuɣa din tmenṭac-ařef n yeryazen, inni tuɣa ttwařaɣan s yismawen nsen maḥend ad dd-asen ad ggen Dawud d ajeǧid.

33 Zeg warrawen n Issakar, inni ɣarsen řefahmet n řmijařat n řweqt ḥima ad ssnen min tuɣa x Israil ad igg, tuɣa řqebṭanat nsen mitayen n yeryazen, u marra aytmatsen tuɣa aten sadu afus nsen. □  

34 Zeg warrawen n Zabulun, zeg yinni dd-iffɣen ak-d řɛeskar s marra řesnaḥ nsen, tuɣa din xemsin-ařef n yeryazen. Nitni tuɣa sswejden ḥima ad settfen ixef nsen deg useddi s wuř imun nican.

35 Zeg warrawen n Naftali tuɣa din ařef n řqebṭanat. Tuɣa-ten di sebɛa u-třatin-ařef n yeryazen inni yarbun taseddart n uɛeskari tameqqrant d lansa,

36 Zeg warrawen n Dan tuɣa din tmenya u-ɛicrin ařef u-setta-mya n yeryazen, wejden i umenɣi.

37 Zeg warrawen n Acir ffɣen-dd arebɛa-ařaf n yeryazen ak-d řɛeskar ḥima ad ssbedden ixef nsen deg useddi.

38 Zeg ujemmaḍ n L’Urdun, zeg warrawen n Rubin u zeg warrawen n Jad u zeg wezyen n teqbič n Manassa tuɣa din mya u-ɛicrin-ařef n yeryazen ak-d marra řesnaḥ i umenɣi.

39 Marra iɛeskariyyen-a usin-dd ɣar Ḥabrun, ttwasettfen deg iseddiyyen s wuř imun, ḥima ad ggen Dawud d ajeǧid x marra Israil. Uřa d min iqqimen n ayt n Israil tuɣa aten s wuř d ijj ḥima ad ggen Dawud d ajeǧid.

40 Nitni qqimen třata n wussan dinni ɣar Dawud, ccin swin, maɣar aytmatsen tuɣa bedden akidsen.

41 Uřa d yinni yudsen ař Issakar d Zabulun d Naftali usin-dd, iwyen-dd weɣrum x iɣyař, x iřeɣman, x isarḍan u x ifunasen, s řeɛweč am farina d iɣrumen n tazart d iɣrumen n zzbib d binu d zzect d ifunasen d wuǧi s ufeyyeḍ, maɣar tuɣa din řefraḥet di Israil.

□ 

12:33 sadu afus nsen - s Tɛibranit ‘sadu aqemmum nsen’.

Asmuṭṭi n Ttabut ɣar taddart n Ɛubid-Idum

13

1 Dawud imcawar ak-d imeqqranen x wařef d x mya u ak-d mkuř řḥakem.   

2 Dawud inna i marra agraw n řgens n Israil: “Mařa yarḍa i kenniw uřa i SIDI, AREBBI nneɣ, ejj aneɣ ad nessekk deɣya ireqqasen ɣar aytmatneɣ nni iqqimen di marra timmura n Israil u ɣar ikehhanen d Ilawiyyen nni izeddɣen akidsen di tneddam ak-d ddmani nsent n tarewsa, ḥima nitni ad ɣarneɣ nnyarwen.

3 Uca ejj aneɣ ad ɣarneɣ dd-narr Ttabut n AREBBI, maɣar deg wussan n Cawul war kides neřhi.

4 Marra agraw n řgens inna belli ad ggen ammu, maɣar d man aya d ict n tmesřact d taṣebḥant di tiṭṭawin n marra řgens.

5 Dawud issmun marra Israil, zeg yeɣzar n Ciḥur ɣar Miṣra ař mani ɣa tiwḍed ɣar Ḥamat, ḥima ad ssgeɛɛden Ttabut n AREBBI zi Qaryat-Yaɛarim.

6 Xenni iffeɣ Dawud ak-d marra Israil ɣar Baɛla, ɣar Qaryat-Yaɛarim wenni iǧan di Yahuda ḥima ad ssgeɛɛden Ttabut n AREBBI ssenni. Ttabut n SIDI wenni ittɣiman jar ikiruben mani ittwařaɣa x Yisem nnes. □  

7 Nitni iwyen-dd Ttabut n AREBBI x ijj n ukarru n jdid zi taddart n Abinadab. Ɛuzza d Axiyu nedhen akarru.

8 Dawud d marra Israil ttiraren lmusiqa s marra jjehd nsen zzat i wudem n AREBBI s yezřan d řgambriyat d lharpat d ibendiren d teǧunin n wuzzař d řebwaq.

9 Umi dd-iwḍen nitni ɣar unedrar n Kidun, isswiẓẓeḍ Ɛuzza afus nnes, ḥima ad iṭṭef Ttabut minzi nderfen ifunasen.

10 Xas uca yarɣa weɣḍab n SIDI x Ɛuzza uca iwta i-t maɣar wanita isswiẓẓeḍ afus nnes ɣar Ttabut uca immut din zzat i wudem n AREBBI.

11 Yiweḍ ssem ɣar wuř n Dawud, aqa SIDI isɛar ammu x Ɛuzza u igga as i wemcan nni Fariṣ-Ɛuzza ař ass-a.

12 Deg wass nni teřqef Dawud tiggʷudi zi AREBBI, inna: “Mammec i ɣa ggeɣ ad ɣari dd-awyeɣ Ttabut n AREBBI?”

13 X uya Dawud war ijji ad ɣares dd-awyen Ttabut di tendint n Dawud, maca ijja i-tt ad taggʷej ɣar taddart n Ɛubid-Idum, Ajitti.

14 Tekka Ttabut n AREBBI třata n iyuren di taddart nnes ɣar aytbab n taddart n Ɛubid-Idum, u ibarek SIDI taddart n Ɛubid-Idum d marra min ɣares iǧan.

□ 

13:6 ikiruben - ict n marka n lmalakat.

Ccan n Dawud

14

1 Ḥiram, ajeǧid n Ṣur, issekk ireqqasen ɣar Dawud ak-d tcejjura n tengelt, d ineqqacen n weẓru n řḥiḍ d ineqqacen n ukeccuḍ. Nitni ssbedden as ict n taddart.   

2 Dawud issen, aqa SIDI tuɣa igga i-t d ajeǧid x Israil, maɣar issgeɛɛed SIDI tagelda nnes aṭṭas di ṭṭweɛ n řgens nnes Israil.

3 Dawud iksi ɛad timɣarin nneɣnit di Urcalim u Dawud yarni ijja-dd ɛad arrawen d tḥenjirin nneɣni.

4 Ina d ismawen n warrawen i ɣares-dd ittwarwen di Urcalim: Cammuɛ, Cubab, Natan, Suliman,

5 Ibḥar, Ilicuɛ, Ilfalaṭ,

6 Nujah, Nafaj, Yafiɛ,

7 Ilicamaɛ, Baɛalyadaɛ d Ilifalaṭ.

8 Umi sřin Ifilisṭiniyyen, aqa dehnen Dawud d ajeǧid x Israil, geɛɛden marra Ifilisṭiniyyen ḥima ad arzun x Dawud. Dawud isřa i man aya uca iffeɣ maḥend ad kidsen imsagar.

9 Usin-dd Ifilisṭiniyyen uca bezzɛen ixef nsen di teɣzurt n Irafawiyyen.

10 Xenni isseqsa Dawud AREBBI, inna: “Ma ad geɛɛdeɣ ḍidd i Ifilisṭiniyyen? Ma ad ten tegged deg ufus inu?” Inna as SIDI: “Geɛɛed, Necc ad ten ggeɣ deg ufus nnec!”

11 Nitni geɛɛden ɣar Baɛl-Faraṣim. Dinni iwta Dawud Ifilisṭiniyyen, inna: “S ufus inu icuq AREBBI di řɛedyan inu am waman arẓin ijj n řḥiḍ.” X uya ggin as i wemcan nni Baɛl-Faraṣim.

12 Ifilisṭiniyyen jjin irebbiten nsen dinni, uca yumur Dawud maḥend ad ten sscemḍen s tmessi.

13 Ifilisṭiniyyen geɛɛden ɛawed uca bezzɛen ixef nsen di řewḍa n teɣzurt.

14 Dawud isseqsa AREBBI u AREBBI inna as: “War ttgiɛɛid ca awarni asen, maca nneḍ asen-dd, ad ɣarsen dd-tased zeg uɣezdis n tcejjura n umetti.

15 Xmi ɣa tesřed i tecři n iṣuraf di tqiccat n tcejjura n umetti, xenni ad teffɣed ɣar umenɣi, maɣar xenni ad ac yizwar AREBBI zzat i wudem nnec, ḥima ad iwwet řɛeskar n Ifilisṭiniyyen.”

16 Dawud igga am mammec d as yumur AREBBI, u nitni wtin řɛeskar n Ifilisṭiniyyen zi Jibɛun ař Jazar.

17 Ammu i iffeɣ isem n Dawud di marra timmura, uca SIDI issiweḍ tiggʷudi zzayes x marra řegnus.

Asmuṭṭi n Ttabut zi taddart n Ɛubid-Idum ɣar Urcalim

15

1 Dawud igga i yixef nnes tudrin di tendint n Dawud u netta igga ɛawed ijj n wemcan i Ttabut n AREBBI uca issbedd as ijj n uqiḍun.

2 Xenni inna Dawud: “War iɛeddeř aqa uřa d ijjen ad yarbu Ttabut n AREBBI, mɣir Ilawiyyen waha, maɣar SIDI ifarz i-ten ḥima ad arbun Ttabut n AREBBI u ḥima ad as sexxaren i řebda.”

3 Dawud issmun-dd marra Israil ɣar Urcalim ḥima ad ssgeɛɛden Ttabut n SIDI ɣar wemcan nnes nni tuɣa d as igga.

4 Dawud issmun arrawen n Harun d Ilawiyyen.

5 Zeg warrawen n Qahat tuɣa Uriyil d ameqqran nsen. Aytmas tuɣa aten di mya u-ɛicrin.

6 Zeg warrawen n Marari tuɣa Ɛasaya d ameqqran nsen. Aytmas tuɣa aten di mitayen u-ɛicrin.

7 Zeg warrawen n Jarcum tuɣa Yuwil d ameqqran nsen. Aytmas tuɣa aten di mya u-třatin.

8 Zeg warrawen n Iliṣafan tuɣa Camɛiya d ameqqran nsen. Aytmas tuɣa aten di mitayen.

9 Zeg warrawen n Ḥabrun tuɣa Iliyil d ameqqran nsen. Aytmas tuɣa aten di tmenyin.

10 Zeg warrawen n Ɛuzziyil tuɣa Ɛamminadab d ameqqran nsen. Aytmas tuɣa aten di mya u-tenɛac n yeryazen.

11 Dawud iřaɣa i ikehhanen Ṣaduq d Abyatar, uřa i Ilawiyyen Uriyil, Ɛasaya, Yuwil, Camɛiya, Iliyil d Ɛamminab.

12 Netta inna asen: “Kenniw d izeǧifen n ibabaten n řaǧat n Ilawiyyen. Sqeddsem ixef nwem, kenniw d aytmatwem, ḥima ad tessgeɛɛdem Ttabut n SIDI, AREBBI n Israil ɣar wemcan nni d as sswejdeɣ.

13 Minzi kenniw war teggim aya twařa tamezwarut, aqa SIDI, AREBBI nneɣ, isɛar xaneɣ, minzi war xas narzu ɛlaḥsab lfariḍa.

14 Ikehhanen d Ilawiyyen ssqeddsen ixef nsen ḥima ad ssgeɛɛden Ttabut n SIDI, AREBBI n Israil.

15 Ayt n Lawi arbun Ttabut n AREBBI ak-d iɛumad n trebbut x tɣarḍin nsen, am mammec t yumur Musa ɛlaḥsab awař n SIDI.

16 Dawud inna i imeqqranen n Ilawiyyen, aqa ad ssbedden aytmatsen, imedyazen ak-d dduzan n ǧɣa, ak-d lharpat, ak-d řgambriyat u ak-d taǧunin n wuzzař, maḥend ad ittwaseř řḥess issefraḥen ijhed.

17 Nitni ssbedden Hayman, mmis n Yuwil, u zeg aytmas: Asaf, mmis n Baraxya, u zeg ayt n Marari, umatsen, Itan, mmis n Qucaya,

18 u akidsen aytmatsen di dduq n tɛessast wiss tnayen: Zakariyya, Bin, Yaɛziyil, Camiramut, Yaḥiyil, Ɛunni, Iliyab, Banaya, Maɛasya, Mattitya, Ilifalya, Maqniya, Ɛubid-Idum d Yaɛiyil, nitni tuɣa aten d iɛessasen n tewwart.

19 Imedyazen tuɣa aten d Hayman d Asaf d Itan ak-d teǧunin n nnḥas, ḥima ad tent jjen ad ddendunen,

20 u Zakariyya, Ɛuzziyil, Camiramut, Yaḥiyil, Ɛunni, Iliyab, Maɛasya d Banaya ak-d lharpat ittwarriglan ɣar sennej,

21 d Mattitya, Ilifalya, Maqniya, Ɛubid-Idum, Yaɛiyil d Ɛazazya ak-d řgambriyat di řmeftaḥ wiss tmenya, ḥima ad ssuyuren izřan.

22 Kananya, ameqqran n Ilawiyyen, tuɣa-t x tarebbut n Ttabut. Netta isseřmed asen mammec tuɣa ittxeṣṣa ad arbun, maɣar netta issen as.

23 Baraxya d Ilqana tuɣa aten d iɛessasen n tewwart ɣar Ttabut.

24 Ikehhanen Cabanya, Yahucafaṭ, Natanayil, Ɛamasay, Zakariyya, Banaja d Iliɛazar suḍen di řebwaq zzat i Ttabut n AREBBI u Ɛubid-Idum d Yaḥiya tuɣa aten d iɛessasen n tewwart ɣar Ttabut.

Asmuṭṭi n Ttabut ɣar tendint n Dawud

25 Ammu i imsar, aqa Dawud d imɣaren n Israil d imeqqranen x wařef ṭṭfen abrid ḥima ad ssgeɛɛden Ttabut n Řɛahd n SIDI s řefraḥet zi taddart n Ɛubid-Idum.   

26 Řami arbun Ilawiyyen Ttabut n Řɛahd n SIDI am d asen iwca AREBBI afus, imsar aqa nitni qeddmen sebɛa n ifunasen imeẓyanen d sebɛa n icarriyyen d taɣarṣt.

27 Dawud tuɣa yarḍ ijj n useřham n řeqṭen azdad, uřa marra Ilawiyyen, inni yarbun Ttabut d yinni tuɣa ittɣennajen, d Kananya, ameḥḍayi x yinni ittɣennajen. Dawud yarḍ ijj n upalṭu n ukehhan n řeqṭen.

28 Ammu i issgeɛɛed marra Israil Ttabut n Řɛahd n SIDI s iɣuyyan n řefraḥet u s řḥess n usuḍi deg uyicc n icarri u di řebwaq u s řḥess n taǧunin n wuzzař, u nitni tuɣa ttiraren s lharpat d řgambriyat.

29 Řami dd-tiweḍ Ttabut n Řɛahd n SIDI ɣar tendint n Dawud, imsar, aqa Mixal, yeǧis n Cawul, texzar zi řkazi, teẓra mammec ineggez u mammec iceṭṭeḥ ujeǧid Dawud, uca tesseḥqar i-t deg wuř nnes.

Dawud idebbar aɛbed n SIDI s tɣarṣa d izřan d tẓaǧit

16

1 Nitni ssidfen Ttabut n AREBBI ɣar daxeř uca ssarsen tt di řwesṭ n Uqiḍun nni tuɣa d as dd-icedd Dawud, uca qeddmen nitni tiɣarṣa n wecmaḍ d tiɣarṣa n řehna zzat i wudem n AREBBI.

2 Umi ikemmeř Dawud asgeɛɛed n tɣarṣt n wecmaḍ d tɣarṣa n řehna, ibarek netta řgens deg Yisem n SIDI.

3 Netta ibḍa i marra di Israil, i yeryazen d temɣarin, i kuř ijj, ijj n wengur n weɣrum, ijj n uceǧiq n weysum n ufunas d ijj n wareqqiɛ n zzbib.

4 Netta igga ca n Ilawiyyen d imsexxaren i Ttabut n SIDI, ḥima ad ssɛeqřen u ad qadan u ad ssemɣaren SIDI, AREBBI n Israil.

5 Asaf tuɣa-t d azeǧif d Zakariyya tuɣa-t d wiss tnayen awarni as u xenni Yaɛiyil, Camiramut, Yaḥiyil, Mattitya, Iliyab, Banaya, Ɛubid-Idum d Yaɛiyil ak-dduzanat am lharpat d řgambriyat, uca Asaf igga ad as sřen s teǧunin n wuzzař.

6 Ikehhanen Banaya d Yaḥziyil uyuren s řebwaq zzat i Ttabut n Řɛahd n AREBBI.

7 Deg wass nni igga Dawud i twařa tamezwarut x Asaf d aytmas maḥend ad ssemɣaren SIDI.

Iẓři n uṣebbeḥ n Dawud

8 “Qadam SIDI, řaɣam x Yisem nnes,

barrḥem s tmegga nnes jar řegnus.  

9 Ɣennjem as, zehhdem i Netta,

siwřem x marra lmuɛjizat nnes.

10 Cennɛem s Yisem nnes amqeddes,

ḥima uř n yinni yarezzun SIDI,

ad ifarḥ.

11 Seqsam x SIDI d jjehd nnes,

arzum udem nnes řebda.

12 Ɛeqřem x řeɛjayeb nnes i igga,

x řeɛřamet nnes

u x řeḥkamat n uqemmum nnes.

13 Zzariɛet n Israil, amsexxar nnes,

iḥenjiren n Yaɛqub,

inni zzayes ittwafarzen!

14 Netta d SIDI, AREBBI nneɣ.

Řeḥkamat nnes i dd-ittasen

x marra tammurt.

15 Ɛeqřem x Řɛahd nnes i řebda,

awař nni iweṣṣa i ařef n jjiřat,

16 Řɛahd i igga ak-d Ibrahim,

issemten i-t s tjaǧit nnes i Isḥaq.

17 Netta igga i-t d ict n tewṣeyyet i Yaɛqub,

i Israil igga i-t d ijj n Řɛahd i řebda,

18 umi inna:

‘Ad ac wceɣ tammurt n Kenɛan,

tasɣart i d awem dd-ikkaren!’,

19 umi kenniw tuɣa d ijj n wuru n yeryazen,

s drust waha,

d ibarraniyyen di temmurt.

20 Telɛen zi řgens ɣar řgens nneɣni,

zeg ict n tgeldit ɣar ijj n řgens nneɣni.

21 Netta war ijji uřa d ijj ad ten iḥṣar,

u Netta iɛaqeb ijeǧiden di ṭṭweɛ nsen.

22 ‘War ttḥadam ca imedhan inu,

war tteggem řɣar deg inabiyyen inu!’

23 Ɣennjem i SIDI, marra tammurt,

barrḥem i usenjem nnes ass x wass.

24 Ḥajam aɛuǧi nnes jar řegnus,

řeɛjayeb nnes jar marra řegnus.

25 Maɣar SIDI d ameqqran,

issdaḥeǧ asemɣar aṭṭas,

Netta d amaggʷed mahu marra irebbiten.

26 Minzi marra irebbiten n řegnus

aqa aten d l’aṣnam,

maca SIDI igga ijenwan.

27 Tissiqt d řɛezz aqa aten

zzat i wudem nnes,

jjehd d řefraḥet deg wemcan nnes.

28 Wcem i SIDI, a tiqebbař n řegnus,

wcem i SIDI aɛuǧi d jjehd.

29 Wcem i SIDI aɛuǧi n Yisem nnes,

awyem tawhibt uca asem-dd

zzat i wudem nnes,

bendqem i SIDI

deg ucuwwaḍ n Zzawect Iqeddsen.

30 Arjijem zzat i wudem nnes,

a marra tammurt!

Nican, řexxu ddunect tbedd temten,

war ttenhezzi ɛad.

31 Ejj ajenna ad ifarḥ

u tammurt ad tfarḥ,

ad inin jar řegnus:

SIDI iḥekkem.

32 Ejj ad izhar řebḥar d uɛemmar nnes,

ejj ad isřiwřew yeyyar s řefraḥet,

s marra min dayes.

33 Xenni ad sřiwřiwent

marra ticejjura n wezɣar

zzat i wudem n SIDI,

maɣar Netta ad dd-yas,

ḥima ad isegged tammurt. □  

34 Qadam SIDI, maɣar Netta iṣbeḥ,

maɣar tamexsiwt nnes icewwaren

tᵉttɣima i řebda.

35 Inim: Senjem aneɣ,

a AREBBI n usenjem nneɣ,

ndeh aneɣ nmun, fekk aneɣ zi řegnus,

ḥima ad nqada Isem iqeddsen nnek

u ad Cek nṣebbeḥ s izřan n uṣebbeḥ.

36 Ad ittwabarek SIDI, AREBBI n Israil,

zi řebda ař řebda!”

U marra řgens inna: “Amin!” uca imdeḥ SIDI.

37 Netta igga din zzat i wudem n Ttabut n SIDI, i Asaf d yaytmas, ḥima ad sexxaren řebda zzat i wudem n Ttabut, ḥima ad ggen kuř ass min yurin i wass nni.

38 Ɛubid-Idum ak-d aytmatsen, tuɣa aten jmiɛ tmenya u-settin n yeryazen. Ɛubid-Idum, mmis n Yaditun, d Ḥusa tuɣa aten d iɛessasen n tiwwura,

39 uca akehhan Ṣaduq d yaytmas, ikehhanen, tuɣa ttsexxaren zzat i Tzeddiɣt n SIDI x řgeɛɛdet nni iǧan ɣar Jibɛun,

40 ḥima ad awyen tiɣarṣa n wecmaḍ břa aqeṭṭu i SIDI x uɛalṭar n wecmaḍ, ɣar tuffut u ɣar tmeddit, am mammec marra min yuran di Ccariɛa n SIDI, tenni igga x Israil.

41 Ɣarsen tuɣa Hayman d Yadutun ak-d inneɣni inni ittwafarzen u ittwaggen s yismawen nsen, ḥima ad qadan SIDI: ‘Maɣar tamexsiwt nnes icewwaren tᵉttɣima i řebda!’

42 Tuɣa ɣar Hayman d Yadutun d wenneɣni řebwaq d taǧunin n wuzzař, maḥend ad ggen ad asen sřen yewdan, uřa d dduzanat n lmusiqa inneɣni i usemɣar n AREBBI. Arrawen n Yadutun tuɣa bedden ɣar tewwart n wadaf.

43 Xenni yuyur marra řgens, kuř ijj ɣar taddart nnes. Uřa d Dawud iɛqeb ɣar taddart nnes ḥima ad ibarek taddart nnes.

□ 

16:33 azɣar - niɣ ‘řɣabet’ niɣ ‘tazgant’.

Awař n Arebbi x Zzawect Tameqqrant d řkursi igellden

17

1 Umi izdeɣ Dawud di taddart nnes, inna Dawud i unabi Natan: “Xzar, necc zeddɣeɣ deg ict n taddart n ukeccuḍ n tcejjart n tengelt, maca Ttabut n Řɛahd n SIDI aqa-tt sadu řkettan n Uqiḍun.”   

2 Natan yarra-dd x Dawud: “Egg marra min ɣarek deg wuř nnec, maɣar AREBBI akidek.”

3 Di ǧiřet nni imsar aqa yusa-dd wawař n AREBBI ɣar Natan, inna:

4 “Uyur, ini i umsexxar inu Dawud: ‘Ammu i iqqar SIDI: War d ayi tbennid Taddart i Necc, ḥima ad dayes zedɣeɣ,

5 maɣar zeg wass umi dd-ssgeɛɛdeɣ Israil zi Miṣra, Necc war zdiɣeɣ ɛemmarṣ deg ict n taddart. Maca Necc tuɣa ggureɣ zeg uqiḍun ɣar uqiḍun, zi tzeddiɣt ɣar tzeddiɣt.

6 Mani ma uyureɣ ak-d marra Israil, ma Necc ssiwřeɣ ɛemmarṣ uřa s ijj n wawař ak-d ijjen zi řquḍat n Israil, inni tuɣa ggiɣ ad arewsen řgens inu Israil, nniɣ: Mayemmi kenniw war d ayi tbennim ca taddart s ukeccuḍ n tcejjart n tengelt?’   

7 Xenni řexxu, ammu i ɣa tinid i umsexxar inu, i Dawud: ‘Ammu i iqqar SIDI n řɛeskarat ijehden: Necc iwyeɣ-dd cek zi řkuri, zi ḍeffar n wuǧi, maḥend ad tdewřed d řḥakem x řgens inu Israil.

8 Mani ma tuyured, tuɣa ayi akidek u Necc teḥḥiɣ marra řɛedyan zzat i tiṭṭawin nnec u Necc ggiɣ ac ijj n yisem am yisem n imeqqranen x temmurt.

9 Necc neyyceɣ ijj n wemcan i řgens inu uca ẓẓuɣ t din, maḥend ad izdeɣ deg wemcan nnes, war ittwassnexřiɛ ɛad u war t ḥeṣṣaren ɛad ayt n řmuɛṣiyyet am zic,

10 zeg wussan umi Necc ggiɣ řquḍat x řgens inu Israil. Necc sswaḍɛeɣ marra řɛedyan nnec u ssargbeɣ cek belli SIDI ad ac ibna ict n taddart.

11 X minni i ɣa qefřen wussan nnec u ad tegged ad tareyyḥed jar řejdud nnec, ad imsar, Necc ad ssekkareɣ mmic awarni ac, wenni i ɣa iffɣen zeg warrawen nnec, u Necc ad ssmetneɣ tageldit nnes. □  

12 Netta ad ayi ibna ict n Taddart u Necc ad ssbeddeɣ řɛarc nnes i řebda.

13 Necc ad iřiɣ d Babas i netta u netta ad ayi yiři d Mmi u Necc war xas ssḥeyyideɣ ca tamexsiwt inu icewwaren am mammec tt sḥeyydeɣ x wenni tuɣa d ac izwaren.

14 Necc ad t ssmetneɣ di Taddart inu u di Tgeldit inu i řebda u řɛarc nnes ad ibedd imten i řebda.’ ”

15 Issiweř Natan ak-d Dawud nican am mammec marra awařen-a u am mammec marra řewḥiy-a.

Taẓaǧit n uqadi n Dawud

16 Xenni yudef ujeǧid Dawud uca iqqim zzat i wudem n SIDI, inna: “Min ɛniɣ necc, SIDI AREBBI, u min teɛna taddart inu aqa Cek tnedhed ayi-dd ař danita?   

17 Di tiṭṭawin nnec tuɣa man aya drus waha, a AREBBI, u řexxu tessiwřed ɛad x taddart n umsexxar nnec deg ijj n yimar iggʷej u txezzared dayi am yijj n ufiřu n warrawen n bnadem i dd-ittawyen ɣar sennej, a SIDI AREBBI!

18 Min d ac i ɣa yini Dawud ɛad ktar x ccenɛet i tessecned i umsexxar nnec? Aqa Cek tessned amsexxar nnec!

19 A SIDI, aqa teggid marra řemɣaret-a di ṭṭweɛ n umsexxar nnec u ɛlaḥsab uř nnec, ḥima ad tessargbed ammu marra timesřayin-a timeqqranin.

20 A SIDI, uřa d ijj war iǧi am Cek. War din AREBBI mɣir Cek s marra min nesřa s imezzuɣen nneɣ.

21 Man wen i iǧan am řgens nnec Israil, ayenni n řgens i iǧan x temmurt i ɣar iraḥ AREBBI ḥima ad t ifdi i Yixef nnes d řgens, ḥima ad igg i Yixef nnes ijj n Yisem s tmegga timeqqranin d issiggʷden, u ḥima ad yaẓẓeř x řegnus zzat i wudem n řgens nnec, wenni tefdid zi Miṣra? □  

22 Cek teggid řgens nnec Israil d ijj n řgens i Yixef nnec i řebda. Cek, a SIDI, aqa Cek tdewřed d AREBBI i nitni.

23 Xenni řexxu, a SIDI AREBBI, ejj awař nni tessiwřed x umsexxar nnec u x taddart nnes ad ibedd i řebda u egg am mammec tessiwřed.

24 Ejj Isem nnec ad ittwassemɣar i řebda umi ɣa inin: SIDI n řɛeskarat ijehden, AREBBI n Israil, aqa-t d AREBBI x Israil, uca iři ad tᵉttwassemten taddart n umsexxar nnec Dawud zzat i wudem nnec.

25 Maɣar Cek, AREBBI inu, tessargbed deg imezzuɣen n umsexxar nnec aqa Cek ad as tebnid ict n taddart. X uya tusa-dd i umsexxar nnec deg wuř, ḥima ad iẓẓaǧ zzat i wudem nnec.

26 Xenni řexxu, a SIDI, Cek d AREBBI nni u Cek tessiwřed s marra tcuni-ya x umsexxar nnec.

27 Xenni řexxu, aqa yarḍa i Cek ad tbarked taddart n umsexxar nnec, ḥima ad tiři zzat i wudem nnec i řebda. Minzi Cek, a SIDI, tbarked tt uca ad tᵉttwabarek i řebda.”

□ 

17:11 mmic - s Tɛibranit ‘zzariɛet nnec’.

□ 

17:21 ifdi - xzar Izhd. 78:35.

Iɣellaben n Dawud

18

1 Awarni aya imsar, aqa Dawud iɣřeb x Ifilisṭiniyyen uca yarra i-ten sadu nnes. Netta ikkes Jat d tneddam i ɣares dd-iqqnen zeg ufus n Ifilisṭiniyyen.   

2 Iɣřeb uřa x ayt n Mu’ab ařami ayt n Mu’ab dewřen d imsexxaren i Dawud, inni ittxeṣṣan ad wcen tarzifin.

3 Dawud iɣřeb ɛawed x Hadad-Ɛazar, ajeǧid n Ṣuba, ař Ḥamat, umi tuɣa dd-iffeɣ wanita ḥima ad issemtem řeḥkamet nnes ɣar yeɣzar n Lfuraṭ. □  

4 Dawud ikkes zzayes ařef n ikarruten d sebɛa-ařaf n imnayen d ɛicrin-ařef n yeryazen x iḍaren u Dawud iqess iẓewran n iḍaren n marra iysan n ikarruten uca ijja zzaysen mya n iysan n ikarruten waha.

5 Yusa-dd Aram zi Dimacq, ḥima ad iwc afus i Hadar-Ɛazar, ajeǧid n Ṣuba, maca Dawud iɣřeb x tnayen u-ɛicrin-ařaf n yeryazen n Aram.

6 Dawud igga řɛeskarat n uḥewwes jar ayt n Aram n Dimacq, u ayt n Aram dewřen d imsexxaren n Dawud inni ittxeṣṣan ad as wcen tarzifin d ljizya. SIDI igga ttasiɛ i Dawud mani ma iruḥ wanita.

7 Dawud yiwi tiseddariyin n uɛeskari iqesḥen i ttwaggent s wureɣ, tinni tuɣa iǧan n imsexxaren n Hadad-Ɛazar u yiwyi tent ɣar Urcalim.

8 Dawud iksi aṭṭas n nnḥas zi Ṭabḥat d Xun, tineddam n Hadad-Ɛazar. Zzayes igga Suliman tarimant tameqqrant n nnḥas d ipilaren d řeqcuɛ n nnḥas. □  

9 Umi Tuɛi, ajeǧid n Ḥamat, isřa aqa Dawud iɣřeb x marra řɛeskar n Hadad-Ɛazar, ajeǧid n Ṣuba,

10 issekk netta mmis Haduram ɣar ujeǧid Dawud ḥima ad isseqsa x umeddur nnes u ḥima ad as ibarek, minzi Dawud immneɣ ak-d Hadad-Ɛazar uca iɣřeb xas - maɣar Hadad-Ɛazar tuɣa i Tuɛi d ijj n weryaz yarezzu amenɣi řebda - u netta yiwi akides ɛřam kuř řeqcuɛ n wureɣ d nnuqart d nnḥas.

11 Ajeǧid Dawud issqeddes i-ten i SIDI, jmiɛ ak-d nnuqart d wureɣ i d yiwi zi marra řegnus, zi Idum, zi Mu’ab, n ayt n Ɛammun, n Ifilisṭiniyyen u n ayt n Ɛamaliq.

12 Abicay, mmis n Ṣarawya, iɣřeb x Idum di teɣzurt n Tameǧaḥt, tmenṭac-ařef n yeryazen.

13 Netta igga řɛeskarat n uḥewwes di Idum ařami marra Idumiyyen dewřen d imsexxaren i Dawud, u SIDI igga ttasiɛ i Dawud mani ma iffeɣ netta.

Imdebbaren ak-d ujeǧid Dawud

14 Dawud iḥkem x marra Israil u igga s řḥeqq d tsegda i marra řgens nnes.   

15 Yuwab, mmis n Ṣaruya, tuɣa-t x řɛeskar u Yahucafaṭ, mmis n Axilud, tuɣa-t d amarir n umezruy.

16 Ṣaduq, mmis n Axiṭub, d Abimalik, mmis n Abyatar, tuɣa aten d ikehhanen, u Cawca tuɣa-t d amarir.

17 Banaya, mmis n Yahuyadaɛ, tuɣa-t x iɛessasen n arrimet u x ireqqasen n tazřa. Arrawen n Dawud tuɣa aten d imezwura ɣar ufus n ujeǧid.

□ 

18:3 řeḥkamet nnes - s Tɛibranit ‘afus nnes’.

□ 

18:8 tarimant - s Tɛibranit ‘řebḥar’ niɣ ‘il’.

Amenɣi ak-d Amun d Aram

19

1 Awarni aya imsar, aqa Naḥac, ajeǧid n ayt n Ɛammun, immut. Mmis idweř d ajeǧid deg wemcan nnes.   

2 Xenni inna Dawud: “Necc xseɣ ad ssecneɣ tamexsiwt icewwaren i Ḥanun, mmis n Naḥac, am mammec d ayi isscen babas tamexsiwt icewwaren.” Dawud issekk ireqqasen, ḥima ad t iɛezza x řmewt n babas, uca iwḍen imsexxaren n Dawud ɣar temmurt n ayt n Ɛammun.

3 Xenni nnan řḥukkam n ayt n Ɛammun i sidi nsen Ḥanun: “Ma ixs Dawud ad iweqqar babac s tidett di tiṭṭawin nnec, minzi issekk-dd inni cek i ɣa iɛezzan? Ma war dd-issekk Dawud imsexxaren nnes ɣarek, ḥima ad arzun di temmurt maḥend ad tt ssenqeřben u ad tt bergagen?”

4 Xenni iṭṭef Ḥanun imsexxaren n Dawud, iḥeff asen azyen zi tmart, iqess asen azyen n warruḍ ař ḍeffar uca issekk i-ten.

5 Nitni ṭṭfen abrid uca ḥajan ireqqasen x yeryazen-a i Dawud. S uyenni d asen issekk, minzi nitni tuɣa ttseḍḥan aṭṭas. Inna ujeǧid: “Qqimem di Ariḥa ař d i ɣa temɣar tmart nwem, xenni ad dd-tdewřem.”

6 Umi ẓrin ayt n Ɛammun belli nitni tuɣa ssarzgen ixef nsen ɣar Dawud, issekk Hanun d ayt n Ɛammun ařef talint n nnuqart, ḥima ad cran i yixef nsen ikarruten d imnayen zi Aram-Nahrayn, aqa-tt d Misuputamya, zi Aram-Maɛka u zi Ṣuba.

7 Nitni cran i yixef nsen tnayen u-třatin-ařef n ikarruten n umenɣi u cran ɛawed ajeǧid n Maɛka d řgens nnes. Nitni usin-dd uca wtin iqiḍan nsen zzat i wudem n tendint n Maydaba. Uřa d ayt n Ɛammun nnyarwen zi tneddam nsen uca ffɣen ɣar umenɣi.

8 Umi isřa Dawud aya, issekk Yuwab s marra řɛeskar nnes, ayt n bu-teɣruḍt.

9 Ffɣen-dd ayt n Ɛammun uca sedden ixef nsen i umenɣi ɣar wadaf n tendint, am ijeǧiden nni dd-usin, tuɣa aten s weḥḥedsen deg iyyar.

10 Umi iẓra Yuwab, aqa amenɣi řa zeg urendad uřa zi ḍeffar n uɣembub nnes, ixḍar zi marra inni ittwafarzen di řɛeskar n Israil uca issbedd i-ten i umenɣi ajemmaḍ n ayt n Aram.

11 Min iqqimen n řgens igga i-ten sadu i ufus n umas Abicay u nitni ssbedden ixef nsen ajemmaḍ n ayt n Ɛammun.

12 Inna netta: “Mařa Aram ijhed xafi, xenni as-dd, ewc ayi afus! Mařa ayt n Ɛammun jehden xak, xenni ad dd-aseɣ ad cek fekkeɣ.

13 Iři d aryaz u ejj aneɣ ad niři nemḥeḍ di ṭṭweɛ n řgens nneɣ u di ṭṭweɛ n tneddam n AREBBI. Ad igg SIDI min iǧan mliḥ di tiṭṭawin nnes.”

14 Xenni ibda Yuwab d řgens i ɣares iǧan ad immneɣ ak-d ayt n Aram uca ina ṭṭfen di tarewřa zzat i wudem nsen.

15 Umi ẓrin ayt n Ɛammun, aqa ayt n Aram arewřen, ṭṭfen uřa d nitni di tarewřa zzat i wudem n umas Abicay uca ɛeqben ɣar tendint. Xenni yiweḍ Yuwab ɣar Urcalim.

16 Umi iẓra Aram aqa nitni ttwawten zzat i wudem n Israil, ssekken nitni ireqqasen uca ggin ad ffɣen ayt n Aram inni tuɣa izeddɣen x ujemmaḍ n iɣzar n Lfuraṭ, u Cubak, akumandar n řɛeskar n Hadad-Ɛazar yuyur zzat i uɣembub nsen.

17 Umi nnan aya i Dawud, issmun netta marra Israil, iẓwa L’Urdun, yusa-dd ɣarsen uca isedd ixef nnes i umenɣi. Umi isedd Dawud ixef nnes i umenɣi ak-d ayt n Aram, mmenɣen nitni akides.

18 Ayt n Aram arewřen zzat i wudem n Israil uca iqḍa Dawud x sebɛa-ařaf n yenni ineddhen ikarruten n umenɣi u x arebɛin-ařef n yerazen x iḍaren zeg ayt n Aram. Ɛawed inɣa netta Cubak, akumandar n řɛeskar.

19 Umi ẓrin marra imsexxaren n Hadad-Ɛazar, aqa ttwarnan zzat i wudem n ayt n Israil, ggin nitni řehna ak-d Israil uca sexxaren as. War dd-yusi di řeɛqeř ɣar ayt n Aram ɛad ad fekken ayt n Ɛammun ict n twařa nneɣnit.

Aɣelleb x tendint n Rabba n Ɛammun

20

1 Ɣar uqeṭṭu n useggʷas n jdid, di řweqt i dd itteffɣen ijeǧiden ɣar umenɣi, imsar aqa Yuwab igewwed jjehd n řɛeskar. Yareddeǧ tammurt n ayt n Ɛammun uca inneḍ i Rabba, iḥṣar i-tt, umi iqqim Dawud di Urcalim. Yuwab iɣřeb x Rabba uca iteḥḥa i-tt.   

2 Dawud ikkes ttaj n ujeǧid x uzeǧif nnes, u netta yufa řewzen nnes d ict n talint n wureɣ. Tuɣa xas tayaqutin iɣřan. Ssarsen ttaj nni x uzeǧif n Dawud. Netta yiwi-dd ɛawed takeccaḍt d tameqqrant aṭṭas zi tendint.   

3 Řgens nni iǧan di tendint issuffeɣ i-t uca ihjem xasen s řmencarat d iyařzimen n wuzzař d ccwaqar n wuzzař. Ammu i igga Dawud ak-d marra tineddam n ayt n Ɛammun. Xenni iɛqeb Dawud d marra řgens ɣar Urcalim.   

Amenɣi ak-d Ifilisṭiniyyen

4 Awarni as imsar, aqa ikkar ɛawed umenɣi ak-d Ifilisṭiniyyen di Jazar. Řexdenni iɣřeb Sabkay, Aḥucayi, x Saffay, wenni d ijj zeg warrawen n Rafa, uca ttwasswaḍɛen nitni.   

5 Tuɣa din ɛawed amenɣi ak-d Ifilisṭiniyyen. Ilḥanan, mmis n Yaɛir, iɣřeb x Laḥmi, umas n Juliyat, zi Jat. Akeccuḍ n lansa nnes igga am yijj n weɛmud n ukeccuḍ n uxeyyeḍ.

6 Uca ikkar ɛawed umenɣi di Jat. Tuɣa din ijj n weryaz d azirar s setta n iḍewḍan deg ifassen nnes u setta n tfednin deg iḍaren nnes, marra řqedd nsen arebɛa u-ɛicrin. Uřa d netta ittwaxřeq-dd i Rafa.

7 Netta istehza zi Israil, maca Yunatan, mmis n Cimɛa, umas n Dawud, iɣřeb xas.

8 Ina d inni ittwaxeřqen-dd i Rafa di Jat u nitni wḍan s ufus n Dawud u s ufus n imsexxaren nnes.

Aḥesseb n řgens d řɛiqab

21

1 Xenni ikkar-dd ijj n weɣrim x Israil uca iɣarr Dawud ḥima ad iḥseb Israil.   

2 Dawud inna i Yuwab u i řḥukkam n řgens: “Uyurem, ḥessbem Israil zi Bi’r-Sebɛa ař Dan uca awyem ayi-dd mecḥař, maḥend ad ssneɣ mecḥař idsen.”

3 Xenni inna Yuwab: “Iři ad yarni SIDI di řgens nnes am iǧa řexxu ɛad mya n tseqqar. Ma war ǧin marra, a sidi inu ajeǧid, d imsexxaren n sidi inu? Mayemmi i zzayi ittmeẓri sidi inu man aya? Mayemmi ɣa issarbu Israil amarwas x yixef nnes?”

4 Maca awař n ujeǧid ijhed x Yuwab u Yuwab iffeɣ. Ikka marra Israil uca iɛqeb-dd ɣar Urcalim.

5 Yuwab iwca i Dawud řqedd n řeḥsab n řgens am ikmeř. Marra Israil dayes milyun u-mya-ařef n yeryazen inni izemmaren x ssif u Yahuda dayes arebɛa-mya u-sebɛin-ařef n yeryazen nni izemmaren x ssif.

6 Maca ayt n Lawi d Binyamin war ten iḥsib ca, maɣar awař n ujeǧid tuɣa d aɛiffi i Yuwab.

7 Tamesřact-a tuɣa d taɛeffant di tiṭṭawin n AREBBI uca Netta iřqef Israil s ict n jjriḥect.

8 Xenni inna Dawud i AREBBI: “Necc xḍiɣ xak aṭṭas, s minzi necc ggiɣ aya. Xenni řexxu, kkes řmuɛṣiyyet x umsexxar nnec, minzi necc ggiɣ s tubbuheřya aṭṭas.”

9 Issiweř SIDI ɣar Jad, amwařaw n Dawud, inna:

10 “Uyur, siweř ɣar Dawud, ini: ‘Ammu i iqqar SIDI: Ad ac ssarseɣ třata n tmesřayin. Ixḍar ict zzaysent i cek. Ad ac tt ggeɣ.’ ”

11 Jad yusa-dd ɣar Dawud, inna as: ‘Ammu i iqqar SIDI: ‘Ixḍar cek:

12 třata n iseggʷusa n řaẓ, niɣ třata n iyuren i di i ɣa tᵉttwahellked zzat i wudem n yinni cek iḥṣaren u ssif n řɛedyan nnec ad cek iḍfar, niɣ třata n wussan n ssif n SIDI, aqa-t d ṭṭaɛun di temmurt u lmalak n SIDI ad iḍeyyeɛ marra tammurt n Israil. Xenni řexxu, xzar, mammec ɣa yarreɣ x wenni d ayi dd-issekken.’ ”

13 Xenni inna Dawud i Jad: “Necc ttwaḥṣareɣ aṭṭas, maca ejj ayi ad wḍiɣ deg ufus n SIDI, maɣar arreḥmet nnes d tameqqrant aṭṭas, war ttegg ad wḍiɣ deg ufus n bnadem.”

14 Uca issiweḍ SIDI ṭṭaɛun x Israil uca wḍan sebɛin-ařef n yeryazen zi Israil.

15 Issekk AREBBI lmalak ɣar Urcalim ḥima ad t iḍeyyeɛ. Umi ibda netta ad tt iḍeyyeɛ, iẓra i-tt SIDI uca indem x tuɛeffna, inna i lmalak n uḍeyyeɛ: “Cfa, sehwa řexxu afus nnec!” Tuɣa lmalak n SIDI ibedd ɣar unedrar n Uyabusi Urnan.

16 Umi issgeɛɛed Dawud tiṭṭawin nnes, iẓra lmalak n SIDI ibedd jar temmurt d ujenna am iṭṭef ufus nnes ssif, isswiẓẓeḍ i-t x Urcalim. Xenni iwḍa Dawud d imeqqranen n řgens s uɣembub nsen ɣar temmurt am tuɣa řeḥḥfen s txuncay n wecḍan.

17 Uca inna Dawud i AREBBI: “Ma war iǧi d necc i innan aqa ittxeṣṣa ad ḥesben řgens? Wah, d necc i tuɣa ixḍan d necc i iggin řmuɛṣiyyet aṭṭas, maca uǧi-ya, min ggint? A SIDI, AREBBI inu, ejj ad yiři ufus nnec i tecti ɣari u ɣar taddart n baba, war iǧi maca ɣar řgens nnec.”

Amcan n Taddart n SIDI Arebbi

18 Xenni inna lmalak n SIDI i Jad, ad yini i Dawud belli ittxeṣṣa i Dawud ad igeɛɛed ḥima ad issbedd ijj n uɛalṭar i SIDI x unedrar n Uyabusi Arnan.

19 Uca Dawud igeɛɛed ɛlaḥsab awař n Jad nni issiweř s Yisem n SIDI.

20 Uca inneqřeb-dd Arnan, iẓra lmalak. Arebɛa n warrawen nnes i tuɣa ɣares iǧan, nnuffaren. Urnan tuɣa issarwat irden.

21 Yiweḍ Dawud ɣar Arnan uca issgeɛɛed Arnan tiṭṭawin, iẓra Dawud. Xenni iffeɣ-dd zeg unedrar uca ibendeq zzat i Dawud s uɣembub nnes ɣar temmurt.

22 Inna Dawud i Arnan: “Ewc ayi andrar, ḥima ad xas bniɣ ijj n uɛalṭar i SIDI. Ewc ayi amcan s ttaman nnes imun, ḥima ad tbedd ticti-ya di řgens.”

23 Arnan inna i Dawud: “Ksi t i cek uca ad yegg sidi inu ajeǧid min iǧan d lemliḥ di tiṭṭawin nnes. Xzar, ad wceɣ ifunasen-a am tɣarṣa n wecmaḍ, u tiřwiḥin itteḥřuǧuḍen i usarwet d ukeccuḍ i tmessi d irden, ad ten wceɣ i tewhibt n řɣiǧet. Necc ad wceɣ aya marra.”

24 Maca inna ujeǧid Dawud i Arnan: “Lla, necc xseɣ nican ad t sɣeɣ s ttaman nnes ikmeř, minzi min iǧan nnec war t kessiɣ i SIDI, ḥima ammu i ɣa wehhbeɣ taɣarṣt n wecmaḍ i SIDI břa ad tt xeǧṣeɣ.”

25 Ammu i iwca Dawud i Arnan i wemcan nni ijj n řewzen n setta-mya ciqlu n wureɣ.

26 Dawud issbedd dinni ijj n uɛalṭar i SIDI uca yiwi xas tiɣarṣa n wecmaḍ d tewhibin n řɣiǧet. Netta iřaɣa i SIDI u wanita yarra-dd xas s tmessi zeg ujenna x uɛalṭar n wecmaḍ.

27 Inna SIDI i lmalak maḥend d yarr ssif deg ufurru n weɣřaf nnes.

28 Di řweqt nni, umi iẓra Dawud aqa SIDI yarra-dd xas x unedrar n Uyabusi Arnan, yiwi din tiɣarṣa.

29 Di řweqt nni tuɣa Tazeddiɣt n SIDI, tenni tuɣa igga Musa di řexřa, d uɛalṭar i tɣarṣa n wecmaḍ x řgeɛɛdet n Jibɛun.

30 Dawud maca war izemmar ad din yuyur ḥima ad yarzu x AREBBI, maɣar tuɣa teřqef i-t tiggʷudi zi ssif n lmalak n SIDI.

Asewjed i řebni n Zzawect Tameqqrant

22

1 Inna Dawud: “Da i ɣa tbedd Taddart n SIDI AREBBI, u da i ɣa yiři uɛalṭar n tɣarṣa n wecmaḍ i Israil.”

2 Yumur Dawud ad ssmunen ibarraniyyen nni iǧan di temmurt n Israil, u netta igga isuydayen ḥima ad ssuydan iẓra i řebni n Taddart n AREBBI. □  

3 Dawud issewjed aṭṭas n wuzzař i řewtadat i tewwura n wadaf u i tḥenya n uɛarreḍ uřa d waṭṭas n nnḥas, ařami war izemmar ad ittwawzen řqedd nnes,

4 uřa d akeccuḍ n tengelt, s ijj n řqedd war izemmar ad ittwaḥseb, minzi ayt n Ṣidun d ayt n Ṣur ssiwḍen aṭṭas n ukeccuḍ n tcejjart n tengelt ɣar Dawud.

5 Dawud inna: “Mmi Suliman ɛad d aḥudri arhef. Taddart i ɣa bnan i SIDI ad tiři d tameqqrant d issɛuǧen ḥima Isem nnes d řɛezz nnes ad idweř ɣar marra timmura. Necc ad as sswejdeɣ.” Ammu i issewjed Dawud aṭṭas qbeř i řmewt nnes.

6 Xenni iřaɣa netta i mmis Suliman uca yumur i-t ḥima ad ibna ict n Taddart i SIDI, AREBBI n Israil.

7 Inna Dawud i Suliman: “Mmi, necc simant inu tuɣa-t deg wuř inu, ḥima ad bniɣ ict n Taddart i Yisem n SIDI, AREBBI inu.

8 Maca yusa-dd ɣari wawař n SIDI, inna: ‘Cek tessizzřed aṭṭas n idammen u teggid imenɣan iqesḥen. Cek war tbennid i Yisem inu Taddart, maɣar cek tessizzřed zzat i wudem inu aṭṭas n idammen x temmurt.

9 Xzar, mmic wenni i d ac ɣa dd-ittwarwen, ad yiři d ijj n weryaz n řḥudnet, maɣar Necc ad as wceɣ řhudnet zi marra řɛedyan nnes i d as dd-innḍen, maɣar isem nnes ad yiři Suliman u deg wussan nnes ad wceɣ řehna d řhudnet i Israil.

10 Netta ad ibna ict n Taddart i Yisem inu u netta ad yiři i Necc d mmis u Necc ad as iřiɣ d Babas u Necc ad ssmetneɣ řɛarc n tgelda nnes x Israil i řebda.’

11 Xenni řexxu, a mmi, SIDI ad yiři akidek u cek ad tfeřḥed u ad tebnid Taddart n SIDI, AREBBI nnec, am mammec tuɣa xak issiweř.

12 Iři ad ac iwc SIDI řeɛqeř d řefhamet uřa d usuyar x Israil ḥima ad teḥḍid Ccariɛa n SIDI, AREBBI nnec.

13 Xenni ad tiřid tfeřḥed, xmi ɣa teḥḍid ḥima ad ggen tiweṣṣa d lfarayiḍ, tinni yumur SIDI s Musa i Israil. Iři d aryaz u iři tmeḥḍed, war tteggʷed ca u war tefciř!

14 Xzar-dd, di řeḥṣaret inu sswejdeɣ ɣar ufus i Taddart n SIDI myat-ařef talint n wureɣ d wařef x wařef talint n nnuqart uřa d nnḥas d wuzzař, ařami war zemmaren ad weznen. Iwyeɣ uřa d akeccuḍ d yeẓra. U cek ad xas tarenyed ɛad.

15 Cek ɣarek ɛawed aṭṭas n yeryazen ḥima ad ggen řxedmet, isuydayen d řemɛuǧam i uneqqac n weẓru d ukeccuḍ d ɛřam kuř iwdan nni ɣar teǧa řefhamet di ɛřam kuř řxedmet.

16 Ureɣ d nnuqart d nnḥas d wuzzař anect war izemmar ad t ḥesben. Kkar, egg i-t uca SIDI ad kidek yiři.”

17 Dawud yumur ɛawed i marra řḥukkam n Israil, maḥend ad wcen afus i mmis Suliman, inna:

18 “Ma war iǧi SIDI, AREBBI nwem, akidwem u ma war d awem iwci řhudnet ɣar marra iɣezdisen nwem? Maɣar Netta igga marra imezdaɣ n temmurt deg ufus inu uca tᵉttwagg temmurt sadu ufus inu zzat i wudem n SIDI u zzat i wudem n marra řgens.

19 Xenni řexxu, wcem uř d řeɛmar nwem ḥima ad tarzum x SIDI, AREBBI nwem, uca kkarem, ad tebnam Zzawect Iqeddsen n SIDI AREBBI ḥima Ttabut n Řɛahd n SIDI d marra řeqcuɛ iqeddsen n AREBBI zemmaren ad ttwassidfen di Taddart i ɣa ittwabnan i Yisem n SIDI.”

□ 

22:2 yumur - s Tɛibranit ‘inna’.

Dawud idebbar řxedmet n Ilawiyyen

23

1 Umi tuɣa Dawud iwsar u ijjiwen ussan, igga netta mmis Suliman d ajeǧid x Israil.

2 Netta issmun-dd marra řḥukkam n Israil uřa d ikehhanen d Ilawiyyen.

3 Ttwaḥesben Ilawiyyen zi třatin n iseggʷusa d sennej. Tuɣa řqedd nsen azeǧif azeǧif tmenya u-třatin-ařef n yeryazen.

4 Zzaysen tuɣa din arebɛa u-ɛicrin-ařef n yinni ittwaggen d imseyyaren x řxedmet di Taddart n SIDI uca aqa din ɛad setta-ařaf n imeḥḍayen d řquḍat,

5 arebɛa-ařaf n iɛessasen n tewwart d arebɛa-ařaf n imedyazen i iẓran n uṣebbaḥ i SIDI, ak-d dduzanat n lmusiqa nni ggiɣ necc, inna Dawud, ḥima ad ssemɣaren SIDI s yezřan n uṣebbaḥ.

6 Dawud ibḍa ten di terbiɛin, am ttwasettfen nitni ɛlaḥsab arrawen n Lawi: Jarcun, Qahat d Marari.

7 Zeg Ijarcuniyyen tuɣa aten d Laɛdan d Cimɛi.

8 Arrawen n Laɛdan tuɣa aten d azeǧif Yaḥiyil, Zitam d Yuwil, třata n yeryazen.

9 Arrawen n Cimɛi tuɣa aten d Calumit, Ḥaziyil d Haran, třata n yeryazen. Ina tuɣa aten d izeǧifen x ibabaten n řaǧat n Laɛdan.

10 Arrawen n Cimɛi tuɣa aten d Yaḥat, Zayna, Yaɛuc d Bariɛa. Ina tuɣa aten d arrawen n Cimɛi.

11 Yaḥat tuɣa-t d azeǧif u Ziza d wiss tnayen, maca Yaɛuc d Bariɛa war tuɣi ɣarsen arrawen aṭṭas. Ɣar řeḥsab ttwaḥesben nitni d icten taddart n ibabaten.

12 Arrawen n Qahat tuɣa aten d Ɛamram, Yiṣhar, Ḥabrun d Ɛuzziyil, arebɛa n yeryazen.

13 Arrawen n Ɛamram tuɣa aten d Harun d Musa.

Ittwaɛzeř Harun ḥima ad ittwaqeddes d amqeddes qaɛ, netta d arrawen nnes, i řebda, ḥima ad issbexxar zzat i wudem n SIDI, ḥima ad as isexxar u ḥima ad ibarek s Yisem nnes i řebda.

14 Arrawen n Musa, aryaz n AREBBI, ttwařaɣan jar teqbič n Lawi.

15 Arrawen n Musa tuɣa aten d Jarcum d Iliɛazar.

16 Zeg warrawen n Jarcun tuɣa Cabuwil d azeǧif.

17 Mmis n Iliɛazar tuɣa d azeǧif Raḥabya. War tuɣi ɣares ɣar Iliɛazar arrawen nneɣni. Arrawen n Raḥabya maca tuɣa aten deg waṭṭas.

18 Zeg warrawen n Yiṣhar tuɣa Calumit d azeǧif.

19 Zeg warrawen n Ḥabrun tuɣa Yariya d azeǧif, Amarya wiss tnayen, Yaḥziyil wiss ṭrata d Yaqmaɛam wiss arebɛa.

20 Zeg warrawen n Ɛuzziyil tuɣa Mixa d azeǧif, u Yacci-Yah wiss tnayen.

21 Arrawen n Marari tuɣa aten d Maḥli d Muci.

Tarwa n Maḥli tuɣa aten d Aliɛazar d Qis.

22 Aliɛazar immut u netta war ɣares tuɣi bu warrawen maca yessis wah. Arrawen n Qis, aytmatsen, iwyen tent d tamɣart.

23 Arrawen n Muci tuɣa aten d Maḥli d Ɛadir d Yarimut, třata n yeryazen.

24 Ina tuɣa aten d arrawen n Lawi, ttwasettfen ɛlaḥsab tudrin n ibabaten nsen, ɛlaḥsab izeǧifen n řaǧat, inni ittwazemmen ɣar řeḥsab nsen s řqedd n ismawen nsen azeǧif azeǧif, inni iggin tasexxart i Taddart n SIDI, zi ɛicrin iseggʷusa sennej.

25 Maɣar Dawud tuɣa inna: “SIDI, AREBBI n Israil, iwca řhudnet i řgens nnes u Netta ad izdeɣ di Urcalim i řebda.”

26 Netta inna ɛawed x Ilawiyyen: “Nitni war ḥdijen ɛad ad arbun Tazeddiɣt d marra řeqcuɛ nni dd ittasen ak-d tsexxart.”

27 Minzi ɛlaḥsab awařen ineggura n Dawud, tuɣa řqedd n warrawen n Lawi d inni iǧan zi ɛicrin iseggʷusa sennej.

28 Nitni bedden ak-d warrawen n Harun di tsexxart di Taddart n SIDI, ɣar uḥeṭṭu x řemraḥat, x ixxamen n řexzen, x usizdeg n marra řeqcuɛ iqeddsen, x řxedmet n tsexxart di Taddart n AREBBI,

29 x usewjed n aɣrum n wescan, x waren azdad i tewhibt n řɣiǧet, x teřfaf břa antun, x wexdim u x mammec ggʷin arecti u x marra řqedd d řeqyas.

30 Tuɣa ittxeṣṣa ad bedden wejden di kuř tuffut ḥima ad ṣebbḥen u ad ssemɣaren SIDI, uřa ɣar tmeddit,

31 uřa řami dd-yiwyen marra tiɣarṣa n wecmaḍ i SIDI, deg wussan n ssebt, deg wussan n uyur n jdid u di řeɛyudat ittwaggen, ɛlaḥsab řqedd i yeǧa di lfariḍa i d as ittřiqan, břa aqeṭṭu zzat i wudem n SIDI.

32 Ittxeṣṣa asen ad ḥḍan taweqqaft nsen i Uqiḍun n Umsagar d tweqqaft nsen i Zzawect Iqeddsen d tweqqaft nsen ɣar uɣezdis n warrawen n Harun, aytmatsen, ɣar tsexxart n Taddart n SIDI.

Tirbiɛin n ikehhanen

24

1 Tirbiɛin n warrawen n Harun. Arrawen n Harun tuɣa aten d Nadab, Abihu, Aliɛazar d Itamar.

2 Nadab d Abihu mmuten zzat i wudem n babatsen. War ɣarsen bu warrawen. Aliɛazar d Itamar tuɣa ttsexxaren am yikehhanen.

3 Jmiɛ ak-d Ṣaduq zeg warrawen n Aliɛazar u ak-d Aximalik zeg warrawen n Itamar ibḍa i-ten Dawud ɛlaḥsab taweqqaft nsen i tsexxart nsen.

4 Ufin aqa ɣar warrawen n Aliɛazar aṭṭas n izeǧifen x izeǧifen nni iǧan ɣar warrawen n Itamar. Bḍan ten amenni: jar warrawen n Iliɛazar tuɣa din seṭṭac n izeǧifen i tudrin n ibabaten nsen u jar warrawen n Itamar tuɣa din tmenya n izeǧifen i tudrin n ibabaten nsen.

5 Nitni bḍan ten s tqedduḥt, am yina am yinni, maɣar imeqqranen n Zzawect Iqeddsen, imeqqranen n AREBBI, tuɣa aten zeg warrawen n Aliɛazar u zeg warrawen n Itamar.

6 Camɛiya, mmis n Natanyil, wenni tuɣa d amarir zi teqbič n Lawi, izemmen i-ten zzat i wudem n ujeǧid d řḥukkam d ukehhan Ṣaduq, d Aximalik, mmis n Abyatar, u zzat i wudem n izeǧifen n řaǧat jar ikehhanen u jar Ilawiyyen. Ggin taqedduḥt i yijj n řaǧ n Aliɛazar, xenni i yijj n řaǧ n Itamar.

7 Taqedduḥt tamezwarut tekkar as-dd

i Yahuyarib,

wiss tnayen i Yadaɛya,

8 wiss třata i Ḥarim,

wiss arebɛa i Saɛurim,

9 wiss xemsa i Malkiya,

wiss setta i Miyamin,

10 wiss sebɛa i Haqquṣ,

wiss tmenya i Abiya,

11 wiss tesɛa i Yecuɛa,

wiss ɛecra i Cakanya,

12 wiss ḥitac i Ilyacib,

wiss tenɛac i Yaqim,

13 wiss třeṭṭac i Ḥuffa,

wiss arbeɛṭac i Yacabad,

14 wiss xemmesṭac i Bilja,

wiss seṭṭac i Immir,

15 wiss sbeɛṭac i Ḥizir,

wiss tmenṭac i Ḥafṣiṣ,

16 wiss tseɛṭac i Faqaḥya,

wiss ɛicrin i Yaḥazqiyil,

17 wiss waḥit u-ɛicrin i Yaxin,

wiss tnayen u-ɛicrin i Jamul,

18 wiss třata u-ɛicrin i Dalaya,

wiss arebɛa u-ɛicrin i Maɛazya.

19 Ina tuɣa xasen taweqqaft maḥend ad adfen ɣar Taddart n SIDI ɛlaḥsab asettef n tsexxart nsen am mammec lfariḍa i dd-yusin s ufus n babatsen Harun am mammec d as yumur SIDI, AREBBI n Israil.

Řaǧ n Ilawiyyen

20 Zi jjihet n usettef n min iqqimen n warrawen n Lawi:

Cubayil tuɣa d azeǧif i warrawen n Ɛamram,

Yaḥadya tuɣa d azeǧif i warrawen n Cubayil.

21 X Raḥabya: x warrawen n Raḥabya tuɣa Yacci-Yah d azeǧif.

22 X warrawen n Yiṣhar tuɣa Calumit d azeǧif.

X warrawen n Calumit tuɣa Yahat d azeǧif.

23 U x warrawen n Ḥabrun tuɣa Yariya d azeǧif, Amarya tuɣa-t d wiss tnayen, Yaḥziyil d wiss třata, Yaqmaɛam dd wiss arebɛa.

24 X warrawen n Ɛuzziyil tuɣa Mixa d azeǧif.

X warrawen n Mixa tuɣa Camir d azeǧif.

25 Umas n Mixa tuɣa d Yacci-Yah. X warrawen n Yacci-Yah tuɣa Zakariyya d azeǧif.

26 Arrawen n Marari tuɣa aten d Maḥli d Muci. X warrawen n Yaɛazya tuɣa Banu d azeǧif.

27 Arrawen n Marari s Yaɛazya tuɣa aten d Banu d Cuham d Zakkur d Ɛibri.

28 I Maḥli tuɣa Aliɛazar d mmis. Wanita tuɣa war ɣares bu warrawen.

29 X Qis: arrawen n Qis: mɣir Yarḥamyil.

30 Arrawen n Muci tuɣa aten d Maḥli, Ɛadir d Yarimut.

Ina tuɣa aten d arrawen n Lawi, ttwasettfen ɛlaḥsab řaǧat n ibabaten nsen.

31 Uřa d nitni nḍaren tiqedduḥin am yaytmatsen, arrawen n Harun, zzat i wudem n ujeǧid Dawud d Ṣaduq d Aximalik d izeǧifen x ibabaten n řaǧat n ikehhanen u x Ilawiyyen, am yibabaten nni iǧan d azeǧif am umatsen d amaẓuẓ.

Imedyazen

25

1 Zeg warrawen n Asaf d Hayman d Yadutun iɛzeř Dawud ak-d ikumandaren n řɛeskar iryazen i tsexxart nni ittnebban s řgambriyat d lharpat d taǧunin n wuzzař. Řqedd n yeryazen i iggin řxedmet n tsexxart nsen tuɣa-t d wa:

2 I warrawen n Asaf: Zakkur, Yusuf, Natanya d Acriyil, nitni d arrawen n Asaf. Tuɣa-ten sadu ufus n Asaf. Netta tuɣa ittnebba x iceyyaren n ujeǧid.

3 I Yadutun: arrawen n Yadutun tuɣa aten d Jadalya, Ṣari, Icaɛya, Ḥacabya d Mattitya, setta n warrawen. Tuɣa-ten sadu ufus n babatsen Yadutun, wenni tuɣa ittnebban am ittirar x řgambri, am ittqada d issemɣara SIDI.

4 I Himan: arrawen n Hayman tuɣa aten d Buqqiya, Mattanya, Ɛuzziyil, Cabuwil, Yarimut, Ḥananya, Ḥanani, Iliyata, Jiddalti, Rumamti-Ɛazar, Yucbaqaca, Malluti, Hutir d Maḥziyut.

5 Nitni marra tuɣa aten d arrawen n Hayman, amwařaw n ujeǧid s řefhamet n wawařen n AREBBI, ḥima ad ssgeɛɛden icc nnes, minzi i uya yarzef AREBBI i Hayman arbeɛṭac n warrawen d třata n tḥenjirin.

6 Marra ina tuɣa aten sadu ufus n babatsen, n Asaf, Yadutun d Hayman, maḥend ad ɣennjen izřan di Taddart n SIDI s taǧunin n wuzzař d lharpat d řgambriyat i tsexxart di Taddart n AREBBI sadu ufus n ujeǧid.

7 Řqedd nsen, jmiɛ ak-d aytmatsen, inni tuɣa ittwassřemden deg izřan i SIDI, řqedd n marra inni ɣarsen tizemmar di man aya, tuɣa-t mitayen u-tmenya u-tmanyin.

8 Nitni nḍaren tiqedduḥin i tɛessast, am umeẓyan am umeqqran, am umseřmad am umeḥḍar.

9 Taqedduḥt tamezwarut tekkar as-dd i Yusuf.

Wiss tnayen i Jadalya. Netta d aytmas d warrawen nnes, tenɛac n yeryazen.

10 Wiss třata tekkar as-dd i Zakkur, netta ak-d warrawen nnes d aytmas, tenɛac n yeryazen.

11 Wiss arebɛa tekkar as-dd i Yaṣri, netta ak-d warrawen nnes d aytmas, tenɛac n yeryazen.

12 Wiss xemsa tekkar as-dd i Natanya, netta ak-d warrawen nnes d aytmas, tenɛac n yeryazen.

13 Wiss setta tekkar as-dd i Buqqiya, netta ak-d warrawen nnes d aytmas, tenɛac n yeryazen.

14 Wiss sebɛa tekkar as-dd i Yacaryila, netta ak-d warrawen nnes d aytmas, tenɛac n yeryazen.

15 Wiss tmenya tekkar as-dd i Icaɛya, netta ak-d warrawen nnes d aytmas, tenɛac n yeryazen.

16 Wiss tesɛa tekkar as-dd i Mattanya, netta ak-d warrawen nnes d aytmas, tenɛac n yeryazen.

17 Wiss ɛecra tekkar as-dd i Cimɛi, netta ak-d warrawen nnes d aytmas, tenɛac n yeryazen.

18 Wiss ḥiṭac tekkar as-dd i Ɛazaryil, netta ak-d warrawen nnes d aytmas, tenɛac n yeryazen.

19 Wiss tenɛac tekkar as-dd i Hacabya, netta ak-d warrawen nnes d aytmas, tenɛac n yeryazen.

20 Wiss třeṭṭac tekkar as-dd i Cubayil, netta ak-d warrawen nnes d aytmas, tenɛac n yeryazen.

21 Wiss arbeɛṭac tekkar as-dd i Mattitya. netta ak-d warrawen nnes d aytmas, tenɛac n yeryazen.

22 Wiss xemmesṭac tekkar as-dd i Yarimut, netta ak-d warrawen nnes d aytmas, tenɛac n yeryazen.

23 Wiss seṭṭac tekkar as-dd i Ḥanan-Yah, netta ak-d warrawen nnes d aytmas, tenɛac n yeryazen.

24 Wiss sbeɛṭac tekkar as-dd i Yacbaqaca, netta ak-d warrawen nnes d aytmas, tenɛac n yeryazen.

25 Wis tmenṭac tekkar as-dd i Ḥanani, netta ak-d warrawen nnes d aytmas, tenɛac n yeryazen.

26 Wiss tseɛṭac tekkar as-dd i Malluti, netta ak-d warrawen nnes d aytmas, tenɛac n yeryazen.

27 Wiss ɛicrin tekkar as-dd i Iliyata, netta ak-d warrawen nnes d aytmas, tenɛac n yeryazen.

28 Wiss waḥit u-ɛicrin tekkar as-dd i Hutir, netta ak-d warrawen nnes d aytmas, tenɛac n yeryazen.

29 Wiss tnayen u-ɛicrin tekkar as-dd i Jiddalti, netta ak-d warrawen nnes d aytmas, tenɛac n yeryazen.

30 Wiss třata u-ɛicrin tekkar as-dd i Maḥziyut, netta ak-d warrawen nnes d aytmas, tenɛac n yeryazen.

31 Wiss arebɛa u-ɛicrin tekkar as-dd i Rumamti-Ɛazar, netta ak-d warrawen nnes d aytmas, tenɛac n yeryazen.

Iɛessasen n tewwart, iweqqafen n řeknuz, imeḥḍayen d řquḍat

26

1 Tirbiɛin n iɛessasen n tewwura:

N Iquraḥiyyen: Macalamya, mmis n Quri, zeg warrawen n Abiyasaf.

2 Macalamya tuɣa ɣares warrawen:

Zakariyya tuɣa-t d amenzu,

Yadiɛil wiss tnayen,

Zabadya wiss třata,

Yatniyil wiss arebɛa,

3 Ɛilam wiss xemsa,

Yuḥanan wiss setta,

Ilyuɛinay wiss sebɛa.

4 Uřa Ɛubid-Idum tuɣa ɣares warrawen:

Camɛiya tuɣa-t d amenzu,

Yahuzabad wiss tnayen,

Yuwax wiss třata,

Sakar wiss arebɛa,

Natanayil wiss xemsa,

5 Ɛamiyil wiss setta,

Issakar wiss sebɛa,

Faɛaltay wiss tmenya,

maɣar ibarek i-t AREBBI.

6 Uřa i mmis Camɛiya ttwaxeřqen as-dd warrawen. Nitni tuɣa aten d řḥukkam di taddart n babatsen, minzi nitni tuɣa aten d ayt n bu-teɣruḍt imeḥḍen.

7 Arrawen n Camɛiya tuɣa aten: Ɛutni, Rafayil, Ɛubid, Ilzabad ak-d aytmas, iryazen imeḥḍen: Ilihu d Camakya.

8 Ina marra tuɣa aten zeg warrawen n Ɛubid-Idum, nitni d warrawen nsen d wawmaten nsen, iryazen imeḥḍen, ccuren s jjehd i tsexxart nsen, tnayen u-settin n yeryazen n Ɛubid-Idum.

9 Macalamya tuɣa ɣares warrawen d wawmaten, iryazen imeḥḍen, tmenṭac n yeryazen.

10 Ḥusa, zeg warrawen n Marari, tuɣa ɣares warrawen-a:

Cimri tuɣa d azeǧif, waxxa netta war iǧi d amenzu, maca babas igga i-t d azeǧif.

11 Ḥilqiya tuɣa-t d wiss tnayen,

Tabalya wiss třata,

Zakariyya wiss arebɛa.

Marra arrawen d wawmaten n Ḥusa tuɣa aten di třeṭṭac n yeryazen.

12 X terbiɛin-a n iɛessasen n tewwura, x izeǧifen n ayt n bu-teɣruḍt, tuɣa ccɣeř n tsexxart di Taddart n SIDI, jmiɛ ak-d aytmatsen.

13 Nitni nḍaren taqedduḥt, am umeẓyan am umeqqran, i tudrin n ibabaten nsen, i tewwart u i tewwart nneɣni.

14 Taqedduḥt i tɛessast n ccarq tekkar as-dd i Calamya.

Uřa i mmis Zakariyya, wenni d amcawar s řeɛqeř, tewḍa as-dd taqedduḥt u taqedduḥt nnes tekkar as-dd i ccamal.

15 I Ɛubid-Idum tekkar as-dd tqedduḥt i ljanub u i warrawen nnes i taddart n ixxamen n řexzen. □  

16 I Cuffim d Ḥusa tekkar asen-dd tqedduḥt i lɣarb, ak-d tewwart n Calakat ɣar webrid ameqqran igeɛɛden ɣar Zzawect Tameqqrant. Ijj n uɛessas tuɣa ibedd ɣar ijj n uɛessas nneɣni.

17 Ɣar manis i dd-tneqqar tfuct bedden setta n Ilawiyyen u ɣar ccamal bedden din kuř ass arebɛa. Ɣar ljanub ɛawed kuř ass arebɛa u ɣar ixxamen n řexzen tnayen u ɛawed tnayen.

18 Ɣar řebni n uɣezdis n lɣarb n Zzawect Tameqqrant arebɛa ɣar webrid ameqqran u tnayen ɣar řebni n uɣezdis.

19 Tina tuɣa d tirbiɛin n iɛessasen n tewwura zeg warrawen n Quraḥ u zeg warrawen n Marari.

20 Aytmatsen Ilawiyyen tuɣa aten x ixxamen n txubay n Taddart n AREBBI u x ixxamen n txubay n tewhibin ittwaqeddsen.

21 Arrawen n Laɛdan, arrawen n Ujarcuni nni tuɣa ɣar Laɛdan, ixs ad yini izeǧifen n ibabaten n řaǧat n Laɛdan, Ajarcuni: Jaḥiyili waha.

22 Iḥenjiren n Yaḥyili tuɣa aten d Zitam d Yuwil, umas. Nitni tuɣa aten x ixxamen n txubay n Taddart n SIDI.

23 N Ɛamramiyyen, d Iyiṣhariyyen, d Iḥabruniyyen, d Iɛaziyiliyyen

24 tuɣa Cabuwil, mmis n Jarcum, mmis n Musa, d ameḥḍayi x ixxamen n txubay.

25 Aytmas zi jjadira n Iliɛazar tuɣa aten d mmis Raḥabya, mmis Icaɛya, mmis Yuram, mmis Zikri d mmis Calumit.

26 Calumit wanita d aytmas tuɣa aten x ixxamen n txubay n tewhibin ittwaqeddsen, tinni issqeddes i-tent ujeǧid Dawud ak-d izeǧifen x ibabaten n řaǧat u ak-d imeqqranen x wařef d x mya, u ak-d ikumandaren n řɛeskar.

27 Nitni tuɣa ssqeddsen tiwhibin nni zi garrat u zi tkeccaḍt, ḥima ad zzaysent ɛedřen Taddart n SIDI.

28 Ɛawed marra min tuɣa issqeddes i-t umwařaw Camwil, d Cawul, mmis n Qis, d Abnir, mmis n Nir, d Yuwab, mmis n Ṣaraya. Marra min tuɣa ittwaqeddsen tuɣa sadu afus n Calumit d aytmas.

29 Zeg Iyiṣhariyyen tuɣa Kananya d warrawen nnes xeddmen am imeḥḍayen d řquḍat barra di temmurt n Israil.

30 Zeg Iḥabruniyyen tuɣa taweqqaft x Israil ɣar Ḥacabya d aytmas, iryazen imeḥḍen, ařef u-sebɛa-mya n yeryazen, x ujemmaḍ n L’Urdun ɣar lɣarb, tuɣa aten x marra řxedmet i SIDI u x tsexxart i ujeǧid.

31 I Iḥabruniyyen tuɣa Yariya d azeǧif, i Iḥabruniyyen, i jjiřat nnes, jar ibabaten n řaǧat. Deg useggʷas wiss arebɛin n tgelda n Dawud ttwarzun u ttwafen ayt n bu-teɣruḍt imeḥḍen di Yaɛzir di Jilɛad.

32 Aytmas tuɣa aten d iryazen imeḥḍen, ařfayen u-sebɛa-mya n izeǧifen x ibabaten n řaǧat. Ajeǧid Dawud igga ten x ayt n Rubin, x ayt n Jad u x wezyen n teqbič n Manassa, x marra timesřayin n AREBBI u x marra timesřayin n ujeǧid.

□ 

26:15 řehrit - niɣ ‘ixxamen n uxemmeř’.

Ikumandaren n řɛeskar

27

1 Ina d ayt n Israil ak-d řqedd nsen, izeǧifen x ibabaten n řaǧat, uřa d imeqqranen x wařef u x mya ak-d imeḥḍayen nsen, inni tuɣa ittsexxaren i ujeǧid di marra timesřayin n terbiɛin, am zi jjihet n man wen i dd-ittasen, am zi jjihet n man wen ittraḥen, u man aya zeg uyur ař uyur nneɣni di marra iyuren n useggʷas. Ict n terbiɛt dayes arebɛa u-ɛicrin-ařef n yeryazen.

2 Yasubɛam, mmis n Zabdiyil, tuɣa x terbiɛt tamezwarut i uyur wiss amezwaru. Tarbiɛt nnes dayes arebɛa u-ɛicrin-ařef n yeryazen.

3 Netta tuɣa zeg warrawen n Fariṣ. Netta d akumandar ameqqran x marra ikumandaren n řɛeskarat deg uyur amezwaru.

4 Duday, Axuxi, tuɣa x terbiɛt n uyur wiss tnayen. Miqlut d ameḥḍay n terbiɛt nnes. Tarbiɛt nnes dayes arebɛa u-ɛicrin-ařef n yeryazen.

5 Banaya, mmis n Yahuyadaɛ, akehhan ameqqran tuɣa d akumandar wiss třata n řɛeskar i uyur wiss třata. Tarbiɛt nnes dayes arebɛa u-ɛicrin-ařef n yeryazen.

6 Banaya wa tuɣa d bu-teɣruḍt n třatin u netta tuɣa x třatin. Mmis Ɛammizabad tuɣa x terbiɛt nnes.

7 Ɛasa’il, mmis n Yuwab, d wiss arebɛa i uyur wiss arebɛa u mmis Zabadya tuɣa awarni as. Tarbiɛt nnes dayes arebɛa u-ɛicrin-ařef n yeryazen.

8 Camḥut, Ayazraḥi, akumandar, tuɣa x terbiɛt wiss xemsa i uyur wiss xemsa. Tarbiɛt nnes dayes arebɛa u-ɛicrin-ařef n yeryazen.

9 Ɛira, mmis n Ɛiqqis, Atiqquɛi, tuɣa d wiss setta i uyur wiss setta. Tarbiɛt nnes dayes arebɛa u-ɛicrin-ařef n yeryazen.

10 Ḥaliṣ, Afalituni, zeg warrawen n Ifrayim, tuɣa d wiss sebɛa i uyur wiss sebɛa. Tarbiɛt nnes dayes arebɛa u-ɛicrin-ařef n yeryazen.

11 Sibkay, Aḥucati, n Izaraḥiyyen, tuɣa d wiss tmenya i uyur wiss tmenya. Tarbiɛt nnes dayes arebɛa u-ɛicrin-ařef n yeryazen.

12 Abiɛazar, Aɛanatuti, n ayt n Binyamin, tuɣa d wiss tesɛa i uyur wiss tesɛa. Tarbiɛt nnes dayes arebɛa u-ɛicrin-ařef n yeryazen.

13 Maharay, Anaṭufati, i Izaraḥiyyen, tuɣa d wiss ɛecra i uyur wiss ɛecra. Tarbiɛt nnes dayes arebɛa u-ɛicrin-ařef n yeryazen.

14 Banaya, Afarɛatuni, zeg warrawen n Ifrayim, tuɣa d wiss ḥiṭac i uyur wiss ḥiṭac. Tarbiɛt nnes dayes arebɛa u-ɛicrin-ařef n yeryazen.

15 Xalday, Anaṭufati, i dd-iqqarṣen zi Ɛutniyil, tuɣa d wiss tenɛac i uyur tenɛac. Tarbiɛt nnes dayes arebɛa u-ɛicrin-ařef n yeryazen.

Imeqqranen n tqebbař

16 Ina bedden x tqebbař n Israil:

I Irubiniyyen tuɣa Iliɛazar, mmis n Zikri, d řḥakem.

I Icamɛuniyyen: Cafaṭya, mmis n Maɛka.

17 I Lawi: Ḥacabya, mmis n Qamuwil.

I Harun: Ṣaduq.

18 I Yahuda: Ilihu, zeg aytmas n Dawud.

I Issakar: Ɛumri, mmis n Mixayil.

19 I Zabulun: Yicmaɛya, mmis n Ɛubadya.

I Naftali: Yarimut, mmis n Ɛazaryil.

20 I warrawen n Ifrayim: Ḥuciɛa, mmis n Ɛazarya.

I wezyen n teqbič n Manassa: Yuwil, mmis n Fadaya.

21 I wezyen n teqbič n Manassa di Jilɛad: Jaddu, mmis n Zakariyya.

I Binyamin: Yaɛisiyil, mmis n Abnir.

22 I Dan: Ɛazaryil, mmis n Yaruḥam.

Ina tuɣa d řḥukkam n tqebbař n Israil.

23 Dawud war iksi ca řqedd n yinni ɣar iǧa ɛicrin n iseggʷusa d swadday, maɣar SIDI tuɣa inna aqa Netta ad yarr Israil deg waṭṭas am yitran n ujenna.

24 Yuwab, mmis n Ṣaruya, tuɣa ibda ad iḥseb řgens, maca war t ikemmeř umi dd-yusa uduqqez d ameqqran n weɣḍab x Israil. S uyenni war ittwagg řqedd deg wedlis n imezruyen n ujeǧid Dawud.

Iwkiřen n ujeǧid

25 Ɛazmawet, mmis n Ɛadiyil, tuɣa x ixxamen n txubay n ujeǧid.

Yunatan, mmis n Ɛuzziya, tuɣa x ixxamen n txubay n temmurt, di tneddam, di dcurat u di lburjat.

26 Ɛazri, mmis n Kalub, tuɣa iṭṭef acbar x mammec ggin řxedmet deg iyyar ḥima ad carzen acař.

27 Cimɛi, Aramati, tuɣa iṭṭef acbar x imarjaɛen n uḍiř.

Zabdi, Acifmi, tuɣa x zzad n binu nni iǧan deg imarjaɛen n uḍiř.

28 Baɛl-Ḥanan, Ajadiri, tuɣa iṭṭef acbar x iḥwicen n zzitun u x izemmuren nni iǧan di Temmurt Iwaṭan.

Yuwac tuɣa x zzad n zzect.

29 Ciṭray, Acaruni, tuɣa iṭṭef acbar x ifunasen d tfunasin, inni ihedda di řewḍa n Carun.

Cafat, mmis n Ɛalay, tuɣa x ifunasen d tfunasin di řewḍat n teɣzurt.

30 Ubil, Asmaɛili, tuɣa iṭṭef acbar x iřeɣman.

Yaḥadya, Amirunuti, tuɣa x tiɣyař.

31 Yaziz, Ahajri, tuɣa iṭṭef acbar x wuǧi.

Nitni marra tuɣa aten d imeḥḍayen x wagřa nni iǧan n ujeǧid Dawud.

32 Yunatan, ɛemmis n Dawud, tuɣa d amcawar, ijj n bnadem d amiɣis. Netta tuɣa ɛawed d amarir.

Yaḥiyil, mmis n Ḥakmuni, tuɣa ɣar warrawen n ujeǧid, yarebba i-ten.

33 Axitufil tuɣa d amcawar n ujeǧid,

u Ḥucay, Ayarki, tuɣa d ameddukkeř n ujeǧid.

34 Yahuyadaɛ, mmis n Banaya, d Abyatar tuɣa aten awarni i Axitufil.

Yu’ab tuɣa-t d akumandar n řɛeskar n ujeǧid.

Dawud igga x Suliman maḥend ad ibna Zzawect Tameqqrant

28

1 Dawud issmun di Urcalim marra imeqqranen n Israil: imeqqranen n tqebbař d imeqqranen n terbiɛin d imsexxaren n ujeǧid d imeqqranen x wařef d imeqqranen x mya d imeqqranen i iǧan x marra agřa d řkesbet n řmař n ujeǧid d warrawen nnes, jmiɛ ak-d imsexxaren icennɛen d ayt n bu-teɣruḍt, wah, kuř bu-teɣruḍt imeḥḍen.

2 Ikkar ujeǧid Dawud, inna: “Sřem-dd ɣari, aytma d řgens inu! Necc simant inu tuɣa-t ɣari deg wuř inu ḥima ad bniɣ ict n Taddart n arraḥet i Ttabut n Řɛahd n SIDI u i tnebdat n iḍaren n AREBBI nneɣ. X uyenni sswejdeɣ i řebni.

3 Maca AREBBI inna ayi: ‘Cek war tbennid i Yisem inu Taddart, maɣar cek d ijj n weryaz n imenɣan u tessizřed aṭṭas n idammen.’

4 SIDI, AREBBI n Israil, ifarz ayi zi marra taddart n baba, ḥima ad dewřeɣ d ajeǧid x Israil i řebda, minzi Netta ifarz Yahuda ḥima ad yiři d řḥakem, uca xenni taddart n baba zi taddart n Yahuda, uca jar warrawen n baba yarḍa dayi ařami igga ayi d ajeǧid x marra Israil.

5 Zi jar marra arrawen inu - maɣar SIDI iwca ayi aṭṭas n warrawen - ifarz Netta mmi Suliman, ḥima ad iqqim x řɛarc n tgelda n SIDI x Israil.

6 Netta inna ayi: ‘Mmic Suliman ad ibna Taddart inu d řemraḥat inu, maɣar netta i farzeɣ d mmi u Necc ad as iřiɣ d babas.

7 Necc ad ssmetneɣ tageldit nnes i řebda mařa netta ad iḍfar tiweṣṣa d lfarayiḍ inu s jjehd, am mammec teǧa ass-a.’

8 Xenni řexxu, ad awem ɛeřmeɣ zzat i tiṭṭawin n marra Israil, agraw n řgens n SIDI, u deg imezzuɣen n AREBBI nneɣ, ḥima ad teḥḍam u ad tarzum marra tiweṣṣa n SIDI, AREBBI nwem, maḥend ad teqqimem tᵉttᵉṭṭfem tammurt taṣebḥant tanita d řwart, uca ad tt tejjem d řwart i řebda i warrawen nwem awarni awem.

9 U cek, mmi Suliman, ssen AREBBI n babac u sexxar as s wuř imun d s řeɛmar iwejden minzi SIDI ittbeqqec marra uřawen uca ifehhem marra min dd-ittasen ɣar ixarriṣen n uzeǧif nneɣ. Mařa cek tarzud xas, Netta ad zzayek ittwaf, maca mařa tsemḥed dayes, ad cek inḍar i řebda.

10 Xzar řexxu, minzi SIDI ifarz i cek ḥima ad as tebnid ict n Taddart d Zzawect Iqeddsen. Iři d aryaz uca egg i-t!”

11 Dawud iwca i mmis Suliman amedya n wesqif n wadaf, n řebniyat nnes, d ixxamen n txubay d tɣurfatin nnes, d ixxamen nnes n daxeř, d wexxam i tqebbart n weṣřaḥ,

12 uřa d ijj n umedya n marra min ɣares-dd yusa s Arruḥ x řemraḥat n Taddart n SIDI, x marra ixxamen i d as dd-innḍen, x marra ixxamen n txubay n Taddart n AREBBI u x ixxamen n txubay n tewhibin ittwaqeddsen,

13 x terbiɛin n ikehhanen d Ilawiyyen, x marra řxedmet i tsexxart di Taddart n SIDI u x marra řeqcuɛ i tsexxart di Taddart n SIDI.

14 X wureɣ, aqa iwca řewzen n wureɣ i marra řeqcuɛ n tsexxart, uřa i řeqcuɛ n nnuqart iwca řewzen nsen, i marra řeqcuɛ i kuř tasexxart.

15 Iwca uřa řewzen i řeqnadeř n wureɣ d řefnarat nsen n wureɣ, řewzen n kuř řqendiř ak-d řefnarat nnes weḥḥdes, uřa řewzen i řeqnadeř n nnuqart, řewzen i yijj n řqendiř ak-d řefnarat nnes weḥḥdes, am mammec dd-yusa ak-d tsexxart n kuř řqendiř.

16 Ɛawed řewzen n wureɣ i ṭṭabřat i x bezzɛen aɣrum, i kuř ṭṭabřa řewzen nnes weḥḥdes, uřa d řewzen n nnuqart i ṭṭabřat n nnuqart,

17 uřa d ureɣ iṣfan i furcayat, i ṭṭawyat i urucci, i ifenjařen n wureɣ ak-d řewzen n kuř afenjař weḥḥdes, i ifenjařen n nnuqart ak-d řewzen i kuř afenjař weḥḥdes,

18 i uɛalṭar n řebxur ak-d řewzen nnes s wureɣ iqqur, uřa ammu ɛawed řewzen n wureɣ i umedya n ukarru n ijenwan n ikiruben inni ibezzɛen wafriwen nsen uca dřin Ttabut n Řɛahd n SIDI. □  

19 Man aya marra, inna Dawud, ittwassefhem ayi s tira zeg ufus n SIDI, marra řexdayem i dd ittasen ak-d umedya n řebni, aqa yurant di tira-ya.

20 Xenni inna Dawud i mmis Suliman: “Iři d aryaz, iři tmeḥḍed u egg i-t! War tteggʷed ca u war arexxu, maɣar SIDI AREBBI, AREBBI inu, ad yiři akidek. Netta war dayek isemmeḥ niɣ cek ittejji ař akemmeř n marra řxedmet i tsexxart di Taddart n SIDI.

21 Xzar, aqa din tirbiɛin n ikehhanen d Ilawiyyen i marra tasexxart di Taddart n AREBBI u i marra řxedmet aqa din ɣarek marra inni i ɣar teǧa di řxadar nsen ḥima ad tt ggen s tiɣit i kuř řxedmet. Uřa d řḥukkam d marra řgens bedden akidek, ḥima ad ggen marra awařen nnec.”

□ 

28:18 ikiruben - ict n marka n lmalakat.

Dawud isellem řebni n Zzawect Tameqqrant d řɛarc i mmis Suliman

29

1 Uca inna ujeǧid Dawud i marra agraw n řgens: “Mmi Suliman d ayenni wenni ifarz i-t AREBBI. Netta ɛad d aḥudri d arexfen uca řxedmet d tameqqrant, maɣar war iǧi řeqṣar i yijj n bnadem, maca i SIDI AREBBI.

2 S marra tizemmar inu sswejdeɣ i Taddart n AREBBI inu ureɣ i řeqcuɛ n wureɣ, nnuqart i řeqcuɛ n nnuqart, nnḥas i řeqcuɛ n nnḥas, uzzař i řeqcuɛ n wuzzař, akeccuḍ i řeqcuɛ n ukeccuḍ, d iẓra n uniks d iẓra ibarcanen yareqqen uřa d iẓra ittwassqareqcen maḥend ad ttwaggen di tcuyar, uřa ɛad ɛřam kuř iẓra iɣřan nneɣni, uca xenni aṭṭas n iẓra n řmarmur d acemřař.

3 Zi tayri inu i Taddart n AREBBI inu, ad arzfeɣ zeg wagřa inu ɛad ureɣ d nnuqart tiwa i min sswejdeɣ i Taddart n Zzawect Iqeddsen,

4 ɛad teřt-ařaf talint n wureɣ zeg wureɣ n Ufir d sebɛa-ařaf talint n nnuqart iṣfan maḥend ad zzaysen ḥenncen řeḥyuḍ n ixxamen.

5 Ureɣ i řeqcuɛ n wureɣ, nnuqart i řeqcuɛ n nnuqart, i marra řxedmet i ɣa tᵉttwagg s ufus n iḥrayfiyyen. Man wen xenni iṭṭewwɛen ass-a maḥend ad iwc i SIDI?”

6 Xas uca iwyen imeqqranen x ibabaten n řaǧat d imeqqranen n tqebbař n Israil d imeqqranen x wařef u x mya tiwhibin nsen s řxaḍar, jmiɛ ak-d imeqqranen x řxedmet n ujeǧid.

7 Nitni arzfen i tsexxart n Taddart n AREBBI xemsa-ařaf talint n wureɣ d ɛecra-ařaf n draxmat d ɛecra-ařaf talint n nnuqart d tmenṭac-ařef talint n nnḥas d myat-ařef talint n wuzzař.

8 Wenni ɣar ufin iẓra iɣřan, iwca i-ten i wexxam n txubay n Taddart n SIDI wenni tuɣa sadu ufus n Yaḥiyil, Ajarcuni.

9 Ifarḥ řgens s tewhibin nsen i immewcen s řxaḍar, maɣar nitni wcin zeg wuř imun qaɛ s řxaḍar i SIDI, uca ifarḥ ujeǧid Dawud řefraḥet d tameqqrant aṭṭas.

10 Dawud ibarek SIDI zzat i tiṭṭawin n marra agraw n řgens, inna:

“Ad tᵉttwabarked Cek, a SIDI, AREBBI n babatneɣ Israil, zi řebda ař řebda!

11 I Cek, a SIDI, řemɣaret d ṣṣulṭa d řɛezz d min ittduman i řebda d lɛaḍama, minzi marra min iǧan deg ujenna u x temmurt aqa-t Nnec. Zzayek, a SIDI, i teǧa tageldit, zzayek Cek, Wenni issgeɛɛden Ixef nnec d Azeǧif tiwa marra.

12 Agřa d ccan zzat i wudem nnec u Cek tṣeǧḍed x marra min iǧan. Aqa-t jjehd d ṣṣulṭa deg ufus nnec, aqa-t deg ufus nnec ḥima ad tewced řemɣaret d jjehd i marra.

13 Xenni řexxu, AREBBI nneɣ, neccin nettqada Cek u nettṣebbeḥ deg Yisem n řɛezz nnec.

14 Maɣar min ɛniɣ necc d min iɛna řgens inu, aqa neccin ɣarneɣ tizemmar ad newc ammu s řxaḍar? Maɣar zzayek dd-ittas marra u min i d ac newca, newca i-t zeg ufus nnec.

15 Maɣar neccin mɣir d ibarraniyyen d imeɛzab zzat i wudem nnec, am řejdud nneɣ. Ussan nneɣ x temmurt am tiři u řayas war din iǧi.

16 A SIDI, AREBBI nneɣ, zeg ufus nnec yusa-dd marra afeyyeḍ-a i nessewjed, ḥima ad nebna ict n Taddart i Cek, i Yisem nnec iqeddsen. Marra aya d Nnec.

17 Necc ssneɣ, a AREBBI inu, aqa Cek tqeǧbed uř u aqa itteɛjib ac useggem. Necc, di řeṣfayet n wuř inu, wciɣ marra aya s řxaḍar, u řexxu aqa uřa d řgens nnec i da iǧan - iwa ẓriɣ t s řefraḥet - iwca ac tiwhibin s řxaḍar.

18 A SIDI, AREBBI n řejdud nneɣ, n Ibrahim d Isḥaq d Israil, ḥḍa xenni i řebda aqa aya ad yejj ṭṭabeɛ x ixariṣṣen deg wuř n řgens nnec u ndeh uř nsen ɣarek!

19 Ewc uřa i mmi Suliman ijj n wuř imun qaɛ, maḥend ad iḥḍa řumurat nnec d cchadet nnec d tiweṣṣa nnec, maḥend ad yegg marra u maḥend ad ibna řeqṣar-a n Zzawect Tameqqrant i x sswejdeɣ necc.”

20 Xenni inna Dawud i marra agraw n řgens: “Barkem, SIDI, AREBBI nwem!” Xenni ibarek marra agraw n řgens SIDI, AREBBI n řejdud nsen. Nitni uḍaren, bendqen i SIDI u i ujeǧid.

21 Tiwecca nnes iwyen nitni tiɣarṣa i SIDI. Nitni iwyen ařef n ifunasen imeẓyanen d ařef n icarriyyen d ařef n izmaren ak-d marra tiwhibin nsen n useyyeb d tɣarṣa n wecmaḍ i SIDI u xenni aṭṭas n tɣarṣa i marra Israil.

22 Deg wass nni ccin u swin nitni s řefraḥet tameqqrant zzat i wudem n SIDI u ggin Suliman, mmis n Dawud, d ajeǧid i twařa wiss tnayen u dehnen t d řḥakem zzat i SIDI, u Ṣaduq dehnen t d akehhan.

23 Suliman iqqim x řɛarc n SIDI am ujeǧid deg wemcan n babas Dawud. Netta ifřeḥ u marra Israil isřa as.

24 Marra řḥukkam d ayt n bu-teɣruḍt uřa d marra arrawen n ujeǧid Dawud, wtin deg ufus ad qqimen sadu afus n ujeǧid Suliman.

25 Yarra SIDI Suliman ad idweř d ameqqran ař ṭṭarf zzat i tiṭṭawin n Israil. Netta iwca as aweqqar igellden i tuɣa war iǧi uřa ɣar ijj n ujeǧid x Israil qbeř nnes.

26 Ammu i iḥkem Dawud, mmis n Yassa, x marra Israil.

27 Ussan nni tuɣa iḥkem x Israil, aqa aten arebɛin n iseggʷusa. Netta iḥkem di Ḥabrun sebɛa n iseggʷusa u di Urcalim třata u-třatin n iseggʷusa.

28 Netta immut umi icab mliḥ, ijjiwen ussan, agřa d uɛuǧi. Mmis Suliman idweř d ajeǧid deg wemcan nnes.

29 Imezruyen n ujeǧid Dawud, imezwura d ineggura, aqa ttwazemmemen deg wedlis n imezruyen n umwařaw Camwil u deg wedlis n imezruyen n unabi Natan u deg wedlis n imezruyen n umwařaw Jad,

30 s marra min yuran x tgeldit nnes u x ṣṣulṭa nnes u x řmijařat n řweqt i xas dd-ikkin uřa x Israil u x marra tigeldiwin n temmura.

2 Imezruyen

Tutra n Suliman - Aḍhar amezwaru n SIDI i Suliman

1

1 Suliman, mmis n Dawud, ittwaḍmen di tgelda nnes, minzi SIDI, AREBBI nnes, tuɣa-t akides uca yarni di řemɣaret nnes ař ṭṭarf.   

2 Suliman issiweř ak-d marra Israil, ak-d imeqqranen x wařef u x mya, ak-d řquḍat u ak-d marra řḥukkam n marra Israil, izeǧifen x ibabaten n řaǧat.

3 Nitni ṭṭfen abrid, Suliman d marra agraw n řgens akides, ɣar řgeɛɛdet nni iǧan ɣar Jibɛun, minzi dinni i tuɣa Aqiḍun n Umsagar n AREBBI i igga Musa, amsexxar n SIDI, di řexřa.

4 Maca Dawud yiwi Ttabut n AREBBI zi Qaryat-Yaɛarim ɣar wemcan i dd as issewjed Dawud, minzi netta iwta ijj n uqiḍun i Ttabut di Urcalim.

5 Aɛalṭar n nnḥas nni igga Baṣaliyil, mmis n Uri, mmis n Ḥur, tuɣa din di Jibɛun zzat i Uqiḍun n Umsagar n SIDI. Suliman yuyur din jmiɛ ak-d marra agraw n řgens

6 uca iqeddem din Suliman, zzat i wudem n SIDI, ict n tɣarṣt x uɛalṭar n nnḥas nni iǧan ɣar Uqiḍun n Umsagar. Netta iqeddem xas ařef n tɣarṣa n wecmaḍ.

7 Di ǧiřet nni, iban-dd AREBBI i Suliman, inna as: “Ttar min texsed ad ac t wceɣ!”

8 Suliman inna i AREBBI: “Cek tessecned i baba Dawud tamexsiwt nnec icewwaren u teggid ayi d ajeǧid deg wemcan nnes.

9 Xenni řexxu, a SIDI AREBBI, ejj ad iffeɣ wawař nnec i tessiwřed ak-d baba Dawud s tidett, minzi teggid ayi d ajeǧid x ijj n řgens iwseɛ am tɛejjajt n temmurt.

10 Ewc ayi řexxu tiɣit d tussna, ḥima ad ffɣeɣ u ad dd-dewřeɣ zzat i wudem n řgens-a am řḥakem nsen, minzi wi izemmaren ad iḥkem x řgens-a ameqqran s řḥeqq?”

11 Xenni inna AREBBI i Suliman: “Minzi aya ɣarek deg wuř u minzi cek war tᵉttared agřa, řeksibet niɣ ccan niɣ tudart n yinni i cek icarrhen, u war tᵉttared tudart tazirart, maca minzi tᵉttared tiɣit d tussna ḥima ad tgewwded řgens inu s řḥeqq, i wenni umi xef ggiɣ cek d ajeǧid,

12 aqa temmewc ac řexxu tiɣit d tussna, u ad ac wceɣ ɛawed agřa d řeksibet d ccan am mammec war ten iṭṭif uřa d ijj n ujeǧid qbeř nnec u war ten ttᵉṭṭifen ɛad ammu awarni ac.

Afeyyeḍ n wagřa n Suliman

13 Zi řgeɛɛdet i x ttnuman ttwehhben tiɣarṣa, řgeɛɛdet nni iǧan di Jibɛun arendad n Uqiḍun n Umsagar, yiweḍ-dd Suliman ɣar Urcalim uca iḥkem x Israil.   

14 Suliman issmun ikarruten d imnayen. Netta tuɣa ɣares ařef u-arebɛa-mya n ikarruten d tenɛac-ařef n imnayen uca yiwyi ten ɣar tneddam n ikarruten u ɣar ujeǧid di Urcalim.

15 Ajeǧid igga nnuqart di Urcalim anect n yeẓra nni tuɣa din iǧan uca igga ticejjura n tengelt anect izemmuren nni tuɣa din iǧan di Temmurt Iwaṭan s waṭṭas.

16 Iwyen-dd iysan i Suliman zi Miṣra, zi Qiwi. Isebbaben n ujeǧid iwyen ten s yijj n ttaman imetnen zi Qiwi.

17 Iwyen-dd ijj n ukarru uca ssuffɣen t-i-dd zi Miṣra s ijj n ttaman n setta-mya ciqlu n nnuqart u ijj n uyis s mya u-xemsin ciqlu. Ammu i ssuffɣen ten s ufus nsen i marra ijeǧiden n Iḥittiyyen u i ijeǧiden n Aram.

18 Suliman yumur, ḥima ad tᵉttwabna ict n Taddart i Yisem n SIDI d ict n taddart i tgelda nnes.

Asewjed i řebni n Zzawect Tameqqrant

2

1 Suliman iḥseb sebɛin-ařef n yeryazen i trebbut n řehmeř d tmenyin-ařef n yeryazen ḥima ad xeddmen am yisuydayen x idurar uřa d třata-ařaf u setta-mya n yinni xasen iǧan d iweqqafen.   

2 Xenni issekk Suliman ijj n ureqqas ɣar Ḥiram, ajeǧid n Ṣur, inna: “Egg akidi am mammec teggid ak-d baba Dawud, tessekked ɣares akeccuḍ n tcejjart n tengelt maḥend ad ibna taddart i yixef nnes ḥima ad dayes izdeɣ.

3 Xzar, necc xseɣ ad bniɣ ict n Taddart i Yisem n SIDI, AREBBI inu, ḥima ad as tt ssqeddseɣ, ḥima ad ssbexxareɣ din řebxur ittfuḥen zzat i wudem nnes, u ḥima ad din ssarseɣ řebda aɣrum n wescan u ḥima ad din qeddmeɣ tiɣarṣa n wecmaḍ, ɣar tuffut u ɣar tmeddit, deg wussan n ssebt, deg wussan n uyur n jdid u di řeɛyudat ittwaggen n SIDI, AREBBI nneɣ. D man aya ittwagg x Israil i řebda.

4 Taddart i ɣa bniɣ, ad tiři d tameqqrant, maɣar AREBBI nneɣ d ameqqran x marra irebbiten.

5 Man wen i ɣar teǧa tzemmar ad as ibna ict n Taddart? Aqa ajenna, wah, ajenna n ijenwan, war izemmar ad t iksi! U min ɛniɣ necc, aqa necc ad as bniɣ ict n Taddart mɣir ḥima ad as ssbexxareɣ zzat i wudem nnes?

6 Xenni řexxu, sekk ayi-dd ijj n weryaz i izemmar ad ixdem s wureɣ d nnuqart d nnḥas d wuzzař uřa s ufiřu adeḥmi d uzeggʷaɣ iḥedqen d udehmani, ijj n weryaz i issen ad igg inqacen, wah, sekk i-t jmiɛ ak-d imiɣisen nni ɣari di Yahuda u di Urcalim, inni dd-yiwi baba Dawud.

7 Siweḍ ayi-dd uřa d akeccuḍ n tcejjart n tengelt d umerzi d ukeccuḍ n tcejjart n ṣandel azeggʷaɣ, minzi necc ssneɣ, aqa imsexxaren nnec ttḥakan deg unezdam n tcejjura n Lubnan, u xzar, imsexxaren inu ad wcen afus i imsexxaren nnec, □  

8 maḥend ad ayi sswejden marra akeccuḍ nni, maɣar Taddart nni i ɣa bniɣ, ad tiři d tameqqrant d řeɛjeb.

9 Xzar, necc ad wceɣ i imsexxaren nnec, zeɛma i inezdamen nni izeddmen ticejjura, ɛicrin-ařef n řqedd n ukuru n yirden d ɛicrin-ařef n řqedd n ukuru n imendi d ɛicrin-ařef n řqedd n ubatu n binu d ɛicrin-ařef n řqedd n ubatu n zzect.” □  

10 Ḥiram, ajeǧid n Ṣur, yarra-dd s tira uca issekk tabrat-a ɣar Suliman: “Maɣar SIDI ittexs řgens nnes, igga cek d ajeǧid xasen.”

11 Uca xenni inna Ḥiram: “Ad ittwabarek SIDI, AREBBI n Israil, wenni iggin ajenna d temmurt, aqa Netta iwca i Dawud ijj n uḥenjir d amiɣis, wenni ɣar teǧa řefhamet d řeɛqeř, wenni i ɣa ibnan ict n Taddart i SIDI uřa d ict n taddart i tgelda nnes!

12 Xenni řexxu ad ssekkeɣ ijj n weryaz d amiɣis zi baba Ḥiram, wenni ɣar teǧa tussna d řefhamet,

13 mmis n ict n temɣart zeg yessis n Dan. Babas d ijj n weryaz zi Ṣur wenni ɣar iǧa tussna ḥima ad ixdem s wureɣ, nnuqart, nnḥas, uzzař u s weẓru d ukeccuḍ, s ufiřu arjuwani d udehmani, s řeqṭen azdad u s ufiřu azeggʷaɣ iḥedqen, ḥima ad inqec ɛřam kuř ineqqacen, u ḥima ad yarcem ɛřam kuř ireqqamen nni d as immewcen, u man aya jmiɛ ak-d imiɣisen nnec d imiɣisen n babac Dawud.

14 Xenni řexxu, ad issekk sidi inu irden d imendi d zzect d binu, min xef tuɣa issawař, ɣar imsexxaren nnes.

15 Neccin ad nezdem ticejjura n Lubnan anect i d ac ittxeṣṣan uca ad ac tent i-dd-nawi x tɣarruba n tḥenya x řebḥar ɣar Yafa, u cek s yixef nnec ad tent tessgeɛɛded ssenni ɣar Urcalim.”

16 Suliman iḥseb marra iryazen ibarraniyyen nni iǧan di temmurt n Israil, awarni i řeḥsab umi ten iḥseb babas Dawud. Ufin aqa din mya u-třata u-xemsin-ařef u-setta mya n yeryazen.

17 Sebɛin-ařef zzaysen igga i-ten d imsexxaren i trebbut n řehmeř u tmenyin-ařef d isuydayen x idurar d setta u-třatin-mya igga i-ten d iweqqafen ḥima ad ggen řgens ad ixdem.

□ 

2:7 amerzi - niɣ ‘ameḍzi’.

□ 

2:9 abatu - ijj n ‘ubatu’ ɛraḥař 20 niɣ 40 litru.

Řebni n Zzawect Tameqqrant

3

1 Suliman ibda řebni n Taddart n SIDI di Urcalim x wedrar n Muriya, mani dd-iban SIDI i babas Dawud u mani issewjed Dawud ijj n wemcan x unedrar n Uyabusi Urnan.   

2 Netta ibda řebni deg uyur wiss tnayen, deg wass wiss tnayen deg useggʷas wiss arebɛa n tgelda nnes.

3 Wanita d dsas i issars Suliman i řebni n Taddart n AREBBI: tuzzeggart nnes deg iɣaǧen ɛlaḥsab řeqyas amezwaru tuɣa-tt settin n iɣaǧen, d tiru nnes tuɣa-t ɛicrin n iɣaǧen.

4 Asqif n wadaf, nni tuɣa iǧan ɣar zzat n tuzzeggart n Taddart, tuɣa-t dayes ɛicrin n iɣaǧen umi t ɛebbaren ɣar zzat n tiru n Taddart, u řuɛřa nnes tuɣa-t dayes mya u-ɛicrin n iɣaǧen. Tuɣa idřa wesqif n wadaf ɣar daxeř s wureɣ iṣfan.

5 Taddart tameqqrant igga as taẓeqqa s ukeccuḍ n tcejjart n umerzi uca yarni xas wureɣ iṣfan u izewweq i-t s tcejjura n tini d ssnaseř izewwqen. □  

6 Ɛawed izewweq netta Taddart s yiẓra iɣřan. Ureɣ tuɣa d ureɣ zi Farawayim.

7 Ammu i idřa netta Taddart, tiḥenya, tinebdatin, řeḥyuḍ nnes d tewwura nnes s wureɣ, uca inqec ikiruben di řeḥyuḍ. □  

8 Netta igga uřa d axxam n Weqdas x Uqeddas. Tuzzeggart nnes dayes ɛicrin n iɣaǧen umi t ɛebbaren ɣar zzat n tiru n Taddart. Uřa d tiru nnes tuɣa-t dayes ɛicrin n iɣaǧen. Netta idřa řeḥyuḍ ɣar daxeř n wexxam s setta-mya talint n wureɣ iṣfan.

9 Řewzen n imesmaren isekkwa xemsin ciqlu n wureɣ. Idřa uřa d tiɣurfatin n sennej s wureɣ.

10 Deg wexxam n Weqdas x Uqeddas igga tnayen n ikiruben, am řxedmet n wenqac, u iřeḥḥef i-ten s wureɣ.

11 Afriwen n ikiruben jmiɛ ɛebbaren ɛicrin n iɣaǧen di tuzzeggart. Afriw amezwaru iɛebbar xemsa n iɣaǧen n tuzzeggart, ittakkʷaḍ řḥiḍ n Taddart, uca afriw nneɣni n xemsa n iɣaǧen ittakkwaḍ afriw n ukirub nneɣni.

12 Afriw n ukirub nneɣni iɛebbar uřa d xemsa n iɣaǧen, ittakkwaḍ řḥiḍ n Taddart. Afriw nneɣni n xemsa n iɣaǧen iřeqqef afriw n ukirub nneɣni.

13 Afriwen n ikiruben-a ttwabezzɛen ɛicrin n iɣaǧen u nitni bedden x iḍaren nsen d iɣembab nsen ssewḍen ɣar daxeř.

14 Netta igga uřa d ařeḥḥaf s řeqṭen adeḥmi d arjuwani d azeggʷaɣ iḥedqen u s řeqṭen azdad, uca igga xas ikiruben.

15 Ɣar zzat n Taddart igga netta tnayen n ipilaren s ict n tuzuggart n xemsa u-třatin n iɣaǧen. Ttajj x tqiccat nnes tuɣa-t xemsa n iɣaǧen.

16 Netta igga uřa d ssnaseř izewwqen am tinni deg Wexxam n Daxeř n Zzawect uca igga i-tent x tqiccatin n ipilaren. Igga uřa d mya n iremmamen uca icedd i-ten ɣar ssnaseř izewwqen.

17 Netta issbedd ipilaren ɣar zzat n Zzawect Tameqqrant, ijjen x yefus u ijjen x uzeřmaḍ. Wenni ɣar yefus igga as Yaxin u wenni x uzeřmaḍ igga as Buɛaz.

□ 

3:5 amerzi - niɣ ‘ameḍzi’.

□ 

3:7 ikiruben - ict n marka n lmalakat.

4

1 Netta igga uřa d aɛalṭar n nnḥas. Tuzzeggart nnes tuɣa-tt ɛicrin n iɣaǧen u řuɛřa nnes ɛecra n iɣaǧen.

2 Xenni igga netta tarimant ifesyen. Tuɣa řeɛbar nnes ɛecra n iɣaǧen zi ṭṭarf ař ṭṭarf nneɣni, tuɣa-tt d taquract. Tiddi nnes tuɣa-tt xemsa n iɣaǧen u ict n ufiřu n řeɛbar n třatin n iɣaǧen inneḍ as-dd. □  

3 Sadu nnes beddent řexyařat n ifunasen, aqa nnḍent as-dd qaɛ. Nnuwarat i war dd-ffiɣent ɛad tuɣa i d as dd-innḍen qaɛ, ɛecra di kuř ijj n uɣiř, tuɣa qqnent ak-d wayawya am quwwarent i trimant di tnayen n iseddiyyen. Nnuwarat i war dd-ffiɣent ɛad tuɣa ttwafesyent d ijjen ak-d trimant.

4 Tarimant tbedd x tenɛac n ifunasen. Třata zzaysen arrin udem nsen ɣar ccamal, třata zzaysen arrin udem nsen ɣar řɣarb, třata zzaysen arrin udem nsen ɣar ljanub u třata zzaysen arrin udem nsen ɣar ccarq. Tarimant tarsa xasen u marra zzɛenquqat nsen dewřent ɣar daxeř.

5 Tuɣa tarimant tegdar ijj n cbar n ufus u tma nnes tuɣa am mammec tteggen tma n ijj n ufenjař, am tnewwact n ict n tlillect. Teksi twawit nnes teřt-ařaf n ibatuten. □  

6 Igga netta ɛecra n tbanyutin uca igga xemsa zzaysent x yefus u xemsa zzaysent x uzeřmaḍ, ḥima ad daysent ssirden iziynat ittwasswejden i tɣarṣt n wecmaḍ, ssirden tent daysent. Maca tarimant tuɣa-tt i ikehhanen, maḥend ad dayes ssirden ixef nsen.

7 Netta igga ɛecra n řeqnadeř n wureɣ ɛlaḥsab lfariḍa u netta issbedd i-ten di Zzawect Tameqqrant, xemsa x yefus u xemsa x uzeřmaḍ.

8 Netta igga ɛecra n tzewḍiwin uca igga i-tent di Zzawect Tameqqrant, xemsa x yefus u xemsa x uzeřmaḍ. Igga uřa d mya n ṭṭawyat i urucci n wureɣ.

9 Netta igga řemraḥ iḥṣaren i ikehhanen d řemraḥ ameqqran ak-d tewwura i řemraḥ, uca iřeḥḥef tiwwura nsen s nnḥas.

10 Tarimant igga i-tt x uɣezdis afusi ɣar zzat, ɣar uɣezdis n ccarq, jjihet n ljanub.

11 Ḥiram igga uřa d tiydurin d iɣenjajen d ṭṭawyat i urucci. Ammu i ikemmeř Ḥuram cɣeř i řeqcuɛ i igga i ujeǧid Suliman i Taddart n AREBBI.

12 Igga tnayen n ipilaren d iquraren, d ttijan i iǧan x uzeǧif n tnayen n ipilaren, d tnayen n tracciwin ḥima ad zzaysent dřen tnayen n iquraren n ttijan i iǧan x uzeǧif n ipilaren,

13 uřa d arebɛa-mya n iremmamen i tnayen n tracciwin: tnayen n iseddiyyen i kuř tracca ḥima ad zzaysen dřen tnayen n iquraren n ttijan nni iǧan tiwa sennej x wudem n ipilaren.

14 Igga tikarrutin u x tkarrutin igga tibanyutin i usird.

15 Igga uřa d tarimant d icten, uřa d tenɛac n ifunasen sadu nnes.

16 Igga Ḥiram ak-d babas uřa d teydurin d iɣenjajen d furcayat d marra řeqcuɛ nnes, i ujeǧid Suliman, i Taddart n SIDI, zi nnḥas ittwassuydan.

17 Ajeǧid ikebb i-ten deg udewwar n L’Urdun, di třaxt igdaren jar Sukkut d Ṣaradata.   

18 Suliman igga marra řeqcuɛ-a x ubarru ameqqran, ařami war beqqcen ca ɛad di řewzen n nnḥas.

19 Suliman igga marra řeqcuɛ i Taddart n AREBBI: aɛalṭar n wureɣ, tizewḍiwin min xef ittwammars weɣrum n wescan,

20 řeqnadeř ak-d řefnarat nsen nni ittxeṣṣan ad arɣen ɛlaḥsab lfariḍa zzat i Wexxam n Daxeř n Zzawect, marra zeg wureɣ izedgen.

21 Igga ɛawed nnuwwar, řefnarat d tjeqqaḍin n teftič, marra zeg wureɣ. Tuɣa-t d wureɣ qaɛ.

22 Uřa d tijeqqaḍin, ṭṭawyat i urucci, tiɣenjayin d tqedduḥin n jjawi tuɣa atent zeg wureɣ izedgen. Adaf n Taddart, tiwwura n daxeř zzat i Weqdas x Uqeddas d tewwura n Taddart n Zzawect Tameqqrant, tuɣa atent zeg wureɣ.

□ 

4:2 tarimant - s Tɛibranit ‘řebḥar’ niɣ ‘il’.

□ 

4:5 talillect - ict n marka n nnuwarat daysen aẓri aṭṭas. abatu - ijj n ‘ubatu’ ɛraḥař 20 niɣ 40 litru.

Adeccen n Zzawect Tameqqrant

5

1 Ammu i tᵉttwakemmeř marra řxedmet i igga Suliman i Taddart n SIDI. Uca issidef Suliman marra řeqcuɛ iqeddsen n babas Dawud: nnuqart d wureɣ d marra řeqcuɛ, uca issars man aya marra deg ixxamen n txubay n Taddart n AREBBI.   

2 Xenni issmun Suliman imeqqranen n Israil, marra izeǧifen n tqebbař d řḥukkam n tudrin n ibabaten n ayt n Israil. Netta issmun i-ten di Urcalim ḥima ad ssgeɛɛden Ttabut n Řɛahd n SIDI zi tendint n Dawud, tenni d Ṣihyun.

3 Marra iryazen n Israil munen-dd ɣar ujeǧid ɣar řɛid. Tuɣa-tt deg uyur wiss sebɛa.

4 Marra imeqqranen n Israil usin-dd uca ssgeɛɛden Ilawiyyen Ttabut.

5 Ssgeɛɛden Ttabut n SIDI ak-d Uqiḍun n Umsagar uřa d marra řeqcuɛ iqeddsen i tuɣa din iǧan deg Uqiḍun. Ssgeɛɛden aya ikehhanen d Ilawiyyen.

6 Marra tamesmunt n Israil, tenni tuɣa ɣares imunen, tuɣa tbedd ak-d ujeǧid Suliman zzat i Ttabut. Nitni wehhben uǧi d ifunasen d tfunasin nni iǧan břa řeḥsab, war zemmaren ad ten qeddaren di ssibbet n ubarru nsen.

7 Iwyen ikehhanen Ttabut n Řɛahd n SIDI ɣar wemcan nnes, ɣar Wexxam n Daxeř n Zzawect n Taddart, deg Weqdas x Uqeddas, ař sadu wafriwen n ikiruben. □  

8 Ikiruben bezzɛen tnayen n wafriwen nsen x wemcan n Ttabut uca ammu i dřin ikiruben Ttabut d iɛumad nnes i tarebbut zi sennej.

9 Awarni aya ssřeḥmen iɛumad n tarebbut, maḥend ad banent texfawin n iɛumad, inni dd-iffɣen zi Ttabut, ɣar uɣezdis n zzat n Wexxam n Daxeř n Zzawect, maca war dd-ttbinint zi barra. Ttabut aqa-tt din ař ass-a.

10 Tuɣa war iǧi ca di Ttabut, mɣir tnayen n teřwiḥin i dayes issars Musa ɣar Hurib, řami igga SIDI Řɛahd ak-d ayt n Israil umi dd-ffɣen zi Miṣra.   

11 Ařami dd-ffɣen ikehhanen zeg Uqeddas - maɣar marra ikehhanen nni tuɣa zemmaren ad afen, tuɣa ssqeddsen ixef nsen břa ma ad wcen taynit i terbiɛin nsen -

12 am tuɣa Ilawiyyen - ixs ad yini marra imedyazen: inni ɣar Asaf d yinni ɣar Hayman d yinni ɣar Yadutun, d yinni n iḥenjiren nsen d yinni n aytmatsen - yarḍen řeqṭen azdad, uca bedden s taǧunin n wuzzař d lharpat d řgambriyat ɣar uɣezdis n ccarq n uɛalṭar u tuɣa akidsen ɛřaḥař mya u-ɛicrin n ikehhanen i ittsuḍen di řebwaq.   

13 Suḍen nitni di řɣayṭa u ɣennjen am yijj n weryaz, ḥima ad ittwaseř řḥess d ijjen am ssemɣaran u ttqadan nitni SIDI. Nitni ssgeɛɛden tmijja nsen ɣar ujenna s řebwaq d taǧunin n wuzzař d dduzanat n ǧɣa nneɣni, ssemɣaran SIDI: ‘Maɣar Netta iṣbeḥ, maɣar tamexsiwt nnes icewwaren tᵉttɣima i řebda!’ Xenni imsar aqa Taddart, Taddart n SIDI, tᵉttwaccur s useynu,

14 uca ikehhanen war zemmaren ad qqimen bedden maḥend ad sexxaren di ssibbet n useynu, minzi aɛuǧi n SIDI tuɣa iccur Taddart n AREBBI.   

□ 

5:7 ikiruben - ict n marka n lmalakat.

Taẓaǧit n Suliman ɣar udeccen n Zzawect Tameqqrant

6

1 Xenni inna Suliman:

“SIDI inna aqa Netta ad izdeɣ deg yijj n useynu ibbumbes.

2 S tidett necc bniɣ ict n Taddart, ict n Tzeddiɣt i Cek, ijj n wemcan imten ḥima ad din tzedɣed i řebda.”

3 Issneqřeb ujeǧid aɣembub nnes uca ibarek marra agraw n řgens n Israil umi marra agraw n řgens n Israil tuɣa ibedd.

4 Netta inna: “Ad ittwabarek SIDI, AREBBI n Israil, wenni issiwřen s uqemmum nnes ɣar baba Dawud d wenni t ikemmřen s ufus nnes umi inna:

5 ‘Zeg wass i di nedheɣ řgens inu Israil zi Miṣra, war ixḍareɣ uřa d ict n tendint zi marra tiqebbař n Israil ḥima ad dinni bniɣ Taddart ḥima ad din yiři Isem inu, u war ixḍareɣ aryaz ḥima ad yiři d řḥakem x řgens inu Israil,   

6 maca řexxu ixdareɣ Urcalim, ḥima ad din yiři Isem inu, u Necc ixḍareɣ Dawud, ḥima ad yiři d řḥakem x řgens inu Israil.’

7 Tuɣa deg wuř n baba Dawud maḥend ad ibna Taddart i Yisem n SIDI, AREBBI n Israil.

8 Maca SIDI inna i baba Dawud: ‘Umi teggid deg wuř nnec ḥima ad tebnid Taddart i Yisem inu, aqa mliḥ umi teggid man aya deg wuř nnec.

9 Maca war iǧi d cek i ɣa ibnan Taddart nni, maca mmic i dd-iffɣen zi tejɛinna nnec d netta i ɣa ibnan Taddart i Yisem inu.’

10 SIDI issemten awař nnes nni issiweř, maɣar necc dewřeɣ beddeɣ deg wemcan n baba Dawud u qqimeɣ x řɛarc n Israil, am mammec tuɣa issiweř SIDI, u necc bniɣ Taddart i Yisem n SIDI, AREBBI n Israil.

11 Necc ssarseɣ dinni Ttabut wenni di iǧa Řɛahd n SIDI i igga Netta ak-d ayt n Israil.”

12 Netta ibedd zzat i uɛalṭar n SIDI, arendad n marra agraw n řgens n Israil, uca netta iksi ifassen nnes ɣar ujenna.

13 Minzi Suliman tuɣa igga ict n tenhirt n nnḥas u igga i-tt di řwesṭ n řemraḥ. Tuɣa dayes xemsa n iɣaǧen n tuzzeggart, xemsa n iɣaǧen n tiru d třata n iɣaǧen n tiddi. Netta ibedd xas, ibendeq x ifadden nnes qibač i tiṭṭawin n marra agraw n řgens n Israil uca iksi ifassen nnes ɣar ujenna, inna:

14 “A SIDI, AREBBI n Israil, deg ujenna sennej u x temmurt swadday war iǧi uřa d ijj n AREBBI am Cek, wenni iḥḍan Řɛahd d tmexsiwt icewwaren i imsexxaren nnec nni igguren zzat i wudem nnec s marra uř nsen,

15 wenni iḥḍan i umsexxar nnec, baba Dawud, x min xef akides tessiwřed, minzi s uqemmum nnec i tessiwřed u s ufus nnec i t tkemmřed, am teǧa ass-a.

16 Xenni řexxu, SIDI, AREBBI n Israil, ḥḍa di ṭṭweɛ n umsexxar nnec, baba Dawud, x min xef kides tessiwřed umi tennid: ‘War ittwaqess zzayek uřa d ijj n weryaz zi zzat i wudem inu wenni iqqimen x řɛarc n Israil, min ɣa kken arrawen nnec ḥeṭṭan ad uyuren abrid nsen ɛlaḥsab Ccariɛa am mammec tuyured cek zzat i wudem inu.’

17 Xenni řexxu, a AREBBI n Israil, egg ad dewřen d tidett awařen nni tessiwřed ak-d umsexxar nnec, ak-d Dawud.”

18 “Maɣar ma s tidett ad izdeɣ AREBBI x temmurt? Xzar ajenna, wah, ajenna n ijenwan war izemmar ad Cek iksi, mecḥař s drus xenni Taddart-a i ssbeddeɣ necc!

19 Meyyeř ɣar tẓaǧit n umsexxar nnec u ɣar uḥeccem nnes, a SIDI, AREBBI inu, ḥima ad tesřed ɣar uřaɣi u ɣar tẓaǧit nni iẓẓuǧ umsexxar nnec zzat i wudem nnec.

20 Ejj tiṭṭawin nnec ad ttwarzment ass d ǧiřet tiwa i Taddart-a, tiwa i wemcan-a min xef tessiwřed aqa Isem nnec ad ittwassemten din, ḥima ad tesřed ɣar tẓaǧit i iẓẓuǧ umsexxar nnec deg wemcan-a.

21 Seř i uḥeccem n umsexxar nnec u n řgens nnec Israil, i tutra i ttẓaǧan nitni deg wemcan-a u seř Cek xenni zi Tzeddiɣt nnec, zeg ujenna, wah, seř u ɣfar.”

22 “Mařa ixḍa ijj ak-d jjar nnes u tᵉttwagg xas ict n tjaǧit, ḥima ad tt ijjuǧ u wanita yusa-dd uca ijjuǧ zzat i uɛalṭar nnec di Taddart-a,

23 seř Cek xenni deg ujenna u kkar u ḥkem x imsexxaren nnec, ḥima ad ittwaɛaqeb uɛeffan, ejj abrid nnes ad ihwa x uzeǧif nnes u egg s tsegda i umsegged u ewc i-t ɛlaḥsab tasegda nnes.”

24 “Mařa řgens nnec Israil ittwaɣřeb zzat i wudem n řeɛdu, minzi nitni xḍan akidek u nitni ad ɣarek dd-dewřen uca ad neɛmen s Yisem nnec u ad ẓẓaǧen ad ḥeccmen zzat i wudem nnec di Taddart-a,

25 seř Cek xenni zeg ujenna u ɣfar ddenb n řgens nnec Israil uca ndeh i-ten ad dd-dewřen ɣar temmurt nni i d asen tewcid u i řejdud nsen.”

26 “Mařa ajenna ittwabelleɛ ařami war din ittiři wenẓar, minzi nitni xḍan akidek, u nitni ad ẓẓaǧen am arrin azeǧif ɣar wemcan-a, ad neɛmen s Yisem nnec u ad dd-dewřen zi ddnub nsen umi ten teḥṣared Cek,

27 seř-dd Cek xenni deg ujenna u ɣfar asen ddenb n imsexxaren nnec u n řgens nnec Israil, minzi Cek tessřemded asen abrid aṣebḥan nni ittxeṣṣa ad kken, u ewc Cek xenni anẓar i temmurt nni tewcid d řwart i řgens nnec.”

28 “Mařa din řaẓ di temmurt, niɣ ṭṭaɛun, niɣ ittwassecmeḍ imendi zeg usemmiḍ, niɣ mařa din jjriḥect n wefsu niɣ tamuɣri tenni iṣarrḍen, niɣ mařa iḥṣar i-t řeɛdu ɣar tewwura nnes, niɣ teřqef i-t mammec ma tegga ca n jjriḥect niɣ ca n řeḥřac,

29 seř Cek xenni min ma i ɣa iẓẓuǧ ijj n bnadem zi marra řgens nnec Israil u min ma i ɣa ittar, am ssnen nitni kuř ijj jjriḥect nsen d řeḥriq nsen, u netta iksi xenni ifassen nnes ɣar Taddart-a.

30 Wah seř Cek xenni zeg ujenna, zeg wemcan imten mani tzeddɣed, u ɣfar u ewc kuř ijj ɛlaḥsab tibridin nnes, am mammec Cek tessned uř nnes, maɣar Cek waha i issnen uř n bnadem,

31 ḥima ad Cek ggʷeden u ad uyuren di tebridin nnec marra ussan i ɣa kken ddaren x wudem n temmurt nni tewcid i řejdud nneɣ.”

32 “Uřa mařa netta d abarrani, wenni war iǧin zi řgens nnec, maca ad dd-yas di ṭṭweɛ n Yisem nnec zeg ict n temmurt tiggʷej di ṭṭweɛ n Yisem nnec ameqqran d ufus nnec ijehden d uɣiř nnec isswiẓẓḍen, xenni mařa dd-yusin nitni, uca ad ẓẓaǧen am arrin azeǧif ɣar Taddart-a,

33 seř Cek xenni zeg ujenna, zeg wemcan imten mani tzeddɣed, u egg ɛlaḥsab marra min xef ɣarek i ɣa iřaɣa ubarrani, ḥima marra řegnus n ddunect ad ssnen Isem nnec, ḥima nitni ad cek ggʷeden, am řgens nnec Israil, u ad ssnen aqa Isem nnec ittwabarreḥ tiwa i Taddart-a i bniɣ.”

34 “Mařa řgens iffeɣ ɣar umenɣi ak-d řɛedyan nnes deg webrid i x i ten tessekked, u nitni ad ẓẓaǧen i Cek am arrin azeǧif ɣar tendint-a i tixḍared Cek, u ɣar Taddart i bniɣ i Yisem nnec,

35 seř Cek xenni zeg ujenna i tẓaǧit nsen u i uḥeccem nsen uca aɣ asen tasɣart.”

36 “Mařa nitni xḍan akidek - maɣar war iǧi uřa d ijj n bnadem i war ixeṭṭin - u Cek tesɛared xasen, ad ten tsellmed zzat i wudem n řeɛdu uca nitni ad ten nedhen d imeḥbas ɣar temmurt n řeɛdu, tiggʷej niɣ tudes i teǧa,

37 u mařa xenni ad tuben deg wuř nsen di temmurt mani ttwaḥebbsen, wah, ad tuben u ad xak dd-řaɣan di temmurt n tḥebbast nsen, ad inin: neccin nexḍa u negga min war iseggden, aqa negga tuɛeffna!,

38 wah, ad ɣarek dd-dewřen s marra uř nsen u s marra řeɛmar nsen di temmurt n řɛedyan nsen mani ttwaḥebbsen uca ad ɣarek ẓẓaǧen am arrin azeǧif ɣar temmurt nni tewcid i řejdud nsen, ɣar tendint-a i tixḍared Cek u ɣar Taddart-a i bniɣ i Yisem nnec,

39 seř Cek xenni zeg ujenna, amcan imten mani tzeddɣed, i tẓaǧit nsen u i uḥeccem nsen uca aɣ asen tasɣart. Ɣfar xenni řgens nnec min zi xak xḍan.”

40 “Xenni řexxu, AREBBI inu, ejj tiṭṭawin nnec ad iřint arzment d imezzuɣen nnec ad iřin ḥḍan i tẓaǧit deg wemcan-a.

41 Xenni řexxu, a SIDI AREBBI, adef ɣar arraḥet nnec, Cek d Ttabut n jjehd nnec. Ejj ad iřin ikehhanen nnec, a SIDI AREBBI, arḍen s usenjem, uca iři ad farḥen imtiqqan nnec s řxar.

42 A SIDI AREBBI, war tarri aɣembub n umedhun nnec, idar di tmegga n tmexsiwt icewwaren n umsexxar nnec Dawud.”

Aɛuǧi n SIDI iccur Taddart

7

1 Umi ikemmeř Suliman taẓaǧit nnes, tehwa-dd tmessi zeg ujenna tecca taɣarṣt n wecmaḍ uřa d tɣarṣa inneɣni, uca iccur uɛuǧi n SIDI Taddart.

2 Ikehhanen war zemmaren ad adfen ɣar Taddart n SIDI, minzi aɛuǧi n SIDI tuɣa iccur Taddart n SIDI.

3 Umi ẓrin marra ayt n Israil belli tehwa-dd tmessi nni, uřa d aɛuǧi n SIDI iban-dd tiwa n Taddart, uḍaren nitni s uɣembub nsen ɣar temmurt x tisi n zzellij, bendqen, qadan SIDI: “Maɣar Netta iṣbeḥ u tamexsiwt nnes icewwaren tᵉttɣima i řebda”.

4 Ajeǧid, u marra Israil akides, wehhben tiɣarṣa zzat i wudem n SIDI.

5 Ajeǧid Suliman iwehheb tnayen u-ɛicrin-ařef n ifunasen d tfunasin d mya u-ɛicrin ařef n wuǧi d taɣarṣt n řehna. Ammu i ideccen ujeǧid d marra ayt n Israil Taddart n AREBBI.

6 Ikehhanen tuɣa bedden ɣar tsexxart nsen uca Ilawiyyen bedden ak-d dduzan n ǧɣa n SIDI, inni igga ujeǧid Dawud ḥima ad qadan SIDI - ‘Maɣar tamexsiwt nnes icewwaren tᵉttɣima i řebda!’ - s izřan n uṣebbeḥ n Dawud deg ufus nsen, u arendad nsen suḍen ikehhanen di řebwaq, am tuɣa ibedd marra Israil.

7 Suliman issqeddes řwesṭ n řemraḥ n zzat, wenni iǧan zzat i Taddart n SIDI, minzi yiwi din tiɣarṣa n wecmaḍ d tadunt n tewhibin n řɣiǧet, maɣar aɛalṭar n nnḥas nni igga Suliman tuɣa war izemmar ad iksi taɣarṣt n wecmaḍ d tewhibt n řɣiǧet d tadunt.

8 Di řweqt nni iɛeyyed Suliman Řɛid i yijj n řmijar n sebɛa n wussan d marra Israil akides, ijj n wegraw n řgens d ameqqran, zi mani ɣa tiwḍed ɣar Ḥamat ař Taɣzart n Miṣra.

9 Deg wass wiss tmenya ggin ijj n umuni ifarzen, minzi di sebɛa n wussan ggin nitni adeccen n uɛalṭar uca uřa d Řɛid awarni man aya ɣares ɛawed ijj n řmijar n sebɛa n wussan.

10 Deg wass wiss třata u-ɛicrin n uyur wiss sebɛa yarxu netta i řgens ad raḥen ɣar iqiḍan nsen s wuř ifarḥen u s řxaḍar s marra řxar i igga SIDI i umsexxar nnes Dawud d Suliman u i řgens nnes Israil.

Aḍhar wiss tnayen n SIDI i Suliman

11 Ammu i ikemmeř Suliman řebni n Taddart n SIDI d taddart n ujeǧid. Marra min tuɣa deg wuř n Suliman ḥima ad t igg di Taddart n SIDI u di taddart nnes, aqa ifřeḥ ad igg aya.   

12 SIDI iban-dd i Suliman di ǧiřet, inna as:

“Necc sřiɣ i tẓaǧit nnec u farzeɣ amcan-a i Yixef inu ḥima ad yiři d Taddart i tewhibt n tɣarṣt.

13 Xmi ɣa bellɛeɣ ajenna maḥend war iccit wenẓar ɛad, niɣ mařa umureɣ tamuɣri iřeḥḥfen maḥend ad tecc temmurt niɣ xmi dd-ssekkeɣ ṭṭaɛun jar řgens inu,

14 uca řgens inu x min xef ittwařaɣa Isem inu ad issehwa ixef nnes, ad iẓẓaǧ, u nitni ad arzun udem inu u ad tuben zi tebridin nsen tiɛeffanin, xenni Necc ad ɣarsen sřeɣ zeg ujenna, ad asen ɣfareɣ u ad ssgenfiɣ tammurt nsen.

15 Xenni řexxu, tiṭṭawin inu ad iřint arzment d imezzuɣen inu ad ḥḍan x tẓaǧit zeg wemcan-a,

16 maɣar řexxu ixḍareɣ Taddart-a u ssqeddseɣ tt ḥima ad ssmetneɣ din Isem inu i řebda u tiṭṭawin inu d wuř inu ad din iřin marra ussan.

17 Mařa cek tuyured zzat i wudem inu am mammec tuɣa iggur babac Dawud, u ad tegged am mammec marra i d ac umureɣ uca ad teḥḍid tiweṣṣa inu d lfarayiḍ inu,

18 xenni ad ssmetneɣ řɛarc n tgeldit nnec am mammec Řɛahd i ggiɣ ak-d babac Dawud, nniɣ: ‘War d ac ittxeṣṣa uřa d ijj n weryaz nni iḥekkmen di Israil!’

19 Maca mařa kenniw tḥeyydem zi tweṣṣa inu d řumurat inu nni wciɣ zzat i wudem nwem, uca ad tuyurem ad tɛebdem i irebbiten nneɣni, ad asen tbendqem,

20 xenni ad qḍiɣ x Israil zi temmurt nni d asen wciɣ, uca Taddart-a, i ssqeddseɣ i Yisem inu, ad tt nḍareɣ zeg wudem inu u Israil ad idweř d umedya uřa d řqecɛet n ubehdeř itteqqsen jar marra řegnus.

21 U x Taddart-a tenni yuɛřan qaɛ, marra wi xas i ɣa ikken, ad itebhet, ad yini: ‘Mayemmi igga SIDI ammu di temmurt-a u di Taddart-a?’

22 Ad inin: ‘Minzi nitni semḥen di SIDI, AREBBI n řejdud nsen, wenni ten dd-issuffɣen zi temmurt n Miṣra, u minzi nitni cebbaren di irebbiten nneɣni u Israil yuyur ad asen isjed u ad ten iɛbed, x uya isseɣḍeř Netta marra řɣar-a xasen.’ ”

Řebniyat d tsexxart di Zzawect Iqeddsen d wureɣ

8

1 Awarni ɛicrin n iseggʷusa i di ibna Suliman tnayen n tudrin, Taddart n SIDI u taddart n ujeǧid, imsar,   

2 aqa Suliman ibna ɛawed tineddam i d as iwca Ḥiram uca issezdeɣ din ayt n Israil.

3 Awarni as iffeɣ Suliman ɣar Ḥamat-Ṣuba uca iṭṭef i-tt.

4 Netta ibna Tadmur di řexřa. Ibna ɛawed marra tineddam n řexzen di Ḥamat.   

5 Netta ibna uřa d Bayt-Ḥurun n nnej d Bayt-Ḥurun n wadday, tneddam ifaryen s řeḥyuḍ d tewwura d iɛumad i ubelleɛ,

6 uřa d Baɛlat d marra tineddam n řexzen nni iǧan ɣar Suliman, d marra tineddam n ikarruten d marra tineddam n imnayen u xenni marra min issitem Suliman ad tt ibna di Urcalim u di Lubnan u di marra tammurt n řeḥkam nnes.

7 X marra řgens i iqqimen - x řgens n Iḥittiyyen, n Imuriyyen, n Ifiriziyyen, n Iḥiwiyyen u n Iyabusiyyen, inni war iǧin ca zeg ayt n Israil,

8 u x warrawen nsen nni iqqimen awarni asen di temmurt, inni war ttwaqḍan s ufus n ayt n Israil - igga xasen Suliman ddquřat qesḥent ař ass-a.

9 Maca zeg ayt n Israil war iggi Suliman d isemɣan i řexdayem nnes, minzi nitni tuɣa aten d iɛeskariyyen d imeqqranen x ineɣrafen nnes zi řɛeskar, d imeqqranen n ikarruten nnes d imnayen nnes.

10 Ina d imeḥḍayen imeqqranen nni tuɣa ɣar ujeǧid n Suliman, mitayen u-xemsin n yeryazen nni tuɣa ittḍebbaren x řgens.

11 Suliman issgeɛɛed yeǧis n firɛun zi tendint n Dawud ɣar taddart i tuɣa i d as ibna, minzi inna: “Tamɣart inu war tzeddiɣ ca di taddart n Dawud, ajeǧid n Israil, minzi imucan mani dd-tusa Ttabut n SIDI, aqa aten qeddsen.

12 Xenni issgeɛɛed Suliman tiɣarṣa n wecmaḍ i SIDI x uɛalṭar n SIDI nni tuɣa ibna zzat i wesqif n wadaf n Zzawect Tameqqrant,

13 ɛlaḥsab lfariḍa i kuř ass i tewhibt n tɣarṣa, am mammec teqqar tewṣeyyet n Musa i wussan n ssebt, i wussan n uyur n jdid u i třata řeɛyudat i ittwaggen i kuř aseggʷas: di Řɛid n Weɣrum břa Antun, di Řɛid n Ssimanat u di Řɛid n Iɛuccuten.

14 Am mammec dd-tusa lfariḍa n babas Dawud issbedd ɛawed tirbiɛin n ikehhanen i řxedmet nsen, d terbiɛin n Ilawiyyen i tsexxart nsen, ḥima ad ssemɣaren di Zzawect Tameqqrant u ad sexxaren i ikehhanen ɛlaḥsab awař n lfariḍa i kuř ass, uca issbedd uřa d iɛessasen n tewwart di terbiɛin nsen ɣar kuř tawwart, minzi ammu i yeǧa řumur n Dawud, aryaz n AREBBI.

15 Nitni war ḥeyyden ca řa deg ict n jjihet x řumur n ujeǧid i ikehhanen d Ilawiyyen, war iǧi uřa zi jjihet n ixxamen n txubay.

16 Ammu i tᵉttwasseqfeř marra řxedmet n Suliman zeg wass n usarsi n dsas n Taddart n SIDI ař akemmeř nnes, wah ammu i tᵉttwakemmeř Taddart n SIDI.

17 Xenni iruḥ Suliman ɣar Ɛiṣyun-Jabir u ɣar Aylat, ɣar tma n řebḥar, di temmurt n Idum.

18 S ufus n imsexxaren nnes issekk Ḥiram ɣares iɣarruba, uca imsexxaren nni issnen řebḥar, u nedhen ak-d imsexxaren n Suliman ɣar Ufir uca iwyen-dd ssenni arebɛa-mya u xemsin talint n wureɣ uca usin-dd zzayes ɣar ujeǧid Suliman.

Tawasit n tjeǧidt n Saba ɣar Suliman

9

1 Tajeǧidt n Caba tesřa x ccennɛet n Suliman uca, ḥima ad tqeǧeb Suliman s tḥuja n twafit, tusa-dd ɣar Urcalim s ijj n ukaravan s ddqeř n wagřa aṭṭas, s iřeɣman nni yarebbun řeɛṭur d waṭṭas n wureɣ d iẓra iɣřan u nettat tusa-dd ɣar Suliman uca tessiweř akides x marra min ɣares deg wuř.   

2 Suliman icarḥ marra awařen nnes. War din uřa d ijj n wawař s řemɛani innuffaren i Suliman ařami war izemmar ad as t icarreḥ.

3 Řami teẓra tjeǧidt n Caba tiɣit n Suliman d taddart i ibna,

4 d macca x ṭṭabřa nnes, d mammec qqimen imsexxaren nnes, d mammec bedden ixeddamen nnes, d warruḍ nsen d iwarraden nnes d warruḍ nsen d mammec igeɛɛed am dd-igeɛɛed ɣar Taddart n SIDI, war iqqim dayes ɛřaḥař buḥbeř ɛad.

5 Nettat tenna i ujeǧid:

“Awař nni sřiɣ di temmurt inu x wawařen nnec u x tiɣit nnec, nican d tidett.

6 Necc war umineɣ ca s wawařen nni, ařami dd-usiɣ danita u xenni tiṭṭawin inu ẓrint aya. Xzar, azyen n tiɣit nnec tameqqrant war d ayi ittwanna. Aqa cek sennej x řexbar i xak sřiɣ.

7 Sseɛd n yeryazen nnec, sseɛd n imsexxaren nnec, inni ibedden zzat i wudem nnec řebda u ittesřan ɣar tiɣit nnec!

8 Ad ittwabarek SIDI, AREBBI nnec, wenni umi dd-tusid x řxaḍar ḥima ad cek yegg d ajeǧid i SIDI, AREBBI nnec, x řɛarc nnes. Minzi AREBBI ittexs aṭṭas ad yejj Israil ad teqqim i řebda, s uya igga cek d ajeǧid xasen i řebda, maḥend ad tegged řḥeqq d tsegda.”

9 Nettat tewca i ujeǧid mya u-ɛicrin talint n wureɣ d waṭṭas n řebzer d iẓra iɣřan. Řebzer am wanita i tewca tjeǧidt n Caba i ujeǧid Suliman, ɛemmarṣ war iǧi ɛad.

10 Imsexxaren n Ḥiram i dd iwyen ureɣ zeg Ufir ak-d imsexxaren n Suliman, iwyen ɛawed akeccuḍ n tcejjart n ṣandal azeggʷaɣ d yeẓra iɣřan.

11 Ajeǧid igga zeg ukeccuḍ nni n tcejjart n ṣandel azeggʷaɣ ddrujat timeqqranin i Taddart n SIDI u i taddart n ujeǧid, uřa d řgambriyat d lharpat i imedyazen. Am man aya war t ẓrin ɛemmarṣ qbeř di temmurt n Yahuda.

12 Ajeǧid Suliman iwca i tjeǧidt n Caba marra min tuɣa dayes d meẓri, min ma tᵉttar, wah, ktar zi min dd ttiwi ɣar ujeǧid. Xenni tenneqřeb u teɛqeb ɣar temmurt nnes, nettat d imsexxaren nnes.

Aṭṭas n wagřa n Sulimand řmewt nnes

13 Řqedd n wureɣ i ittadfen ɣar Suliman deg ijj n useggʷas tuɣa setta-mya u-setta u-settin talint n wureɣ,   

14 nhřa arbeḥ zeg iryazen imsewwqen i dd-ittennḍen di temmurt u zi tsebbabt n isebbaben, u nhřa arbeḥ n wureɣ d nnuqart i Suliman zeg marra ijeǧiden n temmurt n Ɛarabiyya u zi lwulat n temmurt.

15 Ajeǧid Suliman igga ɛawed mitayen n tseddariyin n uɛeskari timeqqranin s wureɣ ittwaddzen. X ict n tseddart ttwaggen setta-mya ciqlu n wureɣ.

16 Yarni igga netta teřt-mya n tseddariyin n uɛeskari s wureɣ ittwaddzen. Ttwaggent teřt-mya cciqlu n wureɣ deg ict n tseddart. Ajeǧid issars i-tent di Taddart n Wezɣar n Lubnan. □  

17 Ajeǧid igga ɛawed ijj n řɛarc ameqqran n řɛaj uca iɣeřf i-t s wureɣ iṣfan. □  

18 Řɛarc wanita ɣares setta n tareffidin u tᵉttwacedd ict n tneddabt n wureɣ i yiḍaren i řɛarc. Ɣar tnayen n iɣezdisen n řkursi tuɣa ǧan iɣaǧen u tnayen n wayraden tuɣa bedden zzat i iɣaǧen n řɛarc.

19 Tenɛac n wayraden bedden ɣar tnayen n iɣezdisen x setta n tareffidin. Am netta war ittwagg ɛad uřa deg ict n tgeldit.

20 Marra iɣarrafen n tissit n Suliman tuɣa aten n wureɣ u marra řeqcuɛ n Taddart n Wezɣar n Lubnan tuɣa aten s wureɣ izedgen, war din nnuqart dayes, maɣar deg wussan n Suliman tuɣa ḥessben tt d walu.

21 Maɣar ajeǧid tuɣa ɣares iɣarruba nni inedhen ɣar Tarcic ak-d imsexxaren n Ḥiram. Ict n twařa di třata n iseggʷusa usin-dd iɣarruba zi Tarcic, iwyen-dd ureɣ d nnuqart, řɛaj d ibaɣusen d iṭawsen.

22 Ajeǧid Suliman iɛdu marra ijeǧiden n ddunect deg wagřa d tiɣit.

23 Marra ijeǧiden n ddunect arzun ad ẓaren udem n Suliman, maḥend ad sřen ɣar tiɣit nnes i tuɣa issars AREBBI deg wuř nnes.

24 Nitni usin-dd aseggʷas awarni i umas, kuř ijj s tarzeft nnes, s řeqcuɛ n nnuqart, řeqcuɛ n wureɣ, arruḍ, řesnaḥ, řeɛṭur, iysan d isardan.

25 Suliman tuɣa ɣares arebɛa-ařaf n řkurit i iysan d ikarruten u i tenɛac-ařef n imnayen. Igga i-ten di tneddam n ikarruten u ɣar ujeǧid di Urcalim.

26 Netta iḥkem x marra ijeǧiden zeg iɣzar Lfuraṭ ař tammurt n Ifilisṭiniyyen u ař aymir n Miṣra.

27 Ajeǧid igga nnuqart di Urcalim am yeẓra u ticejjura n tengelt igga i-ten am yizemmuren nni iǧan aṭṭas di Temmurt Iwaṭan.

28 Iwyen-dd iysan i Suliman zi Miṣra u zi marra timmura.

29 Min iqqimen n imezruyen n Suliman, imezwura d ineggura, ma man aya marra war ittwazemmem ca deg wedlis n imezruyen n unabi Natan u di nnubuwa n Axiya Axiluni u deg iweḥḥan n umwařaw Yaɛdu x Yarubɛam, mmis n Nabaṭ?   

30 Suliman iḥkem di Urcalim arebɛin n iseggʷusa x marra Israil.

31 Suliman igga ad yareyyeḥ jar řejdud nnes uca neḍřen t di tendint n babas Dawud. Mmis Raḥabɛam idweř d ajeǧid deg wemcan nnes.

□ 

9:16 azɣar - niɣ ‘řɣabet’ niɣ ‘tazgant’.

□ 

9:17 řɛaj - ixs ad yini ‘accawen n lfil’.

Abeṭṭu n tgeldit

10

1 Raḥabɛam yuyur ɣar Cakim, maɣar marra Israil tuɣa yusa-dd ɣar Cakim, ḥima ad t ggen d ajeǧid.   

2 Umi isřa Yarubɛam, mmis n Nabaṭ, x man aya, umi t tuɣa ɛad di Miṣra - zeɛma netta tuɣa yarweř zeg wudem n ujeǧid Suliman - imsar as aqa iɛqeb-dd.

3 Ssekken-dd ɣares, jjin ad xas řaɣan. Yusa-d Yarubɛam ak-d marra tamesmunt n Israil, ssiwřen nitni ak-d Raḥabɛam, nnan:

4 “Babac igga xaneɣ ijj n uzayřu iqseḥ. Xenni řexxu, sarxu řxedmet iqesḥen n babac uřa d azayřu ideqřen i xaneɣ igga, xenni ad cek nexdem.”

5 Netta inna asen: “Uyurem u ɛeqbem awarni i třata n wussan.” Uca yuyur řgens.

6 Imcawar ujeǧid Raḥabɛam ak-d imeqqranen nni tuɣa ibedden zzat i wudem n babas Suliman umi tuɣa ɛad iddar, inna: “S minzi i d ayi tweṣṣam ad dd-arreɣ x řgens-a?”

7 Nitni ssiwřen akides, nnan: “Mařa cek teggid s tcuni ak-d řgens-a, ad kidsen tegged ɣar řxaḍar nsen uca ad kidsen tessiwřed s wawařen icnan, xenni ad dewřen d imsexxaren nnec marra min iqqimen n ussan.”

8 Maca netta inḍar ccwar i d as tuɣa wcin imeqqranen uca imcawar ak-d iḥudriyyen nni tuɣa akides imɣaren u bedden řexxu zzat i wudem nnes.

9 Netta isseqsa i-ten: “S minzi i d aneɣ tweṣṣam ad narr x wawař n řgens, minzi sswiřen akidi, nnan: ‘Sarxu azayřu i xaneɣ igga babac.’ ”

10 Iḥudriyyen nni tuɣa mɣaren akides, ssiwřen akides, nnan: “Ammu i dd ɣa tarred x řgens i kidek issiwřen u nnan: ‘Babac issedqeř azayřu nneɣ, maca řexxu cek sarxu t xaneɣ!’, wah, ammu i kidsen i ɣa tessiwřed: ‘Aḍaḍ ameẓyan inu ad yiři d ameqqran x tejɛinna n baba.

11 Mařa baba iqqen awem ijj n uzayřu iqseḥ, xenni necc ad t ssdeqřeɣ ɛad. Mařa baba yarebbi kenniw s urekkuḍ, necc ad kenniw arebbiɣ s iɣarḍmiwen.’ ”

12 Deg wass wiss třata yusa-dd Yarubɛam ak-d marra řgens ɣar Raḥabɛam, am mammec tuɣa issiweř ujeǧid, tuɣa inna: “Ɛeqbem-dd ɣari awarni i třata n wussan!”

13 Ajeǧid yarra-dd x řgens s ijj n webrid iqesḥen, maɣar ajeǧid Raḥabɛam ismeḥ di ccwar n imeqqranen.

14 Issiweř akidsen ɛlaḥsab ccwar n iḥudriyyen, inna: “Necc ad ssdeqřeɣ ɛad azayřu nwem. Baba yarebbi kenniw s urekkuḍ, necc ad kenniw arebbiɣ s iɣarḍmiwen.”

15 Ajeǧid war isři ca ɣar řgens, maɣar aneqřeb-a tuɣa yusa-dd zi AREBBI, ḥima ad issemten SIDI awař i tuɣa issiweř s uqemmum n Axiya, Aciluni, ak-d Yarubɛam, mmis n Nabaṭ.

16 Umi iẓra marra Israil aqa ajeǧid war ɣarsen dd-isři ca, yarra-dd řgens x ujeǧid, inna: “Man tasɣart i ɣarneɣ ak-d Dawud? Neccin war ɣarneɣ bu tesɣart ak-d mmis n Yassa. Marra kenniw, uyurem ɣar iqiḍan nwem, a Israil! Řha řexxu ak-d taddart nnec, Dawud!” Uca marra Israil yuyur ɣar iqiḍan nsen. □  

17 Tuɣa Raḥabɛam d ajeǧid x ayt n Israil nni tuɣa izeddɣen di tneddam n Yahuda.

18 Ajeǧid Raḥabɛam issekk ɣarsen Aduram, wenni iǧan x ljizya, u ayt n Israil arjmen t s yeẓra ařami immut. Ajeǧid Raḥabɛam inya deɣya x ukarru, ḥima ad yarweř ɣar Urcalim.

19 Ammu i iɣewweɣ Israil x taddart n Dawud ař ass-a.

□ 

10:16 Marra kenniw uyurem ɣar iqiḍan nwem - s Tɛibranit ‘Aryaz ɣar iqiḍan nnec!’.

Ajeǧid Raḥubɛam iḥekkem x Yahuda

11

1 Raḥabɛam yusa-dd ɣar Urcalim uca issmun marra taddart n Yahuda d Binyamin, mya u-tmenyin-ařef n iryazen ittwafarzen, ttwadarrben x umenɣi, ḥima ad mmenɣen ak-d taddart n Israil, ḥima ad dd-arren tageldit ɣar Raḥubɛam.

2 Xenni yusa-dd wawař n AREBBI ɣar Camɛiya, aryaz n AREBBI, inna:

3 “Siweř ak-d Raḥabɛam, mmis n Suliman, ajeǧid n Yahuda, u ak-d marra Israil di temmurt n Yahuda d Binyamin, uca ini:

4 ‘Ammu i iqqar SIDI: War ttgeɛɛadem ca u war ttmenɣim ca ak-d aytmatwem. Ittxeṣṣa ad iɛqeb kuř ijj n weryaz ɣar taddart nnes, maɣar d man aya i imsaren zi ɣari.’ ” Nitni sřan ɣar wawař n SIDI uca ɛeqben, war uyuren ca ɣar Yarubɛam.

5 Raḥabɛam izdeɣ di Urcalim uca igga tineddam di Yahuda ad dewřent faryent.

6 Ibna Bayt-Laḥam, Ɛiṭam, Taquɛa,

7 Bayt-Ṣur, Suku, Ɛadullam,

8 Jat, Marica, Zif,

9 Adurayim, Laxis, Ɛaziqa,

10 Ṣurɛa, Ayyalun d Ḥabrun nni iǧan di Yahuda d Binyamin. Aqa-tent d tneddam ifaryen.

11 Issejhed lqelɛat u igga xasen řḥukkam u ixzen daysent macca, zzect d binu.

12 Issars tiseddariyin n uɛeskari timeqqranin d iḥricen di kuř tendint uca issejhed i-tent ař ṭṭarf. Ammu i tuɣa Yahuda d Binyamin deg ufus nnes.

13 Ikehhanen d Ilawiyyen nni iǧan di marra Israil, qqnen ɣares zi marra jjwayeh nsen.

14 Minzi Ilawiyyen jjin ddmani nsen d wagřa nsen uca usin-dd ɣar Yahuda d Urcalim, maɣar Yarubɛam d iḥenjiren nnes mmenḍaren ten zi tukehhant n SIDI.

15 Xenni yařeqqem Yarubɛam ikehhanen i yixef nnes i řegɛudi, i řexyařat n imuyan ijennen u i řexyařat n iɛejmiyyen nni tuɣa igga. □  

16 Awarni asen usin-dd ɛawed zi marra tiqebbař n Israil inni iwcin ixef nsen s wuř ḥima ad arzun SIDI, AREBBI n Israil, ḥima ad wehhben tiɣarṣa i SIDI, AREBBI n řejdud nsen.

17 Ammu ssjehden tageldit n Yahuda u ssmetnen Raḥabɛam, mmis n Suliman, třata n iseggʷusa. Maɣar nitni uyuren třata n iseggʷusa deg webrid n Dawud d Suliman.

18 Raḥabɛam yiwi Maḥlat, yeǧis n Yarimut, mmis n Dawud, uřa d Abiḥayil, yeǧis n Iliyab, mmis n Yassa, d tamɣart i yixef nnes.

19 Nettat turuw as-dd iḥenjiren-a: Yaɛuc, Camarya d Zaham.

20 Awarni as yiwi Maɛka, yeǧis n Abcalum d tamɣart. Nettat turuw as-dd Abiya, Ɛattay, Ziza d Calumit.

21 Raḥabɛam tuɣa ittexs Maɛka, yeǧis n Abcalum, aṭṭas x temɣarin nnes nneɣnit d x tiyya nnes. Aqa yiwi Raḥabɛam tmenṭac n temɣarin d settin n tiyya. Netta yejj-dd tmenya u-ɛicrin n iḥenjiren d settin n yessis.

22 Raḥabɛam igga Abiya, mmis n Maɛka, d azeǧif, ḥima ad yiři d řḥakem jar aytmas, ḥima ad t yarr d ajeǧid.

23 Raḥabɛam igga s řeɛqeř uca ibḍa marra iḥenjiren nnes x marra timmura n Yahuda d Binyamin u di marra tineddam ifaryen. Netta iwca asen macca s waṭṭas u yarzu asen ijj n ubarru n temɣarin.

□ 

11:15 iɛejmiyyen - niɣ ‘amwa’, ‘ayenduz’ niɣ ‘yuggu’.

Ahejjem x Yahuda s ufus n Sisak, ajeǧid n Miṣra

12

1 Umi tuɣa Raḥabɛam issemten tagelda deg ufus nnes u tuɣa ijhed, iwḍa netta zi Ccariɛa n SIDI, netta uřa d marra Israil akides.   

2 Deg useggʷas wiss xemsa n ujeǧid Raḥabɛam, imsar - minzi nitni tuɣa ɣewwɣen x SIDI - aqa Cicak, ajeǧid n Miṣra, igeɛɛed ḍidd Urcalim

3 s mitayen-ařef n ikarruten n řɛeskar, settin-ařaf n imnayen d ijj n řgens war izemmar ad ittwaḥseb ca i dd-yusin akides zi Miṣra: Ilibiyyen, Isukkiyyen d Ikuciyyen.

4 Netta iṭṭef tineddam ifaryen n Yahuda uca yusa-dd ɣar Urcalim.

5 Xenni yusa-dd unabi Camɛiya ɣar Raḥabɛam u ɣar řḥukkam n Yahuda, inni tuɣa imunen di Urcalim di ssibbet n Cicak, inna asen: “Ammu i iqqar SIDI: ‘Minzi kenniw tḥeyydem xafi, x uya ḥeyydeɣ uřa d Necc xawem, jjiɣ kenniw deg ufus n Cicak.’ ”

6 Xenni ssehwan řḥukkam n Israil d ujeǧid ixef nsen, nnan: “SIDI d amsegged!”

7 Umi iẓra SIDI, aqa nitni ssehwan ixef nsen, iffeɣ wawař n SIDI ɣar Camɛiya, inna: “Nitni ssehwan ixef nsen. Necc war ten teḥḥiɣ ca, maca ad asen dd-awyeɣ asenjem deɣya, maḥend asɛar inu s ufus n Cicak war ittwaziǧiɛ ca x Urcalim,

8 maca ad dewřen d imsexxaren nnes, ḥima ad ssnen řfarq jar tasexxart i Necc d tsexxart i tgeldiwin n temmura.”

9 Uca Cicak, ajeǧid n Miṣra, igeɛɛed ḍidd i Urcalim u yiwi marra tixubay n Taddart n SIDI d txubay n taddart n ujeǧid. Netta yiwi akis marra, uřa d tiseddariyyin n uɛeskari n wureɣ i tuɣa igga Suliman.

10 Deg wemcan nsent igga ujeǧid Raḥabɛam tiseddariyin n uɛeskari n nnḥas. Igga i-tent deg ifassen n imeqqranen x ireqqasen n tazřa nni tuɣa ittɛessan ɣar wadaf n taddart n ujeǧid.

11 Meřmi ma i ɣa yadef ujeǧid ɣar Taddart n SIDI, imsar, aqa ireqqasen n tazřa usin-dd, arebbun tent u iwyen tent xenni ɛawed ɣar wexxam n ireqqasen n tazřa.

12 Umi isswaḍeɛ Řaḥabɛam ixef nnes, ijja weɣḍab n SIDI xas, ařami war t iḍeyyeɛ marra. Tuɣa din ɛad di Yahuda timesřayin ṣebḥent.

13 Ajeǧid Raḥabɛam issejhed ixef nnes uca iqqim iḥekkem. Raḥabɛam tuɣa ɣares waḥit u-rebɛin n iseggʷusa umi idweř netta d ajeǧid. Netta iḥkem sbeɛṭac n iseggʷusa di Urcalim, di tendint i ixḍar SIDI zi jar marra tiqebbař n Israil ḥima ad din issemten Isem nnes. Yemmas qqaren as Niɛma, tenni d Taɛammunit.   

14 Igga min iǧan d aɛeffan, maɣar war issewjed uř nnes maḥend ad yarzu x SIDI.

15 Imezruyen n Raḥabɛam, imezwura d ineggura, uřa d imenɣan jar Raḥabɛam d Yarubɛam di marra ussan, ma nitni war ttwazemmemen ca deg wawařen n unabi Camɛiya d umwařaw Ɛiddu di ṭṭweɛ n listat n jjadira?

16 Raḥabɛam igga ad yareyyeḥ jar řejdud nnes. Netta ittwanḍeř jar řejdud nnes di tendint n Dawud. Mmis Abiya idweř d ajeǧid deg wemcan nnes.

Aɣelleb n Abiya, ajeǧid n Yahuda, x Yarubɛam

13

1 Deg useggʷas wiss tmenṭac n ujeǧid Yarubɛam, mmis n Nabaṭ, idweř Abiya d ajeǧid x Yahuda.   

2 Netta iḥkem třata n iseggʷusa di Urcalim. Yemmas qqaren as Mixa-Yahu, yeǧis n Uriyil zi Jibɛa. Tuɣa din umenɣi jar Abiya d Yarubɛam.

3 Abiya issekkar amenɣi s ijj n řɛeskar n ayt n bu-teɣruḍt imeḥḍen, arebɛa-myat-ařef n yeryazen ittwafarzen, uca Yarubɛam igga aseddi s temn-myat-ařef n yeryazen ittwafarzen, ayt n bu-teɣruḍt imeḥḍen.

4 Ibedd Abiya x tqiccat n wedrar n Ṣamarayim nni iǧan x idurar n Ifrayim, inna: “Sřem ɣari, Yarubɛam d marra Israil!

5 Ma war tessinem ca aqa SIDI, AREBBI n Israil, iwca tagelda x Israil s yijj n řɛahd n tmeǧaḥt i Dawud u i iḥenjiren nnes i řebda?

6 Maca Yarubɛam, mmis n Nabaṭ, amsexxar n Suliman, mmis n Dawud, ikkar uca iɣewweɣ x sidis nnes.

7 Iryazen ixwan, ayt i war isekkwin, usin-dd ɣares uca ssjehden ixef nsen ḍidd i Raḥabɛam, mmis n Suliman, umi Raḥabɛam tuɣa ɛad d ameẓyan d aḥnin n wuř u war izemmar akidsen imqudda.

8 Uca řexxu, ittɣiř awem ad tiřim tjehdem x tgeldit n SIDI, tenni iǧan deg ifassen n iḥenjiren n Dawud. Waxxa, kenniw s yijj n řɣaci ameqqran i teǧam, maca ɣarwem iɛejmiyyen n wureɣ nni igga Yarubɛam d irebbiten i kenniw. □  

9 Ma war tenḍarem kenniw ikehhanen n SIDI, arraw n Harun d warraw n Lawi, u teggim i yixef nwem ikehhanen am mammec tt tteggen řegnus di marra timmura? Marra wenni dd-yusin s yijj n ufunas, ameẓyan n tfunast, u s sebɛa n icarriyyen i ixsen ad ittwagg d akehhan, aqa idweř d akehhan n yinni war iǧin ca d irebbiten.

10 Maca xaneɣ, aqa SIDI d AREBBI nneɣ, u neccin war xas nḥeyyed ca, u ikehhanen nni isexxaren i SIDI, aqa aten d arraw n Harun, u Ilawiyyen bedden akidsen di řxedmet.

11 Kuř ṣṣbeḥ d tmeddit ssbexxaran tiɣarṣa n wecmaḍ i SIDI. Uca ḥḍan ɛawed x řebxur ittfuḥen d usettef n weɣrum n wescan x tzewḍa tezdeg u x řqendiř n wureɣ u x řefnarat, ḥima ad tent ssarɣen kuř tameddit, maɣar neccin nxezzar ɣar tsexxart n SIDI, AREBBI nneɣ, maca kenniw tḥeyydem xas.

12 Xzarem, AREBBI aqa-t akidneɣ ɣar zzatneɣ, u ɣarneɣ uřa d ikehhanen nnes ak-d řebwaq i usuḍi s wesruddeḥ, maḥend ad daysen suḍen s wesruddeḥ. A ayt n Israil, war ttmenɣam ca ak-d SIDI, AREBBI n řejdud nwem, maɣar kenniw war tfřiḥim ca.”

13 Maca Yarubɛam ijja ict n tesɣart n yeryazen nnes ad ggen ict n ddura maḥend ad ggen taxceft ɣar ḍeffar nsen. Nitni tuɣa aten zzat i wudem n Yahuda, u ɣar ḍeffar n yeryazen n Yahuda tuɣa din řfex.

14 Umi nqeřben ayt n Yahuda, ẓrin, aqa amenɣi tuɣa-t zi zzat d zi ḍeffar. Nitni sɣuyen ɣar SIDI uca suḍen ikehhanen di řebwaq.

15 Iryazen n Yahuda ssgeɛɛden deg iɣuyyan n umenɣi u řami ssgeɛɛden iryazen n Yahuda deg iɣuyyan, imsar, aqa AREBBI iwta Yarubɛam d marra Israil zzat i tiṭṭawin n Abiya d Yahuda.

16 Arrawen n Israil arewřen zzat i wudem n Yahuda uca AREBBI igga i-ten deg ufus nsen.

17 Abiya ak-d řgens nnes, wtin ten s ict n tecti d tameqqrant, minzi wḍan \add zzaysen\qt* xemsa-myat-ařef n yeryazen ittwafarzen zi Israil.

18 Ammu i dewřen ayt n Israil nnbehtřen di řweqt nni, maca ayt n Yahuda dewřen jehden, minzi ttecřen x SIDI, AREBBI n řejdud nsen.

19 Abiya iḍfar Yarubɛam uca iṭṭef zzayes tineddam Bayt-Il ak-d tneddam i ɣares dd-iqqnen, Yacana ak-d dcurat nnes d Ifrun ak-d tneddam i ɣares dd-iqqnen.

20 War teqqim ɛad jjehd ɣar Yarubɛam deg wussan n Abiya. Ɣar uneggar iwta i-t SIDI, ařami immut.

21 Abiya maca idweř yarenni di jjehd. Netta yiwi arbeɛṭac n temɣarin i yixef nnes u ijja-dd tnayen u-ɛicrin n warrawen d seṭṭac n yessis.

22 Min iqqimen n imezruyen n Abiya, am tebridin nnes am wawařen nnes, aqa man aya marra ittwazemmem deg wedlis n tɣuri n unabi Ɛiddu.

23 Abiya igga ad yareyyeḥ jar řejdud nnes uca neḍřen t di tendint n Dawud, uca mmis Asa idweř d ajeǧid deg wemcan nnes. Deg wussan nnes tuɣa din ɛecra n iseggʷusa n řhudnet di temmurt.

□ 

13:8 iɛejmiyyen - niɣ ‘amwa’, ‘ayenduz’ niɣ ‘yuggu’.

Aɣelleb n Asa, ajeǧid n Yahuda, x Zaraḥ

14

1 Asa igga min iǧan nican di tiṭṭawin n SIDI, AREBBI nnes.   

2 Netta ikkes iɛalṭaren n irebbiten iɣriben d řegɛudi uca yarẓa imayḍuten iqeddsen uca ihdem tirebbin n cwarti.

3 Netta inna i Yahuda, ad arzun SIDI, AREBBI n řejdud nsen uca ad ḍfaren Ccariɛa d tewṣeyyet.

4 Netta ikkes ɛawed řegɛudi d ipilaren n arebbi n tfuct zi marra tineddam n Yahuda. Tageldit tuɣa ɣares řhudnet sadu netta.

5 Ibna tineddam ifaryen di Yahuda maɣar tammurt tuɣa dayes řhudnet. War tuɣi din amenɣi akides deg iseggʷusa nni, minzi SIDI iwca as řhudnet.

6 Netta inna i Yahuda: “Ejj aneɣ ad nebna tineddam-a uca ad tent nessar s řeḥyuḍ d lburjat d tewwura d iɛumad i ubelleɛ, maɣar tammurt ɛad zzatneɣ s řhudnet, minzi neccin narzu x SIDI, AREBBI nneɣ, narzu xas u Netta iwca aneɣ řhudnet.” U nitni bnan uca feřḥen.

7 Asa tuɣa ɣares ijj n řɛeskar n teřt-myat-ařef n yeryazen zi Yahuda, inni iksin taseddart n uɛeskari tameqqrant d lansa, mitayen u-tmenyin-ařef n yeryazen zi Binyamin, inni yarebbun taseddart n uɛeskari u zemmaren x řqews. Nitni marra tuɣa aten d ayt n bu-teɣruḍt imeḥḍen.

8 Iffeɣ Akuci, qqaren as Zaraḥ i umenɣi akidsen s yijj n řɛeskar n ijj n melyun n yeryazen d teřt-mya n ikarruten. Netta yusa-dd ař Marica.

9 Iffeɣ Asa i umsagar akides uca sedden nitni ixef nsen i umenɣi di teɣzurt n Ṣafata ɣar Marica.

10 Asa iřaɣa ɣar SIDI, AREBBI nnes, inna: “A SIDI, aya isheř xak ḥima ad tadfed jar yenni deg waṭṭas d yenni war ɣar iǧi jjehd. Ɛawen aneɣ, a SIDI, AREBBI nneɣ, maɣar nettceř xak u nusa-dd qibač i řɣaci-ya s Yisem nnec. A SIDI, Cek d AREBBI nneɣ, war ttejji uřa d ijj n weryaz ad akidek immɛařa.”

11 Uca SIDI iwta ayt n Kuc zzat i wudem n Asa d Yahuda, uca arewřen ayt n Kuc.

12 Asa d řgens i tuɣa akides, ḍfaren ten ař Jarar. Wḍan aṭṭas zeg ayt n Kuc ařami war zemmaren ad bedden ɛad, minzi nitni ttwaɣeřben zzat i wudem n SIDI d řɛeskar nnes. Nitni ṭṭfen ict n tkeccaḍt d tameqqrant.

13 Nitni wtin marra tineddam i dd-innḍen i Jarar, maɣar arrehbet n SIDI tewḍa-dd xasent. Nitni keccḍen marra tineddam, maɣar tuɣa tban-dd daysent aṭṭas n tkeccaḍt.

14 Nitni hedmen uřa d iqiḍan n řmař uca ṭṭfen uǧi d iřeɣman. Xenni ɛeqben ɣar Urcalim.

Amenɣi n Asa ḍidd i weɛbed n l’aṣnam

15

1 Xenni yusa-dd Arruḥ n AREBBI x Ɛazarya, mmis n Ɛudid.

2 Netta yuyur ibedd zzat i Asa, inna as: “Seř-dd ɣari, Asa d marra ayt n Yahuda d Binyamin! SIDI aqa-t akidwem u kenniw akides. Mařa tarezzum xas, Netta ad kenniw yarr ad t tafem, maca mařa kenniw tḥeyydem xas, ad xawem iḥeyyed uřa d Netta.

3 Aṭṭas n wussan i iqqim Israil břa AREBBI n tidett u břa ijj n ukehhan issɣaran u břa Ccariɛa.

4 Mařa dewřen-dd nitni ɣar SIDI, AREBBI n Israil, di řeḥṣaret u arzun xas, ijja i-ten ad t afen.

5 Deg wussan nni war din tuɣi řehna i wenni dd-iffɣen u i wenni yareggʷḥen, maɣar aqa din aṭṭas n řeḥweř jar marra imezdaɣ n temmura.

6 Ijj n řgens ittwaɛfes zeg ijj n řgens nneɣni, u ict n tendint zeg ict n tendint nneɣnit, maɣar AREBBI issiggʷed i-ten s kuř řeḥṣařet.

7 Kenniw maca iřim d iryazen, war ttejjim ad arxun ifassen nwem, maɣar aqa din řmunet i řxedmet nwem.”

8 Umi Asa isřa awařen-a d nnubuwa n unabi Ɛudid, issejhed ixef nnes uca issbeɛɛed nnɛawat n l’aṣnam zi marra tammurt n Yahuda d Binyamin u zi marra tineddam nni tuɣa iṭṭef x idurar n Ifrayim uca iɛdeř aɛalṭar n SIDI, wenni iǧan zzat i wesqif n wadaf i Zzawect Tameqqrant n SIDI.

9 Issmun marra Yahuda d Binyamin, uřa d ibarraniyyen zeg Ifrayim, Manassa u Cimɛun, maɣar aṭṭas zi Israil ɛdun ɣares, umi nitni ẓrin, aqa SIDI, AREBBI nnes, tuɣa-t akides.

10 Nitni munen di Urcalim deg uyur wiss třata, deg useggʷas wiss xemmesṭac n tgelda n Asa.

11 Deg wass nni wehhben nitni sebɛa-mya n ifunasen d tfunasin d sebɛa-ařaf n wuǧi d tɣarṣt i SIDI zi tkeccaḍt i kidsen iwyen.

12 Nitni udfen ɣar ijj n Řɛahd maḥend ad arzun SIDI, AREBBI n řejdud nsen, s marra uř nsen u s marra řeɛmar nsen.

13 Marra wenni war yarezzun x SIDI, AREBBI n Israil, ittxeṣṣa ad ittwaneɣ, am umeẓyan am umeqqran, am weryaz am temɣart.

14 Nitni jjuǧen i SIDI s tmijja tejhed u s usřewřiw, ɣar wesruddeḥ n řebwaq d waccawen n icarri.

15 Marra Yahuda tfarḥ x tjaǧit, maɣar nitni ggin tt s marra uř nsen umi nitni arzun xas s marra arḍa nsen, u Netta ijja i-ten ad t afen uca SIDI iwca asen řhudnet zi marra iɣezdisen nsen.

16 Issḥeyyed Asa uřa d ḥennas Maɛka zi jjehd nnes, maɣar nettat tuɣa tegga ict n jjɛifect n řexyař i trebbit n cwarti. Asa iceqqar jjɛifect nnes, iřbez i-tt uca isscemḍ i-tt ɣar teɣzart n Qidrun.   

17 War ttwaḥeyydent řegɛudi, maca uř n Asa tuɣa icḍar nican i SIDI, marra ussan n tudart nnes.   

18 Tiwhibin iqeddsen n babas d min tuɣa issqeddes netta s yixef nnes yiwyi-t di Taddart n AREBBI, uřa d tiwhibin nnes iqeddsen: nnuqart d wureɣ d řeqcuɛ nneɣni.   

19 War din iqqim ɛad umenɣi ař aseggʷas wiss xemsa u-třatin n tgelda n Asa.

Řɛahd n Asa ak-d Aram ḍidd i Israil

16

1 Deg useggʷas wiss setta u-třatin n tgelda n Asa, iffeɣ Baca, ajeǧid n Israil, i umenɣi ak-d Yahuda. Ibna Rama, ḥima war ittejji uřa d ijj ad iffeɣ ɣar barra niɣ ad dd-iɛqeb ɣar Asa, ajeǧid n Yahuda.   

2 Xenni iksi Asa marra nnuqart d wureɣ zeg ixxamen n txubay zi Taddart n SIDI u zi taddart n ujeǧid uca issekk marra aya ɣar Binhadad, ajeǧid n Aram, wenni tuɣa izeddɣen di Dimacq, inna:

3 “Aqa din ijj n řɛahd jar ayi d cek, jar baba d babac. Xzar, necc ad ac dd-ssekkeɣ nnuqart d wureɣ. Ruḥ cek, fsiy řɛahd nnec ak-d Baɛca, ajeǧid n Israil, maḥend netta ad igeɛɛed ad xafi iggʷej.”

4 Binhadad isřa ɣar ujeǧid Asa u issekk ikumandaren n řɛeskar nni ɣares iǧan ɣar tneddam n Israil. Nitni ɣeřben x Ɛiyun d Dan d Abal-Mayim uřa x marra tineddam n řexzen n Naftali.

5 Umi isřa Baɛca man aya, imsar, aqa netta issbedd řebni n Rama uca ismeḥ di řxedmet nnes.

6 Xenni yiwi ujeǧid Asa marra ayt n Yahuda u nitni ksen iẓra n Rama uřa d tiḥenya nnes i zi tuɣa tt ibna Baɛca, uca ibna zzayes Jabɛa d Miṣfa.

7 Deg wussan nni yusa-dd umwařaw Ḥanani ɣar Asa, ajeǧid n Yahuda, inna as: “Minzi tᵉttecřed x ujeǧid n Aram u war iǧi x SIDI, AREBBI nnec, x uya yarweř řɛeskar n ujeǧid n Aram zeg ufus nnec. □  

8 Ma war tuɣi uřa d ayt n Kuc d ayt n Libiya s yijj n řɛeskar ameqqran ak-d waṭṭas n ikarruten d imnayen? Maca minzi tᵉttecřed x SIDI, iwca i-ten Netta deg ufus nnec,

9 maɣar tḥewwment tiṭṭawin n SIDI x tammurt am tekmeř, ḥima ad ibedd s jjehd ak-d yinni iǧan s wuř imun akides. Di man aya teggid tubbuheřya, maɣar zi řexxu d tsawent ad din iřin imenɣan akidek.”

10 Asa ihaj x umwařaw uca ijja ad t ggen deg ukeccuḍ di řeḥbes, maɣar ammu i d as tuɣa isxeḍ x uya. Di řweqt nni d ict iḥṣar Asa ca zi řgens.

11 Xzar, imezruyen n Asa, imezwura d ineggura, xzar, aqa ttwazemmemen deg wedlis n ijeǧiden n Yahuda d Israil.

12 Deg useggʷas wiss tesɛa u-třatin n tgelda nnes ihřec Asa zeg iḍaren. Maca di tqiccet n řehřac nnes uřa řami tuɣa ihřec, war yarzu ca x SIDI, maca x imesgenfan waha.

13 Asa igga ad yareyyeḥ jar řejdud nnes. Immut deg useggʷas wiss waḥit u-rebɛin zi řeḥkamet nnes.

14 Neḍřen t deg wenḍeř i tuɣa igga i yixef nnes di tendint n Dawud uca ssarsen t x qama i tuɣa tɛemmar s řeɛṭur d marra min iǧan d ddarbat ifarzen zi min ixeǧḍen s ufus n uḥrayfi. Nitni qqden as timessi d tameqqrant aṭṭas.

□ 

16:7 Deg wussan nni - s Tɛibranit ‘di řweqt nni ...’

Řehkamet ijehden n Yahucafaṭ x Yahuda

17

1 Mmis Yahucafaṭ idweř d ajeǧid deg wemcan nnes u netta issejhed ixef nnes ḍidd i Israil.

2 Netta yiwi řɛeskar ɣar marra tineddam ifaryen n Yahuda u igga řɛeskarat n uḥewwes di temmurt n Yahuda u di tneddam n Ifrayim, tinni i tuɣa iṭṭef babas Asa.

3 SIDI tuɣa-t ak-d Yahucafaṭ, maɣar netta iḍfar ibriden imezwura n babas Dawud, war yarzu ca x ‘Ibaɛlen’, □  

4 maca yarzu x AREBBI n babas uca yuyur di tweṣṣa nnes, war iggi am t igga Israil.

5 SIDI issemten tagelda tenni deg ufus nnes, u marra Yahuda yiwi tarzifin i Yahucafaṭ. Idweř ɣares aṭṭas n wagřa d ccan.

6 Uř nnes ittwassemḥeḍ deg ibriden n SIDI u netta ikkes uřa d řegɛudi d trebbin n cwarti zi Yahuda.

7 Deg useggʷas wiss třata n řeḥkamet nnes issekk ict n tebrat i řḥukkam nnes, i Bin-Ḥayil, Ɛubadya, Zakariyya, Nataniyil d Mixa-Yahu, ḥima ad ssɣaren di tneddam n Yahuda.

8 Ruḥen akidsen Ilawiyyen Camɛiya, Natanya, Zabadya, Ɛasa’il, Camiramut, Yunatan, Tubiya d Ṭub-Aduniya, marra nitni d Ilawiyyen, uca uřa d ikehhanen Alicamaɛ d Yahuram ruḥen akidsen.

9 Nitni ssɣaren di Yahuda u tuɣa ɣarsen adlis ittwannḍen n Ccariɛa n SIDI. Kkin marra tineddam n Yahuda uca ssɣaren řgens.

10 Tusa-dd arrehbet n SIDI x marra tigeldiwin n temmura i-dd-innḍen i Yahuda, ařami war ssekkarent amenɣi ak-d Yahucafaṭ.

11 Zeg Ifilisṭiniyyen iwyen tarzifin d nnuqart am ljizya i Yahucafaṭ. Uřa d Aɛraben ssekken as uǧi: sebɛa-ařaf u-sebɛa-mya n icarriyyen d sebɛa-ařaf u-sebɛa-mya n imuyan.

12 Ammu i idweř Yahucafaṭ yarni di řemɣaret ař ṭṭarf uca ibna lqelɛat d tneddam n řexzen di Yahuda.

13 Tuɣa ɣares aṭṭas n řxedmet di tneddam n Yahuda, uřa d iɛeskariyyen, ayt n bu-teɣruḍt imeḥḍen, di Urcalim.

14 D wanita d řqedd nsen ɛlaḥsab tudrin n ibabaten nsen. Di Yahuda aqa ina d řqebṭanat x řuřuf: ameqqran Adna u akides teřt-myat-ařef n ayt n bu-teɣruḍt imeḥḍen.

15 Ɣar uɣezdis nnes řqebṭan Yahunatan, akides mitayen u-tmanyin-ařef n yeryazen.

16 Ɣar uɣezdis nnes ameqqran Ɛamasya, mmis n Zikri, wenni tuɣa isebbřen ixef nnes s řxaḍar, u akides mitayen-ařef n ayt n bu-teɣruḍt imeḥḍen.

17 Zi Binyamin tuɣa Aliyadaɛ, ijj n bu-teɣruḍt imeḥḍen, d ameqqran nsen, u akides mitayen-ařef n yeryazen s řqews d tseddart n uɛeskari i umenɣi.

18 Ɣar uɣezdis nnes ameqqran Yahuzabad u akides mya u-tmanyin-ařef n yeryazen, marra ḥezzmen i umenɣi.

19 Ina tuɣa ttsexxaren i ujeǧid, břa inni i tuɣa igga ujeǧid x tneddam ifaryen di marra Yahuda.

□ 

17:3 Ibaɛlen - irebbiten iɣriben, war ǧin ca d Arebbi, maca d ccwaṭen. Isem n yijj: ‘Baɛl’.

Řɛahd n Yahucafaṭ ak-d Axab

18

1 Yahucafaṭ ɣares agřa d ccan s ufeyyeḍ, u netta igga ad idweř d aḍeggʷař ak-d Axab.   

2 Awarni ca n iseggʷusa ihwa-dd ɣar Axab, ɣar Samarya. Axab iɣarṣ i waṭṭas n wuǧi d ifunasen i řgens i tuɣa akides iǧan uca iɣwa t ad iffeɣ ɣar umenɣi ɣar Ramut-Jilɛad.

3 Axab, ajeǧid n Israil, inna i Yahucafaṭ, ajeǧid n Yahuda: “Zeɛma ad kidi teffɣed ɣar Ramut di Jilɛad?” Inna Yahucafaṭ i ujeǧid n Israil: “Necc ad iřiɣ am cek, řgens inu am řgens nnec u neccin ad kidek neffeɣ ɣar umenɣi.”

4 Inna Yahucafaṭ ɛawed i ujeǧid n Israil: “Seqsa ɛafak ass-a x wawař n SIDI.”

5 Xenni issmun ujeǧid n Israil inabiyyen, arebɛa-mya n yeryazen, inna asen: “Ma ad ffɣeɣ ɣar umenɣi ɣar Ramut di Jilɛad niɣ ad ggeɣ bnaqes?” Nnan: “Geɛɛed, maɣar AREBBI ad ten iwc deg ufus n ujeǧid.”

6 Maca Yahucafaṭ inna: “Ma war da ca ɛad anabi n SIDI, maḥend ad nzemmar ad t nesseqsa?”

7 Xenni inna ujeǧid n Israil i Yahucafaṭ: “Aqa da ɛad ijj n weryaz zzayes i nzemmar ad nesseqsa SIDI. Maca necc carheɣ t, maɣar netta war d ayi ittnebba ɛemmarṣ s min iṣebḥen, maca mɣir s min iǧan d aɛeffan. Aqa d Mixa-Yahu, mmis n Yimla.” Inna Yahucafaṭ “War ttejji ajeǧid ad issiweř amenni!”

8 Xenni iřaɣa-dd ujeǧid n Israil i yijj n umsexxar amcenneɛ, inna: “Deɣya awi-dd Mixa-Yahu, mmis n Yimla.”

9 Ajeǧid n Israil d Yahucafaṭ, ajeǧid n Yahuda, qqimen din, kuř ijj x řɛarc nnes, yarḍen arruḍ n ijeǧiden, qqimen x unedrar ɣar wadaf n tewwart n tendint n Samarya u marra inabiyyen tuɣa ttnebban zzat i wudem nsen.

10 Ṣidqiya, mmis n Kanɛana, tuɣa igga i yixef nnes accawen n wuzzař, inna: “Ammu i iqqar SIDI: ‘S yina i ɣa tessnuqqbed ayt n Aram ař ten ɣa teqḍiḍ marra.’ ”

11 Marra inabiyyen tuɣa ttnebban kifkif, nnan: “Geɛɛed ɣar Ramut di Jilɛad, ad tiřid tfeřḥed, minzi SIDI ad ten iwc deg ufus n ujeǧid.”

12 Areqqas nni tuɣa iṭṭfen abrid ḥima ad iřaɣa i Mixa-Yahu, issiweř akides, inna: “Xzar xenni, awařen n inabiyyen axmi dd-ffɣen zeg ijj n uqemmum s řxir ɣar ujeǧid. Ttzawgeɣ ad iřin wawařen nnec am wawařen nsen, ini min iṣebḥen.”

13 Maca Mixa-Yahu inna: “S tidett am iddar SIDI, min d ayi ɣa yini AREBBI, ad t iniɣ.”

14 Umi dd-yusa netta ɣar ujeǧid, inna as ujeǧid: “Mixa, ma ad neffeɣ neccin ɣar Ramut di Jilɛad niɣ ad negg bnaqes?” Inna as netta: “Gaɛɛdem, ad tiřim tfeřḥem, minzi nitni ad ttwaggen deg ufus nwem.”

15 Inna as ujeǧid: “Mecḥař n twařawin i d ayi ittxeṣṣa ad ac ssjaǧeɣ, war d ayi tennid mɣir tidett s Yisem n SIDI?”

16 Xenni inna wanita: “Necc ẓriɣ marra Israil ttwabezzɛen x idurar am wuǧi i war ɣar iǧi Umeksaw. Iqqar SIDI: ‘Ina war ɣarsen bu isiditen, ejj kuř aryaz ad dd-idweř ɣar taddart nnes di řehna.’ ”

17 Xenni inna ujeǧid n Israil i Yahucafaṭ: “Ma war d ac nniɣ: ‘Netta war xafi ittnebba ca di min iṣebḥen, maca mɣir s min iǧan d aɛeffan’?”

18 Xas uca inna wanita ɛawed: “S uya seř i wawař n SIDI. Aqa ẓriɣ SIDI iqqim x řɛarc nnes u marra řɛeskar n ujenna ibedd x yefus nnes d uzeřmaḍ nnes,

19 uca SIDI inna: ‘Man wen i ɣa iɣwan Axab, ajeǧid n Israil, ḥima ad igeɛɛed, ad iwḍa di Ramut di Jilɛad?’ Wa inna ammu u win inna ammu.

20 Xenni iffeɣ-dd ijj n arruḥ, ibedd-dd zzat i wudem n SIDI, inna: ‘Necc ad t ɣwiɣ.’ Isseqsa t SIDI: ‘S min zi?’   

21 Netta inna: ‘Necc ad dd-ffɣeɣ u ad dewřeɣ d ijj n buḥbeř issxarriqen deg uqemmum n marra inabiyyen nnes.’ U Netta inna: ‘Ad tawḍed maḥend ad t teɣwid. Ffeɣ, egg amenni!’

22 Xenni řexxu, xzar, SIDI iwca ijj n buḥbeř issxarriqen deg ufus n inabiyyen nnec u SIDI ibarreḥ xak s min iǧan d aɛeffan.”

23 Xenni iqarreb-dd Ṣidqiya, mmis n Kanɛana, ɣar Mixa-Yahu, iwwet i-t ɣar uɣesmir, inna: “X man abrid tuɣa izemmar ad zzayi iɛdu Arruḥ n SIDI ḥima ad kidek issiweř?”

24 Inna Mixa-Yahu: “Xzar, ad t tẓared deg wass nni di ɣa temhafed zeg ijj n wexxam ɣar wexxam nneɣni ḥima ad tessnuffared ixef nnec.”   

25 Ajeǧid n Israil inna: “Ṭṭfem Mixa-Yahu, nedhem ɛawed t ɣar Amun, ameqqran n tendint, u ɣar Yuwac, mmis n ujeǧid,

26 ad tinim: ‘Ammu i iqqar ujeǧid: Nḍarem wa di řeḥbes u seccem t s weɣrum n řeḥṣaret u s waman n řeḥṣaret ař ɣa dewřeɣ di řehna.’ ”

27 Xas uca inna Mixa-Yahu: “Mařa tɛeqbed-dd ca n wass di řehna, xenni SIDI war xafi issiweř!” Uca inna ɛawed: “Sřem-dd a řegnus, marra kenniw!”

28 Awarni as iffeɣ-dd ujeǧid n Israil ak-d Yahucafaṭ, ajeǧid n Yahuda, ɣar Ramut di Jilɛad.

29 Inna ujeǧid n Israil i Yahucafaṭ: “Necc ad beddřeɣ arruḍ, xenni ad dd-ffɣeɣ ɣar umenɣi. Maca cek tzemmared ad tyarḍed arruḍ nnec!” Ajeǧid n Israil igga arruḍ war iǧi nnes uca ffɣen-dd ɣar umenɣi.

30 Ajeǧid n Aram tuɣa yumur imeqqranen n ikarruten n umenɣi nni ɣares iǧan, inna: “Ittxeṣṣa awem war tᵉttmenɣim ca ak-d umeqqran niɣ ak-d umeẓyan, mɣir ak-d ujeǧid n Israil!”

31 Umi imeqqranen n ikarruten n umenɣi ẓrin Yahucafaṭ, imsar, aqa nitni nnan: “Aqa d wa, ajeǧid n Israil!” Nitni nnḍen as ḥima akides mmenɣen, maca Yahucafaṭ isɣuy, uca SIDI iwca as afus u AREBBI issḥeyyed i-ten xas.

32 Umi ẓrin imeqqranen n ikarruten n umenɣi, aqa netta tuɣa war iǧi d ajeǧid n Israil, imsar, aqa dewřen-dd x webrid nsen, war t areddfen ɛad.

33 Xenni iɛeyyen ijj n weryaz řqews s řbař nnes d acemřař uca iřqef fřitca ajeǧid n Israil jar wawaḍ n iɣaǧen n warruḍ nnes n wuzzař. Řexdenni inna wanita i wenni ineddhen akarru: “Qřeb afus nnec, suffeɣ ayi-dd zi řɛeskar, maɣar aqa yezmeɣ.”

34 Deg wass nni idweř umenɣi iwɛar aṭṭas. Iqqim ujeǧid n Israil ibedd deg ukarru ař tameddit deg umenɣi ak-d ayt n Aram, immut ɣar řweqt n uɣeǧay n tfuct.

Yahucafaṭ d umwařaw

19

1 Iɛqeb-dd Yahucafaṭ, ajeǧid n Yahuda, ɣar taddart nnes di Urcalim di řehna.

2 Yahu, mmis n Ḥanani, amwařaw, iffeɣ-dd ɣares ḥima ad t iřqa, inna i ujeǧid Yahucafaṭ: “Ma cek teggid twiza i uɛeffan u ad texsed inni iɛiffen SIDI? Ammu i xak dd-yusa uduqqez n weɣḍab zi zzat n wudem n SIDI.

3 Waxxa amenni ittwaf dayek min iṣebḥen, maɣar tekksed tirebbin n cwarti zi temmurt uca tesswejded uř nnec i tarezzut x AREBBI.”

4 Yahucafaṭ iqqim izeddeɣ di Urcalim uca iffeɣ ɛawed jar řgens, zi Bi’r-Sebɛa ɣar idurar n Ifrayim, uca yarra i-ten ad dd-dewřen ɣar SIDI, AREBBI n řejdud nsen.

5 Netta yařeqqem řquḍat di temmurt, di marra tineddam ifaryen n Yahuda, zi tendint ař tandint.

6 Netta inna i řquḍat: “Xzarem min ɣa teggem, maɣar war tḥekkmem i iwdan, maca i SIDI u Netta aqa iḥḍar akidwem deg weḥkam.

7 Xenni řexxu, ad xawem tiři tiggʷudi n SIDI. Ḥḍam u ggem t, maɣar ɣar SIDI, AREBBI nneɣ, war iǧi řɣecc, Netta war ittegg s wudmawen u war ikessi tirzifin.”

8 Umi dd-ɛeqben ɣar Urcalim, igga Yahucafaṭ di Urcalim ɛawed ca n Ilawiyyen d ikehhanen d izeǧifen n tudrin n ibabaten n Israil i udebbar n řeḥkam n SIDI u i ddɛawi.

9 Netta yumur i-ten, inna: “Ggem s tiggʷudi n SIDI, s řaman u s yijj n wuř nican imun.

10 Ɣar kuř ddeɛwet i d awem i d ɣa yawyen aytmatwem nni izeddɣen di tneddam nsen, jar idammen d idammen u jar Ccariɛa d řumur d tweṣṣa d lfarayiḍ, ittxeṣṣa ad asen tɛeřmem, maḥend war xawem ssarebbun ddenb zzat i SIDI, ařami xawem dd ɣa iwḍa uduqqez d ameqqran n weɣḍab u x aytmatwem. Ggem amenni, ařami war tᵉssarebbum ddenb x yixef nwem.

11 Xzarem, Amarya d akehhan ameqqran i xawem iǧan di marra ddeɛwet n SIDI, u Zabadya, mmis n Ismaɛil, řḥakem x taddart n Yahuda, aqa-t x kuř ddeɛwet n ujeǧid. Uřa d imeḥḍayen, Ilawiyyen, aqa aten din zzat i wudem nwem. Iřim d iryazen u ggem t, uca SIDI ad yiři ak-d wenni iṣeřḥen.”

Aɣelleb n Yahucafaṭ x Mu’ab d Ɛammun

20

1 Awarni uya imsar, aqa ayt n Mu’ab d ayt n Ɛammun, d inneɣni akidsen zeg Imaɛuniyyen usin-dd maḥend ad mmenɣen ak-d Yahucafaṭ.

2 Usin-dd ireqqasen, ɛawden i Yahucafaṭ, nnan: “Aqa aṭṭas n řɣaci usin-dd ḥima ad kidek mmenɣen zeg ujemmaḍin n řebḥar, zi Aram. Xzar, nitni di Ḥaṣṣun-Tamar, ixs ad yini Ɛayn-Jadi.”

3 Yahucafaṭ iggʷed uca inḍar tiṭṭawin nnes ɣar SIDI. Netta ijja ad barrḥen s uẓummi di marra Yahuda.

4 Ssmunen ayt n Yahuda maḥend ad arzun twiza n SIDI. Nitni usin-dd uřa zi marra tineddam n Yahuda, ḥima ad arzun x SIDI.

5 Ibedd Yahucafaṭ deg wegraw n řgens n Yahuda d Urcalim, di Taddart n SIDI, zzat i řemraḥ n jdid, inna:

6 “A SIDI, AREBBI n řejdud nneɣ, ma Cek war teǧid ca d AREBBI n ijenwan d Řḥakem x marra tigeldiwin n řegnus? Deg ufus nnec immars jjehd d tzemmar, ařami war izemmar uřa d ijj ad iqqim ibedd zzatek.

7 A, AREBBI nneɣ, ma war tuẓẓiřed ca x imezdaɣ n temmurt-a zzat i wudem n řgens nnec Israil uca tewcid tammurt i řebda i zzariɛet n Ibrahim, ameddukkeř nnec iɛizzen?

8 Nitni qqimen zeddɣen dayes uca bnan dayes ict n Zzawect Iqeddsen i Cek, i Yisem nnec, uca nnan:

9 ‘Mařa iřqef aneɣ ca n řɣar, axmi ssif n řeḥkam niɣ ṭṭaɛun niɣ řaẓ, xenni ad nbedd zzat i Taddart-a u zzat i wudem nnec, maɣar Isem nnec aqa-t di Taddart-a. Ad xak dd-nřaɣa zi řeḥṣaret nneɣ uca xenni Cek ad ɣarneɣ tesřed u ad aneɣ tessnejmed.

10 Uca řexxu, xzar, ayt n Ɛammun d ayt n Mu’ab d yinni zeg idurar n Saɛir - inni i umi war tejjid ca ayt n Israil ad ɣarsen dd-adfen ɣar temmurt nsen, umi dd-usin zi temmurt n Miṣra, minzi kkin asen-dd zeg webrid nneɣni u war ten areddǧen,

11 xzarem, nitni xsen ad aneɣ xeǧṣen uca usin-dd ḥima ad aneɣ ssuffɣen zi tesɣart nnec i d aneɣ tewcid d řwart.

12 A, AREBBI nneɣ, ma Cek war xasen tḥekkmed ca? Maɣar neccin war xasen nzemmar x řɣaci-ya ameqqran wanita i ɣarneɣ dd-iffɣen u war nessin min ɣa negg, maca aqa narra-dd tiṭṭawin nneɣ ɣarek.”

13 Marra ayt n Yahuda bedden zzat i wudem n SIDI, uřa d iḥenjiren imeẓyanin nsen d temɣarin nsen d iḥenjiren nsen.

14 Uca ihwa-dd Arruḥ n SIDI din di řwest n wegraw n řgens x Yaḥziyil, mmis n Zakariyya, mmis n Banaya, mmis n Yaɛiyil, mmis n Ulawi Mattanya, zeg iḥenjiren n Asaf.

15 Netta inna: “Sřem-dd ɣari, marra ayt n Yahuda uřa d kenniw, imezdaɣ n Urcalim, u cek, a, ajeǧid Yahucafaṭ! Ammu i d awem iqqar SIDI: ‘War tteggʷdem ca, war ttnexřiɛem ca zi řɣaci-ya ameqqran wanita, minzi amenɣi war iǧi s ufus nneɣ, maca s ufus n AREBBI.

16 Hwam ɣarsen tiwecca. Xzar, nitni ad geɛɛden zi tsawent n Ṣiṣ, u kenniw ad xasen txeccem ɣar uneggar n teɣzurt zzat i řexřa n Yaruwil.

17 Kenniw maca war tᵉttmenɣim ca. Kkarem, qqimem tbeddem u xzarem, asenjem n SIDI ad yiři akidwem, a Yahuda d Urcalim! War tteggʷdem ca u war ttnexřiɛem. Tiwecca ffɣem i umsagar akidsen, minzi SIDI aqa-t akidwem.’ ”

18 Xenni yuḍar Yahucafaṭ s uɣembub nnes ɣar temmurt, u marra ayt n Yahuda d marra imezdaɣ n Urcalim wḍan x temmurt zzat i wudem n SIDI ḥima ad bendqen i SIDI.

19 Kkaren Ilawiyyen zeg ayt n Quhat u zeg ayt n Quraḥ ḥima ad ssɛuǧan SIDI, AREBBI n Israil, s ict n tmijja tejhed aṭṭas.

20 Tiwecca zic kkaren uca ffɣen ɣar řexřa n Taquɛa. Ɣar wuffuɣ nsen ibedd-dd Yahucafaṭ din, inna: “Sřem-dd ɣari, a Yahuda, d kenniw, imezdaɣ n Urcalim. Amnem di SIDI, AREBBI nwem, xenni ad tiřim di řaman. Amnem zi inabiyyen, xenni ad tfeřḥem.”

21 Netta imcawar ak-d řgens uca issbedd imedyazen zzat i SIDI d yinni d as i ɣa iṣebbḥen acewwaḍ n Umqeddas, am ɣa yuyuren zzat i wudem n yeryazen i iḥezzmen s řesnaḥ, ad inin: “Qadam SIDI, maɣar tamexsiwt nnes icewwaren tᵉttɣima i řebda!”

22 Di řweqt řami bdan nitni s usřiwřew d uṣebbeḥ, igga SIDI řefxux x ayt n Ɛammun d Mu’ab u x yenni i tuɣa dd-iffɣen ḍidd i Yahuda zeg idurar n Saɛir, uca ttwaɣellben nitni.

23 Ayt n Ɛammun d ayt n Mu’ab kkaren x imezdaɣ n idurar n Saɛir, ḥima ad ten sshellken u ad ten areddǧen. Umi qḍan nitni x imezdaɣ n Saɛir, sshellken ijj wenneɣni.

24 Umi dd-yiwiḍ Yahuda ɣar ṣṣumɛet n uḥeṭṭu di řexřa, nḍaren tamuɣři nsen awani asen x řɣaci, u xzar, ẓrin mɣir řxecbat tuɣa wḍant x temmurt, uřa d ijj war injim.

25 Yahucafaṭ d řgens nnes usin-dd ḥima ad ṭṭfen takeccaḍt nsen uca ufin ɣarsen aṭṭas n sseřɛet d řxecbat d řeqcuɛ iɣřan uca kksen ɛřam kuř zzayes i yixef nsen, ařami war zemmaren ad t arbun. Ttkeccaḍen třata n wussan, maɣar tuɣa din aṭṭas.

26 Deg wass wiss arebɛa munen nitni di řewḍa n Teɣzurt n Lbaraka, minzi din barken SIDI. X uya ggin as i wemcan nni: taɣzurt n Lbaraka, ɣar i řexxu.

27 Awarni uya dewřen-dd marra iryazen n Yahuda d Urcalim. Yuyur Yahucafaṭ ɣar zzat, ḥima ad ɛeqben ɣar Urcalim ccuren s řefraḥet, maɣar SIDI tuɣa issfarḥ i-ten x řɛedyan nsen.

28 Am ttiraren s lharpat d řgambriyat d řebwaq usin-dd ɣar Urcalim, ɣar Taddart n SIDI.

29 Tuɣa tiggʷudi n AREBBI teřqef marra tigeldiwin n temmura umi sřint, aqa SIDI immneɣ ak-d řɛedyan n Israil.

30 Tufa tgeldit n Yahucafaṭ řhudnet uca AREBBI nnes iwca as řehna zi marra iɣezdisen.

Řeḥkamet n ujeǧid Yahucafat

31 Ammu i iḥkem Yahucafaṭ x Yahuda. Tuɣa ɣares xemsa u-třatin n iseggʷusa, umi idweř d ajeǧid. Netta iḥkem xemsa u-ɛicrin n iseggʷusa di Urcalim. Yemmas qqaren as Ɛazuba, yeǧis n Cilḥi.   

32 Netta iḍfar ibriden n babas Asa, war xasen iḥeyyed ca u netta igga min iǧan nican di tiṭṭawin n SIDI.

33 Mɣir řegɛudi war ttwakksent, maɣar řgens war tuɣi ɛad yarra uř nnes ɣar AREBBI n řejdud nsen.

34 Min iqqimen n imezruyen n Yahucafaṭ, imezwura d ineggura, xzar, aqa man aya marra ittwazemmem deg wedlis n imezruyen n Yahu, mmis n Ḥanani, inni igga ad ttwazemmemen deg wedlis n ijeǧiden n Israil.

35 Awarni uya igga Yahucafaṭ ijj n řɛahd ak-d Axazya, ajeǧid n Israil, wenni iggin tuɛeffna aṭṭas di marra min tuɣa igga.

36 Netta iqqen akides ijj n řɛahd, ḥima ad ggen iɣarruba nni i ɣa ineddhen ɣar Tarcic. Nitni bnan iɣarruba nni di Ɛiṣyun-Jabar.

37 Maca Aliɛazar, mmis n Dudawahu zi Marica, ittnebba x Yahucafaṭ, inna: “Minzi teqqned ijj n řɛahd ak-d Axaziya, aqa SIDI yarẓa řexdayem nnec.” Ammu imsar aqa ttwarẓen iɣarruba ařami war zemmaren ad nedhen ɣar Tarcic.

Řeḥkamet iɛeffnen n Yuram

21

1 Yahucafaṭ igga ad yareyyeḥ jar řejdud nnes. Netta ittwanḍeř jar řejdud nnes di tendint n Dawud. Mmis Yahuram idweř d ajeǧid deg wemcan nnes.   

2 Aytmas, iḥenjiren n Yahucafaṭ tuɣa aten d Ɛazarya, Yaḥiyil, Zakariyya, Ɛazaryahu, Mixayil d Cafaṭya. Ina marra tuɣa aten d iḥenjiren n Yahucafaṭ, ajeǧid n Israil.

3 Babatsen iwca asen aṭṭas n terzifin n nnuqart d wureɣ d řeqcuɛ iɣřan uřa d tineddam ifaryen di Yahuda, maca tageldit iwca i-tt i Yahuram, maɣar wanita tuɣa d amenzu.

4 Umi ikkar-dd Yahuram x tgeldit n babas uca imneɛ di tizemmar nnes, inɣa marra aytmas s ssif, uřa d ca n řḥukkam n Israil.

5 Yahuram tuɣa ɣares tnayen u-třatin n iseggʷusa umi idweř d ajeǧid. Netta iḥkem tmenya n iseggʷusa di Urcalim.

6 Netta yuyur deg webrid n ijeǧiden n Israil, am mammec tuɣa tegga taddart n Axab, maɣar yeǧis n Axab tedweř d tamɣart nnes. Netta igga min iǧan d aɛeffan di tiṭṭawin n SIDI.

7 Maca SIDI war ixs ad yareddeǧ Dawud di ṭṭweɛ n Řɛahd i igga ak-d Dawud, uca uřa umi d as tuɣa inna, aqa ad as iwc řebda ijj n řefnar zzat i tiṭṭawin nnes, i netta u i iḥenjiren nnes.

8 Deg wussan nnes ixtutteř Idum s uɣewweɣ zi sadu ifassen n Yahuda, uca ggin ijj n ujeǧid x yixef nsen.

9 Iɛdu Yahuram ak-d marra imeqqranen nnes d marra ikarruten nnes n umenɣi. Aqa ikkar s ǧiřet u iɣřeb x ayt n Idum inni tuɣa i d as dd-innḍen, i netta u i imeqqranen n ikarruten n umenɣi.

10 Waxxa amenni xtuttřen ayt n Idum s uɣewweɣ zi jar ifassen n Yahuda, ař ass-a. Di řweqt nni beɛda iɣewweɣ uřa d Libna, maɣar tuɣa Yahuda iḥeyyed x SIDI, AREBBI n řejdud nnes.

11 Igga Yahuram uřa d řegɛudi x idurar n Yahuda. Netta yarra imezdaɣ n Urcalim ad ssfesden ixef nsen s irebbiten nneɣni, wah, tuɣa iɛarn Yahuda ɣar man aya.

12 Tiweḍ-dd ɣares ict n tebrat n unabi Iliya, teqqar: “Ammu i iqqar SIDI, AREBBI n babac Dawud: ‘Maɣar war tuyured x ibriden n babac Yahucafaṭ u x ibriden n Asa, ajeǧid n Yahuda,

13 maca tuyured x ibriden n ijeǧiden n Israil, uca tarrid Yahuda d imezdaɣ n Urcalim ad ssfesden ixef nsen s irebbiten nneɣni, deg webrid n farq-cɣeř n taddart n Axab, u minzi cek tenɣid uřa d aytmac zi taddart n babac, inni tuɣa icnan xak,

14 xzar, x uyenni SIDI ad cek iřqef s ict n tecti d tameqqrant jar řgens nnec d iḥenjiren nnec d temɣarin nnec d marra agřa nnec.

15 Cek simant nnec ad tewḍid deg ijj n řehřac n tekrict iqesḥen, ař dd ɣa teffeɣ ɛad tekrict nnec ɣar barra zi ssibbet n řehřac i ittduman.’”

16 SIDI issehweř x Yahuram arruḥ n Ifilisṭiniyyen d Weɛraben, inni izedɣen x uɣezdis n ayt n Kuc.

17 Nitni geɛɛden ɣar Yahuda, udfen ɣar tammurt u ksin marra agřa nni iǧan di taddart n ujeǧid, uřa d iḥenjiren nnes d temɣarin nnes, ařami war d as iqqim mɣir Yahuyaḥaz, amaẓuẓ n iḥenjiren nnes.

18 Awarni aya iwta i-t SIDI s yijj n řehřac war izemmar ad zzayes iggenfa.

19 Umi tuɣa netta ihřec ammu ass iḍfar umas, uca teɛdu řweqt ařami ɛdun tnayen n iseggʷusa, imsar, aqa takrict nnes teffeɣ-dd ɣar barra, u netta immut s řeḥřiq d ameqqran. Řgens nnes war d as issarɣ ca tmessi am ggin timessi i řejdud nnes.

20 Netta tuɣa ɣares tnayen u-třatin n iseggʷusa umi idweř d ajeǧid. Netta iḥkem tmenya n iseggʷusa di Urcalim. Netta ifna, war xas indeb ḥed. Neḍřen t di tendint n Dawud, maca war iǧi deg imeḍřan n ijeǧiden.

Ajeǧid Axazya ittwaneɣ s ufus n Yahu

22

1 Imezdaɣ n Urcalim ggin Axazya, mmis amaẓuẓ, d ajeǧid deg wemcan nnes, maɣar marra aytmas imeqqranen tuɣa ttwanɣen zeg ict n bandiyya i tuɣa dd-tudef ak-d Weɛraben ɣar řmargeḥ n řɛeskar. Ammu i idweř Axazya, mmis n Yahuram, d ajeǧid n Yahuda.   

2 Axazya tuɣa ɣares tnayen u-ɛicrin n iseggʷusa, umi idweř d ajeǧid. Netta iḥkem ijj n useggʷas di Urcalim. Yemmas qqaren as Ɛatalya, yeǧis n Ɛumri.

3 Netta yuyur deg ibriden n taddart n Axab, maɣar yemmas d tamcawart nnes di marra tuɛeffna i igga.

4 Netta igga min iǧan d aɛeffan di tiṭṭawin n SIDI, am taddart n Axab, maɣar awarni i řmewt n babas tuɣa inni n taddart n Axab d imcawaren nnes ařami ikka x uzeǧif.

5 Netta iḍfar ccwar nsen uca iffeɣ ak-d Yuram, mmis n Axab, ajeǧid n Israil, i umenɣi ak-d Ḥazayil, ajeǧid n Aram, ɣar Ramut di Jilɛad uca ayt n Aram ɣeřben x Yuram.

6 Xenni yareggʷeḥ maḥend ad yarzu di Yazraɛil agenfu zeg iyezzimen nni i d as tuɣa ggin ayt n Aram umi immneɣ di Ramut ak-d ujeǧid nsen, Ḥazayil, ajeǧid n Aram. Ihwa-dd Ɛazarya, mmis n Yahuram, ajeǧid n Yahuda, ɣar din, ḥima ad issijj x Yuram, mmis n Axab, di Yazraɛil, umi tuɣa ihřec.

7 Areddeǧ n Axazya tuɣa zi AREBBI umi dd-yusa ɣar Yuram. Umi dd-yiweḍ din, iffeɣ ak-d Yuram ɣar Yahu, mmis n Nimci, wenni tuɣa idhen SIDI, maḥend ad iqḍa x taddart n Axab.

8 Umi iqḍa Yahu řḥukm x taddart n Axab, imsar, aqa yufa řḥukkam n Yahuda d iḥenjiren n aytmas n Axazya, inni i tuɣa ittsexxaren i Axazya, uca inɣa i-ten.

9 Xenni yarzu x Axazya. Nitni ṭṭfen t am tuɣa innuffar di Samarya uca iwyen t ɣar Yahu. Nɣin t u neḍřen t, minzi nnan: “Netta d mmis n Yahucafaṭ, wenni yarezzun x SIDI s marra uř nnes.” Ammu war iqqim i taddart n Axazya uřa d ijj wenni di iǧa jjehd ḥima ad iḥkem am ujeǧid.

Yuwac war ittwaneɣ s ifassen n Atalya

10 Umi Ɛatalya, yemmas n Axazya teẓra, aqa mmis immut, tekkar, tᵉteḥḥa marra tarwa n ujeǧid n taddart n Yahuda. □    

11 Maca Yahuciba, yeǧis n ujeǧid, teksi Yuwac, mmis n Axazya, uca texḍef i-t zi jar iḥenjiren n ujeǧid nni ittwanɣen, uca tessidef i-t ak-d tenni t issuṭuḍen deg wexxam n tassut. Ammu i tegga Yahuciba, yeǧis n ujeǧid Yahuram, tamɣart n ukehhan Yahuyadaɛ - maɣar nettat d učmas n Axazya - tessnuffar i-t i Ɛatalya u tanita war t tenɣi ca.

12 Setta n iseggʷusa iqqim innuffar ɣarsen di Taddart n AREBBI u tuɣa Ɛatalya tḥekkem x temmurt.

□ 

22:10 tarwa - s Tɛibranit ‘zzariɛet’.

Yuwac d ajeǧid ameẓyan x tgeldit n Yahuda

23

1 Deg useggʷas wiss sebɛa issejhed Yahuyadaɛ ixef nnes uca igga ijj n řɛahd jmiɛ ak-d imeqqranen x mya, Ɛazarya, mmis n Yeruham d Ismaɛil, mmis n Yuḥanan, d Ɛazarya, mmis n Ɛubid, d Maɛasiya, mmis n Ɛadaya, d Ilicafaṭ, mmis n Zikri.   

2 Nitni kkin x temmurt n Yahuda, ssmunen Ilawiyyen zi tneddam n Yahuda uřa d izeǧifen n tudrin n ibabaten n Israil uca usin-dd ɣar Urcalim.

3 Marra agraw n řgens igga ijj n řɛahd ak-d ujeǧid di Taddart n AREBBI u netta inna asen: “Xzar, mmis n ujeǧid ad idweř d ajeǧid, am mammec i t inna SIDI x iḥenjiren n Dawud!”

4 Yumur i-ten, inna: “D man aya i ɣa teggem: ict n ttuřut nwem, inni n ikehhanen d Ilawiyyen i ɣa yadfen deg wass n ssebt, ad ɛessen ɣar tewwura.

5 Ict n ttuřut ad tbedd ɣar taddart n ujeǧid u ict n ttuřut ɣar Tewwart n Dsas u marra řgens ad ibedd di řemraḥat n Taddart n SIDI.

6 Uřa d ijj war ittidef ɣar Taddart n SIDI, mɣir ikehhanen d ayt n Lawi nni ittsexxaren, ad adfen, maɣar nitni d imqeddasen u marra řgens ad iḥḍa min ittxeṣṣan ad ittwaḥḍa i SIDI.

7 Ayt n Lawi ad quwwaren i ujeǧid, kuř aryaz s řesnaḥ nnes deg ufus nnes, u wenni i ɣa yarzun ad yadef ɣar Taddart ad ittwaneɣ. Kenniw ad teqqimen ak-d ujeǧid ɣar twasit nnes u ɣar wuffuɣ nnes.   

8 Ayt n Lawi d marra Yahuda ggin am mammec marra min i d asen yumur ukehhan Yahuyadaɛ, uca iwyen kuř ijj zzaysen iryazen nnes nni yudfen di ssebt, uřa d yinni dd-iffɣen di ssebt, maɣar akehhan Yahuyadaɛ war iwci řeɛwacar i terbiɛin.

9 Akehhan Yahuyadaɛ iwca i imeqqranen x mya lansat d tseddariyin n uɛeskari iqesḥen i tuɣa iǧan n ujeǧid Dawud, tinni tuɣa iǧan di Taddart n AREBBI.

10 Issbedd řgens, kuř ijj s lansa nnes deg ufus, zeg uɣezdis afusi n Taddart ař aɣezdis azeřmaḍ n Taddart, ɣar uɛalṭar u ɣar Taddart, ammu i dd-quwwaren nitni i ujeǧid.

11 Nitni ssuffɣen-dd mmis n ujeǧid ɣar barra uca ggin as ttaj n weɛzař uca wcin as Cchadet. Ammu i t ggin d ajeǧid, uca Yahuyadaɛ d iḥenjiren nnes dehnen t, nnan: “Tudart i ujeǧid!”

12 Umi tesřa Ɛatalya řḥess n řgens i dd-yusin ttazzřen ɣar din uca ssemɣaren ajeǧid, tudef-dd ɣar řgens di Taddart n SIDI.

13 Teẓra, u xzar, ajeǧid ibedd ɣar upilar ɣar wadaf, u imeqqranen d inni ittsuḍen di řebwaq bedden ɣar ujeǧid. Marra řgens n temmurt ifraḥ u isuḍ di řebwaq. Uřa d imedyazen ak-d dduzanat n lmusiqa inni issnen mammec ɣa ṣebbḥen bedden din. Xenni tcarreg Ɛatalya arruḍ nnes uca tesɣuy: “Tamenziwt, tamenziwt!”

14 Maca yumur ukehhan Yahuyadaɛ i imeqqranen n mya, inni i tuɣa iǧan x řɛeskar, inna asen: “Suffɣem tt-i-dd jar iseddiyyen n řɛeskar ɣar barra uca nɣem s ssif wi tt ɣa iḍfaren.” Maɣar akehhan tuɣa inna: “War tt neqqem di Taddart n SIDI!”

15 Nitni ssarsen xas ifassen uca umi iwḍen ɣar wadaf n Tewwart n Iysan ɣar taddart n ujeǧid, nɣin tt dinni.

16 Igga Yahuyadaɛ ijj n řɛahd jar as-dd d marra řgens d ujeǧid, ḥima ad iřin d ijj n řgens i SIDI.

17 Xas uca yudef marra řgens ɣar zzawect n Baɛal u hedmen tt. Iɛalṭaren nnes d řexyařat nnes arẓin ten qaɛ. U nitni nɣin Mattan, akehhan n Baɛal, zzat i iɛalṭaren.

18 Igga Yahuyadaɛ tasexxart di Taddart n SIDI deg ufus n ikehhanen n ayt n Lawi nni tuɣa ibḍa Dawud di terbiɛin i Taddart n SIDI, ḥima ad qeddmen tiɣarṣa n wecmaḍ n SIDI am mammec tura di Ccariɛa n Musa, s řefraḥet d izřan, am t iweṣṣa Dawud.

19 Netta issbedd iɛessasen x tewwura n Taddart n SIDI, maḥend uřa d ijj mammec ma igga mařa ixmej, war din ittidef ca.

20 Netta yiwi imeqqranen x mya, d ayt n jjehd, d ayt n bu-ṣṣulṭa jar řgens d marra řgens n temmurt uca issehwa ajeǧid zi Taddart n SIDI, u nitni udfen ɣar taddart n ujeǧid zi Tewwart Yuɛřan uca ssɣimen ajeǧid x řɛarc n tgeldit.

21 Marra řgens n temmurt ifarḥ u tandint tedweř tarsa, awarni umi nɣin Ɛatalya s ssif.

Řeḥkamet n Yuwac x Yahuda

24

1 Yuwac tuɣa ɣares sebɛa n iseggʷusa umi idweř d ajeǧid. Netta iḥkem arebɛin n iseggʷusa di Urcalim. Yemmas qqaren as Ḍibya zi Bi’r-Sebɛa.   

2 Yuwac igga min iǧan nican di tiṭṭawin n SIDI, marra ussan i tuɣa akehhan Yahuyadaɛ iddar.

3 Yahuyadaɛ yiwi as tnayen n temɣarin u netta ijja-dd iḥenjiren d tḥenjirin.

4 Awarni uya tuɣa inwa Yuwac s wuř, ḥima ad iɛdeř Taddart n SIDI.

5 Issmun ikehhanen d Ilawiyyen, inna asen: “Kkem x tneddam n Yahuda u yarwem ijj n řqedd n nnuqart di kuř aseggʷas zi marra Israil, ḥima ad tɛedřem Taddart n AREBBI. Bdam deɣya s uya!” Maca Ilawiyyen war qeǧqen ca.

6 Ajeǧid iřaɣa i uzeǧif Yahuyadaɛ, inna as: “Mayemmi war tesseqsid Ilawiyyen x mammec dd-iffeɣ wesmuni zi Yahuda d Urcalim n tewhibt n usgeɛɛed n Musa, amsexxar n SIDI, uřa n wegraw n Israil di ṭṭweɛ n Uqiḍun n Cchadet?

7 Aqa iḥenjiren n Ɛatalya taɛeffant arẓin Taddart n AREBBI uca ssmuṭṭiyen marra řeqcuɛ iqeddsen n Taddart n SIDI ɣar ‘Ibaɛlen’.”

8 Ajeǧid yumur, ḥima ad ggen ict n tṣenduqt u nitni ssarsen tt barra ɣar tewwart n Taddart n SIDI.

9 Xenni řaɣan di Yahuda d Urcalim, ḥima ad yarwen i SIDI tawhibt n usgeɛɛed nni igga Musa, amsexxar n AREBBI, x Israil di řexřa.

10 Marra imeqqranen d marra řgens tuɣa farḥen u nitni iwyen-dd tiwhibin uca nḍaren tent di tṣenduqt ařami teccur.

11 Di řweqt umi dd-ssidfen tasenduqt x řumur n ujeǧid s ufus n Ilawiyyen uca ẓrin aqa dayes aṭṭas n nnuqart, imsar, aqa yusa-dd umarir n ujeǧid d uweqqaf n ukehhan ameqqran uca ssexwan nitni tasenduqt, ssgeɛɛden tt u iwyen tt ɛawed ɣar wemcan nnes. Ammu i ggin nitni ass iḍfar umas uca ssmunen-dd aṭṭas n nnuqart.

12 Ajeǧid d Yahuyadaɛ wcin aya xenni i imḍebbaren n řxedmet di ṭṭweɛ n Taddart n SIDI. Nitni cran isuydayen d ineqqacen n ukeccuḍ, ḥima ad ɛedřen Taddart n SIDI, uřa d imziřen n wuzzař d nnḥas, ḥima uřa d nitni ad ɛedřen Taddart n SIDI.

13 Ixeddamen tuɣa xeddmen řebda u sadu ufus nsen tuyur řxedmet nican ɣar zzat. Nitni arrin Taddart n AREBBI am mammec tt tuɣa amezwaru u arnin di řemten nnes.

14 Řami kemmřen nitni řxedmet, iwyen min iqqimen n nnuqart zzat i wudem n ujeǧid u zzat i Yahuyadaɛ uca igga zzayes řeqcuɛ i Taddart n SIDI, řeqcuɛ i tsexxart u i tewhibin n wecmaḍ, tiɣenjayin d řeqcuɛ n wureɣ d nnuqart. Marra ussan nni ikka Yahuyadaɛ iddar, ttawyen řebda tiɣarṣa n wecmaḍ i Taddart n SIDI.

15 Yahuyadaɛ iwsar u uzan ɣares wussan n tudart, uca immut. Netta tuɣa ɣares mya u-třatin n iseggʷusa umi immut.

16 Neḍřen t jar ijeǧiden di tendint n Dawud, maɣar tuɣa igga min iǧan nican di Israil, am i AREBBI, am i Taddart nnes.

17 Awarni i řmewt n Yahuyadaɛ usin-dd řḥukkam n Yahuda uca bendqen i ujeǧid, uca isřa ɣarsen ujeǧid.

18 Nitni semḥen di Taddart n SIDI, AREBBI n řejdud nsen, uca sexxaren i trebbin n cwarti d řexyařat n l’aṣnam. Xenni idweř uduqqez d ameqqran n weɣḍab x Yahuda u x Urcalim di ssibbet n řmuɛṣiyyet nsen.

19 Netta issekk jar asen inabiyyen, ḥima ad ten yarra ad ɛeqben ɣar SIDI. Nitni cehden xasen, maca war d asen sřin ca. □  

20 Arruḥ n AREBBI ihwa-dd x Zakariyya, mmis n ukehhan Yahuyadaɛ. Netta ibedd x ijj n ddruj zzat i řgens, inna asen: “Ammu i iqqar AREBBI: ‘Mayemmi tᵉttɛeddam x řumurat n SIDI? Ammu war tᵉttefřiḥem ca. Minzi tḥeyydem x SIDI, ad xawem iḥeyyed Netta.’ ”

21 Nitni ggin xas ict n tmeɛmuč u ḥejjaren t x řumur n ujeǧid di řemraḥ n Taddart n SIDI.

22 Ajeǧid Yuwac war ixarreṣ di tmexsiwt icewwaren, tenni i d as tuɣa isscen Yahuyadaɛ, babas n Zakariyya, uca Yuwac inɣa mmis n Yahuyadaɛ. Umi immut, inna Zekariya: “SIDI ad t iẓar, ad yarzu ad t ixřef!”

23 Ɣar uneqřeb n useggʷas, imsar, aqa issgeɛɛed řɛeskar n Aram x Yuwac. Nitni usin-dd ɣar Yahuda d Urcalim u sshellken zi řgens marra řḥukkam n řgens uca ssekken marra takeccaḍt nsen ɣar ujeǧid n Dimacq.

24 Waxxa tuɣa řɛeskar n Aram drus n yeryazen waha, aqa SIDI igga asen ijj n řɛeskar d ameqqran deg ufus nsen, umi nitni ḥeyyden x SIDI, AREBBI n řejdud nsen. Nitni ggin řeḥkamat x Yuwac.

25 Umi xas ffɣen nitni, aqa jjin t ihřec aṭṭas. Ggin xas imsexxaren nnes ict n tmeɛmuč di ssibbet n idammen i issizzeř Yuwac jar iḥenjiren n ukehhan Yahuyadaɛ. Nɣin t am iǧa di tassut nnes. Neḍřen t di tendint n Dawud, maca war t nḍiřen ca di tmeḍřin n ijeǧiden.

26 Ina d inni i xas iggin ict n tmeɛmuč: Zabad, mmis n Cimɛa, Taɛammunect, u Yahuzabad, mmis n Cimrit, Tamu’abect.

27 X iḥenjiren nnes u x řqedd n min i xas ggin inabiyyen u x dsas n Taddart n AREBBI, xzar, aqa man aya marra yura di tira n wedlis n ijeǧiden. Mmis Amaṣya idweř d ajeǧid deg wemcan nnes.

□ 

24:19 Netta - wanita d SIDI.

Aɣelleb n Amaṣya, ajeǧid n Yahuda, x Idum

25

1 Amaṣya tuɣa ɣares xemsa u-ɛicrin n iseggʷusa umi idweř d ajeǧid. Netta iḥkem tesɛa u-ɛicrin n iseggʷusa di Urcalim. Yemmas qqaren as Yahuɛaddan, tuɣa-tt zi Urcalim.   

2 Netta igga min iǧan nican di tiṭṭawin n SIDI, maca war iǧi s wuř imun qaɛ.

3 Umi issemten tagelda nnes, imsar, aqa inɣa imsexxaren nnes, inni i tuɣa inɣin babas ajeǧid.

4 Maca iḥenjiren n iqettařen war ten inɣi ca, am mammec t yura deg wedlis ittwannḍen n Ccariɛa n Musa i di iweṣṣa SIDI, inna: “Ibabaten war ttwaneqqen di ssibbet n iḥenjiren nsen u iḥenjiren war ttwaneqqen di ssibbet n ibabaten nsen, maɣar kuř ijj ad ittwaneɣ x ddnub n yixef nnes.”   

5 Amaṣya issmun ayt n Yahuda uca issbedd i-ten ɛlaḥsab řaǧat n ibabaten, ak-d imeqqranen x wařef u ak-d imeqqranen x mya i Yahuda d Binyamin marra. Netta isedd i-ten zi ɛicrin iseggʷusa sennej uca yufa jar asen teřt-myat-ařef n yeryazen ttwafarzen, ḥima ad ffɣen ak-d řɛeskar, inni ittwadarrben x uḥric d tseddart n uɛeskari tameqqrant.

6 Netta icra myat-ařef n ayt n bu-teɣruḍt imeḥḍen zi Israil s mya talint n nnuqart.

7 Xenni yusa-dd ɣares ijj n weryaz n AREBBI, inna: “A, ajeǧid, war ttejji řɛeskar n Israil akidek itteffeɣ, maɣar SIDI war iǧi ak-d Israil, ak-d marra arrawen nni n Ifrayim.

8 Maca mařa texsed ad traḥed ɛad ffeɣ, egg i-t, iwa iři d aryaz deg umenɣi. AREBBI ad cek issneqřeb zzat i wudem n řeɛdu, maɣar AREBBI ɣares tizemmar maḥend ad iɛawen u ad issneqřeb.”

9 Amaṣya inna i weryaz n AREBBI: “Maca min ɣa imsaren s mya talint i wciɣ i terbiɛin n řɛeskar n Israil?” Aryaz n AREBBI inna: “SIDI ɣares ktar zi man aya ḥima ad ac t iwc.”

10 Uca iɛzeř Amaṣya tirbiɛin n řɛeskar i tuɣa ɣares dd-yusin zi Ifrayim, ijja i-tent ad areggʷeḥent ɣar wemcan nsen. Xenni iřqef i-ten uxeyyeq ameqqran x Yahuda uca ɛeqben s tefqeḥt d ufugem ɣar wemcan nsen.

11 Amaṣya igga taryast, indeh řgens nnes. Iffeɣ ɣar teɣzurt n Tmeǧaḥt, inɣa ɛecra-ařaf n yeryazen zeg ayt n Saɛir.

12 Ɛawed ḥebbsen ayt n Yahuda ɛecra-ařaf n yeryazen am ddaren, uca iwyen ten ɣar tqiccat n jjarf uca ɛarnen ten ssenni ɣar swadday ařami ftuttyen marra.

13 Maca iryazen n terbiɛin n řɛeskar nni tuɣa ijja Amaṣya ad ɛeqben ařami war kidsen dd-tteffɣen ɣar umenɣi, hejmen x tneddam n Yahuda, zi Samarya ař Bayt-Ḥurun, uca nɣin zzaysen teřt-ařaf n yeryazen uca ḥewwsen takeccaḍt tameqqrant aṭṭas.

14 Awarni řeɣřeb x ayt n Idum, řami dd-iɛqeb Amaṣya, yiwi netta irebbiten n ayt n Saɛir uca issbedd i-ten zzates uca ibendeq zzatsen uca issbexxar asen.

15 Uca yarɣa weɣḍab n SIDI x Amaṣya, uca issekk ijj n unabi ɣares. Wanita inna as: “Mayemmi tarzud irebbiten n řgens nni, inni i tuɣa war izemmaren ad fekken řgens nsen zeg ufus nnec?”

16 Umi netta issiweř ammu, imsar, aqa inna as: “Ma ggin cek d amcawar n ujeǧid? Bedd, mayemmi i cek i ɣa wten?” Xenni ibedd unabi, inna: “Řexxu ssneɣ, aqa SIDI iɛzem ḥima ad cek yareddeǧ, minzi teggid aya u war tesřid ɣar ccwar inu.”

Taxessart n Yahuda deg umenɣi ak-d Israil

17 Amaṣya, ajeǧid n Yahuda, imcawar. Issekk ireqqaṣen ɣar Yuwac, mmis n Yahuyaḥaz, mmis n Yahu, ajeǧid n Israil, inna: “As-dd, ejj aneɣ ad nemmeřqa i umenɣi.”

18 Maca Yuwac, ajeǧid n Israil, issekk ijj n ureqqaṣ ɣar Amaṣya, ajeǧid n Yahuda, inna as: “Cbarq ak-d isennanen i iɣemmyen x idurar n Lubnan, issekk ict n tebrat ɣar tengelt x idurar n Lubnan, inna: ‘Ewc yeǧic d tamɣart i mmi!’ Maca ijj n řweḥc i din yuyuren x idurar n Lubnan, ikka uca iɛfes x cbarq ak-d isennanen.

19 Teqqared ak-d ixef nnec: ‘Xzar, aqa ɣeřbeɣ x Idum!’, u řexxu tudef nnfaxet ɣar wuř nnec ḥima ad tarzud x ccan ktar. Qqim di taddart nnec, minzi mayemmi ɣa tɣeḍřed ixef nnec di řɣar u ad tewḍid, cek d Yahuda akidek?”

20 Maca Amaṣya war ixs ad iseř, maɣar man aya yusa-dd zi AREBBI maḥend ad ten iwc deg ufus nsen, minzi nitni arzun irebbiten n Idum.

21 Xenni igeɛɛed Yuwac, ajeǧid n Israil. Netta d Amaṣya, ajeǧid n Yahuda, mmeřqan i umenɣi ɣar Bayt-Cams, i iǧan di Yahuda.

22 Yahuda ittwaɣřeb zzat i wudem n Israil uca nitni arewřen, kuř ijj ɣar uqiḍun nnes.

23 Yaḥuyaḥaz, ajeǧid n Israil, iṭṭef Amaṣya, ajeǧid n Yahuda, mmis n Yuwac, mmis n Yahuyaḥaz di Bayt-Cams uca yiwyi i-t ɣar Urcalim. Dinni igga ict n tazzit di řḥiḍ n Urcalim, zi Tewwart n Ifrayim ař Tewwart n Teɣmart, x ijj n webrid n arebɛa-mya n iɣaǧen.

24 Yiwi marra ureɣ d nnuqart d marra řeqcuɛ i ittwafen di Taddart n AREBBI u deg ixxamen n txubay n taddart n ujeǧid uřa d imerhanen, uca iɛqeb ɣar Samarya.

25 Amaṣya, mmis n Yuwac, ajeǧid n Yahuda, iddar ɛad xemmesṭac n iseggʷusa awarni i řmewt n Yuwac, mmis n Yahuyaḥaz, ajeǧid n Israil.

26 Min iqqimen n imezruyen n Amaṣya, imezwura d ineggura, ma man aya marra war ittwazemmem ca deg wedlis n ijeǧiden n Yahuda d Israil?

27 Zeg wami iḥeyyed Amaṣya x SIDI, ggin xas ict n tmeɛmuč di Urcalim, maca netta yarweř ɣar Laxic. Xenni ssekken iryazen awarni as uca nɣin t dinni.

28 Iwyen t-i-dd x yeysan uca neḍřen t jar řejdud nnes di tendint n Yahuda.

Ɛuzziya, ajeǧid n Yahuda, řeḥřac nnes d řmewt nnes

26

1 Xas uca yiwi marra řgens n Yahuda Ɛuzziya, wenni tuɣa ɣar iǧa seṭṭac n iseggʷusa, ggin t d ajeǧid deg wemcan n babas Amaṣya.   

2 Netta ibna Ilat u yarra i-t deg ufus n Yahuda, awarni řami igga ujeǧid ad yareyyeḥ jar řejdud nnes.

3 Ɛuzziya tuɣa ɣares seṭṭac n iseggʷusa umi idweř d ajeǧid. Netta iḥkem tnayen u-xemsin n iseggʷusa di Urcalim. Yemmas qqaren as Yakulya zi Urcalim.

4 Netta igga min iǧan nican di tiṭṭawin n SIDI, igga nican am mammec tuɣa igga babas Amaṣya.

5 Netta tuɣa yarezzu x AREBBI deg wussan n Zakariyya, wenni tuɣa i d as isseřmad maḥend ad iggʷed AREBBI, uca issehwen AREBBI abrid nnes deg wussan i di tuɣa yarezzu x SIDI.

6 Netta iffeɣ uca immneɣ ak-d Ifilisṭiniyyen uca igga ict n tazzit di řḥiḍ n Jat u di řḥiḍ n Yabna d řḥiḍ n Acdud. Netta ibna tineddam ɣar Acdud u di temmurt n Ifilisṭiniyyen.

7 AREBBI ibedd akides ḍidd i Ifilisṭiniyyen u ḍidd i Weɛraben, inni izeddɣen di Jur-Baɛl, u ḍidd i Imaɛuniyyen.

8 Wcin ayt n Ɛammun ljizya i Ɛuzziya uca idweř yisem nnes ittwassen ař wadaf n Miṣra, maɣar netta tuɣa idweř ijhed aṭṭas.

9 Di Urcalim issbedd Ɛuzziya ṣṣumɛat ɣar Tewwart n Teɣmart u ɣar Tewwart n Teɣzurt u ɣar Tɣemmurt uca issemten i-tent.

10 Netta ibna ɛawed ṣṣumɛat di řexřa uca iɣza aṭṭas n wanuten, maɣar ɣares řebhayem aṭṭas di Temmurt Iwaṭan u di řwaṭa yuɛřan. Tuɣa ɣares ifeǧaḥen d ayt n tzayart deg idurar uřa deg iyyaren iɛarṣen, maɣar netta tuɣa ittexs tafeǧaḥt.

11 Ɛuzziya tuɣa ɣares ɛawed ijj n řɛeskar n iɛeskariyyen imdarrben, tteffɣen ɣar umenɣi di terbiɛin, ɛlaḥsab lɛadad i tuɣa ittwasedd zzaysen s ufus n umarir Yaɛiyil d uweqqaf Maɛasiya, s řumur n Ḥananya, ijj zi řḥukkam n ujeǧid.

12 Řqedd imun n izeǧifen x řaǧat n ibabaten, n ayt n bu-teɣruḍt imeḥḍen, tuɣa ařfayen u-setta-mya n yeryazen.

13 Sadu afus nsen tuɣa din ijj n řɛeskar n teřt-mya u-sebɛa-ařaf u-xemsa-mya n yeryazen, iɛeskariyyen imdarrben s jjehd iccuren i umenɣi, ḥima ad wcen afus i ujeǧid ḍidd i řeɛdu.

14 Ɛuzziya issewjed asen tiseddariyin n uɛeskari d iḥricen d lkaskat x uzeǧif d warruḍ n wuzzař d řeqwas d iẓra n yiǧiy, i marra řɛeskar.

15 Di Urcalim igga dduzanat ittwassuffɣen zeg imsuffɣen imiɣisen ḥima ad tent ggen x ṣṣumɛat u x tɣemmura ḥima ad zzaysent wten fřitcat u ad ḥejjaren iẓra imeqqranen. Ammu i idweř isem nnes icneɛ ɣar řaggʷaj, maɣar i netta umi tᵉttwagg twiza s řeɛjeb, ařami idweř yarni di jjehd.

16 Maca umi idweř ijhed, issgeɛɛed ixef nnes deg wuř nnes ařami issiweḍ ixef nnes ɣar wareyyeb u iɣdar SIDI, AREBBI nnes, maɣar yudef ɣar Zzawect Tameqqrant n SIDI, ḥima ad issbexxar x uɛalṭar n řebxur.

17 Akehhan Ɛazarya yuyur awarni as, u uyuren akides ikehhanen n SIDI d Ilawiyyen, tmenyin n yeryazen imeḥḍen. □  

18 Nitni qaṭɛen i ujeǧid Ɛuzziya, nnan as: “War cek icuwwar, Ɛuzziya, maḥend ad tawyed řebxur i SIDI, mɣir i ikehhanen, arraw n Harun, inni ittwaqeddsen i tewhibt n řebxur. Ffeɣ zi Zzawect Iqeddsen, maɣar teɣdared u man aya war d ac dd-ittiwi ccan zzat i SIDI, AREBBI nnec.”

19 Xenni isɛar Ɛuzziya am iṭṭef řebxur i tewhibt n řebxur deg ufus nnes. Am isɛar ammu x ikehhanen, iffeɣ as dd-řbarṣ di tenyart nnes, zzat i tiṭṭawin n ikehhanen di Taddart n SIDI, ɣar uɛalṭar n řebxur. □  

20 Umi inneqřeb ukehhan ameqqran Ɛazarya d marra ikehhanen ɣares, aqa da, dayes řbarṣ di tenyart nnes. Nitni ḥsaren t deɣya ad ssenni yaggʷej, uřa d netta simant nnes iqeǧeq ad iffeɣ, minzi SIDI tuɣa iwta i-t.

21 Tuɣa ajeǧid Ɛuzziya ihřec s řbarṣ ař ass n řmewt nnes. Netta iqqim izeddeɣ deg ict n taddart tᵉttwaɛzeř, maɣar netta tuɣa ittwaqess zi Taddart n SIDI. Mmis Yutam tuɣa ittwařeqqem x tzeddiɣt n ujeǧid u iḥekkem x řgens n temmurt.

22 Imezruyen iqqimen n Ɛuzziya, imezwura d ineggura, aqa izemm i-ten unabi Icaɛya, mmis n Amuṣ.

23 Ɛuzziya igga ad yareyyeḥ jar řejdud nnes. Neḍřen t jar řejdud nnes deg iyyar n wenḍeř n ijeǧiden, maɣar nnan: “Aqa dayes řbarṣ!” Mmis Yutam idweř d ajeǧid deg wemcan nnes.

□ 

26:17 Ɛazarya - s Tɛibranit ‘Ɛazar-Yahu’. iryazen - s Tɛibranit ‘iḥenjiren’.

□ 

26:19 Ɛuzziya - s Tɛibranit ‘Ɛuzzi-Yahu’, ixs ad yini ‘Arebbi d jjehd inu’. zzat i tiṭṭawin n - s Tɛibranit ‘zzat i wudmawen n’.

Yutam idweř d ajeǧid n Yahuda

27

1 Yutam tuɣa ɣares xemsa u-ɛicrin n iseggʷusa umi idweř d ajeǧid. Netta iḥkem seṭṭac n iseggʷusa di Urcalim. Yemmas qqaren as Yaruca, yeǧis n Ṣaduq.   

2 Netta igga min iǧan nican di tiṭṭawin n SIDI, nican am mammec t igga babas Ɛuzziya, maca netta war yudif ca ɣar Zzawect Tameqqrant n SIDI. Řgens maca tuɣa ɛad ifsed ixef nnes aṭṭas.

3 Netta ibna Tawwart Yuɛřan n Taddart n SIDI. Uřa ɣar řḥiḍ n Ɛufil ibna aṭṭas.

4 Ibna tineddam di Temmurt n Idurar n Yahuda u deg izeɣran ibna lqelɛat d ṣṣumɛat.

5 Netta immneɣ ak-d ayt n Ɛammun u iɣřeb xasen, ařami ayt n Ɛammun ssiwḍen ɣares deg useggʷas nni ɛad mya talint n nnuqart d ɛecra-ařaf n ikuruten n irden d ɛecra-ařaf ikuruten n imendi. Uřa deg useggʷas wiss tnayen d wiss třata ssiwḍen ayt n Ɛammun ɣares man aya ɛawed.

6 Ammu i idweř Yutam ijhed, maɣar issewjed ibriden nnes zzat i wudem n SIDI, AREBBI nnes.

7 Imezruyen iqqimen n Yutam, d marra imenɣan i immneɣ d marra ibriden nnes, aqa ttwazemmemen deg wedlis n imezruyen n ijeǧiden n Yahuda.

8 Tuɣa ɣares xemsa u-ɛicrin n iseggʷusa umi idweř d ajeǧid. Netta iḥkem seṭṭac n iseggʷusa di Urcalim.

9 Yutam igga ad yareyyeḥ jar řejdud nnes. Netta ittwanḍeř di tendint n Dawud. Mmis Aḥaz idweř d ajeǧid deg wemcan nnes.

Řeḥkamet n Aḥaz

28

1 Aḥaz tuɣa ɣares ɛicrin n iseggʷusa, umi idweř d ajeǧid. Netta iḥkem seṭṭac n iseggʷusa di Urcalim. Netta war iggi min iǧan nican di tiṭṭawin n SIDI, AREBBI nnes, am mammec igga babas Dawud.   

2 Netta yuyur deg ibriden n ijeǧiden n Israil. Ɛawed igga řexyařat ifesyen i ‘Ibaɛlen’. □  

3 Netta tuɣa ittawi-dd řebxur di teɣzurt n Bin-Hinnum u issecmeḍ iḥenjiren nnes di tmessi. Netta igga ɛlaḥsab jjɛayef nni ggin marra řegnus i xef yuẓẓeř SIDI zzat i wudem n ayt n Israil.

4 Netta yiwyi-dd tiɣarṣa d tewhibin n řebxur x řegɛudi u x tewririn u sadu marra azɣar aziza.

5 SIDI, AREBBI nnes, iwca i-t deg ifassen n ujeǧid n Aram. Nitni wtin t u ḥebbsen zzayes ijj n ubarru imɣar u iwyen ten ɣar Dimacq. Immewc Aḥaz deg ifassen n ujeǧid n Israil, wenni d as iwtin s ict n tecti d tameqqrant. □  

6 Faqaḥ, mmis n Ramalyahu, inɣa mya u-ɛicrin-ařef n yeryazen deg ijj n wass di Yahuda, marra nitni d ayt n umenɣi, minzi nitni ḥeyyden x SIDI, AREBBI n řejdud nsen.

7 Zikri, ijj n bu-teɣruḍt zi Ifrayim, inɣa Maɛasiya, mmis n ujeǧid, d Ɛazriqam, ameḥḍay n Taddart, d Ilqana, wenni d wiss tnayen awarni i ujeǧid.

8 Nedhen ayt n Israil zeg aytmatsen mitayen-ařef n temɣarin d iḥenjiren d tḥenjirin di tmeḥbast u ṭṭfen zzaysen ict n tkeccaḍt d tameqqrant. Iwyen takeccaḍt nni ɣar Samarya.

9 Dinni iǧa ijj n unabi n SIDI, qqaren as Ɛudid. Wanita iffeɣ, imsagar ak-d řɛeskar i dd-iɛeqben ɣar Samarya, inna asen: “Xzarem, minzi s wesɛar n SIDI, AREBBI n řejdud nwem, x Yahuda, igga i-ten deg ufus nwem u kenniw tenɣim ten s ijj n wesxeḍ yiweḍ ař ajenna.

10 U řexxu ittɣiř awem ad teggem ayt n Yahuda d Urcalim sadu ufus nwem am yisemɣan d tiyya. Ma war kenniw iḍfar xenni umarwas ɣar SIDI, AREBBI nwem?

11 Sřem-dd řexxu ɣari u arrem imeḥbas nni tḥebbsem zeg aytmatwem, maɣar řḥaduq n weɣḍab n SIDI i dd-yusa xawem.”

12 Xenni ssbedden yeryazen-a zeg izeǧifen n iḥenjiren n Ifrayim ixef nsen zzat i yinni dd-yareggʷeḥen zi řɛeskar: Ɛazarya, mmis n Yuḥanan, Baraxya, mmis n Macillimut, Ḥizqiya, mmis n Callum, d Ɛamasa, mmis n Hidlay.

13 Nitni nnan asen: “War tzemmarem ad tessidfem imeḥbas danita, maɣar nitni ad xaneɣ dd-arenyen amarwas zzat i SIDI. Ma ittɣiř awem nzemmar ad narni ɛad di ddnub nneɣ d umarwas nneɣ, waxxa ɛad ɣarneɣ aṭṭas n imerwusa u řḥaduq n weɣḍab n AREBBI aqa-t x Israil?”

14 Xenni semḥen yeryazen iḥezzmen s řesnaḥ deg imeḥbas d tkeccaḍt zzat i imeqqranen d marra agraw n řgens.

15 Iryazen, inni ittwasemman qbeř s ismawen nsen, kkaren uca thellan deg imeḥbas. Nitni ssyarḍen marra inni tuɣa iǧan d iɛaryanen s warruḍ zi tkeccaḍt, ssyarḍen ten s warruḍ d tsiřa u wcin asen ad ccen, ad swen. Ɛawed dehnen ten uca ssɣimen inni i tuɣa gguren ttenqarḍen x yeɣyař u ammu iwyen ten ɣar aytmatsen ɣar Ariḥa, Tandint n Tcejjura n Tini. Awarni man aya ɛeqben nitni simant nsen ɣar Samarya.

16 Di řweqt nni issekk Aḥaz ireqqasen ɣar ijeǧiden n Accur, ḥima ad as wcen afus.

17 Uřa d ayt n Idum usin-dd. Nitni wtin Yahuda u nedhen ten di tmeḥbast.

18 Ifilisṭiniyyen hejmen x tneddam n Temmurt Iwaṭan d ljanub n Yahuda uca ṭṭfen Bayt-Cams, Ayyalun, Jadirut, Suku d tneddam i ɣares dd-iqqnen, Timnah d tneddam i ɣares dd-iqqnen d Jimzu d tneddam i ɣares dd-iqqnen uca zedɣen dinni.

19 Maɣar SIDI issehwa Yahuda di ssibbet n Aḥaz, ajeǧid n Yahuda, minzi netta iffucceḥ di Yahuda, iɣdar SIDI.

20 Tiɣlat-Filnasir, ajeǧid n Accur, yusa-dd ɣares. Netta igga xas bezzez u war t issejhed.

21 Maɣar ɛad mařa Aḥaz iksi agřa zi Taddart n SIDI u zi taddart n ujeǧid u zi řḥukkam, iwca aya i ujeǧid n Accur, aqa man aya war d as ineffiɛ ca.

22 Di řweqt i di ittwaḥṣar, yarni ujeǧid Aḥaz ɛad di řɣedran nnes zzat i SIDI.

23 Netta iqeddem tiɣarṣa i irebbiten n Dimacq, inni xas iɣeřben, inna: “Maɣar irebbiten n ijeǧiden n Aram wcin asen afus, necc ad asen wehhbeɣ, ḥima ad ayi wcen afus ɛawed.” Maca nitni dewřen d ssibbet n uweṭṭu nnes u n marra Israil.

24 Aḥaz issmun řeqcuɛ zi Taddart n AREBBI uca yarẓa řeqcuɛ n Taddart n AREBBI di iwetwiten uca ibelleɛ tiwwura n Taddart n SIDI. Netta igga iɛalṭaren i yixef nnes di kuř taɣmart n Urcalim.

25 Igga uřa d řegɛudi di kuř tandint n Yahuda, ḥima ad awyen řebxur i irebbiten nneɣni. Ammu i isɛar netta SIDI, AREBBI n řejdud nnes.

26 Imezruyen iqqimen d marra ibriden nnes, imezwura d ineggura, xzar, aqa ttwazemmemen deg wedlis n ijeǧiden n Yahuda d Israil.

27 Aḥaz igga ad yareyyeḥ jar řejdud nnes. Neḍřen t di tendint, di Urcalim, maca war t ssarsen ca deg imeḍřan n ijeǧiden n Israil. Mmis Ḥizqiya idweř d ajeǧid deg wemcan nnes.

□ 

28:2 ibaɛlen - aqa-ten d laṣnam.

□ 

28:5 deg ifassen - s Tɛibranit ‘deg ufus’.

Asizdeg n Zzawect Tameqqrant s ufus n Ḥizqiya, ajeǧid n Yahuda

29

1 Ḥizqiya idweř d ajeǧid umi tuɣa ɣares xemsa u-ɛicrin n iseggʷusa. Netta iḥkem tesɛa u-ɛicrin n iseggʷusa di Urcalim. Yemmas qqaren as Abiya, yeǧis n Zakariyya.

2 Netta igga min iǧan nican di tiṭṭawin n SIDI, nican am mammec t igga babas Dawud.

3 Deg useggʷas amezwaru n řeḥkamet nnes, deg uyur amezwaru, yarzem tiwwura n Taddart n SIDI uca iɛdeř i-tent.

4 Issidef ikehhanen d Ilawiyyen uca issmun i-ten x wazzay ɣar uɣezdis n ccarq.

5 Inna asen: “Sřem-dd ɣari, a Ilawiyyen. Sqeddsem ixef nwem uřa d Taddart n SIDI, AREBBI n řejdud nwem, u kksem marra min ixemjen zi Zzawect Iqeddsen.

6 Maɣar řejdud nneɣ tuɣa aten d iɣeddaren u ggin min iǧan d aɛeffan di tiṭṭawin n SIDI, AREBBI nneɣ. Nitni ḥeyyden xas, nnqeřben udmawen nsen zi Tzeddiɣt n SIDI uca arrin s weɛrur ɣar SIDI.

7 Ɛad uřa d tiwwura n wesqif n wadaf n Zzawect bellɛen tent, ssxesyen řefnarat, war ssarɣen řebxur u war ssgiɛɛden ɛad taɣarṣt n wecmaḍ i AREBBI n Israil di Zzawect Iqeddsen.

8 S uya yusa-dd uduqqez ameqqran n weɣḍab n SIDI x Yahuda d Urcalim, uca Netta yarra i-ten d ict n řqecɛet n unexřiɛ d usiggʷed d tseḍḥact am mammec tᵉttwařam kenniw s tiṭṭawin nwem.

9 Xzarem, řejdud nneɣ wḍan s ssif u iḥenjiren nneɣ, tiḥenjirin nneɣ d temɣarin nneɣ aqa aten di řeḥbes x uya.

10 Řexxu aqa-tt ɣari deg wuř inu maḥend ad ggeɣ ijj n řɛahd ak-d SIDI, AREBBI n Israil, ḥima řḥaduq n weɣḍab nnes ad xaneɣ ibeɛɛed.

11 A arrawen inu, war arexxum, minzi SIDI ifarz i kenniw, aqa ad tbeddem zzat i wudem nnes, ḥima ad as tsexxarem u ḥima kenniw ad as tiřim d imsexxaren nnes u ad as tqeddmem řebxur.”

12 Xenni kkaren Ilawiyyen: Maḥat, mmis n Ɛamasay, d Yuwil, mmis n Ɛazarya, zeg iḥenjiren n Quḥat. Zeg warrawen n Marari, Qis, mmis n Ɛabdi, d Ɛazarya, mmis n Yahlayil. Zeg warrawen n Jarcun, Yuwax, mmis n Zimma, d Ɛidan, mmis n Yuwax.

13 Zeg warrawen n Iliṣafan, Cimri d Yaɛiyil, u zeg warrawen n Asaf, Zakariyya d Mattanya.

14 Zeg warrawen n Hayman, Yaḥiyil d Cimɛi, u zeg warrawen n Yadutun, Camɛiya d Ɛuzziyil.

15 Nitni ssmunen aytmatsen uca ssqeddsen ixef nsen ɛlaḥsab řumur n ujeǧid wenni iɛemmden x wawařen n SIDI, ḥima ad ssizedgen Taddart n SIDI.

16 Udfen ikehhanen ɣar Taddart n SIDI, ḥima ad tt ssizedgen uca ssuffɣen marra řexmej i ufin di Zzawect Tameqqrant n SIDI ɣar řemraḥ n Taddart n SIDI, uca Ilawiyyen ksin t, ḥima ad t awyen ɣar barra, ɣar teɣzart n Qidrun.

17 Deg wass amezwaru n uyur amezwaru bdan ad ssqeddsen Taddart uca deg was wiss tmenya n uyur iwḍen nitni ɣar wesqif n wadaf n Zzawect n SIDI. Ammu i ssqeddsen Taddart n SIDI di tmenya n wussan. Deg wass wiss seṭṭac n uyur amezwaru tuɣa kemmřen řxedmet.

18 Nitni udfen ɣar ujeǧid Ḥizqiya, nnan: “Neccin nessizdeg marra Taddart n SIDI, aɛalṭar n wecmaḍ ak-d marra dduzanat nnes d tzewḍa s weɣrum n wescan ak-d marra dduzanat nnes.

19 Marra řeqcuɛ i inḍar ujeǧid Aḥaz zi řeɣdar nnes deg wussan n tgelda nnes, neɛdeř i-ten u nessqeddes i-ten. Aqa aten zzat i uɛalṭar n SIDI.”

20 Xenni ikkar ujeǧid Ḥizqiya zic uca issmun imeqqranen n tendint uca igeɛɛed ɣar Taddart n SIDI.

21 Nitni iwyen-dd sebɛa n ifunasen imeẓyanen, sebɛa n icarriyyen, sebɛa n izmaren d sebɛa n imuyan n iɣayḍen, maḥend ad iřin d taɣarṣt n ddenb i tgeldit, řa i Zzawect Iqeddsen uřa i Yahuda, uca netta inna i warrawen n Harun, ikehhanen, ḥima ad ten qeddmen x uɛalṭar n SIDI.

22 Ɣarṣen i ifunasen uca sseřqan ikehhanen i idammen uca ruccen ten x uɛalṭar. Nitni ɣarṣen uřa i icarriyyen uca zeǧɛen idammen x uɛalṭar. Ɣarṣen uřa i izmaren uca zeǧɛen idammen x uɛalṭar.

23 Nitni iwyen-dd imuyan i tɣarṣt n ddenb zzat i wudem n ujeǧid d wegraw n řgens, uca ssarsen xasen ifassen nsen.

24 Ikehhanen ɣarṣen asen u s idammen nsen ssizedgen aɛalṭar zi ddenb, ḥima ad ggen aṣřaḥ i marra Israil, maɣar ajeǧid tuɣa igga taɣarṣt n wecmaḍ d tɣarṣt n ddenb nni i marra Israil.

25 Netta issbedd Ilawiyyen di Taddart n SIDI s taǧunin n wuzzař d řgambriyat d lharpat, ɛlaḥsab řumur n Dawud d Jad, amwařaw n ujeǧid, d unabi Natan, minzi řumur-a tuɣa i dd-yusa zi SIDI s uqemmum n inabiyyen.

26 Ayt n Lawi bedden din ak-d dduzanat n lmusiqa n Dawud u ikehhanen ak-d řebwaq.

27 Xenni yumur Ḥizqiya ad awyen taɣarṣt n wecmaḍ x uɛalṭar. Di tsaɛɛet i di tebda tɣarṣt n wecmaḍ, ibda uřa d azehhed i SIDI s řebwaq u s dduzanat n lmusiqa n Dawud, ajeǧid n Israil.

28 Marra agraw n řgens ibendeq, am ttɣennajen u ttsuḍan di řebwaq. Man aya marra ikka ařami tᵉttwakemmeř tɣarṣt n wecmaḍ.

29 Umi ikemmeř usiweḍ n tɣarṣt n wecmaḍ, iwḍa ujeǧid x ifadden nnes d marra inni tuɣa ɣares iǧan, uca bendqen.

30 Awarni uya inna ujeǧid Ḥizqiya d řḥukkam i Ilawiyyen, ad ssɛuǧan SIDI s wawařen n Dawud u n umwařaw Asaf. Ssɛuǧan ɛad s řefraḥet, xenni uḍaren uca bendqen.

31 Ḥizqiya yarra-dd, inna: “Řexxu kenniw tᵉttwařeqqmem d ikehhanen i SIDI. Asettiw-dd uca awyem-dd tiɣarṣa d tewhibin n uqadi i Taddart n SIDI.” Xas uca yiwi-dd wegraw n řgens tiɣarṣa d tewhibin n uqadi, u marra inni i ɣar tt tuɣa di řxadar nsen, iwyen-dd tiɣarṣa n wecmaḍ.

32 Řqedd n tɣarṣa n wecmaḍ i dd-yiwi wegraw n řgens, aqa-t di sebɛin n ifunasen d mya n icarriyyen d mitayen n izmaren. Nitni marra ttwawyen-dd d taɣarṣt n wecmaḍ i SIDI.

33 Tiwhibin iqeddsen aqa atent di setta-mya n ifunasen d teřt-ařaf n wuǧi.

34 Maca aqa din drus n ikehhanen, u nitni war zemmaren ad ssarxun tiřmect n marra tiɣarṣa n wecmaḍ. S uya ɛawnen ten aytmatsen Ilawiyyen, ařami kemmřen řxedmet u ařami ikehhanen nneɣni tuɣa ssqeddsen ixef nsen, minzi Ilawiyyen tuɣa seggden deg wuř ktar zeg ikehhanen ḥima ad ssqeddsen ixef nsen.

35 Tuɣa din ɛawed aṭṭas n tɣarṣa n wecmaḍ ak-d tadunt n tewhibin n řehna d tewhibin n useyyeb i tɣarṣa n wecmaḍ. Ammu i tᵉttwaɛdeř tsexxart n Taddart n SIDI.

36 Ḥizqiya d marra řgens farḥen x min tuɣa issewjed AREBBI i řgens, maɣar tamesřact tᵉttwagg břa ma ad as ggen řeḥsab.

Řɛid n Taɣarṣt n Useɛdu deg wussan n řḥukm n Ḥizqiya

30

1 Awarni uya issekk Ḥizqiya ireqqasen ɣar marra Israil d Yahuda u yura tibratin i Ifrayim d Manassa, ḥima ad dd-asen ɣar Taddart n SIDI di Urcalim ad ggen Řɛid n Tɣarṣt n Useɛdu i SIDI, AREBBI n Israil.

2 Maɣar imcawar ujeǧid ak-d řḥukkam nnes d marra agraw n řgens di Urcalim, ḥima ad ggen Řɛid n Tɣarṣt n Useɛdu deg uyur wiss tnayen,

3 maɣar nitni war zemmaren ad t ggen di řweqt nnes ittwaggen, minzi aṭṭas n ikehhanen war ttwaqeddsen ca am dd-ittřiq, u řgens war tuɣi imun ɛad di Urcalim.

4 Tamesřact-a tuɣa-tt nican di tiṭṭawin n ujeǧid u di tiṭṭawin n marra agraw n řgens.

5 Nitni ggin, ad barrḥen di marra Israil zi Dan ař Bi’r-Sebɛa, ḥima ad dd-asen ad ggen Řɛid n Tɣarṣt n Useɛdu i SIDI, AREBBI n Israil, di Urcalim, maɣar war tt ggin aṭṭas n řweqt am mammec tuɣa tura.

6 Ireqqasen n tazřa kkin s tebratin n ujeǧid d řḥukkam nnes deg ufus x marra Israil d Yahuda, u barrḥen am mammec t yumur ujeǧid, nnan: “Kenniw, ayt n Israil, dewřem-dd ɣar SIDI, AREBBI n Ibrahim, Isḥaq d Israil, xenni Netta ad dd-idweř ɣar yinni innejmen zeg ufus n ujeǧid n Accur, ɣar yinni i ɣarwem iqqimen.

7 War ttiřim am řejdud nwem d aytmatwem, inni iɣdaren SIDI, AREBBI n řejdud nsen, ařami ten isellem Netta ɣar unexřiɛ, am mammec tᵉttwařam s yixef nwem.

8 War sseqsaḥem řexxu irawen nwem, iřim am řejdud nwem. Wcem afus i SIDI u asem-dd ɣar Zzawect nnes Iqeddsen tenni issqeddes Netta i řebda. Sexxarem i SIDI, AREBBI nwem, xenni ad xawem iḥeyyed řḥaduq n weɣḍab nnes.

9 Mařa kenniw tdewřem-dd ɣar SIDI, ad afen aytmatwem d iḥenjiren nwem arreḥmet zzat i wudem n yinni i-ten iḥebbsen ařami ɣa dd-dewřen ɣar temmurt-a. Maɣar SIDI, AREBBI nwem, d bab n uḥinni d arreḥmet u Netta war xawem issḥeyyid ca udem mařa kenniw tdewřem-dd ɣares.”

10 Ammu i uyuren ireqqasen n tazřa zi tendint ɣar tendint, kkin x temmurt n Ifrayim d Manassa ař Zabulun, maca iwdan ḥeccen xasen u kkwaren ten iwdan.

11 Maca ca n yeryazen zi Acir, Manassa d Zabulun sswaḍɛen ixef nsen uca usin-dd ɣar Urcalim.

12 Uřa di Yahuda indeh ufus n SIDI uca igga ad ḍfaren řumur n ujeǧid u n řḥukkam ɛlaḥsab awař n SIDI, s wuř d ijjen.

13 Munen waṭṭas n yewdan zi řgens di Urcalim, ḥima ad ɛeyyden Řɛid n Weɣrum břa Antun deg uyur wiss tnayen. Ammu i tuɣa din ijj n wegraw n řgens d ameqqran aṭṭas.

14 Nitni kkaren u kksen iɛalṭaren nni iǧan di Urcalim. Kksen uřa d marra iɛalṭaren n řebxur uca nḍaren ten di teɣzart n Qidrun.

15 Deg wass wiss arbeɛṭac n uyur wiss tnayen ɣarṣen nitni i Tɣarṣt n Useɛdu. Ikehhanen d Ilawiyyen iwḍen ad seḍḥan u bdan ad ssqeddsen ixef nsen uca iwyen tiɣarṣa n wecmaḍ ɣar Taddart n SIDI.

16 Nitni bedden deg wemcan nsen am mammec i teggur ɣarsen ɛlaḥsab Ccariɛa n Musa, aryaz n AREBBI. Ikehhanen zeǧɛen idammen nni ksin zeg ifassen n Ilawiyyen.

17 Minzi aṭṭas deg wegraw n řgens tuɣa war ssqeddsen ixef nsen. S uya ttwaggen Ilawiyyen x tɣarṣt n izmaren n Tɣarṣt n Useɛdu i marra inni war izdigen, ḥima ad ten ssqeddsen i SIDI.

18 Maɣar azyen ameqqran n řgens, zzaysen aṭṭas zi Ifrayim d Manassa d Issakar d Zabulun, tuɣa war ssizedgen ixef nsen. Nitni ccin Taɣarṣt n Useɛdu war iǧi am mammec tura. Maca Ḥizqiya iẓẓuǧ i nitni, inna: “SIDI icna, iři Netta ad igg aṣřaḥ i nitni, □  

19 x kuř ijj wenni inwan ad yarzu s marra uř nnes x AREBBI, SIDI, AREBBI n řejdud nnes, waxxa war iǧi s usizdeg i ittřiqen i Zzawect Iqeddsen.”

20 Isřa SIDI ɣař Ḥizqiya uca issgenfa řgens.

21 Ammu i ɛeyyden ayt n Israil, inni tuɣa innyarwen di Urcalim, sebɛa n wussan n Řɛid n Weɣrum břa Antun s řefraḥet tameqqrant. Ayt n Lawi d ikehhanen ssɛuǧan SIDI ass x wass s jjehd n dduzanat n lmusiqa i uɛuǧi n SIDI.

22 Issiweř Ḥizqiya ɣar wuř n marra Ilawiyyen inni ɣar teǧa řefhamet icnan n tussna n SIDI. Ccin sebɛa n wussan zi tɣarṣa di řweqt ittwaggen n řɛid, am tuɣa iwyen tiwhibin n řehna u qadan SIDI, AREBBI n řejdud nsen.

23 Umi imcawar wegraw n řgens marra maḥend ad t ggen ict n twařa nneɣnit i sebɛa n wussan, arnin nitni ɛad sebɛa n wussan ccuren s řefraḥet,

24 maɣar Ḥizqiya, ajeǧid n Yahuda, tuɣa iwca ařef n ifunasen imeẓyanen d sebɛa-ařaf n wuǧi uca řḥukkam tuɣa wcin ařef n ifunasen imeẓyanen d ɛecra-ařaf n wuǧi. Ijj n ubarru n ikehhanen tuɣa ssqeddsen ixef nsen zzaysen.

25 Ifarḥ marra wegraw n řgens n Yahuda, uřa d ikehhanen d Ilawiyyen d marra agraw n řgens n yinni dd-yusin zi Israil, uřa d ibarraniyyen nni dd-yusin zi Israil d yinni izeddɣen di temmurt n Yahuda.

26 Tuɣa din řefraḥet d tameqqrant di Urcalim, maɣar zeg wussan n Suliman, mmis n Dawud, ajeǧid n Israil, tuɣa war imsar am uya di Urcalim.

27 Xenni bedden ikehhanen n Ilawiyyen uca barken řgens. Tmijja nsen tᵉttwaseř, maɣar taẓaǧit nsen tudef ɣar Tzeddiɣt Tamqeddest nnes deg ujenna.

□ 

30:18 ifdi - xzar Izhd. 78:35.

Aɛdař n řxedmet di Zzawect Tameqqrant

31

1 Awarni řami kemmřen s man aya marra, ffɣen-dd marra ayt n Israil nni tuɣa din iǧan ɣar tneddam n Yahuda u arẓin imayḍuten iqeddsen, hedmen tirebbin n cwarti uca kksen řegɛudi d iɛalṭaren zi marra Yahuda d Binyamin. Ammu i ggin uřa di Ifrayim d Manassa ařami tt kemmřen. Awarni uya ɛeqben marra ayt n Israil, kuř ijj ɣar wagřa nnes, marra nitni ɣar tneddam nsen.

2 Ḥizqiya issbedd tirbiɛin n ikehhanen d Ilawiyyen ɛlaḥṣab tirbiɛin nsen, kuř ijj ɛlaḥsab tasexxart nnes: ikehhanen d Ilawiyyen i tɣarṣt n wecmaḍ u i tewhibin n řehna, ḥima ad sexxaren, ad qadan u ad ssɛuǧan di tewwura n řemrageḥ n řɛeskar n SIDI.

3 Netta iwca uřa d tawhibt n ujeǧid zeg wagřa nnes i tɣarṣa n wecmaḍ, i tɣarṣa n wecmaḍ ɣar tuffut u ɣar tmeddit, uřa d tiɣarṣa n wecmaḍ i wussan n ssebt, i uyuren imaynuten u i řeɛyudat ittwaggen, am mammec tura di Ccariɛa n SIDI.

4 Netta inna i řgens, i imezdaɣ n Urcalim, ad wehhben tasɣart n ikehhanen d Ilawiyyen, ḥima ina zemmaren ad iřin jehden di tɣuri n Ccariɛa n SIDI.

5 Umi dd-iffeɣ wawař nni, iwyen-dd ayt n Israil s ufeyyeḍ zeg usuffeɣ amezwaru n imendi, n binu n jdid d zzect d tamment u zi marra řɣiǧet n yeyyar. Iwyen uřa d řeɛcur zi marra s ufeyyeḍ.

6 Tarwa n Israil d Yahuda, inni izedɣen di tneddam n Yahuda, iwyen uřa d řeɛcur zeg ifunasen u zeg wuǧi uřa d řeɛcur n tewhibin iqeddsen nni tuɣa ssqeddsen i SIDI, AREBBI nsen, uca wcin ten, ggin zzaysen iɛurrac.

7 Deg uyur wiss třata bdan nitni ad zzaysen ggen iɛurrac zi tisi u deg uyur wiss sebɛa kemmřen tt.

8 Umi Ḥizqiya d řḥukkam usin-dd u ẓrin iɛurrac nni, barken SIDI d řgens nnes Israil.

9 Isseqsa Ḥizqiya ikehhanen d Ilawiyyen x iɛurrac nni.

10 Ɛazarya, akehhan ameqqran zi taddart n Ṣaduq yarra-dd xas, inna: “Zeg wami dd-nekkar ad nawi tawhibt n usgeɛɛed ɣar Taddart n SIDI, aqa ɣarneɣ min ɣa necc ař tyawant uca ɛad iqqim aṭṭas iceṭṭ, maɣar SIDI ibarek řgens nnes, ařami iqqim řqedd-a n waṭṭas iceṭṭ.”

11 Xenni inna Ḥizqiya, ad sswejden ixxamen n Taddart n SIDI, u nitni sswejden ten.

12 Nitni ssidfen tawhibt n usgeɛɛed d řeɛcur d tewhibin iqeddsen din s řaman. Kunanya, Alawi, ameḥḍay, d umas Cimɛi, wenni d wiss tnayen, tuɣa aten x man aya marra.

13 Yaḥiyil, Ɛazazya, Naḥat, Ɛasa’il, Yarimut, Yuzabad, Iliyil, Yismaxya, Maḥat, Banaya tuɣa aten d iweqqafen sadu ufus n Kunanya d Cimɛi, umas, x řumur n ujeǧid Ḥizqiya u n Ɛazarya, ameḥḍay n Taddart n AREBBI.

14 Quri, mmis n Yimna, Alawi, aɛessas n tewwart ɣar uɣezdis n ccarq, ittwagg x tewhibin n řxaḍar n AREBBI, ḥima ad ibḍa tawhibt n usgeɛɛed n SIDI d tewhibin iqeddsen qaɛ.

15 Ɛadan, Minyamin, Yecuɛa, Camɛiya, Amarya d Cakunya bedden s řmanet ɣar uɣezdis nnes ɛlaḥṣab tirbiɛin nsen, ḥima ad wezzɛen di tneddam n ikehhanen i aytmatsen, am i imeqqranen, am i imeẓyanen,

16 maca war iǧi i yinni ittwazemmemen di lista n jjadira n yeryazen i ɣar iǧa třata n iseggʷusa sennej, aqa marra inni dd-yusin ɣar Taddart n SIDI i řxedmet n kuř ass i wass nni, i řxedmet nsen di tsexxart nsen, ɛlaḥsab tirbiɛin nsen.

17 Azemmen di lista n jjadira n ikehhanen tuɣa-t ɛlaḥṣab tudrin n ibabaten nsen, maca azemmem n Ilawiyyen zi ɛicrin n iseggʷusa sennej, tuɣa-t ɛlaḥsab tasexxart nsen, ɛlaḥsab tirbiɛin nsen.

18 Nitni wezzɛen i yinni ittwazemmemen di lista n jjadira ak-d marra tarwa nsen d temɣarin nsen d iḥenjiren nsen d tḥenjirin nsen zi marra agraw n řgens, maɣar nitni ggin s řaman umi ssqeddsen ixef nsen s tidett.

19 Jar warrawen n Harun, ikehhanen, deg iyyaren n ddmani n tneddam nsen, di kuř tandint, tuɣa din iryazen nni ittwazemmemen s ismawen nsen ḥima ad wcen tasɣart i marra awtem jar ikehhanen u i marra inni ittwazemmemen di lista n jjadira jar Ilawiyyen.

20 Ammu i igga Ḥizqiya di marra Yahuda. Netta igga min iǧan icnan d iseggden d nican zzat i wudem n SIDI, AREBBI nnes.

21 Marra řxedmet i ibda di ṭṭweɛ n tsexxart n Taddart n AREBBI u di ṭṭweɛ n Ccariɛa d tewṣeyyet ḥima ad yarzu ammu AREBBI, igga i-tt s marra uř nnes uca ifřeḥ.

Ahejjem n Sanḥarib d weɛqeb nnes

32

1 Awarni temsarin-a d wescan-a n řaman, yusa-dd Sanḥarib, ajeǧid n Accur. Netta yudef ɣar Yahuda uca inneḍ i tneddam ifaryen, ittɣiř as ad tent iṭṭef i yixef nnes.   

2 Iẓra Ḥizqiya, aqa Sanḥarib yusa-dd uca inwa ad iḥjem x Urcalim.

3 Netta imcawar ak-d řḥukkam nnes d ayt n bu-teɣruḍt nnes, maḥend ad netyen tařawin n waman barra i tendint, u nitni wcin as afus.

4 Iwyen-dd aṭṭas zi řgens uca netyen marra tařawin uřa d teɣzart i d ittazzřen di řwesṭ n temmurt, nnan: “Mayemmi i dd ɣa yasen ijeǧiden n Accur uca ad afen aṭṭas n waman?”

5 Netta issejhed tandint, iɛdeř marra řḥiḍ i tuɣa ittwarẓen d iwetwiten uca yarra i-t ad igeɛɛed ař ṣṣumɛat. U ɣar barra iɛdeř ɛad ijj n řḥiḍ nneɣni. Netta issejhed lqelɛa n tendint n Dawud uca igga aṭṭas n lansat d tseddariyin n uɛeskari.

6 Netta igga ikumandaren n řɛeskarat x řgens uca issmun i-ten ɣares deg wazzay n tewwart n tendint uca issiweř ařami daysen igga uř, inna:

7 “Iřim d iryazen u iřim tmeḥḍem, war ttnexřiɛem zzat i wudem n ujeǧid n Accur uřa zzat i wudem n marra řɣaci nni ɣares iǧan, maɣar Wenni ɣarneɣ aqa-t deg waṭṭas x wenni ɣares.   

8 Ɣares ijj n uɣiř n weysum n bnadem, maca ɣarneɣ SIDI, AREBBI nneɣ, ḥima ad aneɣ iwc afus u ḥima ad immneɣ amenɣi nneɣ.” Uca řgens ittecceř x wawařen n Ḥizqiya, ajeǧid n Yahuda.   

9 Awarni man aya issekk Sanḥarib, ajeǧid n Accur, imsexxaren nnes ɣar Urcalim, am tuɣa netta zzat i Laxic d marra řḥukkam nnes akides. Issekk i-ten ɣar Ḥizqiya, ajeǧid n Yahuda, u ɣar marra řgens n Yahuda nni iǧan di Urcalim, inna:

10 “Ammu i inna Sanḥarib, ajeǧid n Accur: ‘Min xef tᵉttecřem kenniw, zeɛma kenniw tzemmarem ad teqqimem di Urcalim am tᵉttwaḥṣarem?

11 Ma war yarezzu Ḥizqiya ad kenniw iɣwa, ḥima ad kenniw isellem i řmewt zi řaẓ d ufadi xmi iqqar: SIDI, AREBBI nneɣ, ad aneɣ ifekk zeg ufus n ujeǧid n Accur!?

12 Ma war ikkis Ḥizqiya nni uřa d řegɛudi nnes d iɛalṭaren nnes, u ma war issiweř netta ak-d Yahuda d Urcalim, inna: Mɣir i yijj n uɛalṭar ad tbendqem u ad xas tawyem řebxur!?

13 Ma war tessinem kenniw min ggiɣ necc d řejdud inu s marra řegnus n temmura? Ma fekken irebbiten n řegnus n temmura nni tammurt nsen zeg ufus inu?

14 Man wen zi jar marra irebbiten n řegnus nni x qḍan řejdud inu, tuɣa izemmar ad issenjem řgens nnes zeg ufus inu, ařami AREBBI nwem izemmar ad kenniw ifekk zeg ufus inu?

15 Xenni řexxu, war ttejjim Ḥizqiya ad kenniw icmet u war t ttejim ad kenniw issɣekkwi ammu. War tᵉttiqqam ca, maɣar uřa d ijj n arebbi zi man ma řgens niɣ tageldit tuɣa izemmar ad ifekk řgens nnes zeg ufus inu niɣ zeg ufus n řejdud inu. Mecḥař qell ɛad AREBBI nwem ad kenniw ifekk zeg ufus inu!’ ” □  

16 Uca imsexxaren nnes ssiwřen ɛad ktar ḍidd i SIDI AREBBI u ḍidd i umsexxar nnes Ḥizqiya.

17 Netta yura ɛawed tibratin ḥima ad isseḥqar SIDI, AREBBI n Israil, u ḥima ad xas issiweř daysent, uca inna: “Am mammec irebbiten n řegnus n temmura, inni war izemmaren ad fekken řgens nsen zeg ufus inu, ammu war izemmar AREBBI n Ḥizqiya ad issenjem řgens nnes zeg ufus inu!”

18 Nitni sɣuyen s jjehd s yiřes n Tyahudect ɣar řgens n Urcalim nni ibedden x řḥiḍ ḥima ad ten ssiggʷiden u ad ten ssxarewḍen, maḥend zemmaren ad ṭṭfen tandint.

19 Nitni ssiwřen x AREBBI n Urcalim am x irebbiten n řegnus n marra tammurt, inni iǧan mɣir řxedmet n iwdan waha.

20 Ajeǧid Ḥizqiya d unabi Icaɛya, mmis n Amuṣ, ẓẓuǧen x man aya, řaɣan ɣar ujenna.

21 Uca issekk-dd SIDI ijj n lmalak, wenni iqḍan x marra ayt n bu-teɣruḍt imeḥḍen d řḥukkam d imeqqranen di řmargeḥ n řɛeskar n ujeǧid n Accur. Xenni idweř-dd netta ɣar temmurt nnes s řeḥya x uɣembub. Umi dd-yusa ɣar taddart n arebbi nnes, aqa inni dd-iffɣen zi arrimet nnes, nɣin t s ssif.

22 Ammu i issenjem SIDI Ḥizqiya d imezdaɣ n Urcalim zeg ufus n Sanḥarib, ajeǧid n Accur, u zeg ufus n marra. Netta tuɣa issareyyeḥ i-ten ɣar marra iɣezdisen nsen.

23 Aṭṭas i dd yiwyen tiwhibin ɣar SIDI di Urcalim, uřa d řeqcuɛ iɣřan ɣar Ḥizqiya, ajeǧid n Yahuda. Ssenni tuɣa ɣares řewqar d ameqqran di tiṭṭawin n marra řegnus.

Řehřac n Ḥizqiya, asgenfi nnes d řmewt nnes

24 Deg wussan nni idweř Ḥizqiya ihřec s ijj n řeḥřac ineqqen ařami tuɣa iggur ad immet. Iẓẓuǧ ɣar SIDI u wanita issiweř-dd ɣares uca iwca as-dd ict n řeɛřamet.   

25 Maca Ḥizqiya war iggi ɛlaḥsab tcuni i d as ittwassecnen, maɣar uř nnes idweř dayes nnfaxet. X uya yusa-dd ijj n uduqqez d ameqqran n weɣḍab xas, x Yahuda u x Urcalim.

26 Ḥizqiya maca isswaḍeɛ ixef nnes di ssibbet n nnfaxet n wuř nnes, am netta am yimezdaɣ n Urcalim, ařami aduqqez d ameqqran n weɣḍab n SIDI war xasen dd-yusi deg wussan n Ḥizqiya.

27 Ḥizqiya tuɣa ɣares agřa d ccan s waṭṭas. Netta igga i ixef nnes ixxamen n txubay i nnuqart, i wureɣ, i yeẓra iɣřan, i řeɛṭur, i tseddariyin n uɛeskari u i marra min iǧan d řeqcuɛ iɣřan.

28 Igga uřa d tixubay i řɣiǧet n imendi, i binu n jdid d zzect, uřa d řkurit i marra řmař d řeɛraṣi ifaryen i tḥimriwin.

29 Netta igga tineddam i yixef nnes u tuɣa ɣares aṭṭas n wuǧi d ifunasen d tfunasin, maɣar AREBBI tuɣa iwca as ijj n wagřa imɣar aṭṭas.

30 Ḥizqiya wanita tuɣa ɛawed ibelleɛ uffuɣ n waman n teɣzart n Jiḥun i iǧan sennej qaɛ. Netta yarra aman nican ɣar wadday ɣar řɣarb n tendint n Dawud, maɣar Ḥizqiya tuɣa ifřeḥ di marra min igga.

31 Maca zi ssibbet n imendubiyyen n řḥukkam n Babil inni ɣares dd-ittwassekken, ḥima ad sseqsan x řeɛřamet imɣaren tenni tuɣa di temmurt, aqa ijja i-t AREBBI, ḥima ad t iqeǧeb, ḥima ad issen marra min iǧan deg wuř nnes. □  

32 Imezruyen iqqimen n Ḥizqiya d tmexsiwt nnes icewwaren, xzar, aqa man aya marra ittwazemmem di řewḥiy n unabi Icaɛya, mmis n Amuṣ, u deg wedlis n ijeǧiden n Yahuda d Israil. □  

33 Ḥizqiya igga ad yareyyeḥ jar řejdud nnes. Neḍřen t deg wenḍeř yuɛřan qaɛ n imeḍřan n warrawen n Dawud. Marra Yahuda d imezdaɣ n Urcalim ssecnen as řewqar ɣar řmewt nnes. Mmis Manassa idweř d ajeǧid deg wemcan nnes.

□ 

32:15 Ḥazaqiya - s Tɛibranit ‘Ḥazaqi-Ya-hu’, min ixs ad yini ‘Arebbi d jjehd inu’.

□ 

32:31 imendubiyyen - niɣ ‘ssufara’.

□ 

32:32 Ḥazaqiya - s Tɛibranit ‘Ḥazaqi-Ya-hu’, min ixs ad yini ‘Arebbi d jjehd inu’.

Řeḥkamet iɛeffnen n Manassi, ajeǧid n Yahuda

33

1 Manassa tuɣa ɣares tenɛac n iseggʷusa umi idweř d ajeǧid. Netta iḥkem xemsa u-xemsin n iseggʷusa di Urcalim.   

2 Netta igga min iǧan d aɛeffan di tiṭṭawin n SIDI, am jjɛayef n řegnus nni tuɣa issuffeɣ SIDI zi zzat n wudem n ayt n Israil zi řwart nsen.

3 Netta ibda ad iɛdeř řegɛudi nni tuɣa ihdem babas Ḥizqiya. Netta issbedd iɛalṭaren i ‘Ibaɛlen’ uca igga tirebbin n cwarti uca ibendeq zzat i marra řɛeskar n ujenna uca iɛbed asen.

4 Issbedd ɛawed iɛalṭaren di Taddart n SIDI i x inna SIDI: “Di Urcalim ad ssmetneɣ Isem inu i řebda.”

5 Netta ibna ɛawed iɛalṭaren i marra řɛeskar n ujenna di tnayen n řemraḥat n Taddart n SIDI.

6 Netta ijja ad kken iḥenjiren nnes di tmessi di Teɣzurt n mmis n Hinnum, igga s tbezgiwt d tgezzant d tseḥḥart, u yiwi-dd inni issawařen ak-d imettan d igezzanen. Igga aṭṭas min iǧan d aɛeffan di tiṭṭawin n SIDI maḥend ad t isɛar.

7 Issbedd ijj n řexyař ineqcen nni igga di Taddart n AREBBI, i x tuɣa inna AREBBI i Dawud u i mmis Suliman: “Di Taddart-a u di Urcalim, tenni farzeɣ zi marra tiqebbař n Israil, ad ssmetneɣ Isem inu i řebda.

8 Necc war ttejjiɣ aḍar n Israil ad ittwakkes ɛad zi temmurt nni uriɣ i řejdud nwem, mařa nitni mɣir ad ḥḍan marra min i d asen umureɣ maḥend ad t ggen, ɛlaḥsab marra Ccariɛa d marra tiweṣṣa d marra lfarayiḍ nni d asen immewcen s ufus n Musa.”

9 Manassa ijja Yahuda d imezdaɣ n Urcalim ad weddaren, ařami ggin d aɛeffan x řegnus i x tuɣa iqḍa SIDI zzat i wudem n ayt n Israil.

10 Iwa, SIDI tuɣa issiweř i Manassa u i řgens nnes, maca nitni war d as wcin ca taynit.

11 SIDI issekk ɣarsen ikumandaren n řɛeskar n ujeǧid n Accur. Nitni ḥebbsen Manassa s tsennarin, carfen t s tnayen n ssnaseř n nnḥas uca jjin t ad yuyur ammu ɣar Babil.

12 Umi t iḥṣar Netta ammu, izaweg wanita zzat i wudem n SIDI, AREBBI nnes, u isswaḍeɛ ixef nnes ař ṭṭarf zzat i wudem n AREBBI n řejdud nnes.

13 Iẓẓuǧ ɣares uca Netta ijja ad issarḍa Ixef nnes zzayes s tẓaǧit yuǧɣen nnes u yarra i-t-i-dd ɣar Urcalim. Xenni issen Manassa, aqa SIDI d AREBBI.

14 Awarni uya ibna řḥiḍ n barra i tendint n Dawud, ɣar uɣezdis n řɣarb n Jiḥun di teɣzurt, u ibna i-t ař Tawwart n Iseřman, iquwwar řḥiḍ uřa d Ɛufil uca issgeɛɛed Manassi řḥiḍ aṭṭas. Igga uřa d ikumandaren n řɛeskar di marra tineddam ifaryen n Yahuda.

15 Netta ikkes irebbiten iɣriben d řexyař n ṣṣanam zi Taddart n SIDI uřa d marra iɛalṭaren nni tuɣa ibna x wedrar n Taddart n SIDI di Urcalim, uca immenḍar i-ten barra i tendint.

16 Netta igga ɛawed aɛalṭar n SIDI uca iqeddem xas tiwhibin n řehna d tewhibin n uqadi uca inna i ayt n Yahuda ad ɛebden SIDI, AREBBI n Israil.

17 Maca řgens yarni ɛad yiwi tiɣarṣa x řegɛudi, maca mɣir i SIDI, AREBBI nsen, waha.

18 Imezruyyen iqqimen n Manassa d tẓaǧit nnes ɣar AREBBI nnes uřa d awařen n imwařawen nni ɣares issiwřen deg Yisem n SIDI, AREBBI n Israil, xzar, man aya marra ittwazemmem deg wedlis n imezruyen n ijeǧiden n Israil.

19 Taẓaǧit nnes d mammec ijja AREBBI ad ittwasseṣřeḥ Ixef nnes s tẓaǧit yuǧɣen nnes, uřa d marra ddnub nnes d řeɣdar nnes d imucan mani ibna řegɛudi u issbedd tirebbin n cwarti d řexyařat ineqcen qbeř ma ittwasswaḍeɛ, xzar, man aya marra ittwazemmem deg wawařen n imwařawen.

20 Manassa igga ad yareyyeḥ jar řejdud nnes. Neḍřen t di taddart nnes. Mmis Amun idweř d ajeǧid deg wemcan nnes.

Amun, ajeǧid n Yahuda

21 Amun tuɣa ɣares tnayen u-ɛicrin n iseggʷusa umi idweř d ajeǧid. Netta iḥkem tnayen n iseggʷusa di Urcalim.   

22 Netta igga min iǧan d aɛeffan di tiṭṭawin n SIDI, nican am mammec t igga babas Manassa. Amun iqeddem tiɣarṣa i marra řexyařat ineqcen i tuɣa igga babas Manassa uca isexxar asen.

23 Netta war isswaḍeɛ ixef nnes zzat i wudem n SIDI, am mammec isswaḍeɛ babas Manassa ixef nnes, maca Amun wanita yarni waha deg umarwas.

24 Imsexxaren nnes ggin xas ict n tmeɛmuč uca nɣin t di taddart nnes.

25 Řgens n temmurt maca nɣin marra inni tuɣa iggin tameɛmuč x ujeǧid Amun. Řgens n temmurt ggin mmis Yuciya d ajeǧid deg wemcan nnes. □  

□ 

33:25 Yuciya - s Tɛibranit ‘Yuci-Yahu’. Isem wanita ixs ad yini ‘D wenni i issgenfa i-t SIDI’.

Yuciya, ajeǧid n Yahuda

34

1 Yuciya tuɣa ɣares tmenya n iseggʷusa umi idweř d ajeǧid. Netta iḥkem waḥit u-třatin n iseggʷusa di Urcalim.   

2 Netta igga min iǧan nican di tiṭṭawin n SIDI. Netta yuyur deg ibriden n babas Dawud, war iffiɣ x webrid řa ɣar yefus uřa ɣar uzeřmaḍ.

3 Deg useggʷas wiss tmenya n řeḥkamet nnes, umi t tuɣa ɛad d aḥudri, ibda ad yarzu x AREBBI n babas Dawud. Deg useggʷas wiss tenɛac ibda ad issizdeg Yahuda d Urcalim zi řegɛudi, zi trebbin n cwarti u zi řexyařat ineqcen d řexyařat ifesyen.

4 Zzat i tiṭṭawin nnes hedmen iɛalṭaren n ‘Ibaɛlen’, uca izdem netta ipilaren n arebbi n tfuct nni xasen dd-ibanen sennej. Tirebbin n cwarti d řexyařat ineqcen d řexyařat ifesyen yarẓa i-ten di iwetwiten uca iddez i-ten u taɛejjajt nsen yareyyec i-tt x imeḍřan n yinni tuɣa d asen dd-yiwyen taɣarṣt.

5 Issarɣ iɣsan n ikehhanen x iɛalṭaren nsen. Ammu i issizdeg Yahuda d Urcalim.

6 Uřa ɣar tneddam n Manassa d Ifrayim d Cimɛun, wah, ař Naftali, ɣar marra iɣezdisen n imucan nsen ittwareddǧen,

7 ihdem iɛalṭaren. Netta iřbez tirebbin n cwarti d řexyařat ineqcen, iddez i-tent, uca izdem ɛawed marra ipilaren n arebbi n tfuct di marra Israil. Awarni uya iɛqeb-dd ɣar Urcalim.

8 Deg useggʷas wiss tmenṭac n řeḥkamet nnes, awarni řami issizdeg tammurt d Taddart, issekk netta Cafan, mmis n Aṣalya, d Maɛasiya, ameqqran n tendint, d Yuwax, mmis n Yahuyaḥaz, amarir n umezruy, ḥima ad ɛedřen Taddart n SIDI, AREBBI nnes. □  

9 Nitni usin-dd ɣar Ḥilqiya, arrays n ikehhanen, u wcin as nnuqart i dd-ittwawyen di Taddart n AREBBI, d tenni dd-yarwen Ilawiyyen nni tuɣa iɛessen ɣar wadaf, zeg ufus n Manassa d Ifrayim, zi marra min iqqimen n Israil, zi marra Yahuda d Binyamin u zi marra imezdaɣ n Urcalim.

10 Nitni wcin tt deg ufus n yinni tuɣa iggin řxedmet, inni iǧan x Taddart n SIDI, uca ina wcin tt i yinni iggin řxedmet di Taddart n SIDI, maḥend ad ɛedřen u ad ssjehden Taddart.

11 Nitni wcin tt i iḥrayfiyyen u i imaṣṣuten i tmesɣiwt n tṣuḍar ittwassuydan u i tmesɣiwt n ukeccuḍ i tḥenya n uɛarreḍ, maḥend ad ggen tiɣurfin i tudrin, tinni ijjin ijeǧiden n Yahuda ad arxun.

12 Iryazen xedmen s řaman. Yaḥat d Ɛubadya, Ilawiyyen zeg iḥenjiren n Marari, tuɣa aten d iweqqafen xasen, uřa d Zakariyya d Macullam zeg iḥenjiren n Quḥat, ḥima ad seyyaren. Ilawiyyen, marra tuɣa ttḥakan di dduzanat n lmusiqa,

13 tuɣa aten ɛawed x yinni yarebbun řeḥmeř. Nitni d imseyyaren i marra inni tuɣa ixeddmen di řexdayem ifarzen. Ttwařeqqmen zeg Ilawiyyen uřa d imariren d imeḥḍayen d iɛessasen n tewwura.

14 Umi ksin tmenyat n nnuqart nni tuɣa dd-iwyen di Taddart n SIDI, yufa ukehhan Ḥilqiya adlis ittwannḍen n Ccariɛa n SIDI, i tuɣa d asen immewcen x ufus n Musa.

15 Ḥilqiya iṭṭef deg wawař, inna i umarir Cafan: “Necc ufiɣ adlis ittwannḍen n Ccariɛa di Taddart n SIDI.” Uca iwca Ḥilkiya adlis i Cafan.

16 Cafan yiwi adlis ɣar ujeǧid. Netta ixebbar ajeǧid, inna: “Marra min umuren i imsexxaren nnec, aqa tteggen t.

17 Nitni ssfarrɣen temnyat n nnuqart i ufin di Taddart n SIDI uca wcin tent deg ufus n iweqqafen u n yinni itteggen řxedmet.”

18 Xenni iḥaja umarir Cafan i ujeǧid ammu, inna: “Akehhan Ḥilqiya iwca ayi ijj n wedlis!” Cafan iɣra zzayes x ujeǧid.

19 Umi isřa ujeǧid awařen n Ccariɛa, imsar, icarreg netta arruḍ nnes.

20 Yumur ujeǧid i Ḥilqiya u i Axiqam, mmis n Cafan, u i Ɛabdun, mmis n Mixa, u i umarir Cafan i Ɛasaya, amsexxar n ujeǧid, inna:

21 “Uyurem, seqsam SIDI di ṭṭweɛ inu u di ṭṭweɛ n min iqqimen di Israil u di Yahuda x wawařen n wedlis i ittwafen. Maɣar asɛar n SIDI nni xaneɣ ittwazeǧɛen, aqa-t d ameqqran, minzi řejdud nneɣ war ḥḍin ca awař n SIDI, ḥima ad ggen am mammec marra min yurin deg wedlis ittwannḍen.”

22 Xenni yuyur Ḥilqiya ak-d yinni ittwassekken zeg ujeǧid ɣar tnabit Xulda, tamɣart n Callum, mmis n Tuqahat, mmis n Ḥasra, wenni ibedden x řehri n warruḍ. Nettat tezdeɣ deg wezyen nneɣni n Urcalim uca ssiwřen akides x man aya.

23 Nettat tenna asen: “Ammu i iqqar SIDI, AREBBI n Israil: ‘Inim i weryaz nni kenniw ɣari dd-issekken:

24 ‘Ammu i iqqar SIDI: Xzar Necc ad ssiwḍeɣ tuɛeffna x wemcan-a u x imezdaɣ nnes, marra nnɛaři i yurin deg wedlis nni zzayes ittwaɣaren zzat i wudem n ujeǧid n Yahuda,

25 maɣar nitni ḥeyyden xafi u iwyen tiwhibin n řebxur i irebbiten nneɣni ařami d ayi sɛaren s marra řexdayem n ifassen nsen. Asɛar inu ad ittwazeǧeɛ x wemcan-a u war ixessi.

26 Maca i ujeǧid n Yahuda, wenni kenniw dd-issekken da, ḥima ad tesseqsam SIDI, ad as tinim: ‘Ammu i iqqar SIDI, AREBBI n Israil: X wawařen nni tesřid:

27 Maɣar idweř wuř nnec yarḍeb u tesswaḍɛed ixef nnec zzat i wudem n AREBBI umi tesřid i wawařen nnes x wemcan-a u x imezdaɣ nnes, u umi tesswaḍɛed ixef nnec uca tcarrged arruḍ nnec u trud zzat i wudem inu, s uya sřiɣ Necc ɛawed ɣarek, iqqar SIDI.

28 Xzar, ad cek ssmuneɣ ɣar řejdud nnec u ad tᵉttwassarsed deg wenḍeř nnec s řehna u tiṭṭawin nnec war ttwiřint ca marra tuɛeffna nni ɣa ssiwḍeɣ x wemcan-a u x imezdaɣ nnes.’ ” Nitni ɛawden awař-a i ujeǧid.

29 Xenni issekk ujeǧid ireqqasen uca issmun marra imeqqranen n Yahuda d Urcalim.

30 Igeɛɛed ujeǧid ɣar Taddart n SIDI ak-d marra iryazen n Yahuda d imezdaɣ n Urcalim, ak-d ikehhanen d Ilawiyyen u ak-d marra řgens, zeg umeqqran ař ameẓyan, u ɣrin xasen marra awařen n wedlis n Řɛahd nni tuɣa ittwafen di Taddart n SIDI.

31 Ajeǧid ibedd deg wemcan nnes uca iqqen Řɛahd zzat i wudem n SIDI, ḥima ad iḍfar SIDI u ḥima ad iḥḍa řumurat nnes d cchadat nnes d tweṣṣa nnes s marra wuř nnes u s marra řeɛmar nnes u ḥima ad igg awařen n Řɛahd-a i yurin deg wedlis-a.

32 Netta ijja marra inni iǧan di Urcalim d Binyamin, ad kkaren ḥima ad t ssmetnen uca imezdaɣ n Urcalim ggin ɛlaḥsab Řɛahd n AREBBI, AREBBI n řejdud nsen.

33 Ikkes Yuciya marra jjɛayef n ṣṣanam zi temmura n ayt n Israil u yarra marra inni izedɣen di Israil ttsexxaren i tsexxart n SIDI, AREBBI nsen. Marra ussan n tudart nnes war ḥeyyden ca zeg weḍfar n SIDI, AREBBI n řejdud nsen. □  

□ 

34:8 Aṣalya - s Tɛibranit ‘Aṣal-Yahu’. Maɛasiya - s Tɛibranit ‘Maɛasi-Yahu’.

□ 

34:33 Yuciya - s Tɛibranit ‘Yuci-Yahu’. Isem wanita ixs ad yini ‘D wenni i issgenfa i-t SIDI’.

Ajeǧid Yuciya iɛeyyed Řɛid n Tɣarṣt n Useɛdu

35

1 Xenni igga Yuciya Řɛid n Tɣarṣt n Useɛdu i SIDI di Urcalim. Ɣarṣen i Tɣarṣt n Useɛdu deg wass wiss arbeɛṭac n uyur amezwaru.   

2 Netta issbedd ikehhanen ɣar imucan n tɛessast nsen uca igga daysen uř ɣar řxedmet di Taddart n SIDI.

3 Inna i Ilawiyyen, inni isseřmaden marra Israil, inni tuɣa iqeddsen i SIDI: “Sarsem Ttabut iqeddsen di Taddart nni ibna Suliman, mmis n Dawud, ajeǧid n Israil. War d awem ittxeṣṣa ɛad ad tarbum ddqeř x tɣarḍin nwem. Sexxarem řexxu i SIDI, AREBBI nwem, u i řgens nnes Israil.

4 Swejdem ixef nwem, am tᵉttwasettfem ɛlaḥsab tudrin n ibabaten nwem, ɛlaḥsab tirbiɛin nwem, am mammec tt yura Dawud, ajeǧid n Israil, u am mammec tt yura mmis Suliman.

5 Sbeddem ixef nwem di Zzawect Iqeddsen, am tᵉttwasettfem kenniw ɛlaḥsab tirbiɛin n řaǧat n ibabaten, zzat i tawmat nwem, ayt n řgens, am tᵉttwasettfem ɛlaḥsab asettef n řaǧat n jjed n Ilawiyyen. □  

6 Ɣarṣem i Tɣarṣt n Useɛdu u sqeddsem ixef nwem. Swejdem tt i aytmatwem, maḥend ad ggen ɛlaḥsab awař n SIDI i immewcen s tsexxart n Musa.”

7 Iwca Yuciya uǧi, izmaren d imuyan imeẓyanen i tarwa n řgens. Marra aya tuɣa i Tɣarṣt n Useɛdu i marra inni din iǧan. Tuɣa řqedd nsen třatin-ařef, u xenni ɛawed teřt-ařaf n ifunasen d tfunasin. Marra aya i dd-yusin zeg wagřa n ujeǧid.

8 Wcin řḥukkam nnes ict n tewhibt n usgeɛɛed am tewhibt s řxaḍar i řgens, i ikehhanen u i Ilawiyyen. Ḥilqiya, Zakariyya d Yaḥiyil, imeḥḍayen n Taddart n AREBBI, wcin i ikehhanen i Tɣarṣa n Useɛdu ařfayen u-setta-mya zeg wuǧi u sennej man aya ɛad teřt-mya n ifunasen d tfunasin.

9 Kunanya, Camɛiya d Nataniyil, aytmas, d Ḥacabya, Yaɛiyil d Yuzabad, imeqqranen n Ilawiyyen, wcin i Ilawiyyen i Tɣarṣa n Useɛdu xemsa-ařaf zeg wuǧi u xenni xemsa-mya n ifunasen d tfunasin.

10 Ammu i sswejden i řxedmet. Ikehhanen tuɣa bedden deg wemcan nsen u Ilawiyyen di terbiɛin nsen, ɛlaḥsab řumur n ujeǧid.

11 Nitni ɣarṣen i Tɣarṣt n Useɛdu uca ikehhanen zeǧɛen idammen zeg ifassen nsen, u kksen Ilawiyyen zzaysent iřmawen.

12 Nitni ḥuzen iziynat i tɣarṣt n wecmaḍ ḥima ad asen tent wcen, i řefruɛ n řaǧat n ibabaten, i warrawen n řgens, ḥima ad tent wehhben d taɣarṣt i SIDI, am mammec tura deg wedlis n Musa uca ammu i iggin ak-d ifunasen d tfunasin.

13 Xenni cenfen Taɣarṣt n Useɛdu tiwa i tmessi am mammec teǧa di lqaɛida. Iziynat iqeddsen nneɣni cenfen ten di marmitat d iṭenjiren d tiqsiřin uca iwyen tent deɣya ɣar marra řgens.   

14 Awarni aya sswejden uřa i yixef nsen u i ikehhanen, maɣar ikehhanen, arrawen n Harun, tuɣa řhan ak-d uwehheb n tɣarṣa n wecmaḍ d tadunt ař ǧiřet. Awarni aya sswejden Ilawiyyen i yixef nsen u i ikehhanen, arrawen n Harun.

15 Imedyazen, iḥenjiren n Asaf, tuɣa bedden deg wemcan nsen, ɛlaḥsab řumur n Dawud, Asaf, Hayman d Yadutun, amwařaw n ujeǧid, uca iɛessasen n tewwura bedden ɣar kuř tawwart. Tuɣa war ittxeṣṣi ad jjen řxedmet nsen, maɣar aytmatsen, Ilawiyyen, sswejden asen Taɣarṣt n Useɛdu.

16 Marra tasexxart n SIDI teɛdeř mliḥ deg wass nni i uḥeṭṭu n Řɛid n Tɣarṣt n Useɛdu u i uwehheb n tɣarṣa n wecmaḍ x uɛalṭar n SIDI ɛlaḥsab řumur n ujeǧid Yuciya.

17 Ayt n Israil, inni din iǧan, sswejden i Tɣarṣt n Useɛdu deg wass nni, u sebɛa n wussan ggin nitni Řɛid n Weɣrum břa Antun.

18 War din tuɣi di Israil bu Řɛid n Tɣarṣt n Useɛdu am wa zeg wussan n unabi Camwil. Uřa d ijjen zeg ijeǧiden n Israil war iggi Řɛid n Tɣarṣt n Useɛdu am mammec t igga Yuciya ak-d ikehhanen d Ilawiyyen u ak-d marra Yahuda d Israil, nni din iǧan, u ak-d imezdaɣ n Urcalim.

19 Deg useggʷas wiss tmenṭac n tgelda n Yuciya ittwagg Řɛid n Tɣarṣt n Useɛdu wanita.

20 Awarni marra aya, umi ikemmeř Yuciya Taddart, iffeɣ-dd Naxu, ajeǧid n Miṣra, ɣar Lfuraṭ ḥima ad immneɣ ak-d Karkamic. Uca Yuciya iffeɣ-dd i umsagar akides.

21 Naxu issekk-dd ɣares ireqqasen, inna: “Min din jar ayi-dd d cek, a ajeǧid n Yahuda? War iǧi ɣarek i dd ffɣeɣ ass-a, maca ɣar ict n taddart nneɣni tenni ittmenɣan akidi. Inna ayi AREBBI ittxeṣṣa ayi ad qeǧqeɣ. S uya ḥeyyed x AREBBI, wenni akidi iǧan, niɣ ad cek yareddeǧ.”

22 Maca Yuciya war issneqřeb aɣembub nnes zzayes, maca igga ixef nnes war iǧi d netta ḥima akides immneɣ, u netta war isři ɣar wawařen n Naxu inni dd yusin zeg uqemmum n AREBBI, maca yusa-dd ɣar umenɣi di teɣzurt n Majiddu.

23 Maca imjebbaden n řqews řeqfen ajeǧid Yuciya. Xenni inna ujeǧid i imsexxaren nnes: “Nedhem ayi ssenni, maɣar yezmeɣ aṭṭas!”

24 Imsexxaren nnes ksin t deg ukarru uca nedhen t deg ijj n ukarru nneɣni nni ɣares iǧa, uca iwyen t ɣar Urcalim. Immut dinni uca neḍřen t deg imeḍřan n řejdud nnes. Marra Yahuda d Urcalim ceḍnen x Yuciya.

25 Igga Irmiya ict n yezři n wecḍan x Yuciya. Ař ass-a marra imedyazen d tmedyazin ssawařen x Yuciya deg izřan nsen n wecḍan, minzi nitni ggin tt d ict n tewṣeyyet di Israil. Xzar, aqa-ten ttwazemmemen deg Izřan s Igejduren.

26 Imezruyen i iqqimen n Yuciya d tmexsiwt nnes icewwaren ɛlaḥsab min yurin di Ccariɛa n SIDI,

27 wah, imezruyen nnes, imezwura d ineggura, aqa ttwazemmemen deg wedlis n ijeǧiden n Israil d Yahuda.

□ 

35:5 řgens - s Tɛibranit ‘iḥenjiren n řgens’ niɣ ‘arrawen n řgens’.

Yahuyaḥaz, ajeǧid n Yahuda

36

1 Ksin řgens n temmurt Yahuyaḥaz, mmis n Yuciya, uca ggin t d ajeǧid di Urcalim deg wemcan n babas.  

2 Yahuyaḥaz tuɣa ɣares třata u-ɛicrin n iseggʷusa, umi idweř d ajeǧid. Netta iḥkem třata n iyuren di Urcalim.

3 Ajeǧid n Miṣra ikkes i-t d ajeǧid zi Urcalim uca igga i temmurt ijj n multa n mya talint n nnuqart d ict n talint n wureɣ.

4 Ajeǧid n Miṣra igga umas Alyaqim d ajeǧid x Yahuda d Urcalim. Netta ibeddeř isem nnes ɣar Yahuyaqim. Maca umas Yahuyaḥaz iṭṭef i-t Naxu uca yiwyi i-t ɣar Miṣra.

Yahuyaqim, ajeǧid n Yahuda

5 Yahuyaqim tuɣa ɣares xemsa u-ɛicrin n iseggʷusa umi idweř d ajeǧid. Netta iḥkem ḥiṭac n iseggʷusa di Urcalim. Netta igga min iǧan d aɛeffan di tiṭṭawin n SIDI, AREBBI nnes.   

6 Nabuxadnaṣṣar, ajeǧid n Babil, iffeɣ i umenɣi akides uca icarf i-t s tnayen n ssnaseř n nnuqart, ḥima ad t yawi ɣar Babil.

7 Yiwi Nabuxadnaṣṣar uřa d ijj n wezyen n řeqcuɛ zi Taddart n SIDI ɣar Babil uca issars i-ten di zzawect nnes di Babil.

8 Imezruyen iqqimen n Yahuyaqim d jjɛayef i igga u min ittwafen ḍidd nnes, xzar, marra aya ittwazemmem deg wedlis n ijeǧiden n Israil d Yahuda. Mmis Yahuyakin idweř d ajeǧid deg wemcan nnes.

Yahuyakin, ajeǧid n Yahuda

9 Yahuyakin tuɣa ɣares tmenṭac n iseggʷusa umi idweř d ajeǧid. Netta iḥkem třata n iyuren d ɛecra n wussan di Urcalim. Netta igga min iǧan d aɛeffan di tiṭṭawin n SIDI.   

10 Ɣar ubeddeř n useggʷas ijja ujeǧid Nabuxadnaṣṣar ad t yawi ɣar Babil s řeqcuɛ iɣřan zi Taddart n SIDI. Netta igga umas Ṣidqiya d ajeǧid x Yahuda d Urcalim.

Ṣidqiya, ajeǧid n Yahuda, di tmeḥbast ɣar Babil

11 Ṣidqiya tuɣa ɣares waḥit u-ɛicrin n iseggʷusa umi idweř d ajeǧid. Netta iḥkem ḥiṭac n iseggʷusa di Urcalim.   

12 Igga min iǧan d aɛeffan di tiṭṭawin n SIDI, AREBBI nnes, war isswaḍeɛ ixef nnes zzat i wudem n unabi Irmiya wenni issiwřen x řumur n SIDI.

13 Uřa d netta iɣewweɣ x ujeǧid Nabuxadnaṣṣar, wenni t ijjin ad ijjaǧ ɣar AREBBI. Netta issemḥeḍ iri nnes uca isseqseḥ uř nnes maḥend war dd-iddikkʷiř ɣar SIDI, AREBBI n Israil.

14 U marra imeqqranen n ikehhanen uřa d řgens ruḥen, aggʷejen aṭṭas di řeɣdar nsen, ggin am mammec marra jjɛayef n řegnus. Nitni ssxemjen Taddart n SIDI tenni tuɣa issqeddes di Urcalim.

15 SIDI, AREBBI n řejdud nsen issekk-dd ɣarsen inehharen s ufus n ireqqasen nnes, řexxu niɣ řexmin, maɣar Netta tuɣa izziǧiz as řgens nnes d Tzeddiɣt nnes.

16 Maca nitni stehzan zeg ireqqasen n AREBBI u sseḥqaren awařen nnes. Nitni ggin taḍṣa x inabiyyen nnes, ařami isɛar SIDI x řgens nnes u war iqqim ɛad usgenfu.

17 Netta igga ajeǧid n Ikaldaniyyen ad ɣarsen dd-iffeɣ, wenni inɣin iḥudriyyen nsen s ssif di Taddart n Zzawect nsen Iqeddsen. Netta war issɛizz x iḥudriyyen niɣ x teɛzariyyin uřa x iwessura d imeccaybuten. AREBBI iwca i-ten marra deg ufus nnes.

18 Marra řeqcuɛ n Taddart n AREBBI, řeqcuɛ imeqqranen d imeẓyanen, uřa d txubay n Taddart n SIDI d txubay n ujeǧid d řḥukkam nnes, aqa marra aya yiwyi i-t ɣar Babil.

19 Nitni sscemḍen Taddart n AREBBI, hedmen řḥiḍ n Urcalim uca qqden marra řeqṣur nnes s tmessi u areddǧen marra řeqcuɛ iɣřan aṭṭas zzayes.

20 Wi iqqimen zi ssif indeh i-ten ɣar lmenfa ɣar Babil, uca dewřen nitni d imsexxaren i netta u i iḥenjiren nnes ař řeḥkamet n tgeldit n Lfurs,

21 - ḥima ad ittwasseqfeř wawař n SIDI i issiweř s uqemmum n Irmiya - ařami teksi tammurt iseggʷusa nnes n ssebt. Marra ussan n wareddeǧ tuɣa tammurt tareyyeḥ, ařami kemmřen sebɛin n iseggʷusa.   

Aɛqab n řgens s ufus n Kurac

22 Maca deg useggʷas amezwaru n ujeǧid Kurac, ajeǧid n Lfurs - ḥima ad ittwakemmeř wawař n SIDI s uqemmum n Irmiya - issekkar-dd SIDI buḥbeř n Kurac, ajeǧid n Lfurs, uca ijja wanita ad dd-iffeɣ ijj n ubarreḥ di marra tageldit nnes, uřa di tira, maḥend ad yini:   

23 “Ammu i iqqar Kurac, ajeǧid n Lfurs: ‘SIDI, AREBBI n ijenwan, iwca ayi marra tigeldiwin n temmurt uca Netta igga xafi ad bniɣ ict n Taddart i Netta di Urcalim di Yahuda. Ejj ad igeɛɛed qaɛ man wen zzaywem zi marra řgens nnes! Ad yiři SIDI, AREBBI nnes, akides!’ ”

Ɛizra

Řumur n Kurac, ajeǧid n Lfurs

1

1 Deg useggʷas amezwaru n ujeǧid Kurac n Lfurs, ḥima ad ittwakemmeř wawař n SIDI zeg uqemmum n Irmiya, issekkar SIDI buḥbeř n Kurac ajeǧid n Lfurs maḥend ad ittwabarreḥ di marra tageldit nnes s uqemmum d tira:   

2 “Ammu i iqqar Kurac, ajeǧid n Lfurs: ‘SIDI, AREBBI n ijenwan, iwca ayi marra tigeldiwin n temmurt uca netta igga xafi, ad as bniɣ ict n Taddart di Urcalim, tenni iǧan di Yahuda.

3 Man wen zzaywem zi řgens nnes, ad yiři AREBBI akides, ejj i-t ad igeɛɛed ɣar Urcalim, tenni iǧan di Yahuda, ad ibna Taddart n SIDI, AREBBI n Israil. Aqa-t d AREBBI wenni izeddɣen di Urcalim.

4 Qaɛ wenni iqqimen ɛad di ca n wemcan n marra imucan mani izeddeɣ d abarrani, ad kkaren iryazen n wemcan nnes ad as wcen afus s nnuqart d wureɣ, s wagřa d řmař, u man aya sennej i tewhibt immewcen s řxaḍar i Taddart n AREBB di Urcalim.’ ”

5 Xenni kkaren izeǧifen x ibabaten n řaǧat n Yahuda d Binyamin uřa d ikehhanen d Ilawiyyen u marra inni umi issfaq AREBBI buḥbeř, maḥend ad geɛɛden ḥima ad bnan Taddart n SIDI wenni izeddɣen di Urcalim.

6 Marra inni d asen dd-innḍen wcin asen afus s řeqcuɛ n nnuqart, s wureɣ, s wagřa, s řmař u s řeqcuɛ iɣřan, břa min immewcen s řxaḍar.

7 Ajeǧid Kurac issuffeɣ řeqcuɛ n Taddart n SIDI, tinni tuɣa iksi Nabuxadnaṣṣar zi Urcalim uca igga i-tent di taddart n arebbi nnes.   

8 Kurac, ajeǧid n Lfurs, issuffeɣ i-tent ɣar barra s ufus n Mitradat, bab n txubay, wenni tent iwcin s řeḥsab i Cicbaṣṣar, řḥakem n Yahuda.   

9 Wa tuɣa d řqedd nsen: třatin n ṭṭbaṣa n wureɣ, ařef n ṭṭbaṣa n nnuqart, tesɛa u-ɛicrin n řemwas,

10 třatin n ifenjařen n wureɣ, arebɛa-mya u-ɛecra n ifenjařen inneɣni n nnuqart d wařef n řeqcuɛ nneɣnit.

11 Marra řeqcuɛ n wureɣ d nnuqart tuɣa iwḍen xemsa-ařaf u-arebɛa-mya. Marra aya yiwyi t Cicbaṣṣar akides, jmiɛ ak-d ayt n lmenfa inni ittwanedhen zi Babil ɣar Urcalim.

Lista n ayt n tmeḥbast nni iɛeqben ak-d Zarubbabil

2

1 Ina d ayt n lɛamala nni dd-igeɛɛden zi tmeḥbast - imenfiyyen nni dd-iwyi Nabuxadnaṣṣar, ajeǧid n Babil, di lmenfa ɣar Babil - uca ɛeqben ɣar Urcalim d Yahuda, kuř ijj ɣar tendint nnes,

2 uca usin-dd ak-d Zarubbabil, Yahucaɛ, Nahamya, Saraya, Raɛlaya, Murdaxai, Bilcan, Misfar, Biɣway, Raḥum d Baɛna. Wa d řqedd n yeryazen n řgens n Israil. □  

3 Ayt n n Farɛuc, ařfayen u-mya u-tnayen u-sebɛin n yeryazen.

4 Ayt n Cafaṭya, teřt-mya u-tnayen u-sebɛin n yeryazen.

5 Ayt n Araḥ, sebɛa-mya u-xemsa u-sebɛin n yeryazen.

6 Iḥenjiren n Fahat-Mu’ab, zeg iḥenjiren n Yecuɛa d Yu’ab, ařfayen u temnem-mya u-tenɛac n yeryazen.

7 Ayt n Ɛilam, ařef u-mitayn u-arebɛa u-xemsin n yeryazen.

8 Ayt n Zattu, tesɛa-mya u-xemsa u-rebɛin n yeryazen.

9 Ayt n Zakkay, sebɛa-mya u-settin n yeryazen.

10 Ayt n Bani, setta-mya u-tnayen u-rebɛin n yeryazen.

11 Ayt n Babay, setta-mya u-třata u-ɛicrin n yeryazen.

12 Ayt n Ɛarjad, ařef u-mitayn u-tnayen u-ɛicrin n yeryazen.

13 Ayt n Aduniqam, setta-mya u-setta u-settin n yeryazen.  

14 Ayt n Biɣway, ařfayen u-setta u-xemsin n yeryazen.

15 Ayt n Ɛadin, arebɛa-mya u-arebɛa u-xemsin n yeryazen.

16 Ayt n Aṭir, zi Ḥizqiya, tmenya u-tesɛin n yeryazen.

17 Ayt n Biṣay, teřt-mya u-třata u-ɛicrin n yeryazen.

18 Ayt n Yura, mya u-tenɛac n yeryazen.

19 Ayt n Ḥacum, mitayen u-třata u-ɛicrin n yeryazen.

20 Ayt n Jibbar, xemsa u-tesɛin n yeryazen.

21 Ayt n Bayt-Laḥm, mya u-třata u-ɛicrin n yeryazen.

22 Iryazen ni Naṭufa, setta u-xemsin n yeryazen.

23 Iryazen n Ɛanatut, mya u-tmenya u-ɛicrin n yeryazen.

24 Arrawen n Ɛazmawet, tnayen u-rebɛin n yeryazen.

25 Ayt n Qaryat-Ɛarim, Kafira d Biɛrut, sebɛa-mya u-třata u-rebɛin n yeryazen.

26 Ayt n Rama d Jabaɛ, setta-mya u-waḥed u-ɛicrin n yeryazen.

27 Iryazen n Mixmas, mya u-tnayen u-ɛicrin n yeryazen.

28 Iryazen n Bayt-Il d Ɛay, mitayen u-třata u-ɛicrin n yeryazen.

29 Ayt n Nabu, tnayen u-xemsin n yeryazen.

30 Ayt n Maɣbic, mya u-setta u-xemsin n yeryazen.

31 Ayt n ijj n Ɛilam nneɣni, ařef u-mitayn u-arebɛa u-xemsin n yeryazen.

32 Ayt n Ḥarim, teřt-mya u-ɛicrin n yeryazen.

33 Ayt n Lud, Ḥadid d Unu, sebɛa-mya u-xemsa u-ɛicrin n yeryazen.

34 Ayt n Ariḥa, teřt-mya u-xemsa u-rebɛin n yeryazen.

35 Ayt n Sana’a, teřt-ařaf u-setta-mya u-třatin n yeryazen.

36 Ikehhanen.

Ayt n Yadaɛya, zi taddart n Yecuɛa, tesɛa-mya u-třata u-sebɛin n yeryazen.

37 Ayt n Immir, ařef u-tnayen u-xemsin n yeryazen.

38 Ayt n Facḥur, ařef u-mitayn u-sebɛa u-rebɛin n yeryazen.

39 Ayt n Ḥarim, ařef u-sbeɛṭac n yeryazen.

40 Ilawiyyen.

Ayt n Yecuɛa, ayt n Qadmiyil, zeg ayt n Hudawya, arebɛa u-sebɛin n yeryazen.

41 Imedyazen.

Ayt n Asaf, mya u-tmenya u-ɛicrin n yeryazen.□  

42 Ayt n iɛessasen n tewwura.

Ayt n Callum, ayt n Aṭir, ayt n Ṭalmun, ayt n Ɛaqqub, ayt n Ḥaṭiṭa, ayt n Cubay, aqa aten jmiɛ mya u-tesɛa u-třatin n yeryazen.

43 Imsexxaren n Zzawect Tameqqrant.

Ayt n Ṣiḥa, ayt n Ḥasufa, ayt n Ṭabaɛut,

44 ayt n Qiruc, ayt n Siɛaha, ayt n Fadun,

45 ayt n Labana, ayt n Ḥajaba, ayt n Ɛaqqub,

46 ayt n Ḥajab, ayt n Camlay, ayt n Ḥanan,

47 ayt n Jadil, ayt n Ḥajar, ayt n Ra’aya,

48 ayt n Raṣin, ayt n Naqquda, ayt n Jazzam,

49 ayt n Ɛuzza, ayt n Fasiḥ, ayt n Bisay,

50 ayt n Asna, ayt n Maɛunim, ayt n Nafusim,

51 ayt n Baqbuq, ayt n Ḥaqufa, ayt n Ḥarḥur,

52 ayt n Baṣlut, ayt n Maḥida, ayt n Ḥarca,

53 ayt n Barqus, ayt n Sisara, ayt n Tamaḥ,

54 ayt n Nasiḥ, ayt n Ḥaṭifa.

55 Ayt n imsexxaren n Suliman.

Ayt n Suṭay, ayt n Sufarat, ayt n Faruda,

56 ayt n Yaɛala, ayt n Darqun, ayt n Jiddil,

57 ayt n Cafaṭya, ayt n Ḥaṭṭil, ayt n Fuxarat-ha-Ḍabayim d ayt n Ami.

58 Marra imsexxaren n Zzawect Tameqqrant d iḥenjiren n imsexxaren n Suliman, aqa aten jmiɛ teřt-mya u-tnayen u-tesɛin n yeryazen.

59 Ina d inni dd-igeɛɛden zi Tal-Milaḥ, Tal-Ḥarca, Karub, Addan d Immir, maca war zemmaren ad ssecnen zi jjihet n taddart n řejdud nsen niɣ zi jjihet n zzariɛet nsen, aqa nitni qarsen-dd zi Israil:

60 ayt n Dalaja, ayt n Ṭubiyya, ayt n Naquda, setta-mya u-tnayen u-xemsin n yeryazen.

61 Uca zeg ayt n ikehhanen: ayt n Ḥabaya, ayt n Haqquṣ, ayt n Barzillay, aqa zzaysen inni iwyen ict n temɣart zi yessis n Ujilɛadi Barzillay u ttwařaɣan s yisem nnes.

62 Nitni arzun x tewriqt n uzemmem nsen deg wedlis n taṣiřet, maca war tt ufin. S uyenni ttwassuffɣen nitni zi tukehhant.

63 Lwali ameqqran inna asen, war ttᵉtten zi tmesřayin iqeddsen qaɛ ař ɣa ikkar ijj n ukehhan ak-d Urim d Tummim.

64 Marra agraw n řgens tuɣa di tnayen u-rebɛin-ařef u-teřt-mya u-settin n yeryazen,

65 nhřa isemɣan d tiyya nsen. Ina tuɣa aten marra sebɛa-ařaf u-teřt-mya u-sebɛa u-třatin uca ɣarsen mitayen n imedyazen d tmedyazin. □  

66 Iysan nsen tuɣa aten di sebɛa-mya u-setta u-třatin, u isardan nsen tuɣa aten di mitayen u-xemsa u-rebɛin.

67 Iřeɣman nsen tuɣa aten di arebɛa-mya u-xemsa u-třatin u iɣyař nsen tuɣa aten di sebɛa-mya u-ɛicrin.

68 Umi dd-yusin ɣar Taddart n SIDI di Urcalim, wcin ca n izeǧifen x ibabaten n řaǧat s řxaḍar i Taddart n AREBBI ḥima ad tt ssbedden deg wemcan nnes.

69 Nitni wcin i ssenduq n txubay i řxedmet anect n wagřa nsen waḥit u-settin-ařef n draxmat n wureɣ d xemsa-ařaf n minayat n nnuqart d mya n tcamirat i ikehhanen. □  

70 Ikehhanen d Ilawiyyen d ca zi řgens d imedyazen d iɛessasen n tewwart d imsexxaren n Zzawect Tameqqrant ggin ad zedɣen di tneddam nsen u uřa d marra Israil igga ad izdeɣ di tneddam nnes.

□ 

2:2 řqedd - niɣ ‘lɛadad’.

□ 

2:41 Imedyazen - niɣ ‘imeɣnujen’.

□ 

2:65 imedyazen d tmedyazin - niɣ ‘imeɣnujen d tmeɣnujin’.

□ 

2:69 tixubay - niɣ ‘řeknuz’.

Beddu n řebni n Zzawect Tameqqrant

3

1 Umi dd-yiweḍ uyur wiss sebɛa u ayt n Israil tuɣa aten di tneddam, issmun řgens am yijj n weryaz di Urcalim.

2 Ikkar Yahucaɛ, mmis n Yuṣadaq, ak-d aytmas, ikehhanen, d Zarubbabil, mmis n Caɛaltiyil, ak-d aytmas, uca bnan aɛalṭar n AREBBI n Israil, ḥima ad xas qeddmen tiɣarṣa n wecmaḍ am mammec tura di Ccariɛa n Musa, aryaz n AREBBI.   

3 Nitni ssbedden aɛalṭar x dsusa nnes mani t tuɣa d amezwaru, waxxa tewḍa-dd xasen tiggʷudi zi řegnus n temmura, uca qeddmen xas tiɣarṣa n wecmaḍ i SIDI, tiɣarṣa n wecmaḍ i tuffut u i tmeddit.   

4 Nitni ɛeyyden ɛawed Řɛid n Iɛuccuten, am mammec t yura, uca qeddmen tiɣarṣa n wecmaḍ, ass iḍfar umas. Tuɣa řqedd nsent i yijj n wass ɛlaḥsab min ittwaggen i wass nni.   

5 Awarni as qeddmen nitni taɣarṣt n wecmaḍ n řebda, tiɣarṣa i wussan n uyur n jdid u i marra řeɛyudat ittwaggen n SIDI inni tuɣa ittwaqeddsen, u ɛawed tiɣarṣa n kuř ijj wenni iṭṭewɛen ḥima ad iqeddem ict n tewhibt s řxaḍar i SIDI.   

6 Zeg wass amezwaru n uyur wiss sebɛa bdan nitni ad qeddmen tiɣarṣa n wecmaḍ i SIDI, maca dsas n Zzawect Tameqqrant n SIDI war ittwagg ɛad.

7 Wcin nnuqart i imaṣṣuten u i yinni ineqqcen akeccuḍ, uca i ayt n Sidun u i ayt n Ṣur wcin nitni macca d tissit d zzect, maḥend ad awyen akeccuḍ n tneglin n Lubnan ɣar řebḥar ɣar Yafa ɛlaḥsab ttesriḥ i d asen iwca Kurac, ajeǧid n Lfurs.

8 Deg useggʷas wiss tnayen awarni wawaḍ nsen ɣar Taddart n AREBBI di Urcalim, deg uyur wiss tnayen, bdan Zarubbabil, mmis n Caɛaltiyil, d Yahucaɛ, mmis n Yuṣadaq, d aytmas nsen i iqqimen, ikehhanen d Ilawiyyen d marra inni dd-yusin zi tmeḥbast ɣar Urcalim, di řxedmet. Nitni ggin Ilawiyyen zi ɛicřin iseggʷusa sennej maḥend ad ṭṭfen acbar x řxedmet n Taddart n SIDI.

9 Uca ikkar Yecuɛa d iḥenjiren nnes d aytmas, ak-d Qadmyil d iḥenjiren nnes, ayt n Yahuda, am yijj n weryaz maḥend ad ṭṭfen acbar x yinni iggin řxedmet di Taddart n AREBBI, u ɛawed iḥenjiren n Ḥinadad ak-d iḥenjiren nsen d aytmatsen Ilawiyyen.

10 Umi tuɣa ibennayen ssrusan dsas i Zzawect Tameqqrant n SIDI, ssbedden nitni ikehhanen s warruḍ nsen ak-d řebwaq, uřa d Ilawiyyen, ayt n Asaf, s teǧunin n wuzzař, ḥima ad ssemɣaren SIDI am mammec tuɣa i d asen isscen ufus n Dawud, ajeǧid n Israil.

11 Nitni ɣennjen s nnubtat i SIDI s usemɣar d uqadi, aqa Netta iṣbeḥ minzi tamexsiwt nnes icewwaren x Israil tᵉttɣima i řebda. U marra řgens isɣuy s yijj n usřiwřew imɣar i usemɣar n SIDI maɣar dsas i Taddart n SIDI tuɣa immars.   

12 Aṭṭas n ikehhanen d Ilawiyyen d izeǧifen x ibabaten n řaǧat, iwessura inni iẓrin Taddart tamezwarut, run s tmijja ijehden umi ittwagg dsas n Taddart-a zzat i tiṭṭawin nsen, maca uřa d aṭṭas arenyen di tmijja nsen s usřiwřew u s řefraḥet,

13 ařami war izemmar řgens ad meyyzen jar řḥess n usřiwřew d řḥess n iɣuyyan s imeṭṭawen n řgens, minzi řgens isɣuy s yijj n usřiwřew imɣar ařami ittwaseř řḥess zi řaggʷaj.

Řeɛkaset x řebni n Zzawect Tameqqrant

4

1 Umi sřen iɣrimen n Yahuda d Binyamin, aqa ayt n lmenfa tuɣa bennan Zzawect Tameqqrant i SIDI, AREBBI n Israil,

2 usin-dd nitni ɣar Zarubbabil d izeǧifen x ibabaten n řaǧat uca nnan asen: “Ejj aneɣ ad nebna jmiɛ akidwem, minzi uřa d neccin narezzu AREBBI, am kenniw, maɣar neccin tuɣa nqeddem tiɣarṣi zeg wussan n Asarḥaddun, ajeǧid n Accur, wenni d aneɣ da issgeɛɛden.”   

3 Maca Zarubbabil d Yahucaɛ d izeǧifen iqqimen jar ibabaten n Israil, nnan asen: “War iǧi i kenniw d neccin maḥend ad nebna jmiɛ ict n Taddart i AREBBI nneɣ. Neccin weḥḥdneɣ ad tt nebna i SIDI, AREBBI n Israil, am mammec i d aneɣ yumur ujeǧid Kurac, ajeǧid n Lfurs.”   

4 Uca imsar, aqa řgens n temmurt ssarxun ifassen n řgens n Yahuda uca ssiggʷiden ten x řebni.

5 Cran imcawaren ḍidd nsen, maḥend ad ssbeṭṭřen anway nsen, u aya ikka marra ussan n Kurac, ajeǧid n Lfurs, ař tagelda n Dariyus, ajeǧid n Lfurs.

6 Umi tuɣa Aḥacwiruc d ajeǧid, ɣar beddu n tgelda nnes, uran nitni ijj n ucetci ḍidd i imezdaɣ n Yahuda d Urcalim.

7 Deg wussan n Artaḥcasta yura Biclam ak-d Mitradat d Ṭabayil d iɛciren nnes inneɣni, i ujeǧid Artaḥcasta, ajeǧid n Lfurs. Tuɣa tabrat tura s tira n iřes n Tramit u tuɣa tarjmen tt ɛawed ɣar Tramit.

8 Raḥum, amsuffeɣ n řeḥkamat, d umarir Cimcay urin ict n tebrat i ujeǧid Artaḥcasta ḍidd i Urcalim, tenni dayes yura ammu:

9 “Raḥum, amsuffeɣ n řeḥkamat, d umarir Cimcay d inni iqqimen zeg iqrinen nsen di řxedmet, řquḍat, imxazniyyen, ayt n ccenɛet d ayt n Lfurs d ayt n Irix d Babilun d Cucan, aqa aten d Iɛilamiyyen,

10 d ccuɛub nneɣni, inni iwyi ten Asnaffar ameqqran amcenneɛ ɣar lmenfa u issezdeɣ i-ten di tendint n Samarya u di jjihet iqqimen x ujemmaḍ n iɣzar n Lfuraṭ ... uca ɛad.”

11 Ta d tiřemt n tebrat i dd-ssekken nitni i ujeǧid Artaḥcasta:

“Imsexxaren nnec, iryazen nni iǧan x ujemmaḍ n iɣzar n Lfuraṭ ... uca ɛad.”

12 “Iři ad issen ujeǧid aqa Udayen i dd-igeɛɛden zi ɣarek, aqa iwḍen-dd ɣarneɣ ɣar Urcalim uca nitni aqa bennan tandint nni iɣewwɣen taɛeffant, aqa ttkemmařen řeḥyuḍ u ɛeddřen dsusa.

13 Xenni řexxu, ittxeṣṣa ad issen ujeǧid, mařa tandint nni ad tᵉttwassbedd twařa nneɣni u řeḥyuḍ ad ttwakemmřen, aqa nettat war tᵉttic ljizya řa d řeɛcur uřa d ḍḍariba n webrid uca ammu i ɣa issexsar arbeḥ n ijeǧiden.

14 Xenni řexxu, umi neccin nettmeǧaḥ macca nneɣ s tmeǧaḥt n řeqṣar u war d aneɣ dd-tusi mařa neccin nxezzar umi ittwassbehdeř ujeǧid, x uyenni nessekk-dd tabrat-a uca nessargeb aya i ujeǧid,

15 ḥima ad arzun deg wedlis n imezruyen n řejdud nwem uca ad tafed deg wedlis n imezruyen uca ad zzayes tessned aqa tandint-a d ict n tendint iɣewwɣen, tiwi-dd arrẓiyyet i ijeǧiden u i lɛamalat u zeg wecḥař uya ssekkaran dayes aɣewweɣ. S uyenni tᵉttwahdem tendint-a.

16 Neccin nessargeb ajeǧid, aqa, mařa ad tᵉttwabna tendint-a ɛawed uca ad ttwakemmřen řeḥyuḍ nnes, xenni war ɣarek ttᵉttiři ca teṣɣart ɛad x ujemmaḍ n iɣzar n Lfuraṭ.”

17 Issekk ujeǧid tamwarrit i Raḥum, amsuffeɣ n řeḥkamat, u i umarir Cimcay d inni iqqimen zeg iqrinen nsen di řxedmet inni izeddɣen di Samarya, u uřa i yinni iqqimen zeddɣen x ujemmaḍ n iɣzar n Lfuraṭ:

“Řehna! ... uca ɛad.”

18 “Tabrat i d aneɣ dd-tessekkem, aqa tᵉttwaɣar xafi nican.

19 Uca awarni řami umureɣ aya, tᵉttwagg ict n tarezzut uca ufin aqa tandint-a tɣewweɣ x ijeǧiden zeg wecḥař uya uca ssekkaren dayes řebda aɣewweɣ d řeḥweř.

20 Ɛawed tuɣa din ijeǧiden imeqqranen x Urcalim, inni tuɣa iḥekkmen di marra jjwayeh x ujemmaḍ n iɣzar n Lfuraṭ ařami tᵉttwaxeǧeṣ asen ljizya d řeɛcur d ḍḍariba n webrid.

21 Iwa, řexxu umurem ad ssbeddem iryazen-a. Tandint war tbenni twařa nneɣnit ař ɣa ittwassuffeɣ zzayi řumur i uya.

22 Ɣarwem aqa ad tarxum zi tmesřact-a. Mayemmi ɣa temɣar druct ɛad i txessart n ijeǧiden?”

23 Řami tᵉttwaɣar tebrat n ujeǧid Artaḥcasta i Raḥum d Cimcay, amarir, d iqrinen nsen di řxedmet, uyuren ina s tazřa ɣar Urcalim, ɣar Wudayen uca ssbedden ten zi řxedmet nsen s uɣiř u s řxuncet.

24 Xenni tbedd řxedmet i Taddart n Arebbi wenni izeddɣen di Urcalim uca iqqim ibedd ař aseggʷas wiss tnayen n tgelda n Dariyus, ajeǧid n Lfurs.

Řebni n Zzawect Tameqqrant deg wussan n Dariyus

5

1 Xenni nebban inabiyyen, inabiyyen Ḥaggay d Zakariyya, mmis n Ɛidu, i Wudayen nni iǧan di Yahuda d Urcalim. Nabben ɣarsen s Yisem n Arebbi n Israil nni xasen ittwařaɣa.   

2 Xas uca ikkar Zarubbabil, mmis n Caɛaltiyil, d Yahucaɛ, mmis n Yuṣadaq, uca nitni bdan ad bnan Taddart n Arebbi di Urcalim ɛawed, uca inabiyyen n Arebbi, inni akidsen ibedden, tuɣa aten din akidsen.

3 Di řweqt nni yusa-dd Tatnay, lwali n weqlim x ujemmaḍ n iɣzar n Lfuraṭ, ak-d Catar-Buznay u ɣarsen iqrinen nsen di řxedmet. Nitni nnan asen ammu: “Man wen i kenniw yumuren, maḥend ad tebnam Taddart-a u maḥend ad tkemmřem řḥiḍ-a?”

4 Xenni nenna asen ismawen n yeryazen i tuɣa ibennan řebni-ya.

5 Maca tiṭṭ n Arebbi nsen tuɣa-tt x imɣaren n Wudayen uca nitni ggin war ten ssbeddan zi řxedmet ař ɣa taweḍ tmesřact ɣar Dariyus uca awarni aya ad ṭṭfen tabrat x man aya.

6 Tiřemt n tebrat nni issekk Tatnay, lwali n temmurt x ujemmaḍ n iɣzar n Lfuraṭ, ak-d Catar-Buznay d iqrinen nnes di řxedmet, iqrinen nni iǧan x ujemmaḍ n iɣzar n Lfuraṭ, ɣar ujeǧid Dariyus.

7 Nitni ssekken as-dd ict n tebrat tura dayes ammu:

“Ad yiři i ujeǧid Dariyus řehna zi marra iɣezdisen!”

8 “Ittxeṣsa ad issen ujeǧid, aqa neccin nuyur ɣar lɛamala n Yahuda, ɣar Taddart n Arebbi ameqqran. Aqa tᵉttwabenna Taddart nni s iẓra imeqqranen i ittxeṣṣan ad ttwannḍen ɣar wemcan nsen, u ittwattegg ukeccuḍ di řeḥyuḍ. Tteggen nitni řxedmet-a s cḍaret uca teggur mliḥ jar ifassen nsen.

9 Neccin nesseqsa imɣaren-a u nenna asen ammu: ‘Man wen i d awem iwcin řumur maḥend ad tessbeddem taddart-a u ad tkemmřem řḥiḍ-a?’

10 Nesseqsa ten uřa x ismawen nsen ḥima ad ac ten-i-dd-nini, ařami niweḍ ad nzemmem ismawen n yeryazen nni iǧan ɣar uzeǧif nsen.

11 Nitni arrin aneɣ-dd, nnan ammu: ‘Neccin d imsexxaren n Arebbi n ijenwan d temmurt u nebna taddart tenni tᵉttwabna danita aṭṭas n iseggʷusa zeg wami. Ijj n ujeǧid d ameqqran n Israil ibna tt u ikemmeř i-tt.

12 Maca awarni řami ssɛaren řejdud nneɣ Arebbi n ijenwan, aqa iwca i-ten deg ufus n Nabuxadnaṣṣar, ajeǧid n Babil, Axaldiwi, wenni ihedmen Taddart-a u indeh řgens ɣar lmenfa ɣar Babil.   

13 Maca deg useggʷas amezwaru n Kurac, ajeǧid n Babil, yumur Kurac ad ssbedden Taddart-a n Arebbi twařat nneɣni.   

14 Uřa d řeqcuɛ n wureɣ d nnuqart zi Taddart n Arebbi, tinni ikkes Nabuxadnaṣṣar zi Zzawect Tameqqrant di Urcalim, issidef i-tent ɣar zzawect n Babil, aqa issuffeɣ i-tent Kurac zi zzawect di Babil u iwca i-tent i ijj n weryaz qqaren as Cicbaṣṣar, wenni tuɣa igga d lwali.   

15 Netta inna as: Ksi řeqcuɛ-a, ruḥ, ggem ten di Zzawect Tameqqrant di Urcalim. Ittxeṣṣa ad tᵉttwabna Taddart n Arebbi deg wemcan nnes n zic.

16 Xas uca yusa-dd Cicbaṣṣar wanita, uca issars dsusa i Taddart n Arebbi di Urcalim u ssenni ař řexxu aqa bennan tt, maca war tᵉttwakemmeř ɛad.’

17 Xenni řexxu, mařa yarḍa i ujeǧid, ejj ad arzun deg wexxam n txubay n ujeǧid di Babil, ma s tidett immewc řumur zi ɣar ujeǧid Kurac ḥima ad tᵉttwabna Taddart-a n Arebbi di Urcalim twařa nneɣni uca ad aneɣ dd-ittwassekk xenni lqarar n ujeǧid.”

Řumur n ujeǧid Dariyus

6

1 Xenni issuffeɣ ujeǧid Dariyus řumur uca arzun di taddart n idlisen ittwannḍen, mani ttwaxemmřent txubay din di Babil.

2 Xenni ittwaf di Aḥmata ijj n wedlis ittwannḍen di lqelɛa tenni iǧan di lɛamala n Midya u dayes tuɣa tira-ya n řidaret:

3 “Deg useggʷas amezwaru n ujeǧid Kurac, issuffeɣ Kurac řumur-a: ‘X Taddart n Arebbi di Urcalim. Aqa ittxeṣṣa ad tᵉttwabna Taddart nni twařa nneɣnit deg wemcan mani qeddmen tiɣarṣa u ittxeṣṣa ad ttwaɛeddřen dsusa nnes. Řuɛřa nnes ad tiři settin n iɣaǧen, tiru nnes settin n iɣaǧen,

4 s třata n řesdud n tṣuḍar timeqqranin d ijj n ssedd n tefřawt d jdid. Min din ixeṣṣen ad zzayes tᵉttwakellef zi taddart n ujeǧid.

5 Uřa d řeqcuɛ n wureɣ d nnuqart n Taddart n Arebbi, tinni ikkes Nabuxadnaṣṣar zi Zzawect Tameqqrant nni iǧan di Urcalim u iwyi tent ɣar Babil, ad ttwarrent. man aya marra ad dd-idweř ɣar Zzawect Tameqqrant di Urcalim, ɣar wemcan nnes. Ittxeṣṣa ad temmarsed marra man aya di Taddart n Arebbi.’

6 S uya, Tatnay, lwali n temmurt x ujemmaḍ n iɣzar n Lfuraṭ, Catar-Buznay d iqqrinen nnes di řxedmet, iqqrinen nni iǧan x ujemmaḍ n iɣzar n Lfuraṭ, aggʷejem ssenni!

7 Jjem řxedmet di ṭṭweɛ n Taddart-a n Arebbi, ḥima lwali n Wudayen ak-d imɣaren n Wudayen ad bnan Taddart-a n Arebbi twařa nneɣnit deg wemcan nnes.

8 Ɛawed ittwassuffeɣ-dd zzayi řumur x min ittxeṣṣa ad teggem i imɣaren n Wudayen-a maḥend ad tᵉttwabna Taddart-a n Arebbi twařat nneɣni. Zeg wagřa n ujeǧid, zi ljizya n temmurt x ujemmaḍ n iɣzar n Lfuraṭ, ad ittwaxeǧeṣ s cḍaret min ittxeṣṣen iryazen-a maḥend war tᵉttbeddi ca řxedmet.

9 U min ittxeṣṣen zeg ifunasen imeẓyanen d icarriyyen d izmaren d tɣarṣi n wecmaḍ i Arebbi n ijenwan, u min ittxeṣṣen zeg irden d tmeǧaḥt d binu d zzect ɛlaḥsab awař n ikehhanen i iǧan di Urcalim, ad asen immewc zeg wass ɣar wass, ḥima war ittxeṣṣi uřa d walu,

10 ḥima ad qeddmen ict n řefwaḥet ittfuḥen i Arebbi n ijenwan uca ad ẓẓaǧen di ṭṭweɛ n tudart n ujeǧid d iḥenjiren nnes.

11 ittwassuffeɣ-dd zzayi řumur ḥima kuř ijjen wenni i ɣa ibeddřen tawṣeyyet-a, ad ittwakkes ijj n weɛmud zi taddart nnes ad t ssbedden, ad xas ittwayeř netta uca di ssibbet-a ad tedweř taddart nnes d ict n tzubact n řeɣbar.   

12 Ejj ad ihdem Arebbi, wenni din issezdɣen Isem nnes, kuř ajeǧid d kuř řgens nni i ɣa isswiẓẓḍen afus nnes maḥend ad ibeddeř niɣ ad yareddeǧ Taddart n Arebbi nni iǧan di Urcalim. Necc Dariyus, d wenni iwcin řumur. Ejj ad ittwagg man aya s cḍaret.”

Adeccen n Zzawect Tameqqrant d Řɛid amezwaru n Tɣarṣt n Useɛdu

13 Xenni Tatnay, lwali n temmurt x ujemmaḍ n iɣzar n Lfuraṭ, ak-d Catar-Buznay d iqrinen nnes di řxedmet ggin s cḍaret ɛlaḥsab řumur i tuɣa dd-issekk ujeǧid Dariyus.

14 Bnan imɣaren n Wudayen u nitni arnin mliḥ di řebni umi tuɣa ittnebba Ḥaggay d Zakariyya, mmis n Ɛiddu. Nitni bnan u kemmřen tt ɛlaḥsab řumur n Arebbi n Israil u ɛlaḥsab řumur n Kurac d Dariyus d Artaḥcasta, ajeǧid n Lfurs.

15 Uca ammu tᵉttwakemmeř Taddart deg wass wiss třata n uyur Adar, aqa-t d aseggʷas wiss setta n tgelda n ujeǧid Dariyus.

16 Ayt n Israil, ikehhanen d Ilawiyyen d ayt n lmenfa i iqqimen, deccnen Taddart-a n Arebbi s řefraḥet.

17 I udeccen n Taddart n Arebbi iwyen nitni mya n ifunasen, mitayen n icarriyyen d arebɛa-mya n izmaren d taɣarṣt, u i taɣarṣt n ddenb tenɛac n imuyan i marra Israil ɛlaḥsab řqedd n tqebbař n Israil.

18 Nitni ssbedden ikehhanen s terbiɛin nsen u Ilawiyyen di terbiɛin nsen i tsexxart i Arebbi nni iǧan di Urcalim, ɛlaḥsab tawṣeyyet n wedlis n Musa.   

19 Deg wass wiss arbeɛṭac n uyur amezwaru sswejden ayt n lmenfa i Tɣarṣt n Useɛdu.   

20 Minzi ikehhanen d Ilawiyyen ggin ad ssizdgen ixef nsen am yijj n weryaz. Tuɣa-ten marra d imezdagen u nitni ɣarṣen Taɣarṣt n Useɛdu i marra ayt n lmenfa u i aytmatsen ikehhanen u i yixef nsen.

21 Ayt n Israil, inni dd-iɛeqben zi lmenfa, ccin zzayes, uřa d kuř ijjen wenni tuɣa issarxun ixef nnes zi řexmej n řegnus n temmurt uca yusa-dd ɣarsen ḥima ad yarzu SIDI, AREBBI n Israil.

22 Sebɛa n wussan ɛeyyden nitni Řɛid n Weɣrum břa Antun, minzi SIDI tuɣa issefraḥ i-ten uca issmeyyeř uř n ujeǧid n Accur ɣarsen maḥend ad issejhed ifassen nsen ɣar řxedmet n Taddart n AREBBI, AREBBI n Israil.

Řumur n ujeǧid Artaḥcasta i Ɛizra

7

1 Awarni man aya, řami tuɣa d tagelda n Artaḥcasta, ajeǧid n Lfurs, aqa din Ɛizra, mmis n Saraya, mmis n Ɛazarya, mmis n Ḥilqiya,

2 mmis n Callum, mmis n Ṣaduq, mmis n Axiṭub,

3 mmis n Amarya, mmis n Ɛazarya, mmis n Marayut,

4 mmis n Zaraḥ-Yah, mmis n Ɛuzi, mmis n Buqqi,

5 mmis n Abicuɛa, mmis n Finḥas, mmis n Aliɛazar, mmis n Harun, arrays n ikehhanen.

6 Ɛizra wanita igeɛɛed-dd zi Babil. Netta tuɣa d ijj n umseřmad d amiɣis n Ccariɛa n Musa tenni tuɣa i d iwca SIDI, Arebbi n Israil, uca ajeǧid iwca as marra x tutra nnes minzi afus n SIDI, AREBBI nnes, tuɣa-t xas.

7 Deg useggʷas wiss sebɛa n ujeǧid Artaḥcasta geɛɛden akides ɣar Urcalim ijj n řqedd n ayt n Israil d ikehhanen d Ilawiyyen d imedyazen d iɛessasen n tewwura d imsexxaren n Zzawect Tameqqrant. □  

8 Deg uyur wiss xemsa n useggʷas wiss sebɛa n ujeǧid yiweḍ Ɛizra ɣar Urcalim.

9 Deg wass amezwaru n uyur amezwaru tuɣa-t d beddu n wuffuɣ zi Babil uca deg umezwaru n uyur wiss xemsa yiweḍ ɣar Urcalim, minzi tuɣa afus iṣebḥen n AREBBI xas,

10 maɣar Ɛizra igga deg wuř nnes ad yarzu di Ccariɛa n SIDI u ad tt igg u ad isseřmed tiweṣṣa d lfarayiḍ di Israil.

11 Ta d tiřemt n tebrat i iwca ujeǧid Artaḥcasta ak-d Ɛizra, akehhan d umseřmad n tira iqeddsen, wenni d amseřmad deg wawařen n řumurat n SIDI d tweṣṣa nnes i Israil:

12 “Artaḥcasta, ajeǧid n ijeǧiden, i Ɛizra, akehhan d umseřmad n Ccariɛa n Arebbi n ijenwan, řehna imun! ... uca ɛad.”

13 “Ittwassuffeɣ-dd zzayi řumur ḥima kuř ijj di tgeldit inu zi řgens n Israil u zeg ikehhanen d Ilawiyyen, wenni s yixef nnes ixs ad yuyur ɣar Urcalim, ad kidek yuyur.

14 Aqa cek tᵉttwassekked s ufus n ujeǧid d sebɛa n imcawaren nnes ḥima ad tbeqqced di mammec teǧa řḥař di Yahuda u di Urcalim, ɛlaḥsab Ccariɛa n Arebbi tenni iǧan deg ifassen nnec.

15 Tᵉttwasekked ɛawed ḥima ad din tawyed nnuqart d wureɣ nni tuɣa iwca ujeǧid d imcawaren nnes s řxaḍar i Arebbi n Israil, wenni ɣar teǧa Tzeddiɣt di Urcalim,   

16 u ɛawed marra nnuqart d wureɣ i ɣa tafed di marra lɛamala n Babil, ak-d tewhibin n uṭewweɛ n řgens d ikehhanen, zeg inni i ɣa iwcen s uṭewweɛ i Taddart n Arebbi nsen tenni iǧan di Urcalim,

17 ḥima xenni ad tesɣed s nnuqart-a s cḍaret ifunasen, icarriyyen, izmaren ak-d tewhibin nnes n řɣiǧet d tewhibin n useyyeb ḥima ad tent tqeddmed x uɛalṭar n Taddart n Arebbi nnec, tenni iǧan di Urcalim.

18 S min ɣa iqqimen n nnuqart d wureɣ ggem zzayes min tᵉttwařid cek d aytmac mliḥ, ɛlaḥsab řxaḍar n Arebbi nwem.

19 Uca řeqcuɛ i d ac immewcen i tsexxart di Taddart n Arebbi, seɛdu ten ɣar din zzat Arebbi n Urcalim.

20 Min ɣa ixeṣṣen ɛad ktar i Taddart n Arebbi nnec, min ɣa yiři xak ad t txeǧṣed, ewc i-t zeg wexxam n txubay n ujeǧid.

21 Necc, ajeǧid Artaḥcasta, ssuffeɣ-dd řumur i marra imeḥḍayen x txubay di temmurt x ujemmaḍ n iɣzar n Lfuraṭ, maḥend ad immewc s cḍaret marra min zzaywem ɣa ittar ukehhan Ɛizra, amseřmad n Ccariɛa n Arebbi n ijenwan,

22 ař mya talint n nnuqart, ař mya ikuruten n irden, ař mya ibatuten n binu u ař mya ibatuten n zzect, uca i tmeǧaḥt war din bu tewṣeyyet.

23 Marra min iǧan zi řumur n Arebbi n ijenwan, ad ittwagg s cḍaret i Taddart n Arebbi n ijenwan, minzi mayemmi i dd ɣa yas weɣḍab x tgeldit n ujeǧid d iḥenjiren nnes?

24 Zi jjihet n marra ikehhanen d Ilawiyyen, d imeɣnujen d iɛessasen n tewwura d imsexxaren n Zzawect Tameqqrant d imsexxaren n Taddart n Arebbi wanita, aqa ad kenniw nxebbar, war izemmar ad xasen ittwagg řeɛcur, řa d ljizya uřa d ḍḍariba n webrid.

25 Maca cek, Ɛizra, s tiɣit i d ac immewcen zi Arebbi nnec, řeqqem imḍebbaren d řquḍat nni i ɣa iḥekmen x marra řgens nni iǧan di temmurt x ujemmaḍ n iɣzar n Lfuraṭ, i marra inni issnen izerfan n Arebbi. Uca i yinni war ten issinen, ittxeṣṣa ad ten dd-tessargbed. □  

26 Kuř ijjen wenni war iḍfaren Ccariɛa n Arebbi nwem d uzerf n ujeǧid, ittxeṣṣa ad ittwaḥkem s cḍaret, ma s řmewt niɣ s lmenfa niɣ s multa n wagřa niɣ s řeḥbes.”

27 Asemɣar i SIDI, Arebbi n řejdud nneɣ, wenni iggin aya ammu deg wuř n ujeǧid ḥima ad yarni acenneɛ di Taddart n SIDI nni iǧan di Urcalim.

28 Aqa Netta isscen ayi tamexsiwt nnes icewwaren zzat i wudem n ujeǧid d imcawaren nnes d marra řḥukkam ijehden n ujeǧid! Uca umi xafi tuɣa afus n SIDI, AREBBI inu, ggiɣ uř u ssmuneɣ izeǧifen n Israil ḥima ad kidi geɛɛden.

□ 

7:7 imedyazen - niɣ ‘imeɣnujen’.

□ 

7:25 řeqqem - niɣ ‘semma’.

Lista n yinni dd-idewřen ak-d Ɛizra

8

1 Ina d izeǧifen x ibabaten n řaǧat, ak-d lista n jjadira nsen, inni akidi dd igeɛɛden zi Babil umi tuɣa teǧa tgelda n ujeǧid Artaḥcasta.

2 Zeg ayt n Finḥas: Jarcum,

zeg ayt n Itamar: Daniyal,

zeg ayt n Dawud: Ḥaṭṭuc.

3 Zeg ayt n Cakanya, zeg ayt n Faruc: Zakariyya u akides ttwazemmemen mya u-xemsin n yeryazen ak-d jjadira nsen.

4 Zeg ayt n Faḥat-Mu’ab: Ilyuɛinay, mmis n Zaraḥ-Yah, u akides mitayen n yeryazen.

5 Zeg ayt n Cakanya, mmis n Yaḥziyil, u akides teřt-mya n yeryazen.

6 Zeg ayt n Ɛadin: Ɛabid, mmis n Yunatan, u akides xemsin n yeryazen.

7 Zeg ayt n Ɛilam: Icaɛya, mmis n Ɛatalya, u akides sebɛin n yeryazen.

8 Zeg ayt n Cafaṭya: Zabadya, mmis n Mixayil, u akides tmenyin n yeryazen.

9 Zeg ayt n Yuwab: Ɛubadya, mmis n Yaḥiyil, u akides mitayen u-tmentac n yeryazen.

10 Zeg ayt n Bani: Calumit, mmis n Yucafya, u akides mya u-settin n yeryazen.

11 Zeg ayt n Babay: Zakariyya, mmis n Babay, u akides tmenya u-ɛicrin n yeryazen.

12 Zeg ayt n Ɛajad: Yuḥanan, mmis n Haqqaṭan, u akides mya u-ɛecra n yeryazen.

13 Zeg ayt n Aduniqam, ineggura, d ina d ismawen nsen: Ilifalaṭ, Yaɛiyil d Camɛiya u akidsen settin n yeryazen.

14 Zeg ayt n Biɣway: Ɛutay d Zabbud u akides sebɛin n yeryazen.

Asafar d twasit ɣar Urcalim

15 Necc ssmuneɣ ten ɣar iɣzar nni ittekken x Ahawa. Dinni newta iqiḍan nneɣ třata n wussan u necc ḥekkareɣ i řgens d ikehhanen u war ufiɣ uřa d ijjen zeg Ilawiyyen.

16 Xenni ssekkeɣ ɣar Aliɛazar, Ariyil, Camɛiya, Il-Natan, Yarib, Alnatan, Natan, Zakariyya u ɣar Macullam, inni d izeǧifen, u ɣar Yuyarib d Il-Natan, iryazen ɣarsen řefhamet.

17 Umureɣ ten x Ɛiddu, azeǧif deg wemcan umi qqaren Kasifya, uca ggiɣ asen awařen deg uqemmum nsen, ḥima ad ten inin i Ɛiddu, i učmas u i imsexxaren n Zzawect Tameqqrant deg wemcan umi qqaren Kasifya, maḥend ad aneɣ dd-awyen imsexxaren i Taddart n AREBBI nneɣ.

18 Umi tuɣa xaneɣ afus iṣebḥen n AREBBI, ssekken aneɣ-dd ijj n weryaz s řefhamet, ijjen zeg iḥenjiren n Maḥli, mmis n Lawi, mmis n Israil, u wanita d Carabya, ak-d iḥenjiren nnes d aytmas, marra idsen tmenṭac n yeryazen,

19 u ɛawed Ḥacabya u akides Icaɛya zeg ayt n Marari, ak-d aytmas d iḥenjiren nsen, ɛicrin n yeryazen.

20 U zeg imsexxaren n Zzawect Tameqqrant nni iwcin Dawud d řḥukkam i Ilawiyyen maḥend ad asen sexxaren, aqa aten mitayen u-ɛicrin n imsexxaren n Zzawect Tameqqrant inni marra ttwařaɣan s ismawen nsen.

21 Xenni řaɣiɣ dinni ɣar iɣzar n Ahawa s yijj n uẓummi, maḥend ad nessaḍar ixef nneɣ zzat i wudem n AREBBI nneɣ, maḥend ad zzayes nettar ticři d tamimunt i neccin u i tarwa nneɣ imeẓyanen u i wagřa nneɣ,

22 maɣar ttsedḥiɣ ad ttareɣ ijj n řɛeskar zi ɣar ujeǧid maḥend ad aneɣ tɛawen deg webrid ḍidd i řeɛdu, minzi tuɣa nessawař deg ujeǧid, nenna: “Afus n AREBBI aqa-t d aṣebḥan x marra inni t yarezzun, maca jjehd nnes d weɣḍab nnes ad dd-asen x marra inni i xas ittaggʷejen.”

23 Iwa neccin nẓumm u nettar aya zi AREBBI nneɣ u netta istajeb aneɣ i tẓaǧit yuǧɣen nneɣ.

24 Xenni farzeɣ tenɛac n yeryazen zeg imeqqranen n ikehhanen: Carabya d Ḥacabya u akidsen ɛecra n aytmatsen.

25 Wezneɣ zzatsen nnuqart d wureɣ d řeqcuɛ, aqa aya d tawhibt n usgeɛɛed i Taddart n AREBBI nneɣ, tenni issgeɛɛed ujeǧid ak-d imcawaren nnes d řḥukkam nnes d marra inni din ittwafen zi Israil.   

26 Wezneɣ u ggiɣ asen deg ifassen nsen setta-mya u-xemsin talint n nnuqart u mya n řeqcuɛ n nnuqart iweznen mya talint u mya talint n wureɣ

27 u ɛicrin n ifenjařen n wureɣ sekkʷan ařef draxmat uřa d tnayen n řeqcuɛ n nnḥas, icellel, icna, iɣřa am wureɣ.

28 Nniɣ asen: “Kenniw d imqeddasen zzat i SIDI u řeqcuɛ-a aqa qeddsen i ǧan, uřa d nnuqart-a d wureɣ-a, aqa aya d tawhibt s řxaḍar i SIDI, AREBBI n řejdud nwem.

29 Ɛessem u ḥḍam aya ař t ɣa tweznem zzat i wudem n imeqqranen n ikehhanen d Ilawiyyen d imeqqranen n řaǧat n ibabaten n Israil di Urcalim, deg ixxamen n Taddart n SIDI.”

30 Xenni ṭṭfen ikehhanen d Ilawiyyen řewzen n nnuqart d wureɣ d řeqcuɛ ḥima ad awyen aya marra ɣar Urcalim ɣar Taddart n AREBBI nneɣ.

31 Deg wass wiss tenɛac n uyur amezwaru nekkes iqiḍan nneɣ maḥend ad nuyur ɣar Urcalim. Tuɣa afus n AREBBI xaneɣ uca ifekk aneɣ zeg ufus n řeɛdu u zeg ufus n yinni i d aneɣ iggin řfex deg webrid.

32 Uca niweḍ ɣar Urcalim u neqqim dinni třata n wussan.

33 Deg wass wiss arebɛa ittwawzen nnuqart d wureɣ d řeqcuɛ di Taddart n AREBBI nneɣ uca newca aya i ukehhan Marimut, mmis n Uriya, uca Aliɛazar, mmis n Finḥas, tuɣa-t akides uřa d Yuzabad, mmis n Yecuɛa, d Nuɛadya, mmis n Bannuy, nitni s tnayen d Ilawiyyen.

34 D man aya imsar ɛlaḥsab řqedd d řewzen n marra aya u marra řewzen ittwawzen di řweqt nni d ijjen.

35 Ayt n lmenfa inni dd-iɛeqben zi tmeḥbast, ssgeɛɛden i AREBBI n Israil tiɣarṣa n wecmaḍ: tenɛac n ifunasen imeẓyanen i marra Israil, setta u-tesɛin n icarriyyen u sebɛa u-sebɛin n izmaren, u i tɣarṣt n ddenb tenɛac n imuyan, marra aya d taɣarṣt n wecmaḍ i SIDI.

36 Nitni wcin tiweṣṣa n ujeǧid i ijeǧiden i iǧan sadu ujeǧid u i lwulat di temmurt x ujemmaḍ n iɣzar n Lfuraṭ u nitni wcin afus i řgens u i tsexxart di Taddart n AREBBI.

Tẓaǧit d ndamet n Ɛizra

9

1 Awarni řami ittwakemmeř man aya marra, usin-dd ɣari řḥukkam, nnan: “Řgens n Israil d ikehhanen d Ilawiyyen war qqimen ttwamsebḍan x řegnus n temmura-ya, maɣar jjɛayef nsen am tinni n ayt n Kenɛan d Iḥittiyyen d Ifiriziyyen d Iyabusiyyen d ayt n Ɛammun d ayt n Mu’ab d Imiṣriyyen d Imuriyyen.

2 Nitni iwyen zeg yessitsen timɣarin i yixef nsen u i iḥenjiren nsen ařami ṣuren zzariɛet d tamqeddast s řegnus n temmura-ya, wah, afus n řḥukkam d imḍebbaren tuɣa-t d amezwaru di řeɣdar-a.”

3 Umi sřiɣ aya, carrgeɣ arruḍ inu d useřham inu, qeřɛeɣ-dd acuwwaf n uzeǧif u n tmart uca qqimeɣ jeɛɛareɣ.

4 Xenni munen-dd xafi marra, inni ittarjijen zi AREBBI n Israil, di ssibbet n řeɣdar n ayt n lmenfa, maca necc qqimeɣ jeɛɛareɣ ař řweqt n tewhibt n tmeddit.   

5 Ɣar tewhibt n tmeddit kkareɣ zeg uswaḍeɛ inu s warruḍ inu d useřham inu icarrgen uca uḍareɣ x ifadden u sswiẓẓḍeɣ ifassen inu ɣar SIDI, AREBBI inu.   

6 Nniɣ: “AREBBI inu, necc sedḥiɣ u ttwassbehdřeɣ ař war zɛimeɣ ad ɣarek dd-ssgeɛɛdeɣ udem inu, a AREBBI inu, minzi řmuɛṣiyyet nneɣ temɣar aneɣ x uzeǧif u amarwas nneɣ imɣar ař ajenna.   

7 Zeg wussan n řejdud nneɣ ař ass-a aqa aneɣ deg umarwas d ameqqran u x řmuɛṣiyyet nneɣ nemmewc neccin d ijeǧiden nneɣ d ikehhanen nneɣ deg ifassen n ijeǧiden n temmura, aqa nemmewc i ssif, i tmeḥbast, i ukecceḍ u i řefḍiḥet x wudmawen nneɣ, am mammec i teǧa ass-a.

8 Řexxu tuɣa din ict n tzeḥziḥt d tameẓyant n arḍa n SIDI, AREBBI nneɣ, ḥima ad aneɣ yejj ca n yinni innejmen u ḥima ad aneɣ iwc ijj n řewted di Zzawect Tameqqrant nnes Iqeddsen u tfawt i tiṭṭawin nneɣ, a AREBBI nneɣ, u ḥima ad aneɣ dd-yarr nnefs cwayt di tesmuɣi nneɣ.

9 Aqa neccin d isemɣan, maca di tesmuɣi nneɣ war dayneɣ ismiḥ AREBBI nneɣ, maca Netta idřa aneɣ s tmexsiwt nnes icewwaren zzat i wudem n ijeǧiden n Lfurs maḥend ad aneɣ dd-yarr nnefs i usbeddi n Taddart n AREBBI twařat nneɣni, i weɛdař n řxirbat u ḥima ad aneɣ iwc ijj n wemcan ittwannḍen s řḥiḍ di Yahuda u di Urcalim.”

10 “Uca řexxu, min ɣa nini awarni uya ɛad, a AREBBI nneɣ, minzi nesmeḥ di řumurat nnec,

11 tinni tumured s tsexxart n imsexxaren nnec, inabiyyen, inni innan: ‘Tammurt tenni i ɣa tadfem maḥend ad tt tᵉṭṭfem d řwart, d ict n temmurt tᵉttwassexmej s řexmej n řegnus n temmura, s jjɛayef nsen i zi tt ccuren zi ṭṭarf ař ṭṭarf nneɣni s texmuji nsen’,   

12 d inni iqqaren uřa ɛad řexxu: ‘War tticem tiḥenjirin nwem d timɣarin i iḥenjiren nsen, uřa d tiḥenjirin nsen war tent ttiwyem i iḥenjiren nwem uca war arezzum x řaman nsen niɣ řxar nsen i řebda, ḥima ad tdewřem tjehdem u ad teccem mummu n řɣiǧet n temmurt u ad tt tewcem d řwart i řebda i iḥenjiren nwem.’ ”  

13 “Uca awarni marra min i d aneɣ imsaren di ssibbet n tmegga nneɣ tiɛeffanin d umarwas nneɣ ameqqran, a AREBBI nneɣ, aqa Cek war d aneɣ txeǧṣed ca mɣir drus waha ařami war nettwahellek ca s řmuɛṣiyyet nneɣ u tewcid aneɣ ɛad ina inni innejmen am tt teǧa řexxu.

14 Ma nzemmar řexxu ad narẓ twařa nneɣnit tiweṣṣa nnec u ad negg ad nedweř d iḍeggʷařen ak-d řegnus nni iggin jjɛayef-a? Ma xenni Cek war xaneɣ tseɛɛared ařami xaneɣ i ɣa teqḍid ař mani war ittɣimi ijj n řbaqi uřa d wenni innejmen?

15 A SIDI, AREBBI n Israil, Cek d amsegged, minzi neccin d inni iqqimen nnejmen am teǧa ass-a. Aqa neccin s umarwas i neǧa zzat i wudem nnec, minzi uřa d ijjen war izemmar ad ibedd zzat i wudem nnec di ssibbet-a.”

Řgens iggʷej x temɣarin iɣriben

10

1 Umi iẓẓuǧ Ɛizra ammu, inɛem, iru uca iwḍa x ifadden zzat i Taddart n AREBBI, aqa issmun-dd xas řɣaci d ameqqran aṭṭas n yeryazen d temɣarin d iḥenjiren n Israil, minzi řgens iru s imeṭṭawen imeqqranen.

2 Xenni Cakanya, mmis n Yaḥiyil, ijjen zeg ayt n Ɛilam, iṭṭef deg wawař, inna i Ɛizra:

“Neccin aqa neɣdar AREBBI nneɣ uca neccin niwi timɣarin tibarraniyyin zi řegnus n temmurt, nessezdeɣ i-tent akidneɣ. Xenni řexxu, aqa din ɛad řayas i Israil di man aya.

3 Ejj aneɣ ad negg ijj n řɛahd ak-d AREBBI ḥima ad naẓẓeř x marra timɣarin d min zzaysent dd-ixeřqen, ɛlaḥsab acawar n Sidi inu u n yinni ittarjijen i řumur n AREBBI, uca xenni ad ittwagg ɛlaḥsab Ccariɛa.

4 Kkar, minzi tamesřact-a aqa-tt x weɛrur nnec u neccin akidek nbedd. Iři d aryaz, egg i-tt!”

5 Xenni ikkar Ɛizra uca ijja imeqqranen n ikehhanen d Ilawiyyen d marra Israil ad jjaǧen ad ggen ɛlaḥsab awař-a uca nitni jjuǧen.

6 Xenni ikkar Ɛizra iffeɣ zi zzat i wudem n Taddart n AREBBI, yudef ɣar wexxam n Yuḥanan, mmis n Ilyasib. Umi yudef dinni, war icci aɣrum war iswi aman, maɣar icḍen x řeɣdar n ayt n lmenfa.

7 Uca ggin ijj n ubarreḥ di Yahuda d Urcalim i marra ayt n lmenfa maḥend ad munen di Urcalim.

8 Qaɛ wenni war dd-yusin di řmijar n třata n wussan, am mammec iǧa deg ucawar n řḥukkam d iwessura, marra agřa nnes ad as ittwaḥarrem u netta simant nnes ad ittwammsebḍa x wegraw n řgens n ayt n lmenfa

9 Di třata n wussan nnjarwen marra iryazen n Yahuda d Binyamin di Urcalim. Tuɣa deg wass wiss ɛicrin n uyur wiss tesɛa. Marra řgens iqqim deg wazzay n Taddart n AREBBI, ttarjijen zi tmesřact-a uřa zeg wenẓar i dd-iwettan s waṭṭas.

10 Ikkar ukehhan Ɛizra, inna asen: “Kenniw teɣdarem u tiwyem timɣarin tibarraniyyin zi řegnus tesszedɣem tent akidwem u ammu i teggim tarnim deg umarwas n Israil.

11 Xenni řexxu, qadam SIDI, AREBBI n řejdud nwem, u ggem min ixs Netta uca mmsebḍam x řegnus n temmurt uřa x temɣarin tibarraniyyin.”

12 Marra agraw n řgens yarra-dd xas s jjhed: “Aqa-t x weɛrur nneɣ maḥend ad negg ɛlaḥsab awařen nnec!

13 Maca aqa din aṭṭas n iwdan u aqa d řweqt n wenẓar. War ɣarsen bu jjehd maḥend ad qqimen bedden barra uřa d man aya war iǧi d ict n řxedmet n ijj niɣ tnayen n wussan, minzi aṭṭas zzayneɣ ɛeddan di tmesřact-a.

14 Ejj ad bedden řḥukkam nneɣ di ṭṭweɛ n marra agraw n řgens uca ad dd-asen deg wussan ittwaggen marra inni di tneddam yiwyen ɣarsen timɣarin tibarraniyyin, sszedɣen tent di tudrin nsen, uca jmiɛ akidsen uřa d iwessura n kuř tandint d řquḍat nnes, ař xaneɣ ɣa ibeɛɛed řḥaduq n weɣḍab n AREBBI nneɣ.”

15 Mɣir Yunatan, mmis Ɛasa’il, d Yaḥazya, mmis n Tiqwa, tuɣa ttɛekksen x man aya u Macullam d Cabatay, Alawi, wcin asen afus.

16 Maca iryazen nni iɛeqben zi lmenfa ggin t ammu. Xenni ittwafarz ukehhan Ɛizra d yeryazen inni d izeǧifen x ibabaten n řaǧat n ibabaten nsen. Nitni marra ttwařaɣan s yisem nsen uca qqimen deg wass amezwaru n uyur wiss ɛecra, ḥima ad arzun di tmesřact-a.

17 Deg wass amezwaru n uyur amezwaru kemmřen nitni tarezzut di marra iryazen nni iggin ad sszedɣen akidsen timɣarin tibarraniyyin.

18 Ittwaf belli inni zeg ayt n ikehhanen inni isszedɣen ɣar ixef nsen temɣarin tibarraniyyin, aqa aten zeg ayt n Yahucaɛ, mmis n Yuṣadaq, u zeg aytmas, Maɛasiya d Aliɛazar d Yarib d Jadalya.

19 Nitni wtin x ufus ad ssekken timɣarin nsen, u umi daysen amarwas, ad awyen ijjen zeg wuǧi i umarwas nsen.

20 Zeg iḥenjiren n Immir: Ḥanani d Zabadya.

21 Zeg iḥenjiren n Ḥarim: Maɛasiya, Iliya, Camɛiya, Yaḥiyil d Ɛuzziya.

22 Zeg iḥenjiren n Facḥur: Ilyuɛinay, Maɛasiya, Ismaɛil, Natanayil, Yuzabad d Alɛasa.

23 Zi Ilawiyyen: Juzabad, Cimɛi, Qalaya, wa d Qaliṭa, d Fatḥya, Yahuda d Aliɛazar.

24 Zeg imedyazen: Alyasib.

Zeg iɛessasen n tewwura: Callum, Ṭalam d Uri. □  

25 Zi Israil: zeg ayt n Farɛuc: Ramya, Jiziya, Malkiya, Miyamin, Aliɛazar, Malkiya d Banaya.

26 Zeg ayt n Ɛilam: Mattanya, Zakariyya, Yaḥiyil, Ɛabdi, Yarimut d Iliya.

27 Zeg ayt n Zattu: Ilyuɛinay, Ilyacib, Mattanya, Yarimut, Zabad d Ɛaziza.

28 Zeg ayt n Babay: Yuḥanan, Ḥananya, Zabbay d Ɛatlay.

29 Zeg ayt n Bani: Macullam, Mallux, Ɛadaya, Yacub, Ca’al d Yaramut.

30 Zeg ayt n Faḥat-Mu’ab: Ɛadna, Kalal, Banaya, Maɛasiya, Mattanya, Baṣaliyil, Binnuy d Manassa.

31 Zeg ayt n Ḥarim: Aliɛazar, Yacci-Yah, Malkiya, Camɛiya, Cimɛun,

32 Binyamin, Mallux d Camarya.

33 Zeg ayt n Ḥacum: Mattanay, Mattatta, Zabad, Ilifalaṭ, Yarimay, Manassa, Cimɛi.

34 Zeg ayt n Bani: Maɛaday, Ɛamram d Uwyil,

35 Banaya, Badya, Kaluhi,

36 Wanya, Marimut, Ilyacib,

37 Mattanya, Mattnay, Yaɛsu,

38 Bani, Binnuy, Cimɛi,

39 Calmaya, Natan, Ɛadaya,

40 Maknadbay, Cacay, Caray,

41 Ɛazaryil, Calamya, Camarya,

42 Callum, Amarya, Yusuf.

43 Zeg ayt n Nabu: Yaɛiyil, Mattitya, Zabad, Zabina, Yaddu, Yuwil d Banaya.

44 Marra ina tuɣa iwyen timɣarin tibarraniyyin uca ca zzaysen tuɣa ɣarsen timɣarin urwent-i-dd iḥenjiren.

Tkarḍa n umezruy n Israil (Ɛizra 10:44)

□ 

10:24 imedyazen - niɣ ‘imeɣnujen’.

Naḥamya

Tazaǧit n Naḥamya i řgens n Israil

1

1 Awařen n Naḥamya, mmis n Ḥakalya.

Imsar deg uyur n Kisluw, deg useggʷas wiss ɛicrin, umi d ayi tuɣa di řeqṣar di Cucan,

2 aqa yusa-dd Ḥanani, ijjen zeg aytma, jmiɛ ak-d ca n yeryazen zi Yahuda, uca sseqsiɣ ten x Wudayen nni innejmen, inni iqqimen zi tmeḥbast, u x Urcalim.

3 Nitni nnan ayi: “Inni iqqimen, inni din iqqimen di lɛamala zi tmeḥbast, aqa aten di řeɣben d ameqqran u di řefḍiḥet u řḥiḍ n Urcalim ittwarẓ u tiwwura nnes ttwasscemḍent.”

4 Umi sřiɣ awařen-a, imsar, aqa qqimeɣ ɣar temmurt, ruɣ u ceḍneɣ ca n wussan, ẓummeɣ u ẓuǧeɣ zzat i wudem n AREBBI n ijenwan.

5 Nniɣ: “A SIDI, AREBBI n ijenwan, Cek d Arebbi d ameqqran issaggʷaden, wenni iṭṭfen di Řɛahd d tmexsiwt icewwaren di ṭṭweɛ n yinni Cek ittexsen u n yinni iṭṭfen di tweṣṣa nnec,   

6 ejj ad yiři umezzuɣ nnec iften u tiṭṭawin nnec arzment, ḥima ad tesřed i tẓaǧit n umsexxar nnec nni ẓuǧeɣ ass-a zzat i wudem nnec, ass d ǧiřet, di ṭṭweɛ n ayt n Israil, imsexxaren nnec. Neɛmeɣ ɛawed s ddnub n ayt n Israil i zi xak xḍan. Necc d taddart n baba, aqa nexḍa akidek.

7 Negga akidek s waṭṭas n řeɣdar u war neṭṭif ca di řumurat d tweṣṣa d lfarayiḍ i zi tumured i umsexxar nnec Musa.

8 Idar awař i tumured i umsexxar nnec Musa umi tennid: “Mařa kenniw d iɣeddaren, aqa ad kenniw sszeǧɛeɣ jar řegnus,   

9 maca mařa tdewřem-dd ɣari, ad ṭṭfem di řumurat inu u ad tent teggem, waxxa din zzaywem inni x yuẓẓřen ɣar ṭṭarf aneggar n ujenna, Necc ad ten ssmuneɣ ssenni, ad ten awyeɣ ɣar wemcan i ixḍareɣ Necc ḥima ad dinni ssezdɣeɣ Isem inu.

10 Nitni wah, d imsexxaren nnec d řgens nnec nni tfekked s jjehd nnec ameqqran u s ufus nnec ijehden.

11 A, Sidi inu, ejj ad iften umezzuɣ nnec ɣar tẓaǧit n umsexxar nnec u ɣar tẓaǧit n imsexxaren nni ittexsen ad tteggʷeden zeg Yisem nnec. Ejj amsexxar nnec ad yaweḍ ass-a u ewc as arreḥmet zzat i wudem n weryaz-a.” Necc tuɣa ayi d awarrad n ujeǧid.

Ajeǧid Artaḥcasta n Lfurs issekk Naḥamya i Urcalim

2

1 Deg uyur n Nisan, deg useggʷas wiss ɛicrin n ujeǧid Artaḥcasta, umi tuɣa din binu zzat i wudem nnes, imsar, aqa ksiɣ binu uca wciɣ t i ujeǧid. Ɛemmarṣ war nzemmeɣ zzat i wudem nnes.

2 Xenni inna ayi ujeǧid: “Mayemmi inzemm wudem nnec, u cek war teḥřiced ca? Aqa man aya war iǧi mɣir d ijj n řḥař n wuř ibarrcnen.” Xenni dewřeɣ nnxeřɛeɣ aṭṭas.

3 Nniɣ i ujeǧid: “Tudart i ujeǧid i řebda. Mammec war ittiři wudem inu inzemm, aqa tandint, amcan n imeḍřan n řejdud inu, d řxarbet d tewwura nnes tecca i-tent tmessi?”

4 Inna ayi ujeǧid: “Man xenni min tᵉttared cek?” Xenni ẓuǧeɣ i AREBBI n ijenwan

5 uca nniɣ i ujeǧid: “Mařa tusa as-dd i ujeǧid x řxaḍar u yufa amsexxar nnec arḍa zzat i wudem nnec, sekk ayi-dd xenni ɣar Yahuda, ɣar tendint n imeḍřan n řejdud inu, ḥima ad tt bniɣ ɛawed.”

6 Xas uca inna ayi ujeǧid, umi teqqim tjeǧidt x uɣezdis nnes: “Mecḥař i ɣa tekk twaḥit nnec u meřmi i dd ɣa tɛeqbed?” Umi d as nniɣ řqedd n ijj n řmijař, ittɣiř as man aya mliḥ i ujeǧid, uca issekk ayi dinni.

7 Arniɣ nniɣ as i ujeǧid: “Mařa tusa as-dd i ujeǧid x řxaḍar, xenni ad ayi mmewcent tebratin i lwulat n temmurt x ujemmaḍ n iɣzar n Lfuraṭ, maḥend ad ayi yarzmen tawwart maḥend ad awḍeɣ ɣar Yahuda,

8 uřa d ict n tebrat i Asaf, aɛessas n weftis n ujeǧid nni iǧan am jjennet, ḥima ad ayi yewc akeccuḍ ḥima ad zzayes negg tiḥenya i tzeqqa sennej i tewwura n řeqṣar nni iǧan zzat i Taddart, u i řḥiḍ n tendint, u i taddart mani ɣa zedɣeɣ.” Uca iwca ayi tent ujeǧid minzi afus aṣebḥan n AREBBI tuɣa t xafi.

9 Xenni iwḍeɣ ɣar lwulat di temmurt x ujemmaḍ n iɣzar n Lfuraṭ u wciɣ asen tibratin n ujeǧid. Ajeǧid issekk akidi uřa d imeqqranen n řɛeskar d imnayen n iysan. □  

10 Umi Sanballaṭ zi Ḥurun, d Tubiya, amsexxar Aɛammuni, sřin aya, tuɣa aya ɣarsen d ict n tmesřact d taɛeffant aṭṭas, aqa yusa-dd ijj bnadem ḥima ad yarzu řxar i ayt n Israil.

Naḥamya ibda řxedmet nnes di Urcalim

11 Ammu usiɣ-dd ɣar Urcalim uca dinni qqimeɣ třata n wussan.

12 Xenni kkareɣ di ǧiřet, necc d ca n yeryazen akidi, uca necc tuɣa war ssargbeɣ uřa d ijj n bnadem x min tuɣa d ayi igga SIDI deg wuř ḥima ad t ggeɣ i Urcalim, uca war kidi ksiɣ řmař mɣir řmař min xef i nyiɣ.

13 Ffɣeɣ s ǧiřet zi Tewwart n Teɣzurt ař udem n Tařa n Řhaycet u ssenni ɣar Tewwart n Řeɣbar. Necc xemmeɣ řeḥyuḍ ittwarẓin n Urcalim i zi tiwwura nnes tecca i-tent tmessi.

14 Necc nedheɣ xenni ɣar Tewwart n Tařa u ɣar Uyeřmam n ujeǧid, maca war tuɣi din ttasiɛ i řmař sadu inu ḥima ad arniɣ ɣar zzat.

15 Xenni geɛɛdeɣ s ǧiřet x tseǧya uca xemmeɣ řḥiḍ uca ɛeqbeɣ-dd, uca udfeɣ ɛawed ɣar Tewwart n Teɣzurt. Ammu i-dd-ɛeqbeɣ.

16 War ssinen imḍebbaren mani tuɣa ruḥeɣ d min tuɣa xseɣ ad ggeɣ. Maɣar ař din war ssargbeɣ uřa d ict n řḥajjet i Wudayen d ikehhanen d tarwa n taṣiřet d imḍebbaren uřa i inneɣni inni iqqimen i řxedmet.

17 Xenni nniɣ asen: “Kenniw tᵉttwařam řeɣben i di neǧa, aqa Urcalim tᵉttwaredeǧ u tiwwura nnes tecca i-tent tmessi. Asem-dd, ad nebna řḥiḍ n Urcalim, ḥima war nettwasseḥqar ɛad ktar.”

18 Necc ḥajiɣ asen mammec afus n SIDI inu tuɣa d aṣebḥan xafi uřa d awařen i d ayi inna ujeǧid. Xenni nnan: “Neccin ad nekkar ad nebna.” Uca nitni ssjehden ifassen nsen i řxedmet-a taṣebḥant

19 Umi sřin t Sanballaṭ, zi Ḥurun, d Ṭubiya, amsexxar zeg ayt n Ɛammun, d Weɛrab Jacam, ssthezzan zzayneɣ u sseḥqaren aneɣ. Nitni nnan: “Manawya min i da tᵉtteggem? Ma texsem ad tɣewwɣem x ujeǧid?”

20 Necc arriɣ-dd xasen, nniɣ asen: “AREBBI n ijenwan ad aneɣ iwc afus, u neccin, imsexxaren nnes, ad nekkar ad nebna. Kenniw maca war ɣarwem bu tesɣart uřa d řḥeqq niɣ řidaret di Urcalim.”

□ 

2:9 imnayen n iysan - niɣ ‘inni ineddhen iysan’.

Řebni n řeḥyuḍ n Urcalim

3

1 Arrays n ikehhanen, Ilyacib, ikkar, uřa d aytmas, ikehhanen, uca nitni ɛeddřen bnan Tawwart n Wuǧi, qeddsen tt uca ssbedden dayes tiwwura nnes. Nitni qeddsen uřa ticti ař Lburj n Mya u ař Lburj n Ḥananiyil.

2 Ɣar uɣezdis nnes bnan yeryazen n Ariḥa uca ɣar uɣezdis nnes ibna Zakkur, mmis n Imri.

3 Tawwart n Wesřem bnan tt ayt n Sana’a. Nitni arekkben tiḥenya n tzeqqa u ssbedden dayes tiwwura nnes ak-d zzekrunat nnes d iɛumad nnes i ubelleɛ.

4 X uɣezdis nsen ibna Marimut, mmis n Uri-Yah, mmis n Haqquṣ, u ɣar uɣezdis nsen tuɣa iɛeddeř Macullam, mmis n Baraxya, mmis n Macizabyil u ɣar uɣezdis nsen iɛeddeř Ṣaduq, mmis n Baɛna.

5 Ɣar uɣezdis nsen tuɣa ɛeddřen imezdaɣ n Taqquɛa, maca inni ɣar teǧa ṣṣulṭa jar asen war sseqwisen ca iri i řxedmet n SIDI nsen.

6 Iɛeddeř Yuyadaɛ, mmis n Fasiḥ, ak-d Macullam, mmis n Basudya, Tawwart Taqdimt. Nitni arekkben tiḥenya n tzeqqa u ssbedden dayes tiwwura nnes ak-d zzekrunat nnes d iɛumad nnes i ubelleɛ.

7 Ɣar uɣezdis nsen tuɣa iɛeddeř Malaṭya zi Jibɛun, d Yadun, Amiyarunuti, d yeryazen zi Jibɛun u zi Miṣfa ař mani tuɣa taddart n řkursi n lwali n temmurt aɣirin i iɣzar n Lfuraṭ.

8 Ɣar uɣezdis nnes tuɣa iɛeddeř Ɛuzziyil, mmis n Ḥarhaya, ijjen zeg iḥeddaden n wureɣ, u ɣar uɣezdis nnes iɛeddeř Ḥananya, mmis n ijj zeg inni isswejden řeɛṭuř. Nitni jjin Urcalim ař řḥiḍ d miriw am t tuɣa.

9 Ɣar uɣezdis nsen tuɣa iɛeddeř Rafaya, mmis n Ḥur, ameqqran x wezyen n udewwar n Urcalim.

10 Ɣar uɣezdis nsen tuɣa iɛeddeř Yadaɛa, mmis n Ḥarumaf, ajemmaḍ n taddart nnes. U ɣar uɣezdis nnes tuɣa iɛeddeř Ḥattuc, mmis n Ḥacabniya.

11 Malkiya, mmis n Ḥarim d Ḥaccub, mmis n Faḥat-Mu’ab ɛedřen tasɣart wiss tnayen uřa d Lburj n Tefqunt.

12 Ɣar uɣezdis nnes tuɣa iɛeddeř Callum, mmis n Luḥic, ameqqran x wezyen nneɣni n udewwar n Urcalim, netta d yessis.

13 Ḥanun d imezdaɣ n Zanuḥ ɛedřen Tawwart n Teɣzurt. Nitni arekkben tiḥenya u ssbedden dayes tiwwura nnes ak-d zzekrunat nnes d iɛumad nnes i ubelleɛ uca ɛedřen ɛawed ařef n iɣaǧen n řḥiḍ ař Tewwart n Řeɣbar.

14 Malkiya, mmis n Rakab, ameqqran n udewwar n Bayt-Karim, tuɣa iɛeddeř Tawwart n Řeɣbar. Netta yarekkeb tiḥenya u issbedd dayes tiwwura nnes ak-d zzekrunat nnes d iɛumad nnes i ubelleɛ.

15 Callum, mmis n Kulhuz, ameqqran n udewwar Miṣfa, tuɣa iɛeddeř Tawwart n Tařa. Ibna i-tt u nitni arekkben tiḥenya n tzeqqa uca ssbedden dayes tiwwura nnes ak-d zzekrunat nnes d iɛumad nnes i ubelleɛ. Netta iɛdeř ɛawed řḥiḍ zeg uyeřmam n Cilaḥ ɣar weḥwic n ujeǧid ař ddruj nni ihekkwan zi tendint n Dawud ɣar swadday. □  

16 Awarni as tuɣa iɛeddeř Naḥamya, mmis n Ɛazbuq, ameqqran n wezyen n udewwar n Bayt-Ṣur, ař ajemmaḍ i imeḍřan n Dawud u ař jjubb ittwaggen u ař Taddart n Ayt bu-teɣruḍt.

17 Awarni as tuɣa ɛeddřen Ilawiyyen. Raḥum, mmis n Bani, u ɣar uɣezdis nnes Ḥacabya, ameqqran n wezyen n udewwar n Qaɛila, deg udewwar nnes.

18 Awarni as tuɣa ɛeddřen aytmatsen, Baway, mmis n Ḥinadad, ameqqran x wezyen nneɣni n udewwar n Qaɛila.

19 Ɣar uɣezdis nnes tuɣa Ɛazir, mmis n Yecuɛa, ameqqran n Miṣfa, iɛeddeř ict n ṭṭarf nneɣni ajemmaḍ i tsawent ɣar taddart n řesnaḥ, ɣar mani idewwar řḥiḍ.

20 Awarni as tuɣa Barux, mmis n Zabbay, iɛeddeř s cḍaret ijj n ṭṭarf nneɣni, zi mani ɣa idewwar řḥiḍ ař tewwart n taddart n Ilyacib, arrays n ikehhanen.

21 Awarni as tuɣa Marimut, mmis n Uriya, mmis n Haqquṣ, iɛeddeř ijj n ṭṭarf nneɣni, zi tewwart n taddart n Ilyacib ař aneggaru n taddart n Ilyacib.

22 Awarni as tuɣa ɛeddřen ikehhanen. Nitni d iryazen zeg udewwar n L’Urdun.

23 Awarni asen tuɣa iɛeddeř Binyamin d Ḥaccub, ajemmaḍ i taddart nsen. Awarni asen tuɣa iɛeddeř Ɛazarya, mmis n Maɛasiya, mmis n Ɛananiya, zzat i taddart nnes.

24 Awarni as tuɣa Binnuy, mmis n Ḥinadad, iɛeddeř ijj n ṭṭarf nneɣni, zi taddart n Ɛazarya ař mani ɣa idewwar řḥiḍ ař taɣmart.

25 Falal, mmis n Uzay, tuɣa iɛeddeř ajemmaḍ mani ɣa idewwar řḥiḍ d ujemmaḍ n lburj yuɛřan wenni irefɛen x tzeddiɣt n sennej n ujeǧid, tenni ɣar zzat n řemraḥ n řeḥbes. Awarni as tuɣa iɛeddeř Fadaya, mmis n Farɛuc.

26 Imsexxaren n Zzawect Tameqqrant, inni tuɣa zeddɣen di Ɛufil, tuɣa ɛeddřen ajemmaḍ i Tewwart n Waman ɣar ccarq u ɣar lburj issewcen ɣar barra.

27 Awarni as tuɣa imezdaɣ n Taqquɛa ɛeddřen ijj n ṭṭarf nneɣni ajemmaḍ i lburj ameqqran issewcen ɣar barra ař řḥiḍ n Ɛufil.

28 Tuɣa ikehhanen ɛeddřen Tawwart n Iysan, kuř ijj ajemmaḍ i taddart nnes.

29 Awarni asen tuɣa iɛeddeř Ṣaduq, mmis n Immir, ajemmaḍ i taddart nnes. U awarni as tuɣa iɛeddeř Camɛiya, mmis n Cakanya, aɛessas n Tewwart n Ccarq.

30 Awarni as tuɣa Ḥananya, mmis n Calamya, d Ḥanun, mmis n Ṣalaf wiss setta, ɛeddřen ijj n ṭṭarf nneɣni. Awarni as tuɣa iɛeddeř Macullam, mmis n Baraxya, ajemmaḍ i texxamt nnes.

31 Awarni as tuɣa iɛeddeř Malkiya, mmis n ijj n wemziř n wureɣ, ař taddart n imsexxaren n Zzawect Tameqqrant d isebbaben, ajemmaḍ i Tewwart n Řeḥsab u ař axxam n sennej ɣar teɣmart.

32 Jar wexxam n sennej ɣar teɣmart d Tewwart n Wuǧi, tuɣa ɛeddřen imziřen n wureɣ d isebbaben.

Řɛedyan war zemmaren ad ssbedden řxedmet

33 Umi Sanballaṭ isřa, aqa nbenna řḥiḍ, imsar aqa ihaj, isɛar aṭṭas uca issbehdeř Udayen.

34 Tuɣa issawař jar aytmas d řɛeskar n Samarya, inna: “Min tteggen Wudayen-a iḍeɛfen? Ma ad ten nejj? Ma ad qedmmen tiɣarṣa? Ma ad t kemmřen deg ijj n wass? Ma ad ssekkaren ɛawed iẓra zi arwinat inni ittwacemḍen?”

35 Tuɣa Ṭubiya, zeg ayt n Ɛammun, akides, inna: “Ɛad mařa bnan t ɛawed, xmi ɣa iffeɣ ijj n wecɛeb waha, xenni ad ihdem řḥiḍ nsen n weẓru.”

36 “Seř, a AREBBI nneɣ, mammec i nedweř nettwasseḥqar uca arr aseḥqar nsen x uzeǧif nsen uca sellem i-ten d takeccaḍt ɣar ict n temmurt n uḥebbes.

37 War sduriy řmuɛṣiyyet nsen u war ttejji ad ittwamḥa ddnub nsen zzat i wudem nnec, minzi nitni sɛaren Cek qibač i ibennayen.”

38 Nebna řḥiḍ, ařami idweř řḥiḍ iqqen ař azyen, minzi řgens igga uř nsen ad t ggen.

Aɛeddeř n řeḥyuḍ n Urcalim (Naḥ. 3)

□ 

3:15 ayeřmam n Cilah - ayeřmam-a ad taɣ d simant n uyeřmam am uyeřmam n Silwam, wenni aman nnes ffɣen zeg řɛunṣar n Jihun uca iwḍen ɣar uyeřmam n Silwam s qanat n Ḥizqiya tenni neqcen swadday i temmurt ɛřaḥař deg useggʷas 700 qbeř Lmasiḥ (xzar ɛawed Ica. 8:6).

4

1 Umi maca Sanballaṭ d Ṭubiya d Weɛraben d ayt n Ɛammun d Icdudiyyen sřan, aqa aɛdař n řeḥyuḍ n Urcalim ittraḥ ɣar zzat, tizzeyyin bdant ad qqnent, imsar, aqa xeyyqen aṭṭas.

2 Nitni marra ggin tameɛmuč maḥend ad dd-asen ad mmenɣen ak-d Urcalim, ad dinni ssekkaren řeḥweř.   

3 Neccin maca nẓuǧ ɣar AREBBI nneɣ u di ssibbet nsen nessbedd ict n tɛessast xasen ass d ǧiřet.

4 Xenni inna Yahuda: “Jjhed n yinni yarebbun yuḥeř, maɣar din aṭṭas n řxarbet. War nzemmar x řebni n řḥiḍ.”

5 Iɣrimen nneɣ aqa nnan: “Nitni war tticin u war ttwiřin walu ař dd ɣa nas di řwesṭ nsen u ad ten neneɣ. Ammu i ɣa nessbedd řxedmet.

6 Řami dd-usin Wudayen, inni ɣarsen izeddɣen, nnan aneɣ ɛecra n twařawin: “Ittxeṣṣa kenniw ad ɣarneɣ dd-tɛeqbem!”,

7 ssbeddeɣ necc řgens awarni i řḥiḍ ɣar imucan iwaṭan u ɣar tseqqar ifruren, ɛlaḥsab řaǧat nsen, ak-d řesyuf nsen d iḥricen nsen d řeqwas nsen. □  

8 Xzareɣ, xenni kkareɣ, nniɣ i tarwa n taṣiřet u i imḍebbaren u i min iqqimen n řgens: “War zzaysen tteggʷedem ca! Sidi inu d ameqqran u issaggʷad. Fekkarem dayes, mmenɣem i aytmatwem, iḥenjiren nwem d tḥenjirin nwem d temɣarin nwem d tudrin nwem.”

9 Umi sřan řɛedyan nneɣ, aqa neccin nargeb xas u aqa AREBBI ibḍeř anway nsen, imsar xenni neccin marra idneɣ neɛqeb ɣar řḥiḍ, kuř ijj ɣar wemcan nnes.

10 Zeg wass nni imsar, aqa azyen n imsexxaren inu tuɣa xeddmen u azyen nneɣni zzaysen ṭṭfen iḥricen d tseddariyin n uɛeskari d řeqwas d warruḍ n wuzzař, uca řḥukkam bedden awarni i kuř taddart n Yahuda.

11 Inni tuɣa ittbennan řḥiḍ uca yarebbun ddquřat uca ssarebbun tent, xeddmen s yijj n ufus u s ufus nneɣni ṭṭfen lansa.

12 Marra inni tuɣa ibennan aqa ɣarsen ssif iqqen x tejɛinna nnes am tuɣa ibenna. Wenni ittsuḍen deg uyicc n icarri, tuɣa-t akidi.

13 Nniɣ i tarwa n taṣiřet u i imḍebbaren u i min iqqimen n řgens: “Řxedmet temɣar u teyru. Neccin nettwabezzeɛ x řḥiḍ, ijjen iggʷej x wenneɣni.

14 Deg wemcan mani ɣa tesřem asuḍi deg uyicc n icarri, munem-dd dinni xaneɣ. AREBBI nneɣ ad immneɣ di ṭṭweɛ nneɣ.   

15 Ammu i nexdem uca azyen zzaysen ṭṭfen iḥricen zi tuffut ař dd ɣa ffɣen itran.

16 Di řweqt nni nniɣ i řgens: “Kuř ijj ad issens daxeř di Urcalim ak-d umsexxar nnes uca ammu i ɣarneɣ i ɣa yiřin d iɛessasen di ǧiřet u deg wass ad iřin i řxedmet.”

17 Uřa d ijj zzayneɣ war ikkis arruḍ, war iǧi necc řa d aytma řa d imsexxaren inu uřa d yeryazen n tɛessast. Kuř ijj iruḥ ɣar waman ak-d lansa nnes.

□ 

4:7 řesyuf - niɣ ‘ijenyan’.

Naḥamya iwca afus i imeẓřaḍ

5

1 Ikkar ijj n uɣuyyi imɣar n řgens u n temɣarin nsen, cetcan nitni x aytmatsent, Udayen.

2 Aqa din inni innan: “Iḥenjiren nneɣ d tḥenjirin nneɣ d neccin d aṭṭas. Ittxeṣṣa ad nseɣ imendi ḥima ad necc ad neddar.”

3 Inneɣni nnan: “Neccin narhen iyyaren nneɣ d imarjaɛen nneɣ n uḍiř d tudrin nneɣ d aḍman, ḥima ad nawi řḥebb n yirden deg wussan n řaẓ.”

4 Inneɣni nnan: “Neccin narḍeř nnuqart i ljizya i ujeǧid x iyyaren nneɣ u x imarjaɛen nneɣ n uḍiř.”

5 “Xenni řexxu, aysum nneɣ d aysum n aytmatneɣ, iḥenjiren nneɣ am iḥenjiren nsen, u xzar, iḥenjiren nneɣ d tḥenjirin nneɣ ittxeṣṣa aneɣ ad ten narr d isemɣan. Aqa din zi yessitneɣ tinni idewřen am tseɣmin, uca afus nneɣ war izemmar ad igg ca u iyyaren nneɣ d imarjaɛen nneɣ n uḍiř aqa deg ufus n inneɣni.”

6 Umi sřiɣ iɣuyyan nsen d wawařen-a, dewřeɣ xeyyqeɣ aṭṭas.

7 Necc xarrṣeɣ deg wuř inu u xenni cetciɣ x tarwa n taṣiřet u x imḍebbaren, nniɣ asen: “Kuř ijj zzaywem dayes řɛib umi igga amarwas deg umas.” Necc ggiɣ ijj n wegraw d ameqqran ḍidd nsen.   

8 Necc nniɣ asen: “Neccin nesɣa aytmatneɣ, Udayen, inni tuɣa ittwazzenzen i řegnus, ɛlaḥsab tizemmar nneɣ. Ma texsem ad tezzenzem ɛawed tawmatwem u ttwammesɣen nitni zzayneɣ ɛawed?” Uca sseɣden war ufin min ɣa inin.

9 Xas uca nniɣ: “Min tᵉtteggem kenniw, war iǧi nican. Ma war ittxeṣṣi ad tuyurem zzat i AREBBI nneɣ s uweqqar zi ssibbet n useḥqar n řegnus, řɛedyan nneɣ?

10 Uřa d necc, aytma d imsexxaren inu, aqa narḍer asen nnuqart d imendi. Jjem aneɣ ad nesmeḥ maca deg umarwas-a.

11 Arrem asen ass-a iyyaren nsen, imarjaɛen nsen n uḍiř, řeɛraṣit nsen n zzitun d tudrin nsen uca semḥen asen di tasɣart wiss mya n nnuqart d imendi d binu n jdid d zzect nni i zzaysen tᵉttᵉttarem ɛad.”

12 Xas uca nnan: “Ad asen t narr marra u war zzaysen t nᵉttettar ɛad. Neccin ad negg, am mammec tennid cek.” Uca řaɣiɣ i ikehhanen u jjiɣ ten ad jjaǧen, aqa nitni ad ggen ɛlaḥsab awař-a.

13 Xenni zzerzeɣ weḥsin n warruḍ inu, nniɣ: “Ammu i ɣa izzerz AREBBI kuř aryaz nni war iṭṭifen deg wawař-a, zi taddart nnes u zeg wagřa nnes, wah, iři ad t zzerzen ařami i ɣa ixwa.” Agraw n řgens marra inna: “Amin!” Nitni ssemɣaren SIDI d řgens i iggin ɛlaḥsab awař-a. □  

Amedya n Naḥamya

14 Uřa d necc d yaytma war necci ca macca n ijj n lwali zeg wass nni di i d ayi igga d lwali nsen di temmurt n Yahuda, zeg useggʷas wiss ɛicrin ař aseggʷas wiss tnayen u-třatin n ujeǧid Artaḥcasta, teqqar tenɛac n iseggʷusa.

15 Lwulat nni din iǧan qbeř i necc, tuɣa ggin ddqeř x řgens u tuɣa ksin zzayes aɣrum d binu u ɛawed arebɛin ciqlu n nnuqart. Uřa d imsexxaren nsen seǧḍen x řgens. Necc maca war ggiɣ aya zi tiggʷudi n AREBBI.

16 Aqa wciɣ jjehd inu i řxedmet ɣar řḥiḍ u neccin war nesɣi ca aḥwic u marra imsexxaren munen din x řxedmet.

17 Ɣar ṭṭabřa inu qqimen mya u-xemsin n yeryazen zeg Wudayen u zeg imḍebbaren uřa d inni i ɣarneɣ dd-yusin zi řegnus i d aneɣ dd-innḍen.

18 Min ittwasswejden ayi i yijj n wass, aqa d ijj n ufunas, setta n texsiwin ittwafarzen zeg wuǧi uřa d ijḍaḍ, u di kuř ɛecra n wussan ɛřam kuř binu s ufeyyeḍ. S marra aya war ttareɣ macca n lwali, maɣar tasexxart tessedqeř aṭṭas x řgens-a.

19 Idar ayi s řxar, a AREBBI inu, s marra min ggiɣ i řgens-a.   

□ 

5:13 aḥsin - niɣ ‘abeḥrur’.

Akemmeř n řḥiḍ

6

1 Umi xebbaren i Sanballaṭ d Ṭubiya d Weɛrab Jacam d řɛedyan nneɣni, aqa necc bniɣ řḥiḍ ɛawed u war tuɣi dayes teqqim tazzit ɛad, aqa zeɛma necc tuɣa ayi ɛad war arekkbeɣ tiwwura, xenni imsar,

2 aqa Sanballaṭ d Jacam ssekken-dd ɣari řexbar, nnan: “As-dd, ad nemmẓar di dcurat di řewḍa n Unu.” Nitni maca tuɣa nwan ad ggen taɛeffant akidi.

3 Necc ssekkeɣ ɣarsen ireqqasen ad inin: “Necc xeddmeɣ řexxu di řxedmet d tameqqrant, x uya war zemmareɣ ad dd-aseɣ. Mayemmi ɣa tbedd řxedmet-a mařa jjiɣ tt, hwiɣ-dd ɣarwem?”

4 Nitni ssekken ayi-dd tabrat-a arebɛa n twařawin u necc arriɣ-dd xasen řebda s webrid d ijjen.

5 Xenni issekk-dd ɣari Sanballaṭ řexbar-a i twařa wiss xemsa. Amsexxar nnes tuɣa ɣares ict n tebrat tarzmen s ufus nnes,

6 yura dayes: “Aqa idweř ittwassen jar řegnus u Jacmu iqqar: ‘Cek d Wudayen texsem ad tɣewwɣem. X uya tessbeddem řḥiḍ!’, u cek texsed ad tdewřed d ajeǧid nsen x řeḥsab awařen-a.” □  

7 Cek ɛawed tařeqmed inabiyyen, maḥend ad xak dd-barrḥen di Urcalim, ad inin: ‘Netta d ajeǧid di Yahuda!’ Awařen-a ad awḍen maca i ujeǧid. S uya as-dd řexxu, ad nemcawar.”

8 Necc maca ssekkeɣ as tabrat maḥend ad as iniɣ: “Timesřayin-a i tennid, war ǧint ca d tidett, maca cek teggid tent deg wuř nnec.”

9 Minzi nitni marra xsen ad aneɣ ssiggʷden, nnan: “Nitni ad kksen ifassen nsen zi řxedmet, maḥend war tt tteggen.” Xenni řexxu, sejhed ifassen inu!

10 Necc udfeɣ ɣar taddart n Camɛiya, mmis n Dalaya, mmis n Mahiṭab’il. Netta tuɣa ibelleɛ x ixef nnes dinni, inna: “Ejj aneɣ ad nmun di Taddart n AREBBI, di řwesṭ n Zzawect, ad nbelleɛ tiwwura n Zzawect Tameqqrant, maɣar ad dd-asen nitni, ḥima ad cek nɣen, wah, ad dd-asen di ǧiřet ḥima ad cek nɣen.”

11 Maca necc nniɣ: “Ma necc d ijj n weryaz i tarewřa? Ma ijjen am necc ad yadef ɣar Zzawect Tameqqrant uca ad iqqim iddar? War tt ttadfeɣ.”

12 Minzi argbeɣ u ẓriɣ, aqa war iǧi d AREBBI i tuɣa t-i-dd-issekken, maca netta issiweř ak-d nnubuwa-ya xafi, minzi Ṭubiya d Sanballaṭ tuɣa cran t.

13 Tuɣa cran t, maḥend ad ggʷedeɣ ad ggeɣ amenni uca ad xḍiɣ, maḥend ad ɣarsen yiři ca i zi dayi i ɣa ggen isem d aɛeffan, ḥima ad ayi ɛeyyaren.

14 A SIDI inu, idar i Ṭubiya d Sanballaṭ, min ggin, uřa d tanabit Nuɛadya d inabiyyen nneɣni inni tuɣa yarezzun ad ayi ssiggʷden.

15 Ittwakemmeř řḥiḍ awarni i tnayen u-xemsin n wussan, deg wass wiss xemsa u-ɛicrin n uyur n Ilul.

16 Umi sřin marra řɛedyan nneɣ man aya, uca uřa d marra řegnus i d aneɣ dd-innḍen ẓrin t, dewřen nitni d imuqřiřen di tiṭṭawin n yixef nsen, ucin aqa d AREBBI i tuɣa iggin řxedmet-a.

17 Deg wussan nni urin tarwa n taṣiřet n Yahuda aṭṭas n tebratin, sekken tent i Ṭubiya uca aqa din uřa d tinni iffɣen zi Ṭubiya ɣarsen.

18 Maɣar aṭṭas di Yahuda tuɣa jjuǧen as, maɣar netta tuɣa d aḍeggʷař n Caxanya, mmis n Araḥ, u mmis nnes Yuḥanan tuɣa yiwi yeǧis n Macullam, mmis n Baraxya, d tamɣart.

19 Ɛawed ssiwřen zzat i wudem inu x tmegga nnes tiṣebḥanin u ssiwḍen awařen inu ɣares. U Ṭubiya tuɣa i d ayi dd-issekkan tibratin ḥima ad ayi issiggʷed.

□ 

6:6 Jacmu - niɣ ‘Jacam’ (xzar nnumra 2).

Taɛessast n tendint

7

1 Umi ittwassbedd řḥiḍ ɛawed u ggiɣ tiwwura ad ttwarekkbent, aqa řeqqmeɣ iɛessasen n tewwura d imedyazen d Ilawiyyen. □  

2 Necc umureɣ i uma Ḥanani u i Ḥananya, ameqqran n lqelɛa di Urcalim, minzi netta d ijj n weryaz d amtiqqi, itteggʷed AREBBI ktar x waṭṭas inneɣni.

3 Necc nniɣ asen: “War ttnurziment tewwura n Urcalim ař ɣa tezweɣ tfuct uca jjem ad bellɛen tiwwura u ad arren izekrunen umi nitni bedden ɛad i tɛessast. Ittxeṣṣa ad ggen iɛessasen zeg imezdaɣ n Urcalim, kuř ijj deg wemcan n tɛessast nnes u kuř ijj qibač i taddart nnes.

4 Tuɣa tandint tennejbed u temɣar, maca tuɣa dayes řgens drus u tudrin tuɣa war bnint ɛad.

Lista n yenni iɛeqben zi tmeḥbast ak-d Zarubbabil

5 Igga AREBBI deg wuř inu ad řaɣiɣ i tarwa n taṣiřet d imḍebbaren ḥima ad yiři ijj n uzemmem n řgens uca ufiɣ lista n jjadira n yinni dd-igeɛɛden d amezwaru, ufiɣ yura dayes man aya:

6 “Aqa d ina d ayt n lɛamala nni dd-igeɛɛden zi tmeḥbast - imenfiyyen nni dd-iwyi Nabuxadnaṣṣar, ajeǧid n Babil, di lmenfa - uca ɛeqben ɣar Urcalim d Yahuda, kuř ijj ɣar tendint nnes,   

7 inni dd-yusin ak-d Zarubbabil, Yahucaɛ, Naḥamya, Ɛazarya, Raɛamya, Naḥamani, Murdaxay, Bilcan, Misfarat, Biɣway, Naḥum d Baɛna.

Wa d řqedd n yeryazen n řgens n Israil. □  

8 Ayt n Farɛuc: ařfayen u-mya u-tnayen u-sebɛin n yeryazen.

9 Ayt n Cafaṭya: teřt-mya u-tnayen u-sebɛin n yeryazen.

10 Ayt n Araḥ: setta-mya u-tnayen u-xemsin n yeryazen.

11 Ayt n Fahat-Mu’ab, zeg ayt n Yecuɛa d Yuwab: ařfayen u-tmenya-mya u-tmenya-ɛecra n yeryazen.

12 Ayt n Ɛilam: ařef u-mitayn u-arebɛa u-xemsin n yeryazen.

13 Ayt n Zattu: temn-mya u-xemsa u-rebɛin n yeryazen.

14 Ayt n Zakkay: sebɛa-mya u-settin n yeryazen.

15 Ayt n Binnay: setta-mya u-tmenya u-rebɛin n yeryazen.

16 Ayt n Babay: setta-mya u-tmenya u-ɛicrin n yeryazen.

17 Ayt n Ɛarjad: ařfayen u-ṭert-mya u-tnayen u-ɛicrin n yeryazen.

18 Ayt n Aduniqam: setta-mya u-sebɛa u-settin n yeryazen.

19 Ayt n Biɣway: ařfayen u-sebɛa u-settin n yeryazen.

20 Ayt n Ɛadin: setta-mya u-xemsa u-xemsin n yeryazen.

21 Ayt n Aṭir zi Ḥizqiya: tmenya u-tesɛin n yeryazen.

22 Ayt n Ḥacum: teřt-mya u-tmenya u-ɛicrin n yeryazen.

23 Ayt n Biṣay: teřt-mya u-arebɛa u-ɛicrin n yeryazen.

24 Ayt n Ḥarif: mya u-tenɛac n yeryazen.

25 Ayt n Jibɛun: xemsa u-tesɛin n yeryazen.

26 Iryazen n Bayt-Laḥm d Naṭufa: mya u-tmenya u-tmanyin n yeryazen.

27 Iryazen n Ɛanatut: mya u-tmenya u-ɛicrin n yeryazen.

28 Iryazen n Bayt-Ɛazmut: tnayen u-rebɛin n yeryazen.

29 Iryazen n Qaryat-Yaɛarim, Kafira d Biɛrut: sebɛa-mya u-třata u-rebɛin n yeryazen.

30 Iryazen n Rama d Jabaɛ: setta-mya u-waḥed u-ɛicrin n yeryazen.

31 Iryazen n Mixmas: mya u-tnayen u-ɛicrin n yeryazen.

32 Iryazen n Bayt-Il d Ɛay: mya u-třata u-ɛicrin n yeryazen.

33 Iryazen n Nabu nneɣni: tnayen u-xemsin n yeryazen.

34 Ayt n ijj n Ɛilam nneɣni, ařef u-mitayn u-arebɛa u-xemsin n yeryazen.

35 Ayt n Ḥarim: teřt-mya u-ɛicrin n yeryazen.

36 Ayt n Ariḥa: teřt-mya u-xemsa u-rebɛin n yeryazen.

37 Ayt n Lud, Ḥadid d Unu: sebɛa-mya u-waḥed u-ɛicrin n yeryazen.

38 Ayt n Sana’a: teřt-ařaf u-tesɛa-mya u-třatin n yeryazen.

39 Ikehhanen.

Ayt n Yadaɛya, zi taddart n Yecuɛa: tesɛa-mya u-třata u-sebɛin n yeryazen.

40 Ayt n Immir: ařef u-tnayen u-xemsin n yeryazen.

41 Ayt n Facḥur: ařef u-mitayn u-sebɛa u-rebɛin n yeryazen.

42 Ayt n Ḥarim: ařef u-sbeɛṭac n yeryazen.

43 Ilawiyyen.

Ayt n Yecuɛa, ayt n Qadmiyil, zeg ayt n Huduwya: arebɛa u-sebɛin n yeryazen.

44 Imedyazen.

Ayt n Asaf: mya u-tmenya u-rebɛin n yeryazen.

45 Ayt n iɛessasen n tewwura.

Ayt n Callum, ayt n Aṭir, ayt n Ṭalmun, ayt n Ɛaqqub, ayt n Ḥaṭiṭa, ayt n Cubay, aqa aten jmiɛ: mya u-tmenya u-třatin n yeryazen.

46 Imsexxaren n Zzawect Tameqqrant.

Ayt n Ṣiḥa, ayt n Ḥasufa, ayt n Ṭabaɛut,

47 ayt n Qiruc, ayt n Ciɛa, ayt n Fadun,

48 ayt n Labana, ayt n Ḥajaba, ayt n Salmay,

49 ayt n Ḥanan, ayt n Jadil, ayt n Ḥajar,

50 ayt n Ra’aya, ayt n Raṣin, ayt n Naqquda,

51 ayt n Jazzam, ayt n Ɛazza, ayt n Fasiḥ,

52 ayt n Bisay, ayt n Maɛunim, ayt n Naficasim,

53 ayt n Baqbuq, ayt n Ḥaqufa, ayt n Ḥarḥur,

54 ayt n Baṣlit, ayt n Maḥida, ayt n Ḥarca,

55 ayt n Barqus, ayt n Sisara, ayt n Tamaḥ,

56 ayt n Naṣiḥ, ayt n Ḥaṭifa,

57 Ayt n imsexxaren n Suliman.

Ayt n Suṭay, ayt n Sufarat, ayt n Farida,

58 ayt n Yaɛla, ayt n Darqun, ayt n Jiddil,

59 ayt n Cafaṭya, ayt n Ḥattil, ayt n Fuxarat-ha-Ḍabayim d ayt n Amun.

60 Marra imsexxaren n Zzawect Tameqqrant d ayt n imsexxaren n Suliman, aqa aten jmiɛ teřt-mya u-tnayen u-tesɛin n yeryazen.

61 Ina d inni igeɛɛden zi Tal-Milḥ, Tal-Ḥarca, Karub, Addan d Immir, maca nitni war zemmaren ad ssecnen zi jjihet n taddart n řejdud nsen niɣ zi jjihet n zzariɛet nsen, aqa nitni ffɣen zi Israil:

62 ayt n Dalaya, ayt n Ṭubiya, ayt n Naqquda: setta-mya u-tnayen u-rebɛin n yeryazen.

63 Uca zeg ikehhanen: ayt n Ḥabaya, ayt n Haqquṣ, ayt n Barzillay, aqa zzaysen wenni iwyen ict n temɣart zi yessis n Ujilɛadi Barzillay u ittwařaɣa s yisem nsen.

64 Nitni arzun x tewriqt n uzemmem nsen di lista n jjadira, maca war tt ufin. S uyenni ttwassuffɣen nitni zi tukehhant.

65 Lwali ameqqran inna asen, war ttᵉtten zi tmesřayin iqeddsen qaɛ ař ɣa ikkar ijj n ukehhan ak-d Urim d Tummim.

66 Marra agraw n řgens tuɣa di tnayen u-rebɛin-ařef u-teřt-mya u-settin n yeryazen,

67 nhřa isemɣan nsen d tiyya nsen, maɣar ina tuɣa aten marra sebɛa-ařaf u-teřt-mya u-sebɛa u-třatin, uca ɣarsen mitayen u-xemsa u-rebɛin n imedyazen d tmedyazin.

68 Iřeɣman nsen tuɣa aten di arebɛa-mya u-xemsa u-třatin u iɣyař nsen tuɣa aten di setta-ařaf u-sebɛa-mya u-ɛicrin.

69 Ca zeg izeǧifen x ibabaten n řaǧat wcin i řxedmet. Lwali ameqqran iwca i ssenduq n txubay n řxedmet ařef n draxmat n wureɣ d xemsin n ṭṭawyat i urucci d xemsa-mya u-třatin n tcamirat i ikehhanen. □  

70 Ca nneɣni zeg izeǧifen x ibabaten n řaǧat wcin i ssenduq n txubay i řxedmet ɛicrin-ařef n draxmat n wureɣ d ařfayen n minayat n nnuqart.

71 Uca min iqqimen zi řgens iwca ɛicrin-ařef n draxmat n wureɣ d ařfayen n minayat n nnuqart d sebɛa u-settin n tcamirat i ikehhanen.

72 Ikehhanen d Ilawiyyen d iɛessasen n tewwart d imedyazen d ca zi řgens d imsexxaren n Zzawect Tameqqrant uřa d marra Israil, marra nitni ggin ad zedɣen di tneddam nsen.

□ 

7:1 imedyazen - niɣ ‘imeɣnujen’.

□ 

7:7 řqedd - niɣ ‘lɛadad’ niɣ ‘amdan’.

□ 

7:69 tixubay - niɣ ‘řeknuz’.

Taɣuri i řgens zi Ccariɛa n Musa

8

1 Umi ibda uyur wiss sebɛa uca tuɣa ayt n Israil di tneddam nsen, imun marra řgens am yijj n weryaz deg wazzay n Tewwart n Waman, nnan i Ɛizra, amseřmed n Ccariɛa, ad yawi adlis n Ccariɛa n Musa, tenni yumur SIDI i Israil.

2 Deg wass amezwaru n uyur wiss sebɛa yiwi-dd ukehhan Ɛizra Ccariɛa zzat i wudem n wegraw n řgens wenni iǧan zeg yeryazen d temɣarin d marra inni izemmaren ad as fehmem xmi i d as i ɣa sřen.

3 Netta iɣra zzayes ɣar wudem n wazzay i iǧan zzat i Tewwart n Waman, zi tuffut ař azyen n wass, i yeryazen d temɣarin d inni izemmaren ad as fehmem. Tuɣa imezzuɣen n marra řgens ɣar wedlis ittwannḍen n Ccariɛa.

4 Uca Ɛizra, amseřmad n idlisen, ibedd x ijj n ddruj n ukeccuḍ nni ggin nitni i uya, u x uɣezdis nnes afusi bedden Mattitya d Camaɛ d Ɛanaya d Uriya d Ḥilqiya d Maɛasiya u x uzeřmaḍ nnes bedden Fadaya d Micayil d Malkiya d Ḥacum d Ḥacbaddana, Zakariyya d Macullam.

5 Yarzem Ɛizra adlis zzat i tiṭṭawin n marra řgens, maɣar ibedd sennej i marra řgens uca umi t yarzem, ikkar-dd řgens marra.

6 Ɛizra issemɣar SIDI, AREBBI d ameqqran, uca řgens yarra-dd s ifassen nsen ɣar ujenna: “Amin, amin!” Uca nitni yuḍaren, bendqen i SIDI s uɣembub nsen ɣar temmurt.

7 Ssřemden Yecuɛa, Bani, Carabya, Yamin, Ɛaqqub, Cabbatay, Hudiya, Maɛasiya, Qaliṭa, Ɛazarya, Yuzabad, Ḥanan, Falaya d Ilawiyyen řgens di Ccariɛa u řgens iqqim deg wemcan nnes.

8 Ɣrin nitni zeg wedlis ittwannḍen, zi Ccariɛa n AREBBI, carrḥen u ssecnen řmeɛna i daysen uca ammu i ssfehmen min ittwaɣrin.

9 Uca Naḥamya, wenni d lwali ameqqran, d ukehhan Ɛizra, amseřmad, d Ilawiyyen inni issřemden řgens, nnan i marra řgens: “Ass-a d amqeddes i SIDI, AREBBI nwem. War ccatem agejdur, war ttrum.” Minzi marra řgens tuɣa iru umi sřan awařen n Ccariɛa.

10 Inna asen ɛawed: “Uyurem u teccem macca isswejden s waṭṭas n zzect, sswem binu amiẓid uca wcem macca i wenni war d as sswejden walu, maɣar ass-a d ijj n wass d amqeddes i Siditneɣ. War sḥissifem, maɣar řefraḥet n SIDI d lqelɛa nwem.

11 Ilawiyyen ssfewwjen marra řgens, nnan: “Sqarem, maɣar ass-a d amqeddes i iǧa. War sḥissifem ca!”

12 Xenni yuyur marra řgens ḥima ad ccen ad swen u ad ṣedqen u ḥima ad farḥen s waṭṭas, minzi nitni fehmen i wawařen i d asen ittwannan.

13 Tiwecca nnes munen izeǧifen x ibabaten n řaǧat n marra řgens d ikehhanen d Ilawiyyen ɣar Ɛizra, amseřmad n idlisen, ḥima ad arzun řefhamet deg wawařen n Ccariɛa.

Aɛeyyed n Řɛid n Iɛuccuten

14 Nitni ufin belli tura di Ccariɛa, aqa SIDI yumur s tsexxart n Musa, ittxeṣṣa i ayt n Israil ad zedɣen deg iɛuccuten di Řɛid deg uyur wiss sebɛa,   

15 u ittxeṣṣa asen ad zzayes barrḥen uca ad sseɛdun ijj n uřaɣi di marra tineddam nsen uřa di Urcalim ḥima ad inin: “Fɣem ɣar idurar u awyem-dd ifetwan n tcejjura n zzitun d ifetwan n izemmuren d ifetwan n tariḥant d ifetwan n tcejjart n tini d ifetwan n marra ticejjura ɣarsent tifray, maḥend ad zzaysen teggem iɛuccuten, am mammec tt tura.”

16 Xenni iffeɣ-dd řgens ɣar barra, iwyen-dd ifetwan uca ggin i yixef nsen iɛuccuten, kuř ijj x tzeqqa nnes u di řemraḥat nsen u di řemraḥat n Taddart n AREBBI u deg wazzay n Tewwart n Waman u deg wazzay n Tewwart n Ifrayim.

17 Marra agraw n řgens n yinni dd-iɛeqben zi tmeḥbast, ggin iɛuccuten u zeddɣen deg iɛuccuten minzi ayt n Israil war ggin aya zeg wussan n Yacuwa, mmis n Nun, ař ass-a uca řefraḥet tuɣa-tt d tameqqrant aṭṭas.

18 Ass iḍfar umas ittwaɣra xasen zeg wedlis ittwannḍen n Ccariɛa n AREBBI, zeg wass amezwaru ař ass aneggaru. Ammu i ɛeyyden řmijař n sebɛa n wussan u deg wass wiss tmenya tuɣa din ijj n umuni ifarzen am mammec i teǧa di lfariḍa.

Ass n ttubet d tẓaǧit

9

1 Deg wass wiss arebɛa u-ɛicrin n uyur-a munen ayt n Israil s uẓummi u řeḥḥfen deg warruḍ n txuncay n wecḍan u s tɛejjajt x uzeǧif. □  

2 Bḍan zzariɛet n Israil ixef nsen zi marra ibarraniyyen, uca am qqimen kkaren, neɛmen zi ddnub nsen d řmuɛṣiyyet n řejdud nsen.

3 Xas uca dewřen bedden deg wemcan nsen ɛawed uca ɣrin asen ict n terbaɛt n wass zeg wedlis ittwannḍen n Ccariɛa n SIDI, AREBBI nsen, uca ict n terbaɛt nneɣni neɛmen nitni s ddnub nsen uca sejden i SIDI, AREBBI nsen.

4 X ddruj n Ilawiyyen ibedd Yecuɛa d Bani, Qadmiyil, Cabanya, Bunni, Carabya, Bani d Kanani, řaɣan s tmijja ijehden ɣar SIDI, AREBBI nsen.

5 Uca Ilawiyyen, Yecuɛa, Qadmiyil, Bani, Ḥacabniya, Carabya, Hudiya, Cabanya d Fataḥya, nnan: “Kkarem, tbarkem SIDI, AREBBI nwem, zi řebda ař řebda! Iři ad ittwabarek Isem n uɛuǧi nnec, wenni yuɛřan x marra lbaraka d usemɣar!”

6 “Cek d SIDI, mɣir Cek. Cek teggid ajenna uřa d ajenna n ijenwan d marra tizemmar nsen, tammurt d marra min xas iǧan, řebḥur d marra min dayes iǧan u Cek tewcid asen tudart uca řɛeskarat n ujenna ttbendaqent i Cek.   

7 Cek d SIDI, AREBBI, wenni ifarzen Abram. Cek tessuffɣed t-i-dd zi Ur n Ikaldaniyyen uca teggid as Ibrahim.   

8 Cek tufid uř nnes dayes řaman zzat i wudem nnec u teggid akides Řɛahd belli Cek ad tewced i zzariɛet nnes tammurt n ayt n Kenɛan, n Iḥittiyyen, n Imuriyyen, n Ifariziyyen, n Iyabusiyyen u n Ijirjasiyyen, uca teggid ɛlaḥsab awařen nnec, minzi Cek d amsegged i teǧid.   

9 Cek teẓriḍ tamara n řejdud nneɣ di Miṣra u tesřid iɣuyyan nsen zi ɣar Řebḥar n Telga.   

10 Cek teggid řeɛřamat d lmuɛjizat ɣar firɛun u ɣar marra imsexxaren nnes u jar řgens n temmurt, minzi Cek tessned, aqa nitni ggin ḍidd nsen s tuffet uca Cek teggid i yixef nnec ijj n Isem, am teǧa ass-a.   

11 Cek tebḍid řebḥar zzat i wudem nsen ařami nitni ɛdun x temmurt yuẓɣen di řwesṭ n řebḥar, uca inni xasen ittaẓẓřen tenḍared ten di řaǧaɣ am yijj n weẓru deg waman ijehden.   

12 Zeg ijj n uqellij n useynu tgewwded ten s wass u s yijj n uqellij n tmessi s ǧiřet, ḥima ad asen tewced tafawt x webrid i x i ɣa uyuren.   

13 Cek tehwid-dd x wedrar n Sina u tessiwřed akidsen zeg ujenna uca tewcid asen lfarayiḍ iseggden d izerfan i di iǧa řaman d tweṣṣa d řumurat iṣebḥen.   

14 Tessecned asen ssebt nnec iqeddsen uca teggid xasen řumurat d tweṣṣa d Ccariɛa s tsexxart n Musa, amsexxar nnec.

15 Cek tewcid asen aɣrum zeg ujenna i řaẓ nsen uca tessuffɣed asen-dd aman zi teṣḍart i ufadi nsen uca tennid asen ad adfen ɣar temmurt, tenni i tessgeɛɛded afus nnec ḥima ad tejjaǧed ad ten tt-i-dd-tewced, ḥima ad tt ṭṭfen d řwart.”   

16 “Aqa nitni ak-d řejdud nneɣ ggin s tuffet d tɣennant u war sřin ca ɣar řumurat nnec.

17 Nitni ugin ad ɣares sřen, war fekkaren di lmuɛjizat nnec i ɣarsen teggid u nitni ɣennan u deg uɣewweɣ nsen ggin ijj d uzeǧif x yixef nsen ḥima ad ɛeqben ɣar tesmuɣi nsen. Maca Cek d ijj n Arebbi iɣeffaren, dayek řxaḍar d arreḥmet, ɣarek ttasiɛ n řxaḍar d tamexsiwt icewwaren s waṭṭas, u Cek war daysen tesmiḥed ca.   

18 Ɛad, umi ggin nitni ijj n uɛejmi ifesyen i yixef nsen, nnan: ‘Wa d arebbi nnec i cek i dd-issuffɣen zi Miṣra’, uca ceqqfen aṭṭas, □    

19 aqa Cek di arreḥmet nnec tameqqrant war ten tejjid ca di řexřa. Aqellij n useynu i iǧan ḥima ad ten igewwed s wass, war xasen iggʷij ca, uřa d aqellij n tmessi i iǧan ḥima ad asen iwc tafawt deg webrid i x i ɣa uyuren, war xasen iggʷij ca s ǧiřet.   

20 Cek tewcid Arruḥ nnec aṣebḥan, ḥima ad ten isseřmed, u Cek war d asen tekkised ca ‘manna’ nnek zeg uqemmum nsen uca tewcid asen aman i ufadi nsen.   

21 Arebɛin n iseggʷusa cek tᵉtthellid daysen di řexřa. War ɣarsen ittxiṣṣa uřa d ca n řḥajjet, arruḍ nsen war yarci ca uca iḍaren nsen war uffen.   

22 Cek tewcid asen marra tigeldiwin d řegnus uca tebḍid asen ten d tasɣart s ijj n weymir. Nitni ṭṭfen tammurt n Siḥun d řwart, aqa-tt d tammurt n ujeǧid n Ḥacbun, d temmurt n Ɛuj, ajeǧid n Bacan.   

23 Cek tarrid iḥenjiren nsen aṭṭas am yitran deg ujenna u tessidfed ten ɣar temmurt i x tuɣa tennid i řejdud nsen, ad ɣares dd-adfen ḥima ad tt ṭṭfen d řwart.   

24 Yudef ɣares warraw uca ṭṭfen tt d řwart u zzat i wudem nsen aqa teggid imezdaɣ n temmurt sadu afus nsen, uřa d ijeǧiden nsen d řegnus n temmurt, ḥima ad zzaysen ggen min i d asen ittɣiř mliḥ.

25 Nitni ḥewwsen tineddam ifaryen d ict n temmurt isseɣmayen u nitni ṭṭfen ɛawed tudrin d řwart ccurent s marra řxar, anuten ittwaɣzen, imarjaɛen n uḍiř d řeɛraṣit n zzitun d tcejjura n fruta s ufeyyeḍ, uca nitni ccin, jjiwnen, dewřen ṣeḥḥen uca arrin-dd meẓri s tcuni nnec tameqqrant.

26 Maca nitni dewřen war ṭṭiɛen uca ɣewwɣen xak uca nḍaren Ccariɛa nnec u nɣin inabiyyen nnec inni tuɣa icehhden jar asen maḥend ad ten dd-arren ɣarek. Aqa ceqqfen dayek s yijj n uceqqef imɣar.   

27 S uya tarrid ten deg ufus n iɣrimen nsen inni i ten iḥṣaren, maca mařa řaɣan-dd xak di řweqt n řeḥṣaret nsen, xenni tesřid ɣarsen zeg ujenna uca di arreḥmet nnec tameqqrant tewcid asen imsenjamen nni i ten ifekken zeg ufus n iɣrimen nsen.   

28 Mařa ufin řhudnet, ggin ɛawed řɣar zzat i wudem nnec uca teggid ten deg ufus n řɛedyan nsen uca nitni seǧḍen xasen. Umi tuben, řaɣan-dd xak, aqa tesřid asen zeg ujenna u ammu i tfekked i-ten s arreḥmet nnec aṭṭas n twařawin.

29 Cek tcehded ḍidd nsen ḥima ad dd-ɛeqben ɣar Ccariɛa nnec, maca nitni ggin s tuffet u war sřin ca ɣar tweṣṣa nnec. Aqa xḍan zi jjihet n lfarayiḍ nnec, umi bnadem wenni i zzaysen i ɣa yegg ad zzaysent iddar, uca nitni arrin-dd ɣarsen aɛrur, tuɣa ssqesḥen iri nsen, war ɣarek dd-sřin.   

30 Aṭṭas n iseggʷusa tḥemmřed akidsen, tcehded ḍidd i nsen s Arruḥ nnec, s tsexxart n inabiyyen, maca nitni war sřin. S uyenni tewcid ten deg ufus n řegnus n temmura.   

31 Maca di arreḥmet nnec tameqqrant war ten taredǧed ca u war daysen tesmiḥed ca, maɣar cek d ijj n Arebbi d aḥnin d arḥim.

32 “Xenni řexxu, AREBBI nneɣ, aqa Cek, Arebbi d ameqqran, izemmaren, issaggʷaden, wenni ittᵉṭṭfen di Řɛahd u di tmexsiwt icewwaren, war ḥesseb ca drus marra řeɣben i xaneɣ dd-ikkin, x ijeǧiden nneɣ, x řḥukkam nneɣ u x ikehhanen nneɣ u x inabiyyen nneɣ u x řejdud nneɣ u x marra řgens nneɣ zeg wussan n ijeǧiden n Accur ař ass-a.

33 Tuɣa Cek d amsegged di marra min xaneɣ ikkin, maɣar Cek teggid aneɣ s řaman, maca neccin negga s řeqjaḥet.   

34 Ijeǧiden nneɣ, řḥukkam nneɣ, ikehhanen nneɣ d řejdud nneɣ war ḍeffaren Ccariɛa nnec uca war sřin ɣar řumurat nnec uřa ɣar cchadat nnec nni tcehded ḍidd i nsen.

35 S tgeldit nsen u s řxar nsen aṭṭas i d asen tewcid u s temmurt tameqqrant isseɣmayen i d asen tewcid, war Cek sexxaren ca uca war tuben zi tmegga nsen tiɛeffanin.

36 Xzar ass-a aqa neccin d imsemɣan u tammurt i tewcid i řejdud nneɣ maḥend ad zzayes necc řɣiǧet d řxar, xzar aqa neccin d imsemɣan i dayes neǧa.

37 Řɣiǧet tameqqrant nnes ad traḥ ɣar ijeǧiden, inni i xaneɣ teggid di ssibbet n ddnub nneɣ, uca nitni ttṣeǧaḍen x arrayem nneɣ u x řmař nneɣ am mammec d asen ittɣiř mliḥ, u neccin aqa aneɣ di řeḥṣaret d tameqqrant.”

□ 

9:1 deg warruḍ n wecḍan - s Tɛibranit ‘s txancet’. taɛejjact - s Tɛibranit ‘acař’.

□ 

9:18 aɛejmi - niɣ ‘amwa’, ‘ayenduz’ niɣ ‘yuggu’.

Řɛahd d tmarsiwt n ucemmeɛ

10

1 “X qaɛ man aya ad negg ijj n řɛahd imten uca ad t nzemmem di tira uca řḥukkam nneɣ, Ilawiyyen nneɣ d ikehhanen nneɣ ad xas ggen acemmiɛ.”

2 Inni xas iggin acemmiɛ d ina:

Naḥamya, wenni d lwali ameqqran, mmis n Ḥakalya, d Ṣidqiya,

3 Saraya, Ɛazarya, Irmiya,

4 Facḥur, Amarya, Malkiya,

5 Ḥattuc, Cabanya, Mallux,

6 Ḥarim, Marimut, Ɛubadya,

7 Daniyal, Jinnitun, Barux,

8 Macullam, Abiya, Miyamin,

9 Maɛazya, Biljay d Camɛiya. Ina tuɣa aten d ikehhanen.

10 Uca Ilawiyyen: Yecuɛa, mmis n Azanya, d Binnay. Zeg ayt n Ḥinadad, Qadmiyil.

11 Uřa d aytmatsen: Cabanya, Hudiya, Qaliṭa, Qalaya, Ḥanan,

12 Mixa, Raḥub, Ḥacabya,

13 Zakkur, Carabya, Cabanya,

14 Hudiya, Bani d Baninu.

15 Izeǧifen n řgens: Farɛuc, Faḥat-Mu’ab, Ɛilam, Zattu, Bani,

16 Bunni, Ɛazjad, Bibay,

17 Aduniya, Biɣway, Ɛadin,

18 Aṭir, Ḥizqiya, Ɛazzur,

19 Hudiya, Ḥacum, Biṣay,

20 Ḥarif, Ɛanatut, Nibay,

21 Majfiɛac, Macullam, Ḥazir,

22 Macizabyil, Ṣaduq, Yadduɛ,

23 Falaṭya, Ḥanan, Ɛanaya,

24 Huciɛa, Ḥananya, Ḥacub,

25 Halluḥic, Filja, Cubiq,

26 Raḥum, Ḥacabna, Maɛasiya,

27 Axiya, Ḥanan, Ɛanan,

28 Mallux, Ḥarim d Baɛna.

29 Inni iqqimen zi řgens, ikehhanen, Ilawiyyen, iɛessasen n tewwura, imedyazen, imsexxaren n Zzawect Tameqqrant d marra inni d iɛezzřen ixef nsen x řegnus n temmura ɣar Ccariɛa n AREBBI, timɣarin nsen, iḥenjiren nsen d yessitsen, kuř ijj wenni ɣar teǧa tussna d řefhamet, □  

30 nitni marra řeṣqen ɣar aytmatsen, ayt n bu-ṣṣulṭa nsen, uca ccarcen di nneɛřet d tjaǧit maḥend ad ddaren ɛlaḥsab Ccariɛa n AREBBI, tenni immewcen x ufus n Musa, amsexxar n AREBBI, uca mahend ad ḥḍan marra řumurat n SIDI, Siditneɣ, uca ad ṭṭfen di lfarayiḍ nnes d tweṣṣa nnes.

31 Ɛawed negga xaneɣ maḥend war nettic yessitneɣ i řegnus n temmurt u war nettiwi yessitsen i iḥenjiren nneɣ d tamɣart.   

32 Uca mařa řegnus n temmurt usin-dd deg wass n ssebt, iwyen ṣṣeřɛet d ɛřam kuř imendi ḥima ad zzenzen aya, aqa neccin di ssebt niɣ deg ijj n wass iqeddsen nneɣni war xasen nettiwi walu. Uca ammu ɛawed negga xaneɣ, aqa neccin ad nejj tammurt deg useggʷas wiss sebɛa u war nkessi arriba zeg uřa d yijjen.   

33 Negga xaneɣ řumurat maḥend ad newc ict n ttuřut n ciqlu deg useggʷas i tsexxart n Taddart n AREBBI nneɣ,

34 i weɣrum n wescan u i tewhibt n řɣiǧet n řebda u i tɣarṣt n wecmaḍ n řebda deg wussan n ssebt u deg wussan n uyur n jdid, i řeɛyudat ittwaggen, i tmesřayin iqeddsen u i tɣarṣa n ddenb maḥend ad zzaysent ittwagg aṣřaḥ x Israil u x marra tasexxart n Taddart n AREBBI nneɣ.   

35 Neccin, ikehhanen, Ilawiyyen d řgens, am nᵉttwasettef ɛlaḥsab řaǧat n ibabaten nneɣ, ggin taqedduḥt i tewhibt n ukeccuḍ tenni tuɣa ittxeṣṣa ad tᵉttwassidef ɣar Taddart n AREBBI nneɣ deg wussan ittwaggen, aseggʷas awarni i useggʷas, maḥend ad tᵉttwassecmeḍ x uɛalṭar n SIDI, AREBBI nneɣ, am mammec i tura di Ccariɛa. □  

36 Uca negga xaneɣ ɛawed maḥend ad nawi tamenzut n temmurt nneɣ d tmenzut n řɣiǧet n marra ticejjura ɣar Taddart n SIDI, aseggʷas x umas,   

37 uřa d imenza n iḥenjiren nneɣ d řebhayem nneɣ am mammec i tura di Ccariɛa, uca ad nawi imenza n ifunasen nneɣ d wuǧi nneɣ di Taddart n AREBBI, ɣar ikehhanen nni ittsexxaren di Taddart n AREBBI.   

38 Uca negga xaneɣ ɛawed maḥend ad nettawi tamezwarut n min ittwaggen zeg warecti nneɣ u zi tewhibin n usgeɛɛed nneɣ u zi fruta n marra ticejjura u zi binu n jdid d zzect ɣar ikehhanen deg ixxamen i řexzen n Taddart n AREBBI nneɣ, uřa d řeɛcur n temmurt nneɣ ɣar Ilawiyyen. Uca Ilawiyyen simant nsen ad ṭṭfen řeɛcur di marra tineddam mani tuɣa nxeddem neccin x temmurt,   

39 uca ad yiři ukehhan, ijj n mmis n Harun, ɣar Ilawiyyen xmi ɣa ṭṭfenIlawiyyen řeɛcur. Uca Ilawiyyen simant nsen ad awyen ict n teɛcart n řeɛcur ɣar Taddart n AREBBI, ɣar ixxamen n taddart n txubay, □    

40 minzi ayt n Israil d ayt n Lawi ad awyen tawhibt n usgeɛɛed n řḥebb n yirden, řa n binu n jdid uřa n zzect deg ixxamen i řexzen. Maɣar řeqcuɛ n Zzawect Iqeddsen aqa aten din, uřa d ikehhanen nni ittsexxaren d iɛessasen n tewwura d imedyazen. Ittxeṣṣa aneɣ war nsemmeḥ ca di Taddart n AREBBI nneɣ.

□ 

10:29 imedyazen - niɣ ‘imeɣnujen’.

□ 

10:35 ussan - s Tɛibranit ‘ikuden’.

□ 

10:39 tixubay - niɣ ‘řeknuz’.

Imezdaɣ n jdid n Urcalim u n tneddam iqqimen

11

1 Řḥukkam n řgens qqimen zeddɣen di Urcalim, umi řgens iqqimen igga taqedduḥt maḥend ijj zi ɛecra ad izdeɣ di Urcalim, tandint iqeddsen, u tesɛa di tneddam nneɣni.

2 Ibarek řgens marra iryazen nni iqeddmen ixef nsen s řxaḍar maḥend ad zedɣen di Urcalim.

3 Ina d izeǧifen n lɛamala, inni tuɣa izeddɣen di Urcalim. Tuɣa zeddɣen ayt n Israil, ikehhanen d Ilawiyyen d imsexxaren n Zzawect Tameqqrant d ayt n isemɣan n Suliman di tneddam n Yahuda, kuř ijj deg wagřa nnes, di tneddam nsen.

4 Di Urcalim tuɣa zeddɣen ca zeg ayt n Yahuda u zeg ayt n Binyamin.

Zeg ayt n Yahuda: Ɛataya, mmis n Ɛuzziya, mmis n Zakariyya, mmis n Amarya, mmis n Cafaṭya, mmis n Mahalal-Il, zeg ayt n Fariṣ,

5 uřa d Maɛasiya, mmis n Barux, mmis n Kulḥuza, mmis n Ḥazaya, mmis n Ɛadaya, mmis n Yuyarib, mmis n Zakariyya, mmis n Uciluni. □  

6 Marra ayt n Fariṣ inni izeddɣen di Urcalim, aqa aten arebɛa-mya u-tmenya u-settin n iɛeskariyyen.

7 Ina d ayt n Binyamin: Sallu, mmis n Macullam, mmis n Yuɛid, mmis n Fadaya, mmis n Qulaya, mmis n Maɛasiya, mmis n Itiyil, mmis n Icaɛya

8 u awarni as Jabbay, Sallay: tesɛa-mya u-tmenya u-ɛicrin n yeryazen.

9 Tuɣa Yuwil, mmis n Zikri, d aweqqaf xasen u Yahuda, mmis n Hasnuwa tuɣa d ameḥḍay wiss tnayen x tendint.

10 Zeg ikehhanen: Yadaɛya, mmis n Yuyarib, Yakin,

11 Saraya, mmis n Ḥilqiya, mmis n Macullam, mmis n Ṣaduq, mmis n Marayut, mmis n Axiṭub, ameḥḍay n Taddart n AREBBI,

12 uca aytmatsen, inni ixeddmen di Taddart, marra idsen temn-mya u-tnayen u-ɛicrin n yeryazen. Xenni Ɛadaya, mmis n Yaruḥam, mmis n Falalya, mmis n Amṣi, mmis n Zakariyya, mmis n Facḥur, mmis n Malkiya,

13 d aytmas, izeǧifen n řaǧat, marra idsen mitayen u-tnayen u-rebɛin n yeryazen. Xenni Amcisay, mmis n Ɛazaryil, mmis n Axzay, mmis n Maclimut, mmis n Immir

14 d aytmatsen, ayt n bu-teɣruḍt imeḥḍen, marra idsen mya u-tmenya u-ɛicrin n yeryazen. Tuɣa Zabdiyil, mmis n Hajdulim, d aweqqaf xasen.

15 Zeg Ilawiyyen: Camɛiya, mmis n Ḥaccub, mmis n Ɛazriqam, mmis n Ḥacabya, mmis n Bunni.

16 Cabbatay d Yuzabad, aqa nitni bedden ak-d řxedmet di barra n Taddart n AREBBI. Nitni zeg izeǧifen n Ilawiyyen.

17 Uca xenni Mattanya, mmis n Mixa, mmis n Zabdi, mmis n Asaf, azeǧif i yarezmen taẓaǧit s ict n tẓaǧit n uqadi, d Baqbuqya wenni tuɣa d wiss tnayen zeg aytmas, u Ɛabda, mmis n Cammuɛa, mmis n Jalal, mmis n Yadatun.

18 Marra Ilawiyyen i iǧan di tendint iqeddsen, marra idsen: mitayen u-arebɛa u-tmanin.

19 Iɛessasen n tewwura: Ɛaqqub, Ṭalmun ak-d aytmatsen, inni iṭṭfen aḥeṭṭu di tewwura n tendint, marra idsen mya u-tnayen u-sebɛin.

20 Inni iqqimen n ayt Israil, ikehhanen d Ilawiyyen, zedɣen di tneddam n Yahuda, kuř ijj di tesɣart nnes.

21 Imsexxaren n Zzawect Tameqqrant zedɣen di Ɛufil. Tuɣa Ṣiḥa d Jicfa x imsexxaren n Zzawect Tameqqrant.

22 Tuɣa Ɛuzzi, mmis n Bani, mmis n Ḥacabya, mmis n Mattanya, mmis n Mixa d aweqqaf n Ilawiyyen di Urcalim.

Zeg ayt n Asaf tuɣa imedyazen x řxedmet di Taddart n AREBBI. □  

23 Maɣar tuɣa din xasen ict n tewṣeyyet n ujeǧid u x imedyazen tuɣa din ijj n weqqan, kuř ass ict n tewṣeyyet i ittřiqen i wass nni. □  

24 Tuɣa Faṭaḥya, mmis n Macizabyil, zeg ayt n Zaraḥ, mmis n Yahuda, d afus afusi n ujeǧid di marra min iřeqqfen řgens.

25 Di dcurat ɣar iyyaren nsen tuɣa din ca zeg ayt n Yahuda inni tuɣa izeddɣen di Qaryat-Arebɛa d tneddam i ɣares dd-iqqnen u di Dibbun d tneddam i ɣares dd-iqqnen u di Yaqabṣiyil d tneddam i ɣares dd-iqqnen

26 u di Yecuɛa u di Mulada u di Bayt-Falaṭ

27 u di Haṣar-Cuɛal u di Bi’r-Sebɛa d tneddam i ɣares dd-iqqnen,

28 u di Ṣiqlaɣ u di Makuna d tneddam i ɣares dd-iqqnen

29 u di Ɛayn-Rimmun u di Ṣarɛa u di Yarmut,

30 Zanuḥa, Adullam d tneddam i ɣares dd-iqqnen, Laxic d iyyaren nnes, Ɛaziqqa d tneddam i ɣares dd-iqqnen. Nitni wtin iqiḍan nsen zi Bi’r-Sebɛa ař taɣzurt n Hinnum.

31 Tuɣa ayt n Binyamin zeddɣen zi Jabaɛ di Mixmas d Ɛaya d Bayt-Il d tneddam i ɣarsen dd-iqqnen,

32 Ɛanatut, Nub, Ɛananya,

33 Haṣur, Rama, Jittayim,

34 Ḥadid, Ṣabuɛim, Naballaṭ,

35 Lud d Unu d Teɣzurt n Teɣzurt n Iḥrayfiyyen.

36 Zeg Ilawiyyen zedɣen din terbiḥin zi Yahuda ɣar Binyamin.

□ 

11:5 Aciluni - ijj n weryaz zi tendint n Cilu.

□ 

11:22 imedyazen - niɣ ‘imeɣnujen’.

□ 

11:23 ict n tewṣeyyet - s Tiɛbranit ‘ijj n wawař’.

Lista n ikehhanen d Ilawiyyen

12

1 Ina d ikehhanen d Ilawiyyen inni dd-igeɛɛden ak-d Zarubabbil, mmis n Caɛaltiyil, d Yahucaɛ: Saraya, Irmiya, Ɛizra,

2 Amarya, Mallux, Ḥaṭṭuc,

3 Cakanya, Raḥum, Marimut,

4 Ɛiddu, Jinnituy, Abiya,

5 Miyamin, Maɛadya, Bilja,

6 Camɛiya, Yuyarib, Yadaɛya,

7 Sallu, Ɛamuq, Ḥilqiya d Yadɛaya. Ina d izeǧifen n ikehhanen d aytmas deg wussan n Yahucaɛ.

8 Uca Ilawiyyen d ina: Yecuɛa, Binnuy, Qadmiyil, Carabya, Yahuda d Mattanya, wenni iǧan x izřan n uqadi, jmiɛ ak-d aytmas.

9 Baqbuqya d Ɛunni, aytmatsen, tuɣa ḥeṭṭan arendad nsen.

10 Yecuɛa ijja-dd Yuyaqim, u Yuyaqim ijja-dd Ilyacib, u Ilyacib ijja-dd Yuyadaɛ,

11 u Yuyadaɛ ijja-dd Yunatan, u Yunatan ijja-dd Yadduɛ.

12 Deg wussan n Yuyaqim tuɣa d izeǧifen-a n řaǧat n ibabaten d ikehhanen:

i řaǧat n Saraya: Maraya,

i řaǧat n Irmiya: Ḥananya,

13 i řaǧat n Ɛizra: Macullam,

i řaǧat n Amarya: Yuḥanan,

14 i řaǧat n Maliku: Yunatan,

i řaǧat n Cabinya: Yusuf,

15 i řaǧat n Ḥarim: Ɛadna,

i řaǧat n Marayut: Ḥilqay,

16 i řaǧat n Ɛiddu: Zakariyya,

i řaǧat n Jinnitun: Macullam,

17 i řaǧat n Abiya: Zikri,

i řaǧat n Minyamin d Muɛadya: Filṭay,

18 i řaǧat n Bilja: Cammuɛa,

i řaǧat n Camɛiya: Yunatan,

19 i řaǧat n Yuyarib: Mattanay,

i řaǧat n Ɛuzzi: Yadaɛya,

20 i řaǧat n Sallay: Qallay,

i řaǧat n Ɛamuq: Ɛabir,

21 i řaǧat n Ḥilqiya: Ḥacabya

u i řaǧat n Yadaɛya: Natanayil.

22 Deg wussan n Ilyasib, Yuyadaɛ, Yuḥanan d Yadduɛ, ttwazemmemen izeǧifen x ibabaten n řaǧat n Ilawiyyen uřa d ikehhanen ař tagelda n Dariyus, Afarsi.

23 Ttwazemmemen ayt n Lawi, izeǧifen x ibabaten n řaǧat, deg wedlis n imezruyen ař ussan n Yuḥanan, mmis n Ilyacib.   

24 Izeǧifen n Ilawiyyen tuɣa Ḥacabya, Carabya d Yecuɛa, mmis n Qadmiyil, u aytmatsen bedden ajemmaḍin nsen ḥima ad ssemɣaren u ad qadan, am mammec tuɣa teǧa tewṣeyyet n Dawud, aryaz n AREBBI. Ijj tuɣa iḥeṭṭan arendad n wenneɣni i tuɣa iḥeṭṭan.

25 Tuɣa Mattanya, Baqbuqya, Ɛubadya, Macullam, Ṭalmum d Ɛaqqub iɛessasen n tewwart inni iɛessen x ixxamen n řexzen n tewwura n tendint.

26 Ina tuɣa aten deg wussan n Yuyaqim, mmis n Yahucaɛ mmis n Yuṣadaq, uřa deg wussan n Naḥamya, lwali, u n ukehhan Ɛizra, amseřmed n idlisen.

Adeccen n řḥiḍ n Urcalim

27 Ɣar udeccen n řḥiḍ n Urcalim arzun nitni x Ilawiyyen di marra imucan nsen maḥend ad ten awyen ɣar Urcalim ḥima nitni ad ssqefřen adeccen, ad ggen řefraḥet s uqadi u s yezřan, s teǧunin n wuzzař, s lharpat d řgambriyat.

28 Nitni ssmunen x ayt n imedyazen zeg udewwar n Urcalim u zi dcurat n Unaṭufati,

29 u zi Bayt-Jiljal uřa zeg iyyaren n Jiba d Ɛazmawet, minzi imedyazen bnan i yixef nsen dcurat i dd-innḍen i Urcalim.

30 Ssizedgen ikehhanen d Ilawiyyen ixef nsen uca awarni i uya ssizedgen nitni uřa d řgens d tewwura d řḥiḍ.

31 Xenni ggiɣ řḥukkam n Yahuda ad nyen x řḥiḍ u ssbeddeɣ tnayen n terbiɛin n uɣennej i uqadi. Tuyur ict n terbiɛt ɣar yefus sennej x řḥiḍ ɣar Tewwart n Řeɣbar.

32 Yareddef i-tt Hucaɛya s yijj n wezyen n řḥukkam n Yahuda,

33 Ɛazarya, Ɛizra, Macullam,

34 Yahuda, Binyamin, Camɛiya d Irmiya,

35 u zeg ayt n ikehhanen inni ɣarsen řebwaq: Zakariyya, mmis n Yunatan, mmis n Camɛiya, mmis n Mattanya, mmis n Mixa-Yah, mmis n Zakkur, mmis n Asaf,

36 d aytmas Camɛiya d Ɛazaryil, Milalay, Jilalay, Maɛay, Natanayil d Yahuda, Ḥanani ak-dduzan n řmusiqa n Dawud, aryaz n AREBBI, uca zzat i wudem nsen tuɣa iggur Ɛizra, amseřmed n idlisen.

37 Ɣar Tewwart n Tařa uca xenni nican qibač nsen nyen ddrujjat n tendint n Dawud mani dd-igeɛɛed řḥiḍ, ttekken x taddart n Dawud ař Tawwart n Waman, ɣar ccarq.

38 Tarbiḥt n uqadi wiss tnayen tuyur ɣar jjihet nneɣnit uca necc areddfeɣ tt ak-d wezyen nneɣni n řgens, nekka x řḥiḍ ɣar uɣezdis n Lburj n Tefqunt ař řḥiḍ amiriw,

39 uca xenni nekka x Tewwart n Ifrayim u x Tewwart Taqdimt u x Tewwart n Iseřman d Lburj n Ḥananiyil d Lburj n Mya ař Tawwart n Wuǧi uca nitni qqimen bedden ɣar Tewwart n Řeḥbes.

40 Xenni beddent tnayen n terbiḥin n uqadi di Taddart n AREBBI, uřa d necc ak-d wezyen n imḍebbaren akidi.

41 Uřa d ikehhanen Alyaqim, Maɛasiya, Minyamin, Mixa-Yah, Ilyuɛinay, Zakariyya, Ḥananya, inni ɣarsen řebwaq,

42 uca xenni Maɛasiya d Camɛiya d Aliɛazar d Ɛuzzi d Yuḥanan d Malkiya d Ɛilam d Ɛazar. Imedyazen ggin ad ttwasřen u tuɣa Yizraḥa d aweqqaf.

43 Deg wass nni wehhben nitni aṭṭas n tɣarṣa d timeqqranin. Marra farḥen, maɣar AREBBI igga asen ict n řefraḥet d tameqqrant. Farḥen uřa d timɣarin d iḥenjiren imeẓyanen ařami řefraḥet n řɛid n Urcalim tuɣa ttesřan as zi řaggʷaj.

Taynit di ṭṭweɛ n tewhibin ɛlaḥsab Ccariɛa n Musa

44 Deg wussan nni ggin iryazen ad iřin x ixxamen i iǧan i txubay, i tewhibin n usgeɛɛed, i usuffuɣ tamezwarut n ṣṣabet u i řeɛcur, ḥima ad daysent yarwen tiseqqar i dd-ikkaren i ikehhanen d Ilawiyyen zeg iyyaren n tneddam ɛlaḥsab Ccariɛa, maɣar farḥen ayt n Yahuda zeg ikehhanen d Ilawiyyen nni i din ibedden □  

45 u ḥḍan x tsexxart n AREBBI nsen u x tsexxart n usizdeg, jmiɛ ak-d imedyazen d iɛessasen n tewwura, ɛlaḥsab tawṣeyyet n Dawud d mmis Suliman.   

46 Maɣar zic, deg wussan n Dawud d Adaf, tuɣa din ijj n izeǧifen n imedyazen i izřan n uṣebbeḥ uřa i uqadi i AREBBI.

47 S uya iwca marra Israil di marra ussan n Zarubbabil u deg wussan n Naḥamya tiseqqar n imedyazen d iɛessasen n tewwura, kuř tasɣart n ijj n wass deg wass nnes, uca ssqeddsen tt i Ilawiyyen uca Ilawiyyen ssqeddsen tt i warraw n Harun.

□ 

12:44 tixubay - niɣ ‘řeknuz’.

Acḍar n Naḥamya di ṭṭweɛ n Ccariɛa

13

1 Deg wass nni ɣrin deg imezzuɣen n řgens zeg wedlis n Musa uca ittwaf aqa tura dayes belli ijj n Uɛammuni d ijj n Umu’abiy ɛemmarṣ war zemmaren ad adfen ɣar wegraw n řgens n AREBBI i řebda,   

2 maɣar nitni war ffiɣen ɣar ayt n Israil s weɣrum d waman, maca cran Bilɛam ḍidd nsen maḥend ad ten inɛeř uca xenni yarra AREBBI nneɣ nneɛřet d lbaraka.  

3 Umi sřin Ccariɛa-aya, imsar, aqa bḍan x Israil marra inni ixeǧḍen zi taṣiřet.

4 Qbeř issewjed Ilyacib, akehhan, wenni tuɣa x ixxamen i řexzen n Taddart n AREBBI nneɣ, d wenni i itteɛnan i Ṭubiya,

5 ijj n wexxam d ameqqran i Tubiya mani tuɣa xemmřen qbeř tawhibt n řɣiǧet, jjawi d řeqcuɛ, řeɛcur n řḥebb n yirden, d binu n jdid d zzect nni ttwaggen i Ilawiyyen, i imedyazen u i iɛessasen n tewwura, uřa d tɣarṣt n usgeɛɛed n ikehhanen.

6 Di marra man aya war d ayi tuɣi ca di Urcalim, maɣar deg useggʷas wiss tnayen u-třatin n Artaḥcasta, ajeǧid n Babil, tuɣa ɛeqbeɣ ɣar ujeǧid. Awarni ijj n řmijař n wussan ttareɣ zeg ujeǧid ttesriḥ maḥend ad dd-ɛeqbeɣ.

7 Umi iwḍeɣ ɣar Urcalim, iban-dd ayi řɣar nni igga Ilyacib di ṭṭweɛ n Ṭubiya umi d as issewjed ijj n wexxam di řemraḥat n Taddart n AREBBI.

8 Tuɣa aya d ict n tmesřact d taɛeffant aṭṭas di tiṭṭawin inu uca nḍareɣ marra řeqcuɛ n Ṭubiya zeg wexxam ɣar barra.

9 Nniɣ aqa ittxeṣṣa asen ad ssizedgen ixxamen. Awarni as arriɣ daysen řeqcuɛ n Taddart n AREBBI, uřa d tawhibt n řɣiǧet d jjawi.

10 Ttwassargbeɣ ɛawed, aqa tiseqqar i dd-ittasen i Ilawiyyen war d asen mmewcent ařami Ilawiyyen d imedyazen nni iggin řxedmet, arewřen, kuř ijj ɣar yeyyar nnes.

11 Mmcubbceɣ ak-d imḍebbaren, nniɣ: “Mayemmi tᵉttwasmeḥ Taddart n AREBBI?” U necc ssmuneɣ ten uca arreɣ ten-i-dd deg wemcan nsen.

12 Xenni yiwi-dd marra Yahuda řeɛcur n řḥebb n yirden řa n binu n jdid uřa n zzect deg ixxamen n txubay.

13 Ggiɣ imeqqranen x ixxamen n txubay: akehhan Calamya d umarir Ṣaduq d Fadaya zeg Ilawiyyen uca ggiɣ asen ɣar uɣezdis Ḥanan, mmis n Zakkur, mmis n Mattanya, maɣar tuɣa ttwaḥesben d imtiqqan. Nitni xasen maḥend ad bḍan aya i aytmatsen.

14 Idar ayi i man aya, a AREBBI inu, u war tmeḥḥid tamexsiwt inu icewwaren nni ssecneɣ i Taddart n AREBBI inu u i tsexxart i dayes iǧan.

15 Deg wussan nni ẓriɣ aqa din di Yahuda inni ittcuqan di tsirt deg wass n ssebt uřa d inni dd-iwyen icuwwafen n imendi, arbun ten x yeɣyař, uřa d binu, aḍiř, tazart d ɛřam kuř řeḥmuř nni iwyen deg wass n ssebt di Urcalim. Necc ɛeřmeɣ ten deg wass nni umi tuɣa zznuzan macca deg wass n ssebt.

16 Tuɣa ayt n Ṣur zeddɣen dinni, iwyen-dd iseřman d marra sseřɛet, zznuzan aya di ssebt i ayt n Yahuda u di Urcalim.

17 Ɛeyyareɣ tarwa n taṣiřet n Yahuda, nniɣ asen: “Man tuɛeffna i tᵉtteggem i zi tessɛiǧtem ass n ssebt!   

18 Ma war ggin řejdud nwem amenni uca xenni ma war dd-issiweḍ AREBBI nneɣ marra řɣar-a xaneɣ u x tendint-a? U kenniw tarennim ɛad di řḥaduq n weɣḍab nnes x Israil umi tessɛiǧtem ssebt.”

19 Uca imsar xmi dd ɣa tewḍa taǧest di tewwura n Urcalim, qbeř ma ad dd-yaweḍ ssebt, aqa nniɣ ad ttwabellɛent tewwura uca arniɣ nniɣ ad tent arzmen awarni i ssebt waha. Uca ssbeddeɣ imsexxaren inu ɣar tewwura, maḥend war ssidifen uřa d ijj n řeḥmeř deg wass n ssebt.

20 Uca ammu issensen isebbaben d imzenzan n ɛřam kuř sseřɛet ɛad ict niɣ tnayen n twařawin barra zzat i řeḥyuḍ n Urcalim.

21 Uca cehdeɣ xasen, nniɣ asen: “Mayemmi tᵉttnusam kenniw x uɣezdis n řḥiḍ? Mařa kenniw teggim t twařa nneɣnit, ad xawem wteɣ afus.” Ssenni war dd-usin ɛad di ssebt.

22 Nniɣ ɛawed i Ilawiyyen ad ssizdegen ixef nsen, ad bedden d iɛessasen ɣar tewwura n tendint, maḥend ad qeddsen ass n ssebt.

Uřa i uya idar ayi, AREBBI inu,

u ḥinn xafi

ɛlaḥsab řemɣaret n tmexsiwt nnec icewwaren.

23 Deg wussan nni ẓriɣ ɛawed Udayen nni iwyen timɣarin n Acdud d Ɛammun d Mu’ab uca ssezdɣen tent ɣarsen.

24 Azyen n iḥenjiren nsen ssawařen s iřes n Acdud, war zemmaren ad ssiwřen iřes n Tyahudect, maca kuř ijj tuɣa issawař ɛlaḥsab iřes n kuř řgens. □  

25 Ɛeyyareɣ ten u neɛřeɣ ten u wtiɣ ca n yeryazen zzaysen, qeřɛeɣ acuwwaf nsen u jjiɣ ten ad jjaǧen ɣar AREBBI: “Ɣarwem ad tewcem tiḥenjirin nwem i iḥenjiren nsen u ɣarwem ad tawyem tiḥenjirin nsen i iḥenjiren nwem niɣ i ixef nwem d tamɣart!”

26 Ma war ixḍi Suliman, ajeǧid n Israil, di tmesřact-a? D man aya tuɣa umi war din iǧi d ajeǧid am netta jar waṭṭas n řegnus uca tuɣa ittexs i-t AREBBI u AREBBI igga i-t d ajeǧid x marra Israil? Waxxa amenni ɣarrent t temɣarin tibarraniyyin maḥend ad ixḍa uřa d netta.   

27 Ma xenni ad ɣarwem nseř ɛad ktar umi tᵉtteggem marra řɣar-a ameqqran u tɣeddarem AREBBI uca tiwyem timɣarin tibarraniyyin maḥend ad kidwem zeddɣent?

28 Ijjen zeg iḥenjiren n Yuyadaɛ, mmis n Ilyacib, arrays n ikehhanen tuɣa d aḍeggʷař n Sanballaṭ zi Ḥurun. S uya uẓẓřeɣ xas zi ɣari

29 Idar asen, a AREBBI inu, minzi nitni ssxemjen tukehhant, řxedmet n ikehhanen, d řɛahd n tukehhant u n Ilawiyyen.

30 U necc ssizedgeɣ ten zi marra min tuɣa d řɣib, uca areccḥeɣ aḥeṭṭu n ikehhanen u n Ilawiyyen, kuř ijj di tsexxart nnes.

31 Ammu i ggiɣ uřa i tewhibt n ukeccuḍ, di řweqt nnes ittwaggen, u i tmenzut n ṣṣabet. Idar ayi, a AREBBI inu, i řxar.

□ 

13:24 iřes - niɣ ‘tutlayt’.

Istir

Řɛid ameqqran n ujeǧid Aḥacwiruc

1

1 Imsar deg wussan n Aḥacwiruc - netta d Aḥacwiruc wenni tuɣa iḥekkmen zi temmurt n Řhend ař tammurt n Kuc x mya u-sebɛa u-ɛicrin n lɛamalat -

2 wah, deg wussan nni, umi iqqim ujeǧid Aḥacwiruc x řɛarc n tgeldit nnes di řeqṣar n Cucan,

3 deg useggʷas wiss třata n řeḥkam nnes, aqa igga ict n zzardet i marra řḥukkam d imsexxaren nnes. Tuɣa ikumandaren n řɛeskar n temmurt n Lfurs d Maday uřa d tarwa n taṣiřet d řḥukkam n lɛamalat ttmunan zzat i wudem nnes,

4 umi isscen agřa n uɛuǧi n tgeldit nnes d ccan d řemřaḥet n lɛaḍama nnes deg waṭṭas n wussan, aqa di mya u-tmanyin n wussan.

5 Umi ɛdun wussan nni, xenni tuɣa issewjad ujeǧid ict n zzardet i marra řgens nni tuɣa din di lqelɛa n Cucan, zeg umeqqran ař ameẓyan, sebɛa n wussan, deg wazzay n weḥwic n řeqṣar n ujeǧid.

6 Aqa din arwaqat d icemřařen d izizawen d idehmanen mmuden s ifiřan n řeqṭen azdad d ufiřu arjuwani ggin tent ɣar iqeḍban n nnuqart u ɣar ipilaren n řmarmur. Řemṭarbat n wureɣ d nnuqart mmarsent x tisi n zzellij dayes aẓru aziza am smaraxt d weẓru d acemřař d weẓru am tyaqut d weẓru d abarcan.

7 Temmewc tsessi di řeqcuɛ n wureɣ u tuɣa marra řeqcuɛ mmsebḍan, ta war tarwis ta, u tuɣa din binu igellden s waṭṭas, anect i tuɣa izemmar ufus n ujeǧid ad t iwc. □  

8 Tuɣa swin ɛlaḥsab řumur, war iǧi s uɣiř, minzi ammu i iweṣṣa ujeǧid i marra imeqqranen n taddart nnes, maḥend ad ggen řxaḍar i marra.

9 Tegga tjeǧidt Wacti uřa d ict n zzardet i temɣarin di taddart igellden n ujeǧid Aḥacwiruc.

Tajeǧidt Wacti tewḍa

10 Deg wass wiss sebɛa, umi idweř wuř n ujeǧid ifarḥ s binu, inna i Mahuman, Bizta, Ḥarbuna, Biɣta d Abaɣta, Zitar d Karkas, aqa nitni d sebɛa n imsexxaren icennɛen i tuɣa isexxaren zzat i wudem n ujeǧid Aḥacwiruc,

11 ḥima ad awyen tajeǧidt Wacti zzat i wudem n ujeǧid s ttaj igellden, maḥend ad isscen aẓri nnes i řegnus u i řḥukkam, minzi nettat tuɣa dayes aẓri.

12 Maca tajeǧidt Wacti tugi ad dd-tas ɛlaḥsab awař n ujeǧid nni d as dd-yusa s ufus n imsexxaren icennɛen. Iffugem ujeǧid aṭṭas uca ikkar dayes wesɛar nnes.

13 Xenni inna ujeǧid i imiɣisen inni ifehhmen řmijařat n řweqt - minzi ammu i tuɣa tᵉttwagg tmesřact n ujeǧid zzat i yinni issnen azerf u řeḥkam -

14 i Karcana, Citar, Admata, Tarcic, Maras, Marsana d Mamukan, sebɛa n řḥukkam n Lfurs d Maday, inni d asen iɛeddeř maḥend ad ẓaren udem n ujeǧid u ksin imucan imezwura di tgeldit:

15 “Min d aneɣ ittxeṣṣa ad negg ak-d tjeǧidt Wacti ɛlaḥsab řqanun, minzi nettat war teggi awař n ujeǧid Aḥacwiruc i dd-issekk s ufus n imsexxaren nnes icennɛen?”

16 Xenni inna Mamukan zzat i wudem n ujeǧid d řḥukkam: “Tajeǧidt Wacti war teggi ca řɛib deg ujeǧid d řḥukkam waha, maca uřa di marra řḥukkam d marra řegnus di marra lɛamalat n ujeǧid Aḥacwiruc.

17 Minzi min tegga tjeǧidt ad iffeɣ ɣar marra temɣarin uca ad yarr iryazen nsent ad ttwasseḥqaren jar tiṭṭawin nsent xmi qqarent: ‘Ajeǧid Aḥacwiruc inna ad ssekken ɣar tjeǧidt Wacti maḥend ad dd-tas zzat i wudem nnes, maca nettat war dd-tusi ca.’

18 Uřa d timɣarin n řḥukkam n Lfurs d Maday, tinni isřan i temwarrit n tjeǧidt, ad inint aya ass-a i marra řḥukkam n ujeǧid uca ammu i din ɣa yiři useḥqar d uduqqez n weɣḍab aṭṭas.

19 Mařa iɛjeb as řḥař i ujeǧid, ejj i-t xenni ad issuffeɣ ijj n řumur, ad t izemmem di řqawanin n ayt n Lfurs d Maday, maḥend war t ttɛeddan, u war ittejji ad dd-tas tajeǧidt Wacti ɛad zzat i wudem n ujeǧid Aḥacwiruc uca ejj ajeǧid ad iwc tagelda nnes i ḥed nneɣni, ad tiři ḥsen zzayes.

20 Xmi i ɣa ittwaseř řumur n ujeǧid nni i ɣa yegg di marra tageldit nnes, tenni d tameqqrant, xenni ad dewřent marra timɣarin ad weqqarent iryazen nsent, zeg umeẓyan ař ameqqran.”

21 Tuɣa awař-a d lemliḥ di tiṭṭawin n ujeǧid d řḥukkam uca igga ujeǧid ɛlaḥsab awař n Mamukan.

22 Issekk tibratin ɣar marra lɛamalat n ujeǧid - i kuř lɛamala s tira nnes u i kuř řgens s yiřes nnes - ḥima kuř aryaz ad yiři d řḥakem x taddart nnes uca ad issiweř s yiřes n řgens nnes.

□ 

1:7 řeqcuɛ n wureɣ - ifenjařen d iɣarrafen n wureɣ.

Istir tedweř d tajeǧidt n jdid

2

1 Awarni man aya, umi yarsa wesɛar n ujeǧid, idweř ittxemmam deg Wacti d min tegga u di min xas ittwaggen n řeḥkam.

2 Xenni nnan imsexxaren iḥuḍriyyen n ujeǧid i tuɣa i d as ittsexxaren: “Ejj ad arzun tibřiɣin i ujeǧid, tiɛezriyyin i di iǧa weẓri.

3 Ejj ajeǧid ad igg iweqqafen x marra lɛamalat n tgeldit nnes, ad ssmunen marra tibřiɣin tiɛezřiyin nni di iǧa weẓri, ɣar lqelɛa n Cucan, ɣar taddart n temɣarin, sadu i tɛessast n Hijay, amsexxar amcenneɛ n ujeǧid wenni d aɛessas x temɣarin u ad asent wcen timesřayin i uthelli n weẓri.

4 Tabřiɣt i ɣa iɛejben i ujeǧid ad tiři d tajeǧidt deg wemcan n Wacti.” Tuɣa awař-a d lemliḥ di tiṭṭawin n ujeǧid uca netta igga ammu.

5 Tuɣa din ijj n weryaz d Uday di lqelɛa n Cucan, qqaren as Murdaxay, mmis n Ya’ir, mmis n Cimɛi, mmis n Kis, ijj n weryaz zeg ayt n Binyamin.

6 Netta ittwandeh zi Urcalim ak-d ayt n lmenfa nni dd-iwyen ak-d Yakunya, ajeǧid n Yahuda, inni umi indeh Nabuxadnaṣṣar, ajeǧid n Babil, di lmenfa.   

7 D netta wenni tuɣa isseymen Hadassa, ixs ad yini Istir, yeǧis n ɛemmis, minzi war ɣares tuɣi ɛad babas niɣ yemmas. Nettat tuɣa d ict n tebřiɣt s ijj n waddud icuwwar u dayes aẓri. Awarni umi immut babas d yemmas, iksi tt Murdaxay, igga i-tt d yeǧis.

8 Ařami ittwassen wawař n ujeǧid d řqanun nnes uca ttwassmunent aṭṭas n tebřiɣin di lqelɛa n Cucan sadu i tɛessast n Hijay, imsar belli sseɛdun Istir ɛawed ɣar taddart n ujeǧid, tedweř sadu tɛessast n Hijay, aɛessas n temɣarin.

9 Teɛjeb as tabřiɣt u nettat tusa as-dd x řxaḍar di tiṭṭawin nnes. Netta iqeǧeq ḥima ad as iwc timesřayin i uthelli n weẓri d macca nnes, u ḥima ad as iwc uřa d sebɛa n temsexxarin timeẓyanin ittwaxḍaren zi taddart n ujeǧid, uca issmuṭṭiy i-tent ɣar wemcan icnan qaɛ di taddart n temɣarin.

10 Istir war txebbar ca řgens nnes niɣ jjadira nnes, minzi Murdaxay iweṣṣa tt maḥend war t teqqar ca.

11 Tuɣa Murdaxay iggur kuř ass zzat i řemřah i iǧan zzat i taddart n temɣarin maḥend ad issen mammec teǧa Istir d min d as ɣa imsaren.

12 Tabřiɣt awarni tenneɣni tas as-dd nnubet ḥima ad tadef ɣar ujeǧid Aḥacwiruc, awarni tenɛac n uyuren n uzeyyen am mammec teǧa tewṣeyyet i temɣarin, minzi ammu i ttwakemmřen wussan n uthelli n weẓri: setta n uyuren s zzect n mirru d setta n iyuren s řeɛṭur ittfuḥen d fumadat i temɣarin.

13 Ammu dd-tusa kuř ict n tebřiɣt ɣar ujeǧid: marra min tᵉttar, immewc as maḥend ad zzayes teffeɣ zi taddart n temɣarin ɣar taddart n ujeǧid.

14 Ɣar tmeddit tudef ɣar daxeř u ɣar tuffut teɛqeb-dd ɣar taddart wiss tnayen n temɣarin sadu uḥeṭṭu n Caɛacɣaz, amsexxar amcenneɛ n ujeǧid, aɛessas n tiyya. War dd-teɛqeb ɣar ujeǧid, mɣir mařa teɛjeb as i ujeǧid uca tᵉttwařaɣa s yisem nnes.

15 Řami dd-tiweḍ nnubet n Istir, yeǧis n Abiḥayil, ɛemmis n Murdaxay, wenni tt yarrin d yeǧis, war tᵉttar walu mɣir min inna Hijay, amsexxar amcenneɛ n ujeǧid, aɛessas n temɣarin. U Istir tusa-dd x řxaḍar i marra wi tt iẓrin.

16 Ammu i iwyen Istir ɣar ujeǧid Aḥacwiruc, ɣar taddart nnes igellden, deg uyur wiss ɛecra, aqa-t d uyur n Ṭibit, deg useggʷas wiss sebɛa n tgelda nnes.

17 Ajeǧid tuɣa ittexs Istir x marra timɣarin nneɣni uca nettat tufa arḍa d řeḥnunect zzat i wudem nnes ktar x marra tiɛzuray nneɣni. Issars ttaj igellden x uzeǧif nnes uca yarra i-tt d tajeǧidt deg wemcan n Wacti.

18 Igga ujeǧid ict n zzardet tameqqrant i marra řḥukkam nnes d imsexxaren nnes, zzardet n Istir. Igga řehna di marra lɛamalat u iwca arriɣaluten ɛlaḥsab tizemmar n ujeǧid.

Murdaxay ibḍeř aneqqi n ujeǧid

19 Xmi ttwassmunent tiɛzuray ɛawed, iqqim Murdaxay ɣar tewwart n ujeǧid.

20 Istir war txebbar ca i jjadira nnes niɣ i řgens nnes, am mammec d as yumur Murdaxay, minzi Istir tuɣa teggur ɛlaḥsab řumur n Murdaxay am mammec tuɣa tᵉttegg umi tuɣa ɣares tᵉttwarebba.

21 Deg wussan nni, am iqqim Murdaxay di tewwart n ujeǧid, tuɣa Biɣtan d Tarac, tnayen n imsexxaren icennɛen n ujeǧid zeg iɛessasen n tewwart, ttfuggmen aṭṭas u tuɣa arezzun ad sswiẓẓḍen afus ɣar ujeǧid Aḥacwiruc.

22 Tamesřact-a tedweř tᵉttwassen ɣar Murdaxay uca netta ixebbar i-tt i tjeǧidt Istir, uca Istir tenna man aya i ujeǧid s yisem n Murdaxay.

23 Arzun di tmesřact nni uca ufin man aya d tidett. Uyřen ten s tnayen x teḥnact uca uran t deg wedlis n imezruyen zzat i wudem n ujeǧid.

Tameɛmuč n Haman ḍidd i Wudayen

3

1 Awarni man aya ikkar ujeǧid Aḥacwiruc, igga ccan d ameqqran di Haman, mmis n Hammadata, Ajaji, uca issgeɛɛed i-t uca yarra řkursi nnes sennej i marra řḥukkam nni ɣares iǧan. □  

2 Marra imsexxaren n ujeǧid nni tuɣa ɣar tewwart n ujeǧid, uḍaren, qewsen zzat i Haman, minzi ammu i t yumur ujeǧid. Maca Murdaxay war iwḍi x ifadden nnes u war ibendiq.

3 Nnan imsexxaren n ujeǧid i iǧan di tewwart n ujeǧid i Murdaxay: “Mayemmi tɛeddid x řumur n ujeǧid?”

4 Umi xas nnan aya zeg wass ɣar wass u netta war d asen isři ca, imsar aqa nitni xebbaren aya i Haman ḥima ad ẓaren ma ad qqimen bedden awařen n Murdaxay i zi iwwet x yixef nnes, minzi issargeb i-ten belli aqa netta d Uday.

5 Řami iẓra Haman belli Murdaxay war yiwḍi x ifadden nnes u war d as ibendiq, isɛar Haman s waṭṭas.

6 Maca ittɣiř as aya d aseḥqar maḥend ad isswiẓẓeḍ afus nnes ɣar Murdaxay waha, minzi ssiwřen akides x řgens n Murdaxay. S uya yarezzu Haman ad ihellek marra Udayen nni iǧan di marra tageldit n Aḥacwiruc, řgens n Murdaxay.

7 Deg uyur amezwaru, wenni d ayur n Nisan, deg useggʷas wiss tenɛac n ujeǧid Aḥacwiruc, ggin nitni ‘Pur’, ixs. ad yini ‘taqedduḥt’, zzat i wudem n Haman, i kuř ass u i kuř ayur, ař dd-iwḍa tqedduḥt x uyur wiss tenɛac, wenni d ayur n Adar. □  

8 Minzi inna Haman i ujeǧid Aḥacwiruc: “Aqa din ijj n řgens imṭarrec u ittwabḍa jar řegnus di marra lɛamalat n tgeldit nnec. Izerfan nsen farrqen x marra řegnus u nitni war ṭṭifen ca deg izerfan n ujeǧid. S uyenni war d as iɛeddeř i ujeǧid ad ten yejj ammu. □  

9 Mařa tusa as-dd i ujeǧid s řxaḍar, xenni ad arin ijj n řumur, ḥima ad ten areddǧen, xenni necc ad ggeɣ ad sswezneɣ ijj n řqedd n ɛecra-ařaf talint n nnuqart, ad ggeɣ aya deg ifassen n yinni i ɣa iḥḍan řxedmet, maḥend ad t ssidfen deg ixxamen n txubay n ujeǧid.”

10 Ikkes ujeǧid taxadent n ucemmiɛ i zi yareccem zeg uḍaḍ n ufus nnes uca iwca i-tt i Haman, mmis n Hammadata, Ajaji, řeɛdu n Wudayen.

11 Inna ujeǧid i Haman: “Nnuqart jjiɣ ac tt, uřa d řgens, ḥima ad zzayes tegged min twarid d lemliḥ di tiṭṭawin nnec.”

12 Deg uyur amezwaru, deg wass nnes wiss třeṭṭac, mřaɣan imariren n ujeǧid, uran marra ɛlaḥsab řumur n Haman i ijeǧiden i iǧan sadu ujeǧid u i lwulat nni iǧan x kuř lɛamala u i řḥukkam n kuř řgens. Nitni uran i kuř lɛamala s tira nnes u i kuř řgens s iřes nnes. Tuɣa tabrat tura s yisem n ujeǧid, u tᵉttwacemmeɛ s txadent n ucemmiɛ n ujeǧid. □  

13 Ssekken tibratin ak-d ireqqasen n tazřa ɣar marra lɛamalat n ujeǧid, ḥima ad teḥḥan, ad nɣen u ad hellken marra Udayen, am umeẓyan am umeqqran, iḥenjiren imeẓyanen d temɣarin, deg wass d ijjen, deg wass wiss třeṭṭac n uyur wiss tenɛac, wenni d ayur n Adar, u xenni ad keccḍen marra min ɣarsen d takeccaḍt.

14 Tuɣa ittxeṣṣa ad ssuffɣen min iǧan di tira am yijj n uzerf, zeg ict n lɛamala ař tenneɣni s bṭayṭay i marra řegnus, ḥima ad iřin ḥezzmen i uya deg wass nni.

15 Ffɣen ireqqasen n tazřa, ttwacejjɛen s uzeyyar s wawař n ujeǧid, uca ittwassuffeɣ uzerf ɛawed di lqelɛa n Cucan. Tuɣa ajeǧid d Hamam qqimen sessen, maca tandint n Cucan tuɣa-tt tehweř.

□ 

3:1 Ajaji - ijjen zeg ayt n Ajaj.

□ 

3:7 Nisan - isem wanita ixs ad yini ‘Abril’. Adar - isem wanita ixs ad yini ‘Mars’.

□ 

3:8 izerfan - niɣ ‘řqawanin’.

□ 

3:12 imariren - nitni d inni ittarin.

Lqarar n Istir

4

1 Umi yargeb Murdaxay x marra min ittwaggen, icarreg tcamir nnes, yarḍ ict n txancet issuyes iɣɣeḍ x uzeǧif nnes uca iẓwa di řwesṭ n tendint, tuɣa issɣuyyu ict n tɣuyyit tejhed tarzeg.

2 Yiweḍ-dd ař tawwart n ujeǧid, minzi war iɛeddeř i uřa d ijj maḥend ad yadef ɣar tewwart n ujeǧid am yarḍ txancet n wecḍan.

3 Di kuř lɛamala d kuř tandint mani yiweḍ řumur n ujeǧid, iřqef Udayen ijj n wecḍan d ameqqran d uẓummi d imeṭṭawen d iɣuyyan, uca qqimen aṭṭas zzaysen ẓẓřen di txancet n wecḍan d yiɣɣeḍ.

4 Timsexxarin timeẓyanin n Istir d imsexxaren nnes icennɛen usin-dd maḥend ad tt xebbaren s uya uca teḥzen tjeǧidt aṭṭas. Tessekk tcamirat i Murdaxay maḥend ad tent yarḍ, ad ikkes taxancet nnes n wecḍan, maca netta war tent iqbiř.

5 Xenni třaɣa Istir i Hatax, ijj zeg imsexxaren icennɛen n ujeǧid, wenni tuɣa i d as igga ujeǧid d amsexxar, uca tumur i-t x Murdaxay maḥend ad tessen min t yuɣin d mayemmi igga ammu.

6 Iffeɣ Hattax ɣar Murdaxay, ɣar wazzay i iǧan zzat i tewwart n ujeǧid,

7 uca Murdaxay iɛawed as marra min d as imsaren d cḥař n nnuqart i iwaɛed Haman ad t iwzen i ixxamen n txubay n ujeǧid di ṭṭweɛ n ureddeǧ n Wudayen.

8 Netta iwca as ict n tiřemt n tira n uzerf i ittwassuffɣen di Cucan maḥend ad ten areddǧen, ḥima ad tt isscen i Istir u ad as yini u ad as yumur maḥend ad traḥ ɣar ujeǧid ad as tzawg u maḥend ad as tᵉttar zzat i wudem nnes di ṭṭweɛ n řgens nnes.

9 Yudef Hatax uca iɛawed awařen n Murdaxay i Istir.

10 Tessiweř Istir i Hatax uca tumur i-t ad yini i Murdaxay:

11 “Marra imsexxaren n ujeǧid d marra řgens di lɛamalat n ujeǧid ssnen mliḥ belli marra wi ɣa yadfen ɣar ujeǧid deg wazzay n zzat, am war dd-ittwařaɣa, d aryaz niɣ d tamɣart i iǧa, aqa din xas ijj n řeḥkam waha, d řmewt, mɣir mařa ajeǧid isswiẓẓeḍ as azeǧaḍ nnes n wureɣ, ḥima ad iqqim iddar. Třatin n wussan-a i iɛdun war xafi dd-iřaɣa ḥed maḥend ad dd-aseɣ ɣar ujeǧid.”

12 Ɛawden nitni awařen n Istir i Murdaxay.

13 Xenni inna Murdaxay, ad inin i Istir ɛawed: “War txemmam, aqa cem tzemmared ad tarewřed di taddart n ujeǧid, ktar x marra Wudayen nneɣni.

14 Minzi mařa cem tesseɣded s tidett di řweqt-a, ad din tiři řefsaset d usellek i Wudayen zeg webrid nneɣni, maca cem d taddart n babam ad ttwareddǧen. Wi issnen ma teksid aweqqar igellden ɣar ict n řweqt am tanita?” □  

15 Xenni inna Istir, ittxeṣṣa ad dd-arren x Murdaxay:

16 “Uyur, smun marra Udayen i izeddɣen di Cucan uca ẓummem ayi i necc, war tᵉttem, war tsessem třata n wussan, ǧiřet d wass. Uřa d necc d temsexxarin inu timeẓyanin ad ẓumment ammu, uca xenni ad adfeɣ ɣar ujeǧid min war icuwwar ɛlaḥsab azerf. Mařa fniɣ, xenni fniɣ!”

17 Xenni iffeɣ Murdaxay uca igga am mammec marra min x i d as tumur Istir.

□ 

4:14 abrid - s Tɛibranit ‘amcan’.

Istir tᵉttar aɛawen n ujeǧid

5

1 Deg wass wiss třata, imsar, aqa Istir tyarḍ arruḍ igellden uca truḥ tekkar deg wazzay n daxeř n taddart n ujeǧid, nican qibač i ujemmaḍ n taddart n ujeǧid. Tuɣa ajeǧid iqqim x řɛarc nnes di taddart igellden arendad n tewwart n taddart.

2 Umi iẓra ujeǧid tajeǧidt Istir tbedd deg wazzay, imsar, aqa tufa arḍa di tiṭṭawin nnes, ařami isseřqa ujeǧid azeǧaḍ nnes n wureɣ i tuɣa ɣares deg ufus nnes i Istir uca tqarreb-dd Istir, tḥada tixeft n uzeǧaḍ.

3 Xenni inna as ujeǧid: “Min cem yuɣin, a tajeǧidt Istir, niɣ min teɛna tutra nnem? Ad am temmewc, waxxa teǧa d azyen n tgeldit!”

4 Tenna Istir: “Mařa tusa as-dd i ujeǧid s řxaḍar, aqa netta ad dd-yas ass-a ak-d Haman ɣar zzardet i d as sswejdeɣ.”

5 Xenni inna ujeǧid: “Arrem Haman ad iqeǧeq ad igg am mammec tenna Istir.” Řami dd-yusa ujeǧid ak-d Haman ɣar zzardet nni i tessewjed Istir,

6 inna ujeǧid i Istir umi swin binu: “Min dayem iǧan d meẓri? Ad am immewc. Min iǧan d tutra nnem? Ad ɣarem tiři waxxa d azyen n tgeldit.”

7 Xenni tarra-dd xas Istir, tenna: “Wa d meẓri inu d tutra inu:

8 Mařa xenni necc ufiɣ arḍa di tiṭṭawin n ujeǧid u mařa tusa as-dd i ujeǧid s řxaḍar ḥima ad issiweḍ meẓri inu d tutra inu, aqa ad dd-yas ujeǧid ak-d Haman ɣar zzardet inu nni d as i ɣa sswejdeɣ, xenni tiwecca ad ggeɣ ɛlaḥsab awař n ujeǧid.”

9 Iffeɣ Haman deg wass nni, ifarḥ u tuɣa-t x řxadar nnes aṭṭas, maca umi iẓra Haman Murdaxay iqqim di tewwart n ujeǧid, war ikkar, war ɣares inhezz, xenni isɛar Haman s waṭṭas.

10 Maca Haman itebbet simant nnes u umi yiweḍ ɣar taddart, ijja ad dd-asen imeddukkař nnes d Zarac, tamɣart nnes.

11 Issiweř Haman akidsen x uɛuǧi n wagřa nnes u x iḥramen nnes i ɣares iǧan s waṭṭas u x marra min zi i d as icenneɛ ujeǧid u d mammec i-t issgeɛɛed sennej i řḥukkam d imsexxaren n ujeǧid.

12 Ɛawed inna Haman: “Uřa d tajeǧidt Istir war tejji ḥed ad dd-yas ak-d ujeǧid ɣar zzardet i tessewjed, mɣir necc, uca aḥeqqa uřa d tiwecca ttwaɛarḍeɣ jmiɛ ak-d ujeǧid.

13 Maca man aya marra war d ayi icqi min ɣa kkeɣ ttwařiɣ Murdaxay, Uday, iqqim di tewwart n ujeǧid.”

14 Xenni tenna Zarac, tamɣart nnes, jmiɛ ak-d imeddukkař nnes: “Ejj ad ssbedden ict n tḥenact mani t ɣa ayřen, ad yiři řuɛřa nnes xemsin n iɣiřen uca ɣar ṣṣbeḥ ad tinid i ujeǧid, ḥima ad ɣares ayřen Murdaxay u xenni ad tuyured s řefraḥet ɣar zzardet ak-d ujeǧid.” Ittɣiř as i Haman aqa man aya d ijj n ccwar icna uca ssbedden taḥnact n wayař.

Ccenɛet i Murdaxay

6

1 Di ǧiřet nni simant nnes tuɣa yugi ad ikk iḍeṣ x ujeǧid uca inna ad as dd-awyen adlis n řidaret n imezruyen uca ɣrin zzaysen zzat i wudem n ujeǧid.

2 Ittwaf uran dayes, aqa Murdaxay ixebbar x Biɣtana d Tarac, tnayen n imsexxaren icennɛen n ujeǧid, zeg iɛessasen n tewwart, inni tuɣa yarezzun ad wten afus n ujeǧid Aḥacwiruc.

3 Xenni inna ujeǧid: “Man ccan d řemɣaret i ittwaggen i Murdaxay x man aya?” Imsexxaren iḥuḍriyyen n ujeǧid nni tuɣa i d as ittsexxaren, nnan: “War d as ittwagg walu di ṭṭweɛ nnes!”

4 Xenni inna ujeǧid: “Wi din barra deg wazzay?” Haman tuɣa ɛad mammec dd-ittadef ɣar wazzay n taddart n ujeǧid i iǧan ɣar barra qaɛ ḥima ad yini i ujeǧid ḥima ad yayeř Murdaxay ɣar tḥenact n wayař, tenni i d as issewjed.

5 Imsexxaren n ujeǧid nnan as: “Aqa d Haman i da ibedden deg wazzay.” Xenni inna ujeǧid: “Ejj i-t ad yadef!”

6 Xmi yudef Haman, inna as ujeǧid: “Min ɣa ittwaggen ak-d weryaz i umi ixs ujeǧid ad t icenneɛ?” Ixemmem Haman deg wuř nnes: “Man wen ixs ujeǧid ad icenneɛ ktar zzayi?”

7 S uyenni yarra-dd Haman x ujeǧid: “Aryaz i ixs ujeǧid ad t icenneɛ,

8 ad as immewc tcamir igellden i zi innum ujeǧid ad yarḍ uřa d ayis i xef innum ujeǧid ad iniy uca ad ssarsen ijj n ttaj igellden x uzeǧif nnes.

9 Ad ggen tcamir d uyis deg ufus n ijj zi řḥukkam n ujeǧid, ijjen zi tarwa n taṣiřet, uca ad zzayes ssyarḍen aryaz nni i ixs ujeǧid ad icenneɛ uca ad t ssnedhen x uyis deg wazzay n tendint, uca ad barrḥen: ‘Ammu i ɣa ittwagg ak-d weryaz, wenni ixs ujeǧid ad t icenneɛ!’ ”

10 Xenni inna ujeǧid i Haman: “Qeǧeq, ksi tcamir d uyis am mammec tennid uca egg amenni ak-d Murdaxay wenni iqqimen di tewwart n ujeǧid u war ttejji uřa d ijj n wawař ad iwḍa zi marra min tessiwřed.”

11 Iksi Haman tcamir d uyis uca issyarḍ Murdaxay s tcamir u issnedh i-t x wazzay n tendint uca issekkar abarreḥ qibač nnes: “Ammu i ɣa ittwagg ak-d weryaz wenni umi ixs ujeǧid ad as icenneɛ!’”

12 Awarni aya iɛqeb Murdaxay ɛawed ɣar tewwart n ujeǧid, maca Haman yuyur deɣya ɣar taddart, iḥzen u tuɣa azeǧif nnes iřeḥḥef.

13 Iɛawed Haman i Zarac, tamɣart nnes, u i marra imeddukkař nnes marra min i d as imsaren. Xenni nnan as imiɣisen nnes d Zarac, tamɣart nnes: “Mařa Murdaxay, wenni zzat i wudem nnes tebdid ad tewḍid, zi zzariɛet n Wudayen i yeǧa, war d as tzemmared, maca s tidett ad tewḍid zzat i wudem nnes.”

14 Umi nitni ssiwřen ɛad akides, usin-dd imsexxaren icennɛen d ujeǧid uca qeǧqen ad awyen Haman ɣar zzardet nni tessewjed Istir.

Řḥukm x Haman

7

1 Umi dd-yiweḍ ujeǧid ak-d Haman ḥima ad swen ak-d tjeǧidt Istir,

2 inna ujeǧid, ɛawed deg wass wiss tnayen, ak-d tissit n binu i Istir: “Min dayem iǧan d meẓri, a tajeǧidt Istir! Ad am immewc. D min iǧan d tutra nnem? Ad ɣarem tiři waxxa d azyen n tgeldit.”

3 Xenni tarra-dd xas tjeǧidt Istir, tenna: “Mařa xenni ufiɣ arḍa di tiṭṭawin nnec, a ajeǧid, u mařa tusa as-dd i ujeǧid s řxaḍar, ejj ad ayi wcen tudart inu x meẓri inu u řgens inu x tutra inu.

4 Maɣar neccin nemmenz, necc d řgens inu, maḥend ad nettwareddeǧ u ad nettwateḥḥa. Mařa nemmenz am yisemɣan d tiyya, necc ad ssusmeɣ, minzi x uya řeḥṣaret war tᵉttiři anect ařami icuwwar ad ṣeddɛeɣ ajeǧid.”

5 Xenni issiweř ujeǧid Aḥacwiruc, inna i tjeǧidt Istir: “Min iɛna netta u mani iǧa wenni ɣar iǧa wuř iccur maḥend ad igg ammu?”

6 Tenna as Istir: “Aryaz nni i d aneɣ iḥṣaren d řeɛdu nneɣ, aqa d wa d Haman aɛeffan!” Xenni innexřeɛ Haman zzat i wudem n ujeǧid d tjeǧidt.

7 Ikkar ujeǧid s wesɛar, ijja tissit n binu uca yuyur ɣar weḥwic n řeqṣar. Haman iqqim ibedd maḥend ad iḥeccem tajeǧidt Istir di ṭṭweɛ n tudart nnes, maɣar yuca ak-d ujeǧid aqa iɛewweř ad as igg řɣar.

8 Ařami dd-idweř ijeǧid zeg weḥwic n řeqṣar ɣar taddart mani teǧa ṭṭabřa n binu, yufa Haman iwḍa x řemṭarbat i x tuɣa tezzeř Istir. Xenni inna ujeǧid: “Řexxu aqa ihekkweř uřa d tajeǧidt ɣari di taddart!” Qaɛ war dd-iffiɣ wawař zeg uqemmun n ujeǧid, ařami tuɣa imsexxaren řeḥḥfen as i Haman x uɣembub.

9 Ḥarbuna, ijj zeg imsexxaren icennɛen, inni tuɣa ibedden zzat i wudem n ujeǧid, inna: “Aqa din taḥnact n wayař, tenni i tuɣa igga Haman i Murdaxay wenni tuɣa issiweř mliḥ deg ujeǧid, tbedd ɣar taddart n Haman u řuɛřa nnes xemsin n iɣiřen.” Xenni inna ujeǧid: “Ayřem ɣares Haman!”

10 Uyřen Haman ɣar teḥnact i tuɣa igga netta simant nnes i Murdaxay uca yarsa wesɛar n ujeǧid.

Min igga ujeǧid di ṭṭweɛ n Wudayen

8

1 Deg wass nni ajeǧid iwca as i tjeǧidt Istir taddart n Haman, řeɛdu n Wudayen, uca yusa-dd Murdaxay zzat i wudem n ujeǧid, minzi Istir txebbar s minzi d as dd-ittas i nettat.

2 Ikkes-dd ujeǧid taxadent nnes n ucemmiɛ, tenni tuɣa dd-ikkes zi Haman uca iwca as-tt i Murdaxay, u Istir tegga Murdaxay x taddart n Haman.

3 Tessiweř Istir twařa nneɣni ak-d ujeǧid, tewḍa as ɣar iḍaren, tᵉtru u tḥeccem i-t maḥend ad issiggʷej taɛeffant n Haman, Ajaji, uřa d tameɛmuč i tuɣa ixarreṣ ḍidd i Wudayen.

4 Isswiẓẓeḍ ujeǧid i Istir azeǧaḍ nnes n wureɣ. Xenni Istir tekkar, tbedd zzat i wudem n ujeǧid,

5 tenna: “Mařa mliḥ i ujeǧid u necc ufiɣ řxaḍar zzat i wudem nnes u mařa tseggem tmesřact-a zzat i wudem n ujeǧid u necc udfeɣ as di řxaḍar di tiṭṭawin nnes, ejj ad arin ca ḥima ad ttwabeḍřent tebratin nni di teǧa tmeɛmuč n Haman, mmis n Hammadata, Ajaji, tinni i yura i uhellek n Wudayen di marra lɛamalat n ujeǧid.

6 Maɣar mammec zemmarey ad xzareɣ řɣar i ɣa iřeqfen řgens inu? U mammec zemmareɣ ad xzareɣ ahellek n jjadira inu?”

7 Xenni inna ujeǧid Aḥacwiruc i tjeǧidt Istir u i Wuday Murdaxay: “Xzar, wciɣ taddart n Haman i Istir u netta s yixef nnes uyřeɣ t ɣar tḥenact, minzi isswiẓẓed afus nnes ɣar Wudayen.

8 Ad tarim kenniw simant nwem s yisem n ujeǧid min iǧan icna di tiṭṭawin nwem di ṭṭweɛ n Wudayen. Cemmɛem t s txadent n ujeǧid, minzi tira i yuran s yisem n ujeǧid u cemmɛem tent s txadent n ucemmiɛ n ujeǧid, war izemmar ḥed ad tent ibḍeř.”

9 Xenni ttwařaɣan imariren n ujeǧid, deg wass nni, deg uyur wiss třata, wenni umi qqaren as ayur n Siwan, deg wass wiss třata u-ɛicrin zzayes, uca uran am mammec marra min yumur Murdaxay, aqa uran t i Wudayen, i ijeǧiden i iǧan sadu i ujeǧid u i lwulat u i řḥukkam n lɛamalat, zi Řhend ař Kuc, mya u-sebɛa u-ɛicrin n lɛamalat, i kuř lɛamala s tira nnes u i kuř řgens s yiřes nnes u ɛawed i Wudayen s tira nsen u s yiřes nsen.

10 Ittwari s yisem n ujeǧid Aḥacwiruc u tᵉttwacemmeɛ tebrat s txadent n ucemmiɛ n ujeǧid uca ssekken tibratin nni ak-d ireqqasen n tazřa x yeysan, nyin x yeysan n tazřa igellden n jjadira icnan qaɛ.

11 Di tebratin nni iwca ujeǧid ttesriḥ i Wudayen maḥend ad munen di kuř tandint i di ǧan, ad kkaren di ṭṭweɛ n tudart nsen, ḥima ad areddǧen, ad nɣen u ad teḥḥan kuř řɛeskar zi řgens d lɛamala nni ten i ɣa iḥṣaren, uřa d iḥenjiren imeẓyanen d temɣarin, u ḥima ad ṭṭfen min zzaysen,

12 d man aya deg wass d ijjen di marra lɛamalat n ujeǧid Aḥacwiruc, deg wass wiss třeṭṭac n uyur wiss tenɛac, aqa-t d ayur n Adar.

13 Tuɣa ittxeṣṣa ad tᵉttwassuffeɣ ict n tiřemt n tira-ya am uzerf di marra lɛamalat maḥend ad ittwassargeb i marra řegnus, aqa Udayen ad iřin ḥezzmen deg wass nni ḥima ad ntaqmen zi řɛedyan nsen.

14 Ireqqasen n tazřa, inni yenyin x yeysan n tazřa igellden, ffɣen deɣya, ttwacejjɛen s uzeyyar s wawař n ujeǧid. Ittwassuffeɣ uzerf ɛawed di lqelɛa n Cucan.

15 Xas uca iffeɣ-dd Murdaxay zzat i wudem n ujeǧid deg useřham igellden n ufiřu adehmani d ucemřař u s ijj n ttaj d ameqqran n wureɣ d useřham n řeqṭen azdad d ufiřu arjuwani, uca tandint n Cucan negzen dayes iwdan s řefraḥet.

16 Udayen tuɣa ɣarsen tfawt d řefraḥet, d warcuq d ccan.

17 Di kuř lɛamala u di kuř tandint mani ma dd-yiweḍ wawař n ujeǧid d uzerf nnes, tuɣa din řefraḥet d warcuq jar Wudayen d zzrud d wussan iṣebḥen u waṭṭas zi řegnus n temmurt dewřen d Udayen, minzi tewḍa-dd xasen tiggʷudi zeg Wudayen.

Anqam n Wudayen x řɛedyan nsen

9

1 Deg uyur wiss tenɛac, wenni d ayur n Adar, deg wass wiss třeṭṭac zeg uyur nni, umi dd-tiweḍ řweqt i di tuɣa ad ggen awař n ujeǧid d uzerf nnes, deg wass i di tuɣa ttrajan řɛedyan n Wudayen ad xasen mmenḍaren, tuɣa řḥař s řɛeks, maɣar Udayen mmenḍaren x yinni ten icarhen.

2 Ssmunen Udayen di tneddam nsen di marra lɛamalat n ujeǧid Aḥacwiruc, maḥend ad wten inni tuɣa ittexsen ad daysen ggen řɣar, uca uřa d ijj izemmar ad iqqim ibedd zzatsen, minzi marra řegnus tuɣa fecřen s tiggʷudi zeg Wudayen.

3 Marra řḥukkam n lɛamalat d ijeǧiden i iǧan sadu ujeǧid d lwulat d imsexxaren n ujeǧid wcin afus i Wudayen, minzi tiggʷudi n Murdaxay tewḍa xasen,

4 minzi Murdaxay tuɣa ɣares ccan di taddart n ujeǧid uca řexbar nnes iffeɣ ɣar marra lɛamalat, minzi aryaz Murdaxay tuɣa ṣṣulṭa nnes tarenni ɛad.

5 Ɣeřben Wudayen marra řɛedyan nsen am ten ccaten s ssif, s wenɣay d uhellek. Ggin ak-d yinni ten icarrhen am mammec xsen nitni.

6 Di lqelɛa n Cucan nɣin u hellken Udayen xemsa-mya n yeryazen.

7 Uřa d Farcandata d Dalfun d Acfat

8 d Furata d Adalya d Aridata

9 d Farmacta d Arisay d Ariday d Wayzata,

10 ɛecra n iḥenjiren n Haman, mmis n Hamadat, řeɛdu n Wudayen, nɣin ten, maca war sswiẓẓḍen ca ifassen nsen ɣar tkeccaḍt.

11 Deg wass nni d ijj iwyen-dd qedda n imettan zzat i wudem n ujeǧid di lqelɛa n Cucan.

12 Inna ujeǧid i tjeǧidt Istir: “Di lqelɛa n Cucan Udayen nɣin u hellken xemsa-mya n yeryazen uřa d ɛecra n iḥenjiren n Haman. Min ɣa yiři ggin ɛad di lɛamalat nneɣni n ujeǧid? Min din ɛad ɣarem d asitem? Ad am immewc! Min tessitimed? Ad ɣarem yiři!”

13 Xenni tenna Istir: “Mařa mliḥ i ujeǧid, ejj ad immewc ttesriḥ i Wudayen i iǧan di Cucan uřa d tiwecca maḥend ad ggen ɛlaḥsab azerf n wass-a, uca ejj ad ayřen ɛecra n iḥenjiren n Haman ɣar teḥnact.”

14 Xenni inna ujeǧid maḥend ad ggen amenni. Řexdenni ittwassuffeɣ-dd ijj n uzerf di Cucan uca uyřen ɛecra n iḥenjiren n Haman.

15 Udayen nni iǧan di Cucan, munen ɛawed deg wass wiss arbeɛṭac n uyur n Adar uca nɣin teřt-myat n yeryazen, maca war sswiẓẓḍen ca ifassen nsen ɣar tkeccaḍt.

16 Munen ɛawed Wudayen nneɣni di lɛamalat n ujeǧid ḥima ad kkaren di ṭṭweɛ n tudart nsen u ḥima ad ṭṭfen řehna zi ɣar řɛedyan nsen. Nɣin xemsa u-sebɛin-ařef n yeryazen jar inni ten icarrhen, maca war sswiẓẓḍen ca ifassen nsen ɣar tkeccaḍt.

Ařeqqem n řɛid n ‘Purim’

17 Man aya imsar deg wass wiss třeṭṭac n uyur n Adar u deg wass wiss arbeɛṭac zzayes areyyḥen uca ggin t d ijj n wass n zzardet d řefraḥet.

18 Udayen nni iǧan di Cucan, munen deg wass wiss třeṭṭac n uyur uřa deg wass wiss arbeɛṭac uca nitni areyyḥen deg wass wiss xemmesṭac uca ggin t d ijj n wass n zzardet d řefraḥet.

19 X uya Udayen, inni iǧan di řkampu, inni izeddɣen deg tneddam břa řeḥyuḍ, ggin ass wiss arbeɛṭac n uyur n Adar d ijj n wass n řefraḥet d zzardet d řxar, ass i di ssekkan arriɣalut ijj i wenneɣni.

20 Izemmem Murdaxay imezruyen-a uca issekk tibratin i marra Udayen nni iǧan di marra lɛamalat n ujeǧid Aḥacwiruc, i yinni iǧan yudsen d inni iǧan iggʷejen,

21 maḥend ad ten arren ad ḥḍan ass wiss arbeɛṭac n uyur n Adar uřa d wass wiss xemmesṭac zzayes zeg useggʷas ař aseggʷas nneɣni

22 - ɛlaḥsab ussan i di ṭṭfen Udayen arraḥet zi řɛedyan nsen, u ɛlaḥsab ayur nni tuɣa i d asen ibeddřen zi řeḥzen ɣar refraḥet u zeg wecḍan ɣar wass aṣebḥan - ḥima ad ten arren d ussan n zzardet d řefraḥet u ḥima kuř ijj ad issekk aɣiralut i wenneɣni u ḥima ad wcen i imezřaḍ.

23 Qebřen Wudayen min bdan ad ḍfaren ɛad u min d asen yuran s ufus n Murdaxay,

24 minzi Haman, mmis n Hamadata, Ajaji, řeɛdu n marra Udayen, tuɣa ittxarreṣ ijj n wenway ḍidd i Wudayen maḥend ad ten ihellek, u netta tuɣa inḍar ‘Pur’, aqa-t d taqedduḥt, ḥima ad ten yareddeǧ u ad ten ihellek.

25 Maca umi dd-tusa Istir zzat i wudem n ujeǧid, yumur netta s tira maḥend ad yarr x uzeǧif nnes anway-a d aɛeffan, tenni tuɣa ixarreṣ ḍidd i Wudayen, uca uyřen t, netta d iḥenjiren nnes, ɣar teḥnact.   

26 X uya řaɣan ussan-a ‘Purim’, zeg isem n ‘Pur’. X uya, zi ssibbet n wawařen n tebrat-a u zi ssibbet n min ẓrin s yixef nsen zi man aya u zi ssibbet n min d as imsaren,

27 kkaren ad ḥḍan ussan-a uca qebřen Wudayen i yixef nsen u i zzariɛet nsen u i marra inni ɣarsen dd-iqqnen, maḥend war ssɛeddun ca ad ḥḍan tnayen n wussan-a am mammec yura u ɛlaḥsab řweqt i ɣarsen ittwaggen i kuř aseggʷas,

28 uca ad idaren u ad ḥḍan ussan-a di kuř jjiř, di kuř řaǧ, di kuř lɛamala u di kuř tandint u war ssɛeddun ca ussan-a n Purim jar Wudayen u war ittᵉttwagg uneggar ɣar řidaret nsen s zzariɛet nsen.

29 Tura tjeǧidt Istir, yeǧis n Abiḥayil, ict n twařa nneɣni jmiɛ ak-d Wuday Murdaxay, s marra tizemmar nsen, ḥima ad ggen asecni di tebrat-a wiss tnayen x tmesřact n Purim.

30 Issekk tibratin i marra Udayen di mya u-sebɛa u-ɛicrin n lɛamalat n tgeldit n Aḥacwiruc, jmiɛ ak-d wawařen n řehna d řaman,

31 ḥima ad neyycen ussan-a n Purim di řweqt nsen ittwaggen, am mammec d asen yumur Wuday Murdaxay, jmiɛ ak-d tjeǧidt Istir, u am mammec ggin x yixef nsen u x zzariɛet nsen, ak-d řumurat x uẓummi d uweṭṭu nsen n ugejdur.

32 X řumur n Istir bedden wawařen-a x Řɛid n Purim uca man aya ittwara deg ijj n wedlis.

Řemɣaret tameqqrant n Murdaxay

10

1 Igga ujeǧid Aḥacwiruc ḍḍariba x yinni sadu nnes di temmurt u di tegzirin n řebḥar.

2 Marra min igga Murdaxay n jjehd d tzemmar uřa d abarreḥ x řemɣaret n Murdaxay, wenni d as iwcin ujeǧid ijj n ccan imɣar, ma war ten urin deg wedlis n imezruyen n ijeǧiden n Maday d Lfurs?

3 Minzi tuɣa Murdaxay d wenni wiss tnayen awarni i ujeǧid Aḥacwiruc, uca tuɣa-t d ameqqran jar Wudayen u aṭṭas zeg aytmas arḍan zzaysen u netta tuɣa yarezzu min iǧan ḥsen i řgens nnes u tuɣa issawař s řxar x marra inni n řgens nnes.

Ayub

Aryaz Ayub

1

1 Tuɣa din ijj n weryaz di temmurt n Ɛuṣ qqaren as Ayub. Aryaz-a tuɣa ikmeř d amsegged, itteggʷed zi AREBBI u ittḥeyyad x min iǧan d aɛeffan.   

2 Ttwarwen as-dd sebɛa n iḥenjiren d třata n tḥenjirin.   

3 Taḥimart n řmař nnes dayes sebɛa-ařaf n wuǧi u teřt-ařaf n iřeɣman d xemsa-mya n tyuyawin n iyenduzen d xemsa-mya n teɣyař, arni ɣares abarru n isemɣan. Aryaz-a tuɣa d ameqqran x marra arraw n ccarq.

4 Iḥenjiren nnes nnumen tteggen ijj n umensi, kuř ijj zzaysen s nnubet nnes deg wass nnes di taddart nnes. Ssekken, ɛarḍen uřa x třata n suyᵉtmatsen ad kidsen ccent u ad kidsen swent.

5 Řami ɛdun wussan n zzardet awarni nnḍen zi taddart ɣar taddart nneɣni, issekk Ayub ḥima ad ten issqeddes. Zic ɣar tuffut ikkar uca yiwi din tiɣarṣi n wecmaḍ anect lɛadad n marra arrawen nnes. Maɣar Ayub inna: “Ad taɣ xḍan arrawen inu u ḥeyyden x AREBBI deg wuř nsen.” Ammu i igga Ayub řebda.   

Cciṭan ittcetca zi Ayub

6 Deg ijj n wass usin-dd arraw n AREBBI ḥima ad bedden zzat i SIDI, uca yusa-dd uřa d cciṭan di řwesṭ nsen.

7 Inna SIDI i cciṭan: “Manis i dd-tusid cek?” Yarra-dd cciṭan x SIDI, inna: “Usiɣ-dd zeg wetlaɛ x temmurt, kkiɣ tt marra.”   

8 Inna SIDI i cciṭan: “Ma teḥḍid amsexxar inu Ayub? Am netta war iǧi x temmurt: d aryaz ikmeř, iggur nican, itteggʷed AREBBI u ittḥeyyad x min iǧan d aɛeffan!”

9 Yarra-dd cciṭan x SIDI, inna: “Ma amenni waha itteggʷed Ayub AREBBI?

10 Ma war iǧi d Cek, wenni iggin ijj n useřqi i netta d taddart nnes d marra min ɣares? Aqa tbarked timegga n ifassen nnes uca řmař nnes imɣar aṭṭas di temmurt.

11 Swiẓẓeḍ mɣir afus nnec ɣares, ḥada marra min iǧan nnes, ma xenni s tidett ad ibeɛɛed x wudem nnec?”

12 Xenni inna SIDI i cciṭan: “Xzar, marra min ɣares aqa-t deg ufus nnec. Mɣir war d as swiẓẓiḍ afus nnec waha!” Xas uca yuyur cciṭan zi zzat n wudem n SIDI.

Ayub ittemɛařa ak-d ujarreb n cciṭan

13 Deg wass min di tuɣa iḥenjiren nnes d yessis ttᵉtten u sessen binu di taddart n umatsen amenzu, imsar,

14 aqa yusa-dd ijj n ureqqas ɣar Ayub, inna: “Ifunasen tuɣa carrzen u tiɣyař heddant x uɣezdis nsen.

15 Xenni hejmen ayt n Caba, ksin ten uca nɣin iḥudriyyen s řeqḍeɛ n ssif. Mɣir necc waha inejmen, ḥima ad ac t ɛawdeɣ.”

16 Umi tuɣa wa ɛad issawař, yusa-dd ijj nneɣni, inna: “Timessi n AREBBI tewḍa-dd zeg ujenna uca tarɣa deg wuǧi d iḥudriyyen uca tecca i-ten. Mɣir necc waha inejmen, ḥima ad ac t ɛawdeɣ.”

17 Umi tuɣa wa ɛad issawař, yusa-dd ijj nneɣni, inna: “Ayt n Ikaldaniyyen ssbedden třata n bandiyyat, hejmen x iřeɣman, ksin ten uca nɣin iḥudriyyen s řeqḍeɛ n ssif. Mɣir necc waha inejmen, ḥima ad ac t ɛawdeɣ.”

18 Umi tuɣa wa ɛad issawař, yusa-dd ijj nneɣni, inna: “Iḥenjiren nnec d yessic ccin u swin binu di taddart n umatsen amenzu.

19 Uca xzar, yusa-dd ijj n usemmiḍ iwɛar x tiwa n řexřa, iřqef arebɛa n tɣemmura n taddart uca tewḍa taddart x iḥudriyyen d tḥudriyyin uca mmuten nitni. Mɣir necc waha inejmen, ḥima ad ac t ɛawdeɣ.”

20 Xenni ikkar Ayub, icarreg aseřham nnes, iḥeff azeǧif nnes, iwḍa x temmurt uca ibendeq,

21 inna: “D aɛaryan i dd-usiɣ zeg uɛeddis n yemma u d aɛaryan i din i ɣa dewřeɣ. SIDI iwca, SIDI ikkes, ad ittwabarek Isem n SIDI.”   

22 Di man aya marra war ixḍi Ayub ca u war inni min war iɛeddřen x AREBBI.

Cciṭan yarni acetci x Ayub

2

1 Deg ijj n wass usin-dd arraw n AREBBI, ḥima ad bedden zzat i SIDI, uca yusa-dd uřa d cciṭan di řwesṭ nsen maḥend ad issbedd ixef nnes zzat i SIDI.

2 Inna SIDI i cciṭan: “Manis i dd-tusid cek? Cciṭan yarra-dd x SIDI, inna: “Usiɣ-dd zeg wetlaɛ x temmurt, kkiɣ tt marra.”

3 Inna SIDI i cciṭan: “Ma teḥḍid amsexxar inu Ayub? Am netta war iǧi x temmurt: d aryaz ikmeř, iggur nican, itteggʷed AREBBI u ittḥeyyad x min iǧan d aɛeffan! Ɛad yarni itteṭṭef di řeṣfayet nnes, x minni cek d ayi tɛarrned ḥima ad t ṣarḍeɣ x walu.”

4 Yarra-dd cciṭan x SIDI, inna: “Tiřmect s teřmect, wah, marra min ɣares ɣar bnadem, ad t iwc i tudart nnes.

5 Swiẓẓeḍ mɣir afus nnec ɣares uca ḥada iɣsan nnes d weysum nnes, ma xenni netta s tidett war dayek ittceqqaf deg wudem nnec?”

6 Xenni inna SIDI i cciṭan: “Xzar, netta deg ufus nnec, maca ejj i-t ad iddar!”

Tiḥebba yewɛaren řeqqfent Ayyub

7 Xas uca yuyur cciṭan zi zzat n wudem n SIDI uca iwta Ayub s tḥebba tiɛeffanin, zi třeqqa n iḍaren nnes ař tqiccet n uceqquf n uzeǧif nnes.

8 Netta iksi aceǧiq n tqedduḥt, ḥima ad zzayes iḥekk ixef nnes, uca iqqim di řwesṭ n yiɣɣeḍ.

9 Tenna as temɣart nnes: “Ma ɛad tᵉtteṭṭfed di řeṣfayet nnec? Ini as i AREBBI: ‘D wenni netta!’, uca mmet!”

10 Netta maca inna as: “Am mammec ssawařent temɣarin tibuhařiyyin tessawařed uřa d cem am yicten zzaysent. Ma neccin nkessi řxar zi AREBBI, maca war nkessi xenni uřa d řɣar?” S marra man aya Ayub war ixḍi ca s iyencicen nnes.

Tarzeft n imeddukkʷař n Ayub

11 Sřin třata n imeddukkař n Ayub marra min xas ikkin d řɣar u nitni usin-dd kuř ijj zi temmurt nnes: Ilifaz zi Tayman, Bildad zi Cuḥa u Ṣufar zi Naɛmat. Ggin ad din uyuren, ḥima ad kides ssḥissfen u ḥima ad dayes ggen uř.

12 Zi řaggʷaj ssgeɛɛden tamuɣři nsen, maca war tt ɛqiřen ca. Nitni ssgeɛɛden tmijja nsen uca run. Kuř ijj icarreg aseřham nnes uca ssuysen iɣɣeḍ ɣar ujenna tiwa i izeǧifen nsen.

13 Qqimen ɣares x temmurt, sebɛa n wussan d sebɛa n ǧiyaři. Uřa d ijjen war issiweř uřa d ijj n wawař ɣares, maɣar ẓrin, aqa řeḥriq nnes tuɣa d ameqqran aṭṭas.

Acetci n Ayub

3

1 Awarni man aya yarzem Ayub aqemmum nnes, inɛeř ass n wexřaq nnes.   

2 Ayub iṭṭef deg wawař, inna:

3 Ad ifna ass i di dd-ttwaxeřqeɣ,

uřa d ǧiřet i di nnan:

‘Ijj n weryaz ittwaksi.’

4 Ejj ass nni ad idweř d taǧest,

ɛemmarṣ war xas ittsseqsi Arebbi

zeg ujenna,

u war xas tᵉttceɛciɛ tfawt n uziř ɛad.

5 Iři taǧest d tiři n řmewt ad xas arzunt,

ejj iseynuten ad zedɣen tiwa nnes.

Iři ad xas wḍant tkebbasin s uziř! □  

6 Ad tekkes tkebbast yuǧɣen ǧiřet nni,

ejj ǧiřet nni war tfarreḥ

jar wussan n useggʷas,

ejj i-tt war dd-tᵉttis

di řeḥsab n iyuren.

7 Xzar, ejj ǧiřet nni

ɛemmarṣ war dd-tᵉttiruw,

war dayes ittidef usřiwřew.

8 Ejj inni issfeṭṭḥen ass,

ad t neɛřen,

inni ittḥakan ad ssekkaren ‘Liviyatan’. □  

9 Ejj ad ttwakebbsen itran n tuffut nnes,

ejj i-t ad iraja tafawt, řami war din teǧi.

Ejj abřiwen n tfawt n řefjar

war tt ẓarren! □  

10 Maɣar netta war ibelleɛ tiwwura

n uɛeddis n yemma,

war iffar řeɣben zzat i tiṭṭawin inu.

11 Mayemmi war mmuteɣ

řami d ayi tuɣa deg uɛeddis n yemma,

mayemmi war ssuffɣeɣ buḥbeř,

řami dd-ffɣeɣ zeg uɛeddis n yemma?

12 Mayemmi d ayi rajan ifadden

u mayemmi ibbac,

ḥima ad daysen ṭṭeḍeɣ?

13 Xenni iři ad zzřeɣ řexxu, ad ssqareɣ.

Iři ad ṭṭṣeɣ.

Xenni balak ad ɣari tiři řhudnet

14 jmiɛ ak-d ijeǧiden

d imcawaren n temmurt,

inni ibnan i yixef nsen arrwinat ixřan,

15 niɣ jmiɛ ak-d řḥukkam

nni ɣar iǧa wureɣ,

inni iccuren tudrin nsen s nnuqart,

16 niɣ necc war ttiřiɣ ɛad

am yijj n weɣray n temɣart ssnuffaren t,

amecnaw iseyman

nni ɛemmarṣ war iẓrin tafawt.

17 Dinni ssbedden iɛeffanen zi ṣṣdeɛ,

dinni ttareyyaḥen

inni umi ifna jjehd nsen.

18 Dinni ttareyyaḥen imeḥbas munen,

war qqimen ttesřan ɛad

i tmijja n imzeyyaren n isemɣan.

19 Aqa din ameẓyan d umeqqran,

ismeɣ innufseř din zi bab nnes.

20 Mayemmi temmewc tfawt i řmeskin,

u tudart i yinni

umi ittwassarzeg řeɛmar nsen,

21 i yinni ittmeẓren di řmewt,

maca war tt ufin,

inni iɣezzan x řmewt ktar

x řeknuz innufaren,

22 inni ifarrḥen aṭṭas

ařami dewřen neggzen,

u ttɣebban meẓri xmi ttafen anḍeř?

23 Mayemmi temmewc tfawt i weryaz

wenni umi ittwassnuffar webrid nnes,

i weryaz wenni xef ibelleɛ Arebbi

zi marra iɣezdisen?

24 Minzi deg wemcan n weɣrum inu

ittas-dd uweḥweḥ inu,

iɣuyyan inu ttwazeǧɛen am waman.   

25 Minzi tuɣa ttnexřaɛeɣ

u amenni dd-iffeɣ

min zi tuɣa tteggʷedeɣ, wḍiɣ dayes.

26 War ɣari řhudnet, war arsiɣ ca

u war ttareyyiḥeɣ.

Aqa usin-dd imxumbar.

□ 

3:5 tikebbasin - xmi i ɣa dd-tedweř tfuct u tziri tebbumbes, neqqar: ‘aqa din tikebbasin’.

□ 

3:8 inni issfeṭṭḥen ass - ixs ad yini inni iggin taseḥḥart d tagezzant d ɛřam kuř timesřayin tibarcanin war iḥḥřin, uřa d inni ittiraren ak-d řhaycet, qqaren as ‘Liviyatan’. Liviyatan - aqa-t d isem n ict n řhaycet d tameqqrant. Ad taɣ řhaycet-a d ijj n umedya n tgeldit n Miṣra, tammurt n firɛun. Di řweqt nni ař i řexxu aqa din iwdan di Sin u di Dzayer inni ittamnen aqa řḥaycet nni d řeɛdu n tfuct d tziri. Ttxarrṣen aqa řhaycet tegga ad tṣard tafuct d tziri. S uyenni umi temsar ict n tbarrcent n tfuct niɣ n tziri, ffɣen-dd nitni barra ḥima ad ggen ijj n ddriz d ameqqran s taǧunin d ɛřam kuř n řeqcuɛ n nnḥas ḥima ad aẓẓřen x řhaycet maḥend ad tban tfuct d tziri ɛawed. Isem ‘Liviyatan’ nufa i-t ɛawed di Ayub 40:25.

□ 

3:9 abriwen n tfawt n řefjar - di timmura n Ccarq-Ameřwasu ḥessben ayt n cciɛr tafuct am ict n tiṭṭ ɣares abřiwen d timmiwin. Aqa Ayub iqqar deg wawař-a aqa ḥsen tafawt n tfuct ɣar uteffu n wass ɛemmarṣ war dd-tareqq x wass n třařit nnes.

Řhard amezwaru n Ilifaz: Ksi awebbex n Arebbi!

4

1 Xenni yarra-dd Ilifaz, wenni dd-yusin zi Tayman, inna:

2 Mařa ḥed yarzu

maḥend ad kik issiweř,

ma war tᵉttwaceḍned qaɛ s man aya?

Maca man wen izemmaren

ad issbedd řhard nnes?

3 Xzar, tessɣared aṭṭas n iwdan

u ifassen yarxun tessmeḥḍed i-ten.

4 Wenni inqarḍen,

tessbedded i-t s wawař nnec,

u ifadden ifecřen

tewcid asen jjehd ɛawed.

5 Maca řexxu imsar aya i cek,

tᵉttwaceḍned qaɛ,

řexxu iřqef i cek aya uca tarejfed.

6 Ma war teǧi tiggʷudi zi Arebbi

d řaman nnec

u řeṣfayet n ibriden nnec d řayas nnec?

7 Xemm maca!

Man wen ittwahellken am iǧa d amezdag

u mani ttwateḥḥan inni igguren nican?

8 Ẓriɣ aqa inni icarrzen ddeǧ

d yinni izarrɛen řeɣben,

ad t mjaren ɛawed.   

9 Ad hellken zeg usuḍi n nnefs n Arebbi,

ad fnan s usuḍi zeg wenzaren nnes.   

10 Zzhir n weyrad

d tmijja n yizem ameẓyan ad ttwassbedden

u tiɣmas n wayraden imeẓyanen

ad ttwarẓant.

11 Ad ihellek wayrad,

minzi war yufi zzardet,

tarwa n tayradt ad ttwabezzɛen.

12 Di tnuffra yiweḍ ayi-dd ijj n wawař,

amezzuɣ inu iṭṭef zzayes řeḥmis,

13 am tuɣa ɣarrqeɣ

deg ixarriṣen issiggʷiden

zeg iweḥḥan n ǧiřet,

řami dd-iwḍa yiḍeṣ yuǧɣen x iwdan.

14 Teřqef ayi tiggʷudi d tarjijit,

marra iɣsan inu nnxeřɛen.

15 Ijj n buḥbeř iḥrara x uɣembub inu,

issbedd acuwwaf di arrimet inu.

16 Netta ibedd,

maca war ɛqiřeɣ x tefras nnes.

Ijj n waddud ibedd zzat i tiṭṭawin inu.

Xenni sřiɣ i tmijja tᵉttemtim, teqqar:

17 ‘Ma izemmar ijj n bnadem

ad yiři isegged x Arebbi?

Ma izemmar ijj n weryaz

ad yiři iṣfa x Wenni t iggin?’

18 Xzar, war ittciři

uřa x imsexxaren nnes,

igga řɛib ́ɛad ak-d lmalakat nnes

umi weddarent.   

19 Mahu inni izeddɣen di tudrin n ucař,

inni ɣar teǧa tɛejjajt d dsas nsen.

Aqa ad ttwařebzen amezwar x tcinda.

20 Zi tuffut n ṣṣbeḥ ař tameddit

ad ttwafartken.

Břa i iwca bnadem taynit i man aya,

ad fnan i řebda.

21 Ma war dd-tᵉttwaqřeɛ ɣarsen

tesɣunt n uqiḍun nsen n arrimet?

Ad mmten, maca war iǧi di tiɣit.

5

1 Řaɣa maca! Ma din ca n yijjen

i xak dd ɣa yarren?

Ɣar man zeg imqeddasen i ɣa tsewḍed?

2 Minzi axeyyeq ineqq abuhaři,

u tusmi tneqq aqubbani.

3 Ẓriɣ ijj n ubuhaři iḍřeq i weẓwar,

maca x ict n řɣefřet

tuɣa ittxeṣṣa ad neɛřeɣ tazeddiɣt nnes.

4 Iggʷejen iḥenjiren nnes x usenjem,

ttwaddzen ɣar tewwart n tendint

uca war tuɣi din wi ten i ɣa ifekken,

5 umi icca umehyuf ṣṣabet nnes

- wah, wanita issuffeɣ i-t-i-dd ɛad

zeg isennanen -

u isarḍ uxewwan agřa nsen.

6 Maɣar war iǧi zi tɛejjajt

i zi dd-ittekk řɣar

u zi temmurt war dd-tɣemmi tamara,

7 maca bnadem

d wenni dd-ittwaxeřqen i tamara,

am geɛɛdent tceɛɛařin n tmessi

maḥend ad ḍwint.

8 Mři ufiɣ ad arzuɣ ɣar Arebbi,

ad ssiwḍeɣ tamesřact inu ɣar AREBBI,

9 wenni itteggen timesřayin timeqqranin,

war din wi tent i ɣa ifehmen,

ittegg lmuɛjizat

i war izemmar ad ttwaḥesbent.   

10 Issakkʷaḍ anẓar x wudem n temmurt,

uca issekka aman x wudem n iyyaren,   

11 ḥima ad issgeɛɛed imwaḍɛen,

uca inni iceḍnen ad ten ssuɛřan ɣar řaman.   

12 Netta issbeṭṭeř

ixarriṣen n iḥraymiyyen,

ařami ifassen nsen

war zemmaren ad ggen walu.   

13 Imiɣisen imenneɛ i-ten

di teḥraymect nsen,

ittwassbeṭṭeř ccwar n iḥraymiyyen.   

14 Deg uziř mmsagaren ak-d taǧest

uca di ṭṭḥa n uziř

ttfafan am ttfafan di ǧiřet.   

15 Netta issenjam zi ssif i dd-itteffɣen

zeg uqemmum nsen,

uřa d amezřuḍ zeg ufus n wenni ijehden.

16 Ammu i yeǧa řayas i umezřuḍ

uca ddeǧ ad ibelleɛ aqemmum nnes.   

17 Xzar, sseɛd n weryaz

wenni iseggem Arebbi.

S uya war tesseḥqiri ca

ttarbiyyet n Umzemmar x kuřci!   

18 Maɣar Netta issyezzim ayi

s ijj n uyezzim itteqqsen

uca xenni ittcedda,

iccat uca xenni ifassen nnes ssgenfan.   

19 Di setta n řeḥṣarat ad cek ifekk,

di tenni wiss sebɛa war cek iřeqqef řɣar.   

20 Di řaẓ ad cek issenjem zi řmewt,

deg umenɣi zi tiyyita n ssif.

21 Ad tiřid di řaman

zzat i urekkuḍ n yiřes,

war tᵉtteggʷeded ca zeg wareddeǧ

mařa yusa-dd.

22 X wareddeǧ d řaẓ

tzemmared ad tḍeḥced,

zi řewḥuc n řexřa n temmurt

war tᵉtteggʷeded,

23 maɣar tqeḍɛed řɛahd ak-d iẓra n yeyyar,

xenni řewḥuc n řexřa

ad kidek ddaren di řehna.   

24 Ad targbed aqa řehna d aqiḍun nnec,

ad tbeqqced tazeddiɣt nnec,

ad tafed war cek ittxeṣṣi walu.

25 Cek ad tessned aqa arraw nnec aṭṭas,

u ddurryet nnec

am wefsu aziza n temmurt.

26 Ad tadfed ɣar wenḍeř di tewsar,

am mammec ssgeɛɛden

ijj n uɛurric n tqebbiḍin n imendi

ɣar unedrar di řḥař nnes.

27 Xzar, man aya, aqa neccin narzu dayes,

ammu i teǧa!

Seř ɣares, ssen i-t deg yixef nnec!

Tamwarrit n Ayub x Ilifaz: Afeqqus nnes

6

1 Yarra-dd Ayub, inna:

2 A, mři weznen řhemm inu,

mři jjin ad igeɛɛed

x řmizan s tnayen n ṭṭawyat

uřa d řeɣben inu akides imun!

3 Maɣar řexxu aqa-t idqeř x yejdi n řebḥur,

x uya tteffɣen wawařen inu

nhřa axemmem.   

4 Maɣar nnuɣent dayi fřitcat

n Umzemmar x kuřci,

ařami buḥbeř inu isess arrhaj nsent.

Inexřiɛen zi Arebbi kkaren-dd akidi.   

5 Ma issḥundrut weɣyuř n řexřa

ɣar arbiɛ aziza?

Niɣ issmuhrut ufunas ɣar heddu nnes?

6 Macca břa aředdi

ma ad tt yecc bnadem břa tameǧaḥt?

Niɣ aqa din aředdi

di řmeḥḥ acemřař n tmeǧač?

7 Min yugi řeɛmar inu ad t iḥada,

řexxu aya marra i necc

am macca iɣummen.

8 Mři dd ɣa yas min ttareɣ

iwa, iwca Arebbi min sittimeɣ.

9 Mři tuɣa ixs SIDI maḥend ad ayi iřbez,

maḥend ad issarxu afus nnes

u maḥend ad ayi iqess.

10 Man aya ad ayi yiři ɛad d afewwej,

ad ayi inɛec di řeḥriq nni

war xafi issɛizzi ca,

maɣar war nkareɣ ca

awařen n Umqeddas.

11 Min iɛna jjehd inu,

aqa zemmareɣ ad rajiɣ ɛad?

Niɣ min iɛna uneggaru inu,

wenni x ttexseɣ

ad zzugarteɣ tudart inu ɛad?

12 Ma jjehd inu am jjehd n iẓra?

Ma aysum inu am nnḥas?

13 Ma war ǧiɣ qaɛ břa twiza s yixef inu,

ma war xafi ittwakkes ufekki qaɛ?

14 Wenni umi iqḍeɛ řayas ittxeṣṣa as

tamexsiwt icuwwaren

zeg umeddukkeř nnes,

mařa lla, izemmar ad yejj tiggʷudi

zeg Umzemmar x kuřci.

15 Aytma banen-dd d iɣeddaren

am tɣezrin deg idurar,

am tassut n tɣezrin nni iɛeddun deɣya,

16 am tiɣezrin tinni ittbarrecnen s wejris,

nni di issnuffar wedfeř ixef nnes.

17 Deg wussan nni di dewřent

ḥṣarent, beddent,

xmi ḥemmant, ttaẓɣent,

imḥa wemcan nsent.

18 Ibriden n tecři nsen farɣen,

geɛɛden di řeɛwin uca weddaren.

19 Imsebriden zi Tayma

qqimen ttmeẓrin daysent,

ikaravanen zi Caba ttrajan tent.

20 Nitni ttwacemten

deg utecři nni ɣarsen.

Usin-dd ɣar tɣezrin deg idurar

uca barrqen.

21 S tidett, řexxu tdewřem d walu,

teẓrim arẓiyyet inu uca tᵉggʷedem.

22 Ma nniɣ: ‘Awyem ayi-dd ca!’

niɣ: ‘Wcem ayi tirzifin zeg wagřa nwem!’

23 niɣ: ‘Fekk ayi zeg ufus n wenni iḥeṣṣaren!’

niɣ: ‘Fdi ayi zeg ufus n ayt n bu-řexcunet!’

24 Sɣar ayi, xenni ad sseɣdeɣ,

scen ayi min di weddareɣ!

25 Mammec jehhden wawařen yecnan,

maca min xef awebbex nwem?

26 Ma tᵉttxarrṣem deg wawařen,

maḥend ad ayi tᵉttwebbxem zzaysen?

Ma xenni awařen

n wenni umi qeḍɛen řayas

am řeɛwin i kenniw?

27 Ɛad x yijj n unibu ayujiř

ad xas tenḍarem taqedduḥt

u ɛad x yijj n umeddukkeř nwem

ad xas teggem tameɛmuč.

28 Xenni řexxu, mařa texsem,

ḥḍam xafi mliḥ,

necc war xawem ssxarriqeɣ

deg uɣembub nwem.

29 Qeǧbem ayi,

war iɛeddeř ad dayi yiři ddeǧ.

Qeǧbem ayi ɛawed,

tasegda inu tbedd ɛad nican.

30 Ma aqa din řɣecc x yiřes inu?

Ma war ittředdi waneɣ inu

x min war iḥřin?

Ayub yarni di temwarrit nnes i Ilifaz: Ma war iddar bnadem tudart teqseḥ?

7

1 Ma war din iǧi umenɣi ittxeṣṣa

ad t immneɣ bnadem x temmurt,

ma war ǧin wussan nnes

am wussan n ucewwař?

2 Am mammec ittmeẓri imseɣ ɣar tiři,

ammu ittraja ucewwař řmunet,

3 S uya dewřen iyuren ccuren

s ubarreq d tasɣart inu

u ǧyaři ccurent s tamara

bḍan ayi tent.

4 Xmi ttezzřeɣ ttᵉṭṭṣeɣ, qqareɣ

‘Meřmi zemmareɣ ad kkareɣ,

meřmi i ɣa teɛdu ǧiřet?’

Jjiwneɣ s řeḥweř ař d yeffu řḥař.

5 Arrimet inu tyarḍ deg ikeccawen

u di teqcurin n ucař,

tiřmect inu tqeṭṭa u tᵉttgeyyeḥ.

6 Deɣya x umekkuk n uxeyyaḍ

ɛeddun wussan inu,

ɛeddun břa řayas.

7 Ɛqeř, aqa tudart inu

d asuḍi n nnefs waha

u tiṭṭ inu war tẓarr ɛemmarṣ ɛad

min iṣebḥen.   

8 Tiṭṭ n wenni d ayi ittwařan,

war d ayi tẓarr ɛad.

Tiṭṭawin nnec ad xafi iřint,

maca nnec war da ttiřiɣ ɛad.

9 Am mammec ittdurruq useynu, iɛeddu,

ammu i ɣa ihwa di řaxart,

war zzayes dd-ittgeɛɛid ɛad.

10 Ɛemmarṣ war dd-ittɛiqqib

ɣar taddart nnes,

ɛemmarṣ war xas itteɛqiř wemcan nnes.

11 Ammu i war tteqqneɣ aqemmum inu,

ad ssiwřeɣ di řeḥṣaret n buḥbeř inu,

ad cetciɣ di tarzugi n řeɛmar inu.

12 Ma necc d řebḥar niɣ d řhaycet,

aqa Cek tessbedded xafi aɛessas?

13 Mařa nniɣ necc: ‘Tassut ad ayi tɛezza,

qama inu ad xafi tessehwen acetci inu!’,

14 ammu id ayi tᵉttɣezzid s tirjiwin

u s iweḥḥan tessaggʷaded ayi,

15 ařami idweř řeɛmar inu

ittixḍar ajeyyef,

ittixḍar řmewt x yeysan inu.

16 Necc ttɛiffiɣ man aya,

war ttexseɣ ad ddareɣ i řebda.

Arxu zzayi, maɣar ussan inu

am asuḍi n nnefs waha.  

17 Min iɛna bnadem aqa Cek tḥessbed t

d ameqqran ammu,

aqa teřhid akides s wuř nnec?   

18 Aqa Cek tarezzfed ɣares qaɛ ateffu,

tqeǧbed i-t qaɛ tazeḥziht?

19 Mecḥař ɛad

war zzayi tᵉttekksed tiṭṭawin,

war d ayi tarexxud

ḥima ad ssɣeřyeɣ ikuffan inu?

20 Ma xḍiɣ? Min d ac i ɣa ggeɣ i Cek,

i Cek a-y-aɛessas n bnadem?

Mayemmi d ayi tessbedded

d taḥjurt zzatek,

u dewřeɣ d ddqeř i yixef inu?

21 Mayemmi war d ayi tɣeffared

axeṭṭu inu,

u war tɛeddud x řmuɛṣiyyet inu?

Maɣar deɣya ad zzřeɣ di tɛejjajt

u Cek ad xafi tarzud,

maca war ttiřiɣ ɛad.

Řhard amezwaru n Bildad

8

1 Xas uca yarra-dd Bildad, wenni dd-yusin zi Cuḥa, inna:

2 Mecḥař i ɣa tekked tessawařed ammu,

ad iřin wawařen n uqemmum nnec

amecnaw asemmiḍ n tharyaḍt.

3 Ma ad issfarɣ Arebbi tasɣart,

niɣ ad issfarɣ

Umzemmar x kuřci tasegda?   

4 Mařa akides xḍan iḥenjiren nnec,

aqa issekk i-ten deg ufus n uxeṭṭu nsen.

5 Mařa cek tarezzud Arebbi s jjehd,

tᵉttzawged aḥinni

ɣar Umzemmar x kuřci,   

6 mařa teǧid d amezdag u tseggmed,

xenni ad ac iwca taynit nican,

ad iɛdeř tazeddiɣt nnec i cek.

7 Waxxa tamezwarut nnec

ad tiři d tuqřič,

taneggarut nnec ad tiři temɣar aṭṭas.

8 Wah, seqsa xenni ɣar jjiř iɛdun,

ḥekkar di řejdud nsen.   

9 Maɣar neccin n iḍennaḍ waha,

war nessin walu,

maɣar ussan nneɣ x temmurt am tiři.   

10 Ma war cek sseřmiden nitni,

ma war ɣarek ssiwiřen,

ma war dd-ssuffuɣen awařen

zeg wuř nsen?

11 Ma iɣemmi uɣanim n papirus

břa ssebxet,

ma imeqqar uɣanim ɣar tma n iɣzar

břa aman?

12 Xmi ittnewwar, war imjar ɛad,

ittaẓeɣ qbeř marra arbiɛ nneɣni.   

13 Ammu i ǧan imesraq

n marra inni ittun Arebbi,

řayas n umnafeq ad ifna. □    

14 Min xef iɛemmed, ad ittwaqḍeɛ,

min xef ittcař,

ad dd-iban d axmař n qundɛa.

15 Ad isenned x taddart nnes,

maca war tᵉttbeddi,

ad dayes icebbar,

maca war tᵉttɣimi tbedd.

16 Netta d aziza di tfawt n tfuct,

řefruɛ nnes imeẓyanen ttbezzaɛen

x weḥwic nnes.

17 Iẓewran nnes mmuden ixef nsen

x ijj n uɛurric n yeẓra,

ittarja ict n taddart n yeẓra i yixef nnes.

18 Mařa Netta iqeǧeɛ i-t

zeg wemcan nnes,

ad t inkar wemcan nni, ad yini:

‘Ɛemmarṣ war cek ẓriɣ!’

19 Xzar, ta teǧa d řefraḥet

n webrid n tudart nnes

u inneɣni ad ɣemyen zeg ucař.

20 Xzar, Arebbi war ineṭṭar

wenni ikemřen

maca war ittic afus i iɛeffanen.

21 Ɛad ad iccur aqemmum nnec

s tḍeḥḥact,

u iyencicen nnec s usřiwřew.

22 Imecrah nnec ad yarḍen řefḍiḥet

u aqiḍun n iɛeffanen war ittiři ɛad.

□ 

8:13 amnafeq - bnadem nni itteggen s tnayen n wudmawen.

Tamwarrit n Ayub x Bildad

9

1 Yarra-dd Ayub, inna:

2 Ssneɣ nican, aqa ammu i teǧa,

maɣar mammec ɣa yiři bnadem

d amsegged ɣar Arebbi?   

3 Mařa Netta ixs akides imcarreɛ,

iři netta war izemmar ad xas dd-yarr

uřa d ict n twařa x wařef n twařawin.

4 Netta d amiɣis n wuř

d bu-tzemmar ijehden,

man wen izemmaren

ad isseqseḥ ixef nnes ḍidd nnes

uca ad iqqim iddar di řaman?

5 Netta d wenni issmuṭṭuyen idurar

am war tt tticin iwdan,

d wenni ten issneqřaben

deg weɣḍab nnes,

6 Netta d wenni issenhezzan tammurt

zeg wemcan nnes,

d wenni iggin ipilaren nnes ad arjijen,

7 Netta d wenni ittamaren tafuct

ařami war dd-tenqir,

d wenni ittcemmaɛen itran!

8 Netta s Yixef nnes waha

ittbezzaɛ ijenwan,

Netta iṣurruf tiwa

n tɛurar n řemwaj n waman.   

9 Netta d wenni iggin awraf n itran

n Ddub Ameqqran d Uryun,

agraw n Sebɛa n Itran

d Ixammen n Ljanub,

10 Netta d wenni iggin

timesřayin timeqqranin,

- war izemmar bnadem ad tent ifhem -

uřa d řeɛjayeb břa řeḥsab.   

11 Xzar, Netta iɛeddu xafi, war t ẓarreɣ,

iẓekkwa, necc war kides ttaciɣ.

12 Xzar, mařa ixḍef Netta,

man wen i t ɣa imenɛen?

Man wen izemmaren ad as yini:

‘Min din tᵉttegged Cek?’

13 Arebbi war ittarri aɣḍab nnes

ad dd-idweř,

sadu nnes uḍaren imɛawanen n ‘Rahab’. □  

14 Mammec i ɣa ggeɣ ad xas dd-arreɣ,

mammec i ɣa farzeɣ

awařen inu mliḥ zzates?

15 Waxxa necc d amsegged,

war zemmareɣ ad xas dd-arreɣ,

maca ad zawgeɣ Řqaḍi inu

maḥend ad xafi iḥinn,

16 Mařa xafi dd-yarr řami řaɣiɣ,

war ttɣiřeɣ aqa Netta ad iseř

ɣar tmijja inu.

17 Aqa Netta iřebbez ayi s ict n tḥaryaḍt

u yarenni deg iyezzimen inu baṭeř.

18 Netta war d ayi ittejji ad arreɣ nnefs,

maca issjawan ayi s tarzugi.

19 Mařa teqqim tmesřact di jjehd,

aqa Netta ijhed qaɛ,

mařa di ccreɛ, iqqar:

‘Wi d ayi ɣa iɛarḍen?’

20 Waxxa necc d amsegged,

ɛad aqemmum inu ad xafi iḥkem,

waxxa necc břa řɛib,

ɛad Netta ad ayi iɛeyyeb.

21 Waxxa necc břa řɛib i ǧiɣ,

war ssineɣ řeɛmar inu nican,

tudart inu ḥessbeɣ tt d walu.

22 X uya i ɣa iniɣ: ‘Qaɛ d ict!

Am wenni iǧan břa řɛib

am wenni iǧan d aɛeffan,

Netta ad ten iqḍa s tnayen idsen!’   

23 Mařa arekkuḍ ineqq deg ict n tecti,

xenni Netta istehezza

zi řeqḍeɛ n řayas i imezdagen.

24 Tammurt ad temmewc

deg ufus n uɛeffan.

Iɣembab n řquḍat nnes ittřeḥḥef asen.

Mařa war t iggi Netta, man wen xenni?

25 Deɣya x wenni ittazzřen

aqa ttqeǧiqen wussan inu,

arewřen ɣar din, war twiřin řxar.   

26 Kkin am tɣarruba n uɣanim,

am ugider iḥewwmen x zzardet.

27 Mařa nniɣ: ‘Ad ttuɣ acetci inu,

ad beddřeɣ aɣembub iceḍnen inu,

ad ssfirnineɣ!’,

28 ammu i tteggʷedeɣ zi marra řeḥriq inu.

Necc ssneɣ Cek war zzayi tᵉttbarrid.

29 Necc d aɛeffan,

mayemmi ssḥissifeɣ i walu?

30 Mařa ssirdeɣ s waman n wedfeř,

ad ssizedgeɣ ifassen inu s llixiya,   

31 ɛad ad ayi tnetyed

deg weḥfur yarṣuden,

ař d ayi ɣa iɛiff warruḍ inu.

32 Maɣar Netta war iǧi d bnadem am necc,

wenni xef zemmareɣ ad dd-arreɣ,

xmi nettaweḍ ɣar taddart n ccreɛ

ak-d wayawya.   

33 War din iǧi řɛadeř jar aneɣ,

wenni izemmaren ad issars afus nnes

xaneɣ s tnayen idneɣ.

34 Ejj i-t ad xafi iksi aɛmud nnes,

war d ayi issnexřiɛ ɛad uhuddi nnes,   

35 xenni ad ssiwřeɣ

nhřa ad zzayes ggʷedeɣ,

maɣar necc war ǧiɣ ammu i yixef inu.

□ 

9:13 Rahab - ixs ad yini: ‘wenni issaggʷaden’. ‘Rahab’ d isem n řhaycet. Řhaycet-a aqa-tt d tammurt n Miṣra, tenni am řeḥwec di řebḥar (ixs ad yini: ‘iɣzar n Nil’) issaggʷad řegnus s jjehd nnes cciṭani.

Ayub issiweř ak-d Bildad x lɣaraḍ n Arebbi s uweddeb

10

1 Ittɛiffi řeɛmar inu zi tudart inu,

ad barrḥeɣ acetci inu

ammu waha břa amnaɛ,

ad ssiwřeɣ ɣar tarzugi n řeɛmar inu.

2 Necc ad iniɣ i Arebbi:

‘War d ayi ttegg d aɛeffan,

scen ayi, mayemmi akidi tᵉttmenɣid.

3 Ma ɣarek řefḍeř aqa Cek tḥeṣṣared ayi,

aqa tneṭṭareḍ řxedmet n ifassen nnec,

am tᵉttegged tafawt

x ixarriṣen n iɛeffanen?

4 Ma ɣarek tiṭṭawin n bnadem,

ma tᵉttwařid Cek

am mammec ttwařan iwdan? □  

5 Ma ussan nnec am wussan n bnadem?

Ma iseggʷusa nnec

am yiseggʷusa n weryaz,

6 aqa Cek tarezzud

ammu x řmuɛṣiyyet inu,

tᵉttbeqqced di ddnub inu?

7 Waxxa Cek tessned

aqa necc war ǧiɣ d aɛeffan,

war din wenni i ɣa ifekken zeg ufus nnec.

8 Ifassen nnec xeřqen ayi, ggin ayi,

aqa ttennḍen ayi,

uca řexxu Cek tṣarḍed ayi.

9 Ɛqeř aqa Cek teggid ayi am tarrist,

u ɣar tɛejjact texsed ad ayi tarred.   

10 Ma war d ayi tzeǧɛed am uɣi,

am kisu tejjid ayi ad ccreɣ?   

11 S teřmect d weysum tessyarḍed ayi,

s iɣsan d iẓewran temmuded ayi.

12 Tudart d tmexsiwt icuwwaren

tewcid ayi tent,

aḥeṭṭu nnec iḥḍa buḥbeř inu.

13 Txemmřed aya deg wuř nnec,

necc ssneɣ belli aya tuɣa-t ɣarek di řbař.

14 Mařa xḍiɣ, Cek ad ayi teḥḍid,

war d ayi tᵉttbarrid zi řmuɛṣiyyet inu.

15 Mařa ggiɣ řɣar, uct xafi!

Mařa necc d amsegged i ǧiɣ,

war zemmareɣ ad ssgeɛɛdeɣ azeǧif inu.

Jjiwneɣ s řefḍiḥet,

ttaciɣ ak-d řemḥayen inu.

16 Mařa ssgeɛɛdeɣ ixef inu,

ad ayi tneymared am wayrad izehharen,

řebda tᵉttneqřabed xafi s řɣefřet.   

17 Meɛlik ufiɣ ad xafi tessbedded řebda

icehhaden nneɣni,

ad tarnid ɛad deg weɣḍab nnec xafi,

iɛessasen i ixeǧfen ijj i wenneɣni řebda,

wah, ad ɣari tnedhed ijj n řɛeskar.

18 Mayemmi d ayi tejjid ad dd-ffɣeɣ

zeg uɛeddis n yemma?

Mři ssuffɣeɣ buḥbeř,

war d ayi tẓar uřa d ict n tiṭṭ!’   

19 Meɛlik ufiɣ axmi war iřiɣ ɛemmarṣ,

mmeksiɣ ɣar wenḍeř

zeg uɛeddis n yemma.

20 Ma war ǧin wussan n tudart inu udrusen?

Mři d ayi ijja, ad xafi inneqřeb

maḥend ad farheɣ cwayt ɛawed,

21 qbeř i ɣa uyureɣ - war dikkwiřeɣ ɛad -

ɣar temmurt n taǧest d tiři n řmewt,

22 ɣar temmurt d tabarcant am tmeddit,

am tiři n řmewt, war din ittbin walu,

mani tegga tfawt am tmeddit.

□ 

10:4 bnadem - s Tɛibranit ‘aysum’.

Řhard amezwaru n Ṣufar

11

1 Xenni yarra-dd Ṣufar, wenni dd-yusin zi Naɛma, inna:

2 Ma ad qqimen waṭṭas n wawařen

břa tamwarrit,

u ma ad ɣares yiři

i yijj n bu-uqemmum řḥeqq řebda?

3 Ma izemmar řhard nnec

ad issɣed iwdan,

ařami tzemmared ad testehzid

břa cek i ɣa isseḥcem uřa d ijj?

4 Cek tennid: ‘Teṣfa tɣuri inu,

aqa ayi d amezdag di tiṭṭawin nnec!’

5 Uh, mři Arebbi Simant nnes issawař,

mři yarezzem iyencicen nnes qibač nnec.

6 Mři Netta d ac i ɣa isscen

timesřayin ixemmřen n tiɣit,

maɣar nitenti sekkwant ddubel i ufekki.

Ssen, aqa Arebbi

ad ittu aṭṭas n řmuɛṣiyyet nnec

di tizi nnec.

7 Ma tzemmared ad tbeqqced

di mummu n Arebbi?

Ma tzemmared ad tadfed

ɣar řekmaret n Umzemmar x kuřci?

8 Aqa-ten di řuɛřat n ujenna!

Min texsed ad tegged ɛad?

Tiɣit tuǧeɣ x řaxart!

Min tzemmared ad zzayes tessned?

9 Řeɛbar nnes yuɛřa aṭṭas x temmurt,

tiru nnes teɛdu aṭṭas x tmiriwt n řebḥar.

10 Mařa iɛdu Netta, ibelleɛ x ca n yijjen

uca iřaɣa as i ddeɛwet,

man wen i t ɣa issbedden?

11 Maɣar Netta issen iɣeccacen,

ittwařa řɣecc břa ma t iḥḍa.   

12 Maca mařa abuhaři

izemmar ad yaf řefhamet,

xenni aɣyuř n řexřa izemmar

ad idweř d bnadem.   

13 Mařa cek tɛedřed uř nnec,

xenni bezzeɛ ifassen nnec ɣares.

14 Mařa irṣeq řɣecc ɣar ufus nnec,

saggʷej i-t,

war ttejji ddeǧ ad izdeɣ di tqidunin nnec,

15 maɣar xenni tzemmared

ad tessgeɛɛded udem nnec břa řɛib,

ad tbedded nican, war tteggʷeded ca.

16 Maɣar ad tᵉttud řeɣben nnec,

ɛemmarṣ war dayes tᵉttxemmimed ɛad

am ɛemmarṣ war tᵉttxemmimed ɛad

ɣar waman iɛdun.

17 Abrid n tudart nnec ad yarɣ

tiwa x ṭṭḥa n uziř,

waxxa din taǧest,

ad tiři am teffut.   

18 Ad tacid ixef nnec di řaman,

minzi aqa din řayas,

ad texzared deg wenneḍ,

ad tᵉṭṭṣed di řhudnet.   

19 Ad tezzřed nhřa cek issnexřeɛ uřa d ijj,

uca aṭṭas i cek i ɣa zawgen

zzat i wudem nnec.   

20 Maca tiṭṭawin n iɛeffanen

ad ddarɣřent,

qaɛ tarewřa ad asen tweddar,

ad meẓren ad deřqen i buḥbeř.   

Tamwarrit n Ayub x Ṣufar

12

1 Yarra-dd Ayub, inna:

2 D tidett, kenniw d ijj n ddarb n řgens,

aqa tiɣit ad temmet akidwem!

3 Necc ɣari řeɛqeř am kenniw,

necc war weṭṭiɣ deg umquddi akidwem.

Wi war issinen marra aya?

4 Necc am wenni iǧan i tseḍḥac

i umeddukkeř nnes,

necc d wenni tuɣa ittřaɣan ɣar Arebbi

uca xenni Netta isřa ɣari,

necc d amsegged d nican,

aqa dewřeɣ d řqecɛet n tseḍḥact.   

5 ‘Řḥegra d tasɣart n wenni ittwarẓan!’,

ammu i ittxarraṣen yinni

umi ittɣiř aqa aten di řaman,

ittɣiř asen aya ittraja

inni ittneqraḍen deg iḍaren nsen.

6 Iqiḍan n imteḥḥayyen arsan,

u inni iseɛɛaren Arebbi

ɣarsen aṭṭas n řaman.

Maca wi izemmaren

ad yawi Arebbi s ufus nnes?   

7 Seqsa xenni řmař,

ad ac t ssřemden,

ijḍaḍ n ujenna ad cek t ḥajan.

8 Niɣ xezzareɣ mliḥ ɣar temmurt,

nettat ad cek tessɣar,

uřa d iseřman n řebḥar

ad ac t ɛawden.

9 Man wen war issinen marra aya,

aqa afus n SIDI i t iggin?

10 Netta d wenni deg ufus nnes iǧa

řeɛmar n marra min iddaren,

uřa d buḥbeř n kuř arrimet n bnadem.

11 Ma war ittqeǧib umezzuɣ awařen,

am ittqasa waneɣ macca?   

12 Ɣar iwessura i teǧa tiɣit

u di tudart tazirart teǧa řefhamet?

13 Netta ɣares i teǧa tiɣit d jjehd s tidett,

Netta ɣares i yeǧa

ccwar d řefhamet nican.

14 Xzar, mařa Netta iheddem,

war ibenni uřa d ijj ɛawed,

mařa Netta ibelleɛ x ca n yijjen,

war d as yarezzem ɛad.   

15 Xzar, mařa Netta issbedd aman,

ad aẓɣen nitni,

mařa yarxu asen,

ad ssenqeřben tammurt.

16 Netta ɣares jjehd d ufekki,

nnes d wenni iweddaren

uřa d wenni issweddaren.

17 Netta ittejja iryazen n ccwar

gguren s řeḥfa,

řquḍat ittarra i-ten d ibuhařiyyen.   

18 Aziyyar n ijeǧiden issbeṭṭeř i-t

u xenni Netta ittcedda i-ten

s ijj n webyas zi tejɛinna nsen.

19 Netta ineddeh ikehhanen s řeḥfa,

ayt n jjehd iɣeṭṭer i-ten.

20 Ittekkes awař i iryazen ittwaqeǧben,

i iwessura ittekkes asen řefhamet.   

21 Aseḥqar ittzeǧaɛ i-t x tarwa n taṣiřet,

i ayt n bu-řexcunet issarexxu asen abyas.   

22 Imucan yuǧɣen n taǧest ittɛarra xasen,

d tiři n řmewt issuffuɣ i-tt ɣar tfawt.   

23 Řegnus issemɣar i-ten uca iɣeṭṭer i-ten,

Netta ittbezzaɛ řegnus uca ineddeḥ i-ten.  

24 Ittekkes řefhamet

i izeǧifen n řgens x temmurt,

ijja i-ten ttᵉtliɛen di řexřa

mani war ǧin ibriden.   

25 Nitni ttemhafan da d diha di taǧest,

mani war teǧi tfawt,

Netta ittejja i-ten

ad mmhafan am yimescaren.

Ayub yarenni deg wawař nnes i Ṣufar

13

1 Xzar, qaɛ man aya teẓra i-t tiṭṭ inu,

isřa i-t umezzuɣ inu, ifhem as mliḥ.

2 Min tessnem kenniw,

ssneɣ t uřa d necc,

war weṭṭiɣ ca deg usemquddi akidwem.

3 Maca necc xseɣ ad ssiwřeɣ

ɣar Umzemmar x kuřci,

meẓreɣ ad wteɣ tamesřact inu

zzat i Arebbi.

4 Maca kenniw tessuffuɣem ixarriqen,

marra kenniw d iḍbiben ixwan.   

5 Ax, mři tesseɣdem kenniw marra!

Aya ad tiři d tiɣit i kenniw.   

6 Sřem xenni mammec ɣa wteɣ

x yixef inu,

ḥekkarem x umcarraɛ n iyencicen inu!

7 Ma texsem ad tinim řɣecc

i řefḍeř n Arebbi,

ma texsem ad tessiwřem ixarriqen

di tizi nnes?   

8 Ma tzemmarem ad tewtem tamesřact

di ṭṭweɛ nnes?

Ma texsem ad tcarrɛem i Arebbi?

9 Ma mliḥ i kenniw,

mařa Netta ad kenniw iqeǧeb?

Ma texsem ad zzayes testehzam

am mammec stᵉhezzan iwdan

zeg ijj n bnadem?

10 Netta ad kenniw iwebbex,

mařa kenniw tᵉtteggem

s wudmawen s tnuffra.

11 Ma war kenniw issnexřiɛ uɛuǧi nnes,

ma war dd xawem tweṭṭi tiggʷudi zzayes?

12 Awařen nwem i řidaret

aqa aten d řemtuř n walu,

řegɛudi nwem d řegɛudi n ubeǧaɛ.

13 Seɣdem zzati, maḥend ad ssiwřeɣ,

ejj ad xafi dd-yas min i dd ɣa yas.

14 Mayemmi ɣa ṭṭfeɣ aysum n arrimet inu

jar teɣmas inu,

mayemmi i ɣa ṭṭfeɣ tudart inu

deg ufus inu?

15 Xzar, Netta ixs ad ayi ineɣ,

necc ad t rajiɣ,

maca ad wteɣ x ibriden inu zzates.   

16 D wa i d ayi ɣa idweř d asenjem inu,

maca amnafeq war dd-ittis

zzat i uɣembub nnes. □  

17 Sřem mliḥ ɣar řhard inu,

s imezzuɣen yarezmen ɣar ucarreḥ inu.

18 Xzar, necc iwyeɣ ddeɛwet s usettef,

ssneɣ ad ttwaseggdeɣ.

19 Man wen izemmaren ad kidi imcarrɛen?

Xenni ad seɣdeɣ deɣya,

ad ssuffɣeɣ buḥbeř.

20 Mɣir war d ayi ttegg tnayen n řeḥwayej,

xenni war zzayek ttnuffariɣ:   

21 afus nnec siggʷej i-t xafi,

war d ayi snexřiɛ s uhuddi nnec!

22 Řaɣa Cek, necc ad xak dd-arreɣ,

niɣ necc ad ssiwřeɣ

u Cek ad xafi dd-tarred!

23 Mecḥař xafi n řmuɛṣiyyet d ddenb?

Scen ayi axeṭṭu inu d ddenb inu.

24 Mayemmi tessnuffared aɣembub nnec,

tḥessbed ayi d řeɛdu nnec?   

25 Ma texsed ad tessenxeřɛed

tafarct i iɛarren usemmiḍ ssa ɣar da,

ma texsed ad teḍfared iɣeǧ yuẓɣen?

26 Maɣar tᵉttarid xafi

timesřayin timarzagin,

tbeṭṭid ayi ddnub n temẓi inu.   

27 Tessrusid iḍaren inu deg ukeccuḍ,

Cek tḥeṭṭid marra imesraq inu.

Tḥeṭṭid tiřeqqa n iḍaren inu,   

28 n wenni iggin am ukeccuḍ,

ccin t ikeccawen, xenni yarecca,

am warruḍ icca i-t tcinda.

□ 

13:16 amnafeq - bnadem nni itteggen s tnayen n wudmawen.

Ayub issiweř ak-d Ṣufar x řmewt

14

1 Bnadem i dd-ittwaxeřqen

zi temɣart,

aqa ussan n tudart nnes udrusen

u netta iccur s řeḥweř.   

2 Netta iɣemmi am tnewwact,

xenni ittwaqḍeɛ.

Ittrakkwař am tiři, war ittɣimi.   

3 Waxxa amenni tarezmed

tiwa nnes tiṭṭawin nnec,

tᵉttawyed ayi-dd di ddeɛwet akidek.   

4 Man wen izemmaren ad issuffeɣ

ijj n umezdag zeg umexmuj?

Uřa d ijj!   

5 Mara ussan nnes urin,

řqedd n iyuren nnes aqa ittwassen ɣarek

uca teggid as řeḥdud nnes

nni war d as iɛeddeř ad ten iɛdu,   

6 neqřeb xenni xas maḥend ad yareyyeḥ,

ařami izemmar ad yarr meẓri

am yijj n ucewwař deg wass nnes.   

7 Maɣar i tcejjart aqa din ɛad řayas!

Mařa tᵉttwaqess,

ad tessuffeɣ ɛawed řefruɛ,

řefruɛ nnes war ttbeddin zeg uɣemmi.

8 Waxxa iwsar weẓwar nnes di temmurt,

immut jjdeɛ nnes deg ucař,

9 ad teɣmi tcejjart ɛawed

xmi ɣa taca ak-d waman,

ad tessuffeɣ ɛawed řefruɛ

am ict n tcejjart ẓẓun tt beḥřa.

10 Maca mařa immut ijj n weryaz, ifenna,

mařa iffeɣ as buḥbeř i bnadem,

mani iǧa xenni?

11 Aman tteffɣen-dd zi řebḥar,

iɣzar ittaẓeɣ u ixekkwa.

12 Izzeř bnadem din, war ittekkar ɛad.

Ař war ttiřin ɛad ijenwan, war d ttfiqin,

war ttwassekkaren zeg iḍeṣ nsen.

13 Ax, mři d ayi ɣa tarred ɣar řaxart,

ad ayi tessnuffared

ař ɣa iḥeyyed weɣḍab nnec,

mři d ayi turid ijj n řmijař imten,

ḥima ad ayi tidared ɛawed!

14 Mařa ijj n weryaz immut,

ma ad dd-idweř ɣar tudart?

Xenni ad qqimeɣ ttrajiɣ

marra ussan n umenɣi inu,

ař dd-yusa ufekki inu.

15 Mařa xenni Cek třaɣid,

necc ad Cek dd-arreɣ

uca Cek ad temmeẓřed

ɣar řxedmet n ifassen nnec.

16 Maca řexxu tḥessbed iṣuraf inu,

war tmennɛed lɣaḍab nnec x ddnub inu.   

17 Axeṭṭu inu ittwacemmeɛ di tcemmust,

ɣar řmuɛṣiyyet inu tarnid dayes ktar.

18 Wah, adrar iweṭṭan, ifessi,

jarf iḥruǧed zeg wemcan nnes,

19 aman tteddzen iẓra,

iɣezran nnes ttekksen acař n temmurt,

ammu i tareddǧed řayas n bnadem.

20 Cek tarennid dayes i řebda, xenni yuyur.

Tᵉttbeddařed udem nnes

uca tessekked i-t.

21 Mařa iḥenjiren nnes ṭṭfen ccan,

netta war t issin,

mařa ten deǧen,

war kidsen ittici.

22 Maca arrimet nnes tᵉttnezbar

di ṭṭweɛ n yixef nnes waha,

u řeɛmar nnes ittecḍin

di ṭṭweɛ nnes.

Řhard wiss tnayen n Ilifaz x uɛeffan

15

1 Xenni yarra-dd Ilifaz, wenni dd-yusin zi Tayman, inna:

2 Ma ittarra-dd ijj n umiɣis s tussna ixwan?

Ma ad iccur aɛeddis nnes s usemmiḍ

i dd-ittasen zi manis dd-tneqqar tfuct?

3 Ma ittcarraɛ s řharي war ineffɛen,

s wawařen nni war ittakkwaḍen?

4 Cek tarẓid tiggʷudi n Arebbi,

tekksed taẓaǧit zzat i wudem n Arebbi.

5 Maɣar aqemmum nnec issargeb

řmuɛṣiyyet nnec,

aqa itteɛjib ac řhard s tḥraymect

s yiřes nnec.

6 Aqemmum nnec ad cek iḥkem,

war iǧi necc,

iyencicen nnec ad xak cehden.

7 Ma cek d bnadem d amezwaru

nni dd-ittwaxeřqen?

Niɣ tᵉttwarwed qbeř tiwririn?

8 Ma tessḥessed i wegraw

n imcawaren imtiqqan n Arebbi,

ma tjebbded tiɣit ɣarek?   

9 Min tessned cek, neccin war t nessin?

Min tfehhmed cek, aqa inqeṣ ɣarneɣ?

10 Uřa jar aneɣ d amcaybu d uwessar,

nitni d imɣaren deg wussan x babac.   

11 Ma asfewwej n Arebbi drus ɣarek,

niɣ ijj n wawař ssiwřen t akidek s terɣeɣ?

12 Mayemmi cek issetlaɛ wuř nnec,

mayemmi qeǧɛent tiṭṭawin nnec,

13 aqa tessneqřabed buḥbeř nnec x Arebbi,

ařami tessuffuɣed marra awařen nni

zeg uqemmum nnec?

14 Min iɛna bnadem aqa netta ad yiři d amezdag,

min iɛna wenni dd-ittwaxeřqen zi temɣart,

aqa netta ad yiři d amsegged?   

15 Xzar, imqeddasen nnes war xasen ittciř,

uřa d ijenwan war ǧin ṣfan di tiṭṭawin nnes!   

16 Ahtat ɛad ijj n nnɛi n bnadem

d bu-ufessad,

wenni isessen min war iḥřin am waman!

17 Necc xseɣ ad ac t ssecneɣ, seř-dd ɣari,

xenni ad ɛawdeɣ min ẓriɣ,

18 min ɛawden imiɣisen,

am war ffaren ca n řejdud nsen.

19 I nitni waha umi temmewc temmurt,

uřa d ijj n řbarrani war xas iɛdu.

20 Marra ussan i iddar uɛeffan,

imarret ixef nnes,

řqedd n iseggʷusa

i ittwaxemmřen i bu-řexcunet,

aqa inuffar xas.

21 Yudef-dd řḥess n iɣuyyan issnexřaɛen

ɣar imezzuɣen nnes.

Ɛad di řweqt n řehna ad xas iwḍa umteḥḥay.   

22 Netta war ittriji ad dd-iɛqeb zi taǧest,

maca aqa netta ittwagg i ssif.

23 Netta ittemhafa da d diha x weɣrum.

‘A, mani i yeǧa?’

Netta issen aqa ittraja i-t

wass d abarcan deɣya.   

24 Ḍḍiqet d řeḥṣaret ssaggʷadent netta,

arnint i-t am yijj n ujeǧid

iwjed i umenɣi.

25 Maɣar ɣar Arebbi

isswiẓẓaḍ netta afus nnes,

ak-d Umzemmar x kuřci

imenneɛ taɣennant tameqqrant.   

26 S yiri imeḥḍen ittazzeř ɣares,

innufrar ɣar ḍeffar

n tseddariyin nsen n uɛeskari

s ibuṭunen igdaren.

27 Maɣar iřeḥḥef i uɣembub nnes s tadunt,

igga tadunt i tejɛinna nnes.

28 Izeddeɣ di tneddam ittwahedmen,

di tudrin war daysent izeddeɣ

ɛad uřa d ijj,

tinni yuran maḥend ad dewřent d řxirbat.

29 Netta war iddikkwiř d bu-wagřa,

agřa nnes war ittɣimi,

mařa min dd-ikseb

war yarenni x temmurt.

30 Netta war inejjem i taǧest,

aceɛɛař n tmessi ad yecc řefruɛ nnes,

ad ifna s řeɛwin n uqemmum nnes.

31 Ejj i-t war ittciři x řɣecc,

maɣar xenni i ɣa tiři

uřa d řmunet nnes d řɣecc.

32 Mařa war dd-yusi ɛad wass nnes,

ad ittwakemmeř ɛad,

maɣar taseṭṭa n tini nnes war tzeyziw.   

33 Ad isseɣḍeř aḍiř war issnedyen nnes

am yict n tzayart,

ad immenḍar nnuwar nnes am tzitunt.

34 Maɣar abarru n imnafqen

aqa-t břa řɣiǧet

u timessi tᵉttett iqiḍan i iccuren s řɣecc. □  

35 Aqa aten s ddeyset zi tamara,

tturwen řɣecc,

řexdeɛ aqa-t deg uɛeddis nsen.   

□ 

15:34 amnafeq - bnadem nni itteggen s tnayen n wudmawen.

Ayub iřaɣa x Arebbi am dd-ittarra x Ilifaz

16

1 Xas uca yarra-dd Ayub, inna:

2 Manawya sřiɣ as aṭṭas,

kenniw marra idwem

tessbeṭṭřem ayi afewwej.   

3 Ma ad qḍan wawařen ixwan?

Niɣ min cek iɛarrnen ɛad

ad dd-tarred awař?

4 Uřa d necc zemmareɣ

ad ssiwřeɣ am kenniw,

mařa aqa kenniw deg wemcan inu.

Iři ad mudeɣ awařen xawem

u ad xawem hezzeɣ azeǧif inu.

5 Ad kenniw ssmeḥḍeɣ s uqemmum inu

u afewwej n iyencicen inu

ad awem yawi řefsaset.

6 Mařa ssiwřeɣ, war xafi ittejji řeḥřiq inu

u mařa sseɣdeɣ, ma ad xafi iḥeyyed?

7 Řexxu issiḥeř ayi Netta,

tessarjfed Cek marra tawacunt inu.

8 Cek tessduruyed ayi s teqcurt n teřmect,

tenni d tacehhadt xafi,

uca tekkar xafi arrimet inu tamusriwt,

tᵉttcetca zzayi deg uɣembub inu.

9 Aɣḍab nnes imezzeq, iḍeffar ayi-dd.

Netta ittɣezza ɣari tiɣmas.

Aɣrim inu issqeṭṭaɛ-dd ɣari tiṭṭawin.   

10 Nitni ttcarragen aqemmum nsen xafi,

ccaten ayi s řḥegra ɣar uqabsi,

ttekkaren xafi ttmunen.

11 Isellem ayi Arebbi

i yijj n mmis n řmuɛṣiyyet,

iɛarren ayi deg ufus n iɛeffanen.

12 Tuɣa ayi di řhudnet,

maca Netta yarẓa ayi,

icebbar ayi deg ijiman, iřbez ayi.

Issbedd ayi d taḥjurt i Yixef nnes.   

13 Imjebbaden nnes n řqews nnḍen ayi-dd,

Netta issnuqqub ayi tiẓẓař břa ahaweř,

ittzeǧaɛ ɣar temmurt iẓi inu, □  

14 yareẓẓa ayi tareẓẓit

awarni i treẓẓit nneɣni,

iɛref-dd xafi am bu-teɣruḍt.

15 Xeyyḍeɣ taxancet n wecḍan

i teřmect inu,

icc inu sswessxeɣ di tɛejjact.   

16 Aɣembub inu izweɣ zeg imeṭṭawen,

tiři n řmewt aqa-tt x wabřiwen inu,

17 waxxa war yarsi lɛunf x ifassen inu

u taẓaǧit inu teṣfa.

18 Uh tammurt, war ddař idammen inu,

war ttejji iɣuyyan inu

ad afen amcan i arraḥet!

19 Xzar, uřa d řexxu,

Acehhad inu deg ujenna,

Amcafeɛ inu x řegɛudi.

20 Imeddukkař inu d yinni zzayi isthezzan,

maca tᵉttru tiṭṭ inu ɣar Arebbi.

21 Ejj-i-t ad iwwet ddeɛwet

x weryaz ɣar Arebbi,

am ijj n mmis n bnadem

x umeddukkeř nnes.   

22 Maɣar drus n iseggʷusa

i-dd ɣa yasen ɛad,

qbeř i ɣa uyureɣ abrid

war zzayes ttɛiqqibeɣ.

□ 

16:13 tiẓẓař - niɣ ‘tigeẓřin’.

Ayub issiweř ak-d Ilifaz x řemḥayem nnes

17

1 Buḥbeř inu yarjef,

ussan inu ineggura xesyen,

mɣir imeḍřan d ayi iqqimen.

2 S tidett, inni istehzan aqa aten ɣari,

u tiṭṭ inu tessɛeddu ǧiřet

jar ixarriṣen nsen imarzagen!

3 Egg Ixef nnec d aḍman i necc din ɣarek.

Man wen xenni i ɣa iwten afus nnes

deg ufus inu i man aya?   

4 Maɣar Cek tekksed

marra řefhamet x wuř nsen,

x uya Cek war ten tessɛuǧid ca.

5 Wi ɣa iɣdaren imeddukkař nnes

di ṭṭweɛ n tkeccaḍt,

tiṭṭawin n iḥenjiren nnes ad nɛedment.

6 Netta igga ayi d lmatal jar řegnus,

ařami dewřeɣ am yijjen

ssusufen as x uɣembub.   

7 S uya i teɛmec tiṭṭ inu zeg wecḍan,

marra iɣezdisen inu aqa aten am tiři.

8 Inni igguren nican

ttnexřaɛen zi man aya,

amezdag ittneqřab x umnafeq.

9 Amsegged imenneɛ deg webrid nnes,

wenni ɣar iǧa ifassen imezdagen,

yarenni di jjhed.

10 Maca marra kenniw, dewřem-dd,

asettiw-dd da,

maɣar war ufiɣ

uřa d ijj n umiɣis jar awem.   

11 Ɛdun wussan inu,

ttwaqeḍɛen inwayen inu,

marra meẓri n wuř inu.   

12 Ǧiřet tteggen tt d ass,

qqaren: aqa tafawt tᵉttades-dd

xmi dd ɣa tewḍa taǧest.

13 Mařa ssitmeɣ ɛad, ssitimeɣ

aqa řaxart ad tiři d taddart inu,

ad bezzɛeɣ tassut inu di taǧest.

14 Ɣar weḥfur n turṣuḍi řaɣiɣ:

‘Cek d baba!’,

ɣar ikecca: ‘Yemma!’ d: ‘Učma!’

15 Mani iǧa xenni řayas inu?

Řayas inu,

man wen izemmaren ad t iẓar?

16 Ad hwan ɣar ṭṭrufa n řaxart,

xmi i ɣa naf nmun arraḥet deg ucař.   

Řhard wiss tnayen n Bildad: Aneggaru n bnadem d aɛeffan

18

1 Xas uca yarra-dd Bildad, wenni dd-yusin zi Cuḥa, inna:

2 Ař meřmi ɛad tarezzum

ad tᵉṭṭfem ijj n bnadem x wawařen nnes?

Mařa tfehmem, xenni awarni i uya ad nessiweř.

3 Mayemmi d aneɣ ittwagg am řmař

u nettwaḥṣar di buḥbeř

di tiṭṭawin nwem?

4 Cek, a yaryaz wenni ittmezzqen ixef nnes

deg uxeyyeq nnes!

Ma ad jjen temmurt di ssibbet nnec,

ad ittwassmuṭṭi jjarf

zeg wemcan nnes di ssibbet nnec? □    

5 Wah, tafawt n iɛeffanen ad texsi,

aceɛɛař n tmessi n uɛeffan

war ittegg tafawt ɛemmarṣ ɛad.

6 Tafawt di tqidunt nnes ad tebbarcen,

řefnar nnes tiwa nnes ad t ssxesyen.

7 Ttarjijen iṣuraf nnes ijehden,

ccwar n yixef nnes ad t iɣḍeř.

8 Maɣar s iḍaren nnes ad innaɣ deg uṣennaj,

ad yuyur x tracca, mmuden tt i tneymart.

9 Taxceft ad t temneɛ zeg unirz,

řfex ad dayes tᵉṭṭef.   

10 Tennuffar tesɣunt n řfex di temmurt,

řfex aqa-tt x webrid.

11 Ssiggʷeden t inexřiɛen

zi marra iɣezdisen,

ḍeffaren t ɣar iḍaren nnes.   

12 Ittwaḥṣar dayes jjehd nnes,

aḍeyyeɛ ittraja i-t ɣar uɣezdis nnes.   

13 Arẓiyyet ad tecc

marra iɣezdisen n arrimet nnes,

iɣezdisen n arrimet nnes

ad ten yecc ijj n řeḥřac ineqqen.

14 Minxef tuɣa ittceř,

ittwaqřeɛ zi tqiḍunt nnes.

Tneddeh i-t arẓiyyet

ɣar ujeǧid n inexřiɛen.   

15 Iwdan nni war ǧin d yinni nnes,

zeddɣen deg uqiḍun nnes,

řecbariyyet tᵉttwazuzzar

x tzeddiɣt nnes.

16 Sadu netta ttaẓɣen iẓewran nnes,

zi sennej ttwaqessen řefruɛ nnes.

17 Řidaret nnes ad tᵉttwakkes zi temmurt,

war d as ittɣimi ɛad isem deg webriden.   

18 Ad t ɛarnen zi tfawt ɣar taǧest,

ad sstewwjen zi ddunect. □  

19 War ɣares ittiři warraw

niɣ jjadira di řgens nnes,

war ittɣimi uřa d ijj ad iddar

di tzeddiɣin nnes.   

20 X wass nnes ad arjijen inni izeddɣen

ɣar mani tɣeǧi tfuct,

inni izeddɣen ɣar manis i dd-tneqqar tfuct

ad ten tᵉṭṭef tiggʷudi.

21 Wah, ammu i tᵉttemsar

i tzeddiɣin n imeqjaḥen,

wa d amcan n yinni war issinen Arebbi.

□ 

18:4 ixef nnes - s Tɛibranit ‘řeɛmar nnes’.

□ 

18:18 zi ddunect - niɣ ‘zeg umaḍal’.

Tamwarrit n Ayub x Bildad x usitem nnes di Arebbi

19

1 Yarra-dd Ayub, inna:

2 Mecḥař ɛad i ɣa tekkem

tceḍnem řeɛmar inu,

ad ayi třebzem s wawařen?

3 Řexxu ɛad wiss ɛecra n twařawin

ttekkwarem ayi,

war tᵉttseḍḥim

umi d ayi dd-tɣeṭṭřem awař.

4 Mařa s tidett weddareɣ,

ad iqqim uweddar inu i ixef inu.

5 Mařa s tidett texsem ad xafi tessgeɛɛdem

ixef nwem s cciki,

ad ayi tessqenɛem s řefḍiḥet inu, □  

6 snem xenni, aqa Arebbi inneqřeb xafi,

uca inneḍ ayi-dd s tracca nnes.

7 Xzar, sɣuyyuɣ: ‘Řexcunet!’,

maca war xafi dd-yarri uřa d ijj,

ttřaɣiɣ i twiza,

maca řḥeqq war din iǧi.

8 Abrid inu iqqen i-t,

ařami war zemmareɣ ad ɛduɣ,

taǧest issu tt x imesraq inu.

9 Řɛezz inu ikecceḍ i-t zzayi,

u ttaj i iǧan x uzeǧif inu ikkes i-t.

10 Netta yareddeǧ ayi zi marra iɣezdisen,

ad ttwahellkeɣ!

Iqřeɛ řayas inu am yict n tcejjart. □  

11 Aɣḍab nnes yarɣa dayi,

Netta iḥesseb ayi

am ijj zeg iɣrimen nnes.   

12 Munent ffɣent-dd bandiyyat nnes,

sswejdent-i-dd abrid nsent ɣari

uca quwwarent i tqiḍunt inu.

13 Aytma issiggʷej i-ten xafi,

inni d ayi issnen dewřen d midden xafi.   

14 Inni d ayi itteɛnan jjin ayi,

inni d ayi issnen ttun ayi.

15 Imsexxaren n taddart inu d tiyya inu

ḥessben ayi d řbarrani,

necc d aɣrib jar tiṭṭawin nsen.

16 Řaɣiɣ i umsexxar inu,

maca war xafi dd-yarri,

tuɣa ittxeṣṣa ad t ḥeccmeɣ

s uqemmum inu.

17 Řeɛwin n temwarrit n nnefs inu

issɛiff tamɣart inu,

arṣuḍeɣ i aytma.

18 Ɛad iḥramen imeẓyanen sseḥqaren ayi.

Mařa kkareɣ beddeɣ, ttemɛarran xafi

s wawařen nsen.   

19 Marra immeddukkař inu iɛizzen

carrhen ayi,

inni ttexseɣ, nnqeřben xafi.   

20 Ɣar teřmect d weysum inu

řessqen iɣsan inu.

Necc nejmeɣ

ak-d tiřmect n teɣmas inu waha.   

21 Ḥinnem xafi, ḥinnem xafi, a kenniw,

imeddukkař inu!

Maɣar afus n Arebbi iřqef ayi.

22 Mayemmi d ayi tḍaffarem

am tt ittegg Arebbi,

u mayemmi war ttjiwinem aysum inu?

23 Mři uran awařen inu,

mři ttwazemmemen deg ijj n wedlis!

24 Mři ttwaneqcen

s pluma n wuzzař u s řexfif

di jjarf i řebda.

25 Necc ssneɣ: ‘Amefdi inu iddar

u Netta ad dd-ikkar d Aneggar x ucař.’

26 U awarni řami i ɣa tᵉttwařbez

teřmect inu ammu,

ad ẓareɣ Arebbi zi arrimet inu.

27 Ad t ẓareɣ zzati,

tiṭṭawin inu ad t ẓarent,

war iǧi midden.

Ɣares i ttmeẓrent tiẓẓař inu

ɣar daxeř inu. □  

28 Waxxa amenni kenniw ad tinim:

‘Mammec i nzemmar ad t neḍfar?’

maɣar aẓwar n tmesřact ittwaf dayi.

29 Ggʷedem zi ssif,

maɣar s ssif ad dd-yas wesɛar

x ddnub ineqqen,

maḥend ad tessnem aqa ad yiři řḥukm.

□ 

19:5 ad xafi tessgeɛɛdem ixef nwem s cciki - niɣ: ‘ad xafi teggem ayaziḍ’.

□ 

19:10 tacejjart - niɣ ‘addag’ (‘iddagen’).

□ 

19:27 tiẓẓař - niɣ ‘tigeẓřin’.

Řhard wiss tnayen n Ṣufar x řefřeḥ d řḥukm

20

1 Xenni yarra-dd Ṣufar, wenni dd-yusin zi Naɛma, inna:

2 Ixarriṣen inu ttɣiman

dekkwařen-dd ɣari

zi ssibbet n uqeǧeq

i war ittbeddin di řbař inu.

3 Sřiɣ ijj n uwebbex i d ayi issbehdařen,

maca buḥbeř ad xafi dd-yarr

s řefhamet inu.

4 Iwa tessned aya,

aqa-t din zeg wecḥař uya,

zeg wami ittwassars bnadem x temmurt,

5 aqa asřiwřew n iɛeffanen

ittekk drus waha,

řefraḥet n umnafeq mɣir ict n tzeḥziḥt.   

6 Waxxa tᵉttgeɛɛad nnfaxet nnes ař ijenwan,

waxxa ittḥada azeǧif nnes ař iseynuten,

7 am mammec isufɣan nnes

ad qḍan i řebda,

ad iqḍa uřa d netta i řebda.

Inni t iẓrin, ad inin: ‘Mani iǧa netta?’

8 Am ict n tirja ad iḍuw,

ařami war ittwif ɛad,

ad ittwassetleɛ am ijj n řewḥiy n ǧiřet.

9 Tiṭṭ i t iẓrin war t tẓarr ɛawed,

u amcan nnes war t iẓarr ɛemmarṣ.

10 Iḥenjiren nnes ad ssjiwnen imezřaḍ,

ammu i dd ɣa yarren

ifassen nnes agřa nnes.

11 Ixsan nnes iccuren s temẓi,

ad zzřen akides deg ucař.

12 Mařa řɣar deg uqemmum nnes d amiẓid,

mařa issnuffar i-t sadu iřes nnes,

13 mařa iḥḍa i-t, war ixs ad xas iḥeyyed,

maca imenneɛ i-t deg waneɣ nnes,

14 xenni ad tbeddeř macca nnes

deg uɛeddis nnes,

di daxeř nnes ad tedweř

d arrhaj n trefsiwin.

15 Iṣarḍ agřa, maca ad t-i-dd-iɛuqq ɛawed.

Ad t-i-dd-inḍar Arebbi

ɣar barra zeg uɛeddis nnes.

16 Arrhaj n trefsiwin ad t iṭṭeḍ,

iřes n ufiɣar ad t ineɣ.

17 War iẓarr iɣezran,

tiɣezratin d taryawin

ittazzřen s tamment d uɣi.

18 Ad dd-yarr řefḍeř n umarret nnes,

war t isseɣřay,

war ineggez s řefraḥet

zi ssibbet n wagřa i dd-ikseb,

19 maɣar ideǧ imezřaḍ,

ijja i-ten břa twiza,

yucar taddart nni war issbedd,

20 maɣar war issin řhudnet di daxeř nnes,

s uya war inejjem

s marra min di tuɣa immeẓri.

21 War ittceṭṭi walu i umerɛiq nnes,

x uya war ittɣimi zzhar nnes ibedd.

22 Mařa ɣares afeyyeḍ imun, ad ittwaḥsar,

ad xas yiři ufus n kuř řmeskin.

23 Aya ad yiři ḥima ad iccur aɛeddis nnes,

wah, AREBBI ad xas issekk

řḥaduq n weɣḍab nnes,

ad t yarr ad xas iwwet am wenẓar

uca ad t yarr ad icukk di arrimet nnes.

24 Waxxa ad yarweř zi řesnaḥ n wuzzař,

ad t issnuqqeb řqews n nnḥas.

25 Ijebbed ijjen zzayes fřitca,

aqa teffeɣ-dd zi arrimet nnes,

řmacam yareqqen itteffeɣ-dd

zeg iẓi nnes,

wah inexřiɛen ad xas kken.

26 Taǧest tekmeř tᵉttḥama

ɣar txubay nnes inuffaren,

timessi war tt issiɣ uřa d ijj,

ad t tecc, ad tarr meẓri

ak-d yinni iceṭṭen di tqiḍunt nnes.

27 Ajenna ad iɛarra řmuɛṣiyyet nnes,

tammurt ad xas tɣewweɣ.

28 Řɣiǧet n taddart nnes ad traḥ,

ad tazzeř deg wass n weɣḍab nnes.

29 Wa d min i dd-ikkaren

i iɛeffanen zi AREBBI,

tasɣart i d as inna Arebbi.

Tamwarrit n Ayub x Ṣufar: řefřeḥ n weryaz aɛeffan

21

1 Xenni yarra-dd Ayub, inna:

2 Sřem mliḥ i wawařen inu,

ḥima ad awem iřin i usfewwej.

3 Ksim ayi, xenni ad ssiwřeɣ,

u awarni řami ssiwřeɣ,

tzemmarem ad tɛeffarem.

4 Ma acetci inu x ijj n bnadem?

Niɣ mayemmi war d ayi dd-ikkar

ad yiři buḥbeř inu břa ttasiɛ n řxaḍar?

5 Qeřbem-dd ɣari uca jɛarem,

sarsem afus x uqemmum.

6 Mařa xemmeɣ waha deg uya, ttnexřiɛeɣ

u tmenneɛ tarjijit arrimet inu.

7 Mayemmi ttɣiman iɛeffanen ddaren,

mayemmi ddakkwařen iwessura,

ttmarnin ɛad di jjehd nsen?   

8 Tarwa nsen ttɣiman bedden

zzat i uɣembub nsen, aqa aten ɣarsen,

u iḥenjiren iɣedduten nsen

zzat i tiṭṭawin nsen. □  

9 Tudrin nsen aqa atent

di řehna nhřa anexřiɛ,

aɛmud n Arebbi war ten iccit.

10 Afunas nnes ittarra u war ixeṭṭi,

tafunast nnes tᵉttaru,

ɛemmarṣ war tɣeṭṭeř aɛeddis.

11 Ttejjan imeẓyanen nsen

gguren am yict n tḥimart,

iḥenjiren nsen ttejjan ten neggzen.

12 Nitni ssgeɛɛaden tmijja nsen

ɣar ubendir d řgambri,

farrḥen ɣar tmijja n temja.

13 Ssɛeddun ussan nsen di zzhar,

maca hekkwan ɣar řaxart

deg wermac n wabřiwen.

14 Qqaren i Arebbi: ‘Ḥeyyed xaneɣ,

maɣar war d aneɣ iɛjib

ad nessen ibriden nnec.   

15 Man wen iǧan d Amzemmar x kuřci

maḥend ad as nsexxar?

Man lfayda i ɣarneɣ

mařa nziyyar xas s tẓaǧit nneɣ?’   

16 Xzar, zzhar nsen war iǧi deg ufus nsen.

Ccwar n iɛeffanen iggʷej xafi.   

17 Mecḥař n twařawin

txessi xenni i iɛeffanen tfawt nsen,

uca iřeqqef i-ten uḍeyyeɛ,

mecḥař n twařawin ibeṭṭa Netta

xasen řeḥřiq deg weɣḍab nnes,   

18 ařami i ɣa dewřen

am uřum zzat i usemmiḍ,

am iɣeǧ texḍef i-t tḥaryaḍt?

19 Ma teqqarem: ‘Arebbi ittxemmeř lɛiqab

i řmuɛṣiyyet nnes i iḥenjiren nnes!’

Ejj i-t ad as tt ixeǧeṣ

ař ɣa yaca netta simant nnes!

20 Ejj tiṭṭawin nnes

ad ẓarent ahellek nnes,

ejj i-t ad isu s yixef nnec

zeg wesɛar n Umzemmar x kuřci.

21 Maɣar mammec i ɣa yarḍa ɛad

di aytbab n taddart nnes

awarni i řmewt nnes,

mařa tᵉttwagg ɛad qedda n iyuren nnes? □  

22 Ma zemmaren ad ssřemden

tussna i Arebbi,

Wenni iḥekkmen

x yinni iǧan deg ujenna yuɛřan?   

23 Aqa din ijjen immut di zzhar imun,

am iddar ɛad qaɛ di řehna u di řhudnet.

24 am ɛemmaren řemdawed nnes s uɣi

u ittwabezzeg waduf n yeɣsan nnes.

25 Wenneɣni immut s řeɛmar d amarzag,

war dd-yiwi řiqqi i walu n řxar.

26 Munen zzřen nitni deg ucař

u ikeccawen dřin ten.   

27 Xzar, ssneɣ ixarriṣen nwem,

uřa d timeɛmač nni zi d ayi tdeřmem,

28 xmi teqqarem:

‘Mani teǧa taddart n umcenneɛ

ittmeẓrin di ṣṣulṭa,

mani teǧa tqiḍunt s tzeddiɣin,

tazeddiɣt n uɛeffan?’

29 Ma ɛemmarṣ war tesseqsim imsebriden?

Aqa iceyyaren nsen ittqarran

war tzemmarem ad ten tenkarem:

30 maɣar aɛeffan ad ittwaḥḍa

deg wass n arẓiyyet,

deg wass n uduqqez n ufugem

ad ttwawyen nitni di řaman.   

31 Man wen i t ɣa issecnen abrid nnes

deg uɣembub nnes?

Mařa igga ca n tuɛeffna,

wi t i ɣa ixeǧṣen?

32 Netta maca ad ittwaksi

ɣar wenḍeř nnes d ameqqran

u ɣar tewrirt n wenḍeř nnes

ittɛess netta s yixef nnes.

33 Ttɛejiben as ibursa n teɣzurt,

ḍeffaren t marra iwdan

u inni d as ittizwaren,

war zemmaren ad ten ḥesben.

34 Mammec texsem ad ayi tɛezzam

s wawařen ixwan?

Zi temwarrit nwem war ittɣimi walu

mɣir řeɣḍar waha.

□ 

21:8 Tarwa - s Tɛibranit ‘zzariɛet’.

□ 

21:21 awarni i řmewt nnes - s Tɛibranit ‘awarni as’.

Řhard wiss třata n Ilifaz x ddenb d wedwař ɣar Arebbi

22

1 Xenni yarra-dd Ilifaz, wenni dd-yusin zi Tayman, inna:

2 Ma izemmar bnadem ad infeɛ Arebbi?

Wenni iggin s řeɛqeř ineffeɛ

mɣir i yixef nnes.

3 Ma aqa-t d lfayda i Umzemmar x kuřci

aqa cek tseggded,

niɣ d řefḍeř mařa cek teggured

deg ibriden nnec s řeṣfayet?

4 Ma iwti i cek

zi ssibbet n tiggʷudi nnec zzayes,

niɣ ad yadef akidek ɣar taddart n ccreɛ?

5 Ma war teǧi tuɛeffna nnec

d tameqqrant,

u řmuɛṣiyyat nnec

ma war ǧint nhřa asbeddi?

6 Maɣar tḥewwsed ddiyyet

zeg aytmac baṭeř,

tekksed arruḍ

i yinni s drus n werruḍ waha.   

7 Wenni yuḥřen war d as tewcid ad isu,

wenni iǧuzen tqeḍɛed as aɣrum.

8 Maca mařa din aryaz s uɣiř ijhed,

xenni tammurt aqa-tt i wanita,

ad dayes izdeɣ ca n weryaz n ccan.

9 Tijjař tsekked tent s ifassen xwan,

iɣaǧen n uyujiř ttwařebzen.

10 X uya nnḍent ac řefxux,

uca tewḍad-dd xak tiggʷudi.

11 Niɣ war tᵉttwiřid taǧest,

d řḥemřet n waman nni cek yedřin?

12 Ma war iǧi Arebbi yuɛřa deg ujenna?

Xzar itran nni iǧan sennej qaɛ,

mammec ɛuǧen!

13 Maca teqqared: ‘Min issen Arebbi?

Ma izemmar ad iḥkem nican

zeg useynu ibbumbsen?

14 Iseynuten d ařeḥḥef i Netta

ařami war ittwiři,

u x řqubbet n ujenna iggur Netta.’

15 Ma texsed ad teḍfareḍ amesruq n wecḥař uya,

amesruq nni kkin yeryazen

iccuren s řmuɛṣiyyet,

16 inni ittwakksen am war dd-yiwiḍ ɛad

řmijař nsen,

umi tfeyyeḍ řḥemřet dsas nsen,

17 inni innan i Arebbi: ‘Aggʷej xaneɣ!’

Min izemmar Umzemmar x kuřci

ad yegg ɛad i nitni?   

18 Iwa, waxxa Netta iccur

tudrin nsen s řxar!

Ccwar n iɛeffanen iggʷej xafi.   

19 Ẓrin tt imseggaden uca farḥen,

amezdag istehza zzaysen.   

20 ‘Aɣrim nneɣ ittwakeḥḥeḍ

u min zzaysen iqqimen tecca i-t tmessi.’

21 Qqen ɣares, ad ɣarek tiři řhudnet,

S uya ad ɣarek dd-yas min iṣebḥen.

22 Ksi xenni taɣuri zeg uqemmum nnes,

egg awařen nnes deg wuř nnec.

23 Mařa tdewřed-dd

ɣar Umzemmar x kuřci,

ad tᵉttwassbedded.

Siggʷej min war iseggden

x tqiḍunin nnec.   

24 Sars ureɣ iqquren deg ucař,

ureɣ zi Ufir jar iẓra n tɣezratin.

25 xenni Amzemmar x kuřci

ad yiři amecnaw ureɣ iqquren nnec,

amecnaw idurar yuɛřan n nnuqart i cek!

26 Maɣar xenni ad tfarḥeḍ

zeg Umzemmar x kuřci,

ad tessgeɛɛded aɣembub nnec

ɣar Arebbi.

27 Ad as tᵉttared s tẓaǧit yuǧɣen

u Netta ad ac iseř,

u cek ad tkemmřed lwuɛud nnec.

28 Mařa tekksed awař,

xenni ad ac dd-teffeɣ tmesřact,

u tafawt ad tareɣ deg ibriden nnec.

29 Mařa ssehwan nitni ijjen, ad tinid:

‘Sgeɛɛed azeǧif nnec!’,

Netta ad issenjem

wenni isshekkwan tiṭṭawin nnes.   

30 Netta ad issenjem

wenni war iǧin břa řɛib,

minzi netta ad injem

s tezdugi n ifassen nnec!

Tamwarrit n Ayub x Ilifaz d wedfaɛ nnes zzat i Arebbi

23

1 Yarra-dd Ayub, inna:

2 Uřa d ass-a acetci inu d aɣennan,

issedqeř afus inu x uneffes inu.

3 Mři ssneɣ, mani zemmareɣ ad t afeɣ,

maḥend ad awḍeɣ ɣar tzeddiɣt nnes.

4 Xenni ad bezzɛeɣ zzates ddeɛwet,

ad ccureɣ aqemmum inu

s wawařen i ucarreɛ.

5 Ad ssneɣ awařen i xafi dd ɣa yarr,

ad fehmeɣ min i d ayi ɣa yini.

6 Ma ittxeṣṣa as ad imcarreɛ akidi

s jjhed ameqqran?

Lla, ejj i-t ad ayi iwc taynit waha.

7 Dinni ad kides imcarreɛ wenni icnan

u ammu necc ad nnufsřeɣ i řebda zi Řqaḍi inu.

8 Maca xzar, mařa uyureɣ ɣar ccarq,

ammu war din iǧi Netta,

u mařa uyureɣ ɣar řɣarb,

ammu war d as ttḥekkareɣ.

9 Mařa ɣares cɣeř di ccamal,

war t ttwiřiɣ,

mařa inneqřeb-dd ɣar ljanub,

war t ẓarreɣ.

10 Maca Netta issen abrid i ggureɣ,

ittqeǧeb ayi, ad ffɣeɣ am wureɣ.

11 Imneɛ uḍar inu di jjurrat nnes,

abrid nnes ḍfareɣ t, war zzayes ffiɣeɣ.   

12 Tawṣiyyet zeg uqemmum nnes

war zzayes arxuɣ.

Awařen n uqemmum nnes xemmřeɣ ten,

mahu min xef ttwaweṣṣiɣ.

13 Maca mařa Netta ḍidd n ca n yijjen,

man wen i t ɣa imenɛen zi man aya?

Min ixs řeɛmar nnes, ad t yegg.   

14 Maɣar Netta isseqfař min i d ayi yura,

u aqa din aṭṭas n tmesřayin

am tina ɣares di řbař.

15 X uya ttnexřaɛeɣ zzat i uɣembub nnes,

aqa fehmeɣ tt mliḥ,

u tteggʷedeɣ zzayes.

16 Maɣar Arebbi issefciř uř inu,

Amzemmar x kuřci issnexřaɛ ayi.

17 Maɣar war ttnexřiɛeɣ zi taǧest,

uřa zeg wudem inu

nni ittřeḥḥef s tubbarcent.

Ayub isseqsa Ilifaz x min t icqan i Arebbi inni ittwaḥṣaren

24

1 Mayemmi war ttwassnuffarent

řmijařat n uxeǧeṣ

s ufus n wenni iǧan d Amzemmar x kuřci,

mayemmi war ttwiřin inni t issnen

ussan nnes n nneqmet?

2 Nitni ssmuṭṭuyen řehdud,

ttacaren taḥimart uca arekkwsen tt.   

3 Aɣyuř n iyujiřen ssaggʷajen t,

ttḥewwsen afunas n tajjač.

4 Nitni ɛarrnen imezřaḍ zeg webrid.

Inni ittwaḥṣaren di temmurt

ttnuffaren jmiɛ.   

5 Xzar, aqa aten am yiɣyař n řexřa.

Tteffɣen ɣar řxedmet nsen,

arezzun taneymart.

Řexřa iwca as macca i iḥenjiren nsen.

6 Deg iyyar ḥettcen řeḥtic nnes,

řeqqḍen deg umarjeɛ n uḍiř n iɛeffanen.

7 Ssɛeddun ǧiřet d iɛaryanen, nhřa arruḍ,

war ɣarsen bu dduri di teṣmeḍ.

8 Zeg wenẓar iccaten zeg idurar ttuffen,

ttcebbaren di jjarf

maɣar war ɣarsen adurri.

9 Zeg iffan n yemmatsen ttekksen ayujiř,

uca ttᵉṭṭfen aḍman zeg umezřuḍ.

10 Gguren d iɛaryanen, nhřa arruḍ,

am ǧuẓen arebbun icuwwafen n imendi.   

11 Jar řeḥyuḍ ttɛessaren zzect,

ɛeffsen x tsirt n uḍir,

maca ttɣiman ffuden.   

12 Zi tendint itteffeɣ-dd řḥess

n useɣnef n yeryazen,

řeɛmar n yinni issuffɣen buḥbeř

isɣuyyu deg ujenna.

Waxxa amenni Arebbi war iḥeṭṭi

min war iḥřin.

13 Inneɣni d imɣewwɣen x tfawt,

war ssinen ibriden nnes,

war ttɣimin di tibridin nnes.

14 Qbeř dd-tusa tfawt, ittekkar uqettař,

ineqq řmeskin d umezřuḍ

u di ǧiřet igga am uxewwan.   

15 Tiṭṭ n uzennay tḥeṭṭa taǧest.

Iqqar: ‘Uřa d ict n tiṭṭ war d ayi tḥeṭṭi!’

Iřeḥḥef i uɣembub nnes.   

16 Di taǧest ttadfen ɣar tudrin.

S wass ttnuffaren,

war ssinen walu x tfawt.   

17 Maɣar tuffut tban asen-dd am tiři n řmewt,

maɣar ssnen inexřiɛen n tiři n řmewt.

18 Netta d afsus am ukuffu

x wudem n waman i yeǧa.

Tettwanɛeř tesɣart nsen x temmurt.

War itteṭṭef ɛad abrid

ɣar imarjaɛen n uḍiř.

19 Řaẓaɣ d řeḥmu qeṭṭan

x waman n wedfeř,

ammu i tᵉttekkes řaxart uřa d inni ixḍan.

20 Aɛeddis n yemmas ad t ittu,

ikeccawen ad zzayes arren meẓri.

Ɛemmarṣ war t ttidaren ɛad.

Ittwarẓ řɣecc am ict n tfrewt n ukeccuḍ,

21 ammu uřa d wenni itteggen řɣar

di temɣart břa tarwa,

di tenni war ittirwen,

uřa d wenni itteggen

min war iḥřin ak-d tajjač.

22 S jjehd nnes issbedda

inni ɣar teǧa ṣṣulṭa.

Ibedd wanita, maca war issin nican

aqa tudart nnes di řaman.

23 Netta iwca as řaman,

ařami ɣares dd-tudef ttiqqet,

ɛad tiṭṭawin nnes

aqa atent x webrid nsen.

24 Ttwassuɛřan i yijj n řḥař d aquḍaḍ,

xenni war ǧin ɛad.

Ad hwan, ad ttwakksen

am marra iwdan,

am ixfawen n uɣedduy n yirden

ad ttwaqessen.

25 Ma war iǧi amenni?

Man wen i d ayi ɣa iṭṭfen ixarriqen,

man wen i ɣa issebḍeř řhard inu?

Řhard wiss třata n Bildad

25

1 Xas uca yarra-dd Bildad, i dd-yusin zi Cuḥa, inna:

2 Ṣṣulṭa d jjehd issaggʷaden 

aqa aten ɣares,

Netta ittegg řehna di řuɛřa nnes.

3 Ma izemmar ad ḥesben

mecḥař i ɣares n řɛeskar?

X man war tᵉttgeɛɛed tfawt nnes?

4 Mammec xenni izemmar bnadem

ad yiři d amsegged zzat i Arebbi,

mammec izemmar

wenni dd-ittwarwen zi temɣart

ad yiři d amezdag?   

5 Xzar, ɛad taziri simant nnes

war tᵉttwesseg s řeṣfayet,

itran war ṣfin di tiṭṭawin nnes.   

6 Ahta ɛad bnadem, wenni d awekki,

u mmis n bnadem, wenni d akeccaw.   

Tamwarrit n Ayub x Bildad: Řemɣaret n Arebbi

26

1 Xas uca yarra-dd Ayub, inna:

2 Mammec teggid tewcid afus

i wenni war ɣar iǧi jjehd,

mammec tbedded ɣar uɣiř

n wenni war ɣar teǧi tzemmar!

3 Zeɛma aqa tewcid aweṣṣi isebḥen

i wenni war ɣar teǧi tiɣit,

mammec i tessargbed aṭṭas n twařawin

mummu n tmesřact!

4 I umi tɛawded řexxu awařen nnec?

Man nnefs dd-iffɣen zzayek?

5 Řexyařat n imettan fessyen

sadu waman d imezdaɣ nsen.

6 D aɛaryan tezzeř zzates řaxart,

war din teǧi tqebbart i tesraft n uhellek.   

7 Ibezzeɛ ajenna di ccamal

tiwa řxawi n wudem n waman,

yuyeř tammurt ɣar walu.   

8 Netta ittcedda aman deg iseynuten nnes,

maca war ittareẓẓi aseynu swadday.

9 Issdurruy udem n řɛarc nnes,

ittbezzaɛ xas aseynu nnes.   

10 Yarcem taquract x wudem n waman,

ař tma n tfawt ak-d taǧest.   

11 Ipilaren n ujenna ttarjijin,

ttnexřaɛen zeg uweddeb nnes.

12 S jjehd nnes isshaj řebḥar,

s řefhamet nnes iřbez Rahab.   

13 S Arruḥ nnes ittissiq ujenna

am wudem n tenni war ittřeḥḥifen,

afus nnes issnuqqeb

afiɣar itteḥřuǧuḍen s tazřa.   

14 Xzar, man aya waha

ixef n ibriden nnes,

nesřa mɣir taḥessect

n ca n wawařen zzayes.

Wi izemmaren xenni

ad issen ajjaj n jjhed nnes?

Řhard n Ayub x iɛeffanen

27

1 Yarni issgeɛɛed Ayub řhard n lmatal nnes, inna:

2 S tidett am iddar Arebbi

nni i d ayi ikksen tasɣart inu,

Amzemmar x kuřci

nni issarzagen řeɛmar inu,

3 min ɣa yekk nnefs ɛad dayi

u arruḥ n Arebbi ɛad deg wenzaren inu,

4 war qqaren iyencicen inu řɣecc

u iřes inu war iqqar ixarriqen!

5 Iggʷej xafi ad ggeɣ kenniw

di tseyyarest n tidett.

Ař ɣa ssuffɣeɣ buḥbeř inu,

war ttejjiɣ ad xafi kksen asegged inu.

6 Ad ṭṭfeɣ di tsegda inu,

war zzayes arexxuɣ ca.

Uř inu war d as yarexxu

uřa x ijjen zeg wussan inu.

7 Mři dd-iban řeɛdu inu d aɛeffan,

wenni akidi ittmenɣan

d mmis n řmuɛṣiyyet.

8 Maɣar man řayas n umnafeq,

xmi ɣa tᵉttwaqḍeɛ tudart nnes,

xmi zzayes i ɣa iqřeɛ Arebbi řeɛmar nnes?   

9 Ma ad iseř Arebbi i iɣuyyan nnes,

xmi xas dd ɣa iwḍa řḥeṣran?   

10 Ma ad ifarḥ ɣar Umzemmar x kuřci?

Ma ad iřaɣa x Arebbi meřmi ma?

11 Necc ad awem ssřemdeɣ x ufus n Arebbi,

min iɛewweř Umzemmar x kuřci,

war t ssnuffareɣ.

12 Xzar, kenniw marra idwem teẓrim t.

Mayemmi tarennyem

tessuffuɣem min ibeṭṭřen teqqarem:

13 “Ta d tasɣart n bnadem aɛeffan ɣar SIDI,

tasɣart n ayt n bu-řexcunet

nni i ɣa ṭṭfen zeg Umzemmar x kuřci:   

14 Xmi ɣa mmarenyen iḥenjiren nnes,

i ssif umi urin.

Iɣedduten nnes war ttyawanen aɣrum, □    

15 wi zzayes i ɣa yarewřen

ad ttwaneḍřen s ṭṭaɛun,

tijjař nnes war ttrunt ca.   

16 Waxxa ijarruw nnuqart anect n ucař,

u issewjad arruḍ anect n ucař,

17 iwa, waxxa ad t issewjed,

amsegged ad zzayes yarḍ

uca amezdag ad ibḍa nnuqart.   

18 Ad ibna taddart nnes am tcinda,

amecnaw tanwalt

i issbedda uɛessas i yixef nnes.

19 Ad dayes iṭṭeṣ d bu-wagřa,

maca war yarenni deg wagřa nnes.

Mařa yarzem tiṭṭawin nnes,

war din ittɣimi ɛad walu.   

20 Inexřiɛen ad xas arenyen

am iɣezran n waman,

taḥaryaḍt ad t-i-dd-teqḍeɛ s ǧiřet.   

21 Asemmiḍ zi ccarq ad t iksi,

iwa dinni ittraḥ,

ad t-i-dd-iqřeɛ zeg wemcan nnes.

22 Arebbi ad issiweḍ marra aya

x uzeǧif nnes, war xas issɛizzi ca.

Ad yarweř deɣya zi tecti n ufus nnes.

23 Iwdan ad xas wwten deg ifassen nsen

am zzayes sthezzan

uca ad xas ṣeffaren

zeg wemcan n tzeddiɣt nnes.”

□ 

27:14 Iɣedduten - ixs ad yini ‘iḥenjiren nnes’.

Řhard n Ayub x tiɣit

28

1 S tidett, aqa din amcan

mani tᵉttwaf nnuqart,

uřa din amcan i wureɣ

mani t ssizdigen.

2 Uzzař ttawyen t-i-dd zeg ucař

u zeg weẓru ssfessyen nnḥas.

3 Igga bnadem qeṭṭu i taǧest,

netta yarezzu di mkuř amcan mani ma,

x weẓru i dd-itteffɣen

zi tubbarcent d tiři n řmewt.

4 Yarzem ijj n wexjiḍ

břa i ɣa yiři ḥed akides.

Ttwattun zeg iḍaren n yinni sennej nsen,

uyřen ttraḥen tasen-dd

břa i ɣa yarra asen-dd ḥed řbař.

5 Itteffeɣ-dd weɣrum zi temmurt,

am swadday nnes marra

axmi s tmessi inneqřeb.

6 Iẓra nnes d amcan mani ttafen ṣaffir,

dayes i teǧa uřa d taɛejjact n wureɣ.

7 Ajḍiḍ ittkeccaḍen war issin

amesruq i ɣares iǧan,

tiṭṭ n ujḍid amessɣuy amuqḍiɛ n tiṭṭawin

ɛemmarṣ war t teḥḍi.

8 Iyraden imeẓyanen ineffxen

war dayes uyuren,

uřa d ayrad izehharen war t ittcuqi.

9 Maca bnadem isarreḥ afus nnes

ɣar sseǧaḥ iqesḥen,

issneqřab idurar kuřci.

10 Di řejruf iqqaz iɣezran,

tiṭṭ nnes tᵉttwařa marra min iɣřan.

11 Iḥewweq i iɣezran

ařami aman war qqimen tteffɣen-dd,

min dayes inuffaren

ittawyi t-i-dd ɣar tfawt.

12 Tiɣit maca, mani tᵉttwaf?

U mani teǧa tzeddiɣt n řefhamet?

13 Bnadem war issin řqimet nnes,

war tᵉttwif tiɣit

di temmurt n yinni iddaren.

14 Aman ihewřen qqaren:

‘Dayneɣ war teǧi ca!’,

řebḥar iqqar: ‘Ɣari war da teǧi ca!’   

15 War izemmar ad immewc

wureɣ iqquren

deg wemcan nnes,

ssum nnes war zemmaren

ad t weznen s nnuqart.   

16 War zemmaren ad weznen ssum nnes

s wureɣ iɣřan zi Ufir,

s weẓru n uniks iɣřan d ṣaffir aziza.

17 War zemmaren

ad mmquddan řqimet nnes

ak-d wureɣ niɣ kristal,

niɣ ad tt beddřen

s ict n řqecɛet n wureɣ ittwaṣeffan.

18 War tteɛqiřen ɛad x tyaqutin

d weẓru n ukristal,

maɣar twafit n tiɣit tuɛɛřa

x twafit n řmarjan.

19 Řeɛqiq azeggwaɣ zi Kuc

war dayes yarwis,

war tzemmar ad tᵉttwawzen tiɣit

s wureɣ iṣfan iɣřan.

20 Manis dd-tusa xenni tiɣit

u mani teǧa tzeddiɣt n řefhamet?   

21 Aqa-tt tnuffar x tiṭṭawin

n marra min iddaren,

tᵉttwařeḥḥef x ijḍaḍ n ujenna.

22 Ahellek d řmewt qqaren:

‘S imezzuɣen nneɣ nesřa xas řexbar!’   

23 AREBBI ifehhem abrid nnes,

Netta issen tazeddiɣt nnes,

24 maɣar ittwařa ař tineggura n temmurt,

iẓarr marra min iǧan sadu ijenwan.

25 Umi igga i usemmiḍ jjehd nnes,

umi iɛbar řeɛbar n waman,   

26 umi igga i wenẓar qeṭṭu,

ijj n webrid i wassam n wajjajen,

27 xenni iẓra i-tt, issargeb i-tt,

uca issbedd i-tt deg wemcan nnes

uca ibeqqec dayes,

28 uca inna i bnadem:

‘Xzar, tiggʷudi zi Sidi d tiɣit,

abeɛɛed x min iǧan d aɛeffan,

d řefhamet.’ □    

□ 

28:28 Sidi - s Tɛibranit ‘Sidi inu’.

Ayub issiweř x mammec tuɣa tudart nnes qbeř

29

1 Uca yarni issgeɛɛed Ayub řhard n lmatal nnes, inna:

2 Mři ǧiɣ am deg uyenni n iyuren iɛdun

aṭṭas zeg wami,

am deg uyenni n wussan

řami d ayi tuɣa iḥeṭṭa Arebbi,

3 řami igga řefnar nnes

ad yareɣ x uzeǧif inu,

u tuɣa ggureɣ di taǧest s tfawt nnes.

4 Mři ǧiɣ am deg wussan n temẓi inu,

umi amuni di řaman ak-d Arebbi

tuɣa ibedd x tqiḍunt inu,

5 umi Amzemmar x kuřci

tuɣa-t ɛad akidi,

u iḥenjiren inu ɛad nnḍen ayi-dd,

6 umi iṣuraf inu tuɣa ɛummen di trussi,

u taṣḍart tuɣa tᵉttzeǧaɛ zzati

tiɣezratin n zzect!

7 Umi dd-ffɣeɣ ɣar tewwart n tendint,

jjiɣ ssbedden ayi řkursi inu deg wazzay,

8 nnufaren iḥudriyyen řami d ayi ẓrin,

u imeccaybuten kkaren, qqimen bedden.

9 Řḥukkam menɛen awařen nsen

u ssarsen afus x uqemmum nsen.

10 Tmijja n řḥukkam tesqar,

iřseq iřes nsen ɣar waneɣ nsen.

11 Mařa isřa ayi umezzuɣ, issemɣar ayi,

mařa teẓra ayi tiṭṭ, teched x řxaḍar inu.

12 Maɣar ssnejmeɣ řmeskin nni isɣuyen,

ayujiř nni war ɣares tuɣi

wenni t i ɣa iɛawnen.   

13 Řxaḍar n wenni tuɣa ɛřayen ad ihellek,

tusa-dd xafi,

uř n tajjač ggiɣ t isřiwřew s řefraḥet.

14 Yarḍeɣ tasegda u tasegda tessyarḍ ayi.

Tuɣa ccreɛ inu am useřham u am areẓẓet.   

15 Tuɣa ayi d tiṭṭawin i idarɣařen,

uřa d iḍaren i iqiḍaren.

16 Tuɣa ayi d babatsen i imezřaḍ,

uca ddeɛwet n wenni war ssineɣ,

beqqceɣ tt.

17 Arẓiɣ tiɣmas n teɣmart

n wenni iggin min war iseggden

uca kkseɣ zzardet i teɣmas nnes.

18 Nniɣ: ‘Ad ssuffɣeɣ buḥbeř inu

x řɛucc inu,

ad ddareɣ tudart tazirart

am ujḍid n funiks.’

19 Iẓewran inu bezzɛeɣ ten ař aman

u di ǧiřet iqqim nnda x řefruɛ inu.

20 Tuɣa řɛezz inu iqqim akidi řebda,

řqews inu isheř deg ufus inu řebda.

21 Sřin-dd ɣari, rajan,

sqaren di ṭṭweɛ n ccwar inu.

22 Awarni wawař inu

war ssiwřen twařa nneɣni,

awařen inu udumen xasen.

23 Nitni rajan ayi am rajan anẓar,

arzmen aqemmum nsen

am t arezmen ɣar wenẓar n tefsut.

24 Mařa sfarnineɣ ɣarsen,

war zemmaren ɛad ad ttiqqen,

maca tafawt n uɣembub inu

war zmiren ad kides mmɛařan.

25 Ixḍareɣ asen abrid,

beddeɣ asen ɣar uzeǧif,

zedɣeɣ am ujeǧid jar řɛeskar,

am wenni ittɛezzan inni iceḍnen.

Ayub issiweř x řemḥayem nnes n yiḍa

30

1 Řexxu maca tuɣa ḍeḥḥcen xafi iḥudriyyen

nni iǧan d imeẓyanen xafi deg wussan,

inni babatsen war ɣari sekkwin

maḥend ad ten ggeɣ

ɣar yiṭan i iǧan x wuǧi inu.

2 Min ɣa ggeɣ xenni s jjehd n ifassen nsen?

Aqa ifna jjehd nsen zi ssibbet n tewsar.

3 Zi řqiǧet u zi řaẓ dewřen isriwen,

ttmeɣzazen di řwaṭa yuẓɣen

di tubbarcent teccur

s ureddeǧ d urebbej.

4 Nitni řeqqḍen řebzar ameǧaḥ jar cbarq,

iẓewran n uzezzu d aɣrum nsen.

5 Uẓẓřen xasen zi tmunet n iwdan,

kkwaren ten am yixewwanen,

6 ḥima ad zedɣen di teɣzurin issaggʷaden,

deg ifran n ucař u di řejruf.

7 Sɣuyyun jar cbarq,

sadu tizeggwarin ssmunan.

8 Tarwa n ibuhařiyyen d tarwa břa isem,

d inni uẓẓřen xasen zi temmurt s uzeǧaḍ.

9 Řexxu maca aqa ayi

deg izři nsen n tẓawart,

dewřeɣ asen i řhard. □    

10 Carrhen ayi, ttaggʷajen xafi,

war ttseḍḥin ca

maḥend ad ssusfen x uɣembub inu.   

11 Maɣar Netta issefsi asɣun n tqiḍunt inu

uca issehwa ayi.

Nitni nḍaren ssrimet nsen zzati. □  

12 Ɣar uɣezdis afusi inu

kkaren-dd xafi iɣeddiwen n tarrawt,

ɛarrnen iḍaren inu,

ssgeɛɛaden xafi imesraq n arẓiyyet nsen.

13 Abrid inu arẓin t,

arennyen tamara x tamara inu

waxxa nitni simant nsen

war ɣarsen iǧi wi d asen ɣa iwcen afus.

14 Axmi dd-ttasen

zeg ijj n unuqqib d miriw,

ttakkwaḍen am řemwaj yareddǧen.

15 Ttwakebben-dd xafi inexřiɛen,

am usemmiḍ ḍeffaren nitni ccan inu,

iḍwa zzhar inu am yijj n useynu.

16 S uya ifessi řexxu řeɛmar inu dayi,

ussan n řeɣben mennɛen ayi.

17 Di ǧiřet issnuqqub ayi

iɣsan inu i dayi iǧan,

řeḥriq i d ayi ittɣezzan war yaressi.

18 Ittwabeddeř warrud inu

s jjehd nnes ameqqran

ařami war xafi tteɛqiřen ɛad.

Icarf ayi am tma i innḍen

i warzem n yiri deg warruḍ.

19 Inḍar ayi deg ubeǧaɛ,

dewřeɣ am ucař d yiɣɣeḍ.

20 Sɣuyyuɣ ɣarek,

maca Cek war xafi dd-tᵉttarrid,

necc beddeɣ da

uca Cek tᵉqqimed tḥeṭṭid dayi.

21 Cek tdewřed ayi am yijj n bu-řexcunet,

tᵉttdarraced xafi s ufus nnec ijehden.

22 Cek tessgeɛɛaded ayi

u tneddhed ayi deg usemmiḍ,

tessefraɣed qaɛ addud inu.

23 Maɣar necc ssneɣ

aqa Cek ad ayi tnedhed ɣar řmewt,

ɣar taddart mani ttmunen

marra inni iddaren.   

24 Ma war ineṭṭar bnadem afus nnes

mařa iwḍa ḥed,

ma war isɣuyyu walu qaɛ

ɣar arẓiyyet nnes?

25 Ma war ruɣ x wenni tuɣa ɣar iǧa

wussan n tamara,

ma war icḍin buḥbeř inu x umezřuḍ?   

26 Umi ssitmeɣ ɣar min iṣebḥen,

aqa yusa-dd min iǧan d aɛeffan,

umi rajiɣ tafawt, tusa-dd taǧest.

27 Adan inu ttnennan, war arsin,

iwḍen-dd wussan n tamara ɣari.

28 Necc ad uyureɣ deg wecḍan,

břa řehmu n tfuct.

Ad kkareɣ deg wegraw n řgens

uca ad qqimeɣ sɣuyyuɣ deg ujenna.

29 I wuccanen n řexřa

dewřeɣ d umatsen zzaysen,

i yessis n nnɛamet d amɛacar.   

30 Tiřmect inu tedweř xafi

d akarkuc abarcan,

zi tmessi cemmḍen iɣsan inu.   

31 Tedweř tirart n řgambri inu i wecḍan,

tamja inu i řḥess n imeṭṭawen.

□ 

30:9 izři nsen tẓawart - s Tɛibranit ‘azenzun nsen’.

□ 

30:11 zzati - s Tɛibranit ‘zzat i uɣembub inu’.

Ayub iceffeɛ belli war dayes bu řɛib

31

1 Necc ggiɣ řɛahd

ak-d tiṭṭawin inu,

mammec i ɣa xzareɣ xenni di teɛzarect?   

2 Maɣar min iǧan xenni tasɣart

n Arebbi zi sennej,

niɣ tasɣart n řwart n Umzemmar x kuřci

zeg ijenwan yuɛřan?

3 Ma war iǧi aḍeyyeɛ ikkar-dd i uɛeffan,

arẓiyyet i yinni itteggen řmuɛṣiyyet?

4 Ma war ittwiři Netta ibriden inu,

ma war iḥesseb Netta řqedd

n marra iṣuraf inu?   

5 Mařa tuɣa uyureɣ di řexdeɛ,

niɣ iqeǧeq uḍar inu ɣar řɣecc,

6 ejj SIDI ad ayi iwzen xenni

di řmizanat iseggden,

ařami i ɣa issen Arebbi řeṣfayet inu.

7 Mařa iṣuraf inu ffɣen zeg webrid,

uř inu iḍfar tiṭṭawin inu

uca xenni iřṣeq řɛib deg ifassen inu,

8 xenni ad zarɛeɣ necc,

maca ijjen nneɣni ad icc,

u min ɣari dd-iɣemmayen ad ittwaqřeɛ!

9 Mařa uř inu ittwaɣwa ɣar ict n temɣart,

niɣ tuɣa ttḥamiɣ

ɣar tewwart n wajjar inu,   

10 ejj xenni tamɣart inu

ad teḥri imendi i yijjen nneɣni,

jjem inneɣni ad xas aḍaren.

11 Maɣar aya d řefḍiḥet,

d ict n ljarima i xas i ɣa wten řquḍat.

12 Maɣar aya d timessi tᵉttett ař ahellek,

tqeǧeɛ marra řɣiǧet inu.

13 Mařa ssḥeqqareɣ řḥeqq

n ismeɣ inu d tayya inu,

řami tuɣa ttemcubbucen akidi,

14 min i ɣa ggeɣ xenni mařa SIDI ikkar,

mařa Netta iqeǧeb ayi,

min xas dd ɣa yarreɣ xenni?   

15 Wenni d ayi iggin deg uɛeddis n yemma,

ma war t iggi uřa d netta?

Ma war iǧi d Ijj wenni d aneɣ dd-ixeřqen

deg uɛeddis n yemmatneɣ?   

16 Mařa qemmḥeɣ ameẓri n imezřaḍ

niɣ ssruɣ tiṭṭawin n tajjač,

17 mařa necc mɣir cciɣ

ařeqquz n weɣrum inu,

am war zzayes icci uyujiř,

18 - maɣar zi temẓi iyma netta ɣari

am iyma ɣar babas,

zeg uɛeddis n yemma nedheɣ tt -

19 mařa ẓriɣ ijjen ittwahellek

minzi war ɣares iǧi warruḍ,

niɣ minzi war din iǧi dduri i umezřuḍ,

20 mařa ɛemmarṣ war d ayi barkent

tejɛinnatin nnes,

minzi igga ad issiḥma ixef nnes

s waǧas n tḍuft n izmaren inu,

21 mařa afus inu ihudd x uyujiř,

minzi ẓriɣ aqa din twiza i necc

ɣar tewwart n tendint, □  

22 ejj xenni ad ayi tewḍa

teɣruḍt inu zeg ijiman,

ad ayi yarẓ uɣiř inu zeg yiɣes!

23 Maɣar ad xafi dd-iwḍa

unexřiɛ ameqqran,

ict n řmuṣibet zi ɣar Arebbi,

war zemmareɣ ad ggeɣ walu

zzat i Uɛuǧi nnes.

24 Mařa ggiɣ ureɣ d atecři inu,

niɣ nniɣ i wureɣ iɣřan aṭṭas:

‘Cek d řaman inu!’,   

25 mařa farḥeɣ umi imɣar wagřa inu,

umi afus inu iṭṭef aṭṭas d agřa,   

26 mařa ẓriɣ tafawt n tfuct xmi tᵉttwesseg,

niɣ taziri xmi teggur di tissiqt nnes,   

27 uca ittwaɣwa wuř inu s tnuffra,

uca aqemmum inu, issudem i-t ufus inu,

28 xenni iři uřa d man aya d řmuɛṣiyyet

ad tt wcen i řquḍat,

maɣar xenni ad nkareɣ Arebbi

nni iǧan sennej.

29 Mařa farḥeɣ i arẓiyyet

n wenni d ayi icarrhen,

farḥeɣ umi t iřqef řɣar!   

30 Necc maca war jjiɣ aneɣ inu ad ixḍa,

umi kkwareɣ řeɛmar nnes s nneɛřet!   

31 Mařa iryazen nni iǧan deg uqiḍun inu

war qqaren:

‘Man wen war ittwassjiwnen

zeg yinni iksin zeg weysum nnes?’

32 Uřa d ijj n řbarrani

war issens di barra x webrid,

maɣar i umsebrid arzmeɣ tiwwura inu.  

33 Mařa necc, am Adam, dřiɣ axeṭṭu inu,

umi ssnuffareɣ řmuɛṣiyyet inu

deg weḥsin inu, □  

34 minzi ggʷedeɣ zi řɣaci ameqqran,

niɣ issnexřeɛ ayi useḥqar n řwacun inu,

ařami qqimeɣ sseɣdeɣ,

war ffiɣeɣ ɛad zi tewwart ɣar barra ...

35 Mři ɣari ijjen wenni d ayi ɣa isřen.

Xzar, acemmiɛ inu

- Amzemmar x kuřci ad xafi dd-yarr -

uřa d adlis ittwannḍen nni t yura

weryaz nni kidi ittemcubbucen.   

36 Meɛlik ufiɣ ma war t arebbuɣ

x tɣarḍt inu,

ad t qqneɣ i uzeǧif inu am yijj n ttaj.

37 Iwa, ad as iniɣ řqedd n iṣuraf inu,

ad ɣares dd-qarrbeɣ am yijj n řḥakem.

38 Mařa řeɛraṣi inu isɣuy xafi,

iɛeyyaden nnes ad run

ak-d wayawya marra,

39 mařa cciɣ ṣṣabet nnes nhřa axeǧeṣ,

niɣ ggiɣ řeɛmar n ixemmasen nnes

iḍřeq i buḥbeř,

40 ejj xenni ad iɣmi cbarq ak-d isennanen

deg wemcan n yirden,

uřa d řeɛcub yarṣuden

deg wemcan n imendi.

Aqa da i qḍan wawařen n Ayub.

□ 

31:21 afessar - di tewwart n tendint aqa din amcan n řquḍat. Mařa řquḍat wwar carrɛen nican, ixs ad yini ixḍaren ṭṭarf n bu-wagřa niɣ n yenni ɣarsen ṣṣulṭa, ad dewřen ḥeṣṣaren i imezřad di tewwura n tendint.

□ 

31:33 aḥsin - niɣ ‘abeḥrur’.

Řhard amezwaru n Ilihu: Tamezwarut

32

1 Xenni ssbedden třata n yeryazen nni maḥend ad dd-arren x Ayub, minzi tuɣa d amsegged jar tiṭṭawin n yixef nnes.

2 Xas uca yarɣa lɣaḍab n Ilihu, mmis n Baraxyil, zi temmurt n Buz, zi řaǧ n Ram. Yarɣa lɣaḍab nnes x Ayub minzi igga wanita ixef nnes d amsegged x AREBBI.

3 Yarɣa lɣaḍab nnes uřa x třata n imeddukkař nnes, maɣar nitni, waxxa war ufin min zi xas i dd ɣa yarren, arrin řɛib di Ayub.

4 Ilihu maca tuɣa iraja s wawařen qibač i Ayub, minzi nitni tuɣa mɣaren xas.

5 Umi iẓra Ilihu, aqa třata n yeryazen nni war ufin min zi dd ɣa yarren ɛad, yarɣa uxeyyeq nnes.

6 Uca iṭṭef Ilihu, mmis n Baraxil, zi Buz, deg wawař, inna:

Necc d ameẓyan deg iseggʷusa

u kenniw d imeccaybuten.

X uya rajiɣ u bburrneɣ

maḥend ad awem ssecneɣ tussna inu.   

7 Necc nniɣ:

‘Ejj inni imɣaren deg wussan ad ssiwřen,

ejj řqedd ameqqran

n iseggʷusa n umeccaybu ad issargeb tiɣit.’

8 S tidett, buḥbeř izdeɣ di bnadem,

asuḍi n nnefs n Umzemmar x kuřci

ittic asen řefhamet.   

9 Inni imɣaren deg iseggʷusa

war daysen teǧi tiɣit,

iwessura war fehhmen i ccreɛ.   

10 S uya qqareɣ: ‘Sřem-dd ɣari,

xenni uřa d necc ad ssecneɣ tussna inu.’

11 Xzar, rajiɣ awařen nwem,

ssḥesseɣ ɣar řefhamet nwem,

am tuɣa tarezzum x wawařen iseggmen.

12 Necc ḥḍiɣ kenniw mliḥ,

aqa da, uřa d ijjen tuɣa izemmar

ad isseqneɛ Ayub,

uřa d ijjen zzaywem war izemmar

ad dd-yarr x wawařen nnes.

13 S uya war qqarem:

‘Neccin nufa tiɣit!

Arebbi izemmar ad t inḍar,

war iǧi bnadem.’

14 War ǧin wawařen nnes xafi

u s wawařen nwem war xas dd-arriɣ.

15 Ttwarnan nitni, war dd-ttarrin ɛad,

awařen ttwakksen zzaysen.

16 Řajiɣ, maca war ssiwřen,

maɣar ssbedden awař,

war dd-ttarrin ɛad.

17 Uřa d necc xseɣ

ad dd-arreɣ di nnubet inu,

uřa d necc ad ssecneɣ tussna inu.

18 Maɣar ccureɣ s wawařen,

iḥessar ayi buḥbeř di daxeř inu.

19 Xzar, aɛeddis inu ittegg

am tziyyat n binu

war yarzimen ɛad,

am txuncay n yiřem n jdid,

aqa ittegg axmi i ɣa idduqqez.

20 Ad ssiwřeɣ, ḥima ad fsuseɣ,

ad arzmeɣ iyencicen inu, ad dd-arreɣ.

21 War tteggiɣ s wudmawen ak-d uřa d ijj,

war ssiwřeɣ uřa ak-d ijj n bnadem

s wawařen imiẓiden.

22 Maɣar war zemmareɣ ad ggeɣ

s wawařen imiziḍen,

maɣar xenni ad ayi ikkes

Wenni i d ayi iggin.

Ilihu yarenni di řḥard amezwaru nnes

33

1 Seř řexxu ɣar řhard inu, Ayub,

ewc amezzuɣ i wawařen inu marra.

2 Xzar, arzmeɣ aqemmum inu,

issawař yiřes inu sadu waneɣ inu.

3 Tteffɣen wawařen inu

zi řeṣfayet n wuř inu,

tussna teqqur ad xas harrden

iyencicen inu.

4 Arruḥ n Arebbi igga ayi,

asuḍi n nnefs n Umzemmar x kuřci

iwca ayi tudart.

5 Mařa tzemmared, arr-dd xafi.

Sars ayi tamesřact, bedd zzati!

6 Xzar, necc am cek zzat i Arebbi,

uřa d necc ttwaggeɣ zeg ubeǧaɛ.   

7 Xzar, ahuddi inu

war cek issiggʷid ca,

war xak ttzeyyareɣ ca aṭṭas.

8 S tidett, aqa tennid t

deg imezzuɣen inu,

sřiɣ i řḥess n wawařen-a:   

9 ‘Necc d amezdag, břa ddenb,

d afurri i ǧiɣ,

war dayi ca n řmuɛṣiyyet.

10 Xzar, Netta yarezzu ssibbet

ḥima ad zzayi icetca,

iḥesseb ayi d řeɛdu nnes.   

11 Iḍaren inu iqqen i-ten ɣar ukeccuḍ,

iḥeṭṭa marra imesraq inu.’   

12 Xzar, ad ac iniɣ,

war teǧid ca d amsegged deg uya,

maɣar Arebbi d ameqqran x bnadem.

13 Min xef kides tᵉttemɛarrid?

Aqa Netta war ittegg řeḥsab

i marra timegga nnes!

14 Maɣar Arebbi issawař ict n twařa,

wah, tnayen n twařawin,

maca bnadem war iḥeṭṭi:

15 di tirja, s ijj n řewḥiy di ǧiřet,

xmi dd-iweṭṭa yiḍeṣ yuǧɣen x iwdan,

deg unudem di řectu.

16 Xenni yarezzem Netta

amezzuɣ n iwdan,

ittcemmeɛ s ucemmiɛ nnes

x uweddeb nsen,

17 ḥima ad issḥeyyed bnadem

x tmeggit nnes taɛeffant,

ḥima ad issbedd nnfaxet x weryaz.

18 Netta imenneɛ řeɛmar nnes zi turṣuḍi,

tudart nnes zeg uhellek s lansa.

19 Ijeyyeḥ i-t řeḥriq di qama nnes

uřa d amenɣi řebda deg iɣsan nnes.

20 Tudart nnes tarra i-t ittɛiffa aɣrum

u řeɛmar nnes yarra i-t ittɛiffa

macca iṣebḥen aṭṭas.   

21 Iqeṭṭa weysum nnes zeg wudem nnes,

ixsan nnes nni war ttwaẓrin ɛemmarṣ,

aqa ttbanen řexxu.

22 Ittqarrab řeɛmar nnes ɣar turṣuḍi,

tudart nnes ɣar ijarrayen n řmewt.

23 Mařa xenni din ijj n lmalak

ibedd as-dd ɣar uɣezdis,

ijj n Řɛadeř, ijjen zeg wařef,

ḥima ad isscen i bnadem tasegda nnes,

24 xenni ad xas iḥinn, ad yini:

‘Fekk i-t, ařami netta

war ihekkwi ɣar turṣuḍi deg wenḍeř,

aqa Necc ufiɣ aṣřaḥ xas!’

25 Xenni ad tneɛneɛ arrimet nnes

ktar zi ṭṭri n temẓi,

ad dd-idweř ɣar wussan n temẓi nnes.

26 Netta ad ittar Arebbi s tutra yuǧɣen

u Netta ad xas yarḍa,

ařami wanita ad iẓar udem nnes

deg usřiwřew n řefraḥet,

u ammu i ɣa yarr Netta

i bnadem tasegda nnes.   

27 Ad iɣennej i yewdan, ad yini:

‘Necc xḍiɣ, ssfarɣeɣ min iseggden,

maca Netta war zzayi tt yexřif.

28 Ifekk Arebbi řeɛmar inu

zi turṣuḍi deg wenḍeř,

tudart inu txezzar

ammu d wammu di tfawt.’

29 Xzar, marra aya ittegg i-t Arebbi,

tnayen niɣ třata n twařawin

ak-d weryaz,

30 ḥima ad isseɛqeb řeɛmar nnes

zi turṣuḍi deg wenḍeř,

ḥima ad t yarr yareqq s tfawt n tudart.   

31 Ḥḍa, Ayub! Seř-dd ɣari!

Sqar, xenni necc ad ssiwřeɣ.

32 Mařa ɣarek awařen wejden,

arr-dd xafi,

siweř, maɣar ɣari s řxaḍar

ad xak barriɣ.

33 Mařa lla, seř-dd ɣari!

Sqar, u ad ac ssɣareɣ tiɣit.

Řhard wiss tnayen n Ilihu x mammec ittegg Arebbi řebda s řḥeqq

34

1 Iṭṭef Ilihu ɛawed deg wawař, inna:

2 Sřem-dd ɣar wawařen inu, a imiɣisen,

wcem ayi amezzuɣ,

a kenniw, ayt n tussna.

3 Maɣar amezzuɣ inebbec deg wawařen,

am mammec ittqasa waneɣ macca.   

4 Jjem aneɣ ad nixḍar jar aneɣ

min iǧan nican,

jjem aneɣ ad nessen jar aneɣ

min iǧan d aṣebḥan.

5 Maɣar Ayub inna: ‘Necc d amsegged,

Arebbi ikkes ayi tasɣart inu!   

6 Waxxa ɣari řḥeqq,

ɛad ttɣimeɣ ttbaneɣ

am yijj n bu-ixarriqen!

Ayezzim n fřitca i dayi iǧa,

war izemmar ad ittwassgenfa

am war din iǧi uɛeddi.’   

7 Man wen iǧan d aryaz am Ayub,

wenni isessen astehzi am waman?

8 Netta iggur deg webrid am ittɛacar

inni itteggen řmuɛṣiyyet,

iggur ak-d iryazen iɛeffanen.

9 Maɣar inna: ‘War ineffeɛ walu i bnadem,

mařa netta d amarḍi ɣar AREBBI.’

10 S uya sřem-dd ɣari,

kenniw iryazen i di teǧa řefhamet:

‘Iggʷej x Arebbi maḥend ad yegg tuɛeffna,

uřa x Umzemmar x kuřci

maḥend ad yegg min ifarɣen.’   

11 Maɣar Netta ixřef zi bnadem

ɛlaḥsab timegga nnes,

u am mammec iǧa webrid n weryaz,

ammu i d as ɣa yarr ad t yaf.   

12 S tidett, ɛemmarṣ war ittegg

Arebbi tuɛeffna,

Amzemmar x kuřci war issfarriɣ ccreɛ.

13 Man wen t iwekkřen x temmurt,

man wen issarsen marra ddunect?

14 Mařa Netta ad xas issneqřeb uř nnes,

mařa ad ɣares dd-yawi ɛawed

buḥbeř nnes d nnefs nnes,   

15 marra bnadem d řmař

ad ssuffɣen buḥbeř

u bnadem ad iɛqeb ɣar ucař.   

16 Mařa dayek řefhamet, seř xenni i man aya,

ewc amezzuɣ nnec

i řḥess n wawařen inu.

17 Ma izemmar wenni icarrhen řḥeqq

ad iḥkem,

niɣ texsed cek ad tedɛid

x wenni iǧan d Amsegged d ameqqran?   

18 Ma ad inin i ujeǧid:

‘Cek war tsekkʷid walu!’

u i tarwa n taṣiřet: ‘Kenniw d iɛeffanen’?

19 Mammec xenni i Wenni

war issizwiřin řḥukkam

u war ittriḥ ak-d bu-wagřa x umezřuḍ,

maɣar marra nitni

d řxedmet n ifassen nnes.   

20 Mmuten deg wermac n wabřiwen,

deg wezyen n ǧiřet.

Ttwanhezzen nitni, řgens nni,

uca hellken.

Wenni ɣar teǧa ṣṣulṭa

ittwaɛarren ɣar uɣezdis,

břa ma iḥada i-t ufus n bnadem.

21 Maɣar tiṭṭawin nnes xezzarent

ɣar ibriden n mkuř ijj,

Netta ittwařa mliḥ marra iṣuraf nsen.   

22 War teǧi tubbarcent

u war teǧi tiři n řmewt,

mani zemmaren ad nnuffaren

inni itteggen řɣar.   

23 War d as ittxeṣṣi ad ixzar

di bnadem aṭṭas n řweqt,

qbeř i dd ɣa yadef ɣar ddeɛwet

zzat i uɣembub n Arebbi.

24 Iřebbez jjwaḥeř břa aseqsi

uca igga inneɣni deg wemcan nsen.

25 Maɣar Netta issen timegga nsen,

issneqřab i-ten di ǧiřet uca ttwařebzen.

26 Iccat i-ten jar iɛeffanen,

deg ijj wemcan

mani ttbeddan iwdan ttwařan,

27 minzi nitni ḥeyyden xas,

war ttḥekkiren marra ibriden nnes,   

28 maḥend ad xas issiweḍ

tɣuyyit n imezřaḍ,

u maḥend ad istajeb

i iɣuyyan n řmusakin.

29 Mařa Netta yiwi-dd řhudnet,

man wen dayes i ɣa iggin řɛib?

Mařa issnuffar aɣembub nnes,

wi t ɣa iẓaren?

Iḥekkem řa x řgens am x bnadem,

30 ḥima war iḥekkem uřa d ijj n bnadem

i itteggen s tnayen n wudmawen,

u ḥima war ttiřint ɛad txecifin i řgens.

31 Mři inna bnadem nni i Arebbi

‘Ssgeɛɛdeɣ ixef inu,

war ttɛiwideɣ ad ggeɣ řɣar.

32 Min war ttwiřiɣ, sɣar ayi t Cek!

Mařa ggiɣ min war iseggden,

war t tteggeɣ ɛad.’

33 Ma ittxeṣṣa ad ixřef Netta

am mammec t texsed cek?

Aqa tesseḥqared t!

Aqa texsed ad tixḍared s yixef nnec,

necc maca lla!

Mařa ittɣiř ac aqa tessned tt, ini tt!

34 Iryazen s řefhamet ad ayi inin,

am qaɛ aryaz amiɣis ittesřa-dd ɣari,

35 aqa Ayub war issiweř s tussna,

aqa awařen nnes břa řefhamet i yeǧan.

36 Iwa, ejj Ayub ad ittwaqeǧeb ař aneggar,

minzi ittarra-dd

am iryazen ccuren s řmuɛṣiyyet.

37 Maɣar i ddenb nnes yarenni ɛad aɛeddi,

jar aneɣ iccat camxa s ifassen

u ttmarenyen wawařen nnes

ḍidd i Arebbi.

Řhard wiss třata n Ilihu: Tasegda n bnadem war tneffeɛ zzat i Arebbi

35

1 Yarra-dd Ilihu, inna:

2 Ma ittɣiř ac aya nican, aqa teqqared:

‘Tasegda inu ktar x tenni n Arebbi’?

3 Maɣar tennid: ‘Man řefḍeř ɣarek?

Min d ayi dd ɣa ikkaren

aqa necc war tteggeɣ ddnub?’   

4 Ad xak dd-arreɣ,

uřa x imeddukkař nnec akidek.

5 Xzar ajenna, u xzar,

ḥekkar iseynuten tiwa nnec qaɛ!

6 Mařa texḍid,

min i d as tᵉttegged s man aya?

Mařa iɛeddiyen nnec d aṭṭas,

min zzayes i d as i ɣa tawyed?

7 Mařa cek d amsegged,

min i d as tᵉtticed s uya,

niɣ min itteṭṭef Netta zeg ufus nnec?   

8 Aqa tuɛeffna nnec

třeqqef aryaz am cek waha,

u tasegda nnec tᵉttiři

di ṭṭweɛ n ijj n mmis n bnadem waha.

9 Sɣuyyun zeg waṭṭas n řeḥṣarat,

ttřaɣan ɣar twiza

zi ssibbet n uɣiř n ayt n bu-ṣṣulṭa.

10 Maca uřa d ijjen iqqar:

‘Mani iǧa Arebbi, wenni d ayi iggin,

wenni itticen izřan n uṣebbeḥ di ǧiřet,

11 wenni d aneɣ isseřmaden

s řmař n temmurt,

d wenni d aneɣ itteggen d imiɣisen

s ijḍaḍ n ujenna?’

12 Dinni sɣuyyun nitni,

maca Netta war dd-ittarri,

zi ssibbet n nnfaxet n iɛeffanen.   

13 S tidett, Arebbi war ittesři

ɣar iɣuyyan ibeṭṭřen,

Amzemmar x kuřci war kides iřehhi.

14 Waxxa cek teqqared,

aqa cek war t tᵉttwiřid,

tᵉttɣima tmesřact ɛad zzat i wudem nnes.

Raja t xenni.

15 Mařa řexxu axeyyeq nnes

war iccit ɛad,

ma xenni Netta war issin

x uɛeddi imɣar?   

16 Ayub icarreg aqemmum nnes baṭeř,

ittegg awařen imeqqranen nhřa tussna.

Řhard wiss arebɛa n Ilihu x ujarreb d weɛqab ɣar Arebbi

36

1 Yarni Ilihu deg wawař, inna:

2 Ṣbar cwayt akidi,

xenni necc ad ac ssecneɣ,

aqa din ɛad řesbab ktar

di ṭṭweɛ n tmesřact n Arebbi.

3 Necc ad dd-awyeɣ tussna inu

zi řaggʷaj,

ad neɛmeɣ tasegda

n wenni d ayi dd-ixeřqen.

4 Maɣar s tidett,

awařen inu war ǧin d ixarriqen,

aqa da zzatek wenni d bu-tussna s tidett.

5 Xzar, Arebbi imɣar aṭṭas,

maca war isseḥqiri ḥed,

imɣar jjhed n řefhamet nnes.   

6 Aɛeffan war t ittejji ad iddar,

maca i imezřaḍ ittaɣ asen tasɣart nsen.

7 Netta war issḥeyyid tiṭṭawin nnes

x umsegged,

maca issɣimi ten i řebda

x řɛarc ak-d ijeǧiden,

uca ammu i ɣa ttwassuɛřan.   

8 Mařa ttwawten nitni di řegyuḍ,

ttwaḥebbsen di ssnaseř n řeɣben,

9 xenni isscen asen timegga nsen

d iɛeddiyen nsen,

aqa mɣaren aṭṭas.

10 Yarezzem amezzuɣ nsen i uwebbex,

iqqar asen ad dd-dewřen

zi řmuɛṣiyyet nsen.

11 Mařa sřin u sexxaren as,

ad ssqefřen deg wefřaḥ ussan nsen

u di zzhar iseggʷusa nsen.

12 Maca mařa war sřin,

ad ttwahellken s lansa,

ad ssuffɣen buḥbeř

am war ɣarsen teǧi bu tussna.

13 Nitni inni issniɛmiřen deg wuř nsen,

ttsettafen aɣḍab,

war tᵉttaren aɛawen

mařa Netta icarf i-ten.

14 Řeɛmar nsen ad immet

umi nitni ɛad di temẓi,

maɣar ddaren jar imetleyyen.   

15 Ad ifekk amezřuḍ di řeɣben nnes,

di ddeǧ ad yarzem amezzuɣ nsen.

16 Ammu i ɣa iɛarren uřa d cek

zeg wuḍuf n řeḥṣaret,

ɣar ttasiɛ mani war ittiři ɛad unedqef,

mani i ɣa tiři ṭṭabřa nnec

teccur s macca i dayes tadunt.   

17 Maca cek tennuɣed

di ccreɛ ak-d uɛeffan,

maca ddeɛwet d tenfuč

ttasent-i-dd ak-d wayawaya.

18 Ḥḍa aqa asɛar

war cek ittɣarri i ustehzi

u řqedd n ddeyyet

war cek issuffuɣ zeg webrid.

19 Ma iɣuyyan nnec

ad cek ssaren zi řeḥṣaret,

niɣ marra min tᵉttegged

s marra tizemmar nnec?

20 War ttmeẓri di ǧiřet,

xmi ɣa ttwakksen řegnus

zeg wemcan nsen.

21 Ḥḍa ixef nnec, war ggur

x uɣezdis mani ittwaff řɣecc,

aqa cek ad tixdared aya x waḍar.

22 Xzar, Arebbi issɛuǧa s jjehd nnes,

man wen iǧan d Amseřmad am Netta?

23 Man wen i d as isscanen abrid?

Niɣ man wen i d as innan:

‘Cek teggid řɣecc’?   

24 Ɛqeř ad tessɛuǧid

řxedmet n ifassen nnes,

řxedmet nnes i zi ttɣennajen iwdan.

25 Kuř bnadem ittwařa tt,

zi řaggʷaj ttwařan tt iwdan.

26 Xzar, Arebbi d ameqqran,

war nzemmar ad as nefhem,

řqedd n iseggʷusa nnes

war nzemmar ad dayes narzu.   

27 Maɣar Netta ijebbed

tuddimin n waman,

tinni dd-ittwakksen zi tayyut

xenni dewřent d anẓar,

28 anẓar nni zi ttnesnisin iseynuten,

anẓar nni dd iweṭṭan

s ufeyyeḍ x iwdan.

29 Man wen ittḥakan ɛemmarṣ

deg ubezzeɛ n iseynuten,

uřa d řḥess isseggwaden

zi Texzant nnes?

30 Xzar, ittbezzeɛ tafawt nnes

tiwa n Yixef nnes,

ittřeḥḥaf zzayes

ṭṭřufa yuǧɣen qaɛ n řebḥar.   

31 Maɣar s uya ittcarreɛ řegnus.

Itticc macca s waṭṭas.   

32 Ittcurra ifassen nnes s tfawt,

iweṣṣa tt ad teřqef tandayt.

33 Aḍarḍeḥ n wassamen ittbarreḥ zzayes,

uřa d taḥimart tᵉttbarreḥ

aqa Netta ad dd-yas.

Akemmeř n řhard wiss arebɛa n Ilihu: řemɣaret n Arebbi di ṭṭabiɛa

37

1 Wah, s uya ittarjij wuř inu,

ineṭṭu zeg wemcan nnes.

2 Sřem mliḥ i zzhir n tmijja nnes,

i wejdab n wajjaj i dd-ittekken

zeg uqemmum nnes.   

3 Issekk i-t sadu marra ajenna,

uca issekk tafawt nnes

ař ineggura n temmurt.

4 Awarni as izehhar s tmijja ijehden,

ihemhem s tmijja n lɛaḍama nnes

u war imenneɛ assamen,

mařa tᵉttwaseř tmijja nnes.

5 Arebbi iddardiḥ s tmijja nnes

s tebridt n řeɛjeb,

ittegg řeḥwayej timeqqranin,

neccin war asent nfehhem.   

6 Maɣar iqqar i wedfeř:

‘Wḍa ɣar temmurt!’,

uca xenni ad dd-yas wenẓar,

anẓar iccaten s iɣezran nnes ijehden.   

7 Netta ittcemmeɛ afus n mkuř bnadem,

ḥima marra iwdan ad ssnen,

aqa d řexdayem nnes.

8 Řewḥuc ttnuffaren di řemrageḥ

u ttɣiman deg ifran nsen.

9 Tettas-dd tḥaryaḍt z

eg wexxam nnes n daxeř

u ak-d usemmiḍ n ccamal

tᵉttas-dd uřa d tesmeḍ.

10 S usuḍi n nnefs nnes

ittawi-dd Arebbi ajris,

jemden waṭṭas n waman.   

11 Wah, ittɛemmar iseynuten s tuffet,

ittbezzeɛ aseynu n tfawt nnes.

12 Wanita ittraḥ ittas-dd,

mammec t ineddeh Netta,

ḥima ad ggen marra

min i d asen yumur

x wudem n temmurt, x temmurt.

13 Ad taf ad t tẓared am yijj n weɛmud,

niɣ am i řefḍeř n temmurt,

niɣ am wescan n tmexsa icuwwaren.   

14 Ewc amezzuɣ i man aya, a Ayub,

bedd, sqar, u ḥḍa x řeɛjayeb n Arebbi.

15 Ma tessned

mammec i xasen iḍebbar Arebbi,

mammec issruɣa tfawt n useynu nnes?

16 Ma tessned

mammec tteḥraran iseynuten,

ma tessned řeɛjayeb

n wenni ɣar teǧa tussna tmun.

17 Cek, wenni umi iḥemma warruḍ,

mařa Netta issarsa tammurt

s arriḥ n ljanub,

18 ma tbezzɛed akides řqubbet n ujenna,

tenni din ibedden

am yict n tisit ifesyen?   

19 Sargeb aneɣ cek min i d as ɣa nini,

maɣar neccin war nzemmar

ad nfessar walu mliḥ zzates

zi ssibbet n taǧest.

20 Ma ad as hajan, aqa ssiwřeɣ ammu?

Mařa ca n yijjen ad tt yini,

ad ittwaṣarḍ nican. □  

21 Řexxu war ittwiři bnadem tafawt,

tenni yareqqen deg iseynuten,

maca mařa iɛdu usuḍi n usemmiḍ,

aqa ifarreḍ i-ten.

22 Zi ccamal ittas-dd wureɣ,

tissiqt issaggʷaden tarsa x Arebbi.

23 Amzemmar x kuřci,

wenni war nzemmar ad t naf,

wenni d ameqqran di jjehd,

Netta war ittdeǧi řḥeqq

d tsegda ifeyyḍen.   

24 S uya tteggʷeden zzayes iwdan,

Netta war ixezzar

ɣar yinni iḥessben ixef nsen d imiɣisen.

□ 

37:20 ad ittwaṣard nican - ixs ad yini s lɣaḍab n SIDI.

Arebbi issiweř ak-d Ayub x wexřaq n marra min iǧan

38

1 Awarni as yarra-dd SIDI x Ayub zi tḥaryaḍt, inna:

2 Man wen issbarrcnen acawar,

s wawařen břa tussna?   

3 Byes xenni tijɛinnatin nnec am weryaz.

Necc xseɣ ad cek sseqsiɣ

u cek, arr-dd xafi!

4 Mani cek tuɣa

umi ggiɣ Necc dsas n tammurt?

Ini t mařa ɣarek řefhamet s tidett.   

5 Man wen iggin řeɛbar nnes,

wah, cek tessned tt,

ma war iǧi amenni?

Man wen xas imeḥḍen afiřu n řeɛbar?

6 Min xef hwan dsusa nnes,

niɣ man wen issarsen

aẓru n teɣmart nnes,

7 umi itran n ṣṣbeh

ɣennjen jmiɛ s řefraḥet,

umi sřiwřewen

marra arrawen n AREBBI?

8 Man wen ibellɛen řebḥar s tewwura,

umi dd-idduqqez

uca iffeɣ-dd zeg uɛeddis n yemmas,   

9 umi d as ggiɣ iseynuten d arruḍ nnes,

ijj n useynu ibbumbes d amendiř

maḥend ad dayes t ssehnunnḍeɣ,

10 umi d as arẓiɣ afray inu

am ijj n weḥfur yuǧɣen,

u umi d as ggiɣ aɛmud

i ubelleɛ d tewwura,

11 nniɣ: ‘Ař da i dd ɣa tased, war ɛeddu.

Danita ad tᵉttwassbedd

nnfaxet n řemwaj nnec.’

12 Ma tumured cek ateffu n ṣṣbeḥ

deg wussan nnec?

Ma tesscaned i tfawt n řefjar

amcan nnes,

13 maḥend ad tᵉṭṭef afriwen n temmurt,

ařami ad zzayes zzerzen iɛeffanen?

14 Ad tedweř temmurt

am tarrist sadu ṭṭabeɛ,

marra timesřayin

ad xas ttwassbeddent ɛawed

am mammec i teǧa ijj n warruḍ.

15 Iɛeffanen ad asen tᵉttwakkes

tfawt nsen

u aɣiř ittwassgeɛɛden

ad ittwarẓ.

16 Ma tiwḍed ɣar řɛunṣarat n řebḥar,

ma tuyured ɛemmarṣ x wudem

n temmurt n waman ihewřen?

17 Ma ttwaɛarrant

tewwura n řmewt i cek,

ma teẓrid tiwwura n tiři n řmewt?

18 Ma tᵉttawi-dd řefhamet nnec

ař ineggura n temmurt?

Ini t mařa tessned aya marra.

19 Mani iǧa webrid ɣar tzeddiɣt n tfawt?

U taǧest, mani teǧa tzeddiɣt nnes,

20 ḥima ad tzemmared ad tt tnedhed

ɣar wemcan nnes,

u ad tessned mliḥ imesraq

ɣar taddart nnes?

21 Cek aqa tessned man aya niɣ,

minzi cek tuɣa txeřqed, niɣ lla?

U ma war iǧi

řqedd n wussan nnec d aṭṭas?

22 Ma tudfed ɣar ixxamen

n řexzen n wedfeř,

ma teẓrid řehrit n tebruri,

23 nni x ceṭṭareɣ i řweqt n řeḥṣaret,

i wass n garra d umenɣi?

24 Mani iǧa webrid ittbeṭṭan tifawt,

uřa d abrid i zi ittwabezzeɛ

usemmiḍ n ccarq x temmurt?

25 Man wen ifeǧeq řmizab

i řḥemřet n wenẓar,

uřa d abrid i wassam n wajjajen

26 ḥima ad issekk anẓar x temmurt

nni di war izdiɣ ḥed,

x řexřa i war di izdiɣ uřa d ijj,

27 ḥima ad issarwa

jjwayeh ixřan u ittwaxřan

u ḥima ad isseɣmi arbiɛ d ṭṭri?   

28 Ma anẓar ɣares ca n babas,

niɣ man wen i dd-ittejjan

tuddimin n nnda?

29 Zi man aɛeddis i zi dd-iffeɣ wejris,

u nnda ijersen n ujenna,

wi i-t-i-dd-yurwen?

30 Ddakkwařen waman am weẓru

uca ijars wudem n waman ihewřen.

31 Ma tzemmared ad tcedded

Agraw n Sebɛa n Yetran,

niɣ tfessyed ssnaseř n yetran n Uriyun?   

32 Ma tzemmared ad dd-tessuffɣed

itran n Zudyak ɣar řḥař nsen,

uřa d Ddub Ameqqran ak-d tarwa nnes?

33 Ma tessned izerfan n ujenna,

niɣ tzemmared ad tḍebbared

x uqarri nsen di temmurt?   

34 Ma tzemmared ad tessgeɛɛded

ɣar iseynuten tmijja nnec,

ařami cek i ɣa tdeř

ict n řḥemřet n waman?

35 Ma tzemmared ad tessekked assamen

maḥend ad qeǧqen,

ad ac inin: ‘Aqa-neɣ da’?

36 Man wen issarsen tiɣit

di daxeř n bnadem?

Niɣ man wen iwcin řefhamet i řeɛqeř?   

37 Man wen ifarrzen iseynuten s řeɛqeř,

iɣarrafen n waman n ujenna

wi ten ittzeǧaɛen,

38 ařami ittwafsiy ucař,

idweř d abeǧaɛ,

uca řesqen ibursa n temmurt?

39 Ma tzemmared

ad tᵉṭṭfed zzardet i tayradt,

niɣ ad tesseřhud

řaẓ n wayraden imeẓyanen,   

40 řami nuffaren deg ifran nsen,

u ttḥaman zi řemrageḥ nsen?

41 Man wen issewjaden

i ubaɣeř macca nnes,

xmi sɣuyyun imeẓyanen nnes

ɣar Arebbi,

xmi ttemhafan nhřa macca?   

39

1 Ma tessned meřmi ttarwent

tɣaydin n tṣuḍar?

Ma tḥeṭṭid tirwa n tudadin?   

2 Ma tzemmared ad tḥesbed

iyuren n tkessit nsent,

ma tessned řḥař n tirwa nsent?

3 Nitenti tteqwisent,

ttarwent imeẓyanen nsent,

řewjeɛ n tarut nsent ssuffuɣen ten.

4 Meḥḍen imeẓyanen nsent,

meqqaren di řexřa,

tteffɣen ɣar barra

u war ɣarsent ttɛiqqiben.

5 Man wen yarxun i weɣyuř n řexřa

u tisarrifin n weɣyuř n řexřa,

man wen tent ifesyen?

6 Necc wciɣ as tanezruft d taddart,

řewḍa ameǧaḥ d tizeddiɣin nnes.   

7 Netta iḍeḥḥec

x řɣaci inhewřen n tendint,

war ittesři iɣuyyan

n yinni izeyyaren isemɣan.

8 Jjwayeh n idurar

d ddmani nnes n tarewsa,

yarezzu daysen x qaɛ min iǧan d aziza.

9 Ma ad ixs iɣayḍ n řexřa

ak-d waccawen d iziraren

ad xak isexxar?

Ma ad issens ɣar řmedwed nnec?

10 Ma tzemmared ad tmenɛed

iɣayḍ n řexřa

ak-d waccawen d iziraren

s wesɣun nnes ɣar uɛeyyed n wecraz?

Ma ad icarz tiysarin awarni ac?

11 Ma tᵉttcařed xas,

minzi netta ijhed aṭṭas,

ma ad as tejjid řxedmet nnec?

12 Ma ad xas tᵉttecřed

ad ɣarek dd-yarr zzariɛet nnec,

ad tt yawi ɣar unedrar nnec?

13 Afriwen n nnɛamet ccaten s řxaḍar.

Maca ma aqa-ten d afriwen

d warric idařfen n ubellarj? □  

14 Maɣar tᵉttejja timeǧařin nnes

deg ucař n temmurt,

tᵉttejja i-tent tteḥmant deg ijdi.

15 Tᵉttᵉttu aqa ijj n uḍar

izemmar ad tent iřbez,

aqa řewḥuc n řexřa

zemmaren ad xasent ɛefsen.

16 Nettat tqesseḥ deg imeẓyanen nnes

axmi war ǧin nnes.

Baṭeř i tᵉttegg tizemmar nnes,

maɣar nettat war tkessi s wemnus,

17 maɣar Arebbi ijja i-tt ad tᵉttu tiɣit,

war d as iwci bu tesɣart di řefhamet.

18 Maca mařa teksi deg uḍar nnes,

tessgeɛɛad ixef nnes,

tḍeḥḥec x uyis d wenni xas inyin.

19 Ma tzemmared ad tewced jjehd i uyis?

Ma tzemmared ad tessyarḍed

ijiman nnes s ssbib?

20 Ma tzemmared ad t yarr ineṭṭu

am uburxes?

Řɛezz n usneḥneḥ nnes

issaggʷad aṭṭas.

21 Xebbcen iysan s iḍaren nsen

am ttrajan di řewḍa n teɣzurt,

ifarḥ uyis s jjehd nnes,

itteffeɣ, maḥend ad immeřqa

ak-d řesnaḥ.

22 Iḍeḥḥec x marra min issaggʷaden,

war ittnexřiɛ zi walu,

war iddikkwiř ɣar ḍeffar zi ssif.

23 Ittqarqub weqrab n fřitcat

sennej nnes,

lansa d fřitca ttissiqen.

24 S ddriz n tceḍyin d zzɛamet

iṣarreḍ tammurt,

war izemmar ad ittwassbedd

ɣar usuḍi n uyicc n icarri.

25 Ɣar tmijja n usuḍi deg uyicc n icarri

issneḥniḥ: ‘Heheh!’

Ittaca ak-d umenɣi zi řaggʷaj,

zzga n řḥukkam d iɣuyyan n umenɣi.

26 Ma iṭṭaw řbaz zi řefhamet nnec,

aqa ittbezzaɛ afriwen nnes ɣar ljanub?

27 Ma issgeɛɛad ugidar ixef nnes

sennej qaɛ s řumur nnec,

ittegg řɛucc nnes di řuɛřa?   

28 Izeddeɣ u issnusa x jjarf,

x ucenqub n jjarf, aqa-t d lburj nnes.

29 Ssenni iḥeṭṭa zzardet,

tiṭṭawin nnes xezzarent i-tt-dd

zi řaggʷaj.

30 Imeẓyanen nnes sekkfen idammen

u mani ǧan inni ittwanɣen, aqa-t din i yeǧa.   

□ 

39:13 nnɛamet - niɣ ‘tanhalt’ (tinhalin)

SIDI issiweř ak-d Ayub

40

1 Yarni yarra-dd SIDI x Ayub, inna:

2 Ma ixs wenni ittemcarraɛen

ak-d Umzemmar x kuřci ad t iseggem?

Ejj wenni ixsen ad idɛa Arebbi,

ad dd-yarr!

3 Xenni yarra-dd Ayub x SIDI, inna:

4 Xzar, necc drus,

min zemmareɣ ad xak dd-arreɣ?

Necc ad ggeɣ afus inu x uqemmum inu.   

5 Aqa ssiwřeɣ ict n twařa,

maca war dd-ttarriɣ ɛad.

twařa wiss tnayen war d as arenniɣ!

6 Xas uca yarni yarra-dd SIDI x Ayub zi tḥaryaḍt, inna:

7 Byes xenni tijɛinnatin nnec am weryaz.

Necc xseɣ ad cek sseqsiɣ

u cek, arr-dd xafi!

8 Ma texsed s tidett ad tarẓed řḥukm inu?

Ma texsed ad ɣari dd-tarred řɛib,

maḥend ad tbaned cek d amsegged?   

9 Ma ɣarek aɣiř am Arebbi?

Ma tzemmared ad teddardḥed

am wajjaj s tmijja nnec?

10 Qqen xenni ixef nnec

s lɛaḍama d uɛuǧi,

arḍ s tissiqt d řɛezz.

11 Ejj aduqqez n ufugem nnec ad izeǧeɛ,

xzar ɣar kuř bu nnfaxet,

uca sehwa i-t!

12 Xzar mliḥ ɣar mkuř bu-nnfaxet,

sehwa i-t,

řbez iɛeffanen deg wemcan nsen.

13 Ffar i-ten marra am munen deg ucař,

cfen iɣembab nsen

di tnuffra sadu tammurt.

14 Xenni uřa d Necc ad cek ssemɣareɣ,

minzi afus nnec afusi issenjem i cek.

15 Xzar maca Řweḥc, ‘Bᵉhimut’,

wenni ggiɣ am mammec cek ggiɣ.

Ittett arbiɛ am ufunas.

16 Xzar jjehd nnes di tejɛinnatin nnes,

řɛezz nnes deg iẓewran nnes n uɛeddis!

17 Mařa ixs, ad igg akennas nnes

am tcejjart n tengelt,

iẓewran n tmeṣṣaḍin nnes

meḥḍen mmuden.

18 Ixsan nnes tteggen

am yiqudas n nnḥas,

am barrat n wuzzař

iḍaren d iɣaǧen nnes.

19 Netta d amezwaru n ibriden n Arebbi.

Wenni t yeggin, iwca as ssif nnes.

20 Iwa, idurar ttawyen as-dd arbiɛ,

marra řewḥuc n yeyyar ttiraren dinni.

21 Ibbuzzeř sadu i tcejjura itteggen tiři,

deg udurri n uɣanim, di ssebxet.

22 Ad xas dduryent tcejjura i itticen tiři,

kuř ict s tiři nnes,

tinemrač n tɣezratin ttennḍent as-dd.

23 Xzar, mařa ihaj yeɣzar, war ittarjiji,

ittɣima yarsa mařa řḥemřet n L’Urdun

tudef as-dd ɣar uqemmum.

24 Ma izemmar bnadem ad t iṭṭef

am ixezzar netta nican di tiṭṭawin nnes,

ad as issnuqqeb tinzart s tesɣunin?

25 Ma tzemmared ad tjebded ‘Liviyatan’

s tsennart n weymar,

niɣ ad tessehwid iřes nnes

deg ufiřu n weymar?

26 Ma tzemmared ad as tegged

taxadent n uɣanim di tenzart nnes,

niɣ ad tessnuqqbed

aɣesmir nnes s uɣanču?

27 Ma ad zzayek ittar aḥinni?

Ma ad issiweř akidek

s wawařen imiziḍen?

28 Ma ad yegg akidek řɛahd?

Ma tzemmared ad t teksid

d ismeɣ i řebda?

29 Ma tzemmared akides tᵉttirared

am ak-d ijj n ujḍiḍ,

niɣ ad t teqqned i teḥramin nnec?

30 Ma zemmaren ineymaren

ad dayes sebbeben?

Ma zemmaren ad t bḍan

jar ayt n Kenɛan?

31 Ma tzemmared ad tejjud

tiřmect nnes s fřitcat,

niɣ s lansa n iseřman azeǧif nnes?

32 Sars xas afus nnec,

xemm ɣar umenɣi,

war t tteggid ɛemmarṣ ɛad.

41

1 Xzar, qaɛ araji ad ifceř,

mɣir tamuɣři nnes

tesseɛgaz bnadem.

2 War iǧi uřa d ijjen ammu d azeɛɛam

ařami t i ɣa ihweř,

man wen xenni izemmaren

ad iqqim ibedd

zzat i uɣembub inu?

3 Man wen i d ayi iwcin ca d amezwaru,

ařami d ayi ittxeṣṣa

ad ɣares t-i-dd-arreɣ?

Marra min iǧan sadu ijenwan inu!   

4 Necc war ttesqariɣ x iḍaren nnes,

x řemɣaret n jjehd nnes

u x ucuwwar n waddud nnes.

5 Man wen izeɛɛmen ad iqejjeɛ

taqcurt n warruḍ nnes,

man wen izeɛɛmen ad dd-iqarreb

ɣar tyuya n řesdud n teɣmas

n iɣesmar nnes?

6 Man wen izemmaren

ad yarzem tiwwura

ɣar uɣembub nnes?

Min innḍen i teɣmas nnes

mɣir d anexřiɛ.

7 Řesdud n tseddariyin

x weɛrur nnes cennɛen,

kuř ijj zzaysen ittwabelleɛ

s ṭṭabeɛ iqqnen nican.

8 Ijjen iqqnen nican ɣar ijj n nneɣni,

war izemmar ad din dd-yadef

arriḥ jar asen.

9 Řessqen deg wayawya,

udfen deg ixef nsen

maḥend war temmsebḍin.

10 Mařa iɛḍes, tᵉttceɛciɛ tfawt,

tiṭṭawin nnes ggint

am wabřiwen n tfawt n řefjar.

11 Zeg ujeqmim nnes

tteffɣen-dd iṣefḍawen,

tifeṭṭutin n tmessi dduqquzent zzayes.

12 Ddexxan ittfewwar

zeg ixubac n wenzaren nnes,

am zeg ijj n uṭenjir ittnennan

s uɣanim idduxxunen.

13 Twarrit n nnefs nnes tᵉssekkara

timessi di řefḥem,

zeg uḥerqum nnes

itteffeɣ-dd uḥaduq n tmessi.

14 Jjehd izdeɣ deg ijiman nnes,

ɣar zzat nnes ineṭṭu unexřiɛ.

15 Ṭṭrufa n weysum n uɛeddis nnes

mmřesqen,

am xasen fesyen,

war zemmaren ad ttwanhezzen.

16 Uř nnes iqseḥ am weẓru,

iqseḥ am teṣḍart n swadday n tsirt.

17 Xmi issgeɛɛad ixef nnes,

ttnexřaɛen inni ijehden,

zeg uqezzeb xeṭṭan di tendayt.

18 Mařa iřqef i-t ca n yijjen s ssif,

war ittiři, war iǧi s uḥric,

řa s lansa uřa s fřitca.

19 Uzzař ɣares am uřum,

nnḥas am ukeccuḍ yarcan.

20 Fřitca n řqews war t tesstewwej,

iẓra n iǧiy ddakkwařen zzates d aqecqac.

21 Idebbuzen iḥesseb i-ten am uqecqac,

iḍeḥḥec x uzebzeb n uḥric.

22 Ɣar wadday n uɛeddis nnes

aqa din iceqfan iqeḍɛen,

ittjarra řemwas iqeḍɛen nni

am teřwiḥt itteḥřuǧuḍen i usarwet

tiwa n ubeǧaɛ.

23 Igga řaǧaɣ ad isstextex am teydart,

ittegg řebḥar am umeqraj itthajan.

24 Ittejja awarni as jjurret

tareqq d amesraq,

aman ihewřen ttbanen

am ucuwwaf n umeccaybu.

25 War din iǧi uřa d ijj x temmurt

yarwes dayes,

ittwagg ḥima ɛemmarṣ war itteggʷed.

26 Inḍar tiṭṭawin nnes x marra wi yuɛřan,

aqa-t d ajeǧid x marra

iyraden imeẓyanen ineffxen.

Ayub inɛem i Arebbi

42

1 Ayub yarra-dd x SIDI, inna:

2 “Necc ssneɣ

aqa Cek tzemmared i kuřci

war issbeṭṭiř uřa d ijj n wenway nnec.

3 Cek teqqared:

‘Man wen issbarrcnen břa tussna

ccwar n Arebbi?’

S uya ssiwřeɣ x min war fhimeɣ,

x tmesřayin nni di ttbehteɣ aṭṭas,

war tent ssineɣ.”   

4 “Seř maca uca ad ssiwřeɣ,

xseɣ ad Cek sseqsiɣ

uca xenni Cek ad ayi xas tessargbed.

5 S umezzuɣ xak i sřiɣ waha,

maca řexxu tiṭṭ inu teẓri Cek.

6 X uya ttɛiffiɣ ixef inu uca ndemmeɣ,

qqimeɣ di tɛejjajt d yiɣɣeḍ.”

Arebbi idebbar x weṣřaḥ d usgenfi

7 Awarni řami tuɣa issiwiř SIDI awařen-a ak-d Ayub, inna SIDI i Ilifaz zi Tayman: “Lɣaḍab inu yarɣa xak u x tnayen n imeddukkař nnec, maɣar kenniw war xafi tessiwřem ca nican am mammec xafi issiweř umsexxar inu Ayub.

8 Xenni řexxu, ksim kenniw sebɛa n ifunasen imeẓyanen d sebɛa n icarriyyen, uca uyurem ɣar umsexxar inu Ayub uca qeddmem ten d taɣarṣt n wecmaḍ i yixef nwem. Jjem amsexxar inu Ayub ad xawem iẓẓaǧ. Maɣar Necc ad ssgeɛɛdeɣ aɣembub nnes i westajeb, ḥima war tteggeɣ akidwem am tubbuheřya nwem, minzi kenniw war xafi tessiwiřem nican am mammec xafi issiwiř umsexxar inu Ayub.”

9 Xenni iffeɣ Ilifaz zi Tayman, Bildad zi Cuḥa d Ṣufar zi Naɛmat uca ggin nitni am mammec d asen inna SIDI. SIDI issgeɛɛed aɣembub n Ayub i ustajeb n tẓaǧit nnes.

10 Awarni řami tuɣa ittẓaǧa Ayub di ṭṭweɛ n imeddukkař nnes, inneqřeb SIDI tameḥbast n Ayub i di iǧa netta zi ssibbet n řehřac nnes, uca yarni SIDI di marra agřa n Ayub tnayen n tseqqar.

11 Usin-dd ɣares marra aytmas d marra suyᵉtmas d marra inni t issnen zic. Nitni ccin akides aɣrum di taddart nnes uca ssecnen as aziǧez nsen uca ɛezzan t x marra řɣar xas dd-iɣḍeř SIDI. Iwca as kuř ijjen zzaysen ijj n řewzen n nnuqart uřa d ict n txadent n wureɣ.

12 Ibarek SIDI taneggarut n Ayub ktar zi tmezwarut nnes, maɣar tuɣa ɣares arebɛa-ařaf n wuǧi d setta-ařaf n iřeɣman d wařef n ifunasen n teɣnact d wařef n teɣyař.

13 Tuɣa ɣares sebɛa n iḥenjiren d třata n yessis.   

14 Tamezwarut igga as Yamima, wiss tnayen qqaren as Qaṣiɛa d wiss třata qqaren as Qarn-Haffuk.

15 War ufin di marra tammurt tiḥramin cnant am yessis n Ayub. Babatsent iwca asent tasɣart jar aytmatsent.

16 Ayub iddar awarni i uya mya u-rebɛin n iseggʷusa. Netta iẓra iḥenjiren nnes d iḥenjiren n iḥenjiren nnes ɣares ař jjiř wiss arebɛa.

17 Ayub immut awarni řami iwsar aṭṭas u tuɣa ijjiwen ussan n tudart nnes.

Izehhiden

ADLIS AMEZWARU - IZEHHIDEN 1-41

1

1 Sseɛd n weryaz,

wenni war igguren

di ccwar n iɛeffanen,

d wenni war ibedden

deg webrid n imednab,

d wenni war iqqimen

x řkursi n imestehzayen,   

2 maca řefraḥet nnes

aqa-tt di Ccariɛa n SIDI

u ittxarreṣ di Ccariɛa nnes ass d ǧiřet.   

3 Ad yiři am yict n tcejjart

i ittwaẓẓun ɣar tɣezratin n waman,

tenni itticen řɣiǧet nnes di řweqt nnes,

afar nnes war ittiẓeɣ.

Marra min ittegg, ad yiři. □    

4 War ttiřin iɛeffanen ammu,

minzi nitni am icarfa ittawi-y-i-t usemmiḍ.   

5 X uya iɛeffanen war ttbeddin ca

deg wass n řeḥsab,

uřa d imednab di tmesmunt n imseggaden.

6 Minzi SIDI issen abrid n imseggaden,

maca abrid n iɛeffanen ad ifna.

□ 

1:3 tacejjart - niɣ ‘addag’ (‘iddagen’).

2

1 Mayemmi tthajen řegnus,

ttxarriṣen ccuɛub di řbaṭer?   

2 Kkaren ijeǧiden n temmurt,

ayt n bu-ṣṣulṭa mcawaren

ḍidd i SIDI u ḍidd i Lmasiḥ nnes:

3 ‘Ejj aneɣ ad nqess iceddiyyen nsen,

ad xaneɣ nessbeɛɛed tiseɣwin nsen!’

4 Wenni izeddɣen deg ujenna iḍeḥḥec,

Sidi inu ad zzaysen isstehza.

5 Xenni ad kidsen issiweř s weɣḍab nnes,

s řḥaduq n weɣḍab nnes ad ten issiggʷed.

6 “Necc aqa dehneɣ Ajeǧid inu,

x Ṣihyun, adrar inu iqeddsen!”

7 Necc ad barrḥeɣ tikkest n wawař!

SIDI inna ayi:

“Cek d Mmi, ass-a jjiɣ-dd Cek!   

8 Ttar zzayi

u Necc ad ac wceɣ řegnus d řwart,

tineggura n temmurt

ad ɣarek iřint

d agřa i Cek.   

9 Ad ten třebzed s yijj n weqḍib n wuzzař,

ad ten tarẓid d tareẓẓit

am yijj n uɣarraf n třaxt.”  

10 Řexxu xenni, a ijeǧiden,

iřim d ifehhamen,

tebbtem ixef nwem,

a řquḍat n temmurt! □  

11 Sexxarem i SIDI s teggʷudi,

farḥem s tarjijet.

12 Sudmem Mmis, ḥima Netta war iseɛɛar

u ad tᵉttwahellkem deg webrid,

waxxa ittwassarɣ weɣḍab nnes

mɣir drus waha.

Sseɛd nsen i yinni ɣares yarekkwařen.   

□ 

2:10 řquḍat - niɣ ‘imezurfa’.

3

1 Azehhed n Dawud, umi yarweř zeg wudem n mmis Abcalum.  

2 A SIDI, inni d ayi iḥeṣṣaren

aqa kettaren,

aṭṭas aqa aten ḍidd inu.

3 Aṭṭas aqa qqaren x řeɛmar inu:

“I netta war din iǧi usenjem ɣar AREBBI!”

Silah.

4 Aḥeqqa Cek, a SIDI,

d taseddart n useřqi i necc,

aɛuǧi inu,

Cek d wenni issgeɛɛden azeǧif inu.

5 S tmijja inu řaɣiɣ i SIDI,

uca Netta yarra-dd xafi

zeg wedrar nnes iqeddsen. Silah.

6 Senndeɣ uca ikka xafi yiḍeṣ,

faqeɣ-dd, minzi SIDI ittɛawen ayi.   

7 War tteggʷideɣ zi ɛecra n řuřuf n řgens,

inni d ayi dd-innḍen,

ssbeddan ixef nsen x iɣezdisen inu.   

8 Kkar, a SIDI, senjem ayi, a AREBBI inu,

minzi Cek tewtid marra řɛedyan inu

ɣar uɣesmir,

aqa teddzed tiɣmas n iɛeffanen.

9 Asenjem aqa-t n SIDI,

lbaraka nnec aqa-tt x řgens nnec. Silah.   

4

1 I umeqqran n imeɣnajen. Ak-d uzenzun x ifiřan. Azehhed n Dawud.

2 Arr-dd xafi xmi dd ttřaɣiɣ,

a AREBBI n tsegda inu!

Di řeḥṣaret aqa Cek teggid ayi ttasiɛ.

Ḥinn xafi u seř-dd ɣar tẓaǧit inu!

3 Tarwa n yijj n weryaz,

ař meřmi i ɣa yiři uɛuǧi inu d řɛar?

Ař meřmi ɣa texsem řbaṭeř,

ad tarzum x ixarriqen? Silah.

4 Snem xenni, aqa SIDI iḥuzz

ijj n umeddukkeř amtiqqi i yixef nnes.

SIDI ad ayi iseř xmi d as i ɣa řaɣiɣ.

5 Arjijem, maca war xeṭṭim.

Siwřem deg wuř nwem

di řectu nwem uca susmem. Silah.   

6 Qeddmem tiɣarṣa n tsegda,

ttecřem x SIDI.   

7 Aṭṭas qqaren:

“Wi d aneɣ i ɣa issecnen řxar?”

Ejj ad xaneɣ dd-tenqar

tfawt n wudem nnec, a SIDI!

8 Cek tessidfed řefraḥet ɣar wuř inu,

ktar x řefraḥet i din iǧan di řweqt

umi tuɣa feyyḍen

imendi nsen d binu nsen n jdid.

9 Di řehna ad zzřeɣ u ad ṭṭṣeɣ,

minzi mɣir Cek, a SIDI,

ad ayi tesszedɣed di řaman.   

5

1 I umeqqran n imeɣnajen. Ak-d temja. Azehhed n Dawud.

2 A SIDI, seř i min ɣa iniɣ,

fehmet i unixses inu.

3 Ḥekkar i tmijja n tutra inu,

a Ajeǧid inu d AREBBI inu,

aqa i Cek umi ttẓaǧiɣ.

4 Ɣar tuffut, a SIDI, tesřid Cek i tmijja inu,

ɣar tuffut nnqeřbeɣ-dd ɣarek,

uca qqimeɣ ttrajiɣ Cek.

5 Cek war teǧid ca d Arebbi

nni ittexsen tuɛeffna,

bnadem aɛeffan war ɣarek ittif aɣimi.

6 Ibuḥařiyyen war ttɣimin ttbeddan

zzat i tiṭṭawin nnec,

Cek tcarrhed marra inni itteggen řɣar.

7 Ad thellked ayt n bu-ixarriqen,

SIDI ittɛiffa aryaz n idammen d řɣecc.

8 Maca s řemɣaret n tmexsiwt nnec icewwaren

ad adfeɣ ɣar Taddart nnec,

ad sejdeɣ ɣar Zzawect nnec Tameqqrant

s tiggʷudi zzayek.

9 A SIDI, suyur ayi x webrid n tsegda nnec,

di ṭṭweɛ n yinni i d ayi iḥeṣṣaren,

seggem abrid nnec zzat i wudem inu.

10 Minzi deg uqemmum nsen war din bu řaman,

jjuf nsen d axeyyeb,

tmijja nsen d anḍeř yarezmen,

arebbun txancet s yiřes nsen.   

11 Xřef zzaysen, a AREBBI,

ejj i-ten ad wḍan

s řecwar n yixef nsen,

aẓẓeř xasen di ssibbet

n waṭṭas n ixeṭṭan nsen,

minzi nitni ɣewwɣen xak.

12 Marra inni ɣarek yarekkwařen

ad farḥen,

ad sřiweřwen i řebda.

Cek tfaryed xasen!

Aqa inni ittexsen Isem nnec

ad negzen s řefraḥet i ɣarsen dayek.

13 Minzi Cek, a SIDI, ad tbarked amseggad,

ad as tquwwared s uḥinni

am s tseddart n useřqi tameqqrant.

6

1 I umeqqran n imeɣnajen. Ak-d uzenzun x ufiřu wiss tmenya. Azehhed n Dawud.

2 A SIDI, war d ayi ttweddab

deg weɣḍab nnec,

war d ayi ttarebbi ca deg wesɛar nnec!   

3 Ḥinn xafi, a SIDI,

maɣar necc aqa arxuɣ.

Sgenfa ayi, a SIDI,

maɣar iɣsan inu ttarjijin!

4 Wah, řeɛmar inu yarjef aṭṭas,

u Cek, a SIDI, ař meřmi?

5 Dweř-dd, a SIDI, fekk řeɛmar inu,

senjem ayi di ṭṭweɛ

n tmexsiwt nnec icewwaren.

6 Minzi di řmewt war

dinni bu řidaret nnec.

Wi Cek i ɣa iqadan di řaxart?

7 Necc uḥřeɣ s inixsisen inu.

Ǧiřet tekmeř ssuffeɣ qama inu,

uřa d tassut inu tᵉṭṭebṭeb qaɛ s imeṭṭawen.

8 Tiṭṭ inu teɣři s wecḍan,

jjehd nnes iruḥ zi marra

inni d ayi iḥeṣṣaren.

9 Aggʷejem xafi,

marra inni itteggen řmuɛṣiyyet,

minzi SIDI isřa i tmijja n imeṭṭawen inu.   

10 SIDI isřa i tutra inu,

SIDI ad iqbeř taẓaǧit inu.

11 Marra řɛedyan inu ad ten teřqef

řefḍiḥet d unexřiɛ,

ad dd-dewřen ɣar ḍeffar,

ak-d wermac n wabřiwen ad seḍḥan.

7

1 Izři n Dawud deg waṭṭas n tmijjiwin, izři nni iɣennej i SIDI di ssibbet n wawařen n Kuc, wenni iǧan zeg ayt n Binyamin.

2 A SIDI, AREBBI inu,

aqa ɣarek arekkwařeɣ!

Senjem ayi zi marra inni xafi ittaẓẓřen

uca fekk ayi,

3 maḥend netta war d ayi izeɛɛef

am weyrad,

ad ayi imezzeq,

řami war din wi ɣa ifekken!

4 A SIDI, AREBBI inu,

mařa necc ggiɣ man aya,

mařa din ca n řɣecc iřṣeq

deg ifassen inu,   

5 mařa necc xeřfeɣ

wenni akidi iddaren di řehna s řɣar,

- maca s řɛeks wenni d ayi iḥeṣṣaren x walu,

jjiɣ t ad yuyur -

6 ejj xenni ad yaẓẓeř řeɛdu x řeɛmar inu,

ad ayi iɛdu,

ad iɛfes x tudart inu di temmurt,

ejj i-t ad issezdeɣ aɛuǧi inu di tɛejjajt!

Silah.

7 Kkar-dd, a SIDI, deg weɣḍab nnec,

suɛřa Ixef nnec x uduqqez

n yinni d ayi iḥeṣṣaren,

faq di ṭṭweɛ inu,

aqa teggid tumured řḥeqq.

8 Agraw n řegnus ad ac dd-inneḍ,

xenni dweř tiwa nsen ɣar sennej.

9 SIDI ad iḥakem řegnus.

Aɣ ayi tasɣart, a SIDI,

ɛlaḥsab tasegda inu,

ɛlaḥsab řekmaret i dayi.

10 Sbedd tuɛeffna n iɛeffanen,

semten amsegged,

Cek, wenni iqeǧben uřawen d tiẓẓař,

a AREBBI iseggden! □    

11 Taseddart inu i useřqi ɣar AREBBI,

Amsenjem n imseggmen n wuřawen.

12 AREBBI d ijj n řqaḍi iseggden,

Arebbi nni isexxḍen kuř ass.   

13 Mařa netta war dd-iɛqib,

ad isseqḍeɛ Netta ssif nnes,

ad imḥeḍ řqews nnes

uca ad xas ineyyec.

14 Igga xas řesnaḥ ineqqen,

ad yarr fřitcat nnes

d iṣefḍawen yareqqen.

15 Xzar, aqa wḍan-dd xas

řewjeɛ n tarut n řmuɛṣiyyet,

iksi ddeyset n tamara

uca ad yaru ixarriqen.   

16 Iqqaz ijj n weḥfur uca issuǧeɣ i-t,

maca d netta s yixef nnes i iwḍan

deg weḥfur n turṣuḍi i igga.   

17 Tamara nnes ad dd-tedweř

x uzeǧif nnes,

řexcunet nnes ad dd-tehwa

x uceqquf nnes.

18 Ad qadiɣ SIDI ɛlaḥsab tasegda nnes,

ad zehhdeɣ i Yisem n SIDI, Amɛuǧi x kuřci.

□ 

7:10 tiẓẓař - niɣ ‘tigeẓřin’.

8

1 I umeqqran n imeɣnajen. S teɣnint n Ujtti, weryaz zi Jat. Azehhed n Dawud.

2 A SIDI, Arebbi nneɣ, mammec ijhed

Yisem nnec x marra tammurt,

Cek d wenni iggin lɛaḍama nnec

sennej i ijenwan.   

3 Zeg uqemmum n iḥenjiren d iseyman,

teggid dsas ijhed

zi ssibbet n yinni Cek iḥeṣṣaren,

ḥima ad tbellɛed abrid x řeɛdu

u x wenni yarezzun ad ixřef.   

4 Mařa twařiɣ ajenna,

řxedmet n iḍewḍan nnec,

taziri d yetran, inni teggid,

5 min iɛna xenni bnadem,

aqa Cek txarrṣed dayes,

mmis n bnadem,

aqa Cek txezzared ɣares?   

6 Cek tarrid t mɣir

cwayt waha qell i AREBBI,

tewcid as ttaj n uɛuǧi d řɛezz.

7 Cek tarrid t ad iḥkem

x tmegga n ifassen nnec,

tessarsed marra swadday i iḍaren nnes:   

8 uǧi d ifunasen, marra ina,

uřa d řmař n yeyyar,

9 ijḍaḍ n ujenna d iseřman n řebḥar,

marra min ittcuqan ibriden n řebḥur.

10 A SIDI, Siditneɣ,

mammec ijhed Yisem nnec

di marra tammurt!

9

1 I umeqqran n imeɣnajen. S teɣnint n ‘Řmewt n mmis’. Azehhed n Dawud.

2 Alif. Ad qadiɣ SIDI s marra uř inu,

ad barrḥeɣ marra lmuɛjizat nnec.

3 Ad zzayek farḥeɣ ad zzayek sřiwřiweɣ.

Necc ad zehhdeɣ i Yisem nnec,

a Cek, Amɛuǧi x kuřci!

4 Bit. Umi řɛedyan inu dewřen

ɣar ḍeffar,

wḍan u ɣeřyen zzat i wudem nnec.

5 Maɣar Cek twennid ayi tasɣart inu

u tbellɛed ddeɛwet inu,

teqqimed x řɛarc,

a Cek, d řqaḍi amsegged.

6 Gimel. Cek twebbxed řegnus,

thellked aɛeffan,

temḥid isem nsen i řebda qaɛ.

7 Hi. Řeɛdu, aqa nitni ttwaqḍan,

aqa aten d řxirbat i řebda.

Tɣeḍřed iɣrimen nsen,

řidaret nsen tefna.

8 Waw. SIDI ittɣima i řebda,

aqa issbedd řɛarc nnes i řeḥkam.

9 Netta ad icarreɛ ddunect s tsegda,

ad iḥkem ccuɛub s řḥeqq.   

10 SIDI d lburj yuɛřan i wenni iḥṣaren,

ijj n lburj yuɛřan di řweqt n řeḥṣaret.   

11 Inni issnen Isem nnec, ad xak ttecřen,

maɣar inni xak yarezzun,

war daysen tsemmḥed, a SIDI.

12 Zayin. Zehhdem i SIDI,

wenni izeddɣen di Ṣihyun,

barrḥem s tmegga nnes jar řegnus.

13 Minzi Netta yarezzu

x usizzeř n idammen,

ittxarraṣ daysen.

War ittu ca iɣuyyan

n yinni ittwaḥeṣṣaren.

14 Xit. Ḥinn xafi, a SIDI,

xzar ɣar řeɣben inu

i dd-yusin zeg inni d ayi icarrhen,

Cek d wenni d ayi ɣa issgeɛɛden

zi tewwura n řmewt,

15 ḥima ad barrḥeɣ s marra ccan nnec,

di tewwura n yeǧis n Ṣihyun.

Necc farrḥeɣ x usenjem nnec.

16 Tit. Řegnus wḍan deg weḥfur n turṣuḍi

i ggin nitni s yixef nsen,

iḍaren nsen ttwacedden di tracca

nni ssnuffaren nitni s yixef nsen,.   

17 SIDI igga Ixef nnes ad t ssnen,

Netta yuɣa tasɣart.

Aɛeffan innuɣ di tmegga n ifassen nnes.

Ejj ifiřan ad ddendnen. Silah.

18 Yud. Iɛeffanen ad dd-dewřen ɣar řaxart,

marra řegnus nni ittun AREBBI.

19 Maca amezřuḍ war ittwattu i řebda,

war ittwaqeṭṭeɛ řayas

n yinni ittwaḥṣaren i řebda.

20 Quf. Kkar, a SIDI,

ḥima war iddikkwiř bnadem ijhed ktar.

Ejj řegnus ad ttwacarrɛen

zzat i wudem nnec.

21 Siggʷed i-ten, a SIDI,

ejj řegnus ad ssnen aqa aten d iwdan! Silah.

10

1 Min iqqimen n Uzehhed 9

Lamid. A SIDI,

mayemmi teqqimed tiggʷejed ammu?

Mayemmi tessnuffared Ixef nnec

di řweqt n řeḥṣaret?

2 S nnfaxet iḍeffar uɛeffan řmeskin.

Ad ttwaṭṭfen s tmeɛmač i di ttxarrṣen.   

3 Maɣar aɛeffan issɛuǧa ixef nnes

ɣar meẓri n řeɛmar nnes,

ittbarek aḍemmaɛ, ittceqqaf di SIDI.

4 Aɛeffan am wenni issgeɛɛaden

tinzart nnes ɣar ujenna,

war ittbeqqec, iqqar.

“War din AREBBI”,

man aya d marra min di izemmar ad ittxarreṣ.   

5 Marra ibriden nnes

tteffɣen as mliḥ kuř twařa.

Řehkamat nnec ttuɛřant xas.

Ittzawar marra inni t iḥeṣṣaren.

6 Netta iqqar deg wuř nnes: “War ttenhezziɣ,

zi jjiř ař jjiř war d ayi iřeqqef

uřa d ijj n řɣar.”

7 Aqemmum nnes iccur s nneɛřet

d ixarriqen d ddeǧ.

Sadu yiřes nnes

aqa din tamara d řmuɛṣiyyet.   

8 Netta ittɣima ɣar wecbar di dcurat,

deg imucan innuffaren

ineqq inni war iggin s ca.

Tiṭṭawin nnes mmenḍarent x řmeskin.

9 Iřbet deg wemcan innufaren

am weyrad deg udurri n uɛiccu nnes.

Netta ittḥekkar ḥima ad yacar řmeskin.

Ittacar řmeskin umi t ijebbed

di tracca nnes.

10 Netta ihekkwa-dd ɣar wadday,

ittaḍar, aqa řmeskin iweṭṭa

jar waccaren nnes ijehden.

11 Iqqar deg wuř nnes: “Arebbi ittu,

Netta issnuffar udem nnes,

ɛemmarṣ ad t iẓar.”   

12 Quf. Kkar, a SIDI,

Arebbi, sgeɛɛed afus nnec,

war ttᵉttu řmusakin.

13 Mayemmi ittceqqaf uɛeffan di AREBBI,

mayemmi iqqar deg wuř nnes:

“Cek war tᵉttbeqqaced!”?

14 Rix. Aqa Cek teẓrid,

minzi Cek tᵉttwařid tamara d wecḍan,

maḥend ad ten tessarsed deg ufus nnec.

Řmeskin ittarr-dd ɣarek s uzeǧif.

Cek d amɛawen n uyujiř. □  

15 Cin. Arẓ aɣiř n uɛeffan,

xřef řɣar zeg wenni itteggen tuɛeffna,

ař war tᵉttifed walu ɛad.

16 SIDI d Ajeǧid i řebda qaɛ.

Ttwateḥḥan řegnus zi temmurt nnes.   

17 Taf. A SIDI, Cek tesřid i meẓri n imwaḍɛen,

ad tessjehded uřawen nsen,

ad ɣarsen tmeyyřed amezzuɣ nnec,

18 ḥima ad taɣed tasɣart i uyujiř

u i wenni ittwaḥeṣṣaren,

maḥend uřa d ijj n bnadem x temmurt

war ittɣimi issaggʷad ɛad uřa d ijj.

□ 

10:14 ayujiř - niɣ ‘agugil’.

11

1 I umeqqran n imeɣnajen. N Dawud.

Ɣar SIDI arekkwařeɣ.

Mammec teqqarem i řeɛmar inu:

“Ḍwu ɣar wedrar nwem, a ijḍaḍ!” □  

2 Maɣar xzar,

iɛeffanen aqa meḥḥḍen řqews,

ssrusan fřitcat nsen ɣar ufiřu,

ḥima ad wten di taǧest

deg inni umi isegged wuř.

3 Wah, dsusa n ddunect ttwareddǧen!

Min izemmar xenni ad yegg umsegged?

4 SIDI izeddeɣ

di Zzawect nnes Tameqqrant iqeddsen,

řɛarc n SIDI aqa-t deg ijenwan.

Tiṭṭawin nnes ttwařant,

řxezrat nnes arezzunt di tarwa n bnadem.

5 SIDI ittbeqqec amsegged,

maca řeɛmar nnes ittɛiffa aɛeffan

d wenni ittexsen lɛunf.

6 Netta ad iwwet iɛeffanen

s ijj n wenẓar n řefxux,

timessi d řecbariyyet

d tḥaryaḍt tameqqrant

ad iřint d tasɣart n řkas nsen.

7 Minzi SIDI d amsegged,

ittexs timegga iseggden.

Inni igguren nican

ad ẓaren udem nnes.

□ 

11:1 afessar - ad taɣ xsen ad inin awařen-a aqa ittxeṣṣa i Dawud ad yarweř ɣar idurar am t igga deg wussan n Cawul (xzar 1 Ṣm. 26:20; 23:14).

12

1 I umeqqran n imeɣnajen. X ufiřu wiss tmenya. Azehhed n Dawud.

2 Senjem, a SIDI,

minzi ameddukkeř amtiqqi

war iqqim ɛad,

maɣar war din ɛad imtiqqan

jar tarwa n bnadem.   

3 Nitni ssawařen jar asen s ixarriqen,

s iyencicen ccuren

s wawařen imiziḍen,

aqa ssawařen s tnayen n iɣembab. □  

4 Ejj SIDI ad iqḍeɛ

marra iyencicen ccuren

s wawařen imiziḍen,

uřa d iřes s wawařen n ukebbar,

5 inni iqqaren:

“S yiřes nneɣ

ad ɣarneɣ yiři uqarru imɣar,

iyencicen aqa aten nneɣ!

Man wen iǧan xaneɣ d sidi?”

6 “Di ssibbet n wareddeǧ n řmusakin,

uřa di ssibbet n iɣuyyan n imezřaḍ

ad kkareɣ řexxu Necc”, inna SIDI,

“Wenni x tuɣa idduqez netta,

Necc ad t awyeɣ di řaman.”

7 Tiwařin n SIDI aqa atent d tiwařin ṣfant,

ttwassizdgent am nnuqart

deg ijj n řkas i ufesyi deg ucař,

ttwaṣeffant sebɛa n twařawin. □    

8 Cek, a SIDI, ad ten teḥḍid,

ad aneɣ tessared zi jjiř-a,

i řebda qaɛ.

9 Iɛeffanen gguren ttennḍen mani ma

xmi ɣa ikkar ddeǧ jar tarwa n bnadem.

□ 

12:3 s tnayen n iɣembab - s Tiɛbranit ‘s wuř d wuř’.

□ 

12:7 sebɛa n twařawin - ixs ad yini aṭṭas n twařawin, war izemmar bnadem ad tent iḥseb.

13

1 I umeqqran n imeɣnajen. Azehhed n Dawud.

2 Mecḥař ɛad, a SIDI, i d ayi ɣa tᵉttud?

Ař mecḥař ɛad

i xafi i ɣa tessnuffared udem nnec?

3 Mechař i iqqimen ad ggeɣ ɛad

řehmum di řeɛmar inu,

acḍan deg wuř inu mkuř ass?

Ař meřmi ɣa issɛuǧa řeɛdu inu

ixef nnes xafi?

4 Xzar-dd, arr-dd xafi,

a SIDI, AREBBI inu!

Egg tfawt ɣar tiṭṭawin inu,

ḥima war ttᵉṭṭṣeɣ iḍeṣ n řmewt,

5 ḥima řeɛdu inu war iqqar:

“Necc ɣellbeɣ xas!”,

ḥima wenni d ayi iḥeṣṣaren

war ifarreḥ mařa farɣeɣ.

6 Necc ttecřeɣ

x tmexsiwt nnec icewwaren.

Uř inu ad ifarḥ x usenjem nnec.

Necc ad ɣennjeɣ i SIDI,

maɣar Netta igga dayi řxir.

14

1 I umeqqran n imeɣnajen. N Dawud.

Abuhaři inna deg wuř nnes:

“War din bu AREBBI!”

Nitni ttareddǧen,

tteggen timesřayin iḍexsen,

war din uřa d ijj ittegg min icnan.   

2 SIDI ixezzar-dd zeg ujenna

ɣar tarwa n bnadem,

ḥima ad iẓar, ma din ḥed dayes řefhamet,

ijj wenni yarezzun AREBBI.

3 Marra ffɣen zeg webrid,

aqa aten jmiɛ dewřen d iɛeffanen,

war din uřa d ijj ittegg řxar,

uřa d ijj.

4 Marra inni itteggen řmuɛṣiyyet

ma war ɣarsen bu tussna,

inni ittᵉtten řgens inu

axmi ttᵉtten aɣrum?

Nitni war ttřaɣan x SIDI.

5 Aqa tewḍa-dd xasen din

iggʷudi temɣar,

maɣar AREBBI

aqa-t ak-d jjiř n imseggaden.

6 Kenniw tnefḍem array n řmusakin,

maca SIDI d amcan nnes n tarewřa.

7 Man wen zi Ṣihyun

i ɣa yiwyen asenjem n Israil!

Xmi dd ɣa yarr SIDI

imeḥbas n řgens nnes,

ad yarceq Yaɛqub,

ad ifarḥ Israil.

15

1 Azehhed n Dawud.

A SIDI, man wen i ɣa iqqimen

deg Uqiḍun nnec?

Man wen i ɣa izedɣen

x wedrar nnec iqeddsen?   

2 Wenni igguren

di řekmařet n tudart nnes

wenni itteggen tasegda,

wenni issawařen tidett deg wuř nnes.   

3 Wenni war ittceqqafen s yiřes nnes,

wenni war itteggen řɣar i imɛacaren nnes,

u war ittzawar ajjar nnes.

4 Wenni immenḍaren zi Arebbi

aqa ittwasseḥqar di tiṭṭawin nnes,

maca inni itteggʷeden SIDI,

ittweqqar i-ten.

Mařa ijjuǧ netta i txessart nnes,

war t ittbeddiř.

5 Wenni war itticen

tamenyat n nnuqart nnes s arriba,

wenni war itteṭṭfen arrecwet

ḍidd n yinni war iggin s ca.

Wenni itteggen man aya,

war ifarreɣ i řebda.

16

1 Tira ineqcen. N Dawud.

Ḥḍa xafi, a Arebbi,

maɣar necc arekkwařeɣ ɣarek.

2 Řeɛmar inu tenna i SIDI:

“Cek d Sidi inu,

Cek d řxar inu, war din min xak yuɛřan!”   

3 X imqeddasen i izeddɣen x temmurt,

nitni d ayt n jjehd

zi ssibbet n marra arḍa inu i daysen iǧan.

4 Tamara n yinni iḍeffaren ammu deɣya

ijj n arebbi nneɣni ad ttwaktarent.

Necc war ttfarriɣeɣ tawhibt nsen

n useyyeb n idammen,

war ttidareɣ ismawen nsen

x iyencicen inu.

5 SIDI d tasɣart inu d řkas inu.

Cek tᵉṭṭfed taqedduḥt inu deg ufus nnec.   

6 Ifiřan n řeɛbar kkaren ayi-dd

deg imucan iṣebḥen,

wah, tasɣart inu aqa tusa-dd xafi mliḥ.

7 Ad barkeɣ SIDI, wenni d ayi ineṣḥen.

Uřa s ǧiřet ssřemdent ayi tiẓẓař inu. □  

8 Tteggeɣ SIDI řebda jar tiṭṭawin inu.

Umi Netta iǧa x ufus afusi inu,

necc war ttefcireɣ.   

9 S uya ifarreḥ uř inu,

ittarciq řeɛmar inu.

Wah, uřa d ddat inu ad iddar s řaman.

10 Maɣar Cek war tsemmḥed ca

di řeɛmar inu di řaxart,

war tᵉttarrid amtiqqi nnec ad ikiccu.   

11 Cek ad ayi tessecned abrid n tudart,

tyawant zi řefraḥet

aqa-t zzat i wudem nnec,

nniɛmat aqa atent deg ufus nnec i řebda.

□ 

16:7 tiẓẓař - niɣ ‘tigeẓřin’.

17

1 Taẓaǧit n Dawud.

A SIDI, seř ɣar tsegda,

egg řbař i uɣuyyi inu,

ewc amezzuɣ xmi ttẓaǧiɣ

s iyencicen war zzaysen dd-ittekk ca řɣecc.

2 Ejj řḥeqq inu ad iffeɣ

zi zzat i wudem nnec,

ejj tiṭṭawin nnec ad xezzarent

ɣar min iǧan iseggden.

3 Cek tqeǧbed uř inu,

tarzud dayes s ǧiřet.

Tjarrbed ayi, maca war tufid walu.

Mařa nwiɣ ad xarrṣeɣ di ca war iḥři,

war itteffiɣ zeg iyenciden inu.

4 X min tteggen iwdan,

aqa necc ḥḍiɣ ixef inu

zi tebridin n ayt n bu-řexcunet,

ɛlaḥsab awař zeg iyencicen nnec.

5 Egg iṣuraf inu di jjurrat n iḍaren nnec,

ḥima war farrɣen iḍaren inu.

6 Necc řaɣiɣ xak,

minzi Cek ad xafi dd-tarred, a Arebbi,

ewc ayi amezzuɣ, seř i min ɣa iniɣ.

7 Scen řeɛjayeb

n tmexsiwt nnec icewwaren,

Cek d wenni issenjamen

inni ɣarek yarekkwařen,

Cek d wenni ten issenjamen

zeg yinni ittɣewwɣen s ufus nnec afusi.

8 Ḥḍa ayi am mummu n tiṭṭ nnec,

snuffar ayi di tiři n wafriwen nnec □  

9 zeg iɛeffanen inni ixsen ad dayi ḥṣaren,

inni d řɛedyan n řeɛmar inu,

inni d ayi ittquwwaren.

10 Nitni bellɛen uř nsen s tadunt nsen,

s uqemmum nsen ssawařen s nnfaxet.

11 Řexxu quwwaren ɛad i iṣuraf nneɣ,

tiṭṭawin nsen mmuqqřent

maḥend ad ayi nḍaren ɣar temmurt.

12 Netta yarwes deg weyrad nni imeẓẓren

maḥend ad imezzeq taymart nnes,

deg ijj n weyrad d ameẓyan

i iqqimen deg imucan innuffaren.

13 Kkar, a SIDI, ruḥ msagar akides,

ɣḍeř-i-t ɣar temmurt.

Fekk řeɛmar inu s ssif nnec zeg uɛeffan,

14 s ufus nnec zeg iryazen, a SIDI,

zeg iryazen n ddunect-a

nni ɣarsen tudart-a d tasɣart nsen,

inni zi tᵉttɛemmared aɛeddis nsen

s řeknuz inuffaren,

uřa d iḥenjiren nsen ttwayawanen,

ttejjan min iceṭṭen i tarwa nsen.

15 Necc ad ẓareɣ udem nnec di tsegda,

ad dewřeɣ jjiwneɣ s waddud nnec

xmi dd ɣa faqeɣ.

□ 

17:8 am mummu n tiṭṭ nnec - xmi txezzared di tisi, itteḍhar řebda ijj n weryaz ameẓyan di mummu n tiṭṭ nnec wenni d taṣwirt n yixef nnec. S Tɛibranit ‘aryaz ameẓyan n yeǧis n tiṭṭ’.

18

1 I umeqqran n imeɣnajen. N umsexxar n SIDI. N Dawud, wenni issiwřen awařen n yezři-ya i SIDI, deg wass umi t ifekk SIDI zeg ufus n marra řɛedyan nnes u zeg ufus n Cawul.□    

2 Netta inna:

“Necc ttexseɣ Cek, a SIDI,

jjehd inu d Cek.   

3 SIDI d Tasḍart inu

d lburj inu d amfekki inu,

Arebbi inu, Taṣḍart inu,

necc ɣares arekkwařeɣ.

Cek d taseddart inu n useřqi

d yicc n usenjem inu,

lburj inu yuɛřan.

4 Necc řaɣiɣ-dd x SIDI,

wenni isdaheǧen asemɣar,

u necc aqa ttwassnejmeɣ

zi řɛedyan inu.

5 Iseɣwan n řmewt nnḍen ayi-dd,

ssiggʷedent ayi řḥemřat n waman ihajen.

6 Iseɣwan n řaxart carfen ayi,

tixecfin n řmewt ḥṣarent ayi.

7 Di řeḥṣaret inu řaɣiɣ-dd x SIDI,

x AREBBI inu i x dd-řaɣiɣ.

Zi Zzawect nnes Tameqqrant

isřa Netta i tmijja inu,

iɣuyyan inu udfen

ɣar imezzuɣen nnes.

8 Xenni tenhezz u tarjij temmurt,

dsusa n idurar

ttraḥen-dd ttasen-dd u nhezzen,

maɣar ittwassarɣ weɣḍab nnes.

9 Igeɛɛed ddexxan zeg wenzaren nnes,

timessi zeg uqemmum nnes tṣarḍ,

ittwassarɣ zzayes řefḥem.

10 Netta ijja ajenna ad yaḍar

uca xenni ihwa-dd Netta,

aqa din ijj n useynu ibbumbes

sadu iḍaren nnes.

11 Indeh x ijj n ukirub, wah, iḍwa,

Netta iḥewwem x wafriwen n usemmiḍ. □  

12 Netta igga taǧest

am yijj n useřqi x yixef nnes,

aɛiccu nnes aqa-t deg wenneḍ nnes,

aman ibbubbsen,

iseynuten ibbarecnen.

13 Zi tissiqt qibač nnes

ttekken iseynuten nnes,

ak-d tebruri d řefḥem itteḥduduqen.   

14 SIDi igga ajjaj ad idduqqez deg ijenwan,

Amɛuǧi x kuřci igga tmijja nnes ttnefrara:

tabruri d řefḥem itteḥduduqen.

15 Netta issekk fřitcat n řqews nnes

uca ibezzeɛ i-ten,

izzaryeḍ assamen uca issiggʷed i-ten.

16 Tisiwin n iɣezran dewřent ttbanent,

dsusa n ddunect dewřen ɛarran

zeg uweddeb nnec, a SIDI,

zeg usuḍi n řeɛwin zeg wenzaren nnec.

17 Zi sennej isswiẓẓeḍ-dd afus nnes,

yiwi ayi,

ijbed ayi-dd zeg waman mɣaren.

18 Netta ifekk ayi-dd zi řeɛdu inu ijehden,

zeg inni d ayi icarrhen,

minzi nitni tuɣa jehhden xafi.

19 Nitni ḥṣaren ayi

deg wass n arẓiyyet inu,

maca SIDI tuɣa d amɛemmed inu.

20 Netta indeh ayi ɣar ttasiɛ

uca issenjem ayi,

maɣar Netta tuɣa issɛizza ayi.

21 SIDI ixřef ayi ɛlaḥsab tasegda inu,

ɛlaḥsab tazdugi n ifassen inu ixeǧeṣ ayi.

22 Maɣar necc ḥḍiɣ ibriden n SIDI,

war ḥeyydeɣ ca x AREBBI inu s uxeyyeb.

23 Maɣar marra lfarayiḍ nnes

tuɣa jar tiṭṭawin inu,

war ḥeyyideɣ ca x tweṣṣa nnes.

24 Aqa-yi kemmřeɣ nican akides,

ḥḍiɣ ixef inu zi řmuɛṣiyyet inu.

25 SIDI ixřef ayi anect n tsegda inu,

anect n tazdugi n ifassen inu

zzat i tiṭṭawin nnes.

26 I umeddukkeř amtiqqi

i teǧid Cek d ameddukkeř amtiqqi,

i bu-teɣruḍt ikemmřen

i teǧid Cek tkemmřed.

27 I wenni ittwassizedgen

aqa Cek d amezdag,

ak-d wenni ifarɣen, aqa tᵉttmuɣzřed.

28 Cek tessnejmed řgens ittwaḥṣaren,

maca tiṭṭawin ɛeffarent

ad tent tessehwid.

29 Minzi Cek d řefnar inu, a SIDI!

AREBBI inu ittegg tafawt di taǧest inu.

30 Minzi akidek ad azzřeɣ x ict n bandiyya,

ak-d AREBBI inu ad negzeɣ x ijj n řḥiḍ.

31 Abrid n Arebbi ikmeř,

min iqqar SIDI ittwaṣeffa di tmessi.

Netta d aseřqi

i marra inni ɣares yarekkwařen.

32 Maɣar man wen i iǧan d Arebbi,

mɣir SIDI,

u man wen i iǧan d taṣḍart,

mɣir AREBBI nneɣ?

33 Arebbi wenni d ayi ittbeysen s jjhed,

wenni d ayi itticen abrid inu ikmeř.

34 Netta igga iḍaren inu

am yinni n tudadin,

Netta yarra ayi ad beddeɣ x řegɛudi inu.   

35 Isseřmed ifassen inu i umenɣi,

iɣaǧen inu maḥend ad meḥḍen

ijj n řqews n nnḥas.

36 Tewcid ayi taseddart n useřqi

n usenjem nnec,

afus nnec afusi d asenned inu,

awaḍeɛ nnec tessemɣared ayi.

37 Aqa teggid ttasiɛ

i iṣurifen inu sadu inu,

ticeɛbin inu war meyyřent.

38 Necc ḍfareɣ řɛedyan inu u ḥarteɣ xasen,

war ttɛiqibeɣ ař ten qḍiɣ.

39 Necc areddǧeɣ ten,

ařami war zemmaren ad kkaren ɛawed.

Nitni wḍan-dd sadu iḍaren inu.

40 Cek tbeysed ayi s jjehd i umenɣi,

tarrid-dd inni ɣari dd-ikkaren

ad aḍaren sadu inu.

41 Cek tewcid ayi timejjart n řɛedyan inu,

n yinni d ayi icarrhen,

u necc areddǧeɣ ten.

42 Nitni řaɣan,

maca war din tuɣi amsenjem,

řaɣan x SIDI,

maca Netta war xasen dd-yarri.

43 Necc weddareɣ ten am tɛejjajt

zzat i usemmiḍ,

am ubeǧaɛ x ibriden farḍeɣ zzaysen.

44 Cek tfekked ayi zeg imcubbcen n řgens,

teggid ayi d azeǧif n řegnus,

ijj n weydud war t ssineɣ, ad ayi isexxar.   

45 Mɣir řami d ayi isřa umezzuɣ nsen waha,

sřin-dd ɣari.

Ibarraniyyen ssniɛmiřen ssubuḍen ayi.

46 Fecřen ibarraniyyen,

waxxa nnḍen asen-dd lbarajat nsen.

47 Tudart i SIDI! Ad tᵉttwabarek Teṣḍart inu.

Ad ittwassgeɛɛed AREBBI n usenjem inu.

48 Arebbi wenni xafi ittentaqamen

wenni d ayi itteggen řegnus sadu ufus inu,

49 wenni d ayi ittfekkan

zeg ufus n řɛedyan inu,

wah, Cek tessgeɛɛaded ayi

tiwa n yinni d ayi ittḍaddan,

Cek tessenjamed ayi zeg weryaz n řexcunet.

50 X uya, SIDI, xseɣ ad Cek qadiɣ,

ad zehhdeɣ Isem nnec.

51 Netta igga isenjimen

n ujeǧid nnes mɣaren,

isscen tamexsiwt nnes icewwaren

i umedhun nnes,

i Dawud u i zzariɛet nnes i řebda.

□ 

18:1 afessar - tzemmared ad tafed Azehhed-a ɛawed di 2 Ṣam. 22.

□ 

18:11 akirub - ict n marka n lmalakat.

19

1 I umeqqran n imeɣnajen. Azehhed n Dawud.

2 Ijenwan ttbarrḥen s uɛuǧi n Arebbi,

řqubbet tessawař

x řxedmet n ifassen nnes.

3 Ass issazzař awařen i wass,

ǧiřet tesscan tussna ɣar ǧiřet.

4 War iǧi d řhard u war ǧin ca d awařen,

tmijja nsen war d as ittesři ḥed.

5 Řumurat nsen ffɣent x temmurt marra,

awařen nsen ffɣen ař ṭṭarf n ddunect.

Netta igga diha ijj n uqiḍun i tfuct,   

6 am muřay nni dd-issijjen

zeg wexxam n řemřac,

isřiwřew am yijj n bu-teryast,

ḥima ad iksi di ticři nnes.   

7 Iffeɣ-dd zeg ijj n ṭṭarf n ujenna,

uca yuyur ař ṭṭarf nnes nneɣni,

war tᵉttnuffar uřa d ict n řḥajet

i řḥaduq nnes.

8 Aqa tekmeř Ccariɛa n SIDI,

tiwi-dd agenfu i buḥbeř.

Cchadat n SIDI daysent řaman,

tticcent tiɣit i uḥafi.   

9 Řumurat n SIDI seggdent,

ssfarrḥent uř.

Tawṣiyyet n SIDI teṣfa,

tesscana tafawt i tiṭṭawin.

10 Tiggʷudi zi SIDI teṣfa,

teqqim tbedd i řebda.

Řeḥkamat n SIDI d tidett,

aqa atent d řḥeqq marra.

11 Nitenti jebbdent meẓri ktar x wureɣ,

wah, ktar zeg wureɣ ittwaṣeffan,

aqa atent d timiẓidin x tamment

niɣ x tamment n teɣraṣt.   

12 Uřa d amsexxar nnec

ittwawebbex zzaysent,

deg uḥeṭṭu nsent tᵉttnuffar

dayes řmunet tameqqrant.

13 Aweddar, wi zzayes yucin?

Sizdeg ayi zi min war ittbinen.

14 Ḥḍa amsexxar nnec ɛawed zeg uɛeffar,

ḥima war xafi ittṣeǧiḍ,

ḥima ad iřiɣ d amezdag

zeg uxeṭṭu imɣaren.

15 Ad dd-asen wawařen n uqemmum inu

d ixariṣṣen n wuř inu,

x řxaḍar nnec, a SIDI,

a Taṣḍart inu d Amefdi inu!

20

1 I umeqqran n imeɣnajen. Azehhed n Dawud.

2 Ad xak dd-yarr SIDI

deg wass n řeḥṣaret,

ad cek issizdeɣ Isem n AREBBI n Yaɛqub

deg wemcan yuɛřan ifaryen.

3 Ad ac iwc afus zi Zzawect Iqeddsen,

ad cek dd-iɛawen zi Ṣihyun.

4 Ad cek yidar di tewhibin n řɣiǧet nnec,

ad tiři tɣarṣt n wecmaḍ nnec

am tadunt i Netta. Silah.

5 Ad ac iwc ɛlaḥsab

min immeẓri wuř nnec,

ejj i-t ad ikemmeř marra inwayen nnec.

6 Neccin ad nesřiwřew

x usenjem s ufus nnec,

ad nessuɛřa ibanduten

deg Yisem n AREBBI nneɣ.

Ad issjiwen SIDI marra meẓri nnec.

7 Řexxu ssneɣ, aqa SIDI ad yawi asenjem

i umedhun nnes.

Netta ad t-i-dd-yarr

zeg ijenwan n Zzawect nnes Iqeddsen,

s tmegga timeqqranin n usenjem

s ufus afusi nnes.

8 Ina ttxarraṣen deg ikarruten

u ina deg iysan,

maca neccin ad nxarreṣ

deg Isem n SIDI, AREBBI nneɣ.

9 Nitni uḍaren uca wḍan,

neccin nekkar u neqqim nbedd.

10 A SIDI, awi-dd asenjem!

Ejj ad aneɣ dd-yarr ujeǧid

deg wass i di nřaɣa.

21

1 I umeqqran n imeɣnajen. Azehhed n Dawud.

2 A SIDI, ajeǧid ifarḥ s jjehd nnec,

mammec ifarḥ aṭṭas s usenjem nnec!

3 Tewcid as meẓri n wuř nnes,

Cek war tugid ca

azaweg n iyencicen nnes. Silah.

4 Maɣar Cek tusid-dd i umsagar akides

s lbarakat ccurent s řxar,

teqqned as ttaj n wureɣ ittwaṣeffan

x uzeǧif nnes.

5 Ittar ac tudart,

tewcid as tt,

tuzzeggart n wussan i řebda qaɛ.

6 Imɣar uɛuǧi nnes s usenjem nnec,

tesszehhjed t s tissiqt d řɛezz. □  

7 Minzi Cek tarrid i-t

d lbaraka tameqqrant i řebda,

Cek teccured t s řefraḥet

ɣar wudem nnec.

8 Maɣar ajeǧid ittcař x SIDI,

war ittefriɣ s tmexsiwt icewwaren

n Umɛuǧi x kuřci.

9 Afus nnec ad yaf marra řɛedyan nnec,

afus afusi nnec ad yaf

marra inni Cek icarrhen.

10 Cek ad ten tarrid am tefqunt icemmḍen

di řweqt n weḍḥar nnec,

SIDI ad ten isarḍ s weɣḍab nnes,

timessi ad ten tecc.

11 Ad temḥid řɣiǧet nsen zi temmurt,

zzariɛet nsen zi tarwa n bnadem.

12 Maɣar nitni nedyen ac řɣar,

ggin ict n tmeɛmuč,

maca war zemmaren walu.

13 Maɣar Cek ad ten tegged jar tiṭṭawin,

s ifiřan n řqews nnec ad tneyyced

x wudmawen nsen.

14 Sgeɛɛed ixef nnec, a SIDI, s jjhed nnec!

Ejj aneɣ ad nɣennej

u ad nzehhed i tzemmar nnec.

□ 

21:6 asenjem - niɣ ‘asellek’.

22

1 I umeqqran n imeɣnajen, s teɣnint n ‘Tudadt n tuffut’. Azehhed n Dawud.

2 Arebbi inu, Arebbi inu,

mayemmi i d ayi tejjid?

Zi řaggʷaj i teǧid zeg usenjem inu,

zeg wawařen i sɣuyyuɣ am weyrad.   

3 A AREBBI inu, řaɣiɣ deg wass,

maca Cek war xafi dd-tarrid ca,

s ǧiřet, maca necc war ufiɣ arraḥet.

4 Cek d amqeddes i teǧid,

tzeddɣed di řwesṭ n izřan

n uṣebbeḥ n Israil.

5 Ttecřen xak řejdud nneɣ,

tuɣa ttecřen u Cek tarrid ten ad nejmen.

6 Nitni sɣuyen-dd ɣarek

uca ttwassnejmen,

tuɣa ttecřen xak u war nnḥecmen ca.   

7 Necc d ict n tkecca, war iǧi d aryaz,

necc d řḥegra n bnadem

ttwasseḥqareɣ jar řgens. □  

8 Marra inni d ayi iẓrin,

sthezzan zzayi,

arezzmen iyencicen nsen,

ssenhezzan azeǧif.   

9 Qqaren: “Seɛdu t x SIDI,

ejj Wanita ad t ifekk, ad t issenjem,

maɣar Netta yarḍa xas.”   

10 Cek tjebbded ayi-dd

zeg uɛeddis n yemma,

Cek tarrid ayi di řaman

x wabbucen n yemma.

11 Zi řemrawet ttwammenḍareɣ xak,

zeg uɛeddis n yemma

aqa Cek d Arebbi inu.

12 War ttɣimi bu ɣar řaggʷaj zzayi,

maɣar řeḥṣaret tudes

u war din ca amɛawan.

13 Aṭṭas n ifunasen nnḍen ayi-dd,

ifunasen ijehden zi Bacan

quwwaren ayi-dd, □  

14 arzmen-dd ɣari aqemmum nsen

amecnaw ijj n weyrad

ittmezzaqen, izehharen.

15 Necc ttwafarrɣeɣ am waman

u marra iɣsan inu ttwammsebḍan.

Uř inu am ccmeɛ,

aqa ifsi daxeř inu.

16 Jjehd inu yuẓeɣ

am yijj n uceǧiq n ict n tqedduḥt,

iřes inu iřṣeq ɣar waneɣ inu.

Cek tessarsed ayi di tɛejjajt n řmewt.

17 Maɣar iṭan nnḍen ayi-dd,

ict n bandiyya n tarwa n řeḥram

quwwaren ayi-dd,

aqa am weyrad ifassen d iḍaren inu. □    

18 Zemmareɣ ad ḥesbeɣ

marra iɣsan inu.

Nitni ttwařan ayi, xezzaren-dd ɣari.

19 Nitni bḍan arruḍ inu jar asen,

uca nḍaren taqedduḥt x řeɛbayet inu.   

20 Cek, a SIDI, war ttiři

ɣar řaggʷaj, a jjehd inu,

as-dd deɣya ḥima ad ayi tɛawned.

21 Fekk řeɛmar inu zi ssif,

ayenni zeg uqeṭṭes n weqzin.

22 Fekk ayi zeg uqemmum n weyrad,

fekk ayi zeg waccawen d iziraren

n iɣayḍ n řexřa!

Aqa Cek tesřid ayi.

23 Ad barrḥeɣ Isem nnec i wawmaten inu,

ad xak ṣebḥeɣ di řwesṭ n wegraw n řgens.   

24 Kenniw, inni itteggʷden SIDI,

semɣarem t,

a kenniw, marra zzariɛet n Yaɛqub,

sɛuǧem t u weqqarem t,

a kenniw, marra zzariɛet n Israil!

25 Maɣar war isseḥqir ca

řeḥṣaret n wenni ittwaḥṣaren,

war tt iɛiff ca,

war xas issnuffar ca udem nnes,

maca Netta isřa as mařa iřaɣa as-dd.

26 Zzayek ad dd-yas uqadi inu

deg ijj n wegraw n řgens ameqqran,

ad kemmřeɣ lwuɛud inu

zzat i yinni zzayes itteggʷeden.

27 Imwaḍɛen ad ccen u ad jjiwnen,

inni arezzun x SIDI ad as ṣebbḥen,

uřawen nsen ad ddaren i řebda.

28 Marra tineggura n temmurt ad t idarent,

ad dd-dewřent ɣar SIDI,

marra řaǧat n řegnus

ad sejdent zzat i wudem nnec,   

29 minzi tageldit i SIDI i teǧa,

Netta iḥekkem jar řegnus.

30 Marra inni iṣeḥḥen di temmurt

ad ccen, ad sejden,

marra inni dd-ihekkwan di tɛejjajt

ad sejden zzat i wudem nnes,

kuř ijjen i war izemmaren

ad iḥḍa řeɛmar nnes.

31 Zzariɛet ad as tsexxar,

ad tᵉttwazemm d arraw i Sidi inu.

32 Ad dd-asen, ad barrḥen tasegda nnes

i yijj n řgens i ɣa dd-ittwaxeřqen,

maɣar Netta aqa igga i-tt.   

□ 

22:7 akecca - amarir n uzehhed-a issarwas ixef nnes deg uzehhed-a ak-d ict n tkecca nni ittxeṣṣa ad temmet řami i dd-taru. Awarni i řmewt nnes ttɣiman idammen nnes izeggʷaɣen, war zemmaren ad ttwameṣhen. Idammen nni aqa iɣřan aṭṭas, ssxeddamen ten ḥima ad zzayes ggen ict n ssbaɣet. Man aya d ijj n uceyyar ɣar idammen n Yasuɛ Lmasiḥ, wenni d aneɣ ittexsen u wenni d aneɣ ittfekkan zi ddnub nneɣ s idammen nnes (Asa. 1:5).

□ 

22:13 Bacan - Bacan d tammurt n řegɛudi n Julan jar Suriya d Israil.

□ 

22:17 aqa am weyrad ifassen d iḍaren inu - ḥima ad nefhem awařen-a ktar nzemmar ad nɣar ‘aqa am ayrad ixs ad izɛef ifassen d iḍaren inu’. Awařen-a daysen ijj n uceyyar ɣar řmewt n Yasuɛ Lmasiḥ x ṣṣalib řami ssnuqqben Irumaniyyen ifassen d iḍaren nnes, waxxa řmewt nnes temsar ktar zeg wařef n iseggʷusa awarni ma ad ittwari uzehhed-a. S uyenni aqa din ict n nnubuwa tameqqrant deg wawařen n uzehhed-a nni issawařen x řmewt n Yasuɛ Lmasiḥ s yijj n ccekl issedhacen u s yijj n usfarz d ameqqran.

23

1 Azehhed n Dawud.

SIDI d Ameksaw inu,

war xafi ittekk ca zzɛaf.   

2 Netta issareyyaḥ ayi

di ddmani n tarewsa izizawen,

ineddeh ayi ɣar waman yarsan.

3 Netta issfaqa řeɛmar inu,

ineddeh ayi di řatarat n tsegda

di ṭṭweɛ n Yisem nnes.

4 Waxxa ggureɣ

di teɣzurt n tiři n řmewt,

war tteggʷdeɣ zi řɣar,

maɣar Cek akidi.

Aɛekkaz nnec d taɣɣarct nnec

ssfewwajen xafi.   

5 Tessewjaded ṭṭabřa inu

zzat i wudem n yinni d ayi iḥeṣṣaren.

Tdehhned azeǧif inu s zzect,

řkas inu ifeyyeḍ.

6 Iwa, řxir d tmexsiwt icewwaren

ad ayi ḍfaren,

marra ussan n tudart inu,

necc ad zedɣeɣ di Taddart n SIDI,

ař aneggar n wussan.

24

1 Azehhed n Dawud.

A. Azehhed umi ttgeɛɛden ɣar wedrar n Ṣihyun

Marra imeɣnajen n řɣaci ittɛeyyden:

I SIDI teǧa temmurt d uɛemmar nnes,

ddunect d imezdaɣ nnes.  

2 Maɣar Netta issars dsas nnes x řebḥur,

issemten i-t x sseḥřat.

3 Tmijja:

Wi izemmaren ad igeɛɛed adrar n SIDI,

wi izemmaren ad ibedd

deg wemcan nnes iqeddsen?   

4 Tmijja nneɣni:

Wenni ɣar iǧa ifassen imezdagen

d wuř iṣfa,

wenni war dd-ittarri řeɛmar nnes

x řɣecc,

war ittjjaǧa ẓur!

5 Marra imeɣnajen:

Netta ad iksi lbaraka zi SIDI,

uřa d tasegda zi AREBBI n usenjem nnes.

6 D wa d jjiř n yinni xas yarezzun,

inni yarezzun x wudem nnec,

aqa-t d Yaɛqub. Silah.

7 B. Azehhed umi udfen ɣar tendint n Ṣihyun

Marra imeɣnajen n řɣaci ittɛeyyden:

Sgeɛɛdent izeǧifen nwem, a tiwwura,

sgeɛɛdent ixef nkent, a tiwwura n řebda,

ḥima ad yadef Ujeǧid n uɛuǧi!

8 Tmijja zi tewwurt n tendint:

Man wen i iǧan d Ajeǧid n uɛuǧi wanita?

Marra imeɣnajen:

D SIDI, ijhed ijebbar,

SIDI aqa-t d ajebbar deg umenɣi.

9 Sgeɛɛdent izeǧifen nkent, a tiwwura,

sgeɛɛdent ixef nkent, a tiwwura n řebda,

ḥima ad yadef ujeǧid n uɛuǧi!

10 Tmijja zi tewwart n tendint:

Min iɛna Netta, Ajeǧid-a n uɛuǧi?

Marra imeɣnajen:

SIDI n řɛeskarat

d Netta d Ajeǧid n uɛuǧi. Silah.

25

1 Azehhed n Dawud.

Alif. A SIDI,

ɣarek i dd-ssgeɛɛadeɣ řeɛmar inu.

2 Bit. A AREBBI inu, necc ttecřeɣ xak.

Ejj ayi war ttseḍḥiɣ,

ejj řɛedyan inu

war xafi ttesřiwřiwen s řefraḥet.   

3 Gimel. Wah, marra inni Cek ittrajan

war ttseḍḥin.

Inni iggin s řeɣdar břa ssibbet,

ad seḍḥen.   

4 Dalit. A SIDI, scen ayi ibriden nnec,

sɣar ayi imesraq nnec.   

5 Hi. Ndeh ayi di tidett nnec u sɣar ayi,

minzi Cek d AREBBI n usenjem inu,

necc ssitimeɣ dayek ass marra.

6 Zayin. Ɛqeř, a SIDI, x arreḥmet nnec,

x tmegga n tmexsiwt nnec icewwaren,

maɣar aqa atent ǧant zi řebda.   

7 Xit. War ttidar ca ddnub n temẓi inu

uřa d ixeṭṭan inu.

Xemm maca ɣari

di tmexsiwt nnec icewwaren,

di ṭṭweɛ n tcuni nnec, a SIDI.

8 Tit. SIDI iṣbeḥ, icna,

x uya ad issɣar abrid i imednab.

9 Yud. Netta ad igewwed imhinen s řḥeqq,

Netta ad isseřmed abrid nnes i imhinen.

10 Kaf. Marra imesraq n SIDI

aqa aten d tamexsiwt icewwaren d řaman,

i yinni iḥeṭṭan Řɛahd nnes

d ccahadat nnes.

11 Lamid. Di ṭṭweɛ n Yisem nnec, a SIDI,

ɣfar řmuɛṣiyyet inu,

maɣar aqa-tt d aṭṭas.

12 Mim. Man wen d aryaz

i itteggʷeden SIDI?

Netta ad as isseřmed abrid

i ittxeṣṣa ad ixḍar.

13 Nun. Řeɛmar nnes ad issens di řxir,

tarwa nnes ad twart tammurt.

14 Samix. Řaman i din n SIDI

i yinni zzayes itteggʷeden,

Řɛahd nnes aqa-t din

maḥend ad asen t issargeb.

15 Ɛayin. Tiṭṭawin inu řebda di SIDI,

minzi Netta ad ifekk iḍaren inu zi tracca.

16 Pi. Arr-dd ɣari s wudem nnec, ḥinn xafi,

maɣar necc aqa ayi weḥḥdi u di řeɣben.

17 Tsadi. Řeḥṣarat n wuř inu

aqa mmarnint.

Suffeɣ ayi zi ddiqat i d ayi.

18 Rix. Xzar-dd ɣar řeɣben inu d warber inu,

ksi xafi marra ddnub inu.

19 Rix. Xzar ɣar řɛedyan inu,

minzi ttwakettaren,

nitni carrhen ayi s yijj n wecrah iqesḥen.

20 Cin. Ḥḍa x řeɛmar inu u fekk ayi!

War d ayi ttejji ca ad seḍḥiɣ,

minzi ɣarek i ɣa arekkwařeɣ.

21 Taf. Ad teḥḍa ayi řekmaret d řeṣfayet,

maɣar ssitimeɣ dayek.

22 A AREBBI, fdi Israil zi marra řeḥṣarat nnes.

26

1 Azehhed n Dawud.

Aɣ ayi tasɣart inu, a SIDI,

maɣar necc ggureɣ di řeṣfayet inu.

Necc ttecřeɣ x SIDI,

war ttefriɣeɣ ca.   

2 Qeǧeb ayi, a SIDI, jarreb ayi,

seṣfa tiẓẓař inu d wuř inu. □  

3 Minzi tamexsiwt nnec icewwaren

aqa-tt zzat i tiṭṭawin inu,

necc ggureɣ di tidett nnec.

4 Necc war ttɣimiɣ

ak-d iryazen war isekkwin,

war ttmuneɣ ak-d yinni icemmten.   

5 Necc carrheɣ agraw n tarwa n řehram,

war ttɣimiɣ ak-d iɛeffanen.

6 Necc ssirideɣ ifassen inu

am war dayi řɛib,

ttennḍeɣ i uɛalṭar nnec,

řmedbeḥ nnec n wecmaḍ, a SIDI,

7 maḥend ad ssgeɛɛdeɣ

tmijja teccur s uqadi,

maḥend ad barrḥeɣ s marra lmuɛjizat nnec.

8 A SIDI, necc ttexseɣ

Tazeddiɣt n Taddart nnec,

uřa d amcan n Tzeddiɣt n uɛuǧi nnec.

9 War smuna řeɛmar inu ak-d imednab,

uřa d tudart inu ɣar iryazen

i issazzařen idammen.

10 inni ɣar iǧa ifassen nsen

ccuren s tuɛeffna,

afus nsen afusi iccur s řɣecc.

11 Necc ggureɣ di řeṣfayet inu,

fdi ayi u ḥinn xafi.

12 Aḍar inu ibedd x temmurt iwaṭan.

Necc ad barkeɣ SIDI di tmesmunin.

□ 

26:2 tiẓẓař - niɣ ‘tigeẓřin’.

27

1 Azehhed n Dawud.

SIDI d tafawt inu d usenjem inu,

wi zi ɣa ggʷedeɣ?

SIDI d lqelɛa ijehden i tudart inu,

wi zi ɣa nnxeřɛeɣ ɛad?   

2 Umi ɣari dd-qarrben iɛeffanen

ḥima ad ccen ddat inu,

inni d ayi iḥeṣṣaren d řɛedyan inu,

nnqarḍen nitni, wḍan ɣar temmurt.

3 Waxxa ad xafi iḥjem ijj n řɛeskar,

uř inu war itteggʷed ca.

Waxxa ad xafi ikkar umenɣi,

ɛad necc ttɣimiɣ ttecřeɣ.   

4 Ict n řḥajjet ttareɣ zi SIDI,

ta ad xas arzuɣ:

min ɣa kkeɣ ddareɣ ad qqimeɣ

ad zedɣeɣ di Taddart n SIDI,

ḥima ad ẓareɣ řeḍrafet n SIDI,

ḥima ad beqceɣ

di Zzawect nnes Tameqqrant.

5 Maɣar Netta issdurruy ayi

deg uɛucci nnes

deg wass n řɣar.

Netta issřeqqa ayi

deg useřqi n Uqiḍun nnes,

Netta issgeɛɛad ayi x ict n teṣḍart.

6 Řexxu ad ittwassgeɛɛed uzeǧif inu

x řɛedyan inu inni d ayi dd-innḍen,

ɣar wesruddeḥ di řbuq ad awyeɣ tiɣarṣa

ɣar Uqiḍun nnes,

ad ɣennjeɣ, wah, ad zehhdeɣ i SIDI.

7 Seř ɣar tmijja inu, a SIDI, xmi ɣa řaɣiɣ,

ḥinn xafi u arr-dd xafi.

8 Zzayek i issawař wuř inu:

“Arzu x wudem inu!”

Necc arezzuɣ x wudem nnec, a SIDI.

9 War zzayi tteffar udem nnec,

war ttxiyyab amsexxar nnec

deg weɣḍab.

Tuɣa Cek d amɛawen inu.

War d ayi ttsemḥed u war d ayi ttejji,

a AREBBI n usenjem inu.

10 Maɣar baba d yemma aqa semḥen dayi,

maca SIDI ad ayi iksi ɣares.

11 Scen ayi abrid nnec, a SIDI,

ndeh ayi ɣar webrid iseggmen,

di ssibbet n yinni d ayi iḥeṣṣaren.   

12 War d ayi ttsellem ɣar meẓri

deg řeɛmar n yinni d ayi iḥeṣṣaren,

maɣar řechud issxarriqen kkaren xafi,

inni i xafi ittsuḍen s řexcunet.

13 Uh, mařa necc zeɛma

war umineɣ ad ẓareɣ řxar n SIDI

di temmurt n yinni iddaren!

14 Raja SIDI, raja i-t, iři d aryaz,

Netta ad dayek yegg uř,

wah raja SIDI.   

28

1 N Dawud.

I Cek umi řaɣiɣ,

a SIDI, aqa Cek d Taṣḍart inu.

War ttegg ca Ixef nnec

war ɣari tᵉttesřid,

ařami, s wesqar nnec zzati,

war ttarekkwiseɣ

ak-d yinni dd-ihekkwan deg wenḍeř.   

2 Seř i tmijja n tutra inu,

xmi xak ttřaɣiɣ,

xmi kessiɣ ifassen inu

ɣar Wexxam n Daxeř

n Zzawect nnec Iqeddsen.

3 War d ayi ttjarri ak-d iɛeffanen,

ak-d yinni itteggen řmuɛṣiyyet,

inni issawařen x řehna

ak-d jjiran nsen,

am ɣarsen iǧa řɣar deg wuř nsen.   

4 Xeǧeṣ asen ɛlaḥsab min tteggen,

ɛlaḥsab tuɛeffna n tmegga nsen.

Xeǧeṣ asen

ɛlaḥsab řxedmet n ifassen nsen,

ewc asen řmunet nsen i isdaheǧen,

5 minzi nitni war xezzaren

ɣar řefɛayeř n SIDI,

uřa ɣar řxedmet n ifassen nnes.

Netta ad ten iɣḍeř, war ten ibenni ca.

6 Ad ittwabarek SIDI,

maɣar Netta isřa i tmijja n tutra inu.

7 SIDI d řɛezz inu

d taseddart inu n useřqi,

uř inu ittceř xas uca ttwaɛawneɣ.

Uř inu ineggez s řefraḥet,

s yezři inu ad t qadiɣ.

8 SIDI d jjehd nsen,

Netta d lburj ijehden n isenjimen

i umedhun nnes.

9 Senjem řgens nnec, barek tasɣart nnec,

arwes i-ten u arbu ten i řebda qaɛ.

29

1 Azehhed n Dawud.

Wcem i SIDI, arraw n irebbiten,

wcem i SIDI aɛuǧi d tzemmar.   

2 Wcem i SIDI aɛuǧi n Yisem nnes,

bendqem zzat i SIDI

di řɛezz n Zzawect iqeddsen.

3 Tmijja n SIDI teddarḍeḥ tiwa i waman,

Arebbi n uɛuǧi isshemhem,

SIDI, x waman aṭṭas.   

4 Tmijja n SIDI teccur s jjehd,

tmijja n SIDI teccur s řɛezz.

5 Tmijja n SIDI tᵉttareẓẓa

ticejjura n tneglin,

SIDI ittareẓẓa tineglin n Lubnan.

6 Yarra i-ten ad negzen am uɛejmi,

adrar n Lubnan d wedrar n Siryun,

am umeẓyan n iɣayḍ n řexřa

ak-d waccawen d iziraren. □  

7 Tmijja n SIDI tneqqec

iceɛɛařen n tmessi.

8 Tmijja n SIDI tarra řexřa ittarjiji,

SIDI yarra řexřa n Qadac ittarjiji.

9 Tmijja n SIDI tarra tudadin ttarwent,

Netta ittɛarra izeɣran,

maca di Zzawect nnes Tameqqrant

marra tessawař x uɛuǧi nnes.

10 SIDI tuɣa ittɣima am řqaḍi

ɣar sseḥřet n waman,

SIDI ittɣima am Ujeǧid i řebda. □  

11 SIDI ad iwc jjehd i řgens nnes,

SIDI ad ibarek řgens nnes s řehna.

□ 

29:6 afunas n řexřa - niɣ ‘ayenduz n řexřa’.

□ 

29:10 řqaḍi - niɣ ‘amezruf’.

30

1 Azehhed. Izři i udeccen n taddart. N Dawud.

2 Necc ad Cek ssuɛřiɣ, a SIDI,

maɣar Cek tessgeɛɛded ayi,

war tejjid ca řɛedyan inu

ad farḥen x weɛrur inu.

3 A SIDI, AREBBI inu, necc řaɣiɣ ac,

uca Cek tessgenfid ayi.

4 A SIDI, cek tessuɛřid řeɛmar inu

zi řaxart,

tarrid ayi-dd ɣar tudart

jar yinni dd-ihekkwan deg weḥfur.

5 Zehhdem i SIDI,

a kenniw, imtiqqan nnes,

qadam, ɛeqřem x tqeddast nnes.   

6 Maɣar aɣḍab nnes ittekk drus waha,

maca arḍa nnes ittɣima marra tudart.

Di tmeddit aqa din imeṭṭawen ař ǧiřet,

maca ɣar tuffut aqa din asřiwřew.

7 Deg ufřaḥ inu nniɣ necc:

“War ttfariɣeɣ ca i řebda!”

8 A SIDI, di řxaḍar nnec

tessmetned adrar inu

s umetten ijehden,

maca umi třeḥḥfed udem nnec,

dewřeɣ tteggʷedeɣ.

9 Necc řaɣiɣ ac-dd, a SIDI,

ttareɣ arḍa zi Sidi inu.

10 Man řefḍeř n idammen inu,

n uhekkwu inu ɣar turṣuḍi deg wenḍeř?

Ma ad Cek tqada tɛejjajt?

Ma ad tbarreḥ s řaman nnec?

11 Seř-dd ɣari, a SIDI, ḥinn xafi,

a SIDI, iři d amɛawen inu.

12 Cek aqa tarrid tɣuyyit inu n wecḍan

d ccḍiḥ s nnubtat,

tessarxud taxancet inu n wecḍan,

tessbeysed ayi s řefraḥet,

13 ḥima aɛuǧi inu

ad ac izehhed u war ittsusum.

A SIDI, AREBBI inu,

necc ad Cek qadiɣ i řebda.

31

1 I umeqqran n imeɣnajen. Azehhed n Dawud.

2 Necc arekkwařeɣ ɣarek, a SIDI,

war ttejji ad seḍḥiɣ i řebda,

fekk ayi s tsegda nnec.   

3 Ewc ayi amezzuɣ nnec, fekk ayi deɣya.

Iři d Taṣḍart ijehden i necc,

ijj n lburj ḥima ad ayi tessnejmed.

4 Maɣar Cek d Taṣḍart inu d lburj inu.

Ndeh ayi, thilla dayi

di ṭṭweɛ n Yisem nnec.

5 Fekk ayi zi tracca

nni xafi ggin s tnuffra,

maɣar Cek d jjehd inu.

6 Deg ufus nnec i ggiɣ buḥbeř inu.

Cek tefdid ayi, a SIDI, Arebbi,

d amtiqqi i teǧid.   

7 Necc carrheɣ inni ittceɣřen ixef nsen

s řexyařat ibeṭṭřen.

Necc ttecřeɣ x SIDI.

8 Necc ad arecqeɣ u ad farḥeɣ

zi tmexsiwt nnec icewwaren,

minzi Cek tᵉttwařid řeɣben inu

u tareggbed x řeḥṣarat inu,

9 minzi war d ayi tarrid

ɣar ufus n řeɛdu inu,

maca teggid ayi ttasiɛ ɣar iḍaren inu.

10 Ḥinn xafi, a SIDI, maɣar ttwaḥeṣṣareɣ,

tiṭṭ inu d řeɛmar inu d tekrict inu

aqa fecřen.

11 Maɣar tudart inu tkemmeř s wecḍan,

iseggʷusa inu s uzehhar.

Jjhed inu iheyyef zi řmuɛṣiyyet inu,

ixsan inu aqa arcan.

12 I marra inni d ayi iḥeṣṣaren

dewřeɣ d astehzi,

i jjiran inu qaɛ aṭṭas,

i yinni d ayi issnen

dewřeɣ d ijjen i issnexřiɛen.

Inni d ayi ittwařin deg webrid,

ttrakkwařen zzayi.   

13 Ttun ayi s wuř am yijj n umettin,

dewřeɣ am yiceqfan n weqdiḥ,

14 maɣar sřiɣ aqa aṭṭas ceqqfen dayek,

assiggʷed tuɣa ittenneḍ ayi-dd

umi xafi ggin tameɛmuč.

Tuɣa arezzun ad kksen tudart inu.

15 Maca necc ttecřeɣ xak, a SIDI,

qqareɣ: ‘Cek d AREBBI inu!’

16 Řweqt inu aqa-tt deg ufus nnec.

Fekk ayi zeg ufus n řɛedyan inu

u zeg inni d ayi iḍeffaren,

17 Ejj udem nnec ad yarɣ

x umsexxar nnec,

senjem ayi s tmexsiwt nnec icewwaren.

18 A SIDI, war ttejji ad dewřeɣ ttseḍḥiɣ,

maɣar xak i ttřaɣiɣ.

Arr iɛeffanen ad dewřen ttseḍḥan,

arr i-ten ad ssusmen di řaxart.

19 Ejj ad sqaren iyencicen issxarriqen,

inni issawařen s nnfaxet

ḍidd i umsegged,

s uɛeffar d useḥqar.

20 Mecḥař imeqqar řxar nnec i txemmřed

i yinni Cek itteggʷeden,

nni tesswejded i yinni ɣarek yarekkwařen

zi tarwa n bnadem!   

21 Cek tessdurruyed i-ten s uřeḥḥaf

n wudem nnec,

zi nnfaxet n bnadem.

Cek tessnuffared i-ten di texzant,

zeg umcubbec n iyencicen.

22 Ad ittwabarek SIDI,

maɣar Netta yarra ayi-dd

tamexsiwt nnes icewwaren d řeɛjeb,

deg ict n tendint ifaryen.

23 Necc deɣya nniɣ:

“Necc ttwaqesseɣ

zi zzat i tiṭṭawin nnec!’

Maca ɛad Cek tesřid i tmijja inu,

umi dd xak řaɣiɣ.   

24 Sɛizzem SIDI, marra imtiqqan nnes,

maɣar SIDI iḥeṭṭa x yinni ittamnen,

u wenni itteggen s nnfaxet,

ittxeǧeṣ i-t s aṭṭas.

25 Iřim d iryazen

u Netta ad daywem yegg uř,

wah, marra inni ittrajan SIDI.   

32

1 N Dawud. Axemmi.

Sseɛd n wenni

umi tᵉttwaɣfar tɛeddit nnes,

wenni umi dřin x ddnub nnes.   

2 Sseɛd n weryaz

wenni umi war iḥeṣṣeb SIDI

řmuɛṣiyyet nnes,

wenni ɣar iǧa buḥbeř war dayes bu řɣecc.

3 Umi sqareɣ, arcan iɣsan inu,

s uzehhar inu, ass marra.

4 Maɣar ass d ǧiřet

issedqeř ayi ufus nnec,

idammen n tudart inu dewřen

am řaẓaɣ n unebdu. Silah.

5 Ssaregbeɣ ac ddenb inu,

war ssduryeɣ řmuɛṣiyyet inu.

Necc nniɣ:

“Ad neɛmeɣ x ixeṭṭan inu ɣar SIDI!”,

xenni Cek teɣfared ayi

řmuɛṣiyyet n ddenb inu. Silah.   

6 S uyenni marra amtiqqi ad ac isjed

di řweqt umi ɣa tejjed bnadem

ad Cek yufa.

Xmi din ict n sseḥřet n waman aṭṭas,

war t třeqqef qaɛ.

7 Cek d amcan n udurri i necc,

tessared ayi zi řeḥṣaret,

tquwwared ayi

s iɣuyyan n řefraḥet n ufekki. Silah.   

8 Necc ad cek wceɣ řefhamet

uca ad ac ssřemdeɣ

abrid ittxeṣṣa ad dayes tuyured.

Necc ad cek weṣṣiɣ, ad xak tiři tiṭṭ inu.

9 War ttiři am uyis,

am usardun břa řeɛqeř,

nni ittxeṣṣa ad ten qemmɛen

s ssrimet d weryam,

niɣ war izemmar ad ɣarek dd-iqarreb.   

10 Aṭṭas ǧant tamara n uɛeffan,

maca wenni ittcařen x SIDI,

ad as iquwwar Netta

s tmexsiwt nnes icewwaren.

11 Farḥem di SIDI, arecqem, a imseggaden,

sřiweřwem, a marra

inni ɣar iǧa wuř iseggmen!

33

1 Sřiweřwem i SIDI, a imseggaden,

aṣebbaḥ d ict n telwizt i yinni iseggmen.   

2 Qadam SIDI s řgambri,

zehhdem as s lɛud

u s lharpa ak-d ɛecra n ifiřan.

3 Ɣennjem as s yijj n yezři amaynu,

irarem mliḥ s wesruddeḥ n řbuq.   

4 Minzi awař n SIDI iseggem,

marra min ittegg, ittegg i-t s řaman.

5 Netta ittexs tasegda d řḥeqq.

Tammurt teccur

s tmexsiwt icewwaren n SIDI.   

6 Zeg wawař n SIDI ttwaggen ijenwan,

zi Arruḥ n uqemmum nnes

ttwaggent marra řɛeskarat nsen.   

7 Netta issmun aman n řebḥar

am yijj n weɣbar.

Netta ixemmeř aman ihewřen

deg ixxamen n řexzen.

8 Ad teggʷed marra tammurt zi SIDI,

ad zzayes ggʷeden

marra imezdaɣ n ddunect.

9 Maɣar Netta issawař uca aqa-t din,

Netta ittamar uca ad yiři ibedd din.

10 SIDI ittareẓẓa ccwar n řegnus,

issebḍeř ixarriṣen n řegnus.   

11 Ccwar n SIDI ad iqqim ibedd i řebda,

ixarriṣen n wuř nnes zi jjiř ař jjiř.   

12 Sseɛd n řgens

i ɣar iǧa AREBBI nnes d SIDI,

řgens nni ixḍar i-t Netta

d tasɣart i Yixef nnes.  

13 SIDI ixezzar-dd zeg ujenna,

ittwařa marra tarwa n bnadem.

14 Zi tzeddiɣt nnes imetnen ixezzar

ɣar marra imezdaɣ n temmurt.

15 Netta weḥḥdes

d wenni ikewwnen uř nsen,

Netta iḥekkar i marra timegga nsen.

16 Ajeǧid war ittwassenjam

s yijj n řɛeskar d ameqqran,

bu-teɣruḍt war ittwafekki

s jjehd aṭṭas.

17 Aqa d axarriq

belli ayis ad dd-yawi asenjem,

ɛad s jjehd nnes ameqqran

war dd-ittenfekki.

18 Xzar, tiṭṭ n SIDI

x yinni zzayes itteggʷeden,

x yinni ittrajan

tamexsiwt nnes icewwaren,   

19 ḥima ad ifekk řeɛmar nsen zi řmewt,

ḥima ad ten yejj qqimen ddaren di řaẓ.

20 Řeɛmar nneɣ ittraja SIDI,

aqa Netta d aɛawen nneɣ

d taseddart nneɣ i useřqi.

21 Maɣar zzayes ifarreḥ wuř nneɣ,

minzi nettcař x Yisem nnes iqeddsen.

22 Ad xaneɣ tarsa

tmexsiwt nnec icewwaren, a SIDI,

am mammec i Cek nettraja.

34

1 N Dawud, umi issniɛmiř, igga ixef nnes d abuhaři zzat i wudem n Abimilik, wenni i xas yuẓẓřen ařami yuyur netta.  

2 Alif. Necc xseɣ ad barkeɣ i SIDI řebda,

aṣebbiḥ nnes ad yiři

deg uqemmum inu břa qeṭṭu.

3 Bit. Řeɛmar inu ad iṣebbeḥ i SIDI.

Imhinen ad as sřen u ad farḥen.

4 Gimel. Semɣarem akidi SIDI,

ejj aneɣ ad nessuɛřa Isem nnes jmiɛ.

5 Dalit. Necc arzuɣ x SIDI

u Netta yarra-dd xafi,

ifekk ayi zi marra innexřiɛen inu.

6 Hi. Nitni xezzaren ɣares uca ceɛceɛen,

iɣembab nsen

war ddikkwiřen zewɣen

s useḍḥi ɛemmarṣ.

7 Zayin. Řmeskin-a danita iřaɣa

u SIDI isřa ɣares,

ifekk i-t zi marra řeḥṣarat nnes.

8 Xit. lmalak n SIDI iquwwar s řmargeḥ nnes

x yinni t itteggʷeden,

Netta ifekk i-ten.

9 Tit. Qasem uca xzarem, aqa SIDI icna.

Sseɛd n weryaz wenni ɣares yarekkwařen.

10 Yud. Ggʷedem SIDI,

a kenniw, imqeddasen nnes,

maɣar inni t itteggʷeden

war ten ittxeṣṣi walu.

11 Kaf. Iyraden imeẓyanen tteḥwajen,

daysen řaẓ,

maca inni yarezzun x SIDI,

war ten ittxeṣṣi walu

zi marra min iǧan d řxar.   

12 Lamid. Asem-dd,

a, kenniw iḥenjiren, sřem-dd ɣari!

Necc ad awem ssřemdeɣ

tiggʷudi n SIDI.

13 Mim. Man wen i iǧan d aryaz

wenni di iǧa meẓri di tudart,

wenni ittexsen ussan n tudart nnes

ḥima ad iẓar řxar?   

14 Nun. Mneɛ iřes nnec zi řɣar,

uřa d iyencicen nnec zeg wawař n řɣecc.

15 Samix. Ḥeyyed x tuɛeffna u egg řxar,

arzu x řehna u ḍfar i-t.

16 Ɛayin. Tiṭṭawin n SIDI x imseggaden,

imezzuɣen nnes meyyřen

ɣar iɣuyyan nsen.   

17 Pi. Udem n SIDI

ḍidd i yinni itteggen řɣar,

ḥima ad ikkes řidaret daysen zi temmurt.

18 Tsadi. Nitni řaɣan u SIDI isřa ɣarsen,

Netta ifekk i-ten zi marra řeḥṣarat nsen.

19 Quf. SIDI yudes i marra

inni umi ittwarẓ wuř nsen,

issenjam inni umi ittwařbez buḥbeř nsen.   

20 Rix. Aṭṭas iǧan ifeqqusen n imseggaden,

maca SIDI ifekk i-ten zzaysen marra.   

21 Cin. Netta iḥeṭṭa iɣsan nnes marra,

uřa d ijj zzaysen war ittareẓẓi.   

22 Taf. Aqa řɣar ad ineɣ aɛeffan,

inni icarrhen amsegged ad ttwaɛaqben.

23 SIDI ad ifdi řeɛmar n imsexxaren nnes,

marra inni ɣares yarekkwařen,

war ttwaɛaqben. □  

□ 

34:23 ad ifdi - xzar ‘Amefdi’ - Izhd. 78:35.

35

1 N Dawud.

Mcubbec, a SIDI,

ak-d yinni akidi ittemcubbucen,

mneɣ ak-d yinni kidi ittmenɣan.

2 Ṭṭef taseddart n useřqi

d tseddart tameqqrant,

uca kkar, ewc ayi afus.

3 Jbed-dd lansa, qqen abrid i umsagar

ak-d yinni dd ayi iḍaffaren,

ini i řeɛmar inu:

“Asenjem nnec aqa d Necc!”

4 Arr inni yarezzun x řeɛmar inu

ad ttwaxarewḍen u ad ttwafeḍḥen,

ejj inni ittxarriṣen di řɣar xafi

ad ttwaɛarrnen ɣar ḍeffar,

ejj i-ten ad dewřen ttseḍḥan.   

5 Ejj i-ten ad dewřen am yicarfa

deg usemmiḍ,

ejj lmalak n SIDI ad ten iɛarn.   

6 Ejj ad idweř webrid nsen d taǧest,

ad yiři itteḥřuǧuḍ,

uca ejj lmalak n SIDI ad ten iḍfar.

7 Maɣar břa ssibbet

ssnuffaren xafi aḥfur n turṣuḍi

d tracca nsen,

břa ssibbet ɣzin t i řeɛmar inu.

8 Ejj areddeǧ ad xas dd-yas břa ma issen,

ejj tracca nnes nni issnuffar

ad t tᵉṭṭef simant nnes,

ejj i-t ad dayes dd-iwḍa simant nnes,

s ijj n uweṭṭu i t i ɣa yareddǧen.

9 Řeɛmar inu ad ifarḥ zi SIDI,

ad yarceq deg usenjem nnes.

10 Ad inin marra iɣsan inu:

“A SIDI, man wen iǧan am Cek!

Cek d wenni ittfekkan řmeskin

zeg wenni xas ijehhden,

řmeskin d umezřuḍ

zeg inni d asen ikeccḍen.”

11 Icehhaden iqṭaṭɛiyyen kkaren.

Min war ssineɣ, ttseqsan ayi.

12 Arrin ayi-dd řɣar di řxar,

ggin dayi řeḥwej n yinni xafi iɛizzen.

13 Necc maca arḍeɣ

ict n txancet n wecḍan,

řami tuɣa heǧcen nitni,

ggiɣ ad iẓumm řeɛmar inu,

uca taẓaǧit inu tᵉttɣima

tᵉddekkwař-dd ɣari

di daxeř inu.

14 Axmi t tuɣa d ameddukkeř inu

niɣ d uma,

ammu i tuɣa ggureɣ,

am ca n ijj iceṭṭ x yemmas,

ammu tuɣa ayi ggureɣ ɣennseɣ

deg warruḍ d abarcan.

15 Maca xmi ttqejdiḥeɣ, farrḥen nitni,

ttmunen ak-d wayawya.

Ttmunen ḍidd inu inni n wadday,

břa ma ad t ssneɣ.

Ceqqfen dayi, war ssusmen.

16 Am inni iɣeṭṭṣen bnadem

i yijj n uřeqquz n weɣrum,

ammu ɣezzan-dd ɣari tiɣmas.

17 A Sidi inu, ař mecḥař i ɣa tekked

txezzared waha?

Senjem ayi zeg wareddeǧ nsen i iggin,

ayenni inu zeg weyraden imeẓyanen.

18 Necc ad Cek qadiɣ

deg yijj n wegraw n řgens d ameqqran,

ad Cek ṣebbḥeɣ jar ijj n řgens

imɣar aṭṭas.  

19 Inni iǧan d řɛedyan inu di řbaṭer,

war ten ttejji ad xafi farḥen,

inni d ayi icarrhen, war ten ttejji

ad xafi mmseɣmazen břa ssibbet.   

20 Maɣar nitni war ssiwiřen ca x řehna,

maca ttxarriṣen deg inwayen

ccuren s řɣecc

ḍidd inni yarezzun řhudnet di temmurt.

21 Nitni arezzmen aqemmum nsen qaɛ,

qqaren: “Ha, ha, tiṭṭ nneɣ simant nnes

teẓra i-tt!”

22 A SIDI, Cek teẓrid tt,

war ttesqara, Sidi inu,

war xafi tteggʷij ca.

23 Faq, kkar di ṭṭweɛ n řḥeqq inu,

a AREBBI inu d Sidi inu,

di ṭṭweɛ n ddeɛwet inu.

24 Ḥkem xafi s řḥeqq

ɛlaḥsab tasegda nnec,

a SIDI, AREBBI inu,

war ten ttejji ad xafi farḥen.

25 War ten ttejji ad inin deg wuř nsen:

“Ha, aqa aneɣ mliḥ!”,

war ten ttejji ad inin:

“Aqa nsarḍ i-t!”

26 Ejj inni ifarrḥen x arẓiyyet inu,

ad ttwaxarewḍen

u ad ssnuffaren ixef nsen jmiɛ,

ejj inni iggin ixef nsen mɣaren zzati,

ad yarḍen s useḍḥi d řefḍiḥet.

27 Ejj inni yarḍan di tsegda

ad sřiweřwen u ad farḥen,

ejj i-ten ad inin:

“D ameqqran i yeǧa SIDI wenni yarḍan

di řehna n umsexxar nnes.”

28 Xenni iřes inu

ad ibarreḥ tasegda nnec

d uṣebbeḥ nnec ass marra.

36

1 I umeqqran n imeɣnajen. Zeg umsexxar n SIDI. N Dawud.

2 Issawař uxeṭṭu n uɛeffan daxeř deg wuř inu:

“War ɣares tiggʷudi n AREBBI

zzat i tiṭṭawin nnes.”

3 Minzi axeṭṭu-ya issḥinnab i-t

di tiṭṭawin nnes,

aqa yufa řmuɛṣiyyet nnes

tarra i-t-i-dd ɣar wecrah.

4 Awařen n uqemmum nnes

aqa aten d řɣecc d wecmat,

netta issbedd ḥima ad yarzu řefhamet

ḥima ad igg řxar.

5 Ittxemmem di řɣecc di qama nnes,

iggur ad ibedd

deg ijj n webrid war iṣebḥen.

Řɣar war t ittmenḍir.

6 A SIDI, tamexsiwt nnec icewwaren

tᵉttakkwaḍ ař daxeř n ijenwan,

řaman nnec ař iseynuten.   

7 Tasegda nnec tegga am yidurar n Arebbi,

řeḥkamat nnec am waman ihewřen.

SIDI issenjam bnadem d řmař.

8 Mecḥař tiɣřa

tmexsiwt nnec icewwaren, a AREBBI!

S uyenni arekkwařen ɣarek

tarwa n bnadem,

ɣar tiři n wafriwen nnec.

9 Ttwasjawnen s ufeyyeḍ

s tadunt n Taddart nnec,

iɣzar s nnɛami nnec tewced asen

maḥend ad zzayes swen.

10 Maɣar ɣarek i iǧa řɛunṣar n tudart,

di tfawt nnec aqa nettwařa tafawt.

11 Swiẓẓeḍ tamexsiwt nnec icewwaren

x yinni i Cek issnen,

tasegda nnec x yinni

i ɣar iǧa wuř iseggmen.

12 War ttejji ad xafi dd-yas

uḍar n ayt n bu-nnfaxet,

war ttejji afus n iɛeffanen

ad ayi dd-yarr ad tellɛeɣ mani ma.

13 Aqa din i wḍan,

inni itteggen řmuɛṣiyyet,

ttwaɣeḍřen ɣar temmurt,

war zemmaren ɛad ad kkaren ɛawed.

37

1 N Dawud.

Alif. War tᵉttwareqq tefqeḥt nnec

x iɛeffanen,

war ttasem x yinni itteggen řɣecc.   

2 Maɣar ad wḍan deɣya am arbiɛ,

am arbiɛ aziza ad sřawen.

3 Bit. Ttceř x SIDI u egg řxar,

zdeɣ di temmurt u iři d amtiqqi.

4 Arr meẓri di SIDI,

u Netta ad cek iwc

min di ittmeẓri wuř nnec.

5 Gimel. Arr ticři nnec ɣar SIDI,

ttcař xas u Netta ad tt igg.   

6 Netta ad isseḍhar tasegda nnec

am tfawt,

řḥeqq nnec am yiceɛciɛen n tfuct

di ṭṭḥa n uziř.

7 Dalit. Susem zzat i SIDI u raja t.

War ttejji tafqeḥt nnec ad tasem

x wenni ifeřhen deg webrid nnes,

x weryaz nni itteggen taḥraymect.

8 Hi. Ejj aɣḍab nnec ad yarsa

u ejj asɛar nnec ad iraḥ.

War ttejji tafqeḥt nnec

ad tᵉttwassareɣ.

Man aya ad yawi mɣir tuɛeffna waha.

9 Maɣar iɛeffanen ad ttwateḥḥan,

maca inni issitimen x SIDI

ad warten tammurt.

10 Waw. Mɣir cwayt waha

uca aɛeffan war ittɣimi ɛad.

Ad tḥekkared mliḥ wemcan nnes,

maca war din ittiři ɛad.

11 Imhinen ad warten tammurt,

ad arren meẓri di řehna ameqqran.   

12 Zayin. Aɛeffan ittxarreṣ

di tmeɛmač tiḥraymiyyin ḍidd i umsegged,

ittɣezza xas tiɣmas.

13 Sidi inu iḍeḥḥec xas,

maɣar ittwařa aqa ass nnes

ad dd-yas.

14 Xit. Iɛeffanen jebden-dd ssif

u meḥḍen řqews,

ḥima ad ɣeḍřen řmeskin d umezřuḍ,

ḥima ad ɣarṣen i yinni igguren

deg webrid nsen nican.

15 Ssif nsen ad ten iřqef deg wuř nsen,

řeqwas nsen ad ttwarẓen.

16 Tit. Drus i ɣares ɣar umsegged,

ḥsen zeg ufeyyeḍ n waṭṭas n iɛeffanen.

17 Maɣař iɣaǧen n iɛeffanen ad ttwarẓen,

maca SIDI ad isenned imseggaden.

18 Yud. SIDI issen ussan

n yinni igguren nican,

tasɣart nsen ad teqqim i řebda.

19 War ttwaqemmiḥen di řweqt taɛeffant,

deg wussan n řaẓ ad ttwassjiwnen.

20 Kaf. Maɣar iɛeffanen ad fnan,

řɛedyan n SIDI ad weddaren,

ad ttwaqḍan am wenni iǧan iɣřan qaɛ

zeg izmaren iqebbuzen,

ad ḍwen di tayyut.

21 Lamid. Aɛeffan yareṭṭeř,

war ittarri amarwas,

maca amsegged ittḥinn, ittic.

22 Maɣar inni zzayes ittwabarken

ad warten tammurt,

maca inni zzayes ittwaneɛřen,

ad ttwateḥḥan.

23 Mim. Iṣuraf n weryaz ijehden

ttwassmettnen zi SIDI,

Netta yareṭṭa x webrid nnes.

24 Mařa iwḍa, war ittmenḍar,

maɣar SIDI iwca as afus nnes.

25 Nun. Necc tuɣa ayi d ameẓyan, řexxu wsareɣ,

maca ɛemmarṣ war ẓriɣ

amsegged ittwajj,

niɣ tarwa nnes arezzun x weɣrum.

26 Ass ikmeř ittḥinna

u yařeṭṭeř i imezřaḍ,

zzariɛet nnes ad tiři i lbaraka.

27 Samix. Ḥeyyed x řɣar u egg řxar,

xenni ad ɣarek tiři tzeddiɣt i řebda qaɛ.

28 Maɣar SIDI ittexs řḥeqq,

war isemmeḥ deg imtiqqan nnes.

Ɛayin. Ad ttwaḥḍan i řebda qaɛ,

maca zzariɛet n iɛeffanen ad tᵉttwateḥḥa.

29 Imseggaden ad warten tammurt,

ad dayes zedɣen i řebda.

30 Pi. Aqemmum n umsegged

ittbarreḥ s tiɣit,

iřes nnes issawař s řḥeqq.

31 Ccariɛa n AREBBI nnes deg wuř nnes,

iṣuraf nnes war ttefriɣen.   

32 Tsadi. Aɛeffan iřebbet i umsegged,

yarezzu ad t ineɣ,

33 maca SIDI war zzayes yarexxu

afus nnes,

war xas iḥkem xmi t ɣa iḥakem.

34 Quf. Sitim x SIDI

u ṭṭef deg webrid nnes.

Netta ad cek issgeɛɛed

ḥima ad twarted tammurt.

Ad tẓared aqa iɛeffanen ad ttwateḥḥan.

35 Rix. Necc ẓriɣ ijj n uɛeffan

d bu-řexcunet,

imeqqar am tcejjart n tengelt tazizawt. □  

36 Aqa iɛdu, uca xzar, war t tuɣi ca ɛad din.

Arzuɣ xas, maca idweř war iǧi ɛad.

37 Cin. Ḥḍa x wenni iǧan ikmeř

u xezzar ɣar wenni igguren nican,

maɣar aneggar n weryaz nni

ad yiři d řehna.

38 Inni ittɛeddan ad ttwareddǧen jmiɛ,

min iqqimen n iɛeffanen

ad ittwateḥḥa.

39 Taf. Asenjem n imseggaden

ad dd-yas zi SIDI,

aqa Netta d arewřa nsen

di řweqt n řeḥṣaret.

40 SIDI ad asen iwc afus u ad ten ifekk.

Netta ad ten ifekk zeg iɛeffanen

u ad ten issenjem,

maɣar nitni arekkwařen ɣares.

□ 

37:35 tacejjart - niɣ ‘addag’ (‘iddagen’).

38

1 Azehhed n Dawud. I řidaret.

2 A SIDI, war d ayi ttɛaqab

deg uduqqez n weɣḍab nnec,

war d ayi ttweddab s wesɛar nnec.   

3 Maɣar fřitcat n řqews nnec

udfent dayi,

afus nnec ittzeyyar xafi.

4 War din iqqim min iǧan ikemmřen

di arrimet inu zeg wesxeḍ nnec,

war iqqim min iṣeḥḥen deg iɣsan inu

zi ssibbet n ddenb inu. □  

5 Maɣar řmuɛṣiyyat inu

geɛɛdent ayi ɣar uzeǧif inu,

deqqřent xafi

am yijj n ddqeř imɣar aṭṭas.

6 Iyezzimen inu daysen arriḥet,

geyyḥen s tubbuheřya inu.

7 Dewřeɣ qewseɣ, dewřeɣ ɣenseɣ ař ṭṭarf.

Ass marra ggureɣ

deg warruḍ n wecḍan d abarcan.

8 Maɣar ttaciɣ tijɛinnatin inu

arɣint s tmessi marra,

war din iqqim min iǧan ikemmřen

di arrimet inu.

9 Necc jemmdeɣ u ttwaɣeḍřeɣ qaɛ,

sɣuyyuɣ s zzhir n wuř inu.

10 A Sidi inu, marra min di ɣari meẓri

aqa-t zzatek, aweɛɛeḍ inu

war zzayek ittnuffar.

11 Uř inu iddendun, marra jjehd iffeɣ ayi,

uřa d tafawt teffeɣ zi tiṭṭawin inu,

wah uřa d nitenti war ɣari beddent ɛad.

12 Imɛizzen inu d imeddukkař inu

bedden arendad inu ɣar jjriḥect inu,

uřa d inni i d ayi yudsen ttaggʷejen xafi.

13 Inni yarezzun ad kksen tudart inu,

nedyen ayi řefxux,

inni yarezzun ad ayi ggen řɣar,

ssawařen am mmeẓren ad areddǧen,

nitni ceřɣen s řɣecc ass marra.

14 Maca necc tteggeɣ ixef inu

axmi d adehcur,

am weynaw nni war yarezzmen

aqemmum nnes.

15 Necc am weryaz war ittesřin,

wenni war ɣar iǧi twarrit

zeg uqemmum nnes.

16 Maɣar ttrajiɣ Cek, a SIDI,

Cek ad dd-tarrid, a Sidi inu,

a AREBBI inu!

17 Maɣar nniɣ:

“Ejj i-ten war xafi farrḥen,

xmi ɣa farɣen iḍaren inu,

ejj i-ten war ssemɣaran ixef nsen xafi.

18 Maɣar necc aqa ad nqarḍeɣ,

řeḥriq inu aqa-t řebda zzati.

19 Maɣar ssargbeɣ ac řmuɛṣiyyet inu,

aqa ttwaḥeṣṣareɣ zi ddenb inu.   

20 Řɛedyan inu ddaren,

aqa aten s jjehd,

aṭṭas ǧan inni d ayi icarrhen

břa ssibbet.

21 Inni ittarran řxar s řɣar

ssbedden ixef nsen ḍidd inu,

umi necc arezzuɣ x min iṣebḥen.

22 War dayi semmeḥ, a SIDI, AREBBI inu,

war xafi ttaggʷej.

23 Deɣyet ḥima ad ayi tewcid afus,

a Sidi inu, asenjem inu.

□ 

38:4 arrimet - s Tɛibranit ‘aysum’, awař-a ixs ad yini ‘arrimet’.

39

1 I umeqqran n imeɣnajen. I Yadutun. Azehhed n Dawud.

2 Nniɣ: “Necc ad kkareɣ ad ḥḍiɣ ibriden inu

zi ddenb n yiřes inu,

ad ṭṭfeɣ aḥeṭṭu ɣar uqemmum inu

s ict n tecmant,

min ɣa yekk uɛeffan zzati.”

3 Necc dewřeɣ am weynaw,

řeḥḥfeɣ ixef inu s useɣd,

bekmeɣ uřa x řxar,

maca řeḥriq inu tuɣa yarenni.

4 Uř inu idweř iḥemma di daxeř inu,

tᵉttwassareɣ ict n tmessi

ɣar unixses inu.

Xenni ssiwřeɣ s yiřes inu:

5 “A SIDI, scen ayi aneggar inu,

man iǧa řqedd n wussan inu,

ḥima ad ssneɣ mammec arexfeɣ.

6 Xzar, Cek tarrid ussan inu

am yicbaren n ufus,

řmijař n tudart inu zzat i Cek

axmi d walu.

Kuř bnadem, mammec ma ibedd imten,

nican am yict n tayyut.” Silah.   

7 Iwa, bnadem iggur am yijj n řexyař,

wah, am ict n tayyut

ammu i ittraḥ ittas-dd.

Netta issmun,

war issin man wen t i ɣa iksin ɣares.

8 U řexxu, min ɣa ssitmeɣ, a Sidi inu?

Aqa necc ttrajiɣ Cek!

9 Fekk ayi zi marra ixeṭṭan inu,

war d ayi ttegg ca d tiseḍḥac i ubuḥaři.

10 Necc dewřeɣ am weynaw,

war arezzmeɣ aqemmum inu,

maɣar d Cek i iggin aya.

11 Ksi zzayi jjriḥect nnec,

aqa fenniɣ s uṭeffu iḥeṣṣaren n ufus nnec.

12 Mařa tseggded ca n weryaz s tiyyita

di ssibbet n řmuɛṣiyyet nnes,

xenni tessfesyed acewwar n waddud nnes

am tcinda.

Iwa kuř bnadem ad ifna

am yict n tayyut. Silah.

13 Seř i tẓaǧit inu, a SIDI,

sḥess i uɣuyyi inu.

War ttebkim ɣar imeṭṭawen inu,

maɣar aqa ayi d abarrani,

d amɛezzeb ɣarek,

am marra řejdud inu.   

14 Sḥeyyed xafi

maḥend ad ceɛceɛeɣ ɛad s řefraḥet,

qbeř ad raḥeɣ u war da ttiřiɣ ɛad.

40

1 I umeqqran n imeɣnajen. N Dawud. Azehhed.

2 Ssitimeɣ qaɛ x SIDI.

Netta yarra-dd ɣari s uzeǧif,

issḥess ɣar uɣuyyi inu.

3 Netta issgeɛɛed ayi-dd

zeg ijj n wanu ineqqen,

zeg ubeǧaɛ d ubaryuḍ,

Netta issars iḍaren inu x teṣḍart,

issemten iṣuraf inu.

4 Netta igga ayi ijj n yezři d amaynu

deg uqemmum inu,

ijj n izři n uṣebbeḥ i AREBBI.

Aṭṭas ad t ẓaren,

ad tecřen x SIDI.

5 Sseɛd n weryaz

wenni ittecřen x SIDI,

wenni war ittmeyyřen

ɣar ayt n bu-nnfaxet,

uřa ɣar yinni iweddaren ɣar uxarriq.

6 Aṭṭas, a SIDI, AREBBI inu, d lmuɛjizat

nni teggid, uřa d min tenwid xaneɣ.

Uřa d ijj izemmar

ad iɛbar ixef nnes akidek.

Necc ad tent hajiɣ, ad zzaysent ssiwřeɣ.

Aqa nitenti deg waṭṭas,

war zemmarent ad ttwaḥesbent.   

7 War texsed taɣarṣt

d tewhibt n řɣiǧet.

Cek tarzmed imezzuɣen inu.

Taɣarṣt n wecmaḍ d tɣarṣt n ddenb

war tent tᵉttared.   

8 Xenni nniɣ: “Xzar, Necc ad dd-aseɣ,

deg wedlis ittwannḍen yura xafi.

9 Necc ɣari meẓri, a AREBBI,

ḥima ad ggeɣ min texsed Cek.

Ccariɛa nnec aqa-tt di daxeř inu.”   

10 Necc ttbarrḥeɣ řexbar aṣebḥan

n tsegda nnec

deg wegraw n řgens ameqqran.

Xzar, war tteqqneɣ iyencicen inu,

a SIDI, Cek tessned t.   

11 War ttxemmřeɣ tasegda nnec

daxeř deg wuř inu,

ssawařeɣ x tidett nnec u x usenjem nnec.

Tamexsiwt nnec icewwaren

d řaman i dayek

war ten ssnuffareɣ

deg wegraw n řgens ameqqran.

12 Cek, a SIDI,

war xafi tessbeddid arreḥmet nnec.

Ejj tamexsiwt nnec icewwaren

d řaman i dayek ad ayi ḥḍant řebda.

13 Maɣar war izemmar ad ittwaḥeṣṣeb

řɣar i d ayi iquwwaren,

řmuɛṣiyyat inu ttmenɛent ayi-dd,

dewřeɣ war ttwiřiɣ ɛad s man aya.

Aqa-tent d aṭṭas x ucuwwaf n uzeǧif inu,

uř inu ittefciř.

14 A SIDI, ad ac yarḍa

ḥima ad ayi tfekked,

a SIDI, deɣyat ḥima ad ayi tewced afus.

15 Ejj inni yarezzun řeɛmar inu

ḥima ad t teḥḥan

ad ttwaxarweḍen,

ad ssnufaren ixef nsen jmiɛ,

ejj inni ifarrḥen deg uɛeddeb inu

ad dewřen ɣar ḍeffar u ad ttwassbehdřen.   

16 Ejj i-ten ad ttwareddǧen

am uxeǧeṣ i řefḍiḥet nsen i iggin,

inni din iqqaren: “Ha, ha!”

17 Ejj marra inni xak yarezzun,

ad arren meẓri, ad zzayek farḥen.

Ejj inni ittexsen asenjem nnec

ad inin řebda: “SIDI d ameqqran!”

18 Necc di řeɣben u zeřḍeɣ,

maca Sidi inu iɛqeř xafi.

Cek d wenni d ayi iwcin afus

d wenni d ayi issnejmen.

A AREBBI inu, war ttɛeṭṭař ca.

41

1 I umeqqran n imeɣnajen. Azehhed n Dawud.

2 Sseɛd n wenni ifehhmen i umarxu.

SIDI ad t ifekk deg wass n řɣar.

3 SIDI ggur ad t iḥḍa,

ad t yejj ad iddar,

netta ad yarr meẓri di temmurt.

War t ttsellam ca

ɣar min din iǧan

di řeɛmar n řɛedyan nnes.

4 SIDI ad kides ibedd

di tassut n řehřac.

Cek tᵉttbeddřed marra řectu nnes

umi iheǧec.

5 Necc nniɣ: “A SIDI, ḥinn xafi,

sgenfa řeɛmar inu,

maɣar xḍiɣ akidek.”

6 Řɛedyan inu ssawařen xafi s řɣar:

“Meřmi i ɣa immet

u ad ittwakkes isem nnes?”

7 Mařa yusa-dd ḥed

maḥend ad ayi iẓar,

issawař di řbaṭeř.

Uř nnes issmun ɣares řɣecc,

xenni itteffeɣ ɣar barra, issawař.

8 Marra inni d ayi icarrhen

ttemtamen xafi jmiɛ,

aqa aten ttxarriṣen dayi,

maḥend ad ayi ggen řɣar.

9 Iřqef i-t actab abarcan

u wenni dd-iwḍan ammu,

war dd-ittekkar ɛad.

10 Uřa d aryaz wi ak-d ddareɣ di řehna,

wenni di ttiqqeɣ,

wenni iccen aɣrum inu,

aqa issemɣar xafi anirz nnes.   

11 Maca Cek, a SIDI, ḥinn xafi,

snekkar ayi-dd,

xenni necc ad ten xeǧṣeɣ.

12 S man aya ad ssneɣ

aqa usiɣ ac-dd x řxaḍar,

maḥend řeɛdu inu

war xafi ittduqqez s usřiwřew.

13 U xafi, aqa Cek tticed ayi afus

s wawař nnek x řekmaret inu,

tessbedded ayi

zzat i wudem nnec i řebda.   

14 Ad ittwabarek SIDI, AREBBI n Israil,

zi řebda ař i řebda! Amin, wah, amin!

ADLIS WISS TNAYEN - IZEHHIDEN 42-72

42

1 I umeqqran n imeɣnajen. Axemmi n ayt n Quraḥ.

2 Am iɣayḍ n wezɣar ittmeẓri

ɣar tɣezratin n waman,

ammu uřa d uř inu

ittmeẓri ɣarek, a AREBBI.

3 Řeɛmar inu ittfada ɣar AREBBI,

ɣar Arebbi iddaren.

Meřmi i ɣa adfeɣ,

ad baneɣ zzat i wudem n AREBBI?   

4 Imeṭṭawen inu

tuɣa aten d aɣrum inu

ass d ǧiřet,

umi d ayi qqaren ass imun:

“Mani iǧa AREBBI nnec?”   

5 Necc ttidareɣ di man aya

u ssfarrɣeɣ řeɛmar inu dayi,

maɣar necc ttnumeɣ ggeɛɛdeɣ

deg ijj n uhimur iqqen,

am ggureɣ akidsen

ɣar Taddart n AREBBI,

s řḥess n usřiwřew d uqadi,

ijj n řɣaci ittɛeyyden.

6 A řeɛmar inu,

mayemmi tqenḍed ammu,

thekkweřed dayi?

Raja AREBBI,

maɣar ad qqimeɣ ad t qadiɣ ɛad

x isenjamen i dd-itteffɣen

zi zzat n wudem nnes.   

7 A AREBBI, řeɛmar inu

iqneḍ ammu dayi.

X uya ttidareɣ Cek

zi temmurt n L’Urdun,

zeg idurar n Hirmun,

zeg idurar n Miṣɛara.

8 Řḥemřet tᵉttřaɣa i řḥemřet nneɣni

ɣar zzhir n icercuren nnec,

marra řemhamed nnec

d řemwaj nnec kkin xafi.

9 Ejj SIDI ad iweṣṣa

tamexsiwt nnes icewwaren s wass,

uca ad ɣari yiři yijj n izři di ǧiřet,

aqa-t d tẓaǧit i Arebbi n tudart inu.

10 Necc ad iniɣ i Arebbi:

“Taṣḍart inu d Cek, mayemmi d ayi tᵉttud?

Mayemmi ggureɣ deg werruḍ d abarcan

zi ssibbet n ddeǧ n řeɛdu?”   

11 Inni d ayi iḥeṣṣaren ssbehttřen ayi

s ict n tajjut ineqqen deg iɣsan inu,

umi d ayi qqaren:

“Mani iǧa AREBBI nnec?”

12 A řeɛmar inu,

mayemmi tqenḍed ammu,

thekkweřed dayi?

Raja AREBBI, maɣar ad t qadiɣ ɛad

x isenjamen i dd-itteffɣen

zi zzat n wudem inu,

u zi zzat n AREBBI inu.   

43

1 Min iqqimen n Uzehhed 42

Aɣ ayi tasɣart, a AREBBI,

ndeh ddeɛwet inu.

Fekk ayi zeg ijj n řgens

war dayes bu tmexsiwt,

zeg weryaz n teḥraymect d ddeǧ.

2 Aqa Cek d AREBBI n jjehd inu,

mayemmi xenni d ayi tenḍared?

Mayemmi ggureɣ deg werruḍ d abarcan

zi ssibbet n ddeǧ n řeɛdu?”   

3 Sekk-dd tafawt nnec d tidett nnec,

maḥend ad ayi gewwdent,

ad ayi nedhent

ɣar wedrar nnec iqeddsen

u ɣar tzeddiɣin nnec,

4 ařami i ɣa dd-aseɣ ɣar uɛalṭar,

řmedbeḥ n wecmaḍ n AREBBI,

ɣar Arebbi n řefraḥet, wenni d arceq inu.

Necc ad Cek qadiɣ s řgambri,

a AREBBI, AREBBI inu!

5 A řeɛmar inu, mayemmi tqenḍed ammu,

thekkweřed dayi?

Raja AREBBI, maɣar ad t qadiɣ ɛad

x isenjamen i dd-itteffɣen

zi zzat n wudem inu,

u zi zzat n AREBBI inu.   

44

1 I umeqqran n imeɣnajen. Zeg ayt n Quraḥ. Axemmi.

2 A AREBBI, neccin nesřa tt

s imezzuɣen nneɣ,

řejdud nneɣ ḥajan aneɣ tt:

Cek teggid ict n tmeggit

deg wussan nsen,

deg wussan n wecḥař uya.

3 S ufus nnec aqa tessuffɣed řegnus

zi tesɣart nsen,

xenni teẓẓud ten dayes.

Cek teggid řɣar di ccuɛub,

tbezzɛed ten.   

4 Nitni maca war warten tammurt s ssif,

aɣiř nsen war d asen dd-yiwi asenjem,

maca afus nnec afusi,

aɣiř nnec d tfawt n wudem nnec,

minzi nitni ufin arḍa di tiṭṭawin nnec.

5 Aqa Cek d Ajeǧid inu, a AREBBI!

Ewc ɛad řexxu řumur

i isenjamen n Yaɛqub.

6 Akidek ad neɣḍeř inni d aneɣ iḥeṣṣaren,

s Yisem nnec ad neɛfes

x yinni xaneɣ ittemɛařan.

7 Maɣar war ttecřeɣ x řqews inu,

ssif inu war d ayi issenjam.

8 Maɣar Cek tessenjamed aneɣ

zeg inni d aneɣ iḥeṣṣaren,

tessbehdiřed inni d aneɣ icarrhen.

9 Nṣebbeḥ i AREBBI ass marra,

ad nqada Isem nnec i řebda. Silah.

10 Maca řexxu tenḍared aneɣ,

tessbehdařed aneɣ,

Cek war tᵉtteffiɣed ca

ak-d řɛeskarat nneɣ ɣar umenɣi.   

11 Cek tejjid aneɣ nettrakkwař

zzat i wenni d aneɣ iḥeṣṣaren,

inni d aneɣ icarrhen

ttkeccḍen min ttexsen i yixef nsen.

12 Cek tewcid aneɣ am wuǧi i macca,

tezzuzared aneɣ jar řegnus.

13 Cek tezznuzid řgens nnec s walu,

deg uzzenzi nsen war ɣarek bu řefḍeř.

14 Cek tᵉttegged aneɣ d řḥegra

i wajjaren nneɣ,

d astehzi d ubehdeř

ɣar yinni d aneɣ-dd ittennḍen.   

15 Cek tᵉttegged aneɣ d amedya

jar řegnus,

tᵉttegged ad xaneɣ hezzen

azeǧif jar ccuɛub.

16 Ass marra řɛar inu aqa-t zzati

jar tiṭṭawin inu,

řeḥya idřa aɣembub inu,

17 zi tmijja n yinni isseḥqarran,

ttceqqafen, zi ssibbet n řeɛdu

u n wenni yarezzun antaqem.

18 Aya marra ikka xaneɣ,

maca war Cek nettu,

war nɣecc ca di Řɛahd nnec.

19 Uř nneɣ war idwiř ɣar ḍeffar,

iṣuraf nneɣ war dd-ffiɣen ca

zeg umesruq nnec,

20 waxxa Cek třebzed aneɣ

deg wemcan n wuccanen n řexřa,

tedřid aneɣ s tiři n řmewt.

21 Mři tuɣa nettu Isem n AREBBI nneɣ,

nesswiẓẓeḍ ifassen nneɣ

ɣar yijj n arebbi d aɣrib,

22 ma iři AREBBI war yarezzu di man aya?

Aqa Netta yareggeb

x min innuffaren deg wuř.

23 Maɣar di ṭṭweɛ nnec

neqqen aneɣ kuř ass,

aqa ḥessben aneɣ am wuǧi n tɣarṣt.   

24 Faq, mayemmi tᵉṭṭṣed, Sidi inu?

Faq, war d aneɣ neṭṭar i řebda!

25 Mayemmi ɣa teffared udem nnec,

ad tᵉttud řeɣben d ddeǧ nneɣ?

26 Maɣar řeɛmar nneɣ ittaḍar ɣar tɛejjajt,

aɛeddis nneɣ iřeṣṣeq di temmurt.

27 Kkar, ewc aneɣ afus, fdi xaneɣ

di ṭṭweɛ n tmexsiwt nnec icewwaren. □  

□ 

44:27 fdi - xzar ‘Amefdi’ - Izhd. 78:35.

45

1 I umeqqran n imeɣnajen. S teɣnint n ‘Tlillicin’. Zeg ayt n Quraḥ. Axemmi. Izři n tayri.□  

2 Zeg wuř inu idduqqez-dd

ijj n wawař d aṣebḥan,

qqareɣ i Ujeǧid min sswejdeɣ,

iřes inu d řeqřem n ijj n umarir imeḥḍen. □  

3 “Cek tecnid x marra tarwa n bnadem,

řxaḍar ittwazeǧeɛ x iyencicen nnec,

x uya ibarek i Cek AREBBI i řebda.

4 Byes ssif x tmessaḍt nnec,

a bu-teɣruḍt,

tissiqt nnec d řɛezz nnec.

5 Wah, řɛezz nnec! Iři tfeřḥed,

ndeh di ṭṭweɛ n tidett,

ḍidd i řeḥṣaret n tsegda.

Afus nnec afusi ad Cek isseřmed

timesřayin ssaggʷadent.

6 Fřitcat nnec qeḍɛent,

- wah, řegnus ad wḍan sadu ufus nnec -

cuqent uř n řɛedyan n Ujeǧid.

7 Řkursi nnec igellden, a AREBBI,

aqa-t i řebda qaɛ.

Azeǧaḍ n Tgeldit nnec

d ijj n uzeǧaḍ n tsegda.   

8 Cek tᵉttexsed tasegda u tcarrhed řɣar.

X uya i Cek idhen, a AREBBI, AREBBI nnec

s zzect n řefraḥet

tiwa i iɛciren nnec.   

9 Marra řeɛbayat nnec

am mirru d wecfiř d řqarfa,

zi řeqṣur n řɛaj ssfarraḥen Cek

s uzenzun x ifiřan n řgambri, □  

10 yessis n ujeǧid aqa-tent

jar tinewjiwin nnec iweqqaren,

tasřit n Ujeǧid tbedd ac x ufusi,

s werruḍ zeg wureɣ iɣřan qaɛ zi Ufir.

11 Seř, a yeǧi, xzar, ewc amezzuɣ nnem!

Ttu řgens nnem d taddart n babam!

12 Xenni Ajeǧid ad immeẓri deg waẓri nnem,

maɣar Netta d Sidi nnem!

Bendeq zzates!

13 Yeǧis n Ṣur s ict n tarzeft,

wah, ayt n bu-wagřa n ijj n řgens

ad arzun ad xam arḍan.   

14 Yeǧis n Ujeǧid

aqa-tt d aɛuǧi marra daxeř,

arruḍ nnes d ijj n umudi

zeg ufiřu n wureɣ.

15 Ad tᵉttwandeh ɣar Ujeǧid

deg warruḍ s tintat ifarzen.

Tiɛzariyyin tinni tt iḍeffaran,

aqa atent d timeddukkař nnes

nni dd ɣarek ttwawyent.

16 Aqa ttwawyent s řefraḥet d warceq,

ammu i ɣa adfent

ɣar řeqṣar n Ujeǧid.

17 Tarwa nnec ad iřin

deg wemcan n řejdud nnec,

Cek ad ten tegged d řḥukkam

di marra tammurt.

18 Necc ad idareɣ Isem nnec

di kuř jjiř d kuř jjiř awarni as.

X uya, ad Cek qadan

marra řegnus i řebda qaɛ.”

□ 

45:1 tilillicin - ict n marka n nnuwarat daysen aẓri aṭṭas.

□ 

45:2 řeqřem - niɣ ‘stilu’ niɣ ‘plumu’.

□ 

45:9 acfiř - ixs ad yini ‘aluwi’ (‘aluwis’). řɛaj - ixs ad yini ‘accawen n lfil’.

46

1 I umeqqran n imeɣnajen. Zeg ayt n Quraḥ. S lharpat ittwarriglan ɣar sennej. Izři.

2 AREBBI d amcan n tarewřa

d jjehd i neccin.

Aqa iban-dd ittic afus aṭṭas

di řeḥṣarat.

3 X uya war nᵉtteggʷed ca,

waxxa ad tbeddeř tammurt,

ad wḍan idurar deg wuř n řebḥur,   

4 ad hajant řḥemřat nnes,

ad ggent akuffu,

ad nhezzen idurar s unneqřeb nnes! Silah.

5 Tiɣezratin n iɣzar

ad ssfarrḥent tandint n AREBBI,

Zzawect Iqeddsen

n Tzeddiɣin n Umɛuǧi x kuřci.   

6 AREBBI aqa-t di řwest nnes,

war tᵉttenhezza,

AREBBI ad as iwc afus

xmi dd ɣa tessij tuffut.   

7 Řegnus muzzaren,

tigeldiwin nhezzent.

Netta igga tmijja nnes ad tᵉttwaseř,

tammurt aqa tefsi.

8 SIDI n řɛeskarat aqa-t akidneɣ,

AREBBI n Yaɛqub

d lburj nneɣ yuɛřan. Silah.

9 Asem-dd, xzarem timegga n SIDI,

Netta i iggin anexřiɛ x temmurt.

10 Netta issbedda imenɣan

ař aneggar n temmurt,

Netta ad yarẓ řqews,

iccat lansa di iwetwiten,

ikarruten issecmaḍ i-ten s tmessi.   

11 Sbedd, snem illa aqa Necc d AREBBI.

Necc ad ttwassgeɛɛdeɣ jar řegnus,

Necc ad ttwassgeɛɛdeɣ x temmurt.

12 SIDI n řɛeskarat aqa-t akidneɣ,

AREBBI n Yaɛqub

d lburj yuɛřan i neccin.

Silah.

47

1 I umeqqran n imeɣnajen. Zeg ayt n Quraḥ. Azehhed.

2 A marra řegnus, wtem deg ifassen,

duqqzem s usřiwřew zzat i AREBBI.

3 Maɣar SIDI, Amɛuǧi x kuřci,

aqa issaggʷad,

Netta d ijj n ujeǧid d ameqqran

x marra tammurt.

4 Netta issaḍara aneɣ řegnus,

Netta yarra ccuɛub sadu iḍaren nneɣ.

5 Netta ifarrez tasɣart nneɣ i neccin,

tenni d afeyyec n Yaɛqub

wenni tuɣa ittexs. Silah.

6 AREBBI yuři sennej s usřiwřew,

SIDI, ɣar tmijja n usuḍi

deg uyicc n icarri.

7 Zehhdem i AREBBI, zehhdem!

Zehhdem i Ujeǧid, zehhdem!

8 Maɣar AREBBI d Ajeǧid

x marra tammurt.

Zehhdem aya i uxemmi dayes.

9 AREBBI iḥekkem x řegnus,

AREBBI ittɣima

x řɛarc nnes iqeddsen.

10 Tarwa n taṣiřet n řegnus

ttwassmunen

ak-d řgens n AREBBI n Ibrahim,

maɣar tiseddariyyen i useřqi n temmurt

i AREBBI.

Netta aqa ittwassɛuǧa qaɛ.

48

1 Izři, azehhed zeg ayt n Quraḥ.

2 SIDI d ameqqran,

isdaḥeǧa ad ittwassemɣar aṭṭas,

di tendint n AREBBI nneɣ,

x wedrar nnes iqeddsen.

3 Řuɛřa nnes d řemřaḥet,

adrar n Ṣihyun aqa-t d řefraḥet

i marra tammurt,

ɣar uɣezdis n ccamal

n tendint n Ujeǧid d ameqqran.   

4 AREBBI aqa-t di řeqṣur nnes,

Netta ittwassen am yijj n lburj yuɛřan.

5 Maɣar xzar, ijeǧiden munen,

aqa ffɣen jmiɛ.

6 Řami t ẓrin, tbehten,

aqa nnjerfan uca arewřen deɣya.

7 Dinni tᵉṭṭef i-ten tarjijit,

am řeḥriq n ict n temɣart tᵉttaru.

8 S usemmiḍ zi ccarq

tᵉttareẓẓid iɣarruba n Tarcic.

9 Am mammec tuɣa tt nesřa,

ammu i tt netwařa

di tendint n SIDI n řɛeskarat,

di tendint n AREBBI nneɣ.

AREBBI ad tt issemten i řebda. Silah.

10 A AREBBI,

nidar tamexsiwt nnec icewwaren,

di řwesṭ n Zzawect nnec Tameqqrant.

11 Am Isem nnec, a AREBBI,

ammu ittakkwaḍ uřa d ccan nnec

ař tineggura n temmurt.

Afus nnec afusi iccur s tsegda.

12 Ejj adrar n Ṣihyun ad ifarḥ,

jjem yessis n Yahuda ad arecqent

zi ssibbet n řeḥkamat nnec.

13 Kkem x Ṣihyun, nnḍem as-dd,

ḥesbem ṣṣumɛat nnes!

14 Ggem uř nwem x řḥiḍ nnes ijehden,

xzarem mliḥ di řeqṣur nnes,

ḥima ad tt ttɛawded i jjiř i dd ɣa yasen.

15 Maɣar AREBBI wanita

d AREBBI nneɣ

i řebda qaɛ.

Netta ad aneɣ indeh

ɣar ujemmaḍ n řmewt.

49

1 I umeqqran n imeɣnajen. Zeg ayt n Quraḥ. Azehhed.

2 Sřem i uya, marra řegnus,

sḥessem marra, a imezdaɣ n ddunect,

3 am tarwa n Adam,

am tarwa n ijj n weryaz,

aytbab n wagřa d imezřaḍ

jmiɛ ak-d wayawya!

4 Aqemmum inu issawař tiɣit,

ixarriṣen n wuř inu

ccuren s řefhamet.

5 Necc ad wceɣ amezzuɣ inu

i wawař iweznen,

ad ssargbeɣ tḥajit inu n twafit

ɣar tirart n řgambri.   

6 Mayemmi ɣa ggʷedeɣ

deg wussan iɛeffanen,

xmi dd ayi tᵉttenneḍ řmuɛṣiyyet

n yinni d ayi dd-iḍeffaren di tiri inu. □    

7 Aqa din inni ittcařen

x řeksibet nsen,

ttfeyycen s wagřa nsen ameqqran,

8 maca uřa d ijj n tawmat

war izemmar ad ifdi yijj n weryaz,

war izemmar ad ixeǧeṣ

ddeyyet n yixef nnes i AREBBI. □  

9 Ttaman n weṣřaḥ n řeɛmar nsen

tiɣřa aṭṭas, war dd-tᵉttis i řebda,

10 ḥima netta ad iddar i řebda,

ɛemmarṣ war ittkiccu.

11 Maɣar ittwařa imiɣisen mmuten,

uřa d abuhaři d uqeffuḥ

ad ttwaqessen s tnayen,

ad jjen řeksibet nsen

i inneɣni awarni asen.

12 Axarreṣ n wuř nsen

aqa tudrin nsen ad qqiment i řebda,

tizeddiɣin nsen zi jjiř ař jjiř.

Waxxa uřa d timmura

ggin asent ismawen nsen.

13 Bnadem i ɣar iǧa ccan, war ittɣimi ca,

netta am řebhimet ifennan.

14 Wa d abrid i ɣarsen,

min xef ttsennaden,

uca inni ten iḍeffaren ad jjiwnen

s uqemmum nsen. Silah. □  

15 Am wuǧi ssareyyḥen nitni ixef nsen

di řaxart,

řmewt ad ten tarwes.

Imseggaden ad xasen ḥekmen x ṣṣbeḥ,

addud nsen ad idweř i řɣecc di řaxart,

ttwassuffɣen nitni zi tzeddiɣt nsen. □  

16 Maca AREBBI ad ifdi řeɛmar inu

zeg ufus n řaxart,

maɣar Netta ad ayi yawi akis. Silah. □  

17 War tteggʷed ca mařa ca n weryaz

idweř d bu-wagřa,

xmi i ɣa yarni ucuwwar n taddart nnes,

18 maɣar di řmewt nnes

war kides ikessi ca marra aya,

acuwwar nnes war ihekkwi akides

awarni as.

19 Waxxa ibarek řeɛmar nnes

di tudart nnes,

waxxa nitni ad cek ssemɣaren

maɣar teggid min iṣebḥen i yixef nnec,

20 aqa ad dd-yaweḍ řeɛmar nnes

ɣar jjiř n řejdud nnes,

nni war ẓarren tafawt i řebda.

21 Bnadem i ɣar iǧa ccan,

maca war ifehhem,

netta am řebhimet ifennan.

□ 

49:6 di tiri inu - s Tɛibranit ‘deg inarziwen inu’.

□ 

49:8 ifdi - xzar Izhd. 78:35.

□ 

49:14 inni ten iḍeffaren - awařen i nᵉttaf di ayat 13-15 ssarwasen abrid n iwdan imɛeffaren ak-d webrid n ict n tḥimart n wuǧi nni igguren ak-d wayawya am ttᵉtten arrbiɛ (ssyawanen ixef nsen s uqemmum nsen) uca ḍeffaren ijj wenneɣni u ɣar uneggaru ssareyyḥen ixef nsen di řaxart. Nitni gguren am ttᵉtten arrbiɛ, ammu d abrid n imɛeffaren di tudart-a. Nitni arrin meẓri nsen, war fekkaren ca di Arebbi, mɣir di min xsen nitni. Taneggarut n iwdan-a tban di ayet n 15.

□ 

49:15 tazeddiɣt - arrimet d tazeddiɣt mani ixs Arebbi ad din izdeɣ. S uyenni arrimet d tazeddiɣt n Arebbi, maca bnadem i war ittexsen ad yarzem tazeddiɣt nni i Arebbi, ad ittwassuffeɣ zi tzeddiɣt n Arebbi awarni řmewt nnes, minzi tazeddiɣt nni war teǧi d řmuřk n bnadem, maca n Arebbi.

□ 

49:16 ifdi - xzar Izhd. 78:35.

50

1 Ijj n uzehhed n Asaf. Arebbi x marra irebbiten, SIDI issawař. Netta ittřaɣa i temmurt zi mani dd-tenqar tfuct ař mani teɣři.

2 Zi Ṣihyun, aẓri ikemmřen,

ittban AREBBI ittissiq.

3 AREBBI nneɣ ad dd-yas,

war isseɣd ca.

Timessi zzates ad tecc,

taḥaryaḍt i d as dd-ittennḍen

ad tsuḍ aṭṭas.

4 Netta ad iřaɣa i ijenwan sennej,

i temmurt ḥima ad iḥkem x řgens nnes:

5 “Smunem-dd ɣari imtiqqan inu,

inni kidi itteggen řɛahd s tɣarṣt.”

6 Ijenwan ttbarrḥen tasegda nnes,

maɣar AREBBI s Yixef nnes

aqa-t d řqaḍi. Silah. □  

7 “Seř, a řgens inu,

u Necc ad ssiwřeɣ, Israil,

Necc ad cehdeɣ ḍidd nnec:

Aqa Necc, AREBBI, d AREBBI nnec!

8 War iǧi x tɣarṣa nnec

ad cek webbxeɣ,

maɣar tiɣarṣa nnec

aqa atent řebda zzati.

9 War kessiɣ ca afunas ameẓyan

zi taddart nnec,

uřa d iɣayḍen zi teqwirin nnec.

10 Maɣar marra imuddar n wezɣar,

aqa inu, řmař x wařef idurar. □  

11 Necc ssneɣ marra ijḍaḍ n idurar,

marra min ittenhezzan deg iyyar,

aqa-t Inu.

12 Mři tuɣa dayi řaẓ,

ma war d ac t qqareɣ,

maɣar inu ddunect d uɛemmar nnes.   

13 Ma ad cceɣ xenni

aysum n ifunasen ijehden,

niɣ idammen n iɣayḍen?

14 Awi-dd i AREBBI tawhibt n uqadi,

kemmeř lwuɛud nnec i Umɛuǧi x kuřci.   

15 Řaɣa ayi-dd deg wass n řeḥṣaret,

xenni ad cek ssnejmeɣ

uca cek ad ayi tegged ccan.”

16 Maca i uɛeffan iqqar AREBBI:

“Mayemmi tbarrḥed tiweṣṣa inu,

mayemmi i teggid Řɛahd inu

deg uqemmum nnec,

17 umi tcarrhed ttarbiyyet inu

u tenḍared awařen inu awarni ac.

18 Mařa teẓriḍ ijj n uxewwan,

ammu i teggured akides,

tᵉttṣurid ak-d yinni izennan.

19 Aqemmum nnec tᵉttarrid i-t i řɣar,

iřes nnec ittxarreṣ deg wecmat.

20 Tettɣimid dinni, tessawařed x umac,

tessefdaḥeḍ zi mmis n yemmas.

21 Aya tᵉttegged u Necc sseɣdiɣ.

Ttɣiř ac, aqa ayi am cek.

Necc ad cek webbxeɣ,

ad ssarseɣ ddnub nnec

zzat i tiṭṭawin nnec.

22 Fhem aya xenni, a cek i ittun Arebbi,

ḥima war cek tmezzqeɣ

am war din ittiři ufekki.”

23 Wenni dd-ittawyen taɣarṣt n uqadi,

ittegg ayi ccan u issewjad abrid,

ḥima ad as ssecneɣ asenjem n AREBBI.

□ 

50:6 řqaḍi - niɣ ‘amezruf’.

□ 

50:10 azɣar - niɣ ‘řɣabet’ niɣ ‘tazgant’.

51

1 I umeqqran n imeɣnajen. Azehhed n Dawud.

2 Ařami i ɣares dd-yusa unabi Natan, awarni řami yudef Dawud x Bat-Cabaɛ. □    

3 Ḥinn xafi, a AREBBI,

ɛlaḥsab tamexsiwt nnec icewwaren.

Mseḥ ixeṭṭan inu

ɛlaḥsab afeyyeḍ n arreḥmet nnec.

4 Ssird řmuɛṣiyyet inu zzayi marra,

sizdeg ayi zi ddenb inu,

5 maɣar necc ssneɣ ixeṭṭan inu,

ddenb inu řebda ibedd ayi-dd

ɣar tiṭṭawin. □  

6 Akidek, akidek waha i xḍiɣ,

ggiɣ min iǧan d aɛeffan

jar tiṭṭawin nnec,

ařami Cek tseggded

deg wawařen nnec,

teṣfid di řeḥkamat nnec.   

7 Xzar, ttwaxeřqeɣ-dd di ddnub,

di ddnub teksi ayi yemma.

8 Xzar, Cek tᵉttexsed tidett di daxeř,

di tnuffra tesscaned ayi tiɣit.

9 Ksi xafi ddnub s tɛelǧet,

xenni ad dewřeɣ qqureɣ,

sird ayi, xenni ad dewřeɣ

d acemřař x wedfeř.   

10 Arr ayi ad sřeɣ arcuq d řefraḥet,

ḥima iɣsan nni třebzed Cek,

ad ceḍhen s řefraḥet.

11 Snuffar udem nnec

zzat i ddnub inu,

mseḥ i marra řmuɛṣiyyet inu.

12 Xřeq-dd dayi uř izdig, a AREBBI,

jedded di daxeř inu

ijj n arruḥ imetnen.

13 War d ayi neṭṭar zeg wudem nnec,

war zzayi ttekkes

Arruḥ Iqeddsen nnec.

14 Ewc ayi ɛawed

řefraḥet n usenjem nnec,

uřa d ijj n buḥbeř amseɛɛaf

i kidi ɣa ibedden.

15 Xenni ad ssɣareɣ ibriden nnec

i yinni xak iɛeddan,

ḥima ad ɣarek dd-ɛeqben imednab.

16 Fekk ayi zeg umarwas n idammen,

a AREBBI, AREBBI n usenjem inu,

xenni ad isřewřiw iřes inu

x tsegda nnec.

17 Arzem ayi iyencicen inu, a Sidi inu,

xenni ad ibarreḥ uqemmum inu

s ccan nnec,

18 maɣar war d ak tecqi tɣarṣt,

iři wciɣ ac tt,

taɣarṣt n wecmaḍ

war d ac dd-tᵉttis x řxaḍar.

19 Tiɣarṣa n AREBBI

aqa atent d ijj n buḥbeř yareẓ,

ijj n wuř iddez

war t tesseḥqarid, a AREBBI!

20 Egg řxar i Ṣihyun ɛlaḥsab arḍa nnec,

bna řeḥyuḍ n Urcalim!

21 Xenni ad tarḍid di tɣarṣa n řmuɛṣiyyet,

di tɣarṣt n wecmaḍ ikemmřen.

Xenni ad qeddmen ifunasen imeẓyanen

x uɛalṭar nnec,

□ 

51:2 Dawud - s Tiɛbranit ‘netta’.

□ 

51:5 ibedd ayi-dd ɣar tiṭṭawin - s Tɛibranit ‘ibedd qibač i nnec’.

52

1 I umeqqran n imeɣnajen. Axemmi n Dawud.

2 Řami dd-yusa Duwaɛ, zi Idum, ixebbar Cawul, inna as:

“Aqa Dawud yusa-dd ɣar taddart n Aximalik.”   

3 Mammec tfeyyced zi tɛeffant, a jjiheř?

Tamexsiwt icewwaren n Arebbi

tᵉttekk ass imun.

4 Iřes nnec ittxarreṣ di řɣar,

am mammec řmus iqeḍɛen i uḥeffi

yiwyi druct s řɣefřet.

5 Cek tᵉttexsed taɛeffant aṭṭas x tṣebḥant,

řhard s ixarriqen

ktar x řhard n tsegda. Silah.

6 Cek tᵉttexsed awařen ittakkʷaren,

uřa d iřes iccur s wecmat.

7 Maca Arebbi ad cek yareddeǧ i řebda,

Netta ad cek iṭṭef,

ad cek ikkes zi tzeddiɣt.

Netta ad cek iqřeɛ zeg iẓewran nnec

zi temmurt n yinni iddaren. Silah.

8 Imseggaden ad t ẓaren ad ggʷeden.

Ad xas ḍeḥcen, ad inin:

9 “Xzar aryaz ijehden

wenni umi war iggi AREBBI jjehd nnes,

maca tuɣa ittceř

x wagřa nnes ameqqran.

Tuɣa idweř ijhed

s ṭṭbiɛet nnes iɣeccen.”

10 Necc ad iřiɣ

am yict n tzitunt tazeyzawt

di Taddart n AREBBI.

I řebda qaɛ i ɣa ttiqqeɣ

di tmexsiwt icewwaren n AREBBI.

11 Necc ad Cek qadiɣ i řebda qaɛ,

maɣar Cek teggid t.

Ad ssitimeɣ deg Yisem nnec,

maɣar Netta d aṣebḥan

i imtiqqan nnec.

53

1 I umeqqran n imeɣnajen. S teɣnint n ‘Izři n wecḍan’. Axemmi n Dawud.

2 Abuhaři inna deg wuř nnes:

“War din bu AREBBI!”

Nitni ttareddǧen,

tteggen min iǧan d nnɛi n řɣecc,

war din uřa d ijj ittegg min icnan.   

3 AREBBI ixezzar-dd zeg ujenna

ɣar tarwa n bnadem,

ḥima ad iẓar ma din ḥed

ɣares řefhamet,

ijjen i yarezzun AREBBI.   

4 Marra ffɣen zeg webrid,

aqa aten jmiɛ dewřen d iɛeffanen,

war din uřa d ijj ittegg řxar,

uřa d ijj.

5 Inni itteggen řmuɛṣiyyet

ma war ɣarsen tussna,

inni ittᵉtten řgens inu

axmi ttᵉtten aɣrum?

Nitni war ttřaɣan x AREBBI.

6 Aqa din i xasen tewḍa

tiggʷudi imɣaren,

umi war din min zi i ɣa ggʷeden,

maɣar AREBBI iṭarrec iɣsan

n wenni xak ihejjmen.

Cek tessbehdřed i-ten,

minzi AREBBI inḍar i-ten.

7 Ah, iři asenjem ameqqran n Israil

ad dd-yas deɣya zi Ṣihyun!

Xmi dd ɣa inneqřeb AREBBI

tameḥbast n řgens nnes,

ad yarceq Yaɛqub,

ad ifarḥ Israil.   

54

1 I umeqqran n imeɣnajen. Ak-d uzenzun x ifiřan. Axemmi n Dawud.

2 Řami dd-usin Izifiyyen, nnan as i Cawul: “Ma war issnuffar Dawud ixef nnes ɣarneɣ?”  

3 Senjem ayi, a AREBBI, s Yisem nnec,

aɣ ayi tasɣart s tzemmar nnec ijehden.

4 A AREBBI, seř i tẓaǧit inu,

sḥess i wawařen n uqemmum inu.

5 Maɣar ibarraniyyen kkaren akidi,

ayt n bu-řexcunet arezzun ad ayi nɣen.

War tteggen ca AREBBI

zzat i tiṭṭawin nsen. Silah. □  

6 Xzar, AREBBI d amɛawen inu.

Sidi inu aqa-t jar yinni d ayi isennden.

7 Netta ad ixeǧeṣ řɣar

i yinni d ayi iḥeṣṣaren.

Qḍa xasen di řaman nnec.

8 S řxaḍar ad ac dd-awyeɣ tiɣarṣa,

ad qadiɣ Isem nnec, a SIDI,

maɣar Netta d aṣebḥan,

9 maɣar Netta ifekk ayi

zi marra řeḥṣaret,

uca yarra ayi-dd ad xezzareɣ

x řɛedyan inu swadday.

□ 

54:5 arezzun ad ayi nɣen - s Tɛibranit ‘arezzun ad nɣen řeɛmar inu’.

55

1 I umeqqran n imeɣnajen. Ak-d uzenzun x ifiřan. Axemmi n Dawud.

2 A AREBBI, seř i tẓaǧit inu,

war ssnuffara ca Ixef nnec

zzat i tutra inu.

3 Ḥḍa ayi u arr-dd xafi.

Necc ttraḥeɣ ttaseɣ-dd

ɣar zzat d ḍeffar,

am ttcetciɣ u ssɣunfiɣ,

4 zi ssibbet n řḥess n řeɛdu,

zeg uhuddi n uɛeffan.

Maɣar nitni hejmen-dd xafi s řmuɛṣiyyet,

ḍeffaren ayi s uxeyyeq.

5 Uř inu ittfarfir dayi daxeř,

inexřiɛen n řmewt wḍan-dd xafi.

6 Tiggʷudi d tarjijit ttᵉṭṭfent ayi,

uřa d arjef iḥeṣṣar ayi.

7 Necc nniɣ:

“Mři d ayi wcin afriwen am tedbirt,

xenni iři ḍwiɣ, ad zedɣeɣ

di ca n wemcan nneɣni.”

8 Xzar, ad arewřeɣ ɣar řaggʷaj qaɛ,

ad ssenseɣ di řexřa. Silah.

9 Ad deɣyeɣ ɣar wemcan n ufekki,

ḥima ad ttwafekkeɣ

zeg usemmiḍ, zi tḥaryaḍt.

10 Ṣarḍ i-ten, a Sidi inu, sebḍa iřes nsen,

minzi ttwařiɣ lɛunf d umenɣi di tendint.

11 Ass d ǧiřet quwwaren nitni i řeḥyuḍ nnes.

Ɣar daxeř n tendint aqa din řeɣben d tamara,

12 řɣecc aqa-t daxeř nnes,

azzay nnes war zzayes ittḥeyyid ca

ddeǧ d wecmat.

13 Maɣar war iǧi d řeɛdu

wenni d ayi isseḥqaran,

minzi aya zemmareɣ ad t ksiɣ.

War iǧi uřa d wenni d ayi icarrhen

d wenni issemɣaran ixef nnes

s wawař xafi,

minzi zzayes zemmareɣ ad nnuffareɣ!

14 Maca aqa d cek, a bnadem,

cek d aqrin inu,

ameddukkeř inu d jjar inu!

15 Neccin inni igguren d lemliḥ

ak-d wayawya di ttiqqet,

neggur ɣar Taddart n AREBBI

deg uhimur.

16 Ad xasen tewḍa řmewt

ařami i ɣa hwan am ddaren di řaxart,

maɣar aqa din řɣar di tzeddiɣin nsen,

deg wuřawen nsen. □  

17 Necc, wah, necc ad řaɣiɣ x AREBBI,

SIDI ad ayi issenjem.

18 Ɣar tmeddit, ɣar tuffut u s uziř

ad cetciɣ, ad ssɣunfeɣ

u Netta ad iseř i tmijja inu.

19 Netta igga aṣřaḥ x řeɛmar inu s řehna

zeg inni ɣari dd-iqarrben i wehjam,

minzi aqa-ten deg waṭṭas ḍidd inu. □  

20 Arebbi ad iseř, ad ten dd-issehwa.

Netta ittɣima x řɛarc

zeg wecḥař uya. Silah.

Aqa nitni war ttbeddiřen,

war tteggʷeden ca AREBBI.

21 Netta ineṭṭar afus deg inni

ak-d wi igga řehna,

netta issexsar řɛahd nnes.

22 Aqemmum nnes yarḍeb ḥsen zi trussi,

maca deg wuř nnes itturja amenɣi.

Awařen nnes d iřeqqaɣen x zzect,

maca aqa aten am řesyuf ttwajebden.

23 Nḍar amnus nnec x SIDI

u Netta ad dayek itthilla.

Ɛemmarṣ war ittejji

amsegged ad ifarɣ.

24 Cek maca, a AREBBI,

ad ten tessehwid deg weḥfur n turṣuḍi.

Iryazen n idammen d řɣecc

war ttkemmřen

azyen n wussan nsen.

Maca necc ttecřeɣ xak.

□ 

55:16 deg wuřawen nsen - s Tɛibranit ‘di daxeř nsen’.

□ 

55:19 ifdi - xzar Izhd. 78:35.

56

1 I umeqqran n imeɣnajen. S teɣnint n ‘Ict n tedbirt ibekkmem deg imucan iggʷejen’. N Dawud. Tira ineqcen, řami t ṭṭfen Ifilisṭiniyyen di Jat.   

2 Ḥinn xafi, a AREBBI,

maɣar ijj n bnadem yarezzu

ad ayi isarḍ,

iḥeṣṣar ayi umjahed ass marra.

3 Inni d ayi iḥeṣṣaren xsen

ad ayi ṣarḍen ass marra,

maɣar inni kidi ittmenɣan s nnfaxet,

aqa aten deg waṭṭas!

4 Deg wass i di i ɣa ggʷedeɣ,

ad xak ttecřeɣ,

5 x AREBBI, wenni umi ɣa ṣebḥeɣ

awař nnes,

x AREBBI i ttecřeɣ,

war tteggʷideɣ ca,

maɣar min zemmaren

ad ayi ggen midden? □  

6 Nitni qeǧben awařen inu ass ikmeř,

marra tnawi nsen aqa aten xafi d řɣar.

7 Nitni munen, nuffaren,

nitni ḥeṭṭan inarziwen inu,

xmi arezzun ad nɣen řeɛmar inu.

8 Ma zemmaren ad arewřen

waxxa ggin řɣecc?

Sehwa řegnus

deg weɣḍab nnec, a AREBBI!

9 Cek tḥessbed ussan n weṭlaɛ inu.

Egg imeṭṭawen inu di tzeyyat n waman nnec,

- ma war ǧin deg wedlis nnec? -

10 xenni ad dewřen řɛedyan inu ɣar ḍeffar,

deg wass umi ɣa řaɣiɣ.

Necc ssneɣ aya: AREBBI aqa-t akidi.

11 X AREBBI, wenni umi

ɣa ssemɣareɣ awař nnes,

x SIDI, wenni umi

ɣa ssemɣareɣ awař nnes,

12 x AREBBI i xef ttecřeɣ,

war tteggʷideɣ ca,

maɣar min izemmar bnadem

ad ayi yegg?   

13 Xafi, a AREBBI,

arsin lwuɛud i Cek ittwaggen.

Ad ten kemmřeɣ i Cek s uqadi.

14 Maɣar Cek tfekked řeɛmar inu

zi řmewt!

Ma war teḥḍid iḍaren inu

zeg uneqraḍ,

ḥima ad uyureɣ

zzat i wudem n AREBBI

di Tfawt n Tudart?

□ 

56:5 midden - s Tɛibranit ‘bacar’ niɣ ‘aysum’, ixs ad yini ‘bnadem’ niɣ ‘midden’ (xzar Izhd. 118:6).

57

1 I umeqqran n imeɣnajen. ‘War t ttareddeǧ!’ N Dawud. Tira ineqcen. Umi yarweř zi Cawul deg ifri.  

2 Ḥinn xafi, a AREBBI, ḥinn xafi,

maɣar řeɛmar inu yarekkwař-dd ɣarek.

Necc ufiɣ adurri

di tiři n wafriwen nnec,

ař ɣa ɛdunt řmuṣibat.

3 Necc ad řaɣiɣ ɣar AREBBI,

Amɛuǧi x kuřci,

ɣar Arebbi wenni d ayi ɣa inedhen

ɣar uneggar iṣebḥen.

4 Netta ad dd-issekk asenjem inu

zeg ujenna,

ad issbehdeř wenni ixsen

ad ayi isarḍ. Silah.

AREBBI ad issekk

tamexsiwt nnes icewwaren

d řaman nnes.

5 Řeɛmar inu aqa-t jar iyraden,

zzřeɣ jar iṣefḍawen yareqqen,

tarwa n bnadem, inni tiɣmas nsen

am lansat d fřitcat n řqews,

iřes nsen am yijj n ssif iqḍeɛ.

6 A AREBBI, sgeɛɛed Ixef nnec

tiwa i ijenwan,

arr aɛuǧi nnec

sennej i marra tammurt.   

7 Nitni ggin tracca i iṣuraf inu,

řeɛmar inu tuɣa iɣnes.

Nitni ɣzin ayi aḥfur,

maca wḍan dayes simant nsen.

Silah.   

8 A AREBBI, uř inu yarekken,

uř inu yarekken.

Aqa necc ad ɣennjeɣ ad zehhdeɣ.   

9 Faq, aɛuǧi inu! Faq,

lharpa d řgambri!

Necc ttexseɣ ad ssfaqeɣ

tafawt n řefjar.

10 Necc ad Cek qadiɣ jar řegnus,

a Sidi inu,

ad zehhdeɣ jar ccuɛub i Cek.   

11 Maɣar tamexsiwt nnec icewwaren

tᵉttakkwaḍ ař ijenwan,

řaman nnec ař iseynuten.   

12 A AREBBI, sgeɛɛed Ixef nnec

tiwa i ijenwan,

arr aɛuǧi nnec

sennej i marra tammurt.

58

1 I umeqqran n imeɣnajen. ‘War t ttareddeǧ!’ N Dawud. Tira ineqcen.

2 Ma tessawařem s tidett

tasegda deg useɣdi?

Ma tḥekkmem tarwa n bnadem

s řḥeqq?

3 Lla, maca deg wuř nwem

tᵉtteggem řɣecc,

x temmurt twezznem

lɛunf n ifassen nwem.

4 Zeg wami ǧan di řemřawet

ffɣen iɛeffanen zeg webrid,

zeg uɛeddis n yemmatsen

weddaren ayt n bu-ixarriqen.

5 Aqa daysen ssem am semm n ufiɣar.

Nitni am yict n třefsa tadehcurt,

tenni iqqnen amezzuɣ nnes,   

6 tenni war ittesřin

ɣar tmijja n iɛezzamen,

uřa ɣar tmijja n useḥḥar

nni ittḥakan aṭṭas di tseḥḥart.

7 A AREBBI, arẓ asen tiɣmas

deg uqemmum nsen,

arẓ tiɣmas n teɣmart

n iyraden imeẓyanen, a SIDI!

8 Ejj i-ten ad fesyen am waman,

ařami ad ffɣen.

Mařa imeḥḥeḍ řqews s fřitcat nnes,

ejj i-ten war qḍiɛen.

9 Ejj i-t ad ifna am ubucceř irizzen.

Ejj i-ten war ẓarren tfuct,

am weṭṭu n uɛeddis n tmeṭṭut.

10 Qbeř i ɣa acant marmitat nwem

ak-d řeḥmu n cbarq ak-d isennanen,

ad dayes isuḍ ařami ad yaẓẓeř

x weysum d aziza

niɣ x weysum itteḥduduqen.

11 Amsegged ad ifarḥ

xmi ɣa iẓar antaqem.

Netta ad issird iḍaren nnes

deg idammen n iɛeffanen.

12 Ad yini bnadem:

“Wah, aqa din řɣiǧet i umsegged,

aqa din ijj n AREBBI

nni iḥekkmen di temmurt.”

59

1 I umeqqran n imeɣnajen. ‘War t ttareddeǧ!’ N Dawud. Tira ineqcen. Umi Cawul ijja ad ḥḍan taddart n Dawud ḥima ad t nɣen.  

2 Fekk ayi zi řɛedyan inu, a AREBBI,

sgeɛɛed ayi sennej ɣar uḥeṭṭu

zeg inni xafi ittekkaren.

3 Fekk ayi zeg inni itteggen řɣecc,

senjem ayi zeg iryazen n idammen.

4 Aqa, xzar, nitni ggin

ijj n řfex i řeɛmar inu,

ayt n bu-ṣṣulṭa munen xafi.

War din axeṭṭu

uřa d ddenb ɣari, a SIDI!

5 Waxxa war ggiɣ ljarima,

aqa nitni zeɛma usin-dd

ttazzřen-dd ɣari

u sswejjaden ixef nsen.

Faq, as-dd ɣar umsagar akidi u xzar.

6 Cek, a SIDI, AREBBI n řɛeskarat,

AREBBI n Israil,

faq ḥima ad třeqfed marra řegnus.

War ttḥinni x uřa d ijj

zi marra iɣeddaren

inni itteggen řɣecc. Silah.

7 Aqa ttɛeqben ɣar tmeddit,

ttzun am weqzin,

ttennḍen i tendint.   

8 Xzar, s uqemmum nsen ssusufen qaɛ,

řesyuf nsen aqa aten

x iyencicen nsen,

minzi man wen i ɣa isřen?   

9 Cek maca, a SIDI, ad xasen tḍeḥced,

Cek ad tḥecced x marra řegnus.   

10 A jjehd nnes, necc ad t rajiɣ,

maɣar AREBBI d lburj inu yuɛřan.

11 Tamexsiwt icewwaren n AREBBI inu

ad ayi tizwar,

AREBBI ad ayi yarr

ad ẓareɣ inni d ayi iḥeṣṣaren.

12 War ten neqq ca,

maḥend řgens inu war t ittettu.

Ejj i-ten ad weddaren s jjehd nnec,

menḍar i-ten swadday,

maɣar Cek d taseddart nneɣ i useřqi,

a Sidi inu.

13 X ddnub n uqemmum nsen,

x wawařen i dd-itteffɣen

zeg iyencicen nsen,

x uya ejj i-ten ad ttwaḥebbsen

di nnfaxet nsen,

uřa x nneɛřet u x uxarriq

nni xef ttḥarden.

14 Keḥḥeḍ i-ten deg wesɛar nnec,

keḥḥeḍ i-ten ařami war ǧin ɛad,

arr i-ten ad ssnen,

aqa AREBBI d řḥakem di Yaɛqub,

ař tineggura n temmurt. Silah.

15 Aqa ad ɛeqben ɣar tmeddit,

ttzun am weqzin

u ttennḍen i tendint.   

16 Ejj i-ten ttemhafan da d diha x macca,

ejj i-ten xenni ad qqimen ssnusan,

mařa war jjiwnen,

17 Necc ad ɣennjeɣ x jjhed nnec,

ɣar teffut ad sřiwřeweɣ

x tmexsiwt nnec icewwaren,

maɣar tuɣa Cek

d ijj n lburj yuɛřan i necc,

d amcan n tarewřa

deg wass n řeḥṣaret inu.

18 Jjehd inu, necc ad zehhdeɣ i Cek,

maɣar Cek AREBBI d lburj inu yuɛřan,

AREBBI n tmexsiwt inu icewwaren.

60

1 I umeqqran n imeɣnajen. S teɣnint n ‘Talillect d acehhad’. Tira ineqcen n Dawud i useřmed. □  

2 X řami tuɣa ittmenɣa ak-d imezdaɣ n Aram-Nahrayn, aqa-tt d Misuputamya, u ak-d ayt n Aram zi Ṣuba, umi dd-idweř Yuwab, iwta ayt n Idum di teɣzurt n Tmeǧaḥt, ɛecra ařaf n yeryazen.  

3 A AREBBI, Cek tenḍareḍ aneɣ,

tarẓid aneɣ.

Tuɣa tesɛared aṭṭas!

Sbedd aneɣ ɛawed!   

4 Cek tessenhezzed tammurt,

tfeǧqed tt.

Sgenfa tireẓẓa nnes,

maɣar aqa tᵉttenhezza.

5 Cek tessecned Ixef nnec

i řgens nnec s řeqsaḥet.

Cek tewcid aneɣ

ad nsu ccrab issdewwaxen.   

6 Inni Cek itteggʷeden,

teggid asen taɛeǧant

i ɣar ttrakkwařen

zi fřitcat n řqews. Silah.

7 Ḥima imɛizzen nnec ad ttwafekken,

awi asenjem s ufus afusi nnec

u arr-dd xaneɣ.   

8 AREBBI tuɣa issawař

di Zzawect nnes Iqeddsen,

s uyenni ad negzeɣ s řefraḥet.

Necc ad bḍiɣ Cakim,

ad ɛebbareɣ taɣzurt n Sukkut.

9 Jilɛad inu, Manassa inu,

Ifrayim d aseřqi ijehden n uzeǧif inu,

Yahuda d amgewwed inu.

10 Mu’ab d ssarij inu i usird,

x Idum ad nḍareɣ sandaliyat inu,

necc ad dduqzeɣ s usřiwřew

x temmurt n Filicit.

11 Wi d ayi i ɣa inedhen

di tendint ifaryen?

Wi d ayi ɣa igewwden ɣar Idum?

12 Ma war d aneɣ tenḍared, a, AREBBI,

u ak-d řɛeskarat nneɣ

ma war akidsen dd-teffiɣed ɛad,

a AREBBI?

13 Ewc aneɣ afus

ḥima ad aneɣ tessnejmed zi řeḥṣaret,

maɣar asenjem s ufus n yijj n bnadem

aqa-t baṭeř.

14 Ak-d AREBBI ad negg s wemḥad,

Netta ad iɛfes x yinni d aneɣ iḥeṣṣaren.

□ 

60:1 Talillect - ict n marka n nnuwarat daysen aẓri aṭṭas.

61

1 I umeqqran n imeɣnajen. Ak-d uzenzun x ifiřan. N Dawud.

2 A AREBBI, seř i uřaɣi inu,

seř mliḥ i tẓaǧit inu.

3 Zi ṭṭarf aneggar n temmurt

ttřaɣiɣ xak,

xmi ittefciř wuř inu.

Ndeh ayi x ijj n jjarf yuɛřan xafi.

4 Maɣar Cek d amcan n tarewřa i necc,

d lburj ijehden ḍidd i řeɛdu.

5 Necc ad qqimeɣ

deg Uqiḍun nnec i řebda,

ad arewřeɣ

sadu udurri n wafriwen nnec. Silah.

6 Maɣar Cek, a AREBBI,

tesřid ɣar lwuɛud inu.

Cek tewcid ayi tasɣart

n yinni itteggʷeden Isem nnec.

7 Arni ɛad ussan x wussan n ujeǧid,

ejj ad aredfen iseggʷusa nnes

ijj i wenneɣni

am jjiř iḍfar umas.

8 Netta ad iqqim

zzat i wudem n AREBBI i řebda.

Ad xas teḥḍa

tamexsiwt icewwaren d řaman.

9 Xenni ad zehhdeɣ i Yisem nnec i řebda,

ḥima ad kemmřeɣ lwuɛud inu,

ass awarni umas.

62

1 I umeqqran n imeɣnajen. Sadu ufus n Yadutun. N Dawud.

2 Wah, řeɛmar inu yaressa,

ittraja AREBBI waha,

aqa zzayes dd-ittas usenjem inu.

3 Wah, Netta d taṣḍart inu d usenjem inu,

lburj inu yuɛřan, war ttᵉfriɣeɣ aṭṭas.

4 Mecḥař ɛad i ɣa tekkem

thejjmem x weryaz?

Mecḥař ɛad aqa třehham

maḥend ad t teɣḍřem,

am ijj n řḥiḍ iweṭṭa,

am yijj n weɣbar ittwaɣḍeř?

5 Wah, nitni ttemcawaren waha

ḥima ad t-i-dd-ɣeḍřen

zeg wemcan nnes yuɛřan.

Nitni areṭṭan s ixarriqen.

Ttbarken s uqemmum nsen,

maca deg wuř nsen neɛɛřen. Silah. □  

6 Wah, raja i AREBBI, a řeɛmar inu,

minzi zzayes řayas inu.

7 Wah, Netta d taṣḍart inu d usenjem inu,

lburj inu yuɛřan, war ttefriɣeɣ ca.

8 Asenjem inu d uɛuǧi inu

aqa aten di AREBBI,

Netta d Taṣḍart inu ijehden,

amcan inu n tarewřa

aqa-t di AREBBI.

9 Tiqqem řebda dayes, a řgens!

Zeǧɛem uř nwem zzat i wudem nnes.

AREBBI d amcan nneɣ n tarewřa. Silah.

10 Wah, tarwa n Adam

aqa aten d řeɛwin,

tarwa n weryaz aqa daysen axarriq.

Ad geɛɛden di řmizan

s tnayen n ṭṭawyat,

aqa aten jmiɛ fsusen x řeɛwin.

11 War ttecřem x ddeǧ,

war ttejjim ad kenniw jebbden

zeg webrid s ukkarḍa.

Mařa agřa imeqqar,

war xas ssrusam uř nwem.

12 AREBBI issiweř ict n twařa,

sřiɣ tnayen n twařawin,

aqa: “Jjehd zi AREBBI”.

13 Tamexsiwt icewwaren i Cek, a Sidi inu!

Minzi Cek ad txeǧṣed

kuř ijj ɛlaḥsab min igga.   

□ 

62:5 deg wuř - di Tɛibranit ‘di dwaxeř nsen’.

63

1 Azehhed n Dawud, ařami t tuɣa di řexřa n Yahuda.  

2 A AREBBI, Cek d Arebbi inu!

Ɣar tuffut arezzuɣ xak,

řeɛmar inu ittfada ɣarek,

aysum inu ittmeẓri dayek,

deg ict n temmurt yuẓɣen

ittfadan břa aman. □  

3 Ammu i dayek xezzareɣ

di Zzawect Iqeddsen,

ḥima ad ẓareɣ jjehd nnec d uɛuǧi nnec.

4 Maɣar tamexsiwt nnec icewwaren

teḥřa x tudart,

s uyenni ad Cek ṣebbḥen

iyencicen inu.

5 Ammu i d ac ɣa barkeɣ di tudart inu,

ad ssgeɛɛdeɣ ifassen inu deg Yisem nnec.

6 Řeɛmar inu ad ijjiwen

am zi tadunt d min imesřen,

s iyencicen isřiwřewen

ad Cek iṣebbeḥ uqemmum inu,

7 mařa ttxarrṣeɣ dayek di tassut,

ttxemmameɣ dayek

ɣar uḍufen n wecbar n ǧiřet.

8 Minzi tuɣa Cek d amɛawen inu,

di tiři n wafriwen nnec ad sřiwřeweɣ.

9 Řeɛmař inu iřeṣṣeq dayek awarni ac,

afus nnec afusi ittᵉṭṭef dayi.

10 Inni ittexsen ad areddǧen řeɛmar inu,

ad iwḍen ɣar imucan yuǧɣen qaɛ

sadu temmurt.

11 Nitni ad ttwasellmen

i tzemmar n ssif,

ad dewřen d takeccaḍt i iceɛbawen.

12 Maca ajeǧid ad ifarḥ zi AREBBI.

Kuř ijj zeg inni i ɣares i ɣa ittjaǧan

ad ifeyyec,

minzi aqemmum n yinni issawařen

s ixarriqen ad ittwabelleɛ.

□ 

63:2 aysum inu - aya ixs ad yini ‘arrimet inu’.

64

1 I umeqqran n imeɣnajen. Azehhed n Dawud.

2 Seř, a AREBBI, i tmijja inu xmi ttcetciɣ,

ḥḍa tudart inu zeg usiggʷed n řeɛdu.

3 Sdurri ayi zi tmeɛmuč n iɛeffanen,

zi řɣaci n yinni itteggen řmuɛṣiyyet,

4 inni isseqḍaɛen iřes nsen

am yijj n ssif,

qarrṣen awař yarezgen

am fřitca n řqews nsen,

5 ḥima ad wten s řqews

x wenni ikemmřen

zeg imucan inuffaren.

Deɣya ad xas neyycen,

iwa war din minzi i ɣa ggʷeden.

6 Nitni ḥezzmen

maḥend ad ggen min war iḥřin,

ssawařen s tnuffra

maḥend ad nedyen tixcifin.

Qqaren: “Wi ten i ɣa iẓaren!”

7 Nitni ttxarrṣen

di marra min iǧan d aɛeffan: “Aqa newjed,

ict n tmeɛmuč n teḥraymect!”

Aqa min iǧan daxeř deg weryaz

u deg wuř nnes aqa yuǧeɣ.

8 AREBBI ad ten iwwet s fřitca n řqews,

deɣya ad banen jjrayeḥ nsen.

9 Iřes nsen ad ten yarr

ad nqarḍen deg ixef nsen,

kuř ijj, zeg inni ten ittwařan,

ad yarweř.

10 Xenni ad ggʷeden marra iwdan,

ad barrḥen timegga n AREBBI

uca ad xzaren mliḥ di min dd ittegg.

11 Amsegged ad ifarḥ di SIDI

u ad ɣares dd-yarweř,

marra inni umi isegged wuř ad farḥen.

65

1 I umeqqran n imeɣnajen. Azehhed n Dawud. Izři.

2 Aṣebbeḥ ittraja i Cek di řhudnet,

a, AREBBI, di Ṣihyun,

ittxeṣṣa ad ittwakemmeř lwaɛd i Cek.

3 Cek tesřid i tẓaǧit,

marra ddat ad ɣarek dd-yas.

4 Řmuɛṣiyyet tuɣa tejhed xafi,

maca Cek tᵉttegged aṣřaḥ x ixeṭṭan nneɣ.

5 Sseɛd n wenni i tfarrzed Cek

u tessqarrbed t-i-dd ɣarek,

ḥima ad izdeɣ di řemraḥat nnec.

Neccin ad nejjiwen

s řxar n Taddart nnec,

s tqeddast n Zzawect nnec Tameqqrant.

6 Cek ad xaneɣ dd-tarred di tsegda

s tmegga issaggʷaden,

a AREBBI n usenjem nneɣ.

Aqa Cek d řaman

n marra tineggura n temmurt,

n řebḥur iggʷejen qaɛ.

7 Cek d wenni issrusan idurar

s jjhed nnes,

Cek tbekksed s jjehd.

8 Cek d wenni ittarran

řehweř n řebḥur yaressa,

řehweř n řemwaj

zzhir n ccuɛub.

9 Inni izeddɣen ɣar tneggura n temmurt

tteggʷeden zi řeɛřamat nnec,

aqa Cek tᵉttarrid řefjar n tuffut

d weṭṭu n tmeddit ad sřiweřwen.

10 Cek tarezzfed tammurt,

tᵉttarrid tiɣezratin ad tt cuqent,

aqa Cek tᵉttarrid tt-i-dd

s řxir aṭṭas.

Iɣzar n AREBBI nni tt ittcuqa

aqa ittcur s waman.

Cek tessewjaded imendi nsen,

maɣar i uya i teggid tammurt.

11 Cek tᵉttsawed mseqqem

řatarat n wecraz,

tesshekkʷid ibuda nnes.

Tessarḍabed tammurt s inecnacen,

tᵉttbarked aɣemmuy nnes.

12 Cek tᵉttegged ttaj

i useggʷas n řxar nnec,

řatarat nnec ttudument s tadunt.

13 Aqa ttudument x ddmani n řexřa,

tiwririn bekksent s řefraḥet.

14 Ddmani n tarewsa ssunt s wuǧi,

tiɣzurin dřint s imendi.

Nitni dduqquzen s usřiwřew,

wah, ttɣennajen.

66

1 I umeqqran n imeɣnajen. Izři. Azehhed.

Duqqzem s usřiwřew i AREBBI,

wah, marra tammurt!

2 Zehhdem i uɛuǧi n Yisem nnes,

ssɛuǧa i-t i usemɣar nnes.   

3 Inim i AREBBI:

“Mammec ssaggʷadent tmegga nnec!”

Zi řemɣaret n jjhed nnec

ad xak ssniɛmiřen řɛedyan nnec

ad aḍaren i Cek.

4 Marra tammurt,

wah marra ad ac sejden

u ad zehhden,

ad zehhden i Yisem nnec. Silah.

5 Asem-dd, xzarem timegga n AREBBI.

Min igga zzat i tarwa n bnadem

aqa issaggʷad.

6 Netta yarra řebḥar d řbar.

Nitni ẓwan iɣzar x iḍaren.

Dinni i zzayes nfarreḥ.   

7 S jjehd nnes iḥekkem i řebda.

Tiṭṭawin nnes ttɛessent x řegnus.

Ɣarwem ad mmɛařan inni ittɣewwɣen.

Silah.   

8 Barkem AREBBI nneɣ, kenniw a řegnus,

ggem ad ittwaseř řḥess n uṣebbeḥ nnes.

9 Netta d wenni d aneɣ itticen tudart,

d wenni war ijjin aḍar nneɣ ad ifarɣ.

10 Minzi Cek, a AREBBI, tqeǧbed aneɣ,

Cek tessizedged aneɣ

axmi ssizdagen nnuqart.

11 Cek tnedhed aneɣ di tracca n řfex.

Tessarsed xaneɣ ijj n ddqeř

x tejɛinna nneɣ.

12 Cek tejjid iwdan ad nyen

x izeǧifen nneɣ,

aqa nedweř di tmessi d waman,

maca Cek tessuffɣed aneɣ

s ijj n řqedd ifeyyeḍ.

13 Necc ad dd-adfeɣ ɣar Taddart nnec

s tɣarṣa n wecmaḍ,

ad ac xeǧṣeɣ lwuɛud inu,

14 lwuɛud nni zzaysen neṭqen

iyencicen inu,

nni zzaysen issiweř uqemmum inu,

řami tuɣa ayi di řeḥṣaret.

15 Tiɣarṣa n wecmaḍ n řmar iṣeḥḥen

ad ac tent-i-dd-awyeɣ

ak-d řebxur n icarriyyen.

Necc ad ac sswejdeɣ ifunasen d iɣayḍen.

Silah.

16 Marra kenniw i itteggʷden AREBBI,

assettiw-dd, sřem,

necc xseɣ ad awem ɛawdeɣ

min i d ayi igga di řeɛmar inu.

17 Ɛad iřaɣa xas uqemmum inu,

xenni aqa Netta ittwassemɣar

sadu yiřes inu.

18 Mři tuɣa nwiɣ řmuɛṣiyyet

deg wuř inu,

xenni aqa Sidi inu war d ayi ittesři ca.

19 AREBBI maca aqa isřa ayi,

aqa Netta iwca taynit

i tmijja n tẓaǧit inu.

20 Ad ittwabarek AREBBI

wenni war inḍaren taẓaǧit inu,

war d ayi ikkis

tamexsiwt nnes icewwaren.

67

1 I umeqqran n imeɣnajen. Ak-d uzenzun x ifiřan. Azehhed. Izři.

2 Ad xaneɣ iḥinn AREBBI.

Netta ittejja udem nnes

ad xaneɣ yarɣ - Silah -   

3 maḥend ad ssnen abrid nnec

x temmurt,

ad ssnen asenjem nnec

jar marra řegnus!

4 Řegnus ad Cek qadan, a AREBBI,

marra řegnus ad Cek qadan.

5 Řegnus ad farḥen, ad sřiweřwen,

maɣar Cek ad tḥekmed

x řegnus nican,

Cek ad tessuyured ccuɛub

x temmurt - Silah -

6 řegnus ad Cek qadan, a AREBBI,

marra řegnus ad Cek qadan.

7 Tammurt tᵉttic řɣiǧet nnes.

AREBBI, AREBBI nneɣ,

ad aneɣ ibarek.

8 AREBBI ad aneɣ ibarek

u marra tineggura n temmurt

ad zzayes ggʷedent.

68

1 I umeqqran n imeɣnajen. N Dawud. Azehhed. Izři.

2 AREBBI ad ikkar,

řɛedyan nnes ad ttwareyycen,

inni t icarrhen ad arewřen

zzat i wudem nnes.   

3 Cek ad ten tessiggʷejed

am ddexxan iṭṭaw,

am ccmeɛ ifessi di tmessi,

ammu i ɣa fnan iɛeffanen

zzat i wudem n AREBBI.

4 Imseggaden ad farḥen,

ad sřiwřiwen s řefraḥet

zzat i wudem n AREBBI

u ad ɣebban řefraḥet.   

5 Ɣennjem i AREBBI, zehhdem

i Yisem nnes,

ggem ijj n webrid yuɛřan

i wenni ineddhen di řewḍa.

SIDi d Isem nnes.

Negzem s řefraḥet

zzat i wudem nnes.   

6 Babatsen n iyujiřen d Řqaḍi n tijjař,

ammu i yeǧa AREBBI

di Tzeddiɣt nnes iqeddsen, □  

7 ammu i yeǧa AREBBI

wenni isszeddaɣen inni weḥḥedsen

deg ict n twacunt,

wenni issuffuɣen imeḥbas s ufřaḥ,

maca imɣewwaɣen ad zedɣen

deg ict n temmurt

ittwasscemḍen zi tfuct.

8 A AREBBI, ařami tizzared

zzat i wudem n řgens nnec,

ařami tuɣa teggured di tnezruft - Silah -

9 tenhezz temmurt uca ucruren ijenwan,

zzat i wudem n AREBBI,

uřa d adrar n Sina inhezz

zzat i wudem n AREBBI, AREBBI n Israil. □    

10 Ak-d wenẓar ifsusen

trucced tammurt, a, AREBBI,

xmi i ɣa isřaw řwart nnec,

tewcid as Cek ɛawed jjehd.

11 Taḥimart nnec tuɣa tzeddeɣ dayes.

S tcuni nnec tesswejded tt i řmeskin,

a AREBBI! □  

12 Sidi inu iwca awař,

timɣarin nni dd-ittawyen

řexbar aṣebḥan

ttkewwnent ijj n ubarru

ameqqran n treqqasin.

13 Ijeǧiden n řɛeskarat ttrakkwařen,

aqa ttrakkwařen,

u tenni iqqimen di taddart,

tbeṭṭa takeccaḍt. □  

14 Ma kenniw war tebbuzzřem

jar tnayen n taryiwin,

am wedbir jar wafriwen nnes

i ittwařeḥḥfen s nnuqart,

jar arric nnes s wureɣ aziza ittissiqen,

15 Řami Amzemmar x kuřci

issareyyec ijeǧiden di temmurt,

iccat wedfeř x Ṣalmun. □  

16 Adrar n AREBBI! Adrar n Bacan!

Adrar n Bacan d ijj n wedrar

s tqiccitin aṭṭas. □  

17 Mayemmi txezzarem

ammu s wasam,

kenniw a idurar

s marra tiqiccitin nwem,

ɣar wedrar i imeẓri i-t AREBBI

d tazeddiɣt i Yixef nnes?

Wah, nican SIDI ad din izdeɣ i řebda.   

18 Ikarruten n AREBBI

aqa aten d ɛecrayat n řuřuf

d ɛecrayat n řuřuf,

uřa d ařef u ɛawed ařef.

Sidi inu aqa-t jar asen,

adrar n Sina aqa ittwařeḥḥef

s tqeddast.   

19 Cek tuřyed ɣar sennej,

tnedhed imeḥbas di tmeḥbast,

Cek tmenɛed tarzifin zeg iwdan,

iwa ɛad zeg imɣewwɣen,

ḥima SIDi, AREBBI, ad izdeɣ dinni.   

20 Ad ittwabarek Sidi inu.

Ass x wass yarebbu i neccin ddquřat.

Arebbi nni d asenjem nneɣ - Silah - □  

21 Arebbi nni

d ijj n Arebbi n isenjamen i neccin.

Aqa din ifekkiten zi řmewt

ɣar SIDI, Sidi inu.

22 S tidett, AREBBI, ad iřbez

azeǧif n řɛedyan nnes,

aceqquf s ucuwwaf

n wenni iqqimen ittenneḍ

s imerwusa n ddnub nnes.   

23 Sidi inu inna:

“Necc ad kenniw dd-arreɣ zi Bacan,

ad kenniw dd-arreɣ

zi řaǧaɣ n řebḥar,   

24 ḥima ad tḥarrced s uḍar nnec

deg idammen,

uca uřa d iřes n yiṭan nnec

ad iṭṭef tasɣart nnes zi řɛedyan.”

25 Nitni ẓrin ibriden nnec

mammec ten tuyured, a AREBBI,

ibriden n Arebbi inu, Ajeǧid inu,

řeḥḥfen di tqeddast.

26 Imeɣnajen tuɣa gguren ɣar zzat,

inni iccaten x ifiřan awarni asen,

tiɛzariyyin, tinni ittiraren

x ibendiřen nsent di řwesṭ.

27 Barkem AREBBI di tmesmunin, a SIDI,

zi řɛunṣar n Israil.

28 Aqa din Binyamin ameẓyan,

wenni xasen ittṣeǧaḍen,

xenni řḥukkam n Yahuda

ak-d ubarru n iɛciren nsen,

uřa d řḥukkam n Zabulun

d řḥukkam n Naftali.

29 AREBBI nnec iweṣṣa

maḥend ad as immewc jjehd nnec.

A, AREBBI, sejhed

min teggid di ṭṭweɛ nneɣ,

30 zi Zzawect nnec Tameqqrant,

sennej i Urcalim.

Ijeǧiden ad ac iwyen tarzifin.   

31 Siggʷed řweḥc nni deg uɣanim,

abarru n ifunasen ijehden

ak-d iɛejmiyyen n řegnus,

ařami igga ixef nnes am ittwařbez,

am nnuqart iddez.

Netta izeǧeɛ řegnus

nni tuɣa ttmeẓren deg umenɣi. □  

32 Ad dd-asen imcennɛen zi Miṣra,

Kuc ad isswiẓẓeḍ ifassen nnes

ɣar AREBBI s tezřa.

33 A tigeldiwin n temmurt,

ɣennjent i AREBBI,

zehhdent i Sidi inu. Silah.

34 Netta d wenni ineddhen

deg ujenna x marra ijenwan

zeg wecḥař uya.

Xzar, aqa Netta igga

ijj n řḥess ijehden s tmijja nnes.

35 Wcem jjehd i AREBBI!

Lɛaḍama nnes aqa-tt tiwa i Israil

u jjehd nnes aqa-t deg iseynuten.

36 A, AREBBI, mammec tessiggʷeded

zi Tizawiyyin nnec Iqeddsen,

a Arebbi n Israil, Cek d wenni itticen

jjehd d tzemmar i řgens.

Ad ittwabarek AREBBI.

Idurar d teɣzurin n Israil (Izhd. 68:16)

□ 

68:6 řqaḍi - niɣ ‘amezruf’.

□ 

68:9 Sina - ɣar wedrar-a idweř Arebbi d ajeǧid n Israil (Yacurun). Xzar Aɛwd. 33:5. Deg wemcan-a tebda ɛawed tesɣunt n řɛahd n řgens ak-d Ccariɛa n Musa, ixs ad yini ak-d Ttawrat.

□ 

68:11 Tahimart nnec - niɣ ‘tudart nnec’, aqa marra min iǧan d agra iddaren ɣar ijj n bnadem. Awař-a d ijj n uceyyar ɣar řgens n Arebbi, ɣar Israil.

□ 

68:13 tenni iqqimen di taddart - ad taɣ awař-a d ijj n uceyyar ɣar Yaɛil (xzar Řqḍ. 5:24). Xzar ɛawed 2 Ṣm. 1:24.

□ 

68:15 di temmurt - s Tɛibranit ‘dayes’. Ṣalmun - neccin war nessin ca nican mani iǧa wedrar n Ṣalmun. Aqa din inni iqqaren aqa-t d ijj wedrar di řwest n temmurt n Israil u inneɣni qqaren aqa-t d ijj n wedrar jar idurar n Bacan (ixs ad yini řegɛudi n Julan deg wussan nneɣ). Aqa balak aqa-t di Bacan.

□ 

68:16 adrar n Arebbi - aqa-t d adrar n Muriya mani iqeddem Ibrahim mmis Isḥaq d taɣarṣt i Arebbi. Deg wussan n Suliman bnan din Zzawect Tameqqrant di Urcalim uca adrar idweř itwassnen am wedrar n Ṣihyun. Bacan - idurar n Bacan n zic aqa-ten d řegɛuḍi n Julan deg wussan nneɣ, ɣar ccamal n temmurt n Israil, u jar asen adrar n Hirmun wenni ɣar iǧa ijj n řuɛra n 2800 mitru. Adrar n Ṣiḥyun ɣars mɣir 800 mitru n řuɛřa.

□ 

68:20 amsenjem - niɣ ‘amsellek’.

□ 

68:31 iɛejmiyyen - niɣ ‘amwa’, ‘ayenduz’ niɣ ‘yuggu’.

69

1 I umeqqran n imeɣnajen. S teɣnint n ‘Tlillicin’. N Dawud.□  

2 Senjem ayi, a AREBBI,

maɣar aman iwḍen ayi

ɣar řeɛmar inu.

3 Necc ɣebbiɣ deg ubaryuḍ yuǧeɣ,

war din mani ɣa beddeɣ.

Aqa-yi deg waman yuǧɣen

u řḥemřet tᵉttazzeř xafi.

4 Necc uḥřeɣ s iɣuyyan,

tmijja inu tebbuybeḥ,

tiṭṭawin inu qḍant

zeg uraji x AREBBI inu.

5 Inni d ayi icarrhen x walu

ttwessɛen x ucuwwaf i iǧan x uzeǧif inu.

Inni yarezzun ad ayi areddǧen,

řɛedyan inu i xafi issxarriqen,

dewřen jehhden.

Min war ucareɣ,

ittxeṣṣa ayi ad tt-i-dd-arreɣ ɛad.   

6 A AREBBI, Cek tessned tubbuheřya inu,

imerwusa n ddnub inu war xak ffaren.

7 Ejj inni xak issitimen, war ttseḍḥin,

a Sidi inu, SIDI n řɛeskarat,

ejj inni xak yarezzun,

war zzayi ttwafeṭṭḥen,

a AREBBI n Israil.

8 Maɣar di ṭṭweɛ nnec i kessiɣ aseḥqar,

aseḍḥi iřeḥḥef i uɣembub inu.

9 Dewřeɣ d aɣrib ɣar aytma,

i iḥenjiren n yemma dewřeɣ d abarrani.

10 Maɣar tusmi iqeddsen i Taddart nnec

tecca ayi,

aseḥqar n yinni Cek isseḥqaran

iwḍa-dd xafi.   

11 Necc ruɣ ɣar uẓummi n řeɛmar inu,

maca aya yiwi ayi-dd ɛřam kuř aseḥqar.

12 Necc yarḍeɣ ict n txancet n wecḍan,

maca dewřeɣ asen d ijj n lmatal.

13 Inni iqqimen ɣar tewwart n tendint

ssawařen xafi,

uřa d izřan n yinni isessen ccrab.

14 Necc maca ttᵉttareɣ ɣarek, a SIDI!

Aqa din ijj n řḥař n arḍa, a AREBBI,

s řemɣaret n tmexsiwt nnec icewwaren.

Arr-dd xafi s usenjem nnec

i dd-iffɣen zi řmanet nnec.

15 Jbed ayi-dd zeg ubaryuḍ,

ejj ayi war ttɣebbiɣ,

ḥima ad ttwafekkeɣ

zeg inni d ayi icarrhen

u zeg waman yuǧɣen.

16 War ttejji ad ayi tawi řḥemřet,

war ttejji řaǧaɣ ad ayi isarḍ,

ad xafi ibelleɛ wanu aqemmum nnes.

17 Arr xafi, a SIDI,

maɣar tamexsiwt nnec icewwaren

teṣbeḥ.

Qřeb ɣari

ɛlaḥṣab arreḥmet nnec ifeyyḍen.

18 War tteffar ca udem nnec

x umsexxar nnec,

maɣar ttwaḥṣareɣ.

Arr-dd xafi daweḥda.

19 Ades ayi-dd ɣar řeɛmar inu, fekk i-t.

Seṣřeḥ ayi di ssibbet n řɛedyan inu.

20 Cek tessned řɛar inu

d useḍḥi inu d řefḍiḥet inu,

aqa marra inni d ayi iḥeṣṣaren

bedden zzatek.

21 Aseḥqar yarẓ ayi uř

u necc qenḍeɣ aṭṭas.

Rajiɣ aziǧez, maca walu,

necc rajiɣ inni d ayi ɣa iɛezzan,

maca war ufiɣ uřa d ijjen.

22 Nitni ggin ssem di macca inu,

i ufadi inu ggin ayi ad sweɣ řxeǧ.   

23 Ejj ṭṭabřa nsen ad tedweř d řfex,

uřa d taxceft i yinni akidsen ibedden.   

24 Sdarɣeř tiṭṭawin nsen,

ḥima war ttwiřin ɛad,

arr tijɛinnatin nsen

ad ttenhezzant řebda.  

25 Zeǧeɛ xasen asxeḍ nnec,

ejj řḥaduq n weɣḍab nnec

ad ten iřqef.

26 Ejj řmargeḥ n tzeddiɣt nsen

ad idweř d řxarbet,

maḥend war dayes izeddeɣ ɛad

uřa d ijjen.   

27 Maɣar nitni darracen x weryaz

nni tuɣa tewtid Cek,

s řhard nsen arnin i řeḥriq

n yinni zzayek ittwařeqqfen.

28 Arr ddenb x ddenb nsen,

war ten ttejji ad dd-adfen

ɣar tsegda nnec.

29 Ejj i-ten ad ttwamḥan

zeg Wedlis ittwanḍen n Tudart,

ařami war ttwazemmamen ca

ɣar imseggaden.   

30 Maca necc aqa ayi

di řeɣben u ttnezbareɣ.

Iři ad ayi issgeɛɛed sennej

usenjem nnec, a AREBBI.

31 Necc ad ṣebbḥeɣ Isem n AREBBI

s yijj n yezři,

s uqadi ad as ssemɣareɣ.

32 Aya ad yarḍa SIDI ktar

zeg ijj n ufunas,

zeg ijj n ufunas ameẓyan

s waccawen d tecḍect immsebḍan.

33 Imhinen nni tt iẓrin, ad farḥen,

u inni yarezzun x AREBBI,

aqa uř nwem ad iddar.

34 Maɣar SIDI ittesřa ɣar imezřaḍ,

war isseḥqiri ca imeḥbas nnes.

35 Ejj ijenwan d temmurt ad t ssemɣaren,

řebḥur d marra min daysen ittenhezzan.

36 Maɣar AREBBI ad issenjem Ṣihyun,

ad ibna ɛawed tineddam n Yahuda,

uca nitni ad din zedɣen,

ad tt ṭṭfen d řwart.

37 Zzariɛet n imsexxaren nnes

ad tt tᵉṭṭef d tasɣart,

inni ittexsen Isem nnes

ad dayes zedɣen.

□ 

69:1 tilillicin - ict n marka n nnuwarat daysen aẓri aṭṭas.

70

1 I umeqqran n imeɣnajen. N Dawud. I řidaret.

2 A AREBBI, deɣyat ḥima ad ayi tfekked,

ḥima ad ayi tɛawned, a SIDI.   

3 Ejj inni yarezzun řeɛmar inu

ad ttwaxarewḍen

u ad ssnuffaren ixef nsen,

ejj inni yareṭṭan x řɣar i dayi iřeqqfen,

ad dewřen ɣar ḍeffar

u ad ttwassbehdřen.   

4 Ejj i-ten ad ɛeqben

zi ssibbet n ubehdeř,

inni din iqqaren: “Ha, ha!”

5 Ejj marra inni xak yarezzun,

ad arcqen, ad zzayek farḥen.

Ejj inni ittexsen asenjem nnec,

ad inin řebda:

“AREBBI d ameqqran!”

6 Maca necc di řeɣben u zeřḍeɣ,

a AREBBI, deɣyat ɣari.

Cek d twiza inu d amsenjem inu,

a SIDI, war ttɛeṭṭař ca!

71

1 Arekkwařeɣ ɣarek, a SIDI,

ejj ayi ɛemmarṣ

war ttseḍḥiɣ i řebda.  

2 Fekk ayi s tsegda nnec u arxu ayi.

Arr-dd ɣari amezzuɣ nnec

u senjem ayi.

3 Iři d ict n teṣḍart i tzeddiɣt i necc,

ḥima ad ɣares dd-aseɣ řebda.

Cek tweṣṣid ḥima ad ttwassnejmeɣ,

maɣar Cek d Tasḍart inu d lburj inu.

4 AREBBI inu, senjem ayi

zeg ufus n uɛeffan,

zeg ufus n mmis n řmuɛṣiyyet

u zi bu-ɣezzu.

5 Maɣar Cek d řayas inu,

Sidi inu, SIDI,

Cek d atecři inu zi temẓi inu.

6 Zeg uɛeddis n yemma,

tuɣa ayi ɛemmdeɣ xak.

Zeg uɛeddis n yemma,

aqa Cek d Wenni d ayi iḥuzen,

necc ṣebḥeɣ Cek řebda.

7 I waṭṭas necc am yict n řeɛřamet n řeɛjeb,

maca Cek d amcan inu ijhed i tarewřa.

8 Ejj aqemmum inu ad iccur

s uṣebbeḥ nnec,

ass imun s ccan nnec.

9 War xafi ttmenḍar

deg wussan n tewsar inu,

war d ayi semmeḥ

mařa jjehd inu iruḥ. □  

10 Maɣar řɛedyan inu ssawařen xafi,

inni yarezzun řeɛmar inu,

mcawaren xafi jmiɛ.

11 Nitni qqaren: “AREBBI ismeḥ dayes.

Ḍfarem t u menɛem t,

maɣar war din wenni i ɣa ifekken.

12 A AREBBI, war ttɣimi tiggʷejed xafi,

a AREBBI inu, ewc ayi deɣya afus.

13 Ejj iɣrimen n tudart inu

ad ttwaseḍḥan u ad ttwaccen,

ejj inni yarezzun ad ayi ggen řɣar

ad ttwadřen s useḥqar d řefḍiḥet.   

14 Necc maca ad qqimeɣ ttrajiɣ Cek řebda,

u ad arniɣ ɛad ɣar uṣebbeḥ nnec.

15 Aqemmum inu ad ibarreḥ

s tsegda nnec,

asenjem nnec, ass imun,

maɣar war ssineɣ řqedd nnes.

16 Necc ad dd-aseɣ s tmegga timeqqranin

n Sidi inu, SIDI,

ad idareɣ tasegda nnec,

mɣir tenni Nnec waha.

17 A AREBBI, Cek tuɣa tesseřmaded ayi

zi temẓi inu,

u necc ař ass-a ttbarrḥeɣ

s lmuɛjizat nnec.

18 A AREBBI, war d ayi semmeḥ ca,

waxxa wsareɣ cabeɣ,

ař ɣa ḥajiɣ i jjiř-a

x tmegga n ufus nnec

uřa x tmegga nnec timeqqranin,

i marra min i dd ɣa yasen.

19 A AREBBI, tasegda nnec

tiweḍ ař sennej qaɛ,

maɣar Cek teggid timegga timeqqranin,

a AREBBI, man wen iǧan am Cek!

20 Aqa Cek tejjid tekka xafi

aṭṭas n řeḥṣarat d řɣar,

maca waxxa amenni

Cek ad ayi tesseddared ɛawed,

Cek ad ayi tessuffɣed

zeg waman ihewřen n temmurt.

21 Cek ad tarrid řemɣaret inu ad temɣar,

ad ayi dd-tennḍed s ufewwej nnec.

22 Ad Cek qadiɣ ɛawed s lharpa,

x řaman nnec, a AREBBI,

ad Cek zehhdeɣ s řgambri,

a Amqeddas n Israil.

23 Iyencicen inu ad sřiwřewen,

aqa ad zehhdeɣ i Cek,

uřa d řeɛmar inu nni tefdid Cek.

24 Uřa d iřes inu ad iḥaja

x tsegda nnec ass marra,

maɣar inni yarezzun

ad ayi ggen řɣar,

seḍḥan, iwa, ttwafeḍḥen.

□ 

71:9 deg wussan - s Tiɛbranit ‘di řweqt’.

72

1 N Suliman.

A AREBBI, ewc i ujeǧid

maḥend ad iḥkem ɛlaḥsab řḥeqq nnec,

u ewc tasegda nnec i mmis n ujeǧid.

2 Xenni netta ad iḥakem

řgens nnec s tsegda,

řmusakin nnec s řḥeqq.

3 Idurar ad iwyen řehna i řgens,

uřa d tiwririn tasegda.

4 Netta ad yaɣ tesɣart

n řmusakin n řgens,

ad issenjem tarwa n imezřaḍ,

uca ad iřbez wenni ten iḥeṣṣaren.

5 Nitni ad zzayek ggʷeden

min ɣa tekk tfuct teǧa,

u taziri ad tesscen udem nnes,

zi jjiř ař jjiř.   

6 Netta ad dd-ihwa x iyyar

awarni i weḥtac,

am tinecnacin i issarḍaben tammurt.   

7 Deg wussan nnes

ad innuwar umsegged,

ad din yiři řehna ifeyyḍen

ař ɣa tafed taziri war teǧi ɛad.

8 Netta ad iḥkem zi řebḥar ař řebḥar,

zeg iɣzar n Lfuraṭ

ař tineggura n temmurt.

9 Imezdaɣ n řexřa

ad qqunjeřen zzates,

maca řɛedyan nnes ad řesḥen ucař.

10 Ijeǧiden n Tarcic

ad dd-iwyen ict n tewhibt,

ijeǧiden n Caba d Seba

ad dd-qarrben tarzefin.

11 Marra ijeǧiden ad as aḍaren,

marra řegnus ad as ɛebden.

12 Maɣar netta ad ifekk amezřuḍ,

wenni ɣares ittřaɣan,

uřa d řmeskin

d wenni war ɣares amɛawen.   

13 Netta ad iɛteq amarxu d umezřuḍ,

netta ad issenjem řeɛmar n imezřaḍ. □  

14 Netta ad ifekk řeɛmar nsen

zi ddeǧ d lɛunf,

idammen nsen ad sekkwan aṭṭas

di tiṭṭawin nnes.

15 Netta ad iddar!

U ad as immewc wureɣ zi Caba.

U nitni ad ẓẓaǧen řebda

di ṭṭweɛ nnes,

ass marra ad t barken.

16 Ad yiři ijj n ufeyyeḍ n imendi

di temmurt

x tqiccat n idurar,

řɣiǧet nnes ad tenhezz

am tcejjura n Lubnan,

u inni zi tendint ad nnuwaren

am aɣemmuy aziza di temmurt.

17 Isem nnes ad iqqim i řebda,

iři ad innuwar isem nnes

zzat i wudem n tfuct.

Ad dayes ttwabarken nitni,

marra řegnus ad t ssemɣaren.

18 Ad ittwabarek SIDI AREBBI,

AREBBI n Israil.

Netta ittegg lmuɛjizat, Netta waha.

19 Ad ittwabarek

Isem n uɛuǧi nnes i řebda.

Ad tᵉttwaccur marra tammurt

s uɛuǧi nnes. Amin, wah, amin.

20 Tiẓiǧatin n Dawud, mmis n Yassa, aqa kemmřent.

□ 

72:13 řeɛmar - ixs ad yini ‘tudart’.

ADLIS WISS TŘATA: IZEHHIDEN 73-89

73

1 Azehhed n Asaf.

Wah, AREBBI d aṣebḥan i Israil,

i yinni s wuř iṣfan.

2 Necc maca, ɛřaḥař tuɣa iḍaren inu

ffɣen zeg webrid,

war iqqim walu ad ḥřuǧḍen iṣuraf inu.

3 Maɣar tuɣa usmeɣ zeg ibuhařiyyen,

řami ẓriɣ aqa iɛeffanen mliḥ i ǧan.   

4 Maɣar war din bu iseɣwan

ɣar řmewt nsen,

ṣṣulṭa nsen aqa ibedd nican.

5 Nitni war carrcen di tamara n iwdan,

war ttwařeqqfen s řmuṣibat

am wezyen nneɣni n bnadem.

6 S uya tᵉttayeř asen-dd nnfaxet

am tseddect ɣar yiri nsen

uca iřeḥḥef asen lɛunf

am yijj n warruḍ.

7 Tiṭṭawin nsen ttwaffɣent zi tadunt,

nitni ɛeddun řexyařat n wuř nsen.

8 Nitni stehzan s bṭayṭay

ssawařen x řɣar, x ddeǧ,

aqa ssawařen zi sennej.

9 Nitni arezzmen uqemmum nsen

x ujenna,

řhard nsen iggur x temmurt.

10 S uya inneqřeb

ddab nsen n řgens ɣar da,

aman ifeyyḍen ttsekkafen ten nitni.

11 Qqaren:

“Mammec i ɣa issen Arebbi?”

“Mammec i ɣa igg Umɛuǧi x kuřci

ad issen?”

12 Xzar, aqa aten d iɛeffanen!

Ɛad ddaren řebda di řhudnet,

ssewsiɛen agřa nsen.

13 S tidett, amenni waha

ssizedgeɣ uř inu

u ssirdeɣ ifassen inu di tazdugi.

14 Ass am imun necc tiyyita dayi,

kuř ṣṣbeḥ tᵉttwarebbiɣ.

15 Mařa nniɣ: “Uřa d necc ad ssiwřeɣ ammu!”,

xzar, iři ɣdareɣ

jjiř n iḥenjiren nnec.

16 Ittřiɣ ayi zemmareɣ ad fehmeɣ aya,

maca di tiṭṭawin inu

ittawi-dd mɣir tamara ibeṭṭřen,

17 ařami udfeɣ

ɣar Tzawiyyin Iqeddsen n Arebbi,

uca ḥekkareɣ i tneggarut nsen.

18 Wah, Cek tessrusid ten

x imucan itteḥruǧuḍen,

Cek tɣeṭṭřed ten d řxirbat.

19 Mammec dewřen

d ict n řqecɛet n unexřiɛ

deg ict n tecti,

ttwamḥan u ttwaqḍan

s iceřwawen issaggʷaden.

20 Am tarjit ɣar ufaqi, a Sidi inu,

ammu i ɣa tesseḥqared

abeyyen n řexyař nsen

xmi dd ɣa tfaqed.

21 Řami ittwassarzeg uř inu

di řweqt nni,

ittejju ayi řeḥriq di tiẓẓař inu. □  

22 Necc tuɣa ayi d aqeffuḥ,

tuɣa ayi ɣarek am yijj n řweḥc

břa řeɛqeř.

23 Ɛad maca řebda aqa ayi ɣarek,

Cek tᵉṭṭfed ayi zeg ufus afusi inu.

24 Cek ad ayi tgewwded s ccwar nnec

u awarni man aya

ad ayi teksid ɣar uɛuǧi nnec.

25 Man wen i ɣari deg ujenna

ḥaca Cek?

Akidek war tzemmar ad ayi tarḍa

uřa d ict n tmesřact di temmurt.

26 Mařa arrimet d wuř inu

semmḥen dayi,

xenni AREBBI d Taṣḍart n wuř inu

d tasɣart inu i řebda.

27 Maɣar xzar,

inni zzayek itteggʷejen ad fnan.

Cek ad tkeḥḥeḍed kuř ijj

wenni xak ittḥeyyaden

umi i ɣa issefsed ixef nnes,

28 Necc maca, řdaset i AREBBI d mliḥ i necc.

Necc ggiɣ Sidi inu, SIDI,

d amcan inu n tarewřa,

ḥima ad barrḥeɣ marra timegga nnec.

□ 

73:21 tiẓẓař - niɣ ‘tigeẓřin’.

74

1 Axemmi n Asaf.

Mayemmi, a AREBBI, tenḍared i řebda?

Mayemmi ɣa yarɣ weɣḍab nnec

x wuǧi n ddmani n tarewsa nnec?

2 Xemmem di tmesmunt nnec

nni tuɣa tkesbed zeg wecḥař uya,

taqbič n tesɣart n řwart nnec tenni tefdid,

adrar n Ṣihyun wenni x tuɣa tzeddɣed.

3 Sgeɛɛed iṣuraf nnec

ɣar min yareddǧen i řebda.

Řeɛdu yarra marra d řxarbet

di Zzawect Iqeddsen.

4 Inni tuɣa Cek iḥeṣṣaren ssbuɛruten

di řwest n wemcan nnec n umsagar,

ssbeddan řeɛřamat nsen d řeɛřamat.

5 Aqa netta idweř ittwassen am yijjen

issgeɛɛad ccwaqar di cbarq iqqnen,

6 u xenni arẓin

marra inqacen nnes jmiɛ,

s ccaqur d ifḍisen.

7 Nitni qqeden timessi

i Tzawiyyin nnec Iqeddsen,

aqa ɛarran Tazeddiɣt n Yisem nnec

ař tammurt.   

8 Nitni nnan deg wuř nsen:

“Ejj aneɣ ad tent nareddeǧ marra!”

Ammu i ssarɣen nitni

marra imucan n umsagar n Arebbi

di temmurt.

9 Řeɛřamat nneɣ war tent nettwiři ɛad,

war din uřa d ijj n unabi ɛad,

uca uřa d ijj jar aneɣ issen

ař meřmi ɛad.

10 Ař meřmi, a AREBBI,

ad zzayek istehza wenni iḥeṣṣaren?

Ma ad iceqqef řeɛdu i řebda

deg Yisem nnec?

11 Mayemmi i tᵉttegged

ad dayneɣ ismeḥ afus nnec,

afus nnec afusi?

Suffuɣ i-t zeg weḥsin

n upartessu nnec,

qḍa xasen. □  

12 Zeg wecḥař uya

aqa AREBBI d Ajeǧid inu.

Netta d wenni i dd-ittawyen

isenjamen di řwest n temmurt.

13 S tzemmar nnec tfetqed řebḥar,

izeǧifen n řhaycat

teddzed i-ten x waman.   

14 Cek třebzed izeǧifen n ‘Liviyatan’,

tewcid i-t d macca i řewḥuc n řexřa. □  

15 Cek tfeǧqed řɛunṣar d teɣzart,

Cek tessiẓɣed iɣezran ittazzřen

břa qeṭṭu.   

16 Ass nnec, nnec uřa d ǧiřet,

Cek teggid din tafawt d tfuct.   

17 Cek tessmetned

marra iymiren n temmurt,

anebdu d tgerst

aqa teggid asen tifras nsen.

18 Ɛqeř x man aya:

řeɛdu isseḥqar SIDI,

ijj n řgens abuhaři iceqqef

deg Yisem nnec.

19 War ttic řeɛmar n tejlilleḥt nnec

i řewḥuc,

war tᵉttu i řebda

tudart n řmusakin nnec.

20 Xzar ɣar Řɛahd,

maɣar deg imucan n ṭṭřam di temmurt

aqa daysen tudrin ɛemmarent s lɛunf.

21 War ttejji wenni ittwaḥeṣṣaren

ad dd-iɛqeb s useḍḥi,

ejj řmeskin d umezřaḍ

ad ṣebbḥen Isem nnec.

22 Kkar bedd, a AREBBI,

belleɛ ddeɛwet nnec,

xemm mammec Cek isseḥqaran

ibuhařiyyen ass imun.

23 War ttᵉttu ca aɣuyyi n iɣrimen nnec,

asbuɛar n yinni i xak iɣewwɣen

ittgeɛɛad ɣar ujenna břa aqeṭṭu.

□ 

74:11 aḥsin - niɣ ‘abeḥrur’.

□ 

74:14 řewḥuc n řexřa - ittxeṣṣa aneɣ ad nfekkar deg iseřman imeqqranen n řebḥar inni iccin řxecbat n Imiṣriyyen tinni iwḍent ɣar tma n Řebḥar n Uɣanim (xzar Uf. 14:30).

75

1 I umeqqran n imeɣnajen. ‘War ttareddeǧ!’ Azehhed n Asaf. Izři.

2 Neccin nettqada Cek,

a AREBBI, nettqada!

Aqa Isem nnec yudes,

aqa lmuɛjizat nnec

ssawařen x man aya.

3 Maɣar Necc ad xḍareɣ

řḥař ittwaggen,

ad ggeɣ ccreɛ s řḥeqq.

4 Tammurt ak-d marra imezdaɣ nnes tefsiy,

maca Necc ssmettneɣ

ipilaren nnes. Silah.

5 Necc nniɣ i ibuhařiyyen:

“War tteggʷedem ca!”,

i iɛeffanen:

“War ssgeɛɛadem icc nwem!

6 War ssgeɛɛadem icc nwem

ammu sennej,

war ssawařem s nnfaxet!”

7 Maɣar asgeɛɛed

war dd-ittas zi ccarq,

niɣ zi řɣarb uřa zi řexřa. □  

8 Maɣar AREBBI d řqaḍi.

Netta issᵉhekkʷa ijjen

u issgeɛɛad wenneɣni.

9 Maɣar aqa din ijj n řkas

deg ufus n SIDI,

binu ittegg kuffu, ittwaxeǧaḍ marra.

Netta ittkebba zzayes.

Marra iɛeffanen n temmurt

ad ẓemmen uřa d řexmira nnes

umi zzayes i ɣa swen.   

10 Necc ad t barrḥeɣ i řebda qaɛ,

ad zehhdeɣ i AREBBI n Yaɛqub.

11 Necc ad zedmeɣ

marra accawen n iɛeffanen,

accawen n imseggaden

ad ttwassgeɛɛden.

□ 

75:7 řexřa - aqa-t d řexřa n ljanub n Isarulwenni umi qqaren řexxu ‘Naqab’.

76

1 I umeqqran n imeɣnajen. Ak-d uzenzun x ifiřan. Azehhed n Asaf, izři.

2 AREBBI ittwassen di Yahuda,

Isem nnes d ameqqran di Israil.

3 Aɛucci nnes aqa-t di Calim,

Tazeddiɣt nnes di Ṣihyun.

4 Dinni yarẓa

fřitcat yareqqen n řqews,

taseddart n useřqi d ssif

uřa d amenɣi. Silah.

5 Tessaggʷaded u tjehded i teǧid

x idurar nni immeẓren di tkeccaḍt.

6 Inni izeɛɛamen ttwakeccḍen.

Nitni nnudmen, ṭṭṣen,

uřa d ijj zeg iryazen imeḥḍen

war izemmar ad immɛařa.

7 S uweddeb nnec, a AREBBI n Yaɛqub,

iɣarq ukarru d uyis deg yiḍeṣ.

8 Cek, wah, Cek tessaggʷaded,

wi izemmaren ad iqqim ibedd

zzat i wudem nnec,

xmi dd ɣa ikkar weɣḍab nnec?

9 Zeg ujenna teggid

ad ittwaseř řḥukm.

Teṭṭef teggʷudi tammurt uca tesseɣd,

10 umi ikkar AREBBI

maḥend ad icarreɛ,

ḥima ad ifekk

marra imhinen n temmurt. Silah.

11 Maɣar afugem n iwdan

ad yawi aqadi i Cek,

min iqqimen ɛad n wesɛar

ad t tmenɛed.

12 Wcem lwuɛud u ggem zzaysen

zzat i SIDI, AREBBI nwem.

Ejj marra inni d as dd-innḍen

ad awyen ṣṣdaqi

i Wenni ittxeṣṣa ad zzayes ggʷeden,

13 wenni imennɛen i řḥukkam

buḥbeřat nsen,

wenni zzayes tteggʷden

ijeǧiden n temmurt.

77

1 I umeqqran n imeɣnajen. Sadu ufus n Yadutun. Azehhed n Asaf.

2 Necc ssgeɛɛdeɣ tmijja inu

ɣar AREBBI uca řaɣiɣ,

ssgeɛɛdeɣ tmijja inu ɣar AREBBI,

Netta ad ayi iseř.

3 Deg wass n řeḥṣaret inu

arzuɣ Sidi inu.

S ǧiřet sswiẓẓḍeɣ afus inu

břa ma ad as arxuɣ,

řeɛmar inu yugi ad ittwaɛezza.

4 Umi tuɣa ttidareɣ AREBBI,

xenni ttzehhareɣ, ttxemmameɣ,

uca yarxu buḥbeř inu. Silah.

5 Cek tarred tiṭṭawin inu

ad qqiment faqent,

nnhewřeɣ, war ssiwřeɣ.

6 Necc ttxemmameɣ

deg wussan n wecḥař uya,

deg iseggʷusa n zzmanat iɛdun.

7 Necc ttidareɣ deg uzenzun

x ifiřan inu s ǧiřet,

xmi ttxemmameɣ deg wuř inu

u buḥbeř inu yarezzu:

8 Ma ad aneɣ inḍar Sidi inu i řebda,

war xafi ittḥinni ɛad?

9 Ma tbedd tmexsiwt nnes

icewwaren i řebda?

Ma ittwabḍeř wawař

i iǧan zi jjiř i jjiř nneɣni

awarni as?

10 Ma ittu Arebbi aḥinni nnes?

Ma deg weɣḍab nnes

ibelleɛ arreḥmet nnes?” Silah.

11 Nniɣ: “Wa d řeɛdab inu,

aqa d iseggʷusa

zeg ufus n Umɛuǧi x kuřci.”

12 Necc ad idareɣ timegga n SIDi,

ad ɛeqřeɣ x lmuɛjizat nnec n zic.

13 Necc ad xemmameɣ

di marra řexdayem nnec,

ad ttxarraṣeɣ di marra min teggid.

14 A AREBBI, abrid nnec

aqa deg Uqeddas i yeǧa!

Man wen i yeǧan

d arebbi ameqqran

am AREBBI?

15 Cek d Arebbi

nni itteggen lmuɛjizat,

Cek tessecned tizemmar nnec

jar řegnus.   

16 Cek tefdid řgens nnec s uɣiř nnec,

tarwa n Yaɛqub d Yusuf. Silah.

17 Aman ẓrin Cek, a AREBBI,

aman ẓrin Cek uca arjijen,

wah, aman ihewřen nnhewřen.   

18 Iseynuten ideqqřen

farrɣen-dd aman nsen,

ibarruten n iseynuten

ssgeɛɛden tmijja nsen,

u fřitcat n řqews nnec ḍwint da d diha. □    

19 Tmijja nnec tegga

am wajjaj di tḥaryaḍt,

assamen ggin tafawt x ddunect,

tammurt tenhezz tarjij. `

20 Abrid nnec icuq di řebḥar,

amesraq nnec deg waman imeqqranen,

maca iṣuraf n iḍaren nnec

war binen ɛad.

21 Cek tnedhed řgens nnec

am ict n tḥimart n wuǧi,

s ufus n Musa d Harun.   

□ 

77:18 ssgeɛɛden - s Tɛibranit ‘wcin’.

78

1 Axemmi n Asaf.

A řgens inu, ewc amezzuɣ

i Ccariɛa inu!

Meyyřem amezzuɣ nwem

ɣar wawařen n uqemmum inu.

2 Necc ad arzmeɣ aqemmun inu

s wawař iweznen,

ad barrḥeɣ řemɛani innuffaren

zeg wecḥař uya,   

3 timesřayin nni nesřa u nessen,

nni d aneɣ ḥajan řejdud nneɣ.

4 War ten nᵉtteffar zeg iḥenjiren nsen,

zi jjiř i dd ɣa yasen.

Ad nbarreḥ s tmegga iṣebbḥen n SIDI,

s tmegga nnes ijehden

d lmuɛjizat nnes nni tuɣa igga.

5 Maɣar Netta igga ict n cchadet

di Yaɛqub,

issars ict n Ccariɛa di Israil,

nni tuɣa yumur i řejdud nneɣ,

maḥend ad tt ssɣaren i iḥenjiren nsen,   

6 maḥend jjiř i dd ɣa yasen ad issen,

iḥenjiren nni dd ɣa ittwaxeřqen

awarni asen,

u xenni uřa d nitni ad kkaren

ad tt sseɛdun i iḥenjiren nsen,

7 maḥend nitni ad ssarsen

řaman nsen x AREBBI,

war ttᵉttun ca timegga n Arebbi,

maca ad ḥḍan tiweṣṣa nnes,

8 war ttiřin am řejdud nsen,

ijj n jjiř aɣennan d iɣewwɣen,

ijj n jjiř s wuř war imten

u s arruḥ iɣdaren Arebbi.   

9 Ayt n Ifrayim, imjebbaden n řqews,

ɛeqben deg wass n umenɣi.

10 War ḥḍan Řɛahd ak-d AREBBI,

ugin ad uyuren di Ccariɛa nnes.

11 Ttun timegga nnes d lmuɛjizat,

tinni i d asen isscen.

12 Zzat i tiṭṭawin n řejdud nsen

igga Netta ict n lmuɛjiza,

di temmurt n Miṣra,

deg iyyar n Ṣuɛan.

13 Netta ibḍa řebḥar

uca isseẓwa ten zzayes,

ijja aman ad bedden am weɣbar.   

14 Netta issqebbeḍ i-ten s wass

s useynu,

s ǧiřet marra s tfawt n tmessi.   

15 Netta ibḍa řejruf di řexřa,

iwca i řgens ad isu s ufeyyeḍ

amecnaw zeg waman ihewřen.   

16 Netta ijja řɛunṣarat

ad feyyḍent zi sseǧaḥ,

Netta ijja aman

ad hwan am yiɣezran.

17 Maca nitni arnin

di ddnub nsen xas,

ɣewwɣen x Umɛuǧi x kuřci

umi tuɣa aten di tnezruft yuẓɣen.

18 Nitni jarrben Arebbi

deg wuř nsen

umi ttaren macca

ɣar meẓri n řeɛmar nsen.

19 Ssiwřen ḍidd i AREBBI, nnan:

“Ma izemmar Arebbi

ad issewjed ṭṭabřa di řexřa?   

20 Xzar, Netta iwta di teṣḍart,

ařami dd-uzzřen zzayes

waman d iɣezran.

Ma izemmar Netta ad iwc aɣrum

niɣ issewjed aysum i řgens nnes?”   

21 S uya isřa SIDI uca iffugem.

Timessi tarɣa ḍidd i Yaɛqub,

ikkar-dd weɣḍab nnes ḍidd i Israil,   

22 maɣar war uminem ca di AREBBI,

war ttciřin deg usenjem nnes.

23 Netta yumur iseynuten sennej

u yarzem tiwwura n ujenna.

24 Ifarreɣ-dd xasen ‘manna’

maḥend ad ccen,

iwca asen imendi zeg ujenna.   

25 Marra ccin aɣrum

n yinni daysen řɛezz.

Issekk asen macca nsen ɣar webrid

ařami jjiwnen. □    

26 Netta igga asemmiḍ

n manis dd-tneqqar tfuct

ad ikkar deg ujenna,

s tzemmar nnes issekk-dd

asemmiḍ n ljanub.   

27 Ijja aysum ad xasen dd-iwḍa

am wenẓar n tɛejjajt,

ijḍaḍ s wafriwen am yijdi n řebḥur.

28 Netta ijja i-ten ad wḍan

di řwest n řmargeḥ n řɛeskar,

ɣar marra iɣezdisen n tzeddiɣin nsen.

29 Nitni ccin u jjiwnen qaɛ,

ksin min di tuɣa ḍemɛen.

30 Nitni tuɣa ɛad war ttwafekken

zeg weḍmaɛ nsen,

macca tuɣa ɛad deg uqemmum nsen,

31 umi xasen ikkar weɣḍab n AREBBI.

Netta inɣa inni iǧan

d iqebbuzen qaɛ jar asen,

yarra-dd iḥudriyyen n Israil

ad aḍaren ɣar tɛejjajt n temmurt.   

32 Maca qaɛ amenni arnin ggin ddnub,

war uminen di lmuɛjizat nnes.

33 Netta ijja ussan nsen

ad ɛdun am yijj n řefwar,

iseggʷusa nsen am yict n řɛurret.

34 Xmi ten i ɣa ineɣ, arzun x Arebbi,

dewřen-dd ɣares, arzun xas s cḍaret.

35 Nitni ɛeqřen

aqa AREBBI d Taṣḍart nsen,

Arebbi, Amɛuǧi x kuřci,

d Amefdi nsen. □  

36 Maca nitni ssniɛmiřen zzates

s uqemmum nsen,

s yiřes nsen ssxarriqen xas.

37 War tuɣi uř nsen imten akides,

war uyuren s řmanet

ak-d Řɛahd nnes.

38 Netta maca tuɣa yareḥḥem daysen

u isseṣřeḥ x řmuɛṣiyyet nneɣ,

war yareddeǧ, maca aṭṭas n twařawin

ijja zeg weɣḍab nnes

u war iggi marra asɛar nnes ad ikkar.

39 Netta iɛqeř aqa nitni

mɣir d aysum waha,

d ijj n usemmiḍ iɛeddu

war dd-ittɛiqqib.

40 Mecḥař n twařawin

sɛaren t di řexřa,

ggin as řeḥriq di tnezruft!

41 Twařa awarni tenneɣnit

qeǧben Arebbi,

ggin řeḥriq i Umqeddas n Israil.

42 War xarrṣen ca ɛad deg ufus nnes,

deg wass nni řami ten ifda

zeg ufus n wenni i-ten iḥṣaren, □  

43 ařami igga řeɛřamat di Miṣra,

uřa d lmuɛjizat nnes deg iyyar n Ṣuɛan,

44 ařami igga iɣezran nsen

ad dewřen d idammen,

uřa d marra řɛunṣarat nsen,

ḥima nitni war zemmaren

ad zzaysen swen ɛad.   

45 Issekk jar asen

ijj n weyřaf n ibeɛɛac i ten iccen,

uřa d iqarqriwen nni ten iteḥḥan.   

46 Netta iwca řɣiǧet nsen

i tmuɣri iṣarrḍen,

uřa d ṣṣabet nsen i tmuɣri.   

47 Inɣa tazayart nsen s tebrurri,

uřa d izemmuren nsen s tkeḍfin.   

48 Netta ijja řmař nsen i ubruri,

tiḥimriwin nsen i wassamen.

49 Netta issekk řḥaduq n weɣḍab nnes

jar asen,

amuzzar d tefqeḥt d řḥeṣran,

umi dd-issekk lmalakat s jjrayeḥ.

50 Netta iseggem ijj n umesraq

i weɣḍab nnes,

war issɛizz x řeɛmar nsen zi řmewt,

isseɛdu řmař nsen i ṭṭaɛun.   

51 Netta inɣa marra imenza di Miṣra,

imenza n yeryazen daysen teryast

deg iqiḍan n Ḥam.   

52 Igga řgens nnes ad issgeɛɛed am wuǧi,

issqebbeḍ i-ten

am yict n tḥimart di řexřa.

53 Indeh i-ten di řaman,

war ggʷiden walu,

maɣar řebḥar idřa řɛedyan nsen.   

54 Iwyi ten ɣar temmurt nnes iqeddsen,

ɣar wedrar-a nni d ikseb ufus afusi nnes.

55 Issuffeɣ řegnus zzat i wudem nsen,

igga ad asen dd-tekkar tesɣart nsen

s ufiřu n řeɛbar,

uca issezdeɣ tiqebbař n Israil

deg iqiḍan nsen.   

56 Maca nitni qeǧben t, sɛaren AREBBI,

Amɛuǧi x kuřci,

war hḍin cchadat nnes.

57 Nitni dewřen ɣar ḍeffar,

ggin s řeɣdar am řejdud nsen.

Nitni weddaren

am yict n fřitca n řqews

i iteffɣen s řexdeɛ.

58 Sɛaren t s řegɛudi nsen

i x wehhben tiɣarṣa,

arrin t ad yasem

s řexyařat nsen ineqcen   

59 AREBBI isřa man aya

uca ittwassarɣ weɣḍab nnes,

idweř iɛiff aṭṭas zi Israil.

60 Netta ijja Tazeddiɣt nnes di Cilu,

Aqiḍun mani tuɣa izeddeɣ jar iwdan.   

61 Netta yarra jjehd nnes

ɣar tmeḥbast,

uřa d talwizt nnes

ɣar ufus n wenni t iḥeṣṣaren.   

62 Netta isellem řgens nnes i ssif,

yarɣa weɣḍab nnes x tesɣart nnes.

63 Timessi tecca iḥudriyyen nsen,

tiɛzariyyin nsen

war xasent dd-iwyen iɣennijen.

64 Ikehhanen nsen wḍan s ssif

u tijjař nsen war runt ca.   

65 Xenni ifaq-dd Sidi inu

am ca n ijj i tuɣa iṭṭṣen,

am yijj n bu-teɣruḍt

nni isɣuyyu zi binu.

66 Netta iwta inni t iḥeṣṣaren

ɣar ḍeffar,

igga daysen řefḍiḥet i řebda.   

67 Aqiḍun n Yusuf inḍar i-t,

taqbič n Ifrayim war tt ifarz.

68 Ifarz taqbič n Yahuda,

adrar n Ṣihyun wenni tuɣa ittexs.

69 Ibna Zzawect nnes Iqeddsen

am ijenwan yuɛřan,

am temmurt nni issemten i řebda.

70 Ifarz amsexxar nnes Dawud,

iksi t zi řkurit n wuǧi.   

71 Ijja i-t ad dd-yas

zi ɣar ḍeffar n wuǧi,

maḥend ad yarwes Yaɛqub,

řgens nnes,

uřa d Israil, řwart nnes.   

72 Netta yarwes i-ten

ɛlaḥsab řeṣfayet n wuř nnes,

igewwed i-ten s ufus izemmaren.

□ 

78:25 aɣrum n yenni daysen řɛezz - tterjama Tayunanit n Řɛahd Aqdim zi ɛřayen mitayn u xemsin iseggʷusa qbeř Lmasiḥ, qqaren as Siptuwaxinta (LXX), teqqar ‘aɣrum n lmalakat’, minzi ‘manna’ tuɣa-t zeg ujenna mani zeddɣen lmalakat.

□ 

78:35 ’Amefdi‘ - ijj n bnadem nni ifdin niɣ ifekken ijj n ismeɣ niɣ ict n tesmeɣt, niɣ ijj n bnadem dayes amarwas, niɣ ict n temmurt ɛlaḥsab řqanun, aqa netta ad ixeǧes ttaman i ɣa iřiqqen ismeɣ nni, niɣ ad ixeǧeṣ amarwas i ittxeṣṣa niɣ ttaman n temmurt nni niɣ ṣṣadaq i temɣart am mammec i d as icuwwar. S uyenni amefdi war ittfekki amenni waha maca netta d ijj wenni ifekken x řeḥsab řqanun, war ifekk břa ma ad ixeǧeṣ ttaman niɣ tamesřact i d as ittxeṣṣa ad tt iwc. D man aya i icuwwar ad t nessen x wawař ‘amefdi’ u x wawařen i ɣares dd-iqqnen am: ‘ifdi’, ‘ad ifdi’, niɣ ‘ad ifdi kur aseggʷas ijj n wezyen n yeyyar nnes’, u mammec nneɣni. S uyenni Yasuɛ Lmasiḥ d Amefdi i iǧa i marra iwdan minzi Netta iwca Tudart nnes di ṭṭweɛ nneɣ ammu i xaneɣ ifdi s idammen nnes izdigen iqeddsen, u ammu i ɣa ifdi Israil (‘marra Udayen inni i ɣa yamnen deg Yisem nnes’) d temmurt akides xmi dd ɣa yas i twařa wiss tnayen deg uneggar n wussan. Maca cciṭan war iǧi amenni. Netta ittegg am uceffar am uxcin u am uɣeṣṣab. War d as itthimmi řxar n bnadem maca mɣir ccan n yixef nnes, ḥima marra iwdan ad t ɛebden umi ten issiggʷej x Arebbi Iddaren s ixarriqen nnes d tseḥḥart nnes (xẓar Yḥ. 10).

□ 

78:42 ifda - xzar ‘Amefdi’ - Izhd. 78:35.

79

1 Azehhed n Asaf.

A AREBBI, řegnus udfen

ɣar řwart nnec.

Nitni ssxemjen

Zzawect nnec Tameqqrant iqeddsen,

arrin Urcalim d řxirbat.

2 Řxecbat n imsexxaren nnec

wcin tent d macca i ijḍaḍ n ujenna,

aysum n imtiqqan nnec

i řewḥuc n temmurt.

3 Idammen nsen zeǧɛen ten

am waman

ɣar marra iɣezdisen n Urcalim,

uřa d ijj war ten inḍiř.

4 Nedweř d řefdiḥet i jjiran nneɣ,

d ustehzi d useḥqar

i marra inni d aneɣ dd-innḍen.   

5 Ar meřmi, a SIDI?

Ma xenni ad teqqimed

tseɛɛared i řebda?

Ma ad tareɣ tusmi nnec iqeddsen

am tmessi i řebda?   

6 Farreɣ asɛar nnec

x řegnus i war Cek issinen,

x tigeldiwin nni war ittřiɣin

x Yisem nnec.   

7 Maɣar nitni ccin Yaɛqub,

areddǧen Tazeddiɣt nnes.

8 War xaneɣ ɛeqqeř 

ɛlaḥsab řmuɛṣiyyet nneɣ n zic.

Qeǧeq, ejj arreḥmet nnec

ad kidneɣ temsagar,

maɣar neḍɛef aṭṭas.   

9 Ewc aneɣ afus nnec, a AREBBI,

di ṭṭweɛ n uɛuǧi n Yisem nnec,

fekk aneɣ u seṣřeḥ x ddnub nneɣ

di ṭṭweɛ n Yisem nnec.

10 Mayemmi ɣa inin řegnus:

“Mani iǧa AREBBI nsen?”

Ejj antaqem n idammen

ittwassizřen n řgens nnec

ad idweř ittwassen

jar řegnus jar tiṭṭawin nneɣ.

11 Ejj azehhar n umeḥbus ad dd-yas

zzat i wudem nnec,

ḥḍa iḥenjiren n řmewt

ɛlaḥsab řemɣaret n uɣiř nnec.

12 Arr asen i jjiran nneɣ abehdeř nsen

sebɛa n tseqqar ɣar weḥsin nsen,

abehdeř nsen i zi cek feḍḥen,

a Sidi inu.

13 Neccin d řgens nnec

d wuǧi n ddmani n tarewsa nnec.

Nettqada Cek i řebda,

zi jjiř ař jjiř.

Neccin ad nbarreḥ ccan nnec.

80

1 I umeqqran n imeɣnajen.

S teɣnint n ‘Tlillicin’.

Cchadet n Asaf. Azehhed. □  

2 Seř, a Ameksaw n Israil,

Cek d wenni yarekkwesen Yusuf

am wuǧi,

Cek d wenni ittɣiman x ikiruben,

ban-dd di tissiqt! □  

3 Sekkar jjehd ameqqran nnec

zzat i wudem n Ifrayim

d Binyamin d Manassa,

as-dd ḥima ad aneɣ tfekked.

4 A AREBBI, arr aneɣ-dd,

ejj udem nnec ad xaneɣ yarɣ,

xenni ad nettwafekk.   

5 A SIDI, AREBBI n řɛeskarat,

mecḥař i ɣa tekked tᵉttxeyyaqed

ɣar tẓaǧit n řgens nnec?

6 Cek tessecced ten

s weɣrum n imeṭṭawen,

tarrid ten ad swen imeṭṭawen

s ijj n řmijař ittwaggen.

7 Cek teggid aneɣ

d ict n tcamma n imcubbecen

i jjiran nneɣ,

řɛedyan nneɣ

stᵉhezzan zzayneɣ jar asen.   

8 Arr aneɣ-dd, a AREBBI n řɛeskarat,

ejj udem nnec ad xaneɣ yarɣ,

xenni ad nettwafekk.   

9 Cek tqeřɛed ict n tzayart zi Miṣra,

tuẓẓřed x řegnus, uca teẓẓud-i-tt din.

10 Cek tesswejded as amcan

u tarrid tt-i-dd ad tewwet iẓewran,

tɛemmar tzayart marra tammurt.

11 Ttwassduryen idurar s tiři nnes,

ticejjura n tengelt n Arebbi

s řefruɛ nnes.

12 Tegga tiseḍwin nnes

ad awḍent ař řebḥar,

ifetwan nnes iziyzawen

ař iɣzar n Lfuraṭ.

13 Mayemmi tɣeḍřeḍ iɣebrawen nnes,

ařami marra inni dd-ittekken

x webrid řeqqḍen tt?

14 Iřef zeg wezɣar iqřeb tazayart,

marra min intenhezzan deg iyyar,

aqa ihda i-tt. □  

15 A AREBBI n řɛeskarat,

dweř-dd ɣarneɣ,

sijj-dd zeg ujenna,

u xzar, arzef tazayart-a,

16 tthilla di tzayart

tenni iẓẓu ufus nnec afusi,

di mmic nni tessjehded i Yixef nnec.

17 Aqa tᵉttwassecmeḍ s tmessi, tᵉttwaqḍeɛ.

Zeg useggʷed n wudem nnec

ad weddaren.

18 Ejj afus nnec ad yiři

ak-d weryaz n ufus nnec afusi,

ak-d mmis n bnadem

wenni tessjehded i Yixef nnec.

19 Xenni war xak nḥeyyed ca.

Ejj aneɣ ad neddar,

xenni ad nřaɣa x Yisem nnec.

20 A SIDI, AREBBI n řɛeskarat,

arr aneɣ-dd,

ejj udem nnec ad xaneɣ yarɣ,

xenni ad nettwafekk.

□ 

80:1 tilillicin - ict n marka n nnuwarat daysen aẓri aṭṭas.

□ 

80:2 ikiruben - ict n marka n lmalakat.

□ 

80:14 azɣar - niɣ ‘řɣabet’ niɣ ‘tazgant’.

81

1 I umeqqran n imeɣnajen.

S teɣnint n Ujitti, aryaz zi Jat.

N Asaf.

2 Sřiwřem i AREBBI, jjehd nneɣ,

duqqzem s usřiwřew

i AREBBI n Yaɛqub.

3 Sgeɛɛdem ict n yezři n uṣebbeḥ,

awi abendir,

řgambri miẓid d lharpa.

4 Suḍem deg uyicc n icarri

ɣar ubeddi n uyur,

ɣar tziri iqefřen,

ɣar wass n řɛid nneɣ.

5 Maɣar ta d tawṣeyyet i Israil,

ict n lfariḍa n AREBBI n Yaɛqub.

6 Igga i-tt d cchadet di Yusuf,

řami dd-iffeɣ

ḍidd i temmurt n Miṣra.

Aqa sřiɣ ijj n yiřes

war d as fehmeɣ. □  

7 Taɣruḍt nnes fekkeɣ tt zi ddqeř,

ifassen nnes arxun

zi tsuǧet i tuɣa yarebbu.

8 Cek třaɣid di řeḥṣaret

u Necc fekkeɣ cek zzayes.

Necc arriɣ-dd xak am ttnuffareɣ

deg wajjaj,

ɣar waman n Mariba

qeǧbeɣ cek. Silah.

9 Seř, řgens inu,

xenni Necc ad cehdeɣ

di řwesṭ nnec, a Israil,

mařa xenni tuɣa texsed

ad ɣari dd-tesřed.

10 War ɣarek ittiři

ijj n arebbi d aɣrib,

war sᵉjed uřa i yijj n arebbi

i war tessined.

11 Necc d SIDI, AREBBI nnec,

wenni cek dd-issuffɣen zi Miṣra.

Arzem aqemmun nnec

u Necc ad t ccureɣ.

12 Maca řgens inu war isři ca

ɣar tmijja inu,

Israil war d ayi ixs.

13 S uyenni jjiɣ ten i wuř nsen iqesḥen,

ařami i ɣa uyuren

di řecwar n uzeǧif nsen.

14 Mři dd-isřa ɣari řgens inu,

mři Israil ixs ad yuyur deg ibriden inu!

15 Xenni mammec deɣya iři qḍiɣ

x řɛedyan nsen,

arriɣ afus inu ḍidd i yinni ten iḥeṣṣaren.

16 Inni icarrhen SIDI

ad ɣares dd-dewřen

ttmuruden deǧen,

řweqt n uxeǧeṣ nsen ad yiři i řebda.

17 Iři aqa iwca as macca

zi lemliḥ n yirden,

wah, iři s tamment zi jjarf

aqa Necc ssjjiwneɣ cek.

□ 

81:6 Yusuf - s Tiɛbranit ‘Yah-husef’.

82

1 Azehhed n Asaf.

AREBBI ibedd di tmesmunt n Arebbi.

Netta iḥekkem s řḥeqq

di řwest n irebbiten.

2 Mecḥař i ɣa tekkem

tḥekkmem s řɣecc,

ad tessgeɛɛdem udem n iɛeffanen?

Silah.

3 Ḥekmem s řḥeqq x umarxu

u x uyujiř,

aɣem tasɣart i wenni ittwaḥeṣṣaren

u i umezřuḍ.

4 Fekkem amarxu d umezřuḍ,

fekk i-t zeg ufus n iɛeffanen.   

5 Nitni war ttessnen u war fehhmen,

gguren ttennḍen di taǧest,

marra dsusa n temmurt ttenhezzan.

6 Necc nniɣ: “Kenniw d irebbiten,

kenniw marra d iḥenjiren

n Umɛuǧi x kuřci!”   

7 Ɛad ad temtem am kuř bnadem,

ad tewḍam am kuř ijjen zi řḥukkam.

8 Kkar, a AREBBI, ḥkem x temmurt,

minzi Cek ad tᵉṭṭfed tasɣart nnec

zi marra řegnus.   

83

1 Izři. Azehhed n Asaf.

2 A AREBBI, war sseɣd,

war ttegg Ixef nnec d adehcur,

war seqqar ca, a Arebbi.

3 Maɣar xzar,

řɛedyan nnec ttarruǧuden,

inni Cek icarrhen ssgeɛɛden azeǧif.

4 Ttxarrṣen deg ict n tmeɛmuč

di tnuffar

ḍidd i řgens nnec,

ttemcawaren

x yinni ittwaḥḍan zzayek.

5 Qqaren: “Asem-dd, ejj aneɣ

ad ten nteḥḥa am řgens,

ařami war ittidar ɛad

deg yisem n Israil.”

6 Maɣar ttemcawaren s wuř d ijj,

aqa tteggen ijj n řɛahd ḍidd i Cek:   

7 iqiḍan n Idum d ayt n Ismaɛil,

Mu’ab d ayt n Hajar,

8 Jabal d Ɛammun d Ɛamaliq,

Filicit d imezdaɣ n Ṣur.

9 Uřa d Accur immarni ɣarsen.

Nitni tuɣa aten d afus ijhed

i ayt n Luṭ. Silah.

10 Egg asen am Midyan d Sisara,

am Yabin ɣar yeɣzar n Qicun.

11 Nitni ttwateḥḥan ɣar Ɛayn-Dur,

dewřen d řeɣbar x temmurt.

12 Egg i-ten ak-d tarwa n taṣiřet nsen

am Ɣurab d Di’b,

marra ayt n jjehd nsen

am Zabaḥ d Ṣalmunnaɛ,   

13 inni iqqaren:

“Ejj aneɣ ad neṭṭef

tizeddiɣin n AREBBI

i yixef nneɣ d řwart.”

14 A AREBBI inu, egg i-ten

am yijj n uqellij

ittennḍen di řeɛwin,

am uřum zzat i wudem n usemmiḍ.

15 Am tmessi tessreqqa azɣar,

am uceɛɛař ittett idurar, □  

16 aẓẓeř ammu xasen s usemmiḍ nnec,

snexřeɛ i-ten s tḥaryaḍt nnec.

17 Řeḥḥef udem nsen s řeḥya,

maḥend nitni, a SIDI,

ad arzun x Yisem nnec.

18 Ejj i-ten ad barrqen

u ad arejfen i řebda,

ejj i-ten ad seḍḥan

uca ad ttwahellken,

19 ḥima ad ssnen, aqa Cek waha

i ɣar iǧa Yisem ‘SIDI’,

Amɛuǧi x marra tammurt.

□ 

83:15 azɣar - niɣ ‘řɣabet’ niɣ ‘tazgant’.

84

1 I umeqqran n imeɣnajen.

S teɣnint n Ujitti, aryaz zi Jat.

Zeg ayt n Quraḥ. Azehhed.

2 Mammec ttɛizzent tzeddiɣin nnec,

a SIDI n řɛeskarat!

3 Řeɛmar inu dayes meẓri,

wah, ifenna s uweḥḥec

x řemraḥat n SIDI,

uř inu d ddat inu

sřiwřiwen i Arebbi iddaren.   

4 Uřa d ẓẓawec ittaf ɛad ict n taddart,

u tafarǧest tufa ijj n řɛucc i yixef nnes

i di tessrussa issḍawen nnes,

ɣar iɛalṭaren nnec, a SIDI n řɛeskarat,

Ajeǧid inu d AREBBI inu!

5 Sseɛd nsen n yinni izeddɣen

di Taddart nnec,

aqa aten ttṣebbaḥen i Cek

břa qeṭṭu. Silah.

6 Sseɛd n iwdan

inni ittafen jjehd nsen dayek,

inni iḥeṭṭan ibriden igeɛɛden

ɣar Zzawect nnec Tameqqrant

deg wuř nsen.

7 Xmi ttcuqan deg ijj n řewḍa n teɣzurt

n tcejjura n umettin,

arrin t d řɛunṣar.

Uřa d anẓar amezwaru

ad ten issduriy s lbarakat.

8 Nitni gguren zi jjehd ař jjehd,

ad dd-banen ɣar AREBBI di Ṣihyun.

9 A SIDI, AREBBI n řɛeskarat,

seř i tẓaǧit inu,

sḥess, a AREBBI n Yaɛqub! Silah.

10 A AREBBI,

Cek d taseddart nneɣ n useřqi,

aqa xzar ɣar wudem n umedhun nnec!

11 Maɣar ijj n wass di řemraḥat nnec

iḥřa x wařef n wussan nneɣni.

Meɛlik ufiɣ ad beddeɣ

x tnebdat n Taddart n AREBBI inu,

uřa d atlaɛ deg iqiḍan n tuɛeffna.

12 Maɣar SIDI AREBBI d tafuct

d tseddart i useřqi,

SIDI ad iwc aḥinni d uɛuǧi.

Netta war issɛizzi řxar

deg inni igguren s řekmaret.

13 A SIDI n řɛeskarat,

sseɛd n bnadem nni dayek ittiqqan.   

85

1 I umeqqran n imeɣnajen.

Zeg ayt n Quraḥ. Azehhed.

2 Cek tarḍid x temmurt, a SIDI,

tessenqeřbed tameḥbast n Yaɛqub.

3 Tekksed řmuɛṣiyyet x řgens nnec,

tedřid marra ddnub nnes. Silah.

4 Cek tmenɛed marra afugem,

tesstewwjed řḥaduq n weɣḍab nnec.

5 Arr aneɣ, a AREBBI n usenjem nneɣ,

ttu aɣḍab nnec xaneɣ.

6 Ma texsed ad xaneɣ tesɛared i řebda?

Ma ad tegged aɣḍab nnec

ad iqqim zi jjiř ař jjiř?

7 Ma war d aneɣ tejjid ad neddar ɛawed,

ḥima ad ac ifarḥ řgens nnec?   

8 Scen aneɣ-dd

tamexsiwt nnec icewwaren, a SIDI,

ewc aneɣ asenjem nnec.

9 Necc xseɣ ad sřeɣ

min ɣa issiweř Arebbi, SIDI,

maɣar Netta ad issiweř ak-d řgens nnes

u ak-d imtiqqan nnes x řehna.

Ɣarwem, mařa nitni ad dd-dewřen

ttcařan x yixef nsen.

10 Nican, aqa yudes-dd usenjem nnes

i yinni zzayes itteggʷeden,

ḥima aɛuǧi nnes

ad izdeɣ di temmurt nneɣ.

11 Tamexsiwt icewwaren d řaman

ad mmsagaren,

tasegda d řehna ad mmsudumen.   

12 Tidett ad teɣmi zi temmurt,

tasegda ad tessijj ɣar swadday

zeg ujenna.

13 SIDI ad iwc uřa d min iṣebḥen,

tammurt nneɣ ad tewc řɣiǧet nnes.   

14 Tasegda ad as tizwar

zzat i wudem nnes,

ad teḥḍa jjurret n iṣuraf nnes.

86

1 Taẓaǧit n Dawud.

A SIDI, arr amezzuɣ nnec ɣari,

seř ayi,

maɣar necc di řeɣben u zeřḍeɣ.

2 Ḥḍa x řeɛmar inu,

maɣar necc d amtiqqi,

a AREBBI inu,

senjem amsexxar nnec,

wenni xak ittcařan.

3 Ḥinn xafi, a Sidi inu,

maɣar ttřaɣiɣ xak ass am imun.

4 Sfarḥ řeɛmar n umsexxar nnec,

maɣar i Cek, a Sidi inu,

ssgeɛɛadeɣ řeɛmar inu.

5 Maɣar Cek, a Sidi inu,

d aṣebḥan u d amsameḥ,

ɣarek tamexsiwt icewwaren

i marra inni ɣarek ittřaɣan.

6 A SIDI, seř i tẓaǧit inu,

ḥekkar i tmijja n tutra inu.

7 Deg wass n řeḥṣaret inu

ttřaɣiɣ-dd ɣarek,

maɣar Cek ad xafi dd-tarred.   

8 Jar irebbiten war iǧi uřa d ijjen

am Cek, a Sidi inu,

war din min yarwesen

di tmegga nni teggid.   

9 Marra řegnus i teggid, ad dd-asen,

ad sejden zzat i wudem nnec,

a Sidi inu,

ad ssɛuǧen Isem nnec.

10 Maɣar Cek d ameqqran

u Cek d wenni itteggen lmuɛjizat,

Cek weḥḥdek d AREBBI i teǧid.

11 Scen ayi abrid nnec, a SIDI,

ḥima ad uyureɣ di tidett nnec,

smun uř inu

maḥend ad ggʷedeɣ Isem nnec.   

12 A Sidi inu, AREBBI inu,

xseɣ ad Cek qadiɣ s marra wuř inu,

ad cennɛeɣ Isem nnec i řebda qaɛ.

13 Maɣar tamexsiwt nnec icewwaren

temɣar xafi,

Cek tfekked řeɛmar inu

zi řaǧaɣ n řaxart.

14 A AREBBI,

imɛeffaren kkaren-dd akidi,

ict n bandiyya n ayt n bu-řexcunet

arezzun ad nɣen řeɛmar inu.

Cek war ɣarsen teǧid

qibač i tiṭṭawin nsen.   

15 Maca Cek, a Sidi inu,

d Arebbi d arḥim d uḥnin,

ɣarek ttasiɛ n řxaḍar

uřa d tamexsiwt icewwaren

d řaman mɣaren.   

16 Xzar-dd ɣari u ḥinn xafi,

egg jjehd nnec deg umsexxar nnec,

uca senjem mmis n tayya nnec.

17 Egg ict n řeɛřamet di ṭṭweɛ inu,

ḥima inni d ayi icarrhen

ad t ẓaren ad seḍḥan,

maɣar Cek, a SIDI, tewcid ayi afus

u tessfewwjed xafi.

87

1 Azehhed, izři n ayt n Quraḥ.

Dsas nnes aqa-t x idurar iqeddsen.

2 SIDI ittexs tiwwura n Ṣihyun

aṭṭas x marra tizeddɣin n Yaɛqub.

3 Timesřayin yuɛřan qqaren xam,

a tandint n AREBBI. Silah.

4 Necc ad barrḥeɣ Rahab d Babil

ɣar yinni i d ayi issnen.

Xzar, Filicit d wenni zi Ṣuri

ak-d Ukuci ...

‘Wanita ittwaxeřqed-dd din!’

5 Maca x Ṣihyun ad inin:

‘Ina marra ttwaxeřqen-dd dayes!’,

Amɛuǧi x kuřci ad tt issemten.

6 SIDI ad izemmem di lista n řegnus:

‘Wanita ixřeq-dd din’. Silah.

7 Nitni ttɣennajen am ceṭṭḥen:

‘Tařawin inu marra dayem!’

88

1 Izři, azehhed n ayt n Quraḥ.

I umeqqran n imeɣnajen, s teɣnint n ‘Izři n wecḍan’ ɣar řeḥṣarat.

Axemmi n Hayman, Azraḥi.

2 A SIDI, AREBBI n usenjem inu,

deg wass i di dd ɣa sɣuyeɣ ɣarek

s ǧiřet,

3 ejj xenni ad dd-tas tẓaǧit inu zzatek,

ewc amezzuɣ nnec i uřaɣi inu.

4 Maɣar řeɛmar inu ijjiwen s řmuṣibat,

tudart inu tudes-dd řaxart.

5 Necc ttwaḥessabeɣ am yinni dd-ihekkwan

deg weḥfur n wenḍeř,

am ijj n weryaz

umi war dayes jjhed ɛad.

6 Aqa ttwaḥuzeɣ jar imettan,

am yinni ittwanɣen

inni izzřen deg wenḍeř,

inni war ten tᵉttidared ɛad,

ttwaqeḍɛen nitni zeg ufus nnec.

7 Cek teggid ayi

deg wenḍeř yuǧɣen qaɛ,

di taǧest, di řaǧaɣ.

8 Asɛar nnec idqeř xafi aṭṭas,

s marra řemwaj n wesɛar nnec

tessdeǧed ayi. Silah.

9 Imqarraben inu

tessiggʷejed i-ten xafi,

tarrid ayi d nnɛi i nitni.

Ittwabelleɛ xafi,

war zemmareɣ ad dd-ffɣeɣ.

10 Tiṭṭ inu teɛmec s řeɣben.

A SIDI, ass marra ttřaɣiɣ ɣarek,

necc sswiẓẓḍeɣ ifassen inu ɣarek.

11 Ma ad tegged ict n lmuɛjiza

deg imettan?

Niɣ ad dd-kkaren řexyařat n imettan,

ma ad Cek qadan? Silah.

12 Ma ad barrḥen

s tmexsiwt nnec icewwaren

deg wenḍeř, s řaman nnec

di tesraft n uhellek?

13 Ma ad ttwassnent lmuɛjizat nnec

di taǧest,

tasegda nnec di temmurt n tattut?

14 A SIDI, necc ttřaɣiɣ Cek,

taẓaǧit inu tᵉttas-dd zzatek ɣar uteffu.

15 Mayemmi, a SIDI,

tneṭṭared řeɛmar inu,

mayemmi tᵉssnuffared

udem nnec zzayi?

16 Zi temẓi inu necc di řeɣben

u ggureɣ ɣar unuri,

ksiɣ isnexriɛen nnec ḍidd inu,

ttwaḥṣareɣ zzaysen.

17 Tettekk xafi řḥaduq n weɣḍab nnec,

itteḥḥa ayi useggʷid nnec.

18 Ass marra ittenneḍ ayi-dd am waman,

ittquwwar ayi-dd marra.

19 Amɛizz inu d umeddukkeř inu

tessiggʷejed i-ten xafi,

inni d ayi issnen inu

aqa aten ttwařeḥḥfen s taǧest.

89

1 Axemmi n Itan, Azraḥi.

2 Ad ɣennjeɣ x tmegga

n tmexsiwt icewwaren n SIDI i řebda,

ad barrḥeɣ řaman nnec

s uqemmum inu zi jjiř ař jjiř.

3 Maɣar nniɣ: “Tamexsiwt icewwaren

tᵉttwabna i řebda,

aqa tḍemned řaman nnec

deg ijenwan.”

4 “Necc ggiɣ ijj n Řɛahd

ak-d wenni zzayi ittwafarzen,

jjuǧeɣ i umsexxar inu Dawud:

5 ‘Necc ad ḍemneɣ zzariɛet nnec i řebda

u ad bniɣ řɛarc nnec zi jjiř ař jjiř.’ ” Silah.

6 Ijenwan ttqadan Cek

x lmuɛjizat nnec, a SIDI,

deg wegraw n imqeddasen

ttqadan Cek x řaman nnec.   

7 Maɣar man wen deg iseynuten

izemmar ad ittwaqedd ak-d SIDI,

man wen i iǧan

jar warrawen n irebbiten

izemmar ad imqudda ak-d SIDI?

8 Arebbi iwɛar aṭṭas

deg wegraw n imqeddasen,

marra inni d as dd-innḍen

tteggʷeden zzayes.

9 A SIDI, AREBBI n řɛeskarat,

man wen ɣar iǧa tizemmar

am Cek, a SIDi!

Řaman nnec ittenneḍ i Cek.

10 Cek tḥekkmed x nnfaxet n řebḥar.

Xmi dd-ttnekkaren řemwaj nnes,

aqa Cek taressid i-ten.

11 Aqa třebzed Rahab

am yijjen wenni issnuqqben,

tzeǧɛed řɛedyan nnec

s uɣiř nnec ijehden.

12 Nnec d ijenwan,

nnec uřa d tammurt.

Ddunit d uɛemmar nnes

teggid asen dsas.   

13 Cek txeřqed-dd ccamal d ljanub,

Tabur d Hirmun sřiwřiwen

s Yisem nnec.

14 Aqa ɣarek aɣiř i di teggid taryast,

afus nnec ijhed,

afus afusi nnec ittwassgeɛɛad.

15 Tasegda d řḥeqq

aqa aten d dsas n řɛarc nnec,

tamexsiwt icewwaren d řaman

ittizwaren zzat i wudem nnec.   

16 Sseɛd n řgens i issnen ad meyyzen

asuḍi s wesruddeḥ n řbuq, a SIDI,

nitni ad uyuren di tfawt n wudem nnec.

17 Nitni ad farḥen ass marra

s Yisem nnec

uca ad dd-ttwassgeɛɛden

s tsegda nnec,

18 maɣar Cek d řemřaḥet n jjehd nsen,

icc nneɣ ad ittwassgeɛɛed

s řxaḍar nnec.

19 Taseddart nneɣ n useřqi n SIDI,

ajeǧid nneɣ aqa-t n Umqeddas n Israil.

20 Ict n twařa tuɣa tessiwřed di řewḥiy

x Umtiqqi nnec, tennid:

“S ufus n ijj n bu-teɣruḍt ggiɣ twiza,

ijj wenni ittwafarzen zi řgens

ssgeɛɛdeɣ-t.

21 Necc ufiɣ Dawud, amsexxar inu,

dehneɣ t s zzect iqeddsen,   

22 maḥend afus inu ad yiři imten akides,

wah aɣiř inu ad t issemḥed.

23 Řeɛdu war t issaggʷad,

mmis n řmuɛṣiyyet war t iḥeṣṣar.   

24 Inni t iḥeṣṣaren ad ten řebzeɣ

zzat i wudem nnes,

inni t icarrhen ad ten wteɣ.

25 Řaman inu d tmexsiwt inu icewwaren,

aqa aten akides i ɣa yiřin,

ad ittwassgeɛɛed yicc nnes s Yisem inu.

26 Ad ssarseɣ afus nnes x řebḥar,

afus nnes afusi x iɣezran.

27 Netta ad xafi dd-iřaɣa:

‘Aqa Cek d Baba inu, Arebbi inu,

d Taṣḍart n usenjem inu!’   

28 Necc ad t ggeɣ d amenzu inu,

Amɛuǧi x ijeǧiden n temmurt.   

29 I řebda ad ḥḍiɣ

tamexsiwt inu icewwaren zzates,

u Řɛahd inu ad ɣares iqqim s řmanet.

30 Ad ẓẓuɣ zzariɛet nnes i řebda,

řɛarc nnes min ɣa kken

ussan n ujenna ǧan.

31 Mařa iḥenjiren nnes ḥeyyden

x Ccariɛa inu,

war gguren ak-d lfarayiḍ inu,   

32 mařa ssfesden tiweṣṣa inu,

war ḥeṭṭin řumurat inu,

33 xenni ad xeǧṣeɣ

aɛeddu nsen s weɛmud,

řmuɛṣiyyet nsen s teyyita.

34 Maca war xasen ttekkseɣ

tamexsiwt inu icewwaren,

war nekkareɣ řmanet inu.

35 War ttɣeṣṣabeɣ Řɛahd inu,

min dd-iffɣen zeg iyencicen inu,

war t ttbeddiřeɣ.

36 Necc jjuǧeɣ ict n twařa

ɣar tqeddast inu:

’War ssxarriqeɣ ɛemmarṣ x Dawud!’   

37 Zzariɛet nnes ad teqqim i řebda,

u řɛarc nnes ad din ibedd zzati

am tfuct.

38 Netta ad iqqim ibedd i řebda am tziri

u acehhad deg iseynuten

aqa-t d amtiqqi.” Silah.   

39 Maca Cek tɛarrned t ɣar uɣezdis,

tenḍared t,

Cek tfuggmed x umedhun nnec.

40 Cek tenḍared Řɛahd

ak-d umsexxar nnec,

tfesded ttaj n weɛzař nnes

s ubeǧaɛ n temmurt.

41 Tɣeḍřed marra řeḥyud nnes,

thedmed tineddam nsen ifaryen.

42 Marra inni dd-ikkin abrid keccḍen t,

netta idweř d aseḥqar i jjiran nnes.   

43 Cek tessgeɛɛded afus afusi

n yinni t iḥeṣṣaren,

tessfarrḥed marra řɛedyan nnes.

44 Cek tessenqeřbed řeqḍeɛ n ssif nnes,

Cek tejjid t war ittɣimi ibedd deg umenɣi.

45 Cek tessbedded aẓri nnes,

řkursi nnes igellden

tenḍared t ɣar temmurt.

46 Cek tessemẓid as ussan n temẓi nnes,

tedřid t s řefḍiḥet. Silah.

47 Ař meřmi ɛad, a SIDI,

ad tessnuffared Ixef nnec břa qeṭṭu,

ad yarɣ wesɛar nnec am tmessi?

48 Ɛqeř x řmijař n tudart inu!

Mayemmi dd-txeřqed

marra arraw n bnadem amenni baṭeř?

49 Man aryaz ijehden war ittwiři řmewt,

man aryaz i ɣa ifekken řeɛmar nnes

zeg ufus n řaxart? Silah.   

50 A Sidi inu, mani ǧant

tmegga n tmexsiwt nnec n zic,

tinni x tuɣa tejjuǧed i Dawud

s řmanet nnec?   

51 A Sidi inu, ɛqeř

x useḥqar n imsexxaren nnec,

nni arebbuɣ deg weḥsin inu

zeg ubarru n marra řegnus, □  

52 i zi d ayi sseḥqaran

řɛedyan nnec, a SIDI,

i zi sseḥqaran iṣuraf n umedhun nnec.

53 Ad ittwabarek SIDI i řebda qaɛ!

Amin, wah, amin!

□ 

89:51 aḥsin - niɣ ‘abeḥrur’.

ADLIS WISS AREBƐA: IZEHHIDEN 90-106

90

1 Taẓaǧit n Musa, aryaz n AREBBI.

A Sidi inu,

Cek tuɣa d Tazeddiɣt nneɣ

zi jjiř ař jjiř.   

2 Qbeř ma ad iřin idurar,

qbeř ma ad dd-tessuffɣed

tammurt d ddunect,

wah aqa Cek d Arebbi

zi řebda ař řebda.

3 Cek tejjid bnadem

ad iɛqeb ɣar tɛejjajt.

Teqqared:

“Ɛeqbettiw-dd tarwa n bnadem!”

4 Maɣar ařef n iseggʷusa

di tiṭṭawin nnec

am wass n iḍennaḍ nni iɛdun,

uřa am yict n nnubet n tɛessast di ǧiřet.   

5 Cek tfarḍed ten, aqa aten am yiḍeṣ.

Ɣar tuffut ggin am arbiɛ iyemman.

6 Ɣar tuffut ittzᵉyziw arrbiɛ

uca iyemma,

ɣar tmeddit ittwamjar, ittaẓeɣ.

7 Maɣar neccin nefna s weɣḍab nnec,

nennexřeɛ zeg wesɛar nnec.

8 Cek teggid řmuɛṣiyyet nneɣ

qibač nnec,

ddnub nneɣ innuffaren

di tfawt n wudem nnec.

9 Maɣar marra ussan nneɣ ad ɛdun

deg ufugem nnec isseggʷaden,

nesseɛdu iseggʷusa nneɣ

am yijj n usuḍi.

10 Ussan n tudart nneɣ

ttekken sebɛin n iseggʷusa,

niɣ, meřmi i ɣa niři nejhed,

aqa tmanyin n iseggʷusa.

Min dayes d aɛuǧi,

ittaru-dd tamara d řweḥran,

deɣya tᵉttekk tɛeddu u neṭṭaw ɣar din.

11 Man wen issnen

řqesḥan n weɣḍab nnec,

u man wen issnen tiggʷudi zzayek

am dd-ittřiq

ak-d aduqqez nnec n ufugem?

12 Seřmed aneɣ ad nḥesseb ussan nneɣ,

ḥima ad dd-nawi uř iccuren s tiɣit.

13 Dweř-dd, a SIDI, ař meřmi?

Ḥinn x imsexxaren nnec.   

14 Sjjiwen aneɣ ɣar uteffu

s tmexsiwt nnec icewwaren,

xenni ad nesřiwřew,

ad nfarḥ marra ussan nneɣ.

15 Sfarḥ aneɣ anect n wussan

i d aneɣ teḥṣared,

anect n iseggʷusa i di neẓra řɣar.

16 Scen řxedmet nnec i imsexxaren nnec,

řɛezz nnec x iḥenjiren nsen.

17 Ad xaneɣ tehwa

řeḍrafet n Sidi, AREBBI nneɣ,

ḍmen Cek řxedmet n ifassen nneɣ,

wah, řxedmet n ifassen nneɣ ḍmen i-tt.

91

1 Tmijja tamezwarut:

Wenni izeddɣen

deg udurri n Umɛuǧi x kuřci,

aqa netta ad issens

di tiři n Umzemmar x kuřci.

2 Tmijja wiss tnayen:

Ad iniɣ i SIDI:

Cek d amcan inu n tarewřa d lburj inu,

AREBBI inu, Wenni x ttecřeɣ!

3 Tmijja tamezwarut:

Maɣar Netta ad cek ifekk

zi řfex n ineymaren n ijḍaḍ,

zi ṭṭaɛun yareddǧen.   

4 S arric nnes ad cek ideř,

sadu wafriwen nnes ad tafed adurri.

Řmanet nnes d taseddart tameqqrant

d arruḍ n wuzzař.   

5 War tᵉtteggʷeded ca

zeg unexřiɛ n ǧiřet,

zi fřitca n řqews i din iṭṭawen s wass,   

6 uřa zi ṭṭaɛun i dd-ittennḍen di taǧest,

zi lhalak i yareddǧen s uziř.

7 Waxxa ad wḍan ařef ɣar uɣezdis nnec

u ɛecra ařef ɣar afus afusi nnec,

ɛad war cek dd-ittikkʷiḍ.

8 Ad twařid aya s tiṭṭawin nnec waha,

ad tẓared mammec ɣa ittwaxřef

zeg iɛeffanen.

9 Tmijja wiss tnayen:

Maɣar xak:

‘Cek a SIDI, aqa Cek

d amcan inu n tarewřa!’

Tmijja tamezwarut

Aqa cek teggid Amɛuǧi x kuřci

d tazeddiɣt i yixef nnec,

10 war dayek tneṭṭeḥ tuɛeffna,

uřa d ict n jjriḥect

war dd-tqarrab ca ɣar uqiḍun nnec,

11 maɣar Netta ad xak yumur

lmalakat nnes,

maḥend ad cek ḥḍant

di marra ibriden nnec.   

12 Ad cek ksin x ifassen nsent,

ḥima aḍar nnec war ineggeḥ aẓru.   

13 Ad tɛefsed x weyrad izehharen

u x třefsa,

ad tɛejned x weyrad ameẓyan

d řhaycet n řebḥar.   

14 Tmijja wiss třata zi Arebbi:

Umi dd-iqqen netta ɣari,

Necc ad t ssnejmeɣ.

Necc ad t ssgeɛɛdeɣ,

maɣar netta issen Isem inu.

15 Netta ad ayi iřaɣa

u Necc ad xas dd-arreɣ.

Di řeḥṣaret aqa ayi ɣares.

Necc ad t fekkeɣ, ad as ssɛuǧeɣ.

16 Necc ad t ssjjiwneɣ

ak-d tuzzeggart n wussan,

Necc ad as ssecneɣ asenjem inu.

92

1 Azehhid. Ijj n izři i wass n ssebt.

2 Mammec iṣbeḥ

maḥend ad nqada SIDI,

ad nzehhed i Yisem nnec,

a Amɛuǧi x kuřci,

3 maḥend ad nbarreḥ

s tmexsiwt nnec icewwaren

ɣar tuffut,

řaman nnec di ǧyaři,

4 di lharpa s ɛecra n ifiřan u di lharpa,

s tirart x ifiřan n řgambri.

5 Maɣar Cek tessfarḥed ayi,

a SIDI, s tmegga nnec,

necc ad sřiweřweɣ

x řefɛayeř n ifassen nnec.

6 Mammec mɣarent tmegga nnec, a SIDI,

mammec uǧɣen ixarriṣen nnec!

7 Ijj n uqeffuḥ war ɣares min ɣa iɛawed,

ijj n ubuhaři war ifehhem man aya.

8 Mařa iɛeffanen ɣemmyen am arbiɛ,

u marra inni itteggen řmuɛṣiyyet

ttnewwaren,

aqa aya ad issiweḍ ateḥḥi nsen

i řebda qaɛ.

9 Cek d Amɛuǧi x kuřci i řebda, a SIDI!

10 Maɣar xzar, řɛedyan nnec, SIDI,

řɛedyan nnec ad fnan,

marra inni itteggen řɣecc

ad ttwazeǧɛen.

11 Cek ad tessgeɛɛded accaw inu

am wenni n iɣayḍ n řexřa

ak-d waccawen d iziraren,

ttwadehneɣ s zzect n ṭri.

12 Tiṭṭ inu ad tẓar inni xafi ittcekkmen,

imezzuɣen inu ad sřen i iɣrimen inu

inni xafi dd-ikkaren.

13 Amsegged ad inewwar

am tcejjart n tini,

ad iɣmi am tcejjart n tengelt

x idurar n Lubnan,   

14 inni ittwaẓẓun di Taddart n SIDI,

ad nnuwaren

di řemraḥat n AREBBI nneɣ.

15 Nitni ad wcen řɣiǧet di tewsar,

ad qqimen ṣeḥḥen d ṭri.

16 maḥend ad barrḥen,

belli SIDI aqa-t nican.

Netta d Taṣḍart inu

u war dayes bu řɣecc.

93

1 SIDI iḥekkem,

Netta yarḍ s lɛaḍama,

SIDI yarḍ s jjehd am s yijj n uḥezzam.

Wah, ddunect tbedd temten,

war tᵉttenhezzi ca.   

2 Řkursi igellden nnec imten

zi mecḥař uya,

Cek teǧid zi řebda.

3 Iɣezran ssgeɛɛden, a SIDI,

iɣezran ssgeɛɛden tmijja nsen.

Iɣezran ad ssgeɛɛden

řḥess n zzhir nsen.

4 SIDI di řuɛřa ijhed x zzhir

n waṭṭas n waman ijehden

u x uhaji n řebḥar.

5 Cchadat nnec aqa daysent řaman.

Taqeddast tzehhej i Taddart nnec,

a SIDI, ař marra ussan.

94

1 A Arebbi n untaqem, a SIDI,

Arebbi n untaqem,

ban-dd di tissiqt!

2 A, Řqaḍi n temmurt, sgeɛɛed Ixef nnec,

arr tasɣart i imɛeffaren

am min ssdaḥeǧen nitni.

3 Mecḥař i ɣa kken ɛad iɛeffanen, a SIDI,

mecḥař i ɣa kken neggzen

iɛeffanen s řefraḥet,

4 ad qqimen ssawařen awařen iqesḥen,

mecḥař i ɣa qqimen marra

inni itteggen řmuɛṣiyyet

ad ssemɣaren ixef nsen?

5 A SIDI, nitni řebbzen řgens nnec,

ḥeṣṣaren tasɣart n řwart nnec.

6 Nitni neqqen tajjač d ubarrani,

ɣarrṣen i iyujiřen.

7 Nitni qqaren: “SIDi war tt ittwiři,

AREBBI n Yaɛqub war d as ittḥekkar.”   

8 Fetnem kenniw iqeffuḥen di řgens,

jmiɛ ak-d ibuhařiyyen,

meřmi i ɣa tdewřem tfehhmem?   

9 Ma war ittesři wenni iẓẓun amezzuɣ?

Ma war iẓarr wenni iggin tiṭṭ?   

10 Ma war ittɛaqeb

wenni ittwebbxen řegnus,

wenni isseřmaden tussna i bnadem?

11 SIDI yareggeb x ixarriṣen n iwdan,

aqa aten am yijj n usuḍi waha.   

12 Sseɛd n weryaz nni tᵉttwebbxed, a SIDi,

wenni tesseřmaded zi Ccariɛa nnec,

13 ḥima ad t tessareyyeḥed

zeg wussan iɛeffnen,

ař ɣa ḥfaren aḥfur n turṣuḍi i uɛeffan.

14 Maɣar SIDI war ineṭṭar řgens nnes,

war isemmeḥ di tesɣart nnes.   

15 Maɣar řḥukm ad dd-idweř ɣar tsegda,

marra inni ɣarsen uř iseggmen

ad tt-i-dd-ḍeffaren.

16 Man wen kidi i ɣa ibedden

ḍidd i iɛeffanen?

Man wen xafi i ɣa iwten

ḍidd i yinni itteggen řɣecc?

17 Mři war iǧi SIDI d twiza inu,

iři izdeɣ řeɛmar inu ɛřaḥař

deg wesɣaḍ. □  

18 Mařa nniɣ: ‘Aḍar inu ittefriɣ!’,

xenni tᵉṭṭef ayi

tmexsiwt nnec icewwaren, a SIDI!

19 Mařa mmarnin dayi ixarriṣen

ař ṭṭarf,

tuɣa řeɛmar inu ittarr meẓri

deg usfewwej nnec.

20 Ma texsed ad kidek issmun

řkursi n uhellek,

wenni issiwḍen řeɣben

x dsas n tewṣeyyet?

21 Nitni ḥeṣṣaren řeɛmar n umseggad,

cehhden x idammen imezdagen s řɣar.

22 SIDI tuɣa ayi d ijj n lburj yuɛřan,

AREBBI inu d Taṣḍart n tarewřa inu.

23 Netta ad xasen isseɛqeb

řmuɛṣiyyet nsen,

am tteggen řɣar nsen ad ten iteḥḥa.

SIDI, AREBBI nneɣ, ad ten iteḥḥa.

□ 

94:17 asɣaḍ - d man aya ixs ad yini ‘deg unuri’.

95

1 Asem-dd, ejj aneɣ ad nesřiwřew zzat i SIDI,

ejj aneɣ ad nduqqez s usřiwřew

i Teṣḍart n usenjem nneɣ.

2 Ejj aneɣ ad nades

ɣar wudem nnes s uqadi,

ejj aneɣ ad as nᵉsřiwřew s izehhiden.

3 Maɣar SIDI d ijj Arebbi d ameqqran,

ijj n Ujeǧid d ameqqran

sennej i marra irebbiten.

4 Deg ufus nnes ǧan

imucan yuǧɣen qaɛ n temmurt,

uřa d tiqiccatin n idurar

aqa atent nnes.

5 Nnes řebḥar, maɣar ixřeq i-t-i-dd,

u ifassen nnes ggin uřa d řbar.

6 Asem-dd, ejj aneɣ

ad as nbendeq, ad nesjed,

ejj aneɣ ad nesjed x ifadden zzat i SIDI,

wenni d aneɣ iggin,

7 maɣar Netta d AREBBI nneɣ

u neccin d řgens n tarewsa nnes,

uřa d uǧi n ufus nnes.

Mařa ass-a tseǧem ɣar tmijja nnes,   

8 war sseqsiḥem ca uř nwem,

am di Mariba,

am deg wass n Massa di řexřa,   

9 mani tuɣa d ayi ttjarrben

řejdud nwem,

qeǧben ayi,

waxxa tuɣa ẓrin řxedmet inu.   

10 Arebɛin n iseggʷusa

tuɣa ttɛiffeɣ jjiř-a, nniɣ:

“Aqa-ten d ijj n řgens

s wuř iweddaren,

war ssinen ibriden inu.”  

11 S uyenni Necc jjuǧeɣ

deg weɣḍab inu:

“Nitni war dd-ttidfen ɛemmarṣ

di arraḥet inu!”   

96

1 Ɣennjem i SIDI ijj n yezři amaynu,

ɣennjem i SIDI, marra tammurt!   

2 Ɣennjem i SIDI, barkem Isem nnes,

beccarem i usenjem nnes ass x wass.

3 Barrḥem aɛuǧi nnes jar řegnus,

řeɛjayeb nnes jar marra řegnus.

4 Maɣar SIDI d ameqqran,

issdaḥeǧ asemɣar aṭṭas,

Netta d amsaggʷed

mahu marra irebbiten.

5 Minzi marra irebbiten n řegnus

aqa aten d l’aṣnam,

maca SIDI igga ijenwan.

6 Tissiqt d řɛezz ǧan zzat i wudem nnes,

jjehd d waẓri aqa aten

di Zzawect nnes Iqeddsen.

7 Wcem i SIDI, a, tiqebbař n řegnus,

wcem i SIDI aɛuǧi d jjehd.

8 Wcem i SIDI aɛuǧi n Yisem nnes,

awyem-dd tawhibt,

asem-dd ɣar řemraḥat nnes,

9 bendeq zzat i SIDI

s ucewwar iqeddsen,

arjijem zzat i wudem nnes,

a marra tammurt!   

10 Inim jar řegnus: “SIDI iḥekkem!”

Nican, řexxu ddunect tbedd temten,

war ttenhezzi ɛad.

Netta ad iḥkem řegnus s řḥeqq.

11 Ejj ijenwan ad farḥen

u tammurt ad tarceq,

ejj ad izhar řebḥar d uɛemmar nnes,

12 ejj ad isřiwřiw yeyyar s řefraḥet

s marra min dayes,

xenni ad sřiwřiwent

marra tcejjura n wezɣar □  

13 zzat i wudem n SIDI,

maɣar Netta ad dd-yas,

maɣar Netta ad dd-yas

ḥima ad icarreɛ tammurt.

Netta ad icarreɛ ddunect s tsegda

u řegnus s řḥeqq nnes.   

□ 

96:12 azɣar - niɣ ‘řɣabet’ niɣ ‘tazgant’.

97

1 SIDI iḥekkem,

ejj tammurt ad tfarḥ,

ad arecqent marra tegzirin.   

2 Quwwaren as iseynuten

d yijj n useynu ibbumbes,

tasegda d řḥeqq

aqa aten d dsas n řɛarc nnes.

3 Timessi teggur as

zzat n wudem nnes,

tqedd iɣrimen nnes

i d as dd-ittennḍen.

4 Assamen nnes ssřaqqan ddunect,

tammurt tẓarr i-tt, tenhezza.   

5 Idurar fessyen am ccmeɛ

zzat i wudem n SIDI,

zzat i wudem n Sidi n marra tammurt.

6 Ijenwan ttbarrḥen tasegda nnes,

marra řegnus ttwařan aɛuǧi nnes.   

7 Ejj ad seḍḥan marra inni ɛebbden

i řexyařat ineqcen n ukeccuḍ,

marra inni ittcennɛen di l’aṣnam.

Bendqem zzates, kenniw,

marra irebbiten!

8 Ṣihyun isřa, ifarḥ,

yessis n Yahuda arecqent,

zi ssibbet n řeḥkamat nnec, a SIDI.

9 Maɣar Cek, a SIDI,

d Amɛuǧi x marra tammurt,

Cek d wenni yuɛřan qaɛ

x marra irebbiten.

10 Kenniw i ittexsen SIDI, carhem řɣar.

Netta iḥeṭṭa x řeɛmur n imtiqqan nnes,

Netta ittfekka i-ten zeg ufus n iɛeffanen.   

11 Tafawt tᵉttwazarɛ i umsegged,

řefraḥet i yinni ɣar iǧa uř iseggmen.

12 Kenniw imseggaden, farḥem zi SIDI,

qadam xmi tᵉttidarem taqeddast nnes.

98

1 Azehhid.

Ɣennjem i SIDI ijj n yezři n jdid,

maɣar Netta igga lmuɛjizat.

Afus nnes afusi d uɣiř nnes iqeddsen

ssnejmen t.

2 SIDI isscen asenjem nnes,

issargeb tasegda nnes

zzat i tiṭṭawin n řegnus.

3 Netta iɛqeř x tmexsiwt nnes icewwaren,

x řaman nnes i taddart n Israil.

Marra tineggura n temmurt ẓrint asenjem

s ufus n n AREBBI nneɣ.

4 Duqqzem s usřiwřew i SIDI,

marra tammurt,

sɣuyyem, sřiweřwem, zehhdem.

5 Zehhdem i SIDI s řgambri,

s řgambri u s tmijja n yezři,

6 s řebwaq d řḥess n usuḍi

deg uyicc n icarri.

Duqqzem s usřiwřew

zzat i wudem n ujeǧid, SIDI.

7 Ejj ad izhar řebḥar

d marra aɛemmar nnes,

ddunect d yinni dayes izeddɣen.

8 Ejj iɣezran ad wten camxa s ifassen,

idurar ad ssřiwřewen jmiɛ

9 zzat i wudem n SIDI,

maɣar Netta ad dd-yas

ḥima ad iḥkem tammurt.

Netta ad iḥkem tammurt s tsegda,

řegnus s řḥeqq.

99

1 SIDI iḥekkem, ejj ad arjijen řegnus.

Netta iqqim x ikiruben,

tammurt tebda ad tenhezz. □  

2 SIDI d ameqqran di Ṣihyun,

Netta yuɛřa aṭṭas x marra řegnus.

3 Ejj i-ten ad qadan

Isem nnec ameqqran issaggʷaden,

ad inin: “Aqa Netta d amqeddas!”

4 Jjehd n ujeǧid aqa netta ittexs řḥeqq.

Cek teggid amcan imten i tsegda,

teggid řḥeqq d tsegda di Yaɛqub.

5 Sɛuǧem SIDI, AREBBI nneɣ,

bendqem zzat i tnebdat

n iḍaren nnes.

Aqa Netta d amqeddes!

6 Musa d Harun tuɣa aten

zeg ikehhanen nnes,

Camwil tuɣa zeg inni iřaɣan Isem nnes.

Nitni řaɣan ɣar SIDI

uca Netta isřa asen.

7 Issiweř akidsen zeg uqellij n useynu.

Nitni ḥḍan cchadat nnes,

uřa d tiweṣṣa nnes nni d asen iwca.

8 A SIDI, AREBBI nneɣ, Cek tesřid asen.

Cek d ijj n Arebbi iɣeffaren,

maca uřa d umtaqem x tmegga nsen.

9 Sɛuǧem SIDI, AREBBI nneɣ,

bendqem as zzat i wedrar nnes iqeddsen,

maɣar SIDI, AREBBI nneɣ,

d amqeddes i iǧa.

□ 

99:1 ikiruben - ict n marka n lmalakat.

100

1 Izři n uqadi.

Ejj ad tᵉdduqqez marra tammurt

s usřiwřew i SIDI.

2 Sexxarem i SIDI s řefraḥet,

asem-dd zzat i wudem nnes s usřiwřew.

3 Snem, aqa SIDI d AREBBI i yeǧa.

Netta ixřeq aneɣ-dd

u neccin nnes i neǧa,

řgens nnes d wuǧi n tarewsa nnes.   

4 Adfem tiwwura nnes s uqadi,

řemraḥat nnes s izřan n uṣebbeḥ,

qadam t, barkem Isem nnes.

5 Maɣar SIDI d aṣebḥan,

tamexsiwt nnes icewwaren

tᵉttɣima i řebda,

řaman nnes zi jjiř ař jjiř.

101

1 Azehhed n Dawud.

Necc ad ɣennjeɣ

x tmexsiwt icewwaren d řḥeqq,

ad zehhdeɣ i Cek, a SIDI!

2 Necc ad ggeɣ s řeɛqeř

ɛlaḥsab ijj n webrid ikemmřen.

Meřmi ɣari i dd ɣa tased?

Necc ad uyureɣ s wuř nican

di řwesṭ n taddart inu,

3 Necc war neṭṭareɣ tiṭṭawin inu

di min ifeḍḥen.

Necc carrheɣ min tteggen

inni xak iḥeyyden

man aya war d ayi iřeṣṣeq.

4 Uř ittefriɣen ittxeṣṣa

ad xafi yaggʷej,

war xseɣ ad ssneɣ min war iḥřin.

5 Wenni iceqqfen

deg jjar nnes s tnuffra,

ad t teḥḥiɣ.

Wenni ittkebbaren s tiṭṭawin nnes

d wenni ittɛeffaren s wuř nnes,

war t kessiɣ.

6 Tiṭṭawin inu arezzunt

x imtiqqan di temmurt,

ḥima nitni ad ɣari qqimen.

Wenni igguren

deg ijj n webrid ikemmřen,

ad ayi isexxar.

7 Wenni itteggen řɣecc,

war ittɣimi di taddart inu,

uřa d bu-ixarriqen war ittwaḍmen

zzat i tiṭṭawin inu.

8 Kuř ṣṣbeḥ ad teḥḥiɣ

marra iɛeffanen zi temmurt,

ḥima ammu i ɣa mḥiɣ marra

inni itteggen řmuɛṣiyyet

zi tendint n SIDI.

102

1 Taẓaǧit n ijj n řmesksin mařa manayenni d aṭṭas xas, uca xenni ittfarreɣ imunas nnes zzat i SIDI.

2 A SIDI, seř ɣar tẓaǧit inu,

ejj aɣuyyi inu ad ɣarek dd-yaweḍ.

3 War tteffar udem nnec xafi

deg wass i di ttwaḥṣareɣ.

Arr-dd ɣari amezzuɣ nnec

deg wass i di řaɣiɣ,

seř-dd xenni ɣari deɣya.

4 Minzi ussan inu ɛdun am ddexxan,

ixsan inu am tefqunt icemḍen.   

5 Uř inu ittisřaw u yuẓeɣ am arbiɛ,

ařami ttuɣ ad cceɣ aɣrum inu.

6 Zi ssibbet n uzehhar yuǧɣen inu,

řeṣqen iɣsan inu ɣar teřmect inu.

7 Necc am yijj bu-uɛuqqi n ujḍiḍ

di řexřa,

dewřeɣ am yijj n muka jar řxirbat.

8 Ttɣimeɣ faqeɣ s řeftanet,

dewřeɣ am yijj n wejḍiḍ

i iqqimen weḥḥdes x tzeqqa.

9 Řɛedyan inu ttekkwaren ayi ass marra.

Inni xafi ittɛeddan,

neɛɛřen am qqaren isem inu.

10 Maɣar ttᵉtteɣ iɣɣeḍ am weɣrum

u xeǧḍeɣ tisessit inu s imeṭṭawen inu

11 zi ssibbet n wesxeḍ nnec

d uduqqez n weɣḍab nnec,

maɣar Cek tessgeɛɛded ayi

u tenḍared ayi ɛawed ɣar temmurt.

12 Ussan inu am yict n tiři izzuggarten,

u necc taẓɣeɣ am tuga.

13 Maca Cek, a SIDI,

ad teqqimed x řkursi nnek i řebda,

zi jjiř ař jjiř ad dayek xarrṣen.

14 Cek ad tekkared ad tarḥmed x Ṣihyun,

maɣar aqa d řweqt

maḥend ad xas tḥinned,

minzi řweqt ittwaggen

aqa tiweḍ-dd.

15 Maɣar iẓra nnes usin-dd

x řxaḍar n imsexxaren nnec

u nitni ksin s wesḥissef di tɛejjajt nsen.

16 Řegnus ad ggʷeden Isem n SIDI,

marra ijeǧiden n temmurt

ad ggʷeden aɛuǧi nnec.

17 Xmi ɣa ibna SIDI Ṣihyun

twařat nneɣnit,

ad dd-iban deg uɛuǧi nnes.

18 Ad iřha ak-d tẓaǧit n umezřuḍ,

war isseḥqara ca taẓaǧit nsen.

19 Man aya ittwari i jjiř i dd ɣa yasen,

řgens nni dd ɣa ittwaxeřqen,

ad iṣebbeḥ i SIDi,

20 maɣar Netta aqa issijj-dd

zi Zzawect nnes Iqeddsen yuɛřan,

zeg ujenna ixzar-dd SIDI

ɣar temmurt swadday

21 ḥima ad iseř aweɛɛeḍ n umeḥbus,

ḥima ad yarxu

i yinni iǧan d tarwa n řmewt,

22 maḥend ad barrḥen

s Yisem n SIDI di Ṣihyun,

d ccenɛet nnes di Urcalim,

23 xmi dinni i ɣa ttwassmunen řegnus,

jmiɛ ak-d tgeldiwin,

ḥima ad sexxaren i SIDI.

24 Netta issarxu jjehd inu ak-d webrid,

Netta issemẓi deg wussan inu.

25 Necc nniɣ: ‘War d ayi kessi

deg wezyen n wussan n tudart inu, a Arebbi,

aqa iseggʷusa nnec ttɣiman zi jjiř ař jjiř.

26 Zeg wecḥař uya teggid dsas i temmurt,

ijenwan d řxedmet n ifassen nnec.   

27 Ina ad fnan, maca Cek ad tdumed.

Nitni marra ad arcan am warruḍ,

Cek ad ten tbeddřed

am yict n řeɛbayet,

ammu i ɣa ttwabeddřen.   

28 Cek maca d Cek,

iseggʷusa nnec war qeṭṭin ɛemmarṣ.’   

29 Iḥenjiren n imsexxaren nnec

ad din zedɣen

u tarwa nsen ad ttwassmetnen

zzat i wudem nnec.

103

1 N Dawud.

Barek SIDI, a řeɛmar inu,

d marra min dayi Isem nnes iqeddsen.

2 Barek SIDI, a řeɛmar inu,

war ttᵉttu ɛemmarṣ

marra timegga nnes iṣebḥen.

3 Netta d wenni d ac iɣeffaren

marra ddnub nnec,

wenni issgenfan marra řehřacat nnec,   

4 wenni ifdin tudart nnec zi turṣuḍi,

wenni xak iggin ttaj

n tmexsiwt icewwaren d arreḥmet,

5 wenni issjjawanen aqemmum nnec

s min iṣebḥen,

wenni ittarran temẓi nnec am ugider.

6 SIDI ittegg tasegda d řḥeqq

i marra inni ittwaḥeṣṣaren.

7 Netta isscen i Musa ibriden nnes,

i ayt n Israil timegga nnes.

8 SIDI d arḥim d aḥnin,

ɣares ttasiɛ n řxaḍar,

iccur s tmexsiwt icewwaren.   

9 Netta war ittemcubbuc i řebda,

war ittɣimi ittxeyyiq i řebda.   

10 Netta war d aneɣ ittegg

ɛlaḥsab ddnub nneɣ

u war zzayneɣ ixeǧef

ɛlaḥsab řmuɛṣiyyet nneɣ,

11 maɣar am ujenna yuɛřan x temmurt,

ammu i temɣar

tmexsiwt nnes icewwaren

tiwa marra inni t itteggʷeden.

12 Am iggʷej ccarq x řɣarb,

ammu i issiggʷej Netta

ixeṭṭan nneɣ xaneɣ.

13 Am mammec iḥinn babatsen

x iḥenjiren nnes,

ammu i ittḥinn SIDI x yinni t itteggʷeden.

14 Maɣar Netta issen mammec nettwagg,

iɛqeř aqa neccin d acař.

15 Ussan n bnadem amecnaw tuga,

netta ittnuwar am tnuwwact n yeyyar.   

16 Mařa ikka-dd xas usemmiḍ, war teqqim

u amcan mani tuɣa tbedd,

war xas issin ɛad.

17 Maca tamexsiwt icewwaren n SIDI

tᵉttɣima zi řebda ař řebda

tiwa yinni t itteggʷeden,

u tasegda nnes tᵉttɣima

i warraw n warraw,

18 i marra inni iḥeṭṭan Řɛahd nnes

u iɛeqqřen x řumurat nnes,

maḥend ad zzaysen tteggen.   

19 SIDI issbedd řɛarc nnes deg ujenna,

Tagelda nnes tḥekkem x marra min iǧan.

20 Barkent SIDI, kennint, lmalakat nnes,

ayt n bu-teɣruḍt imeḥḍen

inni itteggen awař nnes,

inni ittesřan i tmijja n wawař nnes.

21 Barkent SIDI, marra řɛeskarat nnes,

kenniw, imsexxaren nnes,

inni itteggen min d as yarecqen!   

22 Barkem SIDI,

a marra min ittwaggen s ufus nnes,

di mani ma i teǧa řeḥkamet nnes.

Barek SIDI, a řeɛmar inu.

104

1 Barek SIDI, a řeɛmar inu!

A SIDI, AREBBI inu,

mammec d ameqqran Cek!

Cek tyarḍed s lɛaḍama d řɛezz.

2 Netta iřeḥḥef Ixef nnes s tfawt

am s ijj n upartessu,

Netta ittbezzeɛ ajenna

am tjartiřt n uqiḍun.   

3 Aqa Netta d wenni issarsen

tiḥenya n wesqef

sadu ixxamen nnes x waman,

d wenni iggin iseynuten

d akarru nnes,

d wenni igguren

x wafriwen n usemmiḍ,   

4 d wenni iggin lmalakat nnes

am yisemmiḍen

u imsexxaren nnes

d ict n tmessi itteḥduduqen.   

5 Netta issbedd tammurt x dsusa nnes,

war tᵉttenhezzi ɛemmarṣ i řebda.   

6 Cek třeḥḥfed as s waman ihewřen

am s yijj n warruḍ,

aman bedden tiwa i idurar.

7 Nitni arewřen zeg usiggʷed nnec,

qeǧqen ad ffɣen zi tmijja n wajjaj nnec.

8 Ttwassgeɛɛden idurar,

hekkwant teysarin

deg wemcan i d asen teggid.

9 Cek teggid aymir i waman

nni war ɛeddun,

war dd-dekkwiřen

maḥend ad dřen tammurt.

10 Cek d wenni ineddhen

tařawin di teɣzurin,

aqa ttazzřent din jar idurar.

11 Aqa warrdent marra řmař n yeyyar,

iɣyař n řexřa ttekksen afadi nsen zzaysent.

12 Ijḍaḍ n ujenna zeddɣen

ɣar temmawin nsen,

zi jar řefruɛ tᵉttekk-dd tmijja nsen.

13 Netta aqa d wenni ittessun idurar

zeg ixxamen nnes deg ujenna,

tammurt tᵉttyawan

zi řɣiǧet i dd-iffɣen zi min teggid Cek. □  

14 Netta igga arbiɛ iɣemmi i řmar,

uřa d aɣemmuy di ṭṭweɛ n bnadem.

Igga i-tt maḥend ad dd-yawi

aɣrum zi temmurt

15 u binu nni issfarraḥen uř n bnadem.,

ařami iɣembab ad zzayes wessgen

mahu zi zzect,

uřa d aɣrum nni issejhed uř n bnadem.

16 Ticejjura n SIDI ttyawanent,

ticejjura n tengelt n Lubnan

nni iẓẓu Netta,

17 mani tteggen ijḍaḍ řɛucc nsen,

mani i teǧa taddart n ubellarj

di tcejjura n umerzi. □  

18 Idurar yuɛřan aqa aten

i iɣayḍen n tṣuḍar,

řejruf d amcan n tarewřa

i ikawkawen n teṣḍart.

19 Netta igga taziri d řeɛbar

i řewqat ittwaggen,

tafuct tessen meřmi i ɣa teɣři.

20 Cek tessekkid-dd taǧest

u tewḍa-dd ǧiřet

i di ttextutyen

marra řewḥuc n wezɣar. □  

21 Ayraden imeẓyanen

zehharen x zzardet,

arezzun x macca nsen zi Arebbi.   

22 Mařa teffeɣ-dd xenni tfuct,

ttecruruden ɣar řmargeḥ,

ttɣemmaren deg ifran nsen.

23 Xenni itteffeɣ bnadem

ɣar řxedmet nnes,

ɣar tewwuri nnes ař tameddit.

24 Mammec aṭṭas i teggid, a SIDI,

s tiɣit i teggid marra timesřayin,

tammurt tᵉttwaccur s wagřa nnec.

25 Aqa din řebḥar imɣar,

yiriw ɣar marra iɣezdisen nnes,

mani issfuffey marra s imuddaren

imeqqranen d imeẓyanen,

břa řeḥsab,

26 mani gguren iɣarruba,

uřa d ‘Liviyatan’ nni teggid

ḥima ad dayes ittirar.

27 Nitni marra ttrajan Cek,

ad asen tewced macca nsen

di řweqt nnes.   

28 Mařa tewcid asen, yarrwen nitni,

mařa tarzmed afus nnec,

ddakkwařen jjiwnen s řxar.

29 Mařa teffared udem nnec,

aqa ttnexřaɛen,

mařa tkessid asen nnefs,

ad ssuffɣen buḥbeř

uca ad dd-dewřen ɣar ucař nsen.   

30 Mařa tessekked-dd Arruḥ nnec,

xenni ttwaxeřqen-dd nitni,

ad tarrid aɣembub n temmurt d amaynu.

31 Aɛuǧi n SIDI ad yiři i řebda,

SIDI ad ifarḥ i marra min igga.

32 Mařa Netta ixezzar

di temmurt, tᵉttarjiji,

mařa iḥada idurar, ad duxxnen.

33 Necc xseɣ ad ɣennjeɣ i SIDI

min ɣa kkeɣ ddareɣ,

ad zehhdeɣ i AREBBI inu

min da i ɣa kkeɣ ǧiɣ.   

34 Axemmem inu ad dd-yas

x řxaḍar nnes,

ad farḥeɣ di SIDI.

35 Imednab ad ttwateḥḥan qaɛ

zi temmurt,

iɛeffanen war ttiřin ɛad.

Barek SIDI, a řeɛmar inu. Hallilu-Yah!

□ 

104:13 ixammen nnes deg ujenna - s Tɛibranit ‘ixammen nnes n nnej’.

□ 

104:17 amerzi - niɣ ‘ameḍzi’.

□ 

104:20 azɣar - niɣ ‘řɣabet’ niɣ ‘tazgant’.

105

1 Qadam SIDI,

řaɣam x Yisem nnes,

barrḥem s tmegga nnes jar řegnus.   

2 Ɣennjem as, zehhdem i Netta,

siwřem x marra lmuɛjizat nnes.

3 Cennɛem ixef nnec

s Yisem nnes iqeddsen,

ḥima uř n yinni yarezzun SIDI, ad ifarḥ.   

4 Seqsam x SIDI d jjehd nnes,

arzum udem nnes řebda.

5 Ɛeqřem x lmuɛjizat nnes i igga,

x řeɛřamet nnes

u x řeḥkamat n uqemmum nnes.

6 Zzariɛet n Ibrahim, amsexxar nnes,

ayt n Yaɛqub, inni zzayes ittwafarzen!

7 Netta d SIDI, AREBBI nneɣ.

Řeḥkamat nnes i dd-ittasen

x temmurt marra.

8 Ɛeqřem x Řɛahd nnes i řebda,

awař nni iweṣṣa i wařef n jjiřat,

9 i igga ak-d Ibrahim,

u issemten i-t s tjaǧit nnes i Isḥaq.

10 Netta igga i-t d tawṣeyyet i Yaɛqub,

i Israil igga i-t d Řɛahd i řebda,   

11 umi inna:

“Ad ac wceɣ tammurt n Kenɛan,

afiřu n řeɛbar n tesɣart nwem!”   

12 umi tuɣa kenniw deg ijj n wuru n yeryazen,

s drus waha,

u am yibarraniyyen i teǧim dayes.   

13 Nitni telɛen zi řgens ɣar řgens nneɣni,

zeg ict n tgeldit ɣar ijj n řgens nneɣni.

14 War ijji uřa d ijj n bnadem

ad ten isseḥṣar,

iɛaqeb ijeǧiden di ṭṭweɛ nsen.   

15 War ttḥadam ca imedhunen inu,

war tteggem řɣar deg inabiyyen inu.

16 Xenni iřaɣa-dd i řaẓ ɣar temmurt.

Yarẓa asen marra řeɛweč n weɣrum. □  

17 Issekk-dd ijj n weryaz ɣar zzat,

Yusuf immenz d ismeɣ.   

18 Carfen iḍaren nnes deg iceddiyyen,

řeɛmar nnes ittwaḥṣar deg wuzzař. □  

19 Ař řweqt nni di ittwasseqfeř

wawař nnes

iṣeffa as řhard n SIDI.

20 Issekk ujeǧid ijj ḥima ad as issarxu,

řḥakem n řegnus iḍřeq i-t.

21 Netta igga i-t d bab x taddart nnes,

uřa d řḥakem x marra min ɣares.   

22 ḥima ad ɣares icedd řḥukkam

u ḥima ad isseřmed tiɣit i imɣaren nnes.

23 Awarni aya yusa-dd Israil ɣar Miṣra,

iqqim Yaɛqub am ubarrani

di temmurt n Ḥam.

24 Netta igga řɣiǧet di řgens nnes aṭṭas,

yarra i-t ijhed x yinni t iḥeṣṣaren.   

25 Netta yarra uř nsen inneqřeb,

ařami dewřen carrhen řgens nnes,

dewřen ɣeddaren imsexxaren nnes.   

26 Xenni issekk-dd Musa, amsexxar nnes,

d Harun wenni ifarz i-t Netta.   

27 Nitni ggin řeɛřamat nsen ifarzen jar asen,

u ggin lmuɛjizat di temmurt n Ḥam.   

28 Netta issekk-dd taǧest

uca tedweř marra d taǧest.

Nitni war ɣewwɣen ca x wawařen nnes.

29 Netta yarra aman nsen d idammen

u inɣa iseřman nsen.   

30 Netta yarra tammurt nsen

tseffay s iqarqriwen,

ař daxeř deg ixxamen n ijeǧiden nsen.

31 Netta issiweř uca yusa-dd

weyřaf n ibeɛɛac,

nnamus wḍan-dd

x temmurt nsen marra.

32 Netta yarra anẓar nsen d abrurri,

issekk-dd timessi d iceɛɛařen

x temmurt nsen.

33 Netta iwta tazayart nsen d wartu nsen,

yarẓa ticejjura di temmurt nsen.

34 Netta issiweř, xenni tusa-dd tmuɣri,

uřa d bu-weřsaḥ, aqa aten břa řeḥsab.

35 Nitni ccin marra afsu di temmurt nsen,

ccin řɣiǧet n temmurt nsen.

36 Netta inɣa marra imenza

di temmurt nsen,

imenza n marra taryast nsen.   

37 Netta issuffeɣ i-ten-dd

s nnuqart d wureɣ,

war din tuɣi uřa d ijj

di tqebbař nsen i inderfen.

38 Miṣra tfarḥ s wuffuɣ nsen,

maɣar tewḍa xasen tiggʷudi temɣar.   

39 Netta ibezzeɛ aseynu am yijj n arwaq

u tmessi ḥima ad tewc tafawt s ǧiřet.

40 Nitni ẓẓuǧen u Netta yarra

ad dd-asen ijḍaḍ, qqaren as ‘tsalwa’,

issjjiwen i-ten s weɣrum n ujenna.

41 Netta yarzem taṣḍart,

aman duqqzen-dd zzayes,

uzzřen x řaẓaɣ u dewřen am yeɣzar.

42 Maɣar Netta iɛqeř

x wawař nnes iqeddsen,

x umsexxar nnes Ibrahim.   

43 Netta issuffeɣ-dd řgens nnes

s řefraḥet,

inni zzayes ittwafarzen s usřiwřew.   

44 Netta iwca asen timmura n řegnus,

nitni warten tamara n ccuɛub,

45 ḥima ad ṭṭfen di tweṣṣa nnes,

ad ḥḍan izerfan nnes. Hallilu-Yah.   

□ 

105:16 řeɛweč n weɣrum - s lḥarf: ‘azeǧaḍ n weɣrum’.

□ 

105:18 ittwaḥṣar deg wuzzař - s Tɛibranit ‘yusa-dd wuzzař’.

106

1 Hallilu-Yah, qadam SIDI,

maɣar Netta iṣbeḥ,

maɣar tamexsiwt nnes icewwaren

tᵉttɣima i řebda.   

2 Wi izemmaren ad iḥaja

timegga timeqqranin n SIDI,

ad ibarreḥ marra ccan nnes?

3 Sseɛd nsen i yinni iḥḍan řḥeqq,

sseɛd nnes i wenni itteggen

řebda tasegda.

4 Ɛqeř xafi, a SIDI,

s arḍa ɣar řgens nnec,

ɛahed ayi s usenjem nnec,

5 maḥend ad ẓareɣ řxar

i yinni zzayek ittwafarzen,

maḥend ad farḥeɣ

s řefraḥet n řgens nnec,

maḥend ad farḥeɣ s yixef inu

jmiɛ ak-d tesɣart nnec.

6 Neccin nexḍa, jmiɛ

ak-d řejdud nneɣ,

negga řɣecc,

negga tuɛeffna.   

7 Řejdud nneɣ di Miṣra war fhimen

i lmuɛjizat nnec,

war xarrṣen deg ufeyyeḍ n tmegga

n tmexsiwt nnec icewwaren,

maca ɣewwɣen ɣar řebḥar,

ɣar Řebḥar n Telga.   

8 Maca Netta issenjem i-ten

di ṭṭweɛ n Yisem nnes,

ḥima ad tᵉttwassen řemɣaret nnes.   

9 Netta iwebbex Řebḥar n Telga

ařami idweř yuẓeɣ,

uca ijja i-ten ad kken

x wudem n temmurt

jar waman ihewřen axmi di řexřa.   

10 Netta ifekk i-ten zeg ufus

n yinni i-ten icarrhen,

ifekk i-ten zeg ufus n řeɛdu.

11 Aman dřin inni ten iḥeṣṣaren,

war iqqim uřa d ijjen zzaysen.   

12 Nitni ttecřen x wawařen nnes,

ṣebbḥen as s yijj n yezři n uṣebbeḥ.   

13 Maca ttun deɣya timegga nnes,

war xsen ad rajan ɛad ccwar nnes.

14 Nitni dewřen ttmeɣɣřen aṭṭas di řexřa,

qeǧben Arebbi di tnezruft.   

15 Xenni iwca asen min ttaren,

maca issemẓi řqedd n řeɛmur nsen.   

16 Nitni dewřen usmen zi Musa

di řmargeḥ n řɛeskar,

uřa zi Harun, amqeddes n SIDI.   

17 Tammurt tennurzem, tṣarḍ Datan,

uca tentiy abarru n Abiram.   

18 Timessi tebda tecmeḍ jar ubarru nsen,

ijj n uceɛɛař n tmessi

iqqed iɛeffanen nni.   

19 Nitni ggin ijj n uɛejmi ɣar Ḥurib,

bendqen i yijj n řexyař ifesyen.   

20 Nitni beddřen aɛuǧi n SIDI

ak-d řexyař n ijj n ufunas

i ittetten arbiɛ.   

21 Ttun Arebbi, Amsenjem nsen,

wenni tuɣa iggin

timegga timeqqranin di Miṣra,

22 lmuɛjizat di temmurt n Ḥam,

timegga ssaggʷadent

ɣar Řebḥar n Telga.

23 Inna aqa ad ten ikeḥḥeḍ,

mři war iǧi d Musa,

wenni zzayes ittwafarzen,

ikkar-dd di txenduqt zzat i wudem nnes

di ṭṭweɛ nsen,

maḥend ad issbeɛɛed asɛar nnes

i zi ixs ad ten yareddeǧ.   

24 Nitni kksen taqcurt

x temmurt iɛizzen,

war tecřen ca x wawař nnes.   

25 Nitni ndeqmen deg iqiḍan nsen,

war sřin ɣar tmijja n SIDI.

26 Netta issgeɛɛed afus nnes xasen,

ijjuǧ ad ten isseɣḍeř di řexřa,   

27 maḥend ad isseɣḍeř tarwa nsen

jar řegnus,

maḥend ad ten izeǧeɛ di temmura.   

28 Nitni ssřeḥmen ixef nsen

ɣar Baɛal-Faɣur,

ccin tiɣarṣa i imettan.   

29 Sɛaren t s tmegga nsen,

ařami dd xasen tewḍa jjriḥect.

30 Xenni ikkar-dd Finaḥas,

yusa-dd jar asen,

u ammu i tᵉttwassbedd jjriḥect.

31 Aya ittwaḥseb as-dd d tasegda,

zi jjiř ař jjiř i řebda.

32 Nitni sɛaren afugem nnes

ɣar waman n Mariba,

ařami igga Musa řɣar di ssibbet nsen,   

33 maɣar ssarezgen řeɛmar nnes,

ɣares ařami iffeɣ wawař war iḍbiɛen

zeg iyencicen nnes.

34 Nitni war teḥḥan řegnus

ɛlaḥsab min d asen yumur SIDI.

35 Maca ṣṣuren ixef nsen ak-d řegnus

řemden ad ggen min ggin nitni.   

36 Nitni tuɣa ttsexxaren

i řexyařat n l’aṣnam nsen,

inni d asen idewřen d řfex.

37 Nitni iwyen iḥenjiren nsen

d tḥenjirin nsen d taɣarṣt i ccwaṭen.   

38 Nitni ssizzřen idammen imezdagen,

idammen n iḥenjiren nsen

d tḥenjirin nsen,

nni iwyen d taɣarṣt

i řexyařat n l’aṣnam n Kenɛan,

ařami tedweř temmurt tefsed

s idammen.   

39 Nitni dewřen xemjen zi tmegga nsen,

ssfesden ixef nsen s řexdayem nsen.

40 Yarɣa weɣḍab n SIDI x řgens nnes

u Netta iɛiff tasɣart nnes.

41 Netta isellem i-ten

ɣar ifassen n řegnus

u inni ten icarrhen dewřen ttseǧaḍen xasen.

42 Ḥṣaren ten řɛedyan nsen,

nitni ttwasswaḍɛen sadu afus nsen.

43 Aṭṭas n twařawin tuɣa ittfekka i-ten,

maca nitni ssarezgen xas

s tɣennant nsen,

ttwassmeẓyen s řmuɛṣiyyet nsen.

44 Waxxa amenni Netta ixzar ɛad ɣarsen

umi ten tuɣa di řeḥṣaret,

umi isřa tɣuyyit nsen.

45 Yidar Řɛahd nnes di ṭṭweɛ nsen

u indem zi ssibbet

n tmexsiwt nnes icewwaren.

46 Isscen asen arreḥmet nnes

zzat i wudem n marra

inni ten iḥebbsen.

47 Senjem aneɣ, a SIDI, AREBBI,

ndeh aneɣ nmun zi řegnus,

ḥima ad nqada Isem amqeddas nnec,

ad Cek nṣebbeḥ s yezřan n usemɣar.   

48 Ad ittwabarek SIDI, AREBBI n Israil,

zi řebda ař řebda!”

Ejj marra řgens ad yini:

‘Amin! Hallilu-Yah!’   

ADLIS WISS XEMSA: IZEHHIDEN 107-150

107

1 Qadam SIDI,

maɣar Netta iṣbeḥ,

maɣar tamexsiwt nnes icewwaren

tᵉttɣima i řebda.

2 Ejj inni ittwafekken n SIDI

ad ssiwřen ammu,

inni ifekk zeg ufus

n yinni ten iḥeṣṣaren, □    

3 inni issmun zi temmura,

zi ccarq, zi řɣarb, zi ccamal

u zi řebḥar.   

4 Tuɣa din inni iweddaren di řexřa,

abrid nsen ikka x tnezruft,

war ufin tandint

maḥend ad dayes zedɣen.

5 Daysen řaẓ d ufadi,

řeɛmar nsen ifceř daysen.

6 Xenni sɣuyen ɣar SIDI di řeḥṣaret nsen,

u Netta ifekk i-ten zi tiggʷudi nsen.

7 Netta indeh i-ten

deg ijj n webrid isegged,

maḥend ad uyuren ɣar ict n tendint

ḥima ad dayes zedɣen.

8 Ejj i-ten ad qadan SIDI

x tmexsiwt nnes icewwaren,

x lmuɛjizat nnes i tarwa n bnadem.

9 Maɣar Netta issjjiwen řeɛmar iffuden,

řeɛmar iǧuẓen iccur i-t s řxar.

10 Tuɣa din inni iqqimen

di taǧest d tiři n řmewt,

s iceddiyen n ddeǧ d wuzzař,

11 maɣar ɣewwɣen

ak-d wawařen n Arebbi,

war sřin ɣar ccwar

n Umɛuǧi x kuřci.

12 Netta isseqneɛ uř nsen s tamara,

nnderfen, war ufin wi ɣa iwcen afus.

13 Xenni řaɣan i SIDI di řeḥṣaret nsen

u Netta issenjem i-ten

zi tiggʷudi nsen,

14 Netta issuffeɣ i-ten zi taǧest

u zi tiři n řmewt,

yarẓa iceddiyen nsen.

15 Ejj i-ten ad qadan SIDI

x tmexsiwt nnes icewwaren,

x lmuɛjizat nnes i tarwa n bnadem.

16 Maɣar Netta yarẓa tiwwura n nnḥas,

icarreg zzekrunat n wuzzař.

17 Tuɣa din ibuhařiyyen inni ittwaɣezzan

zi ssibbet n uxeṭṭu nsen d řmuɛṣiyyet nsen.

18 Iɛiff řeɛmar nsen zi marra macca,

iwḍen ař tewwura n řmewt.

19 Xenni řaɣan i SIDI di řeḥṣaret nsen

u Netta issenjem i-ten zi tiggʷudi nsen.

20 Netta issekk awař nnes,

issgenfa i-ten u issenjem i-ten

zeg iḥufar nsen.

21 Ejj i-ten ad qadan SIDI

x tmexsiwt nnes icewwaren,

x lmuɛjizat nnes i tarwa n bnadem.

22 Ejj i-ten ad awyen tiwhibin n uqadi,

ad barrḥen timegga nnes s usřiwřew.   

23 Tuɣa din inni ihekkwan

ɣar řebḥar s iɣarruba,

inni ixeddmen x waman iwesɛen.   

24 Ẓrin min igga SIDI,

uřa d lmuɛjizat nnes di řaǧaɣ n řebḥar.

25 Mařa Netta issiweř,

ikkar-dd ijj n usemmiḍ

nni issgeɛɛden řemwaj nnes.

26 Geɛɛden ɣar ujenna

uca hwan ɣar tisi n waman ihewřen.

Ifsi řeɛmar nsen zi tiggʷudi.

27 Meyyřen, meyyřem

zi ssa ɣar da am umescar,

iweddar asen marra řeɛqeř nsen.

28 Xenni řaɣan i SIDI di řeḥṣaret nsen

u Netta issuffeɣ i-ten-dd

zi tiggʷudi nsen.

29 Netta yarra asemmiḍ ad yarsa,

ařami dewřen řemwaj sseɣḍen.

30 Nitni farḥen umi arsin řemwaj

u umi Netta indeh i-ten

ɣar řmuyyi i ɣares tuɣa ttmeẓriyen.

31 Ejj i-ten ad qadan SIDI

x tmexsiwt nnes icewwaren,

x lmuɛjizat nnes i tarwa n bnadem,

32 ejj i-ten ad t ssɛuǧen

deg wegraw n řgens,

ad t cennɛen di řḥeřqet n imɣaren.

33 Netta yarra iɣezran d řexřa,

řɛunṣarat yarra i-tent

d tammurt iffuden,

34 tammurt i itticen řɣiǧet

yarra i-tt d tameǧaḥt,

zi ssibbet n tuɛeffna

n yinni dayes izeddɣen.

35 Netta yarra řexřa

d ayeřmam n waman,

tammurt yuẓɣen d řɛunṣarat.  

36 Dinni i issezdeɣ inni iǧuẓen

uca din ssbedden nitni ict n tendint

maḥend ad dayes zedɣen.

37 Nitni zarrɛen deg iyyaren,

tteẓẓun tizayarin deg imarjaɛen,

tinni dd-ittawyen igumma

d řɣiǧet nsen.

38 Netta ibarek i-ten,

ařami dewřen deg waṭṭas,

agřa n řmař nsen war ittwassemẓi.

39 Xenni maca dakkwařen di drus ɛawed,

hekkwan ɣar řaǧaɣ

zi ssibbet n řeḥṣaret

d řeɣben d wecḍan.

40 Netta ittkebba aseḥqar

x tarwa n taṣiřet,

ijja i-ten ttᵉtliɛen di řexřa

mani war ǧin ibriden.   

41 Issgeɛɛed-dd amezřuḍ zi řeɣben

uca yarra řaǧat am tḥimarin n wuǧi.   

42 Inni igguren nican ttwařan

uca farrḥen,

maca marra ayt n řmuɛṣiyyet

tteqqnen aqemmum nsen.   

43 Wenni d amiɣis, ejj i-t ad iḥḍa,

ejj i-ten ad ssnen nican

timegga n tmexsiwt n SIDI.

□ 

107:2 ittwafekken ... ifekk - niɣ ‘ittwafdin ... ifdi’. Xzar Izhd. 78:35.

108

1 Izři. Azehhed n Dawud.

2 A AREBBI, uř inu iɛewweř,

ad ɣennjeɣ ad zehhdeɣ,

wah uřa d aɛuǧi inu.

3 Faq, lharpa d řgambri!

Necc xseɣ ad ssfaqeɣ tafawt n řefjar.

4 Necc ad Cek qadiɣ jar řegnus, a SIDI,

ad ak zehhdeɣ jar ccuɛub.

5 Maɣar tamexsiwt nnec icewwaren

tᵉttakkwaḍ tiwa i ijenwan,

řaman nnec ař iseynuten.   

6 A AREBBI, sgeɛɛed ixef nnec

tiwa i ijenwan,

arr aɛuǧi nnec x marra tammurt,

7 ḥima imɛizzen nnec ad ttwanejmen,

awi asenjem s ufus afusi nnec

u arr-dd xaneɣ awař.

8 AREBBI tuɣa issawař

di Zzawect nnes Iqeddsen,

s uyenni i ɣa negzeɣ s řefraḥet.

Necc ad bḍiɣ Cakim,

ad ɛebbareɣ taysart n Sukkut.

9 Jilɛad inu, Manassa inu,

Ifrayim d aseřqi ijehden n uzeǧif inu,

Yahuda d amgewwed inu.

10 Maca Mu’ab d ssarij inu n usird,

x Idum ad nḍareɣ sandaliyat inu,

x temmurt n Filicit

ad duqqzeɣ s usřiwřew.

11 Wi d ayi ɣa inedhen

ɣar tendint ifaryen?

Wi d ayi ɣa igewwden ɣar Idum?

12 Ma war d aneɣ tenḍared, a AREBBI,

u ak-d řɛeskarat nneɣ ma zeɛma

war dd-teffiɣed ɛad akidsen,

a AREBBI?   

13 Ewc aneɣ afus

ḥima ad aneɣ tessnejmed zi řeḥṣaret,

maɣar asenjem s ufus n yijj n bnadem

aqa ibḍeř.

14 Ak-d AREBBI ad negg s wemḥaḍ

u Netta ad iɛfes x yinni d aneɣ iḥeṣṣaren.

109

1 I umeqqran n imeɣnajen. Azehhed n Dawud.

A AREBBI n uṣebbeḥ inu, war sɣidi!

2 Maɣar aqemmum n ijj n uɛeffan,

aqa aqemmum iccur s ixarriqen

innurzem xafi.

Nitni ssawařen akidi

s yijj n yiřes issxarriqen.

3 Nnḍen ayi-dd

s wawařen iccuren s wecrah,

ttmenɣan akidi x walu.   

4 I twarrit x tmexsiwt inu,

ccetcan nitni zzayi

u necc kessiɣ s řmeɛruf.

5 Nitni xeǧṣen ayi řxar s řɣar,

tamexsiwt inu s wecrah.

6 Egg xas ijj n uɛeffan,

ejj ijj n cciṭan ad ibedd

ɣar uɣezdis nnes.   

7 Mařa xas carrɛen,

ad iffeɣ am uqṭaṭɛi

uca ejj taẓaǧit nnes ad tiři d ddenb.   

8 Ad dewřen ussan nnes udrusen,

ejj wenneɣni ad iṭṭef řfusina nnes.   

9 Ad dewřen iḥenjiren nnes d iyujiřen,

tamɣart nnes d tajjač.

10 Ad tellɛen iḥenjiren nnes da d diha,

ad ttaren, ad arzun x macca

ɣar řaggʷaj n řxirbat n tzeddiɣin nsen.

11 Ad ittar bu-umarwas marra min ɣares,

ad keccḍen ibarraniyyen

řɣiǧet n warber nnes.

12 War ɣares ittiři uřa d ijjen

wenni d as i ɣa iggin

s tmexsiwt icewwaren,

ejj uřa d ijj ad iḥinn

x iyujiřen nnes.

13 Ad ttwateḥḥan tarwa nnes awarni as,

ad ittwamḥa isem nsen

di jjiř i dd ɣa yasen.

14 Ad yidar SIDI řmuɛṣiyyet n řejdud nnes,

ɛemmarṣ war imeḥḥi ddenb n yemmas.

15 Iři ad bedden řebda qibač i SIDI,

ejj i-t ad ikkes řidaret nsen x temmurt.   

16 Maɣar netta war iɛqiř

ḥima ad yegg s tmexsiwt icewwaren,

maca imarret řmeskin d umezřuḍ,

uřa d wenni umi ittwarẓ wuř,

ḥima ad t ineɣ.

17 Netta tuɣa ittexs nneɛřet,

xenni ejj i-tt ad xas tewḍa,

u umi war ifarḥ s lbaraka,

ejj i-tt ad xas tiggʷej.

18 Umi yarḍ nneɛřet am warruḍ nnes,

ejj i-tt ad tadef xenni

am waman ɣar daxeř nnes,

am zzect deg iɣsan nnes.

19 Ejj ad tiři nneɛřet nni

am warruḍ i di ittřeḥḥef,

am webyas i ibekkes řebda.

20 Ta d řmunet n SIDI i iɣrimen inu,

i yinni issawařen řɣar x řeɛmar inu.

21 Maca Cek, a SIDI, Sidi inu,

egg dayi am mammec texsed

di ṭṭweɛ n Yisem nnec,

maɣar tamexsiwt nnec icewwaren

d taṣebḥant,

fekk ayi.

22 Maɣar necc di řeɣben u zeřḍeɣ,

uř inu ittwassnuqqeb

ɣar daxeř deg idmaren inu.

23 Am ict n tiři izzuggarten qeṭṭiɣ,

zzruzan ayi am yict n tmurɣi.

24 Ifadden inu ttarjijin s uẓummi,

arrimet inu d tamusriwt,

ittxeṣṣa i-tt tadunt.

25 Necc dewřeɣ asen

d ict n řqecɛet n useḥqar.

Mařa ẓrin ayi,

ssenhezzan azeǧif nsen.

26 Ewc ayi afus, a SIDI, AREBBI inu,

senjem ayi

ɛlaḥṣab tamexsiwt nnec icewwaren,

27 ḥima ad ssnen

aqa d man aya d afus nnec,

aqa Cek i iggin man aya, a SIDI.

28 Nitni d yinni ineɛɛřen,

maca Cek ad tbarked,

mařa ttɣewwɣen,

ad dewřen ttseḍḥan

maca amsexxar nnec ad ifarḥ.

29 Ejj iɣrimen inu ad yarḍen s řefḍiḥet,

ad řeḥḥfen deg useḍḥi

am deg ijj n useřham.

30 Zeg wuř inu ad qadiɣ SIDI

s uqemmum inu,

ad t ssemɣareɣ jar waṭṭas.

31 Maɣar Netta ad ibedd

ak-d umezřuḍ ɣar ufus nnes afusi,

ḥima ad t issenjem

zeg inni iḥekkmen x řeɛmar nnes.

110

1 Azehhed n Dawud.

SIDI issawař ak-d Sidi inu:

Qim ɣar ufus afusi inu,

ař dd-ssarseɣ řɛedyan nnec

d tanebdat sadu iḍaren nnec.   

2 SIDI ad issekk azeǧaḍ n ṣṣulṭa nnec

zi Ṣihyun,

Cek ad tṣellṭed di řwesṭ n řɛedyan nnec.

3 Řgens nnec ad yiři d amseɛɛaf

deg wass n ṣṣulṭa nnec,

ad dd-yas di tissiqt iqeddsen

zi řemřawřet n tuffut,

ammu i ɣa yiři i Cek nnda

n yinni ɛad mammec

d ac dd-ittwaxeřqen.

4 SIDI ijjuǧ, ɛemmarṣ ad xas indem:

“Cek d Akehhan i řebda,

ɛlaḥsab ṣṣifet n Malkiṣadiq!”,

ixs ad yini ‘Ajeǧid d Amsegged’.   

5 Sidi aqa-t ɣar ufus afusi nnec.

Netta ad iřbez ijeǧiden

deg wass n weɣḍab nnes.

6 Netta ad iḥakem x řegnus,

aqa da tammurt teccur s řxecbat,

ad iřbez azeǧif

x ict n temmurt tameqqrant.   

7 Ak-d webrid ad isu zi teɣzart,

x uya ad issgeɛɛed azeǧif nnes.

111

1 Hallilu-Yah!

Alif. Ad qadeɣ SIDI

s marra uř inu,

Bit. di řaman n wegraw

n yinni igguren nican, di tmesmunt.

2 Gimel. Řefɛayeř n SIDI d imeqqranen,

Dalit. aqa twarezzun

zi marra inni zzaysen ifarrḥen.

3 Hi. Netta igga s lɛaḍama d řɛezz,

Waw. tasegda nnes tᵉttɣima i řebda.

4 Zayin. Netta igga ijj n řɛid

i řidaret n lmuɛjizat nnes.

Xit. SIDI d aḥnin d arḥim.

5 Tit. Netta iwca macca

i yinni t itteggʷeden,

Yud. ittidar Řɛahd nnes i řebda.

6 Kaf. Netta isscen i řgens nnes

timegga nnes ijehden,

Lamid. ḥima ad asen iwc

tasɣart n řegnus.

7 Mim. Řefɛayeř n ifassen nnes

d tidett d řḥeqq,

Nun. marra tiweṣṣa nnes

daysent řaman,

8 Samix. aqa aten bedden i řebda,

Ɛayin. ttwaggen di tidett u s řeṣfayet.

9 Pi. Netta issewjed ttaman n weṣřaḥ

i řgens nnes,

Tsadi. igga Řɛahd nnes i řebda.

Quf. Isem nnes

d amqeddas d isseggʷaden.

10 Rix. Tiggʷudi n SIDI d beddu n tiɣit.

Cin. Marra inni itteggen amenni,

aqa ɣarsen řeɛqeř d lemliḥ.

Taf. Ccan nnes ittɣima i řebda.

112

1 Hallilu-Yah!

Alif. Sseɛd n weryaz

nni itteggʷeden SIDI,

Bit. wenni ifarrḥen aṭṭas

x tweṣṣa nnes.   

2 Gimel. Tarwa nnes

ad iřin jehhden di temmurt,

Dalit. jjiř n yinni igguren nican

ad ittwabarek.

3 Hi. Řxir d wagřa

ad ccuren taddart nnes,

Waw. tasegda nnes tᵉttɣima i řebda.

4 Zayin. I yinni igguren nican

ad asen teɣři tfawt di taǧest.

Xit. Netta d aḥnin d arḥim d umsegged.

5 Tit. Aryaz nni ittḥinna u yareṭṭeř,

ad yiři mliḥ,

Yud. aqa iɛeddeř timesřayin nnes nican.

6 Kaf. Maɣar netta war ittɣimi

ittenhezza i řebda.

Lamid. Ad din tiři řidaret

deg umsegged i řebda.

7 Mim. Netta war itteggʷed

zi nnab i war iḥřin,

Nun. Uř nnes imten, ittcař x SIDI.

8 Samix. Uř nnes imten, war itteggʷed,

Ɛayin. ař ɣa ixzar

ɣar yinni t-i-dd iḥeṣṣaren.

9 Pi. Izuzzar, ittic i imezřaḍ.

Tsadi. Tasegda nnes

tᵉttɣima i řebda,

Quf. icc nnes ad ittwassuɛřa s ccan.

10 Rix. Ad t iẓar uɛeffan, ad iffugem.

Cin. Netta ad iɣezz s teɣmas,

xenni ad ifsi.

Taf. Meẓri n iɛeffanen ad ibḍeř.

113

1 Hallilu-Yah, sɛuǧem,

kenniw imsexxaren n SIDI,

sɛuǧem Isem n SIDI!

2 Ad ittwabarek Isem n SIDI,

zi řexxu ař řebda.   

3 Zi manis dd-tneqqar tfuct

ař manis tɣeǧi tfuct,

ad ittwassɛuǧa Isem n SIDI.  

4 SIDI yuɛřa x marra řegnus,

tiwa i ijenwan d aɛuǧi nnes.

5 Man wen iǧan

am SIDI, AREBBI nneɣ,

wenni izeddɣen di řuɛřa qaɛ,

6 wenni yuḍaren

maḥend ad iẓar deg ijenwan

u x temmurt!

7 Wenni dd-issnekkaran

amuqřiř zi tɛejjajt,

issgeɛɛed amezřuḍ zeg wefraḍ   

8 maḥend ad t issɣim ak-d tarwa n taṣiřet,

ak-d tarwa n taṣiřet n řgens nnes.

9 Wenni issezdaɣen

tenni war ittirwen di taddart,

am ict n yemmatsen n iḥenjiren tfarḥ.

Hallilu-Yah.

114

1 Ařami iffeɣ Israil zi Miṣra,

taddart n Yaɛqub

zeg ijj n řgens

s yiřes n midden, □    

2 idweř Yahuda d Zzawect nnes Iqeddsen,

Israil d tammurt n řeḥkamet nnes.

3 Řebḥar iẓra i-t uca yarweř,

L’Urdun inneqřeb ɣar ḍeffar.

4 Idurar negzen am yicarriyyen,

tiwririn am yizmaren.

5 Min cek yuɣin, a řebḥar,

ařami trekkwařed,

a cek L’Urdun,

ařami tenqeřbed ɣar ḍeffar? □  

6 A idurar, min kenniw yuɣin

ařami tneggzem am yicarriyyen,

tiwririn am yizmaren?

7 A tammurt arjiji zzat i wudem n Sidi,

zzat i wudem n Arebbi n Yaɛqub,

8 wenni yarrin taṣḍart

d řḥemřet n waman,

sseǧaḥ d řɛunṣarat n waman.   

□ 

114:1 iřes - niɣ ‘tutlayt’.

□ 

114:5 řebḥar - niɣ ‘il’.

115

1 War iǧi i neccin, a SIDI,

war iǧi i neccin,

maɣar i Yisem nnec ad yiři uɛuǧi,

di ssibbet n tmexsiwt nnec icewwaren

d řaman nnec.

2 Mayemmi ɣa qqaren řegnus:

‘Mani iǧa xenni AREBBI nsen?’

3 AREBBI nneɣ aqa-t deg ujenna,

igga marra min d as yarḍan.

4 Řexyařat nsen n l’aṣnam

aqa atent s nnuqart d wureɣ,

řxedmet n ifassen n iwdan. □  

5 Ɣarsen aqemmum,

maca war ssiwiřent,

ɣarsent tiṭṭawin,

maca war ttwiřint,   

6 Ɣarsent imezzuɣen,

maca war ttesřint,

ɣarsent wanzaren,

maca war ttcemmint.

7 Ifassen nsen

war zemmaren ad cebbaren,

iḍaren nsen

war zemmaren ad uyuren.

Nitni war ssuffuɣen řḥess zi tmijja nsen.

8 Ejj inni tent iggin

ad daysent arewsen,

kuř ijj zeg inni xasent ittecřen.

9 Israil, tceř x SIDI.

Netta d twiza nsen

d taseddart nsen i useřqi.

10 Taddart n Harun, tceř x SIDI.

Netta d twiza nsen

d taseddart nsen i useřqi.

11 Marra kenniw inni itteggʷeden SIDI,

tecřem x SIDI.

Netta d twiza nsen

d taseddart nsen i useřqi.

12 SIDI iɛqeř xaneɣ, Netta ad ibarek.

Ad ibarek taddart n Israil,

ad ibarek taddart n Harun.

13 Netta ad ibarek

inni itteggʷeden zi SIDI,

imeẓyanen jmiɛ ak-d imeqqranen.

14 SIDI ad awem issmarni tarwa,

i kenniw uřa i injiren nwem.

15 Kenniw tᵉttwabarkem zi SIDI,

wenni iggin ijenwan d temmurt.

16 Ijenwan, wah, ijenwan n SIDI,

maca tammurt iwca i-tt

i tarwa n bnadem.

17 Imettan war zemmaren

ad ssemɣaren SIDi,

uřa d inni dd-ihwan deg ususem.

18 Neccin ad nbarek SIDi,

zi řexxu ař i řebda. Hallilu-Yah!

□ 

115:4 ifassen n iwdan - s Tɛibranit ‘ifassen n Adam’.

116

1 Necc ttexseɣ,

maɣar SIDI isřa

i tmijja inu, i tutra inu,

2 maɣar Netta iwca ayi ameẓẓuɣ nnes.

Ad as řaɣiɣ marra ussan n tudart inu.

3 Iseɣwan n řmewt nnḍen ayi-dd,

tewḍa-dd xafi tiggʷuda n řaxart.

Necc ufiɣ aqa ayi ttwaḥṣareɣ u ceḍneɣ.   

4 Řaɣiɣ x Yisem n SIDI, nniɣ:

“A SIDI, fekk řeɛmar inu!”

5 SIDI d aḥnin d amsegged,

AREBBI nneɣ dayes řeḥnunect.

6 SIDI iḥeṭṭa uřawen n iḥafiyyen.

Necc tuɣa ayi am uneɛḍab,

maca Netta issenjem ayi.

7 Hna ɛawed, a řeɛmar inu,

maɣar SIDI igga ac min iṣebḥen.   

8 Maɣar Cek teḥḍid řeɛmar inu

zi řmewt,

tiṭṭawin inu zeg imeṭṭawen,

aḍar inu zeg uneqraḍ.

9 Ad uyureɣ zzat i wudem n SIDI,

di temmura n yinni iddaren.

10 Necc umneɣ, s uyenni nniɣ:

“Necc ttwaḥṣareɣ aṭṭas!”   

11 Di tiggʷudi inu nniɣ:

“Marra iwdan d ayt n bu-ixarriqen!”   

12 Mammec i ɣa xeǧṣeɣ SIDI

x marra řxar i d ayi igga?

13 Ad ssgeɛɛdeɣ

řkas n usenjem ameqqran,

ad řaɣiɣ x Yisem n SIDI.

14 Necc ad kemmřeɣ

lwuɛud inu i SIDI,

qibač i marra řgens nnes.

15 Aqa iɣřa di tiṭṭawin n SIDI

řmewt n imtiqqan nnes.

16 A SIDI, aqa necc d amsexxar nnec,

nnec d amsexxar nnec,

mmis n tayya nnec.

Cek tessarxud xafi iceddiyen inu.

17 Necc ad Cek dd-awyeɣ

tawhibt n uqadi,

ad řaɣiɣ x Yisem n SIDI.

18 Necc ad ssqefřeɣ lwuɛud inu i SIDI,

qibač i marra řgens nnes.

19 di řemraḥat n Taddart n SIDI,

di řwesṭ nnem, a Urcalim!

Hallilu-Yah.

117

1 Sɛuǧem SIDI, marra řegnus,

ṣebḥem t, marra ccuɛub!   

2 Maɣar tamexsiwt nnes icewwaren

d tameqqrant tiwa nneɣ,

řaman n SIDI ittɣima i řebda,

Hallilu-Yah!

118

1 Ɣar beddu ...

Qadam SIDI,

maɣar Netta d aṣebḥan,

maɣar tamexsiwt nnes icewwaren

tᵉttɣima i řebda.

2 Ejj Israil ad yini:

“Tamexsiwt nnes icewwaren

tᵉttɣima i řebda.”

3 Ejj taddart n Harun ad tini

“Tamexsiwt nnes icewwaren

tᵉttɣima i řebda.”

4 Ejj inni itteggʷeden SIDI ad inin:

“Tamexsiwt nnes icewwaren

tᵉttɣima i řebda.”

5 Deg webrid ...

Di řeḥṣaret řaɣiɣ ɣar SIDi.

SIDi yarra-dd xafi, iwca ayi ttasiɛ.

6 SIDI aqa-t akidi, war tteggʷedeɣ ca,

maɣar min izemmar bnadem

ad ayi igg?   

7 SIDI aqa-t akidi

jar yinni d ayi iwcin afus.

Necc ad xezzareɣ ɣar swadday

x yinni d ayi icarrhen.

8 Iḥřa ad arewřeɣ ɣar SIDI

x utecři x bnadem.   

9 Iḥřa ad arewřeɣ ɣar SIDI

x utecři x tarwa n taṣiřet.

10 Marra řegnus nnḍen ayi-dd,

necc ɣeḍřeɣ ten s Yisem n SIDI.

11 Nnḍen ayi-dd, wah, quwwaren ayi.

Necc ɣeḍřeɣ ten s Yisem n SIDI.

12 Nitni nnḍen ayi am tzizwa,

aqa am tmessi n isennanen xesyen.

Necc ɣeḍřeɣ ten s Yisem n SIDI.

13 Cek tɛarned ayi s řeqsaḥet

ařami ɛřaḥař wḍiɣ,

maca SIDI iwca ayi afus.

14 SIDi d jjehd inu d azehhed inu,

Netta idweř ayi d asenjem.

15 Deg iqiḍan n imseggaden ittwaseř

řḥess n usřiwřew d usenjem.

Afus afusi n SIDI igga s jjehd.

16 Afus afusi n SIDI ittwassgeɛɛed,

afus afusi n SIDI igga s wemḥaḍ.   

17 Necc war ttmettiɣ ca, ad ddareɣ,

ad barrḥeɣ timegga n SIDi.

18 SIDi iwebbex ayi aṭṭas,

maca war d ayi iwci i řmewt.

19 Ɣar wadaf ...

Arzmem ayi tiwwura n tsegda,

ad zzaysent adfeɣ, ad qadiɣ SIDi.   

20 Inni yareḥḥben zeg yinni ittadfen qqaren ...

Ta d tawwart n SIDI,

imseggaden ad zzayes adfen.

21 Necc ad ac qadiɣ umi d ayi tesřid,

tdewřed ayi d asenjem.

22 Aẓru i war xsen ibennayen,

idweř d ixef n teɣmart.   

23 Wa yusa-dd zi SIDI

u man aya d řeɛjeb di tiṭṭawin nneɣ.

24 Wa d ass i igga SIDI,

ejj aneɣ ad narceq u ad dayes nfarḥ.

25 A SIDI, awi-dd asenjem,

a SIDI, awi-dd afřaḥ.

26 Lbaraka i wenni dd ɣa yasen

s Yisem n SIDI!

Neccin ad kenniw nbarek

zi Taddart n SIDI.   

27 Arebbi d SIDI nni d aneɣ iggin tafawt.

Qnem taɣarṣt n řɛid s iseɣwan

ɣar waccawen n uɛalṭar,

řmedbeḥ n wecmaḍ.

28 Inni ittadfen qqaren ...

Cek d Arebbi inu, s uya ad Cek qadiɣ,

a AREBBI inu, ad Cek ssɛuǧeɣ.

29 Marra jmiɛ ...

Qadam SIDI, maɣar Netta iṣbeḥ,

maɣar tamexsiwt nnes icewwaren

tᵉttɣima i řebda.

119

1 Alif. Sseɛd nsen i yinni ikemmřen

abrid n tudart nsen břa řɛib,

inni igguren x webrid n Ccariɛa n SIDI.   

2 Sseɛd nsen i yinni iḥeṭṭan

cchadat nnes,

inni xas yarezzun s marra uř nsen.

3 Nitni war tteggen řɣecc,

maca gguren deg ibriden nnes.

4 A SIDI, cek tumared

maḥend bnadem

ad iḥḍa tiweṣṣa nnec nican.

5 Mři qaɛ ibriden inu ttwaseggden,

maḥend ad ḥḍiɣ tiweṣṣa nnec,

6 xenni ɛemmarṣ ad seḍḥiɣ

mařa xezzareɣ ɣar marra tiweṣṣa nnec.

7 S wuř iqqur ad Cek qadiɣ,

mařa necc řemdeɣ

řeḥkamat nnec iseggden.

8 Ad ḥḍiɣ tiweṣṣa nnec!

War dayi semmeḥ marra!

9 Bit. Mammec i ɣa issizdeg

ijj n uḥudri abrid nnes?

S wemnaɛ nnes deg wawař nnec.

10 Necc arezzuɣ xak s wuř inu marra,

war d ayi ttejji

ad ffɣeɣ x řumurat nnec.

11 Min teqqared Cek,

xemmřeɣ t deg wuř inu,

maḥend war kidek xeṭṭiɣ.

12 Tᵉttwabarked Cek, a SIDI,

seřmed ayi tiweṣṣa nnec.

13 S iyencicen inu barrḥeɣ

marra lfarayiḍ n uqemmum nnec.

14 Aqa farḥeɣ s webrid n cchadat nnec,

am s marra min iǧan iɣřa.

15 Ad xarrṣeɣ di řumurat nnec,

ad xezzareɣ ɣar imesraq nnec.

16 Necc ttarreɣ meẓři di tiweṣṣa nnec,

awař nnec war t ttᵉttuɣ.

17 Gimel. Egg tcuni i umsexxar nnec,

maḥend ad ddareɣ u ad ḥḍiɣ awař nnec.   

18 Arzem ayi tiṭṭawin inu,

ḥima ad ẓareɣ lmuɛjizat n Ccariɛa nnec.

19 Necc aqa ayi d abarrani x temmurt,

war xafi teffar řumurat nnec.   

20 Řeɛmar inu ittwafna

s uweḥḥec ɣar lfarayiḍ nnec, řebda.

21 Cek tɛaqbed imɛeffaren ittwaneɛřen,

inni itteffɣen x řumurat nnec.

22 Ksi xafi řefḍiḥet d useḥqar,

maɣar ḥḍiɣ cchadat nnec.

23 Uřa d řḥukkam qqimen,

ssawařen ak-d wayawya xafi,

maca amsexxar nnec

ittxarreṣ di tweṣṣa nnec.

24 Cchadat nnec d meẓri inu,

aqa atent d imcawaren inu.   

25 Dalit. Řeɛmar inu iřṣeq ɣar tɛejjajt,

arr-dd dayi tudart ɛlaḥsab awař nnec.

26 Necc neɛmeɣ i Cek x ibriden inu

u Cek testajbed ayi.

Seřmed ayi tiweṣṣa nnec.   

27 Arr ayi ad fehmeɣ

abrid n řumurat nnec,

ad xarrṣeɣ di lmuɛjizat nnec.

28 Řeɛmar inu ifsi s wecḍan,

seggem ayi ɣar webrid n wawař nnec.

29 Siggʷej ayi x webrid n ixarriqen,

ḥinn xafi s Ccariɛa nnec.

30 Necc ixḍareɣ abrid n tidett,

ssarseɣ lfarayiḍ nnec zzati.

31 Necc cebbareɣ

di cchadat nnec, a SIDI,

war d ayi ttejji ad seḍḥiɣ.

32 Necc ad azzřeɣ

abrid n řumurat nnec,

maɣar Cek teggid ttasiɛ i wuř inu.

33 Hi. A SIDI! seřmed ayi

abrid n tweṣṣa nnec,

xenni necc ad dayes ṭṭfeɣ ař aneggar.

34 Ewc ayi řefhamet,

xenni ad ḥḍiɣ Ccariɛa nnec

u ad dayes ṭṭfeɣ s wuř inu marra.

35 Ndeh ayi x webrid n řumurat nnec,

minzi farrḥeɣ zzayes.

36 Arr uř inu ɣar cchadat nnec,

war iǧi ɣar ṭṭmeɛ n arbeḥ.

37 Sheyyeḍ tiṭṭawin inu x řbaṭeř,

arr-dd dayi tudart s ibriden nnec.

38 Ḍmen min tennid i umsexxar nnec,

wenni Cek itteggʷden.

39 Sḥeyyed xafi řefḍiḥet i zi tteggʷedeɣ,

maɣar lfarayiḍ nnec cnant.

40 Xzar, ttweḥḥceɣ řumurat nnec,

arr ayi ddareɣ s tsegda nnec.

41 Waw. Ejj ad ɣari dd-tas

tmexsiwt nnec icewwaren, a SIDI,

asenjem nnec

aqa-t am mammec i tennid Cek.

42 ḥima zemmareɣ ad arreɣ

x wenni zzayi issbehdařen,

maɣar ttecřeɣ x wawař nnec.

43 War ttekkes awař n tidett qaɛ

zeg uqemmum inu,

maɣar ttrajiɣ lfarayiḍ nnec.

44 Necc ad ḥḍiɣ Ccariɛa nnec břa qeṭṭu,

i řebda qaɛ.

45 Necc ggureɣ di ttasiɛ,

maɣar arzuɣ x řumurat nnec.

46 Ad ssiwřeɣ x cchadat nnec

zzat i ijeǧiden,

war zzatsen ttseḍḥiɣ ca.

47 Ad arreɣ meẓri di řumurat nnec,

tinni i ttexseɣ.

48 Ad sgeɛɛdeɣ ifassen inu

qibař i řumurat nnec, tinni i ttexseɣ,

ad xarrṣeɣ di tweṣṣa nnec.

49 Zayin. Ɛqeř x wawař

i tennid i umsexxar nnec,

min xef tuyřed asitem inu.

50 D wa d afewwej inu di řeɣben inu,

maɣar lwaɛd nnec

yarra-dd dayi tudart.

51 Imɛeffaren stehzan zzayi ař ṭṭarf,

maca necc war ḥeyyideɣ ca

x Ccariɛa nnec.

52 Necc xarrṣeɣ

di lfarayiḍ nnec n řebda, a SIDI,

xenni aqa ttwafewwjeɣ.

53 Tafqeḥt tᵉṭṭef ayi

di ssibbet n iɛeffanen,

inni isemmḥen di Ccariɛa nnec.

54 Tiweṣṣa nnec tuɣa atent d izřan inu

di taddart n tbarranect inu.

55 Di ǧiřet tuɣa ttxarrṣeɣ

deg Yisem nnec,

a SIDI, u ḥḍiɣ Ccariɛa nnec.   

56 Ammu i d ayi imsar,

maɣar ḥḍiɣ řumurat nnec.

57 Xit. SIDI d tasɣart inu,

necc nniɣ ad ḥḍiɣ awařen nnec.

58 Ḥeccmeɣ zzat i wudem nnec

s marra wuř inu,

ḥinn xafi am mammec i d ayi tennid.

59 Necc xarrṣeɣ deg ibriden inu,

ad ssɛeqbeɣ iṣuraf n iḍaren inu

ɣar cchadat nnec.

60 Necc qeǧqeɣ, war ɛeṭṭařeɣ ca,

ḥima ad ḥḍiɣ řumurat nnec.

61 Iseɣwan n iɛeffanen carrfen ayi,

maca war ttᵉttuɣ Ccariɛa nnec.

62 Ɣar wezyen n ǧiřet ttnekkareɣ,

ḥima ad Cek qadiɣ

x lfarayiḍ nnec iseggden.

63 Necc d aɛcir n marra

inni Cek itteggʷeden,

n yinni iḥeṭṭan řumurat nnec.

64 Zi tmexsiwt nnec icewwaren

teccur temmurt marra, a SIDI,

seřmed ayi tiweṣṣa nnec.

65 Tit. Cek teggid s tcuni i umsexxar nnec,

a SIDI, ɛlaḥsab awař nnec.

66 Seřmed ayi maḥend ad meyyzeɣ

u ad ssneɣ mliḥ,

minzi ttecřeɣ x řumurat nnec.

67 Qbeř ma ttwaḥṣareɣ, weddareɣ,

maca řexxu ḥeṭṭiɣ min teqqared Cek.

68 Cek d aṣebḥan, tᵉttegged min iṣebḥen,

seřmed ayi tiweṣṣa nnec.

69 Imɛeffaren arexxun-dd xafi ixarriqen,

maca necc ḥeṭṭiɣ řumurat nnec

s marra uř inu.

70 Uř nsen war ittacan am tadunt,

maca necc, aqa Ccariɛa nnec

ttafeɣ dayes meẓri.

71 Tuɣa i necc mliḥ umi ttwaḥṣareɣ,

maɣar ammu i řemdeɣ tiweṣṣa nnec.

72 Ccariɛa zeg uqemmum nnec

ɣari iḥřa aṭṭas

x wařaf n uqiyyat n wureɣ

niɣ n nnuqart.   

73 Yud. Ifassen nnec ggin ayi,

kewwnen ayi.

Ewc ayi řeɛqeř,

maḥend ad řemdeɣ řumurat nnec.   

74 Inni Cek itteggʷeden ad ayi ẓaren

uca ad farḥen,

maɣar ttrajiɣ awař nnec.

75 Necc ssneɣ, a SIDI,

aqa seggdent řeḥkamat nnec,

u aqa Cek teḥṣared ayi s řaman.

76 Ejj ad tiři tmexsiwt nnec icewwaren

d afewwej i necc,

am mammec i tennid i umsexxar nnec.

77 Ad xafi dd-tas arreḥmet nnec,

maḥend ad ddareɣ,

maɣar Ccariɛa nnec dayes meẓri inu.

78 Ejj ad seḍḥan imɛeffaren,

maɣar s ixarriqen

ssfarrɣen ayi ṣṣifet inu,

maca necc txemmameɣ

di řumurat nnec.

79 Ejj ad ɣari dd-dewřen

inni Cek itteggʷeden,

inni issnen cchadat nnec.

80 Ejj ad yiři uř inu imun

ɣar tweṣṣa nnec,

ḥima war ttseḍḥiɣ ca.

81 Kaf. Řeɛmar inu isxef

zi meẓri ɣar usenjem nnec,

aqa ttrajiɣ awař nnec.

82 Tiṭṭawin inu deqqřent zi meẓri

ɣar min teqqared Cek, umi nniɣ:

‘Meřmi i xafi i ɣa tessfewwjed?’

83 Maɣar dewřeɣ

am yict n txancet n yiřem

tuyeř di ddexxan,

maca tiweṣṣa nnec

war tent ttuɣ.

84 Mecḥař n wussan ɛad

i iqqimen i umsexxar nnec?

Meřmi i ɣa tcarrɛed

inni d ayi iḍeffaren?

85 Imɛeffaren ɣzan ayi iḥufar,

min war dd-yusin ak-d Ccariɛa nnec.

86 Marra řumurat nnec d tidett.

Nitni ttdarracen ayi s ixarriqen,

ewc ayi afus!

87 Ɛřaḥař iři aqa teḥḥan ayi

zi temmurt,

maca necc war ḥeyydeɣ

x řumurat nnec.

88 Arr-dd dayi tudart

ɛlaḥsab tamexsiwt nnec icewwaren,

xenni ad ḥḍiɣ cchadet i dd-iffɣen

zeg uqemmum nnec.

89 Lamid. A SIDI, awař nnec

ittɣima i řebda imten deg ujenna.

90 Tamexsiwt nnec icewwaren

tiweḍ zi jjiř ař jjiř.

Cek teggid tammurt ad tbedd temten

u ammu i ɣa teqqim tbedd.   

91 Ɛlaḥsab lfarayiḍ nnec ad qqimen bedden,

maɣar marra nitni d imsexxaren nnec.

92 Meɛlik war teǧi Ccariɛa nnec

d meẓri inu,

iři ttwahellkeɣ di řeḥṣaret inu.

93 Ɛemmarṣ ad ttuɣ řumurat nnec i řebda,

maɣar zzaysent tarrid ayi-dd tudart.

94 Necc aqa ayi i Cek, senjem ayi,

minzi arzuɣ x řumurat nnec.

95 Iɛeffanen rajan ayi ḥima ad ayi teḥḥan,

maca necc xezzareɣ ɣar cchadat nnec.

96 Necc ẓriɣ aqa marra min teǧa řekmaret

ɣares aneggar,

maca řumur nnec ɣares ttasiɛ aṭṭas.

97 Mim. Mammec i xafi tɛizz Ccariɛa nnec,

ass ikmeř ttxarrṣeɣ dayes.

98 S řumurat nnec tarrid ayi d amiɣis

x řɛedyan inu, maɣar aqa aten ɣari i řebda.

99 Necc ɣari řeɛqeř ktar

x marra imseřmaden inu,

maɣar ttxarrṣeɣ deg ibriden nnec.

100 Necc ɣari řefhamet ktar x iwessura,

maɣar ḥḍiɣ řumurat nnec.

101 Menɛeɣ iḍaren inu

zi qaɛ ibriden iɛeffanen,

ḥima ad ḥḍiɣ awař nnec.

102 Necc war ḥeyydeɣ ca x lfarayiḍ nnec,

maɣar Cek d wenni d ayi issɣaren.

103 Mammec i ɣa yiři d miẓid

min teqqared Cek

i waneɣ inu, x tamment i uqemmum inu!   

104 Zi řumurat nnec ttarriɣ-dd řeɛqeř,

x uya carrheɣ kuř amesruq n ixarriqen.

105 Nun. Awař nnec d řefnar i uḍar inu

d tafawt i umesruq inu.

106 Necc jjuǧeɣ u ad t ggeɣ,

aqa ad ḥḍiɣ

marra lfarayiḍ nnec iseggden.   

107 Necc ttwaḥṣareɣ aṭṭas, a SIDI,

arr-dd dayi tudart ɛlaḥsab awař nnec.

108 Ttzawgeɣ, ksi s arḍa

tiwhibin n řxaḍar

zeg uqemmum inu, a SIDI,

u seřmed ayi lfarayiḍ nnec.

109 Tudart inu aqa-t řebda di lxaṭer,

maca ɛemmarṣ ad ttuɣ Ccariɛa nnec.

110 Iɛeffanen ggin ayi ijj n řfex,

maca necc war ffɣeɣ ca

x řumurat nnec.

111 Cchadat nnec d tasɣart inu i řebda,

maɣar nitenti ssfarrḥent uř inu.

112 Ḥezzmeɣ uř inu

maḥend ad ggeɣ ɛlaḥsab tiweṣṣa nnec,

i řebda, ař aneggar.

113 Samix. Ayt n tnayen n iɣembab

carrheɣ ten,

maca ttexseɣ Ccariɛa nnec.

114 Cek d adurri inu

d taseddart n useřqi inu,

necc ttrajiɣ awař nnec.

115 Beɛɛdem xafi, a iɛeffanen,

ḥima ad ḥḍiɣ řumurat n AREBBI inu.

116 Senned ayi ɛlaḥsab lwaɛd nnec,

maḥend ad ddareɣ

u war ttseḍḥiɣ di řayas inu.

117 Ɛemmed ayi,

xenni ad ttwassnejmeɣ,

u ad arreɣ meẓri

di tweṣṣa nnec řebda.

118 Marra inni ittaggʷejen

x tweṣṣa nnec, sseḥqareɣ ten,

maɣar řɣecc nsen mɣir d ixarriqen.

119 Am kuffu tmeḥḥid

marra iɛeffanen zi temmurt,

s uya ttexseɣ cchadat nnec.

120 Zi tiggʷudi zzayek

teccirruw arrimet inu,

ammu i ggʷedeɣ zi řeḥkamat nnec.

121 Ɛayin. Necc ggiɣ řḥeqq d tsegda,

war d ayi ttsellem i řmargeḥ n

yinni d ayi iḥeṣṣaren.

122 Egg řɛarbun di ṭṭweɛ n umsexxar nnec,

war ttejji imɛeffaren ad ayi ḥṣaren.

123 Tiṭṭawin inu deqqřent

zi meẓri ɣar usenjem nnec,

ɣar lwaɛd n tsegda nnec.

124 Egg s tmexsiwt nnec icewwaren

ak-d umsexxar nnec,

seřmed ayi tiweṣṣa nnec.

125 Necc d amsexxar nnec, ewc ayi řeɛqeř,

maḥend ad ssneɣ cchadat nnec.

126 Aqa yiweḍ as-dd řḥař i SIDI,

ḥima ad ibedd x iḍaren nnes,

maɣar nitni arẓin Ccariɛa nnec.

127 Minzi ttexseɣ tiweṣṣa nnec x wureɣ,

wah aṭṭas x wureɣ ittwaṣeffan,

128 x uya ḥesbeɣ marra řumurat nnec

di kuř tamesřact nican,

maca carheɣ kuř amesruq n ixarriqen.

129 Pi. Cchadat nnec d lmuɛjizat,

x uya iḥeṭṭa tent wuř inu.

130 Anurzem n wawařen nnec

isscan tafawt,

i iḥafiyyen ittic asen řeɛqeř.   

131 Arzmeɣ aqemmum inu aṭṭas

u ssaḥrateɣ zi meẓri ɣar řumurat nnec.

132 Arr udem nnec ɣari u ḥinn xafi,

am mammec dd-tekkar

i yinni ittexsen Isem nnec.

133 Semten iṣuraf inu

am mammec i d ayi tennid,

war ttejji ad xafi iḥkem řɣecc walu.

134 Fekk ayi zi řeḥṣaret n iwdan,

maḥend ad ḥḍiɣ řumurat nnec.

135 Ejj udem nnec

ad yarɣ x umsexxar nnec,

seřmed ayi tiweṣṣa nnec.   

136 Tiɣezratin n waman hwant-i-dd

zi tiṭṭawin inu,

maɣar nitni war ḥeṭṭan Ccariɛa nnec.

137 Tsadi. Aqa Cek d amsegged, a SIDI,

uřa d lfarayiḍ nnec seggdent.

138 Cek tumured tasegda n cchadat nnec,

řmanet nsen d tameqqrant aṭṭas.

139 Tusmi inu iqeddsen inu tecca ayi,

maɣar inni d ayi iḥeṣṣaren

ttun awařen nnec.

140 Lwaɛd nnec iqqur aṭṭas,

amsexxar nnec ittexs i-t.   

141 Necc d amuqřiř u ttwasseḥqareɣ,

maca war ttᵉttuɣ řumurat nnec.

142 Tasegda nnec d tasegda i řebda,

Ccariɛa nnec d tidett.

143 Ddiqet d teggʷudi řeqqfent ayi,

maca řumurat nnec

daysent meẓri inu.

144 Tasegda n cchadat nnec

i řebda i teǧa.

Sefhem ayi tent, xenni ad ddareɣ.

145 Quf. Řaɣiɣ s marra uř inu,

arr-dd xafi, a SIDI,

xenni ad ḥḍiɣ tiweṣṣa nnec.

146 Necc řaɣiɣ-dd xak, fekk ayi,

xenni ad ḥḍiɣ marra cchadat nnec.

147 Qbeř tuffut tuɣa ttřaɣiɣ

ḥima ad ayi dd-tewced afus,

rajiɣ awař nnec.   

148 Tiṭṭawin inu faqent

qbeř řweqt n wuḍuf n wecbar,

ḥima ad xarrṣeɣ

deg wawařen nnes.   

149 Seř-dd ɣar tmijja inu

ɛlaḥsab tamexsiwt nnec icewwaren,

a SIDI, arr-dd dayi tudart

ɛlaḥsab lfarayiḍ nnec.

150 Inni yarezzun ad ggen řefḍayeḥ,

udsen ayi,

aqa nitni ttaggʷejen aṭṭas

x Ccariɛa nnec.

151 Cek tudsed, a SIDI,

marra řumurat nnec d tidett i ǧan.

152 Uřa d aṭṭas zeg wami

tuɣa ssneɣ cchadat nnec,

maɣar Cek teggid tent i řebda.

153 Rix. Xzar ɣar řeɣben inu

u tessnejmed ayi,

maɣar war ttuɣ Ccariɛa nnec.

154 Aɣ ayi tasɣart uca fekk ayi,

arr-dd dayi tudart

am mammec i d ayi tennid.

155 Iggʷej usenjem x iɛeffanen,

maɣar war arezzun tiweṣṣa nnec.

156 A SIDI, arreḥmet nnec d aṭṭas,

arr-dd dayi tudart

ɛlaḥsab lfarayiḍ n nnec.

157 Inni d ayi ittdarracen

d yinni d ayi iḥeṣṣaren

aqa aten s waṭṭas,

maca necc war ḥeyydeɣ ca

x cchadat nnec.

158 Ẓriɣ inni d ayi iɣdaren uca ɛiffeɣ ten,

maɣar nitni war ṭṭifen

deg wawař nnec.

159 Xzar, mammec ttexseɣ řumurat nnec,

a SIDI, arr-dd dayi tudart

ɛlaḥsab tamexsiwt nnec icewwaren.

160 Beddu n wawař nnec aqa-t d tidett,

kuř řeḥkam iseggden zzayek

aqa-t i řebda.

161 Cin. Řḥukkam darrcen xafi x walu,

maca uř inu tuɣa itteggʷed

zeg wawař nnec.

162 Necc farḥeɣ x lwaɛd nnec,

amecnaw ijjen i ittaf

ict n tkeccaḍt tameqqrant.

163 Necc carrheɣ axarriq u ɛiffeɣ t,

maca ttexseɣ Ccariɛa nnec.

164 Sebɛa n twařawin deg wass

ṣebḥeɣ Cek

x řeḥkamat n tsegda nnec.

165 Inni ittexsen Ccariɛa nnec,

aqa ɣarsen řehna tameqqrant,

war din aẓru n uneqraḍ zzatsen.

166 A SIDI, ttrajiɣ asenjem nnec,

u tteggeɣ ɛlaḥṣab tiweṣṣa nnec.

167 Řeɛmar inu iḥeṭṭa cchadat nnec,

ttexseɣ tent aṭṭas.

168 Necc ḥeṭṭiɣ řumurat nnec

d cchadat nnec,

maɣar marra ibriden inu

arzmen zzatek.

169 Taf. A SIDI, ejj ad ɣarek dd-yaweḍ

uřaɣi inu zzat i wudem nnec,

ewc ayi řeɛqeř ɛlaḥsab awař nnec.

170 Ejj ad dd-tas tutra inu

ɣar wudem nnec,

fekk ayi am mammec i d ayi tennid.

171 Iyencicen inu ad ucruren aṣebbeḥ

am yijj n řɛunṣar,

maɣar Cek tesseřmaded ayi

tiweṣṣa nnec.

172 Iřes inu ad yarr min tennid Cek,

maɣar marra řumurat nnec seggden.

173 Ejj afus nnec ad ayi igg twiza,

maɣar ixḍareɣ řumurat nnec.

174 A SIDI, ttmeẓreɣ ɣar usenjem nnec,

Ccariɛa nnec aqa dayes meẓri inu.

175 Ejj řeɛmar inu ad iddar,

ad Cek iṣebbeḥ,

ad ayi ɛawnent lfarayiḍ nnec.

176 Necc weddareɣ

am yijj n uhuři iweddaren.

Arzu x umsexxar nnec,

maɣar war ttuɣ řumurat nnec.   

120

1 Izři n ugeɛɛed.

Necc řaɣiɣ ɣar SIDI di řeḥṣaret inu

u Netta isřa ayi.

2 A SIDI, fekk řeɛmar inu

zeg iyencicen issxarriqen,

zeg iřes icemmten.   

3 Min d ac i ɣa yewc,

min d ac i ɣa yarni iřes

nni icemmten?

4 Fřitcat n řqews qeḍɛent

zeg ufus n ijj n umjahed,

ak-d řefḥem n tcejjart n tagga.   

5 Uct inu, aqa necc d abarrani di Macik,

aqa zeddɣeɣ ɣar iqiḍan n Qidar!

6 Aṭṭas i izdeɣ řeɛmar inu

ɣar yinni icarrhen řehna.

7 Necc d aheddan,

maca xmi ɣa ssiwřeɣ,

xenni arezzun amenɣi.

121

1 Izři n ugeɛɛed.

Necc ssgeɛɛdeɣ tiṭṭawin inu ɣar idurar,

manis dd ɣa tas twiza inu?

2 Twiza inu zi SIDI,

wenni iggin ijenwan d temmurt.

3 Netta war ittejji aḍar nnec ad ifarɣ,

wenni cek iḥeṭṭan war ittnudum.

4 Xzar, wenni iḥeṭṭan Israil

war ittnudum u war itteṭṭeṣ.

5 SIDI d ameḥḍay nnec,

SIDI d tiři nnec ɣar ufus afusi nnec.

6 Deg wass tafuct war cek teccit ca,

uřa d taziri s ǧiřet.

7 SIDI ad cek iḥḍa zi marra řɣar,

Netta ad iḥḍa řeɛmar nnec. □  

8 SIDI ad iḥḍa uffuɣ nnec d wadaf nnec,

zi řexxu ař i řebda.

□ 

121:7 řeɛmar nnec - ixs ad yini ‘tudart nnec’.

122

1 Izři n ugeɛɛed. N Dawud.

Necc farrḥeɣ umi d ayi nnan:

“Neccin ad nuyur

ɣar Taddart n SIDI.

2 Iḍaren nneɣ bedden-dd

ɣar tewwura nnec,

a Urcalim!”

3 Urcalim tᵉttwabna am yict n tendint

nni ittwacebbaren mliḥ

ak-d yixef nnes.

4 Ɣar dinni ttgeɛɛadent tqebbař,

tiqebbař n SIDi,

ɛlaḥsab lfariḍa i Israil,

ḥima ad qadan Isem n SIDI.

5 Maɣar dinni bedden řekrasi n ccreɛ

řekrasi n taddart n Dawud.

6 Ttarem i řehna n Urcalim:

“Aqa ad feřḥen inni cem ittexsen,

7 ḥima ad din yiři řehna

ɣar řḥiḍ n zzat nnem,

uřa d řhudnet di řeqṣur nnem.”

8 Di ṭṭweɛ n aytma

d imeddukkař inu ad iniɣ:

“Ad dayem yiři řehna!”

9 Di ṭṭweɛ n Taddart n SIDI,

AREBBI nneɣ,

ad ac arzuɣ x min icnan.

123

1 Izři n ugeɛɛed.

Necc ssgeɛɛdeɣ tiṭṭawin inu ɣarek,

Cek i iqqimen x řkursi nnes

deg ujenna.   

2 Xzar, am tiṭṭawin n isemɣan

ɣar ufus n bab nsen,

am tiṭṭawin n tayya

ɣar ufus n lallas,

ammu i xezzarent tiṭṭawin nneɣ

ɣar SIDI, AREBBI nneɣ,

ař xaneɣ i ɣa iḥinn.

3 Ḥinn xaneɣ, a SIDI, ḥinn xaneɣ,

maɣar yuza ɣarneɣ useḥqar.

4 Řeɛmar nneɣ yuza ɣares aṭṭas

zeg ustehzi n ayt n bu-nnfaxet,

uřa zeg useḥqar n iɣebbanen.

124

1 Izři n ugeɛɛed. N Dawud.

Mři SIDI war kidneɣ ibedd!

Ini t xenni ammu, a Israil,

2 mři SIDI war kidneɣ ibedd,

umi akidneɣ dd-kkaren iwdan,

3 iři sarḍen aneɣ am neddar,

umi yarɣa uxeyyeq nsen xaneɣ,

4 iři aman feyyḍen xaneɣ,

iři ict n řḥemřet tekka x řeɛmar nneɣ,

5 iři aman iḥajen kkin x řeɛmar nneɣ.

6 Ad ittwabarek SIDI,

wenni war dd aneɣ ittejjin

d takeccaḍt i teɣmas nsen.

7 Řeɛmar nneɣ yarweř

am wejḍiḍ zi řfex n unegmar.

Řfex yareẓ u neccin nenfekk.   

8 Twiza nneɣ tbedd deg Yisem n SIDI,

wenni iggin ijenwan d temmurt.   

125

1 Izři n ugeɛɛed.

Inni ittecřen x SIDI,

aqa aten am wedrar n Ṣihyun,

wenni war ittenhezzin,

maca ittɣima i řebda.   

2 Am mammec idurar

quwwaren i Urcalim,

ammu iquwwar SIDI i řgens nnes,

zi řexxu ař řebda.

3 Maɣar azeǧaḍ n řɣar

war ittɣimi ittareyyeḥ

x temmurt n imseggaden,

ḥima imseggaden

war sswiẓẓiḍen ifassen nsen ɣar řɣar.

4 Iři ad yegg SIDI tacuni

deg iṣebḥanen,

deg inni iseggden s wuř, □  

5 maca inni i ɣa iḥeyyden zeg webrid

ɣar ibriden ifarɣen,

ad ten issiggʷej SIDI jmiɛ

ak-d yinni itteggen řɣecc.

Ad din yiři řehna x Israil.

□ 

125:4 s wuř - s Tɛibranit ‘s wuřawen’.

126

1 Izři n ugeɛɛed.

Umi isseɛqeb SIDI

inni dd-idewřen ɣar Ṣihyun,

tuɣa aneɣ axmi yinni itturjan.

2 Tuɣa aqemmun nneɣ iccur

s tḍeḥḥact,

iřes nneɣ iccur s usřiwřew.

Nnan jar řegnus:

‘SIDI igga daysen

timesřayin timeqqranin!’   

3 SIDI igga dayneɣ

timesřayin timeqqranin,

aqa neccin nfarḥ zzayes.

4 A SIDI, qeǧeb tameḥbast nneɣ,

am mammec ttqeǧbent tiɣezratin

Tammurt n Ljanub.

5 Inni izarrɛen s imeṭṭawen,

ad mjaren s usřiwřew.

6 Wenni yarebbun

taxancet n zzariɛet,

ittru xmi dd-iggur,

maca xmi dd ɣa yas,

ad dd-yas s usřiwřew,

ad yarbu tiqebbiḍin n imendi nnes.

127

1 Izři n ugeɛɛed. N Suliman.

Mři war ibenni SIDI taddart,

ad ssiḥřen ibennayen ixef nsen baṭeř.

Mři war iḥeṭṭi SIDI x tendint,

aɛessas ad iɛess baṭeř.

2 Baṭeř aqa kenniw ad tekkarem zic,

ad tᵉṭṭṣem tɛeḍřem,

ad teccem aɣrum n řemḥayen,

maɣar Netta ittic i-t

i imɛizzen nnes deg yiḍeṣ.

3 Xzar, arrawen d tasɣart

i immewcen zi SIDI,

řɣiǧet n uɛeddis aqa-tt d řmunet.

4 Am mammec jehdent fřitcat n řqews

deg ufus n weryaz,

ammu i ǧan arrawen

zeg iseggʷusa n temẓi.

5 Sseɛd n weryaz ijehden

nni zzaysen iccur

aqrab nnes n fřitcat n řqews.

Nitni war ttseḍḥin ca

umi ssawařen ak-d řɛedyan

ɣar tewwart n tendint.

128

1 Izři n ugeɛɛed.

Sseɛd n kuř ijj

wenni itteggʷeden SIDI,

wenni igguren deg ibriden nnes.

2 Aqa ad tecced

zeg warber n ifassen nnec,

ad tiřid d amimun d lemliḥ.

3 Tamɣart nnec ad tiři

am ict n tzayart i dd-ittawyen řɣiǧet

di taddart nnec,

arrawen nnec ad iřin

am iɣemmuyen n zzitun

quwwaren i ṭṭabřa nnec.

4 Ammu i ɣa ittwabarek weryaz ijehden

nni itteggʷeden SIDI.

5 SIDI ad cek ibarek zi Ṣihyun,

u ad tẓared aqa Urcalim ad tiři mliḥ,

marra ussan n tudart nnec,

6 wah, ad tẓared

iḥenjiren n iḥenjiren nnec.

Řehna ad yiři x Israil.

129

1 Izři n ugeɛɛed.

“Zi temẓi inu

ḥṣaren ayi aṭṭas n twařawin!”

Ini t xenni ammu, a Israil,

2 zi temẓi inu ḥṣaren ayi

aṭṭas n twařawin,

maca war d ayi zemmaren.

3 Imcarrzen carzen x weɛrur inu,

ggin řatarat n wecraz nsen d iziraren.

4 SIDI d amsegged.

Netta iqḍeɛ iseɣwan n iɛeffanen.

5 Ejj marra inni icarrhen Ṣihyun,

ad seḍḥan u ad ttwaɛarnen ɣar ḍeffar.

6 Ejj i-ten ad dewřen

am arbiɛ x tzeɣwin

i ittisřaw qbeř i-t ɣa qeřɛen,   

7 war zzayes ittɛemmar

wenni imejjaren

afus nnes,

uřa d wenni ittceddan

icuwwafen n imendi

aḥsin nnes,

8 u ḥima imsebriden war qqaren:

“Lbaraka n SIDI aqa-tt akidwem!”

“Neccin nbarek kenniw s Yisem n SIDI.”

130

1 Izři n ugeɛɛed.

Zi řaǧaɣ řaɣiɣ-dd xak, a SIDI!

2 A Sidi inu, seř i tmijja inu,

ejj imezzuɣen nnec ad fetnen

x tmijja n tutra inu!

3 A SIDi, mařa teḥḍiḍ

řmuɛṣiyyat mliḥ,

a Sidi inu, man wen izemmaren

ad iqqim ibedd.   

4 Maca ɣarek asameḥ,

maḥend ad zzayek ggʷeden.   

5 Necc sitimeɣ di SIDI,

řeɛmar inu iccur s usitem,

ttrajiɣ awař nnes,   

6 Řeɛmar inu ittraja Sidi inu,

aṭṭas zeg iɛessasen ttrajan

ɣar uteffu.   

7 Ejj Israil ad iraja SIDI,

maɣar tamexsiwt icewwaren

aqa-tt ɣar SIDI,

ɣares afekki iceṭṭ.

8 Netta ad issenjem Israil

zi marra řmuɛṣiyyat nnes.

131

1 Izři n ugeɛɛed. N Dawud.

A SIDI, uř inu

war dayes bu nnfaxet,

tiṭṭawin inu war daysent bu uneɛfar,

war tteggeɣ ca timesřayin ujarent ayi

niɣ d tinni d řeɛjeb i necc.   

2 S tidett, ssareyyḥeɣ řeɛmar inu

u ssesqareɣ t,

am ijj n uniybu

umi ittwassbedd wuṭṭuḍ

ak-d yemmas,

am ijj n uniybu

umi ittwassbedd wuttuḍ

ammu i iǧa řeɛmar inu dayi.

3 Ejj Israil ad iraja SIDI,

zi řexxu ař řebda.

132

1 Izři n ugeɛɛed.

A SIDI, idar Dawud,

idar marra aweddeb nnes,

2 mammec ijjuǧ i SIDI,

iwaɛd i Umzemmar n Yaɛqub:

3 “Uct, mařa ad adfeɣ

ɣar taqidunt n taddart inu,

ad ḥebceɣ x qama n řectu inu,   

4 ad semmḥeɣ yiḍeṣ i tiṭṭawin inu,

uřa d anudem i wabřiwen inu,

5 qbeř i ɣa afeɣ amcan i SIDI,

ict n Tzeddiɣt i SIDI,

Amzemmar n Yaɛqub!”

6 Xzar, nesřa x Ttabut di Ifrata,

nufa i-tt deg iyyaren n Yaɛar. □  

7 Ad nadef ɣar tzeddiɣin nnes,

ad nesjed i tnebdat n iḍaren nnes.

8 Kkar, SIDI, uyur ɣar arraḥet nnec,

Cek d Ttabut n jjehd nnec.

9 Ejj ikehhanen nnec

ad yarḍen s tsegda,

imtiqqan nnec ad sřiweřwen.

10 War dd-tarri udem n umedhun nnec

di ṭṭweɛ n umsexxar nnec Dawud.

11 SIDI ijjuǧ i Dawud s řaman,

ɛemmarṣ ad iḥeyyed Netta

x tjaǧit nnes:

“Zi řɣiǧet n uɛeddis nnec

ad ssɣimeɣ ijj x řɛarc nnec.   

12 Mařa iḥenjiren nnec

ad ḥḍan Řɛahd inu d cchadat inu,

tinni d asen i ɣa ssřemdeɣ,

xenni uřa d iḥenjiren nsen

ad qqimen x řkursi nnec i řebda.”

13 Maɣar SIDI ifarz Ṣihyun,

imeẓri tt d tazeddiɣt i Yixef nnes.

14 “Wa d amcan n arrahet inu i řebda,

da i xseɣ ad zedɣeɣ, Necc xseɣ t.   

15 Ad barkeɣ nniɛmet n Ṣihyun,

ad ssjiwneɣ imezřaḍ nnes s weɣrum.

16 Ad ssyarḍeɣ ikehhanen nnes

s usenjem,

imtiqqan nnes ad sřiweřwen s jjehd.   

17 Dinni ad ssɣemmyeɣ

ijj n uyicc i Dawud,

ijj n řefnar i umedhun inu

sswejdeɣ t din.  

18 Ad ssyarḍeɣ řɛedyan nnes

s useḍḥi,

maca ad xas innuwar

ttaj n weɛzař nnes.”

□ 

132:6 Yaɛar - ixs ad yini ‘Qaryat-Yaɛarim’ mani iǧan Ttabut awarni dd-idweř zi temmurt n Ifilisṭiniyyen (1 Ṣm. 6:21-7:2; 1 Im. 13:6).

133

1 Izři n ugeɛɛed. N Dawud.

Xzar, mammec iṣbeḥ

d mammec icna,

mařa tawmat zeddɣen munen!

2 Aya am zzect icnan x uzeǧif,

tenni dd-ihekkwan x tmart,

x tmart n Harun,

thekkwa-dd

x tma n ufurri n warruḍ nnes.

3 Aya am nnda n wedrar n Hirmun,

wenni dd-ihekkwan x idurar n Ṣihyun,

maɣar dinni yumur SIDI lbaraka nnes,

tudart i řebda.

134

1 Izři n ugeɛɛed.

Xzar, barkem SIDI,

a kenniw imsexxaren n SIDI,

inni ibedden di Taddart n SIDI di ǧiřet.

2 Sgeɛɛdem ifassen nwem

ɣar Zzawect Iqeddsen

u barkem SIDI.

3 Ad cek ibarek SIDI zi Ṣihyun,

Netta d wenni iggin ijenwan d temmurt.

135

1 Hallilu-Yah!

Ṣebbḥem Isem n SIDI,

ṣebbḥem xas, a imsexxaren n SIDI,

2 kenniw inni ibedden di Taddart n SIDI,

di řemraḥat n Taddart n AREBBI nneɣ.

3 Hallilu-Yah, maɣar SIDI iṣbeḥ,

zehhdem i Yisem nnes,

maɣar Netta d řeḍrafet.

4 Maɣar SIDi ifarz Yaɛqub i Yixef nnes,

Israil d agřa nnes.   

5 Maɣar necc ssneɣ aqa SIDI d ameqqran,

Siditneɣ d ameqqran x marra irebbiten.

6 Marra min d as itteɛjiben i SIDI, igga i-t,

deg ijenwan u x temmurt,

di řebḥur u deg waman ihewřen marra.

7 Netta issgeɛɛed iseynuten

zi ṭṭrufa n temmurt,

Netta ittegg assamen ak-d wenẓar,

ittgewwad asemmiḍ

zi řehrit nnes ɣar barra.   

8 Netta iwta imenza n Miṣra,

zeg iwdan ař řmar.   

9 Netta issekk řeɛřamat d lmuɛjizat

di řwesṭ nnec, a Miṣra,

ɣar firɛun

u ɣar marra imsexxaren nnes.   

10 Netta iwta aṭṭas n řegnus

u inɣa ijeǧiden ijehden.   

11 Siḥun, ajeǧid n Imuriyyen,

u Ɛuj, ajeǧid n Bacan,

u marra tigeldiwin n Kenɛan.

12 Iwca asen tammurt d tasɣart,

d tasɣart i Israil, řgens nnes.   

13 A SIDI, Isem nnec ittɣima i řebda,

axarreṣ dayek ad yiři zi jjiř ař jjiř.   

14 Maɣar SIDI ad yarr tasɣart

ɣar řgens nnes,

Netta ad iḥinn x imsexxaren nnes.   

15 Řexyařat n l’aṣnam n řegnus

aqa atent s nnuqart d wureɣ,

ttwaggent s ifassen n iwdan.  

16 Nitenti ɣarsent ijj n uqemmum,

maca war ssiwiřent,

ɣarsen tiṭṭawin,

maca war ttwiřint,

17 Nitenti ɣarsen timezzuɣen,

maca war ttesřint,

walu asuḍi n nnefs

deg uqemmun nsen.

18 Ad dewřen inni tent iggin

am nitenti,

marra wi xasent ittcař.

19 A taddart n Israil, barkem SIDI,

a taddart n Harun, barkem SIDI.

20 A taddart n Lawi, barkem SIDI!

Ejj marra inni itteggʷeden SIDI,

ad barken SIDI.

21 Ad ittwabarek SIDI zi Ṣihyun,

Netta d wenni izeddɣen di Urcalim.

Hallilu-Yah!

136

1 Qadam SIDI, maɣar Netta iṣbeḥ,

maɣar tamexsiwt nnes icewwaren

tᵉttɣima i řebda.   

2 Qadam wenni d AREBBI x marra irebbiten,

maɣar tamexsiwt nnes icewwaren

tᵉttɣima i řebda.

3 Qadam wenni d Sidi x marra isiditen,

maɣar tamexsiwt nnes icewwaren

tᵉttɣima i řebda,

4 ... wenni itteggen lmuɛjizat timeqqranin,

Netta waha,

maɣar tamexsiwt nnes icewwaren

tᵉttɣima i řebda,

5 ... wenni iggin ijenwan s řefhamet,

maɣar tamexsiwt nnes icewwaren

tᵉttɣima i řebda,   

6 ... wenni iggin tammurt x waman,

maɣar tamexsiwt nnes icewwaren

tᵉttɣima i řebda.   

7 ... wenni iggin tifawin timeqqranin,

maɣar tamexsiwt nnes icewwaren

tᵉttɣima i řebda,   

8 tafuct ḥima ad teḥkem x wass,

maɣar tamexsiwt nnes icewwaren

tᵉttɣima i řebda,   

9 taziri d itran ḥima ad ḥekmen x ǧiřet,

maɣar tamexsiwt nnes icewwaren

tᵉttɣima i řebda,

10 ... wenni iwtin Imiṣriyyen

deg imenza nsen,

maɣar tamexsiwt nnes icewwaren

tᵉttɣima i řebda,   

11 ... wenni dd-issuffɣen Israil

zi řwest nsen,

maɣar tamexsiwt nnes icewwaren

tᵉttɣima i řebda,   

12 s ufus ijehden d uɣiř ittwassgeɛɛden,

maɣar tamexsiwt nnes icewwaren

tᵉttɣima i řebda.   

13 ... wenni ibḍan Řebḥar n Telga x tnayen,

maɣar tamexsiwt nnes icewwaren

tᵉttɣima i řebda,   

14 uca isseẓwa Israil di řwest nnes,

maɣar tamexsiwt nnes icewwaren

tᵉttɣima i řebda.

15 uca inḍar Firɛun di Řebḥar n Telga

ak-d řɛeskar nnes,

maɣar tamexsiwt nnes icewwaren

tᵉttɣima i řebda.   

16 ... wenni inedhen řgens nnes

deg webrid di řexřa,

maɣar tamexsiwt nnes icewwaren

tᵉttɣima i řebda.   

17 ... wenni iwtin ijeǧiden imeqqranen,

maɣar tamexsiwt nnes icewwaren

tᵉttɣima i řebda,   

18 uca inɣa ijeǧiden ijehden,

maɣar tamexsiwt nnes icewwaren

tᵉttɣima i řebda.

19 Ɛqeř x Siḥun, ajeǧid n Imuriyyen,

maɣar tamexsiwt nnes icewwaren

tᵉttɣima i řebda,

20 x Ɛuj, ajeǧid n Bacan,

maɣar tamexsiwt nnes icewwaren

tᵉttɣima i řebda.   

21 Tammurt nsen iwca i-tt d tasɣart,

maɣar tamexsiwt nnes icewwaren

tᵉttɣima i řebda,   

22 d tasɣart i umsexxar nnes Israil,

maɣar tamexsiwt nnes icewwaren

tᵉttɣima i řebda.

23 Idar aneɣ di ddeǧ nneɣ,

maɣar tamexsiwt nnes icewwaren

tᵉttɣima i řebda.

24 Netta ikkes aneɣ-dd zeg ifassen

n yinni d aneɣ iḥṣaren,

maɣar tamexsiwt nnes icewwaren

tᵉttɣima i řebda.

25 Netta d wenni itticen macca

i marra imuddaren,

maɣar tamexsiwt nnes icewwaren

tᵉttɣima i řebda. □  

26 Qadam Arebbi n ijenwan,

maɣar tamexsiwt nnes icewwaren

tᵉttɣima i řebda.

□ 

136:25 i marra imuddaren - s Tɛibranit ‘i marra aysum’, ixs ad yini i marra iwdan u i marra imuddaren (lḥayawanat).

137

1 Ɣar iɣezran n Babil,

dinni i tuɣa nettɣima,

nru ɛawed xmi tuɣa nettidar Ṣihyun.

2 Nuyeř řgambriyat nneɣ

ɣar iṣefṣafen i iǧan di řwest nnes.

3 Maɣar inni d aneɣ iḥebbsen

ttaren zzayneɣ dinni

ad nɣennej awařen n ijj n yezři,

inni d aneɣ iḥeṣṣaren

ttaren ca n řḥajjet issefraḥen.

Nitni nnan: “Ɣennjem zeɛma

ijj zeg izřan n Ṣihyun i neccin!”   

4 Mammec nzemmar ad nɣennej

ijj n yezři n SIDI di temmurt n midden?

5 Mařa necc ttuɣ cem, a Urcalim,

ejj xenni ad ittu ufus afusi ixef nnes.

6 Ejj ad ayi iřṣeq iřes inu x waneɣ inu,

mařa war cem ttidareɣ,

mařa war ssɛuǧiɣ Urcalim

x řefraḥet inu tameqqrant qaɛ.

7 A SIDI, ɛqeř x ayt n Idum,

deg wass n Urcalim,

inni iqqaren: “Ɛarram tt, ɛarram tt,

ař dsas nnes!”   

8 A yeǧis n Babil,

cem tenni ittwassḥuzen i wareddeǧ,

sseɛd n yinni d am

i ɣa ixeǧṣen tameggit iɛeffnen

i dayneɣ teggid.   

9 Sseɛd n wenni i ɣa iṭṭfen

iḥenjiren nwem imeẓyanen,

ad ten iřbez x teṣḍart.   

138

1 N Dawud.

Ad Cek qadiɣ s marra uř inu,

ad Cek zehhdeɣ zzat i irebbiten.

2 Ad bendqeɣ ɣar Zzawect nnec

Tameqqrant iqeddsen,

ad qadiɣ Isem nnec

x tmexsiwt nnec icewwaren

u x řaman nnec,

maɣar Cek tessemɣared

awař nnec x marra

min ittwafen ɛad

deg Yisem nnec.

3 Deg wass řami xak dd-řaɣiɣ,

tarrid-dd xafi,

Cek tewcid jjehd i řeɛmar inu.

4 Marra ijeǧiden n temmurt

ad Cek qadan, a SIDI,

xmi ttesřan awařen

zeg uqemmum nnec.

5 Ad ɣennjen x ibriden n SIDI,

maɣar aɛuǧi n SIDI d ameqqran.

6 Maɣar waxxa ittwassuɛřa SIDI aṭṭas,

ɛad ixezzar-dd ɣar umwaḍeɛ,

maca bu-nnfaxet issen i-t zi řaggʷaj.   

7 Mařa uyureɣ di řwesṭ n řeḥṣaret,

ad ayi dd-tᵉttarred ɣar tudart.

Cek tesswiẓẓḍed afus nnec

ḍidd i weɣḍab n řɛedyan inu,

afus nnec afusi issenjem ayi.

8 SIDI ad t ikemmeř i necc.

A SIDI, tamexsiwt nnec icewwaren

tᵉttɣima i řebda,

řefɛayeř n ifassen nnec

war ten tarexxud.

139

1 I umeqqran n imeɣnajen. N Dawud. Azehhed.

A SIDI, Cek tbeqqced ayi u tessned ayi.

2 Cek tessned aɣimi inu d ubeddi inu,

zi řaggʷaj tfehhmed ixarriṣen inu.

3 Xmi ggureɣ u xmi ṭṭṣeɣ tarezzud dayi,

aqa Cek tessned marra ibriden inu.

4 Minzi war din uřa d ijj n wawař

x yiřes inu, u xzar,

Cek a SIDI, tessned t kuřci.

5 Cek tḥeṣṣared ayi zi ḍeffar u zi zzat,

tessarsed xafi tařeqqa n ufus nnec.

6 Tussna-ya d atebhet i necc,

tuɛřa xafi, war zemmareɣ ad tt awḍeɣ.

7 Ɣar mani zemmareɣ

ad raḥeɣ zi Arruḥ nnec,

ɣar mani ɣa arewřeɣ zeg wudem nnec?

8 Mařa geɛɛdeɣ ɣar ujenna,

aqa Cek dinni,

mařa ggiɣ řaxart d tassut inu, xzar,

aqa Cek uřa dinni,   

9 Mařa ksiɣ afriwen am tfawt n řefjar,

ad zedɣeɣ ɣar uneggar qaɛ n řebḥar, □  

10 xenni uřa dinni ad ayi indeh ufus nnec,

afus nnec afusi ad ayi iṭṭef.

11 Mařa nniɣ: “Iwa taǧest, wḍa-dd xafi,

xenni ǧiřet d tfawt i d ayi iquwwaren.

12 I Cek taǧest war teǧi d ṭṭřam,

i Cek ǧiřet tᵉttegg tfawt am uziř,

i Cek taǧest aqa-tt am tfawt.

13 Wah, Cek txeřqed-dd tiẓẓař inu,

tmuded ayi deg uɛeddis n yemma.

14 Qadiɣ Cek umi dd-ttwaxeřqeɣ

zeg ict n tebridt n řeɛjeb d tameqqrant.

Timegga nnec d lmuɛjizat,

řeɛmar inu tessen t mliḥ qaɛ.

15 Ixsan inu tuɣa war xak nnuffaren,

umi ttwaggeɣ s tnuffra,

ttwamudeɣ am ijj n uburḍa

di řaǧaɣ n temmurt.   

16 Tiṭṭawin nnec ẓrint

abeddu inu iḍefṣen.

Deg wedlis nnec ittwannḍen

aqa marra yuran,

aqa ussan i tuɣa ttwaggen,

jar asen uřa d ass amezwaru

n ubeddu inu.

17 Mammec ɣari ttɛizzan

ixarriṣen nnec, a Arebbi,

mammec imɣar ubarru nsen!

18 Mařa xseɣ ad ten ḥesbeɣ,

aqa aten ktar aṭṭas zeg yejdi,

u xmi faqeɣ, aqa ayi ɛad akidek.

19 A Arebbi, meɛlik i ɣa tenɣed aɛeffan,

meɛlik i ɣa tejjed iryazen

i issazzařen idammen

ad xafi aggʷejjen,

20 inni xak issawařen s tḥraymect,

řɛedyan nnec

inni ineṭṭqen Isem nnec di řbaṭeř.   

21 A SIDI, ma war carrheɣ

inni Cek icarrhen,

u ma war ttɛiffeɣ

inni akidek ittemɛařan?

22 Necc carrheɣ ten

s ijj n wecrah ikmeř,

aqa nitni dewřen ayi d řɛedyan.

23 Arzu xafi, a Arebbi, ssen uř inu,

qeǧeb ayi u ssen ixarriṣen inu.   

24 Xzar-dd, ma aqa ayi

di ca n webrid n řeqjaḥet

u ndeh ayi ɣar webrid n řebda.

□ 

139:9 řebḥar - niɣ ‘il’.

140

1 I umeqqran n imeɣnajen. Azehhed n Dawud.

2 Fekk ayi zi bnadem d aɛeffan, a SIDI,

ḥḍa ayi zeg weryaz n lɛunf,

3 zeg yinni ittxarraṣen

deg wuř nsen di řɣar,

u ssekkaren imenɣan di marra ussan.

4 Nitni ssqeḍɛen iřsawen nsen

am yijj n ufiɣar,

ssem iḥma aqa-t sadu iyencicen nsen.

Silah.   

5 Ḥḍa xafi, a SIDI, zeg ifassen n iɛeffanen,

ḥḍa ayi zeg iryazen n lɛunf,

inni yarezzun ad ayi ɣeḍřen

ɣar temmurt. □  

6 Ayt n bu-nnfaxet

ssnuffaren xafi ijj n řfex,

ttbezzaɛen tiseɣwin

am yict n tracca

ɣar uɣezdis n umesraq,

aqa tteggen ayi tixefcin. Silah.   

7 Necc nniɣ i SIDI: “Cek d Arebbi inu!”

Seř, a SIDI, ɣar tmijja n tutra inu.

8 A SIDI, Sidi inu, jjehd n usenjem inu,

deř azeǧif inu deg wass n řḥess n řesnaḥ.

9 A SIDI, war ttejji aɛeffan ad yarr meẓri.

War ttegg ttasiɛ i wenway nnes iɛeffnen,

ařami ɣa ssɛuǧen ixef nsen. Silah.

10 X uzeǧif n marra inni d ayi dd-innḍen,

iři ad ten ideř uceqqef n iyencicen nsen,

11 ejj ad xasen kebben řefḥem,

iři Netta ad ten iɣḍer di tmessi,

di řḥemřat yuǧɣen,

ḥima war ttekkaren ɛad.

12 Ejj aryaz i iceqqfen s yiřes

war ittɣimi ibedd x temmurt,

ejj ad iɛarn řɣar deɣya

aryaz bu-řexcunet.

13 Necc ssneɣ, aqa SIDI ad isseqfeř

ddeɛwet n řmusakin, řḥeqq n imezřaḍ.

14 S tidett, imseggaden

ad qadan Isem nnec,

inni igguren nican ad qqimen

zzat i wudem nnec.

□ 

140:5 inni yarezzun ad ayi ɣeḍřen ɣar temmurt - s Tɛibranit ‘inni yarezzun ad ssneqraden iḍaren inu’.

141

1 Azehhed n Dawud.

A SIDI, necc ttřaɣiɣ ɣarek,

deɣyat ɣari,

seř ɣar tmijja inu

xmi dd xak i ɣa ttřaɣiɣ.

2 Iři ad tbedd tẓaǧit inu

am řebxur ittfuḥen zzat i wudem nnec,

uřa d asgeɛɛed n ifassen inu

am tewhibt n tmeddit.   

3 A SIDI, egg ijj n uɛessas

ɣar uqemmum inu,

ḥḍa tawwart n iyencicen inu.

4 Egg aqa uř inu war ittnejbid

ɣar ict n tmesřact d taɛeffant,

maḥend ad ggeɣ timegga s řɣecc

ak-d iryazen nni itteggen řmuɛṣiyyet,

egg aqa necc war ttᵉtteɣ

zi tazyuḍi nsen.

5 Ejj amsegged ad ayi iwwet,

maɣar aya d tamexsiwt icewwaren,

mařa netta ittsegged ayi,

aya d zzect x uzeǧif inu,

ad tt iqbeř uzeǧif inu.

Wah, uřa ammu ad tiři tẓaǧit inu ɛad

ḍidd i tmegga nsen iɛeffnen. □  

6 Řquḍat nsen mmenḍaren swadday

x uɣezdis n jjarf,

aqa sřin belli awařen inu ḍarfen.

7 Axmi tᵉttwacarz

u tennurzem temmurt,

ammu i ttwazeǧɛen iɣsan nneɣ

ɣar uqemmum n řaxart.   

8 Maca tiṭṭawin inu

xezzarent-i-dd ɣarek,

a SIDI, Sidi inu,

necc arekkwařeɣ ɣarek,

war ttejji řeɛmar inu yarxef.

9 Siggʷej ayi i wemnaɛ n řfex

i d ayi medyen,

zi texcifin n yinni itteggen řmuɛṣiyyet.

10 Iři iɛeffanen ad wḍan marra

di traccawin nsen,

min ɣa kkeɣ ɛedduɣ.

□ 

141:5 ḍidd i tmegga nsen - ixs ad yini: ḍidd i tmegga iɛeffnen n yeryazen nni itteggen řmuɛṣiyyet (xẓar ayet 4).

142

1 Axemmi n Dawud.

Taẓaǧit umi t tuɣa deg yefri.

2 S tmijja inu sɣuyeɣ ɣar SIDI,

s tmijja inu ḥeccmeɣ SIDI.

3 Necc ttzeǧaɛeɣ ifeqquṣen inu

zzat i wudem nnes,

ssargbeɣ as řeḥṣaret inu

zzat i wudem nnes.

4 Mařa buḥbeř inu idqeř xafi aṭṭas,

Cek tessned amesruq inu.

Nitni ssnuffaren ayi ijj n řfex

deg webrid nni di ɣa uyureɣ.   

5 Sweḍ ɣar ufusi, u xzar,

war din tuɣi ḥed

i d ayi ɣa iwcen taynit,

ittwakkes ayi qaɛ mani ɣa arewřeɣ,

war din tuɣi uřa d ijj

i ɣa isseqsan x řeɛmar inu.

6 Necc sɣuyyuɣ-dd ɣarek, a SIDI. Qqareɣ:

“Cek d amcan inu n tarewřa,

tasɣart inu di temmurt n yinni iddaren.  

7 Ḥḍa x uɣuyyi inu, maɣar fniɣ qaɛ.

Fekk ayi zeg inni d ayi iḍeffaren,

maɣar nitni jehden xafi.   

8 Suffeɣ řeɛmar inu zi řeḥbes

maḥend ad qadiɣ Isem nnec.

Imseggaden ad ayi dd-nnḍen,

maɣar Cek tᵉttegged dayi s tcuni.”

143

1 Azehhed n Dawud.

A SIDI, seř i tẓaǧit inu,

sḥess i tutra inu.

Arr-dd xafi ɛlaḥsab tidett nnec,

ɛlaḥsab tasegda nnec.

2 War ttegg ccreɛ ak-d umsexxar nnec,

maɣar uřa d ijj zeg inni iddaren

ad yiři d amsegged zzat i wudem nnec.   

3 Minzi řeɛdu ittdarrac řeɛmar inu,

iɛeffes x tudart inu ɣar temmurt,

isszeddeɣ ayi deg imucan n ṭṭřam,

am yinni immuten zi mecḥař uya.

4 Buḥbeř inu ittefciř xafi,

uř inu yarewweɛ di daxeř inu.

5 Necc ttɛeqřeɣ x wussan iɛdun,

ttxemmameɣ di marra timegga nnec,

ttxarrṣeɣ di řefɛayeř n ifassen nnec.   

6 Necc ttbezzɛeɣ ifassen inu ɣarek,

řeɛmar inu aqa-t zzatek

am ict n temmurt iffuden. Silah.

7 Arr-dd xafi deɣya, a SIDI,

buḥbeř inu ittefciř,

war ssnuffara udem nnec zzayi,

maḥend war ddikkwiřeɣ

am yinni dd-ihekkwan

deg weḥfur n wenḍeř.

8 Ejj ayi ad sřeɣ

i tmexsiwt nnec icewwaren

ɣar teffut,

maɣar ttecřeɣ xak.

Scen ayi abrid i ɣa uyureɣ,

maɣar ssgeɛɛdeɣ řeɛmar inu ɣarek.   

9 A SIDI, kkes ayi i řɛedyan inu,

ɣarek i ɣa arewřeɣ.

10 Seřmed ayi ad ggeɣ

min iǧan i arḍa nnec,

maɣar Cek d AREBBI inu.

Ejj Arruḥ nnec iṣebḥen ad ayi indeh

deg ict n temmurt iwaṭan.

11 A SIDI, arr-dd dayi tudart

di ṭṭweɛ n Yisem nnec.

S tsegda nnec,

suffeɣ řeɛmar inu zi řeḥṣaret,

12 areddeǧ řɛedyan inu

di tmexsiwt nnec icewwaren,

qḍa x marra inni d ayi iḥeṣṣaren,

maɣar necc d umsexxar nnec.   

144

1 N Dawud.

Ad ittwabarek SIDI, Taṣḍart inu,

wenni isseřmaden ifassen inu i umenɣi,

iḍewḍan inu i řḥarb.   

2 Cek i d ayi teǧid d ameddukkeř inu

i dayes tamexsiwt icewwaren,

uřa d lburj inu, lburj inu yuɛřan

d amsenjem inu,

taseddart inu i useřqi,

d wenni ɣar arekkwařeɣ,

d wenni d ayi isswaḍḍɛen řgens inu.   

3 A SIDI, min iɛna bnadem,

aqa Cek texsed ad t tessned?

Mmis n bnadem,

aqa Cek tᵉttxarriṣed dayes?   

4 Bnadem amecnaw řefwar,

ussan nnes ad ɛdun am tiři.   

5 Meyyeř ijenwan nnec, a SIDI, hwa-dd.

Ḥada idurar, xenni ad ggen ddexxan.   

6 Ẓaryeḍ assamen u zeǧeɛ i-ten,

sekk fřitcat nnec u sxarweḍ i-ten.   

7 Swiẓẓeḍ ifassen nnec zi sennej,

suffeɣ ayi-dd u fekk ayi

zi řḥemřat n waman timeqqranin,

zeg ufus n ibarraniyyen,

8 maɣar aqemmum nsen iqqar ixarriqen,

afus nsen afusi d ijj n ufus iccur s řɣecc.

9 A AREBBI, ad ac ɣennjeɣ

ijj n yezři d n jdid i Cek,

s lharpa u s lɛud s ɛecra n ifiřan

ad ac zehhdeɣ.

10 Cek d wenni issawaḍen

asenjem i ijejǧiden,

d wenni ifekken amsexxar nnes Dawud

zi ssif aɛeffan,

11 suffeɣ ayi-dd u fekk ayi

zeg ufus n tarwa n ubarrani,

zeg wenni ɣar iǧa uqemmum

i iqqaren mɣir ixarriqen,

u zeg wenni ɣar iǧa ufus afusi

iccur s řɣecc.

12 Meɛlik iḥenjiren nneɣ

ad iřin am yiɣeddiwen,

inni imɣaren ɛad di temẓi nsen,

yessitneɣ am tɣemmar

i ggin s ukeccuḍ

s ɛřam kuř arcamen,

ggin tent i yict n zzawect iqeddsen.

13 Ad ccuren řehrit nneɣ,

ad wcen zzad awarni zzad,

ad yarni wuǧi nneɣ s řuřuf n tseqqar,

s ɛecra n řuřuf n tseqqar

di ddmani n tarewsa nneɣ.

14 Ad ḥemřen imwan nneɣ mliḥ,

war ittiři ɛad uhjam

niɣ d uffuɣ i umenɣi

uřa d iɣuyyan deg wazzayen nneɣ.

15 Sseɛd n řgens nni iǧan amya.

Sseɛd n řgens nni zi AREBBI nsen d SIDI.

145

1 Izři n uṣebbeḥ n Dawud.

Alif. A, AREBBI inu, Ajeǧid,

necc ad Cek ssɛuǧeɣ,

ad barkeɣ Isem nnec i řebda qaɛ.

2 Bit. Kuř ass ad Cek barkeɣ,

ad ssemɣareɣ Isem nnec i řebda qaɛ.

3 Gimel. SIDI d ameqqran,

issdiheǧ asemɣar aṭṭas,

řemɣaret nnes war dayes bu tarezzut.   

4 Dalit. Jjiř awarni jjiř

ad issemɣar řexdayem nnec,

ad barrḥen s tmegga nnec timeqqranin.   

5 Hi. Necc ad ssiwřeɣ

x tissiqt n uɛuǧi n lɛaḍama nnec,

x řexbar n lmuɛjizat nnec. □  

6 Waw. Nitni ad ssiwřen

x jjhed n tmegga nnec issaggʷaden,

necc ad barrḥeɣ s řemɣaret nnec.

7 Zayin. Řidaret n tcuni nnec ifeyyḍen

ad tt ggen d ijj n řɛunṣar ittcurcur,

ad sřiwřiwen i tsegda nnec.   

8 Xit. SIDI d arḥim d aḥnin,

ɣares ttasiɛ n řxaḍar

d waṭṭas n tmexsiwt icewwaren.   

9 Tit. SIDI d aṣebḥan i marra,

arreḥmet nnes aqa-tt tiwa

marra timegga nnes.

10 Yud. Marra timegga nnec,

a SIDI, ad Cek qadint,

imtiqqan nnec ad Cek barken.

11 Kaf. Nitni ad ssiwřen

x uɛuǧi n Tgeldit nnec, ad ssiwřen

x timegga nnec timeqqranin,

12 Lamid. ḥima ad barrḥen

s tmegga nnes timeqqranin

i tarwa n bnadem,

s uɛuǧi n lɛaḍama n Tgeldit nnes.

13 Mim. Tageldit nnec

d ict n Tgeldit i řebda,

řeḥkamet nnec ad tiři x kuř jjiř.

14 Samix. SIDI ittsenned

marra inni iwḍan,

ittseggem marra inni iqwisen.

15 Ɛayin. Marra tiṭṭawin ttrajant Cek,

Cek tᵉtticed asen macca

di řweqt nnes ittwaggen.   

16 Pi. Cek tarezzmed afus nnec,

tessyawaned marra min iddaren

ak-d min ixs řxaḍar nsen.

17 Tsadi. SIDI aqa-t nican

di marra ibriden nnes,

ittegg s tmexsiwt icewwaren

di marra timegga nnes.

18 Quf. SIDI yudes i marra

inni xas ittřaɣan,

marra inni xas ittřaɣan di tidett.

19 Rix. Netta igga s řxaḍar

i marra inni t itteggʷden,

ittesřa iɣuyyan nsen u issenjam i-ten.

20 Cin. SIDI iḥeṭṭa x marra inni t ittexsen,

maca marra iɛeffanen itteḥḥa i-ten.

21 Taf. Aqemmum inu ad issiweř

x uṣebbeḥ n SIDI,

marra ddat ad ibarek

Isem nnes iqeddsen, i řebda qaɛ.

□ 

145:5 x řexbar - s Tɛibranit ‘n wawařen’.

146

1 Hallilu-Yah.

A řeɛmar inu, ṣebbeḥ i SIDI.

2 Necc ad ṣebbḥeɣ i SIDI

min ɣa kkeɣ ddareɣ,

ad zehhdeɣ i AREBBI inu

min da ɣa kkeɣ ɛad. □  

3 War tceř x tarwa n taṣiřet,

x mmis n bnadem,

wenni umi war ɣar iǧi bu usenjem.   

4 Iffeɣ buḥbeř nnes,

idweř ɣar temmurt.

Deg wass nni simant nnes

ad qḍan inwayen nnes.

5 Sseɛd n wenni ɣar iǧa

Arebbi n Yaɛqub d amɛawen,

wenni ittrajan SIDI, AREBBI nnes,

6 wenni iggin ijenwan d temmurt,

řebḥar d marra min dayes,

wenni dayes řaman i řebda, □  

7 wenni ittaɣen tasɣart

i yinni ittwaḥeṣṣaren,

wenni itticen aɣrum i yinni iǧuẓen.

SIDI yarexxu i imeḥbas.

8 SIDI yarezzem i idarɣařen tiṭṭawin,

issbedda inni igguren itteqwisen,

SIDI ittexs imseggaden.   

9 SIDI iḥeṭṭa ibarraniyyen,

ittic afus i uyujiř d tijjař,

maca abrid n iɛeffanen ad t issfarɣ.

10 SIDI ad iḥkem i řebda,

AREBBI nnec, a Ṣihyun,

iḥekkem zi jjiř ař jjiř.

Hallilu-Yah.   

□ 

146:2 min ... ɣa kkeɣ ddareɣ - s Tɛibranit ‘di tudart inu’.

□ 

146:6 wenni dayes řaman - s Tɛibranit ‘wenni iḥeṭṭan řaman’.

147

1 Hallilu-Yah,

maɣar azehhed i AREBBI nneɣ

d aṣebḥan, minzi ittas-dd akides

ad as nṣebbeḥ.   

2 SIDI ibenna Urcalim,

issmun immeneɛraq n Israil.

3 Netta issgenfa inni ɣarsen uř yarẓen,

ittcedda iyezzimen nsen itteqsen.   

4 Iḥesseb qedda n itran,

ittřaɣa ten marra s yisem.   

5 Siditneɣ d ameqqran u jjehd nnes imɣar.

Řeɛqeř nnes war ɣares bu řeɛbar.

6 SIDI ittsenned imwaḍɛen,

isshekkwa iɛeffanen ař tammurt.

7 Qadam SIDI s uɣennej,

zehhdem i AREBBI nneɣ s řgambri.

8 Netta d wenni iddařen ajenna

s iseynuten,

d wenni issewjaden anẓar i temmurt,

d wenni issɣemmayen arbiɛ x idurar.   

9 d wenni itticen i řmař macca nnes,

uřa i tarwa n ibaɣřiwen xmi ɣa sɣuyen.

10 Netta war yareṭṭi s jjehd n uyis,

iḍaren n weryaz war d as tteɛjiben.

11 Yareṭṭa as i SIDI inni t itteggʷeden,

inni issitmen

di tmexsiwt nnes icewwaren.

12 A Urcalim, ṣebbeḥ i SIDI,

a Ṣihyun, ṣebbeḥ i AREBBI nnem.

13 Maɣar Netta issemḥed

zzekrunat n tewwura nnec,

ibarek iḥenjiren nnec di řwest nnec,

14 Netta iwca řehna i iymiren nnec,

issjiwen i cek s min iṣebḥen qaɛ n yirden.

15 Netta issekka tiwařin nnes ɣar temmurt,

awař nnes ittazzeř aṭṭas.   

16 Ittic adfeř am tḍuft,

izzuzara nnda igersen am yiɣɣeḍ.

17 Issekka adfeř nnes d ibquqen,

wi izemmaren ad iqqim ibedd

zzat i tesmuḍi nnes?

18 Issekka awař nnes

uca ittarra i-ten ad fesyen,

Netta ittejja asemmiḍ nnes ittsuḍ,

xenni ttucruren waman.

19 Netta ibarreḥ i Yaɛqub awařen nnes,

i Israil tiweṣṣa nnes d lfarayiḍ nnes.

20 Uřa i yijj n řgens nneɣni

war d as iggi ammu,

nitni war ssinen ca lfarayiḍ nnes.

Hallilu-Yah!   

148

1 Hallilu-Yah!

Ṣebbḥem i SIDI zeg ijenwan,

ṣebbḥem t di řuɛřa.   

2 Ṣebbḥem t, marra lmalakat nnes!

Ṣebbḥem t, marra řɛeskarat nnes!

3 Ṣebbḥent t, tafuct d tziri!

Ṣebbḥem t, marra itran yareqqen!

4 Ṣebbḥet, ajenna x ijenwan,

uřa d aman nni iǧan tiwa i ujenna.

5 Ejj i-ten ad ṣebbḥen Isem n SIDI,

maɣar Netta yumur

u ammu ttwaxeřqen-dd.   

6 Netta idekken i-ten din i řebda,

iwca asen ict n tewṣeyyet

i war zemmaren ad tt ɛeddan ɛemmarṣ.   

7 Ṣebbḥem i SIDI, zi temmurt,

kenniw řhaycat n řebḥar

d marra aman ihewřen,

8 timessi d tebrurri

d wedfeř d ddexxan,

asemmiḍ n tḥaryaḍt

nni itteggen awař nnes,

9 idurar d marra tiwriririn,

ticejjura n fruta

d marra ticejjura n tengelt,

10 řewḥuc n řexřa d marra řmar,

imuddaren ittbuɛen d ijḍaḍ

s wafriwen nsen,

11 kenniw ijeǧiden n temmurt

d marra ccuɛub,

kenniw řḥukkam

d marra řquḍat x temmurt, □  

12 ibřiɣen uřa d tiɛzariyyin,

iwessura jmiɛ ak-d imeẓyanen!

13 Ejj i-ten ad ṣebbḥen Isem n SIDI,

maɣar Isem nnes waha yuɛřan qaɛ,

tissiqt nnes tařeqq

x temmurt d ijenwan.   

14 Netta issgeɛɛed icc n řgens nnes,

aṣebbeḥ n marra imtiqqan nnes,

n ayt n Israil,

n řgens i dd as yudsen.

Hallilu-Yah!   

□ 

148:11 řquḍat - niɣ ‘imezurfa’.

149

1 Hallilu-Yah!

Ɣennjem ijj n yezři n jdid i SIDI,

sɛuǧem t deg wegraw n imtiqqan nnes.

2 Ad ifarḥ Israil zeg wenni t iggin,

ad arcqen iḥenjiren n Ṣihyun

s Ujeǧid nsen.   

3 Ad ṣebbḥen nitni Isem nnes

s ccḍiḥ s nnubtat,

ad as zehhden s ubendir d řgambri,   

4 maɣar SIDI yarḍa x řgens nnes,

ad yawi ccan i imwaḍɛen s wenjam.

5 Ad sřiweřwen imtiqqan

s uweqqar yuǧɣen,

ejj i-ten ad sɣuyen s řefraḥet

zeg imucan nsen n arraḥet.

6 Izřan n uɛuǧi i AREBBI

deg uqemmum nsen

ijj n ssif iqḍeɛ s tnayen n wudmawen

deg ufus nsen,   

7 ḥima ad ntaqmen zi řegnus,

ḥima ad ɛaqben ccuɛub,

8 ḥima ad carfen ijeǧiden nsen s ssnaseř,

ayt n taṣiřet nsen s ssnaseř n wuzzař,   

9 ḥima ad xasen ggen řḥukm yuran.

D man aya ad tiři d lɛaḍama

n marra imtiqqan nnes.

Hallilu-Yah.   

150

1 Hallilu-Yah,

ṣebbḥem AREBBI

di Zzawect nnes Iqeddsen,

ṣebbḥem t di řkubbet n jjehd nnes!   

2 Ṣebbḥem t x tmegga nnes timeqqranin,

ṣebbḥem t x řemɣaret nnes tameqqrant!

3 Ṣebbḥem s tmijja n usuḍi

deg uyicc n icarri,

ṣebbḥem s lharpa d řgambri!

4 Ṣebbḥem t s ubendir d ccḍiḥ s nnubtat,

ṣebbḥem t s tirart n ifiřan d temja!

5 Ṣebbḥem as s řḥess ifsusen

n teǧunin n wuzzař,

ṣebbḥem as s řḥess yuɛřan

n teǧunin n wuzzař!

6 Marra min ittarran nnefs,

ṣebbeḥ i SIDi.

Hallilu-Yah!

Awařen Iweznen

Awař Amezwaru - Lɣaraḍ n wawařen iweznen

1

1 Awařen iweznen n Suliman,

mmis n Dawud, ajeǧid n Israil,

2 ḥima ad issen bnadem tiɣit d ttarbiyyet,

ḥima ad ifhem awařen ccuren s řefhamet,

3 ḥima ad iqbeř ttarbiyyet d řeɛqeř,

tasegda d řḥeqq d řeṣfayet,

4 ḥima ad iwc asfarz i iḥafiyyen,

tussna d uḥadur i uḥudri.

5 Ejj amiɣis ad iseř

u ad yarni di řefhamet nnes,

ejj wenni ifehhmen ad ikseb řeqnaɛet,

6 ḥima ad ifhem awař iweznen d lmatal,

awařen n imiɣisen

d řemɛani innufaren nsen.

7 Tiggʷudi n SIDI d beddu n tussna,

maca ibuhařiyyen

sseḥqaran tiɣit d ttarbiyyet.   

Ccwar n babas i mmis

8 Seř, a mmi, ɣar ttarbiyyet n babac,

war ttagi ca taɣuri n yemmac,

9 maɣar nitenti ad iřint

d ttaj icna x uzeǧif nnec,

d tseddyin izewwqen i yiri nnec.

10 A mmi, mařa xsen imednab

ad cek ɣwan,

war d asen ttegg ca array.

11 Mařa nitni qqaren:

“Uyur akidneɣ, ejj ad nḥama

i usizzeř n idammen,

ejj aneɣ ad negg ijj n řfex

i umezdag, břa ssibbet,

12 ejj aneɣ ad ten nṣarḍ am ddaren,

am mammec tṣareḍ řaxart,

am kemřem,

am mammec imsar

ak-d yinni ihekkwan

deg weḥfur n wenḍeř.

13 Ad naf ɛřamkur řeḥwayej yiɣřan aṭṭas,

tudrin nneɣ ad tent neccur s tkeccaḍt.

14 Cek ad tenḍared taqedduḥt nnec jar aneɣ,

ad ɣarneɣ tiři marra ict n tecyart.”

15 A mmi, war kidsen ggur deg webrid,

siggʷej aḍar nnec x umesruq nsen,

16 maɣar iḍaren nsen ttazzřen ɣar řɣar,

u nitni ttqeǧiqen

maḥend ad ssizzřen idammen.   

17 Maɣar s řbaṭeř ad tᵉttwabezzeɛ tracca,

zzat i tiṭṭawin n marra

min ɣar iǧa wafriwen,

18 maɣar nitni ttḥaman

idammen n yixef nsen,

tteggen řfex i řeɛmur n yixef nsen.

19 Ammu i iǧan ibriden n kuř ijj

wenni ittazzřen ɣar arbeḥ,

aqa aya itteṭṭef řeɛmar n sidis.   

Tiɣit

20 Tiɣit tᵉttřaɣa s jjhed diha barra,

tessgeɛɛed tmijja nnes deg wazzayen.

21 Ɣar umezwar n imucan i daysen řharaj,

tᵉttbarraḥ nettat,

ɣar wadafen n tewwura n tendint

tessawař awařen nnes.

22 “Ař meřmi ɣa qqimen

iḥafiyyen ttexsen taqubbanect,

ař meřmi d asen i ɣa iɛjeb

uḥecci i imestehzayen,

u ař meřmi ɣa carhen

ibuhařiyyen tussna?

23 Dewřem ɣar uwebbex inu!

Xzarem, necc ad xawem ssfarrɣeɣ

arruḥ inu,

awařen inu ad awem ten ɛeřmeɣ.”

24 “Aqa zeɛma řaɣiɣ u kenniw war texsem,

sswiẓẓḍeɣ necc afus inu,

maca uřa d ijj war d as iḥekkar.   

25 Tenḍarem ccwar inu,

awebbex inu war t teqbiřem.

26 S uyenni uřa d necc

ad ḍeḥceɣ x uḍeyyeɛ nwem,

necc ad zzaywem stehzeɣ

xmi dd ɣa yas unexřiɛ nwem,

27 xmi dd ɣa yas unexřiɛ nwem

am yijj n ureddeǧ,

aḍeyyeɛ nwem am yict n tḥaryaḍt,

xmi xawem dd ɣa tewḍa

řeḥṣaret d teggʷudi.   

28 Xenni ad xafi dd-řaɣan,

maca necc war dd-ttarriɣ,

ad xafi arzun, maca war d ayi ttifen,

29 minzi nitni carhen tussna,

u war ixḍaren ad ṭṭfen di tiggʷudi n SIDI.

30 Nitni war xsen ca řecwar inu,

marra awebbex inu nḍaren t.

31 Nitni ad ccen zi řɣiǧet n webrid nsen,

u ad jjiwnen s ixarriṣen n yixef nsen,

32 minzi uffuɣ n iḥafeyyen

x webrid ad ten ineɣ,

u afřaḥ n ibuhařiyyen ad ten isshellek.

33 Wi ɣari i ɣa isřen, ad izdeɣ di řaman,

ad yiři di řehna břa anexřiɛ n tuɛeffna.”

2

1 Mmi inu, mařa tqebřed awařen inu

u ad teḥḍid tiweṣṣa inu ɣarek,

2 maḥend amezzuɣ nnec ad iwc taynit i tiɣit

uca uř nnec ad imeyyeř ɣar řefhamet,

3 wah, mařa tᵉttřaɣid-dd x řeɛqeř,

ad tessxedmed tmijja nnec

maḥend ad tafed řefhamet,

4 mařa tarezzud xas

am tarezzud x nnuqart,

mařa xas tarezzud

am x txubay innuffaren, □    

5 xenni ad tfehmed i tiggʷudi n SIDI,

u ad tafed tussna n AREBBI.

6 Maɣar SIDI ittic tiɣit,

zeg uqemmum nnes tᵉtteffeɣ-dd

tussna d řefhamet.   

7 I yinni igguren nican issewjed asen twiza,

i yinni igguren di řekmaret

aqa-t d taseddart i useřqi,

8 ḥima ad qqimen ttᵉṭṭfen

deg imesraq n řḥeqq,

u Netta ad issar abrid

n yinni daysen řaman zzates.

9 Xenni i ɣa tfehmed tasegda d řḥeqq,

uřa d řeṣfayet,

kuř řatar iṣebḥen maḥend ad t teḍfared.

10 Maɣar tiɣit ad tadef ɣar wuř nnec,

u tussna ad tarḍa x řeɛmar nnec.

11 Aḥadur ad xak iḥḍa,

řefhamet ad xak tessar:

12 ... maḥend ad cek tfekk

zeg webrid n uɛeffan,

zeg weryaz nni iqeǧben awař nnes,

13 zeg inni isemḥen

deg imesraq iseggmen,

maḥend ad uyuren ibriden n ṭṭřam,

14 inni ifarrḥen maḥend ad ggen řɣar,

u ssřiwřiwen x řexdaɛat n řɣar,

15 zeg yinni farɣen imesraq nsen

d yinni imeyyřen ssa d ssa

di řatarat n yixef nsen,

16 ... maḥend ad cek tfekk

zi temɣart tbarranect,

zi temɣart zi barra i ittɣarran s

wawařen nnes,   

17 tenni isemḥen

deg umeddukkeř n temẓi nnes,

u tᵉttu řɛahd n AREBBI nnes.

18 Minzi thekkwa ɣar řmewt

jmiɛ ak-d taddart nnes,

u řatarat nnes hekkwant

ɣar řexyařat n imettan.

19 Marra inni ɣares ɣa yadfen,

war dd-ttɛiqqiben ɛemmarṣ,

war ttakkwaḍen ɛemmarṣ

ɣar imesraq n tudart.

20 ... wah, ḥima ad tuyured

abrid n iṣebḥanen,

u ad tᵉṭṭfed

deg imesraq n imseggaden,

21 maɣar inni igguren nican

ad zedɣen di temmurt,

u inni igguren s řekmaret

ad dayes qqimen.   

22 Maca iɛeffanen

ad ttwaqeḍɛen zi temmurt,

iɣeddaren ad zzayes ttwaqeřɛen.   

□ 

2:4 tixubay - niɣ ‘řeknuz’.

3

1 Mmi inu, war ttᵉttu

taɣuri inu n Ccariɛa,

ejj uř nnec ad iḥḍa tiweṣṣa inu,

2 maɣar nitenti ad ac dd-iwyent

aṭṭas n wussan,

uřa d iseggʷusa n tudart d řehna.   

3 Tamexsiwt icewwaren d řaman

war ten tejjid ad zzayek ffɣen,

qqen i-ten ɣar yiri nnec,

ari ten x teřwiḥt n wuř nnec,   

4 xenni ad tafed arḍa

d řefhamet iṣebḥen

di tiṭṭawin n AREBBI u n bnadem.

5 Tiqq di SIDI s wuř nnec kuřci,

war ttcařa x řefhamet n yixef nnec.

6 Ssen i-t di marra ibriden nnec,

xenni Netta ad iseggem imesraq nnec.   

7 War ttegg ixef nnec d amiɣis.

Ggʷed SIDI u beɛɛed

x min iǧan d aɛeffan.   

8 Aya ad yiři d agenfu

i iẓewran n tudart nnec,

d wenɛac i iɣsan nnec.

9 Weqqar SIDI s wagřa nnec,

s tmezwarut n marra ṣṣabet nnec.   

10 Xenni ad ttwaccuren

řehrit nnec s ufeyyeḍ,

u tisirin nnec n uḍiř

ad dduqqzen s binu n jdid.   

11 Mmi inu, war neṭṭar ttarbiyyet n SIDI,

war ttarra aɛrur x uwebbex nnes,   

12 maɣar wenni issɛizza SIDI,

ad t iɛaqeb ɛawed,

am ittegg babas ak-d mmis

wenni x yarḍa.   

13 Sseɛd n bnadem nni ittafen tiɣit,

uřa d bnadem nni ittkessaben řefhamet,

14 maɣar min tᵉttawi nettat,

teḥřa x tsebbabt di nnuqart,

u řɣiǧet nnes teḥřa x wureɣ ittissiqen.   

15 Nettat tiɣřa x řmarjan,

u marra min di tzemmared

ad temmeẓred,

war izemmar akides ittemqudda.   

16 Tuzzeggart n wussan ɣares

deg ufus nnes,

agřa d ccan aqa aten x uzeřmaḍ nnes.

17 Ibriden nnes d ibriden n řeḍrafet,

u marra imesraq nnes aqa aten d řehna.

18 Nettat d tacejjart n tudart

i yinni ɣares iřesqen,

kuř ijjen wenni dayes itteṭṭfen,

ad yiři d amesɛud. □  

19 SIDI igga dsas n temmurt s tiɣit nnes,

s řefhamet nnes igga ijenwan.

20 Zi tussna nnes dduqqzen-dd

waman ihewřen,

ttnecnicen-dd iseynuten nnda.   

21 Mmi inu, war tent tejjid

ad ffɣent zi tiṭṭawin nnec,

ḥḍa aftan d uḥaḍur, □  

22 maɣar ad iřin d tudart i řeɛmar nnec

uřa d arḍa i yiri nnec.

23 Xenni ad tuyured abrid nnec di řaman,

war tᵉttneqriḍed deg uḍar nnec.   

24 Mařa truḥed ad tezzřed,

war tennxeřɛid,

u xmi i ɣa tezzřed, ad yiẓid yiḍeṣ nnec.   

25 War tteggʷed zeg unexřiɛ n deɣya

uřa zeg wareyyeb s ufus n iɛeffanen

xmi dd ɣa yas.   

26 Maɣar SIDI ad ac yiři d asenned nnec,

Netta ad iḥḍa afus nnec zi tsarrift.

27 War qeṭṭeɛ řxar x bab nnes,

mařa aqa-t deg ufus nnec

maḥend ad tegged řxar.

28 War qqar i jjar nnec:

‘Ruḥ uca ɛqeb-dd,

tiwecca ad ac tt wceɣ!’,

mařa tamesřact aqa-tt akidek.

29 War nekkwi řɣar ak-d jjar nnec,

umi akidek izeddeɣ di řaman.

30 War temcubbuc

ak-d ijj n bnadem břa ssibbet,

mařa netta war d ac iggi řɣar.

31 War ttasem zeg ijj n bu-řexcunet,

ḥḍa maḥend war tᵉttixḍared

uřa d ijj zi marra ibriden nnes.   

32 maɣar wenni itteffɣen zeg webrid,

aqa-t d nnɛi i SIDI,

maca Netta ittegg řaman nnes

deg inni igguren nican.   

33 Nneɛřet n SIDI

aqa-tt x taddart n uɛeffan,

maca tazeddiɣt n imseggaden

ad tt ibarek.   

34 Mařa d imestehzayen,

ad zzaysen isstehza Netta,

maca mařa d inni ittwaḥṣaren,

ad asen iscen arḍa nnes.   

35 Imiɣisen ad warten ccan,

maca ibuhařiyyen

ad ssarbun řefḍiḥet x yixef nsen.

□ 

3:18 tacejjart - niɣ ‘addag’ (‘iddagen’).

□ 

3:21 ’tent‘ - awař-a iceyyar ɣar tiɣit d řefhamet i x issawař umseřmad n tiɣit di ayet 13 n wudem-a.

4

1 Sřem, kenniw iḥenjiren,

ɣar ttarbiyyet n babatwem,

ḥekkarem mliḥ

maḥend ad teksim tussna s řefhamet,

2 maɣar necc ad awem wceɣ

taɣuri iṣebḥen,

war semmḥem di tɣuri inu.

3 Maɣar necc tuɣa ayi d mmis i baba,

areqqaɣ d ayenni n mmis

zzat i wudem n yemma.   

4 Netta isseřmed ayi, inna ayi:

“Ejj uř nnec ad iṭṭef deg wawařen inu,

ḥḍa tiweṣṣa inu, xenni ad teddared!”   

5 Jbed-dd ɣarek tiɣit,

jbed-dd ɣarek řeɛqeř,

war tᵉttu u war tḥeyyid

x wawařen n uqemmum inu.

6 War semmeḥ di tiɣit,

xenni nettat ad cek teḥḍa,

sɛizz i-tt u nettat ad cek tessar. □  

7 Beddu n tiɣit d uḍuf n tiɣit,

ṭṭef řefhamet s marra min ɣarek.   

8 Sgeɛɛed i-tt-i-dd,

xenni nettat ad cek tessgeɛɛed,

nettat ad ac tegg ccan mařa tdarrɛed as.

9 Nettat ad ac tewc ijj n ttaj tecna

x uzeǧif nnec,

ad ac tewc ijj n ttaj izewwqen.   

10 Seř, a mmi, u ksi awařen inu,

xenni ad mmarnin

iseggʷusa n tudart nnec.

11 Ssřemdeɣ ac abrid n tiɣit,

nedheɣ cek di řatarat iseggmen.

12 Mařa tuyured, aṣurif nnec

war ittneḥṣṣar,

mařa tazzřed, war ttneqriḍed.  

13 Cebbar di ttarbiyyet,

war xas temmsebḍa,

ḥḍa tt, maɣar nettat d tudart nnec.

14 War ggur x umesruq n iɛeffanen,

war ttidif abrid n yinni itteggen řɣar,   

15 ḥeyyed xas, war xas ggur,

ffeɣ zzayes u ad tekked xas.

16 Maɣar nitni war ttᵉṭṭṣen

am war zemmaren ad ggen tuɛeffna,

ittraḥ asen iḍeṣ nsen

mařa war ssneqriḍen ḥed ɛad,

17 maɣar nitni ttᵉtten aɣrum n řɣecc,

u nitni sessen binu zi tmegga n řexcunet.

18 Amesruq n imseggaden

am tfawt ittissiqen n teffut,

tenni tarenni deg useqseq

ař imɣar wass qaɛ.

19 Abrid n iɛeffanen am taǧest,

nitni war ssinen min di i ɣa nqarḍen.

20 Mmi inu, ewc taynit i wawařen inu,

ewc amezzuɣ nnec i wawařen inu,

21 war ten ttejji ad ɣefřen

zi tiṭṭawin nnec,

xemmeř i-ten daxeř deg wuř nnec,

22 maɣar nitni d tudart

i yinni ten i ɣa yafen,

uřa d agenfu i arrimet nsen marra.   

23 Ḥḍa uř nnec x marra

min izemmar ad ittwaḥḍa,

maɣar zzayes ffɣen iẓewran n tudart.

24 Kkes ixarriqen n uqemmum nnec,

sbeɛɛed xak afaryeḍ n iyencicen nnec.

25 Ejj tiṭṭawin nnec ad xzarent ɣar zzat,

ejj abřiwen nnec ad xzaren

ɣar min iǧan arendad nnec.

26 Waṭa řatar n uḍar nnec,

ejj ad iřin marra ibriden nnec sarrḥen.

27 War farreɣ ɣar yefus uřa ɣar uzeřmaḍ,

sbeɛɛed aḍar nnec zi tuɛeffna.   

□ 

4:6 War semmeḥ di tiɣit - s Tɛibranit ‘war semmeḥ dayes’.

Aɣekkʷi zi temɣart tabarranit

5

1 Mmi inu, ewc taynit i tiɣit inu,

ewc amezzuɣ i řefhamet inu,

2 maḥend ad tewced ḥaḍur,

u iyencicen nnec ad ḥḍan x tussna.

3 Minzi iyencicen n temɣart tabarranit

ttudumen s tamment n teɣraṣt,

aneɣ nnes d ařeqqaɣ x zzect,   

4 maca ɣar uneggar

aqa-tt d tamerzagt am cciḥ,

teqḍeɛ am yijj n ssif

s tnayen n wudmawen.

5 Iḍaren nnes ttawyen ɣar řmewt,

iṣuraf nnes neddhen ɣar řaxart.   

6 Ařami war tᵉṭṭifed ɛemmarṣ

abrid n tudart,

ggurent řatarat n iḍaren nnes

ssa d ssa břa ma tessned cek.

7 Xenni řexxu, a iḥenjiren, sřem-dd ɣari,

war tḥeyyadem ca

x wawařen n uqemmum inu.

8 Siggʷej abrid nnec xas,

war ttades tawwart n taddart nnes,

9 ḥima war tᵉtticed ccan nnec i inneɣni,

iseggʷusa nnec i wenni itteqsiḥen aṭṭas,   

10 ḥima ibarraniyyen

war ttjawanen deg wagřa nnec,

u marra řɣiǧet n umarret nnec

war dd-tᵉttis di taddart

n wenni war ittwissnen,

11 u ad tzehhared ɣar uneggar,

xmi ɣa tᵉttwacc arrimet nnec

d weysum nnec,

12 ad tinid: “Mammec ggiɣ necc

carheɣ ttarbiyyet,

mammec inḍar uř inu awebbex?

13 Mammec war sřiɣ ɣar tmijja

n yinni d ayi idarrben,

war wciɣ amezzuɣ inu

i imseřmaden inu?

14 Ɛřaḥař tuɣa ufiɣ ixef inu

di ɛřam kuř řɣar,

di řwesṭ n wegraw n řgens u n tmesmunt!”

15 Suw aman zeg wanu nnec,

uřa d aman issizzřen

zi řaǧaɣ n řɛunṣar nnec.

16 Iři ad ssefyen waman

n řɛunṣar nnec barra,

am tɣezratin n waman x ibriden.

17 Ejj i-ten ad iřin i cek weḥḥdek,

war iǧi i ibarraniyyen i din zzatek.

18 Ad ittwabarek řɛunṣar nnec,

farḥ i temɣart zeg wussan n temẓi nnec.

19 Tudadt iɛizzen uřa d tiɣeydet n wezɣar

icewwaren nettat!

Ejj ibbac nnes ad cek ssyiwyen

di marra ussan,

sellem ixef nnec řebda ɣar tayri nnes!

20 Mayemmi, a mmi,

ad cek teɣwa temɣart tabarranect,

ad tdarrɛed i weḥsin n temɣart

war tessined?

21 Maɣar ibriden n bnadem

aqa aten din zzat i tiṭṭawin n SIDI,

Netta yarzu di marra imesraq nnes.   

22 Řmuɛsiyyet n yixef nnes

ad tḥebbes aɛeffan,

s iseɣwan n ddnub nnes ad ittwacedd.

23 Netta ad immet

umi war din tuɣi ttarbiyyet,

ad iweddar

s tubbuheřya nnes tameqqrant.

6

1 Mmi inu, mařa tdewřed

d amarhun i jjar nnec,

tewcid ticti nnec n ufus i yijj n ubarrani,

2 mařa tdewřed teqqned

zeg wawařen n uqemmum nnec,

tᵉttwaḥebbsed zeg wawařen

n uqemmum nnec,

3 xenni egg ta, a mmi, u fekk ixef nnec,

maɣar tdewřed ɣar ufus n jjar nnec:

uyur, bendeq xas

u zeyyar x wenni cek yudsen.

4 War ttic ca iḍeṣ i tiṭṭawin nnec,

uřa d anudem i wabřiwen nnec.   

5 Fekk ixef nnec zeg ufus nnes

am tɣeyḍet n weɣzar,

am yijj n wejḍiḍ zeg ufus n unegmar.

6 Uyur ɣar tkeḍfet, cek, a ameɛguz,

xzar mammec tuyur nettat

u dweř d amiɣis.

7 Waxxa nettat war ɣares bu umgewwed,

niɣ aweqqaf niɣ řḥakem,

8 ɛad tessewjad aɣrum nnes deg unebdu,

teyru macca nnes di řweqt n tmeyra.

9 Ař meřmi ɣa teqqimed tezzřed,

cek, a ameɛguz?

Meřmi ɣa tekkared zeg iḍeṣ nnec?   

10 Arni cwayt n yiḍeṣ,

arni cwayt n uwarrec,

arni cwayt n ubuzzeř s ifassen imunen,   

11 aqa da ad xak dd-iwḍa zzeřḍ

am yijj n uxewwan,

řeɣben nnec am yijj n weryaz

i ɣar iǧa řesnaḥ.   

12 Bnadem i war isekkwin, aryaz n řɣecc,

iggur s ijj n uqemmum

iccuren s min iɛewjen.

13 Iɣemmez s tiṭṭawin nnes,

issawař s iḍaren nnes,

ittceyyar s iḍewḍan nnes.

14 Uř nnes iccur s řexdaɛat,

inekkwa řebda řɣar,

ittsebbab imenɣiyyen.

15 X uya deɣya ad dd-yas uḍeyyeɛ nnes,

deg ict n tecti ad ittwarẓ

am war din ittiři ugenfu.

16 Setta n tmesřayin-a icarreh i-tent SIDI,

wah sebɛa aqa atent d nnɛi i řeɛmar nnes:

17 tiṭṭawin n nnfaxet,

ijj n yiřes issxarriqen,

uřa d ifassen issazzařen

idammen imezdagen,   

18 uř inekkwan timeɛmač iɣeccen,

iḍaren nni ittqeǧiqen maḥend ad azzřen

ɣar min iǧan d aɛeffan,   

19 acehhad issxarriqen

nni dd-ideǧqen i ixarriqen,

uřa wenni ittsebbaben

imenɣiyyen jar tawmat.

20 A mmi, ḥḍa tawṣeyyet n babac,

u war menḍar taɣuri n yemmac.   

21 Qqen i-tent řebda x wuř nnec,

cedd i-tent ɣar yiri nnec.   

22 Mařa teggured, aya ad cek igewwed,

mařa tezzred, aya ad cek iḥḍa,

mařa tfaqed aqa man aya

ad kidek issiweř.   

23 Minzi tawṣeyyet d řefnar

d tɣuri d tfawt,

iwebbax n ttarbiyyet

aqa aten d abrid n tudart   

24 nni cek i ɣa iḥḍan zi temɣart taɛeffant,

zi řehrud izewwqen

n yiřes n temɣart zi barra.   

25 War ɛecceq ca aẓri nnes deg wuř nnec,

ḥḍa war cek teḥṣir s wabřiwen nnes,

26 minzi zi ssibbet

n ict n temɣart n farq-ccɣeř,

\add bnadem ad iksi

mɣir\add* ict n txebbazt n weɣrum,

wah tamɣart n ijj n weryaz nneɣni

aqa tarezzu řeɛmar iɣřan.

27 Ma izemmar ḥed ad yarbu timessi

deg weḥsin n warruḍ nnes,

břa ma ad yarɣ warruḍ nnes? □  

28 Ma izemmar ḥed

ad yuyur x řefḥem itteḥduduqen,

břa ma ad cemḍen iḍaren nnes?

29 Ammu uřa d wenni i ɣa yadfen

ɣar temɣart n jjar nnes,

wah kuř ijjen wenni tt i ɣa ihadan,

war ittwiḥsib d amezdag.

30 Aceffar war t ssḥeqqaren

mařa yucar,

ḥima ad issyiwen řeɛmar nnes

mařa dayes řaẓ.

31 Maca mařa ittwaf,

ammu xas i ɣa ixeǧeṣ sebɛa n tseqqar.

Ittxeṣṣa as ad iwc

marra min ɣares di taddart.  

32 Maca wenni itteggen zzina

ak-d ict n temɣart,

war ɣares bu wuř imten.

Wenni itteggen aya,

ittareddeǧ řeɛmar nnes.

33 Druct d řefḍiḥet ad ten yaf,

řeḥya nnes war imeḥḥi ca.

34 Maɣar tusmi tᵉttawi-dd asɛar n weryaz,

netta war ittessen aḥinni

deg wass n wentaqem.

35 War iḥesseb ddeyyet i weṣřeḥ,

war tt iqebbeř, ad yugi,

waxxa tessemɣarid

di terzeft ɛad s waṭṭas.

□ 

6:27 aḥsin - niɣ ‘abeḥrur’.

Tamɣart issɣekkwan d uḥudri

7

1 Mmi inu, ḥḍa awařen inu,

xemmeř tiweṣṣa inu ɣarek.

2 Ḥḍa tiweṣṣa inu

u cek ad teqqimed teddared,

ḥḍa taɣuri inu am mummu n tiṭṭ nnec.   

3 Qqen i-tent ɣar iḍewḍan nnec,

ari tent x teřwiḥt n wuř nnec.   

4 Ini i tiɣit: ‘Cem d učma!’,

u semma řefhamet: ‘Ameddukkeř inu!’,

5 maḥend nitenti ad cek ḥḍant

zi temɣart tabarranect,

zi temɣart zi barra

i cek ittɣarran s wawařen nnes.   

6 Maɣar zi řkazi n taddart inu,

jar ccebbac n řkazi sewḍeɣ ɣar wadday,

7 sewḍeɣ ɣar iḥafiyyen inni war ittḥikin,

jar iḥenjiren n bnadem

ḥekkareɣ ijj n uḥudri

s wuř war imten.

8 Netta iẓwa abrid ɣar teɣmart nnes,

u iṭṭef abrid ɣar taddart nnes.

9 Ɣar tbambast, ɣar tmeddit n wass,

di řaǧaɣ n ǧiřet d tubbarcent,

10 xzar, aqa ict n temɣart tusa-dd

i umsagar akides,

deg warruḍ n temɣart n farq-ccɣeř

u s teḥraymect n wuř.

11 Nettat textix u tɣewweɣ,

iḍaren nnes war qqimen ɛad di taddart.   

12 Ict n twařa di barra,

xenni ɛawed deg wazzayen,

ɣar marra tiɣemmar n ibriden tᵉttḥama.

13 Nettat tᵉṭṭef i-t u tessudem i-t,

teqjar udem nnes, tenna as:

14 “Tuɣa xafi maḥend ad wceɣ

tiwhibin n řehna.

Ass-a ssqefřeɣ lwuɛud inu.

15 X uya i dd-ffɣeɣ

maḥend ad cek mmsagareɣ,

maḥend ad xak arzuɣ u ammu i cek ufiɣ.

16 Necc ssuɣ maltat x qama inu,

řizarat izewwqen zi řeqten azdad zi Miṣra.

17 Necc rucceɣ tassut inu

s mirru d wecfiř d řqarfa.   

18 As-dd, ejj aneɣ ad nejjiwen

asḥinneb ař tuffut,

ejj aneɣ ad narr meẓri di řirart n tayri.

19 Maɣar aryaz war iǧi di taddart,

netta isafar iggʷej aṭṭas.

20 Iksi ict n tkemmust

n tmenyat n nnuqart akides,

ad yareggʷeḥ ɣar wass n tziri iqefřen.”

21 Ammu i t tᵉṭṭef s waṭṭas n řhard nnes,

teɣwa i-t s řehrud nnes izewwqen

n iyencicen nnes.

22 Deɣya netta yardef i-tt,

am yijj n ufunas igguren ɣar řgurnet,

am ict n ssnesřet x iḍaren n wenni igguren

ɣar umarret n ubuhaři

23 - ařami dd as tcarreg fřitca tsa -

am yijj n wejḍiḍ iḍwin deg ijj n wenday,

u war issin aqa wanita ittwagg

ḍidd i tudart nnes.   

24 Xenni řexxu, a iḥenjiren, sřem-dd ɣari,

u sřem ɣar wawařen n uqemmum inu.

25 Ejj uř nnec war ittweddir

deg ibriden nnes,

war ttmeyyiř ɣar imesraq nnes.

26 Maɣar deg waṭṭas ittwayezmen

inni teɣḍer,

imɣar waṭṭas lɛadad n marra inni tenɣa.

27 Taddart nnes teccur

s ibriden ɣar řaxart

nni ihekkwan

ɣar ixxamen n daxeř n řmewt.   

Ařaɣi n tiɣit

8

1 Ma war tᵉttřiɣi tiɣit u war tesgiɛɛid

řefhamet tmijja nnes?   

2 X tqiccat n řegɛudi x webrid,

mani ttemseřqan imesraq

tbedd Nettat d abeddi.

3 Ɣar uɣezdis n tewwura,

ɣar wadaf n tendint,

mani ɣa tadfed x tewwura,

tᵉttřaɣa s jjehd:

4 “I kenniw, a iryazen, ttřaɣiɣ,

tmijja inu tᵉtteffeɣ ɣar tarwa n bnadem.

5 Kenniw iḥafiyyen,

fehmem xenni min iǧan d aftan,

kenniw ibuhařiyyen,

fehmem s wuř nwem.

6 Sřem, minzi ad ssiwřeɣ

awařen i dd-ijebbden řeften,

anurzem n iyencicen inu

jebbed-dd timesřayin iseggden,

7 maɣar aneɣ inu ad yini tidett s nneyyet,

řhard iɛeffnen aqa-t d nnɛi

i iyencicen inu.

8 Marra awařen n uqemmum inu

tteffɣen-dd zi tsegda,

war daysen uřa d ict n řḥajjet

ixnunnesen niɣ ifarɣen.

9 Aqa aten marra ṣfan

i wenni di teǧa řefhamet,

uřa s řeqyas i yinni ixsen ad afen tussna.

10 Ksim ttarbiyyet inu, war iǧi nnuqart,

uřa tussna ktar x wureɣ iqquren,

11 maɣar tiɣit ḥsen zi řmarjan,

marra min di izemmar bnadem

ad imeẓri,

war izemmar ad dayes yarwes.   

12 Necc, tiɣit, zeddɣeɣ ɣar weftan,

ttafeɣ tussna s uḥadur.

13 Tiggʷudi n SIDI d acrah n řɣar,

nnfaxet, tacennaɛt d umesruq aɛeffan,

necc carrheɣ uřa d aqemmum

iccur s řexdaɛat.

14 Ɣari acawar d twiza,

necc d řefhamet, ɣari jjehd.

15 Zzayi ḥekkmen ijeǧiden,

zzayi ttareysen ayt n jjehd s tsegda.

16 Zzayi ḥekkmen řḥukkam

d tarwa n taṣiřet,

marra řquḍat n temmurt.

17 Necc ttexseɣ marra

inni d ayi ittexsen,

d yinni xafi yarezzun zic, ad ayi afen.

18 Agřa d ccan aqa aten ɣari,

agřa iqqimen d tsegda.   

19 Fruta inu tecna x wureɣ ittissiqen,

wah x wureɣ azdad,

řɣiǧet inu teɛdu nnuqart iqquren.  

20 Necc ggureɣ x umesruq n tsegda,

di řwesṭ n imesraq n řḥeqq,

21 ḥima ad arreɣ inni d ayi ittexsen

ad ṭṭfen ict n tesɣart d řwart,

necc ad ccureɣ ixxamen n txubay nsen.

22 SIDI igga ayi d amezwaru n webrid nnes,

ɛad qbeř amezwaru n tmegga nnes

zeg wecḥař uya.

23 Zi řebda ittwazeǧeɛ xafi jjehd,

zeg umezwaru,

zi řweqt n umezwaru

i di tᵉttwagg temmurt,   

24 umi war din tuɣi ɛad aman ihewřen,

necc ttwaxeřqeɣ-dd,

umi war din tuɣi ɛad řɛunṣarat

ccurent s waman.

25 Qbeř ma ad ttwaggen idurar,

qbeř ma ad iřint tewririn,

tuɣa xeřqeɣ-dd necc.

26 Netta tuɣa ɛad war dd-ixřiq

tammurt d iyyaren,

uřa d tamezwarut n tɛejjajt n ddunect.

27 Umi Netta igga ijenwan, tuɣa ayi din,

umi Netta yarcem ict n tqurarect

x wudem n waman ihewřen.   

28 Umi Netta igga iseynuten sennej,

umi ttwajehdent

řɛunṣarat n waman ihewřen,   

29 umi Netta igga i řebḥar aymir nnes,

maḥend aman

war dd-ɛeddun řumur nnes,

umi Netta iɛbar dsusa n temmurt,   

30 tuɣa ayi d amudrus iɛizzen

ɣar uɣezdis nnes.

Necc tuɣa ayi marra d tarrit n meẓri

ass x wass,

ttirareɣ zzat i wudem nnes řebda,   

31 ttirareɣ di marra tammurt nnes,

am tuɣa tarrit n meẓri inu

ak-d tarwa n bnadem.

32 Xenni řexxu, a iḥenjiren inu,

sřem-dd ɣari!

Sseɛd n yinni iḥeṭṭan ibriden inu.   

33 Sřem ɣar ttarbiyyet

u dewřem d imiɣisen,

war neṭṭarem ttarbiyyet.

34 Sseɛd n bnadem nni ɣari isřan,

wenni iṭṭfen acbar ɣar tewwura inu

zeg wass ař wass,

iḥetta x tɣemmar n tewwura inu,

35 maɣar wenni d ayi yufin, ad yaf tudart,

u ad iṭṭef arḍa n SIDI.   

36 Wenni i d ayi ixḍan, iyezzem řeɛmar nnes,

marra inni d ayi icarrhen, ttexsen řmewt.

9

1 Tiɣit tebna taddart nnes,

tegga tessuyda ipilaren nnes,

aqa aten di sebɛa.

2 Nettat tɣarṣ i řmař nnes,

txeǧeḍ binu nnes.

Ɛawed tessu ṭṭabřa nnes.

3 Nettat tessekk

timsexxarin nnes timeẓyanin.

X tqiccatin n řegɛudi n tendint tᵉttřaɣa:   

4 “Wenni iǧan d aḥafi,

ejj i-t ad dd-yas danita!”

Nettat teqqar

i yinni war ɣar iǧi ca wuř imten:

5 “Asem-dd, ccem zeg weɣrum inu,

swem zi binu nni d awem dd-xeǧḍeɣ.

6 Jjem taqubbanect, uca ddarem,

ḍfarem abrid n řefhamet.”

7 “Wenni ittwebbxen amestehziy,

issarebbu řefḍiḥet i yixef nnes,

wenni ittɛaqaben aɛeffan,

aqa netta yarebbu abeqqiḍ

n řefḍiḥet nnes.

8 War ttɛeyyab amestehziy

ḥima netta war cek icarreh,

ɛeyyeb amiɣis, xenni netta ad cek ixs.   

9 Ewc i umiɣis,

xenni ad idweř d miɣis ktar,

sɣar tussna i umsegged,

xenni netta ad ifhem ktar.”

10 Tiggʷudi n SIDI d beddu n tiɣit,

tussna n Umqeddas d Ameqqran

d beddu n řefhamet.   

11 Maɣar zzayi ad ktaren wussan nnec,

iseggʷusa n tudart ad ttwarnin i cek.   

12 Mařa cek d miɣis,

xenni ad tiřid d miɣis i yixef nnec,

u mařa testehezzid,

ad tarbud aya simant nnec.”

13 Tamɣart tabuhařect tᵉttbuhřuy,

nettat d taqubbanit, war tessen walu.   

14 Nettat tᵉttɣima

ɣar tewwart n taddart nnes,

x ijj n kursi, x řegɛudi n tendint

15 ḥima ad třaɣa x inni iɛeddun,

inni igguren nican imesraq nsen, tenna:

16 “Wenni iǧan d aḥafi,

ejj i-t ad dd-yas danita!”

Nettat teqqar

i yinni war ɣar iǧi ca wuř imten:

17 “Aman ittwacaren d imiẓiden,

aɣrum innuffaren aqa icna.”   

18 Netta war issin aqa din řexyařat,

aqa inewjiwen nnes

deg waǧaɣ n řaxart i iǧan.   

Awařen iwezznen n Suliman - tasɣart 1a

10

1 Awařen iweznen n Suliman

Ijj n mmis d amiɣis issfarraḥ babas,

maca ijj n ubuhaři n mmis

d wenni d amnus ameqqran n yemmas.   

2 Tixubay n tuɛeffna war nneffɛent,

maca tasegda tᵉttfekka zi řmewt.   

3 SIDI war ittejji řeɛmar n imseggaden

ad iḥeyyef,

maca meẓri n iɛeffanen

iɛarren i-t ɣar řaggʷaj.

4 Wi ixeddmen s ufus yarxun,

ittawi-dd zzeřḍ,

maca afus n yinni ittceṭṭaren

ittawi-dd agřa.   

5 Wenni iyarrwen deg unebdu

d ijj n mmis ifehhmen,

maca wenni itteṭṭṣen di tmeyra

d ijj n mmis n řefḍiḥet.

6 Lbarakat aressant

x uzeǧif n imseggaden,

maca lɛunf issdurruy

aqemmum n iɛeffanen.

7 Řidaret i umsegged ad dd-yawi lbaraka,

maca isem n iɛeffanen ad yarṣuḍ.

8 Wenni d amiɣis deg wuř,

ad iqbeř tiweṣṣa,

maca wenni issawařen tubbuheřya

s iyencicen nnes, ad iwḍa.   

9 Wenni igguren di řeṣfayet,

iggur di řaman,

maca wenni igguren ibriden ifarɣen,

ad ittwassen.

10 Wenni ittɣemmazen s tiṭṭawin,

ittegg řeḥriq,

wenni issawařen tubbuheřya

s iyencicen nnes, ad iwḍa.

11 Aqemmum n umsegged d tařa n tudart,

maca lɛunf issdurruy

aqemmum n iɛeffanen.   

12 Acrah tessekkara-dd imcubbecen,

maca tayri tessdurruy marra ixeṭṭan.   

13 X iyencicen n wenni ɣar iǧa řefhamet

tᵉttwaf tiɣit,

maca aɛmud

i wenni war ɣar iǧi bu řeɛqeř.   

14 Imiɣisen ttxemmaren tussna,

maca aqemmum n ubuhaři

ittades ɣar uhellek.

15 I bu-wagřa min iǧan nnes

d tandint ijehden nnes,

lebla n imezřaḍ d ahellek nsen.

16 Řɣiǧet n umsegged aqa-tt i tudart,

řmunet n uɛeffan i ddenb.

17 Wenni iḥeṭṭan ttarbiyyet,

aqa-t x webrid n tudart,

maca wenni isemmḥen deg uwebbex,

ad iweddar.

18 Wi itteffaren acrahi,

ɣares iyencicen ssxarriqen,

wi ittceqqafen aqa-t d abuhaři.

19 Ɣar waṭṭas n wawařen

war iqqim uxeṭṭu ineqqeṣ,

maca wenni imennɛen iyencicen nnes,

aqa ittegg s řeɛqeř.

20 Nnuqart iqquren d iřes n umsegged,

uř n iɛeffanen war isekkwin.

21 Iyencicen n imseggaden sseccan aṭṭas,

maca ibuhařiyyen mmuten

umi war ɣarsen bu wuř imten.

22 Lbaraka n SIDI tᵉttawi-dd agřa,

arber n bnadem war dayes yarenni walu.

23 I ubuhaři tameggit n řefḍihet

am yict n řuraret,

maca i weryaz n řefhamet

adebbar s tiɣit am man aya.   

24 Min zi itteggʷed uɛeffan ad t iřqef,

maca asitem n imseggaden ad yiři.

25 Mařa teɛdu-dd tḥaryaḍt,

aɛeffan war ittɣimi,

maca amsegged ad iqqim imten i řebda.

26 Am binu asemmam i teɣmas

d ddexxan i tiṭṭawin,

ammu i igga umeɛguz i yinni t issekken.

27 Tiggʷudi n SIDI tarenni

deg ussan i tudart,

maca iseggʷusa n iɛeffanen

ttwassquḍḍeḍen.   

28 Tarajit n imseggaden d řefraḥet,

maca řayas n iɛeffanen ggur ad ifna.   

29 Abrid n SIDI d lburj ijehden

i wenni igguren nican,

maca d ahellek i yinni itteggen řɣecc.   

30 Amsegged ɛemmarṣ ad inhezz i řebda,

maca iɛeffanen war zeddɣen di temmurt.

31 Aqemmum n umsegged

ittawi-dd tiɣit s waṭṭas,

maca ijj n yiřes iɛemmar s řexdaɛat

ad ittwaqess.

32 Iyencicen n umsegged ssnen min yarḍan,

maca aqemmum n uɛeffan

issen řexdaɛat waha.

11

1 Řmizan aɣeccac d nnɛi i SIDI,

maca aẓru n řewzen nican

ittaf arḍa nnes.   

2 Mařa tusa-dd nnfaxet,

tusa-dd uřa d řefḍiḥet,

maca ɣar imwaḍɛen teǧa tiɣit.   

3 Řeṣfayet n inni igguren nican

tneddeh i-ten,

maca taḥraymect n iɣeddaren

taředdeǧ i-ten.   

4 Agřa war ineffeɛ

ɣar wass n uduqqez n ufugem,

maca tasegda tᵉttfekka zi řmewt.   

5 Tasegda n wenni igguren nican

ittarra abrid nnes nican,

maca aɛeffan iweṭṭa s tuɛeffna nnes.

6 Tasegda n inni igguren nican

ad ten tfekk,

maca iɣeddaren ad ttwacarfen

deg umeẓri nsen.

7 Mařa immut bnadem aɛeffan,

ifna řayas nnes,

uřa d min ttrajan

yeryazen daysen teryast ad ifna.

8 Amsegged ad dd-ittwafekk

zi řeḥṣaret,

uca xenni aɛeffan ad dd-yas

deg wemcan nnes.  

9 Amnafeq ittareddeǧ jjar nnes

s uqemmum nnes,

maca imseggaden

ad ttwafekken s tussna. □  

10 Tandint tᵉttesřiwřiw

mařa imseggaden aqa aten mliḥ,

u mařa ttwahellken iɛeffanen,

aqa din asřiwřew.

11 Tᵉttwassgeɛɛed tendint

s lbaraka n inni igguren nican,

maca s uqemmum n iɛeffanen

ad tᵉttwahdem.

12 Wenni war ɣar iǧi ca wuř imten,

isseḥqara jjar nnes,

maca aryaz wenni ɣar iǧa řefhamet

ittesqar.

13 Wenni igguren da d diha s texbarjit,

ittɛarra min innuffaren,

maca wenni i di iǧa arruḥ

dayes řaman, aqa issnuffara tamesřact.

14 Mařa war din adebbar, iweṭṭa řgens,

maca ad yiři usenjem s řemɣaret n umcawar.   

15 Wenni iḍemmnen řbarrani,

war dd as tᵉtteffeɣ ca mliḥ,

maca wenni icarrhen

inni itteggen ticti x ufus,

aqa-t di řaman.

16 Tamɣart tᵉttaf arḍa, tᵉṭṭef

di řɛezz nnes,

maca ayt n bu-řexcunet

ttᵉṭṭfen deg wagřa.

17 Bnadem s tmexsiwt icewwaren

ittegg řxar i řeɛmar nnes,

maca aqessaḥ ittɣezza

aysum n yixef nnes.

18 Aɛeffan imejjar řɣiǧet n řɣecc,

maca wenni izarrɛen tasegda,

imejjar ict n řmunet imetnen.

19 Tasegda nican tᵉttawi ɣar tudart,

wenni yareddfen řɣar,

yarezzu řmewt nnes.

20 Inni ɣarsen uř ifarɣen

aqa aten d nnɛi i SIDI,

maca inni igguren nican

Netta yareṭṭa daysen.

21 S tidett, aɛeffan war ittɣimi břa řexřaṣ,

maca tarwa n imseggaden

ad ttwassnejmen.   

22 Amecnaw ict n txadent n wureɣ

di tinzar n yiřef,

ammu i teǧa ict n temɣart tecna

war di iǧa umeyyez.

23 Meẓri n imseggaden

mɣir ɣar min iṣebḥen,

maca řayas n iɛeffanen

aqa-t nhřa řeɛbar.

24 Aqa din ijjen wenni ibeṭṭan s wecrim,

waxxa amenni ittwarni as ɛad ktar,

u aqa din ijjen wenni imennɛen ktar

x min icuwwaren,

waxxa man aya ineddeh ɣar zzeřḍ.

25 Řeɛmar nni ittbarken ad ittwassjiwen,

u wenni itticen aman,

ad as immewc waman

i netta simant nnes.   

26 Wenni ittxemmařen imendi,

ineɛɛeř i-t cceɛb,

maca lbaraka ad tiři

x uzeǧif n wenni iznuzan imendi.

27 Wenni ittceṭṭaren di ṭṭweɛ n

min iṣebḥen,

yarezzu min yarḍan,

maca wenni ittḥaman řɣar, ad t iřqef.   

28 Wenni ittcařen x wagřa nnes, ad iwḍa,

maca imseggaden ttneɛniɛen

am ifetwan izizawen.  

29 Wenni ihekkwřen aytbab n taddart nnes,

ad iwart asemmiḍ,

u abuhaři ad yiři d amsexxar

n wenni di iǧa wuř amiɣis.

30 Řɣiǧet n umseggad

d ict n tcejjart n tudart,

wenni yarebbḥen řeɛmur aqa-t d amiɣis. □  

31 Xzar, aqa ad ittwaxeǧeṣ

umsegged di temmurt,

xenni mahu aɛeffan d umednub.   

□ 

11:9 lmunafiq - niɣ ‘bu n tnayen n wudmawen’.

□ 

11:30 tacejjart - niɣ ‘addag’ (‘iddagen’).

12

1 Wenni ittexsen ttarbiyyet,

ittexs tussna,

maca wenni icarrhen awebbex

aqa netta d aqeffuḥ.

2 Bnadem d aṣebḥan ittaf arḍa n SIDI,

maca aryaz inekkwan taḥraymect

ad t ibarreḥ d bu-umarwas.

3 Bnadem war izemmar

ad iqqim ibedd umi ittegg řɣar,

maca aẓwar n imseggaden

war izemmar ad inhezz.   

4 Tamɣart imeḥḍen

d ttaj n weryaz nnes,

maca tenni t yarrin ittseḍḥa,

d tenni am wareṣṣuḍ deg iɣsan nnes.   

5 Ixemmimen n imseggaden d řḥeqq,

ixarriṣen n iɛeffanen d řɣecc marra.

6 Awařen n iɛeffanen

řebten deg idammen,

maca aqemmum n yinni igguren nican

ad ten issenjem.  

7 Iɛeffanen ttneqřaben u war ǧin ɛad,

maca taddart n imseggaden

ad teqqim tbedd.   

8 Ittwassemɣar bnadem

ɛlaḥsab řqedd n řeɛqeř nnes,

maca wenni di iǧa wuř ifarɣen,

ad ittwasseḥqar.

9 Iḥřa wenni war iḥessben

x ixef nnes aṭṭas,

maca ɣares ijj n umsexxar,

x wenni ittcennɛen s ixef nnes,

maca aɣrum war ɣares yeǧi.   

10 Amsegged issen

řeɛmar n řebhimet nnes,

maca arreḥmat n uɛeffan qesḥent.   

11 Wenni icarrzen tammurt nnes,

ad ijjawen s weɣrum,

maca wenni yareddfen min iǧan ixwan,

war ɣares ca wuř imten.   

12 Aɛeffan ittexs min iǧan di tracca

n yinni itteggen řɣar,

maca aẓwar n imseggaden

ittɣima ittic.

13 Deg uxeṭṭu n iyencicen

dayes ijj n řfex d aɛeffan,

maca amsegged ad injem zi řeḥṣaret.   

14 Zi řɣiǧet n uqemmum nnes

ittwassjiwen bnadem s řxir,

min dd-ttawyen ifassen n bnadem

ad ɣares dd-idweř.   

15 Abrid n ubuhaři nican di tiṭṭawin nnes,

maca wenni ittesřan i ccwar,

aqa netta d amiɣis.   

16 Abuhaři isscana řhemm nnes

deg wass d ijj,

maca wenni ifettnen,

ittdařa řeḥya nnes.

17 Wenni dd-ineṭṭqen tidett,

isscana tasegda,

maca acehhad issxarriqen

isscana acmat.   

18 Aqa din wenni ittharwaḍen

am tejjut n ssif,

maca iřes n imiɣisen

ittawi-dd agenfu.   

19 Iyencicen iccuren s tidett

ad ttwaḍmen i řebda,

maca iřes issxarriqen mɣir

i yijj n umur waha.

20 Acmat aqa-t deg wuř

n yinni inekkwan tuɛeffna,

maca i yinni inessḥen řehna,

aqa din řefraḥet.

21 Amsegged war t iřeqqef řɣecc,

maca iɛeffanen ad ttwaccuren s řɣar.

22 Iyencicen isxarriqen d nnɛi i SIDI,

maca inni ittemṣurrufen s řaman

yarḍan as.

23 Bnadem ifetnen issdurruy tussna nnes,

maca uř n ibuhařiyyen

isɣuyyu s tubbuheřya di řexřa.   

24 Afus n wenni imeḥḍen ad iḥkem,

maca řeɛgez ineddeh ɣar tesmuɣi.   

25 Amnus deg wuř n bnadem

isshekkwa i-t,

maca awař iṣebḥen issfarraḥ i-t.   

26 Amseggad isscana abrid i jjar nnes,

maca abrid n uɛeffan

yarra i-ten ad weddaren.

27 Ameɛguz war iḍeffar ca aneymar nnes.

maca agřa iɣřan n iwdan aqa d amḥaḍ.

28 Deg umesruq n tsegda teǧa tudart,

abrid n řatar nnes war dayes bu řmewt.

Awařen iwezznen n Suliman - tasɣart 1b

13

1 Ijj n mmis d amiɣis

d ṣṣifet n uwebbex n babas,

maca amestehziy

war ittesři ɣar utextix.

2 Zi řɣiǧet n wawařen nnes

ad yecc bnadem řxar,

maca řeɛmar n iɣeddaren

ad yecc lɛunf.   

3 Wenni yessaren aqemmum nnes,

iḥeṭṭa řeɛmar nnes,

maca wenni yarezzmen

iyencicen nnes aṭṭas,

ittraja t uhellek.

4 Řeɛmar n umeɛguz yarjef,

waxxa aya war ineffeɛ di walu,

maca řeɛmar n yinni ittceṭṭaren

ad ittwassjiwnen.

5 Awařen n ixarriqen

icarreh i-ten umsegged,

maca aɛeffan issarzag ixef nnes

u issfeṭṭaḥ inneɣni.

6 Tasegda tḥeṭṭa

wenni igguren abrid nnes nican,

maca tuɛeffna ad t isshellek amednub.   

7 Aqa din inni ittarran ixef nsen

d bu-wagřa, waxxa war ɣarsen walu,

u aqa din inni ittarran ixef nsen

d imezřaḍ, waxxa ɣarsen aṭṭas.   

8 Ddeyyet i řeɛmar n ca n yijjen

d agřa nnes,

maca amezřuḍ war ittesři ca

uřa d ijj n uhuddi.

9 Tafawt n imseggaden ad tarɣ s řefraḥet,

maca řefnar n iɛeffanen ad ixsi.   

10 Zi tnefsect ittas-dd mɣir umenɣi,

maca inni ikessin acawar, ɣarsen tiɣit.

11 Agřa n deɣya, ad yiři drus,

maca wenni iyarrwen s ufus,

ad yarbeḥ.   

12 Řayas yuyřen issɛiǧa uř,

maca twarrit n meẓri iccuren,

aqa tt d tacejjart n tudart. □  

13 Wenni isseḥqaran awař,

ad zzayes ittwaqqen,

maca wenni itteggʷeden tawṣeyyet,

ad ittwaxeǧeṣ.

14 Taɣuri n umiɣis d řɛunṣar n tudart,

maḥend ad yařweř bnadem

i texcifin n řmewt.   

15 Řeɛqeř iṣebḥen ittawi-dd arḍa,

maca abrid n iɣeddaren

aqa iqseḥ aṭṭas.

16 Kuř ijjen wenni ifettnen,

ixeddem s tussna,

maca abuhaři ittbezzaɛ taɣyuři nnes.  

17 Amsexxar aɛeffan iweṭṭa di řɣar,

maca amsexxar d amtiqqi

ittawi-dd agenfu.

18 Zzřeḍ d řefḍiḥet aqa aten

i wenni yugin ttarbiyyet,

maca wenni iksin awebbex

ɣar wuř nnes, ad ittwaweqqar.   

19 Ijj n usitem iccuren d amiẓid i řeɛmar,

maca i ibuhařiyyen d nnɛi

maḥend ad ḥeyyden x řɣar.

20 Wenni igguren ak-d imiɣisen,

ad idweř d amiɣis,

maca wenni ittemṣurrufen

ak-d ibuhařiyyen, ad t iřqef ddeǧ.

21 Řɣar ad iḍfar imednab,

maca amsegged ad t xeǧḍen s řxar.

22 Wenni iṣebḥen ittejja tasɣart

i wayyawen nnes,

maca agřa n ayt-bu-ddnub

ittwaxemmeř i umsegged.   

23 Arber n imezřaḍ

ittawi-dd macca s waṭṭas,

maca aqa din inni ittwahellken

řami din anqas n řḥeqq.   

24 Wenni imennɛen aɛmud nnes,

icarh mmis,

maca wenni t ittexsen,

ittekkar akides ittwebbex i-t di řweqt.   

25 Amsegged ad icc

ař ɣa ijjawen řeɛmar nnes,

maca aɛeddis n iɛeffanen

ad iqqim itteḥwaja řebda.

□ 

13:12 tacejjart - niɣ ‘addag’ (‘iddagen’).

14

1 Tiɣit n temɣarin

tbenna taddart nnes,

maca tubbuheřya theddem i-tt

s ifassen nnes.

2 Wenni igguren di řeṣfayet nnes,

itteggʷed SIDI,

maca wenni itteffɣen zeg ibriden nnes,

isseḥqara i-t.   

3 Deg uqemmum n ubuhaři

aqa din řmecɛeḍ i nnfaxet nnes,

maca iyencicen n imiɣisen ḥeṭṭan ten.

4 Mani war ǧin ifunasen,

ittɣima řmedwed ixwa

maca s jjehd n ufunas

aqa din ṣṣabet temɣar.

5 Acehhad d tidett war issxarriq ca,

maca acehhad issxarriqen

ittsuḍ ixarriqen.   

6 I umestehziy war din tiɣit

xmi tt yarezzu,

maca i ufehham ihwen xas,

maḥend ad yaf tussna.

7 Aggʷej x weryaz abuhaři,

maɣar cek war ɣares tᵉttifed ca

iyencicen i issawařen tussna.

8 Tiɣit n wenni ifettnen

aqa-tt d řefhamet

n webrid n yixef nnes,

maca tubbuheřya n ibuhařiyyen d acmat.

9 Ibuhařiyyen stehzan

s weɛdař n umarwas,

maca jar inni igguren nican

ittwaf řxaḍar.

10 Uř issen tarzugi nnes,

řbarrani war izemmar

ad yaca s řefraḥet nnes.

11 Taddart n iɛeffanen ad tᵉttwareddeǧ,

maca taqiḍunt n inni igguren nican

ad tᵉnnewwar.

12 Ad taɣ ittɣiř as i ca n yijjen

aqa abrid nican,

maca aneggar nnes mɣir ibriden

ittawyen ɣar řmewt.   

13 Waxxa ɣar weḍḥac uř ittegg řeḥriq,

wah, aneggaru n řefraḥet

tᵉttakkwaḍ-dd acḍan.   

14 Wenni ɣar iǧa wuř iffɣen zeg webrid,

ad ittwassjiwen s ibriden nnes,

u aryaz aṣebḥan s yixef nnes.   

15 Wenni iǧan d aḥafi, ittamen di kuř awař,

maca wenni ifettnen iḥeṭṭa aṣurif nnes.

16 Amiɣis itteggʷed u ittḥeyyad x řɣar,

maca abuhaři iseɛɛar,

umi ittɣiř as aqa-t di řaman.

17 Wenni ittxeyyaqen deɣya,

ad igg tubbuheřya,

u aryaz inekkwan taḥraymect,

ad ittwacarh.

18 Iḥafiyyen ad warten tubbuheřya,

maca inni ifettnen,

ad asen qqnen s ijj n ttaj n tussna.

19 Iɣeccacen ad aḍaren

zzat i wudem n iṣebḥanen,

iɛeffanen ad aḍaren

zzat i tewwura n imseggaden.

20 Amezřuḍ icarreh i-t ɛad

umeddukkeř nnes,

maca aṭṭas d inni ittexsen ayt n bu-wagřa.   

21 Wenni isseḥqaran jjar nnes,

ittegg ddnub,

maca sseɛd n wenni ittḥinnan

x inni ittwaḥṣaren.

22 Inni dd-ixeǧqen řɣar,

ma war ttweddarin nitni?

Tamexsiwt icewwaren d řaman

aqa ɣar yinni ittxarraṣen

di min iṣebḥen.   

23 Di marra řweḥřan n warber dayes řefḍeř,

maca řhard n iyencicen

ineddeh ɣar weḥwaj waha. □  

24 Ttaj n imiɣisen d agřa nsen,

tubbuheřya n ibuhařiyyen

d tubbuheřya waha.

25 Acehhad amtiqqi issenjam řeɛmur,

maca wenni yarexxun i ixarriqen,

icemmet.

26 Di tiggʷudi n SIDI dayes ttiqet ijehden,

Netta ad yiři d amcan n tarewřa

i iḥenjiren nnes.

27 Tiggʷudi n SIDI d řɛunṣar n tudart,

i usenjem zeg iceddiyen n řmewt.   

28 Deg waṭṭas n řgens

ixemmeř ucewwar n ujeǧid,

maca di tikkest n cceɛb

ixemmeř uhellek n řḥakem.

29 Wenni ɣar iǧa ttasiɛ n řxaḍar,

ɣares řefhamet temɣar,

maca wenni di iǧa buḥbeř iḥṣaren

issekkar tubbuheřya.

30 Uř iṣṣeḥ, aqa d tudart i arrimet,

maca tusmi d areṣṣuḍ n yeɣsan.

31 Wenni iḥeṣṣaren ameḥdaj,

isseḥqara wenni t i-dd-ixeřqen,

maca wenni ittḥinnan x umezřuḍ,

ittcenneɛ i-t.   

32 Aɛeffan ittaẓẓeř x yixef nnes

s řɣar nnes i ittegg,

maca amsegged ɣares mani i ɣa yarweř

ɛad di řmewt nnes.

33 Tiɣit tarsa deg wuř n ifehhamen,

maca min iǧan

daxeř deg ibuhariyyen

ad ittwassnen.   

34 Tasegda tessɛuǧa řgens,

maca řefḍiḥet n ccuɛub d ddnub.

35 Řxaḍar n ujeǧid

yarsa x umsexxar ifehhmen

maca wenni ifeṭṭḥen

iřeqqef i-t uduqqez nnes n ufugem.

□ 

14:23 řhard - s Tɛibranit ‘awař’.

Awařen iwezznen n Suliman - tasɣart 1c

15

1 Twarrit ifsusen

tessesmaḍ axeyyeq,

maca awař itteqqsen

issekkara-dd axeyyeq.   

2 Iřes n imiɣisen ijebbed tussna ɣar zzat,

maca aqemmum n ibuhařiyyen

ittazzeř s tubbuheřya.   

3 Tiṭṭawin n SIDI di kuř amcan,

ttḥekkarent i iṣebḥanen d iɛeffanen.   

4 Iřes nni issgenfan d tacejjart n tudart,

maca arrhaj nnes ittareẓẓa buḥbeř. □    

5 Abuhaři ineṭṭar ttarbiyyet n babas,

maca wenni ittḥekkaran

i uwebbex, aqa iften.

6 Di taddart n umseggad dayes řkenz imɣar,

maca di min dd-ittawi uɛeffan

dayes tamara.

7 Iyencicen n imiɣisen ttbezzaɛen tussna,

maca uř n ibuhařiyyen war iǧi nican.

8 Taɣarṣt i ittqeddamen iɛeffanen

d nnɛi i SIDI,

maca taẓaǧit n inni igguren nican

aqa-tt i Netta d arḍa.   

9 Abrid n uɛeffan d nnɛi i SIDI,

maca wenni iḍeffaran tasegda,

ittexs i-t Netta.

10 Ttarbiyyet iqesḥen třeqqef

wenni isemḥen deg webrid,

u wenni icarrhen awebbex,

ad immet.

11 Řaxart d tesraft n uhellek

aqa din arezmen zzat i SIDI,

mecḥař ɛad wuřawen n tarwa n bnadem?   

12 Amestehziy war ittexs

wenni t i ɣa iwebbxen,

war ittriḥ ca ɣar imiɣisen.

13 Uř ifarḥen ittegg udem icnan,

maca amnus deg wuř isekkef buḥbeř.   

14 Uř ifehhmen yarezzu tussna,

maca aqemmum n ibuhařiyyen

issecca ixef nnes s tubbuheřya.

15 I yinni ittwaḥṣaren marra ussan nsen

aqa iɛeffnen,

maca uř ifarḥen

am ict n zzardet war iqeṭṭin.

16 Iḥřa drus ak-d teggʷudi n SIDI,

x ijj n řkenz d ameqqran s řeḥweř.   

17 Iḥřa ijj n ṭṭebṣi n řxuḍart

mani tḥekkem tayri,

x ijj n uyenduz iṣeḥḥen ak-d wecrah.   

18 Aryaz ittarrujduden

issekkara imenɣiyyen,

maca wenni ɣar iǧa ttasiɛ n řxaḍar

issexsay amenɣi.   

19 Abrid n umeɛguz

am cbarq ak-d isennanen,

maca amesruq n yinni igguren nican

aqa ittwassgeɛɛed.

20 Mmis amiɣis issfarreḥ babas,

maca bnadem abuhaři

isseḥqara yemmas.   

21 Tubbuheřya aqa-tt d řefraḥet

i wenni war ɣar iǧi bu wuř imten,

maca ijj n weryaz n řefhamet

iggur nican.   

22 Inwayen feccřen

mařa war din iǧi ccwar,

maca s waṭṭas n imcawaren

ad yiři wenway. □    

23 Aryaz ɣares řefraḥet

di temwarrit iṣebḥen

zeg uqemmum nnes.

Mecḥař iṣbeḥ wawař di řweqt nnes!

24 Abrid n tudart ineddeh

ɣar sennej i ufehham,

maḥend netta ad iḥeyyed

x řaxart swadday.

25 Taddart n bu-nnfaxet

ad tt iqřeɛ SIDI,

maca aymir n yeyyar n tajjač

issemtan i-t Netta.   

26 Ixemmimen n uɛeffan d nnɛi i SIDI,

maca awařen icewwaren d imezdagen.   

27 Wenni yarezzun x arbeḥ

iɣeṭṭeř taddart nnes di arrẓiyyet,

maca wenni icarrhen tarzifin, ad iddar.   

28 Uř n imseggaden ittxarraṣ

maḥend ad dd-yarr,

maca aqemmum n iɛeffanen

ittfeyyeḍ s řɣar.

29 Iggʷej SIDI x iɛeffanen,

maca taẓaǧit n imseggaden ittesřa as.   

30 Tafawt di tiṭṭawin tessfarreḥ uř,

řexbar aṣebḥan issyuma iɣsan.   

31 Amezzuɣ ittesřan

ɣar uwebbex i tudart,

ad issens di řwesṭ n imiɣisen.

32 Wenni ineṭṭaren ttarbiyyet,

isseḥqara ixef nnes,

maca wenni ittesřan ɣar uwebbex,

issyawan uř nnes.   

33 Tiggʷudi n SIDI d ttarbiyyet ɣar tiɣit,

u awaḍeɛ ittizwar i ccan.   

□ 

15:4 tacejjart - niɣ ‘addag’ (‘iddagen’).

□ 

15:22 Inwayen - niɣ ‘inekkwan’ niɣ ‘ixarriṣen’.

16

1 Bnadem ɣares ixarriṣen

deg wuř nnes,

maca tamwarrit n yiřes

tᵉttas-dd zi SIDI.   

2 Marra ibriden n weryaz

ṣfan di tiṭṭawin nnes,

maca SIDI ittqeǧab buḥbeřat.   

3 Sars řexdayem nnec i SIDI,

xenni ad ttwassmettnen inwayen nnec.   

4 SIDI ixřeq-dd marra i lɣaraḍ nnes,

ɛad uřa d aɛeffan igga i-t i wass n řɣar.  

5 Kuř amɛeffar d nnɛi i SIDI, afus xas,

netta war ittᵉttwabarri ɛemmarṣ.   

6 S tmexsiwt icewwaren d řaman

ad ittwasseṣřeḥ x řɣecc,

u s tiggʷudi n SIDI

ittḥeyyad weryaz x řɣar.

7 Mařa usin-dd ibriden n ijj n weryaz

x řxaḍar n SIDI,

ad yarr Netta uřa d řɛedyan nnes

ad kides ggen řehna.

8 Iḥra drus ak-d tsegda

x waṭṭas n řɣiǧet břa řḥeqq.   

9 Uř n bnadem ittxarreṣ abrid nnes,

maca SIDI ineddeh iṣuraf nnes. □  

10 Řḥukm břa adwař x iyencicen n ujeǧid,

aqemmum nnes war ixeṭṭi deg weḥkam.

11 Řmizan nican d ṭṭawyat n řmizan nican

aqa aten n SIDI,

marra iẓra n řewzen di tecyart

d řxedmet nnes.   

12 D nnɛi i ijeǧiden xmi ɣa ggen řɣar,

maɣar řɛarc ittwassemten zi tsegda.

13 Iyencicen i iccuren s tsegda

tteɛjiben i ujeǧid,

u wenni issawařen nican, ittexs i-t netta.

14 Asɛar n ujeǧid am lmalakat n řmewt,

maca aryaz amiɣis izemmar

ad ɣares tt i-dd yarr.   

15 Di tfawt n wudem ittissiqen n ujeǧid

teǧa tudart,

arḍa nnes am useynu n wenẓar

di tefsut.   

16 Aqa teḥřa tarezzut n tiɣit

x wureɣ ittissiqen,

u mecḥař ktar ad tiři twafit n řefhamet

sennej x twafit n nnuqart.   

17 Abrid n yinni igguren nican

ittḥeyyad x řɣar.

Wenni iḥeṭṭan abrid nnes,

iḥeṭṭa řeɛmar nnes.

18 Tanefsect tᵉttizwar-dd i arẓẓiyyet,

u nnfaxet tᵉttas-dd qbeř i uweṭṭu.   

19 Iḥřa aqnaɛ n buḥbeř

ak-d inni ittwaḥṣaren,

x ubeṭṭu n tkeccaḍt ak-d ayt-nnfaxet.

20 Wenni ittxarraṣen mliḥ

di ca n tmesřact, ad yaf řxar,

sseɛd n wenni ittcařan x SIDI.  

21 Wenni ɣar iǧa wuř d amiɣis,

ad t semman bu-weftan,

u taẓyudi n řhard n iyencicen

tarenni di řefhamet.

22 Řeɛqeř d řɛunṣar n tudart i bab nnes,

maca ttarbiyyet i ibuhařiyyen

d tubbuheřya waha.  

23 Uř n umiɣis ittarra aqemmum nnes ifehhem,

zeg iyencicen nnes ad fehmen ktar.

24 Awařen icewwaren

ggin am tamment n teɣrast,

aqa aten d imiẓiden i řeɛmar

d ugenfu i yeɣsan.

25 Ad taɣ ittɣiř as i ca n yijjen

aqa abrid nnes nican,

maca aneggar nnes mɣir ibriden

ittawyen ɣar řmewt.   

26 Řaẓ n ucewwař ixeddem as i netta,

maɣar aqemmum nnes ineddeh i-t.

27 Aryaz i war isekkwin iɣezza řɣar,

x iyencicen nnes

am yict n tmessi ittceɛɛařen.   

28 Aryaz iccuren s řexdaɛat

issekkara amenɣi,

u axbarji ittawi-dd ɛad abeṭṭu

ak-d umeddukkeř iṣebḥen aṭṭas.   

29 Aryaz bu-řexcunet ittɣarra jjar nnes,

ineddeh i-t ɣar ijj n webrid

i war iǧin mliḥ.

30 Netta itteqqen tiṭṭawin nnes

maḥend ad ixarreṣ

marra ddarbat n řexdaɛet,

ittkemmec iyencicen nnes,

aqa da igga řɣar.   

31 Acuwwaf icaben d ijj n ttaj izewwqen,

tzemmared ad tt tafed x webrid n tsegda.

32 Iḥřa bu-ttasiɛ n řxaḍar

x ijj n weryaz ijehden

u wenni ittebbaten buḥbeř nnes iḥřa

x wenni iḥewwsen ict n tendint.

33 Taqedduḥt temmenḍar deg weḥsin,

maca mkuř array ittas-dd zi SIDI.

□ 

16:9 iṣuraf - s Tɛibranit ‘aṣurif’.

17

1 Iḥřa ijj n uzeɛɛif n weɣrum

yuẓɣen ak-d řehna,

x ict n taddart teccur s tɣarṣa,

dayes amenɣi.   

2 Ijj n yismeɣ ifetnen ad iḍebbar

x ijj n mmis nni ittawyen ɣar řefḍiḥet,

di řwesṭ n yaytmas ad ibḍa netta řwart.

3 Aṭenjir n usefsi i nnuqart

u afarran i wureɣ,

maca SIDI ittjarrab uřawen.   

4 Aɛeffan ixezzar ɣar iyencicen iɛeffanen,

bu-ixarriqen ittic amezzuɣ

i yiřes iccuren s řɣecc.

5 Wenni ittḥeccen x umezřuḍ,

issfeṭṭeḥ wenni t-i-dd-ixeřqen,

wenni ifarrḥen x arẓiyyet,

war ittwiḥsib d amezdag.   

6 Ttaj n iwessura d ayyawen,

talwizt n iḥenjiren d ibabaten nsen.

7 Ayencic n ccan

war dd-ittis ak-d ubuhaři,

xenni ɛessak ɛad ayencic issxarriqen

ak-d umcenneɛ.

8 Tarzeft n arrecwet

d ijj n weẓru izewwqen

di tiṭṭawin n bab nnes,

mani ma yarra s uzeǧif, ittefřiḥ.

9 Wenni issdurruyen axeṭṭu,

yarezzu tayri,

maca wenni ittɛawaden

ict n řḥajjet zi jdid,

ibeṭṭa imeddukkař icnan.

10 Ittqarra utextex x ufehham

aṭṭas x mya n teyyita x yijj n ubuhaři.

11 Amɣewweɣ yarezzu mɣir x řɣar,

x uya ad ɣares dd-ittwassekk

ijj n umsexxar iqesḥen ḍidd nnes.

12 Ejj ad immeřqa ca n ddub

i umi ttwacaren tarwa ak-d ca n yijjen,

maca war iǧi abuhaři di tubbuheřya nnes.

13 Wenni ittxeǧaṣen min iṣebḥen s řɣar,

war tᵉttḥeyyid arẓiyyet x taddart nnes.   

14 Beddu n umenɣi

amecnaw arzam n řḥemřet n waman.

Ejj amenɣi ad yars qbeř i ɣa idduqqez.   

15 Wenni ittbarran aɛeffan

u wenni ittbarraḥen

aqa amsegged d aɛeffan,

aqa nitni s tnayen idsen

d nnɛi i SIDI.   

16 Mayemmi din i ɣa iřint tmenyat

deg ufus n ubuhaři

maḥend ad iseɣ tiɣit,

am war ɣares uř i man aya?

17 Ameddukkeř d tidett ittexs řebda,

u tawmat tᵉttwaxřeq-dd i řeḥṣaret.

18 Bnadem nni war ɣar iǧi wuř imten,

iccat afus,

ittegg ixef nnes d aḍman i jjar nnes.

19 Wenni ittexsen axeṭṭu,

ittexs amcubbec,

wenni itteggen tawwart nnes tgeɛɛed,

yarezzu tareẓẓit.   

20 Wenni ɣar iǧa uř ifarɣ,

war ittif min iṣebḥen,

wenni ifarrɣen s iyencicen nnes,

ad iwḍa di arẓiyyet.

21 Wenni dd-yurwen ijj n ubuhaři,

ittawi-dd acḍan i yixef nnes,

babas n ubuhaři war izemmar ad ifarḥ.

22 Uř ifarḥen ijebbed agenfu,

maca buḥbeř iceḍnen issaẓaɣ iɣsan.   

23 Aɛeffan ad dd-iksi tarzeft n arrecwet

zeg weḥsin,

ḥima ad issfarɣ imesraq n řḥeqq.

24 Afehham ittegg tiɣit zzat i tmuɣři nnes,

maca tiṭṭawin n ubuhaři

ttawyent ař ṭṭarf n temmurt.   

25 Ijj n mmis abuhaři d řeɛdab i babas,

d ijj n řeḥřiq amerzag

i wenni t-i-dd yurwen.   

26 Aweddeb n umsegged war iǧi nican,

am uřa d tiyyita i ayt n ṭṭasiřet

di ssibbet n řeṣfayet nsen.

27 Wenni ɣar teǧa tussna,

imenneɛ awařen nnes,

aryaz afehham dayes buḥbeř nnes yarsa.

28 Uřa abuhaři issɣaden,

ad ittwaḥseb d amiɣis,

wenni ibellɛen iyencicen nnes

ad ittwaḥseb d afettan.

18

1 Wenni iɛezzřen ixef nnes,

yarezzu x meẓri nnes,

netta idduqquz x marra

min izemmaren ad yiři d adebbar.

2 Abuhaři war d as tᵉtteɛjib řefhamet,

itteɛjib as mɣir aɛarri n wuř nnes.

3 Xmi dd-ittadef uɛeffan,

ittas-dd uřa d aseḥqar,

u ak-d řefḍiḥet ittas-dd řɛar.

4 Awařen zeg uqemmum n weryaz

am waman yuǧɣen,

řɛunṣar n tiɣit d ict n tiɣzart ittazzřen.

5 War iǧi ca mliḥ ad tessɛizzed aɛeffan,

maḥend ad tessḥeyyded

amsegged di ccreɛ.   

6 Iyencicen n ubuhaři neddhen t

ɣar umcebbec,

aqemmum nnes ittřaɣa-dd i weɛmud.

7 Aqemmum n ubuhaři d ahellek nnes,

iyencicen nnes d řfex i řeɛmar nnes.   

8 Awařen n ixbarjiyyen am ḥalawit,

hekkwant deg ixxamen

n daxeř n uɛeddis.   

9 Wenni iǧan d amarxu di řxedmet nnes,

aqa t d umas n bab n uředdeǧ.

10 Isem n SIDI d ijj n lburj imten,

amsegged ittazzeř ɣar dinni,

uca ittwassakkwaḍ ař din di řaman.   

11 Agřa n bu-wagřa

d tandint nnes ijehden,

tanita am yijj n řḥiḍ yuɛřan qaɛ

di řbař nnes.   

12 Qbeř ma i ɣa ittwarẓ,

ittgeɛɛad wuř n bnadem,

maca awaḍeɛ ittizwař as i ccan.   

13 Wenni dd-ittarran awař

qbeř i ɣa iseř,

d man aya d tubbuheřya

d řefḍiḥet i netta.

14 Buḥbeř n weryaz

ittsenned i-t ɣar řehřac nnes,

maca buḥbeř ittwarẓen,

wi izemmaren ad t iksi?

15 Uř n ufehham yarezzu tussna,

amezzuɣ n umiɣis yarezzu tussna.

16 Tarzeft n bnadem tarezzem as tiwwura,

tneddeh i-t zzat i wudem n imeqqranen.

17 Wenni d amezwaru di ddeɛwet nnes

ittban d amsegged,

maca xenni ad dd-yas jjar nnes

uca ittnecceb di tmesřact.   

18 Taqedduḥt ittejjan imenɣan ttbeddan,

tbeṭṭa jar inni ɣar teǧa ṣṣulṭa.

19 Ijj n uma nni umi di ggin řɛib,

ittwaṭṭef ktar x ict n tendint ijehden,

imenɣan ggin am zzekrun n řeqṣar.

20 Zi řɣiǧet n uqemmum n ijj n weryaz

ittyawan uɛeddis nnes,

ad ijjawen zi ṣṣabet n iyencicen nnes.   

21 Řmewt d tudart deg ufus n yiřes,

kuř ijjen wenni ten ittexsen,

ad yecc rɣiǧet nsen.   

22 Wenni yufin tamɣart,

yufa min iṣebḥen,

u netta iṭṭef arḍa n SIDI.   

23 S uḥeccem issawař umezřuḍ,

bu-wagřa ittarra-dd s řeqsaḥet.

24 Aryaz nni ɣar ǧan imeddukkař aṭṭas,

ad iwḍa di tamara,

maca ca n imuren

ameddukkeř ittexs i cek

ktar zi tawmat.   

19

1 Iḥřa ijj n umezřuḍ

igguren di řeṣfayet nnes,

x wenni ɣar iǧan iyencicen farɣen,

u aqa t d abuhaři i yeǧa.   

2 Břa tussna uřa d řeɛmar war iǧi ca mliḥ,

wenni ittqeǧqen s iḍaren nnes, ad ixḍa.

3 Tubbuheřya n bnadem

issfarraɣ abrid nnes,

u xenni uř nnes ad isɛar x SIDI.   

4 Agřa ittawi-dd aṭṭas n imeddukkař,

maca amezřuḍ isemmeḥ dayes

umeddukkeř nnes.  

5 Acehhad issxarriqen

war ittwaḥesseb ca d amezdag,

wenni dd-yarexxun i ixarriqen,

war inejjem.   

6 Aṭṭas ttzawgen zzat i wudem n umcenneɛ,

kuř ijj ittexs ad yiři d ameddukkeř 

n weryaz i ɣar iǧa terzifin.

7 Marra aytmas n umezřuḍ carrhen t,

mecḥař ttiggʷejjen xas

imeddukkař nnes!

Netta iḍeffar awařen

nni war isekkwin walu.   

8 Wenni iṭṭfen uř amiɣis,

ittexs řeɛmar nnes,

wenni iḥeṭṭan řefhamet,

ad yaf min icnan.

9 Ijj n ucehhad issxarriqen

war ittwaḥesseb ca d amezdag,

wenni yarexxun i ixarriqen,

ad ittwahellek.

10 Afeyyec war dd-yusi x ubuhaři,

mammec ɛad x umsexxar

maḥend ad iselleṭ x řḥukkam.   

11 Řeɛqeř n bnadem ittarra i-t

ad igg s ttasiɛ n řxaḍar

tusa-dd xas maḥend ad imeyyek

x uxeṭṭu nnes.

12 Asxeḍ n ujeǧid

am zzhir n weyrad di temẓi nnes,

maca arḍa nnes am nnda x arbiɛ.   

13 Mmis abuhaři d arẓiyyet i babas,

amcubbec n temɣart igga

am tuddimt n tzeqqa war iqeṭṭin.   

14 Taddart d wagřa

aqa aten d řwart n řejdud

maca ict n temɣart ifehhmen

aqa-tt n SIDI.   

15 Řeɛgez yarra bnadem

ad iwḍa deg iḍeṣ yuǧɣen,

u řeɛmar iccur s řɣecc ad iǧaẓ.   

16 Wenni iḥeṭṭan tawṣeyyet,

iḥeṭṭa řeɛmar nnes,

wenni war iḥeṭṭin ibriden nnes,

ad immet.   

17 Wenni ittḥinnan x umezřuḍ,

yareṭṭeř i SIDI.

Netta ad as ixeǧeṣ řxedmet nnes.

18 Webbex mmic, mařa ɛad din ca n řayas,

maca war t neqq ca,

war ttejji ca ad iksi aya řeɛmar nnec.   

19 Wenni isɛaren aṭṭas,

ad ittwaxeǧeṣ i manayenni,

maɣar mařa texsed ad t tmenɛed,

xenni ad dayes tarenyed waha.

20 Seř cek ɣar ucawar

uca qbeř ttarbiyyet,

maḥend ad tdewřed d amiɣis

ɣar uneggar.

21 Aqa din aṭṭas n ixemmimen

deg wuř n weryaz,

maca ccwar n SIDI ittɣima ibedd.   

22 Tamexsiwt icewwaren n bnadem

d řeḍrafet nnes,

ammu i iǧa ijj n umezřuḍ ḥsen

x ijj n bu-ixarriqen.

23 Tiggʷudi n SIDI tneddeh ɣar tudart,

maɣar itteṭṭeṣ ijjiwen,

war ɣares dd-ittas ca

min war iḥřin.   

24 Ameɛguz issnuffar afus nnes

di ṭṭebṣi,

war t-i-dd-ittarri ɛawed

ɣar uqemmum nnes. □    

25 Wwet amestehziy,

ammu i ɣa iften

wenni war ɣares bu řefhamet,

u ɛaqeb afehham,

xenni ad ikseb řefhamet.   

26 Wenni itteggen ɣezzu di babas

niɣ wenni issuffuɣen yemmas,

aqa d mmis n řefḍiḥet

nni yarran bnadem ad iseḍḥa.

27 Sbedd-dd, a mmi,

maḥend ad tesřed ɣar uwebbex,

mařa texsed ad tḥeyyded

x wawařen iccuren s tussna.

28 Ijj n ucehhad i war isekkwin

iɣeṭṭeř zi řḥeqq,

uca aqemmum n iɛeffanen

iṣarreḍ řɣecc.

29 Imestehzayen tᵉttraja aten řeḥkamet,

u tiyitta deg weɛrur i ibuhařiyyen.

□ 

19:24 aḥsin - niɣ ‘abeḥrur’.

20

1 Binu d ijj n umestehziy,

ccrab d bu-ssḍeɛ,

kuř ijjen wenni zzayes i ɣa iweddaren,

ɛemmarṣ war iddikkwiř d amiɣis.

2 Ahuddi n ujeǧid am zzhir n wayrad:

wenni t isseɛaren,

ixeṭṭa ak-d řeɛmar nnes.  

3 Asmaḥ deg umcubbec

aqa d ccan i weryaz,

maca kuř abuhaři ad idduqqez.   

4 Zi řweqt n řexrif war icarrez umeɛguz,

xenni ad ittar di řweqt n tmeyra,

maca war ittif walu.

5 Ixarriṣen deg wuř n bnadem

aman yuǧɣen,

maca ijj n weryaz s řefhamet

issen ad ten yayem.   

6 Aṭṭas n iwdan ttřaɣan x ca n ijjen

‘ameddukkeř nsen d amtiqqi’,

maca aryaz d amtiqqi,

man wen t i ɣa yafen?

7 Amsegged iggur di řeṣfayet nnes,

sseɛd n iḥenjiren nnes

i ittejja awarni as.

8 Ijj n ujeǧid nni ittɣiman

x řkursi n ccreɛ,

ittṣeffa marra řɣar s tiṭṭawin nnes.   

9 Wi izemmaren ad yini:

“Necc ssizedgeɣ uř inu,

necc izdigeɣ zi ddnub inu!”?   

10 Ijj n řewzen d ijj n řewzen nneɣni,

ijj n ifa d ijj n ifa nneɣni,

aqa aten s tnayen idsen d nnɛi i SIDI.   

11 Aḥudri isscana di tmegga nnes,

ma řxedmet nnes teṣfa

niɣ aqa nican i teǧa.

12 Amezzuɣ ittesřan d tiṭṭ ittwařan,

SIDI igga i-ten s tnayen idsen.   

13 War ttexs iḍeṣ

maḥend war teddikkwiřed d amezřuḍ,

arzem tiṭṭawin nnec,

syiwen ixef nnec s weɣrum.   

14 ‘War iḥři, war iḥři!’, iqqar umsewweq,

maca mařa yuyur,

ammu i ittcenneɛ ixef nnes.

15 Ureɣ iǧa, uřa d aṭṭas n řmarjan,

maca iyencicen ccuren s tussna

d ict n řqecɛet iɣřan aṭṭas.   

16 Mařa ijjen iddakkwař

d aḍman i yijj n ubarrani,

xenni ksi arruḍ nnes u ksi t d ddiyyet

i yinni war ittwassnen.   

17 D amiẓid i bnadem aɣrum

nni iṭṭef s ixarriqen,

awarni as ad iccur uqemmum nnes

s iqayasen.   

18 Ixemmimen ttekmiřen s ucawar,

x uyenni ndeh amenɣi s udebbar. □  

19 Wenni igguren da d diha s texbarjit,

ittɛarra min innuffaren,

war tsebbeb ak-d wenni issḥinniben

s iyencicen nnes iṣebhen.   

20 Wenni i ɣa ineɛřen x babas d yemmas,

řefnar nnes ad ittwassexsi

di taǧest tabarcant.   

21 Mařa tasɣart tᵉttwakseb deɣya

s tazřa deg umezwaru,

war dd-tiweḍ d lbaraka ɣar uneggar.   

22 War qqar: “Necc ad xeřfeɣ řɣar!”

maca tceř x SIDI u Netta ad cek issenjem.   

23 Ijj n řewzen d ijj n řewzen nneɣni,

aqa aten d nnɛi i SIDI,

řmizanat iɣeccen war ǧin ca mliḥ.   

24 Iṣuraf n ijj n weryaz aqa aten n SIDI,

xenni mammec ɣa yegg bnadem

ad issen abrid nnes?   

25 Aqa-t d řfex i bnadem

i ɣa iřaɣan s uqeǧeq ‘amqeddes’,

u ɛad awarni lwuɛud nnes i igga

ad ixarreṣ.

26 Ijj n ujeǧid amiɣis ittṣeffa iɛeffanen,

ittejja tajarrart

n teřwiḥt itteḥřuǧuḍen i usarwet

ad xasen iɛqeb.

27 Twarrit n nnefs n buḥbeř n bnadem

d řefnar n SIDI nni yarezzun

di daxeř n ixxamen n uɛeddis.

28 Tamexsiwt icewwaren d řaman

ḥeṭṭan ajeǧid,

u řɛarc nnes issejhed i-t

s tmexsiwt icewwaren.

29 Talwizt n iḥudriyyen d jjehd nsen,

u lɛaḍama n iwessura d acuwwaf icaben.   

30 Iyezzimen ittazzřen s idammen

ssizdigen bnadem zi řɣar,

u tiyyita ṣeffant uřa d takrict.  

□ 

20:18 Ixemmimen - niɣ ‘inwayen’ niɣ ‘inekkwan’ niɣ ‘ixarriṣen’.

21

1 Uř n ujeǧid

am tɣezratin n waman

deg ufus n SIDI.

Netta ineddeh i-t, mani ma ixs Netta.

2 Marra ibriden n bnadem

nican di tiṭṭawin nnes,

maca SIDI ittqeǧab uřawen.   

3 Timegga n tsegda d řḥeqq,

d tina i SIDI ḥsen zi tewhibt n tɣarṣt.   

4 Nnfaxet n tiṭṭawin d uř aɛeffar,

arber n iɛeffanen d ddenb.

5 Ixemmimen n wenni imeḥḍen

ttawyen mɣir ɣar ufeyyeḍ,

maca marra wenni ittqeǧiqen aṭṭas

ittawi ɣar řeḥwej waha.   

6 Asmuni n wagřa s yiřes issxarriqen,

ammu i teǧa twarrit n nnefs

iɛeddun deɣya

n yinni yarezzun řmewt.   

7 Lɛunf n iɛeffanen ittjarra i-ten,

maɣar ttagin ad ggen min iseggmen.

8 Abrid n bu-umarwas ittefriɣ,

maca amezdag ittegg min iǧan nican.

9 Iḥřa ad tzedɣed

deg ict teɣmart n tzeqqa, x tzeddiɣt

ak-d ict n temɣart ittemcubbucen

deg ict n taddart tcarc.   

10 Řeɛmar n iɛeffanen ittmeẓri di řɣar,

amqarreb nnes war ɣares ittif arḍa

di tiṭṭawin nnes.

11 Mařa ittwaxeǧeṣ umestehziy,

iddakkwař wenni

war ɣares bu řefhamet d amiɣis,

mařa ssřemden amiɣis,

ikessi netta tussna.   

12 Ijj n Umsegged ittbeqqec mliḥ

taddart n uɛeffan,

iɣeṭṭeř iɛeffanen di arẓiyyet.

13 Wenni ittbellaɛen amezzuɣ nnes

ɣar iɣuyyan n umezřuḍ,

uřa d netta ad isɣuy

maca war xas dd-ttarran.

14 Ṣṣedqet di tnuffra teṣřeḥḥu weɣḍab,

tarzeft immewcen deg weḥsin n warruḍ

teṣřeḥḥu axeyyeq imɣaren.   

15 Aqa d řefraḥet i umsegged

maḥend ad igg min iǧan nican,

maca d aceřwaw i yinni itteggen řɣecc.

16 Bnadem nni itteffɣen

zeg webrid n řeɛqeř,

ad yareyyeḥ deg wegraw

n řexyařat n imettan.

17 Wenni ittexsen afarraj, ad iḥwaj,

wenni ittexsen binu d zzect,

war iddikkwiř d bu wagřa.

18 Aɛeffan d ddeyyet i imseggaden,

u aɣeddar ad dd-yiři

deg wemcan n yinni igguren nican.   

19 Iḥřa ad tzedɣed di temmurt ixřan,

x tazeddiɣt ak-d ict n temɣart

ittemcubbucen u itteqqsen.   

20 Ijj n řkenz ittwaḥwajen d zzect

aqa aten di tzeddiɣt n imiɣisen,

maca bnadem abuhaři iṣarreḍ i-t.

21 Wenni yarezzun x tsegda

d tmexsiwt icewwaren,

ittaf tudart d tsegda d ccan.

22 Amiɣis ittgeɛɛad

x tendint n ayt n bu-teɣřuḍt,

iɣeṭṭeř jjehd n ttiqet nsen di temmurt.

23 Wenni iḥeṭṭan aqemmum d yiřes nnes,

iḥeṭṭa řeɛmar nnes zi řeḥṣarat.   

24 Wenni d bu-nnfaxet iffuccḥen

ttřaɣan as ‘amestehziy’,

netta ittegg s nnfaxet břa řeqyas.

25 Ccehwet n umeɛguz tneqq i-t,

maɣar ifassen nnes ugin ad xedmen.

Awařen iwezznen n Suliman - tasɣart 1d

26 Ass imun ittcehha timesřayin n ucehhi,

maca amsegged ad iwc,

war ittɣimi ittᵉṭṭef di ca i yixef nnes.   

27 Taɣarṣt n uɛeffan d nnɛi,

mahu mařa nitni ad tt awyen

s unekkwi iɣeccen.   

28 Acehhad issxarriqen ad ittwahellek,

maca aryaz nni ittesřan,

ad issiweř tidett řebda.   

29 Aryaz aɛeffan issejhed ixef nnes

ak-d wudem nnes,

maca wenni igguren nican

issemten ibriden nnes.

30 War teǧi tiɣit uřa d řefhamet,

war din iǧi bu ucawar qibač i SIDI.

31 Ayis ad as ḥezzmen i wass n umenɣi,

maca řeɣřeb ɣar SIDI.  

22

1 Isem aṣebḥan iḥřa

x waṭṭas n wagřa,

aḥinni iḥřa x nnuqart d wureɣ.  

2 Bu-wagřa d umezřuḍ ttemsagaren,

SIDI i-ten iggin marra.   

3 Bnadem ifettnen ittwařa řɣar

uca ittnuffar,

maca iḥafiyyen arennin gguren

uca ad ttwaɛaqaben.   

4 Řmunet i uwaḍeɛ d tiggʷudi n SIDI,

d agřa d ccan d tudart.

5 Isennanen d řefxux aqa aten

x webrid n wenni ifarɣen,

wenni iḥeṭṭan řeɛmar nnes,

ittɣima ɣar řaggʷaj nsen.

6 Darreb aḥudri

ɛlaḥsab řeqyas n webrid nnes,

waxxa netta iwsar, war xas ittḥeyyid ca.

7 Bu-wagřa ittṣeǧaḍ x imezřaḍ,

bu-umarwas d ismeɣ

n wenni d as yareṭṭřen.

8 Wenni izarrɛen řɣecc, ad imjar řeɣben,

aɛmud n uduqqez nnes n ufugem ad ifna.   

9 Wenni ɣar iǧa řxezrat ṣebḥent,

ad ittwabarek,

minzi netta ittic i imezřaḍ

zeg weɣrum nnes.   

10 Aẓẓeř x umestehziy, ad iffeɣ řhemm,

aqa ibedd umḥarwaḍ d řefḍiḥet.

11 Wenni ittexsen řeṣfayet n wuř,

wenni ɣar iǧa iyencicen iccuren s arḍa,

ajeǧid ad yiři d ameddukkeř nnes.   

12 Tiṭṭawin n SIDI ḥeṭṭant x tussna,

maca awařen n uɣeddar ad ten ibḍeř.

13 Ameɛguz iqqar:

“Aqa din ijj n wayrad di barra!

Ad taɣ balak ad ttwanɣeɣ

di řwesṭ n wazzayen!”   

14 Aqemmum n temɣarin tibarraniyyin

d ict n tesraft yuǧɣen,

wenni x iffugem SIDI, ad dayes iwḍa.   

15 Tubbuheřya tᵉttɣima třesseq

deg wuř n uḥudri,

aɛmud n uwebbex ad tt issuffeɣ zzayes.   

16 Wenni iḥeṣṣaren amarxu,

ad yarni di řemɣaret nnes,

wenni itticen i bu-wagřa,

ad iḥwaj waha\add*.   

Awařen iweznen n ayt n tiɣit -tasɣart 1

17 Ewc amezzuɣ nnec,

uca seř ɣar wawařen n imiɣisen,

arr uř nnec ɣar tussna inu.

18 Maɣar aqa mliḥ

mařa txemmřed ten di daxeř nnec,

mařa ad ten tesswejded jmiɛ

x iyencicen nnec.

19 Maḥend ad yiři utecři nnec x SIDI,

ad ac ten ssecneɣ řexxu, wah i cek.

20 Ma zeɛma war d ac uriɣ

awařen ifarzen aṭṭas,

ccuren s ccwar d tussna,

21 ḥima ad ac ssecneɣ řemten

n wawařen n tidett,

maḥend tzemmared ad dd-tarred s řaman

x wenni cek dd-issekken.

22 War ttkeccaḍ amarxu

maɣar netta d amarxu,

war řebbez řmeskin ɣar tewwart,   

23 maɣar SIDI ad asen yaɣ tasɣart nsen,

Netta ad ikecceḍ řeɛmar

n yinni i-ten ittkeccaḍen.   

24 War ttemddukkuř

ak-d aryaz ittarrujduden,

war ttidef ɣar bab n wesɛar,

25 maḥend cek war tᵉttnimid ca

ak-d imesraq nnes,

ad tegged řfex i řeɛmar nnec.

26 War ttadef jar inni itticen awař

s tmewciwt n ifassen,

jar inni iǧan d aḍman i imarwusa.   

27 Mařa war ɣarek min zi ɣa txeǧṣed,

mayemmi ijebbed qama nnec

zi sadu nnec?   

28 War smuṭṭuy aymir n wecḥař uya,

wenni ggin řejdud nnec.   

29 Ma teẓrid ijj n weryaz imeḥḍen

di řḥirfa nnes?

Ad t ssbedden zzat i wudem n ijeǧiden,

war iǧi ad ibedd zzat i wudem

n midden war di iǧi řaman.

23

1 Mařa teqqimed

ɣar ijj n řḥakem,

maḥend ad tecced akides,

ḥḍa mliḥ min iǧan zzatek.

2 Egg ijj n řmus x yiři nnec,

mařa cek d ijj n bu-řemɣaret n uɛeddis.

3 War ttegg meẓri di macca nnes icnan,

maɣar aqa-t d macca n tuxxuna.

4 War ssiḥiř ixef nnec

ḥima ad tdewřed d bu-wagřa,

sarxu deg nneyyet nnec.

5 Mařa ṭṭawent tiṭṭawin ɣares,

aqa war din agřa ɛad!

Maɣar ad igg afriwen i yixef nnes,

ad iḍwa ɣar ujenna am yijj n ugider.

6 War ttᵉtt aɣrum

n wenni di teǧa tiṭṭ taɛeffant,

war meẓri di macca nnes icnan.

7 Maɣar am mammec t ittxarraṣ,

ammu i t ittegg netta.

Iqqar: “Ecc, teswed!”,

maca uř nnes war akidek iǧi.

8 Azeɛɛif i teccid, ad t-i-dd-tɛuqqed,

awařen iṣebḥen nnec tḍeyyɛed ten.

9 War siweř deg umezzuɣ n ijj n ubuhaři,

maɣar netta ad isseḥqar

awařen n weftan nnec.   

10 War smuṭṭuy aymir n wecḥař uya,

war ttadef deg iyyaren n iyujiřen,   

11 maɣar Amefdi nsen d ameqqran,

Netta ad dd-yaɣ tasɣart nsen zzayek.

12 Arr uř nnec ɣar uwebbex,

imezzuɣen nnec ɣar wawařen n tussna.

13 War ttᵉṭṭef ttarbiyyet x uḥudri,

waxxa teccated t s weɛmud,

war ittmetti.   

14 Cek ad t tewted s weɛmud,

u ad tessnejmed řeɛmar nnes zi řaxart.

15 Mmi inu, mařa uř nnec d amiɣis,

ad ifarḥ uřa d uř inu akides.

16 Tiẓẓař inu ad negzent s řefraḥet,

mařa iyencicen nnec

ssiwřen min iǧan iseggden. □  

17 Ejj uř nnec war ittisim zeg imednab,

maca ejj i-t ad yarr azeǧif

ɣar tiggʷudi n SIDI ass imun!   

18 Maɣar xenni aqa din tiwecca,

u řayas nnec war ittareẓẓi.   

19 Seř-dd cek, a mmi, iři d amiɣis,

ndeh uř nnec ɣar webrid.

20 War ttɣimi ɣar iskarjiyyen,

uřa ɣar inni ilehhfen deg weysum,   

21 maɣar askarjiy d amelhuf

ad dewřen d imezřaḍ,

u anudem issyiriḍ deg iḥřucen.

22 Seř-dd cek ɣar babac

wenni cek i dd-ijjin,

u war sseḥqiri yemmac mařa tewsar.   

23 Seɣ-dd tidett, war tt teznuza ca,

ammu uřa d tiɣit d uwebbex d řefhamet.   

24 Babas n umsegged ad ifarḥ s waṭṭas,

wenni dd-ijjin ijj mmis d amiɣis,

ad as ifarḥ.   

25 Ejj ad ifarḥ babac uřa d yemmac,

ejj tenni cek i dd-yurwen ad tfarḥ.

26 Ewc ayi uř nnec, a mmi,

ejj tiṭṭawin nnec ad afent

arḍa deg ibriden inu.

27 Maɣar tamɣart farq-ccɣeř

d ict n tesraft yuǧɣen,

u tamɣart zi barra d ijj n řɛunṣar iḥsar.   

28 Wah, nettat tᵉttḥama

am yijj n uxewwan,

nettat tarenni

deg iɣeddaren jar iwdan.

29 Wi i ɣar iǧa wecḍan?

Wi i ɣar iǧa zzeřḍ?

Wi i ɣar iǧa umcubbec?

Wi i ɣar iǧa ucetci?

Wi i ɣar iǧan iyezzimen břa ssibbet?

Wi i ɣar ǧant tiṭṭawin bbarewyent?

30 Ɣar inni ittɣiman ɣar binu ař tameddit,

ɣar yinni dd-yusin

ḥima ad qqasen binu ixeǧḍen.   

31 War xezzar ɣar binu, xmi ittezwiɣ,

ittřiqřiq di řkas u netta ihwen i tissit.

32 Ɣar uneggar ittɣima izeɛɛef

am yijj n ufiɣar,

ittrucca ssem am třefsa.

33 Tiṭṭawin nnec ad twařant

timɣarin tibarraniyyin,

u uř nnec ad issiweř s uxarweḍ.

34 Cek ad tiřid am yijjen

i itteṭṭṣen di řwesṭ n řebḥar,

am ijjen i itteṭṭṣen

di tqiccat n teḥnact n uɣarrabu

35 ad tinid: “Wtin ayi, maca war yezmeɣ,

dexmen ayi, maca war uciɣ ak-d walu.

Meřmi i dd ɣa faqeɣ?

Necc ad arzuɣ ɛawed ɣar binu!”

□ 

23:16 tiẓẓař - niɣ ‘tigeẓřin’.

24

1 War ttasem.

zeg iryazen iɛeffanen,

war arezzu ca tmunet akidsen.   

2 Maɣar uř nsen itteqqer ɣar ureddeǧ,

awařen n iyencicen nsen

i dd-ittwayen ɣar arẓiyyet.   

3 Taddart tᵉttwabna s tiɣit,

tᵉttwassemten s řefhamet,

4 s tussna ttwaɛemmaren

ixxamen n daxeř,

s marra agřa iɣřan d wagřa iřiqqen.

5 Aryaz amiɣis ijhed,

aryaz n tussna yarenni di jjehd nnes,   

6 maɣar ittxeṣṣa

ad ittwandeh umenɣi s udebbar,

u s řemɣaret n umcawar ad yiři usenjem.   

7 Tiɣit tuɛřa x ubuhaři,

netta war yarezzem aqemmun nnes

di tewwart n tendint.   

8 Wenni ittxarriṣen di řɣar,

ad as řaɣan arrays n bu-teḥřaymect.

9 Řemwayař n uxarreṣ n ubuhaři d ddenb,

u amestehziy d nnɛi i bnadem.

10 Mařa tarxud zeg ixef nnec

deg wass n řeḥṣaret,

ammu uřa d jjhed nnec ad tᵉttwaḥṣar.

11 Senjem inni ittwaṭṭfen

maḥend ad ttwanɣen,

inni ten ittawyen

ɣar mani ten i ɣa nɣen,

sbedd i-ten!   

12 Mařa cek ad tinid:

“Xzar, aqa war nessin walu x man aya!”,

ma wenni iwezznen uřawen,

war t issargib?

Wenni iḥeṭṭan řeɛmar nnec, issen i-t!

Netta ad ixeǧeṣ bnadem

ɛlaḥsab řxedmet nnes.   

13 Ecc tamment, a mmi,

maɣar nettat teṣbeḥ,

tamment n teɣrast

aqa d tmiẓidt i waneɣ nnec.

14 Ammu i teǧa tussna n tiɣit

i řeɛmar nnec.

Mařa tufid tt, xenni teǧa tiwecca,

řayas nnec war ittwaqeṭṭeɛ ca.   

15 A aɛeffan, war tᵉttḥama

x tzeddiɣt n umsegged,

war heddem amcan n wareyyeḥ nnes!

16 Maɣar amsegged

ad iwḍa sebɛa n twařawin,

ad dd-ikkar ɛawed,

maca iɛeffanen ad nnqarḍen s řɣar.   

17 War farreḥ i uweṭṭu n řeɛdu nnec,

mařa netta inqarḍ,

ejj uř nnec war ifarreḥ,   

18 maḥend SIDI war t iẓarr

u man aya ad yiři d řɛib di tiṭṭawin nnes,

ařami Netta ad xas issḥeyyed aɣḍab nnes.

19 War ttxeyyiq aṭṭas

x wenni itteggen řɣar,

war ttasem zeg iɛeffanen,   

20 maɣar aqa wenni itteggen řɣar

war ɣares tiwecca,

řefnar n iɛeffanen ad ittwassexsi.   

21 A mmi, ggʷed SIDI d ujeǧid,

war ttxeǧeḍ ca ixef nnec

ak-d yinni ixsen ad nqeřben kuřci,

22 maɣar ad dd-yas uḍeyyeɛ nsen

deg ijj n umur,

wi issnen aneggaru aɛeffan

n iseggʷusa nsen?

Awařen iweznen n ayt n tiɣit -tasɣart 2

23 Uřa d yina d awařen iweznen n imiɣisen.

Asfarz n wudmawen di ddeɛwet

war iǧi ca mliḥ.   

24 Wenni iqqaren i uɛeffan: “Cek d amsegged!”,

wanita ad t neɛřen řegnus,

ad t carhen ccuɛub.   

25 Maca inni ten i ɣa iḥakmen,

ad iřin mliḥ,

lbaraka s marra řxar ad ɣarsen dd-tas.

26 Am ijjen wenni issudumen iyencicen,

ammu i yeǧa wenni dd-ittarran

s wawařen iseggmen.

27 Sewjed řxedmet nnec barra,

kemmeř i-tt i yixef nnec deg iyyar,

uca bna taddart nnec awarni man aya!

28 War ttiři d acehhad břa ssibbet

x jjar nnec.

Ma iɛeddeř ad tɣarred s iyencicen nnec?

29 War qqar: “Am mammec i d ayi igga,

ammu i dd-as ɣa ggeɣ uřa d necc!”,

maɣar Necc ad dd-xeřfeɣ zi kuř ijjen

ɛlaḥsab řxedmet nnes.   

30 Necc kkeɣ x yeyyar n ijj n umeɛguz,

x umarjeɛ n uḍiř n ijj n bnadem

s wuř nnes war imtinen.

31 Xzar, tgeɛɛed-dd xas marra teyzit,

tedřa tzeggʷart udem n temmurt nnes,

aqa řḥiḍ nnes n weẓru ittwahdem.

32 Řami tt ẓriɣ, ksiɣ tt ɣar wuř inu,

ẓriɣ tt uca ksiɣ tt am yijj n uwebbex.

33 “Ejj ayi ad ṭṭṣeɣ cwayt drust,

cwayt drust n unudem,

cwayt drust n ubuzzeř s ifassen ḍefṣen,   

34 dinni dd ɣa yas zzeřḍ nnec,

uřa d řeɣben nnec

am yijj n weryaz s řesnaḥ.”   

Awařen iweznen n Suliman - tasɣart 2

25

1 Uřa d ina d awařen iweznen n Suliman

nni ittɛawaden urin ten iryazen n Ḥizqiya,

ajeǧid n Yahuda.

2 Aqa d ccan n AREBBI

maḥend ad issar ict n tmesřact,

maca ccan n ijeǧiden

d abeqqec deg ict n tmesřact.   

3 Řuɛřa n ujenna d řaǧaɣ n temmurt,

d wuř n ijeǧiden war ǧin i ubeqqec.

4 Kkes kuffu zi nnuqart,

ad dd-teffeɣ ict n řqecɛet i wemziř.

5 Sbeɛɛed iɛeffanen

zi zzat n wudem n ujeǧid,

xenni ad ittwassemten

řɛarc nnes s tsegda.   

6 War tfeyyec zzat i wudem n ujeǧid,

war ttbeddi mani ttbeddan imeqqranen.

7 Maɣar iḥřa ad ac inin: “Geɛɛed-dd da!”,

uřa ma ad cek ssehwan

zzat i wudem n ijj n umcenneɛ

nni ẓrint tiṭṭawin nnec.   

8 War ttqeǧiq ad tedɛid,

maɣar min texsed ad tegged

ɣar uneggar nnes,

mařa jjar nnec ad cek issefḍeḥ?   

9 Carreɛ ak-d jjar nnec,

maca war ssuffuɣ ssirr n wenneɣni,

10 ḥima wenni d as ittesřan

war cek issḥeccem ca,

maɣar řexdenni war izemmar

ad tᵉttwassbeɛɛed řefḍiḥet nnec ɛad.

11 Am tteffaḥin n wureɣ

x ṭṭbasa n nnuqart,

ammu ǧan wawařen ssiwřen ten

s řeqyas nnes.

12 Am ict n txadent n wureɣ

u am ict n tseddect n wureɣ iɣřan qaɛ,

ammu i iǧa uwebbex amiɣis

ɣar umezzuɣ ittesřan.

13 Am wedfeř asemmaḍ

deg ijj n wass n tmeyra,

ammu i iǧa umsexxar dayes řaman

i wenni t issekkan,

maɣar issfaqa řeɛmar n bab nnes.   

14 Am iseynuten d usemmiḍ břa anẓar,

ammu aryaz nni ittɛeffar

deg ict n terzeft war isekkwin.

15 S ttasiɛ n řxaḍar ittwasseqneɛ řḥakem,

ijj n yiřes amiẓid ittareẓẓa iɣsan.   

16 Mařa tufid tamment,

ecc min teḥwajed waha,

niɣ ad taff teccid ktar zi min teḥwajed,

u balak ad tt-i-dd tɛuqqed.

17 War ssrusa aḍar nnec

aṭṭas di taddart n jjar nnec,

niɣ ad cek ijjiwen u ad cek iɛiff.

18 Am wefḍis d ssif d fřitca iqeḍɛen,

ammu i iǧa weryaz nni icehhden

s ẓur x jjar nnes.   

19 Am tiɣmest yarẓen

u am uḍar inqraḍen,

ammu i iǧa utecři

x wenni war di iǧi ttiqet

deg wass n řeḥṣaret.

20 Am wenni ittekksen apartessu nnes

deg ijj n wass ismeḍ

u am řxeǧ i tteggen x niṭrun,

ammu i iǧa wenni ittɣennajen izřan

zzat i yijjen s wuř icḍen.   

21 Mařa iǧuẓ wenni cek icarrhen,

xenni ewc as aɣrum,

mařa iffud, ewc as ad isu,   

22 maɣar ammu i tyarrwed

řefḥem itteḥduduqen x uzeǧif nnes,

u SIDI ad cek ixeǧeṣ.

23 Asemmiḍ zi ccamal ittawi-dd anẓar,

iřes aɣeddar ittawi-dd udmawen ixeyyqen.

24 Iḥřa ad tzedɣed

deg ict teɣmart n tzeqqa,

uřa x tazeddiɣt

ak-d ict n temɣart ittemcubbucen

deg ict n taddart tcarc.   

25 Am waman iṣemmaḍen

i yijj n řeɛmar yuḥeř,

ammu i iǧa řexbar aṣebḥan

zeg ict n temmurt tiggʷej.

26 Am ijj n řɛunṣar ittwafesden

u am ijj n wanu ɣeccen t,

ammu i iǧa umsegged ittzeɛziɛen

zzat i wudem n iɛeffanen.

27 Macca n waṭṭas n tamment

war iǧi ca mliḥ,

maca tarezzut

di tmesřayin yewɛaren d ccan.

28 Am ict n tendint ihedmen břa řḥiḍ,

ammu i iǧa ijj n weryaz

war itteṭṭef buḥbeř nnes.   

26

1 Am wedfeř deg unebdu

u am wenẓar di tmeyra,

ammu war dd-ittis ccan ak-d ubuhaři.

2 Am ẓẓawec ittfarfaren,

am tfařǧest iṭṭawen ssa d ssa,

ammu i tegga ict n nneɛřet břa ssibbet,

nettat war třeqqef. □  

3 Arekkuḍ i uyis, sřimet i weɣyuř,

u aɛmud i weɛrur n ibuhařiyyen.   

4 War dd-ttarri x ubuhaři

anect tubbuheřya nnes,

maḥend uřa d cek

war dayes tarekkwesed.

5 Arr-dd x ubuhaři

ɛlaḥsab tubbuheřya nnes,

maḥend war ittɣiř netta d amiɣis

di tiṭṭawin nnes.

6 Am wenni ittqessen iḍaren n yixef nnes

u am wenni isessen lɛunf,

ammu i yeǧa wenni issekkan tibratin

s ufus n ijj n ubuhaři.

7 Timessaḍin n uneɛḍab arehfent,

ammu i yeǧa uřa d awař iweznen

deg uqemmum n ibuhařiyyen.

8 Am wenni ittceddan

aẓru iɣřan deg iǧiy,

ammu i iǧa wenni itteggen ccan i ubuhaři.

9 Am ict n tiwent n tzeggʷart

dd-iggeɛɛden deg ufus n uskarji,

ammu i iǧa lmatal

deg uqemmum n ibuhařiyyen.

10 Aṭṭas izemmar ad dd-issuffeɣ

marra zeg yixef nnes,

maca řmunet n ubuhaři

d wenni t ɣa icran, ad xsaren.

11 Am ijj n weqzin iɛeqben ɣar min iɛuqq,

ammu i ittɛawad ijj n ubuhaři

tubbuheřya nnes.   

12 Ma teẓriḍ ɛemmarṣ ijj n weryaz

i itteggen ixef nnes d amiɣis?

Aqa din řayas aṭṭas i yijj n ubuhaři

uřa xas.   

13 Ameɛguz iqqar:

“Aqa din ijj n wayrad izehharen

deg webrid,

ijj n weyrad yuyur deg wazzayen!”   

14 Am tewwart tᵉttunnuḍ i teɣmart nnes,

ammu i ittunuḍ uřa d ameɛguz

di qama nnes.

15 Ameɛguz issnuffar afus nnes di ṭṭebṣi,

aqa netta yarxu maḥend ad t issiweḍ

ɣar uqemmum nnes. □    

16 Ameɛguz ittwařa ixef nnes d amiɣis,

zi sebɛa iryazen nni izemmaren

ad dd-arren s řefhamet.

17 Am wenni ittcebbaren

deg imezzuɣen n weqzin,

ammu i yeǧa wenni ittadfen

deg umcubbec nni war iǧi nnes.

18 Am ijj n umejnun

nni iccaten iṣefḍawen

d fřitcat d ssem ineqqen,

19 ammu i iǧa weryaz nni icemten jjar nnes,

uca iqqar: “Aqa ttqessareɣ waha, niɣ lla!”

20 Mařa war iǧi ukeccuḍ, ad texsi tmessi,

u mařa war din iǧi uxbarji,

yaressa umcubbec.   

21 Am iǧa řefḥem i řefḥem itteḥduduqen

d ukeccuḍ i tmessi,

ammu i yeǧa ijj n weryaz ittemcubbucen,

maḥend ad dd-isnekkar amenɣi.   

22 Awařen n uxbarjiy am ḥalawit,

tinni hekkwant

deg ixxamen n daxeř n uɛeddis.   

23 Am kuffu n nnuqart x uceǧiq n třaxt,

ammu i ǧan iyencicen imiziḍen

n yijjen s wuř d aɛeffan.

24 Wenni di iǧa wecrah,

issnuffara i-t s yiřes nnes

maca deg wuř nnes ittxarreṣ di řɣecc.

25 Mařa netta ittḥeccem s tmijja nnes,

war t ttiqqi ca,

maɣar sebɛa n nnɛawat

aqa din deg wuř nnes.

26 Uřa mařa iřeḥḥef wecrah nnes

deg wecmat,

tuɛeffna nnes ad tᵉttwaɛarra

deg wegraw n řgens.

27 Wenni iɣzin ijj n weḥfur n turṣuḍi,

ad dayes iwḍa simant nnes

u taṣḍart ad dd-tedweř

ɣar wenni tt isseqnunnuyen.   

28 Iřes issxarriqen

icarreh wenni ittareddǧen,

ijj n uqemmum ařeqqaɣ s teḥraymect

ittawi-dd řxarbet.

□ 

26:2 ẓẓawec - niɣ ‘afrux’.

□ 

26:15 aḥsin - niɣ ‘abeḥrur’.

27

1 War ttfeyyec zeg wass n tiwecca,

maɣar war tessined ca

min dd ɣa yawi wass.   

2 Ejj ijj n ubarrani ad cek icenneɛ,

war iǧi aqemmum nnec,

ijj n midden, war iǧi iyencicen nnec.

3 Aẓru idqeř, ijdi iwezzen,

maca afugem n ubuhaři

idqeř xasen s tnayen idsen.

4 Asɛar d uduqqez n weɣḍab

aqa aten qesḥen,

maca man wen izemmaren

ad iqqim ibedd ɣar tusmi?

5 Teḥřa ttarbiyyet s bṭayṭay

x tayri innuffaren.

6 Iyezzimen n wenni cek ittexsen

aqa d řeɛřamat n řaman,

maca isudimen n yinni cek icarrhen

aqa d aṭṭas.

7 Wenni ijjiwnen, iɛejjen

x tamment n teɣraṣt,

maca i wenni iǧuẓen

marra min yarezgen d amiẓid. □  

8 Am ijj n wejḍiḍ iṭṭaw,

iggʷed zi řɛucc nnes,

ammu i iǧa weryaz nni i ɣa iṭellɛen

barra x wemcan nnes.

9 Zzect d řebxur ssfarraḥen uř,

ammu ɛawed tamseɛɛaft icnan

n ijj n umeddukkeř zi ccwar n wuř.

10 War semmeḥ deg umeddukkeř nnec,

uřa deg umeddukkeř n babac,

war ttidef ca ɣar taddart n umac

deg wass n arẓiyyet nnec.

Iḥřa ijj n wajjar yudes

x ijj n tewmat yiggʷej.   

11 Iři d amiɣis, a mmi, u sfarḥ uř inu,

maḥend zemmareɣ ad dd-arreɣ

x wenni d ayi ɣa isseḥqaren.

12 Wenni ifettnen ittwařa řɣar

uca issnuffara ixef nnes,

maca iḥafiyyen arennin gguren

uca ittxeṣṣa ad ttwaɛaqaben.   

13 Ksi arruḍ nnes,

maɣar iddakkwař d aḍman

i yijj n ubarrani,

ksi t d ddiyyet

i yict n temɣart zi barra.   

14 Wenni ittbarken ameddukkeř nnes zic

ɣar tuffut s tmijja ijehden,

aqa man aya ad as ittwaḥseb d nneɛřet.

15 Amecnaw tuddimt war ittbeddin

deg wass n wenẓar ijehden,

ammu i teǧa temɣart ittemcubbucen.   

16 Wenni ittexsen ad as ibelleɛ,

aqa-t am wenni ittexsen

ad iqala i usemmiḍ,

u afus nnes afusi

ad iṭṭef zzect itteḥruǧuḍen.

17 Am wenni isseqḍaɛen uzzař s wuzzař,

ammu i isseqḍaɛ weryaz

timegga n wenni t yudsen.

18 Wenni iḥeṭṭan x ijj n wartu,

ad icc řɣiǧet nnes,

wenni iḥeṭṭan bab nnes,

ad ittwacenneɛ.

19 Am dd-ittban uɣembub deg uɣembub

deg waman,

ammu dd-ittban wuř n bnadem

x bnadem ɛawed.

20 Am řaxart d ushellek war ttyiwinen,

ammu uřa d tiṭṭawin n iwdan

war ttiwḍent ad jjiwnent.   

21 Aṭenjir n usefsi i nnuqart

d ufarran i wureɣ,

ammu i iǧa uřa d aryaz

am mammec t ttmeddaḥen.   

22 Mařa teddzed abuhaři s wezduz

di řmehraz jar řḥebb n imendi,

tubbuheřya nnes war xas tḥeyyid.

23 Ḥḍa maḥend ad tessned

mammec dd-ittban wuǧi nnec,

wejjeh uř nnec ɣar tḥimriwin.

24 Maɣar řeksibet war tᵉttɣimi i řebda,

niɣ ma ad iqqim ttaj n weɛzař

zi jjiř ař jjiř nneɣni?

25 Mařa iruḥ arbiɛ

uca iban-dd uɣemmuy aziza,

ittwaḥtec afsu x idurar,

26 xenni ad iřin izmaren i warruḍ nnec,

uřa d iɣayḍen i tmesɣiwt n yijj n yeyyar.   

27 uca ad ɣarek yiři min teḥwajed

n uɣi n tɣayṭin i macca nnec,

ad yiři d macca i taddart nnec,

uřa d řeɛweč i temsexxarin nnec timeẓyanin.

□ 

27:7 Wenni ... wenni - s Tɛibranit ‘řeɛmar’.

28

1 Iɛeffanen ttrakkwařen

waxxa war dinni

wi i-ten iḍaffaren,

maca imseggaden daysen taryast

am n ijj n wayrad.   

2 Zi ssibbet n uɛeddi n temmurt

aqa din aṭṭas n řḥukkam nnes,

maca s ijj n bnadem s řeɛqeř d tussna,

ad teqqim ṣṣulṭa tbedd

i yijj n řweqt d azirar.

3 Aryaz amezřuḍ nni ittzeyyaren x imarxa,

am wenẓar ittawyen marra,

ař war ittɣimi ɛad weɣrum.

4 Inni ittejjan Ccariɛa

ssemɣaran aɛeffan,

maca inni iḥeṭṭan Ccariɛa

ttmenɣan akidsen.

5 Iryazen iɛeffanen war fehhmen řḥeqq,

maca inni yarezzun SIDI,

fehhmen i kuřci.

6 Iḥřa umezřuḍ nni igguren iṣfa,

x wenni igguren ifarɣ di tnayen n ibriden,

waxxa netta ɣares agřa.   

7 Wenni iḥeṭṭan Ccariɛa,

d ijj n mmis ifehhem,

maca wenni d ameddukkeř n imelhaf,

yarra babas ad iseḍḥa.   

8 Wenni issemɣaran agřa nnes

s arriba d warbeḥ,

issmuna aya i wenni ittḥinnan

x imezřaḍ.   

9 Wenni issḥeyyaden amezzuɣ nnes

zeg useǧi n Ccariɛa,

ɛad taẓaǧit nnes d nnɛi.

10 Wenni ittarran inni igguren nican

ad weddaren x ijj n webrid aɛeffan,

netta simant nnes

ad iwḍa di tesraft nnes,

maca inni i di teǧa řekmaret

ad warten min iṣebḥen.   

11 Bu-wagřa ittegg ixef nnes d amiɣis

di tiṭṭawin nnes,

maca ijj n umezřuḍ

nni di teǧa řefhamet,

yargeb xas.

12 Mařa ad sřiwřiwen imseggaden

s řefraḥet,

aqa din aɛuǧi ameqqran,

maca mařa kkaren-dd iɛeffanen,

ad issnuffar bnadem ixef nnes.   

13 Wenni iddařen ixeṭṭan nnes,

war ittefřiḥ,

maca wenni zzaysen ineɛɛmen

u ittḥeyyad xasen, ad yaf arreḥmet.   

14 Sseɛd n bnadem

nni ittweqqaren břa abeddi,

maca wenni isseqsaḥen uř nnes,

ad iwḍa di řɣar.

15 Am ijj n weyrad ittarrujduden,

am ijj n ddub ittřaẓan

ittazzřen zi ssa ɣar diha,

ammu i iǧa ijj n řḥakem aɛeffan

x ijj n řgens amezřuḍ.

16 Řḥakem nni břa řefhamet,

aqa-t d řḥakem x waṭṭas n werbaḥ

s ubeɛɛej,

maca wenni icarrhen arbeḥ,

ad izzuggart ussan nnes.

17 Ijj n bnadem ittwaḥṣaren

umi issizzeř idammen n ca n yijjen,

ad yarweř ɣar weḥfur n wenḍeř

n yixef nnes.

War ttejji ḥed ad t issbedd!

18 Wenni igguren abrid nnes di řeṣfayet,

ad injem,

maca wenni igguren

ifarɣ di tnayen n ibriden,

war ittɛeṭṭar ad iwḍa.

19 Wenni icarrzen tammurt nnes,

ad ijjawen s weɣrum,

maca wenni iḍeffaren aryaz ixwan,

ad ijjawen zzeřḍ.

20 Aryaz i di iǧa řaman aṭṭas

ad iksi aṭṭas n lbarakat,

maca wenni ittqeǧiqen ḥima ad igg agřa,

war ittwiḥsib d amezdag.   

21 Asfarz n wudmawen war icni ca,

maɣar i yijj n uřeqquz n weɣrum

izemmar ca n weryaz ad ixḍa.   

22 Aryaz s tiṭṭ taɛeffant

ittqeǧiq ɣar wagřa,

maca netta war issin

aqa řexses ad ɣares dd-yas.

23 Wenni ittɛaqaben ijj n bnadem,

aqa ɣar uneggar ad yaf arḍa ktar

x wenni isscanan taẓyuḍi s yiřes nnes.

24 Wenni ittkeccaḍen babas niɣ yemmas

uca iqqar: “War iǧi d ddenb!”,

aqa-t d acric n ijj n bu-řaxart.

25 Wenni di iǧa nnfaxet,

issekkara-dd amcubbec,

maca wenni ittcařan x SIDI,

ad idweř labas xas.   

26 Wenni ittcařan x wuř nnes,

aqa d abuhaři,

maca wenni igguren

abrid nnes di tiɣit,

ad injem.

27 Wenni itticen i imezřaḍ,

war dayes ittiři bu řeɣben,

maca wenni itteqqnen tiṭṭawin nnes,

ad ittwanɛeř aṭṭas.   

28 Mařa kkaren-dd iɛeffanen,

xenni ittnuffar bnadem,

maca mařa ttwahellken nitni,

ad mmarenyen imseggaden.  

29

1 Aryaz, wenni isseqsḥen yiri nnes

awarni řami t ɛaqben

aṭṭas n twařawin,

ad yarẓ deg ijj n umur,

xenni war din iǧi ɛad ugenfu.

2 Mařa dewřen imseggaden s ṣṣulṭa,

xenni ifarreḥ řgens,

maca mařa iḥekkem uɛeffan,

iweɛɛeḍ řgens.   

3 Bnadem ittexsen tiɣit, issfarraḥ babas,

maca wenni ittmunan

ak-d temɣarin n farq-ccɣeř,

yareddeǧ agřa nnes.   

4 Ajeǧid issbedda tammurt s řḥeqq,

maca aryaz nni issgeɛɛaden

ḍḍariba aṭṭas n twařawin,

iheddem i-tt.

5 Aryaz nni isswaṭan jjar nnes,

ittbezzaɛ ict n tracca i iḍaren nnes.

6 Deg uɛeddi n ijj n weryaz aɛeffan

innuffar dayes ijj n řfex,

maca amsegged ittesřiwřew u ifarreḥ.

7 Amsegged issen ddeɛwet n imarxa,

aɛeffan war ifehhem walu di tussna.   

8 Imestehzayyen ssekkaran

aɣewweɣ di tendint,

maca imiɣisen ssneqřaben aɣḍab.

9 Mařa amiɣis iksi-dd tanfuč

i yijj n ubuhaři,

xenni netta ggur ad ixeyyeq wanita

u ad iḍḥec, maca war din řhudnet.

10 Iryazen umi itteɛjib idammen

carrhen wenni ikemmřen,

maca inni igguren nican

xezzaren ɣar řeɛmar nnes.

11 Abuhaři iḍeǧeq i marra buḥbeř nnes,

maca amiɣis ittqemmeɛ i-t.   

12 Řḥakem nni itticen taynit

i řhard n ixarriqqen,

zzayes ad iřin

marra imsexxaren nnes d iɛeffanen.

13 Amezřuḍ d weryaz ittwaḥsaren řebda,

msagaren,

SIDI issnewwar tiṭṭawin nsen

s tnayen idsen.   

14 Ajeǧid nni itticen s tidett tasɣart

i imarxa di ccreɛ,

řkursi nnes ad iqqim ibedd i řebda.   

15 Aɛmud d uwebbex tticen tiɣit,

maca aḥenjir jjin t i yixef nnes,

yarra yemmas ad tseḍḥa.   

16 Mařa dewřen iɛeffanen jehden,

xenni yarenni uxeṭṭu,

maca imseggaden

ad ẓaren weṭṭu nsen.   

17 Arebba mmic u netta ad cek issareyyeḥ,

netta ad iwc lbarakat timiẓidin

i řeɛmar nnec.   

18 Mařa war din řewḥiy, ittfuccuḥ řgens,

sseɛd n wenni iḥeṭṭan Ccariɛa.

19 Ijj n ismeɣ war ittejji

ad t arrebban s wawařen,

maɣar waxxa netta ifehhem xak,

war xak dd-ittarri ca.

20 Ma cek ɛemmarṣ war teẓrid ijj n weryaz

ittqeǧiq s wawařen nnes?

Aqa din řayas ktar i ubuhaři uřa xas.   

21 Mařa ijjen issubeḍ ismeɣ nnes zi temẓi,

ad idweř ɣar uneggar war t ittqidi.

22 Aryaz ittarrujduden

issekkara-dd amcubbec,

u bab n wesɛar ittegg aṭṭas n ixeṭṭan.   

23 Nnfaxet n bnadem ad t isswaḍeɛ,

maca amwaḍeɛ n buḥbeř

ad as ittwagg ccan.   

24 Wenni ibeṭṭan ak-d uxewwan,

icarreh ixef nnes,

maɣar netta ittesřa i nneɛřet,

maca war t iqqar ca.   

25 Tiggʷudi zeg iwdan tneddeh ɣar řfex,

maca wenni ittcařan x SIDI,

ad ittwassgeɛɛed di řaman.

26 Aṭṭas arezzun udem n řḥakem,

waxxa tasɣart n kuř ijj tᵉttas-dd zi SIDI.   

27 Aryaz aɣeccac d nnɛi i imseggaden,

maca wenni igguren nican

deg webrid nnes,

aqa-t d nnɛi i uɛeffan.

Awařen iweznen n Ajur

30

1 Awařen n Ajur,

mmis n Yaki, zi teqbič n Massa.

Necc arbeřeɣ, a Arebbi,

necc arbeřeɣ, a Arebbi, u kemmřeɣ.

2 Maɣar necc d aqeffuḥ, war iǧi d bnadem,

řefhamet n bnadem war ɣari teǧi.

3 Necc war řmideɣ tiɣit,

maḥend ad ɣari tiři tussna

n Umqeddas Ameqqran.

4 Wi igeɛɛden ɣar ujenna uca ihwa-dd?

Man wen iyarrwen asemmiḍ

deg ifassen nnes?

Wi issennḍen aman deg warruḍ?

Wi yarekknen

marra tineggura n temmurt?

Man Isem nnes u man Isem n Mmis?

Cek tessned t, ma war iǧi amenni?   

5 Kuř awař n Arebbi ittwaṣeffa,

aqa Netta d adurri

i yinni ɣares dd-yarekkwařen.   

6 War arenni ɣar wawařen nnes,

ḥima Netta war cek ittwebbex,

u ad tbaned-dd cek d bu-ixarriqen.   

7 Necc ttareɣ ac tnayen n tmesřayin,

war xafi tent qeṭṭeɛ qbeř i ɣa mmteɣ.

8 Siggʷej xafi min ibeḍřen

d řhard ixarriqen,

war d ayi ttic zzeřḍ uřa d wagřa,

carreg ayi tasɣart inu

i d ayi dd-ittasen zeg weɣrum,

9 mařa lla, xmi ɣa jjiwneɣ,

ad taɣ ad Cek nkareɣ,

ad iniɣ ‘Wi iǧan SIDI?’,

niɣ xenni, mařa zeřḍeɣ, ad acareɣ,

u ad ggeɣ řɛib deg Yisem n AREBBI inu.

10 War ceqqef deg ijj n umsexxar

ɣar sidis nnes,

ḥima netta war cek ineɛɛeř

u xenni cek ad dayek yiři řɛib.

11 Aqa din ijj n jjiř i ineɛɛřen babas,

u war ittbarek yemmas,

12 ijj n jjiř i yeǧan d amezdag

di tiṭṭawin nnes,

maca war ittwasird zi řexmej nnes,

13 ijj n jjiř s řxezrat inefxen,

s wabřiwen nnes igeɛɛden,   

14 ijj n jjiř s teɣmas am řesyuf

d teɣmas n teɣmart am řemwas,

ḥima ad ṣarḍen

inni ittwaḥṣaren zi temmurt

d imezřaḍ zeg iwdan.   

15 Tadda ɣares tnayen n yessis:

‘Ewc!’ ‘Ewc!’

Aqa din třata nni ɛemmarṣ ad jjiwnen.

Arebɛa ɛemmarṣ ad inin: “Cfa!”

16 Řaxart d řemřawet ibellɛen,

tammurt i war ijjiwnen ɛemmarṣ

zeg waman,

uřa d tmessi

war qqarent ɛemmarṣ: “Cfa!”

17 Tiṭṭ i isstehzan zi babas,

u tesseḥqar ṭṭaɛet i yemmas,

ad tt qeřɛen ibaɣřiwen ɣar teɣzart,

u imeẓyanen n ugider ad tt ccen.

18 Třata-ya n tmesřayin

ɛdunt ayi s řeɛjeb,

arebɛa war tent ssineɣ:

19 abrid n ugider deg ujenna,

abrid n ufiɣar x teṣḍart,

abrid n uɣarrabu deg wuř n řebḥar,

u abrid n weryaz ak-d teɛzarect.

20 Ammu i ittegg

abrid n ict n temɣart izennan:

nettat tᵉttett, tessirid aqemmum nnes,

teqqar: “Necc war ggiɣ walu d řɣecc!”

21 Sadu třata n tmesřayin-a

tenhezz temmurt,

sadu arebɛa i war tzemmar ad tarbu:

22 sadu ijj n umsexxar

mařa netta idweř d ajeǧid,

sadu ijj n ubuhaři

mařa netta ijjiwen aɣrum,

23 sadu ict n temɣart tᵉttwasseḥqar

mařa nettat tᵉttwassemřec,

u sadu ict n tayya

mařa tᵉṭṭef řwart n lallas.

24 Arebɛa-ya d imeẓyanen qaɛ x temmurt,

ɛad nitni d imiɣisen qaɛ:

25 Tikeḍfin war ǧint d řgens ijehden,

maca ɛad nitenti ssewjadent

macca nsen deg unebdu.   

26 Ikawkawen n teṣḍart

d ijj n řgens nhřa jjhed,

maca nitni bennan

tazeddiɣt nsen di teṣḍart.

27 Tamuɣri war ɣares bu ajeǧid,

waxxa amenni iffeɣ s usettef marra.

28 Azermummi tzemmared

ad t tᵉṭṭfed s tnayen n ifassen,

ɛad aqa-t netta di řeqṣur n ijeǧiden.

29 Třata-ya ṣṣurufen s řɛezz,

arebɛa gguren s tecři tecneɛ:

30 Ayrad, bu-teɣruḍt jar řmar,

wenni war ittwexxiren zzat i ḥed,

31 ijj n uɣiřas s tejɛinnatin nnes beysent,

niɣ ijj n umyan,

u ijj n ujeǧid nni ɣar iǧa

uřaɣi n umenɣi.   

32 Mařa cek teggid s tubbuheřya

umi tessgeɛɛded ixef nnec,

niɣ txemmemed di teḥraymect:

sars afus x uqemmum!   

33 Maɣar asendu n uɣi ittawi-dd trussi,

u asendu n wenzaren

ittawi-dd idammen,

u asendu n uxeyyeq,

ittawi-dd amcubbec.

Awařen iweznen n yemmas n Lamuyil

31

1 Awařen n Lamuyil, ajeǧid n teqbič n Massa,

i zi t tɛeřmed yemmas.

2 Min din, a mmi,

min din, a mmi n weḥsin inu,

min i ɣa tegged, a mmi n lwuɛud inu?

3 War ttic tizemmar nnec i temɣarin,

uřa ibriden nnec

i tinni itthellaken ijeǧiden.   

4 War dd-tusi i ijeǧiden, a Lamuyil,

war dd-tusi i ijeǧiden

maḥend ad swen binu,

uřa i ayt n jjehd

maḥend ad meẓren di ccrab.

5 Niɣ ad isuw u ad ittu lfariḍa,

u ad issfarɣ tanfuč n marra imxeyyben.

6 Ewc ccrab i yinni i ɣa ittwahellken,

uřa d binu i yinni d imerzagen

di řeɛmar nsen.

7 Ejj i-t ad isuw u ad ittu zzeřḍ nnes,

ejj i-t war ttxarraṣ di tamara nnes ɛad.

8 Arzem aqemmum nnec i iziynan,

i ddeɛwet n marra inni ittwajjen.

9 Arzem aqemmum nnec,

ḥkem s řḥukm nican,

uca aɣ tasɣart i umezřuḍ.   

Asemɣar n temɣart imeḥḍen

10 Alif. Man wen i ɣa yafen

ict n temɣart imeḥḍen?

Ttaman nnes iɛdu marra řmarjan.   

11 Bit. Xas i ittcařa wuř n weryaz nnes,

war d as ittxeṣṣi řefḍeř.

12 Gimel. Nettat tᵉttegg as min iṣebḥen,

war iǧi řɣar,

marra ussan n tudart nnes.

13 Dalit. Nettat tarezzu taḍuft d tiffest,

u txeddem s ifassen nnes imeḥḍen.

14 Hi. Nettat tegga am tɣarruba n usebbab,

zi řaggʷaj tᵉttawi-dd macca nnes.

15 Waw. Nettat tᵉttnakkar

umi ɛad teǧa ǧiřet,

tᵉttic macca i taddart nnes,

u tasɣart nsent

i temsexxarin nnec timeẓyanin.

16 Zayin. Nettat tᵉttxarraṣ deg iyyar

u tᵉtteṭṭef i-t,

zi řɣiǧet n ifassen nnes

teẓẓu tizayarin deg umarjeɛ.

17 Xit. Nettat tbekkes

tijɛinnatin nnes s jjehd,

u tessemḥaḍ iɣaǧen nnes.

18 Tit. Nettat tḥekkar

i řefḍeř n tsebbabt nnes,

řefnar nnes war ixessi di ǧiřet.

19 Yud. Nettat tesswiẓẓeḍ ifassen nnes

ɣar trukka,

u ifassen nnes ṭṭfen amekkuk n uxeyyaḍ.

20 Kaf. Nettat tarezzem

afus nnes i umeḥdaj,

tesswaẓẓaḍ ifassen nnes i umezřuḍ.

21 Lamid. Nettat war tᵉtteggʷed

zi taddart nnes

di ssibbet n wedfeř,

maɣar marra taddart nnes

ɣares arruḍ arjuwani.

22 Mim. Nettat tegga i yixef nnes

tisuntawin n zwaq,

arruḍ nnes s řeqṭen azdad

d ufiřu arjuwani.

23 Nun. Aryaz nnes ittwassen di tewwura,

xmi ittɣima ak-d imɣaren n temmurt.

24 Samix. Nettat tᵉttegg arruḍ n řeqṭen

uca tezznuza i-t,

nettat tezznuza ibuyas

i usebbab zi Kenɛan.

25 Ɛayin. Jjehd d řɛezz d arruḍ nnes,

nettat tḍeḥḥec tesfarnin

x wass i dd ɣa yasen.

26 Pi. Nettat tarezzem

aqemmum nnes s tiɣit,

aqa din taɣuri s tmexsiwt icewwaren

x yiřes nnes.

27 Tsadi. Nettat tḥeṭṭa

x min ittemmsaran di taddart,

aɣrum n řeɛgez war tᵉttett.

28 Quf. Iḥenjiren nnes ttekkaren,

ssemɣaran tt s řefraḥet,

uřa d aryaz nnes ittmeddeḥ i-tt.

29 Rix. Aṭṭas n tyessit

ggint timegga jehdent,

maca cem teɛdud-dd ten marra.

30 Cin. Řebhut tcemmet u aẓri ittɣecca

maca tamɣart nni itteggʷden SIDI,

ittxeṣṣa ad tt ssemɣaren.

31 Taf. Wcem as zi řɣiǧet n ifassen nnes,

jjem timegga nnes

ad as ṣebbḥent ɣar tewwura.

Ambarreḥ

Aqa kuřci di řbaṭeř

1

1 Awařen n Umbarreḥ, mmis n Dawud, ajeǧid di Urcalim.

2 D ibeṭṭařen qaɛ, iqqar Umbarreḥ, d ibeṭṭařen qaɛ, aqa kuřci di řbaṭeř.   

3 Man řefḍeř i iǧan ɣar bnadem di marra arber i zi ittmarret sadu tfuct?   

4 Jjiř iggur, ijj n jjiř nneɣni ittas-dd, maca tammurt ad teqqim tbedd i řebda.   

5 Tneqqar-dd tfuct u tɣeǧi tfuct ɛawed, xenni ad dd-tedweř deɣya ɣar manis i dd-tneqqar.

6 Iggur usemmiḍ ɣar ljanub u ittenneḍ ɛawed ɣar ccamal. Am iggur ittenneḍ, ittenneḍ usemmiḍ, uca ittɣima usemmiḍ iddakkwař-dd ɣar uduwwar nnes.

7 Marra iɣezran ttkebban di řebḥar, maca war ittccuri řebḥar. Ɣar manis dd-ttazzřen iɣezran, dinni ttɣimen ttazzřen ɛawed.   

8 Marra timesřayin ssaḥařent břa qeṭṭu, uřa d ijjen war izemmar ad xas yini ca. Ɛemmarṣ tiṭṭ ad tejjawen zeg weẓri uca amezzuɣ ɛemmarṣ ad ijjawen zeg utesři.

9 Min tuɣa iǧan ad yiři, min ittwaggen ad ittwagg ɛawed. War din iǧi jdid sadu tfuct.   

10 Ma aqa din ca n řḥajjet qqaren xas: “Xzar, man aya d jdid!”?, aqa-tt din di zzmanat nni tuɣa iǧan qbeř i neccin.

11 War din ǧin d ixarriṣen x yinni tuɣa d imezwura, uca uřa x yinni i ɣa yiřin d ineggura, war xasen ttiřin ixarriṣen ɣar yinni dd ɣa yasen awarni asen ɛad.

Tarezzut n Umbarreḥ

12 Necc, Ambarreḥ, tuɣa ayi d ajeǧid x Israil, di Urcalim.

13 Necc tuɣa kkseɣ deg wuř inu ad arzuɣ u ad beqqceɣ s tiɣit di marra min imsaren sadu ujenna. Man aya d ijj n ccɣeř iwɛar, iwca i-t AREBBI i tarwa n bnadem ḥima ad dayes řhan.

14 Necc ẓriɣ marra timegga i ittwaggen sadu tfuct, u xzar, marra aya tuɣa-t di řbaṭeř d weḍfar n usemmiḍ.

15 Min ifarɣen war izemmar ad ittwaseggem, u min ittxeṣṣan war izemmar ad ittwaḥseb.

16 Necc nniɣ deg wuř inu: “Xzar, necc ssemɣareɣ tiɣit inu uca arniɣ dayes, mahu marra inni tuɣa izeddɣen di Urcalim qbeř inu. Uř inu iẓra aṭṭas n tiɣit d tussna.

17 Necc ggiɣ uř inu, maḥend ad dd-awyeɣ tiɣit, maḥend ad ssneɣ tubbuheřya d jjheř. Necc ufiɣ uřa d man aya aqa d aḍfar n usemmiḍ.

18 Maɣar deg waṭṭas n tiɣit, dayes aṭṭas n řhemm, u wenni yarennin di tussna, yarenni deg wemnus.

Abarreɛ n tmesřayin n tudart

2

1 Necc nniɣ deg wuř inu: “As-dd, ad cek qeǧbeɣ s řefraḥet. Xzar ɣar min icnan!” Ufiɣ uřa d man aya aqa-t di řbaṭeř.   

2 I tadeḥḥact nniɣ necc: “D tabuhařit cem!”, u i řefraḥet: “Min dd ɣa tawi amenni?”

3 Necc arzuɣ deg wuř inu umi ssareccaqeɣ arrimet inu s binu - di řweqt mani uř inu iqqim ittᵉṭṭef sřayem n tudart inu s tiɣit - u umi qqimeɣ řessqeɣ di tubbuheřya-ya, ařami ad ẓareɣ min iǧan ḥsen qaɛ i tarwa n bnadem, maḥend ad t ggen sadu ujenna am ḥessben s řmeqřub řqedd n wussan n tudart nsen.

4 Necc arniɣ di řemɣaret n min ggiɣ. Necc ssbeddeɣ i yixef inu tudrin, ẓẓuɣ tizayarin deg imarjaɛen i yixef inu.

5 Necc ggiɣ iḥwicen d iftisen am yinni n jjennet uca ẓẓuɣ daysen ɛřam kuř ticejjura n fruta.

6 Necc ggiɣ iyeřmamen ccuren s waman ḥima ad zzaysen ssesweɣ azɣar, maḥend ad ssuffyent tcejjura. □  

7 Necc sɣiɣ isemɣan d tiyya, uca dewřen ɣari imsexxaren ittwarwen di taddart inu. Tuɣa ɣari uřa d ict n tḥimart d tameqqrant n ifunasen d wuǧi, aṭṭas x marra inni tuɣa iǧan di Urcalim qbeř xafi. □  

8 Necc ssmuneɣ i yixef inu uřa d nnuqart d wureɣ d řeknuz n ijeǧiden u zi lɛamalat. Necc ḍebbareɣ-dd i yixef inu imeɣnujen d tmeɣnujin uřa d min di meẓren tarwa n bnadem: tamɣart d temɣarin.

9 Necc arniɣ di řemɣaret inu uca arniɣ-dd aṭṭas, mahu marra inni iǧan qbeř i necc di Urcalim, maca tiɣit teqqim tbedd akidi.

10 Marra min iǧan d meẓri di tiṭṭawin inu, war d asent qḍiɛeɣ. War menɛeɣ i wuř inu uřa d ict n řḥajjet, maɣar uř inu ifarḥ zi ssibbet n marra tamara inu: ta d tasɣart n marra amarret inu.

11 Xas uca ggiɣ udem inu ɣar marra timegga inu, min ggin ifassen inu, u ɣar umarret nni ggiɣ am d ayi tuɣa ttmarrateɣ maḥend ad ggeɣ marra aya. Xzar, ufiɣ man aya marra aqa-t di řbaṭeř d weḍfar n usemmiḍ uca war dayes iǧi bu řefḍeř sadu tafuct.

Tiɣit d tubbuheřya

12 Necc ggiɣ udem inu maḥend ad ẓareɣ tiɣit, uřa d tubbuheřya d taɣyuři, maɣar min iɛna bnadem nni dd ɣa iḍfaren ajeǧid nni yareccḥen aṭṭas zeg wami?   

13 Necc ẓriɣ aqa tiɣit teɛdu x tubbuheřya, am teɛdu tfawt x taǧest.

14 Amiɣis ɣares tiṭṭawin deg uzeǧif nnes, maca abuhaři iggur di taǧest. Xenni ufiɣ aqa třeqqef i-ten marra tira d ict.

15 Xenni nniɣ deg wuř inu: “Mařa teřqef abuhaři, ad teřqef uřa d necc. Mayemmi ɣa meyyzeɣ s tiɣit?” Uca nniɣ deg wuř inu: “Uřa d man aya aqa-t di řbaṭeř.”

16 Maɣar i řebda war ittiři řɛeqřan x umiɣis uřa x ubuhaři. Deg wussan i dd ɣa yasen ad ittwattu marra. Ma war immut umiɣis am ubuhaři?

17 Uca bdiɣ ad carheɣ tudart, maɣar min ittwaggen sadu tafuct, tewḍa-dd xafi mɣir d tamara, maɣar man aya marra aqa-t di řbaṭeř d weḍfar n usemmiḍ.

18 Bdiɣ ɛawed ad carheɣ amarret inu i zi marrteɣ sadu tafuct, maḥend ad t jjeɣ i yijj n bnadem nni i ɣa yiřin awarni ayi.

19 Wi issnen ma netta ad yiři d amiɣis niɣ d abuhaři? Aqa ggur ad iṣelleṭ x marra amarret inu i zi marrteɣ u i zi tuɣa ǧiɣ d amiɣis sadu tfuct. Aqa uřa d man aya aqa-t di řbaṭeř.

20 Řexdenni nnqeřbeɣ ḥima ad ggeɣ uř inu ad iqneḍ x marra amarret inu i zi tuɣa marrteɣ sadu tfuct.

21 Maɣar waxxa aqa din ijj n bnadem i umi dd-yusa amarret nnes ak-d tiɣit d tussna d tzemmar, ɛad ittxeṣṣa ac ad t iwc i yijj n bnadem i war imarrten i man aya. Uřa d man aya aqa-t di řbaṭeř d ict n tuɛeffna d tameqqrant.

22 Maɣar man řefḍeř ɣar bnadem zi marra amarret nnes u zi tarezzut n wuř nnes i zi ittmarrat sadu tfuct?   

23 Maɣar marra ussan nnes mɣir d amnus u ccɣeř nnes yiwiḍ řhemm. Ɛad di ǧiřet war yareyyeḥ wuř nnes. Uřa d man aya aqa-t di řbaṭeř.

24 War din iǧi d lemliḥ i bnadem x macca d tseswit uřa x umi iɣebba řeɛmar nnes ɣar marra amarret nnes. Necc ẓriɣ aqa uřa d man aya yusa-dd zeg ufus n AREBBI.   

25 Maɣar man wen izemmaren ad yecc niɣ man wen izemmaren ad yawi ařiqqi barra i Necc?

26 Maɣar Netta ittic tiɣit d tussna d řefraḥet i bnadem nni icnan zzat i wudem nnes. Maca i umednub ittic as ccɣeř maḥend ad iyarw u ad issmun, ḥima ad t iwc xenni i wenni iǧan icnan zzat i wudem n AREBBI. Uřa d man aya aqa-t di řbaṭeř d weḍfar n usemmiḍ.   

□ 

2:6 azɣar - niɣ ‘řɣabet’ niɣ ‘tazgant’.

□ 

2:7 imsexxaren ittwarwen di taddart inu - s Tɛibranit ‘ayt n taddart’, ixs ad yini ‘isemɣan niɣ imsexxaren nni ittwarwen di taddart n bab nsen, war dd-ttwasɣen zi barra’. Ijj n umsexxar am wanita ittwaḥseb d amezwaru n marra isemɣan di taddart n sides.

Marra ɣares tsaɛɛet nnes

3

1 Marra ɣares řmijař nnes u aqa din ɛawed tasaɛɛet ittwaggen i kuř anway sadu ajenna.

2 Aqa din ict n tsaɛɛet n tarwa

d ict n tsaɛɛet n řmewt,

ict n tsaɛɛet n taẓẓut

d ict n tsaɛɛet n weqřaɛ n min itwaẓẓun,

3 ict n tsaɛɛet n tmenɣiwt

d ict n tsaɛɛet n usgenfi,

ict n tsaɛɛet n wehdam

d ict n tsaɛɛet n řebni,

4 ict n tsaɛɛet n imeṭṭawen

d ict n tsaɛɛet n tḍeḥḥact,

ict n tsaɛɛet n wecḍan

d ict n tsaɛɛet n ccḍiḥ,

5 ict n tsaɛɛet n uḥejjar n weẓru

d ict n tsaɛɛet n wejraw n weẓru,

ict n tsaɛɛet n udarreɛ

d ict n tsaɛɛet n řaggʷaj x udarreɛ,   

6 ict n tsaɛɛet n tarezzut

d ict n tsaɛɛet n uweddar,

ict n tsaɛɛet n uxemmer

d ict n tsaɛɛet n wenḍar,

7 ict n tsaɛɛet n ucarreg

d ict n tsaɛɛet n uxeyyeḍ,

ict n tsaɛɛet n useɣdi

d ict n tsaɛɛet n řhard,

8 ict n tsaɛɛet n tayri

d ict n tsaɛɛet n wecrah,

ict n tsaɛɛet n garra

d ict n tsaɛɛet n řehna.

9 Man tizi ɣar wenni ixeddmen x min xef yarebber?   

10 Necc ẓriɣ ccɣeř nni iwca AREBBI i tarwa n bnadem maḥend ad zzayes ssiḥřen ixef nsen.

11 Netta igga marra d aṣebḥan di řweqt nnes. Igga uřa d řweqt n řebda deg wuř nsen, břa ma izemmar bnadem ad iḥaka di tmegga nni igga AREBBI zeg umezwaru ař aneggaru.

12 Necc ufiɣ war ɣarsen iǧi min iḥřan x minni farrḥen iwdan niɣ ad arren meẓri meřmi nitni ɛad di tudart nsen,

13 u ɛawed aqa kuř bnadem ad icc, ad isu uca ad yarr meẓri di min iṣebḥen di marra amarret nnes. Aya d ict n tarzeft n AREBBI.

14 Necc ssneɣ aqa marra min ittegg AREBBI, ad yiři i řebda. War izemmar ad ɣares ittmarni walu u war zzayes ittwassenqis walu. AREBBI igga i-t maḥend ad ggʷeden zzat i wudem nnes.

15 Min iǧan, tuɣa iǧa qbeř uca min i ɣa yiřin, tuɣa iǧa qbeř. AREBBI yarezzu x min iɛdun ɛad.

Actab n umsegged d yinni war iseggden

16 Aqa ẓriɣ sadu tfuct ɛawed amcan n řḥeqq: aqa iselleṭ din řɣecc, uca ẓriɣ uřa d amcan n tsegda: aqa iselleṭ din řɣar.

17 Necc nniɣ deg wuř inu: “AREBBI ad iḥkem amsegged d uɛeffan, maɣar dinni ict n tsaɛɛet i kuř anway u i qaɛ řxedmet.”

18 Necc nniɣ deg wuř inu: “Aqa di ṭṭweɛ n tarwa n bnadem, aqa AREBBI ad ten issifef u nitni ad twařan aqa nitni am řmař, nitni s yixef nsen.”

19 Maɣar x tira n tarwa n bnadem u x tira n řmař: nitni ɣarsen tira d ict. Am mammec immut wa, immut uřa d wenneɣni, marra idsen ɣarsen d twarrit n nnefs d ijj. War din iǧi řefḍeř i bnadem x řmař, maɣar marra aqa-t di řbaṭeř.

20 Marra idsen gguren ɣar ijj n wemcan, marra nitni zeg ucař uca ad dd-dewřen ɣar ucař.   

21 Wi issnen, ma buḥbeř n tarwa n bnadem ad igeɛɛed ɣar sennej u buḥbeř n řmař ad dd-ihwa ɣar temmurt?

22 Ammu i ttwařiɣ, war iǧi min iḥřan x minni ifarreḥ bnadem di tmegga nnes, maɣar man aya d tasɣart nnes, minzi man wen izemmaren ad t yarr ař ɣa iẓar min ɣa yiřin awarni as?

Wenni iḥeṣṣaren d wenni ittwaḥṣaren

4

1 Ẓriɣ ɛawed marra ddeǧ i ittwaggen sadu tfuct. Xzar, aqa da imeṭṭawen n yinni ittwadeǧen, maca war ɣarsen bu umfewwej. Iffeɣ-dd lɛunf zeg ufus n yinni ten ittedǧan, maca war ɣarsen bu umfewwej.

2 Xenni ṣebbḥeɣ imettinen nni immuten ɛad aṭṭas zeg wami, zeg inni iddaren, inni ɛad iddaren.

3 Maca iḥřan xasen s tnayen idsen nni d wenni war iǧin ɛad, d wenni war iẓrin ɛad timegga tiɛeffanin nni ittwaggent sadu tfuct.

4 Uca necc ẓriɣ marra amarret d marra tizemmar di řxedmet, aqa-t mɣir d amɛanad n ijj ak-d wenneɣni. Uřa d man aya aqa-t di řbaṭeř d weḍfar n usemmiḍ.

5 Abuhaři iḍfes ifassen nnes uca ittett aysum n ixef nnes.   

6 Iḥřa ijj n wuru n ufus iccur s řhudnet uřa tnayen n ifassen ccuren s umarret d weḍfar n usemmiḍ.

Amarret n wenni weḥḥdes

7 Ɛawed ẓriɣ ca min iǧan di řbaṭeř sadu tfuct.

8 Aqa din ijjen aqa t ḥafi u war din wenni d wiss tnayen i ibedden ɣares. Uřa war ɣares iǧi uḥenjir u war ɣares umas. War iǧi uneggar ɣar marra amarret nnes, uřa war tᵉttyiwinent tiṭṭawin nnes zeg wagřa. “I umi tteggeɣ tamara u ssekkiɣ tt di řeɛmar inu zi tcuni?” Uřa d man aya di řbaṭeř d ijj n ccɣeř iwɛar i yeǧa.

9 Tnayen ḥsen zeg ijjen waha, maɣar nitni ɣarsen řmunet d lemliḥ deg umarret nsen.

10 Maɣar mařa nitni wḍan, ad issnekkar ijjen zeg umɛacar nnes ɛawed. Maca axeyyeb i wenni iǧan weḥḥdes mařa netta iwḍa, minzi war din ittiři ḥed, maḥend ad t issnekkar ad ibedd.

11 Ɛawed mařa tnayen ṭṭsen munen, ad ɣarsen yiři řeḥmu, maca mammec ɣa igg ijjen weḥḥdes ad iḥma?

12 Mařa din ijjen yarna x ijjen i iǧan weḥḥdes, maca tnayen ad ɣares bedden jmiɛ. Ijj n wesɣun imuden x třata war iqeṭṭu deɣya.

Ajeǧid aḥenjir d umiɣis

13 Iḥra ijj n uḥudri d amezřuḍ d amiɣis zeg ijj n ujeǧid iwsar d abuhaři i war ifehhmen ɛad i weɛřam.

14 Maɣar ad dd-iffeɣ zi řeḥbes maḥend ad idweř d ajeǧid waxxa netta ittwaxřeq-dd d amezřuḍ di tgeldit nnes.

15 Necc ẓriɣ marra inni iddaren i igguren sadu tfuct, jmiɛ ak-d uḥudri, wenni d wiss tnayen nni i ɣa ibedden deg wemcan nnes.

16 War din aneggar ɣar řgens nni am ikmeř nni zi izwar netta am yixef. Waxxa amenni uřa d inni dd ɣa yasen awarni as, war zzayes farrḥen. Uřa d man aya aqa-t di řbaṭeř d weḍfar n usemmiḍ.

X řwuɛud i Arebbi

17 Ḥḍa aṣurif nnec mařa cek teggured ɣar Taddart n AREBBI. Aqarreb ḥima ad tesḥessed, ḥsen zeg uwehheb n tɣarṣt s ufus n ibuhařiyyen, maɣar nitni war ssinen aqa nitni tteggen tuɛeffna.

5

1 War tqeǧiq s uqemmum nnec u ḥḍa aqa uř nnec war ittemḥizwar ad inṭeq awař zzat i AREBBI. Maɣar AREBBI deg ujenna, maca cek di temmurt. X uya ejj ad iřin wawařen nnec udrusen.

2 Maɣar am tarjit tᵉttas-dd s waṭṭas n řehhu, ammu uřa d řhard n ubuhaři s waṭṭas n wawařen.

3 Mařa cek teggid i AREBBI ict n tjaǧit, war ttraja ca xenni maḥend ad tt tkemmřed, maɣar war d as tteɛjiben ibuhařiyyen. Min twaɛded, ittxeṣṣa ad t ttkemmřed.   

4 Ihřa mařa war twaɛded x mařa cek twaɛded, maca war tkemmřed.   

5 War ttejji aqa aqemmum nnec ad yarr arrimet nnec ad texḍa u war teqqar zzat i wudem n lmalak, aqa man aya d aweddar waha. Mayemmi ɣa iffugem AREBBI x min teqqared u ad yareddeǧ řxedmet n ifassen nnec?

6 Maɣar deg waṭṭas n tirja, aqa daysent min iǧan di řbaṭeř, ammu uřa deg waṭṭas n wawařen. S uya: Ggʷed AREBBI!  

Řeḥṣaret d usfarɣ n řḥeqq

7 Mařa cek tḥekkared řeḥṣaret n imezřaḍ uřa d amnaɛ n řḥeqq d tsegda di lɛamala, war ttarjif ca aqa man aya yusa-dd asen s řxaḍar, maɣar x yijj n umeqqran aqa din wenni d ameqqran xas uca xasen bedden inni d imeqqranen ɛad.

8 Ijj n ujeǧid ittceṭṭaren i temmurt n tfeǧaḥt, aqa netta d řefḍeř i temmurt di marra iɣezdisen.

Ad ifna wagřa d bnadem

9 Wenni ittexsen tmenyat, war ittjiwin ɛemmarṣ tmenyat, u wenni ittexsen agřa, ɛemmarṣ war ittjiwin řmunet nnes. Uřa d man aya aqa-t di řbaṭeř.

10 Mani ittmarni wagřa, ammu ttmarnin uřa d inni t i ɣa iccen. Man řefḍeř i ɣa iqqimen i aytbab nnes mɣir tiṭṭawin nsen zemmarent ad xzarent aya?

11 Iḍeṣ n uxeddam d miẓid, ma netta ɣares drus niɣ aṭṭas n macca, maca i bu-wagřa afeyyeḍ nnes war t ittejji ad iṭṭeṣ.

12 Aqa din ijj n řɣar i ẓriɣ sadu tfuct, ijj n řɣar ittegg am řehřac: agřa ittɛess xas bab nnes i druct i ixef nnes.

13 Ifna zeɛma wagřa nnes s ict n temsart d taɛeffant uca netta tuɣa yejj-dd mmis, xenni war ɣares iqqim walu ɛad deg ufus nnes.

14 Am mammec dd-iffeɣ netta zeg uɛeddis n yemmas, ammu i ɣa iɛqeb d aɛaryan. Ad yuyur am mammec i dd-yusa. S marra amarret nnes i zi imarret, war izemmar ad kides iksi uřa d ict řḥajjet deg ufus nnes.   

15 Uřa d ta d ict n tmesřact d taɛeffant: nican mammec i dd-yusa netta, ad yuyur. Man řefḍeř nnes xenni i wenni imarrten i usemmiḍ waha?

16 Ɛawed ittɣima ittett di taǧest marra ussan nnes am kemřen. Ittwamarret s řeḥřac nnes d uduqqez nnes n weɣḍab.

17 Xzar, min ttwařiɣ d man aya: aqa d lemliḥ u icna aqa ijj ad icc, ad isu u ad iẓar marra řxar i marra amarret nnes i umi ittmarrat bnadem sadu tafuct di řqedd n wussan n tudart i d as dd-yarzef AREBBI, maɣar ta d tasɣart nnes.   

18 Ɛawed kuř bnadem i umi iwca AREBBI agřa d txubay u i umi iwca tizemmar maḥend ad zzayes icc u ad zzayes yarbu tasɣart nnes u ad zzayes ifarḥ ɣar umarret nnes, aqa-tt d tarzeft n AREBBI.

19 Maɣar netta war ittidar ɛad aṭṭas deg wussan n tudart nnes, minzi AREBBI isřa as umi d as iwca řefraḥet deg wuř nnes.

Agřa nni zzaysen bab nsen war dd-yarr meẓri

6

1 Aqa din ijj n řɣar nni ẓriɣ sadu tfuct nni imsaren aṭṭas jar iwdan:

2 ijjen yarzef as AREBBI agřa d txubay d ccan. Aqa war ittxeṣṣi walu i řeɛmar nnes zi marra min dayes d meẓri, maca AREBBI war t ijji ad zzayes icc, maɣar ijj n ubarrani ad t icc. Aqa uřa d man aya di řbaṭeř d ijj n řɣar d aɛeffan.

3 Mařa ijj n weryaz yejj-dd mya n iḥenjiren u iddar aṭṭas n iseggʷusa, ařami dewřen wussan n tudart nnes deg waṭṭas, maca řeɛmar nnes war ijjiwen ca s řxar u war ittwif wenḍeř i netta, necc ad iniɣ: ijj n weɣray icna as x netta.

4 Maɣar yusa-dd di řbaṭeř uca iffeɣ di taǧest u s taǧest ittwařeḥḥef isem nnes.

5 Netta ɛawed war iẓri tafuct u war tt issin. Ammu ɣar weɣray-a řhudnet ktar x weryaz nni,   

6 waxxa netta iddar ařfayen n iseggʷusa, maca břa ma ad iẓar řxar! Ma war igguren kuř ijj ɣar wemcan d ijj?

7 Marra amarret n bnadem i uqemmum nnes, waxxa amenni ɛemmarṣ war ittccuri řeɛmar nnes.

8 Maɣar man řefḍeř i umiɣis x ubuhaři? Man řefḍeř i umezřuḍ nni issnen ad yuyur qibač i yinni iddaren?

9 Iḥřa ad teẓrid min iǧan zzat i tiṭṭawin x wetlaɛ n řeɛmar. Uřa d man aya di řbaṭeř d weḍfar n usemmiḍ.

10 Min ma iǧa ca n ijjen, aqa isem nnes ittwařaɣa qbeř, u tuɣa ittwassen min ɣa yiři bnadem: netta war izemmar ad imcubbec ak-d Wenni xas ijehden.   

11 Maɣar aqa din aṭṭas n wawařen nni yarennyen di min iǧan di řbaṭeř. Man řefḍeř n uya i bnadem?

12 Maɣar wi izemmaren ad issen min iḥřan i bnadem di tudart nnes di řweqt n řqedd n wussan n tudart nnes ifennan nni issɛeddu am tiři? Maɣar wi izemmaren ad isscen i bnadem min ɣa imsaren awarni as sadu tfuct?   

Taddart n řefraḥet d taddart n wecḍan

7

1 Isem iṣbeḥ iḥřa x zzect iṣebḥen, ass n řmewt iḥřa x wass n tarwa.   

2 Teḥřa twaḥit ɣar taddart n wecḍan x twaḥit ɣar taddart mani ttqeddamen ict n zzardet, minzi din iǧa qeṭṭu n bnadem marra, u wenni iddaren ittegg i-tt deg wuř nnes.   

3 Iḥřa wecḍan x tdeḥḥact, maɣar s ijj n uɣembub iceḍnen iddakkʷař wuř ḥsen.

4 Uř n imiɣisen aqa-t di taddart n wecḍan, maca uř n ibuhařiyyen aqa-t di taddart n řefraḥet.

5 Iḥřa ad tesřed ɣar uwebbex zeg imiɣisen x wesḥessi i yezři n ibuhařiyyen.   

6 Maɣar am utartek n isennanen sadu umeqraj, ammu i tegga tḍeḥḥact n ubuhaři. Uřa d man aya aqa-t di řbaṭeř.   

Iɛřamen

7 Maɣar řeḥṣaret ad tessbuhři amiɣis, u tarzeft n arrecwet tessexsara uř.

8 Aneggaru n tmesřact teḥřa x umezwaru nnes. Wenni ɣar iǧa ttasiɛ n řxaḍar aṭṭas iḥřa x umɛeffar.

9 War sexxeḍ deɣya di buḥbeř nnec, maɣar deg weḥsin n ibuhařiyyen izeddeɣ uxeyyeq. □  

10 War teqqar: “Min tuɣa din, aqa ussan n zic iḥřan x mammec ǧan wussan-a?” Maɣar aseqsi-ya war izemmar ad iffeɣ zi tiɣit.

11 Tiɣit i dd-ittasen ak-d tesɣart tecna, u tiɣit aqa d řefḍeř i yinni ittwařan tafuct.

12 Maɣar am mammec tiɣit teǧa d taseddart i useřqi, ammu uřa d tmenyat aqa atent d taseddart i useřqi. Řefḍeř n tussna aqa tiɣit tᵉttic tudart i aytbab nnes.

13 Xzar min igga AREBBI, maɣar wi izemmaren ad iseggem min issfarɣ Netta?

14 Arr meẓri s řxar deg wass n wefřaḥ, maca deg wass n arẓiyyet, xzar xenni, maɣar AREBBI igga wa uřa d ta, ḥima bnadem war izemmar ad yaf awarni as walu. □  

Uyur x webrid n řwest

15 Marra aya i ẓriɣ deg wussan n tudart inu ifennan. Aqa din amsegged nni ittwahellken di tsegda nnes uca aqa din aɛeffan nni isszuggarten ussan nnes di marra tuɛeffna nnes.

16 War ttegg ixef nnec d amsegged aṭṭas, u war ttegg ixef nnec d amiɣis aṭṭas. Mayemmi ɣa tareddǧed ixef nnec?

17 War ttiři d aɛeffan aṭṭas u war ttiři ɛawed d abuhaři aṭṭas. Mayemmi ɣa temmted mařa war dd-yiwiḍ ɛad řmijař nnec?

18 Mliḥ mařa cek tcebbared di ta, am war yarexxu ufus nnec di tin, maɣar wenni itteggʷeden AREBBI, ad ittwafekk zi marra aya.

19 Tiɣit tessejhed amiɣis x ɛecra n ayt n bu-ṣṣulṭa nni iǧan deg ict n tendint.

20 Wah nican, war iǧi uřa d ijj n bnadem d amsegged x temmurt, uřa d ijj ittegg řxar u war ixeṭṭi ca.   

21 War ttic taynit nnec i marra awařen nni qqaren iwdan, ḥima ɛemmarṣ war tᵉttesřid aqa amsexxar nnec ad cek inɛeř.

22 Maɣar uř nnec yuca aṭṭas n twařawin, aqa uřa d cek tneɛřed inneɣni.

Tarezzut d tidett tiwi-dd bnadem ɣar Arebbi

23 Marra aya beqqceɣ t s tiɣit. Necc nniɣ: “Xseɣ ad kesbeɣ tiɣit!”, maca tiɣit teqqim ayi ɣar řaggʷaj.

24 Maɣar min iggʷejen d min yuǧɣen, wah, yuǧɣen, man wen izemmaren ad t yaf?

25 Nnqeřbeɣ, uřa d uř inu akidi, maḥend ad afeɣ tussna, maḥend ad beqqceɣ, ad arzuɣ tiɣit d wenway i dayes, maḥend ad ssneɣ s tidett aqa řɣar d taɣyuři u taɣyuři dayes aṭemmes aṭṭas.   

26 Ufiɣ min iǧan d amerzag x řmewt: tamɣart tenni iǧan am traccawin u uř nnes amecnaw řefxux ineqqen u ifassen nnes amecnaw iceddiyyen. Wenni yarḍan zzat i wudem n AREBBI, izemmar ad zzayes infekk, maca amednub ad zzayes imxumber.   

27 Xzar, aya i ufiɣ, iqqar Umbarreḥ, umi arenyeɣ ict n řḥajjet i yicten nneɣni maḥend ammu i ɣa yafeɣ řḥasuř nnes:

28 min tuɣa yarezzu řeɛmar inu ɛad, maca war t ufiɣ. Wah ufiɣ ijj n weryaz deg wařef, maca ict n temɣart war tt ufiɣ jar marra yina.

29 Xzar, ict waha i ufiɣ, aqa AREBBI igga bnadem nican, maca nitni arzun deg waṭṭas n yebriden iḥraymeyyen.

□ 

7:9 aḥsin - niɣ ‘abeḥrur’.

□ 

7:14 awarni as - man aya ixs ad yini ‘awarni i řmewt nnes’.

Tiɣit teṭṭaɛ

8

1 Wi iǧan am umiɣis u wi issnen ad ifekk ict n tmesřact? Tiɣit n bnadem tᵉttarra aɣembub nnes ittnewwar uca tbeddeř tifras n řeqseḥ n uɣembub nnes.

2 Necc qqareɣ: “Ḥḍa aḍebbar n ujeǧid!” u man aya di ssibbet n tjaǧit n AREBBI.   

3 War ttiggʷij s tazřa x wudem nnes, war ttegg azeǧif nnec di tmesřact taɛeffant, maɣar netta igga marra min xef yarḍa.

4 Awař n ujeǧid dayes ṣṣulṭa temɣar. Man wen izemmaren ad as yini: “Min tᵉttegged cek?”

5 Wenni iḥeṭṭan tawṣeyyet, war t iřeqqef walu n min iǧan d aɛeffan. Uř n umiɣis issen řḥař d řḥukm.   

6 Maɣar i kuř anway ijj n řḥař d ijj n řḥukm, maɣar tuɛeffna n bnadem tessedqař i-t.

7 Maɣar netta war issin min ɣa imsaren, maɣar man wen i d as t i ɣa isscnen mammec ɣa yiři aya?   

8 War din iǧi uřa d ijj n bnadem izemmar x usuḍi n usemmiḍ ařami izemmar ad xas ibelleɛ. War din iǧi uřa d ijj ɣares ṣṣulṭa x wass n řmewt, u war din iǧi uřa d ijj izemmar ad iksi ttesriḥ deg umenɣi, u tuɛeffna war tejji ad nejmen aytbab nnes.   

9 Marra aya ẓriɣ t, umi ssenqeřbeɣ uř inu ɣar marra min ittwaggen sadu tfuct, di řweqt řami iṣelleṭ bnadem x bnadem nneɣni i druct nnes.

Tasegda n Arebbi aqa-tt tnuffar

10 Ammu i ẓriɣ iɛeffanen nni tuɣa ittwaneḍřen, udfen ɣar wenḍeř, umi yinni iggin min iǧan nican ffɣen zeg wemcan amqeddas, ttwattun di tendint. Uřa d man aya di řbaṭeř.

11 Maɣar řḥukm x tɛeffant war ittwagg deɣya, x uya iccur wuř n tarwa n bnadem maḥend ad ggen min iǧan d aɛeffan.

12 Waxxa amednub ittegg taɛeffant mya n twařawin u iddar aṭṭas, waxxa amenni ssneɣ aqa inni itteggʷeden AREBBI ad feřḥen, inni zzayes itteggʷeden.   

13 Aɛeffan maca war ittiři mliḥ u war ɣares tᵉttiři tudart d tazirart. Netta ad yiři am tiři, maɣar war itteggʷed AREBBI.

14 Aqa din ca min ittwaggen x temmurt nni iǧan di řbaṭeř: aqa din imseggaden ittemmsar asen axmi tteggen am yiɛeffanen, u aqa din iɛeffanen ittemsar asen axmi tteggen tasegda. Necc nniɣ: uřa d man aya di řbaṭeř.

15 S uyenni i ttṣebbaḥeɣ řefraḥet, maɣar war din iǧi i bnadem min iǧan ḥsen di tudart nnes sadu tfuct mɣir mařa netta ittett, isess u ifarreḥ. Iři aya ad t iɛacar deg umarret nnes di marra ussan n tudart nnes i d as yarzef AREBBI sadu tfuct.   

16 Umi tuɣa ggiɣ uř inu maḥend ad ssneɣ tiɣit u maḥend ad xzareɣ man tasebbabt i igguren x temmurt - maɣar am s wass am s ǧiřet bnadem war ittic ca arraḥet i tiṭṭawin nnes -

17 ẓriɣ marra min igga AREBBI, aqa bnadem war izemmar ad yaf min ittwaggen, ixs ad yini min ittwaggen sadu tfuct. Maɣar mammec i ɣa imarret bnadem am yarezzu, war ittif walu. Waxxa amiɣis ad yini belli netta issen, netta war izemmar maca ad t yaf.

Bnadem war izemmar ad iḥkem tasɣart nnes

9

1 Maɣar necc ggiɣ marra aya ɣar wuř inu, maḥend ad arzuɣ di marra aya, aqa imseggaden d imiɣisen d tmegga nsen deg ufus n AREBBI. Tayri d wecrah war ten issin bnadem, aqa marra iǧa zzates.

2 Marra iǧa am mammec iǧa ɣar marra: tira d ict třeqqef amsegged d uɛeffan, am uṣebḥan d umezdag am umexmuj, wenni iqeddmen taɣarṣt d wenni war iqeddmen taɣarṣt, aṣebḥan d umednub, wenni ittjjaǧan d wenni itteggʷeden maḥend ad ijjaǧ.   

3 Man aya d ijj n řɣar ɣar marra min imsaren sadu tfuct, aqa marra iwdan iřqef i-ten tira d ict, uca uřa uř n tarwa n bnadem iccur s řɣar, u aqa din aṭemmes deg wuř nsen di řweqt n tudart nsen, u awarni i uya ad uyuren nitni ɣar imettinen.

4 Maɣar i wenni iqqnen i marra inni iddaren aqa din asitem, minzi řḥař i weqzin iddaren ḥsen zi řḥař i weyrad immuten.

5 Maɣar inni iddaren ssnen, aqa nitni ad mmten, maca imettan war ssinen walu qaɛ. Nitni war ttᵉṭṭfen walu zi řmunet, maɣar řidaret xafsen tᵉttwattu.

6 Aqa tayri nsen d wecrah nsen d tusmi nsen fnan. I řebda war ɣarsen bu tesɣart ɛad di marra min ittemsaren sadu tfuct.

7 Uyur xenni, iwa ecc s řefraḥet aɣrum nnec, su s wuř ifarḥen binu nnec, maɣar iɛjeb as i AREBBI timegga nnec aṭṭas zeg wami.

8 Ejj ad yiři arruḍ nnec d acemřař řebda u ɛemmarṣ war ittxeṣṣi zzect x uzeǧif nnec.

9 Barreɛ x tudart ak-d temɣart nni tᵉttexsed, marra ussan n tudart nnec ifennan nni d as iwca AREBBI sadu tfuct, mařa ussan n lḥaḍar nnec ifennan danita, maɣar ta d tasɣart nnec di tudart-a u ɣar umarret i zi tmarrted sadu tfuct.

10 Marra min ɣa yaf ufus nnec maḥend ad t yegg, egg i-t ɛlaḥsab jjehd nnec, maɣar war iǧi di řaxart mani ɣa tuyured min ɣa tegged, niɣ axarreṣ niɣ tussna uřa d tiɣit.

11 Ɛawed ẓriɣ sadu tfuct aqa ayt n bu-tazřa war ɣeǧben řebda di ḥamat, niɣ ayt n bu-teɣruḍt řebda deg umenɣi, u imiɣisen war ɣarsen iǧi weɣrum řebda u yinni s řeɛqeř war ɣarsen iǧi wagřa řebda, uřa d inni s řefhamet war ɣarsen iǧi arḍa řebda, maɣar řḥař d tira řeqqfen uřa d marra nitni.

12 Maɣar bnadem war issin řmijař nnes, am yiseřman inḥeṣren di tracca n arẓiyyet, u am yijḍaḍ innḥeṣren di řfex. Ammu uřa d tarwa n bnadem ttwaṭṭfen di řfex deg ict n řweqt d taɛeffant, xmi xasen dd-tweṭṭa tracca deɣya.

Tiɣit war ɣares bu uweqqar

13 Uřa d man aya bdiɣ ad dayes ẓriɣ tiɣit sadu tfuct, tusa ayi-dd d tameqqrant aṭṭas.

14 Tuɣa din ict n tendint d tameẓyant dayes drus n yewdan waha. Iffeɣ xas ijj n ujeǧid d ameqqran, iḥewwes i-tt, u issbedd xas lbarajat timeqqranin.

15 Ittwaff dayes ijj n weryaz d amezřuḍ d amiɣis wenni ifekken tandint s tiɣit nnes, maca uřa d ijj n bnadem iɛqeř ɛad ɛemmarṣ x weryaz nni.

16 Xenni nniɣ necc: “Tiɣit teḥřa x jjhed!”, waxxa tᵉttwasseḥqar tiɣit n umezřuḍ u awařen nnes war tᵉttwasřen.   

17 Awařen n imiɣisen nni ɣar ttesřan iwdan di řhudnet, ḥsen zeg uɣuyyi n řḥakem jar ibuhařiyyen.

18 Tiɣit teḥřa x řesnaḥ n umenɣi, maca ijj n umednub waha iheddem aṭṭas.

Aqarri n tubbuheřya

10

1 Izan ineqqen ttarran zzect n wedhan n uɛeṭṭar ad tarṣuḍ u ad tesmem. Drus n tubbuheřya twezzen aṭṭas x tiɣit d ccan.

2 Uř n umiɣis aqa-t i netta afus nnes afusi, maca uř n ubuhaři i wanita afus nnes azeřmaḍ.

3 Uřa deg webrid min xef iggur ubuhaři, uř nnes war imtin, iqqar i marra aqa netta d abuhaři.

4 Mařa xak ixeyyeq buḥbeř n bu-jjehd, war tteggʷij x wemcan nnec, maɣar man aya d ddwa, yaressa ddnub imeqqranen.

5 Aqa din ijj n řɣar nneɣni nni ẓriɣ sadu tfuct, aqa-t d ijj n uweddar i dd-iffɣen zeg ijj n bu-ṣṣulṭa:

6 asgeɛɛad aṭṭas n tubbuheřya, am ttɣiman ayt n bu-wagřa swadday.

7 Necc ẓriɣ imsexxaren nyin x yeysan uřa d řḥukkam nni igguren am yimsexxaren x iḍaren nsen x temmurt.

8 Wenni itteqqazen aḥfur, ad dayes iwḍa s yixef nnes, wenni issnuqqben řḥiḍ, izemmar ad as iqqes ufiɣar.   

9 Wenni ikksen iẓra, ad zzaysen iyzem ixef nnes, wenni ittfettqen akeccuḍ, ad yiři di lxaṭar.

10 Mařa uzzař n ccaqur idweř iḥfa u bab nnes war t isseqḍeɛ, xenni ittxeṣṣa as jjhed ktar, maca tiɣit tecna aṭṭas ḥima ad ifřeḥ bnadem.

11 Mařa izɛef ufiɣar qbeř aɛezzem, war din řefḍeř i uɛezzam.

12 Awařen zeg uqemmum n umiɣis daysen arḍa, maca iyencicen n ubuhaři ṣarḍen t simant nnes.

13 Beddu n wawařen zeg uqemmum nnes d tubbuheřya u aneggaru n min dd-iffɣen zeg uqemmum nnes d aṭemmes aɛeffan.

14 Abuhaři ittkettar řhard aṭṭas, maca bnadem war issin min ɣa imsaren, u min ɣa imsaren awarni as, wi d as t i ɣa iɛawden?

15 Amarret n ibuhařiyyen ittarra i-ten uḥřen, maɣar nitni war ssinen mammec ɣa yuyuren ɣar tendint.

16 Uct xam, a tammurt, mařa ajeǧid nnem d aḥenjir ɛad, u řḥukkam nnem ɣar teffut ttᵉtten!   

17 Sseɛd nnem, a tammurt, mařa ajeǧid nnem d mmis n tarwa n taṣiřet, u řḥukkam nnem ttᵉtten ɣar řweqt ittwaggen, maḥend ad ttwameḥden, war iǧi maḥend ad skaren.

18 S řeɛgez i hekkwant tiḥenya u s ifassen yarehfen ad tudum taddart.

19 Bnadem ittegg aɣrum maḥend ad iḍḥec, binu issfarraḥ inni iddaren u tmenyat neffɛent i marra min iǧan.

20 War neɛɛeř ajeǧid ɛad di řbař nnec, deg wexxam n yiḍeṣ war neɛɛeř bu-wagřa, maɣar ijḍaḍ n ujenna zemmaren ad ssuyuren řḥess n wawařen nnec u ammu marra wi ɣar ǧan wafriwen izemmar ad isseɛdu awař.   

Ixarriṣen war zemmaren ad beḍřen řxedmet

11

1 Sekk aɣrum nnec tiwa i waman, maɣar awarni i aṭṭas n wussan ad t tafed ɛawed.

2 Bḍa t di sebɛa niɣ ɛad di tmenya, maɣar cek war tessined man řɣar i ɣa yiřin di temmurt.   

3 Mařa ccuren iseynuten, ttzeǧaɛen anẓar x temmurt. Ma tacejjart tewḍa ɣar ljanub niɣ ɣar ccamal, deg wemcan mani tewḍa, tᵉttɣima din tezzeř. □  

4 Wenni ixezzaren řebda ɣar usemmiḍ, war ittiwiḍ ad izarɛ, wenni iḥeṭṭan řebda iseynuten, war ittiwiḍ ad imjar.

5 Am mammec cek war tessined abrid n usemmiḍ, ammu i war tessined uřa mammec ttwaggen iɣsan deg uɛeddis n temɣart s ddeyset. Ammu i war tessined uřa d tmegga n AREBBI wenni itteggen marra min iǧan.   

6 Zarɛ zzariɛet nnec ɣar tuffut u war ttekkes afus nnec ɣar tmeddit, maɣar cek war tessined min i ɣa ifřeḥ, ta niɣ ta, niɣ ɛad s tnayen idsent ad iřint ṣebḥent.

Xarriṣ di temẓi nnek di řḥukm n Arebbi

7 Tafawt d tmiẓidt uca mliḥ i tiṭṭawin ad ẓarent tfuct.

8 Wah, mařa aryaz iddar aṭṭas n iseggʷusa, ejj i-t ad ifarḥ di marra iseggʷusa nni, u ejj i-t ad iɛqeř ɛawed, aqa ussan ibarcanen ad iřin deg waṭṭas. Marra min i d ɣa yasen ɛad, aqa-t di řbaṭeř.

9 Farḥ, a cek aḥudri, di temẓi nnec, sfarḥ uř nnec deg wussan n temẓi nnec. Uyur deg ibriden n wuř nnec u di min ttwařant tiṭṭawin nnec, maca ssen aqa SIDI ad cek issekk x marra aya i ccreɛ.

10 Siggʷej řhemm x wuř nnec u sḥeyyed řɣar x arrimet nnec, maɣar temẓi d řweqt s ucuwwaf abarcan n temẓi aqa aten di řbaṭeř.

□ 

11:3 tacejjart - niɣ ‘addag’ (‘iddagen’).

Temẓi d tawessart

12

1 Idar Wenni cek dd-ixeřqen deg wussan n temẓi nnec, qbeř i dd ɣa yawḍen wussan n řɣar i zi ɣa tinid: “War daysen ufiɣ řefraḥet!”,

2 qbeř ad tᵉttwabarcen tfuct d tfawt d tziri d itran uca ad dd-ɛeqben iseynuten awarni i wenẓar,

3 ɣar wass min di iɛessasen n taddart ad arjijen, iryazen ijehden ad qewsen, tinni iḥarryen tasirt ad ssbeddent tawwuri nsent, minzi nitenti qqiment drus idsent, uca timɣarin nni dd-issajjan zi řkwazi, ad ttwařeḥḥfent s taǧest,

4 u tnayen n tewwura ɣar zzenqqet ad ttwabellɛent, xmi ddriz n tsirt ad isseɣd uca řḥess n ujḍiḍ ad t issiggwed deg yiḍes u marra yessis n uɣennij ad dewřent qewsent,

5 u bnadem ad iggʷed zi marra min iǧan yuɛřan, uca ad din iřint ɛřam kuř řeḥwayej inexřiɛen deg webrid, u tacejjart n ǧewz ad tnewwar u aburxes ad idweř d tamara u tanewwact n ‘ukebbas’ war d as dd-yusi ɛad ɣar řbař - maɣar bnadem iggur ɣar taddart nnes n řebda u inni iceṭṭnen ad raḥen ad dd-tasen deg ibriden - □  

6 qbeř i ɣa tᵉttwarxu tesɣunt n nnuqart, ad tᵉttwarẓ ṭṭawyyet n wureɣ, ad innefrar weqbuc ɣar tařa uca ad teqḍu tjarrart deg wanu,

7 uca ucař ad dd-iɛqeb ɣar temmurt am mammec t-tuɣa, u buḥbeř ad dd-iɛqeb ɣar AREBBI, wenni t iwcin.   

Awař aneggaru

8 D ibeṭṭařen qaɛ, iqqar Umbarreḥ, aqa kuřci di řbaṭeř.   

9 Sennej i uya, minzi Ambarreḥ tuɣa-t d amiɣis, isseřmed ɛawed tussna i řgens, tuɣa ittbařu, ittbeqqac mliḥ, uca iɛdeř aṭṭas n wawařen iweznen.   

10 Yarzu Umbarreḥ maḥend ad yaf awařen iɛedřen, u min yura, aqa-t nican, awařen n tidett.

11 Awařen n imiɣisen am yisennanen u amecnaw imesmiren ittwassidfen, i zzaysen i-dd-ttasent aṭṭas n tmesřayin, aqa-ten mmewcen zeg uyenni n Umeksaw. □  

12 Sennej i marra aya, a mmi, ḥḍa ixef nnec: war din aqeṭṭu n tira n waṭṭas n idlisen u aṭṭas n tɣuri tessaḥař arrimet.

13 Awař aneggaru n marra min tesřid, aqa t d wa: “Ggʷed AREBBI u ḥḍa tiweṣṣa nnes!”, maɣar man aya i yurin i kuř ijj n bnadem.   

14 Maɣar SIDI ad yawi kuř tameggit zzat i taddart n ccreɛ x marra min innuffaren, ma tuɣa iṣbeḥ niɣ tuɣa war iḥři.  

□ 

12:5 tanewwact n ‘ukebbas’ - isem-a n tnewwact tanita s tutlayt n Tlatinit: ‘capparis’. S Teɛrabt ‘الكَبَر’.

□ 

12:11 ameksaw - niɣ ‘aniči’.

Izři x izřan

Mmeẓri n tesřit i yesři

1

1 Izři x izřan nni iǧan n Suliman.

2 “Ejj i-t ad ayi issudem

s isudimen n uqemmum nnes,

minzi usḥinneb nnec ḥsen zi binu.

3 Řefwaḥet n zzect nnec tecna,

isem nnec am zzect izeǧɛen,

x uya ttexsent cek teɛzariyyin.

4 Jbed ayi awarni ac,

neccin ad nazzeř awarni ac!

Ajeǧid indeh ayi deg ixammen nnes.

Ejj aneɣ ad narceq u ad zzayek nfarḥ,

ad neɛqeř x usḥinneb nnec

ktar x min ɣa neɛqeř x binu.

Nican ttexsent cek.”

5 “D tabarcant necc, u ṣebḥeɣ,

a yessis n Urcalim,

am tqiḍunin n Qidar,

am řizarat n Suliman.

6 War d ayi xezzarent ammu,

minzi necc bbarcneɣ,

minzi tessecmeḍ ayi tfuct,

iḥenjiren n yemma tuɣa xeyyqen xafi,

ggin ayi ad ḥḍiɣ imarjaɛen n uḍiř.

Amarjeɛ n yixef inu war t ḥḍiɣ ca.”

7 “Cek, wenni ittexs buḥbeř inu,

ini ayi, mani tarekkwesed,

mani tessareyyaḥed taḥimart

ɣar ṭḥa n uziř,

minzi i umi ɣa iřiɣ am tenni iḥejben

ɣar tḥimriwin n imɛacaren nnec?”

8 “Mařa cem war t tessined,

cem tenni icnan qaɛ jar temɣarin,

xenni ffeɣ, ḍfar řatar n wuǧi,

arwes tiɣaḍtin nnem

mani zeddɣen imeksawen.” □  

Řeɣnuj n yesři d tesřit s nnubtat

9 “Ssemquddiɣ cem ak-d řɛewda inu

zzat ikarruten n firɛun,

a tameddukkeč inu.

10 Mecḥař ṣebḥen imeggizen nnem

jar tseddyin,

iri nnem jar ifiřan s tyaqutin.

11 Ad am negg tiseddyin n wureɣ,

ak-d tneqqiḍin n nnuqart.”

12 “Min ɣa yekk ujeǧid

iqqim ɣar ṭṭabřa nnes taqurarit,

itticc ṣṣenbel inu řefwaḥet nnes.

13 Llif inu ittegg ayi

am tecyart n mirru,

tenni issensen jar idmaren inu.

14 Llif inu i necc

am tqebbiḍt n newwac n řḥenni,

deg imarjaɛen n uḍiř n Ɛayn-Jadi.”

15 “Xzar, tecnid cem,

tameddukkeč inu!

Xzar, cem tecnid,

tiṭṭawin nnem d idbiren.”

16 “Xzar, cek tecnid, a llif inu,

wah, tḍarfed,

tuzzizewt d tassut nneɣ,

17 Tiḥenya n tudrin nneɣ d tineglin,

tiḥenya n tzeqqa

aqa atent d ticejjura n umerzi.”

□ 

1:8 imeksawen - niɣ ‘iničan’.

Arcam n tesřit

2

1 “Necc d tanewwact n Carun

war zzayes wḍant tifray ɛemmarṣ,

d talillect n teysarin.” □  

2 “Am tlillect jar tzeggʷart,

ammu i teǧa tameddukkeč inu

jar tyeǧitin.”

Arcam n yesři

3 “Am tcejjart n tteffaḥt

jar tcejjura n wezɣar,

ammu i yeǧa llif inu jar warrawen.

Necc aqa ayi mmeẓreɣ

ad qqimeɣ di tiři nnes.

řɣiǧet nnes d miẓid i waneɣ inu. □  

4 Netta indeh ayi di taddart n binu,

u tayri d taɛeǧant nnes xafi.

5 Sjehdem ayi s tɣaryiṭatin n zzbib,

sbarrdem ayi s tteffaḥin,

maɣar necc heřceɣ s tayri.

6 Azeřmaḍ nnes sadu uzeǧif inu,

afusi nnes idarreɛ ayi-dd.

7 Necc ad kennint ssjaǧaɣ,

a yessis n Urcalim,

ɣar tɣayḍin n wezɣar

u ɣar tudadin deg iyyaren,

aqa kennint war hekkwřent tayri,

war tt-i-dd-ssekkarant

ař tᵉttexs simant nnes.”

Tawasit n yesři

8 “Tmijja n llif inu!

Aqa da, ittas-dd,

ineṭṭu x idurar,

ineggez x tewririn!

9 Llif inu yarwes deg iɣayḍ n wezɣar,

niɣ deg ijj n umeẓyan n wudaden.

Aqa-t da, ibedd awarni i řḥiḍ nneɣ,

ixezzar zi řekwazi,

ittceyyeɛ zi ccebbac.”

Řeɛruḍ n yesři

10 “Llif inu ittarra-dd, inna ayi:

‘Kkar, bedd, a tameddukkeč inu, aẓri inu,

as-dd!

11 Maɣar aqa da, tagerst teɛdu,

iksi wenẓar, aqa iruḥ.

12 Banen-dd inuwwaren di temmurt,

řḥař n wenziz aqa-t da,

u tmijja n tjlilleḥt nesřa i-tt ɛawed

di temmurt nneɣ.

13 Artu n tazart ittxemmař řbacur nnes,

tizayarin ittnewwaren arxun i řefwaḥ.

Kkar, bedd, tameddukkeč inu,

aẓri inu,

as-dd!’ ”

Isři yarenni di řeɛruḍ

14 “Tadbirt inu

deg imucan n udurri di řejruf,

tnuffar di tsawent n wedrar.

Ejj ayi ad ẓareɣ aɣembub nnem,

ad sřeɣ i tmijja nnem,

maɣar d tmiẓidt i teǧa tmijja nnem,

iṣbeḥ uɣembub nnem.”

Tasřit texs ad tiři i yesři waha

15 “Ṭṭfem aneɣ-dd iceɛbawen,

iceɛbawen imeẓyanen,

inni ittarytaren aneɣ imarjaɛen n uḍiř,

maɣar tizayarin deg imarjaɛen nneɣ

ttnewwarent ɛad.

16 Llif inu aqa-t inu u necc nnes,

necc n wenni yarekkwsen jar tlillicin

17 ař i ɣa ismeḍ wass

u ad arewřent tiřiwin.

Nneḍ-dd, a llif inu,

iři am yijj n iɣayḍ n wezɣar

niɣ am yijj n umeẓyan n wudaden

x idurar i ittwaqeḍɛen s teysarin.”

□ 

2:1 talillect - ijj n marka n nnuwarat daysen aẓri aṭṭas.

□ 

2:3 azɣar - niɣ ‘řɣabet’ niɣ ‘tazgant’.

Mmeẓři n tesřit i yesři

3

1 “Arzuɣ xas di ǧyaři

am ǧiɣ x tassut inu,

arzuɣ x wenni ittexs řeɛmar inu.

Necc arzuɣ xas,

maca necc war t ufiɣ.

2 Necc nniɣ: ‘Ad kkareɣ,

ad suḥeɣ di tendint,

deg ibriden u x wazzayen.

Necc ad xas arzuɣ, ad arzuɣ

x wenni ittexs řeɛmar inu.’

Necc arzuɣ xas, maca war t ufiɣ.

3 Ufin ayi iɛessasen

am ttennḍen di tendint.

Necc nniɣ: ‘Ma teẓrim kenniw

wenni ittexsen řeɛmar inu?’

4 Řami tuɣa ɛad war xasen ɛduɣ, ufiɣ t,

wenni ittexsen řeɛmar inu.

Necc ṭṭfeɣ t, war zzayes arexxuɣ

ařami t-i-dd-iwyeɣ

ɣar taddart n yemma,

deg wexxam n daxeř

n tenni i dd ayi yurwen.

5 Necc ad kennint ssjaǧaɣ,

a yessis n Urcalim,

ɣar tɣayḍin n wezɣar

u ɣar tudadin deg iyyaren,

aqa kennint war hekkwřent tayri,

war tt-i-dd-ssekkarant

ař tᵉttexs simant nnes.”

Tawasit n kula ak-d yesři i řemřac

6 “Min teɛna tenni i dd-igeɛɛden zi řexřa,

am iqellijen n ddexxan,

deg ijj n useynu n mirru d jjawi,

n marra řebzar ittfuḥen n usebbab?   

7 Xzar, řectu n trebbut n Suliman,

ttennḍen as-dd settin n ayt n bu-teɣruḍt,

zeg ayt n bu-teɣruḍt n Israil,

8 marra inni itteṭṭfen ssif,

inni iřemmden amenɣi,

kuř ijj s ssif nnes ɣar tmeṣṣaḍt nnes

zi ssibbet n min issaggʷaden di ǧiřet.

9 Ajeǧid Suliman igga i yixef nnes

ijj n řectu i trebbut s ukeccuḍ n Lubnan.

10 Iɛumad ɣar teɣmart

igga i-ten s nnuqart,

aɛemmed n weɛrur n wureɣ

uca aɣimi nnes n arjuwani.

Daxeř nnes yarḍen t

s tayri n yessis n Urcalim.”

11 “Ffɣent u xzarent,

kennint yessis n Ṣihyun,

aqa da ajeǧid Suliman

ak-d ttaj i zi t tgelled yemmas

deg wass n wurar nnes,

deg wass n řefraḥet yuẓɣen

deg wuř nnes.”

Izři n yesři x tesřit

4

1 “Xzar, tecnid cem,

tameddukkeč inu,

cem tecnid.

Awarni lltam nnem

tiṭṭawin nnem d tidbirin.

Acuwwaf nnem

am tḥimart n iɣayḍen

i dd-ihekkwan zeg idurar n Jilɛad.

2 Tiɣmas nnem ggint

am tḥimart n wuǧi řsin tent,

inni dd-ittgeɛɛaden

zeg wemcan n uṣebben,

marra tixeswin urwent tacniwin,

war teqqim ict nbřa iḥenjiren.

3 Iyencicen nnem

am ufiřu azeggʷaɣ iḥedqen,

iṣbeḥ uqemmum nnem.

Lḥenkat nnem am tremmant ibḍan

sadu lltam nnem.

4 Iri nnem am ṣṣumɛet n Dawud,

bnan tt am tesfifin n tseddyin.

Ařef n tseddariyin n uɛeskari uyřent ɣares,

marra am tseddariyin iqesḥen iquraren

n ayt n bu-teɣruḍt.

5 Idmaren nnem ggin

am tnayen n iɣayḍen imeẓyanen,

am wacniwen n tɣayḍet n wezɣar,

ttheddan di tlillicin.□  

6 Ař i ɣa ismeḍ wass

u ad arewřent tiřiwin,

ad uyureɣ ɣar wedrar n umirru,

ɣar tewrirt n jjawi.

7 Cem marra d aẓri, tameddukkeč inu,

war dayem uřa d ijj n řɛib.

8 As-dd akidi zeg idurar n Lubnan,

a tasřit inu,

as-dd akidi zeg idurar n Lubnan,

ṣwed-dd zi tqiccet n Amana,

zi tqiccet n Canir d Hirmun,

zi ɣar řmarageḥ n wayraden,

zeg idurar n iɣiřasen.

9 Tucared ayi uř, a učma, a tasřit inu,

wah tucared ayi uř,

s ict n řxezrat n tiṭṭawin nnem,

s ict n tseddect n yiri nnem.

10 Mammec tecna usḥinneb nnem,

a učma, a tasřit inu,

mecḥař teṣbeḥ usḥinneb nnem x binu,

řefwaḥet n zzect nnem x marra řeɛṭur.

11 Zeg iyencicen nnem, a tasřit inu,

tᵉttudum tamment n teɣraṣt,

tamment d uɣi sadu iřes nnem,

u řefwaḥet n warruḍ nnem

am řefwaḥet n idurar n Lubnan.

12 A učma, a tasřit inu,

cem d taḥwict ibellɛen,

d tařa iqqnen, d řɛunṣar icemmɛen.

13 Řefruɛ i zzayem issneṭṭiyen

d jennet n tremmanin,

s řɣiǧet iṣebḥen aṭṭas,

nnewwac n řḥenni d ṣṣenbel,

14 ṣṣenbel d zzɛefran,

s uɣanim uḥemmum ittfuḥen

ak-d řqarfa,

ɛřam kuř ticejjura n jjawi,

mirru d wecfiř,

ak-d marra řeɛṭur iṣebḥen qaɛ.

15 A tařa n iḥwicen,

anu n waman iddaren,

inni dd-ittazzřen zeg idurar n Lubnan.”

Tasřit tessiweř, isři yarra-dd

16 “Kkar, a asemmiḍ n nnej,

as-dd, a asemmiḍ n swadday,

suḍ x weḥwic inu,

ejj řefwaḥet n řeɛṭur nnes ad tuyur.

Ejj llif inu ad dd-yas ɣar weḥwic nnes,

ad icc zi řɣiǧet nnes iṣebḥen!”

□ 

4:5 tilillicin - ijj n marka n inuwwaren daysen aẓri aṭṭas.

5

1 “Necc usiɣ-dd ɣar weḥwic inu,

a učma, a tasřit inu,

řeqḍeɣ mirru inu ak-d balsam. inu,

cciɣ aɣrum n tzizwa ak-d tamment inu,

swiɣ binu inu d uɣi inu.

Imeddukkař, eccem, swem,

scarem, a imɛizzen!” □  

Tasřit tzehza ad tarzem i yesři

2 “Necc ṭṭseɣ, maca uř inu ifaq.

Aqa da tmijja n llif inu,

wenni issqarqben:

‘Arzem ayi, a učma, tameddukkeč inu,

tadbirt inu, a kuřci inu,

maɣar azeǧif inu iccur s nnda,

imuzaren inu ccuren s tuddimin n ǧiřet!’

3 Aqa kkseɣ arruḍ inu,

mammec i t ɣa yarḍeɣ ɛawed?

Iḍaren ssirdeɣ ten,

ma ad ten ssxemjeɣ ɛawed?

4 Llif inu issekk-dd afus nnes

zeg unuqqib n tewwart,

uca inhezz wuř inu zzayes.

5 Necc beddeɣ ḥima ad arzmeɣ i llif inu,

ifassen inu udumen s mirru,

zeg iḍewḍan inu issizzeř mirru

x ifassen n zzekrun.

6 Necc arzmeɣ i llif inu,

maca llif inu tuɣa yuyur, iɛdu.

Iffeɣ řeɛmar inu umi tuɣa issawař!

Necc arzuɣ xas, maca war t ufiɣ.

Necc řaɣiɣ as, netta war xafi dd-yarri.

7 Ufin ayi iɛessasen

ɣar wenneḍ nsen di tendint,

nitni wtin ayi, yezmen ayi,

aqendur inu kksen ayi t iɛessasen n řeḥyuḍ.”

Izři n tesřit ak-d yessis n Urcalim

8 “Necc ad kennint ssjaǧaɣ,

a yessis n Urcalim,

mařa kennint tufint llif inu,

min d as ɣa tinint?

Aqa tesseḥřec ayi tayri.”

9 “Min ɣares ɣar llif nnem

ktar x llif nneɣni,

a cem i di iǧa waẓri qaɛ zi temɣarin?

Min ɣares ɣar llif nnem ktar x inneɣni,

aqa cem ammu i d aneɣ tᵉssjaǧad?”

10 “Llif inu d acemřař ittissiqen

d azeggʷaɣ am idammen,

ittban am ubandu sennej x ɛecra n řuřuf.

11 Azeǧif nnes d ureɣ iqqur iṣfan,

imuzaren n ucuwwaf nnes d tiwririn

itteggen am řemwaj,

d ibarcanen am yibaɣřiwen.

12 Tiṭṭawin nnes ggint am tedbirin

ɣar tseǧyawin n waman,

ɛumment deg uɣi,

qqiment di tcuyar nsen

am iẓra iɣřan.

13 Imeggizen nnes ggin

am yiḥwicen n řeɛṭur,

ccuren s řeɛcub ittfuḥen,

iyencicen nnes am tlillicin,

ttudumen s mirru ifesyen. □  

14 Iɣaǧen nnes am yiqeḍban n wureɣ,

ɛemmarent s iẓra n texrisulit,

aɛeddis nnes igga am řɛaj ittissiqen,

řeḥḥfen t s tyaqutin n ṣaffir. □  

15 Imesḍan nnes d ipilaren n řmarmur,

x dsusa n wureɣ ittwaṣeffan.

Iban-dd netta am Lubnan,

ittwafarz am tcejjart n tengelt.

16 Aneɣ nnes iccur s taẓyudi,

marra i ɣares icuwwar.

Wa d llif inu,

wa d ameddukkeř inu,

a kennint yessis n Urcalim!”

□ 

5:1 azɣar - niɣ ‘řɣabet’ niɣ ‘tazgant’.

□ 

5:13 tilillicin - ijj n marka n nnuwarat daysen aẓri aṭṭas.

□ 

5:14 řɛaj - ixs ad yini ‘accawen n lfil’.

Taneggarut n izři n tesřit

6

1 “Mani yuyur llif nnem,

a cem icnan qaɛ x temɣarin?

Mani yarra s uzeǧif llif nnem?

Neccin nexs ad xas narzu akidem!”

2 “Llif inu ihwa ɣar uḥwic nnes,

ɣar tbuda s řeɛṭur,

ḥima ad yarwes deg iḥwicen,

ḥima ad issmun tilillicin. □  

3 Necc zeg llif inu,

u llif inu aqa-t inu,

netta d wenni yarekkwsen jar tlillicin.”

Asři iɣennej x weẓri n tesřit

4 “Cem tṣebḥed, a tameddukkeč inu,

amecnaw Tirṣa,

tecnid am Urcalim,

tessaggʷaded am yiseddiyyen n řɛeskar

s ibanduten nsen.

5 Kkes tiṭṭawin zzayi,

maɣar nitenti ɣeḍřent ayi ifadden aṭṭas.

Acuwwaf nnem am tḥimart n iɣayḍen

i dd-ihekkʷan zeg idurar n Jilɛad.

6 Tiɣmas nnem ggint am tḥimart n wuǧi,

i dd-ittgeɛɛaden zeg wemcan n uṣebben.

Marra tixeswin urwent tacniwt,

war teqqim ict nbřa iḥenjiren.

7 Lḥenkat nnem am tremmant ibḍan

awarni i lltam nnem.

8 Aqa din settin n tjeǧidin

d tmenyin n tiyya,

uřa d tiɛzariyyin břa řeḥsab.

9 Weḥḥdes nettat, tadbirt inu,

tenni ikemmřen inu,

ayenni n yessis n yemmas,

nettat d tenni ifarzen

ɣar tenni i d as dd-yurwen.

Mařa zřint tt tyessit, ad tt ssɛuǧant,

tijeǧidin d tiyya ad tt ssemɣarent.”

10 “Min teɛna tenni dd-issijjen

am tfawt n řefjar,

tecna am tziri iqefřen,

teṣfa am tfuct yareqqen,

tessaggʷad am yiseddiyyen n řɛeskar

s ibanduten?”

Tseḍḥi tesřit

11 “Necc ḥwiɣ ɣar teḥwict

n tcejjura n teɣyact

ḥima ad ẓareɣ

aɣemmuy ibedden di teɣzurt,

ḥima ad ẓareɣ ma tazayart tessuffeɣ-dd,

ma ticejjura n aremman ttnewwarent.

12 Tuɣa war dd-arriɣ taynit

aqa ggiɣ ixef inu

deg ikarruten n řgens inu igellden.”

□ 

6:2 tilillicin - ijj n marka n nnuwarat daysen aẓri aṭṭas.

Aẓri n tesřit ɣar ccdiḥ

7

1 “Ɛqeb-dd, ɛqeb-dd, a Culamit!

Ɛqeb-dd, ɛqeb-dd,

maḥend ad dayem nexzar.”

“Min texsem ad tẓarem di Culamit?”

“Nettat am ccḍiḥ s nnubtat

n tnayen n řɛeskarat.”

2 “Mecḥař cnan iṣuraf nnem

di ṣandaliyyat nnem,

a, cem yessis n ijj n umcenneɛ!

Aḥnunni n tmeṣṣaḍt nnem

am tseddyin iɣřan

ttraḥent ttasent-dd,

ṣṣenɛet n ifassen n ufennan.

3 Taɛebbuḍt nnem

am tsarijt teḥnunni,

mani war ittxeṣṣi binu ixeǧḍen.

Aɛeddis nnem d akemmic n irden,

nnḍent as-dd tlillicin. □  

4 Idmaren nnem ggin

am tnayen n iɣayḍen imeẓyanen,

am wacniwen n tɣayḍet n wezɣar.

5 Iri nnem igga am ṣṣumɛet n řɛaj,

tiṭṭawin nnem

am yiyeřmamen n Ḥacbun,

ɣar tewwart n Bat-Rabbim,

tinzart nnem am ṣṣumɛet n Lubnan

i issajjan ɣar Dimacq.

6 Tiwa nnem igga azeǧif nnem

am Karmil,

acuwwaf n uzeǧif nnem d arjuwani,

ajeǧid ittwaḥbes deg imuzaren nnem.”

7 “Mecḥař tecnid cem,

u mecḥař tṣebḥed, a tayri,

di kuřci min izemmar bnadem

ad yarr meẓri!”

Awař n yesři uca tasřit tarni dayes

8 “Tiddi nnem tarwes di tcejjart n tini,

idmaren nnem deg izekkunen n uḍiř.

9 Necc nniɣ: ‘Ad nyeɣ x tcejjart n tini,

ad ṭṭfeɣ di řefruɛ nnes.’

Idmaren nnem ad iřin

am izenkak n uḍiř ɣar tzayart,

řefwaḥet n wenzaren nnem

am tteffaḥin,

10 aneɣ nnem am binu iṣebḥen aṭṭas ...”,

“... wenni ittraḥen nican ɣar llif inu,

wenni ittarran iyencicen

n yinni iṭṭṣen ad nhezzen.”

11 “Necc n llif inu,

ɣari dd-ittas meẓri nnes.

12 As-dd, llif inu,

ejj aneɣ ad nuyur ɣar yeyyar,

ad nessens di ředcur.

13 Ejj aneɣ ad nekkar zic

ḥima ad nuyur ɣar imarjaɛen n uḍiř,

ejj aneɣ ad nẓar,

ma tazayart aqa tessuffuɣ,

ma nnuwwar nnes nnurzmen,

ma ticejjura n aremman newwarent.

Dinni i d ac ɣa wceɣ asḥinneb inu.

14 Ttiffaḥin n tayri arxunt i řefwaḥ

u tiwa n tewwura nneɣ

aqa din frutat icewwaren,

tinni n ṭṭri d tinni ittwaxemmřen.

A llif inu, xemmřeɣ tent i cek!”

□ 

7:3 tilillicin - ijj n marka n nnuwarat daysen aẓri aṭṭas.

Tasřit tkemmeř awař nnes

8

1 “Ax, meɛlik qaɛ cek d uma,

tᵉṭṭeḍed di tbibbicin n yemma.

Mařa ufiɣ cek di barra, ad cek ssudmeɣ,

břa ma d ayi sseḥqaran.

2 Iři ad cek nedheɣ, ad cek awyeɣ

ɣar taddart n yemma,

cek ad ayi tessřemded din.

Ad ac wceɣ binu ittfuḥen

s řeɛṭur ad teswed,

aẓemmi n tcejjart inu n waremman.

3 Azeřmaḍ nnes sadu uzeǧif inu,

afusi nnes idarreɛ ayi-dd.

4 Necc ad kennint ssjaǧaɣ,

a yessis n Urcalim:

Mayemmi ɣa thewřent tayri

niɣ ad tt-i-dd-tessekkarent,

qbeř ma tᵉttexs nettat?”

Tasřit teffeɣ-dd zi řexřa ak-d yesři nnes

5 “Min teɛna nni din ittgeɛɛaden zi řexřa,

tᵉttɛemmed x llif nnes?”

“Sadu tcejjart n tteffaḥt

arreɣ meẓri nnem,

mani cem dd-tejja yemmam

s řeḥriq n tarwa,

mani cem dd-tejja

tenni cem dd-yurwen.”   

6 “Sars ayi am ṭṭabeɛ x wuř nnec,

am ṭṭabeɛ x uɣiř nnec,

maɣar tayri tejhed am řmewt,

tusmi teqseḥ am řaxart,

tifeṭṭutin nnes d tifeṭṭutin n tmessi,

aqa atent am uceɛɛař n SIDi.

7 Aṭṭas n waman

war zemmaren ad ssxesyen tayri,

uřa d iɣezran war tt ttiwyen.

Waxxa iwca ijjen i tayri

marra agřa n taddart nnes,

ad t sseḥqaren d aseḥqar.”

Tasřit d aytmas

8 “Neccin ɣarneɣ

ict n učmatneɣ tameẓyant,

ɛad war d as dd-ffiɣen idmaren.

Min ɣa negg i učmatneɣ

deg wass i di xas i ɣa ssiwřen?”

9 “Mařa nettat d řḥiḍ,

ad xas nessbedd acbar

am ijj n ttaj n nnuqart.

Mařa nettat d tawwart,

ad tt neqqen s tfeřwin n ukeccuḍ n tengelt.”

10 “Necc d řḥiḍ u idmaren inu am lburjat.

Xenni dewřeɣ necc di tiṭṭawin nnes

am tenni yufin řeḥna.”

Aḥwic n tzayart n Suliman d weḥwic n tzayart n tesřit

11 “Suliman tuɣa ɣares

ijj n umarjeɛ n uḍiř di Baɛl-Hamun.

Iwca amarjeɛ nni i iɛessasen.

I řɣiǧet nnes qaɛ ijj yiwi-dd

ařef n řewzen n nnuqart.”   

12 “Aḥwic n uḍiř inu,

aqa-t zzat i tiṭṭawin inu.

Ařef n řewzen n nnuqart

aqa aten i cek, a Suliman,

u ařfayen i iɛessasen n řɣiǧet zzayes.”

Ařaɣi n yesři d tesřit

13 “A cem tenni izeddɣen deg iḥwicen,

iɛciren nnem ttesřan s imezzuɣen nsen

i tmijja nnem,

qqaren: ‘Ejj ayi ad tt sřeɣ!”

14 “Deɣya, a llif inu,

egg am yiɣayḍ n wezɣar

niɣ am umeẓyan n udaden,

x idurar iccuren s řeɛcub ittfuḥen.”

Icaɛya

Tameẓriwt n Icaɛya

1

1 Řewḥiy n Icaɛya, mmis n Amuṣ, nni iẓra x Yahuda d Urcalim, deg wussan n Ɛuzziya, Yutam, Aḥaz d Ḥizqiya, ijeǧiden n Yahuda.

2 “Sřem, a ijenwan, uca sseɣd, a tammurt, minzi SIDI issawař: ‘Necc sseymeɣ iḥenjiren u ssemɣareɣ ten, maca nitni ɣewwɣen xafi.   

3 Afunas issen bab nnes d usnus řmedwed n sidi nnes, maca Israil war ɣares bu tussna, řgens inu war dayes teǧi řefhamet.

4 Uct x řgens i ixḍan, řgens i x iǧa ddqeř n řmuɛṣiyyet, zzariɛet n iɛeffanen, tarwa n usnexřiɛ. Nitni jjin SIDI, sseḥqaren Amqeddas n Israil, arrin as-dd s weɛrur.   

5 Mani tᵉttexsem ad tᵉttwawtem ɛad, umi kenniw teqqimem tᵉttɣewwaɣem. Azeǧif marra ihřec, uř marra yuheř aṭṭas.   

6 Zi třeqqa n uḍar ař azeǧif war dayes tᵉttifed min iṣebḥen! Mɣir iyezzimen, ṭṭeɛbayar d iyezzimen yarezmen, war ten hennḍen, war ten ssyarḍen, war ten ssareḍben s zzect.

7 Tammurt nwem texřa, tineddam nwem sscemḍen tent s tmessi, tammurt nwem ṣṣarden tt ibarraniyyen zzat i tiṭṭawin nwem, aqa-tt d řxirbet axmi ssenqeřben tt ibarraniyyen.   

8 Yeǧis n Ṣihyun teqqim ɣar ḍeffar am yict n tɛiccut deg umarjeɛ n uḍiř, am texxant n uɛessas deg iyyar n řexyar, am tendint ittwaḥṣaren.

9 Mři SIDI n řɛeskarat war d aneɣ ijji drus min yarewřen, iři nedweř am Sadum, iři negga am Ɛamurra.’ ”   

10 “Sřem i wawař n SIDI, a řḥukkam n Sadum! Wcem amezzuɣ i Ccariɛa n AREBBI, a řgens n Ɛamurra!

11 Min ɣa ggeɣ s tɣarṣi nwem, iqqar SIDI. Necc jjiwneɣ zi tɣarṣa n wecmaḍ n icarriyyen u zi tadunt n řmař iṣeḥḥen. Idammen n ifunasen imeẓyanen d yezmaren d iɣayḍen war d ayi tteɛjiben.   

12 Xmi dd-tᵉttasem ḥima ad tbanem zzat i wudem inu, wi kenniw iɛarḍen i uya, maḥend ad tɛefsem x řemraḥat inu?

13 War d ayi dd-tawyem ɛad tawhibt ibeḍřen. Řebxur ɣari d nnɛi. Ussan n iyuren n jdid d wussan n ssebt d uřaɣi i tmesmunin iqeddsen war zemmareɣ ad ḥemřeɣ marra aya, aqa-t d řmuɛṣiyyet, ɛad uřa d amuni ifarzen.

14 Řeɛmar inu icarreh ussan n uyur n jdid nwem d řeɛyudat nwem ittwaggen. Aqa aten dewřen ɣari d řeḥmeř, Necc uḥřeɣ ad ten arbuɣ.

15 Xmi tᵉttsarraḥem ifassen nwem, ttřeḥḥfeɣ i tiṭṭawin inu zzaywem. Ɛad mařa kenniw tarnim di tẓaǧit, Necc war tt ttesřiɣ, maɣar ifassen nwem ɛemmaren s idammen.  

16 Sirdem, sizdegem ixef nwem, ssiggʷejem tuɛeffna n tmegga nwem zi zzat n tiṭṭawin inu. Sbeddem zi řɣar i tᵉtteggem.   

17 Řemdem ad teggem min iṣebḥen, arzum x řḥeqq, wcem afus i wenni iḥsaren, ggem tasɣart i uyujiř, wtem x tajjač.”

18 “Asettiw-dd u ejj aneɣ ad nᵉttemḥakem ak-d wayawya!, iqqar SIDI. Waxxa ddnub nnec d izeggʷaɣen am uzeggʷaɣ iḥedqen, ad dewřen d icemřaren am wedfeř, waxxa d izeggʷaɣen am uzeggʷaɣ yuǧɣen, ad dewřen d icemřařen am tḍuft.   

19 Mařa kenniw tɛewwřem, u ad tesřem, xenni ad teccem min iṣebḥen n temmurt,

20 maca mařa kenniw tugim uca ad tɣewwɣem, ad kenniw yecc ssif, maɣar aqemmum n SIDI aqa issiweř!”

21 “Mammec tedweř tendint

nni dayes řaman

d tamɣart n farq-ccɣeř!

Nettat tuɣa teccur s řḥeqq,

tasegda tuɣa tᵉttnusa dayes,

maca řexxu iqettařen.

22 Nnuqart nnem tedweř d kuffu,

binu nnem ṣṣuren t ak-d waman.   

23 Řḥukkam nnem ttɣewwɣen,

aqa ggin ixewwanen d imeddukkař nsen,

marra ttexsen tirzifin

uca arezzun x arrecwet.

Nitni war ttiɣen i uyujiř tasɣart nnes,

ddeɛwet n tijjař war ten tᵉttikkwiḍ.”   

24 “S uya iqqar Sidi, SIDI n řɛeskarat, Amzemmar n Israil: ‘Uct xawem! Necc ad ssfewwjeɣ ixef inu s iɣrimen inu, Necc ad xeřfeɣ ixef inu zi řɛedyan inu.

25 Necc ad wteɣ afus inu xawem, ad kenniw ṣeffiɣ ak-d llixiyya uca marra řexfif nnem ad t weddareɣ.   

26 Necc ad am wceɣ ɛawed řquḍat nnem am ɣar umezwaru, d ayt n ccwar nnem am ɣar umezwaru. Awarni aya ad am řaɣan: ‘Tandint n tsegda!’ d ‘Tendint dayes řaman!’

27 Ṣihyun ad tᵉttwassenjem s řḥeqq d yinni zzayes ittuben ad ttwassenjmen s tsegda,

28 maca imɣewwɣen d imednab ad ttwarẓen jmiɛ, uca inni i ɣa iḥeyyden x SIDI, ad ttwaqḍan.   

29 Nitni ad seḍḥan zi ssibbet n tcejjura n l’aṣnam nni di temmeẓrem uca kenniw ad tseḍḥam zi ssibbet n iḥwicen nni tixḍarem kenniw.

30 Maɣar kenniw ad tiřim am tcejjart n yigg i zi afar nnes isřaw, u am weḥwic i war ɣar ǧin waman.

31 Ad idweř wenni ijehden d ijj n ufiřu n tiffest u řxedmet nnes d ict n tfeṭṭut, ad arɣen s tnayen idsen munen uca war din iǧi uřa d ijj wi ɣa issxesyen.’ ”

Adrar n Taddart n SIDI

2

1 Awař nni iẓra Icaɛya, mmis n Amuṣ, x Yahuda d Urcalim.

2 “Deg uneggar n wussan ad yiři wedrar n Taddart n SIDI ibedd imten x wedrar ameqqran qaɛ n idurar. Netta ad iɛdu marra tiwririn uca ad ɣares dd-azzřen marra řegnus.   

3 Aṭṭas n řegnus ad ṭṭfen abrid dinni, ad inin: ‘Asem-dd, ejj aneɣ ad ngeɛɛed ɣar wedrar n SIDI, ɣar Taddart n AREBBI n Yaɛqub, ḥima Netta ad aneɣ isseřmed ibriden nnes u neccin ad nuyur di tebridin nnes!’, maɣar zi Ṣihyun ad dd-teffeɣ Ccariɛa u awař n SIDI zi Urcalim.   

4 Netta ad iḥkem jar ccuɛub u ad iḥakem x waṭṭas n řegnus. Nitni ad ggen řesyuf nsen d dduzan u fřitcat nsen d řemwas i wezbar. War issgeɛɛad ijj n řgens ɛad ssif x ijj n řgens nneɣni u war darriben ɛad i umenɣi.   

5 A taddart n Yaɛqub, araḥ-dd ejj aneɣ ad nuyur di tfawt n SIDI.”

Ass n SIDI

6 “Maɣar Cek tenḍared řgens nnec, taddart n Yaɛqub, minzi nitni ccuren s uqarri zi temmura n ccarq uca ceɣřen ixef nsen s tbezgiwt am řgens n Ifilisṭiniyyen, uca wtin ifassen ak-d tarwa n ibarraniyyen.

7 Tammurt nsen teccur s nnuqart d wureɣ u war din aneggar ɣar txubay nsen. Tammurt nsen teccur s yeysan u war din aneggar ɣar ubarru n ikarruten nsen.

8 Tammurt nsen teccur s l’aṣnam, nitni bendqen zzat i řxedmet n ifassen nsen, i min ggin iḍewḍan nsen.

9 Ammu i ɣa iɣnes bnadem uca ad issehwa kuř ijj n weryaz ixef nnes. War d asen ttsamaḥ!”

10 “Adef ɣar řejruf, nuffar deg ucař zi ssibbet n usnexřiɛ n SIDI u zi ssibbet n řɛezz n lɛaḍama nnes!

11 Tiṭṭawin inefxen n iwdan ad dd-ttwassehwant u acenneɛ n yeryazen ad ihwa. Ad ittwassɛuǧa SIDI waha deg wass nni.   

12 Maɣar ass i SIDI ad dd-yas x kuř bu-nnfaxet d umɛeffar u x kuř ijj wenni issɛuǧan ixef nnes, ḥima ad dd-ittwassehwa.   

13 X marra ticejjura n tengelt yuɛřan d ittwassgeɛɛden n wedrar n Lubnan, x marra ticejjura n řbeǧuḍ n Bacan,

14 x marra idurar iɛeffaren, x marra tiwririn yuɛřan,

15 x kuř lburj yuɛřan, x kuř řḥiḍ n lqelɛa,

16 x marra iɣarruba n Tarcic u x marra řeqcuɛ iɣřan.

17 Nnfaxet n bnadem ad tessehwa u iryazen iɛeffaren ad ttwassehwan. Ad ittwassɛuǧa SIDI waha deg wass nni.

18 L’aṣnam ad ttwabeḍřen marra.

19 Xenni ad dd-adfen deg ifran n řejruf d iḥfrawen n temmurt zi ssibbet n usnexřiɛ n SIDI u zi ssibbet n uɛuǧi n lɛaḍama nnes, xmi Netta ad dd-ikkar ḥima ad issnexřeɛ tammurt.   

20 Deg wass nni ad inḍar bnadem l’aṣnam nnes n nnuqart d l’aṣnam nnes n wureɣ, inni ggin i yixef nsen ḥima ad asen bendqen, ařami i ɣa yiřin i ijarbuɛen d řweḍwaḍat,

21 maḥend ad dd-adfen di tezziyin n řejruf u deg ifran deg weẓru zi tiggʷudi n SIDI u zi ssibbet n řɛezz n lɛaḍama nnes, xmi dd ɣa ikkar ḥima ad issnexřeɛ tammurt.”

22 “Ḥeyydem x bnadem, wenni deg wenzaren nnes iǧa mɣir nnefs, minzi min iɛna netta qaɛ ad xas neḥseb?”

Imseyyaren iɛeffanen n Urcalim

3

1 “Maɣar xzar, Sidi, SIDI n řɛeskarat, ad ikkes x Urcalim d Yahuda qaɛ aɛekkaz d qaɛ taɣɣarct, qaɛ tamewciwt s ufus n weɣrum d qaɛ tamewciwt s ufus n waman,

2 bu-teɣruḍt d uɛeskari, řqaḍi d unabi, agezzan d umɣar,

3 ameqqran x xemsin d bu-ccan, amcawar, bu-ṣṣenɛet d wenni ɣar iǧa řefhamet n tḥessect n uɛezzem.

4 Necc ad xasen ggeɣ iḥuḍriyyen d řḥukkam nsen u nitni ad xasen sellṭen am mammec ttexsen nitni.

5 Xenni di řgens ad ḥsaren ijj i wenneɣni, aryaz i weryaz nneɣni, kuř ijj i jjar nnes. Nitni ad hekkweřen ijj i wenneɣni, aḥudri i uwessar, wenni ittwasseḥqaren i wenni ittwacennɛen.

6 Xmi ɣa icebbar ca n yijjen umas di taddart n babas, ad yini: ‘Cek ɣarek ɛad ijj n upartessu, ittxeṣṣa ad tiřid d amgewwed xaneɣ. Arr řxarbet-a sadu afus nnec!’, □  

7 xenni ad yagi netta deg wass nni, ad yini: ‘Necc war zemmareɣ ad iřiɣ d amesgenfu. War din bu weɣrum u war din bu warruḍ di taddart inu. War d ayi teggem d amgewwed n řgens!’

8 Maɣar tennedref tendint n Urcalim u tewḍa Yahuda, minzi iřes nsen d tmegga nsen aqa aten ḍidd i SIDI maḥend ad sɛaren tiṭṭawin n uɛuǧi nnes.

9 Tifras n iɣembab nsen cehhdent xasen. Am Sadum ssawařen nitni s bṭayṭay x ddnub nsen, war ten ssnuffaren. Uct x řeɛmar nsen, maɣar nitni tteggen řɣar deg yixef nsen.”

10 “Inim i umsegged aqa ad yiři mliḥ, aqa ad ccen s yixef nsen řɣiǧet n tmegga nsen.

11 Uct x uɛeffan. Uct xas, maɣar ad t xeǧṣen ɛlaḥsab min ggin ifassen nnes.

12 Inni ideǧen řgens inu aqa aten d iḥenjiren, uca timɣarin ttṣellṭent xas. A řgens inu, inni cek ineddhen, aqa ttɣarran cek, uca řatar n tbridin nnec messḥen t.”

13 “SIDI iwjed ḥima ad icarreɛ, Netta ibedd ḥima ad icarreɛ řegnus.

14 SIDI ad dd-yarfeɛ ddeɛwet ak-d imɣaren n řgens u ak-d řḥukkam nnes, maɣar kenniw tesscemḍem amarjeɛ n uḍiř u min tucarem i imezřaḍ aqa-t di tudrin nwem.

15 Min kenniw yuɣin, aqa třebbzem řgens inu u tᵉtteffẓem iɣembab n imezřaḍ?, iqqar Sidi inu, SIDI n řɛeskarat.”

Timɣarin timɛeffarin n Urcalim

16 Ammu i iqqar SIDI: “Minzi yessis n Ṣihyun daysent nnfaxet, ggurent s irawen geɛɛden, s řexzrat ttɣarrant, am ttraḥent u ttqezqizent s iṣuraf maḥend ad ssṭenṭunent ixeřxařen n iḍaren nsent,

17 ad yarr Sidi inu jdam x taceqquft n uzeǧif n yessis n Ṣihyun uca ad iɛarra SIDI řɛar nsent.”

18 “Deg wass nni ad asent ikkes Sidi inu marra řehzuṭ nsent: ixeřxařen x iḍaren nsent d řizarat ttwaceddent x tenyart d tezriwin timeẓyanin

19 d texrazin di ṣṣifet n tuddimin d timeqyasin d lltamat

20 d iḥewwaqen izewwqen i uzeǧif d ixerxařen d tḥezzamin d tziyyatin ittfuḥen d řeḥruz

21 d txadin n ufus d texrazin n tenzarin

22 d warruḍ n weydud d řizarat d tsebnay d iqurab

23 d tisitin d werruḍ n řeqṭen azdad d tcuccay d funarat n uzeǧif.

24 Deg wemcan n řefwaḥet n balsam ad tiři arriḥet, deg wemcam n tḥezzamt ad yiři wesɣun, deg wemcan n tcenkukin icuwwaren ad yiři uzeǧif aqeccar, deg wemcan n werruḍ iwseɛ ad tiři txancet n wecḍan u deg wemcan n weẓri d uɛeǧem n wecmaḍ x teřmect.

25 Iryazen nnem ad wḍan s ssif u ayt n bu-teɣruḍt nnem deg umenɣi.

26 Tiwwura nnes ad cetcant u ad ceḍnent uca nettat ad teqqim x temmurt s ifassen xwan.” □  

□ 

3:6 Arr řxarbet-a ... - s Tɛibranit ‘Ḥḍa x řxarbet-a sadu ifassen nnec’

□ 

3:26 Tiwwura nnes - ixs ad yini ‘tiwwura n Urcalim’ niɣ ‘tiwwura n Ṣihyun’.

4

1 “Deg wass nni ad cebbarent sebɛa n temɣarin deg ijj n weryaz, ad qqarent: ‘Neccin ad necc aɣrum nneɣ u ad nessyarḍ ixef nneɣ, ejj aneɣ ad neksi isem nnec waha, ksi řefḍiḥet xaneɣ.’ ”

2 “Deg wass nni ad idweř UƔEDDU n SIDI d telwizt icewwaren, u řɣiǧet n temmurt d řɛezz d ucewwar i min innejmen n Israil.

3 Min iqqimen n Ṣihyun d wenni iqqimen di Urcalim ɛad, ad asen inin: ‘D amqeddas!’, kuř ijj di Urcalim wenni ittwazemmemen i tudart.

4 Xmi ɣa issird Sidi řexmej n yessis n Ṣihyun u ad isrir zi řwest n Urcalim idammen s Arruḥ n řeḥkam u s Arruḥ icemmḍen,

5 xenni ad igg SIDI deg uziř ijj n useynu x marra Tazeddiɣt x wedrar n Ṣihyun u x tmesmunin nnes u s ǧiřet ddexxan d tissiqt n tmessi ittceɛciɛen, maɣar tiwa marra min iɛuǧen ad tiři tqidunt i udurri n tesřit.

6 Ad yiři uɛiccu i tiři s uziř zi řeḥmu u i wemcan n tarewřa d udurri zi řḥemřet d wenẓar.”

Taddart n Israil: amarjuɛ n uḍiř n SIDI

5

1 “Ttexseɣ ad ɣennjeɣ izři i llif inu, izři n llif inu x umarjeɛ nnes n uḍiř:

‘Llif inu ɣares ijj n umarjeɛ n uḍiř

x ijj n wedrar i dd-ittwassgeɛɛden

am ijj n yicc n ijj n mmis dehnen t s zzect. □  

2 Netta inqec i-t u iṣeffa i-t zeg iẓra,

iẓẓu t s tzayarin icennɛen.

Netta issbedd ijj n lburj di řwesṭ nnes.

Inqec dayes tasirt n uḍiř.

Xenni tuɣa issitim,

aḥwic n tzayart ad dd-yawi aḍiř,

maca netta yiwi-dd aḍiř asemmam.’ ”

3 “Xenni řexxu, a imezdaɣ n Urcalim d kenniw iryazen n Yahuda, ḥekmem jar ayi d umarjeɛ inu n uḍiř!

4 Min zemmareɣ Necc ɛad ad ggeɣ i umarjeɛ inu n uḍiř nni war d as ggiɣ ɛad? Mayemmi ssitimeɣ aqa ad dd-yawi aḍiř mliḥ, umi dd yiwi mɣir aḍiř asemmam?   

5 Xenni řexxu, Necc xseɣ ad awem ssecneɣ min ɣa ggeɣ ak-d umarjeɛ inu n uḍiř: Necc ad kkseɣ afray nnes i t iḥḍan, ḥima ad t řeqḍen qaɛ, ad ggeɣ ict n tazzit di řḥiḍ ař xas i ɣa ɛefsen.   

6 Ad t ggeɣ d řexřa, war t zebbaren niɣ ad t carzen, maca tazeggʷart d isennanen ad dinni ɣemyen u Necc ad umureɣ iseynuten maḥend war d as tticen anẓar.

7 Maɣar amarjeɛ n uḍiř n SIDI n řɛeskarat d taddart n Israil u iryazen n Yahuda d taɣeddut min xef yarḍa. Iraja řḥeqq, maca xzar, tuɛeffna, iraja tasegda, maca xzar, tɣuyyit.”   

8 “Uct x yinni ittseddan taddart ɣar taddart u arennyen iyyar ɣar yeyyar, ař tafed war da iǧi wemcan ɛad u kenniw waha i izeddɣen di řwesṭ n temmurt!   

9 Inna ayi SIDI n řɛeskarat deg imezzuɣen inu: ‘S tidett, aṭṭas n tudrin ad dewřent d řxirbet issaggʷaden, tudrin timeqqranin d tinni icnan war daysent izeddeɣ ɛad uřa d ijj.’

10 Minzi ɛecra n ifeddanen n umarjeɛ n uḍiř ad awyen mɣir ijj n ubatu, u ijj n uḥumir n zzarriɛet ad yawi mɣir ijj n ifa n řḥebb n irden.” □  

11 “Uct x yinni ikkaren zic, arezzun x ccrab u ttɣiman wsewsen ař tbambast, ař ten isseḥma binu!   

12 Řgambri d lharpa d ubendir d temja d binu aqa aten ɣar zzradi nsen, maca min ittegg SIDI war ɣares xezzaren, tameggit n ifassen nnes, war tt ttwiřin.

13 S uya ad ittwandeh řgens inu di lmenfa, minzi war ɣares teǧi tussna. Tarwa n taṣiřet n řgens ad heyyfen, ad yaẓeɣ ubarru nsen s ufadi.   

14 S uya i ɣa tarzem řaxart aṭṭas tmijja nnes, ad yarzem aqemmum nnes nhřa řeqyas, maḥend ad dayes ihwa řɛezz nnes d ubarru nnes d ddriz nnes d marra inni dayes ineggzen ammu s řefraḥet.

15 Xenni ad ixnes bnadem uca kuř aryaz ad ittwassehwa, uca tiṭṭawin n ayt n bu-nnfaxet ad dewřent xezzarent ɣar swadday.

16 Maca SIDI n řɛeskarat ad ittwassɛuǧa s řḥeqq u Arebbi d amqeddas ad uttwaqeddes s tsegda.

17 Ad hedden dinni izmaren am ttheddan x tkessawt nsen, uca ibarraniyyen ad ccen řexrabi n ayt n bu-wagřa.”   

18 “Uct x yinni ɣarsen dd-ijebbden řmuɛṣiyyet s tesɣunin n řɣecc uřa d ddenb s iseɣwan iqebbuzen n ukarru n iɛejmiyyen,

19 inni iqqaren: ‘Ejj i-t ad yazzeř, ejj i-t ad t igg deɣya ḥima ad t nẓar, uca ccwar n Umqeddes n Israil ejj i-t ad ixecc, ad dd-yas, ḥima ad t nessen!’ ”

20 “Uct x yenni, min war iḥřin qqaren as iṣbeḥ u min iṣebḥen war iḥři, inni itteggen taǧest d tfawt u tafawt d taǧest, inni itteggen min yarzigen d miẓid u min iziḍen d amarzag.”

21 “Uct x yinni umi ittɣiř asen aqa aten d imiɣisen i yixef nsen, u uct x yinni iḥessben ixef nsen d ifehhamen!”   

22 “Uct x yinni iǧan d ayt n bu-teɣruḍt ɣar tsessit n binu u x yeryazen imeḥḍen ɣar weḥray n ccrab,

23 inni ittsarraḥen i uɛeffan s terzeft iɣeccen, maca kksen tasɣart i imseggaden.”   

24 “S uya i ɣa ixsar weẓwar nsen u tanewwact nsen ad tᵉḍuw am tɛejjajt, am mammec ittett iřes n tmessi iɣeǧ u am mammec ihekkwa wurum s uceɛɛař, maɣar nitni nḍaren Ccariɛa n SIDI n řɛeskarat u sseḥqaran zeg wawařen n Umqeddas n Israil.   

25 X uya yarɣa weɣḍab n SIDI x řgens nnes uca iksi xas afus nnes. Aqa iwta i-t ařami arjijen idurar u řxecbat nsen meddent x imesraq am wefraḍ. S marra aya war yarexxu weɣḍab nnes, maca afus nnes iqqim isarreḥ.   

26 Maɣar ad issgeɛɛed taɛeǧant i řegnus nni iǧan di řaggʷaj, u zeg uneggaru n temmurt ad t iṣeffar ɣares. Xzar, ittas-dd deɣya s tezřa.

27 War ɣares yuḥiř uřa d ijj, uřa d ijjen inqarḍ, uřa d ijjen innudem niɣ iṭṭeṣ, uřa ɣar ijjen war ifsi abyas x tejɛinna nnes niɣ iqeṭṭes as ijj n ufiřu n sandaliyat nnes.

28 Fřitcat nnes qeḍɛent u marra řeqwas nnes ttwameḥḥḍen. Ticeḍyin n yeysan nnes banent qesḥent am uqayas, tijarrarin nnes am tḥaryaḍt.

29 Zzhir nnes am zzhir n teyradt u netta ittzehhar am yiyraden imeẓyanen. Ad yarruǧed, ad iṭṭef taymart nnes uca ad tt ijarr u war ittiři wi t ɣa ifekken.

30 Deg wass nni ad izehhar ḍidd řgens am zzhir n řebḥar. Ad xezzaren ɣar temmurt, aqa-tt mɣir d taǧest d řeḥṣaret, uca tafawt ad tebbarcen s iseynuten ibbarecnen.”   

□ 

5:1 s zzect - s Tɛibranit ‘n zzect’.

□ 

5:10 abatu - ijj n ‘ubatu’ ɛraḥař 20 niɣ 40 litru.

Tařaɣit n Arebbi x Icaɛya

6

1 Deg useggʷas n řmewt n ujeǧid Ɛuzziya ẓriɣ SIDI iqqim x řɛarc yuɛřan ittwassgeɛɛden uca afray n warruḍ nnes ittcur Zzawect Tameqqrant.   

2 Tiwa nnes bedden isarafiyyen, lmalakat nni ittbanen am daysen timessi, ɣarsen setta n wafriwen. Qaɛ ijj ɣares setta n wafriwen. S tnayen n wafriwen iřeḥḥef aɣembub nnes, s tnayen iřeḥḥef iḍaren nnes u s tnayen tuɣa iṭṭaw. □    

3 Iřaɣa ijj x wenneɣni, inna: “Amqeddas, Amqeddas, Amqeddas d SIDI n řɛeskarat. Marra tammurt teccur s uɛuǧi nnes!”,   

4 ařami nhezzen dsusa n tnebdatin n tewwart s tmijja n wenni iřaɣan uca Taddart teccur s ddexxan.

5 Xenni nniɣ necc: “Uct xafi, maɣar ad hellkeɣ, maɣar necc d aryaz bu-iyencicen xemjen u zeddɣeɣ jar řgens n ayt n bu-iyencicen xemjen, waxxa amenni tiṭṭawin inu ẓrint Ajeǧid, SIDI n řɛeskarat.”

6 Iḍwa-dd ijj zeg isarafiyyen ɣari. Yarbu řefḥem itteḥduduqen deg ufus nnes nni tuɣa iksi s tjeqqaḍt zeg uɛalṭar.

7 Netta iḥada zzayes aqemmum inu, inna: “Xzar, iḥada řefhem itteḥduduqen wanita iyencicen nnec. Temmeksi řmuɛṣiyyet nnec u ittwasseṣřeḥ i ddenb nnec.”   

8 Awarni uya sřiɣ i tmijja n Sidi inu, teqqar: “Man wen i ɣa ssekkeɣ u wi ɣa yuyuren maḥend ad izwar i Neccin?” Xas uca nniɣ: “Xzar, aqa ayi da, sekk ayi!”

9 Xenni inna: “Uyur uca tinid i řgens-a: ‘Waxxa ad tesřem s teynit, war t tfehhmem!’, uca: ‘Waxxa teẓrim mliḥ, war t tessinem!’  

10 Seqseḥ uř n řgens-a, uca belleɛ as imezzuɣen nnes, seřseq as tiṭṭawin maḥend s tiṭṭawin nnes war ittwiři u s imezzuɣen nnes war ittesři u s wuř nnes war ittessen, ařami war iddikkwiř uca ad ittwassgenfa.”   

11 Xenni nniɣ: “Ař meřmi, a Sidi inu?” Netta yarra-dd: “Ař i ɣa ttwaxarrbent tneddam, war daysent ittɣimi ɛad umezduɣ, uřa d tudrin, war daysent ittɣimi ɛad bnadem, uca ad tiři temmurt tareddeǧ.

12 Maɣar SIDI ad issbeɛɛed iwdan ɣar řaggʷaj, uca ad tiři temmurt texwa aṭṭas.

13 Maca ad dayes teqqim ɛad ict n teɛcart, maca uřa d man aya ad tᵉttwacc, maca am mammec ɣar tcejjart n yigg u ɣar tcejjart n řbeǧuḍ awarni řami tent i ɣa zedmen, ad iqqim ɛad jjdeɛ, ammu i ɣa yiři jjdeɛ nnes d zzariɛet tamqeddest.”

□ 

6:2 Isarafiyyen - ijj n marka n lmalakat inni ittbanen amecnaw daysen tmessi.

Řeɛřamet n Ɛimmanu-Il

7

1 Deg wussan n Aḥaz, mmis n Yutam, mmis n Ɛuzziya, ajeǧid n Yahuda, igeɛɛed Raṣin, ajeǧid n Aram, ak-d Faqaḥ, mmis n Ramalyahu, ajeǧid n Israil, ɣar Urcalim maḥend ad immneɣ akides. Maca netta war izemmar ad xas iɣelleb.   

2 Umi ḥajan i taddart n Dawud, nnan: “Aqa ihwa Aram x Ifrayim!”, yarjij wuř n ujeǧid d wuř n řgens nnes, am mammec ttarjijint tcejjura n wezɣar s usemmiḍ. □  

3 Inna SIDI i Icaɛya: “Ffeɣ i umsagar ak-d Aḥaz, cek d mmic Ca’ar-Yacub, ɣar uneggar n uqadus n waman n uyeřman n sennej, wenni iǧan ɣar webrid yuɛran ɣar Weḥwic n Uṣebban.

4 Ini as: ‘Ḥḍa, ars, war tteggʷed ca u war ttejji uř nnec ad yarxu x tnayen n isefḍawen n ukeccuḍ idduxxunen, x uxeyyeq yarɣin n Raṣin d Aram, u n mmis n Ramalyahu,

5 umi ixarreṣ Aram di řɣar xak, jmiɛ ak-d Ifrayim u ak-d mmis n Ramalyahu, inna:

6 ‘Ejj aneɣ ad ngeɛɛed x temmurt n Yahuda uca ad as nessiggʷed uca ad tt nebḍa jar aneɣ u xenni ad negg dinni mmis n Ṭabyil d ajeǧid.’

7 Ammu i iqqar Sidi inu, SIDI: ‘Aya war ittiři, aya war ittemmsar ca!’

8 Maɣar azeǧif n Aram d Dimacq u azeǧif n Dimacq d Raṣin - waxxa ammenni iqqim ɛad mɣir xemsa u-settin n iseggʷusa xenni ad yarẓ Ifrayim ař war ittiři ɛad d řgens -

9 uca azeǧif n Ifrayim d Samarya u azeǧif n Samarya d mmis n Ramalyahu. Mařa war tuminem, war tᵉttɣimam ad tbeddem.”

10 Yarni SIDI ɛad deg wawař ak-d Aḥaz, inna:

11 “Ttar ict n řeɛřamet i yixef nnec zi SIDI, AREBBI nnec, ttar i-tt swadday di raǧaɣ niɣ ttar i-tt dinni sennej di řuɛřa.”

12 Maca Aḥaz inna: “Necc war tt ttᵉttareɣ ca u war ttqeǧabeɣ SIDI.”

13 Xenni inna netta: “Sřem, kenniw a taddart n Dawud, ma war kenniw iqedd ad tessiḥřem iwdan, aqa kenniw tessiḥřem ɛawed uřa AREBBI inu?

14 S uya ad awem iwc Sidi inu simant nnes řeɛřamet. Xzar, taɛzarect ad teysi ddeyset, ad taru Mmis, ad as tegg ‘Ɛimmanu-Il’, ixs ad yini ‘SIDI aqa-t akidneɣ’.   

15 Netta ad icc trussi d tamment ař ɣa iften ad inḍar min war iḥřin u ad ixḍar min iṣebḥen.

16 Maɣar qbeř i ɣa issen uḥenjir ad inḍar min war iḥřin u ad ixḍar min iṣebḥen, ad texřa temmurt nni n tnayen n ijeǧiden i zi cek tᵉṭṭfed tiggʷudi.

17 Ad issiweḍ SIDI xak u x řgens nnec u x taddart n babac s ufus n ujeǧid n Accur ussan am mammec war dd-usin zeg wass nni di immsebḍa Ifrayim x Yahuda.”

18 “Deg wass nni ad imsar, aqa SIDI ad iṣeffar iẓan i iǧan ɣar ineggura n iɣezran n Miṣra uřa d tzizwa i iǧan di temmurt n Accur.

19 Ad dd-asen uca ad arsen marra di teɣzurin u di tezziyin n řejruf u x marra řḥarrac u x marra iyeřmamen n řwarud.”

20 “Deg wass nni ad awem iřs Sidi inu s ijj n řmuss i d icra x ujemmaḍ n iɣzar n Lfuraṭ, s ufus n ujeǧid n Accur, acuwwaf n uzeǧif d ucuwwaf x iḍaren uřa d tmart.”

21 “Deg wass nni aryaz ad yarebba ict n tɛejmit n ifunasen d tnayen n wuǧi.

22 S tyawant n uɣi i ɣa wcent, ad yecc trussi. Trussi d tamment ad yecc marra wi ɣa iqqimen di temmurt.”

23 “Deg wass nni ad yiři kuř amcam i xef bedden ařef n tzayarin i isekkwan ařef n řewzan n nnuqart, i isennanen d tzeggʷart.   

24 Ad uyuren ɣar din s fřitca d řqews, maɣar marra tammurt ad tiři teccur s isennanen d tzeggʷart.

25 Uřa x marra tisawnin nni carrzen s uřizim, war din dd-ttasen ɛad zi ssibbet n tiggʷudi zeg isennanen d tzeggʷart. Tammurt nni ad tiři ḥima ad arren ɣar dinni ifunasen u ḥima ad xas ɛefsen wuǧi.”

□ 

7:2 azɣar - niɣ ‘řɣabet’ niɣ ‘tazgant’.

Zzardet s tazřa, takeccaḍt deɣya

8

1 Inna ayi SIDI: “Ksi tařwiḥt tameqqrant, tarid xas s řeqřem n bnadem ařami zemmaren ad t ɣaren: ‘Zzardet s tazřa, takeccaḍt deɣya!’ ”

2 Řechud imtiqqan iwyeɣ-ten d acehhad i yixef inu: akehhan Uriya d Zakariyya, mmis n Yabraxya.

3 Tuɣa udfeɣ x tnabit u teksi s ddeyset, turuw-dd ijj n uḥenjir. Uca inna ayi SIDI: “Egg as: ‘Mahar-Calal, Xac-Baz!’, ixs ad yini: ‘Zzardet s tazřa, takeccaḍt deɣya!’

4 Maɣar qbeř ma ad iřmed uḥenjir ad yini: ‘Baba!’, niɣ: ‘Yemma!’, ad kksen agřa n Dimacq d zzardet n Samarya zzat i wudem n ujeǧid n Accur.”

5 Yarni SIDI deg wawař akidi, inna:

6 “Minzi řgens-a isseḥqar aman yarsan ittazzřen n Ciluha, s uya ifarḥ Raṣin d mmis n Ramalyahu.

7 S uya, xzar, Sidi inu ad yarr aman yewɛaren d imeqqranen n iɣzar n Lfuraṭ ad xasen ḥemřen, ixs ad yini ajeǧid n Accur d marra aɛuǧi nnes. Ad igeɛɛed zi marra taryiwin nnes u ad dd-issfiy tiwa n marra timuwwa nnes.

8 Ad yadef ɣar Yahuda, ad tt issɣarq uca ad yarni ad ɣares dd-yazzeř ař dd-as i ɣa yaweḍ ař yiři. Xmi ɣa isswiẓẓeḍ afriwen nnes ad dřen tiru n temmurt nnec! A Ɛimmanu-Il, Arebbi aqa-t akideneɣ.”

9 “Hajam, a kenniw řegnus, maca ɛad ad tᵉttwařebzem! Ejj marra jjwayeh iggʷejen n ddunect ad wcen imezzuɣen nsen: waxxa tḥezzmem ixef nwem, ad tᵉttwařebzem, waxxa tḥezzmem ixef nwem, ad tᵉttwařebzem!

10 Mcawarem, maca amcawar nwem ad ifceř! Inim ijj n wawař, war ittiři, maɣar Arebbi aqa-t akidneɣ, ‘Ɛimmanu-Il’.”

Řumur n SIDI i Icaɛya

11 Maɣar ammu i d ayi inna SIDI, umi xafi ijhed ufus nnes u iɛřem ayi ḥima war ggureɣ x webrid n řgens-a, inna:

12 “War qqarem ‘Tameɛmuč!’ i marra umi iqqar řgens-a ‘Tameɛmuč!’ War tteggʷedem u war ttnexřiɛem!

13 SIDI n řɛeskarat ad t tessqeddsem, ad zzayes teggʷedem u ad zzayes tennxeřɛem.

14 Netta ad yiři d Zzawect Iqeddsen, d aẓru n unedraf uřa d taṣḍart n uneqraḍ i tnayen n tudrin n Israil, d řfex d tracca i imezdaɣ n Urcalim.   

15 Aṭṭas jar asen ad nnqarḍen, ad wḍan, ad ttwarẓen, ad dewřen ɣar řfex uca ad nnaɣen.”   

16 “Cfen Cchadet, cemmeɛ Ccariɛa jar imeḥḍaren inu!”

17 “Necc ad rajiɣ SIDI, wenni iřeḥḥfen i uɣembub nnes zzat i taddart n Yaɛqub, xas i ɣa tecřeɣ.

18 Xzar, necc d iḥenjiren nni d ayi iwca SIDI, aqa aneɣ neǧa i řeɛřamat d lmuɛjizat di Israil zi ssibbet n SIDI n řɛeskarat nni izeddɣen x wedrar n Ṣihyun.”  

19 “Mařa nnan awem: ‘Seqsam inni issawařan ak-d imettan d igezzanen, inni ittweswisen u ittwecwicen!’, xenni ini: ‘Ma war dd-yusi i yijj n řgens ad isseqsa Arebbi nnes? Ma iɛeddeř ad sseqsan imettan di ṭṭweɛ n yinni iddaren?’ ”  

20 “Dewřem ɣar Ccariɛa u ɣar Cchadet! Mařa war uyuren ɛlaḥsab awař-a, war ɣarsen tᵉttiři tfawt n řefjar.”

21 “Ad inneḍ řgens da d diha di temmurt, icḍen u iǧuz, uca mařa iǧuz uca ixeyyeq, ad inɛeř řgens ajeǧid nnes d AREBBI nnes. Ma ad xzaren ɣar ujenna,

22 niɣ ɣar temmurt, aqa da mɣir řeḥṣaret d ṭṭřam, ṭṭřam issaggʷad. Ittwassuffeɣ řgens ɣar tubbarcent.”   

23 “Maca war ittɣimi ṭṭřam issaggʷad mani teǧa řeḥṣaret řexxu. Zic yiwi-dd Netta aseḥqar ɣar temmurt n Zabulun u ɣar temmurt n Naftali, ammu i ɣa yawi di řweqt i dd ɣa yasen ccan x webrid n řebḥar, x ujemmaḍ n L’Urdun, ɣar Ljalil n řegnus.”   

Axřaq n Lmasiḥ

9

1 “Řgens i iddaren di taǧest, ad iẓar tafawt tameqqrant. Tiwa nni izeddɣen di temmurt n tiři n řmewt ad tareɣ tfawt.   

2 Cek ad temmarnid di řgens u ad tessemɣared řefraḥet. Nitni ad farḥen zzat i wudem nnec am mammec farḥen ɣar tmeyra, am mammec arecgen xmi beṭṭan takeccaḍt ...

3 maɣar azayřu n ddqeř nnes d weɛmud x teɣruḍt nnes d uzeǧaḍ n uweqqaf nnes, aqa tarẓid ten am deg wass n Midyan,   

4 maɣar kuř řbuṭa nni yudfen deg uzehhar n umenɣi u kuř apartessu nni marɣen deg idammen, ad ittwassarɣ, ad yiři d macca i tmessi,

5 maɣar ittwaru aneɣ-dd Uḥenjir, immewc aneɣ Mmis uca řeḥkamet tᵉttwassars x teɣruḍt nnes u ttřaɣan as Isem nnes: Řeɛjeb, Amcawar, Arebbi Ijehden, Babas n Řebda, Řḥakem n Řehna.   

6 I řemɣaret n řeḥkamet nnes u i řehna nnes war ittiři qeṭṭu x řɛarc n Dawud u x tgeldit nnes, ḥima ad tᵉttwaḍmen u ad tᵉttwassejhed s řḥeqq d tsegda, zi řexxu ař i řebda. Acḍar n SIDI n řɛeskarat ad igg aya.”   

Afus n SIDI ḍidd i Ifrayim

7 “Sidi inu issekk awař ḍidd i Yaɛqub uca iwḍa di Israil.

8 Marra řgens ad t issen, Ifrayim d imezdaɣ n Samarya nni iqqaren s nnfaxet u s wuř iccuren s ukebbar:

9 ‘Reḥyuḍ n llajur wḍan, maca ad ten nebna ɛawed s tṣuḍar ittwassuydan. Urtan n řexřa ttwazedmen, maca ad neẓẓu ticejjura n tengelt deg wemcan nsen!’

10 Ad xas issekkar SIDI iɣrimen n Raṣin u Netta ad issehweř řɛedyan nnes xas.

11 Aram zi ccarq u Ifilisṭiniyyen zi ḍeffar, ařami nitni ad ṣarḍen Israil qaɛ. S marra aya war yarexxu weɣḍab nnes, maca afus nnes iqqim isarreḥ, □    

12 maɣar řgens war dd-idikkwiř ɣar wenni t iwtin u nitni war arezzun SIDI n řɛeskarat.”

13 “Ad iqess SIDI zi Israil azeǧif d ukennas, taseṭṭa n tini d uɣanim, deg ijj n wass.

14 Awessar d wenni umi ɣa yiři ccan, aqa aten d azeǧif, uca anabi nni isseřmaden ixarriqen, netta d akennas.

15 Maɣar imgewwaden n řgens-a d imɣekkʷayen u inni zzaysen ittwanedhen ad ttwaṣarḍen.

16 X uya war ifarreḥ Sidi inu x iḥudriyyen nsen, u war yareḥḥem x iyujiřen d tejjař nsen, maɣar marra nitni d imnafqen d iɛeffanen u kuř aqemmum issawař tubbuheřya. S marra aya war yarexxu weɣḍab nnes, maca afus nnes iqqim isarreḥ.”  

17 “Maɣar tuɛeffna tareqq am tmessi, tᵉttett isennanen d tzeggʷart, tessreqqa ixeccaben n wezɣar, ařami ttgeɛɛaden di ddexxan. □    

18 S uduqqez n ufugem n SIDI n řɛeskarat ad issqusbar tammurt uca řgens ad yiři d macca n tmessi. Uřa d ijjen war ittḥiwiř x wenneɣni.

19 Waxxa bnadem inehhec ɣar yefus, ad iqqim iǧuz. Waxxa ittett ɣar uzeřmaḍ, war ttyiwinen nitni. Kuř ijj ad isarḍ aysum n uɣiř nnes.

20 Manassa ad isarḍ Ifrayim u Ifrayim ad isarḍ Manassa uca tnayen idsen munen ad iřin ḍidd i Yahuda. S marra aya war yarexxu weɣḍab nnes, maca afus nnes iqqim isarreḥ.”

□ 

9:11 ad ṣarden ... qaɛ - s Tɛibranit ‘ad ccen ... s marra aqemmum’.

□ 

9:17 azɣar - niɣ ‘řɣabet’ niɣ ‘tazgant’.

10

1 “Uct x yinni issuffuɣen řumurat iɣeccen, inni ittarin tiweṣṣa ittḍeǧen

2 ḥima ad ssḥeyyden imezřaḍ x tesɣart nsen u ḥima ad acaren tasɣart n yinni ittwaḥṣaren n řgens inu, ařami ɣa dewřent tijjař d takeccaḍt nsen u iyujiřen d taymart.

3 Maca min texsem ad teggem deg wass n uxeǧeṣ u ɣar ureddeǧ nni dd ɣa yasen zi řaggʷaj? Wi ɣar i ɣa tarewřem ḥima ad tafem twiza u mani ɣa tejjem aɛuǧi nwem?

4 War din min ɣa ggen mɣir ad uḍaren x ifadden waha jar imeḥbas u ad wḍan jar inni ittwanɣen. S marra aya war yarexxu weɣḍab nnes, maca afus nnes iqqim isarreḥ.”

5 “Uct x Accur, azeǧaḍ n weɣḍab inu, aqa asxeḍ inu d aɛmud deg ifassen nsen!  

6 Ad t ssekkeɣ ɣar řgens iccuren s nnifaq u Necc ad t umureɣ x řgens i x idduqqez ufugem inu, maḥend ad acaren tukkarḍa u maḥend ad t keccḍen qaɛ u ad t ɛarran i uneɛfas am tɛejjajt x imesraq.

7 Maca netta s yixef nnes war d as ittɣiř ammu u uř nnes ittxarreṣ mammec nneɣni, maɣar netta ɣares deg wuř mɣir řekḥeḍ u maḥend ad iqḍa x řegnus, war iǧi drus.

8 Maɣar iqqar: ‘Ma war ǧin řḥukkam inu d ijeǧiden marra?

9 Ma war imsar i Kalnu amecnaw min imsaren i Karkamic? Ma war imsar i Ḥamat amecnaw min imsaren i Arfad? Ma war imsar i Samarya am min imsaren i Dimacq?

10 Am mammec afus inu iṭṭef tigeldawin n l’aṣnam nni zi ɛdunt řexyařat nsen ineqcen řexyařat n Urcalim d Samarya,

11 ma war tteggeɣ ammu ɛawed, am mammec i t ggiɣ ak-d Samarya d l’aṣnam nnes, uřa ak-d Urcalim d řexyařat nnes n l’aṣnam?’ ”

12 “Maca xmi ɣa ikemmeř Sidi marra řxedmet nnes x wedrar n Ṣihyun u di Urcalim, xenni ad xeǧṣeɣ Necc řɣiǧet n ukebbar deg wuř n ujeǧid n Accur uřa d aɛeffar yuffen di tiṭṭawin nnes,

13 maɣar netta inna: ‘Aya ggiɣ t s ufus inu ijehden u s tiɣit inu, maɣar necc ɣari řeɛqeř. Iymiren n řegnus kkseɣ ten, u řeɛwayeḍ nsen keccḍeɣ ten, u am jjiheř ɣeḍřeɣ řḥukkam nsen.

14 Am řɛucc, ammu yufa ufus inu agřa n řegnus, jarweɣ marra tammurt am mammec jarwen timeǧařin immenḍaren. Uřa d ijj war issenhezzi afriwen, war din wenni yarezmen ajeqmim niɣ ijaw.’

15 Ma ittfeyyec ccaqur qibač i wenni zzayes ittceqqaren? Niɣ ittneffex řmencar zzat i wenni zzayes ittqessen? Aya iři axmi aɛmud ittḥenneḍ aryaz nni t issgeɛɛden, niɣ axmi aɛmud issgeɛɛed bab nnes nni war iǧin d akeccuḍ.”

16 S uya ad issekk Sidi inu, SIDI n řɛeskarat, bu-deǧis jar iryazen nsen iqebbuzen u Netta ad issireɣ timessi sadu aɛuǧi n Accur am yijj n řḥaduq n tmessi.   

17 Tafawt n Israil ad tedweř d timessi u Amqeddes nnes d aceɛɛař nni i ɣa icemḍen u ad tecc isennanen d tzeggʷart nnes deg ijj n wass waha.

18 Netta ad yecc aɛuǧi n wezɣar nnes u n řɛirst iṣebḥen nnes s marra řeɛmar d weysum i daysen, uca ad yiři uɛuǧi nnes am yijj n umeḥřuc ittraḥen iɣeǧi.

19 Min iqqimen n tcejjura n wezɣar nnes ad yiři drus waha, ijj n uḥudri izemmar ad ten iḥseb.”

20 “Deg wass nni ad yiři min iqqimen n Israil d inni inejmen zi taddart n Yaɛqub war ttɛemmiden ɛad x wenni ten iccaten, maca ad iɛemmed Israil x SIDI, Amqeddas n Israil, s řaman iccur.

21 Min iqqimen ad dd-idweř, min iqqimen n Yaɛqub ad dd-idweř ɣar Arebbi ijehden.

22 A Israil, waxxa řgens nnec ammu iwseɛ am yiǧi n řebḥar, ad zzaysen dd-idweř mɣir min iceṭṭen. Akeḥḥeḍ bayen, tasegda tewseɛ.   

23 Maɣar Sidi inu, SIDI n řɛeskarat, ad iqḍa x man aya uca ad igg min yuran di marra tammurt.”   

24 “S uya, ammu i iqqar Sidi inu, SIDI n řɛeskarat: ‘A řgens inu nni izeddɣen di Ṣihyun, war tteggʷed ca zi Accur xmi cek iccat s uzeǧaḍ uca issgeɛɛed xak aɛmud, am mammec imsar di Miṣra.

25 Maɣar ɛad mɣir cwayt, xenni ad ikemmeř mkuř wesxeḍ nni uca ad yiři weɣḍab inu x ureddeǧ nsen.

26 Maɣar SIDI n řɛeskarat ad iḥenneḍ tiwa nnes arekkuḍ, am mammec iwta Midyan ɣar teṣḍart n Ɣurab. Taɣɣarct nnes ad tiři tesswiẓẓaḍ tiwa i řebḥar u Netta ad tt issgeɛɛed am mammec t igga di Miṣra.   

27 Deg wass nni ad iwḍa řeḥmeř n Accur x teɣruḍt nnec u taɣnact nnes x yiri nnec. Azayřu ad ittwabeṭṭeř s ijiman nni iṣeḥḥen.”

28 “Ad dd-yas ɣar Ɛayyat, iɛdu x Mijrun, issars dduzan nnes di Mixmac.

29 Nitni ɛeddun x webrid n uẓekkwu x idurar, ad ssensen di Jabaɛ. Rama tᵉttarjiji, tarweř Jibɛa n Cawul.

30 Sɣuyy s tmijja ijehden, a yeǧis n Jallim! Arr řbař, Layca, a cem Ɛanatut, meskina!

31 Tandint n Madmina tarweř, imezdaɣ n Jibim ffɣen maḥend ad afen řaman.

32 Ass-a ɛad ad ibedd di Nub. Netta ad iksi afus nnes issaggʷad ɣar wedrar n yeǧis n Ṣihyun, ɣar tewrirt n Urcalim.”

33 “Xzar, Sidi, SIDI n řɛeskarat, ad iqess řefruɛ s uɣiř. Inni s tiddi yuɛřan ad ttwazedmen, uca inni issgeɛɛden ixef nsen ad ttwassehwan.

34 Cbarq n wezɣar ad ittwaqřeɛ s wuzzař uca Lubnan ad iwḍa s ufus n Umzemmar.” □  

□ 

10:34 Lubnan - ixs ad yini řɛeskar n Accur wenni dd-yusin zi jjihet n idurar n Lubnan inni yuɛřan x wedrar n Ṣihyun. Maca Lmalak n SIDI, Arebbi n Israil, iwta řɛeskar n Accur (xzar Ica. 37:36).

Řeḥkamet n řehna i dd ɣa yasen

11

1 “Ad dd-teffeɣ Tseṭṭa zi jjdeɛ n Yassa u Taɣeddut zeg iẓewran nnes ad dd-tawi řɣiǧet.   

2 Ad xas yarsa Arruḥ n SIDI, Arruḥ n tiɣit d řeɛqeř, Arruḥ n ccwar d jjehd, Arruḥ n tussna d tiggʷudi zi SIDI.   

3 Arḍa nnes ad yiři di tiggʷudi n SIDI. War icarreɛ ɛlaḥsab min ttwařant tiṭṭawin nnes, war iḥekkem ɛlaḥsab min ttesřan imezzuɣen nnes.

4 Ad icarreɛ imuqřiřen s tsegda u ad iḥkem imwaḍɛen n temmurt s řḥeqq, maca tammurt ad tt iwwet s uzeǧaḍ n uqemmum nnes u s usuḍi n uqemmum nnes ad ineɣ aɛeffan.

5 Tasegda ad tiři d abyas n tejɛinnatin nnes u tidett d abyas x tmeṣṣaḍin nnes.

6 Ad izdeɣ wuccen ɣar izmar, aɣiras ad ijen ɣar iɣayḍ ameẓyan. Aɛejmi d wayrad ameẓyan d řmař iṣeḥḥen ad iřin munen uca aḥenjir ameẓyan ad ten indeh. □    

7 Tafunast d ddub ad hdan jmiɛ, uca imeẓyanen nsen ad jnen ɣar wayawya uca ayrad ad yecc řum am ufunas.

8 Aḥḍiḍ ad yarr mezři zzat i wexbuc n třefsa u anibu i kksen zeg uṭṭuḍ, ad isswiẓẓeḍ afus nnes ɣar warzam n tfawt n weḥfur n ufiɣar.

9 War tteggen řɣar u war tteggen areddeǧ x wedrar inu iqeddsen marra, maɣar tammurt teccur s tussna n SIDI am mammec dřen waman tisi n řebḥar.

10 Deg wass nni ad ibedd Weẓwar n Yassa am tɛeǧant i weyduden. Ɣares ad sseqsan řegnus uca amcan n arraḥet nnes ad yiři icewwar.”   

11 “Deg wass nni ad issgeɛɛed Sidi inu afus nnes ict n twařa nneɣnit, ḥima ad isellek min iqqimen n řgens nnes zi Accur, Miṣra, Fatrus, Kuc, Ɛilam, Cinɛar d Ḥamat u zi tegzirin n řebḥar. □  

12 Netta ad issbedd taɛeǧant i řegnus u ad ijarw ɛawed imenneɛraq n Israil, ḥima ad issmun inni ittwazeǧɛen zi Yahuda zi arebɛa n tɣemmura n temmurt.

13 Xenni ad iggʷej wasam n Ifrayim u inni iḥeṣṣaren Yahuda ad ttwaqeḍɛen. Ifrayim war ittisem ɛad zi Yahuda u Yahuda war iḥeṣṣar ɛad Ifrayim.

14 Ad ffɣen ɣar řɣarb axmi ṭṭawen x tɣarḍin n Ifilisṭiniyyen uca munen ad keccḍen ayt n ccarq. Ad sswiẓẓḍen ifassen nsen ɣar Idum d Mu’ab uca ayt n Ɛammun ad asen ṭṭaɛen.

15 Ad iḥarrem SIDI iřes n řebḥar n Miṣra uca Netta ad issgeɛɛed afus nnes x yeɣzar n Lfuraṭ s uḥaduq n Arruḥ nnes u ad t iwwet ař ɣa idweř sebɛa n tɣezratin, uca ad yarr aqa zemmaren ad kken x webrid s sandaliyat.   

16 Ad din yiři webrid iseggmen i min iqqimen n řgens nnes nni i ɣa iceṭṭen zi Accur, am mammec tuɣa iǧa webrid i Israil umi dd-igeɛɛed zi Miṣra.”   

□ 

11:6 aɛejmi - niɣ ‘amwa’, ‘ayenduz’ niɣ ‘yuggu’.

□ 

11:11 řebḥar - niɣ ‘il’.

Izři n uṣebbeḥ zi Ṣihyun

12

1 “Deg wass nni ad tinid: ‘Necc ttqadiɣ Cek, a SIDI, aqa tuɣa Cek txeyyqed xafi, maca aɣḍab nnec inneqřeb u Cek tessfewwajed xafi.

2 Xzar, Arebbi d asenjem inu, necc ad xas ttecřeɣ, ɛemmarṣ ad ggʷedeɣ, maɣar SIDi inu, SIDI, aqa-t d jjehd d uzehhid inu, Netta idweř ayi d asenjem.’

3 Kenniw ad taymem aman s řefraḥet zi tařawin n usenjem.”   

4 “Deg wass nni ad tinim: ‘Qadam i SIDI, řaɣam Isem nnes, secnem timegga nnes jar řegnus, barrḥem aqa Isem nnes iɛuǧa!   

5 Zehhdem i SIDI, maɣar Netta igga timesřayin timeqqranin. Ejj aya ad ittwassen di marra tammurt.

6 Sřiwřew u ɣennej, a cem tenni izeddɣen di Ṣihyun, minzi d ameqqran Amqeddas n Israil di řwesṭ nnem.’ ”

13

1 Řḥukm issaggʷaden x Babil nni iẓra Icaɛya, mmis n Amuṣ.

2 “Sgeɛɛdem taɛeǧant x wedrar aqeccar, sɣuyyem ɣarsen, ceyyarem s ufus aqa ad adfen zi tewwura n tarwa n taṣiřet!”

3 “Necc umureɣ imqeddasen inu, Necc řaɣiɣ x ayt n bu-teɣruḍt inu di ssibbet n weɣḍab inu, inni ineggzen s řefraḥet x lɛaḍama inu.”

4 “Aqa zzhir n ijj n ubarru ameqqran x idurar, am n ijj n řgens imɣar, řḥess n ddriz n tgeldawin, n řegnus usin-dd munen. SIDI n řɛeskarat isedd řɛeskar nnes.

5 Ad dd-asen zi temmurt tiggʷej, zi ṭṭarf n ujenna, SIDI d řeqcuɛ n wesxeḍ nnes, ḥima ad xarrben marra tammurt.”

6 “Sɣuyyem, maɣar ass n SIDI yudes-dd, ad dd-yas am ureddeǧ zeg Umzemmar x kuřci.   

7 X uya dewřen marra ifassen fecřen u wuř n kuř bnadem ifessi.

8 Nitni nnxeřɛen, iřeqqef i-ten weɣnas d řewjeɛ n tarut, ttnezbaren am temɣart ittarun. Kuř ijj ixezzar ɣar wenneɣni, iɣembab nsen ggin am yiceɛɛařen n tmessi.”

9 “Xzar, ass n SIDI ad dd-yas, s řeqsaḥet iwɛaren u s řḥaduq n weɣḍab nnes, ḥima ad yarr tammurt d wareddeǧ u ḥima ad zzayes imḥa imednab.

10 Maɣar itran n ujenna d iwrafen n itran war ttejjin ɛad tafawt nsen ad tarɣ, tafuct ad tebbarcen xmi dd ɣa tenqar, uca taziri war ttejji ɛad tafawt nnes ad tceɛceɛ.   

11 Maɣar ad xeǧṣeɣ i ddunect tuɛeffna nnes u i iɛeffanen řmuɛṣiyyet nsen u Necc ad ssbeddeɣ nnfaxet n imɛeffaren u ad ssehwiɣ nnfaxet n ayt n bu-řexcunet.

12 Ad arreɣ aryaz ad yiři iɣřa x wureɣ azdad, uřa d bnadem x wureɣ iɣřan zi Ufir.

13 X uya ad ssarjijeɣ ijenwan uca ad tenhezz temmurt zeg wemcan nnes zeg uduqqez n ufugem n SIDI n řɛeskarat u zeg wass n řḥaduq n weɣḍab nnes.”

14 “Am tɣayḍet n wezɣar injerfen, am wuǧi war ɣares dd-iksi uřa d ijj, ammu i ɣa nnqeřben nitni kuř ijj ɣar řgens nnes u kuř ijj ad yarweř ɣar temmurt nnes.

15 Qaɛ wenni i ɣa ittwafen, ad xas cuqen, u qaɛ wenni i ɣa ṭṭfen, ad iwḍa s ssif.

16 Zzat i tiṭṭawin nsen ad ttwaddzen iḥenjiren nsen, ad ttwakeccḍent tudrin nsen u timɣarin nsen ad ttwassnuqqbent.”

17 “Xzar, Necc ad xasen ssḥarrceɣ Imadiyyen, nitni war d asen tecqi nnuqart u ɣarsen nitni ureɣ war isekkwi.

18 Řeqwas nsen ad xarrgen iḥudriyyen, war areḥḥmen ca x řɣiǧet n uɛeddis, u tiṭṭ nsen war tᵉttziǧiz i iḥenjiren.

19 Tandint n Babil, talwizt jar tgeldatin, tenni d řɛezz d usemɣar n Ikaldaniyyen, ad tedweř am mammec řami tuɣa AREBBI issneqřeb Sadum d Ɛamurra.   

20 I řebda war ittɣimi din uřa d ijj, war dayes zeddɣen ɛad zi jjiř ař jjiř. Aɛrab war dinni iccit aqiḍun nnes ɛad u imeksawen war ttejjin ad tareyyeḥ din tḥimart nsen ɛemmarṣ.   

21 Řewḥuc n řexřa ad zzřen dinni u tizeddiɣin nsen ad ccurent s mukat, yessis n nnɛamet ad zedɣent dinni uca imuyan ijennen ad dinni negzen.

22 Ad ssmiɛɛiwen ifisen ijj ɣar wenneɣni di lqelɛat ittwajjen n Babil uřa d uccanen n řexřa di řeqṣur n řehzuṭ. Řweqt nnes ad dd-taweḍ deɣya u ussan nnes war ttzuggarten ca.”

14

1 “Maɣar SIDI ad iḥinn x Yaɛqub uca ad ifarz Israil ɛad. Netta ad asen iwc řhudnet di temmurt nsen. Abarrani ad kidsen imun u nitni ad dewřen ɣar taddart n Yaɛqub.

2 Řegnus ad ten awyen u ad ten ssidfen ɣar wemcan nsen. Taddart n Israil ad ten tᵉṭṭef d tasɣart di temmurt n SIDI, am yisemɣan d tiyya. Ad ḥebbsen inni ten iḥebbsen, uca ad ḥekmen x inni ten iḥeṣṣaren.”

3 “Deg wass i d ac i ɣa issareyyeḥ SIDI zi řeḥriq nnec, zeg unexřiɛ nnec u zi tsexxart nnec iqesḥen i zi ggin ad asen tsexxared,   

4 ad tessgeɛɛded amettiř-a x ujeǧid n Babil, ad tinid: ‘Mammec issbedd wenni iḥeṣṣaren zi řeḥṣaret nnes, mammec tᵉttwaqḍa řeqsaḥet?’

5 Yarẓa SIDI aɛmud n iɛeffanen, azeǧaḍ n ayt n bu-ṣṣulṭa,

6 wenni iwtin řegnus deg ijj n uduqqez n ufugem s tiyyita břa qeṭṭu, wenni tuɣa iḥekkmen x řegnus s weɣḍab, iḍaffar i-ten břa aziǧez.

7 Marra tammurt tarsa, tesqar. Xenni duqquzen s řefraḥet.

8 Uřa d ticejjura n umerzi farrḥent zzayek u ticejjura n tengelt n idurar n Lubnan qqarent: ‘Zeg wami cek tmedded ɣar temmurt, war da dd-ittis uřa d ijjen ɛad ḥima ad aneɣ yarẓ!’ ” □  

9 “Řaxart swadday ad tenhezz di ṭṭweɛ nnec, maḥend ad ffɣen nitni ɣar umsagar akidek xmi dd ɣa tased. Di ṭṭweɛ nnec ad tessfaq řexyařat n imettan, marra řḥukkam n temmurt, ad tegg marra ijeǧiden n temmurt ad kkaren zi řekrasi nsen igellden.

10 Nitni marra ad ṭṭfen deg wawař, ad ac inin: ‘Uřa d cek tdewřed tarehfed, am neccin, řexxu cek tarewsed dayneɣ!’

11 Aqa tmenḍar nnfaxet nnec di řaxart, řḥess n lharpat nnec. Sadu nnec ttwabezzɛen iwekkiwen am řemtaḥ, u ikeccawen d malta nnec.

12 Mammec teggid tewḍid-dd zeg ujenna, cek, a yitri n řefjar ittseqsiqen, mmis n tuffut n řḥař! Mammec tᵉttwarẓed ɣar temmurt, cek amarniw n řegnus!

13 Tennid deg wuř nnec: ‘Necc ad geɛɛdeɣ ɣar ujenna, ad ssbeddeɣ řɛarc inu tiwa i yetran n Arebbi, ad qqimeɣ x wedrar n umuni ɣar ṭṭrufa n ccamal qaɛ.   

14 Necc ad geɛɛdeɣ tiwa n tqiccatin n iseynuten, ad arwseɣ deg Umɛuǧi x kuřci!’

15 Lla, ad cek dd-ssehwan di řaxart, di řaǧaɣ qaɛ n wanu!

16 Inni cek i ɣa iẓaren, ad dayek jɛaren, ad fehmen uca ad inin: ‘Ma wa d aryaz nni issarjijen tammurt, wenni ijjin tigeldin ad nhezzent,

17 wenni yarrin tammurt d řexřa uca yareddeǧ tineddam nnes, wenni war yarxun i imeḥbas nnes ad arekkʷeḥen?’

18 Marra ijeǧiden n řegnus, marra nitni zzřen din di ccan, kuř ijj di taddart nnes.

19 Maca cek tmenḍared, ssiggʷejen cek x wenḍeř nnec, am ict n nnɛi n tɣeddut mmenḍaren tt, ssduryen tt s imettan ittwassnuqqben s ssif, inni dd ɣa ihwan ɣar iẓra n tesraft n wenḍeř, am řxecbet i x ɛefsen.

20 War temmarsed deg wenḍeř d ijjen akidsen, maɣar txarrbed tammurt nnec uca tenɣid řgens nnec. Zzariɛet n iɛeffanen ɛemmarṣ war tt ittidaren i řebda.   

21 Swejdem ṭṭabřa n tɣarṣt i iḥenjiren nnes x řmuɛṣiyyet n ibabaten nsen, maḥend nitni ɛemmarṣ war ttbeddin ɛad, ad warten tammurt uca ad ccuren udem n temmurt s tneddam.   

22 Necc ad xasen kkareɣ, ammu i issawař SIDI n řɛeskarat, Necc ad teḥḥiɣ zi Babil kuř isem d marra min iqqimen, am mmis uřa d mmis n mmis, ammu i iqqar SIDI.   

23 Necc ad arreɣ Babil d tasɣart n twuct n ǧiřet uřa d iyeřmamen. Ad ten mḥiɣ s tmedwast n ureddeǧ, ammu i iqqar SIDI n řɛeskarat.”   

24 SIDI n řɛeskarat ijjuǧ, inna “S tidett, am mammec Necc i tt xarrṣeɣ, ammu i ɣa imsar, am mammec Necc i tt uriɣ, ammu i dd ɣa yas.

25 Aqa Necc ad arẓeɣ Accur di temmurt inu u ad xas ɛefseɣ x idurar inu, ḥima azayřu nnes ad zzaysen ittwaksi u řeḥmeř nnes ad iwḍa x tɣarḍin nsen.

26 Wa d acawar nni ittwaggen x marra tammurt u wa d afus i isswiẓẓḍen i marra řegnus.

27 Maɣar SIDI n řɛeskarat ixarreṣ aya, man wen izemmaren ad t ibḍeř? Aqa afus nnes isswiẓẓaḍ i-t, man wen izemmaren ad t yarr ɣar uɣezdis?”   

Awař n Arebbi x Filicit

28 Deg useggʷas n řmewt n Aḥaz, yusa-dd řḥukm issaggʷaden wanita:   

29 “War farreḥ, a cem, marra tammurt n Filicit, aqa akeccuḍ nni cem iwtin, ittwarẓ, maɣar zeg weẓwar n ufiɣar ad dd-iffeɣ urefsiw amesmum u řɣiǧet nnes ad tiři d řḥaycet icemḍen iṭṭawen.   

30 Imenza n imuqřiřen ad hdan s řhudnet uca imezřaḍ ad zzřen di řaman, maca ad nɣeɣ aẓwar nnem s řaẓ uca arefsiw ad ineɣ min zzayem iqqimen.”

31 “Ru, a tawwart, sɣuyy, a tandint, aqa fecřen marra imezdaɣ n Filicit! Maɣar zi ccamal ad dd-yas ddexxan uca uřa d ijjen ad yaggʷej zeg iseddiyyen nnes n řɛeskar.”

32 “Min i dd ɣa yarren x ireqqasen n řgens?”

“Aqa SIDI igga dsas n Ṣihyun ḥima řmusakin n řgens nnes ad ɣares arewřen!”

□ 

14:8 amerzi - niɣ ‘ameḍzi’.

15

1 Řḥukm issaggʷaden x Mu’ab.

“Di ǧiřet ittwahdem Ar-Mu’ab, idweř issusem, wah, di ǧiřet ittwahdem Qir-Mu’ab, idweř issusem!   

2 Geɛɛden ɣar Bayit d Dibun, ɣar řegɛudi ḥima ad run. Dinni ad iru Mu’ab x Nabu d Maydaba. Qaɛ azeǧif nsen iřsa d aqeccar, marra timira ttwaḥeffent.   

3 Beysen s txuncay n wecḍan deg izniqen nsen, aqa din mɣir tɣuyyit x tzeɣwin nsen u deg wazzayen nsen, imeṭṭawen weṭṭan-dd x uɣembub.

4 Ḥacbun isɣuyyu, uřa d Aliɛala. Ttesřan i tmijja nsen ař Yahaṣ. X uya sɣuyyun uřa d iryazen n Mu’ab nni ɣar iǧa řesnaḥ, buḥbeř n mkuř aryaz ifceř dayes.”

5 “Uř inu isɣuyyu x Mu’ab. Imarwařen nnes iwḍen ař tandint n Ṣuɣar, tenni iǧan am taɛejmit n třata n iseggʷusa. Am ttrun ttgeɛɛaden tasawent n Luḥit, wah, deg webrid ɣar Ḥurunayim ssgaɛɛaden nitni taɣuyyit n txessart.

6 Wah, aman n Nimrim ad dewřen imucan xřan, wah, arbiɛ isřaw, aɣemmuy n arbiɛ iqḍa, war ittiři ɛad uɣemmuy aziza.

7 X uya ad arbun min iceṭṭen d min ɛad ɣarsen, ɣar ujemmaḍ n iɣzar n Iṣefṣafen.

8 Wah, ad dd-teffeɣ tɣuyyit n ucetci di temmurt n Mu’ab, aweɛɛeḍ nnes ad dd-iffeɣ ař Ajlayim, aɣuyyi s imeṭṭawen ař Bi’r-Ilim.

9 Ɛad ccuren waman n Dimun s idammen, waxxa Necc ad arenyeɣ x Dibun ɛad ktar: ayrad ad dd-yas x yinni dd-yarewřen zi Mu’ab, x min iqqimen di temmurt.”

16

1 “ ‘Sekkem ddmani ccuren s izmaren n řḥakem n temmurt, zi Salaɛ ɣar řexřa, ɣar wedrar n yeǧis n Ṣihyun!’

2 Am ijḍaḍ yarewřen, ittwasseḍwen zi řɛucc, ammu i ɣa ggent yessis n Mu’ab ɣar imucan n uẓekkwu n yeɣzar n Arnun.

3 ‘Awyem xenni ccwar, ksim awař, ggem tiři nnem am ǧiřet deg uziř, snuffar imetlaɛ, war znuzi inni yarewřen!’

4 ‘Jjem inni zzayi x yuẓẓřen ad ɣarem qqimen, a tammurt n Mu’ab! Iři d adurri i nitni zzat i wudem n umteḥḥay!’ ”

“Řeḥṣaret maca ad tbedd, ateḥḥi ad iqḍa, inni iɛeffsen x temmurt ad mweddaren zi temmurt.

5 Řkursi igellden ad ittwacedd s tmexsiwt icuwwaren u Netta ad xas iqqim di tidett deg Uqiḍun n Dawud, Netta d wenni iḥekkmen d wenni yarezzun řḥeqq uca issefřeḥ tasegda.”   

6 “Neccin nesřa x nnfaxet n temmurt n Mu’ab, aqa nettat d taɛeffart ař ṭṭarf. Taɛeffart nnes d nnfaxet nnes d zzɛamet nnes, aqa marra řhard nnes ixwan war iǧi ca nican.   

7 S uya i ɣa tru temmurt n Mu’ab x Mu’ab, marra nitni ad run, ad sɣuyen x zzbib n Qir-Ḥarisat, nitni dewřen ttwaɣeřben qaɛ.

8 Maɣar isřawent tzayarin deg imarjaɛen n uḍiř n Ḥacbun. Tiseḍwin n ḍḍiřect n Sibma arennyent řḥukkam n řegnus. Tiseḍwin yiwḍent ař Yaɛzir, suḥent di řexřa, bezzɛent, aqa ẓwant řebḥar.   

9 X uya ttruɣ x ḍḍiřect n Sibma, am mammec ruɣ x Yaɛzir. Ssuɣ cem s imeṭṭawen inu, a, tineddam n Ḥacbun d Aliɛala, minzi ruḥen iɣuyyan n usřiwřew zi tini nnem n unebdu u zeg weřqaḍ nnem.   

10 Tḥeyyed řefraḥet d zzhu zeg iyyaren isseɣmayen n tfeǧaḥt, war ttɣennijen u war sřiwřiwen ɛad deg imarjaɛen n uḍiř. Wenni yareffsen war yareffes ɛad aḍiř di tsiřt n uḍiř. Ssbeddeɣ Necc řeɛyudat n usřiwřew.

11 X uya sɣuyyunt tekricin inu am yijj n řgambri x Mu’ab, u daxeř inu x Kir-Ḥaris.

12 Xmi i ɣa yaḥeř Mu’ab x řgeɛɛdet mani ttqeddamen tiwhibin nnes uca ad yadef ɣar zzawect nnes iqeddsen ḥima ad iẓẓaǧ, xenni ad ẓaren aqa Mu’ab war izemmar ad igg walu.”   

13 Wa d awař i issiweř SIDI x Mu’ab.

14 Uca řexxu issawař SIDI, iqqar: “Di třata n iseggʷusa ɛlaḥsab iseggʷusa n ucewwař, ad idweř uɛuǧi n Mu’ab ittwasseḥqar ak-d marra abarru nni ameqqran. Min zzayes i ɣa iqqimen, ad yiři drus qaɛ, war iǧi aṭṭas.”

17

1 Řḥukm issaggʷaden x Dimacq.

“Aqa da, Dimacq war tᵉttiři ɛad d tandint, ad tedweř d řxarbet ittwahedmen.

2 Tineddam n Ɛaruɛir ad dewřent xřant, ad iřint i tḥimriwin. Tina ad dinni zzřent uca uřa d ijjen war tent issfeɛfiɛ.

3 Ad tᵉttwaqḍa x lqelɛa zi Ifrayim uřa x tageldit zi Dimacq u x min iqqimen n Aram. Nitni ad asen imsar am mammec imsar i uɛuǧi n ayt n Israil, ammu i iqqar SIDI n řɛeskarat.”

4 “Deg wass nni ad isřaw uɛuǧi n Yaɛqub uca ad tedweř tadunt n arrimet nnes teqqiǧet.

5 Ad yiři axmi ittqebbeḍ wenni imejjaren imendi ibedden uca imejjar uɣiř nnes tidrin, ad yiři axmi ijj iřeqqeḍ tidrin di teɣzurt n Irafawiyyen.

6 Ad iqqim mɣir ijj n uceṭṭi i weřqaḍ, am ɣar wezwaḍ n izemmuren, tnayen niɣ třata n tzitunin ɣar tqiccet n taseṭṭa sennej, uca arebɛa niɣ xemsa ɣar tiseḍwin iɣemmayen aṭṭas, ammu i iqqar SIDI, AREBBI n Israil.”

7 “Deg wass nni ad ixzar bnadem x wenni t iggin u tiṭṭawin nnes ad ẓaren Amqeddas n Israil.

8 War ittwaři iɛalṭaren, řxedmet n ifassen nnes, uřa d min iggin iḍewḍan nnes war t iẓẓar, tirebbin n cwarti lla uřa d ipilaren n arebbi n tfuct lla.”

9 “Deg wass nni ad iřint tneddam nnes ifaryen am wemcan ixřa deg wezɣar u taqiccet n wedrar nni jjin zzat i tiṭṭawin n ayt n Israil, ad yiři d amcan ittwareddǧen.

10 Maɣar cek tᵉttud AREBBI n usenjem nnec, war teɛqiřed x Teṣḍart nnec ijehden. X uya tᵉtteẓẓud aɣemmuy iḍarfen uca tzarrɛed tiɣeddutin tibarraniyyin.

11 Deg wass nni di tent teẓẓuḍ, ad tent tfaryed, u ɣar uteffu tejjid zzariɛet nnem ad tessfuffi: d man aya d tamejra iɛurrcen deg wass n řeḥřac nnec d řeḥriq war ittgenfin.”

12 “Uct x ubarru n řegnus nni izehharen am zehharen řebḥur, uřa uct x ddriz n ccuɛub nni iggin am řeḥweř n waman imeqqranen inhewřen!

13 Ad hewřen ccuɛub am řeḥweř n waman imeqqranen, maca Netta ad ten yarebba u nitni ad arewřen ɣar řaggʷaj. Ad ittwaɛarn ubarru n řegnus am uřum x idurar ittwaɛarnen zeg usemmiḍ, am useynu n tɛejjajt tenneḍ as-dd tḥaryaḍt.   

14 Ɣar řweqt n tmeddit, xzar, anexřiɛ! Qbeř ma ad iṣbeḥ řḥař, war iǧi netta ɛad. Ta d tasɣart n yinni d aneɣ ikeccḍen, zzhar n yinni d aneɣ yucaren.”

Tammurt n Kuc ad tsellem ixef nnes i SIDI AREBBI

18

1 “Uct x temmurt n řḥess n wafriwen, tenni ɣar urendad iɣezran n temmurt n Kuc,

2 tenni issekken imsekkan nnes x řebḥar, di tɣarrabutin n uɣanim tiwa i waman.

Uyurem, a kenniw ireqqasen ifsusen, ɣar ijj n řgens izzuggarten u ittwessgen n teřmect, ɣar ijj n řgens nni zi ggʷeden zeg wami iǧa u zi ssa tsawent, ɣar řgens nni ittamaran řebda u iɛeffes, wenni zi qeḍɛen iɣezran tammurt nnes.

3 A kenniw marra imezdaɣ n ddunect d yinni izeddɣen x temmurt xmi ɣa ssgeɛɛden taɛeǧant x idurar, xenni ad t tẓarem, u xmi ɣa suḍen deg uyicc n icarri, ad t tesřem!”

4 “Maɣar ammu i d ɣari inna SIDI: ‘Necc ad ḥḍiɣ di řhudnet x řɛarc inu, am řehmu yareqqen ɣar ṭṭḥa n uziř, am useynu iccuren s nnḍa ɣar řehmu n ṣṣabet.’

5 Maɣar qbeř ṣṣabet, xmi ɣa ikemmeř nnuwwar, tedweř tnewwart d aḍiř inenna, ad izbar Netta izbiren s ijeqqaḍen n wezbar, ad ikkes arbiben, ad ten iqḍu.

6 Nitni marra ad ttwajjen i ijḍaḍ ittkeccaḍen x idurar u i řewḥuc n temmurt. Deg unebdu ad xasen arsen ijḍaḍ ittkeccaḍen u di řmecta ad xasen arsen řewḥuc n řexra.

7 Di řweqt nni ad awyen ict n tarzeft i SIDI n řɛeskarat: ijj n řgens izzuggarten d ittwessgen n teřmect - u man aya zeg ijj n řgens imeggʷed zzayes zeg wami iǧa d tsawent, zeg ijj n řgens nni ittamaren řebda u iɛeffes, nni zi qeḍɛen iɣezran tammurt nnes - ɣar wemcan n Yisem n SIDI n řɛeskarat: ɣar wedrar n Ṣihyun.”

19

1 Řḥukm x Miṣra. “Xzar, SIDI innya x ict n tseynut ittazzřen. Netta yudef ɣar Miṣra uca l’aṣnam ad arjijen zzat i wudem nnes u ayt n Miṣra ad asen ifceř wuř deg idmaren nsen.

2 Maɣar ad ssḥarrceɣ Imiṣriyyen x Imiṣriyyen, maḥend kuř ijj ad immneɣ ak-d umas, u kuř ijj ak-d wajjar nnes, tandint ak-d tendint, tageldit ak-d tgeldit.

3 Buhbeř n Imiṣriyyen ad yarjef daysen u Necc ad fesxeɣ ixarriṣen nsen. Xenni ad sseqsan l’aṣnam nsen d yinni ittɛezzmen uřa d yinni issawařen ak-d imettan d igezzanen.

4 Ad ggeɣ Imiṣriyyen deg ufus n aytbab iqesḥen uca ajeǧid iwɛaren ad xasen iḥkem, ammu i iqqar Sidi, SIDI n řɛeskarat.

5 Aman di řebḥar ad aẓɣen u iɣzar ad idweř d ijdi, ad yaẓeɣ.

6 Iɣezran ad arxun i arriḥet yursuḍen u iɣezran n Miṣra ad arsen uca ad aẓɣen, aɣanim d telga ad isřawen.

7 Ddmani n tarewsa ɣar Nil, ɣar uqemmum n iɣzar n Nil, uřa d marra tammurt ɣar iɣezran mani zarrɛen, ad aẓɣen, ad ttwakksen, war ttiřin ɛad.

8 Ibeḥriyyen n iseřman ad ceḍnen u marra inni inḍaren tasennart nsen deg iɣzar n Nil, u inni ibezzɛen tracca n udellaɛ x waman, ad isřawen zeg wecḍan.

9 Inni ixeddmen tiffest azdad meccḍen ad seḍḥan, uřa d idarrazen n řkettan d acemřař.

10 Ad ttwaddzen ipilaren n temmurt, marra inni ixeddmen di ṭṭweɛ n řmunet icḍen as řeɛmar.”

11 “Wah, řḥukkam n Ṣuɛan d ibuhařiyyen, ccwar n imcawaren imiɣisen n firɛun idweř ibbuhři. Mammec tzeɛɛmem ad teqqarem ɛad i firɛun: ‘Necc d mmis n imiɣisen, mmis n ijeǧiden n wecḥař uya?’

12 Mani ǧan xenni imiɣisen nnec? Ejj i-ten ad ac ssargben u ad cek ssecnen min ixarreṣ SIDI n řɛeskarat ḍidd i Miṣra!

13 Řḥukkam n Ṣuɛan dewřen d ibuhařiyyen, ttwacemten řḥukkam n Nuf. Ad ssweddaren Miṣra, aqa inni d iẓra n teɣmart n tqebbař nnes.”

14 “SIDI ikebb di Miṣra buḥbeř issdewwaxen di řwesṭ nnes. Nitni ssweddaren Miṣra di marra min igga, am umeskar iweddar di tɛuqqit nnes.

15 War ittiři ɛad i Miṣřa min ɣa yegg, min izemmar ad t igg uzeǧif niɣ akennas, taseṭṭa niɣ aɣanim.”   

16 “Deg wass nni ad iřin Imiṣriyyem am temɣarin. Ad arjijen, ad nnxeřɛen zi ssibbet n wenhezzi issaggʷaden n ufus n SIDI n řɛeskarat, i zi ɣarsen i ɣa inhezz ssa d ssa.

17 Tammurt n Yahuda ad tedweř d amedya n unexřiɛ i Imiṣriyyen. Marra wenni t ittidaren, ad innexřeɛ zi ssibbet n uxarreṣ n SIDI n řɛeskarat nni xasen ixarreṣ.”

18 “Deg wass nni ad din iřint xemsa n tneddam di temmurt n Miṣra, ad din ssiwřen iwdan iřes n Kenɛan uca ad jjaǧen ɣar SIDI n řɛeskarat. Ict n zzaysent ad as qqaren ‘Ir-ha-Heres!’, ‘Tandint n wareddeǧ’.  

19 Deg wass nni ad din yiři ijj n uɛalṭar di řwesṭ n temmurt n Miṣra u ijj n umayḍu iqeddsen ɣar weymir nnes.

20 Aya ad yiři d řeɛřamet d cchadet i SIDI n řɛeskarat di temmurt n Miṣra: xmi ɣa řaɣan i SIDI zi ssibbet n yinni ten iḥeṣṣaren, Netta ad ɣarsen issekk Amsenjem d ameqqran, u wanita ad ten ifekk.

21 Ad idweř SIDI ittwassen ɣar Imiṣriyyen uca Imiṣriyyen ad ssnen SIDI deg wass nni. Nitni ad as sexxaren s tɣarṣt d tewhibt n řɣiǧet uca ad wcen awař i SIDI u ad t kemmřen.   

22 Ad iwwet SIDI Imiṣriyyen s tiyyita, Netta ad ten iwwet u ad ten issgenfa. Nitni ad dd-dewřen ɣar SIDI u Netta ad yejj ixef nnes ad ittwasseṣřeḥ s tẓaǧit yuǧɣen nsen u ad ten issgenfa.”

23 “Deg wass nni ad din yiři webrid ameqqran zi Miṣra ař Accur. Ayt n Accur ad dd-asen di Miṣra uca Imiṣriyyen di Accur. Ad as ɛebden Imiṣriyyen i Netta jmiɛ ak-d ayt n Accur.”

24 “Deg wass nni ad yiři Israil d wiss třata ak-d Miṣra d Accur, d lbaraka di řwesṭ n temmurt.

25 Maɣar SIDI n řɛeskarat ad ten ibarek, ad yini: ‘Iři ad ittwabarek řgens inu Miṣra, u řxedmet n ifassen inu Accur, uřa d tasɣart inu Israil!’ ”

Řḥukm x Miṣra d Kuc

20

1 Deg useggʷas nni di dd-yusa ukumandar n řɛeskar ɣar Acdud, umi t issekk Sarjun, ajeǧid n Accur, u immneɣ netta ak-d Acdud uca iṭṭef i-t,

2 di řweqt nni tuɣa issawař SIDI, s uqemmum n Icaɛya, mmis n Amuṣ, inna: “Uyur, sars arruḍ n txancet n wecḍan nni x tejɛinna nnec u kkes sandaliyat nnec x iḍaren nnec!” Igga i-t Icaɛya, iggur d aɛaryan u s řeḥfa x iḍaren nnes. □  

3 Řexdenni inna SIDI: “Am mammec iggur umsexxar inu Icaɛya řexxu ɛad třata n iseggʷusa d aɛaryan u s řeḥfa da d diha, am řeɛřamet u am yijj n řeɛjeb i Miṣra u i Kuc,

4 ammu i ɣa indeh ujeǧid n Accur imeḥbas n Miṣra d imenfiyyen n Kuc, ameẓyan d umeqqran, aɛaryan d uḥefyan n iḍaren, uřa s ddabub iɛarran, aqa d řefḍiḥet i Miṣra.

5 Xenni ad ggʷeden u ad seḍḥan zi ssibbet n ayt n Kuc i ɣar tuɣa xezzaren d ca, u zi ssibbet n Imiṣriyyen, afeyyec nsen. □  

6 Imezdaɣ n temmurt-a x tma n řebḥar ad inin deg wass nni: ‘Xzar, ammu i imsar i wenni ɣar nxezzar d ca, d wenni ɣar narweř ḥima ad narzu twiza, ḥima ad nettwafekk zi zzat n wudem n ujeǧid n Accur. Mammec xenni nzemmar ad nenjem řexxu?’ ”

□ 

20:2 aqemmum - s Tɛibranit ‘afus’.

□ 

20:5 ayt n Kuc - ixs ad yini řgens n Ssudan d Itiyupiyya.

21

1 Řḥukm issaggʷaden x řexřa n řebḥar.

“Am mammec ttazzřent tḥaryaḍin di Temmurt n Ljanub, ammu i ɣa iffeɣ netta zi řexřa, zi temmurt issaggʷaden. □  

2 Tusa-dd ɣari ijj n řewḥiy iqseḥ: ‘Aɣeddar ittegg s řeɣdaret u amteḥḥay ad iteḥḥa. Geɛɛed-dd, a Ɛilam, ḥṣar, a Maday!’ Necc ad ssbeddeɣ marra azehhar nnes.

3 X uya tteksent dayi tejɛinnatin inu, u ṭṭfen ayi řewjeɛ n tarut am řewjeɛ n ict n temɣart ittarwen. Necc ttnezbareɣ xmi d as ttesřiɣ, nnxeřɛeɣ umi t ttwařiɣ.

4 Uř inu innejref, aqarqeb nnes issenhezza dayi tiggʷudi. Tbambast n tmeddit nni wehhceɣ aṭṭas, igga ayi tt d řɛurret.”   

5 “Srusa-dd ṭṭabřa, sbedd aɛessas, ecc, su!”

“Kkarem, a řḥukkam, dehnem taseddart n useřqi!”

6 Maɣar ammu i d ayi inna Sidi: “Uyur, egg ijj n uɛessas, ejj i-t ad ixebbar min ittwařa!”

7 Aqa iẓra iryazen nni inyin x yeysan, tyuya n imnayen ak-d tyuya nneɣni, ijj n ukaravan n yeɣyař d ijj n ukaravan n iřeɣman. Tuɣa iḥeṭṭa mliḥ, mliḥ aṭṭas.

8 Xenni iřaɣa wenni tt iẓrin: “A Sidi inu, deg wass ttbeddiɣ břa qeṭṭu x wecbar n tɛessast u kuř ǧiřet ttɛesseɣ.   

9 Xzar, diha usin-dd iryazen nni inyin x yeysan, tyuya n imnayen ak-d tyuya nneɣni!” Ɛawed iṭṭef netta deg wawař, inna: “Tewḍa tendint n Babil, tewḍa, d marra řexyařat ineqcen n irebbiten nnes iřbez i-ten x temmurt!”   

10 A asarwat inu, a mmis n unedrar inu! Min sřiɣ zi SIDI n řɛeskarat, AREBBI n Israil, xebbareɣ kenniw xas.

11 Řḥukm issaggʷaden x Duma.

“Zi Saɛir řaɣan ayi-dd: ‘Aɛessas, mecḥař ɛad ɣa tekk ǧiřet? Aɛessas, mecḥař ɛad ɣa tekk ǧiřet?’

12 Inna uɛessas: ‘Yusa-dd uteffu n řḥař, uřa d ǧiřet tusa-dd. Mařa kenniw texsem ad tesseqsam, seqsam! Dewřem-dd, asem-dd!’ ”

13 Řḥukm issaggʷaden di tmeddit.

“Deg wezɣar di temmurt n Weɛraben ad tessensem, a kenniw, ikaravanen n ayt n Dadan! □  

14 Uyurem ɣar wumsagar ak-d wenni iffuden ḥima ad as tawyem aman! Imezdaɣ n temmurt n Tayma ffɣen-dd ɣar umsagar ak-d umarwař s weɣrum.

15 Maɣar nitni arewřen zi řesyuf, zi ssif i dd-ittwajebden, zi řqews ittwameḥden u zi řeɣben n umenɣi.

16 Maɣar ammu i d ayi inna Sidi inu: ‘Ɛad deg ijj n useggʷas, ɛlaḥsab iseggʷusa n ucewwař, xenni ad iqḍa marra x uɛuǧi n Qidar!

17 Řqedd n ayt n bu-řqews iqqimen, ayt n bu-teɣřudṭ n Qidar, ad yiři drus waha, maɣar SIDI, AREBBI n Israil d wenni innan aya.’ ”

□ 

21:1 řebḥar - niɣ ‘il’.

□ 

21:13 azɣar - niɣ ‘řɣabet’ niɣ ‘tazgant’.

22

1 Řḥukm issaggʷaden x Teɣzurt n Řewḥiy.

“Min cem yuɣin ařami tgeɛɛded cem ak-d marra iwdan x tzeɣwin?

2 A cem, tenni iccuren s ddriz, a cem tandint izruddḥen, tandint ineggzen s řefraḥet: inni dayem ittwanɣen, war ttwanɣen s ssif u war mmten deg umenɣi.

3 Marra imgewwaden nnem munen arewřen, maca ttwaḥebbsen nhřa uřa d ict n tecti n řqews, marra inni dayem ufin, ttwacarfen, waxxa arewřen ɣar řaggʷaj.”

4 “X uya qqareɣ: ‘Saggʷejem xafi řxezrat, ejj ayi ad ruɣ s imeṭṭawen imerzagen. War d ayi ḥeṣṣarem ḥima ad ayi tɛezzam x wareddeǧ n yeǧis n řgens inu!’   

5 Maɣar d ijj n wass n wezruddeḥ d uɛfas d uxarweḍ i dd-issekk Sidi inu, SIDI n řɛeskarat, di Teɣzurt n Řewḥiy, ijj n wass n weɣdař n řḥiḍ u n iɣuyyan i x dd-ttarran idurar.

6 Maɣar Ɛilam iṭṭef aqrab nnes s fřitcat, jmiɛ ak-d ukarru n umenɣi u ak-d aryaz nni t ineddhen d yinni inyin x yeysan, u Qir iɛarra taseddart n uɛeskari. □  

7 Ad imsar aqa řemxeyyer n teysarin nnec ad ttwaccuren s ikarruten n umenɣi u imnayen ad sedden ixef nsen i umenɣi arendad n tewwart n tendint. □  

8 Ad ikkes Netta arruḍ x Yahuda. Deg wass nni ad texzared ɣar řesnaḥ i iǧan di Taddart n Wezɣar. □  

9 Ad tẓarem tizzeyyin di tendint n Dawud, minzi aqa atent deg waṭṭas. Ad tessmunem aman n uyeřmam n wadday.

10 Ad tḥesbem tudrin n Urcalim uca ad thedmem tudrin ḥima ad tessjehdem řḥiḍ.

11 Ad teggem ijj n uyeřmam jar řeḥyuḍ, ḥima ad tessmunem aman n uyeřman aqdim, maca war txezzarem ɣar wenni t iggin, u war tḥeṭṭim wenni t iṣennɛen zeg wecḥař uya.”

12 “Deg wass nni ad iřaɣa Sidi inu, SIDI n řɛeskarat, maḥend ad trum, ad tesɣuyem, ad tḥeffem azeǧif u maḥend ad tyarḍem taxancet n wecḍan.

13 Maca xzar, řexxu aqa din arcaq d řefraḥet, neqqen ifunasen, ɣarṣen i wuǧi, ttᵉtten aysum u sessen binu, am qqaren: ‘Ejj aneɣ ad necc, ad nsu, maɣar tiwecca ad nemmet!’   

14 Maca SIDI n řɛeskarat issargeb ayi x uya deg imezzuɣen inu, inna: ‘Řmuɛṣiyyet-a war ittwasseṣřeḥ i kenniw ař ɣa temmtem!’, ammu i iqqar Sidi inu, SIDI n řɛeskarat.”

Awař n Arebbi x Cibna d Ilyaqim

15 “Ammu i iqqar Sidi inu, SIDI n řɛeskarat: ‘Uyur, adef ɣar wewkiř nni, ɣar Cibna, řemqeddem n tzeddiɣt n ujeǧid, uca ini:

16 Min ɣarek iǧan danita, niɣ man wen ɣarek iǧan danita, aqa cek tneqced da ijj n wenḍeř i yixef nnec? Iwa ineqqec anḍeř nnes sennej, ineqqec i yixef nnes ict n tzeddiɣt di jjarf!

17 Xzar, SIDI ad zzayek iḥejjar s ijj n uḥejjar imɣar, Netta ad cek iṭṭef s ijj n wuḍuf iqseḥ.

18 Netta ad cek isseḥnunneḍ qaɛ ařami tdewřed d taqurart, ict n tcamma nni tt i ɣa nḍaren ɣar ict n temmurt temɣar. Dinni i ɣa temmted u dinni i ɣa iřin xenni ikarruten nnec icuwwaren, a cek řefḍiḥet n taddart n bab nnec!

19 Necc ad cek dd-ssuffɣeɣ zi řfusina nnec, wah, Netta ad cek dd-iqřeɛ zeg wemcan nnec.’ ”

20 “Deg wass nni ad řaɣiɣ i umsexxar inu Alyaqim, mmis n Ḥilqiya.   

21 Necc ad as ssyarḍeɣ arruḍ nnec u Necc ad as beyseɣ abyas nnec u ad wceɣ tizemmar nnec deg ufus nnes. Netta ad yiři d babatsen i imezdaɣ n Urcalim d taddart n Yahuda.

22 Necc ad as ssarseɣ řmeftaḥ n taddart n Dawud x teɣruḍt nnes. Mařa netta ad yarzem, war izemmar uřa d ijj ad ibelleɛ, mařa netta ibelleɛ, war izemmar uřa d ijj ad yarzem.   

23 Necc ad t wteɣ am řewted deg ijj n wemcan imten u netta ad yiři d řɛarc n uɛuǧi i taddart n babas.

24 Ad xas ayřen marra aɛuǧi n taddart n babas, iɣedduyen imeẓyanin d tɣeddutin, zi marra tiqcuɛin timeẓyanin, zi ṭṭbaṣi ař marra tiqnucin.

25 Deg wass nni ad ittwakkes řewted i ittwawten deg wemcan imetnen, iqqar SIDI n řɛeskarat. Ad ittwaqḍeɛ u xenni ad iwḍa uca ddqeř i tuɣa ɣares yuyřen, ad ittwaqess, maɣar ammu i inna SIDI.”

□ 

22:6 inni inyin x iysan - niɣ ‘imnayen’.

□ 

22:7 imnayen - niɣ ‘inni inyin x yeysan’.

□ 

22:8 azɣar - niɣ ‘řɣabet’ niɣ ‘tazgant’.

23

1 Řḥukm issaggʷaden x Ṣur.

“ ‘Rum, a iɣarruba n Tarcic, maɣar tehdem tendint n Ṣur umi war teqqim taddart uřa d řmuyyi.’ Wah, ammu i d asen ittwassargeb zi temmurt n ayt n Kittim.   

2 ‘Susmem, a kenniw imezdaɣ n tegzirt! Isebbaben n Ṣidun inni iẓekkwan řebḥar s iɣarruba nsen, aqa ccuren cem s sseřɛet!’

3 Zzariɛet n Sixur, ṣṣabet n iɣzar n Nil, tedweř d řmunet nnes. Ammu i tedweř tendint n Ṣur d řmarsi n řegnus.”

4 “ ‘Seḍḥa, a cem Ṣidun!’ Maɣar řebḥar iqqar, lburj n řebḥar iqqar: ‘War dayi tuɣi řewjeɛ n tarut u necc war uriweɣ. Necc war ssɣimiɣ iḥudriyyen u war arebbiɣ tiɛzuray.’

5 Xmi ɣa yaweḍ řexbar ɣar Miṣra, xenni ad nezbaren nitni s řeḥriq xmi ɣa sřen i řexbar x Ṣur.”

6 “ ‘Ẓwam ɣar Tarcic, sɣuyyem, kenniw imezdaɣ n tegzirt!’

7 Ma wa d actab nwem, a tandint ineggzen s řefraḥet, tenni zi ř’aṣeř nnes iǧan zeg wussan n wecḥař uya? Iṣuraf nnes ad tt arbun ɣar řaggʷaj ḥima ad din teqqim am tbarranect.

8 Wi ixarrṣen man aya di řbař nnes ḍidd i Ṣur, tandint nni ibeṭṭan ttijan, aqa zeɛma isebbaben nnes d řḥukkam, ittijariyyen nnes d imcennɛen n temmurt?

9 SIDI n řɛeskarat aqa ɣares di řbař nnes ḥima ad issɛiǧet nnfaxet n marra min iǧan d talwizt, ḥima ad yarẓ řɛezz n marra imcennɛen n temmurt.”

10 “ ‘Sesfiy tammurt nnem am yeɣzar n Nil, a cem yeǧis n Tarcic! War cem tmenneɛ uřa d ict n řḥajjet ɛad!’

11 Netta isswiẓẓeḍ afus nnes x řebḥar, netta issenhezz tigeldiwin. SIDI yumur ḍidd i Kenɛan maḥend ad areddǧen lburjat nnes.

12 Netta inna: ‘Ɛemmarṣ ɛad ad tiřid tfarḥed, tᵉttwassɛiǧted, a taɛzarect, yeǧis n Ṣidun! Ruḥ ɣar ayt n Kittim, kkar, ẓwa. Uřa dinni war tᵉṭṭifed řehna.’ □  

13 Xzar, tammurt n Ikaldaniyyen, řgens-a i tuɣa war iǧin, aqa ineyyec Accur d tammurt i řewḥuc n řexřa - maɣar nitni ssgeɛɛden lburjat nsen i wehjam, ssɛarran řeqṣur nnes - aqa řgens-a yarra i-tt d řxirbet. □  

14 Rum, kenniw iɣarruba n Tarcic, maɣar lburj nwem ittwahdem.”

15 “Deg wass nni ad imsar, aqa Ṣur ad tᵉttwattu řqedd n sebɛin n iseggʷusa, am řqedd n wussan n ijj n ujeǧid. Ɣar uneggar n sebɛin n iseggʷusa nni ad imsar i Ṣur am mammec d as qqaren deg izři n temɣart n farq-ccɣeř:

16 ‘Ksi řgambri, uyur uca nneḍ di tendint, a cem, tamɣart n farq-ccɣeř ittwattun! Irar ijj n ǧɣa mliḥ uca ɣennej aṭṭas, maḥend ad xam ɛeqřen!’

17 Awarni sebɛin n iseggʷusa SIDI ad yarzef Ṣur ɛawed uca nettat ad dd-tedweř ɣar řmunet nnes n farq-ccɣeř uca ad tessefsed ixef nnes s marra tigeldawin n ddunect nni iǧan x wudem n temmurt.

18 Maca tasebbabt nnes d řmunet nnes n farq-ccɣeř ad iřint qeddsent i SIDI. War tᵉttwaxemmeř deg ixxamen n txubay u war tᵉttwaxezzen, maɣar sseřɛet nnes ad tiři i yinni izeddɣen zzat i wudem n SIDI, ḥima ad ccen ař i ɣa jjiwnen uca ḥima ad yarḍen arruḍ icuwwaren.”

□ 

23:12 Kittim - ixs ad yini ‘Qubrus’.

□ 

23:13 afessar - ayet-a tessiweř x Ikaldaniyyen, x mammec ɣeřben d amezwar x imperaturiya n Accur (ixs ad yini tandint n Ninwa) u xenni udfen ɣar temmurt n Ifinikiyyen (qqaren as řexxu Lubnan) uca hedmen lburj nni iǧan x tegzirt n tendint n Ṣur, di řwest n řebḥar, yudes-dd ɣar tendint n Ṣur x řbar. Tuɣa Accur war izemmar ad iṭṭef lburj-a n Ifinikiyyen, maca Ikaldaniyyen hejmen xas řmijař n 13 n iseggʷusa, xenni feřḥen maca war ɣarsen ufin bu tkeccaḍt minzi marra imezdaɣ n tegzirt ffɣen x řebḥar ɣar řegnus nni ʷik-d ggin tasebbabt nsen.

Rḥukm x ddunect

24

1 “Xzar, SIDI ad issexwa tammurt, ad tt issxarreb, ad iqeǧeb udem nnes uca ad ibezzeɛ imezdaɣ nnes.

2 Am mammec iǧa řgens, ammu i ɣa yiři uřa d akehhan, am umsexxar uřa d sidi nnes, am tayya uřa d llalas, am umsewweq uřa d amzenzi, am areṭṭař uřa d wenni zzayes iksin arḍař, am bab n umarwas uřa d bu-umarwas nnes.   

3 Ad ssexwan tammurt marra, ad tt keccḍen qaɛ, maɣar SIDI inna awař-a!”

4 “Tammurt tecḍen, tisřaw, ddunect teftuttes, tisřaw. Imcennɛen n řgens n temmurt teftuttusen.

5 Tammurt tᵉttwassɛiǧet zeg imezdaɣ nnes, maɣar nitni ttɛeddan x izerfan, ttbeddařen tiweṣṣa, ttareẓẓan Řɛahd n řebda.

6 X uya tᵉttett nneɛřet tammurt u yinni xas izeddɣen aqa daysen řɛib. S uyenni ad ttwasscemḍen imezdaɣ n temmurt, ad ceṭṭen drus n iwdan waha.”   

7 “Binu n jdid icḍen, tazayart teftuttes, marra inni tuɣa ifarḥen deg wuř, zehharen.

8 Ṣafi ticti issfarraḥen n ibendiren, ddriz n yinni ineggzen s řefraḥet, ṣafi tinext issfarraḥen n řgambri.   

9 War sessen binu ɛad di řweqt n uɣennej, ccrab ad yiři d amerzag i yinni t isessen.   

10 Tandint ittwajjen d řxarbet, marra tudrin bellɛent i wadaf.

11 Deg imesraq ttweɛɛḍen iwdan x binu, marra řefraḥet tweddar, asřiwřew iffeɣ zi tammurt.

12 Min iqqimen n tendint d řxirbet issaggʷaden waha, u tawwart tᵉttwařbez.

13 Ammu i ɣa tiři tendint din di řwest n temmurt, jar řegnus. Ad tiři am ɣar wezwaḍ n uzemmur, am ɣar weřqaḍ n uḍiř xmi ɣa teɛdu ṣṣabet.”   

14 “Nitni ad ssgeɛɛden tmijja nsen, ad sřiwřewen. Umi SIDI iɛuǧen aṭṭas, ad ssɣuyen nitni s řefraḥet zi mani tɣeǧi tfuct.

15 X uya, sɛuǧem xenni SIDI di temmura n tfawt, sɛuǧem Isem n SIDI, AREBBI n Israil, di tegzirin n řebḥar! □  

16 Zi tmuwwa qaɛ n temmurt nᵉttesřa i izřan, i uɛuǧi n Umsegged!”

Xenni nniɣ: Necc fenniɣ, fenniɣ, uct xafi! Imkeccaḍen ttkeccaḍen, u imkeccaḍen ttkeccaḍen min ma xsen ad keccḍen.

17 Tiggʷudi d tesraft d řfex ad xak iřin, a amezduɣ n temmurt!   

18 Wenni i ɣa yarewřen zi ddriz issaggʷaden, ad iwḍa di tesraft, d wenni i ɣa igeɛɛden zi tesraft, ad innaɣ di řfex, maɣar tiburjatin di řuɛřa ad nnurzment, dsusa n temmurt ad nhezzen.   

19 Tammurt ad tcarreg qaɛ, ad tfeǧeq temmurt d ifeǧaqen, ad tenhezz temmurt aṭṭas.

20 Ad tmeyyeř temmurt ssa ɣar da am yijjen iscar, ad temraywa am yijj n uɛcuc i tmensiwt. Iɛeddiyen nnes ad xas ziyyaren aṭṭas, uca nettat ad tewḍa, war tzemmar ad tekkar ɛad.”   

21 “Deg wass nni ad ixřef SIDI x řɛeskar n řuɛřa di řuɛřa, uřa x ijeǧiden nni iǧan x wudem n temmurt ad zzaysen ixřef x wudem n temmurt.

22 Ad ttwassmunen am yimeḥbas deg ict n tesraft u ad ttwaḥebdsen di řeḥbes u awarni i waṭṭas n wussan ad ɣarsen arzfen.

23 Taziri ad tezweɣ s useḍḥi u tafuct tseḍḥa xmi ɣa yiři SIDI n řɛeskarat d Ajeǧid x wedrar n Ṣihyun u di Urcalim, uca zzat i imɣaren nnes ad dinni yiři uɛuǧi.”   

□ 

24:15 timmura n tfawt - ixs ad yini timmura ɣar ccarq n Israil manis dd-tettneqqar tfuct. timmura x tma n řebḥar - ixs ad yini timmura ɣar řɣarb n temmurt n Israil, tinni iǧan x tma n Řebḥar Acemřař (niɣ Řebḥar Ameqqran).

Izři n uqadi x usenjem

25

1 “A SIDI, Cek d AREBBI inu,

necc ad Cek ssɛuǧeɣ,

ad ṣebbḥeɣ Isem nnec,

maɣar Cek teggid řeɛjeb,

aṭṭas n ccwar nnec

zeg wecḥař uya,

aqa-t d tidett u dayes řaman.

2 Cek tarrid tandint d aɛurric n yeẓra,

tandint ittwassjehden d řxirbet,

řeqṣar n ibarraniyyen di tandint,

war t ssbeddin ɛemmarṣ ɛawed.   

3 X uya ad Cek issɛuǧa ijj n řgens ijhed,

tandint n řegnus iqesḥen aṭṭas

ad zzayek teggʷed.

4 Maɣar tuɣa Cek d lqelɛa i umarxu,

d lqelɛa i umezřuḍ

xmi ittneḥṣar,

Cek d adurri i wenẓar iccaten,

uřa d tiři di řeḥmu

minzi lḥaraj n ayt n bu-řexcunect

aqa-t am wenẓar iccaten x řḥiḍ.

5 Am řeḥmu deg ijj n wemcan yuẓeɣ,

ammu i ɣa tesseɣded lḥaraj n ibarraniyyen,

am tiři n useynu tessesmiḍ řehmu,

ammu i ɣa ittwasseɣd

izři n ayt n bu-řexcunect.”

6 “SIDI n řɛeskarat ad issewjed x wedrar-a

ict n zzardet s macca

teccur s tadunt x wedrar-a

i marra regnus,

ict n zzardet s binu iṣebḥen qaɛ,

s ict n macca teccur s tadunt d waduf,

s binu iṣebḥen iṣfan.

7 Netta ad ibeṭṭeř x wedrar-a ařeḥḥaf

i zi ttřeḥḥafen marra řegnus

uřa d dduri i zi ttwassdurruyen marra řegnus.

8 Netta ad isarḍ řmewt i řebda

uca Sidi inu, SIDI,

ad imseḥ imeṭṭawen zi marra iɣembab,

ad ikkes řefḍiḥet n řgens nnes

zi marra tammurt,

maɣar ammu i inna SIDI.”   

9 “Deg wass nni ad inin:

‘Aqa da, Wa d AREBBI nneɣ,

xas i negga asitem nneɣ

u Netta ad aneɣ issenjem.

Wa d SIDI nni x negga asitem nneɣ,

ad nesřiwřew, ad nfarḥ

x usenjem nnes!’

10 Maɣar afus n SIDI ad yars x wedrar-a,

maca Mu’ab ad ittwaddez di temmurt nnes,

am mammec ittwaddez uřum,

ad idweř d tazubact.

11 Mu’ab ad dayes ibezzeɛ s ifassen nnes,

am ufettaḥ deg weftaḥ.

AREBBI ad issaḍar nnfaxet nnes

jmiɛ ak-d marra

min izemmar ad igg

s teḥraymect n ifassen nnes.   

12 Netta ad ihdem lburj n iɣebřawen nnec yuɛřan,

ad ten issehwa, ad ten immenḍar

ɣar temmurt, deg ucař.”

Izři n temmurt n Yahuda

26

1 Deg wass nni ad ɣennjen izři-ya

di temmurt n Yahuda:

“Neccin ɣarneɣ ict n tendint ijehden,

Netta issbedd ‘Asenjem’

d řeḥyuḍ d řeqwarat.   

2 Arzmem tiwwura,

maḥend řgens amsegged ad dd-yadef,

řgens nni iḥeṭṭan

řaman i SIDI řebda.

3 S řbař imten am t iǧa,

Cek tḥeṭṭid t di řehna,

wah di řehna,

maɣar řgens ittcařa xak.”

4 “Tecřem x SIDI i řebda,

maɣar di SIDi, SIDI,

i teǧa d Taṣḍart n zzmanat.

5 Maɣar Netta ittarra ad aḍaren

inni izeddɣen dinni di řuɛřa,

tandint yuɛřan ad tt issehwa,

ad tt issehwa ař tammurt,

ad tt iɛarn deg ucař.

6 Ad xas iɛfes uḍar,

iḍaren n wenni ittwaḥṣaren,

řatarat n iḍaren n imezřaḍ.”

7 “Abrid n umsegged iwaṭa,

nican i iǧa řatar n umsegged,

Cek tᵉttseggamed t.

8 Uřa deg webrid n řeḥkamat nnec,

a SIDI, tuɣa nessitim ac,

řeɛmar nneɣ immeẓri

deg Yisem nnec u di řidaret nnec.

9 Tuɣa řeɛmar inu ittweḥḥac i Cek di ǧiřet,

uřa d buḥbeř inu dayi,

tuɣa yarezzu xak s jjehd.

Maɣar mařa řeḥkamat nnec

usint-i-dd x temmurt,

ad řemden imezdaɣ n temmurt tasegda.”

10 “Mařa isscen bnadem aḥinni i uɛeffan,

wanita war iřemmed tasegda,

maca ad yegg řɣar

di temmurt iccuren s tsegda,

u war iẓarr aɛuǧi n SIDI.”

11 “A SIDI, afus nnec ittwassgeɛɛad,

maca nitni war t ttwiřin.

Waxxa amenni ad t ẓaren ɛad,

maca ad seḍḥan zeg wasam nnec

i řgens nnec,

wah, timessi ad tecc iɣrimen nnec.

12 A SIDI, řḥukm nnec xaneɣ

ad yiři d řehna,

maɣar Cek tkemmřed

marra timegga nneɣ di ṭṭweɛ nneɣ.

13 A SIDI, AREBBI nneɣ,

isiditen nneɣni seǧḍen xaneɣ.

Zzayek Cek weḥḥdek

aqa nettidar Isem nnec.

14 Imettan war tteddaren ɛawed,

řexyařat war ttnekkaran.

S uya txeřfed asen s řɣar

uca teqḍid ten.

Cek tekksed marra řɛeqran xasen.

15 A SIDI, Cek tarnid di řgens-a,

Cek tarnid di řgens-a,

tᵉttwassɛuǧed dayes,

aqa tesswesɛed marra iymiren n temmurt.”

16 “A SIDI, di řeḥṣaret arzun xak,

zeǧɛen tiẓaǧitin nsen s tḥessect,

umi xasen dd-tusa tarbiyyet nnec.

17 Am mammec tᵉttnezbar

ict n temɣart s ddeyset,

tenni igguren ad taru aḥenjir nnes

u tesɣuyyu s řewjeɛ n tarut nnes,

ammu i d aneɣ tuɣa neccin, a SIDI,

zzat i tiṭṭawin nnec.   

18 Tuɣa neccin axmi neksi s ddeyset,

imneɛ aneɣ řeḥriq n tarwa,

tuɣa neccin axmi nuru asemmiḍ.

War dd-niwi asenjem i temmurt,

u imezdaɣ n ddunect war dd-ttwaxeřqen.”

19 “Imettan nnec ad ddaren!

Řxecbat inu ad beddent!

Faqem, uca sřiweřwem kenniw,

inni izeddɣen deg ucař!

Aqa nnda n tfawin am nnda nnec,

uca tammurt ad taru řexyařat n imettan.”

20 “Uyur, a řgens inu,

adef ɣar ixxamen nnec n daxeř,

belleɛ tiwwura awarni ac.

Snuffar ixef nnec

řqedd n ict n tzeḥziḥt

ař dd iɛdu wesxeḍ.   

21 Maɣar xzar, SIDI ad iffeɣ zeg wemcan nnes

maḥend ad ixřef i imezdaɣ n temmurt

řmuɛṣiyyet nsen,

uca tammurt ad tɛarra idammen

i xas ittwassizřen,

war txemmiř ɛad inni xas ittwanɣen.”

Asenjem n Israil zeg ufus n řeḥkamat n ddunect

27

1 “Deg wass nni ad ixřef SIDI zi ‘Liviyatan’, afiɣar itteḥruǧuḍen s tazřa, s ssif nnes iqseḥ, imɣar d ijhed, wah ad ixřef zi ‘Liviyatan’, afiɣar itteḥruruden, uca ad ineɣ řhaycet nni iǧan di řebḥar.”   

2 “Deg wass nni ad din yiři ...

ijj n umarjeɛ n uḍiř s binu icnan.

Ɣennjem xas s nnubtat.

3 Necc, SIDI, ad tt iḥḍa,

ad tt ssbezzgeɣ,

ḥima war tt ijarreḥ ḥed,

Necc ad xas ɛesseɣ s wass d ǧiřet.

4 Tafqeḥt war dayi teǧi qaɛ,

maca mařa ca n yijjen izɛem

ad issars zzati tazeggʷart d isennanen,

Necc ad kidsen mmenɣeɣ,

ad ten ssarɣeɣ munen,

5 illa mařa iṭṭef bnadem di jjehd inu,

uca ad yegg řehna akidi,

wah ad yegg řehna akidi!”

6 “Deg wussan i dd ɣa yasen ad iwwet Yaɛqub aẓwar, Israil ad innuwar, ad iyma, u nitni ad ccuren tammurt s řɣiǧet.”   

7 “Ma iwta i-t Netta, am mammec wenni iwtin, iwta i-t? Ma ittwaneɣ netta, am mammec ttwanɣen inni zzayes ittwanɣen? □  

8 Cek tarebbid tt s řeqyas řami tt tenḍared, Netta issuzzar i-tt s usemmiḍ nnes iqesḥen, deg ijj n wass n usemmiḍ zi manis i dd-tneqqar tfuct.   

9 S uya ad ittwagg aṣřaḥ x řmuɛṣiyyet n Yaɛqub s man aya uca ad yiři aya d řɣiǧet tekmeř zeg uḥeyyed x ddnub nnes: aqa netta ad yarr marra iẓra n iɛalṭaren d iẓra n jjar ttwařebzen u war din ttbeddint ɛad trebbin n cwarti d ipilaren n arebbi n tfuct.”

10 “Maɣar tandint ittwassjehden ad tedweř ḥafi, am yict n tzeddiɣt ittwajjen, ixřan am řexřa. Dinni ad ihda uɛejmi, ad din ijna, ad icc tiseḍwin nnes. □  

11 Xmi ɣa yaẓɣen řefruɛ nnes, ad ttwaqeḍɛen. Ad dd-asent temɣarin, ad ten ssarɣent, maɣar war iǧi d ijj n řgens dayes řefhamet. X uya wenni t iggin, war d asen izziǧiz, u wenni t ikewwnen, war d as yareṭṭa.”

12 “Deg wass nni ad izweḍ SIDI tidrin zi mani iǧa yeɣzar n Lfuraṭ ař Teɣzart n Miṣra. Maca kenniw ad ttwařeqḍem, ijjen awarni i wenneɣni, a ayt n Israil.   

13 Deg wass nni ad suḍen deg uyicc ameqqran n icarri. Xenni ad dd-asen inni isswejden ad hellken di Accur uřa d yinni ittwaɛarrnen ɣar temmurt n Miṣra. Nitni ad sejden i SIDI deg wedrar iqeddsen di Urcalim.”

□ 

27:7 Zzayes - ixs ad yini ‘zi AREBBI’.

□ 

27:10 aɛejmi - niɣ ‘amwa’, ‘ayenduz’ niɣ ‘yuggu’.

Awař n Arebbi x Samarya

28

1 “Uct x ttaj uɛeffar n imescaren n Ifrayim, aqa talwizt nnes icuwwaren amecnaw tanewwact isřawen x tqiccet n teɣzurt iṣebḥen n yinni x yeɣřeb binu.

2 Xzar, Sidi inu ɣares ijjen ijhed u iwɛar am tecti n tebruri, am tḥaryaḍt i ittawyen ṭṭaɛun d uxarreb. Am řḥemřat n waman imɣaren issfayen ad inḍar Netta ttaj nni s ufus nnes ɣar temmurt.

3 Ttaj aɛeffar n imescaren n Ifrayim ad t ɛefsen s iḍaren.

4 Tanewwact isřawen n telwizt nnes icuwwaren x tqiccet n teɣzurt isseɣmayen, ad tiři am tbacurt tiweḍ qbeř anebdu, tenni wenni ixezzaren da d diha iẓra i-tt uca isseɣři i-tt deɣya umi tuɣa ɛad deg ufus nnes.”

5 “Deg wass nni ad yiři SIDI n řɛeskarat d tajj n ucuwwaḍ d ttaj icewwaren i min iqqimen n řgens nnes,

6 d arruḥ n řḥukm i wenni iqqimen x řkursi i řḥukm, uřa d arruḥ n taryast i ayt n bu-teɣruḍt i yinni ittarran amenɣi ɣar tewwart n tendint.”

7 “Ɛad ina ttemmraywan s binu, uca ttwarenyen zi ccrab. Ittemraywa ukehhan d unabi s ccrab. Ttwaṣarḍen s binu, ttwarenyen zi ccrab, ttemraywan ɣar iweḥḥan nsen, ttenhezzan da d diha umi ḥekkmen ɣar ucarreɛ.   

8 Maɣar marra ṭṭabřat ɛemmarent s trarit ixemjen, uřa d ijj n wemcan war iqqim d amezdag.

9 ‘I umi ixs netta ad issɣar tussna, i umi ixs ad isscen areqqas? I yinni umi ittwakkes asen uɣi, i yinni umi ikksen abbuc?

10 Maɣar aqa da, řumur x řumur, řumur x řumur, lfariḍa x lfariḍa, lfariḍa x lfariḍa, da drust, diha drust.’ ”

11 “S uya ad issiweř ak-d řgens-a s iyencicen iṭṭewṭiwen u s ijj n yiřes nneɣni,   

12 Netta d wenni tuɣa i d asen inna: ‘Wa d arraḥet, wcem arraḥet i wenni yuḥřen!’, uca: ‘Wa d řmargeḥ!’, maca nitni war xsen ca ad sřen.

13 Ad asen yiři wawař n SIDI: ‘Řumur x řumur, řumur x řumur, lfariḍa x lfariḍa, lfariḍa x lfariḍa, da drust, diha drust!’, maḥend nitni, am uyuren, ad wḍan ɣar ḍeffar, ad ttwarẓen, ad dewřen di řfex u ad ttwaḥebbsen.”   

14 “S uya, sřem i wawař n SIDI, a kenniw imestehzayen, inni ɣar iǧa ṣṣulṭa x řgens-a nni iǧan di Urcalim!

15 Minzi teqqarem: ‘Neccin negga řɛahd ak-d řmewt u negga ict n ḍḍmana ak-d řaxart. Xmi ɣa iɛdu urekkuḍ ifarcen, war ɣarneɣ dd-yiwiḍ, maɣar negga axarriq axmi mani ɣar i ɣa narweř u ad nennuffar awarni i řɣecc!’

16 S uya, ammu i iqqar Sidi inu, SIDI: ‘Xzar, Necc ad ssarseɣ ijj n weẓru di Ṣihyun, aẓru iqeǧben, aẓru n teɣmart iɣřan, dsas imten. Wenni yumnen war ittrikwiř.’   

17 Ad ssarseɣ řḥeqq d ufiřu n řeɛbar uca tasegda d plumu. Tebrurri ad teḥḥa amcan n tarewřa iccuren s ixarriqen uca aman ad dd-ssefyen amcan nnes n udduri.

18 Řɛahd nwem ak-d řmewt ad ittwamḥa, ḍḍmana nwem ak-d řaxart war tᵉttɣimi tbedd. Xmi ɣa iɛdu urekkuḍ ifarcen, ad zzayes tᵉttwaɛefsem kenniw.

19 Meřmi ma iɛdu, ad kenniw yawi akides, maɣar ad teɛdu tufut awarni i tufut, s wass d ǧiret. Uca afehham n ureqqas ad yawi mɣir asnexřiɛ.

20 Maɣar qama ad iquḍeḍ ařami war izemmar bnadem ad ibbuzzer uca taɛřawt ad tiři teḥṣar ařami bnadem war izemmar ad dayes yadef.

21 Maɣar SIDI ad ikkar am x wedrar n Faraṣim, ad ihaj am di teɣzurt n Jibɛun, maḥend ad yegg ccɣeř nnes: ‘Ccɣeř nnes ad yiři d aɣrib!’, uca maḥend ad yegg řxedmet nnes: ‘Řxedmet nnes ad tiři taɣribt!’

22 U řexxu, war ssehqara, ḥima ssnaseř nwem war tent ttzeyyaren ɛad ktar, maɣar sřiɣ zi Sidi inu, SIDI n řɛeskarat aqa ikkes deg wawař ad yareddeǧ imun marra tammurt.”

23 “Sḥessem u sřem i tmijja inu, ḥḍam u sřem ɣar wawařen inu!

24 Ma icarrez umcarrez ass imun, ḥima ad izarɛ? Ma řebda ittfeǧeḥ u ineqqec iyyar nnes?

25 Ma war iǧi ammu, mařa netta iwaṭa udem n yeyyar, issuyus ssanuǧ uca zzariɛet n řcemmun ibezzeɛ i-tt, igga irden di řeṣfuf d imendi di ikwadrunen uca karṣana igga i-t ɣar tmawwin nnes? □  

26 Idarreb i-t AREBBI nnes mammec ittxeṣṣa ad ixdem nican, isseřmed i-t.

27 Minzi war ssarwaten ssanuǧ s teřwiḥt itteḥřuǧuḍen i usarwet u war ssekkin tajarrart n ukarru tiwa n řcemmun, maca zekkwḍen ssanuǧ s weɛmud d řcemmun s uqeṭṭab.

28 Ma ḥarryen imendi ɣar usarwet? Lla, bnadem war t issarwit i řebda, war xas ineddeh tijarrarin n ukarru d yeysan nnes i řebda: war t iḥarri.

29 Uřa d man aya iffeɣ-dd zi SIDI n řɛeskarat. Ccwar nnes d řeɛjeb, aqa Netta imɣar deg usuyar.”   

□ 

28:25 karṣana - niɣ ‘dduxn’ niɣ ‘jawars’.

Urcalim tᵉttwaḥṣar zi řegnus

29

1 “Uct x Ariyil, Ariyil, tandint n řmargeḥ n řɛeskar n Dawud. Arnim ɛad ijj n useggʷas ɣar useggʷas-a, jjem řeɛyudat n useggʷas ad ɛdunt,

2 xenni ad ḥṣareɣ Ariyil, uca ad din yiři uweḥweḥ d wecḍan u nettat ad tiři i Necc am Ariyil.

3 Ad am qewwareɣ u ad cem ḥṣareɣ s ijj n řɛeskar i uḥeṭṭu uca ad xam ssbeddeɣ lbarajat.   

4 Ad tᵉttwassehwid, ad tessiwřed zi temmurt uca awařen nnem ad ten tremremd zi tɛejjajt. Tmijja nnem ad teffeɣ zi temmurt am tmijja n wenni issawařan ak-d imettan uca awařen nnem ad iřin am ucewcew waha zeg ucař.   

5 Abarru n iɣrimen nnem ad yiři am tɛejjajt tazdadt, uca abarru n ayt n bu-řexcunet am uřum iɛeddun, ittawy i-t usemmiḍ. Ad imsar deg wermac n wabřiwen, deg ict n tecti!   

6 SIDI n řɛeskarat ad ɣarek innewju s wajjaj d wenhezzi n temmurt, s řḥess ijehden n tmijja nnes, s usemmiḍ n tḥaryaḍt u s uceɛɛař n tmessi ittetten.

7 Am tarjit, ijj n řewḥiy di ǧiřet, ammu i ɣa yiři ubarru n marra řegnus nni i ɣa immenɣen ak-d Ariyil, wah, marra inni i ɣa immenɣen akides u ak-d lburj nnes d inni tt i ɣa iḥṣaren ad iřin ammu.

8 Ad yiři am yijjen yurja umi dayes yeǧa řaẓ. Xzar, netta ittett, xenni maca ad dd-ifaq, yufa aqa řeɛmar nnes war ijjiwen ɛad. Niɣ ad yiři amecnaw ijjen yurja am iffud, u xzar, netta isess, xenni maca ad dd-ifaq, yufa aqa netta ifna, uca řeɛmar nnes ittmeẓri ɛad ad isu. Ammu i ɣa tiři tmesřact i marra řegnus nni i ɣa immenɣen ak-d wedrar n Ṣihyun.”

9 “Jɛarem u tbehtem, smesḥem tiṭṭawin nwem ař i ɣa tiřim d idarɣařen! Nitni scaren, maca war iǧi zi binu, ttemraywan, maca war iǧi zi ccrab.

10 Maɣar SIDI izeǧeɛ xawem buḥbeř n yiḍeṣ yuǧɣen. Ibelleɛ tiṭṭawin nwem, inabiyyen, uca izeǧifen nwem, imwařawen n tmeẓriwin, iřeḥḥef i-ten.   

11 Ammu i d awem idweř řewḥiy n marra aya am wawařen n ijj n wedlis ittwannḍen nni immewcen i wenni issnen tiɣri, qqaren: ‘Ɣar i-t-i-d xafi!’, uca xenni ad yarr: ‘Necc war zemmareɣ ad t ɣareɣ, maɣar icemmeɛ.’

12 Niɣ immewc wedlis i wenni war issnen ad iɣar, umi qqaren: ‘Ɣar i-t-i-d xafi!’, uca xenni ad yarr netta: ‘Necc war ssineɣ ad ɣareɣ.’ ”

13 “Inna ayi Sidi inu: ‘Minzi řgens-a yudes ayi-dd mɣir s wawařen waha u minzi nitni tteggen ayi ccan s iyencicen nsen, am iggʷej xafi uř nsen, u minzi aweqqar i zi d ayi weqqaren itteffeɣ zi tweṣṣa nni řemden zeg iwdan waha,   

14 s uya, xzar, Necc arenniɣ ad ggeɣ di řgens-a s řeɛjeb, s řeɛjeb d ustebhet. Tiɣit n imiɣisen ad tefna u řefhamet n ifehhamen ad tweddar.”  

15 Uct x yinni issnuffaran zzat i SIDI, inni issdurruyen axarriṣ nsen, uca tteggen timegga nsen di ṭṭřam, umi qqaren: ‘Wi d aneɣ iẓrin d wi d aneɣ issnen?’   

16 Kenniw tessenqeřbem tamesřact! Axmi zeɛma izemmar ad ittwaḥseb bu-třaxt am třaxt, ařami min ittwaggen ad yini x wenni t iggin: ‘Netta war d ayi iggi!’, uca řqecɛet n třaxt ad tini x uqeddar nnes: ‘Netta war ittḥiki walu!’ ”   

17 “Ma war iǧi drus i iqqimen ař ɣa idweř Lubnan d řɛarset iṣebḥen u ad tᵉttwaḥseb řɛarset iṣebḥen d azɣar? □  

18 Deg wass nni ad sřen idehcuren awařen n wedlis-a ittwannḍen, uca ad twařant tiṭṭawin n iḍarɣařen zi taǧest u zi ṭṭřam.   

19 Ad arnin imwaḍɛen di řefraḥet di SIDI, uca ad farḥen imezřaḍ jar iwdan deg Umqeddas n Israil.

20 Maɣar bu-řexcunet ad iqḍa, wenni isthezan ad ifna, u marra inni yarezzun řɣecc ad nnqeḍɛen,

21 inni itteggen řɛib di bnadem zi ssibbet n ijj n wawař waha, inni issrusan řefxux i yinni ideffɛen řḥeqq di tewwart n tendint, uřa d inni iɛarrnen amsegged ɣar uɣezdis x walu.”   

22 “S uya, ammu i iqqar SIDI, wenni ifekken Ibrahim, i taddart n Yaɛqub: ‘Yaɛqub war ittseḍḥi ɛad uca aɣembub nnes war ittewriɣ ɛad.

23 Maɣar xmi ɣa iẓar netta tarwa nnes, inni d řxedmet n ifassen inu, di řwesṭ nnes, ad ssqeddsen nitni Isem inu, ad ssqeddsen Amqeddas n Yaɛqub u ad ggʷeden AREBBI n Israil.

24 Inni iweddaren di buḥbeř ad ɣarsen tiři tussna n řefhamet, uca inni ittnedqamen, ad arzmen tawwart ad řemden.’ ”

□ 

29:17 azɣar - niɣ ‘řɣabet’ niɣ ‘tazgant’.

Řɛahd ibeṭṭřen ak-d Miṣra

30

1 “Ammu i iqqar SIDI: ‘Uct x iḥenjiren nni iɣewwɣen maḥend ad ssuffɣen ccwar, maca war iǧi zzayi, maḥend ad ggen ijj n řɛahd, maca war iǧi zi Arruḥ inu, ḥima ad ssɛurrcen ddenb x ddenb,

2 inni igguren maḥend ad hwan ɣar Miṣra nhřa ma ad ayi sseqsan, ḥima ad afen aseřqi ɣar jjehd n firɛun u maḥend ad arewřen ɣar tiři n Miṣra.

3 Maca jjehd n firɛun ad kenniw yarr tᵉttseḍḥam uca adurri di yiři n Miṣra ad kenniw ifḍeḥ.

4 Maɣar řḥukkam nnes ǧan di Ṣuɛan uca imsekkan nnes iwḍen ɣar Ḥanis.

5 Nitni marra ad ttwassbarrqen zi řgens nni war d asen ineffɛen ca, war itticen afus uřa d walu n řefḍeř, maca ad ten yawi ɣar řefḍiḥet d řhegra.”   

6 Řḥukm issaggʷaden x řmař n Temmurt n Ljanub. “Deg ict n temmurt n řeḥṣaret d ddeǧ, mani zzayes dd-usin tayradt d weyrad d ufiɣar d řḥaycet icemḍen iṭṭawen, arebbun-dd nitni agřa nsen x weɛrur n isnusen d řeknuz nsen x teɛrurin n iřeɣman ɣar ijj n řgens war ten ineffeɛ di ca.   

7 Maɣar Miṣra ad iwc afus baṭeř u i walu. S uya řaɣiɣ Miṣra wanita: ‘Rahab, bu-teɣruḍt ameqqran, teqqim waha!’ ”

Taɣennant n Israil

8 “Xenni řexxu, as-dd, ari t zzat i tiṭṭawin nsen x teřwiḥt, xebc i-t deg ict n tebrat ittwannḍen, maḥend ad tiři tᵉttwaḥḍa ař ass i dd ɣa yasen, i řebda n řebdat.

9 Maɣar nitni d řgens iɣewwɣen, ayt n bu-ixarriqen, iḥenjiren nni war ixsen ad sřen i Ccariɛa n SIDI,

10 inni iqqaren i imwařawen: ‘War ttwiřim walu!’, u i yinni ixezzaren iweḥḥan: ‘War ttwiřim iweḥḥan nni iǧan d tidett. Siwřem akidneɣ min dd issḥinniben, mři d aneɣ tᵉttwařam min iɣeccen!

11 Ḥeyydem zeg webrid, ffɣem zeg webrid, jjem Amqeddas n Israil ad xaneɣ yiggʷej!’ ”

12 “S uya, ammu i iqqar Umqeddas n Israil: ‘Minzi kenniw tenḍarem awař-a, tᵉttecřem x ddeǧ u x min iffɣen zeg webrid, wah, tᵉtteggem řaman nwem di man aya,

13 s uya ad tiři řmuɛṣiyyet-a i kenniw am tazzit di řḥiḍ i ɣa iwḍan, nni iḍehharen di řḥiḍ yuɛřan, aqa tareẓẓit nnes ad dd-tas deɣya, deg ict n tecti.   

14 Ad t yarẓ am ittwarẓ ijj n uɣarraf n bu-třaxt nhřa aḥinni. Jar marra ifetwiten nnes war ittwaf ́́́ɛad uřa d ijj n uceqquf ɛad i zi dd ɣa yawyen timessi zi řmejmar niɣ ad aymen aman zi jjub.’ ”   

Ttubet tᵉttawi-dd aḥinni d usgenfi zi Arebbi

15 “Maɣar ammu i iqqar Sidi inu, SIDI, Amqeddas n Israil: ‘S ttubet d řhudnet ad ɣarwem yiři usenjem, di trusi d řaman ad ɣarwem yiři jjehd, maca kenniw war texsem.’

16 Kenniw teqqarem: ‘Lla, x yeysan nexs ad narweř!’ X uya s uɣiř ad tarewřem. Uca teqqarem ɛawed: ‘X iysan n ḥamat nexs ad nniy i tarewřat!’ X uya ad qeǧqen uřa d imseḍfaren nwem!

17 Ijj n řuřuf ad yarweř i uheddi n yijj n weryaz. I uheddi n xemsa ad tarewřem marra ař ɣa teqqimem am tsenyant n ucenyal x tqiccet n wedrar, am tɛeǧant x tewrirt.”   

18 “S uya ad raja SIDI maḥend ad awem isscen aḥinni nnes, s uyenni ad igeɛɛed sennej ařami i ɣa yarḥem kenniw awarni man aya, maɣar SIDI d AREBBI n řḥeqq. Sseɛd n marra inni t ittrajan.   

19 Maɣar řgens ad izdeɣ di Ṣihyun, di Urcalim. Cek war tᵉttrud ɛemmarṣ ɛad, Netta ad xak iḥinn, mařa isřa i tmijja nnec tᵉttřaɣa, ad xak dd-yarr.

20 Sidi inu ad awem iwc aɣrum di řeḥṣaret uřa d aman di řeɣben, imesɣaren nnec war ittnuffaren ɛad, maca tiṭṭawin nnec ad ẓarent imesɣaren nnec.

21 Imezzuɣen nnec ad sřen i wawař zi ɣar ḍeffar nnec i iqqaren: ‘Aqa abrid, uyurem dayes. War tteffɣem yefus uřa d azeřmaḍ.’

22 Ad tḥesbem icellelen i ittwaggen s nnuqart nnec n řexyařat nnec ineqcen uřa d ařeḥḥef n wureɣ n řexyařat nnec ifesyen d texmuji. Ad ten tenḍared am warruḍ tessexmej i-t temɣart i x ǧan idammen, ad tinid: ‘Ɣar barra!’ ”

23 “Xenni ad iwc Netta anẓar i zzariɛet nnec i tzarɛed deg iyyar uřa d aɣrum d ṣṣabet n temmurt nnec. Deg wass nni ad tehda tḥimart nnec x ddmani isarrḥen.

24 Iyenduzen d yeɣyař imeẓyanen, inni icarrzen tammurt, ad ccen řeɛřef iredd i zuzzaren s ǧuḥ d tezzart.

25 X kuř adrar u x kuř tawrirt igeɛɛden ad iřint tiɣezratin d tmizabin ccuren s waman, deg wass n tɣarṣt tameqqrant, xmi ɣa wḍan ṣṣumɛat.

26 Tafawt n tziri ad tiři am tfawt n tfuct uca tafawt n tfuct ad tiři tejhed sebɛa n tseqqar x tfawt n sebɛa n wussan, deg wass i di i ɣa icfen SIDI tareẓẓit n řgens nnes uca ad issgenfa ayezzim n tecti i iwta Netta.”

Řḥukm i dd ɣa yasen x Accur

27 “Xzar, ittas-dd Isem n SIDI zi řaggʷaj, yareqq weɣḍab nnes u asiggʷed imɣar, ccuren iyencicen nnes s wesxeḍ u iřes nnes igga am tmessi ittetten.

28 Asuḍi n nnefs nnes am yeɣzar issefyen, ittakkwaḍen ař iri, maḥend ad izzuzar řegnus s tazzart n ureddeǧ, u maḥend ad yegg i řegnus sřimet n uɣarri x iɣesmaren nsen.”   

29 “Ad ɣarwem yiři ijj n izři, am di ǧiřet nni di issewjed bnadem ixef nnes i řɛid, uřa d řefraḥet deg wuř am ɣar ijjen igguren umi iẓemmar di temja maḥend ad dd-yas ɣar wedrar n SIDI, ɣar Teṣḍart n Israil.

30 SIDI ad yejj ad sřen i tmijja nnes yuɛřan uca ad isscen mammec ɣa ihwa uɣiř nnes ak-d wesxeḍ n weɣḍab d tmessi itteḥduduqen ittetten, aduqqez n wenẓar d řḥař n wenẓar d ibquqen n tebruri.

31 Maɣar Accur ad yarjij s tmijja n SIDI xmi t ɣa iwwet Netta s weɛmud nnes.

32 Qaɛ twařa iɛeddu xas weɛmud n usegged, aɛmud nni xas issars SIDI, aqa d man aya ad yiři ɣar tinext n ibendiren d snitrat n řgambriyyat, maɣar Netta akidsen immneɣ s iɣaǧen ittenhezzan.

33 Maɣar zeg wecḥař uya iwjed wemcan i nnɛi nni, iwjed uřa i ujeǧid. Igga i-t yuǧeɣ d umiriw. Aqellij nnes n tmessi d ukeccuḍ d ameqqran. Twarrit n nnefs n SIDI ad t iqedd am yeɣzar n řecbariyyet.”

War ttecřem x Miṣra

31

1 “Uct x yinni dd-ihwan ɣar Miṣra ḥima ad afen twiza, inni ittecřen x yeysan u tteggen řaman deg ikarruten, minzi nitni deg waṭṭas, uřa x yinni inyin x yeysan, minzi nitni jjehden, axmi war xezzaren ɣar Umqeddas n Israil u war arezzun SIDI.”   

2 “Maca uřa d Netta d amiɣis, Netta ggur ad yejj řɣar ad dd-yas. War ittdikkwiř deg wawař nnes, ad ikkar ḍidd i taddart n iɛeffanen u ḍidd i twiza n yinni itteggen řmuɛṣiyyet.

3 Maɣar Imiṣriyyen d iwdan, war ǧin d Arebbi, uca iysan nsen d aysum, war iǧi d arruḥ. Ad isarreḥ SIDI afus nnes ař i ɣa inqarḍ wenni iwcin afus, uca xenni ad iwḍa uřa d wenni dayes iwcin afus. Ammu i ɣa qḍan nitni marra idsen.”

4 “Maɣar ammu i d ayi inna SIDI: ‘Am mammec ittarrujdud wayrad niɣ wayrad ameẓyan x zzardet nnes xmi xas dd-ttřaɣan ijj n ubarru n imeksawen, břa ma ad innexřeɛ zi tmijja nsen u war ixennes zeg ubarru nsen, ammu i ɣa ihwa uřa d SIDI n řɛeskarat ḥima ad immneɣ x wedrar n Ṣihyun u x tewrirt nnes. □  

5 Am yijḍaḍ ittfarfiren sennej i řɛucc nsen, ammu i ɣa isseřqa SIDI n řɛeskarat x Urcalim. Ad tt issar, ad tt issenjem, ad xas yekk uca ad tt issenjem.”   

6 “Dewřem-dd ɣar wenni x ḥeyyden ayt n Israil s waṭṭas.

7 Maɣar deg wass nni ad immenḍar kuř ijj l’aṣnam nnes n nnuqart d l’aṣnam nnes n wureɣ, inni yeggin ifassen nwem i yixef nwem, i ddenb.   

8 Accur ad iwḍa s ssif, war iǧi ssif n ijj n weryaz. Ad t yecc ssif, war iǧi n ijj n bnadem. Ad yarweř Accur zzat i ssif uca iḥudriyyen nnes ad dewřen ɣar tesmuɣi.

9 Taṣḍart nnes ad teggʷej s tiggʷudi uca řḥukkam nnes ad arewřen zi tɛeǧant!’, ammu i iqqar SIDI, wenni ɣar teǧa tmessi di Ṣihyun uřa d tafqunt di Urcalim.”   

□ 

31:4 imeksawen - niɣ ‘iničan’.

Ajeǧid amsegged i d ɣa yasen

32

1 “Xzar, ijj n ujeǧid ad iḥkem di tsegda u řḥukkam ad ḥekmen s řḥeqq.   

2 Aryaz nni ad yiři am yijj n udurri zeg wenẓar, am tseddart issřeqqan zi tḥaryaḍt, am tɣezratin n waman di temmurt yuẓɣen, am tiři n ijj n jjarf ideqřen di temmurt ittfadan.

3 Tiṭṭawin n yinni ittwařan war ttbelliɛent ɛad, u imezzuɣen n yinni ittesřan ad ssḥessen ɛawed,   

4 uř n imqeǧqen ad yiři iḥeṭṭa ɛawed maḥend ad yaf tussna, u iřes n yinni isstewtiwen izemmar ad issiweř ɛawed s řfarz.

5 Abuhaři war d as ttřiɣin ɛad ‘Amcenneɛ!’, uca wenni icemmten war d as qqaren ɛad ‘Mmis n řxir!’

6 Maɣar abuhaři issawař tubbuheřya u uř nnes ittegg řmuɛṣiyyet umi netta ittegg afucceḥ u ittceqqef di SIDI, u umi ittejji řeɛmar n wenni iǧuẓen ad iqqim ixwa, d wenni iffuden war t ittejji ad isu.

7 Taḥraymect n ucemmat tɛeffen. Netta ittxarreṣ di řefḍiḥet ḥima ad iɣḍeř inni ittwaḥṣaren s wawařen ixarriqen, waxxa amezřuḍ iccat x řḥeqq nnes.

8 Maca amcenneɛ ad ixarreṣ deg inwayen icennɛen, ad ikkar di ṭṭweɛ n min icennɛen.”

9 “Kkarent, kennint timɣarin war di iǧi wemnus, sřent i tmijja inu, a kennint tiḥenjirin ittcařen x simant nkent, sřent ɣar wawař inu!

10 Awarni wussan niɣ aseggʷas, xenni ad tarjijent, a kennint i ittcařen x yixef nkent, maɣar ad teqḍa ṣṣabet n uḍiř, war ittiři weřqaḍ ɛad.

11 Qefqfent, a kennint nbřa amnus, arjijent, kennint tinni ittcařent x yixef nkent, kksent arruḍ, ɛarynent, xenni beysent tijɛinnatin nkent s warruḍ n wecḍan.”

12 “Ad wtent nitenti deg idmaren s igejduren x iḥwicen iɛizzen, x tzayarin isseɣmayen.

13 Ad geɛɛden isennanen d tzeggʷart x temmurt n řgens inu, wah, x marra tudrin n řefraḥet di tendint ineggzen s usřewřiw.

14 Maɣar řeqṣar ad ittwajj, ddriz n tendint ad ibkem, tawrirt n ‘Ɛufil’ d lburj n tɛessast ad dewřen d ifran i řebda, d amcan n řefraḥet mani ttemzuɛbuḍen iɣyař n řexřa, d ddmani i tḥimriwin.

15 ař ɣa ittwafarreɣ xaneɣ Arruḥ zi sennej.”

“Xenni ad idweř řexřa d řɛirst iṣebḥen u řɛirst iṣebḥen ad tᵉttwaḥseb d azɣar. □    

16 Řḥeqq ad izdeɣ di řexřa uca tasegda ad teqqim deg iyyar isseɣmayen.

17 Min dd-ittawyen tasegda ad yiři d řehna uca řɣiǧet n tsegda ad tiři d řhudnet d řaman i řebda.

18 Řgens inu ad izdeɣ deg wemcan n řehna, di tzeddiɣin daysent řaman u deg imucan daysen arraḥet.”   

19 “Ad teccat tbrurri ař dd ɣa tessehwa azɣar uca tandint ad tehwa di řewḍa.”

20 “Sseɛd n kenniw inni izarrɛen ɣar marra tiɣezratin, inni din ineddhen iḍaren n ufunas d weɣyuř!”

□ 

32:15 azɣar - niɣ ‘řɣabet’ niɣ ‘tazgant’.

Řeḥṣaret n Urcalim d usenjem nnes

33

1 “Uct xak, a amteḥḥay, cek d wenni simant nnes war ittwateḥḥi, cek d wenni ittkeccḍen, waxxa nitni war cek keccḍen. Mařa tkemmřed ateḥḥi nnec, ad tᵉttwateḥḥid simant nnec, mařa tkemmřed takeccaḍt, ad tᵉttwakeccḍed simant nnec.”

2 “A SIDI, ḥinn xaneɣ, aqa nessitim ac. Iři d aɣiř nsen ijehden di kuř ṣṣbeḥ, wah, di řweqt n řeḥsaret iři d asenjem nneɣ.”

3 “X řḥess n zzhir ad arewřen řegnus. Mařa Cek tessgeɛɛded Ixef nnec ad ttwazeǧɛen řegnus ɣar marra iɣezdisa.

4 Xenni ad tᵉttwakkes zzardet nwem, am tmurɣi iṣarrḍen ttekksent ṣṣabet. Am ttazzřent tmurɣi ssa d ssa, ammu i ttazzřen uřa d nitni ɣar zzardet.”

5 “Ittwassuɛřa SIDI maɣar Netta izeddeɣ qaɛ sennej. Netta iccur Ṣihyun s řḥeqq d tsegda.

6 Ad yiři řaman xmi i ɣa yiřint řmijařat n řweqt nnec, ijj n ubarru n isenjamen, tiɣit d tussna. Ad tiři tiggʷudi n SIDI d řkenz nnes.”

7 “Xzar, inni daysen taryast amecnaw ayrad sɣuyyun barra, wah, ireqqasen n řehna ttrun s imeṭṭawen imerzagen.

8 Ibriden iseggmen ttwajjen, wenni innumen ad yekk x umesruq, ismeḥ dayes. Aqa yarẓa řɛahd, isseḥqar tineddam, war iḥesseb bnadem.

9 Tecḍen u tisřaw temmurt. Lubnan iseḍḥa, yuẓeɣ. Řewḍa isseɣmayen n Carun tedweř d řexřa uca Bacan d Karmal ttseǧḍen afar nsen.”

10 “Řexxu ad kkareɣ, řexxu ad ttwassgeɛɛdeɣ, řexxu ad ttwassɛuǧeɣ, iqqar SIDI.”

11 “Kenniw teksim ddeyset s uřum, ad tarwem iɣeǧ. Buḥbeř nwem d timessi i kenniw ɣa yeccen.

12 Řegnus ad dewřen am jjar ssarɣen t, am řḥarrac s isennanen ittwaqessen ad ten sscemḍen s tmessi.

13 Kenniw i iǧan di řaggʷaj, sřem min ggiɣ, uca kenniw di řadas, snem ṣṣulṭa inu!

14 Imednab di Ṣihyun tteggʷeden, imnafqen ttqefqafen, qqaren: ‘Man wen zzayneɣ izemmar ad izdeɣ di tmessi ittetten, man wen zzayneɣ izemmar ad izdeɣ di řḥaduq n řebda?’ ”

15 “Wenni igguren di tsegda u iqqar řḥeqq, wenni inḍaren arbeḥ s ubeɛɛej, wenni imennɛen ifassen nnes zeg wuḍuf n terzifin n arrecwet, wenni ittbellaɛen amezzuɣ nnes meɛlik yufa ad iseř x usizzeř n idammen, wenni itteqqnen tiṭṭawin nnes meɛlik yufa ad itwařa min iǧan d aɛeffan,   

16 d wanita i ɣa izedɣen x řegɛudi. Lqelɛat di řejruf ad iřint lburj nnes yuɛřan, ad as immewc weɣrum nnes, aman nnes ad ttwaḍemnen.

17 Tiṭṭawin nnec ad twařant Ajeǧid deg weẓri nnes, nitenti ad ẓarent ict n temmurt dayes ttasiɛ aṭṭas.

18 Uř nnec ad iɛqeř x usnexřiɛ. Mani iǧa umarir? Mani iǧa wenni iweznen? Mani iǧa wenni isseṭṭen lburjat?

19 Cek war tẓarred ɛad řgens iqesḥen nni, řgens s yiřes ideqřen ařami war izemmar ad as iseř bnadem, řgens nni issṭewṭiwen s yiřes ařami war izemmar ad as ifhem uřa d ijj.”

20 “Xzar ɣar Ṣihyun, tandint n umuniten nneɣ. Tiṭṭawin nnec ad ẓarent Urcalim, tazeddiɣt nni di iǧa řaman, Aqiḍun i war ssmuṭṭuyen, i zi řewtad nnes ɛemmarṣ ad ttwaqeřɛen uřa d imurar nnes war ttwaqeṭṭasen.   

21 Maɣar dinni ad ɣarneɣ yiři SIDI s řɛezz. Aya ad yiři d amcan n iɣezran d tseǧyawin imiriwen. War xasen nedhen iɣarruba imeqqranen n řemqadef, uřa d ijj n uɣarrabu s řejwad ad din iɛdu.

22 Minzi SIDI d Řqaḍi nneɣ, SIDI d Amgewwad nneɣ, SIDI d Ajeǧid nneɣ. Netta ad aneɣ issenjem.”

23 “Řexxu maca arxun iseɣwan nnem, war mennɛen ɛad tisenyanin deg uḍar nnes, war ttbezzaɛen ɛad řbacc. Maca di řweqt nni ad tᵉttwabḍa zzardet tameqqrant, ɛad ineɛḍab ad keccḍen takeccaḍt.

24 Uřa d ijj n umezduɣ ad yini: ‘Necc heřceɣ!’, maɣar řgens i dayes izeddɣen, ad as ittwaɣfar řmuɛṣiyyet.”

Řḥukm n Arebbi x Idum

34

1 “Qarrbem-dd, a řegnus, maḥend ad tesřem, kenniw a, ccuɛub, arrem-dd řbař! Seř, a tammurt d marra min dayes, ddunect d marra min zzayes dd-issfuffuyen.

2 Maɣar aduqqez n weɣḍab n SIDI ad dd-yas x marra řegnus u asɛar x marra řɛeskar nsen. Netta iḥarrem i-ten i uteḥḥi, aqa igga i-ten i tɣarṣt.

3 Inni zzaysen ittwanɣen ad ten nḍaren, uca arriḥet n řxecbat nsen ad tgeɛɛed. Ad fesyen idurar s idammen nsen.

4 Marra řɛeskar n ujenna ad ifna uca ijenwan ad ttwannḍen am wedlis ittwannḍen u ad iwḍa marra řɛeskar nsen am wafar x tzayart u am mammec dd-tewḍa tazart zeg wartu.”   

5 “Maɣar ssif inu ad ittwaẓar deg ijenwan. Xzar, ad dd-ihwa x Idum u x řgens nni ḥarrmeɣ qaɛ i řḥukm.

6 Ssif n SIDI iccur s idammen, idweř itteḥruǧuḍ s tadunt, s idammen n izmaren d iɣayḍen, s tadunt n tiẓẓař n icarriyyen, maɣar SIDI igga ijj n řɛid n tɣarṣt di Buṣra, d ict n tɣarṣt tameqqrant di temmurt n Idum. □    

7 Ad kidsen wḍan iɣayḍen n řexřa ak-d waccawen nsen d iziraren, uca uřa d ifunasen imeẓyanen jmiɛ ak-d ifunasen ijehden uca tammurt nsen ad tsu idammen u acař n temmurt ad ijjwen s tadunt.

8 Maɣar ad yiři ijj n wass n nneqmet i SIDI, ijj n useggʷas n uxeǧeṣ i ddeɛwet n Ṣihyun.

9 Tiɣzarin n Idum ad dewřent d tizeft u acař nnes ad idweř d řecbariyyet, wah, tammurt nnes ad tedweř d tizeft yareqqen.

10 War ttxessi tmessi nnes s ǧiřet uřa s wass, ddexxan nnes ad igeɛɛed i řebda. Zi jjiř ař jjiř ad tiři temmurt tᵉttwareddeǧ, i řebda n řebdat ɛemmarṣ war tt iẓwi uřa d ijj.   

11 Bu-uɛuqqi d twuct n ǧiřet ad tt ṭṭfen d tasɣart, bu-usuḍi n řmewt d ubaɣeř ad dayes zedɣen. Netta ad xas imḥeḍ afiřu n řeɛbar n řexřa u ad issars plumu n řxawi.   

12 Tarwa nnes n taṣiřet? War din teǧi bu tgelda ařami zzayes i ɣa barrḥen u marra řḥukkam nnes qḍan.

13 Di řeqṣur nnes ad igeɛɛed cbarq ak-d isennanen, irezzazen d tabɣa n usennan ad ɣemyen di lqelɛat nnes. Tammurt ad tedweř d tazeddiɣt i wuccanen n řexřa, d ijj n weḥwic i yessis n nnɛamet.

14 Řewḥuc n řexřa ad mmeřqan ak-d ifisen uca amyan ijennen ad iřaɣa i umɛacar nnes, wah, řweḥc n ǧiřet ad yareyyeḥ dinni, ad yaf aɣimi i yixef nnes.

15 Dinni ad tessars tfiɣart n fřitca řɛucc nnes, ad tessars timeǧařin, ad tent tessfruriy uca di tiři nnes ad thilla deg imeẓyanen nnes, wah, dinni ad munen ijḍaḍ ittkeccaḍen.

16 Arzum deg wedlis n SIDI u ɣarem zzayes: ‘Uřa d ijj zi řewḥuc-a izemmar ad zzayes inqeṣ, uřa d ijj war yarezzu x weɛcir nnes!’, maɣar aqemmum inu yura i-t, uca Arruḥ nnes d wenni ten i ɣa issmunen.

17 Netta simant nnes inḍar taqedduḥt di ṭṭweɛ nsen, uca afus nnes ibḍa asen tammurt s ufiřu n řeɛbar. Nitni ad tt warten i řebda, zi jjiř ař jjiř ad dayes zedɣen.”

□ 

34:6 tiẓẓař - niɣ ‘tigeẓřin’.

Nneqmet n Arebbi ad dd-tawi asenjem

35

1 “Ad ifarḥ řexřa d temmurt yuẓɣen, ad tesřiwřew řewḍa, ad tnewwar am tnewwact war zzayes wḍant tifray ɛemmarṣ.

2 Ad tnewwar ad tcuwwar, wah, ad tesřewřiw řewḍa s řefraḥet d usřiwřew. Ad as immewc uɛuǧi n Lubnan, řɛezz n Karmil u n řewḍa n Carun. Nitni ad ẓaren aɛuǧi n SIDI, řɛezz n AREBBI nneɣ.”

3 “Smeḥḍem ifassen arxun u sjehdem ifadden ittemraywan.   

4 Inim i yinni ɣar iǧa uř iggʷed: ‘Iřim d iryazen, war tteggʷedem! Xzarem, AREBBI nwem ad ixřef, ad dd-yas wexřaf n AREBBI, Netta ad dd-yas s Yixef nnes, ad kenniw issenjem.’

5 Xenni ad nnurzment tiṭṭawin n iḍarɣařen uca ad ttwarezmen imezzuɣen n iduhcar.   

6 Xenni ad ingez uqidar am udad uca iřes n uzinun ad isřiwřew, maɣar ad dduqqzen waman di řexřa uřa d tiɣzarin di řewḍa.   

7 Tammurt yuẓɣen ad tedweř d ssarij u tammurt iffuden d tařawin ittbeqbuqen. Di temmurt n wuccanen n řexřa, mani arreyḥen, ad yiři arbiɛ ak-d uɣanim d wezraf.”

8 “Ad din yiři ijj n webrid iseggmen, abrid nni i ɣa řaɣan ‘Abrid amqeddas!’. Uřa d ijj n umexmuj war xas iggur, maca ad yiři i nitni: man wen ma igguren x webrid-a, ɛad ibuhařiyyen war ttweddirin.

9 War dinni ittiři wayrad, wah, war xas ittgiɛɛid niɣ ad ittwaf din uřa d ijj n řweḥc ittcarreg, maca inni ittwafekken ad xas uyuren.

10 Inni ittwaṣeřḥen zi SIDI ad ɛeqben, ad dd-asen sřiwřiwen ɣar Ṣihyun. Řefraḥet n řebda ad tarsa x izeǧifen nsen. Afarrej d řefraḥet ad ɣarsen awḍen, acḍan d wesḥissef ad zzaysen arewřen.”   

Ahuddi n Sanḥarib ḍidd i Urcalim

36

1 Deg useggʷas wiss arbeɛṭac n ujeǧid Ḥizqiya igeɛɛed Sanḥarib, ajeǧid n Accur, x marra tineddam ifaryen n Yahuda uca iḥewwes i-tent.

2 Isekk ujeǧid n Accur akumandar n řɛeskar zi Laxic ɣar Urcalim ɣar ujeǧid Ḥizqiya, ak-d ijj n řɛeskar d ameqqran aṭṭas. Netta ibedd ɣar uqadus n waman n uyeřmam n sennej, wenni iǧan ɣar webrid ameqqran ɣar Weḥwic n Uṣebban.

Tageldit n Accur (Ɛřayen 650 iseggʷusa qbeř i Lmasiḥ)

3 Xenni iffeɣ ɣares Alyaqim, mmis n Ḥilqiya, řemqeddem n tzeddiɣt n ujeǧid ak-d umarir Cibna d Yuwax, mmis n Asaf, amarir n umezruy.

4 Inna asen ukumandar n řɛeskar: “Inim xenni i Ḥizqiya: Ammu i iqqar ujeǧid ameqqran, ajeǧid n Accur: ‘Man atecři wa i x tᵉttacřed?

5 Nniɣ ac, aqa-t d řhard n iyencicen waha. Deg umenɣi ittxeṣṣa ccwar d tzemmar. Man wen x tᵉttacřed řexxu, aqa cek tɣewwɣed xafi?

6 Xzar, tᵉttecřed x Miṣra, x uɣanim nni innḍefsen wenni ittejjun deg ufus nnes umi ḥed xas i ɣa iɛemmed, uca xenni issnuqqeb i-t. Ammu i iǧa firɛun, ajeǧid n Miṣra, i marra inni xas ittacřen.   

7 Mařa kenniw ad d ayi tinim: Neccin nettaceř x SIDI, AREBBI nneɣ!, xenni necc ad iniɣ: Ma Netta war iǧi d wenni zi iḥeyyed Ḥizqiya řegɛudi d iɛalṭaren u xenni inna i Yahuda d Urcalim: Ad tbendqem zzat i uɛalṭar-a di Urcalim?’

8 Xenni řexxu, egg ijj n umḥarrem ak-d sidi inu, ajeǧid n Accur: ‘Necc ad ac wceɣ ařfayen n iysan mařa cek zeg uɣezdis nnec ad asen-dd tawyed imnayen.’

9 Mammec texsed cek ad tenqeřbed x wudem n lwali, wenni qaɛ d ameẓyan n imsexxaren n sidi inu, uca ad tᵉttecřed x Miṣra di ssibbet n ikarruten d imnayen?

10 Xenni řexxu, ma necc geɛɛdeɣ-dd ḍidd n wemcan-a ḥima ad t areddǧeɣ břa SIDI? SIDI ini ayi: ‘Geɛɛed ḍidd i temmurt-a, areddeǧ i-tt.’ ”

11 Uca inna Alyaqim, mmis n Ḥilqiya, ak-d Cibna d Yuwax i ukumandar n řɛeskar: “Siweř ɛafek s Tramit ak-d imsexxaren nnec, minzi nefhem as mliḥ. War kidneɣ ssiwiř s Tyahudect deg imezzuɣen n řgens i iǧan x řḥiḍ.”

12 Maca akumandar n řɛeskar inna: “Ma issekk ayi-dd sidi inu ɣar sidi nnec u ɣarek waha ḥima ad ssiwřeɣ awařen-a, war iǧi ɣar yeryazen nni iqqimen x řḥiḍ, maḥend ad iniɣ aqa aten jmiɛ akidwem ad ccen asuffeɣ nsen u ad swen ibeccicen nsen?”   

13 Xenni ikkar ukumandar, iřaɣa s jjhed s Tyahudect, issiweř, inna: “Sřem i wawařen n ujeǧid ameqqran, ajeǧid n Accur!

14 Ammu i iqqar ujeǧid: ‘Ḥḍam war kenniw ittɣecci Ḥizqiya minzi netta war izemmar ad kenniw ifekk.

15 War ttejjim Ḥizqiya ad kenniw yarr ad tᵉtecřem x SIDI, ad tinim: SIDI ad aneɣ issenjem nican u war tᵉttmewci tendint deg ifassen n ujeǧid n Accur.

16 War ttesřim ca ɣar Ḥizqiya, maɣar ammu i iqqar ujeǧid n Accur: Ggem ayi array uca ffɣem-dd zi tendint ɣari, xenni izemmar kuř ijjen zzaywem ad icc zi tzayart nnes u kuř ijjen zeg wartu n tazart nnes u kuř ijjen ad isu aman zeg wanu nnes,

17 ař dd ɣa yaseɣ u ad kenniw awyeɣ ɣar ict n temmurt am temmurt nwem: ɣar ict n temmurt teccur s imendi d binu n jdid, ɣar ict n temmurt teccur s weɣrum u s imarjaɛen n uḍiř.

18 War ttejjim Ḥizqiya ad kenniw iɣarr xmi iqqar: SIDI ad aneɣ ifekk. Ma zemmaren xenni irebbiten n řegnus, kuř ijj zzaysen, ad fekken tammurt nsen zeg ufus n ujeǧid n Accur?

19 Mani ǧan irebbiten n Ḥamat d Arfad? Mani ǧan irebbiten n Sfarwayim? Ma ssnejmen nitni xenni Samarya zeg ufus inu?

20 Man wen zi marra irebbiten n temmura-ya issenjem tammurt nnes zeg ufus inu ařami ɣa issenjem SIDI Urcalim zeg ufus inu?’ ”

21 Maca nitni sseɣden, war xas dd-arrin s uřa d ijj n wawař, maɣar řumur n ujeǧid tuɣa iqqar: “Kenniw war xas dd-tarrim ca!”

22 Xenni yusa-dd Alyaqim, mmis n Ḥilqiya, řemqeddem n tzeddiɣt n ujeǧid, ak-d Cibna, amarir, d Yuwax, mmis n Asaf, amarir n umezruy, s warruḍ icarrgen ɣar Ḥizqiya. Nitni ḥajan as marra awařen n ukumandar n řɛeskar.

Awař amezwaru x ufekki n Urcalim i dd ɣa yasen

37

1 Umi isřa ujeǧid Ḥizqiya aya, icarreg arruḍ nnes, idřa ixef nnes s ict n txancet n wecḍan uca yudef ɣar Taddart n SIDI.   

2 Awarni as issekk netta Alyaqim, řemqeddem n tzeddiɣt n ujeǧid, d Cabna, amarir, d imɣaren n ikehhanen deg warruḍ n txuncay n wecḍan ɣar unabi Icaya, mmis n Amuṣ.

3 Nitni nnan as: “Ammu i iqqar Ḥizqiya: ‘Ass-a d ijj n wass n řeḥṣaret u n weɛqab u n ubehdeř, maɣar iḥenjiren iwḍen-dd ař arzam n uɛeddis n yemmatsen, maca war din jjehd i twarut.   

4 Ad taɣ SIDI, AREBBI nnec, isřa marra awařen n ukumandar n řɛeskar wenni dd-issekk sidis, ajeǧid n Accur, ḥima ad istehza zi AREBBI iddaren, u ad taɣ SIDI, AREBBI nnec, ad iɛaqeb awařen nni isřa. Sgeɛɛed xenni ict n tẓaǧit di ṭṭweɛ n řbaqi nni i ɣa ittwafen ɛad.’ ”

5 Ammu iwḍen imsexxaren n ujeǧid Ḥizqiya ɣar Icaɛya.

6 Inna asen Icaɛya: “Ammu ittxeṣṣa ad tinim i siditwem: ‘Ammu i iqqar SIDI: War teggʷed ca zeg wawařen i tesřid, i zi i d ayi ceqqfen iḥudriyyen n ujeǧid n Accur.

7 Xzar, Necc ad dayes ggeɣ ijj n buḥbeř u netta ad iseř ijj n řexbar uca xenni ad iɛqeb ɣar temmurt nnes u Necc ad t nɣeɣ din di temmurt nnes s ssif.’ ”

Sanḥarib iɛawed ahuddi nnes i Urcalim

8 Xenni iɛqeb-dd ukumandar n řɛeskar uca yufa ajeǧid n Accur ittmenɣa ak-d tendint n Libna, maɣar isřa aqa iqřeɛ iqiḍan nnes iffeɣ zi Laxic.

9 Umi isřa aqa nnan x Tirhaqa, ajeǧid n Kuc: “Xzar, iffeɣ-dd ḥima akidek immneɣ!”, umi isřa aya, issekk ɛawed ireqqasen ɣar Ḥizqiya, inna:

10 “Ammu i ittxeṣṣa ad tessiwřem ak-d Ḥizqiya, ajeǧid n Yahuda, ad tinim: ‘War ttejji ad cek iɣwa AREBBI nnec wenni x tᵉttcařed am iqqar: Urcalim war tweṭṭi i ujeǧid n Accur deg ifassen!

11 Xzar, tesřid min ggin ijeǧiden n Accur ak-d marra timmura nneɣni, tinni ḥarrmen nitni i uteḥḥi. Ma ittɣiř ac ad tᵉttwassnejmed?

12 Ma fekken ten irebbiten n řegnus inni yareddǧen řejdud inu? Juzan d Ḥaran d Rṣif d ayt n Ɛadan, inni tuɣa izeddɣen di Talassar?

13 Mani iǧa ujeǧid n Ḥamat d ujeǧid n Arfad d ujeǧid n tendint n Sfarwayim uřa d ajeǧid n Hanaɛ d Ɛiwwa?’ ”

Taẓaǧit n Ḥizqiya

14 Ḥizqiya iksi tibratin zeg ufus n ireqqasen uca iɣri tent. Xenni igeɛɛed ɣar Taddart n SIDI uca ibezzeɛ i-tent Ḥizqiya zzat i wudem n SIDI.

15 Iẓẓuǧ Ḥizqiyai SIDI, inna:

16 “A SIDI n řɛeskarat, AREBBI n Israil, wenni ittɣiman jar ikiruben! Cek, wah Cek weḥḥdek d AREBBI n marra tigeldiwin n ddunect. Cek teggid ijenwan d temmurt. □  

17 Ewc amezzuɣ nnec, a SIDI, arzem tiṭṭawin nnec uca texzared! Seř marra awařen n Sanḥarib wenni dd-issekk netta ḥima ad iɛeyyeb AREBBI iddaren.

18 D tidett, a SIDI, ijeǧiden n Accur qḍan timmura nni, xarrben tammurt nsen

19 u nḍaren irebbiten nsen di tmessi, maɣar tuɣa war ǧin d irebbiten, maca d timegga n ufus n yewdan waha, zeg ukeccuḍ d weẓru, uca nitni qḍan ten.

20 Řexxu maca, a SIDI, AREBBI nneɣ, senjem aneɣ zeg ufus nnes, maḥend marra tigeldiwin n ddunect ad ssnen, a SIDI, aqa Cek weḥḥdek d AREBBI.”

Awař wiss tnayen x ufekki n Urcalim i dd ɣa yasen

21 Xenni issekk Icaɛya, mmis n Amuṣ, ijj n ureqqas ɣar Ḥizqiya, inna: “Ammu i iqqar SIDI, AREBBI n Israil: ‘Necc sřiɣ s minzi teẓẓuǧed-dd ɣari x Sanḥarib, ajeǧid n Accur.

22 Wa d awař i xas inna SIDI: ‘Taɛzarct, yeǧis n Ṣihyun, tesseḥqar i cek, nettat testehza zzayek, yeǧis n Urcalim thezz azeǧif awarni ac.

23 Man wen tɛeyybed u di man wen tceqqfed, man wen ɣar tessgeɛɛded tmijja u x man wen i xef tessgeɛɛded s nnfaxet tiṭṭawin nnec? Cek tᵉttɣennaned x Umqeddas n Israil!

24 S uqemmum n imsexxaren nnec tedɛid Sidi inu, tennid: S ubarru n ikarruten inu geɛɛdeɣ idurar yuɛřan, iɣezdisen n Lubnan. Necc ad zedmeɣ ticejjura nnes n tengelt yuɛřan uřa d ticejjura nnes icnan qaɛ n imerza u necc ad dd-aseɣ ař taqiccat nnes yuɛřan qaɛ, ɣar wezɣar n umarjeɛ nnes n uḍiř. □  

25 Necc ɣziɣ anuten u swiɣ aman. S třeqqa n iḍaren inu ssiẓɣeɣ marra iɣezran n Miṣra!’ ”

26 “Ma war tesřid aqa aṭṭas zeg wami ggiɣ man aya uca wciɣ as udem deg wussan n mecḥař uya? Řexxu jjiɣ t ad dd-iffeɣ, aqa cek d wenni i ɣa yarren tineddam ifaryen d řxirbat.

27 Imezdaɣ nsen tuɣa arxun, arẓin, seḍḥan. Nitni tuɣa aten am wefsu deg iyyar, am uɣemmuy aziza, am uřum x tzeɣwin, am imendi icemḍen s usemmiḍ qbeř i ɣa iffeɣ.

28 Maca Necc ssneɣ aɣimi nnec d uffuɣ nnec d twasit nnec d uɣewweɣ nnec xafi.

29 Minzi cek tɣewwɣed xafi u tuffet nnec tiweḍ-dd ɣar imezzuɣen inu, ad ac dd-ssekkeɣ ict n tsennart deg wenzaren u ad ggeɣ ict n sřimet jar iyencicen nnec u Necc ad cek arreɣ x webrid i di dd-tusid da.”

30 “Ta ad ac tiři d řeɛřamet: deg useggʷas-a ad teccem min ɣa iɣemyen s yixef nnes u deg useggʷas wiss tnayen min zzayes ɣa iɣemyen ɛawed, maca deg useggʷas wiss třata ad tzarɛem u ad temjarem, ad teẓẓum tizayarin deg imarjaɛen uca ad teccem řɣiǧet nnes.

31 Maɣar min inejmen, min iqqimen zi taddart n Yahuda, ad iwwet ɛawed iẓewran ɣar swadday u sennej ad yawi řɣiǧet.

32 Maɣar zi Urcalim ad dd-iffeɣ min iqqimen u zeg wedrar n Ṣihyun ad iffeɣ min i ɣa innejmen, asam iqeddsen n SIDI n řɛeskarat ad tt igg.”

33 “S uya, ammu i iqqar SIDI x ujeǧid n Accur: ‘Netta war dd-ittidef ca ɣar tendint-a u war dayes iccit ca uřa d ict n fřitca u war ɣares dd-iqarreb ca s uřa d ict n tseddart n uɛeskari u war xas ittbeqqiḍ uřa d ijj n lbaraj i řeḥṣaret.

34 X webrid i x dd-yusa, ad dd-iɛqeb. War ittidif ca ɣar tendint-a, iqqar SIDI.

35 Necc ad sseřqiɣ x tendint-a ḥima ad tt ssnejmeɣ di ṭṭweɛ inu u di ṭṭweɛ n umsexxar inu Dawud.’ ”   

Afekki n Urcalim

36 Xenni iffeɣ lmalak n SIDI uca inɣa mya u-xemsa u-tmenyin-ařef n yeryazen di řmargeḥ n řɛeskar n Accur. Umi dd-kkaren nitni tiwecca nnes, xzar, aqa aten marra idsen d řxecbat.   

37 Uca ifsi Sanḥarib, ajeǧid n Accur, iqiḍan nnes, iruḥ, iɛqeb ɣar temmurt nnes. Iqqim izeddeɣ di Ninwa.

38 Umi isjed ijj n wass di taddart n arebbi nnes Nisrux, imsar, aqa iḥenjiren nnes Adrammilik d Caraṣar nɣin t s ssif. Nitni arewřen ɣar temmurt n Ararat. Mmis Asarḥaddun idweř d ajeǧid deg wemcan nnes.

□ 

37:16 ikiruben - ict n marka n lmalakat.

□ 

37:24 azɣar - niɣ ‘řɣabet’ niɣ ‘tazgant’. ameḍzi - niɣ ‘amerzi’, ixs ad yini tacejjart n umeḍzi.

Řehřac d usgenfi n Ḥizqiya

38

1 Deg wussan nni iḥřec Ḥizqiya s ijj n řeḥřac ineqqen. Yusa-dd ɣares unabi Icaɛya, mmis n Amuṣ, inna as: “Ammu i iqqar SIDI: ‘Ewc řumurat i taddart nnec, maɣar ad temmted, war tᵉttɣimid teddared ɛad ktar.’ ”

2 Xenni inneqřeb Ḥizqiya s uɣembub nnes ɣar řḥiḍ uca iẓẓuǧ ɣar SIDI,

3 inna: “A, SIDI, ɛqeř aqa necc uyureɣ zzat i wudem nnec s řaman u s yijj n wuř ikemmřen u ggiɣ min iǧan nican di tiṭṭawin nnec.” Uca ibda Ḥizqiya ittru s jjhed.

4 Yusa-dd wawař n SIDI ɣar Icaɛya, inna:

5 “Uyur, ini i Ḥizqiya: ‘Ammu i iqqar SIDI, AREBBI n babac Dawud: Necc sřiɣ i tẓaǧit nnec u ẓriɣ imeṭṭawen nnec. Xzar, Necc ad arniɣ xemmesṭac n iseggʷusa i wussan n tudart nnec.

6 Necc ad cek ssnejmeɣ zeg ufus n ujeǧid n Accur, uřa d tandint. Necc ad sseřqiɣ x tendint-a.

7 Aya ad yiři d řeɛřamet n SIDI i cek, aqa SIDI ad igg awař-a nni inna.

8 Xzar, ad ssɛeqbeɣ tiři x treffidin n Aḥaz nni dd-ihwan x treffidin n ddruj n tfuct, ɛecra n treffidin.’ ” Xenni teɛqeb-dd tfuct ɛecra n treffidin x treffidin nni zi dd-tehwa.   

Taẓaǧit s uqadi n Ḥizqiya

9 Tira n Ḥizqiya, ajeǧid n Yahuda, řami tuɣa iḥřec uca iggenfa zi řehřac nnes.

10 “Necc nniɣ: ‘Řexxu deg wezyen n wussan n tudart inu ittxeṣṣa ad uyureɣ x tewwura n řaxart. Min iqqimen n iseggʷusa inu ttwakksen zzayi.’

11 Necc nniɣ: ‘War ẓarreɣ ɛad SIDi, SIDi, di temmurt n yinni iddaren, war ttwiřiɣ ɛad iwdan ak-d imezdaɣ n řaxart.’

12 Ticři n tudart inu ad tt xafi arẓen, ad zzayi tt kksen am kksen aqiḍun n umeksaw. Am bu-uzeṭṭa ḍefseɣ tudart inu. Ad ayi iqess zi ddebbuz n txeyyaḍt: Ad teqḍid tudart inu jar wass d ǧiřet! □  

13 Rajiɣ s ṣṣbar ař ateffu. Netta ad yarẓ marra iɣsan inu am wayrad: Ad teqḍid tudart inu jar uteffu d ǧiřet!

14 Ttjiwjiweɣ am tfařǧest ittennḍen am tᵉṭṭaw, ttgergureɣ am tedbirt. Ssgeɛɛdeɣ tiṭṭawin inu: ‘A Sidi inu, necc ttwaḥṣareɣ, iři d aḍman i necc!’   

15 Min ɣa iniɣ? Min d ayi inna, aqa igga i-t. Marra iseggʷusa n tudart inu ad kkeɣ x tarzugi n řeɛmar inu.

16 ‘A Sidi inu, x man aya izemmar bnadem ad iddar uca sennej i marra aya aqa dayes tudart n buḥbeř inu, maɣar Cek ad ayi teggenfid u Cek ad ayi tarrid ad dewřeɣ ɣar tudart!

17 Xzar, tarzugi tuɣa tarzeg ayi i řehna. Cek třesqed ɣar řeɛmar inu aṭṭas ařami d ayi teḥḍid zeg weḥfur n turṣuḍi, maɣar tenḍared marra ddnub inu awarni i weɛrur nnec.

18 Maɣar řaxart war Cek tqada ca, řmewt war Cek issemɣar. Wi ɣa ihwan deg weḥfur, war ttrijin řaman nnec.

19 Wenni iddaren, a wenni iddaren, aqa netta ad Cek iqada. Babatsen ad isscen řaman nnec i iḥenjiren nnes.’ ”

20 “SIDI yusa-dd ḥima ad ayi issenjem. Ad nurar s uzenzun x ifiřan inu marra ussan n tudart nneɣ di Taddart n SIDI.”

21 Aqa inna Icaɛya: “Ejj i-ten ad awyen ijj n weɣrum n tazart uca ad t řetfen x tḥebbuct, xenni ad iggenfa.”   

22 Ḥizqiya aqa inna: “Man i ɣa tiři řeɛřamet aqa necc ad ssgeɛɛdeɣ ɛawed ɣar Taddart n SIDI?”

□ 

38:12 ameksaw - niɣ ‘aniči’.

Tarzeft n ireqqasen zi Babil

39

1 Di řweqt nni issekk Baradux-Baladan, mmis n Baladan, ajeǧid n Babil, tibratin d ict n tarzeft ɣar Ḥizqiya, maɣar tuɣa isřa aqa Ḥizqiya ihřec uca iggenfa.

2 Ifarḥ zzaysen Ḥizqiya uca isscen asen marra taddart n txubay nnes: nnuqart d wureɣ d řeɛṭur d zzect d řehri n řesnaḥ nnes d marra min ittwafen deg ixxamen nnes n txubay. War iqqim walu di taddart nnes u di marra řeḥkamet nnes nni war tuɣi d asen t isscen.

3 Xenni yusa-dd unabi Icaɛya ɣar ujeǧid Ḥizqiya, inna asen: “Min nnan iryazen nni u manis ɣarek dd-usin?” Ḥizqiya inna: “Nitni usin-dd zeg ict n temmurt tiggʷej, zi Babil.”

4 Netta inna: “Min ẓrin nitni di taddart nnec?” Ḥizqiya inna: “Nitni ẓrin marra min iǧan di taddart inu. War iqqim ca zi min iǧan deg ixxamen n txubay inu, war d asen t ssecneɣ.”

5 Xenni inna Icaɛya i Ḥizqiya: “Seř i wawař n SIDI n řɛeskarat:

6 ‘Xzar, ad dd-asen wussan meřmi marra min iǧan di taddart nnec uřa d min yarwen řejdud nnec ař ass-a, ad t awyen ɣar Babil. War ittɣimi walu, iqqar SIDI.

7 Ad awyen uřa zeg iḥenjiren nnec inni dd ɣa iffɣen zzayek, inni dd ɣa tejjed, ḥima ad iřin d imsexxaren imcennɛen di řeqṣar n ujeǧid n Babil.’ ”

8 Ḥizqiya inna i Icaɛya: “Awař n SIDI i d ayi tennid iṣbeḥ.” Netta inna ɛawed: “Mařa xenni deg wussan inu ad din yiři řehna d řaman!”

Afewwej i řgens n Arebbi

40

1 “Sfewwej, sfewwej řgens inu, ammu i iqqar AREBBI nwem!

2 Siwřem ɣar wuř n Urcalim uca barrḥem as aqa amenɣi nnes iqḍa, aqa řmuɛṣiyyet nnes teṣřeḥ, aqa teksi s uḍeffus zeg ufus n SIDI i marra ddnub nnes.

3 Tmijja n wenni isɣuyyun di řexřa: ‘Swejdem abrid i SIDI, sarrḥem di řexřa abrid i AREBBI nneɣ!’   

4 Marra tiɣzurin ad ttwassgeɛɛdent, marra idurar d tewririn ad ttwassehwan. Min ifarɣen, ad idweř iseggem uca ijj n useddi n idurar ad idweř d řewḍa iwaṭan.

5 Ad ittwassargeb uɛuǧi n SIDI uca marra ddat ad tẓar aqa aqemmum n SIDI issiweř.”   

6 “Tmijja tenna: ‘Barreḥ!’ U netta inna: ‘Min ɣa barrḥeɣ?’ ‘Marra ddat am arbiɛ d marra tamexsiwt nnes icewwaren am tnewwact deg iyyar.   

7 Arbiɛ ittaẓeɣ, tanewwact tesřaw xmi xas ittsuḍ Arruḥ n SIDI. D tidett, řgens d arbiɛ.

8 Arbiɛ ittaẓeɣ, tanewwact tesřaw, maca awař n AREBBI nneɣ ittɣima i řebda.’ ”   

9 “Geɛɛed x ijj n wedrar d ameqqran, a Ṣihyun, a cem tambeccart n řexbar aṣebḥan, sgeɛɛed tmijja nnem s jjehd, a Urcalim, a cem tambeccart n řexbar aṣebḥan, sgeɛɛed tmijja nnem, war teggʷed, ini i tneddam n Yahuda: ‘Xzar, AREBBI nkent!’

10 Xzar, ad dd-yas Sidi inu, SIDI, Netta ijhed uca aɣiř nnes ad iḥkem. Xzar, řmunet nnes ɣares uca axeǧeṣ nnes izwar as.   

11 Ad yarwes taḥimart nnes am umeksaw, ad issmun izmaren ɣar uɣiř nnes uca ad ten yarbu deg weḥsin nnes. Ad indeh inni issuṭṭuḍen s řeɛqeř.”   

12 “Man wen iɛbaren aman n řebḥar s wuru n ufus nnes u man wen iksin řeqyas n ijenwan s řeɛbar n ufus? U man wen iṭṭfen ucař n temmurt s ijj n řmud? Man wen iwezznen idurar s ijj n řbasku u tiwririn s řmizan?

13 Man wen ibeqqcen x Arruḥ n SIDI u man wen t issɣaren am umcawar nnes?   

14 Wi t iseqsan Netta x ccwar d man wen i d as isscnen řefhamet u wi d as issřemden abrid n řḥeqq uca yarni as tussna? Wi d as issargben abrid iccuren s řefhamet?”

15 “Xzar, řegnus ttwaḥesben am yict n tuddint zeg ubuqař u am cwayt n tneɣda x řmizan. Aqa da, Netta issgeɛɛed tigzirin am tɛejjajt ifsusen.

16 Lubnan war ittqiddi i ukeccuḍ n tmessi uca řmař nnes war ttqiddin i tɣarṣt n wecmaḍ.

17 Marra řegnus aqa aten am war din ǧin qibač nnes uca iḥesseb i-ten d walu, d řeɛwin.   

18 Wi ak-d i ɣa tessemquddem Arebbi niɣ man arwas i zi t ɣa txeřfem?”  

19 “Aḥrayfi ittkebba řexyař ineqcen u amziř n wureɣ ittɣeǧef i-t s wureɣ u ifessi as tiseddyin n nnuqart.

20 Wenni iǧan d amezřuḍ i tewhibt n usgeɛɛed ad ixḍar ijj n ukeccuḍ war yarecci. Netta yarezzu ijj n bu-ṣṣenɛet maḥend ad igg řexyař ineqcen nni war ittenhezzin.”

21 “Ma war tt tessinem? Ma war tt ttesřim? Ma war tt tuɣi ɣarwem ittwassen zeg umezwaru? Ma war tuɣi tḥeṭṭam dsusa n temmurt?

22 Netta d wenni iqqimen x tqurart n tayyut i dd-innḍen i marra tammurt, tammurt mani imezdaɣ nnes ttbanen-dd am yiburexsen, Netta d wenni imeḥḥḍen ijenwan am arwaq, ittbezzeɛ i-ten am uqiḍun i wezdaɣ,   

23 Netta d wenni ittarran ayt n jjehd d walu, u issexwa řquḍat n temmurt.   

24 Ɛad cwayt waha ttwaẓẓun, ɛad cwayt waha ttwazarɛen, ɛad cwayt waha iwta jjdeɛ n tcejjart nsen aẓwar di temmurt, aqa isuḍ Netta xasen ařami uẓɣen uca taḥaryaḍt teksi ten am uřum.”

25 “Ak-d man wen texsem kenniw ad ayi tessemquddem, man wen i di arewseɣ?, iqqar Umqeddas.

26 Sgeɛɛdem tiṭṭawin nwem u xzarem, man wen iggin man aya? D Netta wenni issuffuɣen řɛeskar nsen marra, wenni d asen ittřaɣan marra s isem nsen s řemɣaret n jjehd nnes u s řɛezz nnes ijehden, war ibeṭṭeř uřa d ijj!”

27 “Mayemmi teqqared xenni, a Yaɛqub, u tessawařed ammu, a Israil: ‘Abrid inu innuffar x SIDI u tasɣart inu tᵉttekk x AREBBI inu?’

28 Ma war tt tessined? Ma war tt tesřid aqa AREBBI n řebda, SIDI, wenni dd-ixeřqen ṭṭrufa n temmurt, war ittiḥeř u war yarexxu? War izemmar bnadem ad ifhem řeɛqeř nnes.   

29 Netta ittic jjehd i wenni yuḥřen u wenni war ɣar iǧi jjehd yarenni as jjehd s waṭṭas.

30 Iḥenjiren ttaḥřen u arexxun, ibřiɣen ttenqraḍen uca weṭṭan,

31 maca inni ittrajan SIDI, ttaymen jjehd n jdid. Nitni ttᵉṭṭfen afriwen am ugider, ttazzřen, maca war ttiḥřen, gguren maca war arexxun.”

Amqeddas n Israyil d Amefdi n umsexxar nnes Israyil

41

1 “Seɣdem-dd zzati, a tigzirin x tma n řebḥar, uca jjem ccuɛub ad ṭṭfen jjehd n jdid, jjem ten ad dd-adsen, xenni ad ssiwřen, jjem aneɣ ad nqarreb ɣar řeḥkam marra nmun.

2 Man wen i dd-issfaqen zi manis d tneqqar tfuct ijjen wenni akides temsagar tsegda ɣar iḍaren nnes? Man wen isellmen řegnus deg ufus nnes uca igga i-t ad yareyyes x ijeǧiden? Man wen yarrin řegnus i ssif nnes am tɛejjajt, i řqews nnes am uřum nni di ittsuḍ usemmiḍ?

3 Netta iḍfar i-ten, ikemmeř ɣar zzat di řehna x webrid war t iḥidi ɛemmarṣ s iḍaren nnes.

4 Man wen isseqfeř uca igga aya? Netta, wenni zeg umezwaru ibarrḥen i jjiřat: ‘Necc, SIDI, d Amezwaru u ɣar ineggura Necc Necc.’   

5 Tigzirin ẓrint t, ggʷedent, ineggura n temmurt arjijen, nitni udsen-dd, iwḍen-dd.

6 Ijjen iwca afus i umeddukkeř nnes, inna i umas: ‘Iři d aryaz!’ ”

7 “Aṣnayɛi igga uř deg wemziř n wureɣ nni t isserɣen s wefḍis, wenni iwettin x ẓẓebra, am iqqar x mammec ssřesqen iziynan: ‘D lemliḥ!’. Xenni issemten wemziř i řexyař s imesmar, ařami war ittenhezzi.”

8 “Maca cek, a Israil, amsexxar inu, a Yaɛqub nni ixḍareɣ, zzariɛet n Ibrahim, ameddukkeř inu iɛizzen,   

9 ṭṭfeɣ cek zeg ineggura n temmurt uca řaɣiɣ-dd xak zi ṭṭrufa nnes qaɛ, nniɣ ac: ‘Cek d amsexxar inu, ixḍareɣ cek, war cek nḍareɣ.’

10 War tteggʷed ca, maɣar Necc ǧiɣ akidek, war sḥissif, maɣar Necc d AREBBI nnec. Necc ad cek ssjehdeɣ, ad ac wceɣ afus, wah, Necc ad dayek menɛeɣ s ufusi iccur s tsegda inu.”

11 “Xzar, nitni ad seḍḥan, ad dewřen i řefḍiḥet, marra inni xak issḥemman. Iryazen nni akidek ittemcubbucen, ad dewřen d walu, ad ttwahellken.   

12 Cek ad xasen tarzud, maca war ten tᵉttifed. Iryazen nni kidek ittemcubbucen ad dewřen d walu d řbaṭeř, wah, iryazen nni ittmenɣan akidek.

13 Maɣar Necc d SIDI, AREBBI nnec, wenni iṭṭfen afus afusi nnec d wenni d ac iqqaren: ‘War tteggʷed ca, Necc ad ac wceɣ afus!

14 War teggʷed ca, a cek akeccaw Yaɛqub, a yeryazen n Israil! Necc ad ac wceɣ afus, Amefdi nnec d Amqeddas n Israil!’, ammu i iqqar SIDI.

15 Xzar, Necc ggiɣ cem d tařwiḥt itteḥřuǧuḍen i usarwet d tamaynut, s teɣmas iqeḍɛen ɣar tnayen n iɣezdisen. Idurar ad ten tssarwted u ad ten teddzed u tiwririn ad tent tegged d řum.   

16 Cek ad ten tezzuzared, ad ten yawi usemmiḍ, ad ten tareyyec tḥaryaḍt. Cek maca ad tesřiwřewed x SIDI, ad tcennɛed ixef nnec deg Umqeddas n Israil.”

17 “Inni ittwaḥṣaren d imezřaḍ arezzun x waman, maca walu da. Iřes nsen yuẓeɣ s ufadi. Necc, SIDI, ad asen sřeɣ, Necc, AREBBI n Israil, war daysen semmḥeɣ.   

18 X tewririn tiqeccura ad jjeɣ iɣezran ad dduqqzen uřa d řɛunṣarat di řwesṭ n řewḍat. Necc ad arreɣ řexřa d ayeřmam n waman uřa d tammurt yuẓɣen d tinedwin.   

19 Di řexřa ad ẓẓuɣ tacejjart n tengelt d tcejjart n ukasiya d tcejjart n tariḥant d uzemmur, di tnezruft ad ggeɣ tacejjart n umerzi d tcejjart n dulb d tayda ak-d wayawya, □  

20 ḥima ad ẓaren, ad neɛmen, ad argben, ad fehmen jmiɛ, aqa afus n SIDI igga aya, aqa Amqeddas n Israil ixřeq i-tt-i-dd.”

21 “Qeddmem ddeɛwet nwem zzati, iqqar SIDI, awyem-dd burhanat nwem ijehden qaɛ, iqqar Ujeǧid n Yaɛqub.

22 Ejj i-ten ad awyen u ad aneɣ barrḥen min ɣa imsaren. Sargbem aneɣ x tmesřayin timezwura qaɛ, mammec ǧant, ḥima ad tent neksi ɣar wuř uca ad nessen aneggar nsent, niɣ ejj aneɣ ad nseř x tmesřayin i dd ɣa yasen ɛad.

23 Barrḥem timesřayin i ɣa yiřin daweḥda ɛad, maḥend ad nessen aqa kenniw d irebbiten. Ggem ca d řxar niɣ d řɣar, ḥima ad nxezzar deg wayawya s řxezrat ibeqqcen, ad tt nẓar jmiɛ.

24 Xzar, kenniw qell x walu u min tᵉtteggem war dayes bu nnfaɛ, wenni kenniw ixḍaren aqa-t d nnɛi.”

25 “Necc ad dd-ssekkareɣ ijjen zi ccamal u netta ad dd-iffeɣ zi manis dd-tneqqar tfuct, ad iřaɣa x Isem inu. Netta ad dd-yas am bu-třaxt nni iɛeffsen x ubeǧaɛ, ad iɛfes x ayt n jjehd am x tarrist.”

26 “Man wen i-tt ibarrḥen zeg umezwaru qaɛ, ḥima ad tt nessen, niɣ xenni man wen i-tt ibarrḥen qbeř, ḥima nzemmar ad nini: ‘Aqa netta dayes řaman!’ Maca war din wi tt ibarrḥen, war din wi d aneɣ ittarran ad nseř ca, uřa d ijj war isři awem tneṭqem s ca.

27 Am Umezwaru nniɣ Necc i Ṣihyun: ‘Aqa-ten da!’, u i Urcalim: ‘Necc ad awyeɣ ijj n ureqqas s řexbar aṣebḥan.’

28 Necc xzareɣ, maca war din tuɣi uřa d ijj! War din tuɣi uřa d ijj zzaysen wenni izemmaren ad iwc ccwar, ařami zemmareɣ ad sseqsiɣ u nitni ad xafi dd-arren.

29 Xzar, nitni marra di řbaṭeř, řexdayem nsen war daysen nnfaɛ, řexyařat ifesyen nsen d řeɛwin waha u xwant.”

□ 

41:19 tacejjart - niɣ ‘addag’ (‘iddagen’). amerzi - niɣ ‘ameḍzi’.

Amsexxar n SIDI d amsexxar nnes adarɣař, Israil

42

1 “Xzar, Amsexxar inu Wenni ttɛawaneɣ, d Wenni farzeɣ, d Wenni dd-yusin x řxaḍar inu. Necc ssarseɣ xas Arruḥ inu. Netta ad issuffeɣ řeḥkam ɣar řegnus.   

2 War isɣuyyu u war issgiɛɛid tmijja nnes u war ittarri tmijja nnes ad as sřen di barra.

3 Aɣanim inḍefsen war t ittareẓẓi ca u taftič n tiffest ittduxxunen war t issexsiy ca, wah, s tidett ad issuffeɣ tasegda.

4 Netta war ittiḥeř u war ittwareẓẓi ař dd-issbedd tasegda x temmurt u ɣar Ccariɛa nnes ad rajant tigzirin.”

5 “Ammu i iqqar Arebbi, SIDI, wenni iggin u ibezzɛen ijenwan, wenni iggin tammurt d min xas iɣemmyen, wenni itticen twarrit n nnefs i řgens i dayes izeddɣen, u buḥbeř i yinni igguren x temmurt:

6 ‘Necc, SIDI, řaɣiɣ ac di tsegda uca ad Cek menɛeɣ zeg ufus, ad Cek ḥḍiɣ uca ad Cek arreɣ d Řɛahd i řgens d tfawt i řegnus,   

7 ḥima ad tarzmed tiṭṭawin idaɣařen, ad tessuffɣed imeḥbas zi řeḥbes u yinni iqqimen di taǧest zi taddart n tɛessast.

8 Necc d SIDI, wa d Isem inu, uca war tticeɣ ccan inu i wenneɣni u asemɣar inu war t tticeɣ i řexyařat ineqcen.   

9 Xzar, timesřayin timezwura iwḍent uca timesřayin n jdid ad tent barrḥeɣ. Qbeř mma ad ffɣent, ad awem tent ssecneɣ.’ ”

10 “Ɣennjem izři n jdid i SIDI, asemɣar nnes zeg ineggura n temmurt, kenniw inni ineddhen řebḥar, d marra min dayes: kennint a tigzirin d imezdaɣ nsent.   

11 Ad issgeɛɛed řexřa tmijja nnes uca uřa d tneddam nnes, jmiɛ ak-d ředcur nni di izeddeɣ Qidar. Ejj inni izeddɣen di řejruf ad sřiwřewen, ejj i-ten ad sɣuyen s řefraḥet x tqiccitin n idurar,

12 ejj i-ten ad ssɛuǧen SIDI, ad barrḥen ccan nnes x marra tigzirin.

13 SIDI ad dd-iffeɣ am bu-teɣruḍṭ, ad issekkar meẓri deg umenɣi am weryaz imeḥḍen, Netta ad isřiwřew, ad isɣuy i umenɣi, ad iḥṣar qaɛ řɛedyan nnes.”

14 “Necc tuɣa sseɣdeɣ zeg wecḥař uya, tuɣa sqareɣ, ttebbateɣ ixef inu. Ad sɣuyeɣ am yicten ittarun, ad ten areddǧeɣ u ad ten ṣarḍeɣ jmiɛ.

15 Idurar d tewririn ad ten arreɣ d amessuci u ad jjeɣ aɣemmuy aziza nsen marra ad yaẓeɣ, iɣezran ad ten ggeɣ d tigzirin, uca ad ssiẓɣeɣ iyeřmamen.

16 Idarɣařen ad ten nedheɣ x ijj n webrid war t ssinen, ad ten jjeɣ ad uyuren x tbridin war tent argben. Ṭṭram zzat i tiṭṭawin nsen ad t ggeɣ d tfawt, min ifarɣen, ad t seggdeɣ. Tina d timesřayin i ɣa ggeɣ di ṭṭweɛ nsen u war daysen semḥeɣ.

17 Inni ittcařan x řexyařat ineqcen, inni iqqaren i řexyařat ifesyen: ‘Kenniw d irebbiten nneɣ!’, aqa nitni ad dewřen ɣar ḍeffar, ad seḍḥan aṭṭas.”   

18 “Sřem, kenniw iduhcar! Idarɣařen, xzarem u wařam.

19 Man wen iǧan d adarɣař am umsexxar inu, d adehcur am ureqqas inu? Man wen iǧan d adarɣař am umtiqqi u d adarɣař am umsexxar n SIDI?

20 Aṭṭas i tᵉttwařid, maca war tucid walu, iwa netta yarzem imezzuɣen, maca war ittesři ca.   

21 Tuɣa yarḍa SIDI di ṭṭweɛ n tsegda nnes maḥend ad issemɣar d issɛuǧa Ccariɛa.

22 Maca řexxu nitni d ijj n řgens acaren tt, keccḍen tt. Marra ttwacedden deg ifran, ttwaqqnen di řeḥbes. Nitni dewřen d taymart, am war din iǧi umsenjem, dewřen nitni i tkeccaḍt, maca uřa d ijj iqqar: ‘Arr i-t-i-dd!’

23 Man wen zzaywem ad iwc amezzuɣ i man aya? Man wen i ɣa iḥekkaren, man wen i ɣa iseř di ṭṭweɛ n min ɣa yiřin awarni man aya?

24 Man wen issiwḍen Yaɛqub am teymart d Israil i ixewwanen? Ma war tt iggi SIDI, wenni di nexḍa? Maɣar nitni war xsen ad uyuren x ibriden nnes, war xsen ad sřen ɣar Ccariɛa nnes.

25 S uyenni izeǧeɛ xas asɛar n weɣḍab nnes uřa d lɛunf n garra. Iqewwar as s iceɛɛařen, maca netta war d as iḥekkar, iqqed as timessi, maca netta war tt ikessi ɣar wuř nnes.”

SIDI d ayenni n Umsenjem d Umefdi n Israyil

43

1 “Maca řexxu, ammu i iqqar SIDI, wenni cek dd-ixeřqen, a Yaɛqub, d wenni d Amkewwan nnec, a Israil, war tteggʷed ca, maɣar Necc fekkeɣ cek, řaɣiɣ ac s yisem nnec, cek inu.

2 Mařa tcuqed deg waman, ad iřiɣ akidek, mařa deg iɣezran, war cek ttiwyen. Mařa teẓwid x tmessi, war tcemmḍed, uca aceɛɛař war cek issruɣa.   

3 Maɣar Necc d SIDI, AREBBI nnec, Amqeddas n Israil, Amsenjem nnec. Necc wciɣ Miṣra d ddeyyet i cek, Kuc d Seba deg wemcan nnec.

4 Minzi tsekkwid aṭṭas di tiṭṭawin inu, aqa tᵉttwassɛuǧed u Necc ttexseɣ cek. Wciɣ iwdan deg wemcan nnec d ccuɛub deg wemcan n řeɛmar nnec.

5 War tteggʷed ca, maɣar Necc akidek. Ad awyeɣ iḥenjiren nnec zi mani dd-tneqqar tfuct, ad cek ssmuneɣ zi mani dd-tɣeǧi tfuct.   

6 Necc ad iniɣ i ccamal: ‘Ewc!’ u i ljanub: ‘War ttᵉṭṭef!’, arekkʷeḥ iḥenjiren inu zi řaggʷaj, yessi zi tma n temmurt,

7 kuř ijjen wenni umi ttřaɣan s Yisem inu, wenni dd-xeřqeɣ i ccan inu, wenni kewwneɣ d wenni ggiɣ ɛawed.”

8 “Ejj ad iffeɣ řgens adarɣař, waxxa ɣarsen tiṭṭawin, uřa d iduhcaren, waxxa ɣarsen imezzuɣen.

9 Ejj ad ttwassmunen marra řegnus uca ejj ccuɛub ad nnjarwen! Man wen zzaysen izemmar ad ibarreḥ ta, d man wen izemmar ad aneɣ yini min tuɣa iǧan zic? Ejj i-ten ad awyen řechud nsen maḥend ad ttwaseggden, uca ejj řechud ad sřen, ad inin: ‘D tidett!’

10 Kenniw d řechud inu uřa d amsexxar inu nni farzeɣ, ḥima ad tessnem, ad dayi tamnem, ad tfehmem aqa Necc Necc. Qbeř Necc war ittwagg uřa d ijj n Arebbi uca awarni ayi war ittiři uřa d ijjen!, iqqar SIDI.   

11 Necc, Necc d SIDI, u war iǧi Umsenjem mɣir Necc.

12 Necc barrḥeɣ u ssnejmeɣ u Necc iwyeɣ awem t-i-dd ɣar umejjun. Uřa d ijj n arebbi řbarrani war tuɣi jar awem. Kenniw d řechud aqa Necc d Arebbi, ammu i iqqar SIDI.

13 Uřa zeg wass-a, aqa Necc Necc uca uřa d ijj war izemmar ad issfekk zeg ufus inu! Mařa Necc xedmeɣ, man wen izemmaren ad t inneqřeb?”   

14 “Ammu i iqqar SIDI, Amefdi nwem, Amqeddas n Israil: ‘Di ṭṭweɛ nwem ssekkeɣ ijjen ɣar Babil uca ad ten arreɣ ad arewřen, uca ad hwan marra Ikaldaniyyen deg iɣurraba nni zi tuɣa farrḥen ammu qbeř.

15 Necc d SIDI, Amqeddas nwem, wenni dd-ixeřqen Israil, Ajeǧid nwem.’ ”

16 “Ammu i iqqar SIDI nni iggin abrid di řebḥar d tebridt deg waman ijehden,

17 wenni ijjin ikarruten d yeysan, řɛeskar d jjehd ad ffɣen - aqa da, zzřen munen, war ttnekkaren ɛemmarṣ, xesyen, qḍan am teftič n tiffest! -

18 ammu i iqqar SIDI: ‘War ttɛeqiřem ɛad x min tuɣa iǧan zic, war ttidarem ɛad min iɛdun.

19 Xzar, ad ggeɣ min iǧan n jdid, řexxu ad dd-iffeɣ. Ma war d as tḥekkarem ca? Wah, Necc ad ssarseɣ abrid di řexřa, iɣzaren di tnezruft.   

20 Řmař n řexřa ad ayi ssɛuǧan, uccanen n řexřa d yessis n nnɛamet, maɣar Necc ad ggeɣ aman ad azzřen di řexřa uřa d iɣezran di tnezruft, ḥima ad ssesweɣ řgens inu, inni farzeɣ.

21 Řgens-a ggiɣ t i Necc, nitni ad barrḥen ccan inu.’ ”   

22 “Maca cek war d ayi dd-třaɣid, a Yaɛqub, war tessiḥřed ixef nnec akidi, a Israil!

23 Cek war d ayi dd-tiwyed ijjen zeg wuǧi n tɣarṣa nnec n wecmaḍ, uca s tɣarṣi nnec war d ayi tcennɛed. Ɛemmarṣ war cek ḥṣareɣ ɣar tewhibt n řɣiǧet u war cek ssiḥřeɣ ɛemmarṣ s jjawi.

24 Cek war d ayi tesɣid aɣanim n uḥemmum ittfuḥen s tmenyat n nnuqart uca war d ayi tessjiwned s tadunt n tɣarṣa nnec, maca s ddnub nnec tarnid ayi-dd řxedmet, s řmuɛṣiyyat nnec tessiḥřed ayi.”

25 “Necc, d Necc, wenni i ɣa imesḥen iɛeddiyen nnec di ṭṭweɛ inu, Necc war ttidareɣ ɛad ddnub nnec.”   

26 “Arr i-ten ɣar řbař inu, ejj aneɣ ad nemcarreɛ, wwet x yixef nnec maḥend ad dd-tawyed tasɣart nnec.   

27 Babac amezwaru ixḍa u uřa d imseṣřaḥen nnec ɛdun xafi. □  

28 Xenni ssɛiǧteɣ imeqqranen n Zzawect Iqeddsen, u arriɣ Yaɛqub maḥend ad ittwaḥarrem i uteḥḥi uca jjiɣ Israil maḥend ad t ɛeyyben.”

□ 

43:27 imseṣřaḥen - ixs ad yini ‘ikehhanen d inabiyyen nnec’ inni tuɣa ibedden jar AREBBI d řgens nnes.

Asfarreɣ n Arruḥ n SIDI - Kurac d ameksaw

44

1 “Řexxu maca, seř, a amsexxar inu Yaɛqub, Israil nni farzeɣ!   

2 Ammu i iqqar SIDI, Wenni cek iggin, Wenni cek iggin zeg uɛeddis n yemmac, Wenni d ac iwcin afus: ‘War tteggʷed ca, a Yaɛqub, amsexxar inu, Yacurun nni farzeɣ!

3 Maɣar Necc ad seyyḥeɣ aman x min iffuden d tseǧyawin x min yuẓɣen. Necc ad zeǧɛeɣ Arruḥ inu x zzariɛet nnec uřa d lbaraka inu x tarwa nnec.   

4 Nitni ad ɣemyen jar arbiɛ, am yiṣefṣafen ɣar tɣezratin n waman.

5 Ijjen ad yini: ‘Necc n SIDI!’ uca ijjen nneɣni ad iřaɣa ixef nnes s yisem n Yaɛqub, u ɛawed ijjen nneɣni ad yari s ufus nnes: ‘Necc n SIDI!’ uca ad ikenna ixef nnes s yisem icennɛen ‘Israil’.’ ”

6 “Ammu i iqqar SIDI, Ajeǧid n Israil, d Amefdi nnes, SIDI n řɛeskarat: ‘Necc d Amezwaru, Necc d Aneggaru, nhřa Necc war iǧi uřa d ijj n AREBBI nneɣni.   

7 Man wen izemmaren ad ibarreḥ am Necc? Ejj i-t ad t yini u ad ayi t isscen zeg wass nni di ẓẓuɣ řgens n wecḥař uya. Ejj i-ten ad asen ɛawden timesřayin n tiwecca, min i dd ɣa yasen.

8 War ttnexřiɛem u war tteggʷdem. Ma war d awem t-i-dd-ssiwḍeɣ zeg wakud n zic ɣar imezzuɣen nwem u ma war ḥajiɣ t? Kenniw d řechud inu: Ma aqa din ijj n Arebbi nhřa Necc? War din iǧi uřa d ict n teṣḍart nneɣni, Necc war ssineɣ uřa d ijjen.’ ”   

9 “Inni itteggen řexyařat ineqcen ixwan, u řexyařat nni ttexsen nitni war neffɛent deg walu. Nitni s yixef nsen d řechud nsent aqa war ttwiřint u war ssinent walu, ařami ɣa dewřen ttseḍḥan nitni.

10 Man wen itteggen ijj n arebbi u man wen ittkebban řexyař n l’aṣnam am war ɣares bu tizi zzayes?

11 Xzar, marra icricen nsen ad dewřen ttseḍḥan, maɣar ayt n bu-ṣṣenɛet i ixeddmen s ukeccuḍ d weẓru d iwdan waha. Ejj i-ten ad munen, ad kkaren, ad nnxeřɛen, nitni ad dewřen ttseḍḥan jmiɛ.   

12 Amziř n wuzzař ɣares imeydi n wemziř, ixeddem ɣar řefḥem itteḥduduqen, ittqarres řexyař s ifḍisen nnes. Ixeddem i-t s uɣiř ijehden. Netta iǧuẓ ařami war ɣares iqqim bu jjhed ɛad. War isess aman ař ɣa yaḥeř aṭṭas.   

13 Anejjar iɛebbar tafrewt s ufiřu nnes n řeɛbar, yareccem řexyař ineqcen s ukerraj, u inejjar i-t s řmus uca yareccem i-t s ddewara u igga i-t d ijj n řexyař n bnadem maḥend ad ittwassars deg ict n taddart.

14 Izeddem bnadem ticejjura n tengelt i yixef nnes, ikessi ict n tcejjart n ssidri niɣ n řbeǧuḍ, yarezzu i yixef nnes jar tcejjura n wezɣar. Itteẓẓu ict n tayda uca tmeqqar s wenẓar. □  

15 Ad tiři tcejjart d řefḥem i bnadem. Ikessi zzayes uca iẓɣařa ixef nnes ɣares. Ɛawed issraqqa timessi, issnenna zzayes aɣrum. Zi tcejjart ittegg bnadem ɛawed ijj n arebbi uca ittbendaq as, ittegg zzayes řexyař ineqcen uca isejjad as.

16 Ijj n wezyen n ukeccuḍ zzayes issecmaḍ i-t s tmessi, ak-d wezyen iqqimen ittett aysum. Icennef aysum uca ittyawan. Iẓɣařa ixef nnes, iqqar: ‘Ah, mammec ḥemmiɣ, necc ttaciɣ ak-d tmessi!’

17 Zi min iqqimen n ukeccuḍ ittegg ijj n arebbi, ijj n řexyař ineqcen. Isejjad as, ittbendaq zzates, ittẓaǧa ɣares, iqqar: ‘Senjem ayi, minzi cek d arebbi inu!’ ”

18 “War ssinen, war ttḥikin, maɣar tiṭṭawin nsen mesḥent umi war ttwiřin walu, uca uřawen nsen war tteftinen.

19 Uřa d ijj ittegg i-tt ɣar wuř nnes uca war din bu tussna uřa d řefhamet ḥima ad inin: ‘Ijj n wezyen zzayes sscemḍeɣ t di tmessi. Ssnenneɣ aɣrum x řefḥem nnes itteḥduduqen u cenfeɣ aysum u cciɣ t. Zi min iqqimen n ukeccuḍ ma ad zzayes ggeɣ jjɛifect n ṣṣanam, ma ad sejdeɣ zzat i ukeccuḍ n tcejjart?’ □  

20 Netta issecca ixef nnes s iɣɣeḍ, uř nnes ittwaɣarren iɣekkwa i-t. War izemmar ad issenjem řeɛmar nnes, ad yini: ‘Ma xenni war din iǧi řɣecc deg ufus afusi inu?’ ”

21 “Ɛqeř x man aya, a Yaɛqub, a cek Israil! Maɣar aqa cek d amsexxar inu, Necc kewwneɣ cek, cek d amsexxar inu, a Israil, war cek ttᵉttuɣ ca.

22 Necc messḥeɣ iɛeddiyen nnec am tayyut uřa d ddnub nnec am useynu. Dweř-dd ɣari, maɣar Necc fekkeɣ cek.”

23 “Ɣennjem s řefraḥet, a ijenwan, maɣar SIDI igga i-t. Sřiwřewet, a řaǧaɣ n temmurt, ksim deg iɣuyyan s řefraḥet, a idurar, sřiwřiwem, a cek, azɣar d kuř tacejjart i dayes iǧan! Maɣar SIDI ifekk i Yaɛqub, issɛuǧa Ixef nnes di Israil.” □  

24 “Ammu i iqqar SIDI, Amefdi nnec, Wenni cek iggin zeg uɛeddis n yemmac: ‘Necc d SIDI wenni iggin marra, wenni ittbezzaɛen ajenna, Necc waha, Necc d wenni issarsen tammurt. Man wen tuɣa xenni akidi?   

25 Necc d wenni ibeṭṭřen řeɛřamat n ayt n bu-ixarriqen uca ssbuhřiɣ igezzanen, d wenni isswexxaren imiɣisen u yarra tussna nsen d taɣyuři,

26 wenni issmetnen awař n umsexxar nnes u isseqfeř ccwar n ireqqasen nnes, wenni iqqaren i Urcalim: ‘Ad dayem iřin imezdaɣ ɛad!’ uca i kuř ict zi tneddam n Yahuda: ‘Cem ad tᵉttwassbedded ɛawed!’ uca ‘Necc ad ssbeddeɣ řxirbat nnes ɛawed!’,

27 wenni iqqaren i waman yuǧɣen: ‘Aẓɣem, Necc ad ssiẓɣeɣ iɣezran nwem!’,

28 wenni iqqaren i Kurac: ‘Netta d ameksaw inu, netta ad isseqfeř řxaḍar inu, umi ɣa inin i Urcalim: ‘Ad cem ɛedřen!’, u i Zzawect Tameqqrant: ‘Ad am ggen dsas!’ ”

□ 

44:14 azɣar - niɣ ‘řɣabet’ niɣ ‘tazgant’.

□ 

44:19 tacejjart - niɣ ‘addag’ (‘iddagen’).

□ 

44:23 azɣar - niɣ ‘řɣabet’ niɣ ‘tazgant’.

Kurac, amedhun n SIDI, ad ibarreḥ s ufekki

45

1 “Ammu i iqqar SIDI i umedhun nnes, i Kurac, wenni zi ṭṭfeɣ afus nnes afusi maḥend ad as ssaḍareɣ řegnus zzat i wudem nnes: ‘Ad ssarxuɣ tiḥezzamin s řesnaḥ x tejɛinnatin n ijeǧiden, ḥima ad as arzmeɣ tiwwura, u řebniyyat n tewwura war ttwabelliɛent ca.

2 Necc ad ac izwareɣ, ad waṭiɣ min war ihewnen, ad arẓeɣ tiwwura n nnḥas u ad wtiɣ zzekrunat n wuzzař d iwetwiten.

3 Ad ac wceɣ řeknuz n taǧest, agřa innuffaren, ḥima ad tessned aqa Necc, SIDI, d wenni cek iřaɣan s yisem nnec, AREBBI n Israil.

4 Di ṭṭweɛ n umsexxar inu Yaɛqub, Israil wenni farzeɣ, řaɣiɣ ac s yisem nnec, wciɣ ac isem n ccan, waxxa war d ayi tessined ca.

5 Necc d SIDI, war din iǧi wenneɣni, nhřa Necc war iǧi AREBBI. Ad ac ḥezzmeɣ abyas, waxxa war d ayi tessined ca,   

6 maḥend ad ssnen zi mani dd-tneqqar tfuct ař mani tɣeǧi, aqa nhřa Necc war din iǧi uřa d ict n tmesřact, Necc d SIDI, war din iǧi nneɣni.

7 Necc tteggeɣ tafawt u xeǧqeɣ-dd taǧest, tteggeɣ řehna u xeǧqeɣ-dd řɣar, Necc, SIDI, d wenni itteggen marra aya.’ ”

8 “Udumem, a kenniw ijenwan, zi sennej, jjem iseynuten ad dd-farrɣen tasegda, ad tennurzem temmurt, uca jjem ten ad awyen asenjem i řɣiǧet u ejj tasegda ad teɣmi jmiɛ akides. Necc, SIDI, xeřqeɣ t.”

9 “Uct x wenni ittemcubbucen ak-d Wenni t iggin, ijj n uqedduḥ jar iqedduḥen nneɣni? Ma tzemmar třaxt ad tini i wenni t iggin: ‘Min teggid?’ Niɣ tzemmar řqecɛet nnec ad tini: ‘War ɣares bu ifassen’?   

10 Uct x wenni iqqaren i babas: ‘Min dd-tejjid?’ Niɣ i temɣart: ‘Min dd-turud?’ ”

11 “Ammu i iqqar SIDI, Amqeddas n Israil, d Wenni t iggin: ‘Seqsam ayi x tmesřayin i dd ittasen, ttecřem xafi ad ḥḍiɣ iḥenjiren inu uřa d řxedmet n ifassen inu.

12 Necc ggiɣ tammurt u xeřqeɣ-dd xas bnadem. Wah d Necc i tt yeggin, ifassen inu bezzɛen ijenwan, u marra řɛeskarat nsen ttumureɣ tent. □  

13 Necc ssekkareɣ t di tsegda uca ad seggmeɣ marra ibriden nnes. Netta ad ibna tandint inu ɛawed uca ad issnufseř imeḥbas inu, war iǧi i ttaman u war iǧi i tarzeft!’ iqqar SIDI n řɛeskarat.” □    

14 “Ammu i iqqar SIDI: ‘Arber n Imiṣriyyen d ṣṣeřɛet n ayt n Kuc d Saba, iryazen imɣaren di tiddi, ad ɣarem dd-ẓwan uca ad iřin nnem. Nitni ad cem ḍfaren, ad ɣarem ɛdun di ssnaseř, ad am sejden, ad am sellmen ixef nsen, ad neɛmen: ‘S tidett, ɣarem i iǧa Arebbi, war din iǧi wenneɣni, uřa d ijj nneɣni mɣir AREBBI!’

15 D tidett, Cek d Arebbi inuffaren, AREBBI n Israil, Amsenjem.

16 Nitni marra ad seḍḥan, ad ttwafeḍḥen ɛawed. Imziřen n řexyařat n l’aṣnam ad ffɣen jmiɛ, nnfeḍhen.   

17 Israil ad ittwassenjem s ufus n SIDI s ijj n usenjem ittduman. War tᵉttseḍḥim u war tᵉttnefḍiḥem i řebda qaɛ.’ ”

18 “Maɣar ammu i iqqar SIDI, wenni dd-ixeřqen ijenwan, Netta, AREBBI, d wenni ikewwnen tammurt uca ittegg i-tt, Netta, d wenni tt issmetnen. War tt-i-dd-ixřiq texwa, maca ikewwen i-tt maḥend ad xas zeddɣen: Necc d SIDI, war iǧi uřa d ijj nneɣni!”   

19 “War ssiwřeɣ s tnuffra, di ca n wemcan ibarrecnen di temmurt. Necc war nniɣ i tarwa n Yaɛqub: Arzum ayi baṭeř! Necc d SIDI nni issawařen tasegda, d wenni ittbarrḥen min iǧan iseggmen.”   

20 “Munem, asem-dd, qarrbem-dd munen, a kenniw, inni innejmen zi řegnus! Nitni war ssinen walu, inni yarebbun řexyařat ineqcen n ukeccuḍ uca ttɛebbden i yijj n arebbi nni war izemmaren ad issenjem.   

21 Barrḥem, qarrbem-dd. Mcawarem di win jar awem: Man wen iggin ad sřen aya zeg wecḥař uya, man wen zzayes ibarrḥen zi meřmi? Ma war iǧi d Necc, SIDI? Nhřa Necc war iǧi uřa d ijj n AREBBI nneɣni, nhřa Necc war din iǧi Arebbi Amsegged d Umsenjem.   

22 Qeřbem-dd ɣari u tejjem ixef nwem ad ttwassnejmem, a kenniw, marra iwdan n ṭṭrufa n temmurt, maɣar Necc d Arebbi u war din iǧi uřa d ijj n nneɣni.

23 Necc jjuǧeɣ ɣar Ixef inu, iffeɣ-dd ijj n wawař zeg uqemmum inu di tsegda uca awař-a war din iqqim wedwař: Aqa marra afud ad yaḍar zzati, marra iřes ad ɣari ijjaǧ!   

24 Ad xafi qqaren: ‘Di SIDI waha teǧa tasegda ifeyyḍen d jjehd!’ Nitni ad ɣares dd-asen, maca marra inni xas ittfugmen, ad seḍḥan.   

25 Maca marra zzariɛet n Israil, ad ttwaseggden nitni di SIDI uca ad t cennɛen.”

□ 

45:12 řɛeskarat nsen - ixs ad yini: tafuct d tziri d itran d temmura n ijenwan, maca uřa d lmalakat d imqeddasen n SIDI AREBBI.

□ 

45:13 Necc ssekkareɣ t - ixs ad yini ‘Necc ssekkareɣ Kurac’ (xzar ayet 1).

Aweṭṭu n irebbiten n Babil

46

1 “Ṣṣanam Bil yuḍar, Nabu iqwes ɣar temmurt, aqa řexyařat n l’aṣnam nsen deqqřent i řmař u i řebhayem. Min tuɣa tarebbum kenniw, aqa řexxu d řeḥmuř, ddqeř i řmař ifnan s řweḥřan.

2 Aqa qewsen am kemmřen, uḍaren, war zemmaren ad ssnejmen ddqeř, uca uřa d nitni simant nsen uyuren di tmeḥbast.”

3 “Sřem ɣari, a taddart n Yaɛqub, d marra min iqqimen n taddart n Israil, kenniw, inni ksiɣ zeg uɛeddis n yemmatwem, inni arbureɣ zeg wami tsemḥem deg uɛeddis n yemmatwem.

4 Ař tawsart nwem Necc Necc, ař ɣa tcabem, ad kenniw arbuɣ. Necc ggiɣ t u Necc ad kenniw ksiɣ, ad kenniw arbuɣ u ad kenniw ssnejmeɣ.”

5 “Ak-d man wen texsem ad ayi tessemquddam, u man wen texsem akidi tᵉssekkwim maḥend ad nemrawas?   

6 Ttfarraɣen nitni ureɣ zi tecyart u wezznen nnuqart x řmizan. Ttxeǧṣen ijj n wemziř n wureɣ, maḥend netta ad zzayes igg ijj n arebbi. Sejjaden, wah, bendqen as.

7 Arebbun t x teɣruḍt, kessin t da d diha, xenni ssbeddan t deg wemcan nnes. Dinni ittɣima ibedd, war ittenhizzi ssenni. Wah, mařa ḥed iřaɣa as, war dd-ittarri, war t issenjam zi řeḥṣaret nnes.”   

8 “Ɛeqřem x man aya, dewřem ɣar řbař nwem, ksim t ɣar wuř, a kenniw inni ittɛeddan!

9 Ɛeqřem x tmesřayin timezwura zeg wecḥař uya: aqa Necc d Arebbi: war din iǧi uřa d ijj n AREBBI nneɣni, uca uřa d ijj war iǧi am Necc,   

10 wenni ibarrḥen zeg umezwar min ɣa yiři ɣar uneggar, uřa zeg wecḥař uya min war imsaren ɛad, wenni iqqaren: ‘Axarreṣ inu yarcem, ad ggeɣ marra arḍa inu!’,   

11 wenni iřaɣan ajḍiḍ ittkeccaḍen zi ccarq, aryaz n uxarreṣ nnes zi temmurt iggʷejen. Wah, am mammec ssiwřeɣ, ammu i tt ɣa ggeɣ ad dd-yas, Necc sswejdeɣ tt, ad tt ggeɣ.”

12 “Sřem ɣari, kenniw ayt n bu-ṣṣulṭa, inni iggʷejen x tsegda!

13 Ad dd-ssqarrbeɣ tasegda inu, aqa war tᵉtteggʷij, war ittɛeṭṭiř usenjem inu. Ad awyeɣ asenjem di Ṣihyun, ad wceɣ aɛuǧi inu i Israil.”

Aweṭṭu n Babil

47

1 “Hwa, qqim di tɛejjajt, a cem, taɛzarect, yeǧis n Babil! Qqim x temmurt, war din iǧi ɛad ijj n řɛarc, a yeǧis n Ikaldaniyyen! Maɣar war d am qqaren ɛad ‘Tamudrust’ niɣ ‘Llif’.   

2 Ksi tasirt uca ḥriy awren! Kkes ařeḥḥaf nnem, sgeɛɛed abeḥrur nnem, ɛarra ifadden uca tcuqed deg iɣezran!

3 Řeḥya nnem ad ittwaɛarra, ad tᵉttwaẓar ɛad řefḍiḥet nnem. Ad xeřfeɣ u war ssɛizziɣ x uřa d ijj n bnadem.   

4 Amefdi nneɣ, SIDI n řɛeskarat d Isem nnes, aqa-t d Amqeddas n Israil.”

5 “Qqim din uca sseɣd, ffeɣ ɣar barra di taǧest, a yeǧis n Ikaldaniyyen, maɣar war d am qqaren ɛad ‘Llalas n tgeldiwin’.

6 Necc ggiɣ aɣḍab inu ad idduqqez x řgens inu, ssɛiǧteɣ tasɣart inu uca ggiɣ ten deg ifassen nnem, maca cem war d asen tessecned arreḥmet. Ɛad i uwessar teqqned as taɣnact tedqeř.

7 Tennid: ‘Necc ad iřiɣ d llalas n tgeldiwin i řebda!’, mintra war teksid aya marra ɣar wuř, ɛemmarṣ war tidared qeṭṭu n uya marra.”   

8 “Xenni řexxu, seř i uya, a cem, tamɣart n meẓri, tenni i din iqqimen di řaman, tenni iqqaren deg wuř nnes: ‘D necc, war din teǧi uřa d ict nneɣnit! Ɛemmarṣ ad da qqimeɣ d tajjač, nhřa iḥenjiren war t ssineɣ!’   

9 Maca tnayen-a ad xam wḍan deg ict n tecti, deg ijj n wass: nhřa iḥenjiren d tajjač ad tiřid! Tnayen-a ad xam wḍan zi ssibbet n waṭṭas n tgezzant nnem d ubarru n tseḥḥart nnem.   

10 Maɣar tᵉttecřed x tuɛeffna nnem, tennid: ‘War d ayi ittwiři uřa d ijjen!’ Tiɣit nnem d tussna nnem arrint cem ad tarred s weɛrur ɣari. Deg wuř nnem tennid: ‘D necc, war din iǧi uřa d ijj n nneɣni!’

11 Ad xam dd-yas řɣar d ameqqran. Mammec ad dd-inqar, war tessined qbeř. Aweddar ad xam iwḍa ařami war tzemmared ad as tessḥeyded. Deɣya ad xam dd-tas tecti, břa ma ad xas targbed qbeř.”

12 “Iwa, arzu ad teqqimed tbedded din ak-d tgezzant nnem u ak-d ubarru nnem n tseḥḥart nni zi tessiḥřed ixef nnem zi temẓi nnem. Balak tzemmared ad ɣarem tiři tizi zi man aya, niɣ balak tzemmared ad tessiggʷeded s uya!

13 Tessiḥřed ixef nnem ak-d waṭṭas n ixarriṣen nnem. Iwa, ad kkaren inni ittfekkan ajenna u ḥeṭṭan itran, inni ittkacafen min i dd ɣa yasen ɣar ubeddi n uyur, ejj i-ten ad cem ssnejmen zi min xam ɣa ikken ɣar zzat.

14 Xzar, nitni ad dewřen am uřum: ad ten tessecmeḍ tmessi, war zemmaren ad fekken řeɛmar nsen zeg ifassen n iceɛɛařen n tmessi. War ittiři řefḥem itteḥduduqen nni ɣar zɣařen, war iǧi uḥaduq nni ɣar zemmaren ad qqimen.

15 Ammu i ɣa iřin i cem inni umi tuɣa tessaḥařed ixef nnem, isebbaben nnem zi temẓi nnem. Kuř ijj ad yuyur deg webrid nnes, uřa d ijj war cem issenjim.”   

Afekki zi Babil

48

1 “Sřem aya, a kenniw taddart n Yaɛqub, inni umi ttřaɣan s yisem n Israil, inni iffɣen zeg waman n Yahuda, inni ittjaǧan ɣar Yisem n SIDI u ttidaren AREBBI n Israil, maca war iǧi di tidett, u war iǧi di tsegda.

2 Nitni ttřaɣan ixef nsen ‘Řgens zi tendint tamqeddast!’ u ttcařen x AREBBI n Israil, aqa SIDI n řɛeskarat d Isem nnes.”

3 “Timesřayin timezwura ssargbeɣ xasent ɛad aṭṭas zeg wami, aqa ffɣent-i-dd zeg uqemmum inu uca barrḥeɣ zzaysent. Deɣya ggiɣ tent uca xenni usint-i-dd.

4 Minzi Necc ssneɣ, aqa cek tessqesḥed ixef nnec, aqa ijiman nnec am tbarrat n wuzzař u tanyart nnec axmi dd-tekka zi nnḥas,

5 ssargbeɣ ac tent ɛad aṭṭas zeg wami. Qbeř ma imsar, barrḥeɣ zzaysent maḥend cek war teqqared: ‘Ṣṣanam inu igga i-tent!’, niɣ ‘Řexyarat inu ineqcen!’ niɣ: ‘Řexyař inu ifesyen yumur i-tent!’

6 Cek tesřid xasent, xzar mliḥ ɣar marra aya. Ma war texsem ad zzaysent tbarrḥem? Zi řexxu ad ac barrḥeɣ timesřayin n jdid, timesřayin innuffaren nni war tessined.

7 Řexxu ttwaxeřqent-dd, war iǧi aṭṭas zeg wami. Qbeř ass-a war xasent tesřid maḥend war teqqared: ‘Xzar, ssneɣ tt meřmi!’

8 Wah, war xasent tesřid u ɛawed war tent tessined u ɛawed amezzuɣ nnec tuɣa war yarzim, maɣar Necc ssneɣ, aqa cek ad tegged s řeɣdaret aṭṭas uca ad ac řaɣan ‘Wenni ittɛeddan!’ ɛad zeg uɛeddis n yemmac.”

9 “Di ṭṭweɛ n Yisem inu ad ssɛeḍřeɣ aɣḍab inu, u di ṭṭweɛ n ccan inu ad tebbteɣ Ixef inu i řxar nnec, maḥend war cek meḥḥiɣ qaɛ.   

10 Xzar, Necc sseṣfiɣ cek, maca war iǧi am nnuqart, qeǧbeɣ cek di tefqunt n usefṣi n řeɣben.

11 Di ṭṭweɛ inu, di ṭṭweɛ inu ad t ggeɣ, maɣar mammec i ɣa ittwaɛarra Isem inu? Aɛuǧi inu war t tticeɣ i uřa d ijjen nneɣni.”   

12 “Seř-dd ɣari, a Yaɛqub, cek, a Israil, wenni umi řaɣiɣ! Necc Necc, Necc d Amezwaru uřa d Aneggaru.   

13 Afus inu issars ɛawed dsusa n temmurt, uca afusi inu ibezzeɛ ijenwan. Mařa řaɣiɣ asen, ttbeddan nitni dinni jmiɛ.

14 Munem marra kenniw u sřem: Man wen jar asen ibarreḥ zi marra man aya? SIDI ittexs i-t, u wanita ad yegg ɛlaḥsab řxaḍar nnes ḍidd i Babil, aɣiř nnes ad yiři ḍidd i Ikaldaniyyen.   

15 Aqa Necc, wah, Necc nniɣ t, u Necc řaɣiɣ as ɛawed. Ad ggeɣ ad dd-yas, uca netta ad ifřeḥ deg webrid nnes.

16 Qarrbem-dd ɣari, sřem aya: Zeg umezwaru Necc war ssiwřeɣ s tnuffra. Zeg wami marra aya imsar, aqa ayi Necc din! ‘U řexxu Sidi inu, SIDI, issekk ayi-dd, ak-d Arruḥ nnes.’ ”

17 “Ammu i iqqar SIDI, Amefdi nnec, Amqeddas n Israil: ‘Necc d SIDI, AREBBI nnec, wenni cek issřemden min ineffɛen, d wenni cek ineddhen deg webrid nni x i ɣa tuyured.

18 Ax, mři texzared maca ɣar tweṣṣa inu, xenni ad yaf řehna nnec ad yiři am yeɣzar u tasegda nnec am řemwaj n řebḥar,   

19 zzariɛet nnec tuɣa-tt am yijdi, u iḥenjiren nnec nni dd-itteffɣen zi tejɛinna nnec am řḥebb i dd-yusin zzayes. Isem nnes war ittneqḍiɛ u war ittwateḥḥi zzat i wudem inu.’ ”

20 “Ffɣem zi Babil, arewřem zeg Ikaldaniyyen, barrḥem as s iɣuyyan n usřiwřew, maḥend ad sřen aya, suffɣem řexbar ař aneggar n ddunect, inim: ‘SIDI ifekk amsexxar nnes Yaɛqub!’ □    

21 War xasen ikki ufadi umi ten dd-igewwed s imucan ittwaxarrben. Netta issuffeɣ asen-dd aman zi teṣḍart. Umi Netta ifeǧeq jjarf, dduqqzen-dd zzayes waman.”

22 “Iɛeffanen war ttifen řehna!, iqqar SIDI.”  

□ 

48:20 ddunnit - s Tɛibranit ‘tammurt’.

Cchadet n Umsexxar n SIDI x Yixef nnes

49

1 “Sřem-dd ɣari, a tigzirin, sḥessem, a ccuɛub n řaggʷaj! SIDI iřaɣa ayi-dd zeg wami d ayi tuɣa deg uɛeddis n yemma, zeg wami d ayi tuɣa ɛad di řemřawet iřaɣa ayi-dd s Yisem inu.

2 Netta igga aqemmum inu d ssif iqeḍɛen, Netta issduriy ayi di tiři n ufus nnes. Netta igga ayi d fřitca s tixeft iqeḍɛen, igga ayi deg weqrab nnes n fřitcat.

3 Inna ayi: ‘Cek d Amsexxar inu Israil nni di ɣa ttwassɛuǧeɣ!’ ”

4 “Maca Necc nniɣ: ‘Necc arbreɣ x walu, ḍeyyɛeɣ jjehd inu di řxawi d řbaṭeř. S tidett, tasɣart inu ɣar SIDI u řmunet inu ɣar AREBBI inu.’ ”

5 “Uca řexxu iqqar SIDI, wenni d ayi iggin d Amsexxar zeg wami d ayi tuɣa deg uɛeddis n yemma maḥend ad ɣares dd-ssɛeqbeɣ Yaɛqub u maḥend ad ɣares ssmuneɣ Israil - wah, Necc ttwassɛuǧeɣ di tiṭṭawin n SIDI uca AREBBI inu d Jjehd inu! -

6 wah, Netta iqqar: ‘Drus, aqa cek ad tiřid d Amsexxar inu maḥend ad tessnekkared ɛawed tiqebbař n Yaɛqub u maḥend ad dd-tarred inni ittwaḥdan zi Israil. Necc ggiɣ Cek d Tafawt i řegnus, maḥend ad tiřid d asenjem inu ař uneggar n temmurt!’

7 Ammu i iqqar SIDI, Amefdi n Israil, Amqeddes nnes, i weryaz ittwasseḥqaren, i wenni d nnɛi n řgens, i Umsexxar n ayt n ṣṣulṭa: ‘Ijeǧiden ad Cek ẓaren u ad kkaren, řḥukkam ad aḍaren zzatek di ṭṭweɛ n SIDI, wenni d amtiqqi, Amqeddas n Israil, wenni Cek ifarzen!’ ”

8 “Ammu i iqqar SIDI: ‘Di řḥař n arḍa, sřiɣ ac, u deg wass n usenjem, wciɣ ac afus. Necc ad Cek ḥḍiɣ u ad Cek areccḥeɣ d Řɛahd n řgens, maḥend ad tessbedded tammurt, maḥend ad tᵉṭṭfed tiseqqar yareddǧen ɛawed d tasɣart,   

9 maḥend ad tinid i imeḥbas: Ffɣem-dd!, i yinni iǧan di taǧest: Ḍharem-dd! Ad arewsen ɣar ibriden, x marra tiwririn iquccaren ad iřin ddmani nsen n tarewsa.

10 War xasen ittekk řaẓ uřa d afadi, řeḥmu d tfuct war ten teccit ca, maɣar wenni xasen ittḥinnan ad ten igewwed, ad ten indeh ɣar tařawin n waman.   

11 Marra idurar inu ad ten ggeɣ d ibriden u ibriden inu iwaṭan ad ttwassuɛřan.

12 Xzar, ad dd-asen zi řaggʷaj. Xzar, ina ad dd-asen zi ccamal u zi řebḥar u inneɣni zi temmurt n Aswan.’ ” □  

13 “Sřiwřiwem, a kenniw ijenwan, farḥet, a cem, tammurt! Arrem idurar ad dduqqzen s usřiwřew, maɣar SIDI issfewwej x řgens nnes, Netta ad iḥinn x řmusakin nnes!”

14 “Maca Ṣihyun tenna: ‘SIDI ismeḥ dayi, Sidi inu ittu ayi.’

15 Ma tzemmar temɣart ad tᵉttu aseymi nnes, umi war tᵉttḥinni x mmis n uɛeddis nnes? Waxxa tᵉttu t, Necc war cem ttᵉttuɣ.

16 Xzar, Necc neqceɣ cem di tnayen n třeqqa n ifassen inu, řeḥyuḍ nnem řebda ɣari zzat i tiṭṭawin.

17 Iḥenjiren nnem ad ɛeřfen, maca imteḥḥayen nnem u inni cem ixarrben ad xam uyuren.

18 Sgeɛɛed tamuɣři nnem uca xzar da d diha. Xzar, marra munen usin-dd ɣarem. S tidett am ddareɣ Necc, iqqar SIDI, ad tarḍed ixef nnem s marra ina am s řehzuṭ, uca ad zzaysen tzewwqed ixef nnem am t tegga tesřit.’   

19 Maɣar řxirbat nnem d imucan nnem ittwareddǧen, wah tammurt nnem ittwateḥḥan ad tiři teḥṣar i imezdaɣ, uca inni ixsen ad cem ṣarḍen, ad iřin ɣar řaggʷaj.

20 Uřa d iḥenjiren nni zzayem ittwacaren, ad inin deg imezzuɣen nnem: ‘Amcan dayes řḥeṣran xafi, egg ayi amcan i necc, maḥend zemmareɣ ad dayes zedɣeɣ!’

21 Ad tinid deg wuř nnem: ‘Man wen i d ayi dd-yurwen marra iḥenjiren-a? Ucaren ayi iḥenjiren u war dd-ttirweɣ, ssuffɣen ayi-dd d ameḥbus uca nḍaren ayi-dd. Man wen i ten isseymen? Xzar, necc waha d tenni tuɣa iceṭṭen, manis dd-usin nitni?’ ”

22 “Ammu i iqqar Sidi inu, SIDI: ‘Xzar, ad ssgeɛɛdeɣ afus inu ɣar řegnus u ad ssbeddeɣ taɛeǧant inu i řegnus. Xenni ad awyen iḥenjiren nnem deg weḥsin nsen ɣar danita uca ad arbun yessim x tɣarḍin nsen.

23 Ijeǧiden ad cem ṣunen, tijeǧidin ad cem ssuṭṭdent. Ad aḍaren zzatek s uɣembub nsen ɣar temmurt, ad am řesḥen taɛejjact zeg iḍaren nnem. Xenni ad tessned aqa Necc d SIDI, uca inni xas i ɣa isitimen, war ttseḍḥin ca.’ ”

24 “Ma izemmar ijj ad ikkes x wenni ijehden zzardet? Ma izemmar ad yarweř wenni iǧan d ameḥbus n umsegged?   

25 Maca ammu i iqqar SIDI: ‘Ad dd-ttwakksen imeḥbas zeg ufus n umzemmar uřa d takeccaḍṭ n uqehhar ad textutteř zi jar ifassen nnes. Maɣar wenni ixsen ad cem icarreɛ, Necc ad t carrɛeɣ, uca iḥenjiren nnem ad ten ssnejmeɣ.

26 I yinni cem iḥeṣṣaren ad asen wceɣ ad ccen aysum n yixef nsen u nitni ad scaren s idammen nsen am s binu ẓemmen t jdid, u marra iwdan ad ssnen aqa Necc, SIDI, d Amsenjam nnem d Amefdi nnem, Amzemmar n Yaɛqub.’ ”   

□ 

49:12 Aswan - tandint di ljanub n Miṣra, maca ca n řmaxtuṭṭat nneɣni qqarent: ‘Sinim’. Ad taɣ nitni d Icinwiyyen n ass n yiḍa.

Acetci iɣeccen

50

1 “Ammu i iqqar SIDI: ‘Mani teǧa tebrat n waǧaf, tenni zi ssqebbḍeɣ yemmatwem? Niɣ i man wen zeg aytbab n wareṭṭar inu kenniw zzenzeɣ? Xzar, zi ssibbet n řmuɛṣiyyet nwem temmenzem u zi ssibbet n iɛeddiyen nwem temmenz yemmatwem.

2 Mayemmi dd-usiɣ, war din iǧi uřa d ijj, mayemmi i řaɣiɣ, war dd-yarri uřa d ijj? Ma afus inu d aquḍaḍ ařami war izemmar ad ifekk, ma war dayi iǧi jjhed, ḥima ad fekkeɣ? Xzar, s usiggʷed inu ad ssiẓreɣ řebḥar, ad ggeɣ iɣezran d řexřa uca ad aẓɣen ařami i ɣa yarṣuḍen iseřman nsen maɣar war din iǧi ɛad waman, uca ad mmten zeg ufadi.   

3 Ad ssyarḍeɣ ajenna s tubbarcent, ad ten řeḥḥfeɣ s txancet n wecḍan am warruḍ nsen.’ ”

4 “Sidi inu, SIDI, iwca ayi iřes n umeḥḍar, maḥend Necc ad ssneɣ mammec ɣa ssmeḥdeɣ wenni yuḥḥřen s ijj n wawař. Qaɛ tuffut Netta issfaqa ayi, issfaqa ayi amezzuɣ, maḥend Necc ad ɣares sřiɣ am umeḥḍar.

5 Sidi inu, SIDI, yarzem ayi amezzuɣ u Necc war ɣewwɣeɣ ca, war dd-ddwiřeɣ ɣar ḍeffar.   

6 Necc wciɣ aɛrur inu i yinni d ayi iwtin, u iɣemmizen inu i yinni d ayi issnecfen tmart. Aɣembub inu war t ssnuffareɣ zzat i useḥqar d ususef.

7 Maca Sidi inu, SIDI, ad ayi iwc afus, x uya war qeṭṭiɣ di řefḍiḥet, x uya jjiɣ aɣembub inu iqseḥ am sseǧaḥ, minzi ssneɣ, aqa Necc war ttseḍḥiɣ ca.

8 Wenni d ayi ittseggden, aqa-t yudes. Man wen i ɣa izeɛmen ad kidi icarreɛ? Jjem aneɣ ad nbedd nmun! Man wen kidi ittemcarraɛen, ejj i-t ad ɣari dd-yas.   

9 Xzar, Sidi inu, SIDI, ad ayi iwc afus. Man wen izemmaren ad ayi igg řɛib? Xzar, nitni marra am warruḍ idduysaren, ad ten tecc tcinda.”

10 “Man wen i din jar awem itteggʷed zi SIDI, man wen jar awem ittesřan i tmijja n Umsexxar nnes? Wenni igguren di taǧest d wenni umi war ɣar teǧi tafawt, ejj i-t ad ittceř x Yisem n SIDI, ejj i-t ad iɛemmed x AREBBI nnes.

11 Xzar, kenniw marra tessarɣem timessi, tbeysem ixef nwem s fřitcat i usecmaḍ. Iwa, uyurem xenni di tfawt n tmessi nwem u ɣar tfawt n fřitcat yareqqen nni tessarɣem. Aya ad xawem dd-yas zeg ufus inu, s řeḥriq ad tezzřem dinni.”

Afaqi n uɣiř n SIDI, Urcalim d Siḥyun

51

1 “Sřem ɣari, a kenniw inni iḍaffaren tasegda, kenniw inni yarezzun SIDI! Xzarem ɣar teṣḍart manis tᵉttwaneqcem u ɣar wexbuc n wanu manis dd-tᵉttwaɣzem.

2 Xzarem ɣar Ibrahim, jedditwem, u ɣar Sara, tenni kenniw i dd-yurwen. Maɣar tuɣa-t ɛad ḥafi umi t řaɣiɣ, maca Necc barkeɣ t u arzfeɣ as aṭṭas n wara.

3 Maɣar SIDI ad issfewwej Ṣihyun, ad issfewwej marra řxirbat nnes uca ad tt yarr am jjennet n Ɛadn u řexřa nnes am weḥwic di jjennet n SIDI. Arcaq d řefraḥet ad dayes ten afen, aqadi d řḥess n izehhiden.”

4 “Sřem-dd ɣari, a cceɛb inu, u wcem ayi amezzuɣ, a řgens inu, maɣar ad zzayi teffeɣ Ccariɛa u Necc ad ḍemneɣ řḥeqq inu ař ɣa yiři řḥeqq inu d tafawt i řegnus.

5 Tasegda inu tudes-dd, asenjem inu itteffeɣ-dd u iɣaǧen inu ad carrɛen řegnus, ad ayi rajant tegzirin uca ad ssitment x uɣiř inu.”

6 “Sgeɛɛdem tiṭṭawin nwem ɣar ujenna, xzarem tammurt da swadday, maɣar ajenna ad iffarfar am ddexxan, tammurt ad tedduysar am warruḍ, uca ammu i ɣa mmten uřa d imezdaɣ nnes, maca asenjem inu ad iqqim i řebda, tasegda inu ɛemmarṣ war tt qeṭṭin.”

7 “Sřem-dd ɣari, a kenniw inni issnen tasegda, a cek řgens nni yarebbun Ccariɛa inu deg wuř. War tteggʷdem zi řḥegra n yewdan u war ten ttejjim ad cem arẓen s uɛeyyeb nsen!   

8 Maɣar tacinda ad ten tecc am tᵉttett arruḍ, uca akiccu ad ten yecc am taḍuft, maca tasegda inu ad teqqim i řebda u asenjem inu zi jjiř ař jjiř.”   

9 “Faq, faq, arḍ s jjhed, a aɣiř n SIDI! Faq am deg wussan n zic, am di jjiřat n zzmanat n wecḥar uya. Ma war iǧi d Cek, wenni iqessen Rahab, d wenni issnuqqben řhaycet?

10 Ma war iǧi d Cek wenni issiẓɣen řebḥar, aman n řḥemřet n waman imeqqranen innhewřen Ma war iǧi d Cek wenni yarrin abrid deg waman yuǧɣen n řebḥar, ařami zemmaren ad ẓwan inni ittwafekken?   

11 Inni ifda i-ten SIDI ad dd-dewřen, ad dd-asen ɣar Ṣihyun s usřiwřew. Řefraḥet n řebda ad tiři x izeǧifen nsen, nitni ad sswiẓẓḍen ifassen nsen ɣar warcaq d řefraḥet, am i ɣa yarweř zzaysen wecḍan d wesḥissef.”

12 “D Necc, wah, d Necc wenni kenniw issfewwjen. Min teɛnid cek, aqa cek tᵉtteggʷeded zeg weryaz ifennan, zi mmis n bnadem nni iǧan am arbiɛ,   

13 tᵉttettud SIDI wenni cek iggin, wenni ibezzɛen ajenna d wenni issarsen dsusa n temmurt, aqa cek tᵉtteggʷeded řebda, ass ikmeř, zi ssibbet n wesɛar n wenni iḥeṣṣaren umi issewjad ixef nnes maḥend ad yareddeǧ? Mani iǧa xenni wesɛar n wenni iḥeṣṣaren?   

14 Wenni icarrfen s ssnaseř am ittefriɣ ad ittwafekk daweḥda. War ittmetti deg weḥfur n imeḥbas, war zzayes ineqqeṣ weɣrum.

15 Maɣar Necc d SIDI, AREBBI nnec, wenni issehwařen řebḥar ař ɣa hajan řemwaj nnes, SIDI n řɛeskarat d Isem nnes.

16 Tteggeɣ ac awařen inu deg uqemmum nnec u ssdurruyeɣ cek di tiři n ufus inu, maḥend ad ẓẓuɣ ajenna, ad ssarseɣ dsusa n temmurt u ad iniɣ i Ṣihyun: ‘Cek d řgens inu!’ ”

17 “Faq, faq, kkar-dd a Urcalim! Zeg ufus n SIDI teswid zi řkas n wesɛar nnes ameqqran. Teccid řexmira zi řkas nni issdewwaxen, wah, tẓemmed tt.   

18 War tt ittgewwid uřa d ijjen zi marra iḥenjiren nni dd-turuw, u zi marra iḥenjiren nni tessyem, war tt yeṭṭif uřa d ijj zeg ufus.

19 Tnayen n tmesřayin-a řeqfent cem, maca wi xam i ɣa iḥinnen? Xzar, axarreb d weřbez d řaẓ d ssif! Mammec cem i ɣa ssfewwjeɣ?   

20 Wḍan iḥenjiren nnem, ɣacan, zzřen ɣar marra tiɣemmar n ibriden am tɣayḍin n wezɣar di tracca. Nitni jjiwnen s wesɛar n SIDI, s usiggʷed n AREBBI nnem.”   

21 “S uya seř aya, a cem řmiskina, d tamescart, maca war iǧi s binu!

22 Ammu i iqqar Sidi nnem, SIDI, AREBBI nnem, wenni iccaten ddeɛwet x řgens nnes: ‘Xzar, Necc ad kkseɣ řkas issdewwaxen zeg ufus nnem, war tsessed ɛad ktar zi řexmira n řkas n wesɛar inu.

23 Necc ad t ggeɣ deg ufus n yinni dayem iɣezzan, inni innan i řeɛmar nnem: Saḍar ixef nnem ɣar temmurt, neccin ad xam neẓwa! Ammu i teggid aɛrur nnem am mammec teǧid d tammurt, uca tuɣa cek d abrid di ṭṭweɛ n yinni xam iẓwan.’ ”

52

1 “Faq, faq, arḍ s jjehd a, Ṣihyun, arḍ s werruḍ nnem iccuwwaren, a Urcalim, tandint tamqeddast! Zi ssa tsawent war ɣarem t-i-dd-ittidif ɛad wenni war ittwaxetnen d umexmuj.

2 Zerz xam taɛejjact, kkar, qqim cem, a Urcalim! Arxu ssnaseř zeg yiri nnem, a tameḥbust, a yeǧis n Ṣihyun!

3 Maɣar ammu i iqqar SIDI: ‘Temmenzem s baṭeř, ad tᵉttwassfekkem ɛawed břa tmenyat!’

4 Maɣar ammu i iqqar Sidi inu, SIDI: ‘Zic ihwa řgens inu ɣar Miṣra maḥend ad dinni iqqim am řbarrani, uca Accur iḥṣar i-t x walu!’ ”   

5 “Uca řexxu, min ɣari ɛad xafi ad tt ggeɣ danita, iqqar SIDI, maɣar awyen řgens inu břa ssibbet uca inni xas ittṣellṭen ssɣuyyun, iqqar SIDI, ass marra ttɛeyyben deg Yisem inu.   

6 S uya ad issen řgens inu Isem inu, s uya, aqa Necc Necc, wenni iqqaren deg wass nni: Necc aqa ayi da!”

7 “Mecḥař cnan x idurar iṣuraf n umbeccar nni ittbarrḥen s řehna, n umbeccar n řexbar aṣebḥan nni ittbarrḥen s usenjem, wenni iqqaren i Ṣihyun: ‘AREBBI nnem d Ajeǧid!’   

8 Sřem i tmijja n iɛessasen nnem! Nitni ttsgeɛɛaden tmijja nsen, ttesřiwřiwen munen, maɣar udem deg udem akides ad twařan mammec i dd ɣa isseɛqeb SIDI Ṣihyun.

9 Sɣuyyent s řefraḥet, sřiwřewent tmunent, a řxirbat n Urcalim, maɣar SIDI issfewwej řgens nnes, ifekk Urcalim.

10 Iɛarra SIDI aɣiř nnes amqeddes zzat i tiṭṭawin n marra řegnus u marra timawwin n temmurt ad ẓarent asenjem n AREBBI nneɣ.”   

11 “Ruḥem, ruḥem, ffɣem-dd ssenni, war ttḥadam walu n min ixemjen, ffɣem ssenni zi řwesṭ nnes, sizedgem ixef nwem, a kenniw inni yarebbun řeqcuɛ n SIDI!   

12 Maɣar kenniw war tᵉtteffɣem s tezřa, war tarekkwařem, maɣar SIDI ad yuyur zzat nwem u AREBBI n Israil ad yiři d aɣezdis nwem aneggar.”

Aswaḍeɛ n Umsexxar n SIDI (Řexbar Aṣebḥan Wiss Xemsa)

53

1 “Xzar, Amsexxar inu ad yegg s řeɛqeř, ad ittwassɛuǧa u ad ittwassuɛřa, wah, ad ittwassɛuǧa ař ṭṭarf.

2 Am zzayek nnxeřɛen aṭṭas - ammu s waṭṭas ixsar udem nnes, war iǧi ɛad am n ijj n bnadem, u addud nnes, war iǧi ɛad am n tarwa n bnadem -   

3 ammu i ɣa issengez Netta aṭṭas n řegnus, wah, ɛad ijeǧiden ad sseɣden, maɣar min war d asen barrḥen, ad t ẓaren, u min ɛemmarṣ war sřin, ad t fehmen.”   

4 “Man wen yumnen di řexbar nneɣ u wi i umi d ittwasscen uɣiř n SIDI?   

5 Maɣar am tseṭṭa imɣar Netta zzat i wudem nnes, am weẓwar zi temmurt yuẓɣen. Netta tuɣa war ɣares addud niɣ acewwar xmi t nẓar, war ɣares bu waẓri n řxeẓrat ařami dayes i ɣa nemmeẓri.

6 Tuɣa ittwasseḥqar, immenḍar zeg iwdan, aryaz n řeḥriq, issen řeḥřac, am yijjen i umi řeḥḥfen aɣembub, ammu i tuɣa ittwasseḥqar u neccin war t nḥessib walu.   

7 S tidett, iksi xas řeḥřac nneɣ uca yarbu řeḥriq nneɣ, maca neccin nḥesb i-t am yijjen teřqef i-t lmuṣiba, am yijjen iɣḍeř i-t u iḥṣar i-t AREBBI.   

8 Maca netta ittwassnuqqeb x iɛeddiyen nneɣ, x řmuɛṣiyyet nneɣ řebzen t. Temmars xas tecti nni d aneɣ dd-issakkwaḍen řehna, u s iyezzimen nnes idweř aneɣ d agenfi.   

9 Marra neccin tuɣa nweddar am wuǧi, nedweř kuř ijj ɣar webrid nnes, maca SIDI yarra ad xas tewḍa řmuɛṣiyyet nneɣ marra.   

10 Deǧen t, uca ijja i-ten ad t ssbehdřen. War yarzim aqemmum nnes. Am izmar nedhen t ɣar tɣarṣt, am texsi tegnu qibač i wenni tt iǧasen, ammu war yarzim Netta aqemmum nnes.   

11 Immeksi-dd zi řeḥṣaret u zi řeḥkam. Man wen zi jjiř nnes tuɣa ixemm dayes, zeɛma ittwaqess zi temmurt n yinni iddaren, aqa xas ticti zi ssibbet n uɛeddi n řgens inu!   

12 Immewc as wenḍeř ɣar iɛeffanen, maca ɣar ttujar tuɣa-t di řmewt nnes iqesḥen, waxxa netta ɛemmarṣ war iggi lɛunf u ɛemmarṣ war tuɣi řɣecc deg uqemmum nnes.   

13 Maca tuɣa iǧa i arḍa n SIDI maḥend ad t iřbez, isseḥřec i-t. Řami řeɛmar nnes igga ixef nnes d taɣarṣt n umarwas i ddnub nneɣ, ad iẓar Netta zzariɛet, ad isszuggar Netta ussan nnes uca arḍa n SIDI ad iqfeř s ufus nnes.   

14 Di ssibbet n umarret n řeɛmar nnes ad t iẓar uca ad ijjiwen. S tussna nnes ad isegged Umsexxar inu, Amsegged, aṭṭas n yewdan, maɣar ad yarbu řmuɛṣiyyet nsen.   

15 S uya ad as wceɣ tasɣart jar imeqqranen uca ak-d aytbab n ṣṣulṭa ad ibḍa takeccaḍt, minzi isebbeř tudart nnes i řmewt uca ittwaḥseb zeg inni ittɛeddan uca yarbu ddnub n waṭṭas uca ittar di ṭṭweɛ n yinni ittɛeddan.” □    

□ 

53:15 tudart - s Tɛibranit ‘řeɛmar’.

Řefraḥet n temɣart i war dd-ittirwen n Siḥyun

54

1 “Sriwřew, cem tenni war ittirwen ɛemmarṣ! Duqqez s usřiwřew, sɣuyy s řefraḥet, a cem tenni war issinen řewjeɛ n tarwa, maɣar tarwa n tenni di semḥen d aṭṭas x iḥenjiren n tenni ɣar iǧa weryaz, iqqar SIDI.   

2 Egg ttasiɛ i iqiḍan nnem u ejj ad bezzɛen arwaqat n tzeddiɣin nnem aṭṭas, war ten menneɛ. Szuggar timurar nnem uca ziyyar řewtad!

3 Maɣar cem ad tiriwed ɣar yefus u ɣar uzeřmaḍ uca zzariɛet nnem ad tᵉṭṭef řegnus d tasɣart uca nitni ad sszedɣen tineddam yareddǧen.”

4 “War tteggʷed ca, maɣar war tseḍḥid u war ttwassbarrqed ca, maɣar war tᵉttwafeḍḥed. Ad tᵉttud řefḍiḥet n temẓi nnem, war tᵉtteɛqiřed x řeḥcumiyyet n iseggʷusa nnem am tajjač.

5 Maɣar aryaz nnem d wenni cem iggin, ‘SIDI n řɛeskarat’ d Isem nnes, uca Amqeddas n Israil d Amefdi nnem. Ad as řaɣan ‘AREBBI n marra tammurt’.

6 Maɣar SIDI iřaɣa xam am i yict n temɣart i di ismeḥ weryaz nnes, i dayes acḍan deg buḥbeř nnes, u am temɣart n iseggʷusa n temẓi, waxxa tuɣa-tt temmenḍar, iqqar AREBBI nnem.

7 Mɣir tazeḥziḥt semḥeɣ dayem, maca s arreḥmet tameqqrant ad cem ssmuneɣ ɣari.

8 Umi ggiɣ aduqqez n weɣḍab inu ad isfi, aqa ssnuffareɣ zzayem aɣembub inu i yict tzeḥziḥt waha, maca s tmexsiwt icuwwaren n řebda ad ayi tezziǧzed, iqqar SIDI, Amefdi nnem.”

9 “Maɣar wa ad yiři i Necc am wussan n Nuḥ umi jjuǧeɣ aqa aman n Nuḥ ɛemmarṣ war ssfiyen tammurt. Ammu i jjuǧeɣ řexxu, aqa ɛemmarṣ war tteggeɣ ad xam idduqqez weɣḍab inu u war cem ttɛiqibeɣ ɛad.   

10 Maɣar idurar ad dewřen ɣar uɣezdis u tiwririn ad nnhezzent, maca tamexsiwt inu icewwaren ɛemmarṣ ad xam tḥeyyed uca Řɛahd n řehna inu war ittenhezzi ɛemmarṣ, iqqar SIDI, wenni umi tezziǧzed.”

11 “A, cem tenni ittwaḥṣaren, tenni iqeṭṭeb usemmiḍ, tenni nhřa afewwej! Xzar, Necc ad quwwareɣ iẓra nnem iɣřan s ict n tma tabarcant uca ad ggeɣ dsas nnem x tyaqutin n ṣaffir.

12 Necc ad ggeɣ řekwaza nnem i tfuct zeg ukristal, uřa d tiwwura nnem n řeɛqaq izeggwaɣen d marra řeḥyuḍ nnem i d am innḍen zeg iẓra iɣřan.   

13 Marra iḥenjiren nnem ad iřin d imeḥḍaren n SIDI uca řehna n iḥenjiren nnem ad yiři d ameqqran.   

14 Cem ad tiřid tarekkned s tsegda. Ad tiřid tᵉttaggʷejed x řeḥṣaret, maɣar war din min zi ɣa teggʷeded, uřa x unexřiɛ, minzi war dd ɣarem ittikkwiḍ ca.

15 Xzar, ad ssmunen, maca aya war iǧi zzayi. Wi xam i ɣa issmunen, ad zzayem iwḍa.

16 Xzar, Necc xeřqeɣ-dd amziř wenni ittsuḍen tirjin n tmessi u issuffuɣ-dd ict n řqecɛet i řxedmet nnes. Ammu i dd-xeřqeɣ ɛawed amteḥḥay maḥend ad yareddeǧ.

17 Kuř řesnaḥ nni ittwaggen ḍidd nnem, war ittiweḍ, uca kuř iřes nni xam i dd ɣa igeɛɛden di ddeɛwet, ad t tḥekmed cem. Ta d tasɣart n imsexxaren n SIDI uca tasegda nsen teffeɣ-dd zzayi, ammu i iqqar SIDI.”

Asem-dd ɣar waman

55

1 “A, marra inni iffuden, asem-dd ɣar waman, wenni war ɣar ǧint tenɛacin, asem-dd, sɣem, ccem, wah, asem-dd uca sɣem binu d uɣi, břa tinɛacin u břa ttaman.   

2 Mayemmi twezznem nnuqart i min war iǧin d aɣrum u mayemmi tjehdem i min war ijjiwnen? Sřem-dd ɣari mliḥ, ccem min icnan uca ejj řeɛmar nwem ad iɣebba tadunt.

3 Wcem amezzuɣ uca asem-dd ɣari, sřem, xenni ad iddar řeɛmar nwem, maɣar Necc ad akidwem ggeɣ ijj n Řɛahd i řebda, timegga n tmexsiwt n řaman icewwaren n Dawud.   

4 Xzar, ggiɣ t d acehhad i ccuɛub, d řḥakem, d bab n řumur i ccuɛub.

5 Xzar, ad třaɣid ijj n řgens i war tessined, u řgens i war cek issinen ad ɣarek dd-yas di ṭṭweɛ n SIDI, AREBBI nnec, u di ṭṭweɛ n Umqeddas n Israil, minzi Netta issɛuǧa cek.”

6 “Arzum x SIDI řami Netta ittejja ixef nnes ad ittwaf, řaɣam as řami dd-yudes Netta.

7 Ejj aɛeffan ad ismeḥ deg webrid nnes uca aryaz n řɣecc deg ixarriṣen nnes. Ejj i-t ad dd-idweř ɣar SIDI, xenni Netta ad as izziǧez, u ɣar AREBBI nneɣ, maɣar Netta iɣeffar aṭṭas n twařawin.

8 Maɣar ixariṣṣen inu war ǧin am yixariṣṣen nwem u ibriden inu war ǧin am yibriden nwem, iqqar SIDI.

9 Maɣar am mammec uɛřan ijenwan x temmurt, ammu i yuɛřan ibriden inu x ibriden nwem u ixarriṣen inu x ixarriṣen nwem.

10 Maɣar am mammec i dd-ihekkwa wenẓar d wedfeř zeg ujenna u war ɣares dd-iddikkwiř ca, maca issuffa tammurt d amezwaru uca ittarra i-tt ad tewc řɣiǧet, ad tawi aɣemmuy uca awarni as ittic zzariɛet i wenni iẓarrɛen d weɣrum i wenni ittetten,

11 ammu i ɣa yiři uřa d awař i dd-itteffɣen zeg uqemmum inu. War dd ɣari iddikkwiř ixwa, maca ad yegg min xseɣ u ad yaweḍ marra min ɣar t ssekkeɣ.”

12 “Maɣar ad teffɣem s řefraḥet uca ad kenniw ssqebbḍen di řehna. Idurar d tewririn ad dduqqzen s usřiwřew zzat i wudem nwem u marra ticejjura n yeyyar ad wtent camxa s ifassen.   

13 Deg wemcan n usennan ad teɣmi tcejjart n umerzi, deg wemcan n tzeggʷart ad teɣmi tcejjart n tariḥant. Aya ad yiři i SIDI, i ccan n Yisem nnes, i řeɛřamet n řebda i war imeḥḥin ɛemmarṣ.” □  

□ 

55:13 amerzi - niɣ ‘ameḍzi’.

Lwuɛud i wenni yarezzun tasegda uca ad tuben

56

1 “Ammu i iqqar SIDI: ‘Ḥḍam řḥeqq uca ggem tasegda, minzi asenjem inu yudes-dd, ad dd-yas deɣya, uca tasegda inu tiweḍ-dd ḥima ad tᵉttwassargeb.

2 Sseɛd n weryaz nni itteggen ammu uřa d mmis n bnadem nni imennɛen di man aya, wenni iḥeṭṭan ass n ssebt ḥima war ittwassɛiǧit, d wenni iḥeṭṭan afus nnes ařami war ittegg zi marra min war iḥřin.

3 War ttejji abarrani wenni iqqnen ɣar SIDI ad yini: ‘SIDI iɛzeř ayi qaɛ x řgens nnes!’, uca war ttejji wenni umi ttwaddzen imeǧařen ad yini: ‘Xzar, necc d tacejjart yuẓɣen!’ □  

4 Maɣar ammu i iqqar SIDI x imsexxaren inni umi ttwaddzen imeǧařen, inni iḥeṭṭan ussan inu n ssebt u ttixḍaren min iǧan i arḍa inu u ttᵉṭṭfen di Řɛahd inu:

5 Necc ad asen ggeɣ amcan di Taddart inu u jar řeḥyuḍ inu uca ad asen wceɣ isem ḥsen x yisem n iḥenjiren d tḥenjirin. Kuř ijjen zzaysen ad as wceɣ isem n řebda nni ɛemmarṣ war imeḥḥin.

6 Ibarraniyyen nni i ɣa iqqnen ɣar SIDI ḥima ad as sexxaren u ḥima ad xsen Isem n SIDI, ḥima ad iřin d imsexxaren nnes - marra inni iḥeṭṭan ass n ssebt ḥima war ittwassɛiǧit, uřa d inni imennɛen di Řɛahd inu -

7 ad ten awyeɣ ɛawed ɣar wedrar inu iqeddsen u ad ten ssefraḥeɣ di Taddart inu n tẓaǧit. Tiɣarṣa nsen n wecmaḍ d tɣarṣa nsen nneɣni ad iřint i arḍa inu x uɛalṭar inu, maɣar Taddart inu ad as řaɣan Taddart n tẓaǧit i marra řegnus.’ ”   

8 “Sidi inu, SIDI, wenni d issmunan inni x yuẓẓřen n Israil, iqqar: ‘Necc ad ɣares dd-ssmuneɣ ktar x yinni dd-ittwassmunen ɣares ɛad.’ ”

9 “Marra řewḥuc n řexřa, asem-dd i macca, wah, marra řmař n wezɣar! □  

10 Iɛessasen nnes ddarɣřen marra, war ssinen walu. Marra nitni d iṭan ibekmen, war zemmaren ad zun, ṭṭsen, zzřen, ttexsen anudem.

11 Iṭan-a arjfen ař ṭṭarf, war ssinen tayawant. Nitni d imeksawen war ifehhmen, kuř ijjen zzaysen iḍeffar abrid nnes, kuř ijj yarezzu tizi nnes, ɛad wenni d aneggar zzaysen.

12 Qqaren: ‘Asettiw-dd, ad dd-awyeɣ binu, ad nescar s ccrab. Am wass-a ammu i ɣa yiři uřa d tiwecca, ad yiři ɛad d ameqqran d icnan xas!’ ”

□ 

56:3 tacejjart - niɣ ‘addag’ (‘iddagen’).

□ 

56:9 azɣar - niɣ ‘řɣabet’ niɣ ‘tazgant’.

57

1 “Ittwahellek umsegged uca war din uřa d ijj wi t ittkessin ɣar wuř. Iryazen daysen tamexsiwt icewwaren mmeksin, břa ma iḥeṭṭa uřa d ijj aqa amsegged immeksi qbeř i dd ɣa yas ass n lmuṣiba.   

2 Netta ad dd-yadef di řehna, ad arreyḥen nitni di qamat nsen deg imeḍřan, kuř ijj wenni yuyuren abrid nnes iseggmen.”

3 “Qarrbem-dd da, a kenniw iḥenjiren n tbezgiwt, tarwa n yinni izennan u n temɣart n farq-ccɣeř!

4 Wi zi testehezzam ammu, wi x tcarragem aqemmum u wi ɣar tjebbdem iřes ɣar barra? Ma war teǧim d iḥenjiren n uɛeddi, tarwa n řɣecc? □  

5 Kenniw inni itthajen ɣar tcejjura n l’aṣnam, sadu kuř tacejjart tazizawt, kenniw inni iɣarrṣen i iḥenjiren imeẓyanen di teɣzurin, swadday di tezziyin n řejruf. □  

6 Tasɣart nnem ɣar iẓra iyuydan n teɣzurin. Aqa din tasɣart i d am dd-yekkaren. Uřa i nitni tzeǧɛed asen tawhibt n useyyeb, twehhbed tawhibt n řɣiǧet. Ma Necc ad qqimeɣ sqareɣ x man aya?”

7 “X wedrar yuɛřan d ittwassgeɛɛden tessud qama nnem. Uřa dinni tgeɛɛded ḥima ad twehhbed taɣarṣt.

8 Awarni tewwart d řeḍruf nnes ɣar iɣezdisen nnes teggid řeɛřamet nnem n řidaret, ‘mzuza nnem’, maɣar cem tenɛezřed xafi d taɛaryant u tgeɛɛded dinni sennej. Tɛedřed i yixef nnem qama d tmiriwt uca tɛahded ixef nnem ak-d ca zzaysen. Tettexsed tassut nsen, teẓrid taryast nsen.

9 Ak-d zzect truḥed ɣar ujeǧid uca tarnid aṭṭas di řeɛṭur ittfuḥen nnem. Tessekked imsexxaren nnem ɣar řaggʷaj uca tesswaḍɛed ixef nnem ař řaxart.

10 Zi ssibbet n waṭṭas n imsagaren nnem tuḥřed, maca ɛemmarṣ war tennid: ‘War din iqqim řayas!’ Tufid jjehd n jdid i tudart. X uya war teḥřiced.

11 Man wen zi tessḥissfed u teggʷeded aqa cem tessxarrqed xafi u war d ayi tidared, war d ayi teggid ɣar wuř nnem? Ma war tuɣi Necc sseɣdeɣ zeg wecḥař uya, ařami cem war zzayi teggʷided ca ɛad?”   

12 “Necc ad ɛawdeɣ x tsegda nnem d tmegga nnem: war cem neffɛen ca.

13 Xmi ɣa třaɣid, ejj xenni agraw nnem i ɣarem tessmuned ad cem ifekk. Asemmiḍ ad ten yawi marra, ijj n usuḍi ad ten iksi, maca wenni ɣari yarekkwařen, ad iwart tammurt d wedrar inu iqeddsen d tasɣart.”   

14 “Ad yini: ‘Sgeɛɛdem, sgeɛɛdem abrid, ksem min issenqraḍen zeg webrid n řgens inu!’

15 Maɣar ammu i iqqar wenni yuɛřan u wenni ittwassgeɛɛden, wenni izeddɣen di řebda, wenni umi qqaren aqa Amqeddas i iǧa: ‘Necc zeddɣeɣ di řuɛřa u deg weqdas u ɣar wenni umi ittwarẓ buḥbeř u ɣar umwaḍeɛ n buḥbeř, maḥend ad arreɣ buḥbeř n imwaḍɛen d wuř n inni ittwarẓin ɣar Tudart!’

16 Maɣar Necc war ttemcubbuceɣ i řebda u war tteggeɣ ad idduqqez weɣḍab inu břa qeṭṭu, minzi xenni iři ad yarxu kuř buḥbeř zi zzat n wudem inu, řeɛmur nni ggiɣ.”   

17 “Necc ffugmeɣ x řmuɛṣiyyet n meẓri nnes deg warbeḥ uca wtiɣ řgens. Necc nnuffareɣ uca xenni idduqqez weɣḍab inu. Maca řgens yuyur, idweř ɣar webrid n wuř nnes.”

18 “Necc ẓriɣ ibriden nnes, ad t ssgenfiɣ, ad t ssqebbḍeɣ, ad as ssfewwjeɣ uca ad as wceɣ ifewwajen, i netta u i yinni iceḍnen nnes.

19 Necc ad dd-xeřqeɣ řɣiǧet n iyencicen nsen. ‘Řehna, řehna i yinni iggʷejen u i yinni yudsen’, iqqar SIDI.

20 Maca iɛeffanen ggin am řebḥar innhewřen i war izemmaren ad yarsa, uca aman nnes iwyen-dd abaryuḍ d ubeǧaɛ.

21 Iɛeffanen war ɣar iǧi řehna!, iqqar AREBBI inu.”   

□ 

57:4 tarwa - s Tɛibranit ‘zzariɛet’.

□ 

57:5 tacejjart - niɣ ‘addag’ (‘iddagen’).

58

1 “Řaɣa s jjehd, war ttceṭṭar, ejj tmijja nnec ad tgeɛɛed am uyicc n icarri uca barreḥ i řgens inu iɛeddiyen nsen u i taddart n Yaɛqub ddnub nsen!

2 Nitni arezzun xafi ass x wass uca iɛjeb asen tussna n ibriden inu, amecnaw ǧan d řgens nni itteggen tasegda u war ittejji řḥeqq n AREBBI nnes. Nitni ttaren zzayi řeḥkamat iseggden, iɛjeb asen ad dd-qarrben ɣar AREBBI,

3 maca nitni qqaren: ‘Mayemmi nẓumm, uca Cek war t teẓrid? Mayemmi nessecḍan buḥbeř nneɣ am Cek war d as tḥekkared?’ Xzar, deg wass n uẓummi nwem, tarrim meẓri uca tzeyyarem aṭṭas marra ixeddamen nwem.

4 Xzar, aẓummi nwem yiwi kenniw ɣar umcubbec d umenɣi, ɣar tiyyita s řpuniyyet s řeqsaḥet. War ttẓummem am tᵉtteggem ass-a, maḥend ad tᵉttwaseř tmijja nwem di řuɛřa!

5 Ma wa d aẓummi nni ixḍareɣ Necc: ijj n wass nni di ɣa iɛeddeb bnadem řeɛmar nnes, wenni x i ɣa imeyyeř bnadem azeǧif nnes am uɣanim, u ad issars taxancet n wecḍan d yiɣɣeḍ am qama nnes? Ma teqqared i uya aẓummi, ma aya d ass i dd-yusin x řxaḍar i SIDI?”  

6 “Ma war iǧi wa d aẓummi nni ixḍareɣ: afekki n iceddiyyen n řɣar, azeɛwaḍ n tesɣunin n zzayřet, anufseř i yinni ittwaḥṣaren, aqa ad tekksem qaɛ zzayřet?

7 Ma war iǧi wa d aẓummi nni ixḍareɣ, aqa ad tebḍid aɣrum nnec ak-d wenni iǧuzen uca ad tessidfed řmusakin nni ittwadarrcen ɣar taddart? Mařa cek teẓrid aɛaryan, ad t tessyarḍed u war tessnufared ixef nnec zeg wenni iǧan zeg weysum nnec?   

8 Xenni tafawt nnec ad dd-tenqar am tuffut n řḥař uca asgenfi nnec ad dd-yaweḍ deɣya, tasegda nnec ad ac tizwar uca aɛuǧi n SIDI ad yiři d aɣezdis nnec aneggaru.”

9 “Xenni ad třaɣid uca SIDI ad xak dd-yarr. Ad tesɣuyed ɣar twiza, uca xenni ad yini Netta: ‘Xzar, aqa ayi da!’ Mařa nican tekksed zzayret zi řwesṭ nnec, uřa d aceyyar s uḍaḍ d wawař aɛeffan,

10 uca ad tarzmed řeɛmar nnec i wenni iǧuẓen u ad tessjjiwned řeɛmar iceḍnen! Xenni ad dd-tenqar tfawt nnec di taǧest uca tubbarcent nnec ad tiři am ṭṭya n uziř.

11 SIDI ad cek ittgewwad řebda u Netta ad issjjiwen řeɛmar nnec di jjwayeh yuẓɣen uca ad issejhed iɣsan nnec. Ad tdewřed am weḥwic ittwassun u am řɛunṣar ittazzřen n waman i war ttɣarran aman nnes ɛemmarṣ.

12 Inni zzayek dd-iffɣen ad ɛawden asbeddi i řxirbat n wecḥař uya, ad ɛedřen dsusa n jjiřat iɛdun uca ad ac qqaren: ‘Wenni iɛeddřen tareẓẓitin, d wenni ittarran izubaq ad daysen uyuren!’ ”

13 “Mařa xenni tqeřbed aḍar nnec x wass n ssebt, x taggit min d ac itteɛjiben deg wass inu iqeddsen, uca ad třaɣid i wass n ssebt: ‘Ṭṭibet!’, i min iǧan iqeddsen i SIDI: ‘Aɛuǧi!’, uca ad tweqqared ass n ssebt am war tḍeffareḍ ibriden nnec, war tᵉtteggid min d ac itteɛjiben u war tessiwiřid ɣar tizi nnec,

14 xenni ad tafed řefraḥet nnec di SIDI u Necc ad cek jjeɣ ad tnedhed tiwa i řegɛudi n temmurt. Ad cek ssecceɣ zi tesɣart n babac Yaɛqub, minzi aqemmum n SIDI issiweř.”

Aɣiř n SIDI AREBBI war iǧi d aqudad ařami war izemmar ad ifekk

59

1 “Xzar, afus n SIDI war iǧi d aquḍaḍ ḥima ad issenjem, amezzuɣ nnes war idduhcar aqa Netta war ittesři,   

2 maca řmuɛṣiyyet nwem d min ittemsebḍan jar awem d AREBBI nwem, uca ddnub nwem řeḥḥfen zzaywem aɣembub nnes, aqa Netta war i d awem ittesři.

3 Maɣar ttwassxemmjen ifassen nwem s idammen, iḍewḍan nwem s řmuɛṣiyyet, iyencicen nwem ssxarriqen, iřes nwem inṭeq s min war iḥrin.

4 Uřa d ijj issmuna s tsegda uca uřa d ijj ittwacarreɛ s řḥeqq. Marra nitni ttɛemmden x min iǧan baṭeř uca qqaren ixarriqen. Aqa kessin s ddeyset n tuɛeffna u ttarwen-dd řmuɛṣiyyet.   

5 Ḥebḍen x tmeǧařin n třefsa u zeṭṭen axmař n qundɛa. Wenni iccen zi tmeǧařin nsen, ad immet, u xmi ittareẓẓa ijj icten, tᵉtteffeɣ-dd zzayes ict n tfiɣart.

6 Ixmaren nsen war dd-usin i werruḍ uca war zemmaren ad arḍen ixef nsen s min ggin ifassen nsen. Min ggin aqa d řexdayem n řmuɛṣiyyet uřa d řxedmet n řexcunet n ifassen nsen.   

7 Iḍaren nsen ttazzřen ɣar řɣar u nitni ttqeǧiqen maḥend ad ssizzřen idammen imezdagen. Ixarriṣen nsen d ixarriṣen ccuren ak-d řmuɛṣiyyet, areddeǧ d ukehheḍ aqa aten x ibriden nsen iwaṭan.   

8 Abrid n řehna war t ssinen u řatarat nsen war xasent walu n řḥeqq. Nitni ssfarraɣen izubaq nsen i yixef nsen, marra inni daysen igguren, war ssinen řehna.”

9 “X uya ittɣima řḥeqq iggʷej xaneɣ u tasegda war dd aneɣ dd-tᵉttikkwiḍ. Neccin nettraja tafawt, maca xzar, aqa din ṭṭřam, nraja tissiqt n tfawt, maca nuyur di taǧest.

10 Nettfafa am yiḍarɣařen ak-d řḥiḍ u nᵉttemhafa ssa ɣar da, axmi war ɣarneɣ ǧint tiṭṭawin. Nweṭṭa di ṭṭḥa n uziř axmi di tbambast x yinni iddaren axmi x imettan.

11 Neccin nzehhar marra am ddubat u nettgergur am ttgergurent tedbirin, nettraja řḥeqq, maca war dd-yusi, nettraja asenjem, maca iggʷej xaneɣ.

12 Maɣar iɛeddiyen nneɣ aṭṭas qibač Cek u ddnub nneɣ cehhden xaneɣ, minzi iɛeddiyen nneɣ aqa aten ɣarneɣ u řmuɛṣiyyat nneɣ aqa nessen i-tent:

13 aɛeddi d uxarreq x SIDI, uca aḥeyyed zi AREBBI nneɣ, řhard x ddeǧ d uɣewweɣ, aḥaweř d usuffeɣ n ixarriqen zeg wuř.

14 Ittwexxar řḥeqq ɣar ḍeffar, uca tᵉttɣima tsegda ɣar řaggʷaj, maɣar tidett tennedref deg wazzay uca min iseggmen war izemmar ad dd-yadef.

15 Tbeṭṭeř tidett u wenni iḥeyyden x tuɛeffna idweř d takeccaḍt. Aya iẓra i-t SIDI uca tuɣa-t d aɛeffan di tiṭṭawin nnes aqa war din iǧi řḥeqq.

16 Iẓra aqa war din uřa d ijjen u Netta tuɣa ittebhet řami uřa d ijj iksi s řmeɛruf i uceffaɛ. Xenni yiwi uɣiř nnes d asenjem i Netta uca tasegda nnes tuɣa d aɛemmed nnes.   

17 Issyarḍ Ixef nnes tasegda am warruḍ n wuzzař uca issars lkask n usenjem x uzeǧif nnes. Netta yarḍ arruḍ n wexřaf uca iřeḥḥef s tusmi iqeddsen am iřeḥḥef s useřham.   

18 Am mammec sdahǧent tmegga nsen, ammu i ɣa ixřef i iɣrimen nnes s wesɛar, i řɛedyan nnes min d asen dd-yusin. Tigzirin ad tent iwc řexřef nsent i isdaḥǧen.”

19 “Xenni ad ggʷeden zeg Yisem n SIDI zi manis tɣeǧi tfuct, uca aɛuǧi nnes zi manis dd-tneqqar tfuct. Maɣar ad dd-yas am yeɣzar iḥṣaren, asemmiḍ n SIDI ad t iɛarn.

20 Ad dd-yas Umefdi zi Ṣihyun, i yinni i ɣa ituben zeg iɛeddiyen nsen zi Yaɛqub, ammu i iqqar SIDI.”   

21 “Wa d Řɛahd inu akidsen, iqqar SIDI. Arruḥ inu, wenni xak iǧan, d wawařen inu nni ggiɣ deg uqemmum nnec, war xak ttḥeyyiden ca zeg uqemmum nnec, war iǧi zeg uqemmum n tarwa nnec uřa zeg uqemmun n tarwa n tarwa nnec, zi řexxu ař i řebda, iqqar SIDI.”

Aɛuǧi n Ṣihyun deg wussan ineggura

60

1 “Kkar, egg tfawt maɣar tafawt nnem tusa-dd u aɛuǧi n SIDI yareqq tiwa nnem.

2 Maɣar xzar, taǧest ad tdeř tammurt u aseynu ibbumbes ad ideř ccuɛub, maca tiwa nnem ad igeɛɛed SIDI u aɛuǧi nnes ad dd-iḍhar tiwa nnem.

3 Řegnus ad ɣarem dd-asen u ijeǧiden ɣar tissiqt n řefjar nnem.”

4 “Sgeɛɛed tiṭṭawin nnem, xzar da d diha, xzar, marra nitni munen, ttasen-dd ɣarem. Iḥenjiren nnem ad dd-asen zi řaggʷaj, yessim ttwaksint i-dd x tmeṣṣaḍin.

5 Xenni ad t tẓared u ad tsiqsiqed uca uř nnem ad inhezz s uweqqar u ad innurzem aṭṭas, maɣar agřa n řebḥar ad idweř ɣarem, afeyyec n řegnus ad ɣarem dd-yas.   

6 Ijj n ubarru n iřeɣman ad cem ideř, iřeɣman imeẓyanen zi Midyan d Ɛiyfa. Marra ad dd-asen zi Caba. Ad awyen ureɣ d jjawi, uca ad beccaren s wawařen n ccan i SIDI.

7 Marra uǧi n Qidar ad ɣarem nnjarwen. Icarriyyen n Nabayut ad iřin i tsexxart nnem. Ad ten ssgeɛɛden s arḍa x uɛalṭar inu u Necc ad ssɛuǧeɣ Taddart n uɛuǧi inu s tidett.”

8 “Man ina inni dd-iṭṭawen ɣar dinni am yiseynuten, am tedbirin ɣar řekwaza nsent?

9 Wah, tigzirin ad ayi řajant, uca iɣarruba n Tarcic ad iřin d imezwura maḥend ad awyen iḥenjiren nnem zi řaggʷaj, ak-d nnuqart nsen d wureɣ nsen, i Yisem n SIDI, AREBBI nnem, i Umqeddas n Israil, minzi Netta issɛuǧa cem.

10 Ibarraniyyen ad bnan řeḥyuḍ nnem uca ijeǧiden ad am sexxaren, maɣar deg uduqqez n weɣḍab inu wtiɣ cem, maca di arḍa inu tezziǧed ayi.   

11 Tiwwura nnem ad qqiment řebda arzment. Ass d ǧiřet war ttbelliɛent maḥend ad ɣarem ssidfen agřa n řegnus uca ad din ssqebbḍen uřa d ijeǧiden nsen nni dd-iwyen.

12 Maɣar řgens d tgeldit nni war ttexsen ad am sexxaren, ad hellken, uca řegnus nni ad ttwaredǧen qaɛ.”

13 “Acuwwar n Lubnan ad ɣarem dd-yas, tacejjart n umerzi, tacejjart n ddulb d tcejjart n tengelt munent, ḥima ad zewwqen amcan n Zzawect inu Iqeddsen, uca amcan n iḍaren inu ad t ssɛuǧeɣ. □  

14 Iḥenjiren n yinni tuɣa cem iḥeṣṣaren ad ɣarem dd-asen s uwaḍeɛ, ad aḍaren ɣar iḍaren nnem marra inni zzayem istehzan, uca ad am řaɣan: ‘Tandint n SIDI, Ṣihyun n Umqeddas n Israil’.”

15 “I umi, aqa cem tuɣa texřid d tᵉttwacarhed ařami uřa d ijj war d xam issijj, ad cem ggeɣ d řɛezz ittduman d řɛunṣar n řefraḥet zi jjiř ař jjiř.   

16 Ad tᵉṭṭḍed aɣi n řegnus u ad tᵉṭṭḍed ɣar iffan n ijeǧiden. Ad tessned aqa Necc d SIDI, Amsenjam nnem d Amefdi nnem, Amzemmar n Yaɛqub.”   

17 “Deg wemcan n nnḥas ad awyeɣ ureɣ, deg wemcan n wuzzař nnuqart, deg wemcan n ukeccuḍ nnḥas, deg wemcan n yeẓra uzzař. Necc ad ggeɣ řehna d iweqqafen nnem uřa d tasegda d imzeyyaren nnem.

18 War ssiwřen ɛad x lɛunf di temmurt nnem, uřa x wareddeǧ d uxarreb di jjwayeh nnem. Řeḥyuḍ nnem ad asen inin: ‘Asenjem!’, u i tewwura nnem: ‘Taṣebbiḥt!’.

19 War tᵉttiři ɛad tfuct d tafawt nnem deg uziř u taziri war d am tᵉttic ɛad tissiqt nnes, maca SIDI ad am yiři d tafawt n řebda, uca AREBBI nnem ad yiři d řehzuṭ nnem icnan qaɛ.

20 Tafuct nnem war tɣeǧi ɛad u taziri nnem war tneqqeṣ, maɣar SIDI ad yiři d tafawt nnem n řebda uca ussan n wecḍan nnem ad qḍan.

21 Řgens nnem aqa aten marra d imseggaden, nitni ad ṭṭfen tammurt d řwart i řebda: taɣeddut i ẓẓuɣ, řxedmet n ifassen inu, aqa-ten i řɛezz inu!   

22 Ameẓyan qaɛ ad idweř d ařef u amuqřiř qaɛ ad idweř d řgens ijhed, Necc, SIDI, ad t-i-dd-nedheɣ deɣya xmi dd ɣa yaweḍ řḥař.”

□ 

60:13 tacejjart - niɣ ‘addag’ (‘iddagen’). amerzi - niɣ ‘ameḍzi’.

Aseggʷas n usřiwřew i SIDI

61

1 “Arruḥ n Sidi, SIDI, xafi minzi idhen ayi SIDI inu maḥend ad awyeɣ řexbar aṣebḥan i imwaḍɛen. Netta issekk ayi-dd, maḥend ad cefneɣ inni umi ittwarẓ uř nsen, maḥend ad barrḥeɣ s třelli i imeḥbas d unufseř zi řeḥbes i yinni icarfen,   

2 maḥend ad barrḥeɣ aseggʷas n arḍa i SIDI d wass n wexřaf n AREBBI nneɣ, maḥend ad ssfewwjeɣ marra inni iceḍnen,   

3 maḥend ad ggeɣ i yinni iceḍnen di Ṣihyun aqa ad asen wcen řehzuṭ deg wemcan n yiɣɣeḍ, zzect n řefraḥet deg wemcan n wecḍan, arruḍ n usemɣar deg wemcan n buḥbeř ittwarẓen, ḥima ad asen řaɣan ‘Ticejjura n yigg n tsegda!’, tinni ittwaẓẓun zi SIDI, i řɛezz nnes!”

4 “Ad ssbedden řxirbat n wecḥař uya, ad ɛedřen řebniyyat ihedmen n jjiřat i d aneɣ izwaren, uca ad ssbedden ɛawed tineddam ixarrben nni tuɣa ihedmen zi jjiř ař jjiř nneɣni.   

5 Ibarraniyyen ad iřin wejden ḥima ad arewsen uǧi nwem, uca iɣriben ad iřin d ifeǧaḥen nwem d ayt n tzayart nwem.

6 Maca ad kenniw řaɣan ‘Ikehhanen n SIDI!’ uca ad awem inin ‘Imsexxaren n AREBBI nneɣ!’. Ad teccem agřa n řegnus uca ad tfeyycem s uɛuǧi nsen.  

7 Deg wemcan n useḍḥi nwem, ad din iřint tnayen n tseqqar, u deg wemcan n řefḍiḥet, ad sřiwřewen nitni x tesɣart nsen. S uya ad ṭṭfen tnayen n tseqqar di temmurt nsen, řefraḥet ittduman ad ɣarsen tiři.

8 Maɣar Necc, SIDI, ttexseɣ řḥeqq, carrheɣ tukkarḍa s lɛunf. Necc ad asen wceɣ řmunet di řaman, ad kidsen qqneɣ ijj n Řɛahd ittduman.

9 Zzariɛet nsen ad tedweř tᵉttwassen jar řegnus uca tarwa nsen di řwesṭ n řegnus. Marra wi ten i ɣa iẓaren, ad qenɛen aqa ina d zzariɛet i ibarek SIDI.”

10 “Farḥeɣ aṭṭas di SIDI, řeɛmar inu ifarḥ di AREBBI inu minzi Netta issyarḍ ayi arruḍ n usenjem, u s useřham n tsegda i d ayi iřeḥḥef, am muřay i iqqnen areẓẓet n ukehhan u am tesřit nni isswejden ixef nnes s řehzuṭ nnes.

11 Maɣar am temmurt tᵉttejja aɣemmuy nnes ad dd-iffeɣ u am weḥwic issɣemmay min dayes izarrɛen, ammu i dd isseɣmay Sidi inu, SIDI, tasegda d ccan zzat i tiṭṭawin n marra řegnus.”

Cḍaret n SIDI i yeǧis n Siḥyun

62

1 “Di ṭṭweɛ n Ṣihyun war zemmareɣ ad sseɣdeɣ, di ṭṭweɛ n Urcalim war ttesqiriɣ, ař dd ɣa tenqar tsegda nnes am tissiqt u asenjem nnes am wesfeḍ yareqqen.

2 Ad ẓaren řegnus tasegda nnem u marra ijeǧiden ad ẓaren aɛuǧi nnem. Ad am řaɣan s yijj n yisem n jdid nni d am i ɣa igga uqemmum n SIDI.   

3 Ad tiřid d ttaj icewwaren deg ufus n SIDI uřa d areẓẓet igellden deg ufus n AREBBI nnem.

4 War d am qqaren ɛad ‘Tenni di semḥen!’ u war d as qqaren ɛad i temmurt nnem ‘Tammurt ixřan!’, maca ad am řaɣan ‘Řxaḍar inu!’, u tammurt nnem ‘Tanemřact!’, maɣar tusid-dd x řxaḍar n SIDI u tammurt nnem ad tᵉttwamřec.

5 Maɣar am uɛezri imřec taɛzarect, ammu i kidem ɣa meřcen iḥenjiren nnem, uca am muřay ifarreḥ i tesřit, ammu i d am ɣa ifarḥ AREBBI nnem.”

6 “A Urcalim, ssbeddeɣ iɛessasen x řeḥyuḍ nnem nni war ssɣidin řebda, deg wass d ǧiřet. A kenniw inni iɛeqqřen x SIDI, war ttareyyḥem!

7 War ttareyyḥem di ṭṭweɛ nnes, ař dd issbedd Urcalim uca igga i-tt d aṣebbeḥ x temmurt.

8 SIDI ijjuǧ ɣar ufus nnes afusi u ɣar uɣiř nnes ijehden: ‘Ɛemmarṣ ɛad ad wceɣ imendi nnem d macca i řɛedyan nnem, u ɛemmarṣ ɛad ad ssesweɣ ibarraniyyen binu nnem n jdid i x teksid tamara!

9 Maɣar wi t ɣa issmunen, ad zzayes ccen u ad ssemɣaren SIDI, u wi ɣa iřeqḍen aḍiř, ad zzayes swen di řemraḥat n Zzawect inu Iqeddsen.’ ”

10 “Ɛdum, ɛdum zi tewwura uca swejdem i řgens abrid. Sgeɛɛdem, sgeɛɛdem abrid iwaṭan, kksem iẓra, sgeɛɛdem taɛeǧant i řegnus!   

11 Xzar, SIDI igga ad sřen ař ṭṭarf n temmurt. Inim i yeǧis n Ṣihyun: ‘Xzar, asenjem nnem yusa-dd, xzar, řmunet nnes ɣares uca řexřaṣ nnes ɣar zzates.’

12 Ad asen qqaren: ‘Řgens amqeddas, inni ittwafekken n SIDI!’, uca ad am qqaren: ‘Tenni x tuɣa arezzun!’ d ‘Tandint i war ittwajjen!’.” □  

□ 

62:12 inni ittwafekken - niɣ ‘inni ittwafdin’. Xzar Izhd. 78:35.

Řḥukm x Idum, řeɛdu amezwaru n Israyil

63

1 “Min iɛna wenni dd-yusin zi Idum, zi Buṣra, deg warruḍ s uzzeggwaɣ yuǧřen, iɛuǧen deg warruḍ nnes, wenni igguren di jjehd nnes ameqqran?”

“D Necc, wenni issawařen di tsegda, d wenni izemmaren ad issenjem!”

2 “Mayemmi arruḍ nnec d azeggwaɣ u mayemmi arruḍ nnec am werruḍ n wenni iɛeffsen x tsirt n uḍiř?”   

3 “Necc weḥḥdi d wenni iɛefsen tasirt n binu u war din tuɣi uřa d ijj akidi zi řegnus. Ɛefseɣ xasen deg weɣḍab inu, řebzeɣ ten deg wesɛar inu. Idammen nsen ruccen x warruḍ inu, uca ssarṣuḍen marra arruḍ inu.

4 Maɣar ass n wexřaf aqa-t ɣari deg wuř, u yusa-dd useggʷas i yinni ittwafekken s ufus inu.” □    

5 “Necc xzareɣ ammu d wammu, maca war din tuɣi uřa d ijj i d ayi iwcin afus. Necc tuɣa ttbehteɣ, minzi uřa d ijjen war kidi ibedd. Ufiɣ mɣir aɣiř inu i d ayi issnejmen uca asɛar inu tuɣa d aɛemmed inu.   

6 Necc ɛefseɣ x řegnus deg weɣḍab inu, Necc ssᵉscareɣ ten deg wesɛar inu uca ggiɣ idammen nsen ttazzřen ɣar temmurt.”

Asemɣar d tkessit s řmeɛruf zzat i Arebbi

7 “Necc xseɣ ad idareɣ timegga n tmexsiwt n SIDI, timegga iṣebḥen n SIDI, marra min i d aneɣ igga SIDI, uřa d řxir ameqqran i isscen i taddart n Israil ɛlaḥsab arreḥmet nnes d řemɣaret n tmexsiwt nnes icewwaren.

8 Netta inna: ‘Nitni d řgens inu, iḥenjiren nni war issxarriqen!” Uca Netta idweř d Amsenjem i nitni.

9 Di marra řeḥṣaret nsen tuɣa uřa d Netta ittwaḥṣar, uca lmalak n wudem nnes issenjem i-ten. Di tayri nnes d arḍa nnes ifekk i-ten. Netta issgeɛɛed i-ten uca yarbu ten di marra ussan n wecḥař uya.”   

10 “Nitni maca ɣewwɣen uca ssceḍnen Arruḥ Iqeddsen nnes. Xas uca idweř asen d řeɛdu i nitni, immneɣ akidsen.   

11 Waxxa amenni iɛqeř x wussan n zzmanat n wecḥař uya, x Musa d řgens nnes. Mani iǧa wenni d asen dd-issgeɛɛden zi řebḥar ak-d imeksawen n wuǧi nnes? Mani iǧa wenni iggin Arruḥ nnes Iqeddsen di řwesṭ nsen, □  

12 wenni iggin afus nnes ittseqsiqen aṭṭas ad yuyur ak-d Musa, wenni ibḍan aman zzat i tiṭṭawin nsen ḥima ad dd-yawi i Yixef nnes Isem i řebda, □  

13 wenni ten inedhen deg waman innhewřen? Am uyis di řexřa war nnqarḍen ca,   

14 am řmař nni dd-ihekkwan di teɣzurt, ammu i issareyyeḥ i-ten Arruḥ n SIDI, ammu tnedhed řgens nnec maḥend ad dd-tawyed i Yixef nnec ijj n Isem ittseqsiqen aṭṭas.”

15 “Sijj zeg ujenna, u wařa zi Tzeddiɣt nnec teccur s tamqeddast nnec d tessiqt nnec! Mani teǧa tusmi nnec iqeddsen u mani ǧant tmegga nnec ijehden? Tessiggʷejed xafi řehnunect nnec d arreḥmet nnec.   

16 Aqa Cek d Babatneɣ, maɣar Ibrahim war d aneɣ issin uca uřa d Israil war d aneɣ issin. Cek, a SIDI, d Babatneɣ, Amefdi nneɣ, Isem nnec aqa-t zi řebda.

17 A SIDI, mayemmi i d aneɣ tejjid nᵉtteffeɣ zeg ibriden nnec, mayemmi tesseqseḥed uř nneɣ ařami war Cek neggʷed? Dweř-dd di ṭṭweɛ n imsexxaren nnec, di ṭṭweɛ n tqebbař n tesɣart nnec.

18 Řgens nnec iṭṭef i-tt d řwart mɣir cwayt n řweqt. Iɣrimen nneɣ ɛefsen x Zzawect nnec Iqeddsen.   

19 Aqa nedweř am yinni i war x tḥekmed zi zzmanat n wecḥař uya u i x war ittwařaɣa Isem nnec. Mři tcarrged ijenwan, ḥima ad dd-tehwid, ad arjijen idurar zzat i wudem nnec.”

□ 

63:4 inni ittwafekken - niɣ ‘inni ittwafdin’. Xzar Izhd. 78:35.

□ 

63:11 imeksawen - niɣ ‘iničan’.

□ 

63:12 zzat i tiṭṭawin nsen - s Tɛibranit ‘zzat i wudmawen nsen’.

64

1 “Mři dd-tehwid, am timessi tessareɣ tizgi u am tmessi tesstartar aman, maḥend ad ittwasscen Isem nnec i iɣrimen nnec, ḥima ad arjijen zzatek řegnus,

2 umi teggid timesřayin issaggʷaden i war tent nriji ɛemmarṣ. Mři dd-tehwid ařami arjijen idurar zzat i wudem nnec.”

3 “Zeg wecḥař uya ɛemmarṣ war t sřin, řa d amezzuɣ war t isři, uřa d tiṭṭ war t teẓri, aqa ijj n arebbi nneɣni nhřa Cek, wenni itteggen ca di ṭṭweɛ n yinni xas ittrajan.   

4 Wenni ifarrḥen zi tsegda uca ad zzayes yegg, ad t teřqid Cek, inni xak itteɛqiřen deg ibriden nnec. Xzar, teffugmed, minzi neccin nexḍa. Negga i-t ɛad řebda, ma xenni ad nejmen?

5 Neccin marra am umexmuj, marra řmuɛṣiyyet nneɣ am warruḍ ixeǧḍen deg idammen, neccin marra am tfart nissřaw, uca řmuɛṣiyyet nneɣ tkessi aneɣ am usemmiḍ.   

6 Uřa d ijj war ittřiɣi Isem nnec, uřa d ijj ittekkar ḥima ad dayek iṭṭef, maɣar Cek tessnuffared aɣembub nnec xaneɣ uca tejjid aneɣ ad nɣarq deg ufus n řmuɛṣiyyet nneɣ.

7 Maca řexxu, a SIDI, Cek d Babatneɣ, neccin d třaxt u Cek d bu-třaxt nneɣ, neccin marra d řxedmet n ifassen nnec.

8 A SIDI, war teggid ad idduqqez weɣḍab nnec ammu aṭṭas u war ttidar i řebda řmuɛṣiyyet. Aqa da, xzar, neccin marra d řgens nnec.   

9 Tineddam nnec timqeddasin dewřent d řexřa, Ṣihyun tedweř d tanezruft, Urcalim d amcan ittwareddǧen.

10 Taddart nneɣ teccur s temqeddast d tissiqt, mani řejdud nneɣ ssemɣaren Cek, tᵉttwacmeḍ s tmessi u marra min xaneɣ iɛizzen, idweř d řxirbet.

11 Ma tzemmared ad tmenɛed Ixef nnec di qaɛ aya, a SIDI, ma tzemmared ad tesseɣded u ad aneɣ teḥṣared ammu aṭṭas?”

Řḥukm d usenjem i řgens n Arebbi x wedrar n Siḥyun

65

1 “Tuɣa ttbaneɣ asen-dd i yinni war xafi sseqsin, zemmaren ad ayi afen inni war xafi yarezzun. Necc nniɣ i řgens i war iřiɣin s Yisem inu: ‘Aqa ayi da, xzar, aqa ayi da!’

2 Ass marra sswiẓẓaḍeɣ ifassen inu ɣar řgens iɣewwɣen, wenni yuyuren deg ijj n webrid war iḥřin, x řeḥsab ixarriṣen nnes,

3 řgens nni d ayi iseɛɛaren řebda deg wudem inu, am qeddmen tiɣarṣa deh iḥwicen u bexxaren tiwhibin x llajur.

4 Nitni ttɣiman deg imeḍřan, u ttnusan deg ifran am ttᵉtten aysum n iřfan u ɣarsen ijj n nnɛi n arrwa di marmitat nsen.   

5 Nitni qqaren: ‘Qqim mani teǧid, war d ayi dd-tades, maɣar necc d amqeddes zzayek!’ Aqa aten am ddexxan deg wenzaren inu, am tmessi yareqqen ass ikmeř.

6 Xzar, aya yura zzat i wudem inu, war ssɣidiɣ, maca ad xeřfeɣ, wah, ad xeřfeɣ aya deg weḥsin nsen: □  

7 řmuɛṣiyyat nwem d řmuɛṣiyyat n ibabaten nwem, inni wehhben řebxur x idurar u inni d ayi isseḥqaren x tewririn. Necc simant inu ad asen xeǧṣeɣ řmunet nsen i sdahǧen, ammu i iqqar SIDI.”

8 “Ammu i iqqar SIDI: ‘Am mammec umi ufin aẓemmi n uḍiř deg uzekkun uca qqaren: War t jarreḥ, maɣar dayes lbaraka!, ammu i ɣa ggeɣ di ṭṭweɛ n imsexxaren inu, ḥima war ten qeṭṭiɣ marra.

9 Necc ad dd-jjeɣ zzariɛet zi Yaɛqub u ad ssuffɣeɣ awrit n idurar inu zi Yahuda. Inni zzayi ittwafarzen ad tt ṭṭfen d tasɣart uca imsexxaren inu ad dinni zedɣen.

10 Řewḍa n Carun ad yiři d takessawt n wuǧi, u taɣzurt n Axur d amcan n arraḥet i ifunasen, i řgens inu wenni xafi yarezzun.”

11 “Kenniw maca inni isemḥen di SIDI, inni ittun adrar inu iqeddsen, inni isswejden ṭṭabřa i Jad u inni iccuren aɣarraf s binu ixeǧḍen i Mini,

12 Necc ad kenniw ḥesbeɣ i ssif. Kenniw ad taḍarem marra maḥend ad ttwaɣarṣem, umi Necc i d awem řaɣiɣ, maca kenniw war xafi dd-tarrim, umi Necc ɣarwem ssiwřeɣ, maca kenniw war ɣari tesřim, maca teggim min iǧan d aɛeffan di tiṭṭawin inu, u tixḍarem min war d ayi dd-yusin x řxaḍar.”

13 “S uya, ammu i iqqar Sidi inu, SIDI: ‘Xzar, imsexxaren inu ad ccen, maca kenniw ad tǧaẓem. Xzar, imsexxaren inu ad swen, maca kenniw ad teffadem. Xzar, imsexxaren inu ad farḥen, maca kenniw ad tseḍḥam.

14 Xzar, imsexxaren inu ad sřiwřewen s řefraḥet n wuř, maca kenniw ad tesɣuyem zi řeḥriq n wuř, ad tweɛɛḍem zi arẓiyyet n buḥbeř.

15 Ad tejjem isem nwem am nneɛřet i yinni zzayi ittwafarzen, uca Sidi inu, SIDI, ad kenniw ineɣ, maca imsexxaren nnes ad xasen iřaɣa s ijj n yisem nneɣni,

16 ařami wenni ixsen ad ibarek ixef nnes di temmurt, ad ibarek ixef nnes di AREBBI n tidett, u wenni ixsen ad ijjuǧ di temmurt, ad ijjuǧ ɣar AREBBI n tidett, maɣar řeḥṣarat n zic ad ttwattunt u ad ttwassnuffarent zzat i tiṭṭawin inu.’ ”

17 “Maɣar xzar, Necc ad ggeɣ ijenwan n jdid d temmurt n jdid. War tteɛqiřen ɛad x tmesřayin iɛdun, war dd-ttisent ɛad i uřa d ijj ɣar řbař.

18 Farḥem xenni u farrjem i řebda x min i dd ɣa xeřqeɣ, maɣar xzar, Necc ad dd-xeřqeɣ Urcalim d řefraḥet u řgens nnes d afarrej.

19 Necc ad sřiwřeweɣ x Urcalim, ad farḥeɣ zi řgens inu. Ɛemmarṣ ɛad ad dayes sřen i řḥess n imeṭṭawen niɣ n uɣuyyi.

20 Aḥḍiḍ i ɣa iddaren ca n wussan waha, war ittiři ɛad, uřa d awessar nni war ittkemmiřen ussan nnes. Maɣar aḥuḍri ad immet xmi ɣares ɣa yiři mya n iseggʷusa, u amednub ad ittwanɛeř xmi ɣares ɣa yiři mya n iseggʷusa.

21 Nitni ad bnan tudrin ad daysent zedɣen, ad ẓẓun tizayarin deg imarjaɛen, ad ccen řɣiǧet nsen.

22 Nitni war bennin maḥend wenneɣni ad dayes izdeɣ, war tteẓẓun maḥend wenneɣni ad zzayes yecc, maɣar ussan n řgens inu ad iřin am wussan n tcejjart, u inni zzayi ittwafarzen ad awyen ariqqi zi řxedmet n ifassen nsen. □  

23 Nitni war xeddmen ɛad baṭeř, war ttirwen iḥenjiren i uceřwaw s řɣefřet, maɣar nitni d zzariɛet n yinni ittwabarken zi SIDI, uřa d tarrawt nsen akidsen.

24 Qbeř ma ad řaɣan, ad xasen dd-arreɣ, xwansu ɛad ssawařen, ad asen sřeɣ.

25 Uccen d izmar ad arewsen munen, ayrad ad icc řum am ufunas, uca afar ad yiři d macca i ufiɣar. War tteggen tuɛeffna u war ssekkaren řeqjaret x marra adrar inu iqeddsen, ammu i iqqar SIDI.”   

□ 

65:6 aḥsin - niɣ ‘abeḥrur’.

□ 

65:22 tacejjart - niɣ ‘addag’ (‘iddagen’).

SIDI d Řqaḍi ad iḥkem zi Zzawect Iqeddsen

66

1 “Ammu i iqqar SIDI: ‘Ajenna d řɛarc inu u tammurt d tanebdat i iḍaren inu. Mani i ɣa tiři xenni taddart nni texsem ad ayi tebnam u mani i ɣa yiři wemcan n arraḥet inu?   

2 Marra aya igga i-t ufus inu d marra aya tuɣa iǧa ɛad, ammu i iqqar SIDI, maca Necc ad nḍareɣ tiṭṭawin inu x umezřuḍ, x wenni ittwarẓan buḥbeř nnes u x wenni ittarjijin zzat i wawař inu.’ ”

3 “Wenni iɣarṣen i ufunas, inɣa uřa d aryaz, u wenni yiwyen ijjen zeg wuǧi d ddbiḥet, yarẓa ɛawed iri i yiṭan, u wenni iqeddmen tawhibt n řɣiǧet, iqeddem uřa d idammen n yiřef, u wenni issbexxaren jjawi, ibarek uřa d aɛbed n řexyařat. Nitni ixḍaren ibriden i yixef nsen uca řeɛmar nsen iɛjeb as nnɛawat nsen n l’aṣnam.

4 Ammu i ɣa areccḥeɣ uřa d Necc tiyyita nsen i nitni uca ad xasen awyeɣ min zi tteggʷeden, maɣar nitni war dd-arrin umi Necc d asen řaɣiɣ, maɣar nitni war sřin umi ɣarsen ssiwřeɣ, maca nitni ggin min iǧan d aɛeffan di tiṭṭawin inu uca ixḍaren min war dd-yusin x řxaḍar inu.”   

5 “Sřem i wawař n SIDI, a kenniw inni ittarjijin zzat i wawař nnes: ‘Aytmatwem, inni kenniw icarrhen, inni kenniw inḍaren di ṭṭweɛ n Yisem inu uca qqaren: Iři ad ittwassɛuǧa SIDI, scen aneɣ řefraḥet nwem!, ad seḍḥan.   

6 Ad dd-iffeɣ ddriz imɣar zi tendint, tmijja zi Zzawect Tameqqrant, tmijja n SIDI, wenni i ɣa ixeǧṣen řɛedyan nnes řmunet nsen i isdaheǧen.’ ”   

Axřaq i isstebhten n tarwa n Siḥyun

7 “Qbeř i ɣa iṭṭef řeḥriq n tarwa i temɣart Ṣihyun, aqa turuw-dd, qbeř i tt ɣa menɛen řewjeɛ n tarut, tegga aḥenjir d awtem ad injem.   

8 Wi isřan aya? Man wen i iẓrin aya? Ma ad dd-texřeq ict n temmurt deg ijj n wass waha? Ma ad dd-ixřeq ijj n řgens deg ict n tecti waha? Maca usin as-dd i Ṣihyun řewjeɛ n tarut ɛad cwayt waha, aqa turuw-dd iḥenjiren nnes.”

9 “Ma ad as arzmeɣ aɛeddis nhřa ma jjiɣ tt ad taru?, iqqar SIDI. Ma Necc wenni issarawen timɣarin, ad asent bellɛeɣ taɛeddist?iqqar AREBBI nnem.”

10 “Farḥem ak-d Urcalim uca sřiwřiwem as, a marra kenniw inni tt ittexsen. Farḥem zzayes s usřiwřew, marra kenniw inni tuɣa xas iceḍnen,

11 ḥima ad tᵉṭṭḍem, ad tejjiwnem zeg ibbac nnes iccuren s ufewwej, ḥima ad teswem s tyawant u ad tarrem meẓri zi min iǧan d aṣebḥan qaɛ n uɛuǧi nnes!”

12 “Maɣar ammu i iqqar SIDI: ‘Xzar, Necc ad as ssizzřeɣ řehna am yeɣzar u aɛuǧi n řegnus am teɣzart iḥemřen, ḥima kenniw ad zzayes tᵉṭṭḍen. Ad kenniw arbun x tmeṣṣaḍin u ad xawem ssḥinnben x ifadden.   

13 Am ijj n weryaz nni tessřehha as yemmas, ammu kenniw i ɣa sseřhuɣ, di Urcalim ad kenniw ssfewwjen.

14 Ad tẓarem aya, ad ifarḥ wuř nwem, u iɣsan nwem ad ttwaneɛcen am arbiɛ aziza. Ammu i ɣa ittwassen ufus n SIDI ɣar imsexxaren nnes, maca Netta ad isxeḍ x řɛedyan nnes.’ ”

15 “Minzi, xzar, ad dd-yas SIDI di tmessi, ikarruten nnes ad ggen am tḥaryaḍt, ḥima ad yejj aɣḍab nnes ad yarsa s ijj n uduqqez n wesɛar nnes u tafqeḥt nnes s iḥudaq n tmessi.

16 Maɣar SIDI ad iḥkem marra ddat s tmessi d ssif uca inni ɣa ittwanɣen zi SIDI ad iřin deg waṭṭas.

17 Marra inni issqeddsen u issizdigen ixef nsen deg iḥwicen awarni i yijjen, inni ittetten aysum n iřfan uřa d nnɛi n řmař d iɣardayen, aqa marra nitni ad ttwaqḍan!, ammu i iqqar SIDI.”   

18 “Necc ad xeǧṣeɣ timegga nsen d ixarriṣen nsen, uca ad imsar ad ssmuneɣ marra řegnus d iřsawen u nitni ad dd-asen ad ẓaren aɛuǧi inu.

19 Necc ad ggeɣ ict n řeɛřamet jar asen uca ad ssekkeɣ inni zzaysen innejmen ɣar řegnus, ɣar Tarcic, Fuṭ d Lud, imjebbaden n řqews, ɣar Tubal d Yawan, ɣar tegzirin iggʷejen, tinni war isřin řexbar xafi u war iẓrin aɛuǧi inu. Nitni ad barrḥen aɛuǧi inu i řegnus,

20 ad awyen aytmatwem zi marra řegnus d tawhibt n řɣiǧet i SIDI: x yeysan d ikarruten, di řekrasi ittwarebbun, x isardan d iřeɣman n ict n tgeɛrurt, ɣar wedrar inu amqeddes, ɣar Urcalim, ammu i iqqar SIDI inu, am mammec ttawyen ayt n Israil tawhibt n řɣiǧet di tqedduḥt tezdig ɣar Taddart n SIDI.

21 Uřa zzaysen ad farzeɣ ca maḥend ad iřin d ikehhanen d Ilawiyyen, iqqar SIDI.

22 Maɣar am yijenwan n jdid d temmurt n jdid nni i ɣa ggeɣ ad bedden zzat i wudem inu, iqqar SIDI, ammu i ɣa teqqim tbedd uřa d zzariɛet nwem d isem nwem zzat i wudem inu.   

23 Ad imsar zi qaɛ abeddi n uyur ař qaɛ abeddi nneɣni u zeg wass n ssebt ař ass n ssebt nneɣni ad dd-asen marra iwdan maḥend ad bendqen zzat i wudem inu, ammu i iqqar SIDI. □  

24 Nitni ad ffɣen, ad ẓařen řxecbat n yeryazen nni xafi iɛeddan, maɣar akecca nsen ɛemmarṣ war ittmetti uřa d timessi nsen ɛemmarṣ war tᵉttxessi. Ad iřin d nnɛi i marra iwdan d řmař.”

□ 

66:23 marra iwdan - s Tɛibranit ‘marra ddat’.

Irmiya

Tařaɣit n Arebbi x Irmiya

1

1 Awařen n Irmiya, mmis n Ḥilqiya, zeg ikehhanen nni iǧan di Ɛanatut, di temmurt n Binyamin,

2 wenni ɣar dd-yusa wawař n SIDI deg wussan n ujeǧid Yuciya, mmis n Amun, ajeǧid n Yahuda, deg useggʷas wiss třeṭṭac n řeḥkamet nnes.   

3 Yusa-dd wawař n SIDI ɣares uřa deg wussan n Yahuyaqim, mmis n Yuciya, ajeǧid n Yahuda, ař mani ikemmeř useggʷas wiss ḥiṭac n Ṣidqiya, mmis n Yuciya, ajeǧid n Yahuda, ařami dd-iwyen Urcalim ɣar lmenfa deg uyur wiss xemsa.   

4 Yusa-dd ɣari wawař n SIDI, inna:

5 “Qbeř ma ggiɣ cek d aseymi deg uɛeddis n yemmac, tuɣa ssneɣ cek, u qbeř ma dd-teffɣed zi řemřawet, aqa ssqeddseɣ cek. Necc areccḥeɣ cek d anabi i řegnus.”   

6 Xenni nniɣ: “Ah, Sidi inu, SIDI! Xzar, necc war zemmareɣ ad ssiwřeɣ, necc ɛad d aḥudri.”   

7 Maca SIDI yarra-dd xafi: “War qqar: ‘Necc ɛad d aḥudri!’, maɣar mani ma cek i ɣa ssekkeɣ ad din traḥed, u marra min d ac ɣa umureɣ, ad t tinid.

8 War zzaysen tteggʷed, maɣar Necc akidek, ḥima ad cek fekkeɣ!”, ammu i iqqar SIDI.   

9 Isswiẓẓeḍ SIDI afus nnes, iḥada aqemmum inu uca inna ayi SIDI: “Xzar, Necc ggiɣ ac awařen inu deg uqemmum nnec.  

10 Xzar, deg wass-a ad cek areccḥeɣ x řegnus u x tgeldawin, ḥima ad tqeřɛed u ad thedmed, ḥima ad tareddǧed u ḥima ad tɣeḍřed, ḥima ad tebnid u ad teẓẓud.”   

11 Yusa-dd ɣari wawař n SIDI, inna: “Min tᵉttwařid, Irmiya?” Necc arriɣ-dd: “Necc ttwařiɣ ict n tseṭṭa n ǧewz.”

12 Inna ayi SIDI: “Cek teẓrid nican, maɣar Necc ttɛesseɣ x wawař inu ḥima ad t ggeɣ.”

13 Yusa-dd ɣari wawař n SIDI i twařa wiss tnayen, inna: “Min tᵉttwařid?” Necc arriɣ-dd: “Ttwařiɣ taydart ittnennan, abuḍ nnes imeyyeř ɣar da zi ccamal.”

14 Xenni inna ayi SIDI: “Zi ccamal i dd ɣa ihwa řɣar-a x marra imezdaɣ n temmurt.   

15 Maɣar, xzar, Necc ad řaɣiɣ x marra řaǧat n tgeldiwin n camal, ammu i iqqar SIDI, uca nitni ad dd-asen uca ad ssbedden řekrasi nsen ɣar wadaf n tewwura n Urcalim u ḍidd i marra řeḥyuḍ nnes i d as dd-innḍen u ḍidd i marra tineddam n Yahuda.   

16 Necc ad xasen neṭqeɣ marra řeḥkamat inu, x marra tuɛeffna nsen: aqa semḥen dayi uca bexxaren i irebbiten nneɣni uca sejden i min ggin ifassen nsen.

17 Cek xenni, ḥezzem tijɛinnatin nnec uca kkar, barreḥ asen marra min d ac ɣa umureɣ. War ttnexřiɛ zzaysen niɣ ad cek ssnexřɛeɣ zzat i tiṭṭawin nsen.

18 Xzar, Necc ad cek ggeɣ d tandint ifaryen, d ijj n upilar n wuzzař d řeḥyuḍ n nnḥas ḍidd i marra tammurt: ḍidd i ijeǧiden n Yahuda, ḍidd i řḥukkam nnes, ḍidd i ikehhanen nnes u ḍidd i řgens n temmurt.   

19 Nitni ad kidek mmenɣen, maca war cek arennyen, maɣar Necc akidek, ḥima ad cek fekkeɣ, ammu i iqqar SIDI.”

Tasřit iɣḍaren

2

1 Yusa-dd ɣari wawař n SIDI, inna:

2 “Uyur, barreḥ deg umezzuɣ n Urcalim, ini: ‘Ammu i iqqar SIDI: Necc ttxarraṣeɣ dayem, di tmexsiwt icewwaren n temẓi nnem, x tayri n wussan n tnexḍabt nnem, umi dd ayi dd-teḍfared di řexřa, di temmurt tamessucit.

3 Israil tuɣa d amqeddes i SIDI, tamezwarut n ṣṣabet nnes. Marra wi zzayes iccen, iddakkwař dayes řɛib, iwḍa-dd xasen řɣar, ammu i iqqar SIDI.’ ”

4 “Sřem i wawař n SIDI, kenniw zi taddart n Yaɛqub, d marra řaǧat n taddart n Israil.

5 Ammu i iqqar SIDI: ‘Man řɣecc nni dayi ufin řejdud nwem ařami xafi ḥeyyḍen uca ḍfaren l’aṣnam ibeṭṭřen uca dewřen simant nsen di řbaṭeř,   

6 war sseqsin: Mani iǧa SIDI, wenni d aneɣ dd-issuffɣen zi Miṣra, wenni d aneɣ issecnen abrid di řexřa, x ict n temmurt n řexřa d ixendraq, x ict n temmurt n řaẓaɣ d tiři n řmewt, x ict n temmurt war xas iɛdu uřa d ijj u war dayes izdiɣ uřa d ijj n bnadem?

7 Necc iwyeɣ kenniw ɣar ict n temmurt isseɣmayen ḥima ad zzayes teccem řɣiǧet d řxar. Maca umi din tiwḍem, tessxemjem tammurt inu u tarrim tasɣart inu d jjɛifect.

8 Ikehhanen war sseqsin: Mani iǧa SIDI?, uca inni tuɣa iḥeṭṭan Ccariɛa war d ayi ssinen u imeksawen ɛeddun-dd xafi u inabiyyen ttnabben s Baɛal uca ḍfaren min war ineffɛen. □    

9 S uya Necc ad arniɣ ad mcubbceɣ akidwem, uřa ak-d iḥenjiren n iḥenjiren nwem ad mcubbceɣ, ammu i iqqar SIDI.’ ”

10 “Ẓwam ɣar tegzirin n ayt n Kittim, aqa sekkem ireqqasen ɣar Qidar, beytem uca xzarem mliḥ, ma imsar ɛemmarṣ am man aya! □  

11 Ma ɛemmarṣ ibeddeř ca n řgens irebbiten nnes, waxxa war ǧin d irebbiten? Řgens inu maca iwca řɛezz nnes deg wemcan n min war ineffɛen.   

12 Iřim d ignawen x man aya, kenniw a ijenwan, ggʷedem, nxeřɛem ař ṭṭarf, ammu i iqqar SIDI.   

13 Maɣar řgens inu igga tnayen n řeɛyub: Necc, Řɛunṣar n waman iddaren, aqa semḥen dayes maḥend ad ɣzan anuten i yixef nsen, anuten s tazzect i ixwan zeg waman.  

14 Ma Israil d ismeɣ niɣ d ijj ittwaru d ismeɣ di taddart? Mayemmi idweř i zzardet xenni?

15 Ssbuɛruten xas wayraden imeẓyanen, ggin ad sřen i tmijja nsen. Nitni arrin tammurt nnes d ict n řqecɛet n unexřiɛ tineddam nnes ttwasscemḍent ařami war iqqim izeddeɣ daysent uřa d ijj.   

16 Ɛad ḥeffen ayt n Nuf d Taḥfanis aceqquf n uzeǧif nnec.

17 Ma war teggid ca manawya i yixef nnem, minzi cem tsemḥed di SIDI, AREBBI nnem am Netta indeḥ i cem deg webrid?”

18 “Řexxu, min din jar am d jar webrid n Miṣra maḥend ad teswed din aman zi Cixur, zeg iɣzar d abarcan? Min jar am d jar webrid n Accur ařami din i ɣa teswed aman n iɣzar n Lfuraṭ? □    

19 Tuɛeffna nnem ad cek tarebba u ibriden n uweddar nnem ad cem ɛaqben. Ssen u xzar, mammec war iḥři u mecḥař yarzeg aqa tsemḥed di SIDI, AREBBI nnem, u war zzayi tᵉtteggʷeded, ammu i iqqar Sidi inu, SIDI n řɛeskarat.”   

20 “Aṭṭas zeg wami tarẓid azayřu nnem, tcarrged iceddiyyen nnem. Cem tennid: ‘War xseɣ ad ac sexxareɣ!’ Minzi x kuř řgeɛɛdet yuɛřan u sadu kuř tacejjart tazizawt tuḍared am temɣart n farq-ccɣeř. □  

21 Necc maca tuɣa ẓẓuɣ cem d tazayart taḥurrit, d zzariɛet icnan aṭṭas. Mammec tdewřed ɣar tseḍwin n tzayart n řexřa tabarranect?   

22 Waxxa tessirded ixef nnem s llixiyya uca tarnid asray s ṣṣabun, ɛad ad teqqim řmuɛṣiyyet nnem zzat i wudem inu, ammu i iqqar Sidi inu, SIDI.”   

23 “Mammec tzemmared ad tinid: ‘Necc war ttwassxemjeɣ ca, necc war ḍfareɣ ca ‘Ibaɛlen!’ Xzar ɣar webrid nnem di teɣzurt, ɛqeř min teggid, cem d tařɣemt tefsus tᵉttazzeř, tenni ittemxarwaḍen deg ibriden nnes!

24 Aqa-tt d taɣyuč n řexra, innumen di řexřa, tenni ittcemman arriḥ deg wenẓar nnes umi tḥaj. Wi tt i ɣa issbedden di nnecwet nnes? Qaɛ wi tt yarezzun war iḥdij ad issiḥeř ixef nnes, ad tt yaf deg uyur n nnecwet nnes.

25 Ḥḍa war ittiři uḍar nnem břa tisiřa uřa tmijja nnem war tᵉttiẓeɣ s ufadi! Cem maca teqqared: ‘War xas nessiwiř, ɛemmarṣ! Maɣar necc ɛecqeɣ di midden, xseɣ ad uyureɣ awarni asen!’ ”

26 “Am uxewwan inneḥṣeř iseḍḥa, ammu i ɣa seḍḥan inni n taddart n Israil, nitni d ijeǧiden nsen d řḥukkam nsen d ikehhanen nsen d inabiyyen nsen.

27 Nitni qqaren i ukeccuḍ: ‘Cek d baba!’, u i weẓru: Cek tejjid ayi-dd!, maɣar nitni wcin ayi s weɛrur, war iǧi s uɣembub, maca di řeḥṣaret nsen qqaren: ‘Kkar, senjem aneɣ!’

28 Mani ǧan řexxu irebbiten nnec, inni teggid i yixef nnec? Ejj i-ten ad dd-kkaren, mařa zemmaren ad cek fekken ɣar řweqt n řeḥṣaret nnec, maɣar irebbiten nwem am lɛadad n tneddam nnec, a Yahuda!”   

29 “Mayemmi akidi temcubbucem kenniw? Kenniw marra tᵉttɛeddam xafi, ammu i iqqar SIDI.

30 X baṭeř i wtiɣ iḥenjiren nwem, war jjin ixef nsen ad areyyḍen. Ssif nwem icca inabiyyen nwem am wayrad iɣarrṣen.   

31 A kenniw, a jjiř n yiḍa, ḥḍam awař n SIDI. Ma tuɣa ayi d řexřa i Israil, niɣ d tammurt n taǧest d tabarcant? Mayemmi xenni iqqar řgens inu: ‘Aqa neccin nennufṣeř zzayek, war i dd ɣarek neddikkwiř ɛad’?   

32 Ma ad tᵉttu teɛzarect talwizt nnes niɣ ad tᵉttu tesřit taḥezzamt nnes izewwqen? Waxxa amenni i d ayi ittu řgens inu aṭṭas n wussan břa řeḥsab.   

33 Mecḥař tessned mliḥ ad tarzud abrid n tayri? S uya i tessřemded di ibriden nnem timesřayin tiɛeffanin i yixef nnem.

34 Uřa deg ubeḥrur n warruḍ nnem ufin idammen n řeɛmurat iḍeɛfen izdigen, inni war temniɛed umi ucaren tudrin, wah, zi ssibbet n marra man aya aqa imsar. □    

35 Uca ɛad teqqared: ‘S tidett, necc d tamezdagt, aqa aɣḍab nnes iḥeyyed xafi!’ Xzar, Necc ad kim carrɛeɣ, minzi teqqared: ‘Necc war ggiɣ ddnub!’

36 Mayemmi tᵉtteggʷjed aṭṭas uca tbeddřed řebda abrid nnem? Uřa tammurt n Miṣra ad cem tecmet, am mammec i d am tecmet Accur.

37 Uřa ssenni ad teggʷejed s ifassen nnem x uzeǧif, maɣar SIDI inḍar marra inni x tᵉttecřed, ařami war ittiři aya uřa akidsen.”

□ 

2:8 imeksawen - niɣ ‘iničan’.

□ 

2:10 Kittim - ixs ad yini ‘Qubrus’. Qidar - ict n jjihet n jjwayeh n temmurt n Weɛraben.

□ 

2:18 Cixur - wanita d isem nneɣni i yeɣzar n ‘Nil’. Cixur ixs ad yini ‘abarcan’, minzi iɣzar n Nil idweř d abarcan zi ssibbet n ubeǧaɛ d ubaryuḍ i dayes iǧan.

□ 

2:20 tacejjart - niɣ ‘addag’ (‘iddagen’).

□ 

2:34 zi ssibbet n marra man aya - idammen war uzziřen ca umi ṭṭfen iceffaren niɣ ixewwanen di Israil uca nɣin ten, maca idammen uzzřen umi nɣin inabiyyen n SIDI (xzar 2 Ij. 21:16 u 2 Ij. 24:4). Tuɣa ayt n Israil d ixewwanen d idarɣařen di řmeɛna arruḥani umi ɛebden laṣnam ifennan, war iǧi AREBBI i iǧan i řebda.

Tařaɣit i weɛqab ɣar SIDI AREBBI

3

1 “Qqaren: ‘Xzar, ijj n weryaz iǧef i temɣart nnes u nettat tuyur xas, tedweř d tamɣart n ijj nneɣni, ma iɛeddeř ad ɣares dd-iɛqeb xenni? Ma war tefsed temmurt nni aṭṭas?’ Cem maca tegged ffarq-cɣeř nnem ak-d ijj n ubarru n imeddukkař, ma xenni tzemmared ad ɣari dd-tɛeqbed, ammu i iqqar SIDI.   

2 Sgeɛɛed tamuɣři nnem di řegɛudi i xef wehhben tiɣarṣa, xzar, mani war cem xarḍen? Aqa tuyured ad teqqimed deg ibriden marra am yijj n Weɛrab di řexřa. Ammu i tessfesded tammurt s farq-ccɣeř nnem d řɣar nnem.

3 S uya ittwamneɛ wenẓar uca war dd-iwti wenẓar ajuri. Maca cem tuɣa ɣarem tanyart teqjar n temɣart n farq-ccɣeř, war texsed ad tseḍḥid.

4 Ma war tebdid mɣir i cwayt n řweqt waha ad ayi tᵉttřaɣad ‘Baba! Cek d Ameddukkeř inu zi temẓi inu!

5 Ma xenni ad iqqim weɣḍab nnes ittbedda i řebda? Ma Netta ad t iḥḍa i řebda?’ Xzar, ammu i teqqared, am tᵉttegged mařa timesřayin nni tiɛeffanin u tᵉttxarrṣed aqa aya iɛeddeř ad ittwagg.”

6 SIDI inna ayi deg wussan n Yuciya: “Ma teẓrid min tegga temɣart Israil ikfaren? Nettat tgeɛɛed kuř adrar yuɛřan, tezzeř sadu kuř tacejjart tazizawt uca tegga din am temɣart n farq-ccɣeř! □    

7 Awarni řami tegga aya, nniɣ: ‘Ad dd-tedweř ɣari!’, maca nettat war dd-tedwiř ca. Xenni teẓri aya učmas iɣeddaren Yahuda.

8 Ẓriɣ, umi d as ǧfeɣ zi ssibbet n marra min zi tezna temɣart Israil ikfaren u wciɣ as tabrat n waǧaf, aqa aya war issnexřiɛ učmas taɣeddart Yahuda, maca nettat tuyur, tessefsed ixef nnes uřa d nettat s farq-ccɣeř nnes.

9 S farq-ccɣeř nnes ihewnen, tᵉttwassefsed temmurt, maɣar nettat tezna s weẓru d ukeccuḍ.

10 Di marra aya war dd ɣari teɛqib učmas Yahuda taɣeddart s marra uř nnes, maca tessniɛmiř waha, ammu i iqqar SIDI.”

11 S uya inna ayi SIDI: “Tawečmat Israil ikfaren, aqa tarra ixef nnes tban-dd tsegged ktar x učmas Yahuda taɣeddart.

12 Uyur, řaɣa awařen-a ɣar ccamal, ini: ‘Dweř-dd, a cem temɣart Israil ikfaren!’, ammu i iqqar SIDI. Aɣembub inu war ittbarcin, maɣar Necc ccureɣ s tmexsiwt icewwaren, ammu i iqqar SIDI. Necc war ttiřiɣ ttfugmeɣ řebda.   

13 Maca nɛem s řmuɛṣiyyet nnem, aqa tɛeddid x SIDI, AREBBI nnem, uca teffɣed zeg webrid ɣar marra iɣezdisen ɣar ibarraniyyen, sadu kuř tacejjart tazizawt, maca kenniw war tesřim ca ɣar tmijja inu, ammu i iqqar SIDI.”

14 “Dewřem-dd, a tarrawt ikfaren!, ammu i iqqar SIDI, maɣar Necc d aryaz nwem, Necc ad kenniw qebřeɣ ɛawed, ijj zeg ict n tendint u tnayen zeg ijj n řaǧ, u Necc ad kenniw awyeɣ ɣar Ṣihyun.

15 Necc ad awem wceɣ imeksawen i ixs wuř inu, inni kenniw i ɣa yarewsen s tussna d řeɛqeř.   

16 Xmi ɣa temmarenyem deg wussan nni, ad dd-tawyem řɣiǧet di temmurt, iqqar SIDI, ad tafed war qqaren ɛad ‘Ttabut n Řɛahd n SIDI!’ War dd asen tᵉttaři ɣar řbař, war tt ttidaren, war tt feqqden ɛad uca war tt ttsennaɛen.”

17 “Di řweqt nni ad inin i Urcalim ‘Řkursi n SIDI!’, uca marra řegnus ad ɣares dd-nnyarwen di ṭṭweɛ n Yisem n SIDI, ɣar Urcalim, uca war ttɣimin gguren ca ɛlaḥsab řeqsaḥet n wuř nsen aɛeffan.

18 Deg wussan nni ad tuyur taddart n Yahuda ɣar taddart n Israil uca nitenti ad ffɣent munent zi temmurt n ccamal ɣar temmurt nni wciɣ d tasɣart i řejdud nwem.”

19 “Necc tuɣa nniɣ: ‘Mammec zemmareɣ ad kenniw arreɣ d iḥenjiren inu uca ad awem wceɣ tammurt iɛizzen, tasɣart nni iǧan d talwizt n řɛeskarat n řegnus?’ Necc nniɣ: ‘Kenniw ad ɣari řaɣan: Baba! uca war xafi tᵉttḥeyyidem ɛad!’

20 S tidett, am temɣart teɣdar ameddukkeř nnes, ammu uřa d kenniw tiɣdarem ayi, a taddart n Israil, ammu i iqqar SIDI.”

21 Ittwaseř ijj n řḥess x tewririn iqeccaren, anixses d tutra n ayt n Israil, minzi nitni uyuren ibriden farɣen uca SIDI, AREBBI nsen, ttun t.

22 “Dewřem-dd, a tarrawt ikfaren!, Necc xseɣ ad ssgenfiɣ akfar nwem.”

“Xzar, aqa aneɣ da, neccin nusa-dd ɣarek, maɣar Cek d SIDI, AREBBI nneɣ!

23 Nican x walu i ittraja bnadem zi řegɛudi n tewhibin d ǧɣareɣ x idurar. Nican, di SIDI, AREBBI nneɣ, aqa iǧa usenjem n Israil.   

24 Řefḍiḥet tecca řxedmet n řejdud nneɣ zi temẓi nneɣ: uǧi nsen d ifunasen d tfunasin nsen, iḥenjiren nsen d tḥenjirin nsen.

25 Neccin nezzeř di řefḍiḥet nneɣ uca řeḥya nneɣ tedřa aneɣ, maɣar neccin nexḍa ak-d SIDI, AREBBI nneɣ, neccin d řejdud nneɣ, zi temẓi nneɣ ař iḍa. Neccin war nesři ca ɣar tmijja n SIDI, AREBBI nneɣ.”

□ 

3:6 tacejjart - niɣ ‘addag’ (‘iddagen’).

Břa ttubet war ittiři weɛqab

4

1 “Mařa texsed ad dd-tɛeqbed, a Israil, ammu i iqqar SIDI, ɛqeb-dd ɣari, u mařa tekksed marra nnɛawat n l’aṣnam x wudem inu, war ttɣimi ca teddurid waha.

2 Jaǧ s tidett, s řḥeqq u s tsegda, ini: ‘S tidett am iddar SIDI!’, xenni ad zzayes ttwabarken řegnus uca ad dayes ssɛuǧen ixef nsen.   

3 Maɣar ammu i iqqar SIDI i yeryazen n Yahuda u i Urcalim: ‘Carzem iyyar ixwan i yixef nwem, maca war zarrɛem deg isennanen.   

4 Xetnem ixef nwem i SIDI u ssiggʷejem řeɛdařeyyat n wuřawen nwem, kenniw iryazen n Yahuda d kenniw imezdaɣ n Urcalim, ḥima asɛar inu war ittareẓẓi am tmessi, ad icmeḍ břa ma izemmar uřa d ijj ad issexsi, zi ssibbet n tmegga nwem tiɛeffanin.’ ”   

Ahjam zi řgens i dd-yusin zi ccamal

5 “Barrḥem tt di Yahuda u jjem ad as sřen di Urcalim, inim: ‘Suḍem deg uyicc n icarri di temmurt!’, sɣuyyem s tmijja ijehden, inim: ‘Smunem, asem-dd ɣar tneddam ifaryen!’

6 Sgeɛɛdem taɛeǧant i Ṣihyun, war ttɣimim tbeddem, maɣar Necc ad ssiwḍeɣ řɣar zi ccamal, lmuṣiba tameqqrant.

7 Ayrad igeɛɛed-dd zi cbarq n řmargeḥ nnes, amteḥḥay n řegnus iruḥ deg webrid, iffeɣ-dd zeg wemcan nnes maḥend ad yarr tammurt nnem d ict n řqecɛet n unexřiɛ. Tineddam nnem ad ttwareddǧent ařami war daysent ittɣimi uřa d ijj n umezduɣ.   

8 S uyenni, arḍem tixuncay n wecḍan, ceḍnem u weɛɛḍem, maɣar war xaneɣ iḥeyyed řḥaduq n weɣḍab n SIDI.”   

9 Ammu i iqqar SIDI: “Deg wass nni ad imsar, aqa uř n ujeǧid d uřawen n řḥukkam ad asen traḥ taryast, ikehhanen ad nnxeřɛen uca inabiyyen ad tbehten.”

10 Xenni nniɣ: “Ax, Sidi inu, SIDI, s tidett, aqa Cek tcemted řgens-a d Urcalim umi tennid: ‘Ad ɣarwem yiři řehna!’ Xzar, ssif yudef-dd ɛad ɣar řeɛmar nneɣ!”

11 “Deg wass nni ad inin i řgens-a u i Urcalim: ‘Asemmiḍ issecmaḍ zi tewririn tiqeccarin di řexřa aqa-t deg webrid ɣar yeǧis n řgens inu, war ittiři i uzuzzar niɣ i uṣeffi.

12 Ad iffeɣ zi ɣari ijj n usemmiḍ ijhed x wanita. Řexxu Necc simant inu ad ten ḥekmeɣ.

13 Xzar, igeɛɛed am yiseynuten uca ikarruten nnes ggin am tḥaryaḍt, iysan nnes ttizwaren i igidaren. Uct nneɣ, neccin nettwareddeǧ!’ ”

14 “Sird uř nnem zi tuɛeffna, a Urcalim, maḥend ad tᵉttwassnejmed! Mecḥař ɛad i ɣa kken zeddɣen ixarriṣen iɛeffanen deg wuř nnem? □    

15 Minzi tmijja tᵉttbarreḥ zi Dan uca tᵉttwaseř tecti tameqqrant i-dd-ittqarraben zeg idurar n Ifrayim.

16 Barḥem zzayes di Yahuda u jjem ad as sřen di Urcalim, inim: ‘Inni i ɣa iḥṣaren aqa usin-dd zi temmurt tiggʷej, nitni ssgeɛɛaden tmijja nsen ḍidd i tneddam n Yahuda.’

17 Nnḍen as-dd am yiɛessasen deg iyyaren, maɣar nettat tɣewweɣ xafi, ammu i iqqar SIDI.

18 Tabridt nnem d tmegga nnem iwyen am-dd aya. Aqa-t d actab abarcan nnem, yarzeg, iřeqqef i cem deg wuř nnem.”

19 “Ɛawen ayi, aɛeddis inu, aɛeddis inu, necc ttfarfireɣ s řewjeɛ, a iɣezdisen n wuř inu, uř inu ineggez, necc war zemmareɣ ad seɣdeɣ, maɣar asuḍi n uyicc n icarri yudef ɣar řeɛmar inu, uct, iɣuyyan n umenɣi.   

20 ‘Ticti x tecti!’, ammu i sɣuyyun, minzi marra tammurt txarreb. Deɣya ttwahedmen iqiḍan inu, deg wermac n wabřiwen tjartiřin n uqiḍun inu! □  

21 Ař meřmi ɛad ad twařiɣ taɛeǧant n umenɣi uca ad sřeɣ i usuḍi deg uyicc n icarri?

22 Řgens inu d abuhaři, nitni war d ayi ssinen. Nitni d iḥenjiren břa řeɛqeř u war ɣarsen teǧi řefhamet. Nitni d imiɣisen maḥend ad ggen řɣar, maca war ssinen ad ggen min iṣebḥen.”

23 “Necc ẓriɣ tammurt, xzar, tuɣa-tt d řexřa d řxawi u war ufiɣ tafawt deg ujenna.

24 Necc ẓriɣ idurar, xzar, ttarjijin uca marra tiwririn ttenhezzant ttraḥent d ttasent i-dd.

25 Necc twařiɣ, xzar, war din uřa d ijj n bnadem, u marra ijḍaḍ n ujenna tuɣa ḍwin.

26 Necc ẓriɣ, xzar, tammurt isseɣmayen tuɣa d řexřa u marra tineddam nnes ttwahedment di ssibbet n řḥaduq n weɣḍab n SIDI.”

27 “Maɣar ammu i iqqar SIDI: ‘Marra tammurt-a ad tedweř d tammurt d řexřa, maca Necc war tt qeṭṭɛeɣ marra.   

28 S uya i ɣa tecḍen temmurt, ad bbarcnen ijenwan sennej, maɣar aqa Necc nniɣ t, Necc ggiɣ xas. Necc war ndimeɣ ca u Necc war ddikkwiřeɣ deg wawař.

29 Zi ddriz n imnayen n yeysan d imjebbaden n řqews tarweř tendint marra. Nitni arezzun ad dd-adfen deg izeɣran uca ad geɛɛden x řejruf, tandint marra tᵉttwajj, war dayes iqqim uřa d ijj n umezduɣ.’ ”

30 “Min ɣa tegged xenni, a cem tandint tᵉttwareddeǧ? Waxxa ad tyarḍed arruḍ d azeggʷaɣ niɣ ad teqqned řehzuṭ n wureɣ niɣ ad tkeḥḥřed tessemɣarid tiṭṭawin nnem, aqa baṭeř ad tzewwqed ixef nnem. Imeɛcaqen ad cem ssḥeqqaren, ad arzun ad cem nɣen. □  

31 Maɣar necc ttesřiɣ tmijja, axmi zi temɣart ittarwen, axmi zeg icten tḥeṣṣar di tarwa tamezwarut, tmijja n yeǧis n Ṣihyun, třeqqeḍ-dd nnefs, tesswaẓẓaḍ s ifassen nnes, tesɣuyyu: ‘Uct inu, maɣar řeɛmar inu ifna s yinni ixsen ad ayi nɣen!’ ”

□ 

4:14 deg wuř nnem - s Tɛibranit ‘di daxeř nnem’.

□ 

4:20 Ticti x tecti - s Tɛibranit ‘Tareẓẓit x tareẓẓit’.

□ 

4:30 ad arzun ad cem nɣen - s Tɛibranit ‘ad arzun řeɛmar nnem’.

5

1 “Uyurem di dcurat n Urcalim, uca xzarem mliḥ. Iřim tfetnem u arzum deg wazzayen nnes, ma ad tafem ijjen, ma din ijj ittegg tasegda, ijjen wenni yarezzun tidett, xenni Necc ad as ɣfareɣ i Urcalim. □  

2 Nitni qqaren: ‘S tidett am iddar SIDI!’, maca waxxa amenni ttjaǧan ẓur.”

3 “A SIDI, ma war ḥeṭṭant tiṭṭawin nnec x tidett? Cek tewtid ten, maca war ucin ak-d řeḥriq, Cek teqḍid ten, maca war xsen ad ttwarebban. Nitni ggin tanyart nsen iqesḥen x weẓru, nitni ugin ad dd-dewřen.   

4 Necc nniɣ: ‘Ah, nitni d řmusakin, tteggen tubbuheřya, minzi nitni war ssinen abrid n SIDI, tasegda n AREBBI nsen.

5 Necc ad uyureɣ ɣar imeqqranen uca ad kidsen ssiwřeɣ, minzi nitni war ssinen ca abrid n SIDI, tasegda n AREBBI nsen.’ Nitni jmiɛ maca arẓin zzayřet, qeṭṭsen iseɣwan.

6 X uya iwwet i-ten wayrad n tagant, imezzeq i-ten wuccen zi řewḍat, ittḥama uɣiřas tineddam nsen. Kuř ijj wenni dd ɣa iffɣen zi tendint, ad t carrgen, maɣar iɛeddiyen nsen d aṭṭas u aḥeyyed nsen imɣar aṭṭas.” □    

7 “Mammec zemmareɣ ad awem ɣfareɣ man aya? Iḥenjiren nnec semḥen dayi, ttjaǧan ɣar min war iǧi d AREBBI. Řami ten ssjiwneɣ, zennan nitni, ssmunen s ddḥas ɣar wexxam n temɣart n farq-ccɣeř.

8 Nitni d ikidaren iɛeřfen itteliɛen. Kuř ijj issneḥniḥ ɣar temɣart n wenneɣni.   

9 Ma war ttɛiqibeɣ x man aya, ammu i iqqar SIDI, niɣ war ittentiqim řeɛmar inu zi řgens am wanita?”   

10 “Geɛɛdem x řeḥyuḍ nnes uca hedmem ten, maca war ten messḥem qaɛ zi temmurt. Qeřɛem izbiren nsen, maɣar nitni war ǧin ca n SIDI.   

11 Taddart n Israil d taddart n Yahuda maca ɣdaren ayi s waṭṭas, ammu i iqqar SIDI.   

12 Nitni nekkaren SIDI, qqaren: ‘Netta war din iǧi, war d aneɣ iřeqqef řɣar, war nettwiři ssif uřa d řaẓ.

13 Inabiyyen ad dewřen am usemmiḍ uca war din iǧi wenni zzaysen issawařen. Ammu i d asen ɣa imsar.’ ”

14 “S uya iqqar SIDI, AREBBI n řɛeskarat: ‘Minzi kenniw teqqarem awař-a, xzar, Necc ad ggeɣ awařen inu deg uqemmum nnec d timessi, řgens-a ad t ggeɣ d akeccuḍ, uca ad ten tecc tmessi.   

15 Xzar, a taddart n Israil, Necc ad xawem ssiwḍeɣ ijj n řgens zi řaggʷaj, ammu i iqqar SIDI. Aqa-t d řgens iwɛar, řgens zeg wecḥař uya, řgens i zi war tessined cek awař nnes, u war tfehhmed min qqaren nitni.   

16 Azeɛbuř nnes n fřitcat igga am yijj n wenḍeř yarezmen, nitni marra d ayt n bu-teɣruḍt.

17 Ad icc řgens nni ṣṣabet nnem d weɣrum nnem, ad icc iḥenjiren nnem d yessim, ad icc uǧi nnem d ifunasen d tfunasin nnem, ad icc tazayart nnem d wartu nnem, uca s ssif ad iwwet tineddam nnem ifaryen min xef tᵉttecřed.’ ”   

18 “Maca uřa deg wussan nni, ammu i iqqar SIDI, Necc war kenniw qeṭṭiɣ marra.   

19 Mařa xenni kenniw teqqarem: ‘Mayemmi d aneɣ igga SIDI, AREBBI nneɣ, marra aya?’, xenni ad asen tinid: ‘Am mammec kenniw dayi tsemḥem, tᵉttsexxarem i irebbiten iɣriben di temmurt nwem, ammu i ɣa tsexxarem i ibarraniyyen di temmurt war teǧi nwem.’ ”   

20 “Barrḥem aya i taddart n Yaɛqub, jjem ad t sřen di Yahuda, ini:

21 ‘Sřem i waya, a cek řgens abuhaři, nehřa wuř! Ɣarwem tiṭṭawin, maca war ttwiřint, imezzuɣen, maca war ttesřin.   

22 Ma war d ayi tteggʷedem, ammu i iqqar SIDI. Ma war tᵉttexsem tᵉttarjijim zzat i wudem inu, i Necc wenni iggin i řebḥar ijdi d weymir, d ict n tewṣeyyet i řebda tenni war zemmaren ad ɛdun řemwaj. Aqa ttenhezzan řemwaj, ɛad war zemmaren, tthajan řemwaj, ɛad war tt ɛeddun.’  

23 Maca řgens-a ɣares uř iḥeyyden d iɣewwɣen. Nitni ḥeyyden x webrid uca ffɣen.

24 Nitni war qqaren deg yixef nsen: ‘Ejj aneɣ ad neggʷed SIDI, AREBBI nneɣ nni itticen anẓar di řweqt nnes, anẓar n zic d wenẓar n řexmim, wenni iḥeṭṭan i neccin ssimanat ittwaggen n tmeyra.’   

25 Řmuɛṣiyyat nwem menɛent man aya u ddnub nwem ṭṭfen xawem min icnan.

26 Maɣar ufin iɛeffanen di řgens inu. Nitni ttḥaman am yiyemmaren n yejḍaḍ. Ssbeddan ijj n řfex ineqqen, arezzun ad ṭṭfen iwdan.

27 Am řeqfez iccur s ijḍaḍ, ammu tudrin nsen ccurent s řɣecc. X uya dewřen nitni d imeqqranen d ayt n bu-wagřa.

28 Aqa nitni uffen s tadunt, aqa aten d iḥraymiyyen, s tmegga nsen ssɛeddun nitni timegga tiɛeffanin aṭṭas. War ḥekkmen s řḥeqq di ddeɛwet, uřa di ddeɛwet n uyujiř, waxxa amenni feřḥen nitni. Ɛawed war cciten x tesɣart n imezřaḍ.   

29 Ma war ttɛiqibeɣ x man aya, ammu i iqqar SIDI, ma war xeǧfeɣ Ixef inu zi řgens am wanita?”   

30 “Min ittenexřaɛen u min iǧan d nnɛi aqa imsar di temmurt.

31 Inabiyyen ttnebban s ixarriqen uca ikehhanen ttṣeǧḍen sadu ufus nsen. Uca řgens inu ittexs i-t ammu. Min ɣa teggem xmi dd ɣa yaweḍ qeṭṭu?”   

□ 

5:1 Necc ad as ɣfareɣ - man aya ixs ad yini, aqa Arebbi ad iɣfar i tendint n Urcalim.

□ 

5:6 azɣar - niɣ ‘řɣabet’ niɣ ‘tazgant’.

6

1 “Siwḍem ixef nwem di řaman zi řwest n Urcalim, a ayt n Binyamin, uca suḍem deg uyicc n icarri di Taquɛa. Sgeɛɛdem acenyal s ddexxan zi Bayt-Ha-Karim, minzi issigʷad řɣar zi ccamal, lmuṣiba tameqqrant.   

2 Tamɣart icewwaren d ittwassubuḍen, yeǧis n Ṣihyun, ad tt sshellkeɣ.

3 Imeksawen ad ɣares dd-asen ak-d tḥimriwin nsen, nitni ad as dd-qewwaren, ad wten iqiḍan nsen xas, kuř ijj ad yarwes di tesɣart nnes. □  

4 Ad inin ‘Qeddsem amenɣi ḍidd nnes, kkarem, jjem aneɣ ad ɣares ngeɛɛed s uziř. Uct xaneɣ, maɣar ass ɛřayen iɛdu, minzi tiřiwin n tmeddit ttsarrḥent-i-dd.

5 Kkarem, jjem aneɣ ad ngeɛɛed s ǧiřet, ad nehdem řeqṣur nnes!’

6 Maɣar ammu i iqqar SIDI n řeskarat: Qessem ticejjura, sbeddem acbar i řeḥṣaret ḍidd i Urcalim. Ta d tandint i ɣa tᵉttwaɛaqeb, aqa ddeǧ di řwest nnes marra.

7 Am wanu ittejja aman nnes ttbeqbuqen, ammu i tᵉttejja Urcalim ad ibeqbeq min war iḥřin. Řḥess n lɛunf d wareddeǧ ittwaseř dayem, řeḥřac d teyyita aqa-tent řebda zzat i tiṭṭawin inu.

8 Ejj i cem ad tᵉttwawebbxed, a Urcalim, ḥima řeɛmar inu war xam tᵉttemsebḍi, ḥima war cem ttarriɣ d tammurt ittwareddǧen d tammurt ixřan zeg imezdaɣ.”

9 “Ammu i iqqar SIDI n řɛeskarat: ‘Am tzayart ad řeqḍen min iqqimen n Israil s cḍaret. Arr afus nnec ɣar tseḍwin am wenni iřeqqḍen aḍiř.’  

10 Wi ɣar i ɣa ssiwřeɣ niɣ umi ɣa ɛeřmeɣ necc, ḥima ad sřen? Xzar, amezzuɣ nsen war ittwaxten, ařami war zemmaren ad sřen i walu. Aqa da, awařen n SIDI ttafen ten d aḥecci, war ten ḥdijen.”   

11 “S uyenni ccureɣ s wesɛar n SIDI, aqa uḥřeɣ ad t menɛeɣ. ‘Zeǧeɛ asɛar nnec xenni x iḥenjiren deg webrid uřa x umuni n iḥudriyyen, maɣar ɛad aryaz d temɣart ad ten ḥebbsen, ammu uřa d amɣar d uwessar.

12 Tudrin nsen ad dewřent i inneɣni, jmiɛ ak-d iḥwicen, uřa d timɣarin, maɣar Necc ad swiẓẓḍeɣ s ufus inu ḍidd imezdaɣ n temmurt-a, ammu i iqqar SIDI.   

13 Maɣar zeg umeẓyan ař ameqqran arezzun marra nitni tizi nsen, u zeg unabi ař akehhan marra tcemmet.   

14 Tareẓẓit n řgens inu xsen ad tt ssgenfan s řehwen, qqaren: ‘Řehna, řehna!’, maca war din iǧi řehna. □    

15 Ma ad seḍḥan minzi tteggen jjɛifect? Nitni war ttseḍḥin ca, řeḥya war t ssinen. S uya nitni ad wḍan jar inni iweṭṭan. Ɣar řweqt nni ad zzaysen xeřfeɣ ad nnqarḍen!’, ammu i iqqar SIDI.”

16 “Ammu i iqqar SIDI: ‘Beddem ɣar ibriden, uca ḥdam, seqsam x ibriden n wecḥař uya, mani iǧa webrid nican uca uyurem xas, xenni ad tafem arraḥet i řeɛmar nwem!’ Nitni maca qqaren: ‘Neccin war xas neggur!’   

17 Necc ggiɣ awem iɛessasen, nniɣ: ‘Sřem i usuḍi deg uyicc n icarri!’, maca nitni qqaren: ‘Neccin war ɣares nesḥessi ca!’

18 S uya sřem, a kenniw řegnus, u cem, a tamesmunt!, ssen min ɣarsen i ɣa imsaren!

19 Seř, a tammurt, xzar, Necc ad ssiwḍeɣ řɣar d ameqqran x řgens-a, řɣiǧet n inwayen nsen tiɛeffanin, maɣar nitni war xezzaren ca ɣar wawařen inu u nḍaren Ccariɛa inu.

20 Mayemmi d ayi dd ɣa yawyen jjawi zi Caba d uɣanim uḥemmum ittfuḥen zi temmurt yiggʷejen? Tiɣarṣa n wecmaḍ nwem war d ayi dd-usint i řxaḍar u tiɣarṣa nwem war d ayi ɛjibent.   

21 S uya ammu i iqqar SIDI: ‘Xzar, Necc ad ggeɣ tiɛenkrifin i řgens-a uca nitni ad daysent nnqarḍen jmiɛ ak-d ibabaten d iḥenjiren, ak-d wajjar d umɛacar nnes, ammu i ɣa hellken.’ ”

22 “Ammu i iqqar SIDI: ‘Xzar, ad dd-yas ijj n řgens zi ccamal, ijj n řgens ameqqran ad ittwařaɣa zeg ineggura n temmurt.   

23 Nitni ṭṭfen řqews d weḥric, aqa-t d ijj n řgens iwɛar, war arreḥmen. Ddriz nsen igga am zzhir n řebḥar uca nitni nyin x yeysan. Am weryaz n umenɣi ammu i issbedd netta ixef nnes ḍidd nnem, a yeǧis n Ṣihyun!”

24 “Neccin nesřa xas řexbar, arxun aneɣ ifassen nneɣ, iřqef aneɣ unedqef, řeḥriq am n temɣart ittarwen.   

25 War tteffɣem ɣar barra ɣar yeyyar, war ggurem deg webrid, maɣar aqa din ssif n řeɛdu, tiggʷudi aqa-tt mani ma!

26 A yeǧis n řgens inu, beyset ixef nnem s txancet n wecḍan, zuzzar xam iɣɣeḍ, ceḍnet am x uyenni n mmis nnem, sɣuyy s tɣuyyit tamerzagt, maɣar deɣya ad xaneɣ dd-yas umteḥḥay.”   

27 “Necc ggiɣ cek d ṣṣumɛet n tɛessast di řgens inu, d ict n lqelɛa, ḥima ad tessned abrid nsen, ad dayes tarzud.”

28 “Nitni marra d inni iḥeyyden x webrid zi markat iwɛaren qaɛ, gguren ttennḍen di temmurt ttceqqafen, nitni am nnḥas d wuzzař, marra idsen d ayt n bu-imurḍas.   

29 Arrabuz icmeḍ, řexfif tecca t tmessi, maca di řbaṭeř issefsi ufessay ammu s wecḍar, iɛeffanen war zemmaren ad ttwafarzen.

30 Qqaren as: ‘Nnuqart immenḍaren!’, maɣar inḍar i-ten SIDI.”   

□ 

6:3 Imeksawen - niɣ: ‘iničan’.

□ 

6:14 qqaren: ‘Řehna, řehna!’, maca war din iǧi řehna. - man aya ixs ad yini ‘qqaren ‘Mliḥ, mliḥ!’, maca war din min iǧan d lemliḥ’.

Awař n Irmiya di Zzawect Tameqqrant

7

1 Awař nni dd-iffɣen zi SIDI ɣar Irmiya, inna:

2 “Bedd di tewwart n Taddart n SIDI uca řaɣa dinni awař-a, ini: ‘Sřem awař n SIDI, a Yahuda marra, kenniw inni ittadfen zi tewwura-ya ḥima ad tbendqem zzat i SIDI.

3 Ammu i iqqar SIDI n řɛeskarat, AREBBI n Israil: Ɛedřem ibriden nnem d tmegga nwem, xenni Necc ad kenniw sszedɣeɣ deg wemcan-a.   

4 War ttcařem x wawařen n ixarriqen am teqqarem: Zzawect Tameqqrant n SIDI, Zzawect Tameqqrant n SIDI, Zzawect Tameqqrant n SIDI, aqa-tt d ta zeɛma!

5 Maɣar mɣir mařa tɛedřem ibriden nwem d tmegga nwem nican, mařa s tidett tᵉtteggem s řḥeqq jar weryaz d umeddukkeř nnes,   

6 war ḥeṣṣarem abarrani, ayujiř d tajjač, u war ssizziřem idammen imezdagen deg wemcan-a u war ḍeffarem irebbiten nneɣni i uḍeyyeɛ nwem,   

7 xenni Necc ad kenniw sszedɣeɣ deg wemcan-a, di temmurt i wciɣ i řejdud nwem, zi řebda ař řebda.

8 Xzar, kenniw tᵉttcařam x ixarriqen nni war ineffɛen di walu.

9 Tᵉttacarem, tneqqem, tzennam, tᵉttjaǧam ẓur, tᵉttqeddamem tiwhibin n řebxur i Baɛl u tḍeffaram irebbiten nneɣni nni war tessinem,

10 uca xenni ad dd-tasem tbeddem zzat i wudem inu di Taddart-a min xef ittwabarreḥ s Yisem inu, uca xenni tzeɛmem ɛad ad teqqarem: ‘Neccin nettwassenjem!’, uca xenni tᵉttɛawadem tᵉtteggem marra jjɛayef-a!

11 Ma tedweř Taddart-a min xef ittwabarreḥ Isem inu d ifri n ixewwanen di tiṭṭawin nwem? Xzar, Necc ẓriɣ t mliḥ!’, ammu i iqqar SIDI.”   

12 “Waxxa, uyurem ɣar wemcan n Tzeddiɣt inu di Cilu mani tuɣa sszedɣeɣ Isem inu deg umezwaru. Xzarem min zzayes ggiɣ zi ssibbet n řɣar n řgens inu Israil.   

13 Xenni řexxu, minzi kenniw teggim marra timegga-ya, ammu i iqqar SIDI, u Necc ssiwřeɣ akidwem zeg umezwaru, maca kenniw war tesřim ca, u Necc řaɣiɣ-dd xawem, maca kenniw war dd-tarrim, □    

14 s uyenni Necc ad ggeɣ ak-d Taddart-a min xef ittwabarreḥ Isem inu, min xef tᵉttcařam, u ak-d wemcan-a nni wciɣ i kenniw d řejdud nwem, am mammec ggiɣ ak-d Cilu.

15 Necc ad kenniw nḍareɣ zi zzat n wudem inu, am mammec nḍareɣ marra aytmatwem, marra zzariɛet n Ifrayim.”

16 “A cek, war ttẓaǧ i řgens-a u war sgeɛɛed tmijja nnec ḥima ad trud niɣ ad teẓẓaǧed u war ttɣimi tᵉttrud-dd ɣari, maɣar Necc war ɣarek dd-ttesřiɣ.   

17 Ma war tᵉttwiřid min tteggen nitni di tneddam n Yahuda u deg ibriden n Urcalim?

18 Iḥenjiren ssmunam akeccuḍ, ibabaten nsen ssraqqan timessi, u timɣarin tteggwent arecti ḥima ad sswejdent tifḍiřin i tjeǧidt n ujenna u ḥima ad farrɣent tiwhibin n useyyeb zzat i irebbiten nneɣni maḥend ad ayi sɛaren.   

19 Ma sɛaren ayi, iqqar SIDI? Ma war t tteggen i yixef nsen i řefḍiḥet n simant nsen?

20 S uya, ammu i iqqar Sidi inu, SIDI, xzar, ad ittwafarreɣ weɣḍab inu d wesɛar inu x wemcan-a: x iwdan, x imuddaren, x tcejjura deg iyyar u x řɣiǧet n wudem n temmurt. Ad yareqq wah, u war izemmar ad ittwassexsi.”

21 “Ammu i iqqar SIDI n řɛeskarat, AREBBI n Israil: ‘Smunem tiɣarṣa n wecmaḍ nwem ak-d tɣarṣa nwem uca ccem aysum nsent.   

22 Maɣar deg wass nni di ten ssuffɣeɣ zi temmurt n Miṣra, war ssiwřeɣ ak-d řejdud nwem maḥend ad asen weṣṣiɣ x tɣarṣa n wecmaḍ d tɣarṣi.

23 Maca Necc umureɣ tamesřact-a umi nniɣ: ‘Sřem-dd ɣar tmijja inu, xenni Necc ad awem iřiɣ d AREBBI u kenniw ad ayi tiřim d řgens u ad tuyurem di abrid marra nni d awem i ɣa umureɣ maḥend ad tiřim mliḥ!’   

24 Maca nitni war sřin, war d ayi wcin umezzuɣ, nitni ḍfaren ixarriṣen d řeqsaḥet n wuř aɛeffan nsen, u nitni dewřen ɣar ḍeffar, war iǧi ɣar zzat.   

25 Zeg wass nni di ffɣen řejdud nwem zi Miṣra ař ass-a, ssekkeɣ-dd ɣarwem marra imsexxaren inu, inabiyyen, zeg wussan n wecḥař uya.

26 Nitni war ɣari sřin u war d ayi wcin amezzuɣ. Nitni arnin di řeqsaḥet mahu řejdud nsen.   

27 Ad kidsen tessawařed marra awařen-a, maca nitni war d ak ttesřin ca. Cek ad asen třaɣid, maca war xak dd-ttarrin.

28 S uya ini asen: ‘Wa d řgens i war ittesřin ɣar tmijja n SIDI, AREBBI nnes, u war ittejjin ixef nnes ad ittwawebbex. Aqa tidett tᵉttwareddeǧ u tᵉttwaqess zeg uqemmum nsen!’ ”   

29 “Ḥeff tajj nnec n weɛzař uca nḍar i-t, wwet s igejduren x řegɛudi mani ttwehhbent ddbayeḥ, maɣar SIDI inḍar jjiř min xef idduqqez ufugem nnes, uca ijja i-t.   

30 Maɣar iḥenjiren n Yahuda ggin min iǧan d aɛeffan di tiṭṭawin inu, ammu i iqqar SIDI. Nitni ssbedden nnɛawat nsen n l’aṣnam di Taddart min xef ittwařaɣa s Yisem inu maḥend ad tt ssxemmjen.

31 Nitni ssbedden řegɛudi n Tufat mani ttwehhbent ddbayeḥ, d tinni iǧan di Teɣzurt n mmis n Hinnum, ḥima ad sscemḍen iḥenjiren d tḥenjirin nsen di tmessi, min ɛemmarṣ war d asen umureɣ d min ɛemmarṣ war d ayi dd-iddaren ɣar řbař.” □    

32 “S uya, xzar, ad dd-asen wussan, ammu i iqqar SIDI, war d as ttřaɣan ɛad ‘Tufat’ niɣ ‘Taɣzurt n mmis n Hinnum’, maca ‘Taɣzurt n Wenɣay’, uca di Tufat ad neḍřen imettan, minzi mani nneɣni war din amcan.

33 Řxecbat n řgens-a ad dewřent d macca i ijḍaḍ n ujenna u i řmař n yeyyar uca uřa d ijj war ten issiggʷid.   

34 Zi tneddam n Yahuda u zeg ibriden n Urcalim ad ssbeddeɣ tmijja n usřiwřew d tmijja n řefraḥet, tmijja n muřay d tmijja n tesřit, maɣar tammurt ad tedweř d řxarbet.”  

□ 

7:13 zeg umezwaru - s Tɛibranit ‘ssiwřeɣ akidwem umi tuɣa-yi ttfaqeɣ’.

□ 

7:31 ɣar řbař - s Tɛibranit ‘ɣar wuř’.

8

1 “Di řweqt nni, ammu i iqqar SIDI, ad ssuffɣen iɣsan n ijeǧiden n Yahuda, iɣsan n řḥukkam nsen, iɣsan n ikehhanen nsen, iɣsan n inabiyyen nsen d yeɣsan n imezdaɣ n Urcalim zeg imeḍřan nsen.

2 Ad bezzɛen ixsan i tfuct d tziri u i marra itran n ujenna, inni tuɣa ttexsen, inni umi tuɣa ɛebbden, inni tuɣa ḍeffaran d yinni tuɣa zzaysen arezzun ccwar d yinni umi tuɣa sejjaden. War ten dd-yarrwen, war ten neṭṭřen, maca ad iřin d řeɣbar x wudem n temmurt.   

3 Nitni ad xsen řmewt x tudart jar marra inni iqqimen zeg yinni iqqimen n teqbič n řgens-a taɛeffant, di marra imucan mani ǧan inni ɛad iqqimen, mani xasen uẓẓřeɣ, ammu i iqqar SIDI n řɛeskarat.”

4 “Ini asen: ‘Ammu i iqqar SIDI: Ma ad wḍan ař ɣa qqimen war ttekkaran ɛad? Ma ad xafi ḥeyyden u war dd-ttɛiqqiben?

5 Mayemmi iḥeyyed řgens-a, Urcalim tanita, řebda zzayi? Nitni cebbaren deg wecmat, ugin ad ɣari dd-dewřen.

6 Necc ssḥesseɣ, sřiɣ: min ssawařen, war t tteggen, uřa d ijjen war indim x řɣar nnes, ad yini: Min ggiɣ? Kuř ijj iqqim ittazzeř am uyis ittazzřen ɣar umenɣi.

7 Uřa d abellarj deg ujenna issen řewqat ittwaggen nnes. Tajlilleḥt d tfařǧest nni iṭṭawen deg wenneḍ, ḥḍant řweqt n wuffuɣ nsent, řgens inu maca war issin řḥeqq n SIDI.   

8 Mammec teqqarem: Neccin d imiɣisen d Ccariɛa n SIDI aqa-tt akidneɣ! S tidett, xzar, řeqřem n ixarriqen n imariren igga Ccariɛa d axarriq.

9 Imiɣisen ttseḍḥan, tteggʷeden uca ttwaḥebbsen. Xzar, nḍaren awař n SIDI, xenni mammec i teǧa tiɣit i ɣarsen?”

10 “S uya ad wceɣ timɣarin nsen i inneɣni, iyyaren nsen i yinni i ɣa iḥewwsen tammurt, maɣar zeg umeẓyan ař ameqqran arezzun marra nitni tizi nsen, zeg unabi ař akehhan marra tcemmet.   

11 Tareẓẓit n řgens inu xsen ad tt ssgenfan s řehwen am qqaren: ‘Řehna, řehna!’, maca war din iǧi řehna.

12 Ma ad seḍḥan nitni, minzi tteggen jjɛifect? Nitni war ttseḍḥin ca, řeḥya war t ssinen. S uya ad wḍan jar inni iweṭṭan. Di řweqt meřmi zzaysen i ɣa xeřfeɣ ad nnqarḍen, ammu i iqqar SIDI.”

13 “Necc ad ten řeqḍeɣ qaɛ, ammu i iqqar SIDI. War iqqim ɛad uḍiř ɣar tzayart u war teqqim ɛad tazart ɣar tcejjart n wartu, ɛad tifray wḍant. Necc ad ɣarsen awyeɣ inni xasen i ɣa iɛefsen.”   

14 “Mayemmi da narni deg uɣimi? Ittxeṣṣa aneɣ ad nmun, ad nadef ɣar tneddam ifaryen, uca ad din nesqar. Aqa SIDI, AREBBI nneɣ, yarra aneɣ ad nesqar uca iwca aneɣ aman ismumen, maɣar nexḍa x SIDI.   

15 Nessittim di řehna, maca war din min iṣebḥen, di řweqt n usgenfi, maca xzar, mɣir asnexřiɛ.   

16 Zi Dan ittwaseř usaḥart n yeysan nnes, zeg wesneḥneḥ n yeysan ijehden nnes tenhezza marra tammurt. Nitni ad dd-asen ad ccen tammurt d řɣiǧet nnes, tandint ak-d imezdaɣ nnes.   

17 Maɣar xzar, Necc ad ssekkeɣ jar awem ifiɣran, ifiɣran n arrhaj, akidsen war ineffeɛ uɛezzem. Ina ad kenniw zeɛfen, ammu i iqqar SIDI.”   

Řeḥřiq deg wuř n Irmiya

18 “Amḥad inu aqa idweř d acḍan, uř inu yuḥeř aṭṭas deg ixef inu.

19 Xzar, řḥess n iɣuyyan n yeǧis n řgens inu zi temmurt tiggʷej: ‘Ma SIDI war iǧi di Ṣihyun, ma war dayes iǧi ujeǧid nnes?’ ”

“Mayemmi d ayi sɛaren s řexyařat nsen ineqcen, s l’aṣnam ibeṭṭřen n ibarraniyyen?”

20 “Teɛdu tmeyra, iffeɣ unebdu, u neccin ɛad war nenjim.

21 Necc ttwarẓiɣ zi ssibbet n tareẓẓit n yessis n řgens inu. Necc arḍeɣ arruḍ d abarcan, icebbar dayi unexřiɛ. □  

22 Ma war din iǧi balsam di Jilɛad? Ma war dinni iǧi umesgenfu? Mayemmi war inniḍ uyezzim n yeǧis n řgens inu?   

23 Ax, mři azeǧif inu d aman, tiṭṭ inu d řɛunṣar n imeṭṭawen, xenni aziř d ǧiřet iři ruɣ x yinni ittwanɣen n yeǧis n řgens inu.”   

□ 

8:21 tareẓẓit - ixs ad yini ‘ayezzim yarezmen’ wenni dd-yusin ak-d ddnub n řgens n Israil d Yahuda d imezdaɣ n Urcalim, minzi war xsen ad dewřen ɣar Arebbi. Xzar ɛawed Ica. 1. S wawař ‘tareẓẓit’ iceyyar unabi Irmiya ɛawed ɣar uweṭṭu i dd-yusin ɣar Urcalim s ufus n ujeǧid n Babil i x issawař Irmiya deg wudem-a n řectab n Irmiya.

Acetci n SIDI AREBBI

9

1 “Ax, mři ɣari tazeddiɣt di řexřa i imsebriden, xenni iři semḥeɣ di řgens inu, uyureɣ, maɣar nitni marra d izennayen, amuni n iɣeddaren.   

2 Nitni ssqeḍɛen iřes nsen, řqews iccur s ixarriqen. Nitni war dwiřen d ayt n bu-teɣruḍt di temmurt s řmanet, maɣar nitni uyuren zi tɛeffant ɣar učmas umi war d ayi ssinen ca, ammu i iqqar SIDI.   

3 Ejj kuř ijj ad iḥḍa ixef nnes zeg umeddukkeř nnes, war ttciřem uřa x tawmat, maɣar kuř tawmat tᵉttegg mɣir acmat u kuř ameddukkeř ittenneḍ am ittceqqaf s řhard nnes.   

4 Kuř ijj ittɣarra ameddukkeř nnes, war qqaren ca tidett. Nitni sseřmaden i yiřes nsen ad issxarreq, nitni ssaḥařen ixef nsen s min war iseggden.

5 Tazeddiɣt nnec tbedd di řwesṭ n wecmat. S wecmat nsen ɛewwřen ad ayi ssnen, ammu i iqqar SIDI.”

6 “S uya, ammu i iqqar SIDI n řɛeskarat: ‘Xzar, Necc ad ten ssfesyeɣ u ad ten jarrbeɣ, maɣar mammec ɣa ggeɣ ad kkareɣ xenni ak-d yeǧis n řgens inu?

7 Iřes nsen am fřitca n řqews ineqqen, aqa issawař s wecmat. S uqemmum nnes kuř ijj issawař x řehna ak-d umeddukkeř nnes, maca deg wuř nnes issewjad as ijj n řfex.   

8 Ma war zzaysen xeǧfeɣ zi man aya, ammu i iqqar SIDI. Ma war ixeǧef řeɛmar inu zi řgens am wa?”   

9 “Necc ad ruɣ, ad ssgeɛɛdeɣ tɣuyyit n uweḥweḥ x idurar d yezři n wecḍan x ddmani n tarewsa, maɣar ttwacemḍen ařami uřa d ijj war ssenni dd-ittekk u war ttesřin řḥess n tḥimriwin ɛad. Zeg ijḍaḍ n ujenna ař řmař marra arewřen, kkaren uyuren.”

10 “Ad arreɣ Urcalim d izellijen n weẓru, d amcan n udurri i wuccanen n řexřa, uca tineddam n Yahuda ad tent ggeɣ d tammurt ittwareddǧen nni di war izeddeɣ uřa d ijj.”   

11 “Wi iǧan d aryaz amiɣis, aqa ad iḥaka deg uya, u wi ɣar issiweř uqemmum n SIDI? Ejj i-t ad zzayes ibarreḥ xenni! Mayemmi tᵉttwaxarreb tammurt, tᵉttwassecmeḍ am řexřa ařami uřa d ijj war tt ittcuqi?”

12 “SIDI inna: ‘Řami arxun nitni zi Ccariɛa inu tenni d asen wciɣ zzat i uɣembub nsen, u war sřin ɣar tmijja inu u war tt ḍfaren,

13 maca ḍfaren řeqsaḥet n wuř n yixef nsen uřa d ‘Ibaɛlen’ am mammec i d asen sseřmaden řejdud nsen,

14 s uya, ammu i iqqar SIDI n řɛeskarat, AREBBI n Israil: Xzar, Necc ad wceɣ cciḥ i řgens-a ḥima ad t ccen uřa d aman n arrhaj ḥima ad ten swen.   

15 Necc ad ten zuzzareɣ jar řegnus nni war ssinen, war iǧi nitni uřa d řejdud nsen, u Necc ad xasen ssekkeɣ ssif ař ten qḍiɣ.’   

16 Ammu i iqqar SIDI n řɛeskarat: ‘Ḥḍam, řaɣam-dd i temɣarin i wecḍan maḥend ad dd-asent, uca jjem uřa d timɣarin timiɣisin ad dd-asent!’ ”

17 “Necc nniɣ, wah, jjem tent ad deɣyant u ad ssgeɛɛdent tɣuyyit n wecḍan xaneɣ ař dd-azzřent tiṭṭawin nneɣ s imeṭṭawen u waman ad dd-hwan x wabřiwen.

18 Maɣar tɣuyyit n wecḍan sřin as-dd zi Ṣihyun: ‘Ax, mammec nettwareddeǧ, neccin nseḍḥa aṭṭas maɣar tuɣa xaneɣ ad nekkar ad nesmeḥ di temmurt nneɣ, maɣar tizeddiɣin nneɣ hedmen tent.’

19 Sřent xenni i wawař n SIDI, a timɣarin, ejj amezzuɣ nkent ad iksi awař zeg uqemmum nnes. Sřemdent yessitkent ad ceḍnent uca ad tᵉsseřmed kuř tamɣart ict n wezři n wecḍan i tmeddukkečt nnes.

20 Minzi řmewt tgeɛɛed-dd zi řekwazi nneɣ, yudef-dd ɣar řeqṣur nneɣ maḥend ad iqḍeɛ iḥenjiren imeẓyanen zi zznaqi d iḥudriyyen zeg wazzayen.”

21 “Siweř, ammu i iqqar SIDI:

‘Řxecbet n bnadem ad tewḍa

am řeɣbar x yeyyar,

u am tqebbiḍt n imendi

awarni i wenni imejjaren

nni war t i ɣa ijarwen uřa d ijj.”   

22 “Ammu i iqqar SIDI: ‘War ittfeyyic umiɣis s tiɣit n yixef nnes uřa d bu-teɣruḍt war ittfeyyic s jjhed nnes, bu-wagřa war ittfeyyic s wagřa nnes.   

23 Maca wenni ittfeyyacen, ejj i-t ad issemɣar, belli netta ɣares řefhamet u issen ayi, belli Necc d SIDI nni itteggen s tmexsiwt icewwaren d řḥeqq d tsegda di temmurt, maɣar timesřayin-a tteɛjibent ayi, ammu i iqqar SIDI.’ ”

24 “Xzar, ad dd-asen wussan, ammu i iqqar SIDI, aqa Necc ad xeřfeɣ zi marra inni ixetnen, maca waxxa amenni ɣarsen ɛad řeɛdařyet,

25 zi Miṣra d Yahuda d Idum d ayt n Ɛammun d Mu’ab d marra inni ittḥeffan acuwwaf ɣar ṭṭrufa, inni izeddɣen di řexřa, maɣar marra řegnus war ttwaxetnen, maca marra taddart n Israil aqa ɣarsen řeɛdařyet x wuř.”   

10

1 “Sřem awař i zi ɣarwem dd-issawař SIDI, a taddart n Israil!

2 Ammu i iqqar SIDI: ‘War řemmdem abrid n řegnus i yixef nnem u war ttnexřiɛem zi řeɛřamat n ujenna, waxxa řegnus ttnexřaɛen zzaysent.

3 Maɣar min ḥessben řegnus d řḥeqq aqa-t di řbaṭeř, minzi aqa aya d akeccuḍ nni dd-qessen zeg wezɣar, d řxedmet n ifassen n bu-ṣṣenɛet nni igga s imeydi n wemziř. □    

4 Zewwqen tt s nnuqart d wureɣ, s imesmiren d ifḍisen ssmetnen tt ařami war teqqim tᵉttenxuxuř.   

5 Aqa atent am yict n tcejjart issawařen i din ibedden, maca war zemmaren ad ssiwřen, ittxeṣṣa ad tent arbun, minzi war zemmarent ad uyurent. War zzaysent teggʷedem ca, maɣar nitenti war zemmarent ad ggent min iɛeffnen, u war zemmarent ad ggent min iṣebḥen.’ ”   

6 “Uřa d ijj ma am Cek, a SIDI! Cek d ameqqran u Isem nnec d ameqqran s jjehd.   

7 Man wen war Cek itteggʷiden, Cek, a Ajeǧid n řegnus? Minzi aya yusa-dd xak, maɣar jar marra imiɣisen n řegnus u di marra tageldit nsen uřa d ijj am Cek.”   

8 “Aqa-ten jmiɛ d ifɣar d ibuhařiyyen, minzi ttarbiyyet n l’aṣnam ibeṭṭřen teffeɣ-dd zeg ukeccuḍ waha.   

9 Iwyen-dd nnuqart ittwabezzɛen zi Tarcic d wureɣ zi Ufaz, aqa-tt d řxedmet n uḥrayfi uřa n ifassen n wemziř n wureɣ. Arruḍ nsen n ifiřan idehmaniyyen d arjuwaniyyen, marra řexyařat ggin tent yeryazen inni ɣarsen tizemmar.”

10 “SIDI AREBBI d Tidett, Netta d AREBBI iddaren, d Ajeǧid n řebda. Tammurt tᵉttenhezza s uduqqez n weɣḍab nnes uca řegnus war zemmaren ad ksen asxeḍ nnes.”

11 “D man aya d asen i ɣa tinim: ‘Irebbiten nni war iggin ajenna uřa d tammurt, nitni ad ttwaqḍan zi temmurt d sadu ajenna.’ ”

12 “Maca Netta igga tammurt s jjhed nnes, igga ddunect zi tiɣit u s řefhamet nnes ibezzeɛ ajenna.   

13 Řami ittejja tmijja nnes ad tt sřen, xenni tegga am ucarcur n waman deg ujenna. Iseynuten issgeɛɛad i-ten zeg ineggura n ddunect, ittegg assamen ak-d wenẓar u issekka-dd asemmiḍ zeg ixxamen nnes n txubay.”   

14 “Kuř bnadem d agarruḍ, břa tussna, kuř amziř n wureɣ ittseḍḥa zi ssibbet n řexyař ineqcen i igga, maɣar řexyař nnes ifesyen d ixarriqen, war dayes iǧi buḥbeř.   

15 Aqa tent d l’aṣnam ibeṭṭřen, aqa atent d timesřayin n tseḍḥact. Di řweqt mani tent i ɣa ɛaqben, ad fnant.

16 Tasɣart n Yaɛqub war teǧi am tesɣart nsent, minzi Netta d Wenni iggin marra, uca Israil d taqbič n tesɣart nnes, aqa SIDI n řɛeskarat d Isem nnes.”   

Abarreḥ s tmeḥbast n Yahuda

17 “Seggwej sseřɛet zi temmurt nnem, a cem tamɣart nni izeddɣen di lqelɛa!

18 Maɣar ammu i iqqar SIDI: ‘Xzar, twařa-ya ad nḍareɣ imezdaɣ n temmurt ɣar řaggʷaj uca ad asen dd-awyeɣ di řeḥṣaret, ḥima ad ttwaṭṭfen!’   

19 Uct inu zi ssibbet n treẓẓit inu, ayezzim inu itteqqes ayi aṭṭas. Waxxa necc nniɣ: Aya d ijj n řehřac u necc ad t ksiɣ!

20 Ittwaxarreb Uqiḍun inu, marra imurar n uqiḍun qeṭṭsen, iḥenjiren inu uyuren xafi u war da ǧin ɛad. War din wi ɣa issbedden Aqidun inu uca ad xas yayeř tijartiřin nnes.

21 Maɣar imeksawen tuɣa qejḥen, SIDI war xas arzun. X uya war ttgeɛɛaden u marra taḥimart n ddmani nsen tᵉttwazuzzar. □  

22 Řeḥweř d ameqqran, aqa da, ddriz zi temmurt di ccamal, ḥima ad areddǧen tineddam n Yahuda, maḥend ad tt arren d tammurt n tzeddiɣt i wuccanen n řexřa.”   

23 “Necc ssneɣ, a SIDI, aqa war dd-teqqim ɣar bnadem ad ixḍar abrid nnes, uřa i weryaz iggur, maḥend ad indeh iṣuraf nnes.   

24 Seggem ayi, SIDI, maca s řḥeqq, war iǧi deg weɣḍab nnec, ḥima war d ayi tarrid d walu.   

25 Zeǧeɛ asɛar nnec x řegnus nni war Cek issinen, u x tqebbař nni war ittřiɣin Isem nnec, minzi nitni ṣarḍen Yaɛqub, ṣarḍen t uca qḍan xas, hedmen amcan n tzeddiɣt nnes.”   

□ 

10:3 azɣar - niɣ ‘řɣabet’ niɣ ‘tazgant’.

□ 

10:21 imeksawen - niɣ ‘iničan’.

Řgens yarẓa Řɛahd ak-d SIDI

11

1 Awař nni dd-iffɣen zi SIDI ɣar Irmiya, inna:

2 “Sřem i wawařen n Řɛahd-a uca siweř ak-d yeryazen n Yahuda u ak-d imezdaɣ n Urcalim,

3 ini asen: ‘Ammu i iqqar SIDI, AREBBI n Israil: Ittwanɛeř weryaz nni war isřin i wawařen n Řɛahd-a,   

4 wenni weṣṣiɣ i řejdud nwem deg wass umi ten ssuffɣeɣ zi temmurt n Miṣra, zeg ufarran n wuzzař, řami nniɣ: Sřem i tmijja inu uca ggem am mammec i kenniw weṣṣiɣ marra, xenni ad ayi tiřim d řgens inu uca Necc ad awem iřiɣ d AREBBI nwem,   

5 ḥima ad menɛeɣ di tjaǧit nni jjuǧeɣ di ṭṭweɛ n řejdud nwem, maḥend ad asen wceɣ ict n temmurt ifeyyḍen s uɣi d tamment, am teǧa ass-a.’ ” Xenni necc arriɣ-dd, nniɣ: “Amin, SIDI!”   

6 Inna ayi SIDI: “Barreḥ s marra awařen-a di tneddam n Yahuda u di dcurat n Urcalim, ini: ‘Sřem i wawařen n Řɛahd-a, ggem zzaysen,

7 maɣar Necc ɛeřmeɣ s jjehd i řejdud nwem deg wass umi ten ssuffɣeɣ zi temmurt n Miṣra, zeg umezwaru ař ass-a, wah, cehdeɣ nniɣ: Sřem ɣar tmijja inu’   

8 Maca nitni war sřin u war d ayi wcin amezzuɣ nsen, maca nitni ḍfaren marra idsen řeqsaḥet n wuř nsen aɛeffan. S uyenni ssiwḍeɣ xasen marra awařen n Řɛahd-a, inni x ten weṣṣiɣ maḥend ad zzaysen ggen, maca war zzaysen ggin.’ ”   

9 Inna ayi SIDI: “Aqa tᵉttwaɛarra ict n tmeɛmuč jar iryazen n Yahuda u jar imezdaɣ n Urcalim.

10 Nitni dewřen-dd ɣar řmuɛṣiyyet n řejdud nsen nni yugin ad sřen ɣar wawařen inu. Nitni ruḥen ḍeffaran irebbiten nneɣni maḥend ad asen sexxaren. Taddart n Israil d taddart n Yahuda arẓin Řɛahd inu nni ggiɣ ak-d řejdud nsen.”

11 “S uya, ammu i iqqar SIDI: ‘Xzar, Necc ad xasen nḍareɣ ijj n řɣar i zi war zemmaren ad nejmen. Mařa řaɣan ayi-dd xenni, Necc war dd ɣarsen ttesřiɣ ca.   

12 Xenni ad ffɣen tineddam n Yahuda d imezdaɣ n Urcalim, ad řaɣan ɣar irebbiten i yinni umi qeddmen tiwhibin n řebxur, maca yina war zemmaren ad asen wcen afus di řweqt umi ten iřqef řɣar.

13 Maɣar irebbiten nnec deg waṭṭas anect n tneddam nnec, a Yahuda, u iɛaltaren i tessbeddem i nnɛi n ṣṣanam nni deg waṭṭas anect n ibriden n Urcalim, iɛalṭaren maḥend ad xasen wehhben tiwhibin n řebxur i Baɛl.’ ”   

14 “Cek xenni war tᵉttar i řgens-a, war ttekkared ad asen trud niɣ ad asen tedɛid, maɣar Necc war ttesřiɣ di řweqt nni xafi dd ɣa řaɣan zi ssibbet n řɣar i ten iřeqfen.”   

15 “Min i teggid, a tamɛizt inu, di Taddart inu, umi teǧa řefḍiḥet nnes d ta: aqa aṭṭas ttaggʷejen xam ak-d weysum iqeddsen. Maɣar s tuɛeffna i teggid, ma tzemmared ad tnegzed s řefraḥet?

16 ‘Tazitunt tazeyzawt, a cem, řemřaḥet, s řɣiǧet icnan di řewṣifet!’, ammu i tuɣa igga SIDI isem nnem, maca řexxu iqqed as timessi am ittwaseř řḥess n ijj n zzhir d ameqqran uca ttwarẓen řefruɛ nnes.

17 SIDI n řɛeskarat, d wenni cem iẓẓun, igga xam ijj n řɣar zi ssibbet n řɣar i tegga taddart n Israil d taddart n Yahuda, řɣar i ggint i yixef nsent umi d ayi sɛarent s tewhibin n řebxur i Baɛl.”   

Tudart n unabi Irmiya di lxaṭař

18 “SIDI isscen t ayi uca řexxu ssneɣ, řami tessecned ayi timegga nsen.

19 Necc simant inu tuɣa ayi am yijj n yezmar aynaw n taddart, neddhen t i tɣarṣt, maɣar tuɣa war ssineɣ aqa nitni ggin ayi ijj n řfex umi qqaren: ‘Ejj aneɣ ad nḍeyyeɛ tacejjart ak-d řɣiǧet nnes u ad tt nteḥḥa zi temmurt n yinni iddaren maḥend isem nnes war t ttidaren ɛad.’ ” □  

20 “SIDI n řɛeskarat, a Cek Řqaḍi iseggden nni ittjarraben tiẓẓař d wuř, scen ayi nneqmet nnec, maɣar necc sellmeɣ ddeɛwet inu deg ifassen nnec.” □    

21 “S uya, ammu i iqqar SIDI x yeryazen n Ɛanatut, inni yarezzun řeɛmar nnec, qqaren: ‘War ttnab s Yisem n SIDI ařami war tmettid s ufus nneɣ.’

22 S uya, ammu i iqqar SIDI n řɛeskarat: ‘Xzar, Necc ad ten xeǧṣeɣ: iḥudriyyen ad mmten s ssif, iḥenjiren d yessitsen ad mmten s řaẓ.

23 War ittɣimi min iqqimen zzaysen, maɣar Necc ad xasen dd-ssiwḍeɣ ijj n řɣar d aɛeffan x yeryazen n Ɛanatut deg useggʷas nni di ten i ɣa xeǧṣeɣ.’ ”

□ 

11:19 tacejjart - niɣ ‘addag’ (‘iddagen’).

□ 

11:20 tiẓẓař - niɣ ‘tigeẓřin’.

Acetci n Irmiya

12

1 “Mařa ggiɣ ad carrɛeɣ akidek, a SIDI, Cek ad tbaned d amsegged. Qaɛ amenni ttexseɣ ad siwřeɣ akidek x ibriden n řḥeqq: Mayemmi abrid n iɛeffanen iseggem, u mayemmi iɣeddaren řebda di arraḥet?   

2 Cek teẓẓud ten u nitni wtin iẓewran, nitni ɣemyen-dd u iwyen-dd řɣiǧet. Cek aqa tudsed aqemmum nsen, maca tiggʷejed x tiẓẓař nsen.” □    

3 “Cek, a SIDI, tessned ayi, tᵉttwarid ayi u tqeǧbed uř inu, ma aqa-t akidek. Jbed i-ten am wuǧi i tɣarṣt u ɛzeř i-ten i wass n wenɣay. □    

4 Mecḥař ɛad i ɣa tekk temmurt tecḍen u afsu aziza ad yaẓeɣ deg iyyar marra? S tuɛeffna n yinni din izeddɣen ḍeyyɛen řmař d yejḍaḍ, maɣar nitni qqaren: ‘Netta war ittwiři aneggar nneɣ.”   

5 “Mařa tuzzřed ak-d inni ittazzřen x iḍaren, nitni ssaḥařen cek, mammec texsed ad tegged xenni ḥamat ak-d iysan? Mařa tᵉttacid aqa cek di řaman mɣir di temmurt n řehna, mammec ɣa tegged xenni di cbarq iqqnen n yeɣzar n L’Urdun?

6 Maɣar uřa d aytmac d taddart n babac, uřa d nitni ɣeddaren cek, uřa d nitni sɣuyyun s jjhed awarni ac. War ten ttiqqem, waxxa ssawařen akidek mliḥ.”   

Acetci n SIDI x Yahuda u x řegnus i d as dd-innḍen

7 “Necc semḥeɣ di taddart inu, Necc nḍareɣ tasɣart inu. Tenni issɛizz řeɛmar inu sellmeɣ tt deg ufus n řɛedyan nnes.

8 Tasɣart inu tedweř-dd akidi am yijj n wayrad deg wezɣar. Tessgeɛɛed-dd akidi tmijja nnes, x uya Necc dewřeɣ carrheɣ tt. □  

9 Tasɣart inu i Necc am ujḍiḍ ibeqqḍen ittkeccaḍen. Ttennḍen as ijḍaḍ ikeccḍen. Kkarem, smunem-dd marra řmař n yeyyar, ejj i-ten ad dd-asen ḥima ad ccen!”   

10 “Imeksawen aṭṭas xarrben amarjeɛ inu n uḍiř, ɛefsen x yeyyar inu, aqa arrin iyyar iɛizzen inu d ijj n řexřa ixwa. □    

11 Arrin iyyar d ict n temmurt ittwareddǧen, aqa ittwaxarreb yeyyar, izzeř zzati icḍen. Marra tammurt txarreb minzi uřa d ijj war d as yecqi.

12 X marra tiwririn iqeccaren di řexřa usin-dd imteḥḥayyen, maɣar ssif isarḍ zi ṭṭarf n temmurt ař ṭṭarf nneɣni n temmurt. War din iqqim řehna i marra ddat.

13 Nitni zarɛen irden, maca mjaren isennanen, nitni uḥřen, maca břa nnfaɛ. Nitni ad seḍḥan x ṣṣabet nwem zi ssibbet n řḥaduq n weɣḍab n SIDI.”   

14 “Ammu i iqqar SIDI: Marra ajjaren inu iɛeffanen nni ittḥadan tasɣart inu i wciɣ i řgens inu Israil d tasɣart, xzar, Necc ad ten qeřɛeɣ zi temmurt, maca taddart n Yahuda ad tt qeřɛeɣ zi řwesṭ nsen.   

15 Awarni řami ten qeřɛeɣ, ad dd-dewřeɣ u ad xasen ḥinneɣ uca Necc ad ten arreɣ ad ɛeqben, kuř ijj ɣar tesɣart nnes u kuř ijj ɣar temmurt nnes.

16 Xmi ɣa řemden s tidett ibriden n řgens inu maḥend ad jjaǧen ɣar Yisem inu: ‘S tidett am iddar SIDI!’, am mammec nitni ssřemden řgens inu maḥend ad jjaǧen ɣar Baɛl, xenni ad ttwassbedden nitni di řwesṭ n řgens inu.

17 Maca mařa nitni war ttexsen ad sřen, xenni Necc ad qeřɛeɣ řgens nni uca ad ten areddǧeɣ, ammu i iqqar SIDI.”   

□ 

12:2 tiẓẓař - s Tɛibranit ‘uř’.

□ 

12:3 ɛzeř i-ten - s lḥarf: ‘qeddes i-ten’.

□ 

12:8 azɣar - niɣ ‘řɣabet’ niɣ ‘tazgant’.

□ 

12:10 imeksawen - niɣ: ‘iničan’.

Abyas n řeqṭen

13

1 “Ammu i d ayi inna SIDI: ‘Uyur, seɣ i yixef nnec ijj n webyas n řeqṭen uca beys i-t x tejɛinnatin nnec, maca war t tejji ad yadef deg waman!’

2 Necc sɣiɣ ijj n webyas ɛlaḥsab awař n SIDI uca beyseɣ t x tejɛinnatin inu.

3 Xenni yusa-dd ɣari wawař n SIDI i twařa wiss tnayen, inna:

4 ‘Ksi abyas i tesɣid, nni tbeysed x tejɛinnatin nnec uca kkar, uyur ɣar yeɣẓar n Lfuraṭ uca ffar i-t dinni di tazzect n jjarf.’

5 Necc uyureɣ uca ffareɣ t ɣar Lfuraṭ, am mammec tuɣa d ayi yumur SIDI.”

6 “Awarni i waṭṭas n wussan inna ayi SIDI: ‘Kkar, uyur ɣar Lfuraṭ uca ksi ssenni abyas nni d ac umureɣ maḥend ad t teffared dinni.’

7 Xenni uyureɣ ɣar Lfuraṭ uca ɣziɣ u kkseɣ-dd abyas zeg wemcan mani t tuɣa ffareɣ. Xzar, abyas iḍeyyeɛ, war iǧi min umi ɣa infiɛ ɛad.

8 Xenni yusa-dd ɣari wawař n SIDI, inna:

9 ‘Ammu i iqqar SIDI: ‘Ammu i ɣa ssḍeyyɛeɣ nnfaxet n Yahuda uřa d nnfaxet tameqqrant n Urcalim.

10 Řgens-a aɛeffan nni yugin ad iseř ɣar wawařen inu, nni iḍeffaren řeqsaḥet n wuř nnes uca yareddef irebbiten nneɣni maḥend ad ten iɛbed u ad asen ibendeq, řgens-a ad idweř am webyas-a i war ineffɛen i walu ɛad.

11 Maɣar mammec iqqen webyas i tejɛinnatin n weryaz, ammu i arriɣ marra taddart n Israil d marra taddart n Yahuda ad ɣari qqnent, ammu i iqqar SIDI, maḥend ad iřint d řgens inu d Yisem inu d ccan inu d uɛuǧi inu, maca nitni war sřin ca.’ ”

Iqedduḥen iccuren s binu

12 “Cek ad asen tinid awař-a: ‘Ammu i iqqar SIDI, AREBBI n Israil: Qaɛ aɣarraf ad ittwaccur s binu.’ Xenni ad ac inin nitni: ‘Ma zeɛma neccin war nessin simant nneɣ nican, aqa qaɛ aɣarraf ad ittwaccur s binu?’

13 Xenni ad d asen tinid: ‘Ammu i iqqar SIDI: Xzar, Necc ad arreɣ ad scaren marra imezdaɣ n temmurt-a, ijeǧiden nni iqqimen x řɛarc n Dawud, ikehhanen, inabiyyen d marra imezdaɣ n Urcalim.

14 Necc ad ten wteɣ d iwetwiten, ijj ak-d wenneɣni, ibabaten munen ak-d iḥenjiren, ammu i iqqar SIDI. Necc war ttḥinniɣ, war ssɛizziɣ u war areḥḥmeɣ maḥend war ten ttḍeyyiɛeɣ.’ ”

SIDI issawař s imedya nneɣni

15 “Sřem u wcem amezzuɣ, war ttnefxem, maɣar SIDI issiweř.

16 Wcem ccan i SIDI, AREBBI nwem, qbeř i dd ɣa tas taǧest u qbeř i ɣa nqarḍen iḍaren nwem x idurar ibbubsen, am tᵉttrajam tafawt, maca Netta ad tt yarr d tiři n unuri uřa d aseynu ibbumbes.   

17 Maca mařa kenniw war tᵉttexsem ad tesřem, xenni ad iru řeɛmar inu di tnuffra x nnfaxet nwem, ad iksi deg imeṭṭawen, uca ad dd-ssehwan imeṭṭawen zi tiṭṭawin inu, maɣar taḥimart n SIDI aqa tᵉttwandeh di tmeḥbast.”   

18 “Ini i ujeǧid d yemmas n ujeǧid: ‘Swaḍɛem ixef nwem, qqimem deg wemcan ihwa, maɣar ttaj nwem icuwwaren tewḍa awem-dd x uzeǧif.’

19 Ttwabellɛent tneddam n Temmurt n Ljanub, uca uřa d ijj war tent yarezzem. Aqa ittwandeh marra řgens n Yahuda ittwandeh imun.

20 Sgeɛɛdem tiṭṭawin nwem, u xzarem, man wen i dd-yusin zi ccamal! Mani teǧa tḥimart i d am immewcen, uǧi nnem icewwaren? □  

21 Min ɣa tinid mařa Netta igga d azeǧif xam inni i tessřemded maḥend ad iřin d imeddukkař nnem iɛizzen? Ma war cem dd-mennɛen řewjeɛ am yict n temɣart ittarwen?”

22 “Xmi ɣa tinid deg wuř nnem: ‘Mayemmi d ayi iřqef marra aya?’, ssen aqa: ‘X ubarru n řmuɛṣiyyet nnem ttwassgeɛɛdent xam timmawin n warruḍ, ttwadeǧen inirzen nnem’.   

23 Ma izemmar ijj n weryaz zi temmurt n Kuc ad ibeddeř smex n teřmect nnes? Niɣ aɣiřas areqqiɛen nnes? Ma tzemmarem uřa d kenniw xenni ad tɛedřem, kenniw inni innumen tuɛeffna.

24 S uyenni Necc ad ten zuzzareɣ am uřum nni iṭṭawen s usuḍi n usemmiḍ n řexřa.

25 Wa ad yiři d zzhar nnem i d am dd-ikkaren zzayi, ammu i iqqar SIDI, minzi cem tᵉttud ayi u tᵉttecřed x ixarriqen.

26 Xenni uřa d Necc ad ssgeɛɛdeɣ ibeḥruren n warruḍ nnem ař tiwa aɣembub nnem uca ad ẓaren řefḍiḥet nnem:

27 zzina nnem d usneḥneḥ inezren nnem, farq-ccɣeř nnem infeḍḥen. X tewririn u deg iyyar ẓriɣ nnɛawat nnem n l’aṣnam. Uct xam, a Urcalim, ař meřmi war tᵉttwassizdiged ca ɛad zzaysent?”

□ 

13:20 i d am immewcen - ixs ad yini ‘i immewcen i yeǧis n Ṣihyun’.

Awař n SIDI x řaẓaɣ ameqqran

14

1 Awař n SIDI i dd-yusin ɣar Irmiya x řaẓaɣ ameqqran.

2 “Tammurt n Yahuda tecḍen uca tiwwura nnes heyyfent. Qqimen nitni x temmurt s werruḍ d abarcan, uca tɣuyyit n ucetci n Urcalim tgeɛɛed ɣar ujenna.

3 Ayt n jjehd sekken ixemmasen nsen imuqřiřen maḥend ad aymen aman. Řami dd-usin nitni ɣar wanuten n wenẓar, war daysen ufin aman. Nitni ɛeqben-dd s ibuqaren nsen xwan, seḍḥan, ucin s ubarreq uca řeḥḥfen i uzeǧif nsen,

4 minzi tᵉttwacarreg temmurt, maɣar war din anẓar di temmurt. Ifeǧaḥen ttseḍḥan, ttřeḥḥafen i uzeǧif nsen.

5 Wah, uřa d tudadt deg iyyar turuw-dd mmis, maca xenni tesmeḥ dayes, minzi war din iqqim arbiɛ ɛad.

6 Iɣyař n řexřa bedden x tewririn iquccaren, ssɣatan ɣar řeɛwin am wuccanen n řexřa. Tiṭṭawin nsen xesyent maɣar war iqqim wefsu aziza ɛad.”   

7 “Waxxa cehhdent xaneɣ řmuɛṣiyyat nneɣ, a SIDI, egg i-t di ṭṭweɛ n Yisem nnec, maɣar aweddar nneɣ deg waṭṭas, aqa nexḍa akidek.

8 Cek d řayas n Israil, Cek d Amsenjem nnes di řweqt n řeḥṣaret, mayemmi ɣa tiřid am yijj n ubarrani di temmurt, am yijj n umsebrid ittnusan ǧiřet waha?

9 Mayemmi teǧid am yijj n weryaz iweddaren, am yijj n bu-teɣruḍt i war izemmaren ad ifekk? Aqa Cek di řwesṭ nneɣ, a SIDI, Isem nnec ittwabarreḥ xaneɣ, war dayneɣ semmeḥ!”

10 “Ammu i iqqar SIDI x řgens-a: ‘Tuɣa iɛjeb asen ad telɛen, war ssɛizzen x iḍaren nsen. S uyenni SIDI war xasen yarḍa. Řexxu ad yidar Netta řmuɛṣiyyet nsen uca ad ixeǧeṣ ddnub nsen.’ ”

11 Inna ayi SIDI: “War tᵉttar i řgens-a maḥend ad yiři mliḥ!   

12 Waxxa ẓummen, Necc war ttesřiɣ ca ɣar tɣuyyit nsen, waxxa nitni iwyen ict n tɣarṣt n wecmaḍ d ict n tewhibt n řɣiǧet, Necc war xasen arḍiɣ ca, maɣar Necc ad ten qḍiɣ s ssif d řaẓ d ṭṭaɛun.”  

13 Xenni nniɣ necc: “Wayyaw, a Sidi inu, SIDI, xzar, inabiyyen qqaren asen: ‘Kenniw war tẓarrem ssif, war ittiři řaẓ, maɣar Necc ad awem wceɣ řehna d tidett deg wemcan-a’ ”

14 Inna ayi SIDI: “Inabiyyen ttnebban s ixarriqen s Yisem inu. Necc war ten dd-ssekkeɣ, war ten umureɣ u war kidsen ssiwřeɣ. Nitni ttnabben ijj n řewḥiy war iǧin i kenniw, aɛezzem, min ibeḍřen d wecmat n wuř n yixef nsen.”   

15 S uya, ammu i iqqar SIDI: “X inabiyyen nni ittnebban s Yisem inu, waxxa Necc war ten dd-ssekkeɣ ca, uca qqaren: ‘War ittiři ssif uřa d řaẓ di temmurt-a!’, aqa inabiyyen nni ad ttwaqḍan s ssif d řaẓ.

16 Řgens umi nebban, ad immenḍar deg ibriden n Urcalim zi ssibbet n řaẓ d ssif, uca war ittiři wi ten i ɣa ineḍřen: nitni, timɣarin nsen, iḥenjiren nsen d tḥenjirin nsen. Ammu d xasen i ɣa zeǧɛeɣ řɣar n yixef nsen.”

Acḍan n unabi

17 “S uyenni ad asen tinid awař-a: ‘Imeṭṭawen ad dd-ssefyent zi tiṭṭawin inu ad dd-hwant, ǧiřet d wass, břa qeṭṭu!’ Maɣar tᵉttwarẓ teɛzarect, iǧis n řgens inu, s tareẓẓit d tameqqrant, s uyezzim itteqqes aṭṭas.   

18 Xmi ɣa ffɣeɣ, ɣar yeyyar, aqa da inni ittwassnuqqben s ssif, u xmi ɣa adfeɣ ɣar tendint, xzar, inni iheřcen s řaẓ! Wah, inabiyyen d ikehhanen tᵉttliɛen deg ict n temmurt i war ssinen.

19 Ma tenḍared Cek Yahuda marra? Ma icarreh řeɛmar nnec Ṣihyun? Mayemmi d aneɣ tewtid ammu ařami war d aneɣ iqqim bu ugenfu? Sittimen ad yiři řehna, maca war din amcan i řxar, sittimen deg ijj n řweqt n ugenfi, maca xzar, mɣir asnexřiɛ.   

20 A SIDI, neccin war nessin řɣar nneɣ d řmuɛṣiyyet n řejdud nneɣ, maɣar neccin nexḍa akidek.   

21 War d aneɣ sseḥqara ca di ṭṭweɛ n Yisem nnec, war sseḥqara řɛarc n uɛuǧi nnec. Idar aneɣ, war tareẓẓa Řɛahd i kidneɣ teggid!

22 Ma aqa din jar l’aṣnam ibeṭṭřen n řegnus l’aṣnam nni izemmaren ad wcen anẓar, niɣ ccaten ijenwan s wenẓar s simant nsen? Ma war iǧi d Cek, a SIDI, AREBBI nneɣ? S uyenni ad Cek nraja, maɣar Cek i itteggen marra aya.”   

Tamwarrit n SIDI

15

1 Inna ayi SIDI: “Waxxa mařa ibedd Musa d Camwil zzat i wudem inu, ɛad war ittiři řeɛmar inu ak-d řgens-a. Siggʷej i-ten zi zzat n wudem inu, ejj i-ten ad uyuren.   

2 Xmi d ac i ɣa inin: ‘Mani ɣa nuyur?’, xenni ad asen tinid: ‘Ammu i iqqar SIDI: Wi iǧan i řmewt, ɣar řmewt, wi iǧan i ssif, ɣar ssif, wi iǧan i řaẓ, ɣar řaẓ u wi iǧan i řeḥbes, ɣar řeḥbes!’  

3 Ad ten xeǧṣeɣ s arebɛa n webriden, ammu i iqqar SIDI: s ssif ařami ɣa ttwanɣen, s yiṭan ařami ten jarren zeg webrid, s ijḍaḍ n ujenna d řewḥuc n temmurt ař ɣa ttwaṣarḍen u ad ttwareddǧen.   

4 Necc ad ten arreɣ d ict n řqecɛet n unexřiɛ i marra tigeldiwin n ddunect zi ssibbet n Manassa, mmis n Ḥizqiya, ajeǧid n Yahuda, d axřaf zi min igga di Urcalim.”   

5 “Maɣar man wen umi ɣa tezziǧed, a Urcalim? Wi d am i ɣa issḥissfen niɣ wi dd ɣa iffɣen zeg webrid maḥend ad xam isseqsa x umeddur nnem?   

6 Cem tsemḥed dayi, ammu i iqqar SIDI, tdewřed ɣar ḍeffar. S uyenni i ɣa sswiẓẓḍeɣ afus inu ḍidd nnem uca ad cem areddǧeɣ. Necc uḥreɣ s uḥinni xawem.”   

7 “Necc ad ten zuzzareɣ s ǧuḥ di tewwura n temmurt. Necc keccḍeɣ iḥenjiren zi řgens inu uca sshellkeɣ ten. Nitni war dd-dwiřen ca zeg ibriden nsen iɛeffanen.  

8 Tijjař nsen ad iřint wesɛent x yejdi n řebḥurat. Di ṭṭya n wass ad xasen ssiwḍeɣ ijj n umteḥḥay, x yemmas d uḥudri. Deɣya ad xas wḍiɣ Necc s tiggʷudi d inexřiɛen. □  

9 Tenni i dd-yurwen sebɛa n iḥenjiren, texsi. Nettat tedřeq i buḥbeř nnes, teɣři tfuct nnes am iǧa ɛad d wass. Nettat tᵉttseḍḥa uca tᵉtteṭṭef i-tt i-dd řefḍiḥet. Min iqqimen zzaysen ad t wceɣ i ssif zzat i wudem n řɛedyan nsen, ammu i iqqar SIDI.”   

Amenɣi deg wuř n Irmiya

10 “Uct xafi, yemma, aqa cem turwed ayi-dd: ijj n weryaz n umcubbec, ijj n weryaz n umenɣi i marra tammurt. Necc war d asent arḍřeɣ uca nitni war d ayi ttᵉttursen, waxxa amenni marra neɛɛřen ayi.” □    

11 Inna SIDI: “Ah, mařa Necc war teggeɣ s tcuni akidek, mařa Necc war ggiɣ ad cek iḥcem řeɛdu di řweqt n tecti taɛeffant u di řweqt n řeḥṣaret.”

12 Ma izemmar bnadem ad yarẓ uzzař, uzzař i dd-yusin zi ccamal, niɣ nnḥas?   

13 Agřa nnec d řeknuz nnec ad ten wceɣ d takeccaḍt i řegnus, břa ttaman, zi ssibbet n marra ddnub nnec uca aya di marra tammurt nnec.   

14 Necc ad cek sseɛduɣ ak-d řeɛdu nnec ɣar ict n temmurt nni war tessined ca, maɣar s weɣḍab inu tarɣa tmessi nni i ɣa iqqimen tcemmeḍ ḍidd nwem.”   

15 “A SIDI, Cek tessned tt, idar ayi uca řha-dd akidi! Ntaqem ayi zeg yinni d ayi iḍeffaren! War d ayi ttekkes, minzi ɣarek ttasiɛ n řxaḍar aṭṭas. Ssen aqa necc ad xak ksiɣ řɛar di ṭṭweɛ nnec.   

16 Umi ttwafen wawařen nnec, cciɣ ten deɣya. Awař nnec tuɣa-t i necc d arcuq d řefraḥet i wuř inu maɣar ittwabarreḥ Isem nnec di tiwa inu, a SIDI, AREBBI n řɛeskarat.

17 Necc war ttɣimiɣ ca deg wegraw n yinni istehzan, war neggzeɣ s řefraḥet. Zi ssibbet n ufus nnec ttɣimiɣ weḥḥdi, maɣar teccured ayi s wesxeḍ nnec.   

18 Mayemmi řeḥriq inu iddar řebda u mayemmi war izemmar uyezzim inu ɛemmarṣ ad iggenfa, ma netta yugi ad iggenfa? Ma s tidett aqa Cek am waman inhewřen inni war di iǧi řaman?”   

19 “S uya, ammu i iqqar SIDI: ‘Mařa cek tdewřed-dd, Necc ad cek arreɣ ad dd-tdewřed u ad tbedded zzat i wudem inu. Mařa tessiwřed min iɣřan deg wemcan n min war isekkwin walu, xenni ad tiřid am uqemmum inu. Ejj i-ten ad ɣarek dd-dewřen, maca cek war tzemmared ad ɣarsen dd-tdewřed.

20 Maɣar Necc ad cek ggeɣ i řgens-a d řḥiḍ imetnen n nnḥas. Ad kidek mmenɣen, maca nitni war zemmaren ad cek arenyen, maɣar Necc akidek ḥima ad cek ssnejmeɣ u ḥima ad cek fekkeɣ, ammu i iqqar SIDI.  

21 Necc ad cek fekkeɣ zeg ufus n iɛeffanen u Necc ad cek fdiɣ zeg wemnaɛ n ayt n bu-řexcunet.”

□ 

15:8 x yemmas n uḥuḍri - xzar ɛawed Irm. 15:9.

□ 

15:10 afessar - anabi Irmiya issawař.

SIDI issawař ak-d Irmiya

16

1 Yusa-dd ɣari wawař n SIDI, inna:

2 “War ttawi tamɣart i yixef nnec u war ɣarek ttiřin iḥenjiren d tḥenjirin deg wemcan-a,

3 maɣar ammu i iqqar SIDI x iḥenjiren d tḥenjirin i dd ɣa ittwurwen deg wemcan-a u x yemmatsen i ten dd-yurwen u x babatsen i ten dd-ijjin di temmurt-a:

4 ‘Nitni ad mmten s ibriden iwɛaren aṭṭas, war xasen ceṭṭen u war ten neṭṭřen, nitni ad dewřen d řeɣbar i wudem n temmurt uca ad ttwaɣezzen s ssif d řaẓ, u řxecbat nsen ad dewřent d macca i ijḍaḍ n ujenna u i řewḥuc n řexřa.’ ”   

5 “Maɣar ammu i iqqar SIDI: ‘War ttadef ɣar ict n taddart n wecḍan u war ccat agejdur, war areḥḥem, maɣar Necc kkseɣ řehna inu x řgens-a, tamexsiwt inu icewwaren d arreḥmet, ammu i iqqar SIDI.’

6 Imeqqranen d imeẓyanen ad mmten di temmurt-a. War ten neṭṭřen, war xasen ccaten agejdur, war xebbcen ixef nsen niɣ ad ssquccaren ixef nsen di ṭṭweɛ nsen.   

7 War d asen ittwarẓ weɣrum zi ssibbet n wecḍan ḥima ad ɛezzan ca n yijjen x ijj n umetti, u war d asen tticen ad swen zeg uɣarraf n uɛezzi x babas niɣ yemmas.   

8 War ttadef ɣar taddart mani tteggen zzardet maḥend ad teqqimed ɣarsen i macca d tsessit.

9 Maɣar ammu i iqqar SIDI n řɛeskarat, AREBBI n Israil: Xzar, Necc ad ssbeddeɣ zzat i tiṭṭawin nwem deg wemcan-a tmijja n warcaq d tmijja n řefraḥet, tmijja n muřay d tmijja n tesřit.”   

10 “Xmi ɣa tbarrḥed marra awařen-a i řgens-a uca nitni ad sseqsan: ‘Mayemmi iqqar SIDI marra řɣar-a ameqqran xaneɣ u min iǧan d ljarima nneɣ u min iǧan d ddenb nneɣ i negga neccin ak-d SIDI, AREBBI nneɣ?’,   

11 xenni ad asen tinid: ‘Maɣar řejdud nwem semḥen dayi, ammu i iqqar SIDI, uca uyuren awarni i irebbiten nneɣni uca ɛebden u sejden asen, maca semḥen dayi u war ḥḍin Ccariɛa inu.

12 U kenniw simant nwem teggim mahu x řejdud nwem, minzi xzar, kuř ijj zzaywem iḍaffar řeqsaḥet n wuř nnes aɛeffan, ařami kenniw war dd ɣari tesřim qaɛ.   

13 S uyenni ad kenniw ḥejjareɣ ɣar barra zi temmurt-a ɣar ict n temmurt i war tessinem kenniw uřa d řejdud nwem, uca dinni i ɣa tɛebdem irebbiten nneɣni, ass d ǧiřet, minzi Necc war ɣarwem dd-ttarzifeɣ ɛad s ca n řxaḍar.’ ”   

14 “S uya, xzar, ad dd-asen wussan, ammu i iqqar SIDI, nni di war qqaren ɛad: ‘S tidett am iddar SIDI i dd issuffɣen ayt n Israil zi Miṣra!’   

15 maca: ‘S tidett am iddar SIDI wenni dd-issuffɣen ayt n Israil zi temmurt n ccamal u zi marra timmura mani xasen yuẓẓeř!’ Minzi Necc ad ten arreɣ ɣar temmurt nni wciɣ i řejdud nsen.

16 Xzar, Necc ad ssekkeɣ aṭṭas n ineymaren n iseřman, ammu i iqqar SIDI, inni ten i ɣa ymaren, u xenni ad ssekkeɣ aṭṭas n ineymaren nni xasen i ɣa yaẓẓřen zi mkuř adrar u zi mkuř tawrirt u zeg ifeǧiqen jar řejruf.

17 Maɣar tiṭṭawin inu ttwařant marra ibriden nsen, nitni war zemmaren ad zzayi nnuffaren uca řmuɛṣiyyet nsen war tzemmar ad tennuffar zzat i tiṭṭawin inu.   

18 Amezwar ad xeřfeɣ s uḍeffus marra řmuɛṣiyyet nsen d marra ddnub nsen, minzi nitni ssɛiǧten tammurt inu. Nitni ccuren tasɣart inu s řxecbat n nnɛawat n l’aṣnam nsen u s jjɛayef nsen.”   

19 “A SIDI, Cek d Jjehd inu d Lburj inu d amcan inu n tarewřa deg wass n řeḥṣaret. Ad ɣarek dd-asen řegnus zeg ineggura n ddunect, ad inin: ‘Tasɣart nni ṭṭfen řejdud nneɣ, dayes mɣir acmat d aɛbed n l’aṣnam ibeṭṭiřen, timesřayin i war ineffɛen.’

20 Ma izemmar bnadem ad igg irebbiten i yixef nnes? Nitni war ǧin d irebbiten.

21 S uya, xzar, twařa-ya Necc ad ten arreɣ ad cehden, ad ten arreɣ ad ssnen afus inu d jjehd inu, uca xenni ad ssnen belli Isem inu ‘SIDI’.”   

Ddnub n Yahuda

17

1 “Ittwaxbec ddenb n Yahuda s pluma n wuzzař, s txeft n ijj n umesmir di teřwiḥt n wuř nsen u deg waccawen n iɛalṭaren nnec.   

2 Am mammec ttidaren tarwa nsen, ttidaren nitni uřa d iɛalṭaren nsen d trebbin nsen n cwarti ɣar tcejjura tizizawin x tewririn yuɛřan.   

3 Adrar inu deg iyyar d wagřa nnec d marra řeknuz nnec ad ten wceɣ d takeccaḍt, uřa d řegɛudi nnec mani tᵉttwehhbed ddbayeḥ, zi ssibbet n ddnub di marra tammurt nnec.   

4 Xenni ad tarxud zi tesɣart nnec nni d ac wciɣ u man aya zi ssibbet n ddnub n yixef nnec. Necc ad cek ggeɣ d ismeɣ n řɛedyan nnec deg ict n temmurt i war tessined ca, maɣar kenniw tarrim ict n tmessi ad tsareɣ weɣḍab inu nni i ɣa iqqimen icemmeḍ i řebda.”   

5 “Ammu i iqqar SIDI: ‘Ad ittwanɛeř weryaz nni ittcařen x bnadem uca igga ddat d uɣiř nnes i xef ittɛemmed, u wenni uř nnes iḥeyyed x SIDI.

6 S minzi ad yiři d řɛerɛar di řexřa, wenni war ittacan x minni dd ɣa yas min icnan, d wenni i ɣa iqqimen deg imucan ittwacemḍen s řeḥmu di řexřa, deg ict temmurt tameǧaḥt war izdiɣen.

7 Ad ittwabarek weryaz nni ittcařen x SIDI d wenni iggin SIDI d řaman nnes.   

8 Ad yiři am tcejjart i ittwaẓẓun ɣar tiɣezratin n waman, tenni iwtin iẓewran nnes ɣar teɣzart. War tessin ca meřmi dd ɣa yas řehmu u tifray nnes ad qqiment d tiziyzawin. Deg ijj n useggʷas n řaẓaɣ war tᵉttisřiw ca uca war tᵉttbeddi ad teksi řɣiǧet nnes.’ ” □    

9 “Uř d aɣeddar sennej x kuřci, war izemmar ad iggenfa, wi izemmaren ad t issen?

10 Necc, SIDI, arezzuɣ deg wuř u ttjarrabeɣ tiẓẓař, ḥima ad xeǧṣeɣ kuř ijj ɛlaḥsab tibridin nnes, ɛlaḥsab řɣiǧet n tmegga nnes. □    

11 Am ict n tsekkurt i issguṭṭyen x tmeǧařin nni war dd-turuw, ammu i iǧa wenni iggin agřa, maca war iǧi s řḥeqq. Di řwesṭ n wussan nnes ittxeṣṣa ad daysen ismeḥ u ɣar uneggaru nnes ad idweř d abuhaři.”

12 “Ijj n řɛarc igdaren s uɛuǧi, yuɛřan aṭṭas zeg umezwaru, ammu i yeǧa amcan n Zzawect nneɣ Iqeddsen.

13 Cek d Řayas n Israil, a SIDI, marra inni xak iḥeyyden, ad nfeḍḥen. Inni xafi iḥeyyden, ad twarin ismawen nsen deg ucař, maɣar nitni semḥen di SIDI, řɛunṣar n waman iddaren.   

14 Sgenfa ayi, SIDI, xenni ad ggenfiɣ, senjem ayi, xenni ad ttwassnejmeɣ, maɣar Cek d izři n uṣebbeḥ inu.

15 Xzar, nitni qqaren ayi: ‘Mani iǧa wawař n SIDI? Ejj i-t ad dd-ixecc!’   

16 Necc ɛemmarṣ war ḥṣareɣ ixef inu maḥend ad iřiɣ d ameksaw awarni ac, war meẓriɣ ɣar wass n arẓiyyet. Cek tessned t: min i d ayi dd-yusin x iyencicen inu, iffeɣ-dd zzat i tiṭṭawin nnec.

17 War d ayi snexřiɛ ca, Cek d adurri inu deg wass n řɣar.   

18 Ejj inni d ayi iḍaffaren ad nfeḍḥen, maca war d ayi ttejji ad nfeḍḥeɣ, ejj i-ten ad nxeřɛen, maca war d ayi ttejji ad nxeřɛeɣ. Siweḍ-dd xasen ass n řɣar uca arẓ i-ten s ict n tareẓẓit s weḍfas.”   

19 “Ammu i ɣari dd-issiweř SIDI: ‘Uyur uca bedd di tewwart n iḥenjiren n řgens, tawwurt i zi ttadfen ijeǧiden n Yahuda u i zi dd-tteffɣen nitnu, u egg ammu uřa di marra tiwwura n tendint Urcalim

20 uca ini asen: Sřem i wawař n SIDI, kenniw ijeǧiden n Yahuda d marra Yahuda d marra imezdaɣ n Urcalim inni ittadfen zi tewwura-ya.’

21 Ammu i iqqar SIDI: ‘Ḥḍam x ixef nwem ad tarbum řeḥmeř deg wass n ssebt u ad t tessidfem zi tewwura n Urcalim!   

22 Deg wass n ssebt war tessuffuɣem ca uřa d ijj n řeḥmeř zi tudrin nwem u war tᵉtteggem uřa d ict n řxedmet. Kenniw ad tessqeddsem ass n ssebt am mammec weṣṣiɣ babatwem.’   

23 Maca nitni war sřin ca u war d ayi wcin amezzuɣ nsen, nitni maca ɣennan ayi, maḥend war sřin u war ksin aweddeb.”   

24 “Mařa tesřim-dd ɣari mliḥ, ammu i iqqar SIDI, ad yiři řami war tessidfem řeḥmeř zi tewwura n tendint-a u řami i ɣa tessqeddsem ass n ssebt, war dayes tᵉtteggem uřa d ict n řxedmet,

25 xenni ad adfen ijeǧiden d řḥukkam nni iqqimen x řɛarc n Dawud zi tewwura n tendint-a, am neddhen ikarruten d iysan, nitni d řḥukkam nsen, iryazen n Yahuda d imezdaɣ n Urcalim. Xenni tandint-a ad dayes qqimen zeddɣen imezdaɣ nnes i řebda.   

26 Nitni ad dd-asen zi tneddam n Yahuda u zi jjwayeh i dd-innḍen i Urcalim, u zi temmurt n Binyamin, u zi Temmurt Iwaṭan, zi Temmurt n Idurar u zi Ljanub, nitni ad awyen taɣarṣt n wecmaḍ d ṣṣedqet n tɣarṣt d tewhibt n řɣiǧet d jjawi uca ad awyen tawhibt n uqadi di Taddart n SIDI.

27 Maca mařa kenniw war ɣari tᵉttesřim ḥima ad tessqeddsem ass n ssebt u ḥima ad tadfem zi tewwura n Urcalim s ijj n řeḥmeř deg wass n ssebt, xenni Necc ad ssarɣeɣ ict n tmessi di tewwura nnes nni i ɣa iccen řeqṣur n Urcalim u war ggur ɛemmarṣ ad texsi.”

□ 

17:8 tacejjart - niɣ ‘addag’ (‘iddagen’).

□ 

17:10 tiẓẓař - niɣ ‘tigeẓřin’.

Irmiya di taddart n uqeddar

18

1 Awař nni dd-yusin zi SIDI ɣar Irmiya, inna:

2 “Kkar, hwa ɣar taddart n bu-třaxt. Dinni i ɣa jjeɣ awařen inu ad ttwasřen.”

3 Xenni hwiɣ ɣar taddart n bu-třaxt, uca xzar, ufiɣ t ixeddem ict n řqecɛet x iẓra ittennḍen.

4 Mařa ixsar uɣarraf nni tuɣa ittegg zi třaxt nni iǧan deg ufus n bu-třaxt, Netta igga zzayes ɛawed ijj n uɣarraf nneɣni, am mammec d as ittɣiř d lemliḥ i bu-třaxt maḥend ad t igg.

5 Xenni yusa-dd ɣari wawař n SIDI, inna:

6 “Ma war zemmareɣ Necc ad ggeɣ akidwem am bu-třaxt wanita, a taddart n Israil, ammu i iqqar SIDI. Xzar, am třaxt deg ufus n bu-třaxt, ammu i teǧam deg ufus inu, a taddart n Israil!  

7 Ict n twařa ad ssiwřeɣ x ijj n řgens u x ict n tgeldit aqa ad t qeřɛeɣ, ad t hedmeɣ u ad t teḥḥiɣ,   

8 maca mařa řgens nni ad dd-idweř zi tuɛeffna nnes i x ssiwřeɣ akidsen, xenni ad nedmeɣ zi řɣar i tuɣa nwiɣ ad as t ggeɣ.

9 Ict n twařa nneɣni ad ssiwřeɣ x ijj n řgens u x ict n tgeldit belli ad t ssbeddeɣ u ad t ẓẓuɣ,

10 maca mařa ad yegg min iǧan d aɛeffan di tiṭṭawin inu umi war ttesřin ɣar tmijja inu, xenni ad nedmeɣ x min icnan i nniɣ ad kidsen t ggeɣ.

11 Xenni řexxu, siweř ak-d iryazen n Yahuda u ak-d imezdaɣ n Urcalim, ini: ‘Ammu i iqqar SIDI: Xzar, Necc sswejdeɣ ijj n řɣar ḍidd nwem u Necc ttxarraṣeɣ deg ijj n wenway xawem. Dewřem-dd xenni, kuř ijj zeg webrid nnes aɛeffan, u ɛedřem ibriden nwem d tmegga nwem.’   

12 Maca nitni qqaren: ‘Řayas walu! Neccin ad neḍfar inwayen n yixef nneɣ uca ad negg kuř ijj ɛlaḥsab řeqsaḥet n wuř nnes!’ ”   

13 “S uya, ammu i iqqar SIDI: ‘Seqsam řegnus, man wen isřin ɛemmarṣ am wa? Taɛzarect Israil tegga ijj n nnɛi d ameqqran.   

14 Ma ad iḥeyyed ɛemmarṣ wedfeř n Lubnan zeg ict n teṣḍart deg iyyar? Ma ad aẓɣen ɛemmarṣ waman ittbuqbuqen, isemmaḍen ittazzřen?

15 Maca waxxa amenni ittu ayi řgens inu. Nitni ttawyen tiwhibin n řebxur i l’aṣnam ibeṭṭřen inni ten ijjin ad nnqarḍen deg ibriden nsen, di jjurat n wecḥař uya, maḥend ad uyuren deg izubaq n ijj n webrid war iwiṭin,   

16 maḥend ad arren tammurt nsen d ict n řqecɛet n unexřiɛ d tseḍḥact i řebda. Qaɛ wenni ssenni i ɣa ikken, ad innexřeɛ, ad ihezz azeǧif nnes.   

17 Am usemmiḍ n manis i dd-tneqqar tfuct ad ten zuzzareɣ zzat i řeɛdu. Necc ad asen ssecneɣ aɛrur, war iǧi udem inu, deg wass n uhellek nsen.’ ”  

18 “Nitni maca nnan: ‘Asem-dd, jjem aneɣ ad negg tameɛmuč x Irmiya, maɣar Ccariɛa ɛemmarṣ ad iqḍa ɣar ukehhan, ccwar ɣar umiɣis u awař ɣar unabi. Asem-dd, ejj aneɣ ad t newwet s wawařen n yiřes nneɣ uca ejj aneɣ war nettic taynit i uřa d ijj zeg wawařen i iqqar.’ ”   

Irmiya di řeḥṣaret

19 “Ḥḍa ayi, a SIDI, u seř-dd ɣar tmijja n yinni akidi ittmenɣan.

20 Ma xenni ad ittwaxřef min iṣebḥen s min war iḥřin? Maɣar nitni ɣzin ayi ict n tenḍeč! Idar mammec beddeɣ zzatek ḥima ad ssiwřeɣ di řxir nsen, ḥima ad xasen ḥeyydeɣ asɛar nnec.

21 S uya, ewc iḥenjiren nsen i řaẓ uca sellem i-ten i tzemmar n ssif uca ejj timɣarin nsen ad asent acaren iḥenjiren, ad dewřent d tijjař, ejj iryazen nsent ad ttwanɣen u iḥuḍriyyen nsent ad mmten s ssif deg umenɣi.   

22 Ejj ad tᵉttwaseř tɣuyyit zi tudrin nsen, mařa Cek deɣya tɣeḍred-dd xasen ict n bandiyya umi ɣzin ict n tenḍeč ḥima ad ayi ṭṭfen, u ssarsen řefxux innuffaren i iḍaren inu.

23 A SIDI, Cek tessned marra anway nsen maḥend ad ayi nɣen. War sduriy řmuɛṣiyyet nsen u war meḥḥi ddnub nsen zzat i wudem nnec, maca ejj i-ten ad wḍan zzatek. Egg asen ammu di řweqt n weɣḍab nnec.”

Areẓẓit n Urcalim d Yahuda am ict n tqedduḥt n třaxt

19

1 Ammu i iqqar SIDI: “Uyur uca seɣ ijj n uɣarraf n třaxt uca awi ca zeg imɣaren n řgens u zeg imɣaren n ikehhanen akidek.

2 Ffeɣ ɣar barra ɣar Teɣzurt n mmis n Hinnum, tenni ɣar wadaf n Tewwart n Iceqfan, uca barreḥ dinni awařen nni i d ac ɣa iniɣ,

3 ini: ‘Sřem i wawař n SIDI, a ijeǧiden n Yahuda d imezdaɣ n Urcalim! Ammu i iqqar SIDI n řɛeskarat, AREBBI n Israil: Xzar, Necc ad ssiwḍeɣ ict n tecti tameqqrant x wemcan-a, maḥend n marra nni tt ɣa isřen, ad ṭneṭnen imezzuɣen,   

4 maɣar nitni ḥeyyden xafi, arrin amcan-a d ijj n wemcan i ibarraniyyen uca qeddmen tiwhibin n řebxur i irebbiten nneɣni nni war ssinen, war iǧi nitni uřa d ibabaten nsen d ijeǧiden n Yahuda. Nitni ɛemmaren amcan-a s idammen n imezdagen.   

5 Minzi nitni ssbedden řegɛudi mani ttwehhbent ddbayeḥ nsen i Baɛl, ḥima ad sscemḍen iḥenjiren nsen s tmessi, am tɣarṣa n wecmaḍ i Baɛl, min war d asen umureɣ d min war ɣarsen ssiwřeɣ d min ɛemmarṣ war t ggiɣ deg wuř inu.’ ”

6 “S uya, xzar, ad dd-asen wussan, ammu i iqqar SIDI, war daysen qqaren ɛad i wemcan-a ‘Tufat’ niɣ ‘Taɣzurt n mmis n Hinnum’, maca ‘Taɣzurt n Wenɣay’.   

7 Maɣar ad ssbeṭṭřeɣ inwayen n Yahuda d Urcalim deg wemcan-a u ad ten ɣeḍřeɣ zzat i wudem n řɛedyan nsen s ssif u s ufus n yinni yarezzun tudart nsen. Necc ad wceɣ řxecbat nsen d macca i ijḍaḍ n ujenna u i řmař n temmurt. □    

8 Necc ad arreɣ tandint-a d ict n řqecɛet n unexřiɛ d tseḍḥac. Kuř ijj wenni xas dd ɣa ikken ad innexřeɛ u ad iṣeffar s asrubi x marra jjɛayef nnes.

9 Necc ad asen ggeɣ ad ccen aysum n iḥenjiren nsen d weysum n yessitsen. Nitni ad ccen, kuř ijj aysum n jjar nnes, di řweqt nni di ɣa quwwaren i tendint, di řeḥṣaret i zi ten i ɣa ḥṣaren řɛedyan nsen d yinni yarezzun tudart nsen.”  

10 Xenni ittxeṣṣa ac ad tarẓed aɣarraf jar tiṭṭawin n yeryazen nni akidek yuyuren.

11 Ittxeṣṣa ad asen tinid: “Ammu i iqqar SIDI n řɛeskarat: ‘Ammu i ɣa arẓeɣ řgens-a d tendint-a, am mammec ttareẓẓan ijj n uɣarraf n bu-třaxt nni war izemmaren ad t ɛedřen ɛad. Nitni ad ten neḍřen di Tufat umi war din iqqim wemcan mani ɣa neḍřen.   

12 Ammu i ɣa ggeɣ zeg wemcan-a u zeg imezdaɣ nnes, iqqar SIDI, ḥima ad arreɣ tandint-a am Tufat.

13 Tudrin n Urcalim d tudrin n ijeǧiden n Yahuda ad dewřent xemjent am wemcan n Tufat, zi ssibbet n marra tudrin i zi x tzeɣwin nsent qeddmen nitni řebxur i marra řɛeskar n ujenna d tewhibin n useyyeb i irebbiten nneɣni.’ ”   

14 Umi dd-iɛqeb Irmiya zi Tufat, mani tuɣa t issekk SIDI maḥend ad inebba, yuyur di řemraḥ n zzat n Taddart n SIDI uca inna i řgens marra:

15 “Ammu i iqqar SIDI n řɛeskarat, AREBBI n Israil: ‘Xzar, Necc ad ssiwḍeɣ x tendint-a u x marra tineddam nnes marra řɣar nni x ssiwřeɣ, minzi nitni menɛen taɣennant am ugin ad sřen ɣar wawařen inu.’ ”   

□ 

19:7 tudart nsen - s Tɛibranit ‘řeɛmar nsen’.

Irmiya d řɛedyan nnes

20

1 Řami Facḥur, mmis n Immir, akehhan nni ittwaggen d aweqqaf ameqqran x Taddart n SIDI, isřa i Irmiya ittnebba awařen-a,

2 iwta Facḥur anabi Irmiya uca iḥebbes i-t deg ukeccuḍ nni iǧan deg wexxam n sennej n Tewwart Yuɛřan n Binyamin nni iǧan di Taddart n SIDI.

3 Tiwecca nnes ijja Facḥur ad arxun i Irmiya zeg ukeccuḍ. Xenni inna as Irmiya: “War d ac iqqar SIDI Facḥur, maca Majur-Missabib. □  

4 Maɣar ammu i iqqar SIDI: ‘Xzar, Necc ad cek ggeɣ d asnexřiɛ i yixef nnec u i marra inni cek ittexsen. Nitni ad wḍan s ssif n řɛedyan nsen, am t ttwařant tiṭṭawin nnec, u Necc ad wceɣ marra Yahuda deg ifassen n ujeǧid n Babil nni ten i ɣa inedhen di tmeḥbast ɣar Babil u ad ten ineɣ s ssif.

5 Marra agřa n tendint-a ad ten sellmeɣ u marra min dayes iɣřan d marra tixuba n ijeǧiden n Yahuda ad ggeɣ aya marra deg ufus n řɛedyan nsen. Nitni ad ten acaren, ad ten ksin akidsen uca ad ten i-dd-awyen ɣar Babil.   

6 Cek, Facḥur, d marra ayt n taddart nnec, kenniw ad teffɣem d imeḥbas. Cek ad dd-tawḍed ɣar Babil uca ad temmted dinni uca ad ttwaneḍřed dinni, cek d marra imeddukkař nnec inni umi tnebbid s ixarriqen.’ ”

7 “Cek tjebded ayi, a SIDI, uca necc ttwassqenɛeɣ. Cek tjehded xafi aṭṭas, tɣeřbed ayi. Ass marra ttɣiman deḥḥcen dayi, marra idsen stehzan zzayi.

8 Maɣar meřmi ma ssiwřeɣ, sɣuyyuɣ ‘Řexcunect!’, řaɣiɣ ‘Anexřiɛ!’, maɣar awař n SIDI ittawi ayi-dd ass imun mɣir aseḥqar d ustehzi.   

9 Nniɣ: ‘Necc war t ttidareɣ ɛad u war ssiwiřeɣ ɛad s Yisem nnes!’, xenni idweř aya deg wuř inu am yict n tmessi yareqqen, tᵉttwaḥbes deg iɣsan inu. Necc ssaḥařeɣ ixef inu maḥend ad ṣbareɣ, maca war d as zemmareɣ.

10 Maɣar sřiɣ aceqqef s řhard n waṭṭas: ‘Majur-Missasib’, ‘Asiggʷed zi marra iɣezdisen!’, ammu i qqaren. Uca xenni qqaren: ‘Sargeb aneɣ!, xenni neccin ad zzayes nbarreḥ!’ Kuř aryaz ak-d ddareɣ di řehna, ittraja ař ɣa nqarḍeɣ. Qqaren: ‘Ad taɣ nzemmar ad t neɣwa, xenni ad t neɣřeb uca ad zzayes nexřef.’ ”

11 “SIDI ibedd akidi am yijj n bu-teɣruḍt d ameqqran, x uya i ɣa nnqarḍen inni d ayi iḍaffaren, war zemmaren ad ggen walu. Nitni ad seḍḥan s yixef nsen aṭṭas, minzi war ggin s řeɛqeř. Ad tiři d ict n řefḍiḥet i řebda i war ttᵉttun i řebda.   

12 Cek, a SIDI n řɛeskarat, wenni ittqeǧaben amsegged, wenni ittwařan tiẓẓař d wuř, scen ayi nneqmet nnec xasen, maɣar necc ggiɣ ac taɣawsa inu deg ufus.”   

13 “Zehhdem i SIDI, semɣarem SIDI, maɣar Netta ifekk amezřuḍ zeg ufus n iɛeffanen.”

14 “Aqa ittwanɛeř ass i di dd-ttwarweɣ! Ass i d ayi dd-turu yemma war ittiři ittwabarek.   

15 Ittwanɛeř weryaz nni dd-yiwyen řexbar aṣebḥan i baba, inna: ‘Aqa ittwaruw ac-dd uḥenjir!’ uca issfarḥ i-t ammu s waṭṭas.   

16 Ejj aryaz nni ad yiři am tneddam nni issneqřeb SIDI břa ma indem zi man aya. Ejj i-t ad iseř i iɣuyyan n řeḥriq ɣar teffut u iɣuyyan n umenɣi ɣar ṭṭya n wass,   

17 minzi Netta war d ayi inɣi deg uɛeddis n yemma. Ammu tedweř yemma d anḍeř inu uca iqqim uɛeddis nnes iksi s ddeyset i řebda!

18 Mayemmi i dd-ffɣeɣ zeg uɛeddis? Ma ḥima ad ẓareɣ tamara d wecḍan waha u ḥima ad qḍiɣ ussan inu di řefḍiḥet?”   

□ 

20:3 Facḥur - isem wanita ixs ad yini ‘sřam’ niɣ ‘tiřelli’. Majur-Missabib - isem wanita ixs ad yini ‘anexřiɛ zi marra iɣezdisen’.

Asekki amezwaru n ujeǧid Ṣidqiya ɣar Irmiya

21

1 Awař nni dd-iffɣen zi SIDI ɣar Irmiya, umi ajeǧid Ṣidqiya issekk ɣares Facḥur, mmis n ukehhan Malkiya, d Ṣafanya, mmis n ukehhan Maɛasiya, inna: □  

2 “Seqsa maca SIDI xaneɣ, maɣar Nabuxadraṣṣar, ajeǧid n Babil, ittmenɣa akidneɣ. Ad taɣ SIDI ad dayneɣ igg ict n lmuɛjiza am mammec marra lmuɛjizat nnes, maḥend ad xaneɣ iḥeyyed Nabuxadraṣṣar.”

3 Xenni inna asen Irmiya: “Ammu i ɣa tinim i Ṣidqiya:

4 ‘Ammu i iqqar SIDI, AREBBI n Israil: Xzar, Necc ad ssenqeřbeɣ deg ifassen nwem řesnaḥ i zi ttmenɣam ak-d ujeǧid n Babil d Ikaldaniyyen, inni d awem dd-innḍen barra i řḥiḍ, u Necc ad ten ssmuneɣ di řwesṭ n tendint-a.

5 Necc simant inu ad kidwem menɣeɣ s ufus isswiẓẓḍen d uɣiř ijehden, s weɣḍab d wesɛar u s uduqqez ameqqran n weɣḍab.

6 Necc ad wteɣ imezdaɣ n tendint-a, am iwdan uřa d řmar: nitni ad mmten s ijj n ṭṭaɛun ameqqran.

7 Awarni as, ammu i iqqar SIDI, Necc ad sseɛduɣ Ṣidqiya, ajeǧid n Yahuda, d imsexxaren nnes d řgens nnes nni iqqimen di tendint-a zi ṭṭaɛun, zi ssif u zi řaẓ, deg ufus n Nabuxadraṣṣar, ajeǧid n Babil, deg ufus n řɛedyan nsen u deg ufus n yinni yarezzun tudart nsen. Netta ad ten ineɣ s řeqḍeɛ n ssif u netta war ittḥinni, war issɛizzi u war yareḥḥem.’ ”

8 “I řgens-a ad tinid: ‘Ammu i iqqar SIDI: Xzar, Necc ggiɣ awem abrid n tudart d webrid n řmewt.

9 Wenni i ɣa iqqimen di tendint-a, ad ittwaneɣ s ssif, s řaẓ u s ṭṭaɛun, maca wenni zzayes i ɣa iffɣen uca ad iɛdu ɣar Ikaldaniyyen inni kenniw iḥeṣṣaren, ad iqqim iddar uca řeɛmar nnes ad as yiři am tkeccaḍt.   

10 Maɣar Necc arriɣ-dd s wudem inu ḍidd i wemcan-a, war iǧi i řxar, ammu i iqqar SIDI. Amcan-a ad ittwasseɛdu deg ufus n ujeǧid n Babil u netta ad as iqqed timessi.’ ”

11 Zi jjihet n taddart n ujeǧid n Yahuda, sřem i wawař n SIDI:

12 “A taddart n Dawud, ammu i iqqar SIDI: ‘Seggdem nican di teffut, fekkem wenni ittwakeccḍen zeg ufus n wenni iḥeṣṣaren, niɣ ad yarreẓ wesɛar inu am tmessi ařami war izemmar uřa d ijj ad tt issexsi ɛad zi ssibbet n tmegga nwem tiɛeffanin.   

13 Xzar, ad cem řeqfeɣ, cem tenni izeddɣen di teysart, cem, a taṣḍart n řwaṭa, ammu i iqqar SIDI. Kenniw teqqarem: Man wen izemmaren ad ɣarneɣ dd-ihwa, man wen izemmaren ad dd-yadef ɣar tzeddiɣin nneɣ?

14 Necc ad kenniw ɛaqbeɣ ɛlaḥsab řɣiǧet n tmegga nwem, ammu i iqqar SIDI. Necc ad ggeɣ timessi deg wezɣar nnes nni i ɣa iccen marra min d as dd-innḍen.’ ” □    

□ 

21:1 Ṣafanya - isem-a wanita ixs ad yini ‘wenni t issnuffaren SIDI’.

□ 

21:14 azɣar - niɣ ‘řɣabet’ niɣ ‘tazgant’.

22

1 “Ammu i iqqar SIDI: ‘Hwa ɣar taddart n ujeǧid n Yahuda, ini din awař-a,

2 ad tinid: A ajeǧid n Yahuda, wenni iqqimen x řɛarc n Dawud, seř i wawař n SIDI, cek d imsexxaren nnec d řgens nnec i ittadfen zi tewwura-ya!

3 Ammu i iqqar SIDI: Ggem řḥeqq d tsegda u ssnejmem min ittwakeccḍen zeg ufus n wenni iḥeṣṣaren. War ḥeṣṣarem, war ccatem řbarrani d uyujiř d tajjač. War ssizziřem idammen imezdagen di temmurt-a!   

4 Mařa kenniw ad teggem awař-a s tidett, xenni ad adfen ijeǧiden zi tewwura n tendint-a, inni i ɣa iqqimen ɣar Dawud x řɛarc nnes, inni i ɣa inedhen ikarruten d yeysan, wah, netta d imsexxaren nnes d řgens nnes.   

5 Mařa war tesřim ca ɣar wawařen-a, aqa jjuǧeɣ i Yixef inu, ammu iqqar SIDI, ad tedweř Taddart-a d řxirbet.’ ”

6 “Maɣar ammu i iqqar SIDI x taddart n ujeǧid n Yahuda: ‘Waxxa cek tusid ayi x řxaḍar am Jilɛad u am tqiccet n Lubnan, d tidett ad cek tteggeɣ d řexřa, tineddam war izdiɣen.   

7 Necc ad ḥuzeɣ ḍidd nnec imteḥḥayyen, kuř ijj s řesnaḥ nnes i wenɣay. Nitni ad qessen ticejjura nnec n tengelt i icnan aṭṭas s ccwaqar nsen uca ad tent wcen i tmessi.   

8 Xenni ad dd-kken aṭṭas n řegnus x tendint-a, ad inin, kuř ijj i umqarrab nnes: Mayemmi SIDI igga ammu i tendint-a tameqqrant?   

9 Ad inin: Minzi nitni semḥen di Řɛahd n SIDI, AREBBI nsen, uca sejden i irebbiten nneɣni uca dewřen ɛebbden asen.’ ”

X Callum

10 “War ttrum x umettin u war xas ccatem agejdur. Rum x wenni yuyuren, maɣar netta ɛemmarṣ ad dd-iɛqeb, ɛemmarṣ ad iẓar ɛad tammurt nnes mani ixřeq.

11 Maɣar ammu i iqqar SIDI x Callum, mmis n Yuciya, ajeǧid n Yahuda, wenni idewřen d ajeǧid deg wemcan n babas Yuciya, Callum wenni dd-iffɣen zeg wemcan-a: ‘Netta ɛemmarṣ ad dd-iɛqeb dinni ɛad.

12 Maɣar deg wemcan mani t nedhen di tmeḥbast, dinni i ɣa immet, ɛemmarṣ ad iẓar tammurt-a ɛawed.’ ”

X Yahuyaqim

13 “Axeyyeb i wenni i ɣa issbedden tazeddiɣt nnes s řmuɛṣiyyet, tiɣurfin nnes s řɣecc, wenni issxeddamen wenni t yudsen nehřa axeǧeṣ u war d as ittic řmunet nnes,   

14 wenni iqqaren: ‘Necc ad ssbeddeɣ i yixef inu ict n tzeddiɣt yuɛřan aṭṭas s tɣurfin iwesɛen.’ Xenni ad dayes igg tiburjatin uca ad tt iseqqef s ukeccuḍ n tcejjura n tengelt uca ad tt izewweq s tintat tizeggʷaɣin.

15 Ma tḥekkmed am ujeǧid umi tᵉttemḥizwared zi ssibbet n tneglin? Babac ma war icci, ma war iswi u ma war iggi řḥeqq d tsegda? Netta tuɣa mliḥ xas xenni!

16 Netta iḥkem tamesřact n wenni ittwaḥṣaren d umezřuḍ. Tuɣa mliḥ xas xenni. Ma aya war ixs ad yini aqa bnadem issen ayi?, ammu i iqqar SIDI.

17 Maca tiṭṭawin nnec d wuř nnec aqa ten mɣir x tizi nnec waha, x idammen imezdagen maḥend ad ten tessizzřed, u x ddeǧ d ubeɛɛej, maḥend ad ten tegged.”

18 “S uya, ammu i iqqar SIDI x Yahuyaqim, mmis n Yuciya, ajeǧid n Yahuda: ‘Nitni war xas ceṭṭnen: Ax, uma! niɣ: Ax, učma! Nitni war ceṭṭnen: Ax, sidi! niɣ: Ax, lɛaḍim!   

19 Ad neḍřen s wenḍař n ijj n weɣyuř. Ad t jarren u ad t nḍaren ɣar řaggʷaj, barra i tiwwura n Urcalim.’ ”   

X Kun-Yahu

20 “Geɛɛed x idurar n Lubnan, sɣuyy uca ejj tmijja nnem ad tᵉttwaseř di Bacan. Sɣuyy-dd ɛawed zi Abarim, maɣar marra inni cem ittexsen ttwarẓan.

21 Necc ssiwřeɣ akidem řami cem tuɣa di řaman, cem maca tennid: ‘Necc war xseɣ ad sřeɣ!’ Ammu i t teggid zi temẓi nnem, maɣar cem tuɣa war tᵉttexsed ad tesřed i tmijja inu.   

22 Marra imeksawen ad ten yarwes usemmiḍ uca inni cem ittexsen ad uyuren di tmeḥbast. Xenni ad tseḍḥid uca ad tenfeḍḥed zi ssibbet n marra tuɛeffna nnem. □  

23 Cem, a tenni izeddɣen x idurar n Lubnan, tenni iḥebḍen di tcejjura n tneglin, mammec i ɣa tzehhared xmi d am dd ɣa yasen řewjeɛ, řeḥriq am yicten tᵉttaru!”

24 “S tidett am ddareɣ Necc, ammu i iqqar SIDI: ‘Waxxa, mařa Kun-Yahu, mmis n Yahuyaqim, ajeǧid n Yahuda, tuɣa d txadent n ucemmiɛ deg ufus inu, aqa ad cek kkseɣ ssenni.

25 Necc ad cek wceɣ deg ufus n yinni yarezzun tudart nnec u deg ufus n wenni zi tᵉtteggʷeded, deg ufus n Nabuxadraṣṣar, ajeǧid n Babil, u deg ufus n Ikaldaniyyen. □  

26 Cek d yemmac, ad kenniw nḍareɣ ɣar ict n temmurt nneɣnit mani war texřiqem, uca dinni ad tmetnem.

27 War ttɛiqqibem ɛemmarṣ ɣar temmurt nni di temmeẓrem maḥend ad ɣares dd-tɛeqbem.’ ”

28 “Ma Kun-Yahu aryaz-a d ijj n uɣarraf immenḍar, yarreẓ? Niɣ netta d ijj n uɣarraf war t ittexs ɛad uřa d ijj? Mayemmi t ḥejjaren, netta d zzariɛet nnes, nḍaren ten ɣar ict n temmurt war tt ssinen?

29 A tammurt, tammurt, tammurt, seř i wawař n SIDI!

30 Ammu i iqqar SIDI: ‘Zemm aryaz-a nhřa iḥenjiren, ijj n weryaz nni war ɣar iǧi zzhir deg wussan nnes. Maɣar uřa d ijj zeg warraw nnes ad ɣares yiři zzhir ařami i ɣa iqqim x řɛarc n Dawud, ad iḥkem ɛawed di temmurt n Yahuda.’ ”

□ 

22:22 imeksawen - niɣ ‘iničan’.

□ 

22:25 yinni yarezzun tudart nnec - s Tɛibranit ‘n yenni yarezzun řeɛmar nnec’.

Aɣeddu n tsegda

23

1 “Uct x imeksawen i ineqqen u zuzzaran uǧi n ddmani inu n tarewsa, ammu i iqqar SIDI. □    

2 S uya ammu i iqqar SIDI, AREBBI n Israil, x imeksawen nni yarekkwsen řgens inu: ‘Kenniw tzuzzarem uǧi inu uca tuẓẓřem xasen. Kenniw war ten teḥḍim. Xzar, Necc ad xeřfeɣ zi tuɛeffna d tmegga nwem, ammu i iqqar SIDI.

3 Necc ad ssmuneɣ min iqqimen n wuǧi inu zi marra timmura mani xasent uẓẓřeɣ. Necc ad tent arreɣ ɣar řkurit nsent, ad arwent, ad mmarnint.

4 Necc ad asent ggeɣ imeksawen nni tent i ɣa yarewsen. Nitni war tteggʷdent ɛad u war ttnexřiɛent u war ttweddirint!’, ammu i iqqar SIDI.”   

5 “Xzar, ad dd-asen wussan, ammu i iqqar SIDI, aqa Necc ad ssekkareɣ i Dawud AƔEDDU n tsegda. Netta ad iḥkem am Ujeǧid, ad ifřeḥ uca ad igg řḥeqq d tsegda di temmurt.   

6 Deg wussan nnes ad ittwassenjem Yahuda uca Israil ad izdeɣ di řaman. Wa ad yiři d Isem i zi d as i ɣa řaɣan: SIDI, Tasegda nneɣ.”   

7 “S uya, xzar, ad dd-asen wussan, ammu i iqqar SIDI, war qqaren ɛad: ‘S tidett am iddar SIDI nni dd-issuffɣen ayt n Israil zi Miṣra!’,   

8 maca: ‘S tidett am iddar SIDI nni dd-isgeɛɛden zzariɛet n taddart n Israil, wenni ten dd-yarrin zi temmurt n ccamal u zi marra timmura manis xasen uẓẓřeɣ. Nitni ad zedɣen di temmurt nsen.’ ”

9 X inabiyyen.

“Uř inu ittwarẓ di daxeř inu, marra iɣsan inu ttarjijin. Necc dewřeɣ am yijj n umescur, am weryaz nni yarni binu, zi ssibbet n SIDI u zi ssibbet n wawařen nnes iqeddsen.

10 Maɣar tammurt teccur s yinni izennan, maɣar tammurt tecḍen zi ssibbet n nneɛřet, ddmani n tarewsa di řexřa uẓɣent. Mani xsen ad awḍen aqa-t d aɛeffan, uřa d jjehd nsen war iǧi ca nican.   

11 Maɣar am unabi am ukehhan ttwafesden, ɛad di Taddart inu ttafeɣ tuɛeffna nsen, ammu i iqqar SIDI.   

12 S uya ad dd-asen idweř webrid nsen am yijj n řewḍa itteḥruǧuḍ di taǧest. Ad ttwaɛarrnen u nitni ad zzayes dd-wḍan, maɣar ad xasen dd-ssehwiɣ ict n tecti taɛeffant deg useggʷas i zzaysen i ɣa xeřfeɣ, ammu i iqqar SIDI.”   

13 “Aqa Necc ẓriɣ timesřayin isstebhaten ɣar inabiyyen n Samarya: nitni tuɣa ttnabben s Baɛl uca ttɣarran řgens inu.

14 Maca ɣar inabiyyen n Urcalim ẓriɣ ijj n nnɛi d aɛeffan qaɛ: nitni zennan, uyuren am ssxarriqen uca ssjehden ifassen n iɛeffanen ařami uřa d ijj war dd-iɛqeb zeg webrid nnes aɛeffan. Mammec ttwařiɣ Necc, marra idsen am Sadum, uca imezdaɣ n Urcalim i Necc am Ɛamurra.   

15 S uya, ammu i iqqar SIDI n řɛeskarat, AREBBI n Israil: Xzar, Necc ad wceɣ cciḥ d macca i řgens-a uřa d aman n arrhaj maḥend ad ten swen, minzi zeg inabiyyen di Urcalim iffeɣ-dd uɣesseb n Ccariɛa ɣar marra tammurt.   

16 Ammu i iqqar SIDI n řɛeskarat: War ttesřim ca i wawařen n inabiyyen nni d awem ittnebban, am ssawařen akidwem baṭeř. Nitni ssawařen ijj n řewḥiy n wuř n yixef nsen, war ssiwiřen řewḥiy zeg uqemmum n SIDI.

17 Řebda qqaren i yinni d ayi isseḥqaran: SIDI inna i-t, ad ɣarwem yiři řehna! U i kuř ijj wenni igguren di řeqsaḥet n wuř nnes, qqaren: War dd xawem ittemsar uřa d ijj n řɣar!   

18 Maɣar man wen zzaysen tuɣa ibedd di řḥeřqet n imcawaren n SIDI, iẓra awař nnes u isřa as? Wi issḥessen i wawař nnes uca isřa ɣares?

19 Xzar, taḥaryaḍt n SIDI, iffeɣ-dd zzayes wesɛar, ict n tḥaryaḍt tezzebzib nni dd ɣa ihwan x uzeǧif n iɛeffanen.   

20 Aɣḍab n SIDI war dd-iddikkʷiř ca ař ɣa yiřin ixarriṣen n wuř nnes. Deg uneggar n wussan ad as tfehmem s řefhamet tekmeř.

21 Necc war dd-ssekkiɣ ca inabiyyen nni, waxxa amenni gguren ttazzřen nitni. Necc war ɣarsen ssiwřeɣ ca, waxxa amenni bdan ad nebban deɣya zeg yixef nsen.   

22 Mři tuɣa nitni bedden di řheřqet n imcawaren inu, iři arrin řgens inu ad iseř i wawařen inu u iři arrin ten ad dd-dewřen zeg webrid nsen aɛeffan u zi řɣar n tmegga nsen.”

23 “Necc d ijj n AREBBI zi řadas, ammu i iqqar SIDI, war iǧi ijj n AREBBI zi řaggʷaj?

24 Ma izemmar ca n yijjen ad innuffar deg imucan innuffaren, ařami Necc war t ẓarreɣ, iqqar SIDI. Ma war iǧi d Necc wenni iccuren ajenna d temmurt?, iqqar SIDI.   

25 Necc sřiɣ min qqaren inabiyyen nni ittnebban am ssxarriqen deg Yisem inu, qqaren: ‘Tuɣa ɣari ict n tirja, ict n tirja!’

26 Ař meřmi ɛad ad iřint tirja deg wuř n inabiyyen nni ittnebban am ssxarriqen? Nitni d inabiyyen n wecmaṭ n wuř n yixef nsen,

27 inni yarezzun ad arren řgens inu ad ittu Isem inu s tirja nsen nni tthajan ijj i wenneɣni, am mammec ibabaten nsen ttun Isem inu s Baɛl.   

28 Anabi nni ɣares ict n tirja, ejj i-t ad tt iḥaja, u anabi nni ɣar iǧa wawař inu, ejj i-t ad issiweř awař inu s tidett. Maɣar min dd-yiwyen řum ɣar imendi, iqqar SIDI.

29 Ma war iǧi wawař inu am tmessi, iqqar SIDI, uca am yijj n wefḍis i iřebbzen taṣḍart?

30 S uya, xzar, Necc ad řeqfeɣ inabiyyen nni, ammu i iqqar SIDI, inni ittacaren awařen inu ijj n wenneɣni.   

31 Xzar, Necc ad řeqfeɣ inabiyyen nni, iqqar SIDI, inni issxeddamen iřes nsen u ssawařen zzayes ammu: ‘Netta iqqar!’

32 Xzar, Necc ad řeqfeɣ inni ittnebban s tirja ixarriqen, ammu i iqqar SIDI. Nitni ttḥajan tirja nni u ammu i ttɣarran řgens inu zeg ixarriqen nsen d řhard nsen ibeṭṭřen. Necc war ten dd-ssekkeɣ u war d asen wciɣ awař. Nitni war ǧin d nnfeɛ i řgens, ammu i iqqar SIDI.”   

33 “Xmi cek i ɣa isseqsa ijj n řgens niɣ ijj n unabi niɣ ijj n ukehhan, ad yini: ‘Min iɛna xenni řḥukm issaggʷaden n SIDI?’, xenni cek ad asen tinid: ‘Min iɛna xenni řḥukm issaggʷaden?’ ‘Ad kenniw nḍareɣ!’, ammu i iqqar SIDI.

34 Anabi d ukehhan d řgens nni iqqaren am stᵉhezzan: ‘Řḥukm issaggʷaden n SIDI?’, aryaz nni d taddart nni ad zzayes xeřfeɣ.

35 Ammu ittxeṣṣa ad tinim, kuř ijj i jjar nnes u kuř ijj i umas: ‘Mammec xak dd-yarra SIDI?’, u: ‘Min inna SIDI?’

36 War tidarem ɛad řḥukm issaggʷaden n SIDI, maɣar řḥukm issaggʷaden n SIDI ad yiři min ɣa yini kuř ijj: aqa kenniw tessfarɣem awařen n AREBBI iddaren, SIDI n řɛeskarat, AREBBI nneɣ.

37 Ammu i ɣa tinid i unabi: ‘Mammec xak dd-yarra SIDI?’, niɣ: ‘Min inna SIDI?’

38 Maca umi teqqarem kenniw: ‘Řḥukm issaggʷaden n SIDI?’, s uya, ammu i iqqar SIDI, umi kenniw teqqarem awař-a: ‘Řḥukm issaggʷaden n SIDI?’, waxxa Necc ssekkeɣ-dd ɣarwem ijjen ḥima ad awem yini: ‘Kenniw war teqqarem ca: Řḥukm issaggʷaden n SIDI?’,

39 s uya, xzar, Necc ad kenniw ttuɣ qaɛ. Necc ad kenniw nḍareɣ zi zzat i wudem inu ak-d tendint nwem nni d awem wciɣ i kenniw uřa i řejdud nwem.

40 Necc ad xawem dd-ssehwiɣ řḥegra i řebda d řefḍiḥet i řebda nni war ittwattun ɛemmarṣ.”   

□ 

23:1 imeksawen - niɣ ‘iničan’.

Tnayen n tsuǧatin n tazart

24

1 SIDI ijja ayi ad ẓareɣ man aya. Xzar, ttwassarsent tnayen n tsuǧatin n tazart qibač i Zzawect Tameqqrant n SIDI awarni i umi tuɣa Nabuxadraṣṣar, ajeǧid n Babil, indeh Yakunya, mmis n Yahuyaqim, ajeǧid n Yahuda, d řḥukkam n Yahuda ak-d iḥrayfiyyen d yemziřen zi Urcalim di lmenfa ɣar Babil.   

2 Deg ict n tsuǧet tuɣa din tazart iṣebḥen, am řbacur. Di tsuǧet nneɣnit tuɣa din tazart war teḥri aṭṭas, zeɛma war teḥri ařami war izemmar ad tᵉttwacc.

3 Inna ayi SIDI: “Min tᵉttwařid cek, Irmiya?” Necc nniɣ: “Tazart. Tazart iṣebḥen teṣbeḥ aṭṭas, uca tenni war iḥřin aṭṭas, war teḥři ařami war tᵉttwicci.”

4 Xenni yusa-dd ɣari wawař n SIDI, inna:

5 “Ammu i iqqar SIDI, AREBBI n Israil: ‘Am tazart iṣebḥen ammu i ɣa ḥesbeɣ ṣebḥen inni ittwanedhen di tmeḥbast zi Yahuda, inni x uẓẓřeɣ zeg wemcan-a ɣar temmurt n Ikaldaniyyen.

6 Necc ad xasen ssarseɣ tiṭṭawin inu s arḍa uca ad ten arreɣ ad ɛeqben ɣar temmurt-a. Necc ad ten ssbeddeɣ, war ten heddmeɣ, ad ten ẓẓuɣ, war ten qeǧɛeɣ.

7 Necc ad asen wceɣ ijj n wuř maḥend ad ayi ssnen, belli aqa Necc d SIDI. Nitni ad iřin d řgens inu u Necc ad iřiɣ d AREBBI nsen, maɣar nitni ad ɣari dd-dewřen s wuř nsen imun.’ ”   

8 “Am tazart war iḥřin, tenni war teḥři aṭṭas ařami war tᵉttwicci, iqqar SIDI, ammu i ɣa arreɣ Ṣidqiya, ajeǧid n Yahuda, d řḥukkam nnes d min iqqimen zi Urcalim d yinni izeddɣen di temmurt n Miṣra.   

9 Necc ad ten arreɣ d ict n řqecɛet n unexřiɛ i marra tigeldiwin n ddunect, d řḥegra d ijj n umedya d ict n řqecɛet n ustehzi d ict n nneɛřet di marra imucan mani xasen i ɣa yaẓẓřeɣ.   

10 Necc ad ssekkeɣ jar asen ssif d řaẓ d ṭṭaɛun ař dd-ttwakksen marra zi temmurt i asen wciɣ, i nitni u i řejdud nsen.”

Abarreḥ s lmenfa di Babil

25

1 Awař nni dd-yusin ɣar Irmiya x marra řgens n Yahuda, deg useggʷas wiss arebɛa n Yahuyaqim, mmis n Yuciya, ajeǧid n Yahuda. Tuɣa-t d aseggʷas amezwaru n Nabuxadraṣṣar, ajeǧid n Babil.

2 Inna unabi Irmiya awař-a i marra řgens n Yahuda u i marra imezdaɣ n Urcalim, inna:

3 “Zeg useggʷas wiss třeṭṭac n Yuciya, mmis n Amun, ajeǧid n Yahuda, ař ass-a, aqa i yijj n řmijjař n třata u-ɛicrin n iseggʷusa, yusa-dd ɣari wawař n SIDI u necc tuɣa ssawařeɣ akidwem, wah, zeg umezwaru tuɣa necc ssawařeɣ akidwem, maca kenniw war tesřim ca.

4 SIDI issekk-dd ɛawed marra imsexxaren nnes, inabiyyen, zeg umezwaru issekk i-ten-dd, maca kenniw war tesřim u war tewcim ca amezzuɣ nwem ḥima ad tesřem.   

5 Nitni nnan: ‘Dewřem-dd, kuř ijj zeg webrid nnes aɛeffan u zi tuɛeffna n tmegga nwem uca zedɣem di temmurt nni d awem iwca SIDI u i řejdud nwem zi řebda i řebda qaɛ.   

6 War ttraddafem irebbiten nneɣni ḥima ad asen tɛebdem u ad asen tbendqem. War d ayi seɛɛarem s tmegga n ifassen nwem, maḥend war d awem tteggeɣ řɣar.’

7 Maca kenniw war ɣari tesřim ca, ammu i iqqar SIDI, ařami d ayi tesɛarem s tmegga n ifassen nwem, i txessart nwem.”

8 “S uya, ammu i iqqar SIDI n řɛeskarat: ‘Minzi kenniw war tesřim ca ɣar wawařen inu,

9 xzar, s uya ad ggeɣ ad awyeɣ marra řaǧat zi ccamal, ammu i iqqar SIDI, uřa d Nabuxadraṣṣar, ajeǧid n Babil, amsexxar inu. Necc ad ten ssiwḍeɣ x temmurt-a u x imezdaɣ nnes u x marra řegnus i d as dd-innḍen uca ad ten ḥarrmeɣ i uteḥḥi. Necc ad ten ggeɣ d ict n řqecɛet n unexřiɛ d tseḍḥact uřa d řxirbat i řebda.   

10 Necc ad zzaysen kkseɣ řḥess n řefraḥet d řḥess n warcaq, tmijja n muřay d tmijja n tesřit, ddriz n yeẓra n tsirt uřa d tfawt n řefnar.   

11 Tammurt-a marra ad tedweř d řxirbet uřa d ict n řqecɛet n unexřiɛ, u řegnus-a ad sexxaren ajeǧid n Babil, sebɛin n iseggʷusa.

12 Xmi ɣa ɛdun sebɛin n iseggʷusa nni, xenni ad xeřfeɣ zeg ujeǧid n Babil d řgens nni x řmuɛṣiyyet nsen, ammu i iqqar SIDI, uřa x temmurt n Ikaldaniyyen. Necc ad tt arreɣ d ict n temmurt ittwareddǧen i řebda.   

13 Necc ad dd-ssehwiɣ x temmurt nni marra awařen inu nni xas nniɣ, marra min yurin deg wedlis ittwannḍen, min inebba Irmiya x marra řegnus.

14 Maɣar uřa d nitni, wah, nitni, ad ɛebbden i waṭṭas n řegnus d ijeǧiden imeqqranen, uca ammu Necc ad zzaysen xeřfeɣ ɛlaḥsab timegga nsen u ɛlaḥsab řxedmet n ifassen nsen.’ ”   

Řkas n weɣḍab n SIDI

15 “Maɣar ammu i d ayi inna SIDI, AREBBI n Israil: ‘Ksi řkas-a n binu n wesɛar zeg ufus inu u ewc i-t i marra řegnus mani cek i ɣa ssekkeɣ, ḥima ad swen,   

16 maḥend ad swen, ad meyyřen ssa ɣar da, ad dewřen ttbuhřuyen zi ssibbet n ssif nni dd ɣa ssekkeɣ jar asen.’ ”

17 Awarni uya ksiɣ řkas zeg ufus n SIDI, wciɣ t i marra řegnus, mani i d ayi issekk SIDI:

18 ... i Urcalim d tneddam n Yahuda, i ijeǧiden nnes d řḥukkam nnes, ḥima ad ten arreɣ d řxirbet, d ict n řqecɛet n unexřiɛ d tseḍḥact uřa d nneɛřet, am teǧa ass-a,

19 ... i Fiřɛun, ajeǧid n Miṣra, i umsexxaren nnes, řḥukkam nnes u i marra řgens nnes,   

20 ... i ubarru n ɛřam kuř ibarraniyyen

... i ijeǧiden n temmurt n Ɛuṣ

... i marra ijeǧiden n temmurt n Ifilisṭiniyyen, i Acqalun, Ɣazza, Ɛaqrun u i marra min iqqimen zi Acdud,   

21 ... i Idum, Mu’ab d ayt n Ɛammun,   

22 ... i marra ijeǧiden n Ṣur, i marra ijeǧiden n Ṣidun u i ijeǧiden n tegzirin x ujemmaḍ n řebḥar,   

23 ... i Dadan, Tayma, Buz d marra inni ittḥeffan acuwwaf ɣar ṭṭrufa,   

24 ... i marra ijeǧiden n temmurt n Weɛraben u i marra ijeǧiden n ɛřam kuř ibarraniyyen nni izeddɣen di řexřa,   

25 ... i marra ijeǧiden n Zimri, u i marra ijeǧiden n Ɛilam u i marra ijeǧiden n Maday,   

26 ... i marra ijeǧiden n ccamal, inni yudsen d yinni iggʷejen, ijjen awarni i wenneɣni,

... i marra tigeldiwin n ddunect i iǧan x wudem n temmurt,

uca awarni asen marra ad isu ujeǧid n Cicak, ixs ad yini Babil.

27 “Ad asen tinid: ‘Ammu i iqqar SIDI n řɛeskarat, AREBBI n Israil: Swem, scarem, ɛuqqem, wḍam u war tekkarem ɛad zzat i ssif i dd ɣa ssekkeɣ jar awem.’

28 Xmi ɣa agin ad ksin řkas zeg ufus nnec maḥend ad t swen, xenni ini asen: ‘Ammu i iqqar SIDI n řɛeskarat: Ad teswem s uɣiř!

29 Maɣar xzar, di tendint i x ittwabarreḥ s Yisem inu, ad bdiɣ s řɣar. Ma ad daywem ggen am tteggen ak-d imezdagen? Kenniw war ttwaḥesben d imezdagen, maɣar ad řaɣiɣ i ssif ḍidd i marra imezdaɣ n temmurt, ammu i iqqar SIDI n řɛeskarat.’ ”   

30 “Ad xasen tnebbid marra awařen-a uca ad d asen tinid: ‘SIDI ad dd-izehhar zi sennej uca Netta ad issgeɛɛed tmijja nnes zi Tzeddiɣt nnes Iqeddsen. Netta ad izehhar x Tzeddiɣt nnes, ad iřaɣa am t tteggen inni yareffsen aḍiř, ḍidd i marra imezdaɣ n ddunect.  

31 Ad dd-yas ijj n řḥess issnexřiɛen ař tma n temmurt, minzi SIDI ɣares ict n ddeɛwet ak-d řegnus. Netta ad iḥkem x bnadem am ikmeř, ad iɛarren marra iɛeffanen ɣar ssif, ammu i iqqar SIDI.’

32 Ammu i iqqar SIDI n řɛeskarat: ‘Xzar, ijj n řɣar tessuruf zi řgens ɣar řgens nneɣni, ict n tharyaḍt tewɛar tekkar-dd zi tmuwwa n temmurt.

33 Deg wass nni ad iřin inni ittwassnuqqben s ssif x ict n tma n temmurt ař tma nneɣni. War xasen ttrun, war ten jarrwen u war ten neṭṭřen. Ad dewřen d řeɣbar x wudem n temmurt.  

34 Rum, kenniw imeksawen, sɣuyem. Zuzzarem acař x yixef nwem, kenniw inni ɣar iǧa jjehd x tḥimriwin n wuǧi, maɣar yiweḍ-dd řḥař n tɣarṣt nwem, u Necc ad kenniw zuzzareɣ u kenniw ad tefruryem am yijj n uɣarraf iɣřa.   

35 War tneffeɛ tarewřa i imeksawen uřa d wenjam n yinni ɣar iǧa jjehd x tḥimriwin n wuǧi.

36 Sḥessem mammec sɣuyyun imeksawen s jjehd, mammec ttrun inni ɣar iǧa jjehd x tḥimriwin n wuǧi, minzi SIDI ittareddeǧ ddmani nsen n tarewsa.

37 Maɣar ddmani n tarewsa ad dewřen ugnun zi ssibbet n řḥaduq n weɣḍab n SIDI.

38 Am weyrad ameẓyan ijja Netta adurri nnes, maɣar tammurt nsen tedweř d ict n řqecɛet n unexřiɛ s řḥaduq n ssif n wenni iḥeṣṣaren, s řḥaduq n weɣḍab nnes.’ ”

Irmiya di Zzawect Tameqqrant - Aneqqi n unabi Uriya

26

1 Deg umezwaru n tgelda n Yahuyaqim, mmis n Yuciya, ajeǧid n Yahuda, yusa-dd wawař-a zi SIDI, inna:

2 “Ammu i iqqar SIDI: ‘Bedd di řemraḥ n zzat n Taddart n SIDI uca ini marra awařen-a nni zi cek weṣṣiɣ maḥend ad zzaysen tessiwřed i imezdaɣ n marra tineddam n Yahuda nni dd-yusin maḥend ad bendqen di Taddart n SIDI. War ttejji uřa d ijj n wawař war t teqqared.

3 Ad taɣ ad sřen, ad dd-dewřen, kuř ijj zeg webrid aɛeffan nnes, uca ad nedmeɣ x řɣar nni nwiɣ ad daysen t ggeɣ zi ssibbet n tuɛeffna n tmegga nsen.   

4 Ini asen: ‘Ammu i iqqar SIDI: Mařa kenniw war tᵉttexsem ad ɣari tesřem maḥend ad tuyurem ɛlaḥsab Ccariɛa inu nni d awem ggiɣ deg ufus,

5 u maḥend ad tesřem ɣar wawařen n imsexxaren inu, inabiyyen nni d awem dd-ssekkeɣ zeg umezwaru, waxxa kenniw war d asen tesřim,   

6 xenni ad ggeɣ ak-d Taddart-a am ggiɣ ak-d Cilu, uca ad arreɣ tandint d nneɛřet i marra řegnus di temmurt.’ ”   

7 Ikehhanen d inabiyyen d marra řgens sřin mammec issiweř Irmiya awařen-a di Taddart n SIDI.

8 Umi ikemmeř Irmiya awař x marra min tuɣa i d as iweṣṣa SIDI maḥend ad t inna i marra řgens, ṭṭfen t ikehhanen d inabiyyen d marra řgens uca nnan: “Ittxeṣṣa ad temmted!

9 Mayemmi tnebbid s Yisem n SIDI, tennid: ‘Taddart-a ad tedweř am Cilu u tandint-a ad tᵉttwareddeǧ ařami war dayes izeddeɣ uřa d ijjen?’ ” Marra řgens imun x Irmiya di Taddart n SIDI.

10 Umi sřin řḥukkam n Yahuda awařen-a, ffɣen-dd zi taddart n ujeǧid geɛɛden ɣar Taddart n SIDI, qqimen ɣar wadaf n tewwart n jdid n Taddart n SIDI.

11 Xenni ssiwřen ikehhanen d inabiyyen ak-d řḥukkam u ak-d marra řgens, nnan: “Aryaz-a isdaheǧ řmewt, am mammec tt tesřam s imezzuɣen nwem.”

12 Xenni issiweř Irmiya ak-d marra řḥukkam u ak-d marra řgens, inna: “SIDI issekk ayi-dd ḥima ad nebbiɣ marra awařen i tesřim ḍidd i Taddart-a u ḍidd i tendint-a.

13 Xenni řexxu, ɛedřem ibriden nwem d tmegga nwem uca ṣřem i tmijja n SIDI, AREBBI nwem, xenni ad indem SIDI zi marra řɣar i xawem inna.   

14 Maca necc, xzar, aqa ayi deg ufus nwem, ggem zzayi mammec i d awem ittɣiř d lemliḥ d nican di tiṭṭawin nwem.

15 Snem maca nican, mařa kenniw tenɣim ayi, ad dd-tawyem idammen imezdagen x yixef nwem u x tendint-a u x imezdaɣ nnes, minzi s tidett, SIDI issekk ayi-dd ɣarwem maḥend ad awem iniɣ marra awařen-a deg imezzuɣen nwem.”

16 Řḥukkam d marra řgens nnan i ikehhanen u i inabiyyen: “Aryaz-a war issdiḥeǧ řmewt, maɣar netta issawař akidneɣ s Yisem n SIDI, AREBBI nneɣ.”

17 Ca n iryazen zeg imɣaren n temmurt kkaren, bedden. Nitni ssiwřen ɣar marra agraw n řgens, nnan:

18 “Mixa zi Muracit tuɣa ittnabba deg wussan n Ḥizqiya, ajeǧid n Yahuda, uca issiweř ɣar marra řgens n Yahuda, inna: ‘Ammu i iqqar SIDI n řɛeskarat: Ṣihyun ad tᵉttwacarz am yijj n yeyyar u tandint n Urcalim ad tedweř d řxarbet u adrar n Taddart-a ad idweř d řegɛudi mani ɣa wehhben tiwhibin deg wezɣar.’ □    

19 Ma inɣa i-t Ḥizqiya, ajeǧid n Yahuda, d marra Yahuda? Ma war iggʷid netta SIDI u iksi s řmeɛruf řebda i SIDI ařami indem SIDI x řɣar i xasen iqqar? Neccin ad negg ijj n řɛib d ameqqran i yixef nneɣ.” □  

20 Tuɣa din ɛad ijj n weryaz nneɣni wenni tuɣa ittnebban s Yisem n SIDI, Uriya, mmis n Camɛiya, zi Qaryat-Yaɛarim. Netta inebba ḍidd i tendint-a u ḍidd i temmurt-a ɛlaḥsab marra awařen nni inna Irmiya.

21 Xmi isřa ujeǧid Yahuyaqim jmiɛ ak-d marra řḥukkam awařen nnes, ixs ujeǧid ad t ineɣ. Isřa Uriya aya, iggʷed, yarweř u yiweḍ ɣar Miṣra.

22 Ajeǧid Yahuyaqim maca issekk iryazen ɣar Miṣra: Il-Natan, mmis n Ɛakbur ak-d ca n iryazen. Issekk i-ten ɣar Miṣra.

23 Nitni iwyen-dd Uriya zi Miṣra uca nedhen t ɣar ujeǧid Yahuyaqim u wanita inɣa i-t s ssif. Netta inḍar řxecbet nnes deg imeḍřan n tarwa n řgens.

24 Maca afus n Axiqam, mmis n Cafan, tuɣa-t ak-d Irmiya maḥend war t tticen deg ifassen n řgens maḥend ad t nɣen.

□ 

26:18 azɣar - niɣ ‘řɣabet’ niɣ ‘tazgant’.

□ 

26:19 i yixef nneɣ - s Tɛibranit ‘řeɛmur nneɣ’.

Axḍaɛ i Babil

27

1 Deg umezwar n tgelda n Yahuyaqim, mmis n Yuciya, ajeǧid n Yahuda, yusa-dd wawař-a ɣar Irmiya, inna:

2 “Ammu i d ayi inna SIDI: ‘Egg i yixef nnec iseɣwan d izayřuten, u ssars i-ten x yiri nnec   

3 uca sekk i-ten i ujeǧid n Idum, i ujeǧid n Mu’ab, i ujeǧid n ayt n Ɛammun, i ujeǧid n Ṣur u i ujeǧid n Ṣidun, s ufus n imsexxaren inni dd-yusin ɣar Urcalim ɣar Ṣidqiya, ajeǧid n Yahuda.

4 Umur asen ad inin i isiditen nsen: Ammu i iqqar SIDI n řɛeskarat, AREBBI n Israil, ammu i ittxeṣṣa ad tinim i isiditen nwem:

5 S jjehd inu ameqqran d ufus inu isswiẓẓaden ggiɣ tammurt d bnadem d řebhayem nni iǧan x wudem n temmurt uca Necc ad ten wceɣ i wenni isdaheǧen di tiṭṭawin inu.   

6 Xenni řexxu, Necc ggiɣ marra timmura-ya deg ufus n Nabuxadnaṣṣar, ajeǧid n Babil, amsexxar inu. Wciɣ as uřa d řmař n yeyyar, maḥend ad xas sexxaren.   

7 Marra řegnus ad as sexxaren uřa i mmis d mmis n mmis ařami i dd ɣa yas řḥař i temmurt nnes. Xenni aṭṭas n řegnus d ijeǧiden imeqqranen ad ggen ad zzayes ttwasexxaren.

8 Řgens d tgeldit i war ixs ad as isexxar i Nabuxadnaṣṣar, ajeǧid n Babil, uca war ixs ad issehwa iři nnes swadday i uzayřu n ujeǧid n Babil, aqa Necc ad xeřfeɣ zi řgens nni s ssif d řaẓ d ṭṭaɛun, ammu i iqqar SIDI, ař ten i ɣa qḍiɣ s ufus nnes.

9 Kenniw xenni, war ttesřim i inabiyyen nwem d igezzanen nwem d ayt n bu-tirja nwem d ibezgawen nwem d iseḥḥaren nwem nni ɣarwem issawařen, qqaren: Kenniw war tsexxaram ca i ujeǧid n Babil!,

10 maɣar nitni ttnebban s ixarriqen maḥend ad kenniw ssiggʷejen x temmurt nwem, ařami Necc ad xawen aẓẓřeɣ uca kenniw ad tᵉttwahellkem.

11 Maca řgens nni i ɣa issaḍaren iři nnes swadday i uzayřu n ujeǧid n Babil uca ad as issexxar, aqa řgens nni ad t jjeɣ ad iqqim di temmurt nnes, uca ad tt icarz u ad dayes izdeɣ!’, ammu i iqqar SIDI.”

12 Xenni ssiwřeɣ ɣar Ṣidqiya, ajeǧid n Yahuda, ɛlaḥsab marra awařen-a, nniɣ: “Ggem iřawen nwem swadday i uzayřu n ujeǧid n Babil u sexxarem as u i řgens nnes, xenni ad teqqimem teddarem.

13 Mayemmi ɣa tᵉttwanɣem, cek d řgens nnec, s ssif d řaẓ d ṭṭaɛun, am mammec issiweř SIDI x řgens i war ixsen ad isexxar i ujeǧid n Babil.

14 War ttesřim i wawařen n inabiyyen, inni ɣarwem issawařen, qqaren: ‘Kenniw war tᵉttsexxarem ca i ujeǧid n Babil!’, maɣar nitni ttnebban awem s ixarriqen,   

15 minzi Necc war ten dd-ssekkeɣ, ammu i iqqar SIDI, u nitni ttnebban s ixarriqen s Yisem inu maḥend ad kenniw aẓẓřeɣ u kenniw ad tᵉttwahellkem, kenniw d inabiyyen nni d awem ittnabben,”

16 Ssiwřeɣ uřa ak-d ikehhanen u ak-d marra řgens, nniɣ: “Ammu i iqqar SIDI: ‘War tesřim ɣar wawařen n inabiyyen nwem i iqqaren: Xzar, řeqcuɛ zi Taddart n SIDI ad ttwarren deɣya zi Babil!, maɣar nitni ttnebban i kenniw s ixarriqen.   

17 War ɣarsen ttesřim ca, maca sexxarem i ujeǧid n Babil, xenni ad teqqimem teddarem. Mayemmi ɣa tedweř tendint-a d ict n řxirbet?

18 Mři nitni d inabiyyen, u awař n SIDI iǧa s tidett ɣarsen, ejj i-ten ad ttaren i SIDI n řɛeskarat, aqa řeqcuɛ i iqqimen ɛad di Taddart n SIDI u di taddart n ujeǧid n Yahuda di Urcalim war ttriḥen ɣar Babil.

19 Maɣar ammu i iqqar SIDI n řɛeskarat x ipilaren, x řebḥar n nnḥas, x tkarrutin u x marra řeqcuɛ nneɣni i iqqimen di tendint-a,

20 inni war kides iksi Nabuxadnaṣṣar, ajeǧid n Babil, umi indeh Yakunya, mmis n Yahuyaqim, ajeǧid n Yahuda, zi Urcalim ɣar Babil ak-d marra tarwa n taṣiřet n Yahuda d Urcalim,   

21 wah, ammu i iqqar SIDI n řɛeskarat, AREBBI n Israil, x řeqcuɛ i iqqimen di Taddart n SIDI u di taddart n ujeǧid n Yahuda u di Urcalim:

22 Ɣar Babil ad mmeksin u ad qqimen dinni ař ass i ɣarsen dd ɣa arzfeɣ, ammu i iqqar SIDI. Xenni ad ten ssuffɣeɣ u ad ten dd-arreɣ ɣar wemcan-a.’ ”   

Anabi Ḥananya

28

1 Deg useggʷas nni, deg umezwaru n tgelda n ujeǧid Ṣidqiya, ajeǧid n Yahuda, deg useggʷas wiss arebɛa, deg uyur wiss xemsa, issiweř akidi Ḥananya, mmis n Ɛazur, anabi zi Jibɛun, di Taddart n SIDI zzat i tiṭṭawin n ikehhanen d řgens imun, inna:

2 “Ammu i iqqar SIDI n řɛeskarat, AREBBI n Israil, iqqar: ‘Necc ad arẓeɣ azayřu n ujeǧid n Babil.

3 Ɛad tnayen n iseggʷusa xenni Necc ad dd-arreɣ ɣar temmurt-a marra řeqcuɛ n Taddart n SIDI, inni iksi Nabuxadnaṣṣar, ajeǧid n Babil, zeg wemcan-a uca yiwy-i-ten ɣar Babil.   

4 Necc ad ssɛeqbeɣ Yakunya, mmis n Yahuyaqim, d marra imenfiyyen zi Yahuda i dd-yiwḍen ɣar Babil, ɣar wemcan-a, ammu i iqqar SIDI, minzi Necc ad arẓeɣ azayřu n ujeǧid n Babil.’ ”

5 Xenni inna unabi Irmiya i unabi Ḥananya - zzat i tiṭṭawin n ikehhanen u zzat i tiṭṭawin n řgens imun, inni ibedden di Taddart n SIDI -

6 wah ammu i inna Irmiya: “Amin, ammu i ɣa yegg SIDI! Iři ad isseqfeř SIDI awařen nnec i tnebbid ařami ɣa yarr řeqcuɛ n Taddart n SIDI d marra inni ittwanedhen di lmenfa zi Babil ɣar wemcan-a!

7 Seř maca i wawař-a i zi ssawařeɣ deg imezzuɣen nwem u deg imezzuɣen n řgens imun:

8 ‘Inabiyyen nni tuɣa din iǧan qbeř inu d kenniw zeg wecḥař uya, nebban ḍidd i waṭṭas n temmura u ḍidd i waṭṭas n tgelditin x garra, x iceřwawen u x ṭṭaɛun.

9 Maca anabi nni ittnabben x sřam, mařa awař n unabi nni ad dd-iffeɣ, xenni ad yiři ittwassen s tidett aqa SIDI issekk-dd anabi nni.’ ”

10 Xenni iksi unabi Ḥananya azayřu n yiri n unabi Irmiya, yarẓ i-t.

11 Uca issiweř Ḥananya zzat i tiṭṭawin n marra řgens, inna: “Ammu i iqqar SIDI: ‘Qbeř i ɣa ɛdun tnayen n iseggʷusa kemmřen ad arẓeɣ azayřu n Nabuxadnaṣṣar, ajeǧid n Babil, i iǧan x yiřawen n marra řegnus.” Uca Irmiya yuyur abrid nnes.

12 Xenni yusa-dd wawař n SIDI ɣar Irmiya awarni i umi yarẓa unabi Ḥananya azayřu x yiřawen n unabi Irmiya, inna:

13 “Uyur, siweř ak-d Ḥananya, ini: ‘Ammu i iqqar SIDI: Izayřuten n ukeccuḍ tarẓid ten, maca teggid izayřuten n wuzzař deg wemcan nsen.’

14 Maɣar ammu i iqqar SIDI n řɛeskarat, AREBBI n Israil: ‘Ijj n uzayřu n wuzzař ssarseɣ t x yiřawen n marra řegnus, maḥend ad sexxaren i Nabuxadnaṣṣar, ajeǧid n Babil. Nitni ad as sexxaren. Uřa d řmař wciɣ ten deg ufus nnes.’ ”   

15 Xas uca inna unabi Irmiya i unabi Ḥananya: “Seř, Ḥananya, SIDI war cek dd issekk ca u cek tɣarred řgens-a ad ittceř x ixarriqen.

16 S uya, ammu i iqqar SIDI, xzar, Necc ad cek nḍareɣ. Ɛad deg useggʷas-a ad temmted minzi tessiwřed x uḥeyyed n SIDI.”   

17 Immut unabi Ḥananya deg useggʷas nni, deg uyur wiss sebɛa.

Tabrat n Irmiya i imeḥbas di Babil

29

1 Ina d awařen n tebrat i dd-issekk unabi Irmiya zi Urcalim i imɣaren n řgens i iqqimen jar ayt n lmenfa i ikehhanen d inabiyyen u i marra řgens nni tuɣa indeh Nabuxadnaṣṣar zi Urcalim di lmenfa ɣar Babil,

2 awarni i umi iffeɣ ujeǧid Yakunya d yemmas n ujeǧid, řa imsexxaren icennɛen, řa řḥukkam n Yahuda d Urcalim, řa řemɛuǧam uřa d imziřen zi Urcalim.   

3 Issekk Irmiya tabrat nni s ufus n Alɛasa, mmis n Cafan, d Jamarya, mmis n Ḥilqiya, inni issekk Ṣidqiya, ajeǧid n Yahuda, ɣar Babil ɣar Nabuxadnaṣṣar, ajeǧid n Babil. Tabrat tenna:

4 “Ammu i iqqar SIDI n řɛeskarat, AREBBI n Israil, i marra ayt n lmenfa nni dd-iwyeɣ zi Urcalim ɣar Babil:

5 ‘Sgeɛɛdem tudrin uca zedɣem daysent, ẓẓum iḥwicen uca ccem řɣiǧet nsen,

6 awyem timɣarin uca jjem-dd iḥenjiren d tḥenjirin, awyem i iḥenjiren nwem timɣarin uca wcem tḥenjirin nwem i yeryazen, maḥend ad urwent iḥenjiren d tḥenjirin. Ḥḍam ad dinni temmarnim, war tneqqṣem,

7 arzum řehna i tendint mani kenniw i ɣa nedheɣ u ttarem i man aya i SIDI, maɣar di řehna nnes i iǧa řehna nwem.’

8 Maɣar ammu i iqqar SIDI n řɛeskarat, AREBBI n Israil: ‘War ttejjim ad kenniw cemten inabiyyen d igezzanen nni iǧan di řwesṭ nwem u war ttesřim ca ɣar ayt n bu-tirja i kenniw ittejjan ad tarjam,   

9 maɣar nitni ttnebban ixarriqen s Yisem inu. Necc war ten dd-sekkeɣ ca, ammu i iqqar SIDI.’

10 Minzi ammu i iqqar SIDI: ‘Xmi ɣa qefřen sebɛin n iseggʷusa di Babil, xenni ad kenniw arzfeɣ uca ad awem kemmřeɣ awař inu aṣebḥan umi kenniw ɣa arreɣ ɣar temmurt-a.   

11 Maɣar Necc ssneɣ man ixarriṣen i ɣari xawem, ammu i iqqar SIDI, ixarriṣen n řehna, war iǧi n řɣar, ḥima ad awem wceɣ imar d řayas.

12 Mařa kenniw ad ayi třaɣam, ad ɣari teẓẓaǧem, Necc ad ɣarwem sřeɣ.   

13 Ad xafi tarzum uca ad ayi tafem mařa kenniw tarzum xafi s marra wuř nwem.

14 Ad zzaywem ttwafeɣ, ammu i iqqar SIDI, ad ssenqeřbeɣ tameḥbast nwem uca ad kenniw ssmuneɣ zi marra řegnus u zi marra imucan mani xawem uẓẓřeɣ, ammu i iqqar SIDI, u Necc ad kenniw arreɣ ɣar wemcan i zi kenniw nedheɣ di lmenfa.’ ”  

15 “Maca minzi tennam: ‘SIDI issnekkar aneɣ-dd inabiyyen di Babil!’,

16 x uya, ammu i iqqar SIDI x ujeǧid, wenni iqqimen x řɛarc n Dawud, u x marra řgens i izeddɣen di tendint-a, aytmatwem inni war akidwem yuyuren di lmenfa,

17 wah, ammu i iqqar SIDI n řɛeskarat: “Xzar, Necc ad ssekkeɣ jar asen ssif d řaẓ d ṭṭaɛun uca ad ten jjeɣ am tazart ixsaren, tenni war iḥřin maḥend ad zzayes ccen.   

18 Necc ad ten ḍfareɣ s ssif d řaẓ d ṭṭaɛun u Necc ad ten arreɣ d ict n řqecɛet n unexřiɛ i marra tigeldiwin n ddunect, ad tiřid d ict n řqecɛet n wexzi d usiggʷed d tseḍḥact d řḥegra jar marra řegnus mani ten i ɣa ssuffɣeɣ.   

19 minzi nitni war sřin ɣar wawařen inu, ammu i iqqar SIDI, umi ɣarsen dd-ssekkeɣ imsexxaren inu, inabiyyen. Ɛad zeg umezwaru ssekkeɣ ten, maca kenniw war tesřim ca, ammu i iqqar SIDI.”

20 “Kenniw maca, sřem i wawař n SIDI, marra kenniw inni ittwanedhen di lmenfa, inni ssekkeɣ zi Urcalim ɣar Babil.

21 Ammu i iqqar SIDI n řɛeskarat, AREBBI n Israil, x Axab, mmis n Qulaya, u x Ṣidqiya, mmis n Maɛasiya, inni d awem ittnebban deg Yisem inu s ixarriqen: ‘Xzar, Necc ad ten ggeɣ deg ufus n Nabuxadraṣṣar, ajeǧid n Babil, u netta ad ten ineɣ zzat i tiṭṭawin nwem.

22 Marra ayt n lmenfa zi Yahuda nni iǧan di Babil ad zzaysen kksen ict n nneɛřet, ad inin: SIDI ad cek yegg am Ṣidqiya d Aḥab nni icnef ujeǧid n Babil s tmessi!,

23 minzi nitni ggin ict n tubbuheřya di Israil: nitni znan ak-d temɣarin n wi ten yudsen u barrḥen s Yisem inu awařen n ixarriqen i tuɣa war d asen nniɣ. Necc d wenni issnen d wenni icehden x man aya!’, ammu i iqqar SIDI.”

24 I Camɛiya zi Naḥlam, ittxeṣṣa ad kides tessiwřed ad as tinid ammu:

25 “Ammu i iqqar SIDI n řɛeskarat, AREBBI n Israil, iqqar: ‘Minzi s isem nnec i-dd-tessekked tibratin i marra řgens di Urcalim u i ukehhan Ṣafanya, mmis n Maɛasiya, u i marra ikehhanen, yura daysen: □  

26 SIDI igga cek d akehhan deg wemcan n ukehhan Yahuyadaɛ, maḥend ad din iřin iweqqafen di Taddart n SIDI x kuř ijj ubuhaři nni itteggen ixef nnes d anabi. Ad t teqqned x ukeccuḍ ak-d řgid x yiri nnes.   

27 Xenni řexxu, mayemmi war tɛaqbed Irmiya zi Ɛanatut, wenni xawem ittarran ixef nnes d anabi?

28 Maɣar netta issekk-dd ict n tebrat i neccin di Babil mani iqqar: Aṭṭas i ɣa iqqimen! Sbeddem tudrin u zedɣem daysent, ẓẓum iḥwicen u ad tawyem řiqqi i řɣiǧet nsen!”

29 Tuɣa iqqar ukehhan Ṣafanya tabrat-a deg imezzuɣen n unabi Irmiya.

30 Xenni yusa-dd wawař n SIDI ɣar Irmiya, inna:

31 “Sqad areqqas-a i marra ayt n lmenfa: ‘Ammu i iqqar SIDI x Cimɛiya zi Naḥlam: Minzi Camɛiya tuɣa ittnabb awem, waxxa Necc war t-i-dd ssekkeɣ, uca yarra kenniw ad tᵉttiqqem deg ixarriqen!’,  

32 s uya, ammu i iqqar SIDI: ‘Xzar, Necc ad xeřfeɣ i Camɛiya zi Naḥlam u zi tarwa nnes. Uřa d ijjen zeg inni nnes war ittɣimi izdeɣ di řwesṭ n řgens-a u netta war iẓarr řxir i ɣa ggeɣ i řgens inu, ammu i iqqar SIDI, minzi s řhard nnes igga ad ḥeyyden x SIDI.’ ”   

□ 

29:25 Ṣafanya - isem-a wanita ixs ad yini ‘wenni t issnuffaren SIDI’.

Ařeqqeḥ n Israil

30

1 Awař nni dd-yusin zi SIDI i Irmiya, inna:

2 “Ammu i iqqar SIDI, AREBBI n Israil, iqqar: ‘Ari marra awařen nni d ac nniɣ deg ijj n wedlis.

3 Maɣar xzar, ad dd-asen wussan, ammu i iqqar SIDI, ad qeřbeɣ tameḥbast n řgens inu, Israil d Yahuda, ammu i iqqar SIDI. Necc ad ten arreɣ ɣar temmurt i wciɣ i řejdud nsen u nitni ad tt ṭṭfen d tasɣart.’ ”

4 Ina d awařen i zi issiweř SIDI x Israil d Yahuda:

5 “Maɣar ammu i iqqar SIDI: ‘Nesřa řḥess issiggʷaden, ijj n řḥess issnexřiɛen, war iǧi n řehna.

6 Seqsam u xzarem, ma izemmar weryaz ad yaruw? Mayemmi i ttwařiɣ marra iryazen s ifassen x tejɛinna nsen am yict n temɣart tᵉttaru, u qaɛ aɣembub idweř iwarɣ am řxecbet?   

7 Uct, maɣar d ameqqran ass nni, war iǧi uřa d ijjen am netta. Ict n řweqt n řeḥṣaret i Yaɛqub, maca netta ad zzayes ittwassenjem.   

8 Deg wass nni ad imsar, ammu i iqqar SIDI n řɛeskarat, ad arẓeɣ azayřu x yiřawen nnec. Ibarraniyyen war t ttejjin ad xasen isexxar ɛad am yismeɣ,

9 Nitni ad sexxaren i SIDI, AREBBI nsen, uřa i ujeǧid nsen Dawud wenni dd ɣa ssekkareɣ di ṭṭweɛ nsen.’ ”   

10 “War teggʷed, a cek amsexxar inu Yaɛqub, ammu i iqqar SIDI, war tefciř ca, a Israil, maɣar xzar, Necc ad cek ssnejmeɣ zi timmura iggʷejen uřa d zzariɛet nnec zi tmeḥbast nsen. Ad yareggʷeḥ Yaɛqub, ad ɣares tiři řhudnet, ad iddar di řaman uca uřa d ijj war t issnexřiɛ.   

11 Maɣar Necc akidek, ammu i iqqar SIDI, ḥima ad cek ssnejmeɣ, maɣar Necc ad qḍiɣ marra řegnus nni ɣar cek zuzzareɣ, maca ɛemmarṣ war cek qeṭṭiɣ, maca ad cek arebbiɣ s řeɛbar iseggden u war cek heṣṣbeɣ d amezdag.”   

12 “Maɣar ammu i iqqar SIDI: ‘Tareẓẓit nnem war tzemmar ad teggenfa, ayezzim nnem itteqqes.   

13 Uřa d ijj war xam issɛizz ař i cem i ɣa icfen, war ɣarem ca ddawat ḥima ad tent tegged x tḥebbuct nnem.

14 Marra inni tuɣa i cem ittexsen ttun cem, war xam ttseqsin, maɣar am mammec iccat řeɛdu ammu i cem wtiɣ, am yijjen i yarebban s řeqsaḥet, zi ssibbet n řmuɛṣiyyet nnem imɣaren, maɣar ddnub nnem wesɛen aṭṭas.   

15 Mayemmi tesɣuyyud ammu x treẓẓit nnem, x řeḥriq nnem i war izemmaren ad iggenfa? Zi ssibbet n řmuɛṣiyyet nnem imɣaren, maɣar ddnub nnem wesɛen aṭṭas, Necc ggiɣ dayem man aya.   

16 S uya, marra inni cem itteffzen, ad ttwaccen simant nsen, uca marra iɣrimen nnem ad uyuren di tmeḥbast, u inni cem ikeccḍen, ad ttwakeccḍen u marra inni cem yucaren, ad ten wceɣ d tukkarḍa.   

17 Maɣar Necc ad cem cefneɣ u ad cem ssgenfiɣ zeg iyezzimen nnem nni i dayem wtin nitni, ammu i iqqar SIDI, minzi nitni řaɣan am ‘Tamenḍart!’, qqaren: Aqa-tt d Ṣihyun, war xas ittseqsi uřa d ijj!’ ”

18 “Ammu i iqqar SIDI: ‘Xzar, ad ssenqeřbeɣ tameḥbast n iqiḍan n Yaɛqub uca ad areḥmeɣ x tzeddiɣin nsen. Ad bnan tandint ɛawed x řxirbat nnes uca řeqṣar ad dd-idweř ɣar wemcan nnes iṣeḥḥ.

19 Ad zzaysen iffeɣ ijj n izři n uqadi d ict n tmijja n yewdan ifarrḥen. Necc ad ten arreɣ deg waṭṭas, nitni war dikkwiřen drus, u Necc ad asen ggeɣ řɛezz u nitni war ttwasseḥqirin ɛad.   

20 Iḥenjiren nnes ad iřin am yinni zeg wecḥař uya uca tamesmunt nnes ad tiři zzat i wudem inu u Necc ad xeřfeɣ zeg inni i-ten iḥṣaren.

21 Amzemmar nnes ad zzayes yiři u Řḥakem nnes ad zzayes iffeɣ u Necc ad t-i-dd-ssqarrbeɣ u Netta ad ayi dd-yades, maɣar man Wen iǧan d aḍman s wuř nnes maḥend ad ɣari dd-yades?’, ammu i iqqar SIDI.”

22 “Kenniw ad ayi tiřim d řgens inu d Necc ad iřiɣ d AREBBI nwem.”  

23 “Xzar, taḥaryaḍt n SIDI, iffeɣ-dd zzayes wesɛar, am tḥaryaḍt tezzebzib nni i ɣa ihwan x uzeǧif n iɛeffanen.   

24 Řḥaduq n weɣḍab n SIDI war ittbeddi ca ař d igga ixarriṣen n wuř nnes uca ikemmeř i-ten. Deg uneggar n wussan ad as tfehmem.”

31

1 “Di řweqt nni, ammu i iqqar SIDI, ad iřiɣ d AREBBI i marra řaǧat n Israil u nitni ad iřin d řgens inu.”

2 “Ammu i iqqar SIDI: ‘Řgens n yinni inejmen zi ssif, yufa arḍa di řexřa, ejj ayi ad raḥeɣ Necc maḥend ad t ssareyyḥeɣ, wah, maḥend ad ssareyyḥeɣ Israil!’ ”

3 “Zi řaggʷaj iban ayi-dd SIDI!” ...

“Necc tuɣa ttexseɣ cem s tayri n řebda, x uya cem dd-jebdeɣ s tmexsiwt icewwaren.

4 Necc ad cem bniɣ ɛawed, ad tᵉttwabnid ɛawed, a cem Israil taɛzarect. Cem ad tzewwqed ixef nnem ɛawed s ibendiren, ad teffɣed s ccḍiḥ s nnubtat n yinni ifarrḥen.   

5 Ad teẓẓud tizayarin deg imarjaɛen x idurar n Samarya: inni itteẓẓun ad tent ẓẓun u řɣiǧet ad zzayes arren meẓri.   

6 Maɣar ad dd-yas wass nni di ad řaɣan iɛessasen x idurar n Ifrayim: ‘Kkarem, ejj aneɣ ad ngeɛɛed ɣar Ṣihyun, ɣar SIDI, AREBBI nneɣ!’ ”   

7 “Maɣar ammu i iqqar SIDI: ‘Ɣennjem s řefraḥet i Yaɛqub, sřiwřiwem i uzeǧif n řegnus, barrḥem, semɣarem t, inim: A SIDI, senjem řgens nnec, min iqqimen zi Israil.

8 Xzar, Necc ad ten arreɣ ad dd-asen zi temmurt n ccamal u Necc ad ten ssmuneɣ zeg ineggura n temmurt. Aqa din jar asen idarɣařen d ineɛḍaben, tinni iǧan s ddeyset d tinni ittarwen. Ad ɛeqben ɣar da s ijj n wegraw n řgens ameqqran.   

9 Ad dd-asen ttrun, ad ten gewwdeɣ am kessin s řmeɛruf. Ad ten ssnedheɣ ɣar teɣzarin n waman, x ijj n webrid iseggmen mani war ttneqriḍen, maɣar Necc d Babas i Israil u Ifrayim d mmi amenzu.’ ”   

10 “Sřem i wawař n SIDI, a kenniw řegnus, barrḥem t x tegzirin nni iggʷejen aṭṭas, inim: ‘D wenni tuɣa izzuzaren Israil, ad t issmun ɛawed u ad t yarwes am mammec yarekkwes umeksaw taḥimart nnes.

11 Maɣar SIDI aqa ifdi Yaɛqub uca ifekk i-t zeg ufus n wenni xas ijehden.’□    

12 Nitni ad dd-asen u ad sřiwřewen x řgeɛɛdet n Ṣihyun uca ad azzřen ɣar řxar n SIDI, ɣar imendi, ɣar binu n jdid, ɣar zzect, ɣar izmaren u ɣar ifunasen d tfunasin. Řeɛmar nsen ad yiři am řeɛraṣi ittwassun uca ɛemmarṣ ɛad ad iřin ceḍnen.   

13 Xenni ad tfarḥ teɛzarect ɣar ccḍiḥ s nnubtat, uřa d iḥudriyyen d iwessura, nitni marra munen, minzi Necc ad arreɣ acḍan nsen d arcuq, ad ten ɛezziɣ, ad ten ssfarḥeɣ awarni wecḍan nsen.

14 Necc ad ssjiwneɣ řeɛmar n ikehhanen s tadunt n tɣarṣa uca ad idweř řgens inu ijjiwen s řxar inu, ammu i iqqar SIDI.”

15 “Ammu i iqqar SIDI: ‘Tᵉttwaseř ict n tmijja di Rama, aweɛɛed d imeṭṭawen imarzagen: Raḥil tᵉttru x tarwa nnes u war tᵉttexs ad tᵉttwaɛezza x iḥenjiren nnes, maɣar nitni war ǧin ɛad.’   

16 Ammu i iqqar SIDI: ‘Ṭṭef tmijja nnem i unixses u tiṭṭawin nnem i imeṭṭawen, maɣar aqa teǧa řmunet i warber nnem, ammu i iqqar SIDI, maɣar nitni ad dd-ɛeqben zi temmurt n řeɛdu.

17 Aqa din řayas i tarwa nnem, ammu i iqqar SIDI, maɣar iḥenjiren nnem ad dd-dewřen ɣar temmurt nsen.’ ”

18 “Necc sřiɣ mliḥ mammec dd-ittcetca Ifrayim, inna: ‘Cek tarebbid ayi u necc ttwarebbiɣ am yijj n uɛejmi war ittḍawaɛen. Arr ayi, deɣya necc xseɣ ad dd-dewřeɣ, maɣar Cek d SIDI, AREBBI inu.   

19 Maɣar awarni řami dd-dewřeɣ, tubeɣ, u awarni řami dewřeɣ ssneɣ, wtiɣ ixef inu x tmeṣṣaḍin. Necc seḍḥiɣ, nfeḍḥeɣ, maɣar necc arbuɣ řefḍiḥet n temẓi inu.’   

20 Ma war iǧi Ifrayim d mmi iɣřan ɣari d aḥenjir inu iɛizzen? Maɣar kuř ict n twařa ssiwřeɣ ɣares s ufus n inabiyyen, qqimeɣ ttidareɣ t. X uya iccat jjuf inu dayi. Nican Necc ad xas arreḥmeɣ, ammu i iqqar SIDI.”

21 “Sbedd iquǧay i wescan n webrid, sars iẓra n jjurrat n webrid, egg uř nnem x webrid iseggmen, x webrid nni di teggured. Dweř, a taɛzarect Israil, dweř ɣar tneddam nnem.

22 Ař meřmi ɛad texsed ad teqqimed tᵉttliɛed, a cem, yeǧis i xafi iḥeyyden? Maɣar SIDI igga ict n řḥajjet n jdid di temmurt: Tamɣart ad tᵉtthilla marra i weryaz.”

23 “Ammu i iqqar SIDI n řɛeskarat, AREBBI n Israil: ‘Ad ssiwřen awař-a ɛawed di temmurt n Yahuda u di tneddam nnes xmi ɣa ssenqeřbeɣ tameḥbast nsen: Ad cem ibarek SIDI, a Tazeddiɣt n tsegda, a adrar iqeddsen!   

24 Yahuda d marra tineddam nnes ad dayes zeddɣent jmiɛ, ifeǧaḥen d yinni ittetliɛen ak-d tḥimart.

25 Maɣar Necc ssessuɣ řeɛmar yuḥřen uca ssjiwneɣ kuř řeɛmar iḥzen.’ ”

26 Awarni aya faqeɣ-dd uca uciɣ mecḥar yiziḍ yiḍeṣ inu.

27 “Xzar, ad dd-asen wussan, ammu i iqqar SIDI, ad zarɛeɣ taddart n Israil d taddart n Yahuda s zzarriɛet n iwdan d řmař.

28 Am mammec xasen ɛesseɣ ḥima ad qeřɛeɣ, ad hedmeɣ, ad arẓeɣ, ad areddǧeɣ u ad ggeɣ řɣar, ammu i xasen i ɣa ɛesseɣ ḥima ad ssbeddeɣ u ḥima ad ẓẓuɣ, ammu i iqqar SIDI.

29 Deg wussan nni war ttɣimin ad inin ɛad: ‘Ibabaten ccin aḍiř asemmam uca dewřent teɣmas n iḥenjiren ḥfant.’   

30 Maca kuř ijj ad immet zi ssibbet n řmuɛṣiyyet n yixef nnes. Zi mkuř bnadem nni i ɣa iccen aḍir asemmam, ad as dewřent teɣmas ḥfant.”

31 “Xzar, ad dd-asen wussan, ammu i iqqar SIDI, nni di ɣa ggeɣ ijj n Řɛahd n Jdid ak-d taddart n Israil u ak-d taddart n Yahuda,   

32 war iǧi am mammec Řɛahd i ggiɣ ak-d řejdud nsen umi ten ṭṭfeɣ zeg ufus, ḥima ad ten nedheɣ zi temmurt n Miṣra, Řɛahd inu nni arẓin, waxxa zeɛma Necc dewřeɣ d Aryaz nsen, ammu i iqqar SIDI.

33 Maɣar wa ad yiři d Řɛahd nni i ɣa ggeɣ awarni i wussan nni ak-d taddart n Israil, ammu i iqqar SIDI: Necc ad ggeɣ Ccariɛa inu deg wuř nsen uca ad tt ariɣ deg wuř nsen. Necc ad iřiɣ d SIDI i nitni u nitni ad iřin d řgens i Necc.   

34 Uřa d ijjen war isseřmid ɛad jjar nnes niɣ umas, am qqaren: ‘Ssen SIDI!’, maɣar nitni marra ad ayi ssnen, am umeẓyan am umeqqran jar asen, ammu i iqqar SIDI, maɣar Necc ad asen ɣfareɣ i řmuɛṣiyyet nsen u war ttidareɣ ɛad ddnub nsen.”   

35 “Ammu i iqqar SIDI, wenni iggin tfuct i tfawt deg wass, wenni yumuren taziri d itran i tfawt di ǧiřet, wenni issehwařen řebḥar ařami dd-duqquzent řemwaj nnes, aqa SIDI n řɛeskarat d Isem nnes:   

36 ‘Mařa lfarayiḍ-a ad dd-wḍant zeg wudem inu, iqqar SIDI, xenni ad ibedd uřa d zzariɛet n Israil ad tiři d ijj n řgens zzat i wudem inu, marra ussan.’

37 Ammu i iqqar SIDI: ‘Mařa ttwaɛbaren ijenwan sennej u mařa zemmaren ad arzun sadu dsusa n temmurt, xenni uřa d Necc ad nḍareɣ zzariɛet n Israil zi ssibbet n marra min ggin, ammu i iqqar SIDI.’ ”

38 “Xzar, ammu i iqqar SIDI, ad dd-asen wussan nni di ɣa bnan tandint ɛawed i SIDI, zi Ṣṣumɛet n Ḥananiyil ař Tewwart n Teɣmart,

39 uca ad iffeɣ ufiřu n řeqyas ɛad ktar, nican ɣar zzat ɣar tewrirt n Jarib uca xenni ad imeyyeř ɣar Juɛa.

40 Marra taysart s řxecbat immuten u s yiɣɣeḍ d marra iyyaren ař teɣzart n Qidrun ař teɣmart n Tewwart n Yeysan ɣar ccarq, marra aya ad yiři d amqeddas i SIDI. Ɛemmarṣ ad tᵉttwaqřeɛ u ad tᵉttwahdem uřa d ict n řḥajjet ɛad i řebda.”

□ 

31:11 ifekk - s lḥarf ‘ad ifdi’. Xzar Izhd. 78:35.

Tamesɣiwt n yeyyar

32

1 Awař nni dd-iffɣen zi SIDI ɣar Irmiya deg useggʷas wiss ɛecra n Ṣidqiya, ajeǧid n Yahuda. Aseggʷas-a tuɣa d aseggʷas wiss tmenṭac n Nabuxadraṣṣar.

2 Deg wussan nni tuɣa řɛeskar n ujeǧid n Babil iḥeṣṣar-dd Urcalim uca anabi Irmiya tuɣa ittwaḥebbes di řemraḥ n řeḥbes nni tuɣa di taddart n ujeǧid n Yahuda.

3 Maɣar tuɣa iḥebbes i-t Ṣidqiya, ajeǧid n Yahuda, am d as inna: “Mayemmi tᵉttnabbed, teqqared: ‘Ammu i iqqar SIDI: Xzar, Necc ad ggeɣ tandint-a deg ufus n ujeǧid n Babil u netta ad tt tᵉṭṭef.

4 Ṣidqiya, ajeǧid n Yahuda, war inejjem zeg ufus n Ikaldaniyyen, maca ad immewc deg ufus n ujeǧid n Babil. Netta ad kides issiweř zeg uqemmum ɣar uqemmum u netta ad t iẓar tiṭṭ di tiṭṭ.   

5 Netta ad yawi Ṣidqiya ɣar Babil u netta ad dinni iqqim, ař ɣares i ɣa raḥeɣ, ammu i iqqar SIDI. Waxxa kenniw ad temmenɣem ak-d Ikaldaniyyen, war ttikkwiḍem ca.’ ”

6 Irmiya inna: “Yusa-dd ɣari wawař n SIDI, inna:

7 ‘Xzar, Ḥanam’il, mmis n ɛemmic Callum, ad ɣarek dd-yas uca ad yini: Seɣ i yixef nnec iyyar inu di Ɛanatut, maɣar cek ɣarek řḥeqq n řefdiyyet maḥend ad t tesɣid.’ ”

8 Xenni yusa-dd ɣari Ḥanam’il, mmis n ɛemmi, ɛlaḥsab awař n SIDI, di řemraḥ n řeḥbes, inna ayi: “Seɣ xenni iyyar inu di Ɛanatut, di temmurt n Binyamin, maɣar cek ɣarek řḥeqq ad t twarted uca ɣarek řḥeqq n usufeɣ maḥend ad t tefdid, ad t tesɣed.” Řexdenni ssneɣ illa awař-a yusa-dd zi SIDI.

9 Ammu i sɣiɣ iyyar nni iǧan di Ɛanatut x Ḥanam’il, mmis n ɛemmi, uca wezneɣ as nnuqart: sbeɛṭac ciqlu n nnuqart.

10 Necc weqqɛeɣ x tabrat, cemmɛeɣ tt uca jjiɣ cchud ad tt ssmetnen uca wezneɣ nnuqart di řmizan.

11 Ksiɣ tabrat ittwannḍen n tmesɣiwt, tenni tuɣa ittwacemmɛen, ittwari dayes mammec ittwagg řɛahd u min ǧant lfarayiḍ, uřa tabrat yarezmen

12 uca wciɣ tabrat ittwanḍen n tmesɣiwt i Barux, mmis n Niri-Yah, mmis n Maḥsiya, zzat i tiṭṭawin n Ḥanam’il, mmis n ɛemmi, u zzat i tiṭṭawin n řechud nni tuɣa iweqqɛen tabrat ittwannḍen n tmesɣiwt zzat i tiṭṭawin n marra Wudayen nni iqqimen di řemraḥ n řeḥbes.

13 Necc umureɣ Barux zzat i tiṭṭawin nsen, nniɣ:

14 “Ammu i iqqar SIDI n řɛeskarat, AREBBI n Israil: ‘Ksi tibratin-a, tabrat ittwannḍen n tmesɣiwt, am tenni icemmɛen am tanita, tenni yarezmen, uca ssars i-tent deg ict n řqecɛet n třaxt, maḥend ad qqiment aṭṭas n wussan ḥḍant!’

15 Maɣar ammu i iqqar SIDI n řɛeskarat, AREBBI n Israil: ‘Ad ttwasɣen ɛawed tudrin d iyyaren d imarjaɛen n uḍiř di temmurt-a.’ ”

16 Awarni umi tuɣa wciɣ tabrat n tmesɣiwt i Barux, mmis n Niri-Yah, ẓẓuǧeɣ s řaǧaɣ ɣar SIDI, nniɣ:

17 “Ax, Sidi inu, SIDI, xzar, Cek teggid ijenwan d tammurt s jjhed nnec ameqqran u s uɣiř nnec isswiẓẓḍen. War xak iwɛar walu.

18 Cek d wenni iggin tamexsiwt icewwaren i řuřuf uca txeǧṣed řmuɛṣiyyet n ibabaten deg weḥsin n iḥenjiren nsen awarni asen, a Cek Arebbi d ameqqran d ajebbar, wenni umi qqaren: SIDI n řɛeskarat.   

19 Cek d ameqqran n ccwar u tejhed di tmegga, maɣar tiṭṭawin nnec ttɛessent x marra ibriden n tarwa n bnadem, ḥima ad txeǧṣeḍ kuř ijj ɛlaḥsab ibriden nnes u ɛlaḥsab řɣiǧet n tmegga nnes.  

20 Cek teggid řeɛřamat d lmujizat di Miṣra, ař ass-a, am deg Israil am deg iwdan nneɣni. Teggid ijj n Yisem i Yixef nnec, am mammec i teǧa ass-a.

21 Cek tessuffɣed-dd řgens nnec Israil zi temmurt n Miṣra s řeɛřamat d lmuɛjizat, s ijj n ufus ijehden d ijj n uɣiř isswiẓẓaḍen, umi tessekkared ict n teggʷudi tameqqrant jar řegnus.  

22 Cek tewcid asen tammurt-a, tenni tejjuǧed i řejdud nsen maḥend ad asen tt tewced, ict n temmurt ifeyyḍen s uɣi d tamment.

23 Nitni udfen-dd ɣares uca ṭṭfen tt d tasɣart, maca nitni war sřin i tmijja nnec u war uyuren deg webrid n Ccariɛa nnec u war ggin ɛlaḥṣab marra minzi ten tweṣṣid. S uya i ten iřqef marra řɣar-a.

24 Xzar, icbaren i řeḥṣaret! Nitni iwḍen-dd ař tandint maḥend ad tt ṭṭfen, uca tandint temmewc deg ufus n Ikaldaniyyen nni akides ittmenɣan, zi ssibbet n ssif d řaẓ d ṭṭaɛun. Min tessiwřed aqa yiweḍ-dd. Xzar, tᵉttwarid t simant nnec.

25 Waxxa amenni tennid ayi, a Sidi inu, SIDI: Seɣ i yixef nnec iyyar nni s nnuqart uca ejj řechud ad tt ssmetnen, řami temmewc tendint deg ufus n Ikaldaniyyen.”

26 Xenni yusa-dd wawař n SIDI ɣar Irmiya, inna:

27 “Xzar, Necc d SIDI, AREBBI n marra nni ɣarsen arrimet n weysum. Ma iwɛar xafi ca?’   

28 S uya, ammu i iqqar SIDI: ‘Necc ad ggeɣ tandint-a deg ufus n Ikaldaniyyen u deg ufus n Nabuxadraṣṣar, ajeǧid n Babil, u netta ad tt iṭṭef.

29 Ikaldaniyyen, inni ittmenɣan ak-d tendint-a, ad ɣares dd-adfen, ad qedden tandint s tmessi uca ad tt sscemḍen ak-d tudrin nni x tzeɣwin nsent i zi qeddmen tiwhibin n řebxur i Baɛl uca seyyben tiwhibin n useyyeb i irebbiten nneɣni ḥima ad ayi sɛaren.   

30 Maɣar ayt n Israil d ayt n Yahuda zi temẓi nsen tteggen mɣir min iǧan d aɛeffan di tiṭṭawin inu. Ayt n Israil sɛaren ayi s řxedmet n ifassen nsen!’, iqqar SIDI.

31 ‘Maɣar tandint tuɣa tt i Necc d ssibbet n weɣḍab d wesɛar zeg wass nni di tᵉttwabna ař ass-a, ařami tt ɣa nḍareɣ x wudem inu

32 zi ssibbet n marra řɣar n ayt n Israil d ayt n Yahuda maḥend ad ayi sɛaren, nitni d ijeǧiden nsen d řḥukkam nsen d ikehhanen nsen d inabiyyen nsen d iryazen n Yahuda d imezdaɣ n Urcalim.

33 Nitni wcin ayi-dd s weɛrur, war iǧi s uɣembub, waxxa Necc ssřemdeɣ ten, ɛad zeg umezwaru ssɣareɣ ten, maca nitni war xsen ad sřen maḥend ad ṭṭfen ttarbiyyet.   

34 Nitni ssbedden nnɛawat nsen n l’aṣnam di Taddart i xef ittwabarreḥ Isem inu maḥend ad tt ssxemjen.

35 Nitni ssbedden řegɛudi n Baɛl mani i d as ttwehhben ddbayeḥ nsen di teɣzurt n mmis n Hinnum maḥend ad sseɛdun iḥenjiren nsen d tḥenjirin nsent i Mulak di tmessi, min war d asen umureɣ ɛemmarṣ u min war d ayi dd-iddaren di řbař inu, aqa ad ggen nnɛi am wa ařami ɛarnen Yahuda ɣar ddnub.’ ”   

36 “S uya, řexxu, ammu i iqqar SIDI, AREBBI n Israil, x tendint-a i x teqqarem: ‘Aqa temmewc deg ufus n ujeǧid n Babil, s ssif, s řaẓ u s ṭṭaɛun!’:

37 Xzar, Necc ad ten ssmuneɣ zi marra timmura mani xasen uẓẓřeɣ deg weɣḍab inu u deg wesɛar inu u deg uduqqez n weɣḍab inu, u Necc ad ten arreɣ ɣar wemcan-a u ad ten sszedɣeɣ di řaman.   

38 Nitni ad iřin d řgens inu u Necc ad iřiɣ d AREBBI nsen.   

39 Necc ad asen wceɣ uř d ijj uřa d webrid d ijj ḥima ad ayi ggʷeden marra ussan i tizi nsen u i tizi n iḥenjiren nsen awarni asen.

40 Necc akidsen ggeɣ ijj n Řɛahd ittduman, aqa war ttḥeyyideɣ zi awarni asen, ḥima ad asen ggeɣ min iṣebḥen, u Necc ad asen ssarseɣ tiggʷudi zzayi deg wuř nsen, maḥend war xafi ttḥeyyiden ɛad.

41 Necc ad zzaysen farḥeɣ maḥend ad daysen tthilliɣ u zi řmanet inu ad ten ẓẓuɣ di temmurt-a s marra uř inu u s marra řeɛmar inu.’ ”   

42 “Maɣar ammu i iqqar SIDI: ‘Am mammec i dd iwyeɣ x řgens-a tuɛeffna-ya tameqqrant, ammu i xasen i ɣa ssiwḍeɣ marra taṣebḥant i xasen nniɣ.

43 Ad sɣen ɛawed iyyaren di temmurt-a i xef teqqarem kenniw: ‘Aqa-tt d ict temmurt ittwareddǧen nhřa bnadem d řmar, temmewc deg ufus n Ikaldaniyyen.’

44 Ad sɣen ɛawed iyyaren s ttmenyat n nnuqart, ad weqqɛen u ad cemmɛen tibratin n tmesɣiwt, ad awyen řechud ḥima ad ssmetnen tamesɣiwt di temmurt n Binyamin, di jjwayeh n Urcalim, di tneddam n Yahuda, di tneddam n Temmurt n Idurar, di tneddam n Temmurt Iwaṭan u di tneddam n Temmurt n Ljanub, maɣar Necc ad ssenqeřbeɣ tameḥbast nsen, ammu i iqqar SIDI.’ ”

Lwaɛd n ureqqeɛ

33

1 Yusa-dd wawař n SIDI ɣar Irmiya i twařa wiss tnayen, umi tuɣa ɛad ittwabelleɛ xas di řemraḥ n řeḥbes, inna:

2 “Ammu i iqqar SIDI, wenni t iggin, SIDI, wenni tt yarecmen ařami tt ɣa ibedd d ubeddi, aqa SIDI d Isem nnes:

3 ‘Řaɣa ayi-dd uca ad xak dd-arreɣ u ad ac ssecneɣ timesřayin timeqqranin d innufaren, war tent tessined.

4 Maɣar ammu i iqqar SIDI, AREBBI n Israil, x tudrin n tendint-a u x tudrin n ijeǧiden n Yahuda nni ittwahedmen, maḥend ad iřint i udurri ḍidd n wecbaren n řeḥṣaret u ḍidd n ssif:

5 Inni dd-yusin ḥima ad mmenɣen ak-d Ikaldaniyyen, aqa usin-dd ḥima ad ɛemmaren tudrin nni s řxecbat n iwdan nni nɣiɣ deg weɣḍab inu u deg wesɛar inu, minzi ssdurryeɣ udem inu x tendint-a zi ssibbet n marra tuɛeffna nsen!

6 Maca xzar, Necc ad as-tt-i-dd-awyeɣ aɛdař d ugenfu, Necc ad ten ssgenfiɣ uca ad xasen ɛarriɣ ijj n řɛunṣar ifeyyḍen s řehna d tidett.

7 Necc ad ssenqeřbeɣ tameḥbast n Yahuda d tmeḥbast n Israil, u ad ten bniɣ am deg umezwaru.   

8 Necc ad ten ssizedgeɣ zi marra řmuɛṣiyyet nsen i zi kidi xḍan. Ad ɣfareɣ marra řmuɛṣiyyat nsen i zi xḍan akidi uca ɛeddan xafi.   

9 Ad tiři tendint n Urcalim i Necc d isem issefraḥen d usemɣar d ccan ɣar marra řegnus n ddunect nni i ɣa isřan řxar nni d asen i ɣa ggeɣ. Nitni ad ggʷeden u ad arjijen x marra řxar u x marra řehna nni d as i ɣa ggeɣ.’ ”

10 “Ammu i iqqar SIDI: Deg wemcan-a i x teqqarem kenniw: ‘Aqa-t d řxirbet ařami war iqqim uřa d ijj n bnadem niɣ d řmař!’, wah, di tneddam n Yahuda u deg ibriden n Urcalim, tinni ittwareddǧen ařami war iqqim uřa d ijj n bnadem niɣ d amezduɣ niɣ d řmař, ad ittwaseř ɛad

11 tmijja n warcaq d tmijja n řefraḥet, tmijja n muřay d tmijja n tesřit, tmijja n yinni iqqaren: Qadam SIDI n řɛeskarat, maɣar SIDI iṣbeḥ, maɣar tamexsiwt nnes icewwaren tᵉttɣima i řebda!, tmijja n yinni i dd-ittawyen aqadi di Taddart n SIDI, maɣar Necc ad ssenqeřbeɣ tameḥbast n temmurt, ad tiři am deg umezwaru, iqqar SIDI.’ ”   

12 “Ammu i iqqar SIDI n řɛeskarat: ‘Deg wemcan-a i ittwareddǧen ařami war iqqim ɛad uřa d ijj n bnadem niɣ d řmař, wah, di marra tineddam nnes ad iřint ɛawed ddmani n tarewsa i imeksawen nni i ɣa issareyyḥen uǧi. □  

13 Di Temmurt n Idurar, di tneddam n Temmurt Iwaṭan, di tneddam n Temmurt n Ljanub, di temmurt n Binyamin, deg imucan i d as dd-innḍen i Urcalim u di tneddam n Yahuda ad ɛdun wuǧi ɛawed sadu ifassen n yinni i ten iḥessben!’, ammu i iqqar SIDI.”

14 “Xzar, ad dd-asen wussan, ammu i iqqar SIDI, ad ssqefřeɣ awař aṣebḥan nni ssiwřeɣ i taddart n Israil d taddart n Yahuda.   

15 Deg wussan nni u di řweqt nni ad ssɣemyeɣ i Dawud AƔEDDU n tsegda. Netta ad yegg řḥeqq d tsegda di temmurt.   

16 Deg wussan nni ad ittwassenjem Yahuda uca Urcalim ad tezdeɣ di řaman, ad as ggen i Urcalim isem wanita: ‘SIDI d Tasegda nneɣ.’ ”

17 “Maɣar ammu i iqqar SIDI: ‘Ɛemmarṣ ad inqeṣ i Dawud ijj n weryaz nni iqqimen x řɛarc n taddart n Israil,

18 uca uřa d ikehhanen Ilawiyyen war d asen ineqqeṣ ɛemmarṣ ijj n weryaz nni i ɣa iqeddmen taɣarṣt n wecmaḍ zzat i wudem inu niɣ ad issbexxar tawhibt n řɣiǧet niɣ ad issewjed ict n tɣarṣt, marra ussan.’ ”   

19 Yusa-dd wawař n SIDI ɣar Irmiya, inna:

20 “Ammu i iqqar SIDI: ‘Mařa izemmar ad tarẓmem řɛahd inu s wass d řɛahd inu s ǧiřet ař ass d ǧiřet war ttiřin ɛad di řweqt nsen ittwaggen,

21 xenni iři ad ittwarẓ uřa d Řɛahd inu ak-d umsexxar inu Dawud, ařami war ɣares ittiři ɛad mmis nni i ɣa iḥekmen x řɛarc nnes, u ak-d ikehhanen zeg ayt n Lawi, imsexxaren inu.

22 Am mammec war izemmar ad ittwaḥseb řɛeskar n ujenna u uřa d ijdi n řebḥar war izemmar ad ittwaɛbar, ammu s waṭṭas i ɣa ggeɣ tarwa n umsexxar inu Dawud u n Ilawiyyen nni d ayi ittsexxaren.’ ”

23 Yusa-dd wawař n SIDI ɣar Irmiya, inna:

24 “Ma war teẓrid mammec issawař řgens-a, qqaren: ‘Tnayen n řaǧat nni ifarz SIDI, aqa inḍar i-tent’? Aqa nitni stehzan zi řgens inu ařami war iǧi ɛad d řgens i nitni.”

25 “Ammu i iqqar SIDI: ‘Mařa Řɛahd inu s wass d ǧiřet war ittiři ɛad, war ttɣimiɣ tteggeɣ lfarayiḍ n ijenwan d temmurt,

26 ad nḍareɣ uřa d tarwa n Yaɛqub d tarwa n Dawud ařami war tteggeɣ ɛad zi zzariɛet nnes inni ɣa iḥekmen x tarwa n Ibrahim d Isḥaq d Yaɛqub, maɣar Necc ad ssenqeřbeɣ tameḥbast nsen u Necc ad xasen ḥinneɣ.’ ”   

□ 

33:12 imeksawen - niɣ ‘iničan’.

Aɛřam ɣar Ṣidqiya

34

1 Awař i dd-iffɣen zi SIDI ɣar Irmiya - umi Nabuxadraṣṣar, ajeǧid n Babil, d marra řɛeskar nnes d marra tigeldiwin n ddunect i iǧan sadu fus nnes d marra řegnus tuɣa ttmenɣan ak-d Urcalim u ak-d marra tineddam nnes - i innan:   

2 “Ammu i iqqar SIDI, AREBBI n Israil: ‘Uyur uca siweř ak-d Ṣidqiya, ajeǧid n Yahuda, ini as: Ammu i iqqar SIDI, xzar, Necc ad wceɣ tandint-a deg ufus n ujeǧid n Babil u netta ad as iqqed timessi.   

3 Uřa d cek s yixef nnec war tnejjmed i ufus nnes, maca ad cek ṭṭfen u ad cek wcen deg ufus nnes. Tiṭṭ di tiṭṭ ad tẓared ajeǧid n Babil uca ad kides tessiwřed zeg uqemmum ɣar uqemmum uca ad dd-tawḍed ař Babil.   

4 Seř maca i wawař n SIDI, Ṣidqiya, ajeǧid n Yahuda. Ammu i xak iqqar SIDI: ‘Cek war tᵉttwanɣed ca s ssif.

5 Ad temmted di řehna uca am mammec ssarɣen timessiyat i řejdud nnec, ijeǧiden n zic nni tuɣa iǧan qbeř i cek, ad ssarɣen ɛawed d timessiyat i cek uca ad xak wten agejdur, ad inin: Ax, sidi!’, maɣar Necc ssiwřeɣ awař-a, ammu i iqqar SIDI.’ ”

6 Issiweř unabi Irmiya marra awařen-a i Ṣidqiya, ajeǧid n Yahuda, di Urcalim,

7 umi tuɣa řɛeskar n ujeǧid n Babil ittmenɣa ak-d Urcalim u ak-d marra tineddam n Yahuda nni iqqimen, ak-d Laxic d Ɛaziqa, maɣar tina tuɣa ɛad qqiment jar tneddam n Yahuda, minzi tuɣa atent d tineddam ifaryen.

8 Awař nni dd-iffɣen zi SIDI ɣar Irmiya, awarni ma iqqen ujeǧid Ṣidqiya ijj n řɛahd ak-d marra řgens nni iǧan di Urcalim, maḥend ad barrḥen s ijj n usarreḥ jar asen,   

9 maḥend kuř ijjen ad yarxu i ismeɣ nnes u i tayya nnes, i Uɛibrani u i Tɛibranect, ařami war ittɣimi jar asen uřa d ijjen wenni iǧan d ismeɣ ɣar ijj n weryaz zi Yahuda, ɣar umas.

10 Marra řḥukkam d marra řgens nni iqqnen řɛahd, sřin aqa kuř aryaz ad yarxu i ismeɣ nnes u kuř aryaz ad yarxu i tayya nnes ḥima war ittɣimi ɣarsen uřa d ijj n ismeɣ. Nitni wcin amezzuɣ i man aya uca ssekken ten.

11 Maca awarni as beddřen, arrin-dd isemɣan d tiyya inni umi tuɣa arxun, ḥṣaren ten ɛawed maḥend ad iřin ɛawed d imsemɣan d tiyya.

12 Xenni yusa-dd wawař n SIDI ɣar Irmiya, inna:

13 “Ammu i iqqar SIDI, AREBBI n Israil: ‘Necc ggiɣ ijj n Řɛahd ak-d řejdud nwem deg wass nni di ten dd-ssuffɣeɣ zi Miṣra, zi taddart n tesmuɣi, nniɣ:

14 Awarni řami ɛdun sebɛa n iseggʷusa ittxeṣṣa kuř ijj ad issekk umas Aɛibrani nni d ac izzenzen ixef nnes uca tuɣa ixeddem i cek setta n iseggʷusa. Ittxeṣṣa ad as tarxud ad yuyur di třelli! Maca řejdud nwem war ɣari dd-sřin u war d ayi wcin ca amezzuɣ.   

15 Waxxa kenniw tdewřem-dd, teggim min iǧan nican di tiṭṭawin inu am ibarreḥ kuř ijj s usarxu i jjar nnes uca teggim ijj n řɛahd zzat i wudem inu di Taddart min xef ittwabarreḥ Isem inu,

16 kenniw maca tennqeřbem ɛawed uca tessɛiǧtem Isem inu. Kuř ijj yarra-dd ismeɣ nnes u kuř ijj yarra-dd tayya nnes nni umi tuɣa tarxum maḥend ad uyuren nitni mani xsen, uca kenniw teḥṣarem ten ɛawed maḥend ad awem iřin d imsemɣan d tiyya.’ ”

17 “S uya, ammu i iqqar SIDI: ‘Kenniw war ɣari tesřim maḥend kuř ijj ad ibarreḥ s usarxu i umas u kuř ijj i jjar nnes. Xzar, ammu Necc ad awem barrḥeɣ s usarxu, ammu i iqqar SIDI, maḥend ad kenniw sellmeɣ i ssif, i ṭṭaɛun u i řaẓ. Necc ad kenniw ggeɣ d ict n řqecɛet n unexřiɛ i marra tigeldiwin n ddunect.   

18 Necc ad arreɣ iryazen nni iɛdun x řɛahd inu, inni war iṭṭifen deg wawařen n řɛahd nni ggin zzat i wudem inu, am uɛejmi nni bḍan x tnayen d wenni jar izeynat nnes cuqen nitni:   

19 řḥukkam n Yahuda d řḥukkam n Urcalim, imsexxaren icennɛen, ikehhanen d marra řgens n temmurt, inni icuqen marra jar iziynat n uɛejmi.

20 Necc ad ten wceɣ deg ufus n řɛedyan nsen u deg ufus n yinni yarezzun ad ten nɣen uca řxecbat nsen ad iřint d macca i ijḍaḍ n ujenna u i řmař n temmurt. □    

21 Uřa d Ṣidqiya, ajeǧid n Yahuda, d řḥukkam nnes ad ten ggeɣ deg ufus n řɛedyan nsen, deg ufus n yinni yarezzun tudart nsen, deg ufus n řɛeskar n ujeǧid n Babil nni xawem iffɣen řexxu.   

22 Xzar, Necc ad umureɣ, ammu i iqqar SIDI, u Necc ad ten dd-arreɣ ɣar tendint-a u nitni ad kides mmenɣen, ad tt ṭṭfen uca ad as qqden timessi. Necc ad arreɣ tineddam n Yahuda d ict n temmurt ittwareddǧen, war dayes ittɣimi uřa d ijj n umezduɣ ɛad.’ ”

□ 

34:20 inni yarezzun ad ten nɣen - s Tɛibranit ‘inni yarezzun řeɛmar nsen’.

Ayt n Rikab

35

1 Awař n SIDI i dd-yusin ɣar Irmiya deg wussan n Yahuyaqim, mmis n Yuciya, ajeǧid n Yahuda, inna:

2 “Uyur ɣar taddart n ayt n Rikab uca siweř akidsen u awyi ten ɣar Taddart n SIDI, deg ijj zeg ixxamen nnes, u ewc asen binu ḥima ad swen.”

3 Xenni iwyeɣ-dd Yazanyahu, mmis n Irmiya, mmis n Ḥabṣiniya, jmiɛ ak-d marra aytmas d marra iḥenjiren nnes d marra taddart n ayt n Rikab.

4 Iwyeɣ ten ɣar Taddart n SIDI, deg wexxam n ayt n Ḥanan, mmis n Yajdalya, aryaz n AREBBI, axxam nni iǧan zzat i wexxam n řḥukkam, tiwa i wexxam n Maɛasiya, mmis n Callum, aɛessas n tewwart.

5 Necc ssarseɣ iɣarrafen ccuren s binu d řkisan zzat i wudem n ayt n Rikab uca nniɣ asen: ‘Swem binu!’

6 Maca nitni nnan: ‘Neccin war nsess ca binu, maɣar babatneɣ Yunadab, mmis n Rikab, iweṣṣa aneɣ, inna: Kenniw ɛemmarṣ war ttsessem binu, kenniw d iḥenjiren nwem, ař i řebda.

7 War iɛeddeř ad tebnam taddart niɣ ad tzarɛem zzariɛet niɣ ad teẓẓum tazayart deg umarjeɛ niɣ ad ɣarwem yiři umarjeɛ n uḍiř, maca min ɣa tekkem teddarem ad tzedɣem deg iqiḍan, maḥend ad teddarem ussan aṭṭas di temmurt mani i ɣa tzedɣem am yibarraniyyen.

8 Neccin nesřa ɣar babatneɣ Yunadab, mmis n Rikab, di marra min zi i d aneɣ iweṣṣa, maḥend war nsess binu marra tudart nneɣ, neccin d temɣarin nneɣ d iḥenjiren nneɣ d yessitneɣ, □  

9 u maḥend war nbenni tudrin d tazeddiɣt i yixef nneɣ. War ɣarneɣ bu umarjeɛ n uḍiř niɣ iyyar niɣ zzariɛet,

10 uca neccin tuɣa nzeddeɣ deg iqiḍan. Ammu i nesřa u negga ɛlaḥṣab marra min zi i d aneɣ iweṣṣa babatneɣ Yunadab.

11 Umi maca Nabuxadnaṣṣar, ajeǧid n Babil, igeɛɛed x temmurt-a, imsar, aqa nenna: Asem-dd, ad nraḥ ɣar Urcalim zi ssibbet n řɛeskar n Ikaldaniyyen u zi ssibbet n řɛeskar n Aram! S uyenni i nzeddeɣ di Urcalim.’ ”

12 Xenni yusa-dd wawař n SIDI ɣar Irmiya, inna:

13 “Ammu i iqqar SIDI n řɛeskarat, AREBBI n Israil: Uyur, ini i yeryazen n Yahuda u i imezdaɣ n Urcalim: ‘Ma war tᵉttexsem ad teksim ttarbiyyet s utesři i wawařen inu?’, iqqar SIDI.

14 Awařen n Yunadab, mmis n Rikab, inni yumur i iḥenjiren nsen ḥima war sessen binu, aqa ḍfaren ten-dd, maɣar ař ass-a war swin ca, minzi nitni sřin ɣar tewṣeyyet n babatsen, maca Necc ssiwřeɣ akidwem, wah ɛad zeg umezwaru ssiwřeɣ akidwem, maca kenniw war ɣari dd-tesřim ca.   

15 Necc ssekkeɣ-dd ɣarwem marra imsexxaren inu, inabiyyen. Ɛad zic sekkeɣ ten ḥima ad inin: Dewřem-dd xenni, kuř ijj zeg webrid nnes aɛeffan u ggem řexdayem tiṣebḥanin u war traddafem irebbiten nneɣni maḥend ad asen tsexxarem, xenni tzemmarem ad teqqimem tzedɣem di temmurt i d awem wciɣ u i řejdud nwem. Kenniw maca war tewcim amezzuɣ u war ɣari tesřim.   

16 Iḥenjiren n Yunadab, mmis n Rikab, ssqefřen tawṣeyyet n babatsen nni ten yumur, maca řgens-a war ɣari isři ca.”

17 “S uya, ammu i iqqar SIDI, AREBBI n řɛeskarat, AREBBI n Israil: Xzar, Necc ad awyeɣ x Yahuda u x marra imezdaɣ n Urcalim marra řɣar nni d asen nniɣ, minzi ssiwřeɣ akidsen maca nitni war sřin ca, uca řaɣiɣ asen maca nitni war dd-arrin ca.”

18 Inna Irmiya i taddart n ayt n Rikab: “Ammu i iqqar SIDI n řɛeskarat, AREBBI n Israil: ‘Umi tesřim ɣar tewṣeyyet n babatwem Yunadab uca teḥḍam marra tiweṣṣa nnes u teggim ɛlaḥsab marra min d awem yumur,

19 x uya, ammu i iqqar SIDI n řɛeskarat, AREBBI n Israil: Marra ussan war ittxeṣṣi ɛemmarṣ i Yunadab, mmis n Rikab, ijj n weryaz nni ittbeddan zzat i wudem inu!’ ”

□ 

35:8 marra tudart nneɣ - s Tɛibranit ‘marra ussan nneɣ’.

Adlis ittwannḍen

36

1 Deg useggʷas wiss arebɛa n Yahuyaqim, mmis n Yuciya, ajeǧid n Yahuda, imsar aqa yusa-dd wawař n SIDI wanita ɣar Irmiya, inna:

2 “Ksi ijj n wedlis ittwanḍen uca ari xas marra awařen i ɣarek ssiwřeɣ x Israil u x Yahuda u x marra řegnus, zeg wass i dd ɣarek ssiwřeɣ, zeg wussan n Yuciya ař ass-a.   

3 Ad taɣ ad sřen inni n taddart n Yahuda x marra řɣar nni xseɣ ad asen ggeɣ maḥend ad dd-dewřen ad tuben, kuř ijj zeg webrid nnes aɛeffan, u Necc ad asen ɣfareɣ řmuɛṣiyyet nsen d ddnub nsen.”

4 Xenni iřaɣa-dd Irmiya x Barux, mmis n Niri-Yah, uca yura Barux zeg uqemmum n Irmiya marra awařen n SIDI nni d as inna deg ijj n wedlis ittwannḍen.

5 Yumur Irmiya i Barux, inna: “Necc ttwassbeddeɣ, war zemmareɣ ad dd-adfeɣ ɣar Taddart n SIDI.

6 Adef-dd cek ɣar daxeř uca ɣar awařen n SIDI zeg wedlis ittwanḍen nni turid zeg uqemmum inu deg imezzuɣen n řgens di Taddart n SIDI deg wass n uẓummi. Ittxeṣṣa ad ten tɣared deg imezzuɣen n marra ayt n Yahuda, inni dd-yusin zi marra tineddam nsen.

7 Ad taɣ ad yaf tutra nsen arḍa zzat i wudem n SIDI u ad dd-dewřen ad tuben nitni, kuř ijj zeg webrid nnes aɛeffan, maɣar d ameqqran i yeǧa weɣḍab d wesɛar i x tuɣa issiweř SIDI i řgens-a.”

8 Barux, mmis n Niri-Yah, igga marra am mammec t yumur unabi Irmiya, uca iɣra-dd awařen n SIDI i řgens zeg wedlis ittwannḍen di Taddart n SIDI.

9 Deg useggʷas wiss xemsa n Yahuyaqim, mmis n Yuciya, ajeǧid n Yahuda, deg uyur wiss tesɛa barrḥen s ijj n uẓummi zzat i wudem n SIDI i marra řgens di Urcalim u i marra řgens nni dd-yusin di Urcalim zi tneddam n Yahuda.

10 Iɣra-dd Barux awařen n Irmiya di Taddart n SIDI x imezzuɣen n marra řgens zeg wedlis ittwannḍen, deg wexxam n Jamarya, mmis n Cafan, amarir, di řemraḥ n sennej, ɣar wadaf n tewwart n jdid n Taddart n SIDI.

11 Umi Mixa-Yahu, mmis n Jamarya, mmis n Cafan, isřa i marra awařen n SIDI zeg wedlis ittwannḍen,

12 ihwa-dd netta ɣar taddart n ujeǧid, ɣar wexxam n umarir. Xzar, qqimen din marra řḥukkam: Alicamaɛ, amarir, Dalaya, mmis n Camɛiya, Il-Natan, mmis n Ɛakbur, Jamarya, mmis n Cafan, Ṣidqiya, mmis n Ḥananya, u marra řḥukkam.

13 Mixa-Yahu iɛawed asen marra awařen nni tuɣa isřa umi dd-iɣra Barux zeg wedlis ittwanḍen deg imezzuɣen n řgens.

14 Xenni ssekken-dd marra řḥukkam Yahudi, mmis n Natanya, mmis n Calamya, mmis n Kuci, ɣar Barux, nnan: “Adlis ittwanḍen manis dd-teɣrid x řgens, ksi t deg ufus nnec uca as-dd!” Řexdenni iksi Barux, mmis n Niri-Yah, adlis ittwannḍen nni uca yudef-dd ɣarsen.

15 Nitni nnan as: “Qqim, tɣared adlis ittwannḍen xaneɣ!” Xenni iɣra t Barux xasen.

16 Umi sřin nitni marra awařen nni, xzaren deg wayawya ggʷeden uca nnan i Barux: “Nican ad nɛawed marra awařen-a i ujeǧid.”

17 Nitni sseqsan Barux, nnan: “Ini aneɣ maca, mammec turid marra awařen-a zeg uqemmum nnes?”

18 Yarra-dd xasen Barux: “S uqemmum nnes i xafi iɣra marra awařen-a u necc uriɣ ten s ssmex deg wedlis-a ittwannḍen.”

19 Xas uca nnan řḥukkam i Barux: “Uyur, ffar ixef nnec, cek uřa d Irmiya! Uřa d ijj war ittessen mani teǧam.”

20 Udfen nitni ɣar ujeǧid di řemraḥ, maca nitni tuɣa xemmřen adlis ittwannḍen deg wexxam n Ilicamaɛ, amarir, u nitni ḥajan marra awařen-a ɣar imezzuɣen n ujeǧid.

21 Xenni issekk ujeǧid Yahudi maḥend ad dd-yawi adlis ittwannḍen. Wanita yiwi t i-dd zeg wexxam n Alicamaɛ, amarir, uca iɣra i-t-i-dd Yahudi deg imejjan n ujeǧid u deg imejjan n marra řḥukkam nni dd-ibedden ɣar ujeǧid.

22 Tuɣa iqqim ujeǧid di taddart n tagarst, tuɣa d ayur wiss tesɛa. Zzates tareqq dinni tmessi x tmejmart.

23 Řami iɣra Yahudi třata niɣ arebɛa n iḍewḍan, iqess i-ten ujeǧid s řmuss n umarir uca inḍar i-ten di tmessi x řmejmar, ařami tuɣa timessi x řmejmar tecca marra adlis.

24 Ajeǧid d marra imsexxaren nnes inni isřin i wawařen-a marra, war nnxeřɛen u war carrgen arruḍ nsen.

25 Ttaren Il-Natan d Dalaya d Jamarya i ujeǧid aṭṭas ḥima war issecmiḍ adlis ittwannḍen, maca netta war ɣarsen isři.

26 Ɛad yumur ujeǧid i Yarḥamiyil, mmis n ujeǧid, i Saraya, mmis n Ɛazrayil, u i Calamya, mmis n Ɛabdiyil, ḥima ad ṭṭfen amarir Barux d unabi Irmiya d imeḥbas. Maca SIDI issnuffar i-ten.

27 Yusa-dd wawař n SIDI ɣar Irmiya, awarni řami issecmeḍ ujeǧid adlis ittwannḍen d wawařen nni yura Barux, inni dd-iffɣen zeg uqemmum n Irmiya, inna:

28 “Ksi ɛawed ijj n wedlis ittwannḍen nneɣni u ari xas marra awařen imezwura, inni tuɣa deg wedlis amezwaru i issecmeḍ Yahuyaqim, ajeǧid n Yahuda,

29 uca ini i Yahuyaqim, ajeǧid n Yahuda: ‘Ammu i iqqar SIDI: Cek tesscemḍed adlis-a ittwannḍen, tennid: Mayemmi dayes turid, tennid: Ajeǧid n Babil ad dd-yas, ad ixarreb tammurt uca ad zzayes imḥa bnadem d řmař?’

30 ‘S uya, ammu i iqqar SIDI x Yahuyaqim, ajeǧid n Yahuda: War ɣares ittiři wenni i ɣa iqqimen x řɛarc n Dawud uca řxecbet nnes ad temmenḍar i řeḥmu n uziř u i tesmeḍ n ǧiřet.   

31 Necc ad zzayes xeřfeɣ řmuɛṣiyyet nsen, uřa zi tarwa nnes uřa zeg imsexxaren nnes. Necc ad ssɣeḍřeɣ xasen, x imezdaɣ n Urcalim u x iryazen n Yahuda, marra řɣar i d asen nniɣ, waxxa nitni war xsen ad sřen.’ ” □  

32 Iksi Irmiya ijj n wedlis nneɣni ittwannḍen uca iwca i-t i umarir Barux, mmis n Niri-Yah. Wanita yura xas, zeg uqemmum n Irmiya, marra awařen n wedlis ittwannḍen nni tuɣa Yahuyaqim, ajeǧid n Yahuda, issecmeḍ s tmessi uca ttwarnin ɛad ɣarsen waṭṭas n wawařen nneɣni i ten yudsen.

□ 

36:31 tarwa nnes - s Tɛibranit ‘zzariɛet nnes’.

Ajeǧid Ṣidqiya issekk ɣar Irmiya i twařa wiss tnayen

37

1 Idweř Ṣidqiya, mmis n Yuciya, d ajeǧid deg wemcan n Kun-Yahu, mmis n Yahuyaqim, wenni tuɣa igga Nabuxadraṣṣar, ajeǧid n Babil, d ajeǧid x temmurt n Yahuda.

2 Wanita war isři ca ɣar wawařen n SIDI nni issiweř Netta s ufus n unabi Irmiya, war iǧi wanita uřa d imsexxaren nnes uřa d řgens n temmurt.

3 Waxxa amenni issekk ujeǧid Ṣidqiya Yahuxal, mmis n Calamya, d Ṣafanya, mmis n Maɛasiya, ɣar unabi Irmiya maḥend ad as inin: “Ẓaǧ xaneɣ ɣar SIDI, AREBBI nneɣ!” □  

4 Irmiya tuɣa ɛad izemmar ad yadef u ad iffeɣ di řwesṭ n řgens u nitni tuɣa ɛad war t nḍaren di řḥebs.

5 Iffeɣ-dd řɛeskar n firɛun zi Miṣra uca umi sřin Ikaldaniyyen nni tuɣa iḥeṣṣaren Urcalim x man aya, aggʷejen x Urcalim.   

6 Xenni yusa-dd wawař n SIDI ɣar unabi Irmiya, inna:

7 “Ammu i iqqar SIDI, AREBBI n Israil: ‘Ammu i ɣa tinim i ujeǧid n Yahuda, wenni kenniw ɣari dd-issekken ḥima ad ayi tesseqsam: Xzar, řɛeskar n firɛun nni dd-iffɣen maḥend ad awem iwc afus, ad dd-iɛqeb ɣar temmurt nnes, ɣar Miṣra!

8 Ad dd-dewřen Ikaldaniyyen, ad mmenɣen ak-d tendint-a uca ad tt ṭṭfen, ad as qqden timessi.’

9 Ammu i iqqar SIDI: ‘War cemmtem ixef nwem xmi ɣa tinim: Ikaldaniyyen ad xaneɣ aggʷejen, ad uyuren!, minzi nitni war gguren.

10 Ɛad mařa kenniw tɣeřbem marra řɛeskar n Ikaldaniyyen inni akidwem ittmenɣan, uca ad zzaysen qqimen mɣir iryazen iyezmen aṭṭas, aqa nitni ad kkaren, kuř ijj deg uqiḍun nnes, uca ad qqden timessi i tendint-a.’ ”

Irmiya ittwaḥebbes

11 Imsar umi dd-issgeɛɛed řɛeskar n Ikaldaniyyen zi Urcalim zi ssibbet n řɛeskar n firɛun,

12 iffeɣ Irmiya zi Urcalim maḥend ad iraḥ ɣar temmurt n Binyamin ḥima ad dinni iṭṭef ict n tesɣart di řwesṭ n řgens nnes.

13 Řami t tuɣa di tewwart n Binyamin, tuɣa din akumandar n tɛessast, qqaren as Yariyya, mmis n Calamya, mmis n Ḥananya. Netta iṭṭef anabi Irmiya, inna: “Cek texsed ad tarewřed ɣar Ikaldaniyyen!”

14 Yarra-dd xas Irmiya: “Man aya mɣir d axarriq! Necc war xseɣ ca ad arewřeɣ ɣar Ikaldaniyyen!” Maca netta war ɣares isři ca uca iṭṭef Yariyya Irmiya uca yiwyi t ɣar řḥukkam n řgens.

15 Ffugmen řḥukkam aṭṭas x Irmiya, wtin t uca ggin t di řeḥbes, di taddart n umarir Yunatan, maɣar tanita tuɣa arrin tt d taddart n tɛessast.

16 Ammu dd-iwḍa Irmiya deg weḥfur n imeḥbas u deg ixxamen n řeḥbes. Dinni iqqim Irmiya aṭṭas n wussan.

Řhard n Ṣidqiya ak-d Irmiya i twařa tamezwarut

17 Issekk ujeǧid Ṣidqiya ijjen maḥend ad t-i-dd-awyen uca isseqsa t ujeǧid s tnuffra di tzeddiɣt nnes, inna: “Ma aqa din zeɛma ca n wawař n SIDI?” Inna as Irmiya: “Aqa-t din!” Xenni inna: “Cek ad tewḍid deg ufus n ujeǧid n Babil.”

18 Řexdenni inna Irmiya i ujeǧid Ṣidqiya: “Man řɛib i dayek ggiɣ niɣ deg imsexxaren nnec niɣ di řgens-a ařami kenniw d ayi tenḍarem di řeḥbes?

19 Mani ǧan řexxu inabiyyen nwem nni tuɣa ittnabben i kenniw, qqaren: Ajeǧid n Babil war dd-ittis ḍidd nwem u ḍidd i temmurt-a!

20 Xenni řexxu, seř maca, a sidi inu ajeǧid! Iři ad taf tutra inu d arḍa zzat i wudem nnec! War ttejji ad ayi arren ɣar taddart n umarir Yunatan ḥima war dinni ttmettiɣ.”

21 Xenni yumur ujeǧid Ṣidqiya ad ḥḍan x Irmiya di řemraḥ n řeḥbes uca wcin as kuř ass ijj n wengur n weɣrum zi Zzenqet n Ixbayziyyen ařami iqḍa weɣrum zi tendint. Ammu i iqqim Irmiya di řemraḥ n řeḥbes.   

□ 

37:3 Ṣafanya - isem-a wanita ixs ad yini ‘wenni t issnuffaren SIDI’.

Irmiya deg wanu

38

1 Řami Cafaṭya, mmis n Mattan, d Jadalya, mmis n Facḥur, d Yuxal, mmis n Calamya, d Facḥur, mmis n Malkiya, sřin i wawařen nni issiweř Irmiya ɣar marra řgens, umi wanita inna:

2 “Ammu i iqqar SIDI: ‘Wenni i ɣa iqqimen di tendint-a, ad ittwaneɣ s ssif, s řaẓ u s ṭṭaɛun, maca wenni i ɣa iffɣen ɣar Ikaldaniyyen, ad iqqim iddar. Netta ad yawi akides buḥbeř nnes am tkeccaḍt, ad iqqim iddar!’.   

3 Ammu i iqqar SIDI: ‘Tandint-a ad temmewc deg ufus n řɛeskar n ujeǧid n Babil u netta ad tt iṭṭef!’ ”,

4 řexdenni nnan řḥukkam i ujeǧid: “Ittxeṣṣa ad ittwaneɣ weryaz-a, minzi ammu i issefcař ifassen n iɛeskariyyen nni ɛad iqqimen di tendint-a uřa d ifassen n marra řgens umi ɣarsen issawař awařen-a, maɣar aryaz-a war yarezzu ca řehna i tendint-a, maca yarezzu řɣar.”

5 Inna ujeǧid Ṣidqiya: “Xzar, netta aqa-t deg ufus nnem, maɣar ajeǧid war izemmar ad awem igg walu.”

6 Ṭṭfen nitni Irmiya uca nḍaren t deg wanu n mmis n ujeǧid Malkiya, wenni iǧan di řemraḥ n řeḥbes. Seyyben Irmiya s iseɣwan swadday. Tuɣa war din bu waman deg wanu, maca mɣir abaryuḍ uca iɣḍes Irmiya deg ubaryuḍ.

7 Umi isřa Ɛabd-Malik, Akuci, ijj n umsexxar amcenneɛ di taddart n ujeǧid, aqa nḍaren Irmiya deg wanu, uca iqqim ujeǧid ɣar tewwart n Binyamin, □  

8 iffeɣ Ɛabd-Malik zi taddart n ujeǧid uca issiweř ak-d ujeǧid, inna:

9 “A sidi inu ajeǧid, iryazen-a ggin min war iḥřin di marra min ggin i unabi Irmiya, wenni nḍaren nitni deg wanu. Tuɣa izemmar ad dinni immet s řaẓ, maɣar ɛad walu aɣrum di tendint.”

10 Xenni yumur ujeǧid Ɛabd-Malik Akuci zi temmurt n Kuc, inna: “Ksi ssenni třatin n yeryazen sadu ufus nnec uca sgeɛɛed anabi Irmiya zeg wanu qbeř i ɣa immet.”

11 Ɛabd-Malik iksi iryazen nni sadu ufus nnes uca yudef ɣar taddart n ujeǧid ař wadday n wexxam n txubay. Ssenni iksi ikettanen iqdimen d warruḍ iqqarṣen uca issehwa i-ten-dd s iseɣwan ɣar Irmiya deg wanu.

12 Xenni inna Ɛabd-Malik Akuci i Irmiya: “Egg ikettanen iqdimen d warruḍ iqqarṣen sadu tiddiɣin n iɣaǧen nnec uca egg iseɣwan swadday!” Uca ammu i tt igga Irmiya.

13 Jebden-dd nitni Irmiya s iseɣwan uca ssgeɛɛden t-i-dd zeg wanu. Maca Irmiya iqqim di řemraḥ n řeḥbes.

Řhard n Ṣidqiya ak-d Irmiya i twařa wiss tnayen

14 Xenni issekk ajeǧid Ṣidqiya ca n imsexxaren nnes, ijja ad as dd-awyen anabi Irmiya ɣar wadaf wiss třata ɣar Taddart n SIDI. Inna ujeǧid i Irmiya: “Necc xseɣ ad cek sseqsiɣ x ict n řḥajjet, war xafi tt tteffar walu.”

15 Yarra-dd Irmiya x Ṣidqiya: “Mařa necc ssargbeɣ cek, ma war d ayi tneqqed zeɛma? U mařa wciɣ ac ijj n array, cek war ɣari tᵉttesřid!”

16 Xas uca ijjuǧ ujeǧid Ṣidqiya i Irmiya s tnuffra inna: “S tidett am iddar SIDI wenni d aneɣ iwcin tudart-a: ‘Uct xafi, mařa necc nɣiɣ cek niɣ mařa wciɣ cek deg ifassen n yeryazen nni yarezzun tudart nnec!’ ”   

17 Inna Irmiya i Ṣidqiya: “Ammu i iqqar SIDI, AREBBI n řɛeskarat, AREBBI n Israil: ‘Mařa cek ad teffɣed s tidett ɣar řḥukkam n ujeǧid n Babil, ad teqqimed ad teddared, uca tandint-a war tᵉttwassecmaḍ s tmessi, cek ad teqqimed ad teddared, wah cek d taddart nnec.

18 Maca mařa war teffiɣed ca ɣar řḥukkam n ujeǧid n Babil, xenni ad temmewc tendint-a deg ufus n Ikaldaniyyen. Nitni ad tt sscemḍen s tmessi u cek war tnejjmed zeg ifassen nsen.’ ”

19 Ajeǧid Ṣidqiya inna i Irmiya: “Necc tteggʷedeɣ zeg Wudayen nni yeɛdun ɣar Ikaldaniyyen, ařami nitni war d ayi ssɛeddun ɣar ufus nsen u war zzayi tteggen min xsen.”

20 Inna as Irmiya: “Nitni war cek sellmen ca. Seř maca ɣar tmijja n SIDI, ɣar řḥařḍ inu, xenni ad tiřid mliḥ u ad teqqimed ad teddared. □  

21 Maca mařa tugid ad teffɣed, xenni d wa d awař nni d ayi isscen SIDI:

22 ‘Xzar, marra timɣarin nni tuɣa iqqimen di taddart n ujeǧid n Yahuda, ad ttwanedhent ɣar řḥukkam n ujeǧid n Babil. Xzar, nitenti ad inint:

Iryazen nni ak-d tuɣa teddared di řehna,

aqa ɣdaren cek u zemmaren xak,

nnuɣen iḍaren nnec deg ubaryuḍ,

uca nitni s yixef nsen dewřen ɣar ḍeffar! □  

23 Marra timɣarin nnec d iḥenjiren nnec ad ttwanedhen ɣar Ikaldaniyyen, uca uřa d cek simant nnec war tnejjmed zeg ufus nsen, minzi ad tᵉttwaṭṭfed zeg ujeǧid n Babil u tandint-a ad tᵉttwassecmeḍ s tmessi.’ ”

24 Xenni Ṣidqiya inna i Irmiya: “Ittxeṣṣa uřa d ijj war ittessen awařen-a, ammu war tmmetid.

25 Mařa řḥukkam sřin aqa necc ssiwřeɣ akidek, ad ɣarek dd-asen, ad ac inin: ‘Ini aneɣ min tennid i ujeǧid! War xaneɣ teffar walu, niɣ aqa ad cek nenneɣ: Min xas kidek issiweř ujeǧid?’

26 xenni ittxeṣṣa ad asen tinid: ‘Necc wḍiɣ s řqedd inu zzat i wudem n ujeǧid ḥima war ittejji ad ayi arren ɣar taddart n Yunatan maḥend ad dinni mmteɣ.’ ”

27 Řami dd-usin marra řḥukkam ɣar Irmiya, iḥaja ten marra awařen-a inni tuɣa yumur ujeǧid. Xas uca jjin t maɣar uřa d ijj war isři tamesřact simant nnes.

28 Ammu i iqqim Irmiya di řemraḥ n řeḥbes ař ass nni di tᵉttwaṭṭef Urcalim, wah, netta tuɣa-t ɛad din umi tᵉttwaṭṭef Urcalim.

□ 

38:7 Akuci - ijj n weryaz zi temmurt n Kuc nni iǧan d Ssudan d Itiyupiyya n yiḍa.

□ 

38:20 ad teqqimed ad teddared - s Tɛibranit ‘ad iddar řeɛmar nnec’.

□ 

38:22 Iryazen nni ak-d tuɣa teddared di řehna - iryazen-a d iryazen icenɛen d inabiyyen nni tuɣa issmuna ujeǧid ɣares.

Uḍuf n Urcalim

39

1 Deg useggʷas wiss tesɛa n Ṣidqiya, ajeǧid n Yahuda, deg uyur wiss ɛecra, yusa-dd Nabuxadraṣṣar, ajeǧid n Babil, ak-d marra řɛeskar nnes ɣar Urcalim uca nnḍen as-dd.   

2 Deg useggʷas wiss ḥiṭac n Ṣidqiya, deg uyur wiss arebɛa, deg wass wiss tesɛa n uyur, wtin ibuxxac di řḥiḍ n tendint.

3 Xas uca udfen marra řḥukkam n ujeǧid n Babil uca qqimen di tewwart n wammas: Narjal-Caraṣar, Camjar-Nabu, Sarsaxim, azeǧif n imsexxaren n taddart n ujeǧid, Narjal-Carṣar, azeǧif n ayt n bu-tseḥḥart, uřa d marra řḥukkam inneɣni n ujeǧid n Babil.

4 Řami Ṣidqiya, ajeǧid n Yahuda, d marra iɛeskariyyen nnes ẓrin ten, arewřen nitni, ffɣen zi tendint s ǧiřet x webrid ɣar weḥwic n ujeǧid. Nitni kkin zi tewwart jar tnayen n řeḥyuḍ uca netta iṭṭef abrid ɣar Řewḍa.

5 Ḍfaren ten řɛeskar n Ikaldaniyyen, ḥarten x Ṣidqiya di řewḍat n Ariḥa. Nitni ṭṭfen t d ameḥbus uca iwyen t ɣar Nabuxadraṣṣar, ajeǧid n Babil, ɣar Ribla di temmurt n Ḥamat, u wanita iḥkem xas.

6 Ijja ujeǧid n Babil ad ɣarṣen iḥenjiren n Ṣidqiya zzat i tiṭṭawin nnes di Ribla. Uřa d marra tarwa n taṣiřet n Yahuda iɣarṣ asen ujeǧid n Babil.

7 Issdarɣeř netta tiṭṭawin n Ṣidqiya uca iqqen i-t s tnayen n ssnaseř n nnḥas maḥend ad t yawi ɣar Babil.

8 Sscemḍen Ikaldaniyyen taddart n ujeǧid d tudrin n řgens s tmessi uca ařẓin řeḥyuḍ n Urcalim.

9 Min iceṭṭen zi řgens nni ittwajjen di tendint, ixs ad yini marra inni tuɣa iɛdun ɣar ujeǧid n Babil d min iceṭṭen zi řgens, indeh i-ten Nabuzaradan, řqebṭan n iɛessasen n arrimet, di lmenfa.

10 Zeg imezřaḍ n řgens nni war ɣar iǧi walu, ijja Nebuzaradan, řqebṭan n iɛessasen n arrimet, ijj n wezyen di temmurt n Yahuda. Iwca asen deg wass nni imarjaɛen n uḍiř d iyyaren.

11 Nabuxadraṣṣar, ajeǧid n Babil, tuɣa yumur Nebuzaradan, řqebṭan n iɛessasen n arrimet, x Irmiya, inna:

12 “Awyi t-i-dd, ḥḍa xas. War dayes ttegg uřa d ijj n řɣar, maca egg akides am mammec i d ac ɣa yini.”

13 Xenni issekk Nebuzaradan, řqebṭan n iɛessasen n arrimet, ca n ireqqasen, netta jmiɛ ak-d Nebucazban, ameqqran n imsexxaren n ujeǧid, d Narjal-Caraṣar, azeǧif n ayt n tseḥḥart, u ak-d marra ikumandaren n ujeǧid n Babil.

14 Jjin ten ad awyen Irmiya zi řemraḥ n řeḥbes, sellmen t deg ufus n Jadalya, mmis n Axiqam, mmis n Cafan, maḥend ad t-i-dd-awyen ɣar taddart nnes. Ammu i iqqim izeddeɣ jar řgens. □  

Řwaɛd i Ɛabd-Malik

15 Yusa-dd wawař n SIDI ɣar Irmiya umi tuɣa ittwaḥṣar di řemraḥ n řeḥbes, inna:

16 “Ruḥ, siweř ak-d Ɛabd-Malik, Akuci, ini: ‘Ammu i iqqar SIDI n řɛeskarat, AREBBI n Israil: Xzar, Necc ad ssiwḍeɣ awařen inu ɣar tendint-a, i řɣar war iǧi i řxar, ad dd-ffɣen wawařen inu deg wass nni zzat i tiṭṭawin nnec.□  

17 Maca ad cek ssnejmeɣ deg wass nni, ammu i iqqar SIDI, u cek war tᵉttmewcid ca deg ifassen n yeryazen i zi teggʷeded.

18 Maɣar Necc ad cek ssnejmeɣ. War ccaten s ssif. Ad tiři tudart nnec d takeccaḍt nnec, maɣar cek tᵉttecřed xafi, ammu i iqqar SIDI.’ ”

□ 

39:14 jar řgens - s Tɛibranit ‘di řwest n řgens’.

□ 

39:16 Akuci - niɣ ‘aryaz zi Kuc’.

Irmiya ak-d Jadalya

40

1 Awař i dd-yusin zi SIDI ɣar Irmiya awarni řami t-i-dd-yiwi Nebuzaradan, řqebṭan n iɛessasen n arrimet, zi Rama. Umi t-i-dd-iwyen, ittwacarf netta s ssnaseř di řwesṭ n imenfiyyen zi Urcalim d Yahuda, inni ittwaneddhen d imenfiyyen ɣar Babil.

2 Řqebṭan n iɛessasen n arrimet i dd-yiwi Irmiya, inna as: “SIDI, AREBBI nnec, tuɣa ittbarreḥ s řɣar-a x wemcan-a

3 uca yarra i-t SIDI ad dd-yas uca Netta igga s min tuɣa inna, maɣar kenniw texḍam ak-d SIDI u war tesřim ca ɣar tmijja nnes. S uyenni kenniw iřqef man aya.

4 Řexxu maca, xzar, ad fesyeɣ ass-a ssnaseř nni x ifassen nnec. Mařa d lemliḥ di tiṭṭawin nnec ad kidi dd-tased ɣar Babil, xenni as-dd, u necc ad cek ksiɣ. Maca mařa d aɛeffan di tiṭṭawin nnec maḥend ad kidi tuyured ɣar Babil, ejj i-t xenni. Xzar, marra tammurt zzatek. Cek tzemmared ad tuyured ɣar ijj n wemcan i d ac ittɣiř d mliḥ d nican di tiṭṭawin nnec!”

5 Umi tuɣa ɛad war dd-iɛqib, yarni inna: “Dweř-dd ɣar Jadalya, mmis n Axiqam, mmis n Cafan, wenni igga ujeǧid n Babil x tneddam n Yahuda uca qqim ɣares jar řgens, niɣ uyur mani tᵉttwarid mliḥ di tiṭṭawin nnec maḥend ad traḥed.” Xas uca iwca as řqebṭan n iɛessasen n arrimet řeɛweč i umuddu d ict n tarzeft uca ijja i-t ad yuyur.

6 Yuyur Irmiya ɣar Jadalya, mmis n Axiqam, ɣar Miṣfat. Iqqim ittnusa ɣares di řwesṭ n řgens nni tuɣa iqqimen ɛad di temmurt.

Aneqqi n Jadalya

7 Řami marra ikumandaren n řɛeskarat nni iǧan deg iyyaren, nitni d iryazen nsen, sřin aqa ajeǧid n Babil igga Jadalya, mmis n Axiqam, x temmurt u igga i-t x yeryazen d temɣarin d iḥenjiren, x imezřaḍ qaɛ n temmurt u x marra inni tuɣa war ittwanedhen ɣar Babil,

8 usin-dd nitni ɣar Jadalya di Miṣfat: Ismaɛil, mmis n Natanya, Yuḥanan d Yunatan, iḥenjiren n Qariḥa, Saraya, mmis n Tanḥumat, arni xas iḥenjiren n Ɛifa, Anṭufati, d Yazanya, mmis n Umaɛki, marra nitni ak-d yeryazen nsen.

9 Jadalya, mmis n Axiqam, mmis n Cafan, ijjuǧ asen u i yeryazen nsen, inna: “War tteggʷdem maḥend ad tsexxarem i Ikaldaniyyen. Qqimem di temmurt uca sexxarem i ujeǧid n Babil, xenni ad tiřim mliḥ.

10 Uca necc, xzar, necc zeddɣeɣ di Miṣfat maḥend ad beddeɣ d amendub di ṭṭweɛ nwem zzat i wudem n Ikaldaniyyen nni ɣarneɣ i dd ɣa yasen. Ittxeṣṣa kenniw ad tessmunem binu d tini n unebdu d zzect, uca ggem aya deg iqdiḥen nwem uca zedɣem di tneddam nni tᵉṭṭfem.”

11 Uřa d marra Udayen nni iǧan di Mu’ab u jar ayt n Ɛammun u di Idum u di marra timmura inneɣni, sřin aqa ajeǧid n Babil ijja min iqqimen n imezdaɣ di Yahuda u igga xasen Jadalya, mmis n Axiqam, mmis n Cafan.

12 S uyenni dd-ɛeqben marra Wudayen zi marra imucan mani xasen uẓẓřen uca iwḍen ɣar temmurt n Yahuda ɣar Jadalya ɣar Miṣfat. Nitni ssmunen aṭṭas n binu d tini n unebdu.

13 Uřa d Yuḥanan, mmis n Qariḥa, d marra ikumandaren n řɛeskarat nni tuɣa deg iyyaren usin-dd ɣar Jadalya ɣar Miṣfat.

14 Nitni nnan as: “Ma tessned cek, aqa Baɛlis, ajeǧid n ayt n Ɛammun, issekk-dd Ismaɛil, mmis n Natanya, ḥima ad cek ineɣ?” Jadalya, mmis n Axiqam, maca war ten yumin.

15 Yuḥanan, mmis n Qariḥa, maca issiweř ak-d Jadalya s tnuffra di Miṣfat, inna: “Ejj ayi ad din řaḥeɣ u ad nɣeɣ Ismayil, mmis n Natanya. War t issin uřa d ijj. Mayemmi ɣa ineɣ ḥed u marra ayt n Yahuda i dd-xak imunen ad ttwasszuzzaren d min iqqimen zi Yahuda ad iweddar?”

16 Maca Jadalya, mmis n Axiqam, inna i Yuḥanan, mmis n Qariḥa: “War ttegg aya, maɣar min teqqared cek x Ismaɛil d ixarriqen waha.”

41

1 Imsar deg uyur wiss sebɛa aqa yusa-dd Ismaɛil, mmis n Natanya, mmis n Ilicamaɛ, wenni d ijj zi řwacun n ujeǧid, jmiɛ ak-d imeqqranen n ujeǧid u akides ɛad ɛecra n yeryazen, ɣar Jadalya, mmis n Axiqam, ɣar Miṣfat. Nitni munen ttᵉtten din di Miṣfat.   

2 Xenni ikkar Ismaɛil, mmis n Natanya, jmiɛ ak-d ɛecra n yeryazen nni tuɣa ɣares iǧan uca wtin Jadalya, mmis n Axiqam, mmis n Cafan, s ssif, uca ammu i inɣa Ismaɛil wenni tuɣa igga ujeǧid n Babil x temmurt.

3 Inɣa Ismaɛil uřa d marra Udayen i ɣares, ixs ad yini inni tuɣa ɣar Jadalya di Miṣfat, uřa d Ikaldaniyyen nni ittwafen din, iɛeskariyyen.

4 Deg wass wiss tnayen awarni řami inɣa Jadalya, am uřa d ijj war yargib ɛad,

5 usin-dd iryazen zi Cakim, Cilu d Samarya, tmenyin n yeryazen, s timira ḥeffent d werruḍ icarreg d ixebbicen. Nitni iwyen-dd deg ifassen nsen ict n tewhibt n řɣiǧet d jjawi maḥend ad tt awyen ɣar Taddart n SIDI.   

6 Uca iffeɣ ɣarsen Ismaɛil, mmis n Natanya, zi Miṣfat i umsagar akidsen, iru am iggur. Umi ten immeřqa, inna: “Asem-dd ɣar Jadalya, mmis n Axiqam!”

7 Umi dd-iwḍen nitni ɣar řwesṭ n tendint, iɣarṣ asen Ismaɛil, mmis n Natanya. Netta d yeryazen i kides iǧan, nḍaren ten di řwesṭ n wanu.

8 Maca ttwafen ɛecra n yeryazen jar asen inni innan i Ismaɛil: “War d aneɣ neqq ca, maɣar deg iyyar neccin ɣarneɣ řeɛweč ixemmřen n irden, imendi, zzect d tamment.” Xenni iḥta xasen, war ten inɣi di řwesṭ n aytmas.

9 Anu nni di inḍar Ismaɛil marra arrimat n yeryazen nni inɣa ɣar uɣezdis n Jadalya, tuɣa d wenni igga ujeǧid Asa zi ssibbet n Baɛca, ajeǧid n Israil. Ismaɛil, mmis n Natanya, iccur i-t s yinni ittwanɣen.

10 Indeh Ismaɛil marra min iqqimen ɛad zi řgens i iǧan di Miṣfat, d imeḥbas, aqa yessis n ujeǧid d marra řgens nni tuɣa iqqimen ɛad di Miṣfat, inni x tuɣa igga Nebuzaradan, řqebṭan n iɛessasen n arrimet, Jadalya, mmis n Axiqam. Ismaɛil, mmis n Natanya indeh i-ten d imeḥbas uca yuyur ḥima ad iɛdu x L’Urdun ɣar temmurt n ayt n Ɛammun.

11 Umi Yuḥanan, mmis n Qariha, d marra ikumandaren n řɛeskarat nni tuɣa ɣares iǧan, sřin s marra řɣar i tuɣa igga Ismaɛil, mmis n Natanya,

12 iwyen nitni marra iryazen uca ṭṭfen abrid ḥima ad mmenɣen ak-d Ismaɛil, mmis n Natanya. Nitni ufin t ɣar uyeřmam ameqqran ɣar Jibɛun.

13 Řami marra řgens i tuɣa ak-d Ismaɛil, inṭeḥ Yuḥanan, mmis n Qariḥa, d marra ikumandaren n řɛeskar nni ɣares, farḥen aṭṭas.

14 Marra řgens nni tuɣa indeh Ismaɛil d ameḥbus zi Miṣfat, qeřben, dewřen-dd uca ɛdun ɣar Yuḥanan, mmis n Qariḥa.

15 Ismaɛil maca, mmis n Natanya, yarweř zi zzat n wudem n Yuḥanan ak-d tmenya n yeryazen uca yuyur ɣar ayt n Ɛammun.

Tarewřa ɣar Miṣra

16 Xenni iksi Yuḥanan, mmis n Qariyaḥ, netta jmiɛ ak-d marra ikumandaren n řɛeskarat nni ɣares iǧan, marra min iqqimen ɣar ḍeffar n řgens i yiwi netta zi Ismaɛil, mmis n Natanya, zi Miṣfat, awarni řami inɣa wanita Jadalya, mmis n Axiqam: aqa iryazen ijehden, iɛeskariyyen, timɣarin, iḥenjiren imeẓyanen d imsexxaren icennɛen nni dd-isseɛqeb netta zi Jibɛun.

17 Nitni uyuren deg webrid uca qqimen deg wemcan n arraḥet n Kimhan nni ɣar Bayt-Laḥm, maḥend ad ssenni ɛdun ařami ɣa udfen nitni ɣar Miṣra.

18 Nitni arewřen zi zzat n wudem n Ikaldaniyyen, maɣar ggʷeden zzaysen, maɣar Ismaɛil, mmis n Natanya, inɣa Jadalya, mmis n Axiqam, wenni igga ujeǧid n Babil d řbaca x temmurt.

42

1 Xenni qarrben-dd marra ikumandaren n řɛeskar, Yuḥanan, mmis n Qariyaḥ, d Yazanya, mmis n Hucaɛya, d marra řgens, zeg umeẓyan ař ameqqran.

2 Nitni nnan i unabi Irmya: “Iři ad yaf tutra nneɣ arḍa zzat i wudem nnec. Ttar aneɣ ɣar SIDI, AREBBI nnec, di ṭṭweɛ n marra min iqqimen, minzi neccin neqqim ɛad s drus zeg waṭṭas, am mammec tzemmared ad tᵉtwarid s tiṭṭawin nnec umi ɣarneɣ txezzared.

3 Iři SIDI, AREBBI nnec, ad aneɣ isscen man abrid i ɣa neḍfar d min ɣa negg.”

4 Inna asen unabi Irmiya: “Necc sřiɣ t. Xzar, necc ad ttareɣ di ṭṭweɛ nwem ɣar SIDI, AREBBI nwem, ɛlaḥsab awařen nwem. Necc ad awem iniɣ marra awař nni zi dd xawem i ɣa yarr SIDI, war zzaywem ssnuffareɣ uřa d ijj n wawař.”

5 Nitni nnan i Irmiya: “SIDI ad yiři d Ccahed d amtiqqi d aṣdiq jar aneɣ, mařa war nᵉttegg ɛlaḥsab kuř awař nni kidek ɣarneɣ dd ɣa issekk SIDI, AREBBI nnec!

6 D aṣebḥan niɣ d aɛeffan, ad nseř ɣar tmijja n SIDI, AREBBI nneɣ, i umi cek i ɣa nessekk maḥend ad niři mliḥ xmi ɣa nseř ɣar tmijja n SIDI, AREBBI nneɣ.”   

7 Awarni řami ɛdun ɛecra n wussan, imsar aqa iffeɣ wawař n SIDI ɣar Irmiya.

8 Xas uca iřaɣa netta x Yuḥanan, mmis n Qariyaḥ, u x marra ikumandaren n řɛeskar nni tuɣa ɣares iǧan, uřa x marra řgens, zeg umeẓyan ař ameqqran.

9 Inna asen: “Ammu i iqqar SIDI, AREBBI n Israil, ɣar wenni d ayi tessekkem, ḥima ad as ssiwḍeɣ tutra nwem zzat i wudem nnes:

10 ‘Mařa kenniw teqqimem tzeddɣem di temmurt-a, ammu kenniw i ɣa ssbeddeɣ u war kenniw heddmeɣ, ad kenniw ẓẓuɣ u war kenniw qeřɛeɣ, maɣar Necc neddmeɣ x řɣar i daywem ggiɣ.   

11 War tteggʷdem ca zeg ujeǧid n Babil, wenni zi tᵉtteggʷedem. War zzayes tteggʷdem, ammu i iqqar SIDI. Maɣar Necc akidwem ḥima ad kenniw ssnejmeɣ u ad kenniw fekkeɣ zeg ufus nnes.

12 Necc ad kenniw areḥmeɣ maḥend netta ad kenniw yarḥem u ad kenniw yarr ad tdewřem ɣar temmurt nwem.

13 Maca mařa kenniw teqqarem: Neccin war nettɣimi ca di temmurt-a, u mařa kenniw war tᵉttesřim ca ɣar tmijja n SIDI, AREBBI nwem,

14 ad tinim: Lla, nexs ad nuyur ɣar Miṣra mani war nẓarr amenɣi u war nᵉttesři i usuḍi deg uyicc n icarri u war nettřiẓi aɣrum. Aqa dinni i nexs ad neqqim!’,

15 xenni sřem řexxu ɣar wawař n SIDI, kenniw min iqqimen n Yahuda. Ammu i iqqar SIDI n řɛeskarat, AREBBI n Israil: ‘Mařa kenniw tɛemmdem ad tuyurem ɣar Miṣra uca ad dd-tawḍem ḥima ad din tzedɣem am yibarraniyyen,

16 xenni ssif i zi tᵉtteggʷedem ad kenniw iřqef dinni di Miṣra u řaẓ i zi tᵉtteggʷedem ad kenniw dd-iḍfar dinni di Miṣra u ad dinni temmtem.

17 Xenni marra iryazen nni ixsen ad uyuren ɣar Miṣra ḥima ad din zedɣen am yibarraniyyen ad mmten s ssif d řaẓ d ṭṭaɛun. War zzaysen inejjem niɣ ittarekkwař uřa d ijjen zi řɣar i xasen dd ɣa ɣeḍřeɣ.’

18 Maɣar ammu i iqqar SIDI, AREBBI n Israil: ‘Am mammec aɣḍab inu d wesɛar inu ttwazeǧɛen x imezdaɣ n Urcalim, ammu i ɣa ittwazeǧeɛ uřa d asɛar inu xawem mařa tiwḍem ɣar Miṣra. Kenniw ad tdewřem d řqecɛet n wexzi d unexřiɛ d tseḍḥact, uřa d nneɛřet d řḥegra. Amcan-a ɛemmarṣ ad tt tẓarem ɛad.’   

19 SIDI issiweř ɣarwem, a min iqqimen n Yahuda! War ttidfem ɣar Miṣra. Snem mliḥ aqa necc ɛeřmeɣ awem ass-a.

20 Maɣar kenniw tɣeccem x yixef nwem. Kenniw simant nwem tessekkem ayi-dd ɣar SIDI, AREBBI nwem, tennam: ‘Ẓaǧ aneɣ ɣar SIDI, AREBBI nneɣ. Ini aneɣ marra min ɣa yiři ad yini SIDI, AREBBI nneɣ, uca neccin ad t negg!’

21 Ass-a nniɣ awem, maca kenniw war tesřim ca ɣar tmijja n SIDI, AREBBI nwem, ɣar marra s min zi i d ayi ɣarwem dd-issekk.

22 Xenni řexxu, snem mliḥ aqa ad temmtem s ssif d řaẓ d ṭṭaɛun deg wemcan mani texsem ad tuyurem ḥima ad dinni teqqimem am yibarraniyyen.”

43

1 Imsar umi ikemmeř Irmiya řhard nnes i marra řgens s marra awařen n SIDI, AREBBI nsen, s min zi tuɣa SIDI, AREBBI nsen, issekk i-t-i-dd ɣarsen,

2 aqa issiweř Ɛazarya, mmis n Hucaɛya, u nnan ɛawed Yuḥanan, mmis n Qariyaḥ, d marra yeryazen imɛeffaren i Irmiya: “Cek tessxarriqed. SIDI, AREBBI nneɣ, war cek dd-isekk maḥend ad tinid: ‘War iɛeddeř ad traḥem ɣar Miṣra maḥend ad dinni teqqimem am yibarraniyyen!’

3 Maca Barux, mmis n Niri-Yah, i cek i dd-iḥarrcen xaneɣ, ḥima ad aneɣ tsellmed ɣar ifassen n Ikaldaniyyen, maḥend ad aneɣ nɣen u ad aneɣ nedhen di lmenfa ɣar Babil.”

4 Ammu war isři Yuḥanan, mmis n Qariyaḥ, d marra ikumandaren n řɛeskar uřa d marra řgens ɣar tmijja n SIDI, maḥend ad qqimen di temmurt n Yahuda.

5 Yuḥanan, mmis n Qariyaḥ, d marra ikumandaren n řɛeskar ksin marra min iqqimen n Yahuda, inni tuɣa dd-idewřen zi marra řegnus ɣar mani xasen uẓẓřen, ḥima ad qqimen di temmurt n Yahuda:

6 iryazen ijehden d temɣarin d iḥenjiren imeẓyanen d yessis n ujeǧid d marra řeɛmar nni tuɣa ijja Nebuzaradan, řqebṭan n iɛessasen n arrimet, ɣar Jadalya, mmis n Axiqam, mmis n Cafan, uřa d anabi Irmiya d Barux, mmis n Niri-Yah.

7 Nitni usin-dd ɣar temmurt n Miṣra, minzi nitni war sřin ca ɣar tmijja n SIDI uca usin-dd ař Taḥfanis.

Irmiya ittnabba di Taḥfanḥis

8 Xenni yusa-dd wawař n SIDI ɣar Irmiya di Taḥfanḥis, inna:

9 “Ksi iẓra imeqqranen deg ufus nnec uca nuffar i-ten deg ubeǧaɛ n tisi n luṣa ɣar wadaf n taddart n firɛun di Taḥfanis. Egg i-t zzat i tiṭṭawin n yeryazen n Yahuda,

10 ini asen: ‘Ammu i iqqar SIDI n řɛeskarat, AREBBI n Israil: Xzar, Necc ad awyeɣ Nabuxadraṣṣar, ajeǧid n Babil, amsexxar inu, uca ad ggeɣ řɛarc nnes x yeẓra-ya nni nuffareɣ dinni, uca netta ad iwwet aqiḍun nnes igellden tiwa nsen.   

11 Netta ad dd-yas uca ad iwwet tammurt n Miṣra: wenni iǧan i řmewt, s řmewt, d wenni iǧan i tmeḥbast, i uḥebbes, d wenni iǧan i ssif, s ssif.   

12 Netta ad ssareɣ ict n tmessi deg ixxamen n l’aṣnam n Miṣra, ad sscemḍeɣ ixammen nni u ad awyeɣ l’aṣnam d imeḥbas. Netta ad yarḍ tammurt n Miṣra am umeksaw yarḍ arruḍ nnes uca netta ad zzayes dd-iffeɣ di řehna.

13 Netta ad yarẓ imayḍuten nsen iqeddsen, nni iǧan di temmurt n Miṣra, uca ad issecmeḍ ixxamen n l’aṣnam n Miṣra s tmessi.’ ”

Řgens n Israil di Miṣra iɛebbed tajeǧidt n ujenna

44

1 Awař nni dd-iffɣen ɣar Irmiya i marra Udayen nni tuɣa izeddɣen di temmurt n Miṣra, inni tuɣa izeddɣen di Majdal d Taḥfanḥis d Nuf u di temmurt n Fatrus, i innan:

2 “Ammu i iqqar SIDI n řɛeskarat, AREBBI n Israil: ‘Kenniw simant nwem teẓrim řɣar i ggiɣ x Urcalim u x marra tineddam n Yahuda, uca xzar, řexxu dewřent nitenti d řxirbet, war daysent izeddeɣ ɛad uřa d ijj,

3 zi ssibbet n řɣar i ggin umi d ayi sɛaren ařami wehhben řebxur maḥend ad zzayes ɛebden i irebbiten nneɣni inni war ssinen nitni, řa d kenniw uřa d řejdud nwem.

4 Necc ssekkeɣ-dd ɣarwem marra imsexxaren inu, inabiyyen, ɛad zeg umezwaru ssekkeɣ ten ḥima ad inin: War tteggem nnɛi-ya nni carrheɣ Necc aṭṭas.

5 Nitni maca war sřin u war d ayi wcin amezzuɣ nsen umi dd-dewřen nedmen zi řɣar nsen, umi war wehhben ɛad ktar tiwhibin nsen n řebxur i irebbiten nneɣni.

6 S uya i farɣeɣ asɛar inu d weɣḍab inu x tneddam n Yahuda u x ibriden n Urcalim, ařami dewřent d řxirbet, ttwaredǧent am teǧa ass-a.’ ”   

7 “Xenni řexxu, ammu i iqqar SIDI n řɛeskarat, AREBBI n Israil: ‘Mayemmi tᵉtteggem řɣar am wanita x tudart nwem ařami tqeṭṭam x weryaz d temɣart, aḥenjir d useymi zi řwesṭ n Yahuda ařami war xawem iceṭṭ min iqqimen?

8 Mayemmi i d ayi tseɛɛarem s řxedmet n ifassen nwem, umi tessbexxaram řebxur i irebbiten nneɣni zi temmurt n Miṣra mani ɣar dd-tiwḍem řexxu ḥima ad dinni tzedɣem am yibarraniyyen, ařami ɣa tqeḍɛem ixef nwem ammu u ḥima ad tdewřem d ict n řqecɛet n wexzi d řḥegra jar marra řegnus n temmurt?

9 Ma tᵉttum kenniw qaɛ řɣar i ggin řejdud nwem d řɣar i ggin ijeǧiden n Yahuda d řɣar i ggint temɣarin nsen uřa d řɣar i teggim kenniw simant nwem d řɣar i ggint temɣarin nwem di temmurt n Yahuda u deg ibriden n Urcalim?

10 Ař ass-a i di neǧa ɛad war ttwarrẓen deg wuř, war zzayi tteggʷden u war ḍeffaran Ccariɛa inu d tweṣṣa inu nni kenniw wciɣ zzat i wudem nwem u zzat i wudem n řejdud nwem.’ ”

11 “S uya, ammu i iqqar SIDI n řɛeskarat, AREBBI n Israil: ‘Xzar, Necc ad arreɣ udem inu i řɣar xawem u ḥima ad qḍiɣ marra Yahuda.   

12 Necc ad kkseɣ min iqqimen n Yahuda, inni iɛemmden ad uyuren ɣar temmurt n Miṣra ḥima ad dinni zedɣen am yibarraniyyen. Nitni ad ttwahellken marra, ad wḍan di temmurt n Miṣra. Nitni ad ttwahellken s ssif d řaẓ, am umeẓyan am umeqqran. Nitni ad mmten s ssif d řaẓ uca ad dewřen d ict n řqecɛet n wexzi d unexřiɛ d nneɛřet d řḥegra.   

13 Necc ad xeřfeɣ zeg inni izeddɣen di temmurt n Miṣra am mammec tuɣa xeřfeɣ zi Urcalim, s ssif, s řaẓ u s ṭṭaɛun.

14 Zi min iqqimen n Yahuda, zeg inni iwḍen ɣar temmurt n Miṣra, ḥima ad dinni zedɣen am yibarraniyyen, war inejjim niɣ ittarekkwař uřa d ijj, ḥima ad dd-iɛqeb ɣar temmurt n Yahuda mani ttexsen ad dd-ɛeqben maḥend ad din zedɣen. War dd-tteɛqiben ca, mɣir ca inni inejmen.’ ”

15 Xenni arrin-dd x Irmiya marra iryazen, inni issnen aqa timɣarin nsen wehhbent řebxur i irebbiten inneɣni, uřa d marra timɣarin i din ibedden, ijj n ubarru d ameqqran, marra řgens nni tuɣa izeddɣen di temmurt n Miṣra, di Fatrus, nnan:

16 “X wawař i kidneɣ tessiwřed deg Yisem n SIDI, war ɣarek nᵉttesři ca.

17 Maɣar kuř awař i dd-iffɣen zeg uqemmum nneɣ ad t negg umi ɣa nessbexxar i tjeǧidt n ujenna u umi d as i ɣa nseyyeb tiwhibin n useyyeb am mammec tuɣa negga, neccin d řejdud nneɣ uřa d ijeǧiden nneɣ d řḥukkam nneɣ, di tneddam n Yahuda u deg ibriden n Urcalim, umi tuɣa nejjiwen neccin s weɣrum u tuɣa aneɣ mliḥ, tuɣa war din tarjijat zi ḥed.   

18 Zeg wami maca nessbedd nettwehheb řebxur i tjeǧidt n ujenna u zeg useyyeb n tewhibin i nettat, aqa neḥwaj u nefna neccin s ssif d řaẓ.

19 Mařa neccin nessbexxar i tjeǧidt n ujenna, nseyyeb as tiwhibin n useyyeb, ma nhřa argab d řxaḍar n yeryazen nneɣ negga as tifḍirin i ṣṣedqet nni dayes yarwesen u nseyyeb as tiwhibin n useyyeb?”

20 Xenni issiweř Irmiya ɣar marra řgens, ɣar iryazen d temɣarin, ɣar marra řgens nni tuɣa i dd xas yarrin ammu, inna:

21 “Tiwhibin n řebxur nni tessbexxarem di tneddam n Yahuda u x ibriden n Urcalim, kenniw d řejdud nwem, ijeǧiden nwem d řḥukkam nwem d řgens n temmurt, ma war tent idar SIDI niɣ war dd-usint ɣar řbař nnes?

22 SIDI war iqqim ɛad iṣebbar awem x tmegga nwem tiɛeffanin, x jjɛayef i teggim. S uyenni tedweř temmurt nwem d řxarbet d ict n temmurt ixřan uřa d ict n řqecɛet n unexřiɛ d nneɛřet ařami war din izeddeɣ ɛad uřa d ijj, am teǧa ass-a.

23 Minzi kenniw tiwyem-dd řebxur u texḍam ak-d SIDI u war tesřim ca ɣar tmijja n SIDI u war tuyurem di Ccariɛa nnes, di tweṣṣa nnes u di cchadat nnes, x uya i kenniw iřqef řɣar-a, am teǧa ass-a.”

24 Xenni inna Irmiya i marra řgens u i marra timɣarin: “Sřem i wawař n SIDI, marra Yahuda nni iǧan di temmurt n Miṣra.

25 Ammu i iqqar SIDI n řɛeskarat, AREBBI n Israil, iqqar: ‘X kenniw u x temɣarin nwem, aqa tennam t s uqemmum nwem u s ifassen nwem teggim t, tennam: Amewci n wawař i negga, ad t nkemmeř nican ḥima ad nqeddem tiwhibin n řebxur i tjeǧidt n ujenna u ḥima ad nseyyeb tiwhibin n useyyeb. Xenni kemmřem nican lwuɛud i twaɛdem u ggem s tidett min tuɣa twaɛdem.’ ”

26 “S uya sřem i wawař n SIDI, marra Yahuda i izeddɣen di Miṣra: ‘Xzar, Necc jjuǧeɣ s Yisem inu ameqqran, iqqar SIDI, war ittwařaɣa s Yisem inu ɛad zi ca n weryaz mammec ma igga zi Yahuda di marra tammurt n Miṣra, ad yini: S tidett am iddar Sidi inu, SIDI!

27 Xzar, Necc ad xasen ɛesseɣ i řɣar, war iǧi i řxar. Marra iryazen n Yahuda nni iǧan di temmurt n Miṣra, ad hellken s ssif d řaẓ ař ɣa ttwakksen.   

28 Maca inni yarewřen zi ssif, ad dd-dewřen zi temmurt n Miṣra ɣar temmurt n Yahuda, mɣir ijj n wuru n yeryazen. Marra min iqqimen n Yahuda i dd-iwḍen ɣar temmurt n Miṣra ḥima ad din zedɣen am yibarraniyyen, ad ssnen awař n man wen i ɣa iqqim ibedd, wenni inu niɣ wenni nsen.

29 Man aya ad awem tiři d řeɛřamet, ammu i iqqar SIDI, aqa Necc ad kenniw ɛaqbeɣ deg wemcan-a ḥima ad tessnem aqa awařen inu xawem ad xawem iřin i řɣar.

30 Man aya ad yiři d řeɛřamet, ammu i iqqar SIDI: Xzar, Necc ad ssiwḍeɣ firɛun Ḥufraɛ, ajeǧid n Miṣra, ɣar ufus n řɛedyan nnes u ɣar ufus n yinni yarezzun tudart nnes, am mammec ssiwḍeɣ Ṣidqiya, ajeǧid n Yahuda, ɣar ufus n Nabuxadraṣṣar, ajeǧid n Babil, řeɛdu nnes wenni tuɣa yarezzun tudart nnes.’ ”

Awař n Irmiya i Barux

45

1 Awař nni issawař unabi Irmiya i Barux, mmis n Niri-Yah, umi yura wanita awařen zeg uqemmum n Irmiya deg ijj n wedlis ittwannḍen, deg useggʷas wiss arebɛa n Yahuyaqim, mmis n Yuciya, ajeǧid n Yahuda. Inna:

2 “Ammu i iqqar SIDI, AREBBI n Israil, xak, a Barux!

3 Cek tennid: ‘Axeyyeb i necc, maɣar SIDI yarenni ɛad acḍan x řeḥriq inu. Necc uḥřeɣ s wezhar, war ufiɣ arraḥet!’

4 Ittxeṣṣa ad as tinid: ‘Ammu i iqqar SIDI: Xzar, min ssbeddeɣ, ad t ɣeḍřeɣ, u min ẓẓuɣ, ad t qeřɛeɣ, wah, marra tammurt-a.

5 Ma texsed cek ad tarzud x tmesřayin timeqqranin i yixef nnec? War tent tarezzud ca, maɣar xzar, Necc ad ssiwḍeɣ ijj n řɣar x marra ddat, ammu i iqqar SIDI, maca ad ac wceɣ řeɛmar nnec d takeccaḍt di marra imucan mani ɣa traḥed.’ ”   

Awařen x řegnus

46

1 Awař n SIDI nni dd-yusin ɣar unabi Irmiya x řegnus.

2 X Miṣra

Ḍidd n řɛeskar n firɛun Naxu, ajeǧid n Miṣra, wenni din ɣar yeɣzar n Lfuraṭ, ɣar Karkamic, wenni yarna Nabuxadraṣṣar, ajeǧid n Babil, deg useggʷas wiss arebɛa n Yahuyaqim, mmis n Yuciya, ajeǧid n Yahuda.

3 “Swejdem taseddart n uɛeskari d tseddart nnes tameqqrant uca sgeɛɛdem ɣar umenɣi!

4 Ḥezzmen i iysan, nyem xasem, a imnayen n yeysan! Sbeddem ixef nwem s lkaskat x izeǧifen nwem. Sqeḍɛem fřitcat uca ḥezzmem s warruḍ n wuzzař!   

5 Mayemmi ttwařiɣ Necc aqa nitni nnxeřɛen ařami dewřen ɣar ḍeffar? Ɛad ayt n bu-teɣruḍt nsen ttwarẓen, menɛen di tarewřa uca war i-dd-nnqeřben ɣar ḍeffar. Aqa din asnexřiɛ di marra iɣezdisen, ammu i iqqar SIDI.

6 Ejj wenni ifsusen s iḍaren war ittarekkwař uřa d bu-teɣruḍt war inejjem: nnqarḍen, wḍan di ccamal, ɣar tma n iɣzar n Lfuraṭ.”

7 “Man wen i din dd-igeɛɛden am waman n Miṣra, aman nnes zehharen am yiɣezran?

8 Miṣra tgeɛɛed-dd am waman, aman nnes zehharen am yiɣezran, teqqar: ‘Necc ad geɛɛdeɣ, ad dřeɣ tammurt, ad qḍiɣ x tendint d yinni dayes izeddɣen.

9 Geɛɛdem, a iysan, muzzarem, kenniw, a ikarruten n umenɣi! Jjem ayt n bu-teɣruḍt ad ffɣen: ayt n Kuc, ayt n Fuṭ inni yarebbun taseddart n uɛeskari d ayt n Lud inni itteṭṭfen řqews uca meḥḥḍen t.   

10 Ass-a d ijj n wass i Sidi inu, SIDI n řɛeskarat, ijj n wass n wexřaf maḥend ad ixřef i yixef nnes zeg iɣrimen nnes. Ad yecc ssif, ad ijjawen uca ad iscar s idammen nsen, maɣar aqa din ict n tɣarṣt i Sidi inu, SIDI n řɛeskarat, di temmurt n ccamal ɣar yeɣzar n Lfuraṭ.

11 Geɛɛdem ɣar Jilɛad, awyem-d balsam, a cem taɛzarect, iǧis n Miṣra!. Baṭeř tarennid di ddwawat aṭṭas, maɣar war ɣarem bu ddawat ḥima ad tent tegged x uyezzim.  

12 Sřin řegnus x řefḍiḥet nnem uca teccur temmurt zeg iɣuyyan n řeḥřiq nnem, maɣar bu-teɣruḍt imqarqeb ak-d bu-teɣruḍṭ nneɣni, munen wḍan s tnayen.”

13 Awař nni issiweř SIDI ɣar unabi Irmiya x twasit n Nabuxadraṣṣar, ajeǧid n Babil, ḥima ad iwwet tammurt n Miṣra.

14 “Barrḥem t di Miṣra u jjem ad as sřen di Majdal, jjem ad as sřen di Nuf d Taḥfanḥis. Inim: ‘Bedd abeddi, wjed!’, maɣar ssif icca marra iɣezdisen i d ac dd-innḍen.

15 Mayemmi ttwamḥan ayt n bu-ṣṣulṭa nnec? War izemmar netta ad iqqim ibedd, minzi SIDI iɛarren i-t.

16 Netta yarra aṭṭas ad nqarḍen, wah, aryaz iwḍa x wenneɣni, uca nitni nnan: ‘Kkarem, jjem aneɣ ad nedweř ɣar řgens nneɣ u ɣar temmurt mani nexřeq zi ssibbet n ssif iwɛaren.’

17 Din i řaɣan nitni: ‘Aqa firɛun, ajeǧid n Miṣra, ittwareddeǧ, aqa ijja řweqt ittwaggen ad teɛdu.’ ”

18 “S tidett am ddareɣ Necc, ammu i iqqar Ujeǧid, SIDI n řɛeskarat d Isem nnes: ‘Netta ad dd-yas, am wedrar n Tabur jar idurar u am wedrar n Karmil ɣar řebḥar!

19 Smun řeḥwayej nnem i lmenfa, a cem tamezduɣt, iǧis n Miṣra, maɣar tammurt n Nuf ad tedweř d ict n řqecɛet n unexřiɛ uca ad tᵉttwareddeǧ, ařami war din iqqim uřa d ijj izeddeɣ.

20 Tammurt n Miṣra d ict n taɛejmit tecna, maca ad ɣares dd-yas ijj n yarezzi d adarɣař, ad dd-yas zi ccamal.

21 Uřa d icewwařen nnes di řwesṭ nnes ggin am yiɛejmiyyen iṣeḥḥen, maca uřa d nitni ɛeqben-dd, nitni arewřen jmiɛ, war qqimen bedden, maɣar ass n uḍeyyeɛ nsen ad xasen dd-yas, tasaɛɛet n wexřaf nsen.

22 Tmijja nnes tegga am řḥess n ufiɣar iḥrarran, maɣar ad din uyuren ak-d ijj n řɛeskar u ad ɣares dd-asen s ccwaqar am yinezdamen n ukeccuḍ. □  

23 Nitni ad qessen azɣar nnes, ammu i iqqar SIDI, maɣar řɛeskar war izemmar ad ittwaḥseb, minzi nitni aqa aten deg waṭṭas x iburexsen, war zemmaren ad ttwaḥesben. □  

24 Tseḍḥa yeǧis n Miṣra, aqa tᵉttwagg deg ufus n ijj n řgens zi ccamal.’ ”

25 “SIDI n řɛeskarat, AREBBI n Israil, inna: ‘Xzar, Necc ad ɛaqbeɣ Amun zi temmurt n Nu, d firɛun d Miṣra, irebbiten nnes d ijeǧiden nnes, wah, firɛun d yinni xas ittcařen.

26 Necc ad ten wceɣ deg ufus n yinni yarezzun tudart nsen řa deg ufus n Nabuxadraṣṣar, ajeǧid n Babil, uřa deg ufus n imsexxaren nnes. Awarni i uya ad tedweř temmurt s imezdaɣ ɛawed am deg wussan n zic, ammu i iqqar SIDI.’ ”

27 “War teggʷed, a cek amsexxar inu Yaɛqub, war tefciř ca, a Israil, maɣar xzar, Necc ad cek ssnejmeɣ zi timmura iggʷejen uřa d zzariɛet nnec zi tmeḥbast nsen. Ad yareggʷeḥ Yaɛqub, ad ɣares tiři řhudnet, ad iddar di řaman uca uřa d ijj war t issnexřiɛ.   

28 War tteggʷed, a cek amsexxar inu Yaɛqub, ammu i iqqar SIDI, maɣar Necc akidek, minzi Necc ad qḍiɣ x marra řegnus nni mani kenniw ssiggʷejeɣ, maca ɛemmarṣ war xak qeṭṭiɣ, maca ad cek webbxeɣ s řeɛbar iseggden u war cek heṣṣbeɣ d amezdag.’ ”   

□ 

46:22 Tmijja nnes - ixs ad yini ‘tmijja n Miṣra’. Nabuxadraṣṣar, ajeǧid n Babil, ad ihjem x temmurt n Misřa s řɛeskar nnes amecnaw hejmen s ccwaqer x ijj n ufiɣar deg iyyar.

□ 

46:23 azɣar - niɣ ‘řɣabet’ niɣ ‘tazgant’.

X Ifilisṭiniyyen

47

1 Awař n SIDI nni dd-yusin ɣar unabi Irmiya, awař i iwejjhen ḍidd i Ifilisṭiniyyen qbeř ma iwta firɛun Ɣazza.

2 “Ammu i iqqar SIDI: ‘Xzar, aman geɛɛden zi ccamal, ad dewřen d ict n teɣzart tessfay. Ad ḥemřen x temmurt u x marra min dayes iǧan, tandint d imezdaɣ nnes. Ad sɣuyen iwdan u marra imezdaɣ n temmurt ad ceḍnen aṭṭas

3 zi ssibbet n wezbar n tecti n tceḍyin n yeysan ijehden, zi ssibbet n ddriz n ikarruten n umenɣi d uqarqeb n tjarrarin. Ɛad ibabaten war ḥekkaren ca i iḥenjiren nsen maɣar ifassen nsen dewřen arehfen   

4 zi ssibbet n wass i dd ɣa yasen ḥima ad ttwateḥḥan marra ayt n Ifilisṭiniyyen, ḥima ad ittwakkes zi Ṣur d Ṣidun kuř bu-twiza i yarewřen, maɣar SIDI ad iteḥḥa Ifilisṭiniyyen, min iqqimen n tegzirt n Kaftur.   

5 Tusa-dd tqeccart x Ɣazza, tesseɣd temmurt n Acqalun jmiɛ ak-d min iqqimen n řewḍa n teɣzurt nsen. Ař meřmi ɣa teqqimed ɛad txebbced ixef nnem?   

6 Uct xak, a ssif n SIDI, ař meřmi i ɣa teqqimed ɛad nehřa arraḥet? Dweř-dd ɣar furru n weɣřaf nnec, qqim war tenhezza!

7 Mammec i ɣa teqqimed tarsid? Aqa SIDI yumur ssif ḍidd i Acqalun u ḍidd i tma n řebḥar, i manayenni i ittwagg.’ ”

48

1 X Mu’ab

“Ammu i iqqar SIDI n řɛeskarat, AREBBI n Israil: ‘Uct x Nabu, maɣar aqa tandint tᵉttwaxarreb, tandint n Qaryatayim tᵉṭṭef i-tt řeḥya, aqa tᵉttwaṭṭef. Lburj yuɛřan tᵉṭṭef i-tt řehya u tᵉttenhezza.   

2 Řɛezz n temmurt n Mu’ab war iǧi ɛad. Di Ḥacbun xarrṣen di řɣar ḍidd nnes, nnan: Ejj aneɣ ad tt nekkes zi jar řegnus. Uřa d cek, Madmin, ad cek ssbekmen, ssif ggur ad cek iḍfar.

3 Teffeɣ ict n tɣuyyit n řeḥriq zi Ḥurunayim: Axarreb d lmuṣiba d tameqqrant!

4 Tammurt n Mu’ab tᵉttwarẓ, iḥenjiren nnes imeẓyanen ggin ad tᵉttwaseř tɣuyyit tejhed.

5 Wah, am ittru ittgeɛɛad netta tsawent n Luḥit, maɣar ɣar uhekkwu ɣar Ḥurunayim sřin aduqqez n iɣuyyan n txessart.   

6 Arewřem, snejmem tudart nwem, dewřem am yijj n uxeccab di tnezruft.   

7 Minzi cem tᵉttecřed x tmegga nnem d řeknuz nnem, uřa d cem ad tᵉttwaṭṭfed. Kamuc ad yuyur di lmenfa, ikehhanen nnes jmiɛ ak-d řḥukkam nnes.   

8 Amteḥḥay ad dd-yas ɣar kuř tandint uca uřa d ict n tendint war tzemmar ad tenjem. Ad tᵉttwabḍeř řewḍa n teɣzurt uca řwaṭa ad tᵉttwaxarreb, am mammec t inna SIDI.’ ”

9 “Wcem afriwen i Mu’ab, maɣar nitni ad ffɣen s tazřa uca tineddam nnes ad dewřent d ict n řqecɛet n unexřiɛ, mani war ittɣimi izeddeɣ ɛad uřa d ijj.

10 Ittwanɛeř wenni yarxun di tsexxart n SIDI, ittwanɛeř wenni issbedden ssif nnes x usizzeř n idammen.

11 Tuɣa Mu’ab di řaman zi temẓi nnes, yarsa am binu x řexmira nnes, war t farrɣen zeg uqdiḥ ɣar uqdiḥ nneɣni u ɛemmarṣ war iffiɣ ɣar lmenfa. X uya iqqim as uředdi nnes d řefwaḥ nnes war ibeddeř.   

12 S uya, xzar, ad dd-asen wussan, iqqar SIDI, ad ɣares dd-ssekkeɣ inni i ɣa ifarrɣen iqdiḥen uca nitni ad t farrɣen. Nitni ad ssexwan řeqcuɛ nnes u ad arẓen iɣarrafen nnes.

13 Mu’ab ad innefḍeḥ zi ssibbet n Kamuc, am mammec tennefḍeḥ taddart n Israil zi ssibbet n Bayt-Il, i xef tuɣa ttᵉtcřen nitni.   

14 Mammec tzemmarem ad tinim: ‘Neccin d ayt n bu-teɣruḍt, iryazen imeḥḍen, iwejden i umenɣi?’

15 Mu’ab ittwaxarreb uca igeɛɛed řeɛdu ɣar tneddam nnes. Acewwar n iḥudriyyen nnes hwan-dd ɣar tɣarṣt, ammu i iqqar Ujeǧid, Isem nnes SIDI n řɛeskarat.”

16 “Aḍeyyeɛ n Mu’ab yudes-dd aṭṭas u řɣar nnes yiweḍ-dd deɣya.

17 Cetcam xas, marra kenniw i d as dd-innḍen u marra inni issnen isem nnes. Inim: ‘Mammec igga yarreẓ uzeǧaḍ n ṣṣulṭa ijehden, taseṭṭa nni iṣebḥen aṭṭas?’

18 Hwa-dd zeg wemcan nnem yuɛřan, qqim deg ict n jjihet n ufadi, cem tenni din izeddɣen, yeǧis n Dibun, maɣar amteḥḥay n Mu’ab ihejjem-dd xam, aqa yareddeǧ lqelɛat nnem.

19 Beddet ɣar webrid uca xzaret, cem tenni izeddɣen di Ɛaruɛir! Seqsat aryaz nni yarewřen, tamɣart nni inejmen, ini: ‘Min imsaren?’

20 Innefḍeḥ Mu’ab, minzi ittwařbez. Cetca, sɣuyy, ejj ad ssnen di Arnun aqa Mu’ab ittwaxarreb.   

21 Yiweḍ-dd řḥukm x řwaṭa, x Ḥulun, x Yaḥṣa, x Mayfaɛat,

22 x Dibun, x Nabu, x Bayt-Dablatayim,

23 x Qaryatayim, x Bayt-Jamul, x Bayt-Maɛun,

24 x Qaryut u x Buṣra, u x marra tineddam n temmurt n Mu’ab, tinni iggʷejen d tinni yudsen.

25 Ittwaqḍeɛ yicc n Mu’ab, yareẓ uɣiř nnes, iqqar SIDI.”

26 “Scarem t maɣar netta tuɣa ittɛeffar ḍidd i SIDI s wawařen n ukebbar. Ad iwḍa Mu’ab deg iɛuqqan n yixef nnes uca ad idweř simant nnes i tseḍḥact.

27 Niɣ ma war tuɣi Israil i tseḍḥact i cek? Ma ṭṭfen t zeɛma jar iceffaren aqa cek tᵉttɛeyyabed t am tessenhezzid azeǧif meřmi ma iwḍa ac-dd x yiřes?

28 Ffɣem zi tneddam, zedɣem di řejruf, kenniw imezdaɣ n Mu’ab! Ggem am tedbirt i iggin řɛucc x ujemmaḍ n uqemmum n yefri ittfan.

29 Neccin nesřa x nnfaxet n Mu’ab, dayes nnfaxet aṭṭas: nnfaxet nnes, aɛeffar nnes d wuř nnes ittuɛřan.”   

30 “Necc ssneɣ zzɛamet nnes, iqqar SIDI, uřa d řɣecc n řhard nnes. Nitni war tteggen min qqaren.

31 X uya i ɣa wteɣ agejdur x Mu’ab, x marra Mu’ab ad sɣuyeɣ, ad zehharen x iryazen n Qir-Ḥaris.

32 S imeṭṭawen aṭṭas x imeṭṭawen n Yaɛzir ad xam ruɣ, a cem tzayart n Sibma. Řefruɛ nnem ɛdun řebḥar, iwḍen-dd ař řebḥar n Jaɛzir. Yusa-dd maca umteḥḥay ihjem x tini nnem n unebdu uřa x řɣiǧet nnem n uḍiř.

33 Truḥ řefraḥet d wercaq zi temmurt isseɣ̮mayen, zi temmurt n Mu’ab, minzi ssbeddeɣ binu zi teysirin n uḍiř. War ttɣimin ad ddzen ɛad aḍiř s usřiwřew. Asřiwřew? Cfa usřiwřew.   

34 Zi ssibbet n tɣuyyit n Ḥacbun ař Aliɛala, ař Yahaṣ, wah, nitni tteggen ad sřen tmijja nsen zi Ṣuɛar ař Ḥurunayim, taɛejmit nni n třata n iseggʷusa. Maɣar ɛad aman n Nimrim ad dewřen d iyermamen ittwaxarrben.   

35 Wenni iqeddmen taɣarṣt di řegɛudi d wenni ittawyen tiwhibin n řebxur i irebbiten nnes, ad t arreɣ ad ibedd zi man aya di Mu’ab, ammu i iqqar SIDI.”

36 “X uya ittɛeffar wuř inu x Mu’ab am temja, uř inu ittɛeffar x yeryazen n Qir-Ḥaris am yict n temja, minzi afeyyeḍ nni ikseb, aqa iweddar.

37 Qaɛ izeǧifen d iqeccura u qaɛ timira ttwaqeḍɛent, di marra ifassen nsen aqa iqessiten n wecḍan u i tejɛinna nsen aqa taxancet n wecḍan.   

38 X marra tizeɣwin n Mu’ab u x marra wazzayen nnes, wah, mani ma aqa din tɣuyyit n wecḍan, maɣar Necc arẓiɣ Mu’ab am yict n řqecɛet war dayes bu arḍa ɛad, ammu i iqqar SIDI.

39 Mammec ittwawwet Mu’ab, mammec ssɣuyyun nitni. Mammec i d asen d yarra Mu’ab s weɛrur s useḍḥi! Mu’ab idweř d ict n řqecɛet n ustehzi d ijj n umedya n usnexřiɛ i marra inni d as dd-innḍen.”

40 “Maɣar ammu i iqqar SIDI: ‘Xzar, am yijj n ugider ad iḥewwem netta uca ad ibezzeɛ afriwen nnes tiwa n Mu’ab.  

41 Qaryut ṭṭfen t uca ɣeřben x lqelɛat deg idurar. Deg wass nni ad yiři wuř n ayt n bu-teɣruḍt n Mu’ab am wuř n ict n temɣart ittarun.

42 Mu’ab ad ittwareddeǧ ařami war ittiři ɛad d řgens maɣar issemɣar ixef nnes x SIDI.

43 Tiggʷudi d wenday d řfex ad xak iřin, a cek wenni izeddɣen di Mu’ab, ammu i iqqar SIDI.

44 Wenni i ɣa yarewřen zi tiggʷudi, ad iwḍa di tesraft, u wenni dd ɣa igeɛɛden zi tesraft, ad innaɣ di řfex, maɣar Necc ad awyeɣ x Mu’ab aseggʷas n wexřaf nnes, iqqar SIDI.’ ”

45 “Di tiři n Ḥacbun qqimen imarwařen ttbeddan břa jjehd, maɣar timessi teffeɣ-dd zi Ḥacbun, ijj n uhaduq zi Siḥun, uca wanita icca lḥenkat n uzeǧif Mu’ab d aceqquf n marra ayt n bu-řexcunet.  

46 Uct xak, Mu’ab, aqa ixsar řgens n Kamuc, maɣar iḥenjiren nnec ttwanedhen di tmeḥbast uca uřa d yessic ttwaḥebbsen.

47 Deg uneggar n wussan ad ssenqeřbeɣ tameḥbast n Mu’ab!’, ammu i iqqar SIDI.” Ař danita iǧa wawař i yurin x řḥukm x Mu’ab.

49

1 X ayt n Ɛammun

“Ammu i iqqar SIDI: ‘Ma Israil war ɣares bu iḥenjiren? Ma war ɣares bu awrit? Mayemmi xenni iṭṭef ujeǧid nwem tammurt n Jad d řwart i yixef nnes u mayemmi izeddeɣ řgens nnes di tneddam n Jad?   

2 S uya, xzar, ussan ad dd-asen, ammu i iqqar SIDI, ad jjeɣ ad ttwasřen iɣuyyan n umenɣi x tendint n Rabba n ayt n Ɛammun. Ad tedweř tendint d ict n řgeɛɛdet n řxarbet u tineddam i ɣares dd-iqqnen ad tent qqden s tmessi. Israil ad iwart ɛawed min zzayes kksen d řwart, ammu i iqqar SIDI.  

3 Ru, a Ḥacbun, maɣar tandint n Ɛay tᵉttwareddeǧ, sɣuyyent, a kennint yessis n Rabba, ḥezzment s txuncay n wecḍan, ceḍnent uca uyurent ɣar da d diha ɣar uɣezdis n icbaren, maɣar ajeǧid nwem, Milkum, ad ittwandeh di lmenfa, ikehhanen nnes ak-d řḥukkam nnes.’ ”   

4 “Mecḥař tᵉttfeyyced s řewḍat n teɣzurin nnem, s ufeyyeḍ n řewḍa nnem n teɣzurt, a cem yeǧis ikfaren, tenni ittcařan x wagřa nnes, teqqar: ‘Wi dd ɣari i ɣa iqarrben?’   

5 Xzar, ad xam dd-ɣeḍreɣ tiggʷudi zi marra iɣezdisen nnem, ammu i iqqar Sidi inu, SIDI n řɛeskarat. Kenniw ad tᵉttwaɛarrnem, kuř ijj nican ɣar zzat, uca war din uřa d ijjen wenni i ɣa issmunen inni yarewřen.

6 Maca awarni as ad ssenqeřbeɣ tameḥbast n ayt n Ɛammun, ammu i iqqar SIDI.”

7 X Idum

“Ammu i iqqar SIDI n řɛeskarat: ‘Ma war teǧi ɛad tiɣit di Tiyman? Ma ibḍeř ccwar n imiɣisen? Ma tḍeyyeɛ tiɣit nsen?   

8 Arewřem, dewřem, ffarem deg imucan yuǧɣen, kenniw imezdaɣ n Dadan, maɣar Necc ad xas awyeɣ aḍeyyeɛ n Ɛisu, řweqt nni di ad t ɛaqbeɣ.   

9 Mařa usin-dd ɣarek imeřqaḍ n uḍiř, ma xenni war ttejjin ca awarni asen? Mařa usin-dd ixewwanen s ǧiřet, ma xenni war ttḍeyyiɛen ař ɣa jjiwnen?   

10 Necc maca qeccareɣ tammurt n Ɛisu, ɛarriɣ x imucan nnes innuffaren ařami war izemmar ɛad ad innuffar. Tarwa nnes ttwareddǧen, uřa d aytmas d jjiran nnes, aqa netta war iǧi ɛad.

11 Ejj iyujiřen nnec, Necc ad ten ḥḍiɣ ad qqimen ddaren, tijjař nnec ejj i-tent ad xafi ttecřent.’

12 Maɣar ammu i iqqar SIDI: ‘Xzar, inni war t issdiheǧen ad swen zi řkas, ad zzayes swen. U cek wenni t issdaheǧen, ma ad tᵉttwabarrid? War tᵉttwabarrid ca ɛemmarṣ, ad zzayes teswed s uɣiř!

13 Maɣar Necc jjuǧeɣ ɣar ixef inu, ammu i iqqar SIDI, aqa Buṣra ad idweř d ict n řqecɛet n unexřiɛ d řḥegra, uřa d ict n řxirbet d nneɛřet, uca marra tineddam nnes ad dewřent d řxirbat i řebda.’ ”

14 “Necc sřiɣ ijj n řexbar zi SIDI, aqa ittwassekk-dd ijj n ureqqas jar řegnus ḥima ad yini: ‘Smunem, sgeɛɛdem xas, kkarem ɣar umenɣi!’   

15 Minzi xzar, Necc ssemẓiyeɣ cek jar řegnus, tᵉttwasseḥqared jar iwdan.

16 Řeḥkamet nnec issaggʷaden tɣarr i cek uřa d zzɛamet n wuř nnec, a cek wenni izeddɣen deg ifeǧiqen n řejruf, wenni ittcebbaren di tqiccet n tewririn! Waxxa teggid řɛucc nnec sennej qaɛ am t ittegg ugider, Necc ad cek dd-ɣeḍřeɣ ssenni, iqqar SIDI.   

17 Idum ad idweř d ict n řqecɛet n unexřiɛ. Kuř ijj wenni dd as i ɣa ikken, ad innexřeɛ u ad iṣeffar s wesrubi x marra jjɛayef nnes.   

18 Am ɣar uneqřeb n Sadum d Ɛamurra d dcurat nnes yudsen, iqqar SIDI, war dinni izeddeɣ ɛad uřa d ijj u war dayes ittɣimi ɛad uřa d ijj n mmis n bnadem d abarrani.   

19 Xzar, am yijj n wayrad ad dd-igeɛɛed zi cbarq iqqnen n L’Urdun ḍidd i tzeddiɣt ijehden, xenni deg wermac n wabřiwen ad t arreɣ ad azzeř ssenni, u wenni umi farzeɣ, ad xas t areccḥeɣ. Maɣar man wen iǧan am Necc, man wen xafi i ɣa iřaɣan i ddeɛwet? Man wen d ameksaw wenni i ɣa iqqimen zzati ibedd?   

20 S uya, sřem i ucawar n SIDI nni iqḍeɛ x Idum, u sřem i inwayen nni ixarreṣ x imezdaɣ n Tayman: ‘S tidett, inni imeẓyanen aṭṭas zeg wuǧi ad ten jarren, s tidett, tazeddiɣt nsen ad tᵉttwassnexřeɛ!’   

21 Tammurt tᵉttenhezza s řḥess n uweṭṭu nsen, s tɣuyyit i zi ɣa ittwaseř řḥess nnes ař Řebḥar n Telga.

22 Xzar, ittgeɛɛad am yijj n ugider ɣar ujenna, itteḥrara, ittbezzaɛ afriwen nnes tiwa n Buṣra. Deg wass nni ad yiři wuř n ayt n bu-teɣruḍt n Idum am wuř n ict n temɣart s řeḥriq n tarwa.”   

23 X Dimacq

“Ḥamat d Arfad seḍḥan, maɣar nitni sřin i wareqqas d aɛeffan, fecřen. Ɣar řebḥar tᵉttwaf řeḥṣaret, bnadem war izemmar ad yarsa din.  

24 Tarxu tendint n Dimacq, tenneqřeb, maḥend ad tᵉṭṭef di tarewřa. Imneɛ i-tt uqdiddes. Řeḥṣaret d řewjeɛ am n ict temɣart ittarwen ṭṭfen tt.   

25 Tandint icennɛen, ma war teggi am tenni ittwajjen, tandint n řefraḥet inu?

26 S uya ad wḍan iḥudriyyen nnes deg wazzayen u marra iɛeskariyyen ad ttwaseɣden deg wass nni, ammu i iqqar SIDI n řɛeskarat.

27 Necc ad ssarɣeɣ timessi di řḥiḍ n Dimacq, ad tecc řeqṣur n Binhadad.”   

28 X Weɛraben

X Qidar d tgelditin n Ḥaṣur nni iɣřeb Nabuxadraṣṣar, ajeǧid n Babil.

“Ammu i iqqar SIDI: ‘Kkarem uca hejmem x Qidar uca areddǧem ayt n ccarq.

29 Nitni ad asen kksen iqiḍan nsen d wuǧi nsen, tijartiřin n uqiḍan nsen d marra řqecc nsen. Uca uřa d iřeɣman nsen ad ten awyen akidsen. Ad xasen sɣuyen: Asiggʷed mani ma!

30 Arewřem, beɛɛdem, ffarem deg imucan yuǧɣen, kenniw imezdaɣ n Ḥaṣur, ammu i iqqar SIDI, maɣar Nabuxadraṣṣar, ajeǧid n Babil, iqḍeɛ xawem acawar uca ixarreṣ deg ijj n wenway xawem.

31 Kkarem, geɛɛdem x ijj n řgens nni izeddɣen di řhudnet u di řaman, ammu i iqqar SIDI, ijj n řgens war ɣares bu tewwura uřa d zzenkrun, wenni izeddɣen weḥḥdes.

32 Iřeɣman nsen ad ttwaḥewwsen uca abarru n tḥimriwin nsen n řmař ad ttwacarent u Necc ad ten zuzzareɣ ɣar marra iɣezdisen n usemmiḍ, marra inni ittḥeffan acuwwaf ɣar ṭṭrufa, . Necc ad xasen dd-awyeɣ aḍeyyeɛ zi marra iɣezdisen, ammu i iqqar SIDI.   

33 Haṣur ad idweř d tazeddiɣt i wuccanen n řexřa, ict n temmurt ittwareddǧen i řebda. War dayes izeddeɣ ɛad uřa d ijjen uca uřa d ijj n mmis n bnadem ad din iqqim ɛad am ubarrani.’ ”   

34 X Ɛilam

Awař n SIDI i unabi Irmiya x Ɛilam, deg umezwaru n tgelda n Ṣidqiya, ajeǧid n Yahuda, inna:

35 “Ammu i iqqar SIDI n řɛeskarat: ‘Xzar, Necc ad arẓeɣ řqews n Ɛilam, amezwaru n tzemmar nsen n ayt n bu-teɣruḍt.

36 Necc ad dd-ssehwiɣ x Ɛilam arebɛa n isemmiḍen zi arebɛa n tɣemmura n ujenna u ɣar marra tiɣemmura n isemmiḍen ad ten zuzzareɣ. War ittiři bu řgens mani war dd-ttisen inni x uẓẓřen zi Ɛilam.

37 Necc ad ssnexřɛeɣ ayt n Ɛilam zzat i řɛedyan nsen u zzat i yinni yarezzun tudart nsen. Necc ad dd-ɣeḍřeɣ řɣar xasen, řḥaduq n weɣḍab inu, ammu i iqqar SIDI. Necc ad asen sseḍfareɣ ssif ař ten teḥḥiɣ.

38 Necc ad ssbeddeɣ řɛarc inu di Ɛilam uca ad teḥḥiɣ ajeǧid d řḥukkam ssenni, ammu i iqqar SIDI.

39 Deg uneggar n wussan ad ssenqeřbeɣ tameḥbast n Ɛilam ammu i iqqar SIDI.’ ”   

X Babil

50

1 Awař nni issiweř SIDI x Babil, x temmurt n Ikaldaniyyen, s ufus n unabi Irmiya.

2 “Barrḥem jar řegnus, jjem ad as sřen, sgeɛɛdem taɛeǧant, jjem ad as sřem, war tt snuffaram. Inim: ‘Tandint n Babil tᵉttwaṭṭef, Bil iseḍḥa, Marudax aqa yarẓa, řexyařat nnes n l’aṣnam ttwabarqen, imeyḍa n l’aṣnam nnes ttwařebzen!’   

3 Maɣar ihjem-dd xas ijj n řgens zi ccamal, ad yarr tammurt nnes d ict n řqecɛet n unexřiɛ, war dayes izeddeɣ ɛad uřa d ijj, zi bnadem ař řmař arewřen, ffɣen.”

4 “Deg wussan nni u di řweqt nni, ammu i iqqar SIDI, ad dd-asen ayt n Israil munen ak-d ayt n Yahuda. Ad uyuren am ttrun, ad arzun x SIDI, AREBBI nsen.

5 X Ṣihyun ad sseqsan, aqa ɣar dinni i nḍaren tiṭṭawin nsen. Nitni ad dd-asen uca ad dd-mmarenyen ɣar SIDI s ijj n Řɛahd ittduman nni war ittwattun.

6 Tuɣa řgens inu d uǧi iweddaren, imeksawen nsen ssuffɣen tent x webrid x idurar ikfaren. Nitni uyurent zeg wedrar ař tewrirt, ttunt amcan n arraḥet nsent.

7 Marra wi tent yufin, ccin tent uca iɣrimen nsent nnan: ‘Neccin war d aneɣ ittars ḥed, maɣar nitenti xḍant ak-d SIDI, ak-d tzeddiɣt n tsegda, ak-d řayas n řejdud nsent ḍidd i SIDI.’   

8 Arwřem zi Babil, ffɣem zi temmurt n Ikaldaniyyen, iřim am yiɣayḍen ittizwaren i wuǧi!”   

9 “Maɣar xzar, Necc simant inu ad dd-ssḥarrceɣ x Babil ijj n ubarru n řegnus imeqqranen zi temmurt n ccamal. Nitni ad ssbedden ixef nsen ḍidd nnes. Ssenni ad tᵉttwaṭṭef tandint n Babil. Fřitcat nsen am ayt n bu-teɣřuḍt imeḥḍen, uřa d ict zzaysent ɛemmarṣ war dd-tɛiqqib texwa.

10 Tammurt n Ikaldaniyyen ad tedweř d takeccaḍt, marra inni tt i ɣa ikeccḍen, ad jjiwnen, ammu i iqqar SIDI.

11 Minzi kenniw tfarḥem, aqa tneggzem s řefraḥet, a kenniw inni ikeccḍen tasɣart inu. Kenniw tnedwem am tɛejmiyyin di ddemnet u tessneḥniḥem am yeysan ijehden.

12 Tseḍḥa yemmatwem, tenni kenniw i dd-yurwen, aqa iřqef i-tt useḥcem. Xzar, nettat d taneggarut n řegnus: mɣir d řexřa d řekḥeḍ d tanezruft.

13 Zi ssibbet n uduqqez n weɣḍab n SIDI ad teqqim tendint n Babil war tᵉttwazeddeɣ ɛad, ad tedweř d ict n temmurt ittwareddǧen. Marra wi ɣa iɛdun x Babil ad innexřeɛ, ad iṣeffar s uɛeyyeb x marra jjɛayef nnes.”   

14 “Seddem ixef nwem i umenɣi ak-d Babil ɣar marra iɣezdisen nnes, marra inni imeḥḍen řqews, maɣar nettat texḍa ak-d SIDI.

15 Sɣuyyem xas zi marra iɣezdisen. Aqa nettat tsellem ixef nnes. Wḍan lburjat nnes, hedmen řeḥyuḍ nnes, maɣar wa d nneqmet n SIDI. Xeřfem zzayes, ggem zzayes am mammec i tegga nettat.   

16 Kksem azarraɛ zi Babil d wenni iṭṭfen amjar di řweqt n tmejra! Zi ssibbet n ssif iqesḥen ad ɛeqben nitni, kuř ijj ɣar řgens nnes, uca ad arewřen, kuř ijj ɣar temmurt nnes.”

17 “Israil am ijjen zeg wuǧi i xef uẓẓřen, tenni x ɛerfen wayraden. Ɣar umezwar isarḍ i-tt ujeǧid n Accur, ɣar uneggar iddez as Nabuxadraṣṣar, ajeǧid n Babil, iɣsan nnes.

18 S uya, ammu i iqqar SIDI n řɛeskarat, AREBBI n Israil: ‘Xzar, Necc ad xeřfeɣ zeg ujeǧid n Babil d temmurt nnes, am mammec xeřfeɣ zeg ujeǧid n Accur.   

19 Israil maca ad t-i-dd-arreɣ ɣar tzeddiɣt nnes u netta ad yarwes x Karmal d Bacan, ad tejjawen řeɛmar nnes di temmurt n idurar n Ifrayim d Jilɛad.’ ”

20 “Deg wussan nni u di řweqt nni, iqqar SIDI, ad arzun x řɛib n Israil, maca war ittiři, u x ddnub n Yahuda, maca war ten ttifen, minzi inni i dd ɣa arreɣ ad qqimen, Necc ad asen ɣfareɣ.

21 Geɛɛed ḍidd i temmurt n Maratayim, ‘tammurt n Uɣewweɣ Tnayen n Tseqqar’, u ḍidd i imezdaɣ n Faqud, ‘tandint n Wexřef’. Areddeǧ u ḥarrem awarni asen marra i uteḥḥi, ammu i iqqar SIDI, u egg ɛlaḥsab marra minzi cek umureɣ.”

22 “Aqa da, ittwaseř lharaj n umenɣi di temmurt, ict n lmuṣiba tameqqrant.

23 Mammec ittwaqess u ittwarẓ wefḍis n marra ddunect! Mammec idweř Babil d ict n řqecɛet n unexřiɛ jar řegnus!

24 Necc ggiɣ am, a, tandint n Babil, ijj n řfex uca tejjid ixef nnem ad cem ggen di řeḥbes, waxxa war tucid. Ufin d ṭṭfen uřa d cem, maɣar cem tuɣa tᵉttemɛarrid ak-d SIDI.

25 SIDI yarzem axxam nnes n txubay uca issuffeɣ-dd dduzan n wesxeḍ nnes, maɣar ta d ict n řxedmet i Sidi inu, SIDI n řɛeskarat, di temmurt n Ikaldaniyyen.

26 Azzřem ɣares zi ṭṭarf n temmurt, arzmem řexzayen nnes, nḍarem marra x iɛurricen yuɛřan uca ḥarrmem ten i uteḥḥi, ḥḍam mliḥ maḥend war zzayes ittɣimi walu.

27 Nɣem marra ifunasen nnes imeẓyanen s ssif, sehwam ten-dd ɣar tɣarṣt. Uct xasen, maɣar ass nsen yiweḍ-dd, tasaɛɛet n uɛaqeb nsen!

28 Aqa da ijj n řḥess n imarwařen u n yinni inejmen zi temmurt n Babil maḥend ad barrḥen axřaf n SIDI, AREBBI nneɣ, di Ṣihyun, axřaf di ṭṭweɛ n Zzawect nnes Tameqqrant.”

29 “Řaɣam i ayt n řqews ɣar Babil, marra inni ijebbden řqews! Ḥṣarem tandint zi marra iɣezdisen, ḥḍam maḥend uřa d ijjen ad injem. Xeřfem tt ɛlaḥsab timegga nnes, ggem zzayes ɛlaḥsab marra min tegga, maɣar nettat tuɣa teffucceḥ ak-d SIDI, ak-d Umqeddes n Israil.   

30 S uya ad wḍan iḥudriyyen nnes deg wazzayen d marra iɛeskariyyen nnes ad ttwassusmen deg wass nni, ammu i iqqar SIDI n řɛeskarat.   

31 Xzar, Necc ad ɣarem kkareɣ, a cem tenni iffuccḥen, ammu i iqqar Sidi inu, SIDI n řɛeskarat, minzi ass nnem yiweḍ-dd, tsaɛɛet nni di cem i ɣa xeǧṣeɣ.

32 Xenni wenni iffuccḥen ad inqarḍ, ad iwḍa, uca uřa d ijj war t issbeddi. Necc ad qqdeɣ timessi di tneddam nnes nni i ɣa iccen marra min d asent-i-dd innḍen.”

33 “Ammu i iqqar SIDI n řɛeskarat: ‘Ttwaḥṣaren ayt n Israil jmiɛ ak-d ayt n Yahuda. Marra inni ten iḥebbsen, ṭṭfen ten, ugin ad jjen ad asen arxun.

34 Maca Amefdi nsen ijhed, SIDI n řɛeskarat d Isem nnes. Netta ggur ad iwwet x ddeɛwet nsen ḥima ad igg řhudnet i temmurt u ḥima ad issarjij imezdaɣ n Babil.’ ”

35 “Ssif x Ikaldaniyyen, iqqar SIDI, u x imezdaɣ n Babil, x řḥukkam nnes u x imiɣisen nnes.

36 Ssif x ayt n bu-ixarriqen maḥend ad dewřen d ibuhařiyyen, ssif x ayt n bu-teɣruḍt nnes maḥend ad ttwarẓen.

37 Ssif x yeysan nnes u x ikarruten nnes u x ubarru n ɛřam kuř ibarraniyyen nni iǧan di řwesṭ nnes, maḥend ad dewřen am temɣarin. Ssif x řeknuz nnes maḥend ad ttwacaren.

38 Řekḥeḍ x waman nnes maḥend ad aẓɣen, maɣar d ict n temmurt teccur s řexyařat ineqcen uca nitni dewřen d ibuhařiyyen zi nnɛawat n l’aṣnam.

39 S uya ad din zedɣen řewḥuc n řexřa ak-d yifisen uca uřa d yessis n nnɛamet ad zedɣent din. I řebda war ittɣimi din uřa d ijj u war dayes zeddɣen ɛad zi jjiř ař jjiř.   

40 Am mammec tuɣa issneqřeb AREBBI Sadum d Ɛamurra d dcurat nnes yudsen, ammu war dinni izeddeɣ ɛad uřa d ijj u war dayes ittɣimi ɛad uřa d ijj n mmis n bnadem d abarrani, ammu i iqqar SIDI.”   

41 “Xzar, ijj n řgens ad dd-yas zi ccamal, ijj n řgens d ameqqran, uca aṭṭas n ijeǧiden ad ttwaɛarren ad faqen zi tɣemmura n temmurt.   

42 Nitni mennɛen di řqews d fřitca. Nitni ttewɛaren, war arreḥemen. Tmijja nsen am zzhir n řebḥar, nitni nnayen x yeysan. Aqa ttḥezzamen ɣar umenɣi akidem, a yeǧis n Babil!

43 Isřa ujeǧid n Babil řexbar xasen uca dewřen as ifassen ṭṭsen. Teṭṭef i-t i-dd tiggʷudi, uřa d řeḥriq am n ict n temɣart ittarwen.   

44 Xzar, am yijj n wayrad ad dd-igeɛɛed zi cbarq iqqnen n L’Urdun, ammu i ɣa igeɛɛed ḍidd i tzeddiɣt ijehden, maɣar deg wermac n wabřiwen ad ten arreɣ ad azzřen ssenni, u wenni umi farzeɣ, ad xas t areccḥeɣ. Maɣar man wen iǧan am Necc, man wen xafi i dd ɣa iřaɣan i ddeɛwet? Man wen d ameksaw wenni i ɣa iqqimen zzati ibedd?   

45 S uya, sřem i ucawar n SIDI nni iqḍeɛ x Babil u sřem i inwayen nnes nni ixarreṣ x temmurt n Ikaldaniyyen: ‘S tidett, inni imeẓyanen aṭṭas zeg wuǧi ad ten jarren, s tidett, tazeddiɣt nsen ad tᵉttwassnexřeɛ!’   

46 Tammurt tᵉttenhezza zi řḥess n uṭeffu n Babil uca aɣuyyi nnes ittwaseř ɣar řegnus.”   

51

1 “Ammu i iqqar SIDI: ‘Xzar, Necc ad dd-ssekkareɣ ijj n buḥbeř n wareddeǧ x Babil u x yinni din izeddɣen deg wuř n iɣrimen inu.   

2 Necc ad ssekkeɣ ibarraniyyen ɣar Babil, ad tt zuzzaren uca ad farḍen tammurt nnes, minzi deg wass n řɣar ad bedden arendad nnes ɣar marra iɣezdisen.   

3 Ejj amjebbad n řqews ad imḥeḍ řqews nnes ḍidd n wenni imeḥḍen řqews u ḍidd n wenni issgeɛɛaden ixef nnes deg werruḍ nnes n wuzzař. War ttḥiwiřem x iḥudriyyen nnes, ḥarrmem marra řɛeskar nnes i uteḥḥi.

4 Inni ittwanɣen wḍan di temmurt n Ikaldaniyyen, u inni ittwassxarrqen aqa aten x ibriden nnes.’ ”   

5 “Maɣar Israil d Yahuda war ttwajjen d tajjač zi AREBBI nsen, zi SIDI n řɛeskarat, minzi tammurt n Ikaldaniyyen teccur s umarwas ɣar Umqeddas n Israil.”

6 “Arewřem zi Babil, ejj ad issenjem kuř ijj tudart nnes, war ttejjim ad ttwassbekkmem i řebda s řmuɛṣiyyet nnes, maɣar ta d řweqt n wexřaf n SIDI, Netta ad zzayes ixřef min tesdaheǧ.”   

7 “Babil tuɣa-tt d ijj n řkas n wureɣ deg ufus n SIDI, iscar marra tammurt. Zi binu nnes swin marra řegnus, x uya iffeɣ řeɛqeř i řegnus.   

8 Deɣya tewḍa tendint n Babil u tᵉttwahdem. Wtem xas agejdur, awyem as-dd balsam i řeḥriq nnes, ad taɣ ad tᵉttwassgenfa.”   

9 “Neccin nexs ad nawi agenfu i Babil, maca war ɣares agenfu. Jjem tandint nni, u ejj kuř ijj zzayneɣ ad iraḥ ɣar temmurt nnes, maɣar řḥukm xas yiweḍ ař ajenna, igeɛɛed ař iseynuten.”  

10 “SIDI issiweḍ-dd řmuɛṣiyyet nneɣ ɣar tfawt. Asem-dd, ejj aneɣ ad nɛawed di Ṣihyun min igga SIDI, AREBBI nneɣ.”

11 “Sqeḍɛem fřitcat, ṭṭfem tiseddariyin n uɛeskari. SIDI issekkar-dd buḥbeř n ijeǧiden n Maday, minzi Netta iɛewweř ad ihdem Babil, maɣar wa d axřaf n SIDI, axřaf i Zzawect nnes Tameqqrant.   

12 Sgeɛɛdem taɛeǧant x řeḥyuḍ n Babil, zeyyarem taɛessast, sbeddem iɛessasen, ggem řefxux, maɣar ɛlaḥsab aɛewweř n SIDI, ammu i ɣa yegg marra min inna x imezdaɣ n Babil.

13 Cem, a tenni izeddɣen ɣar mani wesɛen waman, tenni ɣar iǧa waṭṭas n wagřa, qeṭṭu nnem yiweḍ-dd, aqa iccur řqedd n ṭṭmeɛ nnem.

14 Ijjuǧ SIDI n řɛeskarat ɣar yixef nnes: Waxxa Necc ccureɣ cem s iwdan am tmurɣi, ɛad ad xam dd-řaɣan s ict n tɣuyyit n usřiwřew!”   

15 “Netta igga tammurt s jjhed nnes, igga ddunect zi tiɣit nnes u ibezzeɛ ajenna s řefhamet nnes.   

16 Řami ittejja tmijja nnes ad tt sřen, xenni tegga am ucarcur n waman deg ujenna. Iseynuten issgeɛɛad i-ten zeg ineggura n ddunect, ittegg assamen ak-d wenẓar uca issekka-dd asemmiḍ zeg ixxamen nnes n txubay.   

17 Kuř bnadem d agarruḍ, břa tussna, kuř amziř n wureɣ ittseḍḥa zi ssibbet n řexyař i igga, maɣar řexyař nnes ifesyen d ixarriqen, war dayes iǧi buḥbeř.

18 Aqa-tent d l’aṣnam ibeṭṭřen, aqa atent d řeqcuɛ n tseḍḥact! Di řweqt n wexřaf nsent, ad fnant.”

19 “Tasɣart n Yaɛqub war teǧi am tesɣart nsent, minzi Netta d wenni iggin marra, uca Israil d taqbič n tesɣart nnes, aqa SIDI n řɛeskarat d Isem nnes.”  

20 “Cek teggid ayi am yijj n ccaqur, řesnaḥ inu i umenɣi. Zzayek i ɣa řebzeɣ řegnus, zzayek i ɣa ɣeḍřeɣ tigeldiwin.   

21 Zzayek i ɣa řebzeɣ ayis d wenni xas inyin u zzayek i ɣa řebzeɣ akarru n umenɣi d wenni t ineddhen,

22 zzayek i ɣa řebzeɣ aryaz d temɣart, zzayek i ɣa řebzeɣ awessar d uḥuḍri u zzayek i ɣa řebzeɣ abřiɣ d tebřiɣt,

23 zzayek i ɣa řebzeɣ ameksaw d tḥimart nnes, zzayek i ɣa řebzeɣ afeǧaḥ d zzayřet nnes ak-d iyenduzen, u zzayek i ɣa řebzeɣ lwulat d imseyyaren n temmurt,

24 maca zzat i tiṭṭawin nwem ad xeřfeɣ Necc zi Babil u zi marra imezdaɣ n temmurt n Ikaldaniyyen x marra řɣar i ggin di Ṣihyun, ammu i iqqar SIDI.”

25 “Xzar, Necc ad kidek dd-řhiɣ, cek adrar n Wareddeǧ, iqqar SIDI, cek d wenni yareddǧen marra tammurt. Necc ad xak dd-swiẓẓḍeɣ afus inu u ad cek sseqnunnyeɣ zi řejruf u ad cek ggeɣ d adrar icemmḍen.   

26 Ɛemmarṣ war zzayek ttawyen ɛad aẓru i weẓru n teɣmart uřa d aẓru i dsusa, maɣar ad tdewřed i řxirbat i řebda, iqqar SIDI.”

27 “Sgeɛɛdem taɛeǧant di temmurt, suḍem deg uyicc n icarri jar řegnus, farzem řegnus ḍidd nnes, řaɣam ḍidd nnes i tgeldiwin n Araraṭ, Minni d Ackanaz, ggem ijj n řɛeskar ḍidd nnes, jjem iysan ad ffɣen am ijj n weyřaf n tmuɣri iṣarrḍen iqesḥen.

28 Farzem řegnus ḍidd nnes, ijeǧiden n Maday ak-d lwulat nnes d marra imseyyaren nnes, marra tammurt i x teǧa ṣṣulṭa nnes.

29 Xenni ad tenhezz temmurt uca ad tfarɣ s řeḥriq, minzi inwayen n SIDI bedden nican maḥend ad arren tammurt n Babil d ict n řqecɛet n unexřiɛ, war dayes izeddeɣ ɛad uřa d ijj.

30 Ayt n bu-teɣruḍt n Babil semḥen deg umenɣi, qqimen di lqelɛat nsen. Tefceř tzemmar nsen, nitni dewřen d timɣarin. Nitni qqden i tzeddiɣin nsen uca iɛumad nsen i ubelleɛ ttwarẓen.   

31 Amsazzař nni x umsazzař nneɣni ittazzeř-dd, areqqas nni x ureqqas nneɣni, ḥima ad ḥajan i ujeǧid n Babil, aqa tandint nnes tᵉttwaṭṭef zi marra iɣezdisen,

32 aqa imucan n uẓekkwu ttwamenɛen, iyyaren n uɣanim ttwacemḍen s tmessi uca iɛeskariyyen ttwanhezzen.

33 Maɣar ammu i iqqar SIDI n řɛeskarat, AREBBI n Israil: Yeǧis n Babil tegga am unedrar, aqa tiweḍ-dd řweqt ḥima ad xas ɛefsen. Ɛad drus i iqqimen, xenni tiweḍ-dd řweqt n tmejra i nettat.”

34 “Nabuxadraṣṣar, ajeǧid n Babil, icca ayi, iřbez ayi, igga ayi d ijj n weqdiḥ ixwan, isarḍ ayi am řhaycet, iɛemmar aɛeddis nnes s řeḥzut inu uca yuẓẓeř xafi.

35 Ejj ad dd-yas x Babil lɛunf i d ayi iggin u deg yinni i iǧan d ddat inu, ammu i teqqar tenni izeddɣen di Ṣihyun. ‘Ejj ad dd-asen idammen inu x imezdaɣ n temmurt n Ikaldaniyyen ammu i teqqar Urcalim.”

36 “S uya, ammu i iqqar SIDI: ‘Necc simant inu ttedɛiɣ ddɛawi nnem u ad zzayem xeřfeɣ. Necc ad ssiẓɣeɣ řebḥar nnes u ad jjeɣ tařa nnes ad taẓeɣ.   

37 Babil ad tedweř mɣir d řxirbat, ict n tzeddiɣt n wuccanen n řexřa, ict n řqecɛet n unexřiɛ d usemẓi maḥend war dayes ittɣimi izeddeɣ ɛad uřa d ijjen.’ ”

38 “Marra idsen ad zehharen am wayraden, ad ssmiɛɛriwen am wayraden imeẓyanen.

39 Xmi ɣa yiřin ḥman, ad ssarseɣ zzatsen tasessit nsen. Necc ad ten ssᵉscareɣ ař ɣa dewwxen uca ad ṭṭṣen iḍeṣ n řebda, ɛemmarṣ ad faqen ɛad, ammu i iqqar SIDI.

40 Necc ad ten dd-ssehwiɣ am yizemrawen ɣar tɣarṣt, am yicarriyyen ak-d iɣayḍen.

41 Mammec ittwaṭṭef Cicak u mammec ittwaṭṭef řɛezz n marra tammurt! Mammec tedweř tendint n Babil d ict n řqecɛet n unexřiɛ jar řegnus!   

42 Igeɛɛed-dd řebḥar x tendint n Babil, s ubarru n řemwaj nnes tᵉttwadeř nettat.

43 Tineddam nnes dewřent d ict n řqecɛet n unexřiɛ, tammurt tedweř d tammurt yuẓɣen d tnezruft d ict n temmurt mani war izeddeɣ ɛad uřa d ijj u mani war ittcuqi uřa d ijj n mmis n bnadem.

44 Necc ad xeřfeɣ zi Bil di Babil, ad kkseɣ zi tmijja nnes min tuɣa isarḍ. Řegnus war ɣares ttazzřen ɛad. Ɛad řḥiḍ n Babil ad iwḍa.”

45 “Ffeɣ zzayes, a řgens inu, ejj kuř ijj ad issenjem tudart nnes zi řḥaduq n weɣḍab n SIDI.

46 Mařa lla xenni ad ḍeɛfen wuřawen nwem uca ad ggʷeden zi řexbar nni i ɣa sřen di temmurt, maɣar ijj n řexbar ad ittwaseř deg ijj n useggʷas uca awarni i yijj n useggʷas nneɣni ad dd-yas ijj n řexbar nneɣni. Ad din yiři lɛunf di temmurt, ijj n řḥakem ad dd-ikkar x ijj n řḥakem nneɣni.”

47 “S uyenni xzar, ad dd-asen wussan nni di ɣa xeřfeɣ zi Babil zi ssibbet n řexyařat ineqcen uca marra tammurt nnes ad tennefḍeḥ u marra inni ittwanɣen ad wḍan di řwesṭ nnes.

48 Ajenna d temmurt d marra min daysen ad sřiweřwen x Babil. Maɣar ad ɣares dd-asen imteḥḥayyen zi ccamal, ammu i iqqar SIDI.

49 Am mammec tuɣa Babil d ssibbet n uweṭṭu n yinni ittwanɣen n Israil, ammu i ɣa wḍan marra inni ittwanɣen zi marra tammurt ɣar tendint n Babil.”

50 “Kenniw, inni inejmen i ssif, ffɣem, war sbeddam ixef nwem! Xemmem-dd zi řaggʷaj di SIDI u jjem Urcalim ad dd-tas ɣar řbař nwem. □  

51 Neccin nseḍḥa, maɣar nesřa x useḥqar, tezweɣ n řeḥya tedřa aɣembub nneɣ, maɣar ibarraniyyen geɛɛden x Tzawiyyin Iqeddsen n Taddart n SIDI.”

52 “S uya xzar, ad dd-asen wussan, ammu i iqqar SIDI, Necc ad xeřfeɣ zi řexyařat nnes ineqcen uca di marra tammurt nnes ad ttwazbaren inni ittwanɣen.

53 Waxxa mařa tandint n Babil tgeɛɛed ař ajenna, waxxa tegga lbaraj nnes ijehden yuɛřan ař mani war yiwiḍ uřa d ijj, waxxa amenni ad ɣares dd-asen imteḥḥayen zzayi, ammu i iqqar SIDI.”

54 “Iffeɣ-dd řḥess n tɣuyyit tameqqrant zi Babil, amecnaw n ict n lmuṣiba d tameqqrant zi temmurt n Ikaldaniyyen.

55 Maɣar SIDI igga ad ixarreb Babil u ad iqḍa x ddriz nnes ameqqran, minzi řemwaj nsen ad zehharen am waman imeqqranen, ddriz n uzehhar nsen ad ittwaseř.

56 Minzi ad xas dd-asen imteḥḥayen, x Babil, uca ttwaḥebbsen ayt n bu-teɣruḍt nnes, řeqwas nsen ad ttwarẓen, maɣar SIDI aqa-t d Arebbi n wexřaf, ad zzayes ixřef nican.”

57 “Ad ssᵉscareɣ řḥukkam nnes d imiɣisen nnes d lwulat nnes d imseyyaren nnes d ayt n bu-teɣruḍt nnes uca nitni ad ɣeḍṣen deg yiḍeṣ n řebda u ɛemmarṣ ad faqen, ammu i iqqar Ujeǧid, SIDI n řɛeskarat d Isem nnes.”

58 Ammu i iqqar SIDI n řɛeskarat: “Ad arren řeḥyuḍ imiriwen n Babil ad seḍḥan aṭṭas uca tiwwura nnes yuɛřan ad tent qedden s tmessi. Řegnus ad aḥřen baṭeř u ccuɛub ssiḥřen ixef nsen di ṭṭweɛ n tmessi.”

59 Awař nni yumur unabi Irmiya i Saraya, mmis n Niri-Yah, mmis n Maḥsiyya, umi wanita yuyur zi Ṣidqiya, ajeǧid n Yahuda, ɣar Babil, deg useggʷas wiss arebɛa n řeḥkamet nnes. Tuɣa Saraya d řḥakem x řmargeḥ n řɛeskar.

60 Irmiya yura marra řɣar i dd ɣa yasen x Babil deg ijj n wedlis ittwannḍen, marra awařen nni ittwarin x Babil.

61 Xenni inna Irmiya i Saraya: “Xmi dd ɣa tased ɣar Babil, xzar mammec ɣa tegged ad tbarrḥed s marra awařen-a,

62 ad tinid: ‘A SIDI, Cek simant nnec teqqared x wemcan-a belli ad zzayes tekksed imezdaɣ, maḥend war dayes izeddeɣ ɛad uřa d ijj, řa bnadem uřa d řmař, u belli amcan-a ad yiři d ict n temmurt ittwareddǧen!’

63 Xmi i ɣa tkemmřed zeg uɣari n wedlis ittwannḍen, ad ɣares teqqned ijj n weẓru, ad t tenḍared di řwesṭ n yeɣzar n Lfuraṭ.

64 ad tinid: ‘Ammu i ɣa tɣebba tendint n Babil u war tgiɛɛid ɛad zi ssibbet n řɣar i xas dd-ssehwiɣ. Nitni ad sřawen.’ ” Ař da i yiwḍen wawařen n Irmiya.   

□ 

51:50 ɣar řbař nwem - s Tɛibranit ‘ɣar wuřawen nwem’.

Actab n Urcalim

52

1 Ṣidqiya tuɣa ɣares waḥit u-ɛicrin n iseggʷusa umi idweř d ajeǧid. Netta iḥkem ḥiṭac n iseggʷusa di Urcalim. Yemmas qqaren as Ḥamutal, yeǧis n Irmiya zi Libna.   

2 Netta igga min iǧan d aɛeffan di tiṭṭawin n SIDI, nican am mammec t igga Yahuyaqim.

3 Maɣar axeyyeq n SIDI tuɣa yarsa x Urcalim d Yahuda, ařami ten inḍar zi zzat n wudem nnes. Xenni tuɣa Ṣidqiya iɣewweɣ x ujeǧid n Babil.

4 Deg useggʷas wiss tesɛa n řeḥkamet nnes, deg wass wiss ɛecra n uyur wiss ɛecra, iffeɣ-dd Nabuxadraṣṣar, ajeǧid n Babil, s marra řɛeskar nnes ɣar Urcalim, Nitni nnḍen as-dd uca qewwaren as s jjehd ɣar marra iɣezdisen nnes.   

5 Ammu i tᵉttwaḥsar tendint ař aseggʷas wiss ḥiṭac n ujeǧid Ṣidqiya.

6 Deg uyur wiss arebɛa, deg wass wiss tesɛa n uyur, řami idweř řaẓ imeqqar di tendint uca řgens n temmurt war ɣares iqqim bu weɣrum ɛad,

7 aqa tᵉttwarẓ tendint u marra iɛeskariyyen arewřen, ffɣen s ǧiřet x webrid n tewwart i iǧan jar tnayen n řeḥyuḍ nni iǧan ɣar weḥwic n ujeǧid, umi Ikaldaniyyen tuɣa quwwaren i tendint. Uca ajeǧid yuyur x webrid n Řewḍa.

8 Řɛeskar n Ikaldaniyyen iḍfar ajeǧid uca nitni ḥarten x Ṣidqiya di řwaṭat n Ariḥa. Marra řɛeskar nnes ttwassebḍan xas.

9 Nitni ṭṭfen ajeǧid uca iwyen t ɣar Nabuxadraṣṣar, ajeǧid n Babil, ɣar Ribla di temmurt n Ḥamat uca wanita iḥkem xas.

10 Ajeǧid n Babil inɣa iḥenjiren n Ṣidqiya zzat i ṭṭitawin nnes. Uřa d marra řḥukkam n Yahuda inɣa i-ten di Ribla.

11 Issdarɣeř tiṭṭawin n Ṣidqiya uca iqqen i-t s tnayen n ssnaseř n nnḥas. Ammu i t yiwi ujeǧid n Babil ɣar Babil uca igga i-t di řeḥbes ař ass umi immut.

12 Deg uyur wiss xemsa, deg wass wiss ɛecra n uyur - tuɣa aseggʷas d aseggʷas wiss tseɛṭac n ujeǧid Nabuxadraṣṣar, ajeǧid n Babil - xmi dd-yusa Nabuzaradan, řqebṭan n iɛessasen n arrimet wenni tuɣa isexxar zzat i wudem n ujeǧid n Babil, ɣar Urcalim, □  

13 issarɣ netta Taddart n SIDI d taddart n ujeǧid d marra tudrin n Urcalim d marra tudrin n imcennɛen issarɣ i-tent ɛawed s tmessi.

14 Marra řɛeskar n Ikaldaniyyen, inni dd-yusin ak-d řqebṭan n iɛessasen n arrimet, aqa arẓin marra řeḥyuḍ n Urcalim i d as dd-innḍen.

15 Imezřaḍ qaɛ n řgens d min iceṭṭen n řgens nni ittwajjen di tendint d inni iffɣen ɣar ujeǧid n Babil uca dewřen ɣares uřa d min iceṭṭen n řɣaci, indeh i-ten Nebuzaradan, řqebṭan n iɛessasen n arrimet, di lmenfa.

16 Maca zeg imezřaḍ n temmurt ijja Nebuzaradan, řqebṭan n iɛessasen n arrimet, ijj n drus am yimeřqaḍ n tzayart u am yifeǧaḥen.

17 Uca arẓin Ikaldaniyyen ipilaren n nnḥas di Taddart n SIDI, tikarrutin d trimant n nnḥas i tuɣa iǧan di Taddart n SIDI uca ksin marra nnḥas akidsen ɣar Babil. □    

18 Uřa d tiydurin d iɣenjayen d tjeqqaḍin d ṭṭawyat i urucci d tɣenjayin d marra řeqcuɛ n nnḥas i zi ttsexxaren, ksin ten.

19 Ammu i iksi řqebṭan n iɛessasen n arrimet ṭṭbaṣa d ṭṭawyat i urucci d teydurin d řeqnadeř d tɣenjayin d řkisan, marra min tuɣa iǧan n wureɣ qaɛ niɣ n nnuqart qaɛ.

20 X tnayen n ipilaren d trimant d tenɛac n ifunasen n nnḥas nni tuɣa iǧan sadu nnes uřa x tkarrutin nni igga ujeǧid i Taddart n SIDI: aqa nnḥas n marra řeqcuɛ-a war zemmaren ad weznen marra aya.

21 X ipilaren: tuɣa řuɛřa n ijj n upilar dayes tmenṭac n iɣaǧen uca ijj n ufiřu n řeɛbar n tenɛac n iɣaǧen izemmar ad as inneḍ. Tuɣa řgedran nnes dayes arebɛa n iḍewḍan uca ɣar daxeř tuɣa-t ixwa.  

22 Ttaj sennej nnes tuɣa-t n nnḥas. Řuɛřa n ijj n ttaj tuɣa xemsa n iɣaǧen u x ttaj tuɣa xas tracca d tremmamin i d as dd-innḍen. Tuɣa marra n nnḥas. Am tuɣa wanita, ammu tuɣa uřa d apilar nneɣni d tremmanin nnes.

23 Tiremmanin tuɣa atent di setta u-tesɛin ɣar marra iɣezdisen n usemmiḍ. Marra tiremmanin tuɣa atent di mya x tracca i d as dd-innḍen.

24 Řqebṭan n iɛessasen n arrimet yiwi-dd akides uřa d akehhan ameqqran Saraya, akehhan wiss tnayen Ṣafanya d třata n iɛessasen n tewwart. □  

25 Zi tendint iksi netta ijj n umsexxar amcenneɛ wenni tuɣa x iɛeskariyyen, řa d sebɛa n yeryazen nni izemmaren ad ẓaren udem n ujeǧid d yinni ittwafen di tendint, řa d amarir n ukumandar n řɛeskar nni tuɣa izemmen řgens n temmurt i umenɣi, uřa d settin n yeryazen zi řgens n temmurt nni ittwafen di řwest n tendint.

26 Nebuzaradan, řqebṭan n iɛessasen n arrimet, iṭṭef i-ten uca yiwi ten ɣar ujeǧid n Babil, ɣar Ribla.

27 Ajeǧid n Babil iwta i-ten uca inɣa i-ten di Ribla, di temmurt n Ḥamat. Ammu i ittwandeh Yahuda zi temmurt nnes ɣar lmenfa.

28 Wa d řgens nni indeh Nabuxadraṣṣar di lmenfa:

deg useggʷas wiss sebɛa indeh teřt-ařaf u-třata u-ɛicrin n ayt n Yahuda.

29 deg useggʷas wiss tmenṭac n Nabuxadraṣṣar, yiwi temnem-mya u-tnayen u-třatin n iwdan zi Urcalim.

30 deg useggʷas wiss třata u-ɛicrin n Nabuxadraṣṣar indeh Nebuzaradan, řqebṭan n iɛessasen n arrimet, sebɛa-mya u-xemsa u-rebɛin n ayt n Yahuda ɣar lmenfa.

Marra jmiɛ tuɣa aten di arebɛa-ařaf u-setta-mya n iwdan. □  

Ajeǧid Yahuyakin ittaf řxaḍar di tiṭṭawin n ujeǧid n Babil

31 Deg useggʷas wiss sebɛa u-třatin n tmeḥbast n Yahuyakin, ajeǧid n Yahuda, deg uyur wiss tenɛac, deg wass wiss xemsa u-ɛicrin n uyur, issgeɛɛed Awil-Marudax, ajeǧid n Babil, deg useggʷas amezwaru n tgelda nnes, azeǧif n Yahuyakin, ajeǧid n Yahuda, uca issuffeɣ i-t-i-dd zi řeḥbes.   

32 Netta iɛdeř akides, iwca as řkursi nnes tiwa i řekrasi n ijeǧiden nneɣni inni tuɣa ɣares di Babil.

33 Issars Yahuyakin arruḍ nnes n řeḥbes uca idweř ittett ɣares, min ikka iddar.

34 X řmeɛteq nnes: řebda immewc as řmeɛteq nnes s ufus n ujeǧid n Babil, kuř ass min dd-ikkaren n wass nni ař ass n řmewt nnes, min ikka iddar. □  

□ 

52:12 isexxar - s Tɛibranit ‘ibedd’.

□ 

52:17 tarimant - s Tɛibranit ‘řebḥar’ niɣ ‘il’.

□ 

52:24 Ṣafanya - isem-a wanita ixs ad yini ‘wenni t issnuffaren SIDI’.

□ 

52:30 iwdan - s Tɛibranit ‘řeɛmur’.

□ 

52:34 min ikka iddar - s Tɛibranit ‘marra ussan n tudart nnes’.

Izřan s Igejduren

Izři amezwaru - X Urcalim

1

1 Alif. Mammec teqqim diha

tendint weḥḥdes!

Tuɣa řebda teccur s řɣaci,

tedweř am yict n tajjač,

tuɣa-tt d tameqqrant jar řegnus,

iǧis n ujeǧid jar lɛamalat,

tedweř ɣar tesmuɣi.

2 Bit. Tᵉttru imeṭṭawen imerzagen s ǧiřet,

imeṭṭawen nnes x imeggizen nnes.

War ɣares wi tt ɣa iɛezzan

zi marra inni tt ittexsen,

marra imeddukkař nnes ɣdaren-tt,

dewřen as d řɛedyan.   

3 Gimel. Tᵉttwaḥebbes temmurt n Yahuda

zi ssibbet n řeɣben,

u zi ssibbet n řqedd

n txemmast nnes iqesḥen.

Tᵉttɣima jar řegnus, war tufi arraḥet,

marra inni tt iḍaffaren ḥarrten xas

di řwesṭ n řeḥṣarat nnes.

4 Dalit. Ibriden ɣar Ṣihyun ceḍnen,

minzi uřa d ijj war iggur ɛad ɣar řɛid.

Marra tiwwura nnes xřant,

ikehhanen nnes zehharen,

tiɛzariyyin nnes ceḍnent,

uca nettat simant nnes teccur s tarzugi.

5 Hi. Iɣrimen nnes dewřen ḥekkmen xas,

řɛedyan nnes farrḥen,

maɣar SIDI issecḍen i-tt

zi ssibbet n řqedd n řmuɛṣiyyet nnes.

Iḥenjiren nnes imeẓyanen uyuren

di tmeḥbast zzat i tiṭṭawin n iɣrimen nsen.

6 Waw. Acewwar n yeǧis n Ṣihyun

ingez zzayes,

marra řḥukkam nnes ggin am udaden

inni war ittifen ddemnet n tarewsa.

Gguren nitni břa jjehd

zzat i tiṭṭawin n wenni ten iḍaffaren.

7 Zayin. Deg wussan n řeɣben nnes

u deg waṭṭas n wetlaɛ nnes

ad teɛqeř Urcalim x marra min dayes iɣřan,

min ɣares tuɣa zic.

Řami iwḍa řgens nnes s ufus n weɣrim,

tuɣa war din wi d as i ɣa iwcen afus.

Iɣrimen nnes ẓrin tt,

stehzan zeg ureddeǧ nnes.

8 Xit. Urcalim tuɣa txeṭṭa aṭṭas.

X uya tedweř am yict n temɣart

deg wussan n weɛzař nnes.

Marra inni tuɣa tt ittweqqaren,

sseḥqaran tt,

minzi ẓrin řeḥya nnes.

Uřa nettat simant nnes tzehhar,

tedweř ɣar ḍeffar.   

9 Tit. Taxmuji nnes teřṣeq

ɣar tmuwwa n ubeḥrur nnes,

aneggaru nnes war dayes txemm.

Aqa tehwa-dd ɣar řaǧaɣ

s ijj n webrid isstebhten,

uřa d ijj war tt iɛezzi.

Xzar maca řeɣben inu, a SIDI,

maɣar řeɛdu issmeqqar ixef nnes.   

10 Yud. Aɣrim isswiẓẓeḍ afus nnes

ɣar marra min dayes iɣřan.

Iwa teẓra nettat mammec udfen řegnus

ɣar Zzawect nnes Iqeddsen,

řegnus min xef tumured,

war iɛeddeř ad dd-adfen

ɣar wegraw n řgens nnec.

11 Kaf. Qaɛ imezdaɣ nnes zehharen,

arezzun aɣrum.

Nitni wcin řeqcuɛ iɣřan nsen

di ṭṭweɛ n macca,

maḥend ad dd-arren asefsi ɣar řeɛmar nsen.

Xzar, a SIDI, wařa

mammec dewřeɣ ttwasseḥqareɣ.   

12 Lamid. Ma war daywem icqi,

kenniw inni iɛeddun x webrid?

Wařam u xzarem,

ma din ca n řeḥriq am řeḥriq i d ayi ittwaggen,

i zi d ayi issxeyyeq SIDI,

deg wass n řḥaduq n weɣḍab nnes.

13 Mim. Zi sennej i dd-issekk Netta timessi

deg iɣsan inu,

tcebbar daysen.

Netta inḍar-dd tracca ɣar iḍaren inu,

yarra ayi ad dewřeɣ ɣar ḍeffar,

aqa yareddeǧ ayi,

issehřec ayi ass am ikmeř.

14 Nun. Ittwacedd uzayřu n iɛediyyen inu

s ufus nnes,

aqa ttwamuden, geɛɛden-dd x yiri inu.

Netta yarra jjehd inu ad ifceř.

Iwca ayi Sidi inu deg ifassen nsen,

necc war zemmareɣ ad beddeɣ ɛad.

15 Samix. Inḍar Sidi inu

marra ayt n bu-ṣṣulṭa inu di řwest inu,

am mammec ibarreḥ

s ijj n umuni ifarzen ḍidd inu,

maḥend ad yarẓ iḥudriyyen inu,

Sidi inu aqa iɛfes di tsirt n uḍiř,

n teɛzarect, n yeǧis n Yahuda.   

16 Ɛayin. S man aya ttruɣ,

a tiṭṭ inu, a tiṭṭ inu issazzařen imeṭṭawen,

minzi amesfewwej nni izemmaren

ad dd-yarr řeɛmar inu,

iggʷej xafi.

Ttwateḥḥan iḥenjiren inu,

minzi řeɛdu ijhed xasen.  

17 Pi. Tesswiẓẓeḍ Ṣihyun ifassen nnes,

maca nettat war ɣares wi tt ɣa issfewwjen.

Yumur SIDI x Yaɛqub,

aqa iɣrimen nnes ad as dd-nnḍen.

Urcalim tedweř jar asen am yict n temɣart

deg wussan n weɛzař nnes.

18 Tsadi. SIDI d amsegged,

maɣar necc tuɣa ɣewwɣeɣ x řumurat nnes.

Sřem xenni, marra řegnus,

xzarem ɣar řehřiq inu.

Tiɛzariyyin inu d iḥudriyyen inu

uyuren di tmeḥbast.□  

19 Quf. Necc řaɣiɣ x yinni d ayi ittexsen,

maca nitni cemten ayi.

Ikehhanen inu d imɣaren inu

ḍeřqen i buḥbeř di tendint,

umi tuɣa arezzun macca i yixef nsen,

ḥima ad ssmeḥḍen řeɛmar nsen.   

20 Rix. Xzar, a SIDI, maɣar necc di řeḥṣaret,

takrict inu tenneḥweř,

uř inu inneqřeb-dd zi daxeř inu,

maɣar tuɣa ɣewwɣeɣ aṭṭas.

Di barra i d ayi yucar ssif iḥenjiren inu,

daxeř iḥekkem řmewt.   

21 Cin. Sřin mammec zehhareɣ,

maca necc war ɣari uřa d ijj n umesfewwej,

marra řɛedyan inu sřin x arẓiyyet inu.

Farḥen aqa Cek i tt iggin.

Xmi dd ɣa tessiwḍed ass i zi dd-tɛeřmed,

xenni ad iřin am mammec ǧiɣ necc.

22 Taf. Ejj ad dd-yas marra řɣar nsen zzatek,

egg zzaysen am mammec zzayi teggid

zi ssibbet n marra iɛeddiyen inu,

minzi izehharen inu d aṭṭas,

uř inu yuḥeř aṭṭas.

□ 

1:18 x řumurat nnes - s Tɛibranit ‘x uqemmum nnes’.

Izři wiss tnayen - Lɣaḍab n SIDI

2

1 Alif. Mammec idřa Sidi inu

yeǧis n Ṣihyun

s iseynuten ibarcanen?

Aqa aɛuǧi n Israil inḍar i-t

zeg ujenna ɣar temmurt,

Netta war ixarreṣ di tnebdat n iḍaren nnes

deg wass n weɣḍab nnes.

2 Bit. Iqḍa Sidi inu

x marra tizeddaɣ n Yaɛqub,

war tent ijji ad nejment.

Deg uduqqez nnes n ufugem

ihdem lqelɛat n yeǧis n Yahuda,

ibeqqeḍ i-tent x temmurt,

issɛarra tageldit d řḥukkam nnes.

3 Gimel. Di řḥaduq n weɣḍab nnes

iqess qaɛ icc n Israil.

Yarra afus afusi nnes ɣar ḍeffar

zzat i řeɛdu,

u Netta yarɣa ḍidd i Yaɛqub

am tmessi itteḥduduqen,

tᵉttett marra min i d as dd-innḍen.

4 Dalit. Netta imḥeḍ řqews nnes am řeɛdu,

issgeɛɛed afusi nnes am řeɛdu,

wenni iwtin marra min temmeẓri tiṭṭ.

Deg Uqiḍun n yeǧis n Ṣihyun

ifarreɣ asɛar nnes am tmessi.

5 Hi. Sidi inu idweř am řeɛdu,

iṣarḍ Israil,

iṣarḍ marra řeqṣur nnes,

ihdem lqelɛat nnes,

u yarni ɛad deg wecḍan d iɣuyyan

ɣar yeǧis n Yahuda.

6 Waw. Netta iqřeɛ s lɛunf aɛiccu nnes,

am ijj n weḥwic.

Yareyyeb amcan n umsagar.

Issettu SIDI di Ṣihyun

ass n řɛid d ass n ssebt,

u deg wesxeḍ nnes

inḍar ajeǧid d ukehhan.

7 Zayin. Idweř Sidi inu icarreh

aɛalṭar nnes,

inḍar Zzawect Iqeddsen nnes,

iwca řeḥyuḍ n yexxamen n řeqṣar

deg ufus n řeɛdu.

Nitni ggin ad sřen i tmijja nsen

di Taddart n SIDI, am deg ijj n wass n řɛid.

8 Xit. SIDI ixarreṣ ad ihdem

řḥiḍ n yeǧis n Ṣihyun,

isarreḥ xas fiřu n řeɛbar,

war dd-ijbid ɣares afus nnes zeg uṣarḍ.

Ijja acbar n zzat d řḥiḍ ad ceḍnen,

aqa ttwaɣeḍřen jmiɛ ɣar temmurt.

9 Tit. Tiwwura nnes ɣarqent deg ucař,

iɛumad nnes n ubelleɛ yareddeǧ i-ten,

yarẓa i-ten.

Ajeǧid nnes d řḥukkam nnes aqa aten jar řegnus,

war din bu useřmed n Ccariɛa,

inabiyyen nnes war ttᵉṭṭifen ca řewḥiy n SIDI.

10 Yud. Imɣaren n yeǧis n Ṣihyun

qqimen x temmurt, bekmen,

zuzzaran ucař x uzeǧif nsen,

beysen ixef nsen s txuncay n wecḍan.

Tiɛzariyyin n Urcalim ssaḍarent

azeǧif nsent ɣar temmurt.

11 Kaf. Tiṭṭawin inu uhřent zeg imeṭṭawen,

takrict inu tᵉttenhezza,

tᵉttwazeǧeɛ tsa inu x temmurt,

x treẓẓit n yeǧis n řgens inu,

minzi aḥenjir d useymi

ttɣacan x wazzayen n tendint.

12 Lamid. Nitni qqaren i yemmatsen:

“Mani iǧa ɛad imendi d binu?”,

xmi weṭṭan x wazzayen n tendint

am yinni ittwanɣen,

xmi ttwakksen zi tudart nsen

x ifadden n yemmatsen.

13 Mim. Min d am i ɣa iniɣ,

min ɣar cem i ɣa ssemquddiɣ,

a yeǧis n Urcalim?

Min ɣar cem i ɣa ssemquddiɣ,

ařami cem i ɣa ssfewwjeɣ,

a cem taɛzarect, yeǧis n Ṣihyun,

maɣar tareẓẓit nnem d tameqqrant am řebḥar,

wi izemmaren ad cem issgenfa?

14 Nun. Inabiyyen nnem ẓrin

iweḥḥan ixarriqen d ibuḥařiyyen,

war ssɛarran ca x řmuɛṣiyyet nnem

ařami i ɣa ssenqeřben tameḥbast nnem.

Di ṭṭweɛ nnem ẓrin nitni

mɣir řeḥkamat ixarriqen d tḥuja n uɣarri.

15 Samix. Marra inni xam dd-ittekken

ccaten deg ifassen s unexřiɛ zi ssibbet nnem.

Nitni ttṣeffaren u ssenhezzan azeǧif nsen

x yeǧis n Urcalim,

qqaren: ‘Ma d ta d tandint nni umi nnan:

“Ma war iǧi aẓri nnes ikmeř,

d řɛunṣar n řefraḥet i marra ddunect!”?

16 Pi Marra řɛedyan nnem arezmen-dd ɣarwem

iqemmumen nsen,

ttṣeffaren u ttɣezzan tiɣmas,

qqaren: “Neccin nṣarḍ i-tt.

Wa d ass i tuɣa nettraja, 

řexxu nufa i-t, nettwařa i-t!”

17 Ɛayin. Igga SIDI min ixarreṣ,

ikemmeř awař nnes

wenni yumur zi mecḥař uya.

Ihdem i cem, war xam iḥiweř.

Řeɛdu ijja i-t ifarḥ zzayem,

issgeɛɛed icc n iɣrimen nnem.

18 Tsadi. Uř nsen isɣuyyu ɣar Sidi inu,

“A řḥiḍ n yeǧis n Ṣihyun,

ejj ad azzřen imeṭṭawen nnem am teɣzart,

ass d ǧiřet břa ma ad neqṣen,

war ttejji mummu n tiṭṭawin nnem ad ibedd!”   

19 Quf. Kkar, sɣuyy di ǧiřet,

ɣar umezwaru n tɛessast n ǧiřet,

zeǧeɛ uř nnem am waman

zzat i wudem n Sidi inu.

Sgeɛɛed ɣares ifassen nnem

i tudart n iḥenjiren nnem imeẓyanin,

inni iwḍan ɣar temmurt s řaẓ,

ɣar tɣemmar n marra ibriden.

20 Rix. Xzar, a SIDI, wařa mliḥ

umi teggid man aya?

Ma ittxeṣṣa xenni ad ccent temɣarin

řɣiǧet n uɛeddis nsent,

iḥenjiren nsent i di tthillant nitenti?

Ma ittxeṣṣa ad ittwaneɣ unabi d ukehhan

di Zzawect Iqeddsen n Sidi?   

21 Cin. Iḥudriyyen d iwessura buzzřen

x temmurt deg ibriden.

Tiɛzariyyin inu d iḥudriyyen inu wḍan s ssif.

Tenɣid ten deg wass n weɣḍab nnec,

tɣarṣeḍ asen, war xasen tḥiwřed ca.

22 Taf. Tɛarrned-dd ɣari min issaggʷaden

zi marra iɣezdisen,

am mammec ibarreḥ s ijj n umuni ifarzen.

War inejjim niɣ ittarekkwař uřa d ijj

deg wass n weɣḍab n SIDI.

Inni i di tthilliɣ u arebbiɣ

iqḍa i-ten řeɛdu inu.

Izři wiss třata - Aweddeb d ufewwej n unabi

3

1 Alif. Necc d aryaz nni iẓrin řeɣben

s weɛmud n uduqqez nnes n ufugem.

2 Alif. Netta indeh ayi

uca ijja ayi ad uyureɣ di taǧest,

war iǧi di tfawt.

3 Alif. S tidett,

Netta yarra řebda afus nnes ḍidd inu,

ass ikmeř.

4 Bit. Netta iḍeyyeɛ aysum inu d teřmect inu,

yarẓa iɣsan inu.

5 Bit. Netta bna ict n řebniyyet xafi

u iquwwar ayi

s arrhaj d tamara.

6 Bit. Di ṭṭřam ijja ayi zeddɣeɣ,

am imettan n waṭṭas zeg wami.

7 Gimel. Netta ibelleɛ ayi jar řeḥyuḍ,

war zemmareɣ ad nejmeɣ.

Issedqeř xafi ssnaseř inu n nnḥas.

8 Gimel. Ɛad meřmi ttřaɣiɣ u sɣuyyuɣ,

Netta iqqim ibkem ɣar tẓaǧit inu.

9 Gimel. S tṣuḍar injaren

ibelleɛ xafi abrid,

issfarɣ imesraq inu.

10 Dalit. Tuɣa Netta i necc am ddub ittḥaman,

am wayrad deg imucan innufaren.

11 Dalit. Netta yuẓẓeř xafi zeg webrid,

imezzeq ayi,

war d ayi ijji ca.

12 Dalit. Netta issemḥeḍ řqews nnes

uca ijja ayi ad iřiɣ d awaḍ i fřitca nnes.

13 Hi. Fřitcat zeg weqrab nnes

ijja i-tent ad adfent di tiẓẓař inu.

14 Hi. Dewřeɣ d taseḍhact i marra řgens inu,

d izři nsen n uzawar ass imun.

15 Hi. Netta issjjiwen ayi s tarzugi,

issessu ayi s cciḥ.

16 Waw. Tiɣmas inu ijja i-tent zeɛɛfent

deg uqayas ařami arẓint,

idřa ayi s yiɣɣed.

17 Waw. Cek tessiggʷejed řeɛmar inu x řehna,

necc ttuɣ marra tcuni.

18 Waw. Necc nniɣ: “Jjehd inu iqḍa,

uřa d asitem inu di SIDI.”

19 Zayin. Ɛqeř x řeɣben inu d tmeḥbast inu,

x cciḥ d arrhaj.

20 Zayin. Řeɛmar inu ittxarreṣ nican di man aya,

aqa icḍen dayi.

21 Zayin. Aya xseɣ ad t arreɣ ɣar wuř,

x uya ad qqimeɣ ssitimeɣ ɛad.

22 Xit. S tmegga n tmexsiwt n SIDI,

aqa war nettwahellek ca,

minzi arreḥmet nnes ɛemmarṣ war tᵉttbeddi.  

23 Xit. Aqa-tt d jdid kuř ṣṣbeḥ,

řaman nnec d ameqqran.   

24 Xit. Tasɣart inu d SIDI,

ammu i iqqar řeɛmar inu,

x uya ttɣimiɣ ssitimeɣ dayes.   

25 Tit. Iṣbeḥ SIDI i yinni dayes issitimen,

i řeɛmar nni xas yarezzun.

26 Tit. Aqa mliḥ araji s usitem ɣar zzat,

araji di řhudnet ɣar usenjem zi SIDI.

27 Tit. Mliḥ i weryaz ad yarbu azayřu

di temẓi nnes.

28 Yud. Ejj i-t ad iqqim ḥafi, ad isseɣd,

maɣar SIDI igga i-tt xas.

29 Yud. Ejj i-t ad igg aqemmum nnes di tɛejjajt,

ad yini: “Ad taɣ iǧa řayas!”   

30 Yud. Ejj i-t ad iwc ameggiz i wenni t iccaten,

ejj i-t ad ittwajjiwen s useḥqar.

31 Kaf. Minzi Sidi inu war ineṭṭar ḥed i řebda,

32 Kaf. maca mařa Netta issecḍen ḥed,

ad xas iḥinn ɛawed

ɛlaḥsab řemɣaret n tmexsiwt nnes icuwwaren,

33 Kaf. maɣar Netta war iḥeṣṣar

niɣ issecḍin tarwa n weryaz s wuř.

34 Lamid. Xmi ɣa řebzen sadu iḍaren

marra imeḥbas n temmurt,

35 Lamid. xmi ɣa ḥarrfen tasɣart n weryaz

zzat i wudem n Umɛuǧi x kuřci,

36 Lamid. xmi ɣa qeřben ddeɛwet n bnadem,

ma zeɛma Sidi inu war ittwiři man aya?

37 Mim. Man wen i iqqaren ca n řḥajjet

uca xenni temsar,

mařa war tt yumur Sidi inu?   

38 Mim. Ma war dd-ittis

zeg uqemmum n Umɛuǧi x kuřci

marra min war iḥřin uřa d marra min iṣebḥen?   

39 Mim. Mammec ittcetca bnadem iddaren ɛad?

Ejj weryaz ad icetca zi ssibbet n ddnub nnes.

40 Nun. Ejj aneɣ ad nexzar ibriden nneɣ,

ad daysen narzu,

ejj aneɣ ad dd-nedweř ɣar SIDI.

41 Nun. Ejj aneɣ ad nessgeɛɛed ak-d ifassen nneɣ

uřa d wuřawen nneɣ,

ɣar Arebbi deg ujenna.

42 Nun. Neccin nɛedda u nɣewweɣ,

cek war teɣfared ca i uya.

43 Samix. Cek třeḥḥfed aneɣ s weɣḍab,

teḍfareḍ aneɣ,

tenɣid, war xaneɣ tḥiwřed ca.

44 Samix. Třeḥḥfed ixef nnec deg useynu,

maḥend ad taf taẓaǧit war tzemmar ad teɛdu.

45 Samix. Cek tarrid-dd aneɣ

d taxmuji d wefraḍ

di řwesṭ n řegnus.

46 Pi. Marra řɛedyan nneɣ

arzmen-dd ɣarneɣ aqemmum nsen.

47 Pi. Tiggʷuda d řfex dewřen d azyen zzayneɣ,

axarreb d arẓiyyet.

48 Pi. Zi tiṭṭawin inu ttazzřent imeṭṭawen

x tareẓẓit n yeǧis n řgens inu.

49 Ɛayin. Tiṭṭ inu teqqim tᵉttazzeř s imeṭṭawen,

war tᵉttareyyiḥ, war tessbeddi,

50 Ɛayin. ař d i ɣa issijj SIDI zeg ujenna,

uca ad ittwařa.

51 Ɛayin. Tiṭṭ inu tᵉttegg ayi řeḥriq

di řeɛmar inu,

zi ssibbet n marra yessis n tendint inu.

52 Tsadi. Areddfen ayi-dd řɛedyan inu břa qeṭṭu,

am yijj n wejḍiḍ, maca břa ssibbet.

53 Tsadi. Nitni ssbekmen tudart inu deg wanu,

uca nḍaren aẓru xafi.

54 Tsadi. Aman ḥemřen-dd x uzeǧif inu,

nniɣ: “Aqa war qqimeɣ ǧiɣ!”

55 Quf. A SIDI, necc řaɣiɣ x Yisem nnec,

zi řaǧaɣ n wanu.

56 Quf. Cek tesřid i tmijja inu,

war tteqqen amezzuɣ nnec zzat i uzehhar inu,

zzat i iɣuyyan inu!

57 Quf. Cek tusid-dd ɣari

deg wass i d ac dd-řaɣiɣ,

tennid: “War tteggʷed ca!”

58 Rix. Cek, a Sidi inu,

tarefɛed ddɛawi x řeɛmar inu,

Cek tfekked tudart inu.

59 Rix. A SIDI, teẓrid ddeǧ i dayi iggin,

aɣ ayi tasɣart inu.

60 Rix. Cek teẓrid marra axřaf nsen,

marra min nwan ḍidd inu.

61 Cin. Cek tesřid řḥegra nsen, a SIDI,

marra min nwan ḍidd inu,

62 Cin. awařen nni dd-itteffɣen

zi jar iyencicen n yinni xafi ikkaren,

uřa d řemwayař nsen n uxarreṣ xafi ass imun.

63 Cin. Xzar ɣar uɣimi d ubeddi nsen,

necc d izři nsen n ustehzi.

64 Taf. A SIDI, xeǧeṣ i-ten řmunet nsen

i isdaheǧen,

ɛlaḥsab timegga n ifassen nsen.

65 Taf. Sdaɣreř uřawen nsen,

ejj nneɛřet nnec ad dd-xasen-tewḍa.

66 Taf. Ḍfar i-ten deg weɣḍab nnec,

qḍa xasen zi sadu ujenna n SIDI.

Izři wiss arebɛa - Řmuɛṣiyyet n yeǧis n Urcalim

4

1 Alif. Mammec igga ibbarcen wureɣ ammu,

mammec ibeddeř wureɣ icna qaɛ ammu!

Mammec ttwabezzɛen iẓra n Zzawect Iqeddsen

x tɣemmura n ibriden!

2 Bit. Iḥenjiren iɣřan n Ṣihyun

ttwaḥesben am wureɣ iqquren.

Mammec d asen tteggen řexxu

am yiɣarrafen n třaxt,

am řxedmet n bu-třaxt!

3 Gimel. Ɛad tuccanin n řexřa

i dd-issuffɣen tibbicin,

ssuṭṭuḍent imeẓyanen nsent,

maca yeǧis n řgens inu tedweř tewɛar,

am nnɛamat di řexřa.

4 Dalit. Iřes n weḥḍiḍ

iřṣeq ɣar waneɣ nnes s ufadi,

iḥenjiren imeẓyanen tᵉttaren aɣrum,

maca uřa d ijjen war d asen t yebḍi.

5 Hi. Inni tuɣa ittetten zic macca iředden,

ɣacan deg ibriden,

inni ittwasseymen

deg warruḍ azeggʷaɣ iḥedqen,

ḥennḍen řexxu di řeɣbar.

6 Waw. Řmuɛṣiyyet n yeǧis n řgens inu

d tameqqrant x ddnub n tendint n Sadum,

tenni inqeřben deg ijj n umur,

břa ttsaxxur n ifassen.

7 Zayin. Tuɣa tarwa n taṣiřet nnes

ṣfan x wedfeř, d icemřařen x uɣi,

arrimat nsen zewɣen x řmarjan,

addud nsen yareqq am ṣaffir aziza.

8 Xit. Řexxu ibeddeř waddud nsen,

idweř d abarcan x taǧest,

war ttwaɛqiřen deg ibriden ɛad.

Tiřmect nsen teřṣeq x yeɣsan nsen,

tuẓeɣ, tedweř am ukeccuḍ.

9 Tit. Iḥřa inni ittwanɣen s ssif,

x yinni ittwanɣen s řaẓ,

maɣar nitni ad fesyen,

ttwařeqfen s wenqas n ṣṣabet n yeyyar.

10 Yud. Ifassen n temɣarin nni tuɣa ittḥinnan qbeř,

ssnennan i iḥenjiren nsen.

Nitni dewřen asent d macca,

zi ssibbet n treẓẓit n yeǧis n řgens inu.

11 Kaf. SIDI yarxu i wesɛar nnes,

issfarreɣ řḥaduq n weɣḍab nnes.

Netta issarɣ timessi di Ṣihyun,

timessi tenni iccen dsusa nnes.

12 Lamid. Ɛemmarṣ war tᵉttɣiř

i ijeǧiden n temmurt

d imezdaɣ n ddunect,

aqa aɣrim d řeɛdu ad dd-adfen

ɣar tewwura n Urcalim.

13 Mim. D man aya di ssibbet

n ddnub n inabiyyen nnes,

di ssibbet n řmuɛṣiyyet n ikehhanen nnes,

inni issizzřen idammen n imseggaden di řwesṭ nnes.

14 Nun. Tettliɛen amecnaw idarɣařen deg ibriden,

mesřen s idammen,

ařami war izemmar uřa d ijjen ad iḥada arruḍ nsen.

15 Samix. “Aggʷejem, aqa idammen xemjen!”,

řaɣan asen:

“Aggʷejem, aggʷejem, war t ttḥadam!”

Uca xenni arewřen, qqimen weddaren.

Ittwanna jar řegnus:

“War iɛeddeř ad qqimen din ɛad ktar

am ibarraniyyen!”

16 Pi. Aɣembub n SIDI yareyyec i-ten,

War iqqim ad daysen ixzar ɛad.

Tuɣa war ɣarsen aweqqar i ikehhanen,

iwessura war d asen ssecnen aḥinni.

17 Ɛayin. Řebda ttefciřent tiṭṭawin nneɣ,

umi xzarent ɣar twiza.

Tuɣa-t baṭeř!

Ɣar marra axezzar nneɣ nettraja ijj n řgens

i war izemmaren ad issenjem.   

18 Tsadi. Nitni ḥṣaren aneɣ,

ařami war neqqim nzemmar

ad nuyur x wazzayen nneɣ.

Qeṭṭu nneɣ tuɣa yiweḍ-dd,

ussan nneɣ qḍan,

wah, qeṭṭu nneɣ yusa-dd.   

19 Quf. Inni d aneɣ iḍeffaren

tuɣa fsusen x igidaren deg ujenna.

Nitni uẓẓřen xaneɣ x idurar,

ggin aneɣ ijj n řfex di řexřa.

20 Rix. Nnefs n wenzaren nneɣ, lmasiḥ n SIDI,

ittwaḥebbes di iḥufar nsen,

wenni x nenna:

“Ad neddar jar řegnus di tiři nnes!”

21 Cin. Sřiwřew u farḥ, a yeǧis n Idum,

tenni izeddɣen di temmurt n Ɛuṣ!

Maca uřa d cem ad ɣarem dd-yas řkas,

cem ad zzayes tescared,

ad tᵉttwaɛarrid.

22 Taf. Ɣar řmuɛṣiyyet nnem ad yiři uneggar,

a yeǧis n Ṣihyun!

Netta war i cem ittḥewwis ɛad.

Maca Netta ad zzayem ixeǧeṣ řmuɛṣiyyet nnem,

a yeǧis n Idum!

Netta ad iɛarra x ddnub nnem.

Izři wiss xemsa - Taẓaǧit i usenjem

5

1 Ɛqeř, a SIDI, x min i d aneɣ imsaren,

xzar-dd u wařa řḥegra nneɣ.

2 Tewḍa tesɣart n řwart nneɣ i ibarraniyyen,

uřa d tudrin nneɣ ruḥent tt ɣar midden.

3 Neccin nedweř d iyujiřen břa babatneɣ,

tiyemmatin nneɣ dewřent am tijjař.

4 Aman nneɣ nsess i-ten s tmenyat,

akeccuḍ nneɣ nettxeǧaṣ xas.

5 Ḍeffaren aneɣ x yiri nneɣ,

neccin nemmut s řweḥřan,

maca war d aneɣ jjin arraḥet.

6 Aqa nsarreḥ afus ɣar Miṣra, ɣar Accur,

maḥend ad nejjiwen aɣrum.

7 Ibabaten nneɣ xḍan,

war ǧin ɛad.

U neccin narebbu řmuɛṣiyyet nsen.

8 Imsexxaren ddebbaran xaneɣ,

uřa d ijj war d aneɣ issenfekki

zeg ifassen nsen.

9 Neccin nsebbeř tudart nneɣ

maḥend ad dd-nawi aɣrum nneɣ,

zi ssibbet n ssif di řexřa.

10 Tiřmect nneɣ tᵉtteḥduduq am tefqunt,

zi řḥaduq n tmessi n řaẓ.

11 Ssxargen timɣarin di Ṣihyun,

uřa d tiɛzariyyin di tneddam n Yahuda.

12 Řḥukkam yuyřen ten s ifassen n yixef nsen,

iwessura war ten weqqaren ɛad.

13 Iryazen ijehden qaɛ arebbun iẓra n tsirt,

u iḥudriyyen ttneqraḍen

sadu řeḥmeř n ukeccuḍ.

14 Imɣaren ssbedden aɣimi di tewwura n tendint,

iḥudriyyen ssbedden zeg uzenzun nsen x ifiřan.

15 Tweddar řefraḥet n wuř nneɣ,

ccḍiḥ nneɣ s nnubtat idweř d acḍan.

16 Iwḍa aneɣ tajj x uzeǧif nneɣ.

Uct xaneɣ, maɣar neccin nexḍa.

17 S uyenni ihřec wuř nneɣ aṭṭas,

s uyenni bbarecnent tiṭṭawin nneɣ,

18 zi ssibbet n wedrar n Ṣihyun

nni ittwaxarrben,

mani ttawyen ttarran iceɛbawen.

19 Cek, a SIDI, ad teqqimed i řebda,

řkursi igellden nnec aqa-t zi jjiř ař jjiř.

20 Mayemmi texsed Cek ad aneɣ tᵉttud i řebda?

Mayemmi i dayneɣ tsemḥed qaɛ anect uya n wussan?

21 A SIDI, arr aneɣ-dd ɣarek,

xenni ad ɣarek dd-nedweř.

Arr aneɣ-dd ussan nneɣ d jdid am zic.

22 Maɣar ma s tidett tenḍared aneɣ kuřci?

Ma teffugmed xaneɣ ammu qaɛ?

Ḥizqiyal

Aḍhar n uɛuǧi n SIDI

1

1 Deg useggʷas wiss třatin, deg uyur wiss arebɛa, deg wass wiss xemsa n uyur, umi d ayi tuɣa di řwesṭ n ayt n lmenfa ɣar yeɣzar n Xabur, imsar belli arezmen ijenwan uca ẓriɣ iweḥḥan n AREBBI.   

2 Deg wass wiss xemsa n uyur - tuɣa d aseggʷas wiss xemsa n lmenfa n ujeǧid Yuyakin -

3 yusa-dd wawař n SIDI nican ɣar Ḥizqiyal, mmis n Buzi, akehhan, di temmurt n Ikaldaniyyen, ɣar yeɣzar n Xabur. Tuɣa din xas afus n SIDI.

4 Ẓriɣ, uca xzar, yusa-dd usemmiḍ n tḥaryaḍt zi ccamal, ijj n useynu d ameqqran, d ict n tmessi tᵉttceɛɛeř, inneḍ as-dd i useynu ijj n uwesseg. Zi řwesṭ nnes iban-dd ca am wuzzař ittwessgen, zi řwesṭ n tmessi.   

5 Zi řwesṭ nnes tban-dd ṣṣifet n arebɛa n imuddaren. Ammu dd-ḍharen yina: tuɣa marra ɣarsen ṣṣifet n bnadem.

6 Kuř ijj ɣares arebɛa n wudmawen u kuř ijj ɣares arebɛa n wafriwen.   

7 Iḍaren nsen tuɣa aten nican u tiřeqqa n iḍaren nsen am třeqqa n iḍaren n uɛejmi uca ttissiqent třeqqat n iḍaren nsen am wudem n nnḥas ittwassuydan.□  

8 Sadu afriwen nsen ɣar arebɛa n iɣezdisen nsen ɣarsen ifassen n bnadem. Arebɛa n imuddaren ɣarsen udmawen d wafriwen.   

9 Tuɣa afriwen nsen munen ijj ak-d wenneɣni. Nitni war nnqeřben ca xmi gguren. Gguren nitni, kuř ijj zzaysen iggur nican ɣar zzat.

10 Arwas n wudmawen nsen tuɣa am wudem n bnadem u ɣar uɣezdis afusi n arebɛa n imuddaren nni am wudem n weyrad u ɣar uɣezdis azeřmaḍ n arebɛa n imuddaren nni am wudem n ufunas uca arebɛa n imuddaren nni ɣarsen ɛawed udem n ugider.   

11 Udmawen nsen d wafriwen nsen ttwamsebḍan ɣar tiwa. Tnayen n wafriwen n kuř ijjen ttmunan ak-d wenneɣni, u tnayen dřin arrimat nsen.

12 Nitni uyuren, kuř ijj nican ɣar zzat. Mani ma tuɣa ixs Arruḥ ad yuyur, gguren nitni. Nitni war ttneqřiben ca xmi gguren.

13 X warwas n imuddaren nni: aqa banen-dd am řefḥem itteḥduduqen icemmḍen, am yiṣefḍawen. Tuɣa timessi tᵉttraḥ tᵉttas-dd jar imuddaren uca timessi tᵉttissiq u zi tmessi tteffɣen-dd wassamen.   

14 Imuddaren tuɣa ttazzřen, dekkwařen-dd, ittban am wassamen.

15 Řami ẓriɣ imuddaren nni, xzar ict n tjarrart tbedd x temmurt zzat i imuddaren, ɣar kuř ijj zi arebɛa n wudmawen.

16 Tajarrarin d twaggit nsen banent-i-dd am texrisulit u ɣarsen ṣṣifet d ict ɣar arebɛa n imuddaren. Mammec dd-ḍharent u mammec ttwaggent tuɣa axmi ict n tjarrart tuɣa nican di tjarrart nneɣni.   

17 Xmi gguren, gguren ɣar arebɛa n iɣezdisen nsen. Nitni war ttneqřiben ca xmi gguren.

18 Yantat nsen tuɣa aten uɛřant u ssagʷadent u yantat nsen ccurent s tiṭṭawin i d asent-i-dd innḍen, ɣar arebɛa n imuddaren nni.   

19 Xmi gguren imuddaren, ggurent uřa d tjarrarin nni ɣar zzat nsen akidsen, u xmi ttwassgeɛɛden imuddaren zi temmurt, ttwassgeɛɛdent uřa d tijarrarin.   

20 Ař mani ixs Arruḥ ad yuyur, din gguren nitni, mani ixs Arruḥ ad iraḥ, uca tijarrarin ɣar zzat nsen ttwassgeɛɛdent, maɣar Arruḥ n imuddaren tuɣa di tjarrarin.

21 Xmi gguren nitni, ggurent uřa d nitenti, u xmi ttbeddan nitni, beddent uřa d nitenti u xmi ttwassgeɛɛden nitni, ttwassgeɛɛdent uřa d tijarrarin akidsen, maɣar Arruḥ n imuddaren tuɣa di tjarrarin.

22 Sennej i izeǧifen n umuddar tuɣa din min yarewsen deg ict n řqubbet, tban-dd am yict n řqubbet issaggʷaden n wejris nni ittwabezzɛen sennej i izeǧifen nsen.

23 Sadu řqubbet tuɣa afriwen nsen seggmen, sswiẓẓaḍen ijj ɣar wenneɣni. Kuř ijj ɣares tnayen maḥend ad zzaysen issduriy ixef nnes ɣar uɣezdis-s, uca kuř ijj ɣares ɛawed tnayen nneɣni maḥend ad zzaysen issduriy ixef nnes ɣar uɣezdis nni, tuɣa d man aya i arrimat nsen.   

24 Xmi gguren, sřiɣ i řḥess n wafriwen nsen am zzhir n řebḥar, am tmijja n Umzemmar x kuřci, aqa řḥess d ameqqran am řḥess n řɛeskar. Řami bedden, ssehwan afriwen nsen.

25 Tuɣa din ict n tmijja sennej i řqubbet nni tuɣa sennej i izeǧifen nsen. Řami xenni bedden nitni, ssehwan afriwen nsen.

26 Sennej i řqubbet nni tuɣa x izeǧifen nsen iban-dd ca am yijj n řɛarc s wudem n weẓru n ṣaffir aziza u sennej qaɛ x min ittbanen am řɛarc, iqqim xas sennej min ittbanen am ṣṣifet n bnadem.   

27 Uca ẓriɣ aqa ṣsifet tᵉttban am wuzzař ittwessgen, tban-dd am tmessi ɣar daxeř nnes u deg wenneḍ nnes. Zi tejɛinnatin nnes ař sennej u zi min yarwesen di tejɛinnatin nnes ař wadday, ẓriɣ wenni dd-ittbanen am tmessi uca inneḍ as-dd ijj n uwesseg.

28 Am mammec dd-tᵉttban tesřit n wenẓar deg iseynuten deg ijj n wass n wenẓar ijehden, ammu tuɣa ccuf n uwesseg nni i d as dd-innḍen. Wanita d udem n waddud n uɛuǧi n SIDI. Řami t ẓriɣ, wḍiɣ s uɣembub inu ɣar temmurt uca sřiɣ tmijja nni kidi issawařen.   

□ 

1:7 aɛejmi - niɣ ‘amwa’, ‘ayenduz’ niɣ ‘yuggu’.

Tařaɣit n Arebbi x Ḥizqiyal

2

1 Inna ayi: “A mmis n bnadem, kkar x iḍaren nnec uca Necc ad kik ssiwřeɣ.”

2 Řami akidi issiweř, yudef-dd dayi Arruḥ uca issekkar-dd ayi x iḍaren inu u necc sřiɣ i tmijja n Wenni kidi issawařen.   

3 Netta inna ayi:

“A mmis n bnadem, Necc sekkeɣ cek ɣar ayt n Israil, ɣar řegnus iɣewwɣen, inni xafi iɣewwɣen. Nitni d řejdud nsen ɛeddan xafi ař ass-a.   

4 Nitni d arraw n wudem iqesḥen d wuř izelgen. Necc sekkeɣ cek ɣarsen, ittxeṣṣa ac ad asen tinid: ‘Ammu i iqqar Sidi inu, SIDI!’

5 Ma ad ac sřen niɣ ad semḥen di man aya, minzi nitni d ict n taddart iɣewwɣen, nitni ad ssnen belli tuɣa anabi di řwesṭ nsen.   

6 Uca cek, a mmis n bnadem, war zzaysen tteggʷed u war tteggʷed uřa zeg wawařen nsen. Waxxa aqa din ɣarek tizeggʷura d isennanen u waxxa zeddɣent ɣarek tɣarḍmiwin, war tteggʷed ca zeg wawařen nsen u war zzaysen ttnexřiɛ, minzi nitni d ict n taddart iɣewwɣen.   

7 Ad kidsen tessiwřed s wawařen inu, ma ad sřen niɣ ad semḥen di man aya, minzi nitni aqa ttɣewwɣen.

8 Maca cek, a mmis n bnadem, seř min d ac ɣa iniɣ, war ttɣewwiɣ am taddart nni iɣewwɣen. Arzem aqemmum nnec nican uca ecc min d ac ɣa wceɣ.”   

9 Uca ẓriɣ, xzar, ijj n ufus isswiẓẓeḍ-dd ɣari, u xzar, dayes ijj n wedlis ittwannḍen.   

10 Netta ibezzeɛ i-t zzati. Tuɣa yura zi sennej d wadday uca ttwarin dayes izřan n wecḍan d usqinnef d uweḥweḥ n tamara.

3

1 Netta inna ayi: “A mmis n bnadem, min tᵉttwařid danita, ecc i-t! Ecc adlis-a ittwannḍen uca uyur, siweř ak-d taddart n Israil.”   

2 Necc arzmeɣ aqemmum inu u Netta issecc ayi adlis nni ittwannḍen.

3 Inna ayi: “A mmis n bnadem, ɛřef aɛeddis nnec, ccur takrict nnec s wedlis ittwannḍen nni i d ac ɣa wceɣ.” Xenni cciɣ u tuɣa-t d amiẓid deg uqemmum inu am tamment.   

4 Xenni inna ayi: “A mmis n bnadem, uyur, adef ɣar taddart n Israil uca siweř awařen inu akidsen.   

5 Minzi war dd-tᵉttwassekked ca ɣar ijj n řgens s ijj n yiřes iwɛar u s ijj n wawař iqseḥ, maca ɣar taddart n Israil,

6 war iǧi ɣar řegnus aṭṭas s ijj n yiřes iwɛar niɣ s ijj n wawař iqseḥ, i zi war tzemmared ad tfehmed awařen nsen. Mařa sekkeɣ cek ɣarsen nitni, s tidett ad ac sřen.

7 Maca taddart n Israil war ixs ad ɣarek iseř, minzi war xsen ad dd-sřen ɣari, minzi marra taddart n Israil, aqa nitni ɣarsen azeǧif iqseḥ u ɣarsen uř yezleg.

8 Xzar, Necc ggiɣ udem nnec iqseḥ am wudmawen nsen, u tanyart nnec ggiɣ tt teqseḥ am tenyarin nsen.   

9 Necc ggiɣ tanyart nnec am yijj n umesmir i iǧan iqesḥen x ict n txedmect n weẓru. War zzaysen tteggʷed ca u war ttnexřiɛ ca zeg wudmawen nsen, minzi nitni d ict n taddart iɣewwɣen.”   

10 Netta inna ayi: “A mmis n bnadem, ḥḍa marra awařen inu nni i ɣa ssiwřeɣ akidek deg wuř nnec uca seř ɣarsen s imezzuɣen nnec.

11 Uyur, adef ɣar ayt n lmenfa ɣar tarwa n řgens nnec uca siweř akidsen, ini asen: ‘Ammu i iqqar SIDI inu, SIDI!’, ma ad sřen niɣ ad semḥen di man aya.”   

12 Xenni issgeɛɛed ayi Arruḥ uca sřiɣ awarni ayi ict n tmijja teddardiḥ aṭṭas, teqqar: “Ad ittwabarek uɛuǧi n SIDI zeg wemcan n tzeddiɣt nnes!”   

13 Sřiɣ i řḥess n wafriwen n imuddaren nni iřeqqfen ijj i wenneɣni uřa i řḥess n tjarrarin zzat nsen u i řḥess n ijj n udardiḥ imɣar.

14 Xenni issgeɛɛed ayi Arruḥ uca iksi ayi. Necc uyureɣ, d amarzag, itteḥduduq buḥbeř inu dayi u afus n SIDI tuɣa idqeř xafi.

15 Ammu i dd-usiɣ ɣar ayt n lmenfa di Tal-Aviv, inni izeddɣen ɣar yeɣzar n Xabur. Necc qqimeɣ din mani tuɣa zeddɣen, wah, qqimeɣ din sebɛa n wussan ttbehteɣ řami d ayi tuɣa jar asen.   

Ḥizqiyal ittwařeqqem d aɛessas x Israil

16 Imsar awarni řami ɛdun sebɛa n wussan, aqa yusa-dd ɣari wawař n SIDI. Inna:

17 “A mmis n bnadem, Necc ggiɣ cek d aɛessas x taddart n Israil. Xmi ɣa tesřed i yijj n wawař zeg uqemmum inu, ittxeṣṣa cek ad asen tɛeřmed zzayi.   

18 Xmi ɣa iniɣ i uɛeffan ‘S tidett ad temmted!’ uca cek war d as teɛřimed ca u war tessiwřed ḥima ad tɛeřmed aɛeffan di ssibbet n webrid nnes aɛeffan maḥend ad t teḥḍid ḥima ad iqqim ad iddar, xenni ad immet uɛeffan nni di řɣecc nnes, maca idammen nnes ad ten ttareɣ zeg ufus nnec.   

19 Maca mařa tɛeřmed i uɛeffan u netta war ibeɛɛed ca x tuɛeffna nnes u x webrid nnes iɛeffnen, xenni netta ad immet di řmuɛṣiyyet nnes, maca řeɛmar nnec ad injem.”

20 “Mařa amsegged ibeɛɛed x tsegda nnes uca igga řmuɛṣiyyet xmi ɣa ssarseɣ ict n ssibbet zzates ařami ɣa ixḍa, xenni ad immet. Minzi cek war d as teɛřimed, ad immet di ddenb nnes uca timegga iseggden i yegga war daysent idaren ɛad. Maca idammen nnes ad ten ttareɣ zeg ifassen nnec.   

21 Maca mařa tɛeřmed i umsegged, ḥima war ixeṭṭi umsegged u netta war ixḍi, xenni ad iqqim iddar s tidett minzi tuɣa ittwaɛřem, u cek tfekked řeɛmar nnec.”

Aḍhar wiss tnayen n uɛuǧi n SIDI

22 Yusa-dd din ufus n SIDI xafi uca inna ayi: “Kkar, ffeɣ ɣar řewḍa n teɣzurt, ad kidek ssiwřeɣ dinni.”

23 Kkareɣ uca ffɣeɣ ɣar řewḍa n teɣzurt, xzar, aɛuǧi n SIDI tuɣa ittbedda dinni am uɛuǧi i ẓriɣ ɣar yeɣzar n Xabur uca wḍiɣ x uɣembub inu ɣar temmurt.   

24 Xenni yudef dayi Arruḥ uca issekkar ayi x iḍaren inu uca issiweř akidi. Netta inna ayi: “Uyur, belleɛ ixef nnec daxeř di taddart nnec. □    

25 U cek, a mmis n bnadem, xzar, ad ac ggen iseɣwan u ad cek carfen zzaysen. War tᵉtteffeɣ ca ḥima ad tadfed jar asen.

26 Ad ssřesqeɣ iřes nnec ɣar waneɣ nnec. Ad tdewřed d azinun uca war tᵉttiřid d aryaz jar asen wenni ten i ɣa iwebbxen, minzi nitni d ict n taddart tɣewweɣ.   

27 Maca Necc, xmi kik i ɣa ssiwřeɣ, ad arzmeɣ aqemmum nnec ɛawed uca ad asen tinid: ‘Ammu i iqqar Sidi inu, SIDI! Wi ittesřan, ad iseř, uca wi isemmḥen di man aya, waxxa ad dayes ismeḥ!’, minzi nitni d ict n taddart tɣewweɣ.”   

□ 

3:24 daxeř di taddart nnec - s Tɛibranit ‘di řwest n taddart nnec’.

Arcam n uqewwar n řɛeskar n Urcalim

4

1 “Cek, a mmis n bnadem, ksi ict n luṣa n třaxt uca sars i-tt zzat i wudem nnec uca arcem xas tandint n Urcalim.

2 Qewwar as uca bna xas ijj n lbaraj uca egg xas acbar, egg xas řemrageḥ n řɛeskar uca wwet xas deg wenneḍ nnes řeqcuɛ n wedham.   

3 Uca cek, ksi ict n marmita n wuzzař uca egg i-tt am yijj n řḥiḍ n wuzzař jar cek d tendint. Arr udem nnec xas maḥend ad tᵉttwaḥṣar u cek ad tt teḥṣared: man aya ad tiři d řeɛřamet i taddart n Israil.

4 Uca cek, ad tezzřed x uɣezdis nnec azeřmaḍ uca ad xas tegged řmuɛṣiyyet n taddart n Israil. Anect n ussan nni di xasen i ɣa tezzřed, ad tarbud řmuɛṣiyyet nsen.

5 Maɣar Necc ad xak ggeɣ lɛadad n iseggʷusa n řmuɛṣiyyet nsen am lɛadad n wussan: teřt-mya u-tesɛin n wussan ad tarbud řmuɛṣiyyet n taddart n Israil.   

6 Xmi i ɣa tkemmřed ussan nni, ad tezzřed ɛawed x uɣezdis nnec afusi uca ad tarbud řmuɛṣiyyet n taddart n Yahuda, arebɛin n wussan. Ijj n wass i yijj n useggʷas, am mammec i d ac umureɣ. □  

7 Ad teqqimed tᵉttarred udem nnec ɣar řeḥṣaret n Urcalim uca ad tɛarrid aɣiř nnec, ad tnebbid ḍidd nnes.   

8 Xzar, Necc ad xak ggeɣ tisɣunin ařami war tzemmared ad tennqeřbed zeg ijj n uɣezdis ɣar uɣezdis nneɣni ař ɣa tkemmřed ussan n řeḥṣaret nnec.”

9 “Ksi irden, imendi, ibawen, řeɛdes, tafsawt d karṣana uca egg i-ten di tebqect uca egg zzaysen aɣrum i yixef nnec. Ad tecced aya am mecḥař lɛadad n wussan nni i ɣa tezzřed x uɣezdis nnec, teřt-mya u-tesɛin n wussan. □  

10 Macca nni i ɣa tecced ad tᵉttwawzen: ɛicrin ciqlu i yijj n wass. Ad tt tecced di tsaɛɛetin ittwaggen.

11 Ad teswed aman s řeɛbar: ict n tsittut zeg ijj n uhinu. Ad tt teswed zi řweqt ař řweqt nneɣni. □  

12 Ad tecced ict n txebbazt n imendi uca ad tt tᵉssenggʷed zzat i tiṭṭawin nsen x iẓẓan i dd-iffɣen zi bnadem.”

13 Inna SIDI: “Ammu i ɣa ccen ayt n Israil aɣrum nsen ixemjen jar řegnus mani ten ɣar i ɣa ssuffɣeɣ.”   

14 Xenni nniɣ: “A, Sidi inu, SIDI, xzar, řeɛmar inu war ittwassexmej ɛemmarṣ s macca war iḥřin. Zi temẓi inu ař řexxu necc war cciɣ řxecbet niɣ min imezzqen u ɛemmarṣ war yudif weysum n jjɛifect ɣar uqemmum inu.”

15 Uca Netta inna ayi: “Xzar, ad ac wciɣ řeɣbar n ifunasen deg wemcan n ubarruḍ n bnadem. Sewjed xas aɣrum nnec.”

16 Xenni inna ayi: “Cek, a mmis n bnadem, xzar, ad arẓeɣ řeɛweč n weɣrum di Urcalim uca nitni ad ccen aɣrum s řewzen s unexřiɛ uca s arjef ad swen aman s řeɛbar,□    

17 minzi ad asen ittxeṣṣa weɣrum d waman. Nitni ad xzaren ayawya s arjef uca ad dewřen arṣuḍen di řmuɛṣiyyet nsen.”

□ 

4:6 am mammec i d ac umureɣ - s Tɛibranit ‘am mammec d ac wciɣ’.

□ 

4:9 karṣana - niɣ ‘dduxn’ niɣ ‘jawars’.

□ 

4:11 ict n tsittut zeg ijj n uhinu - ɛřaḥař azyen litru.

□ 

4:16 řeɛweč n weɣrum - s Tɛibranit ‘aɛmud n weɣrum’.

5

1 “Uca cek, a mmis n bnadem, ksi ijj n řmus iqḍeɛ, ksi ijj řmus n uḥeffaf uca sekk i-t x uzeǧif nnec u x tmart nnec. Xenni ad teksid ijj n řmizan uca acuwwaf ad ten tebḍid.   

2 Ict n ttuřut ad tt tesscemḍed di řwesṭ n tendint awarni řami i ɣa kemmřen wussan n řeḥṣaret uca ad teksid ict n ttuřut nneɣni, ad tewted s ssif nnec deg wenneḍ nnes uca ict n ttuřut nneɣni ad tt tzuzzared deg usemmiḍ u Necc ad jebdeɣ ssif awarni as.   

3 Ssenni ad teksid cwayt n iẓeṭṭan uca ad ten tcedded deg ibeḥruren n upartessu nnec. □  

4 Ad zzayes teksid ɛad cwayt n iẓeṭṭan uca ad ten tenḍared di řwest n tmessi uca ad ten tesscemḍed s tmessi. Ssenni ad teffeɣ tmessi x marra taddart n Israil.”

5 “Ammu i iqqar Sidi inu, SIDI: Ta d Urcalim i ẓẓuɣ di řwesṭ n řegnus, ak-d temmura i d as dd-innḍen.

6 Maca nettat tɣewweɣ x lfarayiḍ inu mahu řegnus, uřa x tweṣṣa inu mahu timmura i d as dd-innḍen, minzi nitni nḍaren lfarayiḍ inu u tiweṣṣa inu war tent ḍfaren.”

7 “S uya, ammu i iqqar Sidi inu, SIDI: ‘Minzi kenniw teggim mahu řegnus i d awem dd-innḍen, war tuyurem di tweṣṣa inu u war teggim lfarayiḍ inu, ɛad war teggim ɛlaḥsab lfarayiḍ n řegnus i d awem dd-innḍen’,   

8 s uya, ammu i iqqar Sidi inu, SIDI: ‘Xzar, uřa d Necc ad xam qeřbeɣ u ad ggeɣ řeḥkamat di řwesṭ nnem zzat i tiṭṭawin n řegnus.

9 Ad zzayem ggeɣ am mammec ɛemmarṣ war ggiɣ u war tteggeɣ ɛemmarṣ ɛad zi ssa d tsawent, zi ssibbet n marra jjɛayef nnem.

10 S uya ibabaten ad ccen arraw di řwesṭ nnem uca arraw ad ccen ibabaten nsen. Necc ad am ggeɣ řeḥkamat u marra min zzayem iqqimen ad t zuzzareɣ ɣar marra tiɣemmura n usemmiḍ.’ ”   

11 “S uya, s tidett am ddareɣ Necc, ammu i iqqar Sidi inu, SIDI: S tidett, uřa d Necc ad qeḍɛeɣ, war zziǧizeɣ, war areḥḥmeɣ, umi tessxemjed Zzawect inu Iqeddsen s marra nnɛawat nnem n l’aṣnam u s marra jjɛayef nnem!   

12 Ict n ttuřut n imezdaɣ nnem ad temmet s ṭṭaɛun u s řaẓ di řwesṭ nnem, uca ict n ttuřut nneɣni ad tewḍa s ssif deg wenneḍ nnem, u ɛad ict n ttuřut ad tt zuzzareɣ ɣar marra tiɣemmura n usemmiḍ u awarni asen ad dd-jebdeɣ ssif.   

13 Aɣḍab inu ad ijjiwen ař uneggar uca ad xasen ssarseɣ asɛar inu. Ammu i ɣa ssfewwjeɣ ixef inu u nitni ad ssnen, aqa Necc, SIDI, ssiwřeɣ di tusmi inu iqeddsen, xmi ɣa kemmřeɣ asɛar inu xasen.

14 Ad cem arreɣ d řxirbet d ict n řqecɛet n ustehzi jar řegnus i d am dd-innḍen, zzat i tiṭṭawin n kuř ijj nni i ɣa iɛdun.

15 Ad tedweř Urcalim i ustehzi d řḥegra, i umedya n useqseḥ d usiggʷed i řegnus i d as dd-innḍen, xmi d as i ɣa qḍeɣ řeḥkamat s weɣḍab u s wesɛar u s tiyitta iḥman. Necc, SIDI, aqa ssiwřeɣ!   

16 Xmi ten ɣa wteɣ s fřitcat n řaẓ nni dd ɣa yawyen areddeǧ, tinni ɣa wteɣ ḥima ad kenniw sshellkeɣ, xenni ad xawem arniɣ řaẓ u ad arẓeɣ řeɛweč n weɣrum nwem.   

17 Ad xawem sekkeɣ řaẓ d řewḥuc iwɛaren nni i ɣa ikksen tarwa nnem. Ṭṭaɛun d usizzeř n idammen ad kken xam u Necc ad xam ssekkeɣ ssif. Necc, SIDI, aqa ssiwřeɣ!”   

□ 

5:3 ssenni - ixs ad yini ‘zi Babil’ mani tuɣa zeddɣen Wudayen awařni řami ten yiwi Nabuxadnaṣṣar di tmeḥbast ɣar Babil.

Awař ḍidd i idurar n Israil

6

1 Yusa-dd ɣari wawař n SIDI, inna:

2 “A mmis n bnadem, arr udem nnec ɣar idurar n Israil uca nabb xasen   

3 uca ini: ‘A idurar n Israil, sřem i wawař n Sidi inu, SIDI! Ammu i iqqar Sidi inu, SIDI, i idurar u i tewririn, i tɣezratin u i teɣzurtin: Xzar, Necc ad xawem ssekkeɣ ssif uca řegɛudi nwem mani tᵉttwehhabem ddbayeḥ nwem ad tent areddǧeɣ.

4 Ad ttwaredǧen iɛalṭaren nwem u ipilaren n arebbi n tfuct nwem ad ttwarẓen u Necc ad nḍareɣ inni ittwassnuqben zzat i wudem n imeyḍa n l’aṣnam nwem.

5 Ad ggeɣ řxecbat n ayt n Israil zzat i imeyḍa n l’aṣnam nsen uca ad zuzzareɣ iɣsan nwem ɣar min dd-innḍen i iɛalṭaren nwem.

6 Di marra imucan mani tzeddɣem ad ttwareddǧent tneddam uca řegɛudi ad tent jjen, ařami iɛalṭaren nwem ad iřin d řxarbet d ttwajjen, uca imeyḍa n l’aṣnam nwem ad ttwarẓen u ipilaren nwem n arebbi n tfuct ad ttwaqessen u timegga nwem ad ttwamḥant.

7 Inni ittwanɣen ad din iřin di řwesṭ nwem, uca ammu i ɣa tessnem aqa Necc d SIDI.’ ”

8 “Ad ggeɣ aqa inni ittwassnejmen zi ssif jar řegnus ad qqimen ddaren umi kenniw ɣa zuzzareɣ x temmura.

9 Inni ittwanejmen ad xafi ɛeqřen jar regnus mani ttwaneddhen d imeḥbas, minzi Necc arẓiɣ uř nsen nni xafi ittaggʷejen, iccuren s farq-ccɣeř uca uřa d tiṭṭawin nsen nni iḍfaren awarni i imeyḍa n l’aṣnam nsen ccurent s farq-ccɣeř. Nitni ad ɛiffen ixef nsen zi ssibbet n tmegga iɛeffnen nni ggin s marra jjaɛayef nsen.

10 Nitni ad ssnen belli Necc d SIDI. Necc war nniɣ amenni waha aqa Necc ad daysen ggeɣ řɣar-a.”

11 “Ammu i iqqar Sidi inu, SIDI: Wwet s ufus nnec uca darrec s uḍar nnec uca ini: ‘Ay!’ x marra nnɛawat tiɛeffanin n taddart n Israil, maɣar nitni ad wḍan s ssif, s řaẓ u s ṭṭaɛun!   

12 Wi iǧan yiggʷej ad immet s ṭṭaɛun u wi iǧan yudes ad iwḍa s ssif u wi iqqimen u aqa ittwaḥṣar ad immet s řaẓ, ammu ad daysen kemmřeɣ asɛar inu.

13 Ittxeṣṣa ad tessnem belli Necc d SIDI, xmi inni zzaysen ittwanɣen ad din iřin jar imeyḍa n l’aṣnam nsen deg wenneḍ n iɛalṭaren nsen x kuř tawrirt tuɛřa, x marra tiqqicatin n idurar, sadu kuř tacejjart tazizawt u sadu kuř tacejjart n yigg s waṭṭas n tefray, deg wemcan mani nnumen ssewjaden ict n řefwaḥet ittfuḥen i marra imeyḍa n l’aṣnam nsen. □  

14 Ad sswiẓẓḍeɣ afus inu ḍidd nsen uca ad ggeɣ tammurt d ict n temmurt ittwareddǧen, ict n temmurt ittwareddǧen mahu řexřa n Dabla, di marra imucan mani zeddɣen. Uca nitni ad ssnen belli Necc d SIDI.”

□ 

6:13 tacejjart - niɣ ‘addag’ (‘iddagen’).

Aneggaru ad dd-yas!

7

1 Yusa-dd ɣari wawař n SIDI, inna:

2 “Cek, a mmis n bnadem, ammu i iqqar Sidi inu, SIDI, i temmurt n Israil:

‘Aneggar, yusa-dd uneggar

x arebɛa n iɣezdisen n temmurt.

3 Řexxu yusa-dd xam uneggar nnem,

minzi ad ɣarem dd-sekkeɣ aɣḍab inu

u ad xam ḥekmeɣ am yibriden nnem

uca ad xam ggeɣ marra jjɛayef nnem.

4 War d am zziǧizent tiṭṭawin inu

u war areḥḥmeɣ,

minzi ad arreɣ ibriden nnem

x uzeǧif nnem

u jjɛayef nnem ad cem řeqfent

di řwesṭ nnem.

Ammu i ɣa tessnem belli Necc d SIDI.’   

5 Ammu i iqqar Sidi inu, SIDI:

‘Ijj n řɣar, ijj n řɣar ifarzen,

aqa ad dd-yas.

6 Yusa-dd uneggar,

aneggar yusa-dd,

ifaq-dd ḍidd nnem,

aqa ad dd-yas!

7 Tusa-dd ɣarek tqedduḥt,

a amezduɣ n temmurt,

tasaɛɛet tusa-dd,

ass n uxarweḍ iqarreb-dd

u war din asřiwřew

zeg idurar. □  

8 Řexxu deɣya ad xam zeǧɛeɣ asɛar inu

uca ad dayem kemmřeɣ aɣḍab inu.

Ad xam ḥekmeɣ anect n ibriden nnem

uca ad xam ssiwḍeɣ

marra jjɛayef nnem.

9 War zziǧizeɣ u war areḥḥmeɣ.

Ad ɣarem dd-arreɣ

min tessdaheǧed,

u jjɛayef nnem ad iřint di řwesṭ nnem

u kenniw ad tessnem

belli aqa Necc d SIDI

wenni kenniw iccaten.’

10 ‘Xzar, ass, xzar,

aqa da tiweḍ-dd tqedduḥt,

teqḍa tqedduḥt,

tnewwar taɣɣarct,

tessendi nnfaxet.

11 Igeɛɛed lɛunf am uzeǧaḍ n řɣar.

War zzaysen iqqim uřa d ijj,

walu n řɣaci nsen inhewřen,

walu n ddriz nsen

u walu n usemɣar ad ɣarsen iqqim ɛad.

12 Tusa-dd tsaɛɛet, ixecced wass.

Ejj wenni isɣin war ifarreḥ

u ejj wenni izznuzan war ittecḍin,

minzi řḥaduq n weɣḍab

aqa-t x marra řɣaci nnes inhewřen.

13 Minzi wenni izznuzan

war dd-iddikkwiř

ɣar min immenzen,

waxxa nitni qqimen ddaren,

minzi war ibeṭṭiř řewḥiy

x marra řɣaci inhewřen n temmurt,

uca uřa d ijj war izemmar s řmuɛṣiyyet nnes

ad iqqim ittᵉṭṭef di tudart nnes.

14 Nitni suḍen s jjehd di řbuq

uca sswejden marra řeḥwayej,

maca uřa d ijj war itteffeɣ ɣar umenɣi,

minzi řḥaduq n weɣḍab inu

aqa-t x marra řɣaci inhewřen n temmurt.’

15 ‘Zi barra ssif

u zi daxeř ṭṭaɛun d řaẓ.

Wi iǧan deg iyyar ad immet s ssif,

wi iǧan di tendint ad t yecc řaẓ d ṭṭaɛun.

16 Wi zzaysen yarewřen, wah ad nejmen,

maca ad iřin x idurar

am idbiren zi teɣzurin,

ad nnezbaren marra,

kuř ijj x řmuɛṣiyyet nnes.

17 Marra ifassen ad heyyfen,

u marra ifadden ad dewřen d aman.’   

18 ‘Ad beysen s txuncay n wecḍan,

arjef ad ten issduriy

x marra udmawen ad yiři řeḥya

u x marra izeǧifen nsen tuqeccart.   

19 Ad nḍaren nnuqart nsen deg ibriden

u ureɣ nsen ad yiři am ca n řḥajjet texmej.

Nnuqart nsen d wureɣ nsen

war zemmaren ad ten fekken

deg wass n uduqqez n ufugem n SIDI.

War zemmaren ad zzaysen ssjiwnen

řeɛmar nsen

niɣ ad zzaysen ccuren takrict nsen,

minzi aya tuɣa d ssibbet n uneqraḍ

i dd-yiwyen řmuɛṣiyyet nsen.   

20 Aẓri n telwizt igga i-t d lɛaḍama yuɛřan,

maca nitni ggin dayes

řexyařat n nnɛawat nsen n l’aṣnam

u řexyařat n jjɛayef nsen.

X uya arriɣ talwizt d taxmuji i nitni.

21 Necc ad tt wceɣ d tucceffra

deg ufus n ibarraniyyen

uca ad tt wceɣ d takeccaḍt

i iɛeffanen n temmurt,

uca nitni ad ssɛiǧten talwizt.

22 Necc ad xas ssenqeřbeɣ udem inu

u nitni ad ssɛiǧten tazeddiɣt inu innufaren,

maɣar iceffaren ad din adfen

uca ad ssɛiǧten marra.’

23 ‘Sewjed ssnesřet,

minzi tammurt teccur s usizzeř n idammen

u tandint teccur s lɛunf.

24 Necc ad awyeɣ řegnus iɛeffanen qaɛ,

u nitni ad ṭṭfen tudrin nsen,

ad ssbedden nnfaxet n ayt n jjehd,

uca ad ttwassɛiǧtent

Tzawiyyin nsen Iqeddsen.

25 Ad dd-yas unexřiɛ d ameqqran.

Nitni ad arzun řehna,

maca war ittiři.

26 Aqa ad dd-yas uceřwaw awarni i uceřwaw,

ad yiři řhard awarni i řhard.

Nitni ad arzun řewḥiy n unabi,

waxxa teqḍa Ccariɛa n ukehhan

d ccwar n imɣaren

27 Ajeǧid ad icḍen,

řḥakem ad yarḍ anexřiɛ

u ifassen n řgens

ad qarrmen s tiggʷudi.

Necc ad zzaysen ggeɣ am webrid nsen

u Necc ad xasen ḥekmeɣ

am lfarayiḍ nsen.

Ammu i ɣa ssnen aqa Necc d SIDI.’ ”

□ 

7:7 tasaɛɛet - s Tɛibranit ‘řweqt’.

Aɛbed n l’aṣnam di Zzawect Tameqqrant di Urcalim

8

1 Deg useggʷas wiss setta, deg uyur wiss setta, deg wass wiss xemsa n uyur, umi tuɣa qqimeɣ di tudart inu u imɣaren n Yahuda tuɣa qqimen zzat i wudem inu, xenni imsar aqa iwḍa-dd xafi din ufus n Sidi inu, SIDI.

2 Necc ẓriɣ, uca xzar, tuɣa din wenni ṣsifet nnes yarwesen deg wudem n tmessi. Zi tejɛinnatin nnes ɣar wadday aqa iban-dd am tmessi u zi tejɛinnatin nnes ař sennej tuɣa axmi teẓrid tissiqt, tban-dd am wuzzař ittwessgen.

3 Isswiẓẓeḍ-dd min yarwesen deg ijj n ufus uca Netta iṭṭef ayi-dd ɣar ict n tzarezt n uzeǧif inu, uca Arruḥ issgeɛɛed ayi jar ujenna d temmurt, indeh ayi di iweḥḥan n AREBBI ɣar Urcalim, ɣar wadaf n tewwart n řemraḥ n daxeř nni ixezzaren ɣar ccamal, mani iǧa řkursi n řexyař n l’aṣnam n tusmi nni issekkaran tusmi.   

4 U xzar, din i iǧa uɛuǧi n AREBBI n Israil, ittban-dd am mammec t ẓriɣ di řewḍa n teɣzurt.   

5 Netta inna ayi: “A mmis n bnadem, sgeɛɛed řexxu tamuɣři nnec ɣar ccamal!” Uca ssgeɛɛdeɣ tamuɣři inu jjihet n ccamal, u xzar, ibedd din řexyař nni n ṣṣanam n tusmi ɣar ccamal n Tewwart n Uɛalṭar deg wadaf.

6 Xas uca inna ayi: “A mmis n bnadem, ma tᵉttwařid min tteggen nitni, jjɛayef timeqqranin nni tᵉttegg taddart n Israil danita, ařami ittxeṣṣa ad aggʷejeɣ x Zzawect inu Iqeddsen. Ad tẓared ɛad jjɛayef timeqqranin x tina.”

7 Netta yiwyi ayi ɣar wadaf n řemraḥ. Umi ẓriɣ, xzar, aqa din ijj n weḥfur di řḥiḍ.

8 Netta inna ayi: “A mmis n bnadem, ɣaz xenni řḥiḍ.” Necc ɣziɣ řḥiḍ uca xzar, aqa din ijj n wadaf.

9 Xenni inna ayi: “Adef, uca xzar jjɛayef timeqqranin nni tteggen danita.”

10 Udfeɣ uca ẓriɣ, xzar, aqa din ɛřam kuř ineqqacen n imuddaren ittbuɛen, n řmař amengus u n marra imeyḍa n l’aṣnam n taddart n Israil ttwaneqcen di řḥid deg wenneḍ.   

11 Aqa sebɛin n yeryazen zeg imɣaren n taddart n Israil, ak-d Yazanyahu, mmis n Cafan, di řwest nsen, bedden zzatsen u kuř ijj s řmejmar nnes n řebxur deg ufus nnes uca tuři tejnewt teccur s arriḥet n řebxur.   

12 Xenni inna ayi: “A mmis n bnadem, ma teẓrid min tteggen imɣaren n Israil di taǧest, kuř ijj deg wexxam n řexyař nnes ineqcen, maɣar qqaren: SIDI war d aneɣ iẓri, SIDI yejja tammurt.”   

13 Netta inna ayi: “Ad tẓared ɛad jjɛayef timeqqranin x tina nni tteggen nitni.”

14 Xenni indeh ayi ɣar wadaf n tewwart n Taddart n SIDI, wenni iǧan ɣar ccamal, u xzar, qqiment din temɣarin ttrunt di Tammuz.   

15 Netta inna ayi: “A mmis n bnadem, ma teẓrid aya! Ad tẓared ɛad jjɛayef mɣarent x tina.”

16 Uca yiwyi ayi ɣar řemraḥ n daxeř n Taddart n SIDI, uca xzar, ɣar tewwart n Zzawect n SIDI, jar wesqif d uɛalṭar, aqa din ɛřaḥař xemsa u-ɛicrin n yeryazen. Iɛurar nsen dewřen ɣar Zzawect n SIDI u udmawen nsen ɣar ccarq, uca nitni sejden ɣar ccarq i tfuct.

17 Xenni inna ayi: “A mmis n bnadem, ma teẓrid aya? Ma aqa drust i taddart n Yahuda maḥend ad ggen jjɛayef-a timeqqranin nni tteggen danita? Maɣar nitni ccuren tammurt s lɛunf uca qqimen dewřen-dd ɣari ḥima ad ayi sɛaren. Xzar, tteggen ɛad taseṭṭa ittwaqeḍɛen ɣar wenzaren nsen!

18 Xenni uřa d Necc ad ggeɣ s wesɛar. War dayi izziǧiz ḥed u war areḥḥmeɣ. Waxxa nitni sɣuyyun s tmijja ijehden deg imezzuɣen inu, Necc war dd ɣarsen ttesřiɣ.”   

Řḥukm x Urcalim

9

1 Xenni iřaɣa deg imezzuɣen inu s tmijja tejhed, inna: “Ejj imeḥḍayen n tendint ad dd-qarrben, kuř ijj s řesnaḥ nnes n ureddeǧ deg ufus nnes.”

2 Uca xzar, setta n yeryazen usin-dd zeg webrid zi Tewwart Yuɛřan nni ixezzaren ɣar ccamal u kuř ijj ɣares řesnaḥ nnes i uteḥḥi deg ufus nnes. Di řwesṭ nsen tuɣa din ijj n weryaz, tuɣa yarḍ řeqṭen, yiwi tadwat n umarir ɣar webyas nnes. Udfen nitni uca ggin ad bedden ɣar uɛalṭar n nnḥas.

3 Aɛuǧi n AREBBI n Israil issgeɛɛed ixef nnes zi sennej n ukirub nni x iǧan, yuyur ɣar tnebdat n Taddart uca Netta iřaɣa-dd i weryaz nni yarḍen řeqṭen d wenni yiwyen tadwat n umarir ɣar webyas nnes. □  

4 Inna as SIDI: “Cuqq di řwesṭ n tendint, di řwesṭ n Urcalim, uca egg kruz d řeɛřamet x tenyarin n yeryazen nni ittnixsisen d ttweɛɛḍen x ssibbet n marra jjɛayef nni ittwaggen di řwesṭ nnes.”

5 Umi sřiɣ, inna i inneɣni: “Cuqqem di tendint awarni as, nɣem, war zziǧizem u war areḥḥmem!

6 Nɣem iwessura, iḥuḍriyyen, tiɛezriyin, iḥenjiren d temɣarin ař ɣa ttwahellken qaɛ, maca war tthadam uřa d ijj xas kruc d řeɛřamet. Bdam zi Zzawect inu Iqeddsen.” Uca nitni bdan zeg iwessura nni iǧan zzat i Taddart.

7 Uca Netta inna asen: “Sxemjem Taddart uca ccurem řemraḥat s řxecbat n yinni ittwanɣen. Ffɣem!” Ffɣen nitni uca nɣin iwdan di tendint.

8 Řami ten nɣin uca qqimeɣ necc, imsar aqa necc wḍiɣ x uɣembub inu ɣar temmurt uca nniɣ: “Ax, Sidi inu, SIDI, ma ad tareddǧed řexxu min iqqimen n Israil umi ɣa tzeǧɛed asɛar nnec x Urcalim?”

9 Xenni inna ayi: “Řmuɛṣiyyet n taddart n Israil d Yahuda temɣar aṭṭas u tammurt teccur s idammen u tendint teccur s usfarɣ n řḥeqq, minzi nitni qqaren: ‘SIDI ismeḥ di temmurt uca SIDI war iẓarr!’

10 S uya uřa d Necc ad ggeɣ ammu. Tiṭṭ inu war tsemmeḥ u Necc war ttḥinniɣ. Necc ad ssenqeřbeɣ abrid nsen x uzeǧif nsen.”   

11 Uca xzar, aryaz nni yarḍen řeqṭen, wenni dd-yiwyen ɣar webyas nnes tadwat n umarir, aqa yarra-dd řexbar, inna: “Ggiɣ am mammec i d ayi tumured.”

□ 

9:3 akirub - ict n marka n lmalakat.

10

1 Awarni aya ẓriɣ, xzar, sennej i řqubbet, sennej i uzeǧif n ikiruben, tuɣa din ca am weẓru n ṣaffir, min dd-ittbanen am wudem n min yarwesen deg ijj n řɛarc, u sennej i nitni iḍhar-dd Netta.

2 Uca issiweř ak-d weryaz nni yarḍen arrud n řeqṭen, inna: “Adef-dd ɣar daxeř jar tjarrarin ittennḍen, ař sadu i ikiruben, uca ccur ifassen nnec s řefḥem itteḥduduqen zi jar ikiruben uca zeǧeɛ i-t x tendint!” Uca yudef-dd jar asent zzat i tiṭṭawin inu. □    

3 Ikiruben tuɣa bedden ɣar uɣezdis afusi n Taddart umi dd-yadef weryaz ɣar daxeř uca aseynu iccur řemraḥ n daxeř.

4 Aɛuǧi n SIDI issgeɛɛed ixef nnes zi sennej n uxirub, iɛdu x tnebdat n tewwart n Taddart uca tᵉttwaccur Taddart s useynu u řemraḥ n zzat tuɣa iccur s tessiqt n uɛuǧi n SIDI.

5 Drizz n wafriwen ittwaseř-dd ař daxeř di řemraḥ n barra, am tmijja n Arebbi, Amzemmar x kuřci, xmi issawař.

6 Imsar awarni řami yumur Netta i weryaz nni yarḍen řeqṭen, inna: “Ksi timessi zi jar tjarrarin ittenḍen, zi jar ikiruben!”, aqa wanita yudef-dd uca ibedd zzat i tjarrart ittenḍen.

7 Xenni isswiẓẓeḍ ijj n ukirub afus nnes zi jar ikiruben ɣar tmessi nni tuɣa jar asen, iksi zzayes uca issars i-tt deg ifassen n wenni yarḍen řeqṭen. Wanita iksi tt uca iffeɣ.

8 Sadu wafriwen n ikiruben ittwaẓar ca am ṣṣifet n ufus n bnadem.

9 Xenni ẓriɣ, xzar, aqa din arebɛa n tjarrarin ɣar uɣezdis n ikiruben, ict n tjarrart ɣar uɣezdis n ijj n ukirub. Udem n tjarrarin am wudem n weẓru n texrisulit.   

10 X mammec dd-ḍharen, aqa arebɛa ɣarsen ṣṣifet d icten, axmi ict n tjarrart tᵉttřiq nican di řwesṭ n tjarrart nneɣni.

11 Xmi gguren, gguren ɣar arebɛa n iɣezdisen nsen. Nitni war ttneqřiben ca xmi gguren, minzi amcan mani tarra tjarrart n zzat azeǧif nnes, aqa ḍfaren tt-i-dd. Nitni war nnqeřben ca xmi gguren.

12 Marra arrimet nsen: iɛurar nsen, ifassen nsen d wafriwen nsen, uca uřa d tijarrarin nsen ccuren s tiṭṭawin deg wenneḍ nsen ɣar marra arebɛa imuddaren nni, wah ɛad tijarrarin nsen.

13 Sřiɣ ict n tmijja aqa tᵉttřaɣa asent i tjarrarin: ‘Tajarrart n ddewran!’

14 Kuř ijj ɣares arebɛa n wudmawen: udem amezwaru tuɣa d udem n ukirub, u udem wiss tnayen d udem n bnadem, u udem wiss třata d udem n weyrad, u udem wiss arebɛa d udem n ugider.

15 Ssgeɛɛden ikiruben ixef nsen. Wa d simant n umuddar i ẓriɣ ɣar yeɣzar n Xabur.

16 Umi uyuren ikiruben, uyurent uřa d tijarrarin ɣar uɣezdis nsen, umi ssgeɛɛden ikiruben afriwen nsen maḥend ad ssgeɛɛden ixef nsen zi temmurt, war qnunnyent tjarrarin nni ařami aggʷejent x uɣezdis nsen.   

17 Umi bedden nitni, beddent uřa d nitenti, umi ssgeɛɛden nitni ixef nsen, ssgeɛɛdent uřa d nitenti ixef nsent, minzi buḥbeř n imuddaren tuɣa-t daysent.   

18 Xenni iffeɣ uɛuǧi n SIDI zi sennej n tnebdat n Taddart uca ibedd sennej i ikiruben.

19 Ikiruben ssgeɛɛden afriwen nsen uca, umi dd-ffɣen, ssgeɛɛden ixef nsen zi temmurt zzat i tiṭṭawin inu uca uřa d tijarrarin ɣar uɣezdis nsen. Nitni qqimen bedden ɣar wadaf n Tewwart n Ccarq n Taddart n SIDI uca aɛuǧi n AREBBI tuɣa-t xasen zi sennej.

20 Wa d amuddar i ẓriɣ sadu AREBBI n Israil ɣar yeɣzar n Xabur. Xenni ssneɣ belli tuɣa aten d ikiruben.   

21 Kuř ijj ɣares arebɛa n wudmawen u kuř ijj ɣares arebɛa n wafriwen u sadu afriwen nsen aqa din min yarwesen deg ifassen n iwdan.   

22 Udmawen nsen am wudmawen nni ẓriɣ ɣar yeɣzar n Xabur, mammec dd-banen wudmawen nni, uřa d nitni s yixef nsen. Nitni gguren kuř ijj nican ɣar zzat nnes.

□ 

10:2 ikiruben - ict n marka n lmalakat inni ɣarsen ṣulṭa tameqqrant.

Řḥukm x řḥukkam

11

1 Xenni issgeɛɛed ayi Arruḥ ɛawed uca indeh ayi ɣar Tewwart n Ccarq n Taddart n SIDI nni iǧan ɣar ccarq, u xzar, ɣar wadaf n tewwart aqa din xemsa u-ɛicrin n yeryazen u di řwesṭ nsen ẓriɣ Yazanyahu, mmis n Ɛazur, u Falaṭya, mmis n Banaya, řḥukkam n řgens.

2 Netta inna ayi: “A mmis n bnadem, ina d iryazen nni ittxarriṣen di ddeǧ, tticen ccwar aɛeffan di tendint-a,

3 qqaren: ‘War bennam ɛad tudrin deg wussan-a! Tanita d marmita uca neccin d aysum!’ ”□  

4 “S uya nabb xasen, nabb, cek, a mmis n bnadem!”

5 Xenni iwḍa-dd Arruḥ n SIDI xafi uca Netta inna ayi: “Ini: ‘Ammu i iqqar SIDI! Ammu i tessiwřem kenniw, a taddart n Israil, maɣar Necc ssneɣ řeḥwayej nni ittgeɛɛaden ɣar buḥbeř nwem.

6 Tarnim řxecbat n yinni ittwanɣen nwem di tendint-a uca teccurem ibriden nnes s řxecbat n yinni ittwanɣen!’ ”

7 “S uya, ammu i iqqar Sidi inu, SIDI: ‘Inni zzaywem ittwanɣen, inni tessarsem di řwesṭ nnes, aqa aten d aysum u nettat d marmita, maca Necc ad kenniw ssuffɣeɣ zi řwesṭ nnes. □  

8 Ssif tᵉtteggʷdem, d ssif ad xawem dd-ssekkeɣ, iqqar Sidi inu, SIDI.

9 Necc ad kenniw nedheɣ zi řwest nnes uca ad wceɣ kenniw deg ufus n ibarraniyyen uca ad ggeɣ řeḥkamat jar awem.

10 S ssif ad tewḍam. Di temmurt n Israil ad xawem ḥekmeɣ uca ad tessnem belli Necc d SIDI.

11 Tandint-a war d awem tᵉttiři d marmita u kenniw war dayes tᵉttiřim d aysum. Necc ad xawem ḥekmeɣ di temmurt n Israil.

12 Kenniw ad tessnem belli Necc d SIDI, minzi war tuyurem di tweṣṣa inu u war teggim ɛlaḥsab lfarayiḍ inu, maca teggim am mammec lfarayiḍ n řegnus i d awem dd-ittennḍen.’ ”

13 Řami tuɣa ttnabbiɣ, imsar aqa Falaṭya, mmis n Banaya, immut. Xenni wḍiɣ ɣar temmurt s uɣembub inu uca řaɣiɣ s tmijja ijehden, nniɣ: “A, Sidi inu, SIDI, ma ad teqḍid min iqqimen zi Israil?”

14 Xenni yusa-dd ɣari wawař n SIDI, inna:

15 “A mmis n bnadem, aqa d aytmac, aytmac, iryazen nni iǧan d imefdiyyen nwem d marra taddart n Israil, aqa-ten marra d inni i d asen nnan imezdaɣ n Urcalim: ‘Aggʷejem x SIDI, tammurt-a temmewc aneɣ d tasɣart!’ ”

16 “S uya ini: ‘Ammu i iqqar Sidi inu, SIDI: Waxxa Necc ssiggʷejeɣ ten jar řegnus, waxxa Necc bezzɛeɣ ten x temmura, s marra aya ad asen iřiɣ ɛad cwayt d Zzawect Iqeddsen di temmura mani ɣa yawḍen.’ ”

17 “S uya ini: ‘Ammu i iqqar Sidi inu, SIDI: Necc ggur ad kenniw ssmuneɣ zi řegnus, ad kenniw ssmuneɣ zi temmura mani ɣa tᵉttwabezzɛem u Necc ad awem wceɣ tammurt n Israil.

18 Nitni ad din awḍen u ad zzayes kksen marra nnɛawat nnes n l’aṣnam d marra jjɛayef nnes.

19 Necc ad asen wceɣ ijj n wuř d ijj n buḥbeř n jdid di daxeř nwem. Ad kkseɣ uř n weẓru zi arrimet nsen u ad asen wceɣ uř n weysum,   

20 ḥima ad uyuren di tweṣṣa inu u ad ḥḍan lfarayiḍ inu u ad zzaysent ggen. Ad iřin d řgens inu u Necc ad iřiɣ d AREBBI nsen.   

21 Maca inni uř nsen ad iḍfar uř n nnɛawat nsen n l’aṣnam d jjɛayef nsen, Necc ad ggeɣ ibriden nsen x uzeǧif nsen, ammu i iqqar Sidi inu, SIDI.’ ”   

22 Xenni ssgeɛɛden ikiruben afriwen nsen u tijarrarin tuɣa zzatsen uca aɛuǧi n AREBBI n Israil tuɣa-t xasen sennej nsen. □  

23 Xas uca igeɛɛed uɛuǧi n SIDI zi řwesṭ n tendint uca iqqim ittbedda x wedrar nni iǧan ɣar ccarq n tendint.

24 Xenni issgeɛɛed ayi-dd Arruḥ uca yiwi ayi deg ijj n řewḥiy s Arruḥ n AREBBI ɣar temmurt n Ikaldaniyyen ɣar ayt n lmenfa. Awarni man aya igeɛɛed zzayi řewḥiy i ẓriɣ,

25 u nniɣ i ayt n lmenfa marra min tuɣa d ayi isscen SIDI.

□ 

11:3 Tanita - ixs ad yini ‘tandint-a’.

□ 

11:7 dayes - s Tɛibranit ‘di řwest nnes’.

□ 

11:22 ikiruben - ict n marka n lmalakat.

Arcam n tmeḥbast

12

1 Yusa-dd ɣari wawař n SIDI, inna:

2 “A mmis n bnadem, cek tzeddɣed deg ict n taddart iɣewwɣen, maɣar nitni ɣarsen tiṭṭawin maḥend ad ttwařan, maca war ttwiřin, uřa d imejjanen maḥend ad sřen, maca war ttesřin, minzi nitni d ict n taddart iɣewwɣen.   

3 Cek, a mmis n bnadem, sewjed řeḥwayej i lmenfa uca uyur di lmenfa zzat i tiṭṭawin nsen. Ad tuyured di lmenfa zzat i tiṭṭawin nsen zeg wemcan nnec ɣar ijj n wemcan nneɣni. Ad taɣ ad neɛmen aqa aten d ict n taddart iɣewwɣen.

4 Ad tessuffɣed řeḥwayec nnec deg uziř zzat i tiṭṭawin nsen am řeḥwayec i lmenfa, ad teffɣed di tmeddit zzat i tiṭṭawin nsen, amecnaw iwdan inni igguren di lmenfa.

5 Egg anuqqib di řḥiḍ zzat i tiṭṭawin nsen uca suffeɣ marra aya zzayes.

6 Zzat i tiṭṭawin nsen ad tawyed aya x tɣarḍin nnec, di tbambast ad tessuffɣed aya. Ad teffared udem nnec, ařami war tẓarred tammurt, minzi ggiɣ cek d řeɛřamet n řeɛjeb i taddart n Israil.”

7 Necc ggiɣ am mammec i d ayi iweṣṣa. S uziř ssuffɣeɣ řeḥwayec inu am řeḥwayec i lmenfa. Ɣar tmeddit ɣziɣ s ufus inu x řḥiḍ u di ǧiřet ssuffɣeɣ marra ɣar barra uca iwyeɣ t x tɣarḍin inu zzat i tiṭṭawin nsen.

8 Yusa-dd ɣari wawař n SIDI x tuffut, inna:

9 “A mmis n bnadem, ma war d ac tenna taddart n Israil, taddart iɣewwɣen nni: ‘Min tᵉttegged?’

10 Ini asen: ‘Ammu i iqqar Sidi inu, SIDI! Řḥukm issaggʷaden wanita ad yiři x řḥakem di Urcalim u x marra taddart n Israil, inni izeddɣen jar asen.’

11 Ini: ‘Necc d řeɛřamet n řeɛjeb i kenniw. Am mammec ggiɣ necc, ammu i ɣa ggen daysen, ad ttwanedhen di lmenfa, di tmeḥbast.

12 Řḥakem nni iǧan di řwesṭ nsen, ad yarbu řeḥwayec x teɣruḍt nnes di ǧiřet uca ad iffeɣ. Nitni ad ɣzan x řḥiḍ maḥend ad zzayes t ssuffɣen. Netta ad ideř aɣembub nnes ařami ɣa iqqim war izemmar ad iẓar ɛad tammurt s tiṭṭawin nnes.   

13 Necc ad xasen bezzɛeɣ tracca inu ařami ɣa idweř d ameḥbus di řfex inu uca ad t awyeɣ ɣar Babil, ɣar temmurt n Ikaldaniyyen. Netta maca war tt iẓarr, maca waxxa amenni ad din immet.   

14 Marra inni d as dd-innḍen maḥend ad t ɛawnen d marra bandiyyat n řɛeskar nnes, ad ten bezzɛeɣ i marra tiɣemmura n usemmiḍ uca ad jebdeɣ ssif awarni asen.   

15 Ammu i ɣa ssnen belli Necc d SIDI, xmi ten ɣa bezzɛeɣ jar řegnus uca ad ten zuzzareɣ di temmura.

16 Maca ad zzaysen jjeɣ ca n yeryazen inni inejmen zi ssif, zi řaẓ u zi ṭṭaɛun, ḥima ad ɛawden i řegnus mani ɣa yawḍen, x marra jjɛayef nsen nni ggin. Xenni ad ssnen belli Necc d SIDI.’ ”

17 Yusa-dd ɣari wawař n SIDI, inna:

18 “A mmis n bnadem, ad tecced aɣrum nnec s tarjiji uca ad teswed aman nnec s warjef d wecḍan.

19 Ad tinid i řgens n temmurt: ‘Ammu i iqqar Sidi inu, SIDI, x imezdaɣ n Urcalim i yeǧan x wudem n temmurt n Israil: Nitni ad ccen aɣrum nsen s wecḍan u ad swen aman nsen s wejɛar, minzi marra aɛemmar nnes ad ittwakkes zi temmurt zi ssibbet n lɛunf n marra inni dayes izeddɣen.   

20 Tineddam izeddɣen ad dewřent d řxirbet uca tammurt ad tᵉttwareddeǧ. Ad tessnem belli Necc d SIDI.’ ”

Řḥukm aqa iqarreb-dd

21 Yusa-dd ɣari wawař n SIDI, inna:

22 “A mmis n bnadem, man amedya nni ɣarwem din di temmurt n Israil, umi teqqarem: ‘Ɛeddun wussan uca war dd-iffiɣ ura d ijj n řewḥiy’?”

23 “S uya ini asen: ‘Ammu i iqqar Sidi inu, SIDI: Necc ad ssbeddeɣ amedya-ya, ařami ɣa qqimen war qqaren ɛad man aya am umedya di Israil.’ ”

“S uya siweř akidsen ammu: ‘Aqa iwḍen-dd ussan nni, uca uřa d aseqfeř n kuř řewḥiy!’

24 Minzi war ittiři ɛad řewḥiy war iǧin uřa d tagezzant s wawařen imiziḍen di taddart n Israil.

25 Minzi Necc, SIDI, ad ssiwřeɣ. Awař i ɣa ssiwřeɣ, ad yiři, war ittɛeṭṭař ɛad, minzi deg wussan nwem, a taddart iɣewwɣen, ad ssiwřeɣ ijj n wawař uca ad t ggeɣ, iqqar Sidi inu, SIDI.”

26 Yusa-dd ɣari wawař n SIDI, inna:

27 “A mmis n bnadem, xzar, inni n taddart n Israil, inni iqqaren: ‘Řewḥiy nni ittwařa aqa-t i yijj n řweqt awarni i waṭṭas n wussan, ittnabba x wussan n zzmanat iggʷejen aṭṭas.’ ”

28 “S uya ini asen: ‘Ammu i iqqar Sidi inu, SIDI: War ittɛeṭṭař ɛad uřa d ijj zeg wawařen inu. Awař i nniɣ, ad yiři, ammu i iqqar Sidi inu, SIDI.’ ”

Awař ḍidd i inabiyyen issxarriqen

13

1 Yusa-dd ɣari wawař n SIDI, inna:

2 “A mmis n bnadem, nabb ḍidd i inabiyyen n Israil inni ittnebban, uca ini i yinni ittnebban ɣar meẓri n wuř nsen: ‘Srem i wawař n SIDI!

3 Ammu i iqqar Sidi inu, SIDI: Uct x inabiyyen ibuḥařiyyen nni igguren awarni i buḥbeř n yixef nsen u awarni min war ẓrin!

4 A Israil, inabiyyen nwem dewřen am yiceɛbawen jar řxirbat.

5 War tuřyem ɣar tizzeyyin di řeḥyuḍ n tendint niɣ tebnam řḥiḍ i taddart n Israil, ḥima ad teqqimem tᵉttbeddam deg umenɣi deg wass n SIDI.

6 Nitni ttwařin min war iǧin, uca ssawařen tagezzant issxarriqen, aqa inni iqqaren: SIDI iqqar!, waxxa SIDI war ten issekk ca, ɛad sittimen belli awař ad iffeɣ.

7 Ma kenniw war teẓrim xenni iweḥḥan war iǧin, niɣ war tessiwiřem kenniw tagezzant issxarriqen umi teqqarem: SIDI iqqar!, waxxa Necc war ssiwiřeɣ ca?’ ”

8 “S uya, ammu i iqqar Sidi inu, SIDI: ‘Minzi tessawařem řbaṭeř u tᵉttwařam iweḥḥan issxarriqen, s uya, xzar, Necc aqa ayi xawem, iqqar Sidi inu, SIDI.

9 Ad yiři ufus inu ḍidd i inabiyyen nni ittwařan řbaṭeř u ttgezzanen s ixarriqen. Nitni war ttɣimin ca deg wegraw n řgens inu u war ttwazemmimen ca di lista n taddart n Israil u war dd-ttasen x wudem n temmurt n Israil. Kenniw ad tessnem belli Necc, Sidi, d SIDI.’ ”

10 “Minzi, wah, minzi nitni ttɣarran řgens inu, qqaren: ‘Řehna!’ am war iǧi řehna, ammu i ɣa ibna řgens ijj n řḥiḍ ittenhezzan. Uca xzarem, xenni ttřeḥḥafen as ɛawed s jjar.

11 Ini i yinni ittřeḥḥafen řḥiḍ s jjar, belli ad iwḍa. Ad dd-yas wenẓar ijehden uca kenniw, a ibquqen imeqqranen n tebruri, ad tewḍam, uca isemmiḍen n tḥaryaḍt ad dd-ffɣen s jjehd.

12 Uca xzar, xmi iwḍa řḥiḍ, ma war d awem qqaren: ‘Mani iǧa jjar i zi d as třeḥḥfem?’ ”

13 “S uya, ammu i iqqar Sidi inu, SIDI: ‘Deg wesɛar inu ad t arẓeɣ s isemmiḍen n tḥaryaḍt u s weɣḍab inu ad yiři wenẓar ijehden aṭṭas u s wesɛar inu ad wḍan ibquqen imeqqranen n tebruri ařami ɣa iqḍa.   

14 Ammu i ɣa ɣeḍřeɣ řḥiḍ nni třeḥḥfem s jjar ifesyen u Necc ad t mmenḍareɣ ɣar temmurt ařami ɣa ittwaɛarra dsas nnes. Ad tewḍa tendint u kenniw ad tᵉttwahellkem di řwesṭ nnes uca ad tessnem belli Necc d SIDI.

15 Ad nḍareɣ asɛar inu x řḥiḍ u x yinni t idřin s jjar uca ad awem iniɣ: War din iǧi ɛad řḥiḍ uřa d yinni d as iřeḥḥfen,

16 inabiyyen n Israil nni inebban x Urcalim uca twařin ijj n řewḥiy n řehna i nettat am war iǧi řehna!’, ammu i iqqar Sidi inu, SIDI.”

Awař ḍidd i tnabbiyin issxarriqen

17 “Cek, a mmis n bnadem, arr udem nnec ɣar yessis n řgens nnec, tinni ittnebban zeg wuř n yixef nsent, u nebba xasent,

18 ini: ‘Ammu i iqqar Sidi inu, SIDI: Uct x temɣarin nni ittxeyyaḍen řecfen x marra řemfaṣeř n ifassen inu uca tteggent iřeḥḥaf x uzeǧif n umeqqran d umeẓyan maḥend ad gmarent řeɛmur! Ma texsent ad tegmarent řeɛmur n řgens inu u ad teḥḍant tudart n yixef nkent?

19 Ma texsent ad ayi tessfesdent ɣar řgens inu di ṭṭweɛ n ca n wurawen n imendi d ca n iřeqqwaz n weɣrum, maḥend ad tenɣent řeɛmur, nni war iɛeddeř ad mmten u maḥend ad teḥḍant tudart n řeɛmur nni war iɛeddeř ad qqimen ddaren, s ixarriqen nkent ɣar řgens inu nni issḥessan ɣar uxarriq?’ ”   

20 “S uya, ammu i iqqar Sidi inu, SIDI: ‘Xzar, ad arreɣ řecfen nkent i zi tyemmarent din, ad ḍwen ak-d řeɛmur. Ad ten qeřɛeɣ zeg iɣaǧen nkent uca ad deřqeɣ i řeɛmur i tyemmarent, ad ggeɣ řeɛmur ad ḍwen.

21 Ad carrgeɣ iřeḥḥafen nkent uca ad ssnejmeɣ řgens inu zeg ifassen nkent ařami nitni war ttiřin ɛad d takeccaḍt deg ifassen nkent. Xenni kennint ad tessnent belli Necc d SIDI,

22 minzi kennint tessxeyyqent uř n umsegged s ixarriqen, umi Necc simant inu war dayes ggiɣ řeḥriq u minzi kennint tessjehdent ifassen n iɛeffanen ařami aɛeffan war dd-idwiř zeg webrid nnes aɛeffan maḥend ad iqqim iddar.”

23 “S uya war tẓarrem ɛad iweḥḥan war iǧin u war tᵉtteggem ɛad s tgezzant. Necc ad ssnejmeɣ řgens inu zeg ufus nwem u kenniw ad tessnem belli Necc d SIDI.”

Awař ḍidd i yenni iɛebbden l’aṣnam

14

1 Usin-dd ɣari yeryazen zeg imɣaren n Israil uca qqimen zzati.   

2 Xenni yusa-dd ɣari wawař n SIDI, inna:

3 “A mmis n bnadem, iryazen-a ssgeɛɛden imeyḍa n l’aṣnam nsen deg wuř nsen uca ggin taɛenkrift i dd-yiwyen řmuɛṣiyyet nsen nican zzat i yixef nsen. Ma Necc ad ten jjeɣ ɛad ad ttaren ccwar zzayi?”

4 “S uya, cek, siweř akidsen uca ini asen: ‘Ammu i iqqar Sidi inu, SIDI: Kuř aryaz zi taddart n Israil nni issgeɛɛden imeyḍa n l’aṣnam deg wuř nnes uca igga taɛenkrift i dd-yiwyen řmuɛṣiyyet nnes nican zzat i wudem nnes uca xenni ad dd-yas ɣar unabi, Necc, SIDI, ad xas dd-yarr, mařa ittas-dd, anect řqedd n ubarru n imeyḍa nnes n l’aṣnam,

5 ḥima ammu i ɣa řeqfeɣ taddart n Israil deg wuř nsen, maɣar aggʷejen xafi marra zi ssibbet n imeyḍa nsen n l’aṣnam.’ ”

6 “S uya, ini i taddart n Israil: ‘Ammu i iqqar Sidi inu, SIDI: Dewřem-dd uca qeřbem x imeyḍa nwem n l’aṣnam uca arrem iɣembab nwem x marra jjɛayef nwem.’

7 Minzi i kuř aryaz zi taddart n Israil u zi ibarraniyyen nni izeddɣen di Israil - wenni i ɣa yaggʷejen zi ḍeffar inu u ittejja ad dd-adfen imeyḍa n l’aṣnam ɣar wuř nnes uca igga taɛenkrift i dd-ittawyen řmuɛṣiyyet nnes nican zzat i wudem nnes uca xenni ad dd-yas ɣar unabi, maḥend ad yarzu zzayes ccwar - aqa Necc d SIDI ad xas dd-arreɣ.

8 Necc ad arreɣ udem inu ḍidd i weryaz nni uca ad t ssjɛareɣ ařami i ɣa idweř d ict n řeɛřamet d ijj n umedya. Necc ad t qeḍɛeɣ zi řwesṭ n řgens inu u kenniw ad tessnem aqa Necc d SIDI.’ ”   

9 “ ‘Xmi ijj n unabi ijja ixef nnes ad as ɣarren uca issiweř ijj n wawař, xenni Necc, SIDI, ad ɣarreɣ anabi nni uca ad sswiẓẓḍeɣ afus inu ḍidd nnes uca ad t teḥḥiɣ zi řwest n řgens inu n Israil.   

10 Nitni ad arbun řmuɛṣiyyet nsen. Anect n řmuɛṣiyyet n yinni yarezzun ccwar, ammu i ɣa tiři řmuɛṣiyyet n unabi nni,

11 ḥima taddart n Israil war tᵉttweddar ɛad zi ḍeffar inu u nitni war ssxemmajen ɛad ixef nsen s marra ixeṭṭan nsen. Xenni ad ayi iřin d řgens u Necc ad iřiɣ d AREBBI nsen!’, ammu i iqqar Sidi inu, SIDI.”

Třata n imseggaden d arebɛa n řeḥkamat

12 Yusa-dd ɣari wawař n SIDI, inna:

13 “A mmis n bnadem, mařa texḍa ict n temmurt akidi am tᵉttegg s řɣedran ameqqran, xenni Necc ad sswiẓẓḍeɣ afus inu ḍidd nnes. Ad arẓeɣ řeɛweč n weɣrum nnes u ad ssekkeɣ dayes řaẓ u ammu i ɣa teḥḥiɣ am bnadem am řmař.   

14 Mařa tuɣa aten di řwest nnes třata n yeryazen-a, Nuḥ d Daniyil d Ayub, ad fekken nitni mɣir řeɛmar n yixef nsen s tsegda nsen, ammu i iqqar Sidi inu, SIDI.”   

15 “Mařa ggiɣ ad ẓwan imuddaren n řexřa x temmurt uca ad zzayes keccḍen iḥenjiren, ařami tedweř d ict n temmurt ittwareddǧen, ařami war yeǧi wi ssenni i ɣa yeɛdun zi ssibbet n řewḥuc iwɛaren,

16 waxxa tuɣa třata n yeryazen nni di řwesṭ nnes, s tidett am ddareɣ Necc, issawař Sidi inu, SIDI, war zemmaren nitni ad fekken iḥenjiren niɣ tiḥenjirin, ad fekken mɣir ixef nsen, maca tammurt ad tedweř d ict n temmurt ittwareddǧen.”

17 “Niɣ ad ssiwḍeɣ ssif x temmurt nni, ad iniɣ: ‘Ssif, ekk x temmurt!’, ařami zzayes i ɣa qeḍɛeɣ bnadem d řmař,

18 s tidett am ddareɣ Necc, iqqar Sidi inu, SIDI, waxxa tuɣa třata n yeryazen nni di řwesṭ nnes, war zemmaren nitni ad fekken iḥenjiren niɣ tiḥenjirin, ad fekken mɣir ixef nsen.”

19 “Niɣ ad ssekkeɣ ṭṭaɛun ɣar temmurt nni uca ad ssfarɣeɣ asɛar inu ixeǧḍen s idammen ařami zzayes i ɣa qeḍɛeɣ bnadem d řmař,

20 s tidett am ddareɣ Necc, iqqar Sidi inu, SIDI, waxxa tuɣa Nuḥ d Daniyal d Ayub di řwesṭ nnes, war zemmaren nitni ad fekken iḥenjiren niɣ tiḥenjirin, ad fekken mɣir ixef nsen s tsegda nsen.”   

21 “Minzi ammu i iqqar Sidi inu, SIDI: Mahu xmi ɣa ssekkeɣ ḍidd i Urcalim arebɛa n řeḥkamat inu iqesḥen marra: ssif d řaẓ d řmař n řexřa d ṭṭaɛun, maḥend ad zzayes qeḍɛeɣ bnadem d řmař!

22 Uca xzar, ad dayes qqimen ɛad inni innejmen u nitni ad ttwanedhen barra, am iḥenjiren am tḥenjirin. Xzar, ad ɣarwem dd-ffɣen uca kenniw ad tẓarem abrid nsen d řexdayem nsen uca kenniw ad ttwassfewwjem x řɣar nni ssiwḍeɣ x Urcalim, wah, x marra min xas ssiwḍeɣ.

23 Nitni ad kenniw ssfewwjen xmi ɣa tẓarem abrid nsen d řexdayem nsen uca kenniw ad tessnem belli marra min dayes ggiɣ, war t ggiɣ břa ssibbet, ammu i iqqar Sidi inu, SIDI.”

Tazayart n Urcalim

15

1 Yusa-dd ɣari wawař n SIDI, inna:

2 “A mmis n bnadem, min iɛna ukeccuḍ n tzayart ktar zeg ukeccuḍ nneɣni, ktar zeg ukeccuḍ nni din iǧan jar tcejjura n wezɣar? □  

3 Ma izemmar bnadem ad zzayes iksi akeccuḍ maḥend ad zzayes igg ict n řqecɛet ineffɛen i řxedmet? Ma ittwakksi zzayes ict n řewted ḥima ad dayes tayřed ca n řqecɛet?

4 Xzar, ad immewc d macca i tmessi. Timessi ad tecc tnayen n ṭṭrufa nnes u aɣezdis n řwest ittwacemḍ. Ma ad iṣřeḥ ukeccuḍ nni ɛad i yict n řqecɛet i řxedmet?

5 Xzar, umi tuɣa ɛad imun, war zzayes tᵉttwagg ict n řqecɛet i řxedmet. Mecḥař qell ɛad umi t tecca timessi, icmeḍ ukeccuḍ. Ma ad zzayes ggen ɛad ca n řqecɛet i řxedmet?”

6 “S uya, ammu i iqqar Sidi inu, SIDI: ‘Mammec i wciɣ akeccuḍ n tzayart jar ukeccuḍ n wezɣar i timessi, ḥima ad ittwacc, ammu i ɣa sellmeɣ uřa d imezdaɣ n Urcalim i tmessi!

7 Maɣar Necc ad arreɣ udem inu ḍidd nsen. Xmi i ɣa xsen ad dd-ffɣen zi tmessi, ad ten tessecmeḍ tmessi u kenniw ad tessnem belli Necc d SIDI, umi ggiɣ udem inu ḍidd nsen.

8 Ad arreɣ tammurt d ict n temmurt ittwareddǧen, minzi nitni ɣdaren ayi s ict řeɣdaret iqesḥen, ammu i iqqar Sidi inu, SIDI.’ ”

□ 

15:2 azɣar - niɣ ‘řɣabet’ niɣ ‘tazgant’.

Řeɣdar n Urcalim i SIDI AREBBI

16

1 Yusa-dd ɣari wawař n SIDI, inna:

2 “A mmis n bnadem, scen i Urcalim jjɛayef nnes,

3 uca ini: ‘Ammu i iqqar Sidi inu, SIDI, i Urcalim: X ř’aṣeř nnem d wexřaq nnem aqa cem zi temmurt n ayt n Kenɛan. Tuɣa babam d Amuri u yemmam d Taḥittit.

4 Ɣar třařit nnem, deg wass nni di dd-tᵉttwaxeřqed, war d am qessen taɛebbut niɣ ssirden cem s waman, ḥima ad cem ssizdegen. War cem meǧḥen s tmeǧaḥt niɣ cem ssennḍen s teḥřucin.

5 Tuɣa war txezzar i cem uřa d ict n tiṭṭ, ḥima ad am yegg ca zi ddegga, ḥima ad am tezziǧez, maca temmenḍared x wudem n yeyyar s řḥegra n řeɛmar nnem deg wass nni di dd-tᵉttwaxeřqed.’ ”

6 “Umi ẓwiɣ zzatek, ẓriɣ cem tᵉttneqřabed deg idammen nnem. Necc nniɣ am umi cem tuɣa deg idammen nnem: ‘Ddar!’, wah, Necc nniɣ am umi tuɣa cem deg idammen nnem: ‘Ddar!’

7 Arniɣ dayek ařami tfeyyḍed am uɣemmuy n yeyyar. Cem teymid, temɣared uca tiwḍed ad tiřid tecnid aṭṭas. Idmaren nnem jemden u ucuwwaf nnem imɣar, maca tuɣa cem d taɛaryant d taqeddidt.

8 Umi ẓwiɣ zzatem, ẓriɣ cem uca xzar, ussan nnem iwḍen, ussan n tayri. Necc sswiẓẓḍeɣ afriwen inu xam uca dřiɣ tuɛɛaryent nnem. Jjuǧeɣ ict n tjaǧit di ṭṭweɛ nnem uca udfeɣ ɣar Řɛahd akidem, ammu i iqqar Sidi inu, SIDI, uca ammu i tdewřed inu.   

9 Ssirdeɣ cem s waman uca sřiřeɣ idammen nnem zzayem uca dehneɣ cem s zzect.

10 Necc ssyarḍeɣ cem s warruḍ n uburḍa s tintat ifarzen uca ssɣuneɣ cem s tsiřa n teřmect n ddenfiř uca ssbeyseɣ cem s řeqṭen azdad uca dřiɣ cem s řehrir.

11 Qqneɣ cem s řehzuṭ uca ggiɣ am tmeqyasin ɣar ifassen nnem d ict n tseddect deg yiri nnem.

12 Ggiɣ taxadent di tinzart nnem d texrazin deg imejjan nnem d ttaj icnan x uzeǧif nnem.

13 Ammu i tᵉttwazehhjed s wureɣ d nnuqart uca arruḍ nnem tuɣa-t s řeqten azdad d řehrir d uburḍar s tintat ifarzen. Cem tuɣa teccid aren azdad d tamment d zzect. Tuɣa cem tecnid aṭṭas uca tfeřḥed ařami tdewřed tessdahjed tagelda.

14 Iffeɣ zzayek ijj n yisem jar řegnus zi ssibbet n waẓri nnem, minzi tuɣa aẓri nnem nican zeg ucewwar inu i xam ssarseɣ, ammu i iqqar Sidi inu, SIDI.”

15 “Maca tᵉttiqqed deg weẓri n yixef nnem uca tessefsed ixef nem am tᵉttiqqed deg yisem nnem uca tfarrɣed farq-ccɣeř nnem x marra wi yeɛdun: i wanita tuɣa aẓri nnem.

16 Teksid ca zeg warruḍ nnem, teggid řegɛudi s tintat aṭṭas i yixef nnem uca tesseffsᵉded ixef nnem din. Am man aya ɛemmarṣ war imsar u ɛemmarṣ war ittiři ɛad.

17 Teksid řehzuṭ n wureɣ inu d nnuqart inu nni d ac wciɣ uca teggid zi man aya řexyařat n yeryazen i yixef nnem uca tessefsᵉded ixef nnem zzaysen.

18 Teksid arruḍ n uburḍar s tintat ifarzen uca třeḥḥfed asen zzayes uca tessarsed zzect inu d řebxur inu zzatsen.

19 Aɣrum inu nni d am wciɣ, waren azdad d zzect d tamment i zi cem ssecceɣ, aqa tessarsed aya d arriḥet ittfuḥen zzatsen, ammu i imsar, iqqar Sidi inu, SIDI.

20 Iḥenjiren nnem d yessim nni dd-turwed i Necc, aqa teksid ten uca tqeddmed ten d macca i nitni. Ma xenni farq-ccɣeř nnem d drust waha,

21 ařami tɣarṣed i iḥenjiren inu uca tezzenzed ten umi ten tessekked x tmessi?   

22 Ɣar marra jjɛayef nnem d farq-ccɣeř nnem war tidared deg wussan n temẓi nnem umi tuɣa cem d taɛaryant, tᵉttwaɛarrid u tᵉttneqřabed deg idammen nnem.

23 Awarni marra řɣar i teggid - ay, ayehhat xam, iqqar Sidi inu, SIDI - imsar

24 aqa cek tebnid i yixef nnem ict n řgeɛɛdet uca teggid i yixef nnem di marra azzay ict n řgeɛɛdet ḥima ad din wehhben tiɣarṣa.

25 Di marra azeǧif n webrid tebnid řegɛudi i yixef nnem. Tjeyyḥed aẓri nnem s ijj n nnɛi n webrid uca tesswiẓẓḍed iḍaren nnem i kuř ijj wi yeɛdun uca tarnid aṭṭas di farq-ccɣeř nnem.

26 Tessfesded ixef nnem uřa s ayt n Miṣra, jjiran nnem nni iqqbubbuzen s weysum nsen. Tarnid ammu aṭṭas di farq-ccɣeř nnem maḥend ad ayi tesɛared.

27 Xzar, xenni Necc sswiẓẓḍeɣ afus inu ḍidd nnem uca ssneqṣeɣ tasɣart nnem i d am dd-ittasen uca sellmeɣ cem ɣar meẓri n yinni cem icarrhen, ɣar yessis n Ifilisṭiniyyen, tinni ttseḍḥant zeg webrid nnem ifeḍḥen.   

28 Tessefsᵉded ixef nnem ak-d ayt n Accur, umi war tejjiwned. Tessefsᵉded ixef nnem akidsen, maca war tufid ajiwen.

29 Tarnid aṭṭas di farq-ccɣeř nnem ař di temmurt n isebbaben, tammurt n Ikaldaniyyen, uca uřa s uya war tejjiwned.

30 Mecḥař ihřec wuř nnem, ammu i iqqar Sidi inu, SIDI, aqa teggid marra aya, řxedmet n ict n temɣart n farq-ccɣeř iɣewwɣen,

31 umi tebnid ict n řgeɛɛdet ɣar uzeǧif n kuř abrid, teggid ict n řgeɛɛdet i tewhibt n tɣarṣa di kuř azzay, břa ma teǧid d tidett d tamɣart n farq-ccɣeř umi tesseḥqared řexřaṣ nnem n farq-ccɣeř.

32 A cem, tamɣart izennan, tenni itteṭṭfen ibarraniyyen deg wemcan n weryaz nnes.

33 I marra timɣarin n farq-ccɣeř wcin asent řmunet, maca cem tewcid timewca i marra inni cem ittexsen uca ammu i ten tesseɣwid s farq-ccɣeř nnem, maḥend ad ɣarem dd-asen zi marra iɣezdisen.

34 Ammu, s farq-ccɣeř nnem, ad kidem imsar řɛeks n min imsaren i temɣarin nneɣni, minzi war cem ḍeffaren ca maḥend ad zzayem ggen s farq-ccɣeř nsen. Mařa cem tewcid asen řexřaṣ n temɣart n farq-ccɣeř, war tᵉṭṭfed ca řexřaṣ n temɣart n farq-ccɣeř, xenni aqa cem tdewřed d řɛeks zzaysen.”

35 “S uya, a tamɣart n farq-ccɣeř, seř i wawař n SIDI.

36 Ammu i iqqar Sidi inu, SIDI: ‘Minzi tessfarrɣed nnḥas nnem ittwařeḥḥfen s ddra u tessɛarrid řeḥya nnem s farq-ccɣeř nnem ak-d yinni i cem ittexsen u ak-d marra imeyḍa nnem n l’aṣnam n jjɛayef nnem, u umi d asen tewcid idammen n iḥenjiren nnem,

37 xzar, s uya ad ssmuneɣ marra inni tuɣa cem ittexsen nni tuɣa i d am itteɛjiben u marra inni texsed jmiɛ ak-d marra inni tcarhed. Necc ad ten dd-ssmuneɣ xam zi marra iɣezdisen uca ad ssɛarriɣ řeḥya nnem, ař i ɣa ẓaren marra řeḥya nnem.

38 Necc ad xam carrɛeɣ ɛlaḥsab lfarayiḍ i tinni izennan d tinni issizzřen idammen uca ad cem sellmeɣ ɣar ijj n usizzeř n idammen i dd-iffɣen zeg wesɛar d tusmi.

39 Necc ad wceɣ cem deg ufus nsen uca nitni ad arẓen řgeɛɛdet nnem uca ad areddǧen řegɛudi nnem uca ad am kksen arruḍ nnem, ad awyen řehzuṭ nnem uca ad cem jjen d taɛaryant d taqeddidt.

40 Awarni aya ad xam ssiwḍen ijj n wegraw d ameqqran uca ad cem arejmen uca ad cem qessen s řesyuf nsen.

41 Nitni ad sscemḍen tudrin nnem s tmessi uca ad xam dd-ssehwan řeḥkamat zzat i tiṭṭawin n waṭṭas n temɣarin. Necc ad ggeɣ ad tessbedded zi farq-ccɣeř nnem, war tbeṭṭid ɛad řexřaṣ n farq-ccɣeř.   

42 Ammu i ɣa ssarseɣ asɛar inu xam uca tusmi inu iqeddsen ad xam tbeɛɛed u Necc ad dewřeɣ areyyḥeɣ, war ttɛessibeɣ ɛad.

43 Minzi war tidared deg wussan n temẓi nnem, umi d ayi tesɛared s marra aya, aqa da Necc ɛawed ad awyeɣ abrid nnem x yixef nnem, ammu i iqqar Sidi inu, SIDI. Ɛemmarṣ ad ggeɣ řefḍiḥet sennej i marra jjɛayef nnem umi Necc war cem ttɛiqibeɣ ca.’ ”□    

44 “Xzar, marra wenni issawařen s wawařen iweznen, ad xam issawař awař-a, ad yini: ‘Am yemmas, am yeǧis!’

45 Aqa cem d yeǧis n yemmam nni iɛiffen aryaz nnes d iḥenjiren nnes u cem d učmas n suyᵉtmam nni iɛiffen zeg yeryazen nsent d iḥenjiren nsent. Tuɣa yemmam d Taḥittit u babam d Amuri.

46 Učmam tameqqrant aqa-tt Samarya, nettat d yessis nnes zeddɣen ɣar uẓermaḍ nnem, u učmam tenni d tameẓyant zzayem, tzeddeɣ ɣar yefus nnem, aqa-tt d Sadum d yessis.

47 Cem war teggured deg ibriden nsent u war teggid am jjɛayef nsent. Maca axmi mammec ddegga tuɣa drust waha, tfesded marra ibriden nnem ktar zzaysent.

48 S tidett am ddareɣ Necc, ammu i iqqar Sidi inu, SIDI: Aqa Sadum, učmam ak-d yessis, ɛemmarṣ war teggi am teggid cem d yessim.

49 Xzar, ta d řmuɛṣiyyet n učmam Sadum: nnfaxet, tyawant n weɣrum d ict n tudart di řhudnet břa amnus, ammu i iǧa umeddur nnes u n yessis, maca afus n wenni ittwaḥṣaren u n umezřuḍ war d as tessejhed.

50 Nitenti nnefxent uca ggint jjɛifect zzat i wudem inu. Umi ẓriɣ aya, nḍareɣ tent.   

51 Maca Samarya war txeṭṭi uřa deg wezyen n ddnub nnem uca cem teggid jjɛayef ktar zzayes. S marra jjɛayef i teggid, tarred suyᵉtmam banent seggdent.

52 Xenni cem ɛawed, ksi řefḍiḥet nnem, minzi tewtid x suyᵉtmam. Umi teggid ddnub d jjɛifect ktar zzaysent, banent nitenti seggdent xam. Seḍḥa u ksi řefḍiḥet nnem, minzi tarrid suyᵉtmam banent seggdent.

53 Xmi ɣa beṭṭřeɣ tameḥbast nsent, tameḥbast n Sadum d yessis, uřa d tameḥbast n Samarya d yessis, xenni ad beṭṭřeɣ ɛawed tameḥbast nnem di řwesṭ nsent,

54 ḥima ad teksid řefḍiḥet nnem uca ad tseḍḥid zi marra min teggid, řami cem tent tessfewwjed.

55 Mařa suyᵉtmam, Sadum d yessis, ad dd-dewřent ɣar umeddur nsent amezwaru, uca uřa d Samarya d yessis ad dd-dewřent ɣar umeddur nsent amezwaru, xenni ad dd-tdewřed uřa d cem d yessmam ɣar umeddur nkent amezwaru.

56 Deg wass n nnfaxet nnem war ittwaseř ca zeg uqemmum nnem x min imsaren i učmam Sadum,

57 qbeř ma iɛarra tuɛeffna nnem, am mammec i imsar di řweqt n řḥegra s ufus n yessis n Aram d marra inni d as dd-innḍen, yessis n Ifilisṭiniyyen nni cem isseḥqaren ɣar marra iɣezdisen nnem.   

58 Řefḍayeḥ nnem d jjɛayef nnem ad tent teksid!, ammu i iqqar SIDI.”

59 “Minzi ammu i iqqar Sidi inu, SIDI: ‘Necc ad zzayem ggeɣ am mammec teggid cem umi tesseḥqared tajaǧit s treẓẓit n Řɛahd.

60 Maca ɛad ad ɛeqřeɣ x Řɛahd inu akidem deg wussan n temẓi nnem uca ad ggeɣ ijj n Řɛahd i řebda i cem.

61 Xenni ad tidared deg ibriden nnem uca ad tseḍḥid xmi ɣa tawyed suyᵉtmam nni mɣarent zzayem, jmiɛ ak-d tinni timaẓuẓin xam. Necc ad am tent wciɣ d yessim, maca war iǧi s webrid n řɛahd nnem.

62 Maca Necc ad ggeɣ Řɛahd inu akidem uca ad tessned, aqa Necc d SIDI,

63 ḥima ad tidared dayes uca ad tseḍḥid uca war tarezzmed ɛemmarṣ ɛad aqemmum nnem zi ssibbet n řefḍiḥet nnem, xmi ɣa ggeɣ aṣřaḥ i cem x marra min teggid!, ammu i iqqar Sidi inu, SIDI.’ ”

□ 

16:43 afessar - xzar Lawi 19:29.

Řɣedran n Ṣidqiya

17

1 Yusa-dd ɣari wawař n SIDI, inna:

2 “A mmis n bnadem, ɛawed ict n ṭḥajit n twafit u ewc ijj n umedya i taddart n Israil

3 uca ini:

‘Ammu i iqqar Sidi inu, SIDI!

Agider d ameqqran s wafriwen arezmen,

daysen řewtad iziraren ccuren

s warric d tintat ifarzen,

yusa-dd ɣar idurar n Lubnan

uca ikkes tuccent n tcejjart n tengelt.

4 Azeǧif n řefruɛ nnes issendayen ikkes i-t,

uca yiwyi t ɣar ict n temmurt n ttijara

uca issars i-t

deg ict n tendint n isebbaben.

5 Iksi zi zzariɛet n temmurt

uca igga i-tt deg ijj n yeyyar icna i wezraɛ.

Iksi tt, iẓẓu tt

am tcejjart n uṣefṣaf ɣar waman aṭṭas.

6 Teɣmi-dd zzariɛet

uca tedweř d tazayart

s řefruɛ wessɛen

ak-d trunku d aquḍaḍ

nni zi dewřent tseḍwin ɣar ugider,

am tuɣa iẓewran nnes qqimen sadu nnes.

Ammu i tedweř d ict n tzayart

nni issuffɣen tiseḍwin

uca tegga ad ssendyen ifetwan.

7 Tuɣa ɛawed ijj n ugider ameqqran nneɣni

s wafriwen imɣaren d waṭṭas n arric

uca xzar, tazayart tarra iẓewran nnes ɣares

uca tesswiẓẓeḍ tiseḍwin nnes ɣares

zeg iyyar mani tᵉttwaẓẓu

ḥima agider ad as issessu.

8 Tuɣa tᵉttwaẓẓu deg ijj n yeyyar isbeḥ

zzat i waman aṭṭas

ḥima ad tessuffeɣ tiseḍwin

uca ad tewc řɣiǧet,

ḥima ad tedweř d tazayart teccur.’

9 Ini xenni:

‘Ammu i iqqar Sidi inu, SIDI:

Ma ad iffeɣ man aya mliḥ?

Ma war ittekkes ugider ameqqran

iẓewran nnes

uca ad iqḍeɛ řɣiǧet nnes

ařami i ɣa taẓeɣ?

Wah ad taẓeɣ s marra tifray

nni ɣares iɣemmyen,

war ittwaḥdij ɛad

uɣiř ijehden niɣ řɣaci aṭṭas

ḥima ad tt ssgeɛɛden zeg iẓewran nnes.

10 Xzar, waxxa ẓẓun tt,

maca ma xenni ad tefřeḥ?

Ma war tᵉttiẓeɣ

xmi tt ɣa iřqef usemmiḍ n řɣarb?

Wah, ad taẓeɣ x iɛurar n řeɛraṣi

mani dd-tɣemmi.’ ”

11 Yusa-dd ɣari wawař n SIDI, inna:

12 “Ini řexxu i taddart iɣewwɣen: ‘Ma war tessinem min ɛnant tmesřayin-a?’ Ini: ‘Xzar, ajeǧid n Babil yusa-dd ɣar Urcalim uca iṭṭef ajeǧid nnes d řḥukkam nnes uca yiwyi ten ɣares di Babil.

13 Iṭṭef ɛawed ijjen zi zzariɛet igellden uca igga akides ijj n řɛahd uca yarra i-t ad iwc tajaǧit u ayt n jjehd di temmurt, aqa ikkes i-ten,

14 ḥima ad tiři tgeldit twaḍeɛ u war tessgiɛɛid ixef nnes u ḥima ad teḥḍa řɛahd nnes, ad teqqim tᵉttbedda.

15 Maca netta iɣewweɣ xas, issekk ireqqasen nnes ɣar Miṣra, maḥend ad as wcen iysan d ijj n ubarru n řgens. Ma ad iffeɣ aya mliḥ? Ma izemmar ad yarweř wenni iggin aya? Ma izemmar wenni yarẓin řɛahd ad yarweř?’ ”   

16 “S tidett am ddareɣ Necc, iqqar Sidi inu, SIDI: ‘Deg wemcan mani izeddeɣ ujeǧid nni t iggin d ajeǧid, wenni zi isseḥqar netta tajaǧit i d as ijjuǧ, d wenni zi yarẓ řɛahd i kides igga, aqa din ɣares, di řwest n Babil, ad immet!

17 War izemmar firɛun s ijj n řɛeskar ameqqran d ijj n wegraw imɣar ad yegg uřa d ict n řḥajjet di ṭṭweɛ nnes deg umenɣi, xmi ɣa ssgeɛɛden ijj n řḥiḍ uca xmi ɣa bnan ijj n wecbar maḥend ad nɣen aṭṭas n iwdan. □    

18 Aqa isseḥqar tajaǧit umi yarẓa řɛahd i x iwca afus nnes. Minzi netta igga marra man aya, war ittrakkwař.’ ”

19 “S uya, ammu i iqqar Sidi inu, SIDI: ‘S tidett am ddareɣ Necc, tajaǧit i d ayi ijjuǧ uca xenni isseḥqar i-tt, uřa d řɛahd i kidi igga uca xenni yarẓa i-t, ad ten-i-dd arreɣ x uzeǧif nnes!

20 Ad xas bezzɛeɣ tracca inu maḥend ad yiři icarf di řfex inu. Ad t awyeɣ ɣar Babil uca ad xas carrɛeɣ din zi ssibbet n řeɣdaret nnes i zi d ayi iɣdar.   

21 Marra inni zzayes yarewřen jmiɛ ak-d marra řɛeskar nnes, ad wḍan s ssif, uca inni iqqimen ad ttwazeǧɛen ɣar marra tiɣemmura n usemmiḍ. Xenni kenniw ad tessnem belli Necc, SIDI, ssiwřeɣ.’ ”   

22 “Ammu i iqqar Sidi inu, SIDI: ‘Necc ad kkseɣ ijj n ufetwi n tuccent n tcejjart n tengelt yuɛřan uca ad t ẓẓuɣ. Zeg uzeǧif ak-d tseḍwin nnes ad qeřɛeɣ ict n tseṭṭa tarhef uca ad tt ẓẓuɣ x ijj n wedrar yuɛřan.

23 Ad tt ẓẓuɣ x wedrar yuɛřan qaɛ di Israil. Tanita ad tawi tiseḍwin uca ad tarr řɣiǧet, ad tedweř d tacejjart n tengelt ijehden. Ɛřam kuř ijḍaḍ s ɛřam kuř afriwen ad zedɣen sadu nnes, wah, di tiři nnes ad zedɣen nitni,

24 uca ad ssnen marra ticejjura n yeyyar, aqa Necc, SIDI, ssehwiɣ tacejjart yuɛřan uca ssgeɛɛdeɣ tacejjart taquḍaḍt u ssiẓɣeɣ tacejjart tazeyzat uca arriɣ tacejjart yuẓɣen ad tnewwar. Necc, SIDI, ssiwřeɣ uca ad t ggeɣ.’ ” □  

□ 

17:17 iwdan - s Tɛibranit ‘řeɛmur’.

□ 

17:24 tacejjart - niɣ ‘addag’ (‘iddagen’).

Ddenb n tbabat d tmemmit

18

1 Yusa-dd ɣari wawař n SIDI, inna:

2 “Min kenniw yuɣin ařami i ɣa tiwyem awař-a ɣar wudem n temmurt n Israil uca teqqarem: ‘Ibabaten ccin aḍiř asemmaɣ uca tiɣmas n warraw dewřent ḥarecwent’?   

3 S tidett am ddareɣ Necc, ammu i iqqar Sidi inu, SIDI: ‘Uct xawem mařa ɛemmarṣ ɛad ad tawyem awař-a di Israil!

4 Xzar, marra řeɛmur inu, am řeɛmar n babas uřa d řeɛmar n mmis inu. Řeɛmar nni ixḍan, ad immet.’ ”

5 “Mařa ca n yijjen d amsegged i yeǧa, ittegg řḥeqq d min iseggden:

6 war ittett ddbayeḥ x idurar, war issgiɛɛid tiṭṭawin nnes ɣar imeyḍa n l’aṣnam n taddart n Israil, war issexmij tamɣart n jjar nnes u war dd-ittqarrib ɣar temɣart nni iɛezzřen umi xas idammen,   

7 war iḥeṣṣar uřa d ijj, ittarra-dd ddiyyet i bu-amarwas, war ittkeccaḍ, wenni iǧuẓen ittic as weɣrum nnes u wenni d aɛaryan issdduri i-t s warruḍ,   

8 netta war yareṭṭeř s arriba niɣ ad iksi arbeḥ, afus nnes itteggʷej x min war iseggden, netta iḥekkem nican jar weryaz d ijj n weryaz nneɣni,   

9 iggur di tweṣṣa inu uca iḥeṭṭa lfarayiḍ inu umi ɣa yegg s řaman, xenni aqa netta d amsegged, ad iddar s tidett!’, ammu i iqqar Sidi inu, SIDI.

10 Mařa yejj-dd mmis d aceffar, wenni issizzařen idammen d wenni itteggen icten zi tmesřayin-a,

11 waxxa netta s yixef nnes am babas war ittegg timesřayin-a, maca mmis wanita ittett tiwhibin x idurar, issexmej tamɣart n jjar nnes,

12 iḥeṣṣar řmeskin d umezřuḍ, ittkeccaḍ, war dd-yarri ddiyyet, issgeɛɛad tiṭṭawin nnes ɣar imeyḍa n l’aṣnam, ittegg ict n jjɛifect,

13 yareṭṭeř s arriba, ittᵉṭṭef arbeḥ, ma xenni ad iqqim mmis wanita iddar? War ittɣimi iddar umi igga marra jjɛayef nni. Ad ittwaneɣ nican, idammen nnes ad xas iřin.”

14 “Xzar, mařa ad dd-yejj mmis nni ittwařa marra ddnub nni ittegg babas uca ixezzar waha am netta s yixef nnes war ittegg timesřayin nni,

15 ixs ad yini war ittett x idurar, war issgiɛɛid tiṭṭawin nnes ɣar imeyḍa n l’aṣnam n taddart n Israil, war issexmij tamɣart n jjar nnes,

16 war iḥeṣṣar uřa d ijj, war imenneɛ ddiyyet, war ittkeccaḍ, ittic aɣrum nnes i wenni iǧuẓen, issdurruy i uɛaryan s warruḍ,

17 ittaggʷej s ufus nnes x umezřuḍ, war ikessi arriba d warbeḥ, ittegg s tsegda uca iḥeṭṭa tiweṣṣa inu, aqa mmis wanita war ittmetti zi ssibbet n řmuɛṣiyyet n babas, ad iddar s tidett.

18 Babas ad immet di řmuɛṣiyyet nnes, x umi igga bezzez x iwdan s řexcunet, ikecceḍ agřa uca igga min war iḥřin di řwesṭ n řgens nnes.”

19 “Maca kenniw teqqarem: ‘Mayemmi mmis war ikessi řmuɛṣiyyet n babas? Minzi mmis tuɣa ittegg řḥeqq d tsegda uca iḥḍa marra tiweṣṣa inu uca igga i-tent, netta ad iqqim iddar s tidett.   

20 Řeɛmar nni ixḍan, ad immet. Mmis war ikessi ca řmuɛṣiyyet n babas uca babas war ikessi ca řmuɛṣiyyet n mmis. Tasegda n umsegged ad tiři x yixef nnes u tuɛeffna n uɛeffan ad tiři x yixef nnes.

21 Maca mařa aɛeffan idweř-dd zi ddnub nni igga, ad iḥḍa marra tiweṣṣa inu uca ad yegg řḥeqq d tsegda, xenni ad iqqim iddar s tidett, war ittmetti ca.

22 Marra iɛeddiyen nnes nni igga, war d as ttwaḥessben ca. S tsegda nnes nni igga, ad iddar.

23 Ma ad arḍiɣ s tidett řmewt n iɛeffanen?’, iqqar Sidi inu, SIDI. ‘Ma netta war ittɣimi iddar xmi dd ɣa idweř?   

24 Maca mařa amsegged iḥeyyed x tsegda nnes uca ad igg ddeǧ ɛlaḥsab marra jjɛayef nni ittegg uɛeffan, ad igg amenni uřa d netta, ma xenni ad iqqim iddar? War tᵉttwaɛqiř ɛad marra tasegda nni igga. S řeɣdaret nnes i zi iɣdar u s ddnub nnes i zi iddenb, s yina ad immet.’ ”

25 “Teqqarem ɛawed: ‘Abrid n Sidi war iǧi ca nican!’. Sřem, a taddart n Israil, ma abrid inu war iǧi nican? Ma war ǧin s tidett aqa ibriden nwem war seggmen?   

26 Mařa iḥeyyed umsegged x tsegda nnes uca ittegg ddeǧ u s man aya ad immet, xenni ad immet di ddeǧ nnes nni igga.

27 Maca mařa idweř-dd uɛeffan zi tmegga nnes tiɛeffanin nni igga uca ad igg řḥeqq d tsegda, xenni ad yarr řeɛmar nnes ad iqqim iddar.

28 Idweř ittwařa uca idweř-dd zi marra iɛeddiyen nnes nni igga. Ad iddar s tidett, war ittmetti ca.

29 Inni zi taddart n Israil yarennan qqaren: ‘Abrid n Sidi war iseggem!’ Ma ibriden inu war seggmen, a taddart n Israil? D tidett ma war ǧin ibriden nwem war seggmen?”

30 “S uya Necc ad xawem carrɛeɣ, a taddart n Israil, kuř ijj anect ibriden nnes, iqqar Sidi inu, SIDI. Ɛeqbem, dewřem-dd zi marra iɛeddiyen nwem, xenni war tᵉttiři řmuɛṣiyyet nwem d taɛenkrift i dd-yiwyen řmuɛṣiyyet i kenniw.   

31 Nḍarem řmuɛṣiyyet nwem i zi tɛeddam. Ggem uř nwem d amaynu u buḥbeř nwem d amaynu. Maɣar i ɣa temmtem, a taddart n Israil?   

32 Minzi Necc war arḍiɣ di řmewt n wenni ittxeṣṣa ad immut, ammu i iqqar Sidi inu, SIDI, dewřem-dd uca ddarem.”   

Izři n wecḍan x řḥukkam n Israil

19

1 “Cek xenni, sgeɛɛed ijj n yeẓri n wecḍan

x řḥukkam n Israil

2 uca ini:

‘Mammec tuɣa tezzeř yemmatwem

am teyradt tezzeř jar teyradin!

Tessyem imeẓyanen nnes

jar wayraden imeẓyanen!

3 Nettat tesyem ijj zeg imeẓyanen nnes.

Wanita idweř d ayrad ameẓyan,

iřmed ad icarreg taymart nnes,

ɛad iwdan icca i-ten.

4 Řami sřin řegnus man aya,

ḥebbsen t deg weḥfur n turṣuḍi nsen,

uca iwyen t s tsennarin deg wenzar nnes

ɣar temmurt n Miṣra.’   

5 ‘Umi teẓra aqa řayas nnes iruḥ, ibḍeř,

xenni teksi ijjen zeg imeẓyanen nnes,

uca igga i-t d ayrad ameẓyan.

6 Wanita tuɣa iggur jar wayraden,

uca idweř d ayrad d ameẓyan,

iřmed ad icarreg taymart nnes,

ɛad iwdan icca i-ten.

7 Netta iɣṣeb tijjař nsen,

yareddeǧ tineddam nsen,

ařami tsusem temmurt d marra min dayes

zi ssibbet n řḥess n uzehhar nnes.

8 Xenni ssbedden xas řegnus

zi temmura i d as dd-innḍen

uca bezzɛen xas tracca nsen,

ṭṭfen t deg weḥfur nsen n turṣuḍi.

9 Nitni bellɛen xas deg ijj n řeqfez

s tsennarin deg wenzaren nnes,

ḥima ad t awyen ɣar ujeǧid n Babil.

Nitni iwyen t di lqelɛat,

ařami war ittwaseř ɛad tmijja nnes

x idurar n Israil.’   

10 ‘Tuɣa yemmac am tzayart

di řweqt n arraḥet nnec,

tᵉttwaẓẓu ɣar waman aṭṭas.

Tuɣa s řɣiǧet u s waṭṭas n tseḍwin,

zi ssibbet n waṭṭas n waman.

11 Tuɣa ɣares tiseḍwin ijehden

am izeǧaḍ n řḥukkam.

Trunku n yijjen zzayes

igeɛɛed jar iseynuten,

uca s řuɛřa nnes ittwaẓar nican,

s waṭṭas n řefruɛ nnes.

12 Maca tazayart tᵉttwaqřeɛ

s ijj n uduqqez n wesɛar,

temmenḍar ɣar temmurt,

uca asemmiḍ zi ccarq yuẓeɣ řɣiǧet nnes.

Arẓen uca uẓɣen řefruɛ nnes ijehden,

timessi tecca i-ten.

13 Řexxu ẓẓun t di  řexřa,

deg ict n temmurt yuẓɣen d iffuden.

14 Teffeɣ-dd tmessi zeg ict n tseṭṭa

zi jar tzermin nnes,

tecca řɣiǧet nnes,

ařami war ɣares teqqim ɛad tseṭṭa ijehden

uřa d azeǧaḍ maḥend ad iḥkem.’ ”

Wa d ijj n yeẓri n wecḍan uca ad idweř d ijj n yeẓri n wecḍan s tidett.

Aɣewweɣ n Israil

20

1 Deg useggʷas wiss sebɛa, deg uyur wiss xemsa, deg wass wiss ɛecra n uyur imsar belli usin-dd iryazen zeg imɣaren n Israil, maḥend ad sseqsan SIDI, uca qqimen zzati.

2 Yusa-dd ɣari wawař n SIDI, inna:

3 “A mmis n bnadem, siweř ak-d imɣaren n Israil, uca ini asen: ‘Ammu i iqqar Sidi inu, SIDI: Ma tusim-dd maḥend ad ayi tesseqsam? S tidett am ddareɣ Necc, war kenniw ttejjiɣ ad kidi temcawaren, ammu i iqqar Sidi inu, SIDI.

4 ‘Ma texsed ad xasen tḥekmed, ma texsed ad xasen tḥekmed, a mmis n bnadem? Scen asen jjɛayef n řejdud nsen   

5 uca ini asen: Ammu i iqqar Sidi inu, SIDI: Deg wass nni di ixḍareɣ Israil, ssgeɛɛdeɣ Necc afus inu, jjuǧeɣ i zzariɛet n taddart n Yaɛqub uca ssecneɣ ixef nnes ɣarsen di temmurt n Miṣra. Necc ssgeɛɛdeɣ afus inu di ṭṭweɛ nsen, nniɣ: Necc d SIDI, AREBBI nwem.   

6 Deg wass nni ssgeɛɛdeɣ asen afus inu jjuǧeɣ, maḥend ad ten ssuffɣeɣ zi temmurt n Miṣra ɣar temmurt nni ixḍareɣ Necc i nitni, tammurt ifeyyḍen s uɣi d tamment, aqa-tt d talwizt n marra timmura.

7 Nniɣ asen: Ejj kuř ijj ad immenḍar nnɛawat nnes n l’aṣnam zzat i tiṭṭawin nnes, ittxeṣṣa war ssxemmijen nitni ixef nwem s imeyḍa n l’aṣnam n Miṣra, Necc d SIDI, AREBBI nwem.’ ”

8 “Maca nitni ɣewwɣen xafi uca war xisen ad ɣari dd-sřen. War nḍaren nnɛawat nsen n l’aṣnam zzat i tiṭṭawin nsen u war jjin imeyḍa nsen n l’aṣnam nni dd-iwyen zi Miṣra. Xenni nniɣ ad xasen zeǧɛeɣ asɛar inu maḥend ad xasen kemmřeɣ lɣaḍab inu di řwesṭ n temmurt n Miṣra.

9 Necc ggiɣ t di ṭṭweɛ n Yisem inu ařami wanita war ittwassefsad zzat i tiṭṭawin n řegnus nni tuɣa zeddɣen jar asen, i umi secneɣ ixef inu zzat i tiṭṭawin nsen xmi ten ssuffɣeɣ zi temmurt n Miṣra.

10 Ssuffɣeɣ ten-dd zi temmurt n Miṣra uca nedheɣ ten ɣar řexřa.   

11 Wciɣ asen tiweṣṣa inu uca ssargbeɣ ten x lfarayiḍ inu i zi ɣa iddar bnadem nni zzaysent i ɣa yegg.   

12 Wciɣ asen ɛawed ussan inu n ssebt maḥend ad iřin d řeɛřamet jar ayi d nitni, ḥima ad ssnen, aqa Necc d SIDI wenni ten issqeddsen.   

13 Maca taddart n Israil tɣewweɣ xafi di řexřa. Nitni war uyuren ca ɛlaḥsab tiweṣṣa inu uca mmenḍaren lfarayiḍ inu i zi ɣa iddar bnaden nni tent iggin uca nitni ssɛiǧten ussan n ssebt inu ařami nniɣ tuɣa xseɣ ad xasen farrɣeɣ asɛar inu di řexřa ḥima ad xasen qḍiɣ.   

14 Maca Necc ggiɣ t di ṭṭweɛ n Yisem inu, ḥima wanita war ittwassɛiǧit ca zzat i tiṭṭawin n řegnus nni tuɣa ittwařin umi ssuffɣeɣ taddart n Israil zi Miṣra.

15 Necc ssgeɛɛdeɣ afus inu ḍidd nsen di řexřa uca jjuǧeɣ aqa war ten ttawyeɣ ɣar temmurt nni d asen wciɣ, tammurt ifeyyḍen s uɣi d tamment, tenni yeǧan d talwizt n marra timmura,

16 minzi nitni nḍaren lfarayiḍ inu, war uyuren di tweṣṣa inu u ssɛiǧten ussan inu n ssebt, maɣar uř nsen iḍfar imeyḍa nsen n l’aṣnam.

17 Maca semḥeɣ asen di tiṭṭawin inu ařami Necc war ten areddǧeɣ u war xasen qḍiɣ di řexřa.”

18 “Necc nniɣ i iḥenjiren nsen di řexřa: ‘War ggurem di tweṣṣa n řejdud nwem, war ttᵉṭṭfem di lfarayiḍ nsen u war ssxemmijem ixef nwem s imeyḍa nsen n l’aṣnam.

19 Necc d SIDI, AREBBI nwem! Uyurem di tweṣṣa inu u ḥḍam lfarayiḍ inu uca ggem zzaysent.

20 Sqeddsem ussan inu n ssebt, maḥend ad iřin d řeɛřamet jar ayi d kenniw, ḥima ad tessnem belli Necc d SIDI, AREBBI nwem.’

21 Maca ɛad arraw nsen ɣewwɣen xafi: War gguren di tweṣṣa inu u war ḥḍin lfarayiḍ inu maḥend ad daysent uyuren, min zi bnadem nni tent itteggen ad zzaysent iddar. Nitni ssɛiǧten ussan inu n ssebt ařami nniɣ, ad xasen farrɣeɣ asɛar inu, maḥend ad asen kemmřeɣ ammu aɣḍab inu di řexřa.

22 Necc arriɣ-dd afus inu i tuɣa isswiẓẓḍen ḍidd nsen. Ggiɣ t di ṭṭweɛ n Yisem inu, ḥima war ittwassexmij Isem inu zzat i tiṭṭawin n řegnus, maɣar zzat i tiṭṭawin nsen ssuffɣeɣ ten-dd zi Miṣra.

23 Ɛawed ssgeɛɛdeɣ afus inu di řexřa, jjuǧeɣ ad ten bezzɛeɣ jar řegnus u ad ten zuzzareɣ di temmura,

24 minzi war gguren di lfarayiḍ inu, maca nḍaren tiweṣṣa inu u ssɛiǧten ussan inu n ssebt, u minzi tiṭṭawin nsen ḍeffarent awarni i imeyḍa n l’aṣnam n řejdud nsen.

25 Xenni Necc wciɣ asen tiweṣṣa war iḥřin d lfarayiḍ i zi war zemmaren nitni ad ddaren.

26 Necc ssxemjeɣ ten s tewhibin nsen umi nitni arrin marra min yarezmen řemřawet d amezwaru ad yekk timessi, ggiɣ tt ḥima ad ten teḥḥiɣ ařami ɣa ssnen aqa Necc d SIDI.”  

27 “S uya, a mmis n bnadem, siweř ak-d taddart n Israil, ini asen: ‘Ammu i iqqar Sidi inu, SIDI: Uřa s man aya tuɣa řejdud nwem ttceqqafen dayi umi tuɣa dayi ɣeddaren aṭṭas.

28 Řami ten ssidfeɣ di temmurt tenni x ssgeɛɛdeɣ afus inu maḥend ad ten tt wceɣ, xezzaren nitni ɣar kuř tawrirt yuɛřan u ɣar wezɣar imcubbcen uca iwyen din tiɣarṣa nsen u qeddmen din tiwhibin nsen i d ayi sɛarent, u qqedmen din arriḥet nsen ittfuḥen u seyyben din tiwhibin nsen n useyyeb.

29 Xenni nniɣ asen: ‘Man řgeɛɛdet nni ɣar ɣa traḥem? Isem nnes ‘Bamah’, ixs ad yini ‘Řgeɛɛdet’, ař ass-a.’ ”

30 “S uya, ini i taddart n Israil: ‘Ammu i iqqar Sidi inu, SIDI: Ma war tessxemmijem kenniw ixef nwem x simant n webrid n řejdud nwem u war tessefsidem uřa d kenniw ixef nwem am tḍeffaram nnɛawat nsen n l’aṣnam?

31 Am tessgeɛɛadem tiwhibin nwem, tessekkam iḥenjiren nwem x tmessi u tessxemmajem ixef nwem s imeyḍa nwem n l’aṣnam ař ass-a? Ma Necc xenni ad kenniw jjeɣ ad ayi tesseqsam, a taddart n Israil? S tidett am ddareɣ Necc, iqqar Sidi inu, SIDI, Necc war ttijjiɣ kenniw ad ayi tesseqsam!

32 Min dd-igeɛɛden di buḥbeř nwem, war ittiři, min teqqarem kenniw: Neccin ad niři am řegnus u am řaǧat n temmura umi ɣa neɛbed ṣṣanam n ukeccuḍ d weẓru.

33 S tidett am ddareɣ Necc, iqqar Sidi inu, SIDI: Necc ad xawem ṣellṭeɣ s ufus ijehden u s uɣiř isswiẓẓḍen u s ufarreɣ n wesɛar inu!

34 Maɣar Necc ad kenniw ssuffɣeɣ zi řegnus uca ad kenniw ssmuneɣ zi temmura mani di tᵉttwabezzɛem kenniw, s ufus ijehden d uɣiř isswiẓẓaḍen u s ufarreɣ n wesɛar inu.

35 Ad kenniw awyeɣ ɣar řexřa n řegnus, uca din ad kenniw carrɛeɣ, udem d udem.

36 Am mammec ḥekmeɣ x řejdud nwem di řexřa n temmurt n Miṣra, ammu i xawem ɣa ḥekmeɣ, iqqar Sidi inu, SIDI.

37 Ad kenniw ssekkeɣ sadu uzeǧad n umeksaw uca ad kenniw ssidfeɣ di ttarbiyyet n Řɛahd.   

38 Necc ad zzaywem zuzzareɣ̮ imɣewwaɣen d yinni xafi ittɛeddan. Necc ad ten ssuffɣeɣ zi temmurt n řɣubbiyet nsen mani zeddɣen am yibarraniyyen, maca war dd-ttikkwiḍen ca ɣar temmurt n Israil. Ammu i ɣa tessnem belli Necc d SIDI.’ ”

39 “Uca kenniw, a taddart n Israil, ammu i iqqar Sidi inu, SIDI, ejj kuř ijj ad yuyur ɣar imeyḍa nnes n l’aṣnam. Maca awarni as ad ɣari tesřem s tidett. Xenni war tᵉssexsaram ɛad Isem inu s tewhibin nwem d imeyḍa nwem n l’aṣnam.

40 Minzi x wedrar inu iqeddsen, x wedrar yuɛřan n Israil, ammu i iqqar Sidi inu, SIDI, din ad ayi tsexxar qaɛ taddart n Israil, marra nitni. Din ad xasen arḍiɣ uca din ad ttareɣ tiwhibin nwem n usgeɛɛed uřa d tmenzut n min ɣa tessgeɛɛdem zi marra tiwhibin nwem iqeddsen.   

41 Necc ad xawem arḍiɣ zi ssibbet n arriḥet ittfuḥen xmi kenniw ɣa ssuffɣeɣ zi řegnus u ad kenniw ssmuneɣ zi temmura mani kenniw zuzzareɣ uca ad ttwaqeddseɣ zzaywem zzat i-t tiṭṭawin n řegnus

42 uca ad tessnem belli Necc d SIDI, řami kenniw dd-iwyeɣ ɛawed ɣar temmurt n Israil, ɣar temmurt x tenni umi sswiẓẓḍeɣ afus inu, jjuǧeɣ ad tt wceɣ i řejdud nwem.

43 Din ad tidarem ibriden nwem d marra timegga nwem nni zi tessxemjen ixef nwem uca kenniw ad tcarhem ixef nwem zi ssibbet n marra timegga nwem iɛeffnen i teggim.

44 Kenniw ad tessnem belli Necc d SIDI, řami ggiɣ akidwem di ṭṭweɛ n Yisem inu uca war iǧi ɛlaḥsab ibriden nwem iɛeffnen, u war iǧi ɛlaḥsab timegga nwem iɣeccen, a taddart n Israil!’, ammu i iqqar Sidi inu, SIDI.”

Řḥukm x temmurt n ljanub

21

1 Yusa-dd ɣari wawař n SIDI, inna:

2 “A mmis n bnadem, egg udem nnec ɣar ljanub, ejj awařen nnec ad udumen jjihet n ljanub uca nabb ḍidd i wezɣar n yeyyar di Temmurt n Ljanub. □  

3 Ini i wezɣar n Temmurt n Ljanub: ‘Seř i wawař n SIDI: Ammu i iqqar Sidi inu, SIDI: Xzar, Necc ad ssarɣeɣ dayem ict n tmessi, tenni i ɣa iccen kuř tacejjart tazizawt u kuř tacejjart yuẓɣen. Aceɛɛař n řɛabuq war ittwaxessi u s uya ad ttwacemḍen marra iɣembab zi ljanub ař ccamal   

4 uca marra iwdan d řmař ad ẓaren aqa Necc, SIDI, d wenni issarɣen timessi. War tᵉttwaxessi ca.’ □  

5 Nniɣ necc: ‘A, Sidi inu, SIDI, ɛad nitni qqaren xafi: ‘Ma war issiweř netta s tḥuja n twafit waha?’!”

Řḥukm n SIDI x Urcalim

6 Yusa-dd ɣari wawař n SIDI, inna:

7 “A mmis n bnadem, egg udem nnec ɣar Urcalim, ejj awařen nnec ad udumen ḍidd i tzawiyyin Iqeddsen uca nabb ḍidd i temmurt n Israil.

8 Ini i temmurt n Israil: ‘Ammu i iqqar Sidi inu, SIDI: Xzar, aqa ɣarem, Necc ad dd-jebdeɣ ssif inu zeg ufurru n weɣřaf nnes uca ad qeḍɛeɣ am umsegged am uɛeffan.

9 Minzi ad qeḍɛeɣ am umsegged am uɛeffan zi řwesṭ nnem, s uya ad dd-iffeɣ ssif inu zeg ufurru n weɣřaf nnes, ḍidd i marra inni ɣarsen arrimet n weysum, zi ljanub ař ccamal,

10 uca marra inni ɣarsen arrimet n weysum ad ssnen, belli Necc, SIDI, jebdeɣ ssif inu zeg ufurru n weɣřaf. Ɛemmarṣ war ɣares dd-iddikkwiř.’ ”

11 “Maca cek, a mmis n bnadem, sɣunfa, sɣunfa zzat i tiṭṭawin nsen s tejɛinnatin ttwarẓent d tarzugi.

12 Ad imsar xmi d ac i ɣa inin: ‘Maɣar tessɣunfid ammu?’, aqa cek ad tinid: ‘Zi ssibbet n min sřiɣ, maɣar ad dd-yas uca kuř uř ad ifsi u marra ifassen ad heyyfen u marra buḥbeř ad yarxu u marra ifadden ad ardben am waman. Xzar, ad dd-yas uca ad yiři, ammu i iqqar Sidi inu, SIDI.’ ”   

13 Yusa-dd ɣari wawař n SIDI, inna:

14 “A mmis n bnadem, nabb uca ini: ‘Ammu i iqqar Sidi inu, SIDI!’ Uca ini:

‘Ssif, ssif,

aqa ittwasseqḍeɛ u ittwassuyda.

15 Ittwasseqḍeɛ maḥend ad iɣarṣ tiɣarṣa,

ittwassuyda maḥend ad ilellec.’

Niɣ ittxeṣṣa i neccin ad nfarreḥ, ad nini:

‘Azeǧaḍ n řeḥkamet n mmi

isseḥqar kuř akeccuḍ nneɣni?’ □  

16 ‘Immewc maḥend ad ittwassuyda,

maḥend ad t ṭṭfen deg ufus.

Ssif ittwaqḍeɛ u ittwassuyda,

maḥend ad ittwagg deg ufus n uqettař.

17 Sɣuyy uca trud, a mmis n bnadem,

maɣar ad yiři x řgens inu,

ad yiři x marra řḥukkam n Israil.

Aqa mmewcen i ssif munen

ak-d řgens inu.

S uya, wwet x tmeṣṣaḍt nnec.’   

18 ‘Wah, ssif ittwaqeǧeb.

Maca mana, mařa azeǧaḍ

nni isseḥqaren marra akeccuḍ

war dd-ittiři ɛad?’,

ammu i iqqar Sidi inu, SIDI\qt*.  

19 ‘Cek, a mmis n bnadem, nabb,

uca wwet ifassen ijj deg wenneɣni,

maɣar ssif ad iwwet tnayen,

wah, třata n imuren.

Aqa-t d ssif n yinni ittwanɣen,

ssif n umeqqran nni ittwaneɣ,

ssif nni ɣarsen ittadfen,

20 ḥima xenni uř ad ifsi

uca ad mmarenyent tɛenkrifin.

Řeqḍeɛ n ssif ggiɣ t

x marra tiwwura nsen.

Ay, aqa ssif iwjed maḥend ad ilellec,

aqa ittwajebb-dd zeg ufurru n weɣřaf

maḥend ad iɣarṣ.   

21 Smun jjehd nnec, qess ɣar ufusi,

bedd, qess ɣar uzeřmaḍ,

arr řeqḍeɛ nnec mani ma texsed.’

22 ‘Uřa d Necc ad wteɣ ifassen inu

ijj deg wenneɣni

uca ad ssareyyḥeɣ asɛar inu.

Necc, SIDI, aqa ssiwřeɣ.’ ”

23 Yusa-dd ɣari wawař n SIDI, inna:

24 “Cek, a mmis n bnadem, egg tnayen n ibriden zi mani dd ɣa yas ssif n ujeǧid n Babil. Zeg ict n temmurt ad ffɣen nitni s tnayen idsen. Nqec ijj n uciyyar ɣar ubeṭṭu n webrid, nqec i-t ɣar ubeṭṭu n webrid ɣar tendint.

25 Ad tneyyced abrid s manis dd ɣa yas ssif ɣar Rabba n ayt n Ɛammun u ɣar Yahuda ař daxeř di tendint ittwassjehden: Urcalim.

26 Minzi ajeǧid n Babil ad ibedd ɣar mani farqen ibriden, ɣar ubeddu n tnayen n ibriden nni maḥend ad iɛezzem. Ad izzerz fřitcat n řqewṣ, ad isseqsa řexyařat n l’aṣnam, ad ixzar tsa.

27 Deg ufus nnes ufusi yusa-dd wectab n ‘Urcalim!’, maḥend ad din yegg řeqcuɛ n wedham, maḥend ad yarzem aqemmum nnes s iɣuyyan n wenɣi, maḥend ad issgeɛɛed tmijja nnes s iɣuyyan n umenɣi, maḥend ad igg řeqcuɛ n wedham ḍidd i tewwura, maḥend ad yegg acbar, maḥend ad igg lbarajat.   

28 Maca man aya ad ɣarsen yiři am ugezzen iɣeccen di tiṭṭawin nsen, maɣar nitni aqa ɣarsen tijaǧatin imetnen, maca Netta ad isseɛqeř x řmuɛṣiyyet nsen, maḥend ad ttwaṭṭfen nitni.”

29 “S uya, ammu i iqqar Sidi inu SIDI: ‘Minzi tesseɛqiřem x řmuɛṣiyyet nwem umi iɛeddiyen nwem ttbanen nican, xmi ttwaẓarren ddnub nwem s marra min tᵉtteggem, wah, minzi tsseɛqiřem x řmuɛṣiyyet nwem, s uya ad kenniw ṭṭfen s ufus.’

30 U cek, aɛeffan iyezzmen i řmewt, cek, a řḥakem n Israil, wenni ass nnes ad dd-yas di řweqt n řeḥsab aneggaru n řmuɛṣiyyet,

31 ammu i d ac iqqar Sidi inu, SIDI: ‘Kkes areẓẓet nni, kkes ttaj nni. Ammu war ittiři ɛad. Min issehwan, ad ittwassuɛřa, u min issuɛřan, ad dd-ittwassehwa.

32 Ad arreɣ aya d řxarbet, d řxarbet, wah, ad t arreɣ d řxarbet. Maca marra aya war ittɣimi ɛad, mɣir ař dd ɣa yas wenni ɣar iǧan řḥeqq uca Necc ad as t wceɣ.’ ”   

Řḥukm n SIDI x Iɛammuniyyen

33 “U cek, a mmis n bnadem, nabb uca ini: ‘Ammu i iqqar Sidi inu, SIDI, x ayt n Ɛammun u x useḥqar nsen!’ Ini:

‘Ssif, ssif ittwajebd-dd,

ittwassuyda maḥend ad yecc,

maḥend ad ilellec, ...

34 - waxxa nitni ttwařan i cek ijj n řewḥiy war iǧin, waxxa nitni ttgezznen i cek ijj n ugezzen issxarriqen -

... aqa ssif ittwajebd-dd

maḥend ad cek yarr

ɣar irawen n iɛeffanen ittwassnuqqben

nni zi dd-yusa wass nsen

di řweqt n řeḥsab aneggaru n řmuɛṣiyyet.

35 Arr ssif ɣar ufurru n weɣřaf nnes.

Deg wemcan mani dd-tᵉttwaxeřqed,

di temmurt n ř’aṣeř nnec

ad cek ḥekmeɣ.

36 Ad xak zeǧɛeɣ wesxeḍ inu.

S tmessi n uduqqez inu n ufugem

ad xak suḍeɣ uca ad cek ggeɣ

deg ufus n ayt n bu-ɣezzu

nni issnen ad deǧen.

37 Ad tiřid d macca i tmessi,

idammen nnec ad ten ssizzřen

di řwesṭ n temmurt.

War tᵉttiři qaɛ řidaret dayek,

maɣar Necc, SIDI, aqa ssiwřeɣ.’ ”

□ 

21:2 azɣar - niɣ ‘řɣabet’ niɣ ‘tazgant’.

□ 

21:4 marra iwdan d řmař - s Tɛibranit ‘marra aysum’.

□ 

21:15 Azeǧaḍ - aqa-t d azeǧaḍ (n ṣṣulṭa) n Yahuda (xzar Amz. 49:10). Deg Amz. 49:10 nettaf aqa azeǧaḍ-a war dd-ittwakkes zi Yahuda. Řexxu Ḥizqiyal, umi řgens issen aqa ixs ad iṭṭef di lwaɛd-a, isseqsa ‘Ma ad teqqim ṣṣulṭa n Yahuda am mammec d as ittɣiř i řgens x dsas n lwaɛd niɣ lla? Minzi nitni qqaren s yixef nsen ‘azeǧaḍ n mmi isseḥqar kuř akeccuḍ (nneɣni)’, ixs ad yini lwaɛd ad iqqim uca ajeǧid n Babil (‘ssif’) war d aneɣ izemmar. Xenni yarra-dd SIDI belli řgens n Yahuda ad ittwařqef s ssif n ujeǧid n Babil u Netta ad ten issuffeɣ di tmeḥbast ɣar Babil, maca lwaɛd i Yahuda di Amz. 49:10 ad iqqim uca ad ittwakemmeř di Lmasiḥ wenni dd i ɣa ittwaxeřqen awarni ɛřayen 500 n iseggʷusa di Bayt-Laḥm, tandint n Yahuda, zi Arruḥ Iqeddsen, zeg uɛeddis n Maryam, tenni tuɣa ittwaxḍben i Yusuf. Yusuf d Maryam tuɣa-ten s tnayen idsen zi twacunt n Dawud, zeg ict n twacunt igellden, waxxa Udayen war ɣarsen ajeǧid zeg yixef nsen di řweqt nni maɣar Hirudus zi Idum tuɣa d ajeǧid x řumur n Irumaniyyen. mmi - aqa-t d Yahuda (xzar Amz. 49:9)

Ddnub n Urcalim

22

1 Yusa-dd ɣari wawař n SIDI, inna:

2 “Cek, a mmis n bnadem, ma texsed ad tḥekmed, ma texsed ad tḥekmed x Tendint n idammen? Scen as xenni jjɛayef nnes,   

3 ini: ‘Ammu i iqqar Sidi inu, SIDI: Cem, a tandint, tenni issizzřen idammen di řwesṭ nnes, ařami dd-tiweḍ řweqt nnes, a tandint, tenni iggin imeyḍa n l’aṣnam x yixef nnes maḥend ad zzaysen tessexmej ixef nnes!

4 S idammen nni tessizzřed, tdewřed s umarwas u s imeyḍa nnem n l’aṣnam nni teggid, aqa tessxemjed ixef nnem, tessiwḍed ussan nnem uca trehhged ař iseggʷusa nnem. X uya wciɣ cem i řegnus i useḥqar u i temmura i ustehzi.   

5 Inni yudsen d yinni iggʷejen ad zzayem stehzan: ’Cem, a tamexmujt n yisem, cem, tenni iccuren s uṣeddeɛ!

6 Xzar, řḥukkam n Israil tuɣa aten dayem, kuř ijj x řeḥsab jjehd nnes, maḥend ad sizzřen idammen.

7 Sseḥqaren babatsen d yemmatsen dayem, ggin s uɣiř ak-d ubarrani di řwesṭ nnem, ḥṣaren ayujiř d tajjač i dayem.

8 Min iǧan iqeddsen i Necc, aqa tesseḥqared t, uca ussan n ssebt inu tessɛiǧted i-ten.

9 Imceqqafen tuɣa aten dayem maḥend ad ssizřen idammen. Nitni qqimen ccin x idurar nni dinni ɣarem, aqa ggin řefḍiḥet di řwesṭ nnem.   

10 Nitni ssɛarran řɛar n babam nni din ɣarem, u tenni tuɣa texmej umi xas idammen, aqa ɣeṣben tt dayem.   

11 Ijjen igga nnɛi ak-d tmeṭṭut n wajjar nnes, uca ijjen nneɣni issexmej tamɣart n mmis, ittegg řefḍiḥet akides, uca ɛawed ijjen nneɣni iɣṣeb učmas, yeǧis n babas, din ɣarem.  

12 Aqa ṭṭfen din ɣarem arrecwet, maḥend ad ssizzřen idammen, teksid arriba d arbeḥ uca tbeɛɛjed ajjar nnec s uɣiř, maca tᵉttud ayi!’, ammu i iqqar Sidi inu, SIDI.”

13 “Xzar, wtiɣ ifassen inu ijj deg wenneɣni zi ssibbet n ubeɛɛej i teggid u zi ssibbet n idammen nni issizzřen di řwesṭ nnem. □    

14 Ma ad iqqim uř nnem imten? Ma ad iřin ifassen nnem jehden deg wussan nni di ɣa ggeɣ min iǧan ḍidd nnem. Necc, SIDI, aqa ssiwřeɣ uca ad t ggeɣ.   

15 Ad cem zuzzareɣ jar řegnus, ad cem bezzɛeɣ x temmura, u ad kemmřeɣ taxmuji nnem qaɛ.   

16 Ammu i ɣa tᵉttwassɛiǧted zeg yixef nnem zzat i tiṭṭawin n řegnus u cem ad tessned belli Necc d SIDI.”

17 Yusa-dd ɣari wawař n SIDI, inna:

18 “A mmis n bnadem, inni n taddart n Israil dewřen ayi am kuffu. Marra nitni dewřen d nnḥas d istanyu d wuzzař d řexfif di řwesṭ n tefqunt, aqa aten dewřen kuffu n nnuqart.”   

19 “S uya, ammu i iqqar Sidi inu, SIDI, minzi marra kenniw tdewřem am kuffu, s uya, xzar, Necc ad kenniw ssmuneɣ di Urcalim.

20 Axmi yarwen nnḥas d istanyu d wuzzař d řexfif di tefqunt, ḥima ad xasen ceɛɛřen timessi maḥend ad ssfesyen man aya marra, ammu i kenniw ɣa ssmuneɣ deg weɣḍab inu u deg wesɛar inu. Ad kenniw ssarseɣ dinni uca ad kenniw ssfesyeɣ.

21 Necc ad kenniw ssmuneɣ uca ad xawem suḍeɣ s tmessi n uduqqez inu n ufugem ařami kenniw ad tᵉttwafesyem di řwesṭ nnes.

22 Axmi ssfesyen nnuqart di tefqunt, ammu i ɣa tᵉttwassfesyem kenniw dayes uca ad tessnem aqa Necc, SIDI, ssfarɣeɣ xawem asɛar inu.”

23 Yusa-dd ɣari wawař n SIDI, inna:

24 “A mmis n bnadem, ini i temmurt: ‘Cem d ict n temmurt i war ittwassizdigen, ict n temmurt i war ittwasuffen s wenẓar ijehden deg wass n wesxeḍ.

25 Aqa din ict n tmeɛmuč n inabiyyen nnes di řwesṭ nnes. Am weyrad izehharen isarḍ taymart nnes, ammu i ccin nitni řeɛmur. Kksen min iǧan d taxabect d min iɣřan. Nitni arnin tijjař nnes di řwesṭ nnes.   

26 Ikehhanen nsen ssɛiǧiten Ccariɛa inu uca ssxemmajen timesřayin inu iqeddsen. Nitni war farrzen ca jar min iqeddsen d min ittwassɛiǧten, war sscanan ca lfarq jar min ixemjen d min izdigen uca ttbellaɛen uřa d tiṭṭawin nsen i wussan inu n ssebt uca ammu ttwassɛiǧiteɣ di řwesṭ nsen.   

27 Řḥukkam nnes di řwesṭ nnes ggin am wuccanen nni icarrgen taymart maḥend ad ssizzřen idammen u maḥend ad areddǧen řeɛmur, ḥima ad ṭṭfen arbeḥ war iḥřin.   

28 Inabiyyen nnes dřin ten s jjiř yuẓɣen. Nitni ttwařan iweḥḥan war iǧin uca ssawařen ɣarsen s tgezzant issxarriqen. Nitni qqaren: Ammu i iqqar Sidi inu, SIDI!, am SIDI tuɣa war ini walu.   

29 Řgens n temmurt igga bezzez x iwdan s řexcunet, keccḍen takeccaḍt, ḥeṣṣaren řmeskin d umezřuḍ, uca deǧen abarrani břa ma ɣarsen yiři řḥeqq.

30 Arzuɣ jar asen ijj n weryaz nni i ɣa issbedden ijj n řḥiḍ uca ad ibedd di tazzit di ṭṭweɛ n temmurt ařami war tt ttaredǧeɣ, maca war t ufiɣ.   

31 Xas uca ssfarɣeɣ xasen asxeḍ inu. S tmessi n uduqqez inu n ufugem qḍiɣ xasen, abrid nsen arriɣ t x uzeǧif nsen!’, ammu i iqqar Sidi inu, SIDI.’ ”   

□ 

22:13 ubeɛɛej ... idammen - s Tɛibranit ‘ubeɛɛej nnem ... idammen nnem’.

Uhula d Uhuliba

23

1 Yusa-dd ɣari wawař n SIDI, inna:

2 “A mmis n bnadem, tuɣa din tnayen n temɣarin, yessis n ict n temɣart.

3 Nitenti ssfesdent ixef nsen di Miṣra, di temẓi nsent ssfesdent ixef nsent. Din tuɣa ɛebzent deg idmaren nsent uca din ḥadan ibbac nsent iɛuzryen.   

4 Ismawen nsent tuɣa Uhula, tameqqrant nsent, d učmas Uhuliba. Nitenti dewřent inu uca urwent iḥenjiren d tḥenjirin. Ina d ismawen nsent: Samarya d Uhula, u Urcalim d Uhuliba.

5 Uhula tessefsed ixef nnes ɣari u teɛceq inni tt ittexsen, ayt n Accur, jjiran nnes,

6 iryazen nni arḍen arruḍ adeḥmi, lwulat d imḍebbaren, marra iḥudriyyen icennɛen, imnayen nni yenyin s uyis.

7 S farq-ccɣeř nnes tewca ixef nnes i nitni, ɣar řemxeyyar n ayt n Accur, ɣar marra nitni uca nettat tᵉttwassexmej s marra wi tᵉttexs, s marra imeyḍa nsen n ṣṣanam.

8 Nettat war tejji farq-ccɣeř nnes ak-d Imiṣriyyen, minzi di temẓi nnes ṭṭsen akides uca ḥadan ibbac nnes iɛuzryen uca ssfarrɣen xas farq-ccɣeř nsen.”

9 “S uya wciɣ tt deg ufus n yinni tuɣa tt ittexsen, deg ufus n ayt n Accur i tuɣa teɛceq.   

10 Nitni ssɛarran řɛar nnes uca kksen iḥenjiren nnes d tḥenjirin nnes uca nɣin tt s ssif. Tedweř as ijj n yisem war icniɛ jar temɣarin uca nitni ssiwḍen xas řeḥkamat.”

11 “Umi teẓra man aya učmas, Uhuliba, aqa tarni ɛad deg weɛceq nnes uca tarni uřa di farq-ccɣeř nnes ktar x farq-ccɣeř n učmas.

12 Nettat teɛceq ayt n Accur, lwulat d imḍebbaren, jjiran nni yarḍen arruḍ d lemliḥ qaɛ, imnayen nni yenyin x yeysan, marra iḥudriyyen icennɛen.   

13 Ẓriɣ aqa nettat tessexmej ixef nnes. Nitenti s tnayen idsent uyurent abrid d ijjen.

14 maca nettat tarni ɛad di farq-ccɣeř nnes. Umi teẓra iryazen, ḥenncen ten x řḥiḍ, tṣawar n yeryazen, arcamen di tintat tizeggʷaɣin,

15 beysen s webyas ɣar tejɛinnatin nsen, s ireẓẓat s tintat ifarqen x izeǧifen nsen, marra ɣarsen ccuf am yineɣrafen n řɛeskar, arewsen di ayt n Babil, iryazen zi temmurt n Ikaldaniyyen, tammurt mani xeřqen.

16 Ammu i tedweř nettat tᵉttexs i-ten umi tiṭṭawin nnes ẓrint ten uca nettat tessekk ɣarsen ireqqasen, ɣar temmurt n Ikaldaniyyen.

17 Usin-dd ɣares ayt n Babil maḥend ad ṭṭṣen akides di qama n tmexsa uca ssxemjen tt s farq-ccɣeř nsen uca nettat tessexmej ixef nnes zzaysen. Xenni iggʷej xasen řeɛmar nnes.

18 Tessefsed nettat ixef nnes s bṭayṭay uca tessɛarra řɛar nnes. Xenni iggʷej xas řeɛmar inu am mammec tuɣa iggʷej řeɛmar inu uřa x učmas.

19 Tessefsed ixef nnes aṭṭas umi teɛqeř x wussan n temẓi nnes řami tuɣa tessefsed ixef nnes di temmurt n Miṣra.

20 Nettat teɛceq inni tt ittexsen, inni aysum nsen am weysum n iɣyař u inni adɛaq nsen am wedɛaq n iysan.

21 Aqa teɛqeb-dd ɣar řefḍihet n temẓi nnem, ařami Imiṣriyyen ḥadan idmaren nnem n temẓi.”

22 “S uya, Uhuliba, ammu i iqqar Sidi inu, SIDI: ‘Xzar, Necc ad xam ssekkareɣ inni cem ittexsen i x tuɣa iggʷej řeɛmar nnem uca ad ggeɣ ad xam dd-asen zeg wenneḍ nnem:

23 tarwa n Babil d marra Ikaldaniyyen, imeḥḍayen d imcennɛen d tarwa n taṣiřet u marra ayt n Accur akidsen, iḥudriyyen ijebbden meẓri, lwulat, marra nitni d imḍebbaren, ineɣrafen n řɛeskar d yeryazen s yisem, aqa marra nitni d imnayen inni yenyin x yeysan.

24 Nitni ad xam dd-usin s ikarruten i umenɣi ak-d tjarrarin iqarqben u s ijj n wegraw n řegnus, s tseddariyin n uɛeskari timeqqranin d tseddariyin timeẓyanin, uřa s lkask x uzeǧif. Nitni ad ssbedden ixef nsen deg wenneḍ nnem u Necc ad asen wceɣ ddeɛwet u nitni ad cem ḥekmen ɛlaḥsab ccariɛa nsen.

25 Necc ad ggeɣ tusmi inu iqeddsen ḍidd i cem uca nitni ad zzayem ggen s wesɛar. Nitni ad qqsen tinzarin nnem d tiṭṭawin nnem uca min zzayem iqqimen ad iwḍa s ssif. Nitni ad kksen iḥenjiren nnem d yessim nnem uca min iqqimen ad ittwacc s tmessi.

26 Ad kksen arruḍ nnem uca ad kksen řehzuṭ nnem.   

27 Ammu i ɣa ssbeddeɣ řefḍiḥet nnem uřa d farq-ccɣeř nnem zi temmurt n Miṣra uca war ɣarsen tessgiɛɛded ɛad tiṭṭawin nnem u war tidared ɛad Miṣra.’

28 Minzi ammu i iqqar Sidi inu, SIDI: ‘Xzar, Necc ad cem ggeɣ deg ufus n yinni cem icarrhen, deg ufus n yinni i x tuɣa iggʷej řeɛmar nnem.   

29 Ad zzayem ggen am wecrah nsen u ad kksen marra i umi tarbred uca ad cem jjen awarni asen tᵉttwaɛarrid d tuɛaryant ařami ittwaɛarra řɛar n farq-ccɣeř nnem uřa d řefḍihet nnem d farq-ccɣeř nnem.   

30 Ad zzayem ggen aya minzi teḍfared řegnus am iggur bnadem awarni i temɣart n farq-ccɣeř u minzi tessxemjed ixef nnem s imeyḍa n ṣṣanam nsen.

31 Tuyured deg webrid n učmam, uca ad am wceɣ řkas nnes deg ufus nnem.’ ”

32 “Ammu i iqqar Sidi inu, SIDI:

‘Ad teswed řkas n učmam

wenni yuǧɣen u iwesɛen,

ařami řqedd nnes ad yarr řɛedyan

ad zzayem dehcen s řḥegra

u ad zzayem stehzan.

33 Ad teccured s wescar d wecḍan.

Řkas n učmam Samarya d ijj n řkas

n unexřiɛ d wareddeǧ.

34 Ad t teswed uca ad t tẓemmed,

ad tɣezzed cquf nnes

uca ad tqebced zzayes idmaren nnem,

minzi Necc nniɣ t!’,

ammu i iqqar Sidi inu, SIDI.

35 ‘S uya, ammu i iqqar Sidi inu, SIDI:

‘Umi dayi tᵉttud uca temmenḍared ayi

awarni i weɛrur nnem,

s uya ittxeṣṣa cem

ad tarbud s yixef nnem

uřa d řefḍiḥet nnem d farq-ccɣeř nnem.’ ”  

36 Inna ayi SIDI: “A mmis n bnadem, ma texsed ad tcarrɛed Uhula d Uhuliba? Ini asent xenni jjɛayef nsent.   

37 Minzi zennant uca idammen řeṣqen ɣar ifassen nsent u zennant ak-d imeyḍa n l’aṣnam nsent. Sennej i uya arrint iḥenjiren nsent, inni urwent i Necc, ad ẓwan timessi d macca i imeyḍa n l’aṣnam nsent.   

38 Marra aya ggint dayi: deg wass nni ssxemjent nitenti Zzawect inu Iqeddsen uca ssɛiǧtent ussan inu n ssebt.   

39 Minzi umi ɣarṣen i tarwa nsent i imeyḍa nsent n l’aṣnam, usint-i-dd deg wass nni simant nnes di Zzawect inu Iqeddsen maḥend ad tt ssɛiǧtent. Xzar, ammu i ggint di řwesṭ n Taddart inu.   

40 Ɛad ssekkent x yeryazen i dd-yusin zi řaggʷaj. Ssekken areqqas ɣarsen, u xzar, usin-dd nitni, inni i x tessirded ixef nnem, i x tkulared tiṭṭawin nnem uca thezṭed s telwizt.

41 Teqqimed x ijj n řectu yecna, tuɣa zzates ṭṭabřa isswejden i x tessarsed řebxur inu d zzect inu.   

42 Řami issusem řḥess n řɣaci inhewřen nni din ɣares, ttwanedhen iskarjiyyen zi řexřa ɣar yeryazen nni iǧan zi řɣaci n iwdan, uca nitni ggin timeqyasin ɣar ifassen nsent uřa d ijj n tajj izewwqen x izeǧifen nsent.

43 Xenni nniɣ Necc: Aqa aten zennan ak-d ict n temɣart n farq-ccɣeř dduysaren. Řexxu farq-ccɣeř nnes simant nnes ad issefsed ixef nnes uca nettat tuyur akides dayes.

44 Nitni udfen xas am udfen x ict n temɣart n farq-ccɣeř. Ammu udfen x Uhula u x Uhuliba, timɣarin nni ittwafeḍḥen.

45 Iryazen iseggden ad tent ḥekmen ɛlaḥsab řḥeqq n tinni izennan u ɛlaḥsab řḥeqq n tinni issizzařen idammen, minzi nitenti d timɣarin izennan uca idammen řeṣqen ɣar ifassen nsent.”   

46 “Minzi ammu i iqqar Sidi inu, SIDI: ‘Necc ad xasent ssekkareɣ ijj n wegraw uca ad tent arreɣ d ict n řqecɛet n unexřiɛ d takeccaḍt.

47 Agraw n řgens ad tent yarjem uca ad tent qeḍɛen s řesyuf. Iḥenjiren nsent d tḥenjirin nsent ad ten nɣen uca ad sscemḍen tudrin nsent s tmessi.   

48 Ammu i ɣa ssbeddeɣ řefḍayeḥ nsent di temmurt ařami ɣa ttwaɛeřment marra timɣarin uca war tteggent ɛad am řefḍayeḥ nsent.

49 Ammu i xakent ɣa ggen řefḍiḥet nkent uca ad tarbunt ddnub n weɛbed n imeyḍa nkent n l’aṣnam uca ad tessnent, aqa Necc Sidi d SIDI!’ ”   

Urcalim d ict n marmita dayes ddra

24

1 Yusa-dd ɣari wawař n SIDI deg useggʷas wiss tesɛa, deg uyur wiss ɛecra, deg wass wiss ɛecra n uyur, inna:

2 “A mmis n bnadem, ari i yixef nnec isem n ass-a, isem n ass n yiḍa. Deg wass-a nnit ad iḥṣar ujeǧid n Babil Urcalim.

3 Siweř ijj n umedya i taddart iɣewwɣen nni, ini asen: ‘Ammu i iqqar Sidi inu, SIDI:

Egg ict n teydurt,

egg i-tt uca kebb dayes aman.   

4 Egg dayes tifettutin n weysum,

marra tifettutin icnan,

tameṣṣaḍt d teɣruḍt,

ɛemmar i-tt s yeɣsan d lemliḥ qaɛ.

5 Ksi lemliḥ n wuǧi

uca arr uřa d akeccuḍ sadu nsen.

Ejj ad sehden marra mliḥ

ařami ɛad iɣsan nnes ad dayes ttwanennan.’ ”

6 “S uya, ammu i iqqar Sidi inu, SIDI:

‘Uct x tendint n idammen!

taydurt i zi řexmej nnes ɛad dayes,

tenni zi war yekkis řexmej nnes!

Kkes zzayes tafettut

awarni i tfettut nneɣni

břa ad xas teggid taqedduḥt.   

7 Minzi idammen nnes aqa di řwest nnes,

tessizeř i-ten x ict n teṣḍart taqeccart.

War ten tessizziř x temmurt

maḥend ad ten teddiř s ucař.

8 Ḥima ad ittwassekkar wesɛar,

ḥima ad yiři wenqam,

ggiɣ idammen i tessizzeř nettat

x teṣḍart taqeccart,

ḥima war ddařen idammen nnes.’ ”

9 “S uya, ammu i iqqar Sidi inu, SIDI:

‘Uct x tendint n idammen!

Necc s Yixef inu ad ggeɣ aqellij n ukeccuḍ

i uceɛɛař n tmessi imɣar!   

10 Arni akeccuḍ, ejj timessi ad tareɣ aṭṭas,

cennef aysum mliḥ

uca ejj axeǧeḍ n řebẓar

ad ittexttex mliḥ

uca ejj iɣsan ad cemḍen.

11 Arr xenni taydurt ixwan ɛawed

x řefḥem nnes itteḥduduqen,

ḥima ad iḥma ad icmeḍ

ddra nnes n nnḥas

uca ad tefsi zzayes texmuji i dayes iǧan

u xenni ad ittwaqḍi řexmej.

12 Marra amarret aqa-t di baṭeř.

Řexmej nnes ifeyyḍen war dd-iffiɣ zzayes.

Arr řexmej nni di tmessi!

13 Di texmuji nnem teǧi řefḍiḥet nnem,

minzi Necc tuɣa xseɣ ad cem ssizedgeɣ

uca xenni war tᵉttwassizdiged.

X uya war tᵉttwassizdiged

zi řexmej nnem

ař xam i ɣa ssiwḍeɣ asɛar inu.

14 Necc, SIDI, ssiwřeɣ.

Ad iffeɣ u Necc ad t ggeɣ.

War semḥeɣ deg imerwusa

u war zziǧzeɣ u war ndimeɣ.

Ad xam ḥekmen

ibriden nnem d tmegga nnem!’,

ammu i iqqar Sidi inu, SIDI.”  

Řmewt n temɣart n Ḥizqiyal

15 Yusa-dd ɣari wawař n SIDI, inna:

16 “A mmis n bnadem, xzar, s ict n tecti Necc ad kesseɣ meẓri nnec zzat i tiṭṭawin nnec. War ttᵉttru, war ttejji ad uzzřen imeṭṭawen nnec.

17 Sɣuyy deg uhedden, war ceṭṭen x umettin. Qqen areẓẓet nnec xak uca egg tisiřa nnec deg iḍaren nnec, u war ttřeḥḥif acřaɣem ɣar uyencic niɣ ad tecced aɣrum nni dd ɣa yawyen iwdan i wecḍan.”

18 Ɣar tuffut ssiwřeɣ i řgens u ɣar tmeddit temmut tmeṭṭut inu u di twecca ggiɣ am mammec i d ayi ittwaweṣṣa.

19 Inna ayi řgens: “Ma war texsed ad aneɣ tessecned min ɛnant tmesřayin-a, mayemmi i tegged ammu?”

20 Necc nniɣ asen: “Yusa-dd ɣari wawař n SIDI, inna:

21 ‘Ini i taddart n Israil: Ammu i iqqar Sidi inu, SIDI! Xzar, Necc ad ssɛiǧteɣ Zzawect inu Iqeddsen tenni d aɛuǧi n jjehd nwem d umeẓri n tiṭṭawin nwem d řehzuṭ i řeɛmar nwem, uřa d iḥenjiren nwem d tḥenjirin nwem nni tejjim din ad wḍan s ssif.

22 Xenni ad teggem am mammec ggiɣ Necc. War tᵉttřeḥḥifem acřaɣem ɣar uyencic uca aɣrum i dd-yiwyen iryazen, war t tᵉttettem.

23 Areẓẓat nwem ad iřint x izeǧifen nwem u sandaliyat nwem deg iḍaren nwem. War tceṭṭnem u war tᵉttrum. Ad tᵉteḥḥam di řmuɛṣiyyet nwem uca ad tweḥweḥem ijjen x wenneɣni.   

24 Ammu i ɣa yiři Ḥizqiyal d řeɛřamet n řeɛjeb i kenniw. Ad teggem nican am mammec igga netta. Xmi dd ɣa yas ddegga, ad tessnem, belli Necc Sidi, d SIDI.’ ”   

25 “Uca cek, a mmis n bnadem, ma war ittiři aqa deg wass i zzaysen i ɣa kesseɣ lburj nsen, řefraḥet x telwizt nsen, uřa d meẓri n tiṭṭawin nsen d iḥenjiren d tḥenjirin nsen nni yarebbun nitni deg wuř,

26 aqa deg wass nni simant nnes ad ɣarek dd-yas ijjen wenni yarewřen maḥend ad yegg tnayen n imezzuɣen nnec ad sřen uya.

27 Deg wass nni ad yarzem uqemmum nnec ak-d uqemmum n wenni yarewřen uca ad tessiwřed, war tᵉttiřid ɛad d aynaw. Cek ad asen tiřid d řeɛřamet n řeɛjeb uca nitni ad ssnen belli Necc d SIDI.”

Awař ḍidd i ayt n Ɛammun

25

1 Yusa-dd ɣari wawař n SIDI, inna:

2 “A mmis n bnadem, arr udem nnec ɣar ayt n Ɛammun uca nabb xasen.   

3 Ini i ayt n Ɛammun: ‘Sřem i wawař n Sidi inu, SIDI! Ammu i iqqar Sidi inu, SIDI: Umi tennid ‘Ya, ayuz!’ x Zzawect inu Iqeddsen umi tt ssɛiǧten, u x temmurt n Israil umi tt areddǧen, uřa x taddart n Yahuda řami ten iwyen ɣar lmenfa,

4 s uya, xzar, Necc ad wceɣ cem a, tammurt n Ɛammun d tasɣart i yinni dd-yusin zi ccarq uca nitni ad ggen řemrageḥ nsen dayem uca ad arren tizeddiɣin nsen dayem. Nitni ad ccen řɣiǧet nnem uca ad swen aceffay nnem. □  

5 Necc ad ggeɣ Rabba d amcan n arraḥet i iřeɣman uca tammurt n ayt n Ɛammun d ddmani n wareyyeḥ i wuǧi uca kenniw ad tessnem belli Necc d SIDI.’

6 Minzi ammu i iqqar Sidi inu, SIDI: ‘Umi tewtid ifassen nnec ijj deg wenneɣni s řefraḥet, tedzed s uḍar u tfarḥed s marra nnfaxet nnec di řeɛmar x temmurt n Israil,

7 s uya, xzar, Necc ad sswiẓẓḍeɣ afus inu ḍḍid nnec uca ad cek arreɣ d takeccaḍt i řegnus u ad cek qeḍɛeɣ zi jar řegnus uca ad cek teḥḥiɣ zi temmura. Ad cek areddǧeɣ uca ad tessned aqa Necc d SIDI.’ ”

Awař ḍidd i Mu’ab

8 “Ammu i iqqar Sidi inu, SIDI: ‘Umi Mu’ab d Saɛir qqaren: Xzar, taddart n Yahuda teǧa am marra řegnus!,   

9 s uya, xzar, Necc ad arzmeɣ aɣezdis n zzat n Mu’ab, zi tneddam, zi tneddam nnes nni iǧan ɣar ṭṭarf qaɛ n temmurt nnes, tinni d talwizt n temmurt: Bayt-Yacimut, Baɛl-Maɛun d Qaryatayim.

10 Necc ad tent wceɣ d tasɣart i ayt n ccarq jmiɛ ak-d temmurt n ayt n Ɛammun, ḥima war tᵉttiři ɛad řidaret deg ayt n Ɛammun jar řegnus.   

11 Ad ssiwḍeɣ řeḥkamat x Mu’ab u nitni ad ssnen, belli Necc d SIDI.’ ”

Awař ḍidd i Idum

12 “Ammu i iqqar Sidi inu, SIDI: ‘Umi Idum igga s nneqmet waha ḍidd i taddart n Yahuda uca umi idweř daysen řɛib aṭṭas umi zzaysen neqmen,

13 s uya, ammu i iqqar Sidi inu, SIDI, ad sswiẓẓḍeɣ afus inu ḍidd i Idum uca ad zzayes qeḍɛeɣ bnadem d řmař uca ad t ggeɣ d řxirbet zi Tayman, uca ad wḍan s ssif ař Dadan.

14 Necc ad ssiwḍeɣ nneqmet inu x Idum s ufus n řgens inu Israil. U nitni ad ggen ak-d Idum ɛlaḥsab aɣḍab inu u ɛlaḥsab asɛar inu, ad ssnen nneqmet inu!’, iqqar Sidi inu, SIDI.”

Awař ḍidd i Ifilisṭiniyyen

15 “Ammu i iqqar Sidi inu, SIDI: ‘Umi Ifilisṭiniyyen ggin s nneqmet u neqmen s nnfaxet n wuř umi areddǧen nitni zi řeɛdawet ittduman,

16 s uya, ammu i iqqar SIDI inu, SIDI: Xzar, Necc ad sswiẓẓḍeɣ afus inu ḍidd i Ifilisṭiniyyen uca ad qeḍɛeɣ Ikaritiyyen uca ad areddǧeɣ min iqqimen x tma n řebḥar. □  

17 Nneqmat timeqqranin s leɛqayeb iqesḥen ad daysen ggeɣ u nitni ad ssnen belli Necc d SIDI, xmi ɣa kemmřeɣ nneqmet inu daysen.’ ”

□ 

25:4 dayem - ixs ad yini ‘di temmurt. řɣiǧet nnem - ixs ad yini ‘řɣiǧet n temmurt’.

□ 

25:16 řebḥar - niɣ ‘il’.

Awař ḍidd i Ṣur

26

1 Deg useggʷas wiss ḥiṭɛac, deg wass amezwaru n uyur imsar belli yusa-dd ɣari wawař n SIDI, inna:

2 “A mmis n bnadem, umi tenna tendint n Ṣur x Urcalim: ‘Ya ayuz, aqa tᵉttwareẓẓa, tawwart n řegnus tᵉttwarzem ɣari. Ad ɣari yiři wagřa aṭṭas, umi nettat tᵉttwareddeǧ řexxu!’,

3 s uya, ammu i iqqar Sidi inu, SIDI: ‘Xzar, Necc ǧiɣ ḍidd nnec, a Ṣur! Ad xam ssekkareɣ aṭṭas n řegnus, am mammex issgeɛɛed řebḥar řemwaj nnes.

4 Nitni ad areddǧen řehyuḍ n tendint n Ṣur uca ad arẓen ṣṣumɛat nnes u Necc ad xas kkseɣ acař nnes uca ad tt arreɣ d taṣḍart taqeccart.

5 Ad din tiři di řwest n řebḥar, maḥend ad xas bezzɛen tiracciwin i tneymart n iseřman, minzi Necc nniɣ t, ammu i iqqar Sidi inu, SIDI, u nettat ad tiři d takeccaḍt i řegnus.

6 Yessis nni iǧan deg iyyar x řbarr, ad ttwanɣent s ssif u nitni ad ssnen belli Necc d SIDI.’ ”

7 “Minzi ammu i iqqar Sidi inu, SIDI: ‘Xzar, zi ccamal ad ssiwḍeɣ Nabuxadraṣṣar, ajeǧid n Babil, ajeǧid n ijeǧiden, x Ṣur ak-d iysan d ikarruten, ak-d imnayen u ak-d ijj n wegraw d ijj n řgens ameqqran. □  

8 Ad ineɣ s ssif yessim nni yeǧan deg iyyar, ad issbedd řqammat ḍidd nnem, ad ibna ijj n wecbar ḍidd nnem u ad issbedd ḍidd nnem ict n tesqift ttwaggen tt s tseddariyin timeqqranin.

9 Netta ad igg icarriyyen n wedham ḍidd i řeḥyuḍ nnem uca ad issḥeyyed ssumɛat nnem s řesyuf nnes.

10 Ad am ideř řeɛjaj n ubarru n yeysan nnes, s zzhir n imnayen d uqarqeb n tjarrarin d ddriz n ikarruten ad arjijen řeḥyuḍ nnem xmi ɣa yadef x tewwura nnem am dd-udfen x ict n tendint tᵉttwahdem.

11 S icucca n yeysan nnes ad iɛfes x ibriden nnem marra, ad ineɣ řgens nnem s ssif uca ipilaren nnem ijehden iqeddsen ad wḍan ɣar temmurt. □    

12 Nitni ad acaren agřa nnem ad keccḍen tasebbabt nnem, ad areddǧen řeḥyuḍ nnem, ad ɣeḍřen tudrin nnem iɛizzen. Iẓra nnem d tḥenya n ukeccud nnem d řeɛjaj nnem ad ten mmenḍaren deg waman.

13 Ammu i ɣa ssesqareɣ ddriz n iẓřan nnem uca řḥess n řgambriyat nnem war ittwaseř ɛad.   

14 Ad cem arreɣ d taṣḍart taqeccart i wefsar n tracciwin i tneymart n iseřman. Ɛemmarṣ ad tᵉttwabnid ɛawed, minzi Necc, SIDI, nniɣ t!, ammu i iqqar Sidi inu, SIDI.’ ”

15 “Ammu i iqqar Sidi inu, SIDI i tegzirt n Ṣur: ‘Ma war ttarjijint tegzirin s řḥess n uweṭṭu nnem, xmi ssbuɛruren inni ittwayezzmen i řmewt, xmi ɣa temsar ict n tecti ineqqen di řwest nnem?

16 Marra řḥukkam n řebḥar ad dd-hwan zi řekrasi nsen igellden uca ad ɣeḍřen iḥacen nsen, ad kksen arruḍ nsen iburḍaren s tintat ifarzen. Ad řeḥḥfen s řɛurret, ad qqimen x temmurt uca ad arjijen di kuř řweqt uca ad xam nxeřɛen.

17 Ad xam ssiřyen ijj n wezři n wecḍan, ad am inin:

Mammec tᵉttwateḥḥid,

a cem, tenni i di zedɣen

inni dd-iffɣen zi řebḥar,

a cem tandint icennɛen,

tenni ijehden aṭṭas di řebḥar,

cem, a Ṣur d imezdaɣ nnes,

tenni itteggen arjef jar asen

di marra inni dayes izedɣen. □    

18 Řexxu ad arjijent tegzirin

deg wass n uweṭṭu nnem,

wah tigzirin di řebḥar

ad nnxeřɛent s uneggar nnec.’ ”

19 “Minzi ammu i iqqar Sidi inu, SIDI: ‘Xmi Necc ad cem yarreɣ d tandint ittwaredǧen am tneddam nni war izdiɣen, xmi xam i ɣa ssiwḍeɣ aman ihewřen uca xmi aṭṭas n waman ad cem dřen,

20 xenni ad cem dd-ssehwiɣ ak-d yinni dd-ihwan deg weḥfur n wenḍeř, ɣar řgens n řweqt n zic. Ad cek ssarseɣ di řaǧaɣ n temmurt, di řxirbat n řweqt n zic, ɣar inni dd-ihwan deg weḥfur n wenḍeř, ḥima war dayem ttiřin imezdaɣ ɛad. Maca di temmurt n yinni iddaren ad wceɣ řɛezz.

21 Ad cem arreɣ d ijj n umedya n warjef uca war tᵉttiřid ɛad. Ad xam arzun uca war tᵉttwifid ɛemmarṣ i řebda!’, ammu i iqqar SIDI inu SIDI.”

□ 

26:7 ak-d iysan d ikarruten - s Tɛibranit ‘ak-d uyis d ukarru’.

□ 

26:11 ipilaren nnem ijehden - aqa-ten d ipilaren n weɛbed n Baɛal di zzawect n Hirkulis di Ṣur. War ǧin d řexyařat n ṣṣanam maca d ipilaren.

□ 

26:17 inni dd-iffɣen zi řebḥar - imezdaɣ n Ṣur tuɣa arwesen deg imezdaɣ n řebḥar minzi tuɣa tagzirt tgeɛɛed-dd zi řebḥar ak-d imezdaɣ nnes umi ɣares dd-texzared zi řaggʷaj, zi temmurt. tenni itteggen arjef ... - man aya war ixs ad yini aqa imezdaɣ n Ṣur tuɣa ssiggʷiden ijj zeg wenneɣni, maca, umi ɣarsen ijj n isem icenɛen zi ssibbet n tsebbabt nsen di marra ddunect, aqa arjfen umi ẓrin nitni ccan n tendint nsen, uca uřawen nsen dewřen ccuren s uweqqar ařami tandint tḥewwes i-ten s yisem nnes icenɛen.

Izři n wecḍan x Ṣur

27

1 Yusa-dd ɣari wawař n SIDI, inna:

2 “Cek, a mmis n bnadem, sgeɛɛed ijj n weẓri n wecḍan, x Ṣur.

3 Ini i Ṣur, tandint i din izeddɣen ɣar tewwura n řebḥar, tandint nni ittsebbaben ak-d řegnus nni izeddɣen di tegzirin aṭṭas:

‘Ammu i iqqar Sidi inu, SIDI:

A Ṣur, cem teqqared:

Necc aqa ayi nican deg waẓri!’   

4 Iseɣwan n uyeřzim nnem

aqa aten deg wuř n řebḥur,

inni cem ibnan

aqa ggin aẓri nnem nican.

5 Marra tiřwiḥin n tfeřwin n tɣarruba nnem

ggin tent i cem

di tnayen zi tcejjura n umerzi,

iwyen ticejjura n tengelt zi Lubnan,

maḥend ad am ggen tiḥenya i řbaccat. □  

6 Zi tcejjura n řbeǧuḍ n Bacan

ggin řemqadef nnem,

řbankuwat nnem i iqeddafen aqa atent zi řɛaj

ittwagg deg ukeccud n tengelt,

iwyen t zi tegzirin n ayt n Kittim. □    

7 Řbacc nnem tuɣa-t s řeqṭen azdad zi Miṣra,

xeyyḍen t s waṭṭas n tintat.

Řbacc tuɣa i cem d taɛeǧant,

tasqift n uqiḍun nnem tuɣa-tt

zeg ufiřu udehmani d arjuwani

zi tegzirin n Ilica.

8 Imezdaɣ n Ṣidun u n Arwad tuɣa aten

d iqeddafen nnem.

Imiɣisen nnem, a Ṣur, nni dayem iǧan,

tuɣa aten d ineddahen nnem.

9 Iwessura n Jubayl d imiɣisen nnes

tuɣa aten dayem,

ɛeddřen marra tizza nnem.

Marra tiɣarruba n řebḥar d ibeḥriyyen nsen usin-dd ɣarem ḥima ad kidem sebbeben.

10 Ayt n Lfurṣ, n Lud u n Fuṭ tuɣa aten di řɛeskar nnem, iryazen iɛeskariyyen. Uyřen dayem taseddart nsen d lkask nsen uca wcin am řɛezz.

11 Ayt n Arwad d řɛeskar nnem tuɣa aten x řeḥyuḍ nnem uca Igammadiyyen, ayt n bu-teryast nnem, bedden x ssumɛat nnem. Tiseddariyyen nsen iqesḥen n useřqi i tuɣa uyřent deg wenneḍ x řeḥyuḍ, arnint deg waẓri nnem aṭṭas.

12 Tarcis tuɣa tᵉttsebbab akidem i ssibbet n ufeyyeḍ n ɛřam kuř igeřwan. Nitni wcin am nnuqart, uzzař, astanyu d řexfif di ṭṭweɛ n sseřɛet nni d asen tezzenzed.

13 Yawan d Tubal d Macix tuɣa aten d isebbaben nnem. Nitni wcin am řeɛmur n iwdan d řeqcuɛ n nnḥas di ṭṭweɛ n sseřɛet nnem.

14 Zi taddart n ijeǧiden n Tujarma wcin am yiysan d imnayen d iserdan di ṭṭweɛ n sseřɛet nni d asen tezzenzed.

15 Arraw n Dadan tuɣa aten d isebbaben di ṭṭweɛ nnem. Aṭṭas n tegzirin tuɣa xsent ad ṭṭfent sseřɛet zeg ufus nnem. Tiɣmas timeqqranin n řfiř d ukeccuḍ n webnus arrint am tent-i-dd d arriɣaluten. □  

16 Aram tuɣa ittsebbab akidem x waṭṭas n řeqcuɛ i tṣennɛed. Nitni wcin am karbunkel d ajurwani d lburḍa s tintat ifarzen d řeqṭen azdad d řmarjan d řeɛqaq izeggwaɣen di ṭṭweɛ n sseřɛet nni d asen tqeddmed.

17 Yahuda d temmurt n Israil tuɣa ttsebbaben akidem. Nitni wcin am yimendi zi Minnit uřa d ḥalawit, tamment, zzect d balsam di ṭṭweɛ n sseřɛet nnem.

18 Dimacq tuɣa ittsebbab akidem deg waṭṭas n řeqcuɛ i tṣennɛed, x marra igeřwan nnem, s binu n Xilbun d tḍuft tacemřařt.

19 Di ṭṭweɛ n sseřɛet nni d asen tezzenzed, wcin am Wadan d Yawan uzzař n wemziř d qassiya d uɣanim aḥemmum ittfuḥen zi Uzal.

20 Dadan tuɣa ittsebbab akidem s werruḍ n tbardiwin i uneddah.

21 Iɛraben di řwaṭat d marra řḥukkam n Qidar tuɣa ttsebbaben akidem. Deg izemrawen d icarriyyen d iɣayḍen tuɣa ttsebbaben akidem.

22 Isebbaben n Caba d yinni n Raɛma tuɣa aten d isebbaben nnem. Nitni wcin řemxeyyer n řeɛṭur d ɛřam kuř iẓra iɣřan d wureɣ di ṭṭweɛ n sseřɛat nni d asen tqeddmed.

23 Ḥaran d Kinna d Ɛadan, isebbaben n Caba, Accur d Kilmad, tuɣa ttsebbaben akidem.

24 Nitni tuɣa ttsebbaben akidem deg řeɛbayat icennɛen d iseřhamen ideḥmiyyen d lburḍat tiqarqacin u di řkettan iɣřan s ifiřan n tintat ifarzen nni iǧan jar sseřɛet nnem s tesɣunin ijehden ittwamuden.

25 Iɣarruba n Tarcic tuɣa aten d ikaravanen nnem d sseřɛet nnem.

Tuɣa cem dinni,

teccured u tdeqřed aṭṭas

deg wuř n řebḥur.

26 Iqeddafen nnem iwyen cem

ɣar waman yuɛřan,

asemmiḍ zi ccarq yarẓa cem

deg wuř n řebḥur.   

27 Igeřwan nnem d sseřɛet nni tezzenzed

d tsebbabt nnem,

ibeḥriyyen nnem d ineddahen nnem

d yinni iɛeddřen tireẓẓa nnem,

d isebbaben nni ittsebbaben akidem,

d marra iɛeskariyyen inni akidem

u ak-d marra agraw di řwesṭ nnem,

ad wḍan marra deg wuř n řebḥur

deg wass n uweṭṭu nnem.   

28 Zi řḥess n tɣuyyit n ineddahen nnem

ad arjijen dcurat nnem.   

29 Ad hwan zi tɣarruba

marra inni iṭṭfen timeqdafin,

marra ibeḥriyyen d marra ineddahen nnem.

Nitni ad bedden x temmurt,

30 uca ad ssgeɛɛden tmijja nsen,

ad sɣuyen s imeṭṭawen imarzagen,

ad nḍaren acař x izeǧifen nsen,

ad zuzzaren iɣɣeḍ x yixef nsen,

31 uca ad ḥeffen ixef nsen zi ssibbet nnem.

Nitni ad beysen s txuncay n wecḍan

uca ad xam run s řeɛmar iccur s tarzugi

u ad ssgeɛɛden ict n tɣuyyit tamerzagt.   

32 Am ttweḥwiḥen ad xam ssgeɛɛden

ijj n izři n wecḍan,

uca ad xam wten agejdur,

ad inin: Man wen iǧan am Ṣur,

am tendint ittwahedmen

di řwesṭ n řebḥar?

33 Řami dd-iwyen sseřɛet nnem

zeg ujemmaḍ n řebḥur,

tuɣa tessjiwned aṭṭas n řegnus.

S waṭṭas n igeřwan nnem d tsebbabt nnem

tarrid ijeǧiden n temmurt d ttwajaren.

34 Di tsaɛɛet nni di tᵉttwarẓed s řebḥur,

di řmehmud n waman,

tuɣa tewḍa tsebbabt nnem marra

u marra agraw i ɣarem di řebḥar.

35 Marra imezdaɣ n tegzirin ttbehten

u ijeǧiden nsen ttarjifen,

ttnexřaɛen udmawen nsen.

36 Isebbaben jar řegnus ad xam ṣeffaren,

aqa tdewřed d ijj n umedya i warjef,

uca war tᵉttiřid ɛad i řebda.’ ”   

□ 

27:5 amerzi - niɣ ‘ameḍzi’.

□ 

27:6 řɛaj - ixs ad yini ‘accawen n lfil’. Kittim - ixs ad yini ‘Qubrus’.

□ 

27:15 akeccuḍ n webnus - ict n marka n ukeccuḍ d tabarcant nni iweznen ktar zeg waman ařami ad dd-ihwa ukeccuḍ n ‘ibnus’ umi ittwammenḍar deg waman.

Awař x řḥakem n Ṣur

28

1 Yusa-dd ɣari wawař n SIDI, inna:

2 “A mmis n bnadem, ini i řḥakem n Ṣur: ‘Ammu i iqqar Sidi inu, SIDI: Minzi tessgeɛɛded uř nnec, tennid: Necc d arebbi, necc ttɣimiɣ x řkursi n arebbi di řwesṭ n řebḥur!, waxxa cek d bnadem, war teǧid d arebbi, aqa teggid uř nnec xenni am wuř n AREBBI.   

3 Xzar, cek d amiɣis x Daniyil, war din iǧi uřa d ijj n ssirr xak innuffaren.

4 S tiɣit nnec d řefhamet nnec aqa tessmuned i yixef nnec igeřwan mɣaren u teggid ureɣ d nnuqart deg ixxamen nnec n txubay.

5 S tiɣit nnec imɣaren ɣar tsebbabt nnec, tarnid deg igeřwan nnec uca di ssibbet n igeřwan nnec mɣaren, issgeɛɛed wuř nnec ixef nnes.’

6 S uya, ammu i iqqar Sidi inu, SIDI: ‘Umi teggid uř nnec am wuř n AREBBI,

7 s uya, xzar, Necc ad xak dd-awyeɣ ibarraniyyen, řegnus iqesḥen aṭṭas. Nitni ad dd-jebden řesyuf nsen ḍidd i weẓri n tiɣit nnec uca ad ssfesden tissiqt nnec.   

8 Nitni ad cek ssehwan ɣar weḥfur n turṣuḍi uca ad temmted řmewt n yinni ittwassnuqqben deg wuř n řebḥur.

9 Ma tzeɛmed s tidett ad tinid zzat i wudem n yinni cek i ɣa inɣen: ‘Necc d AREBBI’? Aqa cek d bnadem, war iǧi d arebbi deg ufus n yinni i cek i ɣa ideǧen.

10 Ad temmted s ufus n ibarraniyyen am yinni war ittwaxetnen, maɣar Necc nniɣ t!, ammu i iqqar Sidi inu, SIDI.’ ”

11 Yusa-dd ɣari wawař n SIDI, inna:

12 “A mmis n bnadem, sgeɛɛed ijj n yezři n wecḍan x ujeǧid n Ṣur uca ini as:

‘Ammu i iqqar Sidi inu, SIDI:

A cek, wenni d řxatem n řebni ifarzen,

teccured s tiɣit u tkemmřed deg weẓri!   

13 Tuɣa cek di Ɛadn, di jjennet n AREBBI.

Tuɣa dřin cek s ɛřam kuř iẓra iɣřan,

s řeɛqaq, tyaqut d dyamanti,

s texrisulit, uniks d yaspis,

s ṣaffir aziza, karbunkel, smaraxt d wureɣ.

Řxedmet n ibendiren nnec

d ubarru n temɣarin nnec tuɣa dayek,

deg wass nni di dd-tᵉttwaxeřqed tuɣa wejdent.

14 Tuɣa cek d ijj n ukirub

d amedhun issdurruyen,

ammu i ggiɣ cek din.

Tuɣa cek x wedrar iqeddsen n AREBBI,

teggured di řwesṭ n iẓra itteḥduduqen. □  

15 Tuɣa cek tkemmřed deg ibriden nnec,

zeg wass nni di dd-tᵉttwaxeřqed,

ař dayek tᵉttwaf řmuɛṣiyyet.

16 S řemɣaret n tsebbabt nnec,

iccur daxeř nnec s řexcunet

uca xenni texḍiḍ.

S uya ad cek ssiggʷejeɣ

x wedrar n arebbi,

ad cek mḥiɣ zi řwesṭ n iẓra itteḥduduqen,

a cek akirub issdurruyen!

17 Uř nnec issgeɛɛed ixef nnes s waẓri nnec,

aqa tessɛiǧted tiɣit nnec

di ṭṭweɛ n tissiqt nnec iɛeffaren.

Necc nḍareɣ cek x temmurt

uca ggiɣ cek zzat i wudem n ijeǧiden,

ařami zemmaren ad ɣarek xzaren s řḥegra.

18 Zi ssibbet n waṭṭas n řmuɛṣiyyet nnec

d řɣecc n tsebbabt nnec,

aqa tɣesbed tizawiyyin nnec iqeddsen.

S uyenni arriɣ timessi teffeɣ-dd

zi řwesṭ nnec,

tenni cek iccen,

uca arriɣ cek d iɣɣeḍ x temmurt

zzat i tiṭṭawin n marra inni cek ittwařan.

19 Marra inni cek issnen jar řegnus,

arejfen zzayek.

Tdewřed d ijj n umedya n warjef

u war tᵉttiřid ɛad i řebda.’ ”

Awař ḍidd i Ṣur

20 Yusa-dd ɣari wawař n SIDI, inna:

21 “A mmis n bnadem, arr udem nnec ɣar Ṣidun uca nabb ḍidd nnes,

22 uca ini: ‘Ammu i iqqar Sidi inu, SIDI: Xzar, Necc aqa ayi ḍidd nnem, a tandint n Ṣidun! Necc ad ttwassɛuǧeɣ di řwest nnec. Uca nitni ad ssnen belli Necc d SIDI xmi i ɣa ggeɣ řeḥkamat di Ṣidun uca ad dayes ttwaqeddseɣ.

23 Ad ssekkeɣ ṭṭaɛun di řwesṭ nnes uřa d idammen deg ibriden nnes u wenni ittwanɣen ad iwḍa di řwesṭ nnes s ssif nni xas i ɣa yiřin zeg wenneḍ nnes. Xenni ad ssnen, belli Necc d SIDI,

24 uca ɛemmarṣ ɛad ad yiři i taddart n Israil asennan iqebcen niɣ tazeggʷart itteqqsen zeg inni d asen dd-innḍen, inni ten isseḥqaran. Nitni ad ssnen belli Necc d Sidi, d SIDI i ǧiɣ.’ ”

25 “Ammu i iqqar SIDI inu, SIDI: ‘Xmi ɣa ssmuneɣ taddart n Israil zi řegnus nni mani ttwabezzɛen nitni uca Necc ssecneɣ ixef inu d Amqeddes daysen zzat i tiṭṭawin n řegnus, xenni ad zedɣen di temmurt nni wciɣ i umsexxar inu Yaɛqub.

26 Nitni ad zedɣen di řaman uca ad bnan tudrin, ad ggen imarjaɛen n uḍiř u ad daysen ẓẓun tizayarin, wah, nitni ad din zedɣen di řaman awarni řami ggiɣ řeḥkamat x marra inni ten ikeccḍen zi temmura i d asen dd-innḍen. Xenni ad ssnen belli Necc d SIDI, AREBBI nsen.’ ”   

□ 

28:14 ikiruben - ict n marka n lmalakat.

Awař x Miṣra am ict n řhaycet

29

1 Yusa-dd ɣari wawař n SIDI deg useggʷas wiss ɛecra, deg uyur wiss ɛecra, deg wass wiss tenɛac n uyur, inna:

2 “A mmis n bnadem, arr udem nnec ɣar firɛun, ajeǧid n Miṣra uca nabb xas u x marra tammurt n Miṣra.

3 Siweř, ini:

‘Ammu i iqqar Sidi inu, SIDI:

Xzar, Necc ḍidd nnec,

a firɛun, ajeǧid n Miṣra,

cek d řhaycet tameqqrant

nni izzřen di řwesṭ n iɣezran nnes,

tenni iqqaren: Iɣzar inu,

necc ggiɣ t i yixef inu!   

4 Necc ad ggeɣ tisennarin deg uɣesmar nnec,

ad ssřesqeɣ iseřman n iɣezran nnec

ɣar teqcurin nnec.

Ad cek dd-jebdeɣ zi řwesṭ n iɣezran nnec

uca marra iseřman n iɣezran nnec

ad řesqen ɣar teqcurin nnec.   

5 Necc ad cek nḍareɣ barra di řexřa,

cek d marra iseřman n iɣezran nnec.

X wudem n yeyyar ad tewḍid.

War din wenni cek i ɣa yawyen

niɣ cek i ɣa iṭṭfen.

Necc ad cek wceɣ d macca

i řewḥuc n temmurt

u i ijḍaḍ n ujenna.

6 Marra imezdaɣ n Miṣra ad ssnen

belli Necc d SIDI,

maɣar nitni tuɣa aten d azeǧaḍ n uɣanim

i x tuɣa tsenned taddart n Israil.   

7 Mařa nitni ksin cek s ufus nnec,

tfeǧqed uca tessnuqqbed ɣarsen

taɣruḍt nsen marra,

u mařa xak ssenden,

tarẓid uca tessarjijed

tijɛinnatin nsen marra.’ ”

8 “S uya, ammu i iqqar Sidi inu, SIDI: ‘Xzar, Necc ad xak sseɛduɣ ssif uca ad qesseɣ zzayek bnadem d řmař.

9 Tammurt n Miṣra ad tedweř i ureddeǧ u i řxirbet uca nitni ad ssnen belli Necc d SIDI, minzi netta inna: ‘Iɣzar inu u necc ggiɣ t!’ ”

10 “S uya, xzar, Necc xak u x iɣezran nnec u Necc ad ggeɣ tammurt n Miṣra d řexrabi, wah, d ict n řxirbet n wareddeǧ zi Majdal ař Aswan, ař aymir n temmurt n Kuc.

11 Uřa d ijj n bnadem war zzayes iẓekkwi x uḍar u uřa d ijj n uḍar n řmař ad xas iẓwa. War dayek ttiřin imezḍaɣ i yijj n řmijar n arebɛin n iseggʷusa.

12 Minzi Necc ad ggeɣ tammurt n Miṣřa d areddeǧ di řwesṭ n temmura ttwaredǧent uca tineddam ad iřint d areddeǧ di řwesṭ n tneddam nneɣni nni idewřen d řxirbat, řmijar n arebɛin n iseggʷusa, u Necc ad ssuyseɣ Imiṣriyyen jar řegnus uca ad ten bezzɛeɣ x temmura.”

13 “Maca ammu i iqqar Sidi inu, SIDI: ‘Awarni řami i ɣa ɛdun arebɛin n iseggʷusa Necc ad ssmuneɣ Imiṣriyyen zi řegnus nni mani tuɣa ttwabezzɛen.

14 Necc ad beddřeɣ tameḥbast n Imiṣriyyen uca ad ten ssɛeqbeɣ di temmurt n Fatrus, di temmurt i zzayes dd-iffɣen, uca dinni ad iřin d ict n tgeldit tameɛnanuct.

15 Tageldit nsen ad tiři d tameɛnanuct zi tgeldatin nneɣni u war tessgeɛɛad ixef nnes ɛad x řegnus, minzi Necc ad ten ssmeẓyeɣ ařami war ttṣellṭen ɛad x řegnus.

16 War tᵉttiři ɛad i taddart n Israil d atecři nni ten i ɣa issidar řmuɛṣiyyet, řami dewřen ɣarsen, ḍeffaren ten. Nitni ad ssnen belli Necc d Sidi, d SIDI i ǧiɣ.’ ”   

Řmunet n Nabuxadraṣṣar x umenɣi nnes ḍidd n Ṣur

17 Deg useggʷas wiss sebɛa u-ɛicrin, deg uyur wiss amezwaru, deg wass amezwaru n uyur imsar belli yusa-dd ɣari wawař n SIDI, inna:

18 “A mmis n bnadem, Nabuxadraṣṣar, ajeǧid n Babil, yarra řɛeskar nnes ad yegg ict n řxedmet tameqqrant ḍidd i Ṣur. Marra azeǧif iqqim d aqeccar u marra taɣřuḍt tarkec, maca war ɣares tuɣi řexřaṣ zi tendint n Ṣur, i netta u i řɛeskar nnes x řxedmet i yegga ḍidd nnes.

19 S uya, ammu i iqqar Sidi inu, SIDI: ‘Xzar, Necc ad wceɣ tammurt n Miṣra i Nabuxadraṣṣar, ajeǧid n Babil. Netta ad zzayes dd-yawi afeyyeḍ n wagřa nnes uca ad ikecceḍ takeccaḍt nnes uca ad ikkes tukkarḍa. Aya ad yiři d řexřaṣ nnes i řɛeskar nnes.

20 X řxedmet nni yegga ḍidd Ṣur wciɣ as tammurt n Miṣra d řexřaṣ, minzi nitni ggin tt di ṭṭweɛ inu, ammu i iqqar Sidi inu, SIDI.

21 Deg wass nni ad arreɣ icc n Israil ad dd-iffeɣ uca ad arzmeɣ aqemmum nnec di řwesṭ nsen. Xenni ad ssnen belli Necc d SIDI.’ ”

Řḥukm x Miṣra s ssif

30

1 Yusa-dd ɣari wawař n SIDI, inna:

2 “A mmis n bnadem, nabb uca ini:

‘Ammu i iqqar Sidi inu, SIDI:

Rum! Ayyehhat x wass nni!

3 Minzi yudes i yeǧa wass nni,

yudes i yeǧa wass i SIDI,

ass n iseynuten.

Ad yiři d tasaɛɛet n řegnus.

4 Ad dd-yas ssif di Miṣra.

Ad yiři warjef ameqqran

di temmurt n Kuc,

xmi ɣa wḍan inni ittwassnuqqben di Miṣra,

minzi ad awyen afeyyeḍ n wagřa nnes,

ad areddǧen dsusa nnes.

5 Kuc d Fuṭ d Lud d ɛřam kuř ibarraniyyen,

d Kub d ayt n temmurt n Řɛahd

ad kisen wḍan s ssif.’ ”

6 “Ammu i iqqar SIDI:

‘Inni ittcařen x Miṣra ad wḍan

u nnfaxet n ṣṣulṭa nnes ad tɣarq.

Zi Majdal ař Aswan ad wḍan

s ssif di temmurt!’,

ammu i iqqar Sidi inu, SIDI. □  

7 ‘Nitni ad ttwaredǧen

di řwesṭ n temmura ittwaredǧent

u tineddam nnes ad iřint

di řwesṭ n tneddam nneɣni ittwaxarrben.

8 Xenni ad ssnen belli Necc d SIDI,

xmi ɣa ssarɣeɣ timessi di Miṣra

uca marra inni tt ittɛawanen ad ttwarẓen.

9 Deg wass nni

ad ffɣen ireqqasen s tɣarruba

zi zzat n wudem inu,

maḥend ad ssiggʷeden Kuc

wenni umi ittɣiř aqa netta di řaman.

Ad daysen yiři warjef ameqqran,

amecnaw deg wass nni n Miṣra,

maɣar xzar, ad dd-yas!’ ”

10 “Ammu i iqqar Sidi inu, SIDI:

‘Necc ad ssbeddeɣ řɣaci inhewřen n Miṣra

s ufus n Nabuxadraṣṣar, ajeǧid n Babil.

11 Netta d řgens nnes akides,

imsaggʷaden qaɛ n řegnus

ad dd-asen ḥima ad teḥḥan tammurt.

Nitni ad ssuffɣen řesyuf nsen ḍidd i Miṣra

uca ad ccuren tammurt

s yinni ittwassnuqqben.   

12 Necc ad ssiẓɣeɣ iɣezran

uca ad zzenzeɣ tammurt i iɛeffanen

u Necc ad areddǧeɣ tammurt d marra min dayes

s ufus n ibarraniyyen.

Necc, SIDI, wenni innan aya.’ ” □  

13 “Ammu i iqqar Sidi inu, SIDI:

‘Necc ad areddǧeɣ imeyḍa n l’aṣnam

uca ad qḍiɣ x l’aṣnam zi Nuf.

War ittɣimi ɛad uřa d ijj n řḥakem zi Miṣra.

Necc ad ssidfeɣ řɛurret di temmurt n Miṣra.

14 Necc ad areddǧeɣ Fatrus

u ad ssarɣeɣ Ṣuɛan

u ad awyeɣ řeḥkamat inu di Nu.

15 Necc ad ssfarɣeɣ asɛar inu x Sin,

lburj n Miṣra,

ad qeḍɛeɣ řɣaci inhewřen n Nu.

16 Necc ad ssidfeɣ timessi ɣar Miṣra,

Sin ad tefsi s řeḥriq,

tammurt n Nu ad tᵉttwafeǧeq

u Nuf ad tiři di řeḥṣaret kuř ass.

17 Iḥudriyyen zi Awan d Fibista

ad wḍan s ssif

u timɣarin ad uyurent di tmeḥbast.

18 Ass ad ittbarcen di Taḥfaḥis

xmi ɣa yarẓeɣ Necc azayřu n Miṣra,

u ad as ssbeddeɣ

nnfaxet n jjehd nnes dinni.

Ijj n useynu ad tt issdurri

uca yessis ad uyurent

di tmeḥbast.

19 Necc ad ssiwḍeɣ řeḥkamat x Misřa

u nitni ad ssnen belli Necc d SIDI.’ ”

Řḥukm x Firɛun d uzzuzar n řgens nnes

20 Deg useggʷas wiss ḥiṭac, deg uyur amezwaru, deg wass wiss sebɛa n uyur imsar belli yusa-dd ɣari wawař n SIDI, inna:

21 “ ‘A mmis n bnadem, Necc arẓiɣ aɣiř n firɛun, ajeǧid n Miṣra. Xzar, war t ijebbar uřa d ijjen maḥend ad ittwassgenfa, war t ttennḍen s bindat ařami zzaysent t ɣa ssjehden, ḥima ad iṭṭef ssif ɛawed!’

22 S uya, ammu i iqqar Sidi inu, SIDI: ‘Xzar, Necc x firɛun, ajeǧid n Miṣřa, u Necc ad arẓeɣ iɣaǧen nnes, am uɣiř ijehden ɛad am wenni ittwarẓin. Necc ad arreɣ ssif nnes ad iwḍa zeg ufus nnes.

23 Necc ad zuzzareɣ Imiṣriyyen jar řegnus u ad ten bezzɛeɣ x temmura.

24 Necc ad ssjehdeɣ iɣaǧen n ujeǧid n Babil uca ad wceɣ ssif inu deg ufus nnes, maca iɣaǧen n firɛun ad ten arẓeɣ, ařami i ɣa isɣuy am isɣuyyu wenni issnuqben.

25 Wah Necc ad ssjehdeɣ iɣaǧen n ujeǧid n Babil, maca iɣaǧen n firɛun ad wḍan. Xenni ad ssnen belli Necc d SIDI, xmi ɣa ggeɣ ssif inu deg ufus n ujeǧid n Babil u netta ad t isswiẓẓeḍ x temmurt n Miṣra.

26 Necc ad zuzzareɣ Imiṣriyyen jar řegnus, ad ten bezzɛeɣ x temmura. Ammu i ɣa ssnen belli Necc d SIDI.’ ”

□ 

30:6 di temmurt - s Tɛibranit ‘dayes’.

□ 

30:12 marra min dayes - s Tɛibranit ‘tacurret nnes’.

Accur aqa-t d ijj n weɛřem i Miṣra

31

1 Deg useggʷas wiss ḥiṭac, deg uyur wiss třata, deg wass amezwaru n uyur imsar belli yusa-dd ɣari wawař n SIDI, inna:

2 “A mmis n bnadem, ini i firɛun, ajeǧid n Miṣra, u i marra řɣaci nnes inhewřen:

‘Wi akidek imquddan

s marra řemɣaret nnec?

3 Xzar, tuɣa Accur d tacejjart n tengelt

x idurar n Lubnan

ak-d tseḍwin icnan d tifray i itticen tiři mliḥ

u ak-d tiddi d azirar yuɛřan,

ařami tuccent nnes

tiweḍ-dd ař iseynuten.   

4 Aman arrin tt ad iyma,

aman ihewřen ssgeɛɛden tt aṭṭas.

Iɣezran n waman nnes ssizzřen

deg wenneḍ n tebhirt nnes

uca aman ihewřen arrin

iɣezran nnes ad raḥen

ɣar marra ticejjura n yeyyar.

5 X uya ittwassuɛřa tiddi nnes

x marra ticejjura n yeyyar,

u tiseḍwin nnes dewřent s waṭṭas

u ifetwan nnes zzuggarten

s waman ifeyyḍen,

xmi tuɣa tessɣemmi.

6 Marra ijḍaḍ n ujenna

ggin řɛucc nsen di tseḍwin nnes,

marra řmař n yeyyar

ferxen sadu ifetwan nnes

u marra řegnus mɣaren

tuɣa ttɣiman di tiři nnes.   

7 Tuɣa-tt tecna s řemɣaret nnes

u s tuzzeggart n tseḍwin nnes,

maɣar aẓwar nnes

tuɣa-t ak-d waṭṭas n waman.

8 Ticejjura n tengelt di jjennet n AREBBI

war xas ɛdunt,

ticejjura n umerzi

war sekkwint tseḍwin nnes

uca ticejjura n dulb

war sekkwint ifetwan nnes.

Uřa d ict n tcejjart di jjennet n AREBBI

tarwes dayes deg waẓri nnes. □    

9 Ggiɣ tt tecna ak-d waṭṭas n tseḍwin nnes,

ařami zzayes usment

marra ticejjura n Ɛadn,

tinni tuɣa di jjennet n AREBBI.’ ”

10 “S uya, ammu i iqqar Sidi inu, SIDI:

‘Umi tessgeɛɛded ixef nnem s tiddi nnem,

wah nettat tegga tuccent nnes

jar iseynuten

u uř nnes issgeɛɛed ixef nnes

zi ssibbet n řuɛřa nnes,

11 s uyenni wciɣ tt deg ufus

n wenni d amzemmar qaɛ jar řegnus,

wenni iggin s tidett

am dd-ittřiqen ak-d tuɛeffna nnes,

uca ammu i uẓẓřeɣ xas.

12 Zedmen tt ibarraniyyen,

řegnus iqesḥen aṭṭas,

zedmen t uca jjin tt.

Tiseḍwin nnes wḍant x idurar

u di marra tiɣzurtin,

ifetwan nnes ttwarẓen

di marra tiɣezratin n temmurt

u marra řegnus n temmurt

hwan-dd zi sadu tiři nnes

uca jjin tt.   

13 Marra ijḍaḍ n ujenna zedɣen

x ukeccuḍ nnes nni iwḍan

uca marra řmař n yeyyar

tuɣa aten x ifetwan nnes.

14 Necc ggiɣ tt,

ḥima marra ticejjura war dikkwiřent ɛad

ttneffxent s tiddi nsent

uca ad ggent tuccent nsen deg iseynuten,

u marra ticejjura nni iswin aman

s ufeyyeḍ,

war ttbeddint ɛad s yixef nsent

di nnfaxet nsent,

maɣar nitenti marra

ttwamewcent i řmewt,

ɣar řaǧaɣ n temmurt,

di řwesṭ n tarwa n bnadem,

ak-d inni ihekkwan

deg weḥfur n wenḍeř.’ ”

15 “Ammu i iqqar Sidi inu, SIDI:

‘Deg wass nni di tehwa ɣar řaxart,

ggiɣ ijj wecḍan.

Di ṭṭweɛ nnes dřiɣ aman ihewřen

uca ssbeddeɣ iɣezran nnes

uca fecřen waman imɣaren.

Di ṭṭweɛ nnes ssbarrecneɣ

idurar n Lubnan

uca marra ticejjura n yeyyar ceḍnent xas.

16 S ddriz n uweṭṭu nnes ssarjijeɣ řegnus,

umi tt ssehwiɣ ɣar řaxart

ak-d inni ihekkwan deg weḥfur n wenḍeř.

Marra ticejjura n Ɛadn,

tinni iɛizzen aṭṭas d tinni icnan qaɛ

zi Lubnan,

tinni iswin aṭṭas n waman marra,

aqa ttwassfewwjent s man aya

di řaǧaɣ n temmurt.   

17 Uřa d nitenti hwant akides ɣar řaxart,

ɣar inni ittwanɣen s ssif,

inni tuɣa aɣiř nnes ijehden,

inni tuɣa iqqimen di tiři nnes

di řwest n řegnus.

18 Ak wi tsawid ammu di řɛezz d řemɣaret

jar tcejjura n Ɛadn?

Waxxa amenni ad tᵉttwassehwid

ak-d tcejjura n Ɛadn

ař raǧaɣ n temmurt.

Ad tbuzzřed di řwest n yinni war ittwaxetnen,

ak-d inni ittwanɣen s ssif.

Uca ad inin: Wa d firɛun

d marra řɣaci nnes inhewřen!’,

ammu i iqqar Sidi inu, SIDI.”   

□ 

31:8 ticejjura - niɣ ‘iddagen’. amerzi - niɣ ‘ameḍzi’.

Izři n wecḍan x firɛun

32

1 Deg useggʷas wiss tenɛac, deg uyur wiss tenɛac, deg wass amezwaru n uyur imsar belli yusa-dd ɣari wawař n SIDI, inna:

2 “A mmis n bnadem, sgeɛɛed ijj n yezři n wecḍan x firɛun, ajeǧid n Miṣra, uca ini as:

‘Tuɣa cek am weyrad d ameẓyan

jar řegnus

u tuɣa cek am řhaycet di řebḥur.

Tɣeḍřed ixef nnec deg iɣezran,

tessenhezzed aman s iḍaren nnec

uca tessefsad iɣezran nsen.’   

3 Ammu i iqqar Sidi inu, SIDI:

‘Necc ad xak sswiẓẓḍeɣ tracca inu,

s yijj n wegraw n řegnus aṭṭas.

Nitni ad cek ssiřyen ak-d tracca inu.   

4 Necc ad cek jjeɣ di temmurt,

ad cek nḍareɣ x wudem n yeyyar.

Ad xak sszedɣeɣ marra ijḍaḍ n ujenna

uca ad zzayek ssjiwneɣ imuddaren

zi marra tammurt.

5 Ad ggeɣ weysum nnec x idurar

uca ad ccureɣ tiɣzurin

s řegɛudi n warrayem nnec.

6 Necc ad ssesweɣ tammurt ař idurar,

s ufeyyeḍ n idammen nnec,

uca tiɣezratin ad ccurent zzayek.’

7 ‘Necc ad ssduryeɣ ajenna

xmi cek ɣa ssxesyeɣ.

Ad ssbarrecneɣ itran nnes,

ad ssduryeɣ tafuct s iseynuten,

uca taziri war ttejji ɛad

ad tarɣa tfawt nnes.   

8 Marra tifawin yareqqen deg ujenna

ad tent ssbarrecneɣ di ṭṭweɛ nnec

uca ad ssekkeɣ taǧest x temmurt nnec!’,

ammu i iqqar Sidi inu, SIDI.

9 ‘Necc ad ɣezziɣ uř n waṭṭas n řegnus,

umi i ɣa yawyeɣ řexbar n treẓẓit nnec

ɣar řegnus, ɣar temmura

i war tent tessined ca.

10 Necc ad ssnexřɛeɣ aṭṭas n řegnus

di ssibbet nnec

u acuwwaf n ijeǧiden nsen

ad geɛɛden zeg warjef di ṭṭweɛ nnec,

xmi ɣa ssenhezzeɣ ssif inu ssa d ssa

zzat i wudmawen nsen.

Nitni ad arjijen řebda,

kuř ijj di ssibbet n tudart nnes,

deg wass n uweṭṭu nnec.’ □  

11 Minzi ammu i iqqar Sidi inu, SIDI:

‘Ssif n ujeǧid n Babil ad xak yemmars.

12 S řesyuf n ayt n bu-teɣruḍt

ad ɣeḍřeɣ řɣaci nnec inhewřen.

Aqa-ten řegnus iqesḥen aṭṭas marra,

nitni ad qḍan x nnfaxet n Miṣra

uca marra řɣaci nnes inhewřen

ad ittwateḥḥa.   

13 Necc ad qḍiɣ x imuddaren nnes

inni iǧan ɣar waṭṭas n waman,

uřa d ijj n uḍar n bnadem

ad ten issarwi ɛawed

uca uřa d ict n tecḍect n řmař

ad ten tessarwi ɛad.’

14 ‘Xenni ad ssehwiɣ aman nsen

ařami i ɣa ṣfan

u Necc ad ggeɣ iɣezran nsen

ad ssizzřen am zzect!’

... ammu i iqqar Sidi inu, SIDI ...

15 ‘... Ařami ggiɣ tammurt n Miṣra d areddeǧ

uca ad tiři temmurt tᵉttwareddeǧ,

teḥfa zi marra min dayes,

ařami wteɣ marra inni dayes izeddɣen,

xenni ad ssnen belli Necc d SIDI.’ ”

16 “Wa d izři n wecḍan uca ad t ɣennjen am yezři n wecḍan, yessitsent n temmura ad t ɣennjent am yezři n wecḍan, ad t ɣennjent am yezři n wecḍan x Miṣra u x marra řɣaci nnes inhewřen!, ammu i iqqar Sidi inu, SIDI.”

Iẓri n wecḍan ɣar wenḍeř n firɛun ak-d ubarru nnes

17 Deg useggʷas wiss tenɛac, deg uyur wiss tenɛac, deg wass wiss xemmesṭac n uyur imsar belli yusa-dd ɣari wawař n SIDI, inna:

18 “A mmis n bnadem,

wwet agejdur x řɣaci inhewřen n Miṣra.

Ejj i-t ad ihwa,

Miṣra ak-d yessis n řegnus ijehden,

di řaǧaɣ n temmurt,

ak-d yinni ihwan deg weḥfur n wenḍeř.

19 Ma cek iɛizzen x man mma?

Hwa, ejj ad cek ssarsen

ak-d yinni war ittwaxetnen.

20 Ad wḍan di řwesṭ

n yinni ittwanɣen s ssif.

Aqa immewc ssif.

Jarr Miṣra zeg webrid

ak-d marra řɣaci nnes inhewřen.

21 Inni ɣar teǧa ṣṣulṭa aṭṭas

zeg ayt n bu-teɣruḍt

ad ssiwřen akides

u ak-d yinni t iɛawanen

zi řwesṭ n řaxart.

Hwan nitni, aqa zzřen dinni,

inni war ittwaxetnen,

inni ittwanɣen s ssif.’

22 ‘Diha iǧa Accur ak-d marra agraw nnes,

nnḍen as-dd imeḍřan nnes.

Marra nitni ttwanɣen, wḍan s ssif.

23 Imeḍřan nnes aqa aten di tɣemmar

n weḥfur n wenḍeř

u agraw nnes aqa-t deg wenneḍ n wenḍeř nnes.

Marra nitni ttwassnuqqben,

wḍan s ssif,

inni tuɣa issaggʷaden

di temmurt n yinni iddaren.’

24 ‘Diha Ɛilam d marra řɣaci nnes inhewřen

deg wenneḍ n wenḍeř nnes.

Marra nitni ttwassnuqqben, wḍan s ssif,

hwan břa axtan di řaǧaɣ n temmurt,

inni tuɣa issaggʷaden

di temmurt n yinni iddaren.

Nitni iwyen řefḍiḥet nsen akidsen,

ak-d yinni ihekkwan

deg weḥfur n wenḍeř.

25 Ggin as ijj n wemcan n arraḥet

di řwest n yinni ittwanɣen,

ɣar marra řɣaci nnes inhewřen.

Imeḍřan nnes nnḍen as-dd.

Marra nitni war ittwaxetnen,

wḍan s ssif,

minzi tuɣa ssaggʷaden iwdan

di temmurt n yinni iddaren.

Nitni iwyen řefḍiḥet nsen akidsen,

jmiɛ ak-d yinni ihekkwan

deg weḥfur n wenḍeř.

Aqa netta ittwassars

di řwest n yinni ittwanɣen.’

26 Diha Macix-Tubal

d marra řɣaci nnes inhewřen.

Nnḍen as-dd imeḍřan nnes.

Marra nitni war ttwaxetnen,

ttwassnuqqben s ssif,

maɣar nitni tuɣa ssaggʷaden iwdan

di temmurt n yinni iddaren.

27 Inni iwḍan zeg yinni war ittwaxetnen

war zziřen ak-d ayt n bu-teɣruḍt

nni ihwan ɣar řaxart

ak-d řesnaḥ nsen n umenɣi.

Mmarsen řesyuf nsen sadu izeǧifen nsen

uca řmuɛṣiyyet nsen aqa-tt x yeysan nsen,

waxxa tuɣa nitni d tiggʷudi i ayt n bu-teɣruḍt

di temmurt n yinni iddaren.

28 Uřa d cek ad tiřid tarẓed

di řwesṭ n yinni war ittwaxetnen

uca ad tezzřed

ak-d yinni ittwassnuqben s ssif.’

29 ‘Diha Idum, ijeǧiden nnes d marra řḥukkam nnes,

inni i din ittwaggen

s marra ṣṣulta nsen

ak-d yinni ittwassnuqqben s ssif.

Zzřen dinni ak-d yinni war ittwaxetnen

u ak-d yinni ihwan

deg weḥfur n wenḍeř.’

30 ‘Diha ayt n bu-ṣṣulṭa zi ccmal,

marra nitni, u marra ayt n Ṣidun,

inni ihwan ak-d yinni ittwanɣen.

Aqa ttseḍḥan dinni,

waxxa tuɣa ssaggʷaden iwdan

s teryast nsen n ayt n bu-teɣruḍt.

Aqa zzřen dinni břa axtan

ak-d yinni ittwanɣen s ssif

uca arebbun řefḍiḥet nsen

ak-d yinni ihwan deg weḥfur n wenḍeř.’

31 ‘Firɛun ad ten iẓar uca ad ittwassfewwej

zi marra řɣaci nnes inhewřen,

inni ittwassnuqqben s ssif,

Firɛun d marra řɛeskar nnes,’

ammu i iqqar Sidi inu, SIDI,

32 ‘minzi Necc jjiɣ t ad issiggʷed

inni di temmurt n yinni iddaren.

Netta ad immars di řwesṭ

n yinni war ittwaxetnen,

ɣar yinni ittwassnuqqben s ssif,

Firɛun d marra řɣaci nnes inhewřen,’

ammu i iqqar Sidi inu, SIDI.”

□ 

32:10 tudart - s Tɛibranit ‘řeɛmar’.

Ḥizqiyal d aɛessas x Israil i twařa wiss tnayen

33

1 Yusa-dd ɣari wawař n SIDI, inna:

2 “A mmis n bnadem, siweř ak-d tarwa n řgens nnec, ini asen: ‘Xmi ɣa yawyeɣ ssif x temmurt uca řgens n temmurt ad iksi ijj n weryaz zi ṭṭrufa nnes uca ad t ggen d aɛessas i yixef nsen

3 uca wanita itwařa yusa-dd ssif x temmurt, xenni ittsuḍ deg uyicc n icarri uca iɛeǧem i řgens,

4 uca aqa din ijjen isřa i usuḍi deg uyicc n icarri, maca war ijji ixef nnes ad zzayes ittwaɛřem uca yusa-dd ssif, ikkes i-t, xenni idammen nnes ad iřin x uzeǧif nnes.

5 Netta isřa i řḥess n usuḍi deg uyicc n icarri, maca war ijji ixef nnes ad ittwaɛřem, idammen nnes aqa aten xas, maca řeɛmar n wenni ijjin ixef nnes ad ittwaɛřem, ad injem.

6 Maca mařa aɛessas itwařa ssif yusa-dd uca war isuḍ deg uyicc n icarri, ařami war ittwaɛřem řgens uca ssif yusa-dd, ikkes ijj n řeɛmar jar asen, xenni aqa netta immeksi zi ssibbet n řmuɛṣiyyet n yixef nnes, maca Necc ad ttareɣ idammen nnes zeg ufus n uɛessas.’ ”

7 “Cek, a mmis n bnadem, Necc ggiɣ cek d aɛessas x taddart n Israil. Ad tesřed ijj n wawař zeg uqemmum inu uca ad asen tɛeřmed zzayi.   

8 Umi Necc nniɣ i uɛeffan: ‘A aɛeffan, cek ad temmted řmewt!’, u cek war tessiwiřed maḥend ad tɛeřmed i uɛeffan x webrid nnes iweddaren, xenni ad immet uɛeffan nni s řmuɛṣiyyet nnes, maca Necc ad ttareɣ idammen nnes zeg ufus nnec.

9 Maca mařa cek tɛeřmed i uɛeffan x webrid nnes, maḥend ad as iḥeyyed uca netta war iḥeyyed x webrid nnes, xenni netta ad immet s řmuɛṣiyyet nnes, maca cek tessnejmed řeɛmar nnec.”

10 “Cek, a mmis n bnadem, ini i taddart n Israil: ‘Ammu i tessawařem, teqqarem: ‘Iɛeddiyyen nneɣ d ddnub nneɣ aqa aten xaneɣ uca nhellek daysen, xenni mammec ɣa neqqim neddar?’   

11 Ini asen: ‘S tidett am ddareɣ Necc, iqqar Sidi inu, SIDI, ɛemmarṣ war areṭṭiɣ x řmewt n uɛeffan, maca ad arḍeɣ aɛeffan xmi ɣa itub zeg webrid nnes uca ad iddar. Tubem, tubem zeg webriden nwem iɛeffnen, maɣar mayemmi ɣa temmted, a taddart n Israil?’ ”   

12 “Cek, a mmis n bnadem, ini i tarwa n řgens nnec: ‘Tasegda n umsegged war t issnejjim deg wass nni di ɣa ixḍa uca tuɛeffna n uɛeffan war zzayes i ɣa inqareḍ deg wass nni di ɣa itub zi tuɛeffna nnes. Amsegged war izemmar ad iqqim iddar s tsegda nnes deg wass nni di ɣa ixḍa.  

13 Umi nniɣ Necc i umsegged, aqa netta ad iddar s tidett, maca netta ittiqq di tsegda nnes uca igga řmuɛṣiyyet, xenni war tᵉttiři ɛad řidaret di tsegda nnes, maca di řɣecc nnes nni igga, aqa ad dayes immet.

14 Mařa Necc nniɣ i uɛeffan: Řmewt i ɣa temmted!, uca netta itub x ddenb nnes uca ad igg řḥeqq d tsegda,

15 - aqa aɛeffan ad isseɛqeb ddiyyet nnes, ad ixeǧeṣ min ittwacaren, ad yuyur di tweṣṣa n tudart břa ma ad igg řɣecc - xenni ad iddar s tidett, war ittmetti ca.

16 Marra ddnub nni igga, war dd as ttwaḥessben ca. Igga řḥeqq d tsegda, ad iddar s tidett.’ ”

17 “Tarwa n řgens nnec qqaren: ‘Abrid n Sidi inu war iǧi ca nican!’, umi abrid n simant nsen war iǧi ca nican.   

18 Mařa amsegged iḥeyyed x tsegda nnes uca ittegg řɣecc, xenni ad dayes immet,

19 uca xmi ɣa itub uɛeffan x tuɛeffna nnes uca ad igg řḥeqq d tsegda, xenni ad zzayes iddar.

20 Ɛad teqqarem: ‘Abrid n Sidi war iǧi ca nican!’ Necc ad xawem ḥekmeɣ, a taddart n Israil, kuř ijj am yibriden nnes.”

Řexbar x uweṭṭu n Urcalim

21 Deg useggʷas wiss tenɛac n lmenfa nneɣ, deg uyur wiss ɛecra, deg wass wiss xemsa n uyur imsar belli yusa-dd ɣari ijj n umarwař zi Urcalim, inna: “Tandint tᵉttwaɣelleb!”  

22 Ɣar ǧiřet tuɣa afus n SIDI xafi, qbeř dd ɣa yas umarwař u Netta yarzem ayi aqemmum umi dd-yusa umarwař ɣari di ṣṣbeḥ. Tuɣa aqemmum inu ittwarzem uca war ttiřiɣ ɛad d aynaw.

23 Yusa-dd ɣari wawař n SIDI, inna:

24 “A mmis n bnadem, imezdaɣ n řxirbat-a di temmurt n Israil ssawařen, qqaren: ‘Ibrahim tuɣa-t d ijj uca iwart tammurt-a. Neccin řexxu deg waṭṭas, temmewc aneɣ temmurt d tasɣart!’

25 S uya, ini asen: Ammu i iqqar Sidi inu, SIDI: Kenniw tᵉttetem aysum ak-d idammen uca tessgeɛɛadem tiṭṭawin nwem ɣar imeyḍa n l’aṣnam nwem uca tessizzařem idammen. Ma iɛeddeř ad tᵉṭṭfem kenniw tammurt d řwart?   

26 Tettbeddam x ssif nwem, tᵉtteggem jjɛifect u kuř aryaz issxemmaj tamɣart n jjar nnes. Ma iɛeddeř ad tᵉṭṭfem kenniw tammurt d řwart?’

27 Ammu i d asen ɣa tinid: ‘Ammu i iqqar Sidi inu, SIDI: S tidett am ddareɣ Necc, aqa inni iǧan x řxirbat ad wḍan s ssif, u wenni iǧan x wudem n yeyyar ad t wceɣ i řewḥuc n řexřa maḥend ad t ṣarḍen uca inni iǧan di lqelɛat u deg ifran ad mmten s ṭṭaɛun!

28 Maɣar Necc ad arreɣ tammurt d areddeǧ d ijj n umedya n warjef uca nnfaxet n ṣṣulṭa nnes ad tᵉttwassbedd. Idurar n Israil ad ttwareddǧen ařami war din wi xasen i ɣa iẓwan.

29 Xenni ad ssnen belli Necc d SIDI, xmi ɣa arreɣ tammurt d areddeǧ d ijj n umedya n warjef zi ssibbet n jjɛayef nsen nni ggin.’ ”

30 “Cek, a mmis n bnadem, ayt n řgens nnec ssawařen xak ɣar řeḥyuḍ u ɣar wadaf n tudrin. Ijj issawař ak-d wenneɣni, kuř ijj ak-d umas, uca iqqar: ‘Asem-dd xenni uca sřem man awař i dd iffeɣ zeg uqemmum n SIDI!’

31 Nitni ad ɣarek dd-asen am mammec i dd-yusa ijj n ubarru n řgens, ad qqimen zzatek am řgens inu uca ad sřen i wawařen nnec, maca war zzaysen tteggen, maɣar s uqemmum nsen ssniɛmiřen tayri, maca uř nsen iggur awarni i řefḍeř n yixef nsen.   

32 Uca xzar, aqa cek ɣarsen am wenni ittɣennajen izřan s tmijja teṣbeḥ, amecnaw wenni izemmaren ad igga lmusiqa mliḥ. Nitni ad sřen ɣar wawařen nnec, maca war zzaysen tteggen.

33 Maca řami ad dd-yas aya - xzar, ad dd-yas! - xenni ad ssnen belli tuɣa ijj n unabi di řwesṭ nsen.”

SIDI d Ameksaw Aṣebḥan x řgens nnes

34

1 Yusa-dd ɣari wawař n SIDI, inna:

2 “A mmis n bnadem, nabb ḍidd i imeksawen n Israil uca ini asen: ‘Ammu i iqqar Sidi inu, SIDI! Uct x imeksawen n Israil nni yarekkwesen ixef nsen! Ma war ittxeṣṣi i imeksawen ad arewsen uǧi? □    

3 Kenniw tᵉttettem tadunt uca tarrḍem taḍuft, tɣarrṣem i řmař imessřen mliḥ, maca war tarekkwisem uǧi.

4 War tessmeɛzem min iheyyfen, war tᵉttessgenfim min iḥeřcen, min ittwarẓin war t tceffnem, min iweddaren war t tᵉttarrim u min ixsaren war xas tarezzum, maca s uqabu d ufus iqesḥen tḥekkmem xasen.   

5 Ammu i ttwazuzzaren, minzi war din tuɣi bu umeksaw. Nitni dewřen d teymart n řewḥuc n barra nni iǧan di řexřa uca ammu i ttwabezzɛen.

6 Uyuren weddaren uǧi inu x marra idurar u x kuř tawrirt yuɛřan, uǧi inu ttwabezzɛen x marra tammurt. War din wi xasen i ɣa isseqsan uca war din wi xasen yarezzun.’ ”

7 “S uya, a imeksawen, sřem i wawař n SIDI:

8 ‘S tidett am ddareɣ Necc, ammu i iqqar Sidi inu, SIDI, ma war ttiřiɣ Necc xasen? Minzi uǧi inu dewřen d taymart u uǧi inu dewřen d macca i řewḥuc n řexřa, umi war din iǧi umeksaw u minzi imeksawen inu war ttseqsan ca x wuǧi inu u umi imeksawen inu arewsen ixef nsen, war iǧi uǧi inu!’ ”

9 “S uya, a imeksawen, sřem i wawař n SIDI!

10 Ammu i iqqar Sidi inu, SIDI: ‘Xzar, Necc aqa ayi ḍidd i imeksawen nni! Necc ad ttareɣ uǧi inu zeg ufus nsen uca ad ten ssbeddeɣ zeg warwas n wuǧi, ařami imeksawen war yarekkwesen ɛad ixef nsen. Necc ad ssnejmeɣ uǧi inu zeg uqemmum nsen, ařami war d asen ttiřin ɛad d macca.’

11 Minzi ammu i iqqar Sidi inu, SIDI: ‘Xzar, Necc ad sseqsiɣ x wuǧi inu u ad xasen arzuɣ.

12 Am umeksaw ad issmun taḥimart nnes deg wass nni di yeǧa di řwest n wuǧi nnes ibezzɛen, amenni i ɣa yarzuɣ Necc x wuǧi inu. Necc ad ten ssnejmeɣ zi marra imucan mani ttwabezzɛen, deg wass n iseynuten d taǧest.

13 Necc ad ten ssuffɣeɣ zi řegnus, ad ten ssmuneɣ zi temmura uca ad ten awyeɣ ɣar temmurt nsen. Necc ad ten arewseɣ x idurar n Israil, ɣar tɣezratin u di marra imucan i ittřiqen i tzeddiɣt di temmurt.   

14 Necc ad ten arewseɣ x ict n ddemnet n tarewsa d taṣebḥant. X idurar yuɛřan n Israil ad yiři řmedweř n tarewsa nsen. Dinni ad areyyḥen deg ict n ddemnet n tarewsa taṣebḥant u ad arewsen deg ict n ddemnet n tarewsa d lemliḥ aṭṭas, x idurar n Israil.

15 Necc ad arewseɣ uǧi inu uca ad ten ssareyyḥeɣ!’, ammu i iqqar Sidi inu, SIDI.

16 ‘Necc ad arzuɣ min ixsaren uca min iweddaren ad t arreɣ u min ittwarẓin ad t cefneɣ u min iheřcen ad t ssjehdeɣ, maca min imessřen d min ijehden ad t areddǧeɣ. Necc ad ten arewseɣ s řḥeqq.

17 U kenniw, a uǧi inu, ammu i iqqar Sidi inu, SIDI, xzar, Necc ad ḥekmeɣ jar ijjen zeg wuǧi d wuǧi nneɣni, jar icarriyyen d iɣayḍen.

18 Ma drust awem umi teccim ddemnet n tarewsa inu d taṣebḥant? Ma texsem xenni ɛawed ad tɛefsem x min iqqimen i tarewsa s iḍaren nwem? Ma texsem ad teswem aman iṣfan uca xenni ad tessarwyen min iqqimen s iḍaren nwem?

19 Ma ittxeṣṣa xenni i wuǧi inu ad ccen min xef ɛefsen iḍaren nwem u ad swen min ssarwyen iḍaren nwem?’ ”

20 “S uya ammu i d asen iqqar Sidi inu, SIDI: ‘Xzar, Necc ad carrɛeɣ jar wuǧi imessřen d wuǧi ikkucḍen,

21 minzi marra uǧi iḍeɛfen tɛarnem i-ten s uɣezdis u s teɣruḍt u tessqarbem ten s waccawen nwem, ařami ten tbezzɛem di barra.

22 Necc ad ssnejmeɣ uǧi inu ařami war ttiřin ɛad i teymart u Necc ad carrɛeɣ jar ijjen zeg wuǧi d wuǧi nneɣni.

23 Necc ad xasen ssekkareɣ ijj n Umeksaw nni ten i ɣa yarewsen: Amsexxar inu Dawud. Netta ad ten yarwes u Netta ad asen yiři d Ameksaw.   

24 Necc, SIDI, ad asen iřiɣ d AREBBI u Amsexxar inu Dawud ad yiři d Řḥakem di řwesṭ nsen, Necc, SIDI, aqa nniɣ t.   

25 Necc ad ggeɣ ijj n Řɛahd n řehna akidsen uca ad kkseɣ řewḥuc iwɛaren zi temmurt. Nitni ad zedɣen di řexřa s řaman uca ad ṭṭṣen deg izeɣran. □  

26 Ad ggeɣ min innḍen i wedrar inu d lbaraka u Necc ad dd-ssehwiɣ anẓar di řweqt nnes. Ad din yiři wenẓar aṭṭas s lbaraka.

27 Ticejjura n yeyyar ad wcent řɣiǧet nsent uca tammurt ad tewc ṣṣabet nnes uca nitni ad zedɣen di řaman di temmurt nsen. Xenni ad ssnen belli Necc d SIDI, xmi ɣa arẓeɣ imqeǧaden n zzayřet nsen uca ad ten qeřɛeɣ zeg ufus n yinni ten ijjin ad asen sexxaren.

28 War ttiřin ɛad d takeccaḍt i řegnus uca řewḥuc n temmurt war ten ṣarrḍen ɛad, maca nitni ad zedɣen di řaman u war ten issnexřiɛ uřa d ijj.

29 Necc ad asen ssduqqzeɣ ijj n uɣemmuy, ad yiři i yijj n yisem icennɛen. Xenni war ttmeksin ɛad s řaẓ zi temmurt uca war arebbun ɛad řḥegra n řegnus.   

30 Xenni ad ssnen belli Necc, SIDI AREBBI nsen, aqa ayi kidsen, uca nitni d řgens inu, taddart n Israil!, ammu i iqqar Sidi inu, SIDI.

31 Kenniw, a uǧi inu, uǧi n řmedweř inu n tarewsa, kenniw d bnadem, maca Necc d AREBBI nwem, ammu i iqqar Sidi inu, SIDI.’ ”   

□ 

34:2 imeksawen - niɣ ‘iničan’.

□ 

34:25 azɣar - niɣ ‘řɣabet’ niɣ ‘tazgant’.

Aneqqam n SIDI x Idum

35

1 Yusa-dd ɣari wawař n SIDI, inna:

2 “A mmis n bnadem, arr udem nnec ɣar idurar n Saɛir u nabb xas,

3 wah, ini as: ‘Ammu i iqqar Sidi inu, SIDI! Xzar, Necc ad ɣarek dd-aseɣ, a, idurar n Saɛir uca ad sswiẓẓḍeɣ afus inu ḍidd nnec uca ad cek arreɣ d tareddeǧt d řexřa.

4 Necc ad arreɣ tineddam nnec d řxarbet u cek ad tdewřed d tareddeǧt u cek ad tessned belli Necc d SIDI,

5 minzi ɣarek řeɛdawat ittduman u minzi tsellmed ayt n Israil i tzemmar n ssif di řweqt n uḍeyyeɛ nsen, di řweqt n lḥisab aneggar x řmuɛṣiyyet.’ ”   

6 “S uya, s tidett am ddareɣ Necc, iqqar Sidi inu, SIDI: ‘Necc ad cek arreɣ d idammen qaɛ u idammen ad cek ḍfaren. Wah umi war tcarhed ca asizzeř n idammen, ad cek ḍfaren idammen.

7 Necc ad arreɣ idurar n Saɛir d tareddeǧt d řxarbet. Necc ad zzayes qesseɣ wi iɛeddun d wi dd-idekkwařen.

8 Necc ad ccureɣ idurar nnes s yinni ittwanɣen, tiwririn nnec d teɣzurtin nnec, wah, inni ittwanɣen s ssif ad wḍan di marra tiɣezratin nnec.

9 Necc ad cek ggeɣ d tireddeǧin i řebda u tineddam nnec ɛemmarṣ war daysent ttwifen ɛad imezdaɣ u kenniw ad tessnem belli Necc d SIDI,

10 minzi tennid: Tnayen n řegnus nni d tnayen n temmura nni ad iřint inu u neccin ad tent ṭṭfen d řwart!, am SIDI aqa-t din.’ ”   

11 “S uya, s tidett am ddareɣ Necc, iqqar Sidi inu, SIDI: ‘Necc ad ac ggeɣ anect n weɣḍab nnec u anect n tusmi nnec nni tuɣa ɣarek deg wecrah nnec zzaysen, maca nitni ad ayi ssnen xmi xak ɣa ḥekmeɣ.

12 Ad tessned, belli Necc, SIDI, sřiɣ i marra aceqqaf nnec nni tessiwřed ḍidd i idurar n Israil, tennid: Aqa twareddǧen, mmewcen aneɣ d macca.

13 Ammu i xafi tqeřbem s uqemmum nwem iccur s ukebbar uca tarnim tfarrɣem awařen nwem xafi aṭṭas. Necc sřiɣ t.’

14 Ammu i iqqar Sidi inu, SIDI: ‘Am tfarreḥ marra tammurt, Necc ad cek arreɣ d ict n temmurt ittwareddǧen.

15 Am mammec tfarḥed s tesɣart n taddart n Israil, minzi aqa tᵉttwareddeǧ, Necc ad kik ggeɣ ammu, a kenniw, idurar n Saɛir, cem marra tammurt n Idum, ad tiřid d tareddeǧt! Uca nitni ad ssnen, belli Necc d SIDI.’ ”

Asizdeg d ureqqeɛ n Israil

36

1 “Cek, a mmis n bnadem, nabb i idurar n Israil, ini: ‘Idurar n Israil, sřem i wawař n SIDI!  

2 Ammu i iqqar Sidi inu, SIDI: Minzi řeɛdu inna xawem: Iya, aqa řegɛudi n řebda dewřent aneɣ d tasɣart! ...   

3 ... s uya nabb, ini: Ammu i iqqar Sidi inu, SIDI: Minzi areddǧen u ṣarḍen kenniw zi marra iɣezdisen, ḥima ad tdewřem d tasɣart n min iqqimen n řegnus u minzi tᵉttwassekkaren xawem awařen uca tdewřem i uceqqaf jar řgens,

4 ... s uya, idurar n Israil, sřem i wawař n Sidi inu, SIDI! Ammu i iqqar Sidi inu, SIDI, i idurar d tewririn, i tɣezratin d řwaṭat, i řxirbat ttwareddǧent u i tneddam i ijjin, tinni idewřen i tkeccaḍt d řḥegra i min iqqimen n řegnus nni dd awem dd-innḍen,

5 ... s uya, ammu i iqqar Sidi inu, SIDI: S tidett, aqa di tmessi n tusmi inu iqeddsen ssiwřeɣ ḍidd i min iqqimen n řegnus u ḍidd i marra tammurt n Idum, inni iwcin tammurt inu d tasɣart i yixef nsen, s řefraḥet n wuř marra, s řeɛmar iccuren s useḥqar, maḥend ddmani n tarewsa ad asen iřint d takeccaḍt!

6 ... s uya, nabb ḍidd i temmurt n Israil uca ini i idurar d tewririn u i tɣezratin d řwaṭat: Ammu i iqqar Sidi inu, SIDI, xzar, Necc siwřeɣ di tusmi inu iqeddsen u deg wesɛar inu, minzi kenniw aqa tarbum řḥegra n řegnus.   

7 ... s uya, ammu i iqqar Sidi inu, SIDI, Necc ssgeɛɛdeɣ afus inu, ẓuǧeɣ: S tidett, řegnus i d awem dd-innḍen ad arbun řḥegra s yixef nsen!

8 Maca kenniw, idurar n Israil, ad tewcem ɛawed řefruɛ nwem uca ad dd-tawyem řɣiǧet nwem i řgens inu Israil, minzi ɛřaḥař ad dd-asen.

9 Maɣar xzar, Necc ad iřiɣ akidwem uca Necc ad ɣarwem nqeřbeɣ u kenniw, a idurar, ad xawem carzen ɛawed u ad xawem zarrɛen.

10 Necc ad arniɣ iwdan xawem, marra taddart n Israil, wah, marra nettat, uca ad sszedɣen tineddam u ad bnan řxirbat ɛawed.

11 Ad xawem arniɣ iwdan d řmař u nitni ad arnin deg yixef nsen u ad dd-jjen řɣiǧet u Necc ad kenniw sszedɣeɣ din ɛawed, am deg wussan n wecḥař uya, wah, Necc ad arreɣ řḥař ḥsen x umezwar nwem u kenniw ad tessnem belli Necc d SIDI.

12 Ad jjeɣ iwdan ad xawem uyuren: řgens inu Israil. Nitni ad cek ṭṭfen d řwart, a řgens inu, u kenniw, a idurar n Israil, ad asen tiřim d řwart, u kenniw war tᵉttkeccaḍem ɛad arraw nsen.

13 Ammu i iqqar Sidi inu, SIDI: Minzi qqaren awem: Cem tᵉtted iwdan u cem d ict n temmurt i ittkeccaḍen arraw n řgens nnem! ...

14 ... s uya war tecced ɛad iwdan u war tessneqraḍed ɛad řgens nnem!, ammu i iqqar Sidi inu, SIDI.

15 Necc ad ggeɣ ɛemmarṣ ad tᵉttwaseř ɛad řḥegra n řegnus xam u war tkessid ɛad astehzi n řegnus u war tessneqraḍed ɛad řgens nnem!, ammu i iqqar Sidi inu, SIDI.’ ”

16 Yusa-dd ɣari wawař n SIDI, inna:

17 “A mmis n bnadem, umi tuɣa taddart n Israil tzeddeɣ di temmurt nnes, aqa ssxemmjen tt s webrid nsen d tmegga nsen. Abrid nsen tuɣa-t am řexmej n temɣart i x ǧan idammen deg wussan n weɛzař nnes.

18 Necc ssfarrɣeɣ xasen asɛar inu zi ssibbet n idammen nni ssizzřen x temmurt u zi ssibbet n imeyḍa n l’aṣnam nsem i zi tt ssxemjen.

19 Nexx ssbezzɛeɣ ten jar řegnus u nitni ttwassuysen di temmura. Necc ḥekmeɣ xasen ɛlaḥsab tuyurt nsen u ɛlaḥsab řexdayem nsen.

20 Umi iwḍen ɣar řegnus mani tuɣa uyuren, ssfeḍḥen Isem iqeddsen inu, minzi ittwanna xasen: ‘Ina d řgens n SIDI, maca tuɣa ittxeṣṣa ad ffɣen zi temmurt nnes.’   

21 Maca Necc ssɛizzeɣ ten di ṭṭweɛ n Yisem inu iqeddsen nni tessefḍeḥ taddart n Israil jar řegnus mani tuɣa uyuren nitni ...

22 ... s uya, ini i taddart n Israil: Ammu i iqqar Sidi inu, SIDI: War tt tteggeɣ di ṭṭweɛ nwem, a taddart n Israil, maca di ṭṭweɛ n Yisem inu iqeddsen nni tessfeḍḥem kenniw jar řegnus mani tuɣa tuyurem.

23 Maɣar ad ssqeddseɣ Isem inu imɣaren nni tessfeḍḥem di řwest nsen, uca řegnus ad ssnen aqa Necc d SIDI, ammu i iqqar Sidi inu, SIDI, xmi ɣa ttwaqeddseɣ daywem zzat i tiṭṭawin nsen.

24 Minzi ad kenniw ksiɣ zi řegnus, ad kenniw ssmuneɣ zi marra timmura uca ad kenniw awyeɣ ɣar temmurt nwem.

25 Ad xawem zeǧɛeɣ aman izdigen uca ad ttwassizdegem. Necc ad kenniw ssizdegeɣ zi marra řexmujat nwem u zi marra imeyḍa nwem n l’aṣnam.

26 Ad awem wceɣ uř n jdid u ad ggeɣ buḥbeř amaynu di daxeř nwem uca ad kkseɣ zi arrimet nwem uř n weẓru uca ad awem wceɣ uř n weysum.   

27 Ad ggeɣ Arruḥ inu di daxeř nwem u ad arreɣ kenniw ad teggem tiweṣṣa inu u ad teḥḍam lfarayiḍ inu u ad zzaysent teggem.

28 Ad tzedɣem di temmurt nni wciɣ i řejdud nwem, uca kenniw ad tiřim d řgens inu uca Necc ad iřiɣ d AREBBI nwem.

29 Necc ad kenniw ssnejmeɣ zi marra řexmujat nwem. Ad řaɣiɣ i imendi uca ad dayes arniɣ aṭṭas u war d awem tticeɣ řaẓ.   

30 Ad arniɣ amenni řɣiǧet n tcejjura u n yeyyar, ḥima war xawem tekk ɛad řḥegra n řaẓ jar řegnus.

31 Xenni ad tidarem deg ibriden nwem iɛeffnen d tmegga nwem war iṣebḥen u kenniw ad tɛiffem zeg yixef nwem u zi jjɛayef nwem.   

32 Maca war tt tteggeɣ di ṭṭweɛ nwem, ammu i iqqar Sidi inu, SIDI, snem tt mliḥ! Seḍḥam u ssnem řefḍiḥet n ibriden nwem, a taddart n Israil.”

33 “Ammu i iqqar Sidi inu, SIDI: ‘Deg wass nni ad ssizedgeɣ marra řmuɛṣiyyat nwem, ad sszedɣeɣ tineddam ɛawed uca ad bniɣ ɛawed řxirbat.

34 Tammurt ittwareddǧen ad tᵉttwacarz deg wemcan i ɣa tiři tᵉttwareddeǧ zzat i tiṭṭawin n marra inni tt iẓekkwan.

35 Ad inin: Tammurt nni tuɣa tᵉttwareddeǧ, tedweř am jjennet n Ɛadn u tineddam ttwaxarrabent d ttwareddǧent d ttwahedment, aqa ttwassjehdent u zeddɣen daysent imezdaɣ ɛawed.   

36 Xenni ad ssnen řegnus nni iqqimen deg wenneḍ nwem, aqa Necc, SIDI, ad bniɣ min ittwahedmen ɛawed u ad ẓẓuɣ x min ittwareddǧen. Necc, SIDI, ssiwřeɣ u Necc ad t ggeɣ.’ ”   

37 “Ammu i iqqar Sidi inu, SIDI: ‘Ad ayi tᵉttar taddart n Israil uřa d man aya ḥima ad asen t ggeɣ. Necc ad daysen arniɣ iwdan, ařami ad din iřin anect n iwdan am wuǧi.

38 Anect iǧan n wuǧi iqeddsen am wuǧi i ccuren tandint n Urcalim di řeɛyudat nnes ittwaggen, ammu i ɣa iřint tneddam ittwareddǧen ccurent s wuǧi d iwdan u nitni ad ssnen aqa Necc d SIDI.’ ”

Tanukra n Israil

37

1 Tuɣa ufus n SIDI xafi uca SIDI issuffeɣ ayi-dd di Arruḥ uca issars ayi di řwesṭ n řewḍa nni tuɣa yeccuren s iɣsan.

2 Netta indeh ayi deg wenneḍ nnes, u xzar, aqa din aṭṭas s waṭṭas n iɣsan x wudem n řewḍa, u xzar, aqa aten uẓɣen aṭṭas.

3 Netta inna ayi: “A mmis n bnadem, ma ad ddaren iɣsan-a ɛawed?” Nniɣ necc: “A Sidi inu, SIDI, Cek tessned t!”

4 Xenni inna ayi: “Nabb x yeɣsan-a, ini asen: ‘A iɣsan uẓɣen, sřem i wawař n SIDI.

5 Ammu i iqqar Sidi inu, SIDI, i iɣsan-a: Xzar, Necc ad daywem ssidfeɣ buḥbeř uca ad teddarem ɛawed.

6 Ad xawem ggeɣ iẓewran u ad xawem ssgeɛɛdeɣ aysum uca ad kenniw dřeɣ s iřem uca ad daywem ggeɣ buḥbeř, ad teddarem ɛawed. Xenni ad tessnem belli Necc d SIDI.’ ”

7 Řami tuɣa ttnabbeɣ am mammec d ayi ittwaweṣṣa, uca tuɣa din ijj n řḥess řami tuɣa ttnabbeɣ, u xzar, aqa da ict n tarjijit uca iɣsan munen, kuř iɣes ak-d iɣes nnes.

8 Ẓřiɣ, u xzar, aqa dewřen xasen-dd iẓewran u yuři xasen weysum u Netta idřa i-ten s yiřem sennej nsen, maca war daysen tuɣi ɛad buḥbeř.

9 Netta inna ayi: “Nabb i Arruḥ, nabb, a mmis n bnadem, uca ini i Arruḥ: ‘Ammu i iqqar Sidi inu, SIDI: As-dd zi arebɛa n tɣemmura n usemmiḍ, a Arruḥ, u suḍ deg ina inni ittwanɣen, ḥima ad ddaren.’ ”

10 Xenni nabbeɣ am mammec i d ayi ittwaweṣṣa. Uca yudef Arruḥ daysen uca ddaren ɛawed uca kkaren bedden x iḍaren nsen, aqa d ijj n řɛeskar d ameqqran aṭṭas s waṭṭas.

11 Xenni inna ayi: “A mmis n bnadem, iɣsan-a aqa aten marra taddart n Israil. Xzar, nitni qqaren: ‘iɣsan nneɣ uẓɣen uca řayas nneɣ iweddar u neccin nettwaqḍeɛ!’

12 S uya, nabb, ini asen: ‘Ammu i iqqar Sidi inu, SIDI: Xzar, Necc ad arzmeɣ imeḍřan nwem, ad kenniw ssgeɛɛdeɣ zeg imeḍřan nwem, a řgens inu, u Necc ad kenniw awyeɣ x wudem n temmurt n Israil.

13 Kenniw ad tessnem, belli Necc d SIDI, umi arzmeɣ imeḍřan nwem uca ssuffɣeɣ-dd kenniw zeg imeḍřan nwem, a řgens inu.

14 Necc ad ggeɣ Arruḥ inu daywem di daxeř nwem u kenniw ad teddarem ɛawed u Necc ad kenniw ssarseɣ x wudem n temmurt nwem u kenniw ad tessnem belli Necc, SIDI, ssiwřeɣ uca ggiɣ t, ammu i iqqar SIDI.’ ”

Asmuni n Israil d Yahuda

15 Yusa-dd ɣari wawař n SIDI, inna:

16 “Cek, a mmis n bnadem, ksi ijj n uzeǧaḍ n ukeccuḍ uca ari dayes: ‘I Yahuda u i arraw n Israil, imɛacaren nnes!’ Ksi awarni as azeǧaḍ nneɣni uca ari dayes: ‘I Yusuf, azeǧad n Ifrayim, u i marra taddart n Israil, imeddukkař nnes!’

17 Smun ten xenni ijj ak-d wenneɣni, egg zzaysen ijj n uzeǧaḍ i cek. Ad dewřen d ijj deg ufus nnec.

18 Xmi kik i ɣa issiwřen tarwa n řgens nnec, ad inin: ‘Ma war texsed ad aneɣ tessecned min ixs ad inint tmesřayin-a i cek?’,

19 ini asen: ‘Ammu i iqqar Sidi inu, SIDI: Xzar, Necc ad ksiɣ azeǧaḍ n Yusuf, wenni iǧan deg ufus n Ifrayim, azeǧaḍ n tqebbař n Israil, imɛacaren nnes, uca ad ten ssmuneɣ ak-d uzeǧaḍ n Yahuda uca ad ten ggeɣ d ijj n uzeǧaḍ uca ad dewřen d ijj deg ufus inu.’

20 Izeǧaḍen zeg ukeccuḍ i x turid, ad iřin deg ufus nnec zzat i tiṭṭawin nsen.

21 Xenni ini asen: ‘Ammu i iqqar Sidi inu, SIDI: Xzar, Necc ad ṭṭfeɣ ayt n Israil zi řwest n řegnus mani ɣar uyuren uca ad ten ssmuneɣ zeg wenneḍ uca ad ten awyeɣ ɣar wudem n temmurt nsen.

22 Necc ad ten ggeɣ d ijj n řgens di temmurt, x idurar n Israil, d ijj n Ujeǧid ad yiři i marra idsen d Ajeǧid uca ɛemmarṣ ɛad ad iřin i tnayen n řegnus u ɛemmarṣ ɛad ad ttwabḍan di tnayen n tgeldiwin.   

23 War ssxemmajen ɛad ixef nsen s imeyḍa nsen n l’aṣnam, s nnɛawat nsen n l’aṣnam u s řmuɛṣiyyat nsen. Necc ad ten ssnejmeɣ zi marra tineddam nsen i di xḍin nitni u Necc ad ten ssizedgeɣ. Xenni nitni ad ayi iřin d řgens u Necc ad asen iřiɣ d AREBBI.

24 Amsexxar inu Dawud ad xasen yiři d ajeǧid uca ad din yiři ijj n Umeksaw i marra nitni. Nitni ad ḍfaren lfarayiḍ inu uca ad ḥḍan tiweṣṣa inu, ad zzaysent ggen. □    

25 Ad zedɣen di temmurt nni wciɣ i umsexxar inu Yaɛqub, i di tuɣa zeddɣen řejdud nwem, wah, nitni ad dayes zedɣen i řebda, nitni d iḥenjiren nsen d iḥenjiren n iḥenjiren nsen, uca Amsexxar inu Dawud ad yiři d Řḥakem nsen i řebda.

26 Necc ad kidsen qeḍɛeɣ ijj n Řɛahd n řehna, ad yiři d Řɛahd i řebda. Necc ad ten barkeɣ u ad daysen arniɣ aṭṭas u Necc ad ggeɣ Zzawect inu Iqeddsen di řwesṭ nsen i řebda.   

27 Ad ɣarsen tiři Tzeddiɣt inu u Necc ad iřiɣ d AREBBI nsen u nitni ad iřin d řgens inu,   

28 uca ad ssnen řegnus, belli Necc d SIDI nni issqeddsen Israil xmi ɣa tiři Zzawect inu Iqeddsen di řwesṭ nsen i řebda.’ ”

□ 

37:24 Ameksaw - niɣ ‘Aniči’.

Ahjam n Hajuj

38

1 Yusa-dd ɣari wawař n SIDI, inna:

2 “A mmis n bnadem, arr udem nnec ɣar Hajuj zi temmurt n Majuj, řḥakem n Ruc, Macik d Tubal, uca nabb ḍidd nnes, □    

3 ini: ‘Ammu i iqqar Sidi inu, SIDI: Xzar, Necc aqa ayi ḍidd nnec, a Hajuj, řḥakem n Ruc, Macik d Tubal.

4 Necc ad cek qemmɛeɣ u ad ggeɣ tisennarin deg iqabsiwen nnec uca ad cek ssuffɣeɣ, cek d marra řɛeskar nnec, iysan d imnayen, marra arḍen arruḍ mliḥ aṭṭas, ijj n wegraw d ameqqran aṭṭas, s tseddart tameqqrant d tseddart tameẓyant n uɛeskari, marra nitni ɣarsen tizemmar deg umenɣi s ssif.   

5 Ayt n Lfurs, n Kuc u n Fuṭ akidsen, marra idsen s tseddart n uɛeskari d lkask n uɛeskari,

6 Jumar ak-d marra řɛeskar nnes, d taddart n Tujarma zi ṭṭrufa n ccamal qaɛ ak-d marra řɛeskar nnes, wah, aṭṭas n řegnus ad dd-asen akidek.

7 Iři twejded u sewjed ixef nnec, cek d marra agraw nnec nni tessmuned ɣarek, u iři d ameḥḍay nsen.

8 Awarni waṭṭas n wussan ad tᵉttwařaɣid, awarni řami ɛdun aṭṭas n iseggʷusa ad dd-tased ɣar temmurt nni ittwaɛedřen zi ssif, ɣar ijj n řgens i ittwassmunen zi řegnus x idurar n Israil nni tuɣa d řxirbet i yijj n řweqt d azirar, ɣar ijj n řgens nni ittwassuffɣen zi řegnus, u marra nitni zeddɣen dinni di řaman.

9 Xenni ad tgeɛɛded am tḥaryaḍt, am useynu maḥend ad tedřed tammurt, cek d marra řɛeskar nnec uřa d aṭṭas n řegnus nni kik iǧan.’ ”  

10 “Ammu i iqqar Sidi inu, SIDI: ‘Deg wass nni ad imsar, aqa ad adfen ixarriṣen deg wuř nnec u cek ad txarrṣed di tmeɛmuč taɛeffant.

11 Ad tinid: Ad geɛɛdeɣ ɣar ict n temmurt s tneddam břa řeḥyuḍ, ad dd-aseɣ ɣar yenni din iddaren di řehna u ɣar yinni din izeddɣen di řaman, inni din izeddɣen marra břa řḥiḍ u břa zzekrunat niɣ tiwwura,

12 maḥend ad keccḍeɣ u ad acareɣ agřa! Wah, maḥend ad tarred afus nnec x řxirbat nni di zeddɣen ɛawed iwdan, x yijj n řgens nni ittwassmunen zi řegnus, wenni ikesben řmař d wagřa, wenni izeddɣen x tɛebbuḍt n temmurt.

13 Caba d Dadan d ttujar n Tarcic d marra ayraden imeẓyanin nsen ad ac inin: Ma dd-tusid maḥend ad tᵉṭṭfed takeccaḍt? Ma tessmuned agraw nnec maḥend ad tkeccḍed, ḥima ad teksid nnuqart d wureɣ, ḥima ad tᵉṭṭfed řmař d wagřa, ḥima ad tacared takeccaḍt tameqqrant?’ ”

14 “S uya, nabb, a mmis n bnadem, uca ini i Hajuj ‘Ammu i iqqar Sidi inu, SIDI: Deg wass nni, xmi ɣa izdeɣ řgens inu Israil di řaman, ma cek war tessined min ittxeṣṣa ad t tegged?

15 Ad dd-tased zeg wemcan nnec, zi ṭṭrufa n ccamal qaɛ, cek d waṭṭas n řegnus akidek. Marra nitni d imnayen s iysan, ijj n wegraw d ameqqran d yijj n řɛeskar ijehden.

16 Ad tgeɛɛded ḍidd i řgens inu Israil, am yijj n useynu, maḥend ad tedřed tammurt. Ad yiři deg uneggar n wussan. Necc ad cek ssiwḍeɣ x temmurt inu, ḥima řegnus ad ayi ssnen, xmi zzayek i ɣa ttwaqeddseɣ zzat i tiṭṭawin nsen, a Hajuj!’

17 Ammu i iqqar Sidi inu, SIDI: ‘Ma aqa cek d wenni x ssiwřeɣ deg wussan n zic, s ufus n imsexxaren inu, inabiyyen n Israil nni tuɣa ittnabben deg wussan nni, řmijař n waṭṭas n iseggʷusa, belli Necc ad cek ssiwḍeɣ ḍidd nsen?

18 Deg wass nni, deg wass i di dd ɣa yas Hajuj ḍidd i temmurt n Israil, ammu i iqqar Sidi inu, SIDI, aqa ad yaři wesɛar inu deg wenzaren inu.

19 Di tusmi inu iqeddsen, di tmessi n uduqqez inu n ufugem nniɣ: S tidett, am ddareɣ Necc, mařa deg wass nni war ittiři ijj n wenhezzi n temmurt ameqqran di temmurt n Israil,   

20 ařami iseřman n řebḥar d ijḍaḍ n ujenna d řmař n yeyyar d marra řmař nni ittbuɛen x temmurt d marra iwdan nni iǧan x wudem n temmurt ad arjijen, u idurar ad ttwamenḍaren u řejruf iɛuǧen ad hruran d marra řeḥyuḍ ad wḍan. □  

21 Necc ad dd-řaɣiɣ x ssif ḍidd nnes x marra idurar inu, ammu i iqqar Sidi inu, SIDI. Ssif n kuř ijj ad yiři x umas.

22 Necc ad xas ḥekmeɣ s ṭṭaɛun u s idammen uca ad xas ggeɣ u x řɛeskar nnes u x waṭṭas n řegnus nni kides i ɣa yiřin, anẓar ijehden d ibquqen imeqqranen n tebruri d tmessi d řecbariyyet.   

23 Necc ad ssecneɣ Ixef inu d ameqqran d amqeddas u ad ttwassneɣ zzat i tiṭṭawin n řegnus. Nitni ad ssnen belli Necc d SIDI.’ ”

□ 

38:2 Hajuj - niɣ ‘Juj’, niɣ ‘Xux’, niɣ ‘Gug’. Majuj - niɣ ‘Maxux’, niɣ ‘Magug’.

□ 

38:20 řebḥar - niɣ ‘il’.

Taɣarṣt tameqqrant x idurar n Israil

39

1 “Xenni řexxu, a mmis n bnadem, nabb ḍidd i Hajuj uca ini: ‘Ammu i iqqar Sidi inu, SIDI: Xzar, aqa ayi xak, a, cek Hajuj, řḥakem n Ruc, Macik d Tubal. □  

2 Necc ad cek ssɛeqbeɣ u ad dayek ggeɣ tisennarin u ad cek ssgeɛɛdeɣ zi ṭṭrufa n ccamal uca ad cek gewwdeɣ x idurar n Israil.   

3 Ad wteɣ řqews zeg ufus nnec azeřmaḍ uca ad ɣeḍřeɣ fřitcat nnec zeg ufus nnec afusi.

4 Ad tewḍid x idurar n Israil, cek d marra řɛeskar nnec d řegnus nni iǧan akidek. Necc wciɣ cek d macca i ɛřam kuř ijḍaḍ ittkeccaḍen u i řmař n řexřa.   

5 X wudem n yeyyar ad tewḍid, minzi Necc nniɣ t, ammu i iqqar Sidi inu, SIDI.

6 Necc ad ssekkeɣ timessi x Majuj u x inni izeddɣen s řeḥna di tegzirin u nitni ad ssnen belli Necc d SIDI. □  

7 Necc ad ssbaneɣ Isem inu iqeddsen di řwest n řgens Israil u Necc war ttejjiɣ ɛad ad ssxemjen Isem inu iqeddsen. Řegnus ad ssnen belli Necc d SIDI, Amqeddas di Israil.

8 Xzar, ad dd-yas u ad imsar!, ammu i iqqar Sidi inu, SIDI. Wa d ass nni x ssiwřeɣ.’ ”

9 “Imezdaɣ n tneddam n Israil ad ffɣen uca ad ssarɣen timessi ad sscemḍen marra řesnaḥ: am tseddariyin timeẓyanin am tseddariyin timeqqranin uřa d řqews d fřitcat d iɛumad i yifassen d iḥricen. Sebɛa n iseggʷusa ad zzaysen ssarɣen timessi.

10 War dd-ttiwyen akeccuḍ zeg iyyar u war ttqessin tafřawt zeg izeɣran, minzi ssarɣen timessi s řesnah uca ad keccḍen inni ten ikeccḍen uca ad acaren i yinni d asen yucaren!’, ammu i iqqar Sidi inu, SIDI.”□  

11 “Deg wass nni ad imsar, aqa Necc ad sswejdeɣ din amcan i Hajuj ijj n wenḍeř di Israil, Řewḍa n yinni iẓekkwan, ɣar ccarq n řebḥar, u tanita ad tbelleɛ abrid i yinni ixsen ad ẓekkwan. Din i ɣa neḍřen Hajuj d marra řɣaci nnes inhewřen u ad xas řaɣan: Řewḍa n Řɣaci Inhewřen n Hajuj.

12 Taddart n Israil ad ten tenḍeř, maḥend ad ssizdegen temmurt, řmijař n sebɛa n iyuren.

13 Marra řgens n temmurt ad ten neḍřen uca aya ad asen yiři i ccan, deg wass i di ɣa ttwassɛuǧeɣ!’, ammu i iqqar Sidi inu, SIDI.□  

14 ‘Ad farzen ɛawed iryazen maḥend ad ẓwan nitni tammurt břa qeṭṭu maḥend ad neḍřen inni xas ikkin, inni tuɣa iqqimen buzzřen x wudem n temmurt, ḥima ad ssizedgen tammurt. Awarni sebɛa n iyuren ad qeǧben nitni.

15 Inni i d asen ittxeṣṣa ad ẓwan tammurt ad tt ẓwan u xmi ittwařa ḥed ijj n yiɣes n bnadem, ad yegg ɣares ict n řmarka ař t ɣa neḍřen inni ineṭṭařen di Řewḍa n Řɣaci Inhewřen n Hajuj.

16 Ɛawed ad yiři isem n ict n tendint ‘Řɣaci Inhewřen’. Nitni ad sizedgen tammurt.’ ”

17 “Cek, a mmis n bnadem, ammu i iqqar Sidi inu, SIDI: ‘Ini i marra řmarkat n ijḍaḍ u i marra řmař n yeyyar: Munem-dd da, asem-dd, seddem ixef nwem zeg wenneḍ ɣar tɣarṣt inu nni ɣarṣeɣ i kenniw, taɣarṣt tameqqrant x idurar n Israil, uca ad teccem aysum, ad teswem idammen.

18 Ad teccem aysum n ayt n bu-řexcunet u ad teswem idammen n řḥukkam n ddunect, n icarriyyen d izmaren d iɣayḍen d ifunasen imeẓyanen, aqa aten marra dewsen di Basan.

19 Ad teccem tadunt ař ɣa tejjiwnem uca ad teswem idammen ař ɣa tescarem zi tɣarṣt inu i ɣarṣeɣ i kenniw.

20 Kenniw ad tejjiwnem ɣar ṭṭabřa inu s iysan d imnayen, s ayt n bu-teɣruḍt u s marra iɛeskariyyen, ammu i iqqar Sidi inu, SIDI.

21 Ad ggeɣ aɛuǧi inu jar řegnus uca marra řegnus ad ẓaren řḥukm inu nni ggiɣ, uřa d afus nni jar asen ssarseɣ.

22 Taddart n Israil ad tessen, aqa Necc, SIDI, d AREBBI nsen, zeg wass nni u zi ssa tsawent.

23 Ad ssnen řegnus aqa inni n taddart n Israil ttwanedhen di lmenfa zi ssibbet n řmuɛṣiyyet nsen, minzi ɣeddaren ayi uca Necc ffareɣ xasen udem inu uca wciɣ ten deg ufus n iɣrimen nsen u xenni wḍan marra s ssif.

24 Necc ggiɣ asen am mammec taxmuji nsen u am mammec řmuɛṣiyyet nsen u Necc ffareɣ zzaysen udem inu.’ ”

25 “S uya, ammu i iqqar Sidi inu, SIDI: ‘Řexxu ad ssɛeqbeɣ imeḥbas n Yaɛqub, ad ḥinneɣ x marra taddart n Israil. Ad usmeɣ di ṭṭweɛ n Yisem inu iqeddsen.

26 Nitni ad arbun řefḍiḥet nsen d marra řmuɛṣiyyet nsen i zi d ayi ɣḍaren xmi nitni ɛad zedɣen di řaman di temmurt nsen u war iǧi wi ten i ɣa issiggʷeden.

27 Xmi ten i ɣa ssɛeqbeɣ zi řegnus u ad ten ssmuneɣ zi temmura n řɛedyan nsen u Necc ad ttwaqeddseɣ zzaysen zzat i tiṭṭawin n waṭṭas n řegnus,

28 xenni ad ssnen belli Necc d SIDI, AREBBI nsen, minzi Necc nedheɣ ten d imeḥbas jar řegnus u Necc ssmuneɣ ten ɛawed di temmurt nsen, war din jjiɣ uřa d ijjen zzaysen.

29 Necc war xasen tteffareɣ ɛad udem inu, xmi aqa ssfarrɣeɣ Arruḥ inu x taddart n Israil!’, ammu i iqqar Sidi inu, SIDI.”   

□ 

39:1 Hajuj - niɣ ‘Juj’, niɣ ‘Xux’, niɣ ‘Gug’.

□ 

39:6 Majuj - niɣ ‘Maxux’, niɣ ‘Magug’.

□ 

39:10 azɣar - niɣ ‘řɣabet’ niɣ ‘tazgant’.

□ 

39:13 aya ad asen yiři i ccan - s Tɛibranit ‘uca (aya) ad asen yiři i yisem’.

Tiwwura d řemraḥat n Zzawect Tameqqrant n jdid

40

1 Deg useggʷas wiss xemsa u-ɛicrin n lmenfa nneɣ, ɣar umezwar n useggʷas, deg wass wiss ɛecra n uyur, deg useggʷas wiss arbeɛṭac awarni ma wtin tandint, deg wass nni nnit, tuɣa afus n SIDI xafi uca indeh ayi din.   

2 Di iweḥḥan n AREBBI indeh ayi ɣar temmurt n Israil uca issars ayi x ijj n wedrar yuɛřan mixef tuɣa ca n řebni am yict n tendint ɣar uɣezdis n ljanub nnes.   

3 Yiwyi ayi din, u xzar, ijj n weryaz. Ṣṣifet nnes am ṣṣifet n nnḥas u deg ufus nnes ijj n ufiřu n řeqṭen d ijj n uɣanim n řeɛbar. Netta tuɣa ibedd ɣar tewwart.

4 Issiweř akidi weryaz nni: “A mmis n bnadem, xzar s tiṭṭawin nnec, seř s imezzuɣen nnec uca sars uř nnec i marra nni i d ac ɣa ssecneɣ, maɣar tᵉttwassqebded ɣar da ḥima ad ac t ssecneɣ. Marra min twařid, ini t i taddart n Israil!”

5 Xzar, ɣar barra n Taddart tuɣa din ijj n weɣbar nni tuɣa i d as dd-innḍen kuřci. Deg ufus n weryaz tuɣa d ijj n uɣanim n řeɛbar n setta n iɣaǧen, kuř ijjen zzaysen d ijj n uɣiř d ijj n cbar n ufus. Netta iɛbar tiru n řḥiḍ nni, aqa-t d ijj n uɣanim, u řuɛřa nnes uřa d ijj n uɣanim. □  

6 Xenni yusa-dd ař řebni n tewwart nni ixezzaren ɣar ccarq uca igeɛɛed x ddruj nnes, uca iɛbar tanebdat n tewwart, tiru nnes anect n ijj n uɣanim u tiru n tnebdat nneɣni uřa d ijj n uɣamin.

7 Tuzeggart n ict n texxamt n tewwart d ijj n uɣanim u tiru nnes uřa d ijj n uɣanim. Jar texxamin n tewwart tuɣa din xemsa n iɣaǧen u tanebdat n řebni n tewwart ɣar uɣezdis n wesqif n řebni n tewwart ɣar uɣezdis n Taddart, aqa-tt d ijj n uɣanim.

8 Netta iɛbar asqif n řebni n tewwart ɣar daxeř, aqa-t d ijj n uɣanim.

9 Iɛbar asqif n řebni n tewwart, aqa-t di tmenya n iɣaǧen, uca řeḍruf n řḥiḍ nnes tuɣa aten di tnayen n iɣaǧen. Asqif n n řebni n tewwart tuɣa ɣar uɣezdis n Taddart.

10 Zi jjihet n texxamin n tewwart ɣar uɣezdis n ccarq n řebni n tewwart, aqa din třata zzaysent ɣar uɣezdis-a u třata zzaysent ɣar uɣezdis nneɣni. Aqa atent ɣarsent d ijj n řeɛbar. Řeḍruf n řḥid ɣarsen d řeɛbar d ijjen ɣar uɣezdis-a u ɣar uɣezdis nneɣni.

11 Iɛbar tiru n wadaf n řebni n tewwart, aqa-t di ɛecra n iɣaǧen, uřa d tuzzeggart n řebni n tewwart, aqa-tt di třeṭṭac n iɣaǧen.

12 Ttasiɛ zzat i texxamin n tewwart tuɣa ijj n uɣiř ɣar uɣezdis-a uca ɣar uɣezdis nneɣni tuɣa ttasiɛ uřa d ijj n uɣiř. Ict n texxamt ɣares setta n iɣaǧen ɣar ijj n uɣezdis d setta iɣaǧen ɣar ijj n uɣezdis nneɣni.

13 Iɛbar ɛawed řebni n tewwart zi tzeqqa n ict n texxamt ař tazeqqa n wenneɣni. Tiru nnes tuɣa-t di xemsa u-ɛicrin n iɣaǧen, adaf arendad n wadaf nneɣni.

14 Igga uřa d řeɛbar ɣar řeḍruf n řḥiḍ: settin n iɣaǧen, uca řemraḥ ikka x ṭṭarf n řḥiḍ, inneḍ as-dd řemraḥ i řebni n tewwart marra.

15 Zi zzat n tewwart n wadaf ař zzat n wesqif n tewwart n daxeř, aqa din xemsin n iɣaǧen.

16 Tuɣa řekwazi ḥṣaren ɣar texxamin n tewwart u ɣar řeḍruf n řḥiḍ ɣar uɣezdis n daxeř n řebni n tewwart deg wenneḍ, uřa di řeḥyuḍ n barra u tuɣa řekwazi deg wenneḍ xezzaren ɣar daxeř u x kuř ijj zi řeḍruf n řḥiḍ tᵉttafed din ticejjura n tini.

17 Indeh ayi-dd ɣar řemraḥ n barra, uca xzar, aqa din ixxamen d ict n tisi n zzellij ittwaggen deg wenneḍ n řemraḥ. Tuɣa din třatin n ixxamen ɣar tisi n zzellij nni.

18 Tisi n zzellij tuɣa-tt ɣar uɣezdis n řebniyyat n tewwart, teqqen nican i tuzzeggart n řebniyyat n tewwart. Tanita tuɣa-tt d tisi n zzellij i iǧan wadday.

19 Netta iɛbar tiru zi zzat n řebni n tewwart i iǧan ɣar wadday n řemraḥ ař řemraḥ n daxeř ɣar uɣezdis nnes n barra, mya n iɣaǧen. Ammu i iɛbar ccarq d ccamal n řemraḥ.

20 Zi řebni n tewwart nni ixezzaren ɣar ccamal, ɣar řemraḥ n barra, iɛbar tuzzeggart nnes d tiru nnes.

21 Tuɣa třata n texxamin nnes ɣar uɣezdis-a d třata ɣar uɣezdis nneɣni, d řeḍruf nnes n řḥiḍ uřa d řeḥyuḍ nnes n barra ɣarsen d řeɛbar d ijjen am řebni n tewwart tamezwarut. Tuzzuggart tuɣa-tt xemsin n iɣaǧen d tiru nnes tuɣa-tt xemsa u-ɛicrin n iɣaǧen.

22 Řekwazi nnes d řeḥyuḍ nnes n barra uřa d ticejjura nnes n tini tuɣa ɣarsen řeɛbar d ijjen am řebni n tewwart nni ixezzaren ɣar ccarq. Ttgeɛɛaden ɣares x ijj n ddruj ak-d sebɛa n treffidin uca řeḥyuḍ nnes n barra tuɣa aten ɣar uɣezdis n zzat.

23 Řebni n tewwart n řemraḥ n daxeř tuɣa-tt zzat n řebni n tewwart n ccamal d tenni n ccarq. Zeg řebni n tewwart n barra ař řebni n tewwart n daxeř iɛbar mya n iɣaǧen.

24 Xenni indeh ayi ɣar uɣezdis n ljanub, u xzar, tuɣa din ijj n řebni n tewwart nni ixezzaren ɣar ljanub. Iɛbar řeḍruf n řḥiḍ d řeḥyuḍ nnes n barra uca řeɛburat nsen tuɣa aten d ijj.

25 Řebni n tewwart ɣares řekwazi uca uřa d řeḥyuḍ n barra daysen řekwazi am wenneɣni. Tuzzuggart nnes tuɣa-tt di xemsin n iɣaǧen u tiru nnes di xemsa u-ɛicrin n iɣaǧen.

26 Drujj dayes sebɛa n treffidin u řeḥyuḍ nnes n barra tuɣa aten ɣar zzat. Tuɣa ɣares ticejjura n tinni x řeḍruf n řḥiḍ, icten ɣar ijj n uɣezdis u icten ɣar uɣezdis nneɣni.

27 Tuɣa din ɛawed ict n řebni n tewwart ɣar řemraḥ n daxeř nni ixezzaren ɣar ljanub. Iɛbar zeg ict n řebni n tewwart ař řebni n tewwart nneɣni ɣar uɣezdis n ljanub: mya n iɣaǧen.

28 Xenni yiwi ayi ɣar řebni n tewwart n ljanub ɣar řemraḥ n daxeř. Iɛbar řebni n tewwart n ljanub, tuɣa řeɛburat nnes d ijjen.

29 Ixxamen nnes d řeḍruf nnes n řḥiḍ uřa d řeḥyuḍ nnes n barra ɣarsen d řeɛburat d ijjen. Řebni n tewwart tuɣa ɣares řekwazi uca uřa d řeḥyuḍ nnes n barra ɣarsen řekwazi d ijjen am tinni. Tuzzuggart nnes tuɣa-tt di xemsin n iɣaǧen u tiru nnes di xemsa u-ɛicrin n iɣaǧen.

30 Nnḍen as-dd řeḥyuḍ n barra. Tuzzuggart nnes tuɣa-t di xemsa u-ɛicrin n iɣaǧen u tiru nnes di xemsa n iɣaǧen.

31 Tuɣa řeḥyuḍ nnes n barra ɣar řemraḥ n barra. Tuɣa din ticejjura n tini x řeḍruf n řḥiḍ u ddruj nnes dayes tmenya n treffidin.

32 Xenni yiwi ayi ɣar řemraḥ n daxeř, ɣar uɣezdis n ccarq. Iɛbar řebni n tewwart n ljanub, tuɣa řeɛburat nnes d ijjen.

33 Tixxamin nnes d řeḍruf nnes n řḥiḍ uřa d řeḥyuḍ nnes n barra ɣarsen d řeɛburat d ijjen. Řebni n tewwart tuɣa ɣares řekwazi uca uřa ɣar řeḥyuḍ nnes n barra i dd asen innḍen marra. Tuzzuggart nnes tuɣa-tt di xemsin n iɣaǧen u tiru nnes di xemsa u-ɛicrin n iɣaǧen.

34 Řeḥyuḍ nnes n barra tuɣa aten ɣar řemraḥ n barra. Tuɣa din ticejjura n tini x řeḍruf n řḥiḍ nnes, am ɣar uɣezdis-a uřa ɣar uɣezdis nneɣni, u ddruj nnes dayes tmenya n treffidin.

35 Xenni yiwi ayi ɣar řebni n tewwart n ccamal uca iɛbar xenni řeɛburat d ijjen.

36 Tixxamin nnes n tewwart d řeḍruf nnes n řḥid d řeḥyuḍ nnes n barra ɣarsen řekwazi deg wenneḍ nsen. Tuzzuggart nnes tuɣa di xemsin n iɣaǧen uca tiru nnes di xemsa u-ɛicrin n iɣaǧen.

37 Řeḍruf nnes n řḥiḍ tuɣa aten ɣar řemraḥ n barra. Tuɣa din ticejjura n tini ɣar uɣezdis-a u ɣar uɣezdis nneɣni x řeḍruf nnes. Ddruj nnes dayes tmenya n treffidin.

38 Tuɣa din ijj n wexxam s ict n tewwart ɣar řeḍruf n řeḥyuḍ n řebniyyat n tewwart, ad din ssirden taɣarṣt n wecmaḍ.

39 Di daxeř n wesqif n řebni n tewwart tuɣa din tnayen n ṭṭabřat ɣar uɣezdis-a u tnayen n ṭṭabřat ɣar uɣezdis nneɣni ḥima ad xasent ɣarṣen taɣarṣt n wecmaḍ d tɣarṣt n ddenb d tɣarṣt n umarwas.

40 Barra ɣar ijj n uɣezdis n zzat ɣar mani geɛɛden ɣar wadaf n řebni n tewwart n ccamal tuɣa din tnayen n ṭṭabřat, u ɣar uɣezdis n zzat nneɣni ɣar wesqif n řebni n tewwart tuɣa din ɛawed tnayen n ṭṭabřat.

41 Ammu tuɣa din arebɛa n ṭṭabřat ɣar ijj n uɣezdis u arebɛa n ṭṭabřat ɣar uɣezdis nneɣni ɣar iɣezdisen n řebni n tewwart, aqa din tmenya n ṭṭabřat i min xef zemmaren ad ɣarṣen.

42 Tuɣa din arebɛa n ṭṭabřat zi tṣuḍar ittwaneqcen ɣar ddruj n řebni n tewwart. Tuzzuggart n ṭṭabřa tuɣa-tt d ijj n uɣiř d wezyen u tiru nnes d ijj n uɣiř d wezyen u řuɛřa nnes d ijj n uɣiř. Mmarsen xas řeqcuɛ i zi ɣarrṣen taɣarṣt n wecmaḍ d tewhibt n tɣarṣt.

43 Taryiwin n ijj n cbar n ufus ttwaggent deg wenneḍ ɣar daxeř n wesqif n řebni n tewwart, u tuɣa ittxeṣṣa ad mmarsen aysum i tewhibt n tɣarṣt x ṭṭabřat i din iǧan.

44 Ɣar barra n řebni n tewwart n daxeř tuɣa din tixxamin n imeɣnajen di řemraḥ n daxeř nni iǧan ɣar uɣezdis n zzat n řebni n tewwart n ccamal. Udem nnes ɣar zzat tuɣa ixezzar ɣar ljanub. Tawwart nni ɣar uɣezdis n řebni n tewwart n ccarq tuɣa txezzar ɣar ccamal.

45 Netta issiweř akidi: “Taxxamt-a nni zi ixezzar wudem nnes ɣar ljanub, aqa-tt i ikehhanen nni iḥeṭṭan x tsexxart n Taddart.

46 Taxxamt nni txezzar wudem nnes ɣar ccamal, aqa-tt i ikehhanen nni iḥeṭṭan x tsexxart n uɛalṭar. Nitni d ayt n Ṣaduq nni ɣa dd-iqarrben ɣar SIDI zeg ayt n Lawi, maḥend ad as sexxaren.”

47 Iɛbar řemraḥ: tuzzeggart nnes mya n iɣaǧen u tiru nnes mya n iɣaǧen, ijj n ukwadrun. Aɛaltar tuɣa-t zzat n Taddart.

48 Xenni yiwi ayi ɣar wesqif n Taddart uca iɛbar řeḍruf n řḥiḍ n wesqif, xemsa n iɣaǧen ɣar ijj n uɣezdis u xemsa n iɣaǧen ɣar uɣezdis nneɣni, uřa d tiru n tewwart, třata n iɣaǧen ɣar ijj n uɣezdis u třata n iɣaǧen ɣar uɣezdis nneɣni.

49 Tuzzuggart n wesqif tuɣa-tt ɛicrin n iɣaǧen u tiru nnes ḥiṭac n iɣaǧen, d man aya ɣar uɣezdis n treffidin n ddruj i zi zemmaren ad geɛɛden. Tuɣa din ɛawed ipilaren ɣar řeḍruf n řḥiḍ, ijj ɣar uɣezdis-a u ijj ɣar uɣezdis nneɣni.

□ 

40:5 Taddart - awař-a ixs ad yini ‘Taddart n Arebbi’ niɣ ‘Zzawect Iqeddsen’. tiru n řḥiḍ - s Tɛibranit ‘tiru n řebni’.

Taddart n Zzawect Tameqqrant n jdid

41

1 Netta yiwi ayi ɣar Wexxam n Zzawect Tameqqrant uca iɛbar řeḍruf n řḥiḍ. Tuɣa-ten setta n iɣaǧen ɣar uɣezdis-a u setta n iɣaǧen ɣar uɣezdis nneɣni, x tiru n Uqiḍun.

2 Tiru n wadaf tuɣa-tt ɛecra n iɣaǧen uca udmawen n řeḥyuḍ ɣar uɣezdis n wadaf tuɣa aten xemsa n iɣaǧen ɣar uɣezdis-a u xemsa n iɣaǧen ɣar uɣezdis nneɣni. Iɛbar tuzzeggart nnes: arebɛin n iɣaǧen, uca tiru nnes: ɛicrin n iɣaǧen.

3 Yudef-dd ɣar daxeř uca iɛbar řḥiḍ nni ɣar ṭṭarf n wadaf n Wexxam n Daxeř: tnayen n iɣaǧen uca tewwart tuɣa-tt setta n iɣaǧen uca tiru n wadaf sebɛa n iɣaǧen.

4 Iɛbar tuzzeggart n Wexxam n Daxeř: ɛicrin n iɣaǧen, uca tiru nnes: ɛicrin n iɣaǧen ɣar zzat n Wexxam n Zzawect Tameqqrant. Xenni inna ayi: “Wa d Aqdas x Uqeddas!”

5 Iɛbar řḥiḍ n Taddart: setta n iɣaǧen, uca tiru n kuř axxam n uɣezdis tuɣa-t di arebɛa n iɣaǧen deg wenneḍ n Taddart marra.

6 tixxamin n uɣezdis tuɣa atent taxxamt zzat i texxamt nneɣni, třata di řuɛřa, uca amenni třatin n twařawin ict n texxamt. Uca tixxamin nni iwḍent ař řḥiḍ n Taddart nni din iǧan i texxamin i d as dd-innḍen, maḥend ad iqeddem asenned i tḥenya n texxamin. War iɛeddeř ad awḍent tḥenya ař daxeř di řḥiḍ n Taddart.

7 Ɣar sennej deg wenneḍ immarni di ttasiɛ nni iǧan ɣar ixxamen n uɣezdis x kuř ṭṭebqet Maɣar x kuř ṭṭebqet n taddart inneḍ-dd ijj n ukulwar i Taddart marra. X uya tedweř Taddart dayes ttasiɛ ktar sennej u ammu i izemmar bnadem ad dd-igeɛɛed zeg wadday ɣar ṭṭebqet sennej s ṭṭebqet n řwesṭ.

8 Ẓriɣ ict n řgeɛɛdet i d as dd-innḍen i Taddart marra, aqa-tt d dsusa n ixxamen n uɣezdis: ijj n uɣanim n řeɛbar ikemmřen, setta n iɣaǧen ař mani iwḍen ɣar tisi.

9 Tiru n řḥiḍ nni igga aɣezdis n barra n řebni ak-d ixxamen n uɣezdis, tuɣa-tt xemsa n iɣaǧen, uca ammu uřa d ttasiɛ yarezmen i iqqimen ɣar Taddart ak-d ixxamen n uɣezdis, ttasiɛ i dd-yusin-dd ak-d Taddart.

10 Uca min iqqimen ɛad aqa d ijj n ttasiɛ jar ixxamen di řemřaḥ ɣar ccamal d yinni ɣar ljanub n ɛicrin n iɣaǧen, deg wenneḍ n Taddart, deg wenneḍ nnes marra.

11 Teffeɣ tewwart n řebni n ixxamen n uɣezdis ɣar ttasiɛ yarezmen i iqqimen, ict n tewwart teffeɣ ɣar ccamal uca tawwart nneɣni teffeɣ ɣar ljanub. Tiru n ttasiɛ iqqimen tuɣa-tt di xemsa n iɣaǧen deg wenneḍ nnes marra.

12 Řebni ɣar wudem n řemraḥ ittwaɛezřen ɣar řɣarb tuɣa ɣares ict n tiru n sebɛin n iɣaǧen uca řḥiḍ n řebni tuɣa-t di xemsa n iɣaǧen deg wenneḍ nnes marra, uca tuzzeggart nnes tuɣa-tt di tesɛin n iɣaǧen.

13 Netta iɛbar tuzzeggart n Taddart: mya n iɣaǧen. Řemraḥ ittwaɛezřen d řebni i dayes iǧan ak-d řeḥyuḍ nnes, aqa ɣarsen tuzzeggart d ict: mya n iɣaǧen.

14 Am tiru n wudem n Taddart ɣar uɣezdis nnes n ḍeffar am řemraḥ ittwaɛezřen ɣar uɣezdis nnes n ccarq tuɣa mya n iɣaǧen.

15 Iɛbar uřa d tuzzeggart n řebni nni tuɣa ɣar zzat n řemraḥ ittwaɛezřen ař ḍeffar nnes. Ikulwaren nnes ɣar uɣezdis-a u ɣar uɣezdis nneɣni tuɣa aten di mya n uɣiř.

Daxeř n Zzawect Tameqqrant, isqifen ɣar řemraḥ n zzat,

16 tinebdatin d řekwazi iḥṣaren d řebniyyat s ikulwaren i d as dd-innḍen i třata n řefwaqi nsent zzat i tnebdatin n tewwura, marra aya tuɣa ittwassduri s teřwiḥin n ukeccud, zi temmurt ař řekwazi uca řekwazi simant nsen tuɣa ttwassduryen.

17 X wudem i iǧan sennej i wadaf, am x wudem n daxeř am x wudem n barra n Taddart u x marra řḥiḍ ɣar daxeř u ɣar barra tuɣa din tiřwiḥin n ukeccuḍ.

18 Tuɣa ttwaggen xasen ikiruben d tcejjura n tini. Aqa din ict n tcejjart n tini jar ijj n ukirub d ijj n ukirub nneɣni uca kuř akirub ɣares tnayen n wudmawen: □  

19 udem n bnadem nni ixezzaren ɣar tcejjart n tini ɣar ijj n uɣezdis d wudem n wayrad ameẓyan ixezzaren ɣar tcejjart n tini ɣar uɣezdis nneɣni. Ammu i ten ggin deg wenneḍ n marra Taddart.

20 Zi temmurt ař sennej n tewwart ttwaggen ikiruben d tcejjura n tini uca ɛawed x řḥiḍ n Zzawect Tameqqrant.

21 Řeḍruf ɣar uɣezdis n tewwart n Zzawect Tameqqrant ggin ijj n ukwadrun uca ccuf n Uqeddas iḍhar-dd am ccuf n Zzawect.

22 Aɛalṭar tuɣa-t n ukeccuḍ u řuɛřa nnes tuɣa-t třata n iɣaǧen u řebni sadu nnes tnayen n iɣaǧen di řuɛřa nnes. Ɣares tiɣemmura uca řebni sadu nnes d iɣezdisen nnes tuɣa aten zeg ukeccuḍ. Netta issiweř akidi: “Ta d tazewḍa nni iǧan zzat i wudem n SIDI.”

23 Zzawect Tameqqrant d Weqdas ɣarsen tnayen n tewwura.

24 Tuɣa ɣar tiwwura, ɣar kuř icten zzaysent, tnayen n teřwiḥin am wafriwen, tnayen n teřwiḥin nni zemmaren ad nuqqaren, tnayen i yict n tewwart u tnayen i tewwart nneɣni.

25 Di tewwura n Zzawect Tameqqrant ttwaggen ikiruben d tcejjura n tini nni ittwaggen am yinni x řeḥyuḍ. Tuɣa din tasqift n ukeccuḍ ɣar wudem n wesqif ɣar barra.

26 Tuɣa din řekwazi ḥsaren d tcejjura n tini ɣar uɣezdis-a u ɣar uɣezdis nneɣni, ɣar tnayen n iɣezdisen n wesqif, ɣar ixxamen i iǧan ɣar uɣezdis n Taddart u ɣar tesqifin.

□ 

41:18 ikiruben - ict n marka n lmalakat.

Ixxamen n ikehhanen

42

1 Netta issuffeɣ ayi-dd barra ɣar řemraḥ n barra nni iǧan ɣar ccamal. Netta indeh ayi ɣar řebni n ixxamen nni iǧan ɣar uɣezdis n řemraḥ ittwaɛezřen u ɣar uɣezdis n řebni n Zzawect Tameqqrant, ɣar uɣezdis n ccamal,

2 ɣar uɣezdis nnes d azirar n mya n iɣaǧen, ɣar wadaf n ccamal, maca tiru nnes tuɣa di xemsin n iɣaǧen.

3 Tuɣa řebni zzat i ttasiɛ yarezmen n ɛicrin n iɣaǧen n řemraḥ n daxeř u zzat i zzellij n řemraḥ n barra. Ijj n ukulwar ak-d ixxamen nnes tuɣa isenned x ukulwar nneɣni, uca aqa din třata n ṭṭebqat.

4 Zzat n ixxamen tuɣa din ijj n ukulwar ɣar daxeř s ict n tiru n ɛecra n iɣaǧen, ict n tebridt n mya n iɣaǧen, uca tiwwura n wadaf nsen tuɣa atent ɣar ccamal.

5 Ixxamen n sennej tuɣa aten ḥṣaren, maɣar ikulwaren kksen ktar ttasiɛ zzaysen x yexxamen n wadday u x yexxamen ɣar řwest n řebni.

6 Minzi tuɣa aten di třata n řefwaqi, maca war ɣarsen ipilaren am yipilaren n řemraḥat. X uya tuɣa aten ixammen nni ḥsaren ktar x yinni n wadday d yinni di řwesṭ am ɣarsen txezzared zi temmurt.

7 Řḥiḍ nni tuɣa ɣar barra qibač i yexxamen, řḥiḍ nni iǧan ɣar uɣezdis n řemraḥ n barra, i dd-ittekken zzat i yexxamen, tuɣa ɣares tuzzeggart n xemsin n iɣaǧen.

8 Minzi tuzzeggart n marra ixxamen nni iǧan ɣar řemraḥ n barra, tuɣa-tt di xemsin n iɣaǧen. Maca xzar, ɣar uɣezdis n Zzawect Tameqqrant tuɣa-tt di mya n iɣaǧen.

9 Swadday n ixxamen-a teggur tebridt zi ccarq xmi dd ɣarsen tiwḍed zi řemraḥ n barra.

10 Ɣar tiru n řḥiḍ n řemraḥ ɣar ccarq, řḥiḍ zzat i řemraḥ ittwaɛezřen u ɣar uɣezdis n řebni, tuɣa din ɛawed řebniyyat n ixxamen,

11 uca akulwar i dd-ittekken zzatsen tuɣa am tenni n ixxamen nni iǧan ɣar uɣezdis n ccamal, anect tuzzeggart anect tiru u marra uffuɣen nnes tuɣa aten am ṣṣenɛat d wadafen nnes ɣar uɣezdis n ixammen ɣar ccamal.

12 Am mammec din adafen ɣar texxamin tinni iwejjhen ɣar ljanub, amenni i din iǧa uřa d ijj n wadaf ɣar beddu n tebridt, tabridt nni itteffɣen zi zzat i řḥid n řemraḥ ittwaɛezřen uca tᵉttakkwaḍ ɣar webrid i x dd ɣa yas bnadem zi ccarq ɣar řemraḥ ittwaɛezřen.

13 Xenni inna ayi: “Ixxamen nni iǧan ɣar ccamal u ixxamen nni iǧan ɣar ljanub, inni iǧan ɣar zzat n řemraḥ ittwaɛezřen, aqa aten d ixxamen iqeddsen mani ikehhanen, inni i ɣa dd-iqarrben ɣar SIDI, ad ccen tiwhibin iqeddsen aṭṭas. Din ittxeṣṣa ad sarsen nitni tiwhibin iqeddsen aṭṭas: tawhibt n řɣiǧet d tewhibt n ddenb d tewhibt n umarwas, minzi amcan iqeddes qaɛ.

14 Xmi ɣa udfen ikehhanen, war iɛeddeř ad uyuren zi Zzawect Iqeddsen ɣar řemraḥ n barra. Ad ssarsen arruḍ nsen n tsexxart, maɣar wanita d amqeddes. Ad arḍen arruḍ nneɣni uca xenni ad dd-qarrben ɣar řemraḥ nni iǧan i řgens.”

Zzawect Tameqqrant n jdid - Jjihet Iqeddsen

15 Umi ikemmeř netta řeɛbar n min iǧan daxeř n Taddart, issuffuɣ ayi-dd zeg webrid n tewwart nni ixezzaren ɣar ccarq uca iksi řeɛbar n jjihet iqeddsen deg wenneḍ marra.

16 Iɛbar aɣezdis n ccarq s uɣanim n řeɛbar: xemsa-mya n iɣunam s uɣanim n řeɛbar deg wenneḍ.

17 Iɛbar aɣezdis n ccamal, xemsa-mya n iɣunam s uɣanim n řeɛbar deg wenneḍ.

18 Iɛbar aɣezdis n ljanub, xemsa-mya n iɣunam s uɣanim n řeɛbar.

19 Inuqqar ɣar uɣezdis n lɣarb uca iɛbar xemsa-mya n iɣunam s uɣanim n řeɛbar.

20 Netta iɛbar řebni n Zzawect Tameqqrant ɣar arebɛa n tɣemmura nnes. Tuɣa ɣares deg wenneḍ nnes ijj n řḥiḍ s ict n tuzzeggart n xemsa-mya n iɣunam n řeɛbar d ict n tiru n xemsa-mya n iɣunam n řeɛbar maḥend ad ifarz jar min iǧan iqeddsen d min war iǧin iqeddsen.

Aɛuǧi n SIDI idweř-dd ɣar Zzawect Tameqqrant

43

1 Xenni indeh ayi ɣar tewwart, ɣar tewwart nni ixezzaren ɣar ccarq.

2 Xzar, yusa-dd uɛuǧi n AREBBI n Israil zi jjihet n ccarq uca tmijja nnes tuɣa-tt am řhess n waman aṭṭas uca tammurt tceɛceɛ s uɛuǧi nnes.

3 Udem n řewḥiy i ẓriɣ tuɣa am řewḥiy i ẓriɣ umi dd-usiɣ ḥima ad areddǧeɣ tandint. Aqa d iweḥḥan am řewḥiy i ẓriɣ ɣar yeɣzar n Xabur, uca wḍiɣ s wudem inu ɣar temmurt.   

4 Aɛuǧi n SIDI yudef ɣar Taddart s tewwart nni ixezzaren ɣar ccarq.

5 Xenni issgeɛɛed ayi-dd Arruḥ uca issidef ayi ɣar řemraḥ n daxeř, uca xzar, aɛuǧi n SIDI iccur Taddart.   

6 Uca sřiɣ ict n tmijja tessawař akidi zi daxeř n Taddart uca aryaz ibedd ɣar uɣezdis inu.

7 Netta inna ayi: “A mmis n bnadem, wa d amcan n řɛarc inu u amcan n třeqqa n iḍaren inu, mani ɣa zedɣeɣ di řwesṭ n ayt n Israil i řebda. Uca nitni, taddart n Israil, nitni uřa d ijeǧiden nsen, war ssxemmajen ɛad Isem inu iqeddsen s farq-ccɣeř nsen u s řxecbat n l’aṣnam n ijeǧiden nsen x řegɛudi nsen mani ttqeddamen tiwhibin nsen   

8 am ggin tanebdat nsen zzat i tnebdat inu, d ṭṭarf n tewwart nsen ɣar ṭṭarf n tewwart inu, iqqim mɣir ijj n weɣbar jar ayi-dd d nitni. Ammu i ssexmejen Isem inu iqeddsen s jjɛayef nsen nni ggin, ařami cciɣ ten deg weɣḍab inu.

9 Nitni ad xafi ssiggʷejen farq-ccɣeř nsen d řxecbat n l’aṣnam n ijeǧiden nsen, maḥend ad zemmareɣ ad zedɣeɣ di řwest nsen i řebda.

10 Cek, a mmis n bnadem, barreḥ s Taddart-a i taddart n Israil ḥima ad seḍḥan zi ssibbet n řmuɛṣiyyat nsen uca ejj i-ten ad ɛbaren ccekl nnes.

11 Mařa seḍḥan zi marra min ggin, scen asen xenni ccekl n Taddart d tisars nnes, uffuɣen nnes d adafen nnes d marra ccekl nnes d marra lfarayiḍ nnes, wah, marra ickalen nnes d marra tiweṣṣa nnes uca ari marra man aya zzat i tiṭṭawin nsen, ḥima xenni ad ḥḍan marra ccekl nnes d marra lfarayiḍ nnes, uca ad zzaysen ggen.”

Aɛalṭar d udeccen nnes

12 “Ta d ccariɛa n Taddart: x tqiccat n wedrar ad yiři wemcan nnes deg wenneḍ nnes iqeddsen qaɛ. Ta d ccariɛa n Taddart.”   

13 “Ina d řeɛburat n uɛalṭar s iɣaǧen: ijj n uɣiř aqa-t d ijj n uɣiř d ijj cbar n ufus. Tarya nnes d ijj n uɣiř u tiru nnes d ijj n uɣiř. Tma nnes ɣar ṭṭarf nnes i d as dd-innḍen aqa d ijj n wezyen n uɣiř. Wa d dsas n uɛalṭar. □  

14 Zi tarya di temmurt ař tareffidet n wadday n uɛalṭar: tnayen n iɣaǧen, u tiru nnes: ijj n uɣiř, u zi treffidet n wadday n uɛalṭar ař tareffidet n sennej n uɛalṭar: arebɛa n iɣaǧen u tiru nnes ijj n uɣiř.

15 Řebni ɣar sennej, adrar n Arebbi’, igga arebɛa n iɣaǧen di řuɛřa u zeg ufurnu n uɛalṭar geɛɛden-dd zzayes arebɛa n waccawen sennej nnes.

16 Afurnu n uɛalṭar ɣares ict n tuzzeggart n tenɛac n iɣaǧen d ict n tiru n tenɛac n iɣaǧen, ijj n ukwadrun s arebɛa n iɣezdisen nnes.

17 Tareffidet nnes sennej ɣares ict n tuzzeggart n arbeɛṭac n iɣaǧen d ict n tiru n arbeɛṭac n iɣaǧen ɣar arebɛa n iɣezdisen nnes, u tma nnes i d as dd-innḍen aqa d azyen n uɣiř, uca tarya nnes d ijj n uɣiř deg wenneḍ nnes uca tareffidin n ddruj nnes xezzaren ɣar ccarq.”

18 Netta inna ayi: “A mmis n bnadem, ammu i iqqar Sidi inu, SIDI: ‘Tina d lfarayiḍ inu i uɛalṭar deg wass i di t ɣa ggen, maḥend ad xas ssgeɛɛden taɣarṣt n tmessi u maḥend ad xas zeǧɛen idammen.’

19 Ammu i iqqar Sidi inu, SIDI: ‘Ad tewced ijj n ufunas, ameẓyan n ict n tfunast, d tawhibt n tɣarṣt n ddenb i ikehhanen zeg Ilawiyyen, i yinni dd-iqqarṣen zi Ṣaduq, inni ɣari dd-iqarrben maḥend ad ayi sexxaren.

20 Ad teksid zeg idammen nnes uca ad ten tegged ɣar arebɛa n waccawen n uɛalṭar u ɣar arebɛa n tɣemmura n treffidet u x tma nnes i d as dd-innḍen ɣar ṭṭarf nnes. Ittxeṣṣa ad zzayes tekksed ddenb nnes u ad t tṣeřḥed.

21 Awarni as ad teksid afunas nni ameẓyan n tɣarṣt n ddenb. Ittxeṣṣa asen ad t sscemḍen deg wemcan ittwaggen n Taddart barra i Zzawect Iqeddsen.

22 Deg wass wiss tnayen ad dd-tessqarrbed ijj n umyan zeg iɣayḍen icnan aṭṭas d taɣarṣt n ddenb. Ad zzayes kksen ddenb zeg uɛalṭar am mammec zzayes kksen ddenb s ufunas ameẓyan.

23 Xmi ɣa tkemmřed takessit n ddenb, ad dd-tessqarrbed ijj n ufunas, ameẓyan n tfunast icnan qaɛ, uřa d ijj n icarri icnan aṭṭas zeg wuǧi.

24 Ad ten dd-tessqarrbed zzat i wudem n SIDI uca ikehhanen ad xas ssuyusen tameǧaḥt u ad ten ssgeɛɛden am tɣarṣt n wecmaḍ i SIDI.

25 Sebɛa n wussan ad tesswejded di kuř ass ijj n umyan d taɣarṣt n ddenb. Ad sswejden ɛawed ijj n ufunas, ameẓyan n tfunast, uřa d ijj n icarri n wuǧi, ittxeṣṣa ad iřin cnan aṭṭas.

26 Sebɛa n wussan ad tegged aṣřaḥ i uɛalṭar uca ad t ssizedgen u ad t ssqeddsen.

27 Mařa kemmřen nitni ussan-a, xenni ad yiři deg wass wiss tmenya, belli ikehhanen ad sswejden tɣarṣa nwem n wecmaḍ d tewhibin nwem n uqadi x uɛalṭar u Necc ad xawem arḍiɣ!’, ammu i iqqar Sidi inu, SIDI.”

□ 

43:13 aḥsin - niɣ ‘abeḥrur’.

Řḥakem d ikehhanen

44

1 Xenni yarra ayi ɛawed ɣar tewwart n barra n Zzawect Iqeddsen nni ixezzaren ɣar ccarq. Tuɣa tbelleɛ.

2 Inna ayi SIDI: “Tawwart-a ad teqqim tbelleɛ, war tarzem ca uca uřa d ijj ad zzayes yadef. Minzi SIDI, AREBBI n Israil, yudef zzayes, x uya ad teqqim tbelleɛ.

3 Řḥakem waha i yeǧan d řḥakem, ad din iqqim ḥima ad yecc aɣrum zzat i wudem n SIDI. Ad yadef s ukulwar n wesqif n řebni n tewwart uca ad iffeɣ s ukulwar nnes.”

4 Awarni as indeh ayi s tewwart n ccamal ɣar zzat n Taddart. Xezzareɣ, uca xzar, aɛuǧi n SIDI iccur Taddart n SIDI. Xenni wḍiɣ s uɣembub inu ɣar temmurt.

5 Inna ayi SIDI: “A mmis n bnadem, egg uř nnec, xzar s tiṭṭawin nnec uca seř s imezzuɣen nnec marra min d ac ɣa ssiwřeɣ x marra tiweṣṣa n Taddart n SIDI u x marra izerfan nnes. Egg uř nnec x kuř ijjen i ittadfen Taddart s marra uffuɣen n Zzawect Iqeddsen

6 uca ini i yinni ittɣewwɣen, i taddart n Israil: ‘Ammu i iqqar Sidi inu, SIDI: Cfa marra jjɛayef nwem, a taddart n Israil,

7 maɣar kenniw tessidfem ibarraniyyen, inni war ittwaxetnen n wuř u inni war ittwaxetnen n arrimet, maḥend ad iřin di Zzawect inu Iqeddsen u ad ssɛiǧten ammu Taddart inu, řami kenniw tiwyem aɣrum inu, ixs ad yini tadunt d idammen, u arẓin nitni Řɛahd inu sennej i marra jjɛayef i teggim s yixef nwem.

8 Kenniw war teḥḍim aḥeṭṭu x min iǧan iqeddsen i Necc uca teggim imeḥḍayen i yixef nwem maḥend ad ḥḍan x Zzawect inu Iqeddsen.”

9 “Ammu i iqqar Sidi inu, SIDI: ‘Uřa d ijj n řbarrani nni war ittwaxetnen uř nnes u war ittwaxetnen aysum nnes ad yadef ɣar Zzawect inu Iqeddsen. Ammu i ɣa yiři i kuř řbarrani nni iǧan di řwesṭ n ayt n Israil.

10 Ilawiyyen nni yaggʷejen xafi aṭṭas umi zzayi iweddar Israil, ffɣen zeg webrid, uyuren awarni imeyḍa nsen n l’aṣnam. Aqa nitni ad arbun řmuɛṣiyyet nsen.

11 Ad ḥḍan di Zzawect inu Iqeddsen ɣar řebniyyat n tewwart n Taddart uca ad sexxaren ɛawed di Taddart. Nitni ad ɣarṣen taɣarṣt n wecmaḍ d tɣarṣt i řgens uca ad bedden zzat i wudem n řgens maḥend ad asen sexxaren.

12 Umi tuɣa ttsexxaren zzat i wudem n imeyḍa nsen n l’aṣnam u umi ten tuɣa d ict n ssibbet i dd-yiwyen řmuɛṣiyyet i taddart n Israil, x uya aqa ssgeɛɛdeɣ Necc afus inu xasen u nitni ad arbun řmuɛṣiyyet nsen, ammu i iqqar Sidi inu, SIDI.

13 War iɛeddeř ad ɣari dd-qarrben maḥend ad ayi iřin d ikehhanen u maḥend ad dd-qarrben ɣar marra timesřayin iqeddsen inu, ɣar tmesřayin iqeddsen qaɛ. Nitni ad arbun řefdiḥet nsen d jjɛayef i ggin.

14 Ad ten ggeɣ maḥend ad ḥḍan x tsexxart di Taddart, x marra řxedmet nnes u x marra min ittxeṣṣa ad dayes ittwagg.’ ”

15 “Maca ikehhanen ilawiyyen, ayt n Ṣaduq, inni iḥḍan aḥeṭṭu n Zzawect inu Iqeddsen xmi xafi iggʷejen ayt n Israil, ad ɣari dd-qarrben maḥend ad ayi sexxaren. Nitni ad bedden zzat i wudem inu maḥend ad ɣari dd-awyen tadunt d idammen, ammu i iqqar Sidi inu, SIDI.

16 Nitni ad adfen ɣar Zzawect inu Iqeddsen uca ad dd-qarrben ɣar ṭṭabřa inu maḥend ad ayi sexxaren u ad ḥḍan tasexxart inu.

17 Ad yiři xmi ɣa yadfen ɣar řebniyyat n tewwart n řemraḥ n daxeř, ad arḍen arruḍ n řeqṭen. War iɛeddeř ad arḍen ca n taḍuft xmi ɣa sexxaren di řebniyyat n tewwart n řemraḥ n daxeř u ɣar daxeř nnes.

18 Areẓẓat n řeqṭen ad iřin x izeǧifen nsen u ssraweř n řeqṭen ad iřin x tejɛinnatin nsen, war beysen ca min zi ɣa ssuffɣen tidi.

19 Xmi ɣa ffɣen ɣar řemraḥ n barra, ɣar řemraḥ n barra ɣar řgens, xenni ad kksen arruḍ nsen i di sexxaren uca ad t ssarsen deg ixxamen iqeddsen. Awarni as ad arḍen arruḍ nneɣni, ḥima war ssqeddasen řgens s warrud nsen.

20 War ssquccaren azeǧif nsen u war ttejjin tijeṭṭayin nsen ad ayřent amenni waha. Nitni ad qessen acuwwaf n uzeǧif nsen mliḥ.

21 War iɛeddeř uřa i yijj n ukehhan ad isu binu, xmi ɣa yadef ɣar řemraḥ n daxeř.

22 War d asen iɛeddeř i ikehhanen maḥend ad awyen ict n tajjač niɣ ict n tnuřuft d tamɣart i yixef nsen. Iɛeddeř maḥend ad awyen mɣir tiɛzuray zi zzariɛet n taddart n Israil ict n tajjač tenni d tajjač n ijj n ukehhan.   

23 Ad ssřemden řgens inu řfarq jar min iǧan iqeddsen d min war iǧin iqeddsen uca ad ten ssaregben řfarz jar min ixemjen d min izdigen.

24 Deg umcubbec ad kkaren ḥima ad carrɛen. Ad ten ḥakmen ɛlaḥsab lfarayiḍ inu. Nitni ad ḥḍan tiweṣṣa inu d lfarayiḍ inu di marra řeɛyudat inu ittwaggen uca ad ssqeddsen ussan inu n ssebt.

25 War iɛeddeř ad ireḥḥeg ukehhan ɣar ijj n bnadem immuten ařami ɣa issexmej ixef nnes. Iɛeddeř waha ad ssxemjen ixef nsen mɣir i babatsen niɣ i yemmatsen niɣ i mmitsen niɣ i yeǧitsen niɣ i umatsen niɣ i učmatsen nni war imřicen ɛemmarṣ.

26 Awarni usizdeg nnes ittxeṣṣa asen ad ḥessben sebɛa n wussan i netta.

27 Deg wass nni i ɣa yadef ɣar Uqeddas, ɣar řemraḥ n daxeř, maḥend ad isexxar deg Uqeddas, ittxeṣṣa as ad dd-issqarreb taɣarṣt n ddenb, ammu i iqqar Sidi inu, SIDI.”

28 “Wa ad yiři d řwart nsen: Necc d Řwart nsen. War d asen tᵉtticim uřa d ijj n wagřa n temmurt di Israil: Necc d Agřa nsen.   

29 Iɛeddeř ad ccen tawhibt n řɣiǧet d tɣarṣt n ddenb d tɣarṣt n umarwas. Marra min ittwaḥarrmen di Israil ad asen yiři.

30 Mummu n tmenzut n marra u marra tawhibt n usgeɛɛed, zi marra tiwhibin nwem n usgeɛɛed, ad yiři i ikehhanen. Tamezwarut n warecti nwem ad tt tewced i ukehhan, ḥima ad tarsa lbaraka x taddart nnec.   

31 Uřa d ict n řxecbet niɣ min ittwacarrgen n ijḍaḍ niɣ n řebḥayem, war iɛeddeř ad t ccen ikehhanen.”   

Tasɣart n temmurt i iǧan i SIDI

45

1 “Xmi ɣa tebḍam tammurt d řwart s tqedduḥt, ad twehhbem ict n tewhibt n usgeɛɛed i SIDI, ict n tesɣart iqeddsen zi temmurt: tuzzeggart nnes ad tiři xemsa u-ɛicrin-ařef n iɣunam n řeɛbar d tiru nnes ɛecra-ařaf n iɣunam n řeɛbar. Marra tammurt i d as dd-innḍen ad tiři tqeddes.

2 Xemsa-mya di xemsa-mya n iɣunam n řeɛbar ɣar arebɛa iɣezdisen nnes ad zzayes iřin i Zzawect Iqeddsen. Uca deg wenneḍ nnes xemsin n iɣaǧen ad iřin d ddmani n tarewsa.

3 S řeɛbar-a ad teɛbared di tuzzeggart xemsa u-ɛicrin-ařef u di tiru ɛecra-ařaf n iɣunam n řeɛbar u Zzawect Iqeddsen ad dayes tiři, ixs ad yini Aqdas x Uqeddas.

4 Ad tiři d ict n temmurt iqeddsen. Ad tiři i ikehhanen nni ittsexxaren di Zzawect Iqeddsen, inni dd-iqarrben maḥend ad sexxaren i SIDI. Ad tiři i nitni d amcan n tzeddiɣin nsen d ijj n wemcan iqeddsen i Zzawect Iqeddsen.

5 Ict n temmurt s ict n tuzzeggart n xemsa u-ɛicrin-ařef u s ict n tiru n ɛecra-ařaf n iɣunam n řeɛbar ad tiři i Ilawiyyen nni ittsexxaren di Taddart, ad tiři d řmulk i nitni, s ɛicrin n řebniyyat n ixxamen.

6 Ad tewcem ict n temmurt s ict n tiru n xemsa-ařaf u s ict n tuzzeggart n xemsa u-ɛicrin-ařef n iɣunam n řeɛbar d tammurt i tendint, zzat i temmurt n tewhibt iqeddsen n usgeɛɛed. Ad tiři i marra taddart n Israil.

7 Tasɣart n temmurt n řḥakem ad tiři ɣar ijj n uɣezdis uřa ɣar uɣezdis nneɣni n temmurt n tewhibt iqeddsen n usgeɛɛed u n tesɣart n temmurt n tendint, zzat i tewhibt iqeddsen n usgeɛɛed u zzat i tesɣart n temmurt n tendint, zeg uɣezdis n řɣarb ɣar řɣarb u zeg uɣezdis n ccarq ɣar ccarq. Tuzzuggart ad tiři nican zzat i uɣezdis n icten zi tseqqař n řwart, zeg weymir i iǧan ɣar řɣarb ař weymir i iǧan ɣar ccarq.

8 Tammurt ad tiři nnes, tasɣart nnes di Israil. U řḥukkam inu war ḥessaren ɛad řgens inu, maca ad wcen tammurt i taddart n Israil, i tqebbař nsen.”

Řḥeqq n řḥakem d min xas iǧan

9 “Ammu i iqqar Sidi inu, SIDI: ‘Cfa awem, a kenniw, řḥukkam n Israyil! Sbeɛɛed xawem lɛunf u ggem řḥeqq d tsegda uca kksem ibeɛɛaj nwem x řgens inu, ammu i iqqar Sidi inu, SIDI.

10 Ittxeṣṣa ad ɣarwem yiři ijj n řmizan nican d ijj n ifa nican d ijj n ubatu nican. □    

11 Ittxeṣṣa ad yiři řeɛbar n ifa d řeɛbar n ubatu d řeɛbar d ijj, ḥima ad yiři ubatu d ict zi tɛeccart n uḥumir, uca ict n tɛeccart n uḥumir ad teswa ifa. Řeqyas n řeɛbar nsen ad yiři zeg uḥumir.

12 Aciql aqa-t ɛicrin jira. Ɛicrin ciqlu, xemsa u-ɛecrin ciqlu, xemmesṭac ciqlu, ad awem yiři ijjen mina.’ ”   

13 “Ta d tewhibt n usgeɛɛed nni i ɣa tessgeɛɛdem: ict n tsittut n ijj n ifa zeg ijj n uḥumir n yirden uca ad tewcem uřa d ict n tsittut n ijj n uḥumir n imendi.

14 X tewṣeyyet n zzect, tawṣiyyet n řqedd n ubatu n zzect: aqa ict n teɛcart n ubatu n ijj n ukuru, akuru nni isekkwin ijj n uḥumir n ɛecra ibatuten, minzi ɛecra ibatuten d ijj n uḥumir.

15 Xenni ijj zeg wuǧi x mitayen n wuǧi zi ddmani n tarewsa n temmurt n Israil i ifeyyḍen s waman, am tewhibt n řɣiǧet u am tɣarṣt n wecmaḍ u am tewhibt n řehna, maḥend ad tegged aṣřaḥ i nitni, ammu i iqqar Sidi inu, SIDI.

16 Marra řgens n temmurt, marra nitni ad carcen di tewhibt n usgeɛɛed i řḥakem di Israil.

17 Ad yiři x řḥakem maḥend ad yegg tiɣarṣa n wecmaḍ d tewhibt n řɣiǧet d tɣarṣt n useyyeb di řeɛyudat u deg wussan n uyur n jdid u x wussan n ssebt, wah, x marra ussan n řeɛyudat n taddart n Israil. Netta ad issewjed taɣarṣt n ddenb d tewhibt n řɣiǧet d tewhibt n wecmaḍ d tewhibin n řehna, maḥend ad igg aṣřaḥ i taddart n Israil.” □  

Řeɛyudat d tewhibin

18 “Ammu i iqqar Sidi inu, SIDI: ‘Deg uyur amezwaru, deg wass amezwar n uyur, ad teksid ijj n ufunas icnan aṭṭas, ameẓyan n tfunast, uca ad zzayes tekksed ddenb zi Zzawect Iqeddsen.

19 Akehhan ad iksi zeg idammen n tɣarṣa n ddenb uca ad ten yegg x řeḍruf i iǧan ɣar uɣezdis n tewwura n Taddart, ɣar arebɛa n tɣemmura n treffidet n uɛalṭar u x řeḍruf n tewwart n řemraḥ n daxeř.

20 Ammu i ɣa tegged deg wass wiss sebɛa n uyur, di ṭṭweɛ n wenni iweddaren deg webrid u di ṭṭweɛ n uqubbani, ammu i ɣa teggem aṣřaḥ i Taddart.’ ”

21 “Deg uyur amezwaru, deg wass wiss arbeɛṭac n uyur ad tiři Tɣarṣt n Useɛdu i kenniw, ad yiři řɛid i yijj n řmijař n sebɛa n wussan, ad ccen aɣrum břa antun.   

22 Deg wass nni ad issewjed řḥakem ijj n ufunas ameẓyan am tɣarṣṭ n ddenb i yixef nnes u i marra řgens n temmurt.

23 Di sebɛa n wussan n řɛid ad issewjed ict n tɣarṣt n wecmaḍ i SIDI: sebɛa n ifunasen imeẓyanen d sebɛa n icarriyyen icnan, marra sebɛa n wussan nni, uřa d ict n tɣarṣt n ddenb n ijj n umyan zeg iɣayḍen kuř ass.

24 Ad issewjed ɛawed tawhibt n řɣiǧet: ijj n ifa i yijj n ufunas ameẓyan u ijj n ifa i yijj n icarri u ijj n uhinu n zzect i yijj n ifa.

25 Deg yuyur wiss sebɛa, deg wass wiss xemmesṭac n uyur ittxeṣṣa as ad yegg ammu marra man aya di řɛid, sebɛa n wussan: am tɣarṣt n ddenb am tɣarṣt n wecmaḍ, am tewhibt n řɣiǧet am zzect.”   

□ 

45:10 abatu - ijj n ‘ubatu’ ɛraḥař 20 niɣ 40 litru.

□ 

45:17 ad igg asřaḥ - niɣ ‘ad ifdi’. Xzar Izhd. 78:35.

46

1 “Ammu i iqqar Sidi inu, SIDI: ‘Tawwart n řemraḥ n daxeř nni ixezzaren ɣar ccarq ad tiři tbelleɛ di setta n wussan n řxedmet. Deg wass n ssebt ad tennurzem uřa x wass n uyur n jdid ad tennurzem.

2 Ad dd-yadef řḥakem zi barra s ukulwar n wesqif n řebni n tewwart uca ad ibedd ɣar ṭṭarf n řebni n tewwart. Ikehhanen ad sswejden tiɣarṣa nnes n wecmaḍ d tɣarṣa nnes n tmessi u netta ad isjed x tnebdat n tewwart uca ad zzayes iffeɣ ɛawed. War ttbelliɛen tawwart ař tameddit.

3 Řgens n temmurt ad isjed zzat i wadaf n řebni n tewwart x wussan n ssebt u x wussan n uyur n jdid zzat i wudem n SIDI.

4 Taɣarṣt n wecmaḍ nni i ɣa dd-issqarreb řḥakem i SIDI deg wass n ssebt, ad tiři setta n izmaren icnan d ijj n icarri icna.

5 Tawhibt n řɣiǧet ad tiři ijj n ifa i yijj n icarri, u i izmaren ad tiři tewhibt n rɣiǧet min izemmar ufus nnes ad t yawi uca xenni arni ijj n uhinu n zzect i kuř ifa.

6 Deg wass n uyur n jdid: ijj n ufunas icnan aṭṭas, ameẓyan n tfunast, u setta n izmaren d ijj n icarri. Ittxeṣṣa ad iřin cnan aṭṭas.

7 Ad issewjed ijj n ifa i kuř afunas ameẓyan u ijj n ifa i kuř icarri d tawhibt n řɣiǧet u i izmaren anect izemmar ufus nnes ad t yawi, u zi zzect ittxeṣṣa ad issewjed ijj n uhinu i kuř ifa.’ ”

8 “Xmi ɣa yadef řḥakem, ad yadef zeg ukulwar n wesqif n řebni n tewwart uca ad iffeɣ zeg ukulwar nnes ɛawed.

9 Xmi dd ɣa yas řgens n temmurt zzat i wudem n SIDI deg wussan ittwaggen n řeɛyudat, ittxeṣṣa wi ɣa yadfen zeg ukulwar n řebni n tewwart n ccamal maḥend ad as ibendeq, ad iffeɣ s ukulwar n řebni n tewwart n ljanub, u wi ɣa yadfen s ukulwar n řebni n tewwart n ljanub, ad iffeɣ s ukulwar n řebni n tewwart n ccamal. War iddikkwiř zi řebni n tewwart mani dd-yudef, maca ad dd-iffeɣ zi tenni yeǧan arendad nnes.

10 Řḥakem ad yadef di řwest nsen. Xmi ɣa yadfen u xmi dd ɣa ffɣen, ad dd-ffɣen jmiɛ.”

11 “Di řeɛyudat u deg wussan ittwaggen n řɛid ad tiři tewhibt n řɣiǧet d ijj n ifa i kuř afunas ameẓyan u ijj n ifa i kuř icarri u i izmaren anect izemmar ufus nnes ad t yawi, uca xenni arni ijj n uhinu n zzect i kuř ifa.”

12 “Xmi ɣa issewjed řḥakem ict n tewhibt n řxaḍar, ict n tɣarṣt n wecmaḍ niɣ tiwhibin n řehna am tewhibt n řxaḍar i SIDI, xenni ad as arzmen tawwart nni ixezzaren ɣar ccarq. Netta ad issewjed taɣarṣt nnes n wecmaḍ d tewhibin nnes n řehna, am mammec tent issewjed deg wass n ssebt, u xmi ɣa iffeɣ ad bellɛen tawwart awarni řami iffeɣ netta.”

13 “Kuř ṣṣbeḥ ad tesswejded ijj n izmar n ijj n useggʷas icnan qaɛ am tewhibt n wecmaḍ i SIDI.

14 Ittxeṣṣa ad kides tesswejded di kuř ṣṣbeḥ ict n tsittut n ijj n ifa d ict n ttuřut n ijj n uhinu n zzect maḥend ad zzayes tessuffed aren azdad am tewhibt n řɣiǧet i SIDI. Aqa d tiweṣṣa ittduman, i řebda.

15 Nitni ad sswejden izmar d tewhibt n řɣiǧet d zzect di kuř tiwecca am tɣarṣt n tmessi n řebda.”

16 “Ammu i iqqar Sidi inu, SIDI: ‘Xmi ɣa iwc řḥakem ict n tarzeft i yijj zeg iḥenjiren nnes, xenni man aya ad tiři d řwart nnes. Ad tiři i iḥenjiren nnes, aqa-t d agřa nnes di řwart.

17 Maca mařa iwca zi řwart nnes ict n tarzeft i yijjen zeg imsexxaren nnes, xenni ad tiři nnes ař aseggʷas n třelli. Xenni ad dd-tedweř tesɣart ɣar řḥakem, minzi aqa-tt d řwart nnes, ad tiři i iḥenjiren nnes. □  

18 War iɛeddeř i řḥakem ad ikkes ca zi tesɣart n řgens ařami ɣa ikecceḍ agřa nsen. Netta ad isswart tasɣart i iḥenjiren nnes zeg wagřa nnes, ḥima war ittwazuzzar řgens inu, umi i ɣa ittwaqřeɛ kuř ijj zeg wagřa nnes.’ ”

19 Xenni indeh ayi am dd-ikka x tebridt nni ɣar uɣezdis n řebni n tewwart ař ixxamen iqeddsen n ikehhanen nni tuɣa iwařan ccamal. U xzar, aqa din ijj n wemcan ɣar ḍeffar n tnayen n iɣezdisen nnes, ɣar řɣarb.

20 Netta inna ayi: “Wa d amcan mani ɣa ssenwen ikehhanen taɣarṣt n tikkest n umarwas d tɣarṣt n ddenb u mani ɣa ssenggwen tawhibt n řɣiǧet, ḥima war tt ssuffɣen ca barra ɣar řemraḥ n barra, ařami i ɣa ssqeddsen řgens ammu.”

21 Xenni issuffeɣ ayi barra ɣar řemraḥ n barra uca indeh ayi ɣar arebɛa n tɣemmura n řemraḥ. U xzar, di kuř taɣmart n řemraḥ aqa din ijj n řemraḥ nneɣni, ijj n wemcan ifarzen di řemraḥ di kuř taɣmart n řemraḥ.

22 Di arebɛa n tɣemmura n řemraḥ n zzat tuɣa din ixxamen am řemraḥat iseqqfen s ict n tuzzeggart n arebɛin n iɣaǧen d ict n tiru n třatin n iɣaǧen. Ixxamen deg arebɛa n tɣemmura ɣarsen řeɛbar d ijj.

23 Deg wenneḍ n arebɛa n ixammen nni tuɣa din ict n tseddiyt i d asen-dd innḍen. Aqa ggin řmejmarat sadu i tseddyin i d as dd-innḍen.

24 Netta inna ayi: “Tina d kuzinat mani ɣa ssenggʷen imsexxaren n Taddart taɣarṣt n řgens.”

□ 

46:17 ad tiři nnes - ixs ad yini aqa tasɣart ad tiři i umsexxar nnes.

Iɣzar i dd-iffɣen zi Zzawect Tameqqrant

47

1 Awarni aya yiwi ayi ɛawed ɣar wadaf n Taddart, u xzar, zi sadu tanebdat n Taddart tteffɣen waman ɣar ccarq, minzi aɣezdis n zzat n Taddart tuɣa-t ɣar ccarq u tuɣa ttazzřen hekkwan aman zi swadday n uɣezdis azeřmaḍ n Taddart, ɣar uɣezdis n ljanub n uɛalṭar.

2 Issuffeɣ ayi-dd zeg ukulwar n řebni n tewwart n ccamal uca indeh ayi ɣar tebridt nni ɣar barra, jjihet n tewwart n barra, ɣar ukulwar nni ixezzaren ɣar ccarq, u xzar, aman ttazzřen zi teɣmart n zzat afusi.

3 Umi dd-iffeɣ weryaz ɣar ccarq, tuɣa ɣares afiřu n řeɛbar deg ufus nnes uca iɛbar ařef n iɣaǧen. Isseẓwa ayi x waman uca aman iwḍen ař ticeɛbin.

4 Iɛbar ɛawed ařef n iɣaǧen uca isseẓwa ayi x waman uca aman iwḍen ař ifadden. Ɛawed iɛbar ařef n iɣaǧen uca isseẓwa ayi ɛad ktar uca aman iwḍen ař tijɛinnatin.

5 Iɛbar twařat nneɣni ařef n iɣaǧen uca aman dewřen d ijj n iɣzar war zmireɣ ad t ẓwiɣ x iḍaren, maɣar aman geɛɛden ařami tuɣa ittxeṣṣa ad iɛumm bnadem, aqa-t d ijj n iɣzar i war izemmar ḥed ad t iẓwa x iḍaren.

6 Netta inna ayi: “Ma teẓrid tt, a mmis n bnadem?” Xenni indeh ayi am ggureɣ nnec uca yarra ayi ɣar tma n iɣzar.

7 Umi dd-dewřeɣ necc, xzar, beddent din aṭṭas n tcejjura x tma n iɣzar, am ɣar tma-ya am ɣar tma nni.   

8 Xenni inna ayi: “Aman-a ttazzřen ɣar jjihet n ccarq uca hekkwan ɣar Řewḍa uca ttakkwaḍen ɣar Řebḥar Immuten. Xenni ttazzřen di řebḥar uca ad ttwassggenfan aman ɛawed.

9 Ad imsar, belli kuř řeɛmar i din ittenhezzan ad iddar, mani ma i dd ɣa yawḍen tnayen n iɣezran. Ad din iřin iseřman aṭṭas, minzi aman-a ttazzřen dinni uca ad ttwassgenfan waman n řebḥar. Mani ma i dd ɣa yas yeɣzar-a, ad din tiři tudart.

10 Ad imsar belli ad iřin iyemmaren n iseřman zi Ɛayn-Jadyi ař Ɛayn-Ɛiglayim. Ad din iřin imucan i ujeffaf n traccawin. Asřem nsen ad yiři ɛlaḥsab marka nnes, am wesřem n Řebḥar Ameqqran, aṭṭas s waṭṭas,

11 maca tindat nnes d iyeřmamen nnes war ttwaggenfan, ad qqimen meǧḥen.

12 Ɣar yeɣzar, x tma nnes, x tma-ya u x tma nni, ad iřin ɛřam kuř ticejjura, maḥend ad zzaysent ccen, tinni umi tafart nsent war tᵉttisřaw u řɣiǧet nsent war t qeṭṭi ca. Kuř ayur ad wcent řɣiǧet d ṭṭri, maɣar aman n yeɣzar ffɣen-dd zi Zzawect Iqeddsen. Řɣiǧet nsent ad tiři i macca d tafart nsent i ugenfu.”   

Iymiren d ubeṭṭu n temmurt

13 “Ammu i iqqar Sidi inu, SIDI: ‘Wa ad yiři d aymir i x i ɣa tewcim tammurt d řwart i tenɛac n tqebbař n Israil. Yusuf ad iksi tnayen n tseqqar.

14 Kenniw ad tt twartem, ijj am wenneɣni, i uya ssgeɛɛdeɣ afus inu uca jjuǧeɣ ad tt wceɣ i řejdud nwem. Tammurt-a ad tiři d tasɣart nwem.   

15 Wa ad yiři d aymir n temmurt: ɣar uɣezdis n ccamal, zi Řebḥar Ameqqran x webrid ɣar Ḥitlun ař dd-tusid ɣar Ṣadad,

16 xenni ɣar Ḥamat, Bayruta, Sibrayim nni yeǧa jar weymir n temmurt n Dimacq d weymir n temmurt n Ḥamat, xenni ɣar Ḥaṣr-Hatixun nni yeǧa ɣar weymir n Ḥawran.

17 Zi řebḥar ad dd-iffeɣ weymir ɣar Ḥasr-Ɛaynun, x uɣezdis n weymir n Dimacq uca xenni ɣar ccamal, ɣar ccamal u x uɣezdis n weymir n Ḥamat. Wa ad yiři d aɣezdis n ccamal.

18 Aɣezdis n ccarq ittekk zi jar Ḥawran d Dimacq u zi jar Jilɛad d temmurt n Israil x L’Urdun. Kenniw ad t tɛebbarem zeg weymir ař řebḥar n ccarq. Wa ad yiři d aɣezdis n ccarq.

19 Aɣezdis n ljanub, aqa-t ɣar ljanub zi Tamar ař aman n Maribut-Qadac uca ittekk x Teɣzurt n Teɣzart n Miṣra ař Řebḥar Ameqqran. Wa ad yiři d aɣezdis n ljanub ɣar ljanub.

20 Aɣezdis n řɣarb d Řebḥar Ameqqran, zeg weymir nni iǧan ɣar ljanub ař arendad n webrid ɣar Ḥamat, wa ad yiři d aɣezdis n lɣarb.’ ”

21 “Ad tebḍam tammurt-a jar awem ɛlaḥsab tiqebbař n Israil.

22 Kenniw ad tt jjen d řwart i kenniw u i ibarraniyyen di řwesṭ nwem, inni urwen iḥenjiren di řwesṭ nwem. Nitni ad awem iřin am yinni dd-ittwaxeřqen di temmurt jar ayt n Israil. Ad asen tiři tasɣart akidwem di řwesṭ n tqebbař n Israil.

23 Ɣar teqbič i ɣar ɣa izdeɣ am ubarrani, din ad as tewcem tasɣart nnes! Ammu i ɣa tiři, iqqar Sidi inu, SIDI.’ ”

48

1 “Ina d ismawen n tqebbař.

Zi ṭṭarf n ccamal qaɛ, x webrid n Ḥitlun ařami ɣa tawḍed ɣar Ḥamat, Ḥaṣar-Ɛinan, tammurt n weymir n Dimacq, x uɣezdis n ccamal n Ḥamat umi xas tᵉttekked: ad as yiři am uɣezdis n ccarq am uɣezdis n řebḥar, ict n tesɣart i Dan.

2 X weymir n Dan, zeg uɣezdis n ccarq ař řebḥar:

ict n tesɣart i Acir.

3 X weymir n Acir, zeg uɣezdis n ccarq ař řebḥar:

ict n tesɣart i Naftali.

4 X weymir n Naftali, zeg uɣezdis n ccarq ař řebḥar:

ict n tesɣart i Manassa.

5 X weymir n Manassa, zeg uɣezdis n ccarq ař řebḥar:

ict n tesɣart i Ifrayim.

6 X weymir n Ifrayim, zeg uɣezdis n ccarq ař řebḥar:

ict n tesɣart i Rubin.

7 X weymir n Rubin, zeg uɣezdis n ccarq ař řebḥar:

ict n tesɣart i Yahuda.

8 X weymir n Yahuda, zeg uɣezdis n ccarq ař tma n řebḥar, ad tiři tewhibt n usgeɛɛed, tenni i ɣa twehhbem, s ict n tiru n xemsa u-ɛicrin-ařef n iɣunam n řeɛbar u s ict n tuzzeggart am tuzzeggart n icten zi tseqqar inneɣni zeg uɣezdis n ccarq ař tma n řebḥar. Zzawect Iqeddsen ad tiři di řwest nnes.

9 Tawhibt n usgeɛɛed i SIDI nni i ɣa tessgeɛɛdem, ad tiři s ict n tuzzeggart n xemsa u-ɛicrin-ařef n iɣunam n řeɛbar u s ict n tiru n ɛecra-ařaf n iɣunam n řeɛbar.

10 Tawhibt iqeddsen n usgeɛɛed ad tiři i ina:

I ikehhanen: ɣar ccamal xemsa u-ɛicrin-ařef n iɣunam n řeɛbar, u ɣar řɣarb tiru nnes ɛecra-ařaf n iɣunam n řeɛbar, u ɣar ccarq tiru nnes ɛecra-ařaf n iɣunam n řeɛbar, u ɣar ljanub tuzzeggart nnes xemsa u-ɛicrin-ařef n iɣunam n řeɛbar. Zzawect Iqeddsen n SIDI ad tiři di řwest nnes.

11 Ad tiři temmurt-a iqeddsen i ikehhanen zeg ayt n Ṣaduq, inni iḥḍan aḥeṭṭu inu, inni war dd-iffɣen ca zeg webrid zi ssibbet n uweddar n ayt n Israil, am ffɣen uřa d ayt n Lawi.

12 Ad tiři d ict n tewhibt n usgeɛɛed i nitni zi tewhibt n temmurt, ad tiři tqeddes qaɛ, ad tiři x weymir n Ilawiyyen.

13 Ɣar weymir ak-d ikehhanen ad ɣarsen tiři i Ilawiyyen ict n temmurt s ict n tuzzeggart n xemsa u-ɛicrin ařef n iɣunam n řeɛbar, s ict n tiru n ɛecra-ařaf n iɣunam n řeɛbar. Marra tuzzeggart ad tiři xemsa u-ɛicrin-ařef n iɣunam n řeɛbar, u tiru nnes ad tiři ɛawed ɛecra-ařaf n iɣunam n řeɛbar.

14 War iɛeddeř ad zzenzen uřa d ca zzayes, war iɛeddeř ad tt beddřen niɣ ad tt sseɛdun, aqa-tt d řemxeyyer n temmurt, minzi aqa-tt d tamqeddast qaɛ.

15 Xemsa-ařaf n iɣunam n řeɛbar nni i ɣa iqqimen ɣar tiru, ɣar zzat n xemsa u-ɛicrin-ařef n iɣunam n řeɛbar, ad iřin i tudart n kuř ass di tendint, i tzeddiɣt u i ddmani n tarewsa. Ad tiři tendint di řwesṭ nnes.

16 Ina ad iřin d řeɛburat nnes: ɣar uɣezdis n ccamal xemsa u-rebɛin-mya n iɣunam n řeɛbar, ɣar uɣezdis n ljanub xemsa u-rebɛin-mya n iɣunam n řeɛbar, ɣar uɣezdis n ccarq xemsa u-rebɛin-mya n iɣunam n řeɛbar, ɣar uɣezdis n řebḥar xemsa u-rebɛin-mya n iɣunam n řeɛbar. □  

17 Ddmani n tarewsa n tendint: ɣar ccamal ad iřint mitayen u-xemsin n iɣunam n řeɛbar, ɣar ljanub mitayen u-xemsin n iɣunam n řeɛbar, ɣar ccarq mitayen u-xemsin n iɣunam n řeɛbar, ɣar řɣarb mitayen u-xemsin n iɣunam n řeɛbar.

18 Min iqqimen zi tuzzeggart ɣar zzat n tewhibt iqeddsen n usgeɛɛed, ɛecra-ařaf n iɣunam n řeɛbar ɣar ccarq d ɛecra-ařaf n iɣunam n řeɛbar ɣar uɣezdis n řɣarb, ad yiři zzat n temmurt n tewhibt iqeddsen n usgeɛɛed. Ṣṣabet nnes ad tiři d macca i imsexxaren n tendint.

19 Imsexxaren n tendint, aqa ad tt sexxaren zi marra tiqebbař n Israil.

20 Marra tawhibt n usgeɛɛed ad tiři xemsa u-ɛicrin-ařef x xemsa u-ɛicrin-ařef n iɣunam n řeɛbar. Ad ssgeɛɛden tawhibt n usgeɛɛed d ijj n ukwadrun ak-d tesɣart n tendint i dayes.

21 Min iqqimen ad yiři i řḥakem, ɣar ijj n uɣezdis u ɣar uɣezdis nneɣni n tewhibt iqeddsen n usgeɛɛed u n tesɣart n tendint. Min iǧan ɣar uɣezdis n zzat n xemsa u-ɛicrin-ařef n iɣunam n řeɛbar n tewhibt n usgeɛɛed ař aymir n ccarq, u ɣar uɣezdis n řɣarb ɣar zzat n xemsa u-ɛicrin-ařef n iɣunam n řeɛbar ař aymir n řɣarb ɣar řebḥar, zzat i tseqqar nneɣni n temmurt, d man aya ad yiři i řḥakem.

Ad tiři d ict n tewhibt iqeddsen n temmurt nni i ɣa ssgeɛɛden, u Zzawect Iqeddsen n Taddart ad tiři di řwest nnes.

22 Zi min iǧan d tasɣart n Ilawiyyen u zi min iǧan d tasɣart n tendint nni iǧan di řwesṭ n min ɣa yiři i řḥakem, ad yiři marra min iǧan jar temmurt n Yahuda d temmurt n Binyamin, i řḥakem.

23 Min iqqimen n tqebbař zeg uɣezdis n ccarq ař řebḥar:

ict n tesɣart i Binyamin.

24 X weymir n Binyamin, zeg uɣezdis n ccarq ař řebḥar:

ict n tesɣart i Cimɛun.

25 X weymir n Cimɛun, zeg uɣezdis n ccarq ař řebḥar:

ict n tesɣart i Issakar.

26 X weymir n Issakar, zeg uɣezdis n ccarq ař řebḥar:

ict n tesɣart i Zabulun.

27 X weymir n Zabulun, zeg uɣezdis n ccarq ař řebḥar:

ict n tesɣart i Jad.

28 X weymir n Jad, ɣar uɣezdis n ljanub di jjihet n ljanub, ad yiři weymir zi Tamar ař aman n Mariba-Qadac, xenni ad yekk x Teɣzart n Miṣra ař Řebḥar Ameqqran.

29 Ta d temmurt nni ittxeṣṣa kenniw ad tt tebḍam d tasɣart n řwart i tqebbař n Israil u tina d tiseqqar nsen, ammu i iqqar Sidi inu, SIDI.”

Amsebḍi n temmurt (Ḥiz. 48)

Tandint iqeddsen

30 “D yina i ɣa yiřin d uffuɣen n tendint:

Ɣar ccamal aqa din xemsa u-rebɛin-mya n řeɛburat.

31 Tiwwura n tendint ad ttwařaɣant ɛlaḥsab ismawen n tqebbař n Israil: třata n tewwura ad iřint ɣar ccamal: icten n Rubin, icten n Yahuda, icten n Lawi.

32 Ɣar uɣezdis n ccarq aqa din xemsa u-rebɛin-mya n řeɛburat, ak-d třata n tewwura: icten n Yusuf, icten n Binyamin, icten n Dan.

33 Ɣar uɣezdis n ljanub aqa din xemsa u-rebɛin-mya n řeɛburat, ak-d třata n tewwura: icten n Cimɛun, icten n Issakar, icten n Zabulun.

34 Ɣar uɣezdis n řɣarb aqa din xemsa u-rebɛin-mya n řeɛburat, ak-d třata n tewwura nsen: icten n Jad, icten n Acir, icten n Naftali.

35 Řeɛbar deg wenneḍ n tendint aqa-t di tmenṭac-ařef n řeɛburat u zeg wass nni ad yiři yisem n tendint d wa:

‘SIDI AQA-T DIN!’ ”

□ 

48:16 ɣar uɣezdis n řebḥar - niɣ ‘ɣar uɣezdis n řɣarb’.

Daniyal

Daniyal jar imsexxaren n ujeǧid n Babil

1

1 Deg useggʷas wiss třata n tgelda n ujeǧid Yahuyaqim, ajeǧid n Yahuda, yusa-dd Nabuxadnaṣṣar, ajeǧid n Babil, ɣar Urcalim uca inneḍ as-dd.   

2 Sidi igga Yahuyaqim, ajeǧid n Yahuda, deg ufus nnes, uřa d ict n tesɣart n řeqcuɛ n Taddart n AREBBI. Netta yiwyi ten ɣar temmurt n Cinɛar, di taddart n arebbi nnes uca yiwyi ten ɣar wexxam n txubay n arebbi nnes.

3 Inna ujeǧid i Acfanaz, azeǧif n imsexxaren nnes icennɛen, aqa wanita ad yawi iḥudriyyen zeg ayt n Israil, zi zzariɛet n ujeǧid u zi tarwa n taṣiřet,

4 iḥudriyyen inni war di iǧi uřa d ijj n řɛib, inni d iṣebḥanen, ittwassřemden di marra tiɣit, ssnen tussna, ɣarsen řeɛqeř s řefhamet u ɣarsen tizemmar i tsexxart di řeqṣar n ujeǧid, ḥima ad asen ssřemden idlisen d yiřes n Ikaldaniyyen. □  

5 Ajeǧid igga asen ijj n lmaɛica di kuř ass zi macca n ujeǧid u zi binu n ṭṭabřa n tsessit nnes, u ḥima ad ten ssřemden třata n iseggʷusa. Ɣar uneggar n iseggʷusa nni ad sexxaren zzat i wudem n ujeǧid.

6 Zeg ayt n Yahuda tuɣa din jar asen Daniyal, Ḥananya, Micayil d Ɛazarya.

7 Ameqqran n imsexxaren icennɛen iwca asen ismawen nneɣni. Daniyal igga as Balṭacaṣṣar, Ḥananya Cadrax, Micayil Micax u Ɛazarya igga as Ɛabd-Naɣu.

8 Daniyal tuɣa igga uř nnes maḥend war issxemmij ixef nnes s macca d binu n ṭṭabřa n ujeǧid u ittar i umeqqran n imsexxaren icennɛen, ḥima war issxemmij ixef nnes zzaysen.

9 AREBBI isscen i Daniyal tamexsiwt nnes icewwaren d arreḥmet nnes zzat i wudem n ameqqran n imsexxaren icennɛen.

10 Ameqqran n imsexxaren icennɛen inna i Daniyal: “Necc tteggʷedeɣ zi bab inu, ajeǧid, wenni i kenniw iweṣṣan x macca d tsessit, maɣar mayemmi ad iẓar iɣembab nwem zerryen x iḥudriyyen nneɣni, iqrinen nwem? Kenniw ad tewcem azeǧif inu i ujeǧid!”

11 Xenni inna Daniyal i uweqqaf nni tuɣa igga umeqqran n imsexxaren icennɛen x Daniyal, Ḥananya, Micayil d Ɛazarya:

12 “Qeǧeb imsexxaren nnec ɛecra n wussan. Ejj ad aneɣ wcen zi min ittwazarɛen i macca uřa d waman ḥima ad nsu.

13 Xenni ejj ad aneɣ qeddmen zzat i wudem nnec mammec iǧa waddud nneɣ uřa d iḥudriyyen nni ittᵉtten zi macca n ujeǧid mammec iǧa waddud nsen u egg am mammec tᵉttwařid cek!”

14 Netta isřa asen uca iqeǧeb i-ten ɛecra n wussan.

15 Ɣar uneggar n ɛecra n wussan dewřen nitni ttbanen cnan u ṣebḥen x marra iḥudriyyen i iccen zi macca n ujeǧid.

16 Xenni imsar aqa aweqqaf ikkes asen macca nsen igellden d binu i ittxeṣṣa asen ad swen uca iwca asen zi min ittwazarɛen.

17 I arebɛa n iḥudriyyen-a iwca asen AREBBI tussna d řeɛqeř zi marra idlisen d tiɣit. Uca i Daniyal iwca as uřa d aḥekkar di marra řewḥiy d tirja.

18 Ɣar uneggar n wussan i x tuɣa inna ujeǧid aqa awarni asen ittxeṣṣa ad ten qeddmen zzates, yiwyi i-ten umeqqran n imsexxaren icennɛen, inni umi ttwaddzen imeǧařen, zzat i wudem n Nabuxadnaṣṣar.

19 Issiweř ujeǧid akidsen u war ittwif uřa d ijjen jar asen am Daniyal, Ḥananya, Micayil d Ɛazarya u nitni dewřen ttsexxaren i ujeǧid.

20 Di kuř tamesřact i di tuɣa ittxeṣṣa tiɣit d řefhamet i x tuɣa ten ittseqsa ujeǧid, yufa aqa ɛdun marra tarwa n tseḥḥart d imesnawen n itran di tgeldit nnes s ɛecra n tseqqar.

21 Daniyal iqqim dinni ař aseggʷas amezwaru n ujeǧid Kurac.

□ 

1:4 i tsexxart - s Tɛibranit ‘i ubeddi’, ixs ad yini ‘ḥima ad bedden ad sexxaren i ujeǧid’.

Tarjit n ujeǧid Nabuxadnaṣṣar

2

1 Deg useggʷas wiss tnayen n tgelda n Nabuxadnaṣṣar yurja Nabuxadnaṣṣar tirja. Buḥbeř nnes inneḥweř uca iruḥ as yiḍeṣ.

2 Xenni inna ujeǧid ad řaɣan i tarwa n tseḥḥart d imesnawen n itran d iseḥḥaren d Ikaldaniyyen ḥima nitni ad as fessaren tirja nnes. Nitni usin-dd uca bedden zzat i wudem n ujeǧid.

3 Inna asen ujeǧid: “Necc ɣari ict n tarjit u buḥbeř inu inneḥweř, maḥend ad ssneɣ min texs ad tini tarjit.”

4 Xenni nnan Ikaldaniyyen i ujeǧid:

Min yuran swadday aqa-t s yiřes n Tramit.

A ajeǧid, ddar i řebda! Ini asen i imsexxaren nnec tarjit, xenni ad ak tt nfessar!”

5 Yarra-dd ujeǧid, inna i Ikaldaniyyen: “Aqa iffeɣ-dd řumur. Mařa kenniw war d ayi tessargbem x tarjit, ad tᵉttwaqessem d iwetwiten u tudrin nwem ad tent arren d tizubayyin.   

6 Maca mařa tfessarem ayi kenniw tarjit d min texs ad tini, ad tᵉṭṭfem zzayi tarzefin d arriɣaluten d ccan ameqqran. S uyenni, seccnem ayi tarjit inu d řmeɛna nnes.”

7 Arrin-dd nitni xas twařa wiss tnayen, nnan: “Ejj ajeǧid ad iḥaja tarjit i imsexxaren nnes, xenni ad as newc afessar.”

8 Yarra-dd ujeǧid, inna: “Řexxu ssneɣ nican, aqa kenniw texsem ad tarebḥem řweqt, umi tᵉttwařam aqa iffeɣ-dd řumur zzayi.

9 Mařa war d ayi tessargbem x tarjit, ad kenniw iřqef řḥukm d ijj. Kenniw tekksem awař maḥend ad xafi tessxarrqem u ad ayi tɣeccem ař ɣa tbeddeř řweqt. S uyenni, ini ayi tarjit, xenni ad ssneɣ aqa tzemmarem ad ayi tewcem uřa d řmeɛna nnes.”

10 Arrin-dd Ikaldaniyyen qibač i ujeǧid, nnan: “War din uřa d ijj n bnadem di temmurt wenni izemmaren ad ifessar tamesřact-a i ujeǧid. S uyenni war din uřa d ijj n ujeǧid, mammec iǧa d ameqqran niɣ mecḥař ma ɣares d tizemmar, wenni ittaren tamesřact am tanita zi ca n useḥḥar niɣ amesnaw n itran niɣ Akaldaniy.

11 Minzi tamesřact i ittar ujeǧid tewɛar aṭṭas u war din uřa d ijj izemmar ad t issargeb, mɣir irebbiten nni war izeddɣen jar iwdan.”

12 S uyenni idweř ujeǧid ittḥaja u ittxeyyaq ktar, yumur ad nɣen marra imiɣisen di Babil.

13 Iffeɣ-dd řumur maḥend ad nɣen imiɣisen. Arzun uřa x Daniyal d imeddukkař nnes ḥima ad ten nɣen.

14 Xenni yarra-dd Daniyal s tiɣit d řeɛqeř ɣar Ariyux, řqebṭan n iɛessasen n arrimet n ujeǧid, wenni tuɣa iffɣen ḥima ad ineɣ imiɣisen n Babil.

15 Daniel iṭṭef deg wawař, inna i Ariyux, akumandar n ujeǧid: “Mayemmi igga ujeǧid řumuř ammu s tazřa?” Řexdenni issargeb Ariyux x tamesřact i Daniyal.

16 Xas uca yudef Daniyal uca ittar zeg ujeǧid, maḥend netta ad as iwc ijj n řmijař n řweqt, maḥend ad as iwc afessar.

17 Xenni yuyur Daniyal ɣar taddart nnes, iḥaja tamesřact i iɛciren nnes Ḥananya, Micayil d Ɛazarya,

18 ḥima ad ttaren arreḥmet zi Arebbi n ijenwan x ssirr-a ḥima Daniyal d iɛciren nnes war tᵉttwahelliken ca ak-d imiɣisen nneɣni n Babil.

19 Xas uca ittwassargeb-dd i Daniyal min tuɣa innuffaren deg ijj n řewḥiy s ǧiřet. Xenni ibarek Daniyal Arebbi n ijenwan.

20 Yarra-dd Daniyal, inna:

“Ad ittwabarek Isem n Arebbi

zi řebda ař řebda qaɛ,

maɣar tiɣit d jjehd aqa aten nnes.

21 Maɣar Netta ittbeddař zzamanat d tsaɛɛetin.

Netta ikkes ijeǧiden u yařeqqem ijeǧiden,

Netta iwca tiɣit i imiɣisen

u tussna i yinni ɣar iǧa řeɛqeř.

22 Netta issargeb timesřayin yuǧɣen innufaren,

Netta issen min iǧan di taǧest,

maɣar tafawt tzeddeɣ ɣares.   

23 Cek, a Arebbi n řejdud inu,

aqa ttqadiɣ u ttṣebbḥeɣ,

minzi tewcid ayi tiɣit d jjehd,

u umi tessargbed ayi řexxu

min zzayek nettar,

maɣar Cek tessargbed aneɣ

x tamesřact n ujeǧid.”

24 S uyenni yuyur Daniyal ɣar Ariyux, wenni igga ujeǧid maḥend ad isshellek imiɣisen n Babil. Yuyur ɣares, issiweř akides ammu: “War neqq imiɣisen n Babil, maca ndeh ayi ɣar wudem n ujeǧid. Necc ad as ssecneɣ afessar i ujeǧid.”

25 Řexdenni indeh Ariyux Daniyal s tazřa ɣar ujeǧid uca issiweř akides ammu: “Necc ufiɣ ijj n weryaz jar imenfiyyen n Yahuda wenni d i ɣa issecnen afessar i cek, a ajeǧid!”

26 Xenni iṭṭef ujeǧid deg wawař, inna i Daniyal, wenni umi qqaren Balṭacaṣṣar: “Ma tzemmared ad ayi tessargbed x tarjit nni ẓriɣ d řmeɛna nnes?”

27 Yarra-dd Daniyal zzat i ujeǧid, inna: “Min innuffaren i ittar ujeǧid war zemmarem imiɣisen d imesnawen n itran d tarwa n tseḥḥart d igezzanen ad t ssaregben i ujeǧid.

28 Maca aqa din ijj n Arebbi deg ujenna wenni issargaben min innufaren. Netta issargeb i ujeǧid Nabuxadnaṣṣar min ɣa imsaren deg uneggar n wussan. Aqa ta d tarjit nnec d iweḥḥan nni dd-yusin deg uzeǧif nnec di tassut.

29 Cek, a ajeǧid, umi cek tuɣa di tassut usin ac-dd ixarriṣen x min i ɣa imsaren awarni aya u Wenni issargben min inuffaren, aqa isscen ac min ɣa imsaren.

30 Aqa ittwasscen ayi-dd min tuɣa innuffaren, war iǧi zi tiɣit nni dayi sennej i marra min iddaren, maca ḥima ad ittwassargeb ufessar i ujeǧid u ḥima ad tessned ixarriṣen n wuř nnec.”

31 “Cek, a ajeǧid, tuɣa txezzared u teẓrid ijj n řexyař d ameqqran. Řexyař-a tuɣa issiggʷed u tissiqt nnes teǧa ař ṭṭarf. Aqa ibedd zzatek u issiggʷed am t teẓrid.

32 Azeǧif n řexyař-a tuɣa d ureɣ iṣfan, idmaren nnes d iɣaǧen nnes d nnuqart, aɛeddis nnes d tijɛinna nnes d nnḥas,

33 timessaḍin nnes d uzzař, iḍaren nnes cwayt d uzzař u cwayt zzaysen d tarrist.

34 Aya i teẓrid, ařami ittwaceǧeq ijj n weẓru břa ifassen. Wanita iřqef řexyař nni ɣar iḍaren nnes n wuzzař ak-d tarrist, uca iřbez i-ten.

35 Xenni ittwařbez wuzzař d tarrist d nnḥas d nnuqart d wureɣ deg ict n tecti uca dewřen am uřum n inedraren deg unebdu, uca isuḍ daysen usemmiḍ, war zzaysen teqqim uřa d ict n jjuret. Maca aẓru nni iřeqfen řexyař, idweř d ijj n wedrar ameqqran, iɛemmar marra tammurt.

36 D ta d tarjit. Ad nɛawed min texs ad tini řexxu zzat i ujeǧid.

Tageldit n Babilun (Daniyal 2:37)

37 Cek, a ajeǧid, teǧid d ajeǧid n ijeǧiden, maɣar Arebbi n ijenwan iwca ac tagelda d tzemmar d jjehd d ccan.

38 Mani ma zeddɣen tarwa n bnadem, igga imuddaren n řexřa d ijḍaḍ n ujenna deg ufus nnec u Netta igga cek d řḥakem x marra man aya. Aqa cek d azeǧif nni n wureɣ.

Tageldit n Lfurs (Daniyal 2:38)

39 Awarni ac ad dd-tas ict n tgeldit nneɣnit, tudrus x tenni nnec. Awarni as ad tiři ict n nneɣnit, tageldit wiss třata n nnḥas, tenni ad teḥkem x marra tammurt.

Tageldit n Lyunan (Daniyal 2:39)

40 Uca tageldit wiss arebɛa ad tiři tejhed am wuzzař, maɣar uzzař iřebbez u ibarri marra, u am mammec ittareẓẓa wuzzař marra, ammu i ɣa teřbez u tbarri marra.

Ambiraturiya n Irumaniyyen (Daniyal 2:40)

41 Umi teẓrid belli iḍaren d tfednin aqa cwayt zzaysen s tarrist n bu-třaxt u cwayt zzaysen s wuzzař, ixs ad yini aqa ad tiři d ict n tgeldit temsebḍa. Cwayt zzayes waha ad dayes tiři řeqsaḥet am wuzzař, maɣar teẓrid uzzař iṣṣur s tarrist n třaxt.

42 U umi teẓrid tifednin n iḍaren, aqa cwayt zzaysent s wuzzař u cwayt zzaysent s tarrist, ixs ad yini aqa tageldit nni cwayt zzayes ad dayes tiři řeqsaḥet u cwayt ad tiři tarxef.

43 U umi teẓriḍ aqa uzzař iṣṣur s tarrist n třaxt, ixs ad yini nitni ad ṣṣuren s zzariɛet n weryaz, maca war řessqen ca ijj ɣar wenneɣni, wa war iřesseq ak-d wa, am wuzzař war iřessqen ak-d třaxt.

44 Maca deg wussan n ijeǧiden nni ad issbedd Arebbi n ijenwan ict n tgeldit nni war tᵉttwaḍeyyiɛ i řebda u tagelda nnes war tᵉttriḥ ɛemmarṣ ɣar ijj n řgens nneɣni. Ad teřbez u ad tebḍeř marra tigeldiwin nni, maca nettat s yixef nnes at tiři i řebda qaɛ.   

45 S uyenni teẓrid, ittwaceǧeq-dd ijj n weẓru zeg wedrar břa ifassen, wenni iřebzen uzzař d tarrist d nnuqart d nnḥas. Arebbi ameqqran aqa isscen i ujeǧid min ɣa imsaren awarni aya. Tarjit aqa tbedd u řmeɛna nnes d tidett.”

46 Xenni iwḍa ujeǧid Nabuxadnaṣṣar x uɣembub nnes ɣar temmurt uca isjed i Daniyal, iweṣṣa ad awyen ict n tewhibt d řebxur ittfuḥen am yict n tewhibt n useyyeb.

47 Yarra-dd ujeǧid x Daniyal, inna: “D tidett, aqa Arebbi nwem d Arebbi x marra irebbiten u Netta d Sidi x marra ijeǧiden uřa d wenni issargaben min innufaren, maɣar tiwḍed ad tkecfed aya i tuɣa innuffaren.”

48 Xas uca iwca ujeǧid i Daniyal asemɣar ameqqran u iwca as tirzifin timeqqranin. Igga i-t x marra lɛamala n Babil u igga i-t d arrays x imeḥḍayen nni tuɣa x marra imiɣisen n Babil.

49 U Daniyal iqeddem ict n tutra i ujeǧid u wanita igga Sadrax, Micax d Ɛabd-Naɣu d imḍebbaren x lɛamala n Babil, maca Daniyal iqqim ɣar řeqṣar n ujeǧid.

Imeddukkʷař n Daniyal di tefqunt icemḍen

3

1 Ajeǧid Nabuxadnaṣṣar igga ijj n řexyař n wureɣ s yijj n řuɛřa n settin iɣaǧen d yijj n tiru n setta n iɣaǧen. Issbedd i-t di řwaṭa n Dura di lɛamala n Babil.

2 Xenni issekk ujeǧid Nabuxadnaṣṣar ireqqasen ḥima ad ssmunen ijeǧiden i iǧan sadu ujeǧid d imḍebbaren imeqqranen d lwulat, řquḍat imezwura n tgeldit d yinni x txubay d imesnawen n izerfan d imweḍḍfen n tudrin n ccreɛ d marra inni ɣar teǧa ṣṣulṭa di lɛamalat maḥend ad dd-asen ɣar udeccen n řexyař nni issbedd ujeǧid.

3 Xenni munen ijeǧiden nni iǧan sadu i ujeǧid d imḍebbaren imeqqranen d lwulat d řquḍat imezwura n tgeldit d yinni x txubay d imesnawen n izerfan d imweḍḍfen n tudrin n ccreɛ d marra inni ɣar teǧa ṣṣulṭa di lɛamalat i udeccen n řexyař nni issbedd ujeǧid Nabuxadnaṣṣar, u nitni bedden zzat i řexyař nni issbedd Nabuxadnaṣṣar.

4 Iřaɣa ijj n umbarreḥ s jjehd ...

“A řegnus d ccuɛub d iřsawen, i kenniw i ɣa iřin awařen-a i ɣa iniɣ.

5 Di tsaɛɛet i di i ɣa tesřem řḥess n řbuq d tzammart d lɛud d lgambri d lharpa d temja d marra markat n ǧɣa, ittxeṣṣa ad tewḍam ad tsejdem i řexyař n wureɣ i issbedd ujeǧid Nabuxadnaṣṣar.

6 Wenni war iwḍin u war isjed ad ittwammenḍar di řwesṭ n tefqunt n tmessi itteḥduduqen di tsaɛɛet nni.”

7 S uyenni, di tsaɛɛet i di sřen marra řegnus i řḥess n řbuq d tzamart d lɛud d lgambri d lharpa d marra markat n dduzan n ǧɣa, wḍan marra řegnus d ccuɛub d iřsawen ɣar temmurt u sejden i řexyař n wureɣ nni issbedd ujeǧid Nabuxadnaṣṣar.

8 Di řweqt nni d icten qarrben-dd ca n Ikaldaniyyen di ssibbet-a, cetcan zeg Wudayen s bṭayṭay.

9 Nitni ṭṭfen deg wawař, nnan i ujeǧid Nabuxadnaṣṣar: “A ajeǧid, ddar i řebda!

10 Cek, a ajeǧid, tumured belli marra iwdan nni isřin i řḥess n řbuq d tzamart d lɛud d lgambri d lharpa d temja d marra markat n dduzan n ǧɣa, ad wḍan ad sejden i řexyař n wureɣ.

11 Wenni war iwḍin u isjed, ad immenḍar di řwesṭ n tefqunt n tmessi itteḥduduqen.

12 Aqa din iryazen Udayen, inni teggid x uḍebbar n lɛamala n Babil, aqa aten d Cadrax, Micax d Ɛabd-Naɣu. Iryazen-a war wcin taynit i řumur nnec, a ajeǧid. Arebbiten nnec war ten ttweqqaren u řexyař nnec war d as sejden.”

13 Xenni inna Nabuxadnaṣṣar deg uxeyyeq d tefqeḥt nnes aqa ad nedhen Cadrax, Micax d Ɛabd-Naɣu zzates. Xenni nedhen iryazen nni zzat i ujeǧid.

14 Nabuxadnaṣṣar iṭṭef deg wawař, inna asen: “Cadrax, Micax d Ɛabd-Naɣu ma s neɛmada zeɛma war tᵉttweqqarem irebbiten inu u war tsejjadem i řexyař i ssbeddeɣ?

15 Xenni řexxu, mařa kenniw, di tsaɛɛet i di i ɣa tesřem i řḥess n řbuq d tzamart d lɛud d lgambri d lharpa d temja d marra markat n dduzan n ǧɣa, twejdem maḥend ad tewḍam u ad tsejdem i řexyař i ssbeddeɣ necc, aqa mliḥ. Maca mařa war tsejdem, ad tᵉttwammenḍarem di tefqunt n tmessi itteḥduduqen di tsaɛɛet nni. U man arebbi i kenniw i ɣa ifekken zeg ifassen inu?

16 Arrin-dd Cadrax d Micax d Ɛabd-Naɣu, nnan i ujeǧid Nabuxadnaṣṣar: “War neḥdaj ad xak dd-narr di tmesřact-a.

17 Mařa xenni Arebbi nneɣ nni nsexxar, ɣares tizemmar ḥima ad aneɣ ifekk zi tefqunt n tmessi itteḥduduqen, xenni ad aneɣ ifekk zeg ufus nnec, a ajeǧid!

18 Mařa lla, ad tessned, a ajeǧid, aqa neccin war nettweqqar irebbiten nnec d řexyař i tessbedded cek, war d as nsejjed ca.”

19 Xenni isɛar ujeǧiḍ u tbeddeř ṣṣifet n wudem nnes zzat i Cadrax, Micax d Ɛabd-Naɣu. Netta iṭṭef deg wawař, inna ad arnin di tefqunt sebɛa n tseqqar am mammec numen tt ssareqqen,

20 u netta yumur iryazen inni d iryazen ijehden qaɛ zi řɛeskar nnes, ad carfen Cadrax d Micax d Ɛabd-Naɣu ḥima ad ten nḍaren ammu di tefqunt n tmessi itteḥduduqen.

21 Xenni ttwacarfen iryazen nni ak-d iseřhamen nsen d ssraweř nsen d tcuccay nsen d warruḍ nsen nneɣni uca nḍaren ten di řwesṭ n tefqunt n tmessi itteḥduduqen.

22 Minzi řumur n ujeǧid tuɣa iqseḥ aṭṭas u tafqunt teḥma ař ṭṭarf, nɣin iḥudaq n tmessi iryazen nni ssgeɛɛden Cadrax d Micax d Ɛabd-Naɣu,

23 uca třata n yeryazen nni, Cadrax, Micax d Ɛabd-Naɣu, wḍan ttwacarfen di řwesṭ n tefqunt n tmessi itteḥduduqen.

24 Xenni innexřeɛ ujeǧid Nabuxadnaṣṣar, ikkar deɣya, iṭṭef deg wawař, inna i imcawaren nnes: “Ma war nenḍar třata n yeryazen ittwacarfen di řwesṭ n tmessi?” Nitni arrin-dd, nnan i ujeǧid: “Nican, a ajeǧid”

25 Netta yarra-dd, inna: “Xzar, ttwařiɣ arebɛa n yeryazen gguren di řwest n tmessi u timessi war d asen teggi ca u wenni d wiss arebɛa yarwes deg ijj n mmis n irebbiten!”

26 Xenni iqarreb-dd Nabuxadnaṣṣar ɣar tewwart n tefqunt n tmessi itteḥduduqen, iṭṭef deg wawař, inna: “Kenniw, Cadrax, Micax, Ɛabd-Naɣu, kenniw imsexxaren n Arebbi Amɛuǧi x kuřci, ffɣem-dd u asem-dd da!” Xenni ffɣen-dd, Cadrax d Micax d Ɛabd-Naɣu zi řwesṭ n tmessi itteḥduduqen.

27 Xenni ssmunen ijeǧiden nni iǧan sadu i ujeǧid d imḍebbaren d imcawaren n ujeǧid uca ẓrin aqa iryazen nni war d asen imsar ca s tmessi u acuwwaf n uzeǧif nsen war icmiḍ ca u iseřhamen nsen war ttwařeqfen u war daysen uřa d ict jjurret n arriḥet n tmessi.

28 Xenni iṭṭef Nabuxadnaṣṣar deg wawař, inna: “Ad ittwabarek Arebbi n Cadrax, Micax d Ɛabd-Naɣu, wenni dd-issekken lmalak nnes u ifekk inni tuɣa xas ittecřen. Nitni beḍřen řumur n ujeǧid u sellmen arrimat nsen, maɣar war xsen ad weqqaren niɣ ad sejden uřa i yijj n arebbi mɣir i Arebbi nsen.

29 X uyenni iffeɣ-dd zzayi řumur maḥend kuř řgens d cceɛb d yiřes nni i ɣa iceqqfen deg Arebbi n Cadrax, Micax d Ɛabd-Naɣu, ad ittwaqess d iwetwiten u taddart nnes ad tedweř d ijj n uzubay, maɣar war din uřa d ijj n arebbi wenni izemmaren ad ifekk ammu.”   

30 Xenni yarni asen ujeǧid di ccan i Cadrax, Micax d Ɛabd-Naɣu di lɛamala n Babil.

31 “Ajeǧid Nabuxadnaṣṣer, i marra řegnus d ccuɛub d iřsawen nni izeddɣen di marra tammurt: Ad yiři řehna nwem d ameqqran!

32 Iɛjeb ayi řḥař ḥima ad awem ssecneɣ řeɛřamat d lmuɛjizat nni d ayi igga Arebbi Amɛuǧi x kuřci.

33 Mammec mɣarent řeɛřamat nnes d mammec jehdent lmuɛjizat nnes! Tageldit nnes d ict n tgeldit i řebda d lmulk nnes zi jjiř ař jjiř.”   

Tarjit n Nabuxadnaṣṣar

4

1 “Necc, Nabuxadnaṣṣar, tuɣa ayi di řaman di taddart inu u s ttisir di řeqṣar inu.

2 Xenni ẓriɣ ict n terjit, tessiggʷed ayi. Ssḥeyyaren ayi ixarriṣen nni ɣari di tassut, uřa d iweḥḥan deg uzeǧif inu.

3 S uyenni dd-iffeɣ zzayi řumur ḥima ad awyen zzati marra imiɣisen n Babil, maḥend nitni ad ayi ssargben afessar n terjit.

4 Řexdenni usin-dd tarwa n tseḥḥart d imesnawen n itran d Ikaldaniyyen d igezzanen u necc ɛawdeɣ asen tarjit, maca nitni war zemmaren ad ayi ssargben x ufessar nnes.

5 Ɣar uneggar yusa-dd ɣari Daniyal wenni umi qqaren Balṭacaṣṣar ɣar yisem n arebbi inu, di min di izeddeɣ buḥbeř n irebbiten imqeddasen u i netta umi ḥajiɣ tarjit uca nniɣ:

6 ‘Balṭacaṣṣar, cek, a arrays n tarwa n tseḥḥart, aqa ssneɣ belli buḥbeř n irebbiten imqeddasen i dayek izeddɣen, u war xak iwɛar uřa d ijj n ssir. Ini ayi iweḥḥan nni ẓriɣ d ufessar nnes.

7 Iweḥḥan nni ɣari deg uzeǧif inu řami d ayi tuɣa di tassut, aqa d tina: Necc ẓriɣ, u xzar, aqa din ict n tcejjart di řwest n temmurt, tuɣa tuɛřa aṭṭas. □  

8 Tacejjart temɣar tedweř tejhed u taqiccat nnes tiweḍ ɣar ujenna u tᵉttwaẓarr tcejjart deg uneggaru n temmurt marra.

9 Tifray nnes ṣebḥent u řɣiǧet nnes tuɣa-tt d aṭṭas u tuɣa dayes macca i marra. Imuddaren n řexřa ufin tiři sadu nnes u ijḍaḍ n ujenna zedɣen jar řefruɛ nnes u ittwassecc zzayes marra inni ɣarsen ict n arrimet n weysum.” ”

10 “Necc ẓriɣ iweḥḥan deg uzeǧif inu řami d ayi tuɣa di tassut, u xzar, ijj n uɛessas, ijj n umqeddas ihwa-dd zeg ujenna.

11 Iřaɣa-dd s jjehd, inna ammu: ‘Zdem tacejjart uca qessem řefruɛ nnes. Kksem zzayes tifray nnes u zeǧɛem řɣiǧet nnes maḥend imuddaren ad arewřen zi sadu nnes uřa d ijḍaḍ zi jar řefruɛ nnes,

12 maca ejj jjdeɛ n tcejjart s iẓewran nnes ad iqqim di temmurt u ejj i-t ad iqqim s ict n tsarrift n wuzzař d nnḥas jar arbiɛ aziza di řexřa, u ejj i-t ad issuff s nnda n ujenna u ad tiři tesɣart nnes ak-d řewḥuc jar cbarq n temmurt.

13 Ejj uř nnes ad ibeddeř maḥend war ittiři ɛad d uř n bnadem u ewc as uř n ijj n lḥayawan. Ammu xas i ɣa ɛdunt sebɛa n řmijařat n řweqt.

14 Tamesřact-a tbedd x řxaḍar n iɛessasen u tutra-ya aqa tusa-dd zeg imqeddasen, ḥima inni iddaren ad neɛmen aqa Amɛuǧi x kuřci ɣares tizemmar x tgelda n yewdan u ad tt iwc i wi ixs Netta, aqa igga xas uřa d wenni d amuqřiř qaɛ jar iwdan.’

15 Tarjit-a ẓriɣ tt necc, ajeǧid Nabuxadnaṣṣar. Cek, Balṭacaṣṣar, ini ayi afessar nnes, maɣar marra imiɣisen di tgeldit inu war zemmaren ad ayi wcen afessar nnes, maca cek wah tzemmared, minzi buḥbeř n irebbiten imqeddasen izeddeɣ dayek.”

16 Xenni tuɣa Daniyal, wenni umi qqaren Balṭacaṣṣar, yarjef ict n řweqt uca ixariṣṣen nnes ssḥeyyaren t. Iṭṭef ujeǧid deg wawař uca inna: “Balṭacaṣṣar, ejj tarjit d ufessar nnes war cek ssḥeyyaren!” Yarra-dd Balṭacaṣṣar, inna: “Sidi inu, ejj tarjit ad tiři x yinni cek icarrhen u afessar nnes x yinni iǧan ḍidd nnec!

17 Tacejjart nni teẓrid, tenni idewřen temɣar u tejhed, tenni umi tiweḍ taqiccat nnes ař ajenna u tenni dd-ittbanen zi marra ddunect,

18 - s tefray nnes iṣebḥen d řɣiǧet nnes i tuɣa deg waṭṭas, i dayes ittwafen macca i marra, u swadday nnes zeddɣen marra imuddaren n řexřa, uřa d ijḍaḍ n ujenna zeddɣen jar řefruɛ nnes -

19 aqa d cek, a ajeǧid, cek wenni idewřen d ameqqran u tjehded, maɣar řemɣaret nnec temmarni ařami tiweḍ ař ajenna u lmulk nnec ař ṭṭarf n ddunect.

20 U řami iẓra ujeǧid, aqa ijj n uɛessas, ijj n umqeddas, ihwa-dd zeg ujenna, i innan: ‘Zdem tacejjart u ɣeḍřem i-tt, maca ejj jjdeɛ s iẓewran nnes deg ucař ak-d ict n tsarrift n wuzzař d nnḥas jar arbiɛ n řexřa u ejj i-t ad issuff s nnda n ujenna u ad tiři tesɣart nnes jar řewḥuc n řexřa ařami xas ɛdunt sebɛa n řmijařat n řweqt!’,

21 aqa ammu i yeǧa řmeɛna n marra man aya, a ajeǧid, u man aya d lqarar i dd-iffɣen zeg Umɛuǧi x kuřci, ijj n lqarar nni dd ɣa yas x sidi inu, ajeǧid.

22 Ad xak aẓẓřen zi řwest n iwdan u tazeddiɣt nnec ad tiři ak-d řmař n řexřa. Am řebhayem ad ak sseccen arbiɛ u nnda n ujenna ad cek issuff. Ammu i xak ɣa ɛdunt sebɛa n řmijařat n řweqt ař ɣa tneɛmed aqa Amɛuǧi x kuřci iḥekkem x tgelda n iwdan u ittic i-tt i wi ixs Netta.   

23 Aqa nnan aqa ittxeṣṣa ad ittwajj jjdeɛ n tcejjart ak-d iẓewran nnes, ixs ad yini, aqa tagelda nnec ad teqqim xmi ɣa tneɛmed aqa ṣṣulta ɣar ujenna i teǧa.

24 S uyenni, a ajeǧid, iři ad yiři ccwar inu i řxaḍar nnec. Arẓ ddnub nnec s tsegda u řmuɛṣiyyet nnec umi teggid s uḥinni i řmusakin. Ad taɣ ad tᵉttwazzuggar ttisir nnec.”

25 Qaɛ man aya iwḍa-dd xenni x ujeǧid Nabuxadnaṣṣar.

26 Awarni řami ɛdun tenɛac n iyuren, řami tuɣa iggur x tzeqqa n řeqṣar n Babil,

27 issiweř ujeǧid, inna: “Ma man aya war iǧi d Babil ameqqran nni bniɣ s jjehd n tzemmar inu d taddart i tgelda u i uɛuǧi n lɛaḍama inu!”

28 Ɛad tuɣa wawař-a deg uqemmum n ujeǧid uca teffeɣ-dd ict n tmijja zeg ujenna tenna: “Ammu i d ac qqaren, a ajeǧid Nabuxadnaṣṣar: Tagelda tᵉttwakkes zzayek!

29 Ad xak aẓẓřen zi řwesṭ n iwdan u tazeddiɣt nnec ad tiři ak-d řmař n řexřa. Am řebhayem ad cek sseccen arbiɛ u ad xak ɛdunt sebɛa n řmijařat n řweqt ař ɣa tneɛmed aqa ṣṣulṭa x tgelda n iwdan ɣar Umɛuǧi x kuřci u Netta iwca i-tt i wi ixs Netta.”

30 Di tsaɛɛet nni iqfeř wawař-a x Nabuxadnaṣṣar, minzi uẓẓřen xas zi řwest n iwdan. Tuɣa ittett arbiɛ am řebhayem u arrimet nnes issuff i-tt nnda n ujenna, ařami idweř ucuwwaf nnes d azirar am wafriwen n igidaren u accaren nnes am yinni n ijḍaḍ.

31 Awarni ɛdun wussan-a, ssgeɛɛdeɣ nnec, Nabuxadnaṣṣar tiṭṭawin inu ɣar ujenna uca idweř-dd ɣari řeɛqeř inu. Necc ṣebḥeɣ Amɛuǧi x kuřci u ssemɣareɣ u ssɛuǧeɣ wenni iddaren i řebda, maɣar ṣṣulṭa nnes d ict n ṣṣulṭa n řebda u Tageldit nnes teqqim zi jjiř ař jjiř.

32 Marra imezdaɣ n temmurt ttwaḥesben d walu u Netta igga am mammec ixs s řɛeskar n ujenna u s imezdaɣ n ddunect. War din iǧi uřa d ijj nni izemmaren ad imneɛ afus nnes niɣ ad as yini: Min tᵉttegged?!

33 Di tsaɛɛet nni idweř ayi-dd řeɛqeř. Uřa d aɛuǧi n tgelda inu d lɛaḍama inu d ucewwar inu dewřen-dd xafi. Imcawaren inu d ayt n jjehd inu arzun ɛawed xafi u ttwassmetneɣ di tgelda inu u ɛad immarni ayi deg uɛuǧi inu.

34 Řexxu necc, Nabuxadnaṣṣar, ssɛuǧeɣ u ssemɣareɣ Ajeǧid n ujenna, minzi marra řefɛayeř nnes d tidett u imesraq nnes d tasegda. Netta ɣares ṣṣulṭa maḥend ad isswaḍeɛ inni iddaren di nnfaxet.”

□ 

4:7 tacejjart - niɣ ‘addag’ (‘iddagen’).

Ajeǧid Balcaṣṣar d tirra x řḥiḍ

5

1 Ajeǧid Balcaṣṣar igga ijj n umensi d ameqqran i wařef n ayt n jjehd nnes u netta iswa binu zzat i wařef nni.

2 Řami iqqas Balcaṣṣar binu, yumar ad dd-awyen řeqcuɛ n wureɣ d nnuqart nni iksi babas Nabuxadnaṣṣar zi Zzawect Tameqqrant di Urcalim ḥima ad zzaysen isu ujeǧid d ayt n jjehd nnes d temɣarin nnes d tiyya nnes.

3 Xenni iwyen-dd řeqcuɛ n wureɣ nni dd-kksen zi Zzawect Tameqqrant di Urcalim, zi Taddart n Arebbi i tuɣa qbeř di Urcalim, uca iswa zzaysen ujeǧid d ayt n jjehd nnes d temɣarin nnes d tiyya nnes.

4 Nitni swin binu u ṣebbḥen i irebbiten n wureɣ d nnuqart d nnḥas d wuzzař d weẓru.

5 Di řweqt d ict ḍharen-dd iḍewḍan n ijj n ufus n bnadem nni tuɣa ittarin arendad i řqendiř x jjar n řḥiḍ n řeqṣar igellden, uca iẓra ujeǧid tasɣart n ufus nni tuɣa ittarin.

6 Xenni tbeddeř tinta n wudem n ujeǧid uca ixarriṣen nnes ssiggʷden t u tisɣunin n tmeṣṣaḍin nnes dewřent fesyent u ifadden nnes dduqzen ijj arendad i wenneɣni.

7 Ajeǧid iřaɣa s jjehd maḥend ad awyen zzates imesnawen n itran d Ikaldaniyyen d igezzanen u ajeǧid iṭṭef deg wawař, inna i imiɣisen n Babil: “Kuř aryaz i izemmaren ad iɣar tira-ya u ad ayi iwc řmeɛna nnes, ad as ssyarḍen ijj n warruḍ d adehmani, ak-d ict n tseddect n wureɣ x yiri nnes, u netta ad yiři d řḥakem wiss třata di tgeldit.”

8 Xenni udfen marra imiɣisen n ujeǧid, maca nitni war zemmaren ad ɣaren tira nni u řmeɛna nnes war zemmaren ad t ssargben.

9 Řexdenni innexřeɛ ujeǧid Balcaṣṣar u tissiqt n wudem nnes tbeddeř u ayt n jjehd nnes qqimen ḥeyyaren.

10 Di ssibbet n řhard n ujeǧid d ayt n jjehd nnes, tudef tjeǧidt ɣar taddart n umensi. Tessiweř tjeǧidt, tenna: “A ajeǧid, ddar i řebda! Ejj ixarriṣen nnec war cek ssnexřiɛen u ejj tissiqt n wudem nnec war tbeddiř.

11 Aqa din ijj n weryaz di tgeldit nnec i di iǧa buḥbeř n irebbiten imqeddasen. Minzi deg wussan n babac ufin dayes tafawt, řefhamet d tiɣit am tiɣit n irebbiten. S uyenni igga i-t ujeǧid Nabuxadnaṣṣar, babac, d arrays x tarwa n tseḥḥart d imesnawen n itran d Ikaldaniyyen d igezzanen, wah, babac, a ajeǧid,   

12 minzi di Daniyal, i umi igga ujeǧid isem n Balṭacaṣṣar, aqa ittwaf dayes ijj n buḥbeř icna aṭṭas d tussna d řefhamet maḥend ad ifessar tirja u ad issen min innuffaren u ad ifekk ifeqqusen iwɛaren. Ejj ad řaɣan x Daniyal u netta ad issargeb řmeɛna nnes.”

13 Xenni iwyen-dd Daniyal zzat i ujeǧid. Ajeǧid iṭṭef deg wawař, inna i Daniyal: “Ma cek d Daniyal, ijj zeg ayt n imenfiyyen zi Yahuda nni yiwi ujeǧid, baba, akides zi Yahuda?

14 Necc sřiɣ xak, aqa buḥbeř n irebbiten izeddeɣ dayek, u tᵉttwaf dayek tafawt d řefhamet d tiɣit ař ṭṭarf.

15 Aqa nedhen zzati imiɣisen d imesnawen n itran ḥima ad ɣaren tira-ya u ad ssargben řmeɛna nnes, maca nitni war zemmaren ad ayi ssargben x řmeɛna n wawař-a.

16 Necc maca sřiɣ xak aqa cek tzemmared ad tfessared aṭṭas n tmesřayin u ad tfekked řemɛani iwɛaren. Xenni řexxu, mařa tzemmared ad tɣared tira-ya u ad ayi tessaregbed x řmeɛna nnes, ad cek ssyarḍen arruḍ adehmani, ak-d ict n tseddect n wureɣ x yiri nnec, u ad tiřid d řḥakem wiss třata di tgeldit inu.”

17 Řexdenni yarra-dd Daniyal, inna zzat i ujeǧid: “Tirzifin nnec ad ɣarek qqiment u ccan nnec ewc i-t i wenneɣni. Maca tira i ujeǧid ad tent ɣareɣ u ad t ssargbeɣ x řmeɛna.

18 Xak, a ajeǧid, aqa Arebbi, Amɛuǧi x kuřci, iwca i babac Nabuxadnaṣṣar tagelda uřa d řemɣaret d ccan d lɛaḍama.

19 Zi ssibbet n řemɣaret i d as iwca, dewřen marra řegnus d ccuɛub d iřsawen ttarjijen ttqefqifen zzates. Netta tuɣa ineqq wenni yexs, ittejja iddar wenni yexs, issgeɛɛed wenni yexs u issfeṭṭaḥ wenni yexs netta.

20 Maca umi ibda uř nnes ittnurfuɛ u buḥbeř nnes itteqsaḥ ařami tedweř dayes nnfaxet, ittwaɣḍeř zi řɛarc nnes u ittwakkes zzayes ccan nnes.

21 Ssuffɣen t-i-dd zi tarwa n bnadem u uř nnes idweř am wuř n imuddaren u netta tuɣa izeddeɣ ak-d yeɣyař n řexřa. Wcin as arbiɛ d macca am řebhayem u nnda n ujenna issuffa zzayes arrimet nnes ařami inɛem aqa Arebbi, Amɛuǧi x kuřci, d řḥakem x tgelda n iwdan u iwca i-tt i wenni yexs Netta.   

22 U cek, mmis, Balcaṣṣar, waxxa tessned marra man aya, cek war tesswaḍɛed uř nnec.

23 Cek tessgeɛɛded ixef nnec ḍidd i Sidi n ujenna u řeqcuɛ zi Taddart nnes iwyen ten zzatek. U cek d ayt n ṣṣulta nnec d temɣarin nnec d tiyya nnec swin zzaysen, Cek tuɣa tᵉttṣebbaḥed i irebbiten n nnuqart d wureɣ d wuzzař d ukeccuḍ d weẓru, inni war ittwiřin, war ittesřin, war ssinen walu, maca Arebbi i ɣar iǧa twarrit n nnefs nnec deg ufus nnes u wenni ɣar iǧa marra ibriden nnec, war t tessɛuǧid ca.

24 Xenni issekk Netta iḍewḍan n ufus nni yurin tira-ya x řḥiḍ.

25 Man aya d tira i yurin: ‘Mini, mini, tikil, ufarsin’.

26 Wa d řmeɛna n wawař-a. ‘Mini’, ixs ad yini, Arebbi aqa iḥseb tagelda nnec u iqḍa i-tt.

27 ‘Tikil’, aqa cek tᵉttwawezned x řmizan u ufin cek tefsused.

28 ‘Faris’, tageldit nnec temmsebḍa u temmewc i ayt n Maday d ayt n Lfurs.” □  

29 Řexdenni yumar Balcaṣṣar ḥima ad ssyarḍen Daniyal arruḍ adehmani, ak-d ict n tsendect n wureɣ x yiri nnes, u ad xas barrḥen belli netta ad yiři d řḥakem wiss třata di tgeldit.

30 Di ǧiřet nni ittwaneɣ Balcaṣṣar, ajeǧid n Ikaldaniyyen.

□ 

5:28 Faris - aqa-t d ijj n wawař d aquḍaḍ deg wemcan n ‘ufarsin’, maca ɣarsen řmeɛna d ijjen.

Daniyal deg weḥfur n iyraden

6

1 Dariyus, Amaday, iksi tagelda umi tuɣa ɣares ɛřaḥař tnayen u-settin n iseggʷusa.

2 Yarḍa Dariyus ḥima ad yařeqqem mya u-ɛicrin n ijeǧiden sadu ufus nnes inni i ɣa iḥekkmen mani ma di kuř tgeldit.

3 Netta igga xasen třata n řḥukkam imeqqranen. Tuɣa Daniyal ijjen zzaysen. Tuɣa ittxeṣṣa i ijeǧiden nni iǧan sadu ufus n ujeǧid, ad asen ggen řeḥsab, ḥima ajeǧid war t třeqqef txessart.

4 Xenni tuɣa Daniyal iɛeddu řḥukkam imeqqranen nni d ijeǧiden nni iǧan sadu ufus n ujeǧid, minzi tuɣa dayes ijj n buḥbeř icna aṭṭas, u ajeǧid tuɣa ittxarreṣ, ḥima ad t yegg x marra tageldit.

5 Xenni arzun řḥukkam imeqqranen d ijeǧiden nni ict n ssibbet maḥend ad ttahmen Daniyal di tmesřact n tgeldit, maca nitni war ufin uřa d ict n ssibbet niɣ řɣecc, maɣar netta tuɣa d amtiqqi u war dayes ittwif řeɛgez niɣ uřa d ict n jjuret n tmesřayin tiɛeffanin.

6 Xenni nnan iryazen nni: “War nettif uřa d ict n ssibbet i ttuhmet x Daniyal-a, mɣir mařa nufa i-tt di tmesřact n Ccariɛa n Arebbi nnes.”

7 Řexdenni munen řḥukkam imeqqranen d ijeǧiden nni iǧan sadu ufus n ujeǧid, usin-dd hajan i ujeǧid, nnan as: “A ajeǧid Dariyus, ddar i řebda!

8 Mcawaren marra řḥukkam imeqqranen n tgeldit: imḍebbaren d ijeǧiden nni iǧan sadu i ujeǧid d imcawaren d lwulat, ḥima ajeǧid ad dd-issuffeɣ ijj n řumur d ijj n řeḥkam inehhan marra wenni i ɣa iqeddmen ict n tutra i yijj n arebbi niɣ i yijj n bnadem mɣir i cek, a ajeǧid, di řmijař n třatin n wussan, ad ittwammenḍar di tesraft n wayraden.

9 Xenni řexxu, a ajeǧid, sekkar řumur u weqqeɛ tira, ḥima war ittwabeṭṭeř řumur u war ifenni am mammec kuř řqanun n ayt n Maday d ayt n Lfurs.”   

10 S uyenni yura ujeǧid Dariyus tira d řumur nni s yisem nnes.

11 Umi issen Daniyal aqa tira-ya tᵉttwaweqqeɛ, yudef netta ɣar taddart nnes. Tuɣa tiburjatin n tɣurfet nnes arezment ɣar Urcalim. Netta isjed din x ifadden třata n twařawin deg wass, iẓẓuǧ u iqada Arebbi nnes am mammec tuɣa ittegg qbeř.   

12 Řexdenni munen yeryazen nni s uhaji uca ufin Daniyal ittẓaǧa u ittzawag i Arebbi nnes.

13 Xenni udfen-dd ɣares u ssiwřen zzat i wudem n ujeǧid x řumur n ujeǧid: “Ma war tweqqɛed ca ijj n řumur belli kuř ijjen wenni, di řmijař n třatin n wussan, ɣa iqeddmen ict n tutra i yijj n arebbi niɣ i yijj n bnadem mɣir i cek, a ajeǧid, ad ittwammenḍar di tesraft n wayraden?” Yarra-dd ujeǧid, inna: “Tamesřact tbedd am yijj n řqanun n ayt n Maday d ayt n Lfurs nni war ifennin.”

14 Xenni arrin-dd, nnan zzat i wudem n ujeǧid: “Daniyal, ijjen zeg imenfiyyen zi Yahuda, aqa war cek ittweqqar, a ajeǧid, uřa d řumur nni tweqqɛed. Netta ittẓaǧa třata n twařawin deg wass.”

15 Umi isřa ujeǧid awař-a, ixeyyeq aṭṭas x yixef nnes uca igga x wuř nnes maḥend ad ifekk Daniyal. Ař aɣeǧay n tfuct igga tizemmar nnes maḥend ad t issenjem.

16 Xenni munen-dd yeryazen nni s uhaji ɣar ujeǧid, nnan i ujeǧid: “A ajeǧid, tessned aqa-t d ijj n řqanun n ayt n Maday d ayt n Lfurs u war izemmar ad ittwabeddeř uřa d ijj řumur niɣ d řeḥkam nni dd-iffɣen zeg ujeǧid.”

17 Xenni yumur ujeǧid ad nedhen Daniyal zzates u nḍaren t di tesraft n wayraden. Ajeǧid iṭṭef deg wawař, inna i Daniyal: “Arebbi nnec, wenni i tweqqared řebda, ad cek ifekk!”

18 Iwyen-dd ijj n weẓru uca ssarsen t x uqemmum n tesraft uca icemmeɛ i-t ujeǧid s txadent nnes uřa s txadent n ayt n jjehd nnes, ḥima war ittbeddiř array x Daniyal.

19 Xenni yuyur ujeǧid ɣar řeqṣar nnes. Isseɛdu ǧiřet nni deg uẓummi u war yejji ad as dd-awyen afarrej uca iḍwa zzayes yiḍeṣ.

20 Zic ɣar ṣṣbeḥ ɣar wenqar n tfawt, ikkar-dd ujeǧid, ittaẓẓeř ɣar tesraft n wayraden.

21 Umi dd-iqarreb ɣar tesraft, iřaɣa s tmijja tecḍen x Daniyal. Ajeǧid issiweř, inna i Daniyal: “A Daniyal, cek d amsexxar n Arebbi iddaren! Ma Arebbi nnec, wenni i tweqqared řebda, ma tuɣa izemmar ad cek ifekk zeg iyraden?”

22 Xenni issiweř Daniyal ak-d ujeǧid “A ajeǧid, ddar i řebda!

23 Arebbi inu issekk lmalak nnes u ibelleɛ aqemmum n wayraden. Tuɣa war zemmaren ad ayi iyzmen maɣar yufa ayi d amezdag zzates. Uřa akidek, a ajeǧid, war ggiɣ uřa d ict n ljarima!”

24 Xenni ifarḥ ujeǧid aṭṭas, yumur ad dd-awyen Daniyal zi tesraft. Awarni řami t iwyen zi tesraft war dayes ufin uřa d ict n jjriḥect, maɣar netta tuɣa ittceř x Arebbi nnes.

25 Řexdenni yumur ujeǧid ad awyen iryazen nni tuɣa ittahmen Daniyal. Nḍaren ten di tesraft n wayraden, nitni d iḥenjiren nsen d temɣarin nsen. Nitni tuɣa ɛad war iwiḍen ca ɣar tisi n tesraft umi ten ṭṭfen wayraden uca mezzqen marra iɣsan nsen.

26 Xenni yura ujeǧid Dariyus i marra řegnus d ccuɛub d iřsawen: “Ad yiři řehna nwem d ameqqran aṭṭas.

27 Aqa ssuffɣeɣ-dd ijj n řumur ḥima imezdaɣ di marra tageldit inu, tenni x ṣellṭeɣ, ad arjijen u ad qefqfen zzat i wudem n Arebbi n Daniyal maɣar Netta d Arebbi iddaren u Netta ad iqqim i řebda qaɛ u Tagelda nnes war zemmaren ad tt ḍarren u ṣṣulṭa nnes ad teqqim ař aneggaru.   

28 Netta ifekk u issenjem u ittegg řeɛřamat d lmuɛjizat deg ujenna u x temmurt. D Netta i ifekken u issenjmen Daniyal zeg waccaren n wayraden.”

29 Daniyal wanita tuɣa ifřeḥ umi tuɣa tagelda deg ufus n Dariyus u deg ufus n Kurac, Afarsi.

Tarjit n arebɛa n imuddaren

7

1 Deg useggʷas amezwaru n Balcaṣṣar, ajeǧid n Babil, iẓra Daniyal ict n tarjit d iweḥḥan deg uzeǧif nnes umi t tuɣa di tassut. Xenni yura tarjit nni uca iḥaja zzayes timesřayin timezwura.

2 Issiweř Daniyal, inna: “Twařiɣ s ǧiřet ijj n řewḥiy, u xzar, aqa din arebɛa n isemmiḍen n ujenna sshewřen řebḥar ameqqran,

3 uca arebɛa n imuddaren imeqqranen, inni war yarewsen ca deg wayawya, geɛɛden-dd zi řebḥar.

4 Tuɣa amezwaru am weyrad, ɣares afriwen am ugider. Necc qqimeɣ xezzareɣ ařami ttwaqeřɛen wafriwen nnes. Ittwassgeɛɛed-dd zi temmurt uca ittwassars x iḍaren nnes am yijj n bnadem uca immewc as ijj n wuř n bnadem.

5 U xzar, ijjen nneɣni, wiss tnayen, yarwes di ddub u issgeɛɛed ixef nnes ɣar ijj n uɣezdis u deg uqemmum nnes jar teɣmas nnes aqa din třata n yeɣsan n tɣezdist zeg idmaren, uca nnan as: ‘Kkar, ecc aṭṭas n weysum!’

6 Awarni as twařiɣ ɛawed, u xzar, ijj nneɣni am uɣiřas. Ɣares x weɛrur nnes arebɛa n wafriwen n ijj n wejḍiḍ. Amuddar nni tuɣa ɣares arebɛa n izeǧifen uca temmewc as ṣṣulṭa.

7 Awarni as twařiɣ ɛawed deg iweḥḥan di ǧiřet, u xzar, amuddar wiss arebɛa issaggʷad u issnexřaɛ u ɣares aṭṭas n jjehd. Ɣares tiɣmas n wuzzař, icca, iřbez u min iqqimen iɛfes xas s iḍaren nnes. Tuɣa immsebḍa x imuddaren nneɣni nni tuɣa qbeř nnes u ɣares ɛecra n waccawen.

8 Necc ḥḍiɣ x waccawen, u xzar, ijj n waccaw d ameẓyan igeɛɛed jar asen u ttwaqeřɛen-dd třata n waccawen imezwura uca ttwakksen-dd zeg wemcan nsen. U xzar, deg waccaw nni tuɣa axmi dayes tiṭṭawin n bnadem d yijj n uqemmum iccur s řefḍayeḥ timeqqranin.

9 Necc qqimeɣ ttwařiɣ ařami mmarsen řekrasi igellden uca iqqim Uwessar n wussan. Arruḍ nnes d acemřař am wedfeř u acuwwaf nnes am taḍuft teṣfa. Řkursi igellden nnes d iḥudaq n tmessi d tjarrarin nnes am tmessi itteḥduduqen.

10 Iffeɣ-dd zzayes ijj n iɣzar n tmessi. Ařef x řuřuf tuɣa ttsexxaran as u ɛecra n řuřuf x ɛecra n řuřuf bedden zzates. Agraw n ccreɛ iṭṭef deg uɣimi uca nnurzmen idlisen.   

11 Necc qqimeɣ xezzareɣ zi ssibbet n řḥess n wawařen imeqqranen nni issiweř yicc nni. Necc qqimeɣ xezzareɣ ařami ittwaneɣ umuddar u tᵉttwahellek arrimet nnes u ittwasellem i tmessi itteḥduduqen.

12 Uřa d imuddaren inneɣni tᵉttwakkes asen ṣṣulṭa nsen u immewc asen tazzuggart n tudart nsen ař ict n tsaɛɛet u ař ijj n řmijař ittwaggen.

13 Necc qqimeɣ ttwařiɣ di iweḥḥan n ǧiřet, u xzar, yusa-dd ak-d iseynuten Wenni iggin am yijj n Mmis n bnadem, u Netta yuyur ɣar Uwessar n wussan uca ssqarrben t zzates.

14 Temmewc as ṣṣulṭa d ccan d tgelda, u marra řegnus d ccuɛub d iřsawen tuɣa ttsexxaren as. Ṣṣulṭa nnes d ict n ṣṣulṭa i řebda i war ifennin u tagelda nnes war izemmar ad tt ḍarren.   

15 Necc, Daniyal, aqa ittwassḥissef buḥbeř inu daxeř di arrimet inu u iweḥḥan deg uzeǧif inu ssenxeřɛent ayi.

16 Necc uyureɣ ɣar yijjen zeg yinni din ibedden u sseqsiɣ t x min ixs ad yini man aya marra u netta issiweř-dd akidi, icarreḥ ayi timesřayin-a.

17 “Imuddaren-a imeqqranen, arebɛa nni, aqa aten arebɛa n ijeǧiden nni dd ɣa igeɛɛden zi temmurt.

18 Awarni aya imqeddasen n Umɛuǧi x kuřci ad ṭṭfen tagelda u tagelda ad ɣarsen tiři i řebda, wah, i řebda n řebdayat.”

19 Xenni xseɣ ad ssneɣ řmeɛna n umuddar wiss arebɛa, wenni tuɣa immsebḍa aṭṭas x marra inneɣni, issaggʷad břa řḥed. Aqa ɣares tiɣmas n wuzzař d waccaren n nnḥas, icca, iřbez u min iqqimen iɛfes xas s iḍaren nnes.

20 Tuɣa xseɣ ad ssneɣ ɛawed řmeɛna n waccawen x uzeǧif nnes u x wenneɣni i dd-igeɛɛden i umi dd-wḍan třata zzates, ixs ad yin x yicc nni ɣares tiṭṭawin d ijj n uqemmum iccur s wawařen imɣaren, d wenni iban-dd d ameqqran x waccawen nneɣni,

21 Necc ẓriɣ aqa icc nni ittmenɣa ak-d imqeddasen u iɣelleb xasen,

22 ařami dd-yusa Umɣar n wussan u yuɣa tasɣart i imqeddasen n Umɛuǧi x kuřci uca tusa-dd tsaɛɛet ittwaggen uca ṭṭfen imqeddasen tagelda.

23 Netta inna ammu: “Amuddar wiss arebɛa ad yiři d tageldit wiss arebɛa x temmurt nni i ɣa tiři temsebḍa x marra tigeldiwin nneɣni. Ad yecc tammurt marra, ad xas iɛfes u ad tt iřbez.

24 U x ɛecra n waccawen, aqa zi tgeldit nni ad kkaren ɛecra n ijeǧiden u awarni asen ad ikkar wenneɣni u wanita ad yiři immsebḍa x imezwura u netta ad ideǧ třata n ijeǧiden.

25 Netta ad ittɛeffar s wawařen nnes x Umɛuǧi n kuřci u ad yareddeǧ imqeddasen n Umɛuǧi x kuřci u ad yarzu maḥend ad ibeddeř zzmanat d Ccariɛa, u nitni ad mmewcen deg ufus nnes i yijj n řmijař n řweqt d řewqat d ijj wezyen n řmijař n řweqt.   

26 Xenni ad iṭṭef wegraw n ccreɛ deg uɣimi, uca ad zzayes ttwakksen ṣṣulṭa nnes maḥend ad ittwareddeǧ u ad ittwateḥḥa am ikmeř.

27 Maca tagelda d ṣṣulṭa d řemɣaret n marra tigeldiwin sadu ujenna ad mmewcent i řgens n imqeddasen n Umɛuǧi x kuřci. Tageldit nnes d ict n Tgeldit i řebda u marra tigeldiwin ad t weqqaren u ad as ṭaɛen i Netta.”

28 Wanita d awař aneggaru. Xafi necc, necc Daniyal, aqa ixarriṣen inu ssenxeřɛen ayi u tissiqt truḥ zeg wudem inu, maca necc ḥḍiɣ awař nni deg wuř inu.

Ař danita i tiweḍ tira s yiřes n Tramit.

Tameẓriwt n icarri d umyan

8

1 Deg useggʷas wiss třata n tgelda n ujeǧid Balcaṣṣar, iban-ayi-dd ijj n řewḥiy, i necc Daniyal, awarni i řewḥiy amezwaru nni tuɣa i d ayi dd-ibanen.

2 Necc tuɣa ttwařiɣ deg ijj n řewḥiy u ẓriɣ tuɣa ayi di lburj n Cucan nni iǧan di lɛamala n Ɛilam. Necc ttwařiɣ di řewḥiy tuɣa ayi ɣar yeɣzar n Ulay.

3 Necc ssgeɛɛdeɣ tiṭṭawin inu, u xzar, ijj n icarri ibedd zzat i iɣzar. Tuɣa ɣares tnayen n waccawen u tnayen nni n waccawen tuɣa aten d iziraren. Tuɣa ijj n yicc zzaysen yuɛřa x wenneɣni u wenni yuɛřan igeɛɛed d aneggar.

4 Necc ẓriɣ aqa icarri iccat s waccawen nnes ɣar řɣarb u ɣar ccamal d ljanub. Uřa d ijj n umuddar izemmar ad ibedd zzates u war iǧi wi ɣa inejmen zeg ufus nnes. Netta igga min ixs u issemɣar ixef nnes.

5 Necc qqimeɣ ḥekkareɣ, u xzar, yusa-dd ijj n wemyan zi lɣarb x marra udem n temmurt, war iḥidi tammurt. Amyan-a ɣares ijj n ddeg n yicc jar tiṭṭawin nnes ɣares řqimet.

6 Netta yiweḍ-dd ɣar icarri nni i ɣar iǧa tnayen n waccawen, wenni ẓriɣ ibedd zzat i iɣzar. Iqarreb-dd ɣares s tezřa ak-d řeqsaḥet n jjehd nnes,

7 u ẓriɣ aqa yiweḍ ɣar uɣezdis n icarri u iccat dayes s teyyita qesḥent. Netta imqarqeb ak-d icarri u yarẓa as tnayen n waccawen nnes uca icarri tuɣa war ɣares jjeḥd ɛad maḥend ad iqqim ibedd. Inḍar i-t ɣar temmurt u yarfes i-t u tuɣa war din wi t ɣa ifekken zeg ufus nnes.

8 Amyan issemɣar ixef nnes ař ṭṭarf, maca ařami idweř ijhed, yarẓa yicc nni ameqqran uca xeřfen-dd deg wemcan nnes arebɛa n waccawen ittbanen ɣar jjwayeh n arebɛa n iɣezdisen n usemmiḍ n ujenna.

9 Zeg yijj zzaysen iffeɣ-dd ijj n yicc d ameɛnan uca idweř d ameqqran ař ṭṭarf, ɣar ljanub u ɣar ccarq u ɣar Temmurt n Telwizt.

10 Idweř imɣar igeɛɛed ař řɛeskar n ujenna uca inḍar-dd ca zi řɛeskar u zi yetran ɣar temmurt uca yarfes i-ten.

11 Wah, issemɣar ixef nnes ařami dd-yiweḍ ɣar Řḥakem n řɛeskar. Wanita tᵉttwakkes zzayes tewhibt n řebda u immenḍar wemcan n Zzawect nnes Iqeddsen.

12 Ad ittwagg ijj n řɛeskar x tewhibt n řebda zi ssibbet n ijj n uɛeddi uca temmenḍar-dd tidett x temmurt u marra min igga, iffeɣ as-dd.

13 Awarni uya sřiɣ i yijj n umqeddas issawař u inna ijj n umqeddas nneɣni i wenni tuɣa issawařen: “Ař meřmi ɣa yiři řewḥiy n tewhibt n řebda d nnɛi n řmuɛṣiyyet, aqa ad tᵉttwasellem Zzawect Iqeddsen d řɛeskar maḥend ad ttwarefsen?”

14 U netta inna ayi: “Ař ařfayen d teřt-mya n tmedditin d tuffutin, xenni Zzawect Iqeddsen ad tᵉttwassegged.”

15 Uca imsar, řami necc, Daniyal, ẓriɣ řewḥiy nni u arzuɣ ad ssneɣ řmeɛna nnes, xzar, aqa da ibedd zzati am waddud n ijj n Weryaz.

16 Uca sřiɣ tmijja n ijj n Bnadem jar temmawin n iɣzar n Ulay, iřaɣa, inna: “Jibril, fessar as řewḥiy!”   

17 Uca yusa-dd ɣar uɣezdis inu mani tuɣa ttbeddiɣ u řami dd-yusa, nnxeřɛeɣ u wḍiɣ x uɣembub inu. Xenni inna ayi: “A mmis n bnadem, ssen aqa řewḥiy iřeqqef řweqt n uneggar.”

18 Řami tuɣa akidi issawař, hwiɣ s uɣembub inu ɣar temmurt deg yijj n yiḍeṣ yuǧeɣ. Xenni iḥada ayi, issbedd ayi x iḍaren,

19 inna: “Xzar, ad ac ssecneɣ min ɣa imsaren ɣar uneggar n řweqt-a n wesxeḍ, maɣar aneggar ad yiři di řweqt ittwaggen.

20 Icarri nni teẓrid, aqa ɣares tnayen n waccawen. Ina d ijeǧiden n ayt n Maday d ayt n Lfurs.

21 Amyan nni s ucuwwaf, netta d ajeǧid n Yawan, ixs ad yini n Lyunan u icc ameqqran i iǧan jar tiṭṭawin nnes d ajeǧid amezwaru.

22 Icc nni ittwarẓ, xeřfen t arebɛa nneɣni deg wemcan nnes, man aya ixs ad yini zi řgens nnes ad kkarent arebɛa n tgeldiwin, maca war iǧi s jjhed nnes.

23 Deg uneggar n tgelda nsen, umi kemmřen inni ittɛeddan ař řqedd nsen, ad dd-ikkar ijj n ujeǧid s wudem iqseḥ u s řeɛqeř n teḥraymect.

24 Jjehd nnes ad imɣar, maca war iǧi zi jjehd n yixef nnes. Netta ad yareddeǧ s utebhet u marra min ɣa yegg ad dayes ifřeḥ. Netta ad yareddeǧ inni ɣar teǧa ṣṣulṭa, uřa d řgens n imqeddasen.

25 S teḥraymect nnes ad as injeḥ řɣecc nni deg ufus nnes u netta ad issemɣar ixef nnes deg wuř nnes u deg ict n tecti ad yareddeǧ aṭṭas u ad iɣewweɣ x Řḥakem n řḥukkam, maca břa ma ikka xas ufus ggur ad ittwarẓ.

26 Řewḥiy n tmedditin d teffutin i xef ssawařen, aqa-tt d tidett. U cek, cemmeɛ řewḥiy-a, maɣar aqa netta ad dd-yas awarni i waṭṭas n wussan.”

27 Necc, Daniyal, tuɣa ḍeɛfeɣ aṭṭas ca n wussan. Xenni kkareɣ-dd u ggiɣ ɛawed řxedmet n ujeǧid. Nnxeřɛeɣ aṭṭas zi řewḥiy-a, maca uřa d ijj war yuci.

Sebɛin n simanat

9

1 Deg useggʷas amezwaru n Dariyus, mmis n Aḥacwirus, wenni zeg ayt n Maday, wenni idewřen d ajeǧid x tgeldit n Ikaldaniyyen,

2 deg useggʷas amezwaru n tgelda nnes iban-ayi-dd, i necc Daniyal, zeg idlisen, belli řqedd n iseggʷusa i x tuɣa issiweř wawař n SIDI i unabi Irmiya i ukemmeř n řweqt n řxirbat n Urcalim, tuɣa-t sebɛin n iseggʷusa.

3 Necc arriɣ aɣembub inu ɣar Sidi AREBBI, ḥima ad xas arzuɣ s tẓaǧit d uzaweg, s uẓummi deg txancet n wecḍan d yiɣɣeḍ.

4 Necc ẓẓuǧeɣ i SIDI, AREBBI inu, u neɛmeɣ x ddnub nneɣ, nniɣ

“A Sidi inu, Cek d Arebbi ameqqran d issiggʷiden, wenni iḥeṭṭan Řɛahd nnes d tmexsiwt nnes icewwaren i yinni t ittexsen u i yinni iḥeṭṭan tiweṣṣa nnes.   

5 Neccin nexḍa u negga řmuɛṣiyyet d řɣar u nɣewweɣ am neffeɣ zi tiweṣṣa d lfarayiḍ nnec.   

6 War nesři i imsexxaren nnec, inabiyyen, inni tuɣa issawařen deg Yisem nnec i ijeǧiden nneɣ d řḥukkam nneɣ d řejdud nneɣ uřa i marra  řgens n temmurt.

7 Cek, a Sidi inu, ɣarek tasegda, maca neccin ɣarneɣ řeḥya deg uɣembub, am mammec teǧa ass-a, ɣar iryazen n Yahuda d imezdaɣ n Urcalim d marra Israil, ɣar yinni yudsen d yinni iggʷejen di marra timmura mani xasen tuẓẓřed Cek di ssibbet n řeɣdar nsen i zi Cek ɣḍaren.

8 A SIDI, dayneɣ řeḥya deg uɣembub nneɣ, aqa-t deg ijeǧiden nneɣ di řḥukkam nneɣ deg ibabaten nneɣ maɣar neccin nexḍa akidek.

9 Ɣar Sidi inu, AREBBI nneɣ, arreḥmet d weɣfar, waxxa neccin nɣewweɣ xas.   

10 War nesři i tmijja n SIDI, AREBBI nneɣ, maḥend ad nuyur di lqawanin nnes nni i d aneɣ iwca s ufus n imsexxaren nnes, inabiyyen.

11 Marra Israil tuɣa ittɛedda x Ccariɛa nnec u itteffeɣ zeg webrid maḥend war ittesři i tmijja nnec. U ammu i xaneɣ tᵉttwazeǧeɛ nneɛřet i ittwaḍemnen s tjaǧit i ittwarin di Ccariɛa n Musa, amsexxar n AREBBI, minzi neccin nexḍa akides.   

12 Netta igga awařen nnes ttbeddan, awařen nni issiweř akidneɣ u ak-d řquḍat nneɣ nni tuɣa i xaneɣ iḥekkmen, am dayneɣ igga ijj n řɣar d ameqqran i war imsaren ɛemmarṣ sadu ujenna, am mammec i ittwagg i Urcalim.

13 Am mammec tura di Ccariɛa n Musa, ammu yusa-dd xaneɣ marra řɣar nni. U neccin xenni war nzaweg ca zzat i wudem n SIDI, AREBBI nneɣ, maḥend ad nḥeyyed x řmuɛṣiyyet nneɣ u maḥend ad narzu ad nefhem tidett nnec.

14 SIDI iḥḍa řɣar uca issars i-t-i-dd xaneɣ, maɣar SIDI, AREBBI nneɣ d amsegged di marra řefɛayeř nnes nni igga umi war nesři ɣar tmijja nnes.

15 U řexxu, a SIDI, AREBBI nneɣ, wenni issuffɣen řgens nnec zi temmurt n Miṣra s yijj n ufus ijehden u wenni iggin i yixef nnes ijj n Yisem, am mammec iǧa ař ass-a. Neccin nexḍa u negga řɣar.   

16 A Sidi inu, zi ssibbet n tsegda nnec, sḥeyyed aɣḍab nnec d wesɛar nnec x tendint nnec Urcalim, x wedrar nnec iqeddsen. Maɣar zi ssibbet n ddnub nneɣ d řmuɛṣiyyet n řejdud nneɣ tedweř Urcalim d řgens nnec d řɛar i marra inni d aneɣ dd-innḍen.

17 U řexxu, a AREBBI nneɣ, seř ɣar tẓaǧit n umsexxar nnec u ɣar uzaweg nnes, ejj udem nnec ad yegg tafawt di ṭṭweɛ nnec, a Sidi inu, x Zzawect nnec Iqeddsen, tenni idewřen d řxarbet.   

18 Ewc amezzuɣ nnec, a AREBBI, seř. Arzem tiṭṭawin nnec u xzar řxirbat d tendint nni ittwařaɣan s Yisem nnec, minzi neccin war newḍi zzat i wudem nnec maḥend ad nzaweg x usdaheǧi n tsegda nneɣ, maca x usdaheǧi n arraḥmet nnec tameqqrant.

19 A Sidi inu, seř! A Sidi inu, ɣfar! A Sidi inu, ḥḍa uca egg, war tɛeṭṭař ca, di ṭṭweɛ n yixef nnec, a AREBBI inu, maɣar tandint nnec d řgens nnec ttwařaɣan s Yisem nnec.”

20 Am tuɣa ssawařeɣ ɛad u ttẓaǧiɣ u neɛɛmeɣ s ddnub inu d ddnub n řgens inu Israil u ttzeǧɛeɣ azaweg inu zzat i wudem n SIDI, AREBBI inu, di ṭṭweɛ n wedrar iqeddsen n AREBBI inu,

21 am tuɣa ssawařeɣ ɛad ammu, ttẓaǧiɣ, yusa-dd weryaz Jibril nni ẓriɣ deg umezwaru di řewḥiy, iḍwa-dd zeg ujenna ɣari. Iḥada ayi ɣar řweqt n tewhibt n tmeddit. □    

22 Netta issefhem u issiweř akidi, inna:

“Daniyal, necc ffɣeɣ-dd ɣar řweqt-a maḥend ad cek ssargbeɣ x řmeɛna.

23 Ɣar umezwaru n uzaweg nnec iffeɣ-dd yijj n wawař u necc usiɣ-dd ḥima ad ac t nniɣ, maɣar cek d ijj n weryaz iɛizzen aṭṭas. Fhem awař-a u arzu řefhamet di řewḥiy-a.

24 Ttwaggent sebɛin n ssimanat x řgens nnec u x tendint nnec iqeddsen, ḥima ad ittwassbedd uɛeddu u ad ittwacemmeɛ ddenb u ad tᵉttwaṣřeḥ i řmuɛṣiyyet u ḥima ad tᵉttwawi tsegda u ḥima ad ittwakemmeř řewḥiy d unabim u ḥima ad ittwadhen min iǧan Iqeddsen qaɛ.   

25 Ssen u fhem, aqa zeg wami dd-iffeɣ wawař ḥima ad ɛedřen u ad bnan Urcalim ař amedhun, min ixs ad yini lmasiḥ, řḥakem, aqa sebɛa n ssimanat, u tnayen u-settin n simanat ad teqqim tendint tᵉtwaɛedeř u ad tᵉttwabna Urcalim ɛawed ak-d wazzay d wureɣ iqquren, ɛad di řeḥṣaret n řewqat yewɛaren.

26 Awarni tnayen u-settin n ssimanat nni ad ittwakkes umedhun u war ɣares ittiři walu. U tandint d Zzawect Iqeddsen ad ttwareddǧent s yijj n řgens n ijj n řḥakem wenni i dd ɣa yasen u taneggarut nnes ad tiři di sseḥřet uca ad din yiři umenɣi ař aneggar, areddeǧ nni aqa yura ad yiři.

27 Netta ad issedqeř řɛahd i waṭṭas i yijj n řmijař n ict n ssimana u deg wezyen n ssimana ad issbedd taɣarṣt d tewhibt n řɣiǧet u x wafriw n nnɛawat ad dd-yas ijj n umteḥḥay ař ɣa ittwafarreɣ řeḥkam i yurin x wenni ittwateḥḥan. □    

□ 

9:21 Jibril - isem wanita ixs ad yini ‘aryaz ijhed n Arebbi’.

□ 

9:27 ssimana - niɣ ‘imalass’.

Řqimeř n řgens n Daniyal

10

1 Deg useggʷas wiss třata n Kurac, ajeǧid n Lfurs, ittwassargeb ijj n wawař i Daniyal, wenni umi qqaren Balṭacaṣṣar, u awař nni tuɣa d tidett, issiweř x yijj n umenɣi ameqqran. Netta ifhem awař nni u tuɣa dayes řefhamet n řewḥiy.

2 Deg wussan nni tuɣa ayi, Daniyal, ceḍneɣ třata n ssimanat ass awarni umas. □  

3 Macca i d ayi ittřiqan, war t cciɣ, aysum d binu war dd-usin deg uqemmum inu. War dhineɣ ixef inu ařami ɛdunt třata n ssimanat kemmřent.

4 Deg wass wiss arebɛa u-ɛicrin n uyur amezwaru, tuɣa beddeɣ ɣar tma n iɣzar ameqqran wenni umi qqaren Dajla.   

5 Necc ssggaɛdeɣ tamuɣři inu uca ẓriɣ, u xzar, tuɣa din ijj n Weryaz yarḍ řeqṭen azdad u ɣar tejɛinna nnes ibyes Netta s wureɣ iɣřan qaɛ zi Ufaz.   

6 Arrimet nnes tuɣa am weẓru n texrisulit u udem nnes yareqq am wassamen u tiṭṭawin nnes tuɣa am yiṣefḍawen yareqqen u iɣaǧen d iḍaren nnes ttwessgen am nnḥas ittwassuydan u tmijja n wawařen nnes tuɣa-tt am zzhir n ijj n uhimur ameqqran.  

7 Mɣir necc, Daniyal, ẓriɣ řewḥiy, maca iryazen nni ɣari iǧan, war ẓrin ca řewḥiy, maca tewḍa-dd xasen ict n arrehbet d tameqqrant uca arewřen nitni maḥend ad nnuffaren.   

8 Necc qqimeɣ weḥḥdi u ẓriɣ řewḥiy-a ameqqran wanita, u war dayi iqqim jjehd ɛad. Tissiqt n wudem inu tedweř d řɣecc u war mniɛɣ jjehd ɛad.   

9 Necc sřiɣ zzhir n wawařen nnes u řami sřiɣ zzhir n wawařen nnes, wḍiɣ x uɣembub inu s yijj n yiḍeṣ yuǧeɣ u aɣembub inu tuɣa yarra ɣar temmurt.

10 U xzar, ijj n ufus iḥada ayi u yarra ayi ttenhezzeɣ x ifadden d třeqqa n ifassen inu.

11 Netta inna ayi: “Daniyal, cek d aryaz iɛizzen aṭṭas, ḥḍa awařen nni i d ac ɣa iniɣ u kkar, bedd din, minzi řexxu ttwassekkeɣ-dd necc ɣarek.” Řami akidi issiweř s wawařen-a, kkareɣ-dd necc am ttarjijeɣ.

12 Xenni inna ayi: “War tteggʷed ca, a Daniyal, minzi zeg wass amezwaru i di tarrid uř nnec ɣar tiɣit u maḥend ad tesswaḍɛed ixef nnec zzat i wudem n AREBBI, aqa ttwasřen wawařen nnec uca usiɣ-dd di ṭṭweɛ n wawařen nnec.

13 Maca řḥakem n tgeldit n Lfurs tuɣa ikkar ḍidd inu waḥd u-ɛicrin n wussan. U xzar, Mixayil, ijjen zeg imezwura n řḥukkam, yusa-dd ḥima ad ayi iwc afus u necc qqimeɣ ttᵉṭṭfeɣ ṣṣulṭa dinni x ijeǧiden n Lfurs.

14 Řexxu usiɣ-dd necc, ḥima ad cek ssfehmeɣ min ɣa imsaren i řgens nnec deg uneggar n wussan, minzi řewḥiy aqa-t i wussan nni.”

15 Řami tuɣa akidi issawař s wawařen-a, uḍareɣ s uɣembub inu ɣar temmurt, sseɣdeɣ.

16 U xzar, ijjen di ṣṣifet n tarwa n bnadem iḥada iyencicen inu. Xenni arzmeɣ aqemmum uca ssiwřeɣ, nniɣ i wenni ibedden zzati: “A Sidi inu, umi ẓriɣ řewḥiy, iṭṭef ayi am řewjeɛ n tarut, am war mniɛeɣ jjehd ɛad.   

17 Mammec i ɣa izemmar umsexxar n Sidi inu ad akidek issiweř, a Sidi? Aqa necc, war dayi iqqim jjehd niɣ twarrit n nnefs ɛad.

18 Xenni iḥada ayi ɛawed. Netta yarwes deg yijj n bnadem u igga dayi jjehd.

19 Netta inna: “War tteggʷed ca, cek, a aryaz iɛizzen! Ad ɣarek yiři řehna, egg taryast, wah, egg taryast!” Umi Netta akidi issiweř ammu, idweř-dd ɣari jjehd ɛawed u nniɣ: “Siweř, a Sidi inu, Cek teggid dayi jjehd.”

20 Xenni inna: “Tessned cek, mayemmi i ɣarek dd-usiɣ? Řexxu ad ɛeqbeɣ ḥima ad menɣeɣ ak-d řḥakem n Lfurs u xmi ɣa ffɣeɣ i umenɣi, xenni ad dd-yas řḥakem n Lyunan.

21 Maca ad cek ssecneɣ min yurin deg wedlis n tidett, waxxa war din uřa d ijjen i xasen d ibedden akidi, mɣir řḥakem nwem, Mixayil.”

□ 

10:2 ssimanat - niɣ ‘imalassen’.

11

1 “Deg useggʷas amezwaru n Dariyus, Amaday, beddeɣ Necc akides maḥend ad t ssejehdeɣ u ad as ssendeɣ.

2 Řexxu ad ac iniɣ ijj n wawař d tidett! Xzar, ad kkaren ɛad třata n ijeǧiden di Lfurs uca wenni wiss arebɛa ad igg agřa ameqqran i yixef nnes, ktar x marra inneɣni. U awarni xmi ɣa iṭṭef tizemmar s wagřa nnes, ad issnekkar marra midden nnes ḍidd i tgeldit n Yawan. □  

3 Xenni ad ikkar ijj n ujeǧid ijhed wenni i ɣa iṣellṭen s ṣṣulṭa tameqqrant u netta ad igg min ixs netta.

4 Xmi ɣa ikkar, řexdenni ad tareẓ tgeldit nnes, ad tᵉttwamṣebḍa x arebɛa n tɣemmura n usemmiḍ n ujenna, maca war tᵉttiři tgeldit i tarwa nnes u war ɣares tᵉttiři ṣṣulṭa am tenni i zi tuɣa ittṣelleḍ netta, maɣar tageldit ad tᵉttwaqřeɛ u ad tiři i inneɣni war iǧi i yina.

5 Xenni ajeǧid n ljanub ad idweř ijhed, maca ijj zi řḥukkam nnes ad idweř ijhed xas u wanita ad iṣelleṭ s ṣṣulṭa tameqqrant x ṣṣulṭa nnes.

6 Awarni řami ɛdun ca n iseggʷusa, nitni ad ggen ijj n řɛahd u yeǧis n ujeǧid n ljanub ad dd-tas ɣar ujeǧid n ccamal maḥend ad tt tseggem, maca nettat war tzemmar ad teḥḍa jjehd n uɣiř nnes u netta war izemmar ad iqqim ibedd, u aɣiř nnes am nneɣni. Nettat ad tᵉttwasellem uřa d yinni tt iwyen d wenni i-tt-i-dd yurwen d wenni tt issjehden deg wussan nni.

7 Maca zeg ict n tɣeddut n iẓewran nnes ad ikkar ijjen deg wemcan nnes. Netta ad iffeɣ ḍidd i řɛeskar uca ad yadef lburj ijehden n ujeǧid n ccamal u ad daysen igg min ixs u ad dd-iban ijhed qaɛ.

8 Arebbiten nsen ak-d řexyařat nsen ifesyen d řeqcuɛ nsen iɣřan i ittwaggen s nnuqart d wureɣ ad ten yawi d tkeccaḍt ɣar Miṣra u xenni ad ibeɛɛed ca n iseggʷusa x ujeǧid n ccamal.

9 U netta ad yadef tageldit n ljanub u ad iɛqeb ɣar temmurt nnes.

10 Iḥenjiren nnes ad ḥezzmen i umenɣi u ad ssmunen ijj n ubarru n řɛeskar ameqqran u netta ad dd-yas u ad iɛemmar tammurt u ad xas iɛdu. U awarni řami dd-iɛqeb, ad ḥezzmen ɛawed i umenɣi ad yadef ař lburj nnes ijehden.

11 Uca ad immuzzar ujeǧid n ljanub uca iggur ad iffeɣ akides immneɣ ak-d ujeǧid n ccamal, wenni i ɣa issmunen ijj n ubarru ameqqran n řɛeskar, maca abarru nni ad ittwasellem deg ufus nnes.

12 Mařa immeksi ubarru nni, xenni uř nnes ad issgeɛɛed ixef nnes u netta ad isseɣdeř ɛecra n řuřuf, maca netta war ittmarni di jjehd.

13 Ajeǧid n ccamal ad dd-idweř u ad issmun ijj n ubarru ameqqran ktar zeg umezwaru. Awarni řmijařat n řweqt d iseggʷusa ad dd-yas s yijj n řɛeskar ameqqran u s waṭṭas n řesnaḥ.

14 Deg wussan nni ad ɣewwɣen aṭṭas x ujeǧid n ljanub u ayt n bu-řexcunet n řgens nnec ad ssgeɛɛden ixef nsen ḥima ad ssqefřen ijj n řewḥiy, maca nitni ad wḍan.

15 Xenni ad dd-yas ujeǧid n ccamal, ad issbedd ijj n řḥiḍ i řeḥṣaret u ad iṭṭef ict n tendint ifaryen. Iɣaǧen n ljanub ijehden war zemmaren ad qqimen ttqawamen uřa d řgens n yinni zzayes ittwafarzen lla. War din ittiři jjehd ḥima ad qqimen ttbeddan.

16 Wenni dd-yusin ḍidd nnes, ad igg min ixs. Uřa d ijj war izemmar ad ibedd zzat i wudem nnes u netta ad ibedd di Temmurt n Telwizt u areddeǧ ad yiři s ufus nnes.

17 Netta ad yarzu ad issemten tizemmar nnes di marra tageldit nnes u ɣares imtawiyyen iseggden u ad zzaysen igg. Netta ad as iwc yeǧis n temɣarin ḥima ad yareddeǧ tageldit nni, maca nettat war tᵉttbedda u war d as teffiɣ.

18 Xenni ad yarr aɣembub nnes ɣar tegzirin uca ad iṭṭef aṭṭas zzaysent. Maca ijj n ukumandar n řɛeskar ad issbedd řḥegra nnes xas, břa ma izemmar netta ad as ixeǧeṣ řḥegra nnes.

19 Netta ad yarr aɣembub nnes ɣar lburjat n temmurt nnes u xenni ad inqarḍ, ad iwḍa u war ittwiffi ɛad.

20 Ad ikkar ijjen deg wemcan nnes wenni i ɣa isseɛdun ijjen x temmurt nni i ɣa issehwan aɛuǧi n tgeldit, maca wanita ad ittwarẓ di ca n wussan, war iǧi s imcubbecen uřa s umenɣi.

21 Xenni ad dd-ikkar ijj n bnadem aḥeggar deg wemcan nnes wenni war d as tticen lɛaḍama igellden. Netta ad dd-yas s řɣefřet u ad iṭṭef tageldit s teḥraymect nnes.

22 Iɣaǧen ijehden nni ifeyyḍen tammurt, ad ttwamḥan zzat i wudem inu u ad ttwarrẓen uřa d řḥakem n Řɛahd.

23 U zeg wami i ɣa ggen ijj n řɛeqd akides, ad igg s řɣecc. Ad issgeɛɛed u ad idweř izemmar xasen s drus n řgens waha.

24 Ad yadef s řɣefřet di jjwayeh issɣemmayen n lɛamala uca ad igg min war ggin řejdud nnes niɣ řejdud n řejdud nnes: ad yacar u ad ikecceḍ u marra agřawen ad ten izeǧeɛ jar asen. Netta ggur ad ixarreṣ deg inwayen ḍidd i lqelɛat, ař ict n řweqt ittwaggen.

25 S yijj n řɛeskar ameqqran ad yarr jjehd nnes d wuř nnes ḍidd i yijj n ujeǧid n ljanub uca ajeǧid n ljanub ad iffeɣ ɣar umenɣi s yijj n řɛeskar ameqqran ijhed, maca war izemmar ad ibedd, minzi ad xas ggen timeɛmač,

26 d yinni ittetten zi macca n ujeǧid, ad t arẓen u řɛeskar nnes ad ittwamḥa u aṭṭas ad ttwanɣen.

27 Uř n tnayen n ijeǧiden-a ad yiři isseggur ɣar řɣar u x ṭṭabřa d ict ad inin ixarriqen, maca man aya war ineffeɛ, maɣar aneggar ittraja ɛad ař řweqt ittwaggen.

28 S ubarru n wagřa ad yareggʷeḥ ɣar temmurt nnes u uř nnes ad yiři ḍidd i Řɛahd iqeddsen u netta ad igg amenni u xenni ad iɛqeb ɣar temmurt nnes.

29 Deg ict n řweqt ittwaggen ad dd-iɛqeb, ad iraḥ ɣar ljanub, maca twařa-ya taneggarut war tᵉttiři am twařa tamezwarut.

30 Maɣar iɣarruba n Kittim ad ɣares dd-asen u netta ad ittwassiggʷed, ad iɛqeb u xenni ad isxeḍ x Řɛahd iqeddsen u ad igg amenni. Xmi dd ɣa iɛqeb ad immsefhem ak-d yinni dd-iffɣen zi Řɛahd iqeddsen. □  

31 Ad qqimen bedden iɣaǧen n řɛeskar i zzayes, inni i ɣa iɣeṣben Zzawect Iqeddsen, lburj, uca ad kksen taɣarṣt n řebda u ad din ssbedden nnɛi n uxarreb.

32 Inni daysen nneyyet taɛeffant x Řɛahd, ad ten issuffeɣ zeg webrid s teḥraymect, maca řgens, aqa inni issnen AREBBI nsen, ggur ad iřin jehden u ad ggen.

33 Ifehhamen n řgens ad ssfetnen aṭṭas, uca aṭṭas ad nnqarḍen s ssif d iḥudaq n tmessi d tmeḥbast d ukecceḍ, aṭṭas n wussan.

34 Xmi ɣa nqarḍen, ad afen ict n twiza tameẓyant u aṭṭas ad ɣarsen dd-munen s teḥraymect.

35 Ca zeg ifehhamen ad nqarḍen maḥend ad ttwaṣeffan u ad ttwassizedgen u ad ttwaṣeffan ař řweqt n uneggar, maɣar ad yiři ař řweqt ittwaggen.

36 Ajeǧid ad igg min ixs netta u ad issgeɛɛed ixef nnes u ad issemɣar ixef nnes sennej x kuř arebbi u netta ad yini řeɛjeb n tmesřayin ḍidd i Arebbi x marra irebbiten. Netta ad ifřeḥ ař ɣa ittwakemmeř wesxeḍ marra, maɣar aqa yura uca ad yiři.   

37 Netta war ggur ad t cqan irebbiten n řejdud nnes uřa d řeɣrizet n temɣarin. Netta war d as icqi uřa d ijj n arebbi, maca ad issemɣar ixef nnes sennej x marra.

38 Deg wemcan nnes ad iweqqar arebbi n lburjat. Ad iweqqar arebbi nni war ssinen ca řejdud nnes, s wureɣ d nnuqart d yeẓra iɣřan d řeqcuɛ iɣřan.

39 Netta ad igg ḍidd i lqelɛat s arebbi aɣrib. Wenni t ɣa iqebřen, ad iksi aṭṭas n ccan u ad iṣelleṭ x waṭṭas u netta ad xasen ibḍa tammurt d řmunet.

40 Di řweqt n uneggaru ad as izdem ujeǧid n ljanub s waccawen nnes u ajeǧid n ccamal ad xas idduqqez s ikarruten d imnayen d waṭṭas n iɣarruba u netta ad yadef timmura am řḥemřet uca xenni ad xasen iɛdu.

41 Netta ad yadef Tammurt n Telwizt u aṭṭas ad nnqarḍen, maca ina ad arewřen zeg ufus nnes: Idum d Mu’ab d umezwar n ayt n Ɛammun.

42 Netta ad isswiẓẓeḍ s ufus nnes ɣar temmura. Uřa d tammurt n Miṣra war tnejjem.

43 Netta ad iṣelleṭ x txubay n wureɣ d nnuqart d marra řeqcuɛ iɣřan n Miṣra. Ayt n Libya d ayt n Kuc ad t ḍfaren deg iṣuraf nnes.

44 maca řexburat zi ccarq u zi ccamal ad t ssnexřeɛen. Xenni ad iffeɣ s wesɛar ameqqran ḥima ad yareddeǧ aṭṭas u ḥima ad ten iteḥḥa.

45 Ad iwwet tixuzan nnes igellden jar řebḥur d wedrar n Telwizt Iqeddsen u netta ad yaweḍ ɣar uneggar nnes u war din ittif ḥed ad t iɛawen.”   

□ 

11:2 ḍidd - niɣ ‘mgal’.

□ 

11:30 Kittim - ixs ad yini ‘Qubrus’.

12

1 “Di řweqt nni ad ikkar Mixayil, řḥakem ameqqran. wenni ibedden ak-d řgens nnec. Ad tiři d ict n řweqt n řeḥṣaret am war teǧi zeg wami iǧa ijj n řgens ař řweqt nni. U di řweqt nni ad ittwassenjem řgens nnec, kuř ijjen i ɣa ittwafen aqa urin t deg Wedlis.   

2 Aṭṭas zeg yinni iṭṭṣen di tɛejjajt n temmurt ad faqen, ina i Tudart ittduman u inneɣni ad faqen i ubehdeř u i yijj n uɛiffi i řebda.   

3 Inni ɣar teǧa řefhamet ad arɣen am mammec yareqq ujenna u inni tuɣa ineddhen aṭṭas ɣar tsegda, am yitran, i řebda qaɛ.  

4 U cek, Daniyal, snuffar awařen-a u tcemmɛed adlis ař řweqt n uneggar. Aṭṭas ad arzun u tussna ad temɣar.”

5 U necc, Daniyal, ẓriɣ, u xzar, aqa din bedden tnayen nneɣni, ijj ɣar tma-ya n iɣzar u wenneɣni ɣar tma nneɣni n iɣzar.

6 U netta inna i Weryaz i tuɣa yarḍen řeqṭen azdad, wenni ibedden sennej i waman n iɣzar: “Mecḥař ɛad iqqimen ař aneggaru n řeɛjayeb-a?”   

7 U sřiɣ Aryaz nni tuɣa yarḍen řeqṭen azdad, wenni ibedden sennej i waman n iɣzar, u Netta issgeɛɛed afus nnes afusi d ufus nnes azeřmaḍ u ijjuǧ ɣar wenni iddaren i řebda, belli xmi i ɣa ittwaqḍa ufartek n ufus n řgens iqeddsen awarni yijj n řmijař n řweqt d řewqat d wezyen n yijj n řmijař n řweqt, ad yiři uqeṭṭu n marra timesřayin-a.   

8 Necc sřiɣ t, maca war d as fhimeɣ u nniɣ: “A Sidi inu, min ɣa yiřin d aneggaru n aya?”

9 Netta inna: “Uyur, Daniyal, maɣar awařen-a ad qqimen bellɛen, cemmɛen ař řweqt n uneggar.

10 Aṭṭas i ɣa ittwassizedgen, ad dewřen d icemřařen u ad ttwaṣeffan, maca iɛeffanen ad ggen tuɛeffna u marra iɛeffanen war d as fehhmen, maca imiɣisen ad fehmen.

11 Zi řweqt i di tᵉttwakkes tɣarṣt n řebda u immars nnɛi n uxarreb deg wemcan nnes, aqa-t ařef u-mitayn u-tesɛin n wussan.

12 Sseɛd n wenni ittrajan u ad yaweḍ ařef u-teřt-mya u-xemsa u-třatin n wussan.

13 U cek, uyur ař aneggar. Ad tareyyḥed u ad tekkared maḥend ad teksid taqedduḥt i d ac dd-ikkaren deg uneggar n wussan.”

Ḥuciɛa

1

1 Awař n SIDI i dd-yusin ɣar Ḥuciɛa, mmis n Biri, deg wussan n Ɛuzziya, Yutam, Aḥaz d Ḥizqiya, ijeǧiden n Yahuda, u deg wussan n Yarubɛam, mmis n Yuwac, ajeǧid n Israil. □  

Ḥuciɛa yejj-dd třata n iḥenjiren ɣar Xumar

2 Abeddu n wawař n SIDI s Huciɛa. SIDI inna i Huciɛa: “Ruḥ, awi ict n temɣart n farq-ccɣeř uřa d tarwa n farq-ccɣeř, maɣar s farq-ccɣeř nnes tezna temmurt teffeɣ zeg awarni i SIDI.”

3 Uca yuyur netta, yiwi Jumar, yeǧis n Diblayim, u nettat teksi s ddeyset, turuw as-dd ijj n mmis. □  

4 Xenni inna as SIDI: “Řaɣa as s yisem n ‘Yazraɛil’, maɣar cwayt n řweqt waha u xenni Necc ad xeǧṣeɣ idammen n Yazraɛil x taddart n Yahu u Necc ad qḍiɣ x tgelda n taddart n Israil. □  

5 Deg wass nni ad yiři, aqa Necc ad arẓeɣ řqews n Israil di řewḍa n teɣzurt n Yazraɛil.” □  

6 Uca teksi nettat ɛawed s ddeyset, turuw-dd yeǧis uca inna as SIDI: “Řaɣa as s yisem n Lu-Ruḥama, maɣar war arreḥḥmeɣ ɛad x taddart n Israil, war ttɣimiɣ semmḥeɣ asen. □  

7 Maca ad arreḥmeɣ x taddart n Yahuda u Necc ad ten ssnejmeɣ s ufus n SIDI, AREBBI nsen! Necc war ten ssenjmeɣ s řqews niɣ s ssif niɣ s iysan uřa s imnayen.”   

8 Ařami tekkes uṭṭuḍ i Lu-Ruḥama, teksi ɛawed s ddeyset uca turuw-dd ijj n mmis.

9 Uca inna SIDI: “Řaɣa as s yisem n Lu-Ɛammi, maɣar kenniw war teǧim ɛad d řgens inu u Necc war ǧiɣ ɛad da i kenniw.” □  

□ 

1:1 Ḥuciɛa - isem-a wanita ixs ad yini ‘asenjem’ niɣ ‘afřaḥ’. Biri - isem-a wanita ixs ad yini ‘anu inu’. Ḥizqiya - isem nnes ikemmřen ‘Yaḥizqiya’.

□ 

1:3 Diblayim - isem wanita ixs ad yini ‘tnayen n tɣayiṭat n tazart’.

□ 

1:4 Yazraɛil - isem-a wanita ixs ad yini ‘Arebbi ad izeǧeɛ’ niɣ ‘Arebbi ad izarɛ’ niɣ ‘aɣiř n Arebbi’.

□ 

1:5 řqews n Israil - tuɣa řgens n Israil ittwassen aqa ɣarsen aṭṭas n imejjaben n řqews.

□ 

1:6 Lu-Ruḥama - isem wanita-a ixs ad yini ‘war arreḥmeɣ’.

□ 

1:9 Lu-Ɛammi - isem wanita-a ixs ad yini ‘war iǧi řgens inu’.

Amenḍar n Israil d weɛdař nnes

2

1 “Ad yiři řqedd n ayt n Israil am yejdi n řebḥar i war izemmar ad ittwaɛbar u war izemmar ad ittwaḥseb, uca ad tafed mani d asen nnan: ‘Kenniw war teǧim d řgens inu!’, ad asen ittwanna: ‘Kenniw d iḥenjiren n Arebbi iddaren!’   

2 Ayt n Yahuda d ayt n Israil ad ttwassmunen, ad ggen ijj n umɣar i yixef nsen u ad geɛɛden zi marra temmurt, maɣar ass n Yazraɛil ad yiři d ijj n wass d ameqqran.   

3 Inim i wawmaten nwem: ‘Ɛemmi!’ u i suyᵉtmatwem ‘Ruḥama!’

4 “Dɛam ak-d yemmatwem, dɛam, maɣar nettat war teǧi d tamɣart inu u Necc war ǧiɣ d aryaz nnes. Ejj i-tt ad tekkes farq-ccɣeř nnes zeg uɣembub nnes uřa d zzina zi jar ibbac nnes.

5 Niɣ aqa ad as kkseɣ arruḍ ad tt jjeɣ d taɛaryant¸ ad tt ssarseɣ diha am deg wass amezwaru i di dd-texřeq, wah, ad tt arreɣ d ict n řexřa, ad tt arreɣ am yict n temmurt yuẓɣen uca ad tt jjeɣ ad temmet s ufadi.

6 Necc war arreḥmeɣ x iḥenjiren nnes, maɣar nitni d iḥenjiren i dd-ixeřqen zi farq-ccɣeř.

7 Maɣar yemmatsen aqa tefsed ixef nnes, wah, tenni tuɣa s ddeyset zzaysen, tegga řefḍiḥet, maɣar teqqar: ‘Ad ḍfareɣ inni d ayi iɛeccqen, inni d ayi itticen aɣrum inu d waman inu d taḍuft inu d tiffest inu d zzect inu d tsessit inu.’

8 S uya, aqa ad bellɛeɣ abrid nnem s cbarq ak-d isennanen u ad ssbeddeɣ aɣbar nnes, ḥima war tᵉttif ɛad imesraq nnes.

9 Nettat ad teḍfar inni tt iɛecqen, maca war xasen tḥarret. Nettat ad xasen tarzu, maca war ten tᵉttif. Xenni ad tini: ‘Necc ad ɛeqbeɣ, ad dewřeɣ ɣar weryaz inu amezwaru, maɣar deg wussan nni tuɣa ayi mliḥ x řexxu.’

10 Nettat war teɛqiř, aqa d Necc i tuɣa d as iwcin imendi d binu n jdid d zzect, u aqa d Necc i tuɣa d as iwcin nnuqart s waṭṭas, uca ureɣ i d asen wciɣ aqa ggin t ɣar Baɛl.

11 S uya i ɣa ɛeqbeɣ, ad kkseɣ imendi inu di řweqt n ṣṣabet uřa d binu inu n jdid di řweqt nnes ittwaggen u taḍuft inu d tiffest inu i zi teddař tuɛɛaryent nnes ad tent qeřɛeɣ zzayes.

12 Xenni řexxu ad ɛarriɣ x řeḥya nnes zzat i tiṭṭawin n yinni tt ittexsen uca uřa d ijjen war izemmar ad tt ifekk zeg ifassen inu.

13 Necc ad ssbeddeɣ marra řefraḥet nnes, uraren nnes, ussan nnes n ubeddi n uyur uřa d ussan nnes n ssebt, wah, marra ussan nnes ittwaggen.

14 Ad areddǧeɣ tazayart nnes d tcejjart n wartu nnes i zi tenna: ‘Tina d řmunet i d ayi wcin yinni d ayi ittexsen.’ Ad tent arreɣ d ijj n wezɣar u řmař n yeyyar ad zzaysent ccen. □    

15 Necc ad tt wteɣ x ussan n ‘Ibaɛlen’, ussan i di tiwi-dd asen tiwhibin n řebxur u tegga taxrazt nnes d tseddect nnes, u teḍfar inni tt ittexsen, maca nettat tᵉttu ayi!”, ammu i iqqar SIDI.

16 “S uya, xzar, Necc ad tt ɣarreɣ, ad tt nedheɣ ɣar řexřa, u din ad ssiwřeɣ ak-d wuř nnes.

17 Ssenni ad as wceɣ imarjaɛen nnes n uḍiř u ad arreɣ taɣzurt n Axur d tawwart n řayas. Nettat ad dinni tɣennej am tɣennej deg wussan n temẓi nnes, am x wass umi dd-teffeɣ zi temmurt n Miṣra.

18 Deg wass nni iqqar SIDI, ad ayi třaɣid: ‘Aryaz inu!’, u war d ayi teqqared ɛad: ‘Baɛl inu!’

19 Ad as kkseɣ ismawen n ‘Ibaɛlen’ zeg uqemmum nnes. War ttfekkaren ɛad deg ismawen nsen.

20 Deg wass nni ad ggeɣ ijj n řɛahd di ṭṭweɛ nsen ak-d řewḥuc n řexřa, ak-d ijḍaḍ n ujenna u ak-d imuddaren nni ittbuɛen x wudem n temmurt. Ad kkseɣ řqews d ssif d umenɣi zi temmurt u ad ten ssarreyḥeɣ di řhudnet. □    

21 Necc ad cem xeḍbeɣ i řebda, wah, ad cem xeḍbeɣ s tsegda d řheqq, s tmexsiwt icewwaren d arreḥmet.

22 Necc ad cem xeḍbeɣ s řaman, u cem ad tessned SIDI.   

23 Deg wass nni, iqqar SIDI, ad imsar aqa Necc ad sřeɣ ɣar ujenna u ajenna ad iseř ɣar temmurt

24 u tammurt ad tseř ɣar imendi uřa ɣar binu n jdid d zzect, u ina ad sřen ɣar Yazraɛil.

25 Necc ad tt zarɛeɣ i Necc di temmurt u Necc ad arreḥmeɣ x Lu-Ruḥama, u ad iniɣ i Lu-Ɛammi: ‘Cem d řgens inu i teǧid!’, u řgens ad yini: ‘AREBBI inu!’ ”   

□ 

2:14 azɣar - niɣ ‘řɣabet’ niɣ ‘tazgant’.

□ 

2:20 ad ggeɣ - s Tɛibranit ‘ad qesseɣ’. ad kkseɣ - s Tɛibranit ‘ad arẓeɣ’.

Ḥuciɛa ad iseɣ ict n temɣart izennan

3

1 SIDI inna ayi: “Ruḥ ict n twařa nneɣni, exs tamɣart nni ittwassɛizzen zeg umeddukkeř nnes, maca tezna, am mammec SIDI ittexs ayt n Israil, maca nitni xezzaren ɣar irebbiten nneɣni u ttexsen ṣṣedqet n weɣrum s zzbib.” □  

2 S uyenni sɣiɣ tt i necc s xemmesṭac n uqiyyat n nnuqart u s ijj n uḥumir ifeyyḍen n imendi.

3 Necc nniɣ as: “Cem ad ɣari teqqimed aṭṭas n wussan. War ttegg ca farq-ccɣeř u war ttiři n ijj n weryaz nneɣni, uca uřa d necc ad ggeɣ amenni akidsem.”   

4 Maɣar ayt n Israil ad qqimen aṭṭas n wussan břa ajeǧid, břa řḥakem, břa taɣarṣt, břa amayḍu iqeddsen, břa apalṭu n ukehhan d řexyařat n l’aṣnam.   

5 Awarni as ad dd-dewřen ayt n Israil¸ ad arzun x SIDI, AREBBI nsen u x Dawud, ajeǧid nsen. Deg uneggar n wussan ad dd-asen ttarjijin ɣar SIDI d tcuni nnes.   

□ 

3:1 tenni ittwassɛizzen zeg umeddukkeř - zi jjihet n tterjama aqa din jar yinni ittfessaren Adlis Iqeddsen array ifarzen, maca neccin nḍeffar array i iqqaren belli Arebbi inna i Ḥuciɛa belli ad yawi Jumir ɛawed d tamɣart nnes. Deg ayet i dd-ittasen awarni tanita iban-dd aqa ittxeṣṣa i Ḥuciɛa ad ixeǧeṣ ṣṣadaq ɛawed, maca qell x min tuɣa nnumen yeryazen ad xeǧṣen (řqimet n ṣṣadaq tuɣa tt 50 n řweznat n nnuqart - xzar Aɛwd. 22:29), maca Ḥuciɛa ixeǧeṣ řqimet n 30 n řweznat n nnuqart waha. Aqa balak tuɣa man aya minzi Jumir tuɣa tfessed arrimet nnes.

Awař n SIDI ḍidd i ikehhanen d řgens

4

1 “Sřem i wawař n SIDI, ayt n Israil, maɣar SIDI iksi tanfuč ḍidd i imezdaɣ n temmurt, minzi war din yeǧi řaman niɣ tamexsiwt icewwaren uřa d tussna n AREBBI di temmurt.   

2 Tikkʷura d ixarriqen d umenɣi d tucceffra d zzina! Aqa aten dduqqzen, asizzeř n idammen awarni i usizzeř n idammen.

3 X uya tceṭṭen tammurt u kuř ijjen i dayes izeddɣen ittaẓeɣ: řewḥuc n yeyyar d yijḍaḍ n ujenna, wah, uřa d iseřman di řebḥar ttwakksen.

4 Maca uct x weryaz nni i d ɣa iksin tanfuč u uct x weryaz nni i ɣa icetcan. Řgens nnec axmi yinni ittemcubbcen ak-d ukehhan.

5 S uziř ad tenqarḍed u s ǧiřet ad inqarḍ ɛad anabi akidek, u yemmac ad tt sshellkeɣ.

6 Řgens inu idweř d aynaw, minzi aqa-t břa tussna. Umi cek tenḍared tussna, nḍareɣ cek maḥend war d ayi tsexxared ɛad am ukehhan. Umi cek tᵉttud Ccariɛa n AREBBI, uřa d Necc ad ttuɣ iḥenjiren nnec.

7 Mammec ma ktaren, arnin di ddnub akidi. Ad arreɣ ccan nsen d řefḍiḥet.

8 Nitni ttᵉtten zi ddnub n řgens inu u s wuř nsen ttarran meẓri i řmuɛṣiyyet nsen.

9 Am mammec i iǧa ukehhan, ammu i ɣa yiři uřa d řgens. Necc ad dayes xeřfeɣ ibriden nnes u timegga nnes ad as tent xeǧṣeɣ.   

10 Nitni ad ccen, maca war tᵉttjjiwinen ca, nitni ad ssfesden ixef nsen, maca war ttmarenyen, minzi nitni semḥen deg uḥettu n tsexxart i SIDI.   

11 Farq-ccɣeř d binu u binu n jdid aqa kksen uř i bnadem.

12 Řgens inu ittseqsa ṣṣanam nnes n ukeccuḍ u taɣɣarct nnes ad as tewc řexbar, minzi buḥbeř n farq-ccɣeř iɣarra i-ten ařami ffɣen s farq-ccɣeř nsen zi sadu aḥeṭṭu n AREBBI nsen.   

13 X tqiccat n idurar ttqeddamen tiɣarṣa u x tewriririn ttawyen tiwhibin n řebxur, sadu řbeǧuḍ d ṣṣefṣaf d tcejjart n yigg, minzi tiři nsen teṣbeḥ. X uya ssefsadent yessitwem ixef nsent u tisřatin nwem ttareẓẓant řemřac s zzina.   

14 Maca Necc war ssiwiḍeɣ řḥukm x yessitwem umi ssfesdent ixef nsent uřa x tesřatin nwem umi ttareẓẓant řemřac s zzina. Aqa nitenti ḥuzent ixef nsent ak-d temɣarin n farq-ccɣeř u ttqeddament tiɣarṣa jmiɛ ak-d temɣarin n farq-ccɣeř n zzawect. Ad iwḍa řgens i war ɣar iǧi řeɛqeř.”

15 “Waxxa cek, Israil, tessefseded ixef nnec, war ttarri uřa d Yahuda d bu-umarwas. War dd-ttisim ɣar Jiljal, war ttgeɛɛadem ɣar Bayt-Awan u war ttjaǧam: ‘S tidett am iddar SIDI!’

16 Minzi Israil dayes taɣennant am yict n tfunast tɛarren. Xenni řexxu, ad ten yarwes SIDI am yijj n yezmar ameẓyan deg iyyar iwesɛen aṭṭas.

17 Ifrayim iqqen ixef nnes ak-d řexyařat n l’aṣnam, ejj i-t, ismeḥ dayes.

18 Tasessit nsen dayes ssem, tteggen farq-ccɣeř awarni i farq-ccɣeř, u imeḥḍayen nsen ttexsen mɣir řefḍiḥet waha.

19 Ict n tḥaryaḍt tessjebd i-tt s wafriwen nnes: aqa nitni ad dewřen ttseḍḥan zi tɣarṣi nsen.”

Řḥukm x Israil d ikehhanen nnes

5

1 “Sřem aya, kenniw ikehhanen, ḥḍam kenniw ayt n taddart n Israil u wcem amezzuɣ, kenniw, aytbab n taddart n ujeǧid, maɣar tdewřem d ijj n řfex di Miṣfat d ict n tracca yarezmen x wedrar n Tabur.

2 Inni i dd-itteffɣen zeg webrid ssiǧɣen tasraft n wenɣay, maca Necc ad ten ɛaqbeɣ marra.

3 Necc ssneɣ Ifrayim u Israil war izemmar ad zzayi innuffar. Maɣar řexxu issefsed Ifrayim ixef nnes, Israil issexmej ixef nnes.

4 Timegga nsen tmennɛent i-ten ad dd-dewřen ɣar AREBBI, maɣar ijj n buḥbeř n farq-ccɣeř aqa-t di řwesṭ nsen uca war ssinen SIDI.   

5 Aɛeffar n Israil ad xas idɛa s bṭayṭay. Israil d Ifrayim ad nqarḍen zi řmuɛṣiyyet nsen uřa d Yahuda ad kidsen inqarḍ.   

6 Nitni ad aggʷejen ak-d wuǧi nsen d ifunasen d tfunasin nsen, ḥima ad arzun x SIDI, maca nitni war t ttifen. Netta aqa issnuffar ixef nnes xasen.

7 Nitni ɣdaren SIDI maɣar nitni jjin-dd tarwa n farq-ccɣeř. Řexxu ad ten yecc uyur amaynu ak-d tseqqař nsen n řwart.”

8 “Suḍem deg uyicc n icarri di Jibɛa, di řbuq di Rama, ad sɣuyen imezdaɣ n Bayt-Awan: ‘Awarni ac, a Binyamin!’

9 Ifrayim ad idweř d ict n řqecɛet n unexřiɛ deg wass n lɛiqab. Necc barrḥeɣ jar tqebbař n Israil min ittwagg ad imsar.

10 Řḥukkam n Yahuda tteggen am yinni issmuṭṭuyen iẓra n weymir. Necc ad xasen zeǧɛeɣ aduqqez inu n ufugem am waman.”

11 “Ifrayim ittwaḥṣar, řḥeqq ittwařbez, maɣar iɛjeb as maḥend ad iḍfar ict n tewṣeyyet n řbaṭeř.

12 Necc am tcinda i Ifrayim u am ureṣṣuḍ i taddart n Yahuda.

13 Umi iẓra Ifrayim řehřac nnes u Yahuda tareḥsit nnes, yuyur Ifrayim ɣar Accur, issekk ijj n ureqqas ɣar ujeǧid Yarib. Maca wanita war izemmar ad kenniw issgenfa u war xawem ikessi tareḥsit nwem. □  

14 Maɣar Necc ad iřiɣ i Ifrayim am weyrad izehharen u am weyrad ameẓyan i taddart n Yahuda. Necc, wah Necc, ad mezzqeɣ u xenni ad uyureɣ, ad t awyeɣ uca war din wi ɣa ifekken.

15 Necc ad ffɣeɣ u xenni ad ɛeqbeɣ ɣar wemcan inu, ař ɣa neɛmen u ad arzun udem inu. Di řeḥṣaret nsen ad xafi arzun zic ɣar ṣṣbeḥ.”

□ 

5:13 Yarib - isem-a wanita ixs ad yini ‘amcubbec’.

Ařaɣi n Ḥuciɛa i ttubet

6

1 “Asem-dd, ad dd-nedweř ɣar SIDI, maɣar Netta iqezzar, maca ad aneɣ issgenfa, Netta iwta, maca ad aneɣ icfen.

2 Awarni tnayen n wussan ad aneɣ yarr ɣar tudart, deg wass wiss třata ad aneɣ issnekkar u neccin ad neddar zzat i wudem nnes.

3 Xenni ad nessen, ad neḍfar maḥend ad nessen SIDI. Aḍhar nnes imten am tuffut n řefjar. Ad ɣarneɣ dd-yas am wenẓar, am wenẓar n arbiɛ nni issarḍaben tammurt.” □    

4 “Min akidek ɣa ggeɣ, a Ifrayim, min akidek ɣa ggeɣ, a Yahuda. Tamexsiwt nwem icewwaren tᵉttegg am useynu ɣar teffut u am nnda igeɛɛden uca xenni iqeṭṭa.

5 X uya Necc qesseɣ ten s tmijja n inabiyyen am s ijj n uyeřzim. Necc nɣiɣ ten s wawařen n uqemmum inu. Řeḥkamat xak amecnaw tfawt innufsřen.

6 Minzi ttexseɣ tamexsiwt icewwaren, war iǧi taɣarṣt, u tussna n SIDI ttexseɣ tt x tɣarṣa n wecmaḍ.”   

7 “Nitni ɛeddan x Řɛahd am Adam. Dinni i d ayi ɣdaren.   

8 Jilɛad d ict n tendint n yinni itteggen řmuɛṣiyyet, teccur s idammen.

9 Am yijj n bandiyya n ixewwanen i ittrajan ca n yijjen, ammu i teǧa terfiqt n ikehhanen. Nitni neqqen deg webrid i dd ittawyen ɣar Cakim, maɣar nitni tteggen řefḍayeḥ waha.

10 Necc ttwařiɣ tamesřact tessnexřaɛ di taddart n Israil, xzar, farq-ccɣeř n Ifrayim, Israil tessexmej ixef nnes.”

11 “Waxxa amenni, a Yahuda, aqa temmars ict n ṣṣabet i cek, xmi dd ɣa ssɛeqbeɣ imeḥbas n řgens inu.”

□ 

6:3 arbiɛ - niɣ ‘tafsut’

Ifrayim war ixs ad itub

7

1 “Am ssgenfiɣ Israil, tᵉttwaɛarr řmuɛṣiyyet n Ifrayim d tuɛeffna n Samarya, maɣar nitni tteggen s řɣecc. Aceffar ittadef u ict n bandiyya tᵉttkeccaḍ di barra.

2 Maca war qqaren ɛemmarṣ deg wuř nsen, aqa Necc ad xarrṣeɣ di marra řɣar nsen. Xenni řexxu, nnḍent asen tmegga nsen, aqa atent zzat i wudem inu.

3 Nitni ssfraḥen ajeǧid s řɣar nsen u řḥukkam ssfraḥen ten s ixarriqen nsen.

4 Nitni marra d imzennayen, aqa aten am yijj n ufarran nni ittwasseḥman zeg uxebbaz. Wanita ad issbedd zeg ucemmuḍ awarni řami ggʷin arecti ař ismem qaɛ.

5 Deg wass n ujeǧid nneɣ ssheřcen řḥukkam ixef nsen s řḥaduq n binu. Netta isswiẓẓeḍ afus nnes i yimestehzayen.

6 Xmi dd-ttqarraben, yareqq uř nsen am yijj n ufarran zi tḥraymect nsen. Itteṭṭeṣ uxebbaz nsen ǧiřet tekmeř. Ɣar ṣṣbeḥ yareqq ufarran am tmessi itteḥduduqen.

7 Nitni marra ḥemman am yijj n ufarran u nitni ttᵉtten řquḍat nsen. Marra ijeǧiden nsen ad wḍan, war din uřa d ijj jar asen i dd xafi ɣa iřaɣan.”

8 “Ifrayim ijja ixef nnes issur jar řegnus, Ifrayim d ict n tefḍiřt war tᵉttwassneqřeb ca.   

9 Ibarraniyyen sarḍen jjehd nnes, war akides ittici. Uřa d acuwwaf nnes ittcab, war akides ittici.

10 Aɛeffar n Israil ad xas idɛa, maɣar nitni war ddikkwiřen ca ɣar SIDI, AREBBI nsen, u war t arzun ca di marra man aya.   

11 Ifrayim igga am yict n tedbirt aḥafi, war dayes řefhamet. Nitni ttřaɣan x Miṣra, gguren ɣar Accur.

12 Xmi gguren nitni, ttbezzaɛeɣ Necc tracca inu xasen, ad ten dd-ssehwiɣ am yijḍaḍ n ujenna, ad ten webbxeɣ x řeḥsab n řexbar zi jjhet n tmesmunt nsen.

13 Uct xasen maɣar nitni arewřen zzayi. Akeḥḥeḍ xasen, maɣar nitni ɛeddan xafi. Necc ggiɣ ad ten fdiɣ, maca nitni nnan xafi ixarriqen.

14 Nitni war dd-sɣuyen ca ɣari s wuř nsen, xmi ṭṭṣen nitni x řectu nsen ttcetcan. Nitni ttmunan di ṭṭweɛ n imendi d binu n jdid, aqa ttɣennan xafi.

15 Necc darrbeɣ u ssjehdeɣ iɣaǧen nsen, maca nitni ttxarraṣen dayi di řɣar.

16 Nitni ttɛaqqaben, maca war iǧi ɣar Umɛuǧi x kuřci. Aqa aten am yijj n řqews ixeṭṭan, řḥukkam nsen weṭṭan zi ssif, zi semm ineqqen n yiřes nsen. S uyenni ad xasen ggen tiḍeḥḥac di temmurt n Miṣra.”   

Iqarreb-dd řḥukm x weɛbed n Ifrayim i l’aṣnam

8

1 “Ggem icc n icarri i usuḍi ɣar uqemmum nnec. Am yijj n ugider iṭṭaw netta sennej i Taddart n SIDI, maɣar nitni ɛeddan x Řɛahd inu u ɣewwɣen x Ccariɛa inu.   

2 Nitni ad xafi dd-řaɣan: ‘AREBBI inu, neccin, Israil, aqa nessen Cek!’

3 Israil inḍar min iṣebḥen, řeɛdu ad t iḍfar.

4 Nitni ggin xasen ijeǧiden, maca nitni war ǧin ca zzayi, nitni areccḥen řḥukkam, maca Necc war tt ssineɣ. Nitni ggin řexyařat n l’aṣnam i yixef nsen, s uyenni ad ittwaqess řexyař nni.

5 Aɛejmi nnec d ijj n nnɛi, a Samarya! Aɣḍab inu yareqq qibač nsen. Ař meřmi ɣa qqimen nitni war zemmaren ad ksin tazdugi? □  

6 Maɣar iffeɣ-dd řexyař n ṣṣanam zi Israil, aqa ijj n bu-ṣṣenɛet igga i-t u wanita war iǧi d AREBBI. Wah, ad idweř řexyař d iwetwiten, aɛejmi n Samarya.

7 Maɣar nitni zarrɛen asemmiḍ u mejjaren taḥaryaḍt. War ttifen tidrin ɣar iɣedduyen, u zeg imendi ibedden war zzaysen tteggen ssmid, niɣ ad ittwagg, maca ad t ṣarḍen ibarraniyyen.”

8 “Aqa Israil ittwaṣarḍ. Řexxu dewřen am yict n řqecɛet jar řegnus, war dd-tusi x řxaḍar i ḥed.

9 Maɣar nitni geɛɛden ɣar Accur. Ijj n weɣyuř n řexřa ittɣima i yixef nnes waha, maca inni n Ifrayim ttxeǧaṣen i imḥibban nsen.

10 Waxxa nitni zzenzen ixef nsen i řegnus, maca ggur řexxu ad ten yarweɣ. Nitni war zemmaren ad ggen mɣir drus waha zi ssibbet n zzeyyar n ujeǧid n řḥukkam.

11 Maɣar Ifrayim igga iɛalṭaren nnes d aṭṭas, ḥima ad zzaysen iddenb. Aqa dewřen d iɛalṭaren n ddenb i netta.

12 Necc uriɣ as aṭṭas n tmesřayin zi Ccariɛa inu, maca nitni ḥesben xasent am ca n řḥajjet d taɣribt.

13 Zi tɣarṣa n ṣṣdaqi inu, aqa nitni wehhben zzaysent aysum uca ttᵉtten zzayes, maca SIDI war zzaysen yareṭṭi. Řexxu ad ixarreṣ di řmuɛṣiyyet nsen u Netta ad ixeǧeṣ ddnub nsen. Ad dd-dewřen ɣar Miṣra.

14 Maɣar Israil ittu wenni t iggin, ibna tizawiyyin, uca Yahuda ikettar tineddam ifaryen, maca Necc ad ssekkeɣ ict n tmessi di tneddam nnes, ad tecc řeqṣur nnes.”

□ 

8:5 Aɛejmi nnec - aɛejmi-ya war tuɣi ibedd di Samarya, maca di Bitil (xzar Ḥuciɛa 10:5, 15).

9

1 “War farreḥ ca ammu, Israil, ařami i ɣa tesřiwřiwed am řegnus. Maɣar tiggʷejed x AREBBI nnec am tessefseded ixef nnec. Tettexsed řmunet n ict n temɣart n farq-ccɣeř di marra inedrar n usarwet n imendi.

2 Andrar d tsirt n uḍiř war d asen sseccen ca u binu n jdid ad tt ixeyyeb.

3 Nitni war ttɣiman ca di temmurt n SIDI. Ifrayim ad dd-idweř ɣar Miṣra u nitni ad ccen min ixemjen di Accur.

4 Nitni war seyyben ca tiwhibin n binu i SIDI u tiɣarṣa nsen war xas areṭṭant. Ad asen iřint am weɣrum n yinni iceṭṭnen. Marra inni t iccen, ad dewřen xemjen, maɣar aɣrum nsen ad yiři i řeɛmar nsen, war dd-ittis di Taddart n SIDI.

5 Min ɣa teggem xenni deg ijj n wass n řɛid ittwaggen, deg wass n Řɛid n SIDI?

6 Maɣar, xzar, aqa nitni ttaggʷejen zi ssibbet n ureddeǧ. Miṣra ad ten issmun, Muf ad ten tenḍeř. Irezzazen ad meẓẓren di nnuqart nsen, cbarq ak-d isennanen ad iṭṭef amcan n iqiḍan nsen. □  

7 Aqa ussan n ujarreb usin-dd, aqa ussan n lɛiqab usin-dd. Nitni ad tt ssnen, inni n Israil. Anabi am yijj n abuhaři i nitni, aryaz arruḥani am yijj n bu-jnun zeg waṭṭas n řmuɛṣiyyet nnec d waṭṭas n řeɛdawet nnec.

8 Aɛessas n Ifrayim ittɛessas ak-d uɛawen n AREBBI inu, wah, netta, anabi ittaf ijj n řfex n unegmar di marra ibriden nnes, řeɛdawet di Taddart n AREBBI nnes.   

9 Maɣar aqa aten ɣarqen ař iři, am deg wussan nni n Jibɛa. Netta ad iɛqeř x řmuɛṣiyyet nsen u ad ixřef ddnub nsen.”

10 “Necc ufiɣ Israil am uḍiř di řexřa, ẓriɣ řejdud nwem am yimenza n wartu di temẓi nsen. Nitni maca udfen ɣar Baɛl-Faɣur uca wcin ixef nsen s řefḍiḥet i netta uca nitni dewřen d nnɛawat am wenni tuɣa ttexsen.   

11 X yinni n Ifrayim, aqa aɛuǧi nsen ad iḍu am wejḍiḍ, ad yaggʷej x wexřaq u x uɛeddis n yemmas u x tkessit n tarwa.

12 Waxxa nitni ssyamen iḥenjiren nsen ař ɣa mɣaren, Necc ad ten arreɣ nhřa iḥenjiren ařami war din iqqim bnadem. Maɣar uřa i nitni s tidett, uct, xmi xasen ɣa ḥeyydeɣ.

13 Axmi ẓriɣ Ṣur, ammu i ittwaẓẓu Ifrayim deg ict n jjihet arḍan. U řexxu ittxeṣṣa i Ifrayim ad isellem tarwa nnes i uqettař.

14 Ewc asen, a SIDI! Min i ɣa tewced? Ewc asen ijj n uɛeddis s weṭṭuw n iseyman d yebbac yuẓɣen.   

15 Marra taɛeffant nsen tɛarra di Jiljal, maɣar dinni carheɣ ten x tɛeffant n tmegga nsen. Necc ad xasen aẓẓřeɣ zi Taddart inu. Ɛemmarṣ ɛad ad ten xseɣ ɛad, marra řḥukkam nsen d imɣewwɣen.   

16 Ifrayim ittwawwet, iẓewran nsen uẓɣen, war ttirwen ɛad. Waxxa nitni ttarwen, Necc ad nɣeɣ imɛizzan n uɛeddis nsen.

17 AREBBI inu ad ten inḍar, maɣar nitni war ɣares ttesřin, u nitni ad dewřen ttᵉtliɛen jar řegnus.”

□ 

9:6 Muf - isem wanita ixs ad yini ‘Mimfis’, tandint taqdimt aṭṭas n Miṣra. Ad tafed isem wanita di Ica. 19:13, Irm. 2:16, 44:1 d Ḥiz. 30:13, 16 d Huciya 9:6.

10

1 “Israil d ict n tzayart tewseɛ, tenni i dd ittawyen řɣiǧet i yixef nnes. Mammec tuɣa řɣiǧet nnes temmarni, ammu i dd-mmarenyen uřa d iɛalṭaren nnes, mecḥař tecna temmurt nnes, ammu i ggin nitni uřa d imayḍuten iqeddsen cnan.   

2 Uř nsen aqa ittwabḍa, řexxu aqa daysen řɛib. Netta ad yarẓ iɛalṭaren nsen, Netta ad ihdem imayḍuten nsen iqeddsen

3 Maɣar řexxu qqaren: ‘Neccin war ɣarneɣ bu ujeǧid, maɣar neccin war neggʷid ca SIDI, u ɛad mařa tuɣa din ajeǧid: ‘Min izemmar ad aneɣ igg?’   

4 Ssawařen awařen ixwan, ttjaǧan ẓur am tteggen ijj n řɛahd, uca řḥukm idweř ittgeɛɛed am yijj n řeɛceb amesmum di řexḍuḍ n iyyaren.

5 Imezdaɣ n Samarya ad nnxeřɛen zi ssibbet n uɛejmi n Bayt-Awan, maɣar řgens nnes ad xas icḍen, uca uřa d ikehhanen nnes ad xas ceḍnen, x uɛuǧi nnes, maɣar wanita ittwakkes zzayes.

6 Ad t awyen ɣar Accur d tarzeft i ujeǧid Yarib. Ifrayim ad igg řefḍiḥet i uzeǧif nnes u Israil ad iseḍḥa zi lqarar nnes.

7 Ittwassesqar ujeǧid n Samarya am ukuffu x wudem n waman.

8 Ad ttwahedment řegɛudi n Awan, aqa-tent d ddenb n Israil. Isennanen d tzeggʷart ad uɛřan x iɛalṭaren nsen u nitni ad inin i idurar: ‘Dřem aneɣ!’ u i tewririn: ‘Wḍant-i-dd xaneɣ!’   

9 Zeg wussan n Jibɛa teggid ddnub, a Israil. Dinni qqimen nitni bedden, iwa, war ten iřeqqif řatar n umenɣi ak-d ayt n řmuɛṣiyyet di Jibɛa.   

10 Aqa dayi meẓri ḥima ad ten carfeɣ u ad xasen ssmuneɣ řegnus xmi ten ɣa carfeɣ s tnayen n ixeṭṭan nsen.”

11 “Ifrayim d ict n tɛejmit ittwadarrben, tᵉttexs ad tessarwet. Necc ɛduɣ x tcuni n yiri nnes. Necc ad nedheɣ Ifrayim, Yahuda ad icarz, Yaɛqub ad inqec temmurt i yixef nnes. □  

12 Zarɛem tasegda i yixef nwem, mjarem tamexsiwt icewwaren maḥend ad zzayes tɛemmarem aqemmum nwem, carzem ijj n yeyyar ixwa i yixef nwem, minzi aqa-t d řḥař maḥend ad tarzum x SIDI, ař dd ɣa yas Netta u ad yarra tasegda ad xawem teccat am wenẓar.”  

13 “Aqa kenniw tcarzem min war iḥřin, tṣeyyfem řmuɛṣiyyet, teccim řɣiǧet n uxarriq, maɣar cek tᵉtecřed x webrid i tixḍared simant nnec, x ubarru n ayt n bu-teɣruḍt nnec.

14 Ad ikkar ijj n ddriz n umenɣi ḍidd i řgens nnec u marra lqelɛat nnec ad ttwahedment am mammec ihdem Calman Bayt-Arbil deg wass n umenɣi, umi tᵉttwařbez ict n yemmas ak-d iḥenjiren nnes.

15 Ammu i igga Bayt-Il akidwem zi ssibbet n tuɛeffna nwem yuǧɣen. Ɣar řefjar ad ittwaseɣḍ ujeǧid n Israil s ijj n useɣd qaɛ.”

□ 

10:11 Necc ɛduɣ x tcuni n yiri nnes - ixs ad yini belli ittwagg ijj n zzayru x yiri nnes.

11

1 “Ařami tuɣa Israil ɛad d aḥenjir, tuɣa ttexseɣ t u Necc řaɣiɣ-dd i mmi zi Miṣra.   

2 Uřa d inabiyyen inu řaɣan xasen, maca xenni aggʷejen nitni deɣya x iɣembab nsen maḥend ad awyen tiɣarṣa i ‘Ibaɛlen’ d tewhibin n řebxur i řexyařat nsen ineqcen.

3 D Necc i tuɣa isseřmaden ticři i Ifrayim, wah, Netta iksi ten x iɣaǧen nnes, maca nitni war ssinen ca aqa Necc d wenni i ten issgenfan.

4 S tesɣunin n bnadem jebdeɣ ten-dd ɣari, s tmurar n tmexsiwt, u Necc tuɣa i nitni am wenni dd-issgeɛɛaden zzayřet zeg iɣesmiren nsen, u Necc sswiẓẓḍeɣ as ifassen inu maḥend ad as wceɣ ad icc.”

5 “Netta war dd-ittarri s uzeǧif ɣar Miṣra. Accur, netta ad yiři d ajeǧid nnes, maɣar nitni ugin ad dd-dewřen.

6 Ssif ad inneḍ di tneddam nsen uca ad yareddeǧ iɛumad nnes n ubelleɛ n tewwura u ad ten yecc zi ssibbet n ixarriṣen n yixef nsen.

7 Maɣar řgens inu iqqim ittneqřab xafi. Nitni ttřaɣan jmiɛ ɣar sennej, maca Netta war ten issɛuǧi ca.”

Arreḥmet n SIDI x Ifrayim

8 “Mammec zemmareɣ Necc ad cek sellmeɣ, Ifrayim? Mammec zemmareɣ Necc ad cek sellmeɣ, Israil? Mammec zemmareɣ Necc ad cek sellmeɣ am Adama, ad cek ggeɣ d amedya am Ṣabuyim? Uř inu inneḥweř zzayi, aziǧez inu ittextux jmiɛ.   

9 Necc war tejjiɣ ad arxuɣ řḥaduq n weɣḍab inu, Necc war dd-ddikkwiřeɣ ca maḥend ad areddǧeɣ Ifrayim, maɣar Necc d Arebbi u Necc war ǧiɣ d bnadem, Necc d Amqeddas di řwesṭ nnec, war dd-ttiseɣ ca s tmessi n lɣaḍab inu.

10 Nitni ad gguren awarni i SIDI. Netta ad issmuhrut am yijj n weyrad, maɣar ad issmuhrut Netta uca iḥenjiren ad dd-asen ttarjijin zi tma n řebḥar.

11 Am ijḍaḍ ad dd-asen ttarjijin zi temmurt n Miṣra u am tedbirt zi temmurt n Accur u Necc ad ten sszedeɣ di tudrin nsen, iqqar SIDI.”

Ifrayim d usřif nnes Yaɛqub

12

1 “Ifrayim ittenneḍ ayi s uxarriq u taddart n Israil s řɣecc, maca Yahuda ittetliɛ ɛad ak-d Arebbi u ak-d Umqeddas Ameqqran d amtiqqi.

2 Ifrayim d ijj n umeksaw yuyur awarni i usemmiḍ. Ass marra yarenni ixarriqen d ureddeǧ. Nitni ggin ijj n řɛahd ak-d Accur uca ttawyen zzect ɣar Miṣra.”

3 “SIDI ɣares ijj n umcubbec ak-d Yahuda u Netta ad igg s Yaɛqub ɛlaḥsab ibriden nnes, ad t ixeǧeṣ am mammec timegga nnes.

4 Deg uɛeddis n yemmas iṭṭef umas ɣar unirz u řami tuɣa d aryaz ijhed immɛařa ak-d AREBBI.   

5 Netta tuɣa immneɣ ak-d lmalak uca iɣřeb. Iru, iḥeccem i-t. Yufa i-t di Bayt-Il u dinni issiweř Netta akidneɣ,   

6 wah, SIDI, AREBBI n řɛeskarat, SIDI d Isem nnes i řidaret.

7 Dweř ɣar AREBBI nnec, ḥḍa tamexsiwt icewwaren d řḥeqq, u sitim řebda i AREBBI nnec.”

8 “Kenɛan ɣares ijj n řmizan iɣecc deg ufus nnes, itteɛjib as ad ibeɛɛej.

9 Maca Ifrayim iqqar: ‘Necc dewřeɣ d bu-wagřa, yarweɣ ict n řeksibet d tameqqrant i yixef inu. Di marra řxedmet inu war dayi ttifen ca řmuɛṣiyyet nni iǧan d ddenb.’ ”

10 “Necc d SIDI, AREBBI nnec, zeg wami teffɣem kenniw zi temmurt n Miṣra. Necc ad cek jjeɣ ad tzedɣed deg iqiḍan am deg wussan n tmesmunt di řexřa.   

11 Necc ad ssiwřeɣ ɣar inabiyyen u Necc ad arniɣ řewḥiy aṭṭas u s ufus n inabiyyen ad ssiwřeɣ s řemtuř.”

12 “Mařa tuɣa Jilɛad d řmuɛṣiyyet, xenni dewřen nitni xwan qaɛ di Jilɛad. Aqa qeddmen din ifunasen. Uřa d iɛalṭaren nsen dewřen d iɛurricen n iẓra di řexḍuḍ n iyyaren.  

13 Yaɛqub yarweř ɣar jjwayeh n Aram u Israil tuɣa ittsexxar x yict n temɣart, u netta yarwes taḥimart di ṭṭweɛ n yict n temɣart,   

14 maca s yijj n unabi issgeɛɛed SIDI Israil zi Miṣra u s yijj n unabi yarwes i-t.

15 Ifrayim tuɣa isɛar i-t aṭṭas. S uya ad yejj SIDI idammen nnes ad xas dd-asen u Sidi nnes ad as ixeǧeṣ řḥegra nnes.”   

SIDI d Arebbi n Ifrayim

13

1 “Umi issiweř Ifrayim, aqa din tarjijet s uweqqar. Netta issgeɛɛed ixef nnes di Israil uca idweř d amednub zi ssibbet n weɛbed nnes i Baɛl, uca xenni immut.

2 Uca řexxu ɛawed arnin tteggen ddnub u ggin s nnuqart nsen ijj n řexyař ifesyen ɛlaḥsab řeɛqeř nsen, aqa-tent d řexyařat n l’aṣnam marra, řxedmet n umziř. Nitni qqaren xasen: ‘Ejj iwdan inni i ɣa iwehhben tiɣarṣa ad ssudumen iɛejmiyyen-a!’   

3 S uya ad dewřen am yijj n useynu n ṣṣbeḥ u am nnda ɣar tuffut nni deɣya iɛeddun, am uřum iṭṭawen zeg unedrar u am ddexxan itteffɣen zi tburjet.”

4 “Necc d SIDI, AREBBI nnec, zeg wami dd-teffɣem kenniw zi temmurt n Miṣra. Cek war tᵉttessned bu arebbi nneɣni mɣir Necc u war din Amsenjem mɣir Necc.   

5 Necc ssneɣ cek di řexřa, deg ict n temmurt n řeḥmu yareqqen.

6 Ařami iwḍen ɣar ddemnet nsen n tarewsa, dewřen jjiwnen. Ařami jjiwnen, innurfeɛ wuř nsen. X uya ttun ayi.   

7 S uyenni Necc dewřeɣ i nitni am weyrad izehharen, am uɣiřas řebteɣ deg webrid.

8 Necc usiɣ-dd ɣarsen am yijj n ddub wenni umi ucaren tarwa nnes u Necc ařẓeɣ idmaren nsen u ṣarḍeɣ ten din am tizemt. Řewḥuc n řexřa mezzqen ten.” □  

9 “Man aya idweř d akeḥḥeḍ nnec, a Israil, aqa tɛekksed ayi, ḍidd i Wenni iǧan d amɛawen nnec.

10 Mani iǧa xenni ujeǧid nnec, d wenni izemmaren ad cek issenjem di marra tineddam nnec! U mani ǧan řquḍat nnec umi tennid: ‘Ewc ayi ijj n ujeǧid uřa d řḥukkam’?

11 S weɣḍab inu wciɣ ac ijj n ujeǧid u s uduqqez inu n ufugem kkseɣ ac t.   

12 Řmuɛṣiyyet n Ifrayim tᵉttwaqebbeḍ am deg ict n tqebbiḍṭ, ddnub nnes ttwaḥḍan.

13 Řeḥriq n tarwa ad ɣares dd-yas. Netta d ijj n uḥenjir iqqim břa tiɣit, maɣar netta war din ibedd di řweqt nnes maḥend ad iffeɣ

xmi i ɣa tarzem řemřawřet ḥima ad ffɣen iḥenjiren.

14 “Zeg ufus n řaxart ad ten fdiɣ, ad ten fekkeɣ zi řmewt. A řmewt, mani ǧan řeḥřacat n ṭṭaɛun nnem, a řaxart, mani teǧa turṣuḍi nnem? Ma ad nedmeɣ ɛad? Lla, aya inuffar zzat i tiṭṭawin inu.   

15 Waxxa ggur Ifrayim ad iwc řɣiǧet jar aytmas, ɛad ad dd-yas ijj n usemmiḍ zi ccarq, ijj n usemmiḍ n SIDI nni i-dd i ɣa ikkaren, - tařa nnes ggur ad taẓeɣ, anu nnes ggur ad iwḍa - ggur ad ikecceḍ usemmiḍ ict n txabect zi mkuř řeqcuɛ iɣřan.”

□ 

13:8 idmaren nsen - s Tɛibranit ‘ařeḥḥef n wuř nsen’.

Tařaɣit i ttubet

14

1 “Samarya ad tᵉṭṭef axeǧeṣ, minzi tɣewweɣ x AREBBI nnes. Ad wḍan s ssif. Iḥenjiren imeẓyanen nsen ad ttwařebzen u timɣarin nsen s ddeyset ad ttwacarrgent.   

2 A Israil, dweř-dd ɣar SIDI, AREBBI nnec, maɣar tenderfed s řmuɛṣiyyet nnec.   

3 Ksim awařen-a n ttubet akidwem u dewřem-dd ɣar SIDI. Inim as: Ksi xaneɣ řmuɛṣiyyet marra u qbeř zzayneɣ min icnan, xenni ad nawi s tidett ifunasen d taḍḥiyet ɛlaḥsab řwuɛud n iyencicen nneɣ.

4 Accur war d aneɣ issenjam, war neggur x yeysan u war neqqar i tmegga n ifassen nneɣ: ‘Arebbi nneɣ’, maɣar zzayek i ɣa ittwarḥem uyujiř.’ ”

5 “Necc ad ten ssgenfiɣ zi tɣennant nsen, ad ten ttexseɣ s řxaḍar, maɣar aɣḍab inu iḥeyyed xas.

6 Necc ad iřiɣ i Israil am nnda. Netta ad inuwwar am tnewwact n tellilict, ad iwwet Israil iẓewran nnes am idurar n Lubnan. □  

7 Řefruɛ nnes ad zzuggarten u aweqqar nnes ad yiři am uzemmur u řefwaḥ nnes am řefwaḥ n tcejjura x idurar n Lubnan.

8 Nitni ad dd-dewřen, ad qqimen di tiři nnes, ad sseddaren imendi, ad newwaren am tzayart. Řidaret nnes ad tiři axmi binu n Lubnan.

9 A Ifrayim ad yini: ‘Min ɣari ɛad ak-d řexyařat n l’aṣnam?’ Necc sřiɣ as u ad xas ssijjeɣ. Ad iřiɣ am yict n tcejjart n umerzi aziza, zzayi i tᵉttwaf řɣiǧet nnec.”□  

10 “Man wen iǧan d amiɣis d afehham di tmesřayin-a, man wen i ɣar teǧa řefhamet u man wen i tent issnen? Wah, ibriden n SIDI nican i yeǧan u imseggaden ad daysen uyuren, maca inni iɛeddan ad daysen nnderfen.”

□ 

14:6 tillilicin - ijj n marka n nnuwarat i daysen aẓri aṭṭas.

□ 

14:9 amerzi - niɣ ‘ameḍzi’.

Yuwil

Ass n SIDI iqarreb-dd

1

1 Awař n SIDI i dd-yusin ɣar Yuwil, mmis n Fatu’il. □  

2 “Sřem aya, a iwessura, sḥessem, marra kenniw imezdaɣ n temmurt! Ma imsar uya ɛemmarṣ deg wussan nwem niɣ deg wussan n řejdud nwem? □  

3 Ḥajam iḥenjiren nwem x uya u jjem iḥenjiren nwem ad t ḥajan i iḥenjiren nsen u iḥenjiren nsen i jjiř i dd ɣa yasen.

4 Min ijja bu-weqḍeɛ, tecca i-t tmurɣi, min tejja tmurɣi, icca i-t bu-weřsaḥ, min ijja bu-weřsaḥ, icca i-t bu-uṣard.”

5 “Faqem, kenniw iskarjiyyen, trum, sɣuyyem, marra inni isessen binu, zi ssibbet n binu ẓemmen t jdid, maɣar ittwaqḍeɛ zeg uqemmum nwem.

6 Maɣar ijj n řgens igeɛɛed ḍidd i temmurt inu. Ɣares tizemmar u řqedd nnes břa řeḥsab. Tiɣmas nnes am teɣmas n wayraden u tiɣmas n teɣmart nnes am tinni n teyradt.

7 Aqa yarra tzayart inu d ict n řqecɛet n unexřiɛ u yarza wartu inu, yarra i-t qaɛ d aqeccar uca inḍar i-t, tiseḍwin nnes dewřent d ticemřařin.

8 Cetcat am yict n teɛzarect tenni ibeysen s ict n txancet n wecḍan x weryaz n temẓi nnes.

9 Tᵉttwaqḍeɛ tewhibt n řɣiǧet d tewhibt n useyyeb zi Taddart n SIDI. Ikehhanen, imsexxaren n SIDI, ceṭṭen.

10 Aqa ittwareddeǧ yiyyar, tecḍen temmurt, minzi imendi iḍeyyeɛ, yuẓeɣ binu n jdid, tejmed zzect.

11 Seḍḥam, kenniw ifeǧaḥen, sɣuyem, kenniw ayt n tzayart, x yirden d imendi, maɣar ṣṣabet n yiyyar tweddar.

12 Tazayart tuẓeɣ, artu n tazart isřaw, tacejjart n aremman, uřa d tini d tcejjart n tteffaḥt, wah, marra ticejjura n yiyyar sřawent, ɛad řefraḥet n tarwa n bnadem truḥ.”

13 “Beysem ixef nwem u wtem agejdur, kenniw ikehhanen! Syuyyem kenniw imsexxaren n uɛalṭar, asem-dd u tessensem di txuncay n wecḍan, kenniw imsexxaren n AREBBI, maɣar tawhibt n řɣiǧet d tewhibt n useyyeb ttwakksent i Taddart n AREBBI nwem.

14 Ɛeřmem i yijj n uẓummi iqeddes, barrḥem s yijj n umuni ifarzen, smunem imɣaren d marra imezdaɣ n temmurt di Taddart n SIDI, AREBBI nwem, u řaɣam ɣar SIDI.”   

15 “Wih, ass nni! Minzi yudes-dd wass n SIDI u ad dd-yas ass nni am yijj n ureddeǧ n Uzemmar x kuřci.   

16 Ma war d aneɣ tᵉttwakkes macca jar tiṭṭawin nneɣ? Uřa d řefraḥet d arcuq zi Taddart n AREBBI nneɣ.

17 Iɛeqqayen n zzariɛet uẓɣen sadu ibursa, ixxamen n řexzen ttwareddǧen, řehrit hedmen, minzi imendi inẓeɣ.

18 Mammec issmuhrut řmar! Tiḥimriwin n ifunasen d tfunasin qqiment ḥayar, maɣar war ɣarsent bu ddemnet n tarewsa! Uřa d tiḥimriwin n wuǧi fnant.”

19 “Ɣarek i ttřaɣiɣ necc, a SIDI, minzi timessi tecca ddmani n řexřa u yijj n uceɛɛař aqa issecmeḍ marra ticejjura n yiyyar.”

20 Ura d řmař deg iyyar sekkʷḍen-dd ɣarek, minzi tɣezratin uẓɣent u timessi tecca ddmani n řexřa.”

□ 

1:1 Yuwil - isem-a wanita ixs ad yini ‘wenni Arebbi nnes SIDI’. Fatwiyil - isem-a wanita ixs ad yini ‘nneyyet yarezmen n Arebbi’.

□ 

1:2 iwessura - xzar ɛawed Aɛwd. 32:7. imezdaɣ n temmurt - nitni d imezdaɣ n Yahuda (xzar Yuwil 3:1, 20).

2

1 “Suḍem deg uyicc n icarri di Ṣihyun, ṣudem dayes s jjehd x wedrar inu iqeddsen, jjem marra imezdaɣ n temmurt ad arjijen, maɣar yudes wass n SIDI, wah, aqa-t yudes.   

2 Ijj n wass n taǧest d tubbarcent, ijj n wass n iseynuten u n yijj n useynu ibbumbes. Am tuffut n řḥař igguren x idurar ad dd-yas ijj n řgens d ameqqran u ijhed! Am wanita ɛemmarṣ war iǧi zi mecḥař uya u awarni as war ittiři ɛawed, deg iseggʷusa awarni as zi jjiř ař jjiř nneɣni.

3 Zzat i wudem nnes tᵉttett tmessi u awarni as icemmeḍ uceɛɛař. Zzates tammurt tegga am weḥwic n Ɛadn, maca awarni as aqa din ict n temmurt ittwareddǧen. War izemmar ad zzayes injem.

4 Ccuf nsen am ccuf n yiysan u nitni ttazzřen am yiysan n tazřa.

5 Am uqarqeb n ikarruten n umenɣi x tqiccitin n idurar, ammu neggzen nitni, am řḥess n uceɛɛař n tmessi ittetten iɣeǧ, am yijj n řgens ijehden isedden i umenɣi.

6 Zzat i wudem nsen ttarjijen řegnus, marra iɣembab dewřen d icemřařen.”

7 “Nitni ttazzřen am ayt n bu-teɣruḍt, am yiɛeskariyyen ttgeɛɛaden nitni řḥiḍ, kuř ijj iggur abrid nnes u nitni war dd-tteffɣen ca zeg umesruq nsen.

8 Uřa d ijjen war iɛarren wenneɣni, kuř bu-ṭeɣřuḍt iggur deg webrid nnes, u waxxa nitni wḍan s lansa, war ttemsbeɛɛiden

9 Nitni weṭṭan x tendint, ttazzřen x řḥiḍ, ttgeɛɛaden ɣar tudrin, ttadfen zi řekwaza am uxewwan.

10 Tᵉttarjiji temmurt zzat i wudem nsen, ijenwan ttenhezzan, tafuct d tziri bbarcnent u itran arrin tafawt nsen.   

11 SIDI yarra tmijja nnes ad teffeɣ zzat i řɛeskar nnes, maɣar řɛeskar nnes d ameqqran aṭṭas, maɣar s ṣṣulṭa ittkemmař Netta awař nnes, maɣar ass n SIDI d ameqqran, issaggʷad aṭṭas. Wi izemmaren ad t iksi?”   

Ařaɣi i ttubet d uẓummi d wecḍan

12 “Uřa řexxu ɛad iqqar SIDI, ɛeqbem-dd ɣari s marra uř nwem, s uẓummi u s imeṭṭawen u s tɣuyyit n wecḍan.   

13 Carrgem uř nwem, war iǧi arruḍ nwem, u dewřem-dd ɣar SIDI, AREBBI nwem, maɣar Netta d aḥnin d arḥim u ɣares ttasiɛ n řxaḍar d tmexsiwt tameqqrant icewwaren u Netta ineddem x řɣar.   

14 Wi issnen aqa Netta ad dd-idweř ad indem u ad yejj ict n lbaraka. awarni as: ict n tewhibt n řɣiǧet u ict n tewbibt n useyyeb i SIDI, AREBBI nwem.”   

15 “Suḍem deg uyicc n icarri di Ṣihyun, qeddsem ijj n uẓummi, barrḥem s yijj n umuni ifarz.   

16 Smunem řgens, qeddsem agraw n řgens, jarwem imɣaren, smunem iḥenjiren imeẓyanen uřa d iseyman nni ɛad itteṭṭḍen. Ejj muřay ad iffeɣ zeg wexxam nnes n daxeř d tesřit zeg uqiḍun nnes.

17 Jjem ikehhanen, imsexxaren n SIDI, ad run jar wesqif d uɛalṭar u jjem i-ten ad inin: ‘Sɛizz x řgens nnec, a SIDI, u war ttejji tasɣart nnec ad zzayes stehezzan u ad tt ggen d ijj n řmatal jar asen, jar řegnus. Mayemmi ɣa qqaren jar řegnus: Mani iǧa AREBBI nsen?’ ”  

Mammec i dd-yarra SIDI x wenni d as ittẓaǧan

18 Xenni yusem SIDI x temmurt nnes u iḥinn x řgens nnes.

19 SIDI yarra-dd, inna i řgens nnes: “Xzar, Necc ssekkeɣ awem-dd imendi d binu n jdid d zzect, ḥima kenniw ad zzaysen tejjawnem, u Necc war kenniw tticeɣ ɛad i useḥqar jar řegnus.

20 Wenni dd-yusin zi ccamal ad t ssiggʷejeɣ xawem u ad t ssuffɣeɣ ɣar ict n temmurt yuẓɣen tᵉttwakeḥḥeḍ. Aɣembub nnes ad t ssuffɣeɣ ɣar řebḥar n ccarq u ḍeffar nnes ɣar řebḥar di ccarq. Ad tgeɛɛed arriḥet nnes, wah, ad tgeɛɛed arriḥet n terṣuḍi nnes, waxxa netta aqa igga timesřayin timeqqranin.”

21 “War tteggʷed, a tammurt, sřiwřew d tfarḥed, maɣar SIDI igga timesřayin timeqqranin.

22 War tteggʷedem ca, a řmař n yiyyar, maɣar ddmani n řexřa ad zzeyzun, ticejjura ad wcent řɣiǧet nsent, tazayart d wartu n tazart ad wcen řɣiǧet nsen.

23 Iḥenjiren n Ṣihyun, sřiwřewem u farḥem di SIDI, AREBBI nwem, maɣar Netta ad awem iwc Amseɣɣar n tsegda u Netta ad dd-issehwa anẓar i kenniw, anẓar n řexrif d wenẓar n arbiɛ ɣar umezwaru n yimir. □  

24 Inedrar ad ccuren s imendi u tisarfin n uḍiř ad ssefyent s binu n jdid d zzect.

25 Necc ad awem xeřfeɣ iseggʷusa i ccint tmurɣi - bu-weřsaḥ d bu-uṣarḍ d bu-weqḍeɛ - řɛeskar inu ameqqran nni ssekkeɣ jar awem.   

26 Kenniw ad teccem ař ɣa tfeyyḍem, ař ɣa tejjawnem u kenniw ad tṣebbḥem Isem n SIDI, AREBBI nwem, wenni akidwem iggin řeɛjeb, uca řgens inu ɛemmarṣ ad iseḍḥa ɛad.

27 Kenniw ad tessnem aqa Necc di řwest n Israil i ǧiɣ u d Necc d SIDI, AREBBI nwem, war din iǧi ḥed nneɣni u řgens inu war ittseḍḥa ɛemmarṣ i řebda.”

□ 

2:23 řexrif - niɣ ‘amwan’. arrbiɛ - niɣ ‘tafsut’. imir - ixs ad yini s Tɛibranit ‘lfaṣl’ amecnaw ‘anebdu’ d ‘arrbiɛ’.

Asfarreɣ n Arruḥ n Arebbi d řeɛřamat n wass n SIDI

3

1 “Awarni uya ad imsar, aqa Necc ad zeǧɛeɣ Arruḥ inu x marra bnadem u iḥenjiren nwem d yessitwem ad nebban, iwessura nwem ad urjan tirja u iḥudriyyen nwem ad ẓaren iweḥḥan.   

2 Deg wussan nni Necc ad farrɣeɣ Arruḥ inu uřa x isemɣan u x tiyya.

3 Necc ad ggeɣ lmuɛjizat deg ijenwan u x temmurt: idammen d tmessi d iqellijen n ddexxan.

4 Tafuct ad tedweř d taǧest, u taziri ad tedweř d idammen qbeř ma i dd ɣa yas wass ameqqran d issiggʷiden n SIDI.   

5 Ad imsar aqa kuř ijj wenni i ɣa iřaɣan Isem n SIDI ad injem, maɣar x wedrar n Ṣihyun u di Urcalim ad yiři usenjem am mammec inna SIDI, u ɣar inni yarewřen i xef ɣa iřaɣa SIDI.”   

Řḥukm x řegnus di teɣzurt n Yahucafaṭ

4

1 “Maɣar, xzar, deg wussan nni u di řweqt nni, xmi ɣa ssenqeřbeɣ tameḥbast n Yahuda d Urcalim,

2 ad ssmuneɣ marra řegnus, ad ten nedheɣ ɣar Teɣzurt n Yahucafaṭ. Dinni ad akidsen mcarraɛeɣ minzi nitni zuzzaren řgens inu d tesɣart inu jar řegnus u minzi nitni bḍan tammurt inu.

3 Nitni ggin taqedduḥt x řgens inu u wcin ijj n weḥram d ttexřiṣet i temɣart n farq-ccɣeř u ict n teḥramt temmenz i binu, ḥima nitni zemmaren ad swen.

4 U ɛawed, min ɣarwem akidi, Ṣur d Ṣidun d marra jjwayeh n Filicit. Ma texsem ad ayi txeǧṣem min ggiɣ? Mařa texsem ad ayi txeǧṣem, Necc ad ssɛeqbeɣ deɣya u s tazřa min teggim x izeǧifen nwem,

5 minzi kenniw tekksim nnuqart d wureɣ inu u minzi kenniw tiwyem řeqcuɛ inu yiɣřan ɣar tzawiyyin nwem.

6 Kenniw tᵉzzenzem iḥenjiren n Yahuda d iḥenjiren n Urcalim i iḥenjiren n Yawan, ḥima ad ten tessiggʷejem x temmurt nsen.

7 Xzar, Necc ad ten ssekkareɣ zeg wemcan mani ten tezzenzem u ad ssɛeqbeɣ min teggim x izeǧifen nwem.

8 Ad zzenzeɣ iḥenjiren nwem d yessitwem deg ufus n iḥenjiren n Yahuda u yina ad ten zzenzen i Isaba’iyyen, ijj n řgens iggʷej aṭṭas, maɣar SIDI aqa issiweř.”

9 “Řaɣam aya jar řegnus, qeddsem amenɣi, sekkarem ayt n bu-teɣruḍt, jjem marra iɛeskariyyen ad dd-qarrben, ad geɛɛden i umenɣi.

10 Ḥeddem dduzan nwem d řesyuf uřa d řemwas nwem n wezbar ař ɣa dewřen d fřitcat, ejj wenni iḍeɛfen ad yini: ‘Necc d bu-teɣruḍt!’

11 Azzřem u tasem-dd, a marra řegnus i dd-innḍen. Sneddeh ɣar dinni, a SIDI, ayt nnec n bu-teɣruḍt!

12 Jjem řegnus ad kkaren ad geɛɛden ɣar Teɣzurt n Yahucafaṭ. Maɣar dinni ad qqimeɣ Necc ḥima ad carrɛeɣ marra řegnus i-dd-innḍen.

13 Ggem amjar dayes, maɣar ṣṣabet tenngʷa, asem-dd, hwam, minzi tasirt n uḍiř teccur u ṣṣwarej n tsirt feyyḍen, maɣar taɛeffant nsen d tameqqrant.”   

14 “Ibarruten, ibarruten di Teɣzurt n Teřwiḥt Itteḥruǧuḍen n Usarwet, maɣar ass n SIDI yudes, di Teɣzurt n Teřwiḥt Itteḥruǧuḍen i Usarwet.

15 Tafuct d tziri bbarcnent, itran arrin tafawt nsen.   

16 SIDI ad izehhar zi Ṣihyun u ad yarr tmijja nnes ad ittwaseř zi Urcalim ařami ijenwan d temmurt ad arjijen, maca SIDI d adurri i řgens nnes d lburj i ayt n Israil.”

17 “Ad tessnem, aqa Necc d SIDI, AREBBI nwem, wenni izeddɣen x Ṣihyun, adrar inu iqeddsen u tandint n Urcalim ad tiři tqeddes. Ɛemmarṣ ad tt cuqen ɛad ibarraniyyen.”   

18 “Deg wass nni ad imsar aqa idurar ad udmen s binu ẓemmen t jdid u tiwririn ad ssefyent s uɣi d marra tiɣezratin n Yahuda ad daysen ttazzřen waman u yict n tařa ad tedduqqez di Taddart n SIDI, ad tfeyyeḍ teɣzurt n Ciṭṭim.   

19 Miṣra ad tedweř d ict n temmurt ittwareddǧen u Idum d ict n temmurt ixřan zi ssibbet n lɛunf i ggin ḍidd i ayt n Yahuda nni zi ssizzřen nitni idammen imezdagen di temmurt nsen.

20 Tammurt n Yahuda maca ad teqqim i řebda u Urcalim zi jjiř ař jjiř.

21 Necc ad ḥesbeɣ idammen nsen, inni tyɣa ḥessabeɣ war izdigen, d imezdagen.

Uca SIDI ad izdeɣ di Ṣihyun.”

Ɛamus

Řeḥkamat Yahuda d Israil u x timmura i d asent-i-dd innḍen

1

1 Awařen n Ɛamus, wenni tuɣa iǧan jar imeksawen n Taquɛa, awařen i iẓra x Israil, deg wussan n Ɛuzziya, ajeǧid n Yahuda, d Yarubɛam, mmis n Yuwac, ajeǧid n Israil, tnayen n iseggʷusa qbeř i wenhezzi n temmurt.   

2 Netta inna: “SIDI ad izehhar zi Ṣihyun, ad issgeɛɛed tmijja nnes zi Urcalim. Ddmani n tarewsa ad ceḍnent u taqiccet n Karmil ad tisřaw.”   

3 “Ammu i iqqar SIDI: X třata n ixeṭṭan i igga Dimacq, ɛad mahu x arebɛa, war t ssbeṭṭařeɣ, minzi nitni ssarwaten Jilɛad s teřwiḥin itteḥřuǧuḍen n wuzzař i usarwet.

4 Ad ssekkeɣ timessi di taddart n Ḥazayil, ad tecc řeqṣur n Binhadad.

5 Ad arẓeɣ zzekrun n Dimacq u ad mḥiɣ wenni izeddɣen zi Buqɛa-Awan, zi řewḍa n wareddeǧ, d wenni zi taddart n meẓri i yarebbun azeǧaḍ, u řgens n Aram ad ittwandeh di tmeḥbast ɣar Qir!, inna SIDI.”   

6 “Ammu i inna SIDI: X třata n ixeṭṭan i igga Ɣazza, ɛad mahu x arebɛa, war t ssbeṭṭařeɣ, minzi nitni iwyen řgens inu qaɛ di lmenfa, ḥima ad t sellmen i Idum.   

7 Ad ssekkeɣ timessi daxeř di řeḥyuḍ n Ɣazza, ad tecc řeqṣur nnes.

8 Necc ad teḥḥiɣ amezduɣ zi Acdud u zi Acqalun wenni yarebbun azeǧaḍ u Necc ad ksiɣ afus inu ḍidd i Ɛaqrun u min iqqimen n ayt n Ifilisṭiniyyen ad ittwahellek, iqqar Sidi inu, SIDI.”

9 “Ammu i inna SIDI: X třata n ixeṭṭan i igga Ṣur, ɛad mahu x arebɛa, war t ssbeṭṭařeɣ, minzi nitni sellmen řgens inu qaɛ di lmenfa i Idum, war idaren řɛahd ak-d wawmaten nsen.

10 S uyenni ad ssekkeɣ timessi daxeř di řeḥyuḍ n Ṣur, ad tecc řeqṣur nnes.”

11 “Ammu i inna SIDI: X třata n ixeṭṭan i igga Idum, ɛad mahu x arebɛa, war t ssbeṭṭařeɣ, minzi netta iḍfar awmaten nnes s ssif u issɛiǧi arreḥmet nnes, u minzi aɣḍab nnes iqqim icarreg břa qeṭṭu, u minzi aheddi n uduqqez nnes n ufugem iqqim issaggwad řebda.

12 Necc ad ssekkeɣ timessi di Tayman, ad tecc řeqṣur n Buṣra.”

13 “Ammu i inna SIDI: X třata n ixeṭṭan i iggin ayt n Ɛammun, ɛad mahu x arebɛa, war t ssbeṭṭařeɣ, minzi nitni carrgen timɣarin s ddeyset zi Jilɛad, ḥima ad sswessɛen tammurt nsen.

14 Necc ad ssarɣeɣ ict n tmessi daxeř i řeḥyuḍ n Rabba, ad tecc řeqṣur nnes, ɣar iɣuyyan deg wass n umenɣi, am isuḍ usemmiḍ deg wass n tḥaryaḍt.

15 Ajeǧid nsen ad yuyur di lmenfa, netta ak-d řḥukkam nnes, inna SIDI.”

2

1 “Ammu i inna SIDI: X třata n ixeṭṭan i igga Mu’ab, ɛad mahu x arebɛa, war t ssbeṭṭařeɣ, minzi nitni sscemḍen iysan n ujeǧid n Idum ařami dewřen d jjir.

2 Necc ad ssekkeɣ timessi di Mu’ab, ad tecc řeqṣur n Qaryut. Mu’ab ad immet ɣar ddriz ameqqran, ɣar iɣuyyan n umenɣi u ɣar řḥess n usuḍi deg uyicc n icarri.

3 Necc ad teḥḥiɣ řqaḍi zi řwest nnes u ad nɣeɣ marra řḥukkam nnes akides, iqqar SIDI.”

4 “Ammu i inna SIDI: X třata n ixeṭṭan i igga Yahuda, ɛad mahu x arebɛa, war t ssbeṭṭařeɣ, minzi nitni war qbiřen Ccariɛa n SIDI u war ṭṭifen di tweṣṣa inu u minzi irebbiten nsen n ixarriqen, inni ḍfaren řejdud nsen, arrin ten weddaren,

5 Necc ad ssekkeɣ timessi di Yahuda, ad tecc řeqṣur n Urcalim.”

6 “Ammu i inna SIDI: X třata n ixeṭṭan i igga Isra’il, ɛad mahu x arebɛa, war t ssbeṭṭařeɣ, minzi nitni zzenzen amsegged s tmenyat n nnuqart u amezřuḍ i tyuya n sandaliyat.

7 Nitni tecḍiḍiḥen ɣar tɛejjajt x uzeǧif n imuqřiřen u nitni ttbellaɛen abrid n imwaḍɛen břa ssibbet. Aryaz d babas ruḥen ɣar teḥramt d ict, ḥima ad feḍḥen Isem inu iqeddsen.

8 Nitni sswaẓẓaḍen ixef nsen zzat mkuř aɛalṭar x warruḍ i dd-ittwarehnen u di taddart n arebbi nsen sessen binu ssaɣen t s tmenyat n yinni x ittwagg multa.

9 D Necc i tuɣa din teḥḥiɣ Imuriyyen zzat i uɣembub nsen, inni tuɣa yuɛřan am tneglin yuɛřan u jehhden am tcejjura n řbeǧuḍ. Necc teḥḥiɣ řɣiǧet nnes sennej u iẓewran nnes swadday.   

10 D Necc i tuɣa kenniw i dd-issgeɛɛden zi Miṣra u arriɣ kenniw tuyurem arebɛin n iseggʷusa di řexřa, maḥend ad tᵉṭṭfem tammurt n Imuriyyen d řwart.   

11 Zeg iḥenjiren nwem arriɣ zzaysen inabiyyen u zeg iḥudriyyen nwem arriɣ zzaysen inni tuɣa yarebbun ttaj n ucuwwaf n lwaɛd. Ma war iǧi amenni, a ayt n Israil?!, ammu i iqqar SIDI.

12 Kenniw maca tarrim inni tuɣa yarebbun ttaj n weɛzař ad swen binu u kenniw tweṣṣam inabiyyen, tennam: ‘Kenniw war ɣarwem bu ttesriḥ, ḥima ad tnebbam!’   

13 Xzar, Necc ad awem ɛebbzeɣ swadday am yict n tkarrut teccur s tqebbiḍin n imendi tɛebbez tijarrarin nnes di temmurt swadday.

14 Aqa ṣafi tarewřa i wenni ifsusen, u wenni ijehden war izemmar ad iḥḍa jjehd nnes u bu-teɣřuḍt war izemmar ad issenjem tudart nnes.

15 Wenni iṭṭfen di řqews, war ittɣimi ibedd, u wenni izemmaren x tazřa, war inejjem, u wenni ineddhen ayis, war izemmar ad issenjem řeɛmar nnes.

16 Wenni izeɛɛmen qaɛ jar ayt n bu-teɣruḍt ad yarweř d aɛaryan deg wass nni, ammu i iqqar SIDI.”

Řḥukm n SIDI x Israil d Samarya

3

1 “Sřem awař-a i kidwem issawař SIDI, a ayt n Israil, ak-d kuř řaǧ nni ssgeɛɛdeɣ Necc zi temmurt n Miṣra, am qqareɣ:

2 ‘Zi marra řaǧat n ddunect ssneɣ mɣir kenniw. X uya ad kenniw ɛaqbeɣ x marra řmuɛṣiyyat nwem!

3 Ma ad uyuren tnayen ak-d wayawya, břa ma ttafqen?

4 Ma ad izehhar wayrad deg wezɣar řami war ɣares bu zzardet? Ma ayrad d ameẓyan ad yejj tmijja nnes ad tᵉttwaseř zeg yefri, am war imniɛ walu? □  

5 Ma ad inḍar wejḍiḍ di řfex x wudem n temmurt, mařa war din dayes macca i netta? Ma ad innurfeɛ řfex zi temmurt mařa texwa?

6 Mařa ḥed isuḍ deg uyicc n icarri di tendint, ma war ittarjiji řgens? Mařa imsar ijj n uceřwaw di tendint, ma war tt iggi SIDI?  

7 Maɣar Sidi inu, SIDI, war ittegg uřa d ict n řḥajet břa ma ad issargeb ccwar nnes innuffaren i imsexxaren nnes, inabiyyen.

8 Ayrad izehhar, man wen war itteggʷden? Sidi inu, SIDI, aqa issiweř, man wen war ittnebba?’ ”

9 “Jjem ad ittwaseř aya di řeqṣur di Acdud u di řeqṣur n temmurt n Miṣra, ini: ‘Munem x idurar n Samarya u xzarem anehweř ameqqran di řwesṭ nnes u inni dayes ittwaḥṣaren!’

10 Nitni war ssinen mammec ɣa ggen min iseggden, iqqar SIDI, nitni inni iyarrwen lɛunf d tkeccaḍt di řeqṣur nsen.’

11 S uya, ammu i iqqar Sidi inu, SIDI: ‘Ijj n řeɛdu! Netta ittenneḍ i temmurt marra! Ad issehwa jjehd nnem zzayem u řeqṣur nnem ad ttwakeccḍen.’   

12 Ammu i iqqar SIDI: ‘Am ifekk ijj n umeksaw tnayen n iḍaren niɣ ijj n yixef n umezzuɣ zeg uqemmum n wayrad, ammu i ɣa ttwassnejmen ayt n Israil, inni i din ittɣiman di Samarya x tma n qama u x yict n tzerbiyyet zi Dimacq ggin tt x yict n řemṭarbet.’ ”

13 “Sřem u cehdem di taddart n Yaɛqub, ammu i iqqar Sidi inu SIDI, AREBBI n řɛeskarat.

14 Minzi deg wass nni di ɣa xeřfeɣ ixeṭṭan n Israil, ad ssiwḍeɣ ɛawed axeǧeṣ x iɛalṭaren n Bayt-Il, maɣar ad ttwaqeḍɛen waccawen n uɛalṭar, ad wḍan ɣar temmurt.

15 Necc ad hedmeɣ tazeddiɣt n tgarst d tzeddiɣt n unebdu u tudrin n řɛaj ad ttwaqḍant, u aṭṭas n tudrin ad ttwaredǧent!’, ammu i iqqar SIDI.” □  

□ 

3:4 azɣar - niɣ ‘řɣabet’ niɣ ‘tazgant’.

□ 

3:15 řɛaj - ixs ad yini ‘accawen n lfil’.

Israil war tᵉttub ca

4

1 “Sřent, awař-a, a tifunasin n Bacan nni iǧan x wedrar n Samarya, tinni iḥeṣṣaren imuqřiřen, tinni iɛeffsen x imezřaḍ, tinni iqqaren i aytbab nsen: ‘Awyem-dd ca ařami i ɣa nessu!’

2 Sidi inu, SIDI, ijjuǧ s tqeddast nnes, aqa ad xakent dd-kken wussan, ad kennint kksen s iɣantcuten u min zzaykent iqqimen s tṣennarin n iseřman.

3 Kennint ad teffɣent zi tizzeyyin n řeḥyuḍ, kuř ict n temɣart nican ɣar zzat. Kennint ad ttwassekkent ɣar Harmun, ammu i iqqar SIDI.

4 Iwa, asem-dd ɣar Bayt-Il u ɛeddam, asem-dd ɣar Jiljal u arnim deg iɛeddiyen nwem. Iwa, awyem-dd tiɣarṣa nwem kuř ṣṣbeḥ d řeɛcur nwem ict n twařa di třata n wussan!   

5 Iwa, sbexxar ict n tewhibt n uqadi s weɣrum ak-d wentun u řaɣam, maḥend ad qeddmen tiwhibin s řxaḍar, barrḥem zzayes, maɣar ammu i d awem itteɛjib, a ayt n Israil, ammu i iqqar Sidi inu, SIDI.”   

6 “Ɛawed Necc jjiɣ awem tazdugi n teɣmas di marra tineddam nwem u tuqřič n weɣrum di marra imucan nwem mani tzeddɣem. Qaɛ amenni maca kenniw war dd-tedwiřem ɣari, iqqar SIDI.

7 Necc ssbeddeɣ xawem anẓar umi din ɛad třata n iyuren ař tmeyra u Necc ggiɣ ad iwwet wenẓar x ict n tendint, maca di tendint nneɣni war ggiɣ ad iwwet wenẓar. Ijj n yeyyar immewc as wenẓar u iyyar nneɣni i x war iwti wenẓar, inẓeɣ.

8 Tnayen, třata n tneddam uyurent ttenhezzant ɣar ict n tendint nneɣni, maḥend ad swent aman, maca nitenti war jjiwnent ca. Qaɛ amenni maca kenniw war dd-tedwiřem ɣari, iqqar SIDI.

9 Necc wtiɣ kenniw s imendi ittwasscemḍen zeg usemmiḍ, s jjriḥect n wefsu. Aṭṭas n iḥwicen nwem d imarjaɛen nwem n uḍiř d wurtan nwem d tzitunin nwem aqa icca i-ten bu-weqḍeɛ. Qaɛ amenni maca kenniw war dd-tedwiřem ɣari, iqqar SIDI.   

10 Necc ssekkeɣ-dd jar awem ṭṭaɛun, am mammec ggiɣ di Miṣra. Necc nɣiɣ iḥudriyen nwem s ssif, iysan nwem nedheɣ ten d takeccaḍṭ u arriɣ arriḥet n řɛeskarat nwem ad tgeɛɛed ař wenzaren nwem. Qaɛ amenni maca kenniw war dd-tedwiřem ɣari, iqqar SIDI.

11 Necc ssenqeřbeɣ kenniw am mammec tuɣa issneqřab AREBBI Sadum d Ɛamurra. Tuɣa kenniw am yijj n ukeccuḍ di tmessi nni dd-ittwaqeřɛen zeg uḥaduq n tmessi. Qaɛ amenni maca kenniw war dd-tedwiřem ɣari, iqqar SIDI.   

12 S uya Necc ad ac ggeɣ aya, a Israil! Minzi Necc ad ac ggeɣ man aya, ḥezzem ixef nnec, a Israil, maḥend ad temmeřqid ak-d AREBBI nnec.

13 Maɣar xzar, d Netta i ikewwnen idurar u ittejja-dd asemmiḍ u isscan min di ittxarreṣ, d wenni ittarran tuffut n řḥař d taǧest u iggur tiwa i řegɛudi n temmurt, aqa: SIDI, AREBBI n řɛeskarat d Isem nnes.”   

Acetci n SIDI x Israil

5

1 “Sřem awař-a i xawem ssekkareɣ, ijj n yezři n ugejdur, a taddart n Israil.

2 “Aqa tewḍa teɛzarect Israil,

war tᵉttekkar ɛad.

Nettat temmenḍar ɣar temmurt nnes,

war din uřa d ijj i tt ɣa issbedden.”

3 “Maɣar ammu i iqqar Sidi inu, SIDI: Tandint nni i ɣa iffɣen s wařef n yeryazen, ad as tceṭṭ mya, u tenni i ɣa iffɣen s mya, ad as tceṭṭ ɛecra i taddart n Israil.

4 Maɣar ammu i iqqar SIDI ɣar taddart n Israil: Arzum xafi, xenni ad teddarem!”

5 War tarezzfem Bayt-Il, war dd-tᵉttisem ɣar Jiljal u war ɛeddum x Bi’r-Sebɛa, minzi s tidett Jiljal ad ittwandeh ɣar lmenfa u Bayt-Il ad tᵉttwabeṭṭeř.   

6 Arzum x SIDI, xenni ad teddarem, ḥima Netta war ittidif ɣar taddart n Yusuf am yict n tmessi ittetten u war din ittiři uřa d ijj maḥend ad tt issexsi di ṭṭweɛ n Bayt-Il.”

7 “Axeyyeb i yinni ittarran řḥeqq ɣar cciḥ u inni isshekkʷan tasegda ɣar temmurt.

8 Netta d wenni iggin Ipliyaden d Uriyun d wenni ittarran tiři n řmewt d tuffut n řḥař, d wenni ittarran ass d ǧiřet, wenni ittřaɣan i waman n řebḥar u ifarreɣ i-ten tiwa i wudem n temmurt, aqa SIDI d Isem nnes!,   

9 aqa Netta igga ad dd-yas wareddeǧ am wassam x wenni ijehden u aqa yarra areddeǧ ad dd-yas x lqelɛa.

10 Maca nitni carrhen wenni iddafaɛen x řḥeqq di tewwart n tendint u nitni ttɛiffan wenni issawařen nican.

11 S uya, minzi kenniw tɛeffsem x umuqřiř u tᵉttkessem zzayes řeɛcur n imendi: waxxa tebnam tudrin nwem s weẓru yuydan, war daysent tzeddɣem, waxxa teẓẓum tizayarin cnant deg imarjaɛen, war zzaysent tsessem binu.   

12 Maɣar Necc ssneɣ aṭṭas n iɛeddiyen nwem u aqa ddnub nwem sseggʷaden: nitni ḥeṣṣaren amsegged, ttᵉṭṭfen tmenyat n řɣecc u ɛarrnen imezřaḍ ɣar barra di tewwart n tendint.

13 S uya ad isseɣd umiɣis di řweqt nni, maɣar ad tiři d ict n řweqt d taɛeffant.”

14 “Arzum min iṣebḥen, war iǧi min iɛeffnen, xenni ad kidwem yiři SIDI, AREBBI n řɛeskarat, am mammec t teqqarem kenniw.

15 Carhem min iɛeffnen, texsem min iṣebḥen u smetnem řḥeqq di tewwart n tendint. Ad taɣ ad iḥinn SIDI, AREBBI n řɛeskarat x min iqqimen n Yusuf.”   

16 S uya, ammu i iqqar SIDI, AREBBI n řɛeskarat, Sidi inu: Di marra azzayen ad tiři tɣuyyit n wecḍan u di marra zznaqi ad inin: ‘Ayyaw! Ayyaw!’, u nitni ad řaɣan x ufeǧaḥ, maḥend ad icḍen, u x yinni issnen izřan n wecḍan maḥend ad sɣuyen s wecḍan.

17 Di marra imarjaɛen n uḍiř ad din tiři tɣuyyit n wecḍan, maɣar Necc ad cuqeɣ di řwest nnec, iqqar SIDI.”

18 “Ayyaw i yinni ittmeẓren deg wass n SIDI! Min ɣarwem i ɣa yiři wass n SIDI? Ad yiři d taǧest, war ittiři d tafawt.   

19 Ad yiři am ca n ijj i yarewřen zeg wayrad, xenni yusa-dd ɣares ddub, niɣ am ca n ijj i yudfen ɣar taddart, iɛemmed s ufus nnes x řḥiḍ, xenni izɛef i-t ijj n ufiɣar.

20 Ma war ittiři ass n SIDI d taǧest u war ittiři d tfawt? D ṭṭřam u war teǧi uřa d ict n jjurret n tfawt!”

21 “Necc carrheɣ, ɛiffeɣ uraren nwem u war ttexseɣ ad cemmeɣ imuniten nwem ifarzen.   

22 Maɣar waxxa kenniw tiwyem ayi-d tiɣarṣa nwem n wecmaḍ d tewhibin nwem n řɣiǧet, Necc war xasent areṭṭiɣ ca u Necc war xezzareɣ walu ɣar tewhibt n řehna n řmař iṣeḥḥen.

23 Siggʷej xafi ddriz n izřan nnec, war xseɣ ad sřeɣ řḥess n lharpat nnec.

24 Ejj řḥukm ad yazzeř am waman ittazzřen u tasegda am yijj n iɣzar ittazzřen řebda.”

25 “Ma tiwyem ayi-dd tiɣarṣa d tewhibt n řɣiǧet di řexřa arebɛin n iseggʷusa, a taddart n Israil?   

26 Kenniw tarbum iqiḍan n ujeǧid nwem d uḍar i xef tuɣa ttbeddan řexyařat nwem i yetri n irebbiten nwem, inni teggim i yixef nwem.

27 Necc ad kenniw nedheɣ ɣar lmenfa, aɣirin i Dimacq, ammu i iqqar SIDI, AREBBI n řɛeskarat, aqa d wa d Isem nnes.”

6

1 “Uct x yinni war di yeǧi bu wemnus di Ṣihyun u x yinni umi ittɣiř aqa aten di řaman x wedrar n Samarya, imcennɛen n wenni d amezwaru jar řegnus, i ɣares dd-tᵉttas marra taddart n Israil.   

2 Ɛdum ɣar Kalna u txezzarem mammec teǧa! Uyurem ssenni ɣar Ḥamat u hwam-dd ɣar Jat n Ifilisṭiniyyen. Ma nitni ḥsen zi tgeldawin-a niɣ tammurt nsen d tameqqrant x temmurt nwem? □  

3 Kenniw, inni issbeɛɛden ass aɛeffan ɣar zzat nwem, maca tessqarrabem řkuřsi n lɛunf,  

4 kenniw, inni i din ittezzřen x qamat n řɛaj uca ttesṭiřen x řemṭarbat nwem u ttᵉtten izmaren n wuǧi uřa d iɛejmiyyen zi řwesṭ n řkuri, □  

5 inni i din iɣennjen amenni waha ɣar ǧɣa n lharpa, am dd-ssuffɣen ɛřam kuř n izřan s dduzan n lmusiqa, am mammec t igga Dawud,   

6 inni isessen binu zi ṭṭawyat n urucci, inni idehhnen ixef nsen s řemxeyyar n zzect u war ttarran taynit i treẓẓit n Yusuf.   

7 S uya ad uyuren nitni řexxu ɣar lmenfa ɣar uzeǧif n imenfiyyen. Aqa ittwaqḍa ddriz n uɣuyyi n yinni i din ittɣiman ɣar ṭṭabřa   

8 Sidi inu, SIDI ijjuǧ s yixef nnes, ammu i iqqar SIDI, AREBBI n řɛeskarat: Necc ɛiffeɣ nnfaxet n Yaɛqub u carrheɣ řeqṣur nnes. S uyenni ad sellmeɣ tandint d marra min dayes.”

9 “Ad imsar řami qqimen ɛecra n iryazen di taddart d ict, aqa ad mmten nitni.

10 Mařa ɛemmis, wenni xas maḥend ad t isscemḍ, ad t iksi ḥima ad issuffeɣ řxecbet zi taddart, uca xenni ad yini i wenni ɛad ɣar daxeř di taddart: ‘Ma aqa din ɣarek ɛad ktar?’, uca ad yini wenneɣni: ‘Uřa d ijj!’, xenni ad yini netta: ‘Sqar, minzi ittxeṣṣa war nettidar Isem n SIDI.’ ”

11 “Maɣar xzar, SIDI ittamar, uca Netta ad iwwet taddart tameqqrant ař ɣa tedweř d řxarbet u taddart tameẓyant ad tedweř d iceǧiqen.

12 Ma ad tazzřen iysan x řejruf? Ma ad t carzen s ifunasen? Kenniw maca tarrim řḥeqq d arrhaj u řɣiǧet n tsegda tarrim tt d cciḥ.   

13 Kenniw inni ifarrḥen zi min war iǧin, inni iqqaren: ‘Ma war neṭṭif accawen s jjehd nneɣ?’

14 Maɣar xzar, a taddart n Israil, Necc ad dd-ssekkareɣ ijj n řgens ḍidd nwem, ammu i iqqar SIDI, AREBBI n řɛeskarat. Nitni ad kenniw ḥṣaren zi manis dd-iwḍen iwdan ɣar Ḥamat ař taɣzart n Řewḍa.”

□ 

6:2 tigeldawin-a - ixs ad yini Israil d Yahuda.

□ 

6:4 iɛejmiyyen - niɣ ‘amwa’, ‘ayenduz’ niɣ ‘yuggu’.

Tameẓriwt tamezwarut: iburexsen

7

1 “Man aya isscen ayi tt Sidi inu, SIDI! Xzar, Netta igga iburexsen umi tuɣa arbiɛ aneggar ibedda ad issuffeɣ. Xzar, tuɣa-t d arbiɛ aneggar awarni ma ḥetcen arbiɛ i ujeǧid.

2 Imsar, umi kemmřen nitni zi macca n uɣemmuy aziza n temmurt, necc nniɣ: ‘A Sidi inu, SIDI, sameḥ maca! Mammec i ɣa yegg Yaɛqub ad iqqim ad ibedd, aqa netta d ameẓyan!’

3 Xenni indem SIDI x man aya. ‘War ittiři!’, inna SIDI.”

Tameẓriwt wiss tnayen: timessi ihellken

4 “Man aya isscen ayi tt Sidi inu, SIDI. Xzar, Sidi inu, SIDI, iřaɣa-dd maḥend ad din yiři lɛiqab s tmessi uca timessi tecca aman imeqqranen ihewřen ařami ad tecc uřa d tasɣart n řwart. □  

5 Necc nniɣ: ‘A Sidi inu, SIDI, sbedd maca! Mammec i ɣa yegg Yaɛqub ad iqqim ad ibedd, aqa netta d ameẓyan!’

6 Xenni indem SIDI x man aya. ‘War ittiři!’, inna Sidi inu, SIDI!”

Tameẓriwt wiss třata: plumu n řḥiḍ

7 “Man aya isscen ayi tt Netta: Xzar, Sidi inu ibedd x yijj n řḥiḍ i ittwagg s plumu u yijj n plumu tuɣa deg ufus nnes.

8 Inna ayi SIDI: ‘Min tᵉttwarid cek, Ɛamus?’ Necc nniɣ: ‘Ijj n plumu!’ Řexdenni inna Sidi: ‘Xzar, Necc ad arreɣ plumu inu di řwesṭ n řgens n Israil. Necc war xas ɛedduɣ ɛad!

9 Řegɛudi n Isḥaq ad ttwareddǧent u tizawiyyin iqeddsen n Israil ad dewřent d řxarbet u Necc ad kkareɣ x taddart n Yarubɛam s ssif.’ ”

Ajeǧid Amaṣya ixs ad yaẓẓeř x Ɛamus zi temmurt

10 Řexdenni issekk Amaṣya, akehhan di Bayt-Il, ijjen ɣar Yarubɛam, ajeǧid n Israil, inna: “Ɛamus igga ijj n řɛahd ḍidd i cek di řwesṭ n taddart n Israil. Tammurt war tzemmar ad teksi awařen nnes.

11 Maɣar ammu i iqqar Ɛamus: ‘Yarubɛam ad ittwaneɣ s ssif u Israil ad ittwandeh ɣar lmenfa, ad t ssiggʷejen x wudem n temmurt nnes.’ ”

12 Xenni inna Amaṣya i Ɛamus: “A cek, amwařaw, ruḥ, arweř ɣar temmurt n Yahuda! Ecc dinni aɣrum u nabb dinni!

13 Di Bayt-Il maca war tzemmared ad tnebbid ɛad, minzi nettat d zzawect iqeddsen n ujeǧid u nettat d taddart n tageldit.”

14 Yarra-dd Ɛamus, inna i Amaṣya: “Necc war ǧiɣ d anabi u necc war ǧiɣ d mmis n unabi, maca necc tuɣa ayi d bu-řebhayem uřa d ijj n weryaz nni iřeqqḍen tazart taburect.

15 SIDI ikkes ayi zi ḍeffar n wuǧi u SIDI inna ayi: ‘Uyur, nabb i řgens inu Israil!’

16 Xenni řexxu, seř i wawař n SIDI, cek d wenni iqqaren: ‘War iɛeddeř ad tnebbid ḍidd i Israil u ad tessudmed awař n SIDI x taddart n Isḥaq!’   

17 S uya, ammu i iqqar SIDI: Tamɣart nnec ad tessefsed ixef nnes s uɣiř di tendint u iḥenjiren nnec d yessic nnec ad wḍan s ssif u tammurt nnec ad tt bḍan s ufiřu n řeɛbar u cek ad temmted deg ict n temmurt texmej u s tidett Israil ad tᵉttwaṭṭef di lmenfa barra i temmurt nnes.”

□ 

7:4 řwart - man aya ixs ad yini ‘tammurt n Israil’ i iwca SIDI i ayt n Israil.

Tameẓriwt wiss arebɛa: tasuǧet s řɣiǧet

8

1 “Man aya isscen ayi tt Sidi inu, SIDI: Xzar, ict n tsuǧet dayes tini n unebdu!

2 Netta inna: ‘Min tᵉttwařid cek a Ɛamus?’ Necc nniɣ: ‘Ict n tsuǧet dayes tini n unebdu!’ Xenni inna ayi SIDI: ‘Aqa yusa-dd qeṭṭu x řgens inu Israil. Necc war xas ɛedduɣ ɛad!

3 Deg wass nni ad dewřen izřan n řeqṣar d imeṭṭawen, iqqar Sidi inu, SIDI. Ad iřint aṭṭas n řxecbat di kuř amcan, tinni inḍar Netta. Seɣd!’ ”

Iɛřamen imeqqranen n SIDI

4 “Sřem aya, kenniw inni iṣarrḍen amezřuḍ u teqḍam x řmusakin n temmurt,

5 am teqqarem: ‘Meřmi ɣa iɛdu uyur n jdid ařami nzemmar ad nezzenz řḥebb n yirden. U meřmi ɣa iɛdu wass n ssebt ařami nzemmar ad narzem tisrafin n yirden, ḥima ad nessemẓi řeɛbar n ifa u ad nessemɣar ciqlu u ad necmet s řmizanat n řɣecc,   

6 ařami nzemmar ad nseɣ imuqřiřen s tenɛacin n nnuqart uřa d amezřuḍ i tyuya n sandaliyat!’, u am teqqarem: ‘Ad nezzenz icarfa deg wemcan n imendi!’ ”  

7 “SIDI ijjuǧ ɣar nnfaxet n Yaɛqub: ‘Ɛemmarṣ ad ttuɣ timegga nsen!

8 Ma war ttenhezzi temmurt s man aya u ma war ttiřin marra imezdaɣ nnes ceḍnen? Ma war tᵉttgeɛɛid temmurt tmun am yeɣzar, ad taři u ad dd-tehwa am yeɣzar n Miṣra?”

9 “Deg wass nni ad imsar, iqqar Sidi inu, SIDI, ad arreɣ tfuct ad teɣři deg wezyen n wass u ad ssbarecneɣ tammurt ɣar ṭḥa n wass.

10 Necc ad arreɣ fictat nwem d acḍan d marra izřan nwem d izřan n wecḍan u Necc ad ggeɣ ict n txancet n wecḍan x marra tbeysa u x kuř azeǧif ad ggeɣ tuqeccart. Ad awyeɣ acḍan x temmurt am wecḍan x uyenni n mmis, u aqeṭṭu nnes ad t ggeɣ am yijj n wass d amarzag.”

11 “Xzar, ad dd-asen wussan, iqqar Sidi inu, SIDI, aqa Necc ad ssekkeɣ řaẓ x temmurt, war iǧi řaẓ n weɣrum, war iǧi fad n waman, maca ijj n ufadi maḥend ad sřen i wawařen n SIDI.

12 Xenni ad ttelɛen zi řebḥar ɣar řebḥar u zi ccamal ɣar ccarq, ad uyuren zi ssa ɣar da maḥend ad arzun x wawař n SIDI, maca war t ttifen.

13 Deg wass nni ad ɣacant teɛzariyyin nni icnan qaɛ uřa d iḥudriyyen s ufadi,

14 inni ittjjaǧan ɣar umarwas n Samarya, qqaren: ‘S tidett am iddar arebbi nnec, a Dan, u am iddar webrid ɣar Bi’r-Sebɛa!’, ad wḍan, war ttekkaren ɛad!”   

Tameẓriwt wiss xemsa: řḥukm aneggaru

9

1 “Necc ẓriɣ Sidi inu ibedd ɣar uɛalṭar, inna: ‘Wwet x uzeǧif n upilar, ařami i ɣa arjijent tnebdatin u arẓ i-tent d iwetwiten x uzeǧif nsen marra. Min zzaysen iqqimen, ad t nɣeɣ s ssif. War zzaysen ittrikkʷiř uřa d ijj n umarwař u uřa d ijj wenni inejjmen, ad ittwafekk.

2 Waxxa nitni ɣzin ařami iwḍen ɣar tmessi n řaxart, afus inu ad ten ssenni yawi, u waxxa nitni geɛɛaden ɣar ujenna, Necc ad ten dd ssenni ssehwiɣ,   

3 waxxa nitni ssnuffaren ixef nsen x tqiccat n wedrar n Karmil, Necc ad arzuɣ u ad ten dd-awyeɣ ssenni. Waxxa nitni ssnuffaren ixef nsen zzat i tiṭṭawin inu x tisi n řebḥar, xenni Necc ad weṣṣiɣ afiɣar maḥend ad ten izɛef,

4 u waxxa nitni uyuren di tmeḥbast zzat i wudem n řɛedyan nsen, Necc ad weṣṣiɣ dinni ssif maḥend ad ten ineɣ. Necc ad xasen nḍareɣ tiṭṭ inu i řɣar, war iǧi i řxar.   

5 Sidi inu, SIDI n řɛeskarat, Netta d wenni ittḥadan tammurt, ařami tenhezz u marra imezdaɣ nnes ceḍnen. Tᵉttgeɛɛed tmun am yeɣzar n Nil uca tᵉttaři thekkwi am yeɣzar n Miṣra.

6 Netta d wenni ibennan ixxamen nnes sennej deg ujenna u ittegg řqubbet nnes x temmurt, Netta d wenni ittřaɣan i waman n řebḥar uca ittfarreɣ i-ten x wudem n temmurt, SIDI d Isem nnes.  

7 Ma kenniw war teǧim inu am ayt n Kuc, a ayt n Israil?, iqqar SIDI. Ma Necc war dd-ssuffɣeɣ Israil zi Miṣra u Ifilisṭiniyyen zi Kaftur u Aram zi Qir?

8 Xzarem, tiṭṭawin n Sidi inu, SIDI, aqa atent ḍidd i tgeldit tamednubt. Necc ad tt teḥḥiɣ zeg wudem n temmurt. Necc maca war tteḥḥiɣ marra taddart n Yaɛqub, iqqar SIDI.

9 Maɣar xzarem, Necc ad umureɣ u ad zzeřzeɣ taddart n Israil jar marra řegnus, am mammec zzeřzen zzariɛet deg ijj n bu-siyyar u war tweṭṭi uřa d ict n tḥebbuct ɣar temmurt.

10 Marra imednab n řgens inu ad ttwanɣen s ssif, inni iqqaren: ‘Řɣar war d aneɣ iřeqqef ca u war ɣarneɣ dd-ittqarrib ca zi marra iɣezdisen!’ ”

11 “Deg wass nni ad ssgeɛɛdeɣ ɛawed taxzant iweṭṭan n Dawud i iwḍan u Necc ad qqneɣ tizza nnes u min zzayes ittwahedmen, ad t arreɣ ɣar wemcan nnes u Necc ad t bniɣ ɛawed am deg wussan n wecḥař uya,   

12 maḥend nitni ad warten min iqqimen zi Idum d marra řegnus i x ittwabarreḥ s Yisem inu, iqqar SIDI wenni itteggen marra aya.

13 Xzarem, ad dd-asen wussan, iqqar SIDI, aqa wenni icarrzen ad xas dd-iḥart wenni imejjaren, u wenni iřebbzen aḍiř s iḍaren ad xas dd-iḥart wenni isswiẓẓḍen afus ak-d zzariɛet, u idurar ad ttucruren s binu ẓemmen t jdid, u marra tiwririn ad ssefyent.   

14 Necc ad ssenqeřbeɣ tameḥbast x řgens inu Israil u nitni ad bnan ɛawed tineddam i tuɣa ittwahedmen u ad daysent zeddɣen u nitni ad ggen imarjaɛen n uḍiř ad daysen ẓẓun tizayarin u ad zzaysent swen binu, ad ggen iḥwicen ad ccen řɣiǧet nnes.

15 Necc ad ten ẓẓuɣ di temmurt nsen u ɛemmarṣ ɛad ad ttwaqeřɛen zi temmurt nsen nni i d asen wciɣ, iqqar SIDI, AREBBI nnec.”   

Ɛubadya

1

1 Řewḥiy n Ɛubadya.

“Ammu i iqqar Sidi inu, SIDI, x Idum:

’Neccin nesřa ijj n řexbar zi SIDI,

u ijj n umsekki ittwassekk ɣar řegnus:

Kkar, jjem aneɣ ad xas nɣewweɣ,

ad nemmneɣ ak-d Idum!’   

2 Xzar, Necc ggiɣ cek d ameẓyan jar řegnus,

cek tᵉttwasseḥqarad aṭṭas.   

3 Nnfaxet n wuř nnec tecmet i cek,

cek d wenni din izeddɣen deg imucan n udurri jar řejruf,

di tzeddiɣt nnec yuɛřan,

cek d wenni iqqaren deg wuř nnec:

‘Man wen d ayi ɣa iɣeḍřen ɣar temmurt?’   

4 Mařa tessgeɛɛded ixef nnec am ugider,

niɣ teggid řɛucc nnec jar itran,

Necc ad cek dd ssenni ssehwiɣ,

ammu i iqqar SIDI.”   

5 “Mařa udfen-dd ɣarek iceffaren,

niɣ ixewwanen s ǧiřet,

- a, mammec i ɣa tᵉttwaředdǧed ař ṭṭarf -

Ma war ttacaren ař ɣarsen i ɣa yiři min ikfan?

Mařa usin-dd ɣarek inni i ɣa iřeqḍen aḍiř,

ma ad jjen ca min ittwařeqḍen awarni asen?   

6 A mammec i ɣa arzun di Ɛisu,

mammec i ɣa beqqcen řeknuz nnes nnufaren!

7 Marra iryazen nni iggin ijj n řɛahd akidek,

ɛarnen cek ɣar weymir,

iryazen nni tuɣa akidek iddaren di řehna, cemten cek,

nitni zemmaren xak.

Aɣrum zzayek ggin t d tareḥsit swadday nnec.

‘Aqa netta war dayes bu řefhamet.’ □    

8 Ma war ittiři deg wass nni, iqqar SIDI,

aqa Necc ad areddǧeɣ imiɣisen zi Idum,

u řefhamet zeg idurar n Ɛisu?   

9 Ayt n bu-teɣruḍt nnec ad ttwaḥṣaren

zi tiggʷudi, a Tayman,

ḥima kuř ijjen zeg idurar n Ɛisu

ad ittwaqḍeɛ s wenɣay.”   

10 “Zi ssibbet n lɛunf x umac Yaɛqub,

ad cek tdeř řefḍiḥet,

u ad tᵉttwakksed i řebda.   

11 Deg wass i di tuɣa xas tbedded,

deg wass i di ibarraniyyen iwyen-dd agřa nnes

u udfen řbarrani ɣar tewwura nnes,

u nḍaren taqedduḥt x Urcalim,

tuɣa cek am yijjen zzaysen.   

12 Maca war d ac iɛeddeř ad teqqimed txezzared

deg wass n umac,

deg wass n wectab nnes abarcan,

war d ac iɛeddeř ad tfarḥed x iḥenjiren n Yahuda,

deg wass n wareddeǧ nsen

u war d ac iɛeddeř ad tarezmed aqemmum nnec aṭṭas

deg wass n řeḥṣaret nsen.

13 War iɛeddeř ad tadfed ɣar tewwart n řgens inu

deg wass n uhellek nsen

war d ac iɛeddeř ad teqqimed txezzared ɛawed

deg wass n uḍeyyeɛ nsen

u war d ac iɛeddeř ad teqqimed tesswiẓẓḍed

ifassen nnec ɣar wagřa nnes

deg wass n uḍeyyeɛ nnes,

14 war d ac iɛeddeř ad tbedded

ɣar mani ttmeřqan ibriden,

maḥend ad tᵉtteḥḥid inni inejmen

u war d ac iɛeddeř

ad tsellmed inni tuɣa yarewřen

deg wass n řeḥṣaret.”

15 “Maɣar yudes-dd ass n SIDI

x marra řegnus!

Am teggid cek, ad zzayek ittwagg,

axeǧeṣ nnec ad dd-idweř x uzeǧif nnec.   

16 Maɣar am mammec teswim kenniw

x wedrar inu iqeddsen,

ammu ad swen marra řegnus řebda,

wah, ad swen ad sekkfen,

ad dewřen axmi ɛemmarṣ war tuɣa ǧan.

17 Maca x wedrar n Ṣihyun

ad yiři min innejmen,

u wanita ad yiři d amqeddes,

u inni n taddart n Yaɛqub

ad ṭṭfen tiseqqař n řwart nsen.   

18 Taddart n Yaɛqub ad tiři d timessi,

u taddart n Yusuf d aceɛɛař,

uca taddart n Ɛisu ad tiři am yiɣeǧ

u nitni ad asen sscemḍen

u ad ten ccen,

ařami war iqqim

uřa d ijj iddar di taddart n Ɛisu,

maɣar SIDI aqa issiweř.”

19 “Inni n Temmurt n Ljanub

ad ṭṭfen idurar n Ɛisu d tasɣart,

u yinni n Temmurt Iwaṭan

ad ṭṭfen tammurt n Ifilisṭiniyyen d řwart

wah, nitni ad ṭṭfen iyyar n Ifrayim

d yeyyar n Samarya d řwart,

u Binyamin ad iṭṭef Jilɛad d řwart,

20 u imenfiyyen zi řɛeskar-a

inni iǧan ɣar ayt n Israil

ad ṭṭfen tammurt n ayt n Kenɛan

d řwart ař Ṣarfat,

u imenfiyyen zi Urcalim

nni iǧan di Ṣafarad,

ad ṭṭfen tineddam

n Temmurt n Ljanub d řwart. □  

21 Imsellken ad geɛɛden adrar n Ṣihyun,

ḥima ad ḥakmen adrar n Ɛisu,

uca tagelda ad tiři n SIDI.”

□ 

1:7 Aqa netta war dayes bu řefhamet - awař-a issawař x Idum. Waxxa aṭṭas hejmen x Idum maḥend ad zzayes keccḍen am t cemten, waxxa amenni Idum war ɣares bu řefhamet.

□ 

1:20 Ṣafarad - ad taɣ Ṣafarad d ijj n yisem nneɣni i temmurt n Sspanya.

Yunus

Tarewřa n Yunus

1

1 Awař n SIDI yusa-dd ɣar Yunus, mmis n Amittay, inna:

2 “Kkar, ruḥ ɣar tendint n Ninwa tameqqrant uca barreḥ ḍidd nnes minzi tuɛeffna nsen tgeɛɛed am ict n arriḥet yarṣuden ař udem inu.”   

3 Maca Yunus ikkar ḥima ad yarweř zeg wudem n SIDI. Netta ihwa ɣar tendint n Yafa uca yufa din ict n tɣarrabut ad traḥ ɣar tendint n Tarcic. Netta ixeǧeṣ ttaman n usafar uca inya dayes maḥend ad iraḥ ɣar Tarcic, ixs ad iggʷej x wudem n SIDI.

4 Maca SIDI issekk-dd asemmiḍ ijhed x řebḥar uca yarni idweř d taḥaryaḍt tameqqrant x řebḥar ařami ɛřaḥař tiweḍ ad tarẓ tɣarrabut.

5 Ggʷeden ibeḥriyyen uca kuř aryaz isɣuy, ittar ɣar arebbi nnes uca nḍaren řeqcuɛ nni di tɣarrabut ɣar řebḥar ḥima ad xas ssneqṣen ddqeř. Tuɣa ihwa-dd Yunus maca ɣar uɣezdis aḍeffar n tɣarrabut, izzeř din uca iṭṭeṣ ijj n yiḍeṣ yuǧeɣ.

6 Yusa-dd ɣares bab n tɣarrabut, inna as: “Min tᵉttegged, mayemmi dinni tᵉṭṭṣed? Kkar, řaɣa x AREBBI nnec, ad taɣ AREBBI nnec ad aneɣ ifekkar ḥima war nɣarreq ca.”

7 Nnan yeryazen i wayawya: “As-dd, ejj aneɣ ad nḍar taqedduḥt, ḥima ad nessen wi d aneɣ iggin di nnɛi-ya.” Nitni nḍaren taqedduḥt uca tusa-dd tqedduḥt deg Yunus.

8 Xenni nnan as: “Ini aneɣ, mayemmi d aneɣ teḥkem nnɛi-ya. Min teɛna řxedmet nnec? Manis dd-tusid? Min teɛna tammurt nnec u zi man řgens i ɣar teqqned?”

9 Inna asen: “Necc d Aɛibrani uca ggʷedeɣ zi SIDI, AREBBI n ijenwan, wenni dd-ixeřqen řebḥar d řbar.”

10 Iryazen nni ggʷeden aṭṭas, nnan as: “Min teggid?” Minzi tuɣa ssnen, netta yarweř-dd zeg wudem n SIDI, aqa tuɣa zeɛma issxebbar i-ten.

11 Uca nnan as: “Min zzayek i ɣa negg, ḥima ad xaneɣ ihedden řebḥar?” Minzi řebḥar tuɣa ɛad yarenni deg uhaji.

12 Inna asen: “Ksim ayi u nḍarem ayi di řebḥar ḥima ad xawem ihedden řebḥar, minzi ssneɣ aqa taḥaryaḍt-a tameqqrant i xawem dd-iwḍan di ssibbet inu.”

13 Maca iryazen tuɣa qeddfen ɣar řbar, maca war d as zemmaren ca, minzi řebḥar tuɣa ɛad yarenni xasen aṭṭas s waṭṭas deg uhaji.

14 Xenni řaɣan i SIDI, nnan: “A SIDI, war d aneɣ ttejji ca ad nettwahellek di ssibbet n řeɛmar n weryaz-a uca war d aneɣ tḥessibed x idammen imezdagen, minzi Cek, a SIDI, teggid min d ac yarḍan.”

15 Xas uca ṭṭfen Yunus, nḍaren t di řebḥar. Řexdenni ibedd uhaji n řebḥar.

16 Ggʷden iryazen nni aṭṭas zi SIDI uca ɣarṣen ict n tɣarṣt i SIDI uca waɛden lwuɛud.

Yunus deg wesřem

2

1 Issewjed SIDI ijj n wesřem ameqqran ḥima ad isseɣri Yunus uca Yunus ikka třata n wussan d třata n ǧiyaři deg uɛeddis n wesřem.   

2 Uca iẓẓuǧ Yunus i SIDI, AREBBI nnes, zeg uɛeddis n wesřem.

3 inna:

”Zi řeḥṣaret inu řaɣiɣ i SIDI

u Netta yarra-dd xafi.

Zeg weḥwic n řaxart řaɣiɣ

uca Cek tesřid i tmijja inu.   

4 Tuɣa tenḍared ayi di řaǧaɣ,

deg wuř n řebḥur,

tennḍen ayi-dd řemwaj.

Marra zzhir nnec d řemwaj nnec

kkin-dd xafi sennej.   

5 Nniɣ: ‘Necc ttwassuffɣeɣ

zi zzat i wudem nnec.

Ɛad ad twařiɣ ɛawed

Zzawect nnec Tameqqrant Iqeddsen.’   

6 Ṭṭfen ayi waman

ař mani iwḍen ɣar řeɛmar inu,

aman ihewřen nnḍen ayi-dd,

iřṣeq-dd arbiɛ n řebḥar deg uzeǧif inu.

7 Hwiɣ ɣar ṭṭrufa yuǧɣen qaɛ n idurar,

ttwabellɛen zzekrunat n temmurt xafi

sennej i řebda,

maca Cek tessgeɛɛded tudart inu

zi turṣuḍi deg waman,

a SIDI, AREBBI inu!

8 Umi idewwex řeɛmar inu dayi,

fekkareɣ di SIDI,

u taẓaǧit inu tgeɛɛed ɣarek,

di Zzawect nnec Tameqqrant Iqeddsen. □  

9 Nitni ṭṭfen di l’aṣnam ibeṭṭřen d iɣeccen,

semḥen di tmexsiwt nsen icewwaren.

10 Maca necc ad Cek ḥemdeɣ

s yict n tmijja teccur s uqadi.

Min waɛdeɣ, ad t qefřeɣ.

Asenjem zi SIDI.”   

11 Issiweř SIDI ak-d wesřem uca iɛuqq-dd Yunus di řbar.

□ 

2:8 dayi - s Tɛibranit ‘xafi’.

Ttubet n ayt n Ninwa

3

1 Yusa-dd wawař n SIDI ɣar Yunus i twařa wiss tnayen, inna:

2 “Kkar, ruḥ ɣar tendint n Ninwa tameqqrant uca barreḥ asen tabarreḥt nni i d ac ɣa iniɣ.”

3 Uca ikkar Yunus, iruḥ ɣar Ninwa ɛlaḥsab awař n SIDI. Tuɣa Ninwa d ict n tendint tameqqrant s waṭṭas, aqa ittxeṣṣa ticři n třata n wussan i ucuqi.

4 Yudef Yunus tandint ticři n ijj n wass uca ibarreḥ, inna: “Awarni arebɛin n wussan ad tᵉttwaneqřeb tendint n Ninwa.”

5 Iryazen n Ninwa umnen di AREBBI uca barrḥen s yijj n uẓummi uca arḍen txuncay n wecḍan, zeg umeqqran ař ameẓyan jar asen.   

6 Yiweḍ wawař uřa ɣar ujeǧid n Ninwa uca ikkar zi řkursi n řɛarc nnes, ikkes xas arruḍ nnes igellden, issduriy ixef nnes s yict n txancet n wecḍan uca iqqim x yiɣɣed.

7 X řumur n ujeǧid jmiɛ ak-d ayt n ccurfa ggin ad barrḥen di Ninwa, nnan: “War ttejjim bnadem d řmař d ifunasen d tfunasin d wuǧi ad ccen ca, war ten ttejjim ad hdan uřa ad swen. □  

8 Jjem ad yarḍ bnadem d řmař tixuncay n wecḍan uca jjem ten ad sɣuyen s jjehd ɣar AREBBI uca ad itub kuř ijj zeg webrid nnes aɛeffan u zi lɛunf i yumsen ɣar ifassen nnes.

9 Ad taɣ ad indem AREBBI uca ad itub uca ad ibeɛɛed x řḥaduq n weɣḍab nnes ḥima war nettwathellik ca.”   

10 Uca iẓra AREBBI min ggin, aqa tuben x webrid nsen aɛeffan uca indem AREBBI x řɣar nni tuɣa inna ad kisen igg uca war t iggi ca.

□ 

3:7 ayt n ccurfa - niɣ ‘ayt n taṣiřet’.

Iwebbex Arebbi i Yuna

4

1 Man aya tuɣa d ict n tmesřact taɛeffant ař ṭṭarf i Yunus uca thaj tefqeḥt nnes.

2 Iẓẓuǧ i SIDI, inna: “A SIDI, ma war nniɣ ammu umi d ayi tuɣa di temmurt inu? X uya nwiɣ ad tt jjeɣ umi ggiɣ ad arewřeɣ ɣar Tarcic minzi necc ssneɣ belli Cek d ijj n Arebbi d aḥnin d arḥim, ɣarek ttasiɛ n řxaḍar d tmexsiwt icewwaren tameqqrant uca tnedmed ad tegged řɣar.   

3 Xenni řexxu, a SIDI, kkes zzayi řeɛmar inu, minzi ittban ayi belli řmewt inu ḥsen zi tudart inu.”

4 Inna SIDI: “Ma tecna umi txeyyqed ammu?”

5 Iffeɣ Yunus zi tendint uca iruḥ iqqim di jjihet n ccarq n tendint mani igga i yixef nnes taseqqaft n ifetwan uca iqqim swadday nnes di tiři maḥend ad iẓar min ɣa imsaren i tendint.

6 Tuɣa SIDI AREBBI issewjed ict n tcejjart n utebhet uca ijja-i-tt ad teyma tuɛřa x Yunus ḥima ad tiři d tiři x uzeǧif nnes u ḥima ad ikkes uxeyyeq nnes. Ifarḥ Yunus aṭṭas x tcejjart-a n řeɛjeb.

7 Maca ɣar řefjar n twecca n wass i dd-iḍfaren issewjed AREBBI ict n tkecca nni tesseḥřec tacejjart n utebhet nni ařami tuẓeɣ.

8 Ařami dd-tenqar tfuct, imsar belli AREBBI issekk ijj n usemmiḍ n ccarq iḥarren uca tewta tfuct azeǧif n Yunus ařami idewwex uca netta yarzu ad immet, inna: “Ittban ayi belli řmewt inu ḥsen zi tudart inu.”

9 Xenni inna as AREBBI i Yunus: “Ma tecna umi txeyyqed ammu x tcejjart-a n utebhet?” Inna: “Aqa d ṣṣeḥ aqa xeyyqeɣ, ařami zemmareɣ ad mmteɣ!”

10 Inna as SIDI: “Cek tezziǧez ac tcejjart n utebhet i umi war txedmed u i umi war tesseymed, d tenni dd-yusin deg ict n ǧiřet uca tᵉttwahellek deg ict n ǧiřet.

11 Ma Necc war d ayi tezziǧez tendint n Ninwa tameqqrant tenni i di iǧa ktar zi mya u-ɛicrin-ařef n iwdan inni war issinen řfarq jar ufus nsen afusi d ufus nsen azeřmaḍ u sennej i uya aqa din aṭṭas n řebhayem?”

Mixa

Řḥukm x Samarya d Urcalim

1

1 Awař n SIDI i dd-yusin ɣar Mixa, Amuracti, deg wussan n Yutam d Aḥaz d Ḥizqiya, ijeǧiden n Yahuda, awař i iẓra x Samarya d Urcalim.   

2 “Sřem-dd, marra kenniw, a řegnus,

iřim tfetnem, a cem, tammurt

d uɛemmar nnes!

Sidi inu, SIDI,

ad yiři d acehhad xawem,

Sidi inu zi Zzawect nnes iqeddsen.   

3 Maɣar xzarem, SIDI iffeɣ-dd

zeg wemcan nnes n tzeddiɣt,

u Netta ad dd-ihwa

u ad iṣurf x řegɛudi n temmurt.   

4 Idurar ad fesyen sadu nnes,

u tiɣzurin ad ttwabḍant,

am ccmeɛ zzat i wudem n tmessi,

am waman nni dd-ittwafarrɣen

zi teysart.   

5 Aya marra ittemsar

zi ssibbet n uxeṭṭu n Yaɛqub,

u zi ssibbet n ddnub

n taddart n Israil.

Min iǧan d xeṭṭu n Yaɛqub?

Ma war iǧi d Samarya?

U min ǧan d řegɛudi n Yahuda?

Ma war teǧi d Urcalim?

6 Necc ad arreɣ Samarya

d řxarbet deg iyyar,

d amarjeɛ mani ɣa ẓẓun tazayart,

u Necc ad nḍareɣ iẓra nnes di teɣzurt,

u ad ɛarriɣ x dsusa nnes.

7 Marra řexyařat nnes ineqcen

ad ttwaředǧent

u marra řmunet nnes n farq-ccɣeř

ad tt sscemḍen s tmessi,

u marra řexyařat nnes ineqcen

ad tent areddǧeɣ Necc,

maɣar nettat tyarew i-tent

zi řmunet n farq-ccɣeř,

u nitenti ad dd-dewřent ɛawed

d řmunet n farq-ccɣeř.”

Acḍan ameqqran n Mixa

8 “X uya ad ceḍneɣ u ad wteɣ agejdur,

ad uyureɣ s řeḥfa d aɛaryan,

ad ssmiɛweɣ am wuccanen n řexřa,

u ad sɣuyeɣ am yessis n nnɛamet.   

9 Maɣar iyezzimen nnes neqqen,

maɣar aya yusa-dd ař Yahuda,

iwesseɛ řḥukm ař tiwwura n řgens inu,

ař Urcalim.

10 War ttbarrḥem ca man aya di Jat,

war tᵉttrum, war xas nessiwiř.

Di Bayt-Li’afra zuzzareɣ acař

x yixef inu.   

11 Ɛdu, cem tenni izeddɣen di Cafir,

d aɛaryan u s řeḥya.

Tenni izeddɣen di Ṣanan war teffiɣ ca.

Taɣuyyit n wecḍan n Bayt-Ha-Iṭṣil

tekkes zzaywem abeddi nnes akidwem.   

12 Maɣar tenni izeddɣen di Marut,

tᵉtteqnunnuy ɣar marra tiɣemmura

di ṭṭweɛ n řxar,

minzi aqa ihwa-dd řɣar n SIDI,

ař tawwart n Urcalim. □    

13 Ḥezzmem iysan n tazřa zzat i ukarru,

a cem, tenni izeddɣen di Laxic!

Nettat d beṭṭu n ddenb

n yeǧis n Ṣihyun,

maɣar dayek ttwafen ixeṭṭan n Israil.

14 S uya ewc arriɣaluten n umsebḍi

i Muracat-Jat!

Tudrin n Akzib ad dewřent d řɣecc

i ijeǧiden n Israil.

15 Ɛawed Necc ad am dd-awyeɣ awrit,

a cem tenni izeddɣen di Marica!

Aɛuǧi n Israil ad dd-yas

ař ɣar Ɛadullam.

16 Egg ixef nnem d taqeccart

u ḥeff i ixef nnem

di ssibbet n iḥenjiren nnem iɛizzen.

Arr taqeccart nnem d tameqqrant

amecnaw agider,

minzi ttwawyen zzayem

ɣar tmeḥbast.”

□ 

1:12 Marut - isem wanita ixs ad yini ‘tarzugi’.

Iɛřamen i Israil u i řḥukkam nnes

2

1 “Uct x yinni ittxemmamen

di řmuɛṣiyyet

u x yinni ittxemmamen

di řɣar di qamat nsen.

Ɣar tuffut ad t ggen,

maɣar afus nsen

dayes aṭṭas n tzemmar.

2 Nitni mmeẓřen deg iyyaren

uca ttkeccḍen ten ɛawed,

uřa d tudrin, uca ttᵉṭṭfen tent.

Ammu i ggin nitni s řexcunet

i weryaz u i taddart nnes,

wah, i kuř aryaz u i tesɣart nnes.”   

3 “S uya, ammu i iqqar SIDI:

Xzar, Necc twenniɣ ijj n řɣar

x řaǧ-a, i zi war tzemmarem

ad tjebdem irawen nwem,

u i zi war tzemmaren

ad tuyurem ɛad s uɛeffar,

maɣar ad tiři d ict n řweqt taɛeffant.  

4 Deg wass nni ad xawem ssgeɛɛden

ijj n lmatal

u ad ɣennjen ijj n yeẓri n wecḍan

am ttcetcan,

u ad inin: Neccin nettwareddeǧ qaɛ!

Netta yarra tasɣart n řgens inu

ɣar wenneɣni.

Mammec tt iksi zzayi?

Netta iwca iyyaren nneɣ

i wenni dd-iffɣen zeg webrid!

5 S uya war ɣarek ittiři uřa d ijjen

wenni i ɣa inḍaren afiřu n řeqyas

ɛlaḥsab taqedduḥt

deg wegraw n řgens n SIDI.”   

6 “ ‘War ssuffuɣem awař

ammu s ukuffu!’,

ammu i ssawařen nitni

am ssuffuɣen kuffu.

‘X man aya war zemmaren nitni

ad ssuffɣen awař s ukuffu!’

Ammu i ɣa tiři řefḍiḥet

war tᵉttwakkess!   

7 A kenniw, taddart n Yaɛqub,

ma izemmar ad ittwanna aya?

‘Ma ijja ca Arruḥ n SIDI war t iggi?’

niɣ: ‘Ma tina d timegga nnes?’

Ma war tteggen wawařen inu řxar

i yinni igguren s tsegda?

8 Maca ɛad idennaḍ ikkar řgens inu

am yijj n řeɛdu.

Tqeřɛem arruḍ d upartessu

zeg imsebriden iqefřen

i war tt ittrijin,

inni ittɛiffen umenɣi.

9 Kenniw tessuffuɣem

timɣarin n řgens inu

zi taddart nsent iɛizzen.

Iḥenjiren nnes tekksem asen

talwizt inu i řebda.

10 Kkarem u aggʷejem,

minzi wa war iǧi d amcan n arraḥet!

Maɣar aqa tammurt tᵉttwassexmej,

ad tawi areddeǧ,

wah ijj n nnɛi n ureddeǧ.

11 Mařa ca n ijj iḍeffar asemmiḍ,

iqqar ixarriqen, uca iqqar:

‘Necc ad ac ssuffɣeɣ awařen s ukuffu

di ṭṭweɛ n binu d ccrab!’

aqa netta igga

axmi netta d anabi n řgens

nni issuffuɣen awařen s ukuffu.”

12 “S tidett, a Yaɛqub,

Necc ad cek ksiɣ ɣari qaɛ,

nican Necc ad ssmuneɣ

min iqqimen zi Israil.

Ad ten ssmuneɣ am wuǧi n Buṣra,

am ict n tḥimart di řwesṭ n trekkwast

ad din yiři ijj n uɛurric n iwdan.   

13 Amfeǧeq ad izwar zzat i wudem nsen,

nitni ad feǧqen u ad ɛdun x tewwart,

u ad zzayes dd-ffɣen.

Ajeǧid nsen ad izwar

zzat i uɣembub nsen,

u SIDI ɣar uzeǧif nsen.”

Řḥukkam d inabiyyen n Israil ttfecřen

3

1 “Xenni nniɣ necc:

‘Sřem, a kenniw, izeǧifen n Yaɛqub,

u kenniw, řḥukkam n taddart n Israil!

Ma war ittxeṣṣi i kenniw

ad tessnem tasɣart?

2 Nitni carrhen min icnan

u ttexsen min iǧan d aɛeffan!

Nitni kksen asen tiřmect

uřa d aysum x iɣsan nsen.

3 Wah, aqa aten d yinni ittetten

aysum n řgens inu

uca kksen asen tiřmect

uca ttareẓẓan iɣsan nsen.

Nitni ttbezzaɛen ten am di marmita,

am weysum deg uṭenjir.”

4 “Řexdenni ad sɣuyen ɣar SIDI,

maca war xasen dd-ittarri.

Ad xasen iffar udem nnes di řweqt nni,

zi ssibbet n řɣar i iggin.”

5 “Ammu i iqqar SIDI i inabiyyen

inni ittɣarran řgens inu,

inni umi ɣarsen ɛad min di

i ɣa izeɛfen s teɣmas nsen,

ad řaɣan ‘Řehna!’,

maca ḍidd n wenni war d asen ittegg

walu deg uqemmum nsen,

ad xas qeddsen ijj n umenɣi.   

6 S uya ad xawem dd-tewḍa ǧiřet,

břa řewḥiy,

u ad xawem dd-iwḍa taǧest

břa tagezzant.

Ad teɣři tfuct x inabiyyen

u ad ibbarcen wass tiwa nsen.   

7 Imwařawen ad seḍḥan,

u igezzanen ad dewřen

zewɣwen s řeḥya,

u nitni marra ad řeḥḥfen acřaɣem

ɣar uyencic,

minzi twarrit n AREBBI

war dd-tᵉttis ca.

8 Maca necc ccureɣ s jjehd

n Arruḥ n SIDI,

u s řḥeqq d teryast,

ḥima ad barrḥeɣ i Yaɛqub

x uxeṭṭu nnes

u i Israil x ddenb nnes.”

9 “Sřem xenni ɣar man aya,

a izeǧifen n taddart n Yaɛqub

u kenniw imeqqranen

n taddart n Israil,

inni icarrhen řḥeqq,

u ssfarraɣen marra min iǧan iseggem,   

10 inni ibennan Ṣihyun s idammen,

u Urcalim s řɣecc.   

11 Izeǧifen nnes ttḍebbaran

ddɛawi i arrecwet,

ikehhanen nnes sseřmaden s řmunet,

u ikehhanen nnes

ttgezzanen s tmenyat.

Aqa nitni ttcařen x SIDI xmi qqaren:

‘Ma war iǧi SIDI di řwest nneɣ?

War d aneɣ iřeqqef řɣar.’

12 S uya, aqa-tt zzaywem,

aqa ad carzen Ṣihyun am yijj n yeyyar,

ad tedweř tendint n Urcalim

d ict n řxarbet,

u adrar n Taddart d řegɛudi n wezɣar.” □    

□ 

3:12 azɣar - niɣ ‘řɣabet’ niɣ ‘tazgant’.

Tageldit i dd ɣa yasen zi Ṣihyun

4

1 “Deg uneggar n wussan ad imsar,

aqa adrar n Taddart n SIDI

ad ibedd imten

x tqiccet n idurar.

Ad yiři yuɛřa x tewririn,

uca řegnus ad ɣares dd-azzřen.   

2 Aṭṭas n řegnus ad geɛɛden, ad inin:

“Jjem aneɣ ad ngeɛɛed

ɣar wedrar n SIDI

u ɣar Taddart n AREBBI n Yaɛqub,

ḥima ad aneɣ isseřmed

zeg ibriden nnes,

ad nuyur neccin deg imesraq nnes,

minzi zi Ṣihyun ad dd-teffeɣ Ccariɛa

u awař n SIDI zi Urcalim.

3 Netta ad icarreɛ jar řegnus imɣaren

u ad iseggem řegnus

nni ɣar iǧa tizemmar timeqqranin,

ɛad uřa d řegnus iggʷejen.

Nitni ad ggen řesyuf nsen d dduzan

u fřitcat nsen d řemwas n wezbar.

War issgiɛɛid uřa d ijj n řgens

ɛad ssif x wenneɣni,

u nitni war řemmden ɛad amenɣi.

4 Nitni ad qqimen,

kuř ijj sadu tzayart nnes

u sadu wartu n tazart nnes,

uca uřa d ijjen ad ten issnexřeɛ,

maɣar aqemmum n SIDI n řɛeskarat

aqa inna t.”   

5 “Minzi marra řegnus ad uyuren,

kuř ijj zzaysen deg yisem n arebbi nnes,

maca neccin ad nuyur deg Yisem n SIDI,

AREBBI nneɣ,

i řebda qaɛ.”

SIDI ad issenjem Ṣihyun

6 “Deg wass nni, iqqar SIDI,

Necc ad yarweɣ min iqejdḥen,

u ad ɣari ssmuneɣ min x uzzřen,

u wi di ggiɣ Necc řɣar.   

7 Min iqejdḥen ad t ggeɣ d řbaqi,

uřa min ittwaɛarrnen ɣar řaggʷaj,

ad t ggeɣ d ijj n řgens

s tzemmar d tameqqrant,

uca SIDI ad xasen yiři d Ajeǧid

x wedrar n Ṣihyun,

zi řexxu ař řebda.   

8 I cem, Migdal-Ɛidr,

a cem, tawrirt n yeǧis n Ṣihyun!

ad ɣarem dd-tas,

wah, ad ɣarem dd-tas řeḥkamet

tenni i tuɣa iǧan deg umezwaru,

tageldit n yeǧis n Urcalim.”

9 “Řexxu maca,

mayemmi tesɣuyyud ammu s jjehd?

Ma war ɣarem iǧi ujeǧid?

Ma ittwahellek umcawar nnem,

aqa iṭṭef i cem řeḥriq

am n yict n temɣart ittarwen?   

10 Ɣnes u tɛebbzed,

a cem, yeǧis n Ṣihyun,

am ict n temɣart ittarwen.

Maɣar waxxa řexxu

ad teffɣed zi tendint,

ad tzedɣed deg iyyar,

uca ad dd-tased ař Babil.

Maca din ad tnejmed,

dinni ad cem ifekk SIDI

zeg ufus n řɛedyan nnem.”

11 Řexxu maca munen xak

aṭṭas n řegnus.

Nitni qqaren: ‘Nettat ad tᵉttwaɛarra!’

Tiṭṭawin nneɣ ad ẓarent Ṣihyun.

12 Nitni war ssinen inwayen n SIDI,

u war fehhmen ca ccwar nnes!

Maɣar Netta iksi ten ɣares

am tqebbiḍin n imendi deg unedrar.”   

13 “Kkar, tessarewted,

a cem, yeǧis n Ṣihyun,

maɣar Necc ad arreɣ

yicc nnem d uzzař,

u ad am ggeɣ ticeḍyin nnem zi nnḥas,

u cem ad třebzed aṭṭas n řegnus

u Necc ad ḥarrmeɣ

takeccaḍt nsen marra i SIDI,

uřa d agřa nsen i Sidi n marra tammurt.   

14 Xenni řexxu, řeḥmem

ijjen ɣar wenneɣni,

a cem yeǧis

n ict n bandiyya n ixewwanen!

Netta iḥeṣṣar aneɣ.

Nitni ad ccaten řqaḍi n Israil

x uqabsi s ijj n weɛmud.”

Řḥakem i dd ɣa yasen zi Bayt-Lahm

5

1 “U cek, Bayt-Laḥm Ifrata,

waxxa cek d ameẓyan

ařami war tzemmared

ad tiřid jar řuřuf n Yahuda,

aqa zzayek i dd ɣa iffeɣ Netta i Necc,

maḥend ad yiři d Řḥakem x Israil.

Abani nnes aqa-t zi mecḥař uya,

zeg wussan n řebda.   

2 S uya Netta ad ten isellem

ař řweqt nni,

aqa tenni i ɣa yarwen, aqa turuw-dd.

Xenni ad dd-idweř řbaqi n yaytmas,

jmiɛ ak-d ayt n Israil.

3 Netta ad ibedd dinni

uca ad yarwes di jjehd n SIDI,

di řuɛřa n Yisem n SIDI, AREBBI nnes.

Nitni ad zedɣen dinni,

maɣar Netta ad yiři d ameqqran

ař ineggura n temmurt. □  

4 Wanita ad yiři d Řehna.”

“Xmi dd ɣa yas Accur ɣar temmurt nneɣ,

u xmi dd ɣa yadef ɣar řeqṣur nneɣ,

xenni ad as nesseřqa

sebɛa n imeksawen

d tmenya n ayt n jjehd zi midden.   

5 Nitni ad ḥḍan

x temmurt n Accur s ssif

u tammurt n Nimrud di tewwura nnes.

Ammu Netta ad aneɣ issenjem

zeg ufus n Accur,

xmi dd ɣa yas wanita

ɣar temmurt nneɣ

u xmi dd ɣa yadef

ɣar wudem n temmurt nneɣ.”

Řbaqi n Yaɛqub

6 “Řbaqi n Yaɛqub ad yiři

di řwesṭ n řegnus

amecnaw nnda n SIDI,

amecnaw tiddumin x wefsu aziza,

wenni war ixezzaren

ɣar uřa d ijj n weryaz

u war ittrijin tarwa n bnadem.

7 Řbaqi n Yaɛqub ad yiři jar řegnus,

di řwesṭ n řegnus,

amecnaw ayrad jar řmař n yezɣar,

amecnaw ayrad d ameẓyan

jar tḥimriwin n wuǧi,

wenni, xmi ɣa iɛdu,

iɛeffes u ittcarrag

uca war din uřa d ijj i ɣa ifekken. □  

8 Afus nnec ad yiři ittwassgeɛɛed

sennej i yinni i cek iḥeṣṣaren,

uca marra řɛedyan nnec

ad ttwamḥan.”

9 “Ad imsar deg wass nni,

ammu i iqqar SIDI,

aqa Necc ad teḥḥiɣ iysan nnec

zi řwesṭ nnec

u ad sshellkeɣ ikarruten nnec.   

10 Ad mḥiɣ tineddam zi temmurt nnec,

ad hedmeɣ marra lqelɛat nnec.

11 Necc ad qeḍɛeɣ taseḥḥart nnec

zeg ufus nnem

u war ɣarek ttiřin ɛad ibezgawen.

12 Řexyařat nnem ineqcen

d imayḍuten nnec iqeddsen

ad ten mḥiɣ zi řwest nnec,

ḥima war tᵉttbendaqed ɛad

i řxedmet n ifassen nnec.

13 u tirebbin nnec n cwarti

ad tent teḥḥiɣ zi řwesṭ nnec.

Maca ad hedmeɣ řɛedyan nnec

14 uca ad ntaqmeɣ s weɣḍab u s wesɛar

x řegnus nni war ittexsen ad sřen.”

□ 

5:3 ař ineggura n temmurt - ixs ad yini ‘ař ineggura n ddunect’.

□ 

5:7 azɣar - niɣ ‘řɣabet’ niɣ ‘tazgant’.

Acetci n SIDI x řgens nnes u x Urcalim

6

1 “Sřem xenni min iqqar SIDI:

Kkar, carreɛ zzat i wudem n idurar,

u ejj tiwririn ad sřent i tmijja nnec!

2 Sřem, a idurar, i ddeɛwet n SIDI,

uřa d kenniw, dsusa imetnen n temmurt,

minzi SIDI ɣares ict n ddeɛwet

ak-d řgens nnes

Netta iggur ɣar taddart n ccreɛ

ak-d Israil.”   

3 “A řgens inu, min d ac ggiɣ,

u s manten i zi cek ssiḥřeɣ?

Cehhed ḍidd inu!

4 Necc nedheɣ cek zi temmurt n Miṣra,

zi taddart n tesmuɣi.

Necc ssekkeɣ-dd Musa

d Harun d Maryam

zzat i uɣembub nnec.   

5 A řgens inu, fekkar mliḥ di řɣar

i tuɣa inekkʷa ad yegg Balak,

ajeǧid n Mu’ab,

u di min xas dd-yarra Bilɛam,

mmis n Baɛur

u di min imsaren zi Ciṭṭim ař Jiljal,

ḥima ad tessned

timegga iseggden n SIDI.”   

Min ixs SIDI zi řgens nnes?

6 “S min zi ɣa raḥeɣ

ad mmeřqiɣ ak-d SIDI,

ad aḍareɣ zzat i Arebbi yuɛřan?

Ma ad raḥeɣ ad t mmeřqiɣ

s tɣarṣa n wecmaḍ,

niɣ s iɛejmiyyen n ijj n useggʷas? □  

7 Ma ad yarḍa SIDI

s řuřuf n icarriyyen,

s ɛecra n řuřuf n tɣezratin n zzect?

Ma ad wceɣ amenzu inu i uxeṭṭu inu,

řɣiǧet n uɛeddis inu

i ddnub n řeɛmar inu?

8 Netta issargeb i cek, a bnadem,

min icnan,

u min zzayek ittettar SIDI,

aqa ad tegged řxar,

ad texsed tamexsiwt icewwaren,

u ad tuyured ak-d AREBBI nnec

s uwaḍeɛ!”   

Areddeǧ n iɛeffanen

9 “Tmijja n SIDI tᵉttřaɣa i tendint.

Isem nnec ittawi-dd ufekki.

Sřem i weɛmud

u ɣar wenni t-i-dd issekken!

10 Ma din ɛad řexzin ccuren s řɣar

di taddart n uɛeffan

uřa d ijj n nnɛi n řmud n ifa inqeṣ?

11 Ma izemmar ad iřiɣ d amezdag

s řmizanat n řɣar,

u s yict n tecyart teccur

s řewznat iɣeccen?   

12 Ayt bu-wagřa nnes aqa ccuren s lɛunf,

uřa d imezdaɣ nnes qqaren ixarriqen

u iřes nsen aqa ittɣecca

deg uqemmum nsen.”   

13 “Xenni Necc aqa jarḥeɣ cem s teyyita,

aqa tᵉttwareddǧed

zi ssibbet n ddnub nnem.

14 Ad tecced, maca war tᵉttjiwined,

u ad dayem yiři řaẓ di daxeř nnem.

Ad teffɣed,

maca war tnejjmed,

u min inejmen,

ad t sseɛduɣ i ssif.   

15 Ggur ad tzarɛed, maca war tmejjared,

ad teddzed aẓemmur,

maca war tdehhned ixef nnem s zzect

ad tẓemmed uřa d binu n jdid zeg uḍiř,

maca war tᵉssessed binu.   

16 Maɣar řgens iḥeṭṭan tiweṣṣa n Ɛumri

u marra timegga tiɛeffanin

n taddart n Axab,

u kenniw tḍeffarem řecwar nsen,

ařami cem i ɣa yarreɣ

d ict n řqecɛet n unexřiɛ

uřa d imezdaɣ nnes i usemẓi.

Ammu i ɣa tarbum řḥegra n řgens inu.”   

□ 

6:6 iɛejmiyyen - niɣ ‘amwa’, ‘ayenduz’ niɣ ‘yuggu’.

Mixa iẓra tuɛeffna i iǧan di řgens

7

1 “Uct inu, maɣar aqa ayi ɣari

amecnaw ɣar tmeyra n tini n unebdu,

amecnaw ɣar twařa wiss tnayen

n weřqaḍ n uḍiř:

war din uřa d ijj n uzekkun n uḍiř

i macca,

war din iǧi uřa d ijj n řbacur qbeř řweqt

i dayes meẓri řeɛmar inu.

2 Ameddukkař i dayes

tamexsiwt icewwaren

war iqqim di temmurt,

uca war din uřa d ijj n uṣebḥan

jar iwdan.

Nitni marra ttḥaman x idammen,

ijjen iyemmar wenneɣni s tracca.   

3 Ifassen nsen wejden s tnayen

maḥend ad ggen řɣar.

Řḥakem ittar u řqaḍi ittegg i-tt

di ṭṭweɛ n uxeǧeṣ,

u wenni ameqqran issawař

ɛlaḥsab meẓri aɛeffan n řeɛmar nnes

u ammu i ssfarɣen nitni tamesřact.   

4 Wenni zzaysen d aṣebḥan aṭṭas

aqa-t am yijj n cbarq n isennanen,

wenni d aṣdiq n wuř qaɛ zzaysen

aqa-t mahu x ijj n wefray n cbarq

ak-d isennanen.

Ass n iɛessasen nnec,

ass n uxeǧeṣ, yusa-dd.

Řexxu ad nxeřɛen.”

Mixa ad iraja asenjem n Arebbi

5 “War tumined deg ijj n umeddukkeř,

war tᵉttecřed

x umeddukkeř nnec iɛizzen.

Ḥḍa tiwwura n uqemmum nnec

zi tenni iǧan ɣar weḥsin nnec.

6 Maɣar mmis isseḥqara babas,

yeǧis tᵉttḍadda yemmas,

tasřit x lallas,

řɛedyan n ijj n weryaz

aqa d aytbab n taddart nnes.”   

7 “Maca necc ad xzareɣ ɣar SIDI,

ad rajiɣ AREBBI n usenjem inu.

AREBBI inu ad ɣari dd-iseř.”

8 “War d ayi sfarreḥ,

a cem tamɣart nni d řeɛdu inu!

Maɣar mařa wḍiɣ, ad kkareɣ ɛawed,

mařa qqimeɣ di taǧest,

ad yiři SIDI d tafawt i necc.

9 Necc ad ksiɣ asxeḍ n SIDI,

minzi necc xḍiɣ akides,

ař xafi i ɣa iwwet Netta x ddeɛwet inu

u ad ayi yaɣ tasɣart inu.

Netta ad ayi issuffeɣ ɣar tfawt,

necc ad ẓareɣ tasegda nnes.   

10 Tamɣart tenni d řeɛdu inu

ad tẓar aya.

Mři d as i ɣa tdeř řeḥya

i tenni d ayi iqqaren:

‘Mani iǧa SIDI, AREBBI nnec?’

Tiṭṭawin inu ad ɣares xzarent!

Řexxu ad tᵉttwaddez nettat,

am ubeǧaɛ di zznaqi.”   

11 “Deg wass i di i ɣa ibna Netta

řeḥyuḍ nnec ɛawed,

deg wass nni ad iraḥ řḥeqq

ɣar řaggʷaj aṭṭas.

12 Deg wass nni ad dd-asen,

zi Accur d tneddam n Miṣra,

u zi Miṣra ař iɣzar n Lfuraṭ,

u zi řebḥar ař řebḥar

u zeg wedrar ař wedrar nneɣni.

13 Maca ddunect ad tedweř

ict n temmurt ittwareddǧen,

zi ssibbet n imezdaɣ nnes,

zi ssibbet n řɣiǧet n tmegga nsen.”   

14 “Arwes řgens nnec s teɣɣarct nnec,

uǧi n tesɣart nnec,

tenni iǧan weḥḥdes deg wezɣar,

di řwesṭ n Karmil.

Ejj i-tent ad arewsen di Bacan d Jilɛad,

am deg wussan n wecḥař uya.   

15 Necc ad as sseccneɣ lmuɛjizat,

am deg wussan

řami dd-teffɣed zi temmurt n Miṣra.   

16 Řegnus ad t twařin,

ad seḍḥan zi ssibbet

n marra tizemmar nsen,

nitni ad ssarsen afus x uqemmum,

imezzuɣen nsen ad dduhcaren.

17 Nitni ad řesḥen taɛejjajt am ufiɣar,

ad dd-ffɣen zi lburjat nsen

am imuddar n temmurt ittbuɛen.

ad dd-asen ttarjijen

ɣar SIDI, AREBBI nneɣ,

u ad zzayek ggʷeden.”   

Tayri n Arebbi d arreḥmet nnes

18 “Man wen iǧan d Arebbi am Cek,

wenni iɣeffaren řmuɛṣiyyet,

wenni iɛeddun x uxeṭṭu

n min iqqimen zi tesɣart nnes?

Netta war imenneɛ i řebda

deg weɣḍab nnes,

maɣar yarḍa as tamexsiwt icewwaren.   

19 Netta ad xaneɣ yarḥem ɛawed,

Netta ad iɛfes x řmuɛṣiyyet nneɣ,

wah, Cek ad tenḍared

marra ddnub nsen

di řaǧaɣ n řebḥar.

20 Iři Cek ad tessecned řaman i Yaɛqub

u tamexsiwt icewwaren i Ibrahim,

am mammec tejjuǧed i řejdud nneɣ

zeg wussan n mecḥař uya.”

Naḥum

Awař n Naḥum x Ninwa

1

1 Řḥukm issaggʷaden x Ninwa.

Adlis n řewḥiy n Naḥum, Alquci.□  

2 Alif. - Arebbi ittasmen u SIDI intaqam,

SIDI d aneqqam u Netta d bab n wesɛar.

SIDI d aneqqam i řɛedyan nnes,

Netta igga řɛedyan jar tiṭṭawin nnes. □    

3 SIDI ɣares ttasiɛ n řxaḍar

u jjehd nnes imɣar

u Netta war ittbarri ɛemmarṣ

wenni itteggen ddenb.

Bit. Abrid n SIDI di tḥaryaḍt

u deg usemmiḍ,

iseynuten aqa aten

d taɛejjajt n iḍaren nnes. □  

4 Gimel. - Netta iwebbex řebḥar,

ittarra i-t yuẓeɣ,

marra iɣezran ittejja i-ten ttaẓɣen.

Dalit. Bacan d Karmal sřawen,

uřa d nnuwar n Lubnan isřaw. □  

5 Hi. - Idurar ttarjijin zzayes,

u tiwririn fessyent,

Waw. u tammurt tᵉttwassgeɛɛed-dd

zzat i wudem nnes,

uřa d marra wi xas izeddɣen!   

6 Zayin. - Wi izemmaren ad iqqim ibedd

zzat i wesxeḍ nnes,

u wi izemmaren ad ikkar

zzat i řḥaduq n weɣḍab nnes?

Xit. Asɛar nnes ittwakebb-dd am tmessi

u tiṣuḍar ttwaqeǧɛent-i-dd zzayes.

7 Tit. - Icna SIDI

i ddurri deg wass n řeḥṣaret.

Yud. Netta issen marra

inni ɣares yarekkwařen.   

8 Kaf. - S yict n řḥemřet ifeyyḍen

ad yuqa amcan nnes

u řɛedyan nnes ad ten iḍfar,

ař ɣa yadfen ɣar taǧest.

9 Mim. - Min txarrṣem xenni x SIDI?

Netta ad t iqḍa qaɛ.

Aɣufi war dd-ittis martayen.

10 Aqa nitni ttwamuden ɛad

am cbarq ak-d isennanen,

u ɣellan am yimescaren,

ammu i ɣa ttwaccen nitni

qaɛ am uřum yuẓɣen.

11 Zzayek i dd-iffeɣ

wenni ittxarrṣen

di min war iḥřin x SIDI,

amcawar i war isekkwin walu.

12 Ammu issawař SIDI:

Waxxa nitni ttfeřḥen

u ǧan deg waṭṭas,

waxxa amenni nitni ad ttwaqessen

u netta ad iɛdu.

Waxxa necc ggiɣ xak aɣiř,

maca necc war xak tteggeɣ aɣiř ɛad.

13 Řexxu ad arẓeɣ azayřu nnes

i xak immarsen,

u Necc ad carrgeɣ tisɣunin nnec.

14 SIDI iweṣṣa xak,

aqa war zzayek

ittiři ɛad ḥed s yisem nnec.

Necc ad qeḍɛeɣ řexyařat ineqcen

d řexyařat ifesyen zi taddart nnec.

Necc ad ggeɣ anḍeř nnec,

maɣar ufiɣ cek tefsused.

□ 

1:1 Naḥum - isem wanita ixs ad yini ‘Afewwej’ niɣ ‘Amfewwej’.

□ 

1:2 afessar - adlis n Naḥum dayes ijj n uṣettef ‘AlifBat’. Man aya ixs ad yini aqa ɛřayen marra isekkilen (lḥuruf) n Tɛibranit ttwassxeddmen di tira-ya, ijj awarni i wenneɣni, kuř ijj di nnubet nnes. Ntaf ɣar umezwaru n kuř tasɣart ijj n usekkil (ijj n lḥarf) n lḥuruf n alifBat n Tmaziɣt ɣar uzeǧif n wawař amezwaru n ijj n wezyen n wawařen n wedlis. Ittwaf usettef-a waha deg Wedlis Iqeddsen n SIDI AREBBI, war iǧi deg uřa d ijj n wedlis nneɣni di Ccarq Amerwasu.

□ 

1:3 iseynuten ... - am mammec iggur bnadem di tɛejjact, ammu iggur SIDI AREBBI x iseynuten n ijenwan.

□ 

1:4 Bacan d Karmal ... Lubnan - aqa-ten d jjwayeh s řɣiǧet aṭṭas deg wussan n zic.

Aweṭṭu n Ninwa

2

1 Xzar, x idurar ttazzřen iḍaren

n wenni dd-yiwyen řexbar aṣebḥan,

wenni ixebbaren s řehna.

Ɛeyyed řeɛyudat nnec, a Yahuda,

seqfeř lwuɛud nnec,

maɣar wenni yareddǧen

war ittɣimi iẓekkwi xak ɛad,

netta inneqḍeɛ marra.   

2 Ijjen wenni yuẓẓřen x iwdan s lɛunf

i dd-igeɛɛed xak!

Ɛess x lburj, ḥḍa abrid,

semḥeḍ tijɛinna nnec,

arni di jjhed nnec!

3 S minzi SIDI ad dd-yarr

řɛezz n Yaɛqub,

aqa-t d řɛezz n Israil.

Maɣar ikeccaḍen keccḍen ten,

u nitni ɣeḍřen tizermin nsen.   

4 Tcappat n useřqi

n ayt n bu-teɣruḍt zewɣent,

iryazen imeḥḍen bedden

sswejden i umenɣi

s warruḍ azeggʷaɣ iḥedqen,

ɣar tessiqt n tmessi n wuzzař

n ikarruten n umenɣi,

deg wass i di i ɣa issewjed ixef nnes

u ticejjura n umerzi ad nnhezzen. □  

5 Ikarruten n umenɣi hajen deg ibriden,

aqa ẓẓeɛwaḍen zi ssa ɣar da

deg wazzayen,

ttwaḍharen am yiṣefḍawen,

nitni gemmaren da d diha am wassamen.

6 Netta ittxarreṣ deg ayt n jjehd,

nitni maca ttneqraḍen am gguren

nitni ttazzřen ɣar řḥiḍ nsen,

mani ibedd ssqef n uhjam iwjed.

7 Tiwwura n iɣezran nnurezment,

u řeqṣar ad ifsi.

8 Aqa tamesřact tbedd nican!

Nettat ad tᵉttwaɛarra,

ad tᵉttwassgeɛɛed,

u tiyya nnes sɣuyyunt

amecnaw abarri n tedbirin,

am ccatent deg idmaren nsent. □  

9 Ninwa am yijj n uyeřmam n waman

zeg wass i di iǧa.

Řexxu maca arekkweřen nitni.

Beddem! Beddem!, ttřaɣan nitni,

maca uřa d ijj war dd-ittneqřib.

10 Keccḍem nnuqart, keccḍem ureɣ!

War din qeṭṭu i řeknuz,

ɣar ucewwar n ɛřam kuř řeqcuɛ.

11 Texwa, tᵉttwakecceḍ

u tᵉttwareddeǧ nettat,

uř ifsi uca ifadden fecřen,

ttekksent as tijɛinna marra

u iɣembab nsen warɣen marra.   

12 Mani iǧa řexxu řmargeḥ n wayraden,

d řmedweř n wayraden imeẓyanen,

mani yuyur weyrad,

aqa-tt d tayradt ak-d weyrad ameẓyan

am uřa d ijj issnexřeɛ i-ten?

13 Mani iǧa řexxu wayrad nni imezzqen

min ḥdajen tarwa nnes

u ijeyyef i tayradin nnes,

d wenni iccuren ifran nnes s ukecceḍ,

d imucan nnes n udurri

zi min ittwacarrgen?

14 Xzar, Necc ad iřiɣ xak,

ammu i\add* iqqar SIDI n řɛeskarat,

Necc ad arreɣ ikarruten nnec d ddexxan.

Ad cceɣ ssif iyraden nnec imeẓyanen,

u Necc ad qeḍɛeɣ takeccaḍt nnec

zi temmurt

u ɛemmarṣ ɛad ad tᵉttwaseř

tmijja n ireqqasen nnec. □  

□ 

2:4 amerzi - niɣ ‘ameḍzi’.

□ 

2:8 deg idmaren nsent - s Tɛibranit ‘deg wuřawen nsent’.

□ 

2:14 tmijja n ireqqasen nnec - xzar Ica. 36:13, 37:9.

3

1 Uct x tendint n idammen!

Aqa-tt d axarriq d lɛunf marra,

tukkarḍa war tᵉttbeddi ca. □  

2 Řḥess n urekkuḍ,

řḥess n uqarqeb n tjarrarin,

iysan ittazzřen deg wenneḍ

d ikarruten ineṭṭwen.

3 Amennay inya,

ssif ittwesseg,

fřitca aqa-tt am wassam.

Aṭṭas d inni ittwanɣen

u aqa din aɛurric n imettan,

řxecbat war ɣarsent řḥed,

wah, ttenqraḍen di řxecbat nsen.

4 Zi ssibbet n waṭṭas n farq-ccɣeř

n temɣart řmuḥesna,

n lalla n tseḥḥart,

tenni izznuzan řegnus s farq-ccɣeř nnes

uřa d marra řaǧat s useḥḥar nnes,

5 xzar, s uya ad xam iřiɣ,

ammu iqqar SIDI n řɛeskarat,

u Necc ad ssgeɛɛdeɣ

timuwwa n warruḍ nnem

tiwwa i uɣembub nnem,

u Necc ad ssecneɣ i řegnus tuɛɛaryent nnem,

u řefḍiḥet nnem i tgeldiwin.

6 Necc ad cem řeqfeɣ s nnɛawat,

u ad cem ssfeḍḥeɣ

u ad cem arreɣ i usfurrej.

7 Xenni ad imsar

aqa man wen cem i ɣa iẓaren,

ad zzayem yarweř, ad yini

“Tandint n Ninwa txarreb!

Wi zzayes i ɣa iceḍnen?”

Mani d am i ɣa yarzuɣ

inni cem i ɣa issfewwjen?

8 Ma cem ḥsen zi Nu-Amun

nni ittɣiman ɣar iɣezran,

am d as qewwaren waman,

ařami řebḥar d acbar nnes n zzat,

aqa řḥiḍ nnes igeɛɛed zi řebḥar.

9 Kuc tuɣa d ṣṣulṭa nnes, uřa d Misřa,

war tuɣi ɣares aneggar.

Fuṭ d ayt n Libiya

tuɣa aten zeg imɛawnen nnec.

10 Uřa d nettat tuyur di lmenfa,

di tmeḥbast.

Uřa d iḥenjiren nnes ttwařebzen

di tɣemmura n marra n tebridin,

u x imcennɛen nnes

nḍaren xasen taqedduḥt

u marra imɣaren nnes

ttwacarfen s ssnaseř.

11 Uřa d cem ad tescared

ad tessnuffared ixef nnem.

Ɛawed cem ad tarzud ijj n lburj

i udurri zi řeɛdu nnem.

12 Marra lqelɛat nnem am wurtan

ak-d řbacur.

Mařa ttwanhezzen,

ad wḍan deg uqemmum

n wenni ixsen ad ten yecc.

13 Xzar, aqa d wa d řgens nnem,

aqa-t d timɣarin.

Ttnurzment tewwura n temmurt nnem

qaɛ i řeɛdu,

timessi ad tecc iɛumad nnem i ubelleɛ.

14 Ayem aman i yixef nnem i řeḥṣaret,

semten lqelɛat nnem,

bedd di třaxt,

ɛefs di tarrist,

seqseḥ iẓra ittwassuydan!

15 Timessi ad cem tecc din,

ssif ad cem ineɣ,

ad cem tecc am bu-weřsaḥ!

Arni deg ixef nnem am bu-weřsaḥ,

arni deg yixef nnem am tmurɣi.

16 Cek tessmarnid deg isebbaben nnem

ktar zeg itran n ujenna.

Bu-weřsaḥ ad issars tiřmect nnes

uca ad iḍwa.

17 Tarwa n taṣiřet nnem

am yijj n weyřaf n tmurɣi

u řɛeskarat nnem

am yixenfusen imeqqranen,

inni yarsan di řeḥyuḍ

deg yijj n wass d aṣemmaḍ.

Řami dd-tenqar tfuct,

ṭṭawen ssenni deɣya.

War issin ḥed amcan nsen.

Mani ruḥen nitni?

18 Imeksawen nnec ttnudumen,

aya, ajeǧid n Accur,

ayt n jjehd nnec ttᵉṭṭṣen,

řgens nnec ad t zeǧɛen x idurar,

uca uřa d ijjen war ten issmun ca.

19 War din asgenfi i tareẓẓit nnec,

ittekkes ac uyezzim!

Marra inni i xak isřin řexbar,

ad ccaten deg ifassen zi ssibbet nnec,

maɣar x man wen

war iɛeddu ca řebda řɣar nnec?

□ 

3:1 tandint n idammen - ixs ad yini aqa tandint-a teccur s usizzeř n idammen.

Ḥabaqquq

Acetci n Ḥabaqquq

1

1 Řḥukm issaggʷaden nni iẓra unabi Ḥabaqquq.

2 “A SIDI, ař meřmi i ɣa qqimeɣ ttřaɣiɣ

u Cek war d ayi tᵉttesřid,

ař meřmi i ɣa qqimeɣ ttřaɣiɣ ‘Lɛunf!’,

u Cek war d ayi tessenjamed!

3 Mayemmi d ayi tessecned řmuɛṣiyyet,

u tᵉttɣimid txezzared ɣar řeɣben?

Maɣar areddeǧ d lɛunf

aqa aten arendad inu,

u imsar umcubbec, ikkar-dd uruddez.

4 X uya tedweř ccariɛa břa jjehd,

u war dd-itteffeɣ ɛemmarṣ řḥeqq,

maɣar aɛeffan ittenneḍ i umsegged.

X uya i dd-itteffeɣ řḥeqq ifarɣ.

Tamwarrit n SIDI x tẓaǧit

5 Xzarem jar řegnus, xzarem,

innurzem uqemmum s utebhet,

maɣar Necc ad ggeɣ

ict n řxedmet deg wussan nwem

i war tᵉttimnem mařa tt ḥajan.   

6 Maɣar xzarem,

Necc ssekkareɣ Ikaldaniyyen,

řgens iqesḥen u imqeǧqen,

wenni igguren di řewseɛ n temmurt,

ḥima ad iṭṭef tizeddiɣin

nni war iǧin nnes.

7 Issaggʷaden u issnexřaɛen iǧan!

Řḥeqq nnes d uɛuǧi nnes

tteffɣen-dd zzayes.

8 Iysan nnes fsusen x uɣiřas,

nitni mmuzzaren

mahu uccanen n ǧiřet,

imnayen nnes ttrabaɛen.

Imnayen nnes ttasen-dd zi řaggʷaj,

nitni ṭṭawen am ugider

nni ittqeǧqen maḥend ad yecc.

9 Aqa netta ittas-dd, amen ikmeř, i lɛunf,

iɣembab nsen xezzaren ɣar zzat,

u netta issmuna imeḥbas am yejdi.

10 Netta ittqeṣṣar x ijeǧiden

u inni i ɣar teǧa ṣṣulṭa

ittegg i-ten d taḍeḥḥact.

Wah, netta iḍeḥḥec x kuř lqelɛa,

minzi netta ittɛurrec ucař

uca ad tent iṭṭef.

11 Xenni ad inneɛtar am usemmiḍ,

ad iɛdu, ad idweř d amednub,

maɣar jjehd nnes wanita d arebbi nnes.

Acetci wiss tnayen n Ḥabaqquq

12 Zi mecḥař uya

ma Cek war teǧid d SIDI,

AREBBI inu, Amqeddas inu?

Neccin war nettmetti ca!

A SIDI, Cek tarrid i-t i řḥukm,

a Taṣḍart, Cek tfarzed t

maḥend ad yiři i lɛiqab.

13 Cek d amezdag aṭṭas n tiṭṭawin

ḥima ad twařant řɣar.

Cek war tzemmared

ad tṣewḍed di řmuɛṣiyyet.

Mayemmi tṣewḍed waha

deg yinni itteggen s řeɣdaret?

Mayemmi i tesseɣḍed

xmi iṣarreḍ uɛeffan

i wenni i xas iseggden?

14 Cek teggid iwdan

am yiseřman n řebḥar,

am immudar nni ittbuɛen

x temmurt i war ɣar iǧi řḥakem!

15 S tsennart issgeɛɛad i-ten-dd marra,

iyarru i-ten s tracca nnes,

uca issmun i-ten di tracca nnes n udellaɛ.

X uya ifarreḥ u ittfaja.

16 X uya iwehheb tiɣarṣa i tracca nnes,

uca ibexxar tiwhibin n řebxur

i tracca n udellaɛ nnes.

minzi zzaysent i tedweř

tesɣart nnes temɣar,

uřa d macca nnes aqa tředd.

17 Ma iɛeddeř ad iqqim issexwa

tracca nnes x man aya,

uca ad iqqim řebda ineqq řegnus

břa ma ad yejj ḥed?

SIDI ad dd-yarr x Ḥabaqquq i twařa wiss tnayen

2

1 Necc ad beddeɣ

deg wemcan n tɛessast inu

u ad ssbeddeɣ ixef inu

x ṣṣumɛet n tɛessast,

ad ṣewḍeɣ maḥend ad ẓareɣ

min i d ayi ɣa yini Netta,

u min i dd ɣa yarreɣ x ucetci inu.   

2 Yarra-dd xafi SIDI, inna:

Ari řewḥiy

ari t ifarz x teřwiḥin,

maḥend wenni iɛeddun

am dd-ittazzeř, izemmar ad t iɣar.   

3 Maɣar řewḥiy ittraja ɛad

ař řweqt nni yuran.

Ittemḥizwar ɣar uqeṭṭu

u war issxarriq ca.

Mařa iqqim war dd-ittis, qqim raja t,

maɣar ad dd-yas s tidett,

war iɛeṭṭař.

4 Xzar, aqa ittuff, wah,

řeɛmar nnes war iseggem dayes,

maca amsegged s l’iman nnes ad iddar. □  

5 S tidett, binu aqa icemmet!

Binu aqa-t am yijj n bu-nnfaxet

wenni war ittareyyḥen,

wenni issemɣaran řeɛmar nnes

ameřhaf am řaxart.

Netta war ittjjiwin am řmewt

u iyru ɣares marra řegnus

u issmun ɣares marra iyduden. □  

6 Ma war dd xas ttiwyen

ijj n wawař iweznen

uřa d ijj n yeẓri

iccur s řemɛani innufaren, ad inin:

Uct x wenni ijarrwen

min war iǧin nnes!

Ař meřmi ɛad?

Uct x wenni issdeqqařen

ixef nnes s werhan!

7 Ma war dd-ttekkaren s řɣefřet

inni i cek ɣa izeɛfen,

u ma war dd-ttfaqan ca

inni cek ɣa yarren tᵉttarjijed,

u ma war d asen tᵉttiřid

d takeccaḍt nsen?

8 Maɣar cek tkeccḍed aṭṭas n řegnus,

ad cek keccḍen marra řegnus iqqimen

di ssibbet n idammen n iwdan

d lɛunf x temmurt,

u x tendint u x marra

inni dayes izeddɣen.

9 Uct x wenni ikessben s řɣecc

takeccaḍt i taddart nnes,

maḥend ad ibna řɛucc nnes di řuɛřa,

ḥima ad injem ammu zeg ufus n řɣar.

10 Cek tcawared řefḍiḥet i taddart nnec,

ḥima ad teqḍid x řegnus,

uca ammu i teggid ddenb

di řeɛmar nnec.

11 Minzi aẓru isɣuyyu-dd zi řḥiḍ,

u taḥnact tᵉttarra-dd xas

zi jar tefřawt.

12 Uct x wenni ibennan

ict n tendint s idammen

uřa x wenni issrusan dsas

n yict n tendint s řɣecc!

13 Xzar, ma war iǧi zi SIDI n řɛeskarat,

aqa řegnus arebbren ixef nsen i tmessi,

u ccuɛub ttaḥřen i walu?

14 Maɣar tammurt ad tᵉttwaccur

s tussna n uɛuǧi n SIDI,

am mammec ttdařen waman řebḥar.

15 Uct x wenni i ɣa isseswen jjar nnes,

wenni ixeǧḍen binu s ssem nnec

u xenni issᵉscar i-t,

maḥend ad iẓar tuɛɛaryant nsen.

16 Ad tessjjiwned ixef nnec s řefḍiḥet

deg wemcan n ccan.

Su cek řexxu ɛawed,

uca ejj axtan nnec war iǧin ittban.

Řkas zeg ufus afusi n SIDI

ad ɣarek dd-yas,

uřa d řefdiḥet x uɛuǧi nnec.

17 Maɣar řɛunf i teggid ḍidd i Lubnan

ad cek ideř

uřa d areddeǧ n řmař i zi ten tessiggʷded,

di ssibbet n idammen n iwdan

d lɛunf x temmurt,

u x tendint u x marra inni dayes izeddɣen.

18 Ma tizi n ijj n řexyař ineqcen,

umi t inqec uneqqac s yixef nnes,

man tizi n yijj n řexyař ifesyen

umi aneqqac nnes

d ijj n umseřmed n ixarriqen,

řami wenni t iggin ittceř x min igga,

umi ittegg l’aṣnam ignawen?

19 Uct x wenni iqqaren i ukeccuḍ ‘Faq!’

u i weẓru ignawen: ‘Kkar!’.

Ma izemmar ad isseřmed?

Xzar, aqa řeḥḥfen t s wureɣ d nnuqart

u war dayes qaɛ buḥbeř.

20 SIDI aqa-t di Zzawect nnes iqeddsen.

Susem zzat i wudem nnes,

marra tammurt!

□ 

2:4 s l’iman nnes - man aya ixs ad yini s l’iman nnes di Sidi Arebbi (Rum. 1:17)

□ 

2:5 afessar - nessen aqa Ikaldaniyyen d řḥukkam n Babil swin aṭṭas n binu (xzar Daniyal 5). S uyenni yarwesen nitni s yixef nsen di binu, minzi am mammec arzmen nitni aqemmum nsen ḥima ad swen binu, ammu i yarezzmen nitni aqemmum nsen am ijj n bu-nnfaxet wenni war ittareyyiḥen ...’

Taẓaǧit n Ḥabaqquq

3

1 Taẓaǧit n Ḥabaqquq, anabi, deg waṭṭas n tmijjiwin.

2 A SIDI, umi sřiɣ řexbar nnec,

tuɣa tteggʷedeɣ.

A SIDI, sneddar řxedmet nnec ɛawed

di řwesṭ n iseggʷusa,

seccen i-tt di řwesṭ n iseggʷusa,

deg weɣḍab ɛqeř x řeḥnunect nnec.

3 Arebbi yusa-dd zi Tayman u Amqeddas

zeg wedrar n Faran. Silah.

Lɛaḍama nnes tedřa ijenwan

u aṣebbeḥ nnes iccur tammurt.

4 Tuɣa din ict n tessiqt am tfawt,

ffɣent-i-dd fřitcat n wassam

zeg ufus nnes,

aqa-tent ɣares,

u daysent tnuffar tzemmar nnes.

5 Ṭṭaɛun ittizwar i wudem nnes,

řḥaduq n tmessi iffeɣ-dd

zeg iḍaren nnes.

6 Netta ikkar uca yarra tammurt tᵉttenhezza,

Netta iẓra u igga ad arjijen řegnus!

Idurar n zic ttwařebzen

ařami dewřen d taɛejjajt,

tiwririn zi mecḥař uya ɣensent!

Ibriden ittduman i řebda aqa aten nnes.

7 Necc ẓriɣ iqiḍan n Kucan ttwaḥṣaren,

tijartiřin n iqiḍan n temmurt n Midyan

ittawi tent usemmiḍ s jjehd.

8 Ma yarɣa weɣḍab n SIDI x iɣezran?

Ma tuɣa aɣḍab nnec ḍidd i iɣezran?

Ma tuɣa aduqqez nnec n ufugem

ḍidd i řebḥar,

řami tnedhed x yeysan nnec,

x ikarruten nnec n usenjem?

9 Řqews nnec ittwaɛarra marra,

tijaǧitin i tessiwřed tuɣa atent

d iɛumad necc i useqsaḥ. Silah.

Tfeǧqed tammurt s iɣezran.

10 Řami Cek ẓrin idurar, iřqef i-ten řewjeɛ,

řḥemřet n waman tuɣa tɛeddu,

aman ihewřen arrin

tmijja nsen tᵉttwaseř,

geɛɛden ifassen nsen ɣar ujenna.

11 Tafuct, uřa d uyur,

qqimen bedden di tzeddiɣt nsen.

Aqa ruḥen zi ssibbet n tfawt

n fřitcat n řqews nnec,

zi ssibbet n tissiqt

n lansa nnec itteḥduduqen.

12 S wesxeḍ teṣṣurufed tiwa i temmurt,

s weɣḍab nnec tɛefsed x řegnus.

13 Cek teffɣed i usenjem n řgens nnec,

i usenjem n Umedhun nnec.

Aqa cek tqeǧɛed

tazeqqa n taddart n uɛeffan,

tɛarrid dsas ař iri. Silah.

14 Azeǧif n iɛeskariyyen nnes imezwura,

aqa tessnuqqbed i-t s lansat nsen.

Nitni usin-dd ɛeřfen-dd

maḥend ad ayi zeǧɛen.

Aqa d meẓri nsen

mařa zemmaren

ad ccen řmeskin s tnuffra.

15 Ak-d iysan nnec tᵉṭṭfed abrid di řebḥar,

akuffu n waman imeqqranen.

16 Řami sřiɣ, yarjij uɛeddis inu.

Umi sřiɣ řḥess nni, arjijen iyencicen inu,

axessar yudef ɣar iɣsan inu,

u necc arjijeɣ deg wemcan inu.

Waxxa amenni ad rajiɣ di řxaḍar

x wass n řeḥṣaret,

xmi ɣa issgeɛɛed x řgens,

u ad aneɣ iḥṣar ak-d bandiyyat nnes.

Řefraḥet n Ḥabaqquq

17 Waxxa war ittnuwwar wartu,

u war din tᵉttiři ɛad řɣiǧet ɣar tzayart,

waxxa řɣiǧet n zzitun ad tefceř

uřa d iyyaren war ttɣimin tticen řmacuř,

u ad ttwaqeḍɛen wuǧi zi řkuři

u war ttiřin ɛad ifunasen

d tfunasin di řkurit,

18 ɛad amenni necc ad sřiweřweɣ i SIDI,

ad farḥeɣ zi AREBBI n usenjem inu.

19 SIDI, Sidi inu, Netta d jjhed inu.

Netta ittegg iḍaren inu fsusen

am yiḍaren n tudadin,

Netta ittejja ayi ṣṣurufeɣ x řegɛudi.

I umeqqran n imeɣnajen.

Ak-d uzenzun inu x ifiřan.   

Ṣafanya

Ass ameqqran n SIDI

1

1 Awař n SIDI i dd-yusin i Ṣafanya, mmis n Kuci, mmis n Jadalya, mmis n Amarya, mmis n Ḥizqiya, deg wussan n Yuciya, mmis n Amun, ajeǧid n Yahuda. □  

2 Necc ad kkseɣ qaɛ marra min iǧan

zeg wudem n temmurt,

ammu i iqqar SIDI.

3 Ad kkseɣ bnadem d řmař,

ad kkseɣ ijḍaḍ n ujenna

d iseřman n řebḥar

d tɛenkrifin ak-d iɛeffanen,

wah Necc ad qḍiɣ bnadem

x wudem n temmurt,

ammu i iqqar SIDI.   

4 Necc ad sswiẓẓḍeɣ s ufus inu

ḍidd i Yahuda

u ḍidd i marra imezdaɣ n Urcalim.

Necc ad teḥḥiɣ min iqqimen zi Baɛl

zeg wemcan-a

ak-d yisem n ikehhanen n l’aṣnam, □  

5 d yinni isejden x tzeɣwin

zzat i řɛeskar n ijenwan,

u inni, am bendqen, jjuǧen ɣar SIDI,

u aqa jjuǧen i Malkam,

6 uřa d yinni dd-ittɛaqqaben

zi ḍeffar n SIDI,

u yinni war arezzun x SIDI

u war xas ttsseqsin.   

7 Seɣd zzat i wudem n Sidi inu, SIDI,

maɣar ass n SIDI yudes.

SIDI aqa issewjed ict n tɣarṣt,

Netta issqeddes imeɛraḍen nnes.

8 Ad imsar deg wass n tɣarṣt n SIDI,

aqa Necc ad ɛaqbeɣ řḥukkam

d iḥenjiren n ujeǧid

d marra inni yarrḍen arruḍ aɣrib.

9 Deg wass nni ad ɛaqbeɣ

marra inni ineggzen tanebdat,

inni ittɛemmaren taddart n siditsen

s lɛunf d řɣecc.

10 Deg wass nni, iqqar SIDI,

ad din yiři ijj n řḥess n iɣuyyan

zi Tewwart n Iseřman,

uřa d řḥess n yinni ittrun

zi tendint n jdid

d ict n tareẓẓit temɣar zi tewririn.

11 Rum, imezdaɣ n jjihet n Umehraz,

minzi marra isebbabben ttwaseɣḍen,

marra inni iwezznen tmenyat ttwaqeḍɛen.

12 Di řweqt nni ad beqqceɣ

di Urcalim s řeqnadeř,

u Necc ad ɛaqbeɣ iryazen

inni ittwagdaren zi řatar

nni iqqimen n binu,

inni iqqaren deg wuř nsen:

‘SIDI war ittegg řxar

u war ittegg řɣar!’

13 Agřa nsen ad yiři i tkeccaḍt

d tudrin nsen ad dewřent d řxarbet.

Nitni ad bnan tudrin i yixef nsen,

maca war daysent zeddɣen ca,

nitni ad ẓẓun tizayarin,

maca war sessen zi binu nnes.

14 Ass ameqqran n SIDI yudes,

aqa-t yudes, deɣya yusa-dd.

Řḥess n wass n SIDI!

Ad isɣuy bu-teɣruḍt din

s yict n tɣuyyit tarzeg.   

15 Ass nni ad yiři

d ass n uduqqez n ufugem,

d ass n řeḥṣaret d ḍḍiqa,

d ass n uxarreb d wareddeǧ,

d ass n ṭṭřam d taǧest,

d ass n iseynuten d useynu ibbumbes,

16 ijj n wass n usuḍi deg uyicc n icarri

u n iɣuyyan n umenɣi

ḍidd i tneddam ifaryen

u ḍidd i ṣṣumɛat nni iǧan

ɣar tɣemmura.

17 Necc ad ḥṣareɣ iwdan

u nitni ad uyuren am yidarɣařen,

minzi nitni ggin ddenb x SIDI.

Idammen nsen ad ttwazeǧɛen

amecnaw tɛejjajt,

d weysum nsen amecnaw ixxan.

18 Uřa d nnuqart nsen d wureɣ nsen

war zemmaren ad ten ssnejmen

deg wass n uduqqez n ufugem n SIDI.

Timessi n tusmi nnes iqeddsen

ad tecc marra tammurt,

maɣar deɣya Netta ad iqḍa

marra imezdaɣ n temmurt.   

□ 

1:1 Ṣafanya - isem-a wanita ixs ad yini ‘wenni t issnuffaren SIDI’.

□ 

1:4 ad teḥḥiɣ - s Tɛibranit ‘ad qeḍɛeɣ’.

Řḥukm x řɛedyan n Yahuda

2

1 Sdewřem-dd ixef nwem ɣar řeɛqeř,

dewřem-dd ɣar řeɛqeř,

a řgens břa aseḍḥi,

2 qbeř i ɣa iffeɣ řḥukm

- ass am uřum iɛeddu -

qbeř i xawem dd ɣa yas

řḥaduq n weɣḍab n SIDI,

qbeř i xawem dd ɣa yas

wass n weɣḍab n SIDI.

3 Arzum x SIDI,

marra imwaḍɛen n temmurt,

inni itteggen řḥeqq nnes!

Arzum tasegda, arzum awaḍeɛ,

ad taɣ ad tennuffarem kenniw

deg wass n weɣḍab n SIDI.   

4 Maɣar Ɣazza ad tᵉttwajj,

Acqalun ad tedweř

d ict n temmurt ittwareddǧen,

Acdud ad xas azzřen

ɣar wezyen n wass,

uca Ɛaqrun ad tᵉttwaqřeɛ.

5 Uct x imezdaɣ n tma n řebḥar,

řgens n Ikaritiyyen.

Awař n SIDI ad xawem yiři,

a Kenɛan, tammurt n Ifilisṭiniyyen!

Necc ad kenniw hellkeɣ,

war ittiři umezduɣ ɛad.

6 Tammurt nni x tma n řebḥar

ad tiři d ddmani n tarewsa,

uřa d wanuten i imeksawen

d řkurit i wuǧi.

7 Ad tiři temmurt i min iqqimen

n taddart n Yahuda,

ḥima ad dayes arewsen tiḥimriwin nsen.

Di tudrin n Acqalun

ad din arsen ɣar tmeddit,

maɣar SIDI, AREBBI nsen,

ad ɣarsen yarzef,

u Netta issneqřeb tameḥbast nsen.

8 Necc sřiɣ i useḥqar n Mu’ab

d uceqqef n ayt n Ɛammun,

i zi ssḥeqaren nitni řgens inu,

u ssgeɛɛden ixef nsen aṭṭas

ḍidd i temmurt nsen.

9 S uya, s tidett am ddareɣ Necc,

iqqar SIDI n řɛeskarat,

AREBBI n Israil:

Mu’ab ad tedweř am Sadum,

u ayt n Mu’ab am Ɛamurra,

zi ssibbet n uɣemmuy n tzeggʷart

u zi ssibbet n wanuten n tmeǧaḥt,

ict n temmurt ittwareddǧen i řebda.

Min iqqimen n řgens inu

ad ten ikecceḍ

u inni iqqimen n řgens inu

ad ṭṭfen tasɣart nsen d řwart.

10 Aya ad ten iřqef

zi ssibbet n nnfaxet nsen,

maɣar nitni tuɣa sseḥqaren

u arzmen aqemmum nsen

x řgens n SIDI n řɛeskarat.

11 Issaggʷad ad ɣarsen iffeɣ SIDI,

maɣar Netta ad iqḍa

x marra irebbiten zi temmurt,

u nitni ad as bendqen,

kuř ijj zeg wemcan nnes,

marra tigzirin n řegnus.

12 Kenniw ɛawed, a ayt n Kuc,

ttwassnuqqben nitni zi ssif inu.

13 Netta ad isswiẓẓeḍ

s ufus nnes ɣar ccamal,

Netta ad yareddeǧ Accur,

u ad yarr Ninwa

d ict n temmurt ittwareddǧen,

tuẓeɣ am řexřa.

14 Di řwesṭ nnes ad geyyrent tḥimriwin,

marra řmař nnes, aqa tteggen

am yijj ubarru n n řgens.

Uřa d bu-iɛuqqan,

wah uřa d twuct n ǧiřet

ad ssensen x izeǧifen n ipilaren nnes.

Tmijja nsen ad tɣennej zi řkazi,

areddeǧ ad yiři x tnebdat nnes,

maɣar tafrewt n tengelt tᵉttwaɛarra.

15 D ta d tandint isřiwřiwen,

tenni iqqimen di řaman,

tenni innan deg wuř nnes:

‘Necc d tenni, war teǧi d tenneɣni!’

Mammec tedweř

d ict n řqecɛet n unexřiɛ,

ict n wemcan n arraḥet i řmař n řexřa!

Marra inni xas ɣa ikken,

ad xasen iṣeffar u s useḥqar

ad issenhezz afus nnes.

Řḥukm x Urcalim d řegnus

3

1 Uct xam, tenni iɣewwɣen

d yarṣuḍen,

tandint n ddeǧ!

2 Nettat war tᵉttesři

ɣar uřa d ict n tmijja,

War tqebbeř aweddeb,

nettat war tᵉttciř x SIDI,

nettat war tᵉttqarrab ca

ɣar AREBBI nnes.

3 Řḥukkam nnes di řwesṭ nnes

d ayraden ittarrujduden,

řquḍat nnes d uccanen n ǧiřet,

inni war ittejjin walu ař tuffut.   

4 Inabiyyen nnes daysen řefcuc,

nitni d iryazen ixeddaɛen!

Ikehhanen nnes ssfesden

Zzawect Iqeddsen,

nitni xalfen Ccariɛa.   

5 SIDI amsegged aqa-t di řwest nnes.

Netta war ittegg ca min war iseggden.

Kuř tuffut ittarra řḥeqq nnes ɣar tfawt,

ɛemmarṣ war tneqqeṣ!

Maca wenni itteggen min war iseggden,

war issin ca aseḍḥi.   

6 Necc qḍiɣ řegnus,

areddǧeɣ ṣṣumɛat nsen n tɣemmura.

Necc xřiɣ i tbridin nnes,

ařami uřa d ijjen war iqqim ɛad

ittsara dinni.

Tineddam nsen ttwareddǧent,

war iqqim ḥed,

uřa d ijj n umezduɣ.

7 Necc nniɣ: Ittxeṣṣa cem

ad ayi teggʷeded,

ad teksid aweddeb!,

ḥima war tᵉttwakkes Tzeddiɣt nnes,

s marra min d as ɣa ggeɣ.

S tidett, nitni ɣewwɣen zic,

maḥend ad ssfeḍḥen

timegga nsen ař ṭṭarf.

8 S uya rajam ayi, iqqar SIDI,

ass i di dd ɣa kkareɣ i tkeccaḍt.

Minzi aya d řḥukm inu iseggden

aqa ad jarweɣ řegnus,

ad ssmuneɣ tigeldin,

ḥima ad xasen ssfesyeɣ asxeḍ inu,

marra řḥaduq n weɣḍab inu,

maɣar s tmessi n tusmi inu iqeddsen

ad tᵉttwacc marra tammurt.

Ttubet n řegnus

9 Minzi xenni Necc ad beddřeɣ

řḥard n řegnus

iyencicen imezdagen ad ten wceɣ,

ařami i ɣa řaɣan x Yisem n SIDI,

ḥima ad t ɛebbden am s yict n teɣruḍt.

10 Zeg ujemmaḍ n iɣezran n Kuc,

inni xafi ittẓaǧan,

yeǧis n immṭarrcen inu,

ad tt awyen nitni amecnaw tewhibt inu.   

11 Deg wass nni war tseḍḥid ca ɛad,

x marra timegga i zi xafi tɣewwɣed,

minzi ad kkseɣ zi řwesṭ nnem

inni ittfeyycen di nnfaxet,

u kenniw war tessgeɛɛadem ɛad ixef nwem

x wedrar inu Iqeddsen.

12 Necc ad jjeɣ di řwesṭ nnem

ijj n řgens ittwaḥṣar, iẓeřḍ.

Nitni ad arewřen ɣar Yisem n SIDI.

13 Min iqqimen n Israil

war ittegg min war iseggden,

nitni war ssxarriqen ca,

u deg uqemmum nsen

war ittᵉttwifi yiřes issxarriqen,

maca nitni ad heddan ad zzřen,

u uřa d ijjen ad ten issnexřiɛ.

Řefraḥet n Israil d weɛdař nnes

14 Ɣennej, a yeǧis n Ṣihyun,

sřiwřew, a Israil.

Farḥ u tfaǧid s marra uř nnem,

a, yeǧis n Urcalim!   

15 SIDI ikkes řeḥkamat nnem,

Netta aqa imḥa řeɛdu nnem.

Ajeǧid n Israil,

SIDI, aqa-t di řwesṭ nnem!

War tẓarred ɛad řɣar.

16 Deg wass nni ad inin i Urcalim:

War tteggʷed ca, Ṣihyun!

War ttejji ifassen nnem

ad arxun ɛemmarṣ ɛad!

17 SIDI, AREBBI nnem, aqa-t di řwest nnem,

Bu-teɣruḍt nni i dd ɣa yawyen asenjem

Netta ad zzayem ifarḥ s waṭṭas,

Netta ad iseɣḍ di tayri nnes,

Netta ad xam isřiwřew s uɣennej.’

18 Necc ad ssmuneɣ inni iceṭṭnen

umi war zemmaren ad carcen

di tmesmunt ittwaggen i řɛid.

Aqa nitni zzayem!

Ddqeř n řḥegra aqa-t xas.

19 Xzar, Necc ad ceɣřeɣ ixef inu

ak-d yinni cem iḥṣaren.

Necc ad ssnejmeɣ iqejdaḥen

u yinni ittwassuffɣen ad ten ssmuneɣ.

Necc ad asen wceɣ řɛezz

d yijj n isem icennɛen,

di marra ddunect

nni ten tuɣa issfeṭṭḥen.

20 Di řweqt nni ad kenniw dd-arreɣ,

u di řweqt nni ad kenniw ssmuneɣ,

Necc ad awem wceɣ

ijj n yisem icennɛen d řɛezz

jar marra řegnus n ddunect,

xmi i zzaywem ɣa ssenqeřbeɣ

tameḥbast nwem

zzat i tiṭṭawin nwem,

inna SIDI.

Ḥaggay

Acejjeɛ i uɛawed n řebni n Zzawect Tameqqrant

1

1 Deg useggʷas wiss tnayen n ujeǧid Dariyus, deg uyur wiss setta, deg wass amezwaru n uyur, yusa-dd wawař n SIDI, s ufus n Ḥaggay, anabi, ɣar Zarubbabil, mmis n Ca’altiyal, lwali n Yahuda, u ɣar Yahucaɛ mmis n Yahuṣadaq, arrays n ikehhanen, inna:

2 “Ammu i issawař SIDI n řɛeskar, iqqar: Řgens-a iqqar: ‘Ɛad war dd-yiwiḍ řḥař, řḥař maḥend ad tᵉttwabna Taddart n SIDI ɛawed.’ ”

3 Xenni yusa-dd wawař n SIDI s ufus n unabi Ḥaggay, inna:

4 “Ma yiwed-dd řḥař ḥima kenniw ad tzedɣem di tudrin nwem ittwaseqqfen, am Taddart-a d řxarbet?

5 Maca řexxu inna SIDI n řɛeskarat: Ḥḍam mliḥ ibriden nwem deg wuřawen nwem ...

6 Kenniw tzarrɛem aṭṭas, tmejjarem drus. Kenniw tᵉttettem, war tᵉttjjiwinem, kenniw tsessem, maca war iǧi ařami i ɣa tescarem, kenniw tyarḍem arruḍ, maca war issḥemmi, u wenni d ɣa iṭṭfen řmunet, ad iṭṭef řmunet deg ict n tkemmust tᵉnnuqqeb.   

7 Ammu i iqqar SIDI n řɛeskar: Ḥḍam mliḥ ibriden nwem deg wuřawen nwem.

8 Geɛɛdem adrar, awyem-dd akeccuḍ u bnam Taddart-a u Necc ad xas arḍiɣ u ad zzayes ttwassɛuǧeɣ, inna SIDI.

9 Kenniw tarrim taynit i waṭṭas n řɣiǧet, maca xzarem, aqa-t mɣir drus u xmi t-i-dd-tᵉttawyem ɣar taddart, Necc ttsuḍeɣ xas. Mayemmi? Ammu i iqqar SIDI n řɛeskarat. Zi ssibbet n Taddart inu tenni idewřen d řxarbet, am kuř ijjen zzaywem ittazzeř x taddart n yixef nnes.

10 X uya mennɛen xawem ijenwan nnda u tammurt tmenneɛ xawem řɣiǧet nnes.   

11 Necc řaɣiɣ-dd x řekḥeḍ i temmurt, x idurar, x imendi, x binu, x zzect, u x marra min i dd-tᵉttawi temmurt, uřa x iwdan u x řmař u x warber n ifassen.”

12 Xenni isřa Zarubbabil, mmis n Ca’altiyal, u akides Yahucaɛ, mmis n Yahuṣadaq, arrays n ikehhanen, u marra min iqqimen n řgens, ɣar tmijja n SIDI, AREBBI nsen, u ɣar wawařen n unabi Ḥaggay, am mammec i t issekk SIDI, AREBBI nsen. U nitni, řgens, ggʷeden zzat i wudem n SIDI.

13 Ibarreḥ Ḥaggay, amsexxar n SIDI, i řgens, inna: “Necc aqa ayi akidwem!” iqqar SIDI.

14 Uca issekkar SIDI buḥbeř n Zarubbabil, mmis n Ca’altiyal, lwali n Yahuda, uřa d buḥbeř n Yahucaɛ, mmis n Yahuṣadaq, arrays n ikehhanen, uřa d buḥbeř n marra min iqqimen zi řgens u nitni usin-dd u ggin řxedmet di Taddart n SIDI n řɛeskarat, AREBBI nsen.

15 deg wass wiss arebɛa u-ɛicrin n uyur, deg uyur wiss setta, deg useggʷas wiss tnayen n ujeǧid Dariyus.

Aɛuǧi n Zzawect Tameqqrant n jdid

2

1 Deg uyur wiss sebɛa, deg wass wiss waḥit u-ɛicrin n uyur, yusa-dd wawař n SIDI s ufus n Ḥaggay, inna:

2 “Siweř xenni ɣar Zarubbabil, mmis n Caɛaltiyil, lwali n Yahuda, u ɣar Yahucaɛ, mmis n Yahuṣadaq, arrays n ikehhanen, u ɣar min iqqimen zi řgens, ini:

3 Wi zzaywem iqqimen zeg inni iẓrin ɛad Taddart-a s uɛuǧi nnes amezwaru? D mammec i tt tᵉttwařam řexxu? Ma war teǧi jar tiṭṭawin nwem am walu?

4 Maca řexxu, mḥeḍ, a Zarubbabil, iqqar SIDI, mḥeḍ, a Yahucaɛ, mmis n Yahuṣadaq, arrays n ikehhanen, meḥḍem kenniw marra imezdaɣ n temmurt, iqqar SIDI. Kkarem ɣar řxedmet, maɣar Necc aqa ayi akidwem, ammu i iqqar SIDI n řɛeskarat.

5 Awař i zi ggiɣ ijj n Řɛahd akidwem, řami dd-teffɣem zi Miṣra, u Arruḥ inu, aqa aten s tnayen idsen bedden di řwesṭ nwem. War tteggʷedem ca!

6 Maɣar ammu i iqqar SIDI n řɛeskarat: Ɛad ict n twařa, mɣir drus n řḥař, Necc ad ssenhezzeɣ ijenwan d temmurt, řebḥar d řbarr.   

7 Necc ad jjeɣ marra řegnus ad arjijen u ad dd-asen s min iɣřan aṭṭas zi marra řegnus u Necc ad ccureɣ Taddart-a s uɛuǧi!, ammu i iqqar SIDI n řɛeskarat.

8 Inu nnuqart u inu wureɣ, iqqar SIDI n řɛeskarat.

9 Aɛuǧi n Taddart-a taneggarut ad yiři d ameqqran x wenni n Taddart tamezwarut, iqqar SIDI n řɛeskarat, u Necc ad wceɣ řehna deg wemcan-a, ammu i iqqar SIDI n řɛeskarat.”

Ijj n řgens ixmej ad iṭṭef lbaraka

10 Deg wass wiss arebɛa u-ɛicrin n uyur wiss tesɛa, deg useggʷas wiss tnayen n Dariyus, yusa-dd wawař n SIDI s ufus n Ḥaggay, inna:

11 “Ammu i iqqar SIDI n řɛeskarat: Seqsam xenni ikehhanen x Ccariɛa, ini:

12 Xzar, ijjen iksi aysum iqeddsen deg ubeḥrur n warruḍ nnes u s ubeḥrur nnes iḥada aɣrum niɣ min iwennan niɣ binu niɣ zzect niɣ min ma ittemwaccan, ma man aya ad idweř iqeddes?” Uca arrin-dd ikehhanen, nnan “Lla!”

13 Uca inna Ḥaggay: “Mařa ijj idweř ixmej zeg ict n řxecbet, uca xenni iḥada ca zi marra man aya, ma man aya ad idweř xenni ixmej?” Arrin-dd xas ikehhanen, nnan: “Ad idweř ixmej!”   

14 Řexdenni yarra-dd Ḥaggay, inna: “Ammu i yeǧa řgens-a u ammu i yeǧa řgens-a zzat i wudem inu, iqqar SIDI, u ammu i teǧa marra řxedmet n ifassen nsen u min qeddmen d ddbiḥet, aqa-tt ixmej.

15 Maca řexxu, zeg wass-a d tsawent ggem uřawen nwem x man aya: Qbeř ma ittwassars weẓřu x weẓru di Zzawect Tameqqrant n SIDI,

16 qbeř ma ad imsar uya, yusa-dd yijjen ɣar yijj n uɛurric n imendi n ɛicrin n řeqyas, ammu i tuɣa din mɣir ɛecra, u yusa-dd yijj ɣar yict n tsirt n uḍiř, ḥima ad yayem xemsin n ibarmiřen, ammu tuɣa din mɣir ɛicrin.

17 Necc wtiɣ kenniw s imendi ittwasscemḍen zeg usemmiḍ, s jjriḥect n wefsu u s tebrurri, wtiɣ marra řxedmet n ifassen nwem, maca kenniw war dd ɣari tedwiřem ca, ammu i iqqar SIDI.   

18 Zeg wass-a d tsawent ggem uřawen nwem x man aya, zeg wass wiss arebɛa u-ɛicrin n uyur wiss tesɛa, zeg wass nni di ittwassars dsas n Zzawect Tameqqrant n SIDI, ggem uřawen nwem x man aya,

19 ma aqa din zzarriɛet di tesraft? Tazayart d wartu n tazart d tcejjart n aremman d tcejjart n zzitun war dd-iwyen ɛad řɣiǧet! Zeg wass-a Necc ad barkeɣ!”

Lwaɛd i Zarubbabil

20 Deg wass wiss arebɛa u-ɛicrin yusa-dd wawař n SIDI i Ḥaggay i twařa wiss tnayen, inna:

21 “Siweř ɣar Zarubbabil, lwali n Yahuda, ini: Necc ad ssennhezzeɣ ijenwan d temmurt,

22 u Necc ad ssenqeřbeɣ řɛarc n tgeldin d tzemmar n tgeldin n řegnus, Necc ad ssenqeřbeɣ ikarruten n umenɣi s yinni i ten ineddhen uřa d yiysan ak-d imnayen nsen ad ttwaɣeḍřen, kuř ijj di ssif n wenneɣni. □  

23 Deg wass nni, iqqar SIDI n řɛeskarat, Necc ad cek ksiɣ, Zarubbabil, mmis n Ca’altiyal, amsexxar inu, iqqar SIDI, u Necc ad cek arreɣ d txadent n ucemmeɛ, maɣar Necc ixḍareɣ cek!, ammu i iqqar SIDI n řɛeskarat.”

□ 

2:22 n wenneɣni - s Tɛibranit ‘s umas’.

Zakariyya

Ařaɣi i ttubet

1

1 Deg uyur wiss tmenya, deg useggʷas wiss tmenya n Dariyus, yusa-dd wawař n SIDI ɣar Zakariyya, mmis n Baraxya, mmis n Ɛiddu, anabi, inna:

2 “SIDI tuɣa iffugem aṭṭas x řejdud nwem.

3 Ini asen: ‘Ammu i iqqar SIDI n řɛeskarat: Dweř-dd ɣari, ammu i iqqar SIDI n řɛeskarat, xenni Necc ad ɣarwem-dd dewřeɣ, iqqar SIDI n řɛeskarat.

4 War ttiřim am řejdud nwem i yinni umi barrḥen inabiyyen n zic, nnan: ‘Ammu i iqqar SIDI n řɛeskarat, dewřem-dd xenni zeg ibriden nwem iɛeffnen u zi tmegga nwem iɛeffnen!’ Maca nitni war sřin ca u war d ayi wcin amezzuɣ, ammu i iqqar SIDI.   

5 Řejdud nwem, mani ǧan? U inabiyyen, ma ad ddaren i řebda?

6 Maca awařen inu d tweṣṣa inu nni umureɣ i imsexxaren inu, inabiyyen, ma war řqifen řejdud nwem? Nitni dewřen-dd, nnan: Am mammec tuɣa SIDI n řɛeskarat inekkʷa ad yegg akidneɣ ɛlaḥsab ibriden nneɣ d tmegga nneɣ, ammu i igga Netta akidneɣ.’ ”   

Tameẓriwt tamezwarut - Arebɛa n iysan

7 Deg wass wiss arebɛa u-ɛicrin, deg uyur wiss ḥiṭac, wa d ayur n Cabaṭ, deg useggʷas wiss tnayen n Dariyus yusa-dd wawař n SIDI ɣar Zakariyya, mmis n Baraxya, mmis n Ɛiddu, anabi, ḥima ad kis issiweř.

8 Necc ẓriɣ di ǧiřet, xzar, aqa ijj n weryaz x ijj n uyis d azeggʷaɣ. Netta tuɣa ibedd jar tcejjura n triḥant di řaǧaɣ u awarni as din iysan izeggʷaɣen d yeysan iqarqacen d yeysan icemřařen.

9 Necc nniɣ: “Sidi inu, min ɛnan ina?” Řexdenni inna ayi lmalak nni kidi issawařen: “Necc ad ac ssecneɣ min ɛnan ina!”

10 Aryaz nni ibedden jar tcejjura n triḥant, yarra-dd, inna: “Ina d inni dd-issekk SIDI ḥima ad suḥen x temmurt.”

11 Nitni arrin-dd x lmalak n SIDI, wenni ibedden jar tcejjura n triḥant, nnan: “Neccin nsuḥ di temmurt, u xzar, marra tammurt teqqim, tarsa.”

12 Xenni yarra-dd lmalak n SIDI, inna: “A SIDI n řɛeskarat, ař meřmi ɛad war tᵉttḥinnid x Urcalim u x tneddam n Yahuda nni x tuɣa tsexḍed sebɛin n iseggʷusa-ya?”

13 SIDI yarra-dd x lmalak nni kidi issawařen s wawařen cnan, s wawařen n ufewwej.

14 Lmalak nni kidi issawařen, inna ayi: “Barreḥ, ini:

‘Ammu i iqqar SIDI n řɛeskarat:

Necc usmeɣ di ṭṭweɛ n Urcalim

d Ṣihyun s wasam d ameqqran.

15 S ijj n uduqqez ameqqran n weɣḍab inu

ffugmeɣ x řegnus innefxen.

Necc tuɣa ffugmeɣ mɣir cwayt n řweqt,

maca nitni ruḥen arnin dayes.’

16 S uya, ammu i iqqar SIDI:

‘Necc dewřeɣ-dd ɣar Urcalim s teḥnunect,

Taddart inu ad tᵉttwabna dayes,

ammu i iqqar SIDI n řɛeskarat,

uca afiřu n řeɛbar

ad ittwagg x Urcalim.’

17 Arni barreḥ, ini:

‘Ammu i iqqar SIDI n řɛeskarat:

Tineddam inu ad feyyḍent ɛawed s řxar,

maɣar SIDI ad issfewwej Ṣihyun ɛawed

u Netta ad ixḍar Urcalim ɛawed.’ ”

Tameẓriwt wiss tnayen - Arebɛa n iccawen d arebɛa n imziřen

2

1 Necc ssgeɛɛdeɣ tiṭṭawin inu uca ẓriɣ, u xzar aqa din arebɛa n waccawen.

2 Necc nniɣ i lmalak nni kidi issawařen: “Min ɛnan ina?” Netta yarra-dd xafi: “Ina d arebɛa n waccawen nni izzuzaren Yahuda, Israil d Urcalim.”

3 Xenni isscen ayi SIDI arebɛa n imziřen.

4 Řexdenni necc nniɣ: “Min umi dd-usin nitni, min ɣa ggen?” Netta issiweř, inna: “Ina d accawen nni izzuzaren Yahuda, ařami war dd-issgeɛɛed ɛad uřa d ijj azeǧif nnes, maca ina usin-dd ḥima ad ten ssnexřɛen, ḥima ad nḍaren accawen n řegnus nni dd-issgeɛɛden icc ḍidd i temmurt n Yahuda ḥima ad tt zuzzaren.”

Tameẓriwt wiss třata - Aryaz s ufiřu n řeqyas

5 Necc ssgeɛɛdeɣ tiṭṭawin inu, ẓriɣ, u xzar, aqa din ijj n weryaz s ufiřu n řeɛbar deg ufus nnes.

6 Necc nniɣ: “Mani ɣa traḥed cek?” Netta yarra-dd “Necc ad raḥeɣ ḥima ad ɛbareɣ Urcalim maḥend ad ẓareɣ mecḥař teǧa tiru nnes u mecḥař teǧa tuzzeggart nnes.”

7 U xzar, iffeɣ-dd lmalak nni kidi issawařen uca ijj n lmalak nneɣni iffeɣ-dd ḥima ad kides immeřqa,

8 inna as: “Deɣyet, siweř ak-d uḥudri nni, ini:

‘Urcalim ad din tiři

teccur s tneddam nurrzment břa řeḥyuḍ

zi ssibbet n waṭṭas n iwdan d řmař

i iǧan di řwesṭ nnes.

9 Necc ad as iřiɣ d ijj n řḥiḍ n tmessi

i d as-dd ittennḍen, iqqar SIDI,

u di řwesṭ nnes ad as iřiɣ i uɛuǧi.

10 Deɣyam, deɣyam, arewřem

zi temmurt n ccamal,

ammu i iqqar SIDI,

maɣar Necc bḍiɣ kenniw

am arebɛa n isemmiḍen n ujenna,

ammu i iqqar SIDI.

11 Deɣyat, Ṣihyun, fekket,

cem d tenni izeddɣen

ɣar yeǧis n Babil!’ ”

12 “Maɣar ammu i iqqar SIDI n řɛeskarat:

‘Di ṭṭweɛ n uɛuǧi,

issekk ayi-dd Netta ɣar řegnus

nni zzaysen ttwakeccḍem,

maɣar wenni kenniw i ɣa iḥadan,

iḥada mummu n tiṭṭ inu.

13 Maɣar xzar, Necc ssenhezzeɣ

afus inu xasen,

u nitni ad dewřen d takeccaḍt

n imsexxaren nsen.

Kenniw ad tessnem

aqa issekk ayi-dd SIDI n řɛeskarat.

14 Sřiwřew u farḥ, a yeǧis n Ṣihyun,

maɣar xzar, Necc ad dd-aseɣ

u ad zedɣeɣ di řwesṭ nnem,

ammu i iqqar SIDI.’   

15 ‘Deg wass nni,

ad qqnen waṭṭas n řegnus ɣar SIDI,

u nitni ad iřin d řgens inu.

Necc ad zedɣeɣ di řwest nnem

u ad tessned, aqa SIDI n řɛeskarat

issekk ayi-dd ɣarem.   

16 SIDI ad iṭṭef Yahuda d tasɣart nnes

x temmurt iqeddsen.

Netta ad ifarz Urcalim ɛad.

17 Ejj marra ddat ad isseɣd

zzat i wudem n SIDI,

maɣar Netta ifaq-dd

zi Tzeddiɣt nnes Iqeddsen.’ ”

Tameẓriwt wiss arebɛa- Akehhan ameqqran Yahucaɛ

3

1 Awarni as isscen ayi Yahucaɛ, arrays n ikehhanen. Netta tuɣa ibedd zzat i wudem n lmalak n SIDI. Cciṭan ibedd-dd ɣar ufus afusi n Yacuɛa ḥima ad zzayes isscetca.

2 SIDI inna i cciṭan: “Ad yiři ad cek iɛaqeb SIDI, a cciṭan! Ad cek iɛaqeb SIDI, wenni ifarzen Urcalim! Ma war iǧi Yahucaɛ wanita d ijj n ukeccuḍ qeřɛen t-dd zi tmessi?”   

3 Yahucaɛ tuɣa yarḍ arruḍ iwessxen am ibedd zzat i wudem n lmalak.

4 Xenni iṭṭef Netta deg wawař uca issiweř ak-d yinni ibedden zzat i wudem nnes, inna: “Kksem as arruḍ iwessxen i wanita!” Xenni inna as: “Xzar, Necc kkseɣ zzayek řmuɛṣiyyet nnec u ad cek ssyarḍeɣ s ijj n warruḍ icuwwaren.”   

5 Necc nniɣ: “Ad as qqnen ict n areẓẓet tamezdagt x uzeǧif nnes!” U nitni qqnen as areẓẓet tamezdagt x uzeǧif nnes uca ssyarḍen as arruḍ icuwwaren, am tuɣa lmalak n SIDI ibedd din

6 Xas uca iched lmalak n SIDI i Yahucaɛ, inna:

7 “Ammu i iqqar SIDI n řɛeskarat:

‘Mařa cek tuyured x ibriden inu,

u mařa cek ad teḥḍid tasexxart inu,

xenni ad tessuyured

uřa d Taddart inu s řḥeqq

u ad tiřid d ameḥḍay n řemraḥat inu,

u Necc ad ac wceɣ

ad tzemmared ad traḥed ad tadfed

jar inni da ibedden.

8 Xenni seř, Yahucaɛ,

cek, arrays n ikehhanen,

cek d imeddukkař nnec,

inni iqqimen zzatek,

maɣar nitni d ict n řeɛřamet n utebhet,

maɣar xzar, Necc ad dd-awyeɣ

Amsexxar inu, ‘AƔEDDU’.   

9 Maɣar xzar, aẓru,

wenni din ssarseɣ zzat i Yahucaɛ,

x weẓřu nni xezzarent sebɛa n tiṭṭawin.

Xzar, Necc ad dayes neqceɣ

taneqqact nnes,

ammu i iqqar SIDI n řɛeskarat,

u Necc ad kkseɣ

řmuɛṣiyyet n temmurt-a

deg ijj n wass!

10 Deg wass nni, iqqar SIDI n řɛeskarat,

ad tɛarḍem ijj i wenneɣni

sadu tzayart u sadu wartu.’ ”

Tameẓriwt wiss xemsa - Řqendiř d tnayen n tzitunin

4

1 Lmalak nni kidi issawařen, iɛqeb-dd uca issfaq ayi-dd am mammec dd-ssfaqan ijj n weryaz zeg yiḍeṣ nnes.

2 Netta inna ayi: “Min teẓrid?” Necc nniɣ: “Necc ẓriɣ, u xzar, ijj n řqendiř n wureɣ marra, u aqa din ijj n ṭṭebṣi n zzect x uzeǧif nnes u xas sebɛa n řefnarat, sebɛa sennej i sebɛa n ibuḍen i řefnarat i iǧan x uzeǧif nnes

3 u zzates aqa din tnayen n izemmuren, ijj ɣar uɣezdis afusi n ṭṭebṣi n zzect u ijj ɣar uzeřmaḍ nnes.”

4 Necc arriɣ-dd u ssiwřeɣ ak-d lmalak nni kidi issawařen, nniɣ: “Sidi inu, min ɛnant tmesřayin-a?”

5 Lmalak nni kidi issawařen, yarra-dd, inna ayi: “Ma war tessined cek, min ɛnant tmesřayin-a?” Necc nniɣ: “Lla, a sidi inu!”

6 Xenni yarra-dd uca issiweř-dd akidi, inna: “Wa d awař n SIDI i Zarubbabil, awař nni iqqar: ‘War iǧi s jjehd uřa s lɛunf, maca ad yiři s Arruḥ inu!’, ammu i iqqar SIDI n řɛeskarat.   

7 Min teɛnid cek, a adrar ameqqran? Ad tdewřed d ict n řwaṭa zzat i wudem n Zarubbabil, maɣar netta ad dd-issuffeɣ aẓru n nnej s iɣuyyan ijehden: ‘Arḍa, arḍa ad ɣares yiři!’ ”

8 Yusa-dd ɣari wawař n SIDI, inna:

9 “Ifassen n Zarubbabil ssarsen dsas i Taddart-a, ifassen nnes ad tt kemmřen, maḥend ad tessnem aqa SIDI n řɛeskarat issekk ayi-dd ɣarwem.

10 Maɣar man wen isseḥqaran ass n tmesřayin timeẓyanin? Sebɛa n tiṭṭawin nni ggur ad farḥen, xmi ɣa ẓaren aẓru n teɣmart deg ufus n Zarubbabil, aqa atent tiṭṭawin n SIDI nni ittekken marra tammurt.”

11 Necc arreɣ-dd, nniɣ as: “Mana tnayen n izemmuren nni din ɣar uɣezdis afusi d uẓermaḍ n řqendiř?”

12 Arniɣ ṭṭfeɣ deg wawař, nniɣ as: “Min ɛnan tnayen n řefruɛ n uzemmur nni iǧan sennej i tnayen n iqudas n wureɣ, d yinni ittfarraɣen zzect s tinta nnes n wureɣ s tnayen n iqudas nni?”

13 Netta issawař-dd ɣari, inna: “Ma war tessined cek min ɛnan ina?” Necc nniɣ: “Lla, a sidi inu!”

14 Xenni inna: “Ina d tnayen n iḥenjiren i ittwadehnen s zzect nni ibedden zzat i Sidi n marra tammurt.”

Tameẓriwt wiss setta - Adlis ittwannḍen iṭṭawen

5

1 Ssgeɛɛdeɣ tiṭṭawin inu twařa nneɣni uca ẓriɣ, u xzar, aqa din ijj n wedlis ittwannḍen iṭṭaw.

2 Netta inna ayi: “Min tᵉttwařid cek?” Necc nniɣ: “Necc ttwařiɣ ijj n wedlis ittwannḍen iṭṭaw s yijj n tuzzeggart n ɛicrin n iɣaǧen d ict n tiru n ɛecra n iɣaǧen.”

3 Xenni inna ayi: “Ta d nneɛřet nni i ɣa iffɣen x marra tammurt. Maɣar marra wenni i ɣa yacaren, ad ittwaqḍeɛ zi ssibbet n min yuran x uɣezdis-a u kuř ijj wenni i ɣa ijjaǧen ẓur ad ittwaqḍeɛ zi ssibbet n min yuran x uɣezdis nneɣni.

4 Necc ad arreɣ nneɛřet ad dd-teffeɣ, ammu i iqqar SIDI n řɛeskarat, ḥima ad dd-tas di taddart n uceffar u di taddart n yinni ittjaǧan ẓur s Yisem inu. Nettat ad tessens di řwest n taddart nnes u nettat ad tt yecc s ukeccuḍ nnes d iẓra nnes.”

Tameẓriwt wiss sebɛa - Tamɣart di ifa

5 Iffeɣ-dd lmalak nni kidi issawařen, inna ayi: “Sgeɛɛed tiṭṭawin nnec u xzar min din dd-ittbanen!”

6 Necc nniɣ: “Manawya?” Netta inna: “Wa d řmud n ifa nni dd-ittbanen.” Xenni inna: “Ta d furma nsen x marra tammurt.”

7 U xzar, aqa tᵉttwassgeɛɛed tqebbart n řexfif d taqurarirt u teqqim ict n temɣart di řwesṭ n ifa.

8 Netta inna: “Ta d taɛeffant!” uca inḍar i-tt ɛawed deg ifa nni uca inḍar aẓru n řexfif x uqemmum nnes.

9 Necc ssgeɛɛdeɣ tiṭṭawin inu uca ẓriɣ, u xzar tnayen n temɣarin usint-i-dd ɣar zzat u asemmiḍ iccur afriwen nsent. Nitenti tuɣa ɣarsent afriwen am wafriwen n ubellarj u nitenti ssgeɛɛdent ifa nni jar temmurt d ujenna.

10 Xenni nniɣ i lmalak nni kidi issawařen: “Mani ɣa raḥent ak-d ifa-ya?”

11 Netta inna ayi: “Maḥend ad as bnan ict n taddart di temmurt n Cinar. Mařa tᵉttwakemmeř, ad tᵉttwassbedd din deg wemcan nnes.”

Aneggar n tmeẓriwt wiss amezwaru - Arebɛa n ikarruten

6

1 Necc ssgeɛɛdeɣ tiṭṭawin inu twařa nneɣni, u xzar, aqa arebɛa n ikarruten ffɣen-dd zi jar tnayen n idurar u idurar nni tuɣa d idurar n nnḥas.

2 Ɣar ukarru amezwaru tuɣa din iysan d izeggʷaɣen, ɣar ukarru wiss tnayen iysan d ibarcanen,

3 ɣar ukarru wiss třata iysan d icemřařen u ɣar ukarru wiss arebɛa iysan d iqarqacen, aqa aten d iysan jehden.

4 Necc arriɣ-dd, nniɣ i lmalak nni kidi issawařen: “Min ɛnan ina, a sidi inu?”

5 Yarra-dd lmalak, inna ayi: “Ina d arebɛa n isemmiḍen n ujenna nni dd-itteffɣen zi mani bedden zzat i SIDI n marra tammurt.

6 Inni s iysan ibarcanen ad ffɣen ɣar temmurt n Ccamal u iysan icemřařen ad ten ḍeffaren, uca iysan iqarqacen ad ffɣen ɣar temmurt n Ljanub.”

7 Iysan ijehden ffɣen, arzun ad ẓwan tammurt, maɣar Netta inna: “Ffɣem, ẓwam tammurt!” U nitni ẓwan temmurt.

8 Netta iřaɣa ayi-dd, inna: “Xzar, iysan nni iffɣen ɣar temmurt n Ccamal, aqa ssareyyḥen Arruḥ inu di temmurt n Ccamal.” □  

Ttaj i ukehhan ameqqran

9 Yusa-dd ɣari wawař n SIDI, inna:

10 “Ksi tiwhibin zeg ayt n lmenfa, zi Ḥalim, Ṭubiya d Yadaɛya u ruḥ dinni uřa d cek deg wass nni u adef ɣar taddart n Yuciya, mmis n Ṣafanya, ɣar taddart i ɣares dd-yusin zi Babil. □  

11 Ksi nnuqart d wureɣ, egg zzaysen ttijan u sars i-ten x uzeǧif n Yahucaɛ, mmis n Yahuṣadaq, arrays n ikehhanen,

12 u siweř akides, ini as:

‘Ammu i iqqar SIDI n řɛeskarat: Xzar, ijj n weryaz, ‘AƔEDDU’ d Isem nnes. Netta ad dd-iffeɣ zeg wemcan nnes u Netta ad ibna Zzawect Tameqqrant n SIDI.

13 Netta ad ibna Zzawect Tameqqrant n SIDI u ad yarḍ lɛaḍama. Netta ad iqqim u ad iḥkem x řɛarc nnes u Netta ad yiři d akehhan x řɛarc nnes u ad yiři jar asen ccwar s řehna.’

14 Ttijan ad iřin i Ḥalim, Ṭubiya, Yadaɛya d Ḥayn, mmis n Ṣafanya, d řidaret di Zzawect Tameqqrant n SIDI. □  

15 Zi řaggʷaj ad dd-asen iwdan u nitni ad bnan Zzawect Tameqqrant n SIDI u kenniw ad tessnem aqa SIDI n řɛeskarat issekk ayi-dd ɣarwem. Aya ad imsar, mařa kenniw tᵉttesřam s tidett ɣar tmijja n SIDI, AREBBI nwem.”   

□ 

6:8 ssareyyḥen Arruḥ inu - man aya ixs ad yini belli řḥukm nni ssiwḍen iysan ibarcanen x Temmurt n Ccamal issjjiwen Arruḥ n Arebbi. Aqa řḥakamat nnes iseggden umi Netta d Amsegged.

□ 

6:10 Ṣafanya - isem-a wanita ixs ad yini ‘wenni t issnuffaren SIDI’.

□ 

6:14 Ḥayn - ixs ad yini ‘řxaḍar’.

Iseqsiten x ussan n uẓummi - Awař amezwaru n SIDI

7

1 Imsar deg useggʷas wiss arebɛa n ujeǧid Dariyus, řami dd-yusa wawař n SIDI ɣar Zakariyya, deg wass wiss arebɛa n uyur wiss tesɛa, deg uyur n Kisluw,

2 aqa issekk řgens n Bayt-Il Caraṣir d Rajam-Malik d yeryazen nnes maḥend ad ttaren arḍa zzat i wudem n SIDI,

3 umi ssawařen ak-d ikehhanen, inni iǧan di Taddart n SIDI n řɛeskarat, u ak-d inabiyyen, qqaren: “Ma ad arniɣ deg uyur wiss xemsa ad ruɣ u ad ɛezřeɣ ixef inu am mammec t tteggeɣ řexxu ɛad aṭṭas n iseggʷusa?”

4 Yusa-dd ɣari wawař n SIDI n řɛeskarat, inna:

5 “Siweř ak-d marra řgens u ak-d ikehhanen, ini: Řami kenniw tẓummem u tewtim x idmaren nwem zeg wecḍan, deg uyur wiss xemsa u deg uyur wiss sebɛa, u man aya řexxu ɛad aṭṭas n iseggʷusa, ma tẓummem kenniw xenni i Necc, s tidett i Necc?

6 Řami teccim u řami teswim, ma war ticcim i yixef nwem u ma war tiswim i yixef nwem?

7 Ma war tuɣi iřiq ad yiři zi ssibbet n wawařen i ijja SIDI ad ttwabarrḥen s ufus n inabiyyen n zic umi tuɣa teqqim Urcalim ɛad s imezdaɣ di řhudnet ak-d tneddam i d as dd-innḍen, u řami tuɣa ɛad imezdaɣ di Tammurt n Ljanub u di Temmurt Iwaṭan?”

8 Yusa-dd wawař n SIDI ɣar Zakariyya, inna:

9 “Ammu i iqqar SIDI n řɛeskarat, i iqqaren: ‘Ḥekmem s ijj n řḥukm iseggden u ggem s tmexsiwt icewwaren d arreḥmet ijj ak-d wenneɣni.

10 War ḥeṣṣarem tajjač uřa d ayujiř niɣ řbarrani uřa d ameẓřuḍ, u war ttejjim uřa d ijj ad ixarreṣ di řɣar ḍidd i umas deg wuř nnes!’   

11 Maca nitni ugin ad wcen taynit u nitni ggin marra s řmeqřub u bellɛen imezzuɣen nsen, ḥima war ttesřin.

12 Nitni ssqesḥen uř nsen am yijj n umesmir, maḥend war ttesřin Ccariɛa d wawařen nni dd-issekk SIDI n řɛeskarat s Arruḥ nnes s ufus n inabiyyen n zic, ařami dd-yusa ijj n uduqqez d ameqqran n weɣḍab n SIDI n řɛeskarat.

13 Aqa imsar am mammec iřaɣa Netta zic, maca nitni war sřin ca. S uyenni řaɣan řexxu nitni u Necc war ttesřiɣ ca, iqqar SIDI n řɛeskarat.   

14 Necc ad ten zuzzareɣ x marra řegnus nni tuɣa war ssinen u awarni asen ad tᵉttwaxarreb temmurt, uřa d ijj ɛad war xas iẓekkwi u uřa d ijj ɛad war dd-iddikkwiř. Nitni arrin tammurt iɛizzen d ict n řqecɛet n unexřiɛ.’ ”

Awař wiss tnayen n SIDI - SIDI ad ibarek Urcalim

8

1 Yusa-dd ɣari wawař n SIDI n řɛeskarat, inna:

2 “Ammu i iqqar SIDI n řɛeskarat: ‘S wasam d ameqqran usmeɣ zi Ṣihyun, s wesɛar tameqqrant usmeɣ di ṭṭweɛ nnes.’  

3 Ammu i iqqar SIDI: ‘Necc ɛeqbeɣ-dd ɣar Ṣihyun u ad zedɣeɣ di řwesṭ n Urcalim uca Urcalim ad as řaɣan ‘Tandint n tidett!’, u adrar n SIDI n řɛeskarat ad as inin ‘Adrar Iqeddsen!’   

4 Ammu i iqqar SIDI n řɛeskarat: ‘Ad iřin ɛawed iwessura d twessura deg wazzayen n Urcalim. Kuř aryaz ad ɣares tiři teɣɣarct nnes deg ufus nnes zi ssibbet n waṭṭas n wussan i ɣa iddar.

5 Azzayen n tendint ad dewřen ccuren s iḥenjiren d tḥenjirin i ittiraren deg wazzayen nnes.’

6 Ammu i iqqar SIDI n řɛeskarat: ‘Maɣar d řeɛjeb qaɛ di tiṭṭawin n min iqqimen n řgens-a deg wussan nni, ma ad yiři aya uřa i Necc d řeɛjeb qaɛ?’, iqqar SIDI n řɛeskarat.

7 Ammu i iqqar SIDI n řɛeskarat: ‘Xzarem, Necc ad ssnejmeɣ řgens inu zi temmurt n wenqar n tfuct u zi temmurt n uɣeǧi n tfuct,

8 u Necc ad ten awyeɣ din ḥima ad zedɣen di Urcalim. Nitni ad iřin d řgens i Necc u Necc ad iřiɣ d AREBBI i nitni, di tidett u di tsegda.’

9 Ammu i iqqar SIDI n řɛeskarat: ‘Meḥḍem ifassen nwem, kenniw inni isřin deg wussan-a awařen-a zeg uqemmum n inabiyyen nni din iǧan deg wass nni di ittwassars dsas n Taddart n SIDI n řɛeskarat, maḥend ad xas tᵉttwabna Zzawect Tameqqrant zi jdid.

10 Maɣar qbeř i wussan nni war iqqim walu zi řmunet n bnadem u ict n řebhimet war dd-tᵉttawi walu u wenni dd-iffɣen d wenni dd-idewřen, war yiwi řaman zi ssibbet n řeɛdu, maɣar Necc ssekkareɣ kuř ijj x jjar nnes. □  

11 Řexxu maca Necc war ttiřiɣ i min iqqimen n řgens-a am wussan imezwura, iqqar SIDI n řɛeskarat.

12 Maɣar zzariɛet n řehna, tazayart, ad tewc řɣiǧet nnes u tammurt ad tewc ṣṣabet nnes u ajenna ad iwc nnda nnes u Necc ad wceɣ marra aya d tasɣart i min iqqimen n řgens-a.

13 Ad imsar, aqa am mammec tuɣa kenniw d nneɛřet jar regnus, kenniw, a taddart n Yahuda d taddart n Israil, aqa Necc ad kenniw ssnejmeɣ u ad iřiɣ d lbaraka i kenniw. War tteggʷedem, meḥḍem ifassen nwem!’

14 Maɣar ammu i iqqar SIDI n řɛeskarat: ‘Am mammec Necc xarrṣeɣ ad awem ggeɣ řɣar, řami d ayi ssfugmen řejdud nwem, ammu i iqqar SIDI n řɛeskarat, u Necc war ndimeɣ zi man aya,

15 ammu i dd-dewřeɣ Necc řexxu ad xarrṣeɣ deg wussan-a maḥend ad ggeɣ řxar di Urcalim u di taddart n Yahuda. War tteggʷedem ca!

16 Tina d timesřayin i kenniw ittxeṣṣan ad tent teggem: Siwřem tidett kuř ijj ak-d jjar nnes, carrɛem di tewwura nwem s tidett u s yijj n řḥukm iřiqqen.   

17 War ttejjim ad ixarreṣ ijj n weryaz di řɣar x jjar nnes u war ttexsem tajaǧit ẓur, maɣar Necc carrheɣ marra aya!’, iqqar SIDI.”   

18 Yusa-dd ɣari wawař n SIDI n řɛeskarat, inna:

19 “Ammu i iqqar SIDI n řɛeskarat: ‘Aẓummi n uyur wiss arebɛa u aẓummi n uyur wiss xemsa u aẓummi n uyur wiss sebɛa u aẓummi n uyur wiss ɛecra ad dewřen d řefraḥet u d warceq i taddart n Yahuda. Ad iřin d řeɛyudat cnan. Xsem tidett d řehna!’

20 Ammu i iqqar SIDI n řɛeskarat: ‘Aqa řegnus uřa d imezdaɣ n waṭṭas n tneddam ad dd-asen ɛad danita!   

21 Imezdaɣ n ict n tendint ad raḥen ɣar imezdaɣ n ict n tendint nneɣnit, ad inin: Jjem aneɣ ad neṭṭef abrid ḥima ad nettar zzat i wudem n SIDI u ḥima ad narzu SIDI n řɛeskarat. Uřa d necc ad raḥeɣ.

22 Aṭṭas n iyduden d waṭṭas n řegnus ijehden ad dd-asen ḥima ad arzun x wudem n SIDI n řɛeskarat di Urcalim u ḥima ad ttaren arḍa zzat i wudem n SIDI.’

23 Ammu i iqqar SIDI n řɛeskarat: ‘Deg wussan nni ad imsar, aqa ɛecra n yeryazen, zi marra tutlayin n řegnus ad ṭṭfen, wah, ad ṭṭfen abeḥřuř n ijj n weryaz d Uday, ad inin: ‘Neccin ad nraḥ akidwem, maɣar nesřa aqa AREBBI akidwem!’ ”

□ 

8:10 kuř ijj x jjar nnes - s Tɛibranit ‘aryaz x jjar nnes’.

9

1 Řḥukm issaggʷaden n wawař n SIDI x temmurt n Ḥadrax,

řḥukm nni yarsan x Dimacq.

“Maɣar SIDI iḥeṭṭa x bnadem

u x marra tiqebbař n Israil,

2 uřa x Ḥamat i-tt-dd-iřesqen,

x Ṣur d Ṣidun,

waxxa nitenti d timiɣisin aṭṭas.

3 Tebna Ṣur ijj n lbaraj i yixef nnes

u teyru nnuqart am tɛejjajt

d wureɣ iqquren am ubeǧaɛ n imesraq.

4 Xzar, Sidi inu ad tt iṭṭef,

ad iwwet lbaraj nnes ɣar řebḥar,

uca ad tt tecc tmessi.”

5 “Ackelun ad tt tẓar, ad tedweř teggʷed,

ammu uřa d Ɣazza, ad tarjij aṭṭas,

uřa d Ɛaqrun, maɣar ad ifceř uraji nnes.

Ad ittwateḥḥa ujeǧid zi Ɣazza

u di tandint n Acqalun

war dayes tzeddeɣ ɛad uřa d ijjen.

6 Mmis n řeḥram ad izdeɣ di Acdud

u Necc ad teḥḥiɣ nnfaxet n Ifilisṭiniyyen. □  

7 Necc ad ksiɣ idammen zeg uqemmum nnes

uřa d nnɛawat zi jar tiɣmas nnes

u ammu i ɣa iqqim uřa d netta

i AREBBI nneɣ.

Netta ad yiři am yijj n wemɣar di Yahuda

u Ɛaqrun am yijj n Uyabusi.

8 Necc ad ggeɣ řmargeḥ inu

deg wenneḍ n Taddart inu,

ḍidd n wenni i ɣa iẓwan

u ḍidd n wenni dd ɣa idewřen,

ḥima wenni iḥeṣṣaren

war xas iɛeddu ca ɛad,

maɣar řexxu ẓřiɣ t s tiṭṭawin inu.”

Ajeǧid i dd ɣa yasen n Siḥyun

9 “Farḥ, a yeǧis n Ṣihyun,

sřiwřew, a yeǧis n Urcalim!

Xzar, Ajeǧid nnem yusa-dd ɣarem,

Netta d amsegged

u aqa yarḍ arruḍ n usenjem,

Netta d amwaḍeɛ,

inya x ijj n weɣyuř,

x ijj n wezɛuq, asnus n ict n teɣyuč.

10 Necc ad qḍiɣ ikarruten n umenɣi

zi Ifrayim

uřa d iysan zi Urcalim.

Ad ittwaqřeɛ uřa d řqews n umenɣi.

Netta ad ibarreḥ s řehna i regnus

u ṣṣulṭa nnes ad tiři

zi řebḥar ař řebḥar,

zeg iɣzar n Lfuraṭ

ař ineggura n temmurt.”

11 “Wah uřa d cem, a yeǧis n Ṣihyun,

zi ssibbet n idammen n Řɛahd nnem

fekkeɣ-dd imeḥbas nnem

zeg wanu yuẓɣen i war di ǧin waman.   

12 Ɛeqbem ɣar lburj nwem,

kenniw imeḥbas inni ɣar iǧa řayas.

Uřa d ass-a Necc ttbarrḥeɣ:

Aqa Necc ad ɣarem dd-arreɣ

tnayen n tseqqar,

13 maɣar Necc ad meḥḍeɣ Yahuda

am ijj n řqews

u ad ggeɣ Ifrayim x řqews.

Necc ad ssekkareɣ

iḥenjiren nnem, a Ṣihyun,

ḍidd i iḥenjiren nnec, a Yawan,

u Necc ad cek arreɣ

am ssif n ijj n bu-teɣruḍt.” □  

14 “SIDI ad iban sennej nsen

u fřitcat nnes ad iřint

ttwessgent am wassam

u Sidi inu, SIDI,ْ

ad isuḍ deg uyicc n icarri,

ad yuyur ak-d tḥaryaḍin

n usemmiḍ n ljanub.   

15 SIDI n řɛeskarat ad ten issduriy.

Nitni ad ccen,

ad ddzen iẓra n iǧiy uca ad swen,

ad ggen ddriz am ɣar binu

u ad dewřen ccuren

am ṭṭawya n urucci,

am tɣemmar n uɛalṭar.

16 SIDI, AREBBI nwem

ad ten issenjem deg wass nni

am wuǧi n řgens nnes,

maɣar nitni amecnaw iẓra iɣřan

x ijj n ttaj igellden

ittissiqen x temmurt nnes.

17 Maɣar mechař imɣar ad yiři řxar nnes

u mechař imɣar ad yiři waẓři nnes!

Imendi ad isseɣmi iḥudriyyen

uřa binu n jdid tiɛzariyyin.”

□ 

9:6 ad teḥḥiɣ - s Tɛibranit ‘ad qeḍɛeɣ’.

□ 

9:13 Yawan - ixs ad yini Lyunan n zic.

Aɛdař n Yahuda d Israil

10

1 “Ttarem anẓar zi SIDI,

di řweqt n wenẓar n tefsut.

SIDI ittegg assamen,

wah, Netta ad asen iwc

ibuda n wenẓar,

i kuř ijj n wefsu deg iyyar. □  

2 Maɣar řexyařat n l’aṣnam ssawařen řɣecc,

u igezzanen ttwařan ixarriqen

u nitni ttɛawaden tirja icemmten,

nitni ssfewwajen s řeɛwin.

X uya i ttwassiggʷejen am wuǧi,

ttwaḥṣaren, minzi ameksaw war din iǧi.” □    

3 “X imeksawen yarɣa weɣḍab inu

u Necc ad xeǧṣeɣ iɣayḍen,

maɣar SIDI n řɛeskarat

ad issijj x tḥimart nnes,

x taddart n Yahuda,

u Netta ad ten isedd

am uyis nnes ittissiqen ɣar umenɣi.

4 Zzayes aẓru n teɣmart,

zzayes řewted,

zzayes řqews n umenɣi,

ad zzayes dd-ffɣen xenni

marra imzeyyaren jmiɛ.   

5 Nitni marra ad dewřen

am ayt n bu-teɣruḍt

inni deg umenɣi ad ɛefsen

x ubeǧaɛ di zznaqi.

Wah, nitni ad mmenɣen,

maɣar SIDI ad yiři akidsen,

u nitni ad seḍḥan inni inyin x yeysan.

6 Necc ad ssjehdeɣ taddart n Yahuda

u ad ssnejmeɣ taddart n Yusuf

u Necc ad asen wceɣ tazeddiɣt,

maɣar Necc arreḥmeɣ daysen

u nitni ad iřin axmi Necc

war ten nḍareɣ,

maɣar Necc d SIDI, AREBBI nsen,

u Necc ad ɣarsen sřeɣ.”

7 “Inni n Ifrayim ad iřin

am yijj n bu-teɣruḍt

u uř nsen ad ifarḥ am ɣar binu,

u iḥenjiren nsen

ad t ẓaren u ad farḥen,

uř nsen ad ifarḥ di SIDI.

8 Necc ad xasen ṣeffareɣ

u ad ten ssmuneɣ,

maɣar Necc fdiɣ ten,

u nitni ad dd-dewřen deg waṭṭas,

am mammec ten tuɣa deg waṭṭas.

9 Necc ad ten zarɛeɣ jar řegnus

u nitni ad ayi idaren

di jjwayeh iggʷejjen.

Xenni ad ddaren ak-d iḥenjiren nsen

uca ad dd-dewřen.   

10 Necc ad ten jjeɣ ad dd-ɛeqben zi Misřa,

ad ten dd-ssmuneɣ zi Accur

u ad ten dd-awyeɣ ɣar temmurt n Jilɛad

u ɣar Lubnan,

maca aya war ten ittqeddi.   

11 Netta ad iẓwa řebḥar n řeḥṣaret nsen

u ad iwwet řemwaj n řebḥar

u marra imucan yuǧɣen

n iɣzar n Nil ad aẓɣen.

Nnfaxet n Accur ad tᵉttwasswaḍeɛ,

u azeǧaḍ n Misřa ad ittwaweddar.

12 Necc ad ten ssjehdeɣ di SIDI

u nitni ad uyuren deg Yisem nnes!”,

ammu i iqqar SIDI.

□ 

10:1 anẓar n tafsut - anẓar n tefsut di Ccarq Ameřwasu iccat qbeř řweqt n tmeyra deg uyur n mars d wavril.

□ 

10:2 ameksaw - niɣ ‘aniči’.

Ameksaw Aṣebḥan d yimeksawen iɛeffanen d umeksaw abuhaři

11

1 “Arzem tiwwura nnec, a Lubnan,

maḥend timessi ad tecc tineglin nnec.

2 Ru, a tacejjart n umerzi,

maɣar tangelt tewḍa,

maɣar ticejjura nni ijehden

ttwareddǧent!

Rut, a ticejjura n řbeǧuḍ n Bacan,

maɣar azɣar immcubbcen iwḍa.” □  

3 “Sřem i řḥess n tɣuyyit n imeksawen,

maɣar aɛuǧi nsen ittwareddeǧ,

sřem i řḥess n uzehhar

n weyraden imeẓyanen,

maɣar řɛezz n L’Urdun ittwareddeǧ.”

4 “Ammu i iqqar SIDI, AREBBI inu: ‘Arwes uǧi nni umi ɣa ɣarṣen,

5 inni ten imellken neqqen ten břa ma ad ttwaɛaqben, inni ten imellken zzenzen ten, qqaren: Ad ittwabarek SIDI, aqa necc dewřeɣ ɣari agřa! Imeksawen nsen war d asen zziǧizen.’ ”

6 “Xenni Necc war d ayi zziǧizen ɛad imezdaɣ n temmurt, iqqar SIDI. Xzar, Necc ad wceɣ i iwdan kuř ijj deg ufus n jjar nnes u deg ufus n ujeǧid nnes, u nitni ad ɛefsen x temmurt u Necc war ten ttfekkeɣ ca zeg ufus nsen.”

7 “Necc arewseɣ uǧi tinni umi ɣa ɣarṣen, maɣar nitenti d uǧi ittwaḥsaren. Necc ksiɣ i Yixef inu tnayen n tᵉɣɣaryen. Ict ggiɣ as ‘Řxaḍar!’ u tenneɣni ggiɣ as ‘Taɣruḍt!’, u ammu i arwseɣ Necc uǧi.”

8 “Deg ijj n uyur tteḥḥiɣ třata zeg imeksawen. Řeɛmar inu war izemmar ad ten tarbu ɛad uca uřa d řeɛmar nsen icarh ayi ɛawed.

9 Necc nniɣ: Necc war kenniw arekkwseɣ! Min immuten, ejj i-t ad immet u min ihellken, ejj i-t ad ittwahellek, u jjem inni iqqimen ad ccen aysum ijj n wenneɣni.

10 Necc ksiɣ taɣɣarct inu ‘Rxaḍar’, uca arẓiɣ tt maḥend ad arẓeɣ ammu řɛahd inu nni ggiɣ ak-d marra řegnus.

11 Deg wass nni idweř řɛahd yarreẓ u ammu i ssnen wuǧi ittwaḥṣaren nni d ayi iḥeṭṭan, aqa aya tuɣa d ijj n wawař n SIDI.”

12 “Necc nniɣ asen: ‘Mařa aya mliḥ di tiṭṭawin nwem, wcem ayi řmunet inu, u mařa lla, jjem t!’ Xenni weznen řmunet inu: třatin n řweznat n nnuqart.   

13 Xenni inna ayi SIDI: ‘Nḍar řmunet nni ɣar bu-třaxt, ttaman nni ‘iṣebḥen’ inni d ayi ggin ttaman!’ U necc ksiɣ třatin n řweznat n nnuqart uca nḍareɣ tent ɣar bu-třaxt di Taddart n SIDI.

14 Řexdenni arẓiɣ Necc taɣɣarct inu nneɣni tenni ggiɣ as ‘Taɣruḍt’ maḥend ad arẓeɣ ammu tawmat jar Yahuda d Israil.”

15 “SIDI inna ayi: ‘Ksi twařa nneɣnit dduzan n ijj n umeksaw abuhaři,

16 maɣar Necc ad jjeɣ ad dd-ikkar ijj n umeksaw di temmurt: min iruḥen war yarezzu, min imṭarrcen war t yarezzu, min yarẓen war t issgenfi u min iqqimen ibedd, war t iḥeṭṭi netta. Maca netta ad yecc aysum n řebhayem iṣeḥḥen u ad asent ikkes ticeḍyin.’ ”

17 “Uct x umeksaw i war isekkwin,

wenni isemmḥen deg wuǧi!

Ssif ad dd-iɛdu x uɣiř nnes

u x tiṭṭ nnes tafusect.

Aɣiř nnes ad yaẓeɣ marra,

u tiṭṭ nnes tafusect ad teɛmec marra!”   

□ 

11:2 azɣar - niɣ ‘řɣabet’ niɣ ‘tazgant’. amerzi - niɣ ‘ameḍzi’.

Řeḥṣaret d ufekki d tɣuyyit n wecḍan n Urcalim

12

1 Řḥukm issaggʷaden n wawař n SIDI x Israil. SIDI issawař, Netta d wenni ittbezzaɛen ajenna u issrusa dsas n temmurt u issbedda arruḥ n bnadem di daxeř nnes:

2 “Xzarem, Necc ad ggeɣ Urcalim d ṭṭebṣi n udewwex i marra řegnus i d as dd-innḍen uca ad dd-yas ṭṭebṣi nni uřa x Yahuda ɣar řeḥṣaret n Urcalim.

3 Deg wass nni ad imsar aqa Necc ad arreɣ Urcalim d ijj n weẓru ideqřen i marra řegnus. Marra inni yarezzun ad t ssgeɛɛden, ad ssyezmen ixef nsen aṭṭas u marra řegnus n ddunect ad ttwassmunen ḍidd nnes.

4 Deg wass nni, iqqar SIDI, ad wteɣ marra iysan s arjef d imnayen nnes s tubbuheřya, maca ad qqimeɣ arezzmeɣ tiṭṭawin inu x taddart n Yahuda, xmi i ɣa wteɣ marra iysan n řegnus s tuddarɣeč.

5 Imgewwaden n Yahuda ad inin deg wuř nsen: ‘Imezdaɣ n Urcalim ad iřin d jjehd inu s ufus n SIDI n řɛeskarat, AREBBI nsen!’

6 Deg wass nni ad ggeɣ imgewwaden n Yahuda am yijj n řmejmar n tmessi di taffa n ukeccuḍ u am yijj n weṣfeḍ jar tiqebbiḍin n imendi u nitni ad ffzen marra řegnus i d asen dd-innḍen, ɣar yefus u ɣar uzeřmaḍ, uca Urcalim ad teqqim ɛad deg wemcan nnes, di Urcalim.

7 SIDI ad issenjem amezwar iqiḍan n Yahuda ḥima ccan n taddart n Dawud d ccan n imezdaɣ n Urcalim war iddikkwiř d ameqqran aṭṭas qibač i Yahuda.

8 Deg wass nni ad issduriy SIDI imezdaɣ n Urcalim.

Deg wass nni ad yiři wenni i ɣa innqarḍen jar asen am Dawud uca taddart n Dawud ad tiři am AREBBI, am lmalak n SIDI zzat i wudem nsen.

9 Deg wass nni ad imsar, aqa Necc ad rekkzeɣ ad mḥiɣ marra řegnus i dd ɣa yasen i řeḥṣaret ɣar Urcalim.

10 Maca ad farrɣeɣ Arruḥ n arḍa d tẓaǧitin x taddart n Dawud u x imezdaɣ n Urcalim u nitni ad ɣari dd-xzaren wenni di ssnuqqben. Nitni ad xas wten ayejdur am wtin agejdur x uyenni n mmis u ad xas ceḍnen s terzugi am wenni ittecḍinen x řmewt n mmis amenzu.   

11 Deg wass nni ad tiři tɣuyyit n wecḍan temɣar di Urcalim, am tɣuyyit n wecḍan n Hadad-Rimmun di teɣzurt n Majiddun.   

12 Tammurt ad tesɣuy zeg wecḍan, kuř řaǧ weḥḥdes.

Řaǧ n taddart n Dawud weḥḥdes

d temɣarin nsen weḥḥedsent,

řaǧ n taddart n Natan weḥḥdes

d temɣarin nsen weḥḥedsent.

13 Řaǧ n taddart n Lawi weḥḥdes

d temɣarin nsen weḥḥedsent,

řaǧ n Cimɛi weḥḥdes

d temɣarin nsen weḥḥedsent.

14 Marra řaǧat nneɣni, kuř řaǧ weḥḥdes uřa d timɣarin weḥḥedsent.”

Asefṣi d usizdeg n Urcalim

13

1 “Deg wass nni ggur ad tedduqqez ict n tařa i taddart n Dawud uřa i imezdaɣ n Urcalim, ḍidd i ddenb u ḍidd i řexmej.

2 Deg wass nni ad imsar, ammu i iqqar SIDI n řɛeskarat, Necc ad teḥḥiɣ ismawen n řexyařat n l’aṣnam zi temmurt, ḥima war xasen ɛeqqřen ɛad. Uřa d inabiyyen d buḥbeř amengus ad ten ssuffɣeɣ zi temmurt. □    

3 Ad imsar, mařa ca n ijjen ad inebba, belli babas d yemmas inni t-i-dd ijjin, ad as inin: ‘Cek war ttɣimid teddared, maɣar cek tessiwřed ixarriqen deg isem n SIDI!’ Babas d yemmas inni t-i-dd ijjin, ad t ssnuqqben xmi ɣa inebba.   

4 Deg wass nni ad imsar aqa inabiyyen ad seḍḥan, kuř ijj x řewḥiy nnes i itwařa xmi tuɣa inebba. Nitni war ttiriḍen ca apartessu n ccɛar n inabiyyen maḥend ad ssxarrqen.

5 Netta ad yini ‘Necc war ǧiɣ d anabi, necc d ijj n weryaz wenni ittfeǧḥen iyyar, minzi ikseb ayi ijjen zi temẓi inu.’

6 Ad as inin: ‘Min ɛnan xenni iyezzimen-a deg ifassen nnec?’, ad yini netta: ‘Ammu i wtin ayi di taddart n imɛizzen inu.’ ”

7 “Ssif, kkar x Umeksaw inu u x weryaz nni iǧan d amɛacar inu!, ammu i iqqar SIDI n řɛeskarat. Wwet Ameksaw inu uca xenni ad immsebḍa wuǧi, maca Necc ad arreɣ afus inu ɛawed i useřqi tiwwa imuqřiřen.”   

8 “Ad imsar di tammurt marra, iqqar SIDI, aqa tnayen n izeynat ad ttwaqeḍɛen u nitni ad ssuffɣen buḥbeř, maca azyen wiss třata ad dayes iqqim.

9 Azyen wiss třata ad t nḍareɣ di tmessi, uca Necc ad ten ssᵉṣfiɣ am mammec sseṣfan nnuqart u Necc ad ten jarrbeɣ am mammec ttjarraben ureɣ. Nitni ad řaɣan s Yisem inu u Necc ad asen sřeɣ. Ad iniɣ: ‘Řgens inu!’ u nitni ad inin: ‘SIDI d AREBBI inu!’ ”   

□ 

13:2 ad teḥḥiɣ - s Tɛibranit ‘ad qeḍɛeɣ’.

Ahekkwu n SIDI x wedrar n Zzitun

14

1 “Xzaret, ad dd-yas ijj n wass i SIDI i di i ɣa tᵉttwabḍa tkeccaḍt nnem di řwesṭ nnem!   

2 Necc ad ssmuneɣ marra řegnus i umenɣi ak-d Urcalim. Tandint ad tᵉttwaṭṭef, tudrin ad ttwakeccḍent, timɣarin ad ttwassnuqqbent u azyen n tendint ad ittwandeh di lmenfa, maca min iqqimen n řgens war ggur ca ad ittwaqḍeɛ.   

3 SIDI ad iffeɣ u Netta ad immneɣ ak-d řegnus am deg wass n umenɣi, deg wass n ittmenɣa řebda deg wass n wehjam.   

4 Deg wass nni ad bedden iḍaren nnes x wedrar n Zzitun wenni qibač i Urcalim, ɣar ccarq. Adrar n Zzitun ad ittwafeǧeq di tnayen n iziynat, jjihet n ccarq u jjihet n řebḥar, maḥend ad din tiři ict n teɣzurt d tameqqrant. Azyen n wedrar ad imeyyeř ɣar ccamal u azyen nneɣni n wedrar ad imeyyeř ɣar ljanub.   

5 Uca kenniw ad tarewřem zi hekkwu n idurar inu, maɣar taɣzurt n idurar ad dd-taweḍ ař Aṣal u kenniw ad tarewřem am mammec tarewřem kenniw zeg wenhezzi n temmurt deg wussan n Ɛuzziya, ajeǧid n Yahuda, uca SIDI, AREBBI inu, ad dd-yas u marra imqeddasen akidek.   

6 Deg wass nni ggur ad imsar aqa war tᵉttiři tfawt, itran ittissiqen ad tᵉttwakemmcen.

7 Ad yiři d ijj n wass ittwafarz, ad yiři ittwassen ɣar SIDI. War iǧi d ass uřa d ǧiřet. Ad imsar ɣar řweqt n uɛecci ad tiři tfawt.  

8 Deg wass nni ad imsar aqa aman iddaren ad dd-ffɣen zi Urcalim, azyen zzaysen ɣar řebḥar acarqi u azyen nneɣni ɣar řebḥar n řɣarbi. Ammu i ɣa yiři deg unebdu u di tgarst. □    

9 SIDI ad yiři d ajeǧid x marra tammurt.

Deg wass nni ad yiři Netta d ayenni n SIDI u Isem nnes d ayenni n Yisem.

10 Marra tammurt ad tedweř am Řewḍa, zi Jabɛa ař Rimmun, ɣar jjihet n ljanub n Urcalim. Tandint ad tᵉttwassgeɛɛed u ad dayes zedɣen iwdan deg wemcan nnes, zi Tewwart n Binyamin ař amcan n Tewwart i din tuɣa zic, ař tawwart n Teɣmart, u zi lburj n Ḥananiyil ař tisarin n weḥray n ddiřect n ujeǧid.

11 Nitni ad dayes zedɣen u war ittiři ɛad uřa d ijj n uḥarrem i uteḥḥi, minzi Urcalim ad yiři d amcan mani ɣa zeddɣen di řaman.

12 Ta ad tiři d ticti i zi ɣa iwwet SIDI marra řegnus nni immenɣen ak-d Urcalim: Netta ad yarr arrimet n kuř bnadem ad ikkiccu am netta ɛad ibedd x iḍaren nnes u tiṭṭawin nnes ad kkiccwent deg ixubac nsen u iřes nnes ad ikkiccu deg uqemmum nnes. □  

13 Deg wass nni ggur ad imsar aqa ijj n umxarweḍ d ameqqran zi SIDI ad idweř jar asen, ařami ɣa iṭṭef kuř ijj afus n jjar nnes u xenni afus n kuř ijjen ad inneqřeb ḍidd i ufus n jjar nnes.

14 Ɛad ad immneɣ Yahuda di Urcalim uca ad ttwassmunen wagřa n marra řegnus i d as dd-innḍen: ureɣ d nnuqart d warruḍ aṭṭas s waṭṭas.

15 Ammu i ɣa tiři ɛawed tecti n uyis d usardun d weřɣem d yeɣyař d marra řmař nni iǧan di řɛeskarat, aqa ticti-ya ad ten teřqef.

16 Xenni ad imsar aqa marra inni iqqimen zi marra řegnus nni dd-yusin ɣar Urcalim i řeḥṣaret, ad geɛɛden zeg useggʷas ař aseggʷas, ḥima ad bendqen zzat i Ujeǧid, i SIDI n řɛeskarat u ḥima ad ɛeyyden Řɛid n Iɛuccuten.   

17 Ad imsar belli man wen zi řaǧat n temmurt war dd-ittgiɛɛid ca ɣar Urcalim ḥima ad ibendeq i ujeǧid, i SIDI n řɛeskarat, aqa war xas iweṭṭi ca wenẓar.

18 Mařa řaǧ n Miṣra war dd-igeɛɛed u war dd-tusi ca, xenni war xasen iccit wenẓar. Ta ad tiři d ticti i zi ɣa iřqef SIDI řegnus nni war din ittgiɛɛiden ca ḥima ad ɛeyyden ficta n Řɛid n Iɛuccuten.

19 Ta ggur ad tiři d ticti i ddnub n Miṣra uřa d ticti i marra řegnus, inni war din ittgeɛɛeden, ḥima ad ɛeyyden Řɛid n Iɛuccuten.

20 Deg wass nni ggur ad yiři x tnaqusin n yeysan ‘D AMQEDDAS i SIDI!’ Ttnajar di Taddart n SIDI ad iřin am ṭṭawyat i urucci zzat i uɛalṭar.

21 Marra ttnajar di Urcalim u di Yahuda ad iřin qeddsen i SIDI n řɛeskarat u marra inni i dd ɣa yasen ḥima ad qeddmen tiwhibin, ad zzaysent ksin u ad daysent ssnennan.

Deg wass nni war din ittiři uřa d ijj n Ukenɛani di Taddart n SIDI n řɛeskarat.”   

□ 

14:8 \bd řebḥar - niɣ ‘il’. tagerst - niɣ ‘řmecṭa’.

□ 

14:12 aqemmum nnes - s Tɛibranit ‘aqemmum nsen’.

Malaxi

Tayri n SIDI i Israil

1

1 Řḥukm issaggʷaden. Awař n SIDI i Israil s ufus n Malaxi.

2 “Necc tuɣa ttexseɣ cek, iqqar SIDI, maca kenniw teqqarem: ‘Mani d aneɣ texsed?’ Ma war iǧi Ɛisu d umas n Yaɛqub, iqqar SIDI, u Necc ttexseɣ Yaɛqub,   

3 maca carheɣ Ɛisu. Necc arriɣ idurar nnes d ict n temmurt ittwareddǧen uřa d tasɣart nnes i wuccanen n řexřa.

4 Waxxa Idum iqqar: ‘Neccin nettwareddeǧ, maca ad nebna řxirbat ɛawed!’, ammu i iqqar SIDI n řɛeskarat: Nitni ad bnan ɛawed, maca Necc ad hedmeɣ u ad asen řaɣan ‘Tammurt n uɛeffan’, u ɛawed: ‘Řgens wenni x isexxeḍ SIDI i řebda!’

5 Tiṭṭawin nwem ad t ẓaren u kenniw ad tinim: ‘D ameqqran SIDI tiwa i temmurt n Israil!’ ”

Drus n uweqqar i tqeddast n SIDI jar řgens

6 “Mmis ittweqqar babas d umsexxar bab nnes. Mařa Necc aqa d Baba, mani iqqim xenni řewqar i Necc? Mařa Necc aqa d SIDI, mani teqqim tiggʷudi nni zzayi?, iqqar SIDI n řɛeskarat, i kenniw, a ikehhanen, inni isseḥqaren Isem inu. Maca kenniw teqqarem: ‘Min zi nesseḥqar neccin Isem nnec?’

7 Kenniw tᵉttawyem-dd aɣrum ixemjen x uɛalṭar inu, teqqarem: ‘Min zi i Cek nessxemmej?’ Min zi aqa kenniw teqqarem: ‘Tazewḍa n SIDI d tameḥqurt.’

8 Maɣar umi kenniw tᵉttawyem min iǧan d aḍarɣař i taɣarṣt, ma war iǧi aya d řɣar? U xmi ɣa tawyem kenniw min iǧan d aqejdaḥ niɣ min iheřcen, ma war iǧi aya d řɣar! Siweḍ aya ict n twařa ɣar lwali. Ma cek ad as dd-tased x řxaḍar niɣ netta ad yiři mliḥ akidek?, iqqar SIDI n řɛeskarat.”

9 “Xenni řexxu, arzum udem n Arebbi, ḥima Netta ad xaneɣ iḥinn. Maca man aya ittwagg zzaywem! Ma ad yiři s nneyyet tecna i yijj zzaywem?, iqqar SIDI n řɛeskarat.

10 Man wen zzaywem i ɣa ibellɛen xenni tiwwura, ařami nitni war ttesriqqin ɛad aɛalṭar inu baṭeř. Necc war daywem ttifeɣ arḍa, iqqar SIDI n řɛeskarat, u uřa d tawhibt n řɣiǧet zeg ufus nwem war dd-tᵉttis x řxaḍar inu.   

11 Maɣar zi mani dd tneqqar tfuct ař mani tɣeǧi, ad yiři Yisem inu d ameqqran jar řegnus u di kuř amcan ad awyen tawhibt n řebxur i Yisem inu uřa d ict n tewhibt n řɣiǧet, maɣar Isem inu d ameqqran jar řegnus, iqqar SIDI n řɛeskarat.

12 Maca kenniw tessɛiǧitem Isem nni am teqqarem: ‘Tazewḍa n Sidi inu texmej u řɣiǧet nnes, ixs ad yini macca nnes, d tameḥqurt!’

13 Kenniw teqqarem ɛawed: ‘Xzar, mana amnus- a!’, maca kenniw simant nwem tsuḍmem xas, iqqar SIDI n řɛeskarat. Kenniw tᵉttawyem-dd min ittwacaren, u min ittqejdḥen d min iheřcen tᵉttwayem-dd am tewhibt. Ma ad ayi iɛjeb man aya zeg ufus nwem?, iqqar SIDI.

14 Ittwanɛeř uɣeccac, wenni ɣar iǧa ijj n řmař d awtem di tḥimart nnes uca iwaɛd i-t u xenni iɣarṣ i yijj n řmař d aneɛḍub i Sidi! Maɣar Necc d ijj n Ujeǧid d ameqqran, iqqar SIDI n řɛeskarat, u Isem inu d ameqqran jar řegnus.”

Aɛřam ɣar ikehhanen

2

1 “Řexxu, i kenniw teǧa tewṣiyyet-a, a ikehhanen.

2 Mařa kenniw war tesřim u war tt tkessim ɣar wuř, maḥend ad tcennɛem Isem inu, iqqar SIDI n řɛeskarat, xenni necc ad ssekkeɣ nneɛřet jar awem u ad neɛřeɣ lbarakat nwem, wah, aqa neɛřeɣ ten řexxu, minzi kenniw war tt tkessim ɣar wuř.   

3 Xzar, Necc ad kenniw ɛaqbeɣ di zzariɛet u ad zuzzareɣ amessař x iɣembab nwem, amessař n řeɛyudat nwem, u s man aya ad kenniw awyen ssenni.

4 Xenni ad tessnem kenniw, aqa d Necc i ɣarwem dd-issekken tawṣeyyet-a, ḥima ad tiři d Řɛahd inu ak-d Lawi, iqqar SIDI n řɛeskarat.

5 Řɛahd inu akides tuɣa d tudart u d řehna. Necc wciɣ as ten ařami ɣa iggʷed netta u netta tuɣa itteggʷed zzayi u ittenexřaɛ zeg Yisem inu.

6 Ccariɛa n tidett tuɣa-tt deg uqemmum nnes u war ittwif min war iseggden x iyencicen nnes. Netta yuyur akidi di řehna u di řeṣfayet u yarra aṭṭas tuben zi řmuɛṣiyyet nsen.

7 Maɣar aqa ittxeṣṣa iyencicen n ukehhan ad ḥḍan tussna u zeg uqemmum nnes tᵉttwarezzu Ccariɛa, maɣar netta d amsekki n SIDI n řɛeskarat.”

8 “Maca kenniw maca tḥeyydem x webrid, tessenqarḍem aṭṭas zi tɣuri n Ccariɛa, tareddǧem Řɛahd n Lawi, iqqar SIDI n řɛeskarat.

9 Uřa d Necc arriɣ kenniw tᵉttwaɛiffem u war teǧim zzat i marra řgens, minzi kenniw war teḥḍim ibriden inu u tᵉtteggem s wudmawen di tmesřact n useřmed n Ccariɛa.”

SIDI icarreh aǧaf

10 “Ma neccin war ɣarneɣ marra mɣir ijj n Baba? Ma war d aneɣ dd-ixřeq mɣir ijj n Arebbi? Mayemmi xenni neccin nɣeddar ijj wenneɣni, ařami nessefsad Řɛahd n řejdud nneɣ?

11 Yahuda aqa iɣdar, tᵉttwagg ict n jjɛifect di Israil u di Urcalim, maɣar Yahuda issɛiǧet min iqeddsen n SIDI i ittexs Netta, maɣar Yahuda imřec yeǧis n ijj n arebbi d aɣrib. □  

12 SIDI ad iteḥḥa marra wi itteggen man aya zeg iqiḍan n Yaɛqub, wi ittřaɣan d wenni dd ittarran, ɛad uřa d wenni ittwehhben tawhibt n řɣiǧet i SIDI n řɛeskarat.”□  

13 “Tamesřact wiss tnayen i tᵉtteggem, aqa kenniw teddařem aɛalṭar n SIDI s imeṭṭawen, s tɣuyyit u s sqinfet, minzi war din teǧi ɛad teynit zzayes i tewhibt n řɣiǧet u war tt iqebbeř ɛad s arḍa zeg ufus nwem.

14 Kenniw teqqarem: ‘Mayemmi?’ Minzi SIDI tuɣa d ccahed jar cek d temɣart n temẓi nnec, tenni teɣdared cek, waxxa nettat d taɛcirt nnec uřa d tamɣart n řɛahd nnec.

15 Uřa d ijjen zeg wenni ɣar iǧa ɛad buḥbeř, war iggi man aya! U min tuɣa igga wanita? Wanita tuɣa yarezzu zzariɛet n AREBBI! S uya, ḥḍam x buḥbeř nwem u ejj i-t war iɣeddar tamɣart n ṭemzi nnec.

16 Maɣar: ‘Netta iqqar, aqa icarh i-tt, uca xenni: Aǧaf!’, iqqar SIDI, AREBBI n Israil, ‘Ammu i iddař netta řɣecc s warruḍ nnes!’, inna SIDI n řɛeskarat. S uya ḥḍam x buḥbeř nwem, war ttɣeddarem ca!

17 Kenniw tessahařem SIDI s wawařen nwem. Kenniw teqqarem: ‘Min zi t nessahař neccin?’ Maɣar kenniw teqqarem: ‘Qaɛ wenni itteggen řɣar, iṣbeḥ di tiṭṭawin n SIDI u nitni usin as-dd x řxaḍar!’, niɣ: ‘Mani iǧa AREBBI n řḥukm?’ ”

□ 

2:11 i ittexs Netta - ixs ad yini ‘Israil’ am temɣart n Arebbi nni zzayes ittwaxḍaren. Di řweqt n Malaxi tuɣa Yahuda d Israil d ijjen, minzi 10 n tqebbař n Israil war dd-dwiřent ca ɣar temmurt n Israil. Mɣir ca zzaysent dewřent-i-dd ak-d Yahuda uca zeddɣen jar ayt n Yahuda d Binyamin. Di řweqt nni tuɣa war ɣarsen teǧi tesɣart nsen n zic umi ibḍa Yacuwa tammurt n Kenɛan jar 12 iḥenjiren n Yaɛqub.

□ 

2:12 ad iteḥḥa - s Tɛibranit ‘ad iqḍeɛ’.

Tawasit n lmalak n Řɛahd

3

1 “Xzar, Necc ad ssekkeɣ lmalak inu inu, wenni i ɣa isswejden abrid zzat i wudem inu. Deɣya ad dd-yas ɣar Zzawect Tameqqrant nnes, Sidi, wenni tarezzum kenniw, lmalak n Řɛahd, wenni d awem dd-ittasen x řxaḍar nwem. Xzar, Netta ad dd-yas!, inna SIDI n řɛeskarat.   

2 Maca man wen i ɣa yarbun ass n twasit nnes u man wen i ɣa iqqimen ibedd, xmi i dd ɣa iban Netta? Maɣar Netta am tmessi n usefsay u am llixiyya n iɣessařen.

3 Netta ad iqqim, am wenni issefsiyyen u ittṣeffan nnuqart. Netta ad issizdig iḥenjiren n Lawi u ad ten iṣeffa am wureɣ u am nnuqart, u nitni ad wehhben ict n tewhibt n řɣiǧet di tsegda.

4 Xenni ad dd-tas tewhibt n řɣiǧet n Yahuda d Urcalim x řxaḍar n SIDI am deg wussan n zic, am deg iseggʷusa iɛdun.

5 Necc ad kenniw adseɣ, ḥima ad xawem ḥekmeɣ u ad cehdeɣ s tazřa x iseḥḥaren d imzennayen u x yinni ittjaǧan ẓur u x yinni iḥeṣṣaren řmunet n ucewwař, u x yenni iḥeṣṣaren tajjač d uyujiř u war zzayi tteggʷeden ca, iqqar SIDI n řɛeskarat.”  

Ařaɣi i ttubet

6 “Maɣar Necc, SIDI, war beddřeɣ ca u kenniw, ayt n Yaɛqub, war tefnam.   

7 Zeg wussan n řejdud nwem kenniw tḥeyydem x tweṣṣa inu u kenniw war tent teḥḍim ca. Dewřem-dd ɣari, xenni ad dd ɣarwem dewřeɣ Necc, iqqar SIDI n řɛeskarat. Maca kenniw teqqarem: ‘S min zi i dd ɣa nedweř?’   

8 Ma izemmar bnadem ad yacar AREBBI? Aqa kenniw tᵉttacarem ayi u teqqarem: ‘S min zi Cek nettacar?’ Zi řeɛcur d tewhibt n usgeɛɛed!

9 Kenniw tᵉttwaneɛřem s yict n nneɛřet, minzi kenniw tᵉttacarem ayi, wah, řgens marra.

10 Awyem-dd marra řeɛcur deg wexxam n řexzen, maḥend ad tiři macca di Taddart inu u qeǧbem ayi zzayes, iqqar SIDI n řɛeskarat, ma Necc xenni war d awem arezzmeɣ tiburjatin n ujenna u ad xawem zeǧɛeɣ lbaraka, ař din ɣa yiři ktar zi min ittwaḥdajen.

11 Aburxes ad t ssiggʷedeɣ di ṭṭweɛ nwem, maḥend netta war ittjeyyeḥ ṣṣabet n wudem n temmurt nwem u maḥend tazayart deg weḥwic war tᵉttawi řɣiǧet i war yiwiḍen, inna SIDI n řɛeskarat.

12 Marra řegnus ad inin: ‘D amimun i kenniw!’, maɣar kenniw ad tiřim d ict n temmurt yarḍan, iqqar SIDI n řɛeskarat.”

Imseggaden d lkuffar

13 “Awařen nwem dewřen qesḥen xafi aṭṭas, iqqar SIDI n řɛeskarat. Kenniw teqqarem: ‘Min i xak neqqar neccin?’   

14 Kenniw teqqarem: ‘Aqa baṭeř i nettsexxar i AREBBI, maɣar man řefḍeř i zi neḥḍa tasexxart nnes u aqa nuyur deg werruḍ abarcan zzat i wudem n SIDI n řɛeskarat?

15 Xenni řexxu, nḥesseb ayt nnfaxet d amimun. Ɛad inni itteggen taɛeffant, ttwabennan. Nitni ttjarraben ɛad AREBBI, waxxa amenni nejjmen.’

16 Xenni inni itteggʷeden SIDI mmsawařan ammu: ‘SIDI ittarra taynit u ittesřa. Ad ittwari ijj n wedlis n řidaret zzat i wudem nnes, di ṭṭweɛ n yinni itteggʷeden SIDI u ttidaren Isem nnes.’

17 Nitni ad iřin Nnec, iqqar SIDI n řɛeskarat, deg wass i ɣa ggeɣ u Necc ad ten ssɛizzeɣ am issɛizz ijj n weryaz mmis nni i d as ittsexxaren.

18 Xenni kenniw ad tẓarem ɛawed řfarq jar umsegged d wenni itteggen tuɛeffna, jar wenni ittsexxaren i AREBBI d wenni i war d as ittsexxaren.”

19 “Maɣar xzar, ass nni ad dd-yas, yareqq am tefqunt. Xenni marra ayt n nnfaxet d iɛeffanen ad iřin am uřum uca ass i dd ɣa yasen ad ten issareɣ, iqqar SIDI n řɛeskarat. Ass nni war ittejji weẓwar uřa d taseṭṭa.   

20 I kenniw maca, inni itteggʷeden Isem inu, ad dd-tenqar tfuct n tsegda u ad yiři ugenfu sadu wafriwen nnes u kenniw ad teffɣem u ad teggem ineggizen n řefraḥet am yiɛejmiyyen i dd-yusin zi řkuri. □  

21 Kenniw ad tɛefsem x iɛeffanen, minzi nitni ad dewřen d iɣɣeḍ sadu tisi n iḍaren nwem, deg wass nni i ɣa ggeɣ Necc, iqqar SIDI n řɛeskarat.”

22 Xemmem ɣar Ccariɛa n Musa, amsexxar inu, tenni i d as umureɣ deg wedrar n Hurib x marra Israil, tiweṣṣa d lfarayiḍ.  

23 Xzar, Necc ad awem dd-ssekkeɣ anabi Iliya, qbeř dd ɣa yas wass ameqqran d issiggʷiden n SIDI.   

24 Netta ad yarr uř n ibabaten ɣar iḥenjiren nsen d wuř n iḥenjiren ɣar ibabaten nsen, maḥend Necc war dd- ttiseɣ u ad ḥarrmeɣ tammurt qaɛ i uteḥḥi.”

□ 

3:20 iɛejmiyyen - niɣ ‘amwa’, ‘ayenduz’ niɣ ‘yuggu’.

Matta

Adlis n umezruy n wexřaq n Yasuɛ Lmasiḥ

1

1 Adlis n umezruy n wexřaq n Yasuɛ Lmasiḥ, Mmis n Dawud, mmis n Ibrahim.   

2 Ibrahim ijja-dd Isḥaq, Isḥaq ijja-dd Yaɛqub, Yaɛqub ijja-dd Yahuda d aytmas.   

3 Yahuda ijja-dd Fariṣ d Zaraḥ ak-d Tamar, Fariṣ ijja-dd Ḥaṣrun, Ḥaṣrun ijja-dd Aram,   

4 Aram ijja-dd Ɛamminadab, Ɛamminadab ijja-dd Naḥcun, Naḥcun ijja-dd Salmun,

5 Salmun ijja-dd Buɛaz zi Raḥab, Buɛaz ijja-dd Ɛubid ak-d Raɛut, Ɛubid ijja-dd Yassa,

6 Yassa ijja-dd Dawud, ajeǧid, uca Dawud ijja-dd Suliman ak-d temɣart n Uriya.   

7 Suliman ijja-dd Raḥabɛam, Raḥabɛam ijja-dd Abiya, Abiya ijja-dd Asa,   

8 Asa ijja-dd Yahucafaṭ, Yahucafaṭ ijja-dd Yuram, Yuram ijja-dd Ɛuzziya,

9 Ɛuzziya ijja-dd Yutam, Yutam ijja-dd Aḥaz, Aḥaz ijja-dd Ḥizqiya,

10 Ḥizqiya ijja-dd Manassa, Manassa ijja-dd Amun, Amun ijja-dd Yuciya,

11 Yuciya ijja-dd Yakunya d aytmas deg wussan n lmenfa n Babil.   

12 Awarni i lmenfa di Babil, Yakunya ijja-dd Caɛaltiyil, Caɛaltiyil ijja-dd Zarubbabil.   

13 Zarubbabil ijja-dd Abihud, Abihud ijja-dd Alyaqim, Alyaqim ijja-dd Ɛazur,

14 Ɛazur ijja-dd Ṣaduq, Ṣaduq ijja-dd Axim, Axim ijja-dd Aliyud,

15 Aliyud ijja-dd Aliɛazar, Aliɛazar ijja-dd Mattan, Mattan ijja-dd Yaɛqub,

16 Yaɛqub ijja-dd Yusuf, aryaz n Maryam, tenni i dd-ijjin Yasuɛ umi qqaren Lmasiḥ.

17 S uyenni marra arrawen zi Ibrahim ař Dawud iwḍen arbeɛṭac n warrawen. Zi Dawud ař lmenfa di Babil arbeɛtac n warrawen uca zi lmenfa di Babil ař Lmasiḥ arbeɛtac n warrawen.

Axřaq n Yasuɛ Lmasiḥ

18 Ammu i yemsar wexřaq n Yasuɛ Lmasiḥ. Umi yemmas Maryam tuɣa-tt d tanexḍebt n Yusuf, iḍhar-dd belli nettat teksi aɛeddis zi Arruḥ Iqeddsen qbeř i ɣa meřcen.   

19 Umi aryaz nnes Yusuf tuɣa iggur nican, war ixs ca ad tt issbehdeř, tuɣa yarezzu ad as iǧef s tnuffra.

20 Am tuɣa ittxarraṣ di man aya, iḍhar as-dd lmalak n SIDI di tarjit, inna:

“A Yusuf, a mmis n Dawud,

war tteggʷed ad dd-tawyed

Maryam d tamɣart nnec,

minzi wenni i dayes dd-ixeřqen,

aqa Netta zi Arruḥ Iqeddsen.”

21 Nettat ad dd-taruw Aḥenjir,

nettat ad t tsemma Yasuɛ,

minzi Netta ad issenjem řgens nnes

zi ddnub nsen.”   

22 Marra aya imsar, ḥima ad ittwakemmeř min inna SIDI s uqemmum n unabi, umi inna:

23 “Xẓar, taɛzarect ad teksi ddeyset,

uca ad dd-taruw Aḥenjir,

ad as ggen ‘Ɛimmanu-Il’

min ixs ad yini:

‘AREBBI nneɣ aqa-t akidneɣ.’ ”   

24 Řami dd-ifaq Yusuf zeg iḍeṣ, igga am mammec tt yumur lmalak n SIDI, uca yiwyi-dd tamɣart nnes ɣares.

25 Uca netta war ɣares dd-iqarreb ca ařami dd-turuw Mmis amenzu, uca tsemma t ‘Yeccu’.   

Imusnawen n itran zi ccarq

2

1 Řami dd-ixřeq Yasuɛ di Bayt-Laḥm di Yahudiyya deg wussan n ujeǧid Hirudus, usin-dd ca n imusnawen n itran zi manis d tneqqar tfuct ɣar Urcalim.   

2 Nnan: “Mani iǧa wenni dd-ixeřqen d Ajeǧid n Wudayen? Aqa neẓra itri nnes di ccarq, nusa-dd ad as nesjed.”

3 Řami isřa ujeǧid Hirudus man aya, inneḥweř netta d qaɛ Urcalim akides.

4 Issmun-dd zi řgens marra imeqqranen n ikehhanen d imseřmaden n idlisen uca isseqsa ten x mani ɣa ixřeq Lmasiḥ.

5 Nnan: “Di Bayt-Laḥm di Yahudiyya, minzi d man aya i yuran s ufus n unabi:

6 ‘Uřa d cem, Bayt-Laḥm

di temmurt n Yahuda,

cem war teǧid ca d tameẓyant

jar ijeǧiden n Yahuda,

minzi zzayem dd ɣa iffeɣ Ujeǧid

wenni i ɣa yarewsen řgens inu, Israil.’ ”   

7 Řexdenni iřaɣa Hirudus x imusnawen n itran s tnuffra uca yiweḍ ad zzaysen issen řweqt i di tuɣa d asen dd-iffeɣ itri.

8 Xenni issekk i-ten ɣar Bayt-Laḥm, inna: “Ruḥem dinni, tarzum mliḥ x Uḥenjir. Mařa tufim t, asem-dd, xebbarem ayi, ḥima uřa d necc ad dd-aseɣ, ad as sejdeɣ.”

9 Awarni řami sřin i wawař n ujeǧid, ruḥen uca xzar, itri i ẓrin di ccarq iggur zzatsen ařami dd-yiweḍ uca ibedd sennej i wemcan mani iǧa Uḥenjir.

10 Řami ẓrin itri, farḥen s řefraḥet tameqqrant aṭṭas.

11 Udfen ɣar taddart, ẓrin Aḥenjir ak-d Maryam, yemmas, wḍan ɣar temmurt uca sejden as. Xenni arezmen řeknuz nsen uca qeddmen as tirzifin: ureɣ, mirru d řefwaḥet n řebxur. □  

12 Umi d asen dd-iweḥḥa di tarjit ḥima war ttɛiqqiben ɣar Hirudus, ɛeqben ɣar temmurt nsen zeg ijj n webrid nneɣni.

Tarewřa ɣar Miṣra

13 Umi ruḥen, iḍhar-dd lmalak n SIDI ɣar Yusuf di tarjit, inna: “Kkar, awi-dd Aḥenjir d yemmas, arweř ɣar Miṣra u qqim din ař cek i ɣa xebbareɣ, minzi Hirudus yarezzu x Uḥenjir ḥima ad t isshellek.”

14 Uca ikkar-dd Yusuf, yiwi Aḥenjir d yemmas s ǧiřet uca yarweř ɣar Miṣra.

15 Iqqim dinni ařami immut Hirudus, ḥima ad ittwakemmeř min ittwannan zi SIDI zeg unabi i innan: “Řaɣiɣ-dd x Mmi ḥima ad iffeɣ zi Miṣra.”   

Anɣay n iḥenjiren di Bayt-Laḥm

16 Řami iẓra Hirudus belli imusnawen cemten t, ixeyyeq aṭṭas, uca issekk, inɣa marra iḥenjiren n Bayt-Laḥm d qaɛ jjwayeh i d as dd-yudsen, marra iḥenjiren zi tnayen n iseggʷusa swadday ɛlaḥsab řweqt i yiweḍ ad issen zeg imusnawen.

17 Řexdenni ittwakemmeř min ittwannan zeg unabi Irmiya, umi inna:

18 “Tmijja tᵉttwaseř di Rama,

imeṭṭawen d tɣuyyit n wecḍan aṭṭas.

Rahil tᵉttru x iḥenjiren nnes,

war tᵉttexs ad tᵉttwaɛezza,

minzi nitni war qqimen ɛad!”   

Adwař zi Miṣra

19 Řami immut Hirudus, iḍhar-dd lmalak n SIDI di tarjit i Yusuf di Miṣra,

20 inna: “Kkar, awi-dd Aḥenjir d yemmas uca ruḥ ɣar temmurt n Israil, minzi inni tuɣa yarezzun ad nɣen Aḥenjir, aqa mmuten.”

21 Řexdenni ikkar, yiwi-dd Aḥenjir d yemmas uca yusa-dd ɣar temmurt n Israil.

22 Maca ařami isřa belli Arxilawus idweř d ajeǧid di Yahudiyya deg wemcan n babas Hirudus, iggʷed ad iraḥ dinni. Xenni iweḥḥa as-dd Arebbi di tarjit maḥend ad iraḥ ɣar jjwayeh n Ljalil.

23 Řami dd-yiweḍ, izdeɣ di tendint qqaren as Nnaṣira, ḥima ad ittwakemmeř min ittwannan zeg unabi i innan: “Ad t semman Nnaṣiri!”   

□ 

2:11 tirzifin - niɣ ‘iriɣaluten’.

Abarreḥ n Yuḥanna Amseɣḍaṣ

3

1 Deg wussan nni yusa-dd Yuḥanna Amseɣḍaṣ, tuɣa ittbarreḥ di řexřa n Yahudiyya,   

2 inna:

“Tubem, minzi Tageldit n ijenwan.

aqa tudes-dd.”

3 Minzi netta d wenni xef ittwannan zeg unabi Icaɛya am inna:

“Tmijja i ittřaɣan di řexřa:

‘Swejdem abrid n SIDI,

seggem imesraq nnes.’ ”   

4 Yuḥanna wanita tuɣa yarreḍ arruḍ n taḍuft n iřeɣman, ibekkes ijj n webyas n yiřem. Uca macca nnes tuɣa d iburexsen d tamment taḥurrect.   

5 Řexdenni teffeɣ-dd ɣares Urcalim d qaɛ Yahudiyya d marra jjwayeh i d as dd-innḍen i L’Urdun,

6 uca ttwassɣeḍṣen zzayes deg iɣzar n L’Urdun, neɛmen s ddnub nsen.   

7 Řami iẓra aṭṭas n Ifarisiyyen d Iṣaduqiyyen ttasen-dd maḥend ad ttwassɣeḍṣen, inna asen: “A tarwa n ifiɣran, wi d awem imřen, aqa tzemmarem ad tarewřem zeg weɣḍab i dd ɣa yasen?   

8 Ggem řɣiǧet i ɣa iřiqqen i ttubet.   

9 War ttɣiřem ca ad tinim deg ixef nwem: ‘Ibrahim d jedditneɣ!’, minzi Necc ad awem iniɣ belli AREBBI izemmar ad issnekkar zeg iẓra-ya tarwa i Ibrahim.   

10 Xzar, tacaqurt tᵉttwassars ɣar iẓewran n tcejjura. S uya kuř tacejjart i war itticen řɣiǧet tecna, ad tᵉttwaqess uca ad tewḍa di tmessi. □    

11 Necc ad kenniw ssɣeḍṣeɣ deg waman i ttubet, maca wenni i dd ɣa yasen awarni ayi, Netta ijhed xafi, necc war sdihiǧeɣ ad ksiɣ sandaliyat nnes. Aqa Netta ad kenniw isseɣḍeṣ di Arruḥ Iqeddsen d tmessi.   

12 Tazzart nnes deg ufus nnes, ad izzuzar andrar nnes qaɛ, ad iyru irden ɣar řemrasi nnes, maca icarfa ad ten issecmeḍ s tmessi i war ixessyen.”

Aseɣḍeṣ n Yasuɛ

13 Řexdenni yusa-dd Yasuɛ zi Ljalil ɣar L’Urdun, ɣar Yuḥanna, ḥima ad ittwaseɣḍeṣ zzayes. □    

14 Maca Yuḥanna yugi as, inna: “Necc ḥdajeɣ ad ttwassɣeḍṣeɣ zzayek. Ma aqa d Cek i ɣari i dd ɣa yasen?”

15 Maca Yasuɛ yarra-dd, inna as: “Ewc řexxu ttesriḥ, minzi ammu i d aneɣ ittřiq ḥima ad nkemmeř marra tasegda.” Řexdenni isamḥ as.

16 Awarni řami ittwasseɣḍeṣ Yasuɛ, yuři-dd zeg waman deɣya, u ttwarzmen as ijenwan, uca iẓra Arruḥ n AREBBI ihwa-dd am tadbirt, tarsa xas.   

17 Xzar, tusa-dd ict n tmijja zeg ijenwan, tenna: “D Wa d Mmi iɛizzen, dayes ufiɣ arḍa inu.”   

Xariṭa n temmurt n Israil di řweqt n Yeccu Lmasiḥ (Mt. 3:17)

□ 

3:10 tacejjart - niɣ ‘addag’ (‘iddagen’).

□ 

3:13 ittwaseɣḍeṣ - nzemmar ad nessemqudda aseɣḍes ak-d wenḍeř n bnadem di řebḥar, deg waman, xenni awarni as ittwassnekkar-dd zzaysen. D man aya d ijj n umedya n wenḍeř n bnadem aqdim d tnukkra n bnadem n jdid s l’iman di Yasuɛ Lmasiḥ. Aseɣḍeṣ di Yasuɛ war iǧi d ict n řeɛřamet n ṭharet waha, maca ɣar umezwar aqa aseɣḍeṣ řeɛřamet n umenḍar n bnadem aqdim deg waman u n tnukkra nnes zeg waman am bnadem d jdid s liman di Yasuɛ Lmasiḥ. Xzar Rum. 6:1-14.

Ibřis ittjarreb Yasuɛ di řexřa

4

1 Řexdenni ittwandeh Yasuɛ ɣar řexřa zi Arruḥ Iqeddsen, ḥima ad ittwajarreb zeg ibřis. □    

2 Awarni řami tuɣa iẓumm arebɛin n wussan d arebɛin n ǧyaři, yusa as-dd jjuɛ ɣar uneggar.

3 Yusa-dd ɣares umjarrab, inna as: “Mařa Cek d Mmis n AREBBI, ini i iẓra-ya ad dewřen d aɣrum!”

4 Yarra-dd xas inna: “Aqa tura:

‘Bnadem war iddar s weɣrum waha,

maca zi kuř awař

i dd-ittekken zeg uqemmum n AREBBI.’ ”   

5 Řexdenni yiwyi t ibřis ɣar tendint iqeddsen uca issbedd i-t ɣar ṭṭarf n tzeqqa n Zzawect Tameqqrant,

6 inna as: “Mařa Cek d Mmis n AREBBI, iwa, nḍar Ixef nnec ɣar wadday, minzi aqa tura:

‘Ad yumur lmalakat nnes xak,

ad Cek ksint x ifassen nsent,

ḥima aḍar nnec war ineggeḥ ca aẓru.’ ”   

7 Yasuɛ inna as: “Tura ɛawed:

‘War ttjarrab SIDI, AREBBI nnec!’ ”   

8 Yiwyi t ɛawed ibřis ɣar wedrar yuɛřan aṭṭas, isscen as marra tigeldiwin n ddunect d uɛuǧi nsent,

9 inna as: “Ad ac wceɣ marra man aya, mařa tewḍid ayi ɣar iḍaren, ad ayi tsejded!”

10 Inna as Yasuɛ: “Ruḥ, a cciṭan, minzi tura:

‘SIDI, AREBBI nnec, umi ɣa tsejded

u i Netta weḥḥdes umi ɣa tsexxared.’ ” □    

11 Řexdenni ijja i-t ibřis, u xzar, lmalakat usint-i-dd, tuɣa sexxarent as.

Amezwaru n tsexxart n Yasuɛ di Ljalil

12 Řami isřa Yasuɛ belli Yuḥanna tuɣa ittwasellem, iruḥ ɣar Ljalil.   

13 Ijja Nnaṣira uca yusa-dd ɣar Kafarnaḥum, tenni ɣar ṭṭarf n řebḥar, di temmurt n Zibulun d Naftali uca izdeɣ din

14 ḥima ad ittwakemmeř min ittwannan zeg unabi Icaɛya umi inna:

15 “Tammurt n Zibulun d temmurt n Naftali

deg Webrid n Řebḥar,

ɣar ujemmaḍ n L’Urdun, Ljalil n řegnus.   

16 Řgens i iqqimen di taǧest

iẓra Tafawt tameqqrant,

u x yinni izedɣen

di temmurt d tiři n řmewt,

aqa tenqar-dd xasen Tfawt.”   

17 Zi ssin ibda Yasuɛ ittbarreḥ, inna: “Tubem minzi Tageldit n ijenwan aqa tudes-dd.”   

18 Řami tuɣa Netta iggur x tma n řebḥar n Ljalil, iẓra tnayen n wawmaten, Cimɛun umi qqaren Buṭrus, isem wanita ixs ad yini ‘D Aẓru’, d Andrawus umas, tuɣa neṭṭaren traccawin di řebḥar minzi nitni d ineymaren n iseřman.   

19 Inna asen Yasuɛ: “Ḍfarem ayi-dd, ad kenniw arreɣ d ineymaren n iwdan.”

20 Ssarsen deɣya tiracciwin nsen, ḍfaren t.

21 Řami yeɛdu ssenni, iẓra tnayen n wawmaten nneɣni, Yaɛqub mmis n Zabdi d umas Yuḥanna, tuɣa aten ak-d babatsen Zabdi deg uɣarrabu, ɛeddřen tiracciwin nsen uca Netta iřaɣa xasen.

22 Deɣya semḥen deg uɣarrabu u di babatsen, ḍfaren t.

23 Tuɣa Yasuɛ ittenneḍ di temmurt n Ljalil marra, isseřmad di temzidawin nsen, ittbarreḥ s Řexbar Aṣebḥan n Tgeldit uca issgenfa kuř řehřac d kuř řeɛyubat i iǧan di řgens.   

24 Iffeɣ řexbar xas di Suriya marra, uca iwyen-dd ɣares marra imehřac inni ɣar iǧa ɛřam kuř řehřac řa d yinni daysen řeḥriq řa d inni daysen ccwaṭen řa d yinni ittbarkikkiḍen uřa d ineɛḍaben, uca issgenfa i-ten.

25 Ḍfaren t-i-dd aṭṭas n řɣaci zi Ljalil, zi Dikapulis, zi Urcalim, zi Yahudiyya u zeg ujemmaḍ n L’Urdun.

□ 

4:1 ibřis - isem-a wanita ixs ad yini ‘wenni iɛeyyben’. Ibřis netta d cciṭan ameqqran.

□ 

4:10 cciṭan - aqa-t d cciṭan ameqqran wenni iǧan x marra ccwaṭen.

ABARREḤ X WEDRAR

5

1 Řami iẓra Yasuɛ řɣaci, yuři ɣar wedrar, uca awarni řami din iqqim, usin-dd ɣares imeḥḍaren nnes.   

2 Uca yarzem aqemmum nnes, isseřmed i-ten, inna:

3 Sseɛd n yinni arruḥ nsen izřeḍ,

minzi Tageldit n ijenwan aqa-tt i nitni.   

4 Sseɛd n yinni ittecḍinen,

minzi nitni ad ttwaɛezzan.   

5 Sseɛd n imwaḍɛen,

minzi nitni ad warten tammurt.   

6 Sseɛd n yinni ittřaẓan

d yinni ittfaden ɣar tsegda,

minzi nitni ad jjiwnen.   

7 Sseɛd n yinni yareḥḥmen,

minzi ad ɣarsen tiři arreḥmet.

8 Sseɛd n yinni i ɣar iǧa uř izdig,

minzi nitni ad ẓaren AREBBI.   

9 Sseɛd n yinni itteggen řehna,

minzi nitni ad ttwasemman arrawen n AREBBI.

10 Sseɛd n yinni inneḥṣaren x ssibbet n tsegda,

minzi Tageldit n ijenwan ad ɣarsen tiři.   

11 Sseɛd i kenniw mařa ttɛayaren

u ttdarracen xawem

uca ad xawem inin

ɛřam kuř awařen iɛeffanen x ssibbet inu,

waxxa ssxarriqen.   

12 Farḥem, sřiweřwem,

minzi řmunet nwem d tameqqrant deg ijenwan,

minzi ammu i tuɣa ttdarracen inabiyyen,

inni qbeř nwem.”   

13 “Kenniw d tameǧaḥt n temmurt. Maca mařa tameǧaḥt ixsar uředdi nnes, mammec ɣa negg ad tt narr d tameǧaḥt? War tneffeɛ ɛad i walu, ḥaca ad temmenḍar ɣar barra, ad xas ɛefsen iwdan.”

14 “Kenniw d tafawt n ddunect. Tandint i ittwabnan x wedrar, war tzemmar ad tᵉnnuffar.

15 War ssreqqin řefnar uca ad t ssarsen sadu řmud, maca ad t ssarsen x řmerfeɛ, maḥend ad yarɣ i marra inni iǧan di taddart.   

16 Jjem tafawt nwem ad tarɣ i iwdan, ḥima ad ẓaren řexdayem nwem icnan, ad ssuɛřan Babatwem i iǧan deg ijenwan.”   

17 “Aqa ad awem ittɣiř aqa usiɣ-dd ḥima ad ssbeṭṭřeɣ Ccariɛa niɣ Inabiyyen. Necc war dd-usiɣ ca ḥima ad ssbeṭṭřeɣ, maca ḥima ad kemmřeɣ. □  

18 S tidett, Necc ad awem iniɣ: Ař i ɣa iɛdu ujenna d temmurt, war ibeṭṭeř uřa d ijjen řḥarf niɣ d icten taneqqiṭ zi Ccariɛa ař ɣa yiři kuřci.   

19 S uya wenni i ɣa issbeṭṭřen zi tweṣṣa-ya icten, waxxa d tameẓyant, uca isseřmad iwdan ammu, ad ittwasemma d ameẓyan di Tgeldit n ijenwan, maca wenni zzaysent iggin u isseřmad i-tent, netta ad ittwasemma d ameqqran di Tgeldit n ijenwan.   

20 Minzi Necc ad awem iniɣ: Mařa tasegda nwem war tmeqqar ca x tenni n imseřmaden n idlisen d tenni n Ifarisiyyen, s tidett war tᵉttidfem ca ɣar Tgeldit n ijenwan!”

21 “Aqa tesřim belli ittwanna i řejdud: ‘War neqq!’, u: ‘Wenni ineqqen, ad ittwaḥaseb!’   

22 Maca Necc ad awem iniɣ: Marra wenni ittxeyyaqen x umas břa ssibbet, nhřa ma ad xas ittwaḥakem, u marra wenni iqqaren i umas: ‘Ad xak ssusfeɣ!’, ad ittwaḥkem xas zzat i Jmaɛet Tameqqrant, u wenni iqqaren: ‘A abuhaři!’ ad ittwaḥakem, ad yadef ɣar tmessi n jᵉhennama. □  

23 Mařa tqeddmed tawhibt nnec x uɛalṭar min xef ssarsen tiɣarṣa d tewhibin, uca dinni tɛeqřed belli umac aqa-t ca xak,

24 ejj tawhibt nnec din zzat i uɛalṭar, ruḥ amezwaru, tṣeřḥed ak-d umac, xenni dweř-dd, uca ewc tawhibt nnec.

25 Iři twejded i weṣřaḥ ak-d weɣrim nnec umi cek ɛad akides deg webrid, ḥima aɣrim nnec war cek ittiwi ɣar řqaḍi, xenni řqaḍi ad cek yawi ɣar umxazni uca ad temmenḍared di řeḥbes.   

26 S tidett, Necc ad ac iniɣ: War dd-teffɣed ssenni, ař ɣa txeǧṣed aṣuldi aneggaru.”

27 Aqa tesřim belli ittwanna: ‘War zenni ca!’,   

28 maca Necc ad awem iniɣ, marra wenni i ɣa ixzaren ɣar temɣart s nnecwet, aqa izna deɣya akides deg wuř nnes.   

29 Mařa tessenqarḍ cek tiṭṭ nnec tafusect, qess i-tt, nḍar i-tt xak. Iḥřa ac mařa iweddar ijj n ṭṭarf n arrimet nnec x uweṭṭu n arrimet nnec marra di jᵉhennama.   

30 Mařa tessenqarḍ cek afus nnec afusi, qess i-t, nḍar i-t xak, minzi iḥřa ac mařa iweddar ijj n ṭṭarf n arrimet nnec waha x uweṭṭu n arrimet nnec marra di jᵉhennama.”

31 “Aqa ittwanna ɛawed: ‘Wenni i ɣa iǧfen i temɣart nnes, ad as iwc tabrat n waǧaf!’   

32 Maca Necc ad awem iniɣ: Marra wenni i ɣa iǧfen i temɣart nnes, war iǧi zi ssibbet n farq-ccɣeř, ittarra i-tt ad tezna, uca wenni i ɣa imeřcen tenni umi iǧfen, aqa netta izna.”   

33 “Aqa tesřim ɛawed belli ittwanna i řejdud: ‘War tejjaǧid ẓur, maca egg min tejjuǧed i SIDI!’   

34 Maca Necc ad awem iniɣ: War tejjaǧam ɛemmarṣ, uřa ɣar ujenna minzi netta d řɛarc n AREBBI,   

35 uřa ɣar temmurt, minzi nettat d tanebdat sadu iḍaren nnes, uřa ɣar tendint n Urcalim, minzi nettat d tandint n Ujeǧid d ameqqran,   

36 uca war tejjaǧam uřa ɣar uzeǧif nnec, minzi war tzemmared ad tarred uřa d ijj n uẓeṭṭu n ucuwwaf d acemřař niɣ d abarcan.

37 Ad iqqim wawař nwem ‘Wah!’ d ‘Wah!’, ‘Lla!’ d ‘Lla!’. Mana ktar zi man aya, aqa netta zeg umɛeffan.”

38 “Aqa tesřim belli ittwanna: ‘Tiṭṭ s tiṭṭ d tiɣmest s teɣmest!’,   

39 Maca Necc ad awem iniɣ, war tᵉttemɛařam ca ak-d ijj n uɛeffan, maca wenni i ɣa isseqqřen ameggiz nnec afusi, seřqa yas uřa d ameggiz nneɣni.   

40 Mařa din ḥed ixs ad kik igg ccreɛ uca netta ad xak ikkes tcamir nnec, ejj i-t ad iksi uřa d ajeǧab.   

41 Wenni xak iggin bezzez ḥima ad kides tuyured ijj n kilumitr, uyur akides tnayen. □  

42 Man wen d ac i ɣa ittaren ca n řḥajjet, ewc as tt, u wenni yarezzun ad xak yarḍeř, war d t ttarra amenni.”   

43 “Aqa tesřim belli ittwanna: ‘Ad texsed jjar nnec, ad tcarhed řeɛdu nnec!’   

44 Maca Necc ad awem iniɣ: Xsem řɛedyan nwem u barkem inni kenniw ineɛɛřen, ggem tcuni i yinni kenniw icarrhen, ẓaǧem i yinni kenniw ittawyen d imeḥbas d yinni xawem ittdarracen,   

45 ḥima ad tiřim d tarwa n Babatwem i iǧan deg ijenwan, minzi Netta issneqqar tafuct nnes x iṣebḥanen d iɛeffanen, uca Netta yarexxu-dd i wenẓar, ḥima ad iwwet x imseggaden u x yinni war iseggden.

46 Minzi mařa texsem inni kenniw ittexsen, man arbeḥ i ɣarwem? Ma war tteggen ayt n ḍḍariba uřa ammu? □    

47 Mařa tseǧmem x wawmaten nwem waha, min i tᵉtteggem ktar x wenneɣni? Ma war tteggen ayt n ḍḍariba uřa ammu?

48 S uya iřim nican qaɛ am mammec uřa d Babatwem i iǧan deg ijenwan iǧa nican qaɛ.”   

□ 

5:17 Ccariɛa n Musa - ixs ad yini Ttawrat am mammec d as qqaren Wudayen.

□ 

5:22 \bd ’Jmaɛet Tameqqrant - niɣ: ‘Jmaɛet n řḥukkam imeqqranen n Wudayen’.

□ 

5:41 ijj n kilumitr - s Tramit ‘ijj n mayl’.

□ 

5:46 ayt n ḍḍariba - niɣ ‘iɛeccaren’. Ayt n ḍḍariba nitni d Udayen i ixeddmen ak-d řmexzen n Irumaniyyen, jemmɛen ḍḍariba. Ca zzaysen ksin zi ḍḍariba i yixef nsen.

6

1 “Ḥḍam, war tṣeddaqem zzat i iwdan, ḥima ad kenniw ẓaren. Mařa amya, war ɣarwem ittiři bu řajar zi Babatwem i iǧan deg ijenwan.

2 Mařa tṣeddqed, war tt ttegg di řbuq am mammec t tteggen imnafqen di temzidawin u di zznaqi, ḥima ad ten cennɛen iwdan. S tidett Necc ad awem iniɣ, nitni aqa ufin řajar nsen zi beɛda.   

3 Maca cek, xmi ɣa tṣeddqed, ittxeṣṣa afus nnec azeřmaḍ war issin min ittegg ufusi nnec,

4 ḥima ṣṣedqet nnec ad tiři s tnuffra uca Babac, wenni ittwařan di tnuffra, ad cek ixeǧeṣ s bṭayṭay.”   

5 “Mařa teẓẓuǧed, war ttiři ca am yimnafqen inni umi iɛjeb asen řḥař ad ẓẓaǧen am bedden di temzidawin d tɣemmura n zznaqi ḥima ad ten ẓaren iwdan. S tidett Necc ad awem iniɣ, aqa nitni ufin řajar nsen zi beɛda.   

6 Maca cek, mařa teẓẓuǧed, adef ɣar wexxam nnec, belleɛ tawwart, ẓẓaǧ i Babac wenni iǧan di tnuffra, uca Babac i ittwařan di tnuffra d Netta i cek i ɣa ixeǧṣen s bṭayṭay.   

7 Mařa teẓẓuǧem war ttɛawadem i wawař am mammec ttẓaǧan lkuffar, minzi ittɣiř asen s wawařen nsen aṭṭas ad asen ittwaseř.   

8 War ttiřim xenni am nitni, minzi Babatwem issen min teḥdajem qbeř d as i ɣa tᵉttarem ca.

9 Ammu i ɣa teẓẓaǧem kenniw:

‘A Babatneɣ i iǧan deg ijenwan,

ad yiři Isem nnec ittwaqeddes,   

10 ejj ad dd-tas Tgeldit nnec,

ad yiři řxaḍar nnec

am deg ujenna ammu ɛawed di temmurt.

11 Ewc aneɣ ass-a aɣrum i nehdaj.

12 Ɣfar aneɣ imarwusa nneɣ,

am mammec nsameḥ ɛawed

i yinni dd aneɣ ittursen,

13 u war d aneɣ sidif ca deg ujarreb,

maca fekk aneɣ zeg umɛeffan.

Minzi Tageldit d jjehd d uɛuǧi

ad iřin i Cek i řebda qaɛ!’   

14 Maɣar mařa kenniw tsamḥem i iwdan i iɛeddiyen nsen, uřa d Babatwem i iǧan deg ijenwan ad awem iɣfar.   

15 Maca mařa kenniw war tᵉttsimiḥem i iwdan, aqa uřa d Babatwem war iɣeffar ca iɛeddiyen nwem.”   

16 “Řami tẓummem, war tteggem aɣembub abarcan am yimnafqen, inni issneqřaben aɣembub nsen ḥima ad ten ẓaren iwdan belli aqa ẓummen. S tidett Necc ad awem iniɣ, aqa nitni ufin řajar nsen zi beɛda.   

17 Maca cek, mařa tẓummed, dhen azeǧif nnec uca sired aɣembub nnec,

18 ḥima war tbinid ca i iwdan belli tᵉttẓummed, maca i Babac wenni iǧan di tnuffra, uca Babac i ittwařan di tnuffra, aqa Netta i cek i ɣa ixeǧṣen.”

19 “War smunam ca řeknuz i yixef nwem da di ddunect mani i ten ɣa tecc tcinda d ddra, u mani ɣa ssnuqqben ixewwanen, ad ten acaren,   

20 maca smunem i yixef nwem řeknuz deg ujenna mani war ten tᵉttett ca tcinda d ddra, u mani war ssnuqquben ixewwanen, war ten ttacaren.   

21 Minzi mani ɣa yiři řkenz nnec, aqa ad din yiři uřa d uř nnec.”

22 “Řefnar n arrimet netta d tiṭṭ. Mařa xenni tiṭṭ nnec aqa teṣfa, ad tiři arrimet nnec marra d tafawt.   

23 Mara tiṭṭ nnec d taɛeffant, xenni ad tiři arrimet nnec marra d taǧest. Mařa tafawt tenni dayek d taǧest, mecḥař temɣar taǧest!

24 Uřa d ijj war izemmar ad ixdem i tnayen n isiditen, minzi xenni netta ad icarh ijjen, ad ixs wenneɣni, niɣ ad iweqqar ijjen, ad isseḥqar wenneɣni. Kenniw war tzemmarem ad tsexxarem i AREBBI d tenɛacin.”   

25 “S uya Necc ad awem iniɣ: ‘War kessim amnus di tudart nwem, min ɣa teccem niɣ min ɣa teswem, uřa i arrimet nwem mammec tt i ɣa tessyarḍem. Xzarem, ma war teḥři tudart x macca niɣ arrimet x warruḍ?   

26 Xzarem ɣar ijḍaḍ n ujenna, aqa nitni war zarrɛen, war mejjaren uca war ttxemmiřen di řemrasi. Waxxa amenni Babatwem i iǧan deg ijenwan i ten isseccan. Xzarem, ma kenniw war tessekkwim ca ktar aṭṭas xasen?   

27 Man wen zzaywem izemmar s wemnus nnes ad yarni mɣir ijj n uɣiř di tuzzeggart nnes?

28 U mayemmi tkessim amnus i warruḍ? Xzarem mammec ɣemmyent tlillicin deg iyyar. Nitenti war xeddment, war ttqarḍcent, □  

29 maca Necc ad awem iniɣ, uřa d Suliman di marra aɛuǧi nnes war yarḍ ca am yijjen zzaysen.

30 Mařa AREBBI issyarḍ ammu arbiɛ n iyyar i iǧan ass-a uca tiwecca ad immenḍar di tefqunt, ma xenni war kenniw issyirreḍ aṭṭas ḥsen zzayes, a kenniw i di iǧa drus n l’iman?

31 S uya war kessim ca amnus, war qqarem: ‘Min ɣa necc?’, u: ‘Min ɣa nsu?’, niɣ: ‘Min ɣa nyarḍ?’

32 Maɣar řegnus n ddunect arezzun man aya marra, maca Babatwem i iǧan deg ijenwan issen aqa teḥdajem man aya marra.

33 Arzum amezwaru x Tgeldit n AREBBI d tsegda nnes, uca man aya marra ad ɣarwem immarni ɛawed.   

34 S uya war kessim amnus i min i ɣa yiři tiwecca, minzi tiwecca ad teksi amnus i yixef nnes. Icfa i kuř ass tuɛeffna nnes.”

□ 

6:28 tilillicin - ijj n marka n nnuwarat daysen aẓri aṭṭas.

7

1 “War ḥekkmem, ḥima war tᵉttwaḥakamem,  

2 minzi ɛlaḥsab řḥukm i zi ɣa tḥekmem, ad tᵉttwaḥakmem, u ɛlaḥsab řeɛbar i zi ɣa teɛbarem, ad tᵉttwaɛbarem ɛawed.   

3 Mayemmi txezzared ɣar uxecciw di tiṭṭ n umac, maca war tḥekkared ca i teḥnact tenni di tiṭṭ nnec?   

4 Xenni mammec ɣa tegged ad tinid i umac: ‘Ejj ayi ad ac dd-ssuffɣeɣ axecciw zi tiṭṭ nnec’, uca xzar, aqa cek ɣarek taḥnact di tiṭṭ nnec?

5 Cek, a amnafeq, suffeɣ-dd amezwaru taḥnact zi tiṭṭ nnec, xenni tzemmared ad texzared mliḥ ḥima ad tessuffɣed axecciw zi tiṭṭ n umac.   

6 War tticem min iqeddsen i yiṭan, war neṭṭarem ca tiyaqutin nwem i iřfan, ḥima war xasent ɛeffsen s iḍaren nsen uca ad ɣarwem dd-nqeřben, ad kenniw mezzqen.”   

7 “Ttarem, ad awem immewc, arzum, ad tafem, sqarqbem, ad awem ittwarzem.   

8 Maɣar marra wenni i ɣa ittaren, ad iṭṭef u wenni i ɣa yarzun ad yaf, u wenni i ɣa issqarqben ad as ittwarzem.   

9 Niɣ man bnadem jar awem, mařa mmis ittar as aɣrum, ad as iwc aẓru?

10 Niɣ mařa ittar as tasřemt, ad as iwc afiɣar?

11 Mařa kenniw, waxxa kenniw d iɛeffanen, aqa tessnem mammec ɣa tewcem min iṣebḥen i tarwa nwem, mecḥař ɛad Babatwem i iǧan deg ijenwan ad yewc min iṣebḥen i yinni d as i ɣa ittaren!   

12 Qaɛ am mammec texsem ad awem ggen iwdan, ggem amya kenniw i nitni, minzi man aya d Ccariɛa d Inabiyyen.”   

13 “Adfem zi tewwart iḥṣaren, minzi tawwart temɣar uřa d abrid i ittawyen ɣar uhellek d miriw, uca aṭṭas i zzayes ittadfen.   

14 Mammec teḥṣar tewwart u mammec imẓi webrid i ittawyen ɣar tudart! Mɣir drus n yinni t ittafen.”   

15 “Ḥḍam ixef nwem zeg inabiyyen issxarriqen i dd-ittasen ɣarwem s thiḍurt n izmaren, maca deg iɛeddisen nsen aqa nitni d uccanen itteṭṭfen.   

16 Zi řɣiǧet nsen ad ten tessnem. Ma ad řeqḍen aḍiř zeg isennanen niɣ tazart zi tzeggʷart?

17 Ammu kuř tacejjart taṣebḥant tᵉttawi-dd řɣiǧet teṣbeḥ, uca tacejjart taɛeffant tᵉttawi-dd řɣiǧet taɛeffant. □    

18 Tacejjart taṣebḥant war tzemmar ad tewc řɣiǧet taɛeffant, uca tacejjart taɛeffant war tzemmar ad tewc řɣiǧet taṣebḥant.

19 Kuř tacejjart tenni war itticen řɣiǧet teṣbeḥ, ad tᵉttwaqess uca ad temmenḍar di tmessi.

20 S uyenni ad ten tessnem zi řɣiǧet nsen.”

21 “War iǧi ca kuř ijjen wenni d ayi ɣa inin: ‘A Sidi, a Sidi!’, ad yadef ɣar Tgeldit n ijenwan, maca d wenni itteggen min ixs Baba i iǧan deg ijenwan.   

22 Aṭṭas i d ayi ɣa inin deg wass nni: ‘A Sidi, a Sidi, ma war nettnabb ca s Yisem nnec, ma war nuẓẓiř x ccwaṭen s Yisem nnec u s Yisem nnec ma war neggi aṭṭas n řeɛjayeb?’   

23 Xenni Necc ad asen iniɣ nican: ‘Ɛemmarṣ war kenniw ssineɣ, beɛɛdem xafi, a kenniw inni itteggen řmuɛṣiyyet!’ ”   

24 “S uya marra wenni ittesřan i wawařen inu, ittegg zzaysen, ad ittwamqudda ak-d ijj n bnadem d amiɣis wenni ibnan taddart nnes x sseǧaḥ.   

25 Xenni iwta wenẓar, ḥemřen-dd iɣezran, suḍen-dd isemmiḍen uca řeqfen taddart nni, maca waxxa amenni war dd-tewḍi ca, minzi dsas nnes immars x sseǧaḥ.

26 Maca marra wenni ittesřan i wawařen inu, war zzaysen ittegg, ad yiři am yijj n bnadem d afɣuř i ibnan taddart nnes x ijdi.   

27 Xenni iwta wenẓar, ḥemřen-dd iɣezran, suḍen-dd isemmiḍen, řeqfen taddart nni uca tewḍa, tuɣa aweṭṭu nnes d ameqqran.”

ANEGGAR N UBARREḤ X WEDRAR

28 Awarni řami ikemmeř Yasuɛ awařen-a, aqa imsar belli řɣaci iqqim ittebhet s tɣuri nnes,

29 minzi tuɣa isseřmad i-ten amecnaw wenni ɣar teǧa ṣṣulṭa, war iǧi ca am yimseřmaden n idlisen d Ifarisiyyen.   

□ 

7:17 tacejjart - niɣ ‘addag’ (‘iddagen’).

Asgenfi n ijj n bu-řbarṣ

8

1 Řami dd-ihwa zeg wedrar, ḍfaren t-i-dd aṭṭas n řɣaci.   

2 Xzar, yusa-dd ɣares ijjen i di iǧa řbarṣ, isjed as, inna: “A Sidi, mařa texsed, tzemmared ad ayi tessizdeged!”   

3 Yasuɛ isswiẓẓeḍ afus nnes uca iḥada t, inna: “Necc xseɣ, zdeg!” Uca ittwassizdeg zi řbarṣ nnes řexdenni.

4 Xenni inna as Yasuɛ: “Xzar, war tteqqar i ḥed, maca ruḥ, scen ixef nnec i ukehhan uca ewc taɣarṣt i Arebbi ɛlaḥsab min zzayes iweṣṣa Musa, aqa-tt d cchadet i nitni.”   

Amsexxar n řqebṭan arumani

5 Řami yudef Yasuɛ ɣar Kafarnaḥum, yusa-dd ɣares ijj n řqebṭan x mya, ittar zzayes ammu,   

6 inna: “A Sidi, amsexxar ameẓyan inu izzeř di taddart d aneɛḍab, aqa dayes řeḥriq aṭṭas!”

7 Inna as Yasuɛ: “Necc ad dd-aseɣ, ad t ssgenfiɣ!”

8 Uca řqebṭan x mya yarra-dd, inna: “A Sidi, necc war sdiheǧeɣ ad tadfed swadday i tzeqqa inu, maca ini ijj n wawař waha, xenni ad iggenfa umsexxar ameẓyan inu.   

9 Minzi uřa d necc ɛawed d bnadem sadu ifassen uca ɣari iɛeskariyyen sadu ufus inu, qqareɣ i wa: ‘Ruḥ!’, xenni ad iraḥ, u i wenneɣni: ‘As-dd!’, xenni ad dd-yas, u i umsexxar inu qqareɣ as: ‘Egg man aya!’, uca ad t igg.”

10 Řami isřa Yasuɛ man aya, ittebhet, inna i yinni akides iǧan: “S tidett Necc ad awem iniɣ, war ufiɣ uřa di Israil l’iman am wanita.

11 Necc ad awem iniɣ, belli aṭṭas i dd ɣa yasen zi ccarq u zi řɣarb, ad qqimen ɣar ṭṭabřa ak-d Ibrahim d Isḥaq d Yaɛqub di Tgeldit n ijenwan,   

12 maca tarwa n Tgeldit ad mmenḍaren barra ɣar ṭṭarf aneggaru n taǧest. Dinni ad iřin imeṭṭawen d uɣezzi n teɣmas.”   

13 Yasuɛ inna i řqebṭan x mya: “Ruḥ, ad imsar am mammec tumned.” Uca iggenfa uḥenjir nnes di tsaɛɛet nni.

Asgenfi n tḍekkwač n Buṭrus

14 Řexdenni yusa-dd Yasuɛ ɣar taddart n Cimɛun, iẓra taḍekkwač nnes tezzeř, dayes timessi.   

15 Iḥada afus nnes uca truḥ as tmessi, řexdenni tekkar, tsexxar xas.

16 Ɣar uɛecci iwyen-dd ɣares aṭṭas n imaryaḥen i daysen ccwaṭen. Issuffeɣ ccwaṭen nsen s yijj n wawař waha, uca issgenfa marra imehřac,

17 ḥima ad ittwakemmeř min ittwannan zeg unabi Icaɛya: “Ad iksi řeḥriq nneɣ u ad yarbu řehřac nneɣ.”   

Aḍfar n Yasuɛ

18 Řami iẓra Yasuɛ řɣaci ameqqran i d as dd-innḍen, yumur i-ten ad ẓwan ɣar ujemmaḍ.   

19 Uca yusa-dd ɣares ijj n umseřmad n idlisen, inna as: “A Amseřmad inu, ad Cek ḍfareɣ mani ma i ɣa traḥed!”   

20 Inna as Yasuɛ: “Iceɛban ɣarsen ifran u ijḍaḍ n ujenna ɣarsen řeɛwacc, maca Mmis n bnadem war yufi ca mani ɣa isenned azeǧif nnes.”

21 Inna as ijjen nneɣni zeg imeḥḍaren nnes: “A Sidi, ejj ayi d amezwar ad uyureɣ ad neḍřeɣ baba!”

22 Inna as Yasuɛ: “Ḍfar ayi-dd, ejj imettinen ad neḍřen imettinen nsen!”   

Yasuɛ d tḥaryaḍt

23 Řami inya di tɣarrabut, nyin imeḥḍaren nnes akides.   

24 Uca xzar, tekkar-dd ict n tḥaryaḍt di řebḥar ař mani dřint řemwaj aɣarrabu, maca Yasuɛ tuɣa iṭṭeṣ.

25 Usin-dd ɣares imeḥḍaren nnes uca ssfaqen t-i-d, nnan as: “A Siditneɣ, senjem aneɣ, aqa ad nettwahellek!”

26 Inna asen: “Mayemmi tᵉtteggʷedem, a kenniw i di iǧa drus n l’iman?” Xenni ikkar, iwebbex asemmiḍ d řebḥar, uca tusa-dd řhudnet tameqqrant.   

27 Tbehten iwdan, nnan: “Min iɛna wa umi isemmiḍen d řebḥar ttᵉṭṭaɛen as?”

Asgenfi n tnayen n imeryaḥen

28 Řami yiweḍ ɣar ujemmaḍ ɣar temmurt n Gadarinis, řqan t-i-dd tnayen n imaryaḥen, ffɣen-dd zeg imeḍřan, tuɣa mmuzzaren aṭṭas ař mani uřa d ijj war izemmar ad yekk abrid nni.   

29 Sɣuyyen, nnan: “Min din jar aneɣ d Cek, a Yasuɛ, Mmis n AREBBI? Ma tusid-dd danita ḥima ad aneɣ tɛeddbed qbeř řweqt?”

30 Tuɣa din ict n tḥimart n iřfan tameqqrant tiggʷej xasen, thedda din.

31 Uca ccwaṭen ttaren zzayes, nnan: “Mařa tessuffɣed aneɣ, ejj aneɣ ad nadef ɣar tḥimart n yeřfan!”

32 Inna asen: “Ruḥem!” Řexdenni ffɣen-dd, udfen deg iřfan. Uca xzar, taḥimart n iřfan amen tmun teḥduddar zi teysart, uca iřfan wḍan di řebḥar, mmuten deg waman.

33 Arewřen imeksawen uca řami iwḍen ɣar tendint, xebbaren x kuřci min imsaren, uřa x imaryaḥen.

34 Uca xzar, ffɣen-dd aytbab n tendint marra i umsagar ak-d Yasuɛ. Umi t ẓrin, ttaren zzayes maḥend ad iffeɣ zi temmurt nsen.

Asgenfi n ijj n uneɛḍab

9

1 Awarni řami inya deg uɣarrabu, iẓwa řebḥar, yiweḍ ɣar tendint nnes.   

2 Uca iwyen as-dd ijj n uneɛḍab i tuɣa izzřen di tassut. Řami iẓra Yasuɛ l’iman nsen, inna i uneɛḍab: “Egg uř, a mmi, ddnub nnec ttwaɣfaren!”

3 Uca xzar, ca n imseřmaden n idlisen nnan deg yixef nsen: “Wanita ittceqqaf di AREBBI.”   

4 Yasuɛ, umi issen min di tuɣa ttfekkaren, inna asen: “Mayemmi tᵉttxemmamem di min war iḥřin deg wuřawen nwem?

5 Maɣar min ihewnen ad iniɣ i wanita: ‘Ddnub nnec ttwaɣfaren!’, niɣ ad iniɣ: ‘Kkar, uyur’?

6 Maca ḥima ad tessnem belli Mmis n bnadem ɣares ṣṣulṭa di temmurt ḥima ad iɣfar ddnub, ad iniɣ i uneɛḍab-a: “Kkar, ksi tassut nnec, tarekkweḥed ɣar taddart nnec!”

7 Xenni ikkar, iruḥ ɣar taddart nnes.

8 Řami iẓra řɣaci man aya, tbehten, ssɛuǧen AREBBI wenni iwcin ṣṣulṭa am tanita i iwdan.

Tařaɣit n Yasuɛ x Matta

9 Řami ssenni ikka Yasuɛ, iẓra aryaz wenni umi qqaren Matta, iqqim ɣar taddart n ḍḍariba. Inna as: “Ḍfar ayi-dd!” Uca ikkar, iḍfar i-t.   

10 Řami qqimen nitni ɣar ṭṭabřa di taddart, usin-dd waṭṭas n ayt n ḍḍariba d imednab, qqimen ɣar ṭṭabřa ak-d Yasuɛ d imeḥḍaren nnes.

11 Řami ẓrin Ifarisiyyen man aya, nnan i imeḥḍaren nnes: “Mayemmi ittett Umseřmad nwem ak-d ayt n ḍḍariba d imednab?”

12 Umi isřa Yasuɛ man aya, inna asen: “Inni iṣeḥḥen, war ḥdijen ca aḍbib, maca imehřac.

13 Ruḥem, ad třemdem min ixs ad yini wawař-a: ‘Xseɣ arreḥmet, war xseɣ ca taɣarṣt!’, minzi Necc war dd-usiɣ, ḥima ad řaɣiɣ x imseggaden, maca x imednab.”   

Aseqsi x uẓummi

14 Xenni usin-dd ɣares imeḥḍaren n Yuḥanna, nnan as: “Mayemmi nettẓumma neccin d Ifarisiyyen aṭṭas, maca imeḥḍaren nnec war ttẓummin ca?”   

15 Yasuɛ inna asen: “Ma izemmar ad ceḍnen řeḥbab n umuřay umi amuřay ɛad akidsen? Ad dd-asen wussan ad xasen immeksi Umuřay, xenni ad ẓummen.   

16 Uřa d ijj war ittegg taneqqič n tcuqqet n jdid x warruḍ aqdim, ḥima war tqeǧiɛ tneqqič zeg warruḍ uca ad iqqarṣ warruḍ ktar.

17 Uřa d binu n jdid war ittwagg ca di txuncay tibuřay, ḥima war dduqquzent txuncay, ad izeǧeɛ binu uca tixuncay ad ḍeyyɛent. Ittxeṣṣa ad tteggen binu n jdid di txuncay n jdid, ḥima ad ttwaxemmřen nitni s tnayen.”   

Aḥinni n Yasuɛ d isgenfan nnes

18 Am tuɣa issawař akidsen x tmesřayin-a, yusa-dd ijj n umeqqran, isjed as, inna: “Řexxu yeǧi bḥřa temmut, maca as-dd, sars xas afus nnec uca ad teddar ɛawed.”   

19 Yasuɛ ikkar, iḍfar i-t ak-d imeḥḍaren nnes.

20 Uca xzar, ict n temɣart, tuɣa ttazzřen zzayes idammen řmijař n tenɛac n iseggʷusa, tekka as-dd ɣar ḍeffar uca tḥada abeḥřuř n ujeǧab nnes,   

21 minzi nettat tuɣa tenna deg ixef nnes: “Icfa mɣir ad ḥadiɣ ajeǧab nnes, ad ggenfiɣ!”

22 Maca inneqřeb-dd Yasuɛ, iẓra i-tt, inna: “Egg uř, a yeǧi, aqa l’iman nnem i cem issnejmen!” Uca tᵉttwassggenfa temɣart nni di tsaɛɛet nni.   

23 Xenni yusa-dd Yasuɛ ɣar taddart n umeqqran, iẓra iɣeyyaḍen d řɣaci sɣuyyun.   

24 Inna asen: “Ffɣem ssa! Taḥenjirt war temmut ca, aqa tᵉṭṭeṣ!” Nitni ḍeḥcen dayes.   

25 Ařami issuffeɣ řɣaci, yudef ɣar daxeř uca iṭṭef i-tt zeg ufus nnes, xenni tekkar tḥenjirt.

26 Uca iffeɣ řexbar ɣar temmurt nni marra.

27 Řami ssenni ikka Yasuɛ, ḍfaren t tnayen n idarɣařen, ttřaɣan, qqaren: “Arḥem aneɣ, a Mmis n Dawud!”

28 Ařami yudef ɣar taddart, usin-dd ɣares idarɣařen nni. Yasuɛ inna asen: “Ma tumnem belli zemmareɣ ad ggeɣ man aya?” Nnan as: “Wah, a Siditneɣ!”

29 Řexdenni iḥada tiṭṭawin nsen, inna: “Ad ɣarwem yiři ɛlaḥsab l’iman nwem!”

30 Řexdenni ttwarezment tiṭṭawin nsen. Xenni iḥarrem i-ten Yasuɛ, inna: “Ɣarwem, war ssargabem ḥed!”   

31 Maca nitni, ařami ruḥen, ssuffɣen xas řexbar di marra tammurt!   

32 Řami dd-ffɣen nitni, iwyen as-dd ijj n weryaz aynaw, dayes ijj n cciṭan.   

33 Řami zzayes iffeɣ cciṭan nni, issiweř weynaw. Tuɣa ittebhet řɣaci, nnan: “Ɛemmarṣ war neẓri am wanita di Israil!”

34 Maca Ifarisiyyen nnan: “S umeqqran n ccwaṭen issuffuɣ ccwaṭen!”   

35 Yeccu tuɣa ittenneḍ x marra tineddam d dcurat, isseřmad i-ten di temzidawin nsen. Tuɣa ittbarreḥ s Řexbar Aṣebḥan n Tgeldit uca issgenfa marra řehřacat d řeɛyub n řgens.   

36 Řami iẓra Yasuɛ řɣaci, iḥinn xasen, minzi uḥřen nnhewřen am wuǧi i war ɣar iǧi umeksaw.   

37 Xenni inna i imeḥḍaren nnes: “Tameyra temɣar aṭṭas, maca aqa din drus n icewwařen.   

38 S uyenni ttarem i Bab n tmeyra, ad dd-issekk icewwařen i tmeyra nnes.”   

Tařaɣit n Yasuɛ x tenɛac n rrusul

10

1 Iřaɣa Yasuɛ x tenɛac n imeḥḍaren nnes, iwca asen ṣṣulṭa ḥima ad ssuffɣen řaryaḥ imengas u ḥima ad ssgenfan marra řeɛyubat d řehřacat.   

2 Ismawen n tenɛac n rrusul d yina: amezwaru nsen Cimɛun umi qqaren Buṭrus, isem wanita ixs ad yini ‘Aẓru’, d umas Andrawus, d Yaɛqub, mmis n Zabdi, d umas Yuḥanna, □  

3 d Filippus d Bar-Tulumawus, Tuma d Matta, wenni d bu-ḍḍariba, d Yaɛqub, mmis n Ḥalfa, d Labbawus, umi qqaren Tadday,

4 d Cimɛun, wenni d Amɛessab, d Yahuda Isxariyuṭi wenni t isellmen.

5 Yasuɛ issekk tenɛac-a, yumur i-ten, inna: “War ttruḥem ca x webrid n lkuffar, war ttadfem ca ɣar tendint n Isamariyyen,

6 maca ḥsen ad traḥem ɣar wuǧi iweddaren n taddart n Israil.   

7 Xmi ɣa traḥem, barrḥem am teqqarem: ‘Tageldit n ijenwan aqa tiweḍ-dd!’   

8 Sgenfam imehřac, sizdgem inni di iǧa řbarṣ, suffɣem ccwaṭen. Kenniw teksim břa ca, xenni wcem tt břa ca.   

9 War kessim ca wureɣ uřa d nnuqart uřa d nnḥas deg ibuyas nwem,   

10 war kessim ca ttesṭim i webrid řa d tnayen n tcamirat řa d sandaliyat uřa d taɣɣarct nneɣni, minzi axeddam isdaheǧ macca nnes.   

11 Man tandint niɣ dcar i ɣa tadfem, arzum wi dayes isdaheǧ, uca qqimem din ař d traḥem.   

12 Mařa tudfem ɣar taddart, seǧmem x aytbab n taddart s řehna.

13 Mařa taddart tesdaheǧ, jjem xas řehna nwem, mařa war t tesdiheǧ, xenni řehna nwem ad ɣarwem dd-iɛqeb.

14 Mařa tufim ca n yijjen war kenniw iqebbeř u war ittesři i wawařen nwem, ffɣem zi taddart nni niɣ zi dcar nni, zzerzem taɛejjajt zeg iḍaren nwem.   

15 S tidett, Necc ad awem iniɣ: Ad yiři řḥař i temmurt n Sadum d Ɛamurra ihwen zi tendint nni deg wass n lḥisab.”   

Yasuɛ issawař x řeḥṣaret d udarrec

16 “Xzarem, řexxu ad kenniw ssekkeɣ am uǧi di řwesṭ n wuccanen. Iřim tfettnem amecnaw ifiɣran u ɣeffřem amecnaw idbiren.   

17 Maca ḥḍam ixef nwem zeg iwdan, minzi nitni ad kenniw sellmen i taddart n ccreɛ, ad kenniw hettken s urekkuḍ di temzidawin nsen.   

18 Ad kenniw nedhen zzat i řḥukkam d zzat i ijeǧiden di ssibbet inu, ḥima ad tiřim d cchadet i nitni uřa i řegnus.   

19 Mařa sellmen kenniw, war kessim ca s wemnus mammec d min ɣa tessiwřem, minzi ad awem immewc di tsaɛɛet nni min ittxeṣṣa ad tinim.   

20 Maɣar war iǧi d kenniw inni issawařen, maca d Arruḥ n Babatwem d Netta i daywem issawařen.

21 Umas ad isellem umas ḥima ad itwaneɣ u babas mmis, uca ad kkaren tarwa d aɣezdis i lwalidin nsen, ad ten nɣen.   

22 Ad kenniw carhen marra idsen x ssibbet n Yisem inu, maca wenni i ɣa iṣbaren ař aneggaru ad ittwassenjem.   

23 Mařa darrcen xawem di tendint-a, arewřem ɣar tenneɣnit. S tidett, Necc ad awem iniɣ: kenniw war tᵉttekkem ca x marra tineddam n Israil ař dd ɣa yas Mmis n bnadem.”   

24 “War iǧi umeḥḍar yuɛřa x umseřmad nnes, uřa d amsexxar x bab nnes.   

25 Ikfa i umeḥḍar ad yiři am umseřmad nnes u amsexxar am bab nnes. Mařa řaɣan as i Bab n taddart ‘Bᵉɛalzabul’, ixs ad yini ‘ibřis’, mecḥař ɛad i aytbab n taddart nnes!   

26 War tteggʷedem ca zzaysen. Minzi war din min idřin ad iqqim war ittwaɛarri, uřa war din min inuffaren ad iqqim war ittwissen.”   

27 “Min d awem qqareɣ di taǧest, inim t di tfawt, min tesřim, qqaren t deg imezzuɣen nwem, barrḥem zzayes x tzeɣwin.

28 War tteggʷedem ca zeg inni ineqqen arrimet, maca war zemmaren ad nɣen řeɛmar. Ggʷedem d amezwaru zeg Wenni izemmaren ad isshellek řeɛmar d arrimet di jᵉhennama.   

29 Ma war ttmenzin tnayen n ẓẓawec s yijj n uṣuldi n nnḥas? Uřa d ijj zzaysen war dd-iweṭṭi ca x temmurt břa Babatwem,

30 maca uřa d iẓuṭṭan n ucuwwaf n uzeǧif nwem ttwaḥessben marra.   

31 S uyenni war tteggʷedem ca, aqa kenniw teɛdum ẓẓawec aṭṭas.

32 S uya kuř ijjen wenni zzayi i ɣa icehden zzat i iwdan, uřa d Necc ad zzayes cehdeɣ zzat i Baba i iǧan deg ijenwan.   

33 Maca wenni d ayi ɣa inkaren zzat i iwdan, uřa d Necc ad t nkareɣ zzat i Baba i iǧan deg ijenwan.”

34 “War ttɣiřem ca belli usiɣ-dd ḥima ad awyeɣ řehna i ddunect. Necc war dd-usiɣ ca ḥima ad awyeɣ řehna, maca ssif.   

35 Usiɣ-dd ḥima ad bḍiɣ aryaz x babas, d yeǧis x yemmas, d tesřit x řallas.   

36 Aytbab n taddart n bnadem ad iřin d řɛedyan nnes.   

37 Wenni ittexsen babas niɣ d yemmas xafi, war d ayi isdiheǧ ca, uca wenni ittexsen mmis niɣ d yeǧis xafi, war d ayi isdiheǧ ca.   

38 Wenni war ikessin ṣṣalib nnes uca ad ayi dd-iḍfar, aqa netta war d ayi isdiheǧ ca. □    

39 Wenni i ɣa yafen tudart nnes ad tt ixsar, d wenni i ɣa ixsaren tudart nnes di ṭṭweɛ inu ad tt yaf.   

40 Wenni kenniw i ɣa iqebřen, iqebbeř ayi, u wenni d ayi ɣa iqebřen, iqebbeř wenni d ayi dd-issekken.   

41 Wenni i ɣa iqebřen anabi minzi netta d anabi, ad iṭṭef řmunet n unabi, d wenni i ɣa iqebřen amseggad s minzi netta d amseggad, ad iṭṭef řmunet n umseggad.   

42 Wenni i ɣa iwcen i yijjen zeg ina imeẓyanen ijj n řkas n waman d asemmaḍ, mɣir minzi netta d ameḥḍar inu, s tidett, Necc ad awem iniɣ, war d as tᵉttriḥ řmunet nnes ɛemmarṣ.”   

□ 

10:2 rrusul'\bd* - niɣ ‘imazanen’.

□ 

10:38 ṣṣalib - di řweqt n řḥukm arumani, tuɣa Irumaniyyen neqqen iwdan inni war ǧin d Irumaniyyen di ṣṣalib. D man aya tuɣa d ijj n řɛiqab iqseḥ aṭṭas.

Yasuɛ d Yuḥanna Amseɣḍaṣ

11

1 Awarni řami ikemmeř Yasuɛ řumur nnes i tenɛac n imeḥḍaren nnes, yuyur ssenni ḥima ad isseřmed u ad ibarreḥ di tneddam nsen.   

2 Řami tuɣa Yuḥanna ittesřa di řeḥbes x řexdayem n Lmasiḥ, issekk ca zeg imeḥḍaren nnes.   

3 Inna as: “Ma d Cek d wenni dd ɣa yasen niɣ ittxeṣṣa ad nraja ijjen nneɣni?”

4 Yarra-dd Yasuɛ, inna asen: “Ruḥem, tɛawdem i Yuḥanna min tesřam d min teẓrim!

5 Aqa idarɣařen ttwařan, ineɛḍaben gguren d yinni di iǧa řbarṣ ttwassizdigen, idehcar dewřen ttesřan, imettinen ttwassnekkaren-dd u Řexbar Aṣebḥan ittwabarraḥ i imezřaḍ.   

6 Sseɛd n wenni war dayi ittendrifen.”

7 Řami uyuren ina, ibda Yasuɛ issawař ak-d řɣaci x Yuḥanna, inna: “Min ɣar dd-teffɣem ɣar řexřa maḥend ad t tẓarem? Ma ɣar ijj n uɣanim issenhezza t usemmiḍ?   

8 Mařa lla, min ɣar dd-teffɣem ad t tẓarem? Ma ɣar ijj n bnadem s warruḍ yarḍeb? Xzar, inni yarrḍen arruḍ iɣřan yarḍeb, aqa aten di tudrin n ujeǧid.

9 Min ɣar dd-teffɣem xenni maḥend ad t tẓarem? Ijj n unabi? Wah, Necc ad awem iniɣ, aqa d ameqqran ɛad x unabi.

10 Maɣar aqa d wa d wenni i xef ittwari wawař-a: ‘Xẓar, ad dd-ssekkeɣ lmalak inu zzat i wudem nnec, wenni i ɣa isswejden abrid nnec zzatek.’   

11 S tidett, Necc ad awem iniɣ, jar inni dd-ittwaxeřqen zi temɣarin, war dd-iffiɣ uřa d ijj d ameqqran x Yuḥanna Amseɣḍaṣ. Waxxa amenni ameẓyan di Tgeldit n ijenwan d ameqqran xas.

12 Zeg wussan n Yuḥanna Amseɣḍaṣ ař iḍa temmars Tgeldit n ijenwan i lɛunf, uca ayt n bu-řexcunet arezzun ttᵉṭṭfen tt.   

13 Minzi marra inabiyyen d Ccariɛa tuɣa ttnabban ař dd-yas Yuḥanna. □  

14 Mařa texsem, qebřem aqa wanita d Iliya wenni tuɣa igga ad dd-yas.   

15 Wenni ɣar iǧa imezzuɣen i useǧi ad iseř.”

16 “Wi ak-d i ɣa ssemquddeɣ jjiř-a? Aqa-t amecnaw iḥenjiren iqqimen di řeswaq ttřaɣan x imeddukkař nsen,   

17 qqaren: ‘Aqa nɣennej i kenniw, kenniw war tecḍiḥem. Aqa newta awem agejdur, war tecḍinem.’

18 Maɣar yusa-dd Yuḥanna, war ittett, war isess, uca qqaren nitni: ‘Dayes ijj n cciṭan!’   

19 Aqa Mmis n bnadem yusa-dd, ittᵉtt, isess, uca nitni qqaren: ‘Aqa din bnadem iřhef x macca d binu, Netta d ameddukkeř n ayt n ḍḍariba d imednab!’ Maca tiɣit tᵉttwasegged s řexdayem nnes.”

Řḥukm x tneddam i war yuminen

20 Řexdenni ibda ittwebbex tineddam i di igga aṭṭas n řeɛjayeb nnes, minzi nitenti war tubent ca.   

21 “Uct xam, a Xurazin, uct xam, a Bayt-Ṣayda! Mři tuɣa ttwaggent di Ṣur d Ṣaydun řeɛjayeb ijehden tinni ittwaggen daykent, iři aqa tubent aṭṭas zeg wami s txancet n wecḍan d yiɣɣeḍ x izeǧifen nsent.   

22 Maca Necc ad awem iniɣ: Ad yiři řḥař i tendint n Ṣur d Ṣaydun ihwen zi řḥař nwem deg wass n lḥisab.   

23 I cem, a tandint n Kafarnaḥum, tenni ittwassgeɛɛden ař ajenna? Ɣar řaxart i ɣar dd ɣa tehwid. Minzi mařa ttwaggent di Sadum řeɛjayeb ijehden i dayem ittwaggen, iři aqa teqqim ař ass n yiḍa.

24 Maca Necc ad am iniɣ, ad yiři řḥař i temmurt n Sadum ihwen zi řḥař nnem deg wass n lḥisab.”   

Taẓaǧit n Yasuɛ

25 Di řweqt nni ibda Yasuɛ ad yini: “Ḥemdeɣ Cek a Baba, Sidi n ujenna d temmurt, minzi tessnuffared aya x imiɣisen d imusnawen, maca tessaregbed aya i iḥenjiren.   

26 Wah, a Baba, minzi d wa d arḍa i Cek.

27 Marra min iǧan immewc ayi-dd zi Baba, uca uřa d ijj war issin Mmis mɣir Babas, uca uřa d ijj war issin Babas mɣir Mmis u wi umi ixs Mmis ad t issargeb.”   

28 “Asem-dd ɣari marra kenniw, inni yuḥřen d yinni yarbun ddqeř, uca Necc ad awem wceɣ arraḥet,

29 ksim-dd azayřu inu xawem, řemdem zzayi, minzi Necc d amhin d amwaḍeɛ n wuř uca ad tafem arraḥet i řeɛmur nwem.   

30 Minzi azayřu d řeḥmeř inu fsusen.”   

□ 

11:13 Ccariɛa - aqa-t d xemsa n idlisen imezwura n Wedlis Iqeddsen di Řɛahd Aqdim nni yuran s ufus n Musa: Amezwaru, Uffuɣ, Ilawiyyen (niɣ ‘Ayt n Lawi’), Di Řexřa (niɣ ‘Lɛadad’) d Aɛawed n Ccariɛa (niɣ ‘Awařen n Musa’). Di tutlayt n Tɛibranit qqaren as ‘Ttawrat’, ixs ad yini ‘Aseřmed’ niɣ ‘Taɣuri’.

Yasuɛ d Bab n wass n ssebt

12

1 Di řweqt nni icuq Yasuɛ deg iyyaren n zzariɛet n imendi di ssebt. Tuɣa imeḥḍaren nnes ǧuẓen uca bdan řeqqḍen tidrin, ccin zzaysent.   

2 Ařami ten ẓrin Ifarisiyyen, nnan as: “Xzar imeḥḍaren nnec tteggen min war iɛeddřen di ssebt!”   

3 Yarra-dd xasen: “Ma war teɣřim ca min igga Dawud umi iǧuẓ netta d yinni akides?

4 Mammec yudef ɣar Taddart n AREBBI, icca aɣrum n wescan zi Tzewḍa n SIDI i war iḥeǧřen macca nnes i netta uřa i yinni akides, maca mɣir i ikehhanen waha.   

5 Niɣ war teɣrim ca di Ccariɛa belli ikehhanen inni iǧan di Zzawect Tameqqrant di ssebt, xeṭṭan di tewṣiyyet n ssebt, waxxa amenni war xasen ibin řɛib?   

6 Necc ad awem iniɣ, wenni iǧan d ameqqran x Zzawect Tameqqrant, aqa-t danita!   

7 Maca mařa tuɣa tfehmen min ixs ad yini: ‘Necc xseɣ arreḥmet, war iǧi d taɣarṣt!’, xenni ad tiři war tᵉttḥasabem ca x imezdagen,   

8 minzi Mmis n bnadem d Bab n ssebt.”   

9 Yasuɛ yuyur ssenni, yudef ɣar temzida nsen.

10 Tuɣa din ijj n weryaz, afus nnes iqucceḥ. Sseqsan t maḥend zemmaren ad zzayes cettcan, nnan: “Ma iɛeddeř usgenfi di ssebt?”   

11 Inna asen: “Man bnadem i dinni jar awem wenni ɣar iǧa izmar i iwḍan di tesraft di ssebt, war t itteṭṭef, ḥima ad t-i-dd issuffeɣ?   

12 Mecḥař iɛdu bnadem x izmar! S uyenni iɛeddeř ad ittwagg min iṣebḥen di ssebt.”   

13 Řexdenni inna as i bnadem nni: “Swiẓẓeḍ afus nnec!” Isswiẓẓeḍ afus nnes uca idweř iggenfa am wenneɣni.   

14 Ifarisiyyen ffɣen-dd ɣar barra, mcawaren xas, mammec ɣa ggen ad t nɣen.   

15 Maca Yasuɛ issen aya uca yuyur ssenni. Iḍfar i-t-i-dd ijj n řɣaci d ameqqran, issgenfa i-ten marra.   

16 Yumur i-ten s jjehd maḥend war xas ssuffuɣen řexbar,   

17 ḥima ad ittwakemmeř wawař i innan unabi Icaɛya:

18 “Xzar, Amsexxar inu, wenni farrzeɣ,

Amɛizz inu, wenni di ufiɣ arḍa inu.

Ad xas ssarseɣ Arruḥ inu

u Netta ad ibarreḥ s řḥukm i řegnus.   

19 War ittemcubbuc, war isɣuyyu,

uřa d ijj war ittesři tmijja nnes

deg ibriden.

20 Aɣanim yarẓen war t yareẓẓi,

uřa d taftič idduxxunen,

war tt issxessi

ař dd ɣa issuffeɣ řeḥkam

i ɣa inedhen i uɣelleb,

21 uca ad ssitmen řegnus deg Yisem nnes.”   

Awař n Yasuɛ x Arruḥ Iqeddsen

22 Řexdenni iwyen as-dd ijj n umeryaḥ, tuɣa-t d adarɣař d aynaw, uca Netta issgenfa i-t, ařami wenni tuɣa iǧan d aynaw d adarɣař idweř issawař u ittwařa.   

23 Itebhet řɣaci marra, nnan: “Ma Wanita xenni war iǧi d Mmis n Dawud?”   

24 Maca sřin Ifarisiyyen man aya, nnan: “Wanita issuffuɣ ccwaṭen mɣir s webrid n Bᵉɛalzabub, ameqqran n ccwaṭen.” □    

25 Maca Yasuɛ issen ixarriṣen nsen, inna asen: “Kuř tageldit ittemsebḍan x yixef nnes ad tᵉttwahellek, u kuř taddart niɣ tandint ittemsebḍan x yixef nnes war tᵉttɣimi ca.

26 Mařa aqa-t d cciṭan issuffuɣ cciṭan, aqa netta ittemsebḍa x yixef nnes, xenni mammec ɣa teqqim tgeldit nnes?

27 Mařa Necc ssuffuɣeɣ ccwaṭen s webrid n Bᵉɛalzabub, s min zi ten i ɣa ssuffɣen tarwa nwem? S uyenni nitni ad iřin d řquḍat xawem.

28 Maca mařa Necc ssuffuɣeɣ ccwaṭen s Arruḥ n AREBBI, aqa tudes awem-dd Tgeldit n AREBBI.   

29 Niɣ mammec izemmar ḥed ad yadef ɣar taddart n wenni ijehden maḥend ad ikecceḍ řeqcuɛ nnes, mařa war icarf wenni ijehden amezwar? Xenni izemmar ad ikecceḍ taddart nnes.

30 Wenni war iǧin akidi, aqa-t ḍidd inu, wenni war kidi issmunan, aqa ittzeǧaɛ waha.   

31 S uyenni ad awem iniɣ: marra ddnub d uceqqef ad ittwaɣfar i iwdan, maca aceqqef di Arruḥ war ittwaɣfar ca i iwdan.   

32 Wenni i ɣa inin awař d aɛeffan x Mmis n bnadem ad as ittwaɣfar, maca wenni i ɣa inin awař d aɛeffan x Arruḥ Iqeddsen war d as ittwaɣfar ca, uřa di řweqt-a uřa di řweqt i dd ɣa yasen.   

33 Ḥesbem tacejjart d taṣebḥant uřa d řɣiǧet nnes d taṣebḥant, niɣ ḥesbem tacejjart texsar uřa d řɣiǧet nnes texsar, minzi tacejjart tᵉttwassen zi řɣiǧet nnes.” □    

Uř d uqemmum

34 “A tarwa n ifiɣran, mammec ɣa teggem ad tessiwřem x min iṣebḥen, waxxa kenniw d iɛeffanen, minzi zeg uɛemmar n wuř ad issiweř uqemmum.   

35 Bnadem aṣebḥan issuffuɣ-dd min iṣebḥen zi řkenz aṣebḥan n wuř nnes uca bnadem aɛeffan issuffuɣ-dd zi řkenz aɛeffan nnes min iɛeffnen.

36 Maca Necc ad awem iniɣ, belli kuř awař ixwan ad zzayes ssiwřen iwdan, ad zzayes ttwaḥasben deg wass n lḥisab.   

37 Minzi s wawařen nnec ad tᵉttwaseggded uca s wawařen nnec ad tᵉttwaḥasbed.”   

Řeɛřamet n Yunus

38 Ca n imseřmaden n idlisen d Ifarisiyyen, arrin-dd xas: “A Amseɣɣar, neccin nexs ad nẓar ict n řeɛřamet zzayek.”   

39 Maca Netta yarra-dd xasen: “Jjiř aɛeffan izennan ittettar ict n řeɛřamet, war d as ittmewci uřa d ict n řeɛřamet mɣir řeɛřamet n Yunus.

40 Minzi am mammec tuɣa Yunus třata n wussan jar ǧyaři d wussan deg uɛeddis n wesřem, ammu i ɣa yiři uřa d Mmis n bnadem deg wuř n temmurt třata n wussan jar ǧyaři d wussan.   

41 Iryazen n Ninwa ad dd-kkaren deg wass n lḥisab ak-d jjiř-a, ad t ḥasben, minzi nitni tuben s tbarreḥt n Yunus, uca xzarem, aqa da Wenni iǧan d ameqqran x Yunus!   

42 Tajeǧidt n ljanub ad tekkar deg wass n lḥisab ak-d jjiř-a, ad xas teḥkem minzi nettat tusa-dd zeg uneggaru n ddunect, ḥima ad tseř i tiɣit n Suliman, uca xzarem, aqa da Wenni iǧan d ameqqran x Suliman!”   

Awař n Yasuɛ x řxedmet n řaryaḥ amengus

43 “Ařami iffeɣ řaryaḥ amengus zi bnadem, ibda ittsara deg imucan war daysen bu waman, yarezzu arraḥet, war tt ittif.   

44 Řexdenni ad yini: ‘Ad dewřeɣ ɣar taddart inu manis dd-ffɣeɣ!’ Uca iruḥ, yufa i-tt texwa, tfarḍ, tsettef.

45 Řexdenni yuyur uca yiwi akides sebɛa n řaryaḥ nneɣni, d iɛeffanen ktar zzayes, ad dd-adfen, ad raḥen ad zedɣen dayes, uca aneggaru n bnadem nni ad idweř mahu x umezwaru. Ammu i ɣa yiři ɛawed ak-d jjiř-a aɛeffan.”   

Yemmas d aytmas n Yasuɛ

46 Řami tuɣa ɛad issawař ak-d řɣaci, xzar, yemmas d aytmas bedden barra, arezzun ad kides ssiwřen.   

47 Inna as ijjen: “Xzar, yemmac d aytmac bedden di barra, arezzun ad kidek ssiwřen.”

48 Maca Netta yarra-dd x wenni tuɣa d as t innan, inna: “Min teɛna yemma d min ɛnan aytma?”

49 Xas uca isswiẓẓeḍ s ufus nnes ɣar imeḥḍaren nnes, inna: “Xzar, yemma, xzar, aytma!

50 Minzi man wen itteggen min ixs Baba i iǧan deg ijenwan, aqa netta d uma d učma d yemma.”   

□ 

12:24 Bᵉɛalzabub - wanita d isem n ibřis s tutlayt n Tramit.

□ 

12:33 tacejjart - niɣ ‘addag’ (‘iddagen’).

Amedya n ufeǧaḥ izarrɛen

13

1 Deg wass nni iffeɣ Yasuɛ zi taddart, iruḥ iqqim x tma n řebḥar.   

2 Imun-dd xas ijj n uhimur n řɣaci, ařami yenya di uɣarrabu, iqqim dayes uca řɣaci marra bedden x tma n řebḥar.   

3 Issiweř akidsen x waṭṭas n tmesřayin s imedya, inna: “Xzar, afeǧaḥ iffeɣ, ḥima ad izarɛ.   

4 Am tuɣa izarreɛ, tewḍa ca n zzariɛet x tma n webrid, xeccen-dd ijḍaḍ, neqben tt.

5 Tewḍa ca nneɣni x weẓru mani tuɣa war iǧi ucař aṭṭas. Deɣya teɣmi-dd s minzi tammurt war tuǧiɣ.

6 Umi dd-tenqar tfuct, icmeḍ uɣemmuy, uca isřaw minzi war ɣares tuɣi bu weẓwar.

7 Ca nneɣni tewḍa x isennanen. Mɣaren isennanen, jiyyfen tt.

8 Ca nneɣni tewḍa x temmurt taṣebḥant, tiwi-dd řɣiǧet, ca mya, ca nneɣni settin, ca nneɣni třatin n tseqqar.

9 Wenni ɣar iǧa imezzuɣen i useǧi, ejj i-t ad iseř.”

10 Xas uca usin-dd ɣares imeḥḍaren nnes, nnan as: “Mayemmi akidsen tessawařed s imedya?”   

11 Netta yarra-dd, inna asen: “Minzi immewc awem ad tessnem ssirr n Tgeldit n ijenwan, nitni maca war d asen t immewc ca.   

12 Minzi wenni ɣar iǧa ad as immewc uca ad ɣares yiři s waṭṭas, maca wenni war ɣar iǧi ca ad zzayes ittwakkes uřa d min ɣares.   

13 S uyenni ssawařeɣ akidsen s imedya, ařami nitni ttwařan am war ttwiřin u ttesřan am war ttesřin, war fehhmen.

14 Daysen i ɣa ikemmeř wawař i inebba Icaɛya, inna: ‘S useǧi ad tesřem, maca war tfehhmen, s tmuɣři ad tẓarem, maca war tfettnem,   

15 maɣar uř n řgens-a aqa iqbubbez, imezzuɣen nsen ḍeqřen deg useǧi u nitni aqa qqnen tiṭṭawin nsen, maḥend war ttwiřin s tiṭṭawin nsen, ad sřen s imezzuɣen nsen, ad fehmen s wuř nsen, ḥima ad tuben uca Necc ad ten ssgenfiɣ.’   

16 Maca sseɛd n tiṭṭawin nwem umi ttwařant, sseɛd n imezzuɣen nwem umi ttesřan!   

17 S tidett Necc ad awem iniɣ, aṭṭas n inabiyyen d imseggaden tuɣa xsen ad ẓaren min teẓrim, maca war t ẓrin, xsen ad sřen min tesřim, war t sřin.”   

18 “Xenni kenniw, sřem i umedya n wenni izarrɛen.

19 Kuř ijjen wenni ittesřan i Wawař n Tgeldit uca war t ifhim, ad ɣares dd-yas umɛeffan, ad ixḍef min ittwazarɛen deg wuř nnes. Aqa d man aya min ittwazarɛen x tma n webrid.   

20 Min ittwazarɛen x weẓru, aqa wa d wenni i ɣa iseǧen Awař, ad t iqbeř deɣya s řefraḥet,

21 maca war d as iwti ca weẓwar deg ixef nnes, ad iqqim drus waha. Xmi dd ɣa tas řmeḥnet niɣ amarret di ṭṭweɛ n Wawař ad innedref deɣya.

22 Min ittwazarɛen jar isennanen aqa wa d wenni ittesřan Awař, maca amnus n řweqt-a d uɣekkwi n wagřa ad jiyyfen Awař uca netta war dd-ittiwi ca řɣiǧet.   

23 Min ittwazarɛen di temmurt taṣebḥant aqa wa d wenni ittesřan Awař uca ad t ifhem, ad yarbu u ad dd-yawi xenni řɣiǧet: ijjen ad yařu mya n tseqqar, wenneɣni settin uca wenneɣni třatin.”

Amedya n řḥayyar di řwest n yirden

24 Iwca asen ijj n umedya nneɣni, inna: “Tageldit n ijenwan am yijj n bnadem tuɣa izarreɛ zzariɛet taṣebḥant deg iyyar nnes.

25 Ařami tuɣa iwdan ṭṭṣen, yusa-dd řeɛdu nnes, izarɛ řḥayyar di řwesṭ n yirden uca yuyur.

26 Ařami dd-imɣar uɣemmuy uca yiwi-dd řɣiǧet, řexdenni iḍhar-dd řḥayyar ɛawed.

27 Xenni usin-dd imsexxaren n bab n taddart, nnan as: ‘A Siditneɣ, ma war tzarɛed ca zzariɛet taṣebḥant deg iyyar nnec? Manis i dd-yusa xenni řḥayyar-a i dayes iǧan?’

28 Inna asen: ‘Aqa řeɛdu igga man aya’. Nnan as imsexxaren: ‘Ma texsed ad nraḥ, ad t neyru?’

29 Maca netta inna: ‘Lla, ḥima xmi ɣa tyarrwem řḥayyar war kis tqeǧɛem uřa d irden.

30 Ejj i-ten ad mɣaren s tnayen ař tameyra. Di řweqt n tmeyra ad iniɣ i yinni imejjaren: ‘Yarwem amezwar řḥayyar, ceddem t di tqebbiṭin ḥima ad ittwassecmeḍ, maca irden, yarwem t di řmarsi inu.’ ”   

Amedya n tḥebbuct n zzariɛet n uxerdel d umedya n wentun

31 Iwca asen ɛawed ijj n umedya nneɣni, inna: “Tageldit n ijenwan am yict n tḥebbuct n zzariɛet n uxerdel, yiwyi tt-i-dd ijj n weryaz, izarɛ i-tt deg iyyar nnes.   

32 Waxxa nettat d tameẓyant qaɛ zi marra zzariɛet nneɣni, xmi tmeqqar, tᵉddekkwař d tameqqrant zi marra tibbi uca tdekkwař d tacejjart maḥend ad ɣares dd-asen yijḍaḍ n ujenna uca ad ggen řeɛwacc nsen x řefruɛ nnes.”

33 Iwca asen ɛawed ijj n umedya nneɣni, inna: “Tageldit n ijenwan am wentun, tiwyi t-i-dd ict n temɣart uca tessnuffar i-t di třata n řemdud n waren, ařami issmemm warecti qaɛ.”   

34 Marra man aya issiweř zzayes Yasuɛ i řɣaci s imettiřen uca břa amedya war kisen issiweř ca,   

35 ḥima ad ittwakemmeř min xef issiweř unabi i innan: “Ad arezmeɣ aqemmum inu s imedya, ad barrḥeɣ s min innufaren zeg wami ittwagg dsas n ddunect.”   

Afessar n umedya n řḥayyar di řwest n yirden

36 Řami ismeḥ Yasuɛ di řɣaci ad uyuren, iruḥ ɣar taddart. Usin-dd ɣares imeḥḍaren nnes, qqaren: “Ini aneɣ min ixs ad yini umedya n řḥayyar d iyyar!”

37 Yarra-dd, inna asen: “Wenni izarrɛen zzariɛet taṣebḥant Netta d Mmis n bnadem.

38 Iyyar d ddunect uca zzariɛet taṣebḥant nettat d tarwa n Tgeldit uca řḥayyar netta d tarwa n umɛeffan.

39 Řeɛdu wenni t izarɛen, aqa netta d cciṭan, uca ṣṣabet, aqa nettat d qeṭṭu n ddunect u inni imejjaren, nitni d lmalakat.   

40 Am mammec ssmunen řḥayyar uca sscemḍen t s tmessi, ammu i ɣa yiři ɣar qeṭṭu n ddunect-a.

41 Mmis n bnadem ad dd-issekk lmalakat nnes, ad ssḥeyydent zi Tgeldit nnes qaɛ tiɛenkřifin d marra iɛeffanen.

42 Ad ten nḍaren di řkuccet n tmessi mani ɣa yiřin imeṭṭawen d uɣezzi n teɣmas.   

43 Xenni imseggaden ad arɣen am tfuct di Tgeldit n Babatsen. Wenni ɣar iǧa imezzuɣen i useǧi ad iseř.”   

Amedya n řkenz deg iyyar d umedya n tyaqut

44 “Tageldit n ijenwan ɛawed am yijj n řkenz ittwassnuffaren deg iyyar, yufa i-t ijj n weryaz, issnuffar i-t uca di řefraḥet nnes yuyur, izzenz qaɛ min iǧan ɣares uca isɣa iyyar nni.”   

45 “Tageldit n ijenwan ɛawed am yijj n usebbab i yarezzun tiyaqutin tiṣebḥanin.

46 Řami yufa ict n tyaqut tiɣřa aṭṭas, yuyur, izzenz marra min tuɣa ɣares, xenni isɣa i-tt.”

Amedya n tracca n iseřman

47 “Tageldit n ijenwan ɛawed am tracca mmenḍaren tt di řebḥar, teyru ɛřam kuř asřem.

48 Xmi teccur, ssuffɣen tt-i-dd ibeḥriyyen ɣar tma n řebḥar, qqimen uca farzen zzayes min iṣebḥen di řeqcuɛ nsen, maca min war iḥřin nḍaren t.

49 Ammu i ɣa tiři di qeṭṭu n ddunect. Ad dd-ffɣent lmalakat, ad farnent iɛeffanen zi řwesṭ n imseggaden.

50 Ad ten nḍarent di řkuccet n tmessi mani ɣa yiřin imeṭṭawen d uɣezzi n teɣmas.”   

51 Inna asen Yasuɛ: “Ma tfehmem i marra man aya?” Nnan as: “Wah, a Siditneɣ!”

52 Xenni inna asen: “S uya kuř amseřmad n idlisen wenni idweř d ameḥḍar n Tgeldit n ijenwan, aqa igga am yijj n bab n taddart issuffuɣ zi řkenz nnes min iǧan d jdid u min iǧan d aqdim.”

53 Awarni řami ikemmeř Yasuɛ imedya-ya, yuyur ssenni.

Anabi war ɣares bu ccan di tendint nnes

54 Řami dd-yusa ɣar temmurt nnes, ikkar isseřmad i-ten di temzidawin nsen ařami qqimen tbehten, nnan: “Manis d as dd-tekka tiɣit-a d řeɛjayeb-a?   

55 Ma war iǧi wa d mmis n unejjar? Ma war qqaren i yemmas Maryam, d aytmas ma war d asen qqaren Yaɛqub d Yasi d Cimɛun d Yahuda?   

56 Ma war ǧint suyᵉtmas qaɛ ɣarneɣ? Manis d as dd-ikka man aya marra?”

57 Uca nderfen zzayes. Maca Yasuɛ inna asen: “Anabi ɛemmarṣ war iǧi břa ccan, mɣir di tendint nnes u di taddart nnes.”   

58 Uca war iggi diha řeɛjayeb aṭṭas zi ssibbet n břa l’iman nsen.

Řmewt n Yuḥanna Amseɣḍaṣ

14

1 Di řweqt nni isřa Hirudus, řḥakem x ijj n arbaɛ n temmurt, řexbar x Yasuɛ.   

2 Inna i yimsexxaren nnes: “Wanita d Yuḥanna Amseɣḍaṣ. Aqa ittwassnekkar-dd zi taddart n imettinen, s uyenni ttwaggent zzayes řeɛjayeb nni.”

3 Minzi Hirudus tuɣa iṭṭef Yuḥanna, icarf i-t, igga i-t di řeḥbes zi ssibbet n Hirudiyya, tenni d tamɣart n Filippus, wenni d umas n Hirudus,   

4 minzi Yuḥanna tuɣa iqqar as: “War ɣarek bu ttesriḥ aqa tiwyed tt d tamɣart nnec.”   

5 S uya tuɣa ixs ad t ineɣ, maca tuɣa iggʷed zi řɣaci, minzi nitni ḥesben t d anabi.   

6 Maca řami dd-yiweḍ wass n wexřaq n Hirudus, tecḍeḥ yeǧis n Hirudiyya zzat i inewjiwen i dinni iqqimen, uca teɛjeb as i Hirudus.   

7 S uyenni inna as s ict n tjaǧit ad as iwc marra min i ɣa tᵉttar zzayes.   

8 Uca nettat, am tt tuɣa tᵉttwaɛarren zeg yemmas, tenna: “Ewc ayi da x ṭṭebṣi azeǧif n Yuḥanna Amseɣḍaṣ!”

9 Icḍen ujeǧid, maca umi tuɣa ijjuǧ u x ssibbet n yinni akides iqqimen, yumur ad as immewc uzeǧif.

10 Issekk ḥed ɣares, ḥima ad iqess azeǧif i Yuḥanna di řeḥbes.

11 Iwyen-dd azeǧif nnes di ṭṭebṣi, immewc as i tḥenjirt uca nettat tiwyi-t i yemmas.

12 Usin-dd imeḥḍaren nnes, ksin řxecbet, neḍřen tt. Řexdenni ruḥen, xebbaren Yasuɛ.

Lmuɛjiza n usecci amezwaru

13 Řami isřa Yasuɛ man aya, iffeɣ ssenni deg uɣarrabu ɣar ijj n wemcan ixřan, tuɣa-t din weḥḥdes. Isřa řɣaci x man aya, uca ḍfaren t x temmurt zi tneddam.   

14 Umi dd-iffeɣ Yasuɛ zi tɣarrabut, iẓra aṭṭas n řɣaci uca iḥinn xasen, issgenfa imehřac nsen.   

15 Řami dd-tiweḍ tmeddit, usin-dd ɣares imeḥḍaren nnes, nnan: “Aqa amcan-a ixřa u řweqt teɛdu. Zeɛma sqebbeḍ řɣaci, ḥima ad uyuren ɣar ředcur, ad sɣen min ɣa ccen i yixef nsen.”   

16 Maca Yasuɛ inna asen: “Nhřa ma ruḥen, wcem asen kenniw min ɣa ccen.”

17 Nnan as: “War da walu mɣir xemsa n tecnifin d tnayen n iseřman.”

18 Inna: “Awyem ten-dd da ɣari.”

19 Xenni yumur řɣaci ad qqimen x arbiɛ. Xenni iṭṭef xemsa n tecnifin d tnayen nni n iseřman, ixzar ɣar ujenna, ibarek, yarẓa i-tent uca iwca ticnifin nni i imeḥḍaren u imeḥḍaren wcin tent i řɣaci.   

20 Marra ccin, jjiwnen. Řexdenni ksin iřeqqwaz iceṭṭen: tuɣa din tenɛac n tsuǧatin ɛemmarent.

21 Inni ccin tuɣa aten di xemsa ařef n yeryazen, břa timɣarin d iḥenjiren.

Yasuɛ iggur x waman n řebḥar

22 Deɣya iziyyar Yasuɛ imeḥḍaren nnes ad nyen di tɣarrabut uca ad as izwaren ɣar ujemmaḍ, am issqebbeḍ Netta řɣaci.   

23 Awarni řami issqebbeḍ řɣaci, igeɛɛed ɣar wedrar weḥḥdes, ḥima ad iẓẓaǧ. Řami dd-tiweḍ tmeddit, tuɣa iqqim din weḥḥdes.   

24 Aɣarrabu tuɣa tiggʷej x temmurt ‘istadiyyen’ aṭṭas, uca tᵉttwaɛarn zi ssa ɣar diha s řemwaj, minzi asemmiḍ yusa asen-dd deg wudem.

25 Maca deg ḥeṭṭu wiss arebɛa n ǧiřet, yusa-dd ɣarsen Yasuɛ am iggur x waman n řebḥar.

26 Umi t ẓrin imeḥḍaren iggur x waman n řebḥar, nnxeřɛen, nnan: “Wa d řewḥiy aɣeddar!”, uca sɣuyen zi tiggʷudi.

27 Deɣya issiweř-dd ɣarsen Yasuɛ, inna: “Ggem uř, aqa d NECC, war tteggʷedem ca!”

28 Buṭrus yarra-dd xas, inna: “A Sidi, mařa d Cek, weṣṣa ayi ad ɣarek dd-aseɣ x waman.”

29 Inna as: “As-dd!” Uca ihwa-dd Buṭrus zeg uɣarrabu, yuyur x waman, ḥima ad dd-yaweḍ ɣar Yasuɛ.

30 Maca umi iẓra asemmiḍ ijhed, teřqef i-t tiggʷudi uca, am ibda iɣarreq, iřaɣa, inna: “A Sidi, senjem ayi!”

31 Deɣya isswiẓẓeḍ Siditneɣ afus nnes, iṭṭef dayes, inna as: “A cek wenni di iǧa drus n l’iman, mayemmi dayek yudef ccek?”

32 Awarni řami nyin deg uɣarrabu, yarsa usemmiḍ.

33 Inni iǧan deg uɣarrabu, usin-dd ɣares, sejden as, nnan: “S tidett, Cek d Mmis n AREBBI!”

34 Awarni řami ẓwan řebḥar, iwḍen ɣar temmurt n Jinnisaret.

35 Řami t ɛeqřen yeryazen n temmurt nni, ssuffɣen řexbar di marra dcurat i d as dd-innḍen, iwyen-dd ɣares marra inni tuɣa iheřcen aṭṭas,

36 ttaren zzayes ad ten yejj ad ḥadan mɣir abeḥřuř n ujeǧab nnes, u marra inni t iḥadan, dewřen ggenfan.

Ccariɛa n Arebbi war tᵉttis ak-d tɣuri d tweṣṣa n iwdan

15

1 Řexdenni usin-dd imseřmaden n idlisen d Ifarisiyyen zi Urcalim ɣar Yasuɛ, nnan:   

2 “Mayemmi ttɛeddan imeḥḍaren nnec x tubbart n imɣaren nneɣ. Nitni war ssiriden ca ifassen nsen qbeř i ɣa ccen aɣrum!”

3 Yarra-dd Yasuɛ, inna asen: “Mayemmi kenniw ɛawed tᵉttɛeddam x tewṣeyyet n AREBBI zi ssibbet n tubbart nwem?

4 Minzi AREBBI tuɣa inna: ‘Weqqar babac d yemmac!’ u: ‘Wenni i ɣa ixzan babas niɣ yemmas, ittxeṣṣa as ad immet!’   

5 Maca kenniw teqqarem: ‘Marra wi ɣa yinin i babas niɣ i yemmas: Marra min tzemmarem ad zzayi tnefɛem, aqa ggiɣ t d tawhibt i Arebbi! Ammu netta war iḥdij ɛad ad iweqqar babas niɣ yemmas s marra man aya!’

6 Ammu tbeṭṭřem awař n AREBBI di ṭṭweɛ n tubbart nwem.   

7 Kenniw, a imnafqen! Icaɛya tuɣa ittnabba xawem s ṣṣeḥ, inna:

8 ‘Řgens-a ittcenneɛ ayi s iyencicen nsen, maca uř nsen iggʷej xafi.   

9 Aqa nitni cennɛen ayi baṭeř, minzi nitni sseřmaden tiɣuriwin nni iǧan d tiweṣṣa n iwdan.’ ”   

10 Řami d iřaɣa-dd x řɣaci ɣares, inna asen: “Sřem mliḥ, fehmem!   

11 War iǧi min ittadfen deg uqemmum issexmej bnadem, maca min i dd-itteffɣen zeg uqemmum d man aya i issexmajen bnadem.”   

12 Řexdenni usin-dd ɣares imeḥḍaren nnes, nnan as: “Ma tessned belli Ifarisiyyen nderfen di man aya, řami t sřin?”

13 Maca Netta yarra-dd, inna asen: “Kuř aɣeddu, war t iẓẓu Baba, wenni iǧan deg ijenwan, ad ittwaqřeɛ.   

14 Ejj i-ten! Nitni d idarɣařen neddhen idarɣařen. Mařa adarɣař ineddeh adarɣař, ad wḍan s tnayen idsen deg weḥfur.”   

15 Yarra-dd Cimɛun Buṭrus, inna as: “A Sidi, fessar aneɣ amedya-ya!”   

16 Maca Yasuɛ inna asen: “Ma kenniw ɛad břa řefhamet ař řexxu?

17 Ma war tefhimem ca belli marra min ɣa yadfen deg uqemmum, ad iraḥ ɣar uɛeddis uca ssenni ad ittwassuffeɣ barra i usizdeg?

18 Maca min i dd-itteffɣen zeg uqemmum ittas-dd zeg wuř, aqa d man aya i issxemmajen bnadem.

19 Minzi zeg wuř n iwdan i dd-tteffɣen ixarriṣen iɛeffanen, zzina, anɣay, farq-ccɣeř, tuceffra, cchadat s ẓur d uceqqef.   

20 Aqa d man aya min issxemmajen bnadem, maca macca s ifassen war issirden war tessxemmij ca bnadem.”

L’iman n temɣart zeg ayt n Kenɛan

21 Řexdenni iffeɣ-dd Yasuɛ ssenni, iruḥ ɣar jjwayeh n Ṣur d Ṣaydun.   

22 U xzar, ict n temɣart zeg ayt n Kenɛan zi jjwayeh nni tesɣuy, tenna: “A Sidi, a Mmis n Dawud, arḥem ayi! Yeǧi aqa dayes cciṭan issnexřaɛen.”

23 Maca Netta war xas dd-yarri ca, uřa s yijj n wawař. Usin-dd ɣares imeḥḍaren nnes, ttaren zzayes, nnan: “Aẓẓeř xas, minzi nettat teḍfar aneɣ-dd s iɣuyyan.”

24 Netta yarra-dd, inna asen: “Necc ttwassekkeɣ-dd ɣar wuǧi iweddaren n taddart n Israil waha.”   

25 Maca nettat tusa-dd, tesjed as, tenna: “A Sidi, ɛawen ayi!”

26 Maca Netta yarra-dd, inna: “War iɛeddeř ad immeksi weɣrum n iḥenjiren, maḥend ad immenḍar i yiṭan.”

27 Maca nettat tenna: “Wah, a Sidi, maɣar uřa d iṭan ttᵉtten iřeqqwaz i dd-iweṭṭan zi ṭṭabřa n siditsen uca ttɣiman ddaren.”

28 Řexdenni inna as Yasuɛ: “A tamɣart, l’iman nnem imɣar! Ad yiři am mammec řxaḍar nnem.” Uca yeǧis teggenfa di tsaɛɛet nni.

Asgenfi n ineɛḍab, idařɣaren, ignawen d iqejdaḥen

29 Uca yuyur Yasuɛ ssenni, yiweḍ-dd ɣar tma n řebḥar n Ljalil, igeɛɛed ɣar wedrar, iqqim dinni.   

30 Yusa-dd ɣares ijj n ubarru ameqqran n řɣaci, iwyen-dd akidsen ineɛḍaben d idarɣařen d ignawen d iqejdaḥen d inneɣni aṭṭas, ssarsen ten ɣar iḍaren n Yasuɛ uca issgenfa ten,   

31 ařami itebhet řɣaci, aqa ẓrin ignawen ssawařen, iqejdaḥen ggenfan, ineɛḍaben gguren, idarɣařen ttwařan, uca ssɛuǧen AREBBI n Israil.

Lmuɛjiza n usecci i twařa wiss tnayen

32 Yasuɛ iřaɣa-dd x imeḥḍaren nnes, inna asen: “Ḥinneɣ x řɣaci minzi qqimen akidi třata n wussan, war ɣarsen min ɣa ccen. War xseɣ ca ad ten ssqebbḍeɣ ttẓuman, ḥima war tteḍɛifen ca deg webrid.”   

33 Nnan as imeḥḍaren nnes: “Manis d ɣa nawi aɣrum di řexřa-ya i zi ɣa nessecc ijj n řɣaci d ameqqran am wanita?”

34 Inna asen Yasuɛ: “Mecḥař ɣarwem d aɣrum?” Nnan as: “Sebɛa n tecnifin d ca n iseřman imeẓyanen.”

35 Xenni yumur řɣaci, ḥima ad qqimen di temmurt.

36 Iksi sebɛa n tecnifin d iseřman nni, iqada, yarẓa i-tent uca iwca i-tent i imeḥḍaren nnes uca imeḥḍaren wcin tent i iwdan.   

37 Marra ccin, jjiwnen. Xenni yarwen-dd iřeqqwaz iceṭṭen: tuɣa din sebɛa n tsuǧatin ɛemmarent.

38 Inni tuɣa iccen aqa aten di arebɛa ařaf n yeryazen břa timɣarin d iḥenjiren.

39 Awarni řami issqebbeḍ řɣaci, inya deg uɣarrabu uca yiweḍ ɣar weymir n jjwayeh n Magdu.

Ifarisiyyen ttaren ict n řeɛřamet

16

1 Usin-dd ɣares Ifarisiyyen d Iṣaduqiyyen, sseqsan t ḥima ad t jarrben, maḥend ad asen isscen ca n řeɛřamet zeg ujenna.   

2 Maca Netta yarra-dd, inna asen: “Ɣar tmeddit ad tinim: ‘Aqa řḥař iffeɣ!’, minzi ajenna d azeggʷaɣ.   

3 U ɣar řefjar ad tinim: ‘Aqa ass-a ad isuḍ usemmiḍ!’, minzi ajenna d azeggʷaɣ ař abarcan. A imnafqen, kenniw tessnem ad tfarzem udem n ujenna, maca řeɛřamat n zzman-a war tzemmarem ad tent tfarzem.

4 Jjiř aɛeffan izennan yarezzu ict n řeɛřamet, maca war d as ittmewci uřa d ict n řeɛřamet mɣir řeɛřamet n Yunus, anabi!” Xenni ijja i-ten, iruḥ.   

Antun n Ifarisiyyen d Isaḍuqiyyen

5 Řami dd-iwḍen imeḥḍaren nnes ɣar ujemmaḍ n řebḥar, ttun ad kisen dd-awyen aɣrum.   

6 Inna asen Yasuɛ: “Ḥḍam ixef nwem zeg wentun n Ifarisiyyen d Iṣaduqiyyen.”   

7 Nitni mcawaren jar asen x man aya, nnan: “Aqa inna man aya minzi war d niwi ca aɣrum!”

8 Yasuɛ, am tuɣa issen man aya, inna asen: “A kenniw i di iǧa drus n l’iman, mayemmi temcawarem jar awem aqa man aya iǧa umi war dd-tiwyem aɣrum?

9 Ma ɛad war tefhimem ca? Ma war teɛqiřem ca x xemsa n iřeqqwaz n weɣrum i xemsa-ařaf, u mecḥař n tsuǧatin i tyarwem?   

10 Niɣ x sebɛa n iřeqqwaz n weɣrum i arebɛa ařaf, u mecḥař n tsuǧatin i tyarwem?   

11 Ma ɛad war tefhimen ca belli Necc war kiwem ssiwřeɣ ca x weɣrum umi d awem nniɣ: ‘Ḥḍam ixef nwem zeg wentun n Ifarisiyyen d Iṣaduqiyyen’?”

12 Ssenni fehmen aqa Netta war d asen inni, maḥend ad ḥḍan ixef nsen zeg wentun n weɣrum, maca zi tɣuri n Ifarisiyyen d Iṣaduqiyyen.

Lmasiḥ d Mmis n AREBBI iddaren

13 Řami dd-yiweḍ Yasuɛ ɣar temmurt n Qayṣariya-Filippus, isseqsa imeḥḍaren nnes: “Min ɛniɣ Necc, Mmis n bnadem, ɛlaḥsab min qqaren iwdan?”   

14 Nnan as: “Ca qqaren ‘D Yuḥanna Amseɣḍaṣ’, u wenneɣni: ‘D Iliya’, u wenneɣni ɛawed: ‘D Irmiya’ niɣ ‘D ijjen zeg inabiyyen’.”   

15 Inna asen: “Maca kenniw, min xafi teqqarem?”

16 Yarra-dd xas Cimɛun Buṭrus, inna: “Cek d Lmasiḥ, Mmis n AREBBI iddaren.”   

17 Yarra-dd xas Yasuɛ, inna as: “Sseɛd nnec, a Cimɛun, mmis n Yuna, minzi war iǧi d aysum niɣ d idammen i d ac imřen man aya, maca d Baba i iǧan deg ijenwan.   

18 Ɛawed Necc ad ac iniɣ, aqa cek d ‘Buṭrus’, d aẓru, u x weẓru-ya ad bniɣ tamesmunt inu uca tiwwura n řaxart war d as zemmarent.   

19 D Necc ad ac wceɣ tisarutin n Tgeldit n ijenwan, u marra min ɣa tcedded di temmurt, ad yiři icedd deg ijenwan, u marra min ɣa tfesyed di temmurt, ad yiři ifsi deg ijenwan.”   

20 Řexdenni yumur imeḥḍaren nnes, ḥima war xebbaren ḥed belli Netta d Lmasiḥ.

Yasuɛ issawař x řmewt d tnukra nnes i twařa tamezwarut

21 Ssenni ibda Yasuɛ ad isscen i imeḥḍaren nnes belli ittxeṣṣa as ad iraḥ ɣar Urcalim, ad iweddeb aṭṭas zeg imɣaren n řgens u zeg imeqqranen n ikehhanen d imseřmaden n idlisen, ad ittwaneɣ uca ad dd-ittwassnekkar deg wass wiss třata.   

22 Maca Buṭrus yiwyi t weḥḥdes, ibda ittwebbex i-t, inna: “War ittiři, a Sidi! Man aya war d ac ittemsar ɛemmarṣ.”

23 Maca Netta inneqřeb, inna i Buṭrus: “Ffeɣ xafi, a cciṭan, cek d ict n tɛenkrift i Necc, minzi war cek icqi min iǧan n AREBBI, maca min iǧan n iwdan.”   

24 Řexdenni inna Yasuɛ i imeḥḍaren nnes: “Mařa ca n ijjen ixs ad ayi iḍfar, ad inkar ixef nnes, ad iksi ṣṣalib nnes uca ad ayi iḍfar.   

25 Minzi wenni ixsen ad issenjem tudart nnes, ad tt iweddar, maca wenni i ɣa iweddaren tudart nnes di ṭṭweɛ inu ad tt yaf.   

26 Minzi man řefḍeř i ɣares ɣar bnadem mařa yarbeḥ ddunect marra, maca iřqef i-t druct di řeɛmar nnes? Niɣ min ɣa iwc bnadem i weṣřaḥ n řeɛmar nnes?   

27 Minzi Mmis n bnadem ad dd-yas s uɛuǧi n Babas ak-d lmalakat nnes, uca xenni ad ixeǧeṣ kuř ijjen ɛlaḥsab min igga.   

28 S tidett Necc ad awem iniɣ, aqa ca zeg ina i da ibedden, war ttqisin ca řmewt ař ɣa ẓaren Mmis n bnadem ittas-dd di Tgeldit nnes.”   

Yasuɛ x wedrar ak-d Musa d Iliya

17

1 Awarni setta n wussan Yasuɛ yiwi-dd Buṭrus d Yaɛqub d umas Yuḥanna akides, yiwyi i-ten weḥḥedsen ɣar ijj n wedrar yuɛřa.   

2 Uca ittwabeddeř waddud n Yasuɛ qibač nsen: tuɣa aɣembub nnes ittceɛciɛ am tfuct, idweř warruḍ nnes d acemřař am tfawt.

3 Uřa d Musa d Iliya ḍharen asen-dd, ssawařen akides.

4 Buṭrus iṭṭef deg wawař, inna i Yasuɛ: “A Sidi, aqa mliḥ umi i da neǧa! Mařa texsed, ad newwet danita třata n iɛuccuten n tseṭṭa, ijjen i Cek, ijjen i Musa u ijjen i Iliya.”

5 Am tuɣa issawař ɛad, ikka-dd xasen ijj n useynu ittseqsiq, issduriy ten s tiři nnes uca ict n tmijja zeg ujenna tenna: “D wa d Mmi iɛizzen, dayes ufiɣ arḍa inu, sřem ɣares!”   

6 Řami sřin imeḥḍaren man aya, wḍan x uɣembub nsen uca ggʷeden aṭṭas.

7 Yusa-dd ɣarsen Yasuɛ, iḥada ten, inna: “Kkarem, war tteggʷedem ca!”

8 Řami ssgeɛɛden tiṭṭawin nsen, war ẓrin ḥed mɣir Yasuɛ.

9 Am dd-hwan zeg wedrar, yumur i-ten Yasuɛ, inna asen: “War ssiwiřem x řewḥiy-a am ɣarwem iǧa ijj nneɣni ař dd ɣa ikkar Mmis n bnadem jar imettinen.”   

10 Imeḥḍaren sseqsan t, nnan as: “Mayemmi qqaren imseřmaden n idlisen aqa Iliya ad dd-yas d amezwaru?”   

11 Yarra-dd Yasuɛ, inna: “Iliya ad dd-yas d amezwaru, ḥima ad ittwakemmeř marra.

12 Maca Necc ad awem iniɣ, xzar, Iliya aqa yusa-dd, war zzayes steɛtarifen, maca ggin zzayes min xsen. Ammu uřa d Mmis n bnadem ad zzaysen iweddeb.”

13 Řexdenni fehmen imeḥḍaren, belli tuɣa issawař akidsen x Yuḥanna Amseɣḍaṣ.

Yasuɛ issgenfa aḥenjir amaryaḥ

14 Řami dd-usin ɣar řɣaci, yusa-dd ɣares ijj n bnadem, iwḍa as ɣar iḍaren, inna as:   

15 “A Sidi, zziǧez i mmi, minzi aqa netta ittbarkikkiḍ, immarni xas řḥar, maɣar aṭṭas n twařawin iwḍa di tmessi u deg waman.

16 Iwyeɣ t ɣar imeḥḍaren nnec, maca nitni war zemmaren ad t ssgenfan.”

17 Yasuɛ yarra-dd, inna: “A jjiř i war yuminen d imufriɣen, mecḥař i ɣa qqimeɣ ɛad akidwem, mecḥař ɛad i ɣa qqimeɣ ṣbareɣ awem? Awyem t-i-dd ɣari!”

18 Xenni iwebbex i-t Yasuɛ uca iffeɣ zzayes cciṭan uca idweř uḥenjir iggenfa zi tsaɛɛet nni.

19 Řexdenni usin-dd imeḥḍaren weḥḥedsen ɣar Yasuɛ, nnan as: “Mayemmi neccin war nzemmar ad t nessgenfa?”   

20 Inna asen Yasuɛ: “Zi ssibbet n břa l’iman nwem. S tidett ad awem iniɣ, mařa daywem l’iman anect n ict n tḥebbuct n zzariɛet n uxerdel, ad as tinim i wedrar-a: ‘Muṭṭi ssa!’, xenni ad immuṭṭi, uca war din ittiři ɛad uřa d ict n řḥajjet war d as tzemmarem ɛad.   

21 Maca ddarb-a war dd-itteffeɣ mɣir s tẓaǧit d uẓummi.”

Yasuɛ issawař x řmewt d tnukra nnes i twařa wiss tnayen

22 Řami tuɣa ttsaran di Ljalil, inna asen Yasuɛ i imeḥḍaren nnes: “Mmis n bnadem ad immewc deg ifassen n iwdan.   

23 Ad t nɣen uca ad dd-ittwassnekkar deg wass wiss třata.” Xenni ceḍnen aṭṭas.

Awař n Yasuɛ x ḍḍariba i Zzawect Tameqqrant

24 Řami dd-usin ɣar Kafarnaḥum, qarrben-dd ayt n ḍḍariba, inni iṭṭfen tnayen n tepyasin n tnayen n ‘jjuzin’ n nnuqart i kuř uzeǧif i ḍḍariba n Zzawect Tameqqrant, ɣar Buṭrus, nnan: “Amseřmad nwem, ma war ittxeǧiṣ tnayen n ‘jjuzin’ nnes i Zzawect Tameqqrant?” Inna: “Wah, ad ten ixeǧes!”

25 Ařami dd-yudef Buṭrus ɣar taddart, izwar as-dd Yasuɛ, inna: “Cimɛun, mammec twařid cek, wi zi ṭṭfen ijeǧiden n ddunect řeɛcur d tenɛacin i izemmen i kuř azeǧif? Ma zi tarwa nsen niɣ zeg ibarraniyyen?”   

26 Inna as Cimɛun: “Zeg ibarraniyyen!” Inna as Yasuɛ: “S uya ǧan tarwa d iḥurriyyen!

27 Maca ḥima war ten nessendrif ad ac umureɣ: Ruḥ ɣar řebḥar, nḍar taṣennart uca arzem aqemmum i tesřemt tamezwarut i dd ɣa iffɣen uca ad tafed ict n tepyist n uṣulḍi n ‘ustatir’. Ksi tt uca ewc i-tt xafi u x yixef nnec.”

Man wen iǧan d ameqqran di Tgeldit n ijenwan?

18

1 Di tsaɛɛet nni usin-dd imeḥḍaren ɣar Yasuɛ, nnan: “Man wen iǧan d ameqqran di Tgeldit n ijenwan?”   

2 Yasuɛ iřaɣa-dd x ijj n uḥenjir ɣares, issbedd i-t di řwesṭ nsen,

3 inna: “S tidett Necc ad awem iniɣ: Mařa war ttubem u tdewřem am iḥenjiren, ɛemmarṣ ad tadfem ɣar Tgeldit n ijenwan.   

4 S uya wenni i ɣa issmeẓyen ixef nnes am uḥenjir-a, aqa d wenni d ameqqran di Tgeldit n ijenwan,   

5 u wenni i ɣa iqebřen ijj n uḥenjir i iǧan am uḥenjir-a s Yisem inu, iqebbeř ayi.   

Aɛřam ɣar řgens x min i ɣa iɣarren i ddenb

6 Maca kuř ijjen wenni i ɣa issenqarḍen ijjen zeg imeẓyanen-a i zzayi ittamnen, iḥřa as ad as tᵉttwagg ict n teṣḍart n tsirt tedqeř ɣar yiri nnes, ad ittwassɣareq di řaǧaɣ n řebḥar.   

7 Uct x ddunect x ssibbet n tɛenkrifin. Iwa, ittxeṣṣa ad dd-asent tɛenkrifin, maca amcum n bnadem nni itteggen taɛenkrift.   

8 Mařa issenqarḍ cek ufus nnec niɣ aḍar nnec, xenni qess i-t, nḍar i-t xak. Iḥřa ac ad tadfed ɣar Tudart d aqejdaḥ niɣ d ameɛḍuř x umenḍar s tnayen n ifassen niɣ s tnayen n iḍaren di tmessi i řebda.   

9 Mařa tessenqarḍ cek tiṭṭ nnec, xenni qeřɛ i-tt, nḍar i-tt xak, iḥřa ac ad tadfed ɣar Tudart s ict n tiṭṭ x uweṭṭu di jᵉhennama iccuren s tmessi s tnayen n tiṭṭawin.

Amedya n wuǧi iweddaren

10 Ɣarwem ad tesseḥqarem ijjen zeg imeẓyanen-a. Minzi Necc ad awem iniɣ, aqa lmalakat nsen deg ijenwan aqa řebda ttwařant tifras n Baba i iǧan deg ijenwan.   

11 Minzi Mmis n bnadem yusa-dd, ḥima ad issenjem min tuɣa iweddaren.   

12 Mammec i d awem ittɣiř? Mařa din ca n bnadem ɣares mya n wuǧi uca ijjen zzaysen iweddar, ma xenni war ittejji tesɛa u-tesɛin deg idurar, ad iraḥ ad yarzu x wenni iweddaren?   

13 U mařa yufa i-t, s tidett Necc ad awem iniɣ, ad zzayes ifarḥ ktar zi min ɣa ifarḥ zi tesɛa u-tesɛin inni war iweddaren.

14 Ammu uřa d Babatwem i iǧan deg ijenwan war ixs ad iweddar uřa d ijj zeg imeẓyanen-a.”

Ddenb n ijj n uma

15 “Mařa ixḍa umac akidek, ruḥ ɣares, webbex i-t mɣir jar ac d jar as waha. Mařa isřa ɣarek, aqa tarbeḥed umac.   

16 Mařa war ɣarek isři ca, awi akidek ca n ijjen nneɣni niɣ tnayen, ḥima x uqemmum n tnayen niɣ n třata n řechud ad ittwaḍmen wawař marra.   

17 Mařa netta war ɣarsen isři, xenni ini tt i tmesmunt n řmuminin, uca mařa war isři uřa ɣar tmesmunt, xenni ejj i-t ad ɣarwem yiři am yijj n bu-ḍḍariba niɣ am yijj n ukafriw.   

18 S tidett Necc ad awem iniɣ: Marra min ɣa tceddem di temmurt, ad yiři icedd deg ujenna, uca marra min ɣa tfesyem di temmurt, ad yiři ifsi deg ujenna.   

19 Ad awem iniɣ ɛawed, mařa tnayen n iwdan ad mmsetfaqen x temmurt x ca n řḥajjet i ɣa ttaren, aqa d man aya d asen i ɣa ittwagg zi Baba i iǧan deg ijenwan.

20 Minzi mani ɣa munen tnayen niɣ třata s Yisem inu, Necc ad din iřiɣ di řwesṭ nsen.”   

Amedya n umsexxar aɛeffan

21 Řexdenni yusa-dd ɣares Buṭrus, inna: “A Sidi, mecḥař n twařawin i ɣa ixḍa akidi uma, necc ad as samḥeɣ? Ma ař sebɛa n twařawin?”   

22 Inna as Yasuɛ: “War d ac qqareɣ ca ař sebɛa, maca ař sebɛin di sebɛa n imuren d sebɛa n imuren!   

23 S uya tᵉttawi-dd Tgeldit n ijenwan deg ijj n weryaz d ajeǧid i ixsen ad yegg řeḥsab ak-d imsexxaren nnes.

24 Umi ibda ad imseḥseb, iwyen-dd ɣares ijj n bnadem itturs as ɛecra-ařaf talint.

25 Am war tuɣi ɣares min zi ɣa yarr amarwas, yumur bab nnes, ḥima ad ittwammenz, netta d temɣart nnes d tarwa nnes d marra min ɣares, ḥima ad ittwaxeǧeṣ umarwas.   

26 Iwḍa as umsexxar nni ɣar iḍaren, isjed as, inna: ‘A sidi, ṣbar xafi, ad ac arreɣ marra.’

27 Aqa izziǧez as bab n umsexxar nni, iḍřeq as uca isamḥ as deg umarwas.

28 Řami dd-iffeɣ umsexxar nni, yufa ijjen zeg inni tuɣa d imsexxaren imɛacaren nnes u wanita itturs as mya dinar. Iṭṭef i-t, icebbar as deg yiri, inna as: ‘Xeǧeṣ ayi min d ac tturseɣ!’

29 Iwḍa yas umsexxar amɛacar nnes ɣar iḍaren nnes, iḥeccem i-t, inna: ‘Ṣbar xafi, ad ac arreɣ marra!’

30 Maca netta war ixs, iruḥ inḍar i-t di řeḥbes ař dd ɣa yarr amarwas.

31 Řami ẓřin imsexxaren imɛacaren nnes min imsaren, ceḍnen aṭṭas uca ruḥen, nnan tt i bab nsen.

32 Uca iřaɣa-dd xas sidis, inna as: ‘A cek amsexxar aɛeffan, marra min d ac tturseɣ, samḥeɣ ac, minzi tᵉttared ayi.

33 Ma war iǧi zeɛma uřa d cek xak ad ac izziǧez wenni d amsexxar amɛacar nnec am mammec i d ayi tezziǧed cek?’

34 Xenni ixeyyeq sidis, isseɛdu t deg ifassen n imɛaddeben ař ɣa ixeǧeṣ marra min dayes d amarwas.

35 Ammu i ɣa yegg Baba wenni iǧan deg ujenna i kenniw, mařa kenniw war tsimiḥem s wuř kuř ijjen zzaywem i umas ixeṭṭan nnes.”   

Awařen n Yasuɛ x řemřac d waǧaf

19

1 Ařami ikemmeř Yasuɛ awařen-a, iffeɣ zi Ljalil, yiweḍ ɣar jjwayeh n temmurt n Yahudiyya, ɣar ujemmaḍ n yeɣzar n L’Urdun.   

2 Aqa iḍfar i-t ijj n řɣaci d ameqqran, issgenfa i-ten dinni.

3 Usin-dd ɣares uřa d Ifarisiyyen, tuɣa arezzun ad t jarrben, nnan as: “Ma iḥeǧeř i weryaz ad iǧef i temɣart nnes zi mkuř sibbet?”   

4 Yarra-dd, inna asen: “Ma war teɣrim ca belli wenni ten dd-ixeřqen zeg umezwaru, ixřeq i-ten-dd d awtem d tewtemt,   

5 uca aqa inna: ‘S uyenni ad ismeḥ weryaz di babas d yemmas, ad iqqen ɣar temɣart nnes, uca tnayen idsen nni ad iřin d ict n ddat’?   

6 S uya war ttiřin ɛad d tnayen, maca d ict n arrimet. S uyenni min issmun AREBBI, war t ibeṭṭi bnadem.”   

7 Nnan as: “Mayemmi yumur Musa xenni, maḥend ad iwc tabrat n waǧaf, ḥima ad as iǧef?”   

8 Inna asen: “Musa ijja kenniw ad teǧfem i temɣarin nwem zi ssibbet n řeqsaḥet n wuřawen nwem, maca war iǧi ammu zeg umezwaru.

9 Maca Necc ad awem iniɣ: Wenni i ɣa iǧfen i temɣart nnes, břa ma tezna nettat, uca ad yiwi icten nneɣni, aqa netta izenna, u wenni i ɣa iwyen tamɣart tenni i iǧfen, aqa uřa d netta izenna.”   

10 Imeḥḍaren nnes nnan as: “Mařa ammu i teǧa tmesřact jar bnadem d temɣart nnes, xenni nhřa ma ad imřec.”

11 Maca Netta inna asen: “War iǧi marra zemmaren ad qebřen awař-a mɣir inni umi temmewc ad t iqbeř.   

12 Minzi aqa din inni ittwaqessen, minzi nitni d inni dd-ittwaxeřqen ammu zeg uɛeddis n yemmatsen, uca aqa din inni ittwaqessen, minzi nitni ttwaqessen zeg ifassen n iwdan, uca aqa din inni ittwaqessen, minzi nitni qessen ixef nsen di ṭṭweɛ n Tgeldit n ijenwan. Wenni izemmaren ad t iqbeř, ejj i-t ad t iqbeř.”

Yasuɛ ibarek iḥenjiren imeẓyanen

13 Řexdenni iwyen as-dd iḥenjiren imeẓyanen maḥend ad xasen issars afus nnes uca ad asen iksi s řmeɛruf, maca imeḥḍaren nnes webbxen ten.   

14 Maca Yasuɛ inna asen: “Jjem iḥenjiren ad ɣari dd-asen, war ten mennɛem ca, minzi Tageldit n ijenwan i yinni am nitni.”   

15 Issars xasen afus nnes uca iruḥ ssenni.

Yasuɛ ak-d webřiɣ wenni d bab n wagřa

16 Uca xzar, iqarreb-dd ijjen, inna as: “A Amseɣɣar Aṣebḥan, min ɣa ggeɣ d aṣebḥan ḥima ad ɣari tiři Tudart ittduman?”   

17 Inna as Yasuɛ: “Mayemmi d ayi třaɣid ‘Aṣebḥan’? War iǧi ḥed d aṣebḥan mɣir Ijjen, aqa-t d AREBBI. Maca mařa texsed ad tadfed ɣar Tudart, ṭṭef di tweṣṣa.”

18 Inna as: “Man tina?” Inna as Yasuɛ: “War neqq, war zenni, war tticar, war cehhed s ẓur,   

19 weqqar babac d yemmac uca ad texsed jjar nnec am yixef nnec.”   

20 Abřiɣ inna as: “Aqa ḍfareɣ timesřayin-a marra zi temẓi inu. Min d ayi ittxiṣṣen ɛad?”

21 Yasuɛ inna as: “Mařa texsed ad tiřid tkemmřed, ruḥ, zenz marra min ɣarek, ewc i-t i imezřaḍ uca ad ɣarek yiři ijj n řkenz deg ijenwan. Xenni as-dd, ḍfar ayi-dd.”   

22 Řami isřa webřiɣ awař-a, iruḥ icḍen, minzi tuɣa ɣares aṭṭas n wagřa.

23 Xas uca inna Yasuɛ i imeḥḍaren nnes: “S tidett, Necc ad awem iniɣ, aqa yewɛar x bab n wagřa ad yadef ɣar Tgeldit n ijenwan.   

24 Uca Necc ad awem iniɣ ɛawed, aqa ihwen i weřɣem ad yekk zi tiṭṭ n tsineft x bu wagřa ad yadef ɣar Tgeldit n AREBBI.”

25 Umi tt sřin imeḥḍaren nnes, nnxeřɛen, nnan: “Wi izemmaren xenni ad iṭṭef Tudart ɛad?”

26 Am tuɣa daysen ixezzar Yasuɛ, inna asen: “Ɣar iwdan man aya war izemmar, maca ɣar AREBBI kuřci di tzemmar nnes!”   

27 Xenni yarra-dd Buṭrus, inna as: “Xzar, aqa neccin nejja kuřci, neḍfar i Cek. Min ɣarneɣ i ɣa yiřin?”   

28 Yasuɛ inna asen: “S tidett, Necc ad awem iniɣ, i kenniw inni d ayi dd-iḍfaren, aqa xmi ɣa tiři marra ddunect d jdid, xmi ɣa iqqim Mmis n bnadem x řɛarc n uɛuǧi nnes, aqa uřa d kenniw ad teqqimem x tenɛac n řekrasi igellden, ḥima ad tḥekmem x tenɛac n tqebbař n ayt n Israil.   

29 Kuř ijjen wenni isemḥen di tudrin niɣ deg aytmas niɣ di suyᵉtmas niɣ di babas niɣ deg yemmas niɣ di temɣart nnes d tarwa nnes uřa deg yeyyaren di ṭṭweɛ n Yisem inu, ad iksi mya n tseqqar uca ad iwart Tudart ittduman.   

30 Maca aṭṭas n yinni iǧan d imezwura ad iřin d ineggura, uca ineggura ad iřin d imezwura.”   

Amedya n ixemmasen deg umarjuɛ n uḍiř

20

1 “Minzi Tageldit n ijenwan am yijj n bab n taddart, iffeɣ ɣar ṣṣbeḥ zic, ḥima ad icra ixemmasen i umarjeɛ nnes n uḍiř.

2 Řami ikkes awař ak-d icewwařen s yijjen dinar i yijjen wass, issekk i-ten ɣar umarjeɛ nnes n uḍiř. □  

3 Řami dd-iffeɣ netta ɛawed di jjwayeh n tsaɛɛet wiss třata, ixs ad yini ɣar tesɛa di ṣṣbeḥ, iẓra inneɣni bedden di řmewqef břa řxedmet.

4 Netta inna asen: ‘Ruḥem uřa d kenniw ɣar umarjeɛ inu n uḍiř, ad awem wceɣ min d awem dd-ikkaren!’, uca ruḥen.

5 Iffeɣ-dd ɛawed di jjwayeh n tsaɛɛet wiss setta d wiss tesɛa, uca igga amenni ɛawed.

6 Řami dd-iffeɣ di jjwayeh n tsaɛɛet wiss hiṭɛac, ixs ad yini ɣar xemsa n tmeddit, yufa din ɛawed inneɣni bedden din břa řxedmet, inna asen: ‘Mayemmi tbeddem da ass ikmeř břa řxedmet?’

7 Nnan as: ‘Minzi war d aneɣ icri ḥed.’ Inna asen: ‘Ruḥem uřa d kenniw ɣar umarjeɛ inu n uḍiř, ad tᵉṭṭfem min d awem dd-ikkaren.’

8 Řami dd-tiweḍ tmeddit, inna bab n umarjeɛ n uḍiř i uweqqaf nnes: ‘Řaɣa-dd x ixemmasen, xeǧeṣ asen řmunet, sizwar zeg inni dd-yusin d ineggura uca ammu ař imezwura.’

9 Uca usin-dd inni d icra di jjwayeh n tsaɛɛet wiss ḥiṭac, uca kuř ijjen zzaysen iṭṭef ijjen dinar.

10 Řami dd-usin inni tuɣa d imezwura, ittɣiř asen ad ṭṭfen ktar, maca uřa d nitni ṭṭfen i kuř ijjen zzaysen ijj n dinar.

11 Řami t ṭṭfen, aqa xeyyqen x bab n taddart,

12 nnan: ‘Aqa ina d inni d ineggura xedmen ict n tsaɛɛet u cek tessemquded i-ten akidneɣ, neccin inni yarebbun ddqeř n wass d řeḥmu.’

13 Maca netta yarra-dd x ijjen zzaysen, inna: ‘A ameddukkeř inu, necc war cek ḍřimeɣ, ma war kidi tekkised awař x ijj n dinar?

14 Ṭṭef min iǧan nnec uca uyur. Necc xseɣ ad wceɣ i ina d inni d ineggura anect min d ac wciɣ.

15 Niɣ ma war ɣari bu řḥeqq maḥend ad ggeɣ min xseɣ ak-d min iǧan inu? Niɣ tiṭṭ nnec d taɛeffant, minzi necc d aṣebḥan?’

16 Ammu i ɣa dewřen ineggura d imezwura, uca imezwura ad dewřen d ineggura, minzi aṭṭas inni ittwařaɣan, maca drus inni ittwafarzen.”   

Yasuɛ issawař x řmewt d tnukra nnes i twařa wiss třata

17 Řami ikkar-dd Yasuɛ maḥend ad igeɛɛed ɣar Urcalim, yiwi tenɛac n imeḥḍaren nnes ɣar uɣezdis deg webrid, inna asen:   

18 “Xzar, ad ngeɛɛed ɣar Urcalim, uca ad immewc Mmis n bnadem deg ifassen n imeqqranen n ikehhanen d imseřmaden n idlisen, u nitni ad xas ḥekmen s řmewt.

19 Ad t sellmen i řegnus maḥend ad zzayes stehzan, ad t hettken s urekkuḍ uca ad t ṣellben, maca deg wass wiss třata ad dd-ikkar.”   

Tutra n yemmas n Yaɛqub d Yuḥanna

20 Řexdenni tusa-dd ɣares yemmas n tarwa n Zabdi ak-d iḥenjiren nnes, tesjed as, ḥima ad zzayes tᵉttar ca n řḥajjet.   

21 Inna as Netta: “Min texsed?” Tenna as nettat: “Ini maḥend ad qqimen tnayen n iḥenjiren-a inu, ijjen ɣar ufusi nnec u wenneɣni ɣar uzeřmaḍ nnec, di Tgeldit nnec.”

22 Yasuɛ yarra-dd xasen, inna: “Kenniw war tessinem ca min tᵉttarem. Ma tzemmarem ad teswem řkas i ɣa sweɣ Necc, niɣ ad tᵉttwassɣeḍṣem s useɣḍeṣ i zi ɣa ttwassɣeḍṣeɣ Necc?” Nnan as: “Nzemmar!”   

23 Netta inna asen: “Řkas inu ad t teswem u aseɣḍeṣ i zi ɣa ttwassɣeḍṣeɣ, ad zzayes tᵉttwassɣeḍṣem, maca aɣimi ɣar ufusi inu d uzeřmaḍ inu war iǧi i Necc, maḥend ad t wceɣ, maca ad yiři i yinni umi t issewjed Baba.”   

24 Řami sřin ɛecra n imeḥḍaren nneɣni man aya, xeyyqen aṭṭas x tnayen n wawmaten.

25 Maca Yasuɛ iřaɣa-dd xasen ɣares, inna: “Kenniw aqa tessnem belli řḥukkam n řegnus ḥekkmen xasen uca uřa d imeqqranen nsen ttṣellaṭen xasen.   

26 War ittiři ammu jar awem, maca s řmeqřub: wenni ixsen ad yiři d ameqqran jar awem, ad yiři d amsexxar nwem,   

27 u wenni ixsen ad yiři d amezwaru jar awem, ad yiři d amsexxar nwem,   

28 am mammec Mmis n bnadem war dd-yusi ḥima ad xas sexxaren, maca ḥima ad xasen isexxar uca ad iwc tudart nnes d aṣřaḥ i waṭṭas n yewdan.”   

Yasuɛ issgenfa tnayen n idarɣařen

29 Řami dd-iffeɣ Yasuɛ zi Ariḥa, iḍfar i-t-i-dd aṭṭas n řɣaci.   

30 Xzar, aqa din tnayen n idarɣařen qqimen x ṭṭarf n webrid, řami sřin belli Yasuɛ ad iɛdu, řaɣan, nnan: “A Sidi, Mmis n Dawud, arḥem aneɣ!”

31 Maca řɣaci iziyyar xasen, ḥima ad sqaren. Maca nitni sɣuyen s jjehd ktar, nnan: “Arḥem aneɣ, a Siditneɣ, Mmis n Dawud!”

32 Xenni ibedd Yasuɛ, iřaɣa-dd xasen, inna: “Min texsem ad awem ggeɣ?”

33 Nnan as nitni: “A Siditneɣ, mařa texsed ad ttwarezment tiṭṭawin nneɣ.”

34 Yasuɛ iḥinn xasen, xenni iḥada tiṭṭawin nsen. Řexdenni dewřent tiṭṭawin nsen ttwařant, uca nitni ḍfaren t-i-dd.

□ 

20:2 dinar - di řweqt nni tuɣa řmunet i yijj n wass d ijj n dinar.

Adaf n Yasuɛ ɣar Urcalim am ujeǧid

21

1 Řami dd-qarrben ɣar Urcalim, iwḍen ɣar Bayt-Faji, ɣar uɣezdis n wedrar n Zzitun, issekk Yasuɛ tnayen n imeḥḍaren nnes, inna asen:   

2 “Ruḥem ɣar dcar nni qibač nwem. Deɣya ad tafem ict n teɣyuč teqqen d ijj n wesnus akides. Fesyem asen, tawyem ten-dd ɣari.

3 Mařa inna awem ḥed ca, arrem xas ammu: ‘Aqa Siditneɣ iḥdaj i-ten. Netta ad ten dd-yarr deɣya.’ ”

4 Man aya qaɛ imsar, ḥima ad ittwakemmeř marra min ittwannan zeg unabi am inna:

5 “Inim i yeǧis n Ṣihyun:

‘Xzar, Ajeǧid nnem

ad ɣarem dd-yas s uwaḍeɛ,

yenya x weɣyuř d wesnus,

aqa d mmis n teɣyuč.”   

6 Ruḥen imeḥḍaren uca ggin am mammec ten yumur Yasuɛ.

7 Iwyen-dd aɣyuř d wesnus, sarsen arruḍ nsen x wesnus uca inya xas Yasuɛ.   

8 Aṭṭas zi řɣaci ssun arruḍ nsen deg webrid u inneɣni qessen řefruɛ zi tcejjura, nḍaren ten deg webrid.

9 Uca abarru n řɣaci nni d as izwaren d yinni i-t-i-dd iḍfaren, tuɣa sɣuyyun, nnan:

“Uṣanna i Mmis n Dawud!

Lbaraka i Wenni dd-yusin s Yisem n SIDI.

Uṣanna, di řuɛřa x řuɛřa n ijenwan.”   

10 Řami yudef ɣar Urcalim, thaj tendint qaɛ, iwdan nnan: “Min iɛna Wa?”

11 Řɣaci inna: “D Wa d Anabi Yasuɛ zi Nnaṣira di Ljalil.”

Yasuɛ di Zzawect Tameqqrant

12 Yudef Yasuɛ ɣar Zzawect Tameqqrant n AREBBI, issuffeɣ marra inni izznuzan d yinni issaɣen di Zzawect Tameqqrant uca iqřeb ṭṭwabeř n iṣarrafen n tenɛacin d řekrasi n yinni izznuzan idbiren.   

13 Inna asen: “Aqa tura: ‘Taddart inu ad tᵉttwasemma ‘Taddart n tẓaǧit’, maca kenniw tarrim tt d ifri n iceffaren.’ ”   

14 Iwyen-dd ɣares di Zzawect Tameqqrant idarɣařen d ineɛḍaben uca issgenfa ten.

15 Umi ẓrin imeqqranen n ikehhanen d imseřmaden n idlisen lmuɛjizat i yegga u aqa iḥenjiren ttřaɣan di Zzawect Tameqqrant, qqaren: “Uṣanna i Mmis n Dawud!”, xeyyqen aṭṭas,

16 nnan as: “Ma tesřid min qqaren yina?” Inna asen Yasuɛ: “Wah, ma war teɣrim ɛemmarṣ: ‘Zeg iqemmumen n iḥenjiren d iseyman tesswejded Cek ttesbiḥ’?”   

17 Řexdenni ismeḥ daysen, iffeɣ barra i tendint ɣar Bayt-Ɛanya, insa din.

Artu yuẓɣen

18 Ɣar ṣṣbeḥ zic řami dd-idweř ɣar tendint, tuɣa dayes řaẓ.   

19 Iẓra ijj n wartu x webrid, iruḥ ɣares, war dayes yufi mɣir tifray waha. Xenni inna i wartu: “War zzayek tteffeɣ řɣiǧet ɛemmarṣ.” Řexdenni yuẓeɣ wartu deɣya.   

20 Umi ẓrin imeḥḍaren man aya, tbehten, nnan: “Mammec igga wartu yuẓeɣ deɣya?”

21 Yasuɛ yarra-dd, inna asen: “S tidett Necc ad awem iniɣ: Mařa daywem l’iman u war tcekkim ca, aqa war tᵉtteggem min imsaren i wartu waha, maca ɛawed mařa tennam i wedrar-a: ‘Meksi, wḍa di řebḥar!’, ad yiři.   

22 D qaɛ min ɣa tᵉttarem di tẓaǧit s l’iman, ad t tᵉṭṭfem.”   

Aseqsi x ttesriḥ n Yasuɛ

23 Řami yudef ɣar Zzawect Tameqqrant, usin-dd ɣares imeqqranen n ikehhanen d imɣaren n řgens am tuɣa isseřmad, nnan: “S man ṣṣulṭa i teggid timesřayin-a? Wi d ac iwcin ṣṣulṭa-ya?”   

24 Yasuɛ yarra-dd, inna asen “Uřa d Necc ad kenniw sseqsiɣ ijj n useqsi u mařa tarrim-dd xafi uřa d Necc ad awem iniɣ s man ṣṣulṭa i tteggeɣ timesřayin-a.

25 Aseɣḍaṣ n Yuḥanna, manis netta? Zeg ujenna niɣ zeg iwdan?” Mcawaren nitni jar asen, nnan: “Mařa nenna: ‘Zeg ujenna!’, ad aneɣ ini: ‘Mayemmi war zzayes tuminem?’,

26 u mařa nenna: ‘Zeg iwdan!’, xenni dayneɣ tiggʷudi zi řɣaci, minzi marra ḥessben Yuḥanna d anabi.”   

27 Arrin-dd, nnan: “War nessin.” Inna asen Netta: “Xenni uřa d Necc war d awem qqareɣ s man ṣṣulṭa i tteggeɣ man aya.”

Amedya n tnayen n wawmaten

28 “Min d awem ittɣiř kenniw? Ijj n weryaz tuɣa ɣares tnayen n iḥenjiren. Iřaɣa x umezwaru, inna: ‘A mmi, uyur, ass-a ad txedmed deg umarjeɛ n uḍiř!’

29 Netta yarra-dd, inna: ‘Necc war xseɣ ca!’, maca awarni man aya indem uca iruḥ din.

30 Uca yusa-dd netta ɣar wenni wiss tnayen, inna as amenni beɛda. Wanita yarra-dd xas: ‘Wah, a sidi!’, maca war iruḥ ca!

31 Man wen zzaysen i iggin řxaḍar i babas?” Nitni arrin-dd xas: “Wenni d amezwaru.” Yasuɛ inna asen: “S tidett, Necc ad awem iniɣ, aqa ayt n ḍḍariba d temɣarin n farq-ccɣeř ad awem izwaren ɣar Tgeldit n AREBBI.

32 Minzi Yuḥanna yusa-dd ɣarwem deg webrid n tsegda, kenniw war zzayes tuminem, maca ayt n ḍḍariba d temɣarin n farq-ccɣeř aqa nitni umnen zzayes. Řami teẓrim man aya, war tᵉtubem ca ɣar uneggaru, maḥend ad zzayes tamnem.”   

Amedya n ixemmasen deg umarjuɛ n tzayart

33 “Sřem ɛawed i yijj n umedya nneɣni. Tuɣa din ijj n weryaz, bab n taddart, igga ijj n umarjeɛ n uḍiř, iẓẓu dayes tizayarin. Netta iquwwar as-dd s yijj n wefray, iɣza dayes tasirt n uḍiř uca ibna dayes ict n ṣṣumɛet. Xenni yarhen amarjeɛ nni n uḍiř i ca n ixemmasen uca isafar.   

34 Umi dd-tiweḍ řweqt n ṣṣabet n řɣiǧet, issekk imsexxaren nnes ɣar ixemmasen nni ḥima ad dd-awyen řɣiǧet nnes.

35 Ixemmasen ṭṭfen imsexxaren nnes, wtin ijjen, nɣin nneɣni uca arejmen ɛawed ijjen nneɣni.   

36 Ɛawed issekk imsexxaren nneɣni, ktar zeg umezwaru, uca ggin daysen ɛawed amenni.

37 Ɣar uneggar issekk asen-dd mmis, inna: ‘Nican ad weqqaren mmi’.

38 Maca řami ẓrin ixemmasen mmis, nnan jar asen: ‘Aqa d awrit, zidem, ad t neneɣ, ad as nekkes řwart i neccin.’   

39 Ṭṭfen t, nḍaren t barra i umarjeɛ n uḍiř uca nɣin t.

40 Mařa yusa-dd bab n umarjeɛ nni, min ɣa yegg deg ixemmasen nni?”

41 Nnan as: “Ad yareddeǧ iɛeffanen nni qaɛ, uca ad iwc amarjeɛ n uḍiř i ixemmasen nneɣni inni d as i ɣa iwcen řɣiǧet di řweqt nnes.”

42 Yasuɛ inna asen: “Ma war teɣrim ɛemmarṣ deg idlisen:

‘Aẓru i iɛiffen ibennayen,

aqa idweř d aẓru Azeǧif n teɣmart.

Wa yusa-dd zi SIDI

u man aya d řeɛjeb di tiṭṭawin nneɣ.’   

43 S uyenni ad awem iniɣ, belli Tageldit n AREBBI ad awem tᵉttwakkes uca ad temmewc i yijj n řgens i ɣa iwcen řɣiǧet nnes.   

44 Wi ɣa iwḍan x weẓru-ya, ad ittwařbez, u wi xef i ɣa iwḍa, ad t iřbez.”   

45 Řami sřin imeqqranen n ikehhanen d Ifarisiyyen imedya nnes, fehmen belli issawař xasen.   

46 Arezzun ad t ṭṭfen, maca ggʷeden zi řɣaci, minzi řɣaci tuɣa iḥesseb i-t d ijj n unabi.   

Amedya x inni ittwaɛarḍen ɣar wurar

22

1 Iṭṭef Yasuɛ ɛawed deg wawař uca issiweř akidsen ɛawed s imedya, inna:   

2 “Tageldit n ijenwan am yijj n weryaz, ijj n ujeǧid, igga urar i mmis.   

3 Issekk-dd imsexxaren nnes ḥima ad řaɣan x yinni ittwaɛarḍen ɣar wurar, maca ugin ad dd-asen.

4 Ɛawed issekk-dd imsexxaren nneɣni, inna: ‘Inim i yinni ittwaɛarḍen: Aqa sswejdeɣ awem amecři, ɣarṣeɣ i iyenduzen inu d řmař inu iṣeḥḥen, aqa marra iwjed, asem-dd ɣar wurar!’ ”

5 Nitni maca war wcin ca taynit i man aya, ruḥen, ijjen ɣar řeɛraṣi nnes u wenneɣni ɣar ttijara nnes.

6 Inni iqqimen ṭṭfen imsexxaren nnes, ɣezzan daysen uca nɣin ten.

7 Řami isřa ujeǧid man aya, ixeyyeq aṭṭas, issekk-dd řɛeskar nnes uca yareyyeb iqettařen nni uca issecmeḍ tandint nsen.

8 Xenni inna i imsexxaren nnes: ‘Aqa urar iwjed maca inni tuɣa ittwaɛarḍen war t sdihiǧen ca.

9 S uya uyurem ɣar mani ttemsebḍan ibriden, řaɣam-dd x marra inni i ɣa tafem din ɣar wurar.’

10 Xenni ffɣen-dd imsexxaren nni ɣar ibriden uca ssmunen marra inni ufin, am yiṣebḥanen am yiɛeffanen, uca taddart n wurar tedweř teccur s inewjiwen i iqqimen dinni.

11 Řami dd-yudef ujeǧid, maḥend ad iẓar inewjiwen nni iqqimen dinni, iḥekkar i yijj n bnadem war yarḍ ca arruḍ n wurar.

12 Inna as: ‘A ameddukkeř inu, mammec dd-tudfed danita břa arruḍ n wurar?’ Maca netta idweř ignu.

13 Xenni inna ujeǧid i imsexxaren: ‘Carfem t s ifassen d iḍaren uca nḍarem t barra ɣar uneggar n taǧest mani ɣa iřin imeṭṭawen d uɣezzi n teɣmas.’   

14 Minzi aqa din aṭṭas inni ittwařaɣan maca drus inni ittwafarzen.”   

Aseqsi x ḍḍariba i qayṣar

15 Xenni ruḥen Ifarisiyyen, mcawaren mammec ad as ggen ijj n řfex di ssibbet n wawařen nnes.   

16 Ssekken ɣares imeḥḍaren nsen ak-d inni zi taddart n Hirudus, nnan: “A Amseɣɣar, aqa nessen belli Cek d tidett, tesseřmaded abrid n AREBBI s tidett, nhřa ma tesseřqid uřa x yijj, minzi Cek war tᵉttegged s wudmawen.

17 Iwa ini aneɣ mammec i twařid Cek: Ma iḥeqq ɛlaḥsab Ccariɛa ad tᵉttwaxeǧeṣ ḍḍariba i qayṣar niɣ lla?”

18 Maca Yasuɛ issen taḥraymect nsen uca inna: “Mayemmi d ayi tᵉttjarrabem, kenniw, a imnafqen?

19 Seccnem ayi ijj n uqiyya n dinar n ḍḍariba x kuř azeǧif!” Iwyen as-dd ijj n dinar.

20 Xenni inna asen: “Wi yiřan taṣwirt-a d tira-ya?”   

21 Nnan as: “N qayṣar!” Xenni inna asen: “Wcem i qayṣar min iǧan i qayṣar u i AREBBI min iǧan i AREBBI.”   

22 Řami sřin man aya, tbehten, semḥen dayes uca ruḥen.

Aseqsi n Iṣaduqiyyen x tnukra

23 Deg wass nni usin-dd ɣares Iṣaduqiyyen, qqaren as: ‘Aqa war din bu tudart i imettinen!’, uca sseqsan t,   

24 nnan as: “A Amseɣɣar, Musa aqa inna: ‘Mařa immut ḥed war dd-yejji bu tarwa, ittxeṣṣa i umas ad imřec ak-d temɣart nnes ad kides dd-yejj aḥenjir i umas.’   

25 Tuɣa ɣarneɣ sebɛa n wawmaten. Amezwaru imřec, immut. Umi war dd-yejji ca tarwa, aqa ijja tamɣart nnes i umas.

26 Ammu i immut uřa d wenni wiss tnayen d wiss třata ař wenni wiss sebɛa.

27 Ɣar uneggaru nsen marra temmut temɣart.

28 I man wen zzaysen i ɣa tiři temɣart di tnukra, minzi nitni marra iwyen tt d tamɣart?”

29 Yasuɛ yarra-dd, inna asen: “Aqa kenniw tweddarem, minzi war tessinem ca Tira Iqeddsen uřa d jjehd n AREBBI.

30 Minzi di tnukra war ttiwyen nitni timɣarin, u timɣarin war ttiřint i yeryazen, maca ad iřin am lmalakat n AREBBI deg ujenna.

31 Maca zi jjihet n tnukra jar imettinen, ma war teɣrim ca min d awem inna AREBBI i iqqaren:

32 ‘Aqa Necc d AREBBI n Ibrahim, AREBBI n Isḥaq, AREBBI n Yaɛqub!’ AREBBI war iǧi d AREBBI n imettinen maca n yinni iddaren.”   

33 Řami sřin řɣaci man aya, tbehten deg useřmed nnes.   

Tawṣeyyet tameqqrant

34 Řami sřin Ifarisiyyen belli Netta ibelleɛ aqemmum n Iṣaduqiyyen, munen jar asen.   

35 Ijjen zzaysen, ijjen wenni issnen Ccariɛa mliḥ, isseqsa t ḥima ad t ijarreb:   

36 “A Amseɣɣar, man tawṣeyyet i iǧan d tameqqrant di Ccariɛa?”

37 Inna as Yasuɛ: “Ad texsed SIDI, AREBBI nnec, s marra wuř nnec, s marra řeɛmar nnec, s marra jjehd nnec u s marra řeɛqeř nnec.   

38 D ta d tawṣeyyet tameqqrant d tamezwarut.

39 Tenni wiss tnayen tarwes dayes, aqa nettat: ‘Ad texsed jjar nnec amecnaw ixef nnec’.   

40 X tnayen n tweṣṣa-ya tᵉttwabna marra Ccariɛa d Inabiyyen.”

Yasuɛ isseqsa Ifarisiyyen x mmis n Dawud

41 Am tuɣa munen Ifarisiyyen, isseqsa ten Yasuɛ,   

42 inna: “Min teqqarem x Lmasiḥ? Umi igga mmis?” Nnan as: “Mmis n Dawud!”

43 Inna asen: “Mammec i ɣa yegg Dawud ad as isemma zi Arruḥ ‘SIDI’, am iqqar:

44 ‘SIDI inna i Sidi inu: Qqim-dd x ufusi inu ař ɣa ggeɣ řɛedyan nnec sadu iḍaren nnec.’   

45 Mařa Dawud iřaɣa as ‘SIDI’, mammec ɣa yiři d mmis?”

46 Uřa d ijjen war izemmar ad xas dd-yarr u uřa d ijj war iqqim izeɛɛem ittseqsa t ca ɛad zeg wass nni.

Awařen iqesḥen x Imseřmaden n Ccariɛa d Ifarisiyyen

23

1 Řexdenni issiweř Yasuɛ ak-d řɣaci u ak-d imeḥḍaren nnes,   

2 inna: “Imseřmaden n idlisen d Ifarisiyyen ssɣimen simant nsen x řkursi n Musa.   

3 S uya marra min d awem qqaren maḥend ad dayes tcebbarem, ggem t, maca war tteggem ɛlaḥsab řexdayem nsen, minzi nitni waxxa qqaren t, war t tteggen.   

4 Ttceddan řeḥmeř iḍeqřen, ssrusan ten x tɣardin n iwdan, maca nitni s yixef nsen war xsen ad ten ssenhezzen uřa s yijj n uḍaḍ.   

5 Marra řexdayem nsen i itteggen, tteggen tent ḥima ad ten ẓaren iwdan minzi nitni tteggen tiḥezzanin nsen n tẓaǧit d imiriwen uca ticrurin i iǧan ɣar ubeḥřuř n řkacni n tẓaǧit nsen, ggin tent d timeqqranin.   

6 Nitni ttexsen imucan iṣebḥen ɣar řefruḥ u řekrasi iṣebḥen di temzidawin,   

7 uřa d ssřam di řeswaq, uca iɛjeb asen ad asen řaɣan iwdan ‘A amseřmad inu!’   

8 Maca kenniw war ttejjim ad awem řaɣan ‘A amseřmad inu!’, minzi Amseřmad nwem d Ijjen, maca kenniw marra d awmaten.

9 War ttejjim ad awem řaɣan di temmurt ‘A baba!’, minzi Babatwem i iǧan deg ijenwan d Ijjen.   

10 War ttejjim ad awem řaɣan ‘imgewwaden’, minzi Ijjen d wenni d Amgewwad nwem, aqa-t d Lmasiḥ.

11 Maca ameqqran nwem ad yiři d amsexxar nwem.   

12 Wenni i ɣa issuɛřan ixef nnes, ad ittwassemẓi, u wenni i ɣa issmeẓyen ixef nnes, ad ittwassuɛřa.”   

13 “Uct xawem, a kenniw imseřmaden n idlisen d Ifarisiyyen, kenniw, a imnafqen, kenniw tᵉttettem tudrin n tijjař am tᵉttarem tiwhibin di ṭṭweɛ n tẓaǧatin nwem tizirarin. S uyenni ad teksim řḥukm d ameqqran.   

14 Uct xawem, a kenniw imseřmaden n idlisen d Ifarisiyyen, kenniw, a imnafqen, kenniw tᵉttbellɛem Tageldit n ijenwan i iwdan, minzi kenniw simant nwem war tt tᵉttidfem, uca inni yarezzun ad dd-adfen, war ten tᵉttejjim ad dd-adfen.   

15 Uct xawem, a kenniw imseřmaden n idlisen d Ifarisiyyen, kenniw, a imnafqen, kenniw tekkem x řbarr u x řebḥar, ḥima ad dd-tarrem ijjen d amɛacar n ddin n Wudayen, u xmi i kidwem ɣa yiři, tᵉttarram t d mmis n jᵉhennama d aɛeffan mahu x kenniw tnayen n tseqqar.

16 Uct xawem, a kenniw imgewwaden idarɣařen, inni iqqaren: ‘Wenni ijjuǧen ɣar Zzawect Tameqqrant, aqa tajaǧit nnes war tessekkwi walu, maca wenni i ɣa ijjuǧen s wureɣ i iǧan di Zzawect Tameqqrant, aqa netta iqqen ɣar iřes nnes.’

17 A ifɣař, a idarɣařen, min isekkwan ktar, ureɣ niɣ Zzawect Tameqqrant tenni tessqeddes ureɣ?

18 Uca ammu i teqqarem ɛawed: ‘Wenni ijjuǧen ɣar uɛalṭar, aqa tajaǧit nnes war tsekkwi walu, maca wenni i ɣa ijjuǧen s tmewci i xas immarsen, aqa netta iqqen ɣar iřes nnes.’

19 A ifɣař, a idarɣařen, min isekkwan ktar, tamewci niɣ aɛalṭar wenni issqeddes tamewci?

20 S uya wi ɣa ijjaǧen xenni ɣar uɛalṭar, aqa ijjuǧ ɣar uɛalṭar u ɣar marra min xas iǧan.

21 U wi ɣa ijjaǧen ɣar Zzawect Tameqqrant, ijjuǧ ɣares u ɣar Wenni dayes izeddɣen.   

22 U wi ɣa ijjaǧen ɣar ujenna, aqa ijjuǧ ɣar řɛarc n AREBBI d Wenni xas iqqimen.   

23 Uct xawem, a kenniw imseřmaden n idlisen d Ifarisiyyen, kenniw, a imnafqen, minzi kenniw tᵉtticem taɛcart n nneɛnaɛ d ssanuǧ d řcemmum, maca war d awem icqi min iǧan d ameqqran di Ccariɛa, aqa řḥukm d arreḥmet d l’iman. Ina i ittxeṣṣa ad teggem, war daysen tsemmḥem.   

24 A imgewwaden idarɣařen inni ifarrnen tizit, maca tessɣeǧayem ařɣem.

25 Uct xawem, a kenniw imseřmaden n idlisen d Ifarisiyyen, kenniw, a imnafqen, minzi tessizdagem barra n řkas d ṭṭebṣi, maca ɣar daxeř aqa ccuren s tkeccaḍt d min war iseggden.   

26 A Ifarisiyyen idarɣařen, sizdegem amezwar daxeř n řkas d ṭṭebṣi, maḥend ad yiři izdig uřa min iǧan ɣar barra nsen.   

27 Uct xawem, a kenniw imseřmaden n idlisen d Ifarisiyyen, kenniw, a imnafqen, minzi teggim am yimeḍřan inni ittwajiyyaren, ttbanen d iṣebḥanen ɣar barra, maca ɣar daxeř aqa ccuren s iɣsan n řxecbat u s marra řexmej.   

28 Amenni kenniw ɛawed, aqa teḍharem d imseggaden qibač i iwdan, maca ɣar daxeř aqa teccurem s řmuɛṣiyyet u s nnifaq.

29 Uct xawem, a kenniw imseřmaden n idlisen d Ifarisiyyen, kenniw, a imnafqen, minzi tbennam imeḍřan n inabiyyen u tzewwqem řqubbat n imeḍřan n imseggaden,   

30 teqqarem: ‘Mři tuɣa neǧa deg wussan n řejdud nneɣ, ad yiři war ncarrec deg usizzeř n idammen n inabiyyen.’

31 S uya tcehhdem x yixef nwem belli kenniw d tarwa n yinni inɣin inabiyyen.   

32 Iwa kemmřem kenniw xenni uřa řeqyas n min ggin řejdud nwem!

33 A iřefsawen, tarwa n ifiɣran, mammec ɣa teggem ad tᵉttwassnejmem zi řḥukm n tmessi n jᵉhennama?   

34 S uyenni xzarem, Necc ad ɣarwem dd-ssekkeɣ inabiyyen d imiɣisen d imseřmaden n idlisen. Ca zzaysen ad ten tenɣem, ca zzaysen ad ten tṣellbem u ca zzaysen ad ten thettkem s urekkuḍ di temzidawin nwem uca ad xasen taẓẓřem zi tendint ɣar tendint nneɣni,   

35 ařami ad xawem iřin marra idammen iseggden i issizzřen x temmurt, zeg idammen n Habil amseggad ař idammen n Zakariyya, mmis n Birixya, i tenɣim jar Zzawect Tameqqrant d uɛalṭar.   

36 S tidett, Necc ad awem iniɣ: Marra timesřayin-a ad dd-asent x jjiř-a.”

37 “A Urcalim, a Urcalim, cem i ineqqen inabiyyen u yarejjmen inni d am dd-ittwassekken, mecḥař tuɣa xseɣ ad ssmuneɣ tarwa nnem am yict n tyaẓiḍt tegga ifiǧusen nnes sadu afriwen nnes, maca kenniw tuɣa war tᵉttexsem.   

38 Xzar, Taddart nwem ad tᵉttwajj i cem d řxarbet,   

39 minzi Necc ad awem iniɣ: Kenniw war d ayi tẓarrem ař ɣa tinim: ‘Lbaraka i Wenni dd-yusin s Yisem n SIDI.’ ”   

Urcalim di řweqt n Yeccu n Lmasiḥ

Awař n Yasuɛ x tuqqat n ddunect

24

1 Xenni iffeɣ Yasuɛ zi Zzawect Tameqqrant maḥend ad yuyur, maca usin-dd ɣares imeḥḍaren nnes, ssecnen as řebniyyat n Zzawect Tameqqrant.   

Zzawect Iqeddsen di řweqt Irumaniyyen (Mt. 24:1)

2 Netta inna asen: “Ma war teẓrim marra man aya? S tidett, Necc ad awem iniɣ: War da ittɣimi uřa d ijj n weẓru x weẓru nneɣni i war ittnehdim.”   

3 Umi tuɣa Yasuɛ iqqim x wedrar n Zzitun, usin-dd imeḥḍaren nnes, tuɣa ttemsawařan, nnan as: “Ini aneɣ, meřmi i ɣa imsar aya u man řeɛřamet n twasit nnec u n qeṭṭu n ddunect?”   

4 Yasuɛ yarra-dd, inna asen: “Ḥḍam ixef nwem, war kenniw ixeddeɛ ḥed.   

5 Minzi aṭṭas ad dd-asen s Yisem inu, ad inin: ‘Aqa Necc d Lmasiḥ!’, uca ad xedɛen aṭṭas.   

6 Uca ad tesřem x garrat u x řexburat n imenɣan. Ɣarwem aqa ad teggʷedem, minzi s uɣiř ad yiři man aya, maca war ittiři ɛad d aneggar.

7 Minzi řgens ad iɣewweɣ x ijj n řgens nneɣni u tageldit x tgeldit nneɣni, ad yiři řaẓ d řehřacat yewɛaren d inhezzan n temmurt da d diha.   

8 Marra man aya d beddu n řewjeɛ n tarut.

9 Xenni ad kenniw dd-awyen ɣar řmeḥnet uca ad kenniw nɣen, u marra řegnus ad kenniw carhen zi ssibbet n Yisem inu.   

10 Řexdenni ad nqarḍen waṭṭas, ad carhen ijjen wenneɣni uca ad sellmen ijjen wenneɣni.

11 Ad kkaren waṭṭas n inabiyyen issxarriqen uca ad ɣwan aṭṭas.   

12 S waṭṭas n řmuɛṣiyyet ad tudrus tayri n waṭṭas n iwdan, □    

13 maca wi ɣa iṣbaren ɣar uneggar, aqa netta ad iddar.   

14 Řexbar-a Aṣebḥan n Tgeldit ad zzayes barrḥen di ddunect marra d cchadet i marra řegnus uca řexdenni ad dd-yas uneggar.”

15 “Xmi ɣa tẓarem řeɛřamet n nnɛi n wareyyeb, min xef issiweř unabi Daniyal, deg wemcan iqeddsen - ejj wenni t i ɣa iɣaren ad iften -   

16 řexdenni jjem inni iǧan di Yahudiyya ad arewřen ɣar idurar.   

17 Wenni iǧan x tzeqqa war dd-ihekkwi ca ḥima ad iksi ca zi taddart nnes,

18 u wenni iǧan deg iyyar, war dd-iddikkʷiř ca ḥima ad dd-yawi arruḍ nnes.

19 Uct x tinni iǧan s ddeyset d tinni issuṭṭuḍen deg wussan nni!

20 Ẓaǧem, ḥima war tᵉttiři tarewřa nwem di řmecta niɣ di ssebt,   

21 minzi řexdenni ad tiři řmeḥnet tameqqrant i war imsaren ɛemmarṣ zeg wami teǧa ddunect ař i řexxu u ɛemmarṣ war tᵉttiři ɛad.   

22 Mři ussan nni war ttwassmeẓyen, xenni war ittwassenjem uřa d ijj n bnadem, maca ussan nni ad ttwassmeẓyen di ṭṭweɛ n yinni ittwafarzen.

23 Mařa inna awem ḥed: ‘Xzarem, aqa da Lmasiḥ!’ niɣ: ‘Aqa-t diha!’ war t ttimnem.   

24 Minzi ad iřin imasiḥen ifalsuten d inabiyyen issxarriqen, ad ggen řeɛřamat mɣarent, ḥima, mři zemmaren, ad xedɛen ɛawed inni ittwafarzen.   

25 Xzarem, aqa nniɣ awem t qbeř.

26 Mařa nnan awem: ‘Xzarem, Netta aqa-t di řexřa!’, war ttriḥem ca din, niɣ: ‘Xzarem, Netta aqa-t daxeř i wexxam!’, war tt ttimnem.   

27 Minzi am wajjaj i dd-itteffɣen zi ccarq uca ittegg tafawt ař řɣarb, ammu i ɣa tiři twasit n Mmis n bnadem.

28 Mani ɣa tiři arrimet diha ad munen igidaren.”   

29 “Řexdenni awarni řmeḥnet n wussan nni, ad tbarcen tfuct u taziri war tᵉttic ɛad ṭṭya nnes u itran ad dd-wḍan zeg ujenna u ṣṣulaṭat n ijenwan ad ttwanhezzent.   

30 Xenni ad dd-teḍhar řeɛřamet n Mmis n bnadem deg ujenna u marra tiqebbař n temmurt ad wtent agejdur uca ad ẓarent Mmis n bnadem yusa-dd x iseynuten n ujenna s jjehd u s uɛuǧi aṭṭas.   

31 Netta ad issekk lmalakat nnes s řḥess ijehden n usuḍi deg uyicc n icarri, uca ad dd-ssmunent inni ittwafarzen zi arebɛa n iɣezdisen n usemmiḍ, zi ṭṭarf aneggaru n ijenwan ař wenneɣni.”   

32 “Řemdem zeg umedya n wartu: xmi ɣa dewřen řefruɛ nnes d iřeqqaɣen, ad dd-ssuffɣen tifray, ad tessnem aqa anebdu yudes-dd.   

33 Ammu ɛawed kenniw, xmi ɣa tẓarem marra man aya, ad tessnem aqa yudes-dd, ɣar tewwart.”

34 “S tidett, Necc ad awem iniɣ: Jjiř-a war iɛeddu ař ɣa imsar man aya marra.

35 Ajenna d temmurt ad ɛdun, maca awařen inu war ɛeddun ɛemmarṣ.   

36 Maca x wass nni niɣ x tsaɛɛet nni war xas issin uřa d ijj, uřa d lmalakat n ijenwan, mɣir Baba weḥḥdes.   

37 Am mammec tuɣa iǧa deg wussan n Nuḥ ammu i ɣa tiři ɣar twasit n Mmis n bnadem.   

38 Minzi am mammec ten tuɣa deg wussan qbeř ṭṭufan, ttᵉtten, sessen, meǧcen u ssmeǧacen ař ass i di yudef Nuḥ ɣar uɣarrabu, □    

39 uca war ucin walu ařami dd-yusa ṭṭufan, imḥa i-ten marra, ammu i ɣa tiři ɣar twasit n Mmis n bnadem.

40 Di řweqt nni ad iřin tnayen deg iyyar, ijjen ad t ksin u wenneɣni ad t jjen.   

41 Tnayen n temɣarin ad ḥaryent s tsirt, icten ad tt ksin u tenneɣni ad tt jjen.

42 S uya ḥḍam, minzi war tessinem ca di man tasaɛɛet i dd ɣa yas Siditwem.   

43 Maca ssnem aya: mařa bab n taddart issen di man ḥeṭṭu n ǧiřet i dd ɣa yas uceffar, iři iqqim iḥeṭṭa, war t ittejji ad yadef ɣar taddart nnes.   

44 S uya, iřim twejdem, minzi Mmis n bnadem ad dd-yas deg ict n tsaɛɛet war tt tᵉttrijim.”

45 “Wi iǧan xenni d amsexxar amtiqqi d amiɣis i igga bab nnes, ḥima ad ibḍa x aytbab n taddart nnes min ɣa ccen di řweqt nnes?   

46 Sseɛd n umsexxar wenni i ɣa yafen sidis iřha ammu xmi dd ɣa yas.

47 S tidett, Necc ad awem iniɣ, ad t igg x marra agřa nnes.

48 Maca mařa amsexxar aɛeffan nni ad yini deg wuř nnes: ‘Sidi inu iɛeṭṭař maḥend ad dd-yas!’,

49 uca ibda iccat imsexxaren imɛacaren nnes, ad icc ad isu ak-d imeskaren,

50 xenni ad dd-yas sidis n umsexxar nni deg ijj n wass i di war t ittriji u deg ict n tsaɛɛet war tt issin,

51 ad t iqess d iwetwiten uca ad tiři tesɣart nnes ak-d imnafqen. Din i ɣa yiřin imeṭṭawen d uɣezzi n teɣmas.”   

□ 

24:12 tayri - niɣ ‘řemḥibbet’.

□ 

24:38 ṭṭufan - ixs ad yini řḥemřet tameqqrant x marra ddunect deg wussan n Nuḥ, ɛřaḥař ařfayn u-xemsa-mya n iseggʷusa qbeř ma ad ixřeq Lmasiḥ. Xzar Amz. 6.

Amedya n ɛecra n teɛzariyyin

25

1 “Xenni ad tiři Tgeldit n ijenwan amecnaw ɛecra n teɛzariyyin iwyent řefnarat nsent, ffɣent, ḥima ad mmeřqent ak-d wesři d tesřit.

2 Xemsa zzaysent d timiɣisin u xemsa d tifɣař.

3 Tinni iǧan d tifɣař ksint řefnarat nsent, maca war iwyint ca zzect.

4 Timiɣisin iwyent-i-dd zzect di tziyyatin nsent ak-d řefnarat nsent.

5 Řami iɛḍeř umuřay, bdant ttnudument marra uca ṭṭṣent.

6 Di řwesṭ n ǧiřet tuɣa din tɣuyyit: ‘Xzarem, aqa amuřay yusa-dd, ffɣem-dd, ad t teřqam!’

7 Xenni kkarent teɛzariyyin nni, ssewjdent-i-dd řefnarat nsent.

8 Tifɣař nnant i tmiɣisin: ‘Wcent aneɣ zi zzect nkent minzi řefnarat nneɣ xesyent.’

9 Arrint-i-dd xasent tmiɣisin, nnant: ‘Ɛemmarṣ, war d aneɣ ittqeddi i neccin d kennint. Ruḥent ɣar isebbaben, maḥend ad tesɣent i yixef nkent.’

10 Řami ruḥent nitenti ḥima ad sɣent, yusa-dd umuřay, u tinni tuɣa iwejden udfent akides ɣar taddart n řefraḥet n wurar uca tbelleɛ tewwart.

11 Awarni man aya usint teɛzariyyin nneɣni, qqarent: ‘A siditneɣ, a siditneɣ, arzem aneɣ!’

12 Netta yarra-dd, inna: ‘S tidett, necc ad akent iniɣ, war kennint ssineɣ.’

13 S uyenni ḥḍam, minzi kenniw war tessinem ca ass uřa d tasaɛɛet.”   

Amedya n talintat

14 “Minzi tamesřact am yijj n bnadem isafar barra i temmurt nnes, iřaɣa-dd x imsexxaren nnes uca ikellef i-ten x wagřa nnes.   

15 Iwca i yijjen xemsa talint, i wenneɣni tnayen, i wenni wiss třata icten n talint, kuř ijjen ɛlaḥsab tizemmar nnes, řexdenni ikkar, isafar deɣya. □  

16 Iruḥ wenni iṭṭfen xemsa talint, isebbeb daysen uca yarbeḥ xemsa.

17 Amenni ɛawed wenni iṭṭfen tnayen talint, yarbeḥ tnayen nneɣni.

18 Maca wenni iṭṭfen ict n talint, iruḥ, iɣza di temmurt uca issnuffar tmenyat n nnuqart n bab nnes.

19 Řami teɛdu aṭṭas n řweqt yusa-dd bab n imsexxaren nni uca igga akidsen řeḥsab.

20 Xenni yusa-dd wenni iṭṭfen xemsa talint, yiwi-dd xemsa talint nneɣni, inna: ‘A sidi, tewcid ayi xemsa talint, aqa da, arebḥeɣ xemsa nneɣni ktar.’

21 Yarra-dd xas bab nnes, inna: ‘Mliḥ i teggid, a amsexxar aṣebḥan d amtiqqi. Tuɣa cek d amtiqqi x drus, ad ac ggeɣ x waṭṭas, adef-dd ɣar řefraḥet n sidi nnec.’

22 Xenni yusa-dd ɛawed wenni iṭṭfen tnayen talint, inna: ‘A sidi, tewcid ayi tnayen talint, aqa arebḥeɣ tnayen nneɣni ktar.’

23 Inna as sidi nnes: ‘Mliḥ i teggid, a amsexxar aṣebḥan d amtiqqi. Tuɣa cek d amtiqqi x drus, ad ac ggeɣ x waṭṭas, adef-dd ɣar řefraḥet n sidi nekk.’

24 Maca wenni iṭṭfen ict n talint, yusa-dd ɛawed, inna: ‘A sidi, ssneɣ aqa cek d bnadem tqesḥed, tmejjared mani war tzarrɛed, tyarrwed mani war tᵉssarwated.

25 S uyenni ggʷedeɣ uca ruḥeɣ, ssnuffareɣ talint nnec di temmurt. Aɣac tenni nnec.’

26 Yarra-dd sidi nnes, inna as: ‘A amsexxar aɛeffan ameɛguz, aqa tessned belli aqa mjareɣ mani war zarɛeɣ u yarweɣ mani war ssarweteɣ.

27 Xenni mři tiwyed nnuqart inu ɣar řbanku, xenni necc, xmi dd ɣa yaseɣ, ad ttareɣ min iǧan inu s arriba.

28 S uya kksem as talint nni, ewc i-tt i wenni ɣar iǧa ɛecra talint!’

29 Minzi i kuř ijjen wenni ɣar iǧa ad as immewc uca ad ɣares yiři s waṭṭas, maca wenni war ɣar iǧi, uřa d min ɣares ad as ittwakkes.   

30 Nḍarem amsexxar ibeṭṭřen ɣar barra deg uneggar n taǧest mani ɣa iřin imeṭṭawen d uɣezzi n teɣmas.”   

Řḥukm n Mmis n Bnadem x iḥuřiyyen u x iɣayḍen

31 “Xmi dd ɣa yas Mmis n bnadem deg uɛuǧi nnes u marra lmalakat nnes iqeddsen akides, xenni ad iqqim x řɛarc n uɛuǧi nnes.   

32 Ad ssmunen marra řegnus qibač nnes uca Netta ad ten imssebḍa am mammec ameksaw issbeṭṭa iḥuřiyyen x iɣayḍen.   

33 Netta ad igg iḥuřiyyen x ufusi nnes, maca iɣayḍen x uzeřmaḍ nnes.

34 Řexdenni ad ini Ujeǧid i yinni x ufusi nnes: ‘Asem-dd, a kenniw inni ittwabarken zi Baba, wartem Tageldit i d awem dd-iwejden zeg wami tᵉttwagg ddunect.   

35 Minzi tuɣa dayi řaẓ uca kenniw tesseccem ayi. Tuɣa ffudeɣ, tewcim ayi ad sweɣ. Tuɣa ayi d abarrani, kenniw tesszedɣem ayi,   

36 tuɣa ayi d aɛaryan, kenniw tessyarḍem ayi, tuɣa heřceɣ, kenniw tessijem-dd xafi, tuɣa ayi di řeḥbes, kenniw tusim-dd ɣari.’   

37 Xenni ad xas dd-arren imseggaden, qqaren: ‘A Siditneɣ, meřmi Cek neẓra tǧuẓed uca nessecc i Cek, niɣ meřmi Cek neẓra tᵉffuded uca newc ac ad teswed?

38 Meřmi Cek neẓra d abarrani uca nessezdeɣ i Cek, niɣ d aɛaryan uca nessyarḍ i Cek?

39 Meřmi Cek neẓra theřced niɣ di řeḥbes uca nusa-dd ɣarek?’

40 Ad dd-yarr ujeǧid, ad asen yini: ‘S tidett, Necc ad awem iniɣ, min i teggim i yijjen zeg wawmaten imeẓyanen inu, i Necc umi t teggim.’   

41 Řexdenni ad yini i yinni iǧan x uzeřmaḍ nnes: ‘Beɛɛdem xafi, a kenniw inni ittwaneɛřen, ɣar tmessi n řebda i iwejden i ibřis d lmalakat nnes.   

42 Minzi tuɣa dayi řaẓ war d ayi tesseccem, ffudeɣ war d ayi tewcim ad sweɣ.

43 tuɣa ayi d abarrani, kenniw war d ayi tesszedɣem, tuɣa ayi d aɛaryan, war d ayi tessyarḍem, heřceɣ u ttwaḥebseɣ war xafi dd-tessijem ca.’

44 Řexdenni uřa d nitni ad xas dd-arren, ad inin: ‘A Siditneɣ, meřmi Cek neẓra teǧuẓed niɣ tᵉffuded niɣ d abarrani niɣ d aɛaryan niɣ theřced niɣ di řeḥbes, xenni neccin war xak nsexxar ca?’

45 Xenni ad xasen dd-yarr, ad yini: ‘S tidett, Necc ad awem iniɣ: Min war teggim i yijjen zeg imeẓyanen inu, i Necc umi war t teggim ɛawed.’   

46 Ad raḥen nitni ɣar řeɛdab ittduman, maca imseggaden ɣar Tudart ittduman.”   

□ 

25:15 talintat - ict n talint tᵉssekkwi ɛřaḥař 58-80 arḍeř n wureɣ niɣ n nnuqart.

Tameɛmuč n Wudayen maḥend ad nɣen Yasuɛ

26

1 Awarni řami ikemmeř Yasuɛ awařen-a, inna i imeḥḍaren nnes:   

2 “Tessnem belli awarni tnayen n wussan ad tiři Řɛid n Tɣarṣt n Useɛdu u řexdenni ad immewc Mmis n bnadem, ḥima ad ittwaṣelleb.”   

3 Řexdenni munen imeqqranen n ikehhanen d imseřmaden n idlisen d imɣaren n řgens di řemraḥ n arrays n ikehhanen, wenni umi qqaren Qayafa,   

4 uca mcawaren mammec ɣa ṭṭfen Yasuɛ s teḥraymect uca ad t nɣen,

5 nnan: “War ittiři di Řɛid ḥima war ittekkar uɣewweɣ di řgens.”

Adhan n Yasuɛ di Bayt-Ɛanya

6 Řami tuɣa Yasuɛ di Bayt-Ɛanya, di taddart n Cimɛun, wenni di iǧa řbarṣ,   

7 tusa-dd ɣares ict n temɣart s ijj n uɣarraf n alabaster iccur s zzect iɣřan i wedhan, uca tfarreɣ i-tt x uzeǧif nnes am iqqim Yasuɛ ɣar ṭṭabřa.   

8 Umi ẓrin imeḥḍaren man aya, iqqes asen řḥař aṭṭas, nnan: “Min umi teǧa txessart-a?

9 Tuɣa izemmar ad temmenz zzect-a n wedhan s ttaman d ameqqran, uca xenni ad temmewc i imezřaḍ.”

10 Maca Yasuɛ tuɣa issen man aya, inna: “Mayemmi tziyyarem x temɣart-a, minzi nettat tegga ayi ict n řxedmet teṣbeḥ.

11 Minzi imezřaḍ aqa aten řebda akidwem, maca Necc war kiwem ttiřiɣ i řebda.   

12 Minzi nettat, mařa tfarreɣ-dd zzect-a i wedhan x arrimet inu, aqa tegga man aya i usewjed n wenḍeř inu.

13 S tidett, Necc ad awem iniɣ: Mani ma i ɣa ittwabarreḥ zi Řexbar-a Aṣebḥan xafi di marra ddunect, ad ssiwřen ɛawed x min dayi tegga, d řiḍaret i nettat.”

Yahuda izzenz ixef nnes maḥend ad isellem Yasuɛ

14 Řexdenni iřuḥ ijjen zi tenɛac, qqaren as Yahuda Isxariyuṭi, ɣar imeqqranen n ikehhanen,   

15 inna: “Min d ayi ɣa tewcem maḥend ad awem sellmeɣ Yasuɛ?” Uca waɛden t s třatin n řweznat n nnuqart.   

16 Ssenni tuɣa yarezzu ict n tewwart ḥima ad t isellem.

Amensi n Tɣarṣt n Useɛdu

17 Deg wass amezwaru n Weɣrum břa Antun, usin-dd imeḥḍaren ɣar Yasuɛ, nnan: “Mani texsed ad nessewjed i Cek maḥend ad tecced amensi n Useɛdu?”   

18 Inna asen: “Uyurem ɣar tendint ɣar ijj n fřan, inim as: ‘Amseřmad nneɣ iqqar: Aqa řweqt inu tiweḍ-dd, ad ɣarek ggeɣ amensi n Useɛdu ak-d imeḥḍaren inu.’ ”

19 Imeḥḍaren ggin am mammec ten iweṣṣa Yasuɛ uca ssewjden i umensi n Useɛdu.

20 Řami dd-tiweḍ tmeddit, iqqim ɣar umensi ak-d tenɛac n imeḥḍaren nnes.   

21 Am ttᵉtten nitni, inna: “S tidett, Necc ad awem iniɣ, ijjen zzaywem ad ayi iɣdar.”   

22 Nitni dewřen ceḍnen aṭṭas uca kuř ijjen zzaysen ibda ad as yini: “Ma war iǧi d necc, a Sidi?”

23 Yarra-dd xasen, inna: “Wenni issisnen afus akidi di ṭṭebṣi d netta i d ayi ɣa iɣdaren.   

24 Mmis n bnadem ad iraḥ am mammec xas tura, maca uct x bnadem nni i ɣa iɣdaren Mmis n bnadem. Iḥřa as i bnadem nni war dd-ixřiq ɛemmarṣ.”

25 Yahuda, aɣeddar, yarra-dd, inna: “Ma war iǧi d necc, a Amseřmad inu?” Netta inna as: “Aqa cek tennid t.”

Amensi n Siditneɣ

26 Am tuɣa ttᵉtten, iksi Yasuɛ aɣrum u awarni řami ibarek, yarẓa i-t, iwca i-t i imeḥḍaren, inna: “Ksim, ccem, ta d Arrimet inu.”   

27 Iksi řkas, iqada uca iwca asen t, inna: “Swem zzayes marra idwem,

28 minzi wa d Idammen inu n Řɛahd n Jdid inni i ɣa ittwassizřen i weɣfar n ddnub.   

29 Necc ad awem iniɣ, zi řexxu tsawent war sesseɣ ɛad zi řɣiǧet n tzayart ař ass i di tt ɣa sweɣ zi jdid akidwem di Tgeldit n Baba.”

30 U awarni řami ɣennjen izři n ttesbiḥ, ffɣen ɣar wedrar n Zzitun.   

Yasuɛ izwar issiweř x wenkar zi Buṭrus

31 Xenni inna asen Yasuɛ: “Marra kenniw ad dayi tenderfem di ǧiřet-a, minzi aqa tura: ‘Ad wteɣ Ameksaw, uca iḥuřiyyen n tḥimart ad ttwazuzzaren.’   

32 Maca awarni řami i dd ɣa ttwassnekkareɣ, ad awem izwareɣ ɣar Ljalil.”   

33 Maca Buṭrus yarra-dd, inna as: “Mařa dayek i ɣa nderfen marra, necc war dayek ttendrifeɣ ca ɛemmarṣ!”   

34 Inna as Yasuɛ: “S tidett, Necc ad ac iniɣ, di ǧiřet-a, qbeř i ɣa issquqeɛ uyaẓiḍ, ad ayi tenkared třata n twařawin.”   

35 Buṭrus inna as: “Waxxa tuɣa ittxeṣṣa ayi ad mmteɣ akidek, necc war Cek nekkareɣ ɛemmarṣ.” Ammu i nnan marra imeḥḍaren ɛawed.

Taẓaǧit n Yasuɛ deg weḥwic n Xitsimaniy

36 Řexdenni iruḥ Yasuɛ akidsen ɣar ijj n wemcan qqaren as Xitsimaniy, inna i imeḥḍaren nnes: “Qqimem danita, am i ɣa ẓẓaǧeɣ din.”   

37 Am kis yiwi Buṭrus d tnayen n iḥenjiren n Zabdi, ibda ittnexřaɛ, iggʷed aṭṭas.

38 Xenni inna asen: “Řeɛmar inu issḥissif aṭṭas ař řmewt. Qqimem da, ḥḍam akidi.”   

39 Xenni iɛzeř cwayt ktar, iwḍa x uɣembub nnes, ittẓaǧa, inna: “A Baba, mařa iɛeddeř, ejj ad xafi iɛdu řkas-a! Maca war ittiři am mammec xseɣ Necc, maca am mammec texsed Cek.”   

40 Řexdenni idweř-dd ɣar imeḥḍaren nnes uca yufa i-ten ṭṭṣen. Inna i Buṭrus: “Ma war tzemmarem ad kidi teḥḍam uřa d ict n tsaɛɛet?

41 Ḥḍam, ẓẓaǧem, ḥima war dd-tᵉttidfem deg ujarreb. Arruḥ aqa iwjed, maca ddat teḍɛef.”   

42 Yuyur ɛawed i umur wiss tnayen uca iẓẓuǧ, inna: “A Baba, mařa řkas-a war izemmar ad xafi yekk mɣir mařa Necc swiɣ t, aqa ad yiři min texsed Cek!”

43 Řami dd-idweř, yufa i-ten ɛawed ṭṭṣen, minzi tiṭṭawin nsen tuɣa ḍeqqřent.

44 Ijja i-ten, yuyur ɛawed uca iẓẓuǧ i twařa wiss třata, iqqar awařen-a ɛawed.

45 Řexdenni idweř-dd ɣar imeḥḍaren nnes, inna asen: “Kemmřem x yiḍeṣ nwem řexxu, areyyḥem. Xzarem, aqa tsaɛɛet tiweḍ-dd aqa Mmis n bnadem ad immewc deg ifassen n imednab.

46 Kkarem, ad nraḥ. Xzarem, wenni d ayi ɣa iɣdaren, yudes-dd.”

Uḍuf n Yasuɛ

47 Am tuɣa issawař ɛad, yusa-dd Yahuda, aɣeddar, ijjen zi tenɛac, ak-d ijj n řɣaci ameqqran s řesyuf d iɛumad, usin-dd zeg imeqqranen n ikehhanen d imɣaren n řgens.   

48 Yahuda, aɣeddar, aqa iwca asen ict n řeɛřamet, inna: “Wenni i ɣa ssudmeɣ d wenni Netta, ṭṭfem t.”

49 Řexdenni dd-iqarreb ɣar Yasuɛ, inna: “Sřam xak, a Amseřmad inu!”, uca issudem i-t.

50 Xas uca Yasuɛ inna as: “A ameddukkeř inu, min xef dd-tusid da?” Řexdenni qarrben-dd ɣares, ḥarten x Yasuɛ uca ṭṭfen t.

51 U xzar, ijjen zeg inni iǧan ak-d Yasuɛ, isswiẓẓeḍ afus nnes, ijbed ssif uca iwta amsexxar n arrays n ikehhanen, iqess as amezzuɣ.

52 Xenni inna as Yasuɛ: “Arr ssif ɣar wemcan nnes, minzi marra inni ikessin ssif ad mmten s ssif.

53 Niɣ ittɣiř ac belli Necc war zemmareɣ ad ẓẓaǧeɣ i Baba, aqa Netta ad d ayi dd-issekk řexxu ktar zi tenɛac n ilixiyunen n lmalakat? □  

54 Mammec xenni i ɣa ttwakemmřent Tira Iqeddsen i iqqaren belli ittxeṣṣa ad imsar ammu?”   

55 Di tsaɛɛet nni ɛawed issiweř Yasuɛ ak-d řɣaci: “Axmi x ijj n uqṭaṭɛiy i dd-teffɣem s řesyuf d iɛumad maḥend ad ayi tᵉṭṭfem. Kuř ass tuɣa qqimeɣ ɣarwem, sseřmadeɣ di Zzawect Tameqqrant, war dayi tᵉṭṭifem.

56 Maca man aya marra imsar, ḥima ad ttwakemmřent Tira n inabiyyen.” Řexdenni semḥen dayes marra imeḥḍaren uca arewřen.   

Yasuɛ zzat i Jmaɛet Tameqqrant n Wudayen

57 Inni iṭṭfen Yasuɛ, iwyen t ɣar Qayafa, arrays n ikehhanen, wenni ɣar tuɣa munen imseřmaden n idlisen d imɣaren n řgens.   

58 Cimɛun Buṭrus iḍfar i-t-i-dd zi řaggʷaj ařami d yiweḍ ɣar řemraḥ n arrays n ikehhanen u řami yudef, iqqim jar iɛessasen ḥima ad iẓar mammec i ɣa teffeɣ.

59 Imeqqranen n ikehhanen d imɣaren n řgens u marra Jmaɛet Tameqqrant, tuɣa arezzun icehhaden issxarriqen x Yasuɛ, maḥend ad t nɣen.   

60 Maca war zemmaren ad tt afen, waxxa usin-dd aṭṭas n řechud issxarriqen. Ɣar uneggar usin-dd tnayen

61 i innan: “Wa aqa inna: ‘Necc zemmareɣ ad hedmeɣ Zzawect Tameqqrant n AREBBI u di třata n wussan ad tt bniɣ ɛawed.’ ”   

62 Arrays n ikehhanen ikkar-dd, inna as: “Ma war dd-tarrid s walu? Min xak cehhden ina?”   

63 Maca Yasuɛ isqar. Inna as arrays n ikehhanen: “Necc ad Cek jjeɣ ad tejjaǧed s AREBBI iddaren, belli Cek ad aneɣ tinid, ma xenni Cek d Lmasiḥ, Mmis n AREBBI?”   

64 Inna as Yasuɛ: “Cek tennid t. Maca Necc ad awem iniɣ: ‘Zi ssa tsawent ad tẓarem Mmis n bnadem iqqim x ufusi n jjehd xmi dd ɣa yas x iseynuten n ujenna.”   

65 Řexdenni icarreg arrays n ikehhanen arruḍ nnes, inna: “Netta aqa iceqqef di AREBBI, mayemmi neḥdaj ɛad řechud? Xzarem, řexxu aqa tesřim i uceqqef nnes.

66 Min d awem ittɣiř kenniw?” Nitni arrin-dd xas, nnan: “Netta isdaheǧ řmewt.”   

67 Xenni bdan ssusufen as x uɣembub, ccaten t s řpuniyyat x uzeǧif u inneɣni wtin t ɛawed,   

68 nnan: “Nabb aneɣ, a Cek, Lmasiḥ, wi Cek iwtin?”   

Ankar n Yasuɛ zi Buṭrus

69 Buṭrus iqqim ɣar barra di řemraḥ. Tqarreb-dd ɣares ict n tayya, tenna: “Uřa d cek tuɣa cek ak-d Yasuɛ, zi Nnaṣira.” □    

70 Maca netta inkar zzat i marra, inna: “War ssineɣ min xef tessawařed.”

71 Am iggur ɣar usqif n tewwart, teẓra i-t ict n tayya nneɣni, tenna asen i yinni din iqqimen: “Uřa d wa tuɣa ak-d Yasuɛ zi Nnaṣira.”

72 Netta inkar ɛawed s ict n tjaǧit, inna: “War ssineɣ Bnadem nni.”

73 Cwayt ɣar zzat qarrben-dd inni din ibedden ɣar Buṭrus, nnan: “Nican, uřa d cek d ijjen zzaysen, minzi řhard nnec issbeyyen i cek.”

74 Xenni ibda ineɛɛeř, ittjjaǧa: “Necc war ssineɣ Bnadem nni.” Řexdenni issquqeɛ uyaẓiḍ

75 uca iɛqeř Buṭrus awař i d as inna Yasuɛ: “Qbeř i ɣa issquqeɛ uyaẓiḍ, ad ayi tenkared třata n twařawin.” Uca iffeɣ, iru s imeṭṭawen imerzagen.   

□ 

26:53 tenɛac n ilixiyunen - man aya ixs ad yini ɛřaḥař setta ařaf n lmalakat.

□ 

26:69 zi Nnaṣira - ixs ad yini ‘zi tendint n Nnaṣira di temmurt n Ljalil’.

Andam n Yahuda d řmewt nnes

27

1 Ɣar ṣṣbeḥ zic, aqa marra imeqqranen n ikehhanen d imɣaren n řgens mcawaren x Yasuɛ, mammec i t ɣa nɣen.   

2 Uca nitni carfen t, iwyen t uca sellmen t i lɛamil Arumani, qqaren as Pilaṭus.   

3 Umi iẓra Yahuda, aɣeddar, belli Yasuɛ ittwaḥkem, indem, uca yarra-dd třatin n řweznat n nnuqart ɣar imeqqranen n ikehhanen d imɣaren n řgens.

4 Inna: “Necc xḍiɣ, aqa ɣdareɣ idammen imezdagen.” Maca nitni nnan: “Min d aneɣ iruḥen? Xzar-dd cek.”

5 Awarni řami inḍar řweznat n nnuqart di Zzawect Tameqqrant, iffeɣ uca iruḥ, yuyeř ixef nnes.   

6 Imeqqranen n ikehhanen ksin řweznat n nnuqart, nnan: “War icuwwar ad ten nessars deg wexxam n ṣṣdaqi, minzi řweznat nni d ttaman n usizzeř n idammen.”

7 Kksen awař jar asen maḥend ad zzayes sɣen iyyar n bu-třaxt, maḥend ad yiři i imeḍřan n ibarraniyyen. □    

8 S uyenni ittwasemma iyyar nni ‘Iyyar n idammen’ ař ass n řexxu.

9 Řexdenni ittwakemmeř min ittwannan zeg unabi i innan: “Ksiɣ třatin n řweznat n nnuqart, řqedd n Wenni iɣřan, mixef inni zi tarwa n Israil kksen awař,   

10 uca necc wciɣ tent i iyyar n bu-třaxt, am mammec i d ayi yumur SIDI.”   

Yasuɛ qibač lɛamil Pilaṭus

11 Yasuɛ tuɣa ibedd qibač i lɛamil. Lɛamil isseqsa as, inna: “Ma Cek d Ajeǧid n Wudayen?” Yasuɛ inna as: “Cek aqa tennid t!”   

12 Uca řami t tehmen imeqqranen n ikehhanen d imɣaren n řgens, yarra-dd s walu.

13 Xenni inna as Pilaṭus: “Ma war tesřid mecḥař xak cehhden?”   

14 Netta war xas dd-yarri uřa s ijj n wawař, ařami iqqim lɛamil ittebhet aṭṭas.   

15 Tuɣa lɛamil innum yarexxu di kuř řɛid i yijj n umeḥbus i řɣaci, wenni ixsen nitni.

16 Tuɣa ɣarsen deg wussan nni ijj n umeḥbus ittwassen, qqaren as Bar-Abbas.   

17 Řami munen, inna asen Pilaṭus: “Wi texsem ad awem dd-arxuɣ, Bar-Abbas niɣ Yasuɛ wenni umi qqaren Lmasiḥ?”

18 Minzi Pilaṭus issen aqa nitni sellmen t zi řeḥsed.

19 Am tuɣa lɛamil iqqim x řkursi n řḥukm, tessekk-dd ɣares temɣart nnes, tenna: “Barra ixef nnec zeg Umseggad nni, minzi aqa ass-a ttwaɛeddbeɣ aṭṭas di tarjit inu di ssibbet nnes.”

20 Maca imeqqranen n ikehhanen d imɣaren n řgens ssqenɛen řɣaci, ḥima ad ttaren Bar-Abbas u ḥima ad areddǧen Yasuɛ.   

21 Lɛamil yarra-dd, inna asen: “Man wen zi tnayen-a i texsem ad arxuɣ i kenniw?” Nnan: “Bar-Abbas!”

22 Pilaṭus inna asen: “Min ɣa ggeɣ xenni ak-d Yasuɛ umi qqaren Lmasiḥ?” Nnan as marra: “Ṣellb i-t!”

23 Inna asen lɛamil: “Man tuɛeffna i igga?” Sɣuyyen s jjehd ktar, nnan: “Ṣellb i-t.”

24 Řami iẓra Pilaṭus belli war yiweḍ ɣar walu, mahu ad ikkar uɣuwweɣ, iksi aman, issird ifassen nnes qibač i řɣaci, inna: “Necc war tturseɣ ca deg idammen n Umseggad-a, xzarem kenniw!”

25 Řgens marra yarra-dd, inna: “Ejj idammen nnes ad xaneɣ iřin u x tarwa nneɣ.”   

26 Xenni yarxu asen-dd i Bar-Abbas, maca awarni řami ihettek Yasuɛ s urekkuḍ, isellem i-t ḥima ad ittwaṣelleb.

Aseḥqar n Yasuɛ zi řɛeskar

27 Řexdenni iwyen iɛeskariyyen n lɛamil Yasuɛ ɣar Taddart n Ccraɛ, umi qqaren ‘Prituriyum’, uca ssmunen xas marra řkumpaniyyet n řɛeskar.   

28 Kksen as-dd arruḍ, uca arḍen as ijj n ujeǧab d azeggʷaɣ.

29 Nitni muden as ijj n ttaj s isennanen, ssarsen t x uzeǧif nnes uca ggin as ijj n uɣanim deg ufus nnes afusi, xenni wḍan ɣar iḍaren nnes zzates, qqimen ttbuṣaren xas, nnan: “Azul xak, a Cek, a Ajeǧid n Wudayen!”

30 Ssusfen as x uɣembub nnes, ksin aɣanim uca wtin t zzayes ɣar uzeǧif.

31 Awarni řami t deǧen, ksin xas aseřham, arḍen as arruḍ nnes uca nedhen t, maḥend ad t ṣellben.

Abrid ɣar ṣṣalib

32 Am ffɣen ɣar barra n tendint, ufin ijj n weryaz zi Qayrawan, qqaren as Cimɛun, uca ziyyaren xas ḥima ad yarbu ṣṣalib nnes.   

33 Ařami iwḍen ɣar wemcan umi qqaren ‘Juljuta’, min ixs ad yini ‘Taceqquft’,   

34 wcin as řxeǧ ixeǧḍen s tarzugi uca umi t iqqas, yugi ad isu.

35 Awarni řami t ṣellben, bḍan arruḍ nnes jar asen umi xas ggin akeccuḍ,   

36 am qqimen dinni, ttɛessan xas.

37 Ggin as sennej i uzeǧif nnes ict n tira mayemmi xas ḥekmen s řmewt: ‘Wa d Yasuɛ, Ajeǧid n Wudayen.’   

38 Xenni ṣellben akides tnayen n ixewwanen, ijjen ɣar ufusi nnes u ijjen ɣar uzeřmaḍ nnes.   

39 Inni tuɣa ittekkan, ttceqqafen dayes, tthezzan azeǧif nsen,   

40 nnan: “A Cek, wenni ihedmen Zzawect Tameqqrant u di třata n wussan ad tt tebnid ɛawed, senjem Ixef nnec. Mařa Cek d Mmis n AREBBI, hwa-dd xenni zi ṣṣalib.”   

41 Uřa d imeqqranen n ikehhanen ak-d imseřmaden n idlisen d imɣaren n řgens d Ifarisiyyen stehzan zzayes amenni, nnan:

42 “Issenjem inneɣni maca war izemmar ad issenjem xef nnes. Mařa Netta d Ajeǧid n Israil, ejj i-t ad dd-ihwa zi ṣṣalib, ad zzayes namen.

43 Ittceř x AREBBI. Ejj i-t Netta ad t issenjem mařa yarḍa xas, minzi inna: ‘Necc d Mmis n AREBBI’.”

44 Uřa d ixewwanen, inni tuɣa ittwaṣellben akides, tuɣa ssfeṭṭaḥen zzayes amenni.

45 Zi tsaɛɛet wiss setta, aqa-tt d ḍḍhur, tewḍa-dd taǧest x marra tammurt ař tasaɛɛet wiss tesɛa, aqa-tt d třata n uɛecci.

46 Jjwayeh n tsaɛɛet wiss tesɛa isɣuy Yasuɛ s tmijja ijehden, inna: “A AREBBI inu, a AREBBI inu, mayemmi dayi tsemḥed?” □    

47 Řami d as sřan inni din ibedden, nnan ca zzaysen: “Ittřaɣa x Iliya.”

48 Deɣya yuzzeř-dd ɣares ijjen zzaysen, iksi spunxa, issuff i-tt s řxeǧ, igga i-tt x ijj n uɣanim uca iwca as ad isu.   

49 Inneɣni nnan: “Ejj i-t, ad nẓar, ma ad dd-yas Iliya ḥima ad t issenjem.”

50 Isɣuyy Yasuɛ ɛawed s tmijja ijehden uca issarxu Arruḥ nnes.   

51 Xzar, ařeḥḥaf n wadaf ɣar Zzawect Tameqqrant ittwacarreg x tnayen zi sennej ař swadday, tammurt tenhezz, tiṣuḍar feǧqent, □    

52 imeḍřan ttwarezmen uca aṭṭas n arrimat n imqeddasen inni tuɣa iṭṭṣen din, ttwassnekkarent-dd.

53 Nitni ffɣen zeg imeḍřan, uca awarni i tnukra nnes udfen ɣar tendint iqeddsen uca banen-dd i waṭṭas.

54 Řami řqebṭan x mya d yinni tuɣa akides iḥeṭṭan Yasuɛ, ẓrin anhezzi n temmurt d min imsaren, ggʷeden aṭṭas, nnan: “S tidett tuɣa Wa d Mmis n AREBBI.”   

55 Tuɣa din aṭṭas n temɣarin tinni tuɣa ixezzaren zi řaggʷaj, ḍfarent Yasuɛ zi Ljalil ḥima ad xas sexxarent.   

56 Jarasent Maryam n Majdala d Maryam, yemmas n Yaɛqub d Yasi, d yemmas n ayt n Zabdi.

Anḍeř n Yasuɛ

57 Řami dd-tiweḍ tmeddit, yusa-dd ijj n weryaz zi Ramta, qqaren as Yusuf. Netta tuɣa ɛawed d ameḥḍar n Yasuɛ.   

58 Iruḥ ɣar Pilaṭus, ittar as arrimet n Yasuɛ. Řexdenni iweṣṣa Pilaṭus, maḥend ad as wcen arrimet

59 Yusuf iksi arrimet inneḍ i-tt deg ict n txeyyaḍt n řeqṭen azdad iṣfan,

60 issars i-tt deg ijj n wenḍeř n jdid i tuɣa iɣza, uca awarni řami isseqnunni ict n teṣḍart ḥima ad iqfeř tawwart n wenḍeř, iruḥ.   

61 Tuɣa din Maryam n Majdala d Maryam nneɣnit qqiment qibač i wenḍeř.

62 Tiwecca nnes awarni ass n Usewjed, munen imeqqranen n ikehhanen d Ifarisiyyen ɣar Pilaṭus, □  

63 nnan: “A siditneɣ, neɛqeř belli aɣeccac-a, am tuɣa ɛad iddar, inna: ‘Awarni třata n wussan ad kkareɣ!’   

64 S uya umur, ḥima ad ḍemnen anḍeř ař ass wiss třata, ḥima ad taɣ imeḥḍaren nnes war dd-ttisen s ǧiřet ad t acaren, xenni ad inin i řgens, aqa ikkar-dd zi taddart n imettinen, uca ammu i ɣa yiři uweddar aneggaru ktar x umezwar.”

65 Inna asen Pilaṭus: “Aqa ɣarwem iɛessasen, ruḥem, ḍemnen t am mammec tᵉttwařam.”

66 Ruḥen ḥima ad ɛessen x wenḍeř uca ḍemnen aẓru, nitni jmiɛ ak-d iɛessasen.

□ 

27:7 bu-třaxt - ixs ad yini ‘wenni ittṣennaɛen řeqcuɛ n třaxt’.

□ 

27:46 Il, Il, lmana cabaqtani - tuɣa Yasuɛ issawař s yiřes n Třamit am t ssawařen marra Wudayen di Urcalim d temmurt n Ljalil.

□ 

27:51 ařeḥḥaf - niɣ ‘arwaq’.

□ 

27:62 ass n Usewjed - netta d ass qbeř wass n ssebt (‹Matta 27:62›) n Řɛid n Tɣarṣt n Useɛdu (qqaren as 'Basxa') nni di sswejden Wudayen ijj n yezmar i macca, ssirden, yarḍen arruḍ ittxeṣṣen umi dd-ffɣen zi Miṣra (Uffuɣ 11-13).

Tanukra

28

1 Awarni řami teɛdu ssebt, ɣar řefjar n wass amezwaru n ssimana, tusa-dd Maryam n Majdala d Maryam nneɣnit ḥima ad ssijjent x wenḍeř.   

2 Xzar, imsar ijj n wenhezzi n temmurt imɣar, minzi lmalak n SIDI ihwa-dd zeg ujenna, iqarreb-dd, isseqnunni taṣḍart zeg wadaf uca iqqim xas.

3 Tuɣa ṣṣifet nnes am wajjaj u warruḍ nnes d acemřař am wedfeř.   

4 Iɛessasen fecřen zi teggʷudi zzayes uca dewřen am yimettinen.

5 Lmalak iṭṭef deg wawař, inna i temɣarin: “War tteggʷedent ca, minzi ssneɣ aqa kennint tarezzunt x Yasuɛ wenni ittwaṣellben.   

6 War da iǧi, minzi Netta ikkar-dd, am mammec inna. Asent-i-dd da, xzarent amcan mani tuɣa immars Siditneɣ.   

7 Ruḥent deɣya, inint i imeḥḍaren nnes, aqa ittwassnekkar-dd zi taddart n imettinen, u xzar Netta d awem i ɣa izwaren ɣar Ljalil. Din ad t tẓarem. Xzar, aqa nniɣ awem tt.”   

8 Ffɣent nitenti deɣya zeg wenḍeř s tiggʷudi d řefraḥet imɣaren, ttazzřent ḥima ad tt xebbarent imeḥḍaren.   

9 Uca xzar, Yasuɛ iřqa tent deg webrid, inna asen: “Sřam xakent!” Nitenti usint-i-dd ɣares, ṭṭfent deg iḍaren nnes uca sejdent as.   

10 Řexdenni inna asent Yasuɛ: “War tteggʷedent ca, ssiwḍent řexbar-a i aytma, ḥima ad raḥen ɣar Ljalil, diha ad ayi ẓaren.”   

11 Am ruḥent, xzar, aqa ca zeg iɛessasen usin-dd ɣar tendint, ḥima ad xebbaren imeqqranen n ikehhanen x marra min imsaren.

12 Řexdenni munen nitni ak-d imɣaren n řgens uca mcawaren akidsen, uca wcin asen i iɛessasen ttmenyat n nnuqart, war iǧi drus,

13 nnan: “Inim: ‘Imeḥḍaren nnes usin-dd s ǧiřet uca ucaren t am tuɣa neṭṭeṣ!’

14 Mařa isřa i-t lɛamil, ad t nesseqneɛ uca ad negg war tᵉttiřim deg imunas.”

15 Ṭṭfen tmenyat n nnuqart uca ggin am mammec d asen ɛeřmen. Ammu i dd-itteffeɣ řexbar-a jar Wudayen ař ass n yiḍa.

Řumur ameqqran i ubarreḥ n Řexbar Aṣebḥan

16 Ḥiṭac n imeḥḍaren nni ruḥen ɣar Ljalil, ɣar wedrar mani ten yumur Yasuɛ.   

17 Ařami t ẓrin, sejden as, maca ca cekken.

18 Iqarreb-dd ɣarsen Yasuɛ, issiweř akidsen, inna: “Temmewc ayi marra ṣṣulṭa deg ujenna u x temmurt. Am mammec i d ayi dd-issekk Baba, ammu kenniw i ɣa ssekkeɣ Necc.   

19 Ruḥem, arrem marra řegnus d imeḥḍaren inu u ssɣeḍṣem ten s Yisem n Baba d Mmis d Arruḥ Iqeddsen,   

20 u sřemdem asen ad ṭṭfen di marra min xef kenniw umureɣ zzayes, u xzar, Necc aqa ayi akidwem marra ussan ař qeṭṭu n ddunect.”

Aneggar n L’Injil Iqeddsen am mammec t ibarreḥ Matta.   

Markus

Yuḥanna Amseɣḍaṣ d cchadet nnes x Yasuɛ

1

1 Beddu n L’Injil n Yasuɛ Lmasiḥ, Mmis n AREBBI.   

2 Am mammec tura deg wedlis n unabi Icaɛya ...

“Aqa Necc ad ssekkeɣ

zzat i wudem nnec lmalak inu,

wenni i ɣa isswejden abrid nnec.”   

3 “Tmijja n wenni isɣuyyun di řexřa:

‘Swejdem abrid n SIDI,

seggmem imesraq nnes!’ ”   

4 ... ammu i tuɣa Yuḥanna isseɣḍaṣ di řexřa, ittbarreḥ s useɣḍeṣ n ttubet i weɣfar n ddnub.   

5 Ffɣen-dd ɣares marra jjwayeh n Yahudiyya d ayt n Urcalim, ttwassɣeḍṣen zzayes deg iɣzar n L’Urdun am neɛɛmen s ddnub nsen.   

6 Tuɣa Yuḥanna wanita yarḍ taḍuft n iřeɣman, ibekkes s yijj n webyas n yiřem x tejɛinna nnes, u tuɣa ittett iburexsen d tamment taḥurrect.   

7 Tuɣa ittbarreḥ, iqqar: “Xzar, ad dd-yas awarni ayi wenni ijehden xafi, wenni umi war sdihiǧeɣ ad aḍareɣ maḥend ad fesyeɣ ifiřan n sandaliyat nnes.   

8 Necc ssɣeḍṣeɣ kenniw deg waman, maca Netta ad kenniw isseɣḍeṣ di Arruḥ Iqeddsen.”   

9 Deg wussan nni yusa-dd Yasuɛ zi Nnaṣira, di Ljalil, ittwasseɣḍeṣ zi Yuḥanna deg yeɣzar n L’Urdun.   

10 Deɣya, am dd-igeɛɛed zeg waman, iẓra ijenwan arzmen uca Arruḥ am tedbirt tehwa-dd xas.   

11 Tusa-dd ict n tmijja zeg ijenwan: “Cek d Mmi iɛizzen, dayek ufiɣ arḍa inu.”  

12 Deɣya igewwed i-t Arruḥ ɣar řexřa.   

13 Uca iqqim din di řexřa arebɛin n wussan, ijarreb i-t cciṭan, tuɣa-t ak-d řewḥuc uca sexxarent xas lmalakat.

Tařaɣit n Yasuɛ x imeḥḍaren imezwura

14 Awarni řami ṭṭfen Yuḥanna, yudef-dd Yasuɛ ɣar Ljalil, ittbarreḥ s Řexbar Aṣebḥan n Tgeldit,   

15 inna: “Aqa řweqt tiweḍ-dd, tqarreb-dd Tgeldit n AREBBI. Tubem, amnem di Řexbar Aṣebḥan.”

16 Am tuɣa iggur ɣar řebḥar n Ljalil, iẓra Cimɛun d Andrawus umas, neṭṭaren tracca di řebḥar, maɣar nitni d ineymaren n iseřman.   

17 Inna asen Yasuɛ: “Asem-dd awarni ayi uca ad kenniw arreɣ d ineymaren n yewdan.”   

18 Řexdenni jjin tiracciwin nsen uca ḍfaren t.   

19 Xenni awarni řami iɛdu cwayt ssenni, iẓra Yaɛqub mmis n Zabdi d umas Yuḥanna di tɣarrabut, ɛedřen tiracciwin nsen.   

20 Iřaɣa xasen uca řexdenni jjin babatsen Zabdi ak-d ixemmasen di tɣarrabut, uca ḍfaren t.

Ameryaḥ di temzida n Kafernaḥum

21 Xeccen ɣar Kafarnaḥum uca deɣya ibda isseřmad di ssebt di temzida.   

22 Tbehten zeg useřmed nnes, minzi isseřmed i-ten am wenni ɣar teǧa ṣṣulṭa, war iǧi am yimseřmaden n idlisen.   

23 Tuɣa di temzida nsen ijj n bnadem dayes ijj n řaryaḥ d amengus, isɣuyyu,   

24 iqqar: “Min din jar aneɣ neccin d Cek a Yasuɛ Nnaṣiri. Ma tusid-dd ḥima ad aneɣ tesshellked? Aqa necc ssneɣ Cek min teɛnid: Aqa Cek d Amqeddas n AREBBI.”

25 Uca iɛřem as Yasuɛ, inna as: “Sqar! Ffeɣ zzayes!”

26 Immenḍar i-t řaryaḥ amengus, isɣuy s ict n tɣuyyit tejhed uca xenni iffeɣ-dd zzayes.

27 Tbehten marra, mmseqsan ak-d wayawya, nnan: “Man aya? Mana taɣuri-ya n jdid? Minzi s ṣṣulṭa yumur uřa d řaryaḥ imengas uca tteggen as array.”

28 Řexdenni iffeɣ řexbar nnes ɣar marra jjwayeh i d as dd-innḍen i Ljalil.

Asgenfi n tḍekkwač n Buṭrus s ufus n Yasuɛ

29 Awarni řami dd-ffɣen zi temzida, ruḥen ɣar taddart n Cimɛun d Andrawus ak-d Yaɛqub d Yuḥanna.   

30 Tuɣa taḍekkwač n Cimɛun tezzeř s tmessi, uca nitni ssiwřen xas akides.

31 Iqarreb-dd ɣares, icebbar deg ufus nnes, issgeɛɛed i-tt-i-dd. Deɣya tejja xas tmessi uca nettat tebda tᵉttsexxar xasen.

32 Řami dd-tiweḍ tmeddit, tafuct truḥ ad teɣři, iwyen ɣares marra imehřac d inni daysen ccwaṭen.   

33 Tuɣa tandint marra tmun ɣar tewwart.

34 Issgenfa aṭṭas n imeḥřac s ɛřam kuř řehřacat uca issuffeɣ aṭṭas n ccwaṭen, war ijji ccwaṭen ad ssiwřen, minzi ssnen t.

Yasuɛ iẓẓuǧ ɣar ṣṣbeḥ zic

35 Tiwecca zic, tuɣa ɛad d ǧiřet, ikkar uca iffeɣ ɣar ijj n wemcan ixřan, tuɣa ittẓaǧa din.   

36 Cimɛun d yinni tuɣa akides, arzun xas.

37 Řami t ufin, nnan as: “Marra iwdan arezzun xak!”

38 Inna asen: “Ittxeṣṣa ad nraḥ ɣar dcurat d tneddam yudsen, ḥima ad din barrḥeɣ ɛawed minzi aqa i uya umi dd-usiɣ.”   

39 Tuɣa isseřmad di temzidawin nsen di marra Ljalil, u issuffuɣ ccwaṭen.

Asgenfi n ijj n bnadem dayes řbarṣ

40 Yusa-dd ɣares ijjen dayes řbarṣ, iwḍa ɣar iḍaren nnes, ittar as, inna: “Mařa texsed, tzemmared ad ayi tessizdeged.”   

41 Izziǧez i Yasuɛ, isswiẓẓeḍ afus nnes, iḥada i-t, inna as: “Xseɣ! Iwa, dweř d amezdag!”

42 Di tsaɛɛet nni, řexdenni iruḥ xas řbarṣ uca idweř izdig.

43 Uca awarni řami d as iɛřem, issekk i-t řexdenni,

44 inna as: “Xzar, war t ttɛiwid uřa i yijjen, maca ruḥ, scen ixef nnec i ukehhan uca ewc x usizdeg nnec min yumur Musa maḥend ad tcehded i nitni.”   

45 Maca řami iruḥ, ibda ittbarreḥ aṭṭas, issuffeɣ řexbar ařami war izemmar Yasuɛ ad yadef ɣar tandint s bṭayṭay, maca tuɣa-t barra deg imucan ixřan, tuɣa ttasen-dd ɣares zi kuř jjwayeh.

Asgenfi n ijj n uneɛḍab

2

1 Awarni i ca n wussan Yudef Yasuɛ ɛawed ɣar Kafarnaḥum. Řami sřin belli aqa-t di taddart,   

2 munen xas waṭṭas n iwdan, ařami war zemmaren ad dd-awḍen uřa ɣar tewwart, u Netta tuɣa issawař akidsen s Wawař.

3 Usin-dd ca ɣares, iwyen-dd ijj n uneɛḍab ɣares, arbun t-i-dd jar asen arebɛa n yeryazen.   

4 Minzi war zemmaren ad ɣares dd-qarrben zi ssibbet n řɣaci, gaɛɛden x tzeqqa, ksin cwayt zi tzeqqa sennej amcan mani tuɣa Yasuɛ, uca ssehwan-dd tassut min xef izzeř uneɛḍab.

5 Umi iẓra Yasuɛ l’iman nsen, inna i uneɛḍab: “A mmi, aqa ddnub nnec ttwaɣfaren.”

6 Tuɣa qqimen din ca n imseřmaden n idlisen d Ifarisiyyen, ttxarraṣen deg wuř nsen:

7 “Min iɛna wa i ittceqqafen ammu? Wi izemmaren ad iɣfar ddnub mɣir AREBBI weḥḥdes?”   

8 Yuca Yasuɛ s Arruḥ nnes belli aqa ttxarraṣen ammu deg ixef nsen. Inna asen: “Mayemmi tᵉttxemmamem di man aya deg wuřawen nwem?

9 Min ihewnen ad iniɣ i uneɛḍab: ‘Ttwaɣfaren ddnub nnec’ niɣ ad iniɣ: ‘Kkar, ksi tassut nnec uca uyur’?

10 Maca ḥima ad tessnem belli Mmis n bnadem ɣares ṣṣulṭa x temmurt, maḥend ad iɣfar ddnub, inna xenni i uneɛḍab:

11 ‘Necc ad ac iniɣ: Kkar, ksi tassut nnec, truḥed ɣar taddart nnec!’ ”

12 Deɣya ikkar, řexdenni iksi tassut nnes uca iffeɣ qibač i marra iwdan, ařami tbehten marra, ssemɣaren di AREBBI, nnan: “Ɛemmarṣ war neẓri man aya!”

Tařaɣit n Yasuɛ x Matta Lawi

13 Xenni iffeɣ ɛawed ɣar řebḥar, uca yusa-dd ɣares řɣaci marra uca isseřmed i-ten.   

14 Am yeɛdu, ibarq Lawi mmis n Ḥalfa iqqim ɣar taddart n ḍḍariba, uca inna as: “Ḍfar ayi-dd!”. Ikkar uca iḍfar i-t.

15 Am iqqim Netta ɣar ṭṭabřa di taddart nnes, tuɣa aṭṭas n ayt n ḍḍariba d imednab qqimen ak-d Yasuɛ d imeḥḍaren nnes, minzi tuɣa aten deg waṭṭas uca ḍfaren t.

16 Umi ẓrin imseřmaden n idlisen d Ifarisiyyen aqa ittett ak-d ayt n ḍḍariba d imednab, nnan i imeḥḍaren nnes: “Mayemmi ittett, isess ak-d ayt n ḍḍariba d imednab?”

17 Řami isřa Yasuɛ man aya, inna asen: “Inni iṣeḥḥen war ḥdijen ca aḍbib, maca imehřac wah. Aqa war dd-usiɣ ḥima ad řaɣiɣ i yinni iseggden maca i imednab.”   

Aseqsi x uẓummi

18 Tuɣa imeḥḍaren n Yuḥanna Amseɣḍaṣ d Ifarisiyyen ttẓumman uca xenni usin-dd ɣares, nnan as: “Mayemmi ttẓumman imeḥḍaren n Yuḥanna d Ifarisiyyen, maca imeḥḍaren nnec war ttẓummin ca?”   

19 Inna asen Yasuɛ: “Ma zemmaren tarwa n umuřay ad ẓummen d umuřay ɛad akidsen? Lla!  

20 Maca ad dd-asen wussan xmi d ɣa immeksi umuřay xasen, xenni ad ẓummen, deg wussan nni.

21 War iǧi ḥed ittxeyyeḍ taneqqič zi tcuqqet n jdid x warruḍ aqdim, niɣ xenni taneqqič nni n jdid ad teqřeɛ zeg warruḍ abuřay, uca ad idweř ucarreg imɣar.

22 Uřa d ijj war ittfarreɣ binu n jdid di txuncay tiqdimin, ḥima binu n jdid war ittcarrig tixuncay u tixuncay ad ḍeyyɛent uca binu ad izeǧeɛ. Maca ittxeṣṣa ad ittwaffareɣ binu n jdid di txuncay n jdid.”   

Mmis n bnadem d Bab n ssebt

23 Xenni imsar aqa icuq Yasuɛ deg iyyaren n imendi di ssebt, uca imeḥḍaren nnes bdan řeqqḍen tidrin am gguren.   

24 Nnan as Ifarisiyyen: “Xzar, mayemmi tteggen di ssebt min war iḥeǧřen?”   

25 Inna asen Yasuɛ: “Ma war teɣrim qaɛ min igga Dawud, řami tuɣa ittwaḥṣar, iṭṭef i-t řaẓ, netta d yinni akides?   

26 Mammec dd-yudef ɣar Taddart n AREBBI deg wussan n Abyatar, arrays n ikehhanen, uca icca aɣrum n wescan n SIDI i war iḥeǧřen ad t ccen mɣir ikehhanen waha, uca iwca ɛawed i yinni tuɣa akides?”   

27 Xenni inna asen: “Aqa ass n ssebt ittwagg i bnadem, war iǧi bnadem i ssebt.

28 Ammu i iǧa Mmis n bnadem uřa d Bab n ssebt.”   

Asgenfi deg wass n ssebt

3

1 Uca yudef-dd Yasuɛ ɛawed ɣar temzida. Tuɣa din ijj n weryaz, afus nnes iqucceḥ.   

2 Bdan ḥeṭṭan t, ma ad taɣ ad t issgenfa di ssebt, ḥima zemmaren ad zzayes cetcan.

3 Inna as i weryaz wenni ɣar iǧa afus iqucceḥ: “Bedd di řwesṭ.”

4 Xenni inna asen ɛawed: “Ma iḥeǧeř i bnadem di ssebt, maḥend ad igg řxar niɣ řɣar, ad issenjem ijj n řeɛmar niɣ ad t yareddeǧ?” Maca nitni sqaren.

5 Ixzar ɣar yinni d as dd-innḍen s tefqeḥt zi ssibbet n řeqsaḥet n wuřawen nsen, uca inna i weryaz: “Swiẓẓeḍ afus nnec!” Isswiẓẓeḍ i-t-i-dd, idweř ufus nnes iṣeḥḥ ɛawed.   

6 Řexdenni ffɣen Ifarisiyyen ak-d ca zi taddart n Hirudus, uca mcawaren xas, mammec ɣa ggen ad t areddǧen.   

Yasuɛ isscen ṣṣulṭa nnes x řaryaḥ imengas

7 Iffeɣ Yasuɛ ak-d imeḥḍaren nnes ɣar řebḥar, uca yarni iḍeffar i-t-dd řɣaci aṭṭas zi Ljalil, zi Yahudiyya,   

8 zi Urcalim, zi Idumiya, zeg ujemmaḍ n L’Urdun, zi Ṣur u zi Ṣaydun. Aqa ijj n řɣaci d ameqqran yusa-dd ɣares, minzi nitni sřin marra min igga.

9 Inna i imeḥḍaren nnes maḥend ad awyen ict n tɣarrabut ɣares s ssibbet n řɣaci, ḥima war t ddeḥḥsen.

10 Minzi tuɣa issgenfa din aṭṭas, ařami xas wḍan ḥima ad t awḍen ad t ḥadan.

11 Inni ittwajeyyḥen zi řaryaḥ imengas, wḍan zzates ɣar iḍaren nnes, řami t ẓrin, sɣuyen, nnan: “Aqa Cek d Mmis n AREBBI.”

12 Maca iweṣṣa ten aṭṭas ḥima war xas ssuffuɣen řexbar.

Yasuɛ ixḍar tenɛac n rrusul nnes

13 Xas uca yuři ɣar wedrar, iřaɣa-dd ɣares inni ixs, uca usin-dd ɣares.   

14 Ifarz zzaysen tenɛac ḥima ad kides iřin u ḥima ad ten issekk maḥend ad barrḥen

15 u maḥend ad ɣarsen tiři ṣṣulṭa x usgenfi n řehřac u x usuffeɣ n ccwaṭen.

16 Cimɛun igga as Buṭrus, isem wanita ixs ad yini ‘aẓru’,

17 d Yaɛqub, mmis n Zabdi, d Yuḥanna, umas n Yaɛqub, isemma aten ‘Buwanirjis’, min ixs ad yini ‘ayt n wajjaj’,

18 uca ifarz ɛawed Andrawus d Filippus d Bar-Tulumawus d Matta d Tuma d Yaɛqub, mmis n Ḥalfa, d Tadday d Cimɛun, wenni umi ttkennan Amɛessab,

19 d Yahuda Isxariyuṭi wenni t i ɣa iɣdaren.

Yasuɛ d Bᵉɛalzabub

20 Usin-dd ɣar taddart uca inneyru din ɛawed řɣaci, ařami war ufin tawwart x macca n weɣrum.   

21 Umi sřin řaǧ nnes man aya, ffɣen-dd, ḥima ad t ṭṭfen, minzi nnan: “Aqa ibbuhři.”

22 Maca imseřmaden n idlisen inni dd-ihwan zi Urcalim nnan: “Aqa dayes ‘Bᵉɛalzabub’!” uca nnan: “S umeqqran n ccwaṭen issuffuɣ ccwaṭen.”   

23 Iřaɣa asen-dd uca issiweř akidsen s imedya: “Mammec izemmar cciṭan ad issuffeɣ cciṭan?   

24 Maɣar mařa temsebḍa ict n tgeldit x yixef nnes, war tzemmar tgeldit nni ad tbedd.

25 Mařa temsebḍa ict n taddart x yixef nnes, war tzemmar taddart nni ad tbedd.

26 Mařa ikkar cciṭan ḍidd i yixef nnes, xenni war ittiři d ijjen, uca war izemmar ad ibedd, maca ad yiři man aya d aneggar nnes.

27 War izemmar ḥed ad yadef ɣar taddart n wenni ijehden maḥend ad ikecceḍ řeqcuɛ nnes, mařa war icarf wenni ijehden amezwar. Xenni izemmar ad ikecceḍ taddart nnes.   

28 S tidett, Necc ad awem iniɣ belli ad asen ttwaɣfaren i tarwa n bnadem marra ddnub nsen uřa d aceqqef i zi ɣa ceqqfen,   

29 maca wenni i ɣa iceqqfen di Arruḥ Iqeddsen war ɣares bu weɣfar qaɛ, maca aqa ittwaḥkem xas s řḥukm ittduman.”   

30 Minzi nitni nnan: “Aqa dayes řaryaḥ amengus.”

Yemmas d aytmas n Yasuɛ

31 Řexdenni tusa-dd yemmas d aytmas, bedden barra i taddart, ssekken-dd ɣares, řaɣan as-dd maḥend ad ɣarsen dd-yas.   

32 Uca řɣaci qqimen nnḍen as-dd, nnan as: “Xzar, yemmac d aytmac aqa aten di barra, arezzun xak.”

33 Yarra-dd xasen, inna: “Man ten i iǧan d yemma u man yen i iǧan d aytma?”

34 Uca umi ixzar ɣar yinni ɣares iqqimen, inna: “Xzar, aqa yemma d aytma,

35 minzi wenni itteggen min ixs AREBBI d netta d uma d učma d yemma.”   

Amedya n zzariɛet

4

1 Ibda isseřmad ɛawed ɣar řebḥar u imun-dd xas řɣaci aṭṭas ařami yenya di tɣarrabut uca iqqim dayes x řebḥar, am řɣaci marra tuɣa-t x tma n řebḥar x řbarr.   

2 Tuɣa isseřmad i-ten s imedya aṭṭas. Inna di tɣuri nnes:

3 “Sřem! Xzar, ijj n ufeǧaḥ iffeɣ ḥima ad izarɛ.

4 Am tuɣa izarreɛ, tewḍa ca n zzariɛet x tma n webrid, ixecc-dd ijj n ujḍiḍ, ineqb i-tt.

5 Tewḍa ca n zzariɛet nneɣni x weẓru mani war dayes tuɣi bu ucař aṭṭas. Deɣya teɣmi s minzi tammurt war tuǧiɣ.

6 Maca umi dd-tenqar tfuct, tecmeḍ, minzi war ɣares tuɣi bu weẓwar, xenni tisřaw.

7 Tewḍa ca n zzariɛet nneɣni jar isennanen uca mɣaren xas isennanen uca jeyyḥen tt, war tewci ca řɣiǧet.

8 Tewḍa ca n zzariɛet nneɣni x temmurt teṣbeḥ uca teɣmi, tegma, tewca řɣiǧet. Ca n zzariɛet tusa-dd s třatin, ca s settin u ca s mya n tseqqar.”

9 Xenni inna: “Wenni ɣar iǧa imezzuɣen i useǧi, ejj i-t ad iseř.”

10 Umi tuɣa aten weḥḥedsen, sseqsan t inni d as dd-innḍen jmiɛ ak-d tenɛac x umedya nni.   

11 Inna asen: “Aqa immewc awem maḥend ad tessnem ssirr n Tgeldit n AREBBI, maca inni di barra ad asen yiři kuřci s imedya,   

12 ḥima am ttwařan, ttwařan, maca war ttwiřin, am ttesřan, ttesřan, maca war fehhmen, ḥima war ttᵉtuben uca ad asen ittwaɣfar ddnub nsen.’ ”   

13 Inna asen: “Ma war tefhimem ca i umedya-ya? Mammec i ɣa tessnem marra imettiřen-a?   

14 Afeǧaḥ nni izarɛen, izarreɛ Awař.   

15 Ina aqa d inni x webrid, aqa yina d yinni daysen ittwazarɛ Wawař, maca awarni řami d as sřin, řexdenni yusa-dd cciṭan uca ikkes Awař i ittwazarɛen deg wuřawen nsen.

16 Uca yina d inni ittwazarɛen x temmurt uḥejri, aqa yina d inni xmi ɣa sřen Awař, ad t qebřen deɣya s řefraḥet,

17 maca war ɣarsen bu jjadira deg ixef nsen, ad qqimen ɣar ijj n řmijař waha. Mařa temsar řmeḥnet niɣ umarret di ssibbet n Wawař, ad nqarḍen deɣya.

18 Uca yina d inni ittwazarɛen jar isennanen, aqa yina d inni xmi ɣa sřen Awař,

19 ad ɣarsen dd-adfent tḥissaf n ddunect-a d uɣekkʷi n wagřa d marra nnecwat inneɣni, ad jeyyfent Awař, xenni idakkʷař Wawař břa řɣiǧet.   

20 Uca yina d inni ittwazarɛen x temmurt iṣebḥen, aqa yina d inni, xmi ɣa sřen Awař, ad t qebřen, ad wcen řɣiǧet, ca zzaysen třatin, inneɣni settin u inneɣni mya n tseqqar.”

Amedya n řqendiř d řmerfeɛ nnes

21 Inna asen: “Ma ad dd-asen s řqendiř, ḥima ad immars sadu řmud n imendi niɣ sadu qama? Ma war ittmarsi ca x řmerfeɛ?   

22 Minzi war din min inuffaren war dd-ittwassargeb, uca war din uřa d ict n řḥajjet di tnuffra war tᵉtwasseḍhari.   

23 Mařa din ḥed i ɣar iǧa imezzuɣen i useǧi, ejj i-t ad iseř.”

24 Inna asen: “Ḥḍam min ɣa tesřem. S řeqyas nni zzayes i ɣa teɛbarem, zzayes i d awem ɣa ɛbaren ɛawed, uca i kenniw inni ittesřan ad asen immarni ɛad.   

25 Minzi wenni ɣar iǧa ad as immarni, u wenni war ɣar iǧi, uřa d min ɣares ad as ittwakkes.”   

Amedya n zzariɛet d Tgeldit n Arebbi

26 Inna: “S uyenni ad tiři Tageldit n AREBBI am yijj n weryaz ineṭṭar zzariɛet di temmurt,

27 xenni ad iṭṭeṣ, ad dd-ikkar, ǧiřet d wass. Uca zzariɛet ad tgeɛɛed, ad tegma, maca netta war issin mammec.

28 Minzi tammurt tᵉttawi-dd řɣiǧet s yixef nnes: amezwar aɣemmuy, xenni tidart, awarni as irden ikemmřen di tidart.

29 Řami dd-tiweḍ řɣiǧet, řexdenni issekk amjar, minzi tameyra tiweḍ-dd.”   

Amedya n tḥebbuct n zzariɛet n uxerdel

30 Inna: “Min di i ɣa narwes Tageldit n AREBBI niɣ s man amedya i zi tt i ɣa narcem?   

31 Aqa-tt am tḥebbuct n zzariɛet n uxerdel, tenni, řami tᵉttwazarɛ di temmurt, aqa nettat d tameẓyant x marra tiḥebba n zzariɛet i iǧan di temmurt.

32 Awarni řami tᵉttwazarɛ, teɣmi-dd, temɣar x marra tibbi, ad tegg řefruɛ imɣaren ařami ijḍaḍ n ujenna zemmaren ad ggen řeɛwacc di tiři nnes.”

33 Tuɣa Yasuɛ issawař awař akidsen s imedya aṭṭas am yina, s imedya ittřiqen maḥend ad ten sřen iwdan.  

34 Břa imedya war kisen issiweř ca, maca tuɣa issefham kuřci i imeḥḍaren nnes weḥḥedsen.

Yasuɛ d tḥaryaḍt

35 Deg wass nni, řami d tewḍa tmeddit, inna asen: “Ejj aneɣ ad neẓwa ɣar ujemmaḍin.”   

36 Semḥen di řɣaci, iwyen t umi t tuɣa ɛad di tɣarrabut, uca tuɣa din akidsen ɛawed tiɣarruba nneɣni.

37 Uca tekkar-dd ict n tḥaryaḍt temɣar, řemwaj ccaten di tɣarrabut ařami tebda tᵉttcura.

38 Maca Yasuɛ tuɣa iṭṭeṣ x ict n tsunta ɣar ḍeffar n tɣarrabut. Nitni ssfaqen t, nnan as: “A Amseřmad nneɣ, ma war d ac necqi ca neccin mařa nettwahellek?”

39 Xenni ikkar, iwebbex asemmiḍ, inna i řebḥar: “Ars! Sqar!” Yarsa usemmiḍ uca idweř kuřci yarsa.   

40 Xenni inna asen: “Mayemmi teggʷedem ammu? Min kenniw yuɣin war daywem bu l’iman?”

41 Tudef i-ten tiggʷudi temɣar, nnan i wayawya: “Min iɛna Wa, aqa uřa d asemmiḍ d řebḥar ttᵉṭṭaɛen as?”

Asgenfi n ijj n umeryaḥ

5

1 Uca yiweḍ Netta ɣar ujemmaḍin n řebḥar di temmurt n Gadarinis.   

2 Umi dd-iffeɣ zi tɣarrabut, iřqa i-t ijj n bnadem zeg imeḍřan dayes ijj n řaryaḥ d amengus.

3 Tuɣa izeddeɣ deg imeḍřan uca war izemmar ḥed ad t icarf uřa s ssnaseř,

4 minzi waxxa tuɣa carfen t aṭṭas n twařawin s iceddiyyen ɣar iḍaren u s ssnaseř, aqa netta iqḍu ssnaseř nni, yarẓa iceddiyyen u war izemmar ḥed ad t iqemmeɛ.

5 Tuɣa-t řebda, ass d ǧiřet, deg idurar u deg imeḍřan, isɣuyyu, iyezzem ixef nnes s iẓra.

6 Umi iẓra netta Yasuɛ zi řaggʷaj, yuzzeř uca isjed as.

7 Isɣuy s jjehd uca inna as: “Min din jar ayi akidek, a Yasuɛ, mmis n AREBBI, Amɛuǧi x kuřci. Ttzawgeɣ Cek s AREBBI, war d ayi ttmarrat!”

8 Minzi aqa inna as: “Ffeɣ zi bnadem-a, a řaryaḥ amengus!”

9 Isseqsa t: “Mammec d ac qqaren?” Yarra-dd, inna: “Isem inu ‘Lixyun’, man aya ixs ad yini ‘Abarru’, minzi neccin deg waṭṭas.”

10 Izawg i-t aṭṭas ḥima war t issiggʷej barra i temmurt nni.

11 Tuɣa din ɣar wedrar ict n tḥimart temɣar n iřfan tᵉtthedda.

12 Zawgen t ccwaṭen nni, nnan: “Sekk aneɣ ɣar iřfan, ḥima nzemmar ad daysen nadef.”

13 Isamḥ asen Yasuɛ. Řexdenni ffɣen řaryaḥ imengas zeg weryaz nni, udfen deg iřfan, uca tuzzeř tḥimart nni ɣar ijj n jjarf yuɛřan uca tewḍa di řebḥar. Tuɣa-ten ɛřaḥař deg wařfayen zzaysen uca ɣarqen di řebḥar.

14 Maca imeksawen n iřfan arewřen, xebbaren man aya di tendint u x iyyaren. Iwdan ffɣen-dd ḥima ad ẓaren min imsaren.

15 Usin-dd ɣar Yasuɛ, ttwařan amaryaḥ i dayes tuɣa ccwaṭen, wenni di tuɣa izeddeɣ ‘Lixyun’, iqqim, yarḍ, s řbař nnes, uca ggʷeden.

16 Inni iẓrin man aya, xebbaren ten min imsaren i umaryaḥ i di tuɣa ccwaṭen, u ɛawed x yiřfan nni.

17 Uca bdan ttzawgen t maḥend ad iggʷej x temmurt nsen.

18 Řami inya Netta di tɣarrabut, izawg i-t umaryaḥ i dayes tuɣa ccwaṭen ḥima ad iqqim akides.   

19 War t ijji, maca inna as: “Ruḥ ɣar taddart nnec d řaǧ nnec, xebbar i-ten marra min zzayek igga SIDI, mammec xak yarḥem.”

20 Uca iruḥ, ibda ittbarreḥ di Dikapulis marra min d as igga Yasuɛ, uca marra tbehten.

Yeǧis n Yayrus - Tamɣart tehřec řqedd n tenɛac n iseggʷusa

21 Awarni řami iẓwa Yasuɛ s tɣarrabut ɣar ujemmaḍ, imun-dd xas ɛawed aṭṭas n řɣaci am tuɣa-t x tma n řebḥar.   

22 Yusa-dd ɛawed ijjen zeg imeqqranen n temzida, qqaren as Yayrus. Umi t iẓra, iwḍa as ɣar iḍaren.   

23 Izawg i-t aṭṭas, inna as: “Iǧi tmaẓuẓt tḥeřc aṭṭas. Ttzawgeɣ Cek ad dd-tased, ad xas tessarsed ifassen nnec, ḥima ad teggenfa, ad teddar.”

24 Iruḥ akides uca iḍfar i-t-i-dd waṭṭas n řɣaci, uca nitni deḥḥsen t.

25 Maca tuɣa din ict n temɣart ttazzřen zzayes idammen tenɛac n iseggʷusa,   

26 uca tekka xas tamara aṭṭas zeg iḍbiben umi tessuffeɣ marra min ɣares, maca war testenfiɛ s walu, uca yarni ɛad xas řḥař.

27 Aqa tesřa x Yasuɛ uca tusa-dd ɣares am tekka x ddḥas n řɣaci zi ḍeffar nnes uca tḥada arruḍ nnes,

28 minzi tenna: “Mařa ḥadiɣ mɣir arruḍ nnes, ad qqimeɣ ddareɣ.”

29 Řexdenni yuẓeɣ usizzeř n idammen, tuca ak-d arrimet nnes belli teggenfa zi řehřac nnes.

30 Řexdenni yuca Yasuɛ ak-d Yixef nnes belli iffeɣ zzayes jjehd uca inneqřeb ɣar řɣaci, inna: “Wi iḥadan arruḍ inu?”   

31 Nnan as imeḥḍaren nnes: “Cek twařid řɣaci ideḥḥes i Cek u Cek tesseqsid: ‘Wi d ayi iḥadan?’ ”

32 Maca iqqim ixezzar ḥima ad iẓar wi yeggin man aya.

33 Tuɣa tameṭṭut teggʷed, tᵉttarjiji, am tessen min d as imsaren, uca tusa-dd, tewḍa as ɣar iḍaren uca tɛawed as tidett marra.

34 Xenni inna as: “A yeǧi, l’iman nnem aqa iwca am tudart, ruḥ s řehna ad tiřid teggenfid zi řehřac nnem!”   

35 Am tuɣa ɛad issawař, usin-dd ca zi taddart n umeqqran n temzida, nnan as: “Iǧic temmut, mayemmi tṣeddaɛed ɛad Amseɣɣar?”   

36 Maca Yasuɛ isřa awařen i innan uca inna i umeqqran n temzida: “War tteggʷed ca! Amen waha!”

37 War ismiḥ uřa i yijjen ad t yuyur akides, mɣir Cimɛun Buṭrus d Yaɛqub d Yuḥanna, umas n Yaɛqub.

38 Usin-dd ɣar taddart n umeqqran n temzida uca iẓra i-ten ccaten agejdur, ttrun uca sɣuyyun.

39 Umi dd-yudef, inna asen: “Mayemmi teccatem agejdur, tᵉttrum? Taḥenjirt war temmut ca, maca aqa tᵉṭṭeṣ.”   

40 Nitni ḍeḥcen zzayes. Maca Netta issuffeɣ i-ten kuřci barra uca yiwi akides babas d yemmas n tḥenjirt d yinni tuɣa akides, xenni yudef-dd mani tuɣa tᵉttwassars tḥenjirt.

41 Iṭṭef deg ufus n tḥenjirt, inna as: “Kkar, a taḥenjirt!”

42 Řexdenni tekkar tḥenjirt uca tuyur, minzi tuɣa taḥenjirt ɣares tenɛac n iseggʷusa. Tbehten nitni s yijj n utebhet imɣar.

43 Uca Netta yumur i-ten s jjehd, ḥima uřa d ijjen ad ibarreḥ s man aya. Xenni iweṣṣa ad as wcen ḥima ad tecc.

Anabi war ɣares bu ccan di temmurt nnes

6

1 Iffeɣ ssenni, yusa-dd ɣar tendint nnes, uca ḍfaren t-i-dd imeḥḍaren nnes.   

2 Řami dd-tiweḍ ssebt, ibda isseřmad di temzida. Aṭṭas n yinni d as isřin, tbehten, nnan: “Zi manis dd-usint tmesřayin-a ɣar Wanita? Mana tiɣit-a i d as immewcen ařami msarent x ifassen nnes řeɛjayeb am tina?

3 Ma war iǧi Wa d anejjar, mmis n Maryam, d umas n Yaɛqub d Yusis d Yahuda d Cimɛun? Ma war ǧint suyᵉtmas da akidneɣ?” U nitni nderfen dayes.   

4 Maca Yasuɛ inna asen: “Anabi ɛemmarṣ war iǧi břa ccan mɣir di tendint nnes, jar řaǧ nnes u di taddart nnes.”   

5 Uca Netta war izemmar ad din igg uřa d ijj n řeɛjeb, illa issars afus nnes x drus n imehřac waha uca issgenfa i-ten.   

6 Tuɣa ittebhet zi tikkest n l’iman nsen. Xenni iruḥ, ittsara dcurat yudsen, isseřmad.   

Asekki n tenɛac n rrusul

7 Iřaɣa-dd i tenɛac n rrusul, ibda issekk i-ten tyuya tyuya uca iwca asen ṣṣulṭa x řaryaḥ imengas, maḥend ad ten ssuffɣen.   

8 Yumur i-ten ḥima war kessin walu deg webrid mɣir taɣɣarct waha, lla ttesṭim, lla aɣrum, lla tipyisin n nnḥas di tecyarin nsen,   

9 maca iwc asen ttesriḥ maḥend ad qqnen sandaliyat, maca war yarrḍen tyuya n tcamirat.   

10 Inna asen: “Mani ma tudfem ɣar ca n taddart, qqimem dayes, ař ssenni i ɣa teffɣem.

11 Ɣar marra inni war kenniw iqbiřen u war ɣarwem ttesřin, zzerzem taɛejjajt zeg iḍaren nwem d cchadet i nitni. S tidett, Necc ad awem iniɣ, ad yiři řḥař ihwen i temmurt n Sadum d Ɛamurra deg wass n lḥisab zi tendint nni.”   

12 Uca ruḥen, barrḥen ḥima ad tuben.

13 Ssuffɣen aṭṭas n ccwaṭen, dehnen imehřac aṭṭas s zzect uca ssgenfan ten.   

Řmewt n Yuḥanna Amseɣḍaṣ

14 Isřa xas ujeǧid Hirudus, minzi Isem nnes idweř icneɛ, inna: “Aqa Yuḥanna Amseɣḍaṣ ittwassnekkar-dd zi taddart n imettinen, s uyenni ttwaggent zzayes řeɛjayeb nni.”   

15 Inneɣni nnan: “Aqa-t d Iliya!”, u inneɣni nnan ɛawed: “Aqa-t d nnabi am yijjen zeg inabiyyen!”   

16 Řami isřa Hirudus man aya, inna: “Wa d Yuḥanna wenni umi qesseɣ azeǧif, aqa netta ittwassnekkar-dd zi taddart n imettinen.”

17 Minzi Hirudus simant nnes, tuɣa issekk-dd ɣares uca iḥebbes Yuḥanna, icarf i-t di řeḥbes x ssibbet n Hirudiyya, tamɣart n umas Filippus, tenni i-k-d imřec Hirudus. □    

18 Minzi Yuḥanna tuɣa iqqar i Hirudus: “War d ac iḥeǧeř ad ɣarek tiři temɣart n umac.”   

19 S uyenni tuɣa Hirudiyya tenḍar dayes tiṭṭawin uca tarezzu ad t tneɣ, maca war tzemmar,

20 minzi Hirudus tuɣa itteggʷed zi Yuḥanna, issen belli netta d aryaz d amseggad d amqeddas u iḥeṭṭa xas. Isřa zzayes aṭṭas n tmesřayin, x min tuɣa ittegg, uca ifarḥ ad as iseř.   

21 Deg ijj n wass ittwassnen igga Hirudus ict n zzardet deg wass n třařit nnes i řḥukkam nnes i ɣarsen řemɣaret aṭṭas, i arruyas x wařef n řɛeskar u i imeqqranen n Ljalil.   

22 Uca tudef-dd yeǧis n Hirudiyya, tecḍeḥ, teɛjeb as i Hirudus d yinni iqqimen akides. Xenni inna as ujeǧid i tḥenjirt: “Ttar zzayi marra min texsed, ad am t wceɣ!”

23 Ijjuǧ as: “Mecḥař ma zzayi i ɣa tᵉttared, ad am t wceɣ, waxxa ař azyen n tgeldit inu!”   

24 Teffeɣ-dd nettat, tenna i yemmas: “Min d as i ɣa ttareɣ?” Tenna as tanita: “Azeǧif n Yuḥanna Amseɣḍaṣ.”

25 Tudef deɣya s tazřa ɣar ujeǧid, tenna as: “Xseɣ ad ayi dd-tessarsed di tsaɛɛet-a azeǧif n Yuḥanna x ijj n ṭṭebṣi.”

26 Icḍen ujeǧid aṭṭas, maca x ssibbet n tjaǧit u x ssibbet n inewjiwen i iqqimen ɣar ṭṭabřa, war ixs ad tt iqemmeɛ,

27 u řexdenni issekk ujeǧid ijj n uɛessas ɣar řeḥbes s ssif, yumur ḥima ad dd-yawi azeǧif n Yuḥanna. Wanita iruḥ, iqess as azeǧif i Yuḥanna di řeḥbes.   

28 Xas uca yiwi-dd azeǧif nnes x ṭṭebṣi, iwca as t i tḥenjirt u taḥenjirt tewc as t i yemmas.

29 Řami sřin imeḥḍaren nnes man aya, usin-dd, ksin řxecbet nnes, ssarsen tt deg wenḍeř.

Lmuɛjiza n usecci amezwaru

30 Munen rrusul ɛawed ɣar Yasuɛ, xebbaren t x kuřci, x min ggin d x min tuɣa sseřmaden. □    

31 Inna asen: “Asem-dd, ejj aneɣ ad nraḥ weḥḥedneɣ ɣar ijj n wemcan ixřan, ḥima ad tareyyḥem cwayt!” Minzi tuɣa din aṭṭas n yinni dd-yusin d n yinni iruḥen, ařami war iwiḍen ad ccen.   

32 Xenni ruḥen weḥḥedsen di tɣarrabut ɣar ijj n wemcan ixřan.   

33 Maca řɣaci iẓra i-ten ffɣen-dd di tɣarrabut uca aṭṭas i-t ɛeqřen. Uca izwaren as am ttazzřen x iḍaren ɣar dinni zi marra tineddam.

34 Umi dd-iḍra Yasuɛ, iẓra aṭṭas n řɣaci, zziǧzen as, minzi tuɣa aten am wuǧi břa ameksaw. Xenni ibda ad ten isseřmed aṭṭas.   

35 Rami iruḥ wass ad iqḍa, qarrben-dd ɣares imeḥḍaren nnes, nnan as: “Amcan-a ixřa u řweqt teɛdu.   

36 Sekk i-ten ḥima ad raḥen ɣar řeɛraṣiyyat u ɣar dcurat yudsen, ḥima ad sɣen aɣrum i yixef nsen, minzi war ɣarsen min ɣa ccen.”

37 Maca Netta inna asen: “Wcem asen kenniw min ɣa ccen!” Nnan as: “Ma ad nraḥ maḥend ad asen nseɣ aɣrum s mitayen dinar uca ad asen newc min ɣa ccen?”

38 Inna asen: “Ruḥem, xzarem mecḥař n tecnifin i ɣarwem danita!” Umi argben, nnan as: “Xemsa n tecnifin n weɣrum d tnayen n iseřman.”   

39 Yumur i-ten ad ten ssɣimen marra di tɛurricin x arbiɛ aziza.

40 Uca qqimen di tɛurricin n mya u di tɛurricin n xemsin.

41 Umi iksi Yeccu xemsa n tecnifin d tnayen n iseřman nni, issgeɛɛed tamuɣři nnes ɣar ujenna, ibarek uca yarẓa ticnifin, iwca i-tent i imeḥḍaren nnes, ḥima ad tent ssarsen zzatsen. Ammu i farqen nitni ɛawed tnayen n iseřman i marra.

42 Ccin marra, jjiwnen.

43 Xenni řeqḍen iřeqqʷaz iceṭṭen, ccuren tenɛac n tsuǧatin, uřa d iseřman iceṭṭen.

44 Inni iccin zi tecnifin tuɣa aten di xemsa-ařaf n yeryazen.

Yasuɛ iggur x waman n řebḥar

45 Řexdenni iziyyar x imeḥḍaren nnes maḥend ad adfen ɣar tɣarrabut, ad as izwaren ɣar ujemmaḍ, ɣar Bayt-Ṣayda am isqad Netta řɣaci.   

46 Uca awarni řami ten isqad, iruḥ ɣar wedrar ḥima ad iẓẓaǧ.   

47 Řami dd-tewḍa tmeddit tuɣa taɣarrabut di řbuɣaz uca Netta tuɣa weḥḥdes x řbarr.   

48 Iẓra belli nitni ttemqetmaren s uqeddef n tɣarrabut, minzi asemmiḍ yusa asen-dd deg uɣembub. Ɣar ḥeṭṭu wiss arebɛa n ǧiřet yusa-dd ɣarsen Yasuɛ, iggur x wawan n řebḥar, uca tuɣa ixs ad ten iɛdu.

49 Umi t ẓrin iggur di řebḥar, ittɣiř asen d řexyař aɣeddar uca sɣuyen,   

50 minzi marra ẓrin t uca nnxeřɛen. Řexdenni issiweř akidsen, inna asen: “Ggem uř! Aqa d NECC, war teggʷedem ca!”

51 Inyi-dd ɣarsen di tɣarrabut uca yarsa usemmiḍ. Tuɣa nitni ttbehten, arewwɛen aṭṭas deg yixef nsen,

52 minzi war fhimen walu i lmuɛjiza n tecnifin, minzi uř nsen tuɣa iqseḥ.

Asgenfi n waṭṭas n iwdan di Jinisaret

53 Awarni řami ẓwan ɣar ujemmaḍ, usin-dd ɣar temmurt n Jinnisaret.   

54 Umi dd-ffɣen zi tɣarrabut, ɛeqřen t iwdan deɣya.

55 Uzzřen ɣar marra jjwayeh nni uca bdan ad dd-awyen inni tuɣa iheřcen aṭṭas di tassut ɣar wemcan mani sřin aqa-t Netta.

56 Mani ma dd-yusa, di tendint niɣ di ředcur niɣ di řeɛraṣiyyat, ssrusan as-dd imehřac deg ibriden uca ttzawagen t ad asen ismeḥ ad ḥadan mɣir abeḥřuř n ujeǧab nnes, u marra inni t iḥadan, ggenfan.

□ 

6:17 afessar - Hirudus tuɣa d ařwes n Hirudiyya, tamɣart n umas Filippus.

□ 

6:30 rrusul - niɣ ‘imazanen’.

Ccariɛa d tubbart n iwdan

7

1 Munen ɣares Ifarisiyyen d imseřmaden n idlisen i dd-yusin zi Urcalim.   

2 Umi ẓrin belli ca n imeḥḍaren nnes ccin aɣrum břa ggin ad ssirden ifassen nsen d amezwaru, ɛeyyben xasen.

3 Minzi marra Ifarisiyyen d Wudayen war ttᵉtten mɣir awarni řami ssirden ifassen s yijj n řuḍu mliḥ, minzi tteṭṭfen di tubbart n imɣaren.

4 U řami dd-usin zi ssuq, war ttᵉtten mařa war ssɣeḍṣen ifassen nsen di tbanyut d amezwaru, u aqa din aṭṭas n tmesřayin nneɣni qebřen tent, maḥend ad zzaysent ṭṭfen ɛlaḥsab tubbart nsen, am useɣḍas n řkisan d teydurin d tebriqin n nnḥas d dduri n řectawat deg ict n tbanyut.   

5 Xenni sseqsan t Ifarisiyyen d imseřmaden n idlisen: “Mayemmi war ḍfaren imeḥḍaren nnec tubbart n imɣaren, maca ttᵉtten aɣrum am war ssiriden ifassen?”

6 Yarra-dd, inna asen: “Nican inebba Icaɛya xawem, a imnafqen, am mammec tura:

‘Řgens-a iweqqar ayi s iyencicen nnes,

maca uř nsen iggʷej xafi!   

7 Maca nitni cennɛen ayi baṭeř,

minzi sseřmaden tiɣuriwin

tinni d tiweṣṣa n iwdan.’   

8 Minzi tejjim tawṣeyyet n AREBBI, tᵉṭṭfem di tubbart n iwdan, am useɣḍas n řkisan d teydurin deg ict n tbanyut u aṭṭas n tmesřayin nneɣni am tina.”

9 Inna asen: “Nican aqa tneṭṭařem tawṣeyyet n AREBBI, ḥima ad teqqimem tᵉttᵉṭṭfem di tubbart nwem.

10 Minzi Musa inna: ‘Weqqar babac d yemmac!’, u: ‘Wenni i ɣa ixzan babas niɣ yemmas, ittxeṣṣa as ad immet.’   

11 Maca kenniw teqqarem: ‘Mařa ijj n weryaz inna i babas niɣ i yemmas: Min ma tzemmarem ad zzayi testenfɛem, aqa ggiɣ t d ṣṣedqet!’,

12 ammu war t tᵉttejjim qaɛ ad igg ca i babas d yemmas.

13 Ammu i tesseḥqaram Awař n AREBBI s tubbart nwem i tᵉttsellamem, u tᵉtteggem aṭṭas n tmesřayin am tina.”   

Tazdugi n wuř

14 Iřaɣa-dd Yasuɛ ɣares marra řɣaci, inna asen: “Sřem-dd ɣari marra uca fehmem man aya mliḥ:   

15 War din uřa d ict n řḥajjet i dd-ittadfen ɣar bnadem zi barra tzemmar ad t tessexmej. Maca min i dd-itteffɣen zi bnadem, aqa man aya issexmaj bnadem.   

16 Wenni ɣar ǧan imezzuɣen i useǧi, ejj i-t ad iseř.”

17 Umi dd-yudef ɣar taddart, iggwej x řɣaci, sseqsan t imeḥḍaren nnes x umedya nni.   

18 Inna asen: “Ma kenniw ɛad břa řefhamet? Ma war tefhimem ca belli marra min ɣa yadfen bnadem zi barra, war izemmar ad t issexmej,

19 minzi man aya war dd-ittidef ca ɣar wuř nnes, maca ɣar uɛeddis, xenni ad iffeɣ ɣar wemcan nnes, ař ittwassizdeg marra macca.”

20 Xenni inna: “Min i dd-itteffɣen zi bnadem d man aya issxemmaj bnadem.

21 Minzi zi daxeř, zeg wuřawen n iwdan i dd-itteffɣen inwayen iɛeffanen: zzina, farq-ccɣeř, tukkarḍa, anɣay,   

22 ṭṭmeɛ, řɣar, taḥraymect, afucceḥ, tiṭṭ taɛeffant, aceqqef, tuffet d tubbuheřya.

23 Marra timesřayin-a tiɛeffanin tteffɣent-i-dd zi daxeř uca ssxemmajent bnadem.”

L’iman n temɣart di temmurt n Ṣur d Ṣaydun

24 Ikkar ssenni uca iruḥ ɣar temmurt n weymir n Ṣur d Ṣaydun. Řami dd-yudef ɣar ict n taddart, war ixs ad t issen ḥed, waxxa amenni war izemmar ad innuffar.   

25 Minzi ict n tmeṭṭut, ɣares yeǧis dayes ijj n řaryaḥ d amengus, tesřa xas deɣya. Nettat tusa-dd ɣares, tewḍa as ɣar iḍaren nnes.

26 Tuɣa tamɣart-a d ict n temɣart takafriwt zi temmurt n Finiqiya nni tuɣa d tasɣart n Suriya. Nettat tzawg i-t maḥend ad issuffeɣ cciṭan zeg yeǧis.

27 Maca Yasuɛ inna as: “Ejj iḥenjiren amezwar ad jjiwnen, minzi war ittřiq ad ittwakkes weɣrum n iḥenjiren ḥima ad immenḍar i yiṭan.”

28 Maca nettat tarra-dd, tenna as: “Wah, a Sidi, uřa d iṭan ttᵉtten iřeqqʷaz n iḥenjiren sadu ṭṭabřa.”

29 Inna as Yasuɛ: “Uyur, minzi x ssibbet n wawař-a i tennid, aqa iffeɣ cciṭan zeg yeǧim.”

30 Řami dd-tusa ɣar taddart nnes, tufa yeǧis tezzeř di qama u cciṭan ittwassuffeɣ zzayes.

Asgenfi n ijj n udehcur

31 Iffeɣ-dd Yasuɛ ɛawed zi temmurt n Ṣur d Ṣaydun, yiweḍ ɣar řebḥar n Ljalil ɣar ṭṭarf n temmurt n Dikapulis.   

32 Iwyen-dd ɣares ijj n udehcur, itewtaw, uca ttaren zzayes ad xas issars afus nnes.   

33 Issiggʷej i-t zi řɣaci ɣar uɣezdis uca igga as iḍewḍan deg imezzuɣen nnes, issusef uca iḥada iřes nnes.

34 Xenni ixzar ɣar ujenna, izehhar, inna as: “Nurzem!”

35 Řexdenni nnurzmen imezzuɣen nnes uca tefsi tesɣunt n yiřes nnes, ibda issawař nican.

36 Iɛřem asen war t qqaren i ḥed, maca mecḥař ma ten yumur, waxxa amenni tuɣa ssuffuɣen xas řexbar mahu.

37 Uca tbehten s unexřiɛ ařami nnan: “Marra igga i-t mliḥ! Yarra idehcar ttesřan d ignawen ssawařen.”   

Lmuɛjiza n usecci i twařa wiss tnayen

8

1 Deg wussan nni, am tuɣa din ɛawed aṭṭas n řɣaci uca war tuɣi ɣarsen min ɣa ccen, iřaɣa Yasuɛ x imeḥḍaren nnes, inna asen:   

2 “Aqa zziǧzen ayi řɣaci, minzi qqimen akidi ɛad třata n wussan, war ɣarsen min ɣa ccen.

3 Mařa ssekkeɣ ten ɣar tudrin nsen am ɛad ǧuẓen, ad ttwaheyyfen deg webrid, minzi ca zzaysen usin-dd zi řaggʷaj.”

4 Nnan as imeḥḍaren nnes: “Zi manis izemmar ḥed ad yaf aɣrum di řexřa-ya maḥend ad issjjiwen marra ina?”

5 Isseqsa ten: “Mecḥař n tecnifin i ɣarwem?” Nnan: “Sebɛa.”   

6 Xenni yumur řɣaci ad iqqim di temmurt, uca iksi sebɛa nni n tecnifin, u awarni řami ibarek, yarẓa i-tent, iwca i-tent i imeḥḍaren nnes ḥima ad tent qeddmen, uca xenni qeddmen tent i řɣaci.

7 Tuɣa ɣarsen cwayt n iseřman d imeẓyanen. Ibark i-ten ɛawed, inna ad qeddmen ina.

8 Ccin, jjiwnen, uca yarwen min iceṭṭen, aqa sebɛa n tsuǧatin.

9 Inni iccen tuɣa aten ɛřaḥař di arebɛa-ařaf.

10 Xenni issekk i-ten, uca řexdenni inya di tɣarrabut ak-d imeḥḍaren nnes, yiweḍ ɣar jjwayeh n Dalmanuta.   

Antun n Ifarisiyyen

11 Ffɣen Ifarisiyyen, bdan ttqacaḥen dayes, ttaren zzayes ict n řeɛřamet zeg ujenna ḥima ad t jarrben.   

12 Izehhar di Arruḥ nnes, inna: “Mayemmi ittettar jjiř-a ict n řeɛřamet? S tidett, Necc ad awem iniɣ, ɛemmarṣ war d as temmewc i jjiř-a ict n řeɛřamet!”   

13 Xenni ismeḥ daysen uca inya di tɣarrabut, uca ruḥen nitni ɣar ujemmaḍ.

14 Imeḥḍaren nnes ttun ad kisen ksin aɣrum, uca war tuɣi ɣarsen walu di tɣarrabut mɣir ict n tecnift n weɣrum waha.   

15 Uca yumur i-ten, inna: “Xzarem, ḥḍam zeg wentun n Ifarisiyyen d wentun n Hirudus.”   

16 Mcawaren jar asen, nnan: “D man aya minzi war ɣarneɣ bu tecnifin n weɣrum.”

17 Maca yargeb Yasuɛ, inna asen: “Mayemmi temcawarem belli war ɣarwem bu tecnifin n weɣrum? Ma war tucim, ma war tefhimem? Ma ɛad uřawen nwem qesḥen?   

18 Ma ɣarwem tiṭṭawin, maca war tᵉttwiřim? Ma ɣarwem imezzuɣen, maca war tᵉttesřim? Ma war tɛeqqiřem ɛad?

19 Umi arẓiɣ xemsa n tecnifin n weɣrum i xemsa-ařaf, mecḥař n tsuǧatin i iccuren s iřeqqʷaz i tyarwem?” Nnan as: “Tenɛac.”   

20 “U ɣar sebɛa n tecnifin n weɣrum i arebɛa-ařaf, mecḥař n tsuǧatin iccuren s iřeqqʷaz i tyarwem?” Nnan: “Sebɛa!”   

21 Xenni inna asen: “Mammec ɛad war tefhimem ař řexxu?”

Asgenfi n ijj n udarɣař di Baytṣayḍa

22 Yusa-dd ɣar Bayt-Ṣayda uca nitni iwyen as-dd ijj n udarɣař, zawgen t ad iḥada wanita.

23 Netta imneɛ adarɣař zeg ufus, indeh i-t barra i dcar uca issusef di tiṭṭawin nnes, issars xas afus nnes, isseqsa min ittwařa.   

24 Isewḍ, inna: “Ttwařiɣ iwdan gguren am ticejjura.”

25 Xenni issars ɛawed afus nnes x tiṭṭawin nnes. Xenni iggenfa, idweř ittwařa marra mliḥ.

26 Issekk i-t ɣar taddart nnes, inna: “War d ttidef dcar, war t qqar i ḥed di dcar!”

Cchadet n Buṭrus x Yasuɛ

27 Xenni yuyur Yasuɛ ak-d imeḥḍaren nnes ɣar ředcur n Qayṣariya-Filippus. Deg webrid isseqsa imeḥḍaren nnes, inna asen: “Min qqaren iwdan min ɛniɣ Necc?”   

28 Arrin-dd: “Yuḥanna Amseɣḍaṣ!”, ca nneɣni nnan: “Iliya!”, inneɣni ɛawed: “Ijjen zeg inabiyyen!”   

29 Inna asen: “I kenniw min teqqarem xafi?” Yarra-dd Cimɛun, inna as: “Cek d Lmasiḥ, Mmis n AREBBI iddaren!”   

30 Yumur i-ten mliḥ, maḥend war tt xas qqaren uřa i yijj.

Yasuɛ issawař x řmewt d tnukra nnes i twařa tamezwarut

31 Ibda isseřmad aqa Mmis n bnadem ittxeṣṣa ad iweddeb aṭṭas uca ad ittwasseḥqar zeg imɣaren n řgens d imeqqranen n ikehhanen d imseřmaden n idlisen, ad t nɣen uca deg wass wiss třata ad dd-ikkar.   

32 Inna awař-a s bṭayṭay. Maca iksi t Buṭrus ɣares ɣar uɣezdis uca ibda ittwebbex i-t.

33 Xas uca inneqřeb, ixzar deg imeḥḍaren nnes uca iwebbex i Cimɛun, iqqar: “Aggʷej xafi awarni ayi, a cciṭan minzi cek war d ac icqi min iǧan n AREBBI, maca min iǧan n iwdan.”   

34 Iřaɣa-dd Yasuɛ i řɣaci ak-d imeḥḍaren nnes ɣares, inna asen: “Wenni ixsen ad ayi iḍfar, ad inkar ixef nnes, ad iksi ṣṣalib nnes uca ad ayi iḍfar.   

35 Minzi wenni ixsen ad issenjem tudart nnes, ad tt ixsar, maca wenni i ɣa ixsaren tudart nnes di ṭṭweɛ inu u di ṭṭweɛ n Řexbar Aṣebḥan, ad tt issenjem.   

36 Minzi man řefḍeř n bnadem mařa yarbeḥ ddunect marra, maca ad ixsar řeɛmar nnes?

37 Minzi min ɣa iwc bnadem deg wemcan n řeɛmar nnes?   

38 Minzi wenni zzayi i ɣa iseḍḥan u zeg wawařen inu di jjiř-a izennan ixḍan, aqa uřa d Mmis n bnadem ad zzayes iseḍḥa, xmi dd ɣa yas s uɛuǧi n Babas ak-d lmalakat iqeddsen.”   

Asɛuǧi x wedrar ak-d Musa d Iliya

9

1 Inna asen: “S tidett, Necc ad awem iniɣ, aqa ca zeg inni da ibedden war ttqasin ca řmewt ař ɣa ẓaren Tageldit n AREBBI ad dd-tas s jjehd.”   

2 Awarni setta n wussan Yasuɛ yiwi-dd akides Buṭrus d Yaɛqub d Yuḥanna weḥḥedsen ɣar ijj n wedrar yuɛřan, uca ibeddeř qibač i tiṭṭawin nsen.   

3 Arruḍ nnes idweř yařeqq d acemřař aṭṭas am wedfeř, war izemmar uřa d ijj n bnadem x temmurt ad issemřeř amenni.

4 Iḍhar asen-dd Iliya ak-d Musa am tuɣa ssawařen ak-d Yasuɛ.   

5 Inna as Buṭrus: “A Amseřmad inu, aqa mliḥ umi da neǧa, ejj aneɣ ad newwet třata n iɛuccuten n tseṭṭa, ijjen i Cek, ijjen i Musa u ijjen i Iliya.”   

6 Maca tuɣa iweddar as min ɣa yini, minzi nitni ggʷeden aṭṭas.

7 Ikka-dd useynu issduriy i-ten s tiři nnes, uca třaɣa-dd ict n tmijja zeg useynu, teqqar: “Wa d Mmi iɛizzen, sřem ɣares!”   

8 Umi ssgeɛɛden nitni tiṭṭawin nsen, deg ict n tecti war qqimen ttwařan ɛad ḥed akidsen, mɣir Yasuɛ weḥḥdes.

9 Ařami dd-hwan zeg wedrar, yumur i-ten ḥima war ttɛiwiden i ḥed walu zi min ẓrin ař dd ɣa ikkar Mmis n bnadem jar imettinen.   

10 Xemmřen awař-a deg yixef nsen am tuɣa ttseqsan ixef nsen min ixs ad yini wawař-a: ‘Ař dd ɣa ikkar zi taddart n imettinen’?

11 Sseqsan t, nnan as: “Mayemmi qqaren imseřmaden n idlisen belli ittxeṣṣa ad dd-yas Iliya d amezwaru?”   

12 Yarra-dd, inna asen: “Aqa Iliya ad dd-yas d amezwaru uca ad yarr kuřci, uca ad tiři am mammec tura x Mmis n bnadem, aqa ad iweddeb aṭṭas uca ad t sseḥqaren.   

13 Maca Necc ad awem iniɣ, Iliya aqa yusa-dd uca ggin zzayes min xsen am mammec xas tura.”   

Abřiɣ dayes řaryaḥ amengus

14 Řami dd-yusa ɣar imeḥḍaren, iẓra ijj n řɣaci d ameqqran ittenneḍ asen-dd u imseřmaden n idlisen ttqacaḥen ten.   

15 Deɣya iẓra i-t marra řɣaci, tbehten aṭṭas, uca uzzřen-dd ɣares, seǧmen xas.

16 Xenni isseqsa imseřmaden n idlisen: “Min xef kidsen tᵉttqacaḥem?”

17 Yarra-dd ijjen zi řɣaci, inna: “A Amseɣɣar, iwyeɣ-dd mmi ɣarek. Aqa dayes řaryaḥ nni t yarrin d agnaw.   

18 Řebda xmi t itteṭṭef, ineṭṭar i-t ɣar temmurt, itteffeɣ as-dd ukuffu zeg uqemmum, ittɣezza tiɣmas nnes uca ittaẓeɣ. Nniɣ i imeḥḍaren nnec ad t ssuffɣen, maca war d as zemmaren.”

19 Yasuɛ yarra-dd, inna asen: “A jjiř war yuminen, mecḥař kidwem i ɣa qqimeɣ, mecḥař i kenniw i ɣa yarbuɣ ɛad? Awyem t-i-dd ɣari!”

20 Uca iwyen t-i-dd ɣares. Umi t iẓra, řexdenni immenḍar i-t řaryaḥ, ařami iwḍa ɣar temmurt, ibda ittbarkikkiḍ, ittekk as-dd ukuffu zeg uqemmum.   

21 Yasuɛ isseqsa babas: “Mecḥař zeg wami t-i-dd-iḥkem uya?” Inna as: “Zi temẓi nnes.

22 Aṭṭas n imuren ineṭṭar i-t di tmessi u deg waman ḥima ad t isshellek. Maca mařa tzemmared x ca, ɛawen ayi u ḥinn xafi!”

23 Inna as Yasuɛ: “Mařa tzemmared ad tamned, aqa kuřci izemmar i wenni yumnen.”   

24 Řexdenni isɣuy babas n uḥenjir s imeṭṭawen, inna: “Umneɣ, a Sidi! Ɛawen l’iman ineqṣen inu.”

25 Umi iẓra Yasuɛ řɣaci ittazzeř uca ssmunen-dd ɣares nitni, iwebbex řaryaḥ amengus, inna as: “A řaryaḥ agnaw, Necc umureɣ cek: Ffeɣ zzayes! War ttdekkwiř dayes ɛemmarṣ!”

26 Isɣuy cciṭan nni aṭṭas, ijebbed i-t aṭṭas ammu d wammu uca iffeɣ zzayes. Xenni idweř uḥenjir am yijj n umettin, ařami tuɣa nnan aṭṭas, aqa immut.

27 Maca Yasuɛ iṭṭef i-t zeg ufus nnes, issbedd i-t.

28 Umi dd-yudef ɣar taddart, sseqsan t imeḥḍaren nnes weḥḥedsen: “Mayemmi war nzemmar neccin ad t nessuffeɣ?”   

29 Inna asen: “Ddegg-a war izemmar ad ittwassuffeɣ uřa s ict n řḥajjet mɣir s uẓummi d tẓaǧit waha.”

Yasuɛ issawař x řmewt d tnukra nnes i twařa wiss tnayen

30 Ffɣen-dd ssenni uca cuqen di Ljalil. Netta tuɣa war ixs ad t iɛqeř uřa d ijjen.   

31 Maɣar tuɣa isseřmad imeḥḍaren nnes, iqqar asen: “Aqa Mmis n bnadem ad immewc deg ifassen n iwdan, ad t nɣen uca awarni řami t ɣa nɣen, ad dd-ikkar deg wass wiss třata.”

32 Maca nitni war fhimen i wawař-a uca ggʷeden ad t sseqsan x uya.

Man wen iǧan d ameqqran?

33 Usin-dd ɣar Kafarnaḥum u awarni řami udfen ɣar taddart, isseqsa ten: “Di min di tuɣa tḥarrḍem ak-d wayawya deg webrid?”   

34 Maca sqaren, minzi tuɣa ttemqacaḥen deg webrid di win iǧan d ameqqran zzaysen.

35 Iqqim, iřaɣa-dd i tenɛac, inna asen: “Mařa ixs ḥed ad yiři d amezwar, ad yiři d aneggar uřa d amsexxar i marra.”   

36 Iksi aḥenjir, issbedd i-t di řwesṭ nsen, idarreɛ as, uca inna asen:   

37 “Wi ɣa iqebřen mɣir ijj n uḥenjir am uḥenjir-a s Yisem inu, aqa iqbeř ayi u wi d ayi ɣa iqebřen, war d ayi iqebbeř, maca iqebbeř wi d ayi-dd-issekken.”   

Wi war iǧin ḍidd nneɣ, aqa-t akidneɣ

38 Yarra-dd xas Yuḥanna, inna as: “A Amseřmad inu, neẓra ijjen issuffuɣ ccwaṭen s Yisem nnec u nemneɛ i-t minzi netta war dd aneɣ iḍeffar.”   

39 Inna asen Yasuɛ: “War t mennɛem ca, minzi war din uřa d ijj i ɣa yeggen timegga ijehden s Yisem inu, uca řexdenni deɣya ad xafi issiweř s řɣar.   

40 Minzi wi war iǧin ḍidd nwem, aqa-t akidwem.   

41 Wi kenniw i ɣa isseswen s yijj n řkas n waman waha, minzi aqa kenniw n Lmasiḥ i teǧam, aqa s tidett, Necc ad awem iniɣ, netta war ixessar ca řmunet nnes.   

Yasuɛ iɛřem iwdan x min iɣekkʷan i ddnub

42 Wi ɣa issenqraḍen ijjen zeg imeẓyanen-a i dayi yumnen, iḥřa as ad as tᵉttwagg ict n teṣḍart n tsirt tedqeř deg iri nnes, ad immenḍar di řebḥar.   

43 Mařa issenqarḍ cek ufus nnec, qess i-t. Iḥřa ac ad tadfed ɣar Tudart d ameɛḍuř x wadaf s tnayen n ifassen di jᵉhennama,   

44 mani tikecca nsen war tᵉttmetti u timessi nsen war txessi.   

45 Mařa issenqarḍ cek uḍar nnec, qess i-t. Iḥřa ac ad tadfed ɣar Tudart d aqejdaḥ x uweṭṭu s tnayen n iḍaren di jᵉhennama,

46 mani tikecca nsen war tᵉttmetti u timessi nsen war txessi.   

47 Mařa tessenqarḍ cek tiṭṭ nnec, qeřɛ i-tt. Iḥřa ac ad tadfed ɣar Tgeldit n AREBBI s ict n tiṭṭ x uweṭṭu s tnayen n tiṭṭawin di tmessi n jᵉhennama,

48 mani tikecca nsent war tᵉttmetti u timessi nsent war txessi.   

49 Minzi kuř ijjen ad ittwameǧeḥ s tmessi u kuř taɣarṣt ad tᵉttwameǧeḥ s tmeǧaḥt.   

50 Tameǧaḥt teṣbeḥ, maca mařa tameǧaḥt ixsar uředdi nnes, s min zi tt i ɣa ɛedřen. Ad tiři tmeǧaḥt daywem uca ḥḍam řehna jar awem.”   

Yasuɛ issiweř x řemřac d waǧaf

10

1 Ikkar, yuyur ssenni uca yiweḍ ɣar temmurt n Yahudiyya, ɣar wemcan n uẓekkwi n L’Urdun. Munen-dd xas řɣaci aṭṭas u ɛawed tuɣa isseřmad i-ten am mammec tuɣa innum.   

2 Usin-dd ɣares Ifarisiyyen, sseqsan t ḥima ad t jarrben: “Ma iḥeǧeř i weryaz ad iǧef i temɣart nnes?”

3 Yarra-dd, inna asen: “Min xef tuɣa kenniw yumur Musa?”

4 Nnan: “Musa iwca ttesriḥ ad tᵉttwari tebrat n waǧaf maḥend aryaz ad as iǧef.”   

5 Yarra-dd Yasuɛ, inna asen: “X ssibbet n řeqsaḥet n wuřawen nwem aqa yura awem tawṣeyyet-a,

6 maca zi beddu zi mani tᵉttwagg ddunect, ixřeq i-ten-dd AREBBI d awtem d tewtemt.   

7 S uyenni ad ismeḥ weryaz di babas d yemmas, ad iqqen ɣar temɣart nnes,   

8 uca tnayen idsen xenni ad iřin d ict n ddat, uca ammu war ttiřin ɛad d tnayen, maca ad iřin d ict n arrimet.   

9 S uya min issmun AREBBI, war t ibeṭṭi bnadem.”   

10 Di taddart sseqsan t imeḥḍaren nnes ɛawed x man aya.

11 Inna asen: “Wi ɣa iǧfen i temɣart nnes uca ad yawi tenneɣnit, aqa netta izna.   

12 U mařa tamɣart teǧef i weryaz nnes, uca xenni ad tiři i weryaz nneɣni, aqa nettat tezna.”

Yasuɛ ibarek iḥenjiren

13 Iwyen as-dd iḥenjiren ḥima ad ten iḥada, maca imeḥḍaren webbxen inni ten dd-yiwyen.   

14 Umi iẓra Yasuɛ man aya, ixeyyeq, inna asen: “Jjem iḥenjiren ad ɣari dd-asen, war ten mennɛem, minzi Tageldit n AREBBI n yinni iǧan am nitni.   

15 S tidett, Necc ad awem iniɣ: “Wi war iqebbřen Tageldit n AREBBI am yijj n uḥenjir, aqa ɛemmarṣ war ɣares ittidef.”

16 Idarreɛ asen, uca am xasen issars ifassen nnes, ibark i-ten.   

Yasuɛ d weryaz bu-wagřa

17 Umi iffeɣ maḥend ad yuyur deg webrid, yuzzeř-dd ɣares ijjen, iwḍa as ɣar ifadden uca isseqsa t, inna: “A Amseɣɣar Aṣebḥan, min ɣa ggeɣ ḥima ad warteɣ Tudart ittduman?”   

18 Inna as Yasuɛ: “Mayemmi d ayi tᵉttřaɣid: ‘Aṣebḥan’? Uřa d ijj war iǧi d aṣebḥan, mɣir Ijjen waha: AREBBI!

19 Cek tessned tiweṣṣa: ‘War zenni, war neqq, war tticar, war cehhed s ẓur, war ttɣecca, weqqar babac d yemmac.’ ”   

20 Yarra-dd, inna as: “Wah, a Amseɣɣar, aqa marra tina tuɣa ḍeffareɣ tent zi temẓi inu.”

21 Ixzar dayes Yasuɛ uca issɛizz i-t, inna as: “Teqqim icten ɛad: Uyur, zenz marra min ɣarek, ewc i-t i imezřaḍ uca ad ɣarek yiři ijj n řkenz deg ujenna. Xenni ksi ṣṣalib nnec, ḍfar ayi-dd!”   

22 Maca netta tuɣa iḥzen s wawař nni, uca iruḥ icḍen, minzi tuɣa ɣares aṭṭas n wagřa.

23 Ixzar Yasuɛ ɣar imeḥḍaren nnes, inna asen: “Mecḥař iwɛar x yinni ɣar iǧa agřa ḥima ad adfen ɣar Tgeldit n AREBBI!”   

24 Tbehten imeḥḍaren zeg wawařen nnes. Maca Yasuɛ iɛawed iṭṭef deg wawař, inna asen: “A tarwa inu, mecḥař iwɛar x yinni ittcařan x wagřa nsen maḥend ad dd-adfen ɣar Tgeldit n AREBBI!

25 Ihwen ad yadef weřɣem zi tiṭṭ n tsineft zeg wadaf n bu-wagřa ɣar Tgeldit n AREBBI.”

26 Immarni daysen ɛad unexřiɛ, nnan i wayawya: “Wi izemmaren xenni ad ittwassenjem?”

27 Ixzar daysen Yasuɛ, inna: “Ɣar iwdan war izemmar, maca ɣar AREBBI war iǧi amenni, minzi aqa ɣar AREBBI kuřci di tzemmar nnes.”   

Řmunet n weḍfar n Yasuɛ

28 Ibda Buṭrus ad yini: “Xzar, aqa neccin nejja kuřci, neḍfar i Cek-dd.”   

29 Yarra-dd xas Yasuɛ, inna: “S tidett, Necc ad awem iniɣ: War din iǧi uřa d ijjen wenni isemḥen di taddart niɣ deg aytmas niɣ di yessmas niɣ di babas niɣ di yemmas niɣ di temɣart niɣ di tarrawt uřa deg iyyaren di ṭṭweɛ inu u di ṭṭweɛ n Řexbar Aṣebḥan,

30 i war ikessin mya n tseqqar. Řexxu di řweqt-a ad iksi tudrin d aytmas d yessmas d tyemmatin d tarrawt d yeyyaren ak-d umarret, uca di zzman i dd ɣa yasen ad iksi Tudart ittduman.

31 Maca aṭṭas n yinni iǧan d imezwura ad iřin d ineggura, uca inni iǧan d ineggura ad iřin d imezwura.”   

Yasuɛ issawař x řmewt d tnukra nnes i twařa wiss třata

32 Tuɣa-ten deg webrid maḥend ad geɛɛden ɣar Urcalim u Yasuɛ tuɣa izwar asen. Nitni tuɣa ttbehten uca ggʷeden umi t-i-dd-ḍeffaren. Iksi tenɛac ɣar uɣezdis uca ibda iqqar asen x min d as ɣa imsaren, inna:   

33 “Xzar, neccin ad ngeɛɛed ɣar Urcalim u Mmis n bnadem ad immewc deg ifassen n imeqqranen n ikehhanen d imseřmaden n idlisen, u nitni ad xas ḥekmen s řmewt, ad t sellmen i řegnus.

34 Ad t sseḥqaren, ad t hettken s urekkuḍ, ad xas ssusfen, ad t nɣen, uca deg wass wiss třata ad ikkar.”

Tutra n Yaɛqub d Yuḥanna

35 Yusa-dd ɣares Yaɛqub d Yuḥanna, tarwa n Zabdi, nnan as: “A Amseɣɣar, nexs ad aneɣ tegged marra min zzayek ɣa nettar.”   

36 Inna asen: “Min texsem ad awem ggeɣ?”

37 Nnan as: “Ewc aneɣ ad neqqim, ijjen ɣar ufusi nnec u wenneɣni ɣar uzeřmaḍ nnec, deg uɛuǧi nnec.”

38 Maca Netta inna asen: “Aqa war tessinem ca min tᵉttarem. Ma tzemmarem ad teswem řkas i zi ɣa sweɣ Necc niɣ ad tᵉttwassɣeḍṣem s useɣḍeṣ i zi ɣa ttwassɣeḍṣeɣ Necc?”   

39 Nnan as: “Nzemmar!” Inna asen Yasuɛ: “Řkas i ɣa sweɣ Necc, ad t teswem, u aseɣḍeṣ i zi ttwassɣeḍṣeɣ Necc, ad zzayes ttwassɣeḍṣem, □    

40 maca aɣimi x yefus inu niɣ x uzeřmaḍ inu, war ɣari iǧi deg ufus inu maḥend ad t wceɣ, maca ad immewc i yinni umi ittwassewjed.”   

41 Řami sřin ɛecra n imeḥḍaren man aya, xeyyqen x Yaɛqub d Yuḥanna.   

42 Xenni iřaɣa asen-dd Yasuɛ ɣares, inna asen: “Kenniw tessnem belli inni ittwaḥesben d řḥukkam n řegnus, aqa ḥekkmen xasen, u imeqqranen nsen, aqa ttṣeǧaḍen xasen.   

43 War ittiři ammu jar awem, maca wenni ixsen ad idweř d ameqqran jar awem, aqa netta ad yiři d amsexxar nwem,   

44 u wenni ixsen ad yiři d amezwaru jar awem, aqa netta ad yiři d amsexxar i marra.

45 Minzi ɛawed Mmis n bnadem war dd-yusi, ḥima ad xas sexxaren, maca ḥima ad ixdem, ad iwc tudart nnes d aṣřaḥ i waṭṭas n iwdan.”   

Asgenfi n mmis n Timawus adarɣař

46 Iwḍen-dd ɣar Ariḥa. Řami dd-iffeɣ Yasuɛ zi Ariḥa ak-d imeḥḍaren nnes d waṭṭas n řɣaci, tuɣa Timawus, mmis n Timawus, ijj n weryaz d adarɣař, iqqim deg webrid, ittettar.   

47 Umi isřa belli Yasuɛ Nnaṣiri aqa-t din, ibda isɣuyyu, iqqar: “A, Mmis n Dawud, arḥem ayi!”

48 Webbxen t aṭṭas ḥima ad isqar, maca netta iqqim isɣuyyu ktar: “A Mmis n Dawud, arḥem ayi!”

49 Ibedd Yasuɛ uca yumur ad xas dd-řaɣan. Řaɣan-dd i udarɣař, nnan as: “Egg uř! Kkar, aqa ittřaɣa-dd xak!”

50 Inḍar udarɣař ajeǧab nnes, ikkar uca yusa-dd ɣar Yasuɛ.

51 Yarra-dd Yasuɛ, inna as: “Min texsed ad ac t ggeɣ?” Inna as udarɣař: “A Amseřmad inu, ḥima ad twařiɣ.”

52 Inna as Yasuɛ: “Xzar, l’iman nnec iwca ac Tudart!” Řexdenni idweř ittwařa, uca iḍfar i-t deg webrid.   

□ 

10:39 afessar - řkas i tuɣa iswa Lmasiḥ aqa-t d řeɛdab i iksi x ṣṣalib umi aɣḍab n SIDI ihwa xas di ṭṭweɛ n marra imednab i din iǧan u ad din iřin x řeḥsab ṣṣifet n Adam wenni ixḍan x SIDI AREBBI (xzar Ica. 53:4-7).

Adaf n Yasuɛ ɣar Urcalim am ujeǧid

11

1 Umi dd-qarrben ɣar Urcalim zeg uɣezdis n Bayt-Faji d Bayt-Ɛanya, zzat i wedrar n Zzitun, issekk tnayen n imeḥḍaren nnes,   

2 inna asen: “Ruḥem ɣar dcar nni qibač nwem. Xmi ɣares i ɣa tadfem, řexdenni ad tafem ijj n wesnus iqqen, war xas inyi uřa d ijj n bnadem. Fesyem as-dd uca awyem t-i-dd ɣari.

3 Mařa inna awem ḥed: ‘Mayemmi i tᵉtteggem aya?’, xenni inim: ‘Aqa Siditneɣ iḥdaj i-t, uca řexdenni ad t-i-dd-issekk da ɛawed.’ ”

4 Nitni ruḥen, ufin asnus nni iqqen ɣar tewwart barra x webrid. Řami d as dd-arxun,

5 nnan asen ca n yinni tuɣa din ibedden: “Min tᵉtteggem, tfessyem i wesnus?”

6 Nnan asen am mammec ten iweṣṣa Yasuɛ, uca jjin ten.

7 Iwyen-dd asnus ɣar Yasuɛ, ssarsen xas arruḍ nsen uca inya xas Yasuɛ   

8 Aṭṭas ssun arruḍ nsen x webrid, ca nneɣni qessen-dd řefruɛ ak-d wafriwen zi tcejjura uca ssun ten ɛawed x webrid.

9 Inni t izwaren d yinni t-i-dd-iḍfaren, tuɣa sɣuyyun s jjehd, qqaren: “Uṣanna! Lbaraka i Wenni dd-yusin s Yisem n SIDI!   

10 Ad tᵉttwabarek Tgeldit tenni i dd ɣa yasen s ufus n babatneɣ Dawud. Uṣanna di řuɛřa x řuɛřa n ijenwan!”   

11 Yusa-dd Yasuɛ ɣar Urcalim, yudef ɣar Zzawect Tameqqrant uca iẓra marra min din imsaren. Řami tuɣa issutem řḥař, iffeɣ ɣar Bayt-Ɛanya ak-d tenɛac.   

Anɛař n wartu

12 Tiwecca nnes, řami dd-iffeɣ zi Bayt-Ɛanya, iṭṭef i-t-i-dd řaẓ.   

13 Umi iẓra zi řaggʷaj ijj n wartu n tazart ɣares tifray, yuyur din ḥima ad yarzu ma ad taɣ ad dayes yaf ca. Umi ɣares dd-yiweḍ, war yufi walu mɣir tifray, minzi war tuɣi bu řweqt n tazart.

14 Iṭṭef deg wawař, inna as i wartu: “Zi řexxu d tsawent war zzayem ittett uřa d ijj ɛad řɣiǧet.” Tuɣa imeḥḍaren nnes ttesřan min iqqar.

Yasuɛ d isebbaben di Taddart Iqeddsen

15 Uca yudef Yasuɛ ɣar Zzawect Tameqqrant n AREBBI, ibda issuffuɣ imsewwaqen d isebbaben nni iǧan di Zzawect Tameqqrant, uca ibda issneqřab ṭṭwabeř n iṣarrafen n tmenyat d řekrasi n yinni tuɣa iznuzan idbiren,   

16 uca war ijji ḥed ad iɛdu Zzawect Tameqqrant uřa s ict n řqecɛet.

17 Tuɣa isseřmad, inna asen:

“Ma war turi:

Taddart inu ad as řaɣan

‘Taddart n tẓaǧit i marra řegnus?’

Maca kenniw tarrim tt

d ifri n iceffaren.”   

18 Imseřmaden n idlisen d imeqqranen n ikehhanen sřin man aya, kkaren uca arezzun mammec ɣa ggen ad t nɣen, minzi ggʷeden zzayes, minzi řɣaci marra tuɣa ittebhet s useřmed nnes.   

19 Řami dd-tewḍa tmeddit, ffɣen ɣar barra n tendint.

Artu isřaw

20 Di ṣṣbeḥ zic, řami dinni ɛdun, ẓrin belli wartu nni isřaw zeg iẓewran.

21 Cimɛun iften, xenni inna as: “A Amseřmad inu, xzar, artu i tneɛřed, aqa isřaw.”

22 Yarra-dd Yasuɛ, inna asen: “Maɛlik ad daywem yiři l’iman n AREBBI,

23 maɣar s tidett, Necc ad awem iniɣ, mařa ḥed ad yini i wedrar-a: ‘Meksi, wḍa di řebḥar!’, war ittcekki deg wuř nnes maca ad yamen belli min inna ad iffeɣ, iwa aqa ad iffeɣ i netta am mammec inna netta.   

24 S uyenni Necc ad awem iniɣ, marra min ɣa tᵉttarem am tᵉttẓaǧam, amnen belli ad t tkesbem, uca ad ɣarwem yiři.   

25 U xmi ɣa tbeddem tᵉttẓẓaǧam, ɣfarem min ɣarwem x ca n ijjen, ḥima ad awem iɣfar ɛawed Babatwem i iǧan deg ijenwan ddnub nwem.   

26 Mařa war tɣeffarem kenniw, war d awem iɣeffar uřa d Babatwem i iǧan deg ijenwan i ddnub nwem.”   

Aseqsi x ttesriḥ n Yasuɛ

27 Usin-dd ɛawed ɣar Urcalim. Am tuɣa iggur di Zzawect Tameqqrant, qarrben-dd ɣares imeqqranen n ikehhanen d imseřmaden n idlisen d imɣaren n řgens.   

28 Nnan as: “S man ttesriḥ i zi tᵉttegged timesřayin-a? Wi d ac iwcin ṣṣulṭa-ya ḥima ad tegged timesřayin-a?”   

29 Yarra-dd Yasuɛ, inna asen: “Uřa d Necc ad kenniw sseqsiɣ ijj n useqsi, ḥima kenniw ad xafi tarrim, uca xenni uřa d Necc ad awem iniɣ s man ttesriḥ i zi tteggeɣ aya.

30 Aseɣḍaṣ n Yuḥanna, ma ikka-dd zeg ujenna niɣ zeg iwdan? Arrem-dd xafi!”

31 Mcawaren jar asen, nnan: “Mařa nenna: ‘Zeg ujenna!’, ad yini: ‘Mayemmi war zzayes tuminem?’

32 Maca mařa nenna: ‘Zeg iwdan!’, xenni ittxeṣṣa ad neggʷed zi řgens!”, minzi marra ḥesben Yuḥanna d anabi s tidett.   

33 Arrin-dd, nnan i Yasuɛ: “War nessin!” Netta inna asen: “Xenni uřa d Necc war d awem qqareɣ zi man ttesriḥ i zi tteggeɣ timesřayin-a.”

Amedya n umarjuɛ n tzayart d ixemmasen iɛeffanen

12

1 Ibda issawař akidsen s imedya: “Ijj n bnadem igga ijj n umarjeɛ n uḍiř, iẓẓu dayes tizayarin, iqewwar as-dd s ijj n wefray, iɣza tasirt n uḍiř, ibna dayes ṣṣumɛet uca iwekkeř amarjuɛ nni i ixemmasen uca isafar.   

2 Řami dd-yiweḍ řḥař, issekk amsexxar nnes ɣar ixemmasen, ḥima ad iksi tasɣart nnes zeg weřqaḍ n umarjeɛ n uḍiř.

3 Maca nitni wtin t uca ssekken t ixwa.

4 Ɛawed issekk ɣarsen ijj n umsexxar nneɣni, arejmen t, marẓen as, uca řami t ssbeḥtřen, uẓẓřen xas.

5 Ɛawed issekk-dd ɣarsen wenneɣni uca nɣin t uřa d netta. Ammu i issekk ɛad aṭṭas n inneɣni, hettken ca zzaysen s urekkuḍ d ca nneɣni zzaysen nɣin ten.

6 Ɣar uneggar issekk ɣarsen ayenni n mmis i ɣares i xas iɛizzen, maɣar inna: ‘Nican ad weqqaren mmi!’

7 Maca ixemmasen, nni nnan jar asen: ‘Aqa d wa d awrit. Zidem, ad t neneɣ uca ad ɣarneɣ yiři řwart.’   

8 Ṭṭfen t, nɣin t uca nḍaren t barra i umarjeɛ n uḍiř.

9 Min ɣa yegg bab n umarjeɛ n uḍiř? Ad dd-yas, ad ineɣ ixemmasen uca ad iwc amarjeɛ n uḍiř i inneɣni.

10 Ma war teɣrim awař-a n Tira Iqeddsen? ...

‘Aẓru i tuɣa immenḍaren ibennayen,

aqa idweř d aẓru d Azeǧif n teɣmart.   

11 Wa yusa-dd zi SIDI

u man aya d řeɛjeb di tiṭṭawin nneɣ.’ ”   

12 Xsen ad t ṭṭfen maca nitni ggʷeden zi řɣaci, minzi fehmen belli tuɣa issawař xasen s umedya nni. Nitni jjin t uca uyuren.

Axeǧeṣ n ḍḍariba i qayṣar

13 Xenni ssekken ɣares ca n yeryazen zeg Ifarisiyyen u ca zi taddart n Hirudus, ḥima ad as ṭṭfen s wawařen nnes.   

14 Umi dd-usin, nnan as: “A Amseɣɣar, neccin nessen aqa Cek d tidett, war teggʷided zeg iwdan u war txezzared ca ɣar wudem n iwdan, maca tesseřmaded abrid n AREBBI s tidett. Ma iḥeǧeř ad newc ddariba i kuř ijjen zzayneɣ i qayṣar niɣ lla? Ma ittxeṣṣa aneɣ ad nxeǧeṣ ḍḍariba niɣ lla?”

15 Řami Netta yargeb x nnifaq nsen, inna asen: “Mayemmi d ayi tᵉttjarrabem? Awyem ayi-dd ijj n dinar ḥima ad t ẓareɣ!”

16 Iwyen as-dd ijj n dinar. Xenni inna asen: “Wi yiřan taṣwirt-a d tira-ya?” Nnan as: “N qayṣar!”

17 Yarra-dd Yasuɛ, inna asen: “Wcem xenni i qayṣar min iǧan i qayṣar, u min iǧan i AREBBI i AREBBI.” Uca ttɛejben dayes.   

Aseqsi n Iṣaduqiyyen x tnukra

18 Usin-dd ɣares ɛawed Iṣaduqiyyen nni iqqaren belli war din bu tnukra. Sseqsan t, nnan:   

19 “A Amseɣɣar, aqa yura aneɣ Musa, mařa immut i ḥed umas uca ijja tamɣart, maca war dd-ijji bu tarrawt, ad yawi umas tamɣart nni uca ad dd-yejj aḥenjir i umas.   

20 Tuɣa din sebɛa n wawmaten. Amezwaru yiwi ict n temɣart uca awarni řami immut, war dd-ijji bu dduriyet.

21 Xenni yiwyi i-tt wenni wiss tnayen uca immut, war dd-ijji bu dduriyet uřa d netta, uca ammu uřa d wenni wiss třata.

22 Marra sebɛa nni iwyen tt, war dd-jjin bu dduriyet. Aneggar nsen marra temmut temɣart nni ɛawed.

23 Iwa di tnukra, xmi dd ɣa kkaren, umi ɣa tiři temɣart nni? Minzi sebɛa nni marra iwyen tt d tamɣart.”

24 Yarra-dd Yasuɛ, inna asen: “Ma war txeṭṭim ca minzi war tessinem ca Tira Iqeddsen d jjehd n AREBBI?

25 Maɣar xmi dd ɣa kkaren jar imettinen, war tent ttiwyen d tamɣart u war ssmiǧicen timɣarin i yeryazen, maca ad iřin am lmalakat i iǧan deg ujenna.   

26 Maca zi jjihet n imettinen aqa ttwassnekkaren: Ma war teɣrim deg wedlis n Musa, mammec akides issiweř AREBBI zi cbarq ak-d isennanen, inna: ‘D NECC d AREBBI n Ibrahim d AREBBI n Isḥaq d AREBBI n Yaɛqub’?   

27 Netta war iǧi d AREBBI n imettinen, maca d AREBBI n yinni iddaren. S uyenni aqa kenniw txeṭṭam aṭṭas.”

Tawṣeyyet tameqqrant

28 Ijjen zeg imseřmaden n idlisen iqarreb-dd ɣares, isřa asen ttemharwaḍen jar asen uca issen belli Netta aqa yarra-dd xasen mliḥ. Xenni isseqsa t: “Man tent iǧan d tawṣeyyet tamezwarut x kuřci?”   

29 Yarra-dd xas Yasuɛ: “Aqa tamezwarut x marra tiweṣṣa: Seř a Israil! SIDI, AREBBI nneɣ, SIDI d Ijj.   

30 Ad texsed SIDI, AREBBI nnec s marra wuř nnec s marra řeɛmar nnec s marra řeɛqeř nnec s marra jjehd nnec. Ta d tawṣeyyet tamezwarut.   

31 U tawṣeyyet wiss tnayen, amecnaw tanita, aqa d ta: Ad texsed jjar nnec amecnaw ixef nnec. War din bu tewṣeyyet nneɣnit d tameqqrant x tina s tnayen.”   

32 Inna as umseřmad n idlisen: “Nican, a Amseřmad inu, s tidett tennid belli Netta d Ijjen, war din uřa d ijj nneɣni mɣir Netta,

33 u belli mařa ijj n bnadem ad t ixs s wuř marra, s řeɛqeř marra, s řeɛmar marra u s jjehd marra, uca ad ixs jjar nnes amecnaw ixef nnes, aqa d man aya ḥsen zi marra tiɣarṣin n wecmaḍ d marra tiɣarṣin nneɣnit.”

34 Umi iẓra Yasuɛ belli yarra-dd s řeɛqeř, inna as: “Aqa cek war tiggʷijed ca x Tgeldit n AREBBI.” Xenni war iɛewweř ḥed ad t isseqsa uřa deg ict n tmesřact.   

Man wen iǧan d mmis n Dawud?

35 Řami tuɣa isseřmad di Zzawect Tameqqrant iṭṭef Yasuɛ deg wawař, inna: “Mammec qqaren imseřmaden n idlisen belli Lmasiḥ d Mmis n Dawud?   

36 Minzi Dawud s yixef nnes inna s Arruḥ Iqeddsen:

‘Inna SIDI i Sidi inu:

Qqim-dd x ufusi inu

ař dd ɣa ggeɣ řɛedyan nnec

d tanebdat sadu iḍaren nnec.’   

37 S uya ittřaɣa as-dd Dawud: ‘Sidi inu!’ Manis dd-ikka d mmis?” Marra řɣaci tuɣa isřa as s řefraḥet.

Aɛřam ɣar řgens x Imseřmaden n idlisen

38 Inna asen deg useřmad nnes: “Ḥḍam ixef nwem zeg imseřmaden n idlisen inni umi itteɛjib asen řḥař xmi ɣa uyuren s řeɛbayat tizirarin u xmi xasen i ɣa seǧmen iwdan di řeswaq,   

39 inni umi itteɛjib asen řekrasi n zzat di temzidawin, uřa d imucan imezwura ɣar imensiwen n wuraren.

40 Nitni ttetten tudrin n tijjař am ttᵉttaren tiwhibin di ṭṭweɛ n tẓaǧatin nsen tizirarin. Aqa ina ad ksin řḥukm d ameqqran.”   

Ṣṣedqet n tajjač

41 Am iqqim Yasuɛ qibač i ssenduq n ṣṣedqet, iẓra mammec ineṭṭar řɣaci tinɛacin di ssenduq. Aṭṭas n aytbab n wagřa tuɣa neṭṭaren dayes aṭṭas.   

42 Tusa-dd ict n tajjač d řmeskina tenḍar dayes tnayen n uqiyyat, semman tent ‘camunat’. □  

43 Xenni iřaɣa Yasuɛ i imeḥḍaren nnes, inna asen: “S tidett, Necc ad awem iniɣ, tajjač-a řmeskina aqa tenḍar dayes ktar x marra iwdan nni inḍaren di ssenduq n ṣṣedqet.   

44 Minzi marra nḍaren dayes zi min ɣarsen aṭṭas, maca ta zi drus nnes tenḍar dayes kuřci min ɣares, aqa tenḍar marra min ɣares d agřa.”

□ 

12:42 camuna - nettat d ijj nuṣuldi n Wudayen. Aqa tamɣart-a tenḍar dayes tnayen n camunat. Uqiyya qqaren as ‘camuna’ d ameẓyan x marra uqiyyat n nnḥas.

Abarreḥ n Yasuɛ x qeṭṭu n ddunect

13

1 Ařami dd-iffeɣ zi Zzawect Tameqqrant, inna as ijjen zeg imeḥḍaren nnes: “A Amseɣɣar, xzar, mammec ǧan iẓra-ya d řebni-ya!”   

2 Yarra-dd Yasuɛ, inna as: “Ma teẓrid řebni-ya imɣaren? War da ittɣimi uřa d ijj n weẓru x weẓru nneɣni i war ittnehdim.”   

3 Řami tuɣa iqqim x wedrar n Zzitun qibač i Zzawect Tameqqrant, sseqsan t Buṭrus d Yaɛqub d Yuḥanna d Andrawus řami ten tuɣa weḥḥedsen:   

4 “Ini aneɣ meřmi i ɣa yiři man aya, u man ad tiři řeɛřamet aqa marra timesřayn-a ad awḍent?”   

5 Ibda Yasuɛ iqqar asen: “Xzarem, ḥima war kenniw iɣekkwi ḥed.   

6 Aqa aṭṭas ad dd-asen s Yisem inu qqaren: ‘Aqa d Necc!’, uca ad ɣwan aṭṭas.   

7 Mařa tesřim x imenɣan d řexbar n garrat, war ttnexřiɛem ca, minzi s uɣiř ad yiři man aya, maca war ittiři ɛad d aneggar.

8 Minzi řgens ad ikkar ḍidd i řgens nneɣni u tageldit ḍidd i tgeldit nneɣni. Ad iřin inhezzan n temmurt zeg wemcan ɣar wemcan nneɣni uca ad yiři řaẓ d uɣewwuɣ. Timesřayin-a d beddu n řewjeɛ n tarwa.   

9 Ḥḍam ixef nwem, minzi ad kenniw sellmen i tudrin n ccreɛ, ad kenniw hettken s urekkuḍ di temzidawin nsen uca ad kenniw ssiwḍen ɣar ijeǧiden d řḥukkam di ssibbet inu, d cchadet i nitni.   

10 Maca ɣar umezwar ittxeṣṣa ad ittwabarreḥ s Řexbar Aṣebḥan di marra řegnus.

11 Xmi kenniw i ɣa gewwden ḥima ad kenniw sellmen, war kessim s wemnus qbeř zi min ɣa tinim, war dayes txarriṣem ca, maca min ma d awem i ɣa immewcen di tsaɛɛet nni, siwřem zzayes, minzi war teǧim d kenniw i issawařen, maca d Arruḥ Iqeddsen.   

12 Umas ad isellem umas maḥend ad t nɣen, u babas ad isellem mmis, uca ad tekkar tarwa x lwalidin nnes uca ad ten nɣen.   

13 Ad kenniw carhen marra di ssibbet n Yisem inu, maca wenni i ɣa iṣbaren ař aneggar, ad ittwassenjem.   

14 Xmi ɣa tẓarem nnɛi n wareyyeb, min xef tuɣa issawař unabi Daniyal, ittbedda mani war ittxeṣṣa ad ibedd - wenni iɣrin ad ifhem! - řexdenni ittxeṣṣa i yinni iǧan di Yahudiyya, ad arewřen ɣar idurar,   

15 u wenni iǧan x tzeqqa war dd-ihekkwi ca ɣar taddart u war ittidef ca ḥima ad iksi ca zi taddart nnes,

16 u wenni iǧan deg iyyar war dd-ittɛiqqib ca ḥima ad iksi aseřham nnes.

17 Uct x tinni iǧan s ddeyset d tinni issuṭuḍen deg wussan nni!

18 Ẓaǧem ḥima war tᵉttiři tarewřa nwem di řmecta,

19 Minzi deg wussan nni ad din tiři ict n řmeḥnet i war tuɣi am nettat zeg wami dd-ixřeq AREBBI ddunect ař řexxu, uca war tᵉttiři ɛemmarṣ ɛawed.   

20 Mařa SIDI war issemẓi ussan nni, war tnejjem uřa d ict n ddat, maca di ṭṭweɛ n yinni ittwafarzen, inni i ixḍar Netta, aqa issemẓi ussan nni.

21 Xenni mařa inna awem ijjen: ‘Aqa Lmasiḥ da!’, niɣ: ‘Aqa-t diha!’, war t ttamnem.   

22 Minzi ad kkaren imasiḥen ifalsuten d inabiyyen issxarriqen, ad ggen řeɛřamat d řeɛjayeb ḥima, mařa izemmar, ad xedɛen ɛad inni ittwafarzen.   

23 Kenniw maca, ḥḍam, aqa marra nniɣ awem t qbeř.

24 Maca deg wussan nni, awarni řmeḥnet nni, ad tebbarcen tfuct uca taziri war tᵉttic ɛad tafawt nnes,   

25 itran ad dd-wḍan zeg ujenna uca ṣṣulaṭat i iǧan deg ijenwan ad ttwanhezzent.   

26 Xenni ad ẓaren Mmis n bnadem xmi dd ɣa yas deg iseynuten, s jjehd d uɛuǧi ameqqran.   

27 Řexdenni ad issekk lmalakat nnes uca ad iyru inni zzayes ittwafarzen zi arebɛa n tɣemmura n usemmiḍ, zi ṭṭarf aneggaru n temmurt ař ṭṭarf aneggaru n ujenna.   

28 Řemdem zeg wartu n tazart amettiř-a: xmi ɣa dewřen řefruɛ nnes ad dd-areḍben uca tifray ad dd-ffɣent, xenni ad tessnem aqa anebdu yiweḍ-dd.   

29 Ammu ittxeṣṣa uřa d kenniw, xmi ɣa tẓarem timesřayin-a ttemsarant, ad tessnem, aqa man aya yudes-dd, x tewwart.

30 S tidett ad awem iniɣ, jjiř-a war iɛeddu ca ař d ɣa yiři man aya marra.

31 Ajenna d temmurt ad ɛdun, maca awařen inu war ɛeddun ɛemmarṣ.   

32 Maca ass nni d tsaɛɛet nni uřa d ijj war t issin, uřa d lmalakat nni iǧan deg ujenna, uřa d Mmis, mɣir Babas.   

33 Xẓarem, ḥḍam, ẓaǧem, minzi war tessinem ca meřmi dd ɣa taweḍ řweqt nni.   

34 Aqa-t am yijj n bnadem ittxeṣṣa as ad isafar, ijja taddart nnes, iwekkeř imsexxaren nnes s ṣṣulṭa, iwca i kuř ijj zzaysen řxedmet nnes, uca iɛřem as i uɛessas n tewwart maḥend ad iqqim ad iḥḍa.

35 Iwa ḥḍam xenni, minzi war tessinem ca meřmi i dd ɣa yas bab n taddart, ɣar uɛecci niɣ ɣar wezyen n ǧiřet niɣ ɣar usquqeɛ n uyaẓiḍ niɣ ɣar ṣṣbeḥ zic,

36 ḥima, mařa dd-ittis deɣya, war kenniw ittif tᵉtteṭṭṣem.

37 Min d awem qqareɣ řexxu, qqareɣ t i marra: Faqem!”

Udayen arezzun ad nɣen Yasuɛ

14

1 Awarni i tnayen n wussan tuɣa teǧa Tɣarṣt n Useɛdu n Řɛid n Weɣrum břa Antun, u tuɣa imeqqranen n ikehhanen d imseřmaden n idlisen arezzun ict n tewwart maḥend ad t ṭṭfen s teḥraymect uca ad t nɣen.   

2 Maca nitni nnan: “War ittiři di Řɛid, ḥima war ittiři uɣewwuɣ di řgens.”

Adhan n Yasuɛ di Bayt-Ɛanya

3 Řami tuɣa iqqim ɣar ṭṭabřa di Bayt-Ɛanya di taddart n Cimɛun, wenni di iǧa řbarṣ, tusa-dd ict n temɣart, aqa-t ɣares ijj n uɣarraf n alabaster dayes zzect i wedhan zi řeɛṭur n ṣṣenbel teṣbeḥ, tiɣřa. Tarzem taziyyat nni, tfarreɣ i-tt x uzeǧif n Yasuɛ.   

4 Tuɣa din ca n imeḥḍaren, xeyyqen aṭṭas deg ixef nsen x man aya, nnan: “Mayemmi aḍeyyeɛ n zzect-a i wedhan?

5 Minzi iři ad tᵉttwammenz zzect-a s ktar zi teřt-mya dinar uca xenni ad immewc i imezřaḍ.” Uca xeyyqen xas aṭṭas.

6 Maca Yasuɛ inna: “Jjem tt! Mayemmi xas tᵉttɛeddam? Aqa tegga dayi ijj n cɣeř icna.

7 Minzi imezřaḍ aqa aten řebda akidwem, tzemmarem ad kisen teggem řxar meřmi ma texsem, maca Necc war kidwem ttɣimiɣ řebda.   

8 Nettat tegga min umi tzemmar. Aqa tizzar temseḥ arrimet inu s řeɛṭur i wenḍeř.

9 S tidett, Necc ad awem iniɣ: Mani ma i ɣa ittwabarreḥ s Řexbar-a Aṣebḥan zzayi di marra ddunect, ad xebbaren ɛawed x min tegga, d řidaret i nettat.”

Yahuda izzenz ixef nnes maḥend ad isellem Yasuɛ

10 Xenni iruḥ Yahuda Isxariyuṭi, ijjen zi tenɛac, ɣar imeqqranen n ikehhanen ḥima ad asen isellem Yasuɛ.   

11 Umi sřin man aya, farḥen uca waɛden ad as wcen tmenyat n nnuqart. U netta tuɣa yarezzu ict n tewwart, ḥima ad asen t isellem.

Asewjed n Amensi n Useɛdu

12 Deg wass amezwar n Weɣrum břa Antun, umi ttnuman Wudayen ad ɣarṣen i Tɣarṣt n Useɛdu, nnan as imeḥḍaren nnes: “Mani texsed ad nraḥ ḥima ad nessewjed maḥend ad tecced amensi n Useɛdu?”   

13 Issekk tnayen zeg imeḥḍaren nnes, inna asen: “Ruḥem ɣar tendint, u xzar, ad temsagarem ak-d ijj n weryaz, yarbu ict n teqbuct n waman. Ḍfarem t!

14 U mani ɣa yadef, inim i bab n taddart: ‘Amseřmad nneɣ iqqar: Mani teǧa tɣurfet ḥima ad cceɣ amensi n Useɛdu ak-d imeḥḍaren inu?’

15 Xenni netta ad awem immeř ijj n arwa imɣar sennej, issu, iɛdeř. Dinni i d aneɣ ɣa tesswejdem.”

16 Ffɣen imeḥḍaren, usin-dd ɣar tendint uca ufin marra am mammec tuɣa d asen inna, xenni sswejden i umensi n Useɛdu.

17 Ɣar uɛecci yusa-dd ak-d tenɛac n rrusul nnes.   

18 Řami tuɣa qqimen ɣar ṭṭabřa, ttᵉtten, inna Yasuɛ: “S tidett, Necc ad awem iniɣ, aqa ijjen zzaywem wenni kidi ittᵉtten, ad ayi iɣdar!”   

19 Bdan ttecḍinen, nnan as ijjen awarni wenneɣni: “Ma d necc?”

20 Inna asen: “Aqa-t d ijjen zi tenɛac i issisnen akidi aɣrum di ṭṭebṣi.

21 Aqa Mmis n bnadem ad iraḥ mammec d as tura. Maca uct x weryaz nni zi ɣa ittwaɣdar Mmis n bnadem. Iḥřa as i weryaz nni mři war dd-ixřiq.”

Amensi n Siditneɣ

22 Řami tuɣa ttᵉtten, iksi Yasuɛ aɣrum, ibarek i-t, yarẓa i-t uca iwca asen t, inna: “Ksim, ccem, aqa ta d Arrimet inu.”   

23 Xenni iksi řkas, iqada, ibarek, uca iwca asen t, u marra idsen swin zzayes.

24 Inna asen: “Aqa ina d Idammen inu n Řɛahd n Jdid i ɣa ittwassizřen i waṭṭas n iwdan.   

25 S tidett, Necc ad awem iniɣ, Necc war sesseɣ ɛemmarṣ ɛad zi řɣiǧet n tzayart ař ass i di i tt ɣa sweɣ jdid di Tgeldit n AREBBI.”

26 Awarni řami ɣennjen nitni iẓři n ttesbiḥ, ffɣen ɣar wedrar n Zzitun.

Yasuɛ izwar issiweř x wenkar n Buṭrus

27 Inna asen Yasuɛ: “Aqa marra kenniw ad dayi tenderfem di ǧiřet-a, minzi tura:

‘Aqa ad wteɣ Ameksaw

uca ad ttwazuzzaren iḥuřiyyen.’   

28 Maca awarni řami ttwassnekkareɣ, ad awem izwareɣ ɣar Ljalil.”   

29 Inna as Buṭrus: “Waxxa ad dayek nderfen marra, necc war dayek ttnedrifeɣ ca.”

30 Inna as Yasuɛ: “S tidett, Necc ad ac iniɣ, aqa ass-a di ǧiřet-a, qbeř i ɣa issquqeɛ uyaẓiḍ tnayen n twařawin, ad ayi tenkared třata n twařawin.”   

31 Maca netta tuɣa iqqar s tmijja ijehden ɛad aṭṭas: “Mařa ittxeṣṣa ad mmteɣ akidek, war Cek nekkareɣ, a Sidi inu!” Uca am netta, ammu i nnan uřa d nitni marra.   

Taẓaǧit n Yasuɛ di Xitsimaniy

32 Usin-dd ɣar wemcan umi qqaren ‘Xitsimaniy’. Inna i imeḥḍaren nnes: “Qqimem da, ařami ẓuǧeɣ Necc”   

33 Xenni iksi akides Buṭrus d Yaɛqub d Yuḥanna uca ibda ittnexřaɛ, iggʷed aṭṭas.

34 Inna asen: “Aqa řeɛmar inu icḍen ař řmewt. Qqimem da, teḥḍam!”   

35 Yuyur cwayt ɣar zzat uca iwḍa ɣar temmurt, iẓẓuǧ ḥima, mařa iɛeddeř, ad xas teɛdu tsaɛɛet nni.   

36 Inna: “Baba, Baba inu, kuřci tzemmared xas! Ksi xafi řkas-a, maca war ittiři min xseɣ Necc, maca min texsed Cek.”   

37 Uca idweř-dd, yufa i-ten ṭṭṣen. Inna as i Buṭrus: “A Cimɛun, ma aqa cek tᵉtteṭṭṣed? Ma war tzemmared ad teḥḍid uřa d ict n tsaɛɛet?   

38 Ḥḍam, ẓaǧem, ḥima war tᵉttidfem deg ujarreb. Arruḥ aqa iwjed, maca ddat aqa teḍɛef.”   

39 Uca yuyur ɛawed, iẓẓuǧ, iɛawed i wawařen nni d ijjen.

40 Idweř-dd ɛawed, yusa-dd ɣarsen twařa nneɣni yufa i-ten ṭṭṣen, maɣar tuɣa tiṭṭawin nsen deqřent u nitni war ssinen mammec xas dd ɣa yarren.

41 Uca idweř-dd Netta ɣarsen twařa wiss třata, inna asen: “Ṭṭṣem řexxu, tareyyḥem! Aqa yudes-dd uneggar, tiweḍ-dd tsaɛɛet. Xzarem, Mmis n bnadem ad immewc deg ifassen n imednab.

42 Kkarem, ad nraḥ. Xzarem, aqa da wenni d ayi ɣa isellmen, aqa yudes-dd.”

Aḥebbes n Yasuɛ

43 Am tuɣa ɛad issawař, yusa-dd Yahuda, ijjen zi tenɛac. Tuɣa akides iryazen aṭṭas s řesyuf d iɛumad. Usin-dd nitni zeg imeqqranen n ikehhanen d imseřmaden n idlisen d imɣaren n řgens.   

44 Uca wenni t i ɣa iɣdaren tuɣa ittegg asen ict n řeɛřamet, iqqar: “Wenni i ɣa ssudmeɣ d wenni Netta. Ṭṭfem t uca awyem t-i-dd.”

45 Deɣya yuyur ɣares, inna: “A Amseřmad inu, a Amseřmad inu!”, uca issudem i-t.   

46 Ssarsen xas ifassen uca ṭṭfen t.

47 Ijjen zeg inni din ibedden ijbed ssif nnes, iwta amsexxar n arrays n ikehhanen, iqess as amezzuɣ.

48 Yarra-dd Yasuɛ, inna asen: “Ma axmi x yijj n uqṭaṭɛiy i teffɣem xafi s řesyuf d iɛumad, ḥima ad ayi tᵉṭṭfem?

49 Kuř ass tuɣa ayi akidwem di Zzawect Tameqqrant sseřmadeɣ, war d ayi tᵉṭṭifem. Maca man aya imsar, ḥima ad ttwakemmřent Tira Iqeddsen.”   

50 Xenni jjin t imeḥḍaren nnes uca arewřen.   

51 Iḍfar i-t ijj n uɛezri, tuɣa yarḍ ict n tecḍaḍt n řeqṭen waha x tqeddit nnes, uca ṭṭfen t-i-dd.

52 Maca netta ijja tacḍaḍt uca yarweř zzaysen d aɛaryan.

Yasuɛ zzat i Jmaɛet Tameqqrant n Wudayen

53 Iwyen Yasuɛ ɣar Qayafa, arrays n ikehhanen, uca munen-dd ɣares marra imeqqranen n ikehhanen d imɣaren n řgens d imseřmaden n idlisen.   

54 Tuɣa Cimɛun iḍfar i-t-i-dd zi řaggʷaj, ɣar daxeř n řemraḥ n arrays n ikehhanen, uca tuɣa iqqim jar iɛessasen, ittweqqaḥ ixef nnes ɣar tmessi.

55 Tuɣa imeqqranen n ikehhanen d marra Jmaɛet Tameqqrant arezzun cchadet ḍidd i Yasuɛ ḥima ad t nɣen, maca war tt ufin, □    

56 minzi aṭṭas tuɣa xas cehhden s ẓur, maca cchadat nsen war ttmeřqint.

57 Xenni kkaren ca uca cehden xas s ẓur, nnan:

58 “Neccin nesřa as umi inna: ‘Ad hedmeɣ Zzawect Tameqqrant i ittwaggen s ifassen uca di třata n wussan ad bniɣ icten nneɣnit i war ittwaggen s ifassen.’ ”   

59 Maca uřa ammu war ttmeřqint ca cchadat nsen.

60 Xenni ikkar arrays n ikehhanen di řwesṭ nsen uca isseqsa Yasuɛ, inna as: “Ma war dd-tarrid s ca? Min xak cehhden yina?”   

61 Maca Netta isqar, war dd-yarri s ca. Isseqsa t arrays n ikehhanen ɛawed, inna as: “Ma Cek d Lmasiḥ, Mmis n Lmubarek?”   

62 Inna as Yasuɛ: “Aqa d NECC! U kenniw ad tẓarem Mmis n bnadem ittɣima x ufusi n jjehd, ad dd-yas s iseynuten n ujenna.”   

63 Icarreg arrays n ikehhanen tcamir nnes, inna: “Mayemmi neḥdaj ɛad řechud!

64 Aqa tesřim aceqqef nni! Min dd awem iḍharen?” Uca marra ḥekmen xas belli isdaheǧ řmewt.

65 Ca zzaysen bdan ssusufen xas, ttřeḥḥafen i uɣembub nnes, ccaten t s řpuniyyat, qqaren as: “Nabb!” Uca wtin t iɛessasen x uqabsi nnes.   

Ankar n Buṭrus

66 Řami tuɣa Cimɛun di řemraḥ swadday, tusa-dd din icten zi tiyya n arrays n ikehhanen.   

67 Umi t teẓra ittweqqaḥ, texzar dayes, tenna: “Aqa tuɣa cek ak-d Yasuɛ Nnaṣiri.”

68 Maca netta inkar, inna: “War t ssineɣ, war fhimeɣ min teqqared.” Iffeɣ barra ɣar tesqift n tewwart, uca řexdenni issquqeɛ uyaẓiḍ.

69 Umi t teẓra tayya ijj n umur nneɣni, tebda teqqar i yinni din ibedden: “Aqa wa d ijjen zzaysen!”   

70 Maca netta inkar i umur nneɣni. Cwayt xenni nnan inni tuɣa din ibedden i Buṭrus: “S tidett, cek zzaysen nican, minzi cek ɛawed d Ajalili. Řḥarḍ nnec am wenni nsen.”

71 Ibda ineɛɛeř ixef nnes, ittjjaǧa: “War ssineɣ Bnadem-a mixef tessawařem.”

72 Řexdenni issquqeɛ uyaẓiḍ wiss martayen. Ifekkar Cimɛun deg wawař i inna Yasuɛ: “Qbeř i ɣa issquqeɛ uyaẓiḍ wiss martayen, ad ayi tenkared třata n twařawin.” Xenni ibda ittru aṭṭas.   

□ 

14:55 \bd ’Jmaɛet Tameqqrant - niɣ: ‘Jmaɛet n řḥukkam imeqqranen n Wudayen’.

Yasuɛ zzat i lwali Pilaṭus

15

1 Deɣya ɣar ṣṣbeḥ zic mcawaren imeqqranen n ikehhanen ak-d imɣaren n řgens d imseřmaden n idlisen d marra Jmaɛet Tameqqrant. Nitni carfen Yasuɛ, iwyen t uca sellmen t i Pilaṭus.   

2 Isseqsa i-t Pilaṭus: “Ma Cek d Ajeǧid n Wudayen?” Yarra-dd xas, inna as: “Cek tennid t.”   

3 Tuɣa imeqqranen n ikehhanen ttcetcan zzayes zeg waṭṭas n tmesřayin.

4 Isseqsa t Pilaṭus ɛawed, inna as: “Ma war dd-tᵉttarid s ca? Xzar, aṭṭas n yinni xak ittcetcan!”   

5 War dd-yarri Yasuɛ s walu, ařami itebhet Pilaṭus.   

Yasuɛ d Bar-Abbas

6 Innum iḍeǧeq i ijj n umeḥbus di kuř řɛid, wenni ixsen nitni.   

7 Tuɣa din ijjen umi qqaren Bar-Abbas, ḥebbsen t ak-d imɣewwɣen, inni inɣin ijjen deg uɣewweɣ. □    

8 Isɣuyy řɣaci uca nitni bdan ttᵉttarren zzayes ḥima ad igg am mammec tuɣa innum ittegg i nitni.

9 Yarra-dd Pilaṭus, inna: “Ma texsem ad awem dd-arxuɣ i Ujeǧid n Wudayen?”

10 Minzi tuɣa issen belli imeqqranen n ikehhanen aqa sellmen t zi řeḥsed.

11 Maca imeqqranen n ikehhanen ɛarnen řɣaci, maḥend ad ttaren ad asen dd-iḍřeq i Bar-Abbas.   

12 Pilaṭus inna asen: “Min texsem ad ggeɣ s wenni umi tᵉttřaɣam Ajeǧid n Wudayen?”

13 Sɣuyyen ɛawed: “Ṣellb i-t!”

14 Inna asen Pilaṭus: “Man tuɛeffna i igga?” Xenni arnin di tɣuyyit ɛad ktar: “Ṣellb i-t!”

15 Am tuɣa ixs Pilaṭus ad issarḍa řɣaci, iḍřeq i Bar-Abbas, maca isellem asen Yasuɛ, awarni řami t hettken s urekkuḍ, ḥima ad t ṣellben.   

Iɛeskariyyen sseḥqaran Yasuɛ

16 Gewwden t iɛeskariyyen ɣar daxeř n řemraḥ n Taddart n Ccraɛ, umi qqaren ‘Prituriyum’, uca ssmunen marra řkumpaniyyet n řɛeskar.   

17 Ssyarḍen as ijj n werruḍ d azeggʷaɣ, muden as ijj n ttaj s isennanen uca qqnen as-t,

18 bdan ttseǧamen xas, qqaren as: “Azul xak, a Ajeǧid n Wudayen!”

19 Tuɣa ccaten t ɣar uzeǧif s yijj n weɛmud n uɣanim, ssusufen xas uca uḍaren x ifadden nsen, ɛebden t.

20 Awarni řami t sseḥqaren, kksen as aseřham azeggʷaɣ uca ssyarḍen as arruḍ nnes, xenni ssuffɣen t ḥima ad t ṣellben.

Abrid ɣar ṣṣalib

21 Ḥṣaren ijjen wenni dd-ikkin ssenni am dd-yusa zeg iyyar, Cimɛun zi Qayrawan, babas n Aliksandir d Rufus, ḥima ad as yarbu ṣṣalib. □    

22 Iwyen Yeccu ɣar wemcan umi qqaren ‘Juljuta’, min ixs ad yini ‘Taceqquft’.   

23 Wcin as binu ixeǧḍen s mirru d amarzag, ḥima ad t isuw, maca Netta war ixs ad t isuw.

24 Umi t ṣellben, bḍan arruḍ nnes, ggin xas akeccuḍ x min ɣa iksi kuř ijj zzaysen.   

25 Tuɣa tasaɛɛet d třata, aqa-tt d tesɛa n ṣṣbeḥ, umi t ṣellben.

26 Ssibbet n řmewt nnes aqa-tt di tira-ya sennej nnes: ‘Wa d Ajeǧid n Wudayen’.   

27 Ṣellben akides tnayen n ixewwanen, ijjen x ufusi nnes, wenneɣni x uzeřmaḍ nnes.

28 Ammu i ttwakemmřent Tira Iqeddsen i iqqaren: “Ittwaḥseb ak-d inni war iseggden.”   

29 Inni ssenni dd-ittekken, tuɣa ttceqqafen dayes, tthezzan izeǧifen nsen, nnan: “A Cek wenni i ɣa ihedmen Zzawect Tameqqrant uca ad tt tebnid ɛawed di třata n wussan,   

30 senjem Ixef nnec, hwa-dd zi ṣṣalib!”

31 Ammu i t sseḥqaren ɛawed imeqqranen n ikehhanen ak-d imseřmaden n idlisen, nnan: “Tuɣa issenjem inneɣni, maca war izemmar ad issenjem Ixef nnes.

32 Ejj Lmasiḥ, Ajeǧid n Israil, ad dd-ihwa řexxu zi ṣṣalib, ḥima ad nẓar uca ad dayes namen.” Uřa d yinni ittwaṣellben akides, kkwaren t.

Řmewt n Yasuɛ

33 Umi dd-tiweḍ tsaɛɛet setta, aqa-tt d ḍḍhur, tewḍa-dd taǧest x temmurt marra ař tesɛa, aqa-tt d třata n uɛecci.   

34 Di tsaɛɛet tesɛa isɣuy Yasuɛ s tmijja tejhed, inna: “Il, Il, lmana cabaqtani?”, min ixs ad yini: “A AREBBI inu, a AREBBI inu, mayemmi dayi tsemḥed?” □    

35 Ca zeg inni din ibedden, umi sřin aya, nnan: “Aqa Netta iřaɣa i Iliya!”

36 Yuzzeř-dd ɣares ijjen, issuff ict n spunxa s řxeǧ, igga i-tt x uɣanim, iwca as ḥima ad isuw. Maca nitni nnan: “Raja! Ejj aneɣ ad nẓar ma ad dd-yas Iliya ḥima ad t-i-dd-issehwa.”   

37 Xenni isɣuy Yasuɛ s ict n tmijja tejhed uca isellem arruḥ nnes.

38 Ařeḥḥaf n wadaf ɣar Zzawect Tameqqrant ittwacarreg x tnayen zi sennej ɣar swadday.   

39 Umi iẓra řqebṭan n mya i din ibedden zzates, isɣuyyu ammu s jjehd uca xenni ibedd usuffeɣ n nnefs, inna: “S tidett tuɣa Bnadem-a d Mmis n AREBBI!”   

40 Tuɣa din ɛawed timɣarin xezzarent i-dd zi řaggʷaj, jar asent ɛawed Maryam n Majdala d Maryam, yemmas n Yaɛqub, amaẓuẓ, u n Yusis, d Salumi.   

41 tinni t-i-dd-iḍfaren, sexxarent xas umi t tuɣa di Ljalil. Tuɣa din uřa d aṭṭas n timɣarin nneɣnit tinni tuɣa akides i dd-igeɛɛden ɣar Urcalim.   

Anḍeř n Yasuɛ

42 Řami dd-tiweḍ tmeddit n Usewjed, tameddit nni iǧan qbeř i ssebt,   

43 yusa-dd Yusuf zi Ramta, ijj n umcawar icennɛen n Jmaɛet Tameqqrant, wenni tuɣa ittrajan Tageldit n AREBBI. Uca netta izɛem ad yadef ɣar Pilaṭus maḥend ad as ittar arrimet n Yasuɛ.

44 Itebhet Pilaṭus umi immut ammu deɣya. Iřaɣa-dd i řqebṭan n mya, isseqsa t, ma immut qbeř řweqt.   

45 Umi ifhem man aya zi řqebṭan n mya, iwca arrimet i Yusuf.

46 Isɣa Yusuf řecfen n řeqṭen azdad, iksi t zi ṣṣalib, icfen i-t di řecfen nni, issars i-t deg wenḍeř i xebcen di sseǧaḥ uca isseqnunni ict n teṣḍart x tewwart n wenḍeř.   

47 Tuɣa Maryam n Majdala d Maryam, yemmas n Yusi, ẓrint mani t ssarsen.

□ 

15:7 aɣewweɣ - niɣ ‘řfawḍa’.

□ 

15:21 zeg iyyar - niɣ ‘zi řkampu’.

□ 

15:34 Il, Il, lmana cabaqtani - tuɣa Yasuɛ issawař s yiřes n Třamit am t ssawařen marra Wudayen di Urcalim d temmurt n Ljalil.

Tanukra

16

1 Umi iɛdu ssebt, tesɣa Maryam n Majdala d Maryam, yemmas n Yaɛqub, d Salumi řeɛṭur ḥima ad t dehnent.   

2 Ɣar ṣṣbeḥ zic deg wass amezwar n ssimana iwḍent-i-dd ɣar wenḍeř, ařami dd-tenqar tfuct.

3 Nnant jar asent: “Wi d aneɣ i ɣa isseqnunnyen taṣḍart nni iǧan x wadaf n wenḍeř?”

4 Řami xzarent, ẓrint aqa taṣḍart tᵉttwasseqnunni zeg wenḍeř, waxxa tuɣa temɣar aṭṭas.

5 Řami udfent ɣar yifři n wenḍeř, ẓrint ijj n ubřiɣ iqqim ɣar uɣezdis afusi, yarḍ arruḍ d acemřař, uca nitenti nnxeřɛent.   

6 Maca netta inna asent: “War ttnexřiɛent ca! Kennint tarezzunt x Yasuɛ Nnaṣiri wenni ittwaṣellben. Aqa Netta ikkar, war da iǧi, xzarent, aqa amcan mani t ssarsen.   

7 Maca ruḥent, inint i imeḥḍaren nnes uřa i Buṭrus, aqa ad awem izwar ɣar Ljalil. Dinni ad t tẓarem am mammec tuɣa i d awem inna.”   

8 Ffɣent deɣya uca arewřent zeg wenḍeř, minzi tqebs i-tent tarjijit d ddehcan, uca war t nnint i ḥed, minzi tuɣa ggʷedent.   

Aḍḥar n Yasuɛ awarni i tnukra nnes

9 Ɣar ṣṣbeḥ zic deg wass amezwar n ssimana ikkar-dd uca iḍhar-dd d amezwaru i Maryam n Majdala, tenni zi tuɣa issuffeɣ sebɛa n ccwaṭen.   

10 Tanita truḥ uca txebbar aya i yinni tuɣa akides iǧan, inni tuɣa iceḍnen u ttrun.

11 Řami ina sřin belli Netta aqa iddar uca iban asent, war zzaysent uminen.   

12 Awarni aya iban-dd s yijj n waddud nneɣni i tnayen zzaysen, umi tuɣa gguren nitni ɣar ijj n dcar.   

13 Uřa d ina ruḥen ɛawed uca xebbaren inneɣni, maca war uminen uřa d ina.

14 Ɣar uneggar iban-dd i ḥiṭac ařami tuɣa qqimen ɣar ṭṭabřa uca iɛayar i-ten zi ssibbet n tikkest n l’iman nsen u zi ssibbet n řeqsaḥet n wuřawen nsen, minzi war uminen zeg inni t iẓrin awarni řami dd-ittwassnekkar Netta.

Řumur ameqqran i ubarreḥ n Řexbar Aṣebḥan

15 Inna asen: “Ruḥem ɣar ddunect marra, barrḥem s Řexbar Aṣebḥan di marra min dd-ittwaxeřqen.   

16 Wenni yuminen u ittwasseɣḍeṣ, aqa iddar, maca wenni war yuminen, aqa ittwaḥaseb.   

17 Tina d řeɛřamat i ɣa iḍfaren inni yuminen: aqa nitni ad ssuffɣen ccwaṭen s Yisem inu, ad ssiwřen s iřsawen n jdid,   

18 ad ksin ifiɣran s ifassen nsen u mařa swin min ineqqen, war ten iḍḍarri ca man aya, uca ad ssarsen ifassen nsen x imehřac, ad ggenfan.”   

Tameksit n Yasuɛ ɣar ujenna

19 Awarni řami kidsen issiweř, immeksi Siditneɣ Yasuɛ ɣar ujenna uca issɣim Ixef nnes x ufusi n AREBBI.   

20 Maca nitni ffɣen uca barrḥen di kuř amcan, u Siditneɣ tuɣa iɛawen i-ten uca issars řxeṭ nnes x wawařen nsen s řeɛřamat i yeggin. Amin.

Aneggar n L’Injil Iqeddsen am mammec t ibarreḥ Markus.   

Luka

Tamezwarut

1

1 Umi aṭṭas idsen tuɣa nwan ad arin imezruyen x tmesřayin i zi nettwasseqneɛ

2 - am mammec tent i d aneɣ xebbaren nitni, inni iẓrin Awař zeg umezwaru u tuɣa aten d imsexxaren nnes -

3 iban ayi-dd uřa i necc, minzi ḍfareɣ marra timesřayin mliḥ zeg umezwaru, ḥima ad ac dd-ariɣ kuřci s usettef, a Tiyufilis iɛizzen,

4 ḥima ad tessned mliḥ tidett n wawařen nni zi tᵉttwassřemded.

Zakariyya d Iliṣabit

5 Tuɣa din deg wussan n Hirudus, ajeǧid n Yahudiyya, ijj n ukehhan, qqaren as Zakariyya. Netta zi terbiɛt n ikehhanen n taddart n Abiya uca tamɣart nnes tuɣa-tt zi tarrawt n Harun, qqaren as Iliṣabit.   

6 Tuɣa s tnayen idsen d imseggaden ɣar AREBBI, ḍfaren marra tiweṣṣa u uyuren di řatarat n tsegda n SIDI břa řɛib.

7 War tuɣi ɣarsen bu uḥenjir minzi Iliṣabit tuɣa war dd-tᵉttiruw ca u tuɣa s tnayen idsen mɣaren deg wussan.

8 Aqa imsar, řami tuɣa Zakariyya ittegg řxedmet n ukehhan qibač i AREBBI x nnubet n terbiɛt nnes n ikehhanen,   

9 aqa yusa-dd dayes ukeccuḍ ɛlaḥsab lqaɛida n tukehhant, ḥima ad iqeddem tawhibt n řebxur, uca yudef netta ɣar Zzawect Tameqqrant n SIDI.   

10 Tuɣa qaɛ abarru n řgens ittẓaǧa barra di tsaɛɛet n tewhibt n řebxur.

11 Řexdenni iḍḥar as-dd lmalak n SIDI i Zakariyya nni tuɣa ibedden x ufusi n uɛalṭar n řebxur.

12 Umi t iẓra Zakariyya, innexřeɛ uca iggʷed.

13 Inna as lmalak: “War tteggʷed ca, a Zakariyya, minzi tᵉttwaqbeř tẓaǧit nnec. Aqa Iliṣabit, tameṭṭut nnec, ad ac dd-taruw aḥenjir, ad t tsemmid Yuḥanna.   

14 Ad tfarḥed u ad tesřiwřewed uca aṭṭas n iwdan ad farḥen i wexřaq nnes,   

15 minzi ad yiři d ameqqran ɣar SIDI, war isess binu uřa d ccrab. Ad ittwaccur s Arruḥ Iqeddsen deg uɛeddis n yemmas,   

16 uca ad dd-yarr aṭṭas n iḥenjiren n Israil ɣar SIDI, AREBBI nsen.   

17 Netta ad yuyur zzates s arruḥ d jjehd n unabi Iliya, ḥima ad dd-yarr uřawen n ibabaten ɣar tarrawt nsen u inni war yuminen ɣar tussna n Umsegged, ḥima ad issewjed ijj n řgens ikmeř i SIDI.”   

18 Yarra-dd Zakariyya x lmalak: “Mammec i ɣa ggeɣ ad fehmeɣ aya, minzi necc d awessar uřa d tamɣart inu temɣar aṭṭas!”   

19 Yarra-dd lmalak, inna as: “Necc d Jibril, wenni ibedden zzat i AREBBI, ttwassekkeɣ-dd ḥima ad kik ssiwřeɣ, ad cek xebbareɣ řexbar-a wanita aṣebḥan.

20 Zi řexxu ad tegnud u war tzemmared ad tessiwřed ař ass min di i ɣa imsar uya, minzi war tumined ca s wawařen inu nni i ɣa ittwakemmřen di řweqt nsen.”

21 Tuɣa řgens di barra ittraja Zakariyya uca iwdan ttbehten umi iɛeṭṭař daxeř di Zzawect Tameqqrant.

22 Umi dd-iffeɣ Zakariyya, tuɣa war izemmar ad kisen issiweř. Xenni fehmen belli iban as-dd ca n řewḥiy di Zzawect Tameqqrant. Tuɣa ittceyyar asen, maca iqqim ignu.

23 Umi kemmřen wussan n řxedmet n tukehhant nnes, iɛqeb-dd ɣar taddart nnes.

24 Awarni ussan nni teksi tamɣart nnes Iliṣabit s ddeyset. Teffar ixef nnes xemsa n iyuren, uca tebda teqqar:

25 “Ammu i zzayi igga SIDI deg wussan nni umi ɣari dd-ixzar, ḥima ad xafi ikkes aseḥqar n iwdan.”   

Aḍhar n lmalak i Maryam

26 Deg uyur wiss setta issekk-dd AREBBI lmalak Jibril ɣar ict n tendint di Ljalil, qqaren as Nnaṣira,

27 ɣar ict n teɛzarect d tanexḍabt ɣar weryaz zi taddart n ujeǧid Dawud, qqaren as Yusuf. Tuɣa isem n teɛzarect nni Maryam.   

28 Yudef-dd ɣares lmalak, inna as: “Sřam xam, a tamimunt! Siditneɣ akidem! Cem aqa tᵉttwabarked jar temɣarin!”

29 Umi t teẓra, tennexřeɛ zeg wawař nnes uca txarreṣ min ixs ad yini sřam-a.

30 Inna as lmalak: “War tteggʷed ca, a Maryam, minzi tufid arḍa ɣar AREBBI.

31 Ad teksid ddeyset uca ad tarwed Aḥenjir, ad t tsemmid ‘Yeccu’.   

32 Wanita ad yiři d ameqqran, ad xas ttřaɣan Mmis n Umɛuǧi x kuřci, u ad as iwc SIDI AREBBI řɛarc n jeddis Dawud.   

33 Netta ad iḥkem x taddart n Yaɛqub i řebda, war ittiři uneggar i Tgeldit nnes.”   

34 Tenna Maryam i lmalak: “Mammec i ɣa yiři uya am war mřiceɣ ca ak-d weryaz?”

35 Yarra-dd lmalak, inna as: “Arruḥ Iqeddsen ad dd-yas uca jjehd n Umɛuǧi x kuřci ad xam yarsa. S uyenni ad yiři wenni i dd ɣa ixeřqen zzayem d amqeddas u ad t semman Mmis n AREBBI.

36 Xzar, Iliṣabit, řaǧ nnem, nettat ɛawed aqa-tt s ddeyset di tewsar nnes. Aqa d ayur wiss setta i nettat umi qqaren ‘war tᵉttiruw!’

37 Minzi war din min yewɛaren i AREBBI.”   

38 Tenna Maryam: “Xzar, necc d tayya n SIDI, ad ayi imsar ɛlaḥsab awař nnec.” Xas uca yuyur xas lmalak.

Maryam truḥ ad tarzef Iliṣabit

39 Deg wussan nni tekkar Maryam, truḥ deɣya ɣar idurar, ɣar ict n tendint n Yahudiyya.

40 Tudef ɣar taddart n Zakariyya, tseǧem x Iliṣabit.

41 Umi tesřa Iliṣabit i sřam n Maryam, imsar aqa inhezz useymi deg uɛeddis nnes, uca tedweř Iliṣabit teccur s Arruḥ Iqeddsen.

42 Nettat tesɣuy s jjehd, tenna i Maryam: “Cem aqa tᵉttwabarked jar temɣarin, tᵉttwabarek řɣiǧet n uɛeddis nnem!

43 Zi manis ɣari aya, ḥima ad ɣari dd-tas yemmas n Sidi inu?

44 Maɣar řami dd-tiweḍ tmijja n sřam nnem ɣar umezzuɣ inu, inhezz useymi deg uɛeddis inu s řefraḥet tameqqrant.

45 Sseɛd n tenni yumnen aqa ad ittwakemmeř min d as ittwanna zi SIDI.”   

46 Tenna Maryam:

“Řeɛmar inu issemɣara di SIDI,

47 ifarḥ buḥbeř inu s AREBBI,

wenni d ayi itticen Tudart,

48 s minzi ixzar

ɣar umeddur awaḍeɛ n tayya nnes.

Xzar, zi řexxu marra arrawen

ad ayi semman ‘D tamimunt!’

49 Minzi wenni d Amzemmar igga dayi

timesřayin mɣarent,

aqa Isem nnes iqeddes.

50 Arreḥmet nnes x tarwa d jjiřat,

x yinni t ittweqqaren.   

51 S uɣiř nnes aqa yiwi-dd řeɣřeb.

Ifartek inni iɛeffaren

deg ixarriṣen n wuřawen nsen.   

52 Inni ɣar teǧa ṣṣulṭa iɣḍeř i-ten

zi řekrasi nsen,

imwaḍɛen issgeɛɛed i-ten.   

53 Issjiwen s řxar inni iǧuẓen,

isqad aytbab n wagřa s ifassen xwan.   

54 Amsexxar nnes Israil, iɛawen i-t,

aqa iɛqeř x arreḥmet nnes,   

55 am mammec issiweř ak-d řejdud nneɣ,

ak-d Ibrahim d zzariɛet nnes,

i řebda.”   

56 Tekka Maryam ɛřaḥař třata n iyuren ɣar Iliṣabit, xenni teɛqeb ɣar taddart nnes.

Axřaq n Yuḥanna Amseɣḍaṣ

57 Řami dd-tiweḍ řweqt n Iliṣabit, ḥima ad dd-taruw, tejj-dd aḥenjir.

58 Sřin jjiran d řaǧ nnes belli AREBBI isscen as arreḥmet nnes aṭṭas, farḥen nitni akides.   

59 Deg wass wiss tmenya usin-dd, ḥima ad xetnen i uḥenjir uca semman t s yisem n babas Zakariyya.   

60 Maca tᵉṭṭef yemmas deg wawař, tenna: “Lla. war ittwasemma ammu, maca ad ittwasemma Yuḥanna.”   

61 Nnan as: “War iǧi ḥed zi řaǧ nnem ttřaɣan as-dd s yisem-a.”

62 Xenni ciyyaren ɣar babas, mammec ixs ad t isemma.

63 Ittar tařwiḥt uca yura xas, inna: “Isem nnes Yuḥanna.” Uca tbehten iwdan marra.

64 Řexdenni yarzem aqemmum nnes uca ittwaḍřeq yiřes nnes uca issiweř ɛawed, ibarek AREBBI.

65 Tehwa-dd tiggʷudi x marra jjiran nsen, ssiwřen aṭṭas x marra man aya di kuř idurar n Yahudiyya.

66 Marra inni isřin i man aya, xemmřen t deg wuřawen nsen, nnan: “Aqa min ɣa yiři uḥenjir-a?” Tuɣa afus n SIDI akides.

67 Ittwaccur Babas Zakariyya s Arruḥ Iqeddsen, inebba, inna:

68 “Ad ittwabarek SIDI, AREBBI n Israil,

minzi ifekkar di řgens nnes

uca yiwi asen-dd asenjem.

69 Issgeɛɛed aneɣ-dd ijj n yicc n usenjem

di taddart n Dawud, amsexxar nnes,   

70 - am mammec tuɣa d aneɣ inna

s uqemmum n inabiyyen iqeddsen nnes,

inni din tuɣa zeg wecḥař uya -   

71 ḥima ad aneɣ ifekk zi řɛedyan nneɣ,

zeg ifassen n yinni i d aneɣ icarrhen.

72 Netta igga arreḥmet nnes i řejdud nneɣ,

aqa iɛqeř x řɛuhud nnes iqeddsen,

73 x tajaǧit tenni ijjuǧ i Ibrahim, jedditneɣ,

ḥima ad d aneɣ iwc,   

74 maḥend ad nettwafekk

zeg ifassen n řɛedyan nneɣ,

ad as nsexxar břa tiggʷudi,   

75 s tqeddast d tsegda,

marra ussan n tudart nneɣ.   

76 I cek, a aḥenjir, ad ac ttřaɣan

anabi n Umɛuǧi x kuřci,

minzi ad traḥed zzat i uɣembub n SIDI,

ḥima ad tesswejded abrid nnes,   

77 ḥima ad iwc i řgens nnes tussna n Tudart,

i iǧan s weɣfar n ddnub nsen,   

78 s řaǧaɣ n arreḥmet n AREBBI nneɣ,

i zi xaneɣ i ɣa iḥinn řefjar zi řuɛřa,

79 ḥima ad issirɣ tfawt i yinni iqqimen

di taǧest d tiři n řmewt,

ḥima ad igewwed iḍaren nneɣ

deg webrid n řehna.”   

80 Am iggam uḥenjir, yarenni dayes Arruḥ u tuɣa-t di řexřa ař ass i di dd-iḍhar i Israil.   

Axřaq n Yasuɛ

2

1 Deg wussan nni iffeɣ-dd ijj n řumur zi qayṣar Uɣustus ḥima ad ttwazemmemen marra imezdaɣ n řeḥkamet nnes.   

2 Azemmem-a tuɣa-t d amezwaru umi tuɣa Qiriniyus iḥekkem di Suriya.

3 Kuř ijjen iřuḥ ɣar tendint nnes, ḥima ad ittwazemmem dinni.

4 Igeɛɛed ɛawed Yusuf zi Nnaṣira, ict n tendint di Ljalil, ɣar Yahudiyya, ɣar tendint n Dawud tenni umi qqaren Bayt-Laḥm umi t tuɣa zi taddart u zi jjiř n Dawud,   

5 ak-d Maryam, tanexḍabt nnes, tenni tuɣa s ddeyset, ḥima ad ittwazemmem dinni.

6 Uca imsar, ařami ten tuɣa dinni, qefřen wussan nnes ḥima ad taru.

7 Turuw-dd Mmis amenzu, tessenneḍ i-t di teḥřucin uca tessars i-t di řkuri, minzi war ɣarsen bu wemcan mani zemmaren ad qqimen.   

Imeksawen deg iyyaren n Bayt-Laḥm

8 Di jjwayeh nni tuɣa din ca n imeksawen, ḥeṭṭan tiḥimriwin nsen di ǧiřet.

9 U xzar, lmalak n AREBBI ibedd-dd ɣarsen uca aɛuǧi n SIDI issarɣ xasen, inneḍ asen, uca třeḥḥef asen ict n tiggʷudi temɣar.

10 Inna asen lmalak nni: “War tteggʷedem ca, ad awem barrḥeɣ řexbar aṣebḥan, ad tiři řefraḥet temɣar i ddunect marra.

11 Aqa ittwaxřeq awem-dd ass-a Umsenjem, SIDI, Lmasiḥ, di tendint n Dawud.

12 D wa d awem i ɣa yiřin d řeɛřamet: Ad tafem Aseymi ittwanneḍ di teḥřucin, immars di řkuri.”

13 Řexdenni iban-dd ak-d lmalak ijj n řɣaci ameqqran n řɛeskarat n ujenna ttṣebbaḥen AREBBI, qqaren:   

14 “Aɛuǧi i AREBBI di řuɛřa,

řehna x temmurt,

u asitem d aṣebḥan i yewdan.”   

15 Umi xasen uyurent lmalakat ɣar ujenna, ssiwřen imeksawen ak-d wayawya, nnan: “Ejj aneɣ ad nraḥ ɣar Bayt-Laḥm, ḥima ad nẓar min imsaren min xef d aneɣ issargeb SIDI.”

16 Usin-dd s tazřa, ufin Maryam d Yusuf d Useymi immars di řmedwed.

17 Umi t ẓrin, ɛawden awař i d asen ittwannan x Uḥenjir.

18 Marra inni isřin, tbehten s min d asen nnan imeksawen.

19 Maca Maryam tuɣa txemmeř marra awařen-a, tᵉttxarraṣ daysen deg wuř nnes.

20 Xenni ɛeqben-dd imeksawen, ttṣebbaḥen u ssemɣaran di AREBBI x marra min sřin d marra min ẓrin, nican am mammec d asen tuɣa ittwanna.

Axtan n Yasuɛ

21 Umi kemmřen tmenya n wussan, ḥima ad ittwaxten Useymi, semman t ‘Yeccu’, am mammec tuɣa t isemma lmalak qbeř i ɣa ittwaksi deg uɛeddis.   

22 Umi kemmřen wussan n usizdeg nsen ɛlaḥsab Ccariɛa n Musa, iwyen t ɣar Urcalim, ḥima ad t qeddmen zzat i SIDI   

23 - am mammec tura di Ccariɛa n SIDI: ‘Aqa kuř mmis amenzu i dd-ittwaxeřqen zeg uɛeddis n yemmas ad ittwasemma d amqeddas i SIDI!’ -   

24 u ḥima ad ḥḍaren taɣarṣt am mammec tᵉttwanna di Ccariɛa n SIDI: tnayen n idbiren niɣ tyuya n iwarruḍen n idbiren.   

Řefraḥet n Cimɛun d Ḥanna

25 Tuɣa di Urcalim ijj n weryaz qqaren as Cimɛun. Tuɣa aryaz-a nican d amsegged, ittraja afewwej n Israil uca tuɣa Arruḥ Iqeddsen xas.

26 Tuɣa Arruḥ Iqeddsen iweḥḥa as-dd aqa war ittmetti ca qbeř i ɣa iẓar Lmasiḥ n SIDI.

27 Yusa-dd ɣar Zzawect Tameqqrant am t iɛarren Arruḥ Iqeddsen, umi dd-udfen lwalidin s Uḥenjir Yasuɛ, ḥima ad as ggen ɛlaḥsab lqaɛida n Ccariɛa.

28 Iksi t deg iɣaǧen nnes uca ibarek AREBBI, inna:

29 “A Sidi inu, ejj amsexxar nnec

ad iraḥ di řehna řexxu,

ɛlaḥsab awař nnec,   

30 minzi tiṭṭawin inu ẓrint arreḥmet nnec,   

31 i tesswejded zzat i wudem n marra řegnus:   

32 Tafawt i ɣa tᵉttwasargeb i řegnus

d uɛuǧi i řgens nnec Israil!”   

33 Itebhet Yusuf d yemmas s min xas ittwannan.

34 Xenni ibark i-ten Cimɛun, inna i Maryam yemmas:

“Aqa Wa immars i uweṭṭu d tnukra

n waṭṭas di Israil

u i řeɛřamet i ɣa ittwaɛekksen.   

35 Ad icuq ssif di řeɛmar nnem,

ḥima ad dd-ttwasseḍharen ixarriṣen

zeg waṭṭas n wuřawen.”

36 Ict n tnabit, qqaren as Ḥanna, yeǧis n Fanwil, zi teqbič n Acir, tuɣa-tt uřa d nettat tewsar aṭṭas. Teddar ak-d weryaz nnes sebɛa n iseggʷusa zeg wami tt tuɣa ɛad d taɛzarect.

37 Tuɣa-tt d tajjač i yijj n řmijař n arebɛa u-tmanyin n iseggʷusa, war tᵉttbeɛɛid ca x Zzawect Tameqqrant. Tuɣa tɛebbed AREBBI s uẓummi d tẓaǧit ǧiřet d wass.   

38 Ɣar tsaɛɛet nni tbedd nettat ɛawed, tᵉttṣebbaḥ i SIDI, tessawař xas ak-d marra inni ittrajan asenjem n Urcalim. □  

39 Umi kemmřen nitni kuřci ɛlaḥsab Ccariɛa n SIDI, ɛeqben ɣar tendint nsen Nnaṣira di Ljalil.

40 Tuɣa Aḥenjir iggam, yarenni dayes Arruḥ, idweř iccur s tiɣit, u arḍa n AREBBI aqa-t xas.   

Yasuɛ di Zzawect Tameqqrant řami igga tenɛac n isseggʷusa

41 Tuɣa řaǧ nnes ttraḥen kuř aseggʷas ɣar Urcalim di Řɛid n Tɣarṣt n Useɛdu.   

42 Umi ɣares yiweḍ tenɛac n iseggʷusa, geɛɛden ɣar Řɛid am mammec nnumen nitni.

43 Awarni řami ɛdun wussan n Řɛid, ɛeqben-dd, maca Aḥenjir, Yasuɛ, iqqim awarni asen di Urcalim, umi Yusuf d yemmas war argiben ca x man aya.

44 Ittɣiř asen aqa-t jar imsebriden. Awarni řami uyuren ict n ticři n wass, arezzun xas jar řaǧ nsen d yinni ten issnen.

45 Umi war t ufin, ɛeqben ɣar Urcalim, arezzun xas.

46 Awarni třata n wussan ufin t di Zzawect Tameqqrant, tuɣa iqqim di řwesṭ n imesɣaren n Ccariɛa, ittesřa ɣarsen, ittseqsa ten.

47 Marra inni d as isřin tbehten di řefhamet d wawař i dd-ittarra.   

48 Řami t ẓrin, tbehten. Tenna as yemmas: “A Mmi, mayemmi d aneɣ teggid ammu? Aqa, babac d necc nedɛeq s tarezzut xak.”

49 Inna asen: “Mayemmi xafi tarzum? Ma war targibem ca belli ittxeṣṣa ayi ad iřiɣ di Taddart n Baba?”

50 Maca war fhimen awař i d asen inna.   

51 Uca ihwa-dd akidsen ɣar Nnaṣira, tuɣa ittegg asen array. Maca yemmas txemmeř marra awařen-a deg wuř nnes.

52 Uca tuɣa Yasuɛ yarenni di tiddi nnes d tiɣit nnes u di arḍa ɣar AREBBI d yewdan.   

□ 

2:38 asenjem - niɣ ‘asellak’.

Yuḥanna Amseɣḍaṣ

3

1 Deg useggʷas wiss xemmesṭac zi řeḥkamet n qayṣar Tibaryus, řami tuɣa Punṭiyus Pilaṭus d řḥakem x Yahudiyya, u Hirudus d řḥakem x Ljalil, ijj n arbeɛ n temmurt, u Filippus, umas, d řḥakem x Ituriya d jjihet n Traxunitis, ijj n arbeɛ nneɣni n temmurt, u Lisanyus d řḥakem x jjihet n Abilini, tenni ɛawed d ijj n arbeɛ nneɣni n temmurt,   

Taṣiřet n jjadira n Hirudus (Mt. 22:16)

2 umi tuɣa Ḥannan d Qayafa d arruyas n ikehhanen, aqa yusa-dd wawař n AREBBI x Yuḥanna, mmis n Zakariyya, di řexřa.   

3 Yiweḍ-dd ɣar marra jjwayeh i d as dd-innḍen i L’Urdun, ittbarreḥ s useɣḍeṣ n ttubet i weɣfar n ddnub,   

4 am mammec tura deg wedlis n wawařen n unabi Icaɛya i innan:

“Tmijja n wenni isɣuyyun di řexřa:

Swejdem abrid n SIDI,

seggmem amesraq i AREBBI nneɣ di řewḍa.   

5 Marra tiddaɣin ad ttwaccurent,

marra idurar d tewririn

ad dd-ttwassehwan,

ddmani ad ttwaseggment,

u imucan iwɛaren ad dewřen d řewḍa.

6 Kuř ddat s idammen d weysum

ad tẓar Tudart n AREBBI.”   

7 Tuɣa iqqar i řɣaci i dd-itteffɣen ḥima ad ttwassɣeḍṣen: “A tarwa n iřefsawen, wi d awem imřen maḥend ad tarzum ad tarewřem zeg weɣḍab i dd ɣa yasen?   

8 S uya ggem řɣiǧet i ɣa iřiqqen i ttubet. War ttbeddam ad tinim deg ixef nwem: ‘Aqa ɣarneɣ Ibrahim d jedditneɣ!’, minzi Necc ad awem iniɣ, belli AREBBI izemmar ad issnekkar zeg iẓra-ya tarwa i Ibrahim.   

9 Xzar, aqa tᵉttwassars tcaqurt ɣar iẓewran n tcejjura. S uya kuř tacejjart i war itticen řɣiǧet tecna ad tᵉttwaqess uca ad tewḍa di tmessi.” □    

10 Isseqsa t řɣaci, inna: “Min ɣa negg?”   

11 Yarra-dd, inna asen: “Ejj wenni ɣar iǧa tyuya n tcamirat, ad iwc i wenni war ɣar iǧi ca, u ejj wenni ɣar iǧa macca, ad igg amenni.”   

12 Usin-dd ɛawed ayt n ḍḍariba, ḥima ad ttwassɣeḍṣen, nnan as: “A Amseɣɣar, min ɣa negg?”

13 Inna asen: “War ttᵉṭṭfem ḍḍariba ktar zi min d awem weṣṣan maḥend ad tt tᵉṭṭfem.”

14 Sseqsan t ɛawed iɛeskariyyen, nnan as: “Min ɣa negg neccin?” Inna asen: “War tteggem řɣar uřa deg ijj, war deǧmem ḥed, qennɛem s řmunet nwem.”

15 Am ibda řgens ad ittceř x Yuḥanna, u xarrṣen deg wuřawen nsen ma Yuḥanna netta d Lmasiḥ,

16 xenni iṭṭef Yuḥanna deg wawař, inna asen: “Necc sseɣḍaṣeɣ kenniw deg waman, maca awarni ayi ad dd-yas wi ijehden xafi, wenni umi necc war sdihiǧeɣ uřa ad as fesyeɣ ifiřan n sandaliyat nnes. Aqa Netta ad kenniw isseɣḍeṣ di Arruḥ Iqeddsen u di tmessi.   

17 Netta ɣares tazzart deg ufus nnes uca ad issizdeg andrar nnes. Ad issmun irden ɣar řmarsi nnes, maca icarfa ad ten issecmeḍ s tmessi war ixsin ɛemmarṣ.”   

18 S tmesřayin nneɣni ɛad aṭṭas tuɣa isseřmad iwdan uca ittbarreḥ s Řexbar Aṣebḥan i řgens.

19 Maca umi iɛayar Yuḥanna Hirudus, řḥakem x ijj n arbeɛ n temmurt, zi ssibbet n Hirudiyya tamɣart n Filippus umas, u zi ssibbet n marra tuɛeffna i igga,   

20 aqa yarni Hirudus ɛawed di man aya marra, řami tuɣa iḥebbes Yuḥanna Amseɣḍaṣ.

Aseɣḍeṣ n Yasuɛ s ufus n Yuḥanna Amseɣḍaṣ

21 Awarni řami isseɣḍeṣ Yuḥanna marra řgens, isseɣḍeṣ ɛawed Yasuɛ, uca am tuɣa Wanita ittẓaǧa, innurzem ujenna,   

22 uca ihwa-dd xas Arruḥ Iqeddsen s ṣṣifet n ddat n tedbirt. Uca ict n tmijja zeg ujenna tuɣa teqqar: “Cek d Mmi iɛizzen, dayek ufiɣ arḍa inu.”   

Taṣiřet n Yasuɛ Lmasiḥ

23 Tuɣa Yasuɛ ɣares ɛřaḥař třatin n iseggʷusa u ittɣiř asen aqa Netta d mmis n Yusuf, mmis n Hayli,   

24 mmis n Mattat, mmis n Lawi, mmis n Malki, mmis n Yanna, mmis n Yusuf,

25 mmis n Mattata, mmis n Ɛamus, mmis n Naḥum, mmis n Ḥasli, mmis n Najjay,

26 mmis n Maɛat, mmis n Mattat, mmis n Cimɛi, mmis n Yusuf, mmis n Yahuda,

27 mmis n Yuḥanna, mmis n Risa, mmis n Zarubbabil, mmis n Caɛaltiyil, mmis n Niri,

28 mmis n Malki, mmis n Addi, mmis n Quṣam, mmis n Almudam, mmis n Ɛir,

29 mmis n Yusi, mmis n Aliɛazar, mmis n Yuram, mmis n Matita, mmis n Lawi,

30 mmis n Cimɛun, mmis n Yahuda, mmis n Yusuf, mmis n Yunam, mmis n Alyaqim,

31 mmis n Maliya, mmis n Miynan, mmis n Mattata, mmis n Natan, mmis n Dawud,

32 mmis n Yassa, mmis n Ɛubid, mmis n Buɛaz, mmis n Salmun, mmis n Naḥcun,

33 mmis n Ɛamminadab, mmis n Aram, mmis n Ḥaṣrun, mmis n Fariṣ, mmis n Yahuda,

34 mmis n Yaɛqub, mmis n Isḥaq, mmis n Ibrahim, mmis n Taraḥ, mmis n Naḥur,   

35 mmis n Saruj, mmis n Raɛuw, mmis n Falaj, mmis n Ɛabir, mmis n Calaḥ,

36 mmis n Qinan, mmis n Arfakcad, mmis n Cam, mmis n Nuḥ, mmis n Lamak,

37 mmis n Matucalaḥ, mmis n Ḥanux, mmis n Yarad, mmis n Mahalal-Il, mmis n Qinan,

38 mmis n Anuc, mmis n Cit, mmis n Adam, mmis n AREBBI.   

□ 

3:9 tacejjart - niɣ ‘addag’ (‘iddagen’).

Ajarreb n Yasuɛ di řexřa

4

1 Yasuɛ iɛqeb-dd zi L’Urdun am tuɣa iccur s Arruḥ Iqeddsen uca Arruḥ indeh i-t ɣar řexřa,   

2 ḥima ad ittwajarreb zeg ibřis arebɛin n wussan. War icci walu deg wussan nni uca awarni řami ɛdun wussan nni, iṭṭef i-t řaẓ ɣar uneggar.   

3 Inna as ibřis: “Mařa Cek d mmis n AREBBI, ini i weẓru-ya ad idweř d aɣrum.”

4 Yarra-dd xas Yasuɛ, inna: “Aqa tura: ‘Bnadem war iddar s weɣrum waha, maca s kuř awař n AREBBI.’ ”   

5 Xenni issgeɛɛed i-t cciṭan ɣar ijj n wedrar yuɛřan, isscen as marra tigeldiwin n ddunect deg ijjen wermac.

6 Inna as ibřis: “Ad ac wceɣ ṣṣulṭa-ya marra d uɛuǧi nnes, minzi i necc umi temmewc u tticeɣ tt i umi xseɣ.

7 Mařa tɛebded ayi, ad ɣarek yiři marra aya.”

8 Yarra-dd xas Yasuɛ, inna as: “Aqa tura: ‘SIDI, AREBBI nnec, umi ɣa tsejded u i Netta weḥḥdes umi ɣa tsexxared.’ ”   

9 Yiwyi t ɣar Urcalim uca issbedd i-t ɣar ṭṭarf n tzeqqa n Zzawect Tameqqrant, inna as: “Mařa Cek d Mmis n AREBBI, nḍar Ixef nnec ssa ɣar wadday,

10 minzi tura: ‘Ad yumur lmalakat nnes xak maḥend ad Cek ḥḍant,

11 aqa x ifassen nsent ad Cek ksint, ḥima aḍar nnec war ineggeḥ ca aẓru.’ ”   

12 Yarra-dd xas Yasuɛ inna as: “Aqa ittwanna: ‘War ttjarrab SIDI, AREBBI nnec.’ ”   

13 Umi ikemmeř ibřis marra ajarreb nnes, yuyur xas ca n řweqt.

Anabi war iǧi d ameqbuř di tendint nnes

14 Iɛqeb-dd Yasuɛ s jjehd n Arruḥ ɣar Ljalil, uca iffeɣ řexbar xas di marra jjwayeh i d asen dd-innḍen.   

15 Tuɣa isseřmad di temzidawin nsen, ssɛuǧan t iwdan marra.

16 Yusa-dd ɣar Nnaṣira mani tuɣa ittwarebba, uca yudef ɣar temzida n Wudayen deg wass n ssebt ɛlaḥsab tanamit nnes, uca ikkar, ḥima ad issɣar.   

17 Immewc as adlis ittwannḍen n unabi Icaɛya, uca yarzem Yasuɛ adlis ittwanḍen, yufa amcan mani tura:

18 “Arruḥ n SIDI xafi,

minzi Netta idhen ayi

ḥima ad barrḥeɣ

s Řexbar Aṣebḥan i imezřaḍ,

issekk ayi-dd ḥima ad ssgenfiɣ

inni umi yarẓ wuř,

ḥima ad barrḥeɣ i imeḥbas s usarreḥ,

i idarɣařen s řxeẓrat,

u ḥima ad ssfewwjeɣ inni ittwarẓen

s weɣfar n ddnub nsen,

19 ḥima ad barrḥeɣ s useggʷas n arḍa n SIDI.”   

20 Xenni yenneḍ adlis, iwca i-t i umsexxar, iqqim, am dayes nḍaren tiṭṭawin nsen marra inni tuɣa di temzida.

21 Xenni ibda iqqar asen: “Aqa ass-a ttwakemmřent Tira-ya Iqeddsen deg imezzuɣen nwem.”

22 Tuɣa marra cehhden xas, tbehten s wawařen n arḍa i dd-iffɣen zeg uqemmum nnes, uca nnan: “Ma war iǧi wa d mmis n Yusuf?”   

23 Inna asen Yasuɛ: “Nican ad ayi tinim lmatal-a: ‘A Aḍbib, sgenfa Yixef nnec! Mecḥař nesřa belli ijra di Kafarnaḥum, egg man aya ɛawed di tendint nnec.’ ”   

24 Xenni inna: “S tidett, ad awem iniɣ, war iǧi unabi d ameqbuř di temmurt nnes.   

25 S tidett ad awem iniɣ: Tuɣa din tijjař aṭṭas di taddart n Israil deg wussan n Iliya umi ittwabelleɛ ujenna třata n iseggʷusa d setta n iyuren, ařami tuɣa řaẓ imɣar di temmurt marra.

26 War dd-ittwassekk Iliya uřa ɣar icten zzaysent, mɣir ɣar Ṣarfat i iǧan di jjwayeh n Ṣaydun, ɣar ict n tajjač.

27 Tuɣa din di Israil di řweqt n unabi Ilicaɛ aṭṭas n iwdan i di iǧa řbarṣ, uca uřa d ijj zzaysen war ittwassizdig mɣir Naɛman zi Aram waha.”   

28 Umi sřin aya, ttwaccuren marra inni iǧan di temzida, s tefqeḥt.

29 Kkaren, ssuffɣen t barra i tendint, iwyen t ɣar tqiccet n wedrar i xef tuɣa tebna tendint nsen, ḥima ad t nḍaren zi jjarf yuɛřan.

30 Maca Netta icuq di řwesṭ nsen, iruḥ.

Asuffuɣ n ijj n řaryaḥ amengus

31 Ihwa ɣar Kafarnaḥum, ict n tendint di Ljalil, tuɣa isseřmad i-ten deg wussan n ssebt.   

32 Tbehten s useřmed nnes, minzi awař nnes tuɣa t s ṣṣulṭa.   

33 Tuɣa di temzida ijj n weryaz dayes buḥbeř n ijj n cciṭan amengus. Netta isɣuyyu s jjehd aṭṭas,   

34 inna: “Tewwej xafi! Min din jar aneɣ akidek, a Yasuɛ Nnaṣiri? Ma tusid-dd da ḥima ad aneɣ tᵉteḥḥid? Necc ssneɣ min teɛnid, aqa Cek d Amqeddas n AREBBI.”

35 Iwebbex i-t Yasuɛ, inna as: “Sqar, ffeɣ-dd zzayes!” Inḍar i-t cciṭan di řwesṭ, iffeɣ zzayes, břa ma ad as issexsar ca.

36 Yarsa utebhet x marra, uca bdan ssawařen jar asen, nnan: “Mana awař-a? Aqa s ṣṣulṭa d jjehd ittamar řaryaḥ imengas, uca ffɣen!”

37 Iffeɣ-dd xas řexbar ɣar marra jjwayeh i d as dd-innḍen.

Asgenfi n tḍekkwač n Buṭrus

38 Řami dd-iffeɣ Yasuɛ zi temzida, yudef ɣar taddart n Cimɛun. Tuɣa taḍekkʷač n Cimɛun dayes timessi aṭṭas u ttaren zzayes di ṭṭweɛ nnes.   

39 Iɣnes xas uca iwebbex timessi uca tejja xas tmessi. Řexdenni tekkar, tedweř tᵉttsexxar xasen.

40 Řami teɣři tfuct, iwyen-dd ɣares marra inni tuɣa ɣar iǧa imehřac i di iǧa ɛřam kuř řehřacat. Uca Netta issars afus nnes x kuř ijjen zzaysen, issgenfa i-ten.   

41 Tuɣa ccwaṭen tteffɣen-dd ɛawed zeg waṭṭas idsen, tuɣa sɣuyyun, qqaren: “Cek d Lmasiḥ Mmis n AREBBI!” Maca iwebbex i-ten, war ten ijji ad ssiwřen, minzi ssnen belli Netta d Lmasiḥ.   

Abarreḥ n Yasuɛ di temzidawin n Ljalil

42 Řami tuɣa d aziř, iffeɣ-dd, iruḥ ɣar ijj n wemcan ixřan, tuɣa řɣaci yarezzu xas, usin-dd ɣares uca arezzun ad t mennɛen, ḥima war xasen ittriḥ.   

43 Inna asen Yasuɛ: “Aqa ittxeṣṣa ayi ad barrḥeɣ ɛawed i tneddam nneɣni s Tgeldit n AREBBI, minzi i man aya umi dd-ttwassekkeɣ.”

44 Uca ittbarreḥ di temzidawin n Ljalil.

Tařaɣit n Yasuɛ x imeḥḍaren imezwura

5

1 Ařami xas imun řɣaci ḥima ad sřen i Wawař n AREBBI, am tuɣa Netta ibedd x tma n řebḥar n Jinnisaret,   

2 iẓra tnayen n tɣarruba beddent x tma n řebḥar. Ineymaren n iseřman ffɣen-dd zzayes, tuɣa ssirden tiracciwin.

3 Icten zi tɣarruba nni tuɣa n Cimɛun Buṭrus. Inya Yasuɛ di tɣarrabut, isseqsa ten ad aggʷejen cwayt x tma n řbař ɣar řebḥar. Xenni iqqim, isseřmad řɣaci zi tɣarrabut.

4 Umi ikemmeř awař, inna i Cimɛun: “Ruḥem ɣar řaǧaɣ, nḍarem tiracciwin nwem i tneymart.”

5 Yarra-dd Cimɛun, inna as: “A Amseřmad inu, aqa nuḥeř ǧiřet tekmeř, war neymar walu, maca x wawař nnec ad nḍareɣ tracca.”

6 Umi ggin man aya, ṭṭfen aṭṭas n iseřman ařami dewřent tracciwin nsen ttcarragent.

7 Aqa ciyyaren ɣar imeddukkař nsen inni tuɣa di tɣarrabut nneɣni, ḥima ad dd-asen ad ten ɛawnen. Nitni usin-dd, uca ccuren tnayen n tɣarruba ařami ɛřayen ad ɣarqent.

8 Ařami iẓra Cimɛun Buṭrus man aya, iwḍa ɣar iḍaren n Yasuɛ, inna as: “Ttzawgeɣ Cek, a Sidi, aggʷej xafi, aqa necc d bnadem d amednub.”

9 Itebhet netta d marra inni iǧan akides x tneymart n iseřman i ṭṭfen,

10 uřa d Yaɛqub d Yuḥanna, tarwa n Zabdi, inni tuɣa d icricen n Cimɛun. Maca Yasuɛ inna i Cimɛun: “War tteggʷed ca, zi ssa d tsawent ad tafed tyemmared iwdan i usenjem.”   

11 Nitni iwyen-dd tiɣarruba ɣar řbarr, jjin kuřci uca ḍfaren t.   

Asgenfi n ijj n weryaz i di iǧa řbarṣ

12 Umi tuɣa Yasuɛ deg icten zi tneddam nni, yusa-dd ɣares ijj n weryaz iřqef i-t marra řbarṣ. Umi iẓra netta Yasuɛ, iwḍa x uɣembub nnes uca izaweg i-t, inna: “A Sidi inu, mařa texsed, tzemmared ad ayi tessizdeged!”   

13 Isswiẓẓeḍ Yasuɛ s ufus nnes ɣares, iḥada t, inna: “Necc xseɣ, iři tizdiged!” Řexdenni iruḥ xas řbarṣ.

14 Yumur i-t: “War teqqar i ḥed, maca ruḥ, scen ixef nnec i ukehhan, ewc tawhibt x usizdeg nnec, am mammec t yumur Musa, d cchadet i nitni.”   

15 Ccenɛet nnes tuyur mani ma ktar ɛad uca inneyru řɣaci aṭṭas, ḥima ad as sřen u ḥima ad zzayes ttwassgenfan zi řehřacat nsen.

16 Maca Netta iffeɣ-dd ɣar řexřa, ittẓaǧa din.

Asgenfi n ijj n weryaz d aneɛḍab

17 Deg ijj n wass zeg wussan nni am tuɣa Yasuɛ isseřmad, qqimen din Ifarisiyyen d imseřmaden n Ccariɛa inni dd-yusin zi marra dcurat n Ljalil d Yahudiyya u zi Urcalim. Tuɣa din jjehd n SIDI maḥend ad ten iggenfa.   

18 Xenni iwyen-dd ijj n uneɛḍab x tassut tuɣa arezzun ad t ssidfen ɣar daxeř, maḥend ad t ssarsen zzates.   

19 Umi war ufin manis t i ɣa ssidfen zi ssibbet n řɣaci, geɛɛden x tzeqqa uca seyyben t zeg uqarmud ɣar wadday ak-d tassut nican ɣar řwesṭ, zzat i Yasuɛ.

20 Umi iẓra Yasuɛ l’iman nsen, inna i uneɛḍab nni: “A bnadem, ddnub nnec ttwaɣfaren ac.”

21 Bdan imseřmaden n idlisen d Ifarisiyyen ttxarraṣen, nnan: “Min iɛna Wa, řami Netta ittceqqaf ammu. Wi izemmaren ad iɣfar ddnub mɣir AREBBI weḥḥdes?”   

22 Maca yargeb Yasuɛ x ixarriṣen nsen, uca Netta iṭṭef deg wawař, inna asen: “Min tᵉttxarraṣem deg wuřawen nwem?

23 Min ihewnen ad iniɣ: ‘Ttwaɣfaren ddnub nnec!’ niɣ ad iniɣ: ‘Kkar, uyur’?

24 Maca ḥima ad tessnem belli Mmis n bnadem ɣares ṣṣulṭa x temmurt, ḥima ad iɣfar ddnub - inna i uneɛḍab - I cek umi ɣa iniɣ, kkar, ksi tassut nnec uca ruḥ ɣar taddart nnec!”

25 Řexdenni ikkar zzat i tiṭṭawin nsen, iksi tassut nnes uca iruḥ ɣar taddart nnes, issemɣara di AREBBI.

26 Atebhet ihwa-dd x marra iwdan, ssemɣaran di AREBBI uca tudef i-ten tiggʷudi, nnan: “Aqa ass-a neẓra řeɛjayeb!”

Tařaɣit n Yasuɛ x Matta Lawi

27 Awarni man aya iffeɣ Yasuɛ, iẓra ijj n bu-ḍḍariba, qqaren as Lawi, iqqim deg wemcan n ḍḍariba, inna as: “Ḍfar ayi-dd!”   

28 Ijja kuřci, ikkar uca iḍfar i-t-i-dd.

29 Issnewji as Lawi ijj n usnewji d ameqqran di taddart nnes, uca inni akides iqqimen ɣar ṭṭabřa tuɣa aten deg waṭṭas n řɣaci zeg ayt n ḍḍariba d inneɣni.   

30 Maca imseřmaden n idlisen d Ifarisiyyen cetcan, nnan i imeḥḍaren nnes: “Mayemmi tᵉttettem, tessessem ak-d ayt n ḍḍariba d imednab?”

31 Yarra-dd Yasuɛ, inna asen: “Inni iṣeḥḥen war ḥdijen ca aḍbib, maca imehřac wah.

32 War dd-usiɣ ad řaɣiɣ x imseggaden, maca x imednab ɣar ttubet.”   

Aseqsi x uẓummi

33 Nnan as: “Mayemmi tẓumman u ttẓaǧan imeḥḍaren n Yuḥanna aṭṭas, uřa d yinni n Ifarisiyyen, maca inni nnec ttᵉtten, sessen?”   

34 Inna asen: “Ma texsem ad tejjem ayt n umuřay ad ẓummen mařa Amuřay aqa-t ɛad akidsen!   

35 Maca ad dd-awḍen wussan xmi xasen ɣa ittwammeksi Umuřay, řexdenni ad ẓummen deg wussan nni.”

36 Inna asen ɛawed ijj n umedya: “War din ḥed icarreg taneqqič zeg warruḍ n jdid, uca ittegg i-tt x warruḍ abuřay, ḥima war tᵉttarri tneqqič n jdid ad tcarreg abuřay, minzi taneqqič n jdid war tᵉttřiqi abuřay.

37 Uca war iǧi ḥed ittegg binu n jdid di txuncay tiqdimin n yiřem, ḥima binu n jdid war ittcarrig ca tixuncay uca ad izeǧeɛ binu, ad ḍeyyɛent txuncay.   

38 Maca tteggen binu n jdid di txuncay n jdid uca ad xemmřen s tyuya.

39 Uřa d ijj, mařa iswa aqdim, war ittexs ɛad řexdenni jdid, minzi netta ad yini: ‘Aqdim ittfuḥ!’ ”

Yasuɛ d Bab n ssebt

6

1 Imsar di ssebt aqa Yasuɛ yuyur deg iyyaren n zzariɛet n imendi. Tuɣa imeḥḍaren nnes řeqqḍen tidrin, ttḥekkan tent s ifassen nsen, ttᵉtten tent.   

2 Ca n Ifarisiyyen nnan asen: “Mayemmi tᵉtteggem min war iḥeǧřen ad ittwagg di ssebt?”   

3 Yarra-dd Yasuɛ, inna asen: “Ma war teɣrim min igga Dawud umi iǧuẓ netta d yinni akides?   

4 Mammec yudef ɣar Taddart n AREBBI, iksi aɣrum n wescan i iǧan x tzewḍa n SIDI i war iḥeǧřen macca nnes mɣir i ikehhanen waha, uca icca zzayes u iwca ɛawed i yinni tuɣa iǧan akides?”

5 Xenni inna asen: “Aqa Mmis n bnadem d Bab n ssebt.”   

Asgenfi n ijj n weryaz deg wass n ssebt

6 Deg ijj n wass n ssebt nneɣni yudef Yeccu ɣar temzida, ibda issɣara. Tuɣa din ijj n bnadem wenni umi afus nnes iqucceḥ.   

7 Ḥḍan t imseřmaden n idlisen d Ifarisiyyen, ma ad issgenfa di ssebt, ḥima ad xas afen ca n ttuhmet.

8 Maca Netta yargeb x ixarriṣen nsen uca inna i bnadem wenni umi iqucceḥ ufus nnes: “Kkar, bedd di řwesṭ n temzida.” Umi ikkar u tuɣa ibedd din,

9 inna asen Yasuɛ: “Ad kenniw sseqsiɣ x min iḥeǧřen ad ittwagg di ssebt. Ma iḥeǧeř i bnadem maḥend ad igg řxar niɣ řɣar, ad issenjem ijj n řeɛmar niɣ ad t yareddeǧ?”

10 Tuɣa ixezzar ɣar marra inni d as dd-innḍen, inna as i bnadem nni: “Swiẓẓeḍ afus nnec!” Isswiẓẓeḍ Netta afus nnes uca idweř ufus nnes iṣeḥḥ am wenneɣni.   

11 Maca nitni dewřen ccuren s zzɛaf uca ssiwřen jar asen x min ɣa ggen i Yasuɛ.

Řixḍaret n tenɛac n rrusul

12 Imsar deg wussan nni, aqa iffeɣ Yasuɛ ɣar ijj n wedrar, ḥima ad iẓẓaǧ uca isseɛdu din ǧiřet tekmeř, ittẓaǧa i AREBBI.   

13 Umi tuɣa d aziř, iřaɣa-dd i imeḥḍaren nnes, uca ixḍar zzaysen tenɛac, isemma ten rrusul. □    

14 Cimɛun, wenni ittkennan Buṭrus, ‘aẓru’, d Andrawus umas, d Yaɛqub d Yuḥanna, d Filippus d Bar-Tulumawus

15 d Matta d Tuma d Yaɛqub, mmis n Ḥalfa, d Cimɛun wenni umi ttkennan ‘Amɛessab’,

16 Yahuda, mmis n Yaɛqub, d Yahuda Isxariyuṭi wenni iǧan d aɣeddar.

Yasuɛ isseřmad u issgenfa

17 Ihwa-dd Yasuɛ akidsen uca ibedd di řewḍa. Tuɣa akides ijj n ubarru n imeḥḍaren nnes d ijj n ubarru n iwdan zi marra Yahudiyya d Urcalim u zi tma n řebḥar ɣar Ṣur d Ṣaydun.   

18 Nitni usin-dd ḥima ad as sřen u ad ttwassgenfan zi řehřac nsen, tuɣa akidsen uřa d inni ittwaɣezzan zi řaryaḥ imengas, uca ttwassgenfan.

19 Marra řɣaci tuɣa ittexs ad t iḥada, minzi tuɣa itteffeɣ-dd zzayes jjehd nni issgenfan kuřci.   

Lbaraka d nneɛřet

20 Issgeɛɛed tiṭṭawin nnes ɣar imeḥḍaren nnes, inna:

“Sseɛd nwem, kenniw, a imezřaḍ,

minzi Tageldit n AREBBI i kenniw.   

21 Sseɛd nwem, kenniw, inni iǧuẓen řexxu,

minzi kenniw ad tᵉttwassjiwnem.

Sseɛd nwem, kenniw, inni ittrun řexxu,

minzi kenniw ad tḍeḥcem.  

22 Sseɛd nwem, umi kenniw carrhen iwdan,

ttaẓẓřen xawem, ttekkwaren kenniw,

uca ssfeṭṭaḥen zeg yisem nwem

x ssibbet n Mmis n bnadem.  

23 Farḥem deg wass nni, negzem s řefraḥet,

minzi, aqa řajar nwem imɣar deg ujenna,

minzi ammu tuɣa tteggen

řejdud nsen deg inabiyyen.   

24 Maca uct xawem, kenniw, aytbab n wagřa,

minzi aqa tᵉṭṭfem afewwej nwem.  

25 Uct xawem, kenniw, inni ijjiwnen,

minzi ad tǧaẓem.

Uct xawem, kenniw inni iḍeḥḥcen řexxu,

minzi ad tceḍnem, ad trum.   

26 Uct xawem umi iwdan ad xawem ssiwřen mliḥ,

minzi ammu tuɣa tteggen řejdud nsen

ak-d inabiyyen issxarriqen.”

Tayri i řɛedyan

27 “Maca Necc ad awem iniɣ, i yinni ittesřan: Xsem řɛedyan nwem, thillam deg inni kenniw icarrhen,   

28 barkem i yinni kenniw ineɛɛřen u ẓaǧem x yinni xawem ittɛeddan.   

29 I wenni cek iwtin ɣar umeggiz, arr as-dd s wenneɣni, u wenni d ac ɣa ikksen ajeǧab, war t ttᵉṭṭef ad iksi uřa d tcamir nnec.   

30 Marra wenni d ac ɣa ittaren, ewc as t, u wenni i ɣa iksin min iǧan nnec, war d as t ttᵉttar.   

31 Am mammec texsed ad awem ggen iwdan, ggem uřa d kenniw daysen amenni.   

32 Mařa texsem ɣar yinni kenniw ittexsen, man tcuni i ɣarwem. Aqa uřa d imednab ttexsen inni i ten ittexsen.   

33 Mařa teggem řxar i yinni d awem itteggen řxar, man tcuni i ɣarwem. Aqa uřa d imednab tteggen amenni.

34 U mařa tarḍřem i iwdan i zi tᵉttrajam ad awem dd-arren, man tcuni i ɣarwem? Aqa uřa d imednab arḍřen i imednab, ḥima ad asen dd-idweř amenni ɛawed.   

35 Maca xsem řɛedyan nwem, ggem d asen tcuni, arḍřem, war tqeṭṭɛem řayas i ca n yijjen. Xenni ad yiři řajar nwem imɣar, ad tiřim d tarwa n Umɛuǧi x kuřci, minzi aqa ittegg s ttasiɛ n řxaḍar ak-d iɛeffanen d yinni war t icekkaren.   

36 Areḥmem am mammec iǧa Babatwem d arḥim.

37 War ḥekkem, war tᵉttwaḥakamem. War ttḥasabem, war tᵉttwaḥasbem. Ɣfarem, ad awem ittwaɣfar.   

38 Wcem, ad awem immewc, ad nḍaren ijj n řmud icna, ideqqes, ittwassenhezz, ifeyyeḍ deg weḥsin nwem. Minzi s řmud i zi ɣa tweznem kenniw, ad zzayes tᵉttwaweznem uřa d kenniw.”   

Amedya n uxecciw d teḥnact

39 Netta inna asen ijj n umedya: “Ma izemmar udarɣař ad indeh adarɣař? Ma war weṭṭin s tnayen idsen deg weḥfur?   

40 Ameḥḍar war iǧi ca ḥsen zeg umseřmad nnes, maca kuř ameḥḍar nican ad yiři am umseřmad nnes.   

41 Mayemmi txezzared ɣar uxecciw, tenni di tiṭṭ n umac, maca taḥnact, tenni di tiṭṭ nnec, war kis teřhid?   

42 Mammec tᵉttegged teqqared i umac: ‘Uma, ejj ayi ad ac dd-ssuffɣeɣ axecciw i dayek di tiṭṭ nnec!’, u xzar, cek simant nnec war tᵉttwiřid ca taḥnact i ɣarek di tiṭṭ nnec. Cek, a amnafeq, suffeɣ-dd amezwaru taḥnact nni ɣarek di tiṭṭ nnec, xenni ad tᵉttwařid mliḥ maḥend ad tessuffɣed axecciw zi tiṭṭ n umac.”

Tacejjart d řɣiǧet nnes

43 “War din bu tcejjart taṣebḥant i dd-issɣemmayen řɣiǧet texsar, niɣ tacejjart ixsaren i dd-issɣemmayen řɣiǧet taṣebḥant. □    

44 Minzi kuř tacejjart tᵉttwassen s řɣiǧet nnes, minzi war yrun zeg isennanen řbacur, u war řeqqḍen aḍiř zi cbarq ak-d isennanen.   

45 Bnadem aṣebḥan zi řkenz n wuř nnes d aṣebḥan ad issuffeɣ min iṣebḥen uca bnadem aɛeffan zi řkenz n wuř nnes d aɛeffan ad dd-issuffeɣ tuɛeffna. S min zi iccur wuř, zzayes ssawařen iyencicen.”   

Taddart x sseǧaḥ

46 “Mayemmi d ayi tᵉttřaɣam: ‘A Sidi, a Sidi!’ uca war tᵉtteggem ca min qqareɣ?   

47 Marra wenni ɣari i dd ɣa yasen, ad iseř i wawařen inu uca ad zzaysen igg, Necc ad awem ssecneɣ min di yarwes netta.   

48 Netta yarwes deg ijj n bnadem i ibnan ict n taddart. Netta iɣza, iḥfar uca issars dsas x sseǧaḥ. Umi dd-tusa sseḥřet, tqebbeḍ řḥemřet taddart nni uca war tzemmar ad tt tessenhezz, minzi tuɣa dsas nnes x sseǧaḥ.

49 Maca wenni ittesřan war ittegg, yarwes di bnadem i ibnan taddart nnes x temmurt břa dsas. Umi tt-i-dd-tqebbeḍ řḥemřet, řexdenni tewḍa. Tuɣa afartek n taddart nni d ameqqran.”

□ 

6:13 rrusul - niɣ ‘imazanen’.

□ 

6:43 tacejjart - niɣ ‘addag’ (‘iddagen’).

L’iman n řqebṭan arumani

7

1 Awarni řami ikemmeř marra awařen nnes am d as sřan iwdan, yudef Yasuɛ ɣar Kafarnaḥum.   

2 Amsexxar n ijj n řqebṭan x mya, wenni tuɣa issɛizz aṭṭas, tuɣa ihřec, war d as iqqim ca ad immet.

3 Umi isřa x Yasuɛ, issekk ɣares ca n imɣaren n Wudayen, ittar as maḥend ad dd-yas uca ad issenjem amsexxar nnes.

4 Řami dd-iwḍen ɣar Yasuɛ, ḥeccmen t aṭṭas, nnan: “Aqa isdaheǧ ad as tegged aya,

5 minzi netta ittexs řgens nneɣ u ibna aneɣ tamzida.”

6 Xas uca iruḥ Yasuɛ akidsen. Ařami tuɣa war iggʷij ɛad x taddart, issekk řqebṭan x mya ca n imeddukkař ɣares, uca netta inna as: “A Sidi, war ssiḥiř ixef nnec, minzi necc war sdiheǧeɣ ad tadfed sadu tazeqqa inu.

7 S uyenni necc war ḥesbeɣ ixef inu sdaheǧeɣ ḥima ad ɣarek dd-aseɣ, maca ini awař waha uca ad iggenfa umsexxar ameẓyan inu.

8 Minzi uřa d necc ɛawed d ijj n bnadem sadu ifassen i ǧiɣ u ɣari ɛawed iɛeskariyyen swadday i ufus inu. Qqareɣ i wa: ‘Ruḥ!’, xenni ittraḥ, i wenneɣni: ‘As-dd!’, xenni ittas-dd uca i umsexxar inu: ‘Egg aya!’, xenni ittegg i-t.”

9 Umi isřa Yasuɛ aya, ittebhet dayes. Inneqřeb uca inna i řɣaci wenni tuɣa i-t-i-dd-iḍeffaren: “Necc ad awem iniɣ, war ufiɣ uřa di marra Israil l’iman ameqqran am řqedd n wa.”

10 Ařami ɛeqben inni ittwassekken ɣar taddart, ufin amsexxar amehřuc iggenfa.

Mmis n tajjač zi Nayin

11 Tiwecca nnes iruḥ ɣar ict n tendint qqaren as Nayin. Tuɣa din akides imeḥḍaren nnes d ijj n řɣaci d ameqqran.

12 Ařami dd-iqarreb ɣar tewwart n tendint, xzar, ksin-dd ijj n umettin x řmeḥmeř ɣar barra. Netta d ayenni n mmis nni tuɣa ɣar yemmas. Yemmas tuɣa-tt d tajjač u tuɣa akides aṭṭas n řɣaci zi tendint.

13 Umi tt iẓra Yasuɛ, tezziǧez as, inna as: “War ttru!”

14 Xenni iqarreb-dd, iḥada řmeḥmeř, uca bedden yinni t yarbun, inna: “A abřiɣ, i cek umi ɣa iniɣ, kkar-dd!”   

15 Iqqim umettin, ibda issawař, xenni yarra as t-i-dd i yemmas.

16 Tudef tiggʷudi di marra uca ssemɣaren AREBBI, nnan: “Aqa ikkar-dd dayneɣ unabi imɣar!”, uca: “Aqa issijj-dd AREBBI x řgens nnes.”   

17 Iffeɣ řexbar-a xas ɣar marra Yahudiyya u ɣar marra jjwayeh i d asen dd-innḍen.

Aseqsi n Yuḥanna Amseɣḍaṣ

18 Imeḥḍaren n Yuḥanna ɛawden as man aya marra.   

19 Iřaɣa Yuḥanna i tnayen zeg imeḥḍaren nnes uca issekk i-ten ɣar Yasuɛ, iqqar s uqemmum nsen: “Ma d Cek d wenni dd ɣa yasen, niɣ ad nraja wenneɣni?”

20 Umi ruḥen yeryazen ɣar Yasuɛ, nnan as: “Yuḥanna Amseɣḍaṣ aqa issekk aneɣ-dd ɣarek, inna: ‘Ma d Cek d wenni i dd ɣa yasen niɣ ad nraja wenneɣni?’ ”

21 Di tsaɛɛet nni tuɣa issgenfa aṭṭas n iwdan zi řehřacat d uweddeb nsen u zi řaryaḥ iɛeffanen, uca yarra aṭṭas n idarɣařen ttwařan.

22 Yarra-dd Yasuɛ, inna asen: “Ruḥem, ɛawdem i Yuḥanna min teẓrim d min tesřim. Aqa idarɣařen ttwařan u ineɛḍaben gguren u yinni di iǧa řbarṣ ttwassizdegen u idehcar ttesřan u imettinen ttekkaren uca ittᵉttwabarreḥ s Řexbar Aṣebḥan i imezřaḍ.   

23 Sseɛd n wenni war d ayi ittendrifen.”

24 Umi ffɣen imeḥḍaren n Yuḥanna, ibda Yasuɛ iqqar i řɣaci x Yuḥanna: “Min ɣar i ɣa dd-teffɣem ɣar řexřa ad tẓarem? Ma ijj n uɣanim issenhezza t usemmiḍ?   

25 Mařa lla, min ɣar tuɣa dd-teffɣem ad tẓarem? Ma ijj n bnadem yarḍ arruḍ yarḍeb? Xzar inni yarḍen arruḍ iɣřan yarḍeb u ddaren deg ufuhart, aqa aten di řeqṣur n ijeǧiden.

26 Maca min ɣar tuɣa dd-teffɣem ad tẓarem? Ma ijj n unabi? Wah, ad awem iniɣ d ameqqran ktar zeg unabi.

27 Aqa d wa i xef ittwari: ‘Aqa Necc ad ssekkeɣ lmalak inu zzat i uɣembub nnec, wenni i ɣa isswejden abrid nnec ɣar zzat nnec.’   

28 Necc ad awem iniɣ, jar inni dd-ittwaxeřqen zi temɣarin uřa d ijj war iǧi d anabi ameqqran x Yuḥanna Amseɣḍaṣ, maca waxxa amenni d ameẓyan qaɛ di Tgeldit n AREBBI imɣar xas.”

29 Marra iwdan nni d as isřin, uřa d ayt n ḍḍariba cehden i tsegda n AREBBI, minzi nitni ttwassɣeḍṣen s useɣḍeṣ n Yuḥanna.

30 Maca Ifarisiyyen d imseřmaden n idlisen ugin x ccwar n AREBBI i yixef nsen, minzi ugin ad zzayes ttwassɣeḍṣen.

31 Inna Netta: “Min zi ɣa cebbheɣ iwdan n jjiř-a? Wi di yarwesen?   

32 Nitni amecnaw iḥenjiren i iqqimen di ssuq, ttřaɣan ijjen wenneɣni, qqaren: ‘Neccin newta awem di temja, kenniw war tecḍiḥem, u neccin nɣennej ijj n weẓri n wecḍan i kenniw, maca kenniw war trum ca.’

33 Minzi yusa-dd Yuḥanna Amseɣḍaṣ, war ittett aɣrum, war isess binu uca tennam: ‘Aqa dayes cciṭan!’   

34 Yusa-dd Mmis n bnadem ittett, isess, tennam: ‘Xzar, bnadem-a iřhef x macca d binu, aqa-t d ameddukkeř n ayt n ḍḍariba d imednab.’

35 Maca tiɣit tᵉttwasegged zi marra tarwa nnes.”

Adhan n iḍaren n Yasuɛ

36 Iɛarḍ i-t ijj n Ufarisi ḥima ad kis icc. Yudef Netta ɣar taddart n Ufarisi uca iqqim ɣar ṭṭabřa.

37 Tuɣa tzeddeɣ ict n temɣart tamednubt di tendint nni. Umi tessen aqa iqqim ɣar ṭṭabřa di taddart n Ufarisi, tusa-dd s ijj n uɣarraf n alabaster dayes zzect i wedhan,

38 uca umi tbedd ɣar iḍaren nnes ɣar ḍeffar nnes, tru uca tebda tessuffa iḍaren nnes s imeṭṭawen nnes uca tebda tessaẓaɣ i-ten s ucuwwaf n uzeǧif nnes, tessudem as iḍaren uca temseḥ i-ten s ict n zzect n wedhan.

39 Umi iẓra Ufarisi wenni i-t-i-dd-iɛarḍen man aya, ixarreṣ deg yixef nnec, inna: “Mařa Wa d anabi s tidett, iři aqa issen min teɛna tanita u mammec tᵉttwassen nettat, minzi tenni t iḥadan, aqa-tt d tamednubt.”

40 Yarra-dd Yasuɛ, inna as: “A Cimɛun, ɣari ict n řḥajjet ad ac tt iniɣ.” Inna as: “Ini tt, a Amseřmad inu!”

41 Inna as Yasuɛ: “Ijj n bab n umarwas tuɣa ɣares tnayen ttursen as. Ijjen tuɣa itturs as xemsa-mya dinar u wenneɣni xemsin.

42 Am war tuɣi ɣarsen min zi ɣa arren amarwas, isamḥ asen amarwas s tnayen idsen. Ini ayi, wi zzaysen t ɣa ixsen ktar?”

43 Yarra-dd Cimɛun, inna: “Ittɣiř ayi wenni umi isamḥ ktar.” Inna as: “Cek tḥekmed s ṣṣaḥ.”

44 Xas uca inneqřeb Yasuɛ ɣar temɣart nni, inna i Cimɛun: “Ma tᵉttwařid tamɣart-a? Aqa udfeɣ ɣar taddart nnec. Aman i iḍaren inu war d ayi ten tewcid. Maca nettat tessuff iḍaren inu s imeṭṭawen nnes uca tessiẓeɣ i-ten s ucuwwaf n uzeǧif nnes.

45 Cek war d ayi tessudmed, maca nettat, zeg wami dd-udfeɣ, war tbedd zeg usudem n iḍaren inu.

46 S zzect war tmesḥed ca azeǧif inu, maca nettat temseḥ iḍaren inu s zzect n wedhan.

47 S uyenni ad ac iniɣ: Aqa ittwaɣfar as aṭṭas n ddnub nnes, minzi texs aṭṭas. Wenni umi ittwaɣfar drus, ad ɣares yiři drus n tayri.”

48 Xenni inna as: “A tameṭṭut, aqa ttwaɣfaren ddnub nnem.”   

49 Inni akides iqqimen ɣar ṭṭabřa bdan qqaren deg ixef nsen: “Min iɛna Wanita maḥend ad iɣfar uřa i ddnub.”   

50 Inna as Yasuɛ i tmeṭṭut nni: “L’iman nnem aqa iwca am Tudart. Ruḥ di řehna.”

Timɣarin i isexxaren i Yasuɛ

8

1 Awarni uya icuq Yasuɛ di tneddam d dcurat, ittbarreḥ s Tgeldit n AREBBI. Tuɣa akides tenɛac n rrusul nnes,   

2 uřa d temɣarin aya nni tuɣa ittwassgenfan zi řeḥřacat u zi řaryaḥ iɛeffanen: aqa-tt Maryam, qqaren as ‘tenni n Majdala’, i zi ttwassuffɣen sebɛa n ccwaṭen,   

3 d Yuḥanna, tamɣart n Xuza, awkiř n Hirudus, d Susanna, d tinneɣni aṭṭas i tuɣa ttsexxarent xasen s wagřa nsent.

Amedya n umzarreɛ

4 Řami din issmun ijj n řɣaci d ameqqran, usin-dd ɣares zi marra tineddam, inna s yijj n umedya:   

5 “Iffeɣ-dd ijj n umzarraɛ, ḥima ad izarɛ zzariɛet nnes. Am izarreɛ, tewḍa cwayt n zzariɛet deg webrid, iɛfes xas uca neqben i-tt ijḍaḍ.

6 Tewḍa cwayt n zzariɛet nneɣni x weẓru, umi dd-teɣmi deɣya, tuẓeɣ, minzi war ɣares tuɣi tuffet.

7 Tewḍa cwayt n zzariɛet nneɣni di řwesṭ n isennanen uca isennanen ɣemyen-dd akides uca jeyyfen tt.

8 Tewḍa cwayt n zzariɛet nneɣni di temmurt yareḍben d lemliḥ, uca umi dd-teɣmi, tegga řɣiǧet n mya imuren.” Awarni řami tuɣa iqqar man aya, iřaɣa: “Wenni ɣar iǧa imezzuɣen i useǧi, ejj i-t ad iseř.”

9 Sseqsan t imeḥḍaren nnes: “Min ixs ad yini umedya-a?”   

10 Inna asen: “I kenniw umi immewc ad tessnem ssirr n Tgeldit n AREBBI, maca i inneɣni ad dd-yas wawař s imedya, ařami nitni ttwařan maca war ttwiřin uca ttesřan war fehhmen.   

11 D wa d řmeɛna n umedya: zzariɛet nettat d Awař n AREBBI.   

12 Ina x ṭṭarf n webrid, nitni d inni ittesřan Awař, maca xenni ittas-dd ibřis, ittekkes Awař zeg wuř nsen ařami war ttimnen uca ad ddaren.

13 Ina x weẓru, nitni d inni xmi ɣa sřen, ad qebřen Awař s řefraḥet, maca war ɣarsen bu weẓwar, ttamnen ɣar xennit, di řweqt n ujarreb ad nqarḍen.   

14 Ina i iwḍan deg isennanen, nitni d inni ittesřan Awař, xenni ttraḥen, ttbuxsuyen deg imnusen d wagřa d ṭṭamuɛ n ddunect, war ssendayen ca řɣiǧet.   

15 Ina di temmurt yareḍben, nitni d inni ittesřan i Wawař, xemmřen t deg wuř nican, iṣbeḥ, uca ssendayen řɣiǧet s ṣṣbar.”

Amedya n řefnar d řmerfeɛ

16 “Uřa d ijj war issruɣi řefnar uca iqebbar xas s yijj n uqedduḥ niɣ issrusa t sadu qama, maca s řemqřub issrusa t x řmerfeɛ, ḥima inni dd-ittadfen ad ẓaren tafawt nnes.   

17 Minzi war din min idřin, war dd-itteffiɣ ɣar barra, u war din min innuffaren, war ittwissin, war dd-itteffiɣ ɣar barra.   

18 Ḥḍam mammec tᵉttesřam, minzi wenni ɣar iǧa ad as immarni, u wenni war ɣar iǧi, min d as ittɣiř ɣares, ad zzayes ittwakkes.”   

Man wen iǧan d yemmas d aytmas n Yasuɛ

19 Yemmas d aytmas usin-dd ɣares, war zemmaren ad akides ssiwřen s ssibbet n řɣaci.   

20 Nnan as: “Yemmac d aytmac bedden barra, xsen ad Cek ẓaren.”

21 Yarra-dd, inna asen: “Yemma d aytma, aqa d inni ittesřan Awař n AREBBI u tteggen zzayes.”   

Yasuɛ d tḥaryaḍt

22 Deg ijjen zeg wussan nni inya deg ict n tɣarrabut, Netta d imeḥḍaren nnes. Inna asen: “Ejj aneɣ ad neẓwa ɣar ujemmaḍin n řebḥar!”   

23 Am ten tuɣa ruḥen di řebḥar, ikka yiḍeṣ x Yasuɛ. Xenni tehwa-dd ict n tḥaryaḍt n usemmiḍ di řebḥar, tebda tɣarrabut ɛřayen ad tehwa.

24 Qarrben ɣares uca ssfaqen t, nnan as: “A Amseřmad nneɣ, a Amseřmad nneɣ, aqa nɣarreq.” Netta ikkar-dd, iwebbex asemmiḍ d řemwaj n waman uca ssqaren, yarsa řḥař.

25 Xenni inna asen: “Mani iǧa l’iman nwem?” Ggʷeden, tbehten, nnan jar asen: “Min iɛna Wa, aqa ittamar uřa d asemmiḍ d waman uca ttᵉṭṭaɛen as.”   

Asgenfi n ijj n umeryaḥ

26 Uyuren s tɣarrabut, usin-dd ɣar temmurt n Gadarinus tenni qibač i Ljalil.   

27 Umi dd-iffeɣ ɣar temmurt, iřqa t-i-dd ijj n weryaz zi tendint. Aṭṭas zeg wami tuɣa dayes ijj n cciṭan u tuɣa war ittirḍ arruḍ, war izeddeɣ di taddart maca deg imeḍřan.

28 Umi iẓra Yasuɛ, isɣuy, iwḍa ɣar iḍaren nnes, inna s jjehd “Min din jar aneɣ necc d Cek a Yasuɛ, Mmis n AREBBI, Amɛuǧi x kuřci? Ttzawageɣ Cek, war d ayi tɛeddibed?”

29 Maɣar Netta yumur i řaryaḥ amengus, ḥima ad dd-iffeɣ zi bnadem nni, minzi tuɣa-t dayes ɛad ijj n řmijar n řweqt d ameqqran. Tuɣa arezzun ad t carfen s ssnaseř d iceddiyyen, maca netta tuɣa ittareẓẓa iceddiyyen nnes uca xenni yuẓẓeř xas ijj n cciṭan ɣar řexřa.

30 Isseqsa t Yasuɛ: “Mammec d ac qqaren?” Inna as: “Lixyun ”, minzi ccwaṭen aṭṭas tuɣa udfen dayes.

31 Nitni ttaren zzayes, ḥima war ten ittamar ad raḥen ɣar weḥfur.

32 Tuɣa din ict n tḥimart d tameqqrant n iřfan, tuɣa thedda deg wedrar. Ttaren zzayes ḥima ad ten ijj ad adfen deg iřfan. Uca Netta isamḥ asen.

33 Ffɣen ccwaṭen zi bnadem nni, udfen deg iřfan. Xenni teqnunni tḥimart zi jjarf di řebḥar uca tɣarq.   

34 Umi ẓrin imeksawen min imsaren, arewřen uca ɛawden t di tendint u di dcurat.

35 Ffɣen-dd iwdan ḥima ad ẓaren min imsaren. Nitni usin-dd ɣar Yasuɛ, ufin bnadem nni zi ffɣen ccwaṭen, yarḍ, s řeɛqeř, iqqim ɣar iḍaren n Yasuɛ, uca ggʷeden.

36 Inni iẓrin man aya, ɛawden asen mammec ittwassgenfa umaryaḥ.

37 Řɣaci n Ijadariyyen zawgen t, ḥima ad xasen iggʷej, minzi tudef i-ten tiggʷudi temɣar. Xas uca yenya Yasuɛ di tɣarrabut, iggʷej xasen.   

38 Aryaz i zi ffɣen ccwaṭen, ittar zzayes, ma ad taɣ izemmar ad ɣares iqqim, maca Yasuɛ issekk i-t, inna as:   

39 “Ɛqeb ɣar taddart nnec, ɛawed i ayt bab n taddart min dayek igga AREBBI.” Xas uca iruḥ, ibarreḥ di qaɛ tandint s marra min dayes igga Yasuɛ.

Yeǧis n Yayrus d ict n temɣart teḥřec zeg usizzeř n idammen

40 Ařami dd-iɛqeb Yasuɛ, yareḥḥeb zzayes ijj n řɣaci d ameqqran, minzi marra ttrajan t.   

41 U xzar, yusa-dd ijj n weryaz qqaren as Yayrus, tuɣa-t d ameqqran n temzida, iwḍa ɣar iḍaren n Yasuɛ uca izawg i-t ad yadef ɣar taddart nnes,   

42 minzi ayenni n yeǧis i ɣares tenni ɣar iǧa tenɛac n iseggʷusa, tuɣa ɛřayen ad temmet. Am kides iggur Yasuɛ, issdeḥḥes i-t řɣaci.

43 Ict n temɣart, tuɣa ttazzřen zzayes idammen řqedd n tenɛac n iseggʷusa, tseyyar marra řeɛweč nnes x iḍbiben, war izemmar ḥed ad tt issgenfa,   

44 tusa-dd ɣares zi ḍeffar, tḥada abeḥřuř n warruḍ nnes, uca řexdenni ibedd usizzeř n idammen nnes.

45 Xas uca Inna Yasuɛ: “Wi d ayi iḥadan?” Umi nkaren marra, inna Cimɛun Buṭrus d yinni akides: “A Amseřmad nneɣ, řɣaci issdeḥḥes i-c u Cek teqqared: ‘Wi d ayi iḥadan?’ ”

46 Maca Yasuɛ inna: “Aqa ijjen iḥada ayi, minzi Necc uciɣ jjehd iffeɣ zzayi.”

47 Umi tessen temɣart, belli war teqqim war temẓar, tusa-dd s uqefqef uca tewḍa ɣar iḍaren n Yasuɛ, isjed as. Qibač i marra iwdan txebbar x man ssibbet i zi t tḥada d mammec tᵉttwassgenfa deɣya.

48 Inna as Yasuɛ: “Egg uř, a yeǧi, aqa l’iman nnem iwca am Tudart. Ruḥ di řehna.”

49 Am issawař ɛad, yusa-dd ijj n weryaz zi taddart n umeqqran n temzida, inna as: “Aqa yeǧic temmut, war ssaḥař ɛad Amseɣɣar.”   

50 Maca Yasuɛ isřa man aya, inna i babas n tḥenjirt: “War teggʷed ca! Amen waha, nettat ad teddar!”

51 Umi dd-yusa Yasuɛ ɣar taddart, war ijji uřa d ijjen ad yadef mɣir Cimɛun d Yaɛqub d Yuḥanna d babas n tḥenjirt d yemmas.

52 Tuɣa marra ittru, wtin xas agejdur. Netta inna: “War ttrum, nettat war temmut ca, maca nettat tᵉṭṭeṣ.”   

53 Nitni ḍeḥcen dayes, ssnen belli nettat tuɣa temmut.

54 Maca awarni řami issuffeɣ marra, iṭṭef i-tt zeg ufus nnes, iřaɣa, inna as: “A taḥenjirt, kkar!”

55 Idweř-dd dayes buḥbeř uca tekkar řexdenni. Xenni yumur ad as wcen min ɣa tecc.

56 Tbehten lwalidin nnes, maca Netta iweṣṣa i-ten, war qqaren i ḥed min imsaren.

Yasuɛ issekk tenɛac n rrusul nnes

9

1 Yasuɛ iřaɣa-dd ɣares tenɛac n rrusul nnes, iwca asen jjehd d ṣṣulṭa x marra ccwaṭen u x marra řehřacat, ḥima ad ssgenfan iwdan.   

2 Issekk i-ten ḥima ad barrḥen s Tgeldit n AREBBI u ḥima ad ssgenfan imehřac.   

3 Inna asen: “War kessim walu deg webrid niɣ taɣɣarct niɣ ttesṭim niɣ aɣrum uřa d nnuqart, uca war kessim uřa d tnayen n tcamirat.   

4 Man taddart i ɣa tadfem, qqimem dinni uca ffɣem ssenni.

5 Mařa teffɣem zi tendint, zerzem xenni taɛejjajt zeg iḍaren nwem qibač i yinni war kenniw iqebbřen, d cchadet xasen.”   

6 Xas uca ffɣen rrusul, tuɣa ttcuqan di dcurat d tneddam. Nitni ttbarrḥen s Řexbar Aṣebḥan, ssgenfan imehřac di kuř amcan.

Hirudus yarjef umi isřa x marra min igga Yasuɛ

7 Hirudus, řḥakem x ijj n arbeɛ n temmurt isřa x marra min ittwaggen zzayes uca yarjef, minzi ca n iwdan nnan, aqa Yuḥanna ikkar-dd zi taddart n imettinen.   

8 Ca nneɣni nnan aqa Iliya iḍhar-dd u ca nneɣni ɛawed aqa ijjen zeg inabiyyen n wecḥař uya ikkar-dd.   

9 Inna Hirudus: “Aqa d necc i iqessen azeǧif n Yuḥanna, maca manis Wa i xef sřiɣ marra man aya?” Uca tuɣa yarezzu ad t iẓar.

Lmuɛjiza n usecci amezwaru

10 Umi dd-ɛeqben rrusul, ɛawden i Yasuɛ marra min ggin. Xenni yiwyi ten akides ɣar ijj n wemcan ixřa ɣar Bayt-Ṣayda, ḥima ad iřin weḥḥedsen akides.   

11 Umi yargeb řɣaci x man aya, iḍfar i-t. Netta tuɣa yareḥḥeb zzaysen, issiweř akidsen x Tgeldit n AREBBI u inni ḥdajen ad ttwassgenfan, issgenfa i-ten.

12 Řami ibda řḥař issutum, qarrben-dd ɣares imeḥḍaren nnes, nnan as: “Sekk řɣaci, ḥima ad raḥen ɣar ředcur d iyyaren i d asen dd-innḍen, ad dinni afen mani ɣa ssensen d min ɣa ccen, minzi aqa aneɣ da deg ijj n wemcan ixřan.”   

13 Maca Yasuɛ inna asen: “Wcem asen kenniw ḥima ad ccen.” Nnan as: “War ɣarneɣ mɣir xemsa n tecnifin d tnayen n iseřman, niɣ ittxeṣṣa ad nraḥ ad nseɣ macca i marra iwdan-a!”   

14 Minzi tuɣa aten di ca n xemsařaf n yeryazen. Maca Yasuɛ inna asen: “Sɣimem ten di tɛurricin n xemsin.”

15 Uca ggin imeḥḍaren amenni uca ssɣimen ten marra.

16 Iksi Yasuɛ ticnifin s xemsa uřa d tnayen n iseřman nni, issgeɛɛed tamuɣři nnes ɣar ujenna, uca ibark i-tent, yarẓa uca iwca zi tecnifin nni i imeḥḍaren nnes, ḥima ad wcen i řɣaci.   

17 Ccin, jjiwnen marra. Ařami d jarwen min iqqimen zeg iřeqqwaz, tuɣa dinni tenɛac n tsuǧatin.

Cchadet n Cimɛun Buṭrus

18 Am tuɣa Yasuɛ ittẓaǧa weḥḥdes, am tuɣa imeḥḍaren akides, isseqsa ten, inna: “Min iqqar řɣaci min ɛniɣ?”   

19 Arrin-dd, nnan as: “ ‘Yuḥanna Amseɣḍaṣ!’, u inneɣni: ‘Iliya!’, u ca inneɣni: ‘Aqa ikkar-dd ijj n unabi, ijjen zeg inabiyyen n wecḥař uya’.”   

20 Inna asen: “I kenniw, min teqqarem min ɛniɣ?” Yarra-dd Cimɛun, inna: “Lmasiḥ n AREBBI.”

21 Xenni iɛřem asen s jjehd uca iweṣṣa ten, war t qqaren i ḥed.

Yasuɛ issawař x řmewt d tnukra nnes i twařa tamezwarut

22 Inna asen: “Ittxeṣṣa i Mmis n bnadem ad iweddeb aṭṭas uca ad immenḍar zeg imɣaren n řgens d imeqqranen n ikehhanen d imseřmaden n idlisen, ad ittwaneɣ uca deg wass wiss třata ad dd-ikkar.”   

23 Xas uca inna i marra: “Mařa ixs ḥed ad dd-yas awarni ayi, ittxeṣṣa as ad inkar ixef nnes, ad iksi ṣṣalib nnes kuř ass uca ad ayi dd-iḍfar.   

24 Minzi wi ixsen ad issenjem tudart nnes, ad tt iweddar. Maca wi ixsen ad iweddar tudart nnes di ṭṭweɛ inu, ad tt issenjem.   

25 Minzi man řefḍeř i bnadem mařa yarbeḥ ddunect marra, maca ad yareddeǧ řeɛmar nnes niɣ ad t iweddar?

26 Minzi wenni i ɣa iseḍḥan zzayi u zeg wawařen inu, ad zzayes iseḍḥa ɛawed Mmis n bnadem xmi dd ɣa yas deg uɛuǧi nnes u deg uɛuǧi n Babas ak-d lmalakat nnes iqeddsen.   

27 S tidett, Necc ad awem iniɣ, aqa ca zeg inni da iḥḍaren, war ttqisin ca řmewt ař ɣa ẓaren Tageldit n AREBBI.”   

Asɛuǧi n Yasuɛ x wedrar

28 Ɛřaḥař tmenya n wussan awarni řami inna awařen-a, iwyi-dd Yasuɛ akides Cimɛun d Yaɛqub d Yuḥanna uca igeɛɛed ɣar wedrar, ḥima ad iẓẓaǧ.   

29 Am tuɣa ittẓaǧa, ibeddeř wudem n uɣembub nnes u arruḍ nnes idweř d acemřař ittissiqen.

30 Xzar, tnayen n yeryazen ssiwřen akides, tuɣa aten d Musa d Iliya,

31 inni dd-iḍharen s uɛuǧi, tuɣa ssawařen x wuffuɣ nnes i tuɣa i ɣa ittwakemmeř di Urcalim.

32 Cimɛun d yinni akides, tuɣa ikka xasen yiḍeṣ, ařami ɛřayen war zemmaren ad qqimen faqen. Nitni ẓrin aɛuǧi nnes d tnayen n yeryazen bedden akides.

33 Ařami xas farqen ina, inna Cimɛun i Yasuɛ: “A Amseřmad inu, aqa mliḥ umi i da neǧa. Ejj aneɣ ad newwet třata n iɛuccuten n tseṭṭa, ijjen i Cek, ijjen i Musa u ijjen i Iliya.” Netta maca war issin min inna.

34 Awarni řami inna man aya, ikka-dd xasen ijj n useynu, issduriy i-ten uca nitni dewřen ggʷeden umi ẓrin Musa d Iliya udfen ɣar useynu.

35 Tusa-dd ict n tmijja zeg ujenna, teqqar: “D wa d Mmi Iɛizzen, sřem ɣares!”   

36 Ařami dd-tusa tmijja, ufin Yasuɛ weḥḥdes. Nitni ssqaren uca war xebbaren ḥed deg wussan nni s min ẓrin.

Asgenfi n ijj n uḥenjir dayes řaryaḥ d amengus

37 Tiwecca nnes, ařami tuɣa dd-hekkwan zeg wedrar, iřqa ten-i-dd ijj n řɣaci d ameqqran.   

38 U xzar, ijj n weryaz zi řɣaci isɣuy, inna: “A Amseɣɣar, ttzawgeɣ Cek, ḥinn xafi, aqa-t d ayenni n mmis i ɣari.

39 Xzar, itteṭṭef i-t ijj n řaryaḥ, xenni isɣuyyu deɣya, ittɣeẓẓa tiɣmas u ittekk as-dd kuffu zeg uqemmum, ɛřaḥar war d as yarexxu am t iyezzem ammu.

40 Ttareɣ zeg imeḥḍaren nnec ad t ssuffɣen, maca war zemmaren.”

41 Yarra-dd Yasuɛ, inna: “A jjiř i war yuminen imɛewwjen, mecḥař ɣarwem i ɣa kkeɣ ad kenniw ksiɣ? Awi-dd mmic da!”

42 Ařami ɣares t-i-dd-issqarreb, inḍar i-t cciṭan di temmurt, imezzeq i-t. Maca Yasuɛ iwebbex řaryaḥ amengus, issgenfa aḥenjir uca yarra i-t i babas.

Yasuɛ issawař x řmewt d tnukra nnes i twařa wiss tnayen

43 Marra tuɣa ttɛejjben di řemɣaret n AREBBI. Uca umi tbehten marra nitni di marra min igga Yasuɛ, inna i imeḥḍaren nnes:   

44 “Ggem awařen-a deg imezzuɣen nwem, minzi Mmis n bnadem ad immewc deg ifassen n iwdan.”   

45 Maca nitni war fhimen i wawař-a, tuɣa ittwassnuffar xasen maḥend war t fehhmen. Uca nitni ggʷeden ad t sseqsan x wawař-a.   

Man wen iǧan d ameqqran?

46 Yudef i-ten ijj n umcubbec x man wen zzaysen i ɣa yiřin d ameqqran qaɛ.   

47 Maca issen Yasuɛ axarreṣ n wuřawen nsen uca iksi ijj n uḥenjir issbedd i-t ɣares.

48 Inna asen: “Wi ɣa iqebřen aḥenjir-a s Yisem inu, iqbeř ayi Necc, u wi d ayi ɣa iqebřen, iqbeř wenni d ayi dd-issekken. Minzi wenni d ameẓyan qaɛ jar awem, netta ad yiři d ameqqran.”   

Wi war iǧin ḍidd nwem, netta aqa-t akidwem

49 Iṭṭef Yuḥanna deg wawař, inna: “A Amseřmad nneɣ, neẓra ijjen issuffuɣ ccwaṭen s Yisem nnec uca nessbedd i-t, minzi netta war Cek iḍeffar jmiɛ akidneɣ.”   

50 Inna as Yasuɛ: “War t sbeddam, minzi wi war iǧin ḍidd nwem, aqa-t akidwem.”   

Yasuɛ deg ijj n dcar n Isamiriyyen

51 Umi dd-iwḍen ad kemmřen wussan n tmeksit nnes nnes ɣar ujenna, yarra aɣembub nnes ɣar Urcalim.   

52 Issekk zzates ireqqasen, uca ina udfen ɣar ijj n dcar n Isamariyyen, ḥima ad as wejden din.

53 Nitni maca war t qbiřen, minzi yarra aɣembub nnes, ḥima ad iraḥ ɣar Urcalim.   

54 Umi ẓrin Yaɛqub d Yuḥanna, imeḥḍaren nnes, man aya, nnan: “A Siditneɣ, ma texsed ad numur, ḥima ad dd-tehwa tmessi zeg ujenna, maḥend ad ten tecc am mammec igga ɛawed Iliya?”

55 Maca am dd-inneqřeb, iwebbex i-ten, inna: “War tessinem ca man arruḥ i zi teǧam kenniw!

56 Minzi Mmis n bnadem war dd-yusi ca ḥima ad isshellek řeɛmur n iwdan, maca ḥima ad iwc Tudart!” Xenni ruḥen ɣar dcurat nneɣni.   

Aḍfar n Yasuɛ

57 Am gguren nitni deg webrid, inna as ijj n weryaz: “A Sidi inu, ad Cek ḍfareɣ mani ma i ɣa traḥed.”   

58 Inna as Yasuɛ: “Iceɛbawen ɣarsen ifran d ijḍaḍ n ujenna ɣarsen řeɛwacc, maca Mmis n bnadem war ɣares uřa mani ɣa isenned azeǧif nnes.”

59 Inna i wenneɣni: “Ḍfar ayi-dd!” Maca wanita inna: “A Sidi inu, ejj ayi amezwar ad areggʷeḥeɣ ad neḍřeɣ baba!”   

60 Maca inna as Yasuɛ: “Ejj imettinen ad neḍřen imettinen nsen, maca cek ruḥ, tbarrḥed s Tgeldit n AREBBI.”   

61 Inna as wenneɣni: “Ad Cek ḍfareɣ, a Sidi, maca ejj ayi amezwar ad ggeɣ allah ihennik x yinni ɣari di taddart inu, xenni ad dd-aseɣ.”

62 Inna as Yasuɛ: “Uřa d ijj, mařa issrusa afus nnes x usɣar, xenni ad ixzar ɣar ḍeffar, ad iṣřeḥ i Tgeldit n AREBBI.”   

Asekki n sebɛin n imeḥḍaren

10

1 Awarni man aya iřeqqem Yasuɛ ɛawed sebɛin nneɣni zeg imeḥḍaren nnes uca issekk i-ten tyuya tyuya qibač i uɣembub nnes ɣar marra tineddam d jjwayeh mani tuɣa Netta igga ad iraḥ.   

2 Inna asen: “Tameyra aṭṭas, maca ixeddamen drus, s uyenni ttarem i Bab n tmeyra, ḥima ad issekk ixeddamen ɣar tmeyra nnes.   

3 Ruḥem! Aqa ad kenniw ssekkeɣ am wuǧi jar wuccanen.   

4 War kiwem kessim ticyarin řa d ttesṭayem uřa d sandaliyat, war ttseǧamem x ḥed deg webrid.   

5 Man ma taddart i ɣa tadfem, inim d amezwaru: ‘Řehna x taddart-a.’   

6 Mařa din mmis n řehna, řehna nwem ad xas yarsa, mařa war iǧi amenni, řehna nwem ad ɣarwem dd-iɛqeb.

7 Qqimem di taddart nni, ccem, swem zi min ɣarsen, minzi axeddam isdaheǧ řmunet nnes. S uya war ggurem ca zi taddart ɣar taddart nneɣni.   

8 Man tandint i ɣa tadfem uca ad kenniw qebřen, ccem din min d awem ɣa wcen.

9 Sgenfam imehřac i din iǧan, inim asen: “Aqa tqarreb-dd ɣarwem Tgeldit n AREBBI.”

10 Man ma tandint i ɣa tadfem, war kenniw qbiřen, ffɣem ɣar zznaqi nnes, inim:   

11 “Ɛad uřa d taɛejjajt i dayneɣ iřeṣqen x iḍaren nneɣ n tendint nwem, ad tt nezzerz xawem. Maca snem aya, aqa tqarreb-dd ɣarwem Tgeldit n AREBBI!   

12 Ad awem iniɣ belli deg wass nni ad yiři řḥař n Sadum ihwen zi tendint nni.”

13 Uct xam, a Xurazin, uct xam, a Bayt-Ṣayda! Mři msarent di Ṣur d Ṣaydun řeɛjayeb i ittwaggen daykent, ad tiři tubent zi zzman am qqiment di txancet n wecḍan d yiɣɣeḍ x izeǧifen nsent.   

14 Maca ad yiři řḥař n Ṣur d Ṣaydun ihwen zi řḥař nkent di lḥisab.

15 U cem, a Kafarnaḥum, tenni tuɣa ittwassgeɛɛden ɣar ujenna, aqa ad tᵉttwassehwid ɣar řaxart!

16 Wi zzaywem i ɣa isřen, ad zzayi iseř, wi kenniw ɣa yagin, ad ayi yagi, u wi d ayi ɣa yagin, ad yagi wenni d ayi dd-issekken.”   

17 Xenni ɛeqben sebɛin nni s řefraḥet aṭṭas, nnan as: “A Siditneɣ, uřa d ccwaṭen ṭṭaɛen aneɣ s Yisem nnec.”

18 Xas uca inna asen: “Ẓriɣ cciṭan iwḍa-dd amecnaw assam zeg ujenna.   

19 Xzar, Necc ad awem wceɣ ṣṣulṭa ḥima ad tɛefsem x ifiɣran d iɣarḍmiwen uřa d ṣṣulṭa x marra jjehd n řeɛdu. Uřa d ict n řḥajjet war kenniw tḍarri.   

20 Maca war farrḥem ca s uya, belli aqa ccwaṭen ad awem ṭṭaɛen, maca farḥem belli aqa ismawen nwem ttwazemmemen deg ijenwan.”   

21 Di tsaɛɛet nni ifarḥ Yasuɛ di Arruḥ Iqeddsen, inna: “Necc ttqadiɣ Cek, a Baba, Bab n ujenna d temmurt, minzi tessnuffared timesřayin-a x imiɣisen u x aytbab n řeɛqeř uca tessaregbed tent i iḥenjiren. Wah, a Baba, ammu i tuɣa ixs řxaḍar nnec!”   

22 Xas uca inneqřeb ɣar imeḥḍaren nnes, inna: “Kuřci immewc ayi zi Baba uca uřa d ijj war issin man wen d Mmis mɣir Babas uca uřa d ijj war issin man wen d Babas mɣir Mmis, d wenni umi ixs Mmis ad t issargeb.”   

23 Xenni inneqřeb-dd ɣar imeḥḍaren weḥḥedsen, inna: “Sseɛd n tiṭṭawin i ittwařan min tᵉttwařam kenniw.   

24 Minzi Necc ad awem iniɣ, aqa aṭṭas n inabiyyen d ijeǧiden tuɣa xsen ad ẓaren min tᵉttwařam kenniw, maca war tt ttwiřin, uřa ad sřen min tᵉttesřam, maca war tt sřin.”   

Amedya n weryaz d arḥim zi Samarya

25 Xzar, ijj n umseřmad n idlisen ikkar ḥima ad t ijarreb, inna: “A Amseɣɣar, min ɣa ggeɣ ḥima ad warteɣ Tudart ittduman?”

26 Yasuɛ inna as: “Mammec t yurin di Ccariɛa? Mammec teqqared?”

27 Yarra-dd, inna as: “Ad texsed SIDI, AREBBI nnec s marra wuř nnec, s marra řeɛmar nnec, s marra jjehd nnec, s marra řeɛqeř nnec, uca ad texsed jjar nnec amecnaw ixef nnec.”   

28 Inna as Yasuɛ: “Aqa tarrid nican. Egg man aya uca ad teddared.”

29 Maca netta ixs ad issegged ixef nnes, inna as: “Man wen iǧan d jjar inu?”

30 Yarra-dd xas Yasuɛ, inna as: “Ijj n weryaz ihwa-dd zi Urcalim ɣar Ariḥa uca iwḍa deg ifassen n iceffaren, kksen as arruḍ, wtin t s weɛmud, xenni ruḥen, jjin t jar řmewt d tudart.

31 Xenni ihwa-dd ijj n ukehhan ɣar webrid nni. Netta iẓra i-t, maca ikka xas.

32 Ammu ɛawed uřa d ijj n Ulawi iɛdu-dd x wemcan nni, iẓra i-t, maca ikka xas.

33 Maca ijj n weryaz Asamiri, tuɣa-t deg usafar, yiweḍ-dd ɣares, iẓra i-t uca iḥinn xas.

34 Iqarreb-dd ɣares, icedd as iyezzimen nnes, iseyyeḥ xasen binu d zzect. Xenni issenya i-t x zzayřet nnes, yiwyi i-t ɣar wenwař, ithella dayes.

35 Tiwecca nnes řami iruḥ, iwca tnayen dinar i bab n wenwař, inna as: ‘Thilla dayes u mařa txeǧṣed ktar zi man aya, ad cek xeǧṣeɣ xmi dd ɣa ɛeqbeɣ.’

36 Man wen zi třata nni tᵉttwařid d jjar n wenni iwḍan deg ifassen n iceffaren?”

37 Inna as: “Wenni xas iḥinnen!” Inna as Yasuɛ: “Iwa uyur, uřa d cek tegged amenni!”

Yasuɛ di taddart n Maryam d Marta

38 Am tuɣa gguren nitni, yudef ɣar ijj n dcar, uca ict n temɣart, qqaren as Marta, tareḥḥeb zzayes di taddart nnes.

39 Tuɣa ɣar ta ict n učmas, qqaren as Maryam, tenni tuɣa teqqim ɣar iḍaren n Siditneɣ uca tuɣa tessḥessa i wawař nnes.

40 Maca Marta tuɣa tecɣeř aṭṭas s tsexxart. Nettat tusa-dd ɣares, tenna as: “A Sidi, ma war d ac icqi belli učma tejja ayi ttsexxareɣ weḥḥdi? Ini as ḥima ad ayi tɛawen.”

41 Maca Yasuɛ yarra-dd, inna as: “Marta, Marta, cem tceɣřed u tqeǧiqed x waṭṭas n tmesřayin,

42 maca ittxeṣṣa ict n řḥajjet waha! Aqa Maryam tixḍar tasɣart taṣebḥant tenni war zzayes ittwattekksen.”

Yasuɛ isseřmad mammec icuwwar ad ẓaǧen

11

1 Am tuɣa ittẓaǧa deg ijj n wemcan, imsar, umi ikemmeř Netta taẓaǧit nnes, aqa ijjen zeg imeḥḍaren nnes inna as: “A Siditneɣ, seřmed aneɣ ad neẓẓaǧ am mammec tuɣa Yuḥanna isseřmad ɛawed imeḥḍaren nnes.”   

2 Yasuɛ inna asen: “Meřmi ma teẓẓuǧem, inim:

‘Babatneɣ i iǧan deg ijenwan,

ad ittwaqeddes Isem nnec,

ad dd-tas Tgeldit nnec,

ad tᵉttwagg am mammec texsed Cek,

am deg ujenna, ammu ɛawed di temmurt.

3 Ewc aneɣ kuř ass aɣrum nneɣ i kuř ass,

4 uca ɣfar aneɣ ddnub nneɣ,

minzi uřa d neccin nsameḥ i marra

inni dayneɣ ittursen.

War d aneɣ ssidif ca deg ujarreb,

maca senjem aneɣ zeg umɛeffan.’ ”

5 Xenni inna asen: “Man wen zzaywem i ɣar iǧa ijj n umeddukkeř, ad ɣares iraḥ deg wezyen n ǧiřet uca ad as ini: ‘A ameddukkeř, arḍeř ayi třata n tecnifin,   

6 minzi ijj n umeddukkeř inu, ixecc-dd ɣari zeg usafar, war ɣari min d as ɣa qeddmeɣ!’,

7 uca xenni ad xas dd-yarr umeddukkeř nnes zi daxeř, ad as yini: ‘War dd ayi ttṣeddaɛ, tawwart tbelleɛ u tarwa aqa-tt akidi di tassut, war zemmareɣ ad dd-kkareɣ maḥend ad ac wceɣ aɣrum.’

8 Ad awem iniɣ, mařa war dd-ikkar ḥima ad as iwc umi netta d ameddukkeř nnes, iwa ad dd-ikkar ad as iwc mecḥař ma iḥdaj x ssibbet n řewɛaret n umeddukkeř nnes.

9 Ad awem iniɣ: Ttarem, xenni ad awem immewc, arzum, xenni ad tafem, ssqarqbem, xenni ad awem arezmen.   

10 Minzi marra wi ɣa ittaren ad iksi, u wi ɣa yarzun ad yaf, u wi ɣa issqarqben ad as ittwarzem.

11 Niɣ din jar awem babas, wenni umi d as i ɣa ittar mmis aɣrum, ad as iwc aẓru? Niɣ umi ɣa ittar asřem, ad as iwc afiɣar deg wemcan n wesřem?   

12 Niɣ mařa ittar zzayes tameǧač, ad as iwc taɣarḍent?

13 Mařa kenniw, inni iǧan d iɛeffanen, tessnem ad tewcem timewca tiṣebḥanin i tarwa nwem, mecḥař s waṭṭas ad iwc Babatwem i iǧan deg ijenwan Arruḥ Iqeddsen i yinni d as t ittaren!”

Yasuɛ d Bᵉɛalzabub

14 Umi issuffeɣ Netta ijj n cciṭan agnaw, imsar, awarni řami issuffeɣ cciṭan nni, aqa agnaw ibda issawař. Uca xenni itebhet řɣaci marra.   

15 Maca ca zzaysen nnan: “Issuffuɣ ccwaṭen s Bᵉɛalzabub, ameqqran n ccwaṭen.”   

16 Inneɣni jarrben t, ttaren zzayes ict n řeɛřamet zeg ujenna.

17 Maca Netta yargeb x ixarriṣen nsen, inna asen: “Kuř tageldit i ibḍan x yixef nnes ad tᵉttwareddeǧ u taddart i ibḍan x yixef nnes, ad tewḍa.   

18 Mařa ibḍa cciṭan x yixef nnes, mammec ɣa teqqim tgeldit nnes? Minzi kenniw teqqarem belli Necc ssuffuɣeɣ ccwaṭen s Bᵉɛalzabub.

19 Mařa Necc ssuffuɣeɣ ccwaṭen s Bᵉɛalzabub, s minzi i ten ssuffuɣen tarwa nwem? S uyenni ad iřin nitni d lquḍat xawem.

20 Maca mařa tuɣa s uḍaḍ n AREBBI i zi ssuffuɣeɣ ccwaṭen, xenni aqa tqarreb-dd ɣarwem Tgeldit n AREBBI.

21 Min ɣa yekk weryaz ijehden iḥezzmen s řesnaḥ ittɛessa x řemraḥ nnes, ad yiři wagřa nnes di řaman.

22 Maca meřmi i dd ɣa yas wenni iǧan d jjiheř xas, uca ad t iɣřeb, aqa netta ad as ikkes řesnaḥ min xef tuɣa ittcař, uca ad ibḍa min tuɣa zzayes iksi.

23 Wenni war iǧin akidi, aqa-t ḍidd inu u wenni war kidi issmunin, aqa netta ittzeǧaɛ.”   

Řaryaḥ amengus nni yarezzun ad dd-iɛqeb

24 “Xmi ɣa iffeɣ řaryaḥ amengus zi bnadem, ad icuq deg imucan war daysen bu waman, ad yarzu arraḥet uca xmi war tt ittif, ad yini: ‘Ad ɛeqbeɣ ɣar taddart inu tenni zi dd-ffɣeɣ.’   

25 Xmi dd ɣa yas, ad tt yaf, tfarḍ, teɛdeř.

26 Xenni ad iraḥ, ad iksi sebɛa n řaryaḥ nneɣni iɛeffanen xas, ad dd-adfen uca ad zedɣen dinni. Xenni ad idweř uneggar n bnadem nni d aɛeffan mahu x mammec t tuɣa ɣar umezwar.”   

27 Am issawař s uya, tessgeɛɛed ict n temɣart zi řɣaci tmijja nnes, tenna as: “Sseɛd n uɛeddis i Cek iksin u tabbuct i zi tᵉṭṭḍed!”

28 Netta inna: “Sseɛd n yinni ittesřan awař n AREBBI uca ḥeffḍen t.”   

Řeɛřamet n Yunus

29 Am tuɣa imun řɣaci, ibda iqqar: “Ttaṣiřet-a d taɛeffant tᵉttᵉttar řeɛřamet, war d as tᵉttmewci řeɛřamet mɣir řeɛřamet n Yunus anabi.   

30 Minzi am mammec tuɣa Yunus d řeɛřamet i aytbab n Ninwa, ammu i ɣa yiři Mmis n bnadem ɛawed d řeɛřamet i jjiř-a.

31 Tajeǧidt n ljanub ad tekkar deg wass n lḥisab ak-d yeryazen n jjiř-a, ad ten tḥaseb. Minzi tusa-dd zi tneggarut n temmurt, ḥima ad tseř i tiɣit n Suliman. Xzar, aqa da wenni imɣaren x Suliman.   

32 Iryazen n Ninwa ad dd-kkaren deg wass n lḥisab ak-d jjiř-a uca ad t ḥasben, minzi nitni tuben awarni i ubarreḥ n Yunus. Xzar, aqa da wenni imɣaren x Yunus!”   

Řqendiř n arrimet

33 Uřa d ijj war issreqqi řqendiř uca issrusa t deg wemcan inuffaren niɣ sadu řmud n imendi, maca issrusa i-t x řmerfeɛ, ḥima inni dd ɣa yadfen ad ẓaren tfawt.   

34 Řqendiř n arrimet nnec d tiṭṭ nnec. Mařa tiṭṭ nnec teṣfa, ad tiři tfawt uřa di marra arrimet nnec. Mařa tiṭṭ nnec d taɛeffant, uřa d arrimet nnec ad tiři d taǧest.   

35 Ḥḍa xenni, ḥima tafawt i dayek iǧan, war tᵉttiři d taǧest.

36 Mařa marra arrimet nnec teccur s tfawt, war dayes uřa d ijj n uɣezdis ibarrcen, xenni ad dayes tiři tfawt kuřci am mammec xmi yareqq řqendiř s uceɛɛař nnes.”

Uct x Ifarisiyyen d Imseřmaden n idlisen

37 Am tuɣa issawař s man aya, iɛarḍ i-t ijj n Ufarisi ɣar umecři akides. Xenni yudef, iqqim ɣar ṭṭabřa.   

38 Umi t iẓra Ufarisi, itebhet minzi Netta war issird ca d amezwar qbeř i umecři.   

39 Maca Yasuɛ inna as: “Kenniw, a Ifarisiyyen, tessizdagem barra n řkas d ṭṭebṣi, maca di daxeř nwem tcurrem s ṭṭmeɛ n tkeccaḍt d řɣar.   

40 Kenniw, a ifɣař, ma war iǧi Wenni iggin min iǧan ɣar barra, igga uřa d min iǧan daxeř?

41 Maca mařa ad tewcem marra min iǧan daxeř d ṣṣedqet, xzar, marra min daywem ad yiři d amezdag.”   

42 Maca uct xawem, a Ifarisiyyen minzi tᵉttɛeccaram nneɛnaɛ d wazar d marra tibbi, maca tejjim řḥukm d tayri n AREBBI ɣar uɣezdis. Iwa ittxeṣṣa awem ad teggem timesřayin-a, nhřa ma ad tᵉttum inneɣni.   

43 Uct xawem, a Ifarisiyyen, minzi iɛjeb awem ad teqqimem x řekrasi n zzat di temzidawin u iɛjeb awem ad xawem seǧmen iwdan di řeswaq.   

44 Uct xawem, a imseřmaden n idlisen d Ifarisiyyen, kenniw, a imnafqen, minzi kenniw tᵉtteggem am yimeḍřan idduryen min xef gguren iwdan am war ssinen.”   

45 Ijjen zeg imseřmaden n idlisen iṭṭef deg wawař, inna as: “A Amseɣɣar, aqa xmi teqqared aya, tessfeṭṭaḥed aneɣ uřa d neccin.”

46 Maca Netta inna: “Uct xawem, a imseřmaden n idlisen, minzi tessarebbum řeḥmuř iḍeqřen i tkessit x iwdan, maca kenniw s yixef nwem war tᵉttḥidim řeḥmuř nni uřa s ijjen zeg iḍewḍan nwem!   

47 Uct xawem, minzi tbennam imeḍřan n inabiyyen, am řejdud nwem nɣin ten.   

48 S man aya tneɛɛmem, aqa kenniw tareṭṭam s min ggin řejdud nwem, minzi nitni nɣin ten uca kenniw tbennam imeḍřan nsen.

49 S uyenni tiɣit n AREBBI tenna: “Aqa ad asen dd-ssekkeɣ inabiyyen d rrusul. Ad aẓẓřen nitni x ca zzaysen uca ad ten nɣen,   

50 ḥima ad ttwattaren zi jjiř-a idammen n marra inabiyyen i ittwassizzřen zeg wami tᵉttwagg ddunect:

51 zeg idammen n Habil ař idammen n Zakariyya, wenni nɣin jar Zzawect Tameqqrant d uɛalṭar! Wah, ad awem iniɣ belli ggur ad ttwattaren idammen nsen zi jjiř-a.   

52 Uct xawem, a imseřmaden n idlisen, minzi tkessim tisarutin n tussna. Kenniw s yixef nwem war tᵉttidfem u inni ittadfen, tᵉṭṭfem ten.”   

53 Am tuɣa akidsen issawař s uya, bdan imseřmaden n idlisen d Ifarisiyyen ttḍaddan t aṭṭas. Ffugmen, ḥeccen x wawařen nnes,

54 uca ggin zzayes s tḥraymect aṭṭas, arezzun ad t ṭṭfen s ca zeg uqemmum nnes, ḥima ad t ḍeřmen.

Yasuɛ issawař ɣar imeḥḍaren nnes d řɣaci

12

1 Umi munen ibarruten n řɣaci s waṭṭas, ařami bdan ɛřayen ɛeffsen ijj x wenneɣni, ibda iqqar i imeḥḍaren nnes: “Ɣar umezwar ḥḍam ixef nwem zeg wentun n Ifarisiyyen, aqa-t d nnifaq!  

2 Minzi war din min idřin, war ittᵉttwasseḍhar, u war din min inuffaren, war ittᵉttwissin.   

3 Minzi marra min tennam di taǧest, ad ittwaseř di tfawt, u min xef tessiwřem deg umezzuɣ deg wexxam n daxeř, ad ittwabarreḥ zzayes x tzeɣwin.”

4 “Necc ad awem iniɣ, a imeddukkař inu: War teggʷdem ca zeg inni ineqqen arrimet, maca awarni man aya war zemmaren ad ggen ktar ɛad.   

5 Maca Necc ad awem ssecneɣ wenni zi ɣa teggʷedem: Ggʷedem zeg Wenni ɣar iǧa ṣṣulṭa, maḥend ad inḍar di jᵉhennama awarni řami inɣa. Wah, ad awem iniɣ, zeg Wanita i ɣa teggʷedem!

6 Ma war ttmenzin xemsa n ẓẓawec s tnayen n iṣuldiyyen n nnḥas? Uca uřa d ijj zzaysen war ittᵉttwattu zzat i AREBBI.   

7 Maca zzaywem, ɛad iẓuṭṭan n ucuwwaf n uzeǧif nwem ttwaḥesben. S uyenni war teggʷdem ca, kenniw ḥsen zi ẓẓawec aṭṭas!” □    

8 “Necc ad awem iniɣ, marra wi zzayi i ɣa icehden qibač i iwdan, ad zzayes iched ɛawed Mmis n bnadem zzat i lmalakat n AREBBI.   

9 Maca wi d ayi ɣa inkaren qibač i iwdan, uřa d netta s yixef nnes ad ittwankar qibač i lmalakat n AREBBI.   

10 Kuř ijj wenni i ɣa inin awař ḍidd n Mmis n bnadem, aqa ad as ittwaɣfar man aya. Maca wenni i ɣa iceqqfen di Arruḥ Iqeddsen war d as ittᵉttwaɣfar ca man aya!”   

11 “Xmi kenniw i ɣa nedhen ɣar temzidawin, zzat i řḥukkam d ayt n bu-ṣṣulṭa, war kessim ca s wemnus min zi i dd ɣa tarrem niɣ min ɣa tinim,   

12 minzi Arruḥ Iqeddsen ad awem isseřmed di tsaɛɛet nni min ittxeṣṣa ad tinim.”

Amedya n bab n wagřa

13 Inna as ijjen zi řɣaci: “A Amseɣɣar, ini as i uma, ḥima ad kidi ibḍa řwart.”

14 Maca Yasuɛ inna as: “A bnadem, wi d ayi yarrin xawem d řqaḍi niɣ d řɛadeř?”

15 Inna i imeḥḍaren nnes: “Ɣarwem, ḥḍam ixef nwem zi ṭṭmeɛ, maɣar tudart war teǧi deg ufeyyeḍ n wagřa.”   

16 Xas uca iḥaja asen ijj n umedya: “Tammurt n ijj n weryaz d bab n wagřa tiwyi as-dd ṣṣabet aṭṭas.

17 Ixarreṣ deg ixef nnes: ‘Min ɣa ggeɣ?, minzi war ɣari bu řmarsi i di i ɣa yarweɣ marra řɣiǧet inu.’

18 Inna: ‘Ammu i ɣa ggeɣ: Ad hedmeɣ řemrasi inu, xenni ad bniɣ řemrasi d imeqqranen xasen uca ad daysen xezneɣ marra řɣiǧet d wagřa inu.

19 Ad iniɣ i yixef inu: ‘A řeɛmar inu, ɣarek aṭṭas n wagřa i ittwaxzen din i waṭṭas n iseggʷusa. Areyyeḥ, tecced, teswed u tfarḥed!’   

20 Maca inna as AREBBI: ‘A afɣuř, aqa ǧiřet-a ad zzayek ittwattar řeɛmar nnec. Xenni i umi ɣa yiři min tesswejded?’   

21 Ammu i ɣa imsar i wenni iyarrwen řeknuz i yixef nnes, maca war iǧi d bab n wagřa di AREBBI.”

Tageldit n Arebbi d amezwaru

22 Inna i imeḥḍaren nnes: “S uyenni Necc ad awem iniɣ: War kessim s wemnus i řeɛmar nwem min ɣa teccem, uřa i arrimet nwem min ɣa tyarḍem.   

23 Řeɛmar ktar zi macca u arrimet ktar zeg werruḍ.

24 Xzarem ɣar ibaɣřiwen! Aqa war zarrɛen, war mejjaren, war ɣarsen tisrafin niɣ d řemrasi, maca AREBBI issecca i-ten. Mecḥař aṭṭas tsekkwim kenniw ktar x ijḍaḍ!   

25 Man wen zzaywem izemmar s wemnus nnes ad yarni di tuzzeggart nnes ijj n uɣiř waha?   

26 Mařa kenniw war tzemmarem uřa x min iǧan d ameẓyan qaɛ, mayemmi ɣa teksim s wemnus x min iqqimen?”

27 “Xzarem mammec ɣemmyent tlillicin! War xeddment, war ttqareḍcent, maca Necc ad awem iniɣ, aqa uřa d Suliman di qaɛ aɛuǧi nnes war yarḍ ca am uřa d ict zzaysent. □  

28 Mařa AREBBI issyarḍ ammu arbiɛ i iǧan ass-a deg iyyar uca tiwecca ad immenḍar di tefqunt, mecḥař iḥřa aṭṭas ad issyarḍ Netta kenniw i di iǧa drus n l’iman!”

29 “S uyenni war arezzum ca x min ɣa teccem uřa x min ɣa teswem, war ttejjim ixarriṣen nwem ad ɣefřem x man aya.

30 Minzi marra timesřayin-a arezzun daysent řegnus n ddunect, maca Babatwem issen belli teḥdajem tent.

31 Maca arzum Tageldit n AREBBI uca timesřayin-a marra ad awem ttwammarnint.”   

32 “War tteggʷed, cem, a taḥimart tameẓyant, minzi yarḍa Babatwem ad awem iwc Tageldit.

33 Zenzem min ɣarwem, wcem ṣṣedqet! Ggem i yixef nwem ticyarin n tmenyat i war yareccin, uca xemmřem ijj n řkenz i war iqeṭṭin deg ijenwan, mani war ittidef uceffar uřa d tcinda war tᵉttegg ssuss.   

34 Minzi mani ɣa yiři řkenz nwem, dinni i ɣa yiři ɛawed wuř nwem.”

Aɛqab n bab n taddart

35 “Ad iřint tejɛinnatin nwem ḥezzmemt s ibuyas u řefnarat nwem areqqent.   

36 Iřim am iwdan i ittrajan sidi nsen xmi dd ɣa yeɛqeb zeg wexxam n wurar, ḥima, xmi dd ɣa yas, ad issqarqeb, zemmaren ad as arzmen deɣya.

37 Sseɛd n imsexxaren nni, xmi dd ɣa yas siditsen, ad ten yaf faqen. S tidett, Necc ad awem iniɣ, aqa ad iḥezzem ixef nnes uca ad ten issɣim, xenni ad dd-yas ad xasen isexxar.

38 Mařa yusa-dd ɣar ḥeṭṭu wiss tnayen n ǧiřet niɣ ɣar ḥeṭṭu wiss třata uca yufa i-ten ammu, sseɛd n imsexxaren nni.   

39 Maca ssnem aya: mařa bab n taddart issen di man tsaɛɛet i di ɣa ixecc uceffar, xenni ad yiři ifaq, war ittejji taddart nnes ad tt acaren.   

40 Iřim kenniw ɛawed twejdem, minzi Mmis n bnadem ad dd-yas deg ict n tsaɛɛet i war tᵉttrijim.”   

Amedya n wewkiř amtiqqi

41 Inna as Cimɛun Buṭrus: “A Siditneɣ, ma i neccin i tɛawded amedya-ya niɣ i marra?”

42 Inna as Yasuɛ: “Man wen iǧan xenni d awkiř amiɣis i di iǧa řaman, d wenni i ɣa yegg sidis x imsexxaren nnes ḥima ad asen iwc řeɛweč nsen di řweqt nnes?   

43 Sseɛd n umsexxar nni i ɣa yaf sidi nnes, xmi dd ɣa yas, ittegg ammu.

44 S tidett, Necc ad awem iniɣ, belli ad t yegg x marra agřa nnes.

45 Maca mařa amsexxar nni ad yini deg wuř nnes: ‘Aqa sidi inu iɛeṭṭař x weɛqab!’, uca ibda iccat imsexxaren d tiyya, ittett, isess, iscar,

46 xenni ad dd-yas sidi n umsexxar nni deg ijj n wass war ittriji u deg ict n tsaɛɛet i war issin. Wanita ad t iqeṭṭes d iceǧiqen, ad igg tasɣart nnes ak-d iɣeddaren.

47 Amsexxar nni issnen řxaḍar n sidi nnes uca war issewjed ixef nnes uřa war iggi ɛlaḥsab řxaḍar n sides, ad iksi tiyyita aṭṭas.   

48 Maca wenni war issinen řxaḍar n sides am igga ca min isdaheǧen tiyyita, ad ittwawwet s drus n tiyyita. Zi kuř ijjen umi immewc aṭṭas, ad zzayes ittwattar aṭṭas, u wi umi ittwakellef aṭṭas, ad zzayes ittwattar ktar.”

Tawasit n Yasuɛ ad tawi abeṭṭu

49 “Usiɣ-dd ḥima ad nḍareɣ timessi x temmurt u meɛlik ufiɣ ad tiři tarɣa.   

50 Maca ɣari ijj n useɣḍeṣ i zi ɣa ttwassɣeḍṣeɣ, u ttwaḥṣareɣ aṭṭas ař d ɣa ittwakemmeř.   

51 Ma ittɣiř awem belli usiɣ-dd ḥima ad ssiwḍeɣ řehna x temmurt? Lla, ad awem iniɣ, d amezwar abeṭṭu.   

52 Minzi zi řexxu d tsawent ad mmsebḍan xemsa deg ict n taddart, třata ḍidd tnayen u tnayen ḍidd třata.

53 Babas ad immsebḍa x mmis, u mmis x babas, u yemmas x yeǧis, u yeǧis x yemmas, u řallas x tesřit, u tasřit x řallas.”   

Ittxeṣṣa ad nmeyyez zzamanat

54 Inna i řɣaci: “Xmi ɣa tẓarem ijj n useynu igeɛɛed-dd zi řɣarb, deɣya ad tinim: ‘Ad yiři wenẓar!’ uca ammu i ɣa imsar!   

55 Xmi ɣa tẓarem asemmiḍ n ljanub ittsuḍ, xenni ad tinim: ‘Ad yiři řeḥmu!’, uca ammu i ɣa imsar.

56 A imnafqen, aqa tessnem ad tmeyyzem udem n temmurt d ujenna. Ma zzman-a mammec war tzemmaren ad t tmeyyzem?”

Ggem aṣřaḥ ak-d weɣrim nnek

57 “Mayemmi war tḥekkmem s yixef nwem min iǧan d ṣṣaḥ?   

58 Minzi, xmi ɣa traḥed ɣar řḥakem ak-d weɣrim nnec, egg tizemmar am teǧid ɛad akis deg webrid maḥend ad zzayes tᵉttwafekked, ḥima war cek ittjarri ɣar řqaḍi uca řqaḍi ad cek isellem i wemxazni, xenni ad cek inḍar umxazni di řeḥbes.

59 Ad ac iniɣ, cek war dd ssenni tᵉtteffɣed ař ɣa txeǧṣed aṣuldi aneggaru!”

□ 

12:7 ẓẓawec - niɣ: ‘iẓẓawjiwen’.

□ 

12:27 tilillicin - ijj n marka n nnuwarat daysen aẓri aṭṭas.

Amedya n wartu i war itticcen řɣiǧet

13

1 Di řweqt nni usin-dd ɣares ca n iwdan, xebbaren t x Ijaliliyyen inni ixeǧeḍ Pilaṭus idammen nsen ak-d tɣarṣin nsen.

2 Yarra-dd Yasuɛ, inna asen: “Ma ittɣiř awem belli Ijaliliyyen-a d imednab ktar zeg Ijaliliyyen nneɣni umi d asen imsar uweddeb-a?

3 Ad awem iniɣ, lla! Maca kenniw ad tᵉttwahellkem marra am nitni, mařa war tᵉttubem.

4 U zi jjihet n tmenṭac n iwdan i xef dd-tewḍa ṣṣumɛet di Siluwam uca mmuten zzayes, ma ittɣiř awem aqa aten d imednab ktar zeg iwdan nneɣni i izeddɣen di Urcalim?

5 Ad awem iniɣ, lla! Maca kenniw ad tᵉttwahellkem marra am nitni, mařa war tᵉttubem!”

6 Inna asen amedya-ya: “Tuɣa ɣar ijj n weryaz ijj n wartu i ittwaẓẓun deg umarjeɛ nnes n uḍiř, uca netta yusa-dd, yarezzu dayes tazart, maca war tt yufi.

7 Inna i bab n umarjeɛ n uḍiř: ‘Aqa třata n iseggʷusa ttaseɣ-dd, arezzuɣ tazart deg wartu-ya, war tt ufiɣ. Qess i-tt xenni, mayemmi tessaḥař ɛad tammurt?’

8 Yarra-dd xas ufeǧaḥ: ‘A sidi, ejj i-tt ad tbedd ɛad aseggʷas-a. Ad tt ɣziɣ, u ad as ggeɣ řeɣbar.

9 Ad taɣ ad tarr řɣiǧet, mařa lla, xenni qess i-tt deg useggʷas i dd ɣa yasen.’ ”

Asgenfi n ict n temɣart deg wass n ssebt

10 Řami tuɣa isseřmad Yasuɛ deg icten zi temzidawin di ssebt,

11 tuɣa din ict n temɣart i iḍɛef buḥbeř nnes řmijař n tmenṭac n iseggʷusa. Tuɣa teqwes, war tzemmar ad tseggem aɛrur.

12 Umi tt iẓra Yasuɛ, iřaɣa-dd xas ɣares, inna as: “A tamɣart, aqa cem tenfekked zi tuḍɛeft nnem!”

13 Issars xas afus nnes uca nettat tedweř tseggem řexdenni, tebda tessemɣara di AREBBI!

14 Maca ameqqran n temzida, umi ixeyyeq, minzi Yasuɛ issgenfa ijjen di ssebt, iṭṭef deg wawař, inna i řɣaci: “Aqa di setta n wussan ittxeṣṣa řxedmet, asem-dd deg wussan nni maḥend ad tᵉttwassgenfam, war iǧi deg wass n ssebt!”   

15 Maca yarra-dd Yasuɛ, inna as: “A cek, amnafeq! Ma war ifessi kuř ijjen zzaywem di ssebt i ufunas nnes niɣ i weɣyuř nnes zi řmedwed, xenni ad t indeh maḥend ad t iward?   

16 Maca tamɣart-a aqa-tt d yeǧis n Ibrahim, tenni icedd ibřis, xzar, ɛad řmijař n tmenṭac n iseggʷusa, ma war d as dd-yusi ad tᵉttwafekk zeg uceddi-ya deg wass n ssebt?”

17 Am inna man aya, seḍḥan marra inni tuɣa akides ittemɛařan, maca marra řɣaci ifarḥ zi lmuɛjizat nni tuɣa ittwaggen s ufus nnes.

Imedya n tḥebbuct n zzariɛet n uxerdel u n wentun

18 Yasuɛ inna: “Min di tarwes Tgeldit n AREBBI uca min zi tt ɣa ssemquddeɣ?   

19 Aqa-tt am yict n tḥebbuct n zzariɛet n uxerdel iksi tt ijj n weryaz, inḍar i-tt di teḥwict nnes, uca teɣmi-dd, tedweř d tacejjart temɣar uca ggin ijḍaḍ n ujenna řeɛwacc nsen di řefruɛ nnes.” □  

20 Yasuɛ inna ɛawed: “S min zi ɣa ssemquddeɣ Tageldit n AREBBI?   

21 Aqa-tt am wentun, teysi t temɣart, teffar i-t di třata n řemdud n waren, ařami issmemm marra!”

Tawwart iḥsaren

22 Iẓwa tineddam d dcurat, am tuɣa isseřmad, iggur ɣar Urcalim. □    

23 Ijjen isseqsa i-t, ma aqa din drus n yinni i ɣa ṭṭfen Tudart.

24 Yarra-dd Yasuɛ, inna asen: “Ggem jjehd nwem, ḥima ad tadfem zi tewwart iḥṣaren, aqa Necc ad awem iniɣ, aṭṭas ad arzun ad dd-adfen, maca war zemmaren.   

25 Zeg wami i ɣa ikkar Bab n taddart maḥend ad ibelleɛ tawwart, xenni ad tbeddem di barra, ad tessqareqbem, ad tebdam ad tinim: ‘A Siditneɣ, a Siditneɣ, arzem aneɣ!’ Maca Netta ad dd-yarr, ad yini: ‘Necc war kenniw ssineɣ, manis kenniw?’   

26 Ad tebdam ad tinim: ‘Neccin aḥeqqa tuɣa necca neswa qibač nnec, uca Cek tuɣa tesseřmaded deg imesraq nneɣ!’

27 Maca Netta ad yini: ‘War kenniw ssineɣ, war ssineɣ manis kenniw! Aggʷejem xafi, kenniw inni itteggen řmuɛṣiyyet!’   

28 Ad din tiři tɣuyyit d uɣezzi n teɣmas, xmi ɣa tẓarem Ibrahim d Isḥaq d Yaɛqub d marra inabiyyen di Tgeldit n AREBBI, maca kenniw ad temmenḍarem barra.   

29 Ad dd-asen zi manis d tneqqar tfuct u zi mani tɣeǧi tfuct uřa zi ccamal uřa zi ljanub, ad qqimen ɣar ṭṭabřa di Tgeldit n AREBBI.   

30 Xzar, aqa din ineggura inni i ɣa yiřin d imezwura, u aqa din imezwura inni i ɣa yiřin d ineggura.”   

Awařen ineggura n Yasuɛ x Urcalim

31 Deg wass nni qarrben-dd ca n Ifarisiyyen, nnan as: “Ffeɣ, ruḥ ssa, minzi Hirudus ixs ad Cek ineɣ!”   

32 Yasuɛ inna asen: “Ruḥem, inim as i wecɛeb-a: ‘Xẓar, aqa Necc ssuffuɣeɣ ccwaṭen, ssgenfiɣ ass-a d tiwecca, uca deg wass wiss třata ad iwḍeɣ ɣar řekmaret.” □  

33 Maca ittxeṣṣa ayi ad xedmeɣ ass-a d tiwecca, uca deg wass awarni as ad raḥeɣ, minzi war izemmar ad ittwaneɣ ijj n unabi barra i Urcalim.

34 A Urcalim, a Urcalim, tenni ineqqen inabiyyen d tenni yarejjmen inni i ɣarem dd-ittwassekken, mecḥař n twařawin tuɣa xseɣ ad ssmuneɣ tarwa nnem am mammec tessmuna tyaẓiḍt ifiǧusen nnes sadu wafriwen nnes, maca kenniw war texsem.   

35 Xzar, taddart nwem ad awem teqqim d řxarbet. Maɣar Necc ad awem iniɣ, aqa war d ayi tẓarrem ař dd ɣa tas řweqt i di i ɣa tinim: ‘Lbaraka i Wenni dd ɣa yasen s Yisem n SIDI’.”   

□ 

13:19 tacejjart - niɣ ‘addag’ (‘iddagen’). axerdel - s Tafransist: ‘mutardi’.

□ 

13:22 dcurat - niɣ ‘ředcur’ niɣ ‘ibilajen’.

□ 

13:32 ad iwḍeɣ ɣar řekmaret - ixs ad yini ‘ad qḍiɣ řxedmet inu’. Xzar Mat. 5:17.

Asgenfi n ijj n umehřuc s tuffet n waman deg wass n ssebt

14

1 Řami yudef ɣar taddart n ijj zeg imeqqranen n Ifarisiyyen ḥima ad icc aɣrum deg wass n ssebt, tuɣa ḥeṭṭan t.

2 U xzar, ibedd din qibač nnes ijj n bnadem ihřec s tuffet n waman n arrimet nnes.

3 Iṭṭef Yasuɛ deg wawař, inna i imseřmaden n idlisen d Ifarisiyyen, inna: “Ma iḥeǧeř usgenfi di ssebt?”

4 Nitni sqaren waha. Xenni iṭṭef i-t, issgenfa i-t uca ijja i-t ad iraḥ.

5 Xenni yarra-dd xasen inna: “Man wen zzaywem, mařa mmis niɣ afunas nnes iwḍa as deg wanu, war t-i-dd-issuffuɣ zzayes deɣya deg wass n ssebt?”   

6 War ufin s min zi xas dd ɣa yarren.

Amedya x uwaḍeɛ

7 Iɛawed ijj n umedya i inewjiwen am d asen iḥekkar ixḍaren imucan imezwura. Inna asen:

8 “Mařa iɛarḍ ḥed i cek ɣar ijj n wurar xenni war ttɣimi deg wemcan amezwaru, ḥima war ittwaɛarḍ wenneɣni yuɛřan xak, maḥend ad iqqim din,

9 uca xenni ad dd-yas wenni xak iɛarḍen, ad ac yini: ‘Egg amcan i weryaz-a!’, uca xenni ad tseḍḥid, ad tekkared ḥima ad teksid amcan aneggaru.

10 Mařa cek tᵉttwaɛarḍed, ruḥ, qqim deg wemcan aneggaru, ḥima, xmi dd ɣa yadef wenni xak iɛarḍen, ad taɣ ad ac yini: ‘A ameddukkeř, geɛɛed, qqim!’ Xenni ad ac yiři ccan zzat i yinni akidek iqqimen.   

11 Minzi marra wi ɣa issuɛřan ixef nnes ad ittwasswaḍeɛ u wi ɣa isswaḍɛen ixef nnes ad ittwassuɛřa.”   

Amedya n yinni ittwaɛarḍen i umensi

12 Inna ɛawed i wenni t iɛarḍen: “Mařa cek teggid ijj n umecři niɣ amensi, war ɛarreḍ imeddukkař nnec niɣ aytmac, uřa d řaǧ nnec niɣ jjiran nnec i ɣar iǧa wagřa, niɣ aqa ad cek ɛarḍen uřa d nitni uca ad ɣarek yiři řexřaṣ.   

13 Mařa tɛarḍed x iwdan, xenni ɛarḍ x imezřaḍ d iqiydaren d ineɛḍaben d idarɣařen.

14 Xenni ad tiřid d amesɛud umi war ɣarsen s minzi cek i ɣa xeǧṣen, minzi ad tᵉṭṭfed řexraṣ nnec di tnukra n imseggaden.”

15 Umi isřa aya ijjen zeg inni din iqqimen ɣar ṭṭabřa, inna as wanita: “Sseɛd n wenni i ɣa iccen aɣrum di Tgeldit n AREBBI!”

16 Yasuɛ inna as: “Ijj n weryaz igga ict n zzardet temɣar uca iɛarḍ aṭṭas n iwdan.   

17 Issekk amsexxar nnes di tsaɛɛet n zzardet, ḥima ad ini i inewjiwen: ‘Xzar, kuřci aqa iwjed i kenniw. Araḥem-dd!’

18 Xenni ibda kuř ijjen zzaysen ad igg ssibbet. Inna as umezwar: ‘Sɣiɣ ijj n iyyar, aqa ittxeṣṣa ayi ad raḥeɣ ad t ẓareɣ. Ttareɣ ac ad ayi tsamḥed!’

19 Wenneɣni inna: ‘Sɣiɣ xemsa n tyuya n iyenduzen, aqa ad raḥeɣ ad ten jarrbeɣ, ttareɣ ac ad ayi tsamḥed!’

20 U wenneɣni inna: ‘Aqa mammec meřceɣ tamɣart, x uyenni war zemmareɣ ad dd-aseɣ!’

21 Idweř-dd umsexxar nni uca ixebbar sidi nnes s man aya. Xenni ixeyyeq bab n taddart, inna i umsexxar nnes: ‘Ruḥ deɣya ɣar wazzayen d zznaqi n tendint, uca ndeh-dd imezřaḍ d iqiydaren d ineɛḍaben d idarɣařen!’

22 Inna umsexxar: ‘A sidi, aqa imsar am mammec i tumured, uca aqa din ɛad amcan.’

23 Inna bab i umsexxar nnes: ‘Ffeɣ ɣar ibriden d zznaqi uca ḥṣar i-ten ad adfen ař ɣa teccur taddart inu,

24 minzi Necc ad awem iniɣ, belli uřa d ijj zeg yeryazen inni tuɣa ittwaɛarḍen, ad yiři ɣar zzardet inu’ ”

Aḍfar n Yasuɛ

25 Am tuɣa ijj n ubarru d ameqqran n řɣaci iggur akides, inneqřeb-dd, inna asen:   

26 “Mařa yusa-dd ḥed ɣari uca war icarreh babas niɣ yemmas, aytmas niɣ suyᵉtmas, tamɣart nnes niɣ tarwa nnes, u ɛad uřa d ixef nnes, war izemmar ad yiři d ameḥḍar inu.   

27 Wenni war iksin ṣṣalib nnes, ad ayi dd-iḍfar, war izemmar ad yiři d ameḥḍar inu.   

28 U man wen zzaywem i ixsen ad ibna ict n ṣṣumɛet, war ittɣimi amezwar ḥima ad igg řeḥsab, ma ɣares min ixeṣṣen i ukemmeř,

29 ḥima, mařa issars dsas, xenni war izemmar ad as ikemmeř, war xas ḍeḥḥcen marra inni t iẓrin,

30 ad inin: ‘Aryaz-a ibda řebni uca war izemmar ad t ikemmeř.’

31 Niɣ man ajeǧid, mařa iffeɣ ɣar umenɣi ḍidd n ijj n ujeǧid nneɣni, war ittemcawar amezwar ma izemmar ad imqudda s ɛecra-ařaf ak-d wenni ɣares i dd ɣa yasen s ɛicrin-ařef?

32 Mařa war iǧi amenni, xenni ad dd-issekk ireqqasen am iǧa ujeǧid nni ɛad ɣar řaggʷaj, ḥima ad zzayes ittar aṣřaḥ.

33 S uyenni uřa d ijj zzaywem wenni war ittejji marra agřa nnes, war izemmar ad yiři d ameḥḍar inu.”

Amedya n tmeǧaḥt

34 “Tameǧaḥt teḥřa, maca mařa texsar tmeǧaḥt aředdi nnes, s min zi tt i ɣa iɛedřen?   

35 War tṣeǧeḥ ca i temmurt uřa i tzubač, xenni ad tt nḍaren. Wenni ɣar iǧa imezzuɣen i useǧi, ejj i-t ad iseř.”

Amedya n uḥuři iweddaren

15

1 Xenni tuɣa ayt n ḍḍariba d imednab ttqarraben ɣares ḥima ad as sřen.   

2 Ttmeɛmiɛen imseřmaden n idlisen d Ifarisiyyen, qqaren: “Aqa Wa yareḥḥeb s imednab uca ittett akidsen.”

3 Xenni iḥaja asen Yasuɛ amedya-ya:

4 “Man bnadem zzaywem i ɣar iǧa mya n iḥuřiyyen uca iweddar as ijjen zzaysen, ma war ittejji tesɛa u tesɛin di řexřa uca ad yarzu x wenni iweddaren ař t ɣa yaf?

5 U xmi t ɣa yaf, ad ifraḥ, ad t issars x tɣardin nnes.

6 Xmi dd ɣa yaweḍ ɣar taddart, ad iřaɣa x imeddukkař nnes d jjiran nnes, ad asen yini: ‘Farḥem akidi, minzi ufiɣ ahuři inu iweddaren!’

7 Necc ad awem iniɣ, ammu i ɣa tiři řefraḥet deg ujenna x ijj n umednub i ɣa ituben ktar x tesɛa u-tesɛin n imseggaden i war ixsen ad tuben!”   

Amedya n uṣuldi iweddaren

8 “Niɣ man tamɣart i ɣar iǧa ɛecra n tepyisin n ijj n ‘jjuz’, mařa iweddar icten zzaysent, ma war tessruɣi řqendiř, ad tfarḍ taddart uca ad tarzu mliḥ ař tt ɣa taf? □  

9 Mařa tufi tt, ad třaɣa x tmeddukař d tijjarin, ad asent tini: ‘Farḥent akidi, minzi ufiɣ tapyist n ‘jjuz’ nni tuɣa d ayi iweddaren.’

10 Necc ad awem iniɣ, ammu i ɣa tiři řefraḥet qibač i lmalakat n AREBBI s yijj n umednub i ɣa ituben.”

Amedya n mmis iweddaren

11 Yasuɛ inna asen ɛawed: “Ijj n bnadem tuɣa ɣares tnayen n iḥenjiren.

12 Inna umaẓuẓ nsen i babas: ‘A baba, ewc ayi tasɣart tenni d ayi dd-yusin zeg wagřa nnec!’ Xas uca ibḍa asen babas agřa nnes.

13 Awarni ca n wussan issmun mmis amaẓuẓ kuřci min d as immewcen, xenni isafar ɣar ict n temmurt tiggʷej. Iqarḍ marra agřa nnes am isseɛdu dinni ict n tudart n ufecceḥ.

14 Awarni řami iqarḍ kuřci, iwḍa-dd ijj n řaẓ iwɛar di temmurt nni uca ibda ad iḥwaj.

15 Iruḥ uca iřṣeq deg ijjen zeg imezdaɣ n temmurt nni uca wanita issekk i-t ɣar iyyar nnes ḥima ad yarwes iřfan.

16 Tuɣa immeẓri ad iccur aɛeddis nnes s tesriɣwa, tenni ittetten iřfan, maca uřa d ijj war d as iwci ca.

17 Idweř ɣar řeɛqeř nnes, inna: ‘Mecḥař n ixemmasen n baba i ɣar iǧa aɣrum aṭṭas u necc da ttmettiɣ s řaẓ!

18 Ad kkareɣ, ad raḥeɣ ɣar baba uca ad as iniɣ: ‘A baba, aqa xḍiɣ ak-d ujenna u akidek!

19 War sdiheǧeɣ ad ayi třaɣid d mmic. Egg ayi am yijjen zeg icuwwaren nnec.’

20 Ikkar uca iɛqeb ɣar babas. Am t tuɣa ɛad ɣar řaggʷaj, ibarq i-t babas, iḥinn xas, uca yuzzeř ɣares, ingez as x yiri, issudem i-t.   

21 Inna as mmis: ‘A baba, xḍiɣ ak-d ujenna u akidek. War sdiheǧeɣ ad ayi řaɣan mmic.’

22 Maca babas inna i imsexxaren nnes: ‘Suffɣem-dd arruḍ iḥřan aṭṭas, syarḍem as t, ggem txadent deg ufus nnes uca qqnem as sandaliyat i iḍaren nnes.

23 Awyem-dd ayenduz iṣeḥḥen, tɣarṣem as, xenni ad necc, ad nfarḥ,

24 minzi mmi wanita tuɣa immut, iddar. Tuɣa iweddar, maca ittwaf.’ Xenni bdan ad farḥen!

25 Maca mmis ameqqran tuɣa deg iyyar. Ařami dd-yareggʷeḥ, idweř iqarreb-dd ɣar taddart, xenni isřa i ǧɣa d uɣennej n waṭṭas n iwdan.

26 Iřaɣa i yijjen zeg imsexxaren imeẓyanen nnes, isseqsa t: ‘Man aya?’

27 Wanita inna as: ‘Umac yusa-dd, babac iɣarṣ i uyenduz iṣeḥḥen, minzi iɛqeb-dd ɣares mliḥ!’

28 Maca mmis ameqqran ixeyyeq, war ixs ad yadef. Xenni iffeɣ babas ɣar barra, iḥeccem i-t.

29 Maca netta yarra-dd, inna as i babas: ‘Aqa necc xedmeɣ ɣarek řexxu aṭṭas n iseggʷusa, ɛemmarṣ war jjiɣ zi tewṣeyyet nnec. Maca cek war d ayi tewcid ɛemmarṣ uřa d ijj n iɣayḍ, ḥima ad farḥeɣ ak-d imeddukkař inu.

30 Maca umi dd-yusa mmic wanita wenni iccen agřa nnec ak-d temɣarin n farq-ccɣeř, tɣarṣed as i uyenduz iṣeḥḥen!’

31 Inna as babas: ‘A mmi, tuɣa cek akidi řebda, aqa marra min iǧan inu, aqa nnec.

32 Aqa iɛeddeř i neccin ad nfarḥ ad nezhu, minzi umac wanita tuɣa immut, maca iddar ɛawed, tuɣa iweddar uca ittwaf!’ ”

□ 

15:8 dirham - s Tyunanit: ‘draxma’, ijj n uṣuldi di řweqt n Irumaniyyen. S iřes n Tramit: ‘zuza’.

Amedya n wewkiř d aɛeffan

16

1 Inna ɛawed i imeḥḍaren nnes: “Tuɣa din ijj n bnadem, aqa-t d bab n wagřa, ɣares ijj n wewkiř nni zi cetcan iwdan, aqa zeɛma tuɣa ittzuzzar agřa n sides.

2 Iřaɣa as, inna as: ‘Man aya i xak ttesřiɣ? Ewc řeḥsab i uwekkeř nnec, minzi war izemmar ad tiřid ɛad d awkiř!’

3 Inna wewkiř ak-d ixef nnes: ‘Min ɣa ggeɣ umi sidi inu ad xafi ikkes awekkeř-a? War zemmareɣ i uqqaz n temmurt u ttseḍḥiɣ tutra!

4 Aqa ssneɣ min ɣa ggeɣ ḥima, xmi ɣa ttwaḥuzeɣ x uwekkeř, ad ayi qebřen di tudrin nsen.’

5 Uca iřaɣa-dd i kuř ijjen zeg aytbab n umarwas n sides. Inna as i umezwar: ‘Mecḥař d ac itturs sidi?’

6 Yarra-dd xas netta: ‘Mya n ibidawen n zzect!’ Inna as: ‘Ksi řciɣed n umarwas nnec, qqim deɣya, tarid: Xemsin n ibidawen.’

7 Xenni inna i wenneɣni: ‘I cek, mecḥař d ac itturs sidi?’ Yarra-dd xas: ‘Mya n txuncay timeqqranin n yirden.’ Inna as: ‘Ksi řciɣed n umarwas nnec, tarid: Tmanyin.’

8 Siditneɣ igga řfaǧ deg wewkiř iɣecc, aqa tuɣa ittegg s tiɣit, minzi tarwa n ddunect-a d imiɣisen di jjiř nsen wanita x tarwa n Tfawt.

9 Ɛawed Necc ad awem iniɣ: ‘Ggem imeddukkař i yixef nwem s wagřa-ya n řɣecc, ḥima, xmi ɣa iqḍa, ad kenniw qebřen deg iqiḍan nsen n řebda.’ ”   

Tasexxart i AREBBI d tewkiřt n tenɛacin

10 “Wenni iǧan d amtiqqi di drus, aqa-t d amtiqqi uřa deg waṭṭas, u wenni iɣeccen di drus, aqa iɣecc uřa deg waṭṭas.

11 Mařa war teǧim d imtiqqan zi jjihet n wagřa n řɣecc, wi kenniw i ɣa iwekkřen x min iǧan nican?

12 Mařa war teǧim d imtiqqan di min iǧan n wenneɣni, wi d awem i ɣa iwcin min iǧan nwem?

13 Uřa d ijj n umsexxar war izemmar ad ixdem tnayen n isiditen, minzi niɣ ad icarh ijjen uca ad issɛizz wenneɣni, niɣ ad icebbar deg ijjen uca ad isseḥqar wenneɣni. War tzemmarem ad tsexxarem i AREBBI d wagřa.   

Ccariɛa n Sidi Arebbi war ttbeṭṭiř ca

14 Řami sřin Ifarisiyyen marra man aya, sseḥqaren t, minzi nitni tuɣa ttexsen tmenyat.   

15 Yasuɛ inna asen: “Kenniw d inni isseggden ixef nwem zzat i iwdan, maca AREBBI yargeb x wuřawen nwem, minzi min yuɛřan ɣar iwdan, aqa-t d nnɛi zzat i AREBBI.   

16 Ccariɛa d Inabiyyen aqa aten ař Yuḥanna. Zi řweqt nni ittwabarreḥ s Tgeldit n AREBBI uca marra idsen ttemsedḥasen ɣares ḥima ad din adfen.   

17 Maca tikkest n ujenna d temmurt tehwen x uweṭṭu n ict n tneqqiṭ zi Ccariɛa.”   

18 “Marra wi ɣa iǧfen i temɣart nnes uca ad imřec ak-d tenneɣnit, aqa izna, u marra wi ɣa imeřcen tamɣart tenni umi iǧfen, aqa netta izna.”   

Bab n wagřa d umeẓřuḍ Aliɛazar

19 “Tuɣa din ijj n bnadem, aqa-t d bab n wagřa, yarḍ řeqṭen acemřař azdad d řeḥrir d azeggʷaɣ. Ittɣebba zzhu kuř ass.

20 Tuɣa din ɛawed ijj n umezřuḍ qqaren as Aliɛazar. Tuɣa ssbuẓẓřen t ɣar tewwart n bab n wagřa, iccur s řḥebb.

21 Tuɣa dayes meẓri ad ijjiwen s iřeqqwaz i dd-iweṭṭan zi ṭṭabřa n bab n wagřa. Ttasen-dd yiṭan ɛawed, řessḥen ibuɛrusen nnes.

22 Immut umezřuḍ, ksint t lmalakat ɣar weḥsin n Ibrahim. Uřa d bab n wagřa immut, neḍřen t.

23 Am tuɣa ittɛeddab di řaxart, issgeɛɛed tamuɣři nnes, iẓra Ibrahim zi řaggʷaj u Aliɛazar tuɣa-t deg weḥsin nnes.

24 Iřaɣa s jjehd: ‘A baba Ibrahim, arḥem ayi. Sekk-dd Aliɛazar ḥima ad issuff ixef n uḍaḍ nnes s waman uca ad issesmeḍ iřes inu, minzi aqa ttɛeddabeɣ di tmessi-ya.’

25 Inna as Ibrahim: ‘A mmi, ɛqeř aqa tkemmřed marra řxar nnec di tudart nnec, uca ammu i ikemmeř Aliɛazar řɣar. Řexxu netta ittᵉttwafewwej u cek tᵉttwaɛeddabed.   

26 Sennej i man aya marra, aqa jar aneɣ neccin d kenniw ijj n ttasiɛ imɣar, ařami inni ixsen ad ɣarwem dd-ẓwan ssa, war zemmaren uca uřa d inni din iǧan war zemmaren ad ɣarneɣ dd-ẓwan ssenni.’

27 Inna as: ‘Ttzawgeɣ cek xenni, a baba, ad t tessekked ɣar taddart n baba,

28 minzi ɣari xemsa n aytma. Ejj i-t ad asen iɛřem, ḥima war dd-ttisen uřa d nitni ɣar wemcan-a n uɛeddeb.’

29 Inna as Ibrahim: ‘Aqa ɣarsen Musa d inabiyyen. Ejj i-ten ad ɣarsen sřen!’   

30 Maca netta inna as: ‘Lla, a baba Ibrahim, mařa iruḥ ɣarsen ijjen zeg imettinen, xenni ad tuben!’

31 Inna as Ibrahim: ‘Mařa nitni war sřin ɣar Musa d inabiyyen, xenni war zzayes ttwassqenɛen ɛawed, ɛad xmi dd ɣa ikkar ijjen jar imettinen!’ ”

X uɣekkwi ɣar ddenb u x smaḥet

17

1 Inna Yasuɛ i imeḥḍaren nnes: “War tɛeddeř ila ad iřint tɛenkrifin, maca uct x wenni zi i dd ɣa yasent!   

2 Iḥřa as ad xas tᵉttwagg ict n teṣḍart n tsirt tedqeř ɣar yiri nnes uca ad immenḍar di řebḥar x minni ɣa issenqarḍ ijjen zeg imeẓyanen-a.

3 Ḥḍam ixef nwem. Mařa ixḍa umac, webbex i-t, u mařa itub, samḥ as.   

4 Mařa ixḍa akidek sebɛa n twařawin deg ijj n wass uca idweř-dd ɣarek sebɛa n twařawin, iqqar: ‘Aqa tubeɣ!’, ittxeṣṣa ad as tsamḥed.”   

Amedya n tḥebbuct n zzariɛet n uxerdel

5 Nnan rrusul: “A Siditneɣ, arni aneɣ l’iman nneɣ!”

6 Netta inna asen: “Mři tuɣa daywem l’iman am yict n tḥebbuct n zzariɛet n uxerdel uca ad tinim i tcejjart-a n tut: ‘Twaqřeɛ zeg iẓewran nnem, twaẓẓu di řebḥar!’, xenni ad awem tᵉṭṭaɛ.”   

Amedya n bab d umsexxar nnes

7 Man wen zzaywem i ɣar iǧa umsexxar icarrez niɣ yarekkwes uǧi, ad as yini deɣya mařa iɛqeb-dd zeg iyyar uca yudef ɣar taddart: ‘Qarreb-dd, teqqimed ɣar ṭṭabřa’?

8 Ma war d as iqqar: ‘Sewjed min ɣa mmunesweɣ, tbeysed, tsexxared xafi ař ɣa cceɣ, sweɣ. Awarni man aya ad tecced, ad teswed uřa d cek’?

9 Ma ad iksi umsexxar nni aqadi, minzi netta igga min d as ittwannan ad t yegg? Ittɣiř ayi, lla!

10 Ammu uřa d kenniw, xmi teggim marra min d awem yumuren, ittxeṣṣa ad tinim: ‘Aqa neccin d imsexxaren war ineffɛen, minzi negga min tuɣa xaneɣ’.”

Asgenfi n ɛecra i di iǧa řbarṣ

11 Rami iruḥ Yasuɛ ɣar Urcalim icuq di řwesṭ n temmurt n Isamariyyen, tenni iǧan zzat n Ljalil.

12 Ařami tuɣa ittadef ɣar ijj n dcar, řqan t ɛecra n yeryazen daysen řbarṣ, qqimen bedden ɣar řaggʷaj.

13 Ssgeɛɛden tmijja nsen, nnan: “A Amseřmad nneɣ, Yasuɛ, arḥem aneɣ!’”

14 Umi daysen ixzar, inna asen: “Ruḥem, secnem ixef nwem i ikehhanen!” Xenni imsar, am gguren nitni, aqa ttwassizedgen.   

15 Ijjen zzaysen iɛqeb, umi iẓra belli iggenfa, uca issemɣara di AREBBI s tmijja tejhed.

16 Iwḍa x uɣembub nnes ɣar iḍaren n Yasuɛ, iqada t. Wa tuɣa d ijj n weryaz Asamiri.

17 Iṭṭef Yasuɛ deg wawař, inna: “Ma war ttwassizedgen marra s ɛecra? Mani qqimen tesɛa?

18 Mayemmi jjin nitni ad dd-asen ḥima ad ssɛuǧen AREBBI, mɣir wanita waha, wenni iǧan zeg ijj n řgens d abarrani?”   

19 Xenni inna as: “Kkar, truḥed, aqa l’iman nnec issenjem i cek!”

Tawasit n Tgeldit n Arebbi

20 Umi Ifarisiyyen sseqsan Yasuɛ: “Meřmi i dd ɣa tas Tgeldit n AREBBI?”, yarra-dd xasen, inna: “War dd-tᵉttis Tgeldit n AREBBI s yijj n wudem ittwasscanen.   

21 War qqaren: ‘Aqa-tt da!’, niɣ: ‘Aqa-tt diha!’, minzi Tageldit n AREBBI aqa-tt di ca zzaywem.”   

22 Inna i imeḥḍaren nnes: “Ad dd-awḍen wussan i di i ɣa texsem ad tẓarem ijj n wass waha zeg wussan n Mmis n bnadem, maca kenniw war t tẓarrem.

23 Mařa nnan awem: ‘Aqa-t da!’ niɣ: ‘Aqa-t diha!’, war din ttriḥem.   

24 Minzi am mammec iccat wassam zi ṭṭarf sadu ujenna ɣar ṭṭarf nneɣni sadu ujenna, ammu ɛawed ad yiři Mmis n bnadem deg wass nnes.

25 Maca ittxeṣṣa as amezwaru ad iweddeb aṭṭas uca ad ittwammenḍar zi jjiř-a!   

26 Am mammec tuɣa deg wussan n Nuḥ, ammu i ɣa yiři ɛawed deg wussan n Mmis n bnadem.   

27 Tuɣa ttᵉtten, sessen, ttawyen timɣarin, smeǧacen timɣarin i yeryazen ař ass i di yudef Nuḥ ɣar uɣarrabu uca yusa-dd ṭṭufan, isshellek i-ten marra.

28 Ammu tuɣa imsar ɛawed deg wussan n Lut. Tuɣa ttᵉtten, sessen, ssaɣen, zznuzan, tteẓẓun, bennan.

29 Maca deg wass i di dd-iffeɣ Lut zi Sadum, ijja SIDI ad dd-tewḍa tmessi d řecbareyyet zeg ujenna, iteḥḥa ten marra.   

30 Ammu i ɣa yiři deg wass i di i ɣa ittwassargeb Mmis n bnadem.

31 Wenni iǧan x tzeqqa deg wass nni u řqecc nnes aqa-t di taddart, war dd-ihekkwi ca maḥend ad t iksi. Ammu uřa d wenni iǧan deg iyyar, war dd-ittɛiqib ca.

32 Ɛeqřem x temɣart n Lut!   

33 Wenni yarezzun ad issenjem tudart nnes, ad tt ixsar, u wenni tt i ɣa ixsaren, ad tt issenjem.   

34 Ad awem iniɣ, aqa di ǧiřet nni ad din iřin tnayen x ict n tassut: ijjen ad ittwaksi, wenneɣni ad ittwajj.   

35 Ad din iřint tnayen n temɣarin ḥarryent jmiɛ, ict ad tᵉttwaksi, tenneɣni ad tᵉttwajj.

36 Ad din iřin tnayen deg iyyar: ijjen ad ittwaksi, wenneɣni ad ittwajj.”

37 Arrin-d, nnan as: “Mani, a Siditneɣ?” Netta inna asen: “Mani teǧa arrimet din ittmunan ɛawed igidaren.”   

Amedya n tajjač d řqaḍi

18

1 Inna asen ɛawed ijj n umedya belli aqa ittxeṣṣa asen ad ẓẓaǧen di kuř řweqt břa amelli.   

2 “Tuɣa deg ict n tendint ijj n řqaḍi war itteggʷed ca AREBBI, war ittweqqar bnadem.

3 Ict n tajjač di tendint nni tusa-dd ɣares, tenna as: ‘Ewc ayi tasɣart inu x weɣrim inu!’

4 Aṭṭas i ikka tuɣa yugi. Xenni inna deg ixef nnes: ‘Necc zeɛma war tteggʷedeɣ ca AREBBI u war ttweqqireɣ bnadem,

5 qaɛ ammu, minzi tajjač-a thekkweř ayi břa qeṭṭu, ad as wceɣ tasɣart nnes, ḥima war dd-tᵉttɛiqqib řebda uca ad ayi tarẓ azeǧif.’ ”

6 Siditneɣ inna: “Sřem min iqqar řqaḍi aɣeccac!

7 Ma war ittic AREBBI tasɣart ktar aṭṭas i yinni zzayes ittwafarzen, inni ɣares dd-isɣuyyun ass d ǧiřet? Ma war ittegg Netta ktar aṭṭas s ttasiɛ n řxaḍar xasen?   

8 Ad awem iniɣ, aqa ad asen iwc tasɣart deɣya. Maca xmi dd ɣa iɛqeb Mmis n bnadem, ma ad yaf l’iman di temmurt?”

Amedya n Ufarisi d ijj n bu-ḍḍariba

9 Inna amedya-ya i iwdan nni ɣar teǧa ttiqqet deg yixef nsen aqa aten d imseggaden u sseḥqaran inneɣni marra.

10 “Gaɛɛden tnayen n iwdan ɣar Zzawect Tameqqrant, ḥima ad ẓẓaǧen, ijjen d Afarisi u wenneɣni d ijj n bu-ḍḍariba.

11 Ibedd Ufarisi, ittẓaǧa ak-d yixef nnes: ‘A AREBBI, ttqadiɣ Cek umi war ǧiɣ ca am iwdan nneɣni: iɣeccacen d yinni iḥeṣṣaren d yinni izennan, uřa am bu-ḍḍariba wanita.   

12 Necc ttẓummiɣ tnayen n imuren di ssimana, tticeɣ řeɛcur zi marra min ɣari iǧan d agřa.’

13 Maca bu-ḍḍariba wenni ibedden ɣar řaggʷaj, war izɛim uřa ad issiři tiṭṭawin nnes ɣar ujenna, maca iwta ixef nnes ɣar idmaren, inna: ‘A AREBBI, arḥem ayi, aqa necc d amednub!’

14 Necc ad awem iniɣ, aqa wanita ad yiři ittwasegged s waṭṭas x Ufarisi nni umi dd-ihwa ɣar taddart nnes. Minzi marra wenni i ɣa issuɛřan ixef nnes ad ittwasswaḍeɛ, u wenni i ɣa isswaḍɛen ixef nnes ad ittwassuɛřa.”   

Yasuɛ d iḥenjiren

15 Iwyen as-dd iḥenjiren imeẓyanen ḥima ad ten isřuf. Umi ten ẓrin imeḥḍaren, webbxen ten.   

16 Maca Yasuɛ iřaɣa xasen, inna asen: “Jjem iḥenjiren ad ɣari dd-asen, war ten ttᵉṭṭfem, minzi Tageldit n ijenwan i yinni am yina.   

17 S tidett, Necc ad awem iniɣ: Wenni war iqbiřen Tageldit n AREBBI am uḥenjir war tt ittidef ɛemmarṣ!”

Aseqsi n ijj n bab n wagřa i Yasuɛ

18 Isseqsa t ijj n umeqqran, inna as: “A Amseɣɣar Aṣebḥan, min ɣa ggeɣ, ḥima ad warteɣ Tudart ittduman?”   

19 Inna as Yasuɛ: “Mayemmi d ayi třaɣid s ‘Aṣebḥan’? Uřa d ijj war iǧi d aṣebḥan mɣir ijjen, aqa-t d AREBBI.

20 Cek tessned tiweṣṣa: War zenni, war neqq, war tticar, war cehhed s ẓur, weqqar babac d yemmac!”   

21 Inna as: “Aqa marra tina ḥḍiɣ tent zi temẓi inu.”

22 Umi isřa Yasuɛ aya, inna as: “Ict teqqim ac. Uyur, zenz marra min ɣarek, farq i-t x imezřaḍ uca ad ɣarek yiři řkenz deg ijenwan, xenni ḍfar ayi-dd.”   

23 Umi isřa man aya, icḍen minzi tuɣa-t d bab n wagřa ameqqran.

24 Umi iẓra Yasuɛ belli netta icḍen, inna: “Mammec yewɛar x aytbab n wagřa maḥend ad dd-adfen ɣar Tgeldit n AREBBI.   

25 Minzi adaf n weřɣem zi tiṭṭ n tsineft ihwen x wadaf n bab n wagřa ɣar Tgeldit n AREBBI.”

26 Inni tuɣa ittesřan aya, nnan: “Wi izemmaren xenni ad ittwassenjem?”

27 Yasuɛ inna: “Min war izemmaren ad yiři ɣar iwdan, ɣar AREBBI izemmar ad yiři.”   

Řmunet n weḍfar n Yasuɛ

28 Inna asen Buṭrus: “Aqa neccin nejja kuřci uca neḍfar i Cek.”   

29 Yasuɛ inna as: “S tidett, Necc ad awem iniɣ, war din uřa d ijj i ittejjin taddart niɣ lwalidin niɣ tawmat, niɣ tamɣart niɣ tarrawt di ṭṭweɛ n Tgeldit n AREBBI,   

30 i war iksin aḍeffus x uḍeffus n tseqqar di řweqt-a, uca di zzman i dd ɣa yasen ad iksi Tudart ittduman.”   

Yasuɛ issawař x řmewt d tnukra nnes i twařa wiss třata

31 Yasuɛ iksi tenɛac n rrusul nnes ɣares, inna asen: “Ad ngeɛɛed ɣar Urcalim uca marra min yuran s ufus n inabiyyen x Mmis n bnadem ad ittwaqfeř.   

32 Minzi Netta ad ittwasellem i řegnus, uca ad zzayes stehzan, ad xas ssusfen x uɣembub nnes,   

33 ad t hettken s urekkuḍ, ad t sseḥqaren, ad t nɣen uca deg wass wiss třata ad dd-ikkar.”

34 Nitni war fhimen walu zi man aya. Tuɣa awař-a iwɛar xasen, u nitni war fhimen min d asen ittwannan.

Asgenfi n ijj n udarɣař

35 Ařami dd-qarrben ɣar Ariḥa tuɣa ijj n udarɣař iqqim deg webrid, ittᵉttar.   

36 Řami isřa i řḥess n řɣaci iɛdu, isseqsa: “Man aya?”

37 Nnan as: “Yeccu Nnaṣiri iɛeddu.”

38 Iřaɣa, inna: “A Yasuɛ, a Mmis n Dawud, arḥem ayi!”

39 Inni tuɣa igguren ɣar zzat n Yasuɛ, webbxen t maḥend ad isqar, maca netta ibda ittřaɣa s jjehd ktar: “A Mmis n Dawud, arḥem ayi!”

40 Ibedd Yasuɛ uca yumur ad t-i-dd-awyen ɣares. Umi dd ɣares iqarreb, isseqsa t,

41 inna as: “Min texsed ad ac t ggeɣ?” Inna: “A Sidi, xseɣ ad dewřeɣ ttwařiɣ!”

42 Inna as Yasuɛ: “Twařa, aqa l’iman nnec issgenfa cek.”

43 Řexdenni ittwařa uca iḍfar i-t, issemɣara di AREBBI. Marra iwdan i iẓrin man aya, ssɛuǧen AREBBI.

Yasuɛ d Zakkayu

19

1 Umi yudef Yasuɛ ɣar Ariḥa, icuq tendint nni,

2 tuɣa din ijj n weryaz qqaren as Zakkayu. Wanita tuɣa d bab n wagřa uřa d ameqqran n ayt n ḍḍariba.

3 Netta tuɣa yarezzu ad iẓar Yasuɛ d min iɛna, maca war izemmar s ssibbet n řɣaci, minzi tuɣa Zakkayu d aquḍaḍ n tiddi.

4 S uyenni izwar i Yasuɛ uca igeɛɛed x ijj n wartu n řexřa, ḥima ad t iẓar, minzi tuɣa Netta igga ad dd-yekk ssenni.

5 Umi dd-yusa Yasuɛ ɣar wemcan nni, ixzar ɣar ujenna, ibarq i-t. Inna as: “A Zakkayu, qeǧeq-dd, hwa-dd deɣya, minzi ass-a ittxeṣṣa ayi ad qqimeɣ di taddart nnec!”

6 Iqeǧeq-dd, ihwa-dd deɣya uca yareḥḥeb zzayes s řefraḥet.

7 Marra inni iẓrin man aya, bdan ttmeɛmiɛen xas, nnan: “Aqa yudef ɣar ijj n weryaz d amednub, ḥima ad ɣares iqqim!”

8 Ikkar Zakkayu, inna i Yasuɛ: “Xzar, Sidi, ad wceɣ azyen n wagřa inu i imezřaḍ u marra wenni zi kkseɣ ca n řḥajjet s řɣecc, ad as t arreɣ arebɛa n tseqqar!”

9 Inna as Yasuɛ: “Ass-a tiweḍ-dd Tudart i taddart-a, minzi uřa d wa d ijj n mmis n Ibrahim.   

10 Minzi Mmis n bnadem yusa-dd ḥima ad yarzu u ad issenjem min iweddaren.”   

Amedya n ɛecra n řwuznat

11 Umi tuɣa ttesřan aya, yarni-dd ɛawed ijj n umedya, minzi ittɣiř asen, umi tuɣa dd-iqarreb ɣar Urcalim, aqa Tageldit n AREBBI ad dd-teḍhar deɣya.   

12 Inna: “Ijj n bnadem zi řejwad iruḥ ɣar ict n temmurt tiggʷej, ḥima ad iṭṭef tagelda i yixef nnes, uca xenni ad dd-idweř awarni man aya.   

13 Iřaɣa-dd i ɛecra n imsexxaren nnes uca iwca asen ɛecra n řminat uca inna asen: ‘Ggem ttijara ař dd ɣa ɛeqbeɣ’.

14 Maca imezdaɣ n tendint tuɣa carrhen t uca ssekken awarni as ireqqasen, nnan: ‘War nexs wanita ad yiři d ajeǧid xaneɣ!’

15 Umi dd-iɛqeb awarni řami d iksi tagelda, yumur maḥend ad řaɣan i imsexxaren nni umi iwca nnuqart, ḥima ad issen arbeḥ i dd-yiwi kuř ijjen di tsebbabt nnes.

16 Yusa-dd umezwar, inna: ‘A sidi, řmina nnec tiwi-dd ɛecra řminat’.

17 Inna as: ‘Mliḥ cek, a amsexxar aṣebḥan, minzi tuɣa cek d amtiqqi x drus, ad tiřid d azeǧif x ɛecra n tneddam.’

18 Yusa-dd wenni wiss tnayen, inna: ‘A sidi, řmina nnec tiwi-dd xemsa řminat.’

19 Inna i wanita ɛawed: ‘Uřa d cek ad tiřid d azeǧif x xemsa n tneddam!’

20 Xenni yusa-dd wenneɣni, inna: ‘A sidi, xzar řmina nnec i tuɣa xemmřeɣ deg ijj n zzif n řeqṭen.

21 Minzi ggʷedeɣ zzayek, minzi cek d ijj n bnadem tqesḥed. Cek tkessid min war tessrusid u tmejjared min war tzarɛed!’

22 Inna as: ‘S uqemmum nnec ad xak carrɛeɣ, a amsexxar aɛeffan! Tessned belli necc d bnadem iqseḥ, kessiɣ min war ssrusiɣ, mejjareɣ min war zarɛeɣ.   

23 Mayemmi war tessarsed ttmenyat n nnuqart inu di řbanku? Xenni xmi dd ɣa yaseɣ, ad tent ksiɣ s lfayda.’

24 Inna i yinni din ibedden akides: ‘Ksim xas řmina nnes, wcem tt i wenni ɣar iǧa ɛecra n řminat.’ ”

25 Nnan as: ‘A Siditneɣ, aqa ɣares ɛecra n řminat ɛad?”

26 “Netta inna asen: ‘Ad awem iniɣ, belli marra wenni ɣar iǧa, ad as immewc, maca wenni war ɣar iǧi, ad as ittwakkes ɛad uřa d min ɣares.   

27 Maca řɛedyan inu inni war ixsen ad xasen dewřeɣ d ajeǧid, awyem ten-dd danita uca ɣarṣem asen zzati.’ ”

Adaf n Yasuɛ ɣar Urcalim

28 Awarni řami inna Yasuɛ man aya, izwar asen uca igeɛɛed ɣar Urcalim.   

29 Ařami dd-iqarreb ɣar Bayt-Faji d Bayt-Ɛanya ɣar uɣezdis n wedrar umi qqaren ‘Taddart n Zzitun’, issekk tnayen n imeḥḍaren nnes,   

30 inna asen: “Ruḥem ɣar dcar i iǧan ɣar zzat nwem. Xzar, xmi din i ɣa tadfem, ad tafem ijj n wesnus iqqen, war xas inyi uřa d ijj n bnadem ɛad. Fesyem as uca awyem t-i-dd da.

31 Mařa isseqsa kenniw ca n ijjen: ‘Mayemmi d as tfesyem?’, ad as tinim ammu: ‘Aqa Siditneɣ iḥwaj i-t!’ ”

32 Inni dd-ittwassekken ruḥen uca ufin t am mammec d asen inna.

33 Ařami d fesyen i wesnus, sseqsan ten aytbab nnes: “Mayemmi tfessyem i wesnus?”

34 Nnan asen: “Aqa Siditneɣ iḥwaj i-t!”

35 Usin-dd zzayes ɣar Yasuɛ, nḍaren arruḍ nsen x wesnus, ssenyen Yasuɛ xas.   

36 Am tuɣa iggur, ssun nitni abrid s warruḍ nsen.

37 Umi dd-iqarreb ɣar teysart n wedrar n ‘Taddart n Zzitun’, ibda řɣaci n imeḥḍaren marra ad farḥen, ttsebbaḥen AREBBI s ict n tmijja tejhed aṭṭas x ssibbet n lmuɛjizat timeqqranin nni tuɣa ẓrin.

38 Nitni nnan:

“Lbaraka i Ujeǧid i dd-yusin

s Yisem n SIDI!

Řehna deg ujenna

d uɛuǧi di řuɛřa x řuɛřa qaɛ!”   

39 Maca ca n Ifarisiyyen jar řɣaci nnan as: “A Amseřmad inu, webbex imeḥḍaren nnec!”

40 Inna asen: “Ad awem iniɣ, mařa sqaren ina, xenni ad řaɣan yeẓra.”   

41 Ařami dd-iqarreb uca iẓra tandint, iru xas,

42 inna: “Mři tfehmed min d am dd ɣa yawyen řehna nnem, ɛad deg wass-a nnem! Maca řexxu aqa man aya inuffar x tiṭṭawin nnem.

43 Aqa ad ɣarem dd-asen wussan i d am dd ɣa quwwaren řɛedyan nnem u ad cem ḥṣaren zi marra iɣezdisen.

44 Ad cem areddǧen, cem d tarwa nnem akidem, war dayem ttejjin aẓru ibedd x weẓru nneɣni, minzi war teftined i řweqt n warzef n Arebbi ɣarem.”   

Asizdeg n Zzawect Tameqqrant

45 Umi yudef ɣar Zzawect Tameqqrant, ibda issuffuɣ inni i tuɣa issaɣen u izznuzan dayes.   

46 Inna asen: “Aqa tura: ‘Taddart inu d Taddart n tẓaǧit!’, maca kenniw tarrim tt d ijj n ifri n iceffaren!”   

47 Tuɣa isseřmad marra ussan di Zzawect Tameqqrant, maca imeqqranen n ikehhanen d imseřmaden n idlisen d imɣaren n řgens tuɣa arezzun ḥima ad t nɣen.   

48 Maca war ufin min xas ɣa ggen, minzi marra iwdan tuɣa řeṣqen dayes, ttesřan ɣares.

Aseqsi x man ttesriḥ i zi ittegg Yasuɛ řeɛjayeb nnes

20

1 Deg ijj zeg wussan nni, am tuɣa netta isseřmad řgens di Zzawect Tameqqrant, ittbarreḥ s Řexbar Aṣebḥan, xenni ɣewwɣen xas imeqqranen n ikehhanen d imseřmaden n idlisen ak-d imɣaren n řgens.   

2 Ssiwřen akides, nnan: “Ini aneɣ, s man ttesriḥ i tᵉttegged aya, niɣ man wen i d ac iwcin ttesriḥ-a?”

3 Yarra-dd Yasuɛ, inna asen: “Uřa d Necc ad kenniw sseqsiɣ ijj n useqsi. Inim ayi:

4 Ma aseɣḍeṣ n Yuḥanna zeg ujenna niɣ zeg iwdan?”

5 Mcawaren jar asen, nnan: “Mařa nenna: ‘Zeg ujenna!’, ad yini: ‘Mayemmi xenni war zzayes tuminem?’

6 Mařa nenna: ‘Zeg iwdan!’, ad aneɣ yarjem marra řgens, minzi nitni ttwassqenɛen belli Yuḥanna d anabi.”

7 Nnan as: “Neccin war nessin zi manis!”

8 Xenni inna asen Yasuɛ: “Xenni uřa d Necc war d awem qqareɣ s man ttesriḥ i tteggeɣ aya!”

Amedya n umarjuɛ n uḍiř d ixemmasen iɛeffanen

9 Ibda ittɛawad i řgens amedya-ya: “Ijj n bnadem igga ijj n umarjeɛ n uḍiř, iẓẓu dayes tizayarin, icra amarjeɛ i ixemmasen, uca isafar ijj n řmijař n řweqt d azirar.   

10 Ařami dd-yiweḍ řḥař, issekk ijj n umsexxar ɣar ixemmasen ḥima ad as wcen zeg uḍiř n umarjeɛ. Wtin t ixemmasen nni uca ssekken t-i-dd ixwa.

11 Xenni issekk ɛawed ijj n umsexxar nneɣni, wtin t ɛawed, deǧen t, xenni sekken t-i-dd ixwa.

12 Issekk ɛawed amsexxar wiss třata, maca nitni ssyezmen t ɛawed uca nḍaren t ɣar barra.

13 Inna bab n umarjeɛ n uḍiř: ‘Min ɣa ggeɣ? Ad ssekkeɣ mmi iɛizzen. Xmi t ɣa ẓaren, ad t weqqaren nican.’

14 Umi t ẓrin ixemmasen, mcawaren jar asen, nnan: ‘Aqa d wa d awrit. Zid ad t nneɣ, ḥima ad ɣarneɣ dd-idweř řwart.’   

15 Mmenḍaren t barra i umarjeɛ n uḍiř uca nɣin t. Min zzaysen i ɣa yegg xenni bab n umarjeɛ n uḍiř?

16 Ad dd-yas, ad ineɣ ixemmasen nni, uca ad iwc amarjeɛ n uḍiř i inneɣni.” Umi sřin aya, nnan as: “Ɛemmarṣ!”

17 Maca Netta ixzar ɣarsen, inna: “Min ixs ad yini xenni wawař-a i yuran:

‘Aẓru i tuɣa iɛiffen ibennayen,

aqa idweř d aẓru n Uzeǧif n teɣmart!   

18 Marra wi ɣa iwḍan x weẓru-ya,

ad ifartek,

u wenni xef i ɣa iwḍa,

ad t iřbez’?”   

19 Arezzun imseřmaden n idlisen d imeqqranen n ikehhanen ad xas ssarsen ifassen di tsaɛɛet nni, maca nitni ggʷeden zeg iwdan, minzi ssnen belli Netta inna amedya-ya xasen.

Aseqsi x uxeǧeṣ n ḍḍariba i qayṣar

20 Ḥḍan t uca ssekken ibergagen inni iggin ixef nsen amecnaw imseggaden, ḥima ad as ggen ijj n řfex di ssibbet n ijj n wawař, maḥend ad t sellmen i řqaḍi d jjehd n lɛamil.   

21 Sseqsan t, nnan: “A Amseɣɣar, nessen belli Cek tessawařed u tesseřmaded nican, war tᵉttegged ca s wudmawen u tesseřmaded abrid n AREBBI s tidett.

22 Ma iḥeǧeř aneɣ ad newc řeɛcur i kuř ijjen uzeǧif i qayṣar niɣ lla?”

23 Yuca s teḥraymect nsen uca inna asen: “Mayemmi d ayi tᵉttjarrabem?

24 Secnem ayi-dd dinar. Wi yiřan taṣwirt-a d tira-ya?” Nnan as: “N qayṣar!”

25 Xas uca inna asen Yasuɛ: “Wcem xenni i qayṣar min iǧan i qayṣar u i AREBBI min iǧan i AREBBI!”   

26 War zemmaren ad t ṭṭfen s wawař nnes qibač i iwdan, maca qqimen ttbehten s temwarrit nnes uca sseɣden.

Aseqsi n Iṣaduqiyyen x tnukra

27 Usin-dd ca zeg Iṣaduqiyyen inni iqqaren, war din bu tnukra zi řmewt. Sseqsan t,   

28 nnan as: “A Amseɣɣar, yura aneɣ Musa, mařa immut i weryaz umas i ɣar iǧa tamɣart uca immut břa iḥenjiren, xenni ad yawi umas tamɣart nni, maḥend ad dd-yejj aḥenjir i umas.   

29 Tuɣa din sebɛa n wawmaten. Amezwar yiwi ict n temɣart, maca immut břa iḥenjiren.

30 Yiwi wenni d wiss tnayen tamɣart nni uca uřa d netta immut břa iḥenjiren.

31 Xenni wenni d wiss třata yiwi tamɣart nni uca ammu inneɣni ař wiss sebɛa. Mmuten nitni marra idsen, war dd-jjin ca iḥenjiren.

32 Ɣar uneggar temmut temɣart ɛawed.

33 Di tnukra i man wen zzaysen i ɣa tiři d tamɣart? Minzi marra sebɛa nni iwyen tt d tamɣart!”

34 Inna asen Yasuɛ: “Ayt n ddunect-a iwyen timɣarin, u timɣarin ttwassmeǧacent i yeryazen.

35 Maca inni ittwaḥesben sdaheǧen ad awḍen ɣar ddunect nni u ɣar tnukra zi taddart n imettinen, war ttiwyen timɣarin, u timɣarin war ttiřint i yeryazen.

36 Maɣar war zemmaren ɛad ad mmten, minzi nitni am lmalakat u nitni d tarwa n AREBBI, minzi nitni dewřen d tarwa n tnukra.   

37 Maca zi jjihet n imettinen ad ttwassnekkaren, tuɣa issbeyyan Musa ɛawed umi iḥaja x cbarq ak-d isennanen, aqa SIDI inna: ‘NECC d AREBBI n Ibrahim d AREBBI n Isḥaq d AREBBI n Yaɛqub.’   

38 Netta war iǧi ca d AREBBI n imettinen, maca n yinni iddaren, minzi ɣares Netta nitni marra ddaren.”

39 Arrin-dd ca zeg imseřmaden n idlisen, nnan: “A Amseɣɣar, tessiwřed mliḥ aṭṭas!”

40 Uca war zɛimen ɛad ad t sseqsan x ca.

Man wen iǧan d mmis n Dawud?

41 Inna asen: “Mammec zemmaren imseřmaden n idlisen ad inin belli Lmasiḥ d Mmis n Dawud?   

42 Dawud simant nnes iqqar deg wedlis n Izehhiden:

‘SIDI inna i Sidi inu:

Qqim x ufusi inu,   

43 ař d ɣa ssarseɣ řɛedyan nnec

sadu iḍaren nnec.’   

44 Mařa Dawud isemma t ‘Sidi’, mammec ɣa yiři Netta d mmis?”

Yasuɛ d Imseřmaden n idlisen

45 Am tuɣa marra iwdan zemmaren ad sřen, inna i imeḥḍaren nnes:   

46 “Ḥḍam ixef nwem zeg imseřmaden n idlisen inni ittexsen ad uyuren s ijeǧaben iziraren, inni umi itteɛjib asen ad xasen seǧmen iwdan di řeswaq u ad qqimen x řekrasi iṣebḥen di temzidawin u x imucan imezwura ɣar imensiwen.   

47 Nitni ttᵉtten tudrin n tijjař am ttᵉttaren tiwhibin di ṭṭweɛ n tẓaǧatin nsen tizirarin. Aqa ina ad ksin ijj n řḥukm iqseḥ.”   

Ṣṣedqet n tajjač

21

1 Xenni isweḍ Yasuɛ ɣar aytbab n wagřa ssrusan ṣṣdaqi nsen di ssenduq.   

2 Iẓra ɛawed ict n tajjač tamezřuḍt tessars dayes tnayen n uqiyyat, semman tent ‘camunat’.

3 Inna asen: “S tidett, Necc ad awem iniɣ, aqa tajjač-a řmeskina tenḍar dayes ktar zzaysen marra.   

4 Minzi marra nitni nḍaren zi zziyada n wagřa nsen ict n ṣṣedqet deg wexxam n ṣṣdaqi n AREBBI, maca nettat zi řexṣeṣ nnes aqa tenḍar dayes marra min ɣares.”

Awař n Yasuɛ x řweqt aneggaru

5 Ařami tuɣa ca n iwdan ssawařen x Zzawect Tameqqrant, tenni tzewweq s iẓra iṣebḥen d ṣṣdaqi, inna asen Yasuɛ:   

6 “Ma tᵉttwařam timesřayin-a? Ad dd-asen wussan war ittɣimi uřa d ijj n weẓru x weẓru nneɣni i war ittareddǧen.”   

7 Sseqsan t, nnan: “A Amseɣɣar, meřmi i ɣa yiři uya d man řeɛřamet aqa timesřayin-a udsent-i-dd?”

8 Inna asen: “Ɛessem, war tᵉttwaɣarrem, minzi aṭṭas ad dd-asen s Yisem inu, ad inin: ‘Aqa Necc d Lmasiḥ!’ u: ‘Řweqt aqa tiweḍ-dd!’, maca war ggurem awarni asen.   

9 Mařa tesřim x řbaruḍ d iɣewwɣen, war ttnexřiɛem ca, minzi s uɣiř ad yiři uya d amezwar, maca war ittiři ɛad deɣya uneggar.

10 Maɣar ijj n řgens ad dd-igeɛɛed ḍidd n ijj n řgens nneɣni u ict n tgeldit ḍidd n ict n tgeldit nneɣnit.   

11 Ad iřin inhezziyyen n temmurt mɣaren di ɛřam kuř imucan d řaẓ d jjrayeḥ d tiggʷudi d usnexřiɛ. Uca ad dd-banent řeɛřamat mɣarent zeg ujenna u ad din iřint tḥaryaḍin ijehden.

12 Maca qbeř man aya marra ad xawem ssarsen ifassen, ad kenniw sellmen ɣar temzidawin d řeḥbusat, uca ad kenniw nedhen zzat i ijeǧiden d řḥukkam x ssibbet n Yisem inu.   

13 Maca man aya ad yarra kenniw ad tcehdem.   

14 Ggem deg wuřawen nwem maḥend war tarezzum ad třemdem mammec i dd ɣa tarrem.   

15 Minzi Necc ad awem wceɣ aqemmum d tiɣit i war zemmaren ad ten ssbedden marra řɛedyan nwem.   

16 Ad kenniw sellmem lwalidin nwem d tawmat nwem d řaǧ nwem d imeddukkař nwem uca ad nɣen ca zzaywem,   

17 u kenniw ad tᵉttwacarhem zi marra s ssibbet n Yisem inu.   

18 Waxxa amenni uřa d ijj n uẓeṭṭu n ucuwwaf n uzeǧif nwem war ittweddari ca,   

19 maca s ṣṣbar nwem ad tarebḥem řeɛmur nwem.”

Areddeǧ n Urcalim

20 “Xmi ɣa tẓarem Urcalim aqa inneḍ as-dd řɛeskar, xenni snem belli aqa iqarreb-dd wareddeǧ nnes.   

21 Xenni ittxeṣṣa ad arewřen inni iǧan di Yahudiyya ɣar idurar, ejj inni iǧan di řwesṭ nnes ad zzayes ffɣen, ad arewřen, d yinni iǧan di dcurat, war tt ttidfen,

22 minzi ina d ussan n nneqmet ḥima ad ittwakemmeř marra min yurin. □    

23 Uct x temɣarin nni s ddeyset d tinni issuṭṭuḍen deg wussan nni, minzi ad din tiři řmeḥnet d tameqqrant x temmurt d weɣḍab x řgens-a.

24 Nitni ad wḍan s řeqḍeɛ n ssif, ad ttwaḥebbsen am ttwanedhen jar marra řegnus, uca Urcalim ad xas ɛefsen řegnus ař ɣa kemmřent zzmanat n řegnus.”   

Řeɛřamat deg ujenna i x temmurt

25 “Ad din iřint řeɛřamat di tfuct, di tziri u deg itran, uca x temmurt ad din tiři řmeḥnet di řegnus, ař d asen iweddar min ɣa ggen zeg unexřiɛ n zzhir ameqqran n řebḥar,   

26 u zeg wenhezzi n temmurt d ameqqran ad issnexřiɛ řeɛmar n iwdan zi tiggʷudi zi min i dd ɣa yasen x temmurt, u ṣṣulaṭat n ijenwan ad ttwanhezzent.

27 Řexdenni ad ẓaren Mmis n bnadem, xmi dd ɣa yas deg iseynuten, s jjehd d uɛuǧi aṭṭas.   

28 Xmi ɣa bdant tmesřayin-a, ggem taryast, sgeɛɛdem izeǧifen nwem minzi asenjem nwem aqa yiweḍ-dd.”   

Ḥḍam, ẓaǧem!

29 Iɛawed asen ijj n umedya: “Xzarem ɣar wartu n tazart u ɣar marra ticejjura.   

30 Xmi ɣa ssneḍyent, ad tessnem s man aya aqa anebdu yiweḍ-dd.

31 Ammu ittxeṣṣa ɛawed kenniw, xmi ɣa tᵉttwařam timesřayin-a ttemsarant, snem xenni belli Tageldit n AREBBI tudes-dd.

32 S tidett ad awem iniɣ, aqa war iɛeddu jjiř-a ař ɣa yiři uya kuřci.

33 Ajenna d temmurt ad ɛeddun, maca awařen inu war ɛeddun ɛemmarṣ.   

34 Ḥḍam ixef nwem ḥima war tteḍqiřen wuřawen nwem zeg ufucceḥ d wescar d imunas n ddunect-a, u war xawem dd-iwḍi wass nni deɣya.   

35 Minzi ad dd-yas ass nni am řfex x marra inni iqqimen x uɣembub n temmurt.   

36 Ḥḍam xenni řebda, ẓaǧem ḥima ad tiřim tesdaheǧem maḥend ad tnejmem zi marra min ɣa imsaren, uca ad tbeddem zzat i Mmis n bnadem.”   

37 S uziř tuɣa isseřmad di Zzawect Tameqqrant, maca s ǧiřet tuɣa itteffeɣ, ittɣima ittnusa x wedrar umi qqaren: ‘Taddart n Zzitun’.   

38 Di ṣṣbeḥ zic tuɣa marra iwdan ttasen-dd ɣares di Zzawect Tameqqrant ḥima ad sřen Awař nnes.

□ 

21:22 ussan n nneqmet - niɣ ‘ussan n weɛmud’.

Řɣedran n Yahuda Isxariyuṭi

22

1 Iqarreb-dd Řɛid n Weɣrum břa Antun umi qqaren Řɛid n Taɣarṣt n Useɛdu.   

2 Tuɣa imeqqranen n ikehhanen d imseřmaden n idlisen arezzun ict n tewwart, ḥima ad t nɣen, maca nitni ggʷeden zeg iwdan.   

3 Xenni yudef cciṭan di Yahuda wenni umi qqaren Isxariyuṭi. Netta tuɣa d ijjen zi tenɛac n imeḥḍaren.   

4 Iruḥ, issiweř ak-d imeqqranen n ikehhanen d imseřmaden n idlisen d imgewwaden n iɛessasen n Zzawect Tameqqrant mammec t i ɣa isellem i nitni.

5 Farḥen uca ttafqen ad as wcen tinɛacin n nnuqart.

6 Netta iwca asen awař uca yarzu ict n tewwart, ḥima ad asen t isellem barra i řɣaci.

Asewjed n Umensi n Useɛdu

7 Yiweḍ-dd wass n Weɣrum břa Antun i di tuɣa ittxeṣṣa ad tᵉttwaɣarṣ i Tɣarṣt n Useɛdu.   

8 Yasuɛ issekk-dd Buṭrus d Yuḥanna, inna asen: “Ruḥem, tesswejdem aneɣ i umensi n Useɛdu ḥima ad necc.”

9 Nnan as: “Mani texsed ad nessewjed?”

10 Inna asen: “Xzar, xmi ɣa tadfem ɣar tendint ad kenniw iřqa ijj n weryaz, yarbu ict n teqbuct n waman. Ḍfarem t!

11 Inim i bab n taddart: ‘Amseřmad nneɣ isseqsa: Mani iǧa wexxam n inewjiwen i di i ɣa cceɣ umensi n Useɛdu ak-d imeḥḍaren inu?’

12 Netta ad awem isscen ict n tɣurfet tmiriwt sennej, yessu s ipayasen. Swejdem din kuřci!”

13 Nitni ruḥen, ufin marra am mammec tuɣa d asen inna uca sswejden i umensi n Useɛdu.

Amensi n Siditneɣ

14 Umi dd-tiweḍ tsaɛɛet, yusa-dd Yasuɛ, iqqim ɣar ṭṭabřa d tenɛac n rrusul akides.   

15 Inna asen: “Necc tuɣa weḥḥceɣ aṭṭas ad cceɣ amensi-ya n Useɛdu akidwem qbeř i ɣa weddbeɣ.

16 Minzi ad awem iniɣ, aqa war zzayes ttᵉtteɣ ɛad ař ɣa tᵉttwakemmeř di Tgeldit n AREBBI.”

17 Xenni iṭṭef ijj n řkas uca iqada, inna: “Ksim wa, bḍam t jar awem!

18 Minzi Necc ad awem iniɣ, war sesseɣ ca zi řɣiǧet n tzayart ař dd tusa Tgeldit n AREBBI.”

19 Iksi aɣrum, iqada, yarẓa i-t uca iwca asen t, inna: “Ta d Arrimet inu tenni xawem immewcen. Ggem aya i řidaret inu.”   

20 Ammu i inna ɛawed x řkas awarni i umensi: “Řkas-a d Řɛahd n Jdid s Idammen inu inni i xawem i ɣa ittwassizzřen.   

21 Maca aqa da, afus n wenni d ayi ɣa iɣdaren aqa-t akidi ɣar ṭṭabřa.   

22 Mmis n bnadem ad iraḥ am mammec xas ittwakkes, maca uct x bnadem nni i t ɣa iɣdaren!”   

23 Bdan ttemsseqsan jar asen, man wen zzaysen i ɣa yegg man aya.

24 Tuɣa jar asen ɛawed amcubbec x man wen zzaysen iǧan d ameqqran qaɛ.

25 Xenni inna asen Yasuɛ: “Ijeǧiden n řegnus ṣellṭen xasen, u inni xasen iṣellṭen ttwařaɣan ‘tarwa n rejwad!’ □    

26 Kenniw maca war tteggem ammu, maca ameqqran daywem ad yiři am umaẓuẓ, u amezwar ad yiři am umsexxar.   

27 Minzi man wen iǧan d ameqqran? Ma d wenni iqqimen ɣar ṭṭabřa niɣ d wenni ittsexxaren? Maca Necc di řwesṭ nwem am wenni ittsexxaren.   

28 Aqa kenniw d inni akidi iqqimen deg ijarriben inu.

29 Necc ad awem weɛdeɣ ict n Tageldit am mammec i d ayi tt iwaɛd Baba,   

30 ḥima ad teccem ad teswem x ṭṭabřa inu di Tgeldit inu uca ad teqqimem x řekrasi n tgeldit, ad tḥekmem x tenɛac n tqebbař n ayt n Israil.”   

Qqimem tcebbarem di l’iman

31 Inna Yasuɛ i Cimɛun: “Cimɛun, Cimɛun, aqa cciṭan tuɣa yarezzu ad kenniw izzuzar am yirden.   

32 Maca Necc ẓuǧeɣ xak ḥima war ifenni l’iman nnec. Uřa d cek, tub di řweqt ittwaggen, stebbet aytmac.”

33 Inna as Cimɛun: “A Sidi, necc aqa wejdeɣ ḥima ad kik raḥeɣ uřa ɣar řeḥbes d řmewt.”

34 Maca Yasuɛ inna as: “Necc ad ac iniɣ, a Cimɛun, war issququɛ uyaẓiḍ ass-a qbeř ma ad ayi tenkared třata n twařawin belli aqa tessned ayi.”   

35 Inna asen: “Řami kenniw ssekkeɣ břa tacyart, břa ttesṭim niɣ sandaliyat, ma tuɣa ittxeṣṣa awem ca?” Nnan as: “Walu!”   

36 Xas uca inna asen: “Maca řexxu wenni ɣar iǧa tecyart, ad tt iksi, ammu uřa d ttesṭim, uca wenni war ɣar iǧi ssif, ad izzenz arruḍ nnes uca ad zzayes iseɣ ssif i yixef nnes.

37 Minzi Necc ad awem iniɣ, aqa ittxeṣṣa ad ttwakemmřent tira-ya dayi: ‘Aqa ittwaḥseb ak-d inni war iseggden!’, minzi marra min xafi yuran, ad ittwakemmeř.”   

38 Nnan asen: “A Siditneɣ, aqa da tnayen n řesyuf!” Inna asen: “Ikfa!”

Taẓaǧit n Yasuɛ x wedrar n Taddart n Zzitun

39 Iffeɣ, iruḥ ɣar wedrar ‘Taddart n Zzitun’ am mammec tuɣa innum, uca ḍfaren t ɛawed imeḥḍaren nnes.   

40 Umi ixecc ɣar wemcan nni, inna asen: “Ẓaǧem ḥima war dd-tᵉttidfem deg ujarreb.”

41 Ifekk Ixef nnes zzaysen ɛřaḥař ticti n ijj n uḥejjar n weẓru, yuḍar x ifadden nnes, iẓẓuǧ,

42 inna: “A Baba, mařa texsed, ejj řkas-a ad xafi iɛdu. Maca war ittiři min xseɣ Necc maca min texsed Cek.”   

43 Xenni iḍhar as-dd ijj n lmalak zeg ujenna, iwca as jjehd.

44 Tuɣa Netta iggwed aṭṭas, ittẓaǧa aṭṭas uca tidi nnes tuɣa tᵉttegg am tneqqiḍin n idammen weṭṭant ɣar temmurt.   

45 Xenni ikkar zi tẓaǧit, yusa-dd ɣar imeḥḍaren nnes uca yufa i-ten ṭṭṣen s wecḍan.

46 Inna asen: “Mayemmi tᵉṭṭṣem? Kkarem, teẓẓaǧem ḥima war tᵉttidfem deg ujarreb.”

Uḍuf n Yasuɛ

47 Am tuɣa ɛad issawař, xzar, aqa yusa-dd ijj n řɣaci ak-d wenni i d as qqaren Yahuda, wenni d ijjen zi tenɛac, uca netta tuɣa izwar asen, iqarreb-dd ɣar Yasuɛ, issudem i-t, maɣar aqa iwca asen ijj n wescan: “Wenni i ɣa ssudmeɣ, d wenni Netta!”   

48 Inna as Yasuɛ: “A Yahuda, ma s usudem ad teɣdared Mmis n bnadem?”

49 Umi ẓrin inni d as dd-innḍen min imsaren, nnan as: “A Siditneɣ, ma ad t newwet s řesyuf?”

50 Ijjen zzaysen tuɣa iwta amsexxar n arrays n ikehhanen, iqess as amezzuɣ afusi.   

51 Iṭṭef Yasuɛ deg wawař, inna: “Ṣafi, baraka!” Xenni iḥada as amezzuɣ uca issgenfa i-t.

52 Inna Yasuɛ i imeqqranen n ikehhanen d imɣaren n řgens d imgewwaden n iɛessasen n Zzawect Tameqqrant, inni tuɣa ɣares dd-yusin: “Ma teffɣem-dd ɣari axmi dd-teffɣem ɣar ijj n uxewwan, s řesyuf d iɛumad, maḥend ad ayi tᵉttfem?   

53 Ass x wass tuɣa ayi akidwem di Zzawect Tameqqrant, kenniw war ɣari tesswiẓẓḍem s ifassen, maca ta d tasaɛɛet nwem d ṣṣulṭa n taǧest.”

Ankar n Buṭrus

54 Ṭṭfen t, nedhen t uca ssidfen t di taddart n arrays n ikehhanen. Uca iḍfar i-t Cimɛun zi řaggʷaj.   

55 Nitni ssarɣen timessi di řwesṭ n řemraḥ, xenni qqimen deg wenneḍ nnes. Uca Cimɛun iqqim jar asen.   

56 Teẓra i-t ict n tayya am iqqim ɣar tmessi uca texzar dayes mliḥ, tenna: “Uřa d wa tuɣa-t akides.”

57 Maca netta inkar t, inna: “A tamɣart, necc war t ssineɣ!”

58 War din min iɛdun iẓra i-t wenneɣni, inna: “Uřa d cek d ijjen zzaysen.” Maca Buṭrus inna: “War iǧi bu d necc!”

59 Umi teɛdu ɛřaḥař ict n tsaɛɛet, ibda wenneɣni ad iqaceḥ, inna: “S tidett, uřa d wa tuɣa-t akides, minzi uřa d netta d Ajalili.”

60 Inna Buṭrus: “A bnadem, necc war ssineɣ min xef tessawařed!” Řexdenni, am tuɣa ɛad issawař, issquqeɛ uyaẓiḍ.

61 Inneqřeb Yasuɛ uca ixzar ɣar Buṭrus. Uca iɛqeř Cimɛun x wawař i d as inna Siditneɣ: “Qbeř i ɣa issquqeɛ uyaẓiḍ, ad ayi tenkared třata n twařawin!”   

62 Uca iffeɣ-dd Cimɛun barra, iru imeṭṭawen imerzagen.

Aseḥqar n Yasuɛ

63 Iryazen nni iṭṭfen Yasuɛ, tuɣa sthezzan zzayes,   

64 dřin tiṭṭawin nnes, xenni wtin t ɣar uɣembub, nnan: “Nabb, man wen i Cek iwtin?”

65 S waṭṭas n tmesřayin nneɣni tuɣa ttceqqafen dayes, ssawařen ḍidd nnes.

Yasuɛ zzat i Jmaɛet Tameqqrant n Wudayen

66 Umi dd-yiweḍ uziř, munen imɣaren n řgens d imeqqranen n ikehhanen d imseřmaden n idlisen uca nedhen t ɣar wexxam n Jmaɛet nsen.   

67 Nnan as: “Mařa Cek d Lmasiḥ, xenni ini aneɣ t.” Inna asen: “Mařa nniɣ awem t, war dayi tᵉttimnem,

68 u mařa sseqsiɣ kenniw, war xafi dd-tarrim niɣ war d ayi tarexxum.

69 Zi řexxu d tsawent ad iqqim Mmis n bnadem x ufus afusi n jjehd n AREBBI.”   

70 Nnan marra: “Ma Cek d Mmis n AREBBI?” Inna asen: “Kenniw s yixef nwem teqqarem, aqa d Necc!”

71 Nnan: “Umi neḥdaj ɛad řechud? Minzi aqa neccin s yixef nneɣ nesřa t zeg uqemmum nnes.”

□ 

22:25 tarwa n řejwad - niɣ ‘řmuḥsinin’.

Pilaṭus isseqsa Yasuɛ

23

1 Marra tmesmunt nsen tekkar uca nitni nedhen t ɣar Pilaṭus.   

2 Bdan ad t ḍeřmen, nnan: “Neccin nufa aqa Wa issefsed řgens nneɣ am imenneɛ ad wcen ḍḍariba i kuř azeǧif i qayṣar, iqqar belli Netta d Ajeǧid, Lmasiḥ!”   

3 Isseqsa t Pilaṭus, inna: “Ma Cek d Ajeǧid n Wudayen?” Yarra-dd, inna: “Cek i t iqqaren!”   

4 Inna Pilaṭus i řɣaci u i imeqqranen n ikehhanen: “Aqa war ufiɣ bu uřa d ijj n řɛib di Bnadem-a!”

5 Maca sɣuyen nitni, nnan: “Netta issɣewwaɣ řgens, isseřmad di marra Yahudiyya, ibda zi Ljalil ař da.”

6 Umi isřa Pilaṭus ‘Ljalil’, isseqsa: “Ma aryaz-a d Ajalili?”

7 Umi ifhem belli Netta tuɣa sadu ufus n Hirudus, issekk i-t ɣar Hirudus, minzi wanita tuɣa-t di Urcalim deg wussan nni.   

Yasuɛ zzat i Hirudus

8 Ařami iẓra Hirudus Yasuɛ, ifarḥ aṭṭas, minzi aṭṭas zeg wami tuɣa ixs ad t iẓar, minzi isřa xas aṭṭas n tmesřayin, u tuɣa issitim ad zzayes iẓar ca n řeɛřamet.   

9 Isseqsa t x waṭṭas n tmesřayin, maca Yasuɛ war xas dd-yarri s ca.

10 Imeqqranen n ikehhanen d imseřmaden n idlisen kkaren, ḍeřmen t s řḥarret.

11 Hirudus ak-d řɛeskar nnes sseḥqaren t, u awarni řami istehza zzayes, yarḍ as ijj n useřham adehmani, uca issekk i-t ɣar Pilaṭus.

12 Dewřen Pilaṭus d Hirudus d imeddukkař deg wass nni, minzi qbeř tuɣa din řeɛdawet jar asen.   

Řḥukm x Yasuɛ s řmewt

13 Xas uca iřaɣa Pilaṭus x imeqqranen n ikehhanen d imeqqranen n řgens, inna asen:   

14 “Kenniw tiwyem ayi-dd bnadem-a am yijjen wenni issɛiǧen řgens nwem. Xzar, necc sseqsiɣ t zzatwem, war ufiɣ uřa d ijj n řɛib deg weryaz-a zi jjihet marra i zzayes tᵉttcetcam xas kenniw.

15 Uřa d Hirudus war dayes yufi ca, minzi necc ssekkeɣ t ɣares. U xzar, war din uřa d ict n řḥajjet i igga tesdaheǧ řmewt.

16 Necc ad t hettkeɣ s urekkuḍ uca ad as arxuɣ.”

17 Maɣar tuɣa din ict n tnamit maḥend ad asen yarxu i yijjen di Řɛid.   

18 Maca marra řɣaci isɣuy deg ijj n umur, inna: “Kksem Wa, arxu aneɣ-dd i Bar-Abbas!”   

19 Wa tuɣa ittwammenḍar di řeḥbes x ssibbet n ijj n uɣuwweɣ i imsaren di tendint u x ssibbet n wenɣay.

20 Issiweř Pilaṭus ɛawed akidsen, minzi tuɣa ixs ad yarxu i Yasuɛ.

21 Maca sɣuyen nitni, nnan: “Ṣellb i-t! Ṣellb i-t!”

22 Inna asen i twařa wiss třata: “Man tuɛeffna igga Wa xenni? Necc war dayes ufiɣ bu uxeṭṭu i isdaheǧen řmewt? S uyenni awarni řami t hettkeɣ s urekkuḍ, ad as arxuɣ!”

23 Maca nitni ziyyaren xas s tmijjawin jjehdent, ttaren maḥend ad t ṣellben. Timijjawin nsen d tenni n imeqqranen n ikehhanen tuɣa arennyent di jjehd.

24 Xenni iḥkem Pilaṭus ad asen iqḍa cɣeř nsen.   

25 Iḍřeq asen i wenni immenḍaren di řeḥbes zi ssibbet n uɣuwweɣ d wenɣay, d wenni ttaren nitni, maca isellem Yasuɛ i nitni x řeḥsab řxaḍar nsen.

Abrid ɣar ṣṣalib

26 Umi t gewwden ssenni, ṭṭfen Cimɛun zi Qayrawan, tuɣa yusa-dd zi řkampu, uca ssarsen xas ṣṣalib ḥima ad t yarbu awarni Yasuɛ.   

27 Iḍfar i-t-i-dd ijj n řɣaci n iwdan d temɣarin nni tuɣa iwtin agejdur, ttrunt xas.

28 Inneqřeb-dd ɣarsent Yasuɛ, inna: “A yessis n Urcalim, war ttrunt ca xafi, maca runt x ixef nkent d tarwa nkent.

29 Minzi ad dd-asen wussan i di i ɣa inin: ‘Sseɛd n temɣarin i war izemmaren ad urwent u sseɛd n iɛeddisen nni war yurwen, d tibbac tinni war issuṭṭuḍen!’

30 Xenni ad inin i idurar: ‘Wḍam-dd xaneɣ!’, u i tiwririn: ‘Dřent aneɣ!’   

31 Minzi mařa ggin aya s ukeccuḍ aziza, min ɣa imsaren xenni i ukeccuḍ yuẓɣen?”   

32 Nedhen akides ɛawed tnayen nneɣni inni tuɣa iqeṭṭɛen abrid, ḥima ad ten nɣen akides.   

33 Řami iwḍen ɣar wemcan umi qqaren ‘Taceqquft’, ṣellben t din ak-d yinni tuɣa iqeṭṭɛen abrid, ijjen x yefus nnes u wenneɣni x uzeřmaḍ nnes.   

34 Maca Yasuɛ inna: “A Baba, ɣfar asen, minzi nitni war ssinen min tteggen!” Uca bḍan arruḍ nnes, nḍaren xas akeccuḍ.   

35 Tuɣa iwdan bedden din, xezzaren. Uřa d imeqqranen n řgens sthezzan zzayes, nnan: “Tuɣa issenjem inneɣni, řexxu ejj i-t ad issenjem Ixef nnes mařa Netta d Lmasiḥ, d Wenni ittwafarzen zi AREBBI?”

36 Uřa d iɛeskariyyen stehzan zzayes am ɣares dd-qarrben uca wcin as řxeǧ.

37 Nnan as: “Mařa Cek d Ajeǧid n Wudayen, xenni senjem Ixef nnec!”

38 Tuɣa din ɛawed ict n tira sennej nnes, urin tt s lḥuruf n Tyunanit d Tlatinit d Tɛibranit: ‘Wa d Ajeǧid n Wudayen.’   

39 Ijjen zeg iqṭaṭɛiyyen i yuyřen akides, tuɣa ittceqqaf dayes, iqqar: “Mařa Cek d Lmasiḥ, senjem Ixef nnec uřa d neccin!”

40 Maca wenneɣni iwebbex i-t, inna: “Ma cek war teggʷided ca ɛad zi AREBBI umi cek iřqef ccreɛ d ijjen?

41 Neccin s řḥeqq minzi neṭṭef axeǧeṣ n min negga. Maca Wa war iggi min war iḥřin!”

42 Xas uca inna i Yasuɛ: “Ɛqeř xafi, a Sidi inu, xmi dd ɣa tased di Tgeldit nnec.”

43 Inna as Yasuɛ: “S tidett, Necc ad ac iniɣ, aqa ass-a ad tiřid akidi di jjennet.”

Řmewt n Yasuɛ

44 Tuɣa tasaɛɛet ɛřaḥař d setta, aqa-tt d ḍḍhur, xenni tewḍa-dd taǧest x temmurt marra ařami d tesɛa, aqa-tt d třata n uɛecci. □    

45 Xenni tebbarcen tfuct uca ařeḥḥaf n wadaf ɣar Zzawect Tameqqrant ittwacarreg deg wezyen.   

46 Yasuɛ iřaɣa s jjehd, inna: “A Baba, deg ifassen nnec ad ssarseɣ Arruḥ inu.” Umi inna aya, isellem Ixef nnes ɣares.   

47 Umi iẓra řqebṭan x mya min tuɣa imsaren, ibda issemɣara di AREBBI, inna: “S tidett tuɣa Bnadem-a d amseggad!”   

48 Umi marra řɣaci i d imunen ḥima ad ẓaren afurrej-a, ẓrin min imsaren, ɛeqben am wtin deg idmaren nsen.

49 Marra inni issnen Yasuɛ d temɣarin i kides dd-yusin zi Ljalil, bedden ɣar řaggʷaj, ẓrin marra aya.

Anḍeř n Yasuɛ

50 Ijj n weryaz, qqaren as Yusuf, tuɣa-t d amcawar di Jmaɛet Tameqqrant. Netta zi Ramta, ict n tendint di Yahuda, aqa-t d ijj n weryaz d aṣebḥan d amseggad. □    

51 Netta war yarḍi ca x ccwar nsen u x min ggin, u netta tuɣa ittraja Tageldit n AREBBI.

52 Wanita yuyur ɣar Pilaṭus uca ittar as arrimet n Yasuɛ.

53 Issehwa tt-i-dd zi ṣṣalib, inneḍ i-tt deg ict n txeyyaḍt n řeqṭen azdad uca issars i-tt deg wenḍeř i iɣza di sseǧaḥ mani war inḍiř ḥed ɛad.   

54 Tuɣa d ass n Usewjed, aqa ssebt tqarreb-dd.

55 Timɣarin i kides dd-yusin zi Ljalil, qarrbent-i-dd, ẓrint anḍeř d mammec ssarsen arrimet nnes.   

56 Xas uca ɛeqbent, ssewjdent řeɛṭur d zzect ittfuḥen, maca di ssebt areyyḥent am mammec teǧa di tewṣeyyet.   

□ 

23:44 setta - ixs ad yini ‘tuɣa d azyen n wass’. tesɛa - ixs ad yini ‘tasaɛɛet tuɣa-tt d třata n wezyen n wass’.

□ 

23:50 \bd ’Jmaɛet Tameqqrant - niɣ: ‘Jmaɛet n řḥukkam imeqqranen n Wudayen’.

Tanukra

24

1 Deg wass amezwar n ssimana ɣar ṣṣbeḥ, řami tuɣa ɛad d taǧest, ruḥent ɣar wenḍeř, ksint řeɛṭur i tuɣa ssewjdent, u tuɣa din ɛad timɣarin nneɣni akidsent.   

2 Aqa ufint, taṣḍart i tuɣa x wenḍeř, tᵉttwasseqnuni zzayes.

3 Udfent, maca war ufint ca arrimet n Yasuɛ.

4 Am tbehtent di man aya, xzar, aqa din tnayen n yeryazen deg warruḍ ittissiqen, bedden sennej nsent.

5 Nitenti ggʷedent aṭṭas uca qbařent azeǧif nsent ɣar temmurt. Nitni maca nnan asent: “Mayemmi tarezzunt x Wenni iddaren jar imettinen?

6 Aqa war da iǧi, minzi aqa ikkar! Ɛeqřent x min d akent inna umi t tuɣa ɛad di Ljalil,   

7 inna: ‘Aqa tura belli Mmis n bnadem ad immewc deg ifassen n imednab, ad ittwaṣelleb uca deg wass wiss třata ad dd-ikkar.’ ”

8 Xenni ɛeqřent x wawařen nnes.   

9 Ɛeqbent-i-dd zeg wenḍeř uca xebbarent marra man aya i ḥiṭac u i inneɣni.   

10 Ina tuɣa d Maryam n Majdala d Yuḥanna d Maryam, yemmas n Yaɛqub, d min tuɣa iqqimen n temɣarin i iǧan akidsent, ḥajant nitenti man aya i rrusul.

11 Nitni ḥesben awařen-a d aṭemmes uca war tent ttiqqen.

12 Maca Cimɛun ikkar-dd, yuzzeř deɣya ɣar wenḍeř, ixezzar daxeř, iẓra taxeyyaḍt n řeqṭen azdad tᵉttwamars ɣar uɣezdis. Xenni iruḥ, ittebhet deg yixef nnes s min imsaren.   

Deg webrid ɣar Ɛimwas

13 U xzar, deg wass nni tuɣa tnayen zzaysen deg webrid ɣar ijj n dcar qqaren as Ɛimwas, iggʷej settin ‘istadiyyen’ x Urcalim, ɛřaḥař ḥiṭac kilumitr.   

14 Tuɣa ssawařen ak-d wayawya x marra min tuɣa imsaren.

15 Am ssawařen nitni, ttemsawaḍen, iqarreb-dd ɣarsen Yasuɛ, yuyur akidsen.   

16 Ttwacebbarent tiṭṭawin nsen ařami war t ɛqiřen.

17 Inna asen: “Man awařen-a i xef tessawařem ak-d wayawya deg webrid, am teggurem u ttbanent řxeẓrat nwem ceḍnent?”

18 Ijjen zzaysen umi qqaren Kliyupas, inna as: “Ma Cek d ayenni n ubarrani di Urcalim i war issinen min din imsaren deg wussan-a?”

19 Inna asen: “Min imsaren?” Nnan as: “Min imsaren i Yasuɛ zi Nnaṣira, tuɣa-t d anabi, tuɣa ɣares jjehd di min ittegg u di min issawař qibač i AREBBI d marra řgens.   

20 Sellmen t imeqqranen n ikehhanen d imɣaren n řgens i řḥukm s řmewt uca ṣellben t.

21 Neccin tuɣa nessitim, aqa d Netta i ɣa isellken Israil, maca xzar, ass-a ɛdun ɛad třata n wussan zeg wami imsar man aya marra.   

22 Maca ca n temɣarin zzayneɣ ssḥeyyarent aneɣ ɛawed, maɣar nitenti ruḥent zic ɣar wenḍeř.   

23 Řami war din ufint arrimet nnes, usint-i-dd, nnant: “Aqa neẓra din lmalakat, u lmalakat nnant xas: ‘Aqa iddar!’ ”

24 Ca zeg inni akidneɣ iǧan, ruḥen ɣar wenḍeř, ufin timesřayin am mammec xas nnant ɛawed temɣarin, maca Netta war t ẓrin ca.”

25 Inna asen: “Mecḥař d ifɣař d ineḍqař n wuř i teǧam maḥend ad tamnem di marra min ssiwřen inabiyyen!

26 Ma war ittxeṣṣi ad iweddeb Lmasiḥ ḥima ad yadef ɣar uɛuǧi nnes?”   

27 Xenni ibda zi Musa u zi marra inabiyyen, ittfessar asen x Yixef nnes zi marra Tira Iqeddsen.   

28 Umi dd-qarrben ɣar dcar i ɣar tuɣa gguren, igga Netta axmi tuɣa ixs ad yarni deg webrid ɣar ijj n wemcan iggʷejen.

29 Maca nitni ggin xas bezzez, nnan: “Qqim akidneɣ, minzi tameddit ad tewḍa, aqa imeyyeř uziř.” Uca yudef, iqqim akidsen.   

30 Imsar ařami tuɣa akidsen iqqim ɣar umensi iksi aɣrum, ibarek i-t, yarẓa i-t, xenni iwca asen t.

31 Deɣya nnurzment tiṭṭawin nsen, ɛeqřen t. Xas uca ittwammeksi zzaysen.

32 Nnan ijjen i wenneɣni: “Ma war tuɣi ideqqeř wuř nneɣ ařami tuɣa akidneɣ issawař deg webrid, issefham aneɣ Tira Iqeddsen?”

33 Di tsaɛɛet nni kkaren nitni, ɛeqben ɣar Urcalim, uca ufin ḥiṭac n rrusul munen, nitni d yinni akidsen.

34 Uca nitni nnan: “D tidett, aqa ikkar-dd Siditneɣ, iban-dd i Cimɛun.”

35 Uřa d nitni xebbaren ɛawed s min imsaren deg webrid u mammec t ɛeqřen ařami yarẓa aɣrum.

Aḍhar n Yasuɛ i imeḥḍaren nnes

36 Am tuɣa ssawařen nitni x man aya, ibedd Yasuɛ simant nnes di řwesṭ nsen, inna asen: “Sřam xawem, aqa d NECC, war tteggʷedem ca!”   

37 Maca nitni nnxeřɛen uca ggʷeden aṭṭas, ittɣiř asen belli ttwařan ijj n řexyař.

38 Inna asen Yasuɛ: “Mayemmi tᵉttnexřiɛem, mayemmi tᵉtteggem ixarriṣen deg wuřawen nwem?

39 Xzarem ifassen d iḍaren inu, aqa d Necc Necc. Ḥadam ayi, u snem belli ijj n řexyař war ɣares bu weysum uřa d iɣsan am mammec d ayi tᵉttwařam.”

40 Umi inna aya, isscen asen ifassen nnes d iḍaren nnes.

41 War uminen ɛad zi ssibbet n řefraḥet, qqimen ttbehten. Inna asen: “Ma ɣarwem da ca n macca?”   

42 Wcin as ict n tecwiḥt n wesřem icennfen d ca n tezřeft n tamment.

43 Iksi tt uca icca i-tt qibač nsen.

44 Inna asen: “Ina d awařen i zi kidwem ssiwřeɣ umi d ayi tuɣa ɛad akidwem, aqa ittxeṣṣa ad ittwakemmeř marra min xafi yuran di Ccariɛa n Musa, deg Inabiyyen u deg Izehhiden.”   

45 Xenni yarzem asen řeɛqeř nsen, ḥima ad fehmen i Tira Iqeddsen.

46 Inna asen: “Ammu i tura u ammu i tuɣa ittxeṣṣa ad imarret Lmasiḥ u ad dd-ikkar zi taddart n imettinen deg wass wiss třata,   

47 ḥima ad ittwabarreḥ s ttubet i weɣfar n ddnub i marra řegnus s Yisem nnes, d amezwaru di Urcalim.   

48 Kenniw d řechud x man aya.   

49 Aqa Necc ad awem dd-ssekkeɣ lwaɛd n Baba. Qqimem maca di tendint n Urcalim ař ɣa tᵉttwassyarḍem s jjehd zi řuɛřa!”   

Tameksit n Yasuɛ ɣar ujenna

50 Xenni indeh i-ten ɣar tendint n Bayt-Ɛanya, issgeɛɛed ifassen nnes uca ibark i-ten.   

51 Awarni řami ten tuɣa ittbarak, imsar, aqa immsebḍa xasen uca iggeɛɛed ɣar ujenna.   

52 Sejden as uca ɛeqben ɣar Urcalim s řefraḥet temɣar.

53 Tuɣa-ten řebda di Zzawect Tameqqrant, ssemɣaran u ttbaraken AREBBI. Amin.

Aneggar n L’Injil Iqeddsen am mammec t ibarreḥ Luka.

Yuḥanna

Awař n Arebbi d Tafawt d Tudart

1

1 Deg umezwaru tuɣa iǧa Wawař, Awař tuɣa-t ɣar AREBBI u AREBBI tuɣa-t d Awař.   

2 Wanita d wenni iǧan ɣar AREBBI deg umezwaru.   

3 Zzayes Netta iǧa kuřci u břa Netta war teǧi uřa d ict n tmesřact zi marra min iǧan.   

4 Dayes i teǧa Tudart u Tudart teǧa Tafawt n iwdan.   

5 Tafawt tareqq di taǧest, taǧest war tt tᵉṭṭif.   

6 Tuɣa din ijj n bnadem issekk i-t-i-dd AREBBI, qqaren as Yuḥanna.   

7 Netta yusa-dd am ccahed ḥima ad iched i Tfawt, ḥima ad zzayes amnen marra.

8 Netta war iǧi ca d Tafawt, maca tuɣa-t ḥima ad iched i Tfawt.

9 Maɣar Tafawt nni, tuɣa d Tafawt n tidett i itticen tafawt i kuř bnadem i dd-ittasen ɣar ddunect.   

10 Netta tuɣa-t di ddunect u zzayes tᵉttwagg ddunect, maca ddunect war t tessin ca.   

11 Yusa-dd ɣar wi iǧan nnes, maca wi iǧan nnes war t qbiřen.

12 Maca marra inni t iqebřen, iwca asen ṣṣulṭa, ḥima ad dewřen d tarwa n AREBBI, i yinni ittamnen deg Yisem nnes,   

13 inni war dd-ixřiqen uřa zeg idammen, uřa zi min ixs ddat n bnadem, uřa zi min ixs weryaz, maca zi AREBBI dd-ittwaxeřqen.

14 Awař idweř d ddat, izdeɣ jar aneɣ, neccin neẓra aɛuǧi nnes, aɛuǧi n Uyenni n Mmis zi ɣar Babas i iccuren s arḍa d tidett.   

15 Iched xas Yuḥanna, iřaɣa, inna: “D Wa min xef nniɣ, aqa Netta ad dd-yas awarni ayi, waxxa Netta idweř zzati, minzi Netta tuɣa-t qbeř inu.”   

16 Zi řekmařet nnes niwi-dd marra, arḍa x arḍa.   

17 Ccariɛa temmewc x ufus n Musa, maca arḍa d tidett usin-dd zi Yasuɛ Lmasiḥ.   

18 Uřa d ijj war iẓri AREBBI. Ayenni n AREBBI i iǧan deg weḥsin n Babas, d Netta i zzayes issxebbaren.   

Cchadet tamezwarut n Yuḥanna Amseɣḍaṣ

19 Ta d cchadet n Yuḥanna řami dd-ssekken Wudayen ikehhanen d Ilawiyyen zi Urcalim ḥima ad t sseqsan: “Min teɛnid cek?”   

20 Tuɣa iched, war issnuffar ca, iched: “Necc war ǧiɣ ca d Lmasiḥ.”   

21 Sseqsan t: “I min teɛnid cek xenni? Ma d cek d anabi Iliya?” Inna: “Lla, war ǧiɣ d necc!” “Ma d cek d anabi?” Yarra-dd: “Lla!”

22 Xas uca nnan as: “Min teɛnid cek? Ittxeṣṣa aneɣ ad narr i yinni d aneɣ dd-issekken. Min teqqared x yixef nnec?”

23 Inna: “Necc d tmijja i ittřaɣan di řexřa: ‘Seggmem abrid n SIDI nican!’, am mammec inna unabi Icaɛya.”   

24 Inni dd-ittwassekken, tuɣa aten zeg Ifarisiyyen.

25 Nitni sseqsan t, nnan as: “Mařa war teǧid ca d Lmasiḥ uřa d Iliya uřa d anabi, i xenni mayemmi tᵉsseɣḍaṣed?”   

26 Yuḥanna yarra-dd, inna asen: “Necc sseɣḍaṣeɣ deg waman, maca aqa din di řwesṭ nwem wenni war tessinem ca.   

27 Netta d wenni i dd ɣa yasen awarni ayi, Netta iǧa qbeř inu, necc war sdiheǧeɣ ad as fesyeɣ ifiřan n sandaliyat nnes.”

28 Man aya imsar di Baytɛanya x ujemmaḍ n L’Urdun, mani tuɣa Yuḥanna isseɣḍaṣ.

29 Tiwecca nnes iẓra Yuḥanna Yasuɛ iggur-dd ɣares, inna: “Xzarem, aqa-t d Izmar n AREBBI i ittekksen ddnub x ddunect!   

30 D Wa min xef nniɣ: ‘Ad dd-yas awarni ayi ijj n Weryaz nni iǧan zzati, minzi Netta tuɣa-t qbeř inu.’

31 Necc war t ssineɣ ca, maca ḥima ad ittwassargeb ɣar Israil, x uyenni usiɣ-dd ḥima ad ssɣeḍṣeɣ deg waman.”

32 Yuḥanna iched, inna: “Ẓriɣ Arruḥ ihwa-dd am yict n tedbirt zeg ujenna, tarsa xas.   

33 Necc war t ssineɣ ca, maca wenni d ayi dd-issekken ḥima ad ssɣeḍṣeɣ deg waman, Netta inna ayi: ‘Wenni teẓrid ihwa-dd xas Arruḥ uca yarsa xas, d Wa d wenni isseɣḍaṣen di Arruḥ Iqeddsen.’

34 U Necc ẓriɣ, cehdeɣ belli Wanita d Mmis n AREBBI.”

Imeḥḍaren imezwura n Yasuɛ

35 Tiwecca nnes tuɣa Yuḥanna ibedd ak-d tnayen n imeḥḍaren nnes.

36 Am tuɣa ixezzar ɣar Yasuɛ i din igguren, inna: “Xzarem, d Wa d Izmar n AREBBI!”   

37 Tnayen n imeḥḍaren nnes sřin as am tt iqqar uca ḍfaren Yasuɛ.

38 Inneqřeb-dd Yasuɛ, iẓra i-ten ḍeffaren t-i-dd, isseqsa ten: “Min xef tarezzum?” Nitni nnan as: “A Amseřmad nneɣ, mani tzeddɣed?”

39 Inna asen: “Araḥem-dd, ad tẓarem!” Ruḥen akides, ẓrin mani izdeɣ, qqimen akides ass nni. Tasaɛɛet tuɣa-tt ɛřaḥař d ɛecra, ixs ad yini ɛřaḥař tasaɛɛet wiss arebɛa n tmeddit.

40 Andrawus, umas n Cimɛun, tuɣa-t d ijjen zeg yinni isřin aya zi Yuḥanna uca ḍeffaren Yasuɛ.

41 D wa i iẓrin amezwaru umas Cimɛun, inna as: “Aqa nufa Lmasiḥ!”

42 Issiweḍ i-t-i-dd ɣar Yasuɛ. Ixzar dayes Yasuɛ, inna: “Cek d Cimɛun, mmis n Yuna, ad ac řaɣan: ‘Kifa’, ixs ad yini ‘aẓru’ ”□    

43 Tiwecca nnes tuɣa ixs Yasuɛ ad iraḥ ɣar Ljalil. Immeřqa ak-d Filippus, inna as: “Ḍfar ayi-dd!”

44 Filippus s yixef nnes tuɣa zi Bayt-Ṣayda zi tandint n Andrawus d Cimɛun.   

45 Filippus yufa Natanayil, inna as: “Nufa wenni xef yura Musa di Ccariɛa uřa d Inabiyyen, aqa-t d Yasuɛ, mmis n Yusuf zi Nnaṣira.”   

46 Natanayil inna as: “Ma ad taɣ izemmar ad dd-teffeɣ zi Nnaṣira ca n tcuni?” Filippus inna as: “Araḥ-dd, texzared!”

47 Yasuɛ iẓra Natanayil iggur-dd ɣares, inna xas: “Xzar, wa d ijj n mmis d tidett n Israil nni war dayes bu řɣecc!”

48 Natanayil inna as: “Manis d ayi tessned?” Yasuɛ inna as: “Ẓriɣ cek swadday i wartu qbeř ma ad ac dd-iřaɣa Filippus.”

49 Natanayil yarra-dd xas: “A Amseřmad inu, Cek d Mmis n AREBBI, Cek d Ajeǧid n Israil.”

50 Yasuɛ inna as: “Ma tumned s minzi d ac nniɣ: ‘Aqa ẓriɣ cek swadday i wartu’? Ad tẓared min iǧan ktar zi man aya.”

51 Inna as: “S tidett, s tidett, Necc ad awem iniɣ, zi ssa d tsawent ad tẓarem ajenna innurzem u lmalakat n AREBBI ttařyent hekkwant ɣar Mmis n bnadem!”   

□ 

1:42 Kifa - isem wanita d isem nnes s Tramit, u ‘Buṭrus’ d isem nnes s Tyunanit, minzi iwdan di temmurt di řweqt nni, tuɣa ssiwřen s Tramit, maca Tyunanit d iřes n Iyunaniyyen inni tuɣa ṣṣelṭen di temmurt ɣar ijj n řweqt qbeř dd-yusin Irumaniyyen.

Lmuɛjiza tamezwarut di Qana

2

1 Deg wass wiss třata temsar ict n tmeɣra di Qana, ict n tendint di Ljalil. Tuɣa din yemmas n Yasuɛ.

2 Uřa d Yasuɛ d imeḥḍaren nnes ttwaɛarḍen-dd ɣar tmeɣra.

3 Řami iqḍa binu, tenna as yemmas i Yasuɛ: “War ɣarsen bu binu!”

4 Yasuɛ inna as: “Min din jar ayi akidem, a tamɣart? Tasaɛɛet inu war dd-tiwiḍ ɛad!”

5 Yemmas tenna i imsexxaren: “Min d awem i ɣa yini, ggem t.”

6 Tuɣa din setta n iqeddwaḥ n weẓru daysen aman, mmarsen dinni am mammec nnumen tteggen Wudayen řuḍu, kuř ijjen zzaysen ɣares řqedd n tnayen ař třata n ‘iribaɛen’. □  

7 Yasuɛ inna asen: “Ccurem iqeddwaḥ s waman!” Uca ccuren ten s waman ař aqemmum.

8 Xas uca inna asen: “Řexxu ssfarrɣem cwayt zzaysen, wcem t i bab n wurar.” Uca ssiwḍen t.

9 Umi bab n wurar iqeǧeb aman i idewřen d binu - maca netta war issin manis dd-ikka, maca imsexxaren nni d as dd-yuymen aman, ssnen - iřaɣa-dd bab n tmeɣra x wesři.

10 Inna as: “Kuř bnadem ittqeddam binu aṣebḥan d amezwaru. Mařa inewjiwen swin aṭṭas, ad asen iwc binu war iḥřin, maca cek txemmřed binu iṣebḥen ař i řexxu.”

11 D ta d řeɛřamet tamezwarut i igga Yasuɛ, di Qana di Ljalil. Isseḍhar-dd aɛuǧi nnes uca umnen zzayes imeḥḍaren nnes.

12 Awarni man aya ihwa-dd ɣar Kafarnaḥum, Netta d yemmas, d aytmas, d imeḥḍaren nnes, uca qqimen din ca n wussan.

Yasuɛ di Zzawect Tameqqrant

13 Řami dd-yiweḍ Řɛid n Tɣarṣt n Useɛdu, Řɛid n Wudayen, igeɛɛed Yasuɛ ɣar Urcalim.   

14 Yufa di Zzawect Tameqqrant inni din izznuzan iyenduzen d wuǧi d idbiren, uřa d iṣarrafen n tenɛacin i din iqqimen.   

15 Igga ijj n urekkuḍ zeg iseɣwan i Yixef nnes, uca yuẓẓeř xasen marra zi Zzawect Tameqqrant, uřa d uǧi d iyenduzen d iṣarrafen, uca izeǧeɛ iṣuldiyyen nsen di temmurt, inneqřeb ṭṭwabeř nsen.

16 Inna i yinni izznuzan idbiren: “Kksem man aya ssa! War ttarrim ca Taddart n Baba d taddart n ssuq!”

17 Xenni ɛeqřen imeḥḍaren nnes belli tura: “Cḍaret i Taddart nnec icca ayi.”   

18 Maca Udayen arrin-dd, nnan as: “Man řeɛřamet i d aneɣ ɣa temřed, belli aqa ɣarek řḥeqq ḥima ad tegged man aya?”   

19 Yasuɛ yarra-dd, inna asen: “Hedmem Zzawect Tameqqrant tanita uca di třata n wussan ad tt ssbeddeɣ.”   

20 Nnan as Wudayen: “Zzawect Tameqqrant tanita tebna di setta u-rebɛin n iseggʷusa, ma Cek texsed ad tt-i-dd-tessbedded di třata n wussan?”

21 Maca Netta tuɣa issawař x Zzawect Tameqqrant n Arrimet nnes.

22 Awarni řami dd-ikkar Yasuɛ zi taddart n imettinen, ɛeqřen imeḥḍaren nnes min d asen inna, uca umnen di Tira Iqeddsen u deg wawař i inna Yasuɛ.   

23 Umi Yasuɛ tuɣa di Urcalim, di Řɛid n Tɣarṣt n Useɛdu, umnen waṭṭas dayes řami ẓrin řeɛřamat i igga.

24 Maca Yasuɛ war isscen ca Ixef nnes ɣarsen, minzi Netta issen marra iwdan,

25 war iḥdij ca ad as iched ḥed x bnadem, minzi Netta s Yixef nnes issen min iǧan di bnadem.   

□ 

2:6 iribaɛen - niɣ ‘imitriten’ di tutlayt n Tyunanit. Ijj n zzaysen dayes ɛřaḥař tmanyin ař mya u-ɛicrin litru.

Yasuɛ d Nikudimus

3

1 Tuɣa din ijj n bnadem zeg Ifarisiyyen qqaren as Nikudimus, netta d ijj n umeqqran n Wudayen.

2 Yusa-dd ɣar Yasuɛ s ǧiřet, inna as: “A Amseřmad inu, neccin nessen belli Cek d Amseɣɣar i dd-yusin zi ɣar AREBBI, minzi war izemmar uřa d ijj ad igg řeɛřamat-a i teggid Cek, mɣir mařa akides AREBBI.”   

3 Yarra-dd Yasuɛ, inna as: “S tidett, s tidett, Necc ad ac iniɣ, uřa d ijj war izemmar ad iẓar Tageldit n AREBBI mɣir mařa ittwaxřeq-dd zi jdid.”

4 Nikudimus inna as: “Mammec izemmar ijj n uwessar ad dd-ittwaxřeq ́́ɛad? War izemmar ad yadef ɛawed deg uɛeddis n yemmas, maḥend ad dd-ittwaxřeq i twařa wiss tnayen?”

5 Yasuɛ yarra-dd, inna as: “S tidett, s tidett, Necc ad ac iniɣ: Mařa ca n yijjen war dd-ixřiq ca zeg waman u zeg Arruḥ, war izemmar ad yadef ɣar Tgeldit n AREBBI.   

6 Min dd-ittwaxeřqen zi ddat, netta d ddat, u min dd-ittwaxeřqen zi Arruḥ, netta d Arruḥ.   

7 War tbehtem ca mařa nniɣ ac, ittxeṣṣa kenniw ad dd-tᵉttwaxeřqem zi jdid.

8 Asemmiḍ ittsuḍ manis ixs, tᵉttesřid i usuḍi nnes, war tessined ca manis dd-ittas uřa mani ittraḥ. Ammu i iǧa ɛawed marra wenni dd-ittwaxeřqen zi Arruḥ.”

9 Nikudimus yarra-dd, inna as: “Mammec i ɣa yegg ad yiři man aya?”

10 Yasuɛ yarra-dd, inna as: “Ma Cek d amseɣɣar n Israil u war tessined ca man aya?

11 S tidett, s tidett, Necc ad ac iniɣ: Neccin nessawař x min nessen, neched x min neẓra, waxxa amenni kenniw war teqbiřem ca cchadet Nneɣ.   

12 Mařa ssiwřeɣ awem x min iǧan x temmurt, kenniw war timnem, mammec ɣa teggem ad tamnem mařa ssiwřeɣ awem x min iǧan deg ujenna?

13 Uřa d ijj war yuři ɣar ujenna mɣir wenni dd-ihwan zeg ujenna, aqa-t d Mmis n bnadem, d Wenni iǧan deg ujenna.   

14 Am mammec issgeɛɛed Musa afiɣar di řefyafi, ammu ittxeṣṣa ad ittwassgeɛɛed Mmis n bnadem ɛawed,   

15 ḥima marra wenni zzayes i ɣa yamnen, war itthellik ca, maca ad ɣares tiři Tudart ittduman.   

16 Ammu i yexs AREBBI ddunect ař mani iwca ayenni n Mmis, ḥima kuř ijjen wenni zzayes i ɣa yamnen, war ihellik ca, maca ad ɣares tiři Tudart ittduman.   

17 Minzi AREBBI war dd-issekk ca Mmis ɣar ddunect, ḥima ad iḥaseb ddunect, maca issekk i-t-i-dd ḥima ad zzayes teddar ddunect.   

18 Wenni zzayes i ɣa yamnen, war ittwaḥasab ca. Wenni war ittimnen ca, aqa ittwaḥaseb zi řexxu, minzi netta war yumin ca deg Yisem n uyenni n Mmis n AREBBI.   

19 D wa d řeḥkam, aqa Tafawt tusa-dd ɣar ddunect, maca iwdan xsen taǧest x Tfawt, minzi timegga nsen tuɣa atent d tiɛeffanin.   

20 Marra wenni itteggen tuɛeffna, icarreh Tafawt, war dd-ittis ca ɣar Tfawt, ḥima war ttwawebbxent ca timegga nnes.

21 Maca wenni itteggen tidett ad dd-yas ɣar Tfawt, ḥima ad banent timegga nnes, aqa ttwaggent di AREBBI.”   

Cchadet wiss tnayen n Yuḥanna Amseɣḍaṣ

22 Awarni man aya yusa-dd Yasuɛ d imeḥḍaren nnes ɣar temmurt n Yahudiyya, isseɛdu din ca n řweqt akidsen uca tuɣa isseɣḍaṣ.   

23 Uřa d Yuḥanna tuɣa isseɣḍaṣ di Ɛaynun i dd-yusin ṭṭarf i Salim, minzi dinni aman aṭṭas. Usin-dd iwdan dinni uca ttwassɣeḍṣen,   

24 minzi Yuḥanna tuɣa ɛad war immenḍar ca di řeḥbes.   

25 Imsar ijj n umḥarweḍ jar ijjen zeg imeḥḍaren n Yuḥanna d ijj n Wuday x mammec ɣa yiři řuḍu.

26 Nitni usin-dd ɣar Yuḥanna, nnan as: “A Amseřmad nneɣ, xzar, wenni akidek iǧan x ujemmaḍ n L’Urdun, wenni min xef tcehded, aqa uřa d Netta isseɣḍaṣ u marra ttasen-dd ɣares.”   

27 Yarra-dd Yuḥanna, inna asen: “Bnadem war izemmar ad iqbeř uřa d ict n tmesřact mařa war d as temmewc zeg ujenna.

28 Kenniw simant nwem tcehhdem belli necc nniɣ: ‘Necc war ǧiɣ ca d Lmasiḥ!’, maca aqa necc ttwassekkeɣ-dd zzates.   

29 Wenni ɣar teǧa tesřit, netta d asři. Ameddukkeř n wesři wenni ittbeddan zzates, ittesřa ɣares, ifarreḥ s řefraḥet tameqqrant s tmijja n wesři. S uyenni, xzar, aqa tᵉttwakemmeř řefraḥet inu tanita.

30 Ittxeṣṣa ad igma Netta u necc ad neqṣeɣ.

31 Maɣar wenni dd-yusin zi sennej, Netta sennej i marra. Wenni iǧan zi temmurt, zi temmurt issawař. Wenni dd-yusin zeg ujenna, Netta sennej i marra,   

32 u Netta icehhed zi min iẓra d zi min isřa, maca cchadet nnes war tt iqebbiř uřa d ijjen.   

33 Wenni iqebbřen cchadet nnes d wenni issarsen ṭṭabeɛ nnes n ucemmiɛ belli aqa AREBBI d tidett.   

34 Minzi wenni dd-issekk AREBBI, issawař s wawařen n AREBBI, minzi AREBBI war ittic ca Arruḥ s řmizan.   

35 Babas ittexs Mmis uca igga as kuřci deg ifassen nnes.   

36 Wenni ittamnen di Mmis ɣares Tudart ittduman, maca wenni war iṭṭiɛ ca Mmis, war iẓarr Tudart, maɣar aɣḍab n AREBBI ad xas iqqim.”   

Yasuɛ ak-d temɣart zi Samariya

4

1 Umi issen Yasuɛ, aqa Ifarisiyyen sřin belli Netta ittegg u issɣeṭṭaṣ imeḥḍaren ktar zi Yuḥanna   

2 - waxxa Yasuɛ simant nnes war isseɣḍiṣ ca, maca imeḥḍaren nnes -

3 iffeɣ-dd zi Yahudiyya, iruḥ ɛawed ɣar Ljalil.

4 Maca tuɣa ittxeṣṣa ad icuq di Samarya.

5 Netta yusa-dd ɣar ict n tendint n Isamariyyen, qqaren as Suxar, tenni ɣar ṭṭarf n iyyar i iwca Yaɛqub i mmis Yusuf.   

6 Tuɣa din anu n Yaɛqub. Yuḥeř Yasuɛ zeg ibriden uca iruḥ iqqim amenni ɣar wanu, tuɣa tasaɛɛet d setta, ixs ad yini azyen n wass. □  

7 Tusa-dd ict n temɣart zi Samarya ḥima ad tagem aman. Yasuɛ inna as: “Ewc ayi aman, ad sweɣ!”,

8 minzi imeḥḍaren nnes tuɣa ruḥen ɣar tendint maḥend ad sɣen macca i yixef nsen.

9 Tamɣart n Samarya tenna as: “Mammec teggid tᵉttared zzayi ad teswed, aqa Cek d Uday u necc d tamɣart zi Samarya?” Minzi Udayen war nnumen ttemṣurufen ak-d imezdaɣ n Samarya.   

10 Yasuɛ yarra-dd, inna as: “Maɛlik tessned timewca n AREBBI d wenni d am iqqaren: ‘Ewc ayi ad sweɣ!’, iři cem tᵉttar tt zzayes, uca Netta ad yiři iwc am Aman Iddaren.”

11 Tenna as temɣart: “A Sidi, war ɣarek i zi ɣa tagmed uca anu yuǧeɣ, manis i d ɣa tawyed Aman Iddaren?   

12 Ma Cek d ameqqran zi jedditneɣ Yaɛqub wenni d aneɣ iwcin anu wanita, iswa zzayes, netta d tarwa nnes d řebhayem nnes?”

13 Yasuɛ yarra-dd, inna as: “Marra wenni i ɣa iswen zeg waman-a, ad ifud ɛawed,

14 maca wenni i ɣa iswen zeg waman i d as ɣa wceɣ Necc, netta war ittfadi ɛemmarṣ. Minzi aman i d as ɣa wceɣ Necc, ad dayes dewřen d řɛunṣar n waman i dd itteffɣen ɣar Tudart ittduman.”   

15 Tamɣart tenna as: “A Sidi, ewc ayi aman-a ḥima war ttfideɣ, war dd-ttiseɣ ɛad da, ḥima ad agmeɣ.”

16 Inna as Yasuɛ: “Ruḥ, řaɣa-dd i weryaz nnem uca dweř-dd danita.”

17 Nettat tenna as: “War ɣari bu weryaz!” Yasuɛ inna as: “Tessiwřed nican umi tennid: ‘War ɣari bu weryaz!’,

18 minzi tuɣa ɣarem xemsa n yeryazen d wenni ɣarem řexxu, war iǧi bu d aryaz nnem. Man aya i tennid d tidett.”

19 Tamɣart tenna as: “A Sidi, ttwařiɣ belli Cek d anabi.   

20 Řejdud nneɣ sejden deg wedrar-a, maca kenniw teqqarem belli di Urcalim mani iǧa wemcan i di icuwwar ad nesjed.”   

21 Yasuɛ inna as: “Ttiqq ayi, a tameṭṭut, aqa tasaɛɛet ad dd-tas i di war tɛebbdem Baba uřa deg wedrar-a uřa di Urcalim.

22 Kenniw tɛebbdem min war tessinem, maca neccin nɛebbed min nessen, minzi Tudart zeg Wudayen.   

23 Maca ad dd-taweḍ tsaɛɛet, nettat aqa-tt řexxu, belli inni iɛebbden nican, ad ɛebden Baba di Arruḥ u di tidett, minzi Baba yarezzu inni t i ɣa iɛebden ammu.

24 AREBBI d Arruḥ u inni t iɛebbden, ittxeṣṣa asen ad ɛebden s Arruḥ d tidett.”   

25 Tamɣart tenna as: “Necc ssneɣ belli ad dd-yas Lmasiḥ. Xmi dd ɣa yas Netta, ad aneɣ isseřmed kuřci.”

26 Yasuɛ inna as: “Aqa d NECC, wenni kim issawařen.”   

27 Am tuɣa issawař, usin-dd imeḥḍaren nnes, ttɛejben řami t ufin issawař ak-d ict n temɣart. Waxxa amenni uřa d ijj war ini: “Min tarezzud?” niɣ: “Mayemmi akides tessawařed?”

28 Xas uca tejja temɣart aqedduḥ nnes s waman, tuyur ɣar tendint, tenna i iwdan:

29 “Araḥem-dd, ad tẓarem Aryaz i d ayi inna marra min ggiɣ. Ma ad taɣ Netta d Lmasiḥ?”

30 Iwdan ffɣen-dd zi tendint, usin-dd ɣares.

31 Jar u jar ttaren zzayes imeḥḍaren nnes, nnan: “A Amseřmad nneɣ, ecc!”

32 Maca Netta inna asen: “Necc aqa ɣari ijj n macca ḥima ad zzayes ittwacc, war tt tessinem ca kenniw.”

33 Imeḥḍaren mmseqsan jar asen: “Ma yiwyi as-dd ḥed ca n macca?”

34 Yasuɛ inna asen: “Macca inu aqa ad ggeɣ min ixs wenni d ayi dd-issekken u ad kemmřeɣ řxedmet nnes.

35 Ma war teqqarem: ‘Iqqim ɛad arebɛa n iyuren uca ad dd-tas ṣṣabet’?’ Xzarem, Necc ad awem iniɣ, sgeɛɛdem tiṭṭawin nwem, xzarem deg iyyaren, aqa warɣen, wejden i ṣṣabet.   

36 Wenni imejjaren ad iksi řmunet nnes, iyru řɣiǧet i Tudart ittduman, ḥima ad farḥen jmiɛ wenni izarrɛen d wenni imejjaren.

37 Minzi di man aya aqa awař-a d tidett: ‘Ijjen ad izarɛ u wenneɣni ad imjar.’

38 Necc ssekkeɣ-dd kenniw ḥima ad temjarem min umi war texdimem kenniw. Inneɣni tuɣa xeddmen, kenniw tudfem ɣar řxedmet nsen.”

39 Aṭṭas n Isamariyyen zi tendint nni umnen zzayes x wawař n temɣart i tuɣa icehhden: “Netta inna ayi marra min ggiɣ.”

40 Řami ɣares dd-usin Isamariyyen nni, sseqsan t ḥima akidsen iqqim, uca iqqim akidsen tnayen n wussan dinni.

41 Uca aṭṭas umnen zzayes zi ssibbet n wawař nnes,

42 nnan i temɣart nni: “Neccin war nettimen ca ɛad zi min d aneɣ tennid, minzi neccin nesřa i-t s yixef nneɣ, nessen belli Wa s tidett d Lmasiḥ, wenni itticen Tudart i ddunect.”

Asgenfi n mmis n umsexxar n ujeǧid

43 Awarni tnayen n wussan iffeɣ-dd Yasuɛ ssenni, iruḥ ɣar Ljalil.   

44 Minzi Yasuɛ simant nnes aqa iched belli anabi war ɣares bu ccan di temmurt nnes.   

45 Umi dd-yusa ɣar Ljalil, areḥḥben t-i-dd Ijaliliyyen, minzi nitni ẓrin marra min igga di Řɛid di Urcalim, minzi uřa d nitni usin-dd ɣar Řɛid.

46 Yusa-dd Yasuɛ ɛawed ɣar tendint n Qana di Ljalil mani yarra aman d binu. Tuɣa din ijj n umsexxar n ujeǧid di Kafarnaḥum ɣares mmis ihřec.   

47 Řami isřa belli Yasuɛ yusa-dd zi Yahudiyya ɣar Ljalil, iruḥ ɣares, isseqsa t ḥima ad dd-ihwa maḥend ad issgenfa mmis, wenni tuɣa igguren ad immet.

48 Yasuɛ inna as: “Kenniw war ttimnem ca mařa war teẓrim řeɛřamat d lmuɛjizat.”   

49 Inna as uxeddam n ujeǧid: “A Sidi, hwa-dd qbeř i ɣa immet uḥenjir inu.”

50 Yasuɛ inna as: “Ruḥ aqa mmic iddar!” Aryaz nni ittiqq deg wawař i d as inna Yasuɛ uca iruḥ.

51 Řami dd-ihwa, mmeřqan akides imsexxaren nnes, xebbaren t, nnan as: “Aqa mmic iddar”.

52 Isseqsa ten x tsaɛɛet min di iggenfa. Nnan as: “Iḍennaḍ ɣar tsaɛɛet wiss sebɛa, ixs ad yini ɣar tsaɛɛet tamezwarut n uziř, tejja xas tmessi.”

53 Xenni issen babas belli aqa imsar ɣar tsaɛɛet i d as inna Yasuɛ: “Aqa mmic iddar!” Yumen netta d marra aytbab n taddart nnes.

54 Ta tuɣa ɛawed d řeɛřamet wiss tnayen i igga Yasuɛ zeg wami dd-iffeɣ zi Yahudiyya ɣar Ljalil.

□ 

4:6 tuɣa tasaɛɛet d setta - man aya ixs ad yini: tuɣa azyen n wass (ḍḍuhr).

Asgenfi n ijj n umehřuc di Bayt-Xisda

5

1 Awarni man aya yiweḍ-dd Řɛid n Wudayen uca igeɛɛed Yasuɛ ɣar Urcalim.   

2 Ɣar Tewwart n Wuǧi di Urcalim tuɣa din ict n tyeřmamt n useɣḍeṣ umi qqaren s Tɛibranit ‘Bayt-Xisda’, tuɣa ɣares xemsa n iseqqifen ak-d ikulwaren d ipilaren.

3 Daysen tuɣa iqqim ijj n řɣaci d ameqqran n imehřac d idarɣařen d iqejdaḥen d ineɛḍaben, ttrajan anhezzi n waman.

4 Minzi zi řweqt ɣar řweqt ihekkwa-dd ijj n lmalak ɣar tyeřmamt-a n useɣḍeṣ, issenhezza aman, u wenni i dd ɣa ihwan d amezwaru awarni anhezzi n waman, ad ittwassgenfa, mammec ma iǧa řehřac nnes.

5 Tuɣa din ijj n bnadem dayes řehřac i yijj n řmijař n tmenya u-třatin n iseggʷusa.

6 Iẓra Yasuɛ aryaz-a isenned dinni, issen belli tuɣa iḥřec ammu aṭṭas zeg wami. Inna as: “Ma texsed ad teggenfid?”

7 Yarra-dd xas umehřuc, inna: “Wah, a Sidi, maca war ɣari ijjen wenni d ayi ɣa yiwyen ɣar tuyeřmamt n useɣḍeṣ xmi ɣa ttwassenhezzen waman. Xmi ttraḥeɣ necc, ihekkwa-dd wenneɣni zzati.”

8 Yasuɛ inna as: “Kkar, teksid tassut nnec, tuyured!”   

9 Deɣya iggenfa bnadem nni uca iksi tassut nnes, yuyur. Man aya tuɣa deg wass n ssebt.   

10 Nnan Wudayen i wenni tuɣa ittwassgenfan: “Wa d ssebt, war ɣarek bu ttesriḥ maḥend ad teksid tassut nnec!”   

11 Yarra-dd, inna asen: “Wenni d ayi issgenfan, inna: ‘Ksi tassut nnec, traḥed!’ ”

12 Xenni sseqsan t: “Min iɛna Bnadem-a i d ac innan: ‘Ksi tassut nnec, traḥed’?”

13 Wenni ittwassgenfan war issin min iɛna Yasuɛ, minzi innejra minzi aqa din aṭṭas n řɣaci deg wemcan nni.

14 Awarni man aya yufa i-t Yasuɛ di Zzawect Tameqqrant, inna as: “Xzar, aqa teggenfid, war ttegg bu ddnub ɛad, ḥima war d ac ittemsar min iǧan d aɛeffan zi min iǧan qbeř.”   

15 Aryaz iruḥ, ixebbar Udayen belli d Yasuɛ i-t issgenfan.

16 S uyenni darrcen Wudayen x Yasuɛ, arezzun ad t nɣen, minzi igga man aya di ssebt.

17 Maca Yasuɛ yarra-dd, inna asen: “Aqa Baba ixeddem ař yiḍa u xenni Necc ɛawed aqa xeddmeɣ.”   

18 Di ssibbet-a arezzun Wudayen ɛad ktar ḥima ad t nɣen, war iǧi waha minzi ixařef ssebt, maca uřa minzi Netta inna aqa AREBBI d Babas, issqudda Ixef nnes ak-d AREBBI.   

19 Yarra-dd Yasuɛ, inna asen: “S tidett, s tidett, Necc ad awem iniɣ, Mmis war izemmar ad igg uřa d ict n tmesřact s Yixef nnes, mɣir mařa iẓra Babas ittegg i-tt. Min ma ittegg Babas uřa d Mmis ittegg amenni.   

20 Babas ittexs Mmis, isscen as marra min ittegg, uca ad as isscen řexdayem timeqqranin x tina, ḥima ad tdehcem.   

21 Am mammec d issnekkar Babas imettinen uca ittic tudart, amenni uřa d Mmis ittic tudart i wenni ixs.

22 Babas war ittḥasab uřa d ijj, maca iwca lḥisab marra i Mmis   

23 ḥima ad weqqaren marra Mmis am ttweqqaren Babas. Wenni war ittweqqaren Mmis war ittweqqar ca uřa d Baba wenni i-t-i-dd-issekken.   

24 S tidett, s tidett, Necc ad awem iniɣ: Wenni ittesřan i wawař inu uca yumen deg wenni d ayi dd-issekken, ɣares Tudart ittduman, war dd-ittis ca ɣar lḥisab, maca netta aqa immuṭṭi zi řmewt ɣar Tudart.   

25 S tidett, s tidett, Necc ad awem iniɣ: Ad dd-tas tsaɛɛet, aqa-tt řexxu, i di imettinen ad sřen tmijja n Mmis n AREBBI u inni i tt ɣa isřen, ad ddaren.   

26 Maɣar am mammec Babas ɣares Tudart di ṭṭbiɛet n Yixef nnes, ammu i iwca uřa i Mmis ḥima ad ɣares tiři Tudart di ṭṭbiɛet n Yixef nnes,

27 uca iwca as ṣṣulṭa ḥima ad iḥaseb, minzi Netta d Mmis n bnadem.

28 War ttɛejibem ca s man aya, aqa ad dd-tas tsaɛɛet i di marra inni iǧan deg imeḍřan ad sřen tmijja nnes,   

29 uca ad dd-ffɣen zeg imeḍřan: inni iggin taṣebḥant ad kkaren ad raḥen ɣar tnukra i tudart, u inni iggin tuɛeffna ad kkaren, ad raḥen ɣar tnukra i lḥisab.   

30 Necc war zemmareɣ ad ggeɣ ca zeg Ixef inu, maca am mammec ttesřiɣ, ad ḥasbeɣ u lḥisab inu d řḥeqq, minzi Necc war arezzuɣ min xseɣ, maca min ixs Wenni d ayi dd-issekken.   

31 Meɛlik cehhdeɣ i ixef inu, iři aqa cchadet inu war teǧi ca nican.   

32 Aqa din Ijjen nneɣni wi xafi icehhden, u Necc ssneɣ belli cchadet i xafi icehhed, aqa d tidett i teǧa.   

33 Kenniw tessekkem-dd ca n ireqqasen ɣar Yuḥanna uca netta iched i tidett.   

34 Maca Necc war qebbřeɣ ca cchadet n bnadem, maca Necc qqareɣ marra man aya ḥima ad teddarem.

35 Tuɣa Netta d řefnar yareqqen, ittlillicen, u kenniw texsem ad tfarḥem s tfawt nnes ɣar ict n tsaɛɛet.

36 Maca Necc ɣari ict n cchadet d tameqqrant x tenni n Yuḥanna, minzi řexdayem i d ayi iwca Baba, ḥima ad tent kemmřeɣ, řexdayem nni i tteggeɣ cehhdent simant nsent aqa d Baba d Netta i d ayi dd-issekken.   

37 Baba, wenni d ayi-dd issekken, d Netta i xafi icehhden. Kenniw ɛemmarṣ war tesřim tmijja nnes uca war teẓrim ca udem nnes,   

38 uca awař nnes war daywem ittɣimi ca řebda, minzi kenniw war tᵉttimnen ca deg wenni i-t-i-dd-issekken.

39 Arzum di Tira Iqeddsen, minzi ittɣiř awem aqa daysent Tudart ittduman, u aqa atent d inni i xafi icehhden.   

40 Waxxa amenni kenniw war tᵉttexsem ad ɣari dd-tasem ḥima ad ɣarwem tiři Tudart ittduman.

41 War qebbřeɣ ca aɛuǧi n iwdan,

42 maca ssneɣ kenniw, aqa kenniw war ɣarwem bu tayri n AREBBI deg ixef nwem.

43 Necc usiɣ-dd s Yisem n Baba, kenniw war d ayi tqebbřem ca. Mařa yusa-dd ca n yijjen s yisem nnes, ad t tqebřem.

44 Mammec tzemmarem ad tamnem, mařa kenniw tᵉttexsem aɛuǧi n wayawya, maca war tarezzum ca x uɛuǧi n uyenni n AREBBI d Ijjen?   

45 Ma ittɣiř awem ad zzaywem cetciɣ ɣar Baba? Wenni zzaywem i ɣa icetcan d Musa x wenni tessrusam asitem nwem.

46 Minzi meɛlik tumnem zi Musa, iři tumnem dayi ɛawed, minzi netta yura xafi.   

47 Mařa kenniw war tuminem ca deg Idlisen nnes, mammec ɣa teggem ad tamnem deg wawařen inu?”

Lmuɛjiza n usecci n xemsa ařaf

6

1 Awarni man aya iruḥ Yasuɛ ɣar ujemmaḍ n řebḥar n Ljalil, wenni umi qqaren ɛawed řebḥar n Tibiriyas.   

2 Iḍfar i-t-i-dd ijj n řɣaci d ameqqran, minzi ẓrin řeɛřamat i igga i imehřac.

3 Řexdenni igeɛɛed Yasuɛ ɣar wedrar uca iqqim dinni ak-d imeḥḍaren nnes.

4 Iqarreb-dd Řɛid n Tɣarṣt n Useɛdu n Wudayen.   

5 Řexdenni issgeɛɛed Yasuɛ tiṭṭawin nnes uca, umi iẓra ijj n řɣaci d ameqqran yusa-dd ɣares, inna i Filippus: “Manis i ɣa nseɣ aɣrum, ḥima ad ccen ina?”   

6 Inna ammu ḥima ad t ijarreb, minzi Netta issen min ɣa yegg.

7 Yarra-dd xas Filippus: “Aɣrum s mitayen dinar war ten ittqeddi, ɛad mařa kuř ijjen zzaysen ad iksi mɣir drus waha.”

8 Ijjen zeg imeḥḍaren nnes, netta d Andrawus, umas n Cimɛun Buṭrus, inna as:

9 “Aqa da ijj n uḥenjir ɣares xemsa n tecnifin n imendi d tnayen n iseřman, maca man aya war ittqeddi i marra ina!”

10 Yasuɛ inna asen: “Sɣimem iwdan.” Tuɣa din aṭṭas n arbiɛ deg wemcan nni. S uyenni qqimen yeryazen, aqa aten di xemsa-ařaf idsen.

11 Yasuɛ iksi ticnifin, u awarni řami ibarek i tent, ibḍa i-tent x yinni din iqqimen. Ibḍa Netta amenni ɛawed iseřman, ɛlaḥsab anect ixsen ad ccen.   

12 Řami jjiwnen, inna i imeḥḍaren nnes: “Yrumem iřeqqwaz iceṭṭen, ḥima uřa d ict n řḥajjet war tᵉttḍeyyiɛ!”

13 Yrun ten uca ɛemmaren tenɛac n tsuǧatin s iřeqqwaz nni iceṭṭen ɣar yinni iccin zi xemsa n tecnifin n imendi.

14 Řami ẓrin iwdan řeɛřamet i igga Yasuɛ, nnan: “Wa d tidett d Anabi i igguren ad dd-yas ɣar ddunect.”   

15 Umi issen Yasuɛ, belli ad dd-asen nitni, ad t ṭṭfen ḥima ad t ggen d ajeǧid, xenni innejra ɣar wedrar, ḥaca Netta weḥḥdes.

Yasuɛ iggur x waman n řebḥar

16 Řami dd-tewḍa tmeddit, hwan-dd imeḥḍaren nnes ɣar řebḥar,   

17 u awarni řami nyin di tɣarrabut, qeḍɛen řebḥar ɣar Kafarnaḥum. Tqarreb-dd taǧest u Yasuɛ tuɣa ɛad war ɣarsen dd-yusi.

18 Řebḥar innehweř xasen, minzi asemmiḍ tuɣa ittsuḍ aṭṭas.

19 Ařami tuɣa qeddfen řqedd n ɛřaḥař xemsa u-ɛicrin ař třatin ‘istadiyyen’, ɛřaḥař xemsa kilumitr, ẓrin Yasuɛ iggur x řebḥar, ittqarrab-dd ɣar tɣarrabut nsen, uca ggʷeden. □  

20 Maca Netta inna asen: “Aqa d NECC, war tteggʷedem ca.”

21 Nitni xsen ad t ssqebřen di tɣarrabut, uca xenni tiweḍ-dd tɣarrabut deɣya ɣar řbarr i ɣar iǧa ttraḥen.

22 Tiwecca nnes iẓra řɣaci nni ibedd x ujemmaḍ n řebḥar, belli war din tuɣi uřa d ict n tɣarrabut nneɣnit mɣir icten, tenni mani dayes udfen imeḥḍaren nnes, u Yasuɛ war yudif ca di tɣarrabut ak-d imeḥḍaren nnes.

23 Maca usint-i-dd iɣarruba nneɣni zi Tibiriyas zzat i wemcan mani ccin aɣrum nni ibarek Yasuɛ.

24 Řami iẓra řɣaci belli Yasuɛ war din iǧi ɛad uřa d imeḥḍaren nnes, nyin uřa d nitni deg iɣarruba-ya uca usin-dd ɣar Kafarnaḥum, arezzun x Yasuɛ.

Yasuɛ Netta d Aɣrum Iddaren

25 Řami t ufin x ujemmaḍ n řebḥar, nnan as: “A Amseřmad nneɣ, meřmi dd-tusid da?”

26 Yasuɛ yarra-dd xasen, inna: “S tidett, s tidett, Necc ad awem iniɣ: Kenniw tarezzum xafi, war iǧi umi teẓrim řeɛřamat, maca umi teccim aɣrum uca tejjiwnem.

27 War ttxedmem i macca ixessaren, maca i macca ittɣiman i Tudart ittduman, tenni d awem i ɣa iwc Mmis n bnadem, minzi AREBBI, Babas, issars ṭṭabeɛ nnes xas.”   

28 Nnan as: “Min ɣa negg, ḥima ad negg řexdayem n AREBBI?”

29 Yarra-dd Yasuɛ, inna asen: “Ta d řxedmet n AREBBI, aqa ad tamnem deg Wenni dd-issekk Netta.”   

30 Xas uca nnan as: “Man řeɛřamet i ɣa tegged xenni ḥima ad t nẓar uca ad zzayek namen? Man řxedmet i ɣa tegged?   

31 Řejdud nneɣ ccin ‘manna’ di řexřa am mammec tura: ‘Netta iwca asen-dd aɣrum zeg ujenna, ḥima ad t ccen’.”   

32 Inna asen Yasuɛ: “S tidett, s tidett, Necc ad awem iniɣ: War iǧi d Musa i d awem iwcin aɣrum zeg ujenna, maca Baba ittic awem Aɣrum n tidett zeg ujenna.

33 Minzi Aɣrum n AREBBI d Netta wenni dd-ihwan zeg ujenna uca ittic Tudart i ddunect.”

34 Nnan as: “A Siditneɣ, ewc aneɣ-dd řebda aɣrum-a.”

35 Yasuɛ inna asen: “NECC d Aɣrum Iddaren. Wenni ɣari dd ɣa yasen, war ittřiẓ ɛemmarṣ, u wenni dayi i ɣa yamnen, war ittfidi ɛad ɛemmarṣ.   

36 Maca Necc nniɣ awem, waxxa kenniw teẓrim ayi, war tuminem ca.

37 Kuř ijj i d ayi ɣa iwc Baba, ad ɣari dd-yas u wenni ɣari dd ɣa yasen, war t ssuffuɣeɣ ca ɣar barra.

38 Minzi Necc hwiɣ-dd zeg ujenna, war iǧi ca ḥima ad ggeɣ min xseɣ Necc, maca ḥima ad ggeɣ min ixs wenni d ayi dd-issekken.   

39 D man aya min ixs Wenni d ayi dd-issekken, aqa Necc war ssweddareɣ uřa d ijjen zeg yinni d ayi iwca, maca ad t-i-dd-ssnekkareɣ deg wass aneggaru.   

40 D man aya min ixs Baba wenni d ayi dd-issekken, aqa kuř ijj wenni i ɣa iẓaren Mmis uca ad dayes yamen, ad ɣares tiři Tudart ittduman, uca Necc ad t-i-dd-ssnekkareɣ deg wass aneggaru.”   

41 Udayen cetcan zzayes, minzi inna: “Necc d Aɣrum i dd-ihwan zeg ujenna.”

42 Nnan: “Ma d wanita war iǧi bu d Yasuɛ, mmis n Yusuf? Neccin nessen babas d yemmas! Mammec i ɣa yini Weryaz-a: ‘Necc hwiɣ-dd zeg ujenna?’ ”   

43 Yasuɛ yarra-dd xasen, inna: “War ttcetcam ca jar awem.

44 War izemmar uřa d ijj ad ɣari dd-yas, mɣir mařa ijebd i-t-i-dd Baba wenni d ayi dd-issekken uca Necc ad t-i-dd-ssnekkareɣ deg wass aneggaru.   

45 Aqa tura deg idlisen n inabiyyen: ‘Nitni marra ad ttwassřemden zi AREBBI!’ S uyenni kuř ijj wenni d as isřin zi Baba u iřmed i-t zzayes, ad ɣari dd-yas.   

46 Uřa d ijj war izemmar ad iẓar Baba, mɣir wenni iǧan zi AREBBI, d Netta i ittwařin Baba.   

47 S tidett, s tidett, Necc ad awem iniɣ: Wenni dayi ittamnen, ad ɣares tiři Tudart ittduman.   

48 NECC d Aɣrum Iddaren.

49 Řejdud nwem ccin ‘manna’ di řexřa uca mmuten,   

50 maca man aya d Aɣrum i dd-ihwan zeg ujenna, ḥima bnadem ad zzayes yecc, war ittmetti ca:

51 NECC d Aɣrum Iddaren i dd-ihwan zeg ujenna. Mařa ijjen icca zeg Weɣrum-a, ad iddar i řebda. Aɣrum nni i ɣa wceɣ Necc, netta d Arrimet inu i ɣa wceɣ i Tudart n ddunect.”   

52 Udayen mmenɣen jar asen, nnan: “Mammec i ɣa yegg Wanita ad aneɣ iwc Arrimet nnes ḥima ad tt necc?”   

53 Inna asen Yasuɛ: “S tidett, s tidett, Necc ad awem iniɣ: Mařa war tᵉttᵉttem Arrimet n Mmis n bnadem u war tessesem Idammen nnes, war ɣarwem bu Tudart deg ixef nwem.

54 Wenni i ɣa iccen Arrimet inu uca ad isuw Idammen inu, ad ɣares tiři Tudart ittduman u Necc ad t-i-dd-ssnekkareɣ deg wass aneggaru.   

55 Minzi Arrimet inu d macca d tidett uca Idammen inu d tissit d tidett.

56 Wenni i ɣa iccen Arrimet inu uca ad isu Idammen inu, ad dayi iqqim u Necc dayes.

57 Am mammec d ayi dd-issekk Baba iddaren uca Necc ddareɣ zi Baba, ammu ɛawed wenni zzayi i ɣa iccen, ad zzayi iddar.

58 Wa d Aɣrum i dd-ihwan zeg ujenna. War iǧi ca am mammec ccin řejdud nwem ‘manna’ uca mmuten, wenni i ɣa iccen Aɣrum-a, ad iddar i řebda.”   

59 Inna man aya di temzida, am tuɣa isseřmad di Kafarnaḥum.

Aṭṭas n imeḥḍaren bdan tteggʷejjen x Yasuɛ

60 Aṭṭas n imeḥḍaren nnes, umi sřin man aya, nnan: “Awař-a iqseḥ. Wi izemmaren ad as iseř?”

61 Maca Yasuɛ issen deg Ixef nnes, aqa imeḥḍaren nnes cetcan x man aya, uca inna asen: “Ma ad tenqarḍem di man aya?

62 I mammec mařa teẓrim Mmis n bnadem ittgeɛɛad ɣar mani iřa iǧa qbeř?   

63 Arruḥ d Netta isseddaren, arrimet war tneffeɛ i walu. Awařen i d awem nniɣ, aqa aten d Arruḥ d Tudart.   

64 Maca aqa din ca jar awem inni war yuminen.” Minzi Yasuɛ issen zeg umezwaru man yen iǧan inni war yuminen u man wen t i ɣa iɣdaren.   

65 Inna asen: “S uyenni nniɣ awem: War izemmar uřa d ijj ad ɣari dd-yas, mɣir mařa temmewc as zi Baba.”   

66 Zi řweqt nni dewřen aṭṭas zeg imeḥḍaren nnes ɣar ḍeffar, war qqimen ca gguren akides.

67 Inna Yasuɛ i tenɛac: “Ma uřa d kenniw texsem ad tuyurem?”

68 Cimɛun Buṭrus yarra-dd xas, inna: “A Sidi, wi ɣar i ɣa nraḥ? Cek ɣarek awařen n Tudart ittduman,   

69 u neccin numen u nessen aqa Cek d Lmasiḥ, Mmis n AREBBI Iddaren.”   

70 Yasuɛ inna asen: “Ma war iǧi d Necc i kenniw dd-ixḍaren d tenɛac? Uca ijjen zzaywem d cciṭan.”   

71 Inna man aya x Yahuda, mmis n Cimɛun Isxariyuṭi, minzi wanita tuɣa ixs ad t isellem. Netta d ijjen zi tenɛac.

□ 

6:19 istadiyyen

ijj n řmeřɛeb di řweqt n Iyunaniyyen tuɣa ɣares ict tuzzugart n 185 mitr, ixs ad yini ‘ijj n ustadiy’.

Aytmas n Yasuɛ war dayes uminen

7

1 Awarni man aya tuɣa Yasuɛ iggur di Ljalil, war ixs ad yuyur di Yahudiyya, minzi Udayen tuɣa arezzun ad t nɣen.

2 Iqarreb-dd Řɛid n Iɛuccuten n Wudayen.   

3 Nnan as aytmas: “Ffeɣ ssanita, ruḥ ɣar temmurt n Yahudiyya ḥima uřa d imeḥḍaren nnec ad ẓaren řexdayem nni tᵉttegged.

4 Uřa d ijj war ittegg ca n tmesřact s tnuffra, mařa yarezzu ad isseḍhar ixef nnes s bṭayṭay. Mařa teggid timesřayin-a, scen Ixef nnec i ddunect.”

5 Minzi uřa d aytmas war dayes uminen ca.   

6 Inna asen Yasuɛ: “Řweqt inu ɛad war dd-tiwiḍ, maca řweqt nwem aqa-tt řebda akidwem.

7 Ddunnit war tzemmar ad kenniw tcarh, maca nettat tcarh ayi, minzi Necc cehhdeɣ xas belli řexdayem nnes d tiɛeffanin.   

8 Ruḥem kenniw ɣar Řɛid-a. Necc war ttriḥeɣ ca ɣar Řɛid-a, minzi řweqt inu ɛad war tkemmeř.”   

9 Awarni řami inna ammu, iqqim di Ljalil.

Yasuɛ iggur ɣar Řɛid n Iɛuccuten

10 Maca umi geɛɛden aytmas ɣar Řɛid, iruḥ uřa d Netta ɣar Řɛid, war iǧi s bṭayṭay, maca igga axmi innufar.

11 Udayen arezzun xas di Řɛid, nnan: “Mani iǧa Wanita?”   

12 Aṭṭas zi řɣaci temtumen xas. Ca zzaysen nnan: “Netta d aṣebḥan” Maca inneɣni nnan: “Lla, maɣar issxarriq x řɣaci!”   

13 Maca uřa d ijj war xas issiweř s bṭayṭay zi ssibbet n tiggʷudi zeg Wudayen.   

14 Maca ařami iɛdu wezyen n Řɛid, igeɛɛed Yasuɛ ɣar Zzawect Tameqqrant, isseřmad din.

15 Udayen dehcen, nnan: “Mammec igga Weryaz-a issen Idlisen am war iɣri ca?”

16 Yasuɛ yarra-dd, inna: “Taɣuri inu war teǧi ca inu, maca n Wenni d ayi dd-issekken.   

17 Mařa ijjen ixs ad igg min ixs Netta, ad issen ma aqa taɣuri-ya zi AREBBI niɣ aqa ssawařeɣ ɛlaḥsab řxaḍar inu.

18 Wenni issawařen zeg uxarreṣ n řxaḍar n yixef nnes, yarezzu aɛuǧi nnes, maca Wenni yarezzun aɛuǧi n wenni t-i-dd issekken, aqa Netta d tidett, war dayes bu řɣecc.

19 Ma war iǧi d Musa i d awem iwcin Ccariɛa? Maca uřa d ijj zzaywem war ittegg Ccariɛa? I mayemmi xenni tarezzum ad ayi tenɣem?”   

20 Řɣaci yarra-dd, nitni nnan: “Dayek ijj n cciṭan, wi yarezzun ad Cek nɣen?”   

21 Yasuɛ yarra-dd, inna asen: “Ggiɣ ict n řxedmet uca kenniw tᵉttbehtem marra.

22 I uya Musa iwca awem-dd axtan, war iǧi minzi axtan zi Musa i yeǧa, maca minzi axtan iǧa zi řejdud nwem, u xenni txettnem i bnadem di ssebt.   

23 Mařa iqbeř bnadem ad ittwaxten deg wass n ssebt, ḥima war tᵉttwareẓẓi Ccariɛa n Musa, mammec i xafi i ɣa tcetcam řami ssgenfiɣ bnadem ikmeř deg wass n ssebt?

24 War ḥekkmem x teqcurt n bnadem, maca ḥekmem s yijj n řḥukm iseggden.”   

Ma Yasuɛ Netta d Lmasiḥ?

25 Nnan iryazen zi Urcalim: “Ma war iǧi d Wa i yarezzun ad t nɣen?

26 Maca xzar, issawař s bṭayṭay, war d as qqaren walu. Ad taɣ aqa ssnen imɣaren n řgens nican belli s tidett Wanita d Lmasiḥ?

27 Maca nessen Wa, manis Netta, maca xmi dd ɣa yas Lmasiḥ, uřa d ijj war issin manis Netta.”   

28 Řami tuɣa isseřmad di Zzawect Tameqqrant, issgeɛɛed Yasuɛ tmijja nnes s jjehd, inna: “Kenniw tessnem ayi u tessnem manis Necc. Necc war dd-usiɣ s řxaḍar n Yixef inu, maca Wenni d ayi dd-issekken aqa-t d tidett, kenniw war t tessinem ca.   

29 Maca Necc ssneɣ t, minzi Necc zzayes u Netta d wenni d ayi-dd issekken.”   

30 Xenni arezzun ad t ṭṭfen, maca uřa d ijj war xas issars afus, minzi tasaɛɛet nnes war dd-tiweḍ ɛad.   

31 Aṭṭas zi řɣaci umnen zzayes, nnan: “Xmi dd ɣa yas Lmasiḥ, ma ad igg řeɛřamat ktar zi tina i igga Wa?”   

32 Sřin Ifarisiyyen marra min xas itemten řɣaci. Uca nitni d imeqqranen n ikehhanen ssekken-dd iɛessasen ḥima ad t ṭṭfen.

33 Yasuɛ inna: “Necc ad kidwem qqimeɣ drus n řweqt ɛad, xenni ad raḥeɣ ɣar Wenni d ayi dd-issekken.   

34 Ad xafi tarzum, war dayi tᵉttifem, u mani ɣa iřiɣ Necc, war tzemmarem ad dd-tadfem.”   

35 Nnan Wudayen jar asen: “Mani ɣa iraḥ Netta ařami war nzemmar ad t naf. Ma xenni ixs ad iraḥ ɣar temmura n řegnus? Ma ixs ad isseřmed i lkuffar?

36 Min iɛna wawař-a i inna: ‘Ad xafi tarzum, war dayi tᵉttᵉṭṭifem!’, u ‘Mani ɣa iřiɣ Necc, war tzemmarem ad dd-tadfem’?”

Yasuɛ d řɛunṣar n Waman Iddaren

37 Deg wass ameqqran, ass aneggaru n Řɛid, ikkar ibedd-dd Yasuɛ, iřaɣa, inna: “Mařa ifud ḥed, ejj i-t ad ɣari dd-yas, ad isu.   

38 Wenni dayi i ɣa yamnen, am mammec nnant Tira Iqeddsen: Ad zzayes azzřen iɣezran n Waman Iddaren!”   

39 Inna man aya x Arruḥ i ɣa qebřen inni dayes ittamnen. Minzi Arruḥ Iqeddsen war d asen immewc ɛad, minzi Yasuɛ war ittwassɛuǧi ɛad.   

40 Aṭṭas zi řɣaci, umi sřin awař-a, nnan: “D Wa d Anabi s tidett!”   

41 Inneɣni nnan: “Wa d Lmasiḥ!”, maca ca nneɣni zzaysen nnan: “Ma ad dd-yas Lmasiḥ zi Ljalil?   

42 Ma war qqarent Tira Iqeddsen, aqa Lmasiḥ ad dd-yas zi zzariɛet n Dawud, zi Bayt-Laḥm, zi dcar n Dawud?”   

43 Uca imsar umsebḍi n řɣaci di ssibbet nnes.

44 Ca zzaysen xsen ad t ṭṭfen, maca uřa d ijj war xas issars ifassen.

45 Xenni dewřen-dd iɛessasen nni ɣar imeqqranen n ikehhanen d Ifarisiyyen. Ikehhanen nnan asen: “Mayemmi war t-i-dd-tiwyem?”

46 Arrin-dd xasen iɛessasen: “Ɛemmarṣ war issiweř uřa d ijj n bnadem am mammec issawař Weryaz-a!”

47 Nnan asen Ifarisiyyen: “Ma uřa d kenniw ttwaxedɛem zzayes?

48 Ma xenni din ca n ijjen zeg imeqqranen n řgens niɣ zeg Ifarisiyyen yumen zzayes?   

49 Maca řɣaci-ya i war issinen ca Ccariɛa, aqa ittwanɛeř.”

50 Nikudimus, wenni tuɣa d ijjen zzaysen u wenni dd-yusin ɣar Yasuɛ s ǧiřet, inna asen:   

51 “Ma ad teḥkem Ccariɛa nneɣ x ijj n bnadem, břa ma ad zzayes sřen, ad ssnen min igga?”   

52 Arrin-dd, nnan as: “Ma uřa d cek ad taɣ zi Ljalil? Arzu, xzar, uřa d ijj n unabi war dd-ittekk ca zi Ljalil.”

53 Xas uca iruḥ kuř ijjen ɣar taddart nnes. Maca Yasuɛ iruḥ ɣar wedrar n Zzitun.

Tamɣart tᵉttwaṭṭef tᵉttegg zzina

8

1 ...

2 Di ṣṣbeḥ yusa-dd ɛawed ɣar Zzawect Tameqqrant, usin-dd ɣares iwdan marra. Xenni am iqqim, ibda isseřmad i-ten.

3 Imseřmaden n idlisen d Ifarisiyyen iwyen as-dd ict n temɣart, tᵉttwaṭṭef tᵉttegg zzina. Ssbedden tt di řwesṭ,

4 nnan as: “A Amseɣɣar, tamɣart-a tᵉttwaṭṭef s bṭayṭay, tᵉttegg zzina.

5 Iweṣṣa Musa di Ccariɛa ad narjem timɣarin am tanita. Min ɣa tinid Cek?”   

6 Nnan as aya ḥima ad t jarrben, ḥima ad ɣarsen tiři minzi xas i ɣa cetcan. Maca Yasuɛ yuḍar swadday, yura s uḍaḍ nnes di temmurt.

7 Řami qqimen ammu t ttesseqsan, ibedd, inna asen: “Wi zzaywem iǧan břa ddnub, ad xas inḍar aẓru amezwaru.”   

8 Xenni yuḍar ɛawed swadday uca yura di temmurt.   

9 Řami sřin man aya, ffɣen ijjen awarni wenneɣni, imeqqranen d amezwaru. Tamɣart nni ibedden di řwesṭ jjin tt weḥḥdes.

10 Řexdenni Yasuɛ ikkar, inna i temɣart: “Mani ǧan nitni? Ma war cem iḥakem uřa d ijjen?”

11 Nettat tenna: “Uřa d ijj, a SIDI!” Yasuɛ inna as: “Uřa d Necc war cem ttḥakameɣ ca. Ruḥ, war ttɛawad ad tegged ddnub zi ssa tsawent!”   

Yasuɛ d Tafawt n ddunect

12 Issiweř Yasuɛ ɛawed akidsen, inna: “NECC d Tafawt n ddunect. Wenni d ayi ɣa iḍfaren, war iggur ɛemmarṣ di taǧest, maca ad yaf Tfawt n Tudart.”   

13 Nnan as Ifarisiyyen: “Cek tcehhded x Yixef nnec, cchadet nnec war teǧi ca d tidett.”

14 Yasuɛ yarra-dd, inna asen: “Ɛad mařa Necc cehhdeɣ x Yixef inu, cchadet inu aqa d tidett, minzi Necc ssneɣ manis dd-usiɣ u mani ɣa raḥeɣ, maca kenniw war tessinem ca manis dd-usiɣ uřa mani ɣa raḥeɣ.   

15 Kenniw tᵉttḥakamem ɛlaḥsab ddat, Necc war ttḥakameɣ uřa x ijjen.

16 U Necc, mařa ḥakmeɣ, ad yiři řeḥkam inu d tidett, minzi Necc war ǧiɣ bu weḥḥdi, maca Necc d Baba wenni d ayi dd-issekken.

17 Tura ɛawed di Ccariɛa nwem, belli cchadet n tnayen n iwdan d tidett.   

18 NECC d wenni icehhden x Yixef inu, uca uřa d Baba wenni d ayi-dd issekken, iched xafi.”   

19 Nitni nnan as: “Mani iǧa Babac?” Yasuɛ yarra-dd, inna asen: “Kenniw war d ayi tessinem ca u war tessinem Baba. Meɛlik kenniw d ayi tessnem, ad tiři tessnem uřa d Baba.”   

20 Inna awařen-a di mani tuɣa řexzen n ṣṣedqet, am tuɣa isseřmad di Zzawect Tameqqrant. War t iṭṭif uřa d ijj, minzi tasaɛɛet nnes tuɣa ɛad war dd-tiwiḍ.   

21 Yasuɛ inna asen ɛawed: “Necc ad raḥeɣ, kenniw ad xafi tarzum, ad temmtem di ddnub nwem. Mani ɣa raḥeɣ Necc, war tzemmarem kenniw ad dd-tasem.”   

22 Udayen nnan: “Ma ad ineɣ Ixef nnes řexxu, minzi Netta inna: ‘Mani ɣa raḥeɣ Necc, war tzemmarem kenniw ad dd-tasem’?”

23 Netta inna asen: “Kenniw zi swadday, Necc zi sennej, kenniw zi ddunect-a, maca Necc war ǧiɣ ca zi ddunect-a.   

24 Necc nniɣ awem, ad temmtem di ddnub nwem, maɣar mařa war tuminem ca aqa d Necc, ad temmtem di ddnub nwem.”   

25 Udayen nnan: “Min teɛnid Cek?” Yasuɛ inna asen: “Waxxa Necc bdiɣ ad kidwem ssiwřeɣ -

26 uca Necc ɣari aṭṭas n tmesřayin i xef zemmareɣ ad xawem ssiwřeɣ uca ad xawem ḥekmeɣ - ittxeṣṣa ɛad ad tessnem, aqa Wenni d ayi dd-issekken aqa-t d tidett, uca min zzayes sřiɣ, ad t iniɣ i ddunect.”   

27 Nitni war fhimen ca, belli tuɣa issawař akidsen x Babas.

28 Yasuɛ inna asen ɛawed: “Xmi ɣa tessgeɛɛdem Mmis n bnadem, ad tfehmem belli aqa d Necc, u belli war tteggeɣ uřa d ict n řḥajjet zeg Ixef inu, maca ssawařeɣ am mammec d ayi isseřmed Baba.   

29 Wenni d ayi dd-issekken aqa-t akidi. Baba war d ayi ijji ca weḥḥdi, minzi tteggeɣ řebda min t yarḍan.”   

30 Umi tuɣa issawař x tmesřayin-a, umnen dayes aṭṭas.   

Ayt n Ibrahim

31 Xenni inna Yasuɛ i Wudayen nni dayes yumnen: “Mařa teqqimem tᵉṭṭfem deg wawař inu, ad tiřim s tidett d imeḥḍaren inu,

32 uca ad tessnem tidett uca tidett ad kenniw tḥarr.”   

33 Nnan as: “Neccin d zzariɛet n Ibrahim, ɛemmarṣ war neɛbid ḥed s tesmuɣi. Mammec tzemmared ad tinid: ‘Kenniw ad tᵉttwaḥarrem’?”   

34 Yasuɛ yarra-dd xasen: “S tidett, s tidett, Necc ad awem iniɣ, marra wenni itteggen ddnub netta d amsexxar n ddnub.   

35 Amsexxar war ittɣimi ca di taddart řebda, maca Mmis ad din iqqim i řebda.

36 Xmi kenniw i ɣa iḥarr Mmis, ad tiřim s tidett d iḥurriyyen.   

37 Necc ssneɣ, aqa kenniw d tarwa n Ibrahim, maca kenniw tarezzum ad ayi tenɣem, minzi awař inu war tzemmarem ad t tfehmem.

38 Necc ssawařeɣ s min ẓriɣ zi Baba. Uřa d kenniw tᵉtteggem zi min teẓrim zi babatwem.”   

39 Arrin-dd, nnan as: “Babatneɣ d Ibrahim.” Inna asen Yasuɛ: “Maɛlik kenniw teǧim d tarwa n Ibrahim, ad yiři aqa tᵉtteggem řexdayem n Ibrahim.   

40 Maca řexxu tarezzum ad ayi tenɣem, Necc d ijj n Bnadem i tuɣa akidwem issawařen s tidett i sřiɣ zi AREBBI. Man aya war t iggi ca Ibrahim.   

41 Kenniw tᵉtteggem řexdayem n babatwem.” Nitni nnan as: “Neccin war dd-nexřiq ca zi farq-ccɣeř, aqa ɣarneɣ Ijjen wenni d Babatneɣ, aqa-t d AREBBI.”

Ayt n ibřis

42 Inna asen Yasuɛ: “Maɛlik AREBBI d Babatwem, iři aqa texsem ayi, minzi Necc ffɣeɣ-dd zi AREBBI. Necc war dd-usiɣ ca zeg Ixef inu, maca Netta issekk ayi-dd.   

43 Mayemmi war tefhimem i wawařen inu? Minzi kenniw war tzemmarem ad tesřem i wawařen inu!

44 Aqa kenniw teffɣem zi babatwem, ibřis, uca texsem ad teggem imeẓran n babatwem. Netta tuɣa ineqq iwdan zeg umezwaru u war ibedd di tidett, minzi war dayes bu tidett. Meřmi ma issawař s uxarriq, issawař s min dayes, minzi netta d bu-ixarriqen uřa d babas n uxarriq.   

45 Maca umi Necc qqareɣ awem tidett, kenniw war dayi tᵉttimnem ca.

46 Wi zzaywem ad ayi isseqneɛ x ddnub? Umi qqareɣ tidett, mayemmi war dayi tᵉttimnem ca?

47 Wenni iǧan zi AREBBI, ittesřa i wawařen n AREBBI. Minzi kenniw war teǧim ca zi AREBBI, s uyenni kenniw war tᵉttesřim ca.”   

Yasuɛ tuɣa-t din qbeř Ibrahim

48 Udayen arrin-dd, nnan as: “Ma war iǧi nican umi nenna, aqa Cek zi Samarya u dayek ijj n cciṭan?”   

49 Yasuɛ yarra-dd, inna: “Necc war dayi uřa d ijj n cciṭan, maca Necc ttweqqareɣ Baba, uca kenniw tesseḥqaram ayi.   

50 Necc war arezzuɣ ca aɛuǧi inu. Aqa din Ijjen i xas yarezzun d wenni i ɣa iḥekmen.

51 S tidett, s tidett, Necc ad awem iniɣ: Mařa ca n yijjen iṭṭef deg wawař inu, ɛemmarṣ war ittwiři řmewt i řebda.”   

52 Nnan as Wudayen: “Řexxu nessen belli dayek ijj n cciṭan. Aqa Ibrahim d inabiyyen mmuten. Cek teqqared: ‘Mařa ca n yijjen iṭṭef deg wawař inu, ɛemmarṣ ad iqqas řmewt i řebda!’

53 Ma Cek temɣared x jedditneɣ Ibrahim wenni immuten, uřa x inabiyyen nni immuten? Min tḥesbed Ixef nnec?”   

54 Inna asen Yasuɛ: “Mařa Necc ssɛuǧiɣ Ixef inu, aɛuǧi inu war iǧi d walu. Baba, aqa issɛuǧa ayi, Wenni xef teqqarem: ‘Netta d AREBBI nneɣ!’

55 Kenniw war t tessinem, maca Necc aqa ssneɣ t. Mařa nniɣ: ‘War t ssineɣ!’, ad iřiɣ Necc d bu-ixarriqen am kenniw. Maca Necc ssneɣ t u ttᵉṭṭfeɣ deg wawař nnes.

56 Jedditwem Ibrahim tuɣa ittraja s řefraḥet ḥima ad iẓar ass inu, uca iẓra i-t, ifarḥ.”   

57 Nnan as Wudayen: “Ɛad war ɣarek bu xemsin n iseggʷusa, mammec teggid teẓrid Ibrahim?”

58 Inna asen Yasuɛ: “S tidett, s tidett, Necc ad awem iniɣ, qbeř ma tuɣa Ibrahim, tuɣa NECC ǧiɣ.”

59 Xenni ksin iẓra ḥima ad t arejmen. Maca Yasuɛ issnuffar Ixef nnes uca iffeɣ zi Zzawect Tameqqrant am icuq di řwesṭ nsen, uca ammu i iruḥ.   

Asgenfi n ijjen wenni d adarɣař zeg wami dd-ixřeq

9

1 Umi xasen dd-ikka, iẓra ijj n weryaz tuɣa d adarɣař zeg wami dd-ixřeq.

2 Imeḥḍaren nnes sseqsan t, nnan: “A Amseřmad nneɣ, wi ixḍan, ma d wa niɣ lwalidin nnes, ařami dd-ixřeq d adarɣař?”

3 Yasuɛ inna asen: “Uřa d netta war ixḍi uřa d lwalidin nnes, maca man aya aqa imsar, ḥima ad dayes ḍharent řexdayem n AREBBI.

4 Icuwwar ad xedmeɣ řexdayem n Wenni d ayi dd-issekken maḥend ɛad d aziř. Ad dd-tas taǧest mani war izemmar uřa d ijj ad ixdem.

5 Mintra Necc aqa ayi di ddunect, Necc d Tafawt n ddunect.”   

6 Awarni řami inna ammu, issusef di temmurt, igga abeǧaɛ zeg ikuffan nni uca iḥennec zzayes tiṭṭawin n udarɣař s ubeǧaɛ.   

7 Xas uca inna as: “Ruḥ, tessirded di tuyeřmamt n useɣḍeṣ n Siluwam!” Iruḥ, issird, idweř ittwařa. □  

8 Jjiran d yinni tuɣa t iẓrin qbeř ittettar, nnan: “Ma war iǧi d wa d wenni tuɣa ittɣiman ittettar?”   

9 Ca zzaysen nnan: “Aqa d netta!” Nnan inneɣni: “Lla, maca ittawi-dd dayes!” Maca netta s yixef nnes inna: “Aqa d necc!”

10 Nnan as: “Mammec temsar ttwarezment tiṭṭawin nnec?”

11 Yarra-dd, inna asen: “Bnadem umi qqaren Yasuɛ, igga abeǧaɛ, iḥennec tiṭṭawin inu uca inna ayi: ‘Ruḥ ɣar tuyeřmamt n Siluwam, tessirded!’ Xenni ruḥeɣ, ssirdeɣ uca dewřeɣ ttwařiɣ.”

12 Nnan as: “Mani iǧa Netta?” Inna: “War ssineɣ.”

13 Awyen-dd wenni tuɣa iǧa qbeř d adarɣař, ɣar Ifarisiyyen.

14 Tuɣa d ssebt řami igga Yasuɛ abeǧaɛ u yarzem as tiṭṭawin nnes.   

15 Sseqsan t Ifarisiyyen ɛawed: “Mammec tdewřed tᵉttwařid?” Yarra-dd xasen: “Igga abeǧaɛ x tiṭṭawin inu, xenni ssirdeɣ uca dewřeɣ ttwařiɣ.”

16 Ca zeg Ifarisiyyen nnan: “Bnadem-a war iǧi ca zi AREBBI, minzi Netta war ittweqqar ca ssebt.” Ca nneɣni nnan: “Mammec izemmar ijj n bnadem d aɛeffan ad igg řeɛřamat am tina?” Uca imsar ubeṭṭu jar asen.   

17 Nnan ɛawed i udarɣař: “Min xas teqqared cek, ařami yarzem tiṭṭawin nnec?” Netta inna asen: “Aqa-t d anabi!”   

18 Maca Udayen war zzayes uminen ca belli netta tuɣa d adarɣař uca idweř ittwařa, ařami d řaɣan x lwalidin n wenni idewřen ittwařa.

19 Sseqsan ten: “Ma wa d mmitwem min xef teqqarem aqa ittwaxřeq-dd d adarɣař? I mammec igga ittwařa řexxu?”

20 Arrin-dd lwalidin nnes, nnan: “Neccin nessen belli wa d mmitneɣ, aqa ittwaxřeq-dd d adarɣař,

21 maca mammec igga ittwařa řexxu, war nessin, u wi d as yarezmen tiṭṭawin nnes war t nessin ca ɛawed. Seqsam t simant nnes, netta aqa d abřiɣ, ad issiweř x yixef nnes.”

22 Nnan lwalidin nnes ammu minzi ggʷeden zeg Wudayen, minzi Udayen mɛahaden belli wenni i ɣa icehden aqa Netta d Lmasiḥ, ad t mmenḍaren zi temzida.   

23 S uyenni nnan lwalidin nnes: “Netta aqa-t d abřiɣ, seqsam t simant nnes.”

24 Xas uca řaɣan-dd wiss martayen x weryaz wenni tuɣa d adarɣař, nnan as: “Sɛuǧa AREBBI! Aqa nessen belli Aryaz-a d ijj n umednub.”   

25 Netta yarra-dd, inna asen: “Ma Netta d amednub war ssineɣ. Necc ssneɣ ict n tmesřact, aqa tuɣa ayi d adarɣař, řexxu ttwařiɣ!”

26 Nnan as ɛawed: “Min zzayek igga? Mammec d ac igga yarzem tiṭṭawin nnec?”

27 Inna asen: “Aqa nniɣ awem t, maca kenniw war tesřim. Mayemmi texsem ad t tesřem i twařa nneɣni? Ma texsem uřa d kenniw ad tdewřem d imeḥḍaren nnes?”

28 Kkwaren t, nnan: “Cek d ameḥḍar nnes! Maca neccin aqa d imeḥḍaren n Musa.

29 Neccin nessen aqa AREBBI issiweř ak-d Musa, maca Aryaz-a wanita war nessin ca manis Netta.”

30 Yarra-dd weryaz, inna asen: “Aqa di man aya řeɛjeb, kenniw war tessinem ca manis Netta, waxxa Netta yarzem ayi tiṭṭawin inu.

31 Neccin nessen, aqa AREBBI war ittesři ca ɣar imednab, maca mařa ca n ijjen ittweqqar i-t uca ittegg min ixs Netta, aqa Netta ad ɣares iseř.   

32 Ɛemmarṣ war ittwasři qaɛ, aqa ca n ijjen yarzem tiṭṭawin n ijjen ixřeq-dd d adarɣař.

33 Meɛlik Wa war iǧi ca zi AREBBI, war izemmar ad igg man aya!”

34 Arrin-dd, nnan as: “Cek txeřqed-dd tkemmřed di ddnub, ma xenni texsed ad aneɣ tesseřmaded?” Xenni nḍaren t ɣar barra.

35 Isřa Yasuɛ belli nḍaren t ɣar barra, uca umi t yufa, inna as: “Ma tumned di Mmis n AREBBI?”

36 Yarra-dd, inna: “Min iɛna Netta, a Sidi, ḥima ad dayes amneɣ?”

37 Inna as Yasuɛ: “Aqa cek teẓrid t uřa d wenni akik issawařen aqa-t d Netta.”

38 Netta inna: “Umneɣ, a Sidi!”. Uca iɛebd as.

39 Yasuɛ inna: “I řḥukm i dd-usiɣ ɣar ddunect-a, ḥima ad ẓaren inni war ittwiřin, u ḥima inni ittwařan ad darɣřen.”   

40 Sřin ca n Ifarisiyyen i kides iǧan man aya, nnan as: “Ma aqa d neccin ɛawed d idarɣařen?”

41 Inna asen Yasuɛ: “Maɛlik teǧam d idarɣařen war ɣarwem ittiři bu ddnub, maca řexxu teqqarem: ‘Aqa nettwařa!’ S uyenni ad iqqim ddnub nwem ibedd.”

□ 

9:7 Siluwam - isem wanita ixs ad yini ‘ittwassekken’.

Yasuɛ d Ameksa d Aṣebḥan

10

1 “S tidett, s tidett, Necc ad awem iniɣ: Wenni war ittidfen zi tewwart ɣar řkuri n wuǧi, maca ad igeɛɛed manis nneɣni, aqa-t d aceffar d axewwan.

2 Maca wenni i ɣa yadfen zi tewwart, netta d ameksaw n tḥimart.

3 Aɛessas n tewwart ad as yarzem i wanita uca ad tseř tḥimart i tmijja nnes. Netta ad iřaɣa i wuǧi nnes s ismawen nsen uca ad ten issuffeɣ ɣar barra.

4 Awarni řami issuffeɣ marra taḥimart nnes, ad yuyur zzates, uca ad t-i-dd-ḍfaren wuǧi nnes, minzi ssnen tmijja nnes.

5 Maca abarrani war t tḍeffar tḥimart ɛemmarṣ, maca ad zzayes tarweř, minzi war tessin tmijja n ubarrani.”

6 Inna asen Yasuɛ amettiř-a, maca nitni war fhimen ca i tmesřayin min xef tuɣa akidsen issawař.

7 Yasuɛ inna asen ɛawed: “S tidett, s tidett, Necc ad awem iniɣ: Necc d Tawwart n tḥimart.

8 Marra inni dd-yusin qbeř inu aqa aten d iceffaren d ixewwanen. Maca taḥimart war d asen tesři ca.

9 NECC d Tawwart. Wenni zzayi i ɣa yadfen, ad iddar. Netta ad yadef, ad iffeɣ uca ad yaf mani ɣa yarwes.   

10 Aceffar war dd-ittis mɣir ḥima ad yacar, ad ineɣ u ad isshellek. Necc maca usiɣ-dd ḥima ad ɣarsen tiři Tudart d ufeyyeḍ.

11 NECC d Ameksaw Aṣebḥan. Ameksaw Aṣebḥan issrusa tudart nnes i tḥimart nnes.   

12 Maca amcaray, wenni war iǧi ca d ameksaw, war iǧi ca d bab n wuǧi, x minni i ɣa iẓar uccen yusa-dd, ad yejj taḥimart uca ad yarweř. Xenni ad dd-yas wuccen, ad ixḍef taḥimart uca ad tt izzuzar.   

13 Amcaray yarweř, minzi netta d amcaray, war t icqi taḥimart.

14 NECC d Ameksaw Aṣebḥan. Ssneɣ uǧi inu uca uǧi inu ssnen ayi,   

15 am mammec i d ayi issen Baba, ammu i ssneɣ Necc Baba. Necc ad wceɣ tudart inu i tḥimart.   

16 Ɣari ɛad uǧi nneɣni, inni war iǧin ca zi řkuři-ya. Icuwwar ayi ad ten dd-ssmuneɣ ɛawed uca ad sřen i tmijja inu, uca ad dewřen marra d ict n tḥimart sadu ufus n ijj n Umeksaw.   

17 S man aya ittexs ayi Baba, minzi Necc wciɣ tudart inu ḥima ad tt-i-dd-ksiɣ ɛawed.   

18 Uřa d ijj war zzayi tt iksi, maca Necc wciɣ tt s řxaḍar inu. Ɣari ṣṣulṭa ḥima ad tt wceɣ u ɣari ṣṣulṭa ḥima ad tt-i-dd-ksiɣ ɛawed. Tawṣeyyet-a ṭṭfeɣ tt zi Baba.”   

19 Xenni imsar ɛawed ubeṭṭu jar Wudayen s ssibbet n wawařen-a.   

20 Aṭṭas zzaysen nnan: “Aqa dayes ijj n cciṭan, Netta d aṭemmes ameqqran. Mayemmi ɣares tᵉttesřam?”   

21 Inneɣni nnan: “Awařen-a war ǧin ca n ijj n umaryaḥ. Ma izemmar ijj n cciṭan ad yarzem tiṭṭawin n idarɣařen?”   

Řɛid n Udeccen n Zzawect Tameqqrant

22 Yiweḍ-dd Řɛid n Udeccen n Zzawect Tameqqrant di Urcalim. Tuɣa d řmecta.

23 Yasuɛ iggur di Zzawect Tameqqrant deg useqqif ak-d ukulwar d ipilaren n Suliman.   

24 Nnḍen as-dd Wudayen, nnan as: “Ař meřmi d aneɣ i ɣa tejjed nuyeř ɛad? Mařa Cek d Lmasiḥ, ini aneɣ t s bṭayṭay.”

25 Yarra-dd Yasuɛ, inna asen: “Nniɣ awem t uca kenniw war tuminem. Řexdayem i ggiɣ s Yisem n Baba, cehhdent xafi.   

26 Maca kenniw war tuminem, minzi kenniw war teǧim ca d uǧi inu, am mammec tuɣa d awem nniɣ.

27 Uǧi inu isřa ɣar tmijja inu u Necc ssneɣ asen uca nitni ad ayi-dd ḍfaren.   

28 Ad asen wceɣ Tudart ittduman uca war ttwahellken ɛemmarṣ qaɛ uca uřa d ijj war ten ixeṭṭef zeg ufus inu.   

29 Baba wenni d ayi ten iwcin, aqa-t d ameqqran x kuřci. Uřa d ijj war izemmar ad ten ixḍef zeg ufus n Baba.

30 Necc d Baba d Ijjen.”   

Udayen arezzun ad arejmen Yasuɛ

31 Xenni ksin Wudayen ɛawed iẓra ḥima ad t arejmen.   

32 Yasuɛ inna asen: “Aqa ssecneɣ awem aṭṭas n řexdayem tiṣebḥanin zi Baba. I man řxedmet zzaysent i texsem ad ayi tarejmem?”

33 Nnan as Wudayen: “War Cek narejjem x ict n řxedmet taṣebḥant, maca umi tekfared u tarrid Ixef nnec d AREBBI, waxxa Cek d bnadem i teǧid.”   

34 Inna asen Yasuɛ: “Ma war turi di Ccariɛa nwem: ‘Necc nniɣ, aqa kenniw d irebbiten’?   

35 Mařa Netta isemma ten ‘irebbiten’, yinni umi dd-yusa wawař n AREBBI, uca war izemmar ad ttwarẓent Tira Iqeddsen,

36 mammec teqqarem kenniw x wenni ittwaqeddsen zi Baba u x wenni issekk i-t-i-dd ɣar ddunect: ‘Aqa Cek tekfared!’, minzi Necc nniɣ: ‘Aqa Necc d Mmis n AREBBI’?   

37 Mařa Necc war xeddmeɣ ca řexdayem n Baba, xenni war dayi ttimnem ca.   

38 Maca mařa xedmeɣ tent, amnem xenni di řexdayem, waxxa kenniw ɛad war dayi tuminem, ḥima ad tessnem aqa Baba dayi u Necc aqa ayi di Baba.”   

39 Arezzun ad t ṭṭfen ɛawed, maca ixtutteř asen jar ifassen nsen.   

40 Iruḥ ɣar ujemmaḍ n iɣzar n L’Urdun, ɣar wemcan mani tuɣa issɣeṭṭaṣ Yuḥanna deg umezwaru, uca iqqim dinni.   

41 Usin-dd ɣares waṭṭas n iwdan, nnan: “Yuḥanna war iggi uřa d ict n řeɛřamet, maca marra min inna x Weryaz-a d tidett!”

42 Uca umnen dayes aṭṭas diha.

Asnekkar n Aliɛazar zi řmewt

11

1 Tuɣa din ijj n bnadem ihřec, qqaren as Aliɛazar, zi dcar n Bayt-Ɛanya. Netta tuɣa d umas n Maryam d Marta.

2 Maryam tanita nettat d tenni i tuɣa idehnen Yasuɛ s řefwaḥet n mirru u temseḥ iḍaren nnes s ucuwwaf nnes, u umas Aliɛazar tuɣa ihřec.   

3 Ssekkent-i-dd tnayen n suyᵉtmas ijjen ɣar Yasuɛ, nnant: “A Siditneɣ, xzar, wenni texsed, aqa ihřec.”

4 Maca Yasuɛ inna: “Řehřac-a war iǧi ca i řmewt, maca i uɛuǧi n AREBBI, ḥima ad zzayes ittwassɛuǧ Mmis n AREBBI.”   

5 Tuɣa Yasuɛ ittexs Marta d Maryam d Aliɛazar.

6 Ařami isřa aqa Aliɛazar ihřec, řexdenni iqqim ɛad tnayen n wussan deg wemcan mani t tuɣa.

7 Awarni man aya inna i imeḥḍaren nnes: “Ejj aneɣ ad nraḥ ɛawed ɣar temmurt n Yahudiyya!”

8 Imeḥḍaren nnan as: “A Amseřmad nneɣ, drus zeg wami tuɣa Udayen arezzun ad Cek arejmen, mammec Cek ad traḥed dinni ɛawed?”   

9 Yarra-dd Yasuɛ: “Ma war din tenɛac n tsaɛɛetin deg uziř? Mařa ca n yijjen yuyur s uziř, war ittneqriḍ ca, minzi ittwařa tafawt n ddunect-a.

10 Maca mařa ca n yijjen ad yuyur s ǧiřet, ad inqareḍ, minzi war dayes bu tfawt.”

11 Awarni řami inna man aya, inna asen: “Aliɛazar, ameddukkeř nneɣ aqa iṭṭeṣ, maca ad raḥeɣ ḥima ad t-i-dd-ssnekkareɣ.”   

12 Nnan as imeḥḍaren: “A Siditneɣ, mařa netta iṭṭeṣ, xenni ad iggenfa!”

13 Maca Yasuɛ uɣa issawař x řmewt nnes, maca ittɣiř asen belli Netta issawař x arraḥet n yiḍeṣ.

14 Xenni inna asen Yasuɛ s bṭayṭay: “Aqa Aliɛazar immut.

15 U Necc farḥeɣ awem umi Necc war din ǧiɣ, ḥima ad tamnem. Maca ittxeṣṣa kenniw ad traḥem dinni.”

16 Inna Tuma, wenni umi qqaren ‘Acniw’, i imeḥḍaren imɛacaren nnes: “Ejj aneɣ ad nraḥ uřa d neccin, ḥima ad nemmet akides.”

17 Řami dd-yiweḍ Yasuɛ ɣar Bayt-Ɛanya, yufa aqa ɛdun arebɛa n wussan zeg wami tuɣa-t deg wenḍeř.

18 Bayt-Ɛanya tuɣa tudes Urcalim, ɛřaḥař xemmesṭac ‘istadiyyen’, ɛřaḥař třata kilumitr. □  

19 Aṭṭas n Wudayen usin-dd ɣar Marta d Maryam ḥima ad tent ɛezzan x umatsent.

20 Řami tesřa Marta, aqa Yasuɛ yiweḍ-dd, teffeɣ ḥima ad t teřqa, maca Maryam teqqim di taddart.

21 Tenna Marta i Yasuɛ: “A Sidi, meɛlik Cek tuɣa da, iři war ittmetti ca uma.

22 Maca řexxu ɛad ssneɣ ɛawed belli marra min ɣa tᵉttared zi AREBBI, Netta ad ac t iwc.”

23 Yasuɛ inna as: “Ad dd-ikkar umam.”

24 Tenna as Marta: “Ssneɣ belli ad dd-ikkar di tnukra deg wass aneggaru.”   

25 Yasuɛ inna as: “NECC d Tanukra d Tudart. Wenni zzayi i ɣa yamnen, ad iddar, waxxa immut.   

26 Marra wenni iddaren uca yumen zzayi, war ittmetti i řebda. Ma tumned di man aya?”   

27 Tenna as: “Wah, a Sidi inu, umneɣ aqa Cek d Lmasiḥ, Mmis n AREBBI wenni tuɣa i d ttasen ɣar ddunect.”   

28 Awarni řami tenna aya, truḥ třaɣa i učmas Maryam s řḥess, tenna as: “Amseřmad nneɣ yusa-dd, ittřaɣa-dd xam.”

29 Řami tesřa Maryam aya, tekkar s tazřa, truḥ ɣares.

30 Tuɣa Yasuɛ war dd-yusi ca ɛad ɣar dcar, maca tuɣa-t ɛad deg wemcan mani t teřqa Marta.

31 Uřa d Udayen, inni iǧan akides di taddart, tuɣa ttɛezzan tt, ḍeffaren tt řami ẓrin aqa Maryam tekkar s tazřa, teffeɣ, minzi ittɣiř asen aqa truḥ ɣar wenḍeř ḥima ad tru dinni.

32 Řami dd-tusa Maryam ɣar mani tuɣa Yasuɛ, uca teẓra i-t, tewḍa ɣar iḍaren nnes, tenna as: “A Sidi, meɛlik tuɣa Cek danita, iři uma war ittmetti ca!”

33 Řami tt iẓra Yasuɛ tᵉttru, uřa d Wudayen inni dd-yusin akides ttrun, innehweř Arruḥ nnes, inhezz di řeɛmar nnes.

34 Inna: “Mani t tessarsem?” Nnan as: “Araḥ-dd, a Siditneɣ, ad texzared!”

35 Xenni ffɣent as-dd i Yasuɛ imeṭṭawen.   

36 Udayen nnan: “Xzarem, mecḥař t ittexs.”

37 Maca ca zzaysen nnan: “Ma war izemmar Wa, wenni yarezmen tiṭṭawin i udarɣař, ad igg ca maḥend uřa d wanita war ittmetti ca?”

38 Umi dd-yusa ɣar waxxam n wenḍeř, innehweř Yasuɛ aṭṭas deg Ixef nnes. Axxam n wenḍeř aqa-t d ijj n ifri uca ict n teṣḍart tuɣa temmars x wadaf nnes.

39 Yasuɛ inna: “Ksim taṣḍart-a.” Tenna as Marta, učmas n wenni immuten: “A Sidi, aqa yarṣuḍ, minzi teɛdu xas arebɛa n wussan.”

40 Inna as Yasuɛ: “Ma war d am nniɣ, mařa tumned, ad tẓared aɛuǧi n AREBBI?”

41 Kksin taṣḍart. Xenni issgeɛɛed Yasuɛ tiṭṭawin nnes ɣar sennej, inna: “A Baba, ɛafak řami d ayi tesřid.

42 Necc ssneɣ aqa řebda tᵉttesřid ɣari, maca di ṭṭweɛ n řɣaci i d ayi dd-innḍen, nniɣ t, ḥima ad amnen belli Cek tessekked ayi-dd.”   

43 Řami inna aya, iřaɣa s jjehd: “Aliɛazar, ffeɣ-dd!”

44 Řexdenni iffeɣ-dd umettin, tuɣa ifassen d iḍaren nnes carfen s řecfen n řeqṭen u tuɣa ijj umendiř n řeqṭen ittwacarf x uɣembub nnes. Inna asen Yasuɛ: “Fesyem as-dd. Jjem t ad iraḥ.”   

Imɣaren n Wudayen arezzun ad nɣen Yasuɛ

45 Aṭṭas n Wudayen inni dd-yusin ɣar Maryam, uca ẓrin min igga Yasuɛ, umnen zzayes.   

46 Maca ca zzaysen ruḥen ɣar Ifarisiyyen, nnan asen min igga Yasuɛ.

47 Uca ggin imeqqranen n ikehhanen d Ifarisiyyen ijj n umuni, nnan: “Min ɣa negg, minzi Aryaz-a ittegg aṭṭas n řeɛřamat.   

48 Mařa nejja i-t amya, marra ad zzayes amnen. Xenni ad dd-asen Irumaniyyen, ad zzayneɣ kksen amcan nneɣ iqeddsen uřa d iwdan n řgens nneɣ.”

49 Inna asen ijjen zzaysen, aqa-t d Qayafa, netta d arrays n ikehhanen deg useggʷas nni: “Kenniw war tessinem walu,

50 uca war tefhimem ca belli ineffeɛ i neccin x minni i ɣa immet ijj n bnadem di ṭṭweɛ n řgens, uca war ittmetti ca řgens nneɣ marra.”   

51 War ini ca man aya zeg ixef nnes, maca, umi tuɣa d arrays n ikehhanen deg useggʷas nni, tuɣa ittnebba belli Yasuɛ ad immet di ṭṭweɛ n řgens.

52 War iǧi ḥaca di ṭṭweɛ n řgens, maca uřa ḥima ad issmun iḥenjiren ittwazuzzaren n AREBBI ɣar ijjen.   

53 Zeg wass nni nwan ad t nɣen.

54 Maca Yasuɛ war iqqim iggur jar Wudayen s bṭayṭay, maca iruḥ ssenni ɣar ict n temmurt tudes řexřa, ɣar ict n tendint qqaren as Ifrayim, uca iqqim dinni ak-d imeḥḍaren nnes.

55 Tuɣa Řɛid n Tɣarṣt n Useɛdu n Wudayen ɛřayen yiweḍ-dd. Aṭṭas zi dcurat usin-dd ɣar Urcalim ḥima ad ṭehharen ixef nsen qbeř Řɛid.   

56 Nitni tuɣa arezzun x Yasuɛ, nnan jar asen umi nitni bedden di Zzawect Tameqqrant: “Min tᵉttwařam? Ma zeɛma war dd-ittis ɣar Řɛid?”   

57 Maca imeqqranen n ikehhanen d Ifarisiyyen weṣṣan belli, mařa ca n yijjen issen mani iǧa, ad t ini, ḥima ad t ṭṭfen.

□ 

11:18 istadiyyen

ijj n řmeřɛeb di řweqt n Iyunaniyyen tuɣa ɣares ict tuzzugart n 185 mitr, ixs ad yini ‘ijj n ustadiy’.

Adhan s řeɛṭur iɣřan di Bayt-Ɛanya

12

1 Setta n wussan qbeř Řɛid n Tɣarṣt n Useɛdu, yusa-dd Yasuɛ ɣar Bayt-Ɛanya, mani tuɣa iǧa Aliɛazar, wenni dd-issnekkar Yasuɛ zi taddart n imettinen.   

2 Ggin as din ijj n umensi. Marta tuɣa tsexxar, u Aliɛazar tuɣa d ijjen zeg inni akides iqqimen ɣar ṭṭabřa.

3 Teksi-dd Maryam ijj n uɣarraf n zzect i wedhan zi řeɛṭur n ṣṣenbel teṣfa tiɣřa, tedhen iḍaren n Yasuɛ, xenni temseḥ iḍaren nnes s ucuwwaf nnes. Taddart teccur s řefwaḥet n zzect n wedhan.

4 Ijjen zeg imeḥḍaren nnes wenni umi qqaren Yahuda Isxariyuṭi wenni t i ɣa iɣdaren, inna:

5 “Mayemmi war temmenz ca řefwaḥet-a n ṣṣenbel s teřt mya n dinar, ḥima ad temmewc i imezřaḍ?”   

6 Netta inna aya, war iǧi minzi cqan t imezřaḍ, maca minzi netta d aceffar, tuɣa ɣares ssenduq, uca yarbu min dayes immarsen.   

7 Yasuɛ inna: “Jjem tt, aqa txemmeř i-tt i wass n wenḍeř inu.   

8 Minzi imezřaḍ aqa aten řebda akidwem, maca Necc war kidwem ǧiɣ i řebda.”   

9 Aṭṭas n řɣaci zeg Wudayen sřin belli Yasuɛ aqa-t dinni. Usin-dd nitni, war iǧi ḥaca zi ssibbet n Yasuɛ, maca ɛawed ḥima ad ẓaren Aliɛazar, wenni dd-issnekkar zi taddart n imettinen.   

10 Mcawaren imeqqranen n ikehhanen, ḥima ad nɣen uřa d Aliɛazar,

11 minzi aṭṭas n Wudayen ffɣen-dd zi ssibbet nnes uca umnen di Yasuɛ.

Adaf n Yasuɛ ɣar Urcalim

12 Tiwecca nnes, umi sřin aṭṭas n řɣaci inni dd yusin ɣar Řɛid belli Yasuɛ yusa-dd ɣar Urcalim,   

13 ksin ifetwan n tini uca ffɣen, ḥima ad t řqan, řaɣan:

“Uṣanna!

Sseɛd n Wenni dd-yusin

s Yisem n SIDI,

Ajeǧid n Israil!”   

14 Yufa Yasuɛ ijj n wesnus uca inya xas, am mammec tura:

15 “War tteggʷed ca, a yeǧis n Ṣihyun,

xzar, Ajeǧid nnem ad dd-yas,

iqqim x wesnus, aḥenjir n teɣyuč.”   

16 Imeḥḍaren nnes war fhimen ca timesřayin-a di řweqt nni. Maca awarni řami ittwassuɛřa Yasuɛ, řexdenni ɛeqřen belli man aya tura xas uca belli nitni ggin zzayes man aya.

17 Řɣaci i tuɣa iǧan akides, tuɣa iched aqa Netta iřaɣa-dd x Aliɛazar zeg wenḍeř uca issnekkar i-t-i-dd zi taddart n imettinen.

18 S man aya iffeɣ řɣaci ameqqran maḥend ad t mmeřqan, minzi nitni sřin belli igga řeɛřamet-a.

19 Ifarisiyyen nnan jar asen: “Tᵉttwařam mliḥ belli kenniw tᵉttakkwaḍem ɣar walu, xzarem, aqa qaɛ ddunect teḍfar i-t-i-dd.”   

Yasuɛ issawař x řmewt d tnukra nnes

20 Tuɣa din ca n iwdan zi řegnus jar asen inni dd-igeɛɛden ɣar Urcalim ḥima ad ɛebden di Řɛid.   

21 Ina ruḥen ɣar Filippus, wenni zi tendint n Bayt-Ṣayda di Ljalil. Sseqsan t, nnan: “A Sidi, nexs ad nẓar Yasuɛ.”   

22 Yusa-dd Filippus, inna tt i Andrawus, uca Andrawus d Filippus nnan tt i Yasuɛ.

23 Yasuɛ yarra-dd, inna asen: “Aqa tiweḍ-dd tsaɛɛet i di i ɣa ittwassɛuǧ Mmis n bnadem.   

24 S tidett, s tidett, Necc ad awem iniɣ: Mařa war dd-iwḍi řḥebb n yirden di temmurt, ad immet, xenni ad iqqim weḥḥdes, maca mařa immut, xenni ad dd-yawi řɣiǧet aṭṭas.   

25 Wenni ittexsen tudart nnes, ad tt ixsar, maca wenni i ɣa icarhen tudart nnes di ddunect-a, ad tt ixemmeř i Tudart ittduman.   

26 Mařa ca n yijjen isexxar ayi, ejj i-t ad ayi iḍfar. Mani ɣa iřiɣ Necc, dinni i ɣa yiři ɛawed umsexxar inu. Mařa ca n ijjen ixdem ayi, ad t icenneɛ Baba.   

27 Řexxu uř inu innehweř, min ɣa iniɣ? A Baba, senjem ayi zi tsaɛɛet-a? Maca x uyenni i dd-usiɣ ɣar tsaɛɛet-a.   

28 A Baba, sɛuǧi Isem nnec.” Xenni tusa-dd ict n tmijja zeg ujenna, tenna: “Sɛuǧeɣ t uca ad t sɛuǧeɣ ɛawed!”

29 Řɣaci i tuɣa ibedden din isřa i-tt, nitni nnan: “Aqa imsar wajjaj.” Inneɣni nnan: “Aqa issiweř-dd ijj n lmalak akides.”

30 Yarra-dd Yasuɛ, inna asen: “Tmijja-ya war teǧi ca di ṭṭweɛ inu maca di ṭṭweɛ nwem.   

31 Řexxu ad yiři řḥukm x ddunect-a, řexxu ad immenḍar umeqqran n ddunect-a ɣar barra.   

32 U Necc, x minni i ɣa ttwassgeɛɛdeɣ zi temmurt, ad ɣari dd-jebdeɣ marra.”   

33 Inna man aya ḥima ad isscen ɣar man řmewt i ɣa immet.

34 Řɣaci yarra-dd xas: “Neccin nesřa zi Ccariɛa aqa Lmasiḥ ad iqqim i řebda. I mammec teqqared Cek belli ittxeṣṣa i Mmis n bnadem ad ittwassgeɛɛed? Min iɛna Mmis-a n bnadem?”   

35 Yasuɛ inna asen: “Tafawt ad tiři akidwem drus n řweqt ɛad. Uyurem, řami ɣarwem Tafawt, ḥima war kenniw tᵉttᵉṭṭef taǧest. Wenni igguren di taǧest, war issin mani iggur.   

36 Amnem di Tfawt maḥend Tafawt ɛad aqa-tt ɣarwem, ḥima kenniw ad tiřim tarwa n Tfawt.” Ammu i tuɣa issawař Yasuɛ. Řexdenni yuyur uca innufar zzaysen.

Břa l’iman n Wudayen

37 Waxxa tuɣa Netta ittegg marra řeɛřamat-a zzatsen, nitni war zzayes uminen ca,

38 ḥima ad ittwakemmeř wawař n unabi Icaɛya i innan:

“A Sidi, wi yumnen s řexbar nneɣ

u i umi ittwassargeb ufus n SIDI?”   

39 S uyenni war zemmaren ad amnen, minzi Icaɛya inna ɛawed:

40 “Nitni ssdarɣřen tiṭṭawin n yixef nsen,

sseqseḥen uřawen nsen,

ḥima war ttᵉtwiřin s tiṭṭawin nsen,

war fehhmen s wuř nsen,

ad tuben uca Necc ad ten ssgenfiɣ.”   

41 Inna Icaɛya ammu, umi iẓra aɛuǧi nnes uca tuɣa issawař xas.   

42 Umnen zzayes ɛawed aṭṭas n imeqqranen n řgens, maca s ssibbet n Ifarisiyyen war zzayes cehden ca s bṭayṭay, ḥima war ten ssuffuɣen zi temzida.   

43 Minzi nitni tuɣa xsen aɛuǧi zeg iwdan x uɛuǧi zi AREBBI.   

44 Maca Yasuɛ iřaɣa, inna: “Wenni dayi ittamnen, war dayi ittimen ca, maca deg Wenni d ayi dd-issekken.

45 Wenni d ayi iẓrin, iẓra wenni d ayi dd-issekken.   

46 Necc d Tafawt i dd-yusin ɣar ddunect, ḥima kuř ijjen wenni dayi ittamnen, war ittɣimi ca di taǧest.   

47 Mařa ca n yijjen isřa i wawařen inu, maca war daysen ittᵉṭṭef, Necc war xas ḥekkmeɣ ca. Necc war dd-usiɣ ca, ḥima ad ḥekmeɣ x ddunect, maca ḥima ad wceɣ Tudart i ddunect.   

48 Wenni d ayi isseḥqaren uca war iqbiř awařen inu, ɣares wenni xas i ɣa iḥekmen: awař i nniɣ, ad xas iḥkem deg wass aneggaru.   

49 Minzi Necc war ssiwřeɣ ca zi ɣari, maca Baba Wenni d ayi-dd-issekken iwca ayi ict n tewṣeyyet x min ɣa iniɣ d min xef ɣa ssiwřeɣ,  

50 u Necc ssneɣ tiweṣṣa nnes, aqa atent d Tudart ittduman. S uya, min ssawařeɣ, ssawařeɣ t am mammec d ayi inna Baba.”

Asird n iḍaren n imeḥḍaren

13

1 Qbeř i Řɛid n Tɣarṣt n Useɛdu, umi issen Yasuɛ aqa tasaɛɛet nnes tiweḍ-dd belli ad iffeɣ zi ddunect-a ɣar Babas, tuɣa ittexs inni iǧan nnes, inni iǧan di ddunect, uca Netta ittexs i-ten ař aneggaru.   

2 Ɣar umensi, umi iɛarn cciṭan uř n Yahuda, mmis n Cimɛun Isxariyuṭi, maḥend ad t isellem,   

3 ikkar-dd Yasuɛ x umensi, minzi tuɣa issen belli Babas iwca as kuřci deg ifassen nnes u belli iffeɣ-dd zi ɣar AREBBI u ɣar AREBBI i ɣa iraḥ,   

4 uca ikkes arruḍ nnes, iksi ijj n umendiř uca ibyes i-t i Yixef nnes.

5 Ifarreɣ aman di tbanyut uca ibda issirid iḍaren n imeḥḍaren, imesseḥ asen s umendiř i zi tuɣa ibyes.

6 Řami dd-yusa ɣar Cimɛun Buṭrus, inna as Cimɛun: “A Sidi, ma ad tessirded iḍaren inu?”   

7 Yarra-dd Yasuɛ, inna as: “Cek war tefhimed ca řexxu min tteggeɣ, maca ad tfehmed man aya awarni manawenni.”

8 Inna as Cimɛun Buṭrus: “Qaɛ ɛemmarṣ ad tessirded iḍaren inu.” Yarra-dd xas Yasuɛ: “Mařa war d ac ssirdeɣ, war ɣarek tᵉttiři bu tasɣart akidi.”

9 Inna as Cimɛun Buṭrus: “A Sidi, xenni war tessirid iḍaren inu waha, maca uřa d ifassen inu d uzeǧif inu.”

10 Yasuɛ inna as: “Wenni ittwasirden qaɛ di tbanyut, war iḥdij mɣir ad ttwasirden iḍaren nnes waha, minzi ɛad netta d amezdag. Uřa d kenniw tizdigem, maca war iǧi marra.”   

11 Yasuɛ tuɣa issen wi t ɣa iɣdaren, s uyenni inna: “Kenniw war teǧim ca marra d imezdag.”   

12 Awarni řami issird iḍaren nsen, yarḍ arruḍ nnes ɛawed, xenni iqqim, inna asen: “Ma tfehmem min daywem ggiɣ?

13 Kenniw tᵉttřaɣam ayi ‘Amseřmad nneɣ!’ d ‘Siditneɣ!’, uca tidett i tennam, minzi wa d Necc.   

14 Mařa Necc d Sidi nwem d Amseřmad nwem, uca ssirdeɣ iḍaren nwem, mahu ittxeṣṣa uřa i kenniw ad tessirdem iḍaren ijjen i wenneɣni!   

15 Minzi Necc zeɛma wciɣ awem amedya-ya, ḥima, am mammec ggiɣ Necc akidwem, ad teggem kenniw ɛawed ak-d wayawya.   

16 S tidett, s tidett, Necc ad awem iniɣ: War din iǧi umsexxar wenni yuɛřan x sides, uřa d areqqas yuɛřan x wenni i-t-i-dd-issekken.   

17 Mařa tessnem timesřayin-a, ad tiřim tᵉttwabarkem mařa teggim zzaysent.

Yasuɛ issen wenni t i ɣa isellmen

18 War t qqareɣ ca xawem marra, maɣar ssneɣ inni i xḍareɣ, maca ḥima ad ittwakemmeř min yuran deg Wedlis i iqqaren: ‘Wenni i ɣa iccen zeg weɣrum akidi, aqa issgeɛɛed xafi anirz nnes.’   

19 Řexxu ad awem t iniɣ qbeř ma ad imsar, ḥima, x minni i ɣa imsar, ad tamnem belli aqa d Necc.   

20 S tidett, s tidett, Necc ad awem iniɣ: Wenni i ɣa iqebřen wenni dd ɣa ssekkeɣ, ad ayi iqbeř, u wenni d ayi ɣa iqebřen, ad iqbeř uřa d Wenni d ayi dd-issekken.”   

21 Řami inna Yasuɛ man aya, innehweř Arruḥ nnes aṭṭas, uca iched, inna: “S tidett, s tidett, Necc ad awem iniɣ: Ijjen zzaywem ad dayi iɣder!”   

22 Imeḥḍaren xzaren ɣar wayawya, minzi war ssinen di min xef tuɣa issawař.

23 Tuɣa din ijjen zeg imeḥḍaren nnes i tuɣa ittexs Yasuɛ, tuɣa isenned ɣar weḥsin n Yasuɛ.   

24 Isscen Cimɛun Buṭrus ɣares, ḥima netta ad t isseqsa min iɛna wenni min xef tuɣa issawař ammu.

25 Ameḥḍar nni yarra ixef nnes ittmeyyeř ɣar idmaren n Yasuɛ, inna as: “A Sidi, min iɛna?”

26 Yarra-dd Yasuɛ, inna: “D wenni umi ɣa ssisneɣ ařeqqim n weɣrum, ad as t wceɣ.” Řexdenni issisen ařeqqim n weɣrum, iwca as t-i-dd i Yahuda, mmis n Cimɛun Isxariyuṭi.

27 Awarni iṭṭef uřeqqim n weɣrum, yudef i-t cciṭan. Inna as Yasuɛ: “Min texsed ad t tegged, egg i-t deɣya.”

28 Uřa d ijj zeg inni tuɣa iqqimen ɣar umensi war issin mayemmi Netta i d as inna man aya.

29 Maɣar ittɣiř asen i ca zzaysen, umi Yahuda aqa-t x ssenduq, aqa Yasuɛ yumur i-t ḥima ad iseɣ ca min ḥdajen nitni i Řɛid, niɣ ḥima ad iwc ca i imezřaḍ.   

30 Wanita, awarni řami iṭṭef ařeqqim n weɣrum, iffeɣ deɣya. Tuɣa d ǧiřet umi iffeɣ.

Asɛuǧi n Yasuɛ - X tayri jar wawmaten

31 Inna Yasuɛ: “Aqa řexxu ittwassɛuǧ Mmis n bnadem uca ittwassɛuǧ AREBBI dayes.

32 Mařa AREBBI aqa ittwassɛuǧ dayes, řexdenni AREBBI ad issɛuǧ Ixef nnes dayes, wah, ad t issɛuǧ deɣya.   

33 A iḥenjiren inu imeẓyanen, Necc aqa ayi akidwem drus n řweqt ɛad. Kenniw ad xafi tarzum, uca am mammec nniɣ i Wudayen: ‘Mani ɣa raḥeɣ Necc, war tzemmarem ad dd-tasem!’, ammu i d awem ɣa iniɣ ɛawed řexxu.   

34 Tawṣeyyet n jdid i d awem ɣa wceɣ ḥima ad texsem ijjen wenneɣni. Am mammec Necc ttexseɣ kenniw, ittxeṣṣa uřa d kenniw ad texsem ayawya.   

35 S man aya ad ssnen marra, aqa kenniw d imeḥḍaren inu, mařa din ɣarwem tayri jar awem.”   

Yasuɛ izwar issiwiř x wenkar n Buṭrus

36 Cimɛun Buṭrus inna as: “A Siditneɣ, mani ɣa traḥed?” Yarra-dd Yasuɛ, inna as: “Mani ɣa raḥeɣ Necc, war tzemmared řexxu ad ayi teḍfared, maca ɣar uneggaru ad tased.”   

37 Cimɛun Buṭrus inna as: “A Sidi, mayemmi war zemmareɣ ad aseɣ awarni ac řexxu? Necc ad wceɣ tudart inu i Cek.”   

38 Inna as Yasuɛ: “Ma texsed ad tessarsed tudart nnec di ṭṭweɛ inu? S tidett, s tidett, Necc ad ac iniɣ: War isququɛ uyaẓiḍ, qbeř ma ad ayi tenkared třata n twařawin.”   

Yasuɛ Netta d Abrid d Tidett d Tudart

14

1 “War ttejjim ad innehweř uř nwem. Kenniw tumnem di AREBBI, amnem ɛawed dayi.

2 Di taddart n Baba dayes aṭṭas n tzeddiɣin. Meɛlik war iǧi amenni, iři nniɣ awem t, minzi Necc ad raḥeɣ, ḥima ad awem sswejdeɣ amcan.

3 Awarni řami ruḥeɣ uca sswejdeɣ awem amcan, xenni ad ɛeqbeɣ, ad kenniw dd-awyeɣ ɣari, ḥima, mani ǧiɣ Necc, ad din tiřim uřa d kenniw.   

4 Aqa tessnem mani ɣa raḥeɣ uca tessnem abrid.”

5 Inna as Tuma: “A Siditneɣ, war nessin mani ɣa traḥed i mammec nzemmar ad nessen abrid?”

6 Yasuɛ inna as: “NECC d Abrid d Tidett d Tudart, war dd-ittis uřa d ijj ɣar Baba mɣir zzayi.   

7 Mařa tuɣa tessnem ayi, ad tiři aqa tessnem uřa d Baba. Zi řexxu aqa tessnem t, teẓrim t.”

8 Filippus inna as: “A Siditneɣ, scen aneɣ Babac, uca ikfa.”

9 Yasuɛ inna as: “Anect uya n řweqt qaɛ Necc akidwem, ma war d ayi tessined ɛad, a Filippus? Wenni d ayi iẓrin, iẓra Baba. Mammec teqqared: ‘Scen aneɣ Babac’?   

10 Ma war tumined ca aqa Necc aqa ayi di Baba d Baba aqa-t dayi? Awařen i qqareɣ, war ten qqareɣ ca zi ɣari, maca Baba wenni dayi izeddɣen, Netta ittegg řexdayem-a.   

11 Amnem ayi, aqa Necc aqa ayi di Baba u Baba aqa-t dayi, u mařa lla, amnem ayi x ssibbet n řexdayem simant nsent.

12 S tidett, s tidett, Necc ad awem iniɣ: Wenni dayi yumnen, aqa řexdayem i tteggeɣ, ad zzaysent igg uřa d netta, uca ad igg tinni iǧan d timeqqranin x man aya, minzi Necc ad raḥeɣ ɣar Baba.   

13 Uca marra min ɣa tᵉttarem s Yisem inu, ad t ggeɣ i kenniw, ḥima ad ittwassɛuǧ Baba di Mmis.   

14 Mařa d ayi ɣa tᵉttarem s Yisem inu, ad t ggeɣ.

Lwaɛd n Arruḥ Iqeddsen

15 Mařa texsem ayi, ṭṭfem di tweṣṣa inu,   

16 uca Necc ad ẓẓaǧeɣ i Baba u Netta ad awem iwc ijj n Umseṣřaḥ nneɣni, ḥima ad kiwem iqqim i řebda:

17 Arruḥ n tidett tenni war tzemmar ddunect ad t teqbeř, minzi war t tᵉttwiři, war t tessin. Maca kenniw tessnem t, minzi Netta ittɣima akidwem u Netta aqa-t daywem.”

18 “War kenniw ttejjiɣ ca d iyujiřen, maɣar awarni drus n řweqt Necc ad ɣarwem dd-aseɣ ɛawed.   

19 Ddunect war d ayi tẓarr, maca kenniw ad ayi twařam. Minzi Necc ddareɣ, ad teddarem uřa d kenniw.

20 Deg wass nni ad tessnem, aqa Necc aqa ayi di Baba, kenniw dayi u Necc daywem.

21 Wenni ɣar iǧa tiweṣṣa inu uca ad daysent iṭṭef, d wenni d ayi ittexsen, u wenni d ayi ittexsen, uřa d Baba ad t ixs u Necc ad t xseɣ ɛawed uca ad as ssecneɣ Ixef inu.”

22 Inna as Yahuda, war iǧi d Isxariyuṭi: “A Sidi, mammec d aneɣ i ɣa tessecned Ixef nnec, war iǧi ca i ddunect?”

23 Yasuɛ yarra-dd, inna as: “Mařa ca n yijjen ixs ayi, xenni ad iṭṭef deg wawař inu uca Baba ad t ixs, uca ɣares i dd ɣa nas u ɣares i ɣa negg tazeddiɣt nneɣ.

24 Wenni war d ayi ittexsen, war ittᵉṭṭif ca deg wawař inu, uca awař-a i tesřim, war iǧi ca zi ɣari, maca zi Baba, wenni d ayi dd-issekken.   

25 Ssiwřeɣ akidwem man aya umi Necc ɛad akidwem.

26 Maca Umseṣřaḥ, Arruḥ Iqeddsen, Wenni i dd ɣa issekk Baba s Yisem inu, ad awem isseřmed kuřci, ad awem issfekkar marra min d awem nniɣ.   

27 Řehna ad awem t jjeɣ, Necc ad awem wceɣ řehna inu. Necc ad awem t wceɣ, war iǧi ca am mammec t tᵉttic ddunect. War tejjim ad innehweř uř nwem, war tteggʷedem ca.   

28 Aqa tesřim Necc nniɣ awem: ‘Necc ad uyureɣ uca ad ɣarwem dd-aseɣ ɛawed’. Mařa texsem ayi, ad tfarḥem, minzi aqa ad raḥeɣ ɣar Baba, minzi Baba imɣar xafi!   

29 Uca řexxu, xzar, Necc nniɣ awem tt qbeř ma ad yiři, ḥima kenniw, x minni i ɣa yiři uya, ad tamnem.   

30 Awarni man aya war kiwem ssiwiřeɣ ɛad aṭṭas ktar, maɣar ad dd-yas umeqqran n ddunect-a, war ɣares ittiři walu dayi,   

31 maca ittxeṣṣa ad tessen ddunect aqa Necc ttexseɣ Baba uca tteggeɣ min d ayi iweṣṣa Baba. Kkarem, ad nuyur ssanita.”   

Tazayart d tiṣedwin nnes

15

1 “NECC d Tazayart n tidett, Baba d bab n weḥwic n tzayart.

2 Kuř taseṭṭa dayi i war itticen řɣiǧet, ad tt ikkes, uca kuř taseṭṭa i dd-ittawyen řɣiǧet, ad tt issizdeg, ḥima ad tarni di řɣiǧet.   

3 Kenniw aqa tᵉttwassizedgem zi ssibbet n wawař i d awem nniɣ.   

4 Qqimem dayi, am mammec Necc aqa ayi daywem. Am tseṭṭa i war izemmaren ad dd-tawyi řɣiǧet zeg ixef nnes mařa war teqqim di tzayart, amya uřa d kenniw, mɣir mařa teqqimem dayi.

5 NECC d Tazayart, kenniw d tiseḍwin. Wenni dayi i ɣa iqqimen u Necc dayes, netta ad dd-yawi řɣiǧet aṭṭas, minzi břa zzayi war tzemmarem ad teggem walu.

6 Mařa ca n yijjen war dayi iqqim, ad immenḍar ɣar barra am tseṭṭa tuẓeɣ, xenni ad tt yarwen, ad tt nḍaren di tmessi, ad yareɣ.   

7 Maca mařa teqqimem dayi uca awařen inu ad daywem qqimen, ttarem min texsem uca ad ɣarwem yiři.   

8 Zi man aya ad ittwassɛuǧ Baba, xmi i dd ɣa tawyem aṭṭas n řɣiǧet uca ad tiřim d imeḥḍaren inu.

9 Am mammec Baba tuɣa ittexs ayi, ammu uřa d Necc tuɣa ttexseɣ kenniw. Qqimem di tayri inu.

10 Mařa tᵉṭṭfem di tweṣṣa inu, ad teqqimem di tayri inu, am mammec Necc tuɣa ttᵉṭṭfeɣ di tweṣṣa n Baba uca ttɣimeɣ di tayri nnes.   

11 Nniɣ awem man aya, ḥima ad daywem tiři řefraḥet inu uca ḥima ad tᵉttwakemmeř řefraḥet nwem.

12 Tawṣeyyet inu d tanita: aqa ad texsem ijjen wenneɣni am mammec Necc tuɣa xseɣ kenniw.   

13 Uřa d ijj war ɣares bu tayri tameqqrant x tanita: belli ca n yijjen ad iwc tudart nnes i imeddukkař nnes.   

14 Kenniw d imeddukkař inu, mařa teggim marra min kenniw weṣṣiɣ.   

15 War ttɛiwideɣ ad awem semmiɣ ‘imsexxaren’, minzi amsexxar war issin min ittegg sidis. Maca Necc tuɣa ttřaɣiɣ awem d ‘imeddukkař inu!’, minzi Necc ssecneɣ kenniw marra min sřiɣ zi Baba.   

16 War iǧi d kenniw i d ayi ixḍaren, maca d Necc i kenniw ixḍaren uca Necc ggiɣ kenniw ḥima ad traḥem, ad dd-tawyem řɣiǧet u ḥima ad teqqim řɣiǧet nwem, ḥima marra min ɣa tᵉttarem zi Baba s Yisem inu, ad awem t iwc Netta.   

17 D man aya i zi kenniw umureɣ, ḥima ad texsem ijjen wenneɣni.”

Ddunect tcarreh Yasuɛ

18 “Mařa ddunect ad kenniw tcarh, snem aqa tcarh ayi qbeř kenniw.   

19 Mařa aqa kenniw zi ddunect, iři aqa ddunect tuɣa tᵉttexs inni zzayes. Maca minzi kenniw war teǧim ca zi ddunect, maca Necc ixḍareɣ kenniw zi ddunect, s uyenni tcarreh ddunect kenniw.   

20 Ɛeqřem awař i d awem nniɣ: ‘Amsexxar war yuɛři x sidis!’ Mařa darracen ayi, ad kenniw darrcen ɛawed. Mařa ṭṭfen deg wawař inu, ad ṭṭfen ɛawed deg wawař nwem.   

21 Maca ad zzaywem ggen man aya marra di ssibbet n Yisem inu, minzi nitni war ssinen ca Wenni d ayi dd-issekken.   

22 Mařa war dd-usiɣ u war kisen ssiwřeɣ, ad yiři war ɣarsen bu ddnub. Maca řexxu war ɣarsen bu smaḥet x ddnub nsen.   

23 Wenni d ayi icarrhen, ad icarh uřa d Baba.

24 Mařa war ggiɣ zzat i tiṭṭawin nsen řexdayem i war tent yeggi uřa d ijj bnadem nneɣni, ad yiři war ɣarsen bu ddnub. Maca řexxu ẓrin tent, carhen ayi Necc uřa d Baba.   

25 S uya ad ittwakemmeř wawař i yuran di Ccariɛa nsen: ‘Carhen ayi x walu’.   

26 Xmi dd ɣa yas Umseṣřaḥ, wenni ɣarwem dd ɣa ssekkeɣ zi Baba, Arruḥ n tidett i dd-yusin zi ɣar Baba, xenni wanita ad ayi iched.   

27 Uca ad tcehdem uřa d kenniw, minzi tuɣa kenniw akidi zeg umezwaru.”   

Arruḥ Iqeddsen d Amefdi nneɣni

16

1 “Aqa ssiwřeɣ akidwem aya, ḥima war ttenqarḍem.

2 Ad kenniw ssuffɣen zi temzidawin nsen. Iwa, tasaɛɛet ad dd-tas umi kuř ijjen wenni kenniw i ɣa inɣen, ad as ittɣiř aqa iwca ict n tewhibt i AREBBI.   

3 Ad zzaywem ggen man aya, minzi nitni war ssinen Baba uřa d Necc.   

4 Maca aqa nniɣ awem man aya, ḥima, xmi i dd ɣa tas tsaɛɛet, xenni ad tɛeqřem x man aya. Necc war daywem nniɣ ca man aya qbeř, minzi Necc tuɣa ayi ɛad akidwem.   

5 Maca řexxu ad raḥeɣ ɣar Wenni d ayi dd-issekken, maca uřa d ijj zzaywem war d ayi isseqsi: ‘Mani ɣa traḥed?’

6 Maɣar minzi nniɣ awem man aya, aqa acḍan iccur uřawen nwem.

7 Maca Necc ad awem iniɣ tidett: Ḥsen awem ad raḥeɣ, maɣar mařa war ruḥeɣ ca, war ɣarwem dd-ittis Umseṣřaḥ. Mařa ruḥeɣ, ad awem t-i-dd-ssekkeɣ.   

8 Řami dd-yusa wanita, ad isseqneɛ ddunect x ddnub, x tsegda u x řḥukm.

9 X ddnub minzi nitni war zzayi uminen,

10 x tsegda, minzi Necc ad raḥeɣ ɣar Baba uca war d ayi tẓarrem ɛad,

11 uca x řḥukm, minzi ameqqran n ddunect-a aqa ittwaḥaseb.   

12 Ɣari aṭṭas min daywem i ɣa iniɣ, maca řexxu war tzemmarem ad t teksim.

13 Maca řami dd-yusa Arruḥ n tidett, ad kenniw indeh di marra tidett, minzi Netta war issiwiř ca zeg Ixef nnes, maca marra min ɣa isřa, ad zzayes issiweř, uca ad awem isscen timesřayin i dd ɣa yasen.   

14 Netta ad ayi issɛuǧ, minzi ad iksi zi min ɣari uca ad kenniw issargeb zzayes.

15 Marra min iǧan ɣar Baba, aqa-t inu. S uyenni nniɣ, belli Netta ad iksi zi min ɣari uca ad kenniw tt issargeb.”   

Řweqt n wecḍan ad tedweř d řefraḥet

16 “War ittɣimi ca uca war d ayi tẓarrem ɛad, u xenni ɛawed war ittɣimi ca uca ad ayi tẓarem, minzi Necc ad raḥeɣ ɣar Baba.”   

17 Imeḥḍaren nnes nnan jar asen: “Manawya min d aneɣ inna: ‘War ittɣimi ca uca war d ayi tẓarrem ɛad u xenni ɛawed war ittɣimi ca uca ad ayi tẓarem!’ u: ‘Necc ad raḥeɣ ɣar Baba’?”

18 Uca nitni nnan: “Manawya min iqqar: ‘War ittɣimi ca’? War nessin ca min xef issawař.”

19 Issen Yasuɛ min xsen ad t sseqsan, inna asen: “Ma temmseqsam minzi nniɣ: ‘War ittɣimi ca uca war d ayi tẓarrem ɛad u xenni ɛawed war ittɣimi ca uca ad ayi tẓarem’?”

20 “S tidett, s tidett, Necc ad awem iniɣ: Kenniw ad trum, ad tɛebbsem, maca ddunect ad tfarḥ. Kenniw ad tceḍnem, maca acḍan nwem ad idweř d řefraḥet.

21 Tamɣart, xmi ɣa taruw, ad dayes yiři řeḥriq, minzi tasaɛɛet nnes aqa tiweḍ-dd. Maca xmi dd ɣa taruw mmis, war tfekkar ca ɛad di řmeḥnet nnes s řefraḥet, minzi tarni-dd ijj n bnadem ɣar ddunect.   

22 Uřa d kenniw aqa daywem acḍan řexxu, maca ad kenniw ẓareɣ ɛawed, uca ad farḥen wuřawen nwem uca uřa d ijj war zzaywem ittekkes řefraḥet nwem.

23 Deg wass nni war d ayi tᵉttarem ca. S tidett, s tidett, Necc ad awem iniɣ: Marra min ɣa tᵉttarem zi Baba s Yisem inu, ad awem t iwc.   

24 Ař i řexxu war tᵉttarem ca s Yisem inu. Ttarem, ad teksim, ḥima ad tiři řefraḥet nwem tekmeř.

25 Ssiwřeɣ awem x man aya s imedya, maca ad dd-taweḍ tsaɛɛet i di war ɣarwem i ɣa ssiwiřeɣ ɛad s imettiřen, maca ad awem barrḥeɣ x Baba s bṭayṭay.

26 Deg wass nni ad tᵉttarem s Yisem inu. Necc war d awem qqareɣ ca belli ad ttareɣ ca zi Baba di ṭṭweɛ nwem,

27 minzi Baba simant nnes ittexs kenniw, minzi kenniw tuɣa tᵉttexsem ayi uca aqa tumnem aqa Necc zi ɣar AREBBI i dd-ffɣeɣ.   

28 Ffɣeɣ-dd zi Baba, usiɣ-dd ɣar ddunect. Ad jjeɣ ɛawed ddunect uca ad raḥeɣ ɣar Baba.”   

29 Nnan as imeḥḍaren nnes: “Aqa řexxu tessawařed s bṭayṭay, war tessiwiřed ca s uřa d ijj n umedya.

30 Řexxu nessen aqa tessned kuřci, war teḥdijed ad Cek isseqsa ḥed. Zi manawenni numen aqa Cek teffɣed-dd zi AREBBI.”   

31 Yasuɛ yarra-dd xasen: “Ma řexxu tumnem?

32 Ad dd-taweḍ tsaɛɛet, aqa tiweḍ-dd, i di i ɣa tᵉttwazuzzarem, kuř ijj ad iṭṭef ɣar wemcan nnes, ad ayi tejjem weḥḥdi, maca Necc war ǧiɣ bu weḥḥdi, minzi Baba aqa-t akidi.   

33 Aqa ssiwřeɣ akidwem s man aya, ḥima ad ɣarwem yiři řehna dayi. Di ddunect ad ɣarwem tiři řmeḥnet, maca ggem uř, Necc aqa ɣellbeɣ x ddunect.”   

Taẓaǧit n Yasuɛ am Ukehhan Ameqqran

17

1 Tuɣa Yasuɛ issawař s man aya uca issgeɛɛed tiṭṭawin nnes ɣar ujenna, inna: “A Baba, aqa tasaɛɛet tiweḍ-dd. Suɛřa Mmic, ḥima uřa d Mmic ad Cek issuɛřa,   

2 ařami d as tewcid ṣṣulṭa x marra ddat, ḥima xenni Netta ad iwc Tudart ittduman i kuř ijjen i d as tewcid.   

3 D tanita d Tudart ittduman, aqa nitni ad Cek ssnen, maɣar Cek weḥḥdek d AREBBI d tidett, d Yasuɛ Lmasiḥ wenni dd-tessekked.   

4 Necc ssuɛřiɣ Cek x temmurt. Necc kemmřeɣ řxedmet i d ayi tewcid ḥima ad tt ggeɣ.   

5 Řexxu, sɛuǧi ayi, a Baba, ɣar Ixef nnec s uɛuǧi i tuɣa ɣari qbeř ma ad tiři ddunect.   

6 Secneɣ Isem nnec i iwdan inni d ayi tewcid zi ddunect. Nitni tuɣa aten nnec, tewcid ten i Necc, aqa ṭṭfen deg Wawař nnec.

7 Řexxu ssneɣ belli marra min d ayi tewcid, aqa-t zzayek dd-yusa.

8 Minzi Necc wciɣ asen awařen i d ayi tewcid uca nitni qebřen zzaysen, ssnen s tidett belli Necc ffɣeɣ-dd zzayek, umnen aqa Cek tessekked ayi-dd.   

9 Necc ttareɣ di ṭṭweɛ nsen, war ttᵉttareɣ di ṭṭweɛ n ddunect, maca di ṭṭweɛ n yinni d ayi tewcid, minzi aqa aten nnec.

10 Marra min iǧan inu aqa-t nnec u min iǧan nnec aqa-t inu, u Necc ttwassɛuǧeɣ daysen.   

11 Zi řexxu Necc war ǧiɣ ɛad di ddunect, maca nitni aqa aten di ddunect, uca Necc ad ɣarek dd-aseɣ. A Baba iqeddsen, ḥḍa ten deg Yisem nnec, Isem nni d ayi tewcid, ḥima nitni ad iřin d ijjen am Neccin.

12 Řami d ayi tuɣa akidsen, ḥḍiɣ ten deg Yisem nnec. Necc ɛesseɣ x yinni d ayi tewcid. Uřa d ijj zzaysen war ittwahellek, mɣir mmis n tehliket, ḥima ad ittwakemmeř min yuran di Tira Iqeddsen.   

13 Maca řexxu ad ɣarek dd-aseɣ u ssawařeɣ x man aya di ddunect, ḥima ad tiři řefraḥet inu tekmeř daysen.

14 Wciɣ asen awař nnec uca ddunect tuɣa tcarreh i-ten, minzi war ǧin ca zi ddunect, am Necc war ǧiɣ ca zi ddunect.   

15 Necc war ttareɣ ḥima ad ten teksid zi ddunect, maca ḥima ad ten teḥḍid zeg umɛeffan.

16 Nitni war ǧin ca zi ddunect am Necc war ǧiɣ ca zi ddunect.

17 A Baba, sqeddes i-ten di tidett, awař nnec d tidett.   

18 Am mammec i d ayi dd-tessekked ɣar ddunect, ammu i ten ssekkeɣ ɛawed ɣar ddunect.   

19 Ssqeddaseɣ Ixef inu di ṭṭweɛ nsen, ḥima ad ttwaqeddsen uřa d nitni di tidett.   

20 War ttareɣ di ṭṭweɛ n yina waha, maca ɛawed di ṭṭweɛ n yinni dayi yumnen s wawař nsen.

21 ḥima ad iřin marra d ijjen, a Baba, am Cek dayi u Necc dayek, ḥima uřa d nitni ad iřin d ijjen dayneɣ, ḥima ad tamen ddunect belli aqa d Cek i d ayi dd-issekken.   

22 Necc wciɣ asen aɛuǧi i d ayi tewcid, ḥima ad iřin d ijjen am mammec Neccin neǧa d Ijjen.

23 Necc daysen, Cek dayi, ḥima ad iřin ttwakemmřen ɣar ijjen, ḥima ad tessen ddunect aqa Cek tessekked ayi-dd u texsed ten am mammec i d ayi texsed.

24 A Baba, xseɣ i yinni d ayi tewcid ad iřin akidi mani ma ǧiɣ Necc, uca ad ẓaren aɛuǧi inu i d ayi tewcid, minzi Cek texsed ayi qbeř ma ad tᵉttwagg ddunect.   

25 A Baba inu iseggden, aqa ddunect war Cek tessin, maca Necc aqa ssneɣ Cek u ina ssnen aqa Cek tessekked ayi-dd.   

26 Necc ssecneɣ asen Isem nnec u ad t ssecneɣ, ḥima tayri i zi tuɣa d ayi tᵉttexsed ad tiři daysen u Necc daysen.”

Uḍuf n Yasuɛ

18

1 Awarni řami inna Yasuɛ aya, iffeɣ ak-d imeḥḍaren nnes, ẓwan x yeɣzar n Qidrun. Tuɣa din ijj n weḥwic, yudef ɣares ak-d imeḥḍaren nnes.   

2 Maca uřa d Yahuda, aɣeddar, issen amcan nni ɛawed, minzi Yasuɛ tuɣa issmuna dayes aṭṭas ak-d imeḥḍaren nnes.

3 Yiwi-dd Yahuda akides ict n terbiɛt n řɛeskar uřa d iɛessasen zeg wudem n imeqqranen n ikehhanen d Ifarisiyyen, uca yusa-dd diha s iṣefḍawen d řeqnadeř d řesnaḥ.   

4 Yasuɛ, wenni issen marra min d as ɣa imsaren, iffeɣ-dd ɣarsen, inna asen: “Min xef tarezzum?”

5 Arrin-dd xas: “Yasuɛ Nnaṣiri!” Yasuɛ inna asen: “D NECC!” Tuɣa Yahuda, aɣeddar, ibedd ɛawed akidsen.

6 Řami d asen inna Yasuɛ: “D Necc!”, dewřen nitni ɣar ḍeffar uca wḍan ɣar temmurt.

7 Isseqsa ten Yasuɛ ɛawed: “Min xef tarezzum?” Nnan: “Yasuɛ Nnaṣiri!”

8 Yasuɛ yarra-dd: “Aqa nniɣ awem, aqa d Necc. Mařa tarezzum xafi, jjem ina ad raḥen!”,

9 ḥima ad ittwakemmeř wawař i tuɣa inna: “Inni d ayi tewcid, war zzaysen weddareɣ uřa d ijj.”   

10 Cimɛun Buṭrus wenni tuɣa ɣares ssif, ijbed i-t-i-dd, iwta zzayes amsexxar n arrays n ikehhanen, iqess as amezzuɣ nnes afusi. Tuɣa amsexxar nni qqaren as Malxis.   

11 Xas uca inna Yasuɛ i Buṭrus: “Arr ssif ɣar weɣřaf nnes, řkas nni d ayi iwca Baba, ma war t sesseɣ?”   

Yasuɛ zzat i Ḥannan, azeǧif n ikehhanen

12 Tarbiɛt n řɛeskar d imeqqranen x wařef n iɛeskariyyen uřa d iɛessasen n Wudayen ṭṭfen Yasuɛ, carfen t.   

13 Nedhen t amezwaru ɣar Ḥannan, minzi netta d aḍeggʷař n Qayafa, wenni tuɣa d arrays n ikehhanen deg useggʷas nni.   

14 Qayafa d netta tuɣa iweṣṣa i Wudayen, aqa ḥsen ad immet ijj n Bnadem di ṭṭweɛ n řgens.   

Ankar n Buṭrus

15 Cimɛun Buṭrus iḍfar Yasuɛ ak-d ijjen zeg imeḥḍaren inneɣni. Ameḥḍar nni tuɣa ittwassnen ɣar arrays n ikehhanen uca yudef ak-d Yasuɛ ɣar řemraḥ n taddart n arrays n ikehhanen.   

16 Cimɛun ibedd-dd barra ɣar tewwart. Iffeɣ-dd umeḥḍar i tuɣa ittwassnen ɣar arrays n ikehhanen, issiweř ak-d tɛessast tenni iḥeṭṭan tawwart uca issidef-dd Cimɛun ɣar daxeř.

17 Tabřiɣt tenni iḥeṭṭan tawwart, tenna i Cimɛun: “Ma war teǧid uřa d cek zeg imeḥḍaren n bnadem-a?” Inna: “Lla!”

18 Tuɣa imsexxaren d iɛessasen bedden din, ssarɣen timessi s řefḥem, minzi tuɣa tesmeḍ, uca tuɣa ttweqqaḥen. Uřa d Cimɛun ibedd akidsen, ittweqqaḥ.   

Iseqsiten n arrays n ikehhanen i Yasuɛ

19 Isseqsa arrays n ikehhanen Yasuɛ x imeḥḍaren nnes u x tɣuri nnes.   

20 Yarra-dd xas Yasuɛ: “Necc tuɣa ssawařeɣ i řgens s bṭayṭay, ssɣareɣ řebda di temzida u di Zzawect Tameqqrant mani ttmunan Wudayen řebda. Di tnuffra war ssiwřeɣ uřa d ict n řḥajjet.   

21 Mayemmi d ayi tesseqsid? Seqsa inni isřan min d asen nniɣ. Xzar, nitni ssnen min nniɣ!”

22 Řami inna ammu, xenni ijjen zeg iɛessasen i tuɣa din ibedden, iwta Yasuɛ x umeggiz nnes, inna as: “Ma ammu i dd ɣa tarred x arrays n ikehhanen?”   

23 Yarra-dd xas Yasuɛ, inna: “Mařa ssiwřeɣ min war iḥřin, ched x min war iḥřin, maca mařa ssiwřeɣ mliḥ, mayemmi d ayi teccated xenni?”

24 Xas uca Ḥannan issekk i-t ittwacarf ɣar Qayafa, arrays n ikehhanen.   

Cimɛun Buṭrus inkar ɛawed aqa netta issen Yasuɛ

25 Tuɣa Cimɛun Buṭrus ibedd dinni ittweqqaḥ. Nnan as: “Ma war teǧid uřa d cek zeg imeḥḍaren nnes?” Netta inkar, inna: “War ǧiɣ ca d necc!”   

26 Ijjen zeg imsexxaren n arrays n ikehhanen i tuɣa itteɛnan i wenni umi iqess Cimɛun amezzuɣ, inna: “Ma war cek ẓriɣ akides deg weḥwic?”

27 Řexdenni inkar Cimɛun ɛawed uca deɣya issquqeɛ uyaẓiḍ.   

Yasuɛ zzat i Pilaṭus

28 Xenni iwyen-dd Yasuɛ zi Qayafa ɣar taddart n ccreɛ, umi qqaren ‘Prituriyum’. Tuɣa d zic di ṣṣbeḥ. Nitni war udifen ca ɣar taddart n ccreɛ, ḥima war ttwessixen qbeř ma i ɣa ccen Tɣarṣt n Useɛdu.   

29 S uyenni iffeɣ-dd ɣarsen Pilaṭus, inna asen: “Man acetci i ɣarwem x Weryaz-a?”

30 Arrin-dd, nnan as: “Mařa Wanita war tuɣi d mmis n řmuɛṣiyyet, ad tiři war d ac t-i-dd-nettiwi.”

31 Inna asen Pilaṭus: “Xenni awyem t-i-dd kenniw, tḥekmem xas ɛlaḥsab Ccariɛa nwem.” Xenni nnan as Wudayen: “War ɣarneɣ bu ttesriḥ maḥend ad neneɣ uřa d ijj!”,

32 ḥima ad ittwakemmeř wawař n Yasuɛ i tuɣa iqqar, am tuɣa isscanen i man řmewt i ɣa immet.   

33 Xenni yudef-dd Pilaṭus ɛawed ɣar taddart n Ccraɛ, umi qqaren Prituriyum, iřaɣa-dd x Yasuɛ, inna as: “Ma Cek d Ajeǧid n Wudayen?”   

34 Yarra-dd xas Yasuɛ: “Ma teqqared aya zi ɣarek niɣ tuɣa inneɣni qqaren ac t xafi?”

35 Inna as Pilaṭus: “Ma necc d Uday? Aqa řgens nnec d imeqqranen n ikehhanen iwyen-dd Cek ɣari. Min tuɣa teggid?”

36 Yarra-dd xas Yasuɛ: “Tageldit inu war teǧi ca zi ddunect-a. Mařa teǧa Tgeldit inu zi ddunect-a, ad yiři aqa imsexxaren inu ad mmenɣen, ḥima war ttwasellameɣ i Wudayen, maca řexxu Tageldit inu war teǧi ca ssanita.”   

37 Inna as Pilaṭus: “Xenni aqa Cek d Ajeǧid nican!” Yarra-dd Yasuɛ: “Cek teqqared, aqa Necc d Ajeǧid. I man aya i dd-xeřqeɣ u i uya i dd-usiɣ ɣar ddunect, ḥima ad cehdeɣ i tidett. Marra wenni iǧan zi tidett, ad iseř i tmijja inu.”

38 Inna as Pilaṭus: “Umi qqaren d tidett?” Řami inna ammu, iffeɣ-dd ɛawed ɣar Wudayen, inna asen: “War dayes ufiɣ uřa d ijj n uxeṭṭu.   

39 Maca aqa tennumem ad awem sarrḥeɣ ijj n bnadem di Řɛid n Tɣarṣt n Useɛdu. Ma texsem xenni ad awem sarrḥeɣ Bnadem-a, Ajeǧid n Wudayen?”   

40 Sɣuyyen ɛawed marra, nnan: “War iǧi ca Wanita, ḥaca Bar-Abbas!” Tuɣa Bar-Abbas d aqṭaṭɛiy.   

Řḥukm x Yasuɛ

19

1 Xenni ijja Pilaṭus ad hettken Yasuɛ s urekkuḍ.   

2 Awarni řami muden iɛeskariyyen ijj n ttaj s isennanen, ssarsen as tt x uzeǧif nnes uca yarḍen as ijj n useřham d arjuwani,

3 nnan: “Sřam xak, a Ajeǧid n Wudayen!”, uca wtin t x igemmizen nnes.

4 Iffeɣ-dd ɛawed Pilaṭus, inna asen: “Ad awem t-i-dd-ssuffɣeɣ, ḥima ad tessnem belli necc war dayes ufiɣ ssibbet i ucetci, uřa d ict.”

5 Xenni iffeɣ-dd Yasuɛ s ttaj n isennanen d ujeǧab ajurwani. Inna asen Pilaṭus: “Xzarem, Bnadem!”

6 Řami t ẓrin imeqqranen n ikehhanen d iɛessasen, sɣuyen, nnan: “Ṣellb i-t, ṣellb i-t” Inna asen Pilaṭus: “Awyem t-i-dd kenniw, ṣellbem t, minzi necc war dayes ufiɣ uřa d ijj n řɛib.”

7 Arrin-dd xas Wudayen: “Ɣarneɣ Ccariɛa, u ɛlaḥsab Ccariɛa nneɣ ittxeṣṣa ad immet, minzi Netta ittarra Ixef nnes d Mmis n AREBBI.”   

8 Řami isřa Pilaṭus awař-a, yarni di tiggʷudi.

9 Yudef ɛawed ɣar taddart n ccreɛ, inna i Yasuɛ: “Manis Cek?” Maca Yasuɛ war xas dd-yarri ca.

10 Inna as Pilaṭus: “Ma war texsed ad kidi tessiwiřed? Ma war tessined ca aqa ɣari ṣṣulṭa ḥima ad ac ssarrḥeɣ u ɣari ṣṣulṭa ḥima ad Cek ṣellbeɣ?”

11 Yarra-dd xas Yasuɛ: “War ɣarek tᵉttiři bu ṣṣulṭa xafi, mařa war d ac dd-temmewc zi sennej. S uya, wenni d ayi isellmen i cek, aqa xas ddenb imɣar zeg wenni i iǧan xak.”

12 Zi řexdenni tuɣa Pilaṭus yarezzu ad as isarreḥ, maca Udayen sɣuyen, nnan: “Mařa tsarrḥed i Weryaz-a, war teǧid ca d ameddukkeř n qayṣar. Kuř ijjen wenni ittarran ixef nnes d ajeǧid, ittɛekkas qayṣar.”   

13 Řami isřa Pilaṭus i wawař-a, issuffeɣ Yasuɛ, iqqim x řkursi n ccreɛ deg wemcan umi qqaren ‘Azzay n luṣa’, maca qqaren as s Tɛibranit ‘Gpipta’. □  

14 Tuɣa d ass n Usewjed i Tɣarṣt n Useɛdu. Tuɣa ɛřaḥař d tsaɛɛet wiss setta ɣar tuffut, řami inna i Wudayen: “Xzarem, Ajeǧid nwem!”

15 Maca nitni sɣuyen: “Ksi t, ksi t, ṣellb i-t!” Inna asen Pilaṭus: “Ma ad ṣellbeɣ xenni Ajeǧid nwem?” Arrin-dd xas imeqqranen n ikehhanen: “War ɣarneɣ bu ujeǧid mɣir qayṣar!”   

16 Xenni isellem asen t ḥima ad t ṣellben. Uca nitni ksin Yasuɛ, iwyen t ssenni.   

Yasuɛ yarebbu ṣṣalib

17 Yarbu ṣṣalib nnes ɣar wemcan umi qqaren ‘Taceqquft’, maca s Tɛibranit qqaren as ‘Juljuta’. □    

18 Ṣellben t dinni, uca ṣellben akides tnayen nneɣni, ijjen ɣar ijj n uɣezdis u wenneɣni ɣar uɣezdis nneɣni, u Yasuɛ di řwesṭ.

19 Yura Pilaṭus ɛawed deg ict teřwiḥt, issars i-tt x ṣṣalib. Ammu i ittwari dayes: ‘Wanita d Yasuɛ Nnaṣiri, Ajeǧid n Wudayen’.   

20 Tira-ya ɣrin tent aṭṭas n Wudayen, minzi amcan mani tuɣa ṣellben Yasuɛ yudes-dd i tendint. Tira-ya ttwarint s Tɛibranit d Tlatinit d Tyunanit.

21 Nnan imeqqranen n ikehhanen i Pilaṭus: “War ttari ca: ‘Ajeǧid n Wudayen’, maca aqa inna: ‘Necc d Ajeǧid n Wudayen!’ ”

22 Yarra-dd Pilaṭus: “Min uriɣ, aqa uriɣ t.”

23 Řami ṣellben iɛeskariyyen Yasuɛ, ksin arruḍ nnes, bḍan t x arebɛa n tseqqar, i kuř aɛeskari ict n tesɣart. Maca tcamir nnes tuɣa břa taxeyyaḍt, tᵉttwaxeyyeḍ qaɛ zi sennej.   

24 Nnan i wayawya: “War t nettcarrig ca, ad xas negg akeccuḍ, ad nẓar wi t ɣa yawyen!” Ammu i ittwakemmeř awař n Tira Iqeddsen i iqqaren: “Bḍan arruḍ inu jar asen u x tcamir inu ggin akeccuḍ.” Man aya i iggin iɛeskariyyen.   

25 Ɣar ṣṣalib n Yasuɛ tbedd yemmas, d učmas n yemmas, d Maryam tamɣart n Kliyupas, d Maryam n Majdala.   

26 Řami iẓra Yasuɛ yemmas d umeḥḍar wenni tuɣa ittexs, ibedd din, inna i yemmas: “A tamɣart, xzar, mmim!”

27 Řexdenni inna i umeḥḍar nni: “Aqa-c yemmac!” Zi tsaɛɛet nni iksi tt umeḥḍar ɣar taddart nnes.

Řmewt n Yasuɛ x ṣṣalib

28 Awarni man aya issen Yasuɛ aqa kuřci ittwakemmeř, řexdenni inna, ḥima ad yiři min yuran di Tira Iqeddsen: “Necc ffudeɣ!”   

29 Ittwamars din ijj n uɣarraf iccur s řxeǧ. Ssɣeḍṣen ict n spunxa n hisub s řxeǧ uca ggin tt x ijj n uɣanim n tɛelǧet, ssiwḍen as tt ɣar uqemmum nnes.

30 Řami iqqas Yasuɛ řxeǧ, inna: “Aqa ittwakemmeř!” Uca issaḍar azeǧif nnes, isellem Arruḥ nnes.

31 Umi tuɣa ass n Usewjed n Tɣarṣt n Useɛdu, nnan Wudayen: “War iɛeddeř ad qqiment arrimat nsen x ṣṣalib di ssebt, minzi ssebt yudes-dd!”, minzi ass nni n ssebt tuɣa d ass ameqqran. S uya ttaren Wudayen zi Pilaṭus, ḥima ad arẓen iḍaren n yinni ittwaṣellben, ad ten ssiggʷejen ssenni.

32 Xenni usin-dd iɛeskariyyen, arẓin iḍaren n umezwaru u n wenneɣni i tuɣa ittwaṣelleb akides.

33 Maca řami dd-usin ɣar Yasuɛ, war arẓin ca iḍaren nnes umi ẓrin aqa immut.

34 Maca ijjen zeg iɛeskariyyen issnuqqeb i-t s ict n lansa deg uɣezdis nnes uca ffɣen-dd idammen d waman deɣya.

35 Wenni iẓrin man aya, tuɣa iched u cchadet nnes d tidett uca netta issen, aqa inna tidett, ḥima ad tamnem uřa d kenniw.

36 Timesřayin-a msarent, ḥima ad ttwakemmřent Tira Iqeddsen i iqqaren: “War zzayes ittareẓẓi yiɣes.”   

37 Uca ijj n wawař nneɣni zi Tira Iqeddsen iqqar: “Nitni ad ẓaren Wenni t issnuqqben.”   

Anḍeř n Yasuɛ

38 Awarni man aya imsar aqa Yusuf zi Ramta, wenni tuɣa d ijj n umeḥḍar n Yasuɛ maca s tnuffra zi tiggʷudi zeg Wudayen, ittar as i Pilaṭus ttesriḥ ḥima ad iksi arrimet n Yasuɛ, uca Pilaṭus isarreḥ as. Xenni yusa-dd, iksi arrimet n Yasuɛ.   

39 Yusa-dd ɛawed Nikudimus wenni tuɣa dd-yusin qbeř ɣar Yasuɛ s ǧiřet, yiwi-dd akides axeǧeḍ n řefwaḥet n mirru d wecfir ɛřaḥař mya litru. □    

40 Ksin nitni arrimet n Yasuɛ, řeḥḥfen tt di řecfun n řeqṭen azdad ak-d řeɛṭur, am mammec nnumen tteggen tt Wudayen i wenḍeř.

41 Tuɣa din ijj n weḥwic deg wemcan mani ṣellben Yasuɛ, uca deg weḥwic ijj n wenḍeř n jdid, ɛemmarṣ war dayes ssarsen uřa d ijj.

42 Ssarsen Yasuɛ din, minzi tuɣa yiweḍ-dd ssebt u minzi anḍeř nni tuɣa yudes.

□ 

19:13 Tiɛibranit - ad taɣ ‘Tiɛibranit’ ijj n isem nni issmunen deg ixef nnes am iřes n Tɛibranit, am ires n Tramit.

□ 

19:17 Tiɛibranit - ad taɣ ‘Tiɛibranit’ ijj n isem nni issmunen deg ixef nnes am iřes n Tɛibranit, am ires n Tramit.

□ 

19:39 qbeř - xzar Yḥ. 3:1.

Anḍeř n Yasuɛ ixwa

20

1 Deg wass amezwaru n ssimana tusa-dd Maryam n Majdala di ṣṣbeḥ zic ɣar wenḍeř, tuɣa ɛad d taǧest. Teẓra taṣḍart aqa temmeksi x wenḍeř.   

2 Tuzzeř-dd, tusa-dd ɣar Cimɛun Buṭrus u ɣar umeḥḍar nneɣni wenni umi tuɣa ittexs Yasuɛ, tenna asen: “Ksin Siditneɣ zeg wenḍeř, war ssineɣ mani t ggin.”   

3 Iffeɣ-dd Cimɛun d umeḥḍar nneɣni uca usin-dd ɣar wenḍeř.   

4 Nitni uzzřen s tnayen idsen, maca ameḥḍar nneɣni izwar i Cimɛun uca yiweḍ d amezwaru ɣar wenḍeř.

5 Ixzar, iẓra řecfun n řeqṭen azdad mmarsen din, maca war yudif ca.   

6 Iḍfar i-t Cimɛun, yudef ɣar wenḍeř, iẓra ɛawed řecfun n řeqṭen azdad mmarsen din.

7 Amendiř nni tuɣa x uzeǧif nnes, war immars ca ak-d řecfun n řeqṭen azdad, maca tuɣa iḍfeṣ, ittwagg deg wemcan weḥḥdes.   

8 Řexdenni yudef-dd uřa d ameḥḍar nneɣni nni dd-yusin d amezwaru ɣar wenḍeř, iẓra uca yumen.

9 Minzi nitni tuɣa ɛad war ssinen Tira Iqeddsen, belli ittxeṣṣa as ad ikkar jar imettinen.   

10 Xenni dewřen imeḥḍaren nni ɣar taddart nsen.

Aḍhar n Yasuɛ i Maryam zi Majdala

11 Maryam teqqim tbedd ɣar wenḍeř barra, tᵉttru. Řami tuɣa tᵉttru, tesweḍ deg wenḍeř,   

12 teẓra tnayen n lmalakat s warruḍ d acemřař, qqiment mani tuɣa temmars arrimet n Yasuɛ, ijjen ɣar tsummtin nnes n uzeǧif, ijjen ɣar iḍaren nnes.

13 Nnan as: “A tamɣart, mayemmi tᵉttrud?” Tenna asen: “Maɣar kksen Sidi inu, war ssineɣ mani t ssarsen.”

14 Umi tenna aya, tenneqřeb ɣar ḍeffar, teẓra Yasuɛ ibedd, maca war tessin ca aqa-t d Yasuɛ.   

15 Yasuɛ inna as: “A tamɣart, mayemmi tᵉttrud? Min xef tarezzud?” Tᵉttɣiř as Netta d bab n teḥwict, tenna as: “A sidi mařa cek i-t iksin, ini ayi mani t tessarsed, xenni ad t ksiɣ.”

16 Yasuɛ inna as: “A Maryam!” Nettat tenneqřeb, tenna as s Tɛibranit: “A Rabbuli!”, ixs ad yini: ‘A Amseɣɣar inu’.

17 Yasuɛ inna as: “War d ayi tᵉttḥidi ca, aqa Necc ɛad war geɛɛdeɣ ca ɣar Baba, maca ruḥ ɣar aytma, ini asen: ‘Necc aqa ad geɛɛdeɣ ɣar Baba d Babatwem, ɣar AREBBI inu d AREBBI nwem.’ ”   

18 Teɛqeb-dd Maryam n Majdala txebbar imeḥḍaren belli nettat teẓra Siditneɣ u belli Netta inna as man aya.   

Aḍhar n Yasuɛ i imeḥḍaren nnes

19 Ɣar tmeddit n wass nni, netta d ass amezwaru n ssimana, umi tuɣa tiwwura mani tuɣa qqimen imeḥḍaren qqnent s tiggʷudi zeg Wudayen, yudef-dd Yasuɛ, ibedd di řwesṭ nsen, inna asen: “Sřam xawem.”   

20 Awarni řami inna aya, immeř asen ifassen nnes d uɣezdis nnes. Farḥen imeḥḍaren řami ẓrin Siditneɣ.   

21 Inna asen ɛawed Yasuɛ: “Sřam xawem, am mammec d ayi dd-issekk Baba, ad kenniw dd-ssekkeɣ uřa d Necc.”   

22 Awarni řami inna man aya, isuḍ daysen, inna asen: “Qebřem Arruḥ Iqeddsen.”

23 Wenni umi ɣa teɣfarem ddnub nnes, ad as ttwaɣfaren ddnub nnes. Wenni umi d as i ɣa tᵉṭṭfem di ddnub nnes, ad as ttwaṭṭfen ddnub nnes.”   

Yasuɛ isscen ixef nnes i Tuma

24 Maca Tuma, ijjen zi tenɛac, wenni umi qqaren ‘Acniw’, war tuɣi ca akidsen řami dd-yusa Yasuɛ.

25 Nnan as imeḥḍaren: “Aqa neẓra Siditneɣ!” Maca netta inna asen: “Mařa war ẓriɣ řimařt n imesmiren deg ifassen nnes, ad ssarseɣ aḍaḍ inu deg wemcan n imesmiren uca ad ssarseɣ afus inu deg uɣezdis nnes, war ttimneɣ.”

26 Awarni tmenya n wussan tuɣa imeḥḍaren nnes ɛawed ɣar daxeř u Tuma tuɣa akidsen. Yudef-dd Yasuɛ, waxxa tiwwura tuɣa qqnent, uca ibedd-dd di řwesṭ nsen, inna: “Sřam xawem!”

27 Inna i Tuma: “Awi-dd aḍaḍ nnec uca xzar deg ifassen inu, sars afus nnec danita u sidef i-t deg uɣezdis inu. War ttiři d akafriw, maca d řmumen.”   

28 Yarra-dd Tuma, inna as: “A Sidi inu d AREBBI inu!”

29 Inna as Yasuɛ: “Umi teẓrid ayi řexxu, aqa tumned, a Tuma! Sseɛd n yinni yumnen, waxxa nitni war d ayi ẓrin.”   

30 Yasuɛ igga aṭṭas n řeɛřamat nneɣni qibač i imeḥḍaren nnes, tinni war yurint ca deg wedlis-a,   

31 maca tina urant ḥima ad tamnem belli Yasuɛ Netta d Lmasiḥ, Mmis n AREBBI, uca xmi ɣa tamnem, ad ɣarwem tiři Tudart s Yisem nnes.

Aḍhar n Yasuɛ ɣar řebḥar n Tibiriyas

21

1 Awarni uya tuɣa Yasuɛ immeř ixef nnes ɛawed i imeḥḍaren nnes ɣar řebḥar n Tibiriyas, iḍhar-dd ammu.

2 Tuɣa din jmiɛ Cimɛun Buṭrus d Tuma, wenni umi qqaren ‘Acniw’, d Natanayil, wenni tuɣa zi Qana di temmurt n Ljalil, d tarwa n Zabdi uřa d tnayen nneɣni zeg imeḥḍaren nnes.   

3 Inna asen Cimɛun Buṭrus: “Necc ad raḥeɣ ad gmareɣ iseřman.” Nnan as: “Ad kik nraḥ uřa d neccin.” Ffɣen-dd uca nyin deɣya di tɣarrabut. Di ǧiřet nni war ṭṭifen walu.

4 Ɣar tuffut, ibedd-dd Yasuɛ x tma n řebḥar, maca imeḥḍaren war ssinen ca aqa d Yasuɛ.

5 Inna asen Yasuɛ: “A iḥenjiren, ma ad taɣ ɣarwem ca n macca?” Arrin-dd xas “Lla!”

6 Inna asen: “Nḍarem tracca nwem ak-d uɣezdis afusi n tɣarrabut, ad tafem.” Xenni nḍaren tracca uca war zemmaren ad tt-i-dd-jebden zi ssibbet n ubarru n iseřman i dayes ittwaṭṭfen.   

7 Inna umeḥḍar wenni tuɣa ittexs Yasuɛ i Buṭrus: “Aqa Netta d Siditneɣ.” Řami isřa Cimɛun aqa Netta d Sidi, iṭṭef tcamir nnes minzi tuɣa d aɛaryan, inḍar ixef nnes di řebḥar ařami ɣa dd-iqarreb ɣar Yasuɛ.   

8 Maca imeḥḍaren inneɣni usin-dd s tɣarrabut minzi war iggʷijen ca x řbarr mɣir mitayen n iɣaǧen, uca jebden-dd tracca ak-d iseřman. □  

9 Řami dd-ffɣen ɣar řbarr, ẓrin diha aqa ittwassewjed ijj n ufennic n řefḥem mixef mmarsen iseřman d weɣrum.

10 Inna asen Yasuɛ: “Awyem-dd zeg iseřman i tegmarem řexxu.”   

11 Cimɛun Buṭrus yuyur, ijbed tracca teccur s iseřman imeqqranen ɣar řbarr, aqa-tt dayes mya u-třata u-xemsin. Waxxa dayes s wanect uya aṭṭas, war tcarreg ca tracca.

12 Inna asen Yasuɛ: “Araḥem-dd da, ad tariyyqem!” Uřa d ijj zeg imeḥḍaren war izɛim ad t isseqsa ‘Min teɛnid Cek?’, minzi ssnen aqa-t d Siditneɣ.

13 Řexdenni yusa-dd Yasuɛ, iksi aɣrum d iseřman, iwca asen.

14 Wanita d twařa wiss třata i dd-iḍhar Yasuɛ i imeḥḍaren nnes awarni řami dd-ittwassnekkar zi taddart n imettinen.

Aseqsi n Yasuɛ i Buṭrus

15 Awarni řami ariyyqen, inna Yasuɛ i Cimɛun Buṭrus: “A Cimɛun, mmis n Yuna, ma tᵉttexsed ayi ktar zeg yina?” Inna as: “Wah, a Sidi, Cek tessned aqa necc ttexseɣ Cek.” Inna as: “Arwes izmaren inu!”

16 Inna as ɛawed i twařa wiss tnayen: “A Cimɛun, mmis n Yuna, ma tᵉttexsed ayi?” Inna as: “Wah a Sidi, Cek tessned aqa necc ttexseɣ Cek.” Inna as: “Arwes icarriyyen inu!”

17 Inna as i twařa wiss třata: “A Cimɛun, mmis n Yuna, ma tᵉttexsed ayi?” Icḍen Buṭrus minzi inna as t twařa wiss třata: ‘Ma tᵉttexsed ayi?’, uca inna as: “A Sidi, Cek tessned kuřci, tessned aqa necc ttexseɣ Cek.” Inna as Yasuɛ: “Arwes tixsiwin inu!   

18 S tidett, s tidett, Necc ad ac iniɣ: Řami cek tuɣa d ameẓyan, tbeysed i yixef nnec, truḥed mani texsed, maca x minni i ɣa tewsared, ad tesswiẓẓḍed ifassen nnec uca wenneɣni ad cek ibyes uca ad cek yawi ɣar mani war tᵉttexsed.”   

19 Inna ammu ḥima ad isscen i man řmewt i zi ɣa issɛuǧ AREBBI. Awarni řami d as inna ammu, inna as: “Ḍfar ayi-dd!”   

20 Inneqřeb Cimɛun Buṭrus, iẓra ameḥḍar nni tuɣa ittexs Yasuɛ, iḍfar i-t, netta d wenni tuɣa yarra ixef nnes ad imeyyeř ɣar idmaren n Yasuɛ ɣar umensi i innan: “A Sidi inu, wi Cek i ɣa iɣdaren?”   

21 Řami iẓra Buṭrus wa, inna i Yasuɛ: “A Sidi, i wa, min d as ɣa imsaren?”

22 Inna as Yasuɛ: “Mařa xseɣ ad iqqim ař dd ɣa ɛeqbeɣ, min d ac iruḥen? Cek ḍfar ayi-dd!”

23 Uca iffeɣ-dd wawař-a jar wawmaten belli ameḥḍar nni war ittmetti ca, maca Yasuɛ war d as inni ca belli netta war ittmetti ca, maca: “Mařa xseɣ ad iqqim ař dd ɣa ɛeqbeɣ, min d ac iruḥen?”

Taneggarut

24 D wa d ameḥḍar i icehhden s man aya uca netta yura man aya, u neccin nessen aqa cchadet nnes d tidett.   

25 Aqa din ɛad aṭṭas n tmesřayin nneɣni i igga Yasuɛ. Mařa ttwarint ict awarni tenneɣnit, ittɣiř ayi, ad tiři ddunect simant nnes war dayes ca ttasiɛ ḥima ad teksi idlisen i ɣa ittwarin. Amin!

Aneggar n L’Injil Iqeddsen am mammec t ibarreḥ Yuḥanna.

Aneggar n tira n idlisen n arebɛa n idlisen n L’Injil.

Aɛuǧi i Babas, i Mmis u i Arruḥ Iqeddsen, řexxu, řebda u i řebda n řebdat.   

□ 

21:8 mitayen n iɣaǧen - ixs ad yini ɛřaḥař 100 mitru.

Řexdayem n rrusul

Tamezwarut

1

1 Adlis amezwaru i uriɣ, a Tiyufilis, uriɣ t x marra min ibda Siditneɣ Yasuɛ Lmasiḥ ad igg u ad isseřmed,

2 ař ass i di immeksi ɣar ujenna, awarni řami iweṣṣa i rrusul i tuɣa yixḍar Netta s Arruḥ Iqeddsen, □    

3 inni umi, awarni řami tuɣa iweddeb, isscen asen Ixef nnes s waṭṭas n řeɛřamat belli aqa iddar, am d asen dd-iḍhar arebɛin n wussan, issawař x Tgeldit n AREBBI.   

Tameksit n Yasuɛ ɣar ujenna

4 Řami akidsen icca aɣrum, iweṣṣa ten ḥima war dd-tteffɣen ca zi Urcalim, maca ad qqimen ad rajan lwaɛd n Baba i tuɣa kenniw, ammu i inna, “tesřim zzayi,   

5 minzi Yuḥanna tuɣa isseɣḍaṣ deg waman, maca kenniw ad ttwassɣeḍṣem di Arruḥ Iqeddsen awarni drus n wussan.”   

6 Xenni sseqsan t inni tuɣa din imunen, nnan: “A Siditneɣ, ma di řweqt-a ad dd-tarred Tageldit i Israil ɛawed?”   

7 Inna asen: “War d awem dd-yusi ad taregbem x zzman d zzmanat i igga Baba di ṣṣulṭa n Yixef nnes.   

8 Maca kenniw ad teksim jjehd xmi xawem dd ɣa ihwa Arruḥ Iqeddsen uca kenniw ad tiřim d řechud di Urcalim, di marra Yahudiyya, di Samarya, wah, ař ineggura n ddunect.”   

9 Awarni řami inna aya, immeksi uca, am t ẓrin nitni, iksi t ijj n useynu, idweř inuffar x tiṭṭawin nsen.   

10 Am d as sseḍfaren s tiṭṭawin nsen am iruḥ ɣar ujenna, xzar, aqa bedden ɣarsen tnayen n yeryazen arḍen arruḍ d acemřař,   

11 uca nnan asen: “A, iryazen zi Ljalil, min kenniw ideɛwen tᵉttbeddam txezzarem ɣar ujenna? Aqa Yasuɛ wanita, wenni immeksin xawem ɣar ujenna, ad dd-iɛqeb am mammec t teẓrim igeɛɛed ɣar ujenna!”   

Řixḍaret n Mattiya deg wemcan n Yahuda

12 Xenni ɛeqben ɣar Urcalim zeg wedrar umi qqaren ‘Taddart n Zzitun’ i iǧan zzat i Urcalim, iggʷej xas ɛřaḥař sebɛa ‘istadiyyen’, ixs ad yini ɛřaḥař ijj n kilumitr u třata meyya mitr.

13 Awarni řami dd-udfen ɣar tendint, geɛɛden ɣar tɣurfet sennej mani tuɣa ttɣiman nitni: Buṭrus, Yuḥanna, Yaɛqub, Andrawus, Filippus, Tuma, Matta, Bar-Tulumawus, Yaɛqub mmis n Ḥalfa, Cimɛun umi qqaren ‘Amɛessab’, d Yahuda, mmis n Yaɛqub.

14 Ina marra idsen tuɣa ṣbaren s yijj n dmam x tẓaǧit, ak-d temɣarin u ak-d Maryam, yemmas n Yasuɛ, u ak-d aytmas.   

15 Deg wussan nni ikkar Cimɛun Buṭrus jar asen, di řwesṭ n imeḥḍaren. Tuɣa din munen ɛřaḥař mya u-ɛicrin n iwdan, u netta inna:   

16 “A iryazen tawmat, tuɣa ittxeṣṣa nican ad ittwakemmeř awař n Tira Iqeddsen i ittwannan qbeř s Arruḥ Iqeddsen s uqemmum n Dawud x Yahuda, wenni idewřen d amgewwed n yinni iḥebbsen Yasuɛ,   

17 minzi netta tuɣa ittwaḥseb zzayneɣ, zi tenɛac, u tuɣa iṭṭef tasɣart di tsexxart-a.   

18 Aqa wa tuɣa ikesseb ijj n iyyar i yixef nnes s řmunet n ddenb nnes uca umi iwḍa x uɣembub nnes ɣar temmurt, aqa ifeǧeq ɣar tejɛinnatin nnes uca ffɣen-dd marra adan nnes ɣar barra.   

19 Aqa man aya idweř ittwassen ɣar marra imezdaɣ n Urcalim ařami semman iyyar nni deg iřes n temmurt nsen ‘Ḥaql-Dama’, min ixs ad yini ‘Iyyar n idammen’.   

20 Minzi tura deg wedlis n Izehhiden n Dawud:

‘Ad tedweř taddart nnes d řxarbet,

uřa d ijj war dayes izeddeɣ!’

uca:

‘Ad iksi wenneɣni tasexxart nnes.’   

21 S uyenni ittřiq, aqa ijjen zeg yeryazen inni tuɣa d imɛacaren akidneɣ kuř řweqt i di tuɣa Siditneɣ Yasuɛ ittadef u itteffeɣ jar aneɣ -   

22 zeg useɣḍeṣ n Yuḥanna ař ass i di immeksi xaneɣ - ad idweř d acehhad akidneɣ x tnukra nnes.”

23 Areccḥen tnayen: Yusuf, umi qqaren Bar-Saba wenni umi ttkennan Yustus, d Mattiya.   

24 Am tuɣa ttẓaǧan, nnan: “A SIDI, Cek tessned uřawen n marra, scen aneɣ man wen zi tnayen-a i tixḍared,   

25 ḥima ad icarc di tsexxart-a u di řxedmet n rrusul i di ismeḥ Yahuda ḥima ad iraḥ ɣar wemcan nnes.”

26 Xenni ggin akeccuḍ uca yusa-dd ukeccuḍ x Mattiya uca arnin t ɣar ḥiṭac n rrusul.

□ 

1:2 rrusul - niɣ ‘imazanen’.

Asfarreɣ n Arruḥ Iqeddsen

2

1 Umi kemmřen wussan ař Řɛid n Xemsin n Wussan, tuɣa aten marra jmiɛ munen.   

2 X ict n řɣefřet yusa-dd ijj n zzhir zeg ujenna, igga axmi d asemmiḍ ijehden aṭṭas, iccur marra taddart mani tuɣa qqimen.

3 Uca ḍharen asen-dd iřsawen am n tmessi nni ittemsebḍan, arsin x kuř ijjen zzaysen,

4 u marra nitni dewřen ccuren s Arruḥ Iqeddsen, bdan ad ssiwřen s ijj n yiřes nneɣni am mammec d asen iwca Arruḥ ad zzaysen neṭqen.   

5 Tuɣa ttɣiman di Urcalim iryazen nni ittegʷeden AREBBI, Udayen zi marra řegnus sadu ujenna.

6 Umi ikkar zzhir-a, imun marra řgens dinni uca tbehten, minzi kuř ijj tuɣa ittesřa asen ssawařen s yiřsawen nsen ifarzen.

7 Dehcen, tbehten marra, nnan jar asen: “Ma war ǧin marra ina inni din issawařen d Ijaliliyyen?

8 Mammec d asen nesřa neccin, kuř ijj zzaysen, ssawařen s yiřes i zi dd-netwaxřeq?

9 Ipartiyyen d Imidiyyen d Iɛilamiyyen d imezdaɣ n Misuputamya, tenni d tammurt jar tnayen n iɣezran, d Wudayen d inni zi Kappadukiya, inni dd-yusin zi jjwayeh n Punṭus d Asiya,

10 zi jjwayeh n Frixiya, Pamfiliya d Miṣra u zi jjwayeh n Libiya ɣar Qayrawan, uřa d inni dd-yusin zi Ruma, am Udayen am yinni idewřen d imɛacaren n ddin n Wudayen,

11 innidd-yusin zi Krita u zi Ɛarabiyya, aqa neccin nesřa asen ssawařen s yiřes nneɣ x řeɛjayeb imeqqranen n AREBBI!”

12 Marra tbehten uca nnan ijj i wenneɣni: “Min ixs ad yini man aya?”

13 Maca inneɣni sthezzan zzaysen, nnan: “Nitni swin binu n jdid.”

Abarreḥ n Buṭrus i řɣaci

14 Awarni as ikkar Cimɛun Buṭrus, ak-d ḥiṭac n rrusul. Netta issgeɛɛed tmijja nnes, inna asen:

“Kenniw, a iryazen d Udayen u marra imezdaɣ n Urcalim, ittxeṣṣa ad snem aya, sřem ɣar wawařen inu!

15 Iwdan-a war scaren ca am mammec d awem ittɣiř, minzi aqa-tt d tasaɛɛet d třata n wass.

16 Maca aya min ittwannan zeg unabi Yuwil:

17 ‘Ad yiři deg wussan ineggura,

iqqar AREBBI,

aqa ad farrɣeɣ Arruḥ inu x marra ddat.

Ad nebban iḥenjiren nwem d tḥenjirin nwem,

ibřiɣen nwem ad twařan iweḥḥan,

uca imeqqranen nwem ad arjan tirja.   

18 Uřa x imsexxaren inu u x tiyya inu

ad farrɣeɣ Arruḥ inu deg wussan nni,

uca ad nebban.

19 Ad wceɣ lmuɛjizat deg ujenna

uřa d řeɛřamat x temmurt:

idammen d tmessi d řefwar n ddexxan.

20 Ad tedweř tfuct ɣar taǧest,

d tziri ɣar idammen,

qbeř dd ɣa yas

wass imɣaren iɛuǧen n SIDI.   

21 Uca ad yiři,

aqa marra wi ɣa iřaɣan x Yisem n SIDI,

ad ittwassenjem!’   

22 A iryazen, ayt n Israil, sřem awařen-a: Yasuɛ Nnaṣiri, aqa-t d Bnadem i d awem dd-ittwasscanen zi AREBBI s tmegga timeqqranin d řeɛřamat d lmuɛjizat i yegga AREBBI s ufus nnes di řwesṭ nwem, am mammec tessnem kenniw,

23 aqa Wanita, wenni ittwaḥuzen i man aya i Netta ɛlaḥsab tussna n AREBBI qbeř u ɛlaḥsab řxaḍar nnes, aqa kenniw tsellmem t deg ifassen n iɛeffanen u tṣellbem t u tenɣim t.   

24 Maca issnekkar i-t-i-dd AREBBI uca issarxu iseɣwan n řaxart, maɣar war izemmar ad ittwaṭṭef di řaxart.   

25 Minzi Dawud inna xas:

‘Tuɣa ttwařiɣ Sidi zzati di kuř amur,

aqa-t x yefus inu,

ḥima war ttmeyyiřeɣ.   

26 S uya ifarreh uř inu

uřa d asemɣar inu ifeyyeḍ s řefraḥet,

uřa d arrimet inu ad yareyyeḥ

x usitem wanita,

27 minzi war tᵉttejjid řeɛmar inu di řaxart,

uřa war tᵉttejjid Amsizdeg nnec ad ikiccu.   

28 Cek tessecned ayi abrid n Tudart,

Cek ad ayi teccured s řefraḥet

di lḥaḍar nnec.’   

29 A iryazen tawmat, aqa teɛdeř ayi ad awem ssiwřeɣ s bṭayṭay x arrays n řejdud nneɣ Dawud, wenni aqa immut, ittwanḍeř, uca anḍeř nnes aqa-t ɣarneɣ ař ass-a.   

30 Maɣar netta tuɣa d anabi, issen belli AREBBI ijjuǧ as s ict n tjaǧit:

‘Ad ssɣimeɣ ijjen zi řɣiǧet n tɛeddist nnec

x řkursi n řɛarc nnes.’   

31 Ammu tuɣa netta izwar iẓra uca issiweř x tnukra n Lmasiḥ, belli war ittwajji ca di řaxart uca arrimet nnes war tᵉttaci akiccu.   

32 Yasuɛ wanita aqa issnekkar i-t-i-dd AREBBI u neccin marra d řechud nnes.   

33 Netta ittwassgeɛɛed ař afus afusi n AREBBI uca iṭṭef lwaɛd n Arruḥ Iqeddsen zi Babas. Aqa ifarreɣ tawhibt-a řexxu am mammec tᵉttwařam u tᵉttesřam.   

34 Dawud maca war igeɛɛed ca ɣar ijenwan, maɣar inna:

‘SIDI inna i Sidi inu:

Qqim x yefus inu,   

35 ař d ɣa ggeɣ řɛedyan nnec

d tanebdat sadu iḍaren nnec.’   

36 Ad tessen marra taddart n Israil nican, belli AREBBI igga Yasuɛ wanita, wenni tṣellbem kenniw, d SIDI d Lmasiḥ.”

37 Řami sřin man aya, tudef asen deg wuř nsen daxeř, nnan i Cimɛun u i rrusul nneɣni: “Min ɣa negg, a tawmat nneɣ?”   

38 Inna asen Cimɛun: “Tubem, ejj kuř ijjen zzaywem ad ittwasseɣḍeṣ s Yisem n SIDI Yasuɛ i weɣfar n ddnub, uca ad tqebřem tawhibt n Arruḥ Iqeddsen.

39 Minzi lwaɛd i kenniw u i tarwa nwem u i marra inni iǧan ɣar řaggʷaj, inni x i d ɣa iřaɣa AREBBI nneɣ.”   

40 Uca s wawařen nneɣni aṭṭas tuɣa isseqneɛ u iɛřem asen, inna: “Nejmem zi taṣiřet-a ifarɣen.”

41 Tuɣa jar asen inni iwejden ad qebřen awař nnes uca ttwassɣeḍṣen nitni. Mmarnin-dd deg wass nni ɛřaḥař teřt-ařaf n řeɛmur.

Tamesmunt n yenni yumnen di Lmasiḥ

42 Nitni qqimen ṣbaren di tɣuri n rrusul u carrcen di tẓaǧit u di tareẓẓit n weɣrum n nniɛmet.

43 Kuř ijjen tudef i-t tiggʷudi uca msarent lmuɛjizat d řeɛřamat aṭṭas s ifassen n rrusul di Urcalim.   

44 Marra inni yumnen tuɣa aten munen jmiɛ, u marra min ɣarsen tuɣa icarc.   

45 Inni ɣar iǧa wagřa tuɣa zznuzan man aya uca beṭṭan arbeḥ ɛlaḥsab min iḥdaj kuř ijj.   

46 Tuɣa ttmunen kuř ass di Zzawect Tameqqrant s dmam d ijjen, ttareẓẓan aɣrum di tudrin, ksin macca nsen s řefraḥet u s wuř iṣfa,   

47 am ssemɣaran di AREBBI u tuɣa ttwassɛizzen ɣar marra iwdan. Kuř ass tuɣa Siditneɣ yarenni ɣar tmesmunt inni iwḍen ɣar Tudart.   

Asgenfi n ijj n uneɛḍab

3

1 D man aya imsar umi geɛɛden Cimɛun Buṭrus d Yuḥanna jmiɛ ɣar Zzawect Tameqqrant di tsaɛɛet n tẓaǧit tenni d wiss tesɛa, ixs ad yini d třata awarni ḍḍhur.

2 Xzar, tuɣa din ijj n weryaz d aneɛḍab zeg uɛeddis n yemmas, arbun t inni innumen ad t-i-dd-awyen, ssɣiman t ɣar tewwart n Zzawect Tameqqrant umi qqaren ‘Tawwart Taṣebḥant’, ḥima ad ittar ṣṣedqet zeg inni ittadfen ɣar Zzawect Tameqqrant.   

3 Aqa wa, umi iẓra belli Cimɛun d Yuḥanna ttadfen ɣar Zzawect Tameqqrant, ittar zzaysen ḥima ad as wcen ict n ṣṣedqet.

4 Cimɛun ak-d Yuḥanna nḍaren dayes tiṭṭawin, nnan as: “Xzar dayneɣ!”

5 Netta iqceɛ daysen, ittraja ad zzaysen iṭṭef ca.

6 Inna as Cimɛun: “Nnuqart d wureɣ war ɣari ǧin, maca min ɣari d man aya i d ac ɣa wceɣ s Yisem n Yasuɛ Lmasiḥ Nnaṣiri! Kkar, tuyured!”   

7 Iṭṭef i-t zeg ufus nnes afusi uca issnekkar i-t. Řexdenni menɛen iḍaren nnes d ticeɛbin nnes,

8 uca ingez uca ibedd x iḍaren, iggur uca yudef akidsen ɣar Zzawect Tameqqrant, iggur, ineggez, issemɣara di AREBBI. □  

9 Marra řgens iẓra i-t iggur, issemɣara di AREBBI.

10 Ssnen iwdan aqa netta d wenni tuɣa ittɣiman ittettar kuř ass ɣar Tewwart n Zzawect Tameqqrant umi qqaren ‘Taṣebḥant’ uca nitni dewřen ccuren s wedhac d utebhet x min d as imsaren.

11 Am tuɣa aryaz aneɛḍab ittcebbar di Cimɛun d Yuḥanna, dduqqzen xasen marra iwdan ɣar useqqif ak-d ukulwar d ipilaren, umi qqaren ‘aseqqif n Suliman’, tbehten.

12 Umi iẓra Cimɛun aya, iṭṭef deg wawař, inna asen: “A iryazen, iḥenjiren n Israil, min kenniw ideɛwen tᵉttbehtem s uya? Mayemmi dayneɣ tejɛarem axmi s jjehd n yixef nneɣ niɣ s ṣṣulṭa n yixef nneɣ narra i-t iggur?

13 AREBBI n Ibrahim d Isḥaq d Yaɛqub, AREBBI n řejdud nneɣ, aqa issɛuǧa Mmis Yasuɛ wenni tsellmem u tmenḍarem zzat n wudem n Pilaṭus wenni tuɣa xas iḥkem s ijj n řḥukm iseggden u tuɣa ixs ad as yarxu.   

14 Maca kenniw aqa temmenḍarem Amqeddas d Amseggad, tzawgem ad awem immewc aryaz aqettař.   

15 Aqa tenɣim Azeǧif n Tudart, wenni dd-issnekkar AREBBI zi taddart n imettinen, aqa neccin marra d řechud x man aya.   

16 S l’iman deg Yisem nnes, aqa issejhed u issgenfa Netta wa, wenni tᵉttwařam, tessnem t. L’iman dayes aqa iwca as agenfi-ya zzatwem marra.

17 Řexxu, a aytma, ssneɣ, aqa teggim aya s tqubbanect, am mammec i ggin uřa d imeqqranen nwem.

18 Ammu aqa ikemmeř AREBBI min tuɣa issizwar ixebbar xas s uqemmum n marra inabiyyen belli Lmasiḥ iggur ad iweddeb.   

19 S uyenni tubem, tdewřem ɣar webrid ḥima ad awem ttwamesḥen ddnub nwem uca xenni ad dd-asen zzmanat n arraḥet zzat i wudem n SIDI,   

20 uca Netta ad awem dd-issekk wenni iwejden i kenniw i man aya: Yasuɛ Lmasiḥ,

21 wenni ittxeṣṣa ujenna ad t iqbeř ař ukemmeř n zzmanat, n marra min xef tuɣa issawař AREBBI s uqemmum n marra inabiyyen nnes iqeddsen zi zzman.

22 Maɣar Musa inna:

‘SIDI ad awem dd-issgeɛɛed ijj n Unabi

am necc zeg wawmatwem.

I Netta umi ɣa tesřem

di marra mixef d awem i ɣa issiweř.’   

23 Ad yiři belli kuř řeɛmar

i war isřin ɣar Unabi nni,

ad ittwasshellek zeg řgens.

24 Marra inabiyyen zi Camwil d marra inabiyyen nni i-t-i-dd-ixeřfen, aqa izwaren xebbaren x wussan-a.

25 Kenniw d ayt n inabiyyen u n Řɛahd i igga AREBBI ak-d řejdud nwem řami tuɣa iqqar i Ibrahim:

‘S zzariɛet nnec ad ttwabarkent

marra tiqebbař n temmurt!’   

26 Zic igga Netta Řɛahd nnes akidwem uca issekk-dd AREBBI řexxu Mmis maḥend ad awem ibarek, mařa ad tdewřem, ad tᵉtubem zi řɣar nwem.”

□ 

3:8 ineggez - niɣ ‘ineṭṭu’.

Buṭrus d Yuḥanna zzat i Jmaɛet Tameqqrant n Wudayen

4

1 Am tuɣa ssawařen awařen-a ak-d řgens, xeccen-dd xasen ikehhanen ak-d Iṣaduqiyyen d imeqqranen x Zzawect Tameqqrant,

2 minzi tuɣa xeyyqen xasen aṭṭas, maɣar nitni tuɣa sseřmaden řgens u ttbarrḥen tanukra zi taddart n imettinen s Lmasiḥ.

3 Ssarsen xasen ifassen uca ḥebbsen ten ař tiwecca nnes, minzi tuɣa tewḍa-dd tmeddit.

4 Aṭṭas zeg inni isřin awař-a umnen u řqedd n yeryazen yiweḍ-dd ɛřaḥař xemsa-ařaf.

5 Tiwecca nnes munen imeqqranen d imɣaren n řgens d imseřmaden n idlisen di Urcalim,

6 uřa d Ḥannan, arrays n ikehhanen, d Qayafa d Yuḥanna d Aliksandir d marra inni tuɣa dd-iqqarṣen zi řaǧ n imeqqranen n ikehhanen.

7 Umi ten ssbedden di řwesṭ, sseqsan ten: “S man jjehd niɣ s man isem i teggim aya?”   

8 Řexdenni inna asen Cimɛun Buṭrus iccuren s Arruḥ Iqeddsen: “Sřem, a imeqqranen n řgens d imɣaren n taddart n Israil!

9 Mařa ass-a nettwaḥkem zzaywem x řxar i ittwaggen i umehřuc, s min zi idweř weryaz-a iggenfa,

10 ittxeṣṣa ad tessnem kenniw d marra řgens n Israil belli aryaz wanita ibedd zzatwem iṣeḥḥ s Yisem n Yasuɛ Lmasiḥ Nnaṣiri, wenni tṣellbem, maca wenni dd-issnekkar AREBBI zi taddart n imettinen, wah, aqa zzayes ibedd aryaz-a zzatwem iṣeḥḥ.

11 D wa d Aẓru nni temmenḍarem kenniw, a ibennayen, maca Netta aqa idweř d aẓru Azeǧif n teɣmart.   

12 Asenjem war iǧi s ijjen bnadem nneɣni, minzi war din Isem nneɣni sadu ujenna i zi ɣa nettwassenjem.”   

13 Řami sřin awařen i ssiwřen Cimɛun d Yuḥanna s bṭayṭay, uca ufin belli nitni war ǧin d imusnawen n Wedlis niɣ d iwdan inni iřemden aṭṭas, aqa tbehten uca ɛeqřen belli nitni tuɣa aten ak-d Yasuɛ.

14 Nitni ẓrin bnadem i tuɣa d aneɛḍab uca idweř iggenfa, ibedd akidsen, uca war ufin min ɣa inin x man aya.

15 U awarni řami umuren maḥend ad ten ssuffɣen barra i Jmaɛet nsen Tameqqrant, mcawaren ak-d wayawya, nnan: □  

16 “Min ɣa negg s iryazen-a? Minzi aqa iban-dd mliḥ i marra imezdaɣ n Urcalim belli řeɛřamet temsar s ufus nsen, war nzemmar ad tt nenkar.   

17 Maca ḥima war ittwabarreḥ řexbar-a ktar jar weydud, ejj aneɣ ad ten nessiggʷed ḥima war ssiwiřen ɛemmarṣ ɛawed deg Yisem-a, uřa ak-d ijj n bnadem.”

18 Xas uca řaɣan-dd xasen, umuren ten maḥend war ssiwiřen war sseřmiden ɛemmarṣ ɛad deg Yisem n Yasuɛ.

19 Maca Cimɛun Buṭrus d Yuḥanna arrin-dd xasen, nnan asen: “Ḥekmem kenniw, ma iḥiqq zzat i AREBBI maḥend ad nseř ktar i kenniw x AREBBI,   

20 minzi war nzemmar ad neqqim war nessiwiř x min neẓra u x min nesřa.”

21 Maca nitni ssiggʷeden ten ɛad ktar, xenni jjin ten ad raḥen, ařami war ufin min zi ten i ɣa ɛaqben zi ssibbet n iwdan, minzi marra iwdan tuɣa ssemɣaran di AREBBI x min imsaren,   

22 minzi aryaz i dayes ittwagg řeɛřamet-a n ugenfi, tuɣa ɣares ktar zi arebɛin n iseggʷusa.

Taẓaǧit n řmuminin

23 Awarni řami d asen arxun, ruḥen nitni ɣar aytmatsen uca xebbaren ten s marra min d asen nnan imeqqranen n ikehhanen d imɣaren n řgens.   

24 Umi sřin aya, ssgeɛɛden tmijja nsen ɣar AREBBI s dmam d ijjen, nnan: “A SIDI, Cek d AREBBI wenni iggin ajenna d temmurt d řebḥur d marra min dayes,   

25 Cek d Wenni innan s Arruḥ Iqeddsen s uqemmum n umsexxar nnec Dawud:

‘Mayemmi ɣewwɣen řegnus

u mayemmi xarrṣen řegnus di min ixwan?   

26 Aqa kkaren ijeǧiden n ddunect,

uca inni ɣarsen teǧa ṣṣulṭa mcawaren

ḍidd n SIDI u ḍidd n Lmasiḥ nnes.’   

27 Minzi s tidett aqa Hirudus d Punṭiyus Pilaṭus d řegnus d ibarruten n Israil munen x Mmic nnec amqeddas Yasuɛ, wenni umi tmesḥed,   

28 ḥima ad ggen marra min tuɣa izwar ineyyec ufus nnec d ccwar nnec ad yiři.

29 Ɛad řexxu, a SIDI, xzar ɣar usiggʷed nsen uca ewc i imsexxaren nnec ḥima ad ssiwřen s wawař nnec s taryast,

30 am tesswiẓẓḍed afus nnec i usgenfi u ḥima ad din iřint timegga jehdent d řeɛřamat d řeɛjayeb deg Yisem n Mmic nnec amqeddas: Yasuɛ.”   

31 Awarni řami kemmřen taẓaǧit d tkessit s řmeɛruf, inhezz wemcan i di tuɣa munen, u marra dewřen ccuren s Arruḥ Iqeddsen, ssawařen s Wawař n AREBBI s teryast.   

Beddu n Tmesmunt n Yasuɛ Lmasiḥ

32 Uca řɣaci n yinni yumnen tuɣa s řeɛmar d uxarreṣ d ijjen uca uřa d ijj war iqqar belli min tuɣa ɣares aqa i netta weḥḥdes, maca nitni carcen di kuřci jar asen.   

33 Tuɣa rrusul nni cehhden s yijj n jjehd imɣar x tnukra n Yasuɛ Lmasiḥ uca yiweḍ-dd arḍa imɣar x marra nitni.

34 War tuɣi jar asen uřa d ijj dayes řexṣeṣ, minzi marra inni ɣar iǧa iyyaren niɣ tudrin zznuzan ten, uca ttawyen-dd ttaman n min zznuzan,

35 ssrusan t ɣar iḍaren n rrusul. Nitni bḍan zzayes i kuř ijj ɛlaḥsab min tuɣa iḥwaj.   

36 Yusuf wenni umi řaɣan rrusul Bar-Nabas, min ixs ad yini ‘mmis n ufewwej’, netta zi teqbič n Lawi, yusa-dd zi tegzirt n Qubrus,

37 tuɣa ɣares ijj n iyyar, izzenz i-t uca yiwi-dd tmenyat, issars i-tent ɣar iḍaren n rrusul.

□ 

4:15 \bd ’Jmaɛet Tameqqrant - niɣ: ‘Jmaɛet n řḥukkam imeqqranen n Wudayen’.

Řḥukm x Ananiyas d Saffira

5

1 Ijj n weryaz qqaren as Ananiyas, ak-d temɣart nnes, qqaren as Saffira, izzenz iyyar nnes.

2 Netta iksi ijj n wezyen n tmenyat n ttaman n yeyyar, am tessen temɣart nnes man aya, uca issnufar i-t. Xas uca yiwi-dd ca n tmenyat n nnuqart zzayes, issars i-tt ɣar iḍaren n rrusul.

3 Inna as Cimɛun: “A Ananiyas, mayemmi iccur cciṭan uř nnec ḥima ad tessxarqed x Arruḥ Iqeddsen u ḥima ad tnuffared ca n tmenyat deg iyyar?

4 Ma war iǧi yiyyar nnec qbeř ittwammenz? U řami ittwammenz, tuɣa ṣṣulṭa x ttaman nnes ɛad deg ufus nnec! Min cek ideɛwen tᵉttegged man aya deg wuř nnec? Aqa cek war tessxarqed ca x iwdan maca x AREBBI.”

5 Umi isřa Ananiyas awařen-a, iwḍa ɣar temmurt, immut, uca tedweř tiggʷudi temɣar x marra inni isřin aya.

6 Kkaren ibřiɣen, cefnen t, arbun t ɣar barra, neḍřen t.

7 Awarni řami ɛdunt ɛřaḥař třata n tsaɛɛetin, tudef-dd temɣart nnes, war tessin min imsaren.

8 Inna as Cimɛun: “Ini ayi, ma aqa tezzenzem iyyar s wanect uya?” Tenna as: “Wah, s wanect uya!”

9 Inna as Cimɛun: “Min kenniw ideɛwen tᵉttafqem jar awem maḥend ad tjarrbem Arruḥ n SIDI? Xzar, iḍaren n yinni ineḍřen aryaz nnem, aqa aten ɣar tewwart, ad cem ksin barra ɛawed.”

10 Řexdenni tewḍa ɣar iḍaren nnes uca temmut. Udfen-dd ibřiɣen nni, ufin tt temmut, ksin tt, arbun tt ɣar barra uca neḍřen tt zzat i weryaz nnes,

11 uca tedweř tiggʷudi temɣar ɣar marra tamesmunt u ɣar marra inni isřin man aya.

12 Msarent waṭṭas n řeɛřamat d řeɛjayeb jar iwdan s ifassen n rrusul uca marra nitni tuɣa munen s wuř d ijjen deg useqqif ak-d ukulwar d ipilaren n Suliman.   

13 Maca zeg iwdan inneɣni war izɛim ḥed ad kisen igg azeǧif, maca řgens iweqqar ten aṭṭas.

14 Mmarenyen-dd ktar ɛad ɣar yinni yumnen di SIDI, ibarruten n yeryazen d temɣarin,

15 ařami tuɣa kessin imehřac barra ɣar zznaqi, ssrusan ten x tassut ḥima, xmi dd ɣa yas Cimɛun, balak ad tekk mɣir tiři nnes xasen.

16 Usin-dd uřa d aṭṭas zi tneddam nneɣni i d as dd-innḍen i Urcalim, iwyen-dd imehřac nsen d yinni daysen řaryaḥ imengas, uca marra ggenfan.   

Buṭrus d Yuḥanna barrḥen di Temzida Tameqqrant

17 Arrays n ikehhanen d marra inni iǧan akides, inni iǧan zi tebridt n Iṣaduqiyyen, dewřen ccuren s řeḥsed.

18 Nitni ssarsen ifassen x rrusul, ṭṭfen ten uca arrin ten di řeqyud di řeḥbes.

19 Maca lmalak n SIDI yarzem tiwwura n řeḥbes s ǧiřet, issuffeɣ i-ten ɣar barra, inna asen:   

20 “Ruḥem, xenni tbeddem di Zzawect Tameqqrant, siwřem i řgens s marra awařen-a n Tudart!”

21 Ffɣen-dd nitni ɣar wenqar n tfuct, udfen ɣar Zzawect Tameqqrant, bdan sseřmaden. Maca ikkar-dd arrays n ikehhanen d yinni akides iǧan, uca řaɣan x yinni ibedden akidsen u x imɣaren n ayt n Israil, uca ssekken imsexxaren nsen ɣar řeḥbes ḥima ad ten dd-awyen.

22 Umi dd-ffɣen inni zzaysen dd-ittwassekken dinni, war ten ufin ca di řeḥbes, uca ɛeqben, nnan:

23 “Aqa nufa řeḥbes ibelleɛ mliḥ u iɛessasen bedden barra ɣar tewwura, maca umi narzem tawwart, war din nufi ḥed daxeř.”

24 Řami sřin imeqqranen n ikehhanen d imeqqranen n Zzawect Tameqqrant awařen-a, tbehten aṭṭas, iweddar asen min ɣa ggen.

25 Uca yusa-dd ijj n weryaz ixebbar i-ten, iqqar: “Xzar, iryazen nni teggim di řeḥbes, aqa bedden di Zzawect Tameqqrant, sseřmaden iwdan!”

26 Řexdenni ruḥen din řquyad ak-d iɛessasen, iwyen ten-dd, war t ggin s uɣiř minzi tuɣa ggʷeden aqa řgens ad ten iḥejjar.   

27 Umi ten dd-iwyen, ssbedden ten zzat i marra Jmaɛet Tameqqrant. Isseqsa ten arrays n ikehhanen, iqqar:

28 “Ma war kenniw numur s jjehd maḥend war tessɣaram uřa d ijjen s Yisem-a? U xzar, aqa kenniw teccurem Urcalim s tɣuri nwem, kenniw texsem ad xaneɣ tarrem Idammen n Bnadem-a!”   

29 Cimɛun d rrusul arrin-dd, nnan: “Ittxeṣṣa aneɣ ad nᵉttaɛ AREBBI ktar zeg iwdan.   

30 AREBBI n řejdud nneɣ issnekkar-dd Yasuɛ wenni tenɣim kenniw, tuyřem t x tefřawt.   

31 AREBBI igga i-t d Azeǧif d wenni itticen Tudart, uca issgeɛɛed i-t ɣar ufus nnes ufusi maḥend ad iwc ttubet d weɣfar n ddnub i Israil.   

32 Neccin d řechud x man aya uca uřa d Arruḥ Iqeddsen, i yewca AREBBI i yinni dayes yumnen.”   

33 Řami sřin aya, hajen aṭṭas uca ttemcawaren ḥima ad ten nɣen.

34 Maca ikkar ijjen zeg Ifarisiyyen, qqaren as Gamaliyal. Netta d amseřmad n Ccariɛa u marra řgens ittweqqar i-t. Yumur netta ḥima ad nedhen rrusul ɣar barra i cwayt n řweqt.

35 Inna asen: “A iryazen, ayt n Israil, ḥḍam ixef nwem, xzarem mliḥ aqa marra min ɣa teggem s iwdan-a ad yiři s řḥeqq.

36 Minzi qbeř řweqt-a tuɣa ikkar Tuddas, inna aqa netta d ca, řeṣqen dayes ɛřaḥař ca n arebɛa-mya n yeryazen. Aqa nɣin t u marra inni tuɣa t iḍeffaren, dewřen ttwazuzzaren, ikemmeř array nsen.   

37 Awarni man aya ikkar Yahuda Ajalili deg wussan n uzemmem i uxeǧeṣ n ḍḍariba i kuř uzeǧif i Zzawect Tameqqrant, uca isseɣwa aṭṭas n iwdan di řgens awarni as. Uca netta immut uca marra inni i-t-i-dd-iḍfaren, dewřen ttwazeǧɛen.

38 Řexxu ad awem iniɣ: “Sbeɛɛdem ixef nwem x iwdan-a, jjem ten ad raḥen, minzi mařa axarreṣ-a niɣ řxedmet-a zeg iwdan i yeǧa, xenni ad iqḍa.   

39 Maca mařa tuɣa-t zi AREBBI, war tzemmarem ad t tbeṭṭřem, ḥima ad taɣ kenniw war tᵉttwifim d inni ittmenɣan ak-d AREBBI.”   

40 Ggin ad ttwassqenɛen zzayes uca awarni řami d řaɣan x rrusul, jjin ad ten hettken s urekkuḍ, ɛeřmen asen ḥima war ssiwiřen ɛad s Yisem n Yasuɛ, xenni arxun asen.

41 Nitni ruḥen zzaysen, farḥen řami ufin belli nitni ttwaḥesben ad sdaheǧen abehdeř di ṭṭweɛ n Yisem nnes.   

42 War ssbedden ca zeg useřmad di mkuř ass di Zzawect Tameqqrant u di tudrin u zeg ubarreḥ s Siditneɣ Yasuɛ Lmasiḥ.

Řixḍaret n sebɛa imsexxaren n řmuminin

6

1 Deg wussan nni, řami tuɣa ktaren imeḥḍaren aṭṭas, aqa imeḥḍaren inni ɣarsen iřes n Iyunaniyyen ɛeksen inni ɣarsen iřes n Tɛibranit minzi tijjař nsen farrḍen daysent di tsexxart n zzad n kuř ass.

2 S uya řaɣan tenɛac n rrusul x marra agraw n imeḥḍaren maḥend ad munen, nnan asen: “War iɛeddeř ad nsexxar ṭṭwabeř i macca am nᵉttejja deg Wawař n AREBBI.   

3 Arzum xenni, a aytma, u xḍarem sebɛa n yeryazen zzaywem inni ɣar teǧa cchadet tecna, ccuren s Arruḥ n SIDI d tiɣit, uca neccin ad ten nkellef xenni s tmesřact-a.   

4 Maca neccin ad neṣbar di tẓaǧit u di tsexxart n Wawař.”

5 Iɛjeb wawař-a i marra řɣaci uca nitni ixḍaren Stifanus, ijj n weryaz iccuren s l’iman d Arruḥ Iqeddsen, xenni Filippus d Pruxurus d Nikanur d Timun d Parminas d Nikulas, ijj n umɛacar n ddin n Wudayen zi Antiyuxiya.   

6 Ssbedden ten qibač i rrusul uca, awarni řami ẓẓuǧen, ssarsen xasen ifassen nsen.   

7 Tuɣa Awař n AREBBI iggam u řqedd n imeḥḍaren di Urcalim tuɣa imeqqar aṭṭas. Ijj n ubarru d ameqqran n Wudayen iṭaɛ i l’iman.   

Uḍuf n Stifanus

8 Stifanus, iccur s arḍa d jjehd, tuɣa ittegg řeɛřamat d řeɛjayeb mɣarent jar řgens.

9 Kkaren yeryazen zi temzida umi qqaren ‘Alibertinu’, iryazen zi Qayrawan d Iskandariyya, uřa zi Kilikiya d Asiya, uca nitni tuɣa ttqacaḥen Stifanus. □  

10 Maca war zemmaren ad ɛeksen tiɣit d Arruḥ i zzayes tuɣa issawař.   

11 Řexdenni ssekken iryazen, ɛarrnen ten maḥend ad inin: “Aqa nesřa asen ssawařen s wawařen iceqqfen di Musa u di AREBBI!”   

12 Aqa ssɣewwɣen řgens d imɣaren n řgens d imseřmaden n idlisen uca umi xas dd-dduqqzen, ṭṭfen t, nedhen t ɣar Jmaɛet Tameqqrant.

13 Ggin řechud issxarriqen, inni innan: “Bnadem-a war issbeddi ad iceqqef di Ccariɛa u deg wemcan-a iqeddsen,

14 minzi nesřa as iqqar belli Yasuɛ Nnaṣiri wanita ad yareddeǧ amcan-a, ad ibeddeř ṭṭbayeɛ i d aneɣ iwca Musa.”

15 Marra inni tuɣa ɣar iǧa řkursi di Jmaɛet Tameqqrant, ḥekkaren dayes u ẓrin aɣembub nnes am uɣembub n ijj n lmalak.

□ 

6:9 Alibertinu - iwdan qqaren belli Ilibirtiniyyen d ca n Israiliyyen i tuɣa ḥebbsen-ten Irumaniyyen iwyen ten ɣar tendint n Ruma. Menbaɛd ḍeȓqen-asen-dd, ssufɣen-ten zi Ruma, uca ɛeqben-dd ɣar Israil d imucan nneɣni. (Řex. 6:9).

Awař n Stifanus zzat i Jmaɛet Tameqqrant

7

1 Arrays n ikehhanen inna: “Ma man aya d tidett?”

2 Xenni inna Stifanus:

“A kenniw, a iryazen, aytmatneɣ d ibabaten nneɣ, sřem! AREBBI n uɛuǧi iḍhar i jedditneɣ Ibrahim am tuɣa ɛad di Misuputamya, tenni d tammurt jar tnayen n iɣezran, qbeř ma ad izdeɣ di Ḥaran.

3 Netta inna as: ‘Ffeɣ zi temmurt nnec u zi řaǧ nnec, ruḥ ɣar temmurt tenni i d ac ɣa ssecneɣ.’   

4 Řexdenni iffeɣ Ibrahim zi temmurt n Ikaldaniyyen uca izdeɣ di Haran. Awarni řami immut babas, issmuṭṭiy i-t-i-dd AREBBI ɣar temmurt-a i di tzeddɣem ass-a.

5 Netta war d as iwci ca dayes řwart uřa d ijj n uṣurif n uḍar, maca iwaɛd ad as tt iwc d řwart, i netta u i zzariɛet nnes awarni as, am war tuɣi ɣares ɛad mmis.   

6 Issiweř AREBBI akides, inna as: ‘Ad tiři zzariɛet nnec d amɛezzeb deg ict n temmurt teɣribt, uca nitni ad ten arren d isemɣan, ad daysen ɣezzan arebɛa-mya n iseggʷusa.   

7 Uca řgens i d as ɣa ɛebden am yisemɣan, ad t ḥasbeɣ.’ Uca yarni AREBBI deg wawař nnes, inna: ‘Awarni man aya ad ffɣen, ad ayi ɛebden deg wemcan-a’.   

8 Netta iwca as řɛahd n wextan. Xas uca ijja-dd Isḥaq uca ixten i-t deg wass wiss tmenya uca Isḥaq ijja-dd Yaɛqub, Yaɛqub ijja-dd tenɛac n řejdud imezwura.   

9 Řejdud imezwura ɣarren zi Yusuf uca zzenzen t ɣar Miṣra. Maca AREBBI tuɣa-t akides,   

10 issenjem i-t zi marra řemḥayem nnes. Netta iwca as arḍa d tiɣit qibač i firɛun, ajeǧid n Miṣra, uca wanita igga i-t d azeǧif x Miṣra u x marra taddart nnes.   

11 Maca yusa-dd řaẓ d ict n řmeḥnet temɣar di marra tammurt n Miṣra u di temmurt n Kenɛan, war tuɣi i řejdud nneɣ ḥima ad jiwnen.   

12 Maca umi isřa Yaɛqub belli aqa din ɛad min iqqimen n řḥebb di Miṣra, issekk řejdud nneɣ dinni i umur amezwaru.   

13 Řami din ruḥen i umur wiss tnayen isseḍhar Yusuf ixef nnes i yaytmas uca yargeb firɛun x řaǧ n Yusuf.   

14 Issekk Yusuf, yumur maḥend ad dd-yas babas Yaɛqub d marra řaǧ nnes: xemsa u-sebɛin n řeɛmur.

15 Ihwa-dd Yaɛqub ɣar Miṣra, immut netta d řejdud nneɣ.   

16 Iwyen t ɣar Cakim, ssarsen t deg wenḍeř nni isɣa Ibrahim s yijj n ttaman n nnuqart zeg ayt n Ḥamur, babas n Cakim.   

17 Maca ařami dd-tiweḍ řweqt i tuɣa iwaɛd zzayes AREBBI i Ibrahim s ict n tjaǧit, tuɣa igam řgens, idweř ijhed di Miṣra,   

18 ařami dd-ikkar ijj n ujeǧid nneɣni x Miṣra i tuɣa war issinen Yusuf.   

19 Wanita tuɣa ittegg s řeɣdar ak-d jjadira nneɣ uca iɣezza x řejdud nneɣ. Yumur i-ten maḥend ad nḍaren iseyman nsen ḥima war ttɣimin ad ddaren.

20 Di řweqt nni ixřeq-dd Musa, yusa as-dd x řxaḍar i AREBBI. Sseymen t di taddart n babas třata n iyuren.   

21 Řami ittwammenḍar zeg yemmas deg iɣzar, tufa i-t yeǧis n firɛun, tesseyem i-t am mammec iǧa d mmis n yixef nnes.

22 Ittwassɣar Musa di marra tiɣit n Imiṣriyyen uca tuɣa ittqedda x wawař u x min tuɣa ittegg.

23 Ařami ɣares arebɛin n iseggʷusa, iḍar-dd xas deg wuř nnes maḥend ad yarzef aytmas, ayt n Israil.   

24 Umi iẓra aqa ḍeǧen ijjen zeg aytmas zi teqbič nnes, ixřef zzayes di ṭṭweɛ nnes, igga ixef nnes d řqaḍi di ssibbet nnes uca inɣa Amiṣri nni t iḍeǧen.

25 Tuɣa ittraja belli tawmat nnes, ayt n Israil, ad fehmen aqa AREBBI ad asen issiwiḍ asenjem s ufus nnes, maca nitni war fhimen.

26 Deg wass awarni as iḍhar asen-dd ɛawed, řami tuɣa ttmenɣan. Iɛřem asen maḥend ad messeṣřaḥen, iqqar: ‘A iryazen, kenniw d awmaten, mayemmi tɛeddam ijjen x wenneɣni?’

27 Wenni tuɣa ittɛeddan x umeddukkeř nnes, iɛarren i-t, iqqar: ‘Wi cek iggin xaneɣ d azeǧif d řqaḍi?   

28 Ma ad taɣ ad texsed ad ayi tenɣed am mammec tenɣid iḍennaḍ Amiṣri?’   

29 Řexdenni yarweř Musa di ssibbet n wawař-a uca idweř d amɛezzeb di temmurt n Midyan mani dd-yejja tnayen iḥenjiren.

30 Awarni řami ɛdun i netta arebɛin n iseggʷusa, iban as-dd lmalak n SIDI di řexřa n wedrar n Sina di tmessi itteḥduduqen di cbarq ak-d isennanen.   

31 Umi iẓra Musa man aya, itebhet s řewḥiy i iẓra, uca umi dd-iqarreb ḥima ad iẓar, inna as SIDI s ict n tmijja:

32 ‘Aqa d NECC, AREBBI n řejdud nwem, AREBBI n Ibrahim, n Isḥaq u n Yaɛqub!’ Ibda Musa ittarjiji aṭṭas, war izɛim ad ixzar ɣar řewḥiy.   

33 Inna as SIDI: ‘Kkes sandaliyat nnec zeg iḍaren nnec, minzi tammurt mixef tbedded tqeddes i teǧa.’   

34 Aqa ẓriɣ řmeḥnet n řgens inu di Miṣra uca sřiɣ i uzehhar nsen, hwiɣ-dd ḥima ad ten ssnejmeɣ. Uca řexxu, as-dd da, ad dd cek ssekkeɣ ɣar Miṣra.’   

35 Musa wanita, wenni inḍaren nitni umi nnan: ‘Wi cek iggin xaneɣ d azeǧif d řqaḍi?’, wanita issekk i-t i-dd AREBBI ɣarsen d azeǧif d umsenjem s ufus n lmalak nni d as dd-iḍharen di cbarq ak-d isennanen.

36 Wanita issuffeɣ i-ten zi Miṣra am igga řeɛřamat d řeɛjayeb d tmegga timeqqranin di temmurt n Miṣra, ɣar Řebḥar n Uɣanim u di řexřa řmijař n arebɛin n iseggʷusa.   

37 Wa d Musa wenni innan i ayt n Israil: ‘SIDI, AREBBI nwem, ad awem dd-issgeɛɛed ijj n Unabi am necc zi tawmat nwem. I Netta umi ittxeṣṣa ad tesřam!’   

38 Wanita tuɣa-t di tmesmunt n řgens di řexřa ak-d lmalak wenni tuɣa akides issawařen x wedrar n Sina uřa ak-d řejdud nneɣ. Aqa netta tuɣa itteṭṭef awařen n Tudart ḥima ad aneɣ ten yewc.   

39 Maca řejdud nneɣ war xsen ad as mmarsen ixef nsen, maca sstewwjen t xasen uca ɛeqben ɣar Miṣra deg wuřawen nsen.

40 Maɣar nnan i Harun: ‘Egg aneɣ irebbiten inni d aneɣ i ɣa izwaren, minzi Musa wanita wenni d aneɣ igewwden zi temmurt n Miṣra, war nessin min d as imsaren.’   

41 Ggin ijj n ufunas n ṣṣanam i yixef nsen deg wussan nni, ssgeɛɛden tiɣarṣa i l’aṣnam uca farḥen s min ggin ifassen nsen.

42 AREBBI iwca asen s weɛrur uca yarra i-ten ad ɛebden řɛeskarat n ujenna am mammec tuɣa tura deg wedlis n inabiyyen:

‘Mayemmi tiwyem ayi-dd

zeɛma immudaren d tiɣarṣa

arebɛin n iseggʷusa di řexřa,

a ayt n Israil?   

43 Aqa tiwyem-dd tazeddiɣt n Malkum,

d itri n arebbi Rimfan,

řexyařat i teggim ḥima ad tent tɛebdem.

Necc ad kenniw ssbeɛɛdeɣ

aɣirin qaɛ i Babil.’   

44 Tazeddiɣt n Cchadet n řejdud nneɣ tuɣa-tt di řexřa am mammec tuɣa yumur Netta wenni tuɣa issawař ak-d Musa maḥend ad tt igg x umedya i d as isscen.   

45 Řejdud nneɣ ak-d Yacuwa ssidfen Tazeddiɣt-a ɣar temmurt nni d asen iwca AREBBI d řwart zi řegnus, řegnus nni issuffeɣ i-ten AREBBI qibač i uɣembub nsen, u nitni arbun tt ař wussan n Dawud.   

46 Wanita yufa arḍa ɣar AREBBI uca ittar as ad yaf ict n Tzeddiɣt i AREBBI n Yaɛqub.   

47 Maca Suliman ibna as Taddart.   

48 Maca Amɛuǧi x kuřci war izeddeɣ deg ict n tzeddiɣt i ittwaggen s ifassen n iwdan am mammec iqqar unabi:   

49 ‘Ajenna d řɛarc inu

u temmurt d tanebdat sadu iḍaren inu.

Mani taddart i d ayi ɣa tebnam,

iqqar SIDI,

niɣ mani amcan n arraḥet inu?   

50 Ma war iggi ufus inu man aya marra?’   

51 A kenniw inni ittɣennan d yinni war ittwaxetnen n wuř d utesři, řebda tᵉttemɛařam x Arruḥ Iqeddsen. Am mammec ggin řejdud nwem, ammu i tᵉtteggem uřa d kenniw.   

52 Man wen zeg inabiyyen war ten marrten u war ten nɣin řejdud nwem, aqa inni izwaren barrḥen x twasit n Umseggad, wenni tsellmem, tenɣim t kenniw,   

53 kenniw inni iksin Ccariɛa s řumur n lmalakat maca war dayes tᵉṭṭifem.”   

54 Umi sřin aya, dduqqzen nitni s uxeyyeq, ɣeẓẓen tiɣmas nsen ɣares.

55 Maca am tuɣa iccur s l’iman d Arruḥ Iqeddsen, ikessi netta tiṭṭawin nnes deg ujenna, iẓra aɛuǧi n AREBBI, d Yasuɛ ibedd ɣar yefus n AREBBI,

56 inna: “Xzar, ttwařiɣ ijenwan arzmen u Mmis n bnadem ibedd ɣar yefus n AREBBI.”

57 Maca nitni, am sɣuyyun s ict n tmijja d tameqqrant, qqnen imejjan nsen uca hejmen xas marra.

58 Tṭfen t, ssuffɣen t barra i tendint, bdan ttḥejjaren t u řechud ssarsen arruḍ nsen ɣar iḍaren n ijj n ubřiɣ qqaren as Cawul.   

59 Tuɣa ttḥejjaren Stifanus am ittřaɣa, iqqar: “A Siditneɣ Yasuɛ, ṭṭef arruḥ inu.”   

60 Xenni iwḍa x ifadden nnes, isɣuy s ict n tmijja tejhed, inna: “A Siditneɣ, war d asen ttḥasab ddnub-a!” Awarni řami inna aya, iṭṭeṣ s yiḍes n řmewt.   

Adarrec x Tmesmunt n Yasuɛ Lmasiḥ

8

1 Cawul yarḍa x řmewt nnes uca icarc deg uneqqi nnes. Deg wussan nni imsar ijj n umarret imɣar x tmesmunt di Urcalim u marra ttwazuzzaren ɣar dcurat n Yahudiyya d Samarya, mɣir rrusul lla.   

2 Ca n yeryazen yumnen ksin t, arbun Stifanus ɣar wenḍeř uca ggin xas ijj n wecḍan ameqqran.   

3 Maca Cawul tuɣa ittdarrec tamesmunt xmi ittadef ɣar tudrin, ittjarra iryazen d temɣarin, ineddeh i-ten ɣar řeḥbes.   

Abarreḥ n L’Injil s Filippus di tendint n Samariya

4 Inni ittwazuzzaren tuɣa gguren, ttennḍen, ttbarrḥen s Wawař n AREBBI.   

5 Amu ihwa-dd Filippus ɛawed ɣar ict n tendint n Isamariyyen, ibarreḥ i-ten s Lmasiḥ.

6 Umi sřin i wawař nnes, ttwassqenɛen iwdan i tuɣa ittesřan s marra min ittwannan zi Filippus, maɣar ẓrin řeɛřamat i igga.

7 Minzi aṭṭas n yinni ittwaṭṭfen zi řaryaḥ imengas, sɣuyyun s tmijja ijehden uca ffɣen zzaysen. Inneɣni i tuɣa d ineɛḍaben d iqejdaḥen ttwassgenfan.   

8 Tuɣa din ict n řefraḥet temɣar di tendint nni.

9 Tuɣa din ijj n weryaz, qqaren as Cimun, tuɣa izeddeɣ di tendint nni aṭṭas zeg wami. Netta tuɣa issɣekkwa řgens n Isamariyyen s tseḥḥart nnes, ittbarren x yixef nnes, inna: “Necc, aqa necc d wenni imɣaren!”   

10 Marra sřin ɣares, am umeẓyan, am umeqqran, nnan: “Wanita d jjehd imɣaren n AREBBI.”

11 Isseqneɛ i-ten marra s minzi tuɣa issarjef i-ten s ssḥur nnes aṭṭas zeg wami.

12 Maca umi yumnen di Filippus wenni tuɣa ittbarreḥ s Řexbar Aṣebḥan n Tgeldit n AREBBI u s Yisem n Siditneɣ Yasuɛ Lmasiḥ, ttwassɣeḍṣen nitni, am yeryazen am temɣarin.

13 Cimun s yixef nnes ɛawed yumen, ittwasseɣḍeṣ uca iqqim iḍeffar Filippus. Řami iẓra lmuɛjizat d řeɛřamat imɣaren i imsaren s ufus nnes, itebhet, yarjef.

14 Umi sřin rrusul inni iǧan di Urcalim belli řgens n Samarya iqbeř Awař n AREBBI, ssekken ɣarsen Cimɛun Buṭrus d Yuḥanna.

15 Nitni hwan-dd ɣarsen, ẓẓuǧen asen ḥima ad ṭṭfen Arruḥ Iqeddsen,

16 minzi Wanita tuɣa ɛad war dd-yusi x uřa d ijj zzaysen, tuɣa ttwassɣeḍṣen waha s Yisem n Sidi Yasuɛ.

17 Xenni ssarsen xasen ifassen uca nitni ṭṭfen Arruḥ Iqeddsen.   

18 Umi iẓra Cimun belli s usarsi n ifassen n rrusul immewc asen Arruḥ Iqeddsen, xenni ixs ad asen iwc tmenyat n nnuqart,

19 inna: “Ewc ayi ɛawed ṣṣulṭa-ya, ḥima man wen i x ɣa ssarseɣ afus inu, ad iqbeř Arruḥ Iqeddsen.”

20 Maca inna as Cimɛun Buṭrus: “Ad tᵉtteḥḥa nnuqart nnec akidek, minzi ittɣiř ac ad tkesbed tawhibt n AREBBI s wagřa n ddunect!   

21 War ɣarek bu tesɣart uřa d ca di l’iman wanita, minzi uř nnec war iǧi isegged zzat i AREBBI.

22 Tub zi tuɛeffna nnec uca ttar zi AREBBI maḥend ad xak tᵉttwaɣfar teḥraymect-a n wuř nnec,

23 minzi ttwařiɣ aqa cek tewḍid-dd deg ijj n uḥrir d amerzag u deg ijj n uceddi n tuɛeffna.”

24 Yarra-dd Cimun, inna: “Ttarem i AREBBI xafi ḥima war dd-ittis xafi ca zi min tennam.”

25 Awarni řami cehden Cimɛun d Yuḥanna u ssřemden Awař n AREBBI, ɛeqben ɣar Urcalim, barrḥen s Řexbar Aṣebḥan deg waṭṭas n ředcur n Isamariyyen.

Aseɣḍaṣ n řewzir zi temmurt n Kuc

26 Uca lmalak n SIDI issiweř ak-d Filippus, inna: “Kkar, truḥed ɣar ljanub deg webrid n řexřa i dd-ihwan zi Urcalim ɣar Ɣazza.”

27 Ikkar iruḥ, uca immeřqa ak-d ijj n řewzir zi temmurt n Kuc, ijj n řewzir n Kandaki, tajeǧidt n ayt n Kuc. Tuɣa-t ɣares ṣṣulṭa x marra řeknuz nnes, yusa-dd ɣar Urcalim ḥima ad din iɛbed. □  

28 Umi dd-iɛqeb, iqqim x ijj n ukarru, iqqar deg wedlis n unabi Icaɛya.

29 Xenni inna Arruḥ i Filippus: “Zid, tmuned ak-d ukarru-ya.”

30 Iqarreb-dd ɣares Filippus, isřa as min iqqar zeg wedlis n unabi Icaɛya, inna as: “Ma tfehmed min teqqared?”

31 Inna as: “Mammec zemmareɣ ad fehmeɣ mařa war din ḥed i d ayi ɣa issefhemen?” Uca ittar zi Filippus maḥend ad yenya uca ad kis iqqim.

32 Udem i tuɣa iqqar zeg Wedlis d wa:

“Amecnaw izmar ittwandeh

ɣar řgurnet i tɣarṣt,

amecnaw texsi tegnu

qibač i wenni tt iǧasen,

war yarzim Netta aqemmum nnes.   

33 Deg useḥqar nnes ittwakkes

zi tmeḥbast u zi řḥukm.

Wi ɣa iɛawden x dduriyet nnes?

Minzi tudart nnes tᵉttwassgeɛɛed

zi temmurt.”

34 Yarra-dd řewzir x Filippus, inna: “Ad cek sseqsiɣ, x wi xef issawař unabi man aya, ma x yixef nnes niɣ x ijjen nneɣni?”

35 Yarzem Filippus aqemmum nnes, uca ibda ittbarreḥ as s Řexbar Aṣebḥan n Siditneɣ Yasuɛ s wawař-a zi Tira Iqeddsen.   

36 Am tuɣa gguren nitni deg webrid, iwḍen ɣar ijj n wemcan mani tuɣa ǧan waman. Inna řewzir: “Xzar, aqa din aman. Min dayi iṭṭfen war ttwasseɣḍaṣeɣ?”   

37 Inna Filippus: “Mařa tumned s wuř nnec marra, tḥeǧeř!” Uca netta yarra-dd, inna: “Umneɣ aqa Yasuɛ Lmasiḥ d Mmis n AREBBI.”

38 Yumur ad ibedd ukarru, hwan tnayen idsen deg waman uca Filippus isseɣḍeṣ řewziř.

39 Ařami dd-geɛɛden zeg waman, ixḍef Arruḥ n SIDI Filippus. Uca řewzir war t iẓri ɛad, maca iruḥ deg webrid nnes s řefraḥet.

40 Maca Filippus ittwaf di Acdud u ssenni ittcuqa di temmurt, ittbarreḥ s Řexbar Aṣebḥan di marra tineddam ařami dd-yiweḍ ɣar Qayṣariya.

□ 

8:27 tammurt n Kuc - deg wussan nni tuɣa tammurt n Kuc tesswiẓẓeḍ ixef nnes zi temmurt n Itiyupiya d Ssudan ař tammurt n Miṣra.

Cawul deg webrid ɣar Dimacq

9

1 Maca Cawul tuɣa ɛad ittsuḍ s uɛeddi d řmewt ḍidd n imeḥḍaren n Siditneɣ.   

2 Ittar zeg arrays n ikehhanen tibratin i temzidawin n Dimacq, maḥend, mařa yufa ca n yinni iḍeffaren ‘Abrid-a’, iryazen niɣ timɣarin, izemmar ad ten icedd u ad ten dd-indeh ɣar Urcalim.

3 Řami din iruḥ, imsar, am tuɣa ittqarrab ɣar Dimacq, tařɣa-dd xas deɣya ict n tfawt zeg ujenna.   

4 Iwḍa ɣar temmurt, xenni isřa i yict n tmijja teqqar as: “Cawul, Cawul mayemmi xafi tdarraced? Tzeyyared x yixef nnec umi teccated di sřek n buykucḍan.”

5 Yarra-dd, inna: “Min teɛnid Cek, a Sidi?” Inna as Siditneɣ: “Aqa d NECC, Yasuɛ wenni x tdarrced.   

6 Kkar, tudfed ɣar tendint, ad ac ittwanna dinni min ittxeṣṣa ad tegged!”   

7 Uca iryazen inni kis isafaren, bedden ttbehten, minzi nitni sřin tmijja, maca war ẓrin ḥed.   

8 Ikkar-dd Cawul zi temmurt, waxxa arzment tiṭṭawin nnes war izemmar ad ittwařa, u nitni gewwden t zeg ufus, nedhen t ɣar Dimacq.

9 Třata n wussan tuɣa war ittwiři, war icci, war iswi.

10 Tuɣa din di Dimacq ijj n umeḥḍar qqaren as Ananiyas. SIDI inna as deg ijj n řewḥiy: “A Ananiyas!” Inna as: “Aqa ayi da, a Sidi inu!”

11 Inna as Siditneɣ: “Kkar, truḥed ɣar webrid umi qqaren ‘Abrid isseggden’, xenni ɣar taddart n Yahuda, seqsa x ijj n weryaz zi Tarsus, qqaren as Cawul, xzar, aqa ittẓaǧa din,   

12 uca yusa-dd ɣares deg ijj n řewḥiy, aqa ijj n weryaz qqaren as Ananiyas yudef-dd, issars xas afus nnes ḥima ad ttwarzment tiṭṭawin nnes.”

13 Yarra-dd Ananiyas: “A Sidi, aqa sřiɣ aṭṭas n tmesřayin x weryaz-a, mecḥař d řɣar i igga deg imqeddasen nnec di Urcalim.   

14 Aqa da, ɛawed danita ɣares ttesriḥ zeg uɣezdis n imeqqranen n ikehhanen, maḥend ad iḥebbes marra inni ittřaɣan x Yisem nnec.”

15 Maca SIDI inna as: “Ruḥ minzi wa aqa-t ɣari d řqecɛet ifarzen ḥima ad yarbu Isem inu ɣar řegnus u ɣar ijeǧiden u jar ayt n Israil,   

16 minzi ad as ssecneɣ mecḥař ittxeṣṣa as ad iweddeb di ṭṭweɛ n Yisem inu.”   

17 Iruḥ Ananiyas, yudef ɣar taddart, issars xas afus nnes, inna: “A uma Cawul, aqa Siditneɣ Yasuɛ, wenni d ac dd-iḍharen deg webrid i zi dd-tusid, issekk ayi-dd, ḥima ad tᵉttwařid ɛawed u ad tᵉttwaccured s Arruḥ Iqeddsen.”   

18 Řexdenni tewḍa-dd ca am teqcurt zi tiṭṭawin nnes, ttwarzment tiṭṭawin nnes. Ikkar uca ittwasseɣḍeṣ.

Cawul ibda ittbarreḥ s Řexbar Aṣebḥan di Dimacq

19 Umi icca, imḥeḍ uca iqqim ca n wussan ak-d imeḥḍaren di Dimacq.

20 Řexdenni ibda ittbarreḥ di temzida n Wudayen x Yasuɛ, belli Netta d Mmis n AREBBI.

21 Marra inni tuɣa ittesřan, ttbehten, qqaren: “Ma war iǧi d wanita i tuɣa imarrten marra inni tuɣa ittřaɣan s Yisem-a di Urcalim, u ma war iǧi d wanita i dd-ittwassekken ɛad danita zi ssibbet d ict, maḥend ad ten icarf u ad ten igewwed ɣar imeqqranen n ikehhanen?”

22 Cawul tuɣa yarenni di jjehd, issedhec Udayen inni izeddɣen di Dimacq am d asen isscen belli Yeccu wanita d Lmasiḥ.

23 Umi ɛdun wussan, ggin Wudayen ijj n wenway s teḥraymect ḥima ad t nɣen.

24 Maca taḥiřet nsen i zi tuɣa arezzun ad t nɣen, tᵉttwassargeb i Cawul. Maca nitni tuɣa ḥeṭṭan tiwwura n tendint s uziř d ǧiřet, maḥend ad awḍen ad t nɣen.   

25 Maca imeḥḍaren nnes ggin t deg ict n tsuǧet uca ssehwan t zi řḥiḍ s ǧiřet.   

Cawul di Urcalim

26 Yuyur netta ɣar Urcalim, yarzu ad imun ak-d imeḥḍaren, maca nitni marra ggʷeden zzayes, war ttiqqen ca belli netta idweř d ameḥḍar.   

27 Maca Bar-Naba iksi t ɣares uca indeh i-t ɣar rrusul uca Cawul ixebbar i-ten mammec iẓra SIDI deg webrid u mammec kis issiweř u mammec tuɣa ittbarreḥ s teryast s Yisem n Yasuɛ di Dimacq.   

28 Tuɣa iqqim akidsen ittadef itteffeɣ zi Urcalim,

29 uca ittbarreḥ s teryast s Yisem n Yasuɛ, ittqacaḥ ak-d Wudayen inni issnen iřes n Tyunanit, maca nitni arzun ad t nɣen.

30 Umi ssnen tawmat man aya, nedhen t ɣar Qayṣariya di ǧiřet uca sekken t ssenni ɣar Tarsus.

31 Tamesmunt di marra Yahudiyya d Ljalil d Samarya tuɣa dayes řehna, tᵉttwabna di l’iman, teggur di tiggʷudi n AREBBI uca truḥ di tyumi s ufewwej n Arruḥ Iqeddsen.

Asgenfi n Aniyas

32 Řami tuɣa Cimɛun iggur di tneddam, ihwa-dd ɣar imqeddasen inni izeddɣen di tendint n Lidda.

33 Yufa din ijj n bnadem, qqaren as Aniyas, izzeř s tassut u teɛdu xas tmenya n iseggʷusa d aneɛḍab.

34 Inna as Cimɛun: “A Aniyas, Yasuɛ Lmasiḥ ad cek issgenfa. Kkar, tessud i ixef nnec!” Řexdenni ikkar deɣya.

35 Uca ẓrin t marra imezdaɣ n Lidda d Sarun, uca dewřen-dd ɣar AREBBI.

Asnekkar n Tabita

36 Tuɣa di tendint n Yaffa ict n tmeḥḍart, qqaren as Tabita, maca s yiřes n Tyunanit qqaren as ‘Durka’, ixs ad yini ‘Ɣazala’. Ta tuɣa teccur s řexdayem tiṣebḥanin i tuɣa tᵉttegg u s ṣṣdaqi i tuɣa tessuffuɣ.

37 Deg wussan nni tehřec uca temmut. Sirden tt uca ssarsen tt di tɣurfet.

38 Maca imeḥḍaren sřin belli Cimɛun aqa-t di tendint n Lidda, tenni zzat n Yaffa. Xenni ssekken nitni tnayen n yeryazen ḥima ad zzayes ḥeccmen, ḥima war ittɛeṭṭař maḥend ad kidsen yuyur!

39 Ikkar Cimɛun, yuyur akidsen. Řami dd-yiweḍ, nedhen t ɣar tɣurfet sennej. Beddent-i-dd ɣares marra tijjař, runt, sscanent as tcamirat d ijeǧaben i d asent tewca Tabita ařami tuɣa-tt ɛad teddar. □  

40 Maca Cimɛun issuffeɣ i-tent marra ɣar barra, isjed, iẓẓuǧ uca inneqřeb-dd ɣar řxecbet inna: “Tabita, kkar!” Nettat tarzem tiṭṭawin nnes uca řami teẓra Cimɛun, teqqim.

41 Isswiẓẓeḍ ɣares afus nnes, issnekkar i-tt-i-d, xenni iřaɣa-dd x imqeddasen d tijjař, isscen asen tt, belli aqa teddar.

42 Iffeɣ-dd řexbar-a ɣar tendint marra uca aṭṭas umnen di Siditneɣ.

43 Uca iqqim di Yaffa, war iǧi drus n wussan, ɣar ijj n weryaz nni tuɣa iɛeddeř iřmawen, qqaren as Cimɛun.

□ 

9:39 Durka - isem wanita ixs ad yini ‘ɣazala’.

Buṭrus d řqebṭan arumani Kurniliyus

10

1 Tuɣa di Qayṣariya ijj n weryaz, isem nnes Kurniliyus, aqa-t d řqebṭan x mya, inni zi řkumpaniyyet umi qqaren ‘Aṭalyan’.

2 Netta tuɣa ittweqqar u itteggʷed AREBBI ak-d aytbab n taddart nnes marra, ittic aṭṭas n ṣṣdaqi i iwdan uca ikessi s řmeɛruf i AREBBI řebda.

3 Wa iẓra deg ijj n řewḥiy iṣfa aqa ijj n lmalak n AREBBI yudef-dd ɣares ɣar tsaɛɛet wiss tesɛa n wass, ixs ad yini ɣar tsaɛɛet wiss třata n uziř, inna as: “A Kurniliyus!”

4 Umi dayes inḍar tiṭṭawin nnes, iggʷed aṭṭas, inna: “Min din, a Sidi?” Inna as lmalak: “Tiẓaǧitin nnec d ṣṣdaqi nnec iwḍent ɣar řidaret zzat i wudem n AREBBI.

5 Ssekk řexxu iryazen ɣar Yaffa, tɛarḍed x Cimɛun, wenni umi qqaren ɛawed Buṭrus.

6 Xzar, netta yarzef ɣar Cimɛun, wenni iɛeddřen iřmawen, wenni ɣar iǧa taddart ɣar tma n řebḥar.”

7 Umi iruḥ lmalak wenni tuɣa akides issawařen, iřaɣa netta x tnayen n imsexxaren zi taddart nnes u x ijj n uɛeskari itteggʷeden AREBBI, wenni tuɣa iṭaɛ as.

8 Ihaja asen marra min iẓra uca issekk i-ten ɣar Yaffa.

9 Tiwecca nnes, am tuɣa aten deg webrid ttqarraben ɣar tendint, igeɛɛed Cimɛun x tzeqqa ɣar tsaɛɛet wiss setta, aqa-tt d ḍḍhur, ḥima ad iẓẓaǧ.   

10 Iǧuẓ aṭṭas uca tuɣa immeẓri ad icc, uca, am tuɣa d as ssewjaden, iwyi t řewḥiy.

11 Iẓra ajenna yarzem uca ict n řqecɛet am yict n tcuqqet tameqqrant zi řeqṭen azdad ittwaṭṭfen zi arebɛa n tɣemmura nnes, tehwa-dd zeg ujenna ɣar temmurt.

12 Tuɣa dayes marra imuddaren n temmurt s arebɛa n iḍaren uřa d imuddaren nni ittbuɛen x temmurt d ijḍaḍ n ujenna. □  

13 Tusa-dd ɣares ict n tmijja, teqqar as-dd: “A Cimɛun, kkar, ɣarṣ, tecced!”

14 Maca Cimɛun inna: “Lla, a Sidi, war cciɣ ɛemmarṣ min iǧan d řeḥram uřa min war izdigen.”   

15 Tmijja tessiweř ɣares ɛawed i twařa wiss tnayen, teqqar: “Min issizdeg AREBBI, war dd t tᵉttarrid ca cek d řeḥram.”   

16 Man aya imsar třata n imuřen, uca deɣya tᵉttwassgeɛɛed tajartiřt ɛawed ɣar ujenna.

17 Am tuɣa Cimɛun ɛad ittxarraṣ deg ixef nnes min ixs ad yini řewḥiy i iẓra, xzar, usin-dd tnayen n yeryazen inni dd-ittwassekken zi Kurniliyus, sseqsan x taddart mani tuɣa iqqim Cimɛun. Nitni bedden-dd ɣar tewwart n řemraḥ.

18 Řaɣan, sseqsan: “Ma Cimɛun, umi ttkennan Buṭrus, aqa-t danita?”

19 Umi tuɣa Cimɛun ɛad ittxarraṣ di řewḥiy i iẓra, inna as Arruḥ: “Xzar, aqa da třata n yeryazen arezzun xak!

20 Kkar, tehwid-dd, ruḥ akidsen břa ma ad tcekked di ca, minzi d Necc i-ten-dd-issekken.”

21 Řexdenni ihwa Cimɛun ɣar yeryazen nni, inna asen: “Xzar, aqa d necc wenni xef tarezzum. Min ɣar dd-tusim da?”

22 Nnan as: “Kurniliyus, ijj n řqebṭan x mya d ijj n weryaz isegged itteggʷed AREBBI, wenni xef icehhed mliḥ marra řgens n Wudayen, aqa ijj n lmalak iqeddsen tuɣa iɛřem as deg ijj n řewḥiy, maḥend ad dd-issekk ɣarek, ḥima ad cek dd-aywyen ɣar taddart nnes, maḥend ad zzayek iseř ict n tebrat.”

23 Cimɛun issidef i-ten ɣar daxeř, igga ten d inewjiwen mani iqqim. Tiwecca nnes ikkar, iruḥ akidsen u ca n wawmaten inni iǧan zi Yaffa ruḥen akides.

24 Tiwecca nnes awarni as iwḍen ɣar Qayṣariya. Kurniliyus tuɣa ittraja ten am ssmunan ɣares marra aytbab n řaǧ nnes uřa d imeddukkař i-t-i-dd-yudsen aṭṭas.

25 Umi yudef Cimɛun, iřqa t-i-dd Kurniliyus, iwḍa as ɣar iḍaren uca isjed as.

26 Maca issnekkar i-t-i-dd Cimɛun, inna as: “Kkar, aqa uřa d necc d bnadem am cek!”   

27 Am kides issawař, yudef uca yufa din aṭṭas inni dd-yusin ttmunan dinni.

28 Inna asen: “Kenniw tessnem aqa war iḥeǧer x weryaz d Uday ad imun ak-d ijj n ubarrani i war dd-iqqarṣen zi teqbič n řgens nnes. Maca AREBBI isscen ayi belli war icuwwar ad řaɣiɣ uřa x ijj n bnadem ixmej niɣ d řeḥram.   

29 S uyenni usiɣ-dd ɛawed da břa ma ad cekkeɣ di ca umi xafi tɛarḍed. Maca xseɣ ad kenniw sseqsiɣ, mayemmi d ayi tejjim ad dd-aseɣ?”

30 Inna as Kurniliyus: “Arebɛa n wussan zeg wami tuɣa ttẓummeɣ, uca xzar, ɣar tsaɛɛet wiss tesɛa umi tuɣa ttẓaǧiɣ di taddart inu, aqa din ijj n weryaz ibedd-dd qibač inu s warruḍ d acemřař!

31 Inna ayi: ‘A Kurniliyus, taẓaǧit nnec tᵉttwaseř u ṣṣdaqi nnec iwḍent ɣar řidaret n AREBBI.”   

32 Sekk ijjen ɣar Yaffa, tɛarḍed x Cimɛun wenni umi ttkennan Buṭrus. Xzar, aqa netta d anewjiw di taddart n Cimɛun, wenni iɛeddřen iřmawen, tenni ɣar tma n řebḥar. Netta ad dd-yas uca ad kidek issiweř.

33 S uyenni ssekkeɣ-dd ɣarek řexdenni u cek aqa teggid mliḥ umi dd-tusid da. Neccin marra i da neǧa qibač i cek, nᵉttexs ad nseř marra min zi cek yumur AREBBI.”

Abarraḥ n L’injil i řegnus d usfarreɣ n Arruḥ Iqeddsen

34 Yarzem Cimɛun aqemmum nnes, inna: “S tidett, ufiɣ belli AREBBI war ittegg ca s wudmawen.   

35 Maca wenni t itteggʷeden d wenni itteggen tasegda zi kuř řgens, yusa-dd as x řxaḍar nnes.

36 Maɣar wa d Awař i issekk ɣar ayt n Israil d wenni zi i d asen ibarreḥ: řehna d řhudnet s Yasuɛ Lmasiḥ, wenni d SIDI n marra.   

37 Kenniw tessnem aqa Awař yiweḍ-dd ɣar marra Yahudiyya, awarni řami ibda zi Ljalil awarni i useɣḍaṣ i zi tuɣa ittbarreḥ Yuḥanna,   

38 řexbar zi jjihet n Yasuɛ zi Nnaṣira, mammec t idhen AREBBI s Arruḥ Iqeddsen u s jjehd. Netta issara tammurt, igga řxar, issgenfa inni ittwaɣezzan zeg umɛeffan minzi AREBBI tuɣa-t akides.   

39 Neccin d řechud xas u x marra min igga di temmurt n Yahudiyya u di Urcalim. Aqa uyřen t Wudayen x teḥnact, nɣin t.

40 Wa issnekkar i-t-i-dd AREBBI deg wass wiss třata uca isseḍhar i-t s bṭayṭay,   

41 maca war iǧi i marra řgens, maca i řechud inni izwar ixḍar i-ten AREBBI, i neccin inni akides iccin iswin awarni tanukra nnes zi taddart n imettinen.

42 Yumur aneɣ ad nbarreḥ u ad neched i řgens, aqa d Netta d Wenni igga AREBBI d Řqaḍi x yinni iddaren u x yinni immuten.   

43 Cehhden xas marra inabiyyen, belli kuř ijjen wenni i ɣa yamnen deg Yisem nnes, ad as ttwaɣfaren ddnub nnes.”   

44 Am tuɣa Cimɛun issawař ɛad, ihwa-dd Arruḥ Iqeddsen x marra inni tuɣa ittesřan i wawař.   

45 Tawmat nni ittwaxetnen, inni dd-yusin akides, tbehten, umi tamewci n Arruḥ Iqeddsen ittwafarreɣ ɛawed x yenni iǧan zi řegnus.

46 Minzi tuɣa ten ttesřan ssawařen s ijj n yiřes nneɣni, ssmeɣɣaran di AREBBI. Řexdenni iqqar Cimɛun:   

47 “Ma izemmar ḥed ad iqḍeɛ aman maḥend war ttwasseɣḍiṣen ina? Maɣar, xzar, aqa qebřen Arruḥ Iqeddsen am neccin!”   

48 Xenni yumur ad ten ssɣeḍṣen s Yisem n Siditneɣ Yasuɛ Lmasiḥ, uca nitni ttaren zzayes ad iqqim akidsen ɛad ca n wussan.

□ 

10:12 imuddaren - ixs ad yini ‘iwdan’ d ‘lḥayawanat’ d marra min iddaren nni izemmar ad yuyur.

Buṭrus isseɛdu řexbar x weɣḍaṣ n Kurniliyus

11

1 Rrusul d tawmat inni iǧan di Yahudiyya sřin belli uřa d řegnus qebřen Wawař n AREBBI.

2 Řami igeɛɛed Cimɛun ɣar Urcalim, mcubbcen akides inni iǧan zeg wextan.

3 Nnan, belli netta yudef-dd ɣar iwdan i war ittwaxetnen, icca akidsen.   

4 Maca Cimɛun iqḍeɛ daysen řhard, uca ibda ad asen iɛawed awař iḍfar umas:

5 “Řami tuɣa ayi di tendint n Yaffa ttẓaǧiɣ, ẓriɣ deg ijj n řewḥiy aqa ict n řqecɛet am tcuqqet tameqqrant n řeqṭen azdad ittwaṭṭfen zi arebɛa n tɣemmura nnes tehwa-dd zeg ujenna, tiweḍ-dd ɣari.   

6 Xzareɣ mliḥ u ẓriɣ aqa dayes imuddaren n temmurt s arebɛa n iḍaren d imuddaren inni ittbuɛen x temmurt uřa d ijḍaḍ n ujenna.

7 Sřiɣ awarni ayi ict n tmijja, tenna ayi: ‘A Cimɛun, kkar, ɣarṣ, tecced!’

8 Maca necc nniɣ: ‘Lla, a Sidi, ɛemmarṣ war yudif ɛad ɣar uqemmum inu min war izdigen niɣ min iǧan d řeḥram.’   

9 Tenna xafi tmijja zeg ujenna ɛawed: ‘Min issizdeg AREBBI, war dd t tᵉttarrid ca cek d řeḥram!’

10 Man aya imsar třata n imuren uca xenni ittwassjbed marra ɛawed ɣar ujenna.

11 U xzar, řexdenni aqa din třata n yeryazen inni ɣari dd-ittwassekken zi Kurniliyus zi Qayṣariya, bedden ɣar tewwart n řemraḥ mani d ayi tuɣa.

12 Inna ayi Arruḥ aqa ittxeṣṣa ad kisen raḥeɣ břa ma ad cekkeɣ. Tuɣa akidi uřa d setta n wawmaten u nudef ɣar taddart n weryaz nni.   

13 Netta issargeb aneɣ mammec iẓra ijj n lmalak i ibedden di taddart nnes, wenni d as innan: ‘Sekk ijj n weryaz ɣar Yaffa, tɛarḍed x Cimɛun wenni umi ttkennan Buṭrus.

14 Netta ad ac issiweř awařen i zi ɣa tᵉṭṭfed Tudart, cek d marra taddart nnec.’

15 Umi qqimeɣ ssiwřeɣ, ihwa-dd Arruḥ Iqeddsen xasen am mammec xaneɣ dd-ihwa ɛawed ɣar umezwaru.

16 Ttwassɛeqřeɣ x wawař n Siditneɣ, mammec inna: ‘Yuḥanna tuɣa isseɣḍaṣ s waman maca kenniw ad ttwassɣeḍṣem s Arruḥ Iqeddsen.’   

17 Mařa AREBBI iwca tamewci-ya i řegnus nni yumnen di Siditneɣ Yasuɛ Lmasiḥ am mammec d aneɣ tt iwca, xenni min ɛniɣ necc maḥend ad ssbeddeɣ AREBBI?”   

18 Umi sřin awařen-a, heddnen, ssemɣaren AREBBI, nnan: “Ad taɣ iwca AREBBI uřa i řegnus maḥend ad dd-dewřen ad tuben i Tudart.”

Tamesmunt n Yasuɛ Lmasiḥ di Antiyuxiya

19 Inni ittwazuzzaren zi ssibbet n řmeḥnet i imsaren s ssibbet n Stifanus, ẓwan ɣar Finiqiya u ɣar jjwayeh n Qubrus u ɣar Antiyuxiya, am war ssiwiřen ak-d ḥed s wawař mɣir ak-d Wudayen waha.   

20 Tuɣa din jar asen ca n yeryazen zi Qubrus u zi Qayrawan inni, ařami dd-usin ɣar Antiyuxiya, tuɣa issawařen ak-d Iyunaniyyen, barrḥen asen s Řexbar Aṣebḥan n Siditneɣ Yasuɛ.

21 Tuɣa afus n SIDI akidsen uca aṭṭas umnen, dewřen-dd ɣar SIDI.   

22 Ikka-dd řexbar xasen x imezzuɣen n ayt n tmesmunt di Urcalim. Nitni ssekken Bar-Naba ɣar Antiyuxiya.

23 Ařami dd-yiweḍ din, iẓra arḍa n AREBBI, uca ifarḥ, iɛřem asen ḥima ad qqimen ttcebbaren di Siditneɣ s marra uř nsen.   

24 Minzi tuɣa-t d aryaz isegged, iccur s Arruḥ Iqeddsen d l’iman, uca ijj n ubarru d ameqqran n iwdan immarni-dd ɣar Siditneɣ.   

25 Xenni iruḥ ɣar Tarsus ḥima ad yarzu x Cawul,   

26 uca ařami t yufa, yiwi i-t akides ɣar Antiyuxiya. Uca imsar aqa nitni munen di tmesmunt aseggʷas ikmeř uca ssřemden ijj n řɣaci d ameqqran. Zi  řweqt nni ttwasemman imeḥḍaren d ‘imasiḥiyyen’ i umur amezwaru. □  

27 Deg wussan nni hwan-dd ca n inabiyyen zi Urcalim ɣar din.

28 Uca ikkar ijj n zzaysen qqaren as Aɣabus, iɛřem asen s Arruḥ belli ijj n řaẓ imɣar ad yekk x marra tammurt. Uca yusa-dd řaẓ-a deg wussan n qayṣar Kludiyus.   

29 Xenni ggin imeḥḍaren aqa kuř ijj zzaysen ad igg ca n twiza ɣar uɣezdis ɛlaḥsab tizemmar nnes i wawmaten i izeddɣen di Yahudiyya.

30 Uca amenni i ggin nitni, uca ssekken t din ɣar imɣaren n řgens i din iǧan s ufus n Bar-Naba d Cawul.   

□ 

11:26 tamesmunt - niɣ: ‘jmaɛet n řmuminin’.

Řmewt n Yaɛqub d ufekki n Buṭrus

12

1 Di řweqt nni ɛřaḥař isswiẓẓeḍ Hirudus afus nnes ḥima ad ikarfes x ca n yinni iǧan zi tmesmunt.

2 Inɣa Yaɛqub umas n Yuḥanna s ssif.   

3 Umi iẓra aqa man aya iɛjeb asen i Wudayen, ikemmeř deg webrid nni maḥend ad iṭṭef uřa d Cimɛun Buṭrus. Tuɣa d ussan n Weɣrum břa Antun.

4 Řami t iṭṭef, igga i-t di řeḥbes, uca igga as deg ifassen n setta-ɛecra n iɛessasen, ḥima ad xas ɛessen. Tuɣa ixs ad t iqeddem zzat i Wudayen awarni i Řɛid n Tɣarṣt n Useɛdu.   

5 Umi tuɣa ɛessen x Cimɛun di řeḥbes, tuɣa teẓẓaǧa tmesmunt i AREBBI břa qeṭṭu di ṭṭweɛ nnes.

6 Di ǧiřet, ɣar tuffut i di tuɣa izɛem Hirudus ad t iqeddem, umi iṭṭeṣ Cimɛun am t cedden s tnayen n ssnaseř jar tnayen n iɛessasen n řɛeskar u inneɣni ḥeṭṭan ɣar tewwart n řeḥbes,

7 ibedd-dd lmalak n SIDI sennej nnes u ṭṭya n tfawt tᵉttceɛciɛ di marra axxam uca netta iɛarn i-t deg uɣezdis nnes, issfaq i-t, inna: “Kkar deɣya!” Deɣya wḍant ssnaseř zeg ifassen nnes.   

8 Inna as lmalak: “Byes, teqqned tisiřa nnec!” Igga ammu. Inna as xenni: “Arḍ ajeǧab nnec, ḍfar ayi-dd!”

9 Xenni iffeɣ, iḍfar i-t, war issin min d as igga lmalak, aqa man aya d tidett, maɣar ittɣiř as iẓra ijj n řewḥiy.

10 Ařami kkin x uɛessas amezwaru d x wenni wiss tnayen, iwḍen ɣar tewwart n wuzzař tenni ittawyen ɣar tendint, tennurzem asen weḥḥdes. Awarni řami zzayes ffɣen, qeḍɛen ict n zzenqet, řexdenni ijja i-t lmalak.

11 Xenni idweř-dd Cimɛun ɣar řbař nnes, inna: “Řexxu ssneɣ s tidett belli SIDI issekk-dd lmalak nnes, issenjem ayi zeg ifassen n Hirudus u zi marra min zeɛmen ad ayi ggen Wudayen.”

12 Umi tuɣa ittxarreṣ di man aya, yusa-dd ɣar taddart n Maryam, yemmas n Yuḥanna, wenni ittkennan Markus, mani tuɣa ttmunan aṭṭas, ttẓaǧan din.

13 Ařami issqarqeb di tewwart n barra n řemraḥ, tusa-dd ict n tḥenjirt, qqaren as Ruda ḥima ad tseř wi dinni.

14 Teɛqeř tmijja n Cimɛun, uca zi ssibbet n řefraḥet war tarzim ca tewwart, maca teɛqeb deɣya uca txebbar i-ten, inna asen: “Xzar, Cimɛun, aqa ibedd ɣar tewwart n řemraḥ!”

15 Nnan as: “Aqa cem txeřfed!” Maca nettat teqqim teqqar aqa man aya nican. Nnan as: “Ma ad taɣ d lmalak nnes!”

16 Maca Cimɛun, iqqim issqarqub uca ffɣen, ẓrin t uca tbehten.

17 Iceyyar asen s ufus nnes ḥima ad sqaren uca iɛawed asen mammec t-i-dd-issuffeɣ SIDI zi řeḥbes, inna: “Xebbarem Yaɛqub d tawmat x uya!” Xenni iffeɣ ɣar ijj n wemcan nneɣni.   

18 Řami dd-yiweḍ uziř, imsar ijj n uxarweḍ i war iǧin drust jar řɛeskar x min imsaren i Cimɛun.

19 Awarni řami tuɣa xas yarezzu Hirudus, maca war t yufi, iḥkem x iɛessasen s řmewt, iffeɣ zi Yahudiyya, iqqim izeddeɣ di Qayṣariya.

Řmewt n Hirudus Aɣripas

20 Umi tuɣa řeɛdawet di Hirudus ḍidd i ayt n Ṣur d Ṣaydun, munen nitni, iwḍen ad ssqenɛen Blastus amsexxar icennɛen n ujeǧid uca ttaren as maḥend ad asen iwc ijj n weṣřaḥ, minzi macca n temmurt nsen tekka-dd zi tgeldit n Hirudus.

21 Deg ijj n wass n řfarḥ ittwassnen yarḍ Hirudus ajeǧab n ujeǧid am iqqim x řkursi n ccreɛ, uca issiweř i řɣaci.

22 Uca marra řgens isɣuy ɣares: “Aqa d awařen n AREBBI, war iǧi n bnadem.”

23 Řexdenni iwta i-t lmalak n SIDI, minzi netta war iwci aɛuǧi i AREBBI. Uca dřen t ikeccawen, iffeɣ zzayes buḥbeř.

24 Awař n AREBBI ittwabarreḥ zzayes, imeqqar.   

25 Bar-Naba d Cawul ɛeqben-dd zi Urcalim ɣar Antiyukiya awarni řami kemmřen tasexxart nsen uca iwyen akidsen Yuḥanna, wenni umi ttkennan Markus.

Řixḍaret n Barnaba d Bulus i tsexxart nsen

13

1 Tuɣa din di Antiyuxiya di tmesmunt inabiyyen d imseřmaden: Bar-Naba, d Cimɛun wenni ittkennan Nijer, d Lukiyus zi tendint n Qayrawan, d Manaɛin wenni d mmis n wenni yarebban Hirudus, řḥakem x ijj n arbaɛ n temmurt, d Cawul.   

2 Am tuɣa ttẓumman, ttzawgen AREBBI, inna asen Arruḥ Iqeddsen: “Farzem ayi-dd Bar-Naba d Cawul i řxedmet tenni umi d asen dd-řaɣiɣ.”   

3 Awarni řami ẓummen, ẓẓuǧen, ssarsen xasen ifassen, sekken ten.   

Asafar amezwaru n Bulus ɣar Qubrus

4 Řami tuɣa dd-ttwassekken zi Arruḥ Iqeddsen, hwan-dd ɣar Salukiya uca ssenni ruḥen di řebḥar ɣar Qubrus.

5 Umi iwḍen ɣar Salamis, barrḥen s wawař n Siditneɣ di temzidawin n Wudayen. Tuɣa Yuḥanna ittsexxar i-ten.   

6 Awarni řami ẓwan marra tagzirt, iwḍen-dd ɣar Pafus. Nitni ufin din ijj n weryaz d Uday, tuɣa wanita d aseḥḥar, d anabi issxarriqen, qqaren as Bar-Cuma. □    

7 Netta ɣares ict n tesɣunt imten ak-d ijj n bnadem d amiɣis, lɛamil umi qqaren Sarjiyus Bulus. Iřaɣa-dd lɛamil i Bar-Naba d Cawul, tuɣa immeẓri ad iseř awař n AREBBI.

8 Maca aseḥḥar Bar-Cuma, isem wanita ittwatarjem s ‘Ilimas’, tuɣa ittɛekkas i-ten, yarzu ad issbeɛɛed lwali x l’iman.   

9 Maca Cawul umi qqaren ɛawed Bulus, ittwaccur s Arruḥ Iqeddsen, ijɛar dayes mliḥ, inna:

10 “A cek, aqa teccured s kuř řɣecc d kuř teḥraymect, a cek mmis n ibřis d řeɛdu n marra tasegda. Ma aqa cek war tbedded ɛemmarṣ ad tessxarwḍed ibriden iseggden n SIDI?

11 Řexxu, xzar, aqa da afus n SIDI ḍidd nnec, ad tdewřed d adarɣař, war tᵉttwiřid tafuct ɛad i yijj n řmijař.” Řexdenni tewḍa-dd xas tayyut d taǧest uca ibda iddura ittfafa, yarezzu wi t ɣa igewwden zeg ufus.

12 Řami iẓra lɛamil min imsaren, itebhet uca yumen di tɣuri n SIDI.

Bulus d Barnaba ɣar Antiyuxiya di Pisidiya

13 Bulus d Bar-Naba kkin x řebḥar zi tendint n Pafus uca iwḍen ɣar tendint n Pirxa di Pamfiliya. Ssenni yuyur xasen Yuḥanna, iɛqeb ɣar Urcalim.   

14 Maca nitni ruḥen zi Pirxa, kkin x temmurt, uca iwḍen ɣar Antiyuxiya, ict n tendint di jjwayeh n Pisidiya. Udfen nitni ɣar temzida deg wass n ssebt uca qqimen dinni.

15 Awarni tiɣri n Ccariɛa d Inabiyyen, ssekken ɣarsen imɣaren n temzida, nnan: “A iryazen tawmat, mařa tuɣa ɣarwem ijj n wawař n ucejjeɛ i iwdan, barrḥem zzayes i řgens!”

16 Xenni ikkar Bulus iceyyar s ufus nnes, inna:

“A kenniw, iryazen n Israil u kenniw inni itteggʷeden AREBBI, sřem!   

17 AREBBI n řgens-a tuɣa ifarz řejdud nneɣ uca issgeɛɛed i-ten u immarni daysen aṭṭas řami ten tuɣa d imeɛzab di temmurt n Miṣra uca issuffeɣ i-ten s ufus nnes yuɛřan,   

18 issecca i-ten řmijař n arebɛin n iseggʷusa di řexřa.   

19 Iteḥḥa sebɛa n řegnus di temmurt n Kenɛan, uca iwca asen temmurt nsen d řwart i nitni.   

20 Netta iwca asen řquḍat i yijj n řmijař n arebɛa-mya u-xemsin n iseggʷusa, ař řweqt n unabi Camwil.   

21 Xenni ttaren ijj n ujeǧid i yixef nsen uca AREBBI iwca asen Cawul, mmis n Kis, ijj n weryaz zi teqbič n Binyamin, řmijař n arebɛin n iseggʷusa.   

22 Xenni ikkes i-t, issgeɛɛed asen Dawud d ajeǧid, wenni umi x iched AREBBI ɛawed ammu: ‘Ufiɣ Dawud mmis n Yassa, aqa-t d ijj n weryaz yusa-dd x řxaḍar inu, wenni i ɣa iggin marra min xseɣ Necc.’   

23 Zi zzariɛet nnes igga AREBBI i Israil Yasuɛ Amsenjem am mammec tuɣa zzayes iwaɛd.

24 Issekk Yuḥanna ḥima ad ibarreḥ s uṣeɣḍaṣ n ttubet qbeř twasit nnes i marra řgens n Israil.   

25 Umi dd-yiweḍ Yuḥanna ikemmeř tasexxart nnes, inna: ‘Min d awem ittɣiř aqa d necc? War ǧiɣ d Lmasiḥ, maca, xzar, Netta ad dd-yas awarni ayi, Wenni umi necc war sdiheǧeɣ ad as fesyeɣ ifiřan n sandaliyat nnes!’   

26 A iryazen tawmat, tarwa n jjiř n Ibrahim d yinni akidwem itteggʷeden AREBBI: I kenniw umi dd-ittwassekk Netta, Wenni d Awař Iddaren.   

27 Minzi imezdaɣ n Urcalim d imeqqranen nsen war d as fhimen uřa d idlisen n inabiyyen i iqqaren kuř ssebt, maca nitni ḥekmen xas u ammu kemmřen nitni min yuran.   

28 Waxxa war ufin uřa d ijj n řesbab ḥima ad xas ḥekmen s řmewt, ttaren zi Pilaṭus ttesřiḥ ḥima ad t nɣen.   

29 Umi kemmřen marra min xas yuran, ssehwan t-i-dd zi teḥnact uca ssarsen t deg wenḍeř.

30 Maca AREBBI issnekkar i-t-i-dd zi taddart n imettinen.   

31 Iḍhar asen-dd aṭṭas n wussan i yinni akis igeɛɛden zi Ljalil ɣar Urcalim uca řexxu aqa aten d řechud nnes zzat i řgens.   

32 Xzar, uřa d neccin nettbarreḥ i kenniw s wawař n lwaɛd i ittwannan i řejdud nneɣ.   

33 Xzar, AREBBI ikemmeř lwaɛd i neccin, inni iǧan d tarwa nsen, umi dd-issnekkar Yasuɛ zi řmewt. Am mammec tura deg uzehhid wiss tnayen:

‘Cek d Mmi, ass-a jjiɣ-dd Cek!’   

34 S uya issnekkar i-t-i-dd AREBBI zi taddart n imettinen ařami war dd-iddikkwiř ɛemmarṣ ařami ɣa ikiccu, am t inna:

‘Necc ad awem wceɣ

timegga n arḍa n Dawud

i daysent řaman.’   

35 S uyenni iqqar ɛawed deg ijj n wemcan nneɣni:

‘Cek war tᵉttejjid Amsizdeg nnec

ad ikiccu.’   

36 Minzi Dawud isexxar jar jjiř nnes ɛlaḥsab min ixs AREBBI, uca immut, ittwassmun ɣar řejdud nnes, xenni ikiccu.   

37 Maca Wanita, wenni dd-issnekkar AREBBI, war ittkicci.

38 S uya, a tawmat, snem aqa s Wa ittwabarreḥ s weɣfar n ddnub i kenniw,   

39 u snem aqa zi marra min zi war tzemmarem ad tᵉttwaseggdem s Ccariɛa n Musa, aqa ad ttwaseggden marra inni yumnen zzayes Netta.   

40 Ḥḍam xenni ḥima war xawem dd-iweṭṭi ca n min yuran deg idlisen n inabiyyen:

41 ‘Xzarem, a kenniw inni ittbuṣaren,

tɛejbem u tweddarem,

minzi Necc ad ggeɣ ict n řxedmet

deg wussan nwem

i war tᵉttiqqim

waxxa iɛawed awem tt ca n ijjen.’ ”   

42 Řami zzaysen dd-ffɣen, ttaren zzaysen ḥima ad kisen ssiwřen s wawařen d ijjen deg ijj n ssebt nneɣni.

43 Řami immsebḍa umuni n temzida, aṭṭas n Wudayen d waṭṭas n imɛacaren n Wudayen inni itteggʷeden AREBBI ḍfaren Bulus d Bar-Naba. Nitni tuɣa kisen ssawařen, ɛeřmen asen ḥima ad qqimen ttᵉṭṭfen deg arḍa n AREBBI.   

44 Di ssebt i dd-yusin tusa-dd tendint marra ḥima ad tseř i Wawař n AREBBI.

45 Ařami ẓrin Wudayen řɣaci d ameqqran, dewřen ɛemmaren s řeḥsed, ɛeksen min xef issiweř Bulus, qacḥen u ceqqfen dayes.

46 Maca Bulus d Bar-Naba nnan s teryast: “Tuɣa ittřiq ad awem nessiweř d amezwaru Awař n AREBBI, maca umi t tugim, u tekksem awař ḍidd i yixef nwem belli war tesdiheǧem Tudart ittduman, xzar, aqa řexxu neccin ad nwejjeh řegnus.   

47 Minzi ammu d aneɣ iweṣṣa Siditneɣ, iqqar:

‘Necc arriɣ Cek d tafawt i řegnus,

ḥima ad tiřid i Tudart ař ṭṭrufa n ddunect.’ ”   

48 Umi sřin řegnus man aya, farḥen ssemɣaren awař n Sidi uca umnen marra inni tuɣa ittwafarzen i Tudart ittduman.

49 Uca iffeɣ Awař n SIDI ɣar jjihet nni marra.

50 Maca Udayen ssḥarrcen imcennɛen n tendint d temɣarin tinni ɣarsent ccan u ɛebbdent i AREBBI akidsen. Ammu ssekkaren nitni ict n umarret x Bulus d Bar-Naba uca ssuffɣen ten barra i temmurt nsen.   

51 Maca nitni zzerzen taɛejjajt zeg iḍaren nsen xasen uca iwḍen ɣar tendint n Ikuniya.  

52 Imeḥḍaren dewřen ccuren s řefraḥet n Arruḥ Iqeddsen.   

□ 

13:6 Bar-Cuma - isem-a wanita ixs ad yini: ‘mmis n yisem’. S řxeṭṭ agřinzi qqaren as ‘Bar-Yasuɛ’, ixs ad yini ‘mmis n Yasuɛ’. Maca ḥima war din ittiři usekkwi jar Lmasiḥ d bnadem wanita, negg as ‘Bar-Cuma’.

Bulus d Barnaba ruḥen ɣar Ikuniya di Likaɛunya

14

1 Deg Ikuniya udfen nitni jmiɛ ɣar temzida n Wudayen uca ssiwřen ařami umnen aṭṭas n řɣaci, am Wudayen am Iyunaniyyen.

2 Maca Udayen inni war yuminen, ssekkaren iryazen n tendint i yeǧan zi řegnus, maḥend ad ssɛiǧten tawmat.

3 Waxxa amenni kkin dinni aṭṭas n řweqt, ttbarrḥen s bṭayṭay s SIDI. U Netta tuɣa ittic cchadet i Wawař n arḍa nnes s řeɛřamat d řeɛjayeb i igga s ifassen nsen.   

4 Marra řɣaci n imezdaɣ n tendint immsebḍa. Ca zzaysen ruḥen ak-d Wudayen u ca nneɣni ak-d rrusul.

5 Tuɣa din ict n tmeɛmuč xasen zeg yinni zi řegnus u zeg Wudayen ak-d imeqqranen nsen, ḥima ad xasen karfsen u ḥima ad ten arejmen.

6 Řami ssnen man aya, ffɣen-dd uca arewřen ɣar tneddam n Likaɛunya, aqa aten d Listra d Dirbi, u ɣar dcurat i d as dd-innḍen,   

7 uca ttbarrḥen dinni s Řexbar Aṣebḥan.

Abarreḥ d uḥejjar n Bulus di Listra

8 Tuɣa izeddeɣ ijj n weryaz di Listra wenni d aneɛḍab deg iḍaren nnes, aqa-t d aqejdaḥ zeg uɛeddis n yemmas, war yuyur ɛemmarṣ.   

9 Tuɣa ittesřa i Bulus am issawař netta. Řami t iẓra Bulus, yuca aqa dayes l’iman ḥima ad ittwassgenfa.

10 Inna as s ict n tmijja tejhed: “Ad ac iniɣ deg Yisem n Siditneɣ Yasuɛ Lmasiḥ, kkar, tbedded nican x iḍaren nnec!” Ingez, ikkar, uca iggur.

11 Řami iẓra řɣaci min igga Bulus, ssgeɛɛden tmijja nsen, nnan s řhard n temmurt nni: “Aqa irebbiten dewřen arewsen deg iwdan, hwan-dd ɣarneɣ!”   

12 Nitni semman Bar-Naba s yisem ‘Sidi n irebbiten’, u Bulus s yisem ‘Hirmis’, minzi netta izwar ɣar wawař.

13 Akehhan n ‘Sidi n irebbiten’ tuɣa barra i tendint, yiwi iyenduzen d tseddiyin n nnuwwac ɣar tiwwura n řemraḥ mani qqimen, tuɣa ixs ad ten iqeddem d tɣarṣt i nitni.

14 Řami sřin Bar-Naba d Bulus x man aya, carrgen arruḍ nsen, negzen, ffɣen ɣar barra jar řɣaci, sɣuyyun, nnan:

15 “A iryazen, min i tᵉtteggem? Uřa d neccin d lbacar d ijjen am kenniw, nettbarreḥ kenniw ḥima ad tbeɛɛdem x tmesřayin-a ibeṭṭřen, ḥima ad tubem ɣar AREBBI iddaren i dd-ixeřqen ajenna d temmurt d řebḥar d marra min daysen.   

16 Di řweqt n řejyuř iɛdun ijja Netta marra řegnus ad uyuren deg ibriden nsen,   

17 waxxa war ijji Ixef nnes břa cchadet am d asen iwca tcuni zeg ujenna, issehwa-dd anẓar u iwca aṭṭas n řɣiǧet di řweqt nsen ittwaggen uca issjiwen uřawen nneɣ s macca d řefraḥet.”   

18 Waxxa ssawařen amenni, tuɣa ɛad iqseḥ xasen ad ssbedden řɣaci, maḥend uřa d ijj war ittqeddim tiɣarṣin i nitni.

19 Maca usin-dd Wudayen zi Ikuniya d Antiyuxiya, ssḥarrcen xasen řɣaci uca arejmen Bulus, jarren t barra i tendint, minzi ittɣiř asen aqa immut.   

20 Maca am d as dd-nnḍen imeḥḍaren, ikkar uca yudef ɣar tendint. Xenni tiwecca nnes iffeɣ ak-d Bar-Naba, iwḍen nitni ɣar tendint n Dirbi.

Aɛqab ɣar Antiyuxiya di Surya

21 Umi barrḥen s Řexbar Aṣebḥan i imezdaɣ n tendint nni, ggin aṭṭas n imeḥḍaren. Xenni ɛeqben ɣar Listra d Ikuniya d Antiyuxiya,

22 ggin uř di řeɛmur n imeḥḍaren, ɛeřmen asen ad cebbaren di l’iman, nnan asen belli ittxeṣṣa ad nadef ɣar Tgeldit n AREBBI s waṭṭas n řemḥayem.   

23 Areccḥen imɣaren di kuř tamesmunt am ttẓuman u ttẓaǧan akidsen, uca xenni sellmen ten i Siditneɣ i di umnen nitni.

24 Xas uca ẓwan Pisidiya, usin-dd ɣar Pamfiliya.

25 Awarni řami ssiwřen s Wawař n SIDI di Pirxa, hwan-dd ɣar Attalya.

26 Ssenni ruḥen di řebḥar ɣar Antiyuxiya minzi ssenni tuɣa ttwassqebbḍen i arḍa n SIDI di ṭṭweɛ n řxedmet tenni aqa kemmřen.   

27 Řami din iwḍen, řaɣan x tmesmunt, xebbaren s marra řexdayem timeqqranin i yegga AREBBI s ifassen nsen u mammec yarzem tawwart n l’iman i řegnus.

28 Uca qqimen din ict řweqt d azirar ak-d imeḥḍaren.

Asafar amezwaru n Bulus i ubarreḥ n L’Injil (Řex. 13, 14)

Agraw n rrusul di Urcalim

15

1 Hwan-dd yeryazen zi Yahudiyya ɣar Antiyuxiya uca bdan sseřmaden i tawmat, nnan: “Mařa war tᵉttwaxetnem ɛlaḥsab tnamit n Ccariɛa n Musa, war tzemmarem ad tᵉttwassnejmem.”   

2 Ikkar ijj n uxarweḍ d unaqec akidsen zi ṭṭarf n Bulus d Bar-Naba. Imsar aqa Bulus d Bar-Naba, u akidsen ɛad inneɣni, ruḥen ɣar rrusul d imɣaren di Urcalim zi ssibbet n unaqec-a.   

3 Tessqebbeḍ u tessekk i-ten tmesmunt. Nitni cuqen di marra Finiqiya d temmurt n Samarya uca xebbaren mammec tuben inni iǧan zi řegnus, ssfarḥen marra tawmat aṭṭas.

4 Řami iwḍen ɣar Urcalim, tareḥḥeb zzaysen tmesmunt d rrusul d imɣaren u nitni xebbaren i-ten s marra min zzaysen igga AREBBI.

5 Maca ca zi tebridt n Ifarisiyyen inni idewřen umnen, kkaren, nnan: “Ittxeṣṣa ad ten txetnem u ad ten umuren ad cebbaren di Ccariɛa n Musa.”

6 Munen rrusul d imɣaren ḥima ad mcawaren x tmesřact-a.

7 Awarni řami tuɣa ttqacaḥen aṭṭas, ibedd Cimɛun, inna asen: “A iryazen tawmat, kenniw tessnem belli aṭṭas zeg wami AREBBI ixḍar aqa řegnus ad sřen i wawař n Řexbar Aṣebḥan s uqemmum inu uca ad zzayes amnen.   

8 AREBBI, wenni issnen min iǧan deg wuřawen, iched xasen am d asen iwca Arruḥ Iqeddsen am i neccin.   

9 Netta war ittegg bu řfarz jar neccin d nitni, am issizdeg uřawen nsen s l’iman.   

10 Iwa řexxu, mayemmi tᵉttjarrabem ɛad AREBBI u tᵉtteggem ijj n uzayřu x irawen n imeḥḍaren i war zemmaren řejdud nneɣ uřa d neccin ad t narbu?   

11 Maca s arḍa n Siditneɣ Yasuɛ Lmasiḥ numen aqa ad neṭṭef Tudart am nitni.”   

12 Isqar řɣaci, nitni sřan i Bar-Naba d Bulus ttɛawaden x řeɛřamat d řeɛjayeb timeqqranin i zzaysen igga AREBBI jar řegnus.

13 Umi qqimen sqaren, ikkar Yaɛqub, inna: “A iryazen tawmat, sřem-dd ɣari.

14 Cimɛun ixebbar mammec tuɣa igga AREBBI deg umezwar ḥima ad ixdar ijj n řgens zi řegnus i Yisem nnes.

15 Man aya ittas-dd ak-d wawařen n inabiyyen am mammec tura:

16 “ ‘Awarni man aya ad dd-ɛeqbeɣ

uca ad ssbeddeɣ ɛawed

Tazeddiɣt iwḍan n Dawud,

u min zzayes yareddǧen

ad tt ssgeɛɛdeɣ

uca ad tt areqqɛeɣ ɛawed,

17 ḥima min iqqimen n iwdan

ad arzun x SIDI,

uřa d marra řegnus

i xef ittwařaɣa s Yisem inu!’,

ammu i iqqar SIDI

wenni iggin marra aya.”   

18 Řexdayem n AREBBI aqa ttwassnent zi řebda.

19 S uyenni ttwařiɣ icuwwar war nesseḍqiř ca x yinni dd-iddakkwařen ɣar AREBBI zi řegnus,

20 maca ad asen nari ḥima ad beɛɛden x texmuji zi tɣarṣa i l’aṣnam u x farq-ccɣeř u x jjiyfat u x idammen.   

21 Minzi Musa tuɣa ɣares di kuř tandint imxeṭṭaben di temzidawin di řejyuř iɛdun, inni zzayes qqaren di marra ussan n ssebt.”

Tabrat ɣar tmesmunt di Antiyuxiya

22 Xenni ixḍaren rrusul d imɣaren, jmiɛ ak-d marra tamesmunt, iryazen zi řwesṭ nsen uca ssekken Yahuda, umi qqaren ɛawed Bar-Saba, d Sila ak-d Bulus d Bar-Naba ɣar Antiyuxiya. Iryazen-a tuɣa aten d imeqqranen jar tawmat.

23 Urin s ufus nsen ammu:

“Rrusul d imɣaren d tawmat.

I tawmat i yeǧan di Antiyuxiya d Suriya d Kilikiya, i tawmat i yeǧan zi řegnus. Sřam xawem!

24 Nesřa belli ca n yinni dd-yusin zi řwesṭ nneɣ, ṣedɛen kenniw s wawařen nsen, ssenhezzen tanefsect nwem, qqaren: ‘Ittxeṣṣa ad tᵉttwaxetnem u ad tᵉṭṭfem di Ccariɛa!’, umi neccin war d asen numur s man aya.   

25 S uya nemcawar awarni řami nmun marra, uca nfarz ca n yeryazen ḥima ad ten nessekk ɣarwem ak-d imɛizzen nneɣ Bar-Naba d Bulus.

26 Nitni d iryazen inni iṭṭewwɛen tudart nsen i Yisem n Siditneɣ Yasuɛ Lmasiḥ.   

27 Nessekk-dd akidsen Yahuda d Sila, inni kenniw i ɣa ixebbaren man aya ɛawed s uqemmum nsen.

28 Minzi aqa-t di řxaḍar n Arruḥ Iqeddsen u di řxaḍar nneɣ, ḥima war xawem nesseḍqiř ca sennej i timesřayin tinni labudda zzaysent,

29 aqa ad taggʷejem x min wehhben d taɣarṣt i l’aṣnam řa x idammen řa x jjiyfat uřa x farq-ccɣeř! Mařa teḥḍam ixef nwem zi man aya, ad teggem mliḥ. Iřim d imtiqqan di Siditneɣ.”   

30 Inni dd-ittwassekken iwḍen ɣar Antiyuxiya uca ssmunen marra iwdan, wcin asen tabrat.

31 Řami tt ɣrin, farḥen nitni, ttwassfewwjen.

32 S wawařen aṭṭas ssjehden nitn tawmat uca ssmetnen inni iǧan ak-d Yahuda d Sila, maɣar uřa d nitni tuɣa aten d inabiyyen.

33 Awarni řami qqimen dinni ca n řweqt, ssqebbḍen ten wawmaten s řehna ḥima ad dd-dewřen ɣar rrusul.

34 Maca Sila tuɣa ixs ad iqqim dinni.

35 Bulus d Bar-Naba qqimen di Antiyuxiya, ssɣaran, ttbarrḥen s Wawař n AREBBI ak-d waṭṭas inneɣni.

Amsebḍi n Bulus d Barnaba

36 Awarni ca n wussan inna Bulus i Bar-Naba: “Ejj aneɣ ad neɛqeb ɣar tawmat di kuř tandint mani tuɣa nettbarreḥ s Wawař n AREBBI, ad nargeb mammec ɣa iffeɣ umeddur nsen.”

37 Bar-Naba tuɣa ixs ad kisen indeh Yuḥanna, wenni ittkennan Markus,   

38 maca Bulus tuɣa war ixs ad t yiwi, minzi Markus ismeḥ daysen umi tuɣa aten di Pamfiliya, u minzi war kisen iruḥ.

39 Ikkar ijj n umcubbec d ameqqran jar asen ařami mmsebḍan ijjen x wenneɣni. Bar-Naba yiwi Markus akides uca ibeḥḥar ɣar tegzirt n Qubrus.

40 Maca Bulus ixḍar Sila uca iffeɣ, awarni řami sellmen t wawmaten ɣar arḍa n AREBBI.

41 Icuq di Suriya d Kilikiya, ittcejjaɛ timesmunin.

Timutiyu iruḥ ak-d Bulus d Silas

16

1 Řami dd-yusa ɣar tneddam n Dirbi d Listra, tuɣa din ijj n umeḥḍar qqaren as Timutiyu. Tuɣa netta d mmis n ict n temɣart d tudact d řmumina, maca babas d Aramiyu. □  

2 Marra tawmat n Listra d Ikuniya cehden xas s řxar.

3 Bulus tuɣa ixs wa ad isafar akides. Xenni iksi t uca ixten as, minzi Udayen di tendint nni ssnen belli babas d Aramiyu.   

Asafar wiss tnayen n Bulus: Masiduniya, Atina d Kurintus

4 Umi kkin x tneddam, ttbarrḥen, sseřmaden ten ɛawed maḥend ad ṭṭfen di tiweṣṣa i yuran rrusul d imɣaren di Urcalim.   

5 Ammu dewřent tmesmunin beddent mliḥ di l’iman uca tuɣa řqedd nsent imeqqar kuř ass.

6 Umi cuqen nitni di jjwayeh n Frixiya d Galaṭiya, imneɛ i-ten Arruḥ Iqeddsen maḥend ad beccaren s Wawař n AREBBI di Asiya.

7 Řami dd-usin ɣar jjihet n Misya, arzun ad raḥen ɣar Bitiniya, maca Arruḥ n Yasuɛ war ten ijji.   

8 Xenni ffɣen-dd zi Misya, hwan ɣar temmurt n Truwas.   

9 Deg ijj n řewḥiy s ǧiřet iban-dd ijj n weryaz zi Makiduniya ɣar Bulus, ibedd dinni, ittar zzayes, inna: ‘Hwa-dd ɣar Makiduniya ḥima ad ayi tewced afus!’

10 Awarni řami iẓra Bulus řewḥiy-a, nekkar řexdenni maḥend ad nraḥ ɣar Makiduniya, minzi nefhem belli Siditneɣ iřaɣa aneɣ-dd ḥima ad asen nbarreḥ s Řexbar Aṣebḥan.

Bulus di tendint n Filippi - L’iman n Lidiya

11 Aqa nuyur di řebḥar zi Truwas uca nruḥ nican ɣar Samutraki, u tiwecca nnes nruḥ ssenni ɣar Niyapulis.

12 Ssenni nruḥ ɣar Filippi, tenni d lɛaṣima n Makiduniya, tuɣa ṭṭfen tt Irumaniyyen d tzeddiɣt i nitni. Neqqim ijj n řmijař n ca n wussan di tendint nni.

13 Deg wass n ssebt neffeɣ zi tewwart n tendint ɣar tma n iɣzar minzi neẓra din ict n taddart n tẓaǧit. Awarni řami neqqim din, nessiweř ak-d temɣarin tinni tuɣa imunen dinni.

14 Ict n temɣart nni izzenzen řeḥrar, qqarent as Ludiya zi tendint n Tiyatira, tuɣa tᵉtteggʷed AREBBI. Siditneɣ yarzem as uř nnes ḥima ad tseř mliḥ mixef issawař Bulus.

15 Ttwasseɣḍeṣ nettat d aytbab n taddart nnes, uca xenni tᵉttar zzayneɣ, tenna: “Mařa s tidett tᵉttwařam belli necc umneɣ di Siditneɣ, iwa araḥem-dd, qqimem di taddart inu!” Tuɣa tzawg aneɣ aṭṭas.   

Bulus d Silas di řeḥbes

16 Am neggur ɣar taddart n tẓaǧit, temmseřqa akidneɣ ict n tayya, dayes řaryaḥ n tgezzant, tiwi-dd ijj n řefḍeř imɣar i aytbab nnes s tgezzant nni.   

17 Nettat tḍeffar Bulus d neccin, tesɣuyyu, teqqar: “Iwdan-a d imsexxaren n AREBBI, Amɛuǧi x kuřci, nitni ttbarrḥen i kenniw s webrid n Tudart!”

18 Ammu i teqqim aṭṭas n wussan. Maca Bulus, umi tuɣa ittxeyyaq x man aya, inneqřeb, inna i řaryaḥ: “Ttumureɣ cek s Yisem n Yasuɛ Lmasiḥ, ffeɣ zzayes.” Uca iffeɣ-dd řaryaḥ di tsaɛɛet nni.   

19 Umi ẓrin aytbab nnes belli asitem n řefḍeř nsen iffeɣ zzayes, ṭṭfen Bulus d Sila, jarren ten, iwyen ten ɣar ssuq.   

20 Nitni iwyen ten zzat i imxazniyyen u zzat i imḍebbaren n tendint, nnan: “Iwdan-a ttxarwaḍen tandint nneɣ, minzi nitni d Udayen.   

21 Nitni ttbarḥen aneɣ s ttaqalid nni war iḥeǧeř ad tent neqbeř niɣ ad tent neḍfar, minzi neccin d Irumaniyyen!”

22 Issmun xasen ijj n řɣaci d ameqqran. Xenni carrgen imxazniyyen arruḍ nsen, umuren ad ten hettken s urekkuḍ.   

23 Awarni řami ten hettken aṭṭas s urekkuḍ, nḍaren ten di řeḥbes, umuren i uɛessas n řeḥbes ḥima ad xasen iɛess mliḥ.

24 U netta, umi iksi tawṣeyyet-a, issidef i-ten ɣar daxeř qaɛ n řeḥbes, iqqen i-ten zeg iḍaren nsen deg ijj n řqařeb n ǧuḥ.

25 Deg wezyen n ǧiřet tuɣa Bulus d Sila ttẓaǧan u ttsebbaḥen AREBBI am d asen sřin imeḥbas.   

26 Řexdenni imsar ijj n wenhezzi n temmurt d ameqqran ařami ittwanhezz dsas n řeḥbes, uca deɣya nnurzment marra tiwwura uca dewřen iceddiyyen n marra imeḥbas fesyen.   

27 Řami d ifaq uɛessas n řeḥbes, iẓra tiwwura arzment, ijbed ssif nnes, tuɣa iggur ad ineɣ ixef nnes, ittɣiř as belli imeḥbas arewřen.

28 Maca Bulus iřaɣa s jjehd: “War ttḍarra ixef nnec, aqa aneɣ da marra!”

29 Xenni issareɣ ijj n řefnar, ingez ɣar daxeř, ittarjiji, inḍar ixef nnes ɣar iḍaren n Bulus d Sila.

30 Issuffeɣ i-ten-dd ɣar barra, inna: “A řejwad, min ittxeṣṣa ad ggeɣ ḥima ad ṭṭfeɣ Tudart?”   

31 Nitni nnan as: “Amen di Siditneɣ Yasuɛ Lmasiḥ, ad tᵉṭṭfed Tudart, cek d aytbab n taddart nnec!”   

32 Ssiwřen Awař n SIDI akides u ak-d marra aytbab n taddart nnes.

33 Di tsaɛɛet nni n ǧiřet iwyi ten-dd ɣares, issird asen iyezzimen nsen uca deɣya ittwasseɣḍeṣ netta ak-d marra aytbab n taddart nnes.

34 Xenni iwyi ten ɣar taddart nnes, issewjed asen ṭṭabřa, ifarḥ netta d aytbab n taddart nnes, minzi ṭṭfen l’iman zi AREBBI.   

35 Umi dd-yiweḍ uziř, ssekken imxazniyyen iweqqafen x řaman, ḥima ad inin i uzeǧif n řeḥbes: “Ḍeřq asen-dd i iwdan nni.”

36 Umi isřa aya uzeǧif n řeḥbes, yudef-dd ɣar daxeř uca issiweḍ awařen-a ɣar Bulus, inna: “Imxazniyyen sekken-dd ḥima ad awem ḍeřqen. Xenni řexxu, ffɣem, řuḥem di řehna!”

37 Maca Bulus inna as: “Waxxa neccin d Irumaniyyen, jjin ad aneɣ hettken s urekkuḍ s bṭayṭay am war dayneɣ iǧi řɛib, nḍaren aneɣ di řeḥbes, uca řexxu, ma xsen nitni ad aneɣ ḍeřqen s tnuffra? Lla, ejj i-ten ad dd-asen s yixef nsen, ḥima ad aneɣ ḍeřqen.”

38 Iweqqafen x řaman ruḥen, ssiwḍen awařen-a nni d asen ittwannan ɛawed ɣar izeǧifen n tendint. Uca nitni ggʷeden umi sřin aqa-ten d Irumaniyyen.

39 Xenni usin-dd ɣarsen, ttaren zzaysen ad ruḥen, ad ffɣen zi tendint.   

40 Awarni řami ffɣen-dd zi řeḥbes, ɛeqben ɣar Ludiya, mani ẓrin tawmat. Sscejjɛen ten uca uyuren.

□ 

16:1 Aramiyu - di řmaxtuṭṭat s yiřes n Tyunanit ad naf: ‘Ayunani’.

Bulus d Silas di Tissaluniki

17

1 Ẓwan x Amfipulis d Apulluniya, iwḍen ɣar Tissalunika mani tuɣa ict n temzida n Wudayen.

2 Bulus yudef-dd din ɣarsen, am tuɣa d lqaɛida nnes. Di třata n wussan n ssebt issiweř akidsen zi Tira Iqeddsen.

3 Iffessar u issbeyyen asen ammu: “Tuɣa ittxeṣṣa i Lmasiḥ ad ittwaweddeb u ad dd-ikkar zi taddart n imettinen. Aqa Netta d Yasuɛ, Lmasiḥ min xef d awem barrḥeɣ.”   

4 Ca zzaysen umnen, munen ak-d Bulus d Sila, uřa d aṭṭas n Iyunaniyyen inni itteggʷeden AREBBI, uřa d timɣarin icennɛen, war iǧi drust zzaysent,   

5 Maca Udayen dewřen ttasmen, nedhen ca n yeryazen iɛeffanen zeg ibriden n tendint, ssgeɛɛden ijj n řɣaci d ameqqran ɣarsen, sshajan tandint uca ssekkaran ten ḍidd n taddart n Yasun, arzun ad ten sellmen i řɣaci.

6 Umi war ten ufin din, jarren Yasun d wawmaten i din iǧan ɣar izeǧifen n tendint, sɣuyyun: “Xzar, ina, inni issɣewwɣen tammurt marra, aqa usin-dd ɛawed da!   

7 Yasun issidef i-ten ɣares d inewjiwen, waxxa nitni marra ttɛekksen tiwṣeyyat n qayṣar, qqaren aqa da ajeǧid nneɣni, aqa-t d Yasuɛ.”   

8 Ssarejfen izeǧifen n tendint d řgens umi sřin aya.

9 Maca awarni řami ṭṭfen řɛarbunat zi Yasun d yinneɣni, arxun asen.

Bulus d Silas di Biriya

10 Řexdenni ssekken tawmat Bulus d Sila ɣar Biriya s ǧiřet. Umi din iwḍen, ruḥen ɣar temzida n Wudayen,   

11 minzi Udayen dinni tuɣa aten xar zeg inni i yeǧan di Tissalunika, minzi tuɣa xsen ad sřen i Wawař kuř ass, arezzun ad ssnen zi Tira Iqeddsen, ma timesřayin-a aqa tent amenni.   

12 Aṭṭas zzaysen umnen, uřa d aṭṭas n temɣarin d yeryazen zeg Iyunaniyyen.

13 Maca, umi Udayen n Tissalunika ssnen belli Bulus tuɣa ittbarreḥ Awař n AREBBI di Biriya, usin-dd nitni ɛawed din, war ssbedden zeg usɣewweɣ u zeg usxarweḍ jar imezdaɣ n tendint.   

14 Xas uca jjin wawmaten ad ihwa Bulus řexdenni ɣar řebḥar, maca Sila d Timutiyu qqimen din.

15 Inni issqebḍen Bulus, iwyen t ɣar tendint n Atina. Xenni, umi t jjin, ṭṭfen zzayes ict n tebrat i Sila d Timutiyu maḥend nitni ad ɣares dd-asen deɣya.   

Bulus di Atina

16 Am ten tuɣa ittraja Bulus di Atina, tuɣa arruḥ nnes ixeyyeq umi iẓra tandint teccur s řexyařat n l’aṣnam.

17 S uyenni tuɣa issawař di temzida ak-d Wudayen u ak-d yinni itteggʷeden AREBBI, u di ssuq uřa ak-d inni i tuɣa ittmunen dinni kuř ass.

18 Ɛad ca n ifaylasufen zi temzida n Ipikurus u ca nneɣni, qqaren as Istuwakiyyen, mnaqacen akides. Ca zzaysen nnan: “Min ixs ad yini wanita s řhard-a qaɛ?” Maca inneɣni nnan: “Iḍhar-dd aqa-t d ambarreḥ n irebbiten iɣriben, minzi tuɣa ittbarreḥ asen s Yasuɛ d tnukra nnes zeg imettinen.

19 Uca iwyen t, nedhen t ɣar řebni n taddart n ccreɛ umi qqaren Ariyupagus, nnan as: “Ma iɛeddeř ad nessen man taɣuri n jdid i tᵉttbarrḥed?”,

20 minzi cek tiwyed ca n tmesřayin tiɣribin i imezzuɣen nneɣ, u neccin nexs ad nessen min ixs ad yini man aya.”

21 Marra inni zi Atina d marra ibarraniyyen inni din iqqimen, sseɛdun řweqt mɣir ḥima ad xebbaren u ḥima ad sřen ict n řḥajjet n jdid.

22 Ikkar-dd Bulus, ibedd di taddart n ccreɛ qqaren as ‘Ariyupagus’, inna: “A iryazen n Atina, ufiɣ belli kenniw tᵉttɛemmarem sennej i ṭṭarf s tiggʷudi n ccwaṭen zi kuř aɣezdis.

23 Minzi umi nnḍeɣ di tendint nwem, ẓriɣ timzidawin nwem, ufiɣ ɛawed ijj n uɛalṭar zemmen xas: ‘I AREBBI i war ittwassnen’. S uyenni wenni tɛebbdem kenniw, am war t tessinem, d Wa i zi d awem ttbeccareɣ.

24 Minzi AREBBI wenni dd-yejjin ddunect d marra min dayes, wenni iǧan d Sidi n ujenna d temmurt, war izeddeɣ ca di tzawiyyin i ittwaggen s ifassen n iwdan,   

25 uřa war xas ittwasexxar s ifassen n iwdan axmi Netta iḥwaj ca, minzi Netta simant nnes iwca i mkuř bnadem tudart d twarrit n nnefs.   

26 Zeg idammen n yijjen igga marra řegnus n bnadem ḥima ad zedɣen x wudem n temmurt marra, u s řumur nnes ifarz asen řmijařat n řweqt uca igga iymiren n tzeddiɣt n iwdan,   

27 ḥima ad arzun x AREBBI u ad zzayes ttaren, ad taɣ ad t afen s marra min zzayes ittwaggen, maɣar Netta war iggʷij ca aṭṭas x kuř ijjen zzayneɣ.

28 Minzi neccin dayes i neddar u dayes i nᵉttenhezza u dayes i neǧa, am mammec nnan ca n imiɣisen nwem: ‘Aqa neqqarṣ zzayes Netta!’

29 S uyenni, am dd-iqqarṣ bnadem zi AREBBI, ittxeṣṣa war nḥesseb ca belli ureɣ niɣ nnuqart niɣ aẓru i ittwaggen s lfenn u s tzemmar n bnadem, aqa aten am AREBBI i ǧan.   

30 AREBBI ijja ad ɛdunt zzmanat n uweddar, maca řexxu, di zzman-a ittamar i marra iwdan, aqa ittxeṣṣa i kuř bnadem di kuř amcan ad dd-idweř ɣar AREBBI!   

31 Minzi Netta igga ijj n wass i di i ɣa iḥkem x marra tammurt s řḥeqq s ijj n Bnadem i ifarz. Netta igga kuř ijjen ittxeṣṣa as maḥend ad zzayes yamen, řami t-i-dd-issnekkar zi taddart n imettinen.”

32 Umi sřin x tnukra zi taddart n imettinen, bdan sthezzan s man aya, maca inneɣni nnan: “Ict n twařa nneɣni nexs ad zzayek nseř ktar x man aya.”

33 Ammu iffeɣ Bulus zi řwesṭ nsen.

34 Ca zzaysen ḍfaren t, umnen. Tuɣa Diyunisiyus d ijjen zzaysen, aqa-t jar řquḍat n Ariyupagus, uřa d ict n temɣart qqaren as Damaris u inneɣni akidsen.

Asafar wiss tnayen n Bulus i ubarreḥ n L’Injil (Řex. 16-18:22)

Bulus di Kurintus

18

1 Awarni man aya ijja Bulus tandint n Atina, yusa-dd ɣar Kurintus.

2 Yufa din ijj n weryaz d Uday qqaren as Akwila. Wanita yiweḍ-dd din zi Punṭus, yusa-dd zi Iṭalya di řweqt nni, ak-d Priskilla, tamɣart nnes, minzi qayṣar Kludiyus tuɣa yumur maḥend marra Udayen ad ffɣen zi Ruma. Uca yusa-dd Bulus ɣarsen.   

3 Umi tuɣa ɣares ṣṣenɛet d icten akidsen, iqqim ɣarsen, ixeddem akidsen, minzi nitni tuɣa aten di ṣṣenɛet nsen d imɛicwen, tteggen iqiḍan.   

4 Tuɣa ittḥeddat kuř ssebt di temzida, yarezzu ad isseqneɛ Udayen d ikafriwen, maḥend ad amnen.

5 Umi dd-ihwa Sila d Timutiyu zi Makiduniya, ssbedden nitni Bulus zeg ubarreḥ n Wawař, minzi Udayen tuɣa ttḍaddan t, ttceqqfen dayes umi iched aqa Yasuɛ Netta d Lmasiḥ.   

6 Izzerz taɛejjact zeg warruḍ nnes, inna asen: “Zi řexxu ttbariɣ ixef inu zzaywem, uca ad raḥeɣ ɣar řegnus.”   

7 Iruḥ ssenni uca yusa-dd ɣar taddart n ijj n weryaz qqaren as Titus wenni tuɣa iɛebbden AREBBI. Tuɣa taddart nnes teřṣeq ak-d temzida.

8 U Krispus, ameqqran x temzida, yumen di Siditneɣ ak-d marra aytbab n taddart nnes, uřa d aṭṭas n Ikurintiyyen umi d as sřin, umnen di AREBBI, ttwassɣeḍṣen.   

9 Xenni inna SIDI i Bulus deg ijj n řewḥiy: “War tteggʷed, siweř, war ttseqqara,   

10 minzi Necc akidek uca uřa d ijj war izemmar ad cek iḍarr, minzi ɣari aṭṭas n iwdan di tendint-a!”

11 Uca iqqim ijj n useggʷas d setta n iyuren di Kurintus, isseřmad asen awař n AREBBI.

Bulus zzat i Ɣaliyun

12 Maca umi tuɣa Ɣaliyun lɛamil x Axaya, kkaren Wudayen am yijj n weryaz x Bulus uca iwyen t-i-dd ɣar řkursi n ccreɛ,

13 nnan: “Wa isseqnaɛ iwdan maḥend ad ɛebden AREBBI s řɛeks n Ccariɛa.”

14 Umi ittar Bulus ttesriḥ maḥend ad yarzem aqemmum nnes, inna Ɣaliyun i Wudayen: “Mařa tusim-dd da ak-d icetciyen zi ssibbet n ijj n ufturi niɣ n ijj n řɣecc niɣ n ijj n nnɛi n taɛeffant, a Udayen, xenni iři ad iřiq ad kenniw qebřeɣ s řḥeqq.

15 Maca mařa din ixarwiḍen di ssibbet n ijj n wawař, niɣ di ssibbet n n ca n ismawen, niɣ di ssibbet n Ccariɛa nwem, ḥḍam t kenniw s yixef nwem, minzi necc war xseɣ ad iřiɣ d řqaḍi x tmesřayin-a!”

16 Uca yuẓẓeř xasen zi řkursi n ccreɛ.

17 Řexdenni ṭṭfen marra lkuffar Sustinis, amɣar n temzida, wtin t qibač i řkursi n ccreɛ, maca Ɣaliyun war d as icqi man aya qaɛ.

Bulus iɛqeb-dd ɣar Antiyuxiya

18 Awarni řami iqqim Bulus din ɛad aṭṭas n wussan, iweddeɛ tawmat uca ibeḥḥar ɣar Suriya u Priskilla d Akwila ruḥen akides. Netta tuɣa iḥeff azeǧif nnes di Kinxriyus, minzi tuɣa ijjaǧ ict n tjaǧit.   

19 Umi dd-iwḍen ɣar Afasus, yudef Bulus ɣar temzida, tuɣa ittḥeddat Udayen.

20 Řami zzayes ttaren ad kisen iqqim ktar, war ijji ad t ssqenɛen.

21 Netta inna: “Ittxeṣṣa nican ad ɛeyydeɣ Řɛid i dd ɣa yasen di Urcalim. Maca ad ɣarwem dd-ɛeqbeɣ ɛawed mařa ixs AREBBI!” Uca ijja Akwila d Priskilla di Afasus.   

22 Icuq řebḥar uca yiweḍ-dd ɣar Qayṣariya, igeɛɛed ɣar Řɛid di Urcalim, iseǧem s řehna x tmesmunt, xenni isafar ɣar Antiyuxiya.

Asafar wiss třata n Bulus: Afasus, Makiduniya d Lyunan

23 Ařami din isseɛdu ijj n řmijař n ca n wussan, iffeɣ uca icuq di jjwayeh n Galaṭiya d Frixiya, issemḥeḍ marra imeḥḍaren.

24 Ijj n weryaz, qqaren as Apullus, ijj n weryaz d Uday i dd-ittwaxeřqen di Iskandariyya, yusa-dd ɣar Afasus. Netta tuɣa d ijj n weryaz issen ad issiweř, ittḥaka deg idlisen iqeddsen.   

25 Wa tuɣa ittwasseřmed deg webrid n SIDI, tuɣa-t s arruḥ imeḥḍen. Issawař u isseřmad zi jjihet n Yasuɛ s cḍaret, waxxa netta war issin mɣir aseɣḍeṣ n Yuḥanna.

26 Ibda issawař s bṭayṭay di temzida. Řami d as sřin Akwila d Priskilla, iwyen t-i-dd ɣarsen uca ssfehmen as abrid n SIDI marra.

27 Ařami tuɣa ixs ad isafar ɣar Axaya, cejjɛen t wawmaten, urin ɣar imeḥḍaren ad t qebřen mliḥ. Umi dd-yiweḍ wa ɣar din, iɛawen s arḍa i d as iwcin marra inni tuɣa yumnen.   

28 Minzi netta tuɣa ittqacaḥ s jjehd ḍidd n Wudayen zzat i ubarru n iwdan, issbeyyen asen zi Tira Iqeddsen belli Yasuɛ Netta d Lmasiḥ.

Bulus di Afasus

19

1 Řami tuɣa Apullus di Kurintus, icuq Bulus di jjwayeh yuɛřan, yiweḍ-dd ɣar Afasus, uca ibda ittseqsa imeḥḍaren i din yufa.   

2 Isseqsa ten: “Ma tqebřem Arruḥ Iqeddsen řami tumnem?” Nitni arrin-dd xas, nnan: “War nesři qaɛ belli din Arruḥ Iqeddsen.”

3 Inna asen: “Xenni min zi tᵉttwassɣeḍṣem?” Nnan as: “S useɣḍeṣ n Yuḥanna!”

4 Xenni inna Bulus: “Tuɣa Yuḥanna isseɣḍaṣ řgens s useɣḍeṣ n ttubet. Iqqar asen ittxeṣṣa ad amnen s wenni i dd ɣa yasen awarni as, aqa Netta d Yasuɛ Lmasiḥ.”   

5 Awarni řami sřin timesřayin aya, ttwassɣeḍṣen deg Yisem n Siditneɣ Yasuɛ Lmasiḥ.

6 Umi xasen issars Bulus afus, ihwa-dd xasen Arruḥ Iqeddsen, uca bdan ssawařen s ijj n yiřes nneɣni uca bdan ttnabben.   

7 Tuɣa-ten qaɛ tenɛac n yeryazen.

8 Yudef Bulus ɣar temzida, issawař akidsen teřt n iyuren s teryast, ittḥeddat ɣarsen, yarezzu ad ten isseqnaɛ di min itthemman Tageldit n AREBBI.

9 Maca řami dewřen ca zzaysen qesḥen, ttemcubbucen, ceqqfen deg Webrid n AREBBI zzat i yinni din imunen zi řegnus, xenni iggʷej Bulus xasen, uca issbeɛɛed xasen imeḥḍaren, ibda issawař akidsen kuř ass di temzida n ijj n weryaz qqaren as Tirannus.   

10 Ammu i yegga tnayen n iseggʷusa ařami marra inni tuɣa izeddɣen di Asiya sřin Awař n SIDI, am Udayen am Iramiyyen.

Tarwa n Skiwa

11 Tuɣa AREBBI ittegg řeɛjayeb imeqqranen s ifassen n Bulus,   

12 ařami ksin řemḥamat n řeqṭen d westawen n ibuyas i iǧan arruḍ x arrimet nnes, ssarsen ten x imehřac, uca xenni ruḥen xasen řehřacat uca ccwaṭen ffɣen zzaysen.

13 Tuɣa din ɛawed ca n Wudayen inni tuɣa igguren di temmurt, tuɣa ssuffuɣen ccwaṭen. Nitni ttɛezzmen x yinni di iǧa řaryaḥ aɛeffan s Yisem n Siditneɣ Yasuɛ, qqaren: “Neccin nettɛezzem xak s Yisem n Yasuɛ i zi ittbarreḥ Bulus.”

14 Inni t iggin, aqa aten sebɛa n tarwa n Skiwa, wenni d ijj n umeqqran n ikehhanen d Uday.

15 Maca cciṭan aɛeffan yarra-dd, inna asen: “Yeccu ssneɣ t uřa d Bulus ssneɣ t, maca min teɛnam kenniw?”

16 Uca bnadem i di iǧa řaryaḥ d aɛeffan ingez xasen, iɣeřb i-ten, inḍar i-ten x temmurt, ařami arewřen zi taddart d iɛaryanen d iyezmen.

17 Řexbar-a iffeɣ-dd ɣar marra Wudayen d Iramiyyen inni izeddɣen di Afasus. Tewḍa-dd ict n tiggʷudi temɣar x marra nitni uca ittwassemɣar Isem n Siditneɣ Yasuɛ Lmasiḥ.

18 Aṭṭas n yinni yumnen usin-dd, steɛtarefen x iɛeddiyyen nsen, neɛmen s min tuɣa tteggen.   

19 Uřa d aṭṭas n iseḥḥaren yarwen idlisen nsen, sscemmḍen ten zzat i marra. Nitni ggin asen řeḥsab uca ufin belli ssekkwan xemsin-ařaf n řweznat n nnuqart.

20 Ammu tuɣa l’iman n AREBBI iggam, yarenni di jjehd.   

Axarweḍ di Afasus

21 Awarni řami kemmřent tmesřayin-a, igga Bulus maḥend ad icuq di Makiduniya d Axaya marra, ḥima ad isafar ɣar Urcalim, inna: “Xmi din i ɣa reḥḥgeɣ, ittxeṣṣa ayi ad ẓareɣ Ruma ɛawed.”   

22 Issekk tnayen n yinni tuɣa ixeddmen akides ɣar Makiduniya, ina d Timutiyu d Irastus, maca netta simant nnes tuɣa iqqim din ɛad ca n řweqt di Asiya.

23 Di řweqt nni ikkar din ijj n uxarweḍ d ameqqran x ssibbet n Webrid n AREBBI.   

24 Minzi tuɣa din ijj n usiyaɣ n nnuqart, qqaren as Dimitriyu, wenni tuɣa ittṣennaɛ tizawiyyin timeẓyanin n nnuqart n ‘Artimis’ di řeqwařeb, uca ammu i yarbeḥ i ayt n ṣṣenɛet nnes ijj n arbeḥ d ameqqran.   

25 Issmun-dd ayt n ṣṣenɛet nnes ak-d inni ixeddmen akidsen, inna asen: “A iryazen, kenniw tessnem belli marra arbeḥ nneɣ yusa-dd ak-d ṣṣenɛet-a.

26 Kenniw tesřim u tessnem belli Bulus wanita isseqnaɛ aṭṭas n iwdan, war iǧi imezdaɣ n Afasus waha, maca uřa d ibarruten n marra Asiya, aqa issbeɛɛed i-ten x řexyařat-a, iqqar: ‘Řexyařat-a i ittwaggen s ifassen war ǧin ca d irebbiten!’   

27 War teǧi tsebbabt-a waha di lxaṭar uca teggur ad tedweř d ict n tmesřact ibeṭṭřen, maca uřa d zzawect n ‘Artimis’, tarebbit tameqqrant, ad tt ḥesben d walu uca ad sseḥqaren tarebbit-a i tɛebbed temmurt n Asiya uřa d marra řegnus.”

28 Umi sřin man aya, dewřen xeyqqen aṭṭas. Sɣuyyun, nnan: “Tameqqrant d tarebbit ‘Artimis’ n Ifasusiyyen!”

29 Tandint qaɛ txarweḍ am tekmeř uca uzzřen am yijj n bnadem ɣar tiyatir n lmesraḥ, uca Xayus d Aristarxus, iryazen zi Makiduniya, inni d imɛacaren n Bulus deg usafar nnes, ṭṭfen ten uca iwyen ten-dd akidsen.   

30 Uřa d Bulus tuɣa ixs ad yadef ɣar tiyatir n lmesraḥ, maca imeḥḍaren nnes ssbedden t.

31 Izeǧifen imḍebbaren n jjwayeh n Asiya, umi tuɣa aten d imeddukkař nnes, ssekken ɛawed ireqqasen, maḥend ad zayes ttaren ḥima war ittsebbeř ixef nnes ad yadef ɣar tiyatir.

32 Řɣaci i ittwassmunen di tiyatir, tuɣa ssekkaren t aṭṭas. Nitni sɣuyyun ijj i wenneɣni, maɣar azyen ameqqran zzayes war issin mixef tuɣa munen.

33 Řgens n Wudayen i din iǧan, nedhen ijj n weryaz zzaysen ɣar zzat, ijj n Wuday qqaren as Aliksandir. Netta ikkar, iceyyar s ufus nnes u tuɣa ixs ad issiweř x udafeɛ n Bulus zzat i řgens.

34 Maca umi fehmen belli aqa-t d Uday, sɣuyen marra s tmijja d icten ɛřaḥař tnayen n tsaɛɛetin: “Tameqqrant d ‘Artimis’ n Ifasusiyyen!”

35 Azeǧif n tendint isshedden řɣaci, inna: “A iryazen n Afasus, man wen war issinen belli tandint n Ifasusiyyen d takehhant tḥeṭṭa nican x zzawect n ‘Artimis’ u x řexyař i dd-iwḍan zeg ujenna!

36 S uyenni, umi war izemmar uřa d ijjen ad iɛekkes timesřayin-a, icuwwar awem ad tarsem, war tteggem ca s uqeǧeq,

37 minzi tiwyem-dd iryazen-a danita, inni war iǧin d iceffaren n tzawiyyin uřa war ttceqqafen di trebbit nneɣ.

38 Maca mařa tuɣa ɣar Dimitriyu u ɣar yinni iǧan akides di ṣṣenɛet ca n ucetci x yijjen, aqa din ijj n lɛamil di tendint. Ejj i-ten ad ɣares dd-qarrben u ad carrɛen ak-d wayawya zzates.

39 Maca mařa texsem ca n tmesřact nneɣni, ittxeṣṣa ad ittwafekk man aya deg ijj n wemcan i ittweṣṣan i tmesmunt ɛlaḥsab ccariɛa,

40 minzi aqa aneɣ di lxaṭar ad xaneɣ ḍeřmen ass-a zi ssibbet n uɣuwweɣ, minzi war din bu řesbab i zi nzemmar ad dd-narr s yijj n wawař di tmesřact n wegraw-a, minzi nessmuna di řbaṭeř u nettɣewweɣ amenni waha.”

41 Awarni řami inna aya, ismeḥ i wegraw ad yuyur.

Bulus di Masiduniya d Lyunan

20

1 Awarni řami yarsa uɣuwweɣ, iřaɣa-dd Bulus x imeḥḍaren, iweddeɛ i-ten s usudem n wawmaten, uca iffeɣ ḥima ad iraḥ ɣar Makiduniya.

2 Řami icuq di jjwayeh nni, icejjeɛ i-ten s waṭṭas n wawařen, xenni yiweḍ ɣar Hillas, ixs ad yini ɣar jjihet Axaya.

3 Ařami isseɛdu din třata n iyuren, ssewjden as Wudayen ijj n řfex, umi tuɣa iggur ad ibeḥḥar ɣar Suriya. S uya igga ad yeɛqeb x webrid n Makiduniya.

4 Supatrus zi tendint n Biriya, Aristarxus d Sikundus zi Tissalunika, Xayus zi Dirbi, Timutiyu zi Listra u Ticikus d Trufimus zi Asiya uyuren akides ař Asiya.   

5 Ina izwaren aneɣ, ttrajan aneɣ di Truwas.

6 Maca neccin neffeɣ zi Filippi, tandint tamezwarut n Makiduniya, awarni řami kemmřen wussan n Weɣrum břa Antun, nekka x řebḥar u di xemsa n wussan niweḍ-dd ɣar Truwas mani neqqim sebɛa n wussan.

Asnekkar n Utixus zi řmewt di Truwas

7 Deg wass amezwaru n ssimana umi munen imeḥḍaren maḥend ad arẓen aɣrum n tnemmirt, issiweř Bulus akidsen. Isszugar Bulus di řhard nnes ař řwesṭ n ǧiřet, maɣar netta tuɣa inwa ad isafar tiwecca nnes.

8 Aqa areqqen din aṭṭas n řefnarat di tɣurfet n sennej i di tuɣa nmun.

9 Tuɣa din ijj n ubřiɣ qqaren as Utixus, iqqim di řkazi, ittesřa, řexdenni ikka xas yiḍeṣ yuǧeɣ am tuɣa Bulus isszugar di řhard nnes. Umi tuɣa iṭṭeṣ, iwḍa-dd zi ṭṭebqet wiss třata ɣar wadday, ksin t immut.

10 Maca Bulus ihwa, iwḍa xas, idarreɛ as, inna: “War tennexřiɛem ca, aqa dayes tudart.”   

11 Xenni yuři ɛawed, yarẓa aɣrum, icca cwayt zzayes, xenni issiweř akidsen ɛad aṭṭas ařami d řefjar. Xas uca iruḥ isafar x temmurt,

12 am dd-iwyen nitni aḥenjir iddar, farḥen as aṭṭas.

13 Maca neccin nenya deg uɣarrabu, nbeḥḥar ɣar řmarsa n Tissus maḥend ad kidneɣ dd-nawi Bulus ssenni, am mammec tuɣa ittḍebbar, maɣar netta s yixef nnes ikka ɣar din x temmurt.

14 Ařami zzayes nareḥḥeb di Tissus, neksi t di tɣarrabut uca niweḍ-ḍḍ ɣar Mitilini.

15 Ssenni neɛdu tiwecca nnes ɣar tegzirt n Xiyus u farwecca nnes niwed ɣar Samus, neqqim di Truxiliyun. Deg wass awarni as niweḍ ɣar Militus,

16 minzi Bulus igga ad iɛdu Afasus x řebḥar ḥima war ittɛeṭṭař dinni, minzi tuɣa ittqeǧeq ḥima, meɛlik iɛeddeř, ad iɛeyyed Řɛid n Xemsin n Wussan di Urcalim.   

Ameřqi aneggaru n Bulus ak-d imɣaren n tmesmunt n Afasus

17 Zi Militus ijja ad dd-asen imɣaren n tmesmunt di Afasus.

18 Řami dd-usin ɣares, inna asen:

“Kenniw tessnem zeg wass amezwaru umi dd-udfeɣ ɣar Asiya, mammec ǧiɣ akidwem marra ussan,

19 am tuɣa ttsexxareɣ i AREBBI s marra awaḍeɛ u s imeṭṭawen, uřa deg iɣekkwan i xafi ikkin zi ssibbet n tmeɛmač n Wudayen.

20 War jjiɣ ca zi min inefɛen i řeɛmur nwem war d awem t barrḥeɣ, war t ssřemdeɣ di řeswaq u di tudrin,

21 am ssqenɛeɣ Udayen d Iramiyyen maḥend ad dd-dewřen ɣar AREBBI, ad amnen di Siditneɣ Yasuɛ Lmasiḥ. □    

22 U řexxu ad raḥeɣ ɣar Urcalim am ttwacarfeɣ zi Arruḥ, war ssineɣ min d ayi ittrajan din,

23 mɣir aqa Arruḥ Iqeddsen iched ayi di kuř tandint, iqqar: ‘Aqa iceddiyyen d řemḥayem ttrajan cek!’

24 Maca necc war ḥessbeɣ tudart inu ca tiɣřa i yixef inu, maḥend ad kemmřeɣ ticři inu d řxedmet n tsexxart i ksiɣ zi Siditneɣ Yasuɛ ḥima ad cehdeɣ x Řexbar Aṣebḥan n arḍa n AREBBI.   

25 U řexxu ssneɣ, aqa uřa d ijj zzaywem ad iẓar aɣembub inu ɛad, marra kenniw inni jar awem ggureɣ, ttbarrḥeɣ s Tgeldit n AREBBI.

26 S uyenni ad xawem cehdeɣ ass-a, belli necc ttbarriɣ ixef inu zeg idammen nwem marra.

27 Minzi war ɛgizeɣ ad awem ssecneɣ marra min ittexs AREBBI.

28 S uyenni ḥḍam x yixef nwem u x tḥimart tmun min xef igga Arruḥ Iqeddsen kenniw d imeḥḍayen, ḥima ad tarwesem tamesmunt n Lmasiḥ tenni d ikesseb s Idammen nnes.   

29 Minzi ssneɣ belli awarni twaḥit inu ad ɣarwem dd-adfen wuccanen imuzzaren inni war ittejjin taḥimart.   

30 Ɛad ad zzaywem dd-kkaren yeryazen inni i ɣa issiwřen řhard iɛewwjen ḥima ad ssuffɣen imeḥḍaren zeg webrid, ad ten jarren awarni asen.   

31 S uyenni faqem, tɛeqřem belli třata n iseggʷusa, ǧiřet d wass, war beddeɣ ad ssmeḥdeɣ kuř ijjen zzaywem s imeṭṭawen.

32 U řexxu ad kenniw sellmeɣ i AREBBI u i wawař n arḍa nnes, i Wenni ɣar iǧa tizemmar ḥima ad kenniw ibna u ad awem iwc řwart ak-d marra imqeddasen.

33 War ḍmiɛeɣ di nnuqart niɣ deg wureɣ niɣ deg warruḍ uřa zeg ijjen.   

34 Kenniw tessnem simant nwem belli ifassen inu aqa xedmen i min ḥwajeɣ u i min ḥwajen inni iǧan akidi.   

35 Di kuřci ssecneɣ awem belli ittxeṣṣa, am nxeddem ammu, ad newc afus i yinni iḍeɛfen uca ad nfekkar deg wawařen n Siditneɣ Yasuɛ, belli inna: ‘Sseɛd n wenni iwcin x wenni iksin.’ ”

36 Awarni řami inna aya, iwḍa x ifadden nnes, iẓẓuǧ u marra iryazen akides.   

37 Aqa din jar asen aṭṭas n imeṭṭawen uca darrɛen as, ssudmen t.

38 Ceḍnen aṭṭas, amezwar n marra x wawař i inna, belli war ẓarren ca aɣembub nnes ɛad, uca ssqebbḍen t ɣar uɣarrabu.

Asafar wiss třata n Bulus i ubarreḥ n L’Injil (Řex. 18:19, 20, 21, 23-28)

□ 

20:21 Iramiyyen - di řmaxtuṭṭat s yiřes n L’Yunan ittwari ‘Iyunaniyyen’.

Asafar n Bulus ɣar Urcalim

21

1 Awarni řami xasen nemmsebḍa, nebda nẓekkwa řebḥar, nruḥ nican uca niweḍ ɣar tegzirt n Kus. Tiwecca nnes niweḍ ɣar Rudus u ssenni ɣar Patara.

2 Nufa din ijj n uɣarrabu i tuɣa ad iẓwa ɣar Finiqiya, nenya dayes uca nruḥ.

3 Řami dd-niweḍ ɣar tegzirt n Qubrus, nejja i-tt x uzeřmaḍ uca nruḥ x řebḥar ɣar Suriya uca ssenni niweḍ ɣar Ṣur, minzi aɣarrabu tuɣa igga ad ifarreɣ sseřɛet nnes din.

4 Umi nufa din imeḥḍaren, neqqim ɣarsen sebɛa n wussan. Kuř ass nnan nitni s Arruḥ i Bulus maḥend war ittgeɛɛid ca ɣar Urcalim.   

5 Awarni i wussan-a neffeɣ, nuyur. Marra nitni ssqebḍen aneɣ, nitni d temɣarin nsen d iḥenjiren nsen, ař barra n tendint. X tma n řebḥar wḍan x ifadden nsen uca ẓẓuǧen.

6 Umi nweddeɛ ayawya s usudem, nenya deg uɣarrabu, maca nitni ɛeqben, kuř ijjen ɣar taddart nnes.

7 Umi nkemmeř x usafar zi Ṣur niweḍ ɣar Ptulumayu, nseǧmen x wawmaten uca neqqim akidsen ijj n wass. □  

8 Tiwecca nnes neffeɣ ssenni, niweḍ ɣar Qayṣariya. Nudef ɣar taddart n umbeccar Filippus, wenni tuɣa d ijjen zi sebɛa n imsexxaren, uca neqqim ɣares. □    

9 Tuɣa ɣar wa arebɛa n tḥenjirin, ɛad d tiɛezriyyin, tinni ittnabben.   

10 Umi nenniwjew din aṭṭas n wussan, ihwa-dd ijj n unabi zi Yahudiyya, qqaren as Aɣabus.   

11 Yusa-dd ɣarneɣ uca iksi abyas n Bulus, icarf ixef nnes ifassen d iḍaren, inna: “Ammu i iqqar Arruḥ Iqeddsen: ‘Aryaz i ɣar iǧa abyas-a, ammu i t ɣa carfen Wudayen di Urcalim uca ad t sellmen deg ifassen n řegnus.’ ”   

12 Umi nesřa awařen-a, nettar zzayes, am neccin am yinni zi jjwayeh nni, ḥima war ittgeɛɛid ɣar Urcalim.

13 Maca Bulus yarra-dd, inna: “Min kenniw yuɣin, tᵉttrum uca tessareḍbem uř inu? Minzi aqa ayi wejdeɣ, war iǧi ḥima ad ayi carfen waha, maca ɛawed ḥima ad mmteɣ di Urcalim x ssibbet n Yisem n Siditneɣ Yasuɛ Lmasiḥ.”

14 Umi war d aneɣ ijji ad t nesseqneɛ, nesqar, neqqar: “Ad yiři min ixs Siditneɣ.”   

15 Awarni ussan nni nessewjed uca ngeɛɛed ɣar Urcalim.

16 Ruḥen akidneɣ ca n iryazen, imeḥḍaren zi Qayṣariya, iwyen-dd ijj n tewmat, qqaren as Mnasun zi Qubrus, aqa-t d ijjen zeg imeḥḍaren imezwura, ḥima ad ɣares nenniwjew.

Amuni n Bulus ak-d rrusul d wawmaten di Urcalim

17 Ařami dd-niweḍ ɣar Urcalim, tareḥḥeb zzayneɣ tawmat s řefraḥet.

18 Tiwecca nnes yudef Bulus akidneɣ ɣar Yaɛqub, umi ḥḍaren din akides marra imɣaren.

19 Awarni řami xasen nseǧem, ibda Bulus ad iɛawed s usettef x marra min igga AREBBI jar řegnus s tsexxart nnes.

20 Umi sřin aya, ssemɣaren AREBBI, nnan as: “A umatneɣ, tᵉttwařid mecḥař n ɛecra n řuřuf di Yahudiyya i yumnen, u nitni marra ttasmen x Ccariɛa.

21 Maca yiweḍ asen-dd řexbar xak belli tesseřmaded i marra Udayen inni iǧan jar řegnus maḥend ad semḥen di Ccariɛa n Musa am d asen teqqared ittxeṣṣa war xettnen iḥenjiren nsen war gguren deg webrid n Ccariɛa.

22 S uyenni, minzi sřin belli aqa tusid-dd da,

23 egg min d ac ɣa nini! Ɣarneɣ arebɛa n yeryazen inni ɣar iǧa ijj n lwaɛd mahend ad ssizdigen ixef nsen.

24 Awi ina akidek, tessizdeged ixef nnec akidsen, uca xeǧeṣ xasen ḥima ad ḥeffen izeǧifen nsen. Xenni ad ssnen marra belli min xak ittwannan war iǧi bu nican, u belli cek tᵉttkemmřed Ccariɛa u tᵉttᵉṭṭfed dayes.

25 Maca zi jjihet n yinni yumnen jar řegnus, aqa nura belli ad beɛɛden x min iɣarṣen i l’aṣnam, x farq-ccɣeř, x jjiyfat, uřa x idammen.”   

26 Xenni yiwyi Bulus iryazen nni akides uca tiwecca nnes issizdeg ixef nnes akidsen. Ruḥen ɣar Zzawect Tameqqrant, isscen asen mammec ittxeṣṣa ad kemmřen wussan n usizdeg, ař d iqeddem zi mkuř ijjen zzaysen taɣarṣt nnes.   

Uḍuf n Bulus di Zzawect Tameqqrant

27 Ařami dd-yiweḍ wass sebɛa, ẓrin t Wudayen n Asiya di Zzawect Tameqqrant, ssenhezzen řgens marra ḍidd nnes, ḥarten xas s ifassen,

28 sɣuyyun: “A kenniw, a ayt n Israil, ɣawřem ɣar twiza! Wa d bnadem nni isseřmaden iwdan marra ḍidd i řgens nneɣ u ḍidd i Ccariɛa u ḍidd i wemcan-a. Ɛawed issidef-dd Iramiyyen ɣar Zzawect Tameqqrant uca issexmej amcan iqeddsen wanita!”

29 Minzi tuɣa izwaren akides ẓrin Trufimus zi Afasus di tendint, ittɣiř asen belli netta yudef ɣar Zzawect Tameqqrant ak-d Bulus.   

30 Tandint marra thaj uca iwdan dduqqzen-dd, ḥarten x Bulus, jarren t barra i Zzawect Tameqqrant, řexdenni bellɛent tiwwura.

31 Am yarezzu řɣaci ad t ineɣ, yiweḍ řexbar ɣar ukumandar n řkumpaniyyet, aqa Urcalim amen tekmeř txarweḍ.

32 Řexdenni yiwyi-dd ijj n řqebṭan x mya uřa d ijj ubarru n iɛeskariyyen, uca uzzřen ɣarsen. Ařami ẓrin nitni akumandar d řɛeskar, ssbedden ad wten Bulus.

33 Ařami ɣares dd-iqarreb ukumandar, iṭṭef i-t, yumur ad t carfen s tnayen n ssnaseř, xenni isseqsa min iɛna netta d min igga.   

34 Jar řɣaci aqa din ijjen ittřaɣa ammu u wenneɣni ammu. Řami war izemmar ad issen tidett zi ssibbet n lharaj, yumur ad t awyen ɣar lqecla.

35 Ařami dd-yiweḍ Bulus ɣar ddruj, imsar belli iɛeskariyyen arbun t x ssbab n lɛunf n řgens,

36 minzi aṭṭas n iwdan tuɣa ḍeffaren t, sɣuyyun, nnan: “Kksem t zeg webrid!”   

37 Ařami dd-iqarreb ɣar lqecla, ḥima ad yadef ɣar daxeř, inna Bulus i ukumandar: “Ma iḥiqq ayi ad ac iniɣ ca?” Inna as: “Ma tessned Tayunanit?

38 Ma war teǧid cek d Amiṣri wenni iggin aɣuwweɣ qbeř ussan-a, indeh akides arebɛa ařaf n yeryazen d iqettařen ɣar řexřa?”

39 Inna as Bulus: “Necc d aryaz d Uday zi Tarsus, ict n tendint ittwassnen di Kilikiya mani dd-xeřqeɣ. Necc ttareɣ zzayek ttesriḥ ḥima ad ssiwřeɣ ɣar řgens.”   

40 Umi d as ismeḥ, ibedd Bulus x ddruj, iceyyar s ufus ɣarsen, uca umi arsin qaɛ, issiweř akidsen s iřes n Tɛibranit, inna asen ...

□ 

21:7 Ptulumayu - niɣ ‘Akku’.

□ 

21:8 ijjen zi sebɛa n imsexxaren - xzar Řex. 6:5.

Adafeɛ n Bulus x yixef nnes zzat i řgens

22

1 ... “A tawmat d ibabaten, sřem i min d awem ɣa iniɣ x udafeɛ inu.”

2 Umi sřin, aqa issawař akidsen s yiřes n Tɛibranit, qqimen sqaren ɛad ktar. Inna asen:

3 “Necc d ijj n bnadem d Uday, xeřqeɣ-dd di Tarsus di Kilikiya, maca arebbiɣ di tendint-a ɣar iḍaren n Gamaliyal u ttwassřemdeɣ ɛlaḥsab tidett nican n Ccariɛa n řejdud nneɣ. Ceṭṭareɣ x min iǧan n AREBBI am mammec uřa d kenniw marra.   

4 Necc tuɣa ḍeffareɣ Abrid-a s řmewt am carrfeɣ iryazen d temɣarin, ttsellameɣ ten ɣar řeḥbes.   

5 Arrays n ikehhanen d marra imɣaren n řgens zemmaren ad cehden belli ksiɣ tibratin i tawmat, maḥend ad ruḥeɣ ɣar Dimacq ḥima ad awyeɣ inni din iǧan ɛawed s tcarfin ɣar Urcalim, ḥima ad ṭṭfen lɛiqab.

6 Umi d ayi tuɣa deg webrid uca iwḍeɣ ɣar Dimacq ɣar wezyen n wass, tařɣa xafi s řɣefřet ict n tfawt temɣar zeg ujenna.   

7 Wḍiɣ x temmurt, sřiɣ ict n tmijja, teqqar ayi: ‘Cawul, Cawul, mayemmi d ayi tdarrced?’

8 Arriɣ-dd xas: ‘Min teɛnid Cek, a Sidi?’ Inna ayi: ‘Necc d Yasuɛ, Nnaṣiri, wenni tᵉttdarraced!’

9 Iryazen nni tuɣa iǧan akidi, ẓrin tafawt, maca war sřin ca i tmijja n Wenni akidi issawařen.   

10 Nniɣ: ‘Min ɣa ggeɣ, a Sidi?’ Inna ayi Siditneɣ: ‘Kkar, traḥed ɣar Dimacq, din ad ac ittwanna x marra min d ac yuran ad tegged!’

11 Umi dewřeɣ war ttwiřiɣ zi tissiqt n tfawt nni, gewwden ayi inni i tuɣa akidi iǧan zeg ufus, uca ammu i dd-iwḍeɣ ɣar Dimacq.

12 Tuɣa din ijj weryaz, qqaren as Ananiyas. Netta d amsegged ɛlaḥsab Ccariɛa, am mammec tuɣa xas cehhden marra Udayen.   

13 Netta yusa-dd ɣari, inna ayi: ‘A uma Cawul, arzem tiṭṭawin nnec!’ Řexdenni di tsaɛɛet nni ttwarzment tiṭṭawin inu, uca ẓriɣ t.

14 Netta inna ayi: ‘Aqa AREBBI n řejdud nneɣ ixḍar i cek, ḥima ad tessned min ixs Netta, u ḥima ad tẓared Amseggad, ad tesřed tmijja nnes zeg uqemmum nnes.   

15 Cek ad as tiřid d acehhad ɣar marra iwdan s marra min teẓrid u s min tesřid.

16 Iwa řexxu, mayemmi war tezɛimed ɛad? Kkar, ejj ad cek ssɣeḍṣen, ad tᵉttwasizedged zi ddnub nnec am tᵉttřaɣid x Yisem nnes!’

17 Awarni řami dd-ɛeqbeɣ, iwḍeɣ da ɣar Urcalim, uca am tuɣa ttẓaǧiɣ di Zzawect Tameqqrant,

18 ẓriɣ t deg ijj n řewḥiy, inna ayi: ‘Azzeř, teffɣed deɣya zi Urcalim minzi war qebbřen ca cchadet nnec xafi!’   

19 Nniɣ necc: ‘A Sidi, aqa nitni ssnen belli tuɣa ttḥebbseɣ inni yumnen zzayek, hettkeɣ ten s urekkuḍ di temzidawin,   

20 u řami ttwasizzřen idammen n ucehhad nnec Stifanus, tuɣa beddeɣ akidsen, arḍiɣ x yinni t nɣin u ḥḍiɣ arruḍ n yinni t yarejmen.’   

21 Xenni inna ayi: ‘Ruḥ, minzi ad cek ssekkeɣ ɣar řaggʷaj ḥima ad tbarrḥed L’Injil i řegnus!’ ”   

22 Tuɣa ttesřan as ař awař-a, xenni kkaren ssgeɛɛden tmijja nsen, qqaren: “Kksem t zi temmurt, minzi am wanita war isdiheǧ ad iddar.”   

23 Am tuɣa sɣuyyun, neṭṭaren arruḍ nsen uca zuzzaran ucař ɣar ujenna.

24 Yumur ukumandar maḥend ad t ssidfen ɣar lqecla, ad t sseqsan am t tthettaken s urekkuḍ ḥima ad zzayes ifhem mayemmi xas sɣuyen ammu.

25 Umi t jebden s tḥezzamin i uhettek s urekkuḍ, inna Bulus i řqebṭan x mya i din ibedden: “Ma iḥeǧeř awem ɛlaḥsab ccariɛa nwem ad thettkem ijj n bnadem d Arumani s urekkuḍ am war xas teḥkimem ɛad?”

26 Umi isřa řqebṭan x mya man aya, iruḥ ɣar ukumandar, inna as: “Min ɣa tegged? Aqa aryaz-a d Arumani!”

27 Iqarreb-dd ɣares ukumandar, inna as: “Ini ayi, ma cek d Arumani?” Yarra-dd xas Bulus: “Wah!”

28 Yarra-dd xas ukumandar, inna: “Necc ṭṭfeɣ řḥeqq-a n umezdaɣ Arumani s ijj n řqedd d ameqqran n tmenyat!” Bulus inna: “Maca necc xeřqeɣ-dd zzayes!”

29 Řexdenni, inni tuɣa nwan ad t hettken s urekkud, jjin t. Akumandar idweř iggʷed, minzi ifhem aqa-t d Arumani u minzi ijja i-t ad t carfen.

30 Tiwecca nnes am tuɣa ixs ad issen tidett min xef t ḍeřmen Wudayen, igga ad fesyen iceddiyyen nnes uca yumur ad ssmunen izeǧifen n ikehhanen d marra Jmaɛet Tameqqrant n imeqqranen nsen uca issehwa-dd Bulus ɣar din, issbedd i-t di řwesṭ nsen.

Bulus zzat i Jmaɛet Tameqqrant n Wudayen

23

1 Bulus iqceɛ deg inni iqqimen di Jmaɛet Tameqqrant, inna: “A iryazen tawmat! Aqa necc uyureɣ s tnefsect teṣfa ɣar marra iɣezdisen zzat i AREBBI ař ass-a!”   

2 Ananiyas, akehhan, yumur inni i tuɣa din akides ibedden, ad t wten ɣar uqemmum.   

3 Xenni inna as Bulus: “Ad cek iwwet AREBBI, cek d řḥiḍ ijiyyaren! Aqa cek teqqimed da maḥend ad xafi tḥekmed ɛlaḥsab Ccariɛa, maca txařafed Ccariɛa s yixef nnec am tumured ad ayi wten!”   

4 Inni i tuɣa kis ibedden, nnan: “Ma tdeǧmed akehhan n AREBBI?”

5 Inna Bulus: “A tawmat, war ssineɣ aqa-t d akehhan, minzi tura: ‘Azeǧif n řgens nnec war t neɛɛeř!’ ”   

6 Umi issen Bulus, aqa azyen n řgens d Iṣaduqiyyen u azyen nneɣni zeg Ifarisiyyen, iřaɣa di Jmaɛet Tameqqrant: “A iryazen tawmat, necc d Afarisi, mmis n Ifarisiyyen, necc ttᵉttwaḥakameɣ di ssibbet n usitem d tnukra n imettinen.”   

7 Ařami inna aya, imsar ijj n uxarweḍ jar Ifarisiyyen d Iṣaduqiyyen uca ittwabḍa řgens,

8 minzi Iṣaduqiyyen qqaren belli war teǧi ca d tanukra niɣ d lmalakat uřa d buḥbeř, maca Ifarisiyyen cehhden x marra man aya.   

9 Ikkar ijj n uxarweḍ d ameqqran. Ca n imseřmaden n idlisen zeg wezyen n Ifarisiyyen kkaren, ttemnaqacen akidsen s jjehd, nnan: “War nufi uřa d ijj n řɣar di bnadem-a. Mařa issiweř akides ijj n buḥbeř niɣ ijj n lmalak, man řɛib i yeǧa xenni di man aya?”   

10 Umi ikkar ijj n uxarweḍ d ameqqran, iggʷed ukumandar ad mezzqen Bulus. Xenni yumur iɛeskariyyen Irumaniyyen maḥend ad dd-asen, ad t xeḍfen zi řwesṭ nsen, uca ad t awyen ɣar lqecla.

11 Di ǧiřet iḍhar-dd Siditneɣ i Bulus, inna as: “Egg uř, minzi am mammec xafi tcehded di Urcalim ammu i ɣa tcehded uřa di Ruma!”   

Taxceft n Wudayen ḥima ad nɣen Bulus

12 Ařami d iṣbeḥ řḥař, munen ca zeg Wudayen, qqnen ixef nsen s ict n nneɛřet maḥend war ttᵉtten war sessen ař d nɣen Bulus.   

13 Ktar zi arebɛin n yeryazen kksen wawař-a s ict n tjaǧit.

14 Ina ruḥen ɣar imeqqranen n ikehhanen d imɣaren n řgens, nnan: “Aqa neqqen ixef nneɣ s ict n nneɛřet maḥend war nᵉttett walu ař ɣa nenneɣ Bulus.

15 Xenni řexxu, mařa kenniw d imeqqranen n Jmaɛet Tameqqrant ad tᵉttarem zeg ukumandar maḥend ad t-i-dd-indeh ɣarwem axmi texsem ad txebbcem di tmesřact-a mliḥ, aqa neccin newjed ḥima ad t nenneɣ qbeř ma ad ɣarwem dd-yaweḍ.”

16 Isřa mmis n učmas n Bulus x tḥiřet-a. Xenni yudef ɣar lqecla uca ixebbar Bulus x man aya.

17 Iřaɣa Bulus i yijjen zeg řqebṭanat x mya, inna as: “Ruḥ s ubřiɣ-a ɣar ukumandar minzi ɣares ca ad as t yini.”

18 Iksi řqebṭan x mya abřiɣ, uca iwyi t ɣar ukumandar, inna: “Bulus, ameḥbus, iřaɣa ayi-dd, ittar ayi ad ac awyeɣ abřiɣ-a i ɣar iǧa ca ad ac t ini.”

19 Iṭṭef ukumandar abřiɣ s ufus, iddur zzayes weḥḥdes uca isseqsa t: “Min ɣarek ad ayi t tinid?”

20 Inna as ubřiɣ: “Aqa Udayen arezzun ad zzayek ttaren maḥend ad dd-tessehwid Bulus tiwecca ɣar Jmaɛet nsen Tameqqrant, axmi xsen ad t sseqsan ɛad.   

21 War ttejji ad cek ssqenɛen, minzi ktar zi arebɛin n yeryazen zzaysen ggin as ijj n řfex deg webrid, qqnen ixef nsen s ict n nneɛřet maḥend war ttᵉtten war sessen ař t nɣen. Aqa nitni wejden řexxu, ttrajan ad tewced ttesriḥ nnec.”

22 Akumandar ijja abřiɣ ad iraḥ, inna as: “War ttejji ḥed ad issen, aqa tessaregbed ayi x man aya.”

23 Xenni iřaɣa-dd ɣares x tnayen n iqebṭanen x mya, inna: “Swejdem mitayen n iɛeskariyyen Irumaniyyen maḥend ad raḥen ɣar Qayṣariya ɣar třata n ǧiřet, akidsen sebɛin n yinni inyin x yiysan u mitayen n imjebbaden n řqews s ufus ufusi.

24 Ejj i-ten ad sswejden ict n zzayřet maḥend ad xas ssɣimen Bulus, ad t nedhen ɣar lɛamil Filiks di řaman.”

25 Xenni yura ict n tebrat, iwca asen tt. Ammu i dayes yura:

26 “Kludiyus Lisiyas, i lɛamil yuɛřan Filiks: Sřam xak!

27 Udayen aqa ṭṭfen aryaz-a u tuɣa xsen ad t nɣen. Wciɣ as afus ak-d iɛeskariyyen Irumaniyyen uca fekkeɣ t umi sřiɣ aqa-t d Arumani.   

28 Minzi tuɣa xseɣ ad ssneɣ min xef t ḍeřmen, iwyeɣ t ɣar Jmaɛet nsen Tameqqrant.

29 Ufiɣ aqa ḍeřmen t di ssibbet n ca n ixarwiḍen n Ccariɛa nsen, maca war din ufiɣ aḍřam i isdaheǧen iceddiyyen niɣ řmewt.

30 Umi d ayi ittwanna, belli Udayen ggin as ijj n řfex deg webrid s tnuffra, ssekkeɣ t-i-dd řexdenni ɣarek, umureɣ i yinni t iḍeřmen ad ɣarek ruḥen maḥend ad kides ssiwřen zzatek mi xef t ḍeřmen. S ttisir!”

31 Iɛeskariyyen Irumaniyyen ksin Bulus, am mammec d asen yumur, uca iwyen t s ǧiřet ɣar tendint n Antipatris.

32 Tiwecca nnes jjin inni inyin x yeysan ad ɛeqben iɛeskariyyen imeddukkař nsen x iḍaren ɣar lqecla.

33 Xenni iwyen t ɣar Qayṣariya, wcin tabrat i lɛamil uca ssbedden Bulus zzates.

34 Awarni řami iɣra tabrat nni, isseqsa x man jjihet i zi dd-yusa netta, uca řami yufa belli netta yusa-dd zi Kilikiya,

35 inna as: “Ad ac sřeɣ mařa uřa d yinni i cek iḍeřmen iwḍen-dd da!” Xenni yumur ad t ḥḍan di taddart n ccreɛ n Hirudus, umi qqaren ‘Prituriyum’.

Bulus zzat i lɛamil Filiks

24

1 Awarni xemsa n wussan ihwa Ananiyas, arrays n ikehhanen, ak-d imɣaren n řgens u ak-d ijj n weryaz s řhard iṣebḥen, qqaren as Tartulus, uca xebbaren lɛamil x Bulus.   

2 Umi xas dd-řaɣan, iqarreb-dd Tartulus ɣar zzat maḥend ad t iḍřem, inna:

“Aqa zzayek ɣarneɣ řehna tameqqrant u ssiyasa nnec aqa tiwi-dd aṭṭas n weɛdeř di ṭṭweɛ n řgens-a i dd-yiwyen ssahřa,

3 u di kuř amcan marra neccin neqbeř tcuni nnec, a sidi Filiks yuɛřan.

4 Maca ḥima war cek hekkweřeɣ aṭṭas, ttareɣ zzayek ad tesřid mɣir cwayt ɣar tutra nneɣ i zzayek nettar s uwaḍeɛ.

5 Minzi nufa belli bnadem-a aqa-t d ijj n řeḥřac, ittsebbeb aɣuwweɣ jar marra Udayen di mkuř tammurt, minzi netta d azeǧif n tebridt n Inaṣiriyyen.

6 Řami netta tuɣa yarezzu maḥend ad issexmej Zzawect Tameqqrant nneɣ, xenni neṭṭef i-t uca tuɣa nexs ad xas neḥkem s Ccariɛa nneɣ.   

7 Maca akumandar Lisiyas yusa-dd di řwesṭ s uhettek aṭṭas, iksi t jar ifassen nneɣ, issekk i-t ɣarek,

8 uca yumur maḥend inni ixsen ad t ḍeřmen, ad ɣarek dd-asen. Mařa t tesseqsid, ad tfehmed zzayes s yixef nnec marra timesřayin-a min xef t neḍřem.”

9 Ccetcan xas Wudayen nni ɛawed, nnan: “Man aya ammu i iǧa!”

10 Xas uca iceyyar lɛamil i Bulus maḥend ad issiweř. Bulus yarra-dd, inna:

“Necc ssneɣ belli cek d řqaḍi x řgens-a i yijj n řmijař n waṭṭas n iseggʷusa, s uyenni ad wteɣ x yixef inu s teryast ktar.

11 Am mammec ɣa yiři tessned cek, aqa ɛdun mɣir tenɛac n wussan waha zeg wami geɛɛdeɣ ḥima ad ɛebdeɣ di Urcalim.

12 Nitni war d ayi ufin di Zzawect Tameqqrant ssawařeɣ ak-d ca n ijjen niɣ ssmuneɣ ijj n ubarru n řgens, war iǧi di temzidawin nsen, war iǧi di tendint.   

13 Nitni war zemmaren ad ssbeyynen min zi d ayi ḍeřmen řexxu.

14 Maca man aya ad ac neɛmeɣ, belli ɛebbdeɣ AREBBI n řejdud inu x řeḥsab tɣuri nni x ssawařen, minzi umneɣ marra min yurin di Ccariɛa u deg Inabiyyen,

15 am ɣari simant n usitem di AREBBI am mammec uřa d nitni ɣarsen, aqa ad din tiři tnukra zi taddart n imettinen, tanukra n imseggaden uřa d tanukra n yinni war iseggden.

16 Ammu uřa d necc tteggeɣ tizemmar ḥima ad ɣari tiři řebda tnefsect teṣfa zzat i AREBBI u zzat i iwdan.   

17 Awarni i waṭṭas n iseggʷusa usiɣ-dd ɣar řgens inu maḥend ad awyeɣ ṣṣdaqi d tɣarṣin.   

18 Aqa iwdan-a ufin ayi di Zzawect Tameqqrant awarni řami ttwassizdegeɣ, am war din ɣari řɣaci niɣ d axarweḍ.   

19 Maca Udayen nni dd-yusin zi Asiya, inni issekkaren iwdan, aqa ittxeṣṣa ad ḥḍaren da akidi zzatek maḥend ad ayi ḍeřmen zi min ma ɣarsen xafi.

20 Niɣ ad inin ina i da ibedden man řɛib i dayi ufin umi beddeɣ zzat i Jmaɛet nsen Tameqqrant,

21 mɣir awař-a i tuɣa řaɣiɣ umi beddeɣ jar asen: ‘Ass-a ttwaḥekmeɣ zzatwem di ssibbet n tnukra n imettinen!’ ”   

22 Maca umi issen Filiks Abrid-a mliḥ, issbedd i-ten, inna: “Xmi dd ɣa yas ukumandar, ad kemmřeɣ aseǧi ɣar min din jar awem.”

23 Xas uca yumur i řqebṭan x mya ḥima ad iḥḍa Bulus s cwayt n lḥurriya ktar u war imenneɛ uřa d ijj zeg inni t issnen ad xas sexxaren.   

24 Awarni ca n wussan ijja Filiks d Drusilla, tamɣart nnes d Tudact, ad dd-awyen Bulus uca sřan zzayes x l’iman n Lmasiḥ.

25 Ařami yiweḍ řhard x tsegda d ḍḍebṭ n nnefs u x lḥisab i dd ɣa yasen, iggʷed Filiks, inna as: “Ruḥ řexxu! Xmi ɣari i ɣa yiři řweqt, ad ac dd-řaɣiɣ.”

26 Netta tuɣa issitim ɛawed maḥend Bulus ad as iwc tmenyat ḥima ad as iḍřeq. S uyenni tuɣa xas dd-iřaɣa aṭṭas n twařawin ḥima ad kis issiweř.

27 Maca umi kemmřen tnayen n iseggʷusa, yusa-dd lɛamil wenni t i ɣa ixeřfen, qqaren as Purkiyus Fastus. Umi tuɣa Filiks ixs ad yarḍa Udayen, ijja Bulus di ssnaseř di řeḥbes.

Bulus zzat i Fastus

25

1 Ařami dd-yiweḍ Fastus ɣar Qayṣariya, iruḥ ɣar Urcalim awarni řami ɛdun třata n wussan.

2 Imeqqranen n ikehhanen d imcennɛen n Wudayen ssaregben t dinni x min xef ḍeřmen Bulus uca qeddmen as ict n tutra.

3 Ttaren zzayes maḥend ad asen igg s řxaḍar ḥima ad indeh Bulus ɣar Urcalim, ařami zemmaren nitni ad sswejden ijj n řfex deg webrid maḥend ad t nɣen.

4 Maca Fastus yarra-dd: “Bulus ittwaḥḍa di Qayṣariya u necc simant inu ad din raḥeɣ deɣya.

5 Ejj inni zzaywem izemmaren ad afen tawwart ad raḥen akidneɣ, uca ejj i-ten ad t ḍeřmen mařa din ca n řɛib deg weryaz-a.”

6 Awarni řami iqqim din tmenya niɣ ɛecra n wussan ihwa ɣar Qayṣariya u tiwecca nnes iqqim x řkursi n ccreɛ uca yumur ad dd-awyen Bulus.

7 Umi dd-yiweḍ, nnḍen xas Wudayen inni tuɣa dd-ihwan zi Urcalim, uca ggin xas aṭṭas n icetciten iḍeqřen, war zemmaren ad ten ssbeyynen.

8 Umi iwta Bulus x yixef nnes, aqa war ixḍi netta di walu, war teǧi di Ccariɛa n Wudayen niɣ di Zzawect Tameqqrant uřa di qayṣar,   

9 inna Fastus i Bulus, am tuɣa ixs ad igg řxaḍar i Wudayen: “Ma texsed ad tgeɛɛded ɣar Urcalim, ḥima ad din tᵉttwaḥakmed zzati?”

10 Yarra-dd Bulus, inna: “Necc aqa beddeɣ zzat i řkursi n ccreɛ n qayṣar mani ittxeṣṣa ad xafi ittwaḥkem. War xḍiɣ deg Wudayen s walu am mammec cek tessned mliḥ.

11 Mařa xḍiɣ niɣ mařa ggiɣ min isdaheǧen řmewt, war ttrikkʷiřeɣ zi řmewt. Maca mařa war din bu tidett nican i zi d ayi ḍeřmen, xenni war izemmar uřa d ijjen ad ayi isellem ɣarsen i arḍa nsen. Necc uriɣ ddeɛwet inu ɣar qayṣar.”   

12 Awarni řami tuɣa imcawar ak-d wegraw, yarra-dd Fastus: “Aqa tessgeɛɛded ddeɛwet nnec ɣar qayṣar, xenni ɣar qayṣar i ɣa traḥed!”

Tawasit n ujeǧid Aɣripas

13 Awarni řami ɛdun ca n wussan yusa-dd ujeǧid Aɣripas d Barniki ɣar Qayṣariya ḥima ad seǧmen x Fastus.

14 Umi nitni sseɛdun din aṭṭas n wussan iɛawed Fastus i ujeǧid ddeɛwet n Bulus, inna: “Aqa da ijj n weryaz wenni da ijja Filiks d ameḥbus.   

15 Řami d ayi tuɣa di Urcalim, ssaregben ayi xas imeqqranen n ikehhanen d imɣaren n Wudayen, arezzun zzayi ad ittwaḥakem zzatsen.

16 Necc arriɣ-dd xasen belli Irumaniyyen war nnumin ad sellmen ijj n bnadem ḥima ad ittwaneɣ maḥend ad ggen řxaḍar i iwdan. Ittxeṣṣa ad ḥḍaren zzates inni t iḍeřmen uca ad ɣares yiři ttasiɛ i bnadem nni maḥend ad idafeɛ x yixef nnes zi jjihet n ttuhmet.

17 Umi da dd-iwḍeɣ, war ɛgizeɣ, uca tiwecca nnes qqimeɣ x řkursi n ccreɛ, umureɣ ad dd-awyen aryaz nni ɣari.

18 Inni t iḍeřmen nnḍen as-dd, maca am mammec tuɣa ttrajiɣ war zemmaren ad dd-awyen uřa d ict n ttuhmet i tuɣa zemmaren ad ssbeyynen.

19 Maca tuɣa ɣarsen xas ca n ixarwiḍen di ssibbet n ddin nsen u zi jjihet n ijj n bnadem qqaren as Yasuɛ wenni aqa immut, maca wenni xef tuɣa Bulus iqqar belli aqa iddar.

20 Am tuɣa cekkeɣ di tmesřayin-a i di tuɣa arzuɣ, nniɣ i Bulus: ‘Ma zeɛma texsed ad traḥed ɣar Urcalim ḥima ad tᵉttwaḥakmed din x tmesřayin-a?’

21 Maca umi tuɣa yarezzu ad ittwaḥḍa ař xas ɣa iḥkem qayṣar, umureɣ ad t ḥḍan ař t ɣa ssekkeɣ ɣar qayṣar.”

22 Inna Aɣripas i Fastus: “Uřa d necc xseɣ ad sřeɣ i bnadem-a!” Yarra-dd xas: “Tiwecca ad as tesřed!”

23 Tiwecca nnes yusa-dd Aɣripas d Barniki s marra ccan uca udfen ɣar taddart n ccreɛ ak-d ikumandaren n řɛeskar d izeǧifen n tendint. Xenni yumur Fastus, uca yudef-dd Bulus.

24 Inna Fastus: “A ajeǧid Aɣripas u kenniw marra iryazen i da iḥḍaren akidneɣ: Aqa x weryaz-a nni teẓrim danita, aqa cetcan xas ɣari marra řɣaci n Wudayen di Urcalim uřa danita, sɣuyyun maḥend war ittɣimi ad iddar ɛad.

25 Maca ufiɣ netta war iggi walu min isdaheǧen řmewt, maca umi issgeɛɛed ddeɛwet nnes ɣar qayṣar, umureɣ ad ittwassekk din.   

26 Maca war ɣari bu tmesřact nican ssneɣ tt zi jjihet nnes ḥima ad tt ariɣ i qayṣar. S uyenni sseḥḍareɣ t-i-dd i kenniw, d amezwaru i cek, a ajeǧid Aɣripas, ḥima, awarni řami i ɣa nkemmeř tarezzut, ad ɣari yiři min ɣa ariɣ i qayṣar,

27 minzi war icuwwar ad ssekkeɣ ijj n umeḥbus břa ma ad ariɣ ixeṭṭan nnes.”

Adafeɛ n Bulus x yixef nnes zzat i ujeǧid Aɣripas

26

1 Xas uca inna Aɣripas i Bulus: “Cek ɣarek ttesriḥ ḥima ad tessiwřed x yixef nnec!” Xenni isswiẓẓeḍ Bulus afus nnes uca iwta x yixef nnes, inna:

2 “Di marra min xef d ayi ḍeřmen Wudayen, a ajeǧid Aɣripas, ḥessbeɣ ixef inu d bnadem d amimun, aqa ass-a zemmareɣ ad wteɣ x yixef inu qibač nnec.

3 Deg umezwaru s minzi aqa cek tessned mliḥ marra ixarwiḍen d izerfan n Wudayen. S uyenni ttareɣ zzayek ad ayi tesřed s ttasiɛ n řxaḍar.

4 Minzi Udayen, iwa, mařa xsen ad cehden waha x man aya, ssnen abrid n tudart inu mliḥ zi temẓi inu, am mammec t tuɣa zeg umezwaru jar řgens inu u di Urcalim.

5 Nitni ssnen ayi mliḥ aṭṭas zeg wami, ssnen aqa tuɣa ddareɣ ɛlaḥsab taɣuri nican n Ifarisiyyen.

6 U řexxu beddeɣ danita, ttwaḥakameɣ di ṭṭweɛ n usitem n lwaɛd i zi iwaɛd AREBBI i řejdud nneɣ.   

7 Maɣar wa d asitem nni ttrajant tenɛac n tqebbař nneɣ ad ɣares dd-awḍent, am ssgeɛɛdent tiẓaǧitin yuǧɣen ǧiřet d wass. Di ṭṭweɛ n usitem-a, a ajeǧid Aɣripas, ḍeřmen ayi Wudayen.

8 Mammec tḥekkmem kenniw? Ma war ittxeṣṣa ad namen belli AREBBI ad issnekkar-dd imettinen?

9 Zic tuɣa zeɛmeɣ nican, aqa ittxeṣṣa ad ggeɣ aṭṭas n tmesřayin ḍidd i Yisem n Yasuɛ Nnaṣiri.   

10 Uca aya i ggiɣ ɛawed di Urcalim. Am ṭṭfeɣ tizemmar zi jjihet n imeqqranen n ikehhanen, ḥebbseɣ aṭṭas n imqeddasen. Uca řami ttwanɣen zzaysen, tuɣa areṭṭiɣ s man aya ak-d inni xas iḥekmen.

11 Ɛedbeɣ ten di marra timzidawin, ggiɣ xasen uɣiř maḥend ad ceqqfen Isem n Yasuɛ. Tuɣa tthajeɣ xasen aṭṭas u tuɣa ggureɣ ɣar tneddam inneɣni maḥend ad ten marrteɣ.

12 Řami tuɣa ggureɣ ɣar Dimacq zi ssibbet nni s ṣṣulṭa d ttesriḥ zi jjihet n imeqqranen n ikehhanen,

13 xenni, a ajeǧid, umi tuɣa ayi deg webrid, ẓriɣ ict n tfawt zeg ujenna ɣar wezyen n wass, tᵉttissiqq ktar zi tfuct, tenneḍ ayi-dd u i yinni akidi imsafaren.

14 Neccin newḍa marra di temmurt, sřiɣ i ict n tmijja tessawař-dd akidi, teqqar s Tɛibranit: ‘Cawul, Cawul, mayemmi xafi tdarrced? Aqa tarenyed tzeyyared x yixef nnec umi cek teccated awarni ac di sřek n buykucḍan.’

15 Nniɣ: ‘Min teɛnid Cek, a Sidi?’ Inna Siditneɣ: ‘Necc d Yasuɛ Annaṣiri, wenni tmarrted.’

16 Xenni inna ayi: ‘Kkar, tbedded x iḍaren nnec, minzi i uya i d ac dd-ḍhareɣ ḥima ad cek arecḥḥeɣ d amsexxar d acehhad, aqa umi d ayi teẓrid u aqa ad ayi tẓared ɛawed.

17 Ad fekkeɣ cek zeg weydud n Wudayen u zi řegnus nneɣni i ɣar cek ɣa ssekkeɣ,

18 ḥima ad tarezmed tiṭṭawin nsen, ḥima ad tuben zi taǧest ɣar tfawt u zi ṣṣulṭa n cciṭan ɣar AREBBI, u ad ṭṭfen aɣfar n ddnub d ict n tesɣart n řwart jar imqeddasen s l’iman i dayi iǧan.’   

19 S uyenni, a ajeǧid Aɣripas, war ɛekkseɣ ca řewḥiy nni ẓriɣ zeg ujenna,

20 maca ɣar umezwar bdiɣ ad barrḥeɣ s Řexbar Aṣebḥan i yinni iǧan di Dimacq d Urcalim u i marra inni izeddɣen di dcurat n Yahudiyya, uca xenni barrḥeɣ ɛawed i řegnus ḥima ad tuben ad dewřen ɣar AREBBI, ad ggen řexdayem i ittřiqen i ttubet.   

21 S uyenni ṭṭfen ayi Wudayen di Zzawect Tameqqrant uca xsen ad ayi nɣen.   

22 Maca AREBBI iwca ayi afus ař ass-a, u xzar, aqa beddeɣ da zzat i umeẓyan d umeqqran, war qqareɣ walu i dd-itteffɣen zi Ccariɛa n Musa d Inabiyyen, mɣir timesřayin waha nni zi qqaren nitni aqa ad iřint,

23 belli tuɣa ittxeṣṣa i Lmasiḥ ad iweddeb u belli Netta ad yiři d Amenzu n Tnukra zi taddart n imettinen, ad ibarreḥ s Tfawt i řgens-a u i řegnus marra.”   

24 Awarni řami idafeɛ Bulus s yixef nnes ammu, inna Fastus s jjehd: “Aqa cek d abuhaři, a Bulus. Aṭṭas n tɣuri tessbuhři i cek.”

25 Maca Bulus inna as: “Necc war ttwaxeřfeɣ ca, a sidi Fastus yuɛřan, aqa qqareɣ awařen n tidett, daysen řaman.

26 Uřa d ajeǧid Aɣripas issen mliḥ x tmesřayin-a. S uyenni ssawařeɣ s teryast minzi ittřiɣ ayi belli uřa d ict n řḥajjet zi tmesřayin-a aqa tennuffar xas, minzi marra man aya war imsar di tnuffra.

27 Ma tumned zeg inabiyyen, a ajeǧid Aɣripas? Necc ssneɣ belli tumned zzaysen.”

28 Maca Aɣripas inna as: “Mɣir s drus tessqenɛed ayi ḥima ad dewřeɣ d amasiḥi.”

29 Inna as Bulus: “Ttareɣ AREBBI belli deɣya u i waṭṭas, war iǧi cek waha, maca uřa d marra inni d ayi ittesřan ass-a, ad dewřen am necc, maca břa iceddiyyen-a.”   

30 Ikkar ujeǧid d lɛamil d Barniki d marra inni tuɣa akidsen iqqimen,

31 uca ffɣen ssenni am ssawařen ak-d wayawya, nnan jar asen: “Aryaz-a war iggi ca min isdaheǧen řmewt uřa d iceddiyyen.”   

32 Inna Aɣripas i Fastus: “Maɛlik war tuɣi issgeɛɛed ddeɛwet nnes ɣar qayṣar, iři aqa ittwaḍřeq bnadem-a.”

Asafar n Bulus ɣar Ruma

27

1 Xas uca ikkes Fastus awař, aqa ittxeṣṣa ad ittwassekk ɣar Iṭalya. Netta isellem Bulus d ca n imeḥbas nneɣni i yijj n řqebṭan x mya qqaren as Yuliyus, tuɣa-t zi řkumpaniyyet n qayṣar.

2 Řami nenwa ad nbeḥḥar, nenya deg ijj n uɣarrabu zi Adramantus, tuɣa ad ikk x jjwayeh i iǧan x tma n Asiya, uca nruḥ. Inya akidneɣ deg uɣarrabu Aristarxus, ijj n weryaz zi Tissalunika di Makiduniya.

3 Tiwecca nnes niweḍ ɣar Ṣaydun. Řqebṭan x mya tuɣa iǧa mliḥ ak-d Bulus, isamḥ as ad iraḥ ɣar imeddukkař nnes ḥima ad xas sexxaren.   

4 Ssenni neffeɣ, nbeḥḥar s ijj n ddura, neɛdu x Qubrus, minzi asemmiḍ tuɣa iccat dayneɣ deg uɣembub.

5 Neẓwa řebḥar n Kilikiya d Pamfiliya, uca niweḍ ɣar Mira, ict n tendint di Likiya.

6 Řqebṭan x mya yufa din ijj n uɣarrabu zi Iskandariyya, ittraḥ ɣar Iṭalya, issenya aneɣ dayes.

7 Maɣar aɣarrabu war iruḥ ɣar zzat aṭṭas n wussan, niweḍ s uɣiř zzat i tegzirt n Knidus, u minzi war d aneɣ yejji usemmiḍ ad nraḥ ɣar zzat, nbeḥḥar deg udduri n Krita zzat i Salmuni.

8 Řami tuɣa war nzemmar ɛřayen ad nendeh ɣar zzat, niweḍ, řami newta ict n ddura temɣar, ɣar ijj n wemcan umi qqaren ‘Řmuyyat Iṣebḥanen’, wenni iǧan ṭṭarf i tendint qqaren as Lasiyya.

9 Neqqim aṭṭas n řweqt dinni ař dd-iɛdu ass n uẓummi n Wudayen. Umi idweř usafar di řebḥar yewɛar, iɛřem asen Bulus,

10 inna: “A iryazen, ttwařiɣ asafar ad yawi druct d txessart aṭṭas, war teǧi i sseřɛet d uɣarrabu nneɣ waha, maca uřa i tudart nneɣ.”

11 Maca řqebṭan x mya tuɣa isřa ktar ɣar umendah d řqebṭan n uɣarrabu x min tuɣa ittesřa ɣar wawařen n Bulus.

12 Umi tuɣa amcan n řmuyyi war iḥři ḥima ad sseɛdun řmecta din, ibedd array n wezyen ameqqran nsen ad ffɣen ssenni, balak ad awḍen ɣar Finiks, ijj n řmuyyi di Krita, iwařan ljanub, ḥima ad din sseɛdun řmecta.

Asafar n Bulus ɣar Ruma (Řex. 27 d 28)

Taḥaryaḍt

13 Umi isaha usemmiḍ n ljanub, tuɣa nitni ssittimen ad awḍen am mammec tt xsen, uca nebda ttcuqan x ṭṭarf n tma n Krita.

14 Maca cwayt awarni man aya, tekkar ict n tḥaryaḍt, qqaren as ttifun ‘Uruklidun’. □  

15 Ittwaksi zzayes uɣarrabu s jjehd, war izemmar i usemmiḍ. Xenni nestewṭeɛ uca nettwandeh.

16 Am nekka deg udduri n ict n tegzirt d tameẓyant umi qqaren ‘Qawda’, s uɣiř i nemneɛ ḍman n tɣarrabut n usellek i iǧan ɣar ḍeffar n uɣarrabu.

17 Nessgeɛɛed i-tt, u nessejhed aɣarrabu am t nebyes swadday s iḥezzamen. Maɣar tuɣa neggʷed aqa aɣarrabu ad immenḍar x ict n řgeɛɛdet n ijdi di řebḥar, nessehwa-dd řbacc uca nettwandeh s usemmiḍ u ammu i nřaḥ.

18 Uca umi taḥaryaḍt thaj xaneɣ aṭṭas, xenni tiwecca nnes nenḍar sseřɛet nneɣ di řebḥar.

19 Deg wass wiss třata nenḍar řeqcuɛ n uɣarrabu s ifassen nneɣ.

20 Řami taḥaryaḍt teqqim tᵉttsuḍ aṭṭas n wussan, war tbin tfuct řa d taziri uřa d itran, xenni ittwaqḍeɛ marra řayas ad neqqim neddar.

21 Řami war izemmar uřa d ijj ad iṣbar ɛad, ibedd Bulus di řwesṭ nsen, inna: “A iryazen, tuɣa ittxeṣṣa awem ad ɣari tesřem, xenni war neffiɣ ca zi Krita u war d aneɣ třeqqef druct-a d řeḥṣaret-a.

22 Řexxu ad kenniw cejjɛeɣ, minzi uřa d ijj zzaywem war ittweddari ca tudart nnes, mɣir aɣarrabu waha ad iɣebbař.

23 Minzi ibedd-dd ɣari ǧiřet-a lmalak n AREBBI wenni necc nnes u wenni umi ɛebbdeɣ.

24 Netta inna ayi: “War tteggʷed ca, a Bulus, minzi ittxeṣṣa ac ad tbedded qibač i qayṣar. Xzar marra inni akidek ittbeḥḥaren, aqa iwca ac ten AREBBI.”

25 S uya ggem taryast, a iryazen, minzi ttiqqeɣ di AREBBI, belli ad teffeɣ am mammec d ayi inna.

26 Maca ad nemmenḍar x ict n tegzirt.”

27 Awarni řami nettwaɛaren zi ssa ɣar diha u nessiḥeř ixef nneɣ di Řebḥar n Hadriyus, ittɣiř asen i ibeḥriyyen di řwesṭ n ǧiřet, aqa nqarreb-dd ɣar řbarr.

28 Nitni nḍaren ayřizim di raǧaɣ n řebḥar, ɛebbaren ɛicrin n tiddiwin. Umi ɛdun cwayt, ɛebbaren nitni xemmesṭac n tiddiwin. □  

29 Am neggʷed ad neřqef imucan n sseǧaḥ, nenḍar arebɛa n iyřizam zi ḍeffar n uɣarrabu, uca nettar ad dd-yaweḍ uziř.

30 Řami tuɣa ibeḥriyyen xsen ad arewřen zeg uɣarrabu, ssḍaren taɣarrabut n usellek ɣar řebḥar axmi xsen ad dayes nyin maḥend ad cedden aɣarrabu ɣar temmurt.

31 Umi iẓra Bulus man aya, inna i řqebṭan x mya u i iɛeskariyyen: “Mařa ina war qqimen deg uɣarrabu, war tzemmarem ad ttwassnejmem.”

32 Xenni qessen iɛeskariyyen iseɣwan n tɣarrabut n usellek uca jjin tt ad truḥ.

33 Ařami dd-iqarreb ad iṣbeḥ řḥař, iziyyar i-ten Bulus marra ḥima ad ccen, inna: “Arbeɛṭac n wussan aqa war teccim walu zi ssibbet n lxaṭar.

34 S uyenni cejjɛeɣ kenniw ad teccem, ḥima ad teqqimem teddarem, minzi war iweṭṭi uřa d ijj n uẓeṭṭu n ucuwwaf n uzeǧif n uřa d ijjen zzaywem.”   

35 Awarni řami inna aya, iksi aɣrum, issemɣar AREBBI qibač i marra, yarẓa i-t, ibda ad icc.   

36 Marra ttwacejjɛen u ksin macca.

37 Tuɣa aneɣ deg uɣarrabu di mitayen u-setta u-sebɛin n yeryazen.

38 Řami jjiwnen s macca, bdan ssefsasen aɣarrabu, am ksin řḥebb n yirden, nḍaren t di řebḥar.

39 Ařami iṣbeḥ řḥař, tuɣa ibeḥriyyen war ssinen man tammurt i teǧa, maca ẓrin ijj n umesruq n řebḥar ɣar tma n řbarr uca mcawaren, ma zemmaren ad din ɛarnen aɣarrabu.

40 Umi qeḍwen iyřizam n uɣarrabu, jjin ten di řebḥar, fesyen iceddan n řemqadef, ssgeɛɛden řbacc n zzat i usemmiḍ ittsuḍen, wejjhen ɣar tma n řbarr.

41 Maca aɣarrabu iwta ijj n uɛarric n yejdi mani iǧa řebḥar ɣar tnayen n iɣezdisen uca nnuɣen s uɣarrabu. Yarsa zzat n uɣarrabu x uɛarric n yejdi, war izemmar ad inhezz, maca ḍeffar n uɣarrabu iqeřɛ i-t jjehd n řemwaj.   

42 Tuɣa newwan iɛeskariyyen ad nɣen imeḥbas ḥima war immenḍar ḥed ixef nnes di řebḥar maḥend ad iɛumm, uca ad yarweř.

43 Maca řqebṭan x mya wenni tuɣa ixs ad issenjem Bulus, issbedd i-ten, yumur belli inni izemmaren ad mmenḍaren ixef nsen deg waman, maḥend ad ɛummen, ad ɛummen d amezwaru, maḥend ad awḍen ɣar řbarr.

44 Wi iqqimen, ijja i-ten ad ẓwan x tfeřwin u x izeynan n ikeccuḍen n uɣarrabu, uca ammu i iwḍen marra ɣar řbarr, ttwassnejmen.

□ 

27:14 Ttifun Uruklidyun - aqa-t d ijj n usemmiḍ i dd-yusin zi ccamal.

□ 

27:28 tiddi - tiddiwin - řqedd n ijj n bnadem i isswiẓẓaden ifassen nnes sennej i uzeǧif nnes, aqa-t ɛřaḥař 1,8 mitru.

Bulus di tegzirt n Malta

28

1 Awarni man aya nefhem, belli tagzirt-a qqaren as Malta.

2 Ibarraniyyen inni din izedɣen ggin akidneɣ mliḥ aṭṭas, am ssiɣen ict n tmessi d tameqqrant uca řaɣan aneɣ marra ɣarsen, ḥima ad neẓɣeř minzi anẓar tuɣa iccat aṭṭas u tuɣa tesmeḍ.

3 Umi tuɣa issmun Bulus aɛurric n ikecwaḍ, issars i-ten x tmessi, xenni s řeḥmu nni iffeɣ-dd ijj n ufiɣar uca iqqes as deg ufus.

4 Umi ẓrin ibarraniyyen aqa yuyeř ufiɣar ɣar ufus nnes, nnan: “Ad taɣ bnadem-a d aqettař, war t tejji ‘lalla řḥeqq’ ad iddar, waxxa injem-dd zi řebḥar.”

5 Maca Bulus izzerz s ufus nnes, immenḍar afiɣar di tmessi, břa ma d as temsar uřa d ict n druct.   

6 Maca nitni tuɣa ttrajan ad yuff řexdenni uca ad iwḍa ad immet. Maca umi ẓrin, awarni řami rajan aṭṭas, belli war d as temsar uřa d ict n řḥajjet taɛeffant, ibeddeř řhard nsen, nnan, aqa-t d ijj n arebbi.   

7 Tuɣa d jjihet nni iyyaren i yeǧan d agřa n ijj n weryaz umi qqaren Publiyus. Netta tuɣa d azeǧif n tegzirt, issnewju aneɣ s řxar třata n wussan di taddart nnes.

8 Babas n Publiyus tuɣa dayes timessi d řeḥriq. Dayes ijj n řeḥřac n teqqrint. Yudef Bulus ɣares, iẓẓuǧ, issars xas afus uca issgenfa i-t.

9 Umi imsar man aya, usin-dd ɣares inneɣni n tegzirt inni tuɣa ɣar iǧa imehřac uca ttwassgenfan.

10 Karmen xaneɣ ina s waṭṭas n ccan. Umi nruḥ nbeḥḥar ssenni, wcin aneɣ min tuɣa neḥwaj.

Awaḍ n Bulus ɣar Ruma

11 Awarni teřt n iyuren nruḥ, nbeḥḥar deg ijj n uɣarrabu zi Iskandariyya i isseɛdun řmecta di tegzirt, tuɣa xas arcam n ‘Tecniwin’.

12 Umi dd-niweḍ ɣar Siragusa, neqqim din třata n wussan.

13 Ssenni ndur uca niweḍ-dd ɣar Rixiyum. Awarni ijj n wass ikkar-dd usemmiḍ n tcarmin uca niweḍ-dd deg ijj n řmijař n tnayen n wussan ɣar Putiyuli, ict n tendint di Iṭalya.

14 Dinni i nufa tawmat nni zzayneɣ ittaren ad kidsen neqqim, uca neqqim akidsen sebɛa n wussan. Xenni nruḥ ɣar Ruma.

15 Umi sřin tawmat di Ruma x umeddur nneɣ, usin-dd ḥima ad kidneɣ mmeřqan deg wazzay umi qqaren ‘Apiyus Furus’ u ɣar ‘Třata n Tḥuna’. Umi ten iẓra Bulus, icekkar AREBBI uca ittwacejjeɛ.

16 Umi dd-niweḍ ɣar Ruma, iwca řqebṭan x mya ttesriḥ i Bulus maḥend ad izdeɣ mani ixs netta, ak-d ijj n uɛessas wenni t i ɣa iḥḍan.   

Ameřqi n Bulus ak-d Wudayen di Ruma

17 Awarni třata n wussan iřaɣa Bulus i imcennɛen n Wudayen. Ařami munen, inna asen:

“A iryazen tawmat, waxxa necc war ggiɣ uřa d ict n řḥajjet ḍidd i řgens niɣ ḍidd i Ccariɛa n řejdud inu, aqa ttwasellmeɣ d ameḥbus zi Urcalim deg ifassen n Irumaniyyen.   

18 Awarni řami d ayi beqqcen, tuɣa xsen ad ayi arxun minzi war dayi ufin uřa d ict n řḥajjet tessdaheǧ řmewt.

19 Maca umi ɛekksen Wudayen x man aya, s uɣiř xafi ad ssgeɛɛdeɣ ddeɛwet inu ɣar qayṣar, maca břa ma ad ɣari yiři ijj n ucetci x řgens inu.

20 X ssibbet-a ttareɣ ḥima ad kenniw ẓareɣ uca ad kiwem ssiwřeɣ. Minzi di ssibbet n usitem n Israil, aqa ayi carfeɣ s ssnesřet-a.”   

21 Maca nitni nnan as: “War xak neṭṭif ca tibratin zi Yahudiyya uca uřa d ijj n tawmat war dd-yusi da wi innan niɣ issiwřen xak s ca n řɛib.

22 Maca neccin nexs ad zzayek nseř min tᵉttwařid, minzi zi jjihet n tebridt-a, aqa nessen belli ttɛekksen tt mani ma.”

23 Nitni mɛahaden akides x ijj n wass, uca munen. Aṭṭas i-dd-yusin ɣar wemcan mani izeddeɣ. Netta tuɣa ittfessar asen Tageldit n AREBBI, am icehhed u yarezzu ad ten isseqneɛ zi jjihet n Yasuɛ, zi Ccariɛa n Musa u zeg inabiyyen, zi řefjar ařami d tameddit.   

24 Ca ttwassqenɛen s wawařen nnes, maca inneɣni war ttwassqenɛen ca.   

25 Nitni ffɣen xas am war dd-usin ak-d wayawya. Xenni inna asen Bulus ɛad awař-a: “S řḥeqq issiweř Arruḥ Iqeddsen x uqemmum n Icaɛya i řejdud nwem, inna:

26 ‘Ruḥ ɣar řgens-a, ini asen:

‘S useǧi ad tesřem,

war tfehhemem,

s tmuɣři ad texzarem,

war tᵉttwiřim,   

27 minzi uř n řgens-a aqa idweř iqseḥ,

Imezzuɣen nsen ssḍeqřen ten i useǧi,

u tiṭṭawin nsen qqnen tent,

maḥend war ttwiřin s tiṭṭawin nsen,

war ttesřin s imezzuɣen nsen,

war fehhemen s wuř nsen,

ařami war ɣari dekkwiřen

uca ad asen ɣfareɣ.’   

28 Man aya ittxeṣṣa ad tessnem: Areqqas n usenjem-a n AREBBI aqa ittwassekk-dd i řegnus uca uřa d nitni ad ɣares sřen.”

29 Awarni řami inna man aya, ffɣen Wudayen, am tuɣa ttemcubbucen jar asen aṭṭas.

30 Bulus icra ict n taddart, ixeǧeṣ i-tt s yixef nnes, izeddeɣ dayes tnayen n iseggʷusa. Tuɣa ittareḥḥab s marra inni tuɣa ɣares dd-ittasen,

31 ittbarreḥ s Tgeldit n AREBBI, isseřmad x Siditneɣ Yasuɛ Lmasiḥ s bṭayṭay u břa ma tᵉttwassbedd uřa d ict n tɛenkrift.

Irumaniyyen

Tamezwarut

1

1 Bulus, amsexxar n Yasuɛ Lmasiḥ, rrasul ittwařaɣan d ittwasekken, ittwaḥuzen i L’Injil n AREBBI   

2 - L’Injil nni izzar iwaɛd zzayes zeg umewaru s inabiyyen nnes di Tira Iqeddsen -   

3 x Mmis, wenni dd-ittwaxeřqen zi jjihet n weysum zi zzariɛet n taddart n Dawud,   

4 maca zi jjihet n jjehd d Arruḥ Iqeddsen i dd-issnekkaren Yasuɛ Lmasiḥ, Siditneɣ, zi taddart n imettinen, aqa ittwassargeb d Mmis n AREBBI.   

5 Maɣar zzayes i neṭṭef arḍa u zzayes i nettwařaɣa d rrusul jar marra řegnus ḥima ad ṭṭaɛen řegnus i l’iman deg Yisem nnes,

6 maɣar uřa d kenniw tᵉttwařaɣam zi řegnus s Yasuɛ Lmasiḥ.

7 Ɣar marra inni iǧan di Ruma, a imɛizzen n AREBBI, inni ittwařaɣan d inni d imqeddasen: arḍa d řehna ad kidwem iřin zi AREBBI Babatneɣ u zi Siditneɣ Yasuɛ Lmasiḥ.   

8 Amezwar ttcekkareɣ AREBBI inu s Yasuɛ Lmasiḥ zi jjihet nwem marra, minzi l’iman nwem aqa sřin xas di ddunect marra.

9 Maɣar AREBBI, wenni ɛebbdeɣ di Arruḥ di L’Injil n Mmis, iched xafi aqa necc ttidareɣ kenniw řebda di tẓaǧitin inu.   

10 Ttẓaǧiɣ ad ayi tᵉttwarzem zi řexxu d tsawent ict n tewwart s array n AREBBI, maḥend ad ɣarwem dd-aseɣ.   

11 Minzi weḥḥceɣ ad kenniw ẓareɣ u ad awem wceɣ ca n tmewca n Arruḥ, ḥima ad dayes tᵉttwassmetnem.   

12 Ad nettwassfewwej jmiɛ s l’iman nwem d wenni inu.

13 Maca xseɣ, a aytma, ad tessnem belli aṭṭas n imuren ggiɣ ad ɣarwem dd-aseɣ, maca ař ass-a ttwamenɛeɣ, ḥima ad ɣari tiři řɣiǧet daywem ɛawed, am mammec di řegnus nneɣni,   

14 maɣar Necc d bu-umarwas maḥend ad barrḥeɣ s L’Injil i Iyunaniyyen u i ibarbariyyen, i ayt n tiɣit u i ibuhařiyyen, i marra iwdan.   

15 Ammu i ttwajebdeɣ maḥend ad barrḥeɣ s Řexbar Aṣebḥan uřa i kenniw i yeǧan di Ruma.

16 Minzi war ttseḍḥiɣ ca s L’Injil, minzi netta d jjehd n AREBBI i Tudart i marra wi yumnen, i yinni yumnen zeg Wudayen ɣar umezwar, uca xenni ɛawed i yinni zeg Iramiyyen.   

17 Minzi tasegda n AREBBI aqa tban dayes di L’Injil zi l’iman ɣar l’iman, am mammec tura:

‘Amseggad s l’iman ad iddar.’   

Lɣaḍab n Arebbi

18 Minzi aɣḍab n AREBBI ittban-dd zeg ujenna x marra řmuɛṣiyyet d tuɛeffna n iwdan inni issdurruyen tidett s řmuɛṣiyyet,

19 minzi tussna n AREBBI ittban daysen, minzi AREBBI aqa isscen asen t-i-dd.   

20 Minzi min innuffaren n AREBBI, aqa ittwaẓar s řeɛqeř s yinni zzayes dd-ittwaxeřqen zeg wami tᵉttwagg ddunect, am jjehd nnes n řebda, am tifras nnes n AREBBI, ařami nitni war ɣarsen bu smaḥet.   

21 Minzi, umi ssnen AREBBI, war t ssɛuǧen niɣ war t cekkaren am AREBBI, maca dewřen beṭṭřen deg ixariṣṣen nsen uca uř nsen ibarcen, ařami idweř břa ɛeqř.   

22 Umi ḥessben ixef nsen d imiɣisen, dewřen d ifɣař,

23 beddřen aɛuǧi n AREBBI i war ifennin s ca deg warwas n ṣṣifet n bnadem ifennan, deg warwas n ijḍaḍ, n imuddaren s arebɛa n iḍaren u n imuddaren nni ittbuɛen x temmurt. □    

24 S uyenni isellem i-ten AREBBI ɣar nnecwat ixemjen n wuřawen nsen ḥima ad ssfeḍḥen arrimat nsen jar asen.

25 Aqa nitni beddřen tidett n AREBBI s uxarriq, ɛebden u sexxaren i min dd-ittwaxeřqen sennej i Wenni dd-ixeřqen kuřci, Wenni umi ɣar iǧa marra asemɣar d marra lbarakat i řebda qaɛ. Amin.

26 S uyenni isellem i-ten AREBBI ɣar ccehwat infeḍḥen, minzi uřa d timɣarin nsen beddřent abrid n ṭṭbiɛet, ttnumant i min war iǧin d ṭṭbiɛet.   

27 Amenni iryazen ɛawed jjin tamunt ɛlaḥsab ṭṭbiɛet ak-d temɣarin, deɛqen s nnecwat ak-d wayawya: iryazen i itteggen řefḍiḥet ak-d yeryazen uca qebbřen deg ixef nsen řmunet i isdaheǧen i uweddar nsen.

28 Minzi war xsen ad kksen awař maḥend ad ssnen AREBBI, isellem i-ten AREBBI ɣar řeɛqeř war isekkwin ḥima ad ggen min war iɛeddřen.

29 Nitni ɛemmaren s ɛřam kuř řmuɛṣiyyet, s farq-ccɣeř d tarzugi d tuɛeffna d ṭṭmeɛ, s řeḥsed d wenɣay d umenɣi d teḥraymect d inwayen iɛeffnen.

30 Nitni ssawařen s řɣar, ttceqqafen, carrhen AREBBI, nitni d imeɣṣaben d imɛeffaren d ayt n bu-uqemmum d imesuffɣen n tuɛeffna, war ɣarsen bu řɛqeř, nitni war ṭṭiɛen i lwalidin nsen,

31 war daysen uř imten, war daysen tayri d weṣřaḥ uřa d arreḥmet.

32 Waxxa nitni ssnen řḥukm n AREBBI - aqa inni itteggen aya sdaheǧen řmewt - nitni war tteggen marra man aya waha, maca areṭṭan ɛawed x yinni itteggen timesřayin-a.   

□ 

1:23 imuddaren - ixs ad yini ‘iwdan’ d ‘lḥayawanat’ d marra min iddaren nni izemmar ad yuyur.

Řḥukm iseggden n Arebbi

2

1 S uyenni aqa cek břa smaḥet, a bnadem, cek d wenni iḥekkmen x wenni d ac yudsen, minzi di min tḥekkmed x umeddukkeř nnec, aqa uřa d cek d bu-umarwas di man aya, maɣar cek, wenni ittḥasaben inneɣni, řesqent ɣarek uřa d simant n tmesřayin.   

2 Neccin nessen belli řḥukm n AREBBI d tidett x yinni ɣar teǧa tesɣart di tmesřayin am tina.

3 Maca mayemmi d ac ittɣiř, a bnadem, wenni iḥekkmen x yinni itteggen timesřayin-a am uřa d cek tᵉttegged tent simant nnec, aqa tzemmared ad tarewřed zi řḥukm n AREBBI?

4 Niɣ tesseḥqarad agřa n tcuni nnes d ttasiɛ n uraji nnes d ttasiɛ i d ac iwcin, uca war tessined ca belli tcuni n AREBBI aqa ineddeh i cek ɣar ttubet?   

5 Maca di ssibbet n řeqsaḥet d nnuqṣan n ttubet n wuř nnec, tyarwed i yixef nnec ijj n řeqdar n weɣḍab i wass n weɣḍab u i usargeb n řḥukm iseggden n AREBBI,   

6 wenni i ɣa ixeǧṣen kuř ijjen ɛlaḥsab řexdayem nnes:   

7 ... i yinni yarezzun aɛuǧi d ccan d min war ifennin am ttṣebbaren nitni di řexdayem iṣebḥen, aqa ad asen ixeǧeṣ s Tudart ittduman,

8 ... maca i yinni ittɣewwɣen, inni war ittnumen ttᵉṭṭaɛen i tidett, maca ttnumen ttᵉṭṭaɛen i min war iseggden, aqa ad asen ixeǧeṣ s weɣḍab d tefqeḥt,   

9 ... u s řmeḥnet d řeḥsaret ad ixeǧeṣ kuř řeɛmar n bnadem i itteggen řɣar, Udayen d amezwar, xenni Iramiyyen,

10 ... maca aɛuǧi d ccan d řehna ad iřin i marra wi itteggen tcuni, i Wudayen d amezwar uca xenni i Iramiyyen,

11 minzi AREBBI war ittegg ca s wudmawen.   

12 Minzi marra inni ɣa ixḍan břa Ccariɛa, břa Ccariɛa ad ttwahellken uca marra inni ɣa ixḍan sadu Ccariɛa, aqa s Ccariɛa ad ttwaḥasben

13 maɣar war iǧi inni ittesřan i Ccariɛa nitni d imseggaden ɣar AREBBI, maca inni itteggen Ccariɛa aqa nitni ad ttwaseggden.   

14 Minzi mařa řegnus nni war ɣar iǧi bu Ccariɛa, tteggen s ṭṭbiɛet min dayes di Ccariɛa, aqa yina d Ccariɛa i yixef nsen, waxxa nitni war ɣarsen bu Ccariɛa,

15 uca sscanen belli řxedmet n Ccariɛa tura deg wuřawen nsen, am teched ɛawed tnefsect nsen, am ixarriṣen nsen deǧen uřa ttdafaɛen x yixef nsen jar asen   

16 deg wass min di i ɣa iḥaseb AREBBI x min innufaren deg iwdan s Yasuɛ Lmasiḥ ɛlaḥsab L’Injil inu.   

Uday d Ccariɛa

17 Maca mařa cek, umi řaɣan Uday, tsennaded x Ccariɛa u tessemɣared di AREBBI,   

18 aqa tessned min ixs Netta, tfarrzed min iṣebḥen, minzi tᵉttwassřemded zi Ccariɛa,

19 u tḥasbed ixef nnec d amgewwed n idarɣařen d tfawt i yinni iǧan di taǧest,

20 d amseggem yarebban ibuhařiyyen d amseřmad n iḥenjiren, u aqa ɣarek ṣṣifet n tussna d tidett di Ccariɛa,

21 iwa cek wenni isseřmaden inneɣni, ma war tesseřmided ca ixef nnec? Cek wenni ittbarrḥen ‘War tticar!’, ma tᵉttacared?

22 Cek wenni iqqaren ‘War zenni!’, ma tzennid? Cek d wenni icarrhen l’aṣnam, ma tacared zzawect nsen iqeddsen?   

23 Cek wenni issemɣaran di Ccariɛa, ma tfeḍḥed AREBBI umi texḍid di Ccariɛa?

24 Minzi x ssibbet nwem ttceqqafen deg Yisem n AREBBI jar řegnus am mammec tura.   

25 Aqa axtan ineffeɛ mařa tḍeffared Ccariɛa nican, maca mařa tᵉttɛeddid x Ccariɛa, aqa axtan nnec ittwaḥseb břa axtan.

26 Mařa wenni břa axtan ittᵉṭṭef di řumar iseggden n Ccariɛa, ma xenni war iḥesseb břa axtan nnes d axtan?

27 Wenni iḍeffaren Ccariɛa s ṭṭbiɛet am iǧa břa axtan, ad cek iḥaseb, cek wenni ittɛeddan x Ccariɛa s Tira d wextan!

28 Minzi Uday war iǧi d Uday s wudem, u axtan s tidett war iǧi min ittbanen deg weysum,   

29 maca netta d Uday wenni ittiřin d Uday di tnuffra, u axtan aqa netta d wenni deg wuř, s Arruḥ, war iǧi d wenni ittwaggen ɛlaḥsab Tirra n Ccariɛa, ařami asemɣar nnes war dd-ittis ca zeg iwdan maca zi AREBBI.   

Arebbi d tidett u kuř bnadem dayes řɣecc

3

1 I xenni, man řefḍeř ɣar Wudayen, niɣ man tizi n wextan?

2 Aṭṭas x kuř iɣezdisen! Xenni ɣar umezwar mmewcen asen ‬wawařen n‮ ‬AREBBI.   

3 Maɣar mařa tuɣa ca zzaysen war uminen ca, ma xenni beḍřen nitni řaman n AREBBI zi ssibbet n břa l’iman nsen?   

4 Ɛemmarṣ! Maɣar AREBBI d tidett uca kuř bnadem d bu-ixarriqen, am mammec tura:

“Cek ad tbaned d Amsegged s wawařen nnec,

ad tiřid tkemmřed di řeṣfayet

xmi Cek i ɣa ḥasben.”   

5 Maca mařa min war isseggden dayneɣ aqa issbeyyen tasegda n AREBBI, min ɣa nini ɛad xenni? Ma AREBBI war ɣares bu řḥeqq umi xaneɣ igga aɣḍab nnes? Necc ssawařeɣ am yijj n bnadem d amednub.

6 War xas nessiwiř! Mammec i ɣa iḥaseb AREBBI ddunect řexdenni?

7 Mammec mařa tfeyyeḍ tidett n AREBBI ɣar uɛuǧi nnes s uxarriq inu, mayemmi ɛad i ɣa ttwaḥasbeɣ am umednub?

8 War iɛeddeř aqa tamesřact teǧa am mammec qqaren inni dayneɣ iceqqfen belli neccin neqqar: “Ejj aneɣ ad negg tuɛeffna, ḥima ad zzayes dd-yekk min icnan!”?, inni aqa řḥukm xasen ad ittwaxemmeř ař ccreɛ iseggden.

9 I xenni mammec? Ma neccin ḥsen? Qbeř aqa nufa aqa Udayen d Iramiyyen marra sadu ddenb,   

10 am mammec tura:

“Uřa d ijj war iǧi d amsegged,   

11 uřa d ijj war ifehhem,

uřa d ijj war yarezzu x AREBBI.

12 Marra ffɣen zeg webrid, mmenḍaren,

uřa d ijj war ittegg tcuni, uřa d ijj.   

13 Tmijjawin nsen d imeḍřan yarezmen,

s iřsawen nsen cemmten,

ssem n ifiɣran sadu iyencicen nsen,   

14 aqemmum nsen iccur s nneɛřet d tarzugi,   

15 s iḍaren nsen ttqeǧiqen

ɣar usizzeř n idammen,   

16 areyyeb d tamara deg ibriden nsen,

17 abrid n řehna war t ssinen ca,   

18 tiggʷudi n AREBBI

war teǧi qibač i tiṭṭawin nsen.”  

19 Neccin nessen belli marra min teqqar Ccariɛa, aqa teqqar i-t i yinni iǧan sadu Ccariɛa, ḥima ad ittwaqqen kuř aqemmum uca ad tedweř marra ddunect dayes řɛib zzat i AREBBI,

20 maɣar zi řexdayem n Ccariɛa war ittwasegged uřa d ijj n bnadem qibač nnes, minzi s Ccariɛa aqa ttwassnen ddnub.   

Tasegda s l’iman weḥḥdes

21 Maca řexxu aqa teḍhar-dd tsegda n AREBBI břa Ccariɛa, tcehhed xas Ccariɛa d Inabiyyen,   

22 aqa tasegda n AREBBI zi l’iman n Yasuɛ Lmasiḥ ɣar marra u x marra inni zzayes yumnen, minzi war din bu řfarz.

23 Minzi marra xḍan uca ineqṣ i-ten uɛuǧi n AREBBI,

24 uca ttwaseggden baṭeř s arḍa nnes s ufekki i iǧan di Yasuɛ Lmasiḥ.   

25 AREBBI igga i-t d aṣřaḥ qbeř s l’iman deg Idammen nnes, di ssibbet n ddnub nneɣ nni tuɣa negga zic di řmijař n řweqt i d aneɣ iwca AREBBI s ttasiɛ n řxaḍar nnes, ḥima ad isscen tasegda nnes di řweqt-a,   

26 maḥend di tsegda ad yarr d amseggad wi iǧan di l’iman n Siditneɣ Yasuɛ Lmasiḥ.

27 Mani iǧa xenni usemɣar? War xas nessiwiř. S man Ccariɛa? S man řexdayem? Ɛemmarṣ, maca s Ccariɛa n l’iman.

28 S uya neḥseb belli bnadem ad ittwasegged s l’iman, war iǧi s řexdayem n Ccariɛa.   

29 Niɣ AREBBI n Wudayen waha, war iǧi n řegnus ɛawed? Wah, uřa n řegnus!

30 Minzi AREBBI d Ijjen wenni i ɣa iseggden inni ittwaxetnen s l’iman, u ɛawed inni war ittwaxtinen s l’iman.

31 Ma nbeṭṭeř Ccariɛa s l’iman? Wayyaw, s řemqřub, neccin ad neḍmen Ccariɛa.

L’iman n Ibrahim

4

1 Min i ɣa nini xenni x Ibrahim, azeǧif n řejdud nneɣ, aqa yufa di arrimet nnes n weysum?   

2 Minzi mařa Ibrahim tuɣa ittwasegged s řexdayem, aqa ɣares ccan, maca war iǧi ca ɣar AREBBI.

3 Minzi min qqarent Tira Iqeddsen? “Yumen Ibrahim di AREBBI uca ittwaḥseb as-dd man aya d tasegda.”   

4 Wenni ixeddmen war d as tᵉttwaḥesseb ca řmunet x řeḥsab n arḍa, maca x řeḥsab n umarwas, minzi ttursen as-dd.

5 Maca wenni war ixeddmen, maca yumen deg Wenni ittseggaden imednab, aqa l’iman nnes ad as dd-ittwaḥseb d tasegda.

6 Am mammec inna Dawud ɛawed x sseɛd n bnadem wenni umi dd as iḥseb AREBBI tasegda břa řexdayem, umi inna:

7 “Sseɛd n yinni umi ittwaɣfar ixeṭṭan nsen,

inni umi issduriy Netta ddnub nsen.   

8 Sseɛd n bnadem

umi war dd as iḥesseb ca

AREBBI ddnub nnes.”   

9 Ma sseɛd-a x yinni ittwaxetnen waha niɣ ɛawed x yinni war ittwaxetnen? S minzi neqqar: “L’iman n Ibrahim ittwaḥseb as-dd d tasegda!”   

10 Mammec d as t-i-dd ittwaḥseb? Ma řami tuɣa s wextan niɣ mařa tuɣa břa axtan? War tuɣi s wextan, maca tuɣa břa axtan.

11 Minzi iksi axtan d řeɛřamet d ucemmiɛ n tsegda n l’iman nni ɣares umi t tuɣa břa axtan, ḥima ad yiři d jedditsen n marra inni yumnen waxxa nitni břa axtan, ḥima ad asen dd-ittwaḥseb l’iman d tasegda ɛawed.   

12 Netta d jedditsen i yinni s wextan, maca war iǧi i yinni idewřen yumnen zeg wextan waha, maca ɛawed i yinni igguren deg iṣuraf n l’iman n jedditneɣ Ibrahim umi tuɣa břa axtan.

13 Minzi lwaɛd i Ibrahim u i zzariɛet nnes belli ad yiři d awrit n ddunect, war dd-ittis ca s Ccariɛa, maca s tsegda n l’iman nnes.

14 Minzi mařa inni zi Ccariɛa d iwriten, aqa l’iman ixessaren uřa d lwaɛd ibeḍřen.   

15 Maɣar Ccariɛa tᵉttaru aɣḍab. Mani war teǧi Ccariɛa, war din iǧi uřa d aɛeddi n Ccariɛa.   

16 S uyenni nettwasegged s l’iman, ixs ad yini s arḍa, maḥend ad yiři lwaɛd nican i qaɛ zzariɛet nnes, war iǧi i yinni iǧan zi Ccariɛa waha, maca ɛawed i yinni iǧan zi l’iman n Ibrahim, wenni d jedditneɣ n marra idneɣ,   

17 am mammec tura: “Aqa ggiɣ cek d jedditsen i waṭṭas n řegnus!”, zzat i AREBBI Wenni zi tuɣa tumned, wenni itticen Tudart i imettinen d wenni ittřaɣan timesřayin i war iǧin axmi ǧan.   

18 Waxxa iqḍeɛ as řayas, aqa yumen s usitem ad idweř d jedditsen i waṭṭas n řegnus am mammec tura: “Ammu i ɣa tiři zzariɛet nnec!”   

19 L’iman nnes war tuɣi iḍɛef, umi iḥseb arrimet nnes temmut am tuɣa ɣares mya n iseggʷusa, u umi immut uɛeddis n Sara.

20 Netta war icekk ca di lwaɛd n AREBBI axmi s nneqṣ n l’iman, maca imḥeḍ di l’iman nnes, iwca aɛuǧi i AREBBI.   

21 Tuɣa issen nican belli min zzayes tuɣa iwaɛd AREBBI, izemmar ad t igg ɛawed.   

22 S uyenni ittwaḥseb as-dd l’iman d tasegda.   

23 Maca war turi di ssibbet nnes waha, aqa ittwaḥseb as-dd l’iman nnes d tasegda,   

24 maca ɛawed di ssibbet nneɣ, ḥima Netta ad aneɣ t-i-dd-iḥseb d tasegda, i neccin inni ittamnen deg Wenni i dd-issnekkaren Siditneɣ Yasuɛ Lmasiḥ zi taddart n imettinen,

25 Yeccu Lmasiḥ wenni ittwasellmen di ssibbet n ddnub nneɣ uca ikkar-dd ḥima ad aneɣ isegged.

Tayri n Arebbi s Lmasiḥ deg wuřawen nneɣ

5

1 Xenni neccin, am nettwasegged s l’iman, aqa ad ɣarneɣ yiři řehna ak-d AREBBI s Siditneɣ Yasuɛ Lmasiḥ.   

2 Maɣar zzayes idweř aneɣ-dd adaf s l’iman ɣar arḍa-ya min di nbedd, u nessemɣar deg usitem n uɛuǧi n AREBBI.   

3 Maca war iǧi di man aya waha, maca nessemɣar ɛawed di řemḥayem, nessen belli řmeḥnet tᵉttaru-dd dayneɣ ṣṣbar,   

4 d ṣṣbar ad yawi taqeǧebt, uca taqeǧebt ad tawi asitem,

5 uca asitem war ittseḥcim ca, minzi tayri n AREBBI aqa tᵉttwafarreɣ deg wuřawen nneɣ s Arruḥ Iqeddsen i d aneɣ immewcen.

6 Di ssibbet n tuḍɛeft nneɣ, aqa immut Lmasiḥ di řweqt-a di ṭṭweɛ n iɛeffanen.   

7 S řweḥřan ad immet ḥed di ṭṭweɛ n ijj n uɛeffan, maca di ṭṭweɛ n iṣebḥanen ad taɣ izemmar ad izɛem ḥed ad immet.

8 Di man aya imřa aneɣ AREBBI tayri nnes, aqa Lmasiḥ immut di ṭṭweɛ nneɣ umi tuɣa aneɣ ɛad d imednab.   

9 Mecḥař ktar aqa nettwasegged řexxu s Idammen nnes uca nettwafekk zzayes zeg weɣḍab!

10 Minzi řami d aneɣ tuɣa d řɛedyan, ijja AREBBI ad isseṣřeḥ Ixef nnes akidneɣ s řmewt n Mmis, mecḥař qaɛ řexxu ad neddar s Tudart nnes, awarni řami zzayes nufa aṣřaḥ.

11 U war iǧi man aya waha, maca ad nessemɣar di AREBBI ɛawed s Siditneɣ Yasuɛ Lmasiḥ, wenni zi neksi řexxu aṣřaḥ.

Adam d Lmasiḥ

12 Maɣar am mammec s yijj n bnadem yudef-dd ddenb ɣar ddunect uca s ddenb tudef-dd řmewt, ammu dd-tudef řmewt ɣar iwdan marra, minzi xḍan marra.   

13 Minzi qbeř ma tuɣa teǧa Ccariɛa, tuɣa ddenb di ddunect, maca ddenb war ittwaḥsib ca minzi war din teǧi Ccariɛa.

14 Maca řmewt tuɣa teḥkem zi Adam ař Musa uřa x yinni war ixḍin di ṣṣifet n uxeṭṭu i zi ixḍa Adam ak-d ccariɛa. Adam wenni d ṣṣifet n Wenni dd ɣa yasen.

15 Maca am mammec teǧi tmesřact s uweṭṭu, ammu war teǧi s tewhibt n arḍa. Minzi mařa mmuten aṭṭas x ssibbet n ijj n uxeṭṭu, mecḥař qaɛ i ɣa ifeyyeḍ arḍa n AREBBI d tewhibt nnes i waṭṭas s uyenni n Bnadem nni, Yasuɛ Lmasiḥ.

16 Tawhibt s arḍa war tᵉttiři am uxeṭṭu n yijjen. S minzi řḥukm yiwi-dd lḥisab zeg ijj n uxeṭṭu, maca tawhibt n arḍa tiwi-dd zeg waṭṭas n ddnub ɣar tsegda.

17 Minzi mařa s uxeṭṭu n ijjen aqa teḥkem řmewt, mecḥař qaɛ i ɣa ḥekmen di Tudart inni iksin afeyyeḍ n arḍa d tewhibt n tsegda s uyenni n bnadem nni, aqa-t d Yasuɛ Lmasiḥ.

18 Am mammec xenni s uxeṭṭu n ijjen, aqa idweř řḥukm i marra iwdan, ammu i ɣa tiři řeṣfayet ikemmřen i Tudart i marra iwdan s tsegda n Yijjen.

19 Minzi am s řmuɛṣiyyet n ijj n bnadem dewřen aṭṭas d imednab, ammu ɛawed s ṭṭaɛet n Ijjen ad dewřen aṭṭas d imseggaden.

20 Maca umi dd-tusa Ccariɛa, immarni ddenb, u mani immarni ddenb, immarni arḍa aṭṭas s waṭṭas,   

21 ḥima, am mammec iḥkem ddenb ař řmewt, ad iḥkem arḍa ɛawed s tsegda ař Tudart ittduman s Siditneɣ Yasuɛ Lmasiḥ.

Aseɣḍeṣ di Lmasiḥ

6

1 Min ɣa nini xenni? Ma ad neqqim di ddenb ḥima ad immarni arḍa?

2 Ɛemmarṣ! Neccin inni immuten i ddenb, mammec ɛad dayes i ɣa neddar?

3 Ma war tessinem ca belli inni zzayneɣ ittwassɣeḍṣen di Yasuɛ Lmasiḥ, ttwassɣeḍṣen di řmewt nnes?   

4 Aqa nettwanḍeř akides s useɣḍeṣ di řmewt, ḥima, am mammec dd-ittwassnekkar Lmasiḥ zi taddart n imettinen ɣar uɛuǧi n Babas, ammu i ɣa nuyur uřa d neccin di Tudart n jdid.   

5 Minzi mařa nettwaẓẓu di temmurt d ijjen akides s tefras n řmewt nnes, xenni ammu i ɣa niři ɛawed d ijjen akides s tefras n tnukra nnes.   

6 Aqa nessen belli bnadem nneɣ aqdim ittwaṣelleb akides, ḥima ad tebḍeř arrimet n ddenb, war ndikkwiř ɛawed d imsexxaren i ddenb.   

7 Minzi wenni immuten, aqa ittwafekk zi ddnub.   

8 Mařa xenni nemmut ak-d Lmasiḥ, aqa numen belli neddar ɛawed akides, ak-d Lmasiḥ.   

9 Minzi nessen belli Lmasiḥ ittwassnekkar-dd zi taddart n imettinen, war ittmetti ɛawed. Aqa řmewt war xas tḥekkem ca.   

10 Minzi zeg uɣezdis n řmewt i immut, aqa immut i ddnub ijj n umur, maca zeg uɣezdis n Tudart nnes, Netta iddar i AREBBI.   

11 Ammu kenniw ɛawed: ḥesbem ixef nwem d imettinen i ddenb, maca d imuddaren i AREBBI di Siditneɣ Yasuɛ Lmasiḥ.

12 Xenni war ttejjim ddenb ad iḥkem di arrimet nwem ifennan, ařami ad as tᵉṭṭaɛem di nnecwat nnes,

13 uca war ttewcim iɣezdisen n arrimet nwem am dduzan i řmuɛṣiyyet, maca wcem ixef nwem i AREBBI, am iwdan inni idewřen ɣar Tudart zeg imettinen, uca wcem iɣezdisen n arrimet nwem am dduzan i tsegda n AREBBI.   

14 Ddenb war xawem iḥekkem ca, minzi war teǧim sadu Ccariɛa maca sadu arḍa.

Imsexxaren n tsegda

15 Mammec xenni? Ma ad nexḍa minzi war neǧi ca sadu Ccariɛa, maca sadu arḍa? Ɛemmarṣ!

16 Ma war tessinem ca aqa kenniw d imsexxaren n wenni umi tewcim ixef nwem maḥend ad as tsexxarem s ṭṭaɛet, n wenni umi tᵉttᵉṭṭaɛem, ma i ddenb i tᵉttᵉṭṭaɛem niɣ i tsegda?   

17 Tqad as i AREBBI, aqa kenniw inni tuɣa d imsexxaren i ddenb, aqa tdewřem tᵉttᵉṭṭaɛem s wuř i ddab iṣfan n useřmed i d awem ittwasellmen.

18 Řami tᵉttwafekkem zi ddenb, tdewřem d imsexxaren n tsegda.   

19 Ssawařeɣ x řeḥsab řeɛqeř n bnadem x ssibbet n tuḍɛeft n weysum nwem, minzi am mammec tewcim iɣezdisen nwem d imsexxaren i řexmej d min war iseggden, amenni řexxu wcem iɣezdisen nwem d imsexxaren i tsegda d tqeddast.

20 Minzi řami tuɣa kenniw d imsexxaren n ddenb, tuɣa kenniw d iḥurriyyen zi jjihet n tsegda.   

21 Man řɣiǧet i tuɣa ɣarwem řexdenni? Timesřayin i zi tᵉttseḍḥam řexxu? S minzi aneggar nsent d řmewt.

22 Maca řexxu, umi tᵉttwafekkem zi ddenb uca tdewřem d imsexxaren n AREBBI, aqa řɣiǧet nwem tᵉttwaqeddes uca uneggar nnes d Tudart ittduman.

23 Minzi řexřaṣ n ddenb d řmewt, maca tawhibt n AREBBI d Tudart ittduman s Siditneɣ Yasuɛ Lmasiḥ.   

Amettiř n řemřac

7

1 Ma war tessinem ca, a aytma, ssawařeɣ ak-d yinni issnen Ccariɛa, aqa Ccariɛa tṣeǧeḍ x bnadem min ɣa yekk iddar?

2 Tamɣart teqqen ɣar weryaz nnes s Ccariɛa min ɣa yekk iddar, maca mařa immut weryaz nnes, aqa tᵉttwafekk zi Ccariɛa zi jjihet n weryaz nnes.   

3 Maca mařa ad teqqen ɣar weryaz nneɣni min ɣa yekk weryaz iddar, tᵉttwaḥseb zzayes aqa nettat tezna. Maca mařa immut weryaz nnes, ad taf ad tᵉttwafekk zi Ccariɛa, aqa war tezni mařa temřec ak-d weryaz nneɣni.   

4 Xenni, a aytma, kenniw ɛawed aqa temmutem i Ccariɛa s Arrimet n Lmasiḥ, ḥima ad tdewřem i Wenneɣni i wenni dd-ikkaren zi taddart n imettinen, ḥima ad tewcem řɣiǧet i AREBBI.   

5 Minzi umi d aneɣ tuɣa deg weysum, tuɣa ccehwat n ddnub xeddment deg iɣezdisen n arrimet nneɣ am ttwaɛarnent zi Ccariɛa ařami ɣa awyent řɣiǧet i řmewt.

6 Maca řexxu aqa nettwafekk zi Ccariɛa, aqa nemmut x min di tuɣa nettwaḥbes, ḥima ad neɛbed AREBBI s tejdidet n Arruḥ, war iǧi di ṣṣifet taqdimt n Tira Iqeddsen. □    

Amenɣi ak-d ddnub

7 Min ɣa nini xenni? Ma Ccariɛa d ddenb? Ɛemmarṣ! Maca war ssineɣ ddenb mɣir s Ccariɛa waha, maɣar war ssineɣ nnecwet mařa war tenni Ccariɛa: “War ttasem!”   

8 Maca ddenb yufa lfurṣa s tewṣeyyet uca tegma dayi kuř nnecwet, minzi břa Ccariɛa ddenb immut.   

9 Zic tuɣa ddareɣ břa Ccariɛa, maca umi dd-tusa tewṣeyyet, ibda ddenb ad iddar, uca mmuteɣ.

10 Ufiɣ belli tawṣeyyet i iǧan i tudart tneddeh ɣar řmewt.

11 Minzi ddenb am yufa lfurṣa s tewṣeyyet, icmet ayi uca inɣa ayi zzayes.

12 Xenni Ccariɛa iqeddsen i teǧa u tawṣeyyet iqeddsen i teǧa, tsegged u teṣbeḥ.   

13 Ma idweř ayi min iǧan d aṣebḥan d řmewt inu? Ɛemmarṣ! Maca ddenb, ḥima ad iban d ddenb, issegma dayi řmewt s min iǧan d aṣebḥan, ḥima ad idweř ddenb d ddenb ktar s tewṣiyyet.

14 Aqa nessen belli Ccariɛa n Arruḥ i teǧa, maca necc d aysum, mmenzeɣ i ddenb,   

15 minzi war ssineɣ min ɣa ggeɣ, uca min xseɣ, war t tteggeɣ, maca min carrheɣ d manawenni i tteggeɣ.   

16 Mařa tteggeɣ min war ttexseɣ, ad wafqeɣ ak-d Ccariɛa, belli aqa nettat teṣbeḥ.

17 Maca řexxu necc war tteggeɣ man aya ɛad, maca ddenb i d ayi izeddɣen ittegg i-t.

18 Minzi ssneɣ war dayi izeddeɣ min icnan, ixs ad yini deg weysum inu. Minzi ihwen xafi maḥend ad xseɣ tcuni, maca war zemmareɣ ad tt ggeɣ.   

19 Minzi war tteggeɣ tcuni i xseɣ, maca řɣar i war ttexseɣ ca, d manawenni i tteggeɣ.

20 Mařa tteggeɣ min war ttexseɣ, war iǧi ɛad d necc i itteggen man aya, maca ddenb wenni d ayi izeddɣen.

21 Xenni ttafeɣ ict n ccariɛa tenni tusa-dd ak-d tnefsect inu, tenni ixsen ad igg tcuni, am yudes ayi-dd řɣar.

22 Minzi farḥeɣ s Ccariɛa n AREBBI zi jjihet n bnadem nni iǧan di daxeř inu,   

23 maca ttwařiɣ din ccariɛa nneɣni deg iɣezdisen n arrimet inu, tᵉttmenɣa ak-d ccariɛa n řeɛqeř inu uca tḥebbes ayi s ccariɛa n ddenb tenni iǧan deg iɣezdisen n arrimet inu.   

24 Ayeḥḥat mana wemcum-a n bnadem i ǧiɣ! Wi d ayi ɣa issnejmen zi arrimet-a n řmewt?

25 Ttqadiɣ AREBBI, wenni i d ayi issenjmen s ufus n Siditneɣ Yasuɛ Lmasiḥ!

Ammu aqa necc simant inu s řeɛqeř i xeddmeɣ i Ccariɛa n AREBBI, maca deg weysum inu i ccariɛa n ddenb.

□ 

7:6 'war iǧi di ṣṣifet taqdimt n Tira Iqeddsen' - Tira Iqeddsen ssawařent x Yasuɛ Lmasiḥ. Netta d Atarras Amezwaru n Wedlis Iqeddsen zeg wedlis Umezwaru ař adlis n Usargeb ɣar uneggar nnes. Wenni iqqaren Adlis Iqeddsen (ixs ad yina Tira Iqeddsen) neḥřa ma issen Utarras Amezwaru n Wedlis, iǧa di teqdimt n Tira Iqeddsen, ixs ad yini, netta iqqar břa ma ittwaři Atarras nni Amezwaru, netta am ijj n bnadem d adarɣař. Adlis i iqqar, war iddar i netta, maca i netta d adlis nni am ijj n umetta. S uyenni wenni iqqaren ammu, aqa netta di teqdimt n Tira Iqeddsen, war iǧi di tmaynut n Arruḥ. Maɣar mɣir mařa ijj n bnadem issen Yasuɛ Lmasiḥ s wuř u s liman, ad iqbeř Arruḥ Iqeddsen uřa d tamaynut n Arruḥ di daxeř nnes uca ad iɣar Adlis Iqeddsen s yijj n ccekl d jdid, minzi Yasuɛ Lmasiḥ Netta d Atarras Amezwaru n Wedlis Iqeddsen.

Tudart s Arruḥ Iqeddsen

8

1 Xenni war dinni bu řḥukm x yinni igguren war iǧi ɛad deg weysum s Yasuɛ Lmasiḥ.

2 Minzi Ccariɛa n Arruḥ n Tudart di Yasuɛ Lmasiḥ, aqa tfekk ac zi Ccariɛa n ddenb d řmewt.   

3 Minzi maɣar tuɣa Ccariɛa teḍɛef s tuḍɛeft n weysum, issekk-dd AREBBI Mmis di ṣṣifet n weysum n ddenb x ssibbet n ddenb, maḥend ad iḥaseb ddenb deg weysum,   

4 ḥima ad dayneɣ tᵉttwakemmeř tasegda n Ccariɛa, maḥend war neggur deg weysum, maca di Arruḥ.

5 Minzi inni iǧan deg weysum tteggen nneyyet nsen deg weysum, maca inni n Arruḥ tteggen nneyyet nsen di Arruḥ.   

6 Minzi nneyyet n weysum d řmewt, maca nneyyet n Arruḥ d tudart d řehna.

7 Minzi nneyyet n weysum, aqa-tt d řeɛdawat i AREBBI, minzi war tᵉttegg ca array i Ccariɛa n AREBBI, maɣar war d as tzemmar.

8 Inni iǧan deg weysum war izemmaren ad arḍan AREBBI.

9 Maca kenniw war teǧim ca deg weysum, maca di Arruḥ mařa izdeɣ daywem Arruḥ n AREBBI. Maca mařa ḥed war ɣares bu Arruḥ n Lmasiḥ, d wenni war ittiři nnes.   

10 Mařa daywem Lmasiḥ, aqa arrimet temmut zi ssibbet n ddnub, maca Arruḥ iddar zi ssibbet n tsegda.

11 Mařa izdeɣ daywem Arruḥ n wenni dd-issnekkaren Siditneɣ Yasuɛ Lmasiḥ zi taddart n imettinen, aqa wenni dd-issnekkaren Yasuɛ Lmasiḥ zi taddart n imettinen ad isseddar ɛawed arrimat nwem ifennan s Arruḥ nnes i izeddɣen daywem.   

12 Xenni, a aytma, aqa aneɣ s umarwas, maca war iǧi i weysum, ḥima ad neddar x řeḥsab n weysum,

13 minzi mařa teddarem x řeḥsab n weysum, ad temtem. Maca mařa tᵉttarrim ad mmtent řexdayem n arrimet s Arruḥ, ad teddarem.

14 Minzi marra inni ittwanedhen s Arruḥ n AREBBI, nitni d arrawen n AREBBI.   

15 Minzi kenniw war teksim ca arruḥ n tesmuɣi wenni kenniw i ɣa yarren d isemɣan, ḥima ad teggʷedem ɛawed, maca aqa teksim Arruḥ i zi nettwaqbeř d arrawen, i zi nettřaɣa: ‘Tababat, Babatneɣ!’   

16 Arruḥ nni simant nnes icehhed ak-d arruḥ nneɣ, belli neccin d arrawen n AREBBI.   

17 Mařa neccin d arrawen, aqa aneɣ ɛawed d iwriten, iwriten n AREBBI d iwriten ak-d Yasuɛ Lmasiḥ, maɣar mařa nweddeb akides, ad nettwaɛuǧi akides ɛawed.   

18 Necc ttwassqenɛeɣ belli aweddeb i xaneɣ ittekken iḍa, war isdiheǧ ca ad ittwaɛbar s uɛuǧi i dd ɣa ittwasseḍharen dayneɣ.   

19 Minzi marra min dd-ittwaxeřqen ixezzar s usitem d uraji ɣar usargeb n warrawen n AREBBI.

20 Minzi marra min dd-ittwaxeřqen aqa ittwagg di řbaṭeř, war iǧi s řxaḍar, maca s wenni t iggin di řbaṭeř

21 s usitem belli marra min dd-ittwaxeřqen ad ittwafekk ɛawed zi tesmuɣi i řɣecc ɣar tiřelli n uɛuǧi n warrawen n AREBBI.

22 Aqa nessen belli marra min dd-ittwaxeřqen izehhar jmiɛ s unezbar n tarwa ař ass-a.   

23 War iǧi nitni waha, maca uřa d neccin, inni ɣar teǧa dayneɣ řɣiǧet tamezwarut n Arruḥ, nzehhar deg ixef nneɣ, nettraja ad nettwaqbeř d mmis, uřa d afekki n arrimat nneɣ.   

24 S uyenni neddar deg usitem nni. Maca asitem ittbanen war iǧi d asitem, minzi min ittbanen i ḥed, mammec ɣa yegg ad dayes issitem ɛad?

25 Maca mařa nessittim di min war nettwiři, aqa nettraja t s ṣṣbar.

26 Di man aya ittɛawan aneɣ Arruḥ ɛawed di teḍɛeft nneɣ, minzi war nessin ca mammec d aneɣ i ɣa icuwwar ad neẓẓaǧ, maca Arruḥ simant nnes ittẓaǧa di ṭṭweɛ nneɣ s zzhir war ineṭqen.   

27 Maca wenni ittbeqqcen deg wuřawen issen min iǧan d nneyyet n Arruḥ, aqa ittẓaǧa di ṭṭweɛ n imqeddasen am mammec t ixs AREBBI.

28 Neccin nessen aqa Netta iɛawen di kuřci i řxar i yinni ittexsen AREBBI, inni iɛeǧem i-ten qbeř maḥend ad ttwařaɣan.

29 Minzi inni izwar issen i-ten, aqa izwar iɛeǧem i-ten ḥima ad arwesen di ṣṣifet n Mmis, ḥima ad yiři Netta d Amenzu jar waṭṭas n wawmaten.   

30 Uca inni Netta izzar iɛeǧem i-ten, aqa d inni x d iřaɣa ɛawed, u inni x d iřaɣa, aqa d inni isegged ɛawed, u inni isegged aqa d inni issɛuǧa ɛawed.

31 Min ɣa nini xenni di man aya? Mařa AREBBI akidneɣ wi d aneɣ i ɣa iḍadden?   

32 Wenni war iceṭṭaren ca x Mmis, maca iwca i-t di ṭṭweɛ nneɣ marra, mammec war d aneɣ ittic kuřci ak-d Mmis ɛawed?   

33 Wi ɣa iksin tanfuč i yinni ittwafarzen zi AREBBI? AREBBI d wenni ittseggaden.   

34 Wi ɣa iqḍan řḥukm? Lmasiḥ immut u ikkar-dd u Netta iqqim ɣar ufusi n AREBBI, ittẓaǧa i neccin.   

35 Min d ayi ɣa ibḍan x tayri n Lmasiḥ? Ma řmeḥnet, niɣ řḥebs, niɣ adarrec, niɣ řaẓ, niɣ tuɛaryent, niɣ lxaṭar, niɣ ssif?

36 Am mammec tura:

“Aqa x ssibbet nnec nettmetta kuř ass,

nettwaḥseb am iḥuřiyyen i tɣarṣt.”   

37 Maca di man aya marra nedweř zeg inni iɣellaben s Wenni d aneɣ ixsen.

38 Aqa necc ttwassqenɛeɣ belli niɣ řmewt, niɣ tudart, niɣ lmalakat, niɣ řḥukkam, niɣ ṣṣulaṭat, niɣ min n yiḍa, niɣ min i dd ɣa yasen,

39 niɣ řuɛřa, niɣ raǧaɣ, niɣ uřa d ict n řḥajjet nneɣni zi min dd-ittwaxeřqen, tzemmar ad aneɣ tebḍa x tayri n AREBBI, tenni di Siditneɣ Yasuɛ Lmasiḥ.

Arebbi d řgens nnes Israil

9

1 Qqareɣ tidett di Lmasiḥ, war ssxarriqeɣ ca, uca tanefsect inu tcehhed dayi s Arruḥ Iqeddsen,   

2 belli ɣari acḍan imɣar d řeḥriq war ittbeddi deg wuř inu.

3 Tuɣa ttẓaǧiɣ meɛlik ufiɣ ttwaḥarrmeɣ di mummu inu x Lmasiḥ s ict nneɛřet di ṭṭweɛ n wawmaten inu, řaǧ inu zi jjihet n weysum n arrimet.   

4 arrawen n Israil, inni ittwaqebřen d mmis. Ɣarsen i yeǧa uɛuǧi, řɛuhud, Ccariɛa, tasexxart i iǧan di Zzawect Iqeddsen i ɣares dd-iqqnen, lwuɛud d řejdud.   

5 Zzaysen i dd-iban Lmasiḥ x webrid n weysum n arrimet wenni d AREBBI x marra. I Netta i ɣa yiři marra asemɣar d marra lbaraka i řebda qaɛ. Amin!   

6 Maca war iǧi ařami awař n AREBBI war yiwiḍ, minzi marra inni zi Israil war ǧin ca d Israil.   

7 Uca uřa d marra nitni war ǧin ca d tarwa n Ibrahim, minzi nitni zi zzariɛet n Ibrahim, minzi ittwanna: “Di Isḥaq ad ac řaɣan zzariɛet.”   

8 Man aya war ixs ad yini aqa tarwa ɛlaḥṣab jjadira n arrimet aqa-ten d tarwa n AREBBI, maca tarwa n lwaɛd ad ttwaḥesben d zzariɛet.   

9 Minzi awař n lwaɛd d wa:

“Ɣar řweqt-a ad dd-aseɣ

uca ad ɣares yiři ɣar Sara mmis!”   

10 Man aya war iǧi waha di tmesřact n Sara, maca uřa di tmesřact n Rifqa, umi tmun ak-d uyenni n bnadem nni, jedditeɣ Isḥaq,   

11 tuɣa tizzar tettwassen řixḍaret n AREBBI umi tuɣa ɛad war dd-xřiqen iḥenjiren nnes, war zemmaren ad ggen ɛad řxar niɣ řɣar, ḥima war tᵉttiři tmesřact deg webrid n řexdayem, maca deg webrid n wenni ittřaɣan.

12 Maɣar ittwanna i Rifqa:

“Aqa ameqqran ad isexxar i umeẓyan!”,   

13 am mammec tura:

“Yaɛqub i xseɣ, maca carheɣ Isu.”   

14 Min ɣa nini xenni? Ma iqedd ad yiři ɣar AREBBI min war iseggden? Ɛemmarṣ!   

15 Xzar, Netta inna ɛawed i Musa:

“Ad areḥmeɣ wi xseɣ ad areḥmeɣ,

uca ad ḥinneɣ x wi xseɣ ad ḥinneɣ.”   

16 Xenni tamesřact war teqqim ca ɣar wi ittexsen uřa ɣar wi ittazzřen, maca ɣar AREBBI wenni yareḥḥmen.

17 Minzi ɛlaḥsab Tira Iqeddsen inna Netta i firɛun:

“Aqa i man aya ssnekkareɣ-dd cek,

ḥima ad zzayek ssecneɣ jjehd inu,

uca ad ittwabarreḥ Isem inu

di marra ddunect.”   

18 Xenni Netta ad yarḥem wi ixs, uca ad isseqseḥ wi ixs.

19 Iwa, ad taɣ ad tinid: Mayemmi ittcetca ɛad, minzi wi ɣa immɛařan ak-d min ixs Netta?

20 Maca min teɛnid cek, a bnadem, wenni ittqacaḥen AREBBI? Ma min ittwaggen izemmar ad ini i wenni t iggin: “Mayemmi d ayi teggid ammu?”   

21 Ma war iǧi ɣar bu-třaxt ṣṣulṭa x třaxt ḥima ad igg zeg ict n řɛejnet ict n řqecɛet i lkarama u wenneɣni i ubehdeř?   

22 Maɣar AREBBI, wenni tuɣa ixs ad isscen aɣḍab nnes d jjehd nnes, issiweḍ lɣaḍab nnes s waṭṭas n ttasiɛ n řxaḍar x řeqcuɛ n weɣḍab inni ittwasswejden marra i uhellek,

23 uca ifarɣ tayri nnes x řeqcuɛ n arreḥmet inni izwar issewjed i-ten i uɛuǧi i AREBBI!

24 Maɣar neccin d inni ittwařaɣan, war iǧi zeg Wudayen waha, maca ɛawed zi řegnus.

25 Am mammec ittwanna ɛawed di Ḥuciɛa:

“Ad semmiɣ i yinni war iǧin d řgens inu

‘Řgens inu!’,

uca i yinni war iǧin d amɛizz d ‘Amɛizz!’ ”   

26 Ad yiři deg wemcan mani d asen ittwařaɣa:

‘War iǧi d řgens inu!’,

belli dinni ad asen řaɣan:

‘Arrawen n AREBBI iddaren!’   

27 Maca Icaɛya ibarreḥ zi jjihet n ayt n Israil:

“Mařa tuɣa řqedd n ayt n Israil

anect n ijdi n řebḥar,

mɣir min i ɣa iqqimen ad injem.”   

28 “Tamesřact tbedd nican u ad tᵉttwaqfeř,

SIDI ad tt igg x temmurt.”   

29 Am mammec izwar Icaɛya inna:

“Maɛlik SIDI n řɛeskarat war d aneɣ ijji

inni iqqimen ddaren,

iři nedweř am Sadum u narwes di Ɛamurra.”   

30 Min ɣa nini xenni? Ma xenni řegnus inni war yarezzun tasegda, aqa ksin tasegda? Iwa, maca tasegda tenni s l’iman.

31 Maca Israil nni iḍeffaren Ccariɛa n tsegda, war yiwiḍ ca ɣar Ccariɛa n tsegda.   

32 Mayemmi? Minzi tasegda nni war teǧi ca zi l’iman maca zi řexdayem n Ccariɛa, minzi nitni nderfen deg Weẓru n unedref,   

33 am mammec tura:

“Aqa ad ggeɣ di Ṣihyun Aẓru i unedref

d Weẓru i uneqrad.

Marra wi zzayes i ɣa yamnen,

war ittseḍḥa.”   

10

1 A aytma, ameẓri n wuř inu u taẓaǧit tenni ẓuǧeɣ ɣar AREBBI di ṭṭweɛ n Israil, aqa-tt ḥima ad ɣarsen tiři Tudart.

2 Aqa cehhdeɣ xasen aqa nitni ɣarsen cḍaret i AREBBI, maca břa tussna.   

3 Maɣar war ssinen tasegda n AREBBI, maca arezzun ad ṭṭfen di tsegda n ixef nsen. S uya war sswaḍɛen ixef nsen i tsegda n AREBBI.

4 Minzi akemmeř n Ccariɛa netta d Lmasiḥ i tsegda i kuř ijjen i ittamnen.   

5 Minzi Musa yura zi jjihet n tsegda di Ccariɛa:

“Wenni itteggen man aya,

ad zzayes iddar.”   

6 Maca tasegda tenni zi l’iman teqqar ammu:

“War teqqar deg wuř nnec:

‘Wi ɣa igaɛɛden ɣar ujenna

uca ad issehwa Lmasiḥ?”

7 niɣ:

“Wi dd-ihwan deg weḥfur n řaxart,

uca issgeɛɛed Lmasiḥ

zi taddart n imettinen?”

8 Maca min ixs ad yini man aya xenni?

“Tamwarrit tudes i cek,

aqa-t deg uqemmum nnec uřa deg wuř nnec.

Wa d Awař n l’iman i zi nettbarreḥ.”   

9 Mařa tcehded i Siditneɣ Yasuɛ s uqemmum nnec uca ad tamned s wuř nnec belli AREBBI issnekkar i-t zi taddart n imettinen, ad teddared.

10 Minzi uř i dayes ittamen ad ittwasegged, uca aqemmum i zzayes icehhden, ad iddar.

11 Minzi Tira Iqeddsen qqarent:

“Marra wi zzayes i ɣa yamnen,

war ittseḍḥi ca.”   

12 Minzi Netta war ittegg bu řfarz jar Wudayen d Iramiyyen, minzi Netta d Ijjen, SIDI nsen marra nni ittenfeyyaḍ řxar x marra inni xas dd-ittřaɣan.   

13 “Minzi kuř ijjen

wenni i ɣa iřaɣan s Yisem n SIDI,

ad iddar.”   

14 Mammec i ɣa řaɣan x Wenni di war uminen ca? Niɣ mammec ɣa yamnen deg Wenni mixef war sřin, niɣ mammec ɣa sřen, mařa uřa d ijj war zzayes ibarreḥ ca?

15 Mammec i ɣa barrḥen mařa war dd-ttwassekken? Am mammec tura:

“Mecḥař ḍarfen iḍaren

n yinni ittbarrḥen s řehna,

n yinni ittbarrḥen s tebratin tiṣebḥanin.”   

16 Maca war iǧi marra ṭṭaɛen i ubarreḥ n Řexbar Aṣebḥan n L’Injil, minzi Icaɛya iqqar:

“A Sidi inu, wi ɣa yamnen di tebrat nneɣ?”   

17 Aqa l’iman zeg usḥessi uca asḥessi zeg Wawař n AREBBI.

18 Maca ad iniɣ:

“Ma zeɛma nitni war sřin?”,

“Xzar, řḥess nsen iffeɣ-dd

ɣar marra tammurt,

uca awařen nsen ɣar tneggura n ddunect.”   

19 Maca ad iniɣ:

“Ma Israil war tefhim ca man aya?”

Ɣar umezwar Musa inna:

“Ad daywem ggeɣ tusmi

zeg ijj n řgens i war iǧin ca d řgens,

uca s yijj n řgens i war ittᵉṭṭiɛen

ad daywem ggeɣ axeyyeq.”   

20 Uca Icaɛya izɛem ad yini:

“Aqa baneɣ-dd i yinni war xafi yarezzun,

aqa ufin ayi inni war xafi isseqsan.”   

21 Maca zi jjihet n Israil iqqar:

“Ass ikmeř sswiẓẓḍeɣ ifassen inu

i ijj n řgens ittɛekksen, iɛeṣṣan.”  

Min iqqimen n Israil d řefruɛ iřeqqmen

11

1 Maca necc ad iniɣ: Ma yugi AREBBI xenni řgens nnes? Ɛemmarṣ! Aqa necc simant inu ɛawed d ijj n weryaz zi Israil, zi zzariɛet n Ibrahim, zi teqbič n Binyamin.   

2 AREBBI war ineṭṭar ca řgens nnes i tuɣa issen zeg umezwaru. Niɣ war tessinem ca min iqqar Wedlis Iqeddsen x Iliya, am mammec tuɣa iksi tanfuč x Israil ɣar AREBBI, inna:

3 “A Sidi, nɣin inabiyyen nnec,

areddǧen iɛalṭaren nnec.

Qqimeɣ necc waha,

uca nitni arezzun řeɛmar inu.”   

4 Ittwanna as s ijj n řewḥiy:

“Aqa jjiɣ i yixef inu sebɛa-ařaf n yeryazen,

inni war ḍrin ca ɣar iḍaren zzat i Baɛal,

war ɛebden i Baɛal.”   

5 Ammu di řweqt n yiḍa ɛawed, aqa iqqim yijj n řbaqi am t ixḍar Netta x řeḥsab n arḍa.   

6 Mařa teǧa s arḍa, aqa war tᵉttiři ɛad s řexdayem, niɣ xenni arḍa war iǧi ɛad d arḍa. Maca mařa s řexdayem, war teǧi ɛad d arḍa. Mařa lla, aqa řxedmet war teǧi ɛad d řxedmet.   

7 Min ɣa nini xenni? Min tuɣa tarezzu Israil war t tᵉṭṭif, maca inni ittwafarzen ṭṭfen t uca inneɣni dewřen d idarɣařen deg wuřawen nsen,   

8 am mammec tura:

“Aqa AREBBI iwca asen arruḥ iḍbaren

d tiṭṭawin i war ittwiřin,

d imezzuɣen i war ittesřin,

ař ass n yiḍa.”   

9 Dawud inna ɛawed:

“Ad tedweř tazewḍa n tiɣarṣin nsen

d řfex i nitni,

uca ad tedweř řmunet nsen d tɛenkrift.   

10 Ejj ad darɣřent tiṭṭawin nsen

ḥima war ttwiřin nitni,

uca ejj ad qewsen iɛurar nsen i řebda.”   

11 Maca necc ad iniɣ xenni: Ma nderfen, maɣar ittxeṣṣa ad wḍan? Ɛemmarṣ! Maca s uweṭṭu nsen tiweḍ-dd Tudart i řegnus, ḥima ad dewřen ttasmen.

12 Mařa idweř unedref nsen d agřa d ameqqran i ddunect uca řḥukm xasen d agřa i řegnus, mecḥař qaɛ i ɣa yiweḍ uɛemmar nsen d afeyyeḍ.

13 Aqa ssawařeɣ akidwem, a řegnus, necc d wenni d rrasul i řegnus, aqa ttssemɣareɣ di řxedmet n tsexxart inu: □    

14 Ad taɣ ad zemmareɣ ad ssekkareɣ tusmi deg ayt n řgens inu uca ad ssnejmeɣ ca zzaysen.

15 Iwa, mařa amenḍar nsen aqa-t d aṣřaḥ i ddunect, mammec ɣa yiři wedwař nsen mɣir d Tudart zi taddart n imettinen!

16 Mařa tuɣa tamezwarut n ṣṣabet tqeddes, amenni uřa d řɛejnet n arecti tqeddes! Mařa tuɣa aẓwar iqeddes, amenni uřa d řefruɛ.   

17 Uca mařa ttwaqessen ca n řefruɛ u xenni cek, am yijj n uzemmur n řexřa, tᵉttwařeqqmed deg wemcan nsen, tdewřed tnefɛed zeg iẓewran d zzect n tzitunt,

18 war tuff ca x řefruɛ. Mařa tuffed, ssen, aqa cek war teksid ca aẓwar, maca aẓwar iksi cek.

19 Ad taɣ ad tinid: “Aqa ttwaqessen řefruɛ, ḥima necc ad ttwařeqqmeɣ.”

20 Iwa, nitni ttwaqessen zi ssibbet n břa l’iman nsen, uca cek s l’iman tᵉttwařeqqmed uca teksid amcan nsen. War tuff ca, maca ggʷed.

21 Minzi mařa tuɣa AREBBI war ittceṭṭar ca x řefruɛ n ṭṭbiɛet, war xak ittceṭṭar ca ɛawed.

22 Aqa da d řeḍrafet n AREBBI d řewɛaret nnes: řewɛaret x yinni iwḍan, maca řeḍrafet xak mařa tᵉṭṭfed di řeḍrafet nnes, niɣ uřa d cek ad tᵉttwaqessed.

23 Uřa d nitni ad ttwařeqqmen, mařa war qqimen di tikkest n l’iman nsen, minzi ɣar AREBBI tizemmar, ḥima ad ten iřeqqem ɛawed.   

24 Minzi mařa cek, wenni iǧan s ṭṭbiɛet d ijj n uzemmur n řexřa, tᵉttwaqessed uca tᵉttwařeqqmed di tzitunt taṣebḥant, mecḥař ihewnen ktar ad ttwařeqqmen nitni di tzitunt nni dd-ittasen ak-d ṭṭbiɛet nsen!

25 Minzi ttexseɣ ad tessnem ssirr-a, a aytma, ḥima war ttiřim d imiɣisen ak-d yixef nwem, aqa temsar ict n usdaɣeř n wuř x Israil i drus n řweqt ař dd ɣa yadef uɛemmar n řegnus,   

26 uca xenni marra Israil ad tedweř ɣar Tudart am mammec tura:

“Amsenjem ad dd-iffeɣ zi Ṣihyun

uca ad issbeɛɛed řmuɛṣiyyet x Yaɛqub.”   

27 ”Xenni ad ṭṭfen di Řɛahd

i dd-yusin Zzayi,

x minni i ɣa ɣfareɣ i ddnub nsen.”   

28 Zi jjihet n L’Injil nitni aqa d řɛedyan di ṭṭweɛ nwem, maca zi jjihet n řixḍaret i zi ttwaxḍaren nitni, aqa nitni d imɛizzen x ssibbet n řejdud.

29 Minzi AREBBI war ittbeddař tawhibt nnes n arḍa uřa d třaɣit nnes.

30 Minzi am mammec tuɣa kenniw zic war tᵉṭṭiɛem ca AREBBI, maca řexxu aqa teksim arreḥmet s řmuɛṣiyyet nsen,

31 ammu nitni ɛawed war ṭṭiɛen ca řexxu i arreḥmet tenni xawem dd-yusin, ḥima ad xasen dd-tas arreḥmet.

32 Minzi AREBBI iḥebbes i-ten marra sadu řmuɛṣiyyet, ḥima ad ten yarḥem marra.   

33 A, raǧaɣ n wagřa d tiɣit d tussna n AREBBI, mammec ɣa yegg bnadem ad iqeǧeb řeḥkamat nnes, mammec ɣa yegg ad yaf ibriden nnes.

34 “Minzi wi ɣa issnen nneyyet n SIDI?”

niɣ:

“Wi d as iǧan d amcawar?”   

35 niɣ:

“Wi d as izzaren iwca as ca,

umi d as ittxeṣṣa ad ittwaxeǧeṣ zzayes?”   

36 Minzi marra zzayes i iǧa, u marra dayes, u marra aqa-t s ufus nnes. I Netta i ɣa yiři marra asemɣar d marra lbaraka i řebda qaɛ. Amin!   

□ 

11:13 rrasul - niɣ ‘amazan’.

Tiɣarṣa iddaren

12

1 X uyenni ttřaɣiɣ kenniw, a aytma, s arreḥmet tameqqrant n AREBBI, ad tqeddmem arrimat nwem d taɣarṣt iddaren, iqeddsen, yarḍan i AREBBI, wa d aɛbad nwem icuwwaren.   

2 War temquddam ak-d ddunect-a, maca beddřem s uřeqqem n řeɛqeř nwem zi jdid, ḥima ad tqeǧbem min ixs AREBBI: min icnan d min yarḍan d min ikemmřen.   

3 Aqa s arḍa tenni d ayi immewcen, qqareɣ awem marra: war ttxarriṣem sennej i min ittřiq uxarraṣ nnes, maca xarrṣem nican ɛlaḥsab řqedd n l’iman i iwca AREBBI i kuř ijjen zzaywem.   

4 Am mammec ɣarneɣ aṭṭas n iɣezdisen deg ict n arrimet uca marra iɣezdisen n arrimet war ɣarsen bu řxedmet d icten,   

5 ammu neccin, waxxa d aṭṭas, aqa aneɣ d ict n Arrimet di Lmasiḥ d iɣezdisen ijjen i wenneɣni.   

6 Maca ɣarneɣ tiwhibin immsebḍan ɛlaḥsab arḍa i d aneɣ immewcen: ijjen ɣares tawhibt maḥend ad inebb ɛlaḥsab řqedd n l’iman,   

7 wenneɣni ɣares nneyyet n tsexxart maḥend ad isexxar, niɣ tawhibt n umseɣɣar maḥend ad issɣar,   

8 niɣ tawhibt n usfewwej maḥend ad issfewwej, niɣ tawhibt maḥend ad iwc s tecrimet, niɣ tawhibt n uḍebbar s wemḥaḍ, niɣ tawhibt n arreḥmet s řefraḥet.   

9 Ad tiři tayri nwem břa nnifaq. Carhem řɣar, tcebbarem di min icnan.

10 Iřim mliḥ ijjen ak-d tawmat nwem, xsem ijj i wenneɣni, izzarem ad tcennɛem ijjen wenneɣni.   

11 Iřim d imḥaḍen, war ttiřim d ifinyanen. Iřim d timessi di arruḥ, ɛebdem Siditwem,

12 Farḥem di min iǧan asitem nwem, di řmeḥnet nwem ṣbarem uca ṭṭfem řebda di tẓaǧit.   

13 Wcem afus di min iḥdajen imqeddasen. Ggem s řeḍrafet ak-d ibarraniyyen.   

14 Barkem inni kenniw imarrten, barkem war neɛɛřem ca.   

15 Farḥem ak-d inni ifarḥen, rum ak-d yinni ittrun.

16 Ḥesbem aytmatwem am mammec tḥessbem ixef nwem, War ttiřim d imɛeffaren, maca ruḥem ak-d imwaḍɛen. War ttiřim ca d imiɣisen ak-d yixef nwem.   

17 War ttarrim ca ḥed x řɣar s řɣar, maca ggem min icnan i marra iwdan.   

18 Mařa tzemmarem, mecḥař ma i dd-ittasen zzaywem, ṣeřḥem ak-d marra iwdan.   

19 War ttentiqimem ca i yixef nwem, a imɛizzen, maca wcem amcan i weɣḍab, minzi tura: “Mařa kenniw war tarrim tasɣart s yixef nwem, Necc ad arreɣ tasɣart newem, iqqar AREBBI.”   

20 Mařa iǧuẓ řeɛdu nwem, seccem t, mařa ifud, wcem as ad isu, minzi mařa teggid aya, ad tyarwed řefḥem itteḥduduqen x uzeǧif nnes.   

21 War ttejjim ca řɣar ad kenniw iɣřeb, maca ɣeřbem x řɣar s řxar.

Awaḍeɛ i ṣṣulṭa

13

1 Ejj kuř ijj ad iwaḍeɛ i ṣṣulaṭat inni iǧan s lɛaḍama, minzi war din ṣṣulṭa mɣir s AREBBI, uca ṣṣulaṭat tinni iǧan, aqa issbedd i-tent AREBBI.   

2 S uya wenni i ɣa immɛařan ak-d ṣṣulṭa, ittemɛařa ak-d min issbedd AREBBI, d yinni ittemɛařan ad ksin řḥukm nsen.

3 Minzi řquḍat war ǧin i tiggʷudi n yinni itteggen řxar, maca n yinni itteggen řɣar. Ma texsed ad tiřid břa tiggʷudi zi ṣṣulṭa n řquḍat? Egg min icnan, ad ac yiři ccan zzayes,

4 minzi ṣṣulṭa d tamsexxart n AREBBI i řefḍeř nnec. Maca mařa teggid řɣar, ggʷed, minzi ṣṣulṭa war tbekkes ca ssif baṭeř umi nettat d tamsexxart n AREBBI, aqa tneqqem s weɣḍab iqesḥen x yinni itteggen řɣar.

5 S uya ittxeṣṣa aneɣ ad neṭṭaɛ, war iǧi x ssibbet n weɣḍab waha, maca ɛawed x ssibbet n tnefsect.

6 X ssibbet-a tᵉttxeǧṣem ḍḍariba i kuř azeǧif umi nitni d imsexxaren n AREBBI i ittwaggen i man aya simant nnes.   

7 X uya, wcem i marra min d asen ittxeṣṣan: ḍḍariba i wenni umi dd-tusa ḍḍariba i kuř azeǧif, řexřaṣ i wenni umi dd-yusa řexřaṣ, aweqqar i wenni umi dd-yusa uweqqar, ccan i wenni isdaheǧen ccan.

Tayri d akemmeř n Ccariɛa

8 War tteggem amarwas ɣar ḥed mɣir wenni n tayri ak-d wayawya, minzi wenni ittexsen wenni d as yudsen, aqa ikemmeř Ccariɛa.   

9 Minzi Ccariɛa teqqar ɛawed: “War zenni, war neqq, war tticar, war ttasem!”, uca mařa din ca n tewṣeyyet nneɣni, aqa atent munent deg wawař-a: “Ad texsed jjar nnec am ixef nnec!”   

10 Tayri war ttḍarri ca jjar. S uyenni tayri nettat d řekmař n Ccariɛa.

11 Aqa ssneɣ aqa ta d řweqt d tsaɛɛet ḥima ad nfaq zeg iḍeṣ, minzi řexxu Tudart nneɣ tudes-dd ktar zeg wami nedweř numen.   

12 Řexxu teɛdu ǧiřet, yiweḍ-dd uziř. Ejj aneɣ ad nessars řexdayem n taǧest, ad neksi řesnaḥ n tfawt.   

13 Ejj aneɣ ad nuyur s ucuwwar axmi d aziř, war iǧi di zzhu abarcan, řa deg uɣelli, řa di texmuji n farq-ccɣeř di qama uřa deg umenɣi d řeḥsed,   

14 maca arḍem Siditneɣ Yasuɛ Lmasiḥ, war tticem taynit i nnecwat n weysum nwem.   

Aqbař n wayawya

14

1 Wi iḍeɛfen di l’iman, wcem as afus, war ttemsebḍam deg ixarriṣen nwem jar awem.

2 Aqa din ḥed yumen izemmar ad icc kuřci, maca wenni iḍeɛfen ad icc tibbi waha.   

3 Wenni ittetten, war isseḥqari wenni war ittetten, d wenni war ittetten, war iḥekkem x wenni ittetten, minzi AREBBI iqbeř i-t.

4 Min teɛnid cek wenni iḥekkmen x umsexxar n wenneɣni? Minzi mařa ibedd, d man aya i bab nnes, u mařa iwḍa, d man aya i bab nnes. Sides izemmar ad t issbedd d abeddi.   

5 Aqa din ḥed ittɣiř as aqa din ass sennej i wass nneɣni, u wenneɣni ittɣiř as aqa kuř ass kifkif. Ejj kuř ijjen ad iqneɛ di řbař nnes nican.   

6 Wenni iweqqaren ijj n wass, i Sides i t ɣa iweqqar. Wenni war iweqqaren ass, i Sides i war t iweqqar. Wenni ittetten, ittett i Sides, minzi ad icekkar AREBBI. Wenni war ittetten ca, i Sides war ittett ca uca netta ad icekkar AREBBI ɛawed.   

7 Minzi uřa d ijj zzayneɣ aqa iddar i yixef nnes, uca uřa d ijjen immut i yixef nnes.   

8 Minzi mařa neddar, ad neddar i Siditneɣ, niɣ mařa nemmut ad nemmet i Siditneɣ. S uya, ma neddar niɣ nemmut, aqa neccin i Siditneɣ.

9 Minzi i uya i immut Lmasiḥ, uca idweř iddar ɛawed uca ikkar-dd, ḥima ad yiři d SIDI i yinni immuten uřa i yinni iddaren.

10 Maca cek, mayemmi ɣa tḥekmed x umac? Niɣ mayemmi ɛawed cek tesseḥqarad umac? Minzi neccin marra ad nbedd qibač i řkursi n ccreɛ n Lmasiḥ.   

11 Am mammec tura:

“S tidett, am ddareɣ Necc, iqqar SIDI,

ad ayi aḍaren marra ifadden

u kuř iřes ad xafi iched.”   

12 Xenni ejj kuř ijjen zzayneɣ ad igg řeḥsab x yixef nnes qibač i AREBBI.   

13 Zi řexxu d tsawent war ḥekkmem ijjen x wenneɣni, maca ḥsen ad teksed awař maḥend war tessarsed ca ijj n weẓru maḥend ad dayes inqarḍ umac.   

14 Minzi necc ssneɣ, aqa ttwassqenɛeɣ di SIDI Yasuɛ, belli uřa d ict n řḥajjet texmej i Netta, mɣir i wenni tt iḥesben d řexmej, aqa i netta waha umi texmej.   

15 Mařa ixeyyeq umac x ssibbet n macca i teccid, aqa cek war tuyured di tayri. War tteḥḥi ca s macca nnec wenni i xef immut Lmasiḥ.   

16 Min nḥesseb d řxar i neccin, war ttejji ḥed ad xas issiweř s řɣar.

17 Minzi Tageldit n AREBBI war teǧi di macca d tissit, maca di tsegda d řehna d řefraḥet s Arruḥ Iqeddsen.   

18 Minzi wenni isexxaren i Lmasiḥ di man aya, aqa yarḍa AREBBI uca netta d ameqbuř ɣar iwdan.

19 Ad neḍfar xenni min iǧan i řehna d řebni n ijjen i wenneɣni.

20 War ttareddeǧ ca řxedmet n AREBBI x ssibbet n macca. Marra timesřayin aqa atent d timezdag, maca uct x bnadem wenni i ɣa igg aẓru i unedref s macca nnes.   

21 Mliḥ umi war nᵉttett ca aysum u war nsess ca binu niɣ war nᵉttegg uřa d ict n řḥajjet i di i ɣa inderf umac.   

22 Ma tᵉttwassqenɛed i yixef nnec? Ad ac yiři man aya i yixef nnec zzat i AREBBI. Sseɛd n wenni war ittikkwiḍ ccreɛ x yixef nnes di min d as ittɣiř mliḥ.

23 Maca wenni ittcekkan xmi ittett, ittwaḥaseb, minzi man aya war iǧi zi l’iman. Qaɛ min war iǧin zi l’iman, aqa-t d ddenb.   

Inni iḍeɛfen d inni ijehden

15

1 Maca neccin inni ijehden, ittxeṣṣa aneɣ ad narbu tuḍɛeft n yinni iḍeɛfen, war nettiwi ca arḍa i yixef nneɣ.   

2 Kuř ijjen ad issarḍa jjar nnes i tcuni d řebni.

3 Minzi Lmasiḥ ɛawed war issarḍi ca Ixef nnes, maca am mammec tura:

“Tikkwura n yinni i Cek ikkwaren,

wḍant-i-dd xafi.”   

4 Minzi marra min tura zic, tura i useřmed nneɣ, ḥima s ṣṣbar d ucejjeɛ s min iǧan di Tira Iqeddsen ad ɣarneɣ yiři usitem.   

5 AREBBI n ṣṣbar d ufewwej ad awem iwc maḥend ad tḥesbem ijj wenneɣni ɣares řqimet d ict di Yasuɛ Lmasiḥ,   

6 ḥima s ijj n array d ict n tmijja ad tessɛuǧam AREBBI, Babas n Siditneɣ Yasuɛ Lmasiḥ.

7 S uyenni qebřem ijjen wenneɣni u ṣebrem ijjen ak-d wenneɣni, am mammec d aneɣ iqbeř Lmasiḥ ɛawed i uɛuǧi n AREBBI.

8 Maɣar ad awem iniɣ, aqa Yasuɛ Lmasiḥ idweř d amsexxar n wextan di ṭṭweɛ n tidett n AREBBI, ḥima ad iḍmen lwuɛud i iwaɛd AREBBI i řejdud,

9 u ḥima řegnus ad ssemɣaren di AREBBI x ssibbet n arreḥmet i xasen dd-tusa am mammec tura:

“S uyenni ad Cek cekkareɣ jar řegnus,

uca ad ṣebbḥeɣ Isem nnec.”   

10 Uca iqqar ɛawed:

“Farḥem, a kenniw řegnus,

jmiɛ ak-d řgens nnes.”   

11 Uca inna ɛawed:

“Ḥemdem SIDI, a marra řegnus,

ṣebbḥem t, a marra ccuɛub!”   

12 Ɛawed Icaɛya iqqar:

“Ad yiři weẓwar n Yassa,

u Wenni dd-ikkaren

ad yiři d Azeǧif x řegnus,

ad dayes yiři usitem n řegnus.”   

13 AREBBI n usitem ad kenniw iccur s řefraḥet d řehna di l’iman, ḥima ad tfeyyḍem s usitem nnes zi jjehd n Arruḥ Iqeddsen.

Bulus d amsexxar n Lmasiḥ i marra řegnus

14 Necc simant inu ttwasqenɛeɣ zi jjihet nwem, a aytma, aqa kenniw tɛemmarem s tcuni, teccurem s marra tussna, ḥima ad tessřemdem ɛawed inneɣni.

15 Maca zeg uɣezdis aqa uriɣ awem s teryast, a aytma, maḥend ad kenniw ssɛeqřeɣ, s arḍa i d ayi immewcen zi AREBBI,

16 ḥima ad iřiɣ d amsexxar n Yasuɛ Lmasiḥ i řegnus, umi ttsexxareɣ i L’Injil n AREBBI, ḥima ad tiři tɣarṣt n řegnus d tameqbuč, tᵉttwaqeddes s Arruḥ Iqeddsen.

17 S uyenni ssemɣareɣ di Yasuɛ Lmasiḥ zzat i AREBBI.

18 Minzi war zeɛmeɣ ad ssiwřeɣ deg imezzuɣen n řegnus x ca war zzayi t iggi Lmasiḥ s wawař d řxedmet.

19 S jjehd n řeɛřamat d řeɛjayeb uca s jjehd n Arruḥ n AREBBI, aqa tuɣa ggureɣ ttenḍeɣ zi Urcalim ař Illirikun uca kemmřeɣ abarreḥ n Řexbar Aṣebḥan n Lmasiḥ.

20 Di marra man aya tuɣa arezzuɣ ad barrḥeɣ s Řexbar Aṣebḥan, war iǧi mani ittwařaɣa x Yisem n Lmasiḥ qbeř, ḥima war benniɣ x dsas n wenneɣni,

21 maca am mammec tura:

“Inni war zzayes ittwabarrḥen ad t ẓaren,

u yinni war xas isřin, ad amnen.”   

22 S uyenni tuɣa war iwiḍeɣ aṭṭas n imuren, maḥend ad ɣarwem dd-aseɣ.   

23 Maca řexxu war ɣari bu ttasiɛ ḥima ad beccareɣ ɛad di jjwayeh-a u tuɣa ɛawed xseɣ ad ɣarwem dd-aseɣ aṭṭas n iseggʷusa zeg wami.   

24 Xmi ɣa raḥeɣ ɣar Seppanya, ssitimeɣ ad ɣarwem dd-aseɣ, ad kenniw ẓareɣ, u ad zzaywem ttwassqebbḍeɣ ɣar dinni, awarni řami i ɣa arreɣ meẓri cwayt umi i ɣa ẓriɣ kenniw.

25 Maca řexxu aqa ruḥeɣ ɣar Urcalim, ḥima ad sexxareɣ i imqeddasen.   

26 Minzi tuɣa yarḍa i yinni iǧan di Makiduniya d Axaya ad ggen ca n twiza i imqeddasen imezřaḍ nni iǧan di Urcalim.

27 Tuɣa arḍan x man aya, maca tuɣa t ɛawed daysen d amarwas. Minzi mařa tuɣa řegnus carcen di min ɣarsen d agřa x řeḥsab n Arruḥ, aqa-t ɛawed d amarwas di řegnus maḥend ad ten sexxaren s min ɣarsen d agřa x řeḥsab ddat.

28 Xmi ɣa kemmřeɣ tasexxart-a uca ad asen ssiwḍeɣ řɣiǧet n twiza-ya s řaman, ad dd xawem kkeɣ d abrid xmi ɣa raḥeɣ ɣar Seppanya.

29 Maca ssneɣ belli, mařa usiɣ-dd ɣarwem, ad dd-aseɣ s řmud iccuren s lbaraka n L’Injil n Lmasiḥ.   

30 Ttareɣ zzaywem, a aytma, s Siditneɣ Yasuɛ Lmasiḥ uca s tayri n Arruḥ, ad tbeddem nican akidi di tẓaǧit ɣar AREBBI x ssibbet inu,   

31 ḥima ad ttwafekkeɣ zeg inni war yuminen ca di Yahudiyya, ḥima ad tiři tsexxart inu i imqeddasen di Urcalim d tameqbuč,   

32 ḥima ad ɣarwem dd-aseɣ ccureɣ s řefraḥet s array n AREBBI uca ad ɣarwem areyyḥeɣ.   

33 AREBBI n řehna ad kiwem yiři marra idwem. Amin.

Aseǧem ɣar uneggaru

16

1 Wekkřeɣ awem učmatneɣ Fubi, tenni d tamsexxart n tmesmunt di Kinxriyus,

2 ḥima ad zzayes tareḥḥbem di Siditneɣ, am mammec ittřiq i imqeddasen, uca ad tt tɛawnem di marra min zzaywem tᵉttar nettat, minzi aqa tɛawen aṭṭas, uřa řa d necc.

3 Seǧmem s řehna x Priskilla d Akwila, inni d imsexxaren akidi di Yasuɛ Lmasiḥ,   

4 Nitni sebbřen tudart nsen x ssibbet inu. War ǧiɣ d necc waha wenni ten ittqadan, maca ɛawed marra timesmunin n řegnus.

5 Seǧmem ɛawed s řehna x tmesmunt tenni di taddart nsen.

Seǧmem x Ibanitus, amɛizz inu, s řehna. Netta d ṣṣabet tamezwarut n Axaya di Lmasiḥ.

6 Seǧmem x Mariya s řehna. Netta tuɣa tᵉttamar aṭṭas xawem.

7 Seǧmem s řehna x Andrunikus d Yuniyas inni d raǧ inu d imeḥbas akidi, aqa aten d iryazen ittwassnen ɣar rrusul, tuɣa aten di Lmasiḥ qbeř xafi.

8 Seǧmem s řehna x Ampliyas, amɛizz inu di Siditneɣ.

9 Seǧmem s řehna x Urbanus, wenni d amsexxar akidneɣ di Lmasiḥ,

u x Astaxis amɛizz inu.

10 Seǧmem s řehna x Apillis wenni ittwafarzen di Siditneɣ.

Seǧmem s řehna x aytbab n taddart n Aristubulus.

11 Seǧmem s řehna x Hirudiyun wenni d řaǧ inu.

Seǧmem s řehna x aytbab n taddart n Narkissus inni iǧan di Siditneɣ.

12 Seǧmem s řehna x Tarifina d Tarifusa, tinni ittamaren di Siditneɣ.

Seǧmem s řehna x Parsis, amɛizz inu, wenni ittamaren aṭṭas di Siditneɣ.

13 Seǧmem s řehna x Rufus wenni ittwafarzen di Siditneɣ, uřa x yemmas tenni ɛawed am yict n yemma i necc.

14 Seǧmem s řehna x Asinkritus, Fligun, Hirmas, Batrubas, Hirmis uca x wawmaten inni akidsen.

15 Seǧmem s řehna x Filuluɣus d Juliya d Niriyus d učmas, d Ulimbas d marra imqeddasen inni akidsen.

16 Seǧmem x wayawya s usudem iqeddsen.

Marra timesmunin n Lmasiḥ marra ttseǧament xawem.   

17 Maca ttzawageɣ kenniw, a aytma, maḥend ad teḥḍam zi wi itteggen amsebḍi d tɛinkrifin, barra i tɣuri i teɣrim. Beɛɛdem xasen.   

18 Minzi am yina war sexxaren ca i Siditneɣ Yasuɛ Lmasiḥ, maca i uɛeddis nsen. S řehrud iṣebḥen d wawařen izewwqen xeddɛen uřawen n iḥafiyyen.   

19 Minzi ṭṭaɛet nwem tᵉttwassen ɣar marra iwdan. S uyenni farḥeɣ zzaywem, maca xseɣ ad tiřim d imiɣisen di tcuni uřa d imezdagen zi řɣar.   

20 AREBBI n řehna ad iteḥḥa cciṭan sadu iḍaren nwem deɣya. Arḍa n Siditneɣ Yasuɛ Lmasiḥ ad kiwem yiři. Amin.

21 Timutiyu, wenni d amsexxar akidi, ittseǧam-dd xawem s řehna,

uřa d inni zi řaǧ inu: Lukiyus d Yasun d Susipatrus.   

22 Necc, Tartiyus, wenni yuran tabrat-a, ttseǧameɣ xawem di Siditneɣ s řehna.

23 Ittseǧam-dd xawem Xayus s řehna. Netta yareḥḥeb zzayi uřa zi tmesmunt marra.

Ttseǧamen-dd xawem Irastus, wenni x ssenduq n tendint, d Kwartus, tawmat.   

24 I Wenni ɣar teǧa ṣṣulṭa maḥend ad kenniw iḍmen ɛlaḥsab L’Injil inu - L’Injil i ittwabarrḥen zi jjihet n Yasuɛ Lmasiḥ ɛlaḥsab asargab n ssirr nni tuɣa innufaren di zzmanat n zic,

25 maca aqa ittwasseḍhar-dd řexxu s Tira Iqeddsen s ufus n inabiyyen, uca ittwasscen i marra řegnus ɛlaḥsab řumur n AREBBI, wenni iǧan i řebda, ařami d as ɣa ṭṭaɛen řegnus s l’iman -   

26 aqa i Netta wenni d Bab n tiɣit weḥḥdes, i Netta umi ɣa yiři uɛuǧi s Yasuɛ Lmasiḥ i řebda qaɛ. Amin.

27 Arḍa n Siditneɣ Yasuɛ Lmasiḥ ad kiwem yiři marra. Amin.

1 Ikurintiyyen

Aseǧem ɣar umezwaru

1

1 Bulus, rrasul ittwařaɣan d ittwasekken n Yasuɛ Lmasiḥ ɛlaḥsab min ixs AREBBI, d tawmat Sustinis, □  

2 i tmesmunt n AREBBI i iǧan di Kurintus, inni ittwařaɣan d inni d imqeddasen, inni ittwaqeddsen di Yasuɛ Lmasiḥ, u i marra inni mani ma ittřaɣan x Yisem n Siditneɣ Yasuɛ Lmasiḥ, wenni d Siditsen d Siditneɣ.   

3 Ad xawem yiři arḍa d řehna zi AREBBI, Babatneɣ, u zi Siditneɣ Yasuɛ Lmasiḥ.   

4 Necc řebda ttqadiɣ AREBBI inu di ṭṭweɛ nwem x arḍa n AREBBI i d awem immewcen di Yasuɛ Lmasiḥ.

5 Minzi di marra tdewřem zzayes d ttujjar, di marra awař u di marra tussna,   

6 maɣar cchadet n Lmasiḥ tᵉttwaḍmen daywem,

7 minzi uřa d ijj n zzɛaf n tewhibin nnes war daywem iqqim, am tᵉttrajam asargab n Siditneɣ Yasuɛ Lmasiḥ,   

8 Minzi Netta ad kenniw iḍmen ɛawed ɣar uneggar, ḥima ad tiřim břa řɛib deg wass n Siditneɣ Yasuɛ Lmasiḥ.   

9 AREBBI d amtiqqi, d wenni zi tᵉttwařaɣam kenniw ɣar tmunt ak-d Mmis Yasuɛ Lmasiḥ, Siditneɣ.   

Ařaɣi ɣar umuni d ijjen di Lmasiḥ

10 Maca ttzawageɣ kenniw, a aytma, s Yisem n Siditneɣ Yasuɛ Lmasiḥ, ad tessiwřem marra s ijj n wawař, war tᵉttemsebḍim jar awem, maca iřim tmunem nican s nneyyet d icten d uxarreṣ d ijjen.   

11 Minzi ssargben ayi inni zi taddart n Kluwi, a aytma inu, belli jar awem imenɣan.

12 Xseɣ ad iniɣ, aqa ca zzaywem qqaren: ‘Necc aqa ayi zi Bulus!’ u ca nneɣni: ‘Necc zi Apullus!’, u ca nneɣni ɛawed: ‘Necc zi Kifa!’, u ca nneɣni qqaren: ‘Necc zi Lmasiḥ!’   

13 Ma aqa Lmasiḥ ittwabḍa d iwetwiten? Ma tuɣa Bulus ittwaṣelleb di ssibbet nwem? Niɣ tuɣa kenniw tᵉttwassɣeḍṣem s yisem n Bulus?

14 Necc ttqadiɣ AREBBI inu war ssɣeḍṣeɣ uřa d ijj zzaywem mɣir Krispus d Xayus waha,   

15 ařami uřa d ijjen ad yini belli ssɣeḍṣeɣ deg yisem inu.

16 Ɛawed ssɣeḍṣeɣ tawacunt n Stifanus, xenni war ssineɣ ca, ma ssɣeḍṣeɣ ḥed nneɣni.   

17 Maɣar Lmasiḥ war d ayi dd-issekk ḥima ad ssɣeḍṣeɣ, maca ḥima ad barrḥeɣ s Řexbar Aṣebḥan, war iǧi s tiɣit n wawařen, ḥima war ittᵉttwassbeṭṭeř ṣṣalib n Lmasiḥ.   

Tiɣit n Arebbi

18 Minzi awař n ṣṣalib d tubbuheřya di tiṭṭawin n yinni i ɣa iweddaren, maca i neccin, inni iddaren, man aya d jjehd n AREBBI.   

19 Minzi tura:

“Ad areddǧeɣ tiɣit n imiɣisen

uca ad kkseɣ řefhamet n ifehhamen.”   

20 Mani iǧa umiɣis? Mani iǧa umseřmad n idlisen? Mani iǧa bu-umḥarweḍ n ddunect-a? Ma war isscen AREBBI belli tiɣit n ddunect-a d tubbuheřya?   

21 Minzi di tiɣit n AREBBI, ddunect war tessin ca AREBBI zi ssibbet n tiɣit n yixef nnes, aqa tuɣa yarḍa AREBBI ad iwc Tudart i yinni yumnen s tubbuheřya n tbarreḥt.   

22 Minzi Udayen ttaren řeɛřamat u Iramiyyen arezzun tiɣit,   

23 maca neccin nettbarreḥ Lmasiḥ, d wenni ittwaṣellben, aqa-t d taɛenkrift i Wudayen, d tubbuheřya i Iramiyyen,   

24 maca i yinni ittwařaɣan, am Wudayen am Iramiyyen, aqa Lmasiḥ d jjehd n AREBBI d tiɣit n AREBBI.   

25 Minzi tubbuheřya n AREBBI d tmiɣist x iwdan, u tuḍɛeft n AREBBI tejhed x iwdan.

26 Xenni, a aytma, xzarem mammec teǧam ɣar wass n třaɣit nwem, aqa war teǧim d aṭṭas n imiɣisen ɛlaḥsab bnadem, niɣ d aṭṭas n yinni ɣar teǧa ṣṣulṭa, niɣ d aṭṭas n tarwa n taṣiřet.   

27 Maɣar AREBBI aqa ifarz ibuhařiyyen n ddunect, ḥima ad zzaysen isseḥcem imiɣisen, uca imuḍɛifen n ddunect ifarz i-ten AREBBI, ḥima ad zzaysen isseḥcem ayt n bu-ṣṣulṭa.

28 uca yinni dd-ixeřqen am war ɣarsen ca di ddunect, d yinni ittwasseḥqaren, d yinni war iǧin d ca, aqa ifarz i-ten AREBBI, ḥima ad ibḍeř inni iǧan d ca,

29 ḥima uřa d ijj n bnadem n weysum, war ittfeyyec ca zzates.

30 Maca kenniw teǧam zzayes di Yasuɛ Lmasiḥ, wenni d aneɣ idewřen d tiɣit n AREBBI d tsegda d tuqeddsi d usenjem,   

31 am mammec tura: “Ejj wenni issemɣaran, ad issemɣar di SIDI.”   

□ 

1:1 rrasul - niɣ ‘amazan’.

Ṣṣifet n tsexxart n Bulus

2

1 A aytma, řami dd-usiɣ ɣarwem, war dd-usiɣ ca ḥima ad awem barrḥeɣ Řexbar Aṣebḥan n ssirr n AREBBI s tbezzaḥt n wawař niɣ s tiɣit,   

2 minzi aqa tuɣa ɛewwřeɣ ḥima war ttessneɣ ca jar awem mɣir Yasuɛ Lmasiḥ, d Wenni ittwaṣellben ɛawed.

3 Tuɣa ayi akidwem s waṭṭas n tiggʷudi d uqdides.   

4 Tabrat inu d tbarreḥt inu war dd-usint-i-dd s wawařen izewwqen n tiɣit n bnadem, maca s wescan n Arruḥ d jjehd,   

5 ḥima l’iman nwem war ittbeddi ca x tiɣit n iwdan, maca x jjehd n AREBBI.   

6 Maca nessawař s tiɣit i yinni t iwḍen, aqa s ict n tiɣit tenni war iǧin n ddunect-a niɣ n řḥukkam n ddunect-a, inni i ɣa ittwassbeṭṭřen,   

7 maca nessawař tiɣit n AREBBI s ijj n ssirr i tuɣa inuffaren, wenni tuɣa izzar ifarz i-t AREBBI i uɛuǧi nneɣ qbeř i tuɣa din zzmanat.   

8 Wa d ssirr nni war t issin uřa d ijj zi řḥukkam n ddunect-a, minzi mařa tuɣa ssnen t, iři war ṣellben ɛemmarṣ Sidi n uɛuǧi.   

9 Maca am mammec tura:

“Min war teẓri tiṭṭ d min war isři umezzuɣ

d min war yudifen ca ɣar wuř n bnadem,

aqa man aya issewjed i-t AREBBI i yinni t ittexsen.”   

10 Maca AREBBI immeř aneɣ t s Arruḥ nnes, minzi Arruḥ tarezzu kuřci uřa d řaǧaɣ n AREBBI.   

11 Minzi man wen d bnadem i issnen min iǧan di bnadem mɣir arruḥ n bnadem wenni dayes iǧan. Ammu ɛawed uřa d ijj war issin ca min iǧan di AREBBI mɣir Arruḥ n AREBBI.   

12 Aqa neccin war neksi ca arruḥ n ddunect, maca Arruḥ i dd-yusin zi AREBBI, ḥima ad nessen min d aneɣ iwca AREBBI.   

13 S uyenni awařen i zi nessawař, war ǧin d tɣuri s wawařen n tiɣit n bnadem, maca d tɣuri zi Arruḥ, ḥima ad nessemqudda min iǧan n arruḥ ak-d min iǧan n arruḥ.   

14 Maɣar bnadem s yixef nnes war iqebbeř ca min iǧan n Arruḥ, minzi iḥesb i-t d tubbuheřya, war izemmar ad t ifhem, minzi man aya izemmar ad ittwafarz s Arruḥ waha.

15 Maca bnadem arruḥani aqa izemmar ad ifarz kuřci, maca netta simant nnes war xas iḥekkem uřa d ijj.   

16 Minzi wi issnen axemmem n SIDI ařami izemmar ad t isseřmed? Maca neccin ɣarneɣ axemmem n Lmasiḥ.   

Řebni n l’iman x dsas nican

3

1 A aytma, necc war zemmareɣ ad kiwem ssiwřeɣ am iwdan inni iddaren ɛlaḥsab Arruḥ, maca am yinni iddaren ɛlaḥsab aysum n bnadem waha, amecnaw iseyman di Lmasiḥ.

2 Aqa wciɣ awem ad teswem aɣi, war iǧi d ařeqqim imten, minzi tuɣa war d as tzemmarem, ař i řexxu u war d as tzemmarem ɛad,   

3 s minzi kenniw ɛad deg weysum. Maɣar mařa din ɛad jar awem řeḥsed d imenɣan d umsebḍi, ma war teǧim ɛad n ddat niɣ teggurem ɛad deg weysum?   

4 Minzi mařa ijjen zzaywem iqqar: ‘Necc aqa ayi zi Bulus!’ u wenneɣni iqqar: ‘Necc aqa ayi zi Apullus!’, ma xenni kenniw war teǧim ca ddat?   

5 Maɣar min iɛna Apullus u min iɛna Bulus? Aqa aten mɣir d imsexxaren i zi tdewřem tumnem, uca kuř ijjen am mammec d as iwca SIDI.   

6 Aqa necc ẓẓuɣ, Apullus issu, maca AREBBI isseɣmi.   

7 Xenni wenni itteẓẓun war iǧi d ca uřa d wenni ittessun, maca AREBBI wenni issɣemmayen.

8 Maca wenni itteẓẓun d wenni ittessun d ijjen, waxxa kuř ijj tekkar as-dd řmunet nnes am mammec řxedmet nnes.   

9 Minzi neccin d imsexxaren ak-d AREBBI uca kenniw d tafeǧaḥt d řebni n AREBBI i teǧam.   

10 Ɛlaḥsab arḍa n AREBBI i d ayi immewcen, necc, am řemɛeǧem abennay amiɣis, ggiɣ dsas u wenneɣni ad xas ibna. Ejj kuř ijj ad iḥḍa mammec xas i ɣa ibna.

11 Minzi uřa d ijjen war izemmar ad igg dsas nneɣni x wenni immarsen, aqa-t d Yasuɛ Lmasiḥ.   

12 Uca mařa ibna ḥed x dsas nni s wureɣ, nnuqart, iẓra iɣřan, tefřawt. řum niɣ s uxecxuc,

13 řxedmet n kuř ijjen ad tban, minzi ass ad tt isscen. Minzi s timessi ad ittwasseḍhar mammec teǧa řxedmet n kuř ijj, timessi ad tt tfarz.   

14 Mařa teqqim řxedmet n řebni i xas tuɣa ibna ca n ijjen, aqa netta ad iṭṭef řmunet nnes,

15 u mařa tecmeḍ řxedmet n ca n ijjen, aqa netta ad yarbu taxessart nnes, maca netta simant nnes ad injem axmi ikka timessi.

16 Ma war tessinem ca belli teǧam d zzawect n AREBBI uca belli Arruḥ n AREBBI izeddeɣ daywem?   

17 Mařa yareyyeb ḥed zzawect n AREBBI, AREBBI ad t yareyyeb, minzi zzawect n AREBBI, tenni teǧam kenniw, tqeddes i teǧa.

18 War ttejji ḥed ad ixeddeɛ ixef nnes! Mařa din ḥed jar awem ittɣiř as ixef nnes d amiɣis di ddunect-a, ejj i-t ad idweř d abuhaři maḥend ad yiři d amiɣis.   

19 Minzi tiɣit n ddunect-a teǧa d tubbuheřya ɣar AREBBI, minzi tura:

“Iṭṭef imiɣisen s teḥraymect nsen!”,   

20 uca ɛawed:

“SIDI issnen aqa ixarriṣen n imiɣisen d řbaṭeř.”   

21 S uya, uřa d ijjen war issemɣari ca zeg iwdan, minzi marra nwem,

22 ma d Bulus, niɣ d Apullus, niɣ d Kifa, niɣ d ddunect, niɣ d tudart, niɣ d řmewt, niɣ d iḍa niɣ d tiwecca, aqa marra nwem,

23 maca kenniw n Lmasiḥ uca Lmasiḥ n AREBBI.

Rrusul n Lmasiḥ

4

1 Ejj aneɣ xenni ad nettwaḥseb zzaywem am imsexxaren n Lmasiḥ u am iwkiřen n řesrar n AREBBI.   

2 Xenni ittxeṣṣa i mkuř awkiř ad ittwaf d amtiqqi.   

3 Necc war d ayi icqi ca mařa ttwaḥekmeɣ zzaywem niɣ zeg ijj n bnadem nneɣni. Uřa d necc war ḥekkmeɣ ca x ixef inu.

4 Minzi necc war uciɣ s ca war iḥřin dayi, maca s man aya war ttwaseggdeɣ, maɣar aqa SIDI d Řqaḍi inu.   

5 S uyenni war ḥekkmem ca x walu qbeř řweqt nni di dd ɣa yas SIDI, wenni i ɣa issuffɣen ɣar tfawt min innufaren di taǧest, wenni i ɣa isseḍharen ixarriṣen n wuřawen. Uca řexdenni kuř ijj ad ɣares yiři usemɣar zi AREBBI.   

6 Aqa man aya, a aytma, iwyeɣ t-i-dd xafi u x Apullus am yijj n umedya di ṭṭweɛ nwem, ḥima ad zzayneɣ třemdem, maḥend war tᵉttxarriṣem ca barra i min iǧan di tira, ḥima uřa d ijj ad issemɣar ixef nnes ḍidd i wenni d as yudsen di ssibbet n yijjen nneɣni.   

7 Man wen yarezzun dayek? Niɣ min ɣarek nni war tᵉṭṭifed? Uca mařa tᵉṭṭfed t, mayemmi tcennɛed axmi war t tᵉṭṭifed ca?   

8 Řexxu aqa tejjiwnem u tdewřem tᵉttejjarem, uca břa neccin aqa tḥekkmem am ijeǧiden. Meɛlik kenniw tḥekkmem am ijeǧiden, ad yiři neccin xenni ad neḥkem ɛawed akidwem!

9 Minzi ittɣiř ayi belli AREBBI igga aneɣ ɣar uneggar, neccin inni iǧan d rrusul, axmi xaneɣ ḥekmen s řmewt, minzi aqa nedweř d afurrej i ddunect, i lmalakat u i iwdan.   

10 Neccin neǧa d ibuhařiyyen x ssibbet n Lmasiḥ, maca kenniw teǧam d imiɣisen di Lmasiḥ. Neccin nheyyef, kenniw tjehdem, kenniw tᵉttwacennɛem, neccin nettwasseḥqara.   

11 Ař řexxu neccin dayney řaẓ d ufadi d tuɛaryent, ccaten aneɣ, war ɣarneɣ bu tzeddiɣt,   

12 narebber am nxeddem s ifassen nneɣ. Nitni sseḥqaran aneɣ, aqa aneɣ ad nbarek, darrcen xaneɣ, maca aqa nkessi armeḥ,   

13 ceqqfen dayneɣ, aqa nettḥeccem i-ten di řxir. Ař řexxu nedweř am tzubač n ddunect, am ifuraḍ n marra, ař i řexxu.

14 War ttariɣ aya ḥima ad kenniw sseḥcimeɣ, maca ttziyyareɣ kenniw am tarwa iɛizzen.   

15 Waxxa mařa tuɣa din ɣarwem ɛecra-ařaf n yinni i kenniw yarebban di Lmasiḥ, aqa war ɣarwem aṭṭas n ibabaten, minzi necc jjiɣ-dd kenniw di Yasuɛ Lmasiḥ s L’Injil.   

16 S uyenni ttarreɣ zzaywem: Arewsem ayi!   

17 S uyenni ssekkeɣ awem-dd Timutiyu, wenni iǧan d mmi iɛizzen d amtiqqi di SIDI, ḥima ad d awem issfekkar ibriden inu i iǧan di Lmasiḥ, am mammec ten sseřmadeɣ di marra timesmunin.

18 Maca ca zzaywem aqa ttneffaxen, axmi necc war ɣarwem ttiwiḍiɣ.

19 Maca mařa ixs SIDI ad ɣarwem dd-aseɣ deɣya. Xenni war ttexseɣ zeɛma ad ssneɣ awařen n yinni issgeɛɛden ixef nsen, maca jjehd nsen.   

20 Minzi Tageldit n AREBBI war teǧi ca deg wawařen, maca di jjehd.   

21 Min texsem? Ma ad ɣarwem dd-aseɣ s weɛmud niɣ s tayri u s arruḥ n temhint?

Asḥeyyed n ijj n umednub zi tmesmunt

5

1 Řḥasuř, ittwanna belli aqa din jar awem farq-ccɣeř, u anect n farq-ccɣeř nni war iǧin qaɛ jar lkuffar, aqa ijj n mmis ɣares tamɣart n babas.   

2 Kenniw tessuffam ixef nwem, waxxa ittxeṣṣa awem di tidett ad tceḍnem, ḥima ad tḥeyyḍem wenni iggin man aya zi řwesṭ nwem.

3 Waxxa necc aggʷejeɣ ɛlaḥsab arrimet, aqa ayi ḥḍareɣ di Arruḥ, uca aqa ḥekmeɣ axmi ḥḍareɣ x wenni iggin man aya.

4 Ittxeṣṣa ad tmunem marra deg Yisem n Siditneɣ Yasuɛ Lmasiḥ, u necc akidwem di Arruḥ, s jjehd n Siditneɣ Yasuɛ Lmasiḥ,

5 uca kenniw ad t tsellmem i cciṭan i txessart n arrimet nnes, ḥima ad iddar di Arruḥ deg wass n Siditneɣ Yasuɛ Lmasiḥ.   

6 War dd xawem yusi ufeyyec! Ma war tessinem ca belli cwayt n wentun issmemm marra taɛebbuzt n warecti?   

7 Sizedgem ixef nwem xenni zeg wentun aqdim, ḥima ad tiřim d ict n řɛejnet n warecti n jdid. Aqa kenniw d aɣrum břa antun, minzi Taɣarṣt nneɣ n Useɛdu aqa tᵉttwaɣarṣ i neccin, aqa Netta d Lmasiḥ.   

8 S uyenni ejj aneɣ ad nɛeyyed, war iǧi s wentun aqdim niɣ s wentun n tuɛeffna d řɣar, maca s wentun n řeṣfayet d tqeddast.   

9 Aqa uriɣ awem-dd di tebrat, ittxeṣṣa war ttɛacarem ayt n farq-ccɣeř   

10 War ssiwřeɣ x ayt n farq-ccɣeř nni iǧan di ddunect-a, niɣ x iḍemmaɛen niɣ x ibeɛɛaj niɣ x yinni iɛebbden l’aṣnam, mařa ammu, iři ad teffɣem zi ddunect-a.

11 Maca uriɣ awem-dd řexxu, ḥima war tᵉttɛacarem ca ḥed, waxxa qqaren as uma, maca aqa-t d bu-farq-ccɣeř, niɣ d aḍemmaɛ, niɣ d wenni iɛebbden l’aṣnam, niɣ d amceqqaf, niɣ d askarji, niɣ d aceffar. Ak-d ḥed am wanita war kis tᵉttettem ɛad aɣrum!   

12 Minzi man řḥeqq ɣari, ḥima ad ḥekmeɣ x yinni iǧan barra? Ḥekkmem kenniw x yinni iǧan daxeř!

13 Maca inni iǧan barra, AREBBI ad xasen iḥkem. Sḥeyydem xawem aɛeffan!   

Imcubbac jar wawmaten

6

1 Ma izɛem ḥed zzaywem, xmi ɣares ccreɛ ak-d wenneɣni, ad zzayes iḥkem zzat n yinni war iseggden, war iǧi zzat i imqeddasen?

2 Niɣ war tessinem ca belli imqeddasen ad ḥekmen ddunect? Uca mařa xenni ddunect ad tᵉttwaḥkem zzaywem, ma war tzemmarem xenni ad tɛedřem ddɛawi timeẓyanin jar awem?   

3 Niɣ war tessinem ca belli ad neḥkem x lmalakat? Mecḥař ɛad ktar i ɣa neḥkem x yinni iǧan n ddunect-a?

4 Maca mařa din jar awem ict n ddeɛwet x tmesřayin n tudart-a, ma tᵉtteggem inni ɣar iǧa drus n uweqqar waha di tmesmunt ḥima ad ḥekmen?

5 Qqareɣ awem t ḥima ad tseḍḥam. Ma xenni war dinni ḥed jar awem d amiɣis wenni izemmaren ad iḥkem jar tawmat d umas?

6 Maca řexxu, ijj n tawmat ad icarreɛ ak-d umas u man aya qibač i yinni war yuminen ca.

7 S uya tḥekkmem x yixef nwem, minzi temcarraɛem jar awem. Mayemmi war tqebbřem ad kenniw ḍeǧen? Mayemmi war tqebbřem ca ad kenniw ɣeccen?   

8 Maca řexxu tᵉtteggem min war iseggden uca tᵉttɣeccam ɛad i aytmatwem.

9 Ma war tessinem ca belli inni war iseggden war warrten ca Tageldit n AREBBI? War ttraḥem ca di ɣalaṭ! Ayt n farq-ccɣeř, niɣ inni iɛebbden l’aṣnam, niɣ inni itteggen zzina, niɣ inni issexsaran, niɣ zzwameř,   

10 niɣ iḍemmaɛen, niɣ iceffaren, niɣ iskarjiyyen, niɣ imceqqafen uřa d ibeɛɛajen war warrten Tageldit n AREBBI.

11 Tuɣa timesřayin-a řesqent ɣar ca zzaywem, maca aqa kenniw tᵉttwassirdem, aqa tᵉttwaqeddsem, aqa tᵉttwaseggdem s Yisem n Siditneɣ Yasuɛ Lmasiḥ u s Arruḥ n AREBBI nneɣ.   

Arrimet d zzawect n Arruḥ Iqeddsen

12 Marra timesřayin ḥeǧřent ayi, maca marra war neffɛent. Marra timesřayin ḥeǧřent ayi, maca war d ayi ittḍebbar uřa d ijjen bnadem.   

13 Macca i uɛeddis uca aɛeddis i macca, maca AREBBI ad ten ibeṭṭeř s tyuya. Maca arrimet war teǧi i farq-ccɣeř, maca i Siditneɣ, uca Siditneɣ i arrimet.

14 Maca AREBBI wenni dd-issnekkaren Siditneɣ, ad aneɣ dd-issnekkar s jjehd nnes.   

15 Ma war tessinem ca belli arrimat nwem ǧant d iɣezdisen n Lmasiḥ? Ma ad ksiɣ xenni ijj n uɣezdis n Lmasiḥ, maḥend ad t ggeɣ d aɣezdis n ict n temɣart n farq-ccɣeř? Ɛemmarṣ!

16 Niɣ war tessinem ca belli wi imunen ak-d temɣart n farq-ccɣeř, aqa-t d ict n arrimet akides? Minzi iqqar: ‘Nitni s tnayen ad iřin d ict n arrimet.’   

17 Maca wenni imunen ak-d Siditneɣ, aqa-t d ijj n arruḥ akides.

18 Arewřem zi farq-ccɣeř. Kuř ca n ddenb i ittegg bnadem, aqa-t barra i arrimet nnes, maca wenni issefsaden ixef nnes s farq-ccɣeř, aqa netta ixeṭṭa ḍidd i arrimet nnes.

19 Ma war tessinem ca belli arrimet nwem d zzawect n Arruḥ Iqeddsen wenni daywem iǧan, wenni i ṭṭfem zi AREBBI, u aqa kenniw war teǧim ca i yixef nwem?   

20 Aqa temmesɣem-dd s ttaman. Semɣarem xenni AREBBI di arrimet nwem u di arruḥ nwem tinni iǧan n AREBBI.   

X řemřac

7

1 Zi jjihet min d ayi turim, aqa mliḥ i bnadem war ittḥidi ca tamɣart.

2 Maca zi ssibbet n farq-ccɣeř, kuř aryaz ad yawi tamɣart nnes uca kuř ict n temɣart ad tᵉṭṭef aryaz nnes.

3 Ejj aryaz ad isscen i temɣart nnes tayri i d as dd-yusin, ammu ɛawed tamɣart i weryaz nnes.   

4 Tamɣart war tᵉttḍebbari ca di arrimet nnes, maca aryaz nnes. Uca ammu ɛawed aryaz war ittḍebbari ca di arrimet nnes, maca tamɣart nnes.

5 War tt qeṭṭɛem ca x wayawya, mɣir mařa tekksem deg wawař ca n umur ḥima ad ceɣřem s uẓummi d tẓaǧit. Awarni man aya munem ɛawed maḥend ad tawyem ariqqi i řemrac, ḥima war kenniw ittjarrib cciṭan zi ssibbet n meẓri n arrimet.   

6 Qqareɣ man aya di ṭṭweɛ n yinni iḍeɛfen, war iǧi s řumur.

7 Xseɣ ɛad mliḥ mařa marra iwdan ad iřin am necc di tazdugi, maca kuř ijj ɣares tawhibt nnes i d as iwca AREBBI, ijjen ammu, wenneɣni ammu.   

8 Maca i yinni war ɣarsen bu temɣart u i tijjař qqareɣ, aqa mliḥ i nitni mařa qqimem am necc.

9 Maca mařa war zemmaren ad qqimen ṭṭfen di man aya, ejj i-ten ad meřcen, minzi iḥřa ad awyen tamɣart x wecmaḍ n nnecwet.   

10 Maca i yinni yiwyen ict n temɣart, umureɣ, war iǧi d necc, maca Sidi inu, belli tamɣart war tbeṭṭi x weryaz.   

11 Uca mařa tebḍa, ad teqqim břa aryaz, niɣ ad tᵉmmesseṣřeḥ ak-d weryaz nnes, uca aryaz war ittejji tamɣart nnes.

12 Xenni i inneɣni qqareɣ necc, war iǧi Sidi: Mařa ijj n tawmat ɣares tamɣart war ittimnen, uca nettat teqbeř ad tezdeɣ akides, war tt ineṭṭar ca.

13 Uca mařa ict n temɣart tenni ɣar iǧa weryaz war yuminen, u netta ixs ad kides izdeɣ, war tsemmeḥ ca nettat deg weryaz nnes.

14 S minzi aryaz war yuminen ittwaqeddes di temɣart tenni yumnen, uřa d tamɣart war yuminen tᵉttwaqeddes deg weryaz i yumnen, mařa mammec nneɣni ad iřin iḥenjiren nwem d imengas, maca řexxu aqa nitni d imezdagen.

15 Maca mařa wenni war ittimnen ad iǧef, ejj i-t ad iǧef. Xenni tawmat niɣ tawečmat war ttwaqqnen ca di řḥař nni. Aqa AREBBI iřaɣa aneɣ-dd ɣar řehna.

16 Minzi manis tessned cem, a tamɣart, ad tessnejmed aryaz nnem? Niɣ manis tessned cek, a aryaz, ad tessnejmed tamɣart nnec?   

17 Maca kuř ijj am mammec d as iwca SIDI, am mammec i d iřaɣa AREBBI i kuř ijj, ejj i-t ad iddar ammu. Ammu i umureɣ i marra timesmunin.

18 Mařa ittwařaɣa i weryaz ittwaxetnen ɣar umuni ak-d Lmasiḥ, wanita war yarezzu ad dd-idweř ɣar břa axtan nnes, uca mařa ittwařaɣa i ḥed břa axtan, ejj i-t war yarezzu ad t xetnen.

19 Axtan d walu u břa axtan d walu, maca aḥeṭṭu n tweṣṣa n AREBBI, wah!

20 Ejj kuř ijjen ad iqqim di třaɣit i zi dd-ittwařaɣa.   

21 Mařa tuɣa cek tᵉttwařaɣid-dd d ismeɣ war tessḥissifed ca i man aya, maca mařa tzemmared ad tᵉttwassarḥed, ixḍar xenni s yixef nnec, maḥend ad tsexxared.

22 Minzi wenni ittwařaɣan di Siditneɣ am tuɣa d ismeɣ, aqa-t d aḥurri n AREBBI, am mammec wenni ittwařaɣan d aḥurri, aqa-t d ismeɣ n Lmasiḥ.

23 Aqa temmesɣem-dd s ttaman, xenni war iɛeddeř ad tiřim ɛad d isemɣan n iwdan.   

24 A aytma, ejj kuř ijjen ad isiɣi ak-d AREBBI deg webrid nni di dd-ittwařaɣa.

25 Deg wazzay n tuɛezriya, aqa war ɣari bu řumur n AREBBI, maca ad wceɣ array inu, am wi yiwḍen s arḍa n AREBBI ḥima ad yiři d amtiqqi.

26 Ittɣiř ayi mliḥ i řeɣben i iǧan di řweqt-a, belli aqa icna i bnadem ad iqqim am iǧa.

27 Ma třeṣqed di temɣart? War arezzu ca ad zzayes tennfekked. Mařa cek war třeṣqed di temɣart? War arezzu x temɣart. □  

28 Maca mařa tiwyed tamɣart, war txeṭṭid. Uca mařa taɛzarect tedweř ɣar weryaz, nettat war txeṭṭi ca. Maca inni iqqnen i wayawaya s řemřac, tᵉttraja i-ten řmeḥnet di arrimet, uca xseɣ ad tt xawem kkseɣ.

29 D man aya i qqareɣ, a aytma, aqa řḥař imẓi. S uyenni inni ɣar iǧa temɣart, ejj i-ten ad iřin axmi war ɣarsen teǧi,

30 inni ittrun axmi war ttrun, inni ifarrḥen axmi war friḥen, inni issaɣen axmi war mellken,

31 u inni istenfaɛen zi ddunect-a, ittxeṣṣa war ttaggʷijen x ustenfeɛ i dd-ittřiqen, minzi udem n ddunect aya ad iɛdu.   

32 S uyenni xseɣ ad tiřim břa amnus, maɣar wenni war ɣares teǧi temɣart, ad ixarreṣ di min iǧan n Sides d mammec ɣa yarḍa Sides.   

33 Maca wenni ɣar teǧa temɣart, ad iksi s wemnus i tmesřayin n ddunect-a u mammec ɣa yarḍa tamɣart nnes.

34 Aqa din ijj n řfarq jar temɣart d teɛzarect. Tenni war ɣar iǧi weryaz ɛemmarṣ, ad txarreṣ di Sides, ḥima ad tiři tqeddes am di arrimet am di arruḥ, maca tenni ɣar teǧa weryaz, ad txarreṣ di tmesřayin n ddunect, i mammec ɣa tarḍa aryaz nnes.

35 Degga qqareɣ awem-dd i tizi nwem, war iǧi ḥima ad awem ggeɣ řfex, maca nniɣ t ḥima ad teqqimen d imtiqqan i Siditwem x ubrid nican, am war tseřhim ak-d ddunect.

36 Maca mařa ixarreṣ ḥed belli aqa sthezzan zzayes zi ssibbet n yeǧis taɛzarect, tenni x ɛdun wussan n temẓi nnes am war tt issemřec ɛad i weryaz, uca ittɣiř as nican ad tt issemřec, netta war ixeṭṭi ca. Ejj i-tt ad tmeřc.

37 Maca wi iǧan nican deg wuř nnes, břa ma yuca s uziyyar, uca ɣares ṣṣulṭa x yixef nnes, ikkes deg wuř nnes ad yejj taɛzarect nnes teṣfa, mliḥ i yegga.

38 S uyenni, wenni issmeřcen yeǧis taɛzarect igga mliḥ, u wenni war issmeǧicen yeǧis taɛzarect, igga mliḥ aṭṭas.

39 Tamɣart teqqen ɣar weryaz nnes s Ccariɛa min ɣa yekk weryaz nnes iddar, maca mařa aryaz nnes immut, aqa-tt tsarreḥ zzayes, tzemmar ad temřec ak-d wi texs, maca di Siditneɣ waha.   

40 Maca necc ɣari, aqa nettat ad tᵉttwabarek ktar mařa teqqim amenni. U aqa Necc ttwařiɣ Arruḥ n AREBBI ixeddem ɛawed dayi.   

□ 

7:27 Ma cek war třeṣqeḍ di temɣart? - awař-a ixs ad yini: ‘Ma cek břa tamɣart?’

X macca n weysum n tɣarṣin i l’aṣnam

8

1 Zi jjihet n tɣarṣin i l’aṣnam, aqa nessen, belli marra ɣarneɣ tussna. Tussna maca tᵉttegg tuffet, maca tayri tessyemma.

2 Mařa din ḥed ittɣiř as belli issen ca, ɛad war issin walu anect mammec ittxeṣṣa ad issen.

3 Maca mařa ittexs ḥed AREBBI, aqa d wa ittwassen zzayes.

4 X macca tenni ittwaɣarṣen i l’aṣnam, aqa nessen belli ṣṣanam war iǧi d walu di ddunect, u belli war din iǧi ca AREBBI nneɣni mɣir Ijjen.   

5 Xenni, waxxa aqa din inni umi qqaren irebbiten, niɣ deg ujenna niɣ di temmurt - am mammec ǧan din aṭṭas n irebbiten d waṭṭas n isiditen -

6 i neccin aqa ɣarneɣ ijj n AREBBI, Babatneɣ, maɣar zzayes i dd-usint marra timesřayin u dayes i neǧa, u aqa ɣarneɣ ijj n SIDI, aqa-t d Yasuɛ Lmasiḥ, maɣar marra timesřayin ǧant s ufus nnes, uca uřa d neccin aqa s ifassen nnes i neǧa.   

7 Maca tussna-ya war daysen teǧi marra, minzi din ca n yinni di tnefsect nsen ttᵉtten min ittwaɣarṣen i l’aṣnam, uca xenni tᵉttwassexmej tnefsect nsen s manayenni, minzi teḍɛef tnefsect nsen.   

8 Maca macca war d aneɣ tessiwiḍ ca ɣar AREBBI, minzi mařa necca, aqa war dayneɣ yarenni ca, niɣ mařa war necci, aqa war dayneɣ bu řexṣeṣ.   

9 Maca ɣarwem, aqa ttesriḥ nwem war dd-tusi ad tiři d taɛenkrift i yinni iḍeɛfen.   

10 S minzi mařa ḥed ittwařa kenniw, inni ɣar teǧa tussna, tᵉttɣimam di zzawect mani ɛebbden l’aṣnam, ma tanefsect nnes, minzi netta iḍɛef, war tᵉttwajbed ca ad tekkar maḥend ad yecc min ɣarṣen i l’aṣnam?

11 Ammu s tussna nnec ad iweddar wenni iḍeɛfen, wenni i xef immut Lmasiḥ.   

12 Xmi txeṭṭim ammu x wawmaten nwem uca tessyezzmem tuḍɛeft n tnefsect nsen, aqa txeṭṭim x Lmasiḥ.

13 S uyenni, mařa macca aqa tarra uma ad innedref, war ttᵉtteɣ aysum ɛemmarṣ, ḥima war ssendrifeɣ ca uma.   

Ttesriḥ n rrasul

9

1 Ma war ǧiɣ d aḥurri? Ma war ǧiɣ d rrasul? Ma war ẓriɣ Siditneɣ Yasuɛ Lmasiḥ? Ma war teǧim kenniw d řxedmet inu di Sidi inu?   

2 Mařa war ǧiɣ d rrasul i wenneɣni, i kenniw nican ɛniɣ t, wah, kenniw d acemmiɛ n řxedmet inu n rrasul.

3 Necc arriɣ-dd x yinni xafi iḥekkmen ammu:

4 Ma war ɣarneɣ bu ttesriḥ ḥima ad necc, ad nsu?   

5 Ma war ɣarneɣ bu ttesriḥ ad nawi akidneɣ ict n twečmat d tamɣart am ɛawed rrusul inneɣni d wawmaten n Siditneɣ d Kifa?   

6 Niɣ waha Bar-Naba d necc war ɣarneɣ bu ttesriḥ ḥima war nxeddem?

7 Man wen i ɣa ixeddmen di řɛeskar ad ixeǧeṣ řmunet i yixef nnes? Man wen i ɣa iẓẓun ict n tzayart deg ijj n umarjeɛ n uḍiř, war ittett ca zi řɣiǧet nnes? Niɣ man wen i ɣa yarekkwesen ict n tḥimart, war isess ca aɣi n tḥimart?   

8 Ma qqareɣ man aya am bnadem waha? Xzar, uřa d Ccariɛa teqqar aya!

9 Minzi tura di Ccariɛa n Musa: “War ttegg tacmant i uyenduz issarwaten.” Ma AREBBI iḥeṭṭa x iyenduzen s tidett?   

10 Nessen aqa inna i-t di ṭṭweɛ nneɣ u man aya tura di ṭṭweɛ nneɣ, minzi wenni icarrzen, ad icarz s usitem u wenni issarwaten, ad issarwat s usitem ad ɣares yiři ṣṣabet.

11 Mařa neccin aqa nzarreɛ daywem min iǧan n Arruḥ, xenni ma d aṭṭas mařa nemjar zzaywem ca zi min iǧan n temmurt?   

12 Mařa inneɣni ɣarsen ttesriḥ-a xawem, maḥend ad carcen di min iǧan nwem, mayemmi neccin ktar lla? Maca neccin war nesstenfiɛ zi ttesriḥ-a, maca neksi marra, ḥima war nᵉttegg uřa d ict n tɛenkrift i Řexbar Aṣebḥan n Lmasiḥ.   

13 Ma war tessinem ca belli inni ittsexxaren deg Uqeddas ad ttwarezqen zi min iǧan deg Uqeddas? Uca inni ittsexxaren ɣar uɛalṭar ad ṭṭfen tasɣart nsen zeg uɛalṭar?   

14 Ammu ɛawed yumur Siditneɣ i yinni ittbarrḥen Řexbar nnes Aṣebḥan, aqa ad ddaren zi Řexbar Aṣebḥan.   

15 Maca necc war sstenfiɛeɣ zeg uřa d ict zi tmesřayin-a. U necc war t uriɣ ca, ḥima ad ittwagg man aya i necc, meɛlik ufiɣ ad mmteɣ x usebḍeř n usemɣar inu s ca n yijjen.

16 Xenni mařa necc ttbarrḥeɣ s Řexbar Aṣebḥan, necc war ɣari ca min di ɣa ssemɣareɣ, minzi ittxeṣṣa ayi man aya. Ayeḥḥat xafi, mařa war ttbarrḥeɣ ca s Řexbar Aṣebḥan!

17 S uyenni, mařa ggiɣ tt s řxaḍar inu, ad ɣari tiři řmunet, maca mařa war tt tteggiɣ s řxaḍar, aqa ad iqqim uwekkeř deg ufus inu.

18 Man ten qaɛ iǧan d řmunet inu? Aqa-tt d ta: am ttbarrḥeɣ s Řexbar Aṣebḥan ad sseḥḍareɣ Řexbar Aṣebḥan n Lmasiḥ baṭeř, war kessiɣ ca ttesriḥ inu i dayi iwca Arebbi di L’Injil.

19 Necc, umi qqimeɣ ttwaḥarreɣ zi marra, aqa arreɣ ixef inu d amsexxar n marra, ḥima ad arebḥeɣ aṭṭas n iwdan.

20 I Wudayen dewřeɣ am Wuday ḥima ad arebḥeɣ Udayen, i yinni iǧan sadu Ccariɛa dewřeɣ am yinni sadu Ccariɛa, ḥima ad arebḥeɣ inni iǧan sadu Ccariɛa.   

21 I yinni iǧan břa Ccariɛa dewřeɣ am wenni břa Ccariɛa - war ǧiɣ břa Ccariɛa qibač i AREBBI, maca aqa-yi ddareɣ di Ccariɛa n Lmasiḥ - ḥima ad arebḥeɣ inni iǧan břa Ccariɛa.   

22 Tuɣa ayi ḍeɛfeɣ ɣar yinni iḍeɛfen, ḥima ad arebḥeɣ inni iḍeɛfen. Aqa dewřeɣ d marra i marra, ḥima beɛda ad wceɣ Tudart i marra.   

23 Man aya tteggeɣ, ḥima ad ṭṭfeɣ tasɣart di Řexbar Aṣebḥan.

24 Ma war tessinem ca belli inni itteggen tḥamat n tazřa di řmeřɛeb, marra nican aqa ttazzřen, maca ijjen zzaysen i ɣa yarebḥen waha? Xenni azzřem kenniw ammu ař d ɣa tarebḥem.   

25 Maca kuř aryaz i itteggen ict n tḥamet, iḥekkem x yixef nnes di marra. Nitni uzzřen ḥima ad arebḥen ijj n ttaj ifenna, maca neccin ḥima ad narbeḥ ijj n ttaj war ifenni.   

26 S uyenni necc war ttizzřeɣ ca amenni waha, war ttmenɣiɣ am wenni iccaten di řeɛwin,

27 maca ttmarrateɣ arrimet inu, ad as qetmareɣ, ḥima necc war ttwassuffuɣeɣ ca barra awarni řami barrḥeɣ inneɣni.

Ijj n weɛřem zeg umezruy n řgens n Israil

10

1 A aytma, xseɣ ad tessnem, belli řejdud nneɣ tuɣa aten marra sadu useynu uca marra cuqen di řebḥar,   

2 uca marra ttwassɣeḍṣen di Musa deg useynu u di řebḥar,   

3 uca marra ccin macca taruḥect d ict,   

4 uca marra swin tisessit taruhect d ict, minzi nitni swin zeg weẓru n Arruḥ wenni tuɣa akidsen, u aẓru nni tuɣa-t d Lmasiḥ.   

5 Maca AREBBI tuɣa war yarḍi x wezyen ameqqran zzaysen, minzi aqa aten wḍan di řexřa.   

6 Man aya imsar d lmital i neccin, ḥima war dayneɣ ittiři mmeẓri di min iɛeffnen, am mammec tuɣa nitni daysen meẓri.   

7 Ejj aneɣ war ndikkwiř ca ad neɛbed l’aṣnam, am ca zzaysen, am mammec tura:

“Řgens iqqim ḥima ad icc ad issu

uca kkaren ḥima ad iraren.”   

8 War iɛeddeř ad nessefsad ixef nneɣ, am ca zzaysen. Aqa mmuten din třata u-ɛicrin-ařef deg ijj n wass.   

9 War iɛeddeř ad njarreb Lmasiḥ, am mammec jarrben t ca zzaysen uca ttwahelken s ifiɣran.   

10 War iɛeddeř ɛawed ad nessfixex am mammec ca zzaysen ssfixixen, uca xenni ttwahellken s ufus n umhellek.   

11 Marra min d asen imsaren, aqa t d lmital i neccin, uca tura d aɛřam i neccin mixef dd-yusa uneggar n zzmanat.   

12 S uyenni wenni umi ittɣiř aqa ibedd, ejj i-t ad iḥḍa war iweṭṭi.

13 War xawem ittekk ujarreb mɣir wenni i ɣa yawḍen ɣar iwdan. Maca AREBBI dayes řaman. Netta war kenniw ittejji ad tᵉttwajarrbem sennej i min tzemmarem, maca Netta ittic uffuɣ ak-d ujarreb nwem, ḥima ad tzemmarem ad tarbum aɣekkwi.   

Tazewḍa n Siditneɣ

14 S uya, imɛizzen inu, arewřem zeg uɛbad i l’aṣnam.

15 Ssawařeɣ akidwem axmi ssawařeɣ ak-d imiɣisen. Ḥekmem kenniw xenni x min d awem qqareɣ.

16 Řkas n uqadi nni nettbarak, ma war iǧi d tamunt ak-d Idammen n Lmasiḥ? Aɣrum nni ntareẓẓa, ma war iǧi d tamunt ak-d Arrimet n Lmasiḥ?

17 Am mammec iǧa aɣrum d ijjen, ammu marra neccin d ict n Arrimet, minzi marra neccin neṭṭef zeg ijj n weɣrum.   

18 Xzarem ɣar Israil ɛlaḥsab arrimet! Ma inni ittetten zi tɣarṣa war ɣarsen acrac ak-d uɛalṭar? □  

19 Min ɣa iniɣ di man aya? Ma belli min immewcen d taɣarṣt i l’aṣnam d ca, niɣ belli l’aṣnam d ca? Lla.   

20 Min wcin lkuffar d taɣarṣt, wehhben tt i ccwaṭen, war iǧi i AREBBI. Uca necc war xseɣ ad tcarcem ak-d ccwaṭen. □    

21 War tzemmarem ad teswem řkas n Siditneɣ uřa d řkas n ccwaṭen, uca war tzemmarem ad tcarcem tazewḍa n Siditneɣ uřa d tazewḍa n ccwaṭen. □  

22 Niɣ ad nessekkar tusmi n Siditneɣ? Ma nejhed xas neccin?

Tiřelli n řmumen

23 Marra ittḥeǧeř ayi, maca marra war ineffeɛ. Marra ittheǧeř, maca marra war ibenni.   

24 Uřa d ijj war yarezzu ca tizi nnes waha, maca ejj kuř ijj ad yarzu ɛawed tenni n wenni d as yudsen.   

25 Marra min ittmenzan di ssuq n igezzaren, tzemmarem ad t teccem břa aseqsi di ṭṭweɛ n tnefsect,

26 minzi i SIDI umi ɣar teǧa temmurt d uɛemmar nnes.   

27 Mařa ca n yijjen zeg lkuffar, iɛarḍ i kenniw u texsem ad traḥem, ccem zi marra min d awem i d ɣa issars, war tesseqsim ca x ssibbet n tnefsect. □    

28 Maca mařa ḥed inna awem: “Degga ittwaɣarṣ i l’aṣnam!”, war zzayes tᵉttettem di ṭṭweɛ n wenni d awem iɛeřmen uřa di ṭṭweɛ n tnefsect.

29 Mařa necc nniɣ di ṭṭweɛ n ‘tnefsect’, war ɛniɣ tanefsect nwem, maca tenni n wenneɣni. Minzi mayemmi ɣa tᵉttwaḥakem třelli inu s tnefsect n wenneɣni?

30 Mařa necc carceɣ s uweqqar ɣar umensi, mayemmi ɣa ttwaceqqfeɣ di ssibbet mixef ttqadiɣ?   

31 Xenni mařa tᵉttettem niɣ tsessem niɣ tᵉtteggem ca n řḥajjet nneɣni, ggem tt marra i uɛuǧi n AREBBI.   

32 War ttiřim d taɛenkrift i Wudayen niɣ i Iramiyyen uřa i tmesmunt n AREBBI,   

33 am mammec uřa d necc arezzuɣ ad dd-aseɣ ak-d marra di kuřci, war arezzuɣ min iǧan i tizi inu, maca min iǧan i tizi n waṭṭas, ḥima ad ɣarsen tiři Tudart.   

□ 

10:18 aɛalṭar - niɣ: ‘řmedbeḥ’.

□ 

10:20 ccwaṭen - niɣ: ‘ccayaṭin’.

□ 

10:21 taẓewḍa - niɣ: ‘missa’.

□ 

10:27 tanefsect - niɣ: ‘ḍḍamir’.

Aryaz d temɣart di Tmesmunt n Yasuɛ Lmasiḥ

11

1 Ḍfarem ayi-dd am mammec ḍfareɣ Lmasiḥ.   

2 Ssemɣareɣ kenniw, a aytma inu, minzi tᵉttfekkarem dayi di marra uca tᵉtteṭṭfem di tewṣeyyat, am mammec d awem tent wciɣ.

3 Maca xseɣ ad tessnem belli Lmasiḥ d Azeǧif n kuř aryaz uca aryaz d azeǧif n temɣart, uca AREBBI d Azeǧif n Lmasiḥ.   

4 Kuř aryaz wenni ittẓaǧan niɣ ittnabben am iřeḥḥef x uzeǧif nnes, ifeṭṭeḥ azeǧif nnes.

5 Maca kuř tamɣart tenni ittẓaǧan niɣ ittnabben am tessɛarra uzeǧif nnes, tfeṭṭeḥ azeǧif nnes, minzi nettat am tenni iḥeffen azeǧif nnes.

6 Minzi mařa tamɣart war třeḥḥif, ejj i-tt ad tḥeff ɛawed. Maca mařa d řefḍiḥet i temɣart mařa tqess acuwwaf niɣ tḥeff, ḥsen mařa třeḥḥef.   

7 Minzi aryaz war itteḥwiji ca ad iřeḥḥef azeǧif nnes, minzi netta d ṣṣifet d aɛuǧi n AREBBI, maca tamɣart teǧa d aɛuǧi n weryaz.   

8 Minzi aryaz war iǧi ca zi temɣart, maca tamɣart zeg weryaz.   

9 Aryaz ɛawed war dd-ixřiq ca i temɣart, maca tamɣart i weryaz.

10 S uyenni ittxeṣṣa as i temɣart ad ɣares tiři ṣṣulṭa x uzeǧif nnes x ssibbet n lmalakat.

11 Maca di Siditneɣ aryaz war iǧi břa tamɣart, uřa d tamɣart war teǧi břa aryaz.

12 Minzi am mammec tamɣart tusa-dd zeg weryaz, amenni ɛawed iǧa weryaz s temɣart, maca marra min iǧan aqa-t zi AREBBI.

13 Ḥekmem kenniw simant nwem: Ma tusa-dd x temɣart ad teẓẓaǧ i AREBBI am tessɛarra i uzeǧif nnes?

14 Ma tubbart simant nnes war d awem tesscan belli acuwwaf d azirar d řefḍiḥet i weryaz?

15 Maca i temɣart d aɛuǧi mařa ɣares yiři ucuwwaf d azirar, minzi immewc as ucuwwaf am uřeḥḥaf.

16 Maca mařa ixs ḥed ad ixarweḍ man aya, neccin war ɣarneɣ bu tnamit nni uřa d timesmunin n AREBBI.   

Amensi Iqeddsen

17 Weṣṣiɣ kenniw x tmesřayin-a řexxu, aqa war d awem tteggeɣ ccan, minzi war tuyurem ɣar zzat, maca tuyurem ɣar ḍeffar.

18 Ɣar umezwar, mařa tmunem am tmesmunt, sřiɣ aqa din jar awem amsebḍi, u man aya zemmareɣ ad t amneɣ i ijj n wezyen,

19 s minzi ittxeṣṣa ad din iřin jar awem imcubbcen, ḥima ad iban man wen zzaywem i iǧan d amqeǧeb.   

20 Xmi ttmunam, war tᵉttettem d tsessem am mammec icuwwar deg wass n Siditneɣ, □    

21 maca kuř ijjen ittett amensi nnes i yixef nnes, uca xenni ijjen nneɣni dayes řaẓ uca nneɣni iscara.

22 Ma war ɣarwem tudrin mani ɣa teccem u mani ɣa teswem? Niɣ tesseḥqaram tamesmunt n AREBBI uca tessḥeccamem inni war ɣar iǧi ca? Min d awem i ɣa iniɣ? Ma ad awem ggeɣ ccan? Lla, war d awem tteggeɣ ccan!

23 Minzi min ṭṭfeɣ zi Siditneɣ, ssiwḍeɣ awem t-i-dd, aqa Siditneɣ Yasuɛ di ǧiřet i di ittwaɣdar, iksi aɣrum,   

24 ibarek, yarẓa i-t, inna: “Ksim, ta d Arrimet inu i xawem ittwarẓen, ggem aya ammu i řidaret xafi!”   

25 Uca ammu awarni amensi iwca řkas, inna:

“Řkas-a d Řɛahd n Jdid

deg Idammen inu.

Ggem aya,

mecḥař ma zzayes teswim,

i řiḍaret xafi.”   

26 S minzi mecḥař ma i ɣa teccem aɣrum-a u ad teswem zi řkas-a, aqa tᵉttidarem řmewt n Siditneɣ ař dd ɣa yas.   

27 S uyenni man wen i ɣa iccen aɣrum n SIDI uca ad isu zi řkas nnes, am war ittiři s usdaheǧi i man aya, ad yiři s umarwas i Idammen n SIDI u i Arrimet nnes.   

28 S uyenni ejj kuř ijj ad iqeǧeb ixef nnes, uca ejj i-t ad icc xenni zeg weɣrum u ad isu zi řkas.   

29 Minzi wi ɣa iccen d wi ɣa iswen am war isdiheǧ, aqa netta ad issiweḍ řḥukm ɣar ixef nnes am ittett u am isess, minzi netta war ifarrez ca Arrimet n SIDI.

30 S uyenni aqa din aṭṭas n yinni iḍeɛfen d yinni iheřcen jar awem uca aṭṭas dewřen ttᵉṭṭṣen iḍeṣ n řmewt.

31 Maca mařa neḥkem x ixef nneɣ, xenni war nettwaḥakem.   

32 Maca mařa nettwaḥkem zi Siditneɣ, aqa nettwarebba, ḥima war nettwaḥakem ca ak-d ddunect.

33 Zi řexxu, a aytma, xmi ɣa tmunem ḥima ad teccem, rajam ijjen wenneɣni.

34 Mařa ḥed dayes řaẓ, ejj i-t ad icc di taddart nnes, ḥima war tᵉttmunem i ccreɛ. Min iqqimen, ad t ɛedřeɣ xmi dd ɣa yaseɣ.

□ 

11:20 ass n Siditneɣ - man aya ixs ad yini ass n umensi n SIDI.

Timewca n Arruḥ

12

1 X tmesřayin n arruḥ, a aytma, xseɣ ad tessnem,

2 tuɣa kenniw d lkuffar u tᵉttwanedhem ɣar l’aṣnam ignawen břa ma tucim.

3 S uyenni ssaregbeɣ kenniw, aqa war din uřa d ijjen wenni i ɣa issiwřen s Arruḥ n AREBBI, ad yini: ‘Aqa ittwanɛeř Yasuɛ!’, u war din uřa d ijjen wenni i ɣa yinin: ‘Yasuɛ d SIDI!’, mɣir s Arruḥ Iqeddsen waha.   

4 Aqa din tiwhibin ifarzen, maca Arruḥ aqa-t d Ijj.   

5 U aqa din řexdayem n tsexxart ifarzen, maca SIDI aqa-t d Ijj.

6 Uca aqa din řeɛjayeb ifarzen, maca AREBBI aqa-t d Ijj, d Wenni itteggen marra di marra bnadem.

7 Maca asargeb n Arruḥ ad immewc i kuř ijj ḥima ad t iɛawen.

8 Aqa s Arruḥ immewc i yijjen awař n tiɣit, i wenneɣni awař n tussna s Arruḥ d ijjen,   

9 i wenneɣni l’iman s Arruḥ, i wenneɣni tawhibt i usgenfi s Arruḥ d ijjen,

10 i wenneɣni maḥend ad igg řeɛjayeb, i wenneɣni mahend ad inebb, i wenneɣni řfarz n arruḥat, i wenneɣni ɛřam kuř iřsawen uca i wenneɣni afessar n iřsawen.

11 Maca man aya marra ittegg i-t Arruḥ d Ijjen, wenni ibeṭṭan i kuř ijj anect mammec ixs Netta.   

Arrimet n Lmasiḥ d icten

12 Minzi am arrimet aqa-tt d ict u ɣares aṭṭas n iɣezdisen, ɛad aqa aten marra d iɣezdisen n ict n arrimet. Waxxa nitni deg waṭṭas, aqa tteggen ict n arrimet waha, uca ammu i teǧa tmesřact uřa ak-d Lmasiḥ.   

13 Minzi nettwasseɣḍeṣ marra s yijj n Arruḥ deg ict n Arrimet, niɣ Udayen niɣ Iramiyyen niɣ isemɣan niɣ iḥurriyyen, uca marra neccin nsu zeg ijj n Arruḥ.   

14 Uřa d arrimet war teǧi ca s ijj n uɣezdis waha, maca s waṭṭas n iɣezdisen.

15 Mařa aḍar ad ini: “Minzi war ǧiɣ d afus, war ǧiɣ zi arrimet!”, ma xenni war ittiři zi arrimet?”

16 Uca mařa amezzuɣ inna: “Minzi war ǧiɣ d tiṭṭ, war ǧiɣ zi arrimet!”, ma xenni war ittiři zi arrimet?

17 Mařa marra arrimet tuɣa-tt d tiṭṭ, manis d ikka useǧi? Mařa marra arrimet tuɣa-tt d aseǧi, manis d ikka ucemmi?

18 Maca řexxu AREBBI igga iɣezdisen di arrimet, kuř ijj zzaysen am mammec ixs Netta.

19 Minzi mařa marra tuɣa d ijj n uɣezdis, mani teǧa arrimet xenni?

20 Maca řexxu aqa din aṭṭas n iɣezdisen, maca d ict n arrimet waha.

21 Tiṭṭ war tzemmar ad tini i ufus: “War cek ḥwijeɣ ca!”, niɣ ɛawed azeǧif i iḍaren: “War kenniw ḥwijeɣ ca!”

22 Maca s řɛeks iɣezdisen n arrimet inni nḥesseb ḍeɛfen, aqa nitni ttwaḥdajen aṭṭas.

23 Iɣezdisen nni n arrimet i d aneɣ ittɣiřen d imuqřiřen, nᵉttegg asen ccan ktar, uca iɣezdisen inni ittawyen aseḍḥi, ad asen nessḥinneb s waṭṭas n řehzuṭ.

24 Minzi iɣezdisen nneɣ nni ɣar iǧa řehzuṭ, war ḥdajen man aya, maɣar AREBBI igga arrimet, uca i iɣezdisen i iǧan d qell, iwca asen ccan ktar,

25 ḥima war ittiři ubeṭṭu di arrimet, maca iɣezdisen ad wcen taynit ijjen i wenneɣni deg uqaren d ijjen.

26 Mařa ijj n uɣezdis tᵉttekk xas tamara, marra iɣezdisen ad ksin tamara akides, u mařa ijj n uɣezdis ifarḥ, ad farḥen marra iɣezdisen akides.

27 Kenniw d Arrimet n Lmasiḥ d iɣezdisen deg wemcan i d awem ittwaggen.   

28 Zeɛma AREBBI aqa igga di tmesmunt d amezwaru rrusul, awarni asen inabiyyen, awarni asen imesɣaren, awarni asen inni itteggen řeɛjayeb, awarni asen tiwhibin n usgenfi, inni itticen afus, inni iḍebbaren uca uřa d ɛřam kuř iřsawen.   

29 Ma zeɛma marra nitni d rrusul? Ma marra d inabiyyen? Ma marra d imesɣaren? Ma marra nitni tteggen řeɛjayeb?

30 Ma marra ɣarsen tiwhibin n usgenfi? Ma ssawařen marra s iřsawen? Ma ttfessaren marra iřsawen?

31 Maca mařa tarzum xenni di tewhibin timeqqranin qaɛ, aqa necc ad awem ssecneɣ ijj n webrid yuɛřan.

Tayri

13

1 “Maɛlik necc ssawařeɣ

s iřsawen n iwdan d lmalakat,

maca war ɣari bu tayri,

aqa dewřeɣ d nnḥas ittentunen,

niɣ d aǧun iddendunen.

2 Maɛlik ɣari tawhibt maḥend ad nebbeɣ,

fehhmeɣ marra řesrar

u ɣari marra tussna d marra l’iman

ař d ssmuṭṭiyeɣ idurar,

maca war d ayi teǧi tayri,

xenni necc d walu i ǧiɣ.   

3 Meɛlik bḍiɣ marra agřa inu

d macca x imezřaḍ,

maɛlik wciɣ arrimet inu

ḥima ad tt sscemḍen,

maca war dayi teǧi tayri,

war d ayi tneffeɛ di walu.

4 Tayri teǧa ɣares ttasiɛ n řxaḍar d řeḍrafet,

tayri war dayes bu tusmi,

tayri war tᵉttfeyyec s yixef nnes,

war dayes bu nnfaxet, □    

5 Tayri war tᵉttegg bu řefḍiḥet,

war tarezzu tizi nnes,

war tᵉttwassarzag,

uca war tᵉttxemmam di min iǧan d aɛeffan.   

6 aqa war tfarreḥ ca zi řɣecc,

maca tfarreḥ zi tidett.   

7 Aqa tṣebber di marra,

tᵉttamen di marra,

tessatem marra,

uca tarebbu marra.

8 Tayri war tfenni ɛemmarṣ,

maca awařen n nnubuwat

ad ɣarsen yiři uneggar,

iřsawen ad gnun,

u tussna ad tebḍeř.

9 Minzi aqa nessen ɣar ijj n uɣezdis waha,

uca nettnabb mɣir ijj n wezyen,

10 maca xmi dd ɣa tas řekmaret

řexdenni min iǧan ɣar ijj n wezyen ad ibḍeř.

11 Řami tuɣa ayi d aḥenjir,

ssiwřeɣ am uḥenjir,

fekkareɣ am uḥenjir,

xarṣeɣ am uḥenjir,

maca řami dewřeɣ d aryaz,

jjiɣ awarni ayi min iǧan n uḥenjir.

12 Řexxu nettwařa s ict n tisit ibarcnen

ɣar ijj n warwas,

maca xenni ad nẓar tifras ɣar tifras.

Řexxu ssneɣ ɣar ijj n wezyen waha,

maca xenni ad ssneɣ

mammec tuɣa ttwassneɣ necc.   

13 Maɣar třata-ya ad qqimen:

l’iman, asitem d tayri,

maca ameqqran nsen aqa-tt d tayri.”

□ 

13:4 nnfaxet -niɣ: ‘ttakebbur’.

Nnubuwa d řhard s iřsawen

14

1 Ḍfarem tayri u njebdem ɣar tewhibin n Arruḥ, d amezwaru ḥima ad tnebbam. □  

2 Minzi wenni issawařen s iřsawen nneɣni, war issiwiř ca i iwdan, maca i AREBBI, minzi uřa d ijj war d as ifehhem, maca issawař řesrar s Arruḥ.

3 Maca wenni ittnabben, issawař ɣar yewdan, ḥima ad ten ibna, ad ten isejjeɛ, ad ten issfewwej.

4 Wenni issawařen s yijj n iřes nneɣni, ibenna ixef nnes, maca wenni ittnabben ibenna tamesmunt.

5 Iwa xseɣ marra kenniw ad tessiwřem s iřsawen nneɣni, maca mliḥ ɛad ad tnebbam, minzi amenzu wi ittnebban x wi issiwřen s iřsawen nneɣni, mɣir mařa wanita ad t ifessar, minzi mařa ifessar ad tᵉttwabna tmesmunt.

6 Xenni řexxu, a aytma, mařa usiɣ-dd ɣarwem uca ad kiwem ssiwřeɣ s iřsawen nneɣni, man nnfeɛ i ɣarwem i ɣa yawyeɣ mařa war d awem ssiwřeɣ ca s usargeb niɣ s tussna niɣ s ijj n wawař i ɣa nebbeɣ niɣ s useřmed?

7 Maɣar uřa d řeḥwayec war iddaren am tamja niɣ lgambri, ggin řḥess. Mařa war ggin řfarz jar ijj n řḥess d umas, mammec ɣa ssnen inni ittesřan min ttiraren s tamja niɣ s lharpa?

8 Iwa, mařa asuḍi deg uyicc ittegg řḥess war iṣfi, wi ɣa isswejden xenni i umenɣi?

9 Ammu ɛawed kenniw, mařa tessiwiřem awařen s ijj n yiřes nneɣni, maca war ten tfessarem, mammec ɣa fehmen min teqqarem? Ad tessiwřem xenni am wenni issawařen di řeɛwin.

10 Aqa din wi issnen mecḥař n iřsawen di ddunect uca uřa d ijjen zzaysen war iǧi břa řḥess nnes.

11 Xenni mařa war ssineɣ řaǧaɣ n řḥess, ad iřiɣ necc d ijj n ubarrani i wenni issawařen, d wenni issawařen ad yiři d abarrani i necc.

12 Ammu ɛawed kenniw, umi tenjebdem ɣar tewhibin n Arruḥ, arzum ad tfeyyḍem di ṭṭweɛ n řebni n tmesmunt.

13 Wenni issawařen s ca n iřes nneɣni, ad iẓẓaǧ ḥima izemmar i ufessar nnes.

14 Minzi mařa necc ẓẓuǧeɣ s ca n yiřes nneɣni, arruḥ inu aqa iẓẓuǧ, maca řefhamet inu ad teqqim břa řɣiǧet.

15 Mammec i ɣa ggeɣ? Ad ẓẓaǧeɣ s arruḥ inu, maca ad ẓẓaǧeɣ ɛawed s řeɛqeř inu, ad ɣennjeɣ s arruḥ inu, maca ad ɣennjeɣ ɛawed s řeɛqeř inu.   

16 Mammec nneɣni, mařa tbarkem s Arruḥ, izemmar ḥed i din iqqimen am war ifhim, ad yini ‘Amin!’ i tẓaǧit n uqadi nnec, minzi netta war issin min teqqared.

17 Minzi waxxa cek tbarked mliḥ, maca wenni d ac yudsen war ittwabenni ca zi man aya.

18 Necc ttqadiɣ AREBBI aqa ssawařeɣ s iřsawen ktar zzaywem marra,

19 maca di tmesmunt aqa meɛlik ufiɣ ad iniɣ xemsa n wawařen s řeɛqeř inu, ḥima ad ssřemdeɣ ɛawed inneɣni, x ɛecra-ařaf n wawařen s yijj n yiřes nneɣni.

20 A aytma inu, war ttiřim d tarwa deg ixarriṣen nwem, maca iřim d iseyman di tuɛeffna, u iřim tiwḍem di řefhamet.   

21 Aqa tura di Ccariɛa:

“Ad ssiwřeɣ i řgens-a

s ijj n řhard n řbarrani

u s ijj n yiřes nneɣni.

Waxxa ammu war d ayi ttesřin ca,

iqqar SIDI.”   

22 Ammu xenni iřsawen d řeɛřamet, war iǧi i yinni yumnen, maca i yinni war yuminen ca, maca awař i ittwanabben zzayes war iǧi i yinni war yuminen, maca i yinni yumnen.

23 Mařa marra tamesmunt tessmun u marra tuɣa ssawařen s iřsawen, uca xenni udfen inni ijehřen niɣ inni war yuminen, ma nitni war qqaren belli aqa iwdan-a ttxeřfen?

24 Maca mařa marra tnebbam uca yudef-dd ḥed war yumin niɣ ḥed ijheř, xenni wanita ad ittwasseqneɛ zi marra kenniw uca ad ittwawebbex zzaywem marra,

25 uca min innufaren deg wuř nnes ad ittwaɛarra. Netta ad yaḍar s wudem nnes, ad isjed i AREBBI, ad yini: “Aqa s tidett AREBBI aqa-t jar awem!”

Aɛbad n tmesmunt s usettef u di řehna

26 S uyenni ad awem iniɣ, a aytma inu, mařa tmunem, ejj kuř ijjen zzaywem wenni ɣar iǧa ijj n uzehhid niɣ ict n tɣuri niɣ ijj n usargeb niɣ ijj n yiřes niɣ ijj n ufessar ad zzayes dd-inṭeq. Ejj ad yiři marra i řebni.

27 Mařa din ḥed issiweř s yijj n iřes nneɣni, ejj i-ten ad ssiwřen s tnayen niɣ s waṭṭas s třata yidsen, uca kuř ijjen zzaysen s nnubet nnes, u ejj ijj ad t ifessar.

28 Maca mařa war din iǧi wi izemmaren ad ifessar, ad isqar netta di tmesmunt, ad issiweř i yixef nnes u i AREBBI.

29 Jjem ad ssiwřen tnayen niɣ třata n inabiyyen, uca inneɣni ad ḥekmen.

30 Maca mařa ittwassargeb ca i ḥed am iqqim dinni, ejj xenni ad issusem wenni issawařen d amezwaru,

31 Minzi tzemmarem ad tnebbam marra ijjen awarni wenneɣni, ḥima marra ad řemden uca ad daysen ittwagg wuř marra.

32 Maɣar arruḥ n inabiyyen, aqa-t immars sadu inabiyyen,

33 minzi AREBBI war iǧi d AREBBI n uxarweḍ, maca n řehna, ammu i yeǧa di marra timesmunin n imqeddasen.

34 Tusa-dd x temɣarin nwem ad ssusment di tmesmunin, minzi war d asent ismiḥ ad ssiwřent, maca icuwwar asent ad iřint ttwaḍɛent am mammec teqqar ɛawed Ccariɛa.   

35 Uca mařa xsent ad řemdent ca, ad sseqsant iryazen nsent di taddart nsen, minzi aqa-tt d řefḍiḥet i temɣarin ad ssiwřent di tmesmunt.

36 Ma zeɛma iffeɣ-dd zzaywem awař n AREBBI? Niɣ yiweḍ-dd ɣarwem waha?

37 Mařa ḥed ittɣiř as d anabi niɣ d bnadem arruḥani, ejj i-t ad iɛqeř mliḥ belli min d awem ttariɣ, aqa atent d tiweṣṣa n Siditneɣ.

38 Maca mařa ixs ḥed ad iqqim ijheř, ejj i-t ad ijheř.

39 Ammu xenni, a aytma inu, njebdem ḥima ad tnebbam, war mennɛem ca awař s iřsawen inneɣni.

40 Ad imsar marra s ladab u s usettef.

□ 

14:1 tayri - niɣ: ‘řemḥibbet’.

Tanukra n Yasuɛ Lmasiḥ

15

1 A aytma inu, ad awem ssargbeɣ x L’Injil wenni d awem barrḥeɣ, d wenni tqebřem u d wenni di tbeddem nican,

2 i zi tᵉṭṭfem Tudart, s Wawař i d awem barrḥeɣ, mařa xas tɛeqřem ɛad. Mammec nneɣni, zeɛma tumnem amenni waha.   

3 Minzi zeg umezwar sseɛduɣ awem-dd min tuɣa ṭṭfeɣ s yixef inu, aqa Lmasiḥ immut x ddnub nneɣ ɛlaḥsab min yuran,   

4 aqa ittwanḍeř uca ittwassnekkar-dd deg wass wiss třata ɛlaḥsab min yuran.   

5 Netta iḍhar-dd ɣar Kifa, xenni ɣar tenɛac n imeḥḍaren.   

6 Awarni as iban-dd i tiwwa n xemsa-mya n wawmaten deg umur d ijjen, aṭṭas zzaysen ddaren ɛad ař i řexxu, maca inneɣni aqa ṭṭṣen iḍeṣ n řmewt.

7 Awarni as iḍhar-dd i Yaɛqub, xenni i marra rrusul.

8 Am ɣar uneggar n marra, iḍhar ayi-dd ɛawed am i yijj n umexřuq dd-izwaren i řweqt nnes.   

9 Minzi necc ǧiɣ d amaẓuẓ qaɛ zi rrusul, war sdihijeɣ ad ayi řaɣan rrasul, minzi necc tuɣa darrceɣ x tmesmunt n AREBBI.   

10 Maca s arḍa n AREBBI i ǧiɣ min ǧiɣ uca arḍa nnes i dayi iǧan war iǧi baṭeř, minzi xedmeɣ mahu qaɛ xasen marra, maca war iǧi d necc, maca arḍa n AREBBI nni iǧan akidi.   

11 Xenni ma d necc niɣ d nitni, ammu i nettbarreḥ, ammu i tumnem.

Tanukra n imettinen

12 Maca mařa ittwabarreḥ s Lmasiḥ wenni dd-ittwassnekkaren zi taddart n imettinen, mammec xenni zemmaren ca jar awem ad inin belli war din bu Tudart i imettinen?

13 Minzi mařa war din bu Tudart i imettinen, uřa d Lmasiḥ war dd-ittwassnekkar ca,

14 uca mařa Lmasiḥ war dd-ittwassnekkar, xenni baṭeř i teǧa tbarreḥt nneɣ, baṭeř i yeǧa xenni l’iman nwem.

15 Xenni neccin nban ɛawed d řechud issxarriqen n AREBBI, minzi neched x AREBBI belli aqa issnekkar-dd Lmasiḥ, waxxa Netta war i-t-i-dd-issnekkar ca.

16 Minzi mařa imettinen war dd-ttᵉtwasnekkaren ca, aqa Lmasiḥ war dd-ittwassnekkar ɛawed.

17 U mařa Lmasiḥ war dd-ittwassnekkar ca, aqa l’iman nwem ixwa, u aqa kenniw ɛad di ddnub nwem,

18 uca ttwahellken uřa d inni ittᵉṭṭṣen di Lmasiḥ awarni řami mmuten.

19 Mařa tuɣa nessitim di Lmasiḥ di tudart-a waha, aqa aneɣ qaɛ d imcumen n marra iwdan.

20 Maca řexxu umi dd-ittwassnekkar Lmasiḥ zi taddart n imettinen, aqa idweř Netta d Amenzu n yinni iṭṭṣen deg wenḍeř.   

21 U am mammec dd-tusa řmewt zeg ijj n bnadem, ammu uřa d tanukra n imettinen teǧa zeg ijj n Bnadem.   

22 Minzi am iwdan marra ad mmten di Adam, ammu ɛawed i ɣa ddaren marra nitni ɛawed di Lmasiḥ.

23 Maca kuř ijj di nnubet nnes: Lmasiḥ tuɣa d Amenzu, xenni awarni as inni iǧan n Lmasiḥ ɣar twasit nnes.

24 Awarni man aya d aneggaru, xmi ɣa iwc tageldit i AREBBI, Babatneɣ, xmi ɣa issebḍeř marra řeḥkamet d marra ṣṣulṭa d marra jjehd.

25 Maɣar Netta ad iḥkem am Ujeǧid ař d ɣa yegg marra řɛedyan nnes sadu iḍaren nnes.   

26 Řeɛdu aneggaru wenni i ɣa ittwabeḍřen, aqa-tt d řmewt.

27 Minzi aqa igga marra sadu iḍaren nnes. Maca xmi ittwanna: “Aqa marra timesřayn ttwaggent sadu Netta!”, aqa iban mliḥ belli wenni d as iggin marra sadu Netta, aqa Netta simant nnes war iǧi sadu Netta.   

28 Uca řami d as ittwagg marra sadu i Netta, řexdenni Mmis n AREBBI ɛawed ad ittwagg sadu i Wenni umi d as iggin marra sadu i Netta, ḥima ad yiři AREBBI d marra di min di mma.

29 Niɣ, min ɣa ggen inni ittwassɣeḍṣen di ṭṭweɛ n imettinen mařa war dd-tᵉttwassnekkaren imettinen ɛemmarṣ? Maɣar mayemmi ɣa ttwassɣeḍṣen ɛad di ṭṭweɛ n imettinen?

30 U mayemmi neccin ɛad di lxaṭar di kuř tsaɛɛet?

31 A aytma, ttjaǧiɣ ɣar usemɣar nwem i iǧan ɣari di Siditneɣ Yasuɛ Lmasiḥ, aqa ttmettiɣ kuř ass.

32 U mammec, mařa ttwamenḍareɣ zzat i řewḥuc di Afasus x řeḥsab bnadem, man řefḍeř i ɣari, mařa imettinen war dd-ttwassnekkaren ca? Ejj aneɣ ad necc ad nsu, minzi tiwecca ad nemmet.   

33 War ttɣeccim yixef nwem: řhard war iḥřin tjeyyaḥ nneyyet taṣebḥant.

34 Sfaqem uřawen nwem ɣar tsegda, war xeṭṭim ca. Minzi ca zzaywem war ɣarsen teǧi tussna n AREBBI. I řeḥya nwem qqareɣ tt.

Arrimet n tnukra war ifennin

35 Ad inin ca zzaywem: “Mammec i dd ɣa ttwassnekkaren imettinen? S man arrimet i dd ɣa yasen?”   

36 A afɣuř, min tzarrɛed cek, war iddar mařa war immut qbeř.   

37 Min tzarrɛed, war teǧi ca d arrimet nni i ɣa tiři, maca tzarrɛed taɛeqqact iɣeryen n yirden niɣ n imendi niɣ n ca n zzariɛet nneɣni.

38 Maca AREBBI iwca as arrimet am mammec ixs Netta, i kuř ddab n zzariɛet iwca as arrimet ɛlaḥsab ṭṭbiɛet n kuř icten zzaysent.

39 War iǧi marra arrimet d arrimet d ijj, maca tenni n iwdan immsebḍa x tenni n řmař, u tenni n ijḍaḍ wenneɣni n tenni n iseřman.

40 Aqa din arrimat n ujenna d arrimat n temmurt, maca aɛuǧi n yinni n ujenna wenneɣni n yinni n temmurt.

41 Ijjen d aɛuǧi n tfuct, wenneɣni d aɛuǧi n uyur, u wenneɣni d aɛuǧi n itřan, uca aɛuǧi n ijj n itři iɛeddun x uɛuǧi n ijj n itři nneɣni.

42 Ammu xenni i ɣa tiři Tudart i yinni mmuten. Aqa ttwazarrɛen nitni di min iɣeccen uca ttwassnekkaren-dd břa řɣecc.   

43 Aqa ttwazarrɛen nitni di min war icniɛen uca ad dd-ttwassnekkaren deg uɛuǧi. Nitni ttwazarrɛen deg weḍɛaf uca ad dd-ttwassnekkaren di jjehd.

44 Aqa ttwazarrɛen nitni s ict n arrimet n ṭṭbiɛet uca xenni ad dd-ittwassnekkar bnadem s ict n arrimet tarruḥanit. Aqa din arrimet n ṭṭbiɛet, ammu aqa din uřa d arrimet n Arruḥ.

45 Ammu i tura ɛawed: “Aryaz amezwaru Adam, idweř d řeɛmar iddaren!”, Adam aneggaru idweř d Arruḥ i itticen Tudart.   

46 Maca min iǧan zi Arruḥ war dd-yusi ca d amezwaru, maca min iǧan n ṭṭbiɛet, xenni awarni man aya min iǧan zi Arruḥ.

47 Bnadem amezwaru ikka-dd zeg ucař n temmurt, Bnadem wiss tnayen d SIDI i dd-ikkin zeg ujenna.

48 Am mammec iǧa wenni zeg ucař, ammu i ǧan uřa d nitni zeg ucař, uca am mammec iǧa Wenni n ujenna, ammu i ǧan uřa d inni n ujenna.

49 Uca am mammec narbu ṣṣifet n wenni ittwaggen zeg ucař, ammu xenni ad narbu ṣṣifet n Wenni iǧan zeg ujenna.   

50 A aytma inu, ddegga xseɣ ad iniɣ: Aqa aysum d idammen war zemmaren ad warten Tageldit n ijenwan, uca min ifennan war iwarret min war ifennin.   

51 Xzarem, ad kenniw ssaregbeɣ x ijj n ssirr: aqa aneɣ war nettᵉṭṭeṣ ca marra s yiḍeṣ n řmewt, maca neccin marra ad nettwabeddeř,   

52 deɣya, deg wermac n wabřiwen, ɣar řḥess n usuḍi aneggaru deg uyicc n icarri: imettinen ad dd-ttwassnekkaren ɣar min war ifennin uca neccin ad nettwabeddeř.   

53 Minzi min ifennan ittxeṣṣa as ad yarḍ min war ifennin u min ɣa immuten ittxeṣṣa as ad yarḍ min war ittmettin.

54 Uca xmi min ifennan ad yarḍ min war ifennin u min ɣa immuten ad yarḍ min war ittmettin, řexdenni ad ikemmeř wawař i ittwarin:

“Řmewt aqa tᵉttwaṣarḍ deg řeɣřeb.”   

55 “A řmewt, mani iǧa usennan nnem?

A řaxart, mani iǧa řeɣřeb nnem?”   

56 Aqa asennan n řmewt d ddenb, uca jjehd n ddenb aqa-tt d Ccariɛa.

57 Maca aqadi i AREBBI, wenni d aneɣ iwcin řeɣřeb s Siditneɣ Yasuɛ Lmasiḥ.   

58 S uya, a aytma iɛizzen, beddem nican u břa anhezzi, arnim řebda di řxedmet n SIDI s ufeyyeḍ, am tessnem belli řxedmet nwem war teǧi baṭeř di SIDI.

Asmuni n ṣṣdaqi i imqeddasen di Urcalim

16

1 Zi jjihet n wesmuni n ṣṣdaqi i imqeddasen, ggem kenniw ɛawed am mammec ḍebbreɣ i-tt-i-dd di tmesmunin n Galaṭiya.

2 Kuř ass amezwar n ssimana kuř ijjen zzaywem ad iḥuz ca n tesɣart di taddart nnes uca ad tt ixemmeř ɛlaḥsab mammec iwesseɛ, ḥima, xmi dd ɣa awḍeɣ, war ibeddi ɛad řexdenni wesmuni n ṣṣdaqi.   

3 Uca xmi dd ɣa awḍeɣ, ad ssekkeɣ inni i ɣa tfarzem kenniw ak-d tebrat, ḥima ad awyen tacrimet n ṣṣdaqi nwem ɣar Urcalim.

4 Uca mařa tuɣa icuwwar ad raḥeɣ necc ɛawed dinni, xenni ad kkaren ad raḥen akidi.

5 Ad ɣarwem dd-aseɣ xmi dd ɣa kkeɣ x Makiduniya. Minzi ad dd-kkeɣ x webrid n Makiduniya,   

6 uca mařa izemmar ad qqimeɣ akidwem niɣ ad sseɛduɣ řmecta akidwem, ḥima xenni kenniw tzemmarem ad ayi tessqebbḍem mani ɣa raḥeɣ.

7 Minzi war xseɣ ad kenniw ẓareɣ řexxu am dd xawem i ɣa kkeɣ abrid waha, minzi ssitimeɣ ad qqimeɣ akidwem ca n řweqt, mařa ismeḥ Sidi inu.

8 Maca ad qqimeɣ ɛad di Afasus ař ass n Řɛid n Xemsin n Wussan.

9 Minzi aqa tennurzem ayi-dd tewwart tameqqrant, maca aqa din ijj n ubarru n řɛedyan.

Taneggarut d useǧem

10 Mařa yiweḍ-dd Timutiyu ɣarwem, ḥḍam maḥend izemmar ad din yiři jar awem břa tiggʷudi, minzi netta ittegg řxedmet n SIDI am necc.

11 S uya uřa d ijjen ad t isseḥqar, maca qebbḍem t di řehna, ḥima ad ɣari dd-yas, minzi necc ttrajiɣ t ak-d wawmaten.

12 Zi jjihet n tawmat Apullus, a awmaten inu, aqa zawgeɣ t aṭṭas, ḥima ad ɣarwem dd-yas ak-d wawmaten, maca netta tuɣa war iɛewweř ad dd-yas řexxu, maca ad dd-yas xmi d as i ɣa isarreḥ řweqt.

13 Ḥḍam, beddem nican di l’iman, ḥezmem s teryast, iřim tmeḥḍem.

14 Jjem marra min tᵉtteggem ad yiři s tayri.

15 Ttzawgeɣ kenniw, a aytma, zi jjihet n twacunt n Stifanus, maɣar tessnem aqa aten d ṣṣabet tamezwarut n Axaya, u nitni ṭewwɛen ixef nsen i tsexxart di ṭṭweɛ n imqeddasen,

16 aqa ggem ixef nwem sadu ufus n yinni am nitni uca sadu kuř ijjen i ixeddmen akidneɣ u i d aneɣ ittɛawanen.

17 Aqa farḥeɣ s twasit n Stifanus d Furtunatus d Axayikus, minzi nitni kemmřen min d ayi ittxeṣṣan daywem,

18 s minzi nitni ssareyyḥen arruḥ inu d wenni nwem. Weqqarem iryazen am yina.

19 Marra timesmunin n Asiya ttseǧament-i-dd xawem s řehna.

Akwila d Priskilla ak-d tmesmunt i iǧan di taddart nsen ttseǧamen-dd xawem s řehna aṭṭas di Siditneɣ.

20 Ttseǧamen-dd xawem marra awmaten nneɣ s řehna.

Ttseǧamem-dd x wayawya s řehna s usudem iqeddsen.   

21 Ijj n sřam i ttariɣ s ufus inu, zi Bulus.

22 Mařa ḥed war ittexs Siditneɣ Yasuɛ Lmasiḥ, ad yiři d amenɛuř. Siditneɣ aqa yusa-dd! □  

23 Arḍa n Siditneɣ Yasuɛ Lmasiḥ ad yiři akidwem.

24 Tayri inu aqa-tt akidwem marra di Lmasiḥ Yasuɛ. Amin.

□ 

16:22 Maran-ata - awařen-a xsen ad inin: ‘A Siditneɣ, as-dd’ niɣ ‘Siditneɣ aqa yusa-dd!’

2 Ikurintiyyen

Aseǧem ɣar umezwaru

1

1 Bulus, rrasul n Yasuɛ Lmasiḥ ɛlaḥsab řxaḍar n AREBBI, d tawmat Timutiyu, i tmesmunt n AREBBI i iǧan di Kurintus u i marra imqeddasen inni iǧan di marra Axaya: □    

2 Ad kidwem yiři arḍa d řehna n AREBBI, Babatneɣ, u n Siditneɣ Yasuɛ Lmasiḥ.   

Arebbi issfewwej di marra řeḥṣaret

3 Lbaraka aqa-tt i AREBBI, Babas n Siditneɣ Yasuɛ Lmasiḥ, Babas n arreḥmet d AREBBI n marra afewwej.   

4 Netta issfewwaj aneɣ di marra řmeḥnet nneɣ, ḥima uřa d neccin nqedd ad nessfewwej x yinni iǧan di mammec ma teǧa řmeḥnet am neccin, s ufewwej i zi nettwassfewwej zi AREBBI.   

5 Minzi amen ifeyyeḍ dayneɣ aweddeb n Lmasiḥ, ammu ifeyyeḍ ɛawed ufewwej nneɣ s Lmasiḥ.   

6 Maca ɛawed mařa ḥṣaren aneɣ, aqa nettwaḥsar i ufewwej nwem u i Tudart nwem. U mařa nettwafewwej, aqa d man aya ḥima ad tᵉttwassfewwjem uřa d kenniw, maḥend ad ɣarwem yiři ṣṣabr ařami tzemmarem ɛawed ad teksim aweddeb am neksi uřa d neccin aweddeb.   

7 Asitem nneɣ i kenniw imten, minzi nessen mařa tcarrcem deg uweddeb, ad tcarcem uřa deg ufewwej.

8 A kenniw, aytmatneɣ, neccin nexs ad tessnem x řmeḥnet i xaneɣ dd-ikkin di Asiya, aqa tekka-dd xaneɣ řmeḥnet sennej x tzemmar nneɣ, ařami ɛřaḥař neqḍeɛ řayas zi tudart nneɣ.   

9 Aqa neḥkem x yixef nneɣ s řmewt, ḥima war nettiqqi ca deg ixef nneɣ, maca di AREBBI wenni dd-issnekkaran imettinen.   

10 Netta aqa ifekk aneɣ zi řmewt ineqqen uca nettraja ad aneɣ ifekk twařa nneɣni   

11 s uɛawen n tẓaǧitin nwem xaneɣ, maḥend ad tiři tawhibt nnes i neccin d lbaraka i waṭṭas, ḥima aṭṭas ad as qadan zi ssibbet nneɣ.   

Abeddeř n usafar n Bulus

12 Minzi wa d asemɣar nneɣ, cchadet n tnefsect nneɣ, belli aqa aneɣ neggur di ddunect s ṣfa d tazdugi, war iǧi s tiɣit n bnadem, maca di arḍa n AREBBI, d amezwaru i kenniw.

13 Minzi war d awem nuri uřa d ict n tmesřact mɣir min tessnem u ad as tfehmem, iwa ssitimeɣ ad tfehmem ař aneggaru,

14 am mammec ɛawed tfehmem zzayneɣ drus belli aqa aneɣ d asemɣar nwem, am mammec uřa d kenniw d asemɣar nneɣ deg wass n Siditneɣ Yasuɛ Lmasiḥ.

15 Di řaman-a tuɣa xseɣ ad ɣarwem dd-aseɣ qbeř, ḥima ad ɣarwem yiři arḍa tnayen n tseqqar.   

16 Tuɣa xseɣ ad ɣarwem dd-usiɣ deg webrid ɣar Makiduniya. Awarni man aya tuɣa xseɣ ad ɣarwem dd-ɛeqbeɣ ɛawed zi Makiduniya, ḥima kenniw ad ayi tessqebbḍem ɣar Yahudiyya.

17 Řami tuɣa ɛewwřeɣ ad ggeɣ man aya, ma qeǧqeɣ? Niɣ min xarṣeɣ ad t ggeɣ, ma xarṣeɣ t ɛlaḥsab aysum inu, ařami dayes ittwaf ‘Wah, wah!’ uřa d ‘Lla, lla’?

18 Maca AREBBI d amtiqqi i yeǧa, ařami awař nneɣ i kenniw war iǧi ‘Wah!’ uřa d ‘Lla!’   

19 Minzi Mmis n AREBBI, Yasuɛ Lmasiḥ, wenni i zi ittwabarreḥ jar awem zzayneɣ, zzayi u zi Silwanus u zi Timutiyu, aqa Netta war iǧi d ‘Wah!’ uřa d ‘Lla!’, maca ‘Wah’ dayes i yeǧa.

20 Minzi marra lwuɛud n AREBBI, aqa aten d ‘Wah!’ dayes, di Lmasiḥ. S uyenni neqqar zzayes ɛawed ‘Amin!’ i uɛuǧi n AREBBI.

21 Maca AREBBI d wenni d aneɣ iḍmen akidwem di Lmasiḥ, aqa-t d Amedhun, nni i d aneɣ idhen.

22 Igga xaneɣ acemmiɛ nnes uca iwca aneɣ Arruḥ d řɛarbun deg wuřawen nneɣ.   

23 Maca necc cehhdeɣ zzat i AREBBI x yixef inu, aqa tuɣa ayi d aḥnin xawem, řami war dd-usiɣ ɣar Kurintus.   

24 War iǧi minzi nettṣelleṭ x l’iman nwem, maca neccin d imsexxaren i řefraḥet nwem, minzi zi l’iman tbeddem tmetnem.   

□ 

1:1 rrasul - niɣ ‘amazan’.

Bulus d tmesmunt d smaḥet i umednub

2

1 Degga aqa ggiɣ t deg yixef inu, aqa war ɣarwem dd-ttiseɣ twařa nneɣnit s wecḍan.

2 Minzi mařa zeɛma necc ssffugmeɣ kenniw, wi xenni d ayi ɣa issfarḥen mɣir wenni di ggiɣ afugem?

3 Uriɣ awem-dd man aya, ḥima necc, xmi dd ɣa yawḍeɣ din, war ttwassffugmeɣ ca zeg inni ittxeṣṣa ad zzaysen farḥeɣ. Aqa ttiqqeɣ daywem marra, belli řefraḥet inu, aqa-tt d řefraḥet nwem marra.   

4 Minzi uriɣ awem-dd di řmeḥnet temɣar s waṭṭas n imeṭṭawen uřa s wuř yarejfen, war iǧi ḥima ad tffugmem, maca ḥima ad tessnem tayri i ɣari i kenniw s ufeyyeḍ.

5 Maca mařa din wenni issffugmen, netta war d ayi issffugem waha, maca zeg ijj n uɣezdis i kenniw marra, ařami war kenniw ssḍeqřeɣ ɛad ktar s wawař-a.

6 Cfa yas i wanita, aqa azyen ameqqran zzaywem tuɣa iwebbex i-t.   

7 Zi jjihet nneɣni aqa ittxeṣṣa awem řexxu ad as tsamḥem uca ad xas tessfewwjem, ḥima war xas yarenni ufugem ař aneggaru.

8 S uyenni ttzawageɣ kenniw maḥend ad as tesstebbtem tayri nwem i netta.

9 Minzi ɛawed i man aya uriɣ awem-dd, ḥima ad ssneɣ s tidett, ma tᵉttᵉṭṭaɛem di marra.

10 Wenni umi tsamḥem, necc ɛawed ad as samḥeɣ. Minzi x mixef umi d as samḥeɣ, samḥeɣ t di ṭṭweɛ nwem qibač i wudem n Lmasiḥ,

11 ḥima xenni cciṭan war d aneɣ izemmar, minzi nessen ixarriṣen nnes.

Ict n řefwaḥet icnan i Arebbi

12 Řami dd-iwḍeɣ ɣar Truwas s Řexbar Aṣebḥan n Lmasiḥ, tennurzem ayi-dd tewwart s ufus n SIDI,   

13 maca war areyyḥeɣ ca di arruḥ inu, minzi war ufiɣ ca uma Titus. Uca mmsebḍiɣ xasen, uyureɣ ɣar Makiduniya.

14 Maca aqadi i AREBBI, wenni d aneɣ igga ad niři nᵉttban řebda di Lmasiḥ, uca isscan zzayneɣ řefwaḥet n tussna nnes di marra imucan.   

15 Minzi neǧa d ict n řefwaḥet icnan i AREBBI di Lmasiḥ jar inni iddaren u jar inni i ɣa ittwahellken.

16 I ineggura aqa aneɣ d řefwaḥet n řmewt i řmewt uca i imezwura d řefwaḥet n tudart i Tudart. Uca man wen d as iqedden i ssuq-a?   

17 Aqa neccin war neǧi anect inneɣni inni issfarraɣen awař n AREBBI, maca nessiweř di Lmasiḥ qibač i AREBBI ɛlaḥsab tidett u ɛlaḥsab min iǧan zi AREBBI.

Imsexxaren n Řɛahd n Jdid

3

1 Ma ittxeṣṣa aneɣ ad awem nweṣṣa ixef nneɣ min neɛna twařa nneɣni? Niɣ neḥdaj, am inneɣni, tibratin n uweṣṣi i kenniw? Niɣ ittxeṣṣa aneɣ ad awem nari ḥima kenniw ad aneɣ tweṣṣam?   

2 Aqa kenniw d tabrat nneɣ i yuran deg wuřawen nneɣ, ittwassen u ittwassɣaren zeg iwdan marra.

3 Minzi tessnem, aqa kenniw d tabrat n Lmasiḥ i ittwaggen s tsexxart nneɣ, tabrat yuran, war teǧi s ssmex maca s Arruḥ n AREBBI iddaren, war teǧi di teřwiḥin n weẓru, maca di teřwiḥin n wuřawen n weysum.   

4 Maɣar ammu i teǧa ttiqqet i ɣarneɣ di Lmasiḥ zzat i AREBBI.

5 War nzemmar ad neḥseb ca n řḥajjet axmi dd-tusa zzayneɣ, maca tizemmar nneɣ tusa-dd zi AREBBI.

6 Netta yarra aneɣ aqa nesdaheǧ ad niři d imsexxaren i Řɛahd n Jdid, war iǧi s tira s lḥuruf, maca s tirra n Arruḥ, minzi tira s lḥuruf neqqent, maca Arruḥ isseddar.   

7 Maca mařa tuɣa tsexxart n řmewt i ittwaxebcen s tira deg iẓra s wanect uɛuǧi maḥend tarwa n Israil war zemmaren ad sewḍen ɣar wudem n Musa x ssibbet n uɛuǧi n uɣembub nnes, waxxa aɛuǧi nni iɛeddun,   

8 mecḥař ktar i ɣa tiři tsexxart n Arruḥ deg uɛuǧi?

9 Minzi mařa tasexxart i ineddhen ɣar lḥisab tuɣa-tt s uɛuǧi, mahu ɛad tasexxart i ineddhen ɣar tsegda ad dd-tawi aɛuǧi ař afeyyeḍ.

10 Minzi min ittwassɛuǧen, iban-dd war ittwassɛuǧi ca deg wudem n uɛuǧi-ya i xas iɛuǧen.

11 Minzi mařa min iɛeddun tuɣa ɣares aɛuǧi, mahu min iqqimen ad ɣares yiři uɛuǧi.

12 Ejj aneɣ xenni, maɣar ɣarneɣ asitem am wanita, ad nuyur s teryast,

13 war nᵉttegg ca am Musa, wenni iggin lltam x wudem nnes, maḥend tarwa n Israil war sekkweḍen ca aneggar n min ɣa iɛdun.   

14 Maca ixarriṣen nsen ttwassdaraɣřen, minzi ař ass-a ittɣima lltam d ijjen x teɣri n Řɛahd Aqdim břa ma d asen ittwassargeb, aqa lltam ittwabḍeř di Lmasiḥ.   

15 Ař ass-a, xmi d ɣa ɣaren zeg idlisen n Musa, lltam aqa-t x wuř nsen.

16 Maca xmi dd ɣa idweř ḥed zzaysen ɣar SIDI, lltam ad zzayes ittwakkes.   

17 Aqa SIDI s Yixef nnes d Arruḥ uca mani iǧa Arruḥ n SIDI, aqa din tiřelli.   

18 Maca marra neccin nettwařa aɛuǧi n SIDI s iɣembab war iřeḥḥfen amecnaw di tisit, uca ad nbeddeř zeg uɛuǧi ɣar uɛuǧi ɣar ṣṣifet d icten, am s uɣembub n SIDI, Arruḥ.   

Řkenz di řeqcuɛ n třaxt

4

1 S uyenni tasexxart i d aneɣ ittwaggen war d aneɣ tessiḥeř ca, zi ssibbet n arreḥmet i xaneɣ iǧan.

2 Maca aqa nenḍar timesřayin innufaren isseḥcimen, war neggur ca s teḥraymect. Ɛawed war nettẓuwwar ca awař n AREBBI, maca aqa nessargeb ixef nneɣ am narezzem tawwart n tidett i qaɛ tanefsect n iwdan zzat i AREBBI.   

3 Maca mařa L’Injil nneɣ ɛad iřeḥḥef, aqa ittřeḥḥaf i yinni i ɣa iweddaren,   

4 i yinni issdarɣeř asen arebbi n ddunect-a řeɛqeř nsen, ḥima xenni war xasen tareqq ṭṭya n L’Injil n uɛuǧi n Lmasiḥ wenni iǧan d ṣṣifet n AREBBI.   

5 Minzi war nettbarreḥ ca ixef nneɣ, maca Lmasiḥ Yasuɛ, Siditneɣ, maca neccin s ixef nneɣ d imsexxaren nwem di ṭṭweɛ n Yasuɛ.

6 Minzi AREBBI d wenni innan: “Ad tareqq tfawt zi taǧest!”, aqa d wenni issruɣan uřawen nneɣ, ḥima ad aneɣ issarɣ s tussna n uɛuǧi n AREBBI deg wudem n Yasuɛ Lmasiḥ.   

7 Maca ɣarneɣ řkenz-a di řeqcuɛ n třaxt, ḥima xenni řemɣaret n jjehd ad tiři n AREBBI, war teǧi zzayneɣ.   

8 Maɣar nettwaziyyar di marra, maca war nettwajeyyef, aqa ccaten aneɣ, maca war nettwaḥkem ca,

9 ttdarracen xaneɣ, maca war nettwasmeḥ, aqa nemmenḍar, maca war nettwahellek.

10 Aqa narebbu řmewt n Yasuɛ řebda di arrimet nneɣ, ḥima uřa d Tudart n Yasuɛ ad tᵉttwasseḍhar di arrimet nneɣ.   

11 Minzi mařa neccin, inni iddaren, aqa nettwasellem i řmewt di ṭṭweɛ n Yasuɛ, ad tesseḍhar uřa d Tudart n Yasuɛ di arrimet nneɣ ittmettan.   

12 Řexxu xenni txeddem řmewt dayneɣ, maca tudart daywem.

13 Am ɣarneɣ Arruḥ d ijj n l’iman - am mammec tura: “Aqa umneɣ, s uya ssiwřeɣ ɛawed!” - aqa nettamen neccin, u s uya nessawař ɛawed   

14 uca nessen belli wenni dd-issnekkaren Siditneɣ Yasuɛ, ad aneɣ dd-issnekkar ɛawed ak-d Yasuɛ uca ad aneɣ igg akidwem zzates.   

15 Minzi marra timesřayin-a ttwaggent di ṭṭweɛ nwem, ḥima ad yarni arḍa i waṭṭas, uca ad ifeyyeḍ uqadi i uɛuǧi n AREBBI.   

16 S uyenni war nxessar ca uřawen, waxxa bnadem nneɣ n barra ittwahellak, aqa bnadem n daxeř iddakkwař d jdid zeg wass ɣar wenneɣni.

17 Waxxa řmeḥnet n řweqt-a ifsusen d řmijař nnes drus waha, ɛad tᵉttawi aneɣ-dd ijj n řqedd n uɛuǧi i war ɣares iǧi uneggar i řebda qaɛ.   

18 Maɣar war nfarreḥ ca zi min ittwařan maca zi min war ittwiřin, minzi min ittwařan aqa i yict n řweqt waha, maca min war ittwiřin aqa-t i řebda.

Tazeddiɣt nneɣ deg ujenna

5

1 Minzi nessen, belli, xmi ɣa tefna taddart nneɣ n temmurt i yeǧan d arrimet, ad ɣarneɣ yiři ijj n řebni n AREBBI i řebda deg ijenwan, ict n taddart war tᵉttwagg ca s ifassen.   

2 X man aya i nzehhar u dayneɣ meẓri, ḥima ad narḍ taddart nneɣ tenni iǧan zeg ujenna,   

3 meɛlik qaɛ i ɣa niři nyarḍ, war d aneɣ ttifen d iɛeryanen.   

4 Maca min ma ɣa nekk ɛad di taddart-a, ad neqqim nzehhar s ddqeř nnes, minzi war nexs ad tt nejj, maca nexs ad tt nyarḍ, ḥima min ifennan ad ittwaṣard zi Tudart.   

5 Wenni d aneɣ dd-isswejden i man aya d Netta d AREBBI wenni d aneɣ iwcin Arruḥ nnes d řɛarbun.   

6 S uyenni nessen u ɣarneɣ ttiqqet, aqa xenni min ɣa nekk nzeddeɣ di arrimet, ad niři neggʷej x Siditneɣ,

7 minzi s l’iman i neggur, war iǧi s min ittbanen.  

8 S uyenni nettiqqa uca dayneɣ meẓri, maḥend ad nesmeḥ di arrimet ḥima ad niři ak-d Siditneɣ.

9 Nettceṭṭar ḥima ad as arḍan, ma neǧa neggʷej x taddart niɣ di taddart.

10 Minzi marra idneɣ ad neḍhar zzat i řkursi n ccreɛ n Lmasiḥ, ḥima kuř ijjen ad iṭṭef di arrimet nnes ɛlaḥsab min igga s arrimet, tcuni niɣ tuɛeffna.   

Tasexxart n weṣřaḥ

11 S uyenni, am nessen aqa ittxeṣṣa ad neggʷed zi Siditneɣ, aqa narezzu ad nesseqneɛ iwdan, maca ɣar AREBBI aqa neccin nettwassen ɣares, uca ssitimeɣ aqa nettwassen ɣarwem ɛawed di tnefsect nwem.   

12 War nettweṣṣi ca ixef nneɣ twařa nneɣnit, maca ad awem newc lfurṣa i usemɣar dayneɣ zzat i yinni issemɣaran di min ittbanen, war iǧi di min iǧan deg wuř.   

13 Minzi mařa tuɣa nᵉttexřef, aqa man aya i AREBBI, mařa tuɣa aneɣ s řeɛqeř, aqa man aya i kenniw.

14 Maɣar tayri n Lmasiḥ tɛarren aneɣ maḥend ad nxarreṣ ammu: mařa Ijjen immut deg wemcan n marra, aqa marra mmuten akides.

15 Aqa Netta immut deg wemcan n marra, ḥima inni iddaren, war ddaren ca ɛad i ixef nsen, maca i Wenni immuten d Wenni dd-ittwassnekkaren i nitni.   

16 S uya war nessin ca uřa d ijj ɛlaḥsab arrimet. Mařa tuɣa nessen Lmasiḥ di arrimet, řexdenni war ittiři ɛad nessen t ammu řexxu.   

17 S uyenni mařa ḥed di Lmasiḥ i iǧa, aqa netta ittwaxřeq-dd jdid. Xenni min iǧan d aqdim iɛdu   

18 u marra idweř d jdid s AREBBI, wenni d aneɣ isseṣřeḥ ak-d Yixef nnes s Lmasiḥ uca iwca aneɣ tasexxart n weṣřaḥ.   

19 Minzi AREBBI tuɣa isseṣřeḥ ddunect ak-d řemɣaret nnes di Lmasiḥ di mani war d asen iḥsib ca ixeṭṭan nsen uca issars dayneɣ awař n weṣřaḥ.   

20 S uya i neǧa d imsekkan n Lmasiḥ, axmi xawem dd-iřaɣa AREBBI zzayneɣ. S uya nettřaɣa neccin deg wemcan n Lmasiḥ: “Ruḥem ad tᵉttwaṣeřḥem ak-d AREBBI!”   

21 Maɣar Wenni war issinen ca ddenb, igga i-t d ddenb i kenniw, ḥima ad nedweř d tasegda n AREBBI dayes.   

6

1 Aqa neccin, am imɛacaren n AREBBI, nzaweg kenniw ammu, ḥima arḍa n AREBBI i tᵉṭṭfem, war daywem ittwassbeṭṭeř ca,   

2 minzi inna:

“Di řweqt n arḍa sřiɣ ac,

uca deg wass n usenjem ɛawneɣ cek!”

Xzar, aqa da řexxu d řweqt n arḍa, xzar, aqa da řexxu d ass n usenjem.   

Tamara i dd-ikkin x rrasul Bulus

3 Mayemmi ɣa tewced ssibbet i ca n yijjen ařami i ɣa inderf? Ittxeṣṣa war din ittiři ca n řɛib di tsexxart nneɣ,   

4 maca di marra nettweṣṣa ixef nneɣ am imsexxaren n AREBBI: deg waṭṭas n ṣṣbar, di řemḥayem, di řeɣben, di řeḥbusat,   

5 sadu tiyyita, di ssnaseř, deg uɣuwweɣ, di tamara, di ǧyaři břa iḍeṣ, deg wussan n uẓummi,

6 di řeṣfayet, di tussna, di ttasiɛ n řxaḍar, di řeḍrafet, di Arruḥ Iqeddsen, di tayri břa nnifaq,

7 s wawař n tidett, di jjehd n AREBBI, s řesnaḥ n tsegda ɣar ufusi d uzeřmaḍ,

8 s uɛuǧi d ddeǧ, s ccenɛet taɛeffant u s ccenɛet taṣebḥant, am iɣeccacen, waxxa amenni d imtiqqan,

9 axmi war nettwissen, waxxa nettwassen, axmi nettmetta, u xzar, aqa neddar, axmi nettwaɛaqeb maca war nettmetti ca,   

10 axmi neccin neffugem, maca nfarreḥ řebda, axmi nezřeḍ, waxxa nᵉttejjar aṭṭas, axmi war ɣarneɣ ca, waxxa ɣarneɣ kuřci.

11 Aqemmum nneɣ innurzem i kenniw, a Ikurintiyyen, uř nneɣ imɣar aṭṭas.

12 Kenniw war tᵉttwaḥṣarem zzayneɣ, maca tᵉttwaḥṣarem s twacit i iǧan di daxeř nwem.

13 Maca ad kiwem ssiwřeɣ axmi ssawařeɣ ak-d iḥenjiren: Arrem ayi-dd s min dayi tᵉttursem u swessɛem tayri nwem i necc!   

War ttmunem ca deg uzayřu ifarɣen

14 War ttmunem ca deg uzayřu ak-d lkuffar, maɣar man acrac i ɣar teǧa ɣar tsegda ak-d tuɛeffna, u man tamunt i ɣar teǧa i tfawt ak-d taǧest?   

15 Niɣ man arwas i din iǧa jar Lmasiḥ d cciṭan? Niɣ man tasɣart n řmumen ak-d ukafriw?

16 Niɣ man tasɣunt i din jar Zzawect Tameqqrant n AREBBI d tenni n ccwaṭen? Aqa kenniw d zzawect n AREBBI iddaren, am mammec inna AREBBI:

“Necc ad zedɣeɣ akidsen

uca ad uyureɣ jar asen.

Necc ad iřiɣ d AREBBI nsen,

nitni ad iřin d řgens inu.   

17 S uyenni, ffɣem-dd zi řwesṭ nsen,

bḍam xasen, iqqar SIDI.

War ttḥadam min inegsen,

u Necc ad kenniw qebřeɣ.   

18 Necc ad awem iřiɣ d Babatwem,

kenniw ad ayi tiřim d iḥenjiren d tḥenjirin,

iqqar SIDI, wenni d Amzemmar x kuřci.”   

Řefraḥet n Bulus

7

1 A imɛizzen, ařami ɣarneɣ lwuɛud-a, ejj aneɣ ad nessizdeg ixef nneɣ zi marra řexmej n arrimet u n arruḥ, ejj aneɣ ad nessqeddes ixef nneɣ zi tiggʷudi n AREBBI.

2 Qebřem aneɣ, kenniw a aytmatneɣ, uřa d ijj war dayes neggi řɣar, uřa d ijj war t nɣecc, uřa d ijj war zzayes nestenfiɛ.

3 War ssiwřeɣ ḥima ad xawem ḥekmeɣ, min zi izzareɣ nniɣ, aqa kenniw deg wuřawen nneɣ maḥend ad nemmet jmiɛ uca ad neddar jmiɛ.   

4 Taryast inu qibač i kenniw temɣar uca asemɣar inu xawem imɣar. Aqa ayi ccureɣ s ufewwej, aqa řefraḥet tfeyyeḍ dayi aṭṭas di kuřci řemḥayem inu.   

5 Minzi zeg wami dd-nusa ɣar Makiduniya, war nufi arraḥet i arrimet nneɣ, maca tuɣa nessḥissif zi marra iɣezdisen, zi barra aqa din imcubbecen, zi daxeř aqa din tiggʷudi.   

6 Maca AREBBI, wenni issfewwajen x imwaḍɛen, issfewwej-dd xaneɣ s twasit n Titus,   

7 war iǧi s twasit nnes waha, maca ɛawed s ufewwej i zi tuɣa ittwassfewwej zzaywem, maɣar issargeb aneɣ x tayri nwem d wecḍan nwem d cḍaret nwem xaneɣ. Umi sřiɣ aya, farḥeɣ aṭṭas.

8 Minzi waxxa ssfugmeɣ kenniw s ict n tebrat, war ndimeɣ ca, waxxa ndimeɣ, maɣar ttwařiɣ aqa tabrat nni tessfugem i kenniw i ict n tsaɛɛet waha.

9 Maca farḥeɣ aṭṭas, war iǧi řami tᵉttwassfugmem, maca umi afugem nwem yarra kenniw ɣar ttubet, minzi afugem nwem yusa-dd zi AREBBI, ařami uřa d ict n txessart war kenniw třeqqef ca zzayneɣ di ca n tmesřact.

10 Minzi afugem nni iǧan di ṭṭweɛ n AREBBI, ineddeh ɣar ttubet n buḥbeř u ɣar wedwař i Tudart, maca afugem n ddunect ittawi ɣar řmewt.   

11 Maca xzar, aqa d man aya imsar, minzi tᵉttwassffugmen di ṭṭweɛ n AREBBI. Mecḥař i kenniw ittejjan n cḍaret d udafeɛ n yixef nwem d warzam n uqemmum d tiggʷudi d tayri d tusmi d uwebbex! Di min di ma iffeɣ-dd aqa kenniw s ixef nwem d imezdagen di tmesřact-a.

12 Min d awem uriɣ, war iǧi x ssibbet n wenni ixeṭṭan niɣ x ssibbet n wenni umi i di ittwagg řɛib, maca ḥima ad tban jar awem cḍaret nwem i neccin zzat i wudem n AREBBI.

13 S uyenni aqa nettwassfewwej u ɣar ufewwej nneɣ aqa nfarreḥ s ufeyyeḍ ktar zi řefraḥet n Titus umi arruḥ nnes ittwassareyyeḥ akidwem marra.

14 Minzi di min di ssemɣareɣ daywem ɣares, aqa war ttwassḥecmeɣ ca, maɣar am d awem nenna tidett kuřci, ammu ɛawed iban-dd, aqa asemɣar nneɣ ɣar Titus ibedd x tidett.

15 Aqa řeḥnunect nnes xawem temmarni aṭṭas umi ittfekkar di ṭṭaɛet nwem marra, aqa tqebřem t s tiggʷudi d tarjijit.

16 Farḥeɣ umi zemmareɣ ad xawem ttecřeɣ di min di mma.

Asmuni n ṣṣdaqi i imqeddasen di Urcalim

8

1 Nessargeb i kenniw, aytmatneɣ, arḍa n AREBBI i immewcen i tmesmunin di Makiduniya,

2 maɣar umi xasen dd-ikka uqeǧeb imɣar n řmeḥnet nsen, tfeyyeḍ řefraḥet nsen, u aṭṭas n wagřa n tecrimet nsen iɛdu zzeřḍ nsen imɣaren,

3 minzi cehhdeɣ, aqa ɛlaḥsab jjehd nsen u ɛad sennej i jjehd nsen - řami ttexsen s wuř nsen -

4 aqa zawgen aneɣ s jjehd maḥend ad carcen di arḍa n tsexxart n imqeddasen.   

5 Uca nitni war ggin min tuɣa nessitim waha, maca aqa wcin ixef nsen amezwar i Siditneɣ, xenni uřa i neccin ɛlaḥsab min ixs AREBBI,

6 ařami nzaweg Titus, am mammec tuɣa ibda qbeř, ḥima ad ikemmeř ɣarwem uřa d tecrimet-a n ṣṣdaqi.

7 Maca am mammec tfeyyḍem di marra - di l’iman, deg wawař, di tussna, di marra cḍaret, u di tewhibt n tayri nneɣ i ɣarwem iǧan - ittxeṣṣa ad tfeyyḍem ɛawed di tecrimet-a n ṣṣdaqi.

8 War ttumureɣ kenniw waha, maca arezzuɣ ad qeǧbeɣ tidett n tayri nwem s cḍaret n imeddukkař nwem di l’iman.

9 Minzi aqa tessnem arḍa n Siditneɣ Yasuɛ Lmasiḥ, belli idweř d amezřuḍ di ṭṭweɛ nwem, waxxa tuɣa-t s wagřa, ḥima kenniw ad tdewřem d twajjar s zzeřḍ nnes.

10 Ad kenniw weṣṣiɣ mliḥ - minzi man aya i nnfeɛ nwem - maḥend min tebdam ad tenwam deg useggʷas iɛdun, ad t teggem ɛawed.

11 Kemmřem řexxu s tmegga min tuɣa tenwam, kemmřem s tmegga min tuɣa kenniw tᵉmmeẓrem ad t teggem ɛlaḥsab min iǧan ɣarwem.

12 Maca mařa din meẓri, aqa ittwajeb ɛlaḥsab min ɣares, war iǧi ɛlaḥsab min war ɣares iǧi.   

13 Minzi war ittřiq ḥima ad din tiři řefsaset i inneɣni u ad xawem tiři řmeḥnet,

14 maca ḥḍam ad tiwḍem ɣar řmizan di řweqt-a, uca ejj afeyyeḍ nwem ad iɛemmar řeɣben nsen di řweqt-a, ařami afeyyeḍ nsen di man aya ad iɛemmer řeɣben nwem, ḥima xenni ad yiři řmizan,

15 am mammec tura:

“Wenni issmunen aṭṭas,

war d as iceṭṭ ca,

d wenni tuɣa iyarrwen drus,

war dayes iqqim řexṣeṣ.”   

16 Maca aqadi i AREBBI wenni iggin cḍaret-a xawem deg wuř n Titus,

17 minzi iqbeř tutra nneɣ uca, am tuɣa dayes amnus xawem, iṭṭewweɛ maḥend ad ɣarwem dd-yas.

18 Uca nessekk-dd akides ɛawed umatneɣ wenni ɣar iǧa uweqqar di L’Injil di marra timesmunin,

19 wenni ittwafarzen zi ssibbet-a s jjehd zi tmesmunin maḥend ad yuyur akidneɣ ak-d tecrimet-a n ṣṣdaqi i ittwaggen s tsexxart nneɣ i uɛuǧi n AREBBI u i ucejjeɛ i neccin.

20 Maca nḥeṭṭa maḥend war d aneɣ iḍeǧem ḥed mařa nseyyar tacrimet-a n ṣṣdaqi ifeyyḍen,

21 ḥima min d aneɣ icqan ad iɛdu mliḥ, war iǧi waha qibač i AREBBI maca ɛawed zzat i iwdan.   

22 Nessekk ɛawed akidsen umatneɣ, wenni d aneɣ isscanen řebda deg waṭṭas n tmesřayin, aqa netta ittceṭṭar, maca řexxu ittceṭṭar ktar minzi netta ittcař xawem aṭṭas.

23 Mařa xenni Titus d amɛacar inu d umɛawen inu jar awem, u mařa xenni aytmatneɣ nneɣni aqa aten d rrusul n tmesmunin n uɛuǧi n Lmasiḥ,

24 ejj xenni taqeǧebt n tayri nwem u n usemɣar nneɣ daywen zi jjihet n tmesřayin-a ad teffeɣ ɣar barra zzat i marra tmesmunin.

9

1 Minzi ḥesbeɣ belli nhřa ma uriɣ awem-dd x twiza i imqeddasen,   

2 minzi ssneɣ nneyyet nwem iṣebḥen mixef xawem ssemɣareɣ jar inni n Makiduniya, belli Axaya tuɣa tewjed zeg useggʷas iɛdun, uca cḍaret nwem aqa tesfaq azyen ameqqran.

3 Maca ssekkeɣ-dd awmaten, maḥend asemɣar nneɣ daywem war ittiři ca baṭeř di tmesřact-a, ḥima ad tiřim tḥezzmem am mammec nniɣ,

4 ḥima, xmi kidi i dd ɣa yasen Imakiduniyyen uca ad kenniw afen war tḥezzmem, neccin - maḥend war qqareɣ ca ‘kenniw’ - war nɣeṭṭer zeg usemɣar i zzaywem nessemɣar.

5 S uyenni ggiɣ ad ttareɣ awmaten nni, maḥend ad ɣarwem dd-asen d amezwaru uca ad ssewjden qbeř lbaraka n ṣṣdaqi tinni x ittwanna qbeř i kenniw, aqa ittxeṣṣa ad tiři ṣṣedqet nni ɣar ufus am yict n lbaraka, war iǧi axmi tt-i-dd-kksen zi teřmect nwem s ṭṭmeɛ.

6 Maca snem ddegga:

“Wenni i ɣa izarɛen s tceṭṭart,

ad imjar s taceṭṭart,

uca wenni i ɣa izarɛen s tecrimet,

ad imjar ɛawed s tecrimet.”   

7 Ad igg kuř ijjen am mammec inwa deg wuř nnes, war iǧi s imeṭṭawen niɣ s uɣiř, minzi AREBBI ittexs wenni itticen s řefraḥet.   

8 Minzi AREBBI aqa izemmar ad awem iwc kuř arḍa s ufeyyeḍ, ḥima řebda u di marra ad ɣarwem yiři min teḥdajem uca ad tarnim aṭṭas di marra řxedmet iṣebḥen,

9 am mammec tura:

“Aqa ibeṭṭa, iwca i imezřaḍ,

tasegda nnes tᵉttɣima i řebda.”   

10 Maɣar wenni itticen zzariɛet i wenni izarɛen uřa d aɣrum i macca, ad awem iwc zzariɛet nwem, ad yarni dayes uca ad issegma řɣiǧet n tsegda nwem,

11 maḥend ad tiřim ttejjarem di marra i marra tacrimet nni i ɣa issegman aqadi i AREBBI s ufus nneɣ.

12 Minzi řxedmet n tsexxart tanita war teǧi waha di ṭṭweɛ n min ineqṣen i imqeddasen, maca tᵉttawi ɛawed ɣar waṭṭas n uqadi i AREBBI.

13 Minzi s tqeǧebt n tsexxart-a, aqa ssemɣaran di AREBBI minzi temmarsem ixef nwem i cchadet n Řexbar Aṣebḥan n Lmasiḥ, u minzi tcarcem s tecrimet akidsen u ak-d marra.

14 Nitni ad dd-qarrben ɣar AREBBI s tẓaǧitin i kenniw, s tayri aṭṭas x ssibbet n ufeyyeḍ n arḍa n AREBBI nni xawem iǧan.

15 Tqad as i AREBBI x tewhibt nnes i war nzemmar ad zzayes nenṭeq.

Adafeɛ n Bulus x tsexxart nnes

10

1 Maca necc Bulus simant inu ttzawageɣ kenniw s temhint d uwaḍeɛ n Lmasiḥ, necc d wenni iǧan d asexxay xmi ḥḍareɣ, maca xmi ɣa ɣabeɣ aqa ayi s teryast,

2 aqa ttzawageɣ kenniw, xmi ɣarwem dd ɣa yaseɣ, nhřa ma ad ttwaḥṣareɣ maḥend ad mmɛarriɣ - s teryast nni ḥessbeɣ aqa-tt ɣari - ak-d iwdan nni iḥessben aqa neccin neddar di ddnub nneɣ n arrimet.

3 Minzi waxxa neggur deg weysum, war nettmenɣi ca ɛlaḥsab aysum,

4 s minzi řesnaḥ n umenɣi nneɣ war ǧin zeg weysum, maca ccuren s jjehd n AREBBI, u zzayes i ntarra lburjat iɣewwɣen sadu afus nneɣ.   

5 Nᵉttreẓẓa ixarriṣen d marra řuɛřa igeɛɛden x tussna n AREBBI, uca ad nḥebbes marra array i ṭṭaɛet n Lmasiḥ.

6 Uca nekkar maḥend ad nwebbex inni war ittᵉṭṭiɛen, xmi ɣa tiři ṭṭaɛet nwem tekmeř.

7 Ma txezzarem ɣar tmesřayin s wudem? Mařa ittiqq ḥed deg ixef nnes belli netta n Lmasiḥ, ittxeṣṣa ad ixarreṣ ɛawed, belli am netta n Lmasiḥ, amenni ɛawed neccin n Lmasiḥ i neǧa.

8 Meɛlik necc mařa ssemɣareɣ s cwayt n ufeyyeḍ ktar di ṣṣulṭa nneɣ tenni d ayi iwca Siditneɣ, ad yiři nehřa ma ad seḍḥiɣ, maɣar Netta iwca aneɣ tt i řebni nwem, war iǧi i wareddeǧ nwem,

9 maca ssbeɛɛdeɣ aya, ḥima war ittɣiř i ca n ijj aqa xseɣ ad kenniw ssiggʷedeɣ s tebrat inu.

10 Minzi aqa din inni iqqaren: “Tibratin nnes qesḥent jehdent, maca zi jjihet n arrimet iheyyef, uca awařen nnes ttwasseḥqaren.”

11 Wenni issawařen ammu ejj i-t ad iɛqeř, aqa, am mammec neǧa neccin deg wawař s tebratin mařa war neḥḍar, ammu i neǧa s tmegga nneɣ xmi ɣa neḥḍar.

12 Minzi war nezɛim ca ad neḥseb niɣ ad nessemqudda ixef nneɣ ak-d ca n yinni issemɣaran ixef nsen, maɣar umi ɛbaren nitni ixef nsen s yixef nsen, aqa nitni war fhimen walu.  

13 Maca neccin war nessemɣari ca barra i řeɛbar n tesɣart nneɣ, maca ɛlaḥsab řeɛbar n tesɣart i d aneɣ iwca AREBBI, ḥima ad ɣarwem dd-naweḍ.   

14 Minzi war iǧi am mammec war ɣarwem dd-niweḍ, minzi nesswiẓẓeḍ ixef nneɣ ɣarwem uca niweḍ-dd ɣarwem s Řexbar Aṣebḥan n Lmasiḥ.

15 Aqa war nessemɣar ca am nekka sennej i řeɛbar n tesɣart nneɣ, mani xedmen nneɣni, maca nessitim, umi imeqqar l’iman nwem, ad nettwawesseɛ aṭṭas zzaywem ɛlaḥsab řeɛbar n tesɣart nneɣ,

16 ḥima ad nbarreḥ s Řexbar Aṣebḥan uřa deg imucan aɣirin xawem, ḥima war nessemɣari ca x řeɛbar n tesɣart n inneɣni, x řeɛbar ař mani iwḍen nitni.

17 Maca wi ixsen ad issemɣar, ejj i-t ad issemɣar di SIDI.   

18 S minzi war iǧi wenni iweṣṣan x yixef nnes, maca wenni xas iweṣṣa SIDI, aqa d wenni ittwafen d amqeǧeb.   

Bulus d rrusul issxarriqen

11

1 Ttzawgeɣ akidi teṣbarem cwayt, am yijj n ubuhaři i ssawařeɣ, iwa ḥemřem ayi.

2 Minzi ceṭṭareɣ xawem s ict n cḍaret n AREBBI, minzi xeḍbeɣ kenniw i yijj n Weryaz, maḥend ad kenniw ssqarrbeɣ am yict n teɛzarect tizdig i Lmasiḥ.   

3 Maca ttᵉggʷedeɣ, am mammec iɣwa ufiɣar Ḥawwa s teḥraymect nnes, amenni ɛawed i ɣa ttwaɣwan ixarriṣen nwem zi řeṣfayet n wecḍar i Lmasiḥ.   

4 Minzi mařa yusa-dd ḥed ittbarreḥ awem s yijj n Yasuɛ nneɣni x wenni x ttbarrḥeɣ necc, niɣ mařa tqebřem ijj n arruḥ nneɣni wenni war teqbiřem ca, niɣ ijj n řexbar aṣebḥan nneɣni wenni war tᵉṭṭifem ca, ad t teksim deɣya.   

5 Waxxa amenni necc ḥessbeɣ ixef inu war ǧiɣ qell i rrusul nni ‘imɣaren aṭṭas’.

6 Waxxa war zemmareɣ i wawař, maca i tussna zemmareɣ, minzi tuɣa aneɣ jar awem s bṭayṭay zi marra iɣezdisen.   

7 Niɣ xḍiɣ umi tuɣa sswaḍɛeɣ ixef inu, ḥima kenniw ad ttwassuɛřam, am d awem barrḥeɣ s Řexbar Aṣebḥan s břa?   

8 Aqa ‘kecḍeɣ’ tmesmunin nneɣni am xasent ṭṭfeɣ taxřiṣet, ḥima ad sexxareɣ i kenniw.   

9 Uca umi tuɣa ḥḍareɣ akidwem uca tuɣa dayi řexṣeṣ, war bessřeɣ uřa x ḥed zzaywem, maca min d ayi ixeṣṣen, ɛemmaren t wawmaten inni dd yusin zi Makiduniya. Necc ḥḍiɣ ixef inu di marra, maḥend war xawem ttbessřeɣ, uca ammu i ɣa qqimeɣ ḥḍiɣ ixef inu.   

10 Tidett n Lmasiḥ aqa-t dayi, aqa asemɣar-a war d ayi imenneɛ di jjwayeḥ n Axaya.

11 Mayemmi? Ma minzi war kenniw ttexseɣ? AREBBI issen.

12 Maca min tteggeɣ, ad qqimeɣ tteggeɣ t xenni, ḥima ad kkseɣ tizi n yinni yarezzun lfurṣa, maḥend nitni, di min di ssemɣaran, ad banen am neccin.

13 Minzi nitni d rrusul issxarriqen d ixeddamen icemmaten inni itteggen ixef nsen axmi d rrusul n Lmasiḥ.

14 Man aya war kenniw ittejji ad tettbehtem, minzi uřa d cciṭan ittegg ixef nnes axmi netta d lmalak n tfawt.

15 Waxxa ammu war teǧi d ca n řḥajjet, mařa ttarran ɛawed imsexxaren nnes ixef nsen d imsexxaren n tsegda, inni taneggarut nsen ad tiři ɛlaḥsab řexdayem nsen.

Aweddeb n Bulus

16 Qqareɣ i umur nneɣni, uřa d ijjen ad as ittɣiř aqa ayi d abuhaři, maca mařa war iǧi amenni, ḥesbem ayi d abuhaři maḥend xenni ɛawed necc ad ssemɣareɣ cwayt.

17 Min ssawařeɣ, war t qqareɣ zi Siditneɣ, maca ggiɣ t s tubbuheřya maḥend ad ufiɣ zeɛma lfurṣa i usemɣar.

18 Umi din aṭṭas n inni issemɣaran ɛlaḥsab aysum, uřa d necc ggur ad ssemɣareɣ.   

19 Minzi kenniw tarḍam ad tesřem i ibuhařiyyen waxxa kenniw d imiɣisen i teǧam.

20 Aqa tᵉmmarsem ixef nwem i ḥed i ittarran kenniw d isemɣan, wenni kenniw itteffzen, wenni ittekksen awem min ɣarwem, u wenni xawem issuɛřan ixef nnes d wenni kenniw issmeddarḍaren.

21 Ssawařeɣ axmi ttseḍḥiɣ, axmi neḍɛef zi ssibbet n tiɣit war iǧin: marra min xef zeɛɛmen nitni ad ssemɣaren, necc ɛawed zeɛɛmeɣ ad ssemɣareɣ.   

22 Ma nitni d Iɛibraniyyen? Uřa d necc. Ma nitni d Israiliyyen? Uřa d necc. Ma nitni d zzariɛet n Ibrahim? Uřa d necc.   

23 Ma nitni d imsexxaren n Lmasiḥ, necc ɛad mahu, waxxa necc ssawařeɣ am wenni ittxeřfen: necc ksiɣ tamara mahu, cciɣ tiyyita ktar zzaysen, tuɣa ayi di řeḥbes aṭṭas n imuren ktar zzaysen uca ẓriɣ řmewt aṭṭas n twařawin.   

24 Wtin ayi Wudayen xemsa n twařawin s urekkuḍ s arebɛin n tiyyita qell ict,   

25 třata n imuren wtin ayi s weɛmud, ict n twařa ḥejjaren ayi, třata n twařatin yarreẓ zzayi uɣarrabu, ǧiřet d uziř d aqettus tuɣa ayi di řbuɣaz n řebḥar břa tɣarrabut.   

26 Umi d ayi tuɣa deg webrid aṭṭas n twařawin tuɣa ayi di lxaṭar n iɣezran, di lxaṭar n iceffaren, di lxaṭar n yinni n řgens inu, di lxaṭar n yinni zi řegnus nneɣni, di lxaṭar di tendint, di lxaṭar di řexřa, di lxaṭar x řebḥar, di lxaṭar s wawmaten issxarriqen,

27 di lxaṭar di řxedmet, di tamara, umi dayi tuɣa di ǧyaři břa iḍeṣ aṭṭas n twařawin, di řaẓ d ufadi, deg uẓummi aṭṭas, umi dayi tuɣa di tesmeḍ d tuɛaryent,

28 uca ɛad war ssiwřeɣ ca x waṭṭas n tmesřayin nneɣni, niɣ x řhemm inu n kuř ass x tmesmunin uřa x wemnus nni xafi i marra timesmunin.   

29 Mařa iḍɛef ḥed, ma war ttiřiɣ uřa d necc ḍeɛfeɣ? Mařa ixeyyeq ḥed zi ca n unedref, ma necc war cemmḍeɣ?   

30 Mařa ittxeṣṣa ad ittwassemɣar, ad ssemɣareɣ di tuḍɛeft inu.

31 AREBBI, Babas n Siditneɣ Yasuɛ Lmasiḥ - wenni ittwabarken i řebda qaɛ - issen aqa necc war ssxarriqeɣ ca.   

32 Řqebṭan n řɛeskar n ujeǧid Aritas di Dimacq tuɣa iḥeṭṭa tandint n Idimacqiyyen, yarezzu ad ayi iṭṭef,   

33 maca ssekken ayi-dd zeg ijj n řkazi, ssehwan ayi-dd zi řḥiḍ deg ijj n uqbub, arewřeɣ zeg ifassen nnes.

Řewḥiy n Bulus

12

1 Mařa ittxeṣṣa ad din yiři usemɣar, waxxa man aya war ineffeɛ ca, meɛlik ufiɣ ad iwḍeɣ necc ɣar iweḥḥan d isargaben n Siditneɣ.

2 Aqa ssneɣ ijj n bnadem di Lmasiḥ, tuɣa ktar zeg arbeɛṭac n iseggʷusa zeg wami, ma tuɣa di arrimet niɣ barra i arrimet, war ssineɣ ca, AREBBI issen! Bnadem nni immeksi ɣar ujenna wiss třata.   

3 Uca ssneɣ bnadem-a, ma tuɣa di arrimet niɣ břa arrimet, war ssineɣ ca, AREBBI issen.

4 Bnadem nni immeksi ɣar jjennet mani isřa awařen nni war izemmar ad ttwaneṭqen, inni war iḥeǧřen i bnadem ad ten inṭeq.

5 Zeg bnadem nni ad ssemɣareɣ, maca war ssemɣariɣ ca deg ixef inu, mɣir deg weḍɛaf inu.

6 Maca mařa xseɣ ad ssemɣareɣ, war ttiřiɣ d abuhaři, minzi ad iniɣ tidett. Maca ad t jjeɣ ḥima uřa d ijj war xafi ittxarraṣ mammec ǧiɣ sennej min zzayi iẓra niɣ sennej min zzayi isřa.

7 Ḥima war ssgiɛɛdeɣ ca ixef inu zi ssibbet n ṭṭbiɛet yuɛřan n isargaben nni, immewc ayi ijj n usennan deg weysum n arrimet, aqa-t ijj n lmalak n cciṭan i d ayi iccaten s řpuniyyat maḥend war ttesgeɛɛideɣ ca ixef inu.

8 Třata n twařawin ttareɣ Sidi inu, maḥend ad t xafi isseggʷej,

9 maca Netta inna ayi: “Aqa arḍa inu icfa, minzi jjehd inu ittwakemmeř di tuḍɛeft!” S uyenni aqa mliḥ mařa ssemɣareɣ di tuḍɛeft inu, ḥima ad xafi yarsa jjehd n Lmasiḥ.

10 S uyenni arḍiɣ s tuḍɛeft, s řefḍiḥet, di řeɣben, deg udarrec, di řeḥṣaret di ṭṭweɛ n Lmasiḥ, minzi xmi ttiřiɣ ḍeɛfeɣ, řexdenni ttiřiɣ jehhdeɣ.

Tayri n Bulus i řmuminin di Kurintus

11 Xzar, dewřeɣ d abuhaři umi ggiɣ ad ssemɣareɣ deg yixef inu, maca kenniw teḥṣarem ayi ɣares. Minzi tuɣa ittxeṣṣa i kenniw ad ayi tqeddarem, aqa war ǧiɣ qell uřa deg ict n řḥajjet zi rrusul nni ‘imɣaren aṭṭas’, waxxa necc d walu.   

12 Ggiɣ jar awem řeɛřamat n rrasul s marra ṣṣbar, s tmegga ijjehden, s lmuɛjizat u s řeɛjayeb.  

13 Maɣar min di tdewřem ɣar ḍeffar x tmesmunin inneɣni, mɣir di min di necc war xawem bessřeɣ waha? Samḥem ayi x řfarz-a!   

14 Xzar, řexxu d twařa wiss třata aqa ayi wejdeɣ ḥima ad ɣarwem dd-aseɣ uca war xawem ttbessiřeɣ, minzi war arezzuɣ min nwem, maca arezzuɣ xawem kenniw. Minzi war dd-tusi i iḥenjiren ad xemmřen řeknuz i lwalidin nsen, maca lwalidin i iḥenjiren nsen.   

15 Wejdeɣ s řefraḥet ad xeǧṣeɣ řeḥsab marra, u ad sebbřeɣ ixef inu di ṭṭweɛ n řeɛmur nwem, ɛad mařa ṭṭfeɣ zzaywem tayri qell mařa wciɣ awem tayri s waṭṭas.   

16 Maca ad taɣ, waxxa necc war xawem ttbessiřeɣ, aqa ṭṭfeɣ kenniw s teḥraymect am yijj n weryaz aqeddac?

17 Niɣ ad taɣ meẓreɣ di ca zzaywem s ca n ijj nneɣni i tuɣa ɣarwem dd-ssekkeɣ?

18 Xmi ttareɣ Titus u ssekkeɣ-dd akides tawmat, ma yarzu Titus ca zzaywem di tizi nnes? Ma war nuyur ca s Arruḥ d ijjen d iṣuraf d ijjen?

19 Ma ittɣiř awem ɛawed belli neccin nesřeqqa x yixef nneɣ zzaywem? Aqa qibač i AREBBI di Lmasiḥ i nessawař uca man aya marra, a imɛizzen inu, di ṭṭweɛ n řebni nwem.

20 Minzi aqa tteggʷedeɣ, xmi dd ɣa yawḍeɣ ɣarwem, ad taɣ war kenniw ttifeɣ ca am mammec xseɣ, uřa war d ayi tᵉttifem ca am mammec texsem kenniw, balak ad iřin imcubbecen, řeḥsed, tafqeḥt, taɣennant, taxbarject, axewwej, nnfaxet uřa d ixarwiḍen,

21 xmi dd ɣa yawḍeɣ ɣarwem twařa nneɣni, ad taɣ AREBBI ad ayi isswaḍeɛ uca ad ceḍneɣ x waṭṭas n yinni ixḍan, war tuben ca zi řexmej d farq-ccɣeř d ufucceḥ i ggin.

Aɛřam aneggaru d useǧem

13

1 Aqa ta d twařa wiss třata ad ɣarwem dd-aseɣ. “X uqemmum n tnayen niɣ třata n řechud ad ittwaḍmen marra wawař!”   

2 Nniɣ tt qbeř uca ad awem tt iniɣ qbeř ɛawed, axmi tt nniɣ řami d ayi tuɣa akidwem wiss martayen, uca ɛawed řexxu, umi ɣabeɣ, ttariɣ tt i yinni ixḍan u i marra inneɣni, aqa, mařa usiɣ-dd twařa nneɣnit, war areḥḥmeɣ ca.

3 Minzi kenniw tarezzum lburhan belli aqa Lmasiḥ i d ayi issawařen, wenni war iḍɛifen daywem, maca aqa ijhed daywem.

4 Waxxa Netta ittwaṣelleb di tuḍɛeft, aqa iddar s jjehd n AREBBI. Uřa d neccin aqa neḍɛef akides, maca ad kis neddar zi jjehd n AREBBI i daywem iǧan.

5 Qeǧbem ixef nwem, ma aqa kenniw tᵉttbeddam di l’iman, arzum řeɛmur nwem. Niɣ war tessinem ca belli Yasuɛ Lmasiḥ aqa-t daywem, u mařa war iǧi amenni, aqa kenniw temmenḍarem?   

6 Maca ssitimeɣ ad tessnem, belli war nemmenḍar.

7 Ttᵉttareɣ AREBBI, maḥend war daywem tᵉttwif uřa d ict n řḥajjet d taɛeffant, ḥima ad dd-tban tqeǧebt nneɣ uca kenniw tᵉtteggem min iǧan d aṣebḥan, waxxa neccin nban axmi nᵉmmenḍar.

8 Minzi neccin war nzemmar walu ḍidd i tidett, maca i tidett wah.

9 Minzi neccin nfarreḥ, řami neḍɛef u kenniw tjehdem. Uca nettẓaǧa ɛawed ad tiřim tkemmřem.

10 S uyenni ttariɣ awem-dd man aya am ɣabeɣ, maḥend, xmi dd ɣa yaseɣ, ittxeṣṣa war tteqsiḥeɣ ca ɛlaḥsab ṣṣulṭa i d ayi iwca Sidi inu i řebni, war iǧi i wareddeǧ.   

11 Zi ssa d tsawent, a aytma, iřim tfarrḥem d tkemmřem, iřim tᵉttfewwjem, xarrṣem s yijj n uxarreṣ, uca jjem ad din tiři řhudnet jar awem, xenni ad kiwem yiři AREBBI n tayri d řehna.   

12 Seǧmem ijjen x wenneɣni s řehna s usudem iqeddsen.   

13 Marra imqeddasen ttseǧamen xawem s řehna.

14 Řehna n Siditneɣ Yasuɛ Lmasiḥ d tayri n AREBBI d tmunt n Arruḥ Iqeddsen ad iřin akidwem marra. Amin.

Igalaṭiyyen

Aseǧem ɣar umezwaru

1

1 Bulus, rrasul - war iǧi zeg iwdan uřa s řxaḍar n ijj n bnadem, maca s Yasuɛ Lmasiḥ, u s AREBBI, Babas, wenni i-t-i-dd-issnekkaren zi taddart n imettinen - □  

2 u marra awmaten inni iǧan akidi, i tmesmunin n Galaṭiya:

3 Arḍa d řehna ad xawem iřin zi AREBBI, Babatneɣ, u zi Siditneɣ Yasuɛ Lmasiḥ,   

4 wenni iwcin Ixef nnes x ddnub nneɣ, ḥima ad aneɣ ifekk zi ddunect-a taɛeffant am mammec tt ixs AREBBI, Babatneɣ.   

5 I Netta umi i ɣar iǧa uɛuǧi i řebda qaɛ. Amin.

Řexbar Aṣebḥan n Lmasiḥ

6 Ttbehteɣ umi tsemḥem ammu deɣya di Lmasiḥ, wenni d awem dd-iřaɣan s arḍa nnes. Tᵉttexsem ad tdewřen ɣar ijj n řexbar aṣebḥan nneɣni, □  

7 nni war din iǧi, maca din ca n yinni kenniw iḥeyyaren uca xsen ad ssɛewwjen Řexbar Aṣebḥan n Lmasiḥ.   

8 Maca mařa neccin niɣ ijj n lmalak zeg ujenna ad awem ibarreḥ s yijj n řexbar aṣebḥan nneɣni x Řexbar Aṣebḥan i zi nbarreḥ i kenniw, ad yiři d amenɛuř.   

9 Am izzareɣ nniɣ, qqareɣ t ɛawed řexxu ijj n umur nneɣni: mařa ibeccar ḥed i kenniw s ijj ‘řexbar aṣebḥan’ nneɣni x wenni tqebřem, ad taf ad ittwanɛeř.

10 Ma arezzuɣ řexxu ad ssqennɛeɣ iwdan niɣ AREBBI? Niɣ arezzuɣ ad arḍiɣ iwdan? Mařa arezzuɣ ad arḍiɣ iwdan, war ttiřiɣ d amsexxar n Lmasiḥ.   

Bulus, rrrasul n Řexbar Aṣebḥan n Yasuɛ Lmasiḥ

11 Maca ad awem mřeɣ, a aytma, belli Řexbar Aṣebḥan i d ittwabarrḥen zzayi, war iǧi zi bnadem,   

12 maɣar necc war t ttᵉṭṭfeɣ niɣ war t řmideɣ zi bnadem, maca s usargeb n Yasuɛ Lmasiḥ.   

13 Aqa tesřim mammec tuɣa ggureɣ qbeř di ddin n Wudayen, tuɣa darrceɣ x tmesmunt n AREBBI aṭṭas, arezzuɣ ad tt areddǧeɣ.   

14 Tuɣa izzareɣ di ddin n Wudayen x waṭṭas n iqrinen zi řgens inu, minzi tuɣa meḥḍeɣ aṭṭas x tɣuri n řejdud inu.

15 Maca řami tuɣa yarḍa Netta, Wenni d ayi iḥuzen umi d ayi tuɣa ɛad deg uɛeddis n yemma, uca iřaɣa ayi s arḍa nnes,   

16 maḥend ad dayi dd-isseḍhar Mmis ḥima ad zzayes barrḥeɣ jar řegnus, xenni war ssargibeɣ man aya deɣya i yenni ɣarsen iǧa ddat d idammen.   

17 Ɛawed war ruḥeɣ ca ɣar Urcalim, ɣar yinni i tuɣa d rrusul qbeř inu, maca ruḥeɣ ɣar Ɛarabiyya, uca dewřeɣ-dd xenni ɛawed ɣar Dimacq.

18 Třata n iseggʷusa awarni as, ruḥeɣ ɣar Urcalim ḥima ad mmeřqiɣ ak-d Kifa uca zedɣeɣ akides xemmesṭac n wussan.

19 War ẓriɣ ḥed nneɣni zi rrusul mɣir Yaɛqub, umas n Siditneɣ.

20 Min d awem ttariɣ řexxu, aqa da cehhdeɣ zzat i AREBBI: War ssxarriqeɣ ca!   

21 Awarni man aya ruḥeɣ ɣar jjwayeh n Suriya d Kilikiya.

22 Timesmunin n Yahudiyya i iǧan di Lmasiḥ, war ssinen aɣembub inu.

23 Nitni tuɣa sřin xafi ammu waha: “Aqa wenni tuɣa xaneɣ idarrcen qbeř, řexxu ittbarreḥ s l’iman i tuɣa yareddeǧ zic!”,

24 uca ssemɣaren di AREBBI zi ssibbet inu.

□ 

1:1 rrasul - niɣ ‘amazan’.

□ 

1:6 nneɣni - ixs ad yini ‘mẓuwwar’.

Bulus d rrusul di Urcalim

2

1 Awarni řami ɛdun arbeɛṭac n iseggʷusa, ruḥeɣ ɛawed ɣar Urcalim ak-d Bar-Naba uca iwyeɣ akidi ɛawed Titus.   

2 Maca tuɣa ruḥeɣ ɛlaḥsab ijj n usargeb n Arebbi u mřeɣ asen Řexbar Aṣebḥan i ttbarrḥeɣ jar řegnus, i yinni ɣar iǧa uweqqar weḥḥedsen, ḥima war ttizzřeɣ niɣ ad azzřeɣ baṭeř.   

3 Ɛawed Titus, wenni tuɣa akidi, waxxa netta d Aramiyu, war xas ggen s uɣiř maḥend ad ittwaxten.   

4 Maca minzi udfen-dd awmaten issxarriqen ɣarneɣ, ḥima ad cekkmen x tiřelli tenni ɣarneɣ di Yasuɛ Lmasiḥ, ḥima ad ayi ggen d ismeɣ,   

5 aqa neccin war d asen nwaḍeɛ uřa d ict n tzeḥziḥt i řeḥṣaret nsen, ḥima tidett n Řexbar Aṣebḥan ad teqqim akidwem.

6 Inni tuɣa ittbanen d ca jar asen - min ma ɛnan war d ayi icqi, minzi AREBBI war ittegg ca s wudmawen - aqa war xafi nnan walu.   

7 S řɛeks, maɣar ẓrin, belli ttkellfeɣ x Řexbar Aṣebḥan i yinni břa axtan am mammec ittkellef Buṭrus x Řexbar Aṣebḥan i yinni s wextan,

8 - minzi Wenni iɛarrnen Buṭrus di řxedmet nnes am rrasul jar inni ixetnen, iɛarren ayi ɛawed, ḥima ad ggeɣ řxedmet n rrasul jar řegnus -   

9 uca umi Yaɛqub d Kifa d Yuḥanna, inni ittwaḥesben d imɣaren, neɛmen s arḍa i d ayi immewcen, wcin aneɣ afus afusi n tmunt n tawmat i necc d Bar-Naba, ḥima neccin ad niři nᵉttsexxar jar řegnus uca nitni jar inni s wextan.

10 Tuɣa ittxeṣṣa aneɣ ad nfekkar deg imezřaḍ waha, uca xenni cḍareɣ ɛawed maḥend ad ggeɣ man aya.   

Bulus ittemɛařa ak-d Buṭrus s bṭayṭay

11 Maca umi dd-yusa Kifa ɣar Antiyuxiya, mmɛařiɣ akides s bṭayṭay, minzi nitni nnqarḍen zzayes.

12 Minzi qbeř ma dd-usin ca zi Yaɛqub, tuɣa ittett ak-d yinni yumnen zi řegnus, maca awarni řami dd-usin nitni, iɛqeb uca issbeɛɛed ixef nnes zzaysen, minzi tuɣa iggʷed zeg inni iǧan zeg wextan.

13 Uřa d Udayen inneɣni ttwajebbden akides ɣar man aya, amenni ɛawed Bar-Naba, aqa nedhen t di nnifaq nsen.

14 Maca umi ẓriɣ belli war gguren ca nican x webrid n tidett n L’Injil, nniɣ i Kifa zzat i marra: “Mařa cek, am teǧid d Uday, teddared am yijj n Aramiyu, war iǧi am Wuday, mayemmi teggid aɣiř x yinni zi řegnus, ḥima ad ddaren am Wudayen?   

15 Aqa neccin, inni iǧan d Udayen ɛlaḥṣab ṭṭbiɛet, war neǧi ca d imednab zi řegnus,

16 numen di Yasuɛ Lmasiḥ, minzi nessen belli bnadem war ittwasegged ca s řexdayem n Ccariɛa, maca s l’iman n Yasuɛ Lmasiḥ, ařami uřa d neccin ad nettwasegged s l’iman n Lmasiḥ, war iǧi s řexdayem n Ccariɛa, minzi s řexdayem n Ccariɛa uřa d ijj n bnadem war ittwaseggad ca ɛemmarṣ.   

17 Maca mařa neccin, am narezzu ad nettwasegged s Lmasiḥ, nufa belli neccin ɛawed d imednab, ma Yasuɛ Lmasiḥ xenni d amsexxar n ddnub? Wayyaw!

18 Minzi mařa bniɣ ɛawed min hedmeɣ, ad ssecneɣ belli necc s ixef inu d wenni iɛeddun x tewṣiyyet.

19 Minzi s Ccariɛa aqa necc mmuteɣ i Ccariɛa, ḥima ad ddareɣ i AREBBI.   

20 Ttwaṣellbeɣ ak-d Lmasiḥ uca zi ssa d tsawent war qqimeɣ ddareɣ ɛad necc, maca Lmasiḥ iddar dayi. Uca min ddareɣ řexxu ɛad di arrimet, ddareɣ s l’iman n Mmis n AREBBI wenni d aneɣ ittexsen u iwca Ixef nnes xaneɣ.   

21 War beḍřeɣ ca arḍa n AREBBI, minzi mařa tuɣa tasegda s Ccariɛa, ad yiři immut Lmasiḥ x walu.”   

Tasegda s l’iman

3

1 A Igalaṭiyyen ifɣuřen, wi kenniw issuffɣen zeg webrid? Aqa Lmasiḥ tuɣa ittwarcem qibač i tiṭṭawin nwem am wenni immuten x ṣṣalib.   

2 Degga waha xseɣ ad t ssneɣ zzaywem: Ma tᵉṭṭfem Arruḥ s řexdayem n Ccariɛa niɣ umi tᵉtteggem array i l’iman?

3 Ma amenni teǧam d ifɣuřen, aqa tebdam s Arruḥ, ma řexxu ad tkemmřem s ddat?

4 Ma teksim tamara aṭṭas x walu? Ma tuɣa s tidett x walu?

5 Wenni d awem iwcin Arruḥ uca ittegg lmuɛjizat jar awem, ma ittegg i-tent zi řexdayem n Ccariɛa niɣ umi tᵉttesřam tabarreḥt n l’iman,

6 am mammec tuɣa Ibrahim yumen di AREBBI uca xenni ittwaḥseb as-dd man aya d tasegda.   

7 S uyenni ssnem, belli inni iǧan n l’iman, nitni d ayt n Ibrahim.

8 Minzi issen AREBBI qbeř, aqa řegnus ad ttwaseggden s l’iman, izzar ibeccar Netta i Ibrahim s Řexbar Aṣebḥan, am mammec qqarent Tira Iqeddsen: “Dayek i ɣa ttwabarken řegnus marra.”   

9 S uyenni inni yumnen ad ttwabarken ak-d řmumen Ibrahim.

10 Marra inni iddaren s řexdayem n Ccariɛa, aqa nitni sadu nneɛřet, minzi tura: “D amenɛuř kuř ijjen wenni war iqqimen ittᵉṭṭef di marra timesřayin yuran deg wedlis n Ccariɛa ḥima ad tent igg!”   

11 Aqa ittban mliḥ belli war din ḥed i ɣa ittwaseggden ɣar AREBBI s Ccariɛa, minzi tura: “Amseggad s l’iman ad iddar!”   

12 Xenni Ccariɛa war tkemmeř ca s l’iman, maca bnadem wenni itteggen min dayes yurin, ad zzayes iddar.   

13 Maca Lmasiḥ aqa ixeǧeṣ xaneɣ, ḥima ad aneɣ ifekk zi nneɛřet nni iǧan x yinni sadu Ccariɛa am d idweř xaneɣ d amenɛuř, minzi tura: “D amenɛuř kuř ijjen i t ɣa yuyřen x teḥnact!”,   

14 ḥima ad tiweḍ lbaraka n Ibrahim ɣar řegnus s Yasuɛ Lmasiḥ, maḥend s l’iman ad neṭṭef lwaɛd n Arruḥ.

Ccariɛa d Lwaɛd

15 A aytma, ad ssiwřeɣ x řeḥsab řeɛqeř n bnadem: aqa ijj n řɛahd ittwaggen jar iwdan, war izemmar uřa d ijj ad t ibḍeř niɣ ad dayes ibeddeř ca.   

16 Aqa lwuɛud ttwaggen i Ibrahim d zzariɛet nnes. Netta war d as yini ca: “I iɛeqqayen n zzariɛet nwem!”, am i waṭṭas, maca: “I uɛeqqa n zzariɛet nnec!”, am i yijjen, aqa-t d Lmasiḥ.   

17 Xenni qqareɣ ammu: Řɛahd nni iggin AREBBI zic di Lmasiḥ, war t tbeṭṭiř ca Ccariɛa, tenni tusa-dd arebɛa-mya u-třatin n iseggʷusa awarni man aya, ḥima ad tegg lwaɛd ixwan.   

18 Minzi mařa řwart iǧa s Ccariɛa, aqa war iǧi ɛad s lwaɛd i Ibrahim. Maca AREBBI aqa iwca as t s lwaɛd.   

19 Xenni i umi tneffeɛ Ccariɛa? Aqa tᵉttwammarni ɣar lwaɛd x ssibbet n ddnub ařami dd-tusa Zzariɛet tenni umi ittwagg lwaɛd. U s lmalakat temmewc Ccariɛa deg ufus n ijj n lwasit.   

20 Lwasit war iǧi d lwasit n ijjen, maca AREBBI d Ijjen.

21 Ma xenni Ccariɛa ḍidd i lwaɛd n AREBBI? Ɛemmarṣ! Minzi mařa tuɣa temmewc ict n Ccariɛa tzemmar ad tesseddar, d tidett tuɣa tasegda s Ccariɛa.

22 Maca Tira Iqeddsen bellɛent x marra di ddnub, ḥima lwaɛd ad immewc s l’iman di Yasuɛ Lmasiḥ i yinni yumnen.   

23 Maca qbeř ma i dd ɣa yas l’iman, tuɣa aneɣ nᵉmmeḥḍa di Ccariɛa uca ittwabelleɛ xaneɣ zi l’iman, wenni tuɣa i ɣa iḍharen ɛad.

24 S uyenni tuɣa Ccariɛa am wenni d aneɣ ittarebban ař Lmasiḥ, ḥima ad nettwasegged s l’iman.   

25 Maca řexxu, umi dd-yusa l’iman, aqa war neqqim ɛad sadu wenni ittarebban.

26 Minzi marra kenniw d arrawen n AREBBI s l’iman n Yasuɛ Lmasiḥ.   

27 Minzi marra inni ittwassɣeḍṣen di Lmasiḥ, aqa arḍen Lmasiḥ.   

28 Xenni war din Uday niɣ Aramiy, war din ɛad ismeɣ niɣ aḥurri, war din ɛad aryaz niɣ tamɣart, minzi marra kenniw d ijjen i teǧam di Yasuɛ Lmasiḥ.   

29 Mařa kenniw teǧam n Lmasiḥ, aqa kenniw d zzariɛet n Ibrahim uca ɛlaḥsab lwaɛd d iwriten.   

Arrawen n Arebbi

4

1 Xseɣ ad iniɣ, mecḥař ma d awrit aqa-t ɛad d aḥenjir, war din bu řfarq x umsexxar, waxxa netta d bab n marra nitni.

2 Netta iǧa ɛad sadu imeḥdayen u sadu inni ittseyyaren taddart ař řweqt i yegga babas.

3 Ammu ɛawed neccin, umi d aneɣ tuɣa ɛad d iḥenjiren, tuɣa aneɣ d isemɣan sadu ṣṣulṭa n lfarayiḍ n ddunect-a.

4 Maca umi dd-yiweḍ uɛemmar n řweqt, AREBBI aqa issekk-dd Mmis i yeǧan zi temɣart d wenni iǧan sadu Ccariɛa,   

5 ḥima ad ifdi inni iǧan sadu Ccariɛa uca xenni neccin ad neṭṭef řefḍeř maḥend ad nettwaqbeř d mmis. □    

6 Minzi kenniw teǧam d arrawen, AREBBI issekk Arruḥ n Mmis deg wuřawen nwem, wenni ittřaɣan: ‘Baba, Babatneɣ!’   

7 S uyenni war teǧim ɛad d imsexxaren, maca d arrawen u mařa arrawen i teǧam, aqa kenniw ɛawed d iwriten n AREBBI s Yasuɛ Lmasiḥ.

8 Maca di zzman i war tessinem ca AREBBI, tuɣa tɛebbdem inni war iǧin s tewwa d irebbiten.   

9 Maca řexxu, awarni řami tessnem AREBBI, ɛad ḥsen AREBBI yargeb xawem, aqa tɛeqbem ɛawed ɣar ṣṣulṭa n lfarayiḍ iḍeɛfen izeřḍen n ddunect-a, texsem ɛawed ad asent tᵉmmarsem ixef nwem am zeg wecḥař uya!   

10 Tḥeṭṭam ussan d iyuren d zzmanat d iseggʷusa.   

11 Ttᵉggʷedeɣ xawem aqa ttamareɣ jar awem x walu.

Tɣuyyit n deɣya

12 A aytma, ttzawageɣ kenniw, iřim am necc, minzi necc am kenniw. Kenniw war d ayi teggim walu min war iḥřin.

13 Aqa kenniw tessnem belli barrḥeɣ awem-dd s Řexbar Aṣebḥan deg umezwaru s tuḍɛeft n arrimet inu.

14 Kenniw war tesseḥqarem niɣ tessṭeyyḥem zeg umarret n arrimet inu, maca tqebřem ayi am yijj n lmalak n AREBBI u am Yasuɛ Lmasiḥ.   

15 Mani truḥ xenni lbaraka nwem? Minzi cehhdeɣ xawem belli, mařa tuɣa tzemmarem, ad tqeřɛem tiṭṭawin nwem, ḥima ad ayi tent tewcem.

16 Ma dewřeɣ d řeɛdu nwem, minzi barrḥeɣ kenniw s tidett?

17 Nitni cḍaren aṭṭas xawem, maca war iǧi amenni waha, maɣar xsen ad kenniw ḥebbsen, ḥima kenniw ad tecḍarem xasen.   

18 Wah, mliḥ ad tiřim řebda tceṭṭarem di min iǧan d aṣebḥan, maca war iǧi xmi kiwem i ɣa ḥḍareɣ waha.

19 A iḥenjiren inu, twařa nneɣnit aqa ayi i kenniw am yict n temɣart tenni iksin ddeyset zzaywem s unezbar n tarwa, ař daywem i ɣa iřint tefras n Lmasiḥ.   

20 Xseɣ řexxu ad iřiɣ akidwem uca ad beddřeɣ tmijja inu, minzi aqa ugnuɣ zzaywem.

Amedya n Hajar d Sara

21 Inim ayi, kenniw inni ittexsen ad tiřim sadu Ccariɛa, ma war tᵉṭṭiɛem ca Ccariɛa?

22 Minzi aqa tura belli Ibrahim tuɣa ɣares tnayen n iḥenjiren, ijjen n tayya, wenneɣni n tḥurrect.   

23 Wenni n tayya aqa ittwaxřeq-dd ɛlaḥsab ddat, maca wenni n tḥurrect ittwaxřeq-dd ɛlaḥsab lwaɛd.   

24 Tina d tnayen n imedya n tnayen n řɛuhud, ijjen n wedrar n Sina, wenni i dd-ittarwen tasmuɣi, aqa-t Hajar.

25 Minzi Hajar d adrar n Sina di Ɛarabiyya, tenni yarewsen di Urcalim n řexxu, tenni iǧan di tesmuɣi ak-d tarwa nnes.   

26 Maca Urcalim n sennej d taḥurrect, aqa-tt d yemmatneɣ.   

27 Minzi tura:

“Farḥ, tenni war ittirwen ɛemmarṣ!

Duqqez s usřiwřew, sɣuyy s jjehd,

a cem tenni war issinen řewjeɛ n tarwa,

maɣar tarwa n tenni di semḥen

d aṭṭas x tarwa n tenni ɣar iǧa weryaz.”   

28 Maca neccin a aytma, d tarwa n lwaɛd am Isḥaq.   

29 Maca am di řweqt nni wi dd-itwaxeřqen ɛlaḥsab ddat tuɣa imarret wenni dd-ittwaxeřqen ɛlaḥsab Arruḥ, ammu ɛawed řexxu.   

30 Maca min qqarent Tira Iqeddsen? “Nḍarem barra tayya d mmis, minzi war ittiři mmis n tayya d awrit ak-d mmis n tḥurrect.”   

31 S uyenni, a aytma, aqa war neǧi ca d tarwa n tayya, maca tarwa n tḥurrect. □  

□ 

4:5 ifdi - xzar Izhd. 78:35.

□ 

4:31 tarwa n tayya - ixs ad yini ‘tarwa n Hajar’.

Tiřelli di Lmasiḥ

5

1 Beddem nican di tiřelli tenni umi d aneɣ ifekk Lmasiḥ, uca war ttdekkwiřem ɛawed, maḥend ad teksim azayřu n tesmuɣi.   

2 Aqa ayi necc Bulus ad awem iniɣ, mařa tᵉttwaxetnem, Lmasiḥ war kenniw ineffeɛ deg walu.   

3 Ɛawed cehhdeɣ i marra bnadem i ɣa ittwaxetnen, aqa netta s umarwas ḥima ad igg marra min iǧan di Ccariɛa.

4 Kenniw inni ittexsen ad ttwaseggdem s Ccariɛa, aqa tdewřen tarxum zi Lmasiḥ, uca zi arḍa i zi dd-tewḍam.

5 Minzi neccin nettraja asitem n tsegda s Arruḥ nni iǧan zi l’iman.

6 Maɣar di Yasuɛ Lmasiḥ, axtan niɣ břa axtan war isekkwi walu, maca mɣir l’iman waha nni ittwakemmřen s tayri.   

7 Kenniw tuzzřem mliḥ! Wi kenniw imenɛen ařami war tᵉttᵉṭṭifem ɛad s řaman di tidett?   

8 Ṭwaɛ-a nwem war iǧi zeg wenni d awem ittřaɣan.

9 Cwayt n wentun issmemm marra řɛejnet n warecti.   

10 Necc ttiqqeɣ daywem di Siditneɣ, aqa war ɣarwen tiři nneyyet nneɣni. U wenni kenniw ittseddaɛen, aqa ad yarbu řḥukm, man wen ma iɛna netta.   

11 A aytma, mařa necc ttbarrḥeɣ kenniw ɛad s wextan, mayemmi ɛad i ɣa ttwamarrteɣ? Ma xenni tᵉttwabeṭṭeř taɛenkrift n ṣṣalib?   

12 Meɛlik qaɛ ttexseɣ, aqa inni ittexsen ad kenniw qessen, ad ttwaqessen simant nsen.  

13 I tiřelli umi dd-tᵉttwařaɣam kenniw, a aytma, maca war ttqeǧbem tiřelli am lfurṣa i weysum, maca sexxarem ijjen i wenneɣni s tayri.   

14 Minzi marra Ccariɛa tkemmeř s yijj n wawař, aqa s man aya: “Ad texsed jjar nnec amecnaw ixef nnec.”   

15 Maca mařa tzeɛɛfem u tᵉttettem ijjen wenneɣni, xenni ḥḍam ixef nwem war tᵉttᵉttem ca ayawya qaɛ.   

Tudart s Arruḥ Iqeddsen

16 Maca necc ad awem iniɣ: Uyurem di Arruḥ, war ttkemmřen ɛemmarṣ nnecwat n weysum.   

17 Minzi ddat yarezzu min iǧan ḍidd n Arruḥ, uca Arruḥ yarezzu min iǧan ḍidd n weysum. Nitni s tnayen ttbeddan ak-d wayawya, x uyenni war tzemmarem ad teggem min texsem.   

18 Maca mařa Arruḥ indeh i kenniw, war teǧim ɛad sadu Ccariɛa.

19 Řexdayem n weysum banent, aqa atent d zzina d řexmej d farq-ccɣeř □    

20 d uɛbad i l’aṣnam d tseḥḥart d řeɛdawet d umcebbec d řeḥsed d tefqeḥt d uɣewweɣ d ubeṭṭu d tɣuriwin i dd-itteffɣen zeg webrid, □  

21 d tusmi d wenɣay d uɣelli d řefsed uřa d timesřayin nneɣnit am tina. Inni ittceɣřen ixef nsen ak-d tmesřayin-a, aqa izwareɣ nniɣ t, u ad t iniɣ ɛawed, aqa nitni war warrten ca Tageldit n AREBBI.   

22 Maca řɣiǧet n Arruḥ aqa-tt d tayri d řefraḥet d řehna d řeḍrafet d ttasiɛ n řxaḍar d tcuni d l’iman d temhint uřa d ṣṣbar.   

23 Ccariɛa war teǧi ḍidd n tmesřayin-a.   

24 Maca inni iǧan zi Lmasiḥ aqa ṣellben aysum nsen ak-d marra ccehwat d nnecwat.   

25 Ejj aneɣ ad neddar s Arruḥ u ad nsellem ixef nneɣ i Arruḥ.

26 War d aneɣ ittejji ad nweqqar ijj wenneɣni s nnifaq, am nesseḥqara ijjen wenneɣni u nettasem uřa d ijjen zeg wenneɣni.

□ 

5:19 farq-ccɣeř - niɣ ‘řeqbaḥet’.

□ 

5:20 amcubbec - niɣ ‘lxilaf’ (lixalafat).

Iɛǧimen ineggura d useǧem

6

1 A aytma, mařa ḥed jar awem iwḍa-dd xas ddenb, ejj xenni inni igguren di Arruḥ ad t seggden s arruḥ n temhint. Ḥḍam, ḥima war tᵉttwajarrbem uřa d kenniw. □    

2 Ksim ddqeř ijjen x wenneɣni, ammu i ɣa tkemmřem Ccariɛa n Lmasiḥ.   

3 Maɣar mařa ca n yijjen ittɣiř as aqa netta d ca, am t war iǧi, ixeddeɛ ixef nnes.

4 Maca ejj kuř ijjen ad iqeǧeb řxedmet n yixef nnes, xenni ad ɣares yiři usemɣar deg yixef nnes, war iǧi deg inneɣni,

5 minzi kuř ijjen ad iksi ddqeř n yixef nnes.   

6 Ejj wenni isřin Awař, ad icarc zi marra tiṣebḥanin i ɣares ak-d wenni zzayes t isřan.   

7 War ttxeddɛem ixef nwem, AREBBI war ittejji ḥed ad xas iqeṣṣar. Minzi min ma izarɛ bnadem, ad t imjar ɛawed.   

8 Minzi wenni izarrɛen deg weysum, zeg weysum ad imjar řɣecc. Maca wenni izarrɛen di Arruḥ, zi Arruḥ ad imjar Tudart ittduman.

9 Ejj aneɣ war nᵉttiḥeř ca umi nᵉttegg min iǧan d aṣebḥan, minzi ad dd-tas řweqt nni di ɣa nemjar, u man aya war d aneɣ issihiř ca.   

10 Ejj aneɣ řexxu, ařami ɣarneɣ ɛad lfurṣa, ad negg tcuni i marra, amezwaru i yinni d icricen akidneɣ di taddart n yinni yumnen.   

11 Xzarem, marra tira-ya i d awem dd-uriɣ, uriɣ tt s ufus inu.

12 Marra wi ixsen ad ssemɣaren deg weysum, aqa nitni tteggen xawem aɣiř ḥima ad tᵉttwaxetnem ḥima war ttwamarrten nitni x ssibbet n ṣṣalib n Lmasiḥ.

13 Minzi uřa d inni ittwaxetnen war ṭṭifen ca di Ccariɛa, maca nitni xsen ad tᵉttwaxetnem ḥima ad ssemɣaren di řextan deg weysum nwem.

14 Maca iggʷejen xafi maḥend ad ssemɣareɣ mɣir di ṣṣalib n Siditneɣ Yasuɛ Lmasiḥ s Wenni tᵉttwaṣelleb ddunect i necc u necc i ddunect.

15 Axtan niɣ břa axtan war isekkwi walu, maca wenni dd-ittwaxeřqen zi jdid wah.   

16 Marra wi ɣa yuyuren ɛlaḥsab abrid-a, ad xasen yiři řehna d arreḥmet uřa x Israil n AREBBI.   

17 War d ayi ittseddiɛ ḥed, minzi iwyeɣ-dd ccamat n Siditneɣ Yasuɛ di arrimet inu.   

18 A aytma, ad yiři arḍa n Siditneɣ Yasuɛ Lmasiḥ ak-d arruḥ nwem. Amin.

□ 

6:1 iwḍa-dd xas ddenb - niɣ: ‘isseḥṣer i-t ddenb’.

Ifasusiyyen

Aseǧem ɣar umezwaru

1

1 Bulus, rrasul n Yasuɛ Lmasiḥ ɛlaḥsab řxaḍar n AREBBI, i yinni iǧan di Afasus, i imqeddasen d yinni yumnen di Yasuɛ Lmasiḥ □    

2 Arḍa d řehna ad kidwem iřin zi AREBBI, Babatneɣ, u zi Siditneɣ Yasuɛ Lmasiḥ.   

3 Ad ittwabarek AREBBI, Babas n Siditneɣ Yasuɛ Lmasiḥ, wenni d aneɣ ibarken s marra lbarakat n Arruḥ i iǧan deg ijenwan di Lmasiḥ,   

4 am mammec ixḍar aneɣ dayes, deg umezwaru qbeř ma ad ittwagg dsas n ddunect, ḥima ad niři d imqeddasen břa řɛib qibač nnes.   

5 Di tayri izwar ad aneɣ yarcem i Yixef nnes uca aqa igga aneɣ d arrawen di Yasuɛ Lmasiḥ am mammec t ixs řxaḍar nnes,

6 i usemɣar n uɛuǧi n arḍa nnes i xaneɣ ifarreɣ deg Umɛizz nnes.   

7 Dayes ɣarneɣ asenjem d weɣfar n ddnub s Idammen nnes ɛlaḥsab agřa n arḍa nnes   

8 i dayneɣ iǧan s ufeyyeḍ, di marra tiɣit d marra řefhamet.

9 Aqa issargeb aneɣ x ssirr n řxaḍar nnes, i tuɣa izɛem qbeř maḥend ad t ikemmeř deg Yixef nnes,   

10 ḥima, i řeḥkamet n uɛemmar n zzmanat, ad dd-ixřeq marra min iǧan deg ijenwan u x temmurt d jdid zeg Uzeǧif s Lmasiḥ.   

11 Aqa nettwaxḍar dayes, am mammec i izwar ad immars i neccin u tuɣa ixs ad zzayneɣ igg, Netta d wenni itteggen marra ɛlaḥsab lqarar n array nnes,   

12 ḥima neccin ad niři d imezwura i ɣa issitimen di Lmasiḥ i usemɣar n uɛuǧi nnes.

13 Dayes aqa tesřim awař n tidett, Řexbar Aṣebḥan n usenjem nwem, xenni tumnem dayes uca teksim acemmiɛ n Arruḥ Iqeddsen i d aneɣ iwaɛd,   

14 wenni d řɛarbun n řwart nneɣ i usenjem n yinni iddaren u i usemɣar n uɛuǧi nnes.   

Aqadi d tẓaǧit n Bulus

15 Xzar, s uyenni necc, řami sřiɣ x l’iman nwem di Siditneɣ Yasuɛ Lmasiḥ u x tayri nwem i marra imqeddasen,   

16 war beddeɣ ca ad qadiɣ i kenniw niɣ ad daywem fekkareɣ di tẓiǧatin inu,

17 ḥima AREBBI n Siditneɣ Yasuɛ Lmasiḥ, Babas n uɛuǧi, ad awem iwc Arruḥ n tiɣit d usargeb ḥima ad t tessnem,

18 uca ad awem iwc tifawt di tiṭṭawin n wuřawen nwem, ḥima ad tessnem man asitem n třaɣit nnes d mammec imɣar agřa n uɛuǧi n řwart nnes di marra imqeddasen,

19 u mammec imɣar aṭṭas i yeǧa jjehd nnes dayneɣ, deg inni yumnen ɛlaḥsab aqarru n jjehd n ṣṣulṭa nnes   

20 i ixeddmen di Lmasiḥ umi t-i-dd-issnekkar zi taddart n imettinen uca igga i-t ɣar uɣezdis afusi nnes deg ijenwan,   

21 sennej i kuř azeǧif d ṣṣulṭa d jjehd d řeḥkamet d marra isem ittwasemman, war iǧi di ddunect-a waha, maca ɛawed di tenni i dd ɣa yasen.

22 Aqa Netta yarra as-dd marra sadu iḍaren nnes u Wenni iǧan sennej i marra, aqa igga i-t d Azeǧif i Tmesmunt,   

23 tenni d Arrimet nnes uřa d aɛemmar n Wenni ittɛemmaren kuřci di marra. □    

□ 

1:1 rrasul - niɣ ‘amazan’.

□ 

1:23 aɛemmar -niɣ ‘tacurret’. ittɛemmaren -niɣ ‘ittcurran’.

Asenjem s arḍa n Arebbi, s l’iman

2

1 Uřa d kenniw tuɣa temmutem s ddnub nwem u s tubbuheřya nwem   

2 min di tuɣa tuyurem ɛlaḥsab tudart n kuř ass n ddunect-a, ɛlaḥsab řxaḍar n uzeǧif n ṣṣulṭa x wazzay n řeɛwin, u ɛlaḥsab řxaḍar n arruḥ nni ixeddmen di tarwa n řmuɛṣiyyet.   

3 Uřa d neccin tuɣa nruḥ qbeř di ccɣuřat nni, umi neḍfar nnecwat n weysum nneɣ, negga min ixs weysum nneɣ d nneyyet nneɣ, u tuɣa aneɣ d tarwa n weɣḍab qaɛ am inneɣni.

4 Maca AREBBI iccur s arreḥmet s tayri nnes tameqqrant i zi xaneɣ iɛizz.

5 Řami tuɣa aneɣ ɛad d imettinen di ddnub nneɣ, aqa yarr aneɣ-dd ɣar tudart ak-d Lmasiḥ, u s arḍa nnes issenjem aneɣ   

6 u issnekkar aneɣ-dd akides uca issɣima aneɣ akides deg ijenwan di Yasuɛ Lmasiḥ,

7 ḥima ad isscen afeyyeḍ n wagřa n arḍa nnes d tcuni nnes di zzmanat i dd ɣa yasen, wenni xaneɣ dd-yusin s Yasuɛ Lmasiḥ.

8 Minzi s arḍa nnes nettwassenjem, s l’iman, war iǧi zzaywem, aqa-tt d tawhibt n AREBBI,   

9 war teǧi s řxedmet, maḥend war ittuff uřa d ijj.   

10 Maɣar neccin d axeřqi nnes, nettwaxřeq-dd di Yasuɛ Lmasiḥ ḥima ad negg řexdayem tiṣebḥanin nni d aneɣ issewjed AREBBI qbeř, maḥend ad nuyur daysent.   

Lmasiḥ aqa-t řehna nneɣ

11 S uyenni ɛeqřem, aqa zic tuɣa kenniw d řegnus ɛlaḥsab jjadira n arrimet, tᵉttwasemmam ‘nbřa axtan’ zeg inni tuɣa s wextan nni iǧan d řxedmet n ifassen deg weysum.

12 Di řweqt nni tuɣa kenniw břa Lmasiḥ, d iɣriben zi jjihet n řeḥkamet n Israil, aqa tiggʷjem am ibarraniyyen x Řɛahd n lwaɛd. Tuɣa kenniw břa asitem u břa AREBBI di ddunect.   

13 Maca řexxu, di Yasuɛ Lmasiḥ, aqa kenniw inni tuɣa iggʷejen, aqa řexxu tudsem-dd s Idammen n Lmasiḥ.

14 Maɣar Netta d řehna nneɣ am d yarra tnayen nni ɣar yijj, aqa Netta ihdem aɣbar n řeqwar wenni tuɣa ten ibḍan.   

15 Deg weysum n arrimet nnes ibḍeř Netta řeɛdawet d Ccariɛa n tweṣṣa ak-d tweṣṣa i-dd-iḍfaren, ḥima ad dd-ixřeq di ṭṭbiɛet n Yixef nnes tnayen nni ɣar ijj n bnadem n jdid am ittegg řehna.

16 Aqa Netta isseṣřeḥ tnayen nni ak-d AREBBI deg ict n Arrimet u inɣa řeɛdawet s ṣṣalib nnes.

17 Yusa-dd ḥima ad ibarreḥ s Řexbar Aṣebḥan n řehna nni, i yinni tuɣa iggʷejen u i yinni tuɣa yudsen,   

18 minzi zzayes nzemmar ad nadef s tnayen idneɣ s yijj n Arruḥ ɣar Babatneɣ.   

19 S uya kenniw war teǧim d ibarraniyyen uřa d imeɛzab, maca kenniw d imezdaɣ n tendint n imqeddasen d tarwa n taddart n AREBBI.   

20 Tᵉttwabnam x dsas n rrusul d inabiyyen, uca Netta d Aẓru Azeǧif n teɣmart, aqa-t d Yasuɛ Lmasiḥ. □    

21 Zzayes i ɣa ittwabna řebni marra, ad iyma uca ad idweř d ict n Zzawect Tameqqrant Iqeddsen di SIDI,   

22 am zzayes i ɣa tᵉttwabnam uřa d kenniw, ad tiřim d tazeddiɣt n AREBBI di Arruḥ.

□ 

2:20 rrusul - niɣ ‘imazanen’.

Ssirr n Lmasiḥ

3

1 X uyenni necc, Bulus, aqa ayi d ameḥbus n Yasuɛ Lmasiḥ, i kenniw inni iǧan zi řegnus,   

2 mařa zeɛma aqa tesřam x tsexxart n arḍa n AREBBI i d ayi immewcen jar awem,   

3 belli ittwassargeb ayi-dd ssirr, am izzareɣ uriɣ awem-dd s drus.   

4 Xmi ɣa tɣarem man aya, tzemmarem ad tfehmem řefhamet inu n ssirr n Lmasiḥ,

5 wenni war ittwassargeb ca di tarwa n bnadem di řejyuř nneɣni, am mammec ittwaɛarra xas řexxu s Arruḥ i rrusul imqeddasen nnes u i inabiyyen nnes,   

6 aḥeqqa inni zi řegnus ad iřin d iwriten akidsen d iɣezdisen akidsen n Arrimet nnes uřa d icricen n lwaɛd nni dayes immewcen s L’Injil, □  

7 i zi dewřeɣ d amsexxar ɛlaḥsab tawhibt n arḍa n AREBBI i d ayi immewcen ɛlaḥsab jjehd nnes i dayi ixeddmen.   

8 Aqa immewc ayi arḍa-ya, i necc d amuqřiř qaɛ jar marra imqeddasen, ḥima ad barrḥeɣ s Řexbar Aṣebḥan, iwa agřa n Lmasiḥ i war nzemmar ad nefhem,   

9 u ḥima ad ssuffɣeɣ ɣar tfawt i marra, min ixs ad yini uwekkeř n ssirr i tuɣa inuffaren di zzmanat n zic di AREBBI, Wenni i dd-ixeřqen kuřci,   

10 ḥima tiɣit n AREBBI ak-d waṭṭas n iɣezdisen nnes ad tiři tᵉttwassnen s tmesmunt ɣar řeḥkamat d ṣṣulaṭat deg ijenwan,   

11 tiɣit i tuɣa issewjed Netta zi zzman uca ikemmeř i-tt di Siditneɣ Yasuɛ Lmasiḥ,

12 wenni dayes aqa ɣarneɣ taryast d wadaf ak-d ttiqet s l’iman zzayes.   

13 S uyenni ttzawageɣ kenniw, maḥend war ttiḥřem ca s řemḥayem inu di ṭṭweɛ nwem. Aqa man aya i uɛuǧi i kenniw.   

Taẓaǧit n Bulus x Ifasusiyyen

14 Ad adareɣ s ifadden inu zzat i Babas n Siditneɣ Yasuɛ Lmasiḥ,

15 i Wenni umi semman kuř ijj n tbabat i iǧan deg ijenwan d temmurt,

16 ḥima ad awem iwc ɛlaḥsab agřa n uɛuǧi nnes u ḥima ad tᵉttwassjehdem s jjehd s Arruḥ nnes di bnadem nwem n daxeř.   

17 ḥima Lmasiḥ ad izdeɣ deg wuřawen nwem s l’iman, s tayri, x minni teccatem iẓewran u dsas nwem ad yiři imten,   

18 ḥima ad tzemmarem ad tfehmem ak-d marra imqeddasen min teɛna tiru d tuzzeggart d řuɛřa d řaǧaɣ,

19 u ad tessnem ɛawed řemɣaret n tussna n tayri n Lmasiḥ, uca ad tiřim tɛemmarem s marra aɛemmar n AREBBI.

20 Maca i Netta umi ɣares tizemmar ifeyyḍen ḥima ad igg di ṭṭweɛ nneɣ sennej i min nettᵉttar niɣ nettxarreṣ, ɛlaḥsab jjehd nnes i ixeddmen dayneɣ,   

21 i Netta ikkar as-dd uɛuǧi di tmesmunt nnes, di Yasuɛ Lmasiḥ, di marra řejyuř i řebda qaɛ. Amin. □  

□ 

3:6 akidsen - ixs ad yini ak-d yenni n Israil i yumnen di Lmasiḥ, s minzi nitni d Israil d tidett (Huc. 1:2, 12, 2:22). dayes - ixs ad yini ‘di Lmasiḥ’.

□ 

3:21 i řebda qaɛ - niɣ: ‘i řebda n řebdat’.

Ict n Arrimet d ijj n Arruḥ s Lmasiḥ

4

1 Am umeḥbus di Siditneɣ, ziyyareɣ xawem, ḥima ad tuyurem am mammec dd-tusa ak-d třaɣit i zi tᵉttwařaɣam,   

2 s marra awaḍeɛ n buḥbeř, s temhint u s ttasiɛ n řxaḍar, aqa ad tqebbřem ijj wenneɣni di tayri,   

3 ad tecḍarem maḥend ad teqqimem tmunem d ijj di Arruḥ s tseɣwin n řehna,

4 maḥend ad tiřim deg ict n Arrimet u deg ijj n Arruḥ am mammec umi tᵉttwařaɣam deg usitem n třaɣit nwem d ijjen.

5 Maɣar SIDI d Ijjen, d l’iman d ijjen uřa d aseɣḍeṣ d ijjen,   

6 u AREBBI d Ijjen, Babatneɣ marra u x marra u s marra u dayneɣ marra.

7 Maca arḍa immewc aneɣ marra idneɣ ɛlaḥsab řmijař n min d aneɣ iwca Lmasiḥ.   

8 S uyenni qqaren:

“Igeɛɛed ɣar řuɛřa,

yiwyi akides imeḥbas di tmeḥbast,

iwca tirzifin i iwdan.”   

9 Maca min iɛna ɛawed wawař-a, aqa Netta igeɛɛed sennej, mɣir aqa Netta ɣar umezwar ɛawed tuɣa ihwa-dd ɣar ṭṭrufa n temmurt n wadday qaɛ?!   

10 Wenni tuɣa dd-ihwan, Netta ɛawed d Wenni tuɣa igeɛɛden sennej i marra ijenwan, ḥima ad issiweḍ marra ɣar řekmařet.   

11 Netta yarra ca d rrusul, ca d inabiyyen, ca d imbeccaren, ca d imeksawen u ca d imseřmaden,   

12 ḥima ad zzaysen ttwakemmřen imqeddasen i řxedmet n tsexxart, i řebni n Arrimet n Lmasiḥ,   

13 ař i ɣa naweḍ marra ɣar umuni d ijjen di l’iman u di tussna n Mmis n AREBBI, ad niři d ijj n bnadem ikmeř s řeɛbar n ṣṣifet tmun n Lmasiḥ.

14 Ittxeṣṣa war nettiři am iḥenjiren inni ittwaɛarran zi ṭṭarf ɣar wenneɣni uca dewřen iggʷjen zi kuř asemmiḍ n useřmed d aḥraymi zeg iwdan nni yarezzun ad aneɣ ɣarren s teḥraymect nsen,   

15 maca ittxeṣṣa ad nbedd nican di tayri nneɣ, maḥend marra min ɣarneɣ iǧan ad igma di Lmasiḥ wenni d Azeǧif.   

16 Zzayes tennejru u tᵉttwassmun Arrimet marra s marra řemfaṣeř, ɛlaḥsab min immewcen s řeɛbar i mkuř aɣezdis i tyumi n Arrimet, ař ɣa ittwakemmeř řebni nnes di tayri.   

Bnadem n jdid

17 Maca necc qqareɣ u cehhdeɣ man aya di SIDI, ḥima war teggurem ɛad am mammec uyuren řegnus inneɣni, inni iddaren di řbaṭeř n ixarriṣen nsen,   

18 barcnen di řeɛqeř nsen u aggʷejen x Tudart n AREBBI, minzi war daysen bu tussna, u x ssibbet n tqubbanect i daysen iǧan, u x ssibbet n řeqsaḥet n wuř nsen.   

19 Nitni qeḍɛen ixef nsen zeg usitem, sellmen ixef nsen i ufucceḥ u i weḍfar n marra markat n řexmej ɛlaḥṣab meẓri nsen.

20 Maca war iǧi ammu i tessnem Lmasiḥ,

21 řami zeɛma kenniw tuɣa tesřam ɣares nican uca třemdem zzayes ɛlaḥsab tidett i iǧan di Yasuɛ.

22 Maca s řɛeks ittxeṣṣa kenniw ad tenḍarem ticři nwem n zic, ad tejjem bnadem aqdim i ittwassexsaren s nnecwat iɣeccen.   

23 Ttwaɛedřem zi jdid s nneyyet n řeɛqeř nwem.

24 Arḍem bnadem n jdid i dd-ittwaxeřqen di AREBBI di tsegda u di taqeddast d tidett.   

25 S uyenni jjem ixarriqen, siwřem tidett kuř ijj ak-d jjar nnes, minzi neccin d ixfawen ijjen i wenneɣni.   

26 Xeyyqem, maca war tteggem ca ddnub, war ttejji ad teɣri tfuct x ijj n uduqqez n uxeyyeq nwem.   

27 War tticem ca amcan i ibřis.   

28 War tejji wenni ittacaren ad yacar ɛad, maca ḥsen ad yarber s ifassen nnes maḥend ad issuffeɣ ict d řḥajjet d taṣebḥant, maḥend ad tt iwc i yinni iḥdajen.   

29 War dd-ittekk ca wawař n wecrah zeg uqemmum nwem, maca min iṣebḥen u min ineffɛen i řebni, ḥima ad tessiwḍem arḍa i yinni i ɣa isřan.   

30 War ttessffugmem ca Arruḥ Iqeddsen n AREBBI i zi tᵉttwacemmɛem ař ass n usenjem.   

31 Jjem ad zzaywem tᵉttwakkes marra tarzugi d tefqeḥt d weɣḍab d uṣeddeɛ d uceqqef ak-d marra tuɛeffna i dd-ittasen ak-d man aya.   

32 Iřim tḍarfem u ggem řeḥnunect deg wayawa. Samḥem i wayawya am AREBBI ɛawed aqa iɣfar aneɣ di Lmasiḥ.   

5

1 S uya iřim d imeḍfaren n AREBBI am iḥenjiren iɛizzen,

2 uyurem di tayri am mammec uřa d Lmasiḥ tuɣa ittexs aneɣ, iwca ixef nnes xaneɣ d tawhibt d tɣarṣt i AREBBI, aqa-tt d ict n řefwaḥet taṣebḥant.   

3 Maca x farq-ccɣeř d marra řexmej d ṭṭmeɛ, war xas ittiři bu wawař jar awem am mammec icuwwar i imqeddasen,   

4 uřa x řhard issbehdřen niɣ x wawařen ixwan niɣ x tqeṣṣart niɣ x řefḍiḥet, timesřayin i war neffɛent di walu, maca mammec nneɣni ittxeṣṣa aqadi.

5 Minzi tessnem aqa kuř ijj wenni itteggen farq-ccɣeř, niɣ wenni dayes řexmej niɣ ṭṭmeɛ, aqa wanita iɛebbed l’aṣnam, war ɣares bu tesɣart di tgeldit n Lmasiḥ u n AREBBI.   

6 War ttejjim uřa d ijjen ad kenniw iɣekkwi s wawařen ixwan, aqa zi man aya dd-ihekkwa weɣḍab n AREBBI x tarwa n řmuɛṣiyyet.   

7 War carrcem ca akidsen!

8 Minzi zic tuɣa kenniw d taǧest, maca aqa řexxu kenniw d tafawt di Siditneɣ. S uyenni uyurem am tarwa n Tfawt,   

9 minzi řɣiǧet n Tfawt tᵉttiři di marra tcuni d tsegda d tidett.   

10 Farzem min ɣa yarḍan Siditneɣ.

11 War carrcem ca di řexdayem tibarcanin i war dd-ittiwyen řɣiǧet, maca webbxem tent.   

12 Minzi min tteggen di tnuffra, aqa-t d nnɛi i war tzemmared uřa ad t tɛawded.

13 Minzi marra ad ittwasegged s Tfawt u ad ittwassargeb s Tfawt u marra min issargaben d Tifawt i yeǧa.   

14 S uyenni qqaren:

“Faq cek, a bu yiḍeṣ.

Kkar-dd zi taddart n imettinen,

uca ad xak igg Lmasiḥ tafawt.”   

15 Ḥḍam ad tuyurem s uweqqar, war iǧi am ibuhařiyyen, maca am imiɣisen,   

16 inni i ɣa yawyen ariqqi i řweqt nsen, minzi ussan-a d iɛeffanen.   

17 X uyenni war ttiřim d ibuhařiyyen, maca fehmem min ixs AREBBI.   

18 War seccaram ca s binu i ittawyen ɣar řeqjaḥet, maca iřim tɛemmarem s Arruḥ.   

19 Siwřem di řeɛmur nwem s izehhiden d izřan n uṣebbeḥ d izřan n Arruḥ, ɣennjem deg wuřawen nwem i SIDI.   

20 Qadam řebda AREBBI Babatneɣ x kuř ijjen deg Yisem n Siditneɣ Yasuɛ Lmasiḥ.   

21 Waḍḍɛem ixef nwem i wayawya di tayri n Lmasiḥ.

Řemřac d ṣṣifet n Lmasiḥ d Tmesmunt

22 A timɣarin, waḍḍɛent i yeryazen nkent am tᵉttwaḍḍɛent i Siditneɣ,   

23 minzi aryaz aqa d azeǧif n temɣart am uřa d Lmasiḥ i yeǧan d Azeǧif n tmesmunt d wenni itticen Tudart i Arrimet.   

24 Am tmesmunt tᵉttwaḍḍeɛ ixef nnes i Lmasiḥ, amenni ɛawed timɣarin ad waḍḍɛent ixef nsent i yeryazen nsent di marra.

25 A iryazen, xsem timɣarin nwem am mammec tuɣa ixs Lmasiḥ tamesmunt uca isellem Ixef nnes di ṭṭweɛ nnes,   

26 ḥima ad tt yarr d tamqeddast u ad as issizdeg s usird n Waman Iddaren u s Wawař.   

27 Netta ad igg tamesmunt qibač i Yixef nnes s uɛuǧi, břa abeqqiḍ niɣ acebriq, břa uřa d ict n řḥajjet zi marra man aya, maca ad tiři d tamqeddast u břa řɛib.   

28 Ammu ittxeṣṣa ad xsen yeryazen timɣarin nsen am arrimet nsen. Aqa wenni ittexsen tamɣart nnes, aqa ittexs ixef nnes.

29 Uřa d ijj war icarh ɛemmarṣ arrimet nnes, maca issecca i-t, ittḥawař xas am mammec ittḥawař ɛawed Lmasiḥ x tmesmunt,

30 minzi neccin d ixfawen n Arrimet nnes, n weysum nnes u n iɣsan nnes.   

31 S uyenni aryaz ad yejj babas d yemmas maḥend ad iqqen ɣar temɣart nnes, ad iřin s tnayen idsen d ijj n weysum.   

32 Ssirr-a d ameqqran, maca necc qqareɣ t zi jjihet n Lmasiḥ d tmesmunt.

33 Maca ittxeṣṣa ɛawed i kuř ijj zzaywem maḥend ad ixs amenni tamɣart nnes am yixef nnes, maca tamɣart ad tweqqar aryaz.

Lwalidin d iḥenjiren nsen, imsexxaren d aytbab nsen

6

1 A iḥenjiren, ṭaɛem i lwalidin nwem di Siditneɣ, minzi man aya nican i yeǧa.   

2 Ta d tawṣeyyet tamezwarut s yijj n lwaɛd: ‘Weqqar babac d yemmac,   

3 ḥima ad tiřid mliḥ u ad teddared aṭṭas di temmurt.”

4 A ibabaten, war sɛarem ca iḥenjiren nwem, maca arebbam ten s usettef u di tɣuri n Siditneɣ.   

5 A imsexxaren, ṭaɛem aytbab nwem di ddunect-a s tiggʷudi d tarjijit, u s řeṣfayet n wuř axmi i Lmasiḥ.   

6 War iǧi qibač i tiṭṭawin, axmi tᵉttexsem ad tarḍam iwdan, maca am yimsexxaren n Lmasiḥ inni itteggen min yareṭṭan AREBBI.

7 Xedmem asen s marra uř nwem di tayri, am i Siditneɣ, war iǧi i iwdan.

8 Aqa tessnem mařa din ḥed, ismeɣ niɣ d aḥurri, wenni i ɣa iggin ca d taṣebḥant, Siditneɣ ad ɣares yarr.

9 Ɛawed kenniw, a aytbab, ggem amenni ak-d imsexxaren nwem. Samḥem asen iɛeddiyen nsen, maɣar tessnem, aqa Siditwem deg ijenwan i yeǧa, u Netta war ittegg ca s wudmawen.   

Amenɣi arruḥani d arruḍ n řesnaḥ n Arebbi

10 S uyenni, a wawmaten inu, meḥḍem di Siditneɣ u di jjehd n tzemmar nnes.

11 Arḍem s marra řesnaḥ n AREBBI, ḥima ad tessbeddem ibriden n tḥraymect n ibřis.   

12 Aqa war nettmenɣi ca ak-d weysum d idammen, maca ak-d řeḥkamat, ak-d řḥukkam d ṣṣulaṭat n ddunect-a tabarcant u ak-d řaryaḥ iɛeffanen inni iǧan sadu ijenwan.   

13 S uyenni arḍem s marra řesnaḥ n AREBBI maḥend ad temmɛařam ak-d umɛeffan. Xmi ɣa tiřim twejdem kuřci, ad teqqimem tbeddem.   

14 S uyenni beddem, tbeysem s tidett u sduryem idmaren nwem s tsegda,   

15 ad iřin iḍaren nwem ttwaqqnen s řxaḍar n L’Injil n řehna.

16 Ak-d man aya marra, ksim taseddart n l’iman deg ufus nwem, maḥend ad tessxesyem marra fřitcat itteḥduduqen s tmessi n umɛeffan.

17 Ggem lkask n usenjem x uzeǧif nwem uca ṭṭfem ssif n Arruḥ i iǧan d Awař n AREBBI.   

18 Ẓẓaǧam di marra tiẓaǧa d tutra nwem řebda di Arruḥ, u ḥḍam břa qeṭṭu di tẓaǧit, am tᵉttẓaǧam u tkessim s řmeɛruf řebda di ṭṭweɛ n marra imqeddasen,   

19 uřa di ṭṭweɛ inu, ḥima ad ayi immewc Awař xmi ɣa arzmeɣ aqemmum inu, maḥend ad barrḥeɣ ssirr n Řexbar Aṣebḥan s teryast,   

20 i zi necc d amsekki s ssnaseř, ḥima ad xas ssiwřeɣ s teryast am mammec icuwwar ad ssiwřeɣ.   

Aseǧem ɣar uneggaru

21 Ḥima ad tessnem mammec ɣa yiři umeddur inu u min tteggeɣ, xzar, Ticikus, ijj n umatneɣ iɛizzen d amsexxar amtiqqi n Siditneɣ, ad kenniw ixebbar.   

22 Aqa ssekkeɣ t-i-dd i man aya simant nnes, ḥima ad tessnem ameddur inu, uca ḥima ad daywem yegg uř.   

23 Řehna ad yiři ak-d tawmat nneɣ uřa d tayri ak-d l’iman, zi AREBBI, Babatneɣ, u zi Siditneɣ Yasuɛ Lmasiḥ.

24 Ad yiři arḍa ak-d marra inni ittexsen Siditneɣ Yasuɛ Lmasiḥ břa řɣecc. Amin.

Ifilippiyen

Aseǧem ɣar umezwaru d tẓaǧit ak-d uqadi

1

1 Bulus d Timutiyu, imsexxaren n Yasuɛ Lmasiḥ, i marra imqeddasen di Yasuɛ Lmasiḥ inni iǧan di Filippi, ak-d imɣaren d imsexxaren di tmesmunt:

2 Arḍa ad kiwem yiři, uřa d řehna zi AREBBI Babatneɣ, u zi Siditneɣ Yasuɛ Lmasiḥ.   

3 Ttqadiɣ AREBBI inu řami daywem ttfekkareɣ řebda,   

4 maɣar di kuř tiẓaǧitin inu xawem, aqa ksiɣ s řmeɛruf s řefraḥet

5 di ssibbet n tmunt nwem ak-d L’Injil, zeg wass amezwaru ař iḍa.

6 Aqa ttiqqeɣ belli Wenni daywem ibdan řexdayem iṣebḥen, ad tent ikemmeř ař ass n Siditneɣ Yasuɛ Lmasiḥ.   

7 Icna ayi ad fekkareɣ daywem marra ammu, minzi aqa kenniw ɣari deg wuř inu, xmi ǧiɣ di ssnaseř uřa xmi ɣa awteɣ x tidett n L’Injil, minzi kenniw tcarcem akidi di arḍa.   

8 Minzi AREBBI d Acehhad inu mecḥař kenniw ttexseɣ s řeḥnunect yuǧɣen n Yasuɛ Lmasiḥ.   

9 Man aya i ttẓaǧiɣ, aqa tayri nwem ad tfeyyeḍ aṭṭas s waṭṭas di tussna d qaɛ řefhamet taruḥanect,

10 maḥend ad tfarzem min ittřiqen, u maḥend ad tiřim teqqurem u břa řɛib deg wass n Lmasiḥ,

11 teccurem s řɣiǧet n tsegda i yeǧan di Yasuɛ Lmasiḥ i uɛuǧi d usemɣar n AREBBI.

Bulus di řeḥbes

12 A aytma, necc xseɣ ad tessnem belli timesřayin i d ayi imsaren arnint ɛad di tuzzeggart n tbarreḥt n L’Injil,

13 minzi tᵉttwassen tmeḥbast inu zi ssibbet n Lmasiḥ i qaɛ inni iǧan di řeqṣar n qayṣar u i qaɛ min iqqimen.

14 Azyen ameqqran n wawmaten di Siditneɣ, umi ǧiɣ di tmeḥbast, idweř ɣarsen ttiqqet ktar uca dewřen zeɛɛmen ssawařen awař n AREBBI s teryast ktar, břa tiggʷudi.   

15 Ca zzaysen ttbarrḥen Lmasiḥ zi řeḥsed d umɛaned, maca ca nneɣni ɛawed zi nneyyet tecna u s tayri,

16 minzi nitni ssnen aqa ttwaggeɣ maḥend ad wteɣ x L’Injil.

17 Maca inni ittbarrḥen s Lmasiḥ s umɛaned, war t tteggen s nneyyet tecna, maca ttexsen ad xafi arnin řmeḥnet i ssnaseř inu.

18 S man aya farrheɣ, wah, ad farḥeɣ: aqa ittwabarreḥ Lmasiḥ s ibriden ifarzen, ma s ijj n lɣaraḍ nneɣni, niɣ s tidett.

19 Minzi ssneɣ aqa timesřayin-a ad iřint i Tudart i necc s tẓaǧit nwem u s tewhibt n Arruḥ n Yasuɛ Lmasiḥ,   

20 maḥend necc, am sitimeɣ u ttrajiɣ, war ttseḍḥiɣ ca x walu, maca am řebda, uřa d řexxu ad ittwassemɣar Lmasiḥ s bṭayṭay di arrimet inu, ma s tudart inu niɣ s řmewt inu.   

21 Minzi tudart inu d Lmasiḥ uca řmewt d arbeḥ i necc.

22 Maca mařa din řɣiǧet di tudart-a di arrimet zi jjihet n řxedmet inu, xenni war ssineɣ min ɣa xḍareɣ.

23 Maɣar aqa ayi jar tnayen n iɣezdisen: dayi meẓri maḥend ad raḥeɣ ad iřiɣ ak-d Lmasiḥ, minzi man aya qaɛ ḥsen,

24 maca aɣimi di arrimet ittxeṣṣa ɛad ktar di ṭṭweɛ nwem.

25 D man aya ssneɣ nican, aqa ad qqimeɣ, wah, ad qqimeɣ di ṭṭweɛ n řefraḥet nwem u maḥend ad igma l’iman nwem,

26 ḥima, xmi dd ɣa yaseɣ ɣarwem ɛawed, aqa asemɣar nwem di Lmasiḥ waha ad ifeyyeḍ, umi necc qqimeɣ.

27 Uyurem s uweqqar i Řexbar Aṣebḥan n Lmasiḥ, ḥima, xmi dd ɣa yaseɣ uca ad kenniw ẓareɣ uřa xmi ɣa ɣabeɣ, ad zzaywem sřeɣ, aqa tbeddem nican deg ijj n arruḥ u s ijj n řeɛmar, uca tᵉttɣellbem s l’iman di L’Injil.   

28 War tteggʷdem ca ɛemmarṣ zeg inni xawem dd-ikkaren. Man aya d aɛeǧem i nitni ɣar uhellek, maca i kenniw ɣar usenjem.

29 Minzi aqa immewc awem zi AREBBI, war iǧi ad tamnem di Lmasiḥ waha, maca ɛawed maḥend ad tmarrtem di ṭṭweɛ nnes,

30 u ad teksim amenɣi, am mammec i d ayi t teẓrim uca řexxu aqa xafi tesřim.

Awaḍeɛ n Yasuɛ Lmasiḥ

2

1 Mařa xenni ɣarwem ca n ufewwej di Lmasiḥ, awařen s tayri i wuř, niɣ tamunt n Arruḥ, niɣ řeḥnunect di daxeř d arreḥmet,

2 kemmřem řefraḥet inu umi ɣa imun array nwem, ad ɣarwem tiři tayri d icten, d řeɛmar d ijjen uřa d uxarraṣ d ijjen.   

3 War tteggem ca uřa d ict n řḥajjet s umɛaned niɣ zi tuffet ixwan, maca ejj kuř ijj ad iweqqar wenneɣni ktar zeg ixef nnes s uwaḍeɛ.   

4 War ixezzar uřa d ijj ɣar ixef nnes waha, maca ejj kuř ijj ad ixzar ɛawed ɣar wenni d as yudsen.   

5 Ejj ad daywem tiři nneyyet i tuɣa ɛawed di Yasuɛ Lmasiḥ,   

6 wenni, am iǧa deg warwas n AREBBI, war iḥsib ca d takeccaḍt umi imqudda ak-d AREBBI,   

7 maca issexwa Ixef nnes, iksi ṣṣifet n umsexxar. Netta idweř deg warwas n bnadem, uca ittwaf di furma n bnadem.   

8 Netta isswaḍeɛ Ixef nnes uca idweř iṭṭaɛ ař řmewt, wah, ař řmewt n ṣṣalib.   

9 S uya issuɛřa i-t AREBBI qaɛ sennej uca iwca as Isem sennej i kuř isem,   

10 ḥima deg Yisem n Yasuɛ ad aḍaren marra ifadden nni iǧan deg ujenna u x temmurt u sadu temmurt,   

11 u ḥima ad iched kuř iřes belli Yasuɛ Lmasiḥ d SIDI i uɛuǧi n AREBBI, Babas.   

Tifawin di ddunect

12 S uyenni, a imɛizzen inu, am mammec tuɣa tᵉṭṭaɛem řebda, war iǧi xmi akidwem ǧiɣ waha, řexxu ɛad ktar xmi xawem i ɣa aggʷjeɣ, xedmem s ufeyyeḍ i Tudart nwem s tiggʷudi d tarjijat,

13 minzi AREBBI d wenni daywem ixeddmen ař ɣa texsem u ad teggem min di tᵉmmeẓřem kenniw.   

14 Ggem marra břa řeɛkaset u břa amcubbec,   

15 ḥima ad tiřim břa řɛib, am tarwa imezdagen n AREBBI inni izeddɣen di řwesṭ n jjiř iɛewwjen d ifarɣen, u ḥima ad tbanem jar asen am tfawin di ddunect,   

16 maḥend ad tiřim di ṭṭweɛ nsen deg wemcan n Tudart, ḥima ad ɣari yiři usemɣar deg wass n Lmasiḥ, war uyureɣ baṭeř niɣ xedmeɣ s walu.   

17 Maca mařa ttᵉttwarucceɣ am yict n tewhibt n useyyeb x tɣarṣt u x tsexxart di ṭṭweɛ n l’iman nwem, ad farḥeɣ ɛawed uca ad arecqeɣ akidwem marra.   

18 Xenni uřa d kenniw, farḥem uca farḥem ɛawed akidi.

Timutiyu d Ipafruditus

19 Maca necc ssitimeɣ di Siditneɣ Yasuɛ ad awem dd-ssekkeɣ Timutiyu deɣya, ḥima ad iřiɣ x řxaḍar inu xmi ɣa ssneɣ ameddur nwem.   

20 Minzi war ɣari danita uřa d ijjen am necc, wenni ikessin s wemnus x mammec iffeɣ umeddur nwem s cḍaret.

21 Minzi marra yarezzun di min nsen, war iǧi di min iǧan n Yasuɛ Lmasiḥ.   

22 Maca kenniw tessnem taqeǧebt nnes, belli tuɣa ixeddem akidi di tbarreḥt n Řexbar Aṣebḥan am yijj n mmis ɣar babas.

23 Necc ssitimeɣ ad ɣarwem t-i-dd-ssekkeɣ deɣya, xmi ɣa ẓareɣ mammec ɣa iffeɣ umeddur inu.

24 Maca ttiqqeɣ di Sidi inu, belli ɛawed necc ad ɣarwem dd-aseɣ deɣya.

25 Maca ittɣiř ayi belli tuɣa ittxeṣṣa ad dd-awem ssekkeɣ uma Ipafruditus, wenni d amɛawen inu d amsexxar akidi, maca netta ɛawed d rrasul nwem d amsexxar nwem di min ḥdajeɣ. □  

26 Minzi tuɣa iweḥḥec aṭṭas ad kenniw iẓar marra, uca tuɣa iksi s wemnus minzi kenniw tesřim belli tuɣa ihřec.

27 S tidett, tuɣa ihřec ař řmewt, maca AREBBI tuɣa yarḥem i-t, war iǧi netta waha, aḥeqqa uřa d necc, ḥima war ɣari ittiři ufeqquṣ x ufeqquṣ.

28 S uyenni ssekkeɣ t s tazřa aṭṭas, ḥima, xmi t ɣa tẓarem ɛawed, ad tfarḥem uca ad dayi yiři drus n wemnus.

29 S uyenni qebřem t di SIDI, s marra řefraḥet, weqqarem inni iǧan am wanita,   

30 minzi x ssibbet n řxedmet n Lmasiḥ, tuɣa iqarreb ɣar řmewt am isebbeř tudart n yixef nnes, maḥend ad ikemmeř min ineqṣen di tsexxart nwem i necc.

□ 

2:25 rrasul - niɣ ‘amazan’.

Aḍfar n uřaɣi n Arebbi

3

1 S uyenni, a aytma, farḥem di Siditneɣ. War xafi yewɛar ad awem ariɣ timesřayin-a twařa nneɣnit, minzi ad zzaysent tᵉttwaḥḍam.   

2 Ḥḍam ixef nwem zeg yiṭan, ḥḍam zeg ixeddamen iɛeffanen, ḥḍam zeg inni iqeṭṭɛen aysum.   

3 Minzi neccin d axtan, neccin inni ittsexxaren i AREBBI s Arruḥ, inni issemɣaran di Yasuɛ Lmasiḥ, uca war ttiqqen ca deg wextan n weysum n bnadem.   

4 Necc zemmareɣ ad ttiqqeɣ deg weysum inu, minzi mařa ittɣiř i ḥed ad ittiqq deg weysum nnes, necc ktar:   

5 aqa ayi d amextan zeg wami ɣari tmenya n wussan, zi řgens n Israil, zeg ayt n Binyamin, necc d Aɛibrani zeg Iɛibraniyyen, zi jjihet n Ccariɛa necc d Afarisi,   

6 zeg uɣezdis n cḍaret tuɣa darrceɣ x tmesmunt n Lmasiḥ, zeg uɣezdis n tsegda tenni di Ccariɛa aqa ayi břa řɛib.   

7 Maca min tuɣa ɣari arbeḥ, aqa ggiɣ t d taxessart x ssibbet n Lmasiḥ.   

8 Necc ggiɣ marra man aya d taxessart zi ssibbet n tussna n Sidi Yasuɛ Lmasiḥ, wenni di ṭṭweɛ nnes xsareɣ kuřci, ggiɣ t amecnaw wefraḍ yurṣuḍen ḥima ad arebḥeɣ Lmasiḥ,   

9 maḥend ad ttwafeɣ dayes, war iǧi s tsegda n ixef inu tenni zi Ccariɛa - maca ak-d tenni dd-itteffɣen zi l’iman n Lmasiḥ, aqa-tt d tasegda tenni zi AREBBI -   

10 ḥima ammu i ɣa ssneɣ Yasuɛ d jjehd n tnukra nnes, u maḥend ad carceɣ deg uweddeb nnes, ad dewřeɣ deg warwas n řmewt nnes,   

11 ḥima s ca n webrid ad awḍeɣ ɣar tnukra zi taddart n imettinen.

12 Necc war ttiwiḍeɣ niɣ ttwakemmřeɣ ɛad, maca yemmareɣ i man aya, ḥima, mařa iɛeddeř, ad ṭṭfeɣ min xef i d ayi iṭṭef Yasuɛ Lmasiḥ.

13 A aytma, war d ayi ittɣiř aqa ṭṭfeɣ t, maca tteggeɣ ict n řḥajjet: ttuɣ min awarni ayi uca ad sswiẓẓḍeɣ ixef inu ɣar min din zzati.

14 Ttizzareɣ ɣar lɣaraḍ ḥima ad ṭṭfeɣ ttaj n uɣelleb n třaɣit yuɛřan n AREBBI tenni iǧan di Yasuɛ Lmasiḥ.   

15 Ejj inni iwḍen ɣar řekmaret, ad rekkzen xenni di tmesřayin-a. Uca mařa ɣarwem nneyyet nneɣni di ca, aqa AREBBI ad awem isscen man aya ɛawed.

16 Maca ejj aneɣ, ḥima ad naweḍ ɣar man aya, ad nuyur deg webrid d ijjen s ixariṣṣen nneɣ d ijjen.   

17 Ḍfarem ayi-dd, a aytma, ksim tiweṣṣaf i inni yuyuren ɛlaḥsab amedya i zzayneɣ teẓrim.   

18 Minzi aqa din aṭṭas inni yuyuren war iǧi amenni, nniɣ awem tt aṭṭas n imuren - uca řexxu ad tt iniɣ s imeṭṭawen - aqa aten d řɛedyan n ṣṣalib n Lmasiḥ.   

19 Aneggaru nsen d ahellek, arebbi nsen d aɛeddis nsen uca aɛuǧi nsen d abehdeř nsen, u nneyyet nsen di tmesřayin n ddunect.

20 Maca neccin nᵉttsexxar deg ijenwan i zzayes nettraja ɛawed wenni d aneɣ itticen Tudart, Siditneɣ Yasuɛ Lmasiḥ,   

21 wenni i ɣa ibeddřen arrimet nneɣ iḥebḍen, ḥima ad tedweř di ṣṣifet n Arrimet nnes iɛuǧen, ɛlaḥsab jjehd nnes tameqqrant i zi i ɣa ittwagg marra min iǧan swadday Nnes.   

Awař d useǧem aneggaru

4

1 S uya, a aytma iɛizzen d iɣřan, aqa kenniw d řefraḥet inu d ttaj inu, beddem xenni ammu nican di Siditneɣ, a imɛizzen inu!   

2 Necc ttzawageɣ zeg Uwudiya d Sintici, maḥend ad imun array nsent di Siditneɣ.

3 Ttzawageɣ ɛawed zzayek, a amɛacar amtiqqi inu, maḥend ad tewced afus i tinni i ixeddmen akidi x ssibbet n tbarreḥt n L’Injil, uřa ak-d Klimins d imsexxaren inu nneɣni, inni ismawen nsen yuran deg Wedlis ittwanḍen n Tudart.   

4 Farḥem řebda di Siditneɣ, necc qqareɣ ɛawed: Farḥem!   

5 Ad yiři uwaḍeɛ nwem ittwassen ɣar iwdan marra. Siditneɣ aqa yudes.   

6 War kessim ca s wemnus x walu, maca ad yiři marra min tᵉttarem řebda ittwassen ɣar AREBBI s tẓaǧit d tkessit n řmeɛruf ak-d uqadi.   

7 Uca řehna n AREBBI i iɛdun marra řefhamet ad iḥḍa uřawen d ixarriṣen nwem di Yasuɛ Lmasiḥ.   

8 Ɣar uneggar, a aytma, marra min iǧan d tidett, marra min iqquren, marra min iseggden, marra min izdigen, marra min iɛizzen, marra min ɣar iǧa řḥess aṣebḥan, u marra min ɣa isdaheǧen ccan d usemɣar, xarṣem dayes.   

9 Min teɣrim u tqebřem, min tesřim u teẓrim zzayi, ggem t, uca AREBBI n řehna ad kiwem yiři!

10 Aqa farḥeɣ aṭṭas di Siditneɣ umi daywem iǧa wemnus maḥend ad ayi tᵉthillam, am mammec daywem t tuɣa qbeř, maca war d as tufim mammec ad teggem.   

11 War tt nniɣ, minzi necc ḥwajeɣ ca, minzi řemdeɣ ad qenɛeɣ mammec ma dd-tusa.   

12 Necc aqa ssneɣ umi qqaren ddeǧ, uca aqa ssneɣ umi qqaren afeyyeḍ. Mani ma u di marra aqa řemdeɣ, am di tyawant, am di řaẓ am deg ufeyyeḍ uřa di řeɣben.   

13 Qeddeɣ qaɛ zi Lmasiḥ wenni d ayi iwcin jjehd.

14 Waxxa amenni mliḥ řami d ayi tewcim afus di řemḥayem inu.

15 Tessnem ɛawed simant nwem, a Ifilippiyyen, belli ɣar umezwaru n tbarreḥt n Řexbar Aṣebḥan, umi dd-ffɣeɣ zi Makiduniya, uřa d ict n tmesmunt war teggi akidi řeḥsab x min wcin d min ksin, mɣir tenni nwem waha.   

16 Minzi ɛawed di Tissalunika tᵉssekkem ayi-dd min d ayi ittxeṣṣan, ijj n umur u ijj n umur nneɣni.

17 War arezzuɣ ad dayi tewcem ca, maca arezzuɣ ad twesseɛ řɣiǧet nwem.

18 Necc ṭṭfeɣ kuřci u ɣari kuřci s zzyada, aqa jjiwneɣ. Necc ksiɣ marra min d ayi dd-tᵉssekkem s ufus n Ipafruditus: ict n řefwaḥet ittfuḥen d ict n tɣarṣt yarḍan qibač i AREBBI.   

19 Maca AREBBI inu ad issyiwen marra min teḥdajem ɛlaḥsab agřa nnes deg uɛuǧi i iǧan n Yasuɛ Lmasiḥ.

20 Aqa i AREBBI, Babatneɣ, ad ɣares yiři uɛuǧi d ccan i řebda qaɛ. Amin.

21 Seǧmem x kuř imqeddasen di Yasuɛ Lmasiḥ s řehna.

Awmaten inni akidi, ttseǧamen xawem s řehna.

22 Aqa marra imqeddasen ttseǧamen xawem s řehna, amezwaru inni iǧan zi taddart n qayṣar.

23 Arḍa n Siditneɣ Yasuɛ Lmasiḥ ad yiři akidwem marra. Amin.

Ikulusiyyen

Aseǧem ɣar umezwaru d tẓaǧit ak-d uqadi

1

1 Bulus, rrasul n Yasuɛ Lmasiḥ s řxaḍar n AREBBI, d tawmat Timutiyu. □  

2 I inni iǧan di Kulussi, awmaten imqeddasen d yinni yumnen di Yasuɛ Lmasiḥ: řehna d arḍa ad kiwem iřin zi AREBBI, Babatneɣ.   

3 Řebda nettqada AREBBI, Babas n Siditneɣ Yasuɛ Lmasiḥ, uca nettẓaǧa xawem.   

4 Xzar, nesřa x l’iman nwem di Yasuɛ Lmasiḥ u x tayri nwem i marra imqeddasen,

5 x ssibbet n usitem i d awem isswejden deg ijenwan, i x tizzarem tesřam zeg umezwaru s Wawař n tidett n Řexbar Aṣebḥan.   

6 Awař-a ittwabarreḥ awem u i ddunect marra, uca igemma uca ittawi-dd řɣiǧet, am mammec i yegga wawař-a ɛawed jar awem zeg wass umi t tesřim u tessnem arḍa n AREBBI di tidett,   

7 am mammec t třemdem zi Ipafras, amsexxar amɛacar nneɣ iɛizzen, wenni d amsexxar d amtiqqi n Lmasiḥ i kenniw.   

8 Netta issargeb aneɣ-dd x tayri nwem di Arruḥ.

9 S uyenni, uřa d neccin, zeg wass umi nesřa x man aya, war nessbeddi ca taẓaǧit xawem, nettᵉttar ad tdewřem teccurem s tussna n řxaḍar n AREBBI, di marra tiɣit d řefhamet n Arruḥ,   

10 ḥima ad tuyurem am mammec isdaheǧ, ad tarḍam AREBBI di marra řexdayem tiṣebḥanin, u ḥima ad dd-tawyem řɣiǧet uca ad teymam di tussna n AREBBI, □    

11 ad tᵉttwassjehdem s marra jjehd ɛlaḥsab řemɣaret n uɛuǧi nnes, s marra ṣṣbar d ttasiɛ n řxaḍar d řefraḥet.

12 Qadam AREBBI, Babatneɣ, wenni d aneɣ isswejden ḥima ad nessdaheǧ ad ncarc di řwart n imqeddasen di tfawt.

13 Netta issenjem aneɣ zi ṣṣulṭa n taǧest u issmuṭṭiy aneɣ ɣar tgeldit n Mmis nnes iɛizzen,   

14 Wenni dayes ɣarneɣ asenjem d weɣfar n ddnub.   

Lmasiḥ d ṣṣifet n Arebbi i war neẓri

15 Wanita d ṣṣifet n AREBBI i war nettwiři ca, Amenzu x marra min dd-ittwaxeřqen, □    

16 Zzayes dd-ittwaxřeq marra min iǧan deg ijenwan d min iǧan di temmurt, min nettwařa d min war nettwiři ca: řekrasi n ijeǧiden niɣ tiṣeǧaḍin niɣ řeḥkamat uřa d ṣṣulaṭat, marra min iǧan aqa ittwaxřeq-dd s ufus nnes u zzayes Netta.   

17 Netta tuɣa-t qbeř marra min iǧan, uca marra min iǧan aqa-t zzayes.

18 Netta d Azeǧif n Arrimet, tenni iǧan d tamesmunt. Netta d Azeǧif d Mmis Amenzu i dd-ittwaxeřqen zi taddart n imettinen, ḥima ad yiři d Amezwar di kuřci.   

19 Minzi tusa as-dd i řxaḍar i marra Aɛemmar maḥend ad izdeɣ dayes, □    

20 maḥend ad zzayes isseṣřeḥ marra min iǧan ak-d Yixef nnes, u maḥend ad igg řehna s Idammen n ṣṣalib nnes, am i yinni iǧan di temmurt am i yinni iǧan deg ijenwan.   

21 Uřa i kenniw - inni tuɣa qbeř d ibarraniyyen d řɛedyan deg ixarriṣen nwem zi ssibbet n řexdayem nwem tiɛeffanin - iwca řexxu řehna

22 s arrimet n weysum nnes u n řmewt nnes, ḥima ad kenniw issbedd d imqeddasen qibač nnes, břa ma ad daywem ittwaf řa d ijj n řexmej uřa d ijj n řɛib,   

23 mařa teqqimem tuyurem di l’iman nwem, am dsas nwem iqqim imten, war tsemmḥem ca deg usitem n L’Injil i tesřim, wenni zi ittwabarraḥ ɣar marra min dd-ittwaxeřqen nni iǧan sadu ujenna, wenni zi dewřeɣ necc, Bulus, d amsexxar.   

Řxedmet n tsexxart n Bulus i Tmesmunt n Yasuɛ Lmasiḥ

24 Aqa ayi farḥeɣ am kessiɣ tamara xawem u ttkemmřeɣ di arrimet inu min iqqimen zi řemḥayem n Lmasiḥ di ṭṭweɛ n Arrimet nnes tenni d tamesmunt,   

25 i zi dewřeɣ d amsexxar ɛlaḥsab awekkeř i d ayi immewcen xawem zi AREBBI, ḥima ad ssiwḍeɣ tabarreḥt n Wawař n AREBBI ɣar řekmaret,   

26 ssirr i tuɣa innufaren di zzmanat d řjiřat n zic, maca ittwassargeb řexxu i imqeddasen nnes,   

27 inni umi ixs AREBBI ad asen isscen igeřwan n uɛuǧi n ssirr-a jar řegnus, wenni iǧan d Lmasiḥ daywem, asitem n uɛuǧi nneɣ.   

28 Aqa nettbarreḥ zzayes, u zzayes Netta nesseřmad u nɛeǧem i kuř bnadem s marra tiɣit, ḥima ad nessbedd kuř bnadem nican qibač i Yasuɛ Lmasiḥ.

29 I man aya umi jehhdeɣ u ttmenɣiɣ s ufus n jjehd i d ayi immewcen.

□ 

1:1 rrasul - niɣ ‘amazan’.

□ 

1:10 teyman - niɣ ‘tegmam’.

□ 

1:15 Wanita - ixs ad yini ‘Mmis’, xzar ayet 13.

□ 

1:19 marra Aɛemmar - man aya ixs ad yini, aqa Tababat d Tammemit d Arruḥ Iqeddsen zeddɣen di arrimet n Lmasiḥ.

2

1 Minzi xseɣ ad tessnem mecḥař d ameqqran amenɣi i tteggeɣ xawem u x yinni di Layudikiya u x marra inni war d ayi ẓrin ca s arrimet d wudem inu,

2 ḥima ad yadef ufewwej ɣar wuřawen nsen u ḥima ad awḍen nitni s tayri ɣar marra wagřa n řaman, u ɣar řefhamet n tussna n ssirr n AREBBI, Babatneɣ, u n Lmasiḥ   

3 nni di nnuffaren marra řeknuz n tiɣit d tussna.   

Iɛřamen ɣar řmumin x tɣuri issxarriqen

4 Man aya qqareɣ t, ḥima uřa d ijj war kenniw iɣekkwi ca s wawařen izewwqen.   

5 Maɣar waxxa aqa ayi ɣabeɣ zi jjihet n arrimet, nican aqa ayi akidwem zi jjihet n Arruḥ uca farrḥeɣ am ttwařiɣ asettef d l’iman nwem nican di Lmasiḥ.   

6 Am mammec tqebřem Yasuɛ Lmasiḥ, Siditneɣ, uyurem dayes,

7 am tewtim iẓewran u tᵉttwabnam dayes uca tᵉttwaḍmem di l’iman i di tᵉttwasseřmadem, am tᵉttfeyyḍem s uqadi.   

8 Ḥḍam uřa d ijj war kenniw iɣekkwi ca umi ittexxs tiɣit n yixef nnes niɣ acmat ixwan ɛlaḥsab taɣuri n iwdan u ɛlaḥsab lfarayiḍ n ddunect, war iǧi ɛlaḥsab Lmasiḥ.   

9 Minzi dayes izeddeɣ qaɛ aɛemmar n Arebbi di ṣṣifet n arrimet.

10 Aqa dayes teǧam tkemmřem ɛawed, maɣar Netta d Azeǧif x qaɛ řeḥkamat d ṣṣulaṭat.   

11 Aqa tᵉttwaxetnem dayes ɛawed s yijj n wextan, war iǧi s ifassen n iwdan, maca umi ittwakkes zzaywem weysum n arrimet n ddnub s wextan n Lmasiḥ.   

12 Kenniw tᵉttwaneḍřem akides deg useɣḍeṣ, u zzayes tᵉttwassnekkarem ɛawed akides, minzi tumnem di jjehd n AREBBI, wenni t-i-dd-issnekkaren zi taddart n imettinen.   

13 Aqa Netta yarra kenniw, inni tuɣa d imettinen s ddnub nwem u s břa axtan n weysum nwem, ɣar tudart akides, uca iɣfar aneɣ marra ddnub nneɣ.   

14 Aqa imseḥ tabrat nneɣ n tenfuč, tenni d aneɣ ittehmen ak-d marra tiweṣṣa nnes, aqa iksi tt zi řwesṭ am tt isemmar x ṣṣalib nnes.

15 Am issars arrimet nnes, aqa issɛarra řeḥkamat d ṣṣulaṭat bṭayṭay uca yarra i-tent ad seḍḥant s ṭṭbiɛet n mummu n Yixef nnes.   

16 War tejjim ad kenniw issehweř uřa d ijj, niɣ di macca řa di tissit, niɣ di řfarz deg wussan n řeɛyudat řa deg wass n uyur n jdid uřa deg wussan n ssebt,   

17 maɣar tina d tiřiwin n min i dd ɣa yasen, maca Lmasiḥ aqa-t d arrimet i d asent dd-ittřiqen.   

18 War ttejjim ḥed ad yarzu maḥend ad xawem yegg bezzez maḥend ad tesswaḍɛem ixef nwem i weɛbad n lmalakat, umi netta issniɛmiř aqa ɣares řbař immars, maca s tidett yarezzu s zzaɛmet nnes ad dd-yadef di min war iẓri. Aqa netta ixwa di tuffet nnes s nneyyet nnes n weysum n bnadem,   

19 am war ittcebbar deg Uzeǧif i zi tyemma qaɛ Arrimet s řemɣaret i d as ittic AREBBI, am tᵉttwabna u tᵉttwasenned s řemfaṣeř d iɣezdisen nnes.

20 Maɣar mařa temmutem ak-d Lmasiḥ i lfarayiḍ n ddunect, mayemmi tᵉttwaḥakamem axmi teddarem ɛad di ddunect?   

21 ‘War tḥada!’, ‘War tqasa!’, u ‘War ttᵉṭṭef!’,

22 aqa atent d tinamitin ad weddarent, aqa atent d tiweṣṣa d tɣuri n iwdan.   

23 Aqa-tent ttbanent axmi ɣarsen ict n tɣuri tamiɣist, s wudem n uwaḍeɛ d nneyyet tadiyanect, nhřa aceṭṭar x arrimet, maca war iǧi i min icennɛen, maca i tyawant nnecwat n weysum n yixef nsen.   

Tudart nneɣ tnuffar ak-d Lmasiḥ di Arebbi

3

1 Mařa tᵉttwassnekkarem-dd ak-d Lmasiḥ, xenni arzum min iǧan sennej, mani iqqim Lmasiḥ x ufusi n AREBBI.   

2 Ɛeqřem min iǧan sennej, war iǧi min iǧan di temmurt,

3 minzi kenniw aqa temmutem uca tudart nwem tennuffar ak-d Lmasiḥ di AREBBI.   

4 Xmi dd ɣa iḍhar Lmasiḥ, wenni iǧan d Tudart nneɣ, řexdenni uřa d kenniw ad kides dd-teḍharem deg uɛuǧi.   

5 S uyenni nɣem iɣezdisen n arrimet nwem inni x temmurt: farq-ccɣeř, řexmej, acahi, nnecwat tiɛeffanin d ṭṭmeɛ, wenni d aɛbad i l’aṣnam,   

6 s minzi ad dd-yas weɣḍab n AREBBI x ayt n řmuɛṣiyyet.   

7 Uřa d kenniw tuɣa teggurem ammu zic, umi kenniw tuɣa teddarem ɛad di tmesřayin nni.   

8 Maca řexxu, sarsem man aya marra x uɣezdis: aɣḍab d tefqeḥt d tuɛeffna d uceqqef d řhard ixmej.   

9 War sxarriqem ca x wayawya, maca sarsem ɣar uɣezdis bnadem aqdim ak-d marra ibriden nnes,   

10 u tyarrḍem bnadem n jdid, wenni iddekkwařen jdid s tussna zzayes Netta, ɣar ṣṣifet n Wenni i-t-i-dd-ixeřqen.   

11 Dayes war iǧi Wuday řa d Arami, řa d axtan, řa břa axtan, řa d Ayunaniy, řa řbarrani, řa d ismeɣ uřa d ḥurr, maca Lmasiḥ d kuřci u di kuř ijjen.   

12 X uyenni, kenniw, a imqeddasen d imɛizzen inni ittwafarzen zi AREBBI, arḍem s arreḥmet d řeḥnunect d řeḍrafet d uwaḍeɛ n arruḥ d temhint d ttasiɛ n řxaḍar.   

13 Qebřem u samḥem i wayawya. Mařa ca n yijjen ɣares acetci x wenni d as yudsen, ɣfarem kenniw ijj i wenneɣni, am mammec i d awem iɣfar Lmasiḥ.   

14 Uca ak-d marra aya, arnim tayri tenni d taxadent n řekmařet.   

15 Xenni ad iḥkem řehna n Lmasiḥ deg wuřawen nwem, řehna nni ɣar tᵉttwařaɣam deg ict n Arrimet, uca qadam i Lmasiḥ.

16 Jjem Awař nnes ad daywem izdeɣ s marra tiɣit. Sřemdem, sejjɛem ijj wenneɣni s uɣennej n izehhiden d tesbiḥ d izřan n Arruḥ, u ɣennjem i AREBBI s wuřawen nwem ccuren s arḍa.

17 Marra min tᵉtteggem s wawař niɣ s tmegga, ggem t s Yisem n Siditneɣ Yasuɛ Lmasiḥ u cekkarem zzayes AREBBI, Babatneɣ.   

18 A timɣarin, dewřent sadu iryazen nkent am mammec dd-ittas ak-d Lmasiḥ.   

19 A iryazen, xsem timɣarin nwem, war ttqesḥem daysent s tarzugi.   

20 A iḥenjiren, ṭaɛem i lwalidin nwem di marra, minzi man aya yareṭṭa i Siditneɣ.   

21 A lwalidin, war darracem ca iḥenjiren nwem, ḥima war d asen tᵉttraḥ teryast.

22 A imsexxaren, ṭaɛem i yinni iǧan d aytbab nwem di temmurt di marra, war ttsexxarem ca i tiṭṭawin n iwdan am yinni ixsen ad arḍan iwdan waha, maca sexxarem s řeṣfayet n wuř u zi tiggʷudi n SIDI.   

23 Qaɛ min ɣa teggem, ggem t s marra řeɛmar nwem, ggem t axmi i Siditneɣ, war iǧi i iwdan.

24 Snem aqa ad teksim řexřaṣ zi Siditneɣ di řwart, maɣar tᵉttsexxarem i SIDI, Lmasiḥ.

25 Minzi wenni itteggen řɣecc, ad ittwaxřef ɛlaḥsab řɣecc i yegga, minzi war din iǧi řfarz n bnadem.

Taẓaǧit d tbarreḥt n Wawař n Arebbi

4

1 Kenniw, a aytbab, ggem s uweqqar d tsegda ak-d imsexxaren nwem. Snem, belli kenniw ɣarwem ɛawed Sidi deg ujenna.   

2 Ṣbarem di tẓaǧit, ḥḍam dayes u wcem aqadi i Arebbi.   

3 Ẓaǧem ɛawed i neccin, ḥima AREBBI ad aneɣ yarzem tawwart n Wawař, ḥima ad nessiweř x ssirr n Lmasiḥ, wenni umi ǧiɣ ɛawed d ameḥbus di ssnaseř,   

4 ḥima ad t ssaregbeɣ uca ad zzayes ssiwřeɣ nican am mammec i xafi icuwwar.

5 Uyurem di tiɣit ak-d yinni n barra, arebḥem řweqt i yeǧan.   

6 Ad yiři wawař nwem řebda s řxaḍar, meǧḥem t s tmeǧaḥt, u ssnem min zi ɣa dd-tarrem nican x kuř ijjen.   

Awař ɣar uneggaru d useǧem

7 Ticikus, uma iɛizzen d umsexxar amtiqqi, wenni d amsexxar amɛacar nneɣ di SIDI, ad kenniw issargeb x umeddur inu.   

8 Ssekkeɣ t ɣarwem, ḥima ad issen mammec teǧam u ḥima ad issareyyeḥ uřawen nwem,

9 jmiɛ ak-d Unisimus, umatneɣ amtiqqi iɛizzen, wenni iǧan d ijjen zzaywem. Nitni ad kenniw ssaregben mammec neǧa neccin.   

10 Aristarxus wenni di řeḥbes akidi, ittseǧam-dd xawem s řehna, am mammec xawem ittseǧam uřa d Markus, ayyaw n Bar-Naba wenni x teksim kenniw tiweṣṣa - mařa yusa-dd ɣarwem, qebřem t -   

11 d Yasuɛ, umi d as qqaren Yustus. Nitni ǧan zeg wextan. Nitni weḥḥedsen ɛawnen ayi di tmesřact n Tgeldit n AREBBI uca ssfewwjen ayi.

12 Ittseǧam-dd xawem Ipafras s řehna. Netta d ijjen zzaywem, aqa-t d amsexxar n Lmasiḥ, ittedɛa awem řebda di tẓaǧit nnes s jjehd, ḥima ad tbeddem nican, ad tiřim tkemmřen di marra min ixs AREBBI.   

13 Minzi cehhdeɣ xas, aqa netta aṭṭas i xawem iksi uřa x yinni di Layudikiya d yinni di Hirapulis.

14 Luka, aḍbib nneɣ iɛizzen, d Dimas ttseǧamen-dd xawem s řehna.   

15 Seǧmem x wawmaten inni iǧan di Layudikiya s řehna, x Nimfas u x tmesmunt di taddart nnes.

16 Xmi ɣa tᵉttwassɣar tebrat-a jar awem, xenni ḥḍam ad tᵉttwassɣar ɛawed di tmesmunt n Layudikiya uca ad tɣarem kenniw ɛawed tenni zi Layudikiya.

17 Ini i Arxippus: “Ḥḍa ad tkemmřed řxedmet n tsexxart i teksid zi Siditneɣ!”

18 Sřam wanita uriɣ t s ufus inu, zi Bulus. Ɛeqřem x ssnaseř inu. Ad kiwem yiři arḍa. Amin.   

1 Itissalunikiyyen

Aseǧem d usemɣar ɣar umezwaru

1

1 Bulus d Silwanus d Timutiyu, i tmesmunt n Itissalunikiyyen, tenni di AREBBI, Babatneɣ, u di Siditneɣ Yasuɛ Lmasiḥ: arḍa d řehna ad kiwem iřin.   

2 Aqa nettqada AREBBI i kenniw marra řebda, u ntidar kenniw břa qeṭṭu di tẓaǧitin nneɣ.   

3 Qibač i wudem n AREBBI Babatneɣ, nettfekkar di řexdayem n l’iman nwem, deg utamar n tayri nwem u di ṣṣbar n usitem nwem di Siditneɣ Yasuɛ Lmasiḥ,   

4 maɣar nessen aqa kenniw tᵉttwafarzem, a aytma, imɛizzen n AREBBI,

5 Minzi Řexbar Aṣebḥan nneɣ war dd ɣarwem yiwiḍ s wawařen waha, maca uřa s jjehd, s Arruḥ Iqeddsen u s řeqnaɛet d tidett. Aqa tessnem mammec d aneɣ tuɣa jar awem di ṭṭweɛ nwem.   

6 Aqa kenniw tdewřem d imeḍfaren zzayneɣ uřa zi Siditneɣ, maɣar umi xawem tekka řmeḥnet tameqqrant, tᵉṭṭfem deg wawař s řefraḥet n Arruḥ Iqeddsen.   

7 Ammu tdewřem d amedya i qaɛ yinni yumnen di Makiduniya u di Axaya.

8 Minzi řexbar n Wawař n Siditneɣ aqa iffeɣ-dd zzaywem, war iǧi di Makiduniya d Axaya waha, maca l’iman nwem di AREBBI idweř ittwassen tanya di marra imucan, ařami nehřa ma nessiweř xas ɛad.

9 Minzi nitni s yixef nsen ɛawden aneɣ, mammec tuɣa tarezmem aneɣ tawwart, uca mammec dd-tdewřem zi l’aṣnam ɣar AREBBI, ḥima ad tɛebdem AREBBI iddaren wenni d tidett,

10 am tᵉttrajam Mmis zeg ijenwan, Wenni dd-issnekkar zi taddart n imettinen, Yasuɛ, wenni d aneɣ i ɣa issnejmen zeg weɣḍab i dd ɣa yasen.   

Tasexxart n Bulus di Tissaluniki

2

1 Maɣar kenniw simant nwem, a aytma, tessnem belli adaf nneɣ nni d ɣarwem negga, war tuɣi iǧi baṭeř.   

2 Tuɣa xaneɣ ikka uweddeb d řḥagra di Filippi qbeř, am mammec tessnem. Awarni man aya, aqa nbarreḥ awem Řexbar Aṣebḥan n Lmasiḥ s teryast di AREBBI nneɣ u s umenɣi ameqqran.   

3 S minzi afewwej nneɣ war iǧi ca zeg uɣekkwi niɣ zi řexmej niɣ zi řɣecc,

4 maca nessawař am iwdan i ittwaḥesben nican zi AREBBI ařami d aneɣ iwekkeř tabarreḥt n Řexbar nnes d Aṣebḥan, war iǧi i arḍa n iwdan, maca i arḍa n AREBBI wenni iqeǧben uřawen nneɣ.   

5 Minzi ɛemmarṣ war tuɣi nᵉttegg tiqedduḥin, aqa kenniw tessnem tt, u war nᵉttegg ɛemmarṣ ijj n uřeḥḥaf x ṭṭmeɛ nneɣ, AREBBI aqa-t din!   

6 War narezzu aɛuǧi n iwdan, uřa zzaywem uřa zeg inneɣni, waxxa tuɣa nzemmar ad negg ixef nneɣ jar awen am rrusul n Lmasiḥ. □    

7 Maca tuɣa aneɣ d iḥninen akidwem, am yict n tebřiɣt tᵉtthilla deg iḥenjiren nnes.

8 Ammu ɛawed tuɣa nᵉttexs kenniw u tuɣa dayneɣ meẓri maḥend ad ncarc akidwem, war iǧi Řexbar Aṣebḥan n AREBBI waha, aḥeqqa uřa d tudart nneɣ, minzi tdewřem d imɛizzen ɣarneɣ.

9 Ɛeqřem xenni, a kenniw awmaten nneɣ, mammec tuɣa nᵉttamar u nxeddem s ifassen nneɣ ǧiřet d wass, ḥima war xawem nᵉttegg ddqeř.   

10 Kenniw d AREBBI aqa d řechud x mammec d awem tuɣa nettbarreḥ s Řexbar Aṣebḥan n AREBBI di řeṣfayet d tnicant n wuř, u mammec tuɣa neggur břa řɛib jar marra inni yumnen.

11 Aqa tessnem ɛawed mammec tuɣa nɛeǧem ijj-ijj zzaywem, am yijj n babas i iḥenjiren nnes, u mammec negga daywem uř u neched i kenniw,

12 maḥend ad tuyurem am mammec isdaheǧ qibač i AREBBI, wenni d awem dd-iřaɣan ɣar Tgeldit nnes u ɣar uɛuǧi nnes.   

13 S uyenni nettqada AREBBI břa qeṭṭu, umi kenniw tqebřem Awař n AREBBI i tᵉṭṭfem zzayneɣ, war iǧi am yijj n wawař n iwdan, maca am Wawař n AREBBI, uca d man aya i yeǧa d tidett, u Awař-a ixeddem daywem s řexdayem n yinni yumnen.

14 Minzi kenniw, a aytma, tdewřem d imeḍfaren n tmesmunin n AREBBI i iǧan di Yahudiyya di Yasuɛ Lmasiḥ, minzi kenniw teksim ɛawed arrmeḥ zeg ayt n řgens nwem, am mammec ksin uřa d nitni arrmeḥ zeg Wudayen,   

15 inni inɣin Siditneɣ Yasuɛ Lmasiḥ uřa d inabiyyen i zzaysen dd-ffɣen, uca ɛawed darrcen xaneɣ. Aqa aten war areṭṭin ca i AREBBI, maca dewřen ḍidd n iwdan marra.   

16 Maɣar menɛen aneɣ, maḥend ad nessiweř ɣar řegnus, ḥima řegnus ad ṭṭfen Tudart. Ammu i ttɛemmaren nitni řmizan n ddnub nsen řebda, maca iwḍa-dd xasen weɣḍab ař aneggar.   

Amnus n Bulus d Timutiyu

17 A kenniw aytmatneɣ, ɣar drus n řweqt nedweř neccin d iyujiřen nwem zi jjihet n uɣembub, maca war iǧi zi jjihet n wuř. S uya tuɣa narezzu s meẓri d ameqqran ad nẓar aɣembub nwem.

18 Tuɣa nexs ad ɣarwem dd-nas, necc Bulus ict n twařa d ict n twařa nneɣni ɛad, maca cciṭan ibedd ayi deg webrid.   

19 Minzi man wen i iǧan d asitem nneɣ, d řefraḥet nneɣ niɣ d ttaj n uɛuǧi nneɣ zzat i Siditneɣ Yasuɛ Lmasiḥ xmi dd ɣa yas, illa kenniw waha?   

20 Aqa kenniw d aɛuǧi nneɣ d řefraḥet nneɣ.

□ 

2:6 rrusul - niɣ ‘imazanen’.

Řexbar issfarrḥen zi Timutiyu

3

1 Umi war nzemmar ad t neṣbar ktar, tuɣa ittɣiř aneɣ mliḥ maḥend ad neqqim di Atina weḥḥedneɣ,

2 uca nessekk awem-dd umatneɣ Timutiyu. Netta d amsexxar n AREBBI d amɛawen nneɣ di tbarreḥt n Řexbar Aṣebḥan n Lmasiḥ, ařami izemmar ad kenniw issejhed u ad iqeǧeb l’iman nwem,   

3 ḥima uřa d ijj zzaywem war iqeṭṭeɛ řayas zi ssibbet n řemḥayem-a. Aqa kenniw tessnem simant nwem, belli nettwagg i man aya.   

4 Maɣar řami d aneɣ tuɣa akidwem, nizzar nenna, belli ad xaneɣ tekk řeḥṣaret, uca ammu i imsar am mammec tessnem kenniw.

5 S uyenni, umi war zemmareɣ ad ṣbareɣ ktar, aqa ssekkeɣ t-i-dd ḥima ad ssneɣ x l’iman nwem, ma ad taɣ wenni ittjarraben aqa ijarreb kenniw uca ad iffeɣ arber nneɣ d walu.

6 Maca řexxu idweř-dd ɣarneɣ zzaywem Timutiyu uca issiweḍ aneɣ-dd řexbar aṣebḥan n l’iman nwem d tayri nwem, aqa kenniw řebda tᵉttidarem aneɣ s řxar zi marra iɣezdisen u daywem meẓri maḥend ad aneɣ tẓarem, am uřa d neccin dayneɣ meẓri ad kenniw nẓar.

7 S uyenni nettwafewwej zzaywem, a kenniw awmaten nneɣ, di marra tamara nneɣ d řemḥayem nneɣ, zi ssibbet n l’iman nwem,

8 uca řexxu nettwanɛecc, mařa kenniw tᵉttɣimam tᵉttbeddam nican di Siditneɣ.

9 Mammec i ɣa negg ad nqada AREBBI zi ssibbet nwem x marra řefraḥet i zi nfarreḥ zzaywem,

10 mɣir umi nettᵉttar ǧiřet d wass s waṭṭas zzat i wudem n AREBBI, ḥima ad kenniw nẓar s uɣembub uca ad nkemmeř min ittxeṣṣan ɛad i l’iman nwem.   

11 Maca AREBBI, Babatneɣ, d Siditneɣ Yasuɛ Lmasiḥ, ad iseggem abrid nneɣ ɣarwem.

12 Netta ad yarni di tayri nwem n ijjen i wenneɣni u tayri nwem i marra, am mammec nᵉttexs neccin uřa i kenniw,

13 uca Netta ad issmeḥḥed uřawen nwem, ḥima ad tiřim břa řɛib di tqeddast qibač i AREBBI Babatneɣ, x minni dd ɣa yas Siditneɣ Yasuɛ Lmasiḥ ak-d marra imqeddasen nnes.   

Ddarem i arḍa n Arebbi

4

1 S uyenni, a aytma, aqa nettzaweg kenniw u nettẓaǧa i kenniw di Siditneɣ Yasuɛ, ḥima, am zzayneɣ třemdem mammec ittxeṣṣa ad tuyurem u ad tarḍam i AREBBI, ad teymam di man aya ktar,   

2 minzi kenniw tessnem tiweṣṣa nni d awem newca s Siditneɣ Yasuɛ.

3 Aqa d man aya min ixs AREBBI, aqa ad teymam di tqeddast, ad tḥeyydem x marra farq-ccɣeř,   

4 u maḥend kuř ijjen zzaywem ad issen mammec ittxeṣṣa ad yawi tamɣart nnes s tqeddast d ccan,

5 war iǧi di ccehwat n nnecwet, am řegnus nni war issinen ca AREBBI.   

6 Ejj uřa d ijj zzaywem ad izɛem ad issehřec umas niɣ ad t iɣecc di tmesřact-a, minzi Siditneɣ ad ineqqem di man aya marra, am mammec nizzar nenna u neched awem.

7 Minzi AREBBI war xaneɣ dd-iřaɣa i řexmej, maca i tqeddast.   

8 S uyenni wenni i ɣa issdeǧen, war issdeǧi ca bnadem, maca AREBBI, wenni iwcin Arruḥ nnes Iqeddsen daywem.   

9 Nhřa ma nura awem-dd x tayri tenni jar wawmaten, aqa kenniw s yixef nwem ttwassřemdem zi AREBBI ḥima ad texsem ayawya.   

10 Maɣar ammu i tᵉtteggem ak-d marra awmaten di Makiduniya tmun. Maca ttareɣ zzaywem, a aytma, ḥima ad tfeyyḍem di man aya.

11 Arzum ad teddarem di řhudnet, ad tewcem taynit i min iǧan nwem, ad txedmem s ifassen nwem, am mammec kenniw numur,   

12 ḥima ad tuyurem s uweqqar ak-d yenni iǧan di barra, uca war tehdajem uřa d ict n řḥajjet zi ca n ijjen.

Aɛqab n Yasuɛ Lmasiḥ ɣar ddunect-a

13 A aytma, aqa xseɣ ad tessnem belli war ittxeṣṣi ad teksim s wemnus x yenni idewřen ṭṭṣen, am t tteggen iwdan inneɣni inni umi iqḍeɛ řayas.   

14 Minzi mařa numen belli Yasuɛ tuɣa immut uca ikkar-dd, xenni ad kides yiwi AREBBI ɛawed inni idewřen ṭṭṣen ammu deg wenḍeř di Yasuɛ.

15 Maca ad awem nini aya s Wawař n Siditneɣ, aqa neccin, inni i ɣa iqqimen ař dd ɣa yas Siditneɣ, inni ɛad iddaren, war nᵉttizzar i yinni idewřen ad ṭṭṣen deg wenḍeř.   

16 Minzi Siditneɣ s Ixef nnes ad dd-ihwa zeg ujenna, xmi dd ɣa iffeɣ řumur d tmijja n uzeǧif n lmalakat, u xmi i ɣa tiři tmijja n usuḍi s uyicc n AREBBI, uca imettan inni iǧan di Lmasiḥ ad dd-kkaren d imezwura.   

17 Xas uca neccin, inni iqqimen u ɛad ddaren, ad kidsen nettwakkes deg iseynuten ɣar umeřqi ak-d Siditneɣ deg ujenna uca ammu i ɣa niři řebda ak-d Siditneɣ.   

18 S uya ggem uř deg wayawya s wawařen-a.

Aḥeṭṭu

5

1 Maca zi jjihet n zzmanat d tsaɛɛetin, a aytma, aqa nhřa ma ad awem dd-ariɣ.

2 Kenniw simant nwem tessnem nican aqa ass n Siditneɣ ad dd-yas am uceffar di ǧiřet.   

3 Xmi ɣa inin nitni: ‘Aqa řehna d řhudnet!’, řexdenni ad xasen ikk wareyyeb deɣya, am ttekken řewjeɛ n tarut x temɣart tenni s ddeyset, uca war din mani ɣa yarewřen.   

4 Maca kenniw, a aytma, war teǧim ca di taǧest maḥend ad xawem-dd iwḍa wass nni am uceffar,   

5 maɣar kenniw marra d tarwa n tfawt d tarwa n wass, war teǧim ca n ǧiřet niɣ n taǧest.   

6 S uyenni ittxeṣṣa aneɣ war nᵉtteṭṭeṣ am wenneɣni, maca ad niři nfaq, neḥḍa,   

7 minzi inni ittᵉṭṭṣen, aqa ttᵉṭṭṣen di ǧiřet, u inni ittɣellan, aqa ttɣellan s ǧiřet,

8 maca ejj aneɣ, neccin i yeǧan d iḥenjiren n wass, ad niři neḥḍa deg ixariṣṣen nneɣ, ad nḥezzem idmaren nneɣ s warruḍ n wuzzař n l’iman d tayri, u ad nessars lkask n usitem n Tudart x uzeǧif.   

9 Minzi AREBBI war d aneɣ yeggi i weɣḍab, maca ḥima ad neṭṭef Tudart di Siditneɣ Yasuɛ Lmasiḥ,

10 wenni xaneɣ immuten, ḥima neccin, ma nfaq niɣ neṭṭeṣ, ad kides neddar.   

11 S uyenni ggem uř deg wayawya, bnam ijjen wenneɣni am t teggim ɛawed.

Awař ɣar uneggaru d useǧem

12 Maca nettar zzaywem, a aytma, ad tessnem inni itteggen tizemmar aṭṭas jar awem d inni xawem iǧan di Siditneɣ d inni kenniw isseřmaden,   

13 maḥend ad ttweqqaren zzaywem umi d asen tᵉttemmřem tayri s ufeyyeḍ uca ad teḥḍam řehna akidsen zi ssibbet n řxedmet nsen.

14 Neɛřem awem, a aytma, ad tseggmem inni dd-iffɣen zeg webrid, ggem uř deg inni war ɣarsen teǧi teryast, arbum ddqeř n yinni iḍeɛfen, iřim d iṣebbaren ak-d marra.

15 Ḥḍam maḥend uřa d ijj war ittentiqim řɣar s řɣar, maca arzum řebda min iṣebḥen ak-d wayawya uca i kuřci.   

16 Farḥem řebda,   

17 ẓẓaǧem břa qeṭṭu,   

18 qadem di marra timesřayin, minzi d man aya min ixs AREBBI di Yasuɛ Lmasiḥ i kenniw.   

19 War ssxessyem ca Arruḥ,   

20 war sseḥqaram awařen n nnubuwat,

21 weznem qaɛ min iǧan uca ṭṭfem ɣar min iṣebḥen.   

22 Aggʷejem x marra min iǧan ddab n tuɛeffna.   

23 Iři ad kenniw issqeddes AREBBI n řehna marra uca ad iḥḍa marra arruḥ d řeɛmar d arrimet nwem břa řɛib ař tawasit n Siditneɣ Yasuɛ Lmasiḥ.   

24 Aqa d Wenni xawem dd-ittřaɣan d amtiqqi, aqa Netta ad t igg.   

25 A aytma, ksim aneɣ řmeɛruf ɛawed.

26 Seǧmem x wawmaten nneɣ s usudem iqeddsen.   

27 Necc ssjuǧeɣ kenniw deg wudem n Siditneɣ maḥend ad tɣarem tabrat-a i marra awmaten imqeddasen.

28 Arḍa n Siditneɣ Yasuɛ Lmasiḥ ad kiwem yiři.

2 Itissalunikiyyen

Aseǧem ɣar umezwaru d tẓaǧit n uqadi

1

1 Bulus d Silwanus d Timutiyu, i tmesmunt n Itissalunikiyyen, tenni iǧan di AREBBI, Babatneɣ, u di Siditneɣ Yasuɛ Lmasiḥ.

2 Arḍa d řehna zi AREBBI, Babatneɣ, u zi Siditneɣ Yasuɛ Lmasiḥ ad kiwem iřin.   

3 Icuwwar ad nqada AREBBI i kenniw řebda, a aytma, am mammec ittřiq, minzi l’iman nwem imeqqar aṭṭas, am mammec uřa d tayri n kuř ijjen zzaywem marra i wenni d as yudsen tarenni tmeqqar ktar,   

4 ař nettfeyyec xawem di tmesmunin n AREBBI x ssibbet n l’iman nwem d ṣṣbar nwem di marra adarrec nwem d řemḥayem nwem nni teksim.   

5 Man aya d lburhan n řḥukm isseggden n AREBBI, aqa tᵉttwaḥasbem tesdaheǧem Tageldit, tenni xef teksim amarret. □    

6 U mařa xenni d řḥeqq zzat i AREBBI umi ɣa ixeǧeṣ s řmeḥnet i yinni kenniw iḥeṣṣaren,   

7 xenni Netta ad kidneɣ isseddar uřa d kenniw inni ittwaḥṣaren, wah ad aneɣ isseddar akidwem ɣar usargeb n Siditneɣ Yasuɛ Lmasiḥ zeg ujenna ak-d řɛeskarat n lmalakat nnes,   

8 x minni i ɣa intaqem di tmessi itteḥduduqen x yinni war issinen ca AREBBI u x yinni war xsen ad cehden s Řexbar Aṣebḥan n Siditneɣ Yasuɛ Lmasiḥ.   

9 Minzi ina ad ttwaɛaqben di řḥukm s uhellek i řebda am yaggwejen x wudem n Siditneɣ u x uɛuǧi n jjehd nnes,   

10 xmi dd ɣa yas Netta ḥima ad ittwaɛuǧi deg wass nni di marra imqeddasen nnes, u ḥima ad isscen řeɛjayeb nnes s yinni dayes yumnen, minzi tumnem zi cchadet nneɣ i kenniw deg wass nni.   

11 S uyenni nkessi awem řmeɛruf řebda, ḥima AREBBI nneɣ ad kenniw yegg ad tesdaheǧem tařaɣit nwem, u ḥima ad kenniw iccur s jjehd maḥend ad tiřim twejdem qaɛ i tmegga n tcuni u i řexdayem n l’iman,

12 ḥima ad daywem ittwaɛuǧi Isem n Siditneɣ Yasuɛ, uca uřa d kenniw dayes, ɛlaḥsab arḍa n AREBBI nneɣ d Siditneɣ Yasuɛ Lmasiḥ.

□ 

1:5 lburhan - niɣ: ‘ddalil’.

Bnadem n ddnub

2

1 Aqa nᵉttzaweg kenniw, a aytma, zi jjihet n twasit n Siditneɣ Yasuɛ Lmasiḥ d wesmuni nneɣ ɣares,

2 aqa war tᵉttnexřiɛem niɣ tesḥissfem ca deɣya, war iǧi s ijj n wawař niɣ s ca n arruḥ niɣ s ict n tebrat axmi zzayneɣ, i iqqaren: “Xzar, ass n Siditneɣ yusa-dd!”   

3 War ttejji uřa d ijj ad kenniw iɣwa s ca n webrid, minzi ass nni war dd-ittis qbeř i dd ɣa yas uɣewweɣ uca ad dd-iban bnadem n ddnub, aqa-t d mmis n tehliket. □    

4 Netta ittemɛařa u issɛuǧa ixef nnes x marra min ittwasemman ‘AREBBI’ niɣ ‘aɛbad’, ař ɣa iqqim di Zzawect Tameqqrant n AREBBI amecnaw netta d AREBBI i yeǧa, uca ad isscen i yixef nnes, aqa netta axmi AREBBI.   

5 Ma war teɛqiřem ca umi tuɣa ayi kiwem, aqa nniɣ awem-t?

6 Maca řexxu tiwḍem tessnem min d as ibedden ɛad deg webrid, ḥima ad dd-iban di řweqt nnes.

7 Ssirr n řmuɛṣiyyet aqa ixeddem řexxu. Maca mařa immeksi zi řwesṭ min d as issbedden ɛad deg webrid řexxu,

8 ad dd-iḍhar bab n řmuɛṣiyyet, wenni ɣa isshellek Siditneɣ Yasuɛ s twarrit n nnefs zeg uqemmum nnes, ad t issebḍeř xmi dd ɣa tban twasit nnes.   

9 Maɣar tawasit n bab nni n řmuɛṣiyyet ad traḥ jmiɛ ak-d řxedmet n cciṭan s marra jjehd d řeɛřamat d lmuɛjizat issxarriqen,   

10 u s marra řɣecc n řmuɛṣiyyet deg yinni i ɣa ihellken, minzi nitni war qbiřen ca tayri n tidett ḥima ad zzayes afen Tudart.   

11 S uyenni AREBBI ad ɣarsen dd-issekk min ten ɣa yarr s jjehd ɣar uweddar, ař ɣa yamnen deg uxarriq.   

12 Marra inni war yuminen ca di tidett, maca ixsen řmuɛṣiyyet ktar, ad ttwaḥakmen.

Abeddi imtem di l’iman

13 Maca icuwwar aneɣ ad nqada AREBBI řebda xawem, a awmaten nneɣ, inni xef iɛizz Siditneɣ, aqa AREBBI ixḍar i kenniw zeg umezwaru i Tudart, s tqeddast zi Arruḥ u s l’iman n tidett.

14 Aqa iřaɣa-dd xawem i man aya s ubarreḥ nneɣ s Řexbar Aṣebḥan, ḥima ad tiřim i uɛuǧi n Siditneɣ Yasuɛ Lmasiḥ.

15 S uyenni, a aytma, beddem nican uca ṭṭfem di tweṣṣa i d awem ittwassřemden zzayneɣ, ma s wawař niɣ s tebrat nneɣ.   

16 Maca Netta, Siditneɣ Yasuɛ Lmasiḥ, u AREBBI, Babatneɣ, wenni d aneɣ ixsen d wenni d aneɣ iwcen afewwej ittduman d usitem icnan s arḍa nnes,

17 ad issfewwej uřawen nwem uca ad kenniw issejhed di marra awař u di marra řxedmet taṣebḥant.   

□ 

2:3 mmis n tehliket - niɣ: ‘mmis n řexṣaret’ niɣ ‘mmis n řefna’.

Awařen n Bulus ɣar aneggaru d useǧem

3

1 A kenniw, awmaten nneɣ, zi ssa d tsawent ksim aneɣ řmeɛruf ḥima Awař n Siditneɣ ad dd-iffeɣ deɣya u ad ittwassɛuǧ, am mammec tuɣa imsar jar awem ɛawed,   

2 ḥima ad nettwafekk zeg iwdan war iḥřin, iɛeffanen, minzi l’iman war iǧi ɣar marra.   

3 Maca SIDI d amtiqqi. Netta ad xawem iḥḍa uca ad kenniw ifekk zeg umɛeffan.   

4 Maca neccin nettiqq daywem di Siditneɣ, belli min xef nweṣṣa kenniw, aqa tᵉtteggem t uca ad teqqimem tᵉtteggem t.

5 Ad indeh Siditneɣ uřawen nwem ɣar tayri n AREBBI u ɣar ubarreḥ s Řexbar Aṣebḥan n Lmasiḥ.

6 Nweṣṣa kenniw, a aytma, deg Yisem n Siditneɣ Yasuɛ Lmasiḥ, ad tḥeyydem i kuř uma i igguren di min war iḥřin, war iǧi ɛlaḥsab tiweṣṣa i zzayneɣ iksi.   

7 Aqa kenniw tessnem mammec icuwwar ad aneɣ teḍfarem, minzi neccin war nuyur jar awem di min war iḥřin.   

8 War necci aɣrum ak-d ḥed baṭeř, maca s řxedmet d tamara tuɣa aneɣ nxeddem ǧiřet d wass, ḥima war dd-nettis nedqeř x ca n ijjen zzaywem.   

9 War iǧi minzi war ɣarneɣ ttesriḥ i man aya, maca ḥima ad negg ixef nneɣ d lmital i ɣa teḍfarem.   

10 Minzi řami tuɣa aneɣ neǧa akidwem, aqa nweṣṣa ammu: mařa ḥed war ixs ad ixdem, war ittett ɛawed.

11 Minzi nesřa aqa din ca jar awem inni igguren di min iɛeffnen, war xeddmen qaɛ, maca tteggen mɣir min war isekkwin.

12 Aqa numur u nziyyar i-ten di Siditneɣ Yasuɛ Lmasiḥ ḥima ad xedmen di řhudnet, ad ccen aɣrum nsen.   

13 Maca kenniw, a aytma, war ttuḥiřem ca maḥend ad teggem min icnan.   

14 Maca mařa ca n ijjen war iṭaɛ i wawařen i yuran di tebrat-a, bḍam xas, war ttxeǧaḍem ca akides, ḥima ad idweř ittseḍḥa,   

15 maca war t tᵉttḥessbem d řeɛdu maca nedhem t ɣar webrid am yijj n tawmat.

16 Maca Sidi n řehna ad awem iwc řehna i řebda x marra iɣezdisen. Siditneɣ ad yiři akidwem marra.   

17 Ijj n useǧem s ufus inu. Necc, Bulus, uriɣ aya. Ta d řeɛřamet di marra tibratin inu. Ammu i d uriɣ.   

18 Arḍa n Siditneɣ Yasuɛ Lmasiḥ ad akidwem yiři marra, a awmaten inu. Amin.

1 Timutiyu

Aseǧem ɣar umezwaru d iɛřamen

1

1 Bulus, rrasul n Yasuɛ Lmasiḥ, ɛlaḥsab řumur n AREBBI, wenni d aneɣ itticen Tudart, u n Lmasiḥ Yasuɛ, wenni d asitem nneɣ. □    

2 I Timutiyu, mmi d tidett di l’iman: arḍa d arreḥmet d řehna ad ac iřin zi AREBBI, Babatneɣ, u zi Lmasiḥ Yasuɛ, Siditneɣ.   

3 Řami ruḥeɣ ɣar Makiduniya zawgeɣ cek ad teqqimed di Afasus, ḥima ad tumured i ca n yeryazen ḥima war sseřmiden ca iseřmaden nneɣni,   

4 u ḥima war tticen ca taynit i tḥuja ixwan d taṣiřat war iqeṭṭin nni dd-ittawyen ɣar imḥarwaḍen ktar, war iǧi ɣar min iǧan i řebni di l’iman n AREBBI.   

5 Ssum n tweṣṣa aqa d tayri zeg wuř amezdag d tnefsect icnan u zi l’iman d tidett.   

6 Aqa dinni ca inni iheyyḍen x man aya uca nnqeřben ɣar řhard ixwan.

7 Nitni xsen ad iřin d imesɣaren n Ccariɛa břa řefhamet di min qqaren u x min xef ttemcubbucen.

8 Maca nessen belli Ccariɛa teṣbeḥ mařa ḥed ijja ixef nnes ad ittwandeh zzayes ɛlaḥsab Ccariɛa,   

9 am nessen aqa Ccariɛa war temmewc ca i umseggaden, maca i yinni war iseggden u i imɣewwaɣen, i iɛeffanen d imednab, i imeqjaḥ, i imexmujen, i yinni iwtin babatsen u i yinni iwtin yemmatsen u i yinni ineqqen iwdan,   

10 i ayt n farq-ccɣeř d zzwameř, i yinni ittsebbaben deg iwdan, i ayt n bu-ixarriqen d yinni ittareẓẓan tajaǧit nsen uca zeɛma i marra min war dd-ittisen ca ak-d useřmed iṣeḥḥen

11 n L’Injil i d ayi ittwawekkřen, zi jjihet n uɛuǧi n AREBBI ittwabarken.   

Arḍa n Arebbi i Bulus

12 Necc ttqadiɣ Wenni d ayi issjehden, aqa Siditneɣ Yasuɛ Lmasiḥ, umi iḥseb ayi-dd d amtiqqi řami d ayi igga di řxedmet n tsexxart nnes,

13 necc d wenni tuɣa iǧan qbeř d amceqqaf d ijj n umarrat n imasiḥiyyen uřa d ijj n bu-řɛunf. Maca temmewc ayi-dd arreḥmet, minzi ggiɣ t war ssineɣ, umi d ayi tuɣa břa l’iman.   

14 Arḍa n Siditneɣ tuɣa ifeyyeḍ dayi s waṭṭas, uřa d l’iman d tayri tenni iǧan di Yasuɛ Lmasiḥ.

15 Wa d awař dayes řaman, i isdaheǧen ad yiři iggur, aqa Yasuɛ Lmasiḥ yusa-dd ɣar ddunect ḥima ad issenjem imednab, inni zzaysen necc d amezwaru.   

16 Maca x uya ksiɣ arreḥmet maḥend Yasuɛ Lmasiḥ ad isscen dayi d amezwaru marra ttasiɛ n řxaḍar nnes, d lmital i yinni zzayes i ɣa yamnen i Tudart ittduman.

17 Aqa i Ujeǧid n zzmanat, d Wenni war ifennin, d Wenni war ittwiřin, Wenni d AREBBI d Ijj, ad ɣares yiři ccan d uɛuǧi i zzman n zzmanat qaɛ. Amin.   

18 Tasexxart-a, a mmi Timutiyu, sswekkřeɣ cek xas, ḥima ad temmenɣed amenɣi aṣebḥan ɛlaḥsab min xak ittwanabben qbeř,   

19 s l’iman d tnefsect icnan, maɣar inni ugin man aya, aqa ssexwan ixef nsen zi l’iman.   

20 Jar asen Himiniyus d Aliksandir, inni sellmeɣ i cciṭan ḥima ad řemden maḥend war ttceqqafen.   

□ 

1:1 rrasul - niɣ ‘amazan’.

Aseřmed n Bulus x weɛbad n tmesmunt i Arebbi

2

1 S uyenni ttzawageɣ kenniw, ḥima ad tqarrbem d amezwaru ɣar AREBBI s tutra d tẓaǧitin d tkessit s řmeɛruf d uqadi di ṭṭweɛ n marra iwdan,

2 di ṭṭweɛ n ijeǧiden d imeqqranen, ḥima xenni ad neddar di řehna d řhudnet u s marra tiggʷudi d tezdugi zzat AREBBI.   

3 Minzi man aya d aṣebḥan u yusa as-dd i řxaḍar i AREBBI, wenni d aneɣ itticen Tudart,

4 wenni ixsen aqa marra iwdan ad ṭṭfen Tudart uca ad dd-dewřen ɣar tussna n tidett.   

5 Minzi aqa din ijj n AREBBI d ijj n Lwasit jar AREBBI d iwdan, aqa Netta d Mmis n bnadem, Yasuɛ Lmasiḥ,   

6 wenni iwcin Ixef nnes d aṣřaḥ i marra bnadem, aqa-tt d cchadet i dd-yusin di řweqt nnes.   

7 I man aya ttwaggeɣ d ambarreḥ d rrasul, aqa qqareɣ tidett, war ssxarriqeɣ ca, ḥima ad iřiɣ d amseɣɣar n řegnus di l’iman n tidett.   

8 S uya xseɣ belli iryazen ad ẓẓaǧen di mkuř amcan, am ssgeɛɛaden ifassen nsen s tezdugi, břa axeyyeq d umcubbec.   

9 Ammu uřa d timɣarin ad yarḍent s uweqqar, ittxeṣṣa ad zehhjent ixef nsent s ijj n webrid n řeḥya u n tsexxayt, war iǧi s umudi n ucuwwaf niɣ s wureɣ niɣ s tyaqutin niɣ s warruḍ iɣřan,   

10 maca ad zehhjent ixef nsent s řexdayem iṣebḥen am mammec dd-yusa x temɣarin, tinni ittnejbaden ɣar uweqqar n AREBBI.

11 Ejj tamɣart ad teřmed di řhudnet, ak-d marra tamwaḍeɛt,

12 maca necc war ttejjiɣ tamɣart ad tesseřmed niɣ ad ɣares yiři jjehd x weryaz, maca ad tiři tesqar.   

13 Minzi Adam ittwagg d amezwar, awarni as Ḥawwa.   

14 Uca Adam war ittwaɣarr ca, maca tamɣart tᵉttwaɣarr, xenni texḍa x tewṣeyyet.   

15 Maca ad teddar s tarwa nnes, mařa ttɣiman nitni ttcebbaren di l’iman d tayri d tqeddast d řeḥya.

Imeḥḍayen d imseyyaren n tmesmunt

3

1 Wa d awař dayes řaman: mařa ixs ḥed ad yiři d amɣar, aqa ittmeẓri deg ict n řxedmet tecna.

2 Maca ittxeṣṣa i umɣar ad itwaf břa řɛib, ad yiři d aryaz n ict n temɣart, ɣares amekken n nnefs, ad yiři d asexxay, ad igg s usettef, ad yareḥḥeb s inewjiwen, izemmar ad isseřmed.   

3 Netta war ittiři d amescar niɣ iwwet deɣya s ufus nnes, maca ad yiři d amwaḍeɛ, war ittemcubbuc, war ittiři d aqezzaz.

4 Aqa netta isseggur taddart nnes mliḥ uca iḥekkem x iḥenjiren nnes s marra řeṣfayet.

5 Maca mařa netta war izemmar ad issuyur taddart nnes, mammec ɣa igg ad iḥḍa tamesmunt n AREBBI?

6 War ittiři d ameḥḍar n jdid di l’iman, ḥima war ittuff s řefyuc uca ad iwḍa di ccreɛ n cciṭan.

7 Ɛawed ittxeṣṣa ad ɣares tiři ṣṣumɛet tecna ɣar yinni di barra, ḥima war xas ttɛeyyiben uca war iweṭṭi ca di řefxux n cciṭan.

8 Ittxeṣṣa ɛawed i imsexxaren di tmesmunt ad iřin d imezdagen, war ssiwiřen ca s tnayen n iřsawen, war xezzaren ca ɣar binu aṭṭas, war ḍemmɛen di arrbeḥ war iḥřin.   

9 Ittxeṣṣa asen ad ṭṭfen di ssirr n l’iman s tnefsect teṣfa.   

10 Ejj i-ten ad ttwaqeǧben d amezwaru, řexdenni, mařa iban-dd war daysen ittiři bu řɛib, ad sexxaren.

11 Ammu ittxeṣṣa uřa i timɣarin ad arsint s tsexxayt, ad ḥḍant di řeɛquř nsent, ad daysent tiři řmanet di marra, war d ttiřint d timceqqafin.

12 Ittxeṣṣa i imsexxaren di tmesmunt, aqa kuř ijjen zzaysen ad yiři s ict n temɣart, uca ittxesṣa as ad issuyur mliḥ iḥenjiren nnes d taddart nnes.

13 Minzi inni itteggen taseyyart nsen mliḥ, ad ṭṭfen i yixef nsen ijj n wemcan icna d waṭṭas n teryast di l’iman n Yasuɛ Lmasiḥ.   

14 Uriɣ ac-dd man aya uca ssitimeɣ ad ɣarek dd-aseɣ deɣya.

15 Maca mařa ɛeṭṭařeɣ xak, ad tessned mammec ittxeṣṣa ad nuyur di taddart n AREBBI, tenni iǧan d Tamesmunt n AREBBI iddaren, apilar d dsas n tidett.   

16 Ssirr wanita n tsegda d ameqqran s tidett!

“D Wenni ittwassargben di ddat,

ittwaseggden di Arruḥ,

iḍḥaren-dd i lmalakat,

ittwabarrḥen zzayes jar řegnus,

d Wenni zzayes yumnen di ddunect,

immeksin deg uɛuǧi.”   

Uqarri n ccayaṭin d thuja tibuhařiyyen

4

1 Maca Arruḥ iqqar nican belli di zzmanat tineggura ca ad ḥeyyden x l’iman umi ɣa ḍfaren řaryaḥ issɣekkwan d tɣuri n ccwaṭen.   

2 Nitni sɣekkwan am ssniɛmiřen ixef nsen, ssxarriqen u tteqqden tanefsect nsen.

3 Nitni ttᵉṭṭfen řemřac uca ttamaren asbeɛɛed x macca nni dd-ittwaxeřqen zi AREBBI maḥend ad tiři i nnfeɛ d uqadi i yinni yumnen u ssnen tidett.   

4 Minzi marra min dd-ittwaxeřqen zi AREBBI iṣbeḥ uca war dayes min ɣa nagi mařa neqbeř zzayes s uqadi,   

5 minzi ad ittwaqeddes s Wawař n AREBBI d tẓaǧit.

6 Mařa tessřemded man aya i wawmaten nnec, ad tiřid d amsexxar n Yasuɛ Lmasiḥ, aqa tᵉttwarebbid deg wawařen n l’iman u tᵉttwassřemded di tɣuri n ṣṣaḥ.   

7 Maca aggʷej x tḥuja ixwan n twessura u marres ixef nnec di tsegda.   

8 Minzi arriyaḍa n arrimet tᵉttawi ɣar nnfaɛ i drus n řweqt waha, maca tasegda tneffeɛ řebda, uca aqa ɣares lwaɛd n Tudart i yiḍa u i řweqt i dd ɣa yasen.   

9 Wa d awař dayes řaman, isdaheǧ ad ittwaqbeř.

10 Minzi i man aya umi nxeddem u nettwasseḥqara ɛawed, minzi asitem nneɣ aqa-t di AREBBI iddaren, wenni itticen Tudart i marra iwdan, amezwaru i yinni yumnen.

11 Seřmed, tumured s man aya.

12 Ejj uřa d ijj war cek isseḥqiri ca x temẓi nnec, maca iři d lmital i yinni yumnen, s wawař, s wendah, s tayri, s l’iman u s tazdugi.   

13 Iři tecḍared di tɣuri i tmesmunt, di ṭẓaǧit u deg useřmed ař dd ɣa yaseɣ.

14 War sḥeqqara ca tawhibt i dayek, tenni i d ac immewcen umi tuɣa ttnabben u ssarsen imɣaren xak ifassen.   

15 Ɛqeř x tmesřayin-a, cebbar daysent, ḥima ticři nnec ɣar zzat ad tban i marra.

16 Ḥḍa ixef nnec u ḥḍa x useřmed, ṣbar di man aya, minzi mařa teggid ddegga, ad teḥḍid ixef nnec di Tudart uřa d inni d ac ittesřan.

X udebbar n tmesmunt

5

1 War tiřid tewɛared i uwessar, maca nesḥ i-t am babac, uca ibřiɣen am wawmaten nnec,   

2 tiwessura am tiyemmatin, uca tiɛezriyyin am suyᵉtmac nnec, s marra řeṣfayet.

3 Weqqar tijjař, tinni d tidett ǧant d tijjař.

4 Mařa ca n tajjač ɣares iḥenjiren niɣ ayyawen, ejj i-ten ad řemden d amezwar maḥend ad ggen min ittřiqen di ṭṭweɛ n řaǧ nsen, ad dd-arren i lwalidin min ttursen, minzi ddegga yusa-dd x řxaḍar n AREBBI.   

5 Maca tajjač nican d tenni iǧan weḥḥdes, tessitim di AREBBI uca tṣebbar di tutra d tẓaǧitin, ǧiřet d wass.   

6 Maca tenni iwḍan di tudart n nnecwet, aqa temmut waxxa teddar.

7 Weṣṣa i-tent timesřayin-a, ḥima ad iřint břa řɛib.

8 Minzi mařa ca n yijj war itthilli ca di wi iǧan nnes, d amewaru deg yinni iǧan d aytbab n taddart n familya n yinni yumnen, aqa wanita immenḍar l’iman uca netta mahu x yinni war yuminen ca.   

9 Ixḍar xenni ict n tajjač illa mařa ɣares zi settin n iseggʷusa ař tsawent, ict n tajjač nni tuɣa d tamɣart n ijj n weryaz,

10 tenni ɣar teǧa cchadet aqa tegga řexdayem tiṣebḥanin: niɣ tesseymi iḥenjiren nnes, niɣ tareḥḥeb s ibarraniyyen, niɣ tessired iḍaren n imqeddasen, niɣ tewca fus i yinni ittwaḥṣaren, wah, aqa tegga marra řxedmet taṣebḥant.   

11 Maca war qebbeř tijjař timeẓyanin, minzi nitenti ttexsent ad ssarxunt i Lmasiḥ s nnecwat nsent, arezzunt x ijj n weryaz.

12 Aqa ccreɛ nsent imten, minzi ssarsent l’iman nsent amezwar ɣar uɣezdis.

13 Maɣar nitenti ssřemdent inneɣni řeɛqez am ggurent x tudrin, war iǧi ssřemdent waha řeɛgez, maca nitenti ttɛawadent řexburat, ttadfent di cɣuřat n midden, qqarent min war icuwwaren.   

14 S uyenni xseɣ ad meřcent tijjař timeẓyanin, ad dd-jjent iḥenjiren, ad ssuyurent taddart nsen, war ttejjint ca i řeɛdu ssibbet ḥima ad iceqqef.   

15 Minzi aqa ca zzaysent bdant ad ffɣent abrid, ḍeffarent cciṭan.

16 Mařa din iryazen niɣ timɣarin yumnen ɣarsen tijjař, ejj i-ten ad daysent thillan, maḥend war ittiři ddqeř ɛad x tmesmunt, ḥima tamesmunt ad ɣares yiři maḥend ad tɛawen tinni iǧan d tijjař s tidett.

Imɣaren n tmesmunt

17 Imɣaren nni ittḍebbaran mliḥ, sdahǧen aweqqar tnayen n imuren, abeɛda inni ixeddmen deg Wawař u deg useřmed.   

18 Minzi Tira Iqeddsen qqarent: “War ttegg tacmant i uyenduz issarwaten!”, u: “Axeddam isdaheǧ řmunet nnes!”   

19 War qebbeř ca tanfuč ḍidd i umɣar, mɣir x uqemmum n tnayen niɣ n třata n řechud.   

20 Inni ixḍan, ɛeyyeb i-ten zzat i marra, ḥima inneɣni ad ggʷeden ɛawed.

21 Ziyyareɣ xak zzat i AREBBI d Siditneɣ Yasuɛ Lmasiḥ d lmalakat nnes ittwafarzen, ad teḥḍid man aya břa řfarz, war ttegg uřa d ict n tmesřact ɛlaḥsab udmawen.   

22 War ssrusa ifassen nnec x ḥed s uqeǧeq, war carrec di ddnub n inneɣni, ḥḍa ixef nnec di řeṣfayet.   

23 War sess aman waha, maca su drus n binu i stumaɣu nnec u i řeḥřac nnec azirar.   

24 Aqa din iwdan i ɣar iǧa ddnub nsen banen mliḥ deɣya, aqa ddnub nsen ttizzaren asen ɣar ccreɛ, uca aqa din ca nneɣni ḍeffaren ten ddnub nsen.   

25 Ammu dd-banent uřa d řexdayem tiṣebḥanin, maca uřa d tinni i war iǧin ammu, war zemmarent ad qqiment nnuffarent.

Imsexxaren d aytbab nsen

6

1 Ittxeṣṣa i marra inni iǧan sadu azayřu n tesmuɣi ad weqqaren aytbab nsen di marra, ḥima war ittiři uceqqef deg Yisem n AREBBI u di tɣuri nnes.   

2 Ejj isemɣan nni ɣar iǧa imasen umnen war ten sseḥqirin ca, umi nitni d awmaten i iǧan. Maca s řɛeks ejj i-ten ad asen sexxaren mliḥ, minzi nitni umnen u aqa aten d awmaten iɛizzen, inni ɣarsen xeddmen nitni di řaman. Seřmed man aya u zeyyar xasen.

Lxaṭar n waṭṭas n wagřa

3 Maca mařa din ḥed isseřmed ict n řḥajjet nneɣni uca war yareddef ca awařen iṣeḥḥen n Siditneɣ Yasuɛ Lmasiḥ d tɣuri x mammec icuwwar ad neɛbed AREBBI s tiggʷudi,

4 aqa netta ittuff am war issin walu, iweddar deg imḥarwaḍen d imcubbecen i-dd-ittawyen řeḥsed d umenɣi d uceqqef d ict n nneyyet d taɛeffant   

5 uřa d tamara i dd-yekkin zeg iwdan inni ittwaɣeccen di řeɛqeř nsen, tweddar asen ttidet, ittɣiř asen aqa arbeḥ iqqim ɣar tiggʷudi zi AREBBI. Beɛɛed xasen.   

6 Maca arbeḥ nneɣ d ameqqran. Aqa-t d tiggʷudi zi AREBBI, am ɣarneɣ min neḥdaj.   

7 Minzi war dd-niwi walu ɣar ddunect uca aqa nessen war nzemmar akidneɣ neksi walu zzayes.   

8 S uyenni, mařa ɣarneɣ řmeɛteq d dduri, aqa neqneɛ.   

9 Maca inni ixsen ad ssmunen agřa, ad wḍan deg ijarriben u di řefxux u deg waṭṭas n nnecwat tifɣař ittḍarran, tinni ittejjan iwdan ad ɣarqen deg uteḥḥi d řekḥeḍ.   

10 Minzi aẓwar n marra tuɛeffna aqa t d ṭṭmeɛ n tmenyat. Aqa din ca inni tuɣa ittmeẓřin di man aya, iweddar asen l’iman uca jebbden aṭṭas n tamara i yixef nsen.   

11 Maca cek, a bnadem n AREBBI, arweř zi man aya uca arzu x tsegda, x tnicant, x l’iman, x tayri, x ṣṣbar u x temhint.   

12 Mneɣ amenɣi aṣebḥan n l’iman, cebbar di Tudart ittduman nni umi ɣar dd-tᵉttwařaɣid, min xef tcehded cchadet taṣebḥant zzat i waṭṭas n řechud.   

13 Cehhdeɣ i cek zzat i AREBBI, wenni iwcin Tudart i marra, u zzat i Yasuɛ Lmasiḥ, wenni tuɣa icehhden cchadet taṣebḥant aṭṭas zzat i Punṭiyus Pilaṭus,   

14 ḥima ad teḥḍid ttewṣeyyet břa ssuss niɣ řɛib ař dd ɣa iban Siditneɣ Yasuɛ Lmasiḥ.

15 Netta ad ittwasseḍhar di řweqt nnes: AREBBI ittwabarken, Amzemmar kuřci x marra min iǧan, Ajeǧid x marra ijeǧiden d Sidi n isiditen,   

16 Wenni weḥḥdes war ifennin, Wenni izeddɣen di tfawt i war izemmar ad ɣares yadef ḥed, Wenni war iẓri bnadem niɣ izemmar ɛad ad t iẓar, i Netta umi ɣar iǧa ccan d ṣṣulṭa i řebda qaɛ. Amin.   

17 Ɛřem i aytbab n wagřa di ddunect-a war ttiřin d imɛeffaren, war ttcařen x wagřa war yarekknen, maca ad ttecřen x AREBBI iddaren, wenni d aneɣ itticen marra timesřayin s ufeyyeḍ ḥima ad xaneɣ ifewwej,   

18 uca ɛřem i-ten ad ggen řexdayem iṣebḥen, ad ɣarsen iřint tmegga tiṣebḥanin, ad wejden maḥend ad wcen u ad carcen.

19 Ejj i-ten ad ssarsen ammu dsas aṣebḥan i yixef nsen i řweqt i dd ɣa yasen, maḥend ad ɣarsen tiři Tudart d Tidett.   

20 A Timutiyu, ḥḍa min d ac ittwawekkřen, aggʷej x řhard ixwan uřa x řɛekasat i dd-itteffɣen zi tussna issxarriqen.   

21 Aqa din ca n iwdan řami seɛfen man aya, semḥen di l’iman. Ad kidek yiři arḍa! Amin.

2 Timutiyu

Aseǧem ɣar umezwaru d usejjeɛ

1

1 Bulus, rrasul n Yasuɛ Lmasiḥ ɛlaḥsab řxaḍar n AREBBI, ɛlaḥsab lwaɛd n Tudart i din iǧan di Yasuɛ Lmasiḥ. □  

2 I Timutiyu, mmi iɛizzen: arḍa d arreḥmet d řehna zi AREBBI, Babatneɣ, u zi Yasuɛ Lmasiḥ, Siditneɣ.   

Acejjeɛ i Timutiyu

3 Necc ttqadiɣ AREBBI wenni umi ɛebdeɣ am řejdud inu s tnefsect tezdeg, am ttidareɣ cek břa qeṭṭu di tẓaǧitin inu ass d ǧiřet.   

4 Weḥḥceɣ ad cek ẓareɣ, xmi ttfekkareɣ deg imeṭṭawen nnec u ttwaccureɣ s řefraḥet,

5 umi ttidareɣ di l’iman nnec břa nnifaq, l’iman nni tuɣa izeddɣen amezwar di ḥennac Luwis u deg yemmac Uniki, uca, aqa ssneɣ nican belli izdeɣ dayek ɛawed.

6 S uyenni ssɛeqřeɣ cek ad tessekkared tawhibt n AREBBI tenni dayek s webrid n wesrusi n ifassen inu xak.   

7 Minzi AREBBI war d aneɣ iwci arruḥ n řɛurret, maca arruḥ n jjehd d tayri d utebbet.   

8 S uya war ttseḍḥi ca ḥima ad tewced cchadet x Siditneɣ, u war ttseḍḥi zzayi necc, wenni d ameḥbus nnes, maca ksim marra řɣar di ṭṭweɛ n L’Injil s jjehd n AREBBI,   

9 wenni aqa iwca aneɣ Tudart uca iřaɣa aneɣ-dd s třaɣit iqeddsen, war iǧi ɛlaḥsab řexdayem nneɣ, maca ɛlaḥsab řxaḍar nnes d arḍa nni i d aneɣ immewcen di Yasuɛ Lmasiḥ qbeř řweqt n zzmanat.   

10 Aqa arḍa-ya ittwasseḍhar řexxu s uxecci n wenni d aneɣ itticen Tudart, Yasuɛ Lmasiḥ, wenni tuɣa ibeḍřen řmewt uca isseḍhar Tudart war ifennin s L’Injil.   

11 Zzayes ttwassgeɛɛdeɣ necc d ambarreḥ d rrasul d umseřmad n řegnus.   

12 X ssibbet-a ɛawed ksiɣ armeḥ u war ttseḍḥiɣ ca, minzi ssneɣ man wen i zi ttamneɣ uca aqa ttwassqenɛeɣ belli Netta aqa ɣares ṣṣulṭa, maḥend ad iḥḍa i necc aḍman inu ař ass nni.

13 Ejj ad ɣarek iqqim lmital n wawařen iṣeḥḥen i zzayi tesřid s l’iman d tayri i iǧan di Yasuɛ Lmasiḥ.   

14 Ḥḍa aḍman aṣebḥan i d ac ittwawekkřen s Arruḥ Iqeddsen nni dayneɣ izeddɣen.

15 Aqa tessned belli marra inni iǧan di Asiya jjin ayi, zzaysen Fixilus d Hirmuxinis.   

16 Ad yarzef Siditneɣ s arreḥmet di taddart n Unisifurus, minzi tuɣa issareyyeḥ ayi aṭṭas n twařawin uca war iseḍḥi ca zi ssnaseř n tmeḥbast inu.   

17 Maɣar řami dd-yusa ɣar Ruma, tuɣa yarezzu xafi s cḍaret aṭṭas uca yufa ayi.

18 Ad as iwc Siditneɣ, aqa ad yaf arreḥmet ɣar Siditneɣ deg wass nni. Uca mecḥař isexxar ayi di Afasus, cek tessned ktar.

□ 

1:1 rrasul - niɣ ‘amazan’.

Aɛeskari icnan n Yasuɛ Lmasiḥ

2

1 Cek xenni, a mmi, iři tmeḥḥḍed di arḍa nni iǧan di Yasuɛ Lmasiḥ,

2 u min zzayi tesřid zzat i waṭṭas n řechud, wekkeř i-t i iwdan imtiqqan, inni izemmaren ad ssřemden ɛawed inneɣni.   

3 Arbu řɣar ak-d inneɣni am yijj n uɛeskari icnan n Yasuɛ Lmasiḥ.

4 War din uřa d ijj n uɛeskari iřehha ak-d řeswaq n tudart. Ittxeṣṣa as ad yarḍa wenni t iggin d aɛeskari waha.   

5 Uca ɛawed wenni ittemḥizwaren am bu-umḥizwar, war d as tticen ttaj mařa war immniɣ ɛlaḥsab řqanun.

6 Afeǧaḥ i itteggen řxedmet iqesḥen, ittxeṣṣa as ad iksi d amezwar zi řɣiǧet.   

7 Xarreṣ di min d ac qqareɣ. Ad ac iwc Siditneɣ řefhamet di kuřci.

8 Ɛqeř řebda belli Yasuɛ Lmasiḥ, wenni dd-ittwassnekkaren zi taddart n imettinen, aqa-t zi zzariɛet n Dawud ɛlaḥsab L’Injil inu,

9 Řexbar Aṣebḥan nni xef ksiɣ tuɛeffna, ɛad ssnaseř axmi ǧiɣ necc d ijj n uɛeffan! Maca awař n AREBBI war izemmar ad ittwaqqen s ssnaseř.   

10 S uyenni ttḥemřeɣ marra di ṭṭweɛ n yinni ittwafarzen, ḥima ad afen uřa d nitni Tudart di Yasuɛ Lmasiḥ ak-d uɛuǧi ittduman.

11 Wa d awař dayes řaman, minzi mařa nemmut akides, ad kis neddar ɛawed,   

12 u mařa nṣebbar, ad kis neḥkem ɛawed am ijeǧiden, maca mařa nenkar i-t, Netta ad aneɣ inkar ɛawed.   

13 Mařa war dayes nettiqq, aqa Netta ittɣima d amtiqqi, minzi war izemmar ad inkar Ixef nnes.   

14 Seɛqeř asen man aya, ɛřem asen zzat i Siditneɣ maḥend war ttmenɣin ca s wawařen war ineffɛen, inni dd ɣa yawyen areddeǧ x yinni ittṣennaten.

15 Ḥḍa ixef nnec, maḥend ad tarred ixef nnec am tkemřed zzat i AREBBI, am uxeddam nni war ɣares min zi ɣa iseḍḥa, wenni ittbarrḥen nican awař n tidett.

16 Aggʷej x wawařen ixwan i war ineffɛen, minzi nitni ad arnin aṭṭas di řeqjaḥet n yinni iceɣřen ixef nsen ak-d man aya.   

17 Awař nsen ad ittwaɣiyyez am uxsas. Aqa Himiniyus d ijjen zzaysen u Filitus d ijjen nneɣni.

18 Nitni ffɣen zeg webrid n tidett, qqaren belli tanukra aqa temsar, uca qeřben l’iman n ca.

19 Maca dsas n AREBBI ibedd nican uca wa d acemmiɛ nnes: “SIDI issen inni iǧan nnes!”, uca” ‘Ejj marra inni ittřaɣan x SIDI ad aggʷejen x řmuɛṣiyyet.”   

20 Maca di taddart tameqqrant war dayes řeqcuɛ n wureɣ d nnuqart waha, maca ɛawed n ukeccuḍ d třaxt, ca zzaysen n ccan u ca n ubehdeř.   

21 Xenni mařa issizdeg ḥed ixef nnes zi ddegga, ad yiři d ict n řqecɛet n ccan, tᵉttwaqeddes i teǧa uca tedweř tneffeɛ i Sides, aqa tᵉttwassewjed i marra řexdayem iṣebḥen.

22 Arweř zi marra nnecwat n temẓi uca ardef tasegda d l’iman d tayri d řehna ak-d yinni ittřaɣan x Siditneɣ zeg wuř izdig.   

23 Beɛɛed x imḥarwaḍen ibuhařiyyen i war iǧin i řebni, maɣar tessned aqa neddhen ɣar imcubbac.   

24 War icuwwar i umsexxar n Siditneɣ ad imcubbec, maca icuwwar as ad yuyur s temhint ak-d marra, issen ad isseřmed, aqa ɣares ttasiɛ n řxaḍar,   

25 maḥend ad isseřmed s temhint inni t ittɛekkasen. Ad taɣ AREBBI ad asen iwc ad tuben ad ssnen tidett,   

26 uca ad dd asen-yarr řbař, ad nfekken zi řfex n cciṭan, wenni i-ten iḥebbsen i tizi nnes.

Ussan ineggura

3

1 Maca ssen ddegga, aqa deg wussan ineggura ad din iřin řmijařat n řweqt iwɛaren.   

2 Minzi iwdan ad xsen ixef nsen, ad iřin d iceṭṭaren, d ayt n bu-nnfaxet d imɛeffaren d imceqqafen, war ttᵉṭṭiɛin ca i iwdan nsen, ad nḍaren arḍa, ad iřin d iɛeffanen,

3 ad ceqqfen, ad meẓřen řebda di ɛřam kuř nnecwat, ad iřin qesḥen, carrhen min iṣebḥen,

4 ad iřin d iɣeddaren d ifentrusen, daysen nnfaxet, ad xsen nnecwat ktar zi AREBBI.

5 Nitni ɣarsen udem n tiggʷudi zi AREBBI, maca bedden aggʷejen x jjehd nnes. Inni iǧan amenni, ittxeṣṣa ad ten tessiggʷejed xak.   

6 Zzaysen inni ittḥaman tudrin uca nitni ssusumen timɣarin tinni yarebbun ddnub, ttwaɛarrent s ubarru n nnecwat,   

7 tinni xsent ad řemdent řebda. Ɛemmarṣ ad awḍen ddab n yeryazen nni ɣar tussna n tidett,   

8 maca am mammec tuɣa Yannis d Yambris ttemɛařan ak-d Musa, ammu ɛawed ina ttemɛařan ak-d tidett: aqa-ten d iwdan, inni ittwaɣecc řeɛqeř nsen, nitni ttwammenḍaren zi l’iman.   

9 Maca war ttriḥen ca ktar ɣar zzat, minzi afɣuř nsen iban-dd i marra, am mammec tuɣa ittwassen uřa d afɣuř n yinni s tnayen.

Amedya n Bulus d Wawař n Arebbi

10 Maca cek tsiɣid akidi deg useřmed inu, am mammec ggureɣ, tsiɣid akidi di lɣaraḍ inu, l’iman inu, ttasiɛ n řxaḍar inu, tayri inu d ṣṣbar inu,

11 di řeḥṣarat d uweddeb inu. Tessned timesřayin i xafi ikkin di Antiyuxiya d Ikuniya d Listra, man markat n udarrec i ksiɣ, uca aqa Sidi issenjem ayi zzaysent marra.   

12 Marra inni ixsen ad ddaren s tiggʷudi zi AREBBI di Yasuɛ Lmasiḥ, ad ttwadarrcen.   

13 Maca iwdan iɛeffanen d icemmaten ad arnin di tuɛeffna nsen, ad ɣwan uca ad ttwaɣwan.

14 Maca cek, qqim di min tuɣa třemded u di min tᵉttwassqenɛed, maɣar tessned man wen i zi t třemded,

15 u aqa zi temẓi nnec tᵉttwassřemded di Tira Iqeddsen, tinni zemmarent ad cek arrent d amiɣis ař ɣa tᵉṭṭfed Tudart s l’iman n Yasuɛ Lmasiḥ.

16 Kuř tira i yuran s Arruḥ Iqeddsen, aqa ineffeɛ ɛawed i useřmed, i uṣeḥḥi, i weɛdař uca i ttarbiyyet di tsegda,   

17 ḥima bnadem n AREBBI ad yiři iɛess, iḥezzem i marra řxedmet iṣebḥen.

Řxedmet n umbeccar

4

1 D man aya i ttɛewwřeɣ xak zzat i AREBBI d Siditneɣ Yasuɛ Lmasiḥ, wenni i ɣa iḥekmen x yinni iddaren u x yinni immuten ɣar uxecci n Tgeldit nnes:   

2 barreḥ s Wawař, iři tfaqed di man aya di řweqt niɣ barra i řweqt, ṣeḥḥ, ɛaqeb, ɛřem s marra ttasiɛ n řxaḍar u s useřmed.

3 Minzi ad dd-tas ict n řweqt xmi iwdan war qebbiřen ɛad taɣuri iṣeḥḥen, maca ad ssmunen i ixef nsen aṭṭas n imesɣaren ɛlaḥsab tizi nsen, inni issareyyḥen imezzuɣen nsen.

4 Ad jemden tidett x imejjan nsen uca ad ffɣen zeg webrid ɣar tḥuja ixwan.

5 Maca cek, faq di kuřci, ksi armeḥ, egg řxedmet n umbeccar uca kemmeř řxedmet n tsexxart nnec.

Awař d useǧem aneggaru

6 Minzi necc aqa ttwazeǧɛeɣ am tewhibt n useyyeb u řmijař n twaḥit inu yiweḍ-dd.   

7 Necc menɣeɣ amenɣi aṣebḥan, aqa kemmřeɣ tazzřa inu, ḥḍiɣ l’iman.

8 Xenni řexxu, ttaj n tsegda, tenni i d ayi ɣa iwc Sidi deg wass nni, xmi ɣa iḥkem imseggaden, aqa iwjed. Maca war iǧi i necc waha, maca ɛawed i marra inni ittexsen axecci nnes.   

9 Cḍaret ḥima ad ɣari dd-tased deɣya.

10 Minzi Dimas ismeḥ dayi, maɣar netta ittexs ddunect n yiḍa uca iruḥ ɣar Tissalunika, u Kriskis iruḥ ɣar Galaṭiya u Titus ɣar Dalmatiya.   

11 Mɣir Luka i kidi iqqimen. Awi-dd Markus uca gewwed i-t akidek, minzi ineffeɛ ayi di řxedmet n tsexxart.   

12 Sekkeɣ-dd Ticikus ɣar Afasus.   

13 Xmi dd ɣa tased, awi-dd akidek aqrab i idlisen ittwanḍen nni jjiɣ di Truwas ɣar Karpus uřa d idlisen, d amezwaru řemṣaḥef n ccark.

14 Aliksandir, amziř n nnḥas, tuɣa igga dayi aṭṭas n tuɛeffna. Siditneɣ ad t ixeǧeṣ ɛlaḥsab řexdayem nnes.   

15 Ḥḍa ixef nnec zzayes, minzi netta tuɣa ittɛekkas awařen nneɣ aṭṭas.

16 Umi kkareɣ ad wteɣ x ixef inu twařa tamezwarut, uřa d ijj war kidi dd-yusi, maca marra semḥen d ayi. Ejj war ittiři d axeǧeṣ nsen.

17 Maca Sidi tuɣa-t ɣar uɣezdis inu uca iwca ayi jjehd, ḥima xenni zzayi i ɣa tkemmeř tbarreḥt, u marra řegnus ad sřen, aqa necc ttwafekkeɣ-dd zeg uxenfuc n wayrad.

18 Sidi ad ayi ifekk zi marra tameɛmuč taɛeffant, ad ayi iwc Tudart di Tgeldit nnes deg ijenwan, maɣar i Netta i ɣa yiři uɛuǧi i řebda qaɛ. Amin.

19 Seǧem x Priskilla d Akwila u x aytbab n taddart n Unisifurus s řehna.   

20 Irastus iqqim di Kurintus u Trufimus jjiɣ t di Militus ihřec.

21 Cḍaret ad dd-tased qbeř tagrist.

Iwbulus d Pudins d Linus d Kludiya d marra awmaten ttseǧamen xak s řehna.

22 Ad yiři Siditneɣ Yasuɛ Lmasiḥ ak-d arruḥ nnec. Arḍa ad kidek yiři. Amin.

Titus

Aseǧem ɣar umezwaru

1

1 Bulus, amsexxar n AREBBI d rrasul n Yasuɛ Lmasiḥ, di l’iman n yinni ittwafarzen zi AREBBI u di tussna n tidett, tenni iǧan di tiggʷudi zi AREBBI, □  

2 x usitem n Tudart ittduman, tenni zi tuɣa iwaɛd AREBBI d tidett, qbeř zzmanat n řweqt-a.   

3 Netta aqa issargeb Awař nnes di řweqt nnes s tbarreḥt nneɣ i d ayi ittwawekkřen ɛlaḥsab řumur n AREBBI, wenni d aneɣ itticen Tudart.   

4 I Titus, mmi d tidett ɛlaḥsab l’iman nneɣ icarcen: arḍa d řehna zi AREBBI, Babatneɣ, u zi Siditneɣ Yasuɛ Lmasiḥ, wenni d aneɣ itticen Tudart.   

Titus di Krita

5 S uyenni jjiɣ cek di Krita, ḥima ad tɛedřed min tuɣa ɛad ittxeṣṣa, u ḥima ad tessgeɛɛded imɣaren di kuř tandint, am mammec cek umureɣ.   

6 Amɣar d ijjen nni war di iǧi řɛib, aqa-t d aryaz i ɣares mɣir ict n temɣart, ɣares iḥenjiren ttamnen, war ttᵉkkwaren, war ttwaṭṭfen zeg ufucceḥ.   

7 Minzi ittxeṣṣa i umɣar ad yiři břa řɛib am wewkiř n AREBBI. Ittxeṣṣa war dayes ittiři uɛeffar niɣ zzɛaf, war isess ccrab sennej i řqedd, war iccit s ufus nnes deɣya u war ittexs arbeḥ war iḥřin.   

8 Ejj i-t ad yareḥḥeb s inewjiwen, ad ixs min iṣebḥen, ittxeṣṣa ad yiři d asexxay, d amseggad, d amezdag, ad iḥkem x ixef nnes.   

9 Ittxeṣṣa as ad iḥḍa tɣuri n ṣṣaḥ n wawař n l’iman, ḥima iqedd ad igg wuř deg yinni yumnen s tɣuri nnes n ṣṣaḥ u ad iseggem tarwa n bu-tɣennant.

10 Minzi aqa din aṭṭas n iwdan inni war ixsen ad sswaḍḍɛen ixef nsen, ssawařen awařen ixwan. Nitni ssxarwaḍen ixarriṣen n iwdan, ɣar umezwaru nsen d inni iǧan zeg wextan.   

11 Ittxeṣṣa ad asen ittwaqqen uqemmum, minzi nitni qeřɛen x waṭṭas n řaǧat, sseřmaden min war icuwwaren maḥend ad ṭṭfen arbeḥ war iḥřin.   

12 Ijjen zzaysen, aqa-t d anabi nsen, tuɣa inna: “Ikritiyyen ssxariqqen řebda, aqa-ten d řewḥuc iɛeffanen, imeɛgazen i daysen aɛeddis waha.”

13 Cchadet-a d tidett. S uyenni webbex asen s jjehd, ḥima ad iřin d iṣḥaḥen di l’iman,

14 war tticen ca taynit i tḥuja n Wudayen d tiweṣṣa n iwdan nni iwcin s weɛrur i tidett.   

15 I umezdag marra d tazdugi, maca i yinni ittwaxemjen d yinni war yuminen, i nitni uřa d ict n řḥajjet war tizdig, minzi ixarriṣen nsen d tnefsect nsen xemjen.   

16 Nitni cehhden aqa ssnen AREBBI, maca nḍaren t s řexdayem nsen. Yaɛɛut min tteggen, aqa war ttᵉṭṭiɛen ca, war neffɛen uřa i yict n řxedmet iṣebḥen.

□ 

1:1 rrasul - niɣ ‘amazan’.

Taɣuri n ṣṣaḥ

2

1 Maca cek, siweř min ittřiqen i tɣuri n ṣṣaḥ.

2 Seřmed imɣaren maḥend ad iřin faqen, ad uyuren s tsexxayt d tazdugi d l’iman n ṣṣaḥ u s tayri d ṣṣbar.

3 Seřmed tiwessura ɛawed ammu, maḥend ad ggurent am dd-ittřiq ak-d tiggʷudi zi AREBBI, war ttceqqifent ca, war wcint i binu, maca ejj i-tent ad ssřemdent min iṣebḥen,   

4 ḥima ad cejjɛent tibřiɣin ad uyurent s uweqqar, ad xsent iryazen nsent d tarwa nsent,

5 uca ad daysent yiři utebbet d tqeddast, ad wcent taynit i ayt bab n taddart nsent, ad ggent array i yeryazen nsent, ḥima uřa d ijj war ittceqqaf ca deg wawař n AREBBI.   

6 Cejjɛet ɛawed ibřiɣen ḥima ad uyuren s tsexxayt.

7 Egg ixef nnec di marra d lmital, di marra řexdayem tiṣebḥanin, u xmi tessřemded, ḥḍa maḥend ad yiři wawař nnec d ṣṣeḥ,   

8 s řeṣfayet břa řɣecc, uca war t isseḥqar uřa d ijj, ař ɣa iseḍḥa wenni d aneɣ ittɛekkasen umi war izemmar ad xaneɣ issiweř s uřa d ijj n wawař issfeṭṭaḥen.   

9 Ittxeṣṣa i imsexxaren ḥima ad ṭṭaɛen i aytbab nsen di marra, ad asen arḍan, war ten ttɛekksen.   

10 War iɛeddeř ad acaren, maca ejj i-ten ad ssecnen řmanet nsen icnan, ḥima ad ittwagg ccan i tɣuri n AREBBI, wenni d aneɣ itticen Tudart.

11 Minzi arḍa n AREBBI i issakkwaḍen asenjem i marra, aqa iffeɣ-dd i marra iwdan.

12 Arḍa nni ittarebba aneɣ maḥend ad nᵉttejj řeqjaḥet d nnecwat n ddunect, maḥend ad neddar di ddunect-a s tsexxayt d tsegda u s tiggʷudi zi AREBBI.   

13 Ammu i nettraja asitem ittwabarken uřa d asargeb n uɛuǧi n AREBBI ameqqran d wenni d aneɣ itticen Tudart: Yasuɛ Lmasiḥ.   

14 Netta d wenni i xaneɣ iwcin Ixef nnes deg wemcan nneɣ, maḥend ad aneɣ isellek zi marra řmuɛṣiyyet, ḥima ad issizdeg i Yixef nnes ijj n řgens imeḥḥḍen i řexdayem tiṣebḥanin.   

15 Siweř x man aya, ziyyar u webbex s marra jjehd, war ttejji ḥed ad cek isseḥqar.   

3

1 Seɛqeř i-ten, maḥend ad ṭṭaɛen i řḥukkam u i ṣṣulaṭat, ad asen ggen array, ad iřin wejden i řxedmet taṣebḥant mammec ma tegga,   

2 war ttceqqifen di ḥed, war ttemcubbucen, ad iřin ttebten uca ad ssecnen řeḍrafet i marra iwdan zi marra iɣezdisen.   

3 Aqa uřa d neccin zic tuɣa aneɣ d ifɣař, s wuř war imtinen, nweddar, aqa aneɣ d isemɣan n ɛřam kuř nnecwat d ccehwat, tuɣa neddar di tuɛeffna uřa di řeḥsed, dayneɣ acrah uca ncarh ijjen wenneɣni.   

4 Maca xmi tban tcuni d tayri n AREBBI, wenni d aneɣ itticen Tudart, □  

5 aqa iwca aneɣ Tudart, war iǧi ɛlaḥsab řexdayem n tsegda i negga, maca ɛlaḥsab arreḥmet nnes, ɛlaḥsab asird n wexřaq n jdid d tajdidet s Arruḥ Iqeddsen   

6 i xaneɣ dd-ifarreɣ s ufeyyeḍ s Yasuɛ Lmasiḥ, wenni d aneɣ itticen Tudart,   

7 ḥima ad nettwasegged s arḍa nnes, ad nedweř d iwriten s usitem di Tudart ittduman.

8 Awař-a dayes řmanet, uca necc xseɣ ɛawed ad tekkared ad tbedded s jjehd x man aya, ḥima inni ittecřen x AREBBI, ad meḥḍen maḥend ad cebbaren řebda di řexdayem tiṣebḥanin. Timesřayin-a cnant u daysent nnfaɛ i iwdan.

9 Maca beɛɛed x umḥarweḍ abuhaři, x thuja n taṣiřat, x umenɣi u x imcubbac n imseřmaden n idlisen, minzi di marra man aya war dayes bu nnfaɛ, aqa man aya d řbaṭeř.   

10 Mařa din ḥed issbeṭṭa, ittxeṣṣa kenniw ad as tagim awarni řami t twebbxem ict n twařa u ict n twařa nneɣni.   

11 Aqa tessnem belli wanita d amfaryaḍ, aqa d amednub, aqa ittwaḥaseb zeg ixef nnes.

Awař d useǧem aneggaru

12 X minni i ɣarek dd ɣa ssqadeɣ Artimas niɣ Ticikus, egg tizemmar maḥend ad ɣari dd-tased deɣya ɣar Nikupulis, minzi aqa ggiɣ ad din sseɛduɣ řmecta.   

13 Zenas, amseřmad n idlisen, d Apullus, awyem ten-dd mliḥ deg webrid, ḥima war d asen ittxeṣṣi uřa d ict n tmesřact.   

14 Nitni ad sseřmaden inni nneɣ maḥend ad ggen řexdayem tiṣebḥanin mařa din řeḥwej ameqqran, ḥima war ttiřin břa řɣiǧet.

15 Marra wi kidi danita ttseǧamen xak s řehna. Seǧem s řehna ɛawed x yinni d aneɣ ittexsen di l’iman. Arḍa ad kiwem yiři marra idwem! Amin.

□ 

3:4 \bd tacuni - niɣ ‘řeḍrafet’ niɣ ‘lḥanana’.

Filimun

Aseǧem ɣar umezwaru d tẓaǧit n uqadi

1

1 Bulus, ameḥbus n Yasuɛ Lmasiḥ, d tawmat Timutiyu, i Filimun iɛizzen wenni d amsexxar akidneɣ, □    

2 i učmatneɣ Apfiya iɛizzen, i Arxippus, wenni d amsexxar akidneɣ, u i tmesmunt di taddart nnec:   

3 arḍa d řehna ad kidwem iřin zi AREBBI, Babatneɣ, u zi Siditneɣ Yasuɛ Lmasiḥ.

4 Necc ttqadiɣ AREBBI inu řebda u ttfekkareɣ dayek di tẓaǧitin inu,   

5 xzar, ɛad zeg wami necc sřiɣ x l’iman d tayri nnec i dayek iǧan zi jjihet n Siditneɣ Yasuɛ u zi jjihet n marra imqeddasen,

6 ḥima ad din yiři ijj n uqarri yuǧɣen n l’iman nnec ař ɣa tawyed řɣiǧet di řexdayem u di tussna n marra řxar i ɣarwem di Yasuɛ Lmasiḥ.

7 Maɣar neccin aqa ɣarneɣ řefraḥet tameqqrant d ufewwej, minzi zi ssibbet n tayri nnec ttwassareyyḥen uřawen n imqeddasen.

Bulus ittceffeɛ di tmesřact n Unisimus

8 S uyenni, waxxa necc ɣari taryast aṭṭas di Lmasiḥ ḥima ad cek umureɣ min icuwwaren,

9 aqa necc ɣari ḥsen, di ssibbet n tayri, ad zzayek ttareɣ. Necc Bulus, aqa ayi d awessar am mammec tessned, uca řexxu ɛawed d ameḥbus n Yasuɛ Lmasiḥ,

10 necc ɣari ict n tutra zi jjihet n mmi Unisimus, wenni dd-jjiɣ di ssnaseř da di řeḥbes.   

11 Netta tuɣa war cek ineffeɛ zic, maca řexxu aqa ineffeɛ cek d nnec aṭṭas.

12 Necc aqa arriɣ ac t-i-dd ɣarek, maca qbeř i-t am mmi.

13 Maɣar necc mři ufiɣ iři aqa jjiɣ t danita akidi maḥend ad xafi isexxar deg wemcan nnec min da ɣa kkeɣ di ssnaseř x ssibbet n L’Injil.

14 Maca necc war xseɣ ca ad ggeɣ walu břa ma i ɣa mcawareɣ akidek, ḥima tcuni i teggid war tᵉttiři s uɣiř, maca s řxaḍar.

15 Minzi nican tuɣa immsebḍa xak i drus n řweqt, ḥima ad ɣarek yiři ɛawed i řebda,

16 zi ssa d tsawent war iǧi ɛad am umsexxar, maca am yijjen i iǧan ktar zeg umsexxar, am wuma iɛizzen, i necc beɛda, mahu i cek, am di ddat am di Siditneɣ!

17 Mařa teǧid d amɛacar akidi di l’iman, qebř i-t am wenni nnec.

18 Mařa netta tuɣa iḍḍarri cek niɣ zeɛma dayes amarwas, egg i-t xafi!

19 Necc, Bulus, uriɣ s ufus inu, aqa ad t xeǧṣeɣ! Maḥend war qqareɣ ca, aqa uřa d cek tᵉttursed ayi ixef nnec.

20 Wah, a tawmat inu, aqa ttwassareyyḥeɣ zzayek di Siditneɣ, sareyyeḥ tayri inu di Lmasiḥ.

Awař ɣar uneggaru d useǧem

21 Necc ttiqqeɣ ad ayi tesřid. Uriɣ ac-dd, uca ssneɣ aqa cek ad tegged mahu min d ac iniɣ.

22 Sewjed ayi amcan mani ɣa ssenseɣ, minzi ssitimeɣ ad ɣarwem dd-arezfeɣ s tẓaǧit nwem.   

23 Ipafras, wenni akidi da di řeḥbes di Yasuɛ Lmasiḥ, aqa iseǧem xak s řehna,   

24 uřa d Markus d Aristarxus d Dimas d Luka inni d ayi itticen afus.   

25 Arḍa n Siditneɣ Yasuɛ Lmasiḥ ad yiři ak-d buḥbeř nwem. Amin!

□ 

1:1 afessar - tanita d ict n tebrat i yuri rrasul Bulus ɣar umeddukkeř nnes Filimun x ijj n uḥenjir qqaren as ‘Unisimus’. Unisimus tuɣa-t qbeř d ismeɣ n Filimun. Yarweř zi Filimun u awarni man aya issen i-t rrasul Bulus di řeḥbes, u idweř Unisimus d řmumen (inneɣni qqaren as ‘Wanisamu’). Uřa d Filimun tuɣa idweř d řmumen x ttebcir n Bulus. Řexxu rrasul Bulus issekk-dd Unisimus ɣar Filimun ḥima ad din yiři weṣřaḥ jar asen am wawmaten di Yasuɛ Lmasiḥ.

Iɛibraniyyen

Mmis yuɛřa aṭṭas x lmalakat

1

1 Deg wussan iɛdun issiweř AREBBI di kuř řweqt u deg waṭṭas n ibriden ak-d řejdud nneɣ s inabiyyen.

2 Deg wussan-a ineggura aqa issiweř-dd akidneɣ s Mmis, wenni igga d Awrit n kuřci, s Wenni ɛawed igga zzmanat.   

3 Minzi Netta d talellect n uɛuǧi nnes uřa d tteswirt n Simant nnes, u Netta d wenni yarebbun marra timesřayin s jjehd n Wawař nnes. Aqa Netta issizdeg ddnub nneɣ di ṭṭbiɛet n Yixef nnes, uca iruḥ iqqim ɣar yefus n Lɛaḍim di řuɛřa.   

4 Netta yuɛřa aṭṭas x lmalakat am Isem i iṭṭef d řwart, aqa icna x wenni nsen.

5 Minzi i man ten zi lmalakat inna AREBBI:

“Mmi i teǧid Cek,

ass-a Necc jjiɣ-dd Cek!”,

uca ɛawed inna:

“Necc ad as iřiɣ d Babas

u Netta ad ayi yiři d Mmi”?   

6 Uca xenni xmi dd-issidef Amenzu ɣar ddunect, inna:

“Ad as sejdent marra lmalakat n AREBBI.”   

7 Maca x lmalakat inna:

“Netta igga lmalakat nnes d isemmiḍen,

uca imsexxaren nnes

d ict n tmessi itteḥduduqen”,   

8 Maca x Mmis:

“Řɛarc nnec, a AREBBI,

aqa iǧa i řebda qaɛ.

Azeǧaḍ n Tgeldit nnec,

aqa-tt d azeǧaḍ iseggden.   

9 Aqa texsed tasegda, tcarhed řɣar.

S uyenni aqa idhen i c

AREBBI, AREBBI nnec,

s zzect n řefraḥet

sennej i imɛacaren nnec.”   

10 Uca xenni:

“Zeg ubeddu teggid Cek dsas n temmurt,

ijenwan ǧan d řxedmet n ifassen nnec.   

11 Ina ad ttwateḥḥan, maca Cek ad tdumed,

uca ina marra ad arcan am warruḍ.   

12 Amecnaw ijj n useřham ad ten ttḍefsed.

Ad ttwabeddřen am warruḍ,

maca Cek ad tiřid d wenni

uca iseggʷusa nnec war qeṭṭin ca.”   

13 Maca i man ten zi lmalakat inna ijj n wass:

“Qqim ɣar yefus inu

ař d ɣa ggeɣ řɛedyan nnec

d tanebdat sadu iḍaren nnec”?   

14 Ma war ǧint nitenti d arruḥat i tsexxart, ttwassekkent-i-dd ḥima ad sexxarent i yinni ɣa iwarten Tudart?

Yasuɛ Lmasiḥ, Arrays nneɣ yareḥḥmen n ikehhanen

2

1 S uyenni ittxeṣṣa aneɣ ad newc taynit ktar i min nesřa, ḥima war nᵉtteffeɣ zeg webrid.

2 Minzi, mařa awař i innan lmalakat tuɣa tbedd u marra wi t isřin, maca iɛdu xas, aqa ittwaxeǧeṣ s řḥeqq,   

3 mammec i ɣa negg ad narweř neccin, mařa nesseḥqara timesřayin i iǧan d Tudart i neccin, timesřayin i xef tuɣa issawař Siditneɣ ɣar umezwaru, uca xenni ttwaḍemnent aneɣ zeg yinni jaraneɣ i tuɣa tent zzayes isřin,   

4 umi AREBBI iched akidsen s řeɛřamat d lmuɛjizat d řeɛjayeb ifarzen u s tmewci n Arruḥ Iqeddsen, tinni immewcen am mammec ixs Netta.   

5 Minzi war issars ca zzman i dd ɣa yasen x tenni nessiweř, sadu řumur n lmalakat,

6 maca am mammec cehhdent u qqarent Tira Iqeddsen:

“Min iɛna bnadem,

aqa Cek i dayes ittxarraṣen,

u min iɛna Mmis n bnadem,

aqa Cek i dayes itthillan?   

7 Cek teggid t cwayt sadu lmalakat,

teggid as aɛuǧi d ccan x uxeǧif nnes,

tewcid as ṣṣulṭa x řexdayem n ifassen nnec.   

8 Aqa marra timesřayin teggid tent

sadu iḍaren nnes.”

Umi igga marra timesřayin sadu Netta, aqa war ijji walu war t iggi sadu Netta. Maca řexxu war nẓar ɛad marra ittwagg sadu Netta,   

9 maca nettwařa belli Netta, aqa-t d Yasuɛ, tuɣa ittwagg cwayt sadu lmalakat di ssibbet n uweddeb n řmewt nnes, nettwařa i-t s ttaj n uɛuǧi d ccan x uzeǧif nnes, maɣar AREBBI iqqas řmewt i marra iwdan ɛlaḥsab arḍa nnes.   

10 Minzi tuɣa ittřiq as i Netta s Wenni u i Wenni ǧant marra tmesřayin - Netta d Wenni i dd-ittawyen aṭṭas n iḥenjiren ɣar uɛuǧi - maḥend ad ikemmeř Uzeǧif n Tudart nsen s uweddeb nnes.

11 Minzi d Wenni issqeddsen d yinni ittwaqeddsen, nitni marra d ijjen. S uyenni Netta war iseḍḥi ca ad asen iřaɣa awmaten nnes,   

12 umi inna:

“Ad barrḥeɣ i wawmaten inu s Yisem nnec,

di řwesṭ n tmesmunt ad Cek ṣebbḥeɣ.”   

13 Uca ɛawed:

“Necc ad dayes ttiqqeɣ!”

Uca ɛawed:

“Aqa da, Necc d tarwa i d ayi iwca AREBBI.”   

14 Minzi tarwa carcen deg weysum d idammen, uřa d Netta icarc ammu kifkif di man aya, ḥima ad ibeṭṭeř s řmewt nnes wenni ɣar teǧa ṣṣulṭa x řmewt, aqa netta d cciṭan,   

15 uca xenni ad ifekk inni isseɛddun qaɛ tudart nsen am isemɣan zi tiggʷudi n řmewt.   

16 Minzi řmewt war ɣares teǧi ṣṣulṭa x lmalakat, maca řmewt ɣares ṣṣulṭa x zzariɛet n Ibrahim.

17 S uyenni tuɣa ittxeṣṣa as ad idweř am wawmaten nnes zi marra iɣezdisen, ḥima ad idweř d Arrays n ikehhanen arḥim d amtiqqi di min iǧan i AREBBI, uca ad yiři břa řɛib zi jjihet n ddnub n řgens.   

18 Minzi min di tuɣa Netta simant nnes iweddeb u ittwajarreb, aqa izemmar ad iɛawen inni ittwajarrben.   

Yasuɛ Lmasiḥ yuɛřa x Musa

3

1 S uyenni, a aytma imqeddasen, inni ittwařaɣan s třaɣit n ujenna, xzarem ɣar Rrasul wanita, ɣar Arrays n ikehhanen n cchadet nneɣ, Yasuɛ Lmasiḥ, □    

2 wenni d amtiqqi i Wenni i-t-i-dd-issgeɛɛden, am mammec tuɣa Musa d amtiqqi di marra taddart nnes.   

3 Minzi aɛuǧi n Wanita d ameqqran s waṭṭas x wenni n Musa, am ccan n ubennay n taddart imɣar x ccan n řebni nnes.

4 Minzi marra taddart tᵉttwabna zeg ijjen, maca Wenni ibennan marra d AREBBI.   

5 Tᵉttwawekkeř i Musa marra taddart nnes am i yijj n umsexxar, maḥend ad iched x tmesřayin min xef ɣa issiweř netta.   

6 Maca Lmasiḥ am Mmis ittwagg x taddart nnes, u taddart nnes d neccin, mařa neqqim nᵉtteṭṭef di řaman u deg uɛuǧi n usitem nnes ař aneggar.   

7 Maca minzi Arruḥ Iqeddsen inna ...

“Aqa ass-a mařa tesřim tmijja nnes,   

8 war ttᵉsseqsiḥem ca uřawen nwem

maḥend ad t tesɛarem,

am inni iɣewwɣen,

am deg wass n ujarreb di řexřa,   

9 umi d ayi jarrben řejdud nwem, qeǧben ayi,

am ẓrin timegga inu

arebɛin n iseggʷusa.

10 ... s uya ɛiffeɣ zi jjiř nni, nniɣ:

‘Wa d ijj n řgens i iweddaren deg wuř nnes

nitni war ssinen ca ibriden inu!’,

11 ařami jjuǧeɣ deg weɣḍab inu:

‘War dd-ttidfen ca ɣar arraḥet inu!’ ”   

12 S uyenni, a aytma, ḥḍam ḥima ɛemmarṣ war ittiři ḥed zzaywem ɣares uř d aɛeffan i war ittimnen umi ɣa taggʷejem x AREBBI iddaren,

13 maca qeǧbem ixef nwem kuř ass, ař ass umi qqaren: ‘Ass-a!’, ḥima uřa d ijj zzaywem war itteqsiḥ ca s uɣekkwi n ddenb.

14 Minzi nettwassmun aṭṭas ak-d Lmasiḥ mařa neqqim ncebbar zeg umezwar ař aneggar di Řɛahd-a i dayes řaman.

15 S uya ittwanna ammu:

“Aqa ass-a,

mařa tesřim řḥess n tmijja nnes,

war tesseqsiḥem ca uřawen nwem

maḥend ad t tesɛarem.”   

16 Xenni min iɛnan nitni inni isřin t, xenni ɣewwɣen? Ma war ǧin nitni marra d inni dd-iffɣen zi Miṣra s ufus n Musa?

17 Zi man wen iɛiff Netta xenni arebɛin n iseggʷusa? Ma war iǧi zeg yinni ixḍan, inni umi iwḍan iɣsan nsen di řexřa?   

18 I umi ijjuǧ Netta, belli war dd-ttidfen ca ɣar arraḥet nnes? Ma war iǧi i yinni war d as ttiqqen?   

19 Aqa nettwařa belli nitni war zemmaren ad adfen x ssibbet n břa l’iman nsen.

□ 

3:1 rrasul - niɣ ‘amazan’.

Areyyeḥ i řgens n Arebbi

4

1 Ejj aneɣ ad neḥḍa xenni, aqa uřa d ijj zzaywem, umi ɛad din ijj n lwaɛd n wadaf di arraḥet nnes, ad iḍhar ittɣima ɣar ḍeffar ɣar wadaf.

2 Minzi ittwabarreḥ Řexbar Aṣebḥan ɛawed i neccin, am ittwabarreḥ uřa i nitni, maca awař war d asen infiɛ i yinni d as isřin, minzi tuɣa war dd-ittis ca ak-d l’iman deg inni d as isřan.

3 Maca neccin, inni yumnen, ad nadef ɣar arraḥet.

Maca am mammec inna:

“Am mammec jjuǧeɣ deg weɣḍab inu:

‘Nitni war dd-ttidfen ca ɣar arraḥet inu!’ ”

U xzar, řexdayem n AREBBI aqa ttwakemmřent zeg wami tᵉttwagg ddunect,   

4 am mammec inna x ssebt:

“Yareyyeḥ AREBBI zi marra řexdayem nnes

deg wass wiss sebɛa.”   

5 Ammu i inna ɛawed deg wawař-a wanita:

“War dd-ttidfen ca ɣar arraḥet inu!”   

6 Umi teqqim belli marra zemmaren ad dd-adfen ɣar arraḥet-a, maca inni umi ittwabarreḥ s Řexbar Aṣebḥan ɣar umezwaru, war udifen ca x ssibbet n řmuɛṣiyyet nsen,

7 aqa Netta igga ɛawed, awarni aṭṭas n řweqt, ijj n wass nneɣni, am mammec ittwari qbeř aqa Dawud inna:

“Ass-a mařa tesřim i tmijja nnes,

war seqsiḥem ca uřawen nwem!”   

8 Minzi mařa tuɣa Yacuwa, mmis n Nun, issidef i-ten di arraḥet, war ɣares ittiři ɛad řhard s uqemmum n Dawud x ijj n wass nneɣni awarni man aya.

9 S uya ad teqqim aqa din ɛad arraḥet n ssebt i řgens n AREBBI.

10 Minzi wi yudfen ɣar arraḥet nnes, yareyyeḥ ɛawed zi řexdayem nnes am mammec AREBBI zi tinni nnes.

11 S uya jjem aneɣ ad nemkabar ḥima ad nadef ɣar arraḥet nni, maḥend war nweṭṭi am mammec wḍan inni war iṭṭiɛen.

12 Minzi Awař n AREBBI iddar, ixeddem mani ma, iqḍeɛ ktar zi kuř ssif s tnayen n wudmawen, ittakkwaḍ ař abeṭṭu n řeɛmar d arruḥ, ař ttasiɛ jar řemfaṣeř, ař aymir jar waḍuf d iɣsan, uca iḥekkem x tnawi d ixarriṣen n wuř.   

13 Uřa d ict n tmesřact i zzayes dd-ittwaxeřqen war zzayes tᵉttwassnuffar ca, maca marra timesřayin aqa atent ttwaɛarryent, ttwarezzment ɣar tiṭṭawin n Wenni umi i-k-dd i ɣa negg řeḥsab.   

Yasuɛ d Arrays nneɣ imɣar n ikehhanen

14 S uyenni, am ɣarneɣ Arrays n ikehhanen imɣar, Yasuɛ Lmasiḥ, Mmis n AREBBI, wenni issgeɛɛden ɣar ujenna, ejj aneɣ ad ncebbar di cchadet nnes.   

15 Minzi war ɣarneɣ arrays n ikehhanen i war izemmar ad yaca ak-d tuḍɛeft nneɣ, maca Ijjen wenni ittwajarrben di marra am neccin, maca břa ddenb.   

16 S uyenni ejj aneɣ ad dd-nqarreb xenni s ttiqqet ɣar řɛarc n arḍa nnes, ḥima ad neksi arreḥmet uca ad naf arḍa di řweqt n řmeḥnet.   

5

1 Minzi kuř arrays n ikehhanen ittwakkes-dd zeg iwdan, ittwassgeɛɛed di ṭṭweɛ n iwdan x min iǧan n AREBBI, maḥend ad iqeddem tiwhibin d tɣarṣin x ddnub.

2 Izemmar ad immars ixef nnes, ad iḥinn x iqubbaniyyen d imweddaren, minzi uřa d netta simant nnes yarḍ tuḍɛeft.

3 Maɣar s man aya d icten ittxeṣṣa as ad issgeɛɛed tiɣarṣin x ddnub n řgens uca ɛawed x ddnub n yixef nnes.   

4 Uřa d ijjen ad iksi i yixef nnes ccan-a, mɣir wenni ittwařaɣan zi AREBBI am mammec ittwařaɣa Harun.   

5 Ammu ɛawed Lmasiḥ war issɛuǧi ca Ixef nnes umi idweř d Arrays n ikehhanen, maca issɛuǧa wenni dd ɣares issiwřen:

“Cek d Mmi,

Necc jjiɣ-dd Cek ass-a!”   

6 Am mammec inna ɛawed di mani nneɣni:

“Cek d Akehhan i řebda,

deg warwas n Malkiṣadiq.”   

7 Řami tuɣa yarreḍ arrimet n weysum nnes, iqeddem tiẓaǧitin d tutra s iɣuyyan aṭṭas u s imeṭṭawen i Wenni tuɣa izemmaren ad t-i-dd-issnekkar zi řmewt i Tudart, uca Netta isřa as.   

8 Netta, waxxa tuɣa-t d Mmis, aqa iřmed ṭṭaɛet s tiggʷudi u zeg uweddeb i iksi.   

9 Ammu i idweř Netta ikemmeř, idweř d ssibbet n Tudart ittduman i marra inni d as i ɣa iṭṭaɛen,

10 uca igga i-t AREBBI d Arrays n ikehhanen deg warwas n Malkiṣadiq.   

11 Aqa ɣarneɣ aṭṭas min ɣa nini x Malkiṣadiq wanita, maca iwɛar ad t nfessar, minzi tdewřem tewɛarem ad tesřem.

12 Maɣar tuɣa ittxeṣṣa ad tiřim d imesɣaren zi jjihet n řmijař n řweqt i tḍeffarem tɣuri-ya. Maca řexxu ittxeṣṣa awem ɛad ad třemdem lḥuruf imezwura n beddu n wawařen n AREBBI, kenniw teḥdajem ɛad aɣi deg wemcan n macca ijehden.   

13 Minzi kuř ijjen wenni icarcen deg uɣi, war iqedd x wawař n tsegda, minzi netta d aseymi ɛad.

14 Maca macca ijehden iffeɣ-dd i yinni imɣaren, inni aqa nnumen ad darrben tacit nsen ḥima ad farzen řxar x řɣar.

Dsas imten d řwaɛd war ibeddřen

6

1 S uyenni ad nejj tamezwarut n wawař n Lmasiḥ, ad nuyur zzat ɣar ukemmeř. Mayemmi xenni texsem ad tessarsem ɛawed dsas nneɣni i ttubet zi řexdayem immuten u i l’iman di AREBBI,

2 u i tɣuri n useɣḍeṣ d usarsi n ifassen uřa i tnukra zi taddart n imettinen d lḥisab i řebda?

3 Mařa ad aneɣ ismeḥ SIDI man aya, ad t negg.   

4 Maca war d asen izemmar i yinni dd-ihwan i useɣḍeṣ ict n twařa uca qqasen tawhibt n ujenna uca ṭṭfen Arruḥ Iqeddsen,   

5 uca qqasen ɛawed awař icnan n AREBBI d jjehd n zzman i dd ɣa yasen,

6 maḥend ad xḍan ɛawed, uca ad ttwassfaqen i ttubet zi jdid, uca ad ṣellben u ad sseḥqaren Mmis n AREBBI ict n twařa nneɣni.

7 Minzi tammurt, tenni isessen anẓar wenni xas iccaten aṭṭas n twařawin, tessɣemmi aɣemmuy icna i yinni umi tᵉttwafeǧeḥ, aqa teksi lbaraka zi AREBBI.

8 Maca mařa tesseɣmi-dd temmurt isennanen d tzeggʷart, aqa temmenḍar u tudes i nneɛřet uca aneggar n temmurt ad yiři d acmaḍ.

9 Maca waxxa nessawař ammu, zi jjihet nwem a aytma, aqa nettwasseqneɛ aqa din timesřayin icnan ittraḥen nican ak-d Tudart.

10 Minzi AREBBI war iǧi d wenni war iseggden maḥend ad ittu řxedmet nwem d tayri nwem, tini tuɣa tessecnem deg Yisem nnes, i zzayes tuɣa kenniw tsexxarem i imqeddasen uca tᵉttsexxarem asen ɛad.   

11 Maca dayneɣ meẓri ḥima kuř ijjen zzaywem ad isscen amḥaḍ d ijj i ukemmeř n usitem ař aneggar,

12 aqa war tᵉddekkwařam d imeɛgaz, maca ad tiřim d imeḍfaren n yinni s l’iman d ttasiɛ n řxaḍar dewřen d iwriten n lwaɛd.

13 Minzi řami iwaɛd AREBBI Ibrahim, ijjuǧ s Yixef nnes, minzi war din iǧi wenneɣni imɣar xas maḥend ad as ijjaǧ,

14 inna:

“S tidett, ad ac barkeɣ

uca ad ac arniɣ aṭṭas s waṭṭas.”   

15 Uca ammu, am ittṣebbar Ibrahim, aqa iksi lwaɛd.

16 Maɣar iwdan jjuǧen ɣar min xasen iǧan d ameqqran u marra amcubbec jar asen ad iqḍa nican s ict n tjaǧit.   

17 S uyenni tuɣa ixs AREBBI ad isscen s ufeyyeḍ i iwriten belli lwaɛd nnes war ittbeddiř ca, uca iḍmen i-t s ict n tjaǧit.

18 ḥima s tnayen n tmesřayin war ttbeddiřent ca - am war izemmar xenni ad issxarreq AREBBI - ad dayneɣ ittwagg uř s waṭṭas, aqa dayneɣ di neccin inni ɣares arewřen, ḥima ad neṭṭef deg usitem i d aneɣ ittwawaɛden,

19 d wenni ɣarneɣ am yijj n uřeyzim icebbaren s řmetnet di řeɛmar nneɣ, ijj n uřeyzim i dd-ittadfen ɣar daxeř n uřeḥḥaf n wadaf.

20 mani yudef Yasuɛ wenni d aneɣ izwaren x tizi nneɣ, aqa idweř d Akehhan i řebda deg warwas n Malkiṣadiq.   

Malkiṣadiq d Ajeǧid d Akehhan

7

1 Malkiṣadiq wanita tuɣa d ajeǧid n Salim, akehhan n AREBBI wenni d Amɛuǧi x kuřci, u netta iffeɣ-dd ḥima ad iřqa Ibrahim řami dd-idweř zi tareẓẓit n ijeǧiden, u netta ibarek Ibrahim.   

2 Ibrahim iksi ijj n řeɛcur zi marra min ɣares i netta. Isem nnes ixs ad yini: ‘ajeǧid n tsegda’, u ɛawed: ‘ajeǧid n Salim’, min ixs ad yini ‘ajeǧid n řehna’.   

3 Nḥřa ma ttwazemmen babas d yemmas deg idlisen n jjadira, u nḥřa beddu n wussan nnes niɣ aneggar n tudart nnes, maca deg warwas n Mmis n AREBBI, aqa teqqim tukehhant nnes i řebda.

4 Xzarem řexxu, mecḥař tuɣa imɣar wanita x arrays n řejdud nneɣ Ibrahim i t iwcin řeɛcur zi min iṣebḥen qaɛ!

5 Maɣar inni iksin tukehhant zeg ayt n Lawi, aqa ɣarsen tawṣeyyet ɛlaḥsab Ccariɛa ḥima ad ksin řeɛcur zi řgens, iɛna zeg aytmatsen, umi nitni ffɣen-dd ɛawed zi dwaxeř n Ibrahim.   

6 Maca Malkiṣadiq wanita, wenni war izemmen deg idlisen nsen n jjadira, iksi zi Ibrahim řeɛcur uca ibarek i wenni iṭṭfen lwaɛd.   

7 Aqa břa awař, wenni iǧan qell, aqa ad ittwabarek zeg wenni iǧan ḥsen zzayes.

8 Aqa danita iwdan ifennan kessin řeɛcur, maca dinni ten iṭṭef netta, netta d wenni x cehhdent Tira Iqeddsen, aqa iddar.

9 Ammu nzemmar ad nini belli Lawi, wenni iksin řeɛcur, aqa iɛeccar ɛawed s ufus n Ibrahim,

10 minzi tuɣa-t ɛad di dwaxeř n babas ařami imsagar wanita ak-d Malkiṣadiq.

Arrays n ikehhanen yuɛřan x Harun

11 Mařa řekmařet tuɣa-tt s tukehhant n Lawi, minzi tanita tᵉttwaḍmen i řgens s Ccariɛa, mayemmi ɛad ittxeṣṣa ad dd-ikkar ukehhan nneɣni deg warwas n Malkiṣadiq? Mařa ammu i teǧa, zeɛma inna Netta belli ad yiři di ṣṣifet n Harun!   

12 Maca am mammec tuɣa din ijj n ubeddeř n tukehhant, ammu tuɣa din ɛawed ijj n ubeddeř n Ccariɛa.

13 Minzi Wenni mixef ittwanna aya, aqa ittwaxřeq-dd zi teqbič nneɣnit, i zi uřa d ijj war isexxar ɛemmarṣ ɣar uɛalṭar.

14 Aqa bayen belli Siditneɣ iffeɣ-dd zi Yahuda, zi taqbič i war x issiweř Musa uřa s yijj n wawař x tukehhant.   

15 S man aya ɛawed tban qaɛ mliḥ, aqa Netta inna belli ad dd-ikkar ukehhan nneɣni deg warwas n Malkiṣadiq,

16 wenni war ittwaggen ɛlaḥsab Ccariɛa n tweṣṣa i itthiman arrimet, maca ɛlaḥsab jjehd n Tudart war ifennan.

17 Minzi Netta iched xas:

“Cek d Akehhan i řebda

deg warwas n Malkiṣadiq!”   

18 Minzi tawṣeyyet tenni tuɣa qbeř tᵉttwaxřef zi ssibbet n tuḍɛeft nnes d břa nnfaɛ nnes.

19 Minzi Ccariɛa war tᵉttiwi qaɛ akemmeř, maca deg wemcan nnes yusa-dd usitem d ameqqran i zi nzemmar ad nades AREBBI,   

20 u Netta iḍmen man aya s ict n tjaǧit.

21 Maɣar nitni dewřen d ikehhanen břa tajaǧit, maca Wanita s ict n tjaǧit umi Netta d as inna s uqemmum n Dawud:

“Aqa SIDI ijjuǧ,

war issxarriq ɛemmarṣ:

‘Cek d Akehhan i řebda

di ṣṣifet n Malkiṣadiq.’ ”   

22 Di marra man aya iǧa Řɛahd-a, i zi idweř Yasuɛ d aḍman, qaɛ ḥsen.

23 Tuɣa din di řweqt nni ɛawed aṭṭas n ikehhanen, minzi nitni mmuten, ttwamenɛen ad qqimen.

24 Maca x Wanita war xas tɛeddu Tukehhant nnes, minzi Netta ad iqqim ibedd i řebda.

25 S uyenni izemmar ad iwc Tudart ittduman i yinni zzayes i dd ɣa qarrben ɣar AREBBI, minzi Netta iddar i řebda uca iwehheb tiẓaǧitin di ṭṭweɛ nneɣ.   

26 Minzi tuɣa ittřiq aneɣ ijj n Ukehhan am Wanita: amezdag, břa řɣecc d taxmuji, ittwafarzen zeg imednab, yuɛřan x ijenwan,

27 wenni war ɣar iǧi řxeṣṣ ass x wass am irruyas n ikehhanen, ḥima ad iqeddem amezwar tiɣarṣin x ddnub n yixef nnes, uca xenni ɛawed x ddnub n řgens, minzi aya igga i-t ict n twařa i řebda qaɛ, řami iwca Ixef nnes d taɣarṣt.   

28 Aqa Ccariɛa tessgeɛɛed iwdan iḍeɛfen d ikehhanen, maca awař n tjaǧit, wenni awarni Ccariɛa, issgeɛɛed Mmis wenni ittwakemmřen i řebda.

Arrays n ikehhanen n ijj n Řɛahd yuɛřan

8

1 Lmufid zi marra man aya, aqa ɣarneɣ Arrays n ikehhanen, wenni iqqimen ɣar yefus n řɛarc n Lɛaḍim deg ijenwan.   

2 Netta d Amseyyar n Zzawect Iqeddsen u n Tzeddiɣt Iqeddsen d tidett nni ibna AREBBI, war iǧi d bnadem.

3 Minzi kuř arrays n ikehhanen ittwassgeɛɛed ḥima ad iwc tiwhibin d tɣarṣin. S uyenni tuɣa ittxeṣṣa as i Wanita ɛawed ad ɣares yiři ca ḥima ad t iwc.   

4 Meɛlik iǧa di temmurt, Netta war ittiři d akehhan, minzi aqa din ikehhanen ɛad inni ittqeddamen tiwhibin ɛlaḥsab Ccariɛa.

5 Nitni sexxaren i umedya d tiři n min iǧan deg ujenna, am mammec ittwanna i Musa umi tuɣa iřha ak-d Uqiḍun Iqeddsen: “Ḥḍat, ad tegged marra am lmital wenni d ac ssecneɣ x wedrar.”   

6 Maca řexxu Yasuɛ Lmasiḥ iksi tasexxart tecna xas, minzi Řɛahd i zi idweř Netta d Lwasit, aqa ḥsen qaɛ, uca immewc s lwuɛud icnan x yinni i dd-ittasen ak-d Řɛahd aqdim.   

7 Minzi mařa tuɣa Řɛahd amezwaru břa řɛib, war ittiři ɛad wemcan i wenni d wiss tnayen.

8 Maɣar Netta yufa daysen řɛib, inna:

“Xzar, ad dd-asen wussan, inna SIDI,

xmi ɣa ggeɣ ijj n Řɛahd n Jdid

di řekmaret,

i řaǧ n taddart n Israil

u i řaǧ n taddart n Yahuda,   

9 war iǧi am Řɛahd nni wciɣ i řejdud nsen,

deg wass min di ten ṭṭfeɣ zeg ufus,

gewwdeɣ ten zi temmurt n Miṣra.

Minzi nitni war qqimen ca di Řɛahd inu,

nḍareɣ ten, iqqar SIDI.

10 Maca d wa d Řɛahd i ɣa wceɣ

i řaǧ n taddart n Israil:

‘Awarni wussan nni, inna SIDI,

ad ggeɣ izerfan inu di řeɛqeř nsen,

uca ad ten ariɣ deg wuřawen nsen,

uca Necc ad asen iřiɣ d AREBBI,

nitni ad ayi iřin d řgens.

11 Uřa d ijjen ad isseřmed

mmis n temmurt niɣ umas,

ad yini: Ssen SIDI!,

minzi marra ad ayi ssnen,

am umeẓyan nsen am umeqqran nsen.   

12 Minzi Necc ad ten sseṣfiɣ

zi řmuɛṣiyyet nsen,

uca ddnub nsen war daysen ttfekkareɣ ɛad.’ ”   

13 Řami inna: ‘Jdid!’, aqa igga Řɛahd amezwaru d aqdim, uca min yarcan u idduysar, aqa ad ifna.   

Tasexxart n ikehhanen di Tzeddiɣt Iqeddsen

9

1 Maca ɣar umezwar tuɣa din řefruḍ i tsexxart u tuɣa din ict n Zzawect Iqeddsen di ddunect-a.

2 Minzi Tazeddiɣt tamezwarut i tᵉttwagg, tuɣa dayes řqendiř d tzewḍa d weɣrum n wescan uca qqaren as: ‘Aqeddas’.   

3 Maca Tazeddiɣt n daxeř, awarni i uřeḥḥaf wiss tnayen, qqaren as ‘Aqdas x Uqeddas’. □  

4 Aqa dayes řqecɛet n wureɣ i řebxur uřa d Ttabut n Řɛahd iɣeǧfen s wureɣ ɣar marra iɣezdisen. Tuɣa dayes ijj n uzenbiř n wureɣ dayes ‘manna’, u dayes uřa d taɣɣarct n Harun tenni ittwanuwwcen d teřwiḥin n weẓru n Řɛahd.   

5 Sennej i man aya aqa din ‘ixiruben’ n řɛezz, inni iddřin taqebbart n weṣřaḥ i iǧan x Ttabut s tiři n wafriwen nsen. Maca war ɣarneɣ bu řweqt řexxu ḥima ad nessiweř x kuř icten zi tmesřayin-a i ittwasswejden ammu.   

6 Maca ikehhanen tuɣa ttadfen řebda ɣar Tzeddiɣt nni ɣar barra, tenni d tamezwarut, ḥima ad dayes kemmřen tasexxart nsen.   

7 Maca arrays n ikehhanen tuɣa ittadef ict n twařa deg useggʷas ɣar Tzeddiɣt n daxeř ak-d idammen i iqeddem x yixef nnes uřa x uweddar n řgens.   

8 S tebridt-a isscen Arruḥ Iqeddsen mliḥ belli abrid iqeddsen ɛad war dd-ittwammeḍhar, umi ɛad Tazeddiɣt tamezwarut tbedd.   

9 Tanita tuɣa d amedya i řweqt nni di tuɣa ttqeddamen ṣṣdaqi d tɣarṣin nni war zemmarent ad awyent řekmaret ɣar tnefsect n wenni i-tent iqeddmen.

10 Aqa atent tuɣa tthimmant mɣir macca d tsessi d ibriden ifarzen n useɣḍas deg waman, aqa atent d řefruḍ i itthimman ddat waha, ttwamurent ař řweqt n weɛdař n tsegda.   

Akehhan deg ijenwan

11 Maca Lmasiḥ i dd-yusin, aqa idweř d Arrays n ikehhanen x řxar i igga. Netta yudef ɣar Tzeddiɣt Tameqqrant ikemmřen, tenni war ittwaggen ca s ifassen, war teǧi zi min dd-ittwaxeřqen.   

12 War yudif ca ak-d idammen n iɣayḍen d iɛejmiyyen n ijj n useggʷas, maca aqa yudef ict n twařa ak-d Idammen n Yixef nnes ɣar Zzawect Iqeddsen u ammu i dd-yiwi asenjem ittduman.   

13 Minzi mařa idammen n iɣayḍen d ifunasen imeẓyanen d iɣɣeḍ n uɛejmi azeggʷaɣ i ittwaruccen x yinni ittwaxemjen, aqa qeddsen u ssizdigen ten zi jjihet n weysum nsen n arrimet,   

14 mecḥař ɛad ad ssizedgen Idammen n Lmasiḥ tanefsect nneɣ zi řexdayem immuten, ḥima ad nexdem AREBBI iddaren, aqa Lmasiḥ wenni iwcin Ixef nnes i AREBBI s Arruḥ n řebda d taɣarṣt war dayes bu řɛib!   

15 S uyenni aqa Netta d Lwasit n Řɛahd n Jdid, maɣar s řmewt nnes idweř Netta d asenjem i yinni ixeṭṭan ḍidd Řɛahd amezwar, ḥima nitni inni ittwařaɣan i řwart n řebda, ad ṭṭfen lwaɛd.   

16 Minzi mani iǧa řɛahd, ittxeṣṣa ad tᵉttwassargeb řmewt n wenni iggin řɛahd.

17 Minzi řɛahd ad idweř iṣřeḥ waha xmi ɣa immet ḥed, war ittiři ca nican min ɣa yekk iddar wenni iggin řɛahd.   

18 S uya uřa d Řɛahd amezwar war ittwaḍmen ca břa idammen.

19 Minzi awarni řami kuř tawṣiyyet nni iǧan di Ccariɛa aqa iweṣṣa i řgens s ufus n Musa, iksi netta idammen n ufunas ameẓyan ak-d waman uřa d taḍuft tazeggwaɣt d tɛelǧet, uca irucc i-ten x idlisen ittwannḍen u x marra řgens,   

20 inna asen:

“Ina d idammen n Řɛahd,

i d awem yumur AREBBI.”   

21 Tuɣa irucc ɛawed Tazeddiɣt Iqeddsen d marra řeqcuɛ n tsexxart s idammen.

22 Maɣar marra timesřayin nni iǧan di Ccariɛa ttwassizedgent s idammen uca břa asizzeř n idammen war din iǧi ca weɣfar.

23 Tuɣa qaɛ ittxeṣṣa ad ttwassizdegent tmesřayin-a s tɣarṣa i iǧan d řemtuř n timesřayin i iǧan deg ijenwan, maca timesřayin nni iǧan n ujenna simant nsen s tɣarṣin icnan zi tina. □  

24 Minzi Lmasiḥ war yudif ca ɣar Zzawect Iqeddsen i ittwaggen s ifassen, d wenni netta d lmital n min iǧan d tidett, maca ɣar ujenna simant nnes, ḥima ad dd-iḍhar di ṭṭweɛ nneɣ qibač i AREBBI.

25 War iǧi ḥima ad iqeddem Ixef nnes aṭṭas n twařawin am mammec tuɣa ittadef arrays n ikehhanen kuř aseggʷas ɣar Zzawect Iqeddsen s idammen war iǧin nnes   

26 - minzi mařa ammu i iǧa, iři ittxeṣṣa ad iweddeb Yeccu aṭṭas n twařawin zi beddu n ddunect - maca řexxu, ɣar qeṭṭu n ddunect, iwca Netta Ixef nnes ict n twařa ḥima ad ibeṭṭeř ddnub s tɣarṣt nnes.

27 Am mammec d ittwassars i iwdan ad mmten ict n twařa, uca xenni awarni i řmewt nsen ad dd-yas řḥukm,

28 ammu ɛawed immewc Lmasiḥ ict n twařa d taɣarṣt, iwca deg Yixef nnes taɣarṣt n ddenb i waṭṭas, maca ɣar twasit nnes i twařa wiss tnayen ad ittwaẓar břa ddenb i Tudart n yinni t ittrajan.   

□ 

9:3 ařeḥḥaf - niɣ: ‘arwaq’.

□ 

9:23 tiɣarṣin - niɣ ‘ddbayeḥ’.

Aṣřaḥ i řebda

10

1 Minzi tuɣa Ccariɛa d tiři n řxar i dd ɣa yasen waha, war ɣares ṭṭbiɛet n tmesřayin simant nsent. S uyenni war zemmarent tɣarṣa nni, waxxa iwyen tent-i-dd kuř aseggʷas, ad awyent řekmaret x yinni tent dd-ittqarraben.   

2 Minzi mařa iban-dd aqa tᵉttawyent ɣar řekmaret, ad tiři ttwassbedden nitni zeg uwehheb n tɣarṣa nsen aṭṭas zeg wami, minzi war tᵉttwakkʷur ɛad tnefsect nsen s ddenb awarni řami ttwassizedgen ict n twařa.

3 Maca s man aya ttwassfekkaren asen-dd ddnub nsen kuř aseggʷas,

4 minzi idammen n ifunasen imeẓyanen d iɣayḍen war zemmaren ad ssizdegen zi ddnub.   

5 S uyenni řami dd-yudef ɣar ddunect, inna:

“Tiɣarṣa niɣ tiwhibin war tent texsed,

maca aqa tessyarḍed ayi ict n arrimet.   

6 Tiɣarṣin n wecmaḍ

ak-d tiɣarṣa n řehna i ddnub

war tent tᵉttared.”

7 Řexdenni nniɣ:

“Xzar, ad dd-aseɣ!

- minzi yura xafi deg Wedlis ittwanḍen -

ḥima ad ggeɣ min texsed Cek, a AREBBI!”   

8 Tuɣa inna qbeř: “Tiɣarṣin d tewhibin d tɣarṣin s tmessi d tɣarṣin i ddnub war tent texsed!”, waxxa aqa atent ttwaqeddment ɛlaḥsab Ccariɛa.

9 Awarni man aya inna: “Xzar, usiɣ-dd ḥima ad ggeɣ min texsed Cek, a AREBBI.” S uya ikkes amezwar, ḥima ad issgeɛɛed wiss tnayen.

10 Maɣar s man aya, s řxaḍar nnes, aqa nettwaqeddes deg ict n twařa s tɣarṣt n Arrimet n Yasuɛ Lmasiḥ.   

11 Maɣar kuř akehhan i tuɣa ittsexxar kuř ass, aqa iwehheb aṭṭas n twařawin simant n tɣarṣa, tinni war izemmaren ad ssizedgent zi ddnub.

12 Maca Wanita iqeddem ict n tɣarṣt x ddnub, uca xenni iqqim x yefus n AREBBI i řebda.   

13 Zi řexdenni ittraja ař d as ttwaggen řɛedyan nnes d tanebdat sadu iḍaren nnes.

14 Minzi s ict n tɣarṣt aqa yiwi inni zzayes ittwaqeddsen ɣar řekmaret i řebda.

15 Maca Arruḥ Iqeddsen ɛawed iched i neccin, iqqar:

16 “D wa d Řɛahd i d asen ɣa wceɣ

awarni i wussan nni, iqqar SIDI:

‘Ad ggeɣ Ccariɛa inu di řeɛqeř nsen,

ad tt ariɣ ɛawed deg wuřawen nsen,   

17 uca ddnub nsen d ixeṭṭan nsen,

ɛemmarṣ ad daysen fekkareɣ ɛad.’ ”   

18 Mani ittiři xenni weɣfar i ddnub, war din iqqim ɛad tɣarṣt x ddnub.

19 S uyenni, a aytma, aqa ɣarneɣ ttiqqet maḥend ad nadef ɣar Zzawect Iqeddsen s Idammen n Yasuɛ,   

20 x Webrid n jdid iddaren i d aneɣ issewjed am Webrid n jdid i dd-ittadfen ɣar daxeř n uřeḥḥaf n tewwart, wenni d weysum nnes,

21 uca aqa ɣarneɣ ɛawed Arrays n ikehhanen x Taddart n AREBBI.   

22 Ejj aneɣ xenni ad dd-nqarreb s wuř n tidett, di ttiqqet n l’iman, am ttwaruccen wuřawen nneɣ u ttwassizdegen ɛawed zi tnefsect taɛeffant, u am tᵉttwassird ɛawed arrimet nneɣ s waman iṣfan.   

23 Ejj aneɣ ad ncebbar di cchadet n usitem nneɣ břa ma ad narjij, minzi d Wenni d aneɣ iwcin lwaɛd, dayes řaman.

24 Ejj aneɣ ad neḥḍa ijj i wenneɣni ḥima ad negg uř deg wayawya ɣar tayri u ɣar řexdayem tiṣebḥanin.

25 War nᵉttejji ca tamesmunt nneɣ am mammec nnumen ca, maca ad nessemḥeḍ ijjen wenneɣni, mahu ɛad xmi ɣa tẓarem aqa ass nni yiweḍ-dd.

26 Minzi mařa ixḍa ca n ijj neɛmada awarni ma iṭṭef tussna n tidett, xenni war teqqim ɛad tɣarṣt x ddnub,   

27 maca mɣir araji n lḥisab issnexřɛen d řɛabuq n tmessi nni i ɣa iccen řɛedyan.

28 Mařa ixḍa ḥed ak-d Ccariɛa n Musa, ittxeṣṣa ad immut břa arreḥmet x uqemmum n tnayen niɣ třata n řechud.   

29 Mecḥař ktar ittxeṣṣa ad ihwa lɛiqab x uzeǧif n wenni iɛeffsen x Mmis n AREBBI, d wenni iḥessben Idammen n Řɛahd nnes i zi tuɣa ittwaqeddes amecnaw idammen n marra iwdan, d wenni isseḥqaren ɛawed Arruḥ n arḍa?

30 Minzi nessen d Wenni innan:

“Antaqem i Necc umi iǧa,

Necc ad t xeǧṣeɣ!”

Uca ɛawed:

“SIDI ad iḥkem řgens nnes.”   

31 Sseɛd d abarcan i wenni i ɣa iwḍan deg ifassen n AREBBI iddaren.

32 S uya fekkarem deg wussan imezwura řami tᵉttwassɣeḍṣem u tuɣa tarebbum amenɣi ameqqran am mammec xawem tekka řefḍiḥet d řmeḥnet.

33 Tdewřem d ijj n afurrej u tcarcem ak-d inneɣni umi daysen ittwagg ammu kifkif.

34 Minzi teksim amnus x yinni ittwaḥebbsen, uca tqebřem akecceḍ n wagřa nwem s řefraḥet, tessnem belli ɣarwem agřa imɣar i war ifennin deg ijenwan.   

35 War neṭṭarem ca taryast nwem nni ɣar teǧa ict n řmunet temɣar.

36 Minzi ittxeṣṣa kenniw ṣṣbar ḥima ad teggem min ixs AREBBI u maḥend ad tᵉṭṭfem lwaɛd.   

37 “Minzi drus n řweqt i dinni, wah drus,

ař Wenni dd ɣa yasen ad ixecc,

war ittɛeṭṭař ca.   

38 Maca amseggad s l’iman inu ad iddar,

maca mařa ismeḥ,

war dayes yareṭṭi řeɛmar inu.”   

39 Maca neccin war ɣarneɣ min ɣa negg s tarexxut i ittawyen ɣar txessart, maca ɣarneɣ l’iman i ittawyen ɣar usenjem n řeɛmar nneɣ.

Řechud s l’iman

11

1 L’iman řexxu d aḍman n tmesřayin nni di issitim bnadem, axmi tina ɛad xeddment, uřa d asargeb n tmesřayin innuffaren.

2 Minzi s man aya tusa-dd ict n cchadet x imɣaren.

3 S l’iman nefhem belli zzmanat ttwaggent s wawař n AREBBI, u belli timesřayin-a i dd-ittbanen aqa ttwaggent zi tmesřayin nni innuffaren.   

4 S l’iman tuɣa Habil iqeddem ict n tɣarṣt tecna aṭṭas x min tuɣa iqeddem Qayin i AREBBI. S uya i din teǧa cchadet xas belli tuɣa-t d amseggad. Uca AREBBI iched i tɣarṣt nnes u s uya issawař ɛad, waxxa netta immut.   

5 S l’iman immeksi Inux břa ma iqqas řmewt. War ittwif ɛad, minzi iksi i-t AREBBI. Minzi qbeř ma ad t iksi, tuɣa xas cchadet-a: aqa tuɣa yareṭṭa AREBBI.   

6 Maca břa l’iman war izemmar bnadem ad yarḍa AREBBI, minzi wenni i ɣa dd-iqarrben ɣar AREBBI, ittxeṣṣa as ad yamen belli Netta aqa-t din, u belli Netta d amxeǧaṣ n yinni xas yarezzun.

7 S l’iman tuɣa Nuḥ itteggʷed, awarni řami d as ittwanna min tuɣa war dd-ittbinen, uca igga aɣarrabu i usenjem n iḥenjiren n twacunt nnes. S man aya aqa iḥkem x ddunect uca idweř netta d awrit n tsegda nni iǧan s l’iman.   

8 S l’iman tuɣa Ibrahim, řami dd-ittwařaɣa, iṭṭaɛ uca iffeɣ ɣar wemcan i ɣa iṭṭef d řwart, uca iffeɣ břa ma ad issen mani ɣa yaweḍ.   

9 S l’iman tuɣa izeddeɣ am umɛezzeb di temmurt i d as ittwawaɛden, am di temmurt n ibarraniyyen. Netta izdeɣ deg iqiḍan ak-d Isḥaq d Yaɛqub, inni d iwriten akides n lwaɛd nni.

10 Minzi ittraja Tandint s dsusa i zi iǧa AREBBI d Bab n řebni d Wenni tt iggin.

11 S l’iman immewc as i Sara jjehd maḥend ad teksi ddeyset - waxxa nettat war dd-tᵉttiruw, uca am tt tuɣa ɛad barra i řmijař n tewsar nnes - turuw-dd minzi tuɣa tessen nican belli wenni d as iwaɛden, dayes řaman.   

12 S uyenni ɛawed zeg ijjen, aqa zeg wenni di ibḍeř jjehd nnes s tewsar, ttwařwen as-dd am yitran n ujenna s ubarru nsen u am yijdi x tma n řebḥar i war izemmar ad ittwaḥseb.   

13 Di l’iman mmuten yina marra břa ma ad ṭṭfen min d asen ittwawaɛden, maca ẓrin t zi řaggʷaj uca farḥen zzayes uca neɛmen belli nitni d ibarraniyyen d imeɛzab x temmurt.   

14 Minzi inni iqqaren timesřayin am tina, ssecnen mliḥ belli nitni arezzun Tandint nsen.

15 Meɛlik arzun x temmurt manis dd-ffɣen, iři aqa ufin lfurṣa ḥima ad ɛeqben din ɛawed.

16 Maca řexxu iban-dd mliḥ aqa daysen meẓri ɣar temmurt nni ḥsen, min ixs ad yini ɣar tenni deg ujenna. S uyenni AREBBI war iseḍḥi ca ad as řaɣan ‘AREBBI nsen’, minzi aqa issewjed asen ict n Tendint.   

17 S l’iman iwca Ibrahim, řami ittwaqeǧeb, Isḥaq d taɣarṣt, uca issars ayenni n mmis nni iṭṭef s lwaɛd, x uɛalṭar.   

18 Maca ittwanna as:

“Di Isḥaq ad ac řaɣan zzariɛet nnec.”   

19 Tuɣa ixarreṣ ak-d ixef nnes, belli AREBBI izemmar ɛawed ad t-i-dd-issnekkar jar imettinen. S uya idweř-dd ɣares ɛawed s webrid n yijj n umedya, am s tnukra.

20 S l’iman zi jjihet n min tuɣa dd-igguren ɛad, ibarek Isḥaq iḥenjiren nnes, Yaɛqub d Ɛisu.   

21 S l’iman tuɣa Yaɛqub, řami immut, ibarek kuř ijjen zeg iḥenjiren n Yusuf am tuɣa iṭṭef deg ixef n teɣɣarct nnes.   

22 S l’iman tuɣa Yusuf, řami tuɣa immut, issiweř x wuffuɣ n ayt n Israil uca iweṣṣa ten x iɣsan nnes.   

23 S l’iman tuɣa Musa, řami dd-ixřeq, ittwassnuffar zi lwalidin nnes třata n iyuren, řami ẓrin aḥenjir iṣbeḥ, uca s l’iman war ggʷiden ca zeg řumur n ujeǧid.   

24 S l’iman yugi Musa, řami imɣar netta, ad as řaɣan ɛad mmis n yeǧis n firɛun.

25 Mři yufa ad yiři ittwazeyyar ak-d řgens n AREBBI uřa d tarrit n meẓri di ddnub i drus n řweqt.   

26 Tuɣa iḥesseb aseḥqar n Lmasiḥ d agřa ameqqran sennej i řeknuz n Miṣra, minzi tuɣa ixezzar ɣar zzat ɣar řmunet.

27 S l’iman ijja Miṣra, war iggʷid ca zeg uxeyyeq n ujeǧid, minzi iziyyar ixef nnes axmi iẓra AREBBI i war ittwaẓaren.

28 S l’iman igga Taɣarṣt n Useɛdu, uca irucc idammen, ḥima amkeḥḥaḍ n imenza nsen war ten ittḥidi ca.   

29 S l’iman ẓwan Řebḥar n Uɣanim axmi kkin di řbarr, am ttwaṣarḍen Imiṣriyyen zi řebḥar umi tuɣa xsen ad dayes cuqen.   

30 S l’iman wḍan řeḥyuḍ n Ariḥa umi kkin sebɛa n wussan, ttennḍen as.   

31 S l’iman war thellik ca Raḥab, tamɣart n farq-ccɣeř ak-d yinni war iṭṭiɛen, am tuɣa tareḥḥeb ibergagen s řehna.   

32 Uca min ɣa iniɣ ɛad? Minzi řweqt war tqeddi ad ssiwřeɣ x Jidɛun d Barak d Camcun d Yifta d Dawud d Camwil u x inabiyyen inneɣni,   

33 inni tuɣa iɣellben x tgeldiwin s l’iman, ggin tasegda, ṭṭfen lwuɛud, qqnen ixenfucen n wayraden,   

34 ssxesyen jjehd n tmessi, arewřen zi řeqḍeɛ n ssif, ksin jjehd di tuḍɛeft, dewřen jehden deg imenɣan u qeřɛen x řemrageḥ n řɛeskar n ibarraniyyen.   

35 Arrin-dd i temɣarin iḥenjiren nsent s tnukra n imettinen, ca nneɣni mmuten s řeɛdab, tuɣa war ttrijin ad ttwafekken, maca ad ṭṭfen di tnukra icnan ḥsen zi man aya,   

36 ca nneɣni ksin abehdeř d urekkuḍ, u ɛad inneɣni ttwaggen di ssnaseř u di řeḥbes.   

37 Inneɣni ttwarejmen, ttwaqessen di tnayen, inneɣni mmuten s řeqḍeɛ n ssif, telɛen am arḍen iřmawen n wuǧi d iɣayḍen, daysen řeɣben, ttwaḥṣaren, ttwaḍeřmen.   

38 Nitni d iwdan i war d asen tessdaheǧ ddunnit ḥima ad dayes zedɣen. Nitni dewřen d inni itelɛen di řexřawat, x idurar u deg ifran d ixerdusen n temmurt.

39 Marra ina mixef tᵉttwaf ict n cchadet n l’iman nsen, war ṭṭifen ca di lwaɛd,

40 minzi AREBBI tuɣa izwar iẓra di ṭṭweɛ nneɣ, aqa nitni war ttikkʷiḍen ca ɣar řekmaret břa neccin.

Ṣṣbar n Yasuɛ Lmasiḥ

12

1 S uya neccin ɛawed, umi d aneɣ dd-nnḍen marra řechud-a am iseynuten, ad nenḍar marra ddqeř n ddenb i d aneɣ dd-isswejden i řebda. Ejj aneɣ ad nuyur s ṣṣbar amḥizwar nni xaneɣ dd-immarsen.   

2 Ejj aneɣ ad nenḍar tiṭṭawin di Yasuɛ, Amgewwad d Umkemmeř n l’iman nneɣ, wenni, zi ssibbet n řefraḥet i ɣares, yarbu ṣṣalib, war t icqi ubehdeř, uca iqqim x yefus n řɛarc n AREBBI. □    

3 Xzarem mliḥ, mecḥař i iksi Netta zeg imednab, inni d iɣrimen n řeɛmar n yixef nsen, ḥima war tᵉttiḥřem u war tarexxum ca di řeɛmar nwem.

4 Aqa kenniw, war truḥem ca tiggʷejem ak-d ddenb, war temmɛařim ca ař usizzeř n idammen nwem.   

5 Tᵉttum taɣuri i xawem issawařen am iḥenjiren:

“Mmi inu, war ttegg ca s weɛrur

x ttarbiyyet n SIDI,

war ttiři ca d amarxu di řeɛmar nnec,

xmi ɣa tᵉttwawebbxed zzayes.   

6 Minzi wenni ittexs SIDI,

yarebba i-t s uqessaḥ,

uca iḥenjiren nnes i xas iɛizzen,

iksi ten kuř ijj zzaysen ɣar uɣezdis.”   

7 X uya, ksim ttarbiyyet, minzi AREBBI ittegg awem am iḥenjiren nnes. Minzi man mmis wenni babas war t yarebbi ca s uqessaḥ?

8 Mařa aqa kenniw břa ttarbiyyet i di carcen marra, řexdenni kenniw am ibarraniyyen i teǧam, war iǧi d arrawen.

9 Mařa neksi ttarbiyyet zi babatneɣ ɛlaḥsab arrimet uca nweqqar i-ten, mecḥař d aneɣ ittxeṣṣa ad nṭaɛ i Babatneɣ n arruḥat, ḥima ad neddar!

10 Minzi nitni webbxen aneɣ ca n wussan am mammec d asen ittɣiř mliḥ, maca AREBBI igga i-tt i tizi nneɣ, ḥima ad ncarc di tqeddast nnes.

11 Aqa war din uřa d ict n ttarbiyyet s uqessaḥ i ittbanen d řefraḥet deɣya, maca d řeḥriq, maca awarni as tiwi-dd řɣiǧet n řehna d tsegda i yinni zzayes ittwadarrben.

12 S uyenni, sjehdem ifassen nwem yarxun d ifadden nwem yarehfen,   

13 uca ggem nican iṣuraf n iḍaren nwem, ḥima min iǧan d aqejdaḥ war ittefriɣ ca, maca ad iggenfa.

14 Ḍfarem-dd řehna d tuqeddsi ak-d marra, tenni břa zzayes war iẓar ḥed Siditneɣ.   

15 Ɣarwem aqa uřa d ijj jar awem ad ittwaf inqeṣ as arḍa n AREBBI, niɣ aqa ad iɣmi weẓwar n tarzugi, ad kenniw iḍarr uca xenni ad zzayes ttwaxemjen aṭṭas,   

16 uca ḥḍam, aqa war ittwiffi ḥed jar awem wenni d bu-farq-ccɣeř niɣ d ameqjuḥ am Ɛisu nni izzenzen řḥeqq n umenzu nnes x ijj n macca.   

17 Minzi aqa tessnem, belli awarni man aya tuɣa yarezzu ɛad ad iwart lbaraka, maca yugi as, maɣar war yufi ca ttasiɛ i weɛdař, waxxa yarezzu t s imeṭṭawen.   

18 Minzi kenniw war tiwiḍem ca ɣar tmessi yarɣin niɣ ɣar wedrar i nzemmar ad nḥada, uřa ɣar tayyut tbarcant d tḥaryaḍt,   

19 niɣ ɣar zzhir n uṣudi deg uyicc n icarri uřa ɣar řḥess n wawařen di ssibbet nsen zawgen inni d as isřin, maḥend war ten kisen issiwiř ɛad.   

20 S minzi war zemmaren x ddqeř n tweṣṣa, minzi mařa iqarreb-dd mɣir ijj n umuddar adrar, ad ittwarjem netta. □    

21 Min ẓrin tuɣa issaggʷad aṭṭas, ařami inna Musa: “Aqa ggʷedeɣ u ttarjijiɣ!”   

22 Maca kenniw tiwḍem ɣar wedrar n Ṣihyun, ɣar Tendint n AREBBI iddaren, ɣar Urcalim nni iǧan deg ijenwan u ɣar tmesmunt n ɛecra n řuřufat n lmalakat,   

23 ɣar tmesmunt n imenza, inni ittwazemmemen deg ijenwan, u ɣar AREBBI, Řqaḍi x marra u ɣar arruḥat n imseggaden nni iwḍen ɣar řekmaret,   

24 u ɣar Yasuɛ, Lwasit n Řɛahd n Jdid, u ɣar urucci s Idammen nnes, inni issawařen ḥsen zeg inni n Habil.   

25 Ɣarwem war tagim ca x Wenni akidwem issawařen, minzi mařa inni war ittwassnejmen ugin Wenni kidsen issawařen di temmurt, mahu ɛad neccin, mařa nḥeyyed x Wenni akidneɣ issawařen zeg ijenwan,   

26 Wenni tuɣa tmijja nnes tessenhezza tammurt, maca Wenni řexxu iwaɛd, inna:

“Ad ssenhezzeɣ ɛawed ict n twařa,

war iǧi tammurt waha, aqa uřa d ajenna.”   

27 Awař-a: ‘Ict n twařa!’, aqa imřa belli ad ittwakkes min ittenhezzan, minzi man aya ittwagg, ḥima ad qqiment tmesřayin war ttenhezzint.

28 S uya, minzi ad neṭṭef tageldit yarekknen, ejj aneɣ ad neqqim nᵉtteṭṭef di arḍa i zi nettsexxar i AREBBI u nessarḍa i-t s uweqqar d tiggʷudi,   

29 minzi AREBBI nneɣ d ict n timessi ittetten.   

□ 

12:2 Amgewwad - niɣ: ‘Zzaɛim’.

□ 

12:20 amuddar - niɣ ‘lḥayawan’.

Awař ɣar uneggar ak-d useǧem

13

1 Ejj ad teqqim tayri n tawmat jar awem.   

2 War tᵉttum ca ad tiřim tecnam ak-d ibarraniyyen, aqa zeɛma s uya areḥḥben ca s lmalakat am war ssinen.   

3 Xarrṣem deg imeḥbas axmi kenniw ḥebbsem akidsen, xarrṣem deg inni ittwaḥsaren, am iwdan am kenniw, inni yarḍen aysum n arrimet.   

4 Ejj ad yiři řemřac d aweqqar ɣar marra, d qama nsen n řemřac d amezdag, maca AREBBI ad iḥkem x ayt n farq-ccɣeř u x yinni itteggen zzina.

5 War tteggem nneyyet nwem di tenɛacin, maca qenɛem s min ɣarwem, minzi SIDI inna:

“Necc war cek ttejjiɣ

niɣ ad semmḥeɣ deg ufus nnec.”   

6 Man aya ittwanna i neccin, maḥend ad nini s teryast:

“Sidi d Amɛawen inu, war tteggʷdeɣ ca,

min d ayi ɣa yegg bnadem?”   

7 Ɛeqřem x imgewwaden nwem, inni d awem issiwřen awař n AREBBI. Beqqcem řɣiǧet n tecri nsen uca ḍfarem l’iman nsen.   

8 Yasuɛ Lmasiḥ d Netta Netta iḍennaḍ d yiḍa, u i řebda.

9 War tejjim ad kenniw ɣarren s tɣuriwin ittbeddařen n deɣya, minzi řḥajjet n lemliḥ mařa cebbaren wuřawen nneɣ di arḍa, war iǧi di macca, minzi inni tuɣa dayes yeřhan, war dayes ufin bu nnfeɛ.   

10 Ɣarneɣ ijj n uɛalṭar i umi war iɛeddeř ad zzayes ccen inni ittsexxaren di Tzeddiɣt.

11 Minzi zeg imuddaren, inni idammen nsen ttwaksin ɣar Zzawect Iqeddsen s ufus n arrays n ikehhanen, ittwassarɣ weysum nsen barra i řmargeḥ. □    

12 S uyenni tuɣa Yasuɛ imarret ɛawed barra i tendint, ḥima ad issqeddes řgens s Idammen nnes.   

13 S uyenni ejj aneɣ ad neffeɣ ɣar barra n řmargeḥ, am narebbu řɛar nnes.

14 Minzi war ɣarneɣ da tandint n řebda, maca narezzu x tenni i dd ɣa yasen.   

15 Ejj aneɣ řebda ad zzayes nqeddem tiwhibin n usemɣar i AREBBI, řɣiǧet n iyencicen nni dd-ittwayen aqadi i Yisem nnes.   

16 War ttᵉttum ca arreḥmet uřa d tecrimet i imeẓřaḍ, minzi s tewhibin-a ad yarḍa bnadem AREBBI.   

17 Iřim d imtiqqan i yinni i kenniw ittgewwaden, ṭaɛem asen, minzi nitni ttɛessan x řeɛmur nwem am yinni itteggen řeḥsab xawem, ḥima ad tt ggen s řefraḥet, war iǧi s uweḥweḥ, minzi man aya war kenniw ineffeɛ.   

18 Ẓaǧem xaneɣ, minzi ɣarney ttiqqet belli ɣarneɣ tanefsect tecna, am dayneɣ meẓri, ḥima ad nuyur nican di marra.

19 Ttzawgeɣ kenniw s jjehd ad teggem ammu ɣar umezwaru, ḥima xenni necc deɣya ad ɣarwem dd-dewřeɣ.

20 AREBBI n řehna wenni dd-issnekkaren Ameksaw Ameqqran n wuǧi, Yasuɛ Lmasiḥ, Siditneɣ, zi taddart n imettinen s Idammen n Řɛahd i řebda,   

21 ad kenniw ikemmeř di kuř řxedmet icnan, ḥima ad teggem min ixs Netta. Netta ad dayneɣ igg min iǧan i arḍa nnes s Yasuɛ Lmasiḥ wenni ɣar iǧa uɛuǧi i řebda qaɛ. Amin.   

22 Xenni ttzawageɣ zzaywem, a aytma inu, qebřem awař-a n usejjeɛ s ttasiɛ n řxaḍar, minzi uriɣ awem-dd s drus.

23 Snem aqa arxun i umatneɣ Timutiyu. Mařa yusa-dd deɣya, ad kenniw ẓareɣ akides.

24 Seǧmem x marra inni i kenniw ittgewwaden s řeḥna u x marra imqeddasen. Marra awmaten n Iṭalya ttseǧamen-dd xawem s řehna.

25 Arḍa ad kidwem yiři marra. Amin.

□ 

13:11 imuddaren - ixs ad yini ‘iwdan’ d ‘lḥayawanat’ d marra min iddaren nni izemmar ad yuyur.

Yaɛqub

Taqeǧebt n l’iman

1

1 Yaɛqub, amsexxar n AREBBI u n Siditneɣ Yasuɛ Lmasiḥ, i tenɛac n tqebbař tinni ittwazeǧɛen jar řegnus: Řehna xawem!   

2 A aytma, mařa ad xawem kken ɛřam kuř ijarriben, ḥesbem man aya marra d řefraḥet,   

3 maɣar kenniw tessnem belli taqeǧebt n l’iman, ad dd-tejj ṣṣbar nwem.   

4 Maca ittxeṣṣa ṣṣbar ad ittwakemmeř, ḥima ad tawḍem u ad tkemmřem, uca war kenniw ittxeṣṣi walu.

5 Mařa ca n ijjen zzaywem teqqim as ɛad tiɣit, ad tt ittar zi AREBBI wenni itticen s tecrimet i marra břa azawar, uca ad as temmewc.   

6 Maca ejj i-t ad ittar s l’iman, břa acekki, minzi wenni ittcekkan aqa netta am řemwaj n řebḥar nni ittwaɛarrnen zeg usemmiḍ.

7 War ttejji ad as ittɣiř i bnadem nni ad iksi ca zi SIDI,

8 maɣar netta s tnayen izeǧifen, war yarsi di marra ibriden nnes.

9 Ejj umatwem iwaḍɛen ad issemɣar di řuɛřa nnes,

10 u bu-wagřa deg uwaḍeɛ nnes, minzi am twardect di arbiɛ ad ifna netta.

11 Maɣar ad tenqar tfuct s řeḥmu nnes, ad tessecmeḍ arbiɛ uca tawardect ad tisřaw uca ad as iraḥ waẓri n wudem nnes. Ammu i ɣa ifna ɛawed bu-wagřa di marra ibriden nnes.   

12 Sseɛd n weryaz nni i ɣa iḥemřen ajarreb, minzi mařa idweř d amqeǧeb, ad iṭṭef ttaj n Tudart nni tuɣa iwaɛd zzayes AREBBI i yinni t ittexsen.   

13 War ttejji ḥed mařa ittwajjareb, ad yini: “AREBBI i d ayi ittjarraben!” Aqa AREBBI war izemmar ad ittwajarreb zi řɣar uca Netta s yixef nnes war ittjjarrib uřa d ijj.

14 Maca kuř ijj ad ittwaɣwa zi nnecwet nnes uca nnecwet ad t tᵉṭṭef uca ad zzayes ittwaɣwa.

15 Mařa nnecwet teksi s uɛeddis, ad dd-taruw ddenb, uca xmi ɣa imɣar ddenb, ad dd-yawi řmewt.

16 A aytma iɛizzen, war ttweddarem!

17 Kuř tawhibt taṣebḥant d ikemmřen thekkwa-dd zi sennej, zi Babatsent n tfawin i war ɣar iǧi ubeddeř niɣ tiři n ddewřan.   

18 Yusa-dd as x řxaḍar, maḥend ad aneɣ dd-yejj s wawař n tidett, ḥima ad niři d ṣṣabet tamezwarut zi marra min zzayes dd-ixeřqen.   

Asḥeǧi d ṭṭaɛet i Wawař n Arebbi

19 Snem aya, a aytma iɛizzen, ejj kuř bnadem ad iqeǧeq ḥima ad iseř, war tqeǧiqem ca ɣar wawař niɣ ɣar tefqeḥt.   

20 Minzi tafqeḥt n weryaz war dd-tᵉttiwi ca tasegda zzat i AREBBI.

21 S uyenni ssbeɛɛdem xawem qaɛ taxmuji d waṭṭas n tuɛeffna, uca qebřem s temhint awař i ittwaẓẓun di ṭṭbiɛet nneɣ, awař i izemmaren ad issenjem řeɛmur nwem.   

22 Iřim d inni itteggen awař, war iǧi d inni ittesřan waha, war cemtem ixef nwem!   

23 Minzi mařa isřa ḥed i wawař, maca war zzayes iggi, aqa netta am yijj n weryaz i ixezzaren di tisit deg uɣembub nnes.   

24 Minzi ittwařa ixef nnes, iruḥ, uca řexdenni ad ittu mammec tuɣa iǧa.

25 Maca wenni i ɣa ixzaren di Ccariɛa ikemmřen n tiřelli uca iqqim ixezzar dayes, war iǧi am yijjen ittesřa řexdenni ittᵉttu deɣya, maca am yijjen wenni tt itteggen s tidett, aqa wanita d amimun di min ittegg.   

26 Mařa din wenni umi ittɣiř aqa netta ittsexxar i AREBBI am war iḥeṭṭi iřes nnes, maca ixeddeɛ uř nnes, xenni aqa tasexxart nnes baṭeř.   

27 Maɣar tasexxart tamezdagt d iqeddsen qibač i AREBBI, Babatneɣ, aqa-t d ta: athili deg iyujiřen d tijjař di řmeḥnet nsent, u maḥend bnadem ad iḥeyyed ixef nnes zi ddunect břa řɣecc.

Tayri břa i ɣa negg s wudmawen

2

1 A aytma, war tteggem s wudmawen di l’iman iɛuǧen n Siditneɣ Yasuɛ Lmasiḥ.   

2 Minzi mařa yudef-dd ɣar tmesmunt nwem ijj n weryaz s txadent n wureɣ u s warruḍ icnan, am dd-yudef ɛawed ijj n umezřuḍ s warruḍ ixemjen,

3 maca ad tewcem taynit i wenni ɣar iǧa warruḍ icnan, ad as tinim: “Aqa da ijj n wemcan iṣebḥen!”, maca i umezřuḍ ad as tinim: “Cek bedd diha!” niɣ: “Qqim zzat i tnebdat n iḍaren nneɣ!”,

4 ma war ttemṣurrufem xenni jar awem s iɣembab uca tdewřem d řḥukkam s ixarriṣen iɛeffanen?

5 Sřem, a aytma iɛizzen, ma war ǧin imezřaḍ n ddunect-a d bu-wagřa di l’iman? Aqa ixḍar-i-ten AREBBI, ḥima ad iřin d iwriten n Tgeldit i zzayes iwaɛd AREBBI i yinni t ittexsen.   

6 Maca kenniw tɣeṭṭrem zeg imezřaḍ! Xzar, ma war ǧin d inni s wagřa d inni xawem iḥekkmen u d inni kenniw ineddhen ɣar řfusina?

7 Xzar, ma war ǧin d nitni inni ittceqqafen deg Yisem iṣebḥen wenni xawem ittwařaɣan?

8 Maca mařa tkemmřem Ccariɛa n AREBBI di man aya am mammec tura: “Ad texsed jjar nnec am yixef nnec!”, aqa tᵉtteggem mliḥ,   

9 maca mařa teggim s wudmawen, aqa tᵉtteggem ddnub uca ad tᵉttwaḥekmem s Ccariɛa am yinni ixḍan ak-d Ccariɛa.

10 Minzi wenni iḍfaren marra Ccariɛa, maca yarẓa ict n tewṣeyyet, aqa netta d bu-umarwas zi Ccariɛa marra.   

11 Minzi wenni innan: “War zenni!”, inna ɛawed: “War neqq!” Mařa war teznid, maca tenɣid, aqa cek d axeṭṭay n Ccariɛa.   

12 Siwřem uca ggem am yinni i ɣa ittwaḥekmen s tebridt n Ccariɛa n tiřelli.

13 Minzi řḥukm war yareḥḥem ca x wenni tuɣa war yareḥḥmen, maca s arreḥmet ad tiřim tᵉttwassuɛřam x řḥukm.   

L’iman d řexdayem

14 A aytma, man řefḍeř mařa ijjen iqqar: “Necc aqa ayi ɣari l’iman!”, maca netta war ɣares bu řexdayem? Ma izemmar l’iman nnes ad t issenjem?   

15 Mařa ittxeṣṣa as i yijj n tewmat niɣ i yict n twečmat min ɣa yarḍen niɣ min ɣa ccen kuř ass,   

16 uca ijjen zzaywem ad asen yini: “Uyurem di řehna, arḍem min isseḥman, jjiwnem macca!”, maca war d asen iwci walu min ittxeṣṣan i arrimet, man nnfaɛ?

17 Aqa ammu uřa d l’iman břa řexdayem, aqa immut s ixef nnes.

18 Mařa ad ac inna ijjen: “Cek ɣarek l’iman, necc ɣari řexdayem!” Scen ayi l’iman nnec břa řexdayem uca necc ad ac ssecneɣ l’iman inu zi řexdayem inu!

19 Ma cek tumned belli AREBBI d ijjen? Aqa teggid mliḥ. Uřa d ccwaṭen umnen di man aya uca ttarjijen.

20 Ma texsed ad tessned, a bnadem iḍeɛfen, belli l’iman břa řexdayem immut?

21 Ma war ittwasegged jedditneɣ Ibrahim zi řexdayem umi ikkar ad iɣarṣ i mmis Isḥaq x uɛalṭar?   

22 Aqa teẓrim belli l’iman nnes tuɣa ixdem ak-d řexdayem nnes, uca l’iman ittwakemmeř s řexdayem.

23 Ammu ittwakemmeř wawař n Tira Iqeddsen i iqqaren: “Ibrahim yumen di AREBBI uca ittwaḥseb as-t-i-dd d tasegda!”, uca řaɣan as ‘ameddukkař n AREBBI’.   

24 Tᵉttwařam xenni, belli bnadem ittwasegged zi řexdayem, war iǧi zi l’iman waha.

25 Ma war tuɣi Raḥab, tamɣart n farq-ccɣeř, tᵉttwasegged ammu zi řexdayem umi tareḥḥeb zeg ibergagen, tessuffeɣ i-ten zeg webrid nneɣni?   

26 S uya, am arrimet břa buḥbeř temmut, ammu uřa d l’iman břa řexdayem immut.

Iřes n bnadem

3

1 War ttejjim aṭṭas zzaywem ad dewřen d imesɣaren, a aytma, aqa kenniw tessnem belli ad neksi řḥukm ameqqran.   

2 Minzi marra neccin nᵉnnedref deg waṭṭas. Mařa ca n yijjen war ittnedraf deg wawař, aqa netta d bnadem ikmeř, izemmar ad iqemmeɛ marra arrimet nnes.   

3 Xzar, nᵉttegg sřimat deg iqemmumen n iysan ḥima ad aneɣ mmarsen, aqa nzemmar ad zzaysent nessuyur arrimet nsen tmun.

4 Uřa d iɣarruba imeqqranen inni ittwaɛarrnen zeg usemmiḍ ijehden, ttwaneddhen s yijj n řgidun ameẓyan, mani ma ixs řxaḍar n řqebṭan ad indeh.

5 Ammu uřa d iřes, aqa-t d ijj n ixef ameẓyan, waxxa amenni issgeɛɛed ixef nnes. Xzar, mammec timessi tameẓyant ad tessecmeḍ řɣabet tameqqrant.   

6 Iřes d ict n tmessi u ddunect n ddenb am yict n wezɣar. Iřes-a jar iɣezdisen nneɣ am yict n řḥajjet tessexmej arrimet marra, issarɣ jjiřat i iḍeffaren ijj i wenneɣni, inni iqnunniyen am tjarrarin. Uca uřa d yiřes s yixef nnes aqa ittwassareɣ s tmessi.

7 Minzi marra ddarb n řmař, n ijḍaḍ u n imuddaren inni ittbuɛen di řebḥar u x temmurt, ttwamarsen i ṭṭbiɛet n bnadem. □  

8 Maca iřes war izemmar ad t issqemmeɛ uřa d ijj n bnadem. Aqa-t d ijj n řɣar i war ittwassqemmɛen, aqa iccur s ssem ineqqen.

9 Zzayes i nbarek SIDI d Babatneɣ uca zzayes nᵉneɛɛeř x iwdan inni ittwaggen di ṣṣifet n AREBBI.

10 Aqa zeg ijj n uqemmum tᵉtteffeɣ-dd lbaraka d nneɛřet. A aytma, man aya war iɛeddeř ad yiři ammu!

11 Ma izemmar ad dd-ffɣen zeg ijj n řɛunṣar waman imiẓiden d waman imerzagen?

12 A aytma, ma izemmar wartu ad iwc zzitun niɣ tzayart řbacur? Ammu uřa d aman imeǧaḥen war zemmaren ad ten arren d imiẓiden.

Tiɣit zi sennej d tiɣit zi temmurt

13 Wi zzaywem iǧan d amiɣis u s řeɛqeř? Ad isscen wanita řexdayem nnes zi ticři nnes iṣebḥen s tiɣit ak-d temhint.   

14 Maca mařa din řeḥsed amerzag d umcubbec deg wuřawen nwem, war sgiɛɛid ixef nnec x tidett u war sxarriq ca!   

15 Tanita war teǧi d tiɣit i dd-ihwan zi sennej, aqa-tt zi temmurt, zeg ixarriṣen n buḥbeř n bnadem u zi ccwaṭen.   

16 Minzi mani iǧa řeḥsed d umcubbec, aqa din ixarwiḍen d ɛřam kuř tuɛeffna.   

17 Maca tiɣit zi sennej tezdeg, xenni dayes řehna d řeḍrafet, tᵉttegg array, teccur s arreḥmet d řɣiǧet iṣebḥen, war ttegg ca s řeḥzab niɣ s wudmawen.

18 Maca řɣiǧet n tsegda tᵉttwazarreɛ di řhudnet zeg yinni itteggen řehna.

□ 

3:7 imuddaren - ixs ad yini ‘iwdan’ d ‘lḥayawanat’ d marra min iddaren nni izemmar ad yuyur.

Awaḍeɛ zzat i Arebbi

4

1 Manis dd-ikka umenɣi d imcubbecen jar awem? Ma zeɛma zeg ccehwat i immenɣen deg iɣezdisen nwem?   

2 Kenniw temmeẓrem maca kenniw war ɣarwem walu. Kenniw tneqqem u tᵉttasmem uca qaɛ amenni war dd awem ittikkwiḍ walu. Kenniw tᵉttemcubbucem u tᵉttmenɣam, maca war ɣarwem walu, minzi kenniw war tᵉttᵉttaram.

3 Niɣ kenniw tᵉttᵉttaram, maca war teksim ca, minzi tᵉttᵉttarem min war iḥřin, ḥima ad teggem ɣar ccehwat nwem.   

4 A kenniw inni izennan! Ma war tessinem ca belli tamexsiwt n ddunect aqa-tt d řeɛdawet x AREBBI? Aḥeqqa wenni ittexsen ad yiři d ameddukkeř n ddunect, ad yiři d řeɛdu n AREBBI.   

5 Niɣ ittɣiř awem belli Tira Iqeddsen war ɣarsent lmeɛna:

“Arruḥ i dayneɣ izeddɣen

ittasem s tusmi!”?   

6 Maca Siditneɣ ittic aneɣ arḍa ktar, maɣar inna:

“AREBBI isswaḍḍeɛ imɛeffaren,

maca i imwaḍɛen ittic asen arḍa.”   

7 S uya marsem ixef nwem zzat i AREBBI, mɛařam ak-d cciṭan uca netta ad zzaywem yarweř.   

8 Adsem AREBBI uca Netta ad kenniw dd-yades. Sirdem ifassen nwem, a imednab, qeddsem uřawen nwem, a kenniw, inni ɣar iǧa tnayen n izeǧifen.

9 Marsem ixef nwem, ceḍnem! Jjem taḍeḥḥact nwem ad tedweř d acḍan u řefraḥet nwem ad tedweř d řeḥzen.   

10 Marsem ixef nwem zzat i SIDI uca Netta ad kenniw issɛuǧ.   

11 A aytma, war ttceqqafem ca deg wayawya! Wenni iceqqafen deg umas niɣ iḥekkem x umas, aqa wa ittceqqaf di Ccariɛa uca iḥekkem x Ccariɛa. Uca mařa tḥekmed x Ccariɛa, aqa war teǧid ca d wenni itteggen Ccariɛa, maca tarrid ixef nnec d řqaḍi n Ccariɛa.

12 Ijjen waha i iǧan d Bab n Ccariɛa, Netta d wenni ɣar teǧa tzemmar, ḥima ad iwc Tudart niɣ ad tt yareyyeb. Maca min teɛnid cek umi tḥekkmed x jjar nwem?

13 Ma xenni i ɣa nini x yinni iqqaren: “Ass-a niɣ tiwecca ad nraḥ ɣar tendint-a ɣar tendint-in, ad din negg tasebbabt řmijař n ijj n useggʷas, ad nseɣ ad nezzenz ad narbeḥ!”?   

14 Nitni war ssinen mammec ɣa tiři tiwecca. Min teɛna tudart nneɣ? Aqa-tt mɣir d ijj n řefwar i ɣa dd-iḍhar, ad idurreq, ad tefsi řexdenni.   

15 S uya ittxeṣṣa ad inin: “Mařa ixs SIDI, ad neddar, ad negg ta d tin.”   

16 Iwa nitni ttfeyycen deg uɛeffar nsen, maca qaɛ afeyyec-a d aɛeffan.

17 Wenni issnen mammec i ɣa igg řxar uca war t ittegg, ad as dd-ittwaḥseb d ddenb.   

Aɛřam ɣar aytbab n wagřa

5

1 Iwa kenniw, a aytbab n wagřa, sḥissfem, rum i lmuṣibat i kenniw ittrajan.   

2 Minzi agřa nwem aqa iɣumm, yarṣuḍ, uca arruḍ nwem ccin t tcinda,

3 ureɣ nwem d nnuqart nwem aqa arcan uca arecci nsen ad xawem teched, ad icc ddat nwem am tmessi. Aqa kenniw teyrum timessi i yixef nwem i wussan ineggura.   

4 Xzar, řmunet n icewwařen nni tessɛizzem x yenni imjaren iyyaren nwem tesɣuyyu, uca tɣuyyit n yinni imjaren tiweḍ as-dd ař imezzuɣen n SIDI n řɛeskarat.   

5 Aqa kenniw tfeyycem x temmurt, teḍfarem meẓri nwem. Aqa tessjiwnem arrimat nwem am deg wass n tɣarṣit.   

6 Aqa kenniw tḥekmem x umseggad s řmewt, am netta war xawem immɛařa ca.

Ṣṣbar di tamara u deg uweddeb

7 Maca kenniw, a aytma, ṣbarem ař dd ɣa yas SIDI, am mammec ittraja ufeǧaḥ ɣar řɣiǧet iɣřan n temmurt, iṣbar s řxaḍar ař xas iwwet wenẓar n zic d uneggar.

8 Uřa d kenniw, ṣbarem, smeḥḥdem uřawen nwem, aqa tawasit n Siditneɣ tudes-dd.

9 A aytma, war tsuḍem x wayawya, ḥima war ɣarwem dd-ittikkwiḍ řḥukm. Maɣar xzar, Řqaḍi ibedd ɣar tewwart.

10 A aytma, mquddam ak-d inabiyyen inni tuɣa issiwřen s Yisem n SIDI maḥend ad teṣbarem di řeḥṣarat nwem.

11 Xzarem, ad nbarek inni ittṣebbaren. Aqa kenniw tesřam x ṣṣbar n Ayub uca twařam řɣiǧet tenni d as igga SIDI, maɣar SIDI d arḥim d aḥnin.   

Ṭiweṣṣa tineggura

12 Amezwaru n marra, a aytma, war ttjaǧam ca, řa ɣar ujenna řa ɣar temmurt uca uřa d ict n tjaǧit nneɣni. Ad ɣarwem yiři ‘Wah!’ nwem d ‘Wah!’, d ‘Lla!’ nwem d ‘Lla!’, niɣ aqa ad tiřim sadu řḥukm.   

13 Ma aqa din ca n ijjen jar awem iweddeb? Ejj i-t ad ittar. Ma aqa din ca n ijjen ifarḥ? Ejj i-t ad iɣennej s izřan n uṣebbeḥ.   

14 Ma din jar awem ḥed ihřec? Ejj i-t ad dd-iřaɣa x imɣaren n tmesmunt ɣares, ḥima ad as ksin s řmeɛruf, ad t retfen s zzect n wedhan s Yisem n Siditneɣ.   

15 Uca taẓaǧit n l’iman ad tessgenfa amehřuc uca Siditneɣ ad t issnekkar. Uca mařa tuɣa ittegg ddnub, ad as ttwaɣfaren.

16 Neɛmem ijj i wenneɣni s iɛediyyen nwem u ẓaǧem i wayawya, ḥima ad tᵉttwassgenfam, maɣar jjehd n tẓaǧit n umseggad aqa-t d ameqqran.

17 Iliya tuɣa d bnadem ittaca am neccin. Iẓẓuǧ ḥima war iccit wenẓar x temmurt. Xenni anẓar war iwti ca x temmurt třata n iseggʷusa d setta n iyuren.   

18 Uca tuɣa iẓẓuǧ ɛawed, řexdenni ajenna iwta anẓar uca tammurt tewca ṣṣabet nnes.   

19 A aytma, mařa din ḥed jar awem iffeɣ x webrid n tidett uca ca n yijjen yarr i-t-i-dd ad dd-idweř zeg uweddar nnes,   

20 ejj i-t ad issen, aqa wenni dd ɣa yarren amednub zeg uweddar nnes, ad issenjem řeɛmar zi řmewt uca ad issduriy aṭṭas n ddnub.   

1 Buṭrus

Arreḥmet n Arebbi d tuyurt nneɣ s tqeddast

1

1 Buṭrus, rrasul n Yasuɛ Lmasiḥ, i yinni ittwafarzen d imeɛzab, inni ittwaẓeǧɛen di Punṭus, Galaṭiya, Kappadukiya, Asiya d Bitiniya, □    

2 inni ittwafarzen ɛlaḥsab tussna i iǧan ɣar AREBBI, Babatneɣ, qbeř, s tuqeddsi n Arruḥ, i ṭṭaɛet u i urucci s Idammen n Yasuɛ Lmasiḥ: arḍa d řehna ad daywem immarni.   

3 Lbaraka i AREBBI, Babas n Siditneɣ Yasuɛ Lmasiḥ, wenni d aneɣ dd-yejjin zi jdid s arreḥmet nnes tameqqrant s tnukra n Yasuɛ Lmasiḥ, maḥend ad tiřim d asitem iddaren,   

4 maḥend ad ɣarwem tiři ict n řwart war tfenni, war tᵉttwabeqqeḍ, war tᵉttesřiw, wenni i d awem ittwasswejden deg ijenwan,   

5 am tᵉttwaḥḍam kenniw s jjehd n AREBBI u s l’iman i Tudart i iwejden ḥima ad tᵉttwasseḍhar di řweqt taneggarut.

6 Dayes i ɣa tfarḥem i řebda, waxxa tḥeznem di řweqt-a drus zi ssibbet n ɛřam kuř ijarriben i xawem dd-ittekken,   

7 ḥima taqeǧebt n l’iman nwem, tenni tiɣřa x wureɣ iqquren wenni ittwassiṣfen zi tmessi, ad tiři i usemɣar d ccan d uɛuǧi x minni dd-ɣa iḍhar Yasuɛ Lmasiḥ,   

8 wenni war t teẓrim, waxxa tᵉttexsem t. S l’iman zzayes tfarrḥem kenniw s ict n řefraḥet iɛuǧen war izemmar ad zzayes inṭeq iřes,   

9 maɣar ad tᵉṭṭfem řmunet n l’iman nwem, aqa-tt d Tudart n buḥbeř nwem.

10 Tudart-a tuɣa arezzun xas inabiyyen, inni tuɣa ittnabben x arḍa i d awem dd-ikkaren,   

11 umi tuɣa arezzun man řweqt i d asen isscen Arruḥ n Lmasiḥ i daysen izeddɣen, u man řweqt i xef tuɣa icehhed, aqa ad dd-yas uweddeb i ɣa ikken x Lmasiḥ uřa d aɛuǧi nnes awarni man aya.   

12 Aqa ittwassargeb asen, aqa marra min xef tuɣa arezzun, aqa war t arzun di tizi nsen, maca tuɣa ttnabben di tizi nneɣ u zi ssibbet nneɣ x tmesřayin i d awem ittwasssargben řexxu zeg yinni i d awem ibeccaren s Řexbar Aṣebḥan s Arruḥ Iqeddsen nni dd-ittwasssekken zeg ujenna, timesřayin i di ttmeẓẓrent uřa d lmalakat ad daysent xzarent.   

13 S uyenni ḥezmem řxansra n řeɛqeř nwem, iřim tᵉttfaqem nican, uca smunem marra asitem nwem di řefraḥet i d awem ɣa yawḍen xmi dd ɣa iḍhar Siditneɣ Yasuɛ Lmasiḥ.   

14 Iřim am tarwa ittᵉṭṭaɛen, war dd-tdekkwiřem tcarrcem di nnecwat nwem tinni tuɣa teḍfarem qbeř s nnecwet, umi tuɣa kenniw ɛad d iqubbaniyyen.

15 Maca řexxu iřim d imqeddasen di marra min tᵉtteggem, am mammec Netta wenni xawem dd-iřaɣan, aqa-t d amqeddas,   

16 minzi tura:

“Iřim d imqeddasen, minzi uřa d Necc d Amqeddas!”   

17 U mařa tᵉttřaɣam i Tababat, wenni war itteggen s wudmawen, d wenni iḥekkmen kuř ijjen ɛlaḥsab řexdayem nnes, xenni uyurem s tiggʷudi di řweqt-a umi kenniw ɛad d imeɛzab di ddunect-a.   

18 Maɣar tessnem belli kenniw war tᵉttwafdim s nnuqart d wureɣ ifennan zi řexdayem nwem ibeḍřen tinni tᵉṭṭfem kenniw zi řejdud nwem,   

19 maca s Idammen iɣřan n Izmar war dayes bu řɛib, war ibeqqḍen, aqa-t d Lmasiḥ.   

20 Netta tuɣa ittwafarz i man aya qbeř ma ad ittwagg dsas n ddunect, uca ittwasseḍhar awem-dd řexxu di zzmanat ineggura n řweqt di ṭṭweɛ nwem,   

21 i kenniw inni zzayes ittamnen di AREBBI, wenni t-i-dd-issnekkaren zi taddart n imettinen uca iwca as aɛuǧi, ḥima l’iman d usitem nwem ad iřin x AREBBI.   

22 D man aya ḥima ad ttwaqeddsen řeɛmur nwem s ṭṭaɛet i tidett, ad ttwaɛemmaren s tayri břa řfarz n bnadem, uca ad texsem ayawya s wuř izdig ikmeř,   

23 am iwdan i dd-ittwaxeřqen d jdid, war iǧi zi zzariɛet ifennan, maca zi tenni war ifennin, aqa zeg Wawař iddaren n AREBBI i ittduman i řebda.   

24 “Minzi marra ddat am arbiɛ

uca marra aẓri nnes

am tawardect deg yeyyar s arbiɛ,

Arbiɛ ad isřaw, tawardect ad tewḍa,   

25 maca Awař n AREBBI nneɣ

ittɣima i řebda qaɛ.”

Awař-a netta d Řexbar Aṣebḥan wenni d awem dd-ittwabarrḥen.

□ 

1:1 rrasul - niɣ ‘amazan’.

Iẓra iddaren

2

1 S uyenni beɛɛdem x marra min iǧan d aɛeffan, x ɛřam kuř taḥraymect d nnifaq d řeḥsed u x uceqqef.   

2 Iřim am iseyman itteṭṭḍen, weḥḥcem Awař am uɣi izdigen d arruḥani, ḥima ad zzayes tegmam i Tudart,

3 mařa aqa kenniw tᵉqqasem u tᵉttwařam aqa SIDI iṣbeḥ.   

4 Netta d Wenni ɣar dd-tᵉttakkwaḍem, Aẓru Iddaren, wenni mmenḍaren iwdan, maca ɣar AREBBI aqa-t ittwafarz iɣřa.   

5 Ammu kenniw ɛawed, am yiẓra iddaren, jjem ad zzaywem tᵉttwabnant tizawiyyin n Arruḥ, ad tiřim d ikehhanen iqeddsen, ḥima ad tewcem tiɣarṣin n Arruḥ i arḍa n AREBBI s Yasuɛ Lmasiḥ.   

6 S uyenni ittwanna di Tira Iqeddsen:

“Aqa da, ad ssarseɣ di Ṣihyun

ijj n weẓru iɣřa am uzeǧif n teɣmart,

uca wenni i zzayes ɣa yamnen,

war dayes ittidef useḍḥi ɛemmarṣ.”   

7 I kenniw, inni ittamnen, aqa temmewc ccenɛet-a, maca i yinni war yuminen, aqa-tt d Taṣḍart n uneqraḍ d Aẓru n unedref.   

8 Uca nitni ttneqraḍen dayes, minzi war ttimnen deg Wawař, am mammec d asen yura.   

9 Maca kenniw teǧam d ijj n jjiř ittwafarzen, tᵉttsexxarem am ikehhanen i Tgeldit, kenniw d ijj n řgens iqeddsen, ijj n umuni ittwafdin, maḥend ad tbarrḥem asemɣar n Wenni d aneɣ dd-iřaɣan zi taǧest ɣar ufeyyeḍ n Tfawt nnes.   

10 Kenniw war tᵉttwiḥsibem am řgens, maca řexxu aqa kenniw d řgens n AREBBI. Ɛawed tuɣa arreḥmet war kenniw třeḥḥef, maca řexxu tᵉttwafarreɣ-dd xawem arreḥmet nnes.   

11 A imɛizzen inu, aqa kenniw d ibarraniyyen d imeɛzab, x uyenni ziyyareɣ xawem, war ḍeffarem ca nnecwat n arrimet nni ittmenɣan ak-d řeɛmar nwem.   

12 Uyurem nican zzat i marra tarwa n bnadem inni xawem ittɛawaden řexburat tiɛeffanin, ařami ɣa ẓaren řexdayem nwem tiṣebḥanin, ad ssemɣaren di AREBBI deg wass n uqeǧeb.   

13 Ṭṭaɛem i marra bnadem di ṭṭweɛ n AREBBI: i ijeǧiden zi ssibbet n ṣṣulṭa i ɣarsen teǧa,   

14 u i řquḍat, minzi nitni ttwassekken zzayes, ḥima ad ɛaqben iɛeffanen, u ḥima ad ssemɣaren inni itteggen taṣebḥant.

15 Minzi man aya ittexs i-t AREBBI, ḥima, xmi ɣa teggem min iṣebḥen, ad tesseɣdem aqemmum n iwdan ifɣař i war issinen AREBBI,   

16 am tarwa n bnadem nni iddaren nican di tiřelli, war iǧi am yinni iggin tiřelli nsen am yijj n uřeḥḥaf x tuɛeffna nsen, maca am imsexxaren n AREBBI.   

17 Weqqarem marra iwdan, sɛizzem tawmat, ggʷedem AREBBI, cennɛem ijeǧiden.   

18 Jjem inni d imsexxaren jar awem ad ṭṭaɛen i aytbab nsen s tiggʷudi, war iǧi i yinni iṣebḥen iḍarfen waha, maca ɛawed i yinni iqesḥen d yewɛaren.   

19 Minzi imsexxaren am ina ad dd-asen i AREBBI ɣar řxaḍar nnes, minzi nitni ksin tamara nni war tt isdihiǧen, di ṭṭweɛ n tnefsect tecna.   

20 Man ccan i din i yinni iksin tamara zi ssibbet n iɛeddiyen nsen? Maca mařa kenniw teggim tcuni, am daywem tteggen tuɛeffna, aqa man aya issemɣar ccan nwem ɣar AREBBI.   

21 Minzi kenniw tᵉttwařaɣam-dd i man aya umi immut Lmasiḥ di ṭṭweɛ nneɣ uca ijja aneɣ-dd lmital-a, ḥima ad nuyur di jjurret n iḍaren nnes:   

22 Netta war iggi ca ddnub u war ittwif deg uqemmum nnes ca n řɣecc,   

23 Wenni, mařa zawaren t, war dd-ittarri awař, u mařa iweddeb, war dd-ittarri ca ddenf, maca ittarra ddeɛwet nnes ɣar Řqaḍi n tsegda,   

24 Wenni iksin ddnub nneɣ s Yixef nnes uca issgeɛɛed i-ten di arrimet nnes x ṣṣalib. Maɣar mařa nemmut i ddnub, ad neddar di tsegda nnes, minzi kenniw aqa tᵉttwassgenfam s iyezzimen nnes.   

25 Minzi kenniw tuɣa tweddarem am yiḥuřiyyen, řexxu maca tdewřem-dd ɣar Umeksaw d Umeḥḍay n řeɛmur nwem.   

Tasɣunt jar weryaz d temɣart di řemřac

3

1 Ammu ɛawed kennint, a timɣarin, marsent ixef nkent i yeryazen nkent nni war iṭṭiɛen i wawař, ḥima ad ten tarebḥent břa arbar s ticři nkent icnan,   

2 x minni i ɣa ẓaren mammec tᵉtteggurent s tiggʷudi d řehya.

3 War ttzehhjent s min ittbanen ɣar barra: amudi n ucuwwaf, timegga n wureɣ niɣ tyarḍi n warruḍ iṣebḥen,   

4 maca zehhjent s bnadem innufaren deg wuř, s arruḥ n temhint i war ittwaɣeccen, aqa-t d ijj n uzehhej iṣebḥen zzat i AREBBI.

5 Aqa ammu tuɣa zehhjent zic temɣarin timqeddasin, inni tuɣa issitimen x AREBBI, řeɛmur nsent, uca tuɣa ṭṭaɛent i yeryazen nsent.

6 Ammu tuɣa Sara tᵉmmars ixef nnes i Ibrahim, třaɣa as: “Sidi!”, uca kennint tdewřent d yessis am tᵉtteggent min iṣebḥen, mařa war tᵉtteggʷedent.   

7 Kenniw, a iryazen, zedɣem ak-d temɣarin nwem s řeɛqeř u weqqarem tent am iɣarrafen yarexfen, ḥima war tᵉttwamenɛent ca tẓaǧitin nwem, minzi nitenti ad wartent timewca n Tudart ittduman akidwem.   

Aweddeb deg iṣuraf n Lmasiḥ

8 Ɣar uneggar, munem marra ɣar array d ijjen, weddbem ak-d yinni iweddben, xsem ijjen wenneɣni s tayri, areḥmem, iřim tḍarfem.   

9 War dd-ttarrim x řɣar s řɣar, niɣ tikkwura s tikkwura, maca s řɛeks barkem, minzi kenniw aqa tᵉttwařaɣam-dd ḥima ad twartem lbaraka.   

10 S uya, ejj wenni ixsen Tudart d wussan icnan, ad iḥḍa iřes nnes zi min war iḥřin uřa d iyencicen nnes zeg wawař icemmten.   

11 Ejj i-t ad iggʷej x min iǧan d aɛeffan, ad igg min iṣebḥen, ad yarzu x řehna uca ad t iḍfar s cḍaret.   

12 Minzi tiṭṭawin n SIDI x imseggaden, u imezzuɣen nnes aqa aten maḥend ad asen sřen, maca udem n SIDI aqa-t ḍidd i umɛeffan.   

13 Wi izemmaren ad daywem igg řɣar, mařa kenniw teḍfarem min iṣebḥen?

14 Mařa tweddbem di ṭṭweɛ n tsegda, aqa sseɛd nwem. War tteggʷedem zeg yinni kenniw issiggʷeden, war ttnexřiɛem ca,   

15 maca qeddsem SIDI, Lmasiḥ, deg wuřawen nwem, u iřim řebda twejdem maḥend ad tarrem s temhint d uweqqar x yinni kenniw i ɣa isseqsan x usitem n l’iman nwem,   

16 zi tnefsect icnan, ḥima inni xawem iɛawden axmi x iwdan iɛeffanen, ad seḍḥan umi ttceqqafen di tecri n tudart nwem icnan di Lmasiḥ.   

17 Aqa ineffeɛ ad tweddbem, mařa ixs AREBBI, am tᵉtteggem min iṣebḥen, maca war iǧi mařa kenniw tᵉtteggem min iǧan d aɛeffan.

18 Minzi uřa d Lmasiḥ tuɣa immut ict n twařa i ddnub, aqa Amseggad di ṭṭweɛ n imednab, ḥima ad kenniw issiweḍ ɣar AREBBI, Netta d wenni immuten di arrimet, maca aqa iddar di Arruḥ,   

19 d wenni ibarrḥen i řeɛmur nni ittwaṭṭfen di řaxart,   

20 inni tuɣa war ittwassqenɛen deg wussan n Nuḥ, umi tumur ttasiɛ n řxaḍar n AREBBI, aqa ad din yiři uɣarrabu am tuɣa ittraja Netta ad tuben nitni. Udfen ɣar uɣarrabu mɣir tmenya n řeɛmur nni ittwaḥḍan ddaren deg waman.   

21 Ɛlaḥsab amedya nni, aqa uřa d kenniw tᵉttwassnejmem s useɣḍeṣ - wenni war iǧin asird n řexmej n arrimet, maca ad yiři mařa tcehhdem x AREBBI s tnefsect icnan - u s tnukra n Yasuɛ Lmasiḥ,   

22 wenni ittwassuɛřan ɣar ujenna, iqqim ɣar ufusi n AREBBI, am d as ttwammarsent lmalakat d ṣṣulaṭat d jjehd sadu Netta.   

4

1 Řami xawem iksi Lmasiḥ armeḥ di ddat, ittxeṣṣa kenniw ɛawed ad tᵉṭṭfem deg uxarraṣ-a: aqa wenni immuten di arrimet, wanita aqa issbedd ddenb.   

2 S uyenni wanita war iddar ɛad ɛlaḥṣab nnecwat n bnadem am t igga qbeř di arrimet, maca ɛlaḥsab min ixs AREBBI.   

3 Minzi aqa icfa awem řweqt řami tuɣa kenniw tɛebbdem i min xsen lkuffar, umi kenniw tuɣa teggurem deg ufucceḥ, ssekran, řefsad d fictat n uɣelli u di řxedmet n swadday swadday n ccwaṭen.   

4 U xzar, řexxu ttbehten nitni umi war tᵉttizzřem ɛad akidsen deg wezqaq n řeqjaḥet d ijjen, uca nitni ttceqqafen daywem.

5 Maca nitni ad arren řeḥsab i AREBBI, wenni i ɣa iḥekmen x yinni iddaren u x yinni immuten.

6 S uyenni ittwabarreḥ ɛawed s Řexbar Aṣebḥan i imettinen, ḥima nitni ad ttwaḥasben am tarwa n bnadem zi jjihet n ddat, maca ad ddaren di AREBBI s Arruḥ.   

7 Aneggar n marra aqa yudes-dd. S uyenni iřim s řeɛqeř, rekkzem ixef nwem xmi teẓẓaǧam.   

8 Sennej i marra, xsem ayawya břa qeṭṭu, minzi tayri tessdurruy x ubarru n ddnub.   

9 Areḥḥbem i ibarraniyyen břa řeɛkaset.   

10 Ejj kuř ijjen ad isexxar inni d as yudsen ɛlaḥsab min d as immewcen zi AREBBI, am yinni iwekkřen mliḥ x ɛřam kuř arḍa n AREBBI.   

11 Ejj marra wi issawařen, ad issiweř ɛlaḥsab Awař n AREBBI, u ejj kuř ijj wenni ittsexxaren, ittsexxar ɛlaḥsab jjehd i d as iwca AREBBI, ḥima di marra min tᵉtteggem ad idweř usemɣar ɣar AREBBI s Yasuɛ Lmasiḥ wenni ɣar iǧa uɛuǧi d ccan i řebda qaɛ. Amin.   

12 A imɛizzen, war dehhcem ca zeg waṭṭas n ijarriben i xawem i dd ɣa ikkin, axmi kenniw teřqef ca n tmesřact d taɣribt, maɣar man aya maḥend ad tettwaqeǧbem.   

13 Maca farḥem umi tcarcem deg uweddeb i ikkin x Lmasiḥ, ḥima ad tfarḥem s řefraḥet ɛawed xmi dd ɣa iḍhar uɛuǧi nnes.

14 Mařa ɛeyyben kenniw x ssibbet n Yisem n Lmasiḥ, sseɛd nwem minzi aɛuǧi n Arruḥ n AREBBI ad xawem yarsa.   

15 War ttejjim ḥed zzaywem ad iweddeb am uqettař niɣ am uceffar niɣ am uɛeffan.

16 Maca mařa iweddeb ḥed am umasiḥi, war ittseḍḥi ca, maca ad ikkar ad issuɛřa AREBBI zi ssibbet n yisem-a.

17 Maɣar tiweḍ-dd řweqt maḥend ad ibda řḥukm ɣar Taddart n AREBBI. Maca mařa řḥukm zzayneɣ i ɣa issizwar, mammec ɣa yiři uneggaru n yinni war iṭṭiɛen ca Řexbar Aṣebḥan n AREBBI?   

18 Uca mařa amseggad yiweḍ ad iṭṭef Tudart s řweḥřan, mani ɛad i dd ɣa iḍhar ukafriw d umednub?   

19 S uyenni marra inni ittweddaben ɛlaḥsab min ixs AREBBI, ejj i-ten ad as sellmen řeɛmur nsen am i Wenni dd-ixeřqen kuřci, Wenni di iǧa řaman, maḥend ad ggen min iṣebḥen.

Tarewsa n tḥimart n Arebbi

5

1 Ttzawgeɣ inni d imɣaren jar awen, necc d wenni d amɣar akidwem d acehhad n uweddeb i ikkin x Lmasiḥ uřa d amɛacar deg uɛuǧi nnes i dd ɣa ittwasseḍhar:

2 Arewsem taḥimart n AREBBI tenni tḥeṭṭam, war iǧi s uɣiř maca s řxaḍar, war iǧi di ṭṭmeɛ n arbeḥ war iḥřin, maca s marra wuř nwem,   

3 war iǧi am yinni iǧan x tḥimart, maca umi teǧam d ijj n umedya icna i nitni.   

4 Uca xmi dd ɣa iḍhar Umeksa Ameqqran ad zzayes tᵉṭṭfem ttaj n uɛuǧi i war ifennin.   

5 U kenniw, ibřiɣen, sarsem ixef nwem sadu imɣaren nwem, beysem ixef nwem s uwaḍeɛ n arruḥ ijj i wenneɣni, minzi AREBBI ittɛekkas imɛeffaren, maca imwaḍɛen iwca asen arḍa.   

6 Semẓayem ixef nwem sadu afus ijehden n AREBBI, ḥima ad kenniw issuɛřa di řweqt nnes nican.   

7 Marra imnusen nwem arrem ten ɣar AREBBI, aqa Netta itthilla daywem.   

8 Arrem-dd řbař, ḥḍam, minzi řeɛdu nwem, cciṭan ameqqran, ittzehhar am wayrad u ittḥama, yarezzu min izemmar ad isarḍ.   

9 Mɛařam t, tbeddem nican di l’iman, aqa tessnem belli aytmatwem di ddunect uřa d nitni kessin aweddeb-a.   

10 Maca AREBBI n arḍa wenni d aneɣ dd-iřaɣan ɣar uɛuǧi nnes ittduman i řebda s Yasuɛ Lmasiḥ, aqa Netta, awarni řami nweddeb řeḥṣarat-a timuqřiřin, ad aneɣ issejhed, ad aneɣ iḍmen u ad aneɣ isedd i řebda.   

11 Ɣares Netta aɛuǧi d ṣṣulṭa d řɛezz i řebda qaɛ. Amin.

12 Uriɣ awem-dd ca n tmesřayin di tira taquḍaḍt s ufus n Silwanus, uma d amtiqqi, u necc qenɛeɣ u cehhdeɣ, aqa man aya di min di tbeddem nican, aqa-t d arḍa n AREBBI d tidett.

13 Tamesmunt ittwafarzen i iǧan di Babil, tseǧam xawem s řehna, uřa d mmi Markus.

14 Seǧmem x wayawya s řehna u s usudem iqeddsen. Řehna ad kiwem yiři marra idwem i iǧan di Lmasiḥ. Amin.   

2 Buṭrus

Řxedmet n Arebbi deg wuř n yinni dayes umnen

1

1 Cimɛun Buṭrus, amsexxar d rrasul n Yasuɛ Lmasiḥ, i inni ittwaḥesben am neccin ssdaheǧen l’iman s tsegda n Siditneɣ d Umsenjem nneɣ, Yasuɛ Lmasiḥ, ɛlaḥsab ccan d ijjen akidneɣ.

2 Arḍa d řehna ad ɣarwem mmarenyen xmi i ɣa tessnem Siditneɣ, Yasuɛ Lmasiḥ,   

3 am Wenni iwcin marra min iǧan zi jjehd n AREBBI, maḥend ad yiwi Tudart d tiggʷudi zi AREBBI s tussna n Wenni d aneɣ dd-iřaɣan ɣar uɛuǧi nnes d lɛaḍama nnes,

4 d Wenni zzayes Netta iwca awem lwuɛud imɣaren iɣřan aṭṭas, ḥima ad zzaysen tcarcem di ṭṭbiɛet nnes n AREBBI, am tᵉttrakkʷarem zi nnecwat iɣeccen i yeǧan di ddunect.   

5 Am teǧa tmesřact ammu, arnim s marra cḍaret i l’iman nwem tcuni ifeyyḍen, i tcuni nwem ifeyyḍen tussna,

6 i tussna řewɛaret, i řewɛaret ṣṣbar, i ṣṣbar tiggʷudi zi AREBBI,

7 i tiggʷudi zi AREBBI tayri i wawmaten u i tayri i wawmaten tayri.

8 Mařa ttwafent daywem timesřayin-a uca ad daywem feyyḍent, war kenniw ttejjint texwam niɣ břa řɣiǧet di tussna n Siditneɣ Yasuɛ Lmasiḥ.   

9 Minzi wenni war ɣar ǧint tmesřayin-a, aqa iddarɣeř, minzi war ittwiři illa ittu asizdeg n ddnub nnes inni tuɣa xas.   

10 S uyenni, a aytma, cḍarem ktar ḥima ad tḍemnem tařaɣit d usixḍar nwem s řexdayem tiṣebḥanin, minzi mařa teggem aya, xenni ɛemmarṣ ad tenqarḍem.

11 Minzi ammu i d awem ɣa immarni s waṭṭas wadaf icnan ɣar tgeldit ittduman n Siditneɣ d Umsenjem nneɣ, Yasuɛ Lmasiḥ.

Amtan n l’iman nneɣ

12 S uyenni war ttejjiɣ ad kenniw ssɛeqřeɣ zi man aya řebda, waxxa kenniw tessnem u aqa kenniw tbeddem x dsas n tidett tanita.

13 Maca ittɣiř ayi nican min ɣa kkeɣ ɛad di arrimet-a, ḥima ad kenniw ssfaqeɣ am ssɛeqřeɣ kenniw,   

14 minzi ssneɣ aqa takessit n arrimet inu ad dd-tas deɣya, am mammec d ayi issargeb Siditneɣ Yasuɛ Lmasiḥ.   

15 Maca ad ggeɣ tizemmar, ḥima ad tɛeqřem x tmesřayin-a awarni uffuɣ inu.

16 Minzi neccin war neḍfar ca tiḥuja isaysen, umi tuɣa d awem nettbarreḥ jjehd d twasit n Siditneɣ Yasuɛ Lmasiḥ, maca aqa neched s tiṭṭawin nneɣ x lɛaḍama nnes.   

17 Minzi Netta aqa iṭṭef zi AREBBI Babas ccan d uɛuǧi umi d as dd-tusa tmijja-ya zeg uɛuǧi i dd-yusin ak-d lɛaḍama nnes: “Wa d Mmi inu iɛizzen wenni dayes ufiɣ arḍa inu.”   

18 Uřa d neccin nesřa tmijja-ya zeg ujenna, umi tuɣa issawař akides, řami neǧa akides x wedrar iqeddsen.

19 Uřa d neccin ɣarneɣ awař d tidett n inabiyyen, u kenniw ad teggem mliḥ mařa tewcim taynit i wawař nni am i yijj n řefnar yareqqen deg ijj n wemcan ibbubbes, ař ɣa idduqqez wass uca ad tenqar tfuct deg wuřawen nwem.   

20 Amezwar ittxeṣṣa kenniw ad tessnem aqa war din uřa d ict n nnubuwa tᵉnnufseř x tira nnes iqeddsen.

21 Minzi min ittwanabben war dd-itteffiɣ ɛemmarṣ zi min ixs bnadem, maca yusa-dd zeg uqemmum n yeryazen iqeddsen n AREBBI nni issiwřen am d asen dd-indeh Arruḥ Iqeddsen.   

Ḥḍam ixef nwem zeg imseřmaden issxarriqen

2

1 Maca tuɣa din ɛawed jar řgens inabiyyen issxarriqen, am mammec i ɣa iřin uřa d imesɣaren issxarriqen jar awem, ad ssidfen tibridin ittareddǧen, ad nkaren Sidi i ten isɣin, ad ssiwḍen ammu areyyeb deɣya x yixef nsen.   

2 Aṭṭas i ɣa iḍfaren taxmuji nsen ař ɣa ittwaceqqef webrid n tidett zi ssibbet nsen.

3 S ṭṭmeɛ u s wawařen ittwaggen ad zzaywem ggen am zi sseřɛet, maca řḥukm xasen zeg wecḥař uya war ibḍiř ca uca ahellek nsen war ittnudum ca.   

4 Minzi mařa AREBBI war issar x lmalakat i yeggin ddnub, maca inḍar i-ten di ssnaseř n taǧest di řaǧaɣ yuǧɣen uca isellem i-ten ḥima ad ttwaxemmřen ař řḥukm n uɛeddeb,   

5 u ɛawed war issar x ddunect n zic, maca tuɣa iḥḍa Nuḥ, wenni d wiss tmenya, ambarreḥ n tsegda, řami dd-iḍřeq řḥemřet x ddunect n lkuffar,   

6 u ɛawed řami issecmeḍ Netta tineddam n Sadum d Ɛamurra u iḥkem xasent s uneqřeb, aqa yarra i-tent d lmital i lkuffar i ɣa yiřin ɛad.   

7 Ɛawed issenjem Netta Lut, amseggad, wenni tuɣa iweddben aṭṭas zi ticři ixemjen n yinni war ɣar teǧi ccariɛa.   

8 Maɣar umi amsegged wanita iẓra d isřa timegga nsen i war dd-yusin ak-d ccariɛa, ittwaɛeddab řeɛmar nnes iseggden zeg wass ař wass, am tuɣa izeddeɣ jar asen.   

9 Ammu i issen SIDI mammec i ɣa issuffeɣ inni t itteggʷeden, zi řmeḥnet, maca Netta iḥeṭṭa inni war iseggden ḥima ad ttwaɛeddben deg wass n lḥisab,   

10 mahu qaɛ inni iḍfaren ddat nsen am ttmeẓẓren di min ixemjen, u seḥqarran ṣṣulṭa n ijenwan. Aqa aten d imɛeffaren d imneffxen, war ttarjijin zzat min iɛuǧen am ttceqqafen.

11 Waxxa lmalakat ujarent ten di ṣṣulṭa d jjehd, war xasen ssiwiḍent řḥukm n SIDI di ssibbet n uceqqaf.

12 Maca nitni s řɛeks ǧan am imuddaren ignawen ɛlaḥsab ṭṭbiɛet, inni yuran i tɣarṣt s řmus d tajeyyaft am ttceqqafen di min di war fehhmen. Ad ttwajeyyfen di tjeyyaft n yixef nsen. □    

13 Ina d inni x teǧa řmuɛṣiyyet d řmunet i řmuɛṣiyyet. Nitni ḥesben tawarrit n meẓri deg nnecwat s uziř d abarreɛ am ccuren nitni s ibeqqiḍen n řewsex. Xmi ttarran nnitni meẓri deg uraren nsen n uɣebbi, sellmen ixef nsen ɣar twarrit n meẓri tameqqrant.

14 Tiṭṭawin nsen ccurent s zzina u s ddenb war iqeṭṭin, xmi ɣekkwan nitni řeɛmur n yinni war ibedden nican. Aqa ɣarsen uř ittwarebban x ṭṭmeɛ, aqa nitni d tarwa n nneɛřet,

15 ffɣen zeg webrid iseggmen, weddaren, uca ḍfaren abrid nni ikka Balɛam, mmis n Faɣur, wenni tuɣa ittexsen řmunet n řɣecc.   

16 Maca netta iksi awebbex i řmuɛṣiyyet nnes, minzi zzayřet tagnawt tessiweř ɣares s ict n tmijja n iwdan, temneɛ tubbuheřya n unabi.   

17 Nitni d řɛunṣarat war dayes bu waman, d iseynuten ttwaɛarrnen s tḥaryaḍt, aqa tubbarcent n taǧest tᵉttwassewjed asen.   

18 Maɣar mařa ssiwřen s nnɛi n řhard nsen ixwan, aqa nitni ssɣekkʷan s nnecwat ixemjen n arrimet inni igguren ad arewřen zeg inni isellmen ixef nsen i uɣekkwi.

19 Waɛden ten s tiřelli, waxxa nitni simant nsen d isemɣan n řɣecc. Minzi wi zi ittwaɣelleb bnadem, aqa i netta ad yiři d amsexxar.   

20 Maɣar awarni řami dd-arewřen nitni zi řexmej n ddunect s tussna n Siditneɣ d Amsenjem nneɣ, Yasuɛ Lmasiḥ, aqa dewřen-dd ɣar řexmej nni ɛawed uca ttwaɣellben zzayes twařa nneɣni, aqa xenni aneggar nsen ad asen yura mahu x umezwar.   

21 Aqa ḥsen asen meɛlik qqimen war ssinen abrid n tsegda zi min ssnen, uca řexdenni ad ffɣen ɛawed x tewṣeyyet iqeddsen i d asen dd-ittwasellmen.

22 Aqa temsar asen am tt iqqar wawař-a n tidett: “Aqzin aqa idweř-dd x min tuɣa dd-iɛuqq!” niɣ mammec d as qqaren nneɣni: “Tiřeft tenni ittwassirden qaɛ, tedweř-dd tᵉttmarraɣ deg ubaryuḍ nnes!”   

□ 

2:12 imuddaren - ixs ad yini ‘iwdan’ d ‘lḥayawanat’ d marra min iddaren nni izemmar ad yuyur.

Ass n SIDI AREBBI

3

1 A imɛizzen inu, ta d tabrat wiss tnayen i d awem dd-uriɣ řexxu, u di tnayen n tebratin-a arezzuɣ ad ssfaqeɣ nneyyet nwem iṣfan am kenniw ssɛeqřeɣ,   

2 ḥima ad teqqimen tᵉttfekkarem deg wawařen nni tuɣa innan inabiyyen iqeddsen zic, uřa di tewṣeyyat n Siditneɣ d Amsenjem nneɣ, tinni ɣarneɣ dd-yiwḍen s rrusul.

3 Man aya ittxeṣṣa ad tessnem d amezwaru, aqa deg wussan ineggura ad dd-asen imestehzayen inni istehzan am uyuren ɣar nnecwat nsen,   

4 ad inin: “Mani iǧa lwaɛd n twasit nnes? Zeg wami ṭṭṣen řejdud nneɣ, ammu i yeqqim kuřci am tuɣa iǧa zeg umezwar řami tᵉttwagg ddunect.”   

5 Meɛlik ufin ad ttun belli s wawař n AREBBI aqa ijenwan izwaren ad iřin, u aqa řbarr igeɛɛed zeg waman u s ufus n waman s Wawař n AREBBI,   

6 aman i zi tᵉttwahellek ddunect n řweqt nni umi dd xas ssefyen waman n řḥemřet deg wussan n Nuḥ, uca tᵉttwamḥa.   

7 Maca ijenwan d temmurt n yiḍa aqa ttwaḥefḍen s wawař nnes, xemmřen i tmessi ař ass n lḥisab d uweddar n lkuffar.   

8 Maca ittxeṣṣa kenniw war tᵉttᵉttum ict n řḥajjet, a imɛizzen, aqa-tt d ta: ɣar SIDI ijj n wass am ařef n iseggʷusa uca ařef n iseggʷusa am yijj n wass.   

9 Aqa SIDI war issɛizzi deg usuffeɣ n řwuɛud nnes am mammec d asen ittɣiř i ca n iwdan, maca Netta iggur akidwem s ttasiɛ n řxaḍar, minzi Netta war ittexs ca ad yareyyeb uřa d ijj, maca maḥend ad tuben marra.   

10 Maca ass n SIDI ad dd-yas am uxewwan s ǧiřet. Deg wass nni ad weddaren ijenwan s řɣefřet u timesřayin timezwura n ddunect ad fesyent di tmessi uca tammurt d řexdayem i xas iǧan ad ttwafent.   

11 Am marra timesřayin-a ad fesyent ammu, mammec ittcuwwar ad tuyurem kenniw s tqeddast d tiggʷudi zi AREBBI,

12 am tᵉttrajam tawasit n wass n AREBBI, am tᵉttmeẓrem dayes, xmi ɣa fnan ijenwan am ttwaqeǧben s tmessi uca ad fesyent timesřayin timezwura n ddunect s řɛabuq nnes.   

13 Maca neccin aqa nettraja ijenwan n jdid d temmurt n jdid mani ɣa tezdeɣ tsegda ɛlaḥsab lwaɛd nnes.   

14 S uyenni, a imɛizzen inu, umi kenniw tᵉttrajam man aya, cḍarem maḥend ad tᵉttwafem břa řexmej u břa řɛib zzates di řehna.

15 Ḥesbem ttasiɛ n řxaḍar n SIDI d tawwart i weṣřaḥ, am mammec uřa d umatneɣ iɛizzen Bulus d awem dd-yura ɛlaḥsab tiɣit i d as immewcen,   

16 am mammec xas issiweř netta di marra tibratin nnes. Aqa din ca n tmesřayin iwɛaren i řefhamet, tinni i ssfarraɣen řjuhhař d yewdan war imtinen deg wuř nsen, am mammec ggin uřa i Tira Iqeddsen nneɣni i wareyyeb n yixef nsen.   

17 S uyenni kenniw a imɛizzen inu, am tessnem man aya qbeř, ḥḍam ixef nwem, ḥima war tḍeffaram awarni i uweddar n yinni iǧan břa ccariɛa uca ad tewḍam waxxa tuɣa tᵉttbeddam nican,

18 maca s řɛeks ḥḍam ad teymem deg arḍa d tussna n Siditneɣ d Amsenjem nneɣ, Yasuɛ Lmasiḥ, u n AREBBI, Babas, i Wenni umi ɣa yiři uɛuǧi, am řexxu am řebda, ař deg wussan n řebda! Amin.

1 Yuḥanna

Awař n Tudart

1

1 Wenni tuɣa din zeg umezwaru, d Netta i d awem nettbarreḥ: Wenni nesřa d Wenni neẓra s tiṭṭawin nneɣ, d Wenni netwařa u nḥada t s ifassen nneɣ d Wenni iǧan d Awař Iddaren.   

2 Aqa Tudart teḍhar-dd, neccin neẓra i-tt, uca ncehhed u nettbarreḥ awem Tudart ittduman, tenni tuɣa ak-d Babatneɣ uca tᵉttwassargeb-dd i neccin.

3 Min neẓra d min nesřa, ad awem t-i-dd-nesscen, ḥima ɛawed kenniw ad tiřim deg umuni akidneɣ, uca amuni nneɣ ak-d Babatneɣ u ak-d Mmis Yasuɛ Lmasiḥ.

4 Aqa nettari man aya i kenniw, ḥima řefraḥet nneɣ ad tiři tekmeř.

Arebbi d Tafawt

5 D wa d Řexbar Aṣebḥan i zzayes nesřa uca ad awem nbarreḥ: AREBBI d Tafawt, Netta war dayes bu jjurret n taǧest.   

6 Mařa neqqar, aqa ɣarneɣ amuni akides, uca neggur di taǧest, aqa nessxarriq, war nḍeffar ca tidett.

7 Maca mařa nuyur di Tfawt, am Netta di Tfawt, ɣarneɣ amuni ak-d wayawya, uca ad taf Idammen n Yasuɛ, Mmis, ad aneɣ ssizdegen zi marra ddnub nneɣ.   

8 Mařa neqqar, war dayneɣ bu ddnub, aqa nessxarriq x yixef nneɣ uca tidett war dayneɣ teǧi.   

9 Maca mařa nenɛem s ddnub nneɣ, aqa Netta d amtiqqi d amseggad ḥima ad aneɣ iɣfar ddnub nneɣ uca ad aneɣ issizdeg zi marra min war iseggden.   

10 Mařa neqqar: ‘Neccin war dayneɣ bu ddnub!’, nettarra i-t d bu-ixarriqen uca awař nnes war dayneɣ iǧi.

Uyurem di Tfawt

2

1 A iḥenjiren inu, uriɣ aya i kenniw, ḥima war txeṭṭim ca. Uca mařa ixḍa ca n ijjen, aqa ɣarneɣ Umseṣřaḥ, d Wenni iǧan ɣar Babatneɣ, Yasuɛ Lmasiḥ, Amseggad.   

2 Maɣar Netta d aṣřaḥ i ddnub nneɣ, war iǧi x ddnub nneɣ waha, maca ɛawed i yinni n ddunect marra.   

3 S man aya i nettwařa belli aqa nessen i-t, mařa neṭṭef di tweṣṣa nnes.

4 Wenni iqqaren: “Necc ssneɣ t!”, maca war iṭṭif ca di tweṣṣa nnes, netta d bu-ixarriqen uca tidett war dayes teǧi.   

5 Maca wenni ittᵉṭṭfen deg wawař nnes, ad dayes tkemmeř tayri n AREBBI s tidett. S man aya nessen, belli aqa neccin dayes.   

6 Wenni iqqaren: ‘Necc dayes!’, ittxeṣṣa ad yuyur am mammec tuɣa iggur Netta.   

7 A imɛizzen inu, war d awem ttariɣ ca tawṣeyyet n jdid, maca tawṣeyyet taqdimt i tuɣa ɣarwem zeg umezwaru. Tawṣeyyet-a taqdimt d awař i tuɣa tesřim.   

8 Waxxa amenni ad awem dd-ariɣ tawṣeyyet n jdid, tenni iǧan d tidett dayes u daywem, minzi taǧest teɛdu uca Tafawt n tidett aqa tᵉtteḍhar-dd řexxu.   

9 Wenni iqqaren belli aqa-t di Tfawt, maca icarreh umas, netta aqa-t di taǧest ař iḍa.

10 Wenni ittexsen umas, ad iqqim di Tfawt uca war dayes bu řefḍiḥet i zi ɣa inqard umas.   

11 Maca wenni icarrhen umas, aqa-t di taǧest uca iggur di taǧest, war issin mani ɣa iraḥ, minzi taǧest tessdarɣeř tiṭṭawin nnes.

Tayri n Arebbi, Babatneɣ

12 Ad awem dd-ariɣ, a iḥenjiren, minzi ddnub nwem ttwaɣfaren awem di ṭṭweɛ n Yisem nnes.   

13 Ad awem dd-ariɣ, a ibabaten, minzi aqa tessnem Wenni iǧan zeg umezwaru.

Ad awem dd-ariɣ, a ibřiɣen, minzi aqa tɣellbem x umɛeffan.

Aqa uriɣ awem-dd, a iḥudriyyen, minzi tessnem Babatneɣ.

14 Aqa uriɣ awem-dd, a ibabaten, minzi tessnem Wenni iǧan zeg umezwaru.

Aqa uriɣ awem-dd, a ibřiɣen, minzi aqa kenniw tjehdem uca Awař n AREBBI izeddeɣ daywem uca tɣellbem x umɛeffan.

15 War ttexsem ca ddunect uřa d min iǧan di ddunect, minzi mařa ca n ijjen ittexs ddunect, tayri n Babatneɣ war dayes teǧi.   

16 Minzi marra min iǧan di ddunect - aqa-t d nnecwet n ddat d nnecwet n tiṭṭawin d tuffet n ddunect-a - war dd-ittis ca zi Babatneɣ, maca zi ddunect.

17 Uca ddunect tɛeddu uřa d nnecwat nnes, maca wenni itteggen min ixs AREBBI, ad iqqim i řebda.   

Lmasiḥ issxarriqen

18 A iḥenjiren inu, aqa řweqt taneggarut tiweḍ-dd, uca am tesřim belli ad dd-yas lmasiḥ afalsu, amenni řexxu ḍharen-dd aṭṭas n imasiḥen ifalsuten. S uyenni nessen belli řweqt taneggarut aqa tiweḍ-dd. □    

19 Ffɣen-dd zzayneɣ, maca war ten tuɣi zzayneɣ. Meɛlik nitni tuɣa zzayneɣ, ad iři qqimen akidneɣ. Maca nitni ffɣen-dd zzayneɣ, ḥima ad iban belli nitni marra war ǧin ca zzayneɣ.   

20 Aqa ɣarwem adhan n Umqeddas uca tessnem ad tfarzem kuř ijj n bnadem.   

21 War d awem uriɣ minzi war tessinem ca tidett, maca minzi aqa tᵉttessnem tt, u tessnem ɛawed uřa d ijj n uxarriq war dd-itteffeɣ ca zi tidett.

22 Wi iǧan d bu-ixarriqen mɣir wenni inkaren belli Yasuɛ d Lmasiḥ! D wa d lmasiḥ afalsu, wenni inkaren Babas d Mmis. □  

23 Marra wenni inkaren Mmis war yumin ɛawed di Babas. Wenni icehhden i Mmis, icehhed ɛawed i Babas.   

24 Ejj ad daywem iqqim min tesřim zeg umezwaru. Mařa iqqim daywem min tesřim zeg umezwaru, ad teqqimem kenniw ɛawed di Babas u di Mmis.

25 Ta d tikkest n wawař i d aneɣ iwca: Tudart ittduman.

26 Man aya uriɣ awem-t-i-dd x yinni kenniw ixeddɛen.

27 Mařa adhan i zzayes tᵉṭṭfem ad iqqim daywem, war teḥdajem ad kenniw isseřmed ḥed. Minzi adhan n AREBBI, ad kenniw isseřmad di marra, uca Netta d tidett war dayes ǧin ixarriqen. Xenni qqimem dayes, di Lmasiḥ, am mammec i d awem isseřmed Netta.   

28 Xenni řexxu, a iḥenjiren inu, qqimem dayes, ḥima war nettseḍḥi ca qibač nnes x minni dd ɣa iḍhar, maca ad ɣarneɣ tiři ttiqqet ɣar twasit nnes.   

29 Mařa tessnem, belli Netta d amseggad, snem ɛawed belli marra wi itteggen tasegda, aqa ittwaxřeq-dd zzayes.

□ 

2:18 lmasiḥ afalsu - xzar 1 Yḥ. 2:18, 22; 4:3. Aqa din aṭṭas n iwdan inni iqqaren: ‘Lmasiḥ war iǧi d AREBBI! Netta d anabi!’ Man aya ixs ad yini belli nitni war ssteɛtarifen u war neɛɛmen ca, aqa AREBBI yusa-dd di arrimet n Yasuɛ Lmasiḥ am mammec i d aneɣ isseřmed Wedlis Iqeddsen. S uyenni tteggen nitni am mammec ittegg lmasiḥ afalsu, war cehhden ca aqa Yasuɛ Lmasiḥ yusa-dd di arrimet. S uyenni ḍeffaren t deg ixarriqen nnes, nitni d iḥenjiren n ddejjař.

□ 

2:22 lmasiḥ afalsu - xzar 1 Yḥ. 2:18 d 1 Yḥ. 4:3.

Tarwa n Arebbi

3

1 Xzar, mecḥař temɣar tayri i zi d aneɣ ittexs Babatneɣ, ařami iřaɣa u igga aneɣ tarwa. S uyenni ddunect war d aneɣ tessin ca, minzi war t tessin ca.   

2 A imɛizzen inu, řexxu neccin d tarwa n AREBBI i neǧa, war dd-iḍhar ɛad min ɣa niři. Aqa nessen xmi dd ɣa iban Netta, ad niři di ṣṣifet nnes, minzi ad t nẓar am mammec iǧa Netta.   

3 Marra wenni ɣar iǧa usitem-a dayes deg wuř nnes, ad issizdeg ixef nnes, am mammec iǧa Netta d amezdag.

4 Marra wenni itteggen ddnub, ittegg řmuɛṣiyyet, minzi marra ddenb d řmuɛṣiyyet.   

5 Tessnem belli Netta iban-dd, ḥima ad ikkes ddnub nneɣ: Netta war dayes bu ddnub.   

6 Marra wi dayes i ɣa iqqimen, war ittegg ca ddnub. Marra wi itteggen ddnub, war t iẓri, war t issin.

7 A iḥenjiren inu, war ttejjim ad kenniw ixarweḍ ḥed. Wenni itteggen tasegda d netta d amseggad am mammec ɛawed Lmasiḥ d amseggad.   

8 Wenni itteggen ddnub d netta zi cciṭan, minzi cciṭan tuɣa d amednub zeg umezwaru. I man aya i dd-iḍhar Mmis n AREBBI: ḥima ad issexsar řexdayem n cciṭan.

9 Marra wenni dd-ittwaxeřqen zi AREBBI, war ittegg ca ddnub, minzi Zzariɛet nnes aqa-tt dayes uca war izemmar ad ixḍa, minzi ittwaxřeq-dd zi AREBBI.   

10 Di man aya ad dd-ḍharen tarwa n AREBBI d tarwa n cciṭan: marra wenni war itteggen tasegda u war ittexsen umas, war iǧi ca zi AREBBI.

11 Maɣar ta d tawṣiyyet i tuɣa tesřim zeg umezwaru belli ad texsem ijjen wenneɣni!’   

12 War iǧi am Qayin wenni iǧan zeg umɛeffan uca inɣa umas. Mayemmi inɣa umas? S minzi řexdayem nnes tuɣa atent ɛeffnent uca tinni n umas seggdent.   

13 War tedhicem ca, a aytma, mařa ddunect tcarh i kenniw.   

14 Neccin nessen, aqa neẓwa zi řmewt ɣar Tudart, minzi nexs awmaten nneɣ. Wenni war ittexsen umas, ad iqqim di řmewt.   

15 Marra wi icarrhen umas d aqettař, uca kenniw tessnem belli Tudart ittduman war tzemmar ad teqqim deg ijj n uqettař.   

16 Zi man aya nessen tayri nnes i neccin, aqa Netta issars Tudart nnes deg wemcan nneɣ. Ɛawed ittxeṣṣa aneɣ nican ad nessars tudart nneɣ x aytmatneɣ.   

17 Wenni ɣar iǧa agřa n ddunect uca ittwařa umas izřeḍ, xenni iqqen xas uř nnes, mammec i ɣa tezdeɣ tayri n AREBBI dayes?   

18 A iḥenjiren inu, ejj aneɣ war nᵉttexs ijjen wenneɣni s wawař niɣ s iřes, maca s řexdayem u di tidett.

19 S man aya nessen aqa neccin zi tidett uca ad nesseqneɛ uřawen nneɣ qbeř i dd ɣa yas.

20 Minzi mařa iḥkem wuř nneɣ xaneɣ, mecḥař d ameqqran AREBBI x wuř nneɣ! Aqa Netta issen marra.

21 A imɛizzen inu, mařa uř nneɣ war xaneɣ iḥkem, aqa ɣarneɣ ttiqqet zzat i AREBBI,

22 uca man řḥajjet i ɣa nettar, ad tt neksi zzayes, minzi neccin nḥeṭṭa tiweṣṣa nnes uca ad negg min ɣa yarḍan qibač Netta.   

23 D ta d tawṣeyyet nnes belli ad namen deg Yisem n Mmis Yasuɛ Lmasiḥ uca ad nexs ijj wenneɣni am mammec i d aneɣ yumur.   

24 Wenni iḥeṭṭan tiweṣṣa nnes, ad zzayes ittwaḥḍa u Netta izeddeɣ dayes. S man aya nessen belli Netta ittɣima dayneɣ, zi Arruḥ nnes i d aneɣ iwca.   

Qeǧbem arruḥat

4

1 A imɛizzen inu, war ttiqqem ca di marra arruḥat, maca qeǧbem arruḥat, ma zi AREBBI i iǧan, minzi aṭṭas n inabiyyen issxarriqen aqa ffɣen-dd ɣar ddunect.   

2 S man aya ad tessnem Arruḥ n AREBBI: marra arruḥ wenni icehhden belli Yasuɛ Lmasiḥ yusa-dd di ddat aqa netta zi AREBBI.

3 Marra arruḥ wenni war icehhden belli Yasuɛ yusa-dd di ddat, war iǧi ca zi AREBBI, maca zi arruḥ n lmasiḥ afalsu wenni i xef tesřam ad dd-yas, aqa netta da řexxu di ddunect. □    

4 Maca kenniw d tarwa n AREBBI i teǧam, aqa tɣellbem xasen, minzi d Wenni iǧan daywem d ameqqran x wenni iǧan di ddunect.   

5 Nitni zi ddunect, s uyenni ssawařen zi ddunect uca ddunect tᵉttesřa asen-dd.

6 Aqa aneɣ zi AREBBI. Wenni issnen AREBBI, ittesřa aneɣ. Wenni war iǧin zi AREBBI war d aneɣ ittesři ca. S man aya i ɣa nessen Arruḥ n Tidett d arruḥ n uweddar.   

Arebbi d Tayri

7 A imɛizzen inu, ejj aneɣ ad nexs ayawya, minzi tayri zi AREBBI, u marra wenni ittexsen, d netta ittwaxřeq-dd zi AREBBI uca issen AREBBI.

8 Minzi AREBBI d tayri, u wenni war ittexsen, war issin ca AREBBI.

9 S man aya teḍhar aneɣ-dd tayri n AREBBI, belli AREBBI aqa issekk-dd ayenni n Mmis i ɣares ɣar ddunect, ḥima ad zzayes neddar.   

10 Di man aya i teǧa tayri, war iǧi belli neccin nᵉttexs AREBBI, maca belli Netta ittexs aneɣ uca issekk-dd Mmis d aṣřaḥ x ddnub nneɣ.   

11 A imɛizzen inu, mařa tuɣa AREBBI ittexs aneɣ ammu, ittxeṣṣa aneɣ ɛawed ad nexs ijj wenneɣni.

12 Uřa d ijjen ma iẓra AREBBI. Maca mařa nᵉttexs ayawya, AREBBI ad dayneɣ iqqim, uca tayri nnes aqa tedweř tekmeř dayneɣ.   

13 Zi man aya nessen belli nettɣima dayes u Netta dayneɣ, minzi Netta iwca aneɣ zi Arruḥ nnes.

14 Aqa neẓra u ncehhed belli Babas issekk-dd Mmis d Amsenjem n ddunect.

15 Marra wenni icehhden belli Yasuɛ d Mmis n AREBBI, AREBBI ad dayes izdeɣ u netta ad izdeɣ di AREBBI.

16 Aqa neccin numen u nessen tayri tenni iǧan ɣar AREBBI i neccin. AREBBI d tayri u wenni i ɣa iqqimen di tayri, ad iqqim di AREBBI.

17 Di man aya tᵉttwakemmeř tayri nnes dayneɣ, ařami ad ɣarneɣ tiři ttiqqet deg wass n lḥisab, minzi am mammec iǧa Netta, ad niři neccin ɛawed di ddunect-a.

18 Di tayri war tᵉttiři tiggʷudi, maca tayri nican tessuffuɣ tiggʷudi, minzi tiggʷudi tᵉttas-dd ak-d unexřiɛ. Wenni itteggʷeden, war ittiři ikmeř di tayri.

19 X uya ad nexs AREBBI, minzi Netta tuɣa ittexs aneɣ d amezwaru.

20 Mařa ca n ijjen iqqar: “Necc ttexseɣ AREBBI!”, am icarreh umas, aqa netta d bu-ixarriqen. Minzi wenni war ittexsen umas wenni ittwařa, xenni mammec ɣa yegg ad ixs AREBBI wenni war ittwiři.   

21 Aqa tawṣeyyet-a neṭṭef i-tt zzayes, belli kuř ijjen i ittexsen AREBBI, ad ixs uřa d umas.   

□ 

4:3 lmasiḥ afalsu - xzar 1 Yḥ. 2:18, 22; 4:3. Aqa din aṭṭas n iwdan inni iqqaren: ‘Lmasiḥ war iǧi d AREBBI! Netta d anabi!’ Man aya ixs ad yini belli nitni war ssteɛtarifen u war neɛɛmen ca, aqa AREBBI yusa-dd di arrimet n Yasuɛ Lmasiḥ am mammec i d aneɣ isseřmed Wedlis Iqeddsen. S uyenni tteggen nitni am mammec ittegg lmasiḥ afalsu, war cehhden ca aqa Yasuɛ Lmasiḥ yusa-dd di arrimet. S uyenni ḍeffaren t deg ixarriqen nnes, nitni d iḥenjiren n ddejjař.

L’iman di Mmis n Arebbi

5

1 Marra wenni yumnen belli Yasuɛ d Lmasiḥ, aqa netta ittwaxřeq-dd zi AREBBI, uca marra wenni ittexsen wenni t-i-dd yejjin, ad ixs ɛawed wenni zzayes dd-ittwaxeřqen.   

2 Zi man aya nessen belli nᵉttexs tarwa n AREBBI, xmi nᵉttexs AREBBI u nᵉttegg tiweṣṣa nnes.

3 Minzi ta d tayri n AREBBI, ad neḥḍa tiweṣṣa nnes, uca tiweṣṣa nnes war wɛarent ca.   

4 Maɣar mkuř ijjen i dd-ittwaxeřqen zi AREBBI ad iɣelleb x ddunect. D wa d aɣřab i ittɣellaben x ddunect, aqa-t d l’iman nneɣ.   

5 Man wen i ɣa iɣellben x ddunect, mɣir wenni yumnen belli Yasuɛ d Mmis n AREBBI!   

6 D Wa i dd-ikkin zeg waman d Idammen, Yasuɛ Lmasiḥ. War dd-yekki zeg waman waha, maca zeg waman d Idammen.

7 Arruḥ d wenni icehhden, minzi Arruḥ d tidett.

8 Aqa din třata n yinni icehhden: Arruḥ d waman d Idammen, uca nitni s třata deg ijjen.

9 Mařa neqbeř cchadet n iwdan, mecḥař d tameqqrant cchadet n AREBBI. Ta d cchadet n AREBBI tenni iched x Mmis.

10 Wenni yumnen di Mmis n AREBBI, ɣares cchadet-a deg ixef nnes. Wenni war yuminen ca di AREBBI, aqa igga i-t d bu-ixarriqen, minzi netta war yumin ca di cchadet tenni iwca AREBBI x Mmis.   

11 Uca ta d cchadet: AREBBI iwca aneɣ Tudart ittduman uca Tudart nni aqa-tt di Mmis.   

12 Wenni ɣar iǧa Mmis, ɣares Tudart. Wenni war ɣar iǧi Mmis n AREBBI, war ɣares bu Tudart.

Awař d useǧem ɣar uneggaru

13 Uriɣ awem-dd man aya, ḥima ad tessnem belli ɣarwem Tudart ittduman, kenniw inni ittamnen deg Yisem n Mmis n AREBBI.   

14 D ta d ttiqqet tenni ɣarneɣ dayes, mařa nettar zzayes ca n řḥajjet ɛlaḥsab min ixs Netta, Netta ad ɣarneɣ iseř.   

15 Mařa nettwasseqneɛ nican aqa ad aneɣ iseř min ma d as nettar, xenni nettiqq belli aqa yusa-dd aneɣ min d as nettar.

16 Mařa ḥed iẓra umas ixeṭṭa, ijj n uxeṭṭu war ihdijen ca řmewt, ejj i-t ad iẓẓaǧ di ṭṭweɛ nnes, uca ad as temmewc Tudart, i wenni war ixeṭṭin ca ař řmewt. Aqa din axeṭṭu ař řmewt, war qqareɣ ca aqa ittxeṣṣa ad iẓẓaǧ i man aya.   

17 Marra řmuɛṣiyyet, aqa-tt d ddenb uca aqa din ddenb i war iǧin ca ař řmewt.   

18 Nessen belli kuř ijjen wenni dd-ittwaxeřqen zi AREBBI, war ixeṭṭi ca, minzi wenni dd-ittwaxeřqen zi AREBBI ad iḥḍa ixef nnes u amɛeffan war t ittḥidi.  

19 Nessen, aqa aneɣ zi AREBBI uca ddunect marra aqa-tt deg ifassen n umɛeffan.

20 Nessen belli Mmis n AREBBI aqa yusa-dd uca iwca aneɣ-dd řefhamet ḥima ad nessen Wenni iǧan d tidett u ḥima ad niři deg Wenni d tidett, di Mmis Yasuɛ Lmasiḥ. D wa d AREBBI s tidett d Tudart ittduman.   

21 A iḥenjiren inu, ḥḍam ixef nwem zeg weɛbed n l’aṣnam!

2 Yuḥanna

1

1 Amɣar, i tmeṭṭut ittwafarzen d tarwa nnes, inni ttexseɣ di tidett, war iǧi necc waha, maca ɛawed qaɛ inni issnen tidett,

2 di ṭṭweɛ n tidett i dayneɣ izeddɣen uca ad kidneɣ tiři i řebda:

3 arḍa d arreḥmet d řehna ad kidneɣ iřin zi AREBBI, Babatneɣ, u zi Siditneɣ Yasuɛ Lmasiḥ, Mmis n Babas, di tidett u di tayri. □  

4 Aqa farḥeɣ aṭṭas umi ufiɣ jar tarwa nnem ca inni igguren di tidett, am mammec tawṣeyyet nni neksi zi Babatneɣ.

5 Uca řexxu ttᵉttareɣ am, a tameṭṭut, war iǧi axmi d am uriɣ tawṣeyyet n jdid, maca tenni aqa-tt ɣarney zeg umezwaru: ejj aneɣ ad nexs ayawya.   

6 Ta d tayri, aqa ad nuyur ɛlaḥsab tiweṣṣa nnes. Ta d tawṣeyyet am mammec i tesřim zeg umezwaru, aqa ittxeṣṣa ad tuyurem dayes.   

7 Minzi aṭṭas n ixeddaɛen udfen ɣar ddunect, inni war icehhden ca i twasit n Yasuɛ Lmasiḥ di ddat. D wa d axeddaɛ d amḍidd n Lmasiḥ.   

8 Ḥḍam ixef nwem, ḥima war txessarem ca min xef txedmem kenniw, maca ad tawyem řmunet tmun.

9 Marra wenni i ɣa ixḍan uca war iqqim ca di tɣuri n Lmasiḥ, war ɣares bu AREBBI deg yixef nnes. Wenni i ɣa iqqimen di tɣuri nnes, aqa ɣares Babas d Mmis

10 Mařa yusa-dd ɣarwem ca n ijjen uca war dd-yiwi ca taɣuri-ya, xenni war t qebbřem di taddart nwem, war zzayes areḥḥbem.   

11 Minzi wenni xas i ɣa yareḥḥben, ɣares amuni ak-d řexdayem nnes tiɛeffanin.

12 Aqa ɣari aṭṭas i d awem ɣa ariɣ, maca tuɣa war xseɣ ad t ariɣ di tewriqt s ssmex, maca ssitimeɣ ad ɣarwem dd-aseɣ, ḥima ad kiwem ssiwřeɣ zeg uqemmum ɣar uqemmum, ḥima řefraḥet nneɣ ad tiři tekmeř.

13 Tarwa n učmam ittwafarzen, ttseǧamen xam s řehna. Amin.

□ 

1:3 kidneɣ - marra irisfusen (řmaxṭuṭat) ɣarsent ‘akidneɣ’, mɣir di Tekstus Reseptus nettaf ‘akidwem’.

3 Yuḥanna

1

1 Amɣar, i Xayus iɛizzen, wenni ttexseɣ di tidett.

2 A amɛizz nneɣ, ssitimeɣ ad tiřid mliḥ di marra u ad tiři uřa d ṣṣeḥḥet nnec mliḥ, am mammec ittiři řeɛmar nnec d lemliḥ.

3 Minzi farḥeɣ aṭṭas, řami dd-usin wawmaten, cehden x řaman i dayek, mammec teggured di tidett.

4 War ɣari řefraḥet temɣar x ta: aqa sřiɣ tarwa inu gguren di tidett.

5 A amɛizz nneɣ, marra min tᵉttegged i wawmaten, tᵉttegged t s l’iman, d amezwaru i ibarraniyyen,

6 inni icehden x tayri nnec qibač i tmesmunt marra. Teggid mliḥ umi d asen tewcid afus di min hdajen nitni, am mammec yarḍa AREBBI,

7 minzi nitni ffɣen x ssibbet n Yisem nnes, am war ksin walu zi řegnus.

8 S uyenni ittxeṣṣa ad neqbeř iwdan am nitni, ḥima ad niři d imsexxaren akidsen i tidett.

9 Necc tuɣa xseɣ ad ariɣ i tmesmunt, maca Diyutrifu, wenni ittexsen ad yiři d amezwaru jar asen, war d aneɣ iqbiř ca.

10 S uyenni xmi dd ɣa yaseɣ, ad t ssɛeqřeɣ di řexdayem i ittegg, umi xaneɣ ittḥarreḍ řehrud tiɛeffanin. U řami war d as iɛjib řḥar ɛad, war iqbiř awmaten, u inni ten qebřen, immɛařa akidsen, issuffeɣ i-ten zi tmesmunt.

11 A amɛizz, war ḍeffar ca tuɛeffna maca tcuni! Wenni itteggen tcuni, netta zi AREBBI. Wenni itteggen tuɛeffna, war iẓri ca AREBBI.   

12 Marra cehden mliḥ x Dimitriyu řa d tmesmunt uřa d tidett simant nnes. Uřa d neccin ncehhed xas mliḥ uca tessnem belli cchadet nneɣ d tidett.

13 Aqa ɣari aṭṭas i d ac dd ɣa ariɣ, maca war xseɣ ca ad ac dd-ariɣ s ssmex d řeqřem,   

14 maca ssitimeɣ ad cek ẓareɣ deɣya, xenni ad nessiweř zeg wudem ɣar wudem.

15 Řehna ad yiři akidek. Imeddukkař ttseǧamen xak s řehna. Seǧem x imeddukkař s ismawen nsen.

Yahuda

1

1 Yahuda, amsexxar n Yasuɛ Lmasiḥ, d umas n Yaɛqub.

I řegnus ittwařaɣan, inni ittwaɛizzen zi AREBBI, Babatneɣ, d inni ittwaḥḍan zi Yasuɛ Lmasiḥ.

2 Iři ad ɣarwem tᵉmmarni arreḥmet d řehna d tayri.

3 A imɛizzen inu, umi ceṭṭareɣ maḥend ad awem dd-ariɣ x Tudart nneɣ imunen, aqa ufiɣ belli ittxeṣṣa ayi ad awem dd-ariɣ s uziyyar, ḥima ad tᵉmmenɣem s jjehd x l’iman i immewcen ict n twařa i řebda i imqeddasen.

4 Minzi ca n iwdan xtuttřen ɣar daxeř, inni tuɣa ittwazemmemen i řḥukm-a qbeř: aqa nitni d iɛeffanen, inni ibeddřen arḍa n AREBBI nneɣ deg ijj n nnɛi n ufucceḥ, uca nekkaren ayenni n Sidi AREBBI d Siditneɣ Yasuɛ Lmasiḥ.   

5 Maca xseɣ ad kenniw ssɛeqřeɣ, aqa marra kenniw tessnem man aya mliḥ, belli AREBBI, umi ifekk řgens zi temmurt n Miṣra, tuɣa isshellek awarni man aya inni war yuminen ca.   

6 Uca lmalakat nni war ḥḍint aweqqar nsen amezwaru, maca jjint tazeddiɣt nsen, aqa Netta iḥḍa xasen s ssnaseř war ittwiřin sadu taǧest i řḥukm n wass ameqqran,   

7 am mammec Sadum d Ɛamurra d tneddam i d as dd-innḍen, mani ggin nitni farq-ccɣeř s webrid d ijjen am ggint tina s tnayen u ḍfarent ddat nneɣni, aqa ttwammarsent d imedya n tmessi ittduman, ttwaḥekment ɣar ccreɛ.   

8 Amenni ɛawed i ɣa hellken ina, inni issexmajen ddat am dd-ttadfen di tirja, inni immenḍaren ṣṣulṭa n ijenwan uca ttceqqafen deg uɛuǧi nnes.

9 Maca řami tuɣa issawař Mixayil, azeǧif n lmalakat, ak-d ibřis x arrimet n Musa, war xas iḥkim s ijj n řḥukm ittceqqafen, maca inna: “SIDI ad cek ixeǧeṣ!”   

10 Maca ina ttceqqafen di marra min war ssinen, uca s tmesřayin i ɣar ttwajebbden nitni am imuddaren ignawen ɛlaḥsab ṭṭbiɛet nsen, aqa areddǧen nitni ixef nsen. □    

11 Uct xasen, minzi nitni uyuren abrid n Qayin uca umi ttmeẓren di řmunet ḍfaren nitni aɣekkwi n Balɛam u ttwahelken deg uɣewweɣ n Kurax.   

12 Ina d inni issfeṭṭaḥen ixef nsen s unecwet nsen, war ttseḍḥin ca ad ɣebban. Aqa aten d iseynuten břa anẓar, ttwaɛarrnen zi ssa ɣar diha s usemmiḍ, aqa aten d ticejjura nni di teǧa řɣiǧet nsent tweddar, aqa war daysent teǧi bu řɣiǧet, mmutent wiss martayen uca ttwaqeřɛent zeg iẓewran nsent.   

13 Nitni d řemwaj n řebḥar ihajen, inni issusufen ikuffan n řefḍiḥet nsen, aqa aten d itran weddaren, inni umi tᵉttwassewjed tubbarcent n taǧest i řebda.   

14 Maca Ḥanux, wenni d wiss sebɛa zi Adam, inebba xasen, inna: “Xzar, SIDI ad dd-yas ak-d řuřuf n řuřuf n imqeddasen nnes,   

15 ḥima ad igg řḥukm nnes x marra iwdan zi ssibbet n marra timegga n yinni iggin tuɛeffna, u zi ssibbet n wawařen iqesḥen i zi ssiwřen imednab iɣeccacen.”   

16 Ina ttɛekkasen, ttcetcan x kuř ddab n ssibbet, am gguren ɣar nnecwat nsen, aqemmum nsen issawař s tmesřayin tiɛeffanin ař ṭṭarf, tteggen tiqedduḥin i iwdan i tizi n yixef nsen.   

17 Maca kenniw, a imɛizzen inu, ɛeqřem awařen i izzar ssiwřen zzaysen rrusul n Siditneɣ Yasuɛ Lmasiḥ, □  

18 inni d awem innan, aqa deg uneggar n zzmanat ad din iřin imestehzayen, inni i ɣa iḍfaren řeqjahet ɛlaḥsab nnecwat nsen.   

19 Aqa d yina d inni ifarrzen ixef nsen am iwdan iḍeffaren ṭṭbiɛet n yixef nsen, minzi war ɣarsen bu Arruḥ.

20 Maca kenniw, a imɛizzen inu, ttwabnam zeg Uzeǧif di l’iman nwem iqeddsen s Arruḥ Iqeddsen, am teẓẓaǧam.

21 Ejj aneɣ ad neḥḍa ixef nneɣ di tayri n AREBBI am nᵉttraja arreḥmet n Siditneɣ Yasuɛ Lmasiḥ i Tudart nneɣ ittduman.

22 Qeřɛem ca zzaysen zi tmessi.

23 Mařa tuben nitni, secnem asen arreḥmet, maca ak-d tiggʷudi, wah, ɛiffem ɛad zi tcamir i ittwassxemjen zeg weysum.

24 Maca i Netta, wenni izemmaren ad aneɣ iḥḍa břa aneqřaḍ u břa řexmej u wenni ad aneɣ yegg ad nbedd nican břa řɛib zzat i uɛuǧi nnes s řefraḥet

25 - aqa Netta d AREBBI weḥḥdes, Amsenjem nneɣ - aqa i Netta dd-ittas usemɣar d řɛezz d ccan d lɛaḍama, am řexxu am i řebda qaɛ. Amin.   

□ 

1:10 imuddaren - ixs ad yini ‘iwdan’ d ‘lḥayawanat’ d marra min iddaren nni izemmar ad yuyur.

□ 

1:17 rrusul - niɣ ‘imazanen’.

Asargeb

Tamezwarut

1

1 Asargab n Yasuɛ Lmasiḥ i d as iwca AREBBI, ḥima ad isscen i imsexxaren nnes min ittxeṣṣa ad imsar deɣya, uca issargeb i-t am t issekk s ufus n lmalak nnes i umsexxar nnes Yuḥanna.

2 Wanita iched x Wawař n AREBBI u zi cchadet n Yasuɛ Lmasiḥ u zi marra min iẓra,

3 Sseɛd n wenni iqqaren d yinni ittesřan awařen n nnubuwa-ya u qqimen ttᵉṭṭfen di min daysen yuran, maɣar aqa řweqt tiweḍ-dd.   

4 Yuḥanna, i sebɛa n tmesmunin di Asiya: Ad kidwem yiři arḍa d řehna zeg wenni iǧan d wenni tuɣa d wenni dd ɣa yasen, uřa zi sebɛa n Arruḥat nni iǧan zzat i řɛarc nnes,   

5 u zi Yasuɛ Lmasiḥ, Acehhad amtiqqi, Amenzu n imettinen d Ameqqran n ijeǧiden n temmurt. I wenni d aneɣ ittexsen u d aneɣ ifekken zi ddnub nneɣ s Idammen nnes,   

6 d wenni yarr aneɣ d ict n Tagelda n ikehhanen ɣar AREBBI d Babas, i Netta ad ɣares yiři uɛuǧi d ṣṣulṭa i řebda qaɛ. Amin!   

7 Xzar, Netta ad dd-yas ak-d iseynuten, kuř tiṭṭ ad t tẓar, uřa d inni t issnuqqben. Marra tiqebbař n temmurt ad xas wtent agejdur. Wah, amin!   

8 Necc d Alif d Taw, Amezwaru d Uneggaru, iqqar SIDI AREBBI, d wenni iǧan d wenni tuɣa d wenni dd ɣa yasen, Amzemmar x kuřci.   

Aḍhar n Yasuɛ Lmasiḥ

9 Necc, Yuḥanna, umatwem d umɛacar nwem di řmeḥnet u di ṣṣbar nni iǧan di Yasuɛ, tuɣa ayi di tegzirt qqaren as Batmus di ṭṭweɛ n Wawař n AREBBI d cchadet n Yasuɛ Lmasiḥ.

10 Usiɣ-dd di Arruḥ deg wass amezwaru n ssimana uca sřiɣ awarni ayi ict n tmijja tejhed am usuḍi deg uyicc n ucarri, □    

11 teqqar: “Min tᵉttwařid, ari t deg ijj n wedlis ittwanḍen, ssekk i-tt-i-dd i sebɛa n tmesmunin: ɣar Afasus, ɣar Smirna, ɣar Pirɣamus, ɣar Tiyatira, ɣar Sardis, ɣar Filadilfiya uca ɣar Layudikiya.”

12 Xenni nnqeřbeɣ, ḥima ad ssneɣ wi kidi issawařen. Ařami nnqeřbeɣ, ẓriɣ sebɛa n řeqnadeř n wureɣ.

13 Di řwesṭ n řeqnadeř ijjen am Mmis n bnadem, tuɣa yarḍ apalṭu n ukehhan u ɣares ijj n webyas n wureɣ x idmaren.   

14 Azeǧif nnes d ucuwwaf nnes tuɣa aten d icemřařen am taḍuft, am wedfeř, uca tiṭṭawin nnes am yiḥudaq n tmessi,   

15 iḍaren nnes am nnḥas zi Lubnan, iḥman deg ufarran, u řḥess nnes am řḥess n waṭṭas n waman.   

16 Tuɣa ɣares deg ufus nnes afusi sebɛa n yetran uca zeg uqemmum nnes itteffeɣ-dd zzayes lansa iqḍeɛ uca aɣembub nnes am tfuct s jjehd nnes.   

17 Ařami t ẓriɣ, wḍiɣ as ɣar iḍaren nnes axmi mmuteɣ uca Netta issars xafi afus nnes afusi, inna: “War tteggʷed ca! Aqa Necc d Amezwaru d Uneggaru,   

18 Necc d wenni iddaren, u Necc tuɣa mmuteɣ, u xzar, aqa Necc d wenni iddaren i řebda qaɛ! Aqa ɣari tsarut n řmewt d řaxart.   

19 S uyenni ari min teẓrid uřa d timesřayin nni iǧan d timesřayin nni i ɣa imsaren awarni man aya.

20 Aqa ssirr n sebɛa n itran i teẓrid deg ufus inu afusi u ssirr n sebɛa n řeqnadeř n wureɣ d wa: sebɛa n itran aqa aten d lmalakat n sebɛa n tmesmunin uca sebɛa n řeqnadeř, aqa aten d sebɛa n tmesmunin.”

□ 

1:10 deg wass amezwaru n ssimana - aqa-t deg wass n Umensi Iqeddsen n Arebbi umi ttidaren řmuminin (di mkuř ssimana) řmewt n Yasuɛ Lmasiḥ di tmesmunin.

Tibratin i sebɛa n tmesmunin

2

1 Ari i lmalak di tmesmunt n Afasus!

“Ammu i iqqar wenni ɣar iǧa sebɛa n itran deg ufus nnes, wenni igguren di řwesṭ n sebɛa n řeqnadeř n wureɣ:

2 ‘Necc ssneɣ řexdayem nnec d warbar nnec d ṣṣbar nnec, belli war tzemmared ad tḥemřed inni iɛeffnen uca tqeǧbed inni itteggen ixef nsen d rrusul, maca war ǧin ca, uca tufid ten d ayt n bu-ixarriqen. □  

3 Cek tṣebbared u teksid armeḥ x ssibbet n Yisem inu u war tuḥiřed ca.

4 Maca ɣari xak ca, belli tejjid tayri nnec tamezwarut.

5 Ɛqeř manis-dd tewḍid uca tub, xenni egg řexdayem timezwura! Mařa war iǧi amenni, ad ɣarek dd-aseɣ deɣya, ad kesseɣ řqendiř nnec, mařa war tᵉttubed ca.

6 Maca man aya tiwḍed, aqa tcarrhed řexdayem n ayt n Inikulayiten, tinni carrheɣ uřa d Necc. □    

7 Wenni ɣar ǧan imezzuɣen, ejj i-t ad iseř min iqqar Arruḥ i tmesmunin.

Wenni i ɣa iɣellben ad t ssecceɣ zi Tcejjart n Tudart i yeǧan di jjennet n AREBBI.’ ” □    

8 Ari i lmalak n tmesmunt n Smirna!

“Ammu i iqqar wenni d Amezwaru d Uneggaru, Wenni immuten uca iddar:   

9 ‘Aqa ssneɣ řmeḥnet nnec d wezřaḍ nnec, qaɛ amenni cek tᵉttejjared, u aqa-yi ssneɣ uřa d aceqqef n yinni iqqaren aqa aten d Udayen s tidett, maca nitni war ǧin ca d Udayen, maca d tamzida n cciṭan.

10 War tteggʷed ca zi min ɣa tᵉttwaɛeddbed. Aqa ibřis ad inḍar ca zzaywem di řeḥbes, ḥima ad tᵉttwajarrbem. Ad ɣarwem tiři řmeḥnet n ɛecra n wussan. Iřim d imtiqqan ař řmewt, řexdenni ad awem wceɣ ttaj n Tudart.

11 Wenni ɣar ǧan imezzuɣen, ejj i-t ad iseř min iqqar Arruḥ i tmesmunin.

Wenni i ɣa iɣellben war d as dd-tᵉttiwi ca txessart zi řmewt wiss tnayen.’ ”   

12 Ari i lmalak di tmesmunt n Pirɣamus!

“Ammu i iqqar wenni ɣar iǧa ssif iqḍeɛ x tnayen n wudmawen:   

13 ‘Necc ssneɣ mani tzeddɣed, diha mani ittbedda řɛarc n cciṭan. Aqa teqqimed tᵉṭṭfed deg Yisem inu uca war tenkared ca l’iman dayi, Uca deg wussan umi tuɣa cek tᵉttmenɣed jmiɛ ak-d ucehhad amtiqqi inu di ṭṭweɛ n marra icehhaden inu imtiqqan, aqa ittwaneɣ netta jar awem.

14 Maca ɣari xak ca, minzi ɣarek dinni ca inni itteṭṭfen deg useřmed n Balɛam, wenni tuɣa issřemden i Balak mammec ɣa inḍar taɛenkrift i ayt n Israil, ḥima ad ccen zi min ɣarṣen i l’aṣnam uca ad sefssaden ixef nsen.   

15 Ɣarek din ɛawed ca inni itteṭṭfen di tɣuri n Inikulayiten. □  

16 S uyenni tub! Mařa war iǧi amenni, ad ɣarwem dd-aseɣ deɣya, ad kisen mmenɣeɣ s ssif n uqemmum inu.   

17 Wenni ɣar ǧan imezzuɣen, ejj i-t ad iseř min iqqar Arruḥ i tmesmunin.

Wenni i ɣa iɣellben ad as ssecceɣ ‘manna’ innufaren uca ad as wceɣ ijj n uqayas d acemřař, uca x uqayas nni ittwari xas ijj n isem n jdid, war t issin ḥed mɣir wenni t iṭṭfen.’ ”   

18 Ari i lmalak di tmesmunt n Tiyatira!

“Ammu i iqqar Mmis n AREBBI wenni ɣar iǧa tiṭṭawin am yiḥudaq n tmessi d iḍaren nnes am nnḥas zi Lubnan:   

19 ‘Necc ssneɣ řexdayem nnec uřa d tayri nnec d l’iman nnec d tsexxart nnec d ṣṣbar nnec, aqa řexdayem nnec tineggura imɣaren x tmezwura.

20 Maca ɣari xak aṭṭas, minzi tejjid tameṭṭut nnec Izabil, tenni iqqaren belli nettat d tanabit, tesseřmad uca tessɣekkʷa imsexxaren inu, ḥima ad ssfesden ixef nsen uca ad ccen min ittwaɣarṣen i l’aṣnam.   

21 Aqa wciɣ as ca n řweqt ḥima ad tᵉtub, maca nettat war tᵉttexs ca ad tᵉtub zi farq-ccɣeř nnes.

22 Xzar, ad tt ɣeḍřeɣ di tassut, ad tiři teḥřec ař řmewt, uca inni akides izennan, ad ten nedheɣ di řmeḥnet tameqqrant mařa war tuben ca zi min ggin.

23 Tarwa nnes ad ten wteɣ s řmewt uca marra timesmunin ad fehment aqa Necc d wenni iqeǧben tiẓẓař d wuřawen uca ad wceɣ i kuř ijjen zzaywem anect n řexdayem nwem.   

24 Maca i kenniw u i inneɣni di Tiyatira - ixs ad yini i marra inni war ɣar teǧi ca taɣuri-ya, war ssinen umi qqaren nitni ‘řaǧaɣ n cciṭan’ - ad awem iniɣ: Necc war xawem ttdarraceɣ ca taɣrart nneɣnit.

25 Maca min ɣarwem, ṭṭfem dayes ař dd ɣa yaseɣ.   

26 Wenni i ɣa iɣellben u wenni i ɣa iṭṭfen di řexdayem inu, ad as wceɣ ṣṣulṭa x řegnus

27 maḥend ad ten yarwes s uzeǧaḍ n wuzzař, ad ten tarẓim am iɣarrafen n bu-třaxt, am mammec i tᵉṭṭfeɣ uřa d Necc zi Baba,   

28 uca Necc ad as wceɣ itri n řefjar.

29 Wenni ɣar ǧan imezzuɣen, ejj i-t ad iseř min iqqar Arruḥ i tmesmunin.’ ”

□ 

2:2 rrusul - niɣ ‘imazanen’.

□ 

2:6 Inikulayiten - nitni d iwdan nni iffɣen zeg webrid n l'iman di Lmasiḥ (Xẓar Asa. 2:6; 2:15)

□ 

2:7 tacejjart - niɣ ‘addag’ (‘iddagen’).

□ 

2:15 Inikulayiten - nitni d iwdan nni iffɣen zeg webrid n l'iman di Lmasiḥ (Xẓar Asa. 2:6; 2:15)

3

1 Ari i lmalak di tmesmunt n Sardis!

“Ammu i iqqar wenni ɣar iǧa sebɛa n Arruḥat n AREBBI d sebɛa n yetran:

‘Necc ssneɣ řexdayem nnec, aqa ɣarek isem, belli aqa teddared, maca cek aqa tᵉttmettid.   

2 Ḥḍa, sejhed min iqqimen, inni tenwid cek ad ten tᵉttejjid ad tᵉmmtem, maɣar ufiɣ aqa řexdayem nnec war kemmřent ca ɣar AREBBI.

3 Ɛqeř mliḥ, mammec xas tesřid u mammec tᵉṭṭfed, ḥḍa uca tub! Maca mařa war tᵉttfiqed, ad ɣarek dd-aseɣ am uceffar, war tessined ca di man tasaɛɛet i xak dd ɣa beddeɣ.   

4 Maca ɣari ca n ismawen di Sardis, inni war issxemjen ca arruḍ nsen uca nitni gguren zzati s warruḍ d acemřař, minzi nitni sdaheǧen t.

5 Wenni i ɣa iɣellben ammu, ad as yarḍen arruḍ d acemřař. Ɛemmarṣ ad kkseɣ isem nnes zeg Wedlis ittwanḍen n Tudart, maca ad cehdeɣ x yisem nnes zzat i Baba d lmalakat nnes.   

6 Wenni ɣar ǧan imezzuɣen, ejj i-t ad iseř min iqqar Arruḥ i tmesmunin.’ ”

7 Ari i lmalak n tmesmunt n Filadilfiya!

“Ammu i iqqar Umqeddas wenni d Tidett d wenni ɣar iǧa tsarut n Dawud d wenni i ɣa yarezmen, xenni uřa d ijjen ad ibelleɛ, d wenni i ɣa ibellɛen, xenni uřa d ijjen ad yarzem:   

8 ‘Necc ssneɣ řexdayem nnec. Xzar, Necc ggiɣ zzatec ict n tewwart tarzem, tenni uřa d ijj war izemmar ad tt ibelleɛ, minzi waxxa jjehd nnec d ameẓyan, qaɛ amenni teḥḍid Awař inu uca war tenkared ca Isem inu.

9 Xzar, ad wceɣ ca zi temzida n cciṭan, inni iqqaren aqa nitni d Udayen, maca nitni war ǧin ca amenni, maca nitni ssxarriqen. Xzar, ad ten arreɣ ad ac wḍan ɣar iḍaren nnec. Nitni ad neɛmen belli Necc ssɛizzeɣ cek.   

10 Minzi aqa cek teḥḍid Awař inu n ṣṣbar, ad xak ḥḍiɣ ɛawed zi tsaɛɛet n ujarreb tenni i d ɣa yasen x temmurt marra i ujarreb n yinni izeddɣen x temmurt.

11 Necc ad dd-aseɣ deɣya. Ṭṭef di min ɣarek, ḥima uřa d ijj war d ac ittekkes ca ttaj nnec.   

12 Wenni i ɣa iɣellben ad t ggeɣ d apilar di Zzawect Tameqqrant n AREBBI uca war zzayes ittwammeksi ɛemmarṣ. Necc ad xas ariɣ Isem n AREBBI inu d yisem n tendint n jdid, Urcalim i dd ɣa ihwan zeg ujenna zi AREBBI inu, uřa d Isem inu n jdid.   

13 Wenni ɣar ǧan imezzuɣen, ejj i-t ad iseř min iqqar Arruḥ i tmesmunin.’ ”

14 Ari i lmalak n tmesmunt n Layudikiya

“Ammu i iqqar wenni d Amin, Acehhad amtiqqi d tidett, wenni d beddu n marra min dd-ixřeq AREBBI:   

15 ‘Necc ssneɣ řexdayem nnec, aqa cek war tesmiḍed war teḥmid. Meɛlik beɛda tsemḍed niɣ teḥmid!

16 S uyenni, umi cek temřuded, war teḥmid, war tesmiḍed, ad cek ɛuqqeɣ zeg uqemmum inu.

17 Minzi cek teqqared: Necc ɣari agřa uca immarni-dd ɣari wagřa, war d ayi ittxeṣṣi walu, am war tessined ca belli aqa cek tḥeřced u dayek řeɣben d zzeřḍ u aqa cek d adarɣař d aɛaryan,

18 ad cek neṣḥeɣ maḥend ad xafi tesɣed wureɣ iqquren, ikkin timessi, ḥima ad tdewřed d bu-wagřa, uřa d arruḍ d acemřař, ḥima ad t tyarḍed u war teqqim tḍehhar ɛad řefḍiḥet n tuɛɛaryent nnec. U dhen ɛawed ddhen x tiṭṭawin nnec maḥend ad taf tettwařid.   

19 Marra wenni ssɛizzeɣ, ttwebbxeɣ t u arebbiɣ t. Xenni cḍar, tub!   

20 Aqa da, Necc beddeɣ ɣar tewwart, ssqarqubeɣ-dd. Mařa isřa ḥed i tmijja inu, ad yarzem tawwart, Necc ad ɣares adfeɣ uca ad kis mmunesweɣ d netta akidi.

21 Wenni i ɣa iɣellben ad as wceɣ, ḥima ad iqqim akidi x řɛarc inu, am Necc ɣellbeɣ uca qqimeɣ ak-d Baba x řɛarc nnes.   

22 Wenni ɣar ǧan imezzuɣen, ejj i-t ad iseř min iqqar Arruḥ i tmesmunin.’ ”

Sebɛa n tmesmunin di Asiya Ameẓyan (Asa. 2, 3)

Řɛarc deg ujenna

4

1 Awarni man aya, xzar, ict n tewwart tennurzem deg ujenna. Uca tmijja i sřiɣ akidi dd-issawařen am yijj n usuḍi deg uyicc n icarri, tenna: “Geɛɛed da, xenni Necc ad ac ssecneɣ min ggur ad imsar awarni man aya.”

2 Řexdenni ireḥḥef ayi-dd Arruḥ, u xzar, ijj n řɛarc ibedd deg ujenna, tuɣa Netta iqqim xas.

3 U tifras n Wenni xas iqqimen am weẓru n yaspis d sardiyus, uca tasřit n wenẓar n iseynuten i-dd-ittennḍen i řɛarc iḍhar am weẓru n smaraxt.

4 Quwwaren as i řɛarc arebɛa u ɛicrin n řekrasi igellden uca arebɛa u-ɛicrin n imɣaren tuɣa qqimen x řekrasi igellden, arḍen arruḍ d acemřař, ɣarsen x uzeǧif ttijan n wureɣ.

5 Uca zi řɛarc nni tteffɣen-dd zzayes wajjajen d assamen d tmijjawin. Zzat i řɛarc areqqen sebɛa n iṣefḍawen, tina d sebɛa n Arruḥat n AREBBI.

6 Ɣar zzat n řɛarc tuɣa din ijj n řebḥar n zzaj, igga am akristal. Di řwesṭ n řɛarc d min d as dd-innḍen tuɣa din arebɛa n imuddaren, ɛemmaren s tiṭṭawin marra ɣar zzat d ḍeffar.   

7 Amuddar amezwaru yarwes deg wayrad, ameddar wiss tnayen yarwes deg uɛejmi, ameddar wiss třata tuɣa aɣembub nnes axmi n bnadem uca amuddar wiss arebɛa yarwes deg ugider iṭṭawen.

8 Kuř ijjen zi arebɛa n imuddaren tuɣa ibedd, tteffɣen-dd zeg waccaren nnes d sennej setta n wafriwen i dd as dd-innḍen, ɛemmaren s tiṭṭawin ɣar daxeř. Nitni war ẓrin arraḥet ass d ǧiřet, nnan:

“Amqeddas, amqeddas,

amqeddas d SIDI AREBBI,

Amzemmar x kuřci

d wenni tuɣa, d wenni iǧan,

d wenni dd ɣa yasen.”   

9 Uca xmi ɣa wcen arebɛa n imuddaren aɛuǧi d ccan d uqadi i wenni iqqimen x řɛarc, d wenni iddaren i řebda qaɛ - “Amin!” -

10 xenni arebɛa u ɛicrin n imɣaren wḍan ɣar temmurt ɣar zzat n wenni iqqimen x řɛarc, sejden i wenni iddaren i řebda qaɛ - “Amin!” - uca ssarsen ttijan nsen ɣar zzat i řɛarc, nnan:

11 “Cek, a Siditneɣ d AREBBI nneɣ,

tesdaheǧed ad teksid

aɛuǧi d ccan d jjehd,

maɣar Cek d wenni iggin marra timesřayin-a,

u aqa atent din

u ttwaxeřqent s řxaḍar nnec!”   

Adlis ittwannḍen d Yezmar

5

1 Uca ẓriɣ ɣar ufus afusi n wenni iqqimen x řɛarc ijj n Wedlis ittwanḍen, tuɣa xas tira ɣar daxeř d barra, uca Adlis tuɣa ittwacemmeɛ s sebɛa n icemmiɛen.   

2 Uca ẓriɣ ijj n lmalak ijhed nneɣni, ittřaɣa s jjehd:

“Man wen isdaheǧen ad yarzem

Adlis-a ittwannḍen,

uca ad ikkes icemmiɛen nnes?”

3 Uca uřa d ijj deg ujenna niɣ di temmurt niɣ sadu temmurt izemmar ad yarzem Adlis-a ittwannḍen u ad ikkes icemmiɛen nnes, ad dayes ixzar.   

4 Necc ruɣ aṭṭas umi war ufin wi isdaheǧen ad yarzem Adlis-a ittwannḍen u ad yarzem icemmiɛen nnes.

5 Ijjen zeg imɣaren inna ayi: “War ttru ca! Xzar, Ayrad zi teqbič n Yahuda, Aẓwar n Dawud, aqa iɣelleb, ḥima ad yarzem Adlis-a ittwannḍen d icemmiɛen nnes.”   

6 Uca ẓriɣ di řwesṭ n řɛarc d arebɛa n imuddaren uca di řwesṭ n imɣaren, ijj n Izmar ibedd, igga axmi d taɣarṣt. Netta ɣares sebɛa n waccawen d sebɛa n tiṭṭawin, nitni d sebɛa n Arruḥat n AREBBI inni dd-ittwassekken ɣar ddunect tmun. □    

7 Aqa Netta yusa-dd uca iksi Adlis ittwannḍen zeg ufus n wenni iqqimen x řɛarc.

8 Ařami iṭṭef Adlis ittwannḍen, wḍan-dd arebɛa n imuddaren d arebɛa u-ɛicrin n imɣaren ɣar temmurt zzat i Yezmar. Nitni marra idsen ɣarsen ict n lharpa d ijj n ṭṭebṣi n wureɣ iccur s řebxur: man aya d tiẓaǧitin n imqeddasen.   

9 Uca ttɣennajen ijj n izři n jdid, qqaren:

“Cek tesdaheǧed

ad teksid Adlis ittwannḍen,

ad tekksed icemmiɛen nnes,

minzi Cek tᵉttwaɣarṣed

uca s Idammen nnec

tesɣid aneɣ i AREBBI,

zi kuř taqbič d řgens d cceɛb.”   

10 ”Cek tarrid ten d ict n tgelda

n ikehhanen d ijeǧiden

i AREBBI nneɣ,

u nitni ad ḥekmen

am ijeǧiden x temmurt.”   

11 Xenni ẓriɣ, uca sřiɣ tmijja n waṭṭas n lmalakat nnḍent i řɛarc uřa n imuddaren d imɣaren, uca tuɣa atent ɛecra-ařaf di ɛecra n řuřuf u ařaf di řuřuf,   

12 qqaren s tmijja ijehden:

“Izmar nni ittwaɣarṣen

isdaheǧ ad iṭṭef

ṣṣulṭa d wagřa d tiɣit,

d jjehd d ccan d uɛuǧi,

d lbaraka!”   

13 Uca kuř ijj i dd-ixeřqen deg ujenna u x temmurt d sadu temmurt u x řebḥar, wah, qaɛ min iǧan daysen, sřiɣ asen, qqaren:

“Lbaraka d ccan d uɛuǧi d ṣṣulṭa

ad iřin i wenni iqqimen x řɛarc

u i Yezmar i řebda qaɛ!”

14 Uca umi arebɛa n imuddaren nnan: “Amin!”, wḍan imɣaren ɣar temmurt, sejden.

□ 

5:6 ddunect - s Tɛibranit ‘temmurt’.

Sebɛa n icemmiɛen

6

1 Uca ẓriɣ umi Izmar ifsi ijjen zi sebɛa n icemmiɛen, uca sřiɣ i yijjen zi arebɛa n imuddaren iqqar s tmijja am wajjaj: “As-dd, xzar!”

2 Xenni sřiɣ u ẓriɣ, u xzar ijj n uyis d acemřař, d wenni xas inyin ɣares ijj n řqewṣ n fřitca uca immewc as ijj n ttaj uca iffeɣ-dd, iɣřeb, ittɣellab, u maḥend ad iɣřeb.   

3 Ařami yarzem acemmiɛ wiss tnayen, sřiɣ i umuddar wiss tnayen, iqqar: “As-dd!”

4 Uca iffeɣ-dd ijj n uyis d azeggʷaɣ, uca wenni xas inyin, ggin t ḥima ad ikkes řehna x temmurt, ḥima ad kkaren iwdan ad ɣarṣen i wayawya uca immewc as ijj n ssif imɣar.

5 Ařami yarzem acemmiɛ wiss třata, sřiɣ i umuddar wiss třata iqqar: “As-dd!” Xzar, ijj n uyis d abarcan, d wenni xas inyin ɣares ijj n řmizan deg ifassen nnes.

6 Zi řwesṭ n imuddaren sřiɣ i yict n tmijja teqqar: “Ijj n řmud n yirden s yijj n dinar u třata n řemdud n imendi s yijj n dinar, u zzect d binu war ten ttḍiyyiɛem ca!”   

7 Ařami yarzem acemmiɛ wiss arebɛa, sřiɣ i tmijja n umuddar wiss arebɛa teqqar: “As-dd!”

8 Uca ẓriɣ ijj n uyis d asnabi, d wenni xas inyin, qqaren as ‘Řmewt’, uca teḍfar i-t řaxart. Temmewc as ṣṣulṭa x ijj n arbeɛ n temmurt ḥima ad nɣen s ssif, s řaẓ, s řmewt u s řewḥuc n temmurt. □  

9 Ařami yarzem acemmiɛ wiss xemsa, ẓriɣ sadu uɛalṭar řeɛmur n yinni ittwanɣen di ṭṭweɛ n Wawař n AREBBI u di ṭṭweɛ n cchadet n Yasuɛ i tuɣa ɣarsen.   

10 Nitni řaɣan s jjehd, nnan: “A SIDI, a Amqeddas d Bab n tidett, mecḥař i ɣa teqqimed war tḥekkmed, war tᵉttneqmed ca i idammen nneɣ zeg inni izeddɣen di temmurt?”

11 Uca wcin i kuř ijjen zzaysen řeɛbayat d ticemřařin, u ittwanna asen belli ad areyyḥen drus n řweqt ař ɣa ikemmeř lɛadad n imsexxaren imɛacaren nsen d wawmaten nsen, inni i ɣa ittwanɣen ɛawed am nitni.

12 Uca ẓriɣ ařami yarzem acemmiɛ wiss setta, aqa imsar ijj n wenhezzi n temmurt d ameqqran u tafuct tedweř d tabarcant amecnaw ict n txancet n wecḍan uca taziri tmun tegga amecnaw idammen,   

13 uca itran n ujenna wḍan-dd ɣar temmurt am wartu immenḍar iqurraɛ nnes xmi t-i-dd-iɣeṭṭeř ijj n usemmiḍ d ameqqran. □  

14 Ittwafeǧqen ijenwan uca ttwanḍen nitni am mammec nneḍen idlisen. Uca kuř adrar d marra tigzirin ttwakksen zeg imucan nsen.

15 Ijeǧiden n temmurt d imeqqranen d yinni d izeǧifen x wařef d aytbab n wagřa d yinni ɣar teǧa ṣṣulṭa d kuř ismeɣ d aḥurri, aqa nitni marra ssnuffaren ixef nsen deg ifran u jar řejruf n idurar,   

16 nnan i idurar d řejruf: “Wḍam-dd xaneɣ, ffarem aneɣ zeg wudem n Izmar,   

17 minzi ass ameqqran n weɣḍab nnes aqa yusa-dd, man wen izemmaren ad iqqim ibedd!”   

□ 

6:8 asnabi - ixs ad yini ‘awraɣ aceḥcaḥ’ niɣ ‘awraɣ adardas’.

□ 

6:13 itran n ujenna - ixs ad yini lmalakat inni iwḍan ak-d cciṭan. Xzar Asa. 12:4, 9.

Acemmiɛ n Arebbi iddaren

7

1 Awarni man aya ẓriɣ arebɛa n lmalakat beddent ɣar arebɛa n tɣemmura n temmurt, ṭṭfent arebɛa n isemmiḍen n temmurt, ḥima war ittsuḍi usemmiḍ řa x řbarr řa x waman uřa x ca n tcejjart. □  

2 Uca ẓriɣ ijj n lmalak nneɣni yuři-dd manis d tneqqar tfuct, aqa ɣares acemmiɛ n AREBBI iddaren uca iřaɣa s jjehd i arebɛa n lmalakat nni umi temmewc tzemmar ḥima ad ssexsarent tammurt d řebḥar,   

3 iqqar: “War ttsexsarem tammurt uřa d řebḥar uřa d ticejjura ař ɣa negg acemmiɛ x tenyarin n imsexxaren n AREBBI nneɣ.”

4 Uca sřiɣ řqedd n yinni ittwacemmɛen, mya u-arebɛa u-rebɛin-ařef aqa ttwacemmɛen zi marra tiqebbař n Israil:   

5 tenɛac-ařef zi teqbič n Yahuda,

tenɛac-ařef zi teqbič n Rubin,

tenɛac-ařef zi teqbič n Jad,

6 tenɛac-ařef zi teqbič n Acir,

tenɛac-ařef zi teqbič n Naftali,

tenɛac-ařef zi teqbič n Manassa,

7 tenɛac-ařef zi teqbič n Cimɛun,

tenɛac-ařef zi teqbič n Issakar,

tenɛac-ařef zi teqbič n Lawi,

8 tenɛac-ařef zi teqbič n Zibulun,

tenɛac-ařef zi teqbič n Yusuf,

tenɛac-ařef zi teqbič n Binyamin.

Řɣaci ameqqran zi řegnus

9 Awarni man aya aqa ẓriɣ ijj n ubarru n řɣaci ameqqran i war izemmar uřa d ijj ad t iḥseb, zi kuř řgens d teqbič u zi marra ccuɛub d iřsawen. Nitni bedden zzat i řɛarc d yezmar, arḍen řeɛbayat tizirarin d ticemřařin, uca ɣarsen tiseḍwin n tini deg ifassen nsen,

10 ttřaɣan s jjehd:

“Asenjem aqa s AREBBI nneɣ,

wenni iqqimen x řɛarc

u s Yezmar.”

11 Uca marra lmalakat tuɣa beddent nnḍent i řɛarc ak-d imɣaren d arebɛa n imuddaren, wḍan ɣar temmurt s wudmawen nsen qibač i řɛarc,

12 qqaren

“Amin!

Aɛuǧi d lbaraka

d tiɣit d uqadi

d ccan d ṣṣulṭa d jjehd

aqa-ten i AREBBI nneɣ

i řebda qaɛ.

Amin!”

13 Iṭṭef ijjen zeg imɣaren nni deg wawař, inna ayi: “Min ɛnan ina, inni yarḍen řeɛbayat ticemřařin, min ɛnan u manis dd-usin?”

14 Necc nniɣ as: “A sidi, cek i issnen.” Inna ayi: “Ina aqa usin-dd zi řmeḥnet tameqqrant. Aqa nitni sizdigen řeɛbayat nsen uca arrin tent d ticemřařin deg Idammen n Izmar.

15 S uyenni bedden nitni zzat i řɛarc n AREBBI uca sexxaren as ass d ǧiřet di Zzawect Tameqqrant, uca wenni iqqimen x řɛarc ad xasen iwwet Aqiḍun nnes.

16 War iqqim ɛad ad ǧaẓen niɣ ad ffaden, war ten tᵉttqeddi uřa d tafuct uřa d ict n jjurret n řeḥmu,   

17 minzi Izmar nni iǧan di řwesṭ n řɛarc ad ten yarwes, ad ten indeh ɣar Tudart u ɣar tařawin n waman, uca Netta ad asen imseḥ kuř ameṭṭa zi tiṭṭawin nsen.”   

□ 

7:1 tacejjart - niɣ ‘addag’ (‘iddagen’).

Acemmiɛ wiss sebɛa

8

1 Ařami yarzem Netta acemmiɛ wiss sebɛa, tuɣa ajenna yarsa ɛřaḥař azyen n tsaɛɛet.

2 Uca ẓriɣ sebɛa n lmalakat nni ibedden zzat i AREBBI uca immewc asent sebɛa n waccawen n uyicc n icarri.

3 Aqa ijj n lmalak nneɣni yusa-dd, yuyur ad ibedd ɣar uɛalṭar s ict n teqduḥt n wureɣ i řebxur. Immewc as waṭṭas n řebxur ḥima ad t iwehheb ak-d tẓaǧitin n marra imqeddasen x uɛalṭar qibač i řɛarc.

4 Uca arriḥet n řebxur ak-d tẓaǧitin n imqeddasen tuɣa tᵉttgeɛɛad zeg ufus n lmalak ɣar zzat n AREBBI.   

5 Lmalak iksi taqduḥt n řebxur, iccur i-tt s tmessi zeg uɛalṭar uca inḍar i-t ɣar temmurt uca usin-dd wajjajen d tmijjawin d wassamen d ijj n wenhezzi n temmurt.

6 Uca ḥezzment sebɛa n lmalakat tinni ɣar iǧa sebɛa n waccawen n uyicc n icarri ḥima ad daysen suḍent.

7 Uca isuḍ umezwaru di řbuq nnes uca tewḍa-dd tebruri d tmessi xeǧḍent ak-d waman, ttwamenḍarent x temmurt, uca tecmeḍ ict n ttuřut n temmurt d ict n ttuřut n tcejjura uřa d marra arbiɛ n temmurt icmeḍ.

8 Xenni isuḍ wenni d wiss tnayen di řbuq nnes uca ca n tmesřact am wedrar ameqqran icemmḍen, immenḍar di řebḥar uca ict n ttuřut n řebḥar idweř d idammen,   

9 u ict n ttuřut n imuddaren di řebḥar inni ɣarsen řeɛmar, mmuten, uca ict n ttuřut n iɣarruba tareddeǧ. □  

10 Xenni isuḍ wenni d wiss třata di řbuq nnes uca iwḍa-dd ijj n itri ameqqran zeg ujenna, yurɣa am yijj n uɛeccař n tmessi, iwḍa-dd x ict n ttuřut n iɣezran u x tařawin n waman.

11 Itri-ya qqaren-as ‘Absinta’, niɣ ‘cciḥ’. Uca ict n ttuřut n waman tedweř tarzeg am ‘absint’, uca mmuten aṭṭas n yewdan s waman umi dewřen d imerzagen.

12 Xenni isuḍ wenni d wiss arebɛa di řbuq nnes uca tᵉttwaṭṭef ict n ttuřut n tfuct d ict n ttuřut n tziri d ict n ttuřut n itran, ařami tbbarcen ict n ttuřut zzaysen, war tᵉttiři ɛad tfawt i yict n ttuřut n uziř uca ammu uřa di ǧiřet.

13 Uca sřiɣ ijj n ugider iṭṭaw-dd di řwesṭ n ujenna, iqqar: “Uct, uct, uct x yinni izeddɣen x temmurt x ssibbet n tmijjawin inneɣni n waccawen n icarri n třata n lmalakat i ɣa isuḍen ɛad di řbuq!”

□ 

8:9 imuddaren - ixs ad yini ‘iwdan’ d ‘lḥayawanat’ d marra min iddaren nni izemmar ad yuyur.

9

1 Xenni isuḍ wenni d wiss xemsa di řbuq nnes uca ẓriɣ ijj n yetri iwḍa-dd zeg ujenna x temmurt, temmewc as tasarut n uqemmum n tesraft yuǧɣen.   

2 Uca igeɛɛed-dd ddexxan zeg uqemmum n tesraft, am ddexxan n tefqunt tameqqrant iḥman, uca tfuct d řeɛwin bbarcnen s ddexxan n tesraft.

3 Zi ddexxan ffɣen-dd zzayes iburexsen ɣar temmurt, temmewc asen ṣṣulṭa am tenni iǧan ɣar tɣarḍmiwin n temmurt.

4 Ittwanna asen, maḥend war jeyyḥen arbiɛ n temmurt uřa d qaɛ aɣemmuy aziza uřa d ticejjura, mɣir iwdan waha inni war ɣar iǧi ucemmiɛ n AREBBI x tenyart nsen. □    

5 Temmewc asen tzemmar maḥend war ten neqqen, maca ad ten ɛeddben řqedd n xemsa n iyuren, uca aɛeddeb nsen am uɛeddeb n tɣarḍent xmi tᵉtteqqes i bnadem.

6 Deg wussan nni ad arzun iwdan x řmewt, maca war tt ttᵉṭṭifen, uca ad ttaren ad mmten, maca řmewt ad zzaysen tarweř.   

7 Iburexsen ggin am yiysan iwejden i umenɣi, u ɣarsen x izeǧifen nsen ca am ttijan axmi tent ggin s wureɣ, u iɣembab nsen am iɣembab n iwdan,   

8 u acuwwaf nsen am ucuwwaf n temɣarin u tiɣmas nsen am tinni n wayraden,   

9 u tuɣa ɣarsen tcappat x idmaren nsen am tcappat n wuzzař i useřqi, u ddriz n wafriwen nsen am ddriz n ikarruten ak-d waṭṭas n iysan itteqnunnuyen ɣar umenɣi,

10 u ɣarsen ikennasen am yinni n tɣarḍmiwin u tuɣa din isennanen deg ikennasen nsen. Nitni ɣarsen ṣṣulṭa ḥima ad ssehwan druct x iwdan, řmijař n xemsa n iyuren.

11 Nitni ɣarsen lmalak n tesraft d ajeǧid xasen, qqaren as s Tɛibranit ‘Abaddu’ u s Tramit qqaren as ‘Cara’. □  

12 Uct tamezwarut teɛdu, awarni man aya ad dd-asent ɛad tnayen n wuctat.   

13 Awarni man aya isuḍ lmalak wiss setta di řbuq nnes uca sřiɣ tmijja i dd-yusin zi arebɛa n waccawen n uɛalṭar n wureɣ i ibedden qibač i AREBBI,

14 tenna i lmalak wiss setta i ɣar iǧa uyicc n icarri: “Fsiy i arebɛa n lmalakat nni icarfen ṭṭarf n iɣzar ameqqran, Lfuraṭ.”

15 Uca arxun asen i arebɛa n lmalakat nni tuɣa iwejden dinni ɣar wass d uyur d useggʷas, ḥima ad nɣent ict n ttuřut n iwdan.

16 Tuɣa řqedd n řɛeskarat n yinni ineddhen iysan tyuya n ɛecra-ařaf s ɛecra n řuřuf, uca sřiɣ mecḥař di ǧan. □  

17 Ammu i ẓriɣ iysan di řewḥiy, aqa inni xasen inyin tuɣa ssdurruyen idmaren nsen s tcappat n wuzzař i useřqi d tizeggʷaɣin am tmessi, cabent, d tiwraɣin am řecbareyyet. Izeǧifen n iysan nni am yizeǧifen n wayraden uca zeg iqemmumen nsen teffeɣ-dd zzaysen tmessi d ddexxan d řecbareyyet.

18 Aqa ict n ttuřut n iwdan tᵉttwaneɣ s třata-ya n jjrayeḥ: s tmessi d řecbareyyet d ddexxan i dd-itteffɣen zeg iqemmumen nsen.

19 Minzi ṣṣulṭa nsen aqa-tt deg iqemmumen d ikennasen nsen, minzi ikennasen nsen ggin am ifiɣran nni ɣar iǧa izeǧifen, uca ttjeyyḥen zzaysen iwdan.

20 Iwdan iqqimen, inni war ittwanɣen ca s jjrayeḥ-a, war tuben ca zi řxedmet n ifassen nsen ařami war ɛebbden ɛad ccwaṭen d l’aṣnam n wureɣ d nnuqart d nnḥas d weẓru d ukeccuḍ, inni war ittwiřin, war ittesřin, war igguren,   

21 uca nitni war tuben ca zeg wenɣay nsen, řa zi tseḥḥart nsen uřa zi farq-ccɣeř nsen.

□ 

9:4 tacejjart - niɣ ‘addag’ (‘iddagen’).

□ 

9:11 Abaddu - isem-a yusa-d zi tutlayt n tɛibranit uca ixs ad yini 'areyyeb' niɣ 'areddeǧ' (Asa. 9:11).

□ 

9:16 tyuya n ɛecra-ařaf s ɛecra n řuřuf - řqedd nsen ammu 2 x 10.000 x 10.000 ixs ad yini 200 milyun, ixs ad yini ijj n řɛeskar d ameqqran aṭṭas s waṭṭas.

Lmalak ɣares wedlis ameẓyan

10

1 Uca ẓriɣ ijj n lmalak nneɣni ihwa-dd zeg ujenna, tuɣa yarḍ aseynu uca tasřit n wenẓar n ujenna tbedd as x uzeǧif. Aɣembub nnes igga am tfuct, iḍaren nnes am ipilaren n tmessi.   

2 Iṭṭef deg ufus nnes ijj n wedlis ittwannḍen ameẓyan yarzem. Issars aḍar nnes afusi x řebḥar, aḍar nnes azeřmaḍ x temmurt,

3 uca iřaɣa s tmijja tejhed, am wayrad ittzehharen, uca awarni řami dd-iřaɣa, jjin sebɛa n wajjajen ad sřen tmijjawin nsen.

4 Řami kemmřen sebɛa n wajjajen nni awař nsen, tuɣa xseɣ ad t ariɣ, maca sřiɣ i yict n tmijja třaɣa-dd zeg ujenna wiss sebɛa: “Egg acemmiɛ x min nnan sebɛa n wajjajen, war t ttari ca.”   

5 Lmalak nni tuɣa ẓriɣ ibedd x řebḥar d temmurt, iksi afus nnes ɣar ujenna   

6 uca ijjuǧ ɣar wenni iddaren i řebda qaɛ, wenni iggin ajenna d min dayes u tammurt d min dayes uřa d řebḥar d min dayes:

“War teqqim bu řweqt ɛad!”   

7 Maɣar deg wussan n lmalak wiss sebɛa, xmi ɣa isuḍ netta di řbuq nnes, ggur ad ikmeř ssirr n AREBBI nni tuɣa ittbarreḥ i imsexxaren nnes, inabiyyen.

8 Uca tmijja zeg ujenna i sřiɣ tessiweř ɣari ict n twařa nneɣnit, tenna: “Uyur, ksi adlis ittwannḍen ameẓyan yarezmen i iǧan deg ufus n lmalak nni ibedden x řebḥar d temmurt.”

9 Uca uyureɣ ɣar lmalak, ttareɣ as ad ayi iwc adlis ittwannḍen ameẓyan. Inna ayi: “Ksi adlis-a ameẓyan, teccid t uca ad issarzeg aɛeddis nnec, maca deg uqemmum nnec ad yiři d amiẓid am tamment.”   

10 Necc ksiɣ adlis ameẓyan ittwannḍen zeg ufus n lmalak uca cciɣ t. Tuɣa-t d amiẓid deg uqemmum inu, maca řami t cciɣ, yarzeg deg uɛeddis inu.

11 Xenni inna ayi: “Temmewc as ɛawed řweqt maḥend ad tnebbid i waṭṭas n řegnus d temmura d iřsawen d ijeǧiden.”

Tnayen n řechud

11

1 Uca immewc ayi ijj n uɣanim, igga am yijj n uqeṭṭab n řeɛbar, uca ibedd din lmalak, inna: “Kkar uca ɛbar Zzawect Tameqqrant n AREBBI d uɛalṭar d yinni dayes iɛebbden, □    

2 maca řemraḥ nni ɣar daxeř n Zzawect Tameqqrant, ejj i-t, war t ttɛebbar, minzi aqa immewc i řegnus uca nitni ad ɛefsen x tendint iqeddsen tnayen u arebɛin n iyuren. □    

3 Necc ad wceɣ ṣṣulṭa i tnayen n řechud inu, maḥend ad nebban s wawař n Arebbi ařef u mitayen u-settin n wussan, am yarḍen txancet n wecḍan.”

4 Nitni d tnayen n tzitunin d tnayen n řeqnadeř i ibedden zzat i wudem n Sidi n marra tammurt.   

5 Mařa din ca n yijjen ixs ad ten ihweř, ad teffeɣ tmessi zeg uqemmum nsen uca ad tecc řɛedyan nsen. Ammu i ɣa ttwanɣen inni ixsen ad ten ḍarren.

6 Nitni ɣarsen ṣṣulṭa maḥend ad qqnen ajenna, ḥima war dd-iweṭṭi wenẓar deg wussan nni di ɣa nebban nitni, u ɣarsen ṣṣulṭa ḥima ad arren aman d idammen u ḥima ad seyyḥen tammurt s marra jjriḥect meřmi ma xsen.   

7 Xmi ɣa kemmřen cchadat nsen, ad dd-igeɛɛed řweḥc zi řaǧaɣ, ad kisen immneɣ, ad xasen iɣelleb uca ad ten ineɣ.   

8 Řxecbat nsen ad iřint deg wazzay n tendint tameqqrant umi qqaren s řmeɛna arruḥi nnes ‘Sadum’ d ‘Miṣra’, mani nɣin Siditsen x ṣṣalib.   

9 Uca zi ccuɛub d tqebbař d iřsawen d řegnus ad ẓaren iwdan řxecbat nsen, řqedd n třata n wussan d wezyen, war ttejjin řxecbat nsen ad ttwammarsent deg imeḍřan.

10 Imezdaɣ n temmurt ad zzaysen farḥen, ad ɛeyyden, ad arezfen ijjen ɣar wenneɣni, ad ssekken ikaduten i wayawya, minzi tnayen n inabiyyen-a tuɣa ɣezzan deg imezdaɣ n temmurt.

11 Maca awarni třata n wussan d wezyen yudef daysen Arruḥ Iddaren zi AREBBI uca kkaren, bedden x iḍaren nsen u tewḍa-dd xasen Arruḥ n Tudart uca tiggʷudi temɣar tewḍa-dd x marra inni ten iẓrin.   

12 Nitni sřin ict n tmijja tejhed tᵉttřaɣa zeg ujenna, teqqar asen: “Geɛɛdem-dd da!” Uca nitni geɛɛden ɣar ujenna deg useynu uca řɛedyan nsen ẓrin ten.

13 Di tsaɛɛet nni imsar ijj n wenhezzi n temmurt d ameqqran. Ict n tɛeccart n tendint tehdem uca sebɛa-ařaf n yeryazen ɣarsen isem icennɛen mmuten s wenhezzi-ya n temmurt. Wi iqqimen, dewřen ggʷeden aṭṭas uca ssuɛřan zi AREBBI n ujenna.

14 ‘Xzar, tnayen n wuctat ɛdunt, uca xzar ‘Uct!’ wiss třata ad dd-tas deɣya.   

15 Lmalak wiss sebɛa isuḍ di řbuq nnes uca kkarent-i-dd tmijjawin timeqqranin deg ujenna, ttřaɣant:

“Tagelda n ddunect aqa-tt n AREBBI nneɣ u n Lmasiḥ nnes, uca Netta ad iḥkem am Ujeǧid i řebda qaɛ.”

16 Arebɛa u ɛicrin n imɣaren, inni iqqimen zzat i AREBBI x řekrasi nsen igellden, wḍan s uɣembub nsen ɣar temmurt uca sejden i AREBBI,

17 nnan:

“Neccin nettqada Cek, a SIDI AREBBI,

Amzemmar x kuřci,

Cek d wenni iǧan d wenni tuɣa,

aqa teksid jjehd nnec ameqqran

deg ufus nnec,

uca tebdid ad tḥekmed am Ujeǧid.   

18 Řegnus tuɣa xeyyqen xak,

maca yusa-dd weɣḍab nnec,

uca tiweḍ-dd řweqt n imettinen

ḥima ad ttwaḥasben

u ḥima ad temmewc řmunet

i imsexxaren nnec,

inabiyyen, u i imqeddasen

u i yinni itteggʷeden Isem nnec,

am imeẓyanen am yimeqqranen,

u Cek ad tareyybed

inni ittaredǧen tammurt.”

19 Tᵉnnurzem Zzawect Tameqqrant deg ujenna ařami tᵉttwaẓar Ttabut n Řɛahd nnes di Zzawect Tameqqrant, uca kkaren wassamen d wajjajen d tmijjawin uca imsar ijj n wenhezzi n temmurt u wḍan ibquqen imeqqranen n tebruri. □    

□ 

11:1 dayes - ixs ad yini ‘di Zzawect Tameqqrant’.

□ 

11:2 ad ɛefsen - niɣ: ‘ad ɛejnen’.

□ 

11:19 Ttabut - netta d ijj n ssenduq n ukeccuḍ n ukasiya iɣeǧfen s wureɣ. Tuɣa dayes tnayen n teřwiḥin n weẓru n Ccariɛa d taɣɣarct n Harun nni ittwannuwcen d ij n uzenbiř dayes ‘manna’. Xzar Ɛib. 9:4.

Tamɣart d řhaycet

12

1 Xenni tᵉttwaẓar ict n řeɛřamet tameqqrant deg ujenna: ict n tmeṭṭut tyarḍ tafuct, u taziri sadu iḍaren nnes uca ɣares x uzeǧif nnes ijj n ttaj s tenɛac n itran.

2 Tuɣa teksi ddeyset, tesɣuyyu s řewjeɛ, tᵉttwaḥṣar s unezbar n tarut.

3 Xenni tᵉttwaẓar ict n řeɛřamet nneɣni deg ujenna, aqa din ict n řhaycet tameqqrant tazeggwaɣt am tmessi, ɣares sebɛa n izeǧifen d ɛecra n waccawen, uca x izeǧifen nnes sebɛa n ttijan. □  

4 uca akennas nnes ifarḍ ict n ttuřut n itran zeg ujenna, tessẓareyyeḍ i-ten ɣar temmurt. Uca řhaycet tuɣa tbedd zzat i tmeṭṭut i ɣa yarwen, ḥima ad tṣarḍ Mmis xmi t-i-dd i ɣa taruw.

5 Uca turuw-dd Mmis, Aryaz nni i ɣa iḥekmen x marra řegnus s uzeǧaḍ n wuzzař, uca Mmis immeksi deɣya ɣar AREBBI u ɣar řɛarc nnes.   

6 Maca tameṭṭut tarweř ɣar řexřa, ɣar mani tuɣa d as igga AREBBI amcan ḥima ad as sseccen, řqedd n wařef u-mitayn u-settin n wussan.   

7 Uca ikkar umenɣi deg ujenna. Mixayil d lmalakat nnes mmenɣent ak-d řhaycet, uca uřa d řhaycet d lmalakat nnes mmenɣent,

8 maca nitni war jhiden ca uca war ittwif ɛad wemcan deg ujenna i nitni.   

9 Temmenḍar-dd řhaycet tameqqrant, nettat d ufiɣar nni tuɣa zic, qqaren as ‘ibřis’ niɣ ‘cciṭan’, wenni iɣekkwan marra tammurt, wah, aqa immenḍar-dd x temmurt uca lmalakat nnes mmenḍarent-i-dd ɛawed akides.   

10 Uca sřiɣ ict n tmijja tameqqrant zeg ujenna teqqar s jjehd:

“Aqa yusa-dd ufekki d ṣṣulṭa

d Tgeldit n AREBBI nneɣ,

minzi wenni iḍeřmen aytmatneɣ,

aqa immenḍar,

wenni i ten iḍeřmen ass d ǧiřet.

11 Ɣellben xas s Idammen n Izmar,

d wawař n cchadet nnes,

uca nitni war ssɛizzen ca tudart nsen

ař řmewt.

12 X uyenni, farḥem, a ijenwan

d yinni daysen izeddɣen!

Uct x temmurt d řebḥar,

ibřis aqa ihwa-dd ɣarwem

s tefqeḥt nnes imɣaren aṭṭas,

issen ad ɣares iqqim

drust n řweqt waha.”   

13 Ařami řhaycet tufa ixef nnes temmenḍar ɣar temmurt, teḍfar tameṭṭut i dd-yurwen Mmis d Awtem.

14 Mmewcen as i tmeṭṭut tnayen n wefriwen n ugider ameqqran, ḥima ad teḍwu ɣar wemcan nnes di řexřa, maḥend ad tᵉttwassecc dinni, ijj n řmijař n řweqt d řewqat d ijj n wezyen n yijj n řmijař n řweqt, mani war tt iẓarr ufiɣar. □    

15 Afiɣar issusef zeg uqemmum nnes awarni i tmeṭṭut, igga ict n řḥemřet n waman am yeɣzar, ḥima ad tt awyen waman.

16 Tammurt tɛawen tameṭṭut uca tarzem temmurt aqemmum nnes, teḥruw iɣzar wenni dd-issusfen řhaycet zeg uqemmum nnes.

17 Uca řhaycet txeyyeq aṭṭas x tmeṭṭut uca tuyur ḥima ad temmneɣ ak-d yinni iqqimen zi zzariɛet nnes uca ak-d inni itteṭṭfen di tweṣṣa n AREBBI u di cchadet n Yasuɛ. □  

□ 

12:3 accawen - nitni d iqaccawen n lḥayawan.

□ 

12:14 ijj n řmijař n řweqt d řewqat d ijj n wezyen n yijj n řmijař n řweqt - man aya ixs ad yini ‘ijj n useggʷas d tnayen n iseggʷusa d wezyen n useggʷas’. Xzar Asa. 12:6.

□ 

12:17 zzariɛet nnes - ixs ad yini Lmasiḥ (xzar Amz. 3:15) u yenni iqqimen aqa-ten d řmuminin inni yumnen di Lmasiḥ.

Řweḥc zi řebḥar u řweḥc zi temmurt

13

1 Uca dewřeɣ beddeɣ x ijdi ɣar tma n řebḥar, uca ẓriɣ ijj n řweḥc igeɛɛed-dd zi řebḥar, ɣares ɛecra n waccawen d sebɛa n izeǧifen. X waccawen nnes ɛecra n ttijan uca x izeǧifen nnes ittwari xasen ijj n yisem n ttekfir.   

2 Řweḥc i ẓriɣ, yarwes deg uɣiřas, iḍaren nnes am yiḍaren n ddub, axenfuc nnes am uxenfuc n wayrad. Řhaycet tewca as jjehd nnes d řɛarc nnes uřa d ṣṣulṭa imɣaren.

3 Ijjen zeg izeǧifen nnes igga axmi t wtin ař řmewt, xenni ittwassgenfa uyezzim nnes i iggin axmi iyzem ař řmewt, uca marra tammurt teḍfar řweḥc s utebhet ameqqran.

4 Aqa nitni ɛebden řhaycet, minzi nettat tewca ṣṣulṭa i řweḥc, uca nitni ɛebden řweḥc, nnan: “Wi yarwesen di řweḥc?” u: “Wi izemmaren ad kides immɛařan?”   

5 Immewc as i řweḥc aqemmum nni issawařen s ukebbar u s uceqqef di AREBBI, uca temmewc as ṣṣulṭa ḥima ad ixdem i yijj n řqedd n tnayen u-rebɛin n iyuren. □    

6 Uca netta yarzem aqemmum nnes ḥima ad iceqqef di AREBBI, u ḥima ad iceqqef deg Yisem nnes u di Tzeddiɣt n yinni izeddɣen deg ujenna.

7 Immewc as ṣṣulṭa maḥend ad immneɣ ak-d imqeddasen u maḥend ad xasen iɣelleb. Temmewc as ṣṣulṭa x marra tiqebbař d ccuɛub d yiřsawen d řegnus.   

8 Marra inni tuɣa izeddɣen di temmurt ad t ɛebden, inni umi war ittwazemmemen ismawen nsen deg Wedlis ittwanḍen n Tudart n Yezmar wenni umi ittwaɣarṣ qbeř tamarsiwt n ddunect.   

9 Wenni ɣar ǧan imezzuɣen, ejj i-t ad iseř.

10 Mařa din ijjen wenni issidfen ɣar tmeḥbast, ad ittwandeh netta s yixef nnes ɣar tmeḥbast. Inni inɣin s ssif, ad ttwanɣen s ssif: aqa da ittban-dd l’iman d ṣṣbar n imqeddasen.   

11 Xenni ẓriɣ ijj n řweḥc nneɣni ittgeɛɛad-dd zi temmurt. Tuɣa ɣares tnayen n waccawen uca yarwes deg Izmar, maca issiweř am řhaycet.   

12 Tuɣa iḥekkem s marra ṣṣulṭa n řweḥc amezwaru zzates, yarra-dd tammurt d imezdaɣ nnes marra ad ɛebden řweḥc amezwaru, wenni iggenfan zeg uyezzim i iggin axmi iyzem ař řmewt.   

13 Netta ad igg řeɛřamat timeqqranin ařami i ɣa yarr timessi ad dd-tehwa zeg ujenna x temmurt qibač i tiṭṭawin n iwdan.   

14 Ad iɣwa inni izeddɣen di temmurt s řeɛřamat i d as immewcen ḥima ad tent igg qibač i tiṭṭawin n řweḥc amezwaru, maḥend ad yini i yinni izeddɣen di temmurt ad kkaren ad ssbedden ijj n řexyař i řweḥc, wenni tuɣa iyzem s ssif, maca iddar ɛad.   

15 Uca immewc as ad igg ijj n arruḥ i řexyař n řweḥc u ḥima ad igg belli marra inni war iɛebbden řweḥc, ad ttwanɣen.   

16 Uca ad igg maḥend ad temmewc i marra, i imeẓyanen d imeqqranen, i aytbab n wagřa d imezřaḍ, i ayt n ccan d isemɣan, ict n řmarka x ufus nsen afusi niɣ x tenyart nsen, □  

17 maḥend uřa d ijj war izemmar ad iseɣ niɣ ad izzenz mɣir wenni x teǧa řmarka n yisem n řweḥc niɣ nnumru n yisem nnes.   

18 Danita teǧa tiɣit: wenni ɣar iǧa řeɛqeř, ejj i-t ad iḥseb nnumru n řweḥc, minzi netta d nnumru n ijj n bnadem uca nnumru nnes d setta-mya u-setta u-settin.   

□ 

13:5 tnayen u-rebɛin n iyuren - man aya ixs ad yini 1260 n wussan niɣ 3½ n iseggʷusa (xzar Asa. 12:6, 14).

□ 

13:16 tanyart - niɣ: ‘tawarna’.

Izmar x wedrar n Ṣihyun

14

1 Uca ẓriɣ, aqa Izmar ibedd-dd x wedrar n Ṣihyun, uca akides mya u-arebɛa u-rebɛin-ařef, inni x tenyart nsen yura Isem nnes d Yisem n Babas.   

2 Sřiɣ ict n tmijja tusa-dd zeg ujenna, am řḥess n waṭṭas n waman u am řḥess n wajjaj ameqqran, uca řḥess i sřiɣ tuɣa am yijj n bu-lharpa ittiraren di lharpa nnes.   

3 Aqa nitni ɣennjen min iǧan am yijj n yezři n uṣebbeḥ d jdid qaɛ zzat i řɛarc u zzat i arebɛa n imuddaren d imɣaren, uca uřa d ijj war izemmar ad iřmed izři aya n uṣebbeḥ mɣir mya u-arebɛa u-rebɛin-ařef, inni ittwafdin zi temmurt.   

4 Ina d inni war issefseden ixef nsen ak-d temɣarin, minzi nitni d iɛezriyyen imezdagen. Nitni ḍeffaren Izmar mani ma ikka. Aqa ina ittwafdin zeg iwdan am ṣṣabet tamezwarut i AREBBI u i Yezmar.   

5 Aqa war ittwiffi ca řɣecc deg uqemmum nsen, aqa war daysen bu řɛib.   

Třata n lmalakat

6 Uca ẓriɣ ijj n lmalak nneɣni tuɣa iṭṭaw di řwesṭ n ujenna, ɣares Řexbar Aṣebḥan i Řebda ḥima ad zzayes ibarreḥ i yinni izeddɣen di temmurt, i kuř řgens d cceɛb d teqbič d yiřes,

7 uca inna s jjehd:

“Ggʷedem AREBBI, wcem as-dd aɛuǧi,

aqa tasaɛɛet n lḥisab nnes tiweḍ-dd.

Sejdem i wenni iggin ajenna d temmurt

d řebḥar d tařawin n waman.”   

8 Uca wenneɣni, wenni d wiss tnayen, iḍfar i-t, inna:

“Aqa tewḍa, aqa tewḍa tendint tameqqrant Babil,

i yejjin ad swen marra řegnus zi binu

n tefqeḥt n farq-ccɣeř nnes.”   

9 Uca wenneɣni, ijj n lmalak wiss třata, iḍfar i-ten uca iřaɣa s jjehd:

“Wenni iɛebden řweḥc d řexyař nnes

d wenni iksin řmarka x tenyart nnes

niɣ deg ufus nnes,

10 d netta ad isu ɛawed

zi binu n tefqeḥt n SIDI,

wenni isswejden břa axeǧeḍ

di řkas n weɣḍab nnes,

uca ad ittwaɛeddeb

s tmessi d řecbareyyet

qibač i tiṭṭawin n lmalakat iqeddsen

u qibač i tiṭṭawin n Yezmar.   

11 Uca ddexxan n uɛeddeb nsen

ad iqqim igeɛɛed i řebda qaɛ.

War din bu arraḥet ass d ǧiřet

i wenni isejjden i řweḥc d řexyař nnes

u i wenni iksin řmarka n yisem nnes.   

12 Aqa da ittban-dd ṣṣbar n imqeddasen,

inni itteṭṭfen di tweṣṣa n AREBBI

u ḥeṭṭan l’iman n Yasuɛ.”   

13 Uca sřiɣ ict n tmijja tᵉttřaɣa-dd zeg ujenna, teqqar:

“Ari: Sseɛd n imettinen

inni i ɣa mmten di Siditneɣ,

zi řexxu tsawent!”

“Wah, inna Arruḥ, maɣar ad areyyḥen

zi řexdayem nsen!”,

aqa řexdayem nsen ad ten ḍfarent.

Tameyra n temmurt

14 Uca ẓriɣ, aqa ijj n useynu d acemřař, uca x useynu iqqim xas wenni yarwesen deg ijj n Mmis n bnadem, ɣares ttaj n wureɣ x uzeǧif nnes u amjar iqḍeɛ deg ufus nnes.   

15 Uca ijj n lmalak nneɣni iffeɣ-dd zi Zzawect Tameqqrant uca iřaɣa s jjehd x wenni iqqimen x useynu:

“Sekk-dd amjar nnec, mjar!

Aqa tasaɛɛet n tmeyra tiweḍ-dd!”   

16 Uca Wenni iqqimen x useynu, issekk-dd amjar nnes ɣar temmurt uca tᵉttwamjar temmurt.

17 Uca ijj n lmalak nneɣni iffeɣ-dd zi Zzawect Tameqqrant i iǧan deg ujenna, uca uřa d netta ɣares ijj n wemjar iqḍeɛ.

18 Uca ijj n lmalak nneɣni wenni ɣar teǧa ṣṣulṭa x tmessi, iffeɣ-dd zeg uɛalṭar, uca iřaɣa-dd s jjehd x wenni ɣar iǧa wemjar iqḍeɛ, inna:

“Sekk-dd amjar nnec iqeḍɛen,

řqeḍ izekkunen n tzayarin n temmurt,

minzi aḍiř nnes aqa yiweḍ.”

19 Uca lmalak issekk-dd amjar nnes ɣar temmurt, iřqeḍ aḍiř n tzayart n temmurt, inḍar i-t di tsirt tameqqrant n weɣḍab n AREBBI.   

20 Ḥaryen di tsirt n uḍiř ař barra n tendint uca ruccen-dd idammen zi tsirt ařami iwḍen ɣar sřimat n yeysan, řqedd n ařef u-mitayen n ‘istadiyyen’, ixs ad yini ɛřaḥař mitayen u-ɛicrin kilumitr. □    

□ 

14:20 istadiyyen

ijj n řmeřɛeb di řweqt n Iyunaniyyen tuɣa ɣares ict tuzzugart n 185 mitr, ixs ad yini ‘inn n ustadiy’.

Iẓři n inni iɣellben

15

1 Uca ẓriɣ deg ujenna ict n řeɛřamet nneɣni, d tameqqrant d tanebhet: sebɛa n lmalakat nni dd-iwyen sebɛa n jjrayeḥ tineggura, minzi ikmeř zzaysent weɣḍab n AREBBI.   

2 Uca ẓriɣ ca ittemcabeh di řebḥar n zzaj, wenni ixeǧḍen ak-d tmessi, uca inni iɣellben x řweḥc d řexyař nnes d nnumru n yisem nnes, bedden x řebḥar n zzaj, ɣarsen lharpat n AREBBI.  

3 Nitni ɣennjen izři n uṣebbeḥ n Musa, amsexxar n AREBBI, d yezři n uṣebbeḥ n Yezmar, qqaren:

“D timeqqranin d tṣebḥanin řexdayem nnec,

a, SIDI AREBBI, Amzemmar x kuřci,

řexdayem nnec d tasegda d tidett,

a Ajeǧid n n zzmanat!   

4 Man wen war Cek itteggʷeden, a SIDI,

man wen war issemɣaran Isem nnec?

Cek weḥḥdek i iǧan d amezdag qaɛ,

maɣar marra řegnus ad dd-asen,

ad sejden zzatek,

minzi Cek tbaned d amsegged

di řeḥkamat nnec.”   

5 Awarni as ẓriɣ, aqa tennurzem Zzawect Tameqqrant n Tzeddiɣt n Cchadet deg ujenna.   

6 uca sebɛa n lmalakat nni ɣar ǧant sebɛa n jjrayeḥ ffɣent-i-dd zi Zzawect Tameqqrant, yarḍent řeqṭen azdad izdigen ittissiqen, uca ɣarsen x idmaren ijj n webyas n wureɣ.   

7 Uca ijjen zi arebɛa n imuddaren iwca asen i sebɛa n lmalakat sebɛa n ṭṭawyat, ccurent s weɣḍab n AREBBI, wenni d Tudart i řebda qaɛ. “Amin!”

8 Uca tᵉttwaɛemmar Zzawect Tameqqrant s ddexxan i dd-itteffɣen zeg uɛuǧi n AREBBI u zi jjehd nnes. Uřa d ijjen war izemmar ad dd-yadef ɣar Zzawect Tameqqrant ař ɣa kkent qaɛ sebɛa n jjrayeḥ tinni dd-iwyen sebɛa n lmalakat.   

Sebɛa n lmalakat s sebɛa n ṭṭawyat

16

1 Uca sřiɣ ict n tmijja zi Zzawect Tameqqrant tᵉttřaɣa x sebɛa n lmalakat nni, tenna:

“Uyurent, ttfarrɣent sebɛa n ṭṭawyat n weɣḍab n AREBBI x temmurt!”   

2 Wenni d amezwaru yuyur, ifarreɣ ṭṭawya nnes x temmurt. Uca idweř ijj n ubuɛrus d aɛeffan iqbeḥ ɣar iwdan i ɣar teǧa řmarka n řweḥc, inni isejden i řexyař nnes. □    

3 Xenni ifarreɣ lmalak wiss tnayen ṭṭawya nnes di řebḥar uca idweř řebḥar am idammen n ijj n umettin, uca kuř řeɛmar iddaren di řebḥar immut.   

4 Xenni ifarreɣ lmalak wiss třata ṭṭawya nnes x iɣezran d tařawin, uca aman nsen dewřen d idammen.

5 Uca sřiɣ i lmalak n waman iqqar:

“Cek d amseggad,

Cek d wenni iǧan d wenni tuɣa,

d wenni d amezdag qaɛ,

umi tkemmřed řeḥkamat-a ammu.   

6 Minzi nitni ssizzřen idammen

n inabiyyen d imqeddasen,

tewcid asen ɛawed ad swen idammen,

maɣar ammu i d asen dd-iffeɣ.”   

7 Uca sřiɣ aqa aɛalṭar iqqar:

“Wah, a SIDI AREBBI, Amzemmar x kuřci,

řeḥkamat nnec d tidett d tasegda.”   

8 Xenni ifarreɣ lmalak wiss arebɛa ṭṭawya nnes x tfuct uca temmewc as i tfuct, ḥima ad tecnef iwdan s tmessi.

9 Uca cemḍen iwdan s řɛabuq imɣaren n tmessi uca ceqqfen deg Yisem n AREBBI wenni ɣar teǧa ṣṣulṭa x jjrayeḥ-a uca war tuben ca maḥend ad as wcin aɛuǧi.   

10 Xenni ifarreɣ lmalak wiss xemsa ṭawya nnes x řɛarc n řweḥc uca tewḍa-dd taǧest x tgeldit n řweḥc. Uca zeɛfen deg iřes nsen s ssibbet n řeḥriq

11 uca ceqqfen deg Yisem n AREBBI n ijenwan s ssibbet n řeḥriq d ibuɛrusen nsen, maca war tuben ca zi řexdayem nsen.

12 Xenni ifarreɣ lmalak wiss setta ṭṭawya nnes deg iɣzar ameqqran, iɣzar n Lfuraṭ uca uẓɣen waman nnes, ařami issewjed abrid i ijeǧiden inni dd ɣa yasen zi manis dd-tneqqar tfuct.   

13 Xenni ẓriɣ, aqa třata n řaryaḥ imengas am iqarqriwen ffɣen-dd zeg uxenfuc n řhaycet u zeg uqemmum n řweḥc u zeg uqemmum n unabi issxarriqen,

14 maɣar nitni d řaryaḥ n ccwaṭen inni itteggen řeɛřamat i d igguren ɣar ijeǧiden n ddunect, maḥend ad ten ssmunen i umenɣi deg wass ameqqran n AREBBI, Amzemmar x kuřci.   

15 “Xzar, Necc ad dd-aseɣ

am yijj n uceffar!

Sseɛd n wenni i ɣa iqqimen ifaq,

wenni i ɣa iḥḍan arruḍ nnes

ḥima war iggur d aɛaryan,

war ittwaẓar useḍḥi nnes.”   

16 Uca issmun i-ten ɣar wemcan umi ttřaɣan s Tɛibranit ‘Megiddu’.

17 Xenni ifarreɣ lmalak wiss sebɛa ṭṭawya nnes x řeɛwin uca tusa-dd ict n tmijja tejhed zi Zzawect Tameqqrant, zi zzat n řɛarc, teqqar:

“Aqa ittwakemmeř!”   

18 Uca usin-dd wassamen d wajjajen, uca imsar ijj n wenhezzi n temmurt d ameqqran, war temsar ammu zeg wami iǧa bnadem di temmurt, ammu i imɣar.   

19 Tandint tameqqrant tewḍa tebḍa x třata n tseqqar uca marra tineddam n řegnus hedment uca AREBBI iɛqeř x tendint tameqqrant Babil, ḥima ad as iwc řkas n binu n tefqeḥt n weɣḍab nnes.   

20 Uca kuř tagzirt tarweř, war ttwifin ca idurar ɛad,

21 wḍan-dd ibquqen imeqqranen n tebruri zeg ujenna x iwdan, tuɣa ddqeř nsen anect n ict n ‘talint’, uca iwdan ceqqfen di AREBBI zi ssibbet n jjriḥect n tebruri, minzi jjriḥect nnes tuɣa temɣar aṭṭas.   

□ 

16:2 řexyař - niɣ ‘timtal’.

Tamɣart i iqqimen x řweḥc

17

1 Uca yusa-dd ijjen zi sebɛa n lmalakat, tinni ɣar iǧa sebɛa n ṭṭawyat, issiweř akidi, inna:

“As-dd, ad ac ssecneɣ řḥukm

x temɣart n farq-ccɣeř

i iqqimen x waṭṭas n waman,

2 tenni zi ssfesden ijeǧiden n temmurt

ixef nsen,

uca marra imezdaɣ n temmurt

scaren s binu n farq-ccɣeř nnes.”

3 Indeh ayi di Arruḥ ɣar řexřa uca ẓriɣ ict n tmeṭṭut tenya x ijj n řweḥc azeggʷaɣ iḥedqen, iccuren s ismawen n ttekfir, tuɣa ɣares sebɛa n izeǧifen d ɛecra n waccawen.   

4 Tuɣa tameṭṭut tyarḍ taqendurt turjuwanit d tazeggwaɣt iḥedqen teqqen s wureɣ d yeẓra iɣřan d tyaqutin. Tuɣa ɣares deg ufus nnes ijj n uɣarraf n wureɣ iccur s řexmej u s nnɛi n farq-ccɣeř nnes.   

5 Ittwari x tenyart nnes ijj n isem: ‘Ssirr n Babil tameqqrant, yemmatsent n temɣarin n farq-ccɣeř d marra nnɛawat n temmurt’.   

6 Uca ẓriɣ tameṭṭut tescar s idammen n imqeddasen u s idammen n yinni icehhden x Yasuɛ. Ařami tt ẓriɣ, ttbehteɣ aṭṭas.   

7 Inna ayi lmalak: “Mayemmi tᵉttbehted? Necc ad cek ssargbeɣ x ssirr n tmeṭṭut d řweḥc s sebɛa n izeǧifen d ɛecra n waccawen, wenni tt yarebbun.

8 Řweḥc i teẓrid, d wenni tuɣa d wenni war iǧin, ad igeɛɛed zi řebḥar, ad iweddar. Uca ad tbehten imezdaɣ n temmurt, inni isem nsen war ittwazemmem ca deg Wedlis ittwanḍen n Tudart zeg wami ittwagg dsas n ddunect, ad tbehten xmi ɣa ẓaren řweḥc wenni tuɣa, d wenni war iǧin, ɛad ad dd-iqarreb.   

9 Aqa da řmeɛna nnes i wenni ɣar teǧa řefhamet: sebɛa n izeǧifen aqa d sebɛa n idurar min xef teqqim tmeṭṭut.   

10 Aqa-ten uřa d sebɛa n ijeǧiden, xemsa zzaysen wḍan, ijjen aqa iǧa ɛad, d wenneɣni aqa-t ɛad war dd-yusi. Mařa netta ad dd-yas, ad as immewc drus n řweqt i iqqimen ɛad.

11 Uca řhaycet d řweḥc nni dd-yiwi u war iǧi d wenni, řhaycet nni aqa-tt d ajeǧid wiss tmenya, maca ad teffeɣ zi sebɛa nni uca ad thellek.

12 Ɛecra n waccawen i teẓrid, aqa d ɛecra n ijeǧiden, war ṭṭifen tagelda ɛad, maca ad ṭṭfen ṣṣulṭa n ijeǧiden řqedd n ict n tsaɛɛet ak-d řweḥc.   

13 Nitni ɣarsen array d ijjen, ad wcen jjehd nsen d ṣṣulṭa nsen i řweḥc.

14 Ina ad mmenɣen ak-d Izmar uca Izmar ad xasen iɣřeb minzi Netta d Sidi x marra isiditen d Ujeǧid x marra ijeǧiden, u inni akides iǧan aqa-ten d inni ittwařaɣan d yinni ittwafarzen d imtiqqan.”   

15 Inna ayi ɛawed: “Aman i teẓrid i x teqqim temɣart n farq-ccɣeř, aqa aten d řegnus, d ibarruten n řɣaci, d ccuɛub, d iřsawen.   

16 Uca ɛecra n waccawen i teẓrid x řweḥc, nitni ad carhen tamɣart n farq-ccɣeř ad tt areddǧen, ad tt arren d taɛeryant, ad ccen aysum nnes, ad tt sscemḍen s tmessi.   

17 Maɣar AREBBI iwca asen deg wuřawen nsen ḥima ad ggen nneyyet n řweḥc, u maḥend ad tt ggen s array d ijjen, uca ad wcen tagelda nsen i řweḥc ař ɣa ttwakemmřen awařen n AREBBI.

18 Uca tameṭṭut i teẓrid, nettat d tandint tameqqrant, tenni ɣar teǧa tgelda x ijeǧiden n temmurt.”   

Aweṭṭu n Babil

18

1 Awarni as ẓriɣ ijj n lmalak nneɣni ihekkwa-dd zeg ujenna, ɣares ṣṣulṭa tameqqrant, uca ṭṭya n uɛuǧi nnes tegga tafawt kuřci i temmurt.

2 Netta iřaɣa s tmijja tejhed, iqqar:

“Aqa tewḍa, tewḍa tendint tameqqrant Babil,

tedweř d tazeddiɣt i ccwaṭen

d řeḥbes i kuř řaryaḥ amengus amenɛi,   

3 minzi tessxeǧeḍ binu n farq-ccɣeř nnes

i marra řegnus,

u minzi ijeǧiden n temmurt

aqa ssfesden ixef nsen zzayes,

u minzi isebbaben n temmurt

dewřen d twajjar

s jjehd n uṭemmes nnes n wagra.”   

4 Uca sřiɣ i tmijja nneɣni třaɣa-dd zeg ujenna:

“Ffeɣ zzayes, a řgens inu,

ḥima war ttiřin ddnub nnes x yiri nnec

uca war tkessid zi jjrayeḥ nnes,   

5 minzi ddnub nnes aqa iwḍen ɣar ujenna,

uca AREBBI aqa iɛqeř x řmuɛṣiyyet nnes.   

6 Arrem-dd xas

am mammec dd-tarra nettat,

arrem-dd xas s uḍeffus

ɛlaḥsab řexdayem nnes,

xeǧeḍ as s uḍeffus deg uɣarraf

nni tuɣa txeǧeḍ nettat.   

7 Xeřfem as-dd aɛeddeb d wecḍan

anect tuɣa nettat tessɛuǧi

u tessgeɛɛed ixef nnes

minzi tenna deg wuř nnes:

‘Aqa qqimeɣ am tjeǧidt,

war ǧiɣ d tajjač,

uca acḍan war t ẓarreɣ ca!’   

8 S uyenni deg ijj n wass ad xas wḍant marra jjrayeḥ nnes: řmewt, acḍan d řaẓ, uca ad tᵉttwacmeḍ di tmessi, minzi SIDI, d wenni xas i ɣa iḥekmen, aqa ijhed.   

9 Ijeǧiden n temmurt, inni kides iggin farq-ccɣeř u ssgeɛɛden ixef nsen, ad xas run, ad xas wten agejdur xmi ɣa ẓaren ddexxan n tmessi nnes.   

10 Nitni ad qqimen bedden ɣar řaggʷaj zi teggʷudi n uɛeddeb nnes, qqaren:

‘Uct, uct, uct, xam, a tandint tameqqrant,

Babil, tandint ijehden,

minzi aqa yusa-dd řḥukm nnem

deg ict n tsaɛɛet!’ ”   

11 Isebbaben n temmurt ad xas run, ad ceḍnen, minzi uřa d ijj war issiɣ ɛad sseřɛet nsen:

12 sseřɛet n wureɣ d nnuqart d yeẓra yiɣřan d tyaqutin d řeqṭen d arjuwani d řeḥrir azeggʷaɣ iḥedqen d ɛřam kuř akeccuḍ ittfuḥen d ɛřam kuř řeqcuɛ zi řɛaj d ɛřam kuř řeqcuɛ zeg ukeccuḍ iɣřan d nnḥas d wuzzař d řmarmur □  

13 d řqarfa d řebxur d mirru d jjawi d binu d zzect n zzitun d aren n ssmid d wuǧi d yeysan d ikarruten uřa d arrimat d řeɛmur n iwdan.   

14 Aqa řɣiǧet i di tuɣa ittmeẓri řeɛmar nnem, aqa tiggʷej xam, uřa d marra min tuɣa ɣarem d agřa d min ittissiqen, aqa iweddar, war t tẓarred ɛemmarṣ ɛad.

15 Isebbaben n řeḥwayej-a, inni idewřen zzaysent d twajjar, war tent ttifen ɛad, uca ad qqimen ɣar řaggʷaj zi teggʷudi n uɛeddeb nnes, am ttrun u am ceṭṭnen,

16 ad inin:

“Uct, uct xam, a cem, tandint tameqqrant

i yarḍen řeqṭen d arjuwani

d azeggwaɣ iḥedqen iqqen s wureɣ

d yeẓra iɣřan d tyaqutin,   

17 s minzi deg ict n tsaɛɛet

aqa iweddar wagřa ameqqran nni!”

Marra inni ineddhen iɣarruba d marra inni ittekken x řebḥar deg iɣarruba d marra ibeḥriyyen d marra inni ittsebbaben di řebḥar qqimen bedden ɣar řaggʷaj.

18 Nitni sɣuyyen umi ẓrin ddexxan n tmessi nnes, nnan:

“Wi izemmaren ad imqudda ak-d tendint-a tameqqrant?”   

19 Ssuyusen ucař x izeǧifen nsen uca sɣuyen, am ttrun u am ttecḍinen, nnan:

“Uct, uct xam, a cem, tandint tameqqrant

nni di dewřen d twajjar

marra inni ɣar iǧa iɣarruba di řebḥar,

s ubarru n wagřa nnes,

minzi deg ict n tsaɛɛet tweddar!”

20 “Farḥet zzayes, a ajenna,

u kenniw, a imqeddasen d rrusul d inabiyyen,

minzi AREBBI aqa issuffeɣ-dd řeḥkamet nnes xas!”   

21 Uca ijj zi lmalakat nni issgeɛɛed ijj n weẓru ameqqran anect n teṣḍart n tsirt, inḍar i-t di řebḥar, iqqar:

“Ammu s jjehd ad tᵉmmenḍar

tandint tameqqrant Babil

uca war tᵉttwifi ɛad ɛemmarṣ!   

22 Řḥess n lharpa d usuḍi deg

uyicc n icarri,

d řḥess n ɛřam kuř aɣennej

u n yinni ittsuḍen di řbuq,

war ittwaseř ɛad dayem.   

23 Ɛemmarṣ ad dayem tᵉttwaẓar ɛad

ṭṭya n řefnar,

uca uřa d řḥess n wesři

d řḥess n tesřit

war ittwaseř ɛad dayem.

Isebbaben nnem tuɣa aten

d imeqqranen n temmurt,

minzi s tseḥḥart nnem,

aqa txedɛed řegnus marra.   

24 Aqa ittwaf dayem idammen

n inabiyyen d imqeddasen,

inni ittwanɣen di temmurt.”   

□ 

18:12 řɛaj - ixs ad yini ‘acciwen n řfiř’.

Iẓři x uweṭṭu n Babil

19

1 Awarni as sřiɣ ijj n řḥess ameqqran n waṭṭas n řɣaci deg ujenna, nnan:

“Hallilu-Yah!

Asenjem d uɛuǧi d jjehd

aqa aten ɣar AREBBI nneɣ,

2 minzi řeḥkamat nnes

mɣir d tidett d řḥeqq,

umi iḥaseb x temɣart n farq-ccɣeř,

tenni yareddǧen ddunect

s farq-ccɣeř nnes,

uca Netta yuɣa tasɣart

x idammen n imsexxaren nnes

i yumsen ɣar ifassen nnes.”   

3 Nnan i umur wiss tnayen:

“Hallilu-Yah!”

Uca ad yaři ddexxan nnes ɣar ujenna i řebda qaɛ.  

4 Uca arebɛa u-ɛicrin n imɣaren d arebɛa n imuddaren wḍan ɣar temmurt, sejden i AREBBI nneɣ wenni iqqimen x řɛarc, nnan:

“Amin, Hallilu-Yah!”

5 Uca tusa-dd ict n tmijja zi řɛarc, tenna:

“Semɣarem AREBBI nneɣ, a kenniw marra imsexxaren nnes,

u marra inni itteggʷeden Isem nnes,

am umeẓyan am umeqqran!”

Řemřac n Yezmar

6 Uca sřiɣ aqa nnan am s tmijja n ubarru n řɣaci, am s řḥess n waṭṭas n waman, am s zzhir n wajjajen imeqqranen:

“Hallilu-Yah, minzi SIDI AREBBI,

Amzemmar x kuřci, aqa iḥekkem.   

7 Ejj ad nfarḥ, ad nesřiwřiw,

ad as negg aɛuǧi,

maɣar Urar n Yezmar yiweḍ-dd,

uca tamɣart nnes aqa tḥezzem,   

8 uca temmewc as ad tyarḍ arruḍ

zi řqeṭṭan ifsusen izdigen ittissiqen,

minzi řqeṭṭan nni

d řexdayem iseggden n imqeddasen.”

9 Nitni nnan ayi:

“Ari: Sseɛd n yinni ittwaɛarḍen

ɣar umensi n Wurar n Izmar.’

Xas uca inna ayi ca n yijjen:

“Ina d awařen n tidett n AREBBI.”   

10 Uca wḍiɣ as ɣar iḍaren nnes ḥima ad t ɛebdeɣ, maca netta inna ayi:

“Lla, war ttegg ca man aya! Aqa necc d amsexxar amɛacar am cek d aytmac inni ɣar teǧa cchadet n Yasuɛ. Ɛebdet AREBBI, minzi cchadet n Yasuɛ nettat d Arruḥ n min ittwanabben.”   

Amnay s uyis d acemřař

11 Awarni aya ẓriɣ ajenna innurzem, u xzar, aqa din ijj n uyis d acemřař d Wenni xas inyin, qqaren as ‘Dayes řaman!’, ‘Dayes tidett!’, uca Netta ad iḥaseb u ad immneɣ s tsegda.   

12 Tuɣa tiṭṭawin nnes amecnaw iḥudaq n tmessi, uca ɣares x uzeǧif nnes aṭṭas n ttijan, uca yura xas Isem i war t issin ḥed mɣir Netta waha.   

13 Tuɣa yarḍ ijj n useřham ittwaruccen s idammen, uca wa d Isem nnes: ‘Awař n AREBBI’.   

14 Řɛeskarat n ujenna ḍfaren t-i-dd x yeysan icemřařen, arḍen řqeṭṭan d acemřař izdig.   

15 Ffɣen-dd řesyuf iqeḍɛen zeg iqemmumen nsen maḥend ad zzaysen nɣen řegnus, u Netta ad ten iḥḍa s uzeǧaḍ n wuzzař, u Netta simant nnes ad iɛfes di tsirt n weɣḍab n AREBBI, Amzemmar x kuřci.   

16 X warruḍ nnes u x tmeṣṣaḍin nnes yura xasen Isem-a: ‘Ajeǧid x marra ijeǧiden’, ‘Sidi x marra řḥukkam’.   

17 Uca ẓriɣ ijj n lmalak nneɣni ibedd di tfuct. Netta iřaɣa s jjehd, inna i marra ijḍaḍ iṭṭawen di řwesṭ n ujenna:

“Asettiw-d, munettiw-dd

ɣar umensi ameqqran n AREBBI,   

18 ḥima ad teccem aysum n ijeǧiden

d weysum n imeqqranen x wařef

d weysum n yinni ijehden

d weysum n iysan d yinni xasen inyin,

d weysum n iḥurriyyen d isemɣan,

am n imeẓyanen am n imeqqranen.”

19 Uca ẓriɣ řweḥc ak-d řɛeskarat nnes d ijeǧiden n temmurt d iɛeskarriyyen nsen, inni imunen ḥima ad mmenɣen ak-d Wenni inyin x uyis, u ak-d iɛeskariyyen nnes.

20 Aqa ittwaṭṭef řweḥc ak-d unabi issxarriqen, wenni iggin zzates řeɛřamat nni zi tuɣa iɣecc inni iksin řmarka n řweḥc uca sejden i řexyař nnes. Nitni s tnayen idsen ttwammenḍaren di řebḥar n tmessi ittcefcufen ɛawed s řecbareyyet.   

21 Maca wi iqqimen ttwanɣen s wuzzař i dd-ikkin zeg uqemmum n wenni inyin x uyis. Uca marra ijḍaḍ ittkeccaḍen jjiwnen s weysum nsen.

Tageldit n ařef n iseggʷusa

20

1 Uca ẓriɣ ijj n lmalak nneɣni ihwa-dd zeg ujenna, ɣares tasarut n tesraft i iǧan sadu i temmurt d ict n ssnesřet tameqqrant deg ufus nnes.   

2 Netta iṭṭef řhaycet, afiɣar awessar, wenni d ibřis d cciṭan uca icarf i-t i yijj n řqedd n wařef n iseggʷusa,   

3 uca inḍar i-t di tesraft sadu temmurt, ibelleɛ xas uca igga xas acemmiɛ, ḥima war ittɣecci ɛad řegnus. Awarni man aya ad ittwaḍřeq ɣar cwayt n řweqt.   

4 Necc ẓriɣ řekrasi n ijeǧiden uca nitni ssɣimin ixef nsen xasen, uca immewc asen řḥukm. Aqa řeɛmur-a - n yinni umi kksen izeǧifen nsen di ṭṭweɛ n cchadet n Yasuɛ d wawař n AREBBI, war sejden i řweḥc uřa i řexyař, war ṭṭifen ca řmarka x tenyart nsen uřa deg ufus nsen - aqa řeɛmur-a ddaren u ḥekmen ak-d Lmasiḥ ařef iseggʷusa.   

5 Ta d tanukra tamezwarut.

6 Sseɛd d umqeddas n wenni i ɣa iṭṭfen tasɣart di tnukra tamezwarut. Řmewt wiss tnayen war ɣares tiři bu ṣṣulṭa xasen, maca nitni ad iřin d ikehhanen n AREBBI u n Lmasiḥ uca ad kis ḥekmen ařef n iseggʷusa.   

Řḥukm x cciṭan ameqqran

7 Xmi ɣa iqfeř ařef n iseggʷusa, ad ittwaḍřeq cciṭan zi řeḥbes nnes,

8 uca ad dd-iffeɣ ḥima ad iɣecc marra řegnus inni iǧan ɣar arebɛa n tɣemmura n temmurt, Hajuj d Majuj, ad ten issmun i umenɣi, u řqedd nsen am yejdi n řebḥar. □    

9 Ḥarrcen-dd zi ṭṭarf n temmurt uca nnḍen as i řmargeḥ n řɛeskar n imqeddasen d tendint iɛizzen, uca tewḍa-dd tmessi zeg ujenna, zi zzat AREBBI, uca tecca i-ten.

10 Uca ibřis, wenni tuɣa ten iɣwan, aqa immenḍar di řebḥar n tmessi ittcefcufen s řecbareyyet mani iǧa řweḥc d unabi issxarriqen uca ad ttwaɛeddben ass d ǧiřet i řebda qaɛ.   

Řḥukm x imettinen

11 Uca ẓriɣ ijj n řɛarc d ameqqran d acemřař d Wenni xas iqqimen, aqa zi arendad n uɣembub nnes tarweř temmurt d ujenna, maca war d asen iqqim bu wemcan.

12 Necc ẓriɣ imettinen bedden zzat i řɛarc, imeqqranen d imeẓyanen. Aqa nnurzmen idlisen ittwanḍen uca innurzem wedlis ittwanḍen nneɣni, Adlis ittwanḍen n Řḥukm. Uca ittwaḥkem x imettinen zi min yuran deg wedlis ittwanḍen x řeḥsab n řexdayem nsen.   

13 Uca řebḥar iwca imettinen inni tuɣa aten dayes, uca řmewt d řaxart wcint imettinen inni tuɣa aten daysent, uca ittwaḥkem xasen, kuř ijjen anect n řexdayem nnes.

14 Řmewt d řaxart mmenḍarent di řebḥar n tmessi. Ta d řmewt wiss tnayen.

15 Mařa ittwaf ḥed war ittwazemmem deg Wedlis ittwanḍen n Tudart, immenḍar di řebḥar n tmessi.   

□ 

20:8 Hajuj - niɣ ‘Juj’, niɣ ‘Xux’, niɣ ‘Gug’. Majuj - niɣ ‘Maxux’, niɣ ‘Magug’.

Ajenna n jdid d temmurt n jdid

21

1 Uca ẓriɣ ajenna n jdid d ict n temmurt n jdid, maɣar ajenna amezwaru d temmurt tamezwarut tuɣa ɛdun, řebḥar war iqqim ɛad.   

2 Necc ẓriɣ tandint iqeddsen, Urcalim n jdid, tehwa-dd zeg ujenna zi zzat AREBBI, tegga am tesřit izehhjen i wesři.   

3 Uca sřiɣ ict n tmijja tᵉttřaɣa-dd zeg ujenna s jjehd:

“Xẓar, Aqiḍun n AREBBI

aqa-tt jar iwdan,

uca Netta ad ɣarsen izdeɣ.

Nitni ad iřin d řgens nnes,

uca AREBBI simant nnes

ad ɣarsen yiři,

uca ad yiři d AREBBI nsen.   

4 Ad asen issiẓeɣ kuř imeṭṭan

zi tiṭṭawin nsen,

uca war tᵉttiři ɛad řmewt

d wecḍan d ucetci d řeḥriq.”   

5 U xmi ggureɣ, inna ayi wenni iqqimen x řɛarc:

“Xẓar, ad ggeɣ marra d jdid!”

Xas uca inna ayi:

“Ari: Awařen-a aqa daysen řaman d tidett.”   

6 Netta inna ayi:

“Aqa ittwakemmeř.

Necc d Alif u Necc d Taw,

Necc d Beddu d Akemmeř.

Wenni iffuden ad as wceɣ

ad isu baṭeř

zi řɛunṣar n Waman n Tudart.   

7 Wi ɣa iɣellben ad iwart man aya,

uca Necc ad iřiɣ d AREBBI nnes,

u netta ad yiři d mmi.   

8 Maca inni ittcekkan, d lkuffar,

d iɛeffanen, d imexmaj,

d yinni ineqqen, d yinni iggin taseḥḥart,

d ayt n farq-ccɣeř

d yinni iɛebbden l’aṣnam

d marra ayt n bu-ixarriqen,

ad tiři tesɣart nsen

di řebḥar ittcefcufen

s tmessi d řecbareyyet,

ta d řmewt wiss tnayen.”   

Urcalim n jdid

9 Uca yusa-dd ijjen zi sebɛa n lmalakat, tinni ɣarsent sebɛa n ṭṭawyat ccurent s sebɛa n jjrayeḥ tineggura, issiweř akidi, inna:

“As-dd, ad ac ssecneɣ tasřit, tamɣart n Yezmar.”   

10 Indeh ayi di Arruḥ ɣar ijj n wedrar d ameqqran yuɛřan aṭṭas uca isscen ayi tandint iqeddsen, Urcalim, am dd-tehwa zeg ujenna, zi zzat n AREBBI.   

11 Aɛuǧi n AREBBI tuɣa ɣares, uca ṭṭya nnes tᵉttissiq am yiẓra iɣřan aṭṭas, am weẓru n yaspis nni dd-iḍharen am ukristal.

12 Iquwwar as dd ijj n weɣbar d ameqqran yuɛřa, ɣares tenɛac n tewwura u tenɛac n lmalakat tuɣa ttbeddant ɣar tiwwura. U ttwarin ismawen x tiwwura nni, aqa ismawen n tenɛac n tqebbař n Israil.

13 Aqa din třata n tewwura ɣar manis d tneqqar tfuct u ɣar ccamal třata n tewwura u ɣar ljanub třata n tewwura u aqa din třata n tewwura ɣar mani tɣeǧi tfuct.

14 Aɣbar n tendint ibedd x tenɛac n dsusa ttwarin xasen tenɛac n ismawen n rrusul n Mmis n AREBBI.   

15 Wenni tuɣa akidi issawařen, ɣares ijj n uɣanim n řeɛbar ḥima ad zzayes iɛbar tandint d weɣbar nnes.   

16 Tandint tuɣa temmars din am ijj n ukwadrun, tazuggart nnes am tiru nnes. Netta iɛbar tandint s uɣanim nnes n řeɛbar: tenɛac-ařef n ‘istadiyyen’, ɛřaḥař ařfayen u mitayen kilumitr. Tazuggart nnes d tiru nnes d řuɛřa nnes d icten.

17 Iɛbar aɣbar nnes: mya u-arebɛa u-rebɛin n iɣaǧen, aqa-t d řqedd n ijj n bnadem, aqa-t n lmalak.

18 Aɣbar nnes ggin t s yaspis, u tandint ggint s wureɣ iṣfan, ittban am zzaj iṣfan.

19 Dsusa n weɣbar n tendint tuɣa ttwazewwqen kuřci s iẓra iɣřan. Tuɣa dsas amezwaru n weẓru n yaspis, wenni wiss tnayen n ṣaffir, wenni wiss třata n xalcidun, wenni wiss arebɛa n smiralda,

20 wenni d wiss xemsa n sarduniks, wenni wiss setta n sardiyus, wenni wiss sebɛa n weẓru n wureɣ, wenni wiss tmenya n biril, wenni wiss tesɛa n tupas, wenni wiss ɛecra n krisupras, wenni wiss ḥiṭac n yazint uca wenni wiss tenɛac n umetist.

21 Tenɛac n tewwura d tenɛac n tyaqutin, ict ict. Kuř icten zi tewwura nni tuɣa zeg ict n tyaqut. Maca abrid yiriwen n tendint tuɣa-t n wureɣ iṣfan, am zzaj iṣfan.

22 War ẓriɣ ca Zzawect dayes minzi SIDI AREBBI, Amzemmar x kuřci, Netta Simant nnes d Zzawect nnes.

23 Izmar d tendint war ḥdajen ca tafuct uřa d taziri, ḥima ad xas ssarɣent, minzi aɛuǧi n AREBBI yareqq dayes uca Izmar d Řefnar nnes.   

24 Řegnus ad uyuren s tfawt nnes uca ijeǧiden n temmurt ad ɣares ssidfen aɛuǧi nsen.   

25 Tiwwura nnes war ttwaqqnent ɛemmarṣ s uziř, minzi ǧiřet war tᵉttɣimi ca din.   

26 Nitni ad awyen ɣares aɛuǧi d ccan n řegnus.

27 Ɛemmarṣ ad dayes tadef ca n řḥajjet tamengust niɣ wenni iggin nnɛawat niɣ wenni issxarriqen, mɣir inni ittwazemmemen deg Wedlis ittwanḍen n Yezmar waha.   

Iɣzar n Waman Iddaren

22

1 Uca netta isscen ayi ijj n iɣzar izdig n Waman Iddaren, d amezdag, iṣfa am ukristal, i dd-itteffɣen zi řɛarc n AREBBI u n Yezmar.   

2 Di řwesṭ n wazzay nnes, x tma-ya u x tma nni n iɣzar, tuɣa Tacejjart n Tudart tenni tessenḍay řɣiǧet tenɛac n twařawin. Di mkuř ayur tettic řɣiǧet nnes d tifray nnes i usgenfu n řegnus.   

3 War dayes tᵉttiři ɛad nneɛřet. Ad dayes yiři řɛarc n AREBBI u n Yezmar uca imsexxaren nnes ad xas sexxaren.

4 Nitni ad ẓaren udem nnes, Isem nnes ad yiři x tenyarin nsen.   

5 War din tᵉttiři ǧiřet uca nitni war tteḥdijen ɛad ṭṭya n řefnarat niɣ n tfawin niɣ n tfawt n tfuct, minzi SIDI AREBBI ad asen igg tafawt uca ad yiři d Ajeǧid nsen i řebda qaɛ.   

6 Xas uca inna ayi:

“Awařen-a daysen řaman d tidett!

SIDI, AREBBI n Arruḥ n inabiyyen iqeddsen,

aqa issekk lmalak nnes,

ḥima ad isscen i imsexxaren nnes

min i ɣa yiřin deɣya.”   

7 “Xzar Necc ad dd-aseɣ deɣya!

Sseɛd n wenni ittᵉṭṭfen

deg wawařen n nnubuwat

n Wedlis-a ittwanḍen.”   

8 Necc, Yuḥanna, aqa ẓriɣ u sřiɣ timesřayin-a. Uca řami tent ẓriɣ u sřiɣ, wḍiɣ ɣar iḍaren n lmalak wenni d ayi issecnen timesřayin-a, ḥima ad as ɛebdeɣ.

9 Maca netta inna ayi:

“Ḥḍa, lla, war ttegg man aya,

maɣar necc d amsexxar amɛacar nnec,

u n aytmac, inabiyyen, uřa n yinni ittᵉṭṭfen

deg wawařen n Wedlis-a ittwanḍen.

Ɛebdet AREBBI!”   

10 Xas uca inna ayi:

“War ttegg acemmiɛ x wawařen i ittwanabben

deg Wedlis-a ittwanḍen,

minzi řweqt aqa tiweḍ-dd.”   

11 “Wenni itteggen min war iseggden,

ad igg min war iseggden ktar,

amengus ad idweř d amengus ktar,

amseggad ad igg tasegda ktar

uca amqeddas ad idweř d amqeddas ktar.”

12 “Xzar, Necc ad dd-aseɣ deɣya

uca řmunet inu aqa-tt akidi,

ḥima ad xeǧṣeɣ kuř ijjen

anect n řxedmet nnes.   

13 Necc d Alif u Necc d Taw,

d Amezwaru d Aneggaru,

d Beddu d Akemmeř.”   

14 “Sseɛd nsen i yinni itteggen tiweṣṣa nnes.

Ad ɣarsen tiři ṣṣulṭa x Tcejjart n Tudart

uca ad dd-adfen ɣar tendint

zi tewwura nnes.

15 Barra iǧan inni itteggen farq-ccɣeř

d yinni ineqqen

d yinni iɛebbden l’aṣnam

d yinni daysen řexmej

d yinni ittseḥḥaren d marra imwařawen

d inni itteggen min i dd-itteffɣen

zeg uxarriq.”   

16 “Necc, Yasuɛ, aqa ssekkeɣ lmalak inu

maḥend ad xawem iched man aya

zzat i tmesmunin.

Aqa d NECC, d Aẓwar d Zzariɛet n Dawud,

d Wenni akides,

d Itri n Řefjar yareqqen.”   

17 Arruḥ d tesřit qqaren:

“As-dd!”

Uca ejj wenni t isřin, ad yini:

“As-dd!”

“D wenni ifuden, ejj i-t ad dd-yas,

ad isu Aman Iddaren baṭeř.”   

18 “Necc cehhdeɣ i marra inni ittesřan

i wawařen n nnubuwa n Wedlis-a ittwanḍen:

Mařa din ḥed wenni xasen i ɣa yarnin,

AREBBI ad xas yarni jjrayeḥ,

tinni ittwazemmemen deg wedlis-a.

19 Mařa ca n ijjen ikkes zeg wawařen

n Wedlis ittwanḍen n nnubuwa-ya,

ad as ikkes AREBBI tasɣart nnes

zi Tcejjart n Tudart u zi Tendint iqeddsen.”   

20 Xmi Netta iched x man aya, inna:

“Wah, Necc ad dd-aseɣ deɣya!”

“As-dd, a SIDI Yasuɛ!”

21 Arḍa n Siditneɣ Yasuɛ Lmasiḥ aqa-t ak-d marra imqeddasen nnes. “Amin!”

Aneggar n Řɛahd n Jdid.

Aɛuǧi i Yisem n AREBBI,

Babatneɣ d Siditneɣ Yasuɛ Lmasiḥ

d Arruḥ Iqeddsen.